(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΗ΄

Πέμπτη 1 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 13ο Γενικό Λύκειο Περιστερίου, τα εκπαιδευτήρια "ΠΑΛΑΔΙΟΝ", το 12ο Δημοτικό Σχολείο Αχαρνών, μέλη από το Κέντρο Πολιτισμού και Δράσης Αθηνών "Το Βρυσάκι", μαθητές από το 2ο Δημοτικό Σχολείο Ιστιαίας Ευβοίας, το 3ο Γενικό Λύκειο Πύργου, το 5ο Γυμνάσιο Πάτρας, το 4ο Γυμνάσιο Πολίχνης Θεσσαλονίκης και το 6ο Δημοτικό Σχολείο Κέρκυρας, σελ.   
3. Ειδική Ημερήσια Διάταξη:

Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43α και 83 του Κανονισμού της Βουλής για τις αιτήσεις άρσης ασυλίας των Βουλευτών κ.κ. Παναγιώτη Καμμένου και Άννας-Μισέλ Ασημακοπούλου, σελ.   
4. Ονομαστική ψηφοφορία επί των αιτήσεων άρσης ασυλίας, σελ.   
5. Επιστολικές ψήφοι επί της ονομαστικής ψηφοφορίας, σελ.   
6. Επί διαδικαστικού θέματος, σελ.   
7. Επί προσωπικού θέματος, σελ.   
8. Ανακοινώνεται αίτημα των Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ κ.κ. Β. Κεγκέρογλου και Θ. Παπαθεοδώρου, όπου ένας εκ των δύο ζητούν τον λόγο με βάση το άρθρο 67 παράγραφος 2 και 3 για παραβίαση του άρθρου 87 και του άρθρου 88 του Κανονισμού της Βουλής, σελ.   
9. Ανακοινώνεται ότι έχει υποβληθεί αίτηση διεξαγωγής ονομαστικής ψηφοφορίας επί των άρθρων 1, 2, 3 και 4 από Βουλευτές της Δημοκρατικής Συμπαράταξης ΠΑΣΟΚ-ΔΗΜΑΡ, του Ποταμιού, καθώς και από τους Ανεξάρτητους Βουλευτές κ.κ. Γεώργιο-Δημήτριο Καρρά, Ιάσωνα Φωτήλα και Θεοχάρη Θεοχάρη η οποία θα διεξαχθεί αύριο, Παρασκευή 2 Δεκεμβρίου 2016 και ώρα 10.30 το πρωί, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 2 Δεκεμβρίου 2016, σελ.   
2. Συζήτηση επικαίρων ερωτήσεων:  
 α) Προς τον Υπουργό Τουρισμού, σχετικά με την ολοκλήρωση του έργου της Μαρίνας Μεσολογγίου, σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη καταβολή του εφάπαξ στους Δικηγόρους των Αθηνών, σελ.   
 γ) Προς τον Υπουργό Αγροτικής Ανάπτυξης και Τροφίμων, σχετικά με τις διαδικασίες και την υλοποίηση του έργου εκτροπής του Πλατύ ποταμού για την ενίσχυση του Φράγματος Φανερωμένης, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και των τροπολογιών του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ii) λήψη αναγκαίων μέτρων συμμόρφωσης με τα αρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, iii) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και iv) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης», σελ.

2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2017»  
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Ειδική Ημερήσια Διάταξη  
ΑΣΗΜΑΚΟΠΟΥΛΟΥ Ά. , σελ.  
  
Β. Επί διαδικαστικού θέματος:  
ΑΪΒΑΤΙΔΗΣ Ι. , σελ.  
ΒΑΡΕΜΕΝΟΣ Γ. , σελ.  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Μ. , σελ.  
ΓΙΑΚΟΥΜΑΤΟΣ Γ. , σελ.  
ΘΕΟΧΑΡΟΠΟΥΛΟΣ Α. , σελ.  
ΘΗΒΑΙΟΣ Ν. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΝΤΟΝΗΣ Χ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΓΟΣ Ι. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΜΑΥΡΩΤΑΣ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΠΑΦΙΛΗΣ Α. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
ΤΣΙΡΚΑΣ Β. , σελ.  
ΧΑΡΑΚΟΠΟΥΛΟΣ Μ. , σελ.  
ΨΥΧΟΓΙΟΣ Γ. , σελ.  
  
Γ. Επί προσωπικού θέματος:  
ΓΕΩΡΓΙΑΔΗΣ Μ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
  
Δ. Επί της αιτήσεως για παραβίαση των άρθρων 87 και 88 του Κανονισμού της Βουλής:  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΛΑΜΠΡΟΥΛΗΣ Γ. , σελ.  
  
Ε. Επί των επικαίρων ερωτήσεων:  
ΓΙΑΚΟΥΜΑΤΟΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΚΟΥΝΤΟΥΡΑ Έ. , σελ.  
ΠΕΤΡΟΠΟΥΛΟΣ Α. , σελ.  
ΤΡΙΑΝΤΑΦΥΛΛΟΥ Μ. , σελ.  
  
ΣΤ. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:  
ΑΘΑΝΑΣΙΟΥ Χ. , σελ.  
ΑΪΒΑΤΙΔΗΣ Ι. , σελ.  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Μ. , σελ.  
ΓΡΕΓΟΣ Α. , σελ.  
ΔΑΝΕΛΛΗΣ Σ. , σελ.  
ΘΕΛΕΡΙΤΗ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΒΒΑΔΙΑ Ι. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΑΡΡΑΣ Γ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΝΤΟΝΗΣ Χ. , σελ.  
ΚΟΥΚΟΥΤΣΗΣ Δ. , σελ.  
ΚΟΥΝΤΟΥΡΑ Έ. , σελ.  
ΚΥΡΙΑΖΙΔΗΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΓΟΣ Ι. , σελ.  
ΛΑΠΠΑΣ Σ. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
ΠΑΠΑΗΛΙΟΥ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΠΑΣ Ν. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΣΑΧΙΝΙΔΗΣ Ι. , σελ.  
ΣΚΟΥΦΑ Ε. , σελ.  
ΣΤΑΜΑΤΑΚΗ Ε. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
ΤΣΙΡΚΑΣ Β. , σελ.  
ΤΣΟΓΚΑΣ Γ. , σελ.  
ΧΑΡΑΚΟΠΟΥΛΟΣ Μ. , σελ.  
ΧΑΡΙΤΣΗΣ Α. , σελ.  
ΧΑΤΖΗΣΑΒΒΑΣ Χ. , σελ.  
ΨΥΧΟΓΙΟΣ Γ. , σελ.  
  
ΠΑΡΕΜΒΑΣΕΙΣ:  
ΘΗΒΑΙΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΗ΄

Πέμπτη 1 Δεκεμβρίου 2016

Αθήνα, σήμερα την 1η Δεκεμβρίου 2016, ημέρα Πέμπτη και ώρα 9.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-11-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΖ΄ συνεδριάσεώς του, της Τετάρτης 30 Νοεμβρίου 2016, σε ό,τι αφορά την ψήφιση στο σύνολο του σχεδίου νόμου: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις»)

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 2 Δεκεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 240/22-11-2016 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνδικαλιστικές διώξεις στο Γηροκομείο Αθηνών.

2. Η με αριθμό 121/18-10-2016 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Περιβάλλοντος και Ενέργειας, σχετικά με την πρόσληψη εργατικού προσωπικού στη λιγνιτική μονάδα «Πτολεμαΐδα V» με διαφανή κριτήρια από τα μητρώα του ΟΑΕΔ.

3. Η με αριθμό 30/4-10-2016 επίκαιρη ερώτηση της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Περιβάλλοντος και Ενέργειας, σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 1-10-2016.

4. Η με αριθμό 105/17-10-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με την ελλιπή συντήρηση του Δικτύου Διανομής Ρεύματος (ΔΕΔΔΗΕ) στη νότια Εύβοια.

5. Η με αριθμό 175/7-11-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις.

6. Η με αριθμό 59/10-10-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Οικονομίας και Ανάπτυξης, σχετικά με τη «μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και ΕΕ».

7. Η με αριθμό 231/21-11-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την άρση των εμποδίων προκειμένου να δημοπρατηθεί η β΄ φάση του «Καπετανακείου» σχολικού κτηρίου του 1ου Λυκείου Ηρακλείου Κρήτης.

8. Η με αριθμό 123/18-10-2016 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Οικονομίας και Ανάπτυξης, σχετικά με την αντιμετώπιση του παρεμπορίου στους δήμους του Πειραιά, Περάματος, Κορυδαλλού, Κερατσινίου - Δραπετσώνας, Νίκαιας - Αγίου Ιωάννη Ρέντη.

9. Η με αριθμό 69/10-10-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης, σχετικά με την πρόταση–ανάσα για τα κόκκινα δάνεια.

10. Η με αριθμό 146/27-10-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Οικονομίας και Ανάπτυξης, σχετικά με τη λήψη μέτρων για την πάταξη του λαθρεμπορίου καυσίμων στα πρατήρια.

11. Η με αριθμό 207/14-11-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Παιδείας Έρευνας και Θρησκευμάτων, σχετικά με την ολοκλήρωση της αναβάθμισης των Ανώτατων Τεχνολογικών Εκπαιδευτικών Ιδρυμάτων (ΑΤΕΙ).

12. Η με αριθμό 127/18-10-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου.

13. Η με αριθμό 185/8-11-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας Έρευνας και Θρησκευμάτων, σχετικά με την άμεση κάλυψη των εκπαιδευτικών κενών στα επαγγελματικά λύκεια της Κρήτης.

14. Η με αριθμό 203/14-11-2016 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων, σχετικά με την καταστολή και τις διώξεις των αγωνιζόμενων μαθητών.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 458/18-10-2016 ερώτηση του Βουλευτή Λαρίσης του Συνασπισμού Ριζοσπαστικής Αριστεράς κ. Νικολάου Παπαδόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μεταφορά–μετακίνηση των εκπαιδευόμενων σε ανοικτές δομές κέντρων κοινωνικής πρόνοιας.

2. Η με αριθμό 705/25-10-2016 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Παιδείας, Έρευνας και Θρησκευμάτων, σχετικά με τις προθέσεις της Κυβέρνησης για την αναβάθμιση και την εύρυθμη λειτουργία του τμήματος του ΤΕΙ δυτικής Ελλάδας με έδρα τον Πύργο.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 213/15-11-2016 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της μαρίνας Μεσολογγίου.

Στην ερώτηση της κ. Τριανταφύλλου θα απαντήσει η Υπουργός Τουρισμού κ. Έλενα Κουντουρά.

Κυρία Τριανταφύλλου, έχετε τον λόγο για δύο λεπτά.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ πολύ, κύριε Πρόεδρε.

Θα ήθελα να ευχαριστήσω την Υπουργό για την παρουσία της. Το λέω αυτό όχι τυπικά, αλλά ουσιαστικά. Είναι μια ερώτηση, η οποία κατατίθεται από το 2013, αν θυμάμαι καλά, και η προηγούμενη ηγεσία του Υπουργείου νομίζω στις πέντε, έξι φορές, ίσως και παραπάνω, που κατατέθηκε, δεν ήρθε να απαντήσει ποτέ.

Γρήγορα στο θέμα. Είναι ένα χρονίζον ζήτημα το θέμα της μαρίνας Μεσολογγίου. Και μάλιστα θα πρέπει να πω ότι στην επίκαιρη ερώτηση που καταθέσαμε υπάρχει ένα τυπογραφικό λάθος. Μιλάμε για τη δεύτερη σύμβαση που υπογράφηκε το 2013 και όχι το 2014.

Μπαίνω λοιπόν στο θέμα, που είναι εξαιρετικά χρονίζον. Το 2009 υπογράφεται η πρώτη σύμβαση παραχώρησης μεταξύ του Υπουργείου Τουρισμού και της εν λόγω εταιρείας. Και μετά από οκτώ μήνες το Υπουργείου Τουρισμού, επειδή δεν υλοποιήθηκαν βασικοί όροι –το άρθρο 13 της σύμβασης ουσιαστικά-, θεωρεί αυτοδικαίως έκπτωτη την εταιρεία. Παρ’ όλα αυτά το Υπουργείο υπογράφει μαζί με μια αυτοδικαίως έκπτωτη εταιρεία –την οποία το ίδιο καθόρισε ως αυτοδικαίως έκπτωτη- τη σύμβαση του 2013.

Η σύμβαση τελειώνει, νομίζω, στις 17 Δεκεμβρίου. Εμάς μας ενδιαφέρει, πρώτα απ’ όλα, να δούμε τι μέλλει γενέσθαι με τη μαρίνα και, δεύτερον, εάν ό,τι προηγήθηκε, δηλαδή η υπογραφή της δεύτερης σύμβασης με μια αυτοδικαίως έκπτωτη εταιρεία, είναι σύννομη και εάν υπάρχει καινούργια χωροθέτηση.

Θα επανέλθουμε στα επόμενα ερωτήματα, εφόσον ακούσουμε την απάντησή σας, σχετικά με το νομότυπο και το νόμιμο και σχετικά, βεβαίως, με την πορεία των εργασιών σε σχέση με τη μαρίνα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Κυρία Υπουργέ, έχετε τον λόγο για τρία λεπτά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πολύ, κύριε Πρόεδρε.

Κυρία συνάδελφε, το έχουμε συζητήσει αυτό το θέμα.

Θα μου επιτρέψετε, κύριε Πρόεδρε, να διαβάσω ακριβώς τα στοιχεία μου -και ίσως ξεφύγω λίγο από τον χρόνο μου- γιατί είναι πολύ τεχνικό το θέμα και πρέπει, για να έχουν πλήρη εικόνα του τι συμβαίνει, να ξέρουν και την πορεία όλης αυτής της κατάστασης.

Ο τουριστικός λιμένας-μαρίνα Μεσολογγίου, δυναμικότητας διακοσίων πενήντα θέσεων ελλιμενισμού, χωροθετήθηκε κατόπιν αιτήματος του Λιμενικού Ταμείου Νομού Αιτωλοακαρνανίας. Ανεδείχθη πλειοδότης η εταιρεία «ΜΑΡΙΝΑ ΜΕΣΟΛΟΓΓΙ Α.Ε.», στην οποία μετείχε και το Λιμενικό Ταμείο Νομού Αιτωλοακαρνανίας με ποσοστό 5%, η οποία στις 3-3-2009 σύναψε σύμβαση με το ελληνικό δημόσιο και η οποία στις 3-11-2009 λύθηκε αυτοδικαίως, λόγω μη προσκόμισης εγγυητικών επιστολών.

Επομένως η χρήση και διαχείριση του τουριστικού λιμένα Μεσολογγίου, που βρίσκεται εντός του λιμένα Μεσολογγίου, επανήλθε στη διαχείριση του Λιμενικού Ταμείου του Νομού Αιτωλοακαρνανίας, που έχει τη χρήση και εκμετάλλευση του χώρου.

Το Λιμενικό Ταμείο Νομού Αιτωλοακαρνανίας υπέβαλε για λογαριασμό της εταιρείας «ΜΑΡΙΝΑ ΜΕΣΟΛΟΓΓΙ Α.Ε.» αίτημα για τροποποίηση της χωροθέτησης του τουριστικού λιμένα και η Διυπουργική Επιτροπή Τουριστικών Λιμένων εξέδωσε τη σχετική υπουργική απόφαση τροποποίησης χωροθέτησης.

Στη συνέχεια, το Υπουργείο Τουρισμού, δεδομένου ότι βάσει γνωμοδοτήσεων του Νομικού Συμβουλίου του Κράτους όφειλε να συνάψει εκ νέου σύμβαση παραχώρησης της μαρίνας με το Λιμενικό Ταμείο Νομού Αιτωλοακαρνανίας, ήρθε σε αλλεπάλληλες επαφές με το εν λόγω ταμείο. Όμως, το τελευταίο για πολύ μεγάλο χρονικό διάστημα δεν επέδειξε την παραμικρή πρόθεση να αναλάβει τη διαχείριση του τουριστικού λιμένα.

Παράλληλα, ξεκίνησε δικαστική διαμάχη μεταξύ των δύο κυρίως μετόχων της εταιρείας «ΜΑΡΙΝΑ ΜΕΣΟΛΟΓΓΙ Α.Ε.» και μετά από σειρά αποφάσεων, το Μονομελές Πρωτοδικείο Μεσολογγίου διόρισε προσωρινή διοίκηση της εταιρείας τη «ΜΑΡΙΝΑ ΜΕΣΟΛΟΓΓΙ Α.Ε.». Τα μέλη της προσωρινής διοίκησης της εταιρείας εξέλεξαν νέο διοικητικό συμβούλιο αυτής και με τη νέα σύνθεση της «ΜΑΡΙΝΑΣ ΜΕΣΟΛΟΓΓΙ Α.Ε.», στην οποία το λιμενικό ταμείο διατηρούσε ποσοστό 5% των μετοχών.

Η εταιρεία «ΜΑΡΙΝΑ ΜΕΣΟΛΟΓΓΙ Α.Ε.» αιτήθηκε την εκ νέου τροποποίηση χωροθέτησης του υπ’ όψιν λιμένα. Η αρμόδια Επιτροπή Τουριστικών Λιμένων, κατά τη συνεδρίασή της, στις 13 Ιουλίου 2016, γνωμοδότησε θετικά στην αιτούμενη τροποποίηση χωροθέτησης και συνεχίζεται η προβλεπόμενη διαδικασία, προκειμένου να συνταχθεί και να υπογραφεί αρμοδίως κοινή υπουργική απόφαση του Υπουργείου Περιβάλλοντος και Ενέργειας και του Υπουργείου Τουρισμού.

Το Υπουργείο Τουρισμού έχει προβεί σε όλες τις ενέργειες, στις οποίες όφειλε βάσει νόμου να προβεί, και δεν έχει καμμιά άλλη αρμοδιότητα πάνω σε αυτή τη μαρίνα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Κυρία Τριανταφύλλου, έχετε τον λόγο για τρία λεπτά.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ πολύ, κύριε Πρόεδρε.

Κυρία Υπουργέ, αυτές είναι οι απαντήσεις που δόθηκαν και σε γραπτές ερωτήσεις συναδέλφων και σε παλαιότερες δικές μας οχλήσεις προς την προηγούμενη ηγεσία. Νομίζω ότι το ζήτημα δεν είναι μόνο τεχνικό. Μπορεί να έχει τεχνικές πλευρές, αλλά είναι ζήτημα νομικό και κυρίως είναι ζήτημα πολιτικό.

Γιατί το λέω αυτό; Έχουμε τα εξής δεδομένα και πεπραγμένα και ζητώ κι εγώ μια ανοχή χρόνου, γιατί όντως το ζήτημα είναι μεγάλο. Από το 2009 έως το 2013, που υπογράφτηκε η δεύτερη σύμβαση, δεν υφίσταται συμβατική σχέση μεταξύ της εταιρείας και του Υπουργείου. Δεν υφίσταται. Αυτοδικαίως είναι έκπτωτη. Εφόσον δεν υφίσταται συμβατική σχέση, ζητείται η πρώτη χωροθέτηση. Για την πρώτη χωροθέτηση –νομίζω- αιτείται και ουσιαστικά υπάρχει θετική γνωμοδότηση για αυτή το 2012, εκτός όμως συμβατικής σχέσης. Αυτό είναι το πρώτο.

Δεύτερον, υπάρχει δραστηριότητα της εταιρείας. Από το 2009 μέχρι το 2013, μέχρι να υπογραφεί η σύμβαση, η εταιρεία δραστηριοποιείται εκτός συμβατικής σχέσης, που σημαίνει ότι εισπράττει κανονικά, αλλά δεν αποδίδει εκείνη την εποχή τίποτα.

Τρίτον, δεν υπάρχει άδεια. Ακόμα δεν υπάρχει άδεια.

Ως εκ τούτου, ρωτάω ξανά, είναι σύννομη η υπογραφή της δεύτερης σύμβασης με την αυτοδικαίως έκπτωτη εταιρεία; Τι σημαίνει στην πραγματικότητα ότι μια εταιρεία κηρύσσεται αυτοδικαίως έκπτωτη; Τι σημαίνει αυτό; Σημαίνει ότι μάλλον πρέπει να πεταχτεί και από εκεί και πέρα υπάρχουν άλλοι τρόποι, ίσως επαναδημοπράτησης κ.λπ.. Εδώ βλέπουμε ότι επιβραβεύεται μια εταιρεία, η οποία ούτε κατ’ ελάχιστο δεν υλοποίησε τους όρους που η ίδια είχε υπογράψει στην πρώτη σύμβαση.

Από τις απαντήσεις που δίνονται, διαχρονικά, βλέπουμε ότι ως αιτία της δεύτερης υπογραφής της σύμβασης αναφέρεται η αβελτηρία, η αδιαφορία του Λιμενικού Ταμείου της Ιεράς Πόλεως του Μεσολογγίου. Αυτό μπορεί να οδηγήσει το Υπουργείο Τουρισμού στο να δώσει στον έκπτωτο τη δουλειά; Επιπλέον, υπάρχει μια δικαστική διαμάχη των δύο μετόχων.

Από εκεί και πέρα, υπάρχει παράθεση πεπραγμένων -το κάνατε κι εσείς σήμερα- του πρωτοδικείου εν είδει νομολογίας. Δεν είμαι νομικός, αλλά δεν είναι έτσι. Άλλο πράγμα οι γνωμοδοτήσεις του Νομικού Συμβουλίου του Κράτους και άλλο πράγμα η νομολογία. Και νομίζω ότι σύμφωνα με τη νομολογία αυτοδίκαιη έκπτωση σε μια εταιρεία σημαίνει συγκεκριμένα πράγματα.

Πάμε στο δεύτερο μέρος. Αυτή η δεύτερη σύμβαση λήγει το 2013. Υπάρχει αίτημα χωροθέτησης. Το αίτημα χωροθέτησης, αν δεν απατώμαι, γίνεται το 2016. Το αίτημα για χωροθέτηση γενικώς είναι κάτι λογικό, όταν δεν βγαίνει η δουλειά, αλλά δεν γίνεται στο τέλος της σύμβασης. Μάλιστα, πόσα έργα από το 2013, απ’ αυτά που έχει υπογράψει στη δεύτερη σύμβαση, η εταιρεία τα έχει υλοποιήσει;

Έγινε, επίσης, αίτημα χωροθέτησης με βάση την αλλαγή του αιγιαλού. Ξέρετε από πότε υπάρχει τροποποίηση αιγιαλού; Νομίζω πάνω από τρία χρόνια. Γιατί το Υπουργείο δεν σκέφτεται γιατί η εταιρεία κάνει αίτημα το 2016; Έχει υπογραφεί αυτή η δεύτερη χωροθέτηση; Υπάρχουν πάρα πολλά πεπραγμένα, τα οποία νομίζω ότι θέλουν διερεύνηση.

Τέλος, το βασικό που νομίζω ότι πρέπει να ρωτήσουμε –κι εγώ ρωτάω ευθέως το Υπουργείο- είναι το εξής: Ποιες είναι οι ασφαλιστικές δικλίδες και τα εχέγγυα ότι το έργο θα ολοκληρωθεί από μια εταιρεία που έχει διάσπαση των μετόχων της, έχει 60.000 μετοχικό κεφάλαιο και δεν υπάρχει περίπτωση να αυξηθεί, από μια εταιρεία που έχει τέτοια πεπραγμένα στο παρελθόν της μέχρι και το παρόν της, από μια εταιρεία στην οποία έχει επιδικαστεί πρόστιμο από το ΣΔΟΕ πάνω από 1 εκατομμύριο για πλαστά τιμολόγια και που δεν έχει μεριμνήσει για άδεια;

Όμως, είναι και το ζήτημα της χωροθέτησης. Το ζήτημα της χωροθέτησης –ξαναλέω- μπορεί να είναι λογικό αίτημα, εάν γίνεται όμως με βάση ένα χρονοδιάγραμμα. Δεν μπορεί δηλαδή λίγες μέρες μετά να λήγει η σύμβαση, να μην έχει υλοποιηθεί τίποτα απ’ αυτή τη σύμβαση και να μην υπάρχει αίτημα χωροθέτησης, όπως θα έπρεπε.

Αυτό που μας ενδιαφέρει να ακουστεί καθαρά είναι αν το Υπουργείο Τουρισμού εκτιμά ότι το έργο θα ολοκληρωθεί. Μας ενδιαφέρει να ολοκληρωθεί το έργο. Και την πόλη του Μεσολογγίου την ενδιαφέρει να ολοκληρωθεί το έργο, γιατί αυτό είναι πάρα πολύ βασικό.

Θέλουμε να ακούσουμε καθαρά ποιες είναι αυτές οι ασφαλιστικές δικλίδες, τα εχέγγυα εκείνα, που θα δώσουν τη δυνατότητα το έργο να ολοκληρωθεί.

Επίσης, εγώ θα επιμείνω στο εάν η διαδικασία ήταν νόμιμη. Υπάρχουν πάρα πολλά κενά, άλματα στον αέρα, θα έλεγα, και νομίζω ότι πρέπει να ακουστεί καθαρά η άποψη του Υπουργείου.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύρια Υπουργέ, έχετε και πάλι τον λόγο.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πολύ, κύριοι συνάδελφοι.

Καθίσταται σαφές ότι από πλευράς Υπουργείου Τουρισμού έχουν γίνει όλες οι δυνατές ενέργειες για την αξιοποίηση της μαρίνας και από πλευράς της εταιρείας μέχρι στιγμής τηρούνται οι υποχρεώσεις της και έχει δεσμευθεί για την υλοποίηση του έργου στο τεθέν χρονοδιάγραμμα.

Όπως προανάφερα, η αρμόδια Επιτροπή Τουριστικών Λιμένων είναι αυτή που έχει γνωμοδοτήσει θετικά στην αίτηση της εταιρείας «ΜΑΡΙΝΑ ΜΕΣΟΛΟΓΓΙ Α.Ε.» για την τροποποίηση χωροθέτησης και συνεχίζεται η προβλεπόμενη διαδικασία, προκειμένου να συνταχθεί και να υπογραφεί αρμοδίως η κοινή υπουργική απόφαση του Υπουργείου Περιβάλλοντος, Ενέργειας και του Υπουργείου Τουρισμού.

Οι τυχόν διαμάχες μεταξύ των συμβαλλόμενων δεν αφορούν το Υπουργείου Τουρισμού, αλλά τελούν -και είναι πολύ σημαντικό να το τονίσουμε αυτό- κάτω από το λιμενικό ταμείο και τη γνώση του λιμενικού ταμείου -αυτό είναι αρμόδιο-, το οποίο μετέχει με ποσοστά 5% στον φορέα.

Οι εσωτερικές σχέσεις και οι ισορροπίες των μετόχων της εταιρείας είναι ζητήματα που δεν αφορούν το Υπουργείο και ούτε μπορούμε να παρέμβουμε σε αυτό. Την αλληλογραφία δέχεται το Υπουργείο Τουρισμού από το αρμόδιο λιμενικό ταμείο και μόνο που έχει εκ του νόμου τη χρήση και διαχείριση της μαρίνας. Αυτό πρέπει να γίνει ξεκάθαρο: Πλέον με τον φορέα διαχείρισης αυτής πρέπει να γίνονται οι συζητήσεις, δηλαδή και με την εταιρεία «ΜΑΡΙΝΑ ΜΕΣΟΛΟΓΓΙ Α.Ε.», όπως αυτή εκπροσωπείται νομίμως κάθε φορά.

**ΜΑΡΙΑ ΤΡΙΑΝΤΑΦΥΛΛΟΥ:** Δεν είναι ο κύριος του έργου το Υπουργείο;

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Είναι ξεκάθαρο. Το Υπουργείο δεν έχει καμμία αρμοδιότητα. Σας εξηγήσαμε ότι ο φορέας είναι το Λιμενικό. Δεν έχω να πω κάτι άλλο. Σας τα έχω πει. Το Υπουργείο δεν μπορεί να κάνει κάτι. Δεν είναι αρμόδιο.

**ΜΑΡΙΑ ΤΡΙΑΝΤΑΦΥΛΛΟΥ:** Το Υπουργείο υπογράφει τη σύμβαση. Είναι ο κύριος του έργου.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κυρία Τριανταφύλλου.

Θα συζητηθεί, τώρα, η δεύτερη με αριθμό 226/18-11-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη καταβολή του εφάπαξ στους δικηγόρους των Αθηνών.

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος.

Κύριε Γιακουμάτε, έχετε τον λόγο για δύο λεπτά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε Πρόεδρε, θα ήθελα να πω μπράβο στο Υπουργείο Εργασίας που έχει κάνει ένα καταστροφικό έργο τα τελευταία δύο χρόνια, ανεπανάληπτο: Ενάμισι εκατομμύριο παραμένουν άνεργοι. Ένα εκατομμύριο εργαζόμενοι έχουν να πληρωθούν πάνω από έξι μήνες. Τετρακόσιοι πενήντα χιλιάδες εργαζόμενοι παίρνουν κάτω από 400 ευρώ, 100 ευρώ, 200 ευρώ, το μονόωρο-δίωρο, και τον Οκτώβρη του 2016 είχαμε ογδόντα τρεις χιλιάδες ανέργους, ρεκόρ δεκαπενταετίας. Αυτά για τα εργασιακά, για να καταλάβουν τι έχει κάνει αυτή η Κυβέρνηση του ΣΥΡΙΖΑ.

Πάμε στις συντάξεις και στο ασφαλιστικό. Κύριε Πρόεδρε, είναι αδιανόητο. Έχουμε συντάξεις εδώ και τρία χρόνια. Και επειδή και εσείς είστε γιατρός, για πάρτε στο ΤΣΑΥ να ρωτήσετε. Τώρα το ΤΣΑΥ εξετάζει συντάξεις του Σεπτέμβρη του 2013, δηλαδή τρία χρόνια και πάμε για τέσσερα. Και δεν είναι μόνο αυτό, κύριε Πρόεδρε. Είναι ότι δεν μείωσαν συντάξεις. Ξύρισαν σύρριζα και τα επικουρικά και τα εφάπαξ αλλά και το ΕΚΑΣ το τελείωσαν.

Και ρωτώ, κύριε Υπουργέ: Γιατί οι δικηγόροι, που πήραν σύνταξη από 1-1-2013, δεν έχουν πάρει ακόμη το εφάπαξ; Γιατί; Γιατί το πήραν οι άλλοι δικηγορικοί σύλλογοι, όπως της Κεφαλλονιάς, της Ηλείας; Επειδή είναι λίγοι; Εδώ πόσοι είναι; Γιατί δεν το έχουν πάρει ακόμη το εφάπαξ; Διότι δεν υπάρχει χρήμα στην οικονομία, δεν κυκλοφορεί. Πάρε το εφάπαξ, για να μπορεί να κυκλοφορήσει, κύριε Πρόεδρε, και το χρήμα. Δεν το δίνουν. Ένα αυτό.

Το δεύτερο. Είναι αδιανόητο σήμερα να έχουμε περίπου εξήντα χιλιάδες εφάπαξ εν αναμονή. Πήραμε τη δόση, για να δώσουμε τα χρέη στον ιδιωτικό τομέα. Το κράτος τι έδωσε; Εξήντα χιλιάδες! Μόνο στο Ταμείο Προνοίας Δημοσίων Υπαλλήλων και είναι γύρω στις τριάντα δύο χιλιάδες. Βάλτε, λοιπόν, στο Ταμείο των Δημοτικών Υπαλλήλων άλλες επτά χιλιάδες!

Κύριε Υπουργέ, αυτό δεν είναι πολιτική. Αυτή δεν είναι υπεύθυνη Κυβέρνηση. Εδώ, γίνεται το «μπάτε σκύλοι αλέστε και αλεστικά μη δίνετε». Πείτε μου γιατί δεν έχετε δώσει ακόμα το επικουρικό στους δικηγόρους; Θα το πάρουν; Πόσο θα πάρουν; Πότε θα το πάρουν;

Άρα, κύριε Πρόεδρε, εδώ γίνεται Αρμαγεδδών! Όσον αφορά τις συντάξεις, τους μισθούς, τα εργασιακά και τα ασφαλιστικά, αυτή η Κυβέρνηση έχει χάσει τον μπούσουλα. Όσο νωρίτερα φύγει, τόσο καλύτερα θα διευκολυνθούν και οι συνταξιούχοι και οι εργαζόμενοι.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Η επωδός του κ. Γιακουμάτου δείχνει γιατί είπε όσα είπε πριν. Όσα είπε, όμως, πριν είναι τα έργα και οι ημέρες της Νέας Δημοκρατίας.

Απ’ όσο θυμάμαι, τον Ιανουάριο του 2015 ήρθε η Κυβέρνηση ΣΥΡΙΖΑ-ΑΝΕΛ. Από το 2013, περίοδος στην οποία αναφέρεται ο κ. Γιακουμάτος, αλλά και πιο πριν, οι προηγούμενες κυβερνήσεις δεν κατέβαλαν ούτε ένα εφάπαξ στους δικηγόρους της Αθήνας. Η σύγκριση δεν γίνεται –και δεν πρέπει να γίνεται- με τους δικηγόρους της υπόλοιπης Ελλάδας, γιατί στον Πειραιά, στη Θεσσαλονίκη και σε άλλες πόλεις δεν λειτουργούν οι λογαριασμοί πρόνοιας των δικηγόρων βάσει των κανόνων που προβλέπονται για τα νομικά πρόσωπα δημοσίου δικαίου και χορηγούσαν το εφάπαξ με βάση τις αναλογιστικές μελέτες που έκαναν.

Στον Πειραιά είναι 900 ευρώ για κάθε έτος παροχής υπηρεσιών ως δικηγόρος. Αλλού είναι 800 ευρώ. Αλλού είναι 1.000 ευρώ. Δεν περιορίζεται καθόλου η χορήγηση εφάπαξ από τον νόμο που ίσχυε από την Κυβέρνησή σας, κύριε Γιακουμάτο, από τον νόμο Βρούτση, ο οποίος είχε έναν συντελεστή SFΤ που συσχέτιζε τη δυνατότητα χορήγησης εφάπαξ από τα διαθέσιμα κεφάλαια σε κάθε ταμείο που χορηγούσε εφάπαξ, με αποτέλεσμα να είναι ανεφάρμοστος αυτός ο νόμος και δεν χορηγούνταν ποτέ κανένα εφάπαξ και πουθενά, επειδή θα κατέληγε στο άτοπο αποτέλεσμα να χορηγεί διαφορετικού ύψους εφάπαξ ανάλογα με τα διαθέσιμα κεφάλαια και το πλήθος όσων αποχωρούσαν. Ποτέ δεν εφαρμόστηκε. Και καλώς δεν εφαρμόστηκε, γιατί κάποιοι θα έπαιρναν πολλά και άλλοι τίποτα. Αυτός είναι ο λόγος που δεν εφαρμοζόταν.

Βάλαμε μια νέα διάταξη στον ν.4387 που επιτέλους παρέχει τη δυνατότητα μιας ταχύτατης έκδοσης αποφάσεως απονομής εφάπαξ. Έχετε δίκιο. Πάνω από τριάντα δύο χιλιάδες ήταν εκείνοι που ανέμεναν λόγω της πολιτικής των δικών σας κυβερνήσεων να πάρουν εφάπαξ από το 2013. Έχουμε ξεπεράσει τους δεκατρείς χιλιάδες, στους οποίους έχουν χορηγηθεί ήδη εφάπαξ από τον μήνα Ιούλιο μέχρι τέλος του Δεκέμβρη, για να είμαι πιο κοντά στην πραγματικότητα. Πάνω από δεκατρείς χιλιάδες εφάπαξ μέσα σε μόλις τέσσερις μήνες!

**ΓΕΡΑΣΙΜΟΣ ΓΙΑΚΟΥΜΑΤΟΣ:** Στον δικηγορικό σύλλογο;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τα εφάπαξ που χορηγούνται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε, και θα συνεχίσω στη δευτερολογία μου.

Θα σας πω, όμως, τώρα και για τον Δικηγορικό Σύλλογο της Αθήνας. Εδώ, προβλέπει ο νόμος ότι ο υπολογισμός του εφάπαξ που χορηγείται σε κάθε περίπτωση εξαρτάται από τον τύπο που πρέπει να εκδώσει η αναλογιστική αρχή για εκείνες τις περιπτώσεις που το εφάπαξ λογίζεται πάνω σε ποσό εισφοράς, που δεν είναι ποσοστιαίο, αλλά είναι σε ευρώ. Τέτοια περίπτωση είναι η περίπτωση των δικηγόρων. Είναι σε ευρώ, σε σταθερό ποσό και δεν είναι σε ποσοστό για να βγει αμέσως ο τύπος.

Στους δημοσίους υπαλλήλους βγήκε αμέσως γιατί είναι σε ποσοστό επί του μισθού. Είναι 4% ή θα είναι παραπάνω η αύξηση. Εδώ, έχουμε λοιπόν αυτό το πρόβλημα. Το αρμόδιο ταμείο δεν έχει δώσει ακόμη στην αναλογιστική αρχή την πρότασή του για να εκδοθεί η μελέτη -πιστεύω ότι θα γίνει άμεσα, γιατί είναι ένα δυσχερές πρόβλημα αυτό- και θα εκδοθούν τα εφάπαξ αμέσως και για τους δικηγόρους, οι οποίοι ανέρχονται περίπου σε εξακόσιους, μιας και ρωτάτε, που έχουν πάρει σύνταξη από το 2013.

Λίγοι είναι μέσα στο 2015 και μετά. Δική σας είναι η παράλειψη όλα αυτά τα χρόνια.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γιακουμάτε, έχετε τον λόγο και πάλι για τρία λεπτά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε Πρόεδρε, βλέπουμε άλλη μια παραδοξολογία του ΣΥΡΙΖΑ. Είναι από τις μοναδικές κυβερνήσεις που νομίζει ότι κυβερνάει και νομίζει ότι αντιπολιτεύεται. Αυτό που τους ενδιαφέρει πάντα -επαναλαμβάνεται ως επωδός- είναι τι έκανε η Νέα Δημοκρατία. Η Νέα Δημοκρατία κρίθηκε, κρίθηκε ελλιποβαρής, έχασε τις εκλογές και εκλεχθήκατε εσείς εδώ και δύο χρόνια. Τι κάνετε δύο χρόνια;

Μου θυμίζετε μοιρολογίστρες, σύλλογο μοιρολογιστρών, που μοιρολογείτε συνέχεια για τα έργα και ημέρες. Εσείς τι κάνατε δύο χρόνια; Πήρατε την ψήφο του ελληνικού λαού για να τα διαλύσετε όλα;

Και σας ερωτώ: Πόσοι είναι οι δικηγόροι που δεν έχουν πάρει εφάπαξ; Δεν μου απαντάτε. Πόσοι; Τι θα πάρουν; Δεν το ξέρετε. Μα, κυβερνάτε δύο χρόνια. Να κάνετε τη διάταξη αυτή του νόμου Βρούτση. Γιατί δεν το κάνετε; Ξέρετε ότι ο δικηγόρος, που σήμερα στενάζει με αυτές τις εισφορές που του έχετε βάλει, και το 2017 θα φάει όλα τα κεραμίδια στο κεφάλι με τις εισφορές βάσει εσόδων;

Είναι παγκόσμια πρωτοτυπία, κύριε Πρόεδρε, το να πληρώνουν ασφάλιστρα, ΤΣΑΥ, καθώς επίσης και οι δικηγόροι, μηχανικοί, βάσει των εσόδων. Αυτό δεν έχει γίνει πουθενά στον κόσμο.

Και ερωτώ: Δεν μου λέτε πόσοι είναι, τι πρέπει να πάρουν, αν θα πάρουν.

Θέλω να πω και κάτι άλλο, κύριε Υπουργέ. Έχετε αναλογιστεί τη μαύρη τρύπα που έχετε στα ασφαλιστικά ταμεία; Περίπου –διαψεύστε με- τριακόσιες πενήντα χιλιάδες συντάξεις εκκρεμούν σε ΙΚΑ, ταμεία, κ.λπ.. Αυτό είναι κάτι το ανεπανάληπτο.

Αντιληφθείτε το. Πάρτε τον γιατρό του ΤΣΑΥ, που έχει τρία χρόνια να πάρει σύνταξη και πάει για τέσσερα. Πώς θα ζήσει; Πάρτε τον οφθαλμίατρο του ΙΚΑ. Αυτά δεν τα σκέφτεστε;

Ανάθεμα την Αριστερά και ανάθεμα την πολιτική σας! Δηλαδή, έχετε διαλύσει τους πάντες και τα πάντα. Έχετε κάνει την Ελλάδα, κατά την ΕΛΣΤΑΤ, 43% φτωχοποιημένη και θέλετε και τους επιστήμονες διαλυμένους, φτωχοποιημένους, να πάνε στα 600-700 ευρώ. Και δεν τους δίνετε και το εφάπαξ, δεν τους δίνετε τη σύνταξη. Τι να πει άλλο ο λαός;

Θα πάρετε την απάντηση και την παίρνετε καθημερινά. Είδατε -εγώ δεν μιλάω για δημοσκοπήσεις- ότι το 92% των πολιτών σήμερα καταγράφουν ότι αυτή η Κυβέρνηση είναι ανίκανη. Δεν θα σας πω για τον Τσίπρα που είναι έκτος. Τον περνάει και ο Λεβέντης!

Αυτό θα το πληρώσετε. Όμως, ώσπου να το πληρώσετε εσείς, όταν έλθει η ώρα της κάλπης, πληρώνουμε κι εμείς, πληρώνει όλος ο λαός. Όλος ο λαός υποφέρει. Αν δεν πάρει το εφάπαξ, αν δεν πάρει τη σύνταξη, πού θα πάει;

Φτάσατε την Ελλάδα να μου θυμίζει λίγο, κύριε Πρόεδρε, που είστε παλαιότερος, την Κατοχή: κουπόνι για τη λαϊκή, δισκάκι για το λαϊκό παντοπωλείο, δισκάκι για το λαϊκό συσσίτιο, κοινωνικό. Αυτή είναι η Ελλάδα που ονειρεύεστε; Ανάθεμά μας! Αυτό είναι το όραμά μας; Είναι όραμα αυτό να μοιράζουμε το κοινωνικό παντοπωλείο, να μοιράζουμε το κοινωνικό συσσίτιο με το δισκάκι; Αυτά είναι απαράδεκτα!

Ξυπνήστε, διότι ο λαός θα σας ξυπνήσει μια και καλή και θα σας στείλει εκεί που ήσαστε!

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο, κύριε Υφυπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ασφαλώς δεν θα μιλήσω με τον τρόπο που μιλάει ο κ. Γιακουμάτος, γιατί προτιμώ να μιλάμε υπεύθυνα. Όμως, όλη αυτή η πολιτική που περιγράφει, η καταστροφική πολιτική που πληρώνει ο ελληνικός λαός και η οικονομία, είναι μια πολιτική που διαμορφώθηκε από επιλογές της κυβέρνησης της Νέας Δημοκρατίας και των συμπαραστατών της.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Από μνημόσυνα καλά πάτε!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό είναι μια ιστορική αλήθεια και δεν θα σκιάσει κανείς το μέγεθος αυτής της καταστροφής που επήλθε από τις πολιτικές που η Κυβέρνηση της Νέας Δημοκρατίας όχι απλά υποστήριξε, αλλά τις επιδοκιμάζει και τώρα, διότι προαναγγέλλει ο κ. Μητσοτάκης την ίδια ακριβώς πολιτική που ακολούθησε τα προηγούμενα χρόνια των καταστροφικών της πολιτικών.

Η αναμονή για να πάρει σύνταξη κανείς, κύριε Γιακουμάτο, φτάνει και τα πέντε χρόνια κι εμείς είμαστε ενάμιση χρόνο περίπου, δύο πείτε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εγώ προσωπικά περιμένω τρία χρόνια για να πάρω από το ΤΣΑΥ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει.

Σας ενημερώνω, λοιπόν,…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αν θέλετε, πηγαίνετε στο μητρώο του ΤΣΑΥ να δείτε το όνομα «Γιακουμάτος». Έχω καταθέσει τα χαρτιά μου από τον Σεπτέμβρη του 2013.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γιακουμάτο, επιτρέψτε μου να σας απαντήσω…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μου λες ότι λέω ανακρίβειες. Εγώ σου λέω: Αν θέλεις, πήγαινε στο μητρώο του ΤΣΑΥ. Τρία χρόνια περιμένω εγώ…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτή είναι η υπεύθυνη πολιτική που σκέφτεστε να κάνετε; Με αυτό τον τρόπο θα μιλάτε;

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ο κόσμος σάς κρίνει.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας ενδιαφέρει να ακούσετε απάντηση στην ερώτησή σας;

**ΓΕΡΑΣΙΜΟΣ ΓΙΑΚΟΥΜΑΤΟΣ:** Παραμύθια, παραμύθια! «Θα» και «θα»…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ή αυτή η φασαρία που κάνετε…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δεν κάνω φασαρία.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αφήστε λοιπόν να απαντήσω.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εκφράζω την οργή και την αγανάκτηση του συνταξιούχου που περιμένει τρία και τέσσερα χρόνια…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αφήστε τώρα την οργή του συνταξιούχου…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Γιατί;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):**…γιατί ξέρουμε πόσο καιρό περίμεναν και τα εφάπαξ που δεν καταβάλονταν όλον αυτό τον καιρό είναι κοινός τόπος, όπως και το τι έφταιξε που δεν καταβάλονταν τα εφάπαξ.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δεν πέρασαν δύο χρόνια, κύριε Υπουργέ; Δύο χρόνια τι κάνετε; Πάτε σε μνημόσυνα και σε κηδείες;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ο νόμος, κύριε Γιακουμάτε, που ψηφίσαμε, δημοσιεύτηκε στις 12 Μαΐου και εφαρμόζεται ταχύτατα και θα δείτε και το αποτέλεσμα…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μακάρι!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το «μακάρι» να το στηρίζετε όμως.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μακάρι! Από «θα» είμαστε χορτασμένοι όλοι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν σκοπεύετε να ρωτάτε, να λέτε όλα αυτά που λέτε με έναν τρόπο εντελώς αβάσιμο και εν συνεχεία να μη με αφήνετε…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αβάσιμο που περιμένω εγώ τριάμισι χρόνια; Μα, φέρνω συγκεκριμένο παράδειγμα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε εκπαιδευτεί…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Είναι συγκεκριμένο παράδειγμα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γιακουμάτο, σας παρακαλώ. Αφήστε να απαντήσει ο Υπουργός.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εσύ είσαι γιατρός, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά αφήστε τον Υπουργό να απαντήσει.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Λέει ότι λέω ανακρίβειες. Με προσβάλλει. Δεν λέω ανακρίβειες. Λέω την πραγματικότητα. Και εσείς ειδικά την ξέρετε. Σε θέλω μάρτυρα να συνηγορήσεις.

**ΠΡΟΕΔΡΕΥΩΝ (Δημήτριος Κρεμαστινός):** Αφήστε τον να απαντήσει.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε εκπαιδευτεί όλοι σας να προσποιείστε τους θυμωμένους και τους αγριεμένους για τα δεινά που έχετε επιφέρει στον ελληνικό λαό, τάχα συμπάσχοντας και να έρθετε να συνεχίσετε…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εμείς δεν πετάμε πέτρες ούτε γιαούρτια ούτε ξύλο ρίχνουμε. Είμαστε δημοκράτες. Εμείς λέμε πολιτικές κουβέντες.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ενοχλείται και ο κ. Κεγκέρογλου…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ξέχασες το ιστορικό σου; Στην Πλατεία Συντάγματος πέταγες πέτρες. Τα ξέχασες αυτά, αλλά θα σου τα θυμίσει ο λαός.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Γιακουμάτε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έτσι σκοπεύετε από εδώ και πέρα να μιλάτε; Αυτός είναι ο πολιτικός σας λόγος;

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κάνω διάλογο. Αν θες μονόλογο, κάνε τον.

**ΠΡΟΕΔΡΕΥΩΝ (Δημήτριος Κρεμαστινός):** Όχι διάλογος.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Καλά, κύριε Πρόεδρε, σταματάω.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι διάλογο, με εμποδίζετε να απαντήσω από την αρχή που ξεκίνησα να μιλώ. Και δεν είναι σωστό να το κάνετε αυτό…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Τι να απαντήσεις; Να μην έλεγες ότι λέω ανακρίβειες.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):**…επειδή υπενθυμίζω στον ελληνικό λαό τι έχει φταίξει για τη μη καταβολή των εφάπαξ και τη μη καταβολή των συντάξεων όλον αυτόν τον καιρό…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Η Νέα Δημοκρατία!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτή ήταν η κυβέρνηση πριν.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Έχουν περάσει δύο χρόνια, χριστιανέ μου! Πόσα πρέπει να περάσουν; Πενήντα χρόνια;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Από τον Αύγουστο του 2013 δεν καταβάλλονται εφάπαξ. Κυβέρνηση της Νέας Δημοκρατίας ήταν. Εγώ θα απολογούμαι γιατί εσείς δεν φροντίσατε…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δύο χρόνια κυβερνάτε. Πόσα χρόνια θέλετε; Πείτε μας πόσα χρόνια θέλετε να κυβερνήσετε;

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Γιακουμάτε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτή δεν είναι εικόνα για το Κοινοβούλιο και λυπάμαι πάρα πολύ γιατί εμποδίζομαι να μιλήσω.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μια χαρά είναι η εικόνα. Εικόνα κυβέρνησης δεν είναι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν περίμενα να το κάνει ο κ. Γιακουμάτος αυτό. Απαράδεκτη εικόνα για έναν λαό που στενάζει, να παίρνουμε πολιτικά μέτρα με άμεσα αποτελέσματα και να αποκρύπτεται η ουσία. Δεν είναι αυτό πολιτική αντιπαράθεση.

**ΠΡΟΕΔΡΕΥΩΝ (Δημήτριος Κρεμαστινός):** Ακόμα και στην τηλεόραση, στα πρωινά, δεν επιτρέπεται ο ένας να διακόπτει τον άλλον.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δεν βγαίνω στα πρωινά και δεν διακόπτω.

**ΠΡΟΕΔΡΕΥΩΝ (Δημήτριος Κρεμαστινός):** Αφήστε τον Υπουργό να απαντήσει.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αν δεν έλεγε ότι λέω ανακρίβειες…

**ΠΡΟΕΔΡΕΥΩΝ (Δημήτριος Κρεμαστινός):** Αφήστε τον να απαντήσει.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Να είσαι αντικειμενικός. Είπε ότι λέω ανακρίβειες.

**ΠΡΟΕΔΡΕΥΩΝ (Δημήτριος Κρεμαστινός):** Αντικειμενικός είμαι, αλλά αφήστε τον να απαντήσει.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αν δεν το έλεγε αυτό, θα είχαμε ωραίο διάλογο, αλλά όχι να λέει ότι λέω και ανακρίβειες!

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Προχωρούμε στη πρώτη με αριθμό 572/21-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τις διαδικασίες και την υλοποίηση του έργου εκτροπής του Πλατύ ποταμού για την ενίσχυση του φράγματος Φανερωμένης.

Θα απαντήσει ο Υφυπουργός Αγροτικής Ανάπτυξης και Τροφίμων κ. Κόκκαλης.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το φαινόμενο της ερημοποίησης δεν είναι προ των πυλών, έχει περάσει τις πύλες. Πρέπει να σας καταθέσω στοιχεία που αφορούν την αύξηση των θερμοκρασιών, κατά πέντε βαθμούς τουλάχιστον, σε σχέση με την προηγούμενη δεκαετία και αφορούν την περιοχή της Κρήτης.

Η νότια Κρήτη και ιδιαίτερα η Μεσσαρά χρειάζονται άμεσα μέτρα για την αντιμετώπιση του φαινομένου.

Από το 2009, με συγκεκριμένες αποφάσεις, έχει ξεκινήσει η μελέτη της εκτροπής του Πλατύ ποταμού. Το έργο αυτό θα συμβάλει, ούτως ώστε να υπάρχει η απαραίτητη ποσότητα νερού για την άρδευση της Μεσσαράς, μέσω του φράγματος Φανερωμένης το οποίο έχει ολοκληρωθεί, και βεβαίως, του νότιου Ρεθύμνου. Αφορά, δηλαδή, δύο νομούς συνολικά.

Θα ήθελα να μας ενημερώσετε σε ποιο στάδιο βρίσκεται η έγκριση των περιβαλλοντικών όρων, μιας και από τη γραπτή απάντηση που είχε δώσει τον Απρίλιο ο Υπουργός Αγροτικής Ανάπτυξης δεν είχε ακόμη υπογραφεί, πότε θα έχουμε έγκριση της οριστικής μελέτης των υδραυλικών και των ηλεκτρομηχανολογικών και πότε εκτιμάτε ότι θα μπορούμε να έχουμε τεύχη δημοπράτησης για το συγκεκριμένο έργο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αρχικά να επισημάνω ότι όντως το έργο της κατασκευής του φράγματος στο Πλατύ Ρεθύμνου και αγωγού μεταφοράς για την ενίσχυση του φράγματος της Φανερωμένης στη Μεσσαρά αποτελεί ένα μεγάλο έργο πνοής που θα ενισχύσει τον πρωτογενή τομέα στις περιφερειακές ενότητες και του Ρεθύμνου και του Ηρακλείου.

Επίσης, να επισημάνω ότι οι φορείς του Υπουργείου Αγροτικής Ανάπτυξης είναι σε συνεχή συνεργασία με τους φορείς και τις υπηρεσίες της Περιφέρειας Κρήτης. Και προχωρώ συγκεκριμένα στις ερωτήσεις που ετέθησαν.

Ερώτηση πρώτη: Ποιες είναι οι άμεσες ενέργειες του Υπουργείου; Στο Υπουργείο ήδη εκπονείται μελέτη με τίτλο: «Προμελέτη και οριστική μελέτη φράγματος στο Πλατύ Νομού Ρεθύμνης μετά του αγωγού μεταφοράς νερού στη Μεσσαρά».

Αντικείμενο της μελέτης είναι η μελέτη του φράγματος-ταμιευτήρα Πλατύ, χωρητικότητας είκοσι εκατομμυρίων κυβικών μέτρων νερού, η εξέταση της δυνατότητας κατασκευής του φράγματος Γερακαρίου, χωρητικότητας 1,73 εκατομμυρίων κυβικών μέτρων νερού, η μελέτη για την κατασκευή αρδευτικού δικτύου που θα εξυπηρετεί σαράντα πέντε χιλιάδες στρέμματα κατά πρώτη προτεραιότητα στην Περιφερειακή Ενότητα Ρεθύμνου και η μελέτη για τη κατασκευή αγωγού μεταφοράς του πλεονάζοντος νερού προς το ελλειμματικό φράγμα της Φανερωμένης στη Μεσσαρά Ηρακλείου.

Η εν λόγω μελέτη ήταν ενταγμένη στο Επιχειρησιακό Πρόγραμμα Αγροτικής Ανάπτυξης 2007-2013 «Εγγειοβελτιωτικά έργα» με κωδικό 125. Η μελέτη εξελίσσεται ομαλά και συνεχίζεται στο Πρόγραμμα Αγροτικής Ανάπτυξης 2014-2020.

Έρχομαι στη δεύτερη ερώτηση, για την έγκριση. Ρωτάτε αν έχει εκδοθεί η απαραίτητη απόφαση περιβαλλοντικών όρων από το Υπουργείο Περιβάλλοντος. Η απάντηση είναι, κύριε Κεγκέρογλου, ότι έχει ήδη εκδοθεί η έγκριση των περιβαλλοντικών όρων από τη Διεύθυνση Περιβαλλοντικών Αδειοδοτήσεων -και νομίζω ότι αυτή είναι η ουσία της ερώτησής σας- στις 18 Ιουλίου 2016, με αριθμό πρωτοκόλλου 36057/18-7-2016.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Κεγκέρογλου, έχετε και πάλι τον λόγο, για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, η προμελέτη ανατέθηκε με απόφαση του 2009 και περιελάμβανε, βεβαίως, και την προοπτική της οριστικής μελέτης.

Εάν όλα καθυστέρησαν, γιατί θα έπρεπε από το 2014 ή από το 2015 να έχει εκδοθεί η περιβαλλοντική απόφαση, είναι ένα ζητούμενο. Σε κάθε περίπτωση, η απόφαση έγκρισης περιβαλλοντικών όρων, όπως είπατε, έχει ήδη εκδοθεί.

Το ζητούμενο είναι –και θα το συγκεκριμενοποιήσω- η υδραυλική μελέτη, η μελέτη ηλεκτρομηχανολογικών, τα τεύχη δημοπράτησης για το συγκεκριμένο έργο σε τι χρονικό ορίζοντα προσδιορίζονται ότι θα έχουν ολοκληρωθεί. Διότι το ζητούμενο είναι να ολοκληρωθούν, επιτέλους, οι μελέτες οι οποίες έχουν ανατεθεί τα προηγούμενα χρόνια, να φθάσουμε στα τεύχη δημοπράτησης και να δημοπρατηθεί το έργο.

Βεβαίως, πρέπει να μας πείτε –και είναι ζητούμενο- σε ποιο στάδιο θα εξετασθεί η ένταξη του έργου στο πρόγραμμα 2014-2020.

Δεν μπορεί στο ΕΣΠΑ 2014-2020 να είναι ξανά οι μελέτες, όπως μας είπατε. Οι μελέτες είναι στο τελικό στάδιο. Εάν είναι μόνο η αποπληρωμή τους, βεβαίως. Όμως, το έργο, μετά από τον χρόνο, για τον οποίο σας ερωτούμε να μας ενημερώσετε και που απαιτείται για να ολοκληρωθούν και τα τεύχη δημοπράτησης, πότε θα είναι ώριμο για να ενταχθεί στο χρηματοδοτικό πλαίσιο 2014-2020; Είναι το επόμενο βήμα.

Περιμένουμε την ενημέρωσή σας, γιατί η περιοχή του νότιου Ηρακλείου και νότιου Ρεθύμνου, όπως σας είπα, είναι ήδη από τις κλιματικές αλλαγές και από τα φαινόμενα που τις ακολουθούν στον προθάλαμο της ερημοποίησης, με ό,τι αυτό συνεπάγεται. Πρέπει να επιτευχθεί η αξιοποίηση των υδατικών πόρων, που σήμερα δεν αξιοποιούνται.

Το φράγμα Φανερωμένης, που είναι ένα πάρα πολύ μεγάλο και χρήσιμο έργο για τη Μεσσαρά, μπορεί να δεχτεί αυτές τις ποσότητες για να αρδευτεί η περιοχή. Είναι πραγματικά έργο πνοής. Τη χρησιμοποιούμε αυτή την έκφραση πολλές φορές και καταχρηστικά για δευτερεύουσας σημασίας έργα, αλλά το έργο της εκτροπής του Πλατύ ποταμού και ο εμπλουτισμός του φράγματος Φανερωμένης είναι πραγματικά έργο πνοής, απαραίτητο προκειμένου να συνεχιστεί η αγροτική παραγωγή και η ζωή στην περιοχή. Διότι η αγροτική παραγωγή πάει χέρι-χέρι με τη συγκράτηση του πληθυσμού στην ύπαιθρο και βέβαια με την παραγωγή πλούτου από τον αγροτικό τομέα, που μπορεί να συμβάλει τα μέγιστα και στην έξοδο από την κρίση.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ**.** Κύριε Υφυπουργέ, έχετε τον λόγο και πάλι.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, όπως σας είπα, η απόφαση έγκρισης των περιβαλλοντικών όρων έχει ήδη εκδοθεί. Εν συνεχεία, αναμένεται η έγκριση της μελέτης της οικονομικής σκοπιμότητας, η οποία, από ό,τι πληροφορούμαι, θα εξασφαλιστεί εντός του Δεκεμβρίου του 2016. Η αποπληρωμή της συνολικής μελέτης είναι εξασφαλισμένη, καθώς αποτελεί ήδη ανειλημμένη υποχρέωση του Προγράμματος Αγροτικής Ανάπτυξης 2007-2013 και έχει ενταχθεί στο νέο Πρόγραμμα Αγροτικής Ανάπτυξης 2014-2020.

Η κατασκευή των προαναφερθέντων έργων θα ακολουθήσει τη διαδικασία αξιολόγησης για την ένταξή τους στο Μέτρο 4.3.1 του Προγράμματος Αγροτικής Ανάπτυξης 2014-2020, όταν αυτό ενεργοποιηθεί. Ως ενδεικτική ημερομηνία ενεργοποίησης αναφέρεται η άνοιξη του 2017.

Για το εν λόγω έργο υπάρχει κριτήριο συμπληρωματικότητας, σύμφωνα με το οποίο τα έργα που έχουν συμπληρωματικότητα με τα έργα του Προγράμματος Αγροτικής Ανάπτυξης λαμβάνουν επιπλέον βαθμολογία.

Εδώ, κύριε Βουλευτά, αξίζει να επισημανθεί ότι για πρώτη φορά ακολουθείται η διαδικασία της συγκριτικής αξιολόγησης από το Πρόγραμμα Αγροτικής Ανάπτυξης. Όλα τα υποψήφια έργα θα βαθμολογηθούν βάσει των αντικειμενικών κριτηρίων, σε συνεργασία με τις Υπηρεσίες της Ευρωπαϊκής Επιτροπής, και η χρηματοδότηση θα κατευθυνθεί προς εκείνα που συγκεντρώνουν την υψηλότερη βαθμολογία. Με αυτόν τον τρόπο εξασφαλίζεται η διαφάνεια και η αξιοκρατία στη διαχείριση των πόρων που έρχονται από την Ευρωπαϊκή Ένωση.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, επιτρέψτε μου να ευχαριστήσω τον συνάδελφο για την ουσιαστική απάντηση που έδωσε, σε αντίθεση με άλλους συναδέλφους.

**ΠΡΟΕΔΡΕΥΩΝ (Δημήτριος Κρεμαστινός):** Δεν προβλέπεται τριτολογία, όπως ξέρετε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι τριτολογία. Ευχαριστήρια είναι προς τον Υπουργό. Ανεξάρτητα από το περιεχόμενο, οφείλουμε να του δώσουμε συγχαρητήρια για τον τρόπο της απάντησης.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης».

Η Διάσκεψη των Προέδρων στη συνεδρίαση της 21ης Νοεμβρίου 2016 αποφάσισε τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών, όπως προβλέπει ο Κανονισμός.

Ερωτάται το Σώμα αν συναινεί.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή συναινεί ομόφωνα.

Κυρίες και κύριοι συνάδελφοι, πριν δώσω τον λόγο στον εισηγητή του ΣΥΡΙΖΑ κ. Νικόλαο Παρασκευόπουλο, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

Ορίστε, κύριε Παρασκευόπουλε, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ευχαριστώ πολύ.

Κυρίες και κύριοι συνάδελφοι, το συζητούμενο σχέδιο νόμου ενσωματώνει πέντε ευρωπαϊκές οδηγίες στην ελληνική νομοθεσία. Οι τρεις από αυτές αφορούν το θέμα της εφαρμογής της αρχής της ισότητας, η μία αφορά την κατάχρηση της αγοράς και τις σχετικές προσβολές και η άλλη την προστασία του ευρώ και άλλων νομισμάτων από την παραχάραξη και την κιβδηλεία.

Πρόκειται για νέες ουσιαστικές ρυθμίσεις -η ενσωμάτωση γίνεται με επέμβαση στην ελληνική νομοθεσία- οι οποίες εξυπηρετούν την ενσωμάτωση των οδηγιών και αντιστοίχως καταργούν ή μεταρρυθμίζουν προϊσχύσασες διατάξεις.

Αποτελούν ένα προϊόν προσεκτικής εργασίας το οποίο, μεταξύ άλλων, είχε ως στόχο τουλάχιστον τις διατάξεις οι οποίες αφορούν την εφαρμογή της αρχής της ισότητας να τις επεξεργαστεί ως συνεκτικό κείμενο, κατά κάποιο τρόπο να τις κωδικοποιήσει. Δεν μπορούμε να μιλήσουμε για κώδικα, αλλά μιλούμε πλέον για ένα ενιαίο κείμενο το οποίο έρχεται στη θέση του παλαιού νόμου του 2005 ο οποίος καταργήθηκε, του ν.3304 και, βεβαίως, περιλαμβάνει ενσωμάτωση τριών διαφορετικών οδηγιών που αφορούν το ίδιο ευρύτερο θέμα.

Το νομοσχέδιο διαιρείται σε τέσσερα μέρη. Το πρώτο μέρος αφορά τις τρεις οδηγίες τις σχετικές με την αρχή της ισότητας. Το δεύτερο αφορά την οδηγία για την κατάχρηση της αγορά, το τρίτο την οδηγία για την προστασία των νομισμάτων.

Το αντικείμενο του τελευταίου μέρους είναι συναφές ουσιαστικά με αυτό του πρώτου μέρους και αφορά τη δημιουργία ενός νέου εθνικού μηχανισμού ελέγχου περιστατικών, τα οποία θίγουν την αρχή της ισότητας και τα οποία καταγράφονται στο πλαίσιο της λειτουργίας υπηρεσιών του κατασταλτικού και αστυνομικού μηχανισμού, κυρίως δηλαδή της Αστυνομίας, του Λιμενικού και των Υπηρεσιών του Υπουργείου Δικαιοσύνης, δηλαδή κυρίως των σωφρονιστικών υπηρεσιών.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι, κάντε ησυχία. Δεν ακούγεται ο ομιλητής.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ευχαριστώ, κύριε Πρόεδρε.

Το πρώτο μέρος του νομοσχεδίου, λοιπόν, αφορά την αρχή της ισότητας και στο μέτρο αυτό πρόκειται για ένα ακόμα βήμα στην κατεύθυνση την οποία έχουν ήδη υποδείξει προηγούμενες πρόσφατες μεταρρυθμίσεις, όπως είναι η καθιέρωση του συμφώνου συμβίωσης, η κατάργηση του αξιοποίνου ομόφυλων πράξεων αρρένων –δηλαδή, η κατάργηση του άρθρου 347 του Ποινικού Κώδικα- και η ενίσχυση της αντιρατσιστικής νομοθεσίας.

Αυτή η προωθούμενη οχύρωση της αρχής της ισότητας συνέπεσε, όπως είναι γνωστό, και με τις αναφορές του Προέδρου Ομπάμα στην αρχή αυτή στην πρόσφατη επίσκεψή του στη χώρα μας.

Συμπληρώνεται έτσι, ενισχύεται και γενικά μεταρρυθμίζεται –μάλιστα, κάποιες διατάξεις καταργούνται- ο ν.3304/2005, ο οποίος αρχικά είχε ενσωματώσει τις δύο οδηγίες του 2000, όμως με τρόπο ο οποίος ενείχε κάποιες αδυναμίες οι οποίες από την ευρωπαϊκή πλευρά έγιναν αντικείμενο επισημάνσεως και μάλιστα και με επιστολή από την Ευρωπαϊκή Επιτροπή.

Βέβαια, ενσωματώνεται και μία νέα οδηγία, η οδηγία 2014/54/ΕΕ, με ανάλογο περιεχόμενο.

Οι δύο από τις τρεις οδηγίες αφορούν την πιθανότητα διακρίνουσας μεταχείρισης, δηλαδή άνισης μεταχείρισης, στο εργασιακό πλαίσιο. Οι ρυθμίσεις έχουν ως ειδικότερο αντικείμενο την εισαγωγή νέων ορισμών και νέων διακρίσεων που είναι πιο αναλυτικές από τις προηγούμενες, ώστε να αποφεύγονται ασάφειες και ενδεχομένως νομολογιακές τριβές. Προστίθενται κάποιοι λόγοι διάκρισης, όπως είναι η χρόνια ασθένεια, η οικογενειακή κατάσταση και η κοινωνική κατάσταση. Δηλαδή, αποκλείεται η δυσμενής μεταχείριση, ακόμα και για λόγους σχετικούς με αυτά τα κριτήρια. Σε ορισμένες περιπτώσεις έχουμε αλλαγή της ορολογίας από τον γενετήσιο προσανατολισμό, στον σεξουαλικό προσανατολισμό, που είναι ευρύτερη έννοια. Βεβαίως, προστίθενται ως λόγοι διάκρισης και η ταυτότητα και τα χαρακτηριστικά φύλου.

Επίσης, ο όρος «κοινωνική κατάσταση» -άλλωστε, αυτό διευκρινίζεται- μπορεί πλέον να θέσει εντός του κανονιστικού πλαισίου και περιπτώσεις, όπως η δυσμενής μεταχείριση ανθρώπων απλώς επειδή είναι αποφυλακισμένοι ή επειδή είναι εξαρτημένοι από ναρκωτικά.

Επίσης, είναι ενδιαφέρον ότι αυτή η προωθημένη πλέον ρύθμιση αφορά και περιπτώσεις δυσμενούς μεταχείρισης λόγω νομιζόμενων χαρακτηριστικών, καθώς και την πολύ ενδιαφέρουσα περίπτωση της έμμεσης δυσμενούς διάκρισης πολιτών υπό την κάλυψη κάποιων εννοιών οι οποίες φαίνονται ότι είναι κατ’ αρχάς αόριστες και ουδέτερες.

Σε ό,τι αφορά τον εργασιακό τομέα, αυτός εκτείνεται στα πεδία, τόσο του Ιδιωτικού όσο και του Δημοσίου Δικαίου και αφορά την ίση πρόσβαση και την εξέλιξη στην επαγγελματική ιεραρχία, καθώς και δραστηριότητες μαθητείας, επαγγελματικού προσανατολισμού και επαγγελματικής κατάρτισης.

Προβλέπονται, βέβαια, κάποιες εξαιρέσεις. Είναι αυτές οι οποίες αντιστοιχούν και στις προβλεπόμενες του άρθρου 45 της Συνθήκης της Ευρωπαϊκής Ένωσης και στο άρθρο 4 του ν.3528 και αφορούν τα συγκεκριμένα κωλύματα διορισμού στη δημόσια διοίκηση λόγω ιθαγένειας, που ισχύουν και μέχρι σήμερα.

Υπάρχει, επίσης, η πρόβλεψη αίτησης θεραπείας και ιεραρχικής προσφυγής ενώπιον του Κώδικα Διοικητικής Διαδικασίας. Διαρθρώνεται ένα νέο πλαίσιο κοινωνικού διαλόγου.

Το χαρακτηριστικό είναι ότι ορίζεται ως ενιαίος φορέας παρακολούθησης και προώθησης της αρχής της ισότητας και της εφαρμογής της ο Συνήγορος του Πολίτη. Αυτό σημαίνει ότι καταργείται η Επιτροπή Ίσης Μεταχείρισης, η οποία είχε συσταθεί και η οποία έμενε ανενεργή. Ήταν απολύτως αναποτελεσματική. Αυτός είναι ένας από τους βασικούς λόγους για τους οποίους έχουμε ανάγκη νέων ρυθμίσεων ενσωμάτωσης των συγκεκριμένων οδηγιών.

Βεβαίως, χαρακτηριστικό του νομοθετήματος και των οδηγιών είναι ότι δεν θίγονται άλλες ρυθμίσεις οι οποίες έχουν ευνοϊκότερο, υπέρ της αρχής της ισότητας, περιεχόμενο.

Το δεύτερο μέρος του νομοθετήματος αφορά ρυθμίσεις σχετικές με την αντιμετώπιση της κατάχρησης της αγοράς και σχετικές με τις αρμοδιότητες της Επιτροπής της Κεφαλαιαγοράς, με ενσωμάτωση της οδηγίας 2014/57/ΕΕ. Πρόκειται για ένα κεφάλαιο το οποίο αναφέρεται στα χρηματοπιστωτικά μέσα και τα οποία ορίζει άλλωστε, προκειμένου να μην υπάρχει νομολογιακή ασάφεια στη συνέχεια ή δη πρόβλημα ερμηνείας.

Ορίζεται ότι οι σχετικές συμπεριφορές και τα καλυπτόμενα από την προστασία μέσα αφορούν και τους πλειστηριασμούς και τους σχετικούς τύπους, τις σχετικές φόρμες των ηλεκτρονικών πλειστηριασμών. Ορίζονται, βέβαια, κάποιες εξαιρέσεις.

Πάντως, η ρύθμιση καλύπτει το σύνολο των σχετικών συμπεριφορών, αφού ορίζει ότι αφορά κάθε χρηματοπιστωτικό μέσο που εμπίπτει στις συναλλαγές, στις συναλλακτικές συμπεριφορές.

Το νομοθέτημα περιλαμβάνει ορισμούς αυθεντικούς, ακριβώς για να αποφευχθούν ερμηνευτικά προβλήματα, όπως είναι ο ορισμός της έννοιας της επιχείρησης παροχής επενδυτικών υπηρεσιών, συμβολαίων άμεσης παράδοσης εμπορευμάτων και άλλες σχετικές ρυθμίσεις.

(Θόρυβος στην Αίθουσα)

Ακούγομαι, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κωνσταντινόπουλε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ευχαριστώ.

Είναι φανερό ότι εδώ το προστατευόμενο έννομο αγαθό αφορά τη λειτουργία των χρηματοπιστωτικών αγορών και την αντίστοιχη εμπιστοσύνη του κοινού στα χρηματοπιστωτικά μέσα και δεν αφορά την περιουσία ή την ιδιοκτησία ατόμων, τα οποία μπορεί να θίγονται από κάποιες πράξεις, όπως οι προσβολές της ατομικής περιουσίας, μέσω απιστίας ή απάτης.

Επίσης, ποινικοποιούνται πράξεις, όπως η σύσταση ομάδας για τη διενέργεια χρηματοπιστωτικών συναλλαγών, με χρήση προνομιακών πληροφοριών. Είναι γνωστό ότι αυτό αποτελεί έναν δεδομένο τρόπο προσβολής της χρηματοπιστωτικής ευρυθμίας και τιμιότητας. Βεβαίως, τιμωρείται και η παράνομη ανακοίνωση προνομιακών πληροφοριών.

Νομίζω ότι η διάρθρωση των αντικειμενικών υποστάσεων είναι ασφαλής, στο μέτρο που αποφεύγει τη στήριξη στο φρονηματικό μέρος, σε υπερχειλείς υποκειμενικές υποστάσεις και οπωσδήποτε επιζητεί την απόδειξη βλάβης, προκειμένου να υπάρχει το αξιόποινο.

Οι πλημμεληματικές μορφές των εγκλημάτων, οι βασικές μορφές, ενισχύονται με κακουργηματικές, επιβαρυντικές μορφές, στο μέτρο που έχουμε αυτή τη βαρύτητα δεδομένη, και επί τη βάσει κυρίως ποσοτικών δεδομένων που δείχνουν την έκταση της βλάβης. Οι προϋποθέσεις και οι περιπτώσεις επιβάρυνσης της βασικής μορφής ορίζονται με σαφήνεια και εξιδεικευμένα, ώστε και εδώ να μην υπάρχει ανασφάλεια δικαίου.

Τέλος, περιγράφεται ως ιδιαίτερα διακεκριμένη κακουργηματική περίπτωση και εκείνη στην οποία ο δράστης ενεργεί ως μέλος εγκληματικής οργάνωσης, με τη γνωστή έννοια του άρθρου της εγκληματικής οργάνωσης που περιλαμβάνεται στο άρθρο 187 του Ποινικού Κώδικα.

Ορίζεται, βέβαια, και η έννοια της σύστασης και μπορεί να γίνει διαφοροποίηση της απλής σύστασης από την κακουργηματική ένωση, που εμπίπτει στο άρθρο 187 και αφορά την απλή ανακοίνωση και γνωστοποίηση προνομιακών πληροφοριών που γίνεται στο πλαίσιό της.

Στο ίδιο κεφάλαιο περιλαμβάνονται τελικές δικονομικές ρυθμίσεις και μία ρύθμιση με κριτήρια για την επιμέτρηση των σχετικών κυρώσεων. Τέλος, έχουμε και ένα νομικοτεχνικό μέρος, το οποίο περιλαμβάνει απλές διορθώσεις της νομοθεσίας που ίσχυσε προηγουμένως.

Με το επόμενο μέρος ενσωματώνεται νομοθεσία για την προστασία του ευρώ και άλλων νομοθετημάτων των ρυθμίσεων του Ποινικού Κώδικα, που αφορούν την παραχάραξη και την κιβδηλεία.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, παρακαλώ ησυχία! Είστε πολύ ζωηροί σήμερα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο κ. Τζαβάρας παρενοχλεί, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Παρασκευόπουλε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ευχαριστώ. Αν και τελειώνω και φαντάζομαι ότι κάποιοι Βουλευτές δεν με έχουν ακούσει καθόλου. Και δεν εννοώ μόνο τον κ. Κεγκέρογλου, αλλά και όσους κάθονται γύρω του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι να μη σου βγει το όνομα, κύριε Πρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**: Μας έχετε στοχοποιήσει ως Κοινοβουλευτική Ομάδα!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με άκουσες να μιλάω, που κάνεις και τον καθηγητή;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Πότε κάνει τον καθηγητή;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ζητώ αποκατάσταση, κύριε Πρόεδρε, προσωπικά!

**ΓΕΩΡΓΙΟΣ ΨΥΧΟΓΙΟΣ**: Δεν είπε κάτι προσωπικό για εσάς!

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Κύριε Πρόεδρε, απαξιώ να ζητήσω αποκατάσταση από τον κ. Κεγκέρογλου και ούτε έχω προσωπικό θέμα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παρασκευόπουλε, παρακαλώ να ηρεμήσουν τα πνεύματα και να φύγει αυτή η φράση από τα Πρακτικά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ποια φράση, κύριε Πρόεδρε, εάν μου επιτρέπετε;

**ΠΡΟΕΔΡΕΥΩΝ (Δημήτριος Κρεμαστινός):** Αυτή που ενόχλησε τον κ. Κεγκέρογλου.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Εγώ είπα απλώς ότι ο κ. Κεγκέρογλου δεν μου επιτρέπει να ακουστώ. Γιατί να φύγει αυτή η φράση από τα Πρακτικά; Η φράση του κ. Κεγκέρογλου ότι «παριστάνω τον καθηγητή» ίσως θα έπρεπε, κύριε Πρόεδρε, να φύγει από τα Πρακτικά.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως, αυτή η φράση πρέπει να διαγραφεί από τα Πρακτικά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ζητάω τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Μόλις τελειώσει ο κ. Παρασκευόπουλος, θα λάβετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Στο άρθρο 211 του Ποινικού Κώδικα, λοιπόν, περιλαμβάνονται νέες μορφές τέλεσης των εγκλημάτων παραχάραξης και κιβδηλείας. Δεν θα αναφερθώ περισσότερο σε αυτό το κεφάλαιο, γιατί νομίζω ότι είναι σαφές.

Τέλος, έχουμε το κεφάλαιο με το οποίο συστήνεται ένας Εθνικός Μηχανισμός Διερεύνησης Περιστατικών Αυθαιρεσίας, που είναι πλέον ο Συνήγορος του Πολίτη. Ο Συνήγορος του Πολίτη μπορεί πλέον να ελέγχει περιστατικά παραβίασης της αρχής της ισότητας στο πλαίσιο των υπηρεσιών, οι οποίες προαναφέρθηκαν. Βεβαίως, δεν φτάνει στο σημείο ο ίδιος ο Συνήγορος του Πολίτη να επιβάλει κάποια κύρωση, αλλά το πόρισμα το οποίο καταθέτει προς τις πειθαρχικές αρχές, οι αρχές αυτές οφείλουν να το λάβουν υπ’ όψιν τους και μπορούν να απομακρυνθούν από το περιεχόμενό του μόνο με βάση μια ειδική και εμπεριστατωμένη αιτιολογία.

Όπως γίνεται φανερό, πρόκειται για την ενδιάμεση λύση. Η μία θα ήταν ο ίδιος ο Συνήγορος του Πολίτη να μπορεί να έχει μια πειθαρχική αρμοδιότητα κατά την εξέταση των σχετικών περιστατικών. Η άλλη λύση ήταν αυτή η οποία προϋπήρχε και η οποία φάνηκε αδρανής και αναποτελεσματική, δηλαδή να μην επαρκεί η παρέμβαση ενός οργάνου, το οποίο είναι αποστασιοποιημένο, αλλά οι ίδιοι οι οργανισμοί με τα πειθαρχικά τους όργανα να αποφαίνονται.

Η ενδιάμεση αυτή λύση, η οποία διαδικαστικά συνοδεύεται με μια αναστολή της πειθαρχικής διαδικασίας όσο διαρκεί η εξέταση από τον Συνήγορο του Πολίτη, νομίζω ότι διασφαλίζει και την ανάγκη να υπάρχει μια προσεκτική και αποστασιοποιημένη εξέταση των σχετικών περιστατικών και, βεβαίως, στη συνέχεια η προώθηση της διαδικασίας διερεύνησης, πειθαρχικής και ποινικής, να γίνεται με ιδιαίτερη προσοχή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Πριν σας δώσω τον λόγο, κύριε Κεγκέρογλου, θέλω να πω κι εγώ τη γνώμη μου, ότι ο κ. Παρασκευόπουλος είναι από τους ευγενέστερους συναδέλφους μέσα στη Βουλή.

Έγινε μια λεκτική παρεξήγηση και νομίζω ότι πρέπει να υπάρξει κατανόηση, ούτως ώστε να μην οξύνονται τα πνεύματα χωρίς ιδιαίτερο λόγο.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Πραγματικά προηγουμένως έγινα δέκτης παρατηρήσεων εν είδει διδασκάλου- καθηγητή -και αυτό εννοούσα, δεν αναφερόμουν στην επαγγελματική ιδιότητα του κ. Παρασκευόπουλου, την οποία άλλωστε δεν μπορούσα να την κρίνω εγώ, διότι δεν υπήρξα φοιτητής του ούτε είμαι του κλάδου του-, αλλά εδώ μέσα δεν μπορεί να ονοματίζει χωρίς να υπάρχει η παραμικρή αφορμή! Ούτε είπα ούτε έπραξα κάτι που να τον ενοχλήσει όσο μιλούσε. Και εντελώς αναιτιολόγητα αναφέρθηκε στο όνομά μου. Ο κ. Τζαβάρας περνούσε προηγουμένως από εδώ, του είπαμε «ο Πρόεδρος μαλώνει για τις συνομιλίες», εντάξει.

Από εκεί και πέρα η εμμονή του κ. Παρασκευόπουλου να ονοματίσει κιόλας δείχνει ότι έχει κάποια προβλήματα με την Αίθουσα, δεν φταίω, όμως, εγώ. Και θα ήθελα πραγματικά να διαγραφεί το ότι αναφέρθηκε στο όνομά μου. Το δασκαλίστικο ήταν για την Αίθουσα, προφανώς, προφανέστατα! Και δεν μπορεί να παριστάνει τον δάσκαλο και να μας μαλώνει.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Όλοι οι καθηγητές το έχουν αυτό το μειονέκτημα, κύριε Κεγκέρογλου.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Το έχετε και εσείς, κύριε καθηγητά.

**ΠΡΟΕΔΡΕΥΩΝ (Δημήτριος Κρεμαστινός):** Εν πάση περιπτώσει.

Νομίζω ότι δεν χρειάζεται, κύριε Παρασκευόπουλε, να απαντήσετε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Δεν χρειάζεται να απαντήσω. Συμφωνώ μαζί σας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ η εισηγήτρια της Νέας Δημοκρατίας, η κ. Παπακώστα, έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, ο κύριος Υπουργός μίλησε χθες για μια τροπολογία για το ΕΣΠΑ η οποία κατατέθηκε σήμερα. Θα έρθει ο κύριος Υπουργός να μιλήσει για αυτή;

**ΠΡΟΕΔΡΕΥΩΝ (Δημήτριος Κρεμαστινός):** Σε ποια τροπολογία αναφέρεστε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σε μια τροπολογία για το ΕΣΠΑ.

**ΠΡΟΕΔΡΕΥΩΝ (Δημήτριος Κρεμαστινός):** Θα ζητήσουμε να έρθει. Εάν το ζητάει η Βουλή, ασφαλώς. Με ενημερώνει η Γραμματεία ότι θα έρθει.

Ορίστε, κυρία Παπακώστα, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Συζητούμε, αγαπητοί συνάδελφοι, σήμερα, παγκόσμια ημέρα κατά του AIDS, ένα σχέδιο νόμου, μια νομοθετική πρωτοβουλία του Υπουργείου Δικαιοσύνης σήμερα. Και εδώ θέλω να πω ότι είναι μια ημέρα στην οποία όλοι εμείς, η Βουλή των Ελλήνων, με την πολιτική ηγεσία του Υπουργείου Υγείας οφείλουμε να δούμε πώς αντιμετωπίζει η πολιτεία πολίτες οροθετικούς, εάν πράγματι έχει στη διάθεσή τους τα αντιδραστήρια και όλα εκείνα τα οποία απαιτούνται, για να μην αγωνιούν αν θα έχουν τα φάρμακά τους ή όχι. Αυτά στον 21ο αιώνα είναι αδιανόητα πράγματα. Προσωπικά, οφείλω να σας ενημερώσω -και κλείνω με αυτό- ότι κατά τη διάρκεια της θητείας μου στο Υπουργείο Υγείας αυτά είχαν λυθεί. Δυστυχώς από εκεί και μετά σήμερα διαπιστώνω ότι το ζήτημα αυτό εξακολουθεί να υπάρχει, δηλαδή η αγωνία των οροθετικών εάν θα βρουν τα αντιδραστήριά τους ή εάν θα έχουν τα φάρμακα τα οποία απαιτούνται. Κατά τα άλλα από επικοινωνία πάμε καλά.

Όσον αφορά, λοιπόν, τώρα το νομοσχέδιο του Υπουργείου Δικαιοσύνης έχω να πω κωδικοποιημένα ότι πράγματι έγινε εξαντλητική και ουσιαστική, επίσης, συζήτηση στην καθ’ ύλην αρμόδια επιτροπή της Βουλής, όπου εκεί είδαμε όλα τα ζητήματα. Πλην, όμως, κύριε Υπουργέ, μας αιφνιδιάσατε με έντεκα τροπολογίες. Μέχρι αργά το βράδυ ελάμβανα τροπολογίες τις οποίες προσπαθούσα να κατανοήσω περί τίνος ακριβώς πρόκειται, σε τι συνίστανται αυτές οι τροπολογίες και οφείλω να ομολογήσω ότι πολλές από αυτές δεν τις έχω κατανοήσει.

Άρα, λοιπόν, έχουμε και ένα τέτοιο θέμα, κύριε Πρόεδρε. Αυτό θέλω να το επισημάνω. Είναι θέμα ορθής νομοθέτησης. Όλοι οι εισηγητές το διαπιστώνουμε, κάθε φορά που έχουμε την ευκαιρία να εισηγηθούμε ένα σχέδιο νόμου, ότι και οι υπουργικές τροπολογίες -οι βουλευτικές ασφαλώς, αλλά και οι υπουργικές- ενώ έχει τελειώσει η νομοθετική επεξεργασία στην αρμόδια επιτροπή, έρχονται εκ των υστέρων. Είναι ένα ζήτημα το οποίο θα πρέπει ο Πρόεδρος της Βουλής να το δει και εφεξής, επιτέλους, να σταματήσει.

Πολύ περισσότερο, κύριε Υπουργέ, που συζητείτο μέχρι χθες -είναι εδώ ο κ. Βεσυρόπουλος από την πλευρά της Νέας Δημοκρατίας- νομοσχέδιο του Υπουργείου Οικονομίας και μας φέρνετε τροπολογία του καθ’ ύλην αρμόδιου Υπουργείου Οικονομίας στο νομοσχέδιο του Υπουργείου Δικαιοσύνης. Αυτό, αν μη τι άλλο, με συγχωρείτε πάρα πολύ, δεν συνιστά ορθή νομοθέτηση και σοβαρή ορθή νομοθέτηση. Και οφείλω να το πω, δεν μπορώ να το αποκρύψω από τους συναδέλφους.

Τώρα, οι οδηγίες αυτές σε τι αφορούν; Το νομοσχέδιο, αγαπητοί συνάδελφοι, διακρίνεται σε τέσσερα μέρη. Στα τρία πρώτα μέρη έχουμε την ενσωμάτωση τριών οδηγιών, οι οποίες κωδικοποιημένα αφορούν στην αρχή της ίσης μεταχείρισης, οι διατάξεις δηλαδή εφαρμόζονται στον δημόσιο και ιδιωτικό τομέα και αφορούν μεταξύ άλλων στην πρόσβαση στην εργασία, στους όρους πρόσληψης, στην πρόσβαση και στην επιμόρφωση. Αφορά, επίσης, στις αποδοχές, στην απόλυση, στην ασφάλεια, στην εργασία και στην ίση μεταχείριση ανεξαρτήτως φυλής, ανεξαρτήτως χρώματος εθνικής ή εθνοτικής καταγωγής, γενεαλογικών καταβολών, εφαρμόζεται εφόσον αφορά στην κοινωνική προστασία, κοινωνική ασφάλιση, υγειονομική περίθαλψη, τις κοινωνικές παροχές, την εκπαίδευση και την πρόσβαση, τη διάθεση και την παροχή αγαθών και υπηρεσιών. Έχει επισημανθεί ότι εδώ δεν συμπεριλαμβάνονται οι περιπτώσεις σεξουαλικού προσανατολισμού, ταυτότητας χαρακτηριστικών φύλου.

Πρέπει να σας πω ότι στο νομοσχέδιο, το οποίο έρχεται από το Υπουργείο Δικαιοσύνης, ουσιαστικά ενσωματώνουμε στο θεσμικό μας οπλοστάσιο τρεις ενωτικές οδηγίες, διευρύνοντας το περιεχόμενό τους, προκειμένου να εναρμονιστούμε με αυτά τα οποία ισχύουν στην Ευρώπη για τις αντίστοιχες κατηγορίες και για τα αντίστοιχα θέματα, στα οποία αφορούν τα μέρη του νομοσχεδίου, σε αυτά τα οποία πραγματεύονται νομοθετικά.

Άρα θέλω να πω ότι στο πρώτο μέρος η αρχή της ίσης μεταχείρισης είναι μια πάρα πολύ σπουδαία οδηγία, προστατεύοντας όλους τους πολίτες στους χώρους εργασίας και απασχόλησης και αυτό είναι πάρα πολύ σημαντικό. Είχα, βέβαια, επισημάνει ότι υπάρχει ένα ζήτημα και τα είχαμε δει αυτά στην επιτροπή, μιας και είναι ενιαία η συζήτηση, ότι στο άρθρο 8 καταργούνται και ακυρώνονται αναδρομικά όροι και διατάξεις που περιλαμβάνονται σε ατομικές και συλλογικές συμβάσεις, κανονισμούς επιχειρήσεων, καταστατικά οργανώσεων που είναι αντίθετοι με την αρχή της ίσης μεταχείρισης. Καταργείται δηλαδή, αγαπητοί συνάδελφοι, ένας όρος αναδρομικά, που καθορίστηκε από κοινού από τα συμβαλλόμενα μέρη ενώ μπορεί, εάν τα συμβαλλόμενα μέρη το γνώριζαν, δηλαδή τις νέες διατάξεις, να μην υπέγραφαν. Και είχα πει εκεί ότι θα πρέπει να υπάρχει ένας μεταβατικός χρόνος, προκειμένου αυτό να θεραπευτεί.

Αυτά όσον αφορά στο πρώτο μέρος, που είναι αμιγώς αρχής ίσης μεταχείρισης στους χώρους εργασίας και απασχόλησης.

Στο δεύτερο μέρος πραγματευόμαστε την κατάχρηση αγοράς. Πρέπει να σας πω ότι έχουν αλλάξει πάρα πολλά και σημαντικά στο χρηματοπιστωτικό τοπίο, στην αγορά και στην τεχνολογία. Αυτό, λοιπόν, από μόνο τους ήταν ικανό για να έλθει να ενσωματωθεί στην ελληνική νομοθεσία το 2005 με τον ν.3440, η οδηγία του 2003, που είχε επικαιροποιήσει το νομικό πλαίσιο της Ευρωπαϊκής Ένωσης με τέτοιον τρόπο, ώστε να ανταποκρίνεται στις σύγχρονες ανάγκες.

Ο Κανονισμός, λοιπόν, επαναδιατυπώνει και συμπληρώνει διατάξεις και απαγορεύσεις, ενώ προβλέπονται και προληπτικά μέτρα. Στο δεύτερο μέρος του παρόντος νομοσχεδίου, λοιπόν, γίνονται όλες οι απαραίτητες ενσωματώσεις.

Επειδή προηγήθηκε ο κ. Παρασκευόπουλος, ο οποίος αναφέρθηκε σε αυτά, για την οικονομία της συζήτησης και του χρόνου, για να μπω και στα θέματα των τροπολογιών, θέλω να πω ότι ουσιαστικά προστατεύεται και θεωρείται ως αξιόποινη πράξη οποιαδήποτε συμπεριφορά παρέχει παραπλανητικές ή ψευδείς ενδείξεις για το χρηματοπιστωτικό μέσο, εναρμονίζοντας την ελληνική νομοθεσία με τις διατάξεις του Κανονισμού της Ευρωπαϊκής Ένωσης για την κατάχρηση της αγοράς, η Επιτροπή Κεφαλαιαγοράς ορίζεται ως αρμόδια αρχή για τη διαφύλαξη της εφαρμογής και τη στήριξη των διατάξεων του συγκεκριμένου κανονισμού 596/2014 για τη συγκεκριμένη κατάχρηση της αγοράς.

Πρέπει να σας πω επίσης ότι προβλέπονται και διοικητικές κυρώσεις, εκτός από το αξιόποινο της συμπεριφοράς και τα διοικητικά μέτρα που μπορεί να επιβάλλει η Επιτροπή Κεφαλαιαγοράς όταν παραβιάζονται οι διατάξεις αυτού του Κανονισμού. Αυτές εξαρτώνται από το ύψος των κερδών ή των ζημιών που αποφεύχθηκαν από την παράνομη συναλλαγή και από το γεγονός του αν η παράβαση έγινε από νομικό ή φυσικό πρόσωπο.

Αυτά τα περί κατάχρησης αγοράς υπάρχουν και θα τα δείτε –και φαντάζομαι τα έχετε μελετήσει- στο δεύτερο μέρος του παρόντος σχεδίου νόμου.

Στο τρίτο μέρος έχουμε την προστασία του ευρώ και των άλλων νομισμάτων από δύο αιτίες. Η μία αιτία είναι η παραχάραξη και η δεύτερη αιτία είναι η κιβδηλεία. Καθώς η παραχάραξη και η κιβδηλεία του ευρώ δημιουργεί σοβαρές οικονομικές ζημιές και το ευρώ είναι στόχος του οργανωμένου εγκλήματος -το οποίο οργανωμένο έγκλημα, οφείλω να ομολογήσω, ασχολείται πολύ αποτελεσματικά με την πλαστογραφία- οι ισχύουσες ποινικές διατάξεις αυστηροποιούνται, καθώς προφανώς δεν αποτρέπουν την τέλεση του συγκεκριμένου εγκλήματος. Υπό την έννοια, λοιπόν, αυτή το τρίτο μέρος αναλώνεται σε αυτό.

Όμως, η οδηγία επιπροσθέτως προβλέπει τη διαβίβαση των νομισμάτων που κατάσχονται στο Εθνικό Κέντρο Ανάλυσης Κερμάτων Ευρώ για ανάλυση, ανίχνευση και εντοπισμό περαιτέρω προϊόντων παραχάραξης. Εν πάση περιπτώσει, το τρίτο μέρος αφορά αποκλειστικά την προστασία του ευρώ και των άλλων νομισμάτων.

Το τέταρτο μέρος, το οποίο έχει «γεννήσει» πολλές συζητήσεις στην αρμόδια επιτροπή σε όλο το φάσμα διακομματικά της Εθνικής μας Αντιπροσωπείας, αφορά στη δημιουργία ενός εθνικού μηχανισμού όπου, σύμφωνα με το νομοσχέδιο, ο Συνήγορος του Πολίτη ορίζεται ως εθνικός μηχανισμός διερεύνησης περιστατικών αυθαιρεσίας.

Τον Συνήγορο του Πολίτη θεωρώ πως όλοι μας εμπιστευόμαστε και έχει την έξωθεν καλή μαρτυρία, προκειμένου να εκπληρώσει τους σκοπούς του, εφόσον κινητροδοτηθεί και εφόσον -είχα βάλει πολλές επιφυλάξεις- αποκτήσει το στελεχικό εκείνο δυναμικό, που θα του επιτρέψει να διαχειριστεί υποθέσεις αυθαιρεσίας που πραγματοποιούνται στα Σώματα Ασφαλείας και από υπαλλήλους καταστημάτων κράτησης.

Εδώ πρέπει να σας πω το εξής. Βέβαια, έχω τοποθετηθεί και υπάρχουν όλα στα Πρακτικά. Υπάρχουν, βέβαια, συνάδελφοι οι οποίοι είναι και πρωτοείσακτοι, αλλά όσοι είναι παλαιότεροι θυμούνται πάρα πολύ καλά ότι το 2011 είχαμε νομοθετήσει τον ν.3938, ο οποίος προέβλεπε, αγαπητοί συνάδελφοι, τη σύσταση επιτροπής για την εξέταση σχετικών καταγγελιών. Πρέπει να σας πω ότι αυτή η επιτροπή δεν συστάθηκε ποτέ.

Στο σημείο αυτό, θα ήθελα να καλωσορίσουμε τους μαθητές, οι οποίοι μας επισκέπτονται, κύριε Πρόεδρε, για να παρακολουθήσουν τις εργασίες της Ολομέλειας.

Ακόμα, θέλω να πω πως αν υποθέσουμε ότι η χώρα έχει ανάγκη από τη δημιουργία ενός νέου οργάνου, δηλαδή ενός εθνικού μηχανισμού, όπως προτείνει το Υπουργείο Δικαιοσύνης, πράγματι ο Συνήγορος του Πολίτη θα μπορούσε να παίξει αυτόν τον ρόλο, διότι πληροί όλα τα εχέγγυα.

Μάλιστα θα μπορούσε να παίξει αυτόν τον ρόλο με αντικειμενικό τρόπο και χωρίς, βεβαίως, να παρεμβαίνει στην ουσία της πειθαρχικής δομής, διότι θα λειτουργεί συμπληρωματικά, όπως λέει το νομοσχέδιο, δεν θα διερευνά το ποινικό σκέλος και οφείλει, αν κρίνει, να ενημερώσει τις εισαγγελικές αρχές σε περίπτωση που διαπιστώνει την τέλεση αξιόποινης πράξης.

Η Νέα Δημοκρατία, της οποίας είμαι εισηγήτρια θεωρεί -και οφείλω να το καταθέσω στην Εθνική Αντιπροσωπεία- ότι για την αντιμετώπιση περιστατικών αυθαιρεσίας του Υπουργείου Προστασίας του Πολίτη, η δόκιμη, η ορθή λύση είναι η ενεργοποίηση του γραφείου αντιμετώπισης περιστατικών αυθαιρεσίας που συνεστήθη με τον ν.3938/2011 με ταυτόχρονη ενίσχυση της ανεξαρτησίας του αλλά και των θεσμικών συνεπειών των αποφάσεών του.

Για τον λόγο αυτό, κύριε Υπουργέ, θα κάνω και εγώ ό,τι κάνετε και εσείς με τις υπουργικές τροπολογίες. Θα σας προτείνω κάτι το οποίο θα επεξεργαστείτε με τους συνεργάτες σας τώρα.

Προτείνω, λοιπόν, εκ μέρους του κόμματος της Νέας Δημοκρατίας για τον σκοπό αυτό το εδάφιο α΄ της παραγράφου 1 του άρθρου 1 του ν.3938/2011 να διαμορφωθεί διαφορετικά. Πιθανόν να καλυφθείτε από αυτό και να μην έχουμε την ανάγκη σύστασης εθνικού μηχανισμού, υπό την έννοια ότι έτσι θα αποφορτίσουμε και τον Συνήγορο του Πολίτη από ένα επιπλέον φορτίο μέσα στον κυκεώνα των υποθέσεων που διαχειρίζεται.

Θα επιλύσουμε και ένα άλλο ζήτημα, τη δικαιολογημένη, κατά τη γνώμη μου, αγανάκτηση των στελεχών των Σωμάτων Ασφαλείας από τις επιθέσεις τις οποίες εν πολλοίς αδίκως το τελευταίο χρονικό διάστημα έχουν δεχτεί στην προσπάθεια να ασκήσουν τα καθήκοντά τους με τον καλύτερο δυνατό τρόπο ευόρκως και προστατεύοντας το κοινωνικό σύνολο αλλά και τις περιουσίες των πολιτών.

Υπό την έννοια, λοιπόν, αυτή σας προτείνω εκ μέρους της Νέας Δημοκρατίας την εξής διατύπωση για το Τέταρτο Μέρος: Στο Υπουργείο Προστασίας του Πολίτη συνιστάται και λειτουργεί γραφείο αντιμετώπισης περιστατικών αυθαιρεσίας, το οποίο εποπτεύεται απ’ ευθείας από τον Υπουργό, απολαμβάνει όμως πλήρους λειτουργικής ανεξαρτησίας.

Το εδάφιο Β΄ της παραγράφου 3 του άρθρου 1 του ν.3938/11 να διαμορφωθεί ως ακολούθως: Η επιτροπή αυτή αξιολογεί κάθε καταγγελία ή περιστατικό για το αν εμπίπτει στις αρμοδιότητες του γραφείου και αποφασίζει με πράξη της είτε για την υποβολή πρότασης διερεύνησης, σύμφωνα με την παράγραφο 4, περίπτωση κατά την οποία υποχρεούται εντός προθεσμίας τριών μηνών να έχει συντάξει σχετικό πόρισμα, είτε για την προώθηση προς διερεύνηση στις αρμόδιες υπηρεσίες, είτε για τη θέση τους στο αρχείο ως αβάσιμα ή ανεπίδεκτα εκτίμησης.

Στο τέλος της παραγράφου 3 του άρθρου 1 του ν.3138 να προστεθεί το ακόλουθο εδάφιο: Ενδεχομένη διαφορετική απόφαση των πειθαρχικών αρχών από το διατακτικό του πορίσματος του γραφείου να επιτρέπεται μόνο με ειδική και εμπεριστατωμένη αιτιολογία.

Τώρα θα πάω ακροθιγώς και επιφυλάσσομαι για τη δευτερολογία μου να τοποθετηθώ λίγο εκτενέστερα στις υπουργικές τροπολογίες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Πρώτη τροπολογία «Συγχώνευση υπηρεσιών εναερίων μέσων ΕΛ.ΑΣ. και Πυροσβεστικού Σώματος σε ενιαία κεντρική αυτοτελή υπηρεσία». Οφείλω να σας πω ότι κατά τις εργασίες της επιτροπής μας στη διαδικασία επεξεργασίας του σχεδίου νόμου, κύριε Πρόεδρε και αγαπητοί συνάδελφοι –κύριε Πρόεδρε, την ανοχή σας, γιατί είναι έντεκα τροπολογίες, αν μου επιτρέπετε, με τίτλους- είχε έρθει ο καθ’ ύλην αρμόδιος Υπουργός Προστασίας, ο οποίος πρότεινε ουσιαστικά τη συγχώνευση των υπηρεσιών αυτών σε μια ενιαία κεντρική και αυτοτελή υπηρεσία με τον τίτλο «Εναέρια Μέσα Σωμάτων Ασφαλείας», που θα υπάγεται απ’ ευθείας στον Αρχηγό της ΕΛ.ΑΣ. και θα είναι υπό την εποπτεία του Αρχηγού του Σώματος. Εδώ η Νέα Δημοκρατία, κύριε Υπουργέ, έχει τις εξής ενστάσεις:

Πρώτη ένσταση. Επιχειρησιακό σχέδιο δεν έχουμε. Δεν μας πρότεινε ο κύριος Υπουργός το επιχειρησιακό σχέδιο, πάνω στο οποίο θα βαδίσει αυτού του είδους η συγχώνευση, την οποία πρότεινε στους συναδέλφους Βουλευτές όλων των πτερύγων και σε εσάς.

Το δεύτερο είναι ότι εμείς πιστεύουμε στην Αρχή Πολιτικής Προστασίας, η οποία είναι η ενιαία ομπρέλα κάτω από την οποία λειτουργεί όλο αυτό το σύστημα. Προτείνουμε, λοιπόν, όλο αυτό -συζητήστε το μαζί του σας παρακαλώ- να τεθεί κάτω από την ομπρέλα της Πολιτικής Προστασίας και υπό την έννοια αυτή ο επιχειρησιακός σχεδιασμός και έλεγχος της απαιτούμενης σε μέσα και προσωπικό θα διενεργείται ανάλογα με τον κίνδυνο από τις αποφάσεις της Αρχής Πολιτικής Προστασίας.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Να μην αναφερθώ στις τροπολογίες, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Παπακώστα, οι Υπουργοί θα έρθουν να υποστηρίξουν τις τροπολογίες τους. Μήπως πρέπει να τους ακούσετε πρώτα;

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Καλώς. Θα τις αναπτύξω στη δευτερολογία μου.

Υπό την έννοια αυτή, για να εκκαθαρίσω τη στάση της Νέας Δημοκρατίας, θέλω να πω ότι για τις οδηγίες είμαστε απολύτως σύμφωνοι να ενσωματωθούν στο θεσμικό μας οπλοστάσιο. Για το Τέταρτο Μέρος, όσον αφορά στον εθνικό μηχανισμό για τις αυθαιρεσίες, όπου προτείνει το Υπουργείο τον Συνήγορο του Πολίτη, σας αντιπρότεινα πώς εμείς θεωρούμε ότι πρέπει να διαμορφωθεί. Για τις υπουργικές τροπολογίες επιφυλάσσομαι να τοποθετηθώ στη δευτερολογία μου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Πρόεδρε, θέλετε να κάνετε κάποια παρατήρηση;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, παίρνω τον λόγο για να καταθέσω τις νομοτεχνικές βελτιώσεις επί του νομοσχεδίου, όπως αυτές είχαν καταγραφεί στη συζήτηση στη δεύτερη ανάγνωση στην αρμόδια επιτροπή.

Εν πρώτοις, στο άρθρο 24 γίνεται μια συμπλήρωση για να μην υπάρξει καμμία υποψία αοριστίας. Είχε τονιστεί αυτό κυρίως από τον κ. Καρρά. Γίνεται μια προσθήκη και θεωρώ ότι δεν υπάρχει κανένα απολύτως πρόβλημα πλέον.

Στο άρθρο 56 όπου συναντάται στις παραγράφους 1, 3, 4 και 6 διαγράφεται η λέξη «οίκοθεν» και στο δεύτερο εδάφιο της παραγράφου 3 μετά τη φράση «παρατείνονται» προστίθεται η φράση «μέχρι 3 μήνες».

Το καταθέτω και παρακαλώ να διανεμηθεί στους συναδέλφους.

Ευχαριστώ, κύριε Πρόεδρε.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 71 και 72)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και κάτι ακόμα, κύριε Πρόεδρε.

Σας παρακαλώ πολύ να ενημερωθεί η κ. Κεραμέως από τη Νέα Δημοκρατία, διότι στην ομιλία μου θα αναφερθώ σε μια ανακοίνωση την οποία εξέδωσε η ίδια και άλλα στελέχη της Νέας Δημοκρατίας, με αφορμή το πρόβλημα των πλημμυρών που προέκυψε στη Ζάκυνθο και το πρόβλημα των απορριμμάτων. Θα αναφερθώ προσωπικά και επειδή δεν θέλω να λείπει από την Αίθουσα, να την ενημερώσουν, για να είναι εδώ όταν θα μιλήσω.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Καλώς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρεις εκπαιδευτικοί συνοδοί τους από το 13ο Γενικό Λύκειο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής της Χρυσής Αυγής κ. Ιωάννης Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Το σημερινό σχέδιο νόμου, το οποίο συζητάμε, αρχικά είχε τέσσερα μέρη. Σήμερα καταλήξαμε να μιλάμε για ένα πολυνομοσχέδιο, με τις δεκαπέντε τροπολογίες, οι οποίες έχουν έλθει. Φυσικά, έχουμε πει επανειλημμένως ότι δεν είναι αυτός ο σωστός τρόπος για να λειτουργεί το ελληνικό Κοινοβούλιο, αλλά προφανώς θέλετε να προλάβετε τη δεύτερη αξιολόγηση, οπότε θα φέρετε μέχρι την ψήφισή του, την ολοκλήρωσή του και άλλες τροπολογίες.

Έχουν ακουστεί πάρα πολλά φαιδρά. Ακούστηκαν πάρα πολλά στις επιτροπές, ακούστηκαν για ακρότητες και ειλικρινά έχουμε μια απορία μέχρι πού φθάνουν τα όριά σας της υποκρισίας και τους ψέματος. Ποιος είναι αυτός, αλήθεια, που έχει το δικαίωμα να ορίζει το τι είναι ακραίο και το τι δεν είναι ακραίο; Δεν είναι ακραίες οι δικές σας θέσεις με το συγκεκριμένο νομοσχέδιο που φέρνετε σήμερα; Δεν είναι ακραίο το να θέλετε να αυξομειώσετε και αναφέρεστε σε ίση μεταχείριση; Ίση μεταχείριση σε ποιους και σε ποιον; Δεν το προβλέπει το ελληνικό Σύνταγμα;

Να σας θυμίσω τι είχε πει ο Αριστοτέλης κάποτε εις ό,τι αφορά την ισότητα. Με τη χρήση της λογικής, της παρατήρησης και τη δικαιοκρισίας είχε πει ότι «η ισότητα μεταξύ άνισων, όπως και η ανισότητα μεταξύ ίσων ανθρώπων και λαών, είναι αδικία, αποτελεί αδίκημα». Οπότε, αντιλαμβάνεστε ότι αυτά που νομοθετείτε μόνο περί ισότητας δεν έχουν να κάνουν.

Το παρόν, λοιπόν, σχέδιο νόμου στην ουσία έρχεται να ενσωματώσει οδηγίες της Ευρωπαϊκής Ένωσης, με πρόσχημα δήθεν την προστασία αναπήρων και με τη χρήση του όρου ίση μεταχείριση προσώπων. Ασχέτως φυλετικής ή εθνικής καταγωγής τους, το τωρινό σχέδιο νόμου έρχεται να αντικαταστήσει τον ν.3304/2005. Μάλλον, όμως, έρχεται και σαν συνέχεια του προηγούμενου νόμου, του ν.4285/2014, γιατί και με αυτό το σχέδιο νόμου διαλύεται ο εθνικός και κοινωνικός ιστός της πατρίδας μας. Εδώ, το πρόσχημα είναι η ίση μεταχείριση προσώπων, ανεξάρτητα από φυλή, χρώμα, εθνοτική ή φυλετική καταγωγή, γενεαλογικές καταβολές, θρησκευτικές πεποιθήσεις, σεξουαλικό προσανατολισμό κ.λπ. και η καταπολέμηση των διακρίσεων. Με αυτόν τον τρόπο θέλετε να επιχειρήσετε τον έλεγχο σε πάρα πολλά επίπεδα.

Με τις προτεινόμενες διατάξεις επιχειρείται η περαιτέρω νομιμοποίηση του κατάπτυστου για εμάς συμφώνου συμβίωσης. Ειδικότερα και σύμφωνα με την αιτιολογική έκθεση η προσθήκη του όρου «οικογενειακή κατάσταση» έχει ως στόχο την απόλυτη προστασία στον τομέα της απασχόλησης και της εργασίας, των ισχυρών βιοτικών δεσμών, οι οποίοι έχουν αναπτυχθεί στο πλαίσιο της οικογενειακής ζωής, ανεξαρτήτως του τύπου της ένωσης ενός ζεύγους. Κατ’ αυτόν τον τρόπο, η εξίσωση μεταξύ των προβλεπόμενων στον Αστικό Κώδικα τύπων γάμου και το σύμφωνο συμβίωσης του ν.4356/2015 είναι καθολική. Στην πράξη με το σχέδιο νόμου ανοίγει ο δρόμος για την υιοθεσία στα ομόφυλα ζευγάρια.

Στο άρθρο 3 και σε συνδυασμό με το άρθρο 11 βλέπουμε μια ανεπίτρεπτη παρέμβαση στα εργασιακά θέματα και στα θέματα λειτουργίας επιχειρήσεων εν γένει.

Πώς εξηγείται στην πράξη; Κάποιος που έχει μια οποιαδήποτε επιχείρηση ή βιοτεχνία θα είναι υποχρεωμένος να προσλάβει ακόμα και εργαζόμενους που δεν θέλει, γιατί εσείς έτσι τον υποχρεώνετε. Αν αρνηθεί κάποιος να προσλάβει έναν αλλοδαπό, ένα μουσουλμάνο κ.λπ., θα έρχεται αντιμέτωπος με ποινικές και διοικητικές κυρώσεις. Αν, για παράδειγμα, σε μία βιοτεχνία, η οποία ζητά εργαζόμενους, παρουσιαστεί ένας μουσουλμάνος με ένα τουρμπάνι στο κεφάλι του και ο ιδιοκτήτης δεν τον προσλάβει, γιατί δεν του κάνει, γιατί δεν πληροί κάποιες προϋποθέσεις, σε τελική ανάλυση γιατί απλά δεν τον θέλει και είναι δικαίωμά του, αυτός στην πράξη θα μπορεί να δημιουργήσει ζητήματα, θα μπορεί να κάνει καταγγελίες, με αποτέλεσμα η βιοτεχνία να έχει κυρώσεις, οι οποίες προβλέπονται από το παρόν σχέδιο νόμου. Το ίδιο φυσικά θα ισχύει και σε κέντρα διασκεδάσεως και σε κάθε μορφής επιχείρηση.

Για όλα αυτά είμαστε αντίθετοι, αλλά και για τον βασικό λόγο ότι αυτές οι διατάξεις είναι αντισυνταγματικές. Έρχονται σε αντίθεση με το άρθρο 5, γιατί εμποδίζουν το δικαίωμα του Έλληνα πολίτη να αναπτύσσει ελεύθερα την προσωπικότητά του και με το άρθρο 22, το οποίο προστατεύει το δικαίωμα στην εργασία.

Στο άρθρο 13 με τον αποπροσανατολιστικό τίτλο «Κοινωνικός διάλογος» αναφέρεστε στις μη κυβερνητικές οργανώσεις και όχι στις μη κερδοσκοπικές, γιατί εδώ υπάρχει διαφορά. Οι μη κερδοσκοπικές δεν μπορούν να έχουν κέρδη, ενώ οι μη κυβερνητικές μπορούν. Με το άρθρο αυτό, λοιπόν, οι μη κυβερνητικές οργανώσεις έχουν έναν κεντρικό ρόλο, αυτόν των ΜΚΟ, που ο ρόλος τους είναι γνωστός σαν μηχανισμός της νέας τάξης πραγμάτων και του Σόρος, των ΜΚΟ που κανείς στην πατρίδα μας δεν τις έχει αγγίξει καθ’ οιονδήποτε τρόπο. Σε αυτές, λοιπόν, τις μη κυβερνητικές οργανώσεις δίνετε καθοριστικούς ρόλους.

Μάλιστα, αν ανατρέξουμε στο διαδίκτυο, θα βρούμε ότι από το 2000 ως το 2010, σε διάστημα μίας δεκαετίας, είχαν συσταθεί δέκα χιλιάδες ΜΚΟ στην Ελλάδα. Το αντικείμενο πολλών απ’ αυτές δεν υπήρχε καν. Ήταν ΜΚΟ με μια ταμπέλα που πήραν χρηματοδοτήσεις. Το μόνο που έχει γίνει το τελευταίο διάστημα ήταν να ελεγχθούν κάποιες λίγες απ’ αυτές και από σαράντα έξι από τις δέκα χιλιάδες να ζητηθούν πίσω κάποιες επιδοτήσεις, κάποιες χρηματοδοτήσεις που είχαν δοθεί. Περιμένουμε να υπάρξει ένας έλεγχος σε βάθος και αυτά δεν τα λέει η Χρυσή Αυγή, τα λέει ένα αριστερό site, το left.gr και το καταθέτω στα Πρακτικά.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τη σύσταση μηχανισμού διερεύνησης περιστατικών αυθαιρεσίας στα Σώματα Ασφαλείας και των υπαλλήλων των καταστημάτων κράτησης στο άρθρο 56, δίνετε αυξημένες αρμοδιότητες στο Συνήγορο του Πολίτη σ’ ό,τι αφορά τα Σώματα Ασφαλείας και τους σωφρονιστικούς υπαλλήλους. Θα μπορεί, λοιπόν, να δέχεται καταγγελίες και στην ουσία να επιλαμβάνεται επί διαφόρων υποθέσεων.

Εδώ θα πρέπει να τονιστούν τα εξής. Η Ελληνική Αστυνομία, το Λιμενικό και οι σωφρονιστικοί υπάλληλοι έχουν δικούς τους μηχανισμούς ελέγχου, οι οποίοι δέχονται τυχόν καταγγελίες και προβαίνουν σε δέουσες ενέργειες. Γι’ αυτόν τον λόγο υπάρχουν οι Εσωτερικές Υποθέσεις, μια υπηρεσία η οποία ασχολείται με αρκετά πράγματα, όπως είναι γνωστό.

Τι δουλειά έχει, λοιπόν, ο Συνήγορος του Πολίτη, για παράδειγμα, να κρίνει το κατά πόσο έχει υπάρξει παράνομη χρήση πυροβόλου όπλου; Με ποια επιχειρησιακή γνώση, με ποια αντίληψη της υπηρεσιακής καθημερινότητας των στελεχών θα έλθει ο Συνήγορος του Πολίτη να κρίνει αστυνομικούς και λιμενικούς; Είναι σε θέση να κρίνει αν και κατά πόσο έχουν λάβει χώρα βασανισμοί; Δεν υπάρχουν μηχανισμοί ελέγχου, οι Εσωτερικές Υποθέσεις, ακόμα και πειθαρχικά συμβούλια που θα επιληφθούν όλων αυτών των ζητημάτων;

Ο λόγος, λοιπόν, που θέλετε να κάνετε αυτόν τον μηχανισμό είναι άλλος. Θέλετε να διαλύσετε τα Σώματα Ασφαλείας. Θέλετε να τα έχετε δέσμια των ισοπεδωτικών επιλογών σας σε ό,τι αφορά τους λαθρομετανάστες και βάζετε σαν πρόσχημα δήθεν τη διακριτή μεταχείριση λόγω φυλής, χρώματος, θρησκείας κ.λπ.. Με όλα αυτά θέλετε να κάνετε όχι μόνο λαθρομετανάστες, αλλά και οποιονδήποτε και για τον οποιονδήποτε λόγο να κάνει καταγγελία, μέσω της οποίας θα επικαλείται φυλή, θρησκεία, αναπηρία, σεξουαλικό προσανατολισμό, ταυτότητα ή χαρακτηριστικά φύλου. Καταγγελία στην καταγγελία. Ως αποτέλεσμα, κανένας αστυνομικός ή λιμενικός δεν θα νιώθει ότι διασφαλίζεται το ότι μπορεί να ασκήσει τα καθήκοντά του.

Για να μην παρεξηγηθούμε, ξεκαθαρίζουμε ότι περιστατικά αυθαιρεσιών και παράνομων ενεργειών έτσι και αλλιώς ελέγχονται από τις αρμόδιες υπηρεσίες.

Για αυτόν, λοιπόν, ακριβώς τον λόγο βάζετε τον Συνήγορο του Πολίτη να ελέγχει λιμενικούς, αστυνομικούς και σωφρονιστικούς υπαλλήλους. Και ο στόχος σας είναι το Λιμενικό, γιατί το Λιμενικό έχει τεράστιες επιτυχίες στην αντιμετώπιση του εγκλήματος, στη δίωξη των ναρκωτικών, στην αντιμετώπιση των λαθρομεταναστών και γιατί τα στελέχη του Λιμενικού υπάγονται στις διατάξεις του Στρατιωτικού Ποινικού Κώδικα, ελέγχονται ποινικά από τον εισαγγελέα του Ναυτοδικείου, από τον ανακριτή του Ναυτοδικείου. Και αυτό δεν σας αρέσει. Θέλετε να αποδυναμώσετε ένα επιτυχημένο Σώμα, όπως είχε γίνει και στο παρελθόν, δυστυχώς, με την ενοποίηση της Αστυνομίας και της Χωροφυλακής.

Αν θέλετε να αντιμετωπίσετε ρατσιστικές συμπεριφορές, κοιτάξτε να θωρακίσετε την ελληνική πολιτεία και την ελληνική κοινωνία από την τρομακτική εγκληματικότητα λαθρομεταναστών και αλλοδαπών. Αντί να προσπαθείτε να ποινικοποιήσετε ιδέες και αντιλήψεις, προσπαθήστε να προστατεύσετε τους συμπολίτες μας στις γειτονιές της Αθήνας, οι οποίες πλήττονται από την εγκληματικότητα των αλλοδαπών.

Τι έχουμε δει όλες αυτές τις ημέρες; Με το παρόν σχέδιο νόμου και με το προηγούμενο σχέδιο νόμου, το αντιρατσιστικό, οποιοσδήποτε έχει μια σεξουαλική διαστροφή, θα πρέπει εμείς σε αυτήν εδώ την Αίθουσα να ερχόμαστε και να νομοθετούμε υπέρ του. Τι περιμένουμε στο άμεσο μέλλον; Θα μας φέρετε νομοσχέδια να ψηφίσουμε για τους κτηνοβάτες; Θα μας φέρετε νομοσχέδια να ψηφίσουμε για τους παιδεραστές;

Έχουμε πει ότι τα σεξουαλικά του ο καθένας θα πρέπει να τα κρατάει μέσα στην κρεβατοκάμαρά του. Δεν μας ενδιαφέρουν οι διαστροφές του καθενός εις ό,τι αφορά αυτό το κομμάτι, αλλά μας ενδιαφέρει το τι θέλετε να μας επιβάλετε με το ζόρι ως φυσικό και φυσιολογικό. Όχι, κύριοι, δεν θα το δεχτούμε! Άλλωστε, τον διαχωρισμό φύλων η φύση και η επιστήμη τον έχει αποδείξει. Το DNA ξεχωρίζεται σε αρσενικό και σε θηλυκό, δεν έχει βγάλει κάποιο ουδέτερο φύλο.

Σταματήστε πλέον να νομοθετείτε! Σταματήστε να είστε υποκριτές, γιατί πιστεύω ότι οι μισοί και παραπάνω από εσάς τους αριστερούς εδώ μέσα, σε συζητήσεις κατ’ ιδίαν, δεν χρησιμοποιείτε ορολογίες όπως «ομοφυλόφιλος», χρησιμοποιείτε πολύ πιο σκληρές λέξεις. Άρα είστε υποκριτές.

Το νομοσχέδιο, λοιπόν, αυτό είναι επικίνδυνο, είναι αντισυνταγματικό, ανοίγει τον ασκό του Αιόλου και θα οδηγήσει σε απίστευτα προβλήματα. Πρόθεσή σας είναι το φίμωμα κάθε φωνής και αντίληψης, από όπου και αν αυτή προέρχεται, η οποία δεν είναι σύμφωνη με την νέα τάξη πραγμάτων, κάθε γνώμης και αντίληψης, η οποία αντιστέκεται στην υποδούλωση των εθνών, των λαών και των πολιτισμών τους.

Στην προσπάθεια, λοιπόν, αυτή να ισοπεδώσετε τα πάντα, προσπαθείτε να επιβάλετε τη δημιουργία μιας πολυπολιτισμικής κοινωνίας, την οποία σας πιέζουν να φτιάξετε. Εμείς, όμως, ως Έλληνες εθνικιστές θα αντιδράσουμε με κάθε τρόπο για το καλό της πατρίδας μας και του λαού μας.

Κλείνοντας ήθελα να σας πω κάτι, το οποίο φυσικά το απεύχομαι ειλικρινά: Όταν θα έρθει το πρόβλημα μπροστά στην πόρτα σας, όταν θα βιάσουν τις γυναίκες σας, τα παιδιά σας και εσάς τους ίδιους, όταν θα έρθετε να παραπονεθείτε, θα σας πούμε εμείς, «μην παραπονιέστε, δεν είναι βιαστές, είναι παράτυποι εραστές»!

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Παπαθεοδώρου, ο ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριοι Υπουργοί, είχαμε τονίσει από την αρχή ότι η ενσωμάτωση των συγκεκριμένων οδηγιών για την ίση μεταχείριση μας βρίσκει σύμφωνους και θεωρούμε ότι είναι ένα βήμα προς τη θετική κατεύθυνση.

Είχαμε εκφράσει, επίσης, περισσότερο επιφυλάξεις για την αποτελεσματικότητα σχετικά με το άρθρο 14 και τις νέες διευρυμένες αρμοδιότητες του Συνηγόρου του Πολίτη ως προς τη διασφάλιση της επιτήρησης των συγκεκριμένων συμπεριφορών, αλλά και το γεγονός ότι ο Συνήγορος του Πολίτη είχε ζητήσει και ο ίδιος μια περίοδο για την ανασυγκρότηση των υπηρεσιών του.

Για τα τρία πρώτα κεφάλαια πρέπει να σας πω από την αρχή ότι δεν υπάρχει από τη δικιά μας πλευρά καμμία διαφορετική άποψη, δεν άλλαξε κάτι. Θεωρούμε ότι το νομοσχέδιο κινείται προς τη σωστή κατεύθυνση.

Ως προς το τέταρτο μέρος του προτεινόμενου νομοσχέδιου η κριτική μας δεν έγκειται στο γεγονός ότι το εύρος των αρμοδιοτήτων που μεταφέρονται στον Συνήγορο του Πολίτη θα δημιουργήσει οποιοδήποτε πρόβλημα ή ως προς την ετοιμότητα του Συνηγόρου του Πολίτη να ανταποκριθεί σε τέτοιου είδους καταστάσεις, δηλαδή στη δυνατότητα, στη σύσταση, ενός εθνικού μηχανισμού διερεύνησης περιστατικών της αυθαιρεσίας στα Σώματα Ασφαλείας και στους υπαλλήλους των καταστημάτων κράτησης.

Το πρόβλημα, το οποίο εμείς θεωρούμε ότι θα ανακύψει, είναι η αποτελεσματικότητα αυτού του μηχανισμού. Το λέω αυτό, διότι από το 2011, με το ν.3938, συστάθηκε στο Υπουργείο Προστασίας του Πολίτη το Γραφείο Αντιμετώπισης Περιστατικών Αυθαιρεσίας για την εξέταση καταγγελιών παράνομων πράξεων για τα Σώματα Ασφαλείας εναντίον πολιτών, το οποίο, όμως, δεν λειτούργησε ποτέ.

Η κατάργησή του, πριν καν αυτό δοκιμαστεί και πριν λειτουργήσει -και θα έπρεπε να έχει λειτουργήσει- δεν δείχνει μόνο έλλειψη ετοιμότητας από την πλευρά του κρατικού μηχανισμού, ώστε να αντιμετωπίσει δραστικά αυτό το φαινόμενο, αλλά εγείρει και ζητήματα θεσμικής λειτουργίας του κράτους. Δηλαδή, επειδή αυτό που ονομάζουμε «κρατικός μηχανισμός» δεν έχει την κουλτούρα καταστολής τέτοιων συμπεριφορών, παραδίδει αυτή την αρμοδιότητα σήμερα, με το σχέδιο νόμου, σε μια ανεξάρτητη αρχή, χωρίς αυτό να περιλαμβάνεται στις καταστατικές αρμοδιότητές της. Διευρύνονται μεν, αλλά αυτό το οποίο εμείς ασκούμε ως κριτική είναι ότι δεν θα είναι αποτελεσματικές. Και θα το εξηγήσουμε ως εξής:

Ο νέος μηχανισμός που εισάγεται, φοβόμαστε ότι απλά θα διερευνά τις υποθέσεις αυτές, έτσι όπως το περιγράφετε στο τέταρτο μέρος και τελικά με τις προϋποθέσεις που βάζετε και για τις οποίες δεν έχουμε ουσιαστική αντίρρηση.

Η αντίρρησή μας είναι στο εξής: Ολοκληρώνεται η διερεύνηση και, μάλιστα, θετικά. Τι προβλέπεται, κύριε Υπουργέ; Προβλέπεται, πρώτον, ότι η διερεύνηση από πλευράς της νέας αυτής -αν θέλετε- αρμοδιότητας του Συνηγόρου του Πολίτη μπορεί να γίνεται παράλληλα, όπως αυτό αναφέρεται στην παράγραφο 9, «Δεν υποκαθιστά τις υφιστάμενες δομές υποβολής και εξέτασης καταγγελιών αυθαιρεσίας σε άλλα όργανα ή αρχές». Επομένως από τη μια πλευρά θα έχουμε παράλληλες διαδικασίες που θα τρέχουν -είναι ένα ζήτημα το οποίο θα πρέπει να το δούμε και οι οποίες θα είναι πειθαρχικές, ενδεχομένως διοικητικές ή ποινικές- παράλληλα με τη διερεύνηση που θα κάνει η Αρχή του Συνηγόρου του Πολίτη. Δημιουργεί αυτό πρόβλημα ή όχι; Κατά την άποψή μας δημιουργεί πρόβλημα.

Το δεύτερο είναι ότι σύμφωνα με την παράγραφο 8 του συγκεκριμένου άρθρου, τα πειθαρχικά όργανα της Ελληνικής Αστυνομίας, του Λιμενικού Σώματος και της Ελληνικής Ακτοφυλακής υποχρεούνται να εξετάσουν κατά προτεραιότητα κάθε πειθαρχική υπόθεση που τους προωθείται από το Γραφείο του Συνηγόρου του Πολίτη. Θα ήθελα να ρωτήσω σε αυτή την περίπτωση το εξής: Τι νόημα έχει το πόρισμα στο οποίο θα καταλήξει η αρμόδια υπηρεσία του Συνηγόρου του Πολίτη; Απλώς θα έχει μια συμβουλευτική ή -αν θέλετε- μια διαδικασία η οποία στα πειθαρχικά όργανα των Σωμάτων αυτών θα ξεκινάει την υπόθεση, δηλαδή θα προτρέπει τα όργανα αυτά. Θα έχει, δηλαδή, μια μορφή σύστασης, όπως μέχρι τώρα έχουν όλα τα πορίσματα του Συνηγόρου του Πολίτη.

Αρκεί αυτό; Όπως σας είπα, η δική μας ένσταση είναι ως προς την αποτελεσματικότητα. Φαίνεται ότι εδώ έχουν υπάρξει και παρεμβάσεις από την πλευρά του Επιτρόπου για τα Ανθρώπινα Δικαιώματα του Συμβουλίου της Ευρώπης, ο οποίος, με ανάρτηση την οποία έχει κάνει, γράφει το εξής: «Θλίβομαι που μαθαίνω ότι ο νόμος για την εισαγωγή Εθνικού Μηχανισμού Διερεύνησης Περιστατικών Αυθαιρεσίας από τα Σώματα Ασφαλείας και τα σωφρονιστικά καταστήματα που η επιτροπή της ελληνικής Βουλής συζητά, αποτυγχάνει να δημιουργήσει έναν πραγματικά αποτελεσματικό μηχανισμό». Δεν λέμε κάτι άλλο. Το ίδιο λέμε.

Επίσης -νομίζω ότι αναφέρθηκε ο αγαπητός εισηγητής εκ μέρους του ΣΥΡΙΖΑ- έχει υπάρξει μέχρι τώρα αλληλογραφία του ίδιου του επιτρόπου, τόσο με τον Υπουργό κ. Τόσκα όσο και με τον Υπουργό κ. Παρασκευόπουλο από τον Ιούλιο του 2015, από την 25η Ιουλίου.

Επομένως φαίνεται ότι ενστάσεις για την αποτελεσματικότητα τέτοιου είδους μηχανισμών υπάρχουν και εκφράζονται από την πλευρά του Συμβουλίου της Ευρώπης.

Συνεχίζω με την τροπολογία, κύριε Υπουργέ, η οποία εντάχθηκε ως άρθρο 59 και η οποία αναφέρεται στην ενοποίηση των Υπηρεσιών Εναέριων Μέσων της Ελληνικής Αστυνομίας και του Πυροσβεστικού Σώματος, στη συγχώνευση τους σε μία ενιαία, κεντρική, αυτοτελή υπηρεσία, με τίτλο «Εναέρια Μέσα Σωμάτων Ασφαλείας».

Ο ν.4249/2014, στο άρθρο 74, παράγραφος 14, προβλέπει ότι με έκδοση προεδρικού διατάγματος μπορούν να συγχωνεύονται οι Υπηρεσίες Εναερίων Μέσων της Ελληνικής Αστυνομίας και του Πυροσβεστικού Σώματος σε Ενιαία Υπηρεσία Εναερίων Μέσων του Υπουργείου Δημόσιας Τάξης και Προστασίας του Πολίτη.

Το Υπουργείο δεν υλοποίησε την παραπάνω διάταξη και σήμερα την τροποποιεί, επικαλούμενο στην αιτιολογική έκθεση της τροπολογίας, δηλαδή το άρθρο 59, ότι από νομοτεχνικής απόψεως κρίθηκε ότι απαιτείται ένα πιο διευρυμένο νομοθετικό πλαίσιο, που να υπερβαίνει τα όρια της ειδικής νομοθεσίας που διέπει τα δύο Σώματα, στα οποία διαφορετικά θα προσέκρουε η λύση της έκδοσης ενός προεδρικού διατάγματος, χωρίς να φαίνεται με σαφήνεια ποιος είναι ο λόγος τροποποίησης αυτής της διάταξης, τη στιγμή που δεν έχει ακόμα υλοποιηθεί ή αναζητηθεί ο λόγος που δεν υλοποιήθηκε.

Κατά την άποψή μας, οι δύο υφιστάμενες υπηρεσίες θα πρέπει να συγχωνευθούν σε μία ενιαία υπηρεσία εναερίων μέσων του Υπουργείου Προστασίας του Πολίτη, υπαγόμενη στον αρμόδιο Αναπληρωτή Υπουργό κι όχι στο Αρχηγείο της ΕΛΑΣ.

Επίσης, στην υφιστάμενη κατάσταση τα εναέρια μέσα του Πυροσβεστικού Σώματος πραγματοποιούν σε μεγάλο βαθμό τις αερομετακομιδές του ΕΚΑΒ. Θεωρούμε ορθό να ενσωματωθεί στη νέα υπηρεσία και η αρμόδια υπηρεσία του ΕΚΑΒ με τον υφιστάμενο εναέριο στόλο της και στις ανάλογες περιπτώσεις.

Η έκδοση προεδρικού διατάγματος της παραγράφου στ΄ θεωρούμε ότι θα πρέπει να έχει ένα σαφές χρονοδιάγραμμα. Με τον ν.4249/2014, άρθρο 74, παράγραφος 6β΄, αναφέρεται ότι το ιπτάμενο προσωπικό του Πυροσβεστικού Σώματος είναι ειδικών καθηκόντων, ενώ το ίδιο προσωπικό της Ελληνικής Αστυνομίας είναι γενικών καθηκόντων. Στην τροπολογία δεν αναφέρεται ποια θα είναι η κατάσταση αυτών στη νέα ενοποιημένη υπηρεσία.

Εφόσον στον νέο φορέα μεταφέρονται όλες οι δαπάνες του κρατικού προϋπολογισμού, θεωρούμε, επίσης, ότι θα πρέπει να μεταφερθούν οι υποχρεώσεις και τα δικαιώματα που έχουν προκύψει από τις μέχρι τώρα συναφθείσες συμβάσεις και αφορούν να εναέρια μέσα, παραδείγματος χάριν, κύριε Υπουργέ, στο ζήτημα της συντήρησης.

Στο σχέδιο νόμου, το οποίο συζητούμε σήμερα, δεν προβλέπεται αν η νέα υπηρεσία μπορεί να αναθέτει διαγωνισμούς για την πτητική της και τεχνική της υποστήριξη σε διεθνείς οργανισμούς. Αυτό είναι ένα ζήτημα στο οποίο, αν θέλετε, μπορούμε να έχουμε μία απάντηση, γιατί είναι κομβικό για το γεγονός ότι αυτά τα πτητικά μέσα θα πρέπει να συντηρούνται, αλλά και νέοι διαγωνισμοί να γίνονται.

Στην παράγραφο 14α΄ για τις μισθώσεις, δεν προκύπτει με σαφήνεια αν αφορά μόνο τα δικά της εναέρια μέσα ή και άλλα, παραδείγματος χάριν, τα μισθωμένα εναέρια μέσα του Πυροσβεστικού Σώματος για τη δασοπυρόσβεση.

Τέλος, έχουμε την απορία για το ποιες ενέργειες έχουν γίνει μέχρι τώρα για την τεχνική υποστήριξη των ελικοπτέρων για το έτος 2017 και μετά, δεδομένου ότι η υφιστάμενη σύμβαση λήγει στο τέλος του έτους και τίθεται ζήτημα του αξιόμαχου των δυνάμεων αυτών για τη νέα περίοδο του 2017 και μετά.

Κύριε Υπουργέ της Δικαιοσύνης, νομίζω ότι ούτε και αυτή τη φορά αντιστάθηκε η Κυβέρνηση στον πειρασμό μαζί με την ενσωμάτωση των οδηγιών, να υπάρξει και σωρεία άσχετων τροπολογιών, από τα ΚΤΕΛ μέχρι την αλιεία. Επειδή, όμως, δεν έχουν εξηγηθεί αυτές οι τροπολογίες, εγώ θα ήθελα να ρωτήσω δύο πράγματα, τα οποία έχουν σημασία.

Φέρνετε, κύριε Υπουργέ, -μιλάω για τη δική σας αρμοδιότητα- μία τροπολογία, μια νομοθετική ρύθμιση, για την αύξηση των οργανικών θέσεων των αρεοπαγιτών, διότι κρίνεται αναγκαίο, όπως λέτε στην αιτιολογική έκθεση, για τις ανάγκες της δικαιοσύνης για το τρέχον έτος.

Εδώ έχουμε δύο ερωτήσεις, στις οποίες θα ήθελα και μια απάντηση. Φοβούμαι ότι τα ίδια κέντρα, που νομοθετούσαν προηγουμένως στο Υπουργείο Δικαιοσύνης, συνεχίζουν να νομοθετούν και τώρα. Τι εννοώ με αυτό; Γιατί τέσσερις θέσεις; Γιατί όχι πέντε, έξι, επτά, οκτώ; Φαντάζομαι ότι θα έχετε μια απάντηση σε αυτό.

Όμως, το δεύτερο, το οποίο πραγματικά δημιουργεί απορία, είναι γιατί οι θέσεις αυτές, κύριε Υπουργέ, συστήνονται από σήμερα 1η Δεκεμβρίου; Δεν έχει ψηφιστεί ακόμα ο νόμος, δεν έχει δημοσιευτεί. Γιατί ψηφίζουμε την ίδρυση, τη σύσταση αυτών των τεσσάρων νέων θέσεων από σήμερα το πρωί και όχι από την 1-1-2017 ή σε μια άλλη ημερομηνία; Γιατί θα πρέπει…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είναι σοβαρά ερωτήματα αυτά;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Είναι ένα ερώτημα, βέβαια, και θέλουμε μια απάντηση, κύριε Υπουργέ.

Φαντάζομαι ότι θα πρέπει να δοθεί και μια απάντηση στο εξής: Αυτές οι θέσεις οπωσδήποτε θα λείψουν από τις θέσεις Προέδρων Εφετών. Νομίζω ότι και εκεί θα πρέπει να μας πείτε πως θα αντικατασταθούν. Δεν θα ήθελα να δούμε σε αυτές τις θέσεις δικαστές, οι οποίοι έχουν προστρέξει να συνυπογράψουν, κύριοι Υπουργοί, τη νεοσυσταθείσα Ένωση Ανωτέρων και Ανωτάτων Δικαστικών, γιατί τότε θα υπάρχει μια σύνδεση τελικά. Θα υπάρχει σύνδεση μεταξύ αυτής της νέας τροπολογίας, που φέρνετε, με μια ημερομηνία. Και, πραγματικά, θα ήθελα να μου εξηγήσετε γιατί δεν γίνεται από τη δημοσίευση του νόμου. Δεν υπάρχει κάποιος λόγος να μη γίνει αυτό. Από τη δημοσίευση του νόμου, να προκηρυχθούν αυτές οι θέσεις. Και θα θέλαμε να μας εξηγήσετε και τις ανάγκες, γιατί είναι τέσσερις και όχι οκτώ. Από την άλλη πλευρά, πραγματικά οι απορίες, οι οποίες διατυπώνονται, είναι εύλογες.

Δεύτερη τροπολογία, η οποία συνυπογράφεται από την Υπουργό Τουρισμού και από τον Υπουργό Υποδομών. Εδώ έχουμε το εξής: Για τις εκδρομές των μαθητών υπήρχε η δυνατότητα να χρησιμοποιούνται, είτε τα τουριστικά γραφεία με τα ανάλογα οχήματα είτε τα ΚΤΕΛ με τα ανάλογα οχήματα. Μάλιστα, θυμάμαι πως, όταν ήμουν στο Υπουργείο Παιδείας, είχαν έρθει οι οργανώσεις, οι επαγγελματικές ενώσεις και των δύο, θεωρώντας ότι ο ένας ασκεί ανταγωνισμό απέναντι στον άλλο και θα έπρεπε να δοθεί μια λύση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και τη λύση αυτή τη δίνετε σήμερα. Τη δίνετε λέγοντας ότι καταργείτε το άρθρο του νόμου του 1977 και από εδώ και πέρα αποκλειστική αρμοδιότητα για τη μεταφορά των μαθητών στις εκδρομές έχουν μόνο τα τουριστικά γραφεία.

Επίσης, λέτε στην περίπτωση ζ΄ της παραγράφου 1 του παρόντος άρθρου: «Εκδρομές μαθητών της δημόσιας εκπαίδευσης μπορούν κατ’ εξαίρεση να πραγματοποιούνται» -αυτή είναι η καταργούμενη- «και από τα ΚΤΕΛ ή ΡΟΔΑ με ολική μίσθωση, όταν εκτελούνται χωρίς διανυκτέρευση των εκδρομέων και με αφετηρία τον νομό της έδρας τους». Δηλαδή, αυτό, το οποίο έλεγε η καταργούμενη διάταξη, είναι πως όταν δεν υπάρχει διανυκτέρευση, μπορεί να χρησιμοποιεί ένα σχολείο το ΚΤΕΛ. Και γιατί να μην μπορεί να το κάνει; Ελεύθερος ανταγωνισμός είναι. Από την άλλη, καταργείτε τη ΡΟΔΑ. Η ΡΟΔΑ, ξέρετε, είναι μια ένωση εργαζομένων. Δηλαδή, ο ΣΥΡΙΖΑ, που κόπτεται για τους εργαζόμενους και την προστασία της εργασίας τους, έρχεται εδώ να τους αφαιρέσει, έστω και στη Ρόδο, αυτή τη δραστηριότητα για να τη δώσει σε μεγάλα τουριστικά γραφεία;

Η απορία είναι γιατί δεν αφήνετε τον ανταγωνισμό ελεύθερο; Προσέξτε, δεν μιλάμε για πολυήμερες μαθητικές εκδρομές. Μιλάμε για οποιαδήποτε μετακίνηση με ολική μίσθωση όταν εκτελούνται χωρίς διανυκτέρευση. Το ερώτημα, το οποίο δεν το είχα απαντήσει και τότε και παραμένει και σήμερα, είναι γιατί θα πρέπει να επιλέξουμε στο πλαίσιο του ελεύθερου ανταγωνισμού μεταξύ της μιας επαγγελματικής κατηγορίας έναντι της άλλης και μάλιστα σε ένα συγκεκριμένο νησί εναντίον των εργαζομένων. Νομίζω ότι σε αυτή την παρατήρηση καλό θα ήταν η κυρία Υπουργός να απαντήσει.

Σε κάθε περίπτωση, η σωρεία αυτών των τροπολογιών μάς βρίσκει αντίθετους. Και νομίζω ότι κάποια στιγμή θα πρέπει η Κυβέρνηση να αποφασίσει ότι όταν κάνουμε ενσωμάτωση ή κύρωση ορισμένων διεθνών συνθηκών ή οδηγιών, καλό θα ήταν να τελειώνουμε και με τις δέκα, δεκαπέντε, ή πόσες ξέρουμε ακόμα ότι θα έρθουν, τροπολογίες. Δεν νομίζω ότι τιμά το κοινοβουλευτικό έργο.

Ως προς την απάντηση που αναμένω, κύριε Υπουργέ, πραγματικά, το ζήτημα της ημερομηνίας δεν είναι ούτε άμοιρο υποψίας ούτε χωρίς σημασία και καλό θα ήταν, αν θέλετε, να το απαντήσετε.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ο Αναπληρωτής Υπουργός Δικαιοσύνης κ. Παπαγγελόπουλος έχει τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Για τις υποψίες που εξέφρασε ο προηγούμενος ομιλητής θέλω να πω, για να μάθουν οι νεότεροι και να θυμηθούν οι παλαιότεροι ότι η Ένωση των Ανωτάτων Δικαστών, που συγκροτείται τώρα, προϋπήρχε και διαλύθηκε το 2005.

Επίσης, θέλω να υπενθυμίσω ότι από τους τέσσερις διαμαρτυρόμενους, μεταξύ των οποίων ο ένας είναι ο κ. Αθανασίου και ο άλλος ο κ. Λυμπερόπουλος…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ…

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν θα πω για εσάς. Μην ανησυχείτε.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν ανησυχώ. Εγώ όταν λέω για εσάς ανησυχείτε.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ο κ. Λυμπερόπουλος, ο οποίος διαμαρτύρεται τώρα, ήταν πρόεδρος της Ενώσεως Ανωτάτων Δικαστών.

Επομένως θέλω να πω ότι είναι πέραν κάθε λογικής υποψίας ότι έχουν σχέση οι οκτώ θέσεις με την καινούργια Ένωση. Καμμία σχέση δεν έχουν.

Επιπλέον, οι προαχθέντες στις καινούργιες θέσεις θα προαχθούν από το Ανώτατο Δικαστικό Συμβούλιο με την πάγια θεσμοθετημένη διαδικασία. Επομένως μάλλον σε παρανόηση οφείλεται η παρατήρηση του κ. Παπαθεοδώρου και όχι σε πραγματικά γεγονότα.

Ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, θα ήθελα τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν είπα κάτι κακό για εσάς.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, δεν είπατε, αλλά θα ήθελα να πω κάτι.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Πρώτη φορά που είπα κάτι καλό!

**ΠΡΟΕΔΡΕΥΩΝ (Δημήτριος Κρεμαστινός):** Για ποιο θέμα θέλετε να μιλήσετε, κύριε Αθανασίου;

**ΧΑΡΑΛΑΜΠΟΣ ΑΘΑΝΑΣΙΟΥ:** Αν μου επιτρέπετε, κύριε Πρόεδρε, θα ήθελα να πω, κατ’ αρχάς, ότι εγώ εισηγήθηκα να γίνει δεκτή η τροπολογία αυτή και να αυξηθούν οι θέσεις. Υπάρχουν ανάγκες. Το ξέρει και ο κ. Παρασκευόπουλος. Το έχουμε συζητήσει. Έγινε η αύξηση προηγουμένως. Δεν υπάρχει κανένα πρόβλημα.

Τώρα, όμως, κατά το σημείο που έγινε συζήτηση για την καινούργια ένωση, η ένωση αυτή, η οποία είχε δημιουργηθεί τότε, ουδέποτε λειτούργησε και αυτοκαταργήθηκε. Το πρόβλημα είναι αυτοί οι οποίοι πρωτοστατούν σήμερα στο να δημιουργήσουν μια διασπαστική ένωση γιατί το κάνουν, όταν πριν λίγο καιρό ήταν στο προεδρείο της ένωσης. Γιατί τόσα χρόνια δεν το ζήτησαν; Απλώς, δεν είναι αρεστό το καινούργιο διοικητικό συμβούλιο της ενώσεως. Γι’ αυτό ακριβώς γίνεται όλη αυτή η διαδικασία, να διασπαστεί η ένωση. Το Σύνταγμα, βέβαια, προβλέπει ότι η Δικαστική Ένωση είναι μία. Αυτό, όμως, είναι ένα άλλο ζήτημα. Θα τα πούμε, όμως, αυτά αναλυτικότερα στη γενική συνέλευση στις 10 του μηνός.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παπαθεοδώρου, να μην κάνουμε συζήτηση επί του θέματος.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν θα κάνω συζήτηση.

**ΠΡΟΕΔΡΕΥΩΝ (Δημήτριος Κρεμαστινός):** Έδωσε εξηγήσεις ο κύριος Υπουργός, μίλησε και ο κ. Αθανασίου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ούτε τριάντα δευτερόλεπτα δεν θα χρειαστώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Πώς θα πάρει τον λόγο, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, κύριε Παπαθεοδώρου, λυπούμαι, αλλά εφόσον δεν υπάρχει συναίνεση από το Υπουργείο Δικαιοσύνης, δεν μπορώ να σας δώσω τον λόγο. Παρακαλώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, αναφέρθηκε σε μένα αναρμοδίως ο κύριος Υπουργός και ζητώ τον λόγο επί προσωπικού.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επί προσωπικού; Μα είναι δυνατόν τώρα;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, εάν επικαλείται τον Κανονισμό το Υπουργείο, έχει δίκιο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ζητώ τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Σε τι συνίσταται το προσωπικό;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Σας απαντώ. Κατ’ αρχάς, από ό,τι βλέπω, την τροπολογία την υπογράφει ο κ. Κοντονής. Ούτε τα προσχήματα δεν τηρείτε πλέον; Δεύτερον, τι είπατε προηγουμένως; Απαντήσατε υπέρ της μίας ή της άλλης Ενώσεως Δικαστών;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό καταλάβατε;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Νομίζετε ότι εδώ πέρα κάνετε ακόμα συνδικαλισμό; Είστε Υπουργός. Είστε Αναπληρωτής Υπουργός.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό είναι επί προσωπικού, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παπαθεοδώρου. Δεν είναι προσωπικό. Παρακαλώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Έρχεστε να υποστηρίξετε τη μία εκ των δύο Ενώσεων των Δικαστών ή να επιχειρηματολογήσετε για τη μία εκ των δύο;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παπαθεοδώρου, δεν είναι το θέμα προσωπικό. Γιατί θα γίνει εδώ μια συζήτηση…

**ΘΕΟΔΩΡΟΣ ΠΑΠΑΘΕΟΔΩΡΟΥ:** Και στο κάτω-κάτω, θα ήθελα, κύριε Πρόεδρε -και τελειώνω με αυτό- όταν τη συγκεκριμένη τροπολογία την υπογράφει ο κ. Κοντονής…

**ΠΡΟΕΔΡΕΥΩΝ (Δημήτριος Κρεμαστινός):** Λυπούμαι. Δεν είναι προσωπικό το θέμα. Θα τοποθετηθεί ο Υπουργός. Παρακαλώ!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, δώστε τον λόγο, παρακαλώ, γιατί εδώ ξεπερνάνε το μέτρο ορισμένα πράγματα.

**ΠΡΟΕΔΡΕΥΩΝ (Δημήτριος Κρεμαστινός):** Πόσα λεπτά θέλετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ένα λεπτό.

Κύριε Πρόεδρε, ο προηγούμενος ειδικός αγορητής συνέδεσε -αν είναι δυνατόν!- το αίτημα που έχει υποβληθεί εδώ και αρκετό καιρό από την ηγεσία του Αρείου Πάγου, διότι αντιμετωπίζει σοβαρά προβλήματα όσον αφορά στον αριθμό των αρεοπαγιτών, οι οποίοι αυτή την ώρα, είτε έχουν αναρρωτικές άδειες είτε απασχολούνται σε άλλες υπηρεσίες, με υποψίες και καχυποψίες σχετιζόμενες με την προαγωγή, όχι των προέδρων εφετών στη θέση του αρεοπαγίτη, αλλά των εφετών στις θέσεις των προέδρων εφετών και μάλιστα, τη στιγμή που γνωρίζει ότι αυτή η διαδικασία γίνεται από το Ανώτατο Δικαστικό Συμβούλιο, χωρίς να έχει καμμία ανάμειξη η Κυβέρνηση σ’ αυτό το ζήτημα.

Αυτά τα πράγματα, κύριε Πρόεδρε, είναι πρωτόγνωρα. Όταν η Κυβέρνηση ικανοποιεί αιτήματα της ηγεσίας του Αρείου Πάγου και μάλιστα τα ικανοποιεί χωρίς καμμία οικονομική βλάβη αυτή τη στιγμή για το δημόσιο, διότι ήδη οι πρόεδροι εφετών παίρνουν τον ίδιο μισθό, ερχόμαστε εδώ και λέμε ότι υποψιαζόμαστε - προσέξτε συζήτηση σε επίπεδο Ολομέλειας Κοινοβουλίου!– ότι τις θέσεις των προέδρων εφετών που θα προαχθούν σε αρεοπαγίτες θα τις καταλάβουν εφέτες, οι οποίοι ενδεχομένως συμμετάσχουν σε μία νέα Ένωση Ανωτάτων και Ανωτέρων Δικαστών. Αυτό δεν είναι επίπεδο συζήτησης, κύριε Πρόεδρε, αυτό είναι επίπεδο καφενείου και μάλιστα φθηνού επιπέδου!

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν ειπώθηκε αυτό.

Κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παπαθεοδώρου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι είναι αυτά τα πράγματα; Αυτό είπατε.

**ΠΡΟΕΔΡΕΥΩΝ (Δημήτριος Κρεμαστινός):** Όχι διαλογική συζήτηση. Παρακαλώ!

**ΘΕΟΔΩΡΟΣ ΠΑΠΑΘΕΟΔΩΡΟΥ:** Να γραφτεί στα Πρακτικά ότι δεν ειπώθηκε αυτό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παπαθεοδώρου, δεν γράφονται οι διακοπές στα Πρακτικά. Δεν επιτρέπεται διαλογική συζήτηση.

**ΘΕΟΔΩΡΟΣ ΠΑΠΑΘΕΟΔΩΡΟΥ:** …

**ΠΡΟΕΔΡΕΥΩΝ (Δημήτριος Κρεμαστινός):** Θα δώσω τον λόγο στον Υπουργό κ. Παππά, ο οποίος ζήτησε να μιλήσει τώρα, για να υποστηρίξει την τροπολογία του, διότι θα φύγει στο εξωτερικό. Κατά συνέπεια θα πάρει τον λόγο ο κ. Παππάς για την τροπολογία με γενικό αριθμό 706 περί παράτασης κατά έξι μήνες της ισχύος των διατάξεων του άρθρου 12 παράγραφος 2 του ν. 2238/1995, που αφορά στη διαδικασία για την απευθείας τιμολόγηση των διαφημιζόμενων από τα ΜΜΕ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και δύο συνοδοί εκπαιδευτικοί από τα εκπαιδευτήρια «ΠΑΛΛΑΔΙΟΝ».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Ευχαριστώ και τον Υπουργό που έκανε δεκτή την προσθήκη μιας τροπολογίας, η οποία παρατείνει κατά έξι μήνες τις διατάξεις που ισχύουν σήμερα σε ό,τι αφορά τον τρόπο τιμολόγησης των διαφημίσεων και των χορηγιών.

Γνωρίζετε όλοι, επειδή είχαμε την ευκαιρία να ξανασυζητήσουμε αντίστοιχη ρύθμιση, ότι υπάρχει μεγάλο πρόβλημα «γκρίζων» ζωνών στην τιμολόγηση της τηλεοπτικής διαφήμισης.

Η Κυβέρνηση ήδη είναι σε διαδικασία διαβούλευσης με τους ενδιαφερομένους φορείς και τα κανάλια και τους διαφημιστές και μέσα στον Ιανουάριο θα φέρουμε το νομοσχέδιο το οποίο θα συγκροτεί την ηλεκτρονική πλατφόρμα των συναλλαγών για την τηλεοπτική διαφήμιση. Είναι μια πρωτοβουλία, την οποία χωρίς κανέναν απολύτως αιφνιδιασμό και με όρους συναίνεσης και διαβούλευσης και με τα υπόλοιπα κόμματα και με τους φορείς της αγοράς μπορούμε να προχωρήσουμε, μια πρωτοβουλία η οποία θα βοηθήσει, νομίζω, και τα οικονομικά των καναλιών και θα τα εξυγιάνει, διότι, όπως γνωρίζετε, πολλά απ’ αυτά έχουν σχέση ετεροβαρή με διαφημιστικές εταιρείες και κρέμονται απ’ αυτές, για να μπορέσουν να έχουν ένα διαφημιστικό πακέτο το οποίο θα τα κάνει βιώσιμα.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Συντυχάκης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ζητώ τον λόγο για την τροπολογία.

**ΠΡΟΕΔΡΕΥΩΝ (Δημήτριος Κρεμαστινός):** Έχω δώσει τον λόγο στον κ. Συντυχάκη.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εκ του Κανονισμού, όταν μιλά ένας Υπουργός για μια τροπολογία, μπορούμε να πάρουμε τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω τον λόγο, μόλις τελειώσει ο ειδικός αγορητής.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, περιμένουμε μια ώρα εδώ, για να μιλήσουμε!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, με το παρόν σχέδιο νόμου, όπως και άλλα που νομοθετήθηκαν τις προηγούμενες ημέρες, όπως η εφαρμογή της εργαλειοθήκης του ΟΟΣΑ και η απελευθέρωση των δουλεμπορικών γραφείων, η Κυβέρνηση πραγματικά αγωνιά να κλείσει εκκρεμότητες για τη δεύτερη αξιολόγηση στο πλαίσιο των δεσμεύσεών της έναντι του κουαρτέτου.

Στο παρόν σχέδιο νόμου ενσωματώνει διάφορες ευρωπαϊκές οδηγίες στην ελληνική νομοθεσία, άλλες τις αναμορφώνει, που κατά βάση είναι άσχετες μεταξύ τους. Προτάσσει, προφανώς για λόγους επικοινωνιακής τακτικής, τις οδηγίες υπό τον εύηχο ομολογουμένως τίτλο: Εφαρμογή της αρχής της ίσης μεταχείρισης προσώπων ανεξαρτήτου φυλής, θρησκείας, αναπηρίας, ηλικίας, γενετήσιου προσανατολισμού κ.λπ. στην απασχόληση και την εργασία.

Κατά την άποψη του Κομμουνιστικού Κόμματος πρόκειται για ένα ευχολόγιο, που συνιστά υποκρισία από την πλευρά της Κυβέρνησης στην προσπάθειά της να παρουσιάσει με διττό τρόπο το εξής: ότι η Ευρωπαϊκή Ένωση και η Κυβέρνηση υπηρετούν από κοινού τις ιδρυτικές αξίες της Ευρωπαϊκής Ένωσης, όπως της δημοκρατίας και της ισότητας. Είναι τόσο γενικόλογες, που πίσω από αυτές συγκαλύπτεται το κύριο, δηλαδή ότι η Ευρωπαϊκή Ένωση είναι ένωση καπιταλιστών και οι κυβερνήσεις τα κόμματα του ευρωμονόδρομου την υπηρετούν. Υπηρετούν, δηλαδή, τις αξίες της ανταγωνιστικότητας, της εκμετάλλευσης της εργατικής τάξης, τις αξίες της καπιταλιστικής ανάπτυξης και του κέρδους και από την άλλη στρατιές ανέργων, τσαλαπατημένα εργασιακά κοινωνικά δικαιώματα, υποκατώτατους μισθούς και συντάξεις, φοροληστεία σε βάρος της συντριπτικής πλειοψηφίας των λαών της Ευρώπης, προσφυγιά, συμμετοχή στους ιμπεριαλιστικούς πολέμους, που προκαλούν θάνατο, πόνο, προσφυγιά, φτώχεια.

Όσα προσωπεία και αν φορέσει η Ευρωπαϊκή Ένωση, όσες ευρωπαϊκές οδηγίες και αν ενσωματώσετε στην ελληνική νομοθεσία με πρόσχημα τα ανθρώπινα δικαιώματα, η φύση της Ευρωπαϊκής Ένωσης του καπιταλισμού δεν αλλάζει. Ποτέ, μα ποτέ, στη ζούγκλα του καπιταλισμού ο άνθρωπος, τα δικαιώματά του και οι ανάγκες του δεν θα μπουν πάνω από την ακόρεστη δίψα του κέρδους.

Μόλις χθες και προς εφαρμογή της εργαλειοθήκης του ΟΟΣΑ φέρατε μέτρα για την απελευθέρωση των επαγγελμάτων που ευνοούν επιχειρηματικούς ομίλους στο εμπόριο, στα καύσιμα, στο φάρμακο. Μέτρα διευκόλυνσης για τη δημιουργία φιλικού επενδυτικού περιβάλλοντος. Μέτρα, βέβαια, που ψηφίστηκαν και από τη Νέα Δημοκρατία ή όσοι δεν τα ψήφισαν για καθαρά αντιπολιτευτικούς λόγους. Όπως επίσης -κανένα ίχνος κρίσης συνείδησης- φέρατε στη Βουλή την τροπολογία για την απελευθέρωση των δουλεμπορικών γραφείων εξεύρεσης εργασίας, νομιμοποιώντας έτσι τα σύγχρονα μεσιτικά σκλαβοπάζαρα, την εργασιακή ζούγκλα από εκεί που θα τα καταργούσε ο ΣΥΡΙΖΑ.

Στο παρόν σχέδιο νόμου παράλληλα με τις οδηγίες για την ίση μεταχείριση ενσωματώνονται και άλλες που καμμία σχέση δεν έχουν με τα συμφέροντα και τις ανάγκες της εργατικής τάξης, των φτωχών λαϊκών στρωμάτων, ευάλωτων κοινωνικών ομάδων. Αφορούν οδηγίες που θωρακίζουν τις χρηματαγορές, ενισχύοντας έτσι τον μηχανισμό συγκέντρωσης κεφαλαίων και ανακατανομής εισοδημάτων σε όφελος των επιχειρηματικών ομίλων, ενώ εισάγεται η σύσταση του εθνικού μηχανισμού διερεύνησης περιστατικών αυθαιρεσίας στα Σώματα Ασφαλείας και τους υπαλλήλους των καταστημάτων κράτησης, έχοντας την αυταπάτη ότι με τέτοιους μηχανισμούς ελέγχου των αυθαιρεσιών μπορεί να ελέγξει αποτελεσματικά την αυθαιρεσία των οργάνων του κράτους.

Κυρίες και κύριοι, στο πρώτο μέρος του σχεδίου νόμου για την ίση μεταχείριση προσώπων αρκετές διατάξεις δεν υπηρετούν την προσδοκία αυτή, πλην ορισμένων εξαιρέσεων. Ίση μεταχείριση, λοιπόν, αλλά –προσέξτε- με εξαιρέσεις. Ποιος, γιατί και ποιους εξαιρεί;

Το άρθρο 6 έχει τίτλο «Δικαιολογημένη διαφορετική μεταχείριση λόγω ηλικίας». Ό,τι δεν εξυπηρετεί τους σκοπούς της πολιτικής απασχόλησης της αγοράς εργασίας, της επαγγελματικής κατάστασης, δεν συνιστά διάκριση. Ποιους ευνοεί, λοιπόν, η συγκεκριμένη διάταξη; Σίγουρα όχι τους νέους κάτω των είκοσι πέντε ετών με 511 ευρώ μισθό. Επίσης, δεν ευνοεί τους πάνω από είκοσι πέντε ετών που πετσοκόβονται οι μισθοί και οι συντάξεις και που αυξάνονται τα όρια ηλικίας συνταξιοδότησής τους. Δεν ευνοεί τους αναπήρους, που σιγά-σιγά πετσοκόβονται τα προνοιακά τους επιδόματα, αυξάνονται τα ποσοστά αναπηρίας για τις συντάξεις. Δεν ευνοεί τους εργαζόμενους, οι οποίοι υπό την απειλή απόλυσης υπογράφουν ατομικές επιχειρησιακές συμβάσεις δουλεμπορικού τύπου. Ευνοεί, όμως, την εργοδοσία.

Αυτά προβλέπουν και τα τρία μνημόνια, η δίκαιη ανάπτυξη, όπως εσείς θέλετε να λέτε. Όταν το σχέδιο νόμου εξαιρεί ό,τι δεν εξυπηρετεί τους σκοπούς της πολικής σας, εννοεί τα μέτρα που εφαρμόζετε, τις δεσμεύσεις σας απέναντι στους εταίρους, την Ευρωπαϊκή Κεντρική Τράπεζα, το ΔΝΤ, τον ESM. Δηλαδή όσα ήδη έχουν νομοθετηθεί δεν αποτελούν διακρίσεις. Αυτά είναι αδιαπραγμάτευτα.

Η Κυβέρνηση, προπονημένη στο εμπόριο ελπίδας, προσπαθεί άλλη μια φορά να εξαπατήσει τους νέους και ιδιαίτερες τις νέες κοπέλες των λαϊκών οικογενειών. Με τα συνθήματα περί ισότητας των δύο φύλων δεν αντιμετωπίζεται η απαξίωση του κοινωνικού ρόλου της μητρότητας. Η μητρότητα βρίσκεται στο απόσπασμα, όταν εντείνεται η εργοδοτική επιθετικότητα, που φτάνει μέχρι την απόλυση εγκύου ή τον εκβιασμό να υπογράψει η εργαζόμενη δήλωση ότι δεν θα κάνει οικογένεια. Αν τολμήσει να το καταγγείλει, ουαί και αλίμονο, έχει να πάρει την απόλυση στο χέρι.

Ποιος θα προστατεύσει την καμαριέρα στα ξενοδοχεία, που βγάζει είκοσι πέντε και τριάντα δωμάτια την ημέρα, όταν το όριο –υποτίθεται- είναι δεκατρία ή δέκα πέντε δωμάτια; Ποιος θα προστατέψει τον εργαζόμενο στα σκουπίδια, στη σκαλωσιά, που αντιμετωπίζει εργασιακούς κινδύνους χωρίς προστατευτικά μέτρα ασφαλείας, χωρίς βαρύ και ανθυγιεινό; Ποιος θα προστατεύσει τον νέο ή τη νέα, όταν τους απειλεί ο εργοδότης και τους λέει «ή δέχεσαι το μπλοκάκι ή περιμένουν στη σειρά άλλοι»; Ποιος θα προστατεύσει τον μετανάστη στις σύγχρονες «Μανωλάδες» από τη σκλαβιά; Ποιος θα προστατεύσει τον πρόσφυγα από τις ΜΚΟ και το εμπόριο ελπίδας με την κυβερνητική ανοχή; Σίγουρα όχι η εργοδοσία. Σίγουρα όχι το αστικό κράτος. Σίγουρα όχι εσείς που νομοθετείτε για λογαριασμό του κεφαλαίου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Στο άρθρο 5 δεν γίνεται απλά μια γενική διατύπωση. Αναφέρει σαφέστατα ότι η τήρηση της ίσης μεταχείρισης για άτομα με αναπηρία ή χρόνια ασθένεια ισχύει εφόσον τα μέτρα δεν συνεπάγονται δυσανάλογη επιβάρυνση για τον εργοδότη.

Εμείς, λοιπόν, δεν έχουμε καμμία αυταπάτη ότι η Ευρωπαϊκή Ένωση, οι αστικές κυβερνήσεις, που υπηρετούν αυτόν τον καπιταλιστικό δρόμο ανάπτυξης σε βάρος του εργαζόμενου λαού, μπορούν ή θέλουν να διασφαλίσουν την ίση μεταχείριση στην εργασία. Κι εδώ, δεν εξετάζουμε προθέσεις ή το τι θα ευχόταν ο καθένας, όπως για παράδειγμα ειπώθηκε από τον κύριο Υπουργό στην επιτροπή ότι δεν αλλάζει η κοσμοθεωρία του ΣΥΡΙΖΑ για τον εκμεταλλευτικό χαρακτήρα του καπιταλισμού. Η ουσία ποια είναι;

Εσείς λέτε ότι είστε και με το κεφάλαιο και με τον εργάτη και με τον λαό και με τα μονοπώλια και με τα στεφάνια στην Καισαριανή και με τα ΜΑΤ εναντίον των συνταξιούχων και με τον Κάστρο και με τον μακελάρη των λαών. Δεν πιάνεστε τελικά με τίποτα. Είστε δηλαδή και με τον αστυφύλαξ και με τον χωροφύλαξ! Στην πράξη, όμως, υπερασπίζεστε και προωθείτε τα συμφέροντα του κεφαλαίου, εξ ου και οι έπαινοι του ΣΕΒ για την εφαρμογή της αντιλαϊκής πολιτικής, τα προνόμια που τους δίνετε. Δεν δικαιολογούνται διαφορετικά τα μνημόνια, οι πετσοκομμένοι μισθοί και οι συντάξεις, η εργασιακή ζούγκλα, τα μέτρα μείωσης του χρέους που θα έχουν ορίζοντα, όπως ειπώθηκε, το 2060.

Αφού η Κυβέρνησή σας έχει ήδη προδιαγράψει τις νέες ανατροπές στα εργασιακά, στα συνδικαλιστικά δικαιώματα, αφού έχει υπογράψει το τρίτο μνημόνιο τις βέλτιστες εργασιακές πρακτικές, αφού προδιαγράφει μέτρα για το μέλλον, έρχεται το παρόν σχέδιο νόμου στο πρώτο μέρος, στο Κεφάλαιο Α΄ και ανάγει τον Συνήγορο του Πολίτη και τον κοινωνικό διάλογο μεταξύ των κοινωνικών εταίρων, δηλαδή τις ηγεσίες του εργοδοτικού κυβερνητικού συνδικαλισμού, τον Σύνδεσμο Ελλήνων Βιομηχάνων, τον ΣΕΤΕ και άλλες ενώσεις του κεφαλαίου, σε προστάτες των εργασιακών δικαιωμάτων, τοποτηρητές για την παρακολούθηση της τήρησης της αρχής της ίσης μεταχείρισης στις συνθήκες και τους όρους εργασίας, όπως λέει.

Δεν υποτιμούμε τα πορίσματα, τις μελέτες του Συνηγόρου του Πολίτη. Άλλο αυτό όμως και άλλο να ανάγετε τους παραπάνω φορείς σε υπερπροστάτες των λαϊκών δικαιωμάτων.

Επιδίωξη είναι η ενίσχυση της λογικής της ταξικής συνεργασίας και της υποταγής των εργαζομένων στα συμφέροντα των μεγαλοεργοδοτών, να τους καταστήσει συνένοχους στα νέα βαριά αντιλαϊκά μέτρα της Κυβέρνησης.

Στην αιτιολογική έκθεση αναφέρεται ότι η αναδιάταξη του πλέγματος του κοινωνικού διαλόγου που επιχειρείται συνιστά αναγκαία προϋπόθεση για την επανεκκίνηση της συνεργασίας μεταξύ συναρμόδιων φορέων με τελικό σκοπό την επιτάχυνση της οικονομικής και κοινωνικής επανάκαμψης της χώρας.

Αυτές είναι οι οδηγίες του Συνδέσμου Ελλήνων Βιομηχάνων. Να ρίξει, δηλαδή, την τιμή της εργατικής δύναμης στα τάρταρα, ανεξαρτήτου φυλής, φύλου, θρησκεύματος, ηλικίας ή αναπηρίας, να εξασφαλίσει την κερδοφορία των μονοπωλιακών ομίλων με φθηνούς εργαζόμενους, χωρίς δικαιώματα, με εξαντλητικούς μισθούς και συντάξεις.

Και για όλα αυτά ζητά τη συγκατάθεση των εργαζομένων μέσα από ένα ψευδεπίγραφο κοινωνικό διάλογο και με πρόσχημα την από κοινού διασφάλιση της ίσης μεταχείρισης εργαζομένων στη δουλειά. Ο λύκος, δηλαδή, να φυλάξει τα πρόβατα.

Ουσιαστικά η Κυβέρνηση με τις διατάξεις αυτές προωθεί τον κοινωνικό εταιρισμό και την υπονόμευση των συνδικάτων. Σας είπαμε και στην επιτροπή ότι οι διατάξεις αυτές είναι προβληματικές και κρύβουν πονηριά για δύο λόγους, αφ’ ενός γιατί ανάγει τον ρόλο των ανεξάρτητων αρχών ως το κλειδί της αντιμετώπισης της άνισης μεταχείρισης, ενώ τα εργατικά συνδικάτα είναι τα προβληματικά. Άρα οι εργαζόμενοι ας απευθύνονται στον Συνήγορο του Πολίτη και όχι στα συνδικάτα τους. Και αφ’ ετέρου θέλει να δημιουργήσει αυταπάτες στους εργαζόμενους περί δήθεν αποτελεσματικής προστασίας τους από τις κρατικές κυβερνητικές και άλλες εργοδοτικές διακρίσεις και αυθαιρεσίες.

Μάλιστα στην επιτροπή αναφέρθηκε ο Υπουργός για τα συνδικάτα και μίλησε για συνδικάτα που πολιτεύονται με μαξιμαλισμούς που δεν αντιστοιχούν στις σύγχρονες ανάγκες της οικονομίας. Είναι, δηλαδή, μαξιμαλισμός να διεκδικεί ο εργαζόμενος να ζήσει με αξιοπρέπεια, να έχει μόνιμη σταθερή δουλειά, μισθούς και συντάξεις σύμφωνα με τις σύγχρονες όλο και πιο διευρυνόμενες ανάγκες του για μόρφωση, υγεία, για να μπορέσει να ζήσει με αξιοπρέπεια.

Μα, τα ίδια λένε και οι βιομήχανοι ότι είναι, δηλαδή, ανέφικτα τα αιτήματα του συνδικαλιστικού κινήματος, είναι μη ρεαλιστικά, γιατί είναι μαξιμαλιστικά. Να δείτε πώς ταυτίζεται, λοιπόν, η άποψή του ΣΕΒ με τις απόψεις της Κυβέρνησης.

Αυτή είναι η ανάκαμψη, λοιπόν, που διαφημίζει η Κυβέρνηση, η Νέα Δημοκρατία, το ΠΑΣΟΚ, τα άλλα κόμματα, ο ΣΕΒ, ο ΣΕΤΕ και από κοντά, βέβαια, να σιγοντάρει και ο κυβερνητικός συνδικαλισμός με αυτές τις λογικές.

Οι σύγχρονες, λοιπόν, ανάγκες της οικονομίας, όπως λέτε, κατά τη γνώμη μας ταυτίζονται με τις επιθυμίες του μεγάλου κεφαλαίου. Παραμυθιάζετε τον λαό λέγοντάς του ότι τάχα δίνετε σκληρή μάχη για την απασχόληση, για την εργασία, καλλιεργώντας αυταπάτες αναμονής, ενώ μια σειρά από στοιχεία δείχνουν το εντελώς αντίθετο.

Υιοθετείτε την πρόταση της Επιτροπής Εμπειρογνωμόνων για την διατήρηση και επέκταση όλου του αντεργατικού πλαισίου, τη γενίκευση της μερικής απασχόλησης, της εκ περιτροπής εργασίας, την ευελιξία στην αγορά εργασίας, δηλαδή, ενώ μόλις προχθές με νομοθετική πράξη η νέα Υπουργός έφερε, όπως σας είπα και αρχικά, την τροπολογία για τα δουλεμπορικά γραφεία.

Για ποια ίση μεταχείριση, λοιπόν, γίνεται λόγος με ένα εκατομμύριο διακόσιες χιλιάδες ανέργους, με στρατιές φτωχών και εξαθλιωμένων; Είναι ίση μεταχείριση, όταν ρέει άφθονο κρατικό χρήμα ζεστό στους μονοπωλιακούς ομίλους και από την άλλη τα ψίχουλα με τα προγράμματα φτώχειας; Εργασιακή, μισθολογική, συνταξιοδοτική εξίσωση προς τα κάτω. Αυτό είναι για εσάς η ίση μεταχείριση. Η φτώχεια και η εργασιακή ζούγκλα να ισχύει για όλους τους εργαζόμενους ανεξαιρέτως ηλικίας, φυλής, φύλου, θρησκεύματος, αναπηρίας ή άλλων ιδιαιτεροτήτων.

Ως προς τις διατάξεις στα άρθρα 34 έως 47 του δεύτερου μέρους του σχεδίου νόμου, που αφορούν την κατάχρηση της αγοράς, την προστασία της κεφαλαιαγοράς και την Επιτροπή Κεφαλαιαγοράς, δεν μας βρίσκουν σύμφωνους και προφανώς τις καταψηφίζουμε. Δεν έχουν να ωφεληθούν σε τίποτα τα λαϊκά στρώματα.

Η θωράκιση και προστασία της κεφαλαιαγοράς αποτελεί μία από τις δέκα προτεραιότητες της Ευρωπαϊκής Ένωσης για το 2017. Μάλιστα σε ανακοίνωσή της η Κομισιόν λέει πολύ συγκεκριμένα ότι θα οικοδομήσουμε βαθύτερη και δικαιότερη εσωτερική αγορά με την εφαρμογή της στρατηγικής για την νέα ενιαία αγορά, της στρατηγικής της Ευρώπης για το διάστημα και του σχεδίου δράσης για την Ένωση Κεφαλαιαγορών, καθώς και την υποβολή προτάσεων για τη δικαιότερη φορολογία των εταιρειών. Πρόκειται για μέτρα, δηλαδή, που αφορούν στη διοχέτευση φθηνών κεφαλαίων στους επιχειρηματικούς ομίλους μέσω των κεφαλαιαγορών σε συνδυασμό με νέες φοροελαφρύνσεις τους.

Μάλιστα το συγκεκριμένο σχέδιο εξειδικεύεται και σε συγκεκριμένες προτάσεις, όπως κίνητρα σε δραστηριότητες που ευνοούν την καπιταλιστική ανάπτυξη, όπως οι επενδύσεις σε έρευνα και ανάπτυξη με φοροελαφρύνσεις για την έκδοση νέων μετοχών. Τους δίνεται η δυνατότητα να αντισταθμίσουν τα κέρδη που πραγματοποιούν σ’ ένα κράτος-μέλος με τις ζημιές που υφίστανται σ’ ένα άλλο.

Αυτοί είναι οι λόγοι για τους οποίους ενσωματώνετε τις σχετικές ευρωπαϊκές οδηγίες στην ελληνική νομοθεσία. Προστασία κεφαλαιαγορών, διασφάλιση κερδών του κεφαλαίου, νομιμοποίηση του «ξεπλύματος» βρώμικου χρήματος και των καταθέσεών τους σε φορολογικούς παραδείσους.

Τέλος, στο τέταρτο μέρος του σχεδίου νόμου, στα άρθρα 56 έως και 57, σχετικά με τη Σύσταση Εθνικού Μηχανισμού Διερεύνησης Περιστατικών Αυθαιρεσίας στα Σώματα Ασφαλείας και στους υπαλλήλους των καταστημάτων κράτησης, έχουμε να πούμε τα εξής: Υπάρχει θέμα, βεβαίως. Το εργατικό λαϊκό κίνημα πριν απ’ όλα έχει βιώσει αυτή την καταστολή.

Κάνετε πως δεν γνωρίζετε, όμως, ότι η άσκηση βίας και οι αυθαιρεσίες του κρατικού μηχανισμού κατά των πολιτών και του λαού γενικότερα είναι βασικά λειτουργικά στοιχεία του καπιταλισμού. Τα περιστατικά αυθαιρεσίας πολλαπλασιάζονται παρά τις λαϊκές διαμαρτυρίες και αφορούν και τις πλέον αδύναμες ομάδες του πληθυσμού, όπως τους πρόσφυγες και τους μετανάστες, την απαγόρευση των διαδηλώσεων για λογαριασμό του μακελάρη των λαών που ήρθε στη χώρα μας, την εισβολή κατασταλτικών μυστικών υπηρεσιών του Ισραήλ με οπλισμό στο Πανεπιστημιακό Γενικό Νοσοκομείου Ηρακλείου στο πλαίσιο άσκησης για τρομοκρατικές ενέργειες, τη σύλληψη μελών της ΚΝΕ, όπως στο Κιλκίς και σε άλλες περιοχές παλιότερα με την κατηγορία της διέγερσης σε απόπειρα διατάραξης οικιακής ειρήνης.

Οι κατασταλτικοί μηχανισμοί μπροστά στον κίνδυνο αμφισβήτησης του καπιταλιστικού συστήματος δεν κάνουν καμμία ηλικιακή, φυλετική ή γενετήσια ειδική μεταχείριση. Γι’ αυτό είναι και υποκριτικό να λέτε ότι η σύσταση οποιουδήποτε μηχανισμού ελέγχου των αυθαιρεσιών, μπορεί να ελέγξει αποτελεσματικά την αυθαιρεσία των οργάνων του κράτους.

**ΠΡΟΕΔΡΕΥΩΝ (Γεώργιος Βαρεμένος):** Κύριε Συντυχάκη, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Ό,τι κι αν κάνετε, ό,τι κι αν νομοθετήσετε, δεν σας απαλλάσσει τίποτα ως συγκυβέρνηση ή ως ΣΥΡΙΖΑ από τις βαριές ευθύνες σας στην υπηρέτηση αυτής της βάρβαρης και εξοντωτικής πολιτικής σε βάρος του λαού ούτε η Καισαριανή ούτε η Κούβα και ο Κάστρο ούτε τα παράλληλα προγράμματα ούτε τα ψεύτικα τα λόγια τα μεγάλα περί μαχών στο τραπέζι της διαπραγμάτευσης.

Ο λαός σάς πήρε χαμπάρι. Θα ακολουθήσει τον δικό του δρόμο και αυτός ο δρόμος είναι μονόδρομος, δηλαδή της ανατροπής αυτής της πολιτικής, ενός δρόμου με αξιοπρέπεια για να ανακτήσει ό,τι έχασε, αλλά να διεκδικήσει και μια διαφορετική εξουσία, όπου ο λαός, πραγματικά, θα είναι αφέντης στον τόπο του.

Ευχαριστώ, κύριε Πρόεδρε, και επιφυλάσσομαι στη δευτερολογία σε σχέση με τις τροπολογίες που έχουν κατατεθεί.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Αμυράς, ειδικός αγορητής του Ποταμιού, αν και δεν χρειάζονται οι συστάσεις.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε με το παρόν σχέδιο νόμου την ενσωμάτωση οδηγιών για θέματα δικαιοσύνης σε τέσσερα μέρη. Στο πρώτο μέρος άρθρα 1 έως 24, έχουμε την εφαρμογή της ίσης μεταχείρισης, στο δεύτερο μέρος άρθρα 25 έως 47, τις ποινικές κυρώσεις στην κατάχρηση εξουσίας, στο τρίτο μέρος άρθρα 48 έως 55, διατάξεις για την προστασία του ευρώ και στο τέταρτο μέρος άρθρα 56 έως 59, τη Σύσταση Μηχανισμού Διερεύνησης Αυθαιρεσίας.

Ξεκινώ, κυρίες και κύριοι συνάδελφοι, με το τέταρτο μέρος, με τη Σύσταση του Μηχανισμού Διερεύνησης Αυθαιρεσίας στα Σώματα Ασφαλείας. Εδώ, λοιπόν, διαβάζουμε με σκεπτικισμό τη δήλωση του Επιτρόπου Ανθρωπίνων Δικαιωμάτων του Συμβουλίου της Ευρώπης, του κ. Νιλς Μούιζνιεκς.

Λέει, λοιπόν, ο Επίτροπος: «Θλίβομαι που μαθαίνω ότι ο νόμος για την εισαγωγή Εθνικού Μηχανισμού Διερεύνησης Περιστατικών Αυθαιρεσίας από τα Σώματα Ασφαλείας και τα σωφρονιστικά καταστήματα, που η επιτροπή της ελληνικής Βουλής συζητά σήμερα, αποτυγχάνει να δημιουργήσει έναν πραγματικά αποτελεσματικό μηχανισμό. Ο υφιστάμενος νόμος αγνοεί τις συστάσεις, που έχει κάνει τόσο η Εθνική Επιτροπή Δικαιωμάτων του Ανθρώπου, όσο και εγώ έθεσα για την ενίσχυση της αποτελεσματικότητας.

Προτρέπω τα μέλη του Κοινοβουλίου να αναθεωρήσουν τον νόμο και να συντρέξουν στη γραμμή των συστάσεών μου και στα διεθνή στάνταρντ. Μπορείτε να δείτε τόσο το γράμμα μου στον Υπουργό κ.Τόσκα, όσο και στον πρώην Υπουργό Δικαιοσύνης κ. Παρασκευόπουλο στις 25 Ιουλίου, αλλά και τις συστάσεις μου».

Το καταθέτω.

(Στο σημείο αυτό Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΠΥΡΙΔΩΝΑΣ ΛΑΠΠΑΣ:** Τι λέει; Ξέρετε; Πείτε μας.

**ΓΕΩΡΓΙΟΣ ΑΜΥΡΑΣ:** Θα λάβουμε υπ’ όψιν τις συστάσεις του Επιτρόπου; Εσείς τις έχετε λάβει υπ’ όψιν;

**ΣΠΥΡΙΔΩΝΑΣ ΛΑΠΠΑΣ:** Βεβαίως. Πείτε μας ποιες είναι.

**ΓΕΩΡΓΙΟΣ ΑΜΥΡΑΣ:** Κύριε συνάδελφε, πού νομίζετε ότι αναπτύσσουμε διάλογο, στο καφενείο ή στη Β΄ δημοτικού; Σας παρακαλώ πολύ!

**ΠΡΟΕΔΡΕΥΩΝ (Γεώργιος Βαρεμένος):** Κύριε Λάππα, δεν μπορεί να γίνει έτσι συζήτηση. Θα πάρετε τον λόγο και θα τοποθετηθείτε.

Συνεχίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Κατέθεσα, λοιπόν, στα Πρακτικά τη δήλωση του κυρίου Επιτρόπου, που είναι ασήμαντη για τον κύριο συνάδελφοεδώ, όμως εμείς θεωρούμε ότι έχει σημεία ενδιαφέροντος που χρειάζονται μια απάντηση.

Για το θέμα του Συνηγόρου του Πολίτη και τη σύσταση του Εθνικού Μηχανισμού Διερεύνησης Περιστατικών Αυθαιρεσίας, βλέπουμε ότι είναι αποτελεσματικότερη η ρύθμιση της Κύπρου, η οποία ίδρυσε μια ανεξάρτητη αρχή, την Ανεξάρτητη Αρχή Διερεύνησης Ισχυρισμών και Παραπόνων κατά της Αστυνομίας, εντελώς διακριτή από τον Κύπριο Συνήγορο του Πολίτη, που έχει πλήρεις προανακριτικές αρμοδιότητες, προκειμένου να ελέγξει αποτελεσματικά την αστυνομική αυθαιρεσία.

Γι’ αυτό εμείς λέμε, ότι από τη στιγμή που για να κάνεις μια σχετική μήνυση θα πρέπει αναγκαστικά η δικογραφία να περάσει από τα χέρια των αστυνομικών, αυτό ενέχει κάποιους κινδύνους.

Θεωρούμε, λοιπόν, ότι χρειαζόμαστε, όχι απλώς μια διαμεσολάβηση χωρίς δεσμευτικά αποτελέσματα, όπως επιχειρείτε τώρα με τον Συνήγορο του Πολίτη, αλλά μία εγγύηση ότι το προανακριτικό υλικό θα κινηθεί έξω από τις αστυνομικές αρχές και κατ’ επέκταση τα κατηγορητήρια και οι κυρώσεις θα επιβάλλονται χωρίς την εμπλοκή αστυνομικών, δηλαδή συναδέλφων εναντίον συναδέλφων τους. Είναι ένα θέμα, που θέλουμε να το προσέξετε.

Σχετικά με το άρθρο 14 παράγραφος 2, ζητάμε οι δέκα συν δέκα θέσεις προσωπικού που συνιστώνται στον Συνήγορο του Πολίτη ως μόνιμο προσωπικό κλάδου πανεπιστημιακής εκπαίδευσης ή ειδικό επιστημονικό προσωπικό ή με σύμβαση εργασίας ιδιωτικού δικαίου αορίστου χρόνου, για να εξετάζουν τις καταγγελίες και να βλέπουν εάν παραβιάζεται η αρχή της ίσης μεταχείρισης, αυτές οι θέσεις να πληρωθούν με απόσπαση προσωπικού από τον δημόσιο τομέα είτε είναι στενός είτε ευρύτερος, δεν έχει καμμία σημασία. Πρέπει και να μειώσουμε τα κόστη του ελληνικού δημοσίου αλλά και ταυτόχρονα να δώσουμε και κίνητρα στους δημοσίους υπαλλήλους να εξελιχθούν.

Σχετικά με το πρώτο μέρος, την εφαρμογή της ίσης μεταχείρισης, είναι θετική ως πρώτο βήμα η ενσωμάτωση των ενωσιακών υποχρεώσεων. Όμως εμείς στο Ποτάμι ζητάμε η ίση μεταχείριση να επεκταθεί και πέραν της εργασίας και πέραν της φυλετικής και εθνικής καταγωγής και με βάση την ταυτότητα φύλου και τον σεξουαλικό προσανατολισμό.

Έχουμε ανάγκη τέτοιων ρυθμίσεων; Βεβαίως θα πούμε εμείς. Για παράδειγμα δείτε τι γίνεται στην Ελλάδα, όσον αφορά στις καταγγελίες και στις δικογραφίες που έχουν σχηματιστεί για ρατσιστικά εγκλήματα.

Μέχρι στιγμής, δηλαδή, για την προηγούμενη χρονιά, βλέπουμε ότι στην Ελλάδα εκκρεμούν τριάντα τέσσερις δικογραφίες για καταγγελλόμενα ρατσιστικά εγκλήματα από δικαστικούς λειτουργούς, μητροπολίτες και βουλευτές, άσχετα βεβαίως εάν εδώ έχουν τη δυνατότητα να μην αρθεί η ασυλία τους και να αντιμετωπίσουν στο δικαστήριο τον ρατσιστικό τους λόγο και τις συνέπειες που έχει αυτός.

Έχουμε, λοιπόν, δικογραφίες που εκκρεμούν σε βάρος δημάρχων, αστυνομικών, ακροδεξιών οργανώσεων και κάποιων μεμονωμένων πολιτών. Τα ρατσιστικά εγκλήματα τα χειρίζεται η Εισαγγελέας κ. Ελένη Τουλουπάκη, η οποία στις 28 Ιουνίου 2016 σχημάτισε είκοσι τέτοιες δικογραφίες!

Το Δίκτυο δε Καταγραφής Περιστατικών Ρατσιστικής Βίας κατά την περίοδο του 2015 κατέγραψε διακόσια εβδομήντα τρία περιστατικά ρατσιστικής βίας με περισσότερα από τριακόσια θύματα.

Μάλιστα ο αριθμός αυτός θεωρείται ότι είναι πολύ μικρότερος από τον πραγματικό, γιατί τα θύματα φοβούνται, αρνούνται, διστάζουν να πάνε να καταγγείλουν τη ρατσιστική αντιμετώπιση που υπέστησαν από διάφορους φορείς.

Ποιοι είναι αυτοί που αντιμετωπίζουν συνήθως ρατσιστική αντιμετώπιση; Από τα διακόσια εβδομήντα τρία περιστατικά, όπως τα κατέγραψε το Δίκτυο Καταγραφής, τα εβδομήντα πέντε αφορούσαν σε μετανάστες, μετανάστριες ή πρόσφυγες, τα εκατόν ογδόντα πέντε αφορούσαν την κοινότητα των ΛΟΑΤΚΙ, πέντε περιστατικά αφορούσαν υπερασπιστές ανθρωπίνων δικαιωμάτων, πέντε περιστατικά έλαβαν χώρα σε θρησκευτικούς χώρους και δύο περιστατικά συνέβησαν κατά παιδιών των Ρομά.

Εμείς στο Ποτάμι λέμε ότι εδώ χρειάζεται μια δραστική απάντηση σε όλα αυτά.

Ποια είναι η δραστική απάντηση; Είναι αυτή που ο ίδιος ο Πρόεδρος Ομπάμα από την Αθήνα, από το Ίδρυμα «Σταύρος Νιάρχος» σκιαγράφησε, παρουσιάζοντάς μας τη δική τους αντιμετώπιση σε μία υπερσυντηρητική Αμερική, σας θυμίζω.

Τι είπε, λοιπόν, ο Πρόεδρος Ομπάμα; «Ανά τους αιώνες στις Ηνωμένες Πολιτείες της Αμερικής συνειδητοποιήσαμε ότι γεννηθήκαμε όλοι ίσοι. Δεν το είχαμε συνειδητοποιήσει αυτό από την αρχή. Όλοι στην Αμερική έχουν το δικαίωμα να παντρεύονται όποιο πρόσωπο θέλουν. Καλωσορίζουμε τους πάντες» είπε ο Ομπάμα. Εδώ ακόμα να τους καλωσορίσουμε.

Το Ποτάμι έχει ζητήσει εξομοίωση -όσον αφορά στα νομικά και άλλα αποτελέσματα που επιφέρει- του συμφώνου συμβίωσης με τον πολιτικό γάμο. Το Ποτάμι είναι υπέρ της δυνατότητας πολιτικού γάμου μεταξύ ομόφυλων ζευγαριών.

Αυτό θα ήταν πολύ πιο εύκολο, ο δρόμος δηλαδή προς μία πλήρη εξίσωση των πολιτών και κατάργησης και γκρεμίσματος κάθε διάκρισης, αν είχαμε κυρώσει το δωδέκατο Πρωτόκολλο της Ευρωπαϊκής Σύμβασης των Δικαιωμάτων του Ανθρώπου, για τη γενική κατάργηση των διακρίσεων. Το έχουμε ψηφίσει το 2000 αλλά ακόμα δεν το έχουμε κυρώσει.

Κυρίες και κύριοι συνάδελφοι, θα έλεγε κανείς ευτυχώς που υπάρχει η Ευρώπη και η Αμερική, για να μας δείχνουν το δρόμο που θα πρέπει να ακολουθούν οι οργανωμένες και πολιτισμένες κοινωνίες έναντι των ίδιων των μελών τους. Μια που έγινε πολύς λόγος, ευτυχώς που δεν ζούμε στην Κούβα, διότι γνωρίζετε ότι οι ομοφυλόφιλοι στην Κούβα διώκονται, περιορίζονται.

Επειδή έγινε πολύ κουβέντα χθες εδώ στην Αίθουσα στη συζήτηση του προηγούμενου σχεδίου νόμου, παρ’ ότι ήταν οικονομικό, για τον Κάστρο, θα σας αναφέρων δύο άρθρα του συντάγματος της Κούβας.

Άρθρο 39. «Η καλλιτεχνική έκφραση είναι ελεύθερη εφόσον το περιεχόμενό της δεν είναι αντίθετο στην επανάσταση». Τότε τι καλλιτεχνική έκφραση είναι αυτή;

Άρθρο 53. «Το δικαίωμα ελεύθερης έκφρασης πρέπει να συμμορφώνεται με τους σκοπούς της σοσιαλιστικής κοινωνίας». Τι σόι ελεύθερη έκφραση είναι αυτή τότε;

Κυρίες και κύριοι συνάδελφοι, στο τρίτο μέρος άρθρα 48 έως 55 για την προστασία του ευρώ, εμείς επαναλαμβάνουμε –όσον αφορά το άρθρο 54- την ανάγκη να ενισχυθούν οι εισαγγελείς με κάθε πρόσφορο μέτρο στην υποχρέωση που αναλαμβάνουν, δηλαδή της παρακολούθησης και της καταγραφής στατιστικά του έργου, των καθηκόντων που τους αναθέτει το άρθρο 54, να ενισχυθούν με ανθρώπους, μηχανισμούς και online συστήματα.

Γι’ αυτό, λοιπόν, παρά το γεγονός ότι δεν έχει άμεση συνάφεια, θα ψηφίσουμε την τροπολογία με γενικό αριθμό 782 και ειδικό 51, για την αύξηση κατά τεσσάρων των οργανικών θέσεων των δικαστών στο βαθμό του αεροπαγίτη. Βέβαια εδώ εμείς θέλουμε να τονίσουμε ότι εντοπίζονται πολλές αδυναμίες όσον αφορά το προσωπικό και στους χαμηλότερους βαθμούς και όχι μόνο στους αεροπαγίτες.

Επίσης στην τροπολογία με γενικό αριθμό 758 και ειδικό 48, έχουμε την τροποποίηση του π δ 62 για το ηλεκτρονικό βραχιολάκι. Η κουβέντα συμπίπτει με την πρόσφατη εξαφάνιση της σαραντατριάχρονης κατηγορούμενης για ξέπλυμα βρώμικου χρήματος στην υπόθεση της «ENERGA».

Παρ’ όλα αυτά δεν πρέπει να επηρεαστούμε από κάτι τέτοιο και να αλλάξει η στόχευση όσον αφορά την εφαρμογή αυτού του μέτρου. Εμείς θεωρούμε ότι είναι θετικό μέτρο, απλώς τονίζουμε ότι πρακτικά, με αυτή την τροπολογία, στην ουσία το πιλοτικό αρχικά μέτρο παρατείνεται μέχρι το τέλος του 2018, αν δεν κάνω λάθος.

Εμείς, λοιπόν, παροτρύνουμε και προτρέπουμε την Κυβέρνηση, να φύγουμε από το πιλοτικό και να πάμε στο καθολικό, στο γενικό. Είναι ένα καλό μέτρο. Έχει τα προβλήματά του, τις αδυναμίες του και μία από τις αδυναμίες είναι η δυσθυμία που το κυβερνών κόμμα σήμερα –χθες ως αντιπολίτευση- είχε δείξει απέναντι στο μέτρο.

Σας διαβάζω μία δήλωση του Θεόδωρου Δρίτσα, όταν συζητούνταν σε αυτή εδώ την Αίθουσα ο ν. 4205 περί ηλεκτρονικής επιτήρησης υποδίκων. «Το σχέδιο νόμου –εκείνο που στην ουσία δεν έχει και μεγάλες αλλαγές από την εφαρμογή του σήμερα- δεν απαντά στις ανάγκες επανένταξης και σωφρονισμού. Απαντάει ίσως μόνο στο ζήτημα της αποσυμφόρησης των φυλακών. Μα η αποσυμφόρηση δεν μπορεί να επιτευχθεί με τέτοιου είδους μέτρα και το έχουν αποδείξει οι διαδοχικές ρυθμίσεις που έχουν εφαρμοστεί κάθε φορά», έλεγε ο κ. Δρίτσας.

Ο δε κ. Βούτσης έλεγε το εξής: «Με το βραχιολάκι και το καθεστώς των αδειών για παράδειγμα, ποιος μας λέει και ποιος σας λέει κι εσάς…», απευθυνόταν τότε στη Κυβέρνηση, «…πως δεν θα γίνει μια εύκολη διαφυγή ή μια έμμεση εκβιαστική παρότρυνση να χρησιμοποιείται στις άδειες, που είναι απολύτως επιτυχημένος θεσμός;».

Είναι ερωτήματα που έχουν μια ουσία και καλό είναι να τα απαντήσει η ίδια η Κυβέρνηση τώρα, αφού η πλευρά της Αντιπολίτευσης βλέπει τα πράγματα διαφορετικά με την ευθύνη της κυβερνητικής διαχείρισης.

Κυρίες και κύριοι συνάδελφοι, σας είπα ότι εμείς θα υπερψηφίσουμε την ενσωμάτωση, στην ουσία, ενωσιακών ρυθμίσεων και δικαίου. Σας είπα ότι υπάρχει ένα ιδιότυπο «μπρα ντε φερ», θα έλεγα, ένα περίεργο «πινγκ πονγκ» μεταξύ της Κυβέρνησης και των ΑΝΕΛ.

Η Κυβέρνηση δεν βλέπω να βγάζει μπροστά αυτό που προεκλογικά έλεγε για το σύμφωνο συμβίωσης, την πλήρη εξίσωση ομόφυλων και ετερόφυλων ζευγαριών με τον πολιτικό γάμο ούτε να συνεχίζει τολμηρά αυτό που εμείς την προτρέπουμε, την πλήρη εξομοίωση συμφώνου συμβίωσης με τον πολιτικό γάμο, αλλά και να επιτραπεί ο πολιτικός γάμος στα ομόφυλα ζευγάρια.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο εκπαιδευτικοί συνοδοί τους από το 12ο Δημοτικό Σχολείο Αχαρνών.

Τούς καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, ζήτησα τον λόγο για να ανακοινώσω στο Σώμα ορισμένες τροπολογίες, από αυτές που ήδη έχουν κατατεθεί και γίνονται δεκτές από την Κυβέρνηση.

Εν πρώτοις, θέλω να αναφερθώ στην τροπολογία που παρατείνει το πιλοτικό, το πειραματικό σύστημα γεωεντοπισμού για τριάντα έξι μήνες συνολικά.

**ΧΑΡΑΛΑΜΠΟΣ ΑΘΑΝΑΣΙΟΥ:** Σε ποια τροπολογία αναφέρεστε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Στην τροπολογία με γενικό αριθμό 758 και ειδικό 48. Θεωρούμε ότι πρέπει ορισμένες πλευρές αυτού του συστήματος να τις δούμε και να τις επεξεργαστούμε καλύτερα, ούτως ώστε η κανονική εφαρμογή του να μη συνδεθεί με κανένα πρόβλημα. Γι’ αυτό ακριβώς προκρίνουμε την περαιτέρω εφαρμογή του πειραματικά.

Η δεύτερη τροπολογία είναι αυτή με γενικό αριθμό 768 και ειδικό 50, η οποία αναφέρεται στον Εθνικό Μηχανισμό Εποπτείας και Εφαρμογής των Αποφάσεων του Ευρωπαϊκού Δικαστηρίου Δικαιωμάτων του Ανθρώπου. Δεν υπήρχε τέτοιος μηχανισμός. Πρέπει να υπάρξει. Αναφέρονται αναλυτικά οι ρυθμίσεις της επιτροπής που συστήνεται, η οποία επιφορτίζεται πλέον με αυτό το καθήκον, για να υπάρχει άμεση εναρμόνιση της ελληνικής νομοθεσίας με τις αποφάσεις του Ευρωπαϊκού Δικαστηρίου Δικαιωμάτων του Ανθρώπου.

Η τρίτη είναι η τροπολογία με γενικό αριθμό 787 και ειδικό 55, που αφορά τη διευκρίνιση στο πρώτο εδάφιο του άρθρου 18 του ν.2606/1998, όπου γίνεται προσθήκη ως εξής: «Κατά την έννοια του προηγουμένου εδαφίου, η άδεια αυτή απαιτείται, προκειμένου περί επιλογής και διορισμού σε θέση πλήρους και αποκλειστικής απασχόλησης».

Κρίνεται αυτό αναγκαίο, διότι υπήρχαν Έλληνες δικαστές –και μας παρουσιάστηκε το πρόβλημα- που τιμούν τη χώρα με την επιλογή τους σε διεθνή δικαστήρια, οι οποίοι, όμως, δεν χρειάζονται τις προϋποθέσεις αυτές, διότι η απασχόλησή τους δεν είναι πλήρης και αποκλειστική. Επομένως, δεν χρειάζεται είτε ειδική άδεια είτε άλλες προϋποθέσεις που θέτει ο νόμος.

Από αυτή τη θέση θα ήθελα, κύριε Πρόεδρε, να συγχαρώ, και εκ μέρους της Κυβέρνησης, τον καθηγητή κ. Ράικο για την εκλογή του στο δευτεροβάθμιο δικαστήριο του ΟΗΕ. Είναι μια εκλογή που τιμά τον ίδιο αλλά και τη χώρα και τη νομική επιστημονική κοινότητα.

Η επόμενη τροπολογία έχει γενικό αριθμό 782 και ειδικό 51 και αναφέρεται στην αύξηση των θέσεων των αεροπαγιτών.

Ήδη αναφέρθηκα σ’ αυτή. Τα περισσότερα κόμματα διά των εισηγητών και των αγορητών τους ήδη έχουν τοποθετηθεί θετικά. Νομίζω ότι η άστοχη τοποθέτηση του ειδικού αγορητή της Δημοκρατικής Συμπαράταξης καλό είναι να μην επαναληφθεί στην εξέλιξη της συζήτησης.

Όσον αφορά τις βουλευτικές τροπολογίες, γίνεται δεκτή η τροπολογία με γενικό αριθμό 785 και ειδικό αριθμό 53 που αφορά τα θέματα λύσης των ανωνύμων εταιρειών των ΟΤΑ και τη δυνατότητα αποκατάστασης των εργαζομένων, καθώς και η τροπολογία με γενικό αριθμό 751 και ειδικό αριθμό 46. για το ζήτημα της αποκατάστασης της άδικης μεταχείρισης ομάδας αγροτών του Νομού Βοιωτίας που έχει καταθέσει ο κ. Θηβαίος.

Δεν χρειάζεται να μιλήσω για την τροπολογία που υποστήριξε ο κ. Παππάς. Αναμένουμε και τους υπόλοιπους Υπουργούς, για να υποστηρίξουν τις τροπολογίες που έχουν καταθέσει και θα μιλήσω γι’ αυτές, όταν μου δοθεί η δυνατότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, τώρα θα δώσω τον λόγο στον κ. Κατσίκη. Ταυτοχρόνως κάνω γνωστό στο Σώμα ότι με το τέλος της αγόρευσής του θα ακολουθήσει η συζήτηση και η ψηφοφορία επί των αιτήσεων άρσεως ασυλίας.

Ορίστε, κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το υπό ψήφιση νομοθέτημα διαιρείται –όπως έχουμε πει και επαναλαμβάνω- σε τέσσερα μέρη. Με το πρώτο μέρος του παρόντος επιδιώκεται η κωδικοποίηση ρυθμίσεων τριών ευρωπαϊκών οδηγιών μέσω της δημιουργίας ενός νέου θεσμικού πλαισίου.

Όπως είπα και στην εισήγησή μου στην επιτροπή, διαβάζοντας την αιτιολογική έκθεση του παρόντος νόμου παρατηρεί κανείς ότι εξισώνεται πλήρως το σύμφωνο συμβίωσης ομόφυλων ζευγαριών με τους προβλεπόμενους στο άρθρο 1367 του Αστικού Κώδικα τύπους γάμου, τον πολιτικό και τον θρησκευτικό γάμο, με όλα τα δικαιώματα και τις υποχρεώσεις που απορρέουν απ’ αυτούς. Δηλαδή ανοίγει ο δρόμος στην αναγνώριση του συμφώνου συμβίωσης ομόφυλων ζευγαριών σε εργασιακά, ασφαλιστικά, συνταξιοδοτικά, κληρονομικά και φορολογικά ζητήματα, που μέχρι στιγμής εξαιρούνταν από το υπάρχον νομικό καθεστώς.

Στο σημείο αυτό θα ήθελα να τονίσω ξανά, ότι οι ενστάσεις μας αφορούν μόνο το σύμφωνο συμβίωσης των ομόφυλων ζευγαριών. Δεν αφορούν εκείνα που προσφάτως έγραψε, δυστυχώς, η εφημερίδα «ΑΥΓΗ», αφού πρώτα τα έβαλε με τον ΣΥΡΙΖΑ, δημοσιεύοντας τη δημοσκόπηση που παρουσίαζε τη διαφορά με τη Νέα Δημοκρατία –και που εγώ προσωπικά ποτέ δεν δέχθηκα και δεν θα δεχθώ, γιατί ξέρω ότι ο ΣΥΡΙΖΑ είναι πολύ υψηλά δημοσκοπικά- και στη συνέχεια τα έβαλε και με τους ΑΝΕΛ, λέγοντας ότι δεν σεβόμαστε τα ανθρώπινα δικαιώματα, αφού καταψηφίζουμε τα πάντα σε ό,τι αφορά τις φυλές, τους εθνοτικούς, τους έγχρωμους, τους θρησκευτικά αντίθετους με κάποιους άλλους, κ.λπ.. Αυτό δεν συμβαίνει. Σεβόμαστε τα ανθρώπινα δικαιώματα και όσο μπορούμε απ’ αυτή τη θέση θα τα στηρίζουμε.

Βέβαια, αγαπητοί συνάδελφοι, σ’ αυτό το σημείο επιτρέψτε μου να εκθέσω τους προβληματισμούς μου και να θέσω συγκεκριμένα ερωτήματα, που μου γεννήθηκαν μελετώντας διεξοδικά το παρόν νομοσχέδιο. Αδυνατώ, ειλικρινά, να κατανοήσω την αναγκαιότητα της συγκεκριμένης νομοθέτησης. Το 2005, επί κυβερνήσεως Κώστα Καραμανλή, η Νέα Δημοκρατία ενσωμάτωσε στο Εθνικό Δίκαιο δύο οδηγίες, την οδηγία 43/2000 και την οδηγία 78/2000, με την ψήφιση του ν.3304/2005.

Έτσι, λοιπόν, δημιουργήθηκε αυτός ο νόμος, ο οποίος έρχεται τώρα να αντικατασταθεί με έναν άλλο νόμο, στο παρόν νομοθέτημα, για το οποίο σήμερα συζητάμε και το οποίο σε λίγο θα κληθούμε να ψηφίσουμε.

Τα κείμενα των οδηγιών ενσωματώθηκαν αυτούσια στο Εθνικό Δίκαιο και αποτέλεσαν νόμο του κράτους τότε. Στον ίδιο νόμο στα άρθρα 19 και 21, προβλέφθηκαν και τα όργανα εκείνα, τα οποία επιφορτίστηκαν με τον έλεγχο ενδεχόμενων παραβιάσεων των διατάξεων του νόμου.

Υπήρξε συνεπώς τότε μια πλήρης και ολοκληρωμένη νομοθετική λειτουργία, μια νομοθετική λειτουργία για την οποία σήμερα η Νέα Δημοκρατία καμμία αναφορά δεν κάνει. Έρχεται, βέβαια, να την αναθεωρήσει, αναμορφώνοντας με αυτό το νομοθέτημα τον τότε νόμο, χωρίς να αντιδράσει καθόλου σε κανένα σημείο.

Με λεκτικές παρεμβάσεις επί της οδηγίας αυτής διαφοροποιείται και προωθείται με το παρόν νομοθέτημα νέα ενσωμάτωση, καταργώντας έναν ολόκληρο νόμο, θεωρώντας τον αναχρονιστικό.

Ερωτώ τους συναδέλφους της Νέας Δημοκρατίας. Ήταν αναχρονιστικός ο νόμος που ψηφίσατε το 2005, στη βάση της ενσωμάτωσης οδηγιών στην ελληνική νομοθεσία; Ερώτηση εκφράζω.

Θα ήθελα να πω πέρα των άλλων, ότι η προσαρμογή του Εθνικού Δικαίου στο δίκαιο της Ευρωπαϊκής Ένωσης γίνεται με προϋποθέσεις. Κατ’ αρχάς υιοθετείται αυτούσιο το κείμενο της οδηγίας. Δηλαδή εάν δεν παρέχεται από την οδηγία κανένα περιθώριο διαφορετικής εκτίμησης ή ευχέρειας στα κράτη-μέλη, ακολουθείται επ' ακριβώς η διατύπωση του κειμένου της οδηγίας. Εδώ αλλάζει. Αλλάζει και δεν αντιδρά κανένας. Βέβαια εάν μπορεί και πρόκειται να αλλάξει, η οδηγία συμπεριλαμβάνει τη φράση «τα κράτη-μέλη μεριμνούν».

Σε αυτές τις οδηγίες τέτοιο πράγμα δεν συμβαίνει. Η επιχειρούμενη, όμως, νέα θεσμοθέτηση εδράζεται σε μια ερμηνευτική, κατά τη γνώμη μας, κατάχρηση. Ένα στοιχείο που ίσως θα συνέτεινε στην επαναθεώρηση του ν. 3304/2005, θα ήταν η επίσημη καταγραφή περιπτώσεων διακριτικής μεταχείρισης στην εργασία, λόγω σεξουαλικού προσανατολισμού ή λόγω χρόνιων ασθενειών ή λόγω κοινωνικής κατάστασης.

Έχει υπάρξει καταγραφή παρόμοιων καταγγελιών; Εάν ναι πόσων μετά το 2005 που ίσχυε ο νόμος, ο οποίος προστάτευε από τις διακρίσεις; Είναι ικανός ο αριθμός, ώστε να επιβάλλει την κατάργηση του τότε νόμου, του ν.3304/2005, και να αντικατασταθεί, να αναμορφωθεί με τον νέο που καλούμαστε να ψηφίσουμε; Από πού υπαγορεύτηκε αυτή η σπουδαία αλήθεια;

Θα σας απαντήσω κατά τη γνώμη μου. Όπως προκύπτει από την τρίτη παράγραφο της αιτιολογικής έκθεσης του ειδικού μέρους, υπαγορεύτηκε από τη νομολογία του Δικαστηρίου της Ευρωπαϊκής Ένωσης και από τη νομοθεσία άλλων κρατών-μελών, όπως της Αγγλίας και της Γαλλίας. Βέβαια ο υποψήφιος τώρα Πρόεδρος της Γαλλίας, ο Φιγιόν, ισχυρίζεται ότι θα καταργήσει και το σύμφωνο συμβίωσης.

Οι δικαστικές, όμως, νομολογίες όπως και οι δικαιϊκοί κανόνες άλλων κρατών δεν διαμορφώνουν εθνικό δίκαιο. Όπως επίσης το ίδιο δεν μπορεί να πράξει και μια σύσταση της Επιτροπής των Υπουργών του Συμβουλίου της Ευρώπης CM/Rec (2010)5, αφού αυτή καθαυτή αποτελεί κατώτερο νομικά κείμενο.

Τι λέει αλήθεια αυτό το κείμενο; Λέει ότι, μεταξύ των άλλων, θεσπίστηκε στις 31-3-2010 η σύσταση CM/Rec, όπως σας είπα, των Υπουργών κρατών-μελών για την καταπολέμηση των διακρίσεων λόγω σεξουαλικού προσανατολισμού. Η παράγραφος 29 της σύστασης είναι αυτή την οποία υιοθετεί, αγαπητοί συνάδελφοι, ο εθνικός νομοθέτης, προκειμένου να στηρίξει, να υποστηρίξει και να ενισχύσει το παρόν νομοθέτημα.

Στην παράγραφο 29, δίνει τη δυνατότητα στην εθνική νομοθεσία να αναγνωρίζει το σύμφωνο συμβίωσης και τη δυνατότητα να παράσχουν τα κράτη μέσα διευθέτησης πρακτικών προβλημάτων της κοινωνικής πραγματικότητας ή να επιτρέπουν την ατομική τεκνοθεσία.

Άρα, λοιπόν, η ατομική τεκνοθεσία δεν εμποδίζει τα μέλη ενός συμφώνου συμβίωσης να προβούν σε αυτή, διότι υπό το πρίσμα του σεξουαλικού προσανατολισμού καλύπτονται τα πάντα. Δεν ξέρω κατά πόσο μπορεί το πεδίο της ισότητας να δημιουργήσει πραγματική ισότητα στα πάντα, αφού εξισώνουμε τα πάντα ή να δημιουργήσει ανισότητα, επιτυγχάνοντας σήμερα εμείς εδώ το αντίθετο από αυτό που, πραγματικά, μέσα μας πιστεύουμε και επιδιώκουμε.

Βέβαια να πω στη συνέχεια, όπως έχω πει ξανά, ότι αυτή η σύσταση δεν αποτελεί παρά μόνο κατώτερο νομικό κείμενο από αυτό των οδηγιών. Συνεπώς δεν παρεμβαίνει αλλά αφήνει την ευχέρεια στον εθνικό νομοθέτη. Ο δικός μας εθνικός νομοθέτης το λαμβάνει υπ’ όψιν, για να κάνει αυτό που σας είπα, να ενσωματώσει, λοιπόν, στο δίκαιο της χώρας του την εναρμόνισή του με τη σύσταση, εάν αυτό δεν αντίκειται σε θεμελιώδεις κανόνες δικαίου του κράτους. Αντίκειται στους θεμελιώδεις κανόνες δικαίου του κράτους, κυρίες και κύριοι συνάδελφοι;

Ποια είναι η πηγή δικαίου, στην οποία στηρίζεται αυτό το νέο νομοθέτημα; Σίγουρα δεν είναι το Σύνταγμα της χώρας μας, σίγουρα δεν είναι η Ευρωπαϊκή Σύμβαση Δικαιωμάτων του Ανθρώπου, η οποία ως ύπατο ευρωπαϊκό νομικό κείμενο θα μπορούσε να αποτελέσει νομικό έρεισμα.

Ας δούμε τι λέει αυτή η Ευρωπαϊκή Σύμβαση Δικαιωμάτων του Ανθρώπου στο άρθρο 12. Αναφέρεται στο δικαίωμα σύναψης γάμου. Στηρίζει και σέβεται τον γάμο. Το ίδιο κάνει και το δικό μας Σύνταγμα. Δεν μιλάει πουθενά για σεξουαλικό προσανατολισμό. «Άμα τη συμπληρώσει ηλικίας γάμου, ο ανήρ και η γυνή έχουν το δικαίωμα να συνέρχονται εις γάμον και ιδρύωσιν οικογένεια συμφώνως προς τους διέποντας το δικαίωμα τούτο εθνικούς νόμους». Αντίθετα η ίδια, δηλαδή, η Ευρωπαϊκή Σύμβαση Δικαιωμάτων του Ανθρώπου χωρίς να έχει αναθεωρηθεί, προστατεύει το δικαίωμα συνάψεως γάμου μεταξύ ανδρός και γυναικός στο άρθρο 12.

Η επιχειρούμενη, λοιπόν, νέα ενσωμάτωση με καταχρηστικές προσθήκες και αντικαταστάσεις αποτελεί νομοθετική πρωτοβουλία υποκρύπτουσα διεύρυνση του πεδίου εφαρμογής της στα ομόφυλα ζευγάρια.

Αν αυτό δεν ισχύει, πώς εξηγείται η αντικατάσταση του όρου «γενετήσιος προσανατολισμός» με αυτόν του «σεξουαλικού προσανατολισμού», όταν ο γενετήσιος προσανατολισμός και η γενετήσια ελευθερία έχουν σχέση με την αναπαραγωγή του είδους και προστατεύουν την ανθρώπινη αξιοπρέπεια, τον τρόπο, δηλαδή, που οφείλει κανείς να ζει ως έλλογο και ενσυνείδητο ον, ως υποκείμενο που η σκέψη και η λειτουργία του οριοθετείται από τα χρηστά ήθη; Διαζευκτικά δε ο σεξουαλικός προσανατολισμός αναφέρεται στην ελευθερία των σχέσεων και στην προστασία της ανθρώπινης αξίας ως ατομικής εσωτερικής λειτουργίας και του απαραβίαστου δικαιώματος της αυτοδιάθεσης.

Όμως θα πρέπει και αυτή η ελευθερία ως δικαίωμα, όπως όλες όσες προστατεύονται από τα άρθρα 5 και 25 του Συντάγματος, να υπόκεινται σε οριοθετήσεις. Όλα οριοθετούνται. Τίποτε δεν είναι ανοριοθέτητο και δεν πρέπει να είναι. Στις οριοθετήσεις, λοιπόν, πρέπει να υπόκεινται -κάτι που προβλέπει το ίδιο το ανώτατο νομικό κείμενο, δηλαδή το Σύνταγμά μας- τα δικαιώματα που αυτό περιγράφει.

Οι ευρύνοες συντάκτες του παρόντος σχεδίου μπορούν να φανταστούν, τι θα συμβεί στην ψυχολογία ενός μικρού παιδιού, αν η δασκάλα της πρώτης δημοτικού, με προστατευμένο το δικαίωμα της αυτοδιάθεσής της, προβεί σε αλλαγή φύλου και την επόμενη σχολική χρονιά εμφανιστεί ενώπιόν τους ως δάσκαλος; Έχει το δικαίωμα να το κάνει; Το έχει.

Μπορεί ένας τρανσέξουαλ να είναι παιδαγωγός; Δεν ξέρω, ρωτάω. Μπορεί ένας γκέι να είναι μπέιμπι-σιτερ; Δεν ξέρω, ρωτάω.

**ΜΑΡΙΟΣ ΓΕΩΡΓΙΑΔΗΣ:** Γιατί να μην είναι;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ορίστε; Ποιος το λέει;

**ΜΑΡΙΟΣ ΓΕΩΡΓΙΑΔΗΣ:** Εγώ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Λέτε γιατί να μην είναι.

Κύριε Γεωργιάδη, όταν θα έρθετε να μιλήσετε, θα σας ανταποδώσω αυτό που μου κάνατε, όταν μιλούσατε για εργασιακό μεσαίωνα, θα σας περιμένω να τοποθετηθείτε και να αποδείξετε εσείς ο ίδιος, γιατί πρέπει να είναι παιδαγωγός και μπέιμπι-σιτερ αυτοί που ανέφερα.

**ΜΑΡΙΟΣ ΓΕΩΡΓΙΑΔΗΣ:** Μιλάτε για δικαιώματα. Τι είναι αυτά που λέτε;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριοι συνάδελφοι, λέτε γιατί να μην είναι. Θα το πείτε εσείς, κύριοι συνάδελφοι, γιατί πρέπει να είναι.

**ΜΑΡΙΟΣ ΓΕΩΡΓΙΑΔΗΣ:** Γιατί να μην είναι;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Λοιπόν το ότι δεν αντιλαμβάνεστε γιατί να μην είναι, με κάνει να σας γνωρίζω καλύτερα και να πιστεύω και να εκτιμώ σε μια κλίμακα αξιοσύνης και το δικό σας IQ.

Κύριοι συνάδελφοι, οι ισορροπίες είναι εξαιρετικά λεπτές.

**ΜΑΡΙΟΣ ΓΕΩΡΓΙΑΔΗΣ:** Παρακαλώ να ανακαλέσετε. Να ανακαλέσετε, όσον αφορά το IQ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Έχω δικαίωμα να κάνω εκτιμήσεις, κύριε. Δεν σας έβρισα. Έχω δικαίωμα να κάνω εκτιμήσεις.

**ΠΡΟΕΔΡΕΥΩΝ (Γεώργιος Βαρεμένος)**: Παρακαλώ!

Κύριε Κατσίκη, τώρα η αναφορά στο IQ…

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, επιτρέψτε μου, με διακόπτει συνεχώς και ζητάει εξηγήσεις.!

**ΜΑΡΙΟΣ ΓΕΩΡΓΙΑΔΗΣ:** Δεν σας έχω διακόψει ποτέ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι, τώρα γιατί το κάνετε;

**ΜΑΡΙΟΣ ΓΕΩΡΓΙΑΔΗΣ:** Είναι η πρώτη φορά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ωραία πάντα υπάρχει η πρώτη φορά και υπάρχει και η πρώτη φορά σε απάντηση, κύριε Γεωργιάδη Μάριε.

Κυρίες και κύριοι συνάδελφοι, …

**ΜΑΡΙΟΣ ΓΕΩΡΓΙΑΔΗΣ:** Παρακαλώ να ανακαλέσετε, όσον αφορά το IQ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεν ανακαλώ τίποτα. Ελάτε εδώ να τα πείτε.

Κυρίες και κύριοι συνάδελφοι, οι ισορροπίες είναι εξαιρετικά λεπτές, τα θέματα δύσκολα στην κατανόησή τους, εύκολα στην παρεξήγησή τους και πολύ λεπτά στη διαχείρισή τους, γι’ αυτό και η προσέγγισή τους θα πρέπει να γίνεται με αρτιότητα και σοβαρότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα-δυο λεπτά, εάν έχετε την καλοσύνη, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε Κατσίκη.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Συνεπώς, λοιπόν, πιστοί στις θέσεις μας, όταν είχαμε καταψηφίσει τον Δεκέμβριο του 2015 τον ν.4356/2015 για το σύμφωνο συμβίωσης των ομόφυλων ζευγαριών, θα καταψηφίσουμε και σήμερα τα άρθρα που βελτιώνουν αυτόν τον νόμο, τα άρθρα 1, 2, 3 και 4, αυτά τα άρθρα που νομιμοποιούν και ενισχύουν το σύμφωνο συμβίωσης. Παραμένοντας πιστοί στις χριστιανικές και κοινωνικές μας αντιλήψεις ως Έλληνες πατριώτες και χριστιανοί, θα συνεχίσουμε τον αγώνα μας στη βάση των αξιών, των αρχών και των πιστεύω μας.

Επειδή, λοιπόν, κύριε Πρόεδρε, δεν θέλω να καταχραστώ τον χρόνο ούτε την καλοσύνη σας, θα περιοριστώ λέγοντας ότι τα Κεφάλαια Β΄, Γ΄ και Δ΄ τα υπερψηφίζουμε, με τα άρθρα τα οποία τα αποτελούν.

Βέβαια επί των τροπολογιών αν χρειαστεί και παραστεί ανάγκη, θα τοποθετηθούμε, όταν και αν μας δοθεί ο λόγος να τοποθετηθούμε επ’ αυτών.

Σας ευχαριστώ πολύ.

(Χειροκροτήματα από την πτέρυγα των ΑΝΕΛ)

**ΜΑΡΙΟΣ ΓΕΩΡΓΙΑΔΗΣ:** Κύριε Πρόεδρε, θα παρακαλούσα να λάβω τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Τι επί προσωπικού; Ορισμένα ερωτήματα παρέμειναν.

Θα ζητείτε πιστοποιητικό, κύριε Κατσίκη, ότι είναι ομοφυλόφιλος;

**ΜΑΡΙΟΣ ΓΕΩΡΓΙΑΔΗΣ:** Δεν είναι θέμα κομμάτων. Μου απευθύνθη και είναι επί προσωπικού ο λόγος, διότι με προσέβαλε, αναφερόμενος στο IQ.

Προφανώς ο κ. Κατσίκης έχει μείνει στο δικό του IQ στον μεσαιωνικό σκοταδισμό, όπου η ίση μεταχείριση δεν μπορεί να αποτελεί αυτή τη στιγμή δικαίωμα με αυτόν τον τρόπο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, δεν τον πρόσβαλα.

**ΠΡΟΕΔΡΕΥΩΝ (Γεώργιος Βαρεμένος)**: Είπατε για το IQ, κύριε Κατσίκη.

**ΜΑΡΙΟΣ ΓΕΩΡΓΙΑΔΗΣ:** Λυπάμαι πολύ, γιατί ποτέ δεν έχω επιτεθεί προς το πρόσωπό του και τον εκτιμώ απεριόριστα και το γνωρίζει προσωπικά ο ίδιος.

Παρακαλώ να ανακαλέσει όσον αφορά στην προσβλητική επίθεση, σχετικά με το IQ μου.

**ΠΡΟΕΔΡΕΥΩΝ (Γεώργιος Βαρεμένος)**: Λοιπόν, ο καθένας έχει IQ …

**ΜΑΡΙΟΣ ΓΕΩΡΓΙΑΔΗΣ:** Ραδικιού και μπορεί να κρίνει!

**ΠΡΟΕΔΡΕΥΩΝ (Γεώργιος Βαρεμένος)**: …και μπορεί να κρίνει.

Λοιπόν, κυρίες και κύριοι συνάδελφοι, στο σημείο αυτό θα διακόψουμε τη συζήτηση του νομοσχεδίου του Υπουργείου Δικαιοσύνης, Διαφάνειας και Ανθρωπίνων Δικαιωμάτων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Παναγιώτη Καμμένου και Άννας-Μισέλ Ασημακοπούλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 24-11-2016, σύμφωνα με την οποία τα μέλη της επιτροπής πρότειναν, μετά από δεύτερη ισοψηφία, την απόρριψη του αιτήματος της εισαγγελικής αρχής και κατ’ επέκταση τη μη άρση της ασυλίας του κ. Παναγιώτη Καμμένου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 24-11-2016, σύμφωνα με την οποία τα μέλη της επιτροπής πρότειναν, κατά πλειοψηφία, την άρση της ασυλίας της κ. Άννας-Μισέλ Ασημακοπούλου.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων αλλά ερευνάται μόνο αν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση ή η έγκλιση υποκρύπτει πολιτική σκοπιμότητα.

Επίσης σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι σύμφωνα με απόφαση της Διάσκεψης των Προέδρων της 23ης Μαρτίου του 2005, έχουμε δεχτεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο στο οποίο κάθε συνάδελφος αναγράφει το όνομά του, την εκλογική του περιφέρεια και την Κοινοβουλευτική Ομάδα που ανήκει, θα καταχωρίζεται στα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία όπως σας περιέγραψα.

Η πρώτη υπόθεση αφορά τον συνάδελφο κ. Παναγιώτη Καμμένο. Η δεύτερη υπόθεση αφορά τη συνάδελφο κ. Άννα-Μισέλ Ασημακοπούλου.

Επί της πρώτης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού; Δεν υπάρχει.

Επί της δεύτερης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο, κυρία Ασημακοπούλου, για πέντε λεπτά.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε. Θα είμαι πολύ σύντομη.

Κυρίες και κύριοι συνάδελφοι, η υπόθεση αφορά στο χρονικό διάστημα 2007-2010, όταν ήμουν δημοτική σύμβουλος στον Δήμο Ιωαννιτών. Συγκεκριμένα αφορά την υπερψήφιση από εμένα αλλά και όλο το Δημοτικό Συμβούλιο του Δήμου Ιωαννιτών ομόφωνα, της επίσης ομόφωνης απόφασης του Διοικητικού Συμβουλίου της Αναπτυξιακής Δημοτικής Επιχείρησης του Δήμου Ιωαννιτών.

Όλο, λοιπόν, το δημοτικό συμβούλιο με δύο συγκεκριμένες αποφάσεις ύστερα από νομιμότατη προδιαδικασία, ήτοι οικονομοτεχνική μελέτη και ομόφωνες αποφάσεις του διοικητικού συμβουλίου της αναπτυξιακής επιχείρησης, υπερψηφίσαμε τις αποφάσεις αυτές.

Παίρνω τον λόγο σήμερα, γιατί θα ήθελα να ζητήσω την άρση της ασυλίας μου, επειδή δεν θέλω να μείνει καμμία σκιά από την περίοδο κατά την οποία διετέλεσα –και ήταν μεγάλη τιμή για εμένα- Δημοτική Σύμβουλος του Δήμου Ιωαννιτών, επίσης, με βάση την αρχή της ίσης μεταχείρισης, καθότι όπως σας είπα, κατηγορείται σύσσωμο το Δημοτικό Συμβούλιο του Δήμου Ιωαννιτών για αυτή την πράξη, η οποία δεν ενέχει καμία παρανομία και καμμία παρατυπία.

Για του λόγου το αληθές καταθέτω στα Πρακτικά την υπ’ αριθμ. 34/2001 γνωμοδότηση του Νομικού Συμβουλίου του Κράτους, με την οποία καθίσταται σαφές ότι οι δημοτικές επιχειρήσεις διαθέτουν λειτουργική αυτονομία. Σημειώνω ότι στο χρονικό διάστημα αυτό, εγώ δεν συμμετείχα στο διοικητικό συμβούλιο της εν λόγω επιχείρησης.

(Στο σημείο αυτό η Βουλευτής κ. Άννα-Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, καταθέτω στα Πρακτικά την αριθμό 107 από 28-2-2002 ατομική γνωμοδότηση του γραφείου νομικού συμβούλου του Υπουργείου Εσωτερικών και Αποκέντρωσης, σχετικά με ερώτημα που τέθηκε σε ανάλογη περίπτωση για τον Δήμο Βύρωνα. Στη γνωμοδότηση αυτή επεξηγείται ότι εφόσον έχει προηγηθεί, όπως στην προκειμένη περίπτωση, σύνταξη οικονομοτεχνικής μελέτης, μπορεί το δημοτικό συμβούλιο να επικυρώσει την εν λόγω απόφαση.

Επίσης θέτω υπ’ όψιν της Ολομέλειας ένα νέο δεδομένο το οποίο υπάρχει από τη στιγμή που απεφάνθη η Επιτροπή Δεοντολογίας και το νέο αυτό δεδομένο είναι ότι το Τριμελές Πλημμελειοδικείο Ιωαννίνων στις 22 Νοεμβρίου με την υπ’ αριθμ. 1370/2016 απόφασή του, εκδοθείσα προ ολίγων ημερών, αθώωσε όλα τα μέλη του διοικητικού συμβουλίου της δημοτικής επιχείρησης για το αδίκημα της παράβασης καθήκοντος λόγω μετατροπής των συμβάσεων των εργαζομένων σε αορίστου χρόνου συμβάσεις και αυτό το έκανε με βάση το άρθρο 39 του ν.4325/2015.

Με βάση τα παραπάνω θέτω υπ’ όψιν σας το αίτημά μου για την άρση της ασυλίας μου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία.

Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων για τους οποίους ζητείται η άρση της ασυλίας.

Εκείνος που ψηφίζει υπέρ της άρσης ασυλίας, σημειώνει την προτίμησή του δίπλα στο όνομα του Βουλευτή και στη στήλη «ΝAI», δηλαδή λέει «ΝΑΙ» στην αίτηση του εισαγγελέως που ζητεί την άρση της ασυλίας.

Εκείνος που ψηφίζει κατά της άρσης της ασυλίας, σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ».

Εκείνος που ψηφίζει «ΠΑΡΩΝ», θα το σημειώσει στην αντίστοιχη στήλη του ψηφοδελτίου.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιό του στους συναδέλφους κ.κ. Ιωάννη Σαρακιώτη από τον ΣΥΡΙΖΑ και Χρήστο Μπουκώρο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε.

Σας ενημερώνω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Καλούνται επί του καταλόγου οι Βουλευτές κ.κ. Αναστασία Γκαρά από τον ΣΥΡΙΖΑ και Βασίλειος Γιόγιακας από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 157-166)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Εν τω μεταξύ, μέχρι την εξαγωγή του αποτελέσματος, θα δώσω τον λόγο στον κ. Γεωργιάδη, ειδικό αγορητή της Ένωσης Κεντρώων.

Ορίστε, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κατ’ αρχάς θα ήθελα να πω, ότι εφόσον σε προσωπικό επίπεδο ο κ. Κατσίκης ζήτησε συγγνώμη, θεωρώ το θέμα λήξαν, οπότε δεν χρειάζεται να αναφερθούμε περαιτέρω σ’ αυτό. Περνάω, λοιπόν, στο νομοσχέδιο.

Αγαπητοί συνάδελφοι Βουλευτές, όλες σχεδόν οι πτέρυγες επανειλημμένα έχουν διαμαρτυρηθεί για την απαράδεκτη μέθοδο νομοθέτησης που ακολουθεί η Κυβέρνηση ΣΥΡΙΖΑ-ΑΝΕΛ. Αυτό εδώ είναι ένα πάκο τροπολογιών, δεκαπέντε τον αριθμό, οι οποίες ήλθαν χθες και σήμερα. Αυτό το πράγμα κάποια στιγμή πρέπει να σταματήσει να συμβαίνει, για να μας βοηθήσετε λίγο κι εμάς στο κοινοβουλευτικό μας έργο.

Αναφέρομαι γενικότερα στη μέθοδο των πολυνομοσχεδίων, στα οποία επιχειρείται η ταυτόχρονη ρύθμιση άσχετων μεταξύ τους θεμάτων και αναμειγνύονται συχνά διαφορετικά Υπουργεία με δεκάδες διατάξεις και ρυθμίσεις μη συναφών θεμάτων σε εκατοντάδες σελίδες κειμένων, που έρχονται συνήθως την τελευταία στιγμή, όπως ανέφερα. Αυτά με τις τροπολογίες είναι λογικό να δημιουργούν παράπονα, δεδομένου ότι απαιτούνται πάρα πολλές ώρες όχι για τη μελέτη και την κατανόησή τους, αλλά μόνο για την ανάγνωσή τους.

Κάτι παρόμοιο συμβαίνει και με το υπό συζήτηση σχέδιο νόμου και θα ήθελα κάποιος να μας εξηγήσει σοβαρά, τι σχέση έχει η εφαρμογή της αρχής της ίσης μεταχείρισης με τις κυρώσεις για την κατάχρηση αγοράς, με την Επιτροπή Κεφαλαιαγοράς ή με την παραχάραξη για την κιβδηλεία των νομισμάτων. Θα μπορούσαν τα Β΄, Γ΄, και Δ΄ μέρη να αποτελέσουν ένα ενιαίο σύνολο μιας και έχουν τεχνοκρατικό χαρακτήρα και σ’ ένα δεύτερο ξεχωριστό νομοσχέδιο να υπάρχουν οι διατάξεις για την εφαρμογή της αρχής της ίσης μεταχείρισης ή το αντίθετο.

Εν πάση περιπτώσει η ίση μεταχείριση των ανθρωπίνων δικαιωμάτων γενικότερα άπτεται ακόμη και της δημοκρατίας και εκ των πραγμάτων απαιτεί ιδιαίτερη σοβαρότητα στη συζήτηση των σχετικών διατάξεων.

Αναμέναμε, επομένως, αν μη τι άλλο, μεγαλύτερο σεβασμό από την πρώτη φορά αριστερή Κυβέρνηση ΣΥΡΙΖΑ – ΑΝΕΛ σε αυτό τουλάχιστον το ζήτημα και όχι να επιλέξει να εξισώσει τις εν λόγω ρυθμίσεις με τα κίβδηλα νομίσματα. Όπως και να έχει, όμως, εμείς οφείλουμε να συνεχίσουμε και πρέπει να προχωρήσουμε.

Για το Α΄ μέρος, λοιπόν, στο οποίο εγώ προσωπικά επιθυμώ να δώσω βάρος, αρχικά θα ήθελα να υπενθυμίσω, ότι γενικά η ελληνική κοινωνία χαρακτηρίζεται σαν συντηρητική στον τομέα αποδοχής αλλαγών ή καινοτομιών.

Επιπρόσθετα, δυστυχώς, έχουμε συχνά και την τάση να αποφεύγουμε να προβληματιζόμαστε για τα δύσκολα αυτά ζητήματα, τα οποία επιλέγουμε να τα βάζουμε κάτω από το χαλάκι και να τα φέρνουμε στην επιφάνεια ή να τα προσεγγίζουμε περιστασιακά, μόνο όταν συμβεί κάτι αναπάντεχο ή, δυστυχώς, σε πολλές περιπτώσεις κάτι κακό. Η σύνεση, όμως, μας επιβάλλει να φροντίζουμε και να λειτουργούμε προληπτικά και αυτό είναι κάτι το οποίο πρέπει να γίνεται και έγκαιρα.

Για αυτό το θέμα που συζητάμε όλοι γνωρίζουμε ότι έχει χαθεί πάρα πολύς και πολύτιμος χρόνος ιδιαίτερα από την πολιτεία και πρέπει να επιταχύνουμε γενικότερα τις διαδικασίες, ώστε επιτέλους να αρθούν τα εμπόδια που δυσχεραίνουν την καθημερινότητα και όλη την ζωή των διεμφυλικών.

Πιστεύω ότι είναι αυτονόητο ότι η άρση των διακρίσεων λόγω σεξουαλικού προσανατολισμού και ταυτότητας φύλου, πρέπει να αποτελεί θέμα υψηλής προτεραιότητας για όλους μας. το λέω αυτό, γιατί έχω υπ’ όψιν μου μεταξύ άλλων την πανευρωπαϊκή έρευνα του 2015 από το Ευρωβαρόμετρο, τα αποτελέσματα της οποίας ήταν πολύ ενδεικτικά σε ό,τι έχει να κάνει, για παράδειγμα, με το αν υπάρχουν σεξουαλικές σχέσεις μεταξύ ατόμων του ιδίου φύλου. Καταθέτω στα Πρακτικά ένα σχετικό πίνακα με πολύ ενδιαφέροντα στατιστικά.

(Στο σημείο αυτό ο Βουλευτής, κ. Μάριος Γεωργιάδης, καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φυσικά μόνο προβληματισμό μπορεί να μας δημιουργεί το πώς ως χώρα, μαζί με την Κύπρο, παρουσιάζουμε ποσοστά αποδοχής πολύ χαμηλότερα από τον πανευρωπαϊκό μέσο όρο.

Άλλο ένα παράδοξο σε αυτή την έρευνα είναι, ότι ποσοστά αποδοχής συγκρίσιμα ή και χαμηλότερα από τα δικά μας παρουσιάζονται μόνο στις χώρες που προέρχονται από την πρώην Σοβιετική Ένωση και τις υπόλοιπες χώρες του πρώην Συμφώνου της Βαρσοβίας.

Σε αυτές τις κοινωνίες δικαιολογείται τέτοιος βαθμός δυσκολίας στην αποδοχή και τη γενικά αυξημένη διστακτικότητα, δεδομένου ότι για πενήντα χρόνια περίπου υπέφεραν από καταπίεση και γαλουχήθηκαν με τέτοιο τρόπο, ώστε κάθε τι που ξεφεύγει από συγκεκριμένες νόρμες που έθετε το Κομμουνιστικό Κόμμα, που βρισκόταν στην εκάστοτε εξουσία, θεωρείτο ότι προέρχεται από αποκαλούμενες διαβρώσεις των χωρών της δυτικής κοινωνίας και άρα είναι επικίνδυνο προς τα δικά τους πολιτικά συστήματα.

Στη χώρα μας προφανώς δεν τίθεται τέτοιο ζήτημα, επομένως παραμένει να υπάρχει αυτή η απορία. Όπως και να έχει η κατάσταση, αυτό που καταλαβαίνω είναι ότι πρέπει να γίνει πολύ δουλειά και σε επίπεδο ενημέρωσης, ώστε ο κάθε πολίτης να κατανοήσει το δίκαιο των αιτημάτων και το άδικο της καθυστέρησης της επίλυσης αυτών και να συναινεί ενσυνείδητα.

Οφείλουμε, λοιπόν, να επαινέσουμε τον αρμόδιο Υπουργό για την πρωτοβουλία του αυτή να τροποποιήσει την νομοθεσία των διακρίσεων λόγω φύλου, έστω και με την ενσωμάτωση οδηγίας για το γεγονός ότι στο άρθρο 1 επιτέλους προστίθενται η ταυτότητα φύλου, καθώς και τα χαρακτηριστικά φύλου στην απαγόρευση των διακρίσεων στους χώρους εργασίας.

Παρ’ όλα αυτά όλοι γνωρίζουμε, ότι αυτό δεν συμβαίνει σε όλα τα επίπεδα της ιδιωτικής και δημόσιας ζωής, όπως για παράδειγμα στην παροχή υπηρεσιών και αγαθών, στην εκπαίδευση, στη στέγαση, ακόμα και στην υγεία.

Πρέπει όμως, κύριε Υπουργέ, η σημερινή συζήτηση να έχει συνέχεια. Θα σας παρακαλούσα να δεσμευτείτε σύντομα, ότι θα αναλάβετε προσωπικά μια νέα πρωτοβουλία και να έρθουν προς συζήτηση και οι υπόλοιπες εκκρεμότητες, καθώς επίσης και η προσθήκη των χαρακτηριστικών φύλου στη νομοθεσία για την υποκίνηση σε βία ή μίσος.

Άλλωστε αυτή η διαδικασία προβλέπεται και από το άρθρο 24, αλλά η δική σας δέσμευση θεωρούμε ότι θα ήταν πάρα πολύ χρήσιμη, γιατί ο καθημερινός ρατσισμός πολύ δύσκολα θα πάψει να υπάρχει όπως τον βλέπουμε καθημερινά. Οι διεμφυλικοί συμπολίτες μας εξακολουθούν να γίνονται θύματα συστηματικών διακρίσεων, αρνητικών στερεοτύπων, εκφοβισμού με ρητορική μίσους, ακόμη και βίαιων επιθέσεων.

Θα ήθελα να θυμίσω ότι τα θύματα αυτών των βίαιων επιθέσεων, έχουν φτάσει τα διακόσια ενενήντα πέντε. Τα σχετικά περιστατικά ακόμη και όταν καταγγέλλονται, δεν αναγνωρίζονται και δεν αξιολογούνται ως ομοφοβικά ή τρανσφοβικά αδικήματα, ενώ πολλές φορές υποτιμάται η σοβαρότητα και η βιαιότητα τους.

Είναι γνωστό ότι η πλειοψηφία των χωρών της Ευρωπαϊκής Ένωσης έχουν είτε χαρακτηρίσει τέτοιου είδους παραβατικές συμπεριφορές ως έγκλημα μίσους είτε έχουν εισαγάγει ρυθμίσεις για επιβάρυνση ποινής. Από την πλευρά μας, ως Ένωση Κεντρώων, σε αυτό το ζήτημα θα σταθούμε στο πλευρό της Κυβέρνησης, θα σας παροτρύνουμε και θα σας ασκήσουμε ακόμα μεγαλύτερη πίεση για επίσπευση.

Να αναφέρω στο σημείο αυτό ότι, πραγματικά, είναι ιστορική η απόφαση του Ειρηνοδικείου Αθηνών, που αποφάσισε τη μεταβολή των στοιχείων τρανς προσώπου χωρίς το απαιτούμενο χειρουργικής επέμβασης. Είναι σημαντική εξέλιξη στο επίπεδο της νομικής αναγνώρισης της ταυτότητας φύλου.

Βλέπουμε, λοιπόν, ότι οι δικαιολογίες και οι προφάσεις για θεσμική καθυστέρηση σιγά σιγά πέφτουν. Οπότε η πολιτεία έχει την υποχρέωση –κι εγώ θα έλεγα την ευκαιρία- να προχωρήσει άμεσα και χωρίς καθυστερήσεις στη νομοθέτηση της νομικής αναγνώρισης ταυτότητας φύλου, αίροντας τις ιατρικές αλλά και όλες τις άλλες προϋποθέσεις.

Άλλωστε και η απόφαση 2048/2015 της ολομέλειας του Συμβουλίου της Ευρώπης μάς προτρέπει προς αυτή την κατεύθυνση. Μιλάει για διαφανείς διαδικασίες νομικής αναγνώρισης ταυτότητας φύλου χωρίς ιατρικές διαδικασίες, ψυχιατρικές γνωματεύσεις ή άλλες προϋποθέσεις. Επιπλέον μιλάει για δωρεάν πρόσβαση σε υπηρεσίες υγείας, χωρίς να του/της αποδίδεται εκ των προτέρων κάποιας μορφής ψυχική ασθένεια. Προς την ίδια κατεύθυνση φυσικά, κινούνται και οι συστάσεις της Εθνικής Επιτροπής Δικαιωμάτων του Ανθρώπου και του Συνηγόρου του Πολίτη.

Δεύτερο θετικό είναι η πρόσθεση στο άρθρο 2 στους ορισμούς των διακρίσεων, της διάκρισης λόγω σχέσης και της διάκρισης, λόγω νομιζόμενων χαρακτηριστικών.

Τρίτο στοιχείο αποτελεί η πρόβλεψη της παραγράφου 4 του άρθρου 3 για μη καταβολή παραβόλου από νομικά πρόσωπα, που ασκούν πρόσθετη παρέμβαση, σύμφωνα με τους κώδικες πολιτικής και διοικητικής δικονομίας.

Τέταρτο στοιχείο -επίσης πολύ σημαντικό- είναι η ανάθεση στον θεσμό του Συνηγόρου του Πολίτη των καθηκόντων του φορέα παρακολούθησης και προώθησης της εφαρμογής της αρχής της ίσης μεταχείρισης. Εδώ εκτιμώ ότι υπάρχουν κάποια περιθώρια βελτίωσης με τη διεύρυνση των αρμοδιοτήτων του Συνηγόρου του Πολίτη.

Οπότε, παρακαλώ, κύριε Υπουργέ, να εξετάσετε και αυτό το θέμα, γιατί παραμένει ως κύριο χαρακτηριστικό του θεσμού αυτού ο διαμεσολαβητικός ρόλος του και οι διοικητικές προσφυγές, παρά τη βελτίωση που ήδη επιχειρείτε με το άρθρο 20. Εδώ όμως, δεν έχουμε να κάνουμε με απλά παράπονα μη χορηγήσεων εγγράφων ή κάτι παρόμοιο. Έχουμε να κάνουμε με ανθρώπινα δικαιώματα. Επομένως, ίσως η ύπαρξη ενός πιο ανεξάρτητου μηχανισμού ή η δυνατότητα μιας πιο άμεσης παρέμβασης, που λογικά απαιτείται σε τόσο σοβαρά θέματα, να λειτουργήσει καλύτερα.

Άλλο ένα σημείο, που πιθανόν πρέπει να αλλάξουμε, είναι ότι ναι μεν με την παράγραφο 1 του άρθρου 22 καταργείται ο προηγούμενος ν.3304/2005, ωστόσο εκεί υπάρχει και διάταξη, συγκεκριμένα το άρθρο 16, η οποία προέβλεπε και συγκεκριμένες ποινικές κυρώσεις για τους παραβάτες.

Στο άρθρο 20, όμως, του υπό συζήτηση σχεδίου νόμου, προβλέπεται απλώς η επιβολή κυρώσεων σε όσους λειτουργούς αρνούνται τη συνεργασία με τον Συνήγορο του Πολίτη ή εάν διαπιστωθούν αποχρώσες ενδείξεις για τέλεση αδικημάτων, παραπέμποντας στον εισαγγελέα για τα περαιτέρω. Παρακαλώ να εξετάσετε και αυτό το θέμα, ώστε να πειστούμε ότι η νέα διαδικασία εξασφαλίζει τις ποινικές κυρώσεις.

Αγαπητοί συνάδελφοι Βουλευτές, είναι αλήθεια ότι από τη μια πλευρά με προβληματίζει σοβαρά σε κάποιο βαθμό η διστακτικότητα της ελληνικής κοινωνίας να αποδεχθεί τέτοιες αλλαγές στο σύνολό τους -και αντιλαμβάνομαι σίγουρα ότι ακόμα δεν είναι τόσο ώριμη- από την άλλη, όμως, δεν είναι δυνατόν σε μια ευρωπαϊκή ανεπτυγμένη κοινωνία του 21ου αιώνα να μην είναι λυμένα παρόμοια ζητήματα και να υπάρχουν ακόμα αγκυλώσεις σε θεσμικά όργανα, που θυμίζουν πραγματικά εποχή μεσαιωνικού σκοταδισμού.

Υπάρχει αλήθεια, κάποιος που ανθρώπινα και λογικά σκεπτόμενος μπορεί να είναι απόλυτος και αρνητικός, τουλάχιστον στη νομική τακτοποίηση; Εγώ θεωρώ πως όχι. Βέβαια, μιλάω για ανθρώπινα και λογικά σκεπτόμενους, γιατί ιδεοληψίες και προκαταλήψεις θα υπάρχουν πάντα.

Όπως αντιλαμβάνεστε, δεν είναι απλώς θέμα να αποδεχθούμε τις εδραιωμένες απόψεις καθ’ όλα σεβαστών οργάνων και απλώς να ενσωματώσουμε μια σειρά διατάξεων στο δίκαιό μας, αλλά -θα το επαναλάβω- να γίνουν αποδεκτές από την κοινωνία, ώστε να πετύχει η εφαρμογή τους.

Γι’ αυτόν τον λόγο, η Ένωση Κεντρώων θα κάνει ό,τι μπορεί για να τροποποιηθεί η σχετική νομοθεσία και να αλλάξουν γενικότερα οι νοοτροπίες.

Σε αυτό το πλαίσιο, σαφώς, υποστηρίζουμε αυτή την κυβερνητική πρωτοβουλία και δηλώνουμε ξεκάθαρα ότι την υπερψηφίζουμε. Επί των άρθρων και επί των μερών Β΄, Γ΄ και Δ΄ θα τοποθετηθούμε στη σχετική ψηφοφορία.

Σας ευχαριστώ πάρα πολύ για την προσοχή σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

(ΜΕΤΑ ΤΗΝ ΚΑΤΑΜΕΤΡΗΣΗ)

Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 172 Βουλευτές.

Για τον συνάδελφο κ. Παναγιώτη Καμμένο:

Υπέρ της άρσεως ασυλίας, δηλαδή «ΝΑΙ», ψήφισαν 36 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 133 Βουλευτές.

Ψήφισαν «ΠΑΡΩΝ» 3 Βουλευτές.

Συνεπώς η αίτηση της εισαγγελικής αρχής απορρίπτεται.

Για τη συνάδελφο κ. Άννα-Μισέλ Ασημακοπούλου:

Υπέρ της άρσεως ασυλίας, δηλαδή «ΝΑΙ», ψήφισαν 136 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 36 Βουλευτές.

«ΠΑΡΩΝ» ψήφισε ουδείς .

Συνεπώς η αίτηση της εισαγγελικής αρχής γίνεται δεκτή για την άρση της ασυλίας της.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛ)

(ΝΑ ΚΑΤΑΧΩΡΙΣΘΟΥΝ ΤΟ ΠΡΩΤΟΚΟΛΛΟ ΚΑΙ ΤΑ ΨΗΦΟΔΕΛΤΙΑ ΣΕΛ. 179 Α)

(ΑΛΛΑΓΗ ΣΕΛ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο τώρα έχει η Υπουργός Τουρισμού κ. Έλενα Κουντουρά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Έχουμε εισάγει δύο τροπολογίες.

Η πρώτη, αφορά την επιστημονική επιτροπή, η οποία πρέπει να γίνει, για να μπορέσουμε να συγκροτήσουμε μια πενταμελή γνωμοδοτική, επιστημονική επιτροπή, με συμβουλευτικό ρόλο, αρμόδια για θέματα εκπαίδευσης για την άσκηση του επαγγέλματος του ξεναγού.

Η ύπαρξη της εν λόγω επιτροπής, η οποία αποτελείται από καθηγητές-μέλη ΔΕΠ, από σχολές και τμήματα συναφή με την εκπαίδευση των ξεναγών, όπως φιλοσοφική σχολή, τμήματα ιστορίας και αρχαιολογίας, φιλολογίας, αρχιτεκτονικής και σχολών κοινωνικών και ανθρωπιστικών σπουδών, κρίνεται αναγκαία, προκειμένου να παρέχεται η απαιτούμενη επιστημονική καθοδήγηση σε θέματα εκπαίδευσης για το επάγγελμα του ξεναγού, η οποία παρέχεται, αφενός, μέσω των σχολών ξεναγών και αφετέρου, μέσω των ταχύρρυθμων προγραμμάτων κατάρτισης.

Επειδή έχουμε στόχο να επαναλειτουργήσουμε τη Σχολή Ξεναγών, αυτή η συγκεκριμένη επιστημονική επιτροπή κρίνεται απολύτως απαραίτητη, προκειμένου να υποβάλει τις προτάσεις, τη διαμόρφωση του προγράμματος των σπουδών, τον ορισμό ειδικοτήτων των προς πρόσληψη καθηγητών, ανάλογα με τα διδασκόμενα μαθήματα και προτάσεις ως προς τα οικεία εκπαιδευτικά συγγράμματα, διασφαλίζοντας έτσι το απαιτούμενο υψηλό επίπεδο της παρεχόμενης μέσω των σχολών ξεναγών, εκπαίδευσης.

Υπήρχε μια ενδεκαμελής επιτροπή, η οποία δεν είχε λειτουργήσει ποτέ και καταργήθηκε, και μετά από διαβούλευση με τους φορείς φέρνουμε αυτή την πενταμελή επιτροπή, προκειμένου να μπορέσουμε να λειτουργήσουμε.

Η δεύτερη τροπολογία αφορά μια ρύθμιση που πρέπει να φέρουμε έτσι ώστε να μην υπάρξει αυτή η σύγκρουση ανάμεσα στα τουριστικά λεωφορεία και το μεταφορικό έργο που πραγματοποιούν και τα ΚΤΕΛ. Είναι συναρμοδιότητα του Υπουργείου Μεταφορών, δηλαδή του Υπουργού κ. Σπίρτζη και δική μου.

Ο ν.711/1977 ρυθμίζει τη λειτουργία των ειδικών τουριστικών λεωφορείων και το μεταφορικό έργο που πραγματοποιείται κατ’ αποκλειστικότητα από τα ειδικά τουριστικά λεωφορεία δημόσιας χρήσης. Αυτή η διάταξη που καταργούμε είχε εισάγει μια εξαίρεση στη γενική αυτή ρύθμιση, έτσι ώστε και τα ΚΤΕΛ να κάνουν την πραγματοποίηση μονοήμερων σχολικών εκδρομών, κάτω από προϋποθέσεις. Αποτέλεσμα ήταν, τα ΚΤΕΛ αυτά να έχουν τη δυνατότητα, παρά το ότι δεν είναι ειδικά τουριστικά λεωφορεία, να μεταφέρουν τους μαθητές όταν υπήρχαν ανάγκες και, επαναλαμβάνω, αυθημερόν, χωρίς διανυκτέρευση, να μπορούν δηλαδή να πραγματοποιούν, κατ’ εξαίρεση, μέρος του έργου το οποίο ο νομοθέτης επιφυλάσσει για τα ειδικά τουριστικά λεωφορεία.

Με την εξαίρεση αυτή εισέβαλε, ουσιαστικά, στη νομοθετημένη δραστηριότητα της επαγγελματικής κατηγορίας των ειδικών τουριστικών λεωφορείων, χωρίς κανέναν επαρκή λόγο, μια άλλη επιχειρηματική επαγγελματική κατηγορία, τα ΚΤΕΛ, τα οποία έχουν ως έργο τη διεξαγωγή τακτικής συγκοινωνίας.

Η πρακτική εφαρμογή της εισαχθείσας εξαίρεσης στη διάρκεια των ετών που μεσολάβησε, ανέδειξε πραγματικά την καταργούμενη διάταξη σε αιτία τρομερών εντάσεων ανάμεσα στα ΚΤΕΛ και στα τουριστικά λεωφορεία.

Έτσι, λοιπόν, ο νομοθέτης, για να το λύσει οριστικά, έφερε τον ν.2963/2001, που όριζε ως δυνατή την εκτέλεση και κάθε άλλου είδους μεταφορικού έργου από τα ΚΤΕΛ, εφόσον συστήσουν ανεξάρτητες μεταφορικές επιχειρήσεις γι’ αυτό το έργο, με ξεχωριστή εγκατάσταση και διαφορετικό ΑΦΜ.

Συνεπώς, με την προτεινόμενη κατάργηση επιδιώκεται να αρθεί αυτή η διαρκής αμφισβήτηση και να αποκατασταθεί αυτή η σαφής οριοθέτηση του πεδίου επιχειρηματικής δραστηριότητας αφενός των ΚΤΕΛ και αφετέρου των ειδικών τουριστικών λεωφορείων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Ο κ. Χαρίτσης έχει τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Εισάγουμε και εμείς ως Υπουργείο Οικονομίας μια τροπολογία, η οποία αφορά κατ’ αρχάς τέσσερις διατάξεις-τροποποιήσεις του ν.4314/2014.

Η πρώτη διάταξη, η προσθήκη νέου άρθρου 27α, αφορά στην απλοποίηση διαδικασιών υπογραφής πληρωμών του προγράμματος δημοσίων επενδύσεων μέσω της μείωσης του αριθμού υπογραφών που απαιτούνται από τη διοίκηση για την πραγματοποίηση των σχετικών πληρωμών, καθώς επίσης και στην ομογενοποίηση των διαδικασιών, ακολουθώντας και τον νέο ρόλο και τη λειτουργία των Γενικών Διευθύνσεων Οικονομικών Υπηρεσιών των Υπουργείων.

Σημαντικό στοιχείο σ’ αυτή τη ρύθμιση είναι η απεξάρτηση πληρωμών υπογραφής από την πολιτική ηγεσία για ποσά συγκεκριμένου ύψους. Να μπορούν, λοιπόν, αυτές οι πληρωμές να προχωρούν μόνο με τις υπογραφές της διοίκησης.

Η δεύτερη τροποποίηση αφορά στο άρθρο 47 του ίδιου νόμου και σχετίζεται με τη ρύθμιση του τρόπου πληρωμής αξιολογητών έργων καινοτομίας, τα οποία πραγματοποιούνται από την Γενική Γραμματεία Έρευνας και Τεχνολογίας.

Στην τρίτη ρύθμιση, που αφορά στο άρθρο 51 του ίδιου νόμου, του ν.4314, αποκαθιστούμε μια ασάφεια που υπήρχε στο ισχύον πλαίσιο, σε σχέση με τον ρόλο του Υπουργού Οικονομίας, ως προς τη σύναψη συμφωνιών. Αυτό σχετίζεται και με τη συζήτηση που είχαμε χθες για συμφωνίες, τις οποίες υλοποιεί το Υπουργείο Οικονομίας με διεθνείς χρηματοπιστωτικούς οίκους -όπως είναι το Ευρωπαϊκό Ταμείο Επενδύσεων- το αμέσως επόμενο διάστημα. Ξεκαθαρίζεται, λοιπόν, ο ρόλος του Υπουργού Οικονομίας ως προς αυτή τη διαδικασία σύναψης συμφωνιών, έτσι ώστε να μην απαιτούνται πολλές εξουσιοδοτήσεις, υπερβολικός αριθμός διοικητικών πράξεων, οι οποίες καθυστερούν την υλοποίηση και την υπογραφή αυτών των συμφωνιών.

Με την τέταρτη ρύθμιση, πάλι στον ίδιο νόμο, τον ν.4314, μετά τη σύσταση του Υπουργείου Ψηφιακής Πολιτικής, η επιτελική δομή του Υπουργείου Υποδομών θα πρέπει να μεταφερθεί στο νεοσυσταθέν Υπουργείο. Όμως, επειδή βρισκόμαστε στη διαδικασία ολοκλήρωσης και υποβολής προς την Ευρωπαϊκή Επιτροπή της έκθεσης κλεισίματος του ΕΣΠΑ 2007–2013 και επειδή η συγκεκριμένη επιτελική δομή έχει την αρμοδιότητα ολοκλήρωσης των προγραμμάτων του επιχειρησιακού προγράμματος «Ψηφιακή Σύγκλιση», μεταφέρεται αυτή η υπηρεσία στο Υπουργείο Οικονομίας για την ομαλή ολοκλήρωση των προγραμμάτων μέχρι την 31η Μαρτίου 2017 και στη συνέχεια, από την 1η Απριλίου 2017, μεταφέρεται κανονικά στο Υπουργείο Ψηφιακής Πολιτικής, όπως ορίζει και ο σχετικός νόμος.

Η πέμπτη διάταξη είναι μια αυτοτελής διάταξη και αφορά στην ομαλή ολοκλήρωση έργων, στα οποία φορείς υλοποίησης είναι δημοτικές επιχειρήσεις ύδρευσης και αποχέτευσης και αφορά έργα, τα οποία είχαν απενταχθεί το 2014, κατά τη διαδικασία εξυγίανσης των προγραμμάτων του ΕΣΠΑ της περιόδου του 2007– 2013.

Σύμφωνα με το ισχύον καθεστώς, από το εθνικό πρόγραμμα δημοσίων επενδύσεων έχουμε τη δυνατότητα χρηματοδότησης αυτών των έργων μόνο μέχρι του ύψους του 35% του συνολικού προϋπολογισμού τους και με τη συγκεκριμένη ρύθμιση δίνεται η δυνατότητα για αύξηση της χρηματοδότησης από το Εθνικό Πρόγραμμα Δημοσίων Επενδύσεων μέχρι το 100%. Άρα, θα μπορέσουμε να προχωρήσουμε με εθνικούς πόρους στην ομαλή ολοκλήρωση έργων τα οποία είχαν σταματήσει τα προηγούμενα χρόνια να χρηματοδοτούνται από το ΕΣΠΑ.

Και η έκτη και τελευταία ρύθμιση που περιλαμβάνεται στη συγκεκριμένη τροπολογία αφορά στον ν.3419/2005 και έχει να κάνει με την εκκαθάριση των μητρώων του κράτους, βάσει του πραγματικού χρόνου παύσης εργασιών επιχειρήσεων, έτσι ώστε να μπορέσει να προχωρήσει και η εκκαθάριση των μητρώων των ΓΕΜΗ με έναν τρόπο που θα ανταποκρίνεται στις πραγματικές συνθήκες λειτουργίας και παύσης εργασιών επιχειρήσεων και όχι πολλές φορές οι καθυστερήσεις που παρατηρούνται στη διοίκηση, σε σχέση με την ενημέρωση των συστημάτων για την παύση εργασιών επιχειρήσεων.

Ευχαριστώ, κύριε Πρόεδρε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, επί της τροπολογίας μπορώ να θέσω κάποια ερωτήματα;

**ΠΡΟΕΔΡΕΥΩΝ (Γεώργιος Βαρεμένος):** Στην ομιλία σας, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κοιτάξτε σύμφωνα με τον Κανονισμό, όταν μιλάει ένας Υπουργός για μια τροπολογία που φέρνει, μπορούμε να πάρουμε τον λόγο για δύο λεπτά.

**ΠΡΟΕΔΡΕΥΩΝ (Γεώργιος Βαρεμένος):** Στην ομιλία σας και μετά θα απαντήσει ο κύριος Υπουργός.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Με τα ερωτήματα θα διευκολύνω τη συζήτηση, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Στην ομιλία σας, σας είπα κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Νομίζω ότι θα διευκολύνω και τον κύριο Υπουργό.

**ΠΡΟΕΔΡΕΥΩΝ (Γεώργιος Βαρεμένος):** Περιμένουν και οι συνάδελφοί σας, για να ανοίξει ο κατάλογος των ομιλητών για να μιλήσουν.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα διευκολύνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ωραία, πείτε τι θέλετε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, γνωρίζετε τη διάθεσή μας να προσπαθούμε να βρούμε λύση στα προβλήματα και σε άλλα νομοσχέδια τα οποία έχετε φέρει και την προσπάθεια να συνεννοηθούμε σε αυτό το πλαίσιο, για να βρίσκονται λύσεις στα θέματα, ιδίως, της ανάπτυξης. Γι’ αυτό θέλω να θέσω κάποια ερωτήματα.

Πρώτα απ’ όλα, η συγκεκριμένη τροπολογία, αν δεν κάνω λάθος, ήρθε χθες το απόγευμα, λίγο πριν τελειώσει ένα άλλο νομοσχέδιο, την πήρατε πίσω και τη φέρατε σήμερα σε ένα άλλο νομοσχέδιο. Αυτή η διαδικασία νομοθέτησης καταλαβαίνετε ότι δεν τιμά το ελληνικό Κοινοβούλιο.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό. Έγινε συμφωνία κυρίων εδώ, μεταξύ των κομμάτων χθες. Δεν ξέρω αν ήσασταν εδώ. Και αν πήρατε τον λόγο για να πείτε αυτό, μάλλον δεν χρησιμοποιείτε παραγωγικά τον χρόνο σας.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Και ο κ. Λοβέρδος χθες το υπέδειξε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αν μου επιτρέπετε, κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Έγινε συμφωνία μεταξύ των κομμάτων χθες εδώ. Συμφωνία κυρίων.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ξέρω καλά, κύριε Πρόεδρε. Ξέρετε καλά, όμως, και εσείς, κύριε Υπουργέ, ότι δεν γίνεται σε αυτή τη διαδικασία να νομοθετούμε την τελευταία στιγμή. Αυτή η συμφωνία που έγινε, είναι να ’ρθει για να συζητηθεί πιο άνετα. Δεν είναι ότι δεχόμαστε τις τροπολογίες σε άσχετα νομοσχέδια.

**ΠΡΟΕΔΡΕΥΩΝ (Γεώργιος Βαρεμένος):** Επί της ουσίας θα τοποθετηθείτε. Αυτό είπα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Επί της ουσίας, θα πω δύο κουβέντες τώρα. Θέτω, όμως, ένα ζήτημα για τις τροπολογίες, που έρχονται σε άσχετα νομοσχέδια.

**ΠΡΟΕΔΡΕΥΩΝ (Γεώργιος Βαρεμένος):** Γι’ αυτό ειδικά, κύριε Θεοχαρόπουλε, έγινε κουβέντα χθες. Σας παρακαλώ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Να ολοκληρώσει ο κ. Θεοχαρόπουλος και θα απαντήσω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όσον αφορά συγκεκριμένα τώρα στα θέματα.

Το άρθρο 27 αναφέρεται σε αξιολογητές δημοσίους υπαλλήλους και που εκτελούν αξιολόγηση επενδυτικών σχεδίων μόνο. Δεν αναφέρεται πουθενά ότι ασχολούνται και με παρακολούθηση δράσεων.

Ρωτώ, λοιπόν, αν θα ήταν πιο σωστό να γίνεται αναφορά σε Εθνικό Μητρώο Πιστοποιημένων Αξιολογητών και Εθνικό Μητρώο Πιστοποιημένων Ελεγκτών του π.δ. 33/2014. Χρειάζεται μια διευκρίνιση εδώ.

Όσον αφορά, επίσης, το θέμα σε σχέση με τα έργα που έχουν απενταχθεί, που αναφέρατε και τα οποία εντάσσονται, πρώτα-πρώτα είναι κατά παρέκκλιση και αυτή η διαδικασία, όπως αναφέρεται. Βέβαια, εδώ η δυνατότητα χρηματοδότησης των έργων ΔΕΥΑ προβλέπεται από τον νόμο, όταν διατίθενται οι ευρωπαϊκοί πόροι. Συνεπώς, δεν θα μπορούσε να ενσωματωθεί ως νομοθετική ρύθμιση; Που έγκειται η κατά παρέκκλιση, για να καταλάβουμε;

Στο θέμα σε σχέση με το ΓΕΜΗ, που είναι ένα σοβαρό θέμα, εδώ πρέπει να ληφθεί υπ’ όψιν ότι αρκετές από αυτές τις εμπορικές επιχειρήσεις έχουν επιδοτηθεί από προηγούμενους αναπτυξιακούς νόμους, έχουν απενταχθεί λόγω μη τήρησης των όρων ένταξής τους, έχουν καταρτιστεί από την αρμόδια γενική διεύθυνση χρηματικοί κατάλογοι, που έχουν σταλεί στις αρμόδιες ΔΟΥ. Έχουν βεβαιωθεί οι οφειλές κ.λπ..

Με κάποιον τρόπο, λοιπόν, θα πρέπει να διευκρινιστεί ότι θα εξαιρούνται της διαγραφής και μάλιστα, με τόσο ευνοϊκούς όρους. Θα πρέπει να δούμε, δηλαδή, στο συγκεκριμένο πλαίσιο ποιους εξαιρούμε και θα πρέπει να διευκρινίσετε εδώ. Το σίγουρο είναι ότι θα πρέπει να εξαιρεθούν αυτές οι περιπτώσεις στο θέμα της διαγραφής.

**ΠΡΟΕΔΡΕΥΩΝ (Γεώργιος Βαρεμένος):** Σημειώστε, κύριε Υπουργέ, και θα απαντήσετε, όταν θα ξαναπάρετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κοντονής έχει τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, απλώς να ανακοινώσω στο Σώμα ότι οι τροπολογίες, που μόλις τώρα παρουσίασαν οι συνάδελφοι Υπουργοί, δηλαδή η τροπολογία με γενικό αριθμό 790 και ειδικό 58, η τροπολογία με γενικό αριθμό 788 και ειδικό 56 και η τροπολογία με γενικό αριθμό 792 και ειδικό 60 γίνονται δεκτές.

**ΠΡΟΕΔΡΕΥΩΝ (Γεώργιος Βαρεμένος):** Ωραία, στο σημείο αυτό ζητώ τη συναίνεση του Σώματος να καθορίσουμε τον χρόνο ομιλίας όσων πάρουν τον λόγο –και είναι μακρύς ο κατάλογος- στα πέντε λεπτά, γιατί αλλιώς θα πάμε….

**ΜΑΞΙΜΟΣ ΧΑΡΑΚΟΠΟΥΛΟΣ:** Στα επτά λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Χαρακόπουλε. Το να πάμε μέχρι τα χαράματα δεν προσφέρει…

**ΧΡΗΣΤΟΣ ΠΑΠΠΑΣ:** Όχι και χαράματα! Πώς χαράματα;

**ΠΡΟΕΔΡΕΥΩΝ (Γεώργιος Βαρεμένος):** Αργά το βράδυ.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι, κύριε Πρόεδρε. Είναι τόσες τροπολογίες.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κύριε Πρόεδρε, πέντε λεπτά με ανοχή.

**ΓΕΩΡΓΙΟΣ ΜΑΥΡΩΤΑΣ:** Έξι λεπτά.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Λέει ο κ. Μαυρωτάς για έξι λεπτά.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ένα λεπτό παραπάνω είναι μισή ώρα παραπάνω. Ας είναι έξι λεπτά.

**ΠΡΟΕΔΡΕΥΩΝ (Γεώργιος Βαρεμένος):** Δεν υπάρχει θέμα. Εγώ είπα να μην αδικηθούν ορισμένοι συνάδελφοι που είναι πίσω στον κατάλογο. Αν εσείς δεν συμφωνείτε, δεν υπάρχει κανένα θέμα.

**ΒΑΣΙΛΕΙΟΣ ΤΣΙΡΚΑΣ:** Κύριε Πρόεδρε, έξι λεπτά και βλέπουμε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παπαηλιού έχει τον λόγο.

Κύριε συνάδελφε, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Είναι γνωστό ότι η άνιση αντιμετώπιση προσώπων με χαρακτηριστικά, που συνδέονται με τη φυλή, την εθνοτική καταγωγή, το χρώμα, τη φυσική αδυναμία ή υστέρηση, τον σεξουαλικό προσανατολισμό, την οικογενειακή κατάσταση, την κοινωνική κατάσταση και άλλα χαρακτηριστικά είναι εξαιρετικά διαδεδομένη, ιδίως σήμερα σε εποχές κρίσης, με την κοινωνία σε περιδίνηση λόγω φτώχειας, ανεργίας και εισόδου στη χώρα μεταναστών και προσφύγων.

Η άνιση αντιμετώπιση αφορά σημαντικά πεδία της οικονομικής και κοινωνικής ζωής και δραστηριότητας, ιδίως αυτό της απασχόλησης και εργασίας. Συνεπώς, υφίσταται ανάγκη περαιτέρω θωράκισης της σχετικής νομοθεσίας και κυρίως αποτελεσματικότερης εφαρμογής της. Αυτός είναι και ο σκοπός του υπό κρίση νομοσχεδίου και συγκεκριμένα, του πρώτου μέρους αυτού.

Το πρώτο μέρος του υπό ψήφιση νομοσχεδίου αφορά στην εφαρμογή της ίσης μεταχείρισης, εναρμονιζόμενο με το νομοθετικό πλαίσιο της Οδηγίας 2043, περί εφαρμογής της ίσης μεταχείρισης προσώπων ασχέτως φυλετικής ή εθνοτικής καταγωγής, της Οδηγίας 2078, για τη διαμόρφωση γενικού πλαισίου, για την ίση μεταχείριση στην απασχόληση και την εργασία και της Οδηγίας 2014/54, περί μέτρων, που διευκολύνουν την άσκηση των εργαζομένων.

Σκοπός του νομοθέτη είναι να συμβάλει με νομική σαφήνεια στην εφαρμογή της αρχής της ίσης μεταχείρισης για όλους, ανεξαρτήτως φυλετικής ή εθνοτικής καταγωγής, θρησκευτικών ή άλλων πεποιθήσεων, αναπηρίας, σεξουαλικού προσανατολισμού κλπ., ώστε να υπάρχει ασφάλεια δικαίου.

Πέραν της εναρμόνισης προς τις προαναφερόμενες κοινοτικές οδηγίες, με το παρόν νομοσχέδιο επιδιώκεται η συνέργεια όλων των αρμοδίων θεσμικών φορέων και μηχανισμών της πολιτείας, καθώς η συνεργασία τους με συλλογικότητες και με τους κοινωνικούς ετέρους, προκειμένου να καταπολεμηθεί στην πράξη το έλλειμμα ίσης μεταχείρισης.

Ειδικότερα, το νομοσχέδιο αποσκοπεί στο να ενθαρρύνει αλλαγές, θεσπίζοντας ένα πλέγμα διατάξεων, που εξασφαλίζουν την αποτελεσματική εφαρμογή της αρχής της ίσης μεταχείρισης, μέσω ορισμού της ανεξάρτητης αρχής του Συνηγόρου του Πολίτη, ως φορέα για την παρακολούθηση και την προώθηση της εφαρμογής της αρχής της ίσης μεταχείρισης ενιαία για το δημόσιο, τον ευρύτερο δημόσιο τομέα και τον ιδιωτικό τομέα.

Η άνιση μεταχείριση εξακολουθεί και σήμερα να αποτελεί πρόβλημα σε ευρωπαϊκό επίπεδο. Επομένως, επιβάλλεται αφ’ ενός να εναρμονιστούν οι εθνικές νομοθεσίες με τις ευρωπαϊκές οδηγίες και αφ’ ετέρου να θεσπιστούν ένα συνεκτικό θεσμικό πλαίσιο σε αυτό το πεδίο και αποτελεσματικότερα ελεγκτικά θεσμικά όργανα, προκειμένου να αποφεύγονται οι διακρίσεις.

Η Ελλάδα ανήκει σε εκείνες τις χώρες της Ευρώπης που πριν τη θέσπιση των οδηγιών του 2000 δεν είχε εξειδικευμένη νομοθεσία για την εξασφάλιση των αρχών της ίσης μεταχείρισης και της απαγόρευσης διακρίσεων. Ο ν.3304/2005, ο οποίος ενσωμάτωσε τις σχετικές διατάξεις των δύο οδηγιών, μεταρρυθμίζεται με το παρόν νομοσχέδιο, διότι είχαν επισημανθεί αδυναμίες.

Εν προκειμένω, εισάγονται νέα κριτήρια: Η φυλή, το χρώμα, η εθνοτική καταγωγή και οι γενεαλογικές καταβολές. Επίσης, προστίθενται ως λόγοι διάκρισης: Η χρόνια ασθένεια, η οικογενειακή κατάσταση, η κοινωνική κατάσταση.

Αντικαθίσταται ο αναχρονιστικός όρος «γενετήσιος προσανατολισμός» με τον όρο «σεξουαλικός προσανατολισμός» και επιπροσθέτως, αναφέρεται ρητά ως λόγος διάκρισης η ταυτότητα φύλου και τα χαρακτηριστικά φύλου.

Επίσης, η έννοια «αναπηρία», ως λόγος διάκρισης, συμπληρώνεται με εκείνη της «χρόνιας ασθένειας», με σκοπό τη διεύρυνση του επιχειρούμενου προτύπου προστασίας για την ισότιμη πρόσβαση και συμμετοχή στο κοινωνικό γίγνεσθαι των ατόμων με αναπηρία.

Προβλέπεται, επίσης, και η διάκριση λόγω νομιζομένων χαρακτηριστικών, δηλαδή ένα πρόσωπο να τυγχάνει λιγότερο ευνοϊκής μεταχείρισης, διότι εικάζεται ότι διαθέτει συγκεκριμένα χαρακτηριστικά, τα οποία και αποτελούν λόγο διάκρισης.

Στο δεύτερο κεφάλαιο ρυθμίζεται το πεδίο εφαρμογής της ίσης μεταχείρισης ή των ίσων ευκαιριών στον τομέα της εργασίας και απασχόλησης, αλλά και στην επαγγελματική εκπαίδευση, τόσο στον ιδιωτικό όσο και στον δημόσιο τομέα. Εισάγονται εγγυήσεις για την ισότιμη πρόσβαση και για την άνοδο στην επαγγελματική ιεραρχία αλλά και τη λήψη θετικών δράσεων και μέτρων. Εξαιρέσεις προβλέπονται στενά και περιοριστικά βάσει του άρθρου 45 της Συνθήκης της Ευρωπαϊκής Ένωσης αλλά και του Υπαλληλικού Κώδικα και του Κώδικα Δημοτικών και Κοινοτικών Υπαλλήλων.

Η επίτευξη, λοιπόν, ίσης μεταχείρισης στην απασχόληση είναι εξαιρετικής σημασίας, όχι μόνο διότι αποτελεί νομική υποχρέωση, αλλά και διότι αποφέρει σημαντικά πλεονεκτήματα σε εργαζομένους και επιχειρήσεις. Το θετικό περιβάλλον εργασίας παρέχει ικανοποίηση στους εργαζόμενους, ευνοεί την αύξηση της αποδοτικότητάς τους και ενισχύει την παραγωγικότητα των επιχειρήσεων.

Δεν θα αναφερθώ στο δεύτερο κεφάλαιο, γιατί ο χρόνος τρέχει. Θα αναφερθώ μόνο στο τελευταίο…

**ΠΡΟΕΔΡΕΥΩΝ (Γεώργιος Βαρεμένος):** Ναι, μην αναφερθείτε, γιατί τέλειωσε ο χρόνος. Φαντάζομαι ότι στην τήρηση του επταλέπτου θα συμφωνείτε οι παρόντες, γιατί οι απόντες θα μιλήσουν αργότερα.

**ΓΕΩΡΓΙΟΣ ΠΑΠΑΗΛΙΟΥ:** Ένα λεπτό.

Σχετικά με τη σύσταση Εθνικού Μηχανισμού Διερεύνησης των Περιστατικών Αυθαιρεσίας από λειτουργούς των Σωμάτων Ασφαλείας και υπαλλήλους καταστημάτων κράτησης, θέλω να πω το εξής: Η χώρα μας, είναι γνωστό ότι έχει αρνητική παράδοση σχετικά με όλα αυτά τα πεδία. Είναι, επίσης, γνωστό ότι υπάρχει χαλαρότητα, ακόμη και αδράνεια, ως προς τον έλεγχο πράξεων αυθαιρεσίας, όταν αυτός διενεργείται από όργανα που ανήκουν στον ίδιο διοικητικό φορέα με αυτόν στον οποίο ανήκουν και οι εξεταζόμενοι. Αυτή η χαλαρότητα ενισχύει την αυθαιρεσία.

Χαρακτηριστικό του προβλεπόμενου μηχανισμού είναι ότι η εποπτεία και ο έλεγχος ανατίθενται στον Συνήγορο του Πολίτη, μια ανεξάρτητη αρχή με επιτυχημένη πορεία στη χώρα μας. Ο Συνήγορος του Πολίτη, επιλαμβανόμενος τέτοιων περιστατικών, υποβάλλει πόρισμα. Η απόκλιση των πειθαρχικών αρχών από το πόρισμα θα επιτρέπεται με ειδική και εμπεριστατωμένη αιτιολογία.

Με το συγκεκριμένο νομοσχέδιο…

**ΠΡΟΕΔΡΕΥΩΝ (Γεώργιος Βαρεμένος):** Λοιπόν, τελείωσε ο χρόνος, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τελειώστε.

**ΓΕΩΡΓΙΟΣ ΠΑΠΑΗΛΙΟΥ:** Με το συγκεκριμένο νομοσχέδιο, οι εισαγόμενες ουσιαστικές ρυθμίσεις διασφαλίζονται με διαδικαστικές εγγυήσεις, αλλά και εγγυήσεις υποδομής για την καλή εφαρμογή τους. Είναι προφανές ότι και αυτές οι θεσμικές αλλαγές, που εισάγει η Κυβέρνηση, θα κριθούν στην πράξη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε. Τον λόγο έχει ο κ. Μάξιμος Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν περάσω στη διατύπωση κάποιων σκέψεων για το υπό συζήτηση νομοσχέδιο, είμαι υποχρεωμένος να κάνω προλογικά ένα σχόλιο για την περιρρέουσα κατάσταση στη χώρα. Δυστυχώς, για άλλη μια φορά βρισκόμαστε σε μια μετέωρη διαδικασία για το αν και πότε θα ολοκληρωθεί αυτή η τρομερή δεύτερη αξιολόγηση. Από κοντά, βρισκόμαστε σε μια μετέωρη διαδικασία για το αν θα υπάρξει, επιτέλους, συζήτηση για το χρέος, αν θα πέσει ρευστότητα στην αγορά, αν θα αποφύγουμε το τέταρτο μνημόνιο και αν η Κυβέρνηση αυτή, που ευαγγελίζονταν επίγειους παραδείσους, θα αποδράσει στα γρήγορα, αφήνοντας πίσω στάχτες και ερείπια.

Βεβαίως, όλα αυτά τα ζοφερά, μαζί με τα σύννεφα που σωρεύονται στη γειτονιά μας, δεν εμποδίζουν τον Πρωθυπουργό να εκπληρώσει τα παιδικά του όνειρα και να επισκεφθεί τις θάλασσες της Καραϊβικής. Όπως διαβάζουμε, ετοιμάζει νέα tours στη Λατινική Αμερική, η οποία φαίνεται ότι εξακολουθεί να αποτελεί πρότυπο για τον κ. Τσίπρα.

Επιτρέψτε, κύριε Πρόεδρε, να εστιάσω την προσοχή μου στο τέταρτο κεφάλαιο του νομοσχεδίου που αφορά στη σύσταση Εθνικού Μηχανισμού Διερεύνησης Περιστατικών Αυθαιρεσίας στα Σώματα Ασφαλείας και τους υπαλλήλους στα καταστήματα κράτησης.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ**. ΣΠΥΡΙΔΩΝ ΛΥΚΟΥΔΗΣ**)

Η παρέμβαση αυτή έρχεται να αντιμετωπίσει την ύπαρξη καταδικαστικών αποφάσεων στο Ευρωπαϊκό Δικαστήριο Δικαιωμάτων του Ανθρώπου για βασανιστήρια ή προσβολές της ανθρώπινης αξιοπρέπειας ή συμπεριφορές με ρατσιστικό κίνητρο ή άλλου είδους διακριτική μεταχείριση.

Προφανώς, και η χώρα δεν μπορεί να είναι απαθής σε τέτοια περιστατικά, έστω και μεμονωμένα, ούτε να επικαλείται ως δικαιολογία ότι πολλαπλάσιες αποφάσεις υπάρχουν και σε πολλές άλλες ευρωπαϊκές χώρες. Θεωρώ, όμως, λάθος, καθώς δεν ανταποκρίνεται στην πραγματικότητα, να εμφανίζεται η Ελλάδα ως το μαύρο πρόβατο της Ευρώπης, κάτι που όλοι γνωρίζουμε ότι δεν είναι αληθές.

Θα πρέπει, επίσης, να αναγνωρίσουμε ότι κατά κοινή ομολογία, η Υπηρεσία Εσωτερικών Υποθέσεων της ΕΛΑΣ μέχρι σήμερα έχει αποδείξει ότι λειτουργεί αποτελεσματικά, κάνοντας πράξη την αυτοκάθαρση. Άλλωστε, δεν είναι τυχαίο το γεγονός ότι σε αυτήν έχει ανατεθεί η διερεύνηση τέτοιων φαινομένων διαφθοράς και αυθαιρεσίας και σε άλλους φορείς του δημοσίου.

Τα περιστατικά αυθαιρεσίας στα Σώματα Ασφαλείας και τους υπαλλήλους των καταστημάτων κράτησης αντιμετωπίζονται, βεβαίως, στη δικαιοσύνη ως προς το ποινικό μέρος και στα πειθαρχικά συμβούλια ως προς τις διοικητικές κυρώσεις.

Το Συμβούλιο της Ευρώπης εστιάζει την κριτική του στη διαδικασία του πειθαρχικού ελέγχου και ζητάει τη σύσταση επιτροπής για τη διερεύνηση περιπτώσεων αυθαιρεσίας. Το ποιος θα είναι αυτός ο μηχανισμός, είναι στη διακριτική ευχέρεια του κράτους.

Η Κυβέρνηση προχωράει στην ανάθεση αυτής της ευθύνης στον Συνήγορο του Πολίτη, ενώ υπάρχει ήδη θεσμοθετημένο με τον ν.3938/2011 το Γραφείο Αντιμετώπισης Περιστατικών Αυθαιρεσίας, υπαγόμενο στο Υπουργείο Προστασίας του Πολίτη, το οποίο αποτελείται από τρεις δικαστικούς.

Πράγματι, κύριε Υπουργέ, δεν ενεργοποιήθηκε -και κακώς- το προηγούμενο διάστημα. Δεν είναι όμως αυτός λόγος για την ακύρωσή του ούτε για τη μεταβίβαση της ευθύνης στον Συνήγορο του Πολίτη, που είναι αμφίβολο εάν θα μπορέσει να φέρει σε πέρας και αυτήν την αποστολή με καθυστερήσεις, που θα θέτουν σε μακρά ομηρία τους ελεγχόμενους.

Σοβαρά ερωτηματικά προκύπτουν από τη διαδικασία που προβλέπεται για την απόφαση διερεύνησης των καταγγελιών. Ο Συνήγορος του Πολίτη θα έχει την ευχέρεια να μην αναφέρει καν τα στοιχεία του καταγγέλλοντος. Είναι βέβαιο ότι αυτή η δυνατότητα που αφήνει ορθάνοιχτο το πεδίο για κακόβουλη χρήση της, θα δημιουργήσει σοβαρότατα προβλήματα. Οι εκβιαστικές ψευδείς καταγγελίες από κρατουμένους είναι μια συνήθεις πρακτική, την οποία ο νομοθέτης, αντί να την υποδαυλίζει και να τη διευρύνει, θα έπρεπε να την περιορίζει. Τα φαινόμενα αυτά μπορούν να ενταθούν περαιτέρω με τη δυνατότητα του Συνηγόρου του Πολίτη να παρατείνει τη σύνταξη του πορίσματος, γεγονός που θα οδηγήσει στην ομηρία των όποιων καταγγελλομένων μερών των Σωμάτων Ασφαλείας από πιθανές κακόβουλες καταγγελίες. Εν τέλει, οι ελεγχόμενοι θα βοηθούν επί μακρόν σε ένα ιδιότυπο αρνητικό καθεστώς, το οποίο θα τους αποστερήσει από την υπηρεσία και θα τους προκαλέσει σοβαρή προσωπική ταλαιπωρία.

Φοβούμαι, λοιπόν, ότι η εμπλοκή του Συνηγόρου του Πολίτη θα δημιουργήσει πλειάδα προβλημάτων, περισσότερα απ’ όσα υποτίθεται επιδιώκει να επιλύσει, προβλήματα που αναδείχθηκαν κατά τη συζήτηση στην επιτροπή.

Η θέση της Νέας Δημοκρατίας είναι η ενεργοποίηση του θεσμού του Γραφείου Αντιμετώπισης αυθαιρεσίας με ταυτόχρονη αναβάθμιση και λειτουργική αυτονομία. Είναι μια επιτροπή αδιαμφισβήτητου κύρους, καθώς αποτελείται από εν ενεργεία ή πρώην δικαστικούς, η οποία πλέον υποχρεούται εντός προθεσμίας τριών μηνών να συντάξει σχετικό πόρισμα για την υπόθεση που διερευνά, ενώ ενδεχομένως διαφορετική απόφαση των πειθαρχικών αρχών από το διατακτικό του πορίσματος επιτρέπεται μόνο με ειδική και εμπεριστατωμένη αιτιολογία. Για λόγους και θεσμικής συνέχειας, θεωρούμε αυτή ως την ενδεδειγμένη λύση.

Επιτρέψτε μου, κύριε Πρόεδρε, λίγα λόγια για την εκπρόθεσμη τροπολογία του κ. Τόσκα.

Ξαφνικά, καταθέτετε τροποποίηση του ν.4249/2014 και προβλέπετε την ενοποίηση των υπηρεσιών των εναέριων μέσων Αστυνομίας και Πυροσβεστικού Σώματος. Σωστά. Αλλά υπό ποίους όρους και προϋποθέσεις; Δεν μας καταθέσατε τους επιχειρησιακούς σχεδιασμούς των δυο Σωμάτων σε ό,τι αφορά τα εναέρια μέσα. Πρόκειται για την επιχειρησιακή ετοιμότητα και εκμετάλλευση συνολικά δέκα ελικοπτέρων, τα οποία έχουν εντελώς διαφορετική αποστολή.

Ειδικά για την Πυροσβεστική στην οποία ανήκουν τρία ελικόπτερα τύπου ΒΚ και δυο Super Puma πρέπει πρώτα να απαντήσετε πώς θα ενταχθούν στον επιχειρησιακό σχεδιασμό, όταν με τα ελικόπτερα αυτά γίνεται εναέριος συντονισμός για τις πυρκαγιές, κατάσβεση με κάδο νερών και έρευνα και διάσωση με τετρακόσιες ώρες πτήσης το χρόνο και έπειτα από συμφωνία της Πυροσβεστικής με το Υπουργείο Εθνικής Άμυνας.

Κατανοούμε ότι υπάρχει ζήτημα με τις διαγωνιστικές διαδικασίες για την τεχνική υποστήριξη και τη συντήρηση των ιδιόκτητων ελικοπτέρων της Πυροσβεστικής, το οποίο επιχειρείτε να παρακάμψετε με την ενοποίηση, προκειμένου ο διαγωνισμός να τρέξει μέσω του νατοϊκού οργανισμού NSPA, λύση την οποία διέθετε το Πυροσβεστικό Σώμα μέχρι το 2015 και απετράπη με δική σας πρωτοβουλία.

Ολοκληρώνω λέγοντας: Εκμεταλλευτείτε τον ν.4249/2014 και φτιάξτε μια σωστή ενιαία υπηρεσία εναέριων μέσων για την έρευνα, τη διάσωση, την εποπτεία, την πυρόσβεση, τη φύλαξη συνόρων και αφήστε τα ημίμετρα που προκαλούν ερωτηματικά. Η λύση είναι να ενώσετε όλα τα εναέρια μέσα και τις υπηρεσίες, να τα υπάγετε όλα αυτά σε μια πολιτική υπηρεσία, εν προκειμένω για την Πολιτική Προστασία και να υπάρξει ένα ενιαίο επιχειρησιακό σχέδιο εκμετάλλευσης των μέσων για όλα τα Σώματα, επ’ ωφελεία του κοινωνικού συνόλου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερα μέλη από το Κέντρο Πολιτισμού και Δράσης Αθηνών «Το Βρυσάκι».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Χρήστος Παππάς από τη Χρυσή Αυγή για επτά λεπτά.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κυρίες και κύριοι συνάδελφοι, κατ’αρχήν να δώσω τα συγχαρητήριά μου στην εισηγήτρια της Νέας Δημοκρατίας, που είπε από αυτό το Βήμα: «Ψηφίζουμε το νομοσχέδιο». Το νομοσχέδιο του ΣΥΡΙΖΑ! Μπράβο σας! Με χέρια και με πόδια. Ποιοι; Η Νέα Δημοκρατία, η λεγόμενη στο παρελθόν και «μεγάλη παράταξη», γίνεται ουρά του ΣΥΡΙΖΑ. Αποκαλυφθήκατε. Καλό μήνα να έχετε!

Μήπως να φέρετε και μια τροπολογία να καταργηθεί η λέξη «Χριστούγεννα», όπως γίνεται ήδη και στην Ευρώπη, που δεν στολίζουν και φάτνη στις ευρωπαϊκές πόλεις; Στην Ευρώπη που τόσο λατρεύετε. «Μένουμε Ευρώπη», φωνάζατε για να μην προσβληθούν οι φίλοι σας στο Βοτανικό, στο τζαμί που εσείς φτιάξατε και ψηφίσατε.

Μήπως να ενημερώσετε τον Αρχηγό σας ότι ο ανιψιός του, ο Περιφερειάρχης Στερεάς Ελλάδος, ο κ. Μπακογιάννης, δήλωσε ότι μπορούν τα ομοφυλόφιλα ζευγάρια -άντρες και γυναίκες- ομόφυλα ζευγάρια, αυτή η «ύβρις» για τη φύση, το ίδιο φύλο, να υιοθετούν παιδιά, Ελληνάκια ή μη, αυτά τα παρά φύσιν ζευγάρια!

Και να ξέρετε ότι ο όρος «παρά φύσιν» δεν έχει καταργηθεί. Υπάρχει και στον Ποινικό Κώδικα, υπάρχει και στην Εγκληματολογία: «Παρά φύσιν». Τώρα βέβαια, εσείς θα φροντίσετε να καταργήσετε και τον όρο αυτό.

Θα μπορούν, λοιπόν, όπως λέει και ο κ. Μπακογιάννης της Νέας Δημοκρατίας, να έχουν το δικαίωμα αυτοί να υιοθετούν παιδιά, να μεγαλώνουν, δηλαδή, παιδιά δυο μπαμπάδες και δυο μαμάδες. Είναι η επιτομή της ανωμαλίας.

Πλήττετε μαζί και οι δυο, Αριστερά και Δεξιά, προγραμματισμένα και εθνομηδενιστικά το τρίπτυχο «πατρίδα, θρησκεία, οικογένεια», το οποίο αποτελεί το θεμέλιο της εθνικής μας ζωής.

Κατήγγειλα, κύριε Πρόεδρε, και υποσχέθηκα στον Πρόεδρο της Επιτροπής Δεοντολογία κ. Κουράκη, ότι με την πρώτη ευκαιρία θα επαναλάβω τα λόγια από τηλεοπτική συνέντευξη του κ. Νικολόπουλου, που διαβιβάστηκε ως δικογραφία στη Βουλή των Ελλήνων, με το αίτημα από τον Άρειο Πάγο να αρθεί η ασυλία του εν λόγω Βουλευτή. Μάλιστα, ρώτησα στην επιτροπή «τι στάση θα κρατούσατε, αν τα λόγια αυτά τα είχε πει και αφορούσαν Βουλευτή της Χρυσής Αυγής;».

Είπε ακριβώς ο κ. Νικολόπουλος: «Είναι μια καινούρια εφεύρεση ο όρος «ομοφοβικός». Είναι άλλο η συμπεριφορά και άλλο το πρόσωπο, άλλο η πράξη και άλλο ο δράστης. Όμως, θα υπερασπίζομαι μέχρι τέλους και το δικαίωμα το δικό μου και πολλών άλλων -πιστέψτε με, είμαι στη συντριπτική πλειοψηφία- ότι υπάρχει μόνο άρρεν και θήλυ, ότι δεν υπάρχει ουδέτερο. Δεν είναι δυνατόν να εμφανίζεται η ελληνική κοινωνία ως αποδεχόμενη κατά πλειοψηφία μια συμπεριφορά, που δεν την επιθυμεί και δεν την εύχεται στα παιδιά της και στους φίλους της. Αυτό που εγράφη, για ποια Ευρώπη εμείς αγωνιζόμαστε και σε ποια Ευρώπη θέλουμε να είμαστε, έγινε όταν μπήκε ακριβώς στη Βουλή το νομοσχέδιο, που θα νομιμοποιούσε όλες αυτές τις ιδιαίτερες συμπεριφορές. Τότε, μοιράστηκα με όσους παρακολουθούν στο διαδίκτυο τον εξής προβληματισμό: Από την Ευρώπη των κρατών, εμείς θέλουμε να πάμε σε μια Ευρώπη, στην Ευρώπη των…» -εδώ γράφει μπιπ, καταλαβαίνετε τι εννοεί- «…υπάρχει και το ΕΣΡ…» -λέει ο Νικολόπουλος- «…των κίναιδων, να το πω έτσι για να το καταλάβουν οι τηλεθεατές μας. Δεν ξέρω πώς το λέτε εσείς όταν ένα αγόρι βγαίνει και λέει ότι εγώ αρραβωνιάζομαι έναν άντρα. Δεν ξέρω πώς το λέτε. Εγώ ξέρω ότι έτσι το λένε οι Έλληνες. Όμως, δεν μ’ ενδιέφερε. Δεν μπήκα εγώ στην κρεβατοκάμαρά του. Μπορεί να κάνει ό,τι θέλει. Να το κάνει, όμως, υπόδειγμα, παράδειγμα για τα παιδιά μου και για τα παιδιά του κόσμου; Νομίζω ότι υπάρχει θέμα».

Γι’ αυτό έγινε δίωξη στον κ. Νικολόπουλο και η Ολομέλεια τον έβγαλε λάδι, πλην του κυρίου Παπαθεοδώρου στην επιτροπή, προς τιμήν του. Παρόλο που είναι πολιτικός αντίπαλος, κράτησε την ίδια στάση και για τον Αρχηγό μας, τον Νίκο Μιχαλολιάκο, και για τον Νικολόπουλο. Είπε: «Ναι, να αρθεί η ασυλία». Όλοι οι άλλοι είπαν να μην αρθεί η ασυλία του κ. Νικολόπουλου. Όμως, όταν ο κ. Μιχαλολιάκος, ο Αρχηγός μας, σε πολιτική ομιλία είχε πει: «Πάνω απ’ όλα η Ελλάδα, πριν απ’ όλα οι Έλληνες», διώχθηκε για ρατσιστικό λόγο. Όλοι τότε ψήφισαν να αρθεί η ασυλία του Νικολάου Μιχαλολιάκου.

Άρα, είστε «αντιρατσιστές». Σας λέω υποκριτικά αντιρατσιστές και όχι τυχαία, διότι εσείς όλοι -Αριστερά και Δεξιά- συμμετέχετε στο τρίγωνο που λέγεται «πρεσβεία, ξενοκρατία, πλουτοκρατία». Εσείς είστε οι εντολοδόχοι των διεθνών τοκογλύφων και της πλουτοκρατίας. Εσείς προωθείτε πραγματικά αυτό το σύγχρονο δουλεμπόριο, την εκμετάλλευση όλων αυτών των ανθρώπων με τα μεροκάματα πείνας και την οικονομική εκμετάλλευση. Θα προσθέσω και κάτι άλλο: Την εκμετάλλευση ανθρωπίνων οργάνων, γιατί ουδείς από εσάς αναρωτήθηκε στην καταγραφή των προσφύγων τι σημαίνει ασυνόδευτο, ανήλικο ασυνόδευτο, ανήλικο προσφυγόπουλο κι από τις λίστες σας –τις σύγχρονες λίστες εννοώ, κύριε Πρόεδρε- λείπουν χιλιάδες προσφυγόπουλα, λείπουν χιλιάδες απ’ αυτά τα παιδιά, προσφυγόπουλα εντός ή εκτός εισαγωγικών. Πείτε το όπως θέλετε. Για να μην αναφερθώ και στα παιδιά των φαναριών, που είναι μια παλιά υπόθεση, που έχουν εκλείψει.

Αυτός είναι ο ανθρωπισμός σας, ο κάλπικος ανθρωπισμός σας, ο ψευτοανθρωπισμός σας! Και μπακαλεύεστε και κάνετε δουλίτσες όλοι μαζί και με τον εξοπλισμό των hot spots, που ξέρουμε τι γίνεται εκεί, τα οικονομικά σκάνδαλα, αλλά και με τις ΜΚΟ.

Στο σημείο αυτό, επιτρέψτε μου να μοιραστώ μια απορία, έναν προβληματισμό που έχω. Σε ποια άλλη χώρα του κόσμου υπάρχει αδελφός ή αδελφή Αρχηγού Αξιωματικής Αντιπολίτευσης, που να κάνει δουλίτσες με ΜΚΟ, που να χτίζει μαϊμουδένια σχολεία στην Αφρική και να ζητάει τα χρήματα του κόσμου με δακρύβρεχτες διαφημίσεις;

Εσείς, λοιπόν, οι λεγόμενοι αριστεροί και δεξιοί, εφαρμόζετε έναν οικονομικό, φυλετικό και θρησκευτικό αποκλεισμό των Ελλήνων. Επιβάλλετε μια δικτατορία της σκέψης, απαγορεύετε την ελεύθερη έκφραση της άποψης, θέλετε να επιβάλλετε μια τυραννία με δημοκρατικοφανές κοινοβουλευτικό περίβλημα. Ο λαός δεν θα σας αφήσει. Η δύναμη και η αντίσταση του λαού φάνηκε όταν, σε πολύ σπουδαία και με βία επιβαλλόμενα αυτοκρατορικά διατάγματα αντιστάθηκε και διατήρησε τα δικά του ομότροπα, τα δικά του ήθη και έθιμα.

Φυσικά -και τελειώνω, κύριε Πρόεδρε- καταψηφίζουμε οποιοδήποτε ανθελληνικό νομοσχέδιο, το οποίο εσείς το προσφέρετε στα αφεντικά σας στον βωμό της παγκοσμιοποίησης και του εθνομηδενισμού.

Εμείς επιμένουμε και θα επιμένουμε ελληνικά και με τη βοήθεια του Θεού και του δοκιμαζόμενου ελληνικού λαού θα πάρουμε την πατρίδα μας πίσω! Ναι, εμείς, οι αντιστεκόμενοι Έλληνες.

(Θόρυβος από την πτέρυγα της Νέας Δημοκρατίας)

Ακούστε με επιτέλους, κυρίες και κύριοι της Νέας Δημοκρατίας! Μάθετε να ακούτε. Αυτή είναι η δημοκρατικότητά σας;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σταματήστε, κύριε!

**ΧΡΗΣΤΟΣ ΠΑΠΠΑΣ:** Άσε με, ρε συ!

Εμείς, οι Έλληνες εθνικιστές της Χρυσής Αυγής που γεννηθήκαμε Έλληνες θα ζήσουμε και θα αγωνιστούμε για να πάρουμε την πατρίδα μας πίσω. Γεννηθήκαμε Έλληνες και θα πεθάνουμε Έλληνες!

(Χειροκροτήματα από την πτέρυγα της Χρυσής Αυγής)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν έχετε το δικαίωμα να απευθύνεστε προσωπικά σε Βουλευτές! Αυτά να τα σταματήσετε. Μάθετε να είστε κοινοβουλευτικός!

**ΠΡΟΕΔΡΕΥΩΝ (Σπυρίδων Λυκούδης):** Κύριε Τζαβάρα, το Προεδρείο παρεμβαίνει.

Κύριε Παππά, ολοκληρώσατε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν περνάνε αυτά! Αφήστε τα τραμπούκικα. Πρέπει να μάθετε να είστε κοινοβουλευτικοί! Δεν περνάνε τα τραμπούκικα σε εμάς.

**ΠΡΟΕΔΡΕΥΩΝ (Σπυρίδων Λυκούδης):** Κύριε Τζαβάρα, σας παρακαλώ!

**ΧΡΗΣΤΟΣ ΠΑΠΠΑΣ:** Τα τραμπούκικα; Θα μιλήσετε εσείς για τον ελληνικό λαό; Εσείς που ψηφίσατε μνημόνια και με τη συμπεριφορά σας…

**ΠΡΟΕΔΡΕΥΩΝ (Σπυρίδων Λυκούδης):** Σας παρακαλώ!

Ο συνάδελφος κ. Βασίλειος Κεγκέρογλου έχει τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τα τραμπούκικα όχι σε εμάς! Τα τραμπούκικα τελειώσανε! «Μάθετε, κύριοι της Νέας Δημοκρατίας»! Μα, ποιος είσαι εσύ που θα πεις για τη Νέα Δημοκρατία…;

**ΠΡΟΕΔΡΕΥΩΝ (Σπυρίδων Λυκούδης):** Κύριε Τζαβάρα, σας παρακαλώ.

**ΧΡΗΣΤΟΣ ΠΑΠΠΑΣ:** Να κάτσεις στα αυγά σου…

**ΠΡΟΕΔΡΕΥΩΝ (Σπυρίδων Λυκούδης):** Κύριε Παππά, έχετε ολοκληρώσει.

Ο συνάδελφος κ. Βασίλειος Κεγκέρογλου από τη Δημοκρατική Συμπαράταξη ΠΑΣΟΚ-ΔΗΜΑΡ έχει τον λόγο για επτά λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Οφείλω να σχολιάσω την εικόνα που δίνει τις τελευταίες ημέρες η χώρα μας και η Κυβέρνηση, η οποία αποτυπώθηκε και με την επίσκεψη του Πρωθυπουργού στην Κούβα, αλλά και εντός της Αιθούσης με τη συζήτηση του νομοσχεδίου.

Υμνεί ταυτόχρονα τον Μουγκάμπε, αφού έχει υμνήσει προηγουμένως τον λόγο περί δημοκρατίας του Ομπάμα. Αυτή η τεράστια αντίφαση, αυτή η διγλωσσία και αυτή η διπλοπροσωπία αποτυπώνεται από την πλευρά της Κυβέρνησης, σε πάρα πολλά ζητήματα, που είναι κυρίαρχα για τη δημοκρατία και για τα προγράμματα της χώρας.

Είναι ταυτόχρονα μνημονιακή Κυβέρνηση και αντιμνημονιακή. Είναι ταυτόχρονα αυτή η Κυβέρνηση υπέρ των άρθρων 1, 2, 3 και 4 του συγκεκριμένου νομοσχεδίου, αλλά ταυτόχρονα και κατά των άρθρων, όπως μας εξήγησε ο κ. Κατσίκης.

Περίμενα να ακούσω τους συναδέλφους του ΣΥΡΙΖΑ να απευθύνουν κάποιον λόγο προς τους συντρόφους τους των ΑΝΕΛ και συγκεκριμένα προς τον κ. Κατσίκη, να κάνουν μια προσπάθεια να τον πείσουν. Αντ’ αυτού, είδαμε και ακούσαμε άλλα πράγματα, άσχετα. Και ήρθε και έδεσε με αυτό που είδαμε τις προηγούμενες ημέρες.

Ο κ. Τζανακόπουλος το πρωί, μιλώντας σε μια εκπομπή ήταν ικανοποιημένος και είπε ότι πέτυχε το ταξίδι των 300.000 ευρώ. Ρωτά ο δημοσιογράφος, τι ακριβώς πέτυχε, και απάντησε ότι προσκλήθηκε από τον κ. Μαδούρο ο Πρωθυπουργός.

Εάν για κάθε πρόσκληση από κάθε ηγέτη, έστω τον Μαδούρο, χρειάζεται να κάνεις ένα ταξίδι των 300.000 ευρώ, τότε νομίζω ότι έχουμε μπει σε πολύ δύσκολες και σκοτεινές ατραπούς. Και όλα αυτά δεν συνάδουν με μια χρηστή και υπεύθυνη διακυβέρνηση της χώρας.

Οι συνάδελφοι του ΣΥΡΙΖΑ, αντί να δουν τα χάλια τους, που χειροκροτούν ομιλίες και υπέρ της μιας κατάστασης και υπέρ της άλλης –πιστεύω ότι από κεκτημένη ταχύτητα χειροκρότησαν τον κ. Κατσίκη γι’ αυτά που είπε-, πρέπει να δουν τι κάνουν, ποιος είναι ο ρόλος τους εδώ πέρα. Είναι ο ρόλος τους η ψήφιση των νομοσχεδίων, μόνο και μόνο για να συνεχίσει η Κυβέρνηση ή είναι και η βελτίωσή τους; Είναι ο ρόλος τους να πιέζουν την Κυβέρνηση στην κατεύθυνση της καλής νομοθέτησης, άρα στο να μη φέρνει τροπολογίες της τελευταίας στιγμής και μάλιστα, όχι επείγουσες; Γιατί στις επείγουσες έχει υπάρξει συνεννόηση και κατανόηση και στο παρελθόν και με αυτήν την Κυβέρνηση και έχουν γίνει αποδεκτές ως προς τη διαδικασία.

Οι τροπολογίες, λοιπόν, που έρχονται την τελευταία στιγμή για να διευθετήσουν συμφέροντα και θέματα, είναι το επείγον της χώρας για τη δεύτερη αξιολόγηση και τη συμφωνία με τους δυνάστες εταίρους; Τώρα πρέπει να βάλουμε στην ορολογία και τα δύο, είναι λέει οι «δυνάστες-εταίροι» τώρα. Απλώς ψηφίζουν και καταφέρονται εναντίον μας, όταν θέτουμε θέματα αντικανονικότητας και παραβίασης του Κανονισμού;

Κύριε Πρόεδρε, η τροπολογία που έφερε προηγουμένως η κ. Κουντουρά, ως είναι, νομίζω ότι έχει τεράστια ελλείματα. Πρώτον, όσον αφορά τη συγκρότηση της Ειδικής Γνωμοδοτικής Επιτροπής για τη Σχολή Ξεναγών δεν αναφέρεται πού, προς ποιον γνωμοδοτεί. Λέει απλά ότι γνωμοδοτεί, δεν λέει προς ποιον. Δεύτερον, δεν αναφέρεται σε συγκεκριμένη θητεία. Τρίτον, δεν αναφέρεται αν είναι αμειβόμενη ή μη.

Με αυτές τις τρεις ελλείψεις, αυτή η Επιτροπή Γνωμοδότησης δεν χρειαζόταν νομοθετική πρωτοβουλία. Μπορούσε να γίνει με τις πάγιες διατάξεις, τις εξουσιοδοτικές. Αν βάλει και αυτά τα τρία σημεία, που χρειάζονται κατά την άποψή μου -και να ειδοποιηθεί παρακαλώ- η τροπολογία θα είναι πλήρης και δικαιολογεί τη νομοθετική πρωτοβουλία. Άλλως, υπάρχουν πάγιες διατάξεις, όπως πολύ καλά ξέρει ο κ. Κοντονής. Οι υπόλοιποι μπορεί να μην τα ξέρουν.

Όσον αφορά τα ΚΤΕΛ, προσπαθεί να κάνει μία διευθέτηση, γιατί έχει κάνει μία γκάφα προηγουμένως. Έχει περιορίσει τα τουριστικά λεωφορεία και τους έχει επιβάλει να πληρώνουν κάτι παραπάνω. Πήγαν, λοιπόν, αυτοί και διαμαρτυρήθηκαν και είπαν «αφού δεν κάνετε αυτό, να μας κάνετε άλλο, να μας δώσετε έργο».

Τα ΚΤΕΛ δικαιούνται, εφόσον έχουν τουριστικό γραφείο, να πραγματοποιούν έργο. Αυτό δεν μπορεί να τους το απαγορεύσει κανείς. Εάν το απαγορεύει αυτή η τροπολογία -δεν την έχω μελετήσει- κακώς το κάνει. Δεύτερον, μόνο οι ημερήσιες εκδρομές -δεν αναφέρομαι σε τίποτε άλλο- στα ΚΤΕΛ τις περισσότερες φορές είναι δωρεάν, λόγω του γεγονότος ότι τα ίδια τα ΚΤΕΛ έχουν τη μεταφορά των μαθητών και πληρώνονται γι’ αυτή τη μεταφορά.

Άρα, η ημερήσια εκδρομή είναι μέσα στα πλαίσια αυτά δωρεάν. Αν απαγορευθεί εδώ, τότε τι είναι; Μία πρόσθετη επιβάρυνση στις οικογένειες των παιδιών, γιατί θα πρέπει για μία ημερήσια εκδρομή να πληρώσουν τουριστικό λεωφορείο, τη στιγμή που τα ΚΤΕΛ τούς μεταφέρουν δωρεάν.

**ΕΛΙΣΣΑΒΕΤ ΣΚΟΥΦΑ:** Πότε έκαναν δωρεάν μεταφορές τα ΚΤΕΛ; Μάλλον…

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, σας παρακαλώ.

Συνεχίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τα παιδιά μου δεν πάνε σε ιδιωτικό σχολείο, όπως τα δικά σας,...

**ΠΡΟΕΔΡΕΥΩΝ (Σπυρίδων Λυκούδης):** Μην κάνετε διάλογο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …όπως του κ. Τσίπρα. Το αμφισβητείτε και αυτό;

**ΕΛΙΣΣΑΒΕΤ ΣΚΟΥΦΑ:** Ό,τι να ’ναι!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όσο ομιλείτε εις βάρος σας είναι.

Ενδιαφέρεστε, λοιπόν, για τη διευθέτηση κάποιων συμφερόντων, αλλά το κάνετε με στρεβλό τρόπο. Εδώ θα πρέπει να διευκρινιστεί ότι ο νόμος του 2001 δεν καταργείται. Σε κάθε περίπτωση, εφόσον τα ΚΤΕΛ, που έχουν το έργο μεταφοράς των μαθητών, προσφέρουν δωρεάν την εκδρομή, δεν πάει υποχρεωτικά σε άλλη κατηγορία για να πληρώνουν. Θέλετε να βάλετε υποχρεωτικά τους γονείς των μαθητών να πληρώνουν. Αυτό κάνετε.

Τρίτον, υπάρχει μία τροπολογία του κ. Χαρίτση, μέσα στην οποία υπάρχει και μία ρύθμιση για τις ΔΕΥΑ. Να σας πω ότι το συλλογικό όργανο των ΔΕΥΑ δεν έχει ιδέα για τη ρύθμιση. Επικοινώνησα μαζί τους. Ο Υπουργός Εσωτερικών δεν έχει ιδέα για τη ρύθμιση. Την υπογράφει σήμερα;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Χθες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν την υπογράφει σήμερα, έλαβε γνώση.

Σας έχουν ζητήσει και άλλα πράγματα και από το Ηράκλειο και δεν κάνετε αυτή τη ρύθμιση. Γιατί φέρνετε μόνο την περιορισμένη; Έχετε σκοπό να φέρετε αργότερα άλλη ρύθμιση;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θέλετε να γίνετε πιο σαφής;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μπορείτε να μας πείτε πόσα και ποια είναι τα έργα για τα οποία αυτή η ρύθμιση δίνει λύση; Σε κάθε περίπτωση, κλείνω λέγοντας ότι το συλλογικό όργανο των ΔΕΥΑ, η Ένωση ΔΕΥΑ της χώρας, δεν γνωρίζει τη ρύθμιση αυτή, τίποτε άλλο.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, παρακαλώ…

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κύριε Κατσίκη;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Θα ήθελα τον λόγο γιατί ο κ. Κεγκέρογλου έκανε τέσσερις φορές αναφορά στο όνομά μου.

**ΠΡΟΕΔΡΕΥΩΝ (Σπυρίδων Λυκούδης):** Η αναφορά στο όνομά σας δεν συνιστά και προσωπικό. Πρέπει να έχει μια επιθετικότητα για να σημαίνει ότι έχετε προσωπικό. Μια πολιτική κριτική έκανε, κύριε Κατσίκη.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δώστε μου τον λόγο να σας πω σε τι συνίσταται το προσωπικό.

**ΠΡΟΕΔΡΕΥΩΝ (Σπυρίδων Λυκούδης):** Σας δίνω τον λόγο για πολύ σύντομο χρόνο, για ένα λεπτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι, πολύ σύντομα, ούτε για ένα λεπτό. Ευχαριστώ πολύ.

Θέλω να πω στον κ. Κεγκέρογλου ότι ψέγει και μέμφεται τον ΣΥΡΙΖΑ διότι δεν έκανε προσπάθεια να πείσει εμάς για το αντίθετο από αυτό το οποίο πρεσβεύουμε. Θέλω, επίσης, να του πω ότι ο ΣΥΡΙΖΑ σέβεται τη διαφορετική άποψη και ότι έχουμε κόκκινες γραμμές, τις οποίες υιοθετούμε απαρέγκλιτα. Το σύμφωνο συμβίωσης, από τότε που το καταψηφίσαμε, είχαμε συνέχεια και συνέπεια σε αυτό που κάνουμε σήμερα, στον λόγο μας και στις πράξεις μας.

Και τελειώνω, λέγοντας, κύριε Πρόεδρε, ότι πολιτικά το στηρίζει το ΠΑΣΟΚ. Οπότε, δεν τίθεται και κανένα πρόβλημα ως προς το ότι θα περάσει το νομοσχέδιο.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μια κουβέντα μόνο θα ήθελα να πω.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κεγκέρογλου, ο διάλογος έχει ενδιαφέρον, αλλά πρέπει να σας πω ότι δεν προβλέπεται από τον Κανονισμό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μια κουβέντα μόνο.

Είπε ο κ. Κατσίκης ότι ο ΣΥΡΙΖΑ σέβεται τη διαφορετικότητά του και γι’ αυτό δεν προσπαθεί να τον πείσει. Εσείς γιατί δεν σέβεστε τη διαφορετικότητα των ανθρώπων; Αυτό είναι το ερώτημα! Εσείς γιατί ταυτίζεστε με ρατσιστές είναι το ερώτημα! Εσείς γιατί δεν σέβεστε τη δημοκρατία;

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ. Δεν έχει άλλο, κύριε Κεγκέρογλου.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, ζητώ τον λόγο!

**ΠΡΟΕΔΡΕΥΩΝ (Σπυρίδων Λυκούδης):** Κύριε Κατσίκη, παρακαλώ τώρα!

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, τώρα δεν δημιουργείται προσωπικό ζήτημα; Μας αποκαλεί ρατσιστές!

**ΠΡΟΕΔΡΕΥΩΝ (Σπυρίδων Λυκούδης):** Μα, αυτό είναι επί της ουσίας του θέματος. Θα γίνει διάλογος ανάμεσά σας;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Εσείς το δέχεστε αυτό;

**ΠΡΟΕΔΡΕΥΩΝ (Σπυρίδων Λυκούδης):** Μα, με συγχωρείτε πάρα πολύ…

**ΚΩΝΣΤΑΝΤΙΝΟΣ ΚΑΤΣΙΚΗΣ:** Τον αφήνετε να λέει ότι είμαστε ρατσιστές;

**ΠΡΟΕΔΡΕΥΩΝ (Σπυρίδων Λυκούδης):** Με συγχωρείτε πάρα πολύ. Θα απαντήσετε για το θέμα επί της ουσίας; Έχετε άποψη, έχει άποψη, τελειώσαμε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ανακαλέστε τον, λοιπόν, στην τάξη ή αποβάλετέ τον από την Αίθουσα.

**ΠΡΟΕΔΡΕΥΩΝ (Σπυρίδων Λυκούδης):** Μα, να ανακληθεί στην τάξη; Έκανε μια πολιτική παρατήρηση. Παρακαλώ!

Ευχαριστώ πολύ.

Ο συνάδελφος κ. Γεώργιος-Δημήτριος Καρράς, Ανεξάρτητος Βουλευτής, έχει τον λόγο για επτά λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Το συζητούμενο νομοσχέδιο, κύριε Πρόεδρε, με απασχόλησε πάρα πολύ, όταν ήμουν μέλος της Επιτροπής Δικαιοσύνης και Δημόσιας Διοίκησης. Είχε γίνει ένας πολύ γόνιμος πραγματικά διάλογος και αισθάνομαι ότι μου δόθηκε η δυνατότητα να συνεισφέρω κι εγώ με ορισμένες σκέψεις και παρατηρήσεις μου.

Και άκουσα σήμερα τον Υπουργό ότι δέχθηκε και με μια νομοτεχνική βελτίωση το ζήτημα στο οποίο είχα αναφερθεί, της αοριστίας μιας εξουσιοδότησης για την επέκταση των διατάξεων εκείνων που προστατεύουν τις ευάλωτες ομάδες πληθυσμού.

Νομίζω, λοιπόν, ότι θα πρέπει να επαναλάβω ότι ως προς το κεφάλαιο αυτό, πράγματι συνιστά σήμερα μια πρόοδο. Όμως, θα επαναφέρω τον προβληματισμό μου, σε σχέση με την ανεξάρτητη αρχή, τον Συνήγορο του Πολίτη, του οποίου σε δύο κεφάλαια του συγκεκριμένου νομοσχεδίου οι αρμοδιότητες μεγαλώνουν τόσο πολύ, που είχα εκφράσει την αμφιβολία αν θα μπορεί να ανταποκριθεί, έστω και αν συνολικά εδίδοντο είκοσι θέσεις ειδικών επιστημόνων επιπλέον στους απασχολούμενους.

Ως προς το κομμάτι εκείνο το οποίο αφορά τη συμμετοχή του Συνηγόρου του Πολίτη στην προστασία των ευάλωτων ομάδων, είναι μια διεύρυνση προς τον ιδιωτικό τομέα. Περιμένω, λοιπόν, εν καιρώ να δούμε τα αποτελέσματα εκείνα πώς θα προκύψουν. Λόγω ίσως μιας εμμονής, έχω πει ότι θεωρώ πως ο Συνήγορος του Πολίτη, εξ ορισμού και εκ της συνταγματικής κατοχύρωσης την οποία έχει και εκ του τίτλου του ακόμα, στρέφεται προς την κατεύθυνση ελέγχου του δημοσίου και του ευρύτερου δημόσιου τομέα.

Δεν γνωρίζω στοιχεία -ή αν υπάρχει προηγούμενο- εάν στο σημείο εκείνο που επελήφθη ζητημάτων που αφορούν το προσωπικό του δημοσίου, το ιδιωτικού δικαίου αορίστου ή περιορισμένου χρόνου, έχει εμπειρία και απασχόληση και αν πράγματι έτυχαν τέτοιες περιπτώσεις, που έχει δημιουργηθεί και η φιλοσοφία και η κουλτούρα στον Συνήγορο του Πολίτη.

Εκφράζω την επιφύλαξή μου, λοιπόν, αν ο Συνήγορος του Πολίτη μπορεί να ανταποκριθεί άμεσα. Βέβαια, ο Πρόεδρός του, αν δεν κάνω λάθος, ζήτησε μια εξάμηνη παράταση για την προσαρμογή στις νέες συνθήκες.

Δεν αρνούμαι τη διάταξη αυτή καθ’αυτή. Περιμένω και τα αποτελέσματα, γιατί θέλω να ευχηθώ να υπάρχει ένας οργανισμός ο οποίος θα είναι κατά κάποιον τρόπο λιγότερο συνδεδεμένος με το δημόσιο και θα μπορεί να ελέγχει και στην κατεύθυνση αυτή την εφαρμογή των διατάξεων των δικαιωμάτων, τα οποία αφορούν ομάδες πληθυσμού οι οποίες έχουν πραγματικά ανάγκη προστασίας και πολλές φορές βρίσκονται στο κοινωνικό περιθώριο και στον αποκλεισμό.

Ως προς το δεύτερο ζήτημα, στο οποίο έχω εκφράσει τον προβληματισμό μου για την ανάμειξη του Συνηγόρου του Πολίτη, είναι στο σημείο εκείνο που καθίσταται ο εθνικός μηχανισμός προστασίας και ελέγχου των Σωμάτων Ασφαλείας και των σωφρονιστικών υπαλλήλων από πράξεις αυθαιρεσίας κατά κρατουμένων, κατά φυλακισμένων. Εκεί είχα εκφράσει -και διατηρώ ακόμα- τις επιφυλάξεις μου ως προς το ότι ο χώρος του εγκλήματος, ο χώρος της παραβατικότητας είναι πραγματικά πολύ περίεργος και πολλές φορές η εγκληματικότητα είναι ισχυρότερη ακόμα και από δομές της πολιτείας.

Έχει ακουστεί, βέβαια και έχει καταγγελθεί ότι ο εσωτερικός έλεγχος που κάνουν τα Σώματα Ασφαλείας δεν είναι επαρκής, για τον λόγο ότι υπάρχει κάποια συγκάλυψη. Καταλήξαμε να πούμε ότι οι ένορκες διοικητικές εξετάσεις οδηγούνται συνήθως σε απαλλαγή ή σε παραγραφή πειθαρχικών αδικημάτων.

Έχω στο μυαλό μου μία ερώτηση και δεν έχω ακόμα καταφέρει να πάρω μια πλήρη απάντηση ή να έχω σχηματίσει μια εικόνα, γιατί πάντοτε γίνεται επίκληση καταδικαστικών αποφάσεων του Ευρωπαϊκού Δικαστηρίου Δικαιωμάτων του Ανθρώπου εναντίον της Ελλάδος. Δεν νομίζω ότι αυτός ο αριθμός των καταδικών της Ελλάδας είναι μεγαλύτερος του ευρωπαϊκού μέσου όρου, εκτός εάν έχω ελλιπή ενημέρωση, κύριε Πρόεδρε. Κρατώ κι αυτήν την επιφύλαξη. Όμως, δεν νομίζω ότι υπάρχει ορυμαγδός καταδικαστικών αποφάσεων ούτως ώστε αυτή τη στιγμή να επιχειρήσουμε μια μεταβολή -διότι αυτό είναι μια μεταβολή σε σχέση με τα νυν ισχύοντα- στα Σώματα Ασφαλείας και στο σωφρονιστικό σύστημα. Δεν ξέρω αν είναι η ώρα η κατάλληλη ή η επίκαιρη.

Θέλω να πω το εξής: Εκείνο το οποίο ακροθιγώς είχα πει και προηγουμένως είναι ότι ο χώρος του εγκλήματος είναι πολλές φορές πιο ισχυρός. Διαθέτει οικονομικά μέσα διαφόρων προελεύσεων και μπορεί να φτάσουμε σε συκοφαντήσεις και αποδείξεις εκείνων, τα οποία συκοφαντικά διακινούνται ότι είναι πραγματικά γεγονότα.

Όσον αφορά, λοιπόν, τον Συνήγορο του Πολίτη, η γνωμοδότησή του έχει μια δεσμευτικότητα, έστω και αν δεν έχει κυρωτική εξουσία να τιμωρήσει, κύριε Πρόεδρε. Όμως, ακόμα και η απλή γνωμοδότησή του, πολλές φορές θα είναι οδηγός για τιμωρία, έστω και αν δεν λειτουργεί ως δικαστήριο και δεν έχει πλήρη απόδειξη.

Νομίζω, λοιπόν, ότι ούτε η αιτιολογία η οποία υπάρχει στη διάταξη που λέει ότι αν αποκλίνει του πορίσματος του Συνηγόρου του Πολίτη θα πρέπει η αστυνομική Αρχή που επιλαμβάνεται της πειθαρχικής εξουσίας να έχει ειδική αιτιολογία, είναι επαρκής, με την έννοια ότι ο Συνήγορος του Πολίτη έχει ισχυρότατα και εξειδικευμένα νομικά επιτελεία. Ο μέσος αστυνομικός, που διεξάγει την πειθαρχική έρευνα δεν μπορεί παρά να κλείσει τα μάτια και να αποδεχθεί. Δεν είναι συνήθως σε θέση να αιτιολογήσει. Εκεί, λοιπόν, κρατώ την επιφύλαξή μου γι’ αυτό το άρθρο για τον μηχανισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω αμέσως, κύριε Πρόεδρε. Θα ήθελα απλώς να αναφερθώ σε δυο, τρεις τροπολογίες.

Κατά τα λοιπά, στο ίδιο νομοσχέδιο έχει έρθει μια σειρά τροπολογιών. Εγώ θα αναφερθώ μόνο σε εκείνες, που έχουν σχέση με τη δικαιοσύνη και την απόδοσή της.

Διαβάζω, λοιπόν, ότι αυξάνεται ο αριθμός των αρεοπαγιτών κατά τέσσερις. Καταλαβαίνω ότι προφανώς είναι αίτημα του Αρείου Πάγου, διότι ο Άρειος Πάγος έχει ίσως «φρακάρει» και στα ποινικά και στα πολιτικά τμήματα και χρειάζεται ενίσχυση. Διερωτώμαι μήπως εκεί θα έπρεπε, αντί να αυξάνουμε τους αριθμούς των δικαστών, που είναι η εύκολη λύση, να αναζητήσουμε άλλους μηχανισμούς, ώστε να αντιμετωπίζονται οι υποθέσεις σε κατώτερου βαθμού δικαστήρια και να είναι μόνο εξαίρεση αυτές που φτάνουν στο ανώτατο, τον Άρειο Πάγο ως ακυρωτικό, είτε πολιτικές είτε αστικές.

Μένει στο μυαλό μου αυτό. Περιμένω να ακούσω τις νέες ρυθμίσεις που θα αφορούν τα κατώτατα δικαστήρια, να αποδώσουν καλύτερα.

Τέλος, θέλω να κάνω έναν συντομότατο σχολιασμό για την τροπολογία για τον εθνικό μηχανισμό εποπτείας και εφαρμογής των αποφάσεων του Ευρωπαϊκού Δικαστηρίου Δικαιωμάτων του Ανθρώπου. Ακούγεται καλό, αλλά στη δική μου σκέψη δημιουργεί επιφυλάξεις, για τον λόγο ότι έχουμε ένα Υπουργείο Δικαιοσύνης και αυτός ο εθνικός μηχανισμός δεν έχει κάποια λειτουργική ή άλλη ανεξαρτησία, ούτως ώστε να πούμε ότι θα μπορεί πραγματικά να επιβάλλει την εφαρμογή των αποφάσεων του Ευρωπαϊκού Δικαστηρίου.

Νομίζω, λοιπόν, ότι και στο σημείο αυτό θα περίμενα κάτι άλλο. Θα περίμενα να ακούσω πως το Υπουργείο Δικαιοσύνης θα λειτουργήσει αρτιότερα. Μπορεί να λειτουργεί αρτίως, οπότε δεν απαιτείται αυτός ο εθνικός μηχανισμός ή μπορεί να χρειάζεται να ενισχύσουμε.

Το λέω αυτό, κύριε Πρόεδρε, γιατί στο τέλος, καθημερινά βλέπουμε ότι δημιουργούνται επιτροπές, μηχανισμοί, οι οποίοι, κατά την ταπεινή μου άποψη, είναι αναποτελεσματικοί και απλώς μεταθέτουν το πρόβλημα στο μέλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, είχε γίνει μια πρόταση, να γίνει πεντάλεπτος ο χρόνος της ομιλίας, αλλά η Ολομέλεια δεν το δέχθηκε και επέμεινε στο επτάλεπτο. Όμως, θέλω να ζητήσω να το τηρήσουμε. Είναι μεγάλος ο κατάλογος των ομιλητών. Πληροφορούμαι ότι πρόκειται να έρθει και αίτημα ονομαστικής ψηφοφορίας. Να ξέρετε ότι μπορεί να μην τελειώσουμε σύντομα. Άρα, παρακαλώ πολύ, να είμαστε συνεπείς στον χρόνο.

Ο Κοινοβουλευτικός Εκπρόσωπος της Χρυσής Αυγής, ο κ. Ιωάννης Λαγός, έχει τον λόγο για δώδεκα λεπτά.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Κατ’ αρχάς, ξεκινάμε σήμερα τη συζήτηση για ένα νομοσχέδιο το οποίο, μεταξύ άλλων, αναφέρει ότι πρέπει να υπάρχει και ίση μεταχείριση στο εργασιακό πλαίσιο, όλοι οι εργαζόμενοι να αμείβονται και να τους συμπεριφερόμαστε το ίδιο.

Σε αυτό μην έχει κανένα πρόβλημα ούτε η συγκυβέρνηση, ούτε η Αντιπολίτευση, το έχετε όντως καταφέρει αυτό το πράγμα. Υπάρχει μια ίση μεταχείριση απέναντι στους εργαζομένους, σε όσους μπορούν να βρουν δουλειά. Παίρνουν όλοι από 250 ευρώ και είσαστε ευχαριστημένοι όλοι. Αυτή είναι η ίση μεταχείριση των εργαζομένων που θέλετε να κάνετε εσείς, 250 ευρώ, όσοι τα βρούνε, και είναι και καλά και να μην μιλάνε κιόλας! Έτσι το θέτετε.

Συνεχίζουμε παραπέρα, για να πούμε κάποια πραγματάκια πάνω στο νομοσχέδιο και σε κάποιες τροπολογίες. Συγκεκριμένα, θα μιλήσω για την τροπολογία με αριθμό 752/47. Μιλάμε για συγχώνευση Υπηρεσιών Εναερίων Μέσων της Ελληνικής Αστυνομίας και του Πυροσβεστικού Σώματος.

Μας φέρατε την τροπολογία αυτή, θέλοντας να μας πείτε ότι κάνετε κάτι καλό και ότι κάνετε ενιαία την Υπηρεσία αυτή για το καλό. Δεν είναι για καλό, είναι γιατί έχετε διαλύσει τα πάντα, είναι γιατί δεν υπάρχουν οι οικονομικοί πόροι να ανταπεξέλθετε σε αυτές τις υπηρεσίες, και πάτε να μας κάνετε ενοποίηση Αστυνομίας και Πυροσβεστικής. Άλλες υπηρεσίες προσφέρει ο ένας, άλλες προσφέρει ο άλλος.

Εσείς, όμως, τα κάνετε ένα, μαζί, για να τα ελέγξετε, γιατί δεν μπορείτε, γιατί έχετε διαλύσει την Ελλάδα, γιατί δεν υπάρχουν ούτε λεφτά για καύσιμα να πετάξουν τα αεροπλάνα και τα ελικόπτερα της Αστυνομίας και της Πυροσβεστικής. Αυτά είναι τα χαΐρια της πατρίδας μας, όπως μας καταντήσατε εσείς, αδέρφια του Φιντέλ Κάστρο!

Πάμε στην τροπολογία με αριθμό 752/48. Μιλάμε για το βραχιολάκι στους προφυλακισμένους. Αυτό είναι σωστό. Η Χρυσή Αυγή θα υπερψηφίσει τη συγκεκριμένη τροπολογία, όμως με μια βασική προϋπόθεση: Η διαχείριση και η εφαρμογή πρέπει να διενεργούνται μόνο από κρατική υπηρεσία.

Μη γίνουμε, λοιπόν, μάρτυρες σιγά-σιγά, αυτό το βραχιολάκι να το αναλάβουν μόνο ιδιωτικές επιχειρήσεις και εταιρείες, όπως πάτε να το κάνετε, προκειμένου να υπάρχουν και χρήματα, γιατί παίζονται πολύ καλά λεφτά εδώ πέρα. Επίσης, μη φτάσουμε στο σημείο να δούμε και στην Ελλάδα να υπάρχει το φαινόμενο των ιδιωτικών φυλακών. Το λέω αυτό, γιατί σιγά-σιγά η κατάσταση για εκεί πάει. Πάτε να τα ισοπεδώσετε όλα και μέσα στην ισοπέδωση που θα φέρετε, να δημιουργήσετε άλλα πράγματα, εν αγνοία του ελληνικού λαού.

Είπαμε, λοιπόν, ότι θα το υπερψηφίσουμε, αλλά να προσέξουμε. Η Χρυσή Αυγή κρούει τον κώδωνα του κινδύνου για το συγκεκριμένο γεγονός, να μην υπάρξουν ιδιωτικές εταιρείες που θα αναλάβουν τα βραχιολάκι και να μην υπάρχουν και ιδιωτικές φυλακές από κάποιο σημείο και μετά. Γιατί αυτό πάει να γίνει.

Σε ένα άλλο σημείο μιλάτε για την πάταξη της παραχάραξης και της κιβδηλείας του ευρώ και άλλων νομισμάτων. Αυτό ακούγεται όμορφο. Όμως, από πίσω υπάρχει μια οδηγία από την Ευρωπαϊκή Ένωση στην οποία ο «Μεγάλος Αδελφός» θα γίνει ακόμα πιο ισχυρός. Θα υπάρχουν άρσεις απορρήτων για τον κάθε Έλληνα πολίτη, που εσείς θα κρίνετε, παρακολουθήσεις οι οποίες μέχρι τώρα ήταν παράνομες και εσείς θα τις κάνετε να φαίνονται λογικές. Έτσι, θα κάνετε ένα τεράστιο δίκτυο παρακολούθησης του οποιουδήποτε Έλληνα. Εσείς, που είστε υπέρ της ελευθερίας των ατόμων!

Θα μπορείτε, λοιπόν, επειδή θα έχετε κάποιες δήθεν πληροφορίες, να παρακολουθείτε τα τηλέφωνα του καθενός, την προσωπική ζωή του καθενός, όπως ήδη έχετε κάνει. Όμως, τώρα θα το κάνετε και με τον νόμο και με σφραγίδα σιγά-σιγά. Αυτή είναι η Αριστερά σας που ευαγγελίζεστε! Συρματοπλέγματα, όχι ορατά, αλλά στο μυαλό του καθενός και στα δικαιώματα τα οποία έχει, για να φερθεί και να συμπεριφερθεί σαν άνθρωπος. Έτσι κάνετε! Έτσι έχετε μάθει!

Και τέλος, θα ήθελα να αναφερθώ στο θέσφατο, όπως τον έχετε κάνει, του Συνηγόρου του Πολίτη, ο οποίος θα μπορεί να μπαίνει, να εξετάζει, να κοιτάει για τυχόν κρούσματα αστυνομικών και σωφρονιστικών υπαλλήλων εις βάρος κρατουμένων, αλλοδαπών, λαθρομεταναστών και δεν ξέρω εγώ τι.

Καλά, έχετε δει τα περιστατικά, για να δείτε πόσοι αστυνομικοί, πόσοι στρατιωτικοί, πόσοι σωφρονιστικοί υπάλληλοι έχουν χτυπηθεί, έχουν διωχθεί και έχουν δολοφονηθεί και πόσοι λαθρομετανάστες;

Και αντί, εσείς να κάνετε ένα πλαίσιο στο οποίο να ορίζετε ότι οι αστυνομικοί θα έχουν πραγματικά τη δυνατότητα να φέρονται σαν αστυνομικοί και να μην φοβούνται να κάνουν σύλληψη κάποιου λαθρομετανάστη ή οποιουδήποτε κακοποιού, ασχέτως του τι είναι -που δεν τολμάει ένας αστυνομικός να κάνει σύλληψη!-, εσείς βάζετε και από πάνω τον Συνήγορο του Πολίτη να τους κάνει «ντα» και να τους μαλώνει, όταν αυτοί τολμούν να κάνουν το καθήκον τους.

Σίγουρα υπάρχουν παραβατικές συμπεριφορές κάποιων ελάχιστων οργάνων της αστυνομίας και κάποιων ελάχιστων σωφρονιστικών υπαλλήλων. Σίγουρα υπάρχει αυτό και αυτοί θα πρέπει να διωχθούν.

Δεν γίνεται, όμως, όταν ένας αστυνομικός ή σωφρονιστικός υπάλληλος δίνει ένα χαστούκι να τον διώχνουμε από την υπηρεσία και όταν αυτός ο άνθρωπος έχει να αντιμετωπίσει κακούργους με όπλα, με μαχαίρια, οι οποίοι επιτίθενται, να μην μπορεί να κάνει τίποτα! Τι τον θέλετε τότε τον αστυνομικό; Βγείτε εσείς έξω, που τα ξέρετε όλα, μιλήστε στον πληθυντικό στους λαθρομετανάστες και πείστε τους να κάνουν το σωστό. Πάμε καλά; Έχετε ξεφύγει τελείως;

Όταν, όμως, είστε στα σπίτια σας, έχετε ο καθένας δεκαπέντε με είκοσι αστυνομικούς να σας φυλάνε. Εκεί θέλετε να εφαρμόζεται η έννομη τάξη! Εκεί θέλετε τον αστυνομικό να είναι αστυνομικός! Τυγχάνει και περνάω από τα γραφεία του ΣΥΡΙΖΑ –μάλιστα μάθαμε ότι κάποια γραφεία δεν τα είχατε δηλώσει και δεν πληρώνατε και ΕΝΦΙΑ- και βλέπω απ’ έξω τέσσερις διμοιρίες ΜΑΤ. Είναι από τα ΜΑΤ που θα καταργούσατε ή από τα ΜΑΤ που τα έχετε ενισχύσει; Για πείτε μας! Τι από τα δύο γίνεται;

Είστε ωραίοι να το παίζετε ανθρωπιστές στους άλλους, αλλά εσείς να κυκλοφορείτε πάντα με την ασφάλεια και τη συνοδεία της Αστυνομίας, της Αστυνομίας που δεν θέλετε και των αστυνομικών εναντίον των οποίων εφαρμόζετε νόμους. Αυτή είναι η Αριστερά σας!

Εδώ θα ήθελα να τονίσω κάτι για να το ξέρει ο κόσμος. Αυτός ο Συνήγορος του Πολίτη, ο οποίος θα είναι αόρατος αρχή, θα μπορεί να υπάρχει, να βγάζει τις αποφάσεις και οτιδήποτε, αλλά –προσέξτε τι λέει μέσα στο νομοσχέδιο- «δεν διώκονται για πράξεις που διενεργούν κατά την άσκηση των καθηκόντων τους». Γιατί αυτή η ιδιότυπη ασυλία; Γιατί να μην διώκονται; Ο καθένας διώκεται αν κάνει κάτι. Εδώ διώκετε τον αστυνομικό, γιατί πιάνει τον εγκληματία. Δεν θα διώκεται ο Συνήγορος του Πολίτη για πράξεις του; Ας γνωρίζουν οι Έλληνες πολίτες τι θα επακολουθήσει!

Και πάμε τώρα σε κάποια θέματα της επικαιρότητας. Επειδή μιλάμε για ένα νομοσχέδιο αντιρατσιστικό, θα ήθελα να κάνω μια ερώτηση. Είναι διάκριση ή όχι να καίγεται η ελληνική σημαία και να μην ασχολείται κανείς; Αν καιγόταν η αλβανική ή η τουρκική σημαία, θα είχε επιληφθεί το ελληνικό κράτος;

Είναι διάκριση ή όχι η τρίτη κοινοβουλευτική δύναμη, επειδή έτσι το θέλετε εσείς, να μην έχει Αντιπρόεδρο στη Βουλή;

Είναι διάκριση ή όχι στα δημόσια τηλεοπτικά κανάλια να μην καλείται ο Αρχηγός και οι Βουλευτές της Χρυσής Αυγής; Για πείτε μου εσείς, που είστε υπέρ της ισότητας! Αυτά είναι διακρίσεις ή μήπως είναι ρητορική μίσους από τη Χρυσή Αυγή; Γιατί μπορεί να μας το πείτε κι έτσι ότι είναι!

Πάμε λοιπόν σε ένα περιστατικό που συνέβη πριν από λίγες μέρες και δεν είδα κανέναν από τους Βουλευτές να το στηλιτεύει και να διαμαρτύρεται.

Εμφανίστηκε εδώ πέρα ένας τύπος -ένας τύπος ο οποίος έχει αναλάβει Υφυπουργός και θα κάτσει και αυτός δύο-τρεις μήνες στην καρέκλα και μετά θα φύγει- και τόλμησε να επιτεθεί με αισχρούς και βαρύτατους χαρακτηρισμούς εις βάρος ενός μητροπολίτη, ο οποίος κρατάει ψηλά και υπερήφανη τη σημαία της Ελλάδος και της ορθοδοξίας! Και φυσικά, έχετε πρόβλημα με αυτού του είδους τους μητροπολίτες, με τους άλλους, που είναι της παγκοσμιοποίησης δεν έχετε κανένα πρόβλημα. Τόλμησε, λοιπόν, αυτός ο άνθρωπος να αναφερθεί με αισχρά λόγια, με βαρύτατους χαρακτηρισμούς στον Μητροπολίτη Αμβρόσιο, γιατί τον χαρακτήρισε «ένα γεροντάκι». Εδώ είμαστε μέσα. Μην τα βάζει λοιπόν, αυτός ο νεογνός, με τους μητροπολίτες. Ας τα βάλει και με εμάς εδώ πέρα μέσα και να τα πει αυτά.

Όταν όμως, ήταν να μιλήσετε, για κανέναν ψευτομουφτή πάνω στη Θράκη, που μιλάει για το Κοράνι και λέει ότι υπάρχει τουρκική μειονότητα, οι Βουλευτές του ελληνικού Κοινοβουλίου κλείνουν το στοματάκι τους και τα ακούν όλα αυτά, χωρίς να βγάζουν λέξη. Και όταν τολμήσει η Χρυσή Αυγή να αναφερθεί και να πει… Τι σύγκριση κάνουμε τώρα; Εδώ μιλάμε για ψευτομουφτήδες, που μιλάνε για τουρκική μειονότητα από τη μία και μιλάμε για τους μητροπολίτες μας, μιλάμε για την πατρίδα μας και την ορθοδοξία μας από την άλλη.

Γιατί ξέρετε κάτι, κύριοι της Κυβέρνησης; Θέλετε, δεν το θέλετε, η Ελλάδα είναι χριστιανική. Η Ελλάδα έχει πίστη ορθόδοξη. Ό,τι και να κάνετε, αυτό θα επικρατεί στην Ελλάδα.

Είδαμε, λοιπόν, να γίνεται η επίθεση εναντίον του Μητροπολίτη Αμβρόσιου, να γίνεται επίθεση εναντίον όποιου τολμάει να μιλάει και να λέει τα αυτονόητα. Εμείς, σαν Χρυσή Αυγή θα στηρίξουμε τον οποιονδήποτε μιλάει για την πατρίδα μας, τον οποιονδήποτε μιλάει για την ελευθερία και για τις δύσκολες στιγμές, οι οποίες έρχονται στην πατρίδα μας.

Όταν η Χρυσή Αυγή τα φώναζε πριν από χρόνια, λέγατε ότι αυτά δεν θα συμβούν και είναι στη φαντασία μας. Δυστυχώς, είναι πραγματικότητα και τα βιώνουμε καθημερινά. Δυστυχώς, με εσάς Υπουργούς και Κυβέρνηση, αυτή είναι η κατάντια μας. Όχι για πολύ ακόμα. Ο ελληνικός λαός θα σας στείλει εκεί που πρέπει.

Και ακούσαμε, λοιπόν, και τον Υπουργό, τον κ. Μουζάλα, να λέει ότι οι νησιώτες δεν αντιδρούν με σωστό τρόπο, αλλά με έναν τρόπο ο οποίος παραπέμπει σε Χρυσαυγίτες και σε Χρυσή Αυγή. Βέβαια, γιατί οι νησιώτες δεν σκύβουν το κεφάλι να βγαίνουν έξω να τους σφάζουν οι λαθρομετανάστες, γιατί οι νησιώτες δεν κάθονται να τρώνε σφαλιάρες από κάθε Πακιστανο-μπαγκλαντεσιανό που έχει έρθει παράνομα στη χώρα μας και αντί να τον στείλουμε από κει που ήρθε, εσείς κάθεστε και τον νταντεύετε. Και επειδή, λοιπόν, αντιδρούν, λέτε ότι είναι Χρυσαυγίτες.

Λοιπόν, για τη Χρυσή Αυγή είναι τιμή μας, εάν ο οποιοσδήποτε Έλληνας που αντιδράει, χαρακτηρίζεται Χρυσαυγίτης. Και αυτή είναι η πραγματικότητα. Υπάρχετε όλοι εσείς που είστε υπέρ της πολυπολιτισμικότητας και υπέρ της νέας τάξης πραγμάτων και υπάρχει η Χρυσή Αυγή, η οποία τάσσεται υπέρ της Ελλάδος, υπέρ της πατρίδας, υπέρ της θρησκείας μας. Καλοδεχούμενοι, λοιπόν, όλοι οι Έλληνες πολίτες στις τάξεις της Χρυσής Αυγής.

Είδαμε, λοιπόν, αυτό το διάστημα και ένα έγγραφο, το οποίο εκδόθηκε από το ΓΕΣ και το οποίο αυτό έγγραφο –στην Ελλάδα της πολυπολιτισμικότητας και των λαθρομεταναστών, τους οποίους λατρεύετε- λέει προς τα στελέχη του και προς αυτούς που είναι μέσα στα κέντρα λαθρομεταναστών: «Να αποφεύγουν να κυκλοφορούν πεζή κατά μόνας. Να προτιμούν πολυσύχναστες οδούς αποφεύγοντας αντίστοιχα απομονωμένες και σοκάκια, ιδιαίτερα τις βραδινές ώρες. Να αποφεύγουν να φέρουν τιμαλφή αντικείμενα, καθώς και μεγάλα χρηματικά ποσά, τα οποία έλκουν την προσοχή τρίτων ατόμων. Να ενημερώνουν για επικείμενη δραστηριότητά τους, οικεία τους πρόσωπα.». Να τους βάλουμε και αναζήτηση στον Ερυθρό Σταυρό, να τους βρουν σε λίγο, μην ξεφύγουν! «Να έχουν στα κινητά τους ταχείες κλήσεις στο αστυνομικό τμήμα της περιοχής. Να βρίσκονται σε εγρήγορση για την περίπτωση που κάποιος τους παρακολουθεί και σε τυχόν υποψία ότι συμβαίνει αυτό, να μεταβαίνουν στο πλησιέστερο αστυνομικό τμήμα και όχι στην οικία τους.»

Αυτή την Ελλάδα θέλετε να κάνετε! Έτσι είναι η Ελλάδα που θέλετε να κάνετε. Κρατήστε το, λοιπόν, για τα Πρακτικά.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, για να τελειώνουμε, θα ήθελα να αναφερθώ και σε ένα τελευταίο, για ένα λεπτό, κύριε Πρόεδρε.

Είδαμε να γινόμαστε μάρτυρες του σουλτάνου Ερντογάν, ο οποίος βγαίνει και μας μιλάει με προκλητικό τρόπο –και εσείς κάθεστε και τον ακούτε και μας κάνετε κάτι ανούσιες δηλώσεις στα δελτία ειδήσεων, κάτι νερόβραστες δηλώσεις- και να μας μιλάει για τη Θράκη μας, να μας μιλάει για τα νησιά μας, να μας μιλάει για την Κύπρο και να λέει ότι είναι απαράδεκτη και ντροπή για την Κύπρο που έχει στην σημαία της ενιαία την Κύπρο.

Ενιαία θα γίνει η Κύπρος είτε το θέλουν είτε όχι. Και υπάρχει, πλέον, η Χρυσή Αυγή μέσα στην Βουλή και υπάρχει και το αδελφό κόμμα, ΕΛΑΜ στην Κύπρο, τα οποία μαχόμαστε για το μεγάλο σύνθημα το οποίο είναι στην καρδία και στην ψυχή μας: «Ελλάς–Κύπρος Ένωσις». Γι’ αυτό θα αγωνιστούμε σαν Χρυσή Αυγή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε κύριε συνάδελφε.

**ΙΩΑΝΝΗΣ ΛΑΓΟΣ:** Μισό λεπτό, επιτρέψτε μου, κύριε Πρόεδρε.

Υπάρχει και ο τρίτος Υπουργός Εξωτερικών ο Τσαβούσογλου, που τον είδαμε σήμερα, να αμφισβητεί ευθέως –και άλλωστε το κάνουν εδώ και πάρα πολλά χρόνια- και τα Ίμια.

Βγήκε πάλι, έκανε δηλώσεις. Για όσους δεν γνωρίζουν, να πούμε ότι αυτός ο Υπουργός Εξωτερικών πριν από λίγο καιρό χόρευε κάτι ζεϊμπέκικα και κάτι χορούς εκεί πέρα με τον Κοτζιά, με τον Υπουργό σας. Είναι οι Υπουργοί σας και η Κυβέρνησή σας, που την έχουν στην καρπαζιά. Όπου πάτε, σας δουλεύουν. Αυτοί κάνουν τη δουλειά τους, εξυπηρετούν τα συμφέροντα του έθνους και της πατρίδας τους και εσείς δεν τολμάτε να μιλήσετε.

Τελειώνοντας, θα πω ότι ένας ρατσισμός υπάρχει αυτήν τη στιγμή στην Ελλάδα, ο ρατσισμός εις βάρος των Ελλήνων και όταν και εάν ο ελληνικός λαός δώσει τη δύναμη στη Χρυσή Αυγή, η Χρυσή Αυγή θα φέρει έναν νόμο, τον πρώτο, στην ελληνική Βουλή: όποιος φέρεται ρατσιστικά κατά των Ελλήνων να συλλαμβάνεται.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και τέσσερις συνοδοί καθηγητές από το 2ο Δημοτικό Σχολείο Ιστιαίας Ευβοίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η συνάδελφος κ. Ελισσάβετ Σκούφα από τον ΣΥΡΙΖΑ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ναι, κύριε Υπουργέ. Μετά την κ. Σκούφα.

**ΕΛΙΣΣΑΒΕΤ ΣΚΟΥΦΑ:** Ελπίζω οι μαθητές και οι μαθήτριες καθώς και οι συνοδοί δάσκαλοι και εκπαιδευτικοί να μην αποκόμισαντην εντύπωση ότι στο σπίτι της δημοκρατίας ακούγονται συχνά φωνές μισαλλοδοξίας και οτιδήποτε άλλου φαινομένου αντιβαίνει στη ίδια τη δημοκρατία.

**ΗΛΙΑΣ ΠΑΝΑΓΙΩΤΑΡΟΣ:** Ακούγονται και συχνότερα...

**ΙΩΑΝΝΗΣ ΑΪΒΑΤΙΔΗΣ:** «Ελλάς- Κύπρος Ένωσις», ακούστηκε.

**ΕΛΙΣΣΑΒΕΤ ΣΚΟΥΦΑ:** Λόγω στενότητας χρόνου, θα αναφερθώ μόνο στο τελευταίο μέρος του νομοσχεδίου, το οποίο αφορά τη σύσταση του εθνικού μηχανισμού διερεύνησης των περιστατικών αυθαιρεσίας. Θα προσπαθήσω να αποδείξω γιατί κατά τη γνώμη μας η ψήφιση των συγκεκριμένων άρθρων αποτελεί πλέον επιτακτική αναγκαιότητα.

Τα τελευταία χρόνια δυστυχώς έχουν εκδηλωθεί πράξεις βίας, μεμονωμένες έστω, από ένστολο προσωπικό των Σωμάτων Ασφαλείας και από σωφρονιστικούς υπαλλήλους. Η χώρα μάλιστα έχει καταδικαστεί ενώπιον του Ευρωπαϊκού Δικαστηρίου Δικαιωμάτων του Ανθρώπου για παραβιάσεις του άρθρου 2, που αφορούν το δικαίωμα στη ζωή, και του άρθρου 3, που απαγορεύει τα βασανιστήρια και την οποιαδήποτε άλλη απάνθρωπη και ταπεινωτική μεταχείριση ή τιμωρία. Με αυτά τα άρθρα φυσικά συμπεριλαμβάνονται στην Ευρωπαϊκή Σύμβαση Δικαιωμάτων του Ανθρώπου, που όλοι οι Ευρωπαίοι πολίτες και οι ευρωπαϊκές κυβερνήσεις θα πρέπει απαρεγκλίτως να σέβονται.

Έχει διαπιστωθεί δε ότι στο παρελθόν υπάρχει μια αδράνεια και μία χαλαρότητα στον έλεγχο ανάλογων πράξεων οι οποίες γίνονταν από όργανα τα οποία εντάσσονταν στον ίδιο διοικητικό φορέα στον οποίο εντάσσονταν και οι εξεταζόμενοι. Το γεγονός ότι η πειθαρχική διερεύνηση, η λεγόμενη ΕΔΕ, συνήθως δεν κατέληγε σε συγκεκριμένα αποτελέσματα, μόνο αισχύνη θα έπρεπε να προκαλεί τόσο στους νομικούς όσο και στους απλούς πολίτες της χώρας. Κάθε χρόνο υπήρχε αυτή η εκκρεμότητα να δείχνουν μία ιδιαίτερη σπουδή τα πειθαρχικά όργανα για να απαλλάσσουν τελικά κάθε ευθύνης και κατηγορίας άνδρες των Σωμάτων Ασφαλείας στις μεμονωμένες περιπτώσεις που είχαν υποδειχθεί και ελέγχονταν.

Θα πρέπει, κυρίες και κύριοι, να κατανοήσουμε και να συνειδητοποιήσουμε ότι όταν ο ελέγχων είναι και ελεγχόμενος και υπάγεται στο ίδιο όργανο, τότε υπάρχει μικρή αποτελεσματικότητα στη διερεύνηση των υποθέσεων. Όταν αντίθετα η αρχή που ελέγχει είναι σε κάποια απόσταση και είναι ανεξάρτητη, τότε διασφαλίζεται σε πολύ μεγαλύτερο βαθμό η δυνατότητα της αποτελεσματικότητας αυτού του ελέγχου.

Αυτό έδειξαν, ξαναλέγω, οι καταδίκες του Ευρωπαϊκού Δικαστηρίου και αυτό έδειξε και η ίδια η στατιστική αποτίμηση, σύμφωνα με την οποία δεν φαινόταν να είναι επαρκής ο έλεγχος, όπως τουλάχιστον γινόταν από τις υπηρεσίες εσωτερικών υποθέσεων των Σωμάτων Ασφαλείας. Την ανάγκη λειτουργίας ενός ανεξάρτητου και αποτελεσματικού μηχανισμού διερεύνησης περιστατικών αυθαιρεσίας έχουν επισημάνει, επίσης, πολλά εθνικά και διεθνή όργανα προστασίας δικαιωμάτων του ανθρώπου.

Για τους λόγους αυτούς, με το τέταρτο μέρος του παρόντος νομοσχεδίου αντικαθίσταται το άρθρο 1 του ν.3938/2011 με το οποίο είχε συσταθεί το γραφείο αντιμετώπισης περιστατικών αυθαιρεσίας για την αξιολόγηση καταγγελιών για παράνομες πράξεις των Σωμάτων Ασφαλείας σε βάρος πολιτών και η σχετική αρμοδιότητα ανατίθεται πλέον στον Συνήγορο του Πολίτη, μια συνταγματικά κατοχυρωμένη Ανεξάρτητη Αρχή, η οποία αναλαμβάνει την επί της ουσίας διερεύνηση των καταγγελιών, ώστε να διασφαλίζεται, όπως προείπα, ο ανεξάρτητος, αξιόπιστος και αποτελεσματικός χαρακτήρας της εν λόγω διερεύνησης.

Η εμπλοκή, αν θέλετε, του Συνηγόρου του Πολίτη, η διερεύνηση των υποθέσεων μάλλον από τον Συνήγορο του Πολίτη μπορεί να εκκινεί και αυτεπαγγέλτως και διενεργείται, σε αντίθεση με όσα ακούστηκαν σε αυτήν την Αίθουσα, σε αυστηρό χρονικό πλαίσιο. Στις περιπτώσεις που ο Συνήγορος του Πολίτη προωθεί μια υπόθεση στα πειθαρχικά όργανα έκαστης υπηρεσίας, αυτά τα όργανα την εξετάζουν κατά προτεραιότητα και με τη σειρά τους προβαίνουν στην ενημέρωση του Συνηγόρου του Πολίτη, αναφορικά με το αποτέλεσμα της εξέτασης, διαβιβάζοντας αντίγραφα του συνόλου των στοιχείων του φακέλου και αναστέλλοντας την έκδοση της απόφασης έως την έκδοση του πορίσματος του Συνηγόρου του Πολίτη.

Εξαιρετικά σημαντική είναι η πρόβλεψη ότι ενδεχόμενη απόκλιση της απόφασης του πειθαρχικού οργάνου από το πόρισμα του Συνηγόρου του Πολίτη, επιτρέπεται μόνο με ειδική και εμπεριστατωμένη αιτιολογία, περιορίζοντας ακόμη περισσότερο την αυθαιρεσία ή μη της μη επαρκώς αιτιολογημένης απόφασης των πειθαρχικών οργάνων.

Σε σύγκριση δε με τον προηγούμενο νόμο πρέπει να τονιστεί ότι η διερεύνηση καταγγελιών περιλαμβάνει πλέον και την παράνομη συμπεριφορά που ενδεχομένως τελέστηκε με ρατσιστικό κίνητρο, καθώς και ότι η αρμοδιότητα του νέου εθνικού μηχανισμού επεκτείνεται πέρα από τα Σώματα Ασφαλείας και τους υπαλλήλους των καταστημάτων κράτησης.

Τέλος, σημαντικό στοιχείο για την άρτια και αποτελεσματική λειτουργία του μηχανισμού είναι η πρόβλεψη για δημοσίευση σχετικής ειδικής έκθεσης του Συνηγόρου του Πολίτη, η οποία υποβάλλεται κάθε έτος στον Πρόεδρο της Βουλής, συζητείται σύμφωνα με τον Κανονισμό της Βουλής και δημοσιεύεται σε ειδική έκδοση του Εθνικού Τυπογραφείου. Στην έκθεση αυτή, ο Συνήγορος του Πολίτη εκθέτει το συνολικό έργο της Αρχής, παρουσιάζει τις σημαντικότερες υποθέσεις και φυσικά διατυπώνει προτάσεις για τη βελτίωση των δημοσίων υπηρεσιών καθώς και τις απαραίτητες και αναγκαίες νομοθετικές ρυθμίσεις.

Να πω ότι για το κόμμα του ΣΥΡΙΖΑ, φαντάζομαι και των υπολοίπων δημοκρατικών δυνάμεων που εκπροσωπούνται στη Βουλή, τα Σώματα Ασφαλείας πρέπει να είναι μαζί και κοντά στον πολίτη κι όχι απέναντί στον πολίτη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κύριε Υπουργέ, θέλετε να κάνετε μια παρέμβαση απαντητική για λίγα λεπτά, σωστά;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ναι, σε παρατηρήσεις που τέθηκαν από τον κ. Θεοχαρόπουλο και τον κ. Κεγκέρογλου, σε μια τροπολογία που καταθέσαμε.

Κατ’ αρχάς, ένα πολύ σύντομο σχόλιο επί της διαδικασίας. Η τροπολογία αυτή κατατέθηκε χθες. Διατυπώθηκαν ενστάσεις από την Αντιπολίτευση για το γεγονός ότι θεωρήθηκε ότι δεν υπήρχε επαρκής χρόνος, για να μελετηθεί και να ψηφιστεί. Οι ενστάσεις αυτές από εμάς χαρακτηρίστηκαν εύλογες. Έγιναν αποδεκτές και υπήρξε συμφωνία και με τους εκπροσώπους της Αντιπολίτευσης, όπως με τον κ. Κωνσταντινόπουλο που συμφωνεί…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και ο κ. Λοβέρδος.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Συμφωνεί και ο κ. Λοβέρδος. Ήταν χθες και ο κ. Τσιάρας από τη Νέα Δημοκρατία.

Υπήρξε, λοιπόν, συμφωνία να κατατεθεί σήμερα, διότι ήταν από όλους σαφές ότι είναι επείγον να περάσουν οι συγκεκριμένες ρυθμίσεις, επειδή αφορούν στην απορρόφηση πόρων του ΕΣΠΑ και στη σύναψη συμφωνιών του ελληνικού δημοσίου με διεθνείς χρηματοπιστωτικούς οίκους. Άρα δεν νομίζω ότι έχει νόημα η ένσταση επί της διαδικασίας.

Επί της ουσίας, όμως, επειδή ο κ. Θεοχαρόπουλος έθεσε τρία ερωτήματα για την τροπολογία, θα πρέπει να απαντήσουμε στα ερωτήματα αυτά.

Πρώτον, σε σχέση με το ΓΕΜΗ, πρέπει να είναι σαφές -το αναφέρουμε και στην αιτιολογική έκθεση-, ότι η κατάσταση όλων των επιχειρήσεων που θα διαγραφούν από τα συγκεκριμένα αρχεία, αποστέλλεται στα ΓΕΜΗ από τη Γενική Γραμματεία Δημοσίων Εσόδων. Επισημαίνεται, μάλιστα, και η συγκεκριμένη ΠΟΛ, η ρύθμιση που πέρασε από τη Γενική Γραμματεία Δημοσίων Εσόδων πριν από μόλις δύο μέρες, η οποία αναφέρει ότι: «Η Διεύθυνση Υποστήριξης Ηλεκτρονικών Υπηρεσιών…» -της Γενικής Γραμματείας Δημοσίων Εσόδων, δηλαδή- «…υποχρεούται να αποστέλλει ηλεκτρονικά ανά μήνα στη Διεύθυνση Εταιρειών και ΓΕΜΗ της Γενικής Γραμματείας Εμπορίου και Προστασίας Καταναλωτή του Υπουργείου Οικονομίας και συγκεκριμένα στο Τμήμα Θεσμικών Ρυθμίσεων και ΓΕΜΗ, κατάσταση με τους φορολογούμενους που έχουν διακόψει τις εργασίες τους με τις διαδικασίες της παρούσας». Άρα κάθε ζήτημα που έχει να κάνει με φορολογικές υποχρεώσεις των συγκεκριμένων επιχειρήσεων, θα έχει ήδη διευθετηθεί από την Γενική Γραμματεία Δημοσίων Εσόδων.

Το δεύτερο ερώτημα είχε να κάνει με τους αξιολογητές. Αυτό το οποίο κάνουμε, είναι ουσιαστικά να διευρύνουμε τη δυνατότητα που ήδη παρείχε το άρθρο 27 του ν.4310, έτσι ώστε να μπορέσουν να καλυφθούν από το μητρώο αυτών των αξιολογητών και οι δράσεις καινοτομίας οι οποίες καλύπτονται από τη RIS3, στρατηγική για την έξυπνη εξειδίκευση. Αυτό κάνουμε. Και, βεβαίως, είναι σαφές και με αυτήν τη διάταξη -όπως προβλέπεται, άλλωστε, και στο σύστημα διαχείρισης ελέγχου των συγχρηματοδοτούμενων προγραμμάτων- ότι υπάρχει σαφής διάκριση μεταξύ του αξιολογητή και εκείνου του στελέχους, το οποίο θα παρακολουθεί την υλοποίηση της δράσης.

Το τρίτο ερώτημα έχει να κάνει με τις ΔΕΥΑ, το οποίο τέθηκε και από τον κ. Κεγκέρογλου. Δεν υπάρχει κανένας αιφνιδιασμός. Και θα μου επιτρέψετε να πω ότι και η συγκεκριμένη διάταξη αποτελεί, αν θέλετε, αποτέλεσμα και αιτημάτων που έχουν έλθει από τις αρμόδιες περιφέρειας και τους δήμους στους οποίους υπάγονταν αρχικά αυτά τα έργα. Τα έργα αυτά απεντάχθηκαν σε μια διαδικασία ξεκαθαρίσματος, αν θέλετε, των προγραμμάτων του 2014. Τα έργα αυτά έμειναν στον αέρα. Δεν υπήρχε η δυνατότητα χρηματοδότησης, λοιπόν, από το ΕΣΠΑ. Και επειδή ακριβώς στο νέο ΕΣΠΑ κανονιστικά δεν προβλέπεται η χρηματοδότηση τέτοιας κατηγορίας έργων, προχωρούμε στην ολοκλήρωση της χρηματοδότησής τους μέσω του Εθνικού Προγράμματος Δημοσίων Επενδύσεων για να μην έχουμε φαινόμενα, όπως στο παρελθόν, που έργα τα οποία ξεκίνησαν, έλαβαν χρηματοδότηση και τελικά κατέληξαν να είναι κουφάρια και να μην ολοκληρωθούν ποτέ. Θέλουμε να ολοκληρωθούν αυτά τα έργα, γι’ αυτό και προχωρούμε στην χρηματοδότησή τους από το Πρόγραμμα Δημοσίων Επενδύσεων.

Το «κατά παρέκκλιση», στο οποίο αναφερθήκατε, έχει να κάνει με το γεγονός ότι αυξάνουμε το ποσοστό ενίσχυσης από το Εθνικό Πρόγραμμα Δημοσίων Επενδύσεων από το 35% στο 100%, ακριβώς για να μπορέσουμε να κλείσουμε αυτά τα έργα. Και, βεβαίως, η συγκεκριμένη διάταξη θα ισχύσει για ένα συγκεκριμένο χρονικό διάστημα -αναφέρεται ρητά στην τροπολογία- μέχρι 31-12-2016. Αφορά, λοιπόν, μόνο ώριμα έργα, τα οποία αυτήν τη στιγμή έχουν σταματήσει, για να μπορέσουν αυτά τα έργα να ολοκληρωθούν.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ο συνάδελφος κ. Αντώνιος Γρέγος από τη Χρυσή Αυγή έχει τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Είναι πραγματικά πολύ ευχάριστο να έρχονται μαθητές εδώ και να ακούνε τις απόψεις και τις ομιλίες των Βουλευτών της Χρυσής Αυγής. Και είναι ακόμα πιο ευχάριστο που υπάρχουν ακόμα περισσότεροι μαθητές και του Γυμνασίου και του Λυκείου που ενημερώνονται από το διαδίκτυο για τις θέσεις μας και ακόμα πιο ευχάριστο ότι τις υιοθετούν ακόμα και αυτοί οι μαθητές του Γυμνασίου και του Λυκείου.

Έχουμε, λοιπόν, ένα ακόμη ρατσιστικό νομοσχέδιο σε βάρος του δοκιμαζόμενου ελληνικού λαού, με ευρεία συναίνεση. Όχι τη δική μας φυσικά, διότι η Χρυσή Αυγή είναι το μοναδικό κόμμα που βρίσκεται και θα βρίσκεται δίπλα στον Έλληνα, όσο κι αν αυτό φαίνεται ρατσιστικό. Είναι ένα νομοσχέδιο που θα ψηφιστεί, προφανώς, από τα κόμματα του αντεθνικού τόξου και έχει κάποιους συγκεκριμένους στόχους:

Πρώτον, να πλήξει καίρια τα δικαιώματα των Ελλήνων εργαζομένων.

Δεύτερον, να προσκαλέσει έμμεσα κάθε είδους αλλοδαπό στη χώρα μας με την υπόσχεση της εξασφάλισης ισότιμης εργασίας.

Τρίτον, να πλήξει καίρια για μια ακόμα φορά το θεσμό της οικογένειας.

Τέταρτον, να αποδυναμώσει και να στοχοποιήσει στελέχη της Ελληνικής Αστυνομίας και του Λιμενικού Σώματος.

Πέμπτον, να καταδείξει για μία ακόμα φορά ότι εκτελείτε οποιαδήποτε εντολή της καταρρέουσας ευρωπαϊκής ψευτοένωσης.

Τονίζουμε, για μια ακόμα φορά, ότι ο μοναδικός ρατσισμός είναι αυτός σε βάρος των Ελλήνων, ο δε αντιρατσιστικός νόμος έχει εφαρμογή μόνο σε Έλληνες. Κανένας αλλοδαπός δεν διώκεται βάσει αυτού του νόμου, όσα ρατσιστικά εγκλήματα και αν διαπράξει.

Έχουμε καταδείξει επανειλημμένως το βρώμικο ρόλο των κερδοφόρων Μη Κυβερνητικών Οργανώσεων, αλλά δυστυχώς δεν έχουμε δει ακόμα μέχρι τώρα την επέμβαση κάποιου εισαγγελέα, κάτι το οποίο απαιτούμε και εμείς, αλλά και ολόκληρος ο ελληνικός λαός.

Το οξύμωρο και το γελοίο είναι ότι μιλάτε για εργασιακά δικαιώματα και ισονομία. Ξέρετε ότι στην Ελλάδα σήμερα διώκονται άνθρωποι λόγω της ιδεολογίας τους; Όσοι τολμάνε να δηλώσουν στήριξη στη Χρυσή Αυγή, το τρίτο προς το παρόν πολιτικό κόμμα και σύντομα δεύτερο, απολύονται ή στοχοποιούνται, για να μη μιλήσουμε για τις δικές μας διώξεις.

Αλήθεια, κύριε Υπουργέ, τι θα κάνατε αν σας γινόταν μια τέτοια καταγγελία; Θα παίρνατε κάποια θέση; Μπορείτε να μας απαντήσετε; Φυσικά και όχι, διότι πρόκειται για χρυσαυγίτες. Φυσικά, ούτε ο Συνήγορος του Πολίτη πρόκειται να πράξει κάτι τέτοιο.

Προσπαθείτε να ευνουχίσετε την Ελληνική Αστυνομία και το Λιμενικό Σώμα γιατί προσπαθούν να αντιμετωπίσουν τους οπλισμένους λαθροδιακινητές και λαθρομετανάστες και τον κάθε λογής εγκληματία, όπως αυτά τα καθάρματα που καίνε το εθνικό μας σύμβολο. Όλοι θα θέλαμε να αυθαιρετήσουν οι αστυνομικοί, να τους φέρονται όπως τους αξίζει.

Με την αυθαιρεσία των γνωστών κουκουλοφόρων και λαθρομεταναστών τι θα γίνει επιτέλους; Είναι γνωστό. Θα συνεχίσουν να απολαμβάνουν την ασυλία που έχουν και αυτή η ασυλία σ’ αυτούς τους εγκληματίες, υπάρχει μόνο στην πατρίδα μας. Καμμία σύλληψη, καμμία τιμωρία. Και μόνο το ότι είναι αλλοδαποί τους θέτει σ’ ένα πλαίσιο απόλυτης προστασίας.

Μιας που μιλάμε για προσβολή της γενετήσιας αξιοπρέπειας, διαβάζω μια είδηση που αφορά ένα περιστατικό στη Νέα Ιωνία. «Συνελήφθη Αλβανός για σεξουαλική παρενόχληση πέντε ανηλίκων μαθητών». Όπως έγινε σήμερα γνωστό, αυτό το κτήνος από την Αλβανία συνελήφθη για αποπλάνηση παιδιών έξω από ένα σχολείο στη Νέα Ιωνία. «Ο 57χρονος δράστης κατηγορείται ότι ασέλγησε σε βάρος πέντε δωδεκάχρονων κοριτσιών έξω από ένα σχολικό συγκρότημα». «Με την κατηγορία της αποπλάνησης παιδιών κατά συρροή συνελήφθη ο 57χρονος Αλβανός από αστυνομικούς της ομάδας ΔΙΑΣ. Παραπέμφθηκε στον αρμόδιο ανακριτή». Προφανώς θα είναι σύντομα ελεύθερος.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και** **Ανθρωπίνων Δικαιωμάτων):** Από πού προκύπτει αυτό;

**ΑΝΤΩΝΙΟΣ ΓΡΕΓΟΣ:** Συνήθως έτσι γίνεται, γι’ αυτό και συνεχίζουν το έργο τους.

Να φέρετε νόμους που θα επιβάλουν εξοντωτικές ποινές σε λαθροδιακινητές που αλωνίζουν στα νησιά μας. Αυτό είναι και αποτροπή και τιμωρία. Να αυξήσετε και τις ποινές, προκειμένου να πατάξετε το παραεμπόριο που οργιάζει παντού και πλήττει καίρια τους εργαζόμενους. Να δούμε σ’ όλα αυτά και την περίφημη θέση του Συνηγόρου του Πολίτη.

Όλοι γνωρίζουμε, επίσης, ότι στα δημόσια έργα απασχολούνται κυρίως αλλοδαποί και φυσικά αυτό δεν είναι καθόλου τυχαίο.

Ως Χρυσή Αυγή στηρίζουμε σαφώς τα δικαιώματα των ατόμων με αναπηρία. Είμαστε στο πλευρό τους και εκείνοι στο πλευρό μας.

Να τονίσουμε ότι σύμφωνα με στοιχεία που ήλθαν στο φως της δημοσιότητας και τα οποία έχουν κατατεθεί σε σχετική ερώτηση –που δεν θα απαντηθεί φυσικά- υπάρχει εδώ και χρόνια οργανωμένο κύκλωμα απόδοσης ιθαγένειας με παράνομα στοιχεία. Το γνωρίζετε αυτό, κύριοι αρμόδιοι Υπουργοί; Θα τους αφαιρεθεί η ιθαγένεια; Θα τιμωρηθούν οι υπάλληλοι και όλοι οι εμπλεκόμενοι;

Καταθέτω στα Πρακτικά τη συγκεκριμένη ερώτηση. Έχει 88 αποφάσεις χορήγησης ελληνικής ιθαγένειας που εκδόθηκαν από την Περιφέρεια Νοτίου Αιγαίου.

(Στο σημείο αυτό ο Βουλευτής κ. Αντώνιος Γρέγος καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είστε ικανοί να ψηφίσετε ακόμα και την υιοθεσία παιδιών σε ομοφυλόφιλα ζευγάρια και ψηφίζετε από μόνοι σας ή κατ’ εντολή των διεστραμμένων εγκεφάλων εντός ή εκτός Ευρωπαϊκής Ένωσης τέτοια νομοσχέδια.

Κάποιοι ανόητοι τολμάνε να συγκρίνουν τους Έλληνες που μετανάστευσαν στη Γερμανία, στο Βέλγιο, στην Αμερική, με τους λαθρομετανάστες. Αυτό προκαλεί οργή και σε μας και σ’ όλους αυτούς που πήγαν σ’ αυτές τις χώρες και δούλεψαν τίμια και νόμιμα. Αυτή και μόνο η σύγκριση αποτελεί μια ύβρη.

Η πατρίδα μας και η Ευρώπη αντιστέκονται στο καρκίνωμα του πολυπολιτισμού, αυτό το καρκίνωμα που απειλεί με θάνατο τους Έλληνες και τους Ευρωπαίους πολίτες.

Δυστυχώς, στην Ελλάδα του 2016 έχουμε Πρωθυπουργό που τολμά να συγκρίνει τον Γέρο του Μοριά και την ελληνική επανάσταση με τον δικτατορίσκο Φιντέλ Κάστρο. Δυστυχώς έχουμε Υπουργούς όπως τον Ζουράρι και τον Μουζάλα και πολλούς άλλους.

Ευτυχώς, ο άνεμος του εθνικισμού πνέει παντού. Σύντομα όλες οι χώρες της Ευρώπης θα ανατρέψουν τις διεφθαρμένες κυβερνήσεις τους που μόνο δυστυχία έφεραν. Όποιες φασιστικές μεθοδεύσεις και να κάνετε, να ξέρετε ότι ο ελληνικός λαός ξύπνησε και θα σας στείλει εκεί που σας αξίζει και μάλιστα πολύ σύντομα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κ. Αθανάσιος Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης, για δώδεκα λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, συζητούμε σήμερα την ενσωμάτωση ενωσιακής νομοθεσίας στο ελληνικό δίκαιο. Και επειδή ακριβώς πρόκειται για ενωσιακή νομοθεσία, μπορεί από ό,τι αποδεικνύει η Κυβέρνηση, να τσουβαλιάζει οδηγίες διαφορετικού αντικειμένου και περιεχομένου που αφορούν πολλά Υπουργεία σε ένα νομοσχέδιο και διάφορα άλλα θέματα, διάφορες νομοθετικές προβλέψεις άσχετων θεμάτων με το υπό συζήτηση νομοσχέδιο.

Δεν χρειάζεται κανένα περαιτέρω σχόλιο για τον τρόπο που νομοθετεί η Κυβέρνηση, για τις εκκλήσεις μας κάθε φορά για ορθή νομοθέτηση που δεν θα υποτιμά το ελληνικό Κοινοβούλιο. Το ίδιο έργο κάθε φορά!

Το πρώτο μέρος του νομοσχεδίου, αφορά στην εφαρμογή της αρχής της ίσης μεταχείρισης προσώπων ανεξαρτήτως φυλετικής ή εθνοτικής καταγωγής, θρησκευτικών ή άλλων πεποιθήσεων, αναπηρίας, ηλικίας ή σεξουαλικού προσανατολισμού. Οφείλουμε να ενσωματώσουμε τις οδηγίες αυτές όχι μόνο για την θεσμική κατοχύρωση της ίσης μεταχείρισης των προσώπων στην εργασία και την απασχόληση -που είναι αυτονόητη- αλλά κυρίως για την πιο αποτελεσματική εφαρμογή της. Τα ανθρώπινα δικαιώματα δεν μπορεί να τίθενται υπό αίρεση σε καμμία δημοκρατική κοινωνία.

Ταυτόχρονα, όμως, με τη διαμόρφωση του κατάλληλου θεσμικού πλαισίου, όλοι οι δημοκράτες πολίτες έχουμε χρέος να αντιταχθούμε και να απομακρύνουμε κάθε ξενόφοβο, ρατσιστικό χαρακτηριστικό που εμφανίζεται στην ελληνική κοινωνία. Ο αγώνας μας ενάντια στις διακρίσεις πρέπει να είναι διαρκής.

Εμείς, αγαπητοί συνάδελφοι, όχι μόνο συμφωνούμε με τις διατάξεις που προάγουν την ίση μεταχείριση, αλλά ζητούμε και την επέκτασή τους για την μεγαλύτερη προστασία των συμπολιτών μας που το έχουν ανάγκη. Επιθυμούμε ακόμη πιο τολμηρή νομοθετική πρωτοβουλία για την καταπολέμηση των διακρίσεων που θα λαμβάνει υπόψη της και τα εμπόδια που προηγούνται του σταδίου της απασχόλησης, όπως για παράδειγμα αυτά στην εκπαίδευση. Κυρίως δεν ανεχόμαστε συμπεριφορές που προσβάλουν βάναυσα τον σεβασμό στα θεμελιώδη δικαιώματα και τοποθετήσεις τριτοκοσμικού χαρακτήρα -και αναφέρομαι συγκεκριμένα και στον συγκυβερνήτη σας, θα πω στη συνέχεια- που απορρίπτουν την διαφορετικότητα.

Στη συζήτηση αυτού του νομοσχεδίου ήρθαμε για μια ακόμη φορά και στις επιτροπές, δυστυχώς, όμως και σήμερα στην Ολομέλεια, αντιμέτωποι με ένα ομοφοβικό παραλήρημα από το κόμμα των ΑΝΕΛ. Αυτή είναι η πραγματικότητα. Ακούσαμε τον ειδικό αγορητή των Ανεξαρτήτων Ελλήνων -και έχει τη σημασία του, διότι είναι ο συγκυβερνήτης σας, δεν μιλάμε για ένα οποιοδήποτε κόμμα- να εκφράζει με καμάρι την καταψήφιση του συμφώνου συμβίωσης των ομόφυλων ζευγαριών. Παρεμπιπτόντως, να σας θυμίσω ότι θεσπίστηκε εξαιτίας και της Δημοκρατικής Συμπαράταξης και άλλων δυνάμεων της αντιπολίτευσης όταν δεν είχε την πλειοψηφία να περάσει στη Βουλή.

Ακούσαμε, επίσης, τον εισηγητή των Ανεξαρτήτων Ελλήνων πέρα από αυτό, να λέει χαρακτηριστικά: «Το δικαίωμα αυτοδιάθεσης ενός ανθρώπου πρέπει να υπόκειται σε οριοθετήσεις. Μπορεί ένας ομοφυλόφιλος ή μια ομοφυλόφιλη να είναι και μπέιμπι σίτερ»; Και μάλιστα είπε ότι «όταν δεν το αντιλαμβάνεται κάποιος, φταίει το IQ του». Και πιστοποιητικά θα ζητήσει σε λίγο για να μπει στην αγορά της εργασίας.

Κύριε Υπουργέ, αντιδράσατε στον εισηγητή της Δημοκρατικής Συμπαράταξης όταν σας έθετε ερωτήματα, στη Δημοκρατική Συμπαράταξη, η οποία ψηφίζει αυτά τα άρθρα και δεν αντιδράσατε και εσείς και ο ΣΥΡΙΖΑ εκείνη την στιγμή σε αυτά τα οποία ελέγχθηκαν, τα οποία είναι απαράδεκτα.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Εγώ αντέδρασα!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ελάχιστες εξαιρέσεις! Απαράδεκτα! Είναι ντροπή για το ελληνικό Κοινοβούλιο να ακούγονται αυτά από κόμμα που συγκυβερνά αυτήν τη στιγμή.

Και, βεβαίως, θυμάμαι τον κ. Τσίπρα να λέει σε μια συνέντευξή του, ότι οι ΑΝΕΛ είναι κεντροδεξιά και, βέβαια, να σας προσφωνεί «συντρόφισσες και σύντροφοι» στο συνέδριο το οποίο πραγματοποίησε το κόμμα σας πριν από λίγο χρονικό διάστημα και βέβαια να καταχειροκροτείται! Από τον Φιντέλ στους ΑΝΕΛ πραγματικά! Όμως σε κάθε περίπτωση σοσιαλισμός χωρίς δημοκρατία δεν γίνεται και αυτό πρέπει επιτέλους να το καταλάβετε.

Να προχωρήσω. Ακούσαμε για αποχριστιανισμό των σύγχρονων δυτικών κοινωνιών, για διαμόρφωση κοινωνίας χαλαρών ηθών, λόγω αυτού που ψηφίζεται σήμερα. Και κατά τα άλλα λέει το κόμμα της συγκυβέρνησης ότι δεν είναι αντίθετο στην ίση μεταχείριση των ανθρώπων και στην προστασία των ανθρωπίνων δικαιωμάτων, όταν απέδειξε με τις τοποθετήσεις και στην επιτροπή και στην Ολομέλεια ότι είναι απέναντι.

Η ίση μεταχείριση των ανθρώπων, τα ανθρώπινα δικαιώματα, αγαπητοί συνάδελφοι, δεν μπαίνουν στο ζύγι. Και μπορεί ευθέως να απειλούνται από ρατσιστικές συμπεριφορές, βάλλονται όμως, σημαντικά και από την ανοχή σε αυτές.

Εμείς καταθέσαμε ονομαστική ψηφοφορία για τα τέσσερα αυτά άρθρα. Και εδώ θα πρέπει όλοι να τοποθετηθούν, όλες οι πολιτικές δυνάμεις -και δεν βλέπω κάποιον από τη Νέα Δημοκρατία, από την Αξιωματική Αντιπολίτευση αυτήν τη στιγμή μέσα στη συζήτηση αυτού του νομοσχεδίου- να πάρουν θέση.

Επιτρέψτε μου τώρα κάποιες επισημάνσεις σε ορισμένα άλλα σημεία του νομοσχεδίου. Στο πλαίσιο της παρακολούθησης και της προώθησης της εφαρμογής της αρχής της ίσης μεταχείρισης προσώπων, η αρμοδιότητα ανατίθεται στον Συνήγορο του Πολίτη ενιαία για το δημόσιο, τον ευρύτερο δημόσιο και τον ιδιωτικό τομέα. Εμείς δεν είμαστε αντίθετοι με την επέκταση των αρμοδιοτήτων του Συνηγόρου του Πολίτη. Είμαστε σταθερά υπέρ της ενίσχυσης των ανεξάρτητων αρχών. Και, βέβαια, έχουμε πιέσει προς αυτήν την κατεύθυνση, έτσι ώστε να ενισχυθεί ο ρόλος τους σε πολλές περιπτώσεις. Θεωρούμε ότι με την ανεξαρτησία του και την αυτονομία του έναντι της εκτελεστικής εξουσίας, ο Συνήγορος του Πολίτη θα μπορούσε να επιτελέσει τον ρόλο αυτό.

Ο προβληματισμός μας, όμως, είναι αν θα μπορούσε να ανταπεξέλθει στον όγκο των αρμοδιοτήτων που προστίθενται. Και αυτό πρέπει να το δείτε. Διότι οι αυξημένες αυτές αρμοδιότητες ναι μεν συνάδουν με αποφάσεις διεθνών και ευρωπαϊκών θεσμών και με ό,τι έχει ήδη εφαρμοστεί σε άλλες ευρωπαϊκές χώρες, ναι μεν είναι στη σωστή κατεύθυνση, αλλά από την άλλη πλευρά εγείρονται τα εξής ερωτήματα: Είναι επαρκώς στελεχωμένος; Διαθέτει την απαιτούμενη τεχνογνωσία για να ανταπεξέλθει στις αρμοδιότητες που του δίνουμε; Πώς θα διασφαλιστεί η αποτελεσματική παρέμβαση του Συνηγόρου του Πολίτη στον ιδιωτικό τομέα όταν ήδη στο δημόσιο υπάρχουν προβλήματα πρόσβασης και ανταπόκρισης; Πολλές φορές τα πορίσματα του δεν γίνονται σεβαστά από τη δημόσια διοίκηση. Έχουμε το πρόβλημα αυτό.

Στο δεύτερο μέρος το νομοσχεδίου συζητούμε για τα θέματα που αφορούν την αγορά. Δεν θα μπορούσαμε να είμαστε αντίθετοι με τις διατάξεις αυτού του μέρους. Είναι σημαντικό, όμως, τα εργαλεία που δίνονται στην Επιτροπή Κεφαλαιαγοράς να χρησιμοποιηθούν, όχι να μείνουν ανενεργά και να παρακολουθείται στο εξής η εφαρμογή των διατάξεων αυτών, να εξετάζεται το ενδεχόμενο καταχρήσεων.

Το τρίτο μέρος του νομοσχεδίου αφορά την προστασία του ευρώ. Και εδώ βεβαίως, δεν μπορούμε παρά να είμαστε θετικοί, καθώς όπως αναφέρεται -και σωστά- «η στατιστική αξιολόγηση παραχάραξης και κιβδηλείας του ευρώ φανερώνει σοβαρές οικονομικές ζημιές».

Για το τελευταίο μέρος του νομοσχεδίου αναπτύχθηκε ένας προβληματισμός, τον οποίο έχουμε, σε σχέση με τον Συνήγορο του Πολίτη που ορίζεται ως εθνικός μηχανισμός διερεύνησης περιστατικών αυθαιρεσίας και συμπεριλαμβάνεται στις αρμοδιότητές του η αξιολόγηση καταγγελιών για παράνομες πράξεις των Σωμάτων Ασφαλείας. Ο Συνήγορος του Πολίτη, με τις προτεινόμενες ρυθμίσεις, έχει έναν συμβουλευτικό ρόλο, καθώς θα παρεμβαίνει με τα πορίσματά του εφόσον διαπιστώνει περιστατικά βίας και αυθαιρεσίας στα Σώματα Ασφαλείας.

Ποιο είναι, όμως, το ουσιαστικό περιεχόμενο της παρέμβασής του; Αυτό πρέπει να λύσουμε. Να το εξηγήσετε. Να δούμε με προσοχή αυτόν τον παρεμβατικό ρόλο του Συνηγόρου του Πολίτη στη διοίκηση και την ουσιαστική επιρροή του στα Σώματα Ασφαλείας και στο πειθαρχικό τους δίκαιο.

Έχουν κατατεθεί πολλές τροπολογίες. Ορισμένα θέματα τα συζητήσαμε. Για παράδειγμα, για τέταρτη φορά δίνουμε παράταση σήμερα στο νομοσχέδιο στο θέμα της διαφήμισης με τα ΜΜΕ. Κι ενώ έχει τελειώσει η διαβούλευση από τον Ιούλιο, ο αρμόδιος Υπουργός Επικρατείας φέρνει και τώρα παράταση για να γίνει -όπως μας είπε- από την επόμενη χρονιά, από το 2017.

Και, βέβαια, φέρνετε τροπολογία που ορίζει σε τριάντα έξι μήνες από δεκαοκτώ μήνες τη διάρκεια του πιλοτικού διαστήματος εφαρμογής του θεσμού ηλεκτρονικής επιτήρησης υποδίκων, καταδίκων και κρατουμένων, το βραχιολάκι. Το 2013 ως αντιπολίτευση λέγατε ότι ένα βραχιολάκι δεν μπορεί να φέρει την αποσυμφόρηση. Πεδίο δόξης λαμπρόν, λοιπόν, για να προωθήσετε με άλλους τρόπους την αποσυμφόρηση των καταστημάτων κράτησης και την κοινωνική επανένταξη, χωρίς αντιφάσεις όμως.

Και αν η τροπολογία έρχεται ως συνέχεια και της πρόσφατης απόδρασης που είχαμε με το βραχιολάκι, θα πρέπει να δείτε πώς θα λύσετε αυτά τα ζητήματα τα οποία παρουσιάζονται.

Κυρίες και κύριοι Βουλευτές, η σημερινή συνεδρίαση εξελίσσεται για άλλη μία φορά, με ένα θέμα το οποίο έχει αναδειχθεί, σε μία συνεδρίαση που θα πρέπει όλοι να τοποθετηθούμε και να πούμε ξεκάθαρα πώς στεκόμαστε απέναντι στα ανθρώπινα δικαιώματα, πώς στεκόμαστε απέναντι στη διαφορετικότητα, στις διακρίσεις.

Δεν τιμά το ελληνικό Κοινοβούλιο αυτή η συζήτηση που γίνεται -πέρα από ακραίες δυνάμεις- από κόμμα που συγκυβερνά. Και δεν τιμά και εσάς, αγαπητοί συνάδελφοι του ΣΥΡΙΖΑ, που δεν αντιδράτε ξεκάθαρα σε αυτή την τοποθέτηση η οποία γίνεται και δεν τοποθετείστε με έναν σαφή τρόπο, που ανέχεστε αυτές τις συμπεριφορές, που ανέχεστε αυτές τις τοποθετήσεις. Και η Κυβέρνηση θα έπρεπε να πάρει εδώ, σήμερα, ξεκάθαρη θέση δια της σαφούς αποδοκιμασίας της τοποθέτησης των ΑΝΕΛ. Αυτή είναι η πραγματικότητα.

Εμείς, ζητούμε ονομαστική ψηφοφορία. Καταθέσαμε το αίτημα για να τοποθετηθεί ο κάθε Βουλευτής ξεχωριστά. Επιτέλους, όμως, αυτά τα δικαιώματα, τα οποία στην Ευρωπαϊκή Ένωση είναι κατοχυρωμένα -δεν συζητούνται πλέον τέτοια θέματα- τα συζητούμε ακόμη και σήμερα εδώ μέσα, για διακρίσεις στον χώρο της εργασίας. Γιατί γι’ αυτό πρόκειται. Αυτό αφορά η ενωσιακή οδηγία. Και αυτό δεν τιμά κανέναν. Δεν τιμά τον ΣΥΡΙΖΑ, δεν τιμά την Κυβέρνηση. Και εδώ θα πρέπει να τοποθετηθείτε ξεκάθαρα και να πείτε πώς είναι δυνατόν να ανέχεστε τέτοιες συμπεριφορές εντός της Κυβέρνησης.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Χρήστος Καραγιαννίδης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Σπυρίδων Λυκούδης):** Κύριε Κατσίκη, δεν μπορεί να συνεχιστεί αυτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ποιο;

**ΠΡΟΕΔΡΕΥΩΝ (Σπυρίδων Λυκούδης):** Ασκείται μία κριτική από διάφορους συναδέλφους σε αυτά που είπατε ως ειδικός αγορητής. Είναι πάρα πολύ φυσιολογικό. Δεν μπορεί σε κάθε άσκηση κριτικής να θεωρείτε ότι είναι προσωπικό και να απαντάτε. Δηλαδή, αν ασκηθεί πολιτική κριτική στον ΣΥΡΙΖΑ, δεν μπορεί να θεωρηθεί ότι εκατό Βουλευτές πρέπει να απαντήσουν επειδή τους θίγει. Δεν είναι δυνατόν.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεν πρόκειται για άσκηση κριτικής. Πρόκειται για διαστρέβλωση της αλήθειας. Δεν πρόκειται για άσκηση κριτικής…

**ΠΡΟΕΔΡΕΥΩΝ (Σπυρίδων Λυκούδης):** Μα, κριτική ασκείται.

**ΚΩΝΣΤΑΝΤΙΝΟΣ ΚΑΤΣΙΚΗΣ:** …όταν διαστρεβλώνει την αλήθεια και ψευδολογεί.

**ΠΡΟΕΔΡΕΥΩΝ (Σπυρίδων Λυκούδης):** Επιτρέψτε μου να σας πω κάτι.Προηγουμένως δεν έγινε ακριβώς το ίδιο; Πάλι θεωρήσατε ότι έχει γίνει διαστρέβλωση της τοποθέτησής σας και δώσατε διευκρινήσεις. Κάθε φορά θα γίνεται αυτό. Δεν το καταλαβαίνετε; Πρέπει να υπάρχει στοιχειώδης συνεννόηση μεταξύ μας.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κάθε φορά που διαστρεβλώνουν την πραγματικότητα θα πρέπει να σιωπούμε, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Μα, κύριε Κατσίκη, δεν αναφέρονται σε εσάς προσωπικά, ούτε σας θίγουν. Κάνουν πολιτική κριτική σε αυτά που είπατε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Και σε εμένα προσωπικάκαι στην τοποθέτησή μου στην επιτροπή αναφέρθηκαν, την οποία αλλοίωσαν εσκεμμένα και τεχνηέντως, προκειμένου να πλήξουν τον ΣΥΡΙΖΑ, ο οποίος έπρεπε να πιέσει για το αντίθετο, χρησιμοποιώντας σταλινικές μεθόδους. Εάν αυτοί έτσι έχουν μάθει να λειτουργούν, εμείς λειτουργούμε διαφορετικά.

**ΠΡΟΕΔΡΕΥΩΝ (Σπυρίδων Λυκούδης):** Έγινε κατανοητό. Είναι η δεύτερη φορά που πήρατε τον λόγο. Δεν πειράζει. Τα είπαμε. Ευχαριστώ πάρα πολύ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Πώς πήρα τον λόγο; Τον λόγο ουσιαστικά δεν τον πήρα.

**ΠΡΟΕΔΡΕΥΩΝ (Σπυρίδων Λυκούδης):** Μα, τι λέτε τώρα; Άλλο θα λέγατε από αυτά που είπατε;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Αυτά καταλάβανε από την επιτροπή;

**ΠΡΟΕΔΡΕΥΩΝ (Σπυρίδων Λυκούδης):** Εκτός από αυτό που είπατε τώρα, θα λέγατε κάτι άλλο;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Η πραγματικότητα είναι άλλη, που αποδεικνύεται από ό,τι είπα στην επιτροπή.

Όπως, επίσης, τους πείραξε αν ο γκέι μπορεί να είναι baby sitter. Δεν τους πείραξε και δεν έκαναν καμμία αναφορά στο αν ο τρανσέξουαλ μπορεί στην Α΄ Δημοτικού να είναι δάσκαλος και μετά να είναι δασκάλα. Εκεί τσιμουδιά.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα. Ευχαριστούμε πολύ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Εν πάση περιπτώσει, χρειαζόμαστε...

**ΠΡΟΕΔΡΕΥΩΝ (Σπυρίδων Λυκούδης):** Δεν θα συνεχίσετε, κύριε Κατσίκη!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μπράβο! Αυτή είναι η συγκυβέρνηση.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ντροπή!

**ΠΡΟΕΔΡΕΥΩΝ (Σπυρίδων Λυκούδης):** Κύριε Κατσίκη, δεν θα συνεχίσετε! Και σας παρακαλώ πολύ, δεν θα συνεχιστεί αυτό. Δεν μπορεί κάθε φορά που ασκείται κριτική, να παίρνετε τον λόγο.

Κύριε Καραγιαννίδη, έχετε τον λόγο για επτά λεπτά.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ας κρατήσουμε λίγο την ένταση χαμηλά.

Να πω εξαρχής ότι κάθε φορά που θα έρχονται νομοσχέδια τα οποία θα αφορούν τα ανθρώπινα δικαιώματα, θα συγκρούονται δύο αντιλήψεις. Η μία αντίληψη μιλάει για μια κοινωνία ανοιχτή, όπου κάθε άνθρωπος έχει το δικαίωμα να επιλέγει το φύλο του, τη γλώσσα που θα μιλάει, τη θρησκεία που θέλει να πιστεύει, τα πολιτικά του ιδεώδη.

Αυτή η αντίληψη, δυστυχώς, στη χώρα μας ηττάται. Δεν κερδίζει μέχρις στιγμής. Και βαριά ευθύνη έχουν και στη Βουλή και στην παιδεία και σε όλα τα επίπεδα, όπου ο εθνικισμός κερδίζει.

Η άλλη αντίληψη, λοιπόν, μιλά -και δεν έχει κάνει πολλά βήματα από τον Μεσαίωνα, όταν έκαιγαν τις γυναίκες για μάγισσες ή τις έδερναν ή τις είχαν στα υπόγεια- για μια κλειστή κοινωνία, μια κοινωνία στην οποία το πρότυπο είναι ο λευκός θρησκευόμενος αρσενικός. Αυτή η κοινωνία περιορίζει κατά πολύ τα ανθρώπινα δικαιώματα.

Σ’ αυτό, λοιπόν, το πλαίσιο αυτό το νομοσχέδιο, όχι ότι τα κάνει όλα σωστά, αλλά συμπληρώνει πολλά κενά που υπήρχαν στο παρελθόν. Και εδώ είμαστε για να συζητήσουμε, να ξεκινήσουμε μια συζήτηση και για την ταυτότητα φύλου και για την παιδοθεσία και για τον γάμο των ομόφυλων ζευγαριών, με σύνεση όμως και με κουβέντες που δεν εξάρουν τα πάθη.

Αυτό που ειπώθηκε προηγουμένως στην Ολομέλεια εγώ είμαι υποχρεωμένος να το καυτηριάσω. Προφανώς, οι άνθρωποι δεν επιλέγονται για μπέιμπι σίτερ ή κούριερ ή δάσκαλοι, εάν έχουν έναν συγκεκριμένο σεξουαλικό προσανατολισμό, γιατί αυτό υπονοεί ότι εξ υπαρχής υπάρχει μια κακότητα σ’ αυτούς του ανθρώπους εξαιτίας μιας επιλογής που κάνουν.

Αυτό είναι ο πυρήνας στοχοποίησης κοινωνικών ομάδων. Δηλαδή, οι άνθρωποι που είναι της αντίληψης της κλειστής κοινωνίας κανονικοποιούν το δικό τους πρότυπο. Δεν είναι ούτε δημοκρατία ούτε υπεράσπιση ανθρωπίνων δικαιωμάτων αυτό. Όταν κανονικοποιείς ένα πολύ συγκεκριμένο πλαίσιο και όσοι δεν εντάσσονται σ’ αυτό το πλαίσιο είτε είναι οι εχθροί σου είτε ακόμα χειρότερα τους θεωρείς ανώμαλους ή οτιδήποτε άλλο, τότε περνάς σε άλλον κύκλο. Περνάς στον κύκλο του μίσους, του ρατσισμού, στον κύκλο της δικαιολόγησης της επίθεσης εναντίον συγκεκριμένων κοινωνικών ομάδων.

Αυτό, όμως, που εμένα με εξοργίζει είναι η συγκεκριμένη υποκρισία. Να είσαι αρσενικός το πρωί με κοστούμι και γραβάτα και το βράδυ να ζεις αυτό που δεν μπορείς να ομολογήσεις δημοσίως. RSHA—Reichssicherheitshauptamt το έλεγαν στη ναζιστική Γερμανία.

(Θόρυβος από την πτέρυγα της Χρυσής Αυγής)

RSHA—Reichssicherheitshauptamt, σώματα ασφαλείας. Διαβάστε, λοιπόν, τι ήταν.

Αυτή, λοιπόν, η υποκρισία που υπάρχει σε όλες τις Κοινοβουλευτικές Ομάδες είναι η εξής: Ή θα δηλώνεις και θα πιστεύεις στην ταυτότητά σου και θα είσαι γενναίος να το παραδεχτείς και να το πεις έξω, να βγεις από την ντουλάπα, ή θα ζούμε σ’ αυτήν την υποκρισία της ελληνικής κοινωνίας, όπου το πρωί φοράμε κοστούμια και το βράδυ κάνουμε κάτι άλλο. Και αυτό κάνει κακό σε όλους μας, γιατί υιοθετούμε μια εικόνα της κοινωνίας, όπου η κανονικότητα είναι οι ετερόφυλοι.

Όχι, λοιπόν, η κανονικότητα είναι όλοι οι άνθρωποι που επιλέγουν πολύ συγκεκριμένα πράγματα να κάνουν στη ζωή τους και έχουν το δικαίωμα να το κάνουν. Όπως έχουν το δικαίωμα και να έχουν οικογένειες. Και εάν θέλετε να κλείνετε τα μάτια, κλείστε τα. Όμως, ομόφυλα ζευγάρια με παιδιά υπάρχουν στην Ελλάδα και σε όλον τον κόσμο. Αυτό, λοιπόν, είτε θα το παραδεχτείτε είτε θα ζείτε με το μίσος σας, που κυρίως τρώει τον εαυτό σας και μετά τους υπολοίπους, είτε θα κλείνετε τα μάτια και απλώς δεν θα το παραδέχεστε.

Αφού είπαμε τα ζητήματα που αφορούν το νομοσχέδιο, θέλω να μιλήσω για μια συγκεκριμένη τροπολογία. Τέθηκε και από άλλους συναδέλφους. Είναι η τροπολογία του Υπουργείου Τουρισμού και αφορά τα ΚΤΕΛ.

Στις είκοσι γραμμές της αιτιολογικής έκθεσης αυτό που υπάρχει ως επιχείρημα, για να υπάρξει κατάργηση αυτής της διάταξης, είναι ότι δημιουργεί εντάσεις και προστριβές. Συγγνώμη, αλλά μια αιτιολογική έκθεση που λέει ότι αλλάζουμε κάτι γιατί δημιουργεί εντάσεις ή προστριβές, χωρίς να το αποδεικνύει από πουθενά, δεν υφίσταται ως αιτιολογική έκθεση.

Και από την άλλη πλευρά, εάν πούμε ότι το ΚΤΕΛ δεν μπορεί να συμμετέχει, ποιος μας προσδιορίζει ότι τα τουριστικά γραφεία δεν θα κάνουν ένα μονοπώλιο και θα ορίζουν τις τιμές όπως θέλουν, αφού δεν θα υπάρχει ένας ανταγωνισμός από μια άλλη επαγγελματική ομάδα; Αυτό, λοιπόν, πώς μπορεί να υπάρξει;

Ακούστηκε και το άλλο, ότι τα ΚΤΕΛ δεν έχουν τουριστικά λεωφορεία. Συγγνώμη, αλλά τα ΚΤΕΛ τουλάχιστον στη δική μου Περιφέρεια –και δεν μιλώ μόνο για τον δικό μου νομό- έχουν τουριστικά γραφεία. Τι θα πούμε, λοιπόν, στα τουριστικά γραφεία που έχουν συγκροτηθεί στα ΚΤΕΛ; Θα τα κλείσετε και θα συμμετέχετε με κάποιο άλλο όνομα, αλλά θα στεγάζεστε μέσα στα ΚΤΕΛ;

Δεν στέκει, λοιπόν, αυτή η τροπολογία και η κατάργηση της συγκεκριμένης ρύθμισης, χώρια που δεν δίνετε πλέον το δικαίωμα και σε έναν συνεταιρισμό εργαζομένων στη Ρόδο να μπορούν να κάνουν αυτό το έργο. Και μιλάμε για ημερήσιες εκδρομές. Δεν είναι δα και προς καταστροφή αυτή η ιστορία!

Και επειδή ακούστηκε και από πλευράς ΠΑΣΟΚ, δεν υπάρχουν δωρεάν μεταφορές σε ημερήσιες εκδρομές. Το ΚΤΕΛ δεν μεταφέρει δωρεάν μαθητές, ούτε κάνει εκδρομές για την ψυχή της μάνας του. Προφανώς παίρνουν ένα τίμημα, αλλά αυτό το τίμημα βγαίνει, είτε το πάρει ένα τουριστικό γραφείο είτε το πάρει το ΚΤΕΛ, μέσα από έναν ανταγωνισμό. Αν εκλείψει το ένα από τα δύο μέρη, δεν θα έχουμε ανταγωνισμό και άρα, θα υπάρχει ένα μονοπώλιο στις τιμές.

Κλείνω. Μένει –ξαναλέω- να συζητήσουμε πολλά πράγματα που αφορούν τη ΛΟΑΤΚΙ κοινότητα. Αλλά να τα συζητήσουμε, όχι ως υπερασπιστές όψιμοι πραγμάτων που έπρεπε να γίνουν, αλλά δεν έγιναν στον παρελθόν. Να το αφήσουμε αυτό στην άκρη και να πολεμήσουμε όλοι μαζί έναν και συγκεκριμένο εχθρό, τον ναζισμό και τον φασισμό που φαίνεται να θεριεύουν ελλείψει δικού μας ενιαίου μετώπου, το οποίο θα τους αντιμετωπίσει. Και δεν θα τους αντιμετωπίσει μόνο μέσα στη Βουλή, θα τους αντιμετωπίσει παντού. Και στο δρόμο και στη δουλειά και παντού! Να το ξέρουν αυτό.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΣΑΧΙΝΙΔΗΣ:** Τώρα είναι αργά!

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Καραγιαννίδη.

Ο συνάδελφος κ. Σπυρίδωνας Λάππας από τον ΣΥΡΙΖΑ έχει τον λόγο.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

(Θόρυβος από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κύριοι συνάδελφοι;

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, έκανε χειρονομία άσεμνη.

**ΠΡΟΕΔΡΕΥΩΝ (Σπυρίδων Λυκούδης):** Δεν σας άκουσα, τι λέτε;

**ΙΩΑΝΝΗΣ ΑΪΒΑΤΙΔΗΣ:** Θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Για ποιο πράγμα θέλετε τον λόγο;

**ΙΩΑΝΝΗΣ ΑΪΒΑΤΙΔΗΣ:** Έκανε άσεμνη χειρονομία, το είδατε;

**ΠΡΟΕΔΡΕΥΩΝ (Σπυρίδων Λυκούδης):** Με συγχωρείτε πολύ, ο Προεδρεύων δεν την πρόσεξε.

**ΙΩΑΝΝΗΣ ΑΪΒΑΤΙΔΗΣ:** Το αρνείται; Ότι έκανε άσεμνη χειρονομία;

**ΠΡΟΕΔΡΕΥΩΝ (Σπυρίδων Λυκούδης):** Ο Προεδρεύων δεν πρόσεξε καμμία τέτοια χειρονομία.

**ΙΩΑΝΝΗΣ ΑΪΒΑΤΙΔΗΣ:** Ρωτήστε τον, έκανε άσεμνη χειρονομία, ή όχι;

**ΠΡΟΕΔΡΕΥΩΝ (Σπυρίδων Λυκούδης):** Κύριε Καραγιαννίδη, παρακαλώ…

**ΙΩΑΝΝΗΣ ΑΪΒΑΤΙΔΗΣ:** Κάνατε άσεμνη χειρονομία, κύριε; Σας παρακαλώ, κύριε Πρόεδρε!

**ΠΡΟΕΔΡΕΥΩΝ (Σπυρίδων Λυκούδης):** Του ζήτησα να εξηγήσει.

**ΙΩΑΝΝΗΣ ΑΪΒΑΤΙΔΗΣ:** Σας παρακαλώ, κύριε Πρόεδρε, έκανε άσεμνη χειρονομία.

**ΠΡΟΕΔΡΕΥΩΝ (Σπυρίδων Λυκούδης):** Και τι να κάνουμε τώρα, αφού δεν την είδαμε;

**ΙΩΑΝΝΗΣ ΑΪΒΑΤΙΔΗΣ:** Ρωτήστε τον. Κάνει πως είναι απασχολημένος!

**ΠΡΟΕΔΡΕΥΩΝ (Σπυρίδων Λυκούδης):** Ας κατεβάσουμε λίγο τους τόνους.

**ΙΩΑΝΝΗΣ ΑΪΒΑΤΙΔΗΣ:** Έκανε άσεμνη χειρονομία.

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε να κάνω εγώ;

**ΙΩΑΝΝΗΣ ΑΪΒΑΤΙΔΗΣ:** Να τον ρωτήσετε αν το παραδέχεται.

**ΠΡΟΕΔΡΕΥΩΝ (Σπυρίδων Λυκούδης):** Δεν παρατήρησε το Προεδρείο άσεμνη χειρονομία, τι να κάνω; Έπρεπε να κοιτάω προς τα εκεί;

**ΙΩΑΝΝΗΣ ΑΪΒΑΤΙΔΗΣ:** Κοιτάγαμε εμείς, όμως.

**ΠΡΟΕΔΡΕΥΩΝ (Σπυρίδων Λυκούδης):** Το λέτε εσείς, εγώ δεν κοίταζα προς τα εκεί. Τι να κάνουμε τώρα;

**ΧΡΗΣΤΟΣ ΚΑΡΑΓΙΑΝΝΙΔΗΣ:** …(δεν ακούστηκε)

**ΠΡΟΕΔΡΕΥΩΝ (Σπυρίδων Λυκούδης):** Κύριε Καραγιαννίδη, σας παρακαλώ.

Ορίστε, κύριε Λάππα, έχετε τον λόγο για επτά λεπτά.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Κύριε Υπουργέ της Δικαιοσύνης, κυρίες και κύριοι συνάδελφοι, έχει λεχθεί σε διεθνές επίπεδο ότι ζούμε στον 21ο αιώνα, τον αιώνα των ανθρωπίνων δικαιωμάτων. Και επειδή το νομοσχέδιο αυτό θεωρώ ότι δρα, λειτουργεί, προτείνει σ’ αυτό το πλαίσιο των ανθρωπίνων δικαιωμάτων, είναι πάρα πολύ σημαντικό.

Στην αιτιολογική έκθεση ορθώς αναφέρεται τι επιχειρεί. Επιχειρεί τη δημιουργία ενός ενιαίου, σαφούς και νομικά άρτιου πλαισίου εφαρμογής της αρχής ίσης μεταχείρισης. Βεβαίως, λαμβάνοντας υπόψη και αξιοποιώντας σχετικά με την ίση μεταχείριση όλα τα ζητήματα που κρίνει η νομολογία και του δικαστηρίου της Ευρωπαϊκής Ένωσης και της Ευρωπαϊκής Επιτροπής, τις συστάσεις των διεθνών οργανισμών και τις εκθέσεις των ειδικών φορέων.

Η αρχή της ίσης μεταχείρισης είναι σημαντικότατη και έχει μεγάλη ιστορική σημασία για τη χώρα μας, διότι δεν είναι άγνωστο ότι ακόμη από την εποχή του Πυθαγόρα λεγόταν εκείνη η φράση «κοινά τα των φίλων» ή εκείνο που γραφόταν στην Εκκλησία του Δήμου «ισότις-φιλότις» ως παροιμία της αρχαίας αθηναϊκής δημοκρατίας. Περνώντας στην εποχή των Ρωμαίων, θα θυμίσω τη φράση του Πετρώνιου «Sol omnibus lucet», δηλαδή «ο ήλιος λάμπει για όλους» ως έκφραση της αρχής της ισότητας.

Η μεταφορά των αρμοδιοτήτων στον Συνήγορο του Πολίτη, συνιστά αναντίρρητα μια νομοθετική βελτίωση από κάθε άποψη, καθώς ο Συνήγορος του Πολίτη ως ανεξάρτητη αρχή, η οποία μάλιστα είναι κατ’ εξοχήν αρμόδια για την προστασία των ανθρωπίνων δικαιωμάτων, του ανθρώπου δηλαδή, συνταγματικά και νομοθετικά κατοχυρωμένη, έχει ανεξαρτησία, αυτονομία απέναντι στην εκτελεστική εξουσία, ευρεία νομιμοποίηση, εκτενές πεδίο αρμοδιοτήτων, αποτελεσματική ισχύ για τη διεξαγωγή ερευνών και επαρκείς πόρους για την εκτέλεση των καθηκόντων του, ιδίως μετά την πρόβλεψη του νομοσχεδίου για αύξηση των θέσεων εργασίας κατά είκοσι και για τα δύο μέρη του νομοσχεδίου.

Ετέθησαν ορισμένα ζητήματα, τα οποία χρήζουν διευκρίνισης. Κατ’ αρχήν το νομοσχέδιο κατά ουδεμία, από οποιαδήποτε πλευρά και αν το αντιμετώπισε κανένας, δεν έθεσε και δεν θέτει θέμα αναγνώρισης τεκνοθεσίας από ομόφυλα ζευγάρια. Από όποιον ετέθη, ετέθη θα έλεγα, από ένα αίσθημα ενόρασης, μαντείας και προφητείας, όπως είπαμε στην επιτροπή, και δεν απορρέει κάτι αντίστοιχο ούτε από το γράμμα ούτε από το πνεύμα του νόμου. Και για τον καθένα, που μελετάει ένα νομοσχέδιο, εκείνο που έχω να πω, και ως μέλος του ΣΥΡΙΖΑ και ως νομικός, είναι να είναι πιστός στο γράμμα του νόμου και δεν μπορεί να αντιμετωπίζει το νομοσχέδιο ούτε από ενόραση, ούτε από μαντεία, ούτε από προφητεία. Άλλωστε, μόνο ο ορθός λόγος είναι αυτός που πρέπει να κατευθύνει τη σκέψη μας και την πρακτική μας. Πρέπει να σας πω ότι όταν εγώ έδινα εξετάσεις στο πανεπιστήμιο, μας έβαλαν ως έκθεση το θέμα: «Πού διαφέρει ο λόγος ο ορθός και ο λόγος δικαιοσύνης». Επαναλαμβάνω, λοιπόν: Κάτω από αυτό το πρίσμα να αντιμετωπίσουμε και τις διατάξεις του παρόντος νομοσχεδίου. Αυτό είναι το πρώτο.

Δεύτερον, σχετικά με το βάρος της απόδειξης, που θέτει το άρθρο 9. Είπαμε και στην επιτροπή και το λέμε και τώρα. Ο καταγγέλλων πέραν των όσων ιστορεί ως πραγματικά περιστατικά στην καταγγελία του, στο έγγραφό του δεν έχει να αποδείξει τίποτε άλλο. Το βάρος της απόδειξης, ότι αυτά που καταγγέλλει ο καταγγέλλων, συνιστούν ή όχι διάκριση και προσβάλουν ή όχι την αρχή της ίσης μεταχείρισης, το φέρει ο καταγγελλόμενος, ο εργοδότης, η διοικητική αρχή ή το δημόσιο. Και αυτό ξέρετε γιατί; Θα χρησιμοποιήσω τις φράσεις του αρμοδίου Υπουργού. Είπε δύο πράγματα, που είναι πολύ σημαντικά και από πολιτική και από νομική άποψη. Ο μεν εργοδότης ως εκ της θέσης του κατέχει δεσπόζουσα θέση απέναντι στον αδύναμο εργαζόμενο, η δε διοικητική αρχή ή το δημόσιο έχει και κάτι παραπάνω –λέει- που κυριαρχεί, δεσπόζουσα θέση που είναι η κυρίαρχη θέση. Και αυτό, που αντιλαμβάνεται ο πολίτης απέναντι σε ένα τέτοιο κυρίαρχο, είναι ότι ασφαλώς βρίσκεται σε αδυναμία και δεν έχει καμμία υποχρέωση να αποδείξει οτιδήποτε.

Πάμε στο μέρος Δ΄, κυρίες και κύριοι συνάδελφοι. Ετέθη από έναν συνάδελφο της Νέας Δημοκρατίας το εξής: Μήπως η ανάμειξη του Συνηγόρου του Πολίτη διακόπτει την πειθαρχική διαδικασία; Και από το κείμενο προκύπτει και από τη δήλωση του αρμόδιου Υπουργού ότι δεν τίθεται θέμα διακοπής της πειθαρχικής διαδικασίας. Δηλαδή, δεν τέθηκε ποτέ και δεν τίθεται θέμα διακοπής της διαδικασίας συλλογής των περιστατικών και των αποδείξεων. Άλλωστε, εμείς, που είμαστε δικηγόροι, το ξέρουμε πολύ καλά. Ένας θα είναι ο φάκελος, που συλλέγει τα στοιχεία, τα πραγματικά περιστατικά. Θα είναι κοινά και για τον πειθαρχικό δικαστή και για τον ποινικό και για τον διοικητικό δικαστή. Άρα αυτό εξασφαλίζεται πάρα πολύ καλά.

Επίσης, έχω να τονίσω και ένα άλλο πράγμα, ότι ο νόμος -και αυτό ειπώθηκε και πρέπει να διευκρινιστεί- δεν κατευθύνει το πειθαρχικό όργανο τι απόφαση θα πάρει, καλή ή κακή, ετούτη ή την άλλη. Τι του λέει; Πάρε όποια απόφαση θέλεις. Όμως, όταν η απόφασή σου θα διαφέρει ως προς το αποδεικτικό υλικό και από την κρίση του Συνηγόρου του Πολίτη, η μόνη υποχρέωση που έχεις, είναι να αιτιολογήσεις σχετικώς και εμπεριστατωμένως την απόφασή σου. Αυτό άλλωστε προβλέπεται και από το άρθρο 93 του Συντάγματος, που είναι μια κατευθυντήρια αρχή για όλα τα διοικητικά όργανα.

Επίσης, πολύ σημαντικό είναι ότι ο Συνήγορος του Πολίτη θέλει να παίξει εδώ, για τους νομικούς πάλι, τον ρόλο ενός εφετείου, ενός δευτεροβάθμιου οργάνου. Και αυτό είναι επίσης ξεκαθαρισμένο.

Κύριε Υπουργέ, επειδή είμαι από τους υπογράφοντες της τροπολογίας για τα θέματα των ενδίκων μέσων για τους ΟΤΑ Α΄ και Β΄ βαθμού Τοπικής Αυτοδιοίκησης, πρέπει να πω, κύριε Πρόεδρε, κύριε Υπουργέ, κύριες και κύριοι συνάδελφοι, ότι είναι παγκόσμια πρωτοτυπία για τη χώρα μας η άσκηση ενδίκων μέσων να αποτελεί υποχρέωση, να υποχρεώνεται ο φορέας, όποιος και αν είναι, να ασκήσει ένα ένδικο μέσο.

Ο νόμος και ο νέος νομοθέτης και το Σύνταγμά μας με διατάξεις του μπορεί να απαγορεύει την άσκηση ενδίκων μέσων, ποτέ όμως δεν μπορεί να την επιβάλει. Είναι δικαίωμα, το οποίο απορρέει ως δικονομική ευχέρεια από το άρθρο 20 του Συντάγματος, που παρέχει το δικαίωμα και την ευχέρεια έννομης προστασίας σε όλους τους Έλληνες πολίτες αδιακρίτως και δεν μπορεί ποτέ να συνιστά υποχρέωση. Άλλωστε, όσον αφορά τους Οργανισμούς Τοπικής Αυτοδιοίκησης -μας ακούνε και οι συνάδελφοι δικηγόροι και οι εργαζόμενοι στους ΟΤΑ- πρέπει να πω ότι η διοικητική αυτονομία, η αυτοτέλεια της Τοπικής Αυτοδιοίκησης, των ΟΤΑ κατοχυρώνεται και συνταγματικά στο άρθρο 102 του Συντάγματος. Μάλιστα, το άρθρο 4 ορίζει ότι το κράτος όταν ασκεί, βέβαια, εποπτεία, αυτή είναι μόνο ως έλεγχος της νομιμότητας και κατασταλτικός έλεγχος και σε καμμία περίπτωση άλλος έλεγχος.

Πάω στο τελευταίο κεφάλαιο, κύριε Πρόεδρε, και τελειώνω. Μια λέξη μόνο θα πω. Νομίζω ότι όσοι είχαν ασχοληθεί με το θέμα του περιεχομένου των ΕΔΕ και των πειθαρχικών αποφάσεων για την παραβατικότητα των ενστόλων, μόνο ικανοποιημένοι και περήφανοι δεν πρέπει να ήταν. Ήταν ένα πεδίο δικαιοδοτικής λειτουργίας των πειθαρχικών οργάνων, το οποίο αποτέλεσε, δυστυχώς, και την αιτία πολλών καταδικαστικών αποφάσεων της χώρας μας από τα ευρωπαϊκά δικαστήρια.

Αυτή, λοιπόν, η παθογένεια, η μη κανονικότητα, αίρεται με το παρόν νομοσχέδιο, διότι ο Συνήγορος του Πολίτη, ως αρμόδιος οργανισμός, παρέχει τις εγγυήσεις και εκπληρώνει όλες τις προϋποθέσεις για μια αμερόληπτη και δίκαιη κρίση.

Άλλωστε, εδώ που τα λέμε, δεν δικαιοδοτεί. Τι κάνει; Συλλέγει τα στοιχεία και είναι ένας μηχανισμός που ελέγχει -και καλά κάνει και ελέγχει. Διότι αυτός ο χώρος, δυστυχώς, ιδίως ο τομέας των νομοθετικών αποφάσεων, πραγματικά, μόνο λύπη μπορεί να προκαλεί στους νομικά σκεπτόμενους ανθρώπους αυτής της χώρας, αλλά και στους πολίτες, θα έλεγα εγώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

**ΣΠΥΡΙΔΩΝΑΣ ΛΑΠΠΑΣ:** Τελειώνω, κύριε Πρόεδρε με μια φράση μόνο.

Το παρόν νομοσχέδιο, κύριε Πρόεδρε, είναι από τα νομοσχέδια που κάνουν περήφανους όλους τους δημοκρατικά σκεπτόμενους ανθρώπους. Και όταν μιλάμε για ισότητα, και στο πρώτο μέρος και στο τελευταίο, είμαι υπερήφανος, γιατί ακόμα από τα χρόνια της Γαλλικής Επανάστασης η λέξη ισότητα πρέπει να φλογίζει τις καρδιές και να πυροδοτεί τη συνείδηση των δημοκρατικά σκεπτόμενων ανθρώπων.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε. Ο συνάδελφος, κ. Ηλίας Παναγιώταρος, από τη Χρυσή Αυγή έχει τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω, θα ήθελα να υπενθυμίσω στον κ. Καραγιαννίδη, που μας έκανε διάφορες χειρονομίες –ίσως να του αρέσουν αυτές οι χειρονομίες– ότι το μπλουζάκι των Joy Division που φορούσε εντός της Αιθούσης είναι ενός ναζιστικού συγκροτήματος.

Επίσης, θα ήθελα να υπενθυμίσω και στον κ. Καραγιαννίδη και σε όλους όσους αλλάζουν συνεχώς τις ορολογίες και τις εκφράσεις ότι το να μιλάνε για ομόφυλα ζευγάρια, αντί του σωστού και ορθού «ομοφυλόφιλα», είναι άκρως ρατσιστικό, διότι παραπέμπει σε άτομα της ίδιας φυλής.

Πήγε που πήγε στην κηδεία του συντρόφου Φιδέλ –και όχι Φιντέλ, που παραπέμπει σε σκυλάκι– καταχρεώνοντας τον ελληνικό λαό ο κομαντάντε Αλέξης, δεν ρωτούσε και τους διάφορους ινστρούχτορες του Κομμουνιστικού Κόμματος Κούβας τη γνώμη τους για το εν λόγω νομοσχέδιο ή ακόμα και τον σύντροφο Μουγκάμπε, που κάθονταν δίπλα-δίπλα; Γιατί εξ όσων γνωρίζουμε, στη Ζιμπάμπουε τους ομοφυλόφιλους, όταν δεν τους πετάνε στα λιοντάρια, τους πετάνε από τις ταράτσες.

Να σας θυμίσουμε και τι έλεγε ο ρομαντικός επαναστάτης, ο Φιδέλ Κάστρο. Αυτά είναι τα λόγια του: «Σας ρωτώ: Μπορεί μια χώρα που έχει θυσιάσει τόσους ήρωες στο μακρύ δρόμο για τη λευτεριά, μια χώρα που για αυτήν έδωσαν τη ζωή τους τόσοι εκλεκτοί νέοι άνδρες και γυναίκες να ανεχθεί τόση ασέβεια; Αυτή η συμπεριφορά τους είναι καθαρά υποπροϊόν του καπιταλισμού και προέρχεται από μια μικρή ομάδα, που μοναδικός της σκοπός είναι να συμπαρασύρει τους υπολοίπους. Αλλά εμείς δεν θα το επιτρέψουμε. Δεν θα τους επιτρέψουμε να εξαπλώνονται και να διαδίδουν τις συνήθειές τους. Σας υπόσχομαι πως θα έρθει η μέρα που θα δούμε τους δρόμους καθαρούς. Σας το υπόσχομαι.», Φιδέλ Κάστρο. Τα παραπάνω λόγια αφορούσαν τη μικρή, ασεβή και ακάθαρτη ομάδα, όπως είπε ο σύντροφος Φιδέλ, τους λεγόμενους ομοφυλόφιλους της Κούβας.

Το ίνδαλμα των απανταχού κομμουνιστών δεν αρκέστηκε μόνο στα λόγια, γιατί, ως επαναστάτης, προχώρησε και στα έργα. Ο Τσε Γκεβάρα είχε φροντίσει να στείλει τον Αρχηγό της μυστικής Αστυνομίας, Ραμίρο Βαλδές στο Δήμαρχο της Σαγκάης, για να μάθει πώς κατάφερε να απαλλάξει την πόλη από τους ομοφυλόφιλους. «Πολύ εύκολα», του απάντησε, «Χτυπάτε τους στο κεφάλι και πετάτε τους στο ποτάμι», απάντησε ο κινέζος σύντροφος.

Το πρόβλημα, όμως, είναι ότι η Κούβα δεν είχε ποτάμια. Έτσι αναζήτησε άλλες προσιτές λύσεις ο σύντροφος, αδελφός του Φιδέλ, ο Ραούλ, και πήρε τεχνογνωσία από τους Βούλγαρους συντρόφους για τις μεθόδους που αυτοί εφαρμόζουν. Και η κλασσική μέθοδος, φυσικά, των Βούλγαρων συντρόφων ήταν η καταναγκαστική εργασία σε γκουλάγκ. Έτσι, για να ξέρουμε τι γίνεται. Και όλη αυτή η κατάσταση συνεχίστηκε συνεχώς και ανελλιπώς στα χρόνια της επανάστασης του συντρόφου Φιδέλ.

Ή αλλιώς, να σας παραπέμψω για το εν λόγω νομοσχέδιο και στην έκθεση που είναι έξω από αυτή την Αίθουσα, στην έκθεση για τον Ανδρέα Παπανδρέου, όπου το σύνθημά του ήταν: «Η Ελλάδα ανήκει στους Έλληνες». Τώρα ξαφνικά όλοι εσείς με τα διάφορα νομοσχέδια που ψηφίσατε, ψηφίζετε ή θέλετε να ξαναψηφίσετε, θέλετε να το αλλάξετε αυτό και η Ελλάδα να ανήκει σε οποιονδήποτε άλλο πλην των Ελλήνων.

Αυτοί στους οποίους αναφερόταν ο σύντροφος Φιδέλ, όταν έλεγε ότι τα επιβάλλουν όλα αυτά, είναι οι ίδιοι οι οποίοι σας επέβαλαν, όπως και σε ολόκληρο τον δυτικό κόσμο, το εν λόγω νομοσχέδιο, καθώς και προηγούμενα, όπως για το σύμφωνο συμβίωσης, για το τζαμί στον Βοτανικό και άλλα, τα οποία έχετε σκοπό να φέρετε, αν προλάβετε, και δεν σας συμπαρασύρει η παγκόσμια αλλαγή.

Και ποιοι είναι αυτοί; Οι στυγνοί ισλαμιστές της Σαουδικής Αραβίας και του Κατάρ, που κάτω από την προβιά των προηγμένων αραβικών κρατών είναι οι στυγνότεροι και φανατικότεροι ισλαμιστές, όπου στις πατρίδες τους δεν νοείται να υπάρχει ψήγμα αντίθετης γνώμης και φωνής. Είναι οι ίδιοι που είναι χρηματοδότες του ISIS και συγχρόνως όλων των ΜΚΟ, που τα τελευταία δύο χρόνια βλέπουμε και στην πατρίδα μας να κάνουν ό,τι γουστάρουν στην κυριολεξία -εκτός φυσικά αυτών που δεν δραστηριοποιούνται στις χώρες τους, γιατί απαγορεύεται ρητά- είναι οι χρηματοδότες των διαφόρων hot spots, όπως είδαμε προχθές να εγκαινιάζουν σε ωραίες τελετές ο Πρόεδρος της Δημοκρατίας ο κ. Παυλόπουλος με την κ. Μαριάννα Βαρδινογιάννη, με την ερυθρά ημισέληνο, με τον Πρέσβη του Κατάρ, τα διάφορα hot spots, τα οποία φτιάχνουν βάσει οργανωμένου σχεδίου.

Από την άλλη, να έχουμε κι ένα άλλο κράτος, τους εχθρούς –έτσι τουλάχιστον νομίσαμε- των ισλαμιστών, τους σιωνιστές του Ισραήλ, που μόλις χθες είδαμε ότι βομβάρδισαν τη Συρία, όχι φυσικά τους ισλαμιστές για μια ακόμη φορά, αλλά τα κυβερνητικά στρατεύματα που μάχονται για εντελώς αντίθετες καταστάσεις από τις ισοπεδωτικές του ISIS. Έχουμε και τους διάφορους εγχώριους έμμισθους προδότες των διαφόρων Μη Κυβερνητικών Οργανώσεων, που εκτελούν κατά γράμμα αυτές τις εντολές, αυτών των εκ διαμέτρου αντίθετων, των ορκισμένων εχθρών, των σιωνιστών και των ισλαμιστών.

Κύριοι, το ελληνικό έθνος εξαφανίζεται, χάνεται δημογραφικά, εθνολογικά, θρησκευτικά. Η αιτία είναι όλοι αυτοί, οι οποίοι προσπαθούν να διαλύσουν όχι μόνο την Ελλάδα, αλλά όλες τις πατρίδες και όλα τα έθνη.

Μισαλλόδοξοι –γιατί χρησιμοποιείτε πολύ αυτήν τη λέξη- είστε εσείς προς κάθε τι που σχετίζεται με την Ελλάδα, τη θρησκεία, την πατρίδα, την οικογένεια. Ο μοναδικός ρατσισμός που υπάρχει, ο πραγματικός ρατσισμός –και το βιώνουμε καθημερινά- είναι ο ρατσισμός εις βάρος των Ελλήνων, των μόνων νόμιμων πολιτών αυτής της χώρας. Αυτό το βλέπουμε σε κάθε έκφανση της κοινωνίας, της ζωής, οπουδήποτε. Το βλέπουμε από τις εκατοντάδες μερίδες φαγητού που πετάγονται από τα hot spots και απαγορεύεται να τις συλλέξουν κάποιοι για να τις δώσουν σε Έλληνες που πεινούν, από το ότι ο κάθε αλλοδαπός κάνει ό,τι θέλει και μένει ατιμώρητος. Μόλις χθες –λέει- άφησαν ελεύθερο τον πενηνταεπτάχρονο Αλβανό παιδόφιλο, που συνελήφθη ύστερα από επίθεση σε σχολείο της Νέας Ιωνίας.

Αυτή είναι η κοινωνία που ευαγγελίζεστε κι επιθυμείτε ή η κοινωνία των διαφόρων μουσουλμάνων και των τελετών τους, που βλέπουμε κάθε χρόνο να γίνονται στο Μοσχάτο και αλλού και που αν τις έκανε οποιοσδήποτε άλλος Έλληνας, θα πήγαιναν μέσα όχι με τον αντιρατσιστικό, αλλά και με τον νόμο περί όπλων, περί οτιδήποτε άλλο; Αυτόν τον ρατσισμό εις βάρος των Ελλήνων θα τον εξαλείψει μόνο η Χρυσή Αυγή.

Και για να σας υπενθυμίσουμε κάτι, επειδή σας αρέσουν οι εκδηλώσεις, οι τελετές, οι ημέρες μνήμης και όλα αυτά τα οποία κάνετε, αλλά δεν τα πιστεύετε –κάνετε τα εντελώς αντίθετα- σήμερα είναι και η Παγκόσμια Ημέρα κατά του AIDS. Πού να το ξέρετε; Είναι μια παγκόσμια ημέρα, που δεν θα υπήρχε, εάν υπήρχε στην καρδιά και στην ψυχή όλων των Ελλήνων και όλου του κόσμου το τρίπτυχο «πατρίς-θρησκεία-οικογένεια»

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο συνάδελφος από τη Νέα Δημοκρατία κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, να κάνουμε μια διευκρίνιση για το ζήτημα το οποίο έχει ανακύψει, όσον αφορά το σύμφωνο.

Τις θέσεις μας τις είπαμε κατά την ψήφιση του κυρίως νομοσχεδίου, που καθιέρωσε το σύμφωνο μεταξύ των ομοφύλων ζευγαριών. Εκεί –και αναφέρομαι σε όλους τους συναδέλφους- είχαμε πει τις επιφυλάξεις μας, ότι δεν πρέπει να οδηγεί σε απόκτηση ιθαγένειας, σε υιοθεσία και σε γάμο. Υπάρχουν ρητές διαβεβαιώσεις βεβαίως από τον Υπουργό και από τον πρώην Υπουργό, τον κ. Παρασκευόπουλο και από τον κ. Κοντονή, ότι αυτό δεν πρόκειται να γίνει. Όμως, βέβαια, τα δικαστήρια όταν δικάζουν, δεν δικάζουν με τις διαβεβαιώσεις των Υπουργών, αλλά σύμφωνα με τον νόμο.

Σε κάθε περίπτωση, το ζήτημα αυτό υπάρχει. Ειπώθηκε στην κυρίως νομοθέτηση του συμφώνου. Σήμερα, όμως, δεν είναι αυτό το αντικείμενο. Να μην δημιουργούνται παρεξηγήσεις. Το αντικείμενο σήμερα αφορά την ίση μεταχείριση των ανθρώπων, ανεξαρτήτως φύλου, σε δικαιώματα εργασιακά και ασφαλιστικά. Εάν διαβάσει κανείς με προσοχή τις διατάξεις, δεν υπάρχει τέτοιο θέμα.

Για τα άλλα ζητήματα, βεβαίως, και προσωπικά εγώ ως εισηγητής τότε της Νέας Δημοκρατίας ήμουν αντίθετος σε περιπτώσεις που οδηγούν σε κτήση ιθαγένειας, σε γάμο και βεβαίως σε υιοθεσία. Για να το ξεκαθαρίσουμε το θέμα και να μην υπάρχει και σύγχυση.

Τώρα, επειδή είχαμε, κύριε Υπουργέ, Κοινοβουλευτική Ομάδα και δεν ξέρω αν κάνατε άλλες νομοτεχνικές βελτιώσεις σχετικά με παρατηρήσεις που είχα πει στην επιτροπή, να τις επαναλάβω και βεβαίως αν έχουν διορθωθεί, θα αποσύρω τις παρατηρήσεις.

Στο άρθρο 2 είχα πει ότι η έννοια της χρόνιας ασθένειας όπως εισάγεται είναι σχετικά ασαφής. Ποια είναι η διαφορά της με την αναπηρία και πότε μια ασθένεια θεωρείται χρόνια; Η αιτιολογική έκθεση το ορίζει μεν, αλλά ενδεχομένως θα πρέπει να οριστεί ρητά και στον νόμο. Άλλο είναι το θέμα της αιτιολογικής έκθεσης και άλλο στον νόμο, καθώς πρόκειται για μια έννοια η οποία είναι αμφίσημη. Επιπλέον τι γίνεται αν κάποιος υποφέρει από μια ασθένεια που δεν θεωρείται χρόνια, αλλά παροδικά μπορεί να έχει τα συμπτώματα μιας χρόνιας ασθένειας; Μπορεί αυτός να τύχει διακρίσεων;

Για τα άρθρα 8 και 9, στα οποία θα επιμείνω ιδιαίτερα, αναφορικά με τη δυνατότητα εκπροσώπησης του θιγομένου από νομικά πρόσωπα -και θα ήθελα να το προσέξετε, κύριε Υπουργέ, κι εσείς και οι συνεργάτες σας- ίσως θα έπρεπε να προβλεφθεί ένα μητρώο των νομικών προσώπων τα οποία θα μπορούσαν να παρεμβαίνουν, να κάνουν δηλαδή πρόσθετες παρεμβάσεις, γιατί για πρόσθετη παρέμβαση μιλάμε, δεν μπορεί να είναι η κύρια στη δίκη. Γιατί αλλιώς κάθε νομικό πρόσωπο θα ήταν πάρα πολύ εύκολο να τροποποιεί το καταστατικό του και να λέει: «Α, κι εγώ υπερασπίζομαι τα δικαιώματα αυτά». Και μην μου πείτε ότι τέτοια διάταξη υπήρξε στον ν.3304/2005. Υπήρχε, αλλά ήταν πολύ περιορισμένη και αφορούσε νομικά πρόσωπα. Αναφέρομαι στον ν.3304/2005, στα άρθρα 13 και 14, στα οποία ανέτρεξα για να βρω τις διατάξεις, οι οποίες υπήρχαν πριν.

Εσείς τώρα για τι μιλάτε; Επαναλαμβάνω, ενώ ο ν.3304 μιλούσε μόνο για νομικά πρόσωπα, πρόσωπα δηλαδή τα οποία έχουν νομική υπόσταση, στο νομοσχέδιό σας λέτε για νομικά πρόσωπα, ενώσεις ή οργανώσεις. Συνεπώς, οι ενώσεις αυτές μπορεί να μην έχουν και νομική προσωπικότητα. Και λέω για τους νομικούς, δεν είναι ότι κάθε ένωση προσώπων έχει και νομική προσωπικότητα. Μια ένωση του αστικού δικαίου δηλαδή ή μια ένωση προσώπων η οποία μπορεί να μην έχει αποκτήσει νομική προσωπικότητα, θα μπορεί να παρεμβαίνει; Και μάλιστα μιλάτε και για συνδικαλιστικές οργανώσεις. Αντιλαμβάνεστε πού μπορεί να οδηγήσει αυτό και τι ατοπήματα θα έχουμε.

Παρακαλώ να το δείτε. Εν πάση περιπτώσει, το πολύ να το περιορίσετε στα νομικά πρόσωπα ή στα πρόσωπα τα οποία έχουν νομική υπόσταση. Αυτό το είχα πει και προχθές και το επαναλαμβάνω.

Τώρα όσον αφορά το άρθρο 9, βάσει των παραδεδεγμένων κανόνων αποδείξεως του διοικητικού, αλλά και του αστικού δικαίου, αντιστρέφεται το βάρος αποδείξεως. Το βάρος της αποδείξεως πρέπει να το πει ο βλαπτόμενος. Βεβαίως άκουσα την παρατήρησή σας στην επιτροπή ότι τη διάταξη αυτή την πήρατε από τον ν.3304, ο οποίος έχει μια παρόμοια διάταξη, όμως δεν είναι ακριβώς το ίδιο πράγμα. Γιατί ενώ μιλούσε για διάδικο μέλος, δηλαδή φυσικό πρόσωπο, εσείς βάζετε και τη διοίκηση. Μα, η διοίκηση είναι απρόσωπη και ποιο είναι το όργανό της; Κάποιο όργανο της διοίκησης έκανε την παρατυπία. Συνεπώς θα δημιουργηθούν πολλά νομολογιακά προβλήματα. Εφιστώ την προσοχή σας. Να το δείτε αυτό.

Σας διαβάζω, λοιπόν, από τη διάταξη: «Όταν ο βλαπτόμενος προβάλλει ότι δεν τηρήθηκε η αρχή της ίσης μεταχείρισης και αποδεικνύει ενώπιον δικαστηρίου ή αρμόδιας διοικητικής αρχής πραγματικά γεγονότα, τα οποία μπορεί να έχουν συναχθεί άμεσα ή έμμεσα κ.λπ., το αντίδικο μέρος –έτσι έλεγε ο παλιός νόμος- ή η διοικητική αρχή φέρουν το βάρος της αποδείξεως». Αντιλαμβάνεστε ότι θα δημιουργηθούν μεγάλα προβλήματα.

Εν πάση περιπτώσει, εγώ δεν συμφωνώ και με τον παλιό νόμο. Δεν ήμασταν βέβαια κυβέρνηση τότε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ήσασταν κυβέρνηση το 2005.

**ΧΑΡΑΛΑΜΠΟΣ ΑΘΑΝΑΣΙΟΥ:** Το 2005; Εγώ εννοούσα ότι δεν ήταν η προηγούμενη κυβέρνηση της Νέας Δημοκρατίας που συμμετείχα. Είναι πιο παλιά.

Το σέβομαι, εφόσον ο νομοθέτης το είπε, αλλά αυτό δεν εμποδίζει σήμερα το νομοθέτη να αλλάξει τη διάταξη αυτή. Γιατί, επαναλαμβάνω, τα είπα αυτά και στην επιτροπή: Η ευθύνη είναι τριών ειδών. Αυτή την ευθύνη έχουμε, γιατί το ποινικό εξαιρείται με ρητή διάταξη και ορθώς εξαιρείται. Είναι η υποκειμενική ευθύνη, η αντικειμενική ευθύνη και η νόθος αντικειμενική.

Εσείς κάνετε τώρα ένα πλέγμα υποκειμενικής ευθύνης και νόθου αντικειμενικής ευθύνης. Τι θα πει νόθος αντικειμενική; Λέω ότι έχω υποστεί μία ζημία από τον Χ, αλλά ο Χ αν αποδείξει ότι δεν ευθύνεται, τότε απαλλάσσεται. Ενώ υποκειμενική ευθύνη είναι ότι αποδεικνύει την ευθύνη ο βλαπτόμενος. Αντιλαμβάνεστε, λοιπόν, ότι θα δημιουργηθούν πολλά νομολογιακά ζητήματα με αυτό το θέμα και θα ήθελα να το δείτε ξανά αυτό. Δεν σημαίνει ότι ειπώθηκε μια φορά και πρέπει να γίνει ξανά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Όσον αφορά την κιβδηλεία, θα ήθελα να πω το εξής: Υπήρχε μια οδηγία του Ευρωπαϊκού Κοινοβουλίου, η οποία ήθελε να προστατεύσει όλα τα νομίσματα, αλλά ειδικά το ευρώ. Για την οδηγία αυτή τον Φεβρουάριο του 2013 η επιτροπή, η Κομισιόν δηλαδή, υπέβαλε στο Ευρωπαϊκό Κοινοβούλιο μια πρόταση. Είναι αυτή η οδηγία που γίνεται σήμερα. Αυτή η οδηγία ολοκληρώθηκε επί των ημερών της Κυβερνήσεώς μας το πρώτο εξάμηνο του 2014, όταν προεδρεύαμε στην Ευρωπαϊκή Ένωση. Βεβαίως, έρχεται σήμερα, αφού πέρασε από τον τρίλογο –έτσι λέγεται, δηλαδή- από το Συμβούλιο Υπουργών, την Κομισιόν και το Εθνικό Κοινοβούλιο, και κατέστη νόμος του κράτους. Είναι σωστή, σωστές οι τροποποιήσεις, σωστά τις μεταφέρετε και τα σωστά πρέπει να λέγονται. Δεν έχουμε κανένα πρόβλημα πάνω στο ζήτημα αυτό.

Τέλος, θα αναφερθώ μόνο στη διάταξη την οποία φέρατε, την τροπολογία για την αύξηση των οργανικών θέσεων των αρεοπαγιτών. Είναι ένα θέμα το οποίο είχαμε εντοπίσει κατά την ψήφιση της αύξησης των θέσεων των εισαγγελικών λειτουργών. Είπαμε τότε ότι η αύξηση αυτή ήταν λίγο πονηρή. Δεν ήσαστε εσείς τότε Υπουργός. Ίσως ήταν του κυρίου Παπαγγελόπουλου. Υπήρχε ένα πρόβλημα με τους εισαγγελείς. Υπήρχαν εκκρεμότητες πειθαρχικές. Ήρθε η διάταξη μόνη της. Δεν ήταν σωστό. Είπαν ότι έπρεπε να έρθουν και στους τακτικούς δικαστές, διότι υπάρχει μια αναλογία στο δικαστικό σώμα εισαγγελικών λειτουργών και δικαστικών λειτουργών για να μπορούν να γίνονται και οι συνθέσεις και να είναι κάθετη, να κατεβεί, δηλαδή, και στον πρώτο και στον δεύτερο βαθμό.

Μάλιστα, τότε η κ. Παπακώστα έκανε και σχετική ερώτηση, στην οποία, βεβαίως, δεν πήρε ποτέ μια ικανοποιητική απάντηση.

Συνεπώς, η Νέα Δημοκρατία δεν έχει καμμία αντίρρηση να αυξηθούν οι θέσεις των αρεοπαγιτών, αλλά πρέπει να γίνει αναλογική αύξηση και στον πρώτο και στον δεύτερο βαθμό, όπως ζητάει η Ένωση Δικαστών και Εισαγγελέων.

Αποσύρετε τώρα αυτήν τη διάταξη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αφού έχει γίνει η αύξηση στους εισαγγελείς.

**ΧΑΡΑΛΑΜΠΟΣ ΑΘΑΝΑΣΙΟΥ:** Μισό λεπτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μια διευκρίνιση θέλω να κάνω. Έχει γίνει η αύξηση στους εισαγγελείς και το ανακοίνωσα και στην ετήσια γενική συνέλευση της Ένωσης Εισαγγελέων Ελλάδος. Μάλιστα, από Αντιεισαγγελέα του Αρείου Πάγου μέχρι Αντιεισαγγελέα Πρωτοδικών.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, δεν αντιληφθήκατε τι είπα. Είπα ότι κάνατε στους εισαγγελικούς λειτουργούς, αλλά όχι στους τακτικούς δικαστές. Λέω στους άλλους βαθμούς. Οι εισαγγελείς δεν είναι βαθμός, είναι άλλος κλάδος. Λέω στους βαθμούς της δικαιοδοσίας των δικαστών.

**ΠΡΟΕΔΡΕΥΩΝ (Σπυρίδων Λυκούδης):** Κύριε Αθανασίου, αισίως πιάσαμε τα δέκα λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Δηλαδή, στο πρωτοδικείο σε πρωτοδίκες και σε εφέτες. Εκεί πονάει η δικαιοσύνη. Εκεί καθυστερεί η δικαιοσύνη. Δεν καθυστερεί η δικαιοσύνη ούτε στον Άρειο Πάγο ούτε στην εισαγγελία του Αρείου Πάγου. Η καθυστέρηση είναι στον πρώτο και στον δεύτερο βαθμό.

Συνεπώς, για να μην υπάρχουν παρερμηνείες και γίνονται και διάφοροι συνειρμοί, η άποψη της Νέας Δημοκρατίας είναι ναι στην αύξηση, αλλά αποσύρετε τη διάταξη, να μελετήσετε το θέμα, να γίνει παράλληλη αύξηση στους εφέτες και στους πρωτοδίκες και εδώ είμαστε να τη στηρίξουμε.

Και να σας πω και κάτι;

**ΠΡΟΕΔΡΕΥΩΝ (Σπυρίδων Λυκούδης):** Κύριε Αθανασίου, πάμε στα έντεκα λεπτά. Ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ:** Εγώ ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Να είστε καλά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί από το 3ο Γενικό Λύκειο Πύργου.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Γεώργιος Ψυχογιός από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι και αγαπητοί μαθητές και καθηγητές, που έχετε έρθει σήμερα για να παρακολουθήσετε το έργο της Ολομέλειας, αρχίζω την τοποθέτησή μου με μια ουσιώδη διατύπωση.

Το παρόν νομοσχέδιο που συζητούμε σήμερα δεν θα πρέπει να το εξετάσουμε ως μονάδα. Έρχεται σε συνέχεια νομοθετικών πρωτοβουλιών και της γενικότερης πολιτικής που έχει χαράξει το Υπουργείο Δικαιοσύνης από τον Φεβρουάριο του 2015.

Οι διατάξεις του έρχονται σε συνέχεια προηγούμενων νομοθετημάτων, όπως των διατάξεων για την αποσυμφόρηση των φυλακών, για την κατάργηση των φυλακών τύπου Γ΄, για το σύμφωνο συμβίωσης, για την ιθαγένεια, για την αυστηροποίηση και διεύρυνση του αντιρατσιστικού νόμου.

Συμπληρώνουν και ενισχύουν την πολιτική που η Κυβέρνηση της Αριστεράς εδώ και δύο χρόνια εδραιώνει. Μια πολιτική που σέβεται τα ανθρώπινα δικαιώματα ανθρώπων οι οποίοι ζουν στη χώρα μας χωρίς διακρίσεις, μια πολιτική που έχει ως βασικούς άξονες την προστασία της ισότητας και της ισονομίας, την προστασία του κράτους-δικαίου, των ατομικών και πολιτικών δικαιωμάτων, αλλά και τον εκσυγχρονισμό και εκδημοκρατισμό του δικαιικού συστήματος της χώρας.

Θα ήθελα, λοιπόν, με την ευκαιρία αυτής της παρέμβασής μου να εστιάσω στο πρώτο και στο τελευταίο κεφάλαιο του παρόντος σχεδίου νόμου: Το πρώτο κεφάλαιο αφορά στην εφαρμογή της αρχής της ίσης μεταχείρισης στην απασχόληση και στην εργασία. Πρόκειται για ενσωμάτωση οδηγιών με ένα διευρυμένο πλαίσιο, το οποίο έχουμε εισαγάγει.

Καλύπτει ανθρώπους ανεξαρτήτως φυλής, χρώματος, θρησκείας ή άλλων πεποιθήσεων, εθνικής καταγωγής, σεξουαλικού προσανατολισμού κλπ.. Επίσης, πραγματοποιείται η προσθήκη και νέων κριτηρίων δυσμενούς διάκρισης, δηλαδή δεν επιτρέπεται να γίνουν διακρίσεις και για μια σειρά άλλων κριτηρίων, τα οποία είναι η χρόνια ασθένεια, στην οποία εντάσσεται και η οροθετικότητα, η οικογενειακή και κοινωνική κατάσταση για αποφυλακισμένους, άτομα εξαρτημένα από ουσίες κλπ., η διάκριση λόγω «νομιζόμενων χαρακτηριστικών», καθώς και η διάκριση λόγω στενής σχέσης με άτομο που πληροί κάποιοι από τα παραπάνω χαρακτηριστικά.

Οι διατάξεις αυτές προσβλέπουν στην προώθηση της αρχής της ισότητας, σε έναν από τους πιο βασικούς και κρίσιμους τομείς της ελληνικής κοινωνίας, αυτόν της εργασίας. Με αυτόν τον τρόπο στοχεύουμε στην κοινωνική συνοχή και στην εμπέδωση μιας κοινής εργασιακής αντίληψης πέρα από διακρίσεις.

Σίγουρα δεν χάνουμε και τη μεγάλη εικόνα που λέει ότι η μάχη για τα εργασιακά μέσα από τη διαπραγμάτευση πρέπει να ολοκληρωθεί με τις κόκκινες γραμμές, που είναι οι συλλογικές διαπραγματεύσεις αλλά και η διατήρηση του ανώτατου ορίου των ομαδικών απολύσεων.

Επίσης, ξέρουμε ότι θα πρέπει να έχουμε και ένα αποτελεσματικό Σώμα Επιθεώρησης Εργασίας, το οποίο να ελέγχει όλες αυτές τις προϋποθέσεις και τις εργασιακές σχέσεις μέσα στο πλαίσιο του νόμου.

Με το τέταρτο και τελευταίο κεφάλαιο του σχεδίου νόμου συστήνεται πλέον ο Εθνικός Μηχανισμός Διερεύνησης Περιστατικών Αυθαιρεσίας στα Σώματα Ασφαλείας. Η Ελλάδα έχει καταδικαστεί αρκετές φορές για τέτοιου είδους παραβιάσεις ενώπιον του Ευρωπαϊκού Δικαστηρίου για τα δικαιώματα του ανθρώπου.

Οι συγκεκριμένες παραβιάσεις αφορούν βασανιστήρια και άλλες προσβολές της ανθρώπινης αξιοπρέπειας, δεύτερον παράνομες εκ προθέσεως προσβολές κατά της ζωής ή της σωματικής ακεραιότητας ή της υγείας ή της προσωπικής και γενετήσιας ελευθερίας και τρίτον παράνομη χρήση πυροβόλου όπλου και παράνομη συμπεριφορά με ρατσιστικά κίνητρα.

Σε αυτό το πλαίσιο, ο Επίτροπος Ανθρωπίνων Δικαιωμάτων του Συμβουλίου της Ευρώπης, ο κ. Μούιζνιεκς, πολλάκις είχε κάνει συστάσεις στη χώρα μας για να ενεργοποιήσει τον συγκεκριμένο εθνικό μηχανισμό.

Συγκεκριμένα, σε εμάς τους Βουλευτές της Κοινοβουλευτικής Συνέλευσης του Συμβουλίου της Ευρώπης είχε τονίσει τη σημασία της θέσπισης και της λειτουργίας του συγκεκριμένου μηχανισμού και τη δημιουργία ενός αποτελεσματικού οργάνου που να εξετάζει τέτοια ζητήματα.

Νομίζω ότι με την εξέλιξη αυτή εκπληρώνουμε μια βασική προϋπόθεση και υποχρέωση και ευθυγραμμιζόμαστε με τις αρχές του Συμβουλίου της Ευρώπης και του Επιτρόπου.

Σε συνέχεια της ανάλυσής μου για το τέταρτο κεφάλαιο του σχεδίου νόμου, θέλω να πω τα εξής: Η ανεπάρκεια στον έλεγχο πράξεων των Σωμάτων Ασφαλείας οφείλεται κατά κύριο λόγο στο γεγονός ότι, όπως ανέφεραν και προηγούμενοι συνάδελφοι, ο έλεγχος αυτός γινόταν από όργανα τα οποία εντάσσονταν στον ίδιο διοικητικό φορέα με τους εξεταζόμενους.

Ο Εθνικός Μηχανισμός πλέον δεν θα λειτουργεί υπό τον έλεγχο ή την εποπτεία κάποιου Υπουργείου. Για λόγους διαφάνειας, λειτουργικής ανεξαρτησίας και αποτελεσματικότητας θα λειτουργεί στο πλαίσιο του Συνηγόρου του Πολίτη που είναι μια ανεξάρτητη αρχή και έχει ασχοληθεί επί χρόνια με αντίστοιχα θέματα, έχει δηλαδή και τεχνογνωσία.

Θα διερευνά καταγγελίες για πράξεις του ένστολου προσωπικού της ΕΛΑΣ, του Λιμενικού, της Ελληνικής Ακτοφυλακής, του Πυροσβεστικού Σώματος και υπαλλήλων καταστημάτων κράτησης. Σ’ αυτό το σημείο θα πρέπει να σημειώσουμε ότι δεν αναφερόμαστε συλλήβδην προφανώς στους ανθρώπους που υπηρετούν στα Σώματα Ασφαλείας. Μιλάμε για συγκεκριμένες περιπτώσεις, οι οποίες όμως, όταν συμβαίνουν, δυσφημίζουν και το Σώμα και τη χώρα στο εξωτερικό. Επομένως, θα πρέπει να αντιμετωπιστούν.

Κυρίες και κύριοι συνάδελφοι, όπως προανέφερα, με αυτό το νομοθέτημα επιτυγχάνουμε ακόμη ένα σημαντικό βήμα στην υλοποίηση του εκδημοκρατισμού της ελληνικής κοινωνίας, αλλά και των δημόσιων αρχών. Δεν αρκούμαστε όμως στις μέχρι τώρα νομοθετικές πρωτοβουλίες και πρέπει να παλέψουμε για περισσότερα. Δυστυχώς, αν και βρισκόμαστε στο 2016, πολλοί συμπολίτες μας δεν είναι ακόμα ικανοί να απολαύσουν συγκεκριμένα ατομικά και κοινωνικά δικαιώματα.

Σ’ αυτή την κατεύθυνση υπάρχει η εξουσιοδοτική διάταξη του άρθρου 24, όπου τα συναρμόδια Υπουργεία θα μπορέσουν, κατόπιν της εφαρμογής του νόμου, να επεκτείνουν τους τομείς προστασίας αυτού του νομοσχεδίου για την εργασία και την απασχόληση, ενώ το επόμενο διάστημα ετοιμάζεται και νομοσχέδιο που θα ρυθμίζει γενικότερα τη νομική αναγνώριση ταυτότητας φύλλου, ένα νομοσχέδιο το οποίο όσοι δραστηριοποιούμαστε στον τομέα των δικαιωμάτων περιμένουμε με μεγάλο ενδιαφέρον.

Κλείνοντας, κύριε Πρόεδρε, κυρίες και κύριοι συνάδελφοι, όλες αυτές οι διατάξεις που έχουν έρθει, που έρχονται και θα έρθουν διαμορφώνουν βήμα-βήμα το αποτύπωμα της Αριστεράς στην ελληνική πολιτική ιστορία, το αποτύπωμα της δικής μας πολιτικής στα μικρά και μεγάλα θέματα των δικαιωμάτων, μιας πολιτικής που οραματίζεται, αλλά και σχεδιάζει μια κοινωνία δικαιότερη, που βλέπει όλους τους ανθρώπους ίσους, δεν βάζει ταμπέλες, δεν μισεί και δεν εκδικείται. Το να ακούγονται λόγοι μίσους μέσα σε αυτό το κτήριο, από όποιον και αν ακούγονται, είναι απαράδεκτο και πρέπει να τελειώσει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Τζαβάρας για δώδεκα λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, έχουν ζητήσει δύο Υπουργοί τον λόγο για δύο τροπολογίες.

**ΠΡΟΕΔΡΕΥΩΝ (Σπυρίδων Λυκούδης):** Να τελειώσει ο κ. Τζαβάρας πρώτα;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, μόλις τελειώσει ο κ. Τζαβάρας.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Αναμφισβήτητα, η ενσωμάτωση στο εθνικό δίκαιο κανόνων οι οποίοι δημιουργούν τις προϋποθέσεις που απαιτούνται προκειμένου να υπάρξει μια πλήρης εφαρμογή και προώθηση της αρχής της ίσης μεταχείρισης και κυρίως για την καταπολέμηση των διακρίσεων που έχουν σχέση με εθνοτικές, εθνικές, θρησκευτικής ή άλλου είδους διακρίσεις είναι πολύ μεγάλη στιγμή για το Κοινοβούλιο.

Πλην όμως είναι πολύ ενδιαφέρον να διαπιστώνουμε ότι κυρίως η πλευρά της συμπολίτευσης ανακαλύπτει τα αγαθά του ηθικού φιλελευθερισμού και γίνεται υπέρμαχος των ανθρωπίνων δικαιωμάτων. Προσέξτε όμως, δεν χρειάζονται υπερβολές. Όλα θα πρέπει να γίνονται με μέτρο και κυρίως με βάση τη λογική που προκύπτει μέσα από την ιδεολογία που πλέον είναι γνωστή ως πρόταγμα του Διαφωτισμού.

Αυτή ακριβώς η ιδεολογία των ανθρωπίνων δικαιωμάτων είναι που μας δίνει το δικαίωμα, ως πολιτεία δικαιοκρατούμενη, να μην επιτρέπουμε να γίνονται διακρίσεις σε κάθε άνθρωπο που ζει εντός των ορίων της ελληνικής επικράτειας, με βάση τα στοιχεία που αναφέρουν οι συγκεκριμένες αποφάσεις-οδηγίες.

Όμως, θεωρώ ότι υπάρχουν κάποια στοιχεία στο νομοσχέδιο τα οποία πρέπει να ξαναδούμε. Θα αναφερθώ κυρίως στην περίπτωση του τετάρτου κεφαλαίου, εκεί δηλαδή όπου προκειμένου να αντιμετωπίσουμε τις πράγματι υπαρκτές και επί σειρά ετών υπάρχουσες εναντίον μας αιτιάσεις του Επιτρόπου Ανθρωπίνων Δικαιωμάτων του Συμβουλίου της Ευρώπης, φτάνουμε στο σημείο να κάνουμε υπερβολικές ρυθμίσεις, ρυθμίσεις τέτοιες που αλλοιώνουν τη φυσιογνωμία θεσμικών οργάνων που προβλέπονται από το Σύνταγμα και αυτό βεβαίως θεωρώ ότι ισχύει στην περίπτωση του Συνηγόρου του Πολίτη.

Διότι, κύριε Υπουργέ, θεωρώ πολύ σημαντική την πρωτοβουλία του άρθρου 56. Πλην, όμως, εδώ, στον βαθμό και την έκταση που συμπλέκεται και ουσιαστικά προκαλεί και σύγχυση μεταξύ των θεσπισμένων πειθαρχικών δικαιοδοσιών στα σώματα της Πυροσβεστικής, της Αστυνομίας και του Λιμενικού από τη μια πλευρά, και, από την άλλη, στις αρμοδιότητες που έχει ως ανεξάρτητη αρχή ο Συνήγορος του Πολίτη, επιβάλλεται να κάνουμε κάποιες διακρίσεις.

Εγώ, λοιπόν, βλέπω ότι ενώ με τον ν.3094/2003 και με βάση, βέβαια, την ισχύουσα διάταξη που ως αρμοδιότητα απονέμει στον Συνήγορο του Πολίτη τη μεσολάβηση μεταξύ δημοσίων αρχών, νομικών προσώπων δημοσίου δικαίου ή οργανισμών τοπικής αυτοδιοίκησης από τη μια πλευρά, και των πολιτών από την άλλη, και αφορά την προστασία των δικαιωμάτων που υπάρχουν κατοχυρωμένα από το Σύνταγμα και παραβιάζονται με τις οποιεσδήποτε πράξεις ή παραλείψεις της διοίκησης, εκεί ακριβώς δεν χωρεί να υπάρχει σύγχυση με τη λειτουργία των πειθαρχικών οργάνων.

Διότι, τουλάχιστον με βάση το προεδρικό διάταγμα 120/2008 στο άρθρο 43 συγκεκριμένα, για να πάρουμε μια περίπτωση, δεν επιτρέπεται αναστολή της πειθαρχικής διαδικασίας ούτε όταν υπάρχει σε εξέλιξη ποινική δίκη. Άρα, πώς μπορούμε να δεχθούμε ότι μια πειθαρχική διαδικασία που έχει ξεκινήσει και αφορά την άσκηση πειθαρχικής δίωξης εναντίον ενός ένστολου κρατικού λειτουργού σταματά και αναστέλλεται επειδή έχει επιληφθεί η ανεξάρτητη αρχή του Συνηγόρου του Πολίτη; Θεωρώ, λοιπόν, ότι εδώ κάτι δεν πάει καλά.

Και μάλιστα, όταν στη συνέχεια αναφέρεται ότι στην περίπτωση που το πόρισμα που συντάσσει ο Συνήγορος του Πολίτη κατά το διατακτικό του περιέχει και διατάξεις οι οποίες αποκλίνουν από την απόφαση που θα εκδοθεί από το πειθαρχικό όργανο, τότε θα πρέπει να επιβάλλουμε μια ιδιαίτερη επιμέλεια στην πειθαρχική διαδικασία. Αυτά είναι πράγματα που δεν συμβιβάζονται.

Διότι ακριβώς με βάση τη μεσολαβητική λειτουργία που έχει ο Συνήγορος του Πολίτη, δεν συγχωρείται σε αυτόν καμμιά διατακτική ή κανονιστική αρμοδιότητα. Δεν μπορούν οι αποφάσεις του να έχουν διατακτικό. Διαπιστώσεις απλώς κάνει ο Συνήγορος του Πολίτη και με βάση αυτές τις διαπιστώσεις τις οποίες δημοσιεύει, προέρχεται και η συμβολή και η μεσολάβηση που κάνει στην καταπολέμηση της κακοδιοίκησης.

Άρα, εδώ υπάρχει ένα ζήτημα το οποίο πρέπει να το αντιμετωπίσουμε. Θα πρέπει να οριστούν ότι είναι παράλληλες αυτές οι διαδικασίες, ότι δεν τέμνονται πουθενά και βεβαίως ότι κανένας δεν εμποδίζει σε αυτή την περίπτωση την ανεξάρτητη αρχή του Συνηγόρου του Πολίτη να επιλαμβάνεται των θεμάτων που έχουν να κάνουν με καταγγελίες για περιστατικά καταχρήσεων στην άσκηση των καθηκόντων των μελών της Αστυνομίας, του Λιμενικού Σώματος ή του Πυροσβεστικού Σώματος.

Επίσης, θα πρέπει, κύριε Υπουργέ, να δούμε κι εκείνες τις περιπτώσεις που αναφέρονται στο συγκεκριμένο νομοσχέδιο στο άρθρο 8 παράγραφος 3 και 4, με βάση την έκθεση της επιστημονικής επιτροπής. Υπάρχουν κάποιες σημειώσεις, τις οποίες νομίζω ότι, για την ενότητα της ορολογίας που χρησιμοποιείται στο δίκαιο, θα πρέπει να τις υιοθετήσετε. Υπάρχει για πρώτη φορά η δυνατότητα σε νομικά πρόσωπα ή συνδικαλιστικές οργανώσεις να αντιπροσωπεύουν ενώπιον των δικαστηρίων τους θιγόμενους πολίτες από παραβιάσεις που έχουν σχέση με την ίση μεταχείριση.

Εκεί, λοιπόν, απαιτείται, όπως λέγεται στο συγκεκριμένο νομοσχέδιο, η έγγραφη συναίνεση προς τη συγκεκριμένη συνδικαλιστική οργάνωση. Όμως, συναίνεση ως δικαιοπραξία παροχής εξουσίας για αντιπροσώπευση στο δικό μας δίκαιο δεν υπάρχει. Ή θα το κάνετε, λοιπόν, εξουσιοδότηση ή πληρεξουσιότητα. Εξουσιοδότηση ή έγκριση δίνεται στο τέλος της διαδικασίας της αντιπροσώπευσης, όπως πολύ ορθά ορίζει το άρθρο 236 του Αστικού Κώδικα. Εκεί νομίζω ότι πρέπει να την κάνετε αυτή την αλλαγή.

Επίσης, υπάρχει κι ένα άλλο θέμα το οποίο μας έχει απασχολήσει και επί της εποχής που στο Υπουργείο ήταν ο κ. Παρασκευόπουλος και σε άλλες περιπτώσεις. Θα πρέπει, επομένως, μιας και κάνετε στο Υπουργείο σας έναν μηχανισμό παρακολούθησης της εφαρμογής των αποφάσεων του Δικαστηρίου των Ανθρωπίνων Δικαιωμάτων, να έχετε και στη συγκεκριμένη περίπτωση για την οποία μιλάμε τώρα –υπάρχει στο άρθρο 32- περίπτωση όπου θα πρέπει να επιφυλασσόμαστε για το ενδεχόμενο τού να υπάρχει η περίπτωση της παραβίασης της αρχής του «ne bis in idem» στην περίπτωση όπου προβλέπονται τα ίδια περιστατικά και επισύρουν και ποινική κύρωση και διοικητική κύρωση.

Εδώ, λοιπόν, υπάρχει αυτή η περίπτωση και γι’ αυτό ακριβώς και η Επιστημονική Επιτροπή σάς επισημαίνει την περίπτωση να υπάρξει αυτή η επιφύλαξη ως κάποια προσθήκη στη συγκεκριμένη διάταξη που να λέει ότι ναι μεν είναι παράλληλες και ανεξάρτητες οι πειθαρχικές και οι ποινικές κυρώσεις, αλλά με την επιφύλαξη της αρχής του «ne bis in idem».

Όμως, πέραν όλων αυτών, κύριε Υπουργέ, επειδή προΐσταστε και διευθύνετε πολιτικά ένα υπουργείο το οποίο το 2012 έφερε στη Βουλή -και ψήφισε η Βουλή- ένα πολύ σημαντικό νομοθέτημα, το νομοθέτημα της ρυθμιστικής διακυβέρνησης, αυτό δηλαδή που προβλέπει αρχές, διαδικασίες και μέσα καλής νομοθέτησης, σήμερα περισσότερο από κάθε άλλη φορά -και πιστεύω ότι επί της εποχής της πλειοψηφίας που υπάρχει σήμερα στη Βουλή υποστηριζόμενη από τον ΣΥΡΙΖΑ και τους ΑΝΕΛ υπάρχει ζήτημα να είμαστε προσεκτικοί- πρέπει να είμαστε προσεκτικοί με τη νομοθετική ποιότητα των τροπολογιών τουλάχιστον που καταλήγουν να γίνονται δεκτές από την Κυβέρνηση και τελικά φθάνουν στο σημείο να υπάρχει νομοθετική παραγωγή με περιεχόμενο το οποίο παραβιάζει στοιχειώδεις αρχές του δικαίου και, μάλιστα, του Συντάγματος.

Αναφέρομαι επιλεκτικά στην περίπτωση που κάνατε δεκτή, κύριε Υπουργέ -και λυπάμαι- εκείνη την τροπολογία όπου για μία ομάδα παραγωγών της Λιβαδειάς αίρει την κατάσχεση του τιμήματος που έχει κατατεθεί σε κάποιους τραπεζικούς λογαριασμούς. Ερωτώ το εξής: Είναι δυνατόν να ψηφίσει η Βουλή νόμο ως πράξη της νομοθετικής εξουσίας, με την οποία αίρεται μία άλλη πράξη κρατικής λειτουργίας, της δικαστικής, που έχει φθάσει στο σημείο να έχει αναγκαστικά εκτελεστεί;

Δηλαδή, αυτός που είχε τον εκτελεστό τίτλο και έκανε κατάσχεση σ’ αυτά τα κτήματα, είχε στα χέρια του την κρατική βούληση που είχε εκφραστεί από τη δικαστική εξουσία, η οποία του έδινε το δικαίωμα να κάνει την κατάσχεση και την έκανε. Με ποιο δικαίωμα, λοιπόν, σήμερα η Βουλή θα έρθει να πει ότι αίρονται αυτές οι κατασχέσεις χωρίς να παραβιάζει την αρχή της διακρίσεως των εξουσιών και των λειτουργιών;

Θεωρώ, λοιπόν, ότι αυτό, εσείς ειδικά που είστε και δικηγόρος, δεν μπορείτε να το κάνετε δεκτό.

Ειλικρινά, θα ήθελα να προτείνω κάτι, κύριε Πρόεδρε. Δεν ξέρω αν με ακούει ο Πρόεδρος της Βουλής. Μετά από όλα αυτά είναι υποχρεωτική η σύσταση κάποιου οργάνου της Βουλής για επεξεργασία των –βουλευτικών κυρίως- τροπολογιών οι οποίες όχι μόνο παραβιάζουν τον Κανονισμό της Βουλής στο άρθρο 87, αλλά κυρίως παραβιάζουν το άρθρο 74 του Συντάγματος που επιβάλλει να γίνεται η επεξεργασία των νομοσχεδίων σε δύο φάσεις και σε δύο στάδια. Το πρώτο στάδιο είναι η επεξεργασία στις Διαρκείς Κοινοβουλευτικές Επιτροπές και το δεύτερο είναι στην Ολομέλεια.

Με τις τροπολογίες, λοιπόν, της ύστατης στιγμής -που κατά κανόνα είναι και άσχετες και εξ αυτού του λόγου είναι και απαράδεκτες- δεν έχουμε εδώ τη δυνατότητα ως Κοινοβούλιο να επεξεργαζόμαστε στις Διαρκείς Κοινοβουλευτικές Επιτροπές αυτές τις ρυθμίσεις με την άνεσή μας, όπως επιβάλλει ο Κανονισμός της Βουλής. Άρα, εδώ υπάρχει μία πονηρία η οποία είναι ανεπίτρεπτη και την οποία θεωρώ ότι ο Πρόεδρος της Βουλής θα πρέπει, όσο γίνεται πιο γρήγορα, να αντιμετωπίσει.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η Υφυπουργός Οικονομικών κ. Αικατερίνη Παπανάτσιου, για την παρουσίαση της τροπολογίας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Η τροπολογία που κατατίθεται από το δικό μας Υπουργείο και από το Υπουργείο Υποδομών και Μεταφορών έχει να κάνει με τον ΟΑΣΘ. Όλοι γνωρίζουμε τα προβλήματα. Με το προτεινόμενο άρθρο γίνεται η απαραίτητη νομοθετική ρύθμιση για να αποδοθεί στον ΟΑΣΘ η διαφορά στον ΦΠΑ της αντισταθμιστικής καταβολής που έλαβε από 20-7-2015 έως σήμερα και θα λαμβάνει ως 31-12-2017, λόγω αύξησης του ΦΠΑ από 13% σε 23% από τις 20-7-2015 και σε 24% από 1-6-2016.

Σύμφωνα με τις ρυθμίσεις της κοινής υπουργικής απόφασης των Υπουργών Οικονομικών και Υποδομών, της 45787/5.8.2014, που κυρώθηκε με την παράγραφο 5 του άρθρου 30 του ν. 4313/2014, οι δόσεις της αντισταθμιστικής καταβολής των χρήσεων 2013, 2014, 2015, 2016 και 2017, είχαν υπολογισθεί με τον ισχύοντα ΦΠΑ 13%.

Με το προτεινόμενο άρθρο τακτοποιείται αυτή η εκκρεμότητα, καθώς θα επανυπολογισθούν οι δόσεις της αντισταθμιστικής καταβολής με τον συντελεστή ΦΠΑ 23% ή 24% ή οποιονδήποτε συντελεστή ΦΠΑ υπάρχει μέχρι το τέλος της σύμβασης.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Τον λόγο έχει η συνάδελφος κ. Καββαδία από τον ΣΥΡΙΖΑ για επτά λεπτά.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Κυρίες και κύριοι συνάδελφοι, έχουμε σήμερα στην Ολομέλεια ένα νομοσχέδιο που επιφέρει σημαντικότατες βελτιώσεις στα θέματα της ισότητας, στα ζητήματα της ίσης μεταχείρισης προσώπων, ασχέτως φυλετικής ή εθνοτικής τους καταγωγής, θρησκευτικών πεποιθήσεων, αναπηρίας ή χρόνιας ασθένειας, σεξουαλικού προσανατολισμού, ταυτότητας ή χαρακτηριστικών φύλου.

Ταυτοχρόνως, στο τέταρτο μέρος του νομοσχέδιου η Κυβέρνηση προχωρά στη σύσταση Εθνικού Μηχανισμού Διερεύνησης Περιστατικών Αυθαιρεσίας στα Σώματα Ασφαλείας, αναθέτοντας τη διερεύνηση τέτοιων περιστατικών σε μια ανεξάρτητη αρχή, στον Συνήγορο του Πολίτη.

Και στις δύο περιπτώσεις έχουμε εδώ τη ρύθμιση ώριμων κοινωνικών αιτημάτων, τα οποία επιτέλους έρχονται προς ψήφιση, προκειμένου να διευκολυνθούν όλοι οι πολίτες στην άσκηση των δικαιωμάτων τους σε διάφορους τομείς της δημόσιας ζωής. Με τα άρθρα αυτά ο ρατσισμός στη χώρα μας, καθώς και οι θύλακες αδιαφάνειας στη λειτουργία δημοσίων υπηρεσιών υφίστανται μια ακόμη ήττα.

Κυρίες και κύριοι συνάδελφοι, ο ΣΥΡΙΖΑ δεν έκρυψε ποτέ τις προθέσεις του για τον εκδημοκρατισμό της ελληνικής κοινωνίας. Είναι βεβαίως γεγονός πως πολλά βήματα δεν γίνονται με τους ρυθμούς που θα θέλαμε.

Είναι γεγονός, επίσης, πως ακόμη και το παρόν νομοθέτημα, για να επιφέρει τις τομές που απαιτούνται, πρέπει να συμπληρωθεί και με επόμενα βήματα. Για παράδειγμα, κατηγορίες συμπολιτών μας, όπως λόγου χάρη οι διεμφυλικοί, δεν μπορούν να υφίστανται διακριτική μεταχείριση.

Θα μου επιτρέψετε εδώ να πω ότι στο όνομα της ίσης μεταχείρισης δεν μπορεί να καθυστερεί άλλο η νομική αναγνώριση της ταυτότητας φύλου, με τα χαρακτηριστικά που επιτάσσει η απόφαση 2048/2015 του Συμβουλίου της Ευρώπης, των συστάσεων του Συνηγόρου του Πολίτη και της Εθνικής Επιτροπής Δικαιωμάτων του Ανθρώπου, με βάση τον αυτοπροσδιορισμό του προσώπου.

Κυρίες και κύριοι, ήταν ευρωπαϊκή υποχρέωση της Ελλάδας να θεσπίσει ανεξάρτητο φορέα ισότητας. Παράλληλα, είναι γεγονός πως η χώρα μας έχει καταδικαστεί από το Ευρωπαϊκό Δικαστήριο για τα δικαιώματα του ανθρώπου, σε αρκετές περιπτώσεις, για την πλημμελή διερεύνηση περιστατικών αυθαιρεσίας από τα Σώματα Ασφαλείας.

Όμως, ακόμα και αν δεν υπήρχαν αυτές οι έξωθεν πιέσεις, ήταν και είναι υποχρέωσή μας να λαμβάνουμε όσο το δυνατόν περισσότερα μέτρα για την αντιμετώπιση των διακρίσεων που συμβαίνουν στους εργασιακούς χώρους και στους χώρους απασχόλησης, στην κοινωνική ασφάλιση, στην υγειονομική περίθαλψη, γενικότερα σε κάθε τομέα διάθεσης και παροχής αγαθών και υπηρεσιών, στους χώρους της απονομής δικαιοσύνης, στην εκπαίδευση, παντού. Και εδώ δεν μπορεί να υπάρχουν αποκλεισμοί. Baby sitters και δάσκαλοι μπορούν να γίνουν όλες και όλοι, ανεξαρτήτως προσωπικών επιλογών. Οποιαδήποτε άλλη άποψη ακούγεται δεν είναι μόνο ακραία αλλά και επικίνδυνη.

Κυρίες και κύριοι, η απόφαση να οριστεί ως ενιαίος φορέας παρακολούθησης και προώθησης της αρχής της ίσης μεταχείρισης ο Συνήγορος του Πολίτη, μια συνταγματικά κατοχυρωμένη ανεξάρτητη αρχή που έχει δώσει υπαρκτά και σημαντικά δείγματα γραφής, ο παράλληλος ορισμός και πάλι του Συνηγόρου του Πολίτη ως υπεύθυνου για τη διερεύνηση περιστατικών πιθανής αστυνομικής αυθαιρεσίας με δυνατότητα μάλιστα και αυτόκλητης διεξαγωγής έρευνας -χωρίς δηλαδή να υπάρξει επίσημη καταγγελία-, δείχνουν την πρόθεση του ΣΥΡΙΖΑ να υπάρξει ένα διαφανές, αποτελεσματικό και ανεξάρτητο της εκάστοτε κυβέρνησης σύστημα προστασίας των ανθρωπίνων κοινωνικών και πολιτικών δικαιωμάτων του κάθε πολίτη.

Επιπλέον, η στελέχωση των υπηρεσιών του Συνηγόρου με είκοσι ακόμα άτομα αποδεικνύει την κυβερνητική πρόθεση να μπορέσει πράγματι ο Συνήγορος να ανταποκριθεί στα νέα αυξημένα του καθήκοντα, έτσι ώστε ο ρόλος του να μην μείνει μόνο στα χαρτιά. Και αν οι ανάγκες το απαιτήσουν, πιθανότατα ο αριθμός αυτός να μπορεί να μεγαλώσει και στο μέλλον.

Για την Αριστερά, κυρίες και κύριοι συνάδελφοι, αλλά και για κάθε δημοκρατικό πολίτη η ισότητα των δικαιωμάτων για όλους, η προστασία του καθενός και της καθεμιάς από τυχόν αυθαιρεσίες, είτε εκ μέρους του κράτους είτε εκ μέρους του εργοδότη είτε εκ μέρους του οποιουδήποτε, αποτελούν θεμελιώδεις αξίες και αποκτούν πολλαπλή σημασία σε εποχές που διεθνώς ο ρατσιστικός λόγος, τα μισαλλόδοξα φαινόμενα και οι κάθε λογής παραβιάσεις σχετικών αρχών αυξάνονται.

Δεν αρκεί για όλα όσα συμβαίνουν γύρω μας να θυμώνουμε, να στενοχωριόμαστε ή απλώς να διαμαρτυρόμαστε, μένοντας όμως άπραγοι. Αντιθέτως, πρέπει να δρούμε και να διεκδικούμε.

Ο νόμος που το Υπουργείο Δικαιοσύνης, Διαφάνειας και Ανθρωπίνων Δικαιωμάτων έφερε και θα ψηφιστεί από αυτήν εδώ τη Βουλή και με την ψήφο Βουλευτών της Αντιπολίτευσης, επιτρέπει αυτό ακριβώς, τη μεγαλύτερη δηλαδή δυνατότητα δράσης και αντίδρασης απέναντι σε όποιον επιχειρεί να φαλκιδεύσει δικαιώματα και ελευθερίες, είτε αυτός είναι κρατικός λειτουργός είτε πλέον ιδιώτης, αφού πλέον διευρύνουμε και στον ιδιωτικό τομέα την απαγόρευση των κάθε είδους διακρίσεων.

Με άλλα λόγια, διευρύνουμε το οπλοστάσιο όλων όσων νιώθουν την ανάγκη να υπερασπίσουν ή να υπερασπιστούν τα δικαιώματά τους και ταυτόχρονα μπολιάζουμε ευρύτερα την κοινωνία με τα αναγκαία εκείνα αντισώματα απέναντι στις ρατσιστικές ιδέες και συμπεριφορές.

Ο φόβος και το μίσος από ορισμένους απέναντι στο διαφορετικό, οι διακρίσεις εν γένει, η άρνηση των δικαιωμάτων συνανθρώπων, η λεκτική, ψυχολογική, οικονομική, σωματική βία απέναντι σε οποιονδήποτε και οποιαδήποτε δεν είναι δυνατόν να γίνουν αποδεκτά από μια κοινωνία που επιθυμεί να δηλώνει δημοκρατική.

Η πολιτεία με τους νόμους της πρέπει να διασφαλίζει τα δικαιώματα όλων, κάτι που και το Σύνταγμα δηλώνει μόλις στο άρθρο 2, διατυπώνοντας ρητά ότι ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας.

Υπερασπιζόμενοι εμείς τη μη διάκριση ενάντια σε οποιονδήποτε και αρνούμενοι την αυθαιρεσία οποιουδήποτε κρατικού υπαλλήλου, στην ουσία υπερασπιζόμαστε την ψυχή της δημοκρατίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Το λόγο έχει ο συνάδελφος από τη Χρυσή Αυγή κ. Χρήστος Χατζησάββας.

**ΧΡΗΣΤΟΣ ΧΑΤΖΗΣΑΒΒΑΣ:** Το νέο πλαίσιο του αντιρατσιστικού νόμου με το οποίο θα ασχοληθώ τουλάχιστον εγώ και το οποίο αποτελεί το πρώτο μέρος του νόμου, έρχεται να συμπληρώσει έναν προηγούμενο νόμο, τον οποίο κάνατε ενάντια στη Χρυσή Αυγή, ενάντια στην πολιτική δράση και τον πολιτικό λόγο της, με αποτέλεσμα ο Αρχηγός και πολλοί από τους Βουλευτές της να διώκονται για τέτοιους λόγους ακόμα και μέσα στη Βουλή και πολλοί από αυτούς να έχουν καθίσει και δεκαοκτώ μήνες μέσα στη φυλακή.

Αυτός ο πρώτος νόμος βέβαια είχε γίνει από τους διώκτες μας -πρώην εθνικιστές πολλοί-, από αυτούς που αστικοποιήθηκαν και οι οποίοι βγάζουν το μεγαλύτερο μένος εναντίον μας, λόγω αυτού του πολιτικού-ιδεολογικού γενιτσαρισμού. Και βγάζουν αυτό το μένος, γιατί είδαν πολύ καλά ότι θα κάνουμε πράξη αυτά που αυτοί ούτε τόλμησαν να φανταστούν.

Τον δεύτερο νόμο που φέρατε τον κάνατε ενάντια στην ελεύθερη σκέψη και έκφραση, όχι μόνο των χρυσαυγιτών, αλλά και όλων των Ελλήνων με βαριές ποινές αν πεις κάτι για αλλοδαπό. Αντίθετα, δεν υπάρχει καμμία ποινή αν βρίζεις κάποιον που είναι χρυσαυγίτης.

Κατηγορήσατε για ρατσισμό γονείς που δεν δέχονταν παιδιά λαθρομεταναστών στα σχολεία. Τελικά ούτε οι λαθρομετανάστες στέλνουν τα παιδιά τους στα σχολεία. Και τώρα βρήκατε άλλο τρόπο για να το λειτουργήσετε, όπως το να νοικιάζουν σπίτια για να μπορούν να πηγαίνουν τα παιδιά τους στα οικεία σχολεία.

Γεμίσατε τα σχολεία με εγκυκλίους συλλόγων και σωματείων οι οποίοι είναι ανύπαρκτοι κι οι οποίοι κατηγορούν με αισχρά σχόλια τους χρυσαυγίτες. Τα παιδιά μας, που είναι σε αυτά τα σχολεία και ακούνε για τους γονείς τους, δεν δέχονται ρατσισμό, δεν είναι bullying εναντίον τους;

Όταν πάμε να κάνουμε εγκαίνια πολιτικών γραφείων της Χρυσής Αυγής και γίνονται αντισυγκεντρώσεις, για να κάψουν και να κρεμάσουν, και συμμετέχουν Βουλευτές σας σε αυτές τις αντισυγκεντρώσεις, είναι δημοκρατικό;

Εδώ, ο Βουλευτής Καραγιαννίδης είπε ότι θα αντιμετωπίσουν τον εθνικισμό -γιατί νικάει παντού- μέσα στην εργασία. Κύριε Υπουργέ, νομίζω ότι αυτό είναι η επιτομή της παραβίασης του νόμου που ψηφίζουμε σήμερα. Εσείς τον ψηφίζετε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Άρα είναι καλός ο νόμος, αυτό μου λέτε.

**ΧΡΗΣΤΟΣ ΧΑΤΖΗΣΑΒΒΑΣ:** Όχι, εσείς τον ψηφίζετε. Εσείς ψηφίζετε τον νόμο αυτόν και ταυτόχρονα, καλείτε κάποιους να πράξουν κάτι ενάντια σε αυτόν τον νόμο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ δεν καλώ κανέναν.

**ΧΡΗΣΤΟΣ ΧΑΤΖΗΣΑΒΒΑΣ:** Καλά, εντάξει, άμα είναι να το πάμε και παραπέρα, κάλεσε επίσης να αποδείξουν ότι δεν είναι ομοφοβικοί οι Βουλευτές οι οποίοι το πρωί γυρνάνε με κοστούμια και το βράδυ ντύνονται γυναίκες ή κάτι τέτοιο, αν κατάλαβα καλά.

Οπότε, με λίγα λόγια, θα πρέπει τώρα όσοι Βουλευτές τούς αφορά –ειδικά από τα κόμματα που δεν είναι ρατσιστές και φασίστες- να βγούνε περήφανα και να πούνε ότι είναι gay ή όχι. Εγώ, όμως, θα πω ότι μπορεί και να μην είναι κανένας και να μην το πει κανένας. Αυτό σημαίνει ότι ακόμη και ψηφοφόροι του ΣΥΡΙΖΑ δεν ψηφίζουν άνδρες ή γυναίκες του ΣΥΡΙΖΑ για Βουλευτές άμα δεν είναι straight.

Το τρίτο πλαίσιο τώρα του νόμου που έρχεται σήμερα είναι η επιβολή των δύο εκατομμυρίων παρανόμων αλλοδαπών στην εργασία. Στρατό φτηνών εργατικών χεριών προσπαθείτε να φτιάξετε. Δεν είναι καινούργιο αυτό. Το προέβλεψαν οι σχεδιαστές της Ευρωπαϊκής Ένωσης των τραπεζών και των τοκογλύφων. Ο Gutenberg, παραδείγματος χάριν, είχε πει πριν από ενενήντα χρόνια ότι σε εκατό με εκατόν πενήντα χρόνια θα έχει γεράσει ο πληθυσμός της Ευρώπης και δεν θα μπορεί να εξυπηρετήσει τις πολυεθνικές, θα πρέπει να αντικατασταθεί με Ασιάτες και Αφρικανούς, οι οποίοι θα έχουν χαμηλότερο βιοτικό επίπεδο, θα παίρνουν χαμηλότερους μισθούς και θα ανέχονται όλα αυτά τα οποία περνάτε τώρα εσείς ως μέτρα. Αυτό κάνετε και με τους πολέμους στη Μέση Ανατολή, με την απίστευτη ροή μεταναστών οι οποίοι διασχίζουν την μισή υδρόγειο για να έρθουν στην Ευρώπη.

Και ένας κομμουνιστής βέβαια, όχι εθνικιστής, παλαιότερα είχε πει –σωστά- ότι όταν εισέρχονται μεγάλοι αριθμοί εργατών αλλοδαπών χαμηλότερου βιοτικού επιπέδου σε μία χώρα είναι αναπόφευκτο διά της ωσμώσεως να συμπαρασύρουν το βιοτικό επίπεδο της χώρας που τους φιλοξενεί, στο δικό τους επίπεδο αμοιβών και συνθηκών εργασίας.

Παραδείγματος χάριν, το είδαμε αυτό όταν είχανε πρωτοέλθει οι Αλβανοί. Έπεσαν τα μεροκάματα, υπήρχε ανασφάλιστη εργασία, δεν μπορούσε να τους συναγωνιστεί ο Έλληνας εργάτης και φτάσαμε σήμερα να αμείβονται με 10 ευρώ μεροκάματο, όσοι μπορούν να δουλέψουν, και ανασφάλιστοι. Ξέρουμε ότι θα στηθούν και γραφεία ΜΚΟ που για να παγιδέψουν κάποιους εργοδότες θα στέλνουν μόνο λαθρομετανάστες, για να δουν άμα τους προσλάβουν ή όχι. Θα είχε μεγάλη πλάκα κάποιοι από εμάς να στέλνουμε και Έλληνες σε μαγαζιά που θα ανοίξουν Πακιστανοί, να δούμε εάν θα προσλαμβάνουν χριστιανούς ή Έλληνες.

Όλα αυτά βέβαια τα στηρίζετε σε προφάσεις δήθεν για δικαιώματα ευπαθών ομάδων, όμως απλά το εκμεταλλεύεστε. Μόνος σας στόχος είναι η καταστολή της αντίστασης των Ελλήνων στην κατοχή των μνημονίων. Δεν υπάρχει δημοκρατία, το ξέρουμε πλέον. Κλείσατε στην φυλακή τον Αρχηγό μας και Βουλευτές της τρίτης πολιτικής δύναμης, επιβάλατε στους Έλληνες να ζουν σε άθλιες συνθήκες, να μην έχουν τα απαραίτητα για τα παιδιά τους, να μην έχουν εργασία, να μην έχουν σύστημα παιδείας, να μην έχουν σύστημα υγείας.

Δυστυχώς, όμως, για εσάς αυτό το σύστημα επιβολής που υπηρετείτε, καταρρέει. Δεν κάνουν πλέον απόλυτο κουμάντο αυτοί που σας δίνουν εντολές. Αργήσατε να μπείτε σε αυτό το παιχνίδι. Οι ψεύτικες διακρατικές συνθήκες, που είχαν φτιαχτεί για καλύτερες συνθήκες εργασίας και όλα αυτά, διαλύονται. Τα έθνη σε όλον τον πλανήτη σηκώνουν κεφάλι, επιστρέφουν στη μόνη λύση για επιβίωση, που είναι ο εθνικισμός.

Την αντίδραση του κόσμου, όταν έρχεται η ώρα, δεν μπορείτε να τη σταματήσετε. Γι’ αυτόν τον λόγο, εσείς και οι δημοσκόποι θα στηρίζετε με όλες σας τις δυνάμεις τα «ναι» στα δημοψηφίσματα, αλλά ο λαός θα ψηφίζει μαζικά «όχι». Θα στηρίζετε με όλες σας τις δυνάμεις την παραμονή της Βρετανίας στην Ευρωπαϊκή Ένωση, αλλά ο λαός θα ψηφίζει Brexit. Θα θέλετε να βγει πρόεδρος στην Αυστρία κάποιος απίθανος οικολόγος, έστω και με νοθεία, αλλά θα βγει ο εθνικιστής Χόφερ. Θα θέλετε να πάει το ποσοστό των Ελλήνων εθνικιστών της Χρυσής Αυγής στο 2%, αλλά ο λαός θα την ψηφίζει και θα τη δυναμώνει. Δεν θα καταστείλετε την αντίδραση των Ελλήνων, γιατί οι Έλληνες δεν φοβήθηκαν το 1821 απειλές για μαχαίρι στα παιδιά τους και φωτιές στα σπίτια τους. Δεν φοβήθηκαν στο αλβανικό μέτωπο, απέναντι σε χιλιάδες πάνοπλους στρατιώτες, αεροπλάνα και σφοδρό ψύχος. Δεν φοβήθηκαν στην Κύπρο τους Βρετανούς που απαγχόνιζαν και πυροβολούσαν μικρά παιδιά. Δεν φοβήθηκαν τις τούρκικες ναπάλμ. Νομίζετε ότι τώρα θα φοβηθούν μερικά χαρτιά, κάποιες ευρωπαϊκές οδηγίες και ποινές;

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει η συνάδελφος από τον ΣΥΡΙΖΑ κ. Μαρία Θελερίτη.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, το παρόν σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων ενσωματώνει στο εθνικό δίκαιο τέσσερις οδηγίες της Ευρωπαϊκής Ένωσης, συγκεκριμένα άρθρα του Κανονισμού 596/2014 για την κατάχρηση της αγοράς, προβλέπει παράλληλα τη σύσταση του Εθνικού Μηχανισμού Διερεύνησης Περιστατικών Αυθαιρεσίας στα Σώματα Ασφαλείας, επιχειρώντας να εξαλείψει αλλά και να αντιμετωπίσει με έναν πιο αποτελεσματικό τρόπο τις διακρίσεις με βάση το φύλο, την καταγωγή, τη θρησκεία, τις πεποιθήσεις, την ασθένεια, την αναπηρία, την ηλικία, την οικογενειακή κατάσταση, τον σεξουαλικό προσανατολισμό.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τρεις είναι οι λόγοι που γίνεται αυτό σε αυτό το νομοσχέδιο: Πρώτον, να εκσυγχρονιστεί το υφιστάμενο κανονιστικό πλαίσιο, δεύτερον, να διασφαλιστεί η πληρέστερη εναρμόνιση με τη νομοθεσία της Ευρωπαϊκής Ένωσης και τρίτον, να εφαρμοστεί πιο αποτελεσματικά στην πράξη η αρχή της ίσης μεταχείρισης.

Ουσιαστικά, στόχος αυτού του νομοσχεδίου είναι να δημιουργήσει ένα ενιαίο, σαφές και άρτιο πλαίσιο για το πώς θα εφαρμόζεται η ίση μεταχείριση με βάση τη νομολογία του δικαστηρίου, τις αποφάσεις που ανέφερα πριν και τις οδηγίες της Ευρωπαϊκής Ένωσης και τις εκθέσεις –θα λέγαμε- των εθνικών φορέων, που έχουμε στα χέρια μας.

Ποιο είναι το νέο στοιχείο που φέρνει αυτό το νομοσχέδιο; Είναι η αρμοδιότητα παρακολούθησης και προώθησης της αρχής της ίσης μεταχείρισης η οποία ανατίθεται στον Συνήγορο του Πολίτη, ο οποίος καθίσταται σαν ένας αρμόδιος φορέας για τον δημόσιο και ευρύτερο δημόσιο τομέα, αλλά και για τον ιδιωτικό τομέα και αυτό συνιστά μία εξαιρετικά σημαντική νομοθετική παρέμβαση, με δεδομένο ότι ο Συνήγορος του Πολίτη είναι μια ανεξάρτητη αρχή, είναι η Αρχή που είναι κατ’ εξοχήν αρμόδια για τα θέματα προστασίας ανθρωπίνων δικαιωμάτων και διαθέτει συνταγματικά και νομοθετικά κατοχυρωμένη ανεξαρτησία και αυτονομία απέναντι στην εκτελεστική εξουσία, ευρεία νομιμοποίηση θα λέγαμε, σε ένα εκτενές πεδίο αρμοδιοτήτων, για την αποτελεσματική ισχύ και την διεξαγωγή ερευνών, καθώς και πόρους για να εκτελέσει αυτά τα καθήκοντα.

Επίσης, με αυτό το νομοσχέδιο καταργείται η Επιτροπή της Ίσης Μεταχείρισης του Υπουργείου Δικαιοσύνης, που επαναπροσδιορίζεται η συνεργασία του Συνηγόρου του Πολίτη με το Σώμα Επιθεώρησης Εργασίας για θέματα εργασιακά.

Τέλος, μπαίνουν οι όροι για έναν ανοιχτό κοινωνικό διάλογο και επανασύνδεση με την Κοινωνία των Πολιτών, με δεδομένο ότι έχουμε έναν εκσυγχρονισμό και μία ενίσχυση της αποτελεσματικότητας του κανονιστικού πλαισίου για τον κοινωνικό διάλογο.

Προβλέπεται επίσης η διεύρυνση των λόγων ίσης μεταχείρισης εξ αντιδιαστολής ταυτοποίησης κοινωνικών προκαταλήψεων, και των αρνητικών, θα λέγαμε, στερεοτύπων, που είναι οι αιτίες που τροφοδοτούν αυτήν την άνιση μεταχείριση και τη μισαλλοδοξία, τα οποία συμβάλλουν στον κοινωνικό στιγματισμό των διακρίσεων στη χώρα μας.

Ουσιαστικά, θα λέγαμε ότι είναι ένα πολυνομοσχέδιο με το οποίο η Κυβέρνηση επιχειρεί να ισχυροποιήσει το νομοθετικό της πλαίσιο στον χώρο των διακρίσεων, ιδιαίτερα στον χώρο της εργασίας, στην παραγωγή αγαθών και υπηρεσιών, στην εκπαίδευση, στις φορολογικές διευκολύνσεις, στην κοινωνική προστασία, ακόμα και στην πρόσβαση σε στέγαση.

Μέσω, λοιπόν, αυτού του νομοσχεδίου οι διακρίσεις, στη βάση των προαναφερόμενων χαρακτηριστικών και στοιχείων της ταυτότητας των πολιτών, τιμωρούνται με ποινικές και χρηματικές κυρώσεις. Επίσης, για την αντιμετώπιση κάθε είδους διακρίσεων, ακόμα και για περιστατικά αυθαιρεσίας κρατικών υπαλλήλων, κομβικό ρόλο διαδραματίζει ο Συνήγορος του Πολίτη ο οποίος αναλαμβάνει όλη τη διεύρυνση και καταπολέμηση τέτοιων φαινομένων.

Τα μέτρα ανοίγουν, λοιπόν, τον δρόμο για μεγαλύτερη προστασία σε τομείς ευαίσθητους, όπως είναι η πρόσβαση και οι συνθήκες στην εργασία, σε αγαθά και υπηρεσίες στην εκπαίδευση και υψώνουν ασπίδα προστασίας για χιλιάδες άτομα που σήμερα αντιμετωπίζουν προβλήματα λόγω φυλής, θρησκευτικών ή άλλων πεποιθήσεων, σεξουαλικού προσανατολισμού κλπ..

Επίσης το σχέδιο νόμου διευρύνει το πεδίο προστασίας, προσθέτοντας σε αυτό το ελλειμματικό μέχρι σήμερα νομοθετικό μας πλαίσιο και κάποιες άλλες κατηγορίες για απαγόρευση των διακρίσεων, όπως είναι η εθνική καταγωγή, η χρόνια ασθένεια, η οικογενειακή και κοινωνική κατάσταση, ο σεξουαλικός προσανατολισμός, η ταυτότητα και τα χαρακτηριστικά φύλου.

Στην πράξη μπορεί να προστατευτούν καλύτερα και να αποκρούσουν τυχόν δυσμενή μεταχείριση σε βάρος τους πρόσωπα και πολίτες που βρίσκονται σήμερα στο περιθώριο. Και αυτοί είναι αντιρρησίες συνείδησης, οροθετικοί και οροθετικές, πάσχουσες και πάσχοντες από άλλες ασθένειες, πρώην τοξικομανείς κ.ο.κ. Επίσης, προστατεύει και τους οικείους τους, που, λόγω της σχέσης μαζί τους, μπορεί να υφίστανται κι αυτοί διακριτική μεταχείριση.

Στον εργασιακό τομέα οι προστατευτικές ρυθμίσεις για απαγόρευση των διακρίσεων αφορούν τους όρους πρόσβασης στην εργασία, την επαγγελματική εκπαίδευση, τις αποδοχές, τις απολύσεις, θέματα υγείας και ασφάλειας, θέματα επανένταξης και εκ νέου απασχόλησης μετά από μεγάλες περιόδους ανεργίας και τη συνδικαλιστική συμμετοχή των εργαζομένων.

Παράλληλα, εφαρμόζονται σε θέματα κοινωνικής προστασίας και φορολογικής διευκόλυνσης, για παράδειγμα λαμβάνεται υπ’ όψιν η φορολογική κατοικία αντί για την ιθαγένεια, επίσης σε θέματα εκπαίδευσης, πρόσβαση σε παροχή αγαθών κλπ., που με προεδρικό διάταγμα η προστασία θα μπορεί να επεκταθεί και σε άλλους τομείς, όσους κρίνει αναγκαίους η Κυβέρνηση.

Αναγνωρίζονται –και εδώ πρέπει να το σημειώσουμε– ουσιαστικά δικαιώματα στους συντρόφους του συμφώνου συμβίωσης, ιδιαίτερα στον εργασιακό χώρο, όπου μπορούν να διεκδικήσουν συνυπηρέτηση, οικογενειακά επιδόματα και άλλα θέματα.

Εξαιρετικά σημαντικό είναι ότι, με βάση αυτό το νομοσχέδιο, δίνεται η δυνατότητα και επιτρέπεται σε κοινωνικούς φορείς, συνδικαλιστικές οργανώσεις να αντιπροσωπεύσουν στα δικαστήρια το θιγόμενο πρόσωπο, χωρίς να υποχρεώνονται να καταβάλλουν παράβολο.

επίσης, κύριας σημασίας, θεωρώ ότι η Κυβέρνηση επιχειρεί να αντιμετωπίσει πολύ πιο σημαντικά φαινόμενα αυθαιρεσίας, δηλαδή κακοποιήσεις, βασανισμούς κλπ., που διαπράττονται από αστυνομικούς, λιμενικούς, σωφρονιστικούς υπαλλήλους –όχι από την πλειονότητα, αλλά έχουμε συχνά καταγγελίες για αυτά τα θέματα– και θωρακίζει με αυτό το πλαίσιο τα ανθρώπινα δικαιώματα, για να αντιμετωπίσει κάθε μορφής αυθαιρεσίες, για τις οποίες η χώρα μας έχει καταδικαστεί και έχει υποχρεωθεί να καταβάλλει αποζημιώσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δύο λεπτά δώστε μου και ολοκληρώνω.

Άρα, ο Συνήγορος του Πολίτη, μια ανεξάρτητη αρχή, ως εθνικός μηχανισμός διερεύνησης τέτοιων περιστατικών θα καλύψει το κενό που υπήρχε με την επιτροπή του ν.3938/2011, που δεν συστάθηκε σε ένα κράτος δικαίου. Και σε ένα κράτος τέτοιο δικαίου δεν πρέπει να υπάρχει καμμία υπόνοια συγκάλυψης ή ατιμωρησίας.

Αναλαμβάνει αυτόν τον ρόλο, λοιπόν, ο Συνήγορος του Πολίτη. Δεν υποκαθιστά το δικαστικό και πειθαρχικό έλεγχο τέτοιων περιστατικών. Λειτουργεί συμπληρωματικά, όταν τα πειθαρχικά παγώνουν, θα λέγαμε, την έκδοση απόφασης, μέχρι ο Συνήγορος του Πολίτη να βγάλει το πόρισμα και άρα, να μπορούν να δουν αν έχουν επικροτημένη αιτιολογία.

Επίσης, γίνεται αυστηρότερο το ποινικό οπλοστάσιο για διοικητικές και χρηματικές κυρώσεις, για να παταχθούν δηλαδή τα φαινόμενα κατάχρησης και χειραγώγησης της αγοράς αλλά και της παραχάραξης του νομίσματος.

Ολοκληρώνοντας, πρέπει να αναφέρουμε ότι το νομοσχέδιο αυτό είχε θετική ανταπόκριση από τη μεριά των κοινοτήτων, οι οποίες βέβαια υπέβαλαν ένα αίτημα στην Επιτροπή Δημόσιας Διοίκησης και Δημόσιας Τάξης και Δικαιοσύνης, δηλαδή να επεκταθεί το άρθρο 3 του σχεδίου νόμου, ίση μεταχείριση, δηλαδή, και σε άλλους τομείς προστασίας. Αναγνωρίζουμε τις δυσκολίες λόγω του δημοσιονομικού κόστους, αλλά νομίζω ότι θα πρέπει να δούμε σε κάποια φάση αυτήν την επέκταση της εφαρμογής και σε αυτούς τους τομείς και με βάση τον σεξουαλικό προσανατολισμό, την ταυτότητα και τα χαρακτηριστικά φύλου.

Γνωρίζουμε ότι η νομοθετική πρωτοβουλία ενσωματώνει ενωσιακή νομοθεσία, αλλά σε καμμιά περίπτωση αυτό δεν μας εμποδίζει εμείς να είμαστε πιο μπροστά από…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Θελερίτη, παρακαλώ ολοκληρώνετε.

**ΜΑΡΙΑ ΘΕΛΕΡΙΤΗ:** …δημοσίου.

Αυτό ήταν, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ήδη εξαντλήσατε και τα δύο λεπτά που ζητήσατε.

**ΜΑΡΙΑ ΘΕΛΕΡΙΤΗ:** Τελείωσα.

**ΠΡΟΕΔΡΕΥΩΝ (Γεώργιος Λαμπρούλης):** Πόση ανοχή να δείξουμε;

**ΜΑΡΙΑ ΘΕΛΕΡΙΤΗ:** Συγγνώμη, τελείωσα.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον Κοινοβουλευτικό Εκπρόσωπο, τον κ. Δανέλλη, από το Ποτάμι, ο κ. Αποστόλου ζήτησε να παρέμβει για μια τροπολογία που έχει, σχετική με το Υπουργείο Αγροτικής Ανάπτυξης.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Με την τροπολογία με γενικό αριθμό 789, την οποία θέλω να στηρίξω, αντιμετωπίζονται δύο ζητήματα που προέκυψαν με την ψήφιση του ν.4384/2016, που αφορά τους συνεταιρισμούς.

Κάναμε μια παρέμβαση εκσυγχρονισμού του θεσμικού πλαισίου και θέσαμε τις βάσεις για την αποτελεσματικότερη οργάνωση του αγροτικού τομέα. Με την ολοκλήρωση της ανασυγκρότησης των συνεταιρισμών και την οριστικοποίηση της αρχιτεκτονικής τους δομής, θα υπάρξει για ένα μικρό χρονικό διάστημα έλλειμμα εκπροσώπησης σε διάφορα θεσμικά όργανα.

Συγκεκριμένα στη σύνθεση του Συμβουλίου Αλιείας, οι αλιείς δεν μπορούν να εκπροσωπηθούν ούτε μέσω του εκπροσώπου της ανύπαρκτης πλέον ΠΑΣΕΓΕΣ ούτε από την συνομοσπονδία τους, που με τον ν.4015/2011 δεν προβλεπόταν η σύστασή της.

Επειδή, όμως, η συνεδρίαση του Συμβουλίου Αλιείας είναι επιτακτική, γιατί γνωμοδοτεί επί θεμάτων αλιευτικής πολιτικής και χωρίς αυτό το Υπουργείο δεν μπορεί να νομοθετήσει, καταθέτουμε τη σχετική τροπολογία για να λειτουργεί νόμιμα το Συμβούλιο έως ότου οργανωθεί η εκπροσώπηση των αλιέων.

Ήδη υπάρχουν προεδρικά διατάγματα και αποφάσεις σε εκκρεμότητα, που πρέπει να έχουμε τη σύμφωνη γνώμη του Συμβουλίου Αλιείας. Κάποιες από αυτές αποτελούν υποχρέωση στο πλαίσιο της ενωσιακής νομοθεσίας και, όπως αντιλαμβάνεστε, περαιτέρω καθυστέρηση ενδέχεται να δημιουργήσει προϋποθέσεις κυρώσεων για τη χώρα μας, όπως επίσης μπορεί να αποτελούν και προϋπόθεση για την άσκηση αλιευτικής δραστηριότητας, όπως για παράδειγμα είναι η αλίευση του τόνου, που είναι ένα ζήτημα που άμεσα πρέπει να ανακοινώσουμε, καθώς ενδιαφέρει τους αλιείς.

Το δεύτερο ζήτημα που αντιμετωπίζει είναι η αναγκαιότητα κατάργησης του προεδρικού διατάγματος 36 του 1986, που αναφερόταν στις ενώσεις παραγωγών. Με τον καινούριο νόμο-πλαίσιο επαναπροσδιορίζεται ο τρόπος οργάνωσης των ομάδων και γι’ αυτό εκείνο καταργείται.

Κύριε Πρόεδρε, κλείνοντας θέλω να σταθώ σε μια τροπολογία που αφορά τους ντοματοπαραγωγούς Βοιωτίας, γιατί ο κ. Τζαβάρας είπε πριν ότι δεν πρέπει να υιοθετούνται τέτοιες τροπολογίες. Πρόκειται για ένα ζήτημα που σέρνεται από το 2012, δημιουργήθηκε εκ παραδρομής της δημόσιας διοίκησης, η οποία αποδέχτηκε το ίδιο ΑΦΜ για την ομάδα παραγωγών με την ένωση αγροτικών συνεταιρισμών. Δημιούργησε πρόβλημα κατάσχεσης και πάρα πολύ σωστά ο Υπουργός την κάνει αποδεκτή.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο Κοινοβουλευτικός Εκπρόσωπος του Ποταμιού, ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τις τελευταίες ημέρες το Κοινοβούλιό μας βρίσκεται σε έναν νομοθετικό πυρετό. Επείγοντα και κατεπείγοντα νομοσχέδια, ενσωματώσεις ευρωπαϊκών οδηγιών σε πακέτα και φυσικά πλήθος τροπολογιών. Παράλληλα, η χώρα ζει την ημέρα της Μαρμότας. Για πολλοστή φορά στη διάρκεια της κρίσης περνάμε το μαρτύριο της αξιολόγησης. Θα κλείσει ή δεν θα κλείσει; Θα έλθουν καινούρια μέτρα ή δεν θα έλθουν; Κι αν έλθουν, ποιος θα τα πληρώσει; Μήπως πάμε σε εκλογές; Η χώρα συνεχώς σε ρόλο μετεξεταστέας μαθήτριας. Και πώς να είναι διαφορετικά;

Ας πάρουμε για παράδειγμα μια από τις ελάχιστες αποκρατικοποιήσεις που είχαν δρομολογηθεί, την πώληση του 66% της ΔΕΣΦΑ στους Αζέρους της Socar. Όπως μάλλον αναμενόταν, χθες το όλο εγχείρημα κατέρρευσε. Μείον 400 εκατομμύρια, λοιπόν, από τα κρατικά ταμεία, αντιθέτως με ό,τι ο τρέχων προϋπολογισμός είχε προϋπολογίσει.

Πηγαίνουμε, λοιπόν, έναν χρόνο πίσω, σύμφωνα με τις νέες εκτιμήσεις. Χωρίς να μπούμε στα επιμέρους ζητήματα του γιατί άλλαξε τη στάση της η πλειοδότρια εταιρεία και γιατί άλλαξε την όλη στρατηγική, το αποτέλεσμα είναι πως πάλι μεθαύριο στο κρισιμότατο Eurogroup πέρα από τα μεγάλα και ανοιχτά θέματα αυτής της αξιολόγησης, θα προστεθεί και κάτι που θεωρούσαμε όλοι ότι ήταν ήδη λυμένο.

Η παροιμιώδης αναξιοπιστία ξαναχτυπά, γιατί η ιδιωτικοποίηση της ΔΕΣΦΑ υποτίθεται ότι ανήκε στη δέσμη των προαπαιτούμενων της πρώτης αξιολόγησης, της προηγούμενης, που θεωρούσαμε πως είχε κλείσει. Προφανώς, δεν γίνεται να συνεχίσουμε έτσι και το αντιλαμβανόμαστε νομίζω όλοι.

Σε ό,τι αφορά τα σενάρια περί εκλογών, με το να ζητά κανείς εκλογές με την αξιολόγηση σ’ αυτό το κρίσιμο στάδιο, με όλα ανοικτά και με μια τέλεια «καταιγίδα» που φαίνεται να προσεγγίζει την Ευρώπη, ή δεν έχει αντίληψη της πραγματικότητάς μας ή βάζει το μικροκομματικό του συμφέρον υπεράνω του εθνικού, αρνούμενος να διδαχθεί οτιδήποτε από τις εξελίξεις και την κλιμάκωση της περιπέτειας που περνούν ο ελληνικός λαός και η χώρα από το 2011 μέχρι σήμερα.

Κυρίες και κύριοι συνάδελφοι, ζούμε σε μια εποχή γενικευμένων συγχύσεων σ’ όλο τον κόσμο, σ’ όλο τον δυτικό κόσμο κυρίως. Η ελληνική κοινωνία, ιδιαίτερα ταλαιπωρημένη αυτά τα οκτώ χρόνια, σηκώνοντας βάρη που τις περισσότερες φορές είναι δυσανάλογα με τις δυνατότητές της, ευρισκόμενη σε μια διαρκή αγωνία, σε μια διαρκή ανασφάλεια και αβεβαιότητα, οργισμένη και αγανακτισμένη, βιώνει μια κλιμακούμενη σύγχυση.

Η προχθεσινή έρευνα της «Public Issue», που δείχνει ότι οι εννιά στους δέκα Έλληνες και Ελληνίδες θεωρούν ότι ακολουθούμε λάθος κατεύθυνση, «φωτογραφίζει» μια κοινωνία που αν δεν δει άμεσα παράθυρο προοπτικής, αν δεν νιώθει στοιχειώδη αυτοπεποίθηση, αν νιώσει ότι δεν έχει αύριο, θα μας εκπλήξει ξανά και βέβαια όχι μ’ έναν θετικό τρόπο.

Το μεγάλο ζητούμενο απ’ όλους εμάς σ’ αυτή την Αίθουσα είναι να διαβάσουμε, να ερμηνεύσουμε τι εννοεί ο μέσος Έλληνας με το «δεν πηγαίνουμε καλά», δηλαδή πώς θα διορθώσουμε την πορεία.

Φοβάμαι ότι αν μπορούσε αυτό το 90% της κοινωνίας να μας εξηγήσει τους λόγους της λάθος κατεύθυνσης και να μας υποδείξει τη διόρθωση της πορείας, θα βρισκόμασταν μπροστά σε μια νέα ανορθολογική ανάγνωση της πραγματικότητας. Γιατί φοβάμαι, πάλι, πως ο μέσος πολίτης δεν έχει εξορθολογικοποιήσει τους λόγους της χρεοκοπίας ακόμα, δεν έχει κατανοήσει τις διαχρονικές στρεβλώσεις και τις παθογένειες που σήμερα είναι ακόμα περισσότερο διογκωμένες λόγω της παρατεταμένης κρίσης.

Η πολιτική των υποσχέσεων στους πάντες για τα πάντα, που διαψεύδονται την επαύριο των εκλογών, οδηγεί αναπόφευκτα στο παραπάνω σχήμα. Ο λαϊκισμός και η δημαγωγία που για χάρη των πελατειακών σχέσεων και της πολιτικής αντιπαροχής τροφοδοτούν την άκριτη ελπίδα, οδηγούν μοιραία την κοινωνία και το πολιτικό σύστημα στην απώλεια επαφής με την πραγματικότητα. Αυτό ίσχυε διαχρονικά, αλλά δυστυχώς κλιμακώθηκε επικίνδυνα.

Προφανώς, οι απαντήσεις στα τεράστια προβλήματα δεν είναι εύκολες και οι λύσεις δεν κινούνται στην υπεραπλούστευση του άσπρου-μαύρου. Αυτό, όμως, δεν σημαίνει πως δεν υπάρχουν. Όσο το πολιτικό σύστημα αρνείται να αντιμετωπίσει τις παθογένειες, χειριζόμενο μικροκομματικά και μικροπολιτικά την καθημερινότητα, αποφεύγοντας πεισματικά κάθε αναγκαία μεταρρύθμιση, οι πολίτες θα φαντασιώνονται εξωπραγματικές λύσεις και θα εφευρίσκουν ανύπαρκτους εχθρούς, ενώ θα σύρονται κάθε φορά από το άρμα του εκάστοτε πλειοδότη, φανερού ή κρυφού λαϊκιστή και ανέξοδου υποσχεσιολόγου.

Η κοινωνία αγανακτεί και φοβάται. Φοβάται το καινούριο που κανένας δεν της εξηγεί πως αποτελεί κλειδί εξόδου από την κρίση. Δεν είναι τυχαίο πως ο Οργανισμός Έρευνας και Ανάλυσης «Διανέοσις» σε χθεσινή του δημοσιοποίηση αποτελεσμάτων έρευνας καταλήγει στο ότι η Ελλάδα αποτελεί εχθρικό περιβάλλον για την καινοτομία και την επιχειρηματικότητα. Το χειρότερο είναι πως το ίδιο το ρυθμιστικό, το πολιτικό και το κοινωνικό περιβάλλον της χώρας, συνεπικουρούμενα από την οξεία οικονομική κρίση, εμποδίζουν την άνθηση της καινοτομίας αντί να την προωθούν.

Όλα αυτά συμβαίνουν σε μια χώρα όπως η δική μας που η επιστημονική έρευνα ανταγωνίζεται την αντίστοιχη άλλων, ισχυρότερων χωρών. Ο μέσος όρος Ελλήνων κατόχων διδακτορικού ηλικίας 25 έως 35 ετών ανά χίλια άτομα είναι πολύ υψηλότερος σε σχέση με άλλες κανονικές, αναπτυγμένες χώρες. Μάλιστα, τα περισσότερα διδακτορικά είναι στις φυσικές επιστήμες, στα μαθηματικά, στην πληροφορική, στην εφαρμοσμένη μηχανική, στη βιομηχανική παραγωγή και στις κατασκευές.

Αυτό το πολύτιμο ανθρώπινο κεφάλαιο θα μπορούσε να ανοίξει τον δρόμο για ένα νέο παραγωγικό μοντέλο που όσο ποτέ στο παρελθόν έχει ανάγκη σήμερα η χώρα. Αντιθέτως, αυτό το δυναμικό απαξιώθηκε με την ανεργία και τους χαμηλούς μισθούς και εξαναγκάστηκε σε φυγή από την χώρα, εξαϋλώνοντας βέβαια παράλληλα τους πόρους που διαθέσαμε ως οικονομία και ως κοινωνία, χαρίζοντάς τους σε ήδη ισχυρές χώρες που εκμεταλλεύονται ένα δυναμικό, ένα ανθρώπινο κεφάλαιο για το οποίο οι ίδιες δεν έχουν συνεισφέρει ούτε κατά ένα ευρώ.

Κυρίες και κύριοι συνάδελφοι, η Ευρώπη αποτελούσε –και εξακολουθεί να αποτελεί- μια όαση για τις αξίες της δημοκρατίας, τον σεβασμό των ανθρωπίνων δικαιωμάτων και των δικαιωμάτων του πολίτη. Σήμερα, με την επέλαση των μεταδημαγωγών, η ανθρωπότητα έχει ξαναμπεί σε μια διαδικασία αμφισβήτησης των όσων με θυσίες αποκτήθηκαν μετά τις εκατόμβες του προηγούμενου αιώνα. Δεν είναι, όμως, τυχαίο πως ακόμη και σήμερα η Ευρώπη που προφανώς δεν διάγει τις πιο λαμπρές της ημέρες παραμένει ένα ασφαλές λιμάνι, στο οποίο κάθε διαφορετικότητα είναι ανεκτή και προστατεύεται.

Οι ευρωπαϊκές οδηγίες που συζητούμε και καλούμαστε να εισάγουμε στο εθνικό μας δίκαιο το αποδεικνύουν. Αποτελεί προσωπική και συλλογική ευθύνη η στάση μας απέναντι στον σεβασμό των ανθρωπίνων δικαιωμάτων και η άρνηση σε κάθε είδους διάκριση που έχει σχέση με το χρώμα, τη γλώσσα, τη θρησκεία, τις σεξουαλικές προτιμήσεις και τις πολιτικές πεποιθήσεις του κάθε ανθρώπου.

Δεν πρέπει να ξεχνάμε ποτέ ότι η δημοκρατία, αγαπητές και αγαπητοί συνάδελφοι, δοκιμάζετε στο πώς αντιμετωπίζει τις μειονότητες. Η κοινωνία μας δυστυχώς είναι ακόμα σε μεγάλο βαθμό δέσμια των κηρυγμάτων μισαλλοδοξίας και της φοβικότητας που εκφράζεται όχι μονάχα από ένα γνωστό μέρος της Δεξιάς, την ακροδεξιά, αλλά δυστυχώς και ένα ευρύτερο, όπως φαίνεται μέρος της Δεξιάς.

Και τα άδεια έδρανα της Νέας Δημοκρατίας –είστε μόνο εσείς, κύριε Βορίδη και αναφέρομαι όχι μόνο σε αυτήν τη χρονική στιγμή, αλλά σε όλη τη διάρκεια της συζήτησης από το πρωί– πρέπει να προβληματίσουν τους φιλελεύθερους ψηφοφόρους και βεβαίως το κόμμα της Νέας Δημοκρατίας.

Επανέρχομαι: εκφράζεται από μέρους της Δεξιάς, από μέρους της Εκκλησίας καθώς και από μέρους των διαμορφωτών της κοινής γνώμης και κυρίως βεβαίως των λειτουργών της ενημέρωσης.

Κλείνω, κυρίες και κύριοι συνάδελφοι, υπενθυμίζοντας ή επισημαίνοντας ότι η υποκρισία τού να γίνεσαι ο φανατικότερος πολέμιος της πραγματικής σου φύσης έχει απασχολήσει κατά κόρον την επιστήμη της ψυχής. Η πολιτική, όμως, αρνείται πεισματικά να συμφιλιωθεί με αυτήν την ιδέα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη.

Κύριε Υπουργέ, πριν δώσουμε τον λόγο στην επόμενη ομιλήτρια, ζητήσατε τον λόγο να παρέμβετε για κάποιες διευκρινίσεις, για κάποιες νομοτεχνικές βελτιώσεις και κάποιες τροπολογίες;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, ναι.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είναι οι δύο τροπολογίες, οι οποίες έγιναν δεκτές από τους αρμόδιους Υπουργούς από τον κ. Αποστόλου και την Υφυπουργό Οικονομικών. Αναφέρομαι στην τροπολογία υπ’ αριθμόν 791 με ειδικό 59, την οποία εισηγήθηκε η κ. Παπανάτσιου, και την τροπολογία με αριθμό 789 και ειδικό 57, την οποία εισηγήθηκε μόλις τώρα ο κ. Αποστόλου.

Επίσης, μια νομοτεχνική βελτίωση...

**ΜΑΥΡΟΥΔΗΣ ΒΟΡΙΔΗΣ:** Ποια ήταν η πρώτη;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η πρώτη είναι της κ. Παπανάτσιου και η άλλη του κ. Αποστόλου.

**ΜΑΥΡΟΥΔΗΣ ΒΟΡΙΔΗΣ:** Υπουργικές;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι.

Επίσης, κύριε Πρόεδρε, υπάρχει μια παράλειψη στον τίτλο του νομοσχεδίου. Έχει παραληφθεί στην αρχή του τίτλου το λατινικό στοιχείο I, ενώ υπάρχει II, III, IV, οπότε να γίνει νομοτεχνική βελτίωση και σε αυτό, για να μην υπάρχει κανένα κενό.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κοντονή. Να καταθέσετε τη νομοτεχνική βελτίωση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν χρειάζεται.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

Θα δώσουμε τώρα τον λόγο στην κ. Κοζομπόλη - Αμανατίδη.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ίση μεταχείριση των ανθρώπων ανεξάρτητα από το φύλο, τη φυλή, το χρώμα του δέρματός τους ή την φυσική τους κατάσταση, τις θρησκευτικές τους ή άλλες πεποιθήσεις, τον σεξουαλικό τους προσανατολισμό δεν είναι ωραίες φράσεις για συνθήματα και για σχολικές εκθέσεις και για νεανικούς ρομαντισμούς. Η ίση μεταχείριση των ανθρώπων είναι πράξη. Στην πράξη πρέπει να προβεί η ευνομούμενη και δίκαιη πολιτεία, να νομοθετήσει με ενιαίους και σαφείς κανόνες και να εποπτεύει την εφαρμογή των κανόνων που θα νομοθετήσει.

Το ενιαίο και σαφές νομοθετικό πλαίσιο και οι παράλληλες δράσεις μέσα από την εκπαίδευση διαμορφώνουν έτσι τις συνειδήσεις των ανθρώπων, των πολιτών, που αυθόρμητα πράττουν σύμφωνα με τον νόμο ως αυτός να μην είχε επιβληθεί. Αυτό ακριβώς έρχεται να επιτελέσει το υπό ψήφιση νομοσχέδιο. Νομοθετεί κατά των διακρίσεων, ορίζει την Ανεξάρτητη Αρχή του Συνηγόρου του Πολίτη, που έχει τα εχέγγυα της ανεξαρτησίας, της εμπειρίας και της τεχνογνωσίας να εποπτεύσει και να επιβάλει την εφαρμογή των νόμων.

Κατά το πρότυπο του άρθρου 21 του Χάρτη Θεμελιωδών Δικαιωμάτων της Ευρωπαϊκής Ένωσης θεσπίζεται ένα ευρύτερο πεδίο εφαρμογής της ίσης μεταχείρισης σε σχέση με εκείνο του ν.3304/2005. Επανακαθορίζονται οι λόγοι της μη διάκρισης και απαγορεύονται οι διακρίσεις στον τομέα της εργασίας και της απασχόλησης αλλά και στις εμπορικές συναλλαγές σύμφωνα με το άρθρο 11 του υπό ψήφιση νομοσχεδίου.

Οι κυρώσεις στην περίπτωση μη τήρησης της αρχής της ίσης μεταχείρισης, η δυνατότητα του θιγόμενου προσώπου να εκπροσωπηθεί από νομικά πρόσωπα, οργανώσεις και ενώσεις με μια απλή εξουσιοδότηση, η αντιστροφή του βάρους της απόδειξης –το αντίδικο του θιγόμενου μέρους οφείλει να αποδείξει και όχι το θιγόμενο βλαπτόμενο μέρος- και όσα συνέβησαν, συντελούν ώστε οι θεσπιζόμενες διατάξεις να μην παραμείνουν ένα απλό ευχολόγιο.

Για να μπορέσει η Ανεξάρτητη Αρχή του Συνηγόρου του Πολίτη να ανταποκριθεί στις διευρυμένες αρμοδιότητές της ως φορέας παρακολούθησης και προώθησης της ίσης μεταχείρισης, γίνονται αναγκαίες τροποποιήσεις στο καταστατικό τους.

Θα παρακάμψω το Β΄ και το Γ΄ μέρος του νομοσχεδίου και θα πάω στο Δ΄ μέρος, που αφορά στη συγκρότηση, στη σύσταση του εθνικού μηχανισμού διερεύνησης περιστατικών αυθαιρεσίας. Στο Δ΄ μέρος του νομοσχεδίου ικανοποιείται ένα πάγιο αίτημα δημοκρατικών πολιτών για τη δημιουργία ενός παρατηρητηρίου των τρόπων δράσης των Σωμάτων Ασφαλείας, ενός μηχανισμού διερεύνησης πράξεων αυθαιρεσίας και αξιολόγησης σχετικών καταγγελιών.

Πολλοί έχουμε γίνει μάρτυρες περιστατικών αυθαιρεσίας και γενικά παραβατικών συμπεριφορών των οργάνων της τάξης. Η ιδέα για τη δημιουργία του εθνικού μηχανισμού δεν είναι καινούρια. Υπήρχε και πριν το 2011. Το δε 2011 αναγνωρίστηκε και έμπρακτα, όταν με το άρθρο 1 του ν.3938/2011 θεσμοθετήθηκε γραφείο αντιμετώπισης περιστατικών αυθαιρεσίας, το οποίο όμως δεν συγκροτήθηκε και δεν λειτούργησε ποτέ.

Όμως, ακόμα κι αν συγκροτούταν το γραφείο αυτό και λειτουργούσε δεν θα μπορούσε να επιφέρει τα αποτελέσματα, για τα οποία θεσπίστηκε, καθότι δεν πληρούσε τα εχέγγυα της ανεξαρτησίας. Και αυτό γιατί; Γιατί υπαγόταν στον Υπουργό Προστασίας του Πολίτη, αλλά και γιατί η Επιτροπή Διερεύνησης Καταγγελιών ήταν επιφορτισμένη μόνο με τον έλεγχο και, σε περίπτωση θετικής κρίσης, με την προώθηση της καταγγελίας προς περαιτέρω διερεύνηση.

Ένα κράτος δικαίου, όμως, πρέπει να εξασφαλίζει τη δίκαιη και αποτελεσματική διερεύνηση μιας καταγγελίας. Στο παρόν σχέδιο νόμου τη διερεύνηση της καταγγελίας για περιστατικό αυθαιρεσίας των Σωμάτων Ασφαλείας αναλαμβάνει η Ανεξάρτητη Αρχή του Συνηγόρου του Πολίτη και διευρύνεται το πεδίο εφαρμογής, καθώς περιλαμβάνει εκτός των τριών Σωμάτων Ασφαλείας -Αστυνομία, Λιμενικό και Πυροσβεστική- και τους εργαζομένους στα καταστήματα κράτησης.

Ο εθνικός μηχανισμός διερεύνησης λειτουργεί παράλληλα και συμπληρωματικά προς τον πειθαρχικό και ποινικό έλεγχο, χωρίς να τους υποκαθιστά. Είναι ένα πρόσθετο μέτρο αποτελεσματικής διερεύνησης και είναι πολύ θετικό ότι ο μηχανισμός αυτός επιλαμβάνεται και αυτεπαγγέλτως να διερευνήσει περιστατικά που έρχονται στη γνώση του από δημοσιεύματα, από ειδήσεις στα μέσα μαζικής ενημέρωσης ή με οποιονδήποτε άλλο τρόπο.

Για την υπόθεση που διερευνάται από τον μηχανισμό συντάσσεται πόρισμα, σε αυστηρά καθορισμένο χρονικό πλαίσιο, μετά τη σύνταξη του οποίου διενεργείται ο πειθαρχικός έλεγχος. Σε περίπτωση απόκλισης της απόφασης του πειθαρχικού ελέγχου με το περιεχόμενο του πορίσματος του μηχανισμού, απαιτείται ειδική, εμπεριστατωμένη αιτιολογία.

Με τον τρόπο αυτό επιτυγχάνεται, εκτός των άλλων, και πρόληψη των πράξεων αυθαιρεσίας. Το όργανο που αυθαιρετεί γνωρίζει ότι υπάρχει ακόμη ένα πρόσθετο εργαλείο ελέγχου των πράξεων του, εκτός από το Υπουργείο στο οποίο υπηρετεί, και τούτο θα λειτουργήσει αποτρεπτικά.

Ο μηχανισμός διερεύνησης, εν τέλει, συμβάλλει ώστε τα Σώματα Ασφαλείας να λειτουργούν επιτελώντας τον ρόλο που έχουν οριστεί να επιτελέσουν, αυτόν της προστασίας των πολιτών και της εμπέδωσης του αισθήματος ασφαλείας σε αυτούς, χωρίς να παραβιάζονται τα ανθρώπινα δικαιώματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και δύο εκπαιδευτικοί συνοδοί από το 3ο Γενικό Λύκειο Πύργου (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κουκούτσης από τη Χρυσή Αυγή.

**ΔΗΜΗΤΡΙΟΣ ΚΟΥΚΟΥΤΣΗΣ:** Το νομοσχέδιο του Υπουργείου Δικαιοσύνης έχει τον εύηχο τίτλο «περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής».

Κι ενώ στο άρθρο 2 απαγορεύεται ρητά κάθε μορφή διάκρισης, μένουμε έκπληκτοι, όταν διαβάζουμε πιο κάτω στο άρθρο 6 και τις παραγράφους 1 και 2 «με τη δικαιολογημένη διαφορετική μεταχείριση λόγω ηλικίας», όπως τιτλοφορείται το άρθρο.

Αναφέρεται δε στο νομοσχέδιο ότι κατά παρέκκλιση στο άρθρο 2 δεν συνίσταται διάκριση, ειδικώς αιτιολογημένη διαφορετικής μεταχείρισης λόγω ηλικίας, εφόσον αυτή προβλέπεται στον νόμο προς εξυπηρέτηση σκοπών της πολιτικής απασχόλησης, αγοράς εργασίας και της επαγγελματικής κατάρτισης. Δηλαδή, σε έναν εργασιακό Αρμαγεδδώνα, με συντάξεις πείνας, αν ο ηλικιωμένος είναι σε μια ηλικία, αλλά ικανός να προσφέρει, δεν έχει αυτό το δικαίωμα. Στη δε αιτιολογική έκθεση, τίποτα.

Όσο για το άρθρο περί παρατηρητηρίου βιαιοτήτων κλπ., εκ μέρους της Ελληνικής Αστυνομίας, παρατηρούμε ότι σιγά σιγά, χρόνο με τον χρόνο, από τις τελευταίες κυβερνήσεις γίνεται ένας διαρκής ευνουχισμός. Πραγματικά, κανένας εδώ, κανένας πολίτης, δεν ζητά την αυθαιρεσία. Όπως το πάμε, όμως, σε λίγα χρόνια η Ελληνική Αστυνομία αντί για γκλομπ θα κρατάει γλαδιόλες και γαρύφαλλα, αντί για δακρυγόνα θα ρίχνει Channel 5, οι χειροπέδες θα είναι ντυμένες με λούτρινα και οι ανακρίσεις θα γίνονται με μασέρ σε ξενοδοχεία! Κάπως έτσι πάνε τα πράγματα. Την αυθαιρεσία, πάντως, δεν την θέλει κανένας.

Η τροπολογία που έχει έρθει για τα εναέρια μέσα για το Πυροσβεστικό Σώμα, όπως είπαν και οι συνδικαλιστές, προβλέπει τη συγχώνευση υπηρεσιών εναερίων μέσων της ΕΛΑΣ και του Πυροσβεστικού Σώματος. Πολύ σωστά ζητούν οι εργαζόμενοι να δημιουργηθεί μία τεχνική βάση συντήρησης κοινή, γιατί οι κύριες δράσεις των δύο υπηρεσιών είναι διακριτές και εξειδικευμένες, ενώ, όποτε χρειάστηκε η μία την άλλη, υπήρχε αγαστή συνεργασία. Βεβαία, δεν υπάρχει αντίστοιχο γνωστό ενοποιημένο μοντέλο σε άλλη χώρα της Ευρωπαϊκής Ένωσης.

Στόχος της ρύθμισης θα πρέπει να είναι η δημιουργία, όπως λένε οι ίδιοι, κοινής τεχνικής επισκευαστικής βάσης και για τις δύο υπηρεσίας και η διατήρηση των σημερινών διοικητικών και επιχειρησιακών δομών τους, με τη σύναψη κοινού μνημονίου συνεργασίας και αλληλοϋποστήριξης, κάτω από τον Γενικό Γραμματέα, βέβαια, της Πολιτικής Προστασίας.

Ένα άλλο θέμα που απασχολεί κατά καιρούς όχι μόνο την κοινή γνώμη, αλλά και τον νομικό κόσμο είναι η απόκτηση της ελληνική ιθαγένειας από αλλοδαπούς αλλογενείς. Είναι ευρέως γνωστό δε ότι στην πλειονότητα των περιπτώσεων τους ενδιαφερομένους αποτελούν πολίτες τρίτων χωρών, παρά πολίτες κρατών μελών της Ευρωπαϊκής Ένωσης.

Σε αρκετές προκηρύξεις διορισμού υπαλλήλων σε Υπουργεία –ενδεικτικά αναφέρω τα Υπουργεία Οικονομικών και Υγείας- μεταξύ των γενικών προσόντων διορισμού, ορίζεται ότι δικαιούνται να είναι υποψήφιοι όσοι απέκτησαν την ελληνική ιθαγένεια με πολιτογράφηση, εφόσον μέχρι την απόκτησή της ήταν υπήκοοι κράτους-μέλους της Ευρωπαϊκής Ένωσης. Παρακάτω έχουμε και τους όρους των προκηρύξεων. Δηλαδή, πρέπει να είναι Έλληνες πολίτες, να είναι υποψήφιοι και όσοι απέκτησαν την ελληνική ιθαγένεια με πολιτογράφηση και έχει παρέλθει έτος από την απόκτησή της. Γίνονται, επίσης, δεκτοί για πλήρωση των θέσεων, Βορειοηπειρώτες, Κύπριοι ομογενείς και ομογενείς αλλοδαποί που προέρχονται από την Κωνσταντινούπολη και τα νησιά Ίμβρο και Τένεδο. Η προκήρυξη είναι η 7Κ/2014.

Συνάγει κάποιος το συμπέρασμα, εκ του νόμου, ότι στην περίπτωση της προκήρυξης, ενώ δικαιούνται να είναι υποψήφιοι όσοι ανήκουν στις συγκεκριμένες κατηγορίες αλλοδαπών, ομογενών, δεν δικαιούνται να είναι υποψήφιοι όσοι ανήκουν στη συγκεκριμένη κατηγορία των Ελλήνων αλλογενών. Έτσι, όσον αφορά ειδικά στο βασικό δικαίωμα σταδιοδρομίας στο δημόσιο, που αποτελεί σημαντικό κομμάτι της επαγγελματικής, οικονομικής, κοινωνικής και πνευματικής υπόστασης του ατόμου-πολίτη, παρατηρείται ότι όχι μόνο ορισμένοι Έλληνες πολίτες δεν θεωρούνται ίσοι με άλλους Έλληνες πολίτες, όχι μόνο ορισμένοι Έλληνες πολίτες δεν θεωρούνται καν ίσοι με κάποιους αλλοδαπούς πολίτες, ομογενείς, αλλά ορισμένοι Έλληνες πολίτες δεν θεωρούνται καν ίσοι με κάποιους αλλοδαπούς αλλογενείς πολίτες.

Κυρίες και κύριοι, η ελληνική Αριστερά, ακολουθώντας τα χνάρια της ευρωπαϊκής Αριστεράς, άρχισε εδώ και καιρό να εκτοπίζει από το λεξιλόγιό της τα βασικά ταξικά ζητήματα που την απασχολούσαν και να περιστρέφεται γύρω από περιθωριακά ζητήματα μικρομεταρρυθμίσεων και μειονοτικών «ευαισθησιών».

Εδώ ο κόσμος καίγεται και οι αριστερές ηγεσίες το μόνο προοδευτικό που έχουν να πουν είναι γύρω από τον χωρισμό του κράτους από την Εκκλησία, για τον πολιτικό γάμο, για τα δικαιώματα των μειονοτήτων, τον γάμο των ομοφυλόφιλων ή άλλα παρόμοια! Ευθυγραμμίζονται, δηλαδή, πλήρως με όλα τα ιδεολογήματα του εκσυγχρονιστικού νεοφιλελευθερισμού.

Τα προϊόντα του κοσμοπολιτισμού και τα πολυπολιτισμικά ιδεολογήματα τα πλασάρουν σαν πρόοδο και τα καθιστούν επίκαιρα πολιτικά ζητήματα. Ουσιαστικά προβάλλουν την απαίτηση να αναγνωριστεί η ύπαρξη κάποιου τρίτου φύλου, που η φύση τάχα δημιούργησε δίπλα στον άνδρα και στην γυναίκα.

Ζητούν να παρέμβουμε σε εντελώς προσωπικά ζητήματα και να υιοθετήσουμε μια εντελώς ανόητη και αντιεπιστημονική άποψη, ότι δηλαδή η ομοφυλοφιλία είναι πολιτικό δικαίωμα και διεκδίκηση. Μια κοινωνική και ψυχολογική διαστροφή την ανάγουν σε διεκδικητικό πολιτικό αίτημα. Μήπως οι μεγάλοι δάσκαλοι του υπαρκτού σοσιαλισμού έκαναν κάποιο λάθος;

Τι να πούμε, όμως, για κάποιους αυτοαποκαλούμενους μαρξιστές που αποδέχονται την άποψη της επιλογής; Αφήνουμε το γεγονός, βέβαια, ότι κάθε υποκειμενική επιλογή είναι κοινωνικά καθορισμένη.

Η αναπαραγωγή μαζί με τη διατροφή-αφοτερίωση είναι φαινόμενα ταυτόσημα με την έννοια της ζωής. Είναι η ίδια η ζωή. Δεν θα υπήρχε ζωή χωρίς τη διαρκή αυτοανανέωσή της. Και αυτό στον άνθρωπο και στους άλλους ανώτερους οργανισμούς γίνεται μόνο με τη συνεύρεση αρσενικού και θηλυκού. Επομένως, αυτή η συνεύρεση είναι νόμος της ζωής, δεν είναι τυχαία επιλογή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Παρ’ όλα αυτά, εάν κάποια μικροαστικά στοιχεία επιμένουν να αναγάγουν την ομοφυλία σχεδόν σε αρετή, εμάς δεν μας παραξενεύει καθόλου. Ούτε μας παραξενεύει το γεγονός ότι οι αριστερές ηγεσίες και ο δήθεν δεξιούλης μικροαστικός επαναστατισμός θέλουν να εμπλουτίσουν το πρόγραμμά τους με τα δικαιώματα των ομοφυλόφιλων. Ο πολιτικός ερμαφροδιτισμός, άλλωστε, σ’ αυτήν εδώ τη χώρα πάει πακέτο με κάθε λογής ερμαφροδιτισμό.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Οδυσσέα Κωνσταντινόπουλο εκ μέρους της Δημοκρατικής Συμπαράταξης.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, δυστυχώς, η ακροδεξιά συνύπαρξη στην Κυβέρνηση έδωσε άλλοθι στους νεοναζί.

(Γέλωτες από την πτέρυγα της Χρυσής Αυγής)

Τι είναι νεοναζί, γιατί έφυγαν τα παιδιά. Ποιοι είναι οι νεοναζί σήμερα και τι λένε;

Είναι αυτοί που θέλουν να είναι πατριώτες, αλλά χαιρετούν το ίδιο με τον Χίτλερ. Τι θα έκαναν αν βρίσκονταν σε εκείνη την εποχή;

Είναι οι ίδιοι οι νεοναζί, οι οποίοι λένε για τα παιδιά με ειδικές ανάγκες, που μπορεί να είναι αδέρφια των παιδιών που μας επισκέπτονται, φίλοι, ότι «αυτά δεν χρειάζονται, πρέπει να τους ρίξουμε στον Καιάδα».

**ΔΗΜΗΤΡΙΟΣ ΚΟΥΚΟΥΤΣΗΣ:** Δεν ντρέπεσαι λιγάκι;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και ευτυχώς οι Παραολυμπιονίκες μας τους έστειλαν το σωστό μήνυμα.

Δυστυχώς, κύριοι της Κυβέρνησης, πείτε μας τους φίλους σας να σας πούμε ποιοι είσαστε και οι φίλοι σας και συνεργάτες σας σήμερα έδωσαν ένα ομοφοβικό ρεσιτάλ, εδώ και έξω, για μερικά «ψηφαλάκια». Αυτοί είσαστε: πάνω από όλα η καρέκλα, η Κυβέρνηση. Θα το αποδεχτείτε και αυτό!

Κυρίες και κύριοι, ανέβηκα εδώ σήμερα να μιλήσουμε για την τροπολογία που κατέθεσε χθες ο κ. Χαρίτσης. Έφερε μία τροπολογία, δέκα λεπτά πριν από το τέλος του νομοσχεδίου. Όλα τα κόμματα -και εγώ και ο κ. Λοβέρδος από τη Δημοκρατική Συμπαράταξη- ζητήσαμε να μας δοθεί χρόνος να τη διαβάσουμε, γιατί πιστεύαμε ότι κάτι κρύβει. Και πραγματικά, παρ’ ότι στηρίξαμε με όλες μας τις δυνάμεις το νομοσχέδιο και πιστεύαμε ότι μπορεί να έχει μια διαφορετική αντίληψη για τα πράγματα, για ακόμη μία φορά πέσαμε έξω και με τον κ. Χαρίτση.

Τι συμβαίνει, όμως, με το άρθρο που αφορά τις δημοτικές επιχειρήσεις ύδρευσης και αποχέτευσης; Τόσον καιρό λέγατε για το παραμύθι ότι είσαστε πρώτοι σε απορρόφηση σε όλη την Ευρώπη και σας λέγαμε, κύριοι, ότι θα χάσετε 1,3 δισεκατομμύριο. Έρχεται ο κ. Χαρίτσης σήμερα και μας βάζει τα έργα τα οποία ήταν με κοινοτικούς πόρους από πόρους του Προγράμματος Δημοσίων Επενδύσεων. Και βεβαίως, ο κ. Σταθάκης, στην αίτηση κατάθεσης εγγράφων μου, μου είπε τον Μάρτιο ότι χίλια τετρακόσια τριάντα ένα έργα του ΕΣΠΑ, ύψους 1,3 δισεκατομμυρίου, δεν ολοκληρώθηκαν σε αυτήν την περίοδο.

Είναι εδώ μέσα, σε αυτόν τον πίνακα, τα έργα, κύριοι. Αυτά τα έργα που φέρνετε σήμερα από την πίσω πόρτα, γιατί η κ. Κρέτσου σας έχει πει και έχετε συμφωνήσει μαζί της, ότι όσα έργα δεν έχουν ολοκληρωθεί ως 31-12-2015, θα καλυφθούν από εθνικούς πόρους, τα φέρνετε τώρα.

Πείτε μας πόσα είναι αυτά τα έργα; Και γιατί βάζετε μόνο αυτά τα έργα, αφού θα φέρετε και τα υπόλοιπα, και δεν βάζετε και άλλα έργα, τα οποία είναι πολύ πιο σημαντικά –ή πείτε το ανάλογα- για τη χώρα;

Αγαπητοί συνάδελφοι της Νέας Δημοκρατίας, επειδή δεν σας έχω ακούσει, θέλω να ξέρω ποια είναι η άποψή σας. Θα συμφωνήσουν και τα υπόλοιπα κόμματα σε μια τροπολογία, όπου στέλνουν τον λογαριασμό στους πολίτες και το παραμύθι του κ. Τσίπρα ότι είμαστε πρώτοι σε απορροφητικότητα έληξε σήμερα;

Καλούμε τα κόμματα της Αντιπολίτευσης να μην ψηφίσουν αυτήν την τροπολογία. Αυτή η τροπολογία δίνει άλλοθι στα παραμύθια της Κυβέρνησης και του κ. Τσίπρα. Δυστυχώς, κύριοι συνάδελφοι, και αυτό το παραμύθι του ΣΥΡΙΖΑ είχε τον δικό του δράκο.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντινόπουλο και για την οικονομία του χρόνου.

Τον λόγο έχει ο κ. Γεώργιος Πάλλης από τον ΣΥΡΙΖΑ.

Κύριε Πάλλη, έχετε τον λόγο.

**ΓΕΩΡΓΙΟΣ ΠΑΛΛΗΣ:** Κυρίες και κύριοι συνάδελφοι, Ψηφίζουμε ένα νομοσχέδιο σήμερα ως Σώμα του Κοινοβουλίου, το οποίο, κατ’ αρχάς, έρχεται να προσαρμόσει τρεις οδηγίες και προσπαθεί να τις κωδικοποιήσει. Αφορούν την εφαρμογή της ίσης μεταχείρισης προσώπων ασχέτως φυλετικής, εθνοτικής τους καταγωγής, τη διαμόρφωση γενικού πλαισίου για την ίση μεταχείριση στην απασχόληση και την εργασία και στα μέτρα, που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων.

Επιλέγεται να καταργηθεί ο ν.3304/2005 με σκοπό τη δημιουργία ενός ενιαίου, νομικού, άρτιου και σαφούς πλαισίου εφαρμογής της ίσης μεταχείρισης και αυτό νομίζω ότι το αναγνωρίζουμε όλοι διακομματικά και μπορούμε να αναφέρουμε εδώ πέρα ότι από το Υπουργείο Δικαιοσύνης όλο αυτό το διάστημα έχουμε δει άρτια νομοσχέδια, που διευκολύνουν και τη δουλειά μας στις επιτροπές.

Όσον αφορά την ανάλυση της έννοιας της εθνοφυλετικής καταγωγής, εισάγουμε όρους πέρα από την οδηγία, φυλή, χρώμα, εθνική καταγωγή, γενεαλογικές καταβολές -η οδηγία δεν περιέχει θρησκεία και άλλες πεποιθήσεις- όπως εισάγεται και η έννοια της χρόνιας ασθένειας, οικογενειακής κατάστασης, κοινωνικής κατάστασης, ο όρος «γενετήσιος προσανατολισμός». Ο όρος «σεξουαλικός προσανατολισμός», η ταυτότητα φύλου και τα χαρακτηριστικά φύλου αναφέρονται ρητά σε αυτό το νομοσχέδιο.

Ο όρος «οικογενειακή κατάσταση», που επιλέχθηκε για να προστατεύσει τους ισχυρούς ιδιωτικούς δεσμούς, που αναπτύσσονται μεταξύ ενός ζεύγους οποιουδήποτε τύπου ένωσης και αν έχει επιλέξει, ενώ ο όρος «κοινωνικής κατάστασης» περιλαμβάνει συμπολίτες μας που έχουν τυχόν στιγματιστεί. Και αυτό το γνωρίζουμε όλοι μας πάρα πολύ καλά με ανθρώπους, που ενδεχομένως έχουν περάσει από την φυλακή ή είναι τοξικοεξαρτημένοι και άλλες κατηγορίες πολλών συνανθρώπων μας που όντως όλοι γνωρίζουμε τι βιώνουν.

Στη συνέχεια, το νομοσχέδιο ορίζει τον ενιαίο φορέα παρακολούθησης, προώθησης και εφαρμογής της αρχής της ίσης μεταχείρισης για όλους τους λόγους, που αναφέρονται στο νομοσχέδιο, και για τον ιδιωτικό και τον δημόσιο και τον ευρύτερο δημόσιο τομέα. Εδώ πέρα πρέπει να κατανοήσουμε όλοι ότι με το παρόν νομοσχέδιο κάνουμε κάτι, το οποίο κάποιες παρατάξεις δεν επιθυμούν να γίνει σε αυτή την χώρα. Επιθυμούν την πλήρη κυριαρχία των εργοδοτών και μόνο.

Όμως, έχουμε και δύο τμήματα, που αφορούν τον Συνήγορο του Πολίτη. Ο Συνήγορος του Πολίτη πληροί –και νομίζω ότι όλοι συμφωνούμε εδώ πέρα- τις προϋποθέσεις, που θέτουν οι οδηγίες για την παροχή ανεξάρτητης συνδρομής προς τα θύματα διακρίσεων. Όταν καταγγέλλουν διακριτική μεταχείριση, μπορεί να διενεργεί ανεξάρτητες έρευνες, αλλά αποκτά και έναν επιπλέον ρόλο και γι’ αυτόν τον ρόλο φροντίζουμε και για την ενίσχυση του Συνηγόρου του Πολίτη. Αποκτά έναν ρόλο στο τέταρτο μέρος του νομοσχεδίου σε σχέση με τη σύσταση του εθνικού μηχανισμού διερεύνησης περιστατικών αυθαιρεσίας στα Σώματα Ασφαλείας και τους υπαλλήλους των καταστημάτων κράτησης.

Εδώ θα πρέπει να πούμε, συνάδελφοι και συναδέλφισσες, ότι είναι κατανοητό, ότι σε αυτό το Κοινοβούλιο είναι δύο κόσμοι υπαρκτοί, πολιτικοί κόσμοι, -και όχι μόνο- και κοινωνικοί, οι οποίοι πρέπει να αποφασίσουν πώς θα πάμε παραπέρα. Υπάρχει ένας κόσμος συντηρητικός, έως σκοτεινός, και πρέπει να το αναγνωρίσουμε αυτό. Έχουμε ακραίες φωνές πια. Στην κοινωνία μας αναπτύσσονται πέρα και έξω από το Κοινοβούλιο. Υπάρχει ένας κόσμος, που δεν μπορεί να κατανοήσει αυτά που συμβαίνουν γύρω του και προσπαθεί να συντηρητικοποιήσει και άλλο την κοινωνία για να τα κρύψει, να κρύψει τον φόβο του ουσιαστικά για πράγματα, τα οποία όλοι μας αναγνωρίζουμε. Υπάρχει και ένας προοδευτικός κόσμος και εδώ καλούμαστε να ψηφίσουμε όλοι μας και ως κόμματα και ως άτομα ποια όχθη θα διαλέξουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Φωτεινός ο προοδευτικός, με φωτοστέφανο!

**ΓΕΩΡΓΙΟΣ ΠΑΛΛΗΣ:** Θα κάνω δύο σχόλια και θα κλείσω την ομιλία μου. Ακούστηκε ότι τα Σώματα Ασφαλείας είναι στα κεραμίδια με αυτό που φέρνουμε. Νομίζω ότι όποιοι ξεστομίζουν τέτοιες κουβέντες προσβάλλουν τα ίδια τα Σώματα Ασφαλείας. Όλοι γνωρίζουμε τα περιστατικά που όντως συνέβαιναν όλα αυτά τα χρόνια. Υπήρχε μια διαδικασία, η οποία είναι προβληματική. Δεν λειτούργησε ο νόμος του 2011. Δεν τον εφαρμόσατε. Δεν μπορείτε να επικαλείστε ότι πρέπει να έρθουμε τώρα εμείς να τον εφαρμόσουμε. Απέτυχε και πρέπει να νομοθετήσουμε όλοι μας κάτι καινούριο. Δεν μπορεί, λοιπόν, να χρησιμοποιούμε τέτοιες εκφράσεις.

Από την άλλη, όμως, όλοι γνωρίζουν πάρα πολύ καλά…

**ΔΗΜΗΤΡΙΟΣ ΚΥΡΙΑΖΙΔΗΣ:** Έχετε καμμία επαφή;

**ΓΕΩΡΓΙΟΣ ΠΑΛΛΗΣ:** Πάρα πολλές επαφές, κύριε Κυριαζίδη.

Και το πιο σημαντικό από όλα, που πρέπει να κατανοήσουμε, είναι γιατί πολλές φορές δεν καταγγέλλονται τέτοια περιστατικά. Αν θέλετε την πραγματική αλήθεια, βρίσκεται κάπου εκεί, λοιπόν. Έχει απογοητευτεί και η κοινωνία και οι πολίτες από όλα αυτά που έχουν γίνει τα τελευταία χρόνια και οφείλουμε όχι μόνο να θεσμοθετήσουμε κάτι, αλλά και να το εφαρμόσουμε.

Θα κλείσω, λέγοντας το εξής. Ακούσαμε για τη χθεσινή τροπολογία, η οποία μας βάζει σε ένα πλαίσιο να αμφισβητήσουμε κατά πόσον απορροφήσαμε έργα. Θα έπρεπε να ντρέπεται ο συνάδελφος ο οποίος μας λέει ότι δεν κάνουμε αυτό που πρέπει. Αυτό που κάνουμε, για να είμαστε συνεννοημένοι όλοι μεταξύ μας, είναι τα έργα που για χρόνια δεν ξεκινούσαν ή λίμναζαν και δεν πρόλαβαν να τελειώσουν να τα ολοκληρώσουμε, για να μην μείνουν σε μια κοινωνία μισά και άχρηστα. Το λέω, για να είμαστε εξηγημένοι, δηλαδή.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κυρία Ελένη Σταματάκη από τον ΣΥΡΙΖΑ.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ιδιαίτερα θετικό ότι το σχέδιο νόμου που θα ψηφίσουμε έρχεται όχι μόνο για να ενισχύσει το θεσμικό πλαίσιο για την αρχή της ίσης μεταχείρισης και την καταπολέμηση των διακρίσεων, αλλά και να διευρύνει όλο αυτό το πλαίσιο, συμπεριλαμβάνοντας την ταυτότητα και τα χαρακτηριστικά φύλου, την οικογενειακή και την κοινωνική κατάσταση. Επιπλέον, ενσωματώνεται η κοινοτική νομοθεσία για τους ισότιμους όρους πρόσβασης στην εργασία.

Παρ’ ότι έχουμε έναν ψηφισμένο νόμο από το 2005, η μέχρι σήμερα εμπειρία μάς αποδεικνύει ότι χρειάζεται περαιτέρω μέριμνα για την εφαρμογή του νόμου και την καλλιέργεια μιας κουλτούρας με υπόβαθρο την άνευ όρων ισότιμη μεταχείριση στην εργασία, στην πρόσβαση σε αγαθά και υπηρεσίες, στην εκπαίδευση, στην υγεία, στη στέγαση και στην οικογενειακή ζωή.

Οι ευάλωτες ομάδες πληθυσμού, δηλαδή οι μετανάστες, οι πρόσφυγες, τα οροθετικά άτομα, τα ομοφυλόφιλα άτομα, τα τρανς άτομα, οι πρώην κρατούμενοι, οι πρώην χρήστες ουσιών τείνουν να παρουσιάζουν και το υψηλότερο ποσοστό ανεργίας και φτώχειας από τον υπόλοιπο πληθυσμό. Αυτό είναι συνέπεια των εμποδίων που αντιμετωπίζουν σε διάφορα στάδια της κοινωνικής και οικογενειακής τους ζωής.

Παρ’ όλο που υπάρχουν σε κοινοτικό και εθνικό επίπεδο νομοθετικές πρωτοβουλίες, που αναγνωρίζουν την ευθύνη της πολιτείας να διασφαλίζει ίσες ευκαιρίες για όλα τα άτομα, είναι ανάγκη να προχωρήσουμε αποφασιστικά στην αποκατάσταση της ισονομίας, της ισότητας και της δικαιοσύνης.

Εδώ θα ήθελα να δώσω έμφαση κυρίως σε δύο κοινωνικές ομάδες για διαφορετικούς λόγους. Η πρώτη ομάδα είναι οι πρώην κρατούμενοι, πρώτα απ’ όλα, επειδή μεγάλο ποσοστό των ανθρώπων που φυλακίζονται έχουν χαμηλή κοινωνικοοικονομική ταξική προέλευση, αλλά και συχνά δεν είχαν την ευκαιρία της εκπαίδευσης και της απόκτησης δεξιοτήτων.

Οι άνθρωποι αυτοί βρέθηκαν σε κατάσταση εγκλεισμού, αλλά κάποιοι από αυτούς απέκτησαν θέληση και τους δόθηκε η ευκαιρία να συμμετέχουν σε εποικοδομητικές δραστηριότητες, εκπαιδευτικές και καλλιτεχνικές. Πριν από λίγο καιρό, είχαμε την ευκαιρία σε έκθεση που έγινε υπό την αιγίδα του Υπουργείου Δικαιοσύνης να δούμε έργα κρατουμένων στις φυλακές, στα εργαστήρια των φυλακών, όπου εκεί οι άνθρωποι αποκτούν και έναν επαγγελματικό προσανατολισμό.

Μετά την αποφυλάκισή τους, οι πρώην κρατούμενοι αντιμετωπίζουν δυσκολίες, πολλές δύσκολες καταστάσεις. Ένας σημαντικός παράγοντας για την ομαλή ένταξη των αποφυλακισμένων είναι η κατάσταση στην αγορά εργασίας. Η εξεύρεση νόμιμης απασχόλησης με μισθό που να επαρκεί για τις ανάγκες του αποφυλακισμένου είναι εξαιρετικά δύσκολη, ειδικά σε μια χώρα με υψηλό ποσοστό ανεργίας, ενώ το κοινωνικό στίγμα περιορίζει πολύ τη δράση και τις ευκαιρίες.

Από την άλλη, υπάρχουν και θεσμικά εμπόδια στην άσκηση διαφόρων επαγγελμάτων. Η πολιτεία οφείλει να υποστηρίξει τους πρώην κρατούμενους, να διασφαλίσει το θεσμικό πλαίσιο για την επανένταξή τους στην οικονομική και κοινωνική ζωή χωρίς εξαρτήσεις από την έτσι κι αλλιώς εξασθενημένη επιδοματική πολιτική. Χρειάζεται όλα τα Υπουργεία, ιδιαίτερα το Υπουργείο Εσωτερικών, να προσαρμοστούν με διατάξεις σε αυτό το νομοθέτημα.

Η δεύτερη ομάδα είναι τα trans άτομα. Είναι πολύ σημαντικό που το νομοσχέδιο επεκτείνεται στην απαγόρευση των διακρίσεων, στην εργασία με βάση την ταυτότητα και τα χαρακτηριστικά φύλου. Είναι σημαντικό γιατί ακόμα τον 21ο αιώνα ο κίνδυνος διάκρισης λόγω ταυτότητας φύλου είναι έντονα υπαρκτός. Το νομοσχέδιο δεν καλύπτει πλήρως τα άτομα για την κάλυψη τους. Πιστεύουμε όμως το επικείμενο νομοσχέδιο για την ταυτότητα του φύλου μπορεί να αποτελέσει ένα σημαντικό ανάχωμα στις επιθέσεις και τις διακρίσεις εναντίον τους.

Τα trans άτομα αντιμετωπίζουν προβλήματα γραφειοκρατικής φύσης, αφού συχνά τα επίσημα έγγραφά τους εμφανίζουν εντελώς διαφορετικά στοιχεία για το άτομο από την ταυτότητα που αυτό φέρει στην κοινωνική του ζωή, ενώ οι φραγμοί στην εκπαίδευση και στην εργασία σε συνδυασμό με τον αντίκτυπο που έχει ο στιγματισμός στην ψυχοκοινωνική κατάσταση του ατόμου συχνά τους σπρώχνει παρά τη θέλησή τους στη σεξουαλική εργασία. Οφείλουμε να προστατεύσουμε ως πολιτεία τα άτομα αυτά και να δημιουργήσουμε τις προϋποθέσεις μιας ομαλής κοινωνικής ζωής.

Τέλος, η δημιουργία μηχανισμού διερεύνησης περιστατικών αυθαιρεσίας των Σωμάτων Ασφαλείας που ρυθμίζονται στο Τέταρτο Μέρος του σχεδίου νόμου αποτελεί ένα σημαντικό μέτρο για την αντιμετώπιση της βίας από τους κρατικούς μηχανισμούς.

Δεν είναι λίγες οι γνωστές και άγνωστες πράξεις βίας από ένστολο προσωπικό και από προσωπικό των Σωμάτων Ασφαλείας και από σωφρονιστικούς υπαλλήλους. Ήδη, υπάρχουν πάρα πολλές καταγγελίες. Για κάποιες από αυτές, η χώρα μας έχει καταδικαστεί από το Ευρωπαϊκό Δικαστήριο Ανθρωπίνων Δικαιωμάτων. Άρα λοιπόν, πρέπει και σε αυτόν τον τομέα να νομοθετήσουμε και να είμαστε πολύ πιο ανεκτικοί και πιο σύμφωνοι με τα διεθνή δικαστήρια.

Οφείλουμε, κυρίες και κύριοι συνάδελφοι, ως Κοινοβούλιο, ως πολιτεία να διασφαλίσουμε τα δημοκρατικά δικαιώματα όλων των πολιτών χωρίς εξαιρέσεις και χωρίς φοβίες. Και αυτό το νομοσχέδιο είναι προς αυτήν την κατεύθυνση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον κοινοβουλευτικό εκπρόσωπο του ΣΥΡΙΖΑ, τον κ. Τσίρκα, ήρθε στο Προεδρείο αίτημα από δύο Βουλευτές της Δημοκρατικής Συμπαράταξης και συγκεκριμένα από τον κ. Κεγκέρογλου και τον κ. Παπαθεοδώρου, όπου ένας εκ των δύο ζητούν τον λόγο με βάση το άρθρο 67 παράγραφοι 2 και 3 για παραβίαση του άρθρου 87 και του άρθρου 88.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θέλω να αναφερθώ σε δύο τροπολογίες, εκ των οποίων η μία είναι υπουργική και η άλλη βουλευτική. Η υπουργική είναι αυτή, η οποία αποσύρθηκε χθες και επανήλθε σήμερα. Η παραβίαση συνίσταται στο τριήμερο και στο εκπρόθεσμο, πράγμα που σημαίνει ότι πρέπει να τεθεί στην Ολομέλεια για να συζητηθεί όπως ακριβώς και η βουλευτική.

Ιδιαίτερα η βουλευτική είναι σε άσχετο νομοσχέδιο. Δεν είναι τρεις μέρες πριν. Πρέπει να τεθεί στην Ολομέλεια για να συζητηθεί. Εμείς ζητάμε να αποσυρθεί τελείως η βουλευτική.

Για την άλλη, όμως, υπάρχει ένα σοβαρό θέμα. Ξεκινάω από αυτή, από την υπουργική. Είπα ότι δεν την υπογράφει ο αρμόδιος Υπουργός. Ο αρμόδιος Υπουργός είναι ο Υπουργός Εσωτερικών για τις ΔΕΥΑ. Ρώτησα τον κ. Χαρίτση και μου είπε ότι χθες υπέγραψε. Στα Πρακτικά της Βουλής, λοιπόν, αναφέρεται ότι υπέγραψε ο κύριος Υπουργός Εσωτερικών ύστερα από ερώτημα δικό μου προς τον κ. Χαρίτση.

Θεωρώ ότι και γι’ αυτό το θέμα δεν πρέπει η υπουργική τροπολογία που δεν έχει υπογράψει ο κύριος Υπουργός Εσωτερικών, ο κ. Σκουρλέτης, να μπει σε ψηφοφορία.

Επίσης, δεν πρέπει να γίνει δεκτή και να μπει σε συζήτηση και ψηφοφορία η εκπρόθεσμος τροπολογία της συναδέλφου Βουλευτού με γενικό αριθμό 785 και ειδικό αριθμό 53, γιατί έχει εμφανώς κόστος για τον προϋπολογισμό. Δεν έχει ζητήσει ο Υπουργός σύμφωνα με την παράγραφο 5 του άρθρου 88 από το Γενικό Λογιστήριο του Κράτους έκθεση και αν…

**ΜΑΥΡΟΥΔΗΣ ΒΟΡΙΔΗΣ:** Ποια είναι αυτή;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι η βουλευτική τροπολογία με αριθμό 785/53, η οποία κάνει και προσλήψεις και χαρίζει.

Αυτή, λοιπόν, κατά την άποψή μου, πρέπει να αποσυρθεί. Πρέπει να την μελετήσουμε και βεβαίως να έρθει επεξεργασμένη από τον Υπουργό. Και ζητάμε και από την πλειοψηφία του ΣΥΡΙΖΑ να το δει αυτό. Δεν είναι ούτε προαπαιτούμενο ούτε έχει σχέση με το νομοσχέδιο, ούτε έχουμε εξετάσει αν είναι κάτι που πρέπει να ψηφίσουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεγκέρογλου.

Κύριε Υπουργέ, θέλετε να δώσετε κάποια απάντηση;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, θα μιλήσω μετά.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά οφείλουμε…

**ΜΑΥΡΟΥΔΗΣ ΒΟΡΙΔΗΣ:** Από την στιγμή που τίθεται θέμα Κανονισμού πρέπει να πάρει απάντηση.

**ΠΡΟΕΔΡΕΥΩΝ (Γεώργιος Λαμπρούλης):** Το Προεδρείο έχει γνώση.

Λέω αν ο Υπουργός σε ό,τι αφορά τις τροπολογίες θέλει να κάνει κάποια παρέμβαση. Διαφορετικά σε ό,τι αφορά το Προεδρείο και τον Κανονισμό…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κοιτάξτε, όσον αφορά τη βουλευτική τροπολογία γνωρίζετε πολύ καλά ότι δεν χρειάζεται να υπάρχει έκθεση οικονομικών συνεπειών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάνετε λάθος!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας ακούσαμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πρέπει να ζητήσει ο Υπουργός αν θέλει να συζητηθεί. Κι αν περάσουν τρεις μέρες και δεν στείλει το λογιστήριο, τότε συζητείται. Είναι σαφέστατος ο Κανονισμός. Παρακαλώ να διαβαστεί το άρθρο 88 παράγραφος 5.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όσον αφορά το ζήτημα για την υπουργική τροπολογία, έχω ζητήσει από τον κ. Χαρίτση διευκρινίσεις. Τον αναμένω γι’ αυτό το ζήτημα το οποίο τέθηκε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τώρα σε ό,τι αφορά, κύριε Κεγκέρογλου, την ένστασή σας με βάση τα άρθρα του Κανονισμού που επικαλείστε, και πιο συγκεκριμένα σε ό,τι αφορά τις τροπολογίες που αναφέρατε για το εκπρόθεσμο και όλες αυτές τις αιτιάσεις που καταθέσατε προηγουμένως, σας ενημερώνω, όπως πολύ καλά το ξέρετε κι εσείς και με βάση τον Κανονισμό και να σας διαβάσω, όχι εσάς προσωπικά, αλλά να το ακούσουν και στο Σώμα το άρθρο 87 παράγραφος 2.

Δεν σας το διαβάζω όλο για οικονομία χρόνου: «Σε περίπτωση αμφισβήτησης, ο Πρόεδρος ερωτά τη Βουλή που αποφαίνεται αποκλειστικά με ανάταση ή έγερση και χωρίς συζήτηση».

Άρα, λοιπόν, εάν επιμένετε, ενδεχομένως να περιμένουμε και τον κ. Χαρίτση, όπως είπε ο κ. Κοντονής, σε ό,τι αφορά την υπουργική τροπολογία που αναφερθήκατε κι εσείς, να δώσει κάποιες διευκρινίσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για το άρθρο 88 παράγραφος 5; Δεν το διαβάσατε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Οπότε προχωράμε με τον Κοινοβουλευτικό Εκπρόσωπο του ΣΥΡΙΖΑ τον κ. Τσίρκα.

**ΒΑΣΙΛΕΙΟΣ ΤΣΙΡΚΑΣ:** Κύριε Υπουργέ, κυρίες και κύριοι συνάδελφοι, το παρόν νομοσχέδιο περιλαμβάνει ουσιαστικές ρυθμίσεις με την ενσωμάτωση οδηγιών που μεταρρυθμίζουν την ισχύουσα ως τώρα νομοθεσία με νέες διατάξεις του Υπουργείου Δικαιοσύνης.

Κινείται στην ίδια προοδευτική κατεύθυνση με μία σειρά πρόσφατων μεταρρυθμίσεων που έχουν προηγηθεί, όπως η καθιέρωση του συμφώνου συμβίωσης και η ενίσχυση της αντιρατσιστικής νομοθεσίας. Επιβεβαιώνεται και με το παρόν νομοθέτημα η προσήλωσή μας στην αξία της ισότητας ως πολιτιστικό και ιστορικό στοιχείο της χώρας, στοιχείο της δημοκρατίας.

Το νομοθέτημα διαιρείται σε τέσσερα μέρη: Το πρώτο μέρος αφορά στην εφαρμογή της αρχής της ισότητας και βασικός στόχος του νομοσχεδίου αποτελεί η δημιουργία ενός σαφούς νομικού πλαισίου εφαρμογής της αρχής της ίσης μεταχείρισης.

Εισάγονται νέα κριτήρια αναγνώρισης της δυσμενούς διάκρισης με την προσθήκη νέων όρων, όπως φυλή, χρώμα, εθνική καταγωγή, γενεαλογικές καταβολές, ενώ προστίθενται ως νέοι λόγοι ενδεχόμενης δυσμενούς διάκρισης η χρόνια ασθένεια, η οικογενειακή κατάσταση και η κοινωνική κατάσταση.

Ο παλιότερος όρος «γενετήσιος προσανατολισμός» αντικαθίσταται από τον όρο «σεξουαλικός προσανατολισμός», αφού ο όρος αυτός αφορά ευρύτερα στη συμπεριφορά του ανθρώπου σε ερωτικά θέματα και επιπλέον αναφέρονται ρητά ως λόγοι διάκρισης και η ταυτότητα φύλου και τα χαρακτηριστικά φύλου.

Η αρμοδιότητα παρακολούθησης και προώθησης της εφαρμογής της κατά των διακρίσεων λόγω φυλής, χρώματος, εθνικής ή εθνοτικής καταγωγής, θρησκευτικών ή άλλων πεποιθήσεων, χρόνιας ασθένειας, ηλικίας, οικογενειακής κατάστασης, σεξουαλικού προσανατολισμού και ταυτότητας φύλου στον τομέα της απασχόλησης και της εργασίας ανατίθεται στον Συνήγορο του Πολίτη. Με τον τρόπο αυτόν καταργείται η επιτροπή που προβλεπόταν από τη μέχρι τώρα ισχύουσα νομοθεσία να λειτουργεί στο πλαίσιο του Υπουργείο Δικαιοσύνης και συνιστώνται με τον τρόπο αυτόν δέκα θέσεις απασχολούμενων στον Συνήγορο του Πολίτη. Ο Συνήγορος του Πολίτη ασκεί πλέον ουσιαστικά καθήκοντα και παίζει σημαντικό ρόλο στο πεδίο αυτό.

Η μεταφορά αυτή των αρμοδιοτήτων για την καταπολέμηση των διακρίσεων από την επιτροπή ίσης μεταχείρισης αποκαθιστά -θα μπορούσε να πει κανείς- και τη σύνδεση με την κοινωνία των πολιτών στο πλαίσιο μιας αξιακής αναθεμελίωσης των δημοκρατικών αρχών της μη διάκρισης του σεβασμού της διαφορετικότητας στην ελληνική κοινωνία. Η επιλογή αυτή αποτελεί εχέγγυο για τη μέγιστη δυνατή θεσμοποίηση της εποπτείας εφαρμογής της αρχής της ισότητας.

Πράγματι, λοιπόν, πρόκειται για μια πολύ σημαντική και κρίσιμη πρωτοβουλία, που έχει, βέβαια, ως άξονα και την εναρμόνιση της ελληνικής νομοθεσίας με την ευρωπαϊκή νομοθεσία και το ευρωπαϊκό κεκτημένο και δίνει απαντήσεις σε κρίσιμα ζητήματα θωράκισης -θα έλεγε κανείς- δημοκρατικών αξιών.

Οι διατάξεις του παρόντος νομοσχεδίου οδηγούν και σε εξίσωση του συμφώνου συμβίωσης με τον γάμο, αναγνωρίζοντας ουσιαστικά τα ίδια δικαιώματα στον εργασιακό χώρο και, άρα, μπορούν να διεκδικήσουν και συνυπηρέτηση, οικογενειακά επιδόματα και πολλά άλλα, που μέχρι πρότινος ήταν ακατόρθωτο.

Τόσο στον ιδιωτικό όσο και στον δημόσιο τομέα εισάγονται προστατευτικές ρυθμίσεις, που αφορούν στην απαγόρευση των διακρίσεων, στην επαγγελματική εκπαίδευση και κατάρτιση, σε ζητήματα αποδοχών, απολύσεων, υγείας και ασφάλειας κατά την εργασία, επανένταξης και εκ νέου απασχόλησης μετά από περιόδους ανεργίας, αλλά και στη συνδικαλιστική συμμετοχή των εργαζομένων.

Προβλέπεται, επίσης, ότι σε περιπτώσεις που διαπιστώνεται δυσμενής μεταχείριση του εργοδότη προς τον εργαζόμενο και το αντίθετο, κάνοντας διάκριση λόγω φύλου, θρησκείας και όλα τα υπόλοιπα που ανέφερα προηγουμένως, προβλέπεται φυλάκιση έξι μηνών έως τριών ετών και χρηματική ποινή από 1.000 ευρώ έως 5.000 ευρώ μετά από καταγγελία στον Συνήγορο του Πολίτη, που αποκτά διαμεσολαβητικό ρόλο για αποκατάσταση του προβλήματος που δημιουργήθηκε, όπως απόλυση ή υποβάθμιση.

Είναι πολύ σημαντικό, λοιπόν, στοιχείο του νομοσχεδίου η διεύρυνση στο πεδίο προστασίας, δηλαδή, το γεγονός ότι προστίθεται στο σημερνό ελλειμματικό νομοθετικό πλαίσιο και άλλες κατηγορίες για απαγόρευση διακρίσεων.

Με το δεύτερο μέρος του παρόντος νομοσχεδίου ενσωματώνεται στην ελληνική έννομη τάξη η ευρωπαϊκή οδηγία 57/2014, με την οποία καλύπτεται είτε ένα ευρύ φάσμα χρηματοπιστωτικών μέσων που είναι εισηγμένα, είτε έχει υποβληθεί σχετική αίτηση εισαγωγής τους προς διαπραγμάτευση στη ρυθμιζόμενη αγορά, ενώ περιλαμβάνονται και συμπεριφορές σχετικές με πλειστηριασμούς, που βασίζονται στα δικαιώματα αυτών, ακόμα και σε πλειστηριασμούς που δεν αφορούν, όμως, τα χρηματοπιστωτικά μέσα.

Στο ίδιο μέρος περιλαμβάνονται ποινικές διατάξεις που προστατεύουν την ορθή λειτουργία της αγοράς από πράξεις κατάχρησης, με σκοπό να μην θιγεί η ακεραιότητα των χρηματοπιστωτικών αγορών και η εμπιστοσύνη του κοινού στις κινητές αξίες, στα παράγωγα μέσα και στα κριτήρια αξιολόγησης.

Είναι προφανές πως η σημασία της οργανωμένης αγοράς ως μέσου συγκέντρωσης τέτοιων επιχειρηματικών κεφαλαίων και ανάπτυξης δημόσιων και ιδιωτικών επιχειρήσεων είναι κεφαλαιώδης για την εθνική οικονομία και είναι αναγκαίο να προστατευτεί και να ρυθμιστεί αυτό το πεδίο.

Για πρώτη φορά ποινικοποιείται η σύσταση για διενέργεια χρηματοπιστωτικών συναλλαγών με χρήση προνομιακών πληροφοριών, καθώς και η παράνομη ανακοίνωση τέτοιων προνομιακών πληροφοριών. Πρόκειται για ποινικοποίηση συμπεριφορών, που προσβάλλουν την ορθή λειτουργία της κεφαλαιαγοράς και την εμπιστοσύνη του επενδυτικού κοινού σε αυτή τη λειτουργία.

Προφανώς, η επισκόπηση κάποιων από τα άρθρα του σημερινού νομοσχεδίου μας οδηγεί σε χρήσιμες επισημάνσεις για τα ζητήματα αυτά, όπως για παράδειγμα το ότι για την πλήρωση της αντικειμενικής υπόστασης τέτοιων εγκλημάτων είναι απαραίτητη η απόκτηση ή διάθεση τέτοιων χρηματοπιστωτικών μέσων και δεν αρκεί ένας σκοπός απόκτησης ή διάθεσής τους.

Περιγράφεται και μια ιδιαίτερα διακεκριμένη κακουργηματική περίπτωση κατάχρησης τέτοιων προνομιακών πληροφοριών, όταν ο δράστης των σχετικών εγκλημάτων είναι μέλος εγκληματικής οργάνωσης, κατά την κοινή έννοια του άρθρου 187 του Ποινικού Κώδικα.

Περιλαμβάνονται, λοιπόν, λεπτομερείς και συγκεκριμένες διαδικαστικές ρυθμίσεις, που διευκολύνουν την παραπάνω πρόοδο της διαδικασίας και μεταβατικές διατάξεις.

Επίσης, επαναδιατυπώνονται οι βασικές διατάξεις του καταργούμενου άρθρου 18 του ν.3340/2015, που προβλέπει την καταγραφή και την αρχειοθέτηση όλων των εντολών που δίνουν πελάτες για κατάρτιση συναλλαγών επί χρηματοπιστωτικών μέσων, ακόμα και τηλεφωνικώς. Η καταγραφή αυτή γίνεται με τρόπο που να διασφαλίζει την αξιοπιστία, την ακρίβεια και την πληρότητα των καταγεγραμμένων στοιχείων.

Το τρίτο μέρος του νομοσχεδίου ενσωματώνει στην ελληνική νομοθεσία ρυθμίσεις για την παραχάραξη και την κιβδηλεία, σύμφωνα με τις προβλέψεις της οδηγίας, οι οποίες επιτρέπουν να εμπίπτουν στο πεδίο του αξιόποινου και μια σειρά από άλλες πράξεις, οι οποίες απηχούν σύγχρονες τεχνολογικές εξελίξεις και μπορούν να θίξουν το Ευρώ ή κάποιο άλλο νόμισμα.

Στο τελευταίο μέρος του νομοσχεδίου θεσπίζεται ανεξάρτητος Μηχανισμός Διερεύνησης Περιστατικών Αυθαιρεσίας στα Σώματα Ασφαλείας και τους υπαλλήλους των φυλακών, ο Εθνικός Μηχανισμός Διερεύνησης Περιστατικών Αυθαιρεσίας.

Είναι γνωστό ότι για τέτοια περιστατικά η χώρα μας έχει καταδικαστεί από το Ευρωπαϊκό Δικαστήριο Δικαιωμάτων του Ανθρώπου για παραβιάσεις των άρθρων 2 και 3 της Ευρωπαϊκής Σύμβασης Δικαιωμάτων του Ανθρώπου.

Είναι γεγονός ότι για το κράτος που παλεύουμε να οικοδομήσουμε είναι αναγκαίο, μεταξύ άλλων, να ληφθούν και μέτρα που να διασφαλίζουν τη δίκαιη διερεύνηση τέτοιων καταγγελιών για τέτοια περιστατικά και να υφίσταται το κατάλληλο θεσμικό και νομικό πλαίσιο για να μην υπάρχει ούτε καν υπόνοια συγκάλυψης ή ατιμωρησίας. Και είναι πάγιο αίτημα της ελληνικής κοινωνίας να μην υπάρχει καμία ανοχή σε τέτοια περιστατικά αυθαιρεσίας.

Με το παρόν νομοσχέδιο, λοιπόν, ο Συνήγορος του Πολίτη, μια συνταγματικά κατοχυρωμένη ανεξάρτητη αρχή αναλαμβάνει τη διερεύνηση των καταγγελιών, με σκοπό να διασφαλίζεται ο ανεξάρτητος, αξιόπιστος, αποτελεσματικός χαρακτήρας του εν λόγω μηχανισμού, ώστε και η κοινωνία να αποκτήσει ξανά την εμπιστοσύνη της απέναντι στους θεσμούς. Και είναι σημαντικό να πούμε ότι αυτός ο νέος Εθνικός Μηχανισμός Διερεύνησης Περιστατικών Αυθαιρεσίας δεν υποκαθιστά τον δικαστικό και πειθαρχικό έλεγχο, αλλά θα λειτουργεί παράλληλα και συμπληρωματικά.

Κυρίες και κύριοι Βουλευτές, είναι κατανοητό σε όλους ότι με το υπό συζήτηση νομοσχέδιο θεσπίζουμε ένα αυστηρό πλαίσιο που θα απαλείψει πρακτικές περιθωριοποίησης και απομονωτισμού συμπολιτών μας στους χώρους εργασίας και όχι μόνο.

Κλείνει ένας ακόμη κύκλος αρνήσεων και περιθωριοποίησης για ένα μεγάλο κομμάτι συμπολιτών μας και είναι καθήκον μας η επιμονή στην προστασία των δικαιωμάτων, σπάζοντας στερεότυπα και δογματισμούς. Γεφυρώνουμε ένα κοινωνικό χάσμα που οι προηγούμενες κυβερνήσεις επέτρεψαν να οξυνθεί, συμβάλλοντας στην ύπαρξη πολιτών δύο ταχυτήτων.

Συνεχίζουμε να νομοθετούμε στο όνομα μεγάλων πανανθρώπινων αξιών και οραμάτων, στο όνομα της κοινωνικής δικαιοσύνης και της κοινωνικής ισότητας, γιατί η ισότητα είναι ένας από τους ακρογωνιαίους λίθους της δημοκρατίας που δεν πρέπει να διαβρωθεί και δεν πρέπει να το επιτρέψουμε σε κανέναν αυτό να την διαβρώσει.

Σε αντίθεση με ελάχιστους, ευτυχώς, κήρυκες του φόβου και της μισαλλοδοξίας, η κοινωνία απέδειξε ότι ταυτίζεται με το κράτος δικαίου και δεν παρασύρεται από τέτοια κηρύγματα, αλλά χρειάζεται διαρκής και ανυποχώρητος αγώνας για την προάσπιση των ανθρωπίνων δικαιωμάτων.

Συνεχίζουμε λοιπόν να λύνουμε προβλήματα που αφορούν και στην καθημερινότητα των συμπολιτών μας και έχουμε αποδείξει, από την αρχή αυτής της διακυβέρνησης, ότι δίνουμε τη μάχη ενάντια σε κάθε μορφή διάκρισης, ρατσισμού και φασισμού. Χωρίς όμως τον εκδημοκρατισμό και τις μεγάλες θεσμικές δομές, που χρειάζεται, ο τόπος δεν μπορούμε να πάμε μακριά, δεν μπορούμε να τα καταφέρουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τσόγκας από το ΣΥΡΙΖΑ.

**ΓΕΩΡΓΙΟΣ ΤΣΟΓΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που διαιρείται σε τέσσερα μέρη.

Στο πρώτο εξ αυτών συζητάμε την ενσωμάτωση τριών οδηγιών που θα καταστούν εσωτερικό δίκαιο, την με αριθμό 43/2000, την με αριθμό 78/2000 και την με αριθμό 54/2014. Προσβλέπει στο δίκαιο τρόπο εφαρμογής της αρχής της ίσης μεταχείρισης προσώπων ανεξάρτητα από την εθνική ή φυλετική τους καταγωγή, τη διαμόρφωση γενικού πλαισίου για την ίση μεταχείριση στην απασχόληση και την εργασία και τα μέτρα που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης διακίνησης των εργαζομένων στην Ευρωπαϊκή Ένωση.

Το δεύτερο μέρος αφορά την ενσωμάτωση του κανονισμού 596/2014 σχετικά με την κατάχρηση της αγοράς και την κατάργηση της οδηγίας 6/2003 και την ενσωμάτωση της οδηγίας 57/2014 περί ποινικών κυρώσεων για την κατάχρηση της αγοράς.

Το τρίτο μέρος αφορά την ενσωμάτωση της οδηγίας 62/2014 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου.

Στο τέταρτο μέρος γίνεται αναφορά στη σύσταση του Εθνικού Μηχανισμού Διερεύνησης Περιστατικών Αυθαιρεσίας στα Σώματα Ασφαλείας και τους υπαλλήλους καταστημάτων κράτησης.

Κυρίες και κύριοι Βουλευτές, η αρχή της ίσης μεταχείρισης πηγάζει απευθείας από την ιδέα της ίδιας της δικαιοσύνης και αποτελεί αναπόσπαστο τμήμα της έννομης τάξης, ρυθμιστής της οποίας είναι το ίδιο το Σύνταγμα. Η δε κατοχύρωση της αρχής της ισότητας απέναντι στο νόμο, άρθρο 4 παράγραφος 1 του Συντάγματος, εισάγει σε όλο το χώρο του θετικού δικαίου την επιταγή για ίση μεταχείριση όλων των οργανικά συνδεδεμένων κοινωνιών.

Δεν υπάρχει δικαιϊκός κλάδος στον οποίο να μην εμφανίζεται ζήτημα εφαρμογής της αρχής της ισότητας και της εξ αυτής της αρχής της ίσης μεταχείρισης, ακόμα και σε κλάδους του ιδιωτικού δικαίου όπου κυριαρχεί η συμβατική ελευθερία και η αυτονομία της ιδιωτικής βούλησης. ‘

Έτσι, με το πρώτο μέρος του παρόντος νομοσχεδίου, ο ν.3204/2005 που αρχικά θέσπισε το πλαίσιο για την εφαρμογή της αρχής της ίσης μεταχείρισης αδιαφόρως της φυλετικής ή εθνοτικής καταγωγής, θρησκευτικών ή άλλων πεποιθήσεων, αναπηρίας, ηλικίας ή γενετήσιου προσανατολισμού αντικαθίσταται για λόγους κανονιστικής προσαρμογής, αλλά και αρτιότερης εναρμόνισης με την ενωσιακή νομοθεσία και επιδιώκεται η κωδικοποίηση των διατάξεων, όπως αναφέραμε, των τριών ευρωπαϊκών οδηγιών με σκοπό, δια της ενίσχυσης του υφιστάμενου θεσμικού πλαισίου, την καταπολέμηση των διακρίσεων και την προώθηση της εφαρμογής της ίσης μεταχείρισης και στόχο τη δημιουργία ενός ενιαίου σαφούς και άρτιου νομικού πλαισίου, έχοντας πάντα υπόψη τη σχετική νομολογία του δικαστηρίου της Ευρωπαϊκής Ένωσης, τις θέσεις της Ευρωπαϊκής Επιτροπής, τις συστάσεις των διεθνών οργανισμών και τις εκθέσεις των διεθνών φορέων.

Υπό τη σκέπη αυτών των προβληματισμών, η ανάθεση της αρμοδιότητας της παρακολούθησης και της προώθησης της εφαρμογής της αρχής της ίσης μεταχείρισης, ασχέτως φυλής, χρώματος, εθνικής καταγωγής, θρησκευτικών ή άλλων πεποιθήσεων, αναπηρίας ή χρόνιας ασθένειας, ηλικίας, οικογενειακής ή κοινωνικής κατάστασης, σεξουαλικού προσανατολισμού, ταυτότητας ή χαρακτηριστικών φύλου, στον Συνήγορο του Πολίτη και μάλιστα, ενιαία για τον δημόσιο και τον ευρύτερο δημόσιο τομέα και τον ιδιωτικό, ήταν επιβεβλημένη, αφού η τοιαύτη ως άνω μεταφορά αρμοδιοτήτων στον Συνήγορο του Πολίτη αναντίλεκτα συνιστά κυρίαρχη νομοθετική παρέμβαση, δεδομένου ότι ο Συνήγορος του Πολίτη διαθέτει, ως ανεξάρτητη αρχή, εκτενές πεδίο αρμοδιοτήτων, κατοχυρωμένη ανεξαρτησία με ευρεία νομιμοποίηση, στοιχεία που εδραιώνουν τη βεβαιότητα και την αποτελεσματικότητα στην εκτέλεση των καθηκόντων του, ως εποπτεύοντος φορέα της αρχής της ίσης μεταχείρισης και του ως εγγυητή της εφαρμογής του περιεχομένου των οδηγιών 43, 78 και 54.

Αναλυτικότερα, το πρώτο μέρος του παρόντος νόμου αποτελείται από έξι κεφάλαια και είκοσι τέσσερα άρθρα με συνεχή αρίθμηση.

Στα άρθρα 1 και 2 προβλέπεται ο σκοπός αυτού και αναλύεται η έννοια των διακρίσεων. Ειδικότερα, στο άρθρο 1 αναδεικνύεται η ευρύτητα του παρόντος σχεδίου νόμου σε σχέση με τον προϊσχύσαντα νόμο 3304, η οποία βρίσκει έδαφος υλοποίησης με την ενσωμάτωση της οδηγίας 54/2014 για τη διευκόλυνση της ελευθερίας της κυκλοφορίας των εργαζομένων της Ευρωπαϊκής Ένωσης, τη διασάφηση της έννοιας της εθνοφυλετικής καταγωγής, σύμφωνα με την οδηγία 43/2000, αλλά και την ένταξη νέων λόγων διάκρισης στο πεδίο της οδηγίας 78/2000, αφορώντας στον τομέα της εργασίας και της απασχόλησης, όπως οι όροι «χρόνια ασθένεια» που συμπληρώνεται με αυτή της αναπηρίας, «οικογενειακή κατάσταση» που στοχεύει στην προστασία στον χώρο της απασχόλησης και της εργασίας, των ισχυρών βιοτικών δεσμών που αναπτύσσονται στο πλαίσιο της οικογενειακής ζωής, ανεξάρτητα από το είδος της συνύπαρξης του ζεύγους, την «κοινωνική κατάσταση» ως λόγου διάκρισης κοινωνικού στιγματισμού εξαιτίας της συμμετοχής ως μέλους ενός ιδιαίτερου κοινωνικού υποσυνόλου, όπως πρώην χρήστες ουσιών ή πρώην φυλακισμένοι, ο «σεξουαλικός προσανατολισμός» αντί του αναχρονιστικού όρου «γενετήσιος προσανατολισμός», «ταυτότητα φύλου» που αναφέρεται σε διεμφυλικά άτομα των οποίων η ταυτότητα είναι άλλη από αυτή της γέννησής τους.

Στο άρθρο 2 οι έννοιες περί της άμεσης και έμμεσης διάκρισης του ν.3304 και των οδηγιών 43 και 78 εμπλουτίζονται με την είσοδο νέων ορισμών διακρίσεων, όπως της διάκρισης λόγω σχέσης, της διάκρισης λόγω νομιζόμενων χαρακτηριστικών, καθώς και της πολλαπλής διάκρισης.

Στο δεύτερο κεφάλαιο, άρθρα 3 ως 7, με τίτλο «Ίση Μεταχείριση» προβλέπονται οι περιπτώσεις της δεδικαιολογημένης διαφορετικής μεταχείρισης και ξεκαθαρίζονται τα περί ιθαγένειας και της ρήτρας εξαίρεσης του ν.3304/2005.

Με το δεύτερο μέρος του παρόντος νόμου ενσωματώνεται στην εθνική έννομη τάξη η οδηγία 57/2014 του Ευρωπαϊκού Κοινοβουλίου περί των ποινικών κυρώσεων στα άρθρα 25 ως 33 και συμπληρώνεται το νομοθετικό πλαίσιο για την κατάχρηση της αγοράς.

Προβλέπονται μέτρα για την προστασία της χρηματαγοράς, των χρηματιστηριακών συναλλαγών της Επιτροπής Κεφαλαιαγοράς, προκειμένου να αποτρέπεται η χειραγώγηση της αγοράς, δηλαδή, κάθε ενέργεια που σχετίζεται είτε με την εκμετάλλευση εμπιστευτικής πληροφορίας είτε με τη χειραγώγηση της αγοράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Και συνεχίζεται με τις διατάξεις για την παραχάραξη και την κιβδηλεία και τέλος με το άρθρο 56 για τη σύσταση του εθνικού μηχανισμού περιστατικών αυθαιρεσίας των σωμάτων ασφαλείας.

Κυρίες και κύριοι Βουλευτές, τελειώνοντας, θέλω να πω ότι πρόκειται για ένα περίτεχνο νομοσχέδιο, ουσιαστικά και τεχνικά, με βαθιά επιστημονική πολιτική και κοινωνική παιδεία. Οι ρυθμίσεις του είναι απόλυτα αναγκαίες για την κοινωνία μας και πρέπει να τις ψηφίσουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσόγκα.

Πριν δώσουμε τον λόγο στον επόμενο ομιλητή, γνωστοποιούμε στο Σώμα πως έχει κατατεθεί αίτημα ονομαστικής ψηφοφορίας από δεκαεπτά Βουλευτές για τα άρθρα 1, 2, 3 και 4 του νομοσχεδίου που συζητούμε σήμερα και η ονομαστική ψηφοφορία θα διεξαχθεί αύριο στις 10.30΄.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 5ο Γυμνάσιο Πάτρας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Ο κ. Βορίδης έχει τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θα ήθελα τον λόγο!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κατσίκη, τι θα θέλατε;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Θα παρακαλούσα να μου δώσετε τον λόγο…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, λίγη ησυχία. Τι ακριβώς θέλετε, κύριε Κατσίκη;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Θα παρακαλούσα να μου επιτρέψετε, κύριε Πρόεδρε, να προβώ σε νομοτεχνική βελτίωση επί της τροπολογίας της Υπουργού Τουρισμού κ. Κουντουρά με γενικό αριθμό 788 και ειδικό 56, η οποία κατατέθηκε…

**ΠΡΟΕΔΡΕΥΩΝ (Γεώργιος Λαμπρούλης):** Μα, με συγχωρείτε. Εσείς είστε εισηγητής. Πρέπει να έρθει η κ. Κουντουρά ή τέλος πάντων ο Υπουργός ενδεχομένως…

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ζητώ συγγνώμη, κύριε Πρόεδρε.

(Θόρυβος στην Αίθουσα)

Μπορεί να έκανα ένα λάθος, αλλά μη διακόπτετε έτσι.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κωνσταντινόπουλε, αν θέλετε να αντικαταστήσετε το Προεδρείο, ελάτε επάνω!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε τώρα!

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, αν δεν μου επιτρέπετε, ζητώ συγγνώμη που παρεμβαίνω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν είπα ότι δεν σας επιτρέπω.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ζητώ συγγνώμη.

**ΠΡΟΕΔΡΕΥΩΝ (Γεώργιος Λαμπρούλης):** Δεν επιτρέπεται από τον Κανονισμό. Εγώ γιατί να μη σας επιτρέψω; Κοντά στο νου και η γνώση τώρα, με συγχωρείτε.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Έχουμε την τιμή να είναι μαζί μας σήμερα ο νυν Υπουργός Δικαιοσύνης, αλλά και ο πρώην Υπουργός Δικαιοσύνης. Επιτρέψτε μου να ξεκινήσω από ορισμένα που θεωρούνται ταπεινά.

Κύριε Υπουργέ, σας διαβάζω ένα μήνυμα που πήρα πριν λίγες ημέρες από έναν πολίτη. Το μήνυμα αυτό έχει συνημμένες δύο φωτογραφίες από τις τουαλέτες της Σχολής Ευελπίδων και από τον χώρο αποθηκεύσεως δικογραφιών της Σχολής Ευελπίδων. Σας διαβάζω: «Μάκη, καλησπέρα. Είχα την ευκαιρία να επισκεφτώ –ευτυχώς ως μάρτυρας υπεράσπισης- τα Δικαστήρια της Σχολής Ευελπίδων εχθές, το κτήριο 5. Δεν ένιωσα πολύ περήφανος. Δεν ξέρω πώς ήταν παλαιότερα, αλλά ειλικρινά τέτοιο χάλι δεν νομίζω να υπάρχει σε χώρα της Ευρωπαϊκής Ένωσης.»

Σήμερα είχα υπόθεση στη Σχολή Ευελπίδων. Τελείωσε η διαδικασία και έτσι, στο πλαίσιο μίας αβροφροσύνης και παίρνοντας μία άδεια προσωπική, η πρόεδρος του δικαστηρίου αναφέρθηκε σε αυτό που παρατηρούσαμε όλοι οι παράγοντες της δίκης. Δεν είχε ηλεκτρικό, δεν είχε θέρμανση και δεν λειτουργούσαν τα καλά μικρόφωνα προκειμένου να γίνει η καταγραφή των μαρτύρων.

Αφού λύσουμε τα μεγάλα θέματα της ισότητας και των μεγάλων ιδεών και αξιών, να καταπιαστούμε και με αυτά που απασχολούν καθημερινά τους πολίτες. Μπορεί να μας φαίνονται μικρά, αλλά είναι πολύ σημαντικά. Δεν γίνεται να υπάρχει αυτή η κτηριακή κατάσταση στο μεγαλύτερο πρωτοδικείο της χώρας. Δυστυχώς, αντίστοιχη κατάσταση υπάρχει και στο εφετείο.

Θα αναφερθώ τώρα στο νομοσχέδιο. Θα σας στενοχωρήσω πάλι. Θέλετε να κάνετε μία μεγάλη διαφοροποίηση, μία μεγάλη σύγκρουση, ανάμεσα σ’ αυτούς που υποστηρίζουν την ισότητα και σε αυτούς που είναι εναντίον της ισότητας. Δεν προσφέρεται το νομοσχέδιο, διότι είναι στην πραγματικότητα ενσωματωμένη οδηγία με προηγούμενο νόμο, με ελάχιστες σημειακές διαφοροποιήσεις που δεν δίνουν τη δυνατότητα τέτοιου είδους μεγάλων συζητήσεων.

Ακούω ότι αντικαθίσταται ο όρος «γενετήσιος προσανατολισμός» με τον όρο «σεξουαλικός». Μάλιστα. Διαβάζω στην αιτιολογική έκθεση ότι το «σεξουαλικός» είναι καλύτερο, γιατί δεν προσανατολίζεται σε αναπαραγωγική διαδικασία, αλλά στην ερωτική επιθυμία. Νομικά η προηγούμενη διατύπωση δεν ήταν διατύπωση που ουσιαστικά έλεγε, «Απαγορεύονται οι διακρίσεις ανάμεσα σε ετερόφυλους και ομοφυλόφιλους»; Το ίδιο δεν ήταν το νομικό αποτέλεσμα ή μήπως υπάρχει ισχυρισμός ότι η προηγούμενη διατύπωση περί γενετήσιου προσανατολισμού αφορούσε μόνο ετερόφυλους -δηλαδή, αν κάποιος προτιμούσε ξανθές ή μελαχρινές- και γι’ αυτό δεν έπρεπε να γίνεται διάκριση; Δεν ήταν αυτή ακριβώς νομικά η έννοια της διακρίσεως; Ποια είναι η προστιθέμενη αξία; Μηδέν! Ακούω ότι είναι μεγάλο θέμα -αυτό το ανέδειξε ο κ. Κατσίκης- το ότι ενσωματώνεται κάποια σύσταση του Συμβουλίου της Ευρώπης και αυτό αφορά την ατομική τεκνοθεσία. Δεν ξέρω, η σύσταση μπορεί να λέει ό,τι λέει, εδώ όμως δεν ενσωματώνεται τουλάχιστον αυτό το κομμάτι της συγκεκριμένης συστάσεως. Τι να κάνουμε; Δεν ενσωματώνεται.

Όμως, εδώ -επιτρέψτε μου- τίθεται ένα άλλο ερώτημα: Υπάρχει κάποιος σε αυτήν την Αίθουσα που να υποστηρίζει ότι ανάλογα με την ερωτική επιλογή ενός εκάστου πρέπει να υφίστανται διακρίσεις; Δεν μιλάω για τα σύμφωνα συμβιώσεως. Μιλάω για το ατομικό δικαίωμα. Δηλαδή, υπάρχει κάποια τέτοια άποψη;

Κύριε Κατσίκη, υποστηρίζετε κάτι τέτοιο;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Όχι.

**ΜΑΥΡΟΥΔΗΣ ΒΟΡΙΔΗΣ:** Δεν υπάρχει, λοιπόν, κάποιος που το υποστηρίζει αυτό. Δεν έχει νόημα να το συζητήσουμε.

Πάμε τώρα στο σύμφωνο.

(Θόρυβος στην Αίθουσα)

Τι να σας πω; Λέει όχι, πάντως. Εγώ κρατώ το θετικό από αυτό που λέει.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΜΑΥΡΟΥΔΗΣ ΒΟΡΙΔΗΣ:** Έρχομαι στο σύμφωνο, για να δούμε αν το συγκεκριμένο νομοσχέδιο συζητάει το σύμφωνο.

Τελειώσαμε με το πρώτο θέμα. Λήξις!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κάντε ησυχία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεν θέλετε να καταλάβετε, κύριε Αμυρά, και το ξέρετε.

**ΓΕΩΡΓΙΟΣ ΑΜΥΡΑΣ:** Θα σας απαντήσω από το Βήμα.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Θα σας απαντήσω και εγώ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε.

**ΜΑΥΡΟΥΔΗΣ ΒΟΡΙΔΗΣ:** Κατέληξαν ότι δεν συμφωνούν.

(Θόρυβος στην Αίθουσα)

Θα το διευκρινίσετε εν συνεχεία.

Κρατάτε τον χρόνο μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, συνεχίστε.

**ΜΑΥΡΟΥΔΗΣ ΒΟΡΙΔΗΣ:** Εγώ, πάντως, κρατώ αυτό που λέει ο κ. Κατσίκης που είχε εγείρει τα συγκεκριμένα θέματα.

Πάμε, όμως, στο σύμφωνο. Λέει τώρα εδώ η επιχειρηματολογία, την οποία ακούω, ότι διευρύνεται γιατί χρησιμοποιούνται δύο έννοιες, η οικογενειακή κατάσταση και η κοινωνική κατάσταση.

Παρακαλώ -το ξαναλέω- τα ζητήματα που έχουν σχέση με τη συγκεκριμένη εξομοίωση δεν γίνονται με αυτό το νομοσχέδιο, έχουν γίνει με τον ν.4356/2015 που αφορά στο σύμφωνο. Τι λέει εκεί; Παραδείγματος χάριν, ρυθμίζει τις σχέσεις των μερών. Εφαρμόζονται αναλόγως οι διατάξεις για τη σχέση των συζύγων από τον γάμο. Αυτό είναι το άρθρο 5. Εσείς στην τοποθέτησή σας, κύριε Κατσίκη, είπατε, το κληρονομικό. Το κληρονομικό είναι στο άρθρο 8 του συγκεκριμένου νόμου. Δεν είναι εδώ. Λέτε, το ασφαλιστικό, το εργασιακό, το φορολογικό. Είναι στο άρθρο 12 εκείνου του νόμου.

Ποια είναι η προστιθέμενη αξία αυτού του νόμου; Είναι μία και μόνο μία. Ρητώς ο συγκεκριμένος νόμος εξαιρεί την εφαρμογή της ισότητας από την κοινωνική προστασία, την κοινωνική ασφάλιση, την υγειονομική περίθαλψη, τις κοινωνικές παροχές, τις φορολογικές διευκολύνσεις - πλεονεκτήματα, την εκπαίδευση, την πρόσβαση στη διάθεση - παροχή αγαθών. Ρητώς εξαιρείται. Δεν εφαρμόζεται ο συγκεκριμένος. Δεν λέω ότι δεν καλύπτεται. Καλύπτεται από άλλες διατάξεις, ενδεχομένως, αλλά δεν καλύπτεται από αυτό. Και επεκτείνει στο ζήτημα της εργασίας, όπου ήδη το σύμφωνο έχει πει ότι εντός έξι μηνών από την έναρξη ισχύος του παρόντος νόμου, μπορεί να προσαρμόζονται, όπου αυτό απαιτείται, οι κείμενες διατάξεις του εργατικού δικαίου και του δικαίου κοινωνικής ασφάλισης στις απαιτήσεις του παρόντος άρθρου.

Ερωτητέο είναι η προστιθέμενη αξία. Ερωτητέο είναι ότι ενδεχομένως, με βάση τις διατάξεις του παρόντος νόμου, μπορεί κανείς, επικαλούμενός τες, να αξιώσει την εφαρμογή, χωρίς την έκδοση προεδρικού διατάγματος. Λέω ερωτητέο, γιατί αυτό πρέπει να το αποφανθούν τελικώς οι υπηρεσίες. Και οι υπηρεσίες για να το κάνουν, θα πρέπει να κάτσουν και να βγάλουν εγκυκλίους.

Να σας στεναχωρήσω, λοιπόν, και τους μεν και τους δε. Προστιθέμενη αξία δεν υφίσταται. Τα πράγματα είναι απλά. Δεν γίνεται κάτι με αυτό. Ενσωματώνεται μια οδηγία, η οποία είχε ήδη ενσωματωθεί. Τα υπόλοιπα, κύριε Κατσίκη, έχουν γίνει με το σύμφωνο.

Έρχομαι στο τελευταίο θέμα που αφορά το «Γραφείο». Περιστατικά αυθαιρεσίας. Αντιμετωπίζονται, ναι ή όχι; Υπάρχουν, πράγματι, συστάσεις, υπάρχουν καταδίκες, υπάρχουν εκκρεμότητες, υπάρχουν επισημάνσεις που πρέπει να ληφθούν υπ’ όψιν.

Ένα ερώτημα που πρέπει να μας απασχολήσει όλους είναι το εξής: Αν υπάρξει αυτή τη στιγμή ένα από τα περιστατικά που εξιστορούνται στο εύρος το νοηματικό που καλύπτουν οι συγκεκριμένες διατάξεις; Τι, δηλαδή; Βασανιστήρια, σωματικές βλάβες εκ προθέσεως, ανθρωποκτονία εκ προθέσεως και ρατσιστικά εγκλήματα. Και είναι και ένα άλλο στη διάταξη που δεν το θυμάμαι απ’ έξω. Αυτό είναι το νοηματικό εύρος της διατάξεως. Αυτά τα αδικήματα καλύπτει.

Εδώ, λοιπόν, τίθεται μια ερώτηση συγκεκριμένη. Τι γίνεται; Πώς ελέγχονται; Πρώτον, ασκείται ποινική δίωξη. Άρα, ποινική διαδικασία. Δεύτερον, οι ελεγχόμενοι υφίστανται διοικητικές κυρώσεις -συνήθως στερήσεις μισθών- και τίθενται εκτός υπηρεσίας. Τρίτον, κινείται η πειθαρχική διαδικασία. Μάλιστα, οι διοικητικές κυρώσεις παραμένουν καθ’ όλη τη διάρκεια που ουσιαστικά κινείται η πειθαρχική διαδικασία.

Ερχόμαστε, λοιπόν, τώρα και λέμε ότι θέλουμε και κάτι παραπάνω. Ποιο είναι το παραπάνω; Βάζουμε και μια τρίτη διαδικασία που τη συνδέουμε με την πειθαρχική, αναστέλλοντας όσο εκκρεμεί η τρίτη διαδικασία στο Συνήγορο του Πολίτη, την εξέλιξη της πειθαρχικής διαδικασίας κατ’ ελάχιστον για έξι μήνες, τρεις και τρεις με τη νομοτεχνική βελτίωση που φέρνει ο Υπουργός. Επομένως, δημιουργούμε την υποχρέωση στον ελεγχόμενο να απολογείται στην ποινική δικαιοσύνη, στην πειθαρχική δικαιοσύνη, στον Συνήγορο του Πολίτη. Κάνουμε μια μίξη πειθαρχικής διαδικασίας και διαδικασίας ενώπιον του Συνηγόρου του Πολίτη και τίθεται το εξής ερώτημα: Πρώτον, αυτό είναι αποτελεσματικό; Δεύτερον, μήπως είναι πλέον υπερβολικό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, πρέπει να ολοκληρώσετε.

**ΜΑΥΡΟΥΔΗΣ ΒΟΡΙΔΗΣ:** Τελειώνω, κύριε Πρόεδρε.

Τρίτον, ακόμα και για αυτούς που ανησυχούν, γιατί σε τελευταία ανάλυση δεν ενεργοποιείται η διαδικασία του Γραφείου, που με μια διαταξούλα μπορούσε να θεσπιστεί η λειτουργική του ανεξαρτησία;

Και, τελικώς, το βασικό ερώτημα είναι αν θα τρέχουν παράλληλα τρεις διαδικασίες.

Αυτό, λοιπόν, είναι μια υπερβολική διαδικασία για τους βαρυνομένους ειδικά εξαιτίας των δυσμενών συνεπειών.

Εμείς λέμε ή ότι πρέπει να υπάρχει μια διαδικασία στην οποία ούτως ή άλλως ο Συνήγορος του Πολίτη έχει νομοθετική αρμοδιότητα και δεν χρειάζεται να του την προσθέσουμε -γιατί αφορά παραβιάσεις ανθρωπίνων δικαιωμάτων και επομένως έχει ούτως ή άλλως καθ’ ύλην αρμοδιότητα ο συνήγορος και δεν την αποκτά τώρα- ή πρέπει να πείτε ότι παίρνετε πάντα το βήμα μιας ανεξάρτητης αρχής στην οποία εκχωρήσατε την πειθαρχική δικαιοδοσία. Όμως, αυτό πρέπει να είναι καθαρό. Θα εκχωρήσετε σε μια ανεξάρτητη αρχή την πειθαρχική δικαιοδοσία.

Τέλος, όσον αφορά τους ΟΤΑ και την τροπολογία την οποία κάνατε, αναγνωρίζουμε, κύριε Υπουργέ, ότι ρυθμίζει σημαντικό θέμα, αναγνωρίζουμε ότι υπάρχει ζήτημα. Όμως, αυτό δεν μπορεί να γίνει με μια βουλευτική τροπολογία, χωρίς να υπάρχει μια εκτίμηση του κόστους αυτής της ρυθμίσεως από το Γενικό Λογιστήριο του Κράτους. Δεν είναι τυπικό μόνο –είναι και τυπικό- το ζήτημα που ανέδειξε ο κ. Κεγκέρολγου. Εγώ σας λέω ότι είναι και τυπικό το ζήτημα που ανέδειξε ο κ. Κεγκέρογλου, είναι, όμως, και ουσιαστικό. Τι κόστος μεταφέρεται στους ΟΤΑ με αυτήν την επιλογή; Αυτό είναι το ένα.

Δεύτερον, έχετε μέσα διαγραφή. Υπάρχει κόστος για το δημόσιο, συνάδελφοι, στη ρύθμιση αυτή. Εκείνο το οποίο κάνει αυτή η τροπολογία, πέραν των άλλων, είναι ότι παίρνει τα οφειλόμενα των εταιρειών των ΟΤΑ…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, θα πρέπει να ολοκληρώσετε.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, απλώς εξηγώ αυτό το τελευταίο σημείο και τελειώνω.

Υπάρχουν οφειλές των εταιρειών των ΟΤΑ προς το ελληνικό δημόσιο. Σε αυτές τις οφειλές υπάρχει κεφάλαιο, αλλά υπάρχουν προσαυξήσεις και πρόστιμα. Η ρύθμιση αυτή μεταφέρει την υποχρέωση των εταιρειών προς το δημόσιο στους ΟΤΑ, αλλά καταργεί, εξαφανίζει τις υποχρεώσεις τους από πρόστιμα και τόκους. Αυτό, όμως, είναι κόστος για το ελληνικό δημόσιο. Είναι απώλεια χρημάτων. Αυτό δεν μπορείτε να το κάνετε και να ζητάτε έγκριση από την Εθνική Αντιπροσωπεία, χωρίς να υπάρχει μια εκτίμηση σχετικά με το τι κόστος μεταφέρεται. Γι’ αυτό λέω ότι εδώ η Έκθεση του Γενικού Λογιστηρίου είναι πολύ σημαντική.

Επομένως -και καταλήγοντας- θα καταψηφίσουμε το άρθρο 56. Στενοχωρώντας σας θα πω ότι τα υπόλοιπα είναι μεγάλα και παχιά λόγια, αλλά χωρίς αντικείμενο. Είναι μια ενσωμάτωση με βελτιωτικές διατάξεις. Μην το κάνουμε μεγάλο θέμα. Και από εκεί και πέρα, παρ’ ό,τι η τροπολογία έχει αντικειμενικό θέμα, πρέπει να έρθει με τον σωστό τρόπο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αϊβατίδης από την Χρυσή Αυγή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αϊβατίδη, μισό λεπτό παρακαλώ.

Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα ήθελα τον λόγο για ένα λεπτό, κύριε Πρόεδρε, για να πω το εξής:

Πράγματι στο Πρωτοδικείο Αθηνών, στο οποίο αναφέρθηκε ο κ. Βορίδης πριν από λίγο, είχαμε σοβαρότατο πρόβλημα εξαιτίας της νεροποντής των προηγούμενων ημερών. Ενημερώθηκα αμέσως από τον προϊστάμενο του πρωτοδικείου. Υπέμνησα ότι η Κυβέρνηση είναι στο πλευρό του προϊσταμένου και εγώ και ο γενικός γραμματέας, για να δούμε άμεσα την εύρυθμη λειτουργία του συνόλου των υπηρεσιών. Οι ζημιές είναι σοβαρές εξαιτίας της νεροποντής.

Θέλω, όμως, να πω ότι είναι και ανάγκη να καταλάβουν και οι διοικήσεις των πρωτοδικείων και όλων των δικαστηρίων της χώρας, ότι κονδύλια τα οποία έχουν στα χέρια τους πρέπει να τα αξιοποιούν. Η αυτοδιοίκηση των δικαστηρίων δεν περιορίζεται μόνο στη συγκρότηση των δικαστηρίων που δικάζουν ή στην κατανομή της ύλης. Είναι αυτή καθ’ εαυτή και η διοίκηση, η υλικοτεχνική υποδομή που πρέπει να προσέχουν κοκ.

**ΜΑΥΡΟΥΔΗΣ ΒΟΡΙΔΗΣ:** Δεν μπορούν να το κάνουν αυτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, κάνετε λάθος.

Πρέπει, λοιπόν, και να ενημερωθούμε για το αναγκαίο χρηματικό ποσό, το οποίο πρέπει να αποδοθεί στα δικαστήρια. Και θα πρέπει -επαναλαμβάνω- και στο πλαίσιο των διοικητικών, αυτοδιοικητικών καθηκόντων, οι διοικήσεις των δικαστηρίων να μεριμνούν, διότι δυστυχώς -ενημερώνω την Εθνική Αντιπροσωπεία και τον Βουλευτή που το ανέφερε- υπάρχουν κονδύλια αδιάθετα σε δικαστήρια, τα οποία εκ των υστέρων τα ανακαλύπτουμε, όταν βρισκόμαστε μπροστά σε τέτοιες καταστάσεις.

Επομένως, θέλω να τονίσω ότι έχουμε υπ’ όψιν μας το πρόβλημα. Ήδη έχουμε ενημερωθεί και ήδη κινούμαστε στην κατεύθυνση της αποκατάστασης των ζημιών επικουρικά προς τη διοίκηση του πρωτοδικείου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ. Ευχαριστούμε.

Τον λόγο έχει ο κ. Αϊβατίδης από την Χρυσή Αυγή.

Ακολουθούν άλλοι δύο ομιλητές, με τους οποίους ολοκληρώνεται ο κατάλογος. Δεν ξέρω πότε ο κύριος Υπουργός θέλει να μιλήσει.

Θα θέλατε να μιλήσετε, τελειώνοντας ο κατάλογος των ομιλητών;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Τότε μετά τον Υπουργό να προγραμματίζονται και δευτερολογίες των εισηγητών - αγορητών, όποιος επιθυμεί βεβαίως.

Ελάτε, κύριε Αϊβατίδη, έχετε τον λόγο.

**ΙΩΑΝΝΗΣ ΑΪΒΑΤΙΔΗΣ:** Αρχικώς, θα ήθελα να τονίσω ότι η συγκυβέρνηση λειτουργεί παραπλανητικά στο εξής σημείο: Οι οδηγίες αυτές δεν είναι κανονισμοί της Ευρωπαϊκής Ένωσης, ούτως ώστε να εφαρμόζονται πλήρως και υποχρεωτικώς άμεσα. Αντιθέτως, οι οδηγίες είναι ένα αντικείμενο μιας υφολικής –θα έλεγα- εθνικής δικαιοδοσίας, για τις οποίες τα κράτη-μέλη δεσμεύονται μόνο από τους στόχους που θέτουν αυτές οι οδηγίες και είναι στη διακριτική ευχέρεια των κρατών να τις μεταφέρουν ή όχι -και υπό ποιαν μορφή- στο εθνικό τους δίκαιο, λαμβάνοντας υπόψη τις εκάστοτε περιστάσεις.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν έχετε δίκιο.

**ΙΩΑΝΝΗΣ ΑΪΒΑΤΙΔΗΣ:** Κύριε Υπουργέ, οι περιστάσεις οι οποίες συντρέχουν στην παρούσα χρονική περίοδο, είναι η παρατεταμένη και διαρκής ύφεση, η κρίση, η συνεπόμενη υπογεννητικότητα και φυσικά το μεγάλο πρόβλημα της παράνομης μεταναστεύσεως, ένα μικρό υποσύνολο της οποίας αφορά μετακίνηση προσφύγων εντός της Ελλάδος.

Η ενσωμάτωση αυτή των οδηγιών της Ευρωπαϊκής Ένωσης περί εφαρμογής της αρχής της ίσης μεταχείρισης προσώπων ασχέτως φυλετικής και εθνοτικής καταγωγής και η συναφής της αρχικής, της 2000/43, είναι αναφανδόν εθνοφθόρες, διότι εφαρμόζονται καταχρηστικά -και αυτό έχει αποδειχθεί σε πολλά κράτη της Ευρώπης- σε βάρος των γηγενών ευρωπαίων.

Εν προκειμένω, φοβάμαι ότι θα λειτουργήσουν εναντίον των Ελλήνων. Δυστυχώς, τέτοιες οδηγίες και πολιτικές οδήγησαν σε ένα πολύ μεγάλο σκάνδαλο, που έλαβε χώρα στη Μεγάλη Βρετανία, στο νότιο Γιορκσάιρ, στην πόλη Ρόδεραμ, Η πόλη Ρόδεραμ είναι μία πόλη εκατόν είκοσι χιλιάδων κατοίκων και μεταξύ 1997 και 2013 χίλια τετρακόσια λευκά κορίτσια είχαν σεξουαλικώς κακοποιηθεί από μία συμμορία-εγκληματική οργάνωση Πακιστανών. Αυτό το σκάνδαλο συγκαλύφθηκε.

Ο εγκέφαλος της συγκαλύψεως αυτής ήταν ο Saun Wright, ο οποίος ανήκε στο Εργατικό Κόμμα, ένα κόμμα το οποίο θα έλεγα ότι είναι ομογάλακτο του ΣΥΡΙΖΑ.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κάντε ησυχία, παρακαλώ.

**ΙΩΑΝΝΗΣ ΑΪΒΑΤΙΔΗΣ:** Ο συγκεκριμένος λοιπόν πολιτικός, ο οποίος – επαναλαμβάνω- ανήκε στους εργατικούς, παραιτήθηκε όταν γνωστοποιήθηκε, κοινοποιήθηκε και δημοσιοποιήθηκε μια πολύ σημαντική μελέτη από μια καθηγήτρια εκεί, την Alexis Jay, η οποία κατέδειξε το σκάνδαλο αυτό της συγκαλύψεως. Συγκάλυπταν όχι μόνο οι αρχές, με το φόβο να μην κατηγορηθούν ως ρατσιστές, αλλά οι διάφορες συλλογικότητες εκεί, αριστερού βέβαια πρoσήμου, στη Βρετανία, οι διάφορες μη κυβερνητικές οργανώσεις αλλά και άλλες οργανώσεις, με αποτέλεσμα το σκάνδαλο αυτό να έχει δημιουργήσει ένα τεράστιο κοινωνικό πρόβλημα στη συγκεκριμένη περιοχή.

Βεβαίως στα μέσα μαζικής ενημέρωσης στην Ελλάδα δεν το ακούσαμε αυτό- όμως, ο οποιοσδήποτε θελήσει, εύκολα θα το βρει στο διαδίκτυο, άλλωστε και το «BBC» και το «FORBES» έχουν εκτενή άρθρα για το θέμα αυτό.

Θα περάσω στα άρθρα εν συντομία: Στο άρθρο 13 γίνεται λόγος για μη κυβερνητικές οργανώσεις, οι οποίες στο καταστατικό τους και σε συνεργασία με αυτές θα πρέπει να υπάρχει αυτή η καταπολέμηση των διακρίσεων λόγω φυλής, χρώματος, εθνικής καταγωγής, θρησκευτικών ή άλλων πεποιθήσεων.

Θα πρέπει να θυμίσω ότι τέλη Οκτωβρίου, ήδη είχαν ξεκινήσει προεργασίες, πριν από αυτό, η ρώσικη ομοσπονδία αποβλήθηκε από το Συμβούλιο Ανθρωπίνων Δικαιωμάτων των Ηνωμένων Εθνών, μετά από απαίτηση ουσιαστικά, αλλά και ψηφοφορία που έλαβε χώρα, ογδόντα τέτοιων μη κυβερνητικών οργανώσεων, που σαφώς έχουν έναν ύποπτο ρόλο παγκοσμίως, αλλά όσον αφορά στην Ελλάδα κάποιες από αυτές, σαράντα έξι αν δεν κάνω λάθος, ήδη βρίσκονται στα χέρια της εισαγγελικής δικογραφίας.

Το παράξενο εδώ είναι ότι, ενώ η Ρωσία αποβλήθηκε, δηλαδή, δεν υπερψηφίστηκε, για το συγκεκριμένο Συμβούλιο Ανθρωπίνων Δικαιωμάτων, η Σαουδική Αραβία, όπου επικρατεί ο νόμος «Σαρία», υπερψηφίστηκε. Ο πραγματικός καταστατικός σκοπός των μη κυβερνητικών οργανώσεων στην Ελλάδα είναι εθνοφθόρος ή αν δεν είναι εθνοφθόρος, είναι ο παράνομος πλουτισμός. Υπάρχει πληθώρα δημοσιεύσεων που αφορούν σε αυτές τις υποθέσεις.

Όσον αφορά στο άρθρο 56 για τον Εθνικό Μηχανισμό Διερεύνησης Περιστατικών Αυθαιρεσίας στα Σώματα Ασφαλείας και τους υπαλλήλους των καταστημάτων κρατήσεως, σαφώς στοχοποιούνται οι υπηρετούντες στα Σώματα αυτά. Μια απλή ανώνυμη καταγγελία κάλλιστα μπορεί να οδηγήσει σε μια δυσλειτουργία της ίδιας της υπηρεσίας και μια πολυεπίπεδη δίωξη των υπηρετούντων. Σημειωτέον ότι ο Συνήγορος του Πολίτη, παρ’ ότι έχει δικαιοδοσία, δεν υποχρεούται να γνωστοποιήσει το όνομα του καταγγέλλοντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, είναι γνωστό ότι γενικά στις καταγγελίες υπάρχει κι ένα ποσοστό ψευδών καταγγελιών. Για ποιον λόγο, κύριε Υπουργέ, δεν προβλέπεται ποινή για αυτούς που καταγγέλλουν ψευδώς στον Συνήγορο του Πολίτη συμβάντα τέτοιου τύπου; Θα πρέπει να γίνει πρόβλεψη.

Στο άρθρο 18 υπάρχει μια ιδιότυπη ασυλία, θα έλεγα, στον Συνήγορο του Πολίτη. Αν ο Συνήγορος του Πολίτη αποσιωπήσει μια καταγγελία, δεν θα πάει κατηγορούμενος για παράβαση καθήκοντος. Αν την αποσιωπήσει. Ας πούμε ότι γίνεται μια καταγγελία και αποσιωπάται. Δεν επιτρέπει ο νόμος σας, κύριε Υπουργέ, να πάει κατηγορούμενος για παράβαση καθήκοντος, αφού δεν προβλέπεται αυτεπάγγελτη δίωξη, παρά μόνο δίωξη για εξύβριση, συκοφαντική δυσφήμηση και συναφή. Άρα, θα πρέπει να υπάρξει εδώ πέρα μέριμνα του Υπουργείου για το τι θα γίνει.

Για το άρθρο 19, επίσης κάτι πολύ σημαντικό, δεν υπάρχει πρόβλεψη εξαίρεσης για την Αντιτρομοκρατική Υπηρεσία, κύριε Υπουργέ. Πρέπει να κάνετε αυτήν τη βελτίωση. Να συμπεριλαμβάνεται και η Αντιτρομοκρατική Υπηρεσία στις εξαιρέσεις, διότι όλοι γνωρίζουμε ότι η Ευρώπη δεινοπαθεί από την ισλαμική τρομοκρατία και θα πρέπει η Αντιτρομοκρατική Υπηρεσία να εξαιρεθεί. Θυμηθείτε το αυτό, σας παρακαλώ. Είναι αρκετά σημαντικό.

Θα πάω στο άρθρο 53, που κάνει λόγο για μία χωρίς καθυστέρηση επισύναψη της απόφανσης του Εθνικού Κέντρου Ανάλυσης Κερμάτων, γρήγορα, το ταχύτερο δυνατό, χωρίς καθυστέρηση, λέει το σχετικό άρθρο, σε κάθε περίπτωση δε πριν εκδοθεί τελεσίδικη απόφαση κατά την ποινική διαδικασία. Αυτό δεν συνιστά χωρίς καθυστέρηση. Θα πρέπει να γίνεται αμελλητί αυτή η χορήγηση της γνωμοδοτήσεως, της πραγματογνωμοσύνης από το Εθνικό Κέντρο Ανάλυσης Κερμάτων κι όχι να έχει καταδικαστεί κάποιος για κίβδηλο νόμισμα, τη στιγμή που ακόμα δεν υπάρχει η πραγματογνωμοσύνη από το αρμόδιο Εθνικό Κέντρο Ανάλυσης Κερμάτων.

Τέλος, θα αναφερθώ στο άρθρο 55, στο οποίο λαμβάνει χώρα μια κατάργηση. Είναι ελάχιστες λέξεις. Συνήθως αυτά τα άρθρα έχουν ιδιαίτερο ενδιαφέρον, αν κανείς προσπαθήσει να αναλύσει πού παραπέμπουν. Παραπέμπει, λοιπόν, στον ν.2948/2001 για την κυκλοφορία τραπεζογραμματίων και κερμάτων ευρώ και καταργείται η παράγραφος 5 του άρθρου 8. Τι προβλέπει, λοιπόν, αυτή η παράγραφος; Η παράγραφος που είναι εν ισχύ ως σήμερα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αϊβατίδη, παρακαλώ ολοκληρώστε.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, είναι πάρα πολύ σημαντικό. Κλείνω.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ να ολοκληρώσετε.

**ΙΩΑΝΝΗΣ ΑΪΒΑΤΙΔΗΣ:** Μάλιστα. Σας ευχαριστώ θερμώς. Σε ένα λεπτό θα έχω ολοκληρώσει.

Η παράγραφος, λοιπόν, αυτή του ν.2948/2001 προβλέπει επιβολή κυρώσεων από τον Υπουργό Οικονομικών, χρηματικών και άλλων, στο νομικό πρόσωπο το οποίο εκπροσωπείται νομίμως από κάποιον που είναι διευθυντικό στέλεχος και έχει προβεί σε αξιόποινη πράξη παραχάραξης, κυκλοφορίας παραχαραγμένων χαρτονομισμάτων, προπαρασκευαστικές πράξεις κ.λπ.. Δηλαδή ενώ το διευθυντικό στέλεχος μπορεί να έχει κυρώσεις, εσείς πλέον δεν δίνετε τη δυνατότητα στον Υπουργό Οικονομικών να επιβάλλει κυρώσεις στο νομικό πρόσωπο. Θυμίζω ότι νομικό πρόσωπο με διφυή χαρακτήρα είναι η Τράπεζα της Ελλάδος, κύριε Υπουργέ.

Η εθνική κυβέρνηση της Χρυσής Αυγής όχι μόνο θα αποσύρει αυτόν τον εθνοφθόρο νόμο, αλλά και θα τον απορρίψει σε έναν κάδο επικίνδυνων πολιτικών νομοθετικών αποβλήτων για το καλό του ελληνικού εθνικού κράτους. Γιατί το ελληνικό κράτος είναι και θα παραμείνει εθνικό. Δεν είναι πολυεθνικό. Θα παραμείνει εθνικό και η Χρυσή Αυγή με όλες της τις δυνάμεις θα παλέψει προς την κατεύθυνση αυτή.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Κυριαζίδης, από τη Νέα Δημοκρατία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, η κ. Κουντουρά θα ήθελε να κάνει μία δήλωση για μία τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, θα κάνετε λίγη υπομονή.

Ελάτε, κυρία Υπουργέ, έχετε τον λόγο.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Κύριε Πρόεδρε, θέλω να αποσύρω μια τροπολογία. Είναι η τροπολογία με γενικό αριθμό 788 και ειδικό 56, 30-11-2016. Είναι τροπολογία του Υπουργείου Μεταφορών και Τουρισμού, ο κ. Σπίρτζης λείπει. Τέθηκαν κάποια θέματα από τους Βουλευτές, από όλες τις παρατάξεις, τα οποία πρέπει να λάβω υπ’ όψιν μου και γι’ αυτό την αποσύρω και θα επανέλθουμε μέχρι το τέλος του χρόνου.

**ΠΡΟΕΔΡΕΥΩΝ (Γεώργιος Λαμπρούλης):** Άρα η τροπολογία με γενικό αριθμό 788 αποσύρεται.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ακριβώς.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Τον λόγο έχει ο κ. Κυριαζίδης από τη Νέα Δημοκρατία.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, κατά τη συζήτηση που διεξήχθη στην επιτροπή υπήρξε ένας μακρύς διάλογος για το περιεχόμενο των ρυθμίσεων του υπό συζήτηση σχεδίου νόμου με ιδιαίτερη έμφαση στο άρθρο 56 και επόμενα, σχετικά με τη σύσταση εθνικού μηχανισμού διερεύνησης περιστατικών αυθαιρεσίας στα Σώματα Ασφαλείας.

Επανέρχομαι στο ζήτημα αυτό, γιατί οι διατάξεις που εισάγονται προς ψήφιση είναι στη σύλληψή τους προβληματικές και εκδηλώνουν μία πρωτόγνωρη εχθρότητα, αν θέλετε, προς τα Σώματα Ασφαλείας και το προσωπικό τους. Με αυτό το περιεχόμενο, έχουν πραγματικά προκαλέσει τεράστια αναστάτωση και οργή στους εργαζόμενους των Σωμάτων Ασφαλείας, οι οποίοι νοιώθουν στοχοποιημένοι και εντελώς απροστάτευτοι. Αισθάνονται έτσι δικαιολογημένα, καθώς η Κυβέρνηση την ίδια στιγμή που θεσμοθετεί μηχανισμούς αμφίβολης νομιμότητας, με εξουσίες που δεν προσήκουν στη φύση και στον θεσμό του Συνηγόρου του Πολίτη, όπως θα εξηγήσω, ταυτόχρονα αφήνει απροστάτευτους τους εργαζόμενους στα Σώματα Ασφαλείας, χωρίς να ενεργοποιεί αντίστοιχο θεσμικό μηχανισμό υπεράσπισης ή υποστήριξης αυτών.

Πράγματι, όταν ένας πενιχρά αμειβόμενος δημόσιος λειτουργός δεν μπορεί καν να ανταπεξέλθει στα αυξημένα έξοδα της πειθαρχικής και δικαστικής διερεύνησης ενός περιστατικού, την ίδια στιγμή θεσπίζονται νέα μέτρα, νέα διαδικασία που συνεπάγεται ακόμη περισσότερα έξοδα γι’ αυτόν προς κάλυψη των αμοιβών των νομικών του συμπαραστατών. Αυτό είναι ένα ζήτημα που η Κυβέρνησή σας πρέπει να αντιληφθεί και να συνδράμει κατά τούτο ως ένα όργανο της πολιτείας, το οποίο είναι υποχρεωμένο να καταβάλλει εξ ιδίων χρήματα για ενέργειες στις οποίες προέβη κατά την άσκηση των υπηρεσιακών του καθηκόντων και ένεκα αυτών.

Ανεξαρτήτως αυτού, οι προς ψήφιση διατάξεις είναι ελεγχόμενης συνταγματικότητας. Αυτό γιατί; Κατά το άρθρο 1 παράγραφος 1 του ν.3094/2003, ο Συνήγορος του Πολίτη είναι μία ανεξάρτητη αρχή με αποστολή τη διαμεσολάβηση μεταξύ των πολιτών και των δημοσίων υπηρεσιών. Τη διαμεσολάβηση και μόνο. Επομένως, από μόνη της η διατύπωση αυτής της διάταξης, η οποία διατηρείται σχεδόν ως έχει με το άρθρο 18 του παρόντος σχεδίου νόμου, η εκχωρούμενη αρμοδιότητα βρίσκεται κατ’ αρχάς εκτός του κανονιστικού πλαισίου της ως καθ’ ύλην αρμοδιότητα του Συνηγόρου του Πολίτη όπως αυτή προσδιορίζεται στον νόμο.

Πέραν αυτού, ο Συνήγορος του Πολίτη στερείται κατά το Σύνταγμα εξουσίας να επιλαμβάνεται υποθέσεων που ανάγονται στην άσκηση των υπηρεσιακών καθηκόντων δημοσίων λειτουργών, που εντάσσονται στον σκληρό πυρήνα των κρατικών εξουσιών, ως εν προκειμένω των Σωμάτων Ασφαλείας και στερείται εκ των πραγμάτων σχετική δραστηριότητα, καθώς ο Συνήγορος του Πολίτη δομείται και λειτουργεί κατά κύριο λόγο με προσωπικό που δεν εντάσσεται στον σκληρό πυρήνα των κρατικών λειτουργιών, όπως προκύπτει από το άρθρο 5 του ν.3054/2003.

Κατά συνέπεια, δεν είναι δυνατόν να επιλαμβάνεται και να κρίνει δημόσιους λειτουργούς που δεν υπάγονται σε αυτήν την υπηρεσιακή κατάσταση και μάλιστα χωρίς το προσωπικό που στελεχώνει την αρχή αυτή να έχει την κατάλληλη εμπειρία και γνώση. Ως προς αυτό πρέπει να αναφερθεί ότι η δημόσια τάξη και η κρατική ασφάλεια αποτελούν την κατ’ εξοχήν δημόσια εξουσία και έκφραση κυριαρχίας που δεν δύναται να αποσπαστούν από τον πυρήνα της κρατικής εξουσίας.

Επομένως, μόνο από το κράτος και όχι από ανεξάρτητη αρχή ασκείται ανόθευτα η πειθαρχική εξουσία και ο έλεγχος επί των πράξεων και παραλείψεων των δημοσίων αυτών λειτουργών είτε άνευ της μεσολάβησης ή παρεμβολής άλλης αρχής ή εξουσίας που οργανωτικά δεν εντάσσεται στο φορέα του ελεγχόμενου προσώπου ή στη δικαστική εξουσία.

Πέραν αυτών των διαπιστώσεων και οι επιμέρους προς ψήφιση διατάξεις δημιουργούν προβληματισμό τόσο ως προς τη σκοπιμότητά τους όσο και ως προς τη νομική τους ορθότητα. Ειδικότερα, η πρόβλεψη της μη ανακοίνωσης του ονόματος του καταγγέλλοντος παραβιάζει σειρά δικαιωμάτων του ελεγχόμενου δημόσιου λειτουργού, ενώ θέτει υπό αμφισβήτηση και ενδεχομένως υπό ακυρότητα τη διενεργούμενη εξέταση.

Αυτό γιατί; Η μη δημοσιοποίηση του ονόματος του καταγγέλλοντος, εκτός του ότι αποστερεί τη δυνατότητα αντίκρουσης και λυσιτελούς άσκησης του δικαιώματος υπεράσπισης από τον ελεγχόμενο, αντιβαίνει και στην αρχή της φανεράς δράσεως, μιας θεμελιώδους αρχής και αξίας που διατρέχει το δίκαιό μας και που πραγματώνει την αρχή του κράτους δικαίου και της διαφάνειας.

Περαιτέρω θα ήθελα να σημειώσω ότι η παράγραφος 4 του άρθρου 56 του σχεδίου νόμου, δυνάμει της οποίας τα αρμόδια πειθαρχικά όργανα αναστέλλουν την έκδοση απόφασης έως της κατάθεσης πορίσματος από τον Συνήγορο του Πολίτη, καταστρατηγεί την αρχή της αυτοτέλειας και το αυτεξούσιο της πειθαρχικής διαδικασίας, μιας διακριτής και αυτόνομης διαδικασίας που δεν είναι δυνατόν να φαλκιδεύεται, να εξαρτάται ή εν τέλει να περιορίζεται από πράξεις μη δικαστικών αρχών ή διοικητικών αρχών που δεν εντάσσονται στον οργανισμό των Σωμάτων Ασφαλείας.

Ακολούθως και σ’ ό,τι αφορά την άσκηση του δικαιώματος ακροάσεως του ελεγχόμενου, προκειμένου αυτό να ασκηθεί αποτελεσματικά, θα πρέπει να σχηματοποιείται κατηγορία ορισμένης φύσεως από τον Συνήγορο του Πολίτη, η οποία όμως, αφότου απαγγελθεί ή αποδοθεί, μετατρέπει τον Συνήγορο του Πολίτη σε αυτόνομο ή αν θέλετε, σε οιονεί πειθαρχικό όργανο, ιδιότητα μη επιτρεπτή από το Σύνταγμα και τον νόμο.

Επιπροσθέτως, η δυνατότητα απόκλισης από το πόρισμα του Συνηγόρου μόνο με ειδική και εμπεριστατωμένη αιτιολογία καθιστά το πόρισμα κατ’ ουσίαν απρόσβλητο και εν πάση περιπτώσει μιας αυξημένης ισχύος διοικητική διαπίστωση, η οποία όμως, εφόσον αναγνωρίζεται ως τέτοια, αντιστρατεύεται τη φύση, το περιεχόμενο, την έκταση και την ουσία του πειθαρχικού ελέγχου των αρμοδίων κρατικών οργάνων.

Σε σχέση μ’ αυτό πρέπει να σημειωθεί ότι δεν παρέχεται στον ελεγχόμενο δικαίωμα αυτοτελούς προσβολής του πορίσματος ή έστω υποβολής αιτήματος αναθεώρησης και επανεξέτασης.

Ανεξαρτήτως των ανωτέρω, η προβλεπόμενη στις παραγράφους 5 και 6 επανεξέταση της υπόθεσης μετά την έκδοση απόφασης από το Ευρωπαϊκό Δικαστήριο Δικαιωμάτων του Ανθρώπου ουσιαστικά παραβιάζει το δεδικασμένο των εσωτερικών δικαστικών ή πειθαρχικών οργάνων εις βάρος του ελεγχόμενου, μια συνέπεια που δεν αναγνωρίζει το διεθνές δίκαιο, ούτε το ευρωπαϊκό κεκτημένο. Τέτοια αναψηλάφηση ουσιαστικά της υπόθεσης θα ήταν νοητή και επιτρεπτή να ενεργηθεί μόνο για την αποκατάσταση του θύματος και όχι για τον εκ νέου έλεγχο ή συμπληρωματικό κολασμό του κρατικού οργάνου που απηλλάγη των κατηγοριών ενώπιον των εθνικών δικαστηρίων πειθαρχικών αρχών.

Κατά συνέπεια, τα όσα ορίζονται στην παράγραφο 6 του σχεδίου νόμου για την άσκηση δίωξης ή συμπλήρωσης πειθαρχικής δίωξης είναι αδιανόητα για την ελληνική έννομη τάξη και ουσιαστικά θέτουν υπό αμφισβήτηση το εθνικό δεδικασμένο, καθιστώντας τη θέση του πειθαρχικώς ελεγχομένου εξαιρετικά δυσχερή και μάλιστα για μια διαδικασία ενώπιον του ΕΔΑ, κατά την οποία δεν ήταν καν διάδικος και κατά τη διάρκεια της οποίας δεν ακούστηκε. Η δε πρόβλεψη της αναστολής της προθεσμίας, μια σύλληψη παγκόσμιας αστυνομικής πρωτοτυπίας, παρίσταται εξαιρετικώς προβληματική και αν μη τι άλλο αντισυνταγματική, καθ’ όσον τέτοια αναστολή της διαδικασίας και της προθεσμίας δεν νοείται κατά το εθνικό δίκαιο και τον νομικό μας πολιτισμό.

Εν κατακλείδι, ίση μεταχείριση και δικαιώματα δεν έχει μόνο ο καταγγέλλων, ο οποίος μπορεί να αχθεί στην υποβολή μιας καταγγελίας εκ ταπεινών αιτίων ή ακόμα γιατί θεωρεί ότι δεν είναι δυνατό να υπόκειται σε νομικό, κρατικό έλεγχο των αστυνομικών αρχών. Δικαιώματα έχει και ο δημόσιος λειτουργός που ελέγχεται για πράξεις ή παραλείψεις του.

Υπ’ αυτό το δεδομένο, οι προτεινόμενες διατάξεις εισάγουν μια μονομερή αντίληψη και αντιμετώπιση, καθώς δεν καθιερώνουν καμμία ασφαλιστική δικλίδα υπέρ του ερευνωμένου, γεγονός που καθιστά τις διατάξεις ατελείς και προβληματικές και τούτο διότι εν όψει των αρχών της διαφάνειας, της μη μυστικότητας της διαδικασίας, της χρηστής διοίκησης, αλλά και της ανάγκης προστασίας των δικαιωμάτων του διωκομένου, οι οποίες επιβάλλουν όπως διαφυλάσσονται τα έννομα συμφέροντα του τελευταίου και για να διευκολύνεται η άσκηση των δικαιωμάτων, η αρχή της δίκαιης δίκης, της αμεροληψίας, της διαδικασίας της ισότητας των μερών, καθιστούν υποχρεωτική την τήρησή τους για τις αρμόδιες ελεγκτικές αρχές, ιδίως δε επί πειθαρχικών διαδικασιών που διακυβεύεται ακόμα και το ίδιο το δικαίωμα της εργασίας για τον διωκόμενο.

Άλλως ειπείν, προστασίας θα πρέπει να τυγχάνουν κατά τη διερεύνηση και οι εργαζόμενοι στα Σώματα Ασφαλείας, οι οποίοι θα πρέπει να τυγχάνουν ισότιμης προστασίας και διευκόλυνσης στην άσκηση των δικαιωμάτων τους, προβλέψεις που δυστυχώς δεν υφίστανται στο υπό συζήτηση νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, ολοκληρώστε, σας παρακαλώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Ως εκ τούτουκαταψηφίζω το άρθρο 56 και επόμενα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μαυρωτάς από το Ποτάμι, ο οποίος είναι και ο τελευταίος εκ των ομιλητών. Μετά θα ακολουθήσει ο κύριος Υπουργός και μετά τον Υπουργό οι εισηγητές και οι ειδικοί αγορητές, όσοι εκ των οποίων επιθυμούν να δευτερολογήσουν.

Ορίστε, κύριε Μαυρωτά, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Θα ασχοληθώ με το πρώτο μέρος του νομοσχεδίου, δηλαδή την ενσωμάτωση της οδηγίας που αναφέρεται στις αρχές ίσης μεταχείρισης στους χώρους εργασίας και απασχόλησης και στην απαγόρευση των διακρίσεων που αφορούν σε φυλή, χρώμα, εθνική, εθνοτική καταγωγή, γενεαλογικές καταβολές, θρησκευτικές ή άλλες πεποιθήσεις, αναπηρία ή χρόνια ασθένεια, ηλικία, οικογενειακή ή κοινωνική κατάσταση, σεξουαλικό προσανατολισμό, ταυτότητας ή χαρακτηριστικών φύλου.

Επιτρέψτε μου να ασχοληθώ με τις τελευταίες περιπτώσεις και με τη ρητορική μίσους που δυστυχώς ακούγεται και μέσα στο Κοινοβούλιο. Προχθές ήταν η διεθνής ημέρα διεμφυλικών, μια μέρα μνήμης αφιερωμένη στα θύματα της βίας για λόγους ταυτότητας φύλου σε όλο τον κόσμο, αλλά παράλληλα και μια μέρα ευαισθητοποίησης για τις διακρίσεις και τους αποκλεισμούς που αντιμετωπίζουν οι διεμφυλικοί άνθρωποι σε όλο τον κόσμο. Για την άρση των διακρίσεων, όμως, δεν αρκούν μόνο οι οδηγίες και οι νομοθετικές παρεμβάσεις, χρειάζεται να δώσουμε έμφαση στην ευαισθητοποίηση και την εκπαίδευση, ώστε να καταρριφθούν τα διάφορα κοινωνικά στερεότυπα.

Το θέμα της ίσης μεταχείρισης των μη διακρίσεων έναντι των ατόμων αυτών είναι για εμάς, το Ποτάμι, θέμα καθαρά ίσων δικαιωμάτων. Ως κοινωνικά φιλελεύθερο κόμμα είμαστε υπέρ μιας ανοικτής, ανεκτικής κοινωνίας με αποδοχή στο διαφορετικό όπου η ρητορική μίσους δεν έχει θέση. Ειδικά σήμερα, που ο δημόσιος λόγος ολοένα και περισσότερο κυριαρχείται από τον λαϊκισμό, την ομοφοβία, την τρανσφοβία, την ρητορική του μίσους, τον ρατσισμό και την ξενοφοβία, είναι η στιγμή να χτυπήσουμε το καμπανάκι στην κοινωνία και έχουμε ήδη αργήσει. Γι’ αυτό πρέπει να δώσουμε μεγάλη έμφαση στην εκπαίδευση και στην ευαισθητοποίηση σε θέματα δικαιωμάτων.

Το Ποτάμι ψήφισε το Σύμφωνο Συμβίωσης. Ήταν, επίσης, το μόνο κόμμα της Αντιπολίτευσης που ψήφισε την κατάργηση του ρατσιστικού άρθρου 347 του Ποινικού Κώδικα που μιλούσε για παρά φύσιν ασέλγεια αρρένων.

Επίσης, ψήφισε την άρση ασυλίας του Βουλευτή Νικολόπουλου για τις εξόφθαλμα ομοφοβικές δηλώσεις που είχε κάνει, μια άρση που δυστυχώς δεν ψήφισε ο ΣΥΡΙΖΑ, μπαίνοντας προφανώς σε ένα πολιτικό αλισβερίσι.

Τα θέματα, όμως, των δικαιωμάτων δεν μπορεί να μπαίνουν στη ζυγαριά με τους μικροπολιτικούς τακτικισμούς.

Παρένθεση. Δεν νομίζω να είναι τυχαίο ότι ο λαλίστατος κ. Νικολόπουλος στην Εξεταστική Επιτροπή στους μόνους εκπροσώπους που δεν έκανε ερώτηση ήταν στον διευθυντή της «ΑΥΓΗΣ» και στον οικονομικό υπεύθυνο του ΣΥΡΙΖΑ, όπου δεν ήταν καν παρών. Γι’ αυτό έχουμε ζητήσει ονομαστική ψηφοφορία για τα συγκεκριμένα άρθρα, προκειμένου να λάβει ο καθένας την προσωπική του ευθύνη και όχι να κρύβεται πίσω από μικροκομματικές γραμμές.

Το Ποτάμι χωρίς αστερίσκους και υποσημειώσεις είναι υπέρ της ενσωμάτωσης της οδηγίας στη νομοθεσία μας περί ίσης μεταχείρισης και κατά των διακρίσεων στον χώρο της εργασίας. Είναι σημαντικό ότι υπάρχει η θεσμική όαση της Ευρωπαϊκής Ένωσης, την οποία θεωρούμε αυτονόητη, επειδή την έχουμε. Οφείλουμε, όμως και να την υποστηρίζουμε.

Επίσης, θα πρέπει κάπως κάποτε να ενσωματώσουμε στη νομοθεσία μας το ψήφισμα 2048/2015 του Συμβουλίου της Ευρώπης που αναφέρεται στα διεμφυλικά άτομα, ένα ψήφισμα που καλεί τα κράτη-μέλη να υιοθετήσουν γρήγορες και διαφανείς διαδικασίες με την αναγνώριση ταυτότητας φύλου με βάση τον αυτοπροσδιορισμό, να αφαιρέσουν τις προϋποθέσεις επεμβάσεων στείρωσης ή άλλων ιατρικών διαδικασιών, να εξετάσουν τη συμπερίληψη της κενής καταχώρησης φύλου, να είναι πλήρως προσβάσιμες οι υπηρεσίες υγείας και για τα διεμφυλικά άτομα χωρίς την ετικέτα της ψυχικής ασθένειας και να είναι υποστηρικτικά στην παροχή πληροφοριών στην ενδυνάμωση της ευαισθητοποίησης και της εκπαίδευσης, όπως προανέφερα.

Εδώ να πούμε ότι στα θέματα των δικαιωμάτων ο ρόλος της Ευρώπης είναι κομβικός και πρωτοπόρος. Το «Ελευθερία – Ισότητα – Αδελφοσύνη» της γαλλικής επανάστασης ευτυχώς δεν έχει ξεθωριάσει, τουλάχιστον σε θεσμούς όπως το Συμβούλιο της Ευρώπης, τον κατ’ εξοχήν θεσμό για τα ατομικά δικαιώματα παγκοσμίως.

Στην Ευρώπη κάποια πράγματα τα έχουμε ως δεδομένα, τα έχουμε ως κεκτημένα. Δεν ισχύει όμως το ίδιο -δεν ίσχυε τουλάχιστον το ίδιο- για χώρες όπως η Κούβα του Φιντέλ Κάστρο, που πρόσφατα πέθανε, στα πρώτα χρόνια τουλάχιστον, όπου εκεί πέρα είχαν οι ομοφυλόφιλοι δεχθεί διώξεις, στρατόπεδα συγκεντρώσεως, κ.λπ..

Η ομοφυλοφιλία θεωρείτο εκεί σαν ένα υποπροϊόν του καπιταλισμού.

Η σημασία, λοιπόν, της ίσης μεταχείρισης και της απαγόρευσης των διακρίσεων στους χώρους εργασίας, σε ό,τι αφορά τον σεξουαλικό προσανατολισμό και την ταυτότητα φύλου, έχει ιδιαίτερη σημασία. Η αλυσίδα είναι γνωστή. Οι διακρίσεις οδηγούν σε περιθωριοποίηση και η περιθωριοποίηση κάνει ευάλωτα τα άτομα αυτά σε κάθε μορφή εκμετάλλευσης, μετρώντας και εκατοντάδες θύματα κάθε χρόνο. Πέρσι είχαμε διακόσια ενενήντα πέντε θύματα.

Ας γυρίσουμε, όμως, κι ένα βήμα πίσω. Η προκατάληψη και το μπούλινγκ που υφίστανται, συνήθως ξεκινάει ήδη από το σχολείο, γι’ αυτό ο τομέας της εκπαίδευσης είναι κομβικός. Έτσι, αν τα διεμφυλικά άτομα λόγω αυτού του μπούλινγκ αναγκάζονται να εγκαταλείψουν το σχολείο, με τι εφόδια θα παλέψουν μετά στην αγορά εργασίας;

Κλείνοντας, επιτρέψτε μου, μιας και το προσφυγικό πρόβλημα είναι εδώ για να μείνει, όπως φαίνεται, να θυμίσουμε ότι σε εβδομήντα επτά χώρες η ομοφυλοφιλία είναι παράνομη και σε δέκα από αυτές τιμωρείται με θάνατο. Θα πρέπει, λοιπόν, να σκεφτούμε κι εμείς σχετικές διαδικασίες ασύλου για άτομα της κοινότητας ΛΟΑΤΚΙ όπως έχει κάνει η Γερμανία, όπου σε Βερολίνο και Νυρεμβέργη υπάρχουν ξεχωριστοί χώροι φιλοξενίας για διεμφυλικά άτομα.

Η ιστορία έχει δείξει –και το βλέπουμε και στις μέρες μας- ότι η ρητορική μίσους φυτρώνει και καρποφορεί εύκολα σε περιόδους κρίσης. Η ανεκτικότητα, λοιπόν, απέναντι στο διαφορετικό πρέπει να γίνει συνείδηση στην κοινωνία μας. Όχι δηλαδή να προσπαθούμε να ομογενοποιήσουμε, να ισιώσουμε, να αλλάξουμε το διαφορετικό, αλλά να αλλάξουμε την κοινωνία, ώστε να αποδέχεται το διαφορετικό.

Στην αξιακή μας ζυγαριά ως Ποτάμι τα ίσα δικαιώματα είναι σημαντικότερα από την όποια αντιπολιτευτική μικροπολιτική. Πρέπει, λοιπόν, να αναμετρηθούμε με τις ριζωμένες κοινωνικές αντιλήψεις, τις προκαταλήψεις και τα στερεότυπα. Να αναμετρηθούμε με την άγνοια, γιατί η άγνοια γεννά φόβο και ο φόβος γεννά μίσος. Να αναμετρηθούμε με τη ρητορική μίσους που σε συνθήκες κρίσης θεριεύει. Το ζούμε, δυστυχώς, κι εδώ μέσα στο Κοινοβούλιο. Εκεί πρέπει όλοι να αναλογιστούμε τον ρόλο μας, γιατί το τέρας της μισαλλοδοξίας, που κάποιος το ταΐζει συνεχώς με μίσος και το μεγαλώνει, κάποια στιγμή δεν χορταίνει και καταπίνει και αυτόν που τον τάιζε.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαυρωτά.

Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων για δεκαοκτώ λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, είχε γίνει μία εξαντλητική συζήτηση στις επιτροπές και θεωρούμε ότι πάρα πολλές από τις παρατηρήσεις, οι οποίες ήταν ορθές, έχουν ενταχθεί στο νομοσχέδιο. Δεν είναι τυχαίο ότι αν βγάλουμε από τη συζήτηση της κορώνες που έχουν ακουστεί, επί της ουσίας υπάρχει μία ευρύτατη κοινοβουλευτική πλειοψηφία που στηρίζει το συγκεκριμένο σχέδιο νόμου.

Έγινε πολλή συζήτηση σήμερα για τη διαφοροποίηση του κόμματος των ΑΝΕΛ σε δύο ή τρία άρθρα, τα οποία ανέφερε ο εισηγητής του κόμματος. Είναι προφανές, κυρίες και κύριοι συνάδελφοι, ότι σε αυτά τα ζητήματα ο ΣΥΡΙΖΑ διαφωνεί με τους ΑΝΕΛ. Δεν είναι η πρώτη φορά και φαντάζομαι ότι δεν θα είναι και η τελευταία. Όμως, εσείς που κόπτεστε για την κουλτούρα των συνεργασιών κ.λπ., θα πρέπει να ξέρετε ότι οι συνεργασίες διαφορετικών κομμάτων έχουν και το στοιχείο της διαφωνίας σε επιμέρους θέματα. Μην μας κάνει, λοιπόν, εντύπωση όταν υπάρχουν διαφωνίες σε κάποια ζητήματα. Θα έλεγα ότι με το να προβάλλονται με τέτοια ένταση και επιθετικότητα, πιο πολύ σημαίνουν πράγματα γι’ αυτούς που τις προβάλλουν, παρά για τις ίδιες τις διαφωνίες.

Δεν κρύψαμε ποτέ τις διαφωνίες μας, δεν κρύψαμε το γεγονός ότι εμείς είμαστε ένα κόμμα της Ριζοσπαστικής Αριστεράς και οι ΑΝΕΛ ένα κόμμα συντηρητικών αρχών. Πολλές φορές από αυτό το Βήμα της Βουλής, στο πεδίο που συζητάμε, είχαμε διαφορετικές απόψεις. Αυτές οι διαφορετικές απόψεις σε ένα κοινοβουλευτικό σύστημα, όχι μόνο πρέπει να υπάρχουν, αλλά πρέπει να διατυπώνονται και είναι καλό να διατυπώνονται ελεύθερα.

Το δεύτερο που θα ήθελα να πω είναι ότι έγινε πολύς λόγος και σήμερα, δυστυχώς, ότι μέσω αυτού του σχεδίου νόμου επεκτείνονται και νομιμοποιούνται θέματα όπως είναι το σύμφωνο συμβίωσης, η τεκνοθεσία ή άλλα ζητήματα τα οποία αναφέρθηκαν, τα οποία, κυρίες και κύριοι συνάδελφοι, όπως τόνισα και στην επιτροπή, βρίσκονται στη σφαίρα της φαντασίας. Το τόνισαν και πάρα πολλοί Βουλευτές οι οποίοι πήραν τον λόγο.

Οι συγκεκριμένες διατάξεις είναι διατάξεις που κατοχυρώνουν ατομικά και κοινωνικά δικαιώματα. Είναι διατάξεις, όσον αφορά το πρώτο μέρος, οι οποίες –προσέξτε- έπρεπε να είχαν ενσωματωθεί από το 2000.

Εδώ απευθύνομαι και στο ΠΑΣΟΚ και στη Νέα Δημοκρατία, οι οποίοι, ούτε λίγο ούτε πολύ, μετά από δεκατέσσερα χρόνια δικής τους απραξίας, στη σημερινή συζήτηση μάς είπαν ότι δεν κάνουμε γρήγορα. Δεκαέξι χρόνια εκκρεμούσε αυτή η διαδικασία και κατηγορείται η Κυβέρνηση γιατί δεν κάνει γρήγορα και γιατί δεν νομοθετεί με γρήγορους ρυθμούς; Μα, σε έναν χρόνο φέραμε αυτές τις οδηγίες προς ψήφιση, κύρωση και ενσωμάτωση. Δεν θα πρέπει λίγο να υπάρχει μία αυτοσυγκράτηση όταν γίνεται αυτού του τύπου η κριτική;

Θέλω, λοιπόν, να πω ότι η συζήτηση αυτή έχει εξαντληθεί. Το σχέδιο νόμου αναφέρεται σε αυτά που το ίδιο περιγράφει και όχι σε φανταστικές καταστάσεις. Κι εδώ μου έκανε σήμερα εντύπωση ο επιθετικός λόγος με τον οποίον τοποθετήθηκε στο νομοσχέδιο η Χρυσή Αυγή, η οποία, ούτε λίγο ούτε πολύ, αναφέρθηκε με προσβλητικούς και απαξιωτικούς χαρακτηρισμούς σε ομάδες συνανθρώπων μας. Με αφορμή την επέκταση των δικαιωμάτων και την κατοχύρωση του δικαιώματος στην εργασία, είχαμε μία άνευ προηγουμένου ρητορική μίσους, η οποία είναι ενδεικτική των ιδεών από τις οποίες εμφορείται το συγκεκριμένο κόμμα.

Θέλω, όμως, να πω, κύριοι συνάδελφοι, ότι η αξία του νομοσχεδίου φάνηκε σε μία αναφορά του Βουλευτού της Χρυσής Αυγής, του κ. Χατζησάββα, ο οποίος μου είπε: «Ο νόμος μάς προστατεύει από τις παρεμβάσεις Βουλευτή του ΣΥΡΙΖΑ;». Βεβαίως προστατεύει από όλες τις παρεμβάσεις και από όλους τους αποκλεισμούς. Κι αυτό είναι η δύναμη της δημοκρατίας.

Προστατεύει τον οποιανδήποτε πολίτη χωρίς να λαμβάνει υπ’ όψιν τις πεποιθήσεις του ή τους προσανατολισμούς, σεξουαλικούς ή πολιτικούς ή θρησκευτικούς ή οποιουσδήποτε άλλους. Αυτό είναι η δύναμη της δημοκρατίας και του Κοινοβουλευτισμού, ότι ακόμα και τους εχθρούς της δημοκρατίας τούς προστατεύει από άδικους αποκλεισμούς στην εργασία και σε πολλά άλλα ζητήματα. Από την ίδια τη ρητορική του μίσους της Χρυσής Αυγής αναδείχθηκε η ορθότητα του νομοσχεδίου.

Κυρίες και κύριοι συνάδελφοι, έγινε πολύς λόγος σχετικά με το ζήτημα της πρώτης παραγράφου. Αναφέρθηκε, για άλλη μία φορά, Βουλευτής της Νέας Δημοκρατίας σε αυτό που προβλέπει το νομοσχέδιο στο άρθρο 9, το βάρος της απόδειξης. Όπως πολύ σωστά θύμισε ο συνάδελφος, ο κ. Λάππας, είπα και στην επιτροπή ότι το θύμα μιας τέτοιας συμπεριφοράς είναι υποχρεωμένο να αποδείξει τα πραγματικά περιστατικά. Δεν εκστομεί έναν ισχυρισμό κι αυτός ο ισχυρισμός λαμβάνεται υπ’ όψιν χωρίς αποδείξεις. Πρέπει να αποδειχθούν τα πραγματικά περιστατικά. Η κυρίαρχη, όμως, θέση του δημοσίου και η δεσπόζουσα θέση ενός εργοδότη πρέπει να τον υποχρεώσει να δικαιολογήσει γιατί αποκλείει από την εργασία έναν άνθρωπο ο οποίος έχει όλα τα προσόντα που ζητούνται για να καλύψει μία θέση εργασίας.

Επομένως, η διάταξη είναι απολύτως σωστή και θα έλεγα και κάτι άλλο. Δεν είναι δυνατόν μία διάταξη, η οποία μεταφέρεται σχεδόν αυτούσια από τον νόμο του 2005 που ψήφισε η Νέα Δημοκρατία, σήμερα Βουλευτές της Νέας Δημοκρατίας να κατηγορούν την Κυβέρνηση επειδή την περιλαμβάνει στο νομοσχέδιο. Εδώ βρισκόμαστε στον απόλυτο παραλογισμό!

Ευτυχώς, δεν έγινε αυτή η αναφορά από την εισηγήτρια της Νέας Δημοκρατίας, αλλά οφείλω να το τονίσω ότι έγινε από Βουλευτές αυτού του κόμματος.

Κυρίες και κύριοι συνάδελφοι, θέλω να μιλάμε καθαρά σ’ αυτή την Αίθουσα. Το Ποτάμι είπε ότι εμείς ασπαζόμαστε απολύτως τις απόψεις που εξέφρασε ο Ευρωπαίος Επίτροπος.

**ΓΕΩΡΓΙΟΣ ΑΜΥΡΑΣ:** Δεν σας είπαμε αυτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι είπατε;

**ΓΕΩΡΓΙΟΣ ΑΜΥΡΑΣ:** Είπαμε να λάβετε υπ’ όψιν σας αυτά που είπε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως και τα λάβαμε υπ’ όψιν και έχουμε στείλει και επιστολή.

**ΓΕΩΡΓΙΟΣ ΑΜΥΡΑΣ:** Δεν σας είπαμε αυτό…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Για να το καταλάβω, επειδή είπατε, κύριε Αμυρά, συγκεκριμένα ότι «εμείς αυτό σας λέμε που λέει ο Ευρωπαίος Επίτροπος». Αυτό είπατε.

**ΓΕΩΡΓΙΟΣ ΑΜΥΡΑΣ:** Όχι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κοιτάξτε, εγώ δεν έχω κανένα πρόβλημα να το ανασκευάσετε. Μπορεί εν τη ρύμη του λόγου να ειπώθηκε κάτι που δεν ενοούσατε.

Εμείς αποστείλαμε επιτροπή στον Ευρωπαίο Επίτροπο -και ακριβώς εδώ αποδεικνύεται πόσο δίκιο έχουμε και πόσο ορθή είναι η νομοθέτηση που κάναμε στη συγκεκριμένη περίπτωση- και διευκρινίσαμε ότι δεν μπορεί σε έναν μηχανισμό ο οποίος δημιουργείται και θα λειτουργήσει για τον αποτελεσματικό έλεγχο των περιπτώσεων που διαλαμβάνονται στον νόμο, που είναι σοβαρές περιπτώσεις και λίγες –το τονίζω- να παρεισφρέει στην πειθαρχική διαδικασία ένα άλλο όργανο το οποίο θα ασκεί πειθαρχική στην ουσία διαδικασία. Διότι, κατά το Σύνταγμα και την ελληνική νομοθεσία, ο πειθαρχικά διωκόμενος απευθύνεται στον φυσικό του δικαστή. Όμως, δημιουργούμε αυτόν τον μηχανισμό, ακριβώς για να ξέρουν όλοι ότι πλέον υπάρχει διαδικασία ελέγχου.

Εδώ θα ήθελα να απευθυνθώ σε όλους τους υπαλλήλους των Σωμάτων Ασφαλείας. Δυστυχώς, για άλλη μία φορά ορισμένοι έρχονται στο Κοινοβούλιο και αναφέρονται σ’ αυτή τη διαδικασία με όρους και αφορισμούς οι οποίοι δεν συνάδουν με μία πολιτισμένη συζήτηση. Από πού και έως πού κάποιος κρίνει και λέει από του Βήματος αυτού ότι οι υπάλληλοι των Σωμάτων Ασφαλείας αισθάνονται ότι διώκονται;

Κατά πρώτον, θέλω να ξεκαθαρίσω στη Βουλή ότι η συγκεκριμένη διαδικασία που προκρίνουμε μέσω του Συνηγόρου του Πολίτη είχε προβλεφθεί νομοθετικά κατά κάποιον τρόπο από το 2011. Μία επιτροπή υπήρχε και εκεί, η οποία, ως εκ θαύματος, δεν λειτούργησε ποτέ. Γι’ αυτό ακριβώς παίρνουμε αυτή τη νομοθετική πρωτοβουλία, για να διευκρινιστούν αυτά τα ζητήματα.

Αντί, λοιπόν, να μας λένε ότι εδώ κάνουμε διώξεις και ότι κάποιοι αισθάνονται διωκόμενοι, θα πρέπει να απολογηθούν γιατί η επιτροπή που είχαν αυτοί συστήσει δεν λειτούργησε ποτέ. Το αποτέλεσμα ποιο ήταν; Όχι να έχουμε αιτιάσεις, όπως είπε ο αξιότιμος Κοινοβουλευτικός Εκπρόσωπος της Νέας Δημοκρατίας, από τον Επίτροπο ανθρωπίνων δικαιωμάτων, αλλά να έχουμε καταδίκες της χώρας, δυστυχώς, από το Ευρωπαϊκό Δικαστήριο Ανθρωπίνων Δικαιωμάτων.

Επομένως, εδώ στη συγκεκριμένη διάταξη δεν ιδρύουμε κάτι καινούργιο, με την έννοια ότι στο παρελθόν δεν είχε δημιουργηθεί μία επιτροπή, η οποία θα ήλεγχε αυτή τη διαδικασία. Εδώ κάνουμε κάτι άλλο το οποίο θεωρούμε ότι θα λειτουργήσει αποτελεσματικά: Ενεργοποιούμε τον μηχανισμό του Συνηγόρου του Πολίτη, έναν μηχανισμό ο οποίος έχει αποδείξει στο πέρασμα των χρόνων ότι είναι αξιόπιστος και έχει την εμπιστοσύνη των Ελλήνων πολιτών και μάλιστα κατά τρόπο που δεν επεμβαίνει παράνομα και αντισυνταγματικά στην πειθαρχική διαδικασία, διότι το πειθαρχικό όργανο μπορεί να εκδώσει απόφαση διαφορετική του πορίσματος του Συνηγόρου του Πολίτη.

Τι λέει, όμως, ο νόμος; Λέει ότι αυτή η απόφαση πρέπει να είναι επαρκώς αιτιολογημένη.

Αυτή είναι η νομοθετική παρέμβαση που κάνουμε και γι’ αυτό διαφωνούμε στο συγκεκριμένο ζήτημα και εγγράφως καταθέσαμε τις απόψεις μας όσον αφορά τις απόψεις του Ευρωπαίου Επιτρόπου.

Κυρίες και κύριοι συνάδελφοι, θεωρώ ότι τα διαλαμβανόμενα αδικήματα για τα οποία θα επιλαμβάνεται πλέον και ο Συνήγορος του Πολίτη και όχι η επιτροπή -γι’ αυτό το τονίζω, για να με ακούσουν οι αστυνομικοί υπάλληλοι και όλοι οι υπάλληλοι των Σωμάτων Ασφαλείας, υπήρχε επιτροπή, η οποία δυστυχώς δεν είχε λειτουργήσει- είναι ατιμωτικά αδικήματα. Είναι αδικήματα που κινούνται εκτός κράτους δικαίου. Βασανιστήρια στην εποχή του 21ου αιώνα. Υπό καθεστώς δημοκρατίας είναι αδιανόητο να συμβαίνουν από κρατικούς λειτουργούς. Συμβαίνουν ελάχιστα και αυτό είναι προς τιμήν των Σωμάτων Ασφαλείας. Ελάχιστα! Αλλά δεν γίνεται αυτές οι ελάχιστες περιπτώσεις να περνάνε κατ’ αυτόν τον τρόπο και να φτάνουν ενώπιον του Ευρωπαϊκού Δικαστηρίου και να έχουμε καταδίκες της χώρας.

Επομένως, πρέπει να υπάρξει εδώ ένας μηχανισμός, όπως ακριβώς αναφέρεται στον νόμο, που αυτά τα ζητήματα θα τα ελέγχει, θα γνωμοδοτεί και θα εκφράζει τις απόψεις του.

Αναφέρθηκε από αρκετούς ομιλητές εάν η δυνατότητα που δίνεται στον Συνήγορο του Πολίτη είναι μία δυνατότητα την οποία θα μπορέσει να την ασκήσει ουσιαστικά.

Κοιτάξτε, κύριοι συνάδελφοι. Κατά πρώτον, στον νόμο ήδη αναφέρεται ότι ο Συνήγορος του Πολίτη θα ενισχυθεί με προσωπικό είκοσι υπαλλήλων. Είναι κάτι πάρα πολύ σημαντικό για να λειτουργήσουν αυτές οι δομές τις οποίες ο νόμος δημιουργεί.

Επίσης, έγινε δεκτό και περιλαμβάνεται στον νόμο ότι η ενασχόλησή του με το θέμα αυτό θα αρχίσει σε έξι μήνες, ακριβώς για να έχει όλο εκείνο το χρονικό διάστημα για να μπορέσει να οργανωθεί με τον καλύτερο δυνατό τρόπο.

Θεωρώ ότι από τη στιγμή που ο Πρόεδρος του Συνηγόρου του Πολίτη, ο ίδιος ο θεσμός, μας λέει ότι μπορεί να ανταποκριθεί υπό αυτές τις προϋποθέσεις και αυτές οι προϋποθέσεις καλύπτονται στον νόμο, δεν υπάρχει κανένας λόγος να συζητάμε εμείς εάν μπορεί ή όχι ο Συνήγορος του Πολίτη να ανταποκριθεί. Όλα τα άλλα νομίζω ότι πάνε στην άκρη και δεν χρειάζεται να ασχοληθούμε με αυτά τα ζητήματα.

Κυρίες και κύριοι συνάδελφοι, αναφέρθηκε – διότι ακούστηκε από ορισμένους που ίσως δεν το γνωρίζουν, καλοπροαίρετα, εγώ είμαι άνθρωπος καλής πίστης και πιστεύω ότι έτσι λέγονται πάρα πολλά από του Βήματος της Εθνικής Αντιπροσωπείας - ότι πρέπει να προχωρήσουμε με γρήγορα βήματα στα θέματα ισότητας και αποδοχής συνανθρώπων μας, οι οποίοι έχουν έναν διαφορετικό σεξουαλικό προσανατολισμό.

Θέλω να ανακοινώσω στην Εθνική Αντιπροσωπεία ότι όποιοι μας καλούν, κρούουν θύρες ανοικτές. Ήδη έχει τελειώσει τις εργασίες της η Νομοπαρασκευαστική Επιτροπή όσον αφορά το νομοσχέδιο για την ταυτότητα φύλου, εντός των επομένων ημερών θα δοθεί σε διαβούλευση και θα ψηφιστεί σε σύντομο και εύλογο χρονικό διάστημα από την Εθνική Αντιπροσωπεία. Θα έρθει σε συζήτηση και σε ψήφιση.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Επομένως, αυτά τα ζητήματα τα οποία πολλοί έθεσαν –επαναλαμβάνω με καλή πρόθεση- λύνονται και θα λυθούν και θα το δουν, στο νομοσχέδιο του οποίου μόλις τώρα σας ανακοίνωσα ότι εντός των επομένων μηνών θα ολοκληρωθεί η προδικασία και θα έρθει στη διαδικασία της ψήφισης.

Κυρίες και κύριοι συνάδελφοι, θα αναφερθώ σε δύο ζητήματα. Μου έκανε εντύπωση η τοποθέτηση του πρώην Υπουργού Δικαιοσύνης, του κ. Αθανασίου, διότι εκτός των άλλων μας ζήτησε σήμερα να αποσύρουμε την τροπολογία, με την οποία ικανοποιούμε αίτημα του Αρείου Πάγου για την αύξηση των θέσεων τεσσάρων αεροπαγιτών και μάλιστα, με ένα υποκριτικό σκεπτικό, ότι θα πρέπει να αυξηθούν και οι θέσεις των κατώτερων δικαστηρίων του Αρείου Πάγου, δηλαδή των εφετείων, των πρωτοδικείων και των ειρηνοδικείων.

Θέλω να ρωτήσω πραγματικά τον πρώην Υπουργό Δικαιοσύνης αφού κρίνει ότι είναι αναγκαία όλα αυτά τα πράγματα, γιατί δεν τα έκανε στη θητεία του; Δεν είχε τη δυνατότητα ή τα κενά και τα προβλήματα απονομής στη δικαιοσύνη δημιουργήθηκαν τα δύο τελευταία χρόνια;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα πάρω παραπάνω χρόνο από τον χρόνο μου, κύριε Πρόεδρε.

Όμως, το ζήτημα είναι ότι εδώ δεν λαμβάνει υπ’ όψιν του ότι ήδη προχθές στην ετήσια συνέλευση των εισαγγελέων της χώρας ανακοίνωσα την αύξηση των θέσεων από τους Αντιεισαγγελείς του Αρείου Πάγου μέχρι σε Αντιεισαγγελείς Πρωτοδικείων, όπως επίσης, και την αύξηση των θέσεων υποψηφίων εισαγγελικών λειτουργών, οι οποίοι εισάγονται στη Σχολή Δικαστών. Αυτό δεν είναι μία έμπρακτη απόδειξη; Επίσης, μήπως δεν είναι έμπρακτη απόδειξη η ενίσχυση με υπαλληλικό προσωπικό των δικαστηρίων της χώρας και ιδίως των ειρηνοδικείων; Ή μήπως δεν είναι, επίσης, έμπρακτη απόδειξη –και αυτά όλα η Κυβέρνηση τα έχει κάνει- της πρόσληψης αναγκαίου αριθμού ειρηνοδικών για να μπορέσουν να ανταπεξέλθουν στο φόρτο εργασίας, ο οποίος τους κατανέμεται δυνάμει του Κώδικα Πολιτικής Δικονομίας; Θα πρέπει, λοιπόν, να αφήσουμε τις υποκρισίες.

Είχα μία ιδιαίτερη συζήτηση με τον εισηγητή του ΠΑΣΟΚ. Δεν επανέρχομαι στο θέμα, το οποίο ανάφερε. Καλό είναι, κύριοι συνάδελφοι, να μη συνδέουμε, διότι προσφέρουμε κακές υπηρεσίες στη δικαιοσύνη, τα ζητήματα που άπτονται των προαγωγών και της εξέλιξης των δικαστών, με τα συνδικαλιστικά τους ζητήματα. Αυτά είναι διαφορετικά πράγματα και ας μη δίνουμε εμείς τροφή για σχόλια. Προσφέρουμε κακές υπηρεσίες και στη δημοκρατία και στη δικαιοσύνη.

Τέλος, θέλω να αναφερθώ, κυρίες και κύριοι Βουλευτές, σε ένα ζήτημα, το οποίο όλους μας ευαισθητοποιεί. Είναι το Κυπριακό. Αναφέρθηκε από τη Χρυσή Αυγή σήμερα ότι στόχος του συγκεκριμένου κόμματος είναι η ένωση. Στόχος οποιουδήποτε μπορεί να είναι οτιδήποτε. Εγώ να θυμίσω ότι με αυτόν τον στόχο οι ιδεολογικοί τους προπάτορες πραγματοποίησαν ένα πραξικόπημα στην Κύπρο εναντίον του εκλεγμένου Προέδρου, του Αρχιεπισκόπου Μακαρίου και η χούντα ήταν αυτή που όχι μόνο έκανε το πραξικόπημα, αλλά άφησε και ανοχύρωτη την Κύπρο για να εισέλθει ο Αττίλας. Αν σήμερα αιμορραγεί η Κύπρος, αιμορραγεί εξαιτίας αυτών που θαυμάζει η Χρυσή Αυγή, δηλαδή των χουντικών, οι οποίοι οδήγησαν την Κύπρο στη σημερινή κατάσταση, στον Αττίλα και στην κατοχή.

Ας μην πουλάμε, λοιπόν, εδώ πατριδοκαπηλία. Πατριδοκαπηλία ας μην πουλάμε εδώ, διότι ξέρει πολύ καλά ο ελληνικός λαός εξαιτίας ποιου η Κύπρος σήμερα είναι υπό κατοχή.

**ΙΩΑΝΝΗΣ ΣΑΧΙΝΙΔΗΣ:** Ανοίξτε το φάκελο να το δούμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ο φάκελος είναι ανοικτός να τον δείτε. Έχει γίνει Εξεταστική Επιτροπή.

**ΙΩΑΝΝΗΣ ΑΪΒΑΤΙΔΗΣ:** Κείται μακρά η Κύπρος ή όχι κατά τη γνώμη σας;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η οποία χούντα, εκτός των άλλων, επειδή συνεχίζουν να μιλάνε θρασύτατα, έκανε και εκείνη την οπερέτα της επιστράτευσης. Όχι μόνο την οπερέτα της επιστράτευσης, αλλά εστάλη και στρατιωτική δύναμη, η οποία εβλήθη από φίλια πυρά και βρήκαν τον θάνατο νέοι άνθρωποι. Αυτή ήταν η οργάνωση της πατρίδας και του στρατού από τους χουντικούς, τους οποίους καμαρώνετε και πηγαίνετε στις κηδείες τους και βαράτε πιστολιές.

**ΙΩΑΝΝΗΣ ΣΑΧΙΝΙΔΗΣ:** Εσείς γιατί δεν πήγατε να τους τιμήσετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τέλος, κυρίες και κύριοι συνάδελφοι, είπα το πρωί παίρνοντας τον λόγο ότι στο τέλος της ομιλίας μου θα αναφερθώ σε μία άκρως συκοφαντική ανακοίνωση, την οποία έχουν εκδώσει πέντε τομεάρχες της Νέας Δημοκρατίας εναντίον του ΣΥΡΙΖΑ, της Κυβέρνησης και εμού, για δύο θέματα, που απασχολούν τη Ζάκυνθο.

Το ένα είναι οι πρόσφατες πλημμύρες, εξαιτίας των οποίων βρήκε τον θάνατο, δυστυχώς, ένας συμπατριώτης μας, νέος άνθρωπος, ο οποίος βρέθηκε στη δίνη αυτού του φαινομένου.

Μπορεί να μου απαντήσει κάποιος λογικός άνθρωπος τι φταίει η Κυβέρνηση για αυτό το φυσικό φαινόμενο; Γιατί στη Ζάκυνθο φταίει η Κυβέρνηση για ό,τι συνέβη και δεν φταίει στη Λέσβο, που εκεί η περιφερειάρχης είναι προσκείμενη στη Νέα Δημοκρατία; Εάν, κυρίες και κύριοι συνάδελφοι, πολιτευόμαστε κατ’ αυτόν τον τρόπο, γινόμαστε όχι λαϊκιστές, αλλά πολιτικοί τυμβωρύχοι. Ενώ υπάρχει, λοιπόν, αυτός ο νεκρός συμπατριώτης μου, τον οποίον γνώριζα μάλιστα, ήρθε η Νέα Δημοκρατία να πει ότι για αυτά που συνέβησαν, μόνο στη Ζάκυνθο όμως, φταίει η Κυβέρνηση, ο ΣΥΡΙΖΑ, ο Βουλευτής της Ζακύνθου και Υπουργός Δικαιοσύνης.

Το ακόμα χειρότερο είναι ότι σε αυτή την ανακοίνωση διαλαμβάνεται ότι για το θέμα της διαχείρισης των απορριμμάτων στη Ζάκυνθο ευθύνεται πάλι η Κυβέρνηση, ο ΣΥΡΙΖΑ και ο Υπουργός Δικαιοσύνης. Κατά πρώτον, να θυμίσω κάτι: Ο ΣΥΡΙΖΑ είχε εκδώσει ποτέ ανακοίνωση ότι ευθύνεται ο κ. Τζαβάρας, Αναπληρωτής Υπουργός Πολιτισμού, για τα σκουπίδια στον Πύργο; Είχε εκδώσει ποτέ ανακοίνωση ότι ευθύνεται ο κ. Δένδιας, ως Υπουργός Δημόσιας Τάξης και Προστασίας του Πολίτη, για τα σκουπίδια στην Κέρκυρα; Ποτέ. Διότι ο ΣΥΡΙΖΑ είναι σοβαρό κόμμα. Δεν λαϊκίζει και δεν μεταθέτει ευθύνες.

Γι’ αυτό ήταν δόλια αυτή η ανακοίνωση. Διότι τι ήθελε να κρύψει; Τις ευθύνες των παραγόντων της Νέας Δημοκρατίας και της τοπικής αυτοδιοίκησης για αυτά τα ζητήματα, που είναι 100% δικές τους.

Δεν φτάνει μόνο αυτό. Αναφέρουν μέσα στην ανακοίνωση ότι είχα εμποδίσει εγώ τη λύση στη διαχείριση των απορριμμάτων, επειδή είχα καταθέσει προσφυγή στο Συμβούλιο της Επικρατείας. Παρέληψαν να πουν ότι κατέθεσα την προσφυγή μαζί με άλλους δέκα Ζακυνθινούς, εκ των οποίων τουλάχιστον οι πέντε είναι κομματικά μέλη της Νέας Δημοκρατίας –από τον ΣΥΡΙΖΑ ήμουν μόνο εγώ– προεξάρχοντος του αείμνηστου τέως αντιπεριφερειάρχη Διονύση Μυλωνά, ο οποίος ήταν κομματικό μέλος της Νέας Δημοκρατίας. Γιατί δεν το λένε;

Δεν μας λένε και κάτι άλλο, ποια ενέργεια εμποδίσαμε, πώς εμποδίσαμε εμείς την εξέλιξη των πραγμάτων; Καμμία, γιατί καμμία ενέργεια δεν είχαν κάνει ούτε η προηγούμενη δημοτική αρχή ούτε η σημερινή, η οποία έχει οδηγήσει στο απόλυτο αδιέξοδο τη Ζάκυνθο επί αυτού του θέματος.

Μην προτρέχετε, λοιπόν, να μεταφέρετε ευθύνες εκεί που δεν υπάρχουν. Διότι η Κυβέρνηση για το συγκεκριμένο ζήτημα έχει εγκρίνει πίστωση 2,5 εκατομμυρίων ευρώ για τη διαχείριση των απορριμμάτων στη Ζάκυνθο και 34 εκατομμύρια ευρώ συνολικά για τα Ιόνια Νησιά. Αυτά τα αποκρύπτετε, διότι θέλετε να κουκουλώσετε τις ευθύνες των στελεχών σας, που σήμερα διοικούν τον δήμο. Ευτυχώς, όμως, υπάρχουν και κάποιοι άνθρωποι που λένε και καμμιά αλήθεια.

Καταθέτω στα Πρακτικά τη δήλωση του προέδρου του δημοτικού συμβουλίου και κομματικού στελέχους της Νέας Δημοκρατίας, του κ. Τσίπηρα, εις την οποίαν αναφέρει ότι ο Βουλευτής Ζακύνθου δεν έχει καμμία δουλειά με το πρόβλημα. Το καταθέτω για να το δείτε.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε σιγά σιγά, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τελειώνω.

Μου κάνει αλγεινή εντύπωση, κυρίες και κύριοι συνάδελφοι, το γεγονός ότι ενώ από το πρωίείπα και δήλωσα ότι θα μιλήσω επί του συγκεκριμένου θέματος και κάλεσα την κ. Κεραμέως, η οποία υπογράφει πρώτη αυτή την κατάπτυστη και συκοφαντική δήλωση, να παρευρίσκεται εδώ -γιατί εγώ δεν θέλω να μιλάω εν τη απουσία των κυρίων οι οποίοι την υπογράφουν-, αυτό δεν συνέβη. Από τους πέντε τομεάρχες της Νέας Δημοκρατίας, που είναι Βουλευτές και οι πέντε, όλοι απουσιάζουν. Οι πέντε απουσιάζουν! Δεν έχω τίποτε άλλο να πω. Η απουσία τους και μόνο αποδεικνύει ότι ή κατάλαβαν το λάθος τους ή φυγομαχούν. Εύχομαι να ισχύει το πρώτο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Δικαιοσύνης, Διαφάνειας και Ανθρωπίνων Δικαιωμάτων.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις εκπαιδευτικοί συνοδοί τους από το 4ο Γυμνάσιο Πολίχνης Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τους μαθητές μας ότι παρακολουθείτε μία κοινοβουλευτική διαδικασία. Συζητούμε ένα νομοσχέδιο που έφερε το Υπουργείο Δικαιοσύνης. Προηγουμένως μίλησε ο Υπουργός. Τώρα θα μιλήσουν Βουλευτές. Στο τέλος θα γίνει ψηφοφορία επί του νομοσχεδίου, ώστε να γίνει νόμος του κράτους.

Τον λόγο έχει ο Αναπληρωτής Υπουργός Οικονομικών και Ανάπτυξης κ. Χαρίτσης, για πέντε λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα προσπαθήσω να είμαι πολύ σύντομος, κύριε Πρόεδρε. Σας ευχαριστώ.

Οφείλω, κατ’ αρχάς, να δώσω κάποιες εξηγήσεις. Αυτός είναι και ο λόγος για τον οποίο ζήτησα και πάλι τον λόγο, ενώ θεώρησα ότι η συζήτηση επί της τροπολογίας την οποία καταθέσαμε το πρωί είχε ολοκληρωθεί και είχαν παρασχεθεί όλες οι διευκρινίσεις οι οποίες ζητήθηκαν από τους κύριους Βουλευτές. Επειδή τέθηκε όμως ένα θέμα από τον κ. Κεγκέρογλου, σε σχέση με τη διάταξη για τις ΔΕΥΑ, θα ήθελα να απαντήσω ότι το συζητήσαμε με τους νομικούς. Το ζήτημα σε αυτήν τη διάταξη είναι το ποια είναι η αρμόδια υπηρεσία, η οποία σχετίζεται με τη διαχείριση των πόρων. Η υπηρεσία αυτή είναι η Διεύθυνση Δημοσίων Επενδύσεων, η οποία υπάγεται στο Υπουργείο Οικονομίας. Γι’ αυτό λοιπόν και τη συγκεκριμένη τροπολογία την υπογράφω εγώ ως Αναπληρωτής Υπουργός Οικονομίας και δεν απαιτείται ούτε υπογραφή του Υπουργού Περιβάλλοντος ως προς τη φύση του έργου, που είναι έργα περιβάλλοντος, ύδρευση, ούτε του Υπουργού Εσωτερικών στον οποίο υπάγονται, όπως σωστά είχατε θέσει το πρωί, οι σχετικές υπηρεσίες. Άρα ξεκαθαρίζεται αυτό το ζήτημα ως προς τη νομική του πλευρά, ως προς το ποιοι είναι οι συνυπογράφοντες Υπουργοί.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Επειδή μου είπατε…

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Το διορθώνω και έχω και την ευθύνη να πω ότι σε αυτό έγινε λάθος και ότι έχουν υπογράψει όλοι οι Υπουργοί οι οποίοι θα έπρεπε να έχουν υπογράψει ως συνυπογράφοντες.

Θα μου δώσετε όμως την ευκαιρία τώρα να πω και κάτι άλλο: Επειδή πληροφορήθηκα ότι πριν από λίγο τέθηκαν κάποια ζητήματα σε σχέση με το ΕΣΠΑ, το οποίο είναι πεδίο της αρμοδιότητάς μου, οφείλω να απαντήσω.

Στη συζήτηση την οποία κάναμε και στο νομοσχέδιο για την αδειοδότηση των επιχειρήσεων τις προηγούμενες τρεις μέρες, προσπαθήσαμε κι εμείς και θεωρώ ότι και από την Αντιπολίτευση υπήρχε αυτή η διάθεση η συζήτηση αυτή να γίνει με όρους συναίνεσης και να υπάρξει βεβαίως αντιπαράθεση, αλλά με επιχειρήματα τα οποία να βασίζονται στη λογική και στην αλήθεια.

Δεν μπορώ όμως σε καμμία περίπτωση να δεχθώ - και θα μου επιτρέψετε να πω ότι αυτό δεν αφορά εμένα προσωπικά, αφορά την προσπάθεια η οποία έχει γίνει στο Υπουργείο μας όλους τους τελευταίους μήνες, τον τελευταίο ενάμιση χρόνο, για την εξυγίανση των προγραμμάτων του ΕΣΠΑ - να ανεχθώ να λέγονται από το Βήμα της Βουλής τέτοιες ψευδολογίες. Θα μιλήσω πάρα πολύ συγκεκριμένα για αυτά τα οποία είπε ο κ. Κωνσταντινόπουλος. Θα έπρεπε, ειδικά ο συγκεκριμένος Βουλευτής ο οποίος είχε διατελέσει και στο Υπουργείο και άρα έχει μια ευθύνη μεγαλύτερη, να γνωρίζει πάρα πολύ καλά ότι, πρώτον, η τροπολογία την οποία καταθέτουμε σήμερα δεν έχει απολύτως καμία σχέση – το τονίζω - με τα προγράμματα του ΕΣΠΑ και την ολοκλήρωσή τους για την περίοδο 2007-2013. Τα έργα στα οποία αναφερόμαστε στη συγκεκριμένη τροπολογία έχουν ήδη απενταχθεί από την προηγούμενη Κυβέρνηση, από το 2014, και προσπαθούσαμε να βρούμε έναν τρόπο, σε συνεργασία και με τις περιφερειακές και δημοτικές αρχές, αίτημα των οποίων ήταν άλλωστε η ολοκλήρωση αυτών των έργων, για να το ολοκληρώσουμε. Με αυτήν την έννοια, δεν μπορώ να καταλάβω πραγματικά πώς ένας Βουλευτής ο οποίος πέρασε και από το συγκεκριμένο Υπουργείο επιχειρεί να συνδέσει αυτά τα δύο εντελώς διαφορετικά γεγονότα.

Επί της ουσίας όμως, σε σχέση με τα προγράμματα του ΕΣΠΑ, όταν αποχώρησε ο κ. Κωνσταντινόπουλος από το Υπουργείο, οι υπερδεσμεύσεις των προγραμμάτων σε επίπεδο εντάξεων ανέρχονταν στα 10 δισεκατομμύρια ευρώ και σε επίπεδο νομικών δεσμεύσεων ανέρχονταν στα 6 δισεκατομμύρια ευρώ. Δηλαδή το ελληνικό δημόσιο είχε αναλάβει νομικές υποχρεώσεις που υπερέβαιναν κατά 6 δισεκατομμύρια ευρώ τον διαθέσιμο προϋπολογισμό, για έργα τα οποία δεν είχαν την παραμικρή ωριμότητα και δεν είχαν και την παραμικρή εγκεκριμένη πίστωση και είχε αναλάβει να τα υλοποιήσει.

Εμείς, λοιπόν, ναι, προχωρήσαμε σε μία διαδικασία εξυγίανσης, γιατί δεν μπορούσαμε να χρεώσουμε τον εθνικό προϋπολογισμό με έργα ανώριμα και για τα οποία δεν υπήρχαν οι συγκεκριμένες πιστώσεις.

Πού οδήγησε αυτή η διαδικασία εξυγίανσης; Οδήγησε στο γεγονός ότι η Ελλάδα είναι για πρώτη φορά πρώτη σε απορρόφηση των πόρων, όσο και να το διαψεύδει αυτό ο κ. Κωνσταντινόπουλος. Έχουμε τα επίσημα στοιχεία από την Ευρωπαϊκή Επιτροπή και τα καταθέτω για τα Πρακτικά.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μου επιτρέψετε να διαβάσω και το τηλεαντίγραφο από τη Μόνιμη Ελληνική Αντιπροσωπεία στις Βρυξέλλες το οποίο λέει, στις 17 Δεκεμβρίου 2015, ότι η Ελλάδα βρίσκεται πλέον στην πρώτη θέση απορρόφησης με το ποσοστό απορρόφησης να έχει διαμορφωθεί στο 97,1%. Η χώρα μας, επίσης, προηγείται των άλλων κρατών-μελών στην απορρόφηση αναλογικά του μεγέθους του χρηματοδοτικού της φακέλου. Το καταθέτω κι αυτό στα Πρακτικά.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νέο τηλεαντίγραφο στις 22-1-2016 λέει ότι η Ελλάδα παραμένει σταθερά στην πρώτη θέση της απορρόφησης και μάλιστα η χώρα μας προηγείται κατά πολύ και σε ό,τι αφορά τις διαδικασίες εκτέλεσης του ΕΣΠΑ 2014-2020 σε σύγκριση με τα άλλα κράτη-μέλη, καθώς έχει εγκεκριμένα το σύνολο των είκοσι ενός επιχειρησιακών προγραμμάτων της νέας περιόδου και είναι η μόνη που έχει καταφέρει σχεδόν στο σύνολο των εγκεκριμένων προγραμμάτων της να έχει ολοκληρωθεί και η διαδικασία ορισμού αρχών διαχείρισης, πιστοποίησης και ελέγχου, που είναι προαπαιτούμενο για την υποβολή αιτημάτων πληρωμών για την νέα προγραμματική περίοδο.

Το καταθέτω αυτό μαζί με τους πίνακες από την Ευρωπαϊκή Επιτροπή που πιστοποιούν τα λεγόμενά μου.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, βεβαίως αντιλαμβανόμαστε ότι σε κοινοβουλευτικό επίπεδο πολλές φορές η αντιπαράθεση των επιχειρημάτων μπορεί να ξεφεύγει και από τα όρια και μπορεί πολλές φορές να παίρνει και κάποιες υπερβολικές, αν θέλετε, διαστάσεις. Όταν, όμως, έχουμε να κάνουμε με ζητήματα διαχείρισης σημαντικών πόρων που είναι απαραίτητοι για την ελληνική οικονομία, θεωρώ ότι όλοι πρέπει να έχουμε την κατάλληλη προσοχή στα στοιχεία τα οποία παραθέτουμε.

Θα κλείσω, λοιπόν, αυτή τη σύντομη παρέμβασή μου λέγοντας ότι ο κ. Κωνσταντινόπουλος – τώρα βεβαίως δεν είναι παρών, όπως κι εγώ δεν ήμουνα παρών πριν όταν αναφέρθηκε προσωπικά σε μένα και στα ζητήματα του ΕΣΠΑ, αλλά θα του τα μεταφέρει ο κ. Κεγκέρογλου και μπορεί βεβαίως να τα δει και από τα Πρακτικά της συνεδρίασης - θα πρέπει να είναι πολύ πιο προσεκτικός, γιατί τα έργα αυτά εντάσσονταν επί υπουργίας του, μέχρι 31-12-2014 το βράδυ, εν μέσω προεκλογικής περιόδου, χωρίς την παραμικρή πίστωση.

Εγώ ζήτησα ήδη από τις αρμόδιες υπηρεσίες και εφόσον δεν υπάρχει διάθεση να προχωρήσουμε παρακάτω και να αλλάξουμε σελίδα σε αυτά που έγιναν μέχρι σήμερα, τις επόμενες ημέρες θα καταθέσουμε και τους καταλόγους όλων των έργων που εντάχθηκαν εκείνη την περίοδο χωρίς να υπάρχει η παραμικρή πρόβλεψη για την πληρωμή τους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Για ποιον λόγο, κύριε Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έκανε μία αναφορά σε μένα ο Υπουργός και ζητώ το ένα λεπτό που δίνεται στην περίπτωση του προσωπικού.

**ΠΡΟΕΔΡΕΥΩΝ (Αναστάσιος Κουράκης):** Κατ’ εξαίρεση, διότι δεν αφορά προσωπικό ζήτημα. Όμως εν πάση περιπτώσει πείτε ό,τι θέλετε για ένα λεπτό, μόνο για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Επί της ουσίας θα είναι, αλλά προς χάριν της συζήτησης.

Γνωρίζουμε όλοι ότι ναι, οι εντάξεις των έργων μπορεί να γίνονταν σε όλο το προηγούμενο διάστημα όσο επιτρέπουν οι ευρωπαϊκοί κανόνες. Οι διαχειριστικές αρχές υπακούν σε συγκεκριμένους κανόνες. Μέσα στο 2015 έπρεπε να ολοκληρωθεί η εξυγίανση του προγράμματος για να δούμε ποια έργα μένουν και ποια απεντάσσονται, γιατί δεν μπορούν να προχωρήσουν.

Η απένταξη, λοιπόν, των έργων έγινε αφού ολοκληρώθηκε αυτή η διαδικασία την οποία πράξατε εσείς. Δεν λέμε ότι σκοπίμως απεντάξατε τα έργα, αλλά απεντάχθηκαν χίλια τετρακόσια τριάντα περίπου, αν θυμάμαι, έργα, για διάφορους λόγους το καθένα, για διαχειριστικούς λόγους.

Γι’ αυτό επικαλείστε και στην τροπολογία -πολύ σωστά, αλλιώς δεν θα μπορούσε να έχει νόημα- ότι όσα έργα απεντάχθηκαν για διαχειριστικούς λόγους το προηγούμενο διάστημα, θα μπουν στο ΠΔΕ. Πολύ σωστά το λέτε.

Άρα μη λέτε ότι έργα απεντάχθηκαν μέχρι το 2014. Απεντάχθηκαν την περίοδο…

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Να το διευκρινίσω, γιατί μπορεί να φταίω εγώ όπως το είπα…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι ημερομηνίες δεν διαφωνούνε.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μου επιτρέπετε να το διευκρινίσω, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης:** Μπορεί, κύριε Κεγκέρογλου, να μην το διατύπωσα εγώ σωστά και γι’ αυτό να μην το αντιληφθήκατε.

Μιλάμε για δύο διαφορετικά πράγματα. Όσον αφορά αυτό στο οποίο αναφέρθηκα ότι έγινε το 2014 - και σωστά έγινε αυτό που έγινε το 2014 - ως προς τα συγκεκριμένα έργα, αναφέρομαι στα έργα τα οποία περιλαμβάνονται στην τροπολογία, τα έργα για τις ΔΕΥΑ. Αυτά απεντάχθηκαν το 2014.

Αυτό που έγινε το 2015 ήταν η συνολική εξυγίανση όλων των προγραμμάτων, ακριβώς επειδή υπήρχαν αυτά τα υπέρογκα ποσοστά υπερδέσμευσης, τα οποία κληρονομήσαμε από τον κ. Κωνσταντινόπουλο. Αυτό είπα εγώ για το 2015.

Αυτό που ειπώθηκε πριν λίγο όχι από εσάς αλλά από τον κ. Κωνσταντινόπουλο, ότι η τροπολογία αφορά τα χίλια τριακόσια έργα, είναι απολύτως ψευδές. Η τροπολογία αφορά πολύ συγκεκριμένη κατηγορία έργων, τα οποία οι περιφέρειες και οι δήμοι επιθυμούν να ολοκληρωθούν. Είναι λίγα αυτά τα έργα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μπορούμε να συμφωνήσουμε σε κάτι, ότι και το 2014 και το 2015 εξυγίανση του προγράμματος εγένετο;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ναι, ναι.

Απλώς να διευκρινίσουμε ότι η τροπολογία αφορά μια πολύ συγκεκριμένη κατηγορία λίγων έργων. Στα δάχτυλα των δύο χεριών καταμετρώνται.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εντάξει. Οι διευκρινίσεις σας είναι από μένα δεκτές ως προς το διαδικαστικό. Ως προς την ουσία, δηλαδή γιατί απεντάχθηκαν τα έργα, αυτό κρίνεται από άλλα κριτήρια.

Ευχαριστούμε, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ κι εγώ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μία τελευταία κουβέντα, κύριε Πρόεδρε, μου επιτρέπετε να πω; Μια τελευταία κουβέντα θα πω και κλείνω και δεν θα καταχραστώ άλλο τον χρόνο της συνεδρίασης.

Απλώς να επισημάνω ότι αν δεν προχωρούσε αυτή η διαδικασία – αυτό πρέπει να είναι σαφές προς το Σώμα - εξυγίανσης των προγραμμάτων μέχρι το τέλος του 2015, θα αναγκαζόμασταν από εθνικούς πόρους να πληρώσουμε το σύνολο αυτών των έργων, πόρους οι οποίοι δεν ήταν διαθέσιμοι στον τακτικό προϋπολογισμό. Αυτό πρέπει να είναι απολύτως σαφές. Αυτό ήταν και το νόημα της διαδικασίας εξυγίανσης των προγραμμάτων.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Να διευκρινίσω ότι έχουν τελειώσει οι ομιλητές. Έχει μιλήσει ο κύριος Υπουργός. Τώρα πάμε στους ειδικούς αγορητές και στους Κοινοβουλευτικούς Εκπροσώπους. Ζήτησε τον λόγο ο κ. Λαγός. Να παρακαλέσω για δυο-τρία λεπτά να μιλήσει. Θα πηγαίναμε πρώτα στους αγορητές και μετά στους Κοινοβουλευτικούς Εκπροσώπους, αλλά μιας που θέλει ο κ. Λαγός να πάρει τον λόγο, ας τον πάρει τώρα.

Παρακαλώ, κύριε Λαγέ.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Να διευκρινίσουμε, λοιπόν, κάποια πράγματα στην Αίθουσα αυτή, γιατί ακούσαμε τον Υπουργό προηγουμένως με ύφος να λέει πράγματα που δεν επιτρέπεται να λέει αυτός και η παράταξή του.

Μίλησε, λοιπόν, για το θέμα της Κύπρου. Τον πείραξε προφανώς ότι στο ελληνικό Κοινοβούλιο ακούγεται από μία παράταξη το ιερό σύνθημα για εμάς: «Ελλάς-Κύπρος-Ένωση». Είχε το θράσος να το σχολιάσει και να πει για ιδεολογικούς προπάτορες.

Να τον ενημερώσουμε, λοιπόν, τον κ. Κοντονή ότι ιδεολογικός προπάτορας της Χρυσής Αυγής είναι ο Γεώργιος Γρίβας «Διγενής», ο οποίος πολέμησε για την απελευθέρωση της Κύπρου και τον οποίον κάποια αριστερά θρασίμια, τα οποία υπερασπίζεται ο Υπουργός, τον κατέδωσαν στους Άγγλους κατακτητές.

(Χειροκροτήματα από την πτέρυγα της Χρυσής Αυγής)

Αυτή είναι οι ιδεολογικοί προπάτορες οι δικοί μας και οι δικοί σας. Αν έχετε το θράσος σαν Κυβέρνηση, ανοίξτε τον φάκελο της Κύπρου να ακουστεί ποιοι έχουν κάνει εγκλήματα εις βάρος της Κύπρου.

Δεν μπορείτε να μιλάτε για τον τούρκο κατακτητή. Δεν μπορείτε να μιλάτε για την Κύπρο, γιατί στο Κοινοβούλιο και στα έδρανα αυτά τα βουλευτικά έχετε άνθρωπο, έχετε Βουλευτή ο οποίος ευθαρσώς δηλώνει ότι ανήκει στην τουρκική μειονότητα της Θράκης, πράγμα που δεν υφίσταται, κι εσείς αντί να τον επαναφέρετε στην τάξη, κάθεστε και τον ακούτε.

Δεν μπορείτε να μιλάτε ούτε για την Κύπρο ούτε για εθνικά θέματα, όταν αυτός ο άνθρωπος φωτογραφίζεται κάτω από τη σημαία της δήθεν ανεξάρτητης δυτικής Θράκης.

Κάτι άλλο, επίσης, θέλω να πω. Όταν ήλθαν τα οστά των αγωνιστών της Κύπρου, της ΕΟΚΑ -γιατί αυτοί είναι οι προπάτορές μας- στην Ελλάδα μετά από σαράντα τρία χρόνια, που ήταν αγνοούμενοι και πήγαν τα κόκκαλά τους…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αλήθεια λέτε; Ποιας ΕΟΚΑ;

**ΙΩΑΝΝΗΣ ΛΑΓΟΣ:** Της ΕΟΚΑ που εσείς την καταδίδατε, οι προπάτορές σας. Βεβαίως, αλήθεια. Ανοίξτε τον φάκελο της Κύπρου.

Όταν, λοιπόν, ήλθαν τα οστά των ανθρώπων αυτών και έγινε η ταφή, οι μοναδικοί Βουλευτές που εκλήθησαν και πήγαν σ’ αυτήν την ταφή ήταν οι Βουλευτές της Χρυσής Αυγής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα μπορούσα, κύριε Πρόεδρε, να έχω τον λόγο;

**ΙΩΑΝΝΗΣ ΛΑΓΟΣ:** Αυτοί είναι οι ιδεολογικοί προπάτορές μας, αυτοί που άφησαν τα κόκκαλά τους για την ελευθερία της Κύπρου.

Προσοχή. Εσείς εκεί μιλάτε, εσείς που δεν υποστηρίζετε μία πατρίδα και το λέει η ιδεολογία σας; Ντροπή να μιλάτε!

**ΠΡΟΕΔΡΕΥΩΝ (Αναστάσιος Κουράκης):** Θα παρακαλούσα, αφού πάρει τον λόγο ο κύριος Υπουργός, να γυρίσουμε στο θέμα της ημερήσιας διάταξης.

Κι εσείς, κύριε Υπουργέ, έχετε τον λόγο για λίγο και προχωρούμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε Πρόεδρε, παρατηρώ και το ύφος και την ουσία των λεγομένων του Κοινοβουλευτικού Εκπροσώπου της Χρυσής Αυγής.

Κατά πρώτον, θέλω να σας πω, κύριε Εκπρόσωπε, ότι ο Γρίβας ουδέποτε συνελήφθη από τους Άγγλους. Ουδέποτε! Μάθετε ιστορία.

**ΙΩΑΝΝΗΣ ΛΑΓΟΣ:** Δεν καταδόθηκε; Καταδόθηκε, κύριε Υπουργέ, στους Άγγλους. Το αμφισβητείτε ότι καταδόθηκε το κρησφύγετό του στον αεροπορικό σταθμό από τους αριστερούς Κύπριους;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μάθετε ιστορία.

**ΙΩΑΝΝΗΣ ΛΑΓΟΣ:** Την αλήθεια να λέτε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ουδέποτε συνελήφθη. Ως εκ τούτου…

**ΙΩΑΝΝΗΣ ΛΑΓΟΣ:** Δεν είπα συνελήφθη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …ουδέποτε κανένας τον κατέδωσε.

**ΙΩΑΝΝΗΣ ΛΑΓΟΣ:** Τι λέτε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, εγώ τον άφησα να μιλήσει. Τι θα γίνει;

**ΙΩΑΝΝΗΣ ΛΑΓΟΣ:** Την αλήθεια θα λέτε.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είδατε ποια είναι η διαφορά μας; Εγώ άκουσα αυτά τα ανιστόρητα και προσβλητικά. Εσείς δεν μπορείτε να ακούσετε.

**ΙΩΑΝΝΗΣ ΛΑΓΟΣ:** Τι λέτε; Ποια είναι αυτά; Ποια είναι τα ανιστόρητα;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τα ανιστόρητα είναι ότι είπατε ότι ο Γρίβας καταδόθηκε. Ουδέποτε ο Γρίβας καταδόθηκε ή συνελήφθη. Αυτά είναι που είπατε εδώ. Ή δεν καταλαβαίνετε τι λέτε.

**ΙΩΑΝΝΗΣ ΛΑΓΟΣ;** Δεν καταδόθηκε; Μα, τι λέει ο άνθρωπος!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το ζήτημα, όμως, στο οποίο αναφέρθηκα είναι το εξής: Εσείς, κύριε εκπρόσωπε της Χρυσής Αυγής, υπεραμύνεσθε της δικτατορίας και των δικτατόρων στην Ελλάδα. Το έχετε κάνει κατ’ επανάληψη.

Σας ερωτώ, λοιπόν, δεν είχαν την ευθύνη και του πραξικοπήματος και της κατοχής; Δεν είχαν την ευθύνη της οπερέτας της επιστράτευσης και την ευθύνη του θανάτου παιδιών του ελληνικού λαού, που τα έστειλαν εκεί και προσβλήθηκαν από φίλια πυρά και δολοφονήθηκαν στην ουσία κατ’ αυτόν τον τρόπο;

Σας λέω, λοιπόν, ότι οι μεγαλοστομίες και το τι θέλετε εσείς να πιστεύετε όσον αφορά αυτό το εθνικό θέμα είναι δικό σας ζήτημα. Εγώ δεν θα το κρίνω! Όμως, λέω ότι αυτοί που πάλι μιλούσαν για ένωση ήταν αυτοί που άφησαν τις πόρτες ανοιχτές, κύριε εκπρόσωπε, για να μπει ο Αττίλας! Τα ξέρετε αυτά; Τα ξέρετε!

**ΙΩΑΝΝΗΣ ΣΑΧΙΝΙΔΗΣ:** Πείτε ονόματα!

**ΙΩΑΝΝΗΣ ΛΑΓΟΣ:** Ο Μακάριος δεν κάλεσε τις ελληνικές δυνάμεις;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, ο Μακάριος που τον κυνηγούσαν για να τον σκοτώσουν!

**ΙΩΑΝΝΗΣ ΣΑΧΙΝΙΔΗΣ:** Ο δικός σας προπάτορας ήταν!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτά σας είπα εγώ. Συνέλθετε! Ιδίως για τα εθνικά θέματα η ιστορία έχει γραφτεί και έχουν αποδοθεί οι ευθύνες.

(Θόρυβος από την πτέρυγα της Χρυσής Αυγής)

Ποιος είπε για τον φάκελο της Κύπρου;

**ΙΩΑΝΝΗΣ ΛΑΓΟΣ:** Όλοι!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν το ξέρετε ότι έχει γίνει εξεταστική επιτροπή στη Βουλή και ο φάκελος με όλα τα στοιχεία είναι στον Πρόεδρο της Βουλής και στη Γραμματεία; Γιατί δεν διαβάζετε, κύριε συνάδελφε, το γεγονός το οποίο έχει καταθέσει ο τότε χουντικός αρχηγός των Ενόπλων Δυνάμεων, ο κ. Μπονάνος, που σε σύσκεψη στο ΓΕΕΘΑ υπό την προεδρία του κ. Καραμανλή και του κ. Αβέρωφ είχε πει τότε ότι είναι αδύνατο να επέμβουμε στην Κύπρο;

**ΙΩΑΝΝΗΣ ΣΑΧΙΝΙΔΗΣ:** Ο Μπονάνος είναι ένας από αυτούς που εμείς αποκαλούμε προδότη!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τους προδότες δεν θα τους διαμοιράζετε όπως σας αρέσει. Το χουντικό καθεστώς ήταν υπεύθυνο για την καταστροφή, για τη λεηλασία του ελληνισμού, τη διχοτόμηση και την αιμορραγία του!

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, κύριε Υπουργέ, ολοκληρώστε!

**ΙΩΑΝΝΗΣ ΛΑΓΟΣ:** Θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Λαγέ.

**ΙΩΑΝΝΗΣ ΛΑΓΟΣ:** Θέλω τον λόγο για ένα λεπτό, σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Εγώ σας παρακαλώ!

**ΙΩΑΝΝΗΣ ΛΑΓΟΣ:** Πρέπει να ακουστούν κάποια πράγματα, γιατί ο κ. Κοντονής αλλοιώνει αυτά που έχουμε πει.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο αυστηρά για ένα λεπτό.

**ΙΩΑΝΝΗΣ ΛΑΓΟΣ:** Κατ’ αρχάς, να ξέρουμε το νόημα των λέξεων. Είπαμε καταδόθηκε, δεν είπαμε συνελήφθη. Το ότι έχει καταδοθεί κάποιος δεν σημαίνει ότι θα συλληφθεί σώνει και καλά.

Το κρησφύγετό του είχε καταδοθεί από τους αριστερούς.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Από τους αριστερούς;

**ΙΩΑΝΝΗΣ ΛΑΓΟΣ:** Βεβαίως! Από το ΑΚΕΛ τότε, και ο Γρίβας Διγενής δεν συνελήφθη γιατί…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Από πού τα συνάγετε αυτά;

**ΙΩΑΝΝΗΣ ΛΑΓΟΣ:** Σοβαρά; Ανοίξτε τα βιβλία της Ιστορίας να τα διαβάσετε!

Ο Γρίβας «Διγενής» δεν συνελήφθη γιατί πρόφτασε και έφυγε.

Δεύτερον, ο «Αττίλας ΙΙ» από ό,τι γνωρίζουμε –εκτός εάν δεν είναι έτσι- έγινε επί δημοκρατίας και επί Καραμανλή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι λέτε; Αλήθεια; Φταίει η κυβέρνηση Εθνικής Ενότητας;

**ΙΩΑΝΝΗΣ ΛΑΓΟΣ:** Βεβαίως! Έτσι έγιναν τα πράγματα. Μάθετέ τα καλύτερα.

Τρίτον, μην ψεύδεστε. Ο φάκελος της Κύπρου είναι επτασφράγιστα κλειστός και δεν έχετε τολμήσει να τον ανοίξετε. Εάν είναι ανοιχτός, να πάμε μαζί τώρα να μας τον δείξετε. Να μου δώσετε πρόσβαση, να διαβάσω τι λέει ο φάκελος της Κύπρου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να τον ζητήσετε από τον Πρόεδρο της Βουλής.

**ΙΩΑΝΝΗΣ ΛΑΓΟΣ:** Το θέλω εγώ. Να πάμε τώρα μαζί να μου τον δείξετε.

Τέταρτον, δεν τολμήσατε να μιλήσατε το ίδιο για την πατρίδα, στην αναφορά του Βουλευτή σας, ο οποίος δηλώνει υπερήφανος για την τουρκική μειονότητα.

Μαθήματα εθνικισμού στη Χρυσή Αυγή δεν γίνονται! Κοιτάξτε τα σκάνδαλα και τα αίσχη που έχετε κάνει!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Για ένα λεπτό μόνο, κύριε Υπουργέ, και κλείνουμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ακούστε, κύριε Εκπρόσωπε, είμαι πολύ πατριώτης για να είμαι εθνικιστής. Αυτό να το ξέρετε! Όσοι μιλάτε με αυτούς τους τόνους για την πατρίδα είστε εσείς οι πρώτοι, οι προπάτορές σας, που είχαν συνεργαστεί με τους Γερμανούς στην Κατοχή, όταν άλλοι έδιναν τη μάχη στο βουνό. Αυτά τα ξέρετε;

**ΙΩΑΝΝΗΣ ΛΑΓΟΣ:** Ποιοι το πολέμησαν το καθεστώς; Ο Ιωάννης Μεταξάς τι ήταν, κύριε Κοντονή;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Λαγέ, βλέπω ότι βρίσκεστε σε πλήρη αδυναμία. Στο τέλος θα φτάσετε στον Μέγα Αλέξανδρο.

**ΙΩΑΝΝΗΣ ΛΑΓΟΣ:** Εσύ είπες για την Κατοχή!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είπα για την Κατοχή, διότι εδώ δεν είναι ένα και δυο…

**ΙΩΑΝΝΗΣ ΛΑΓΟΣ:** Ο Μεταξάς τι ήταν;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ο Μεταξάς ήταν ένας δικτάτορας, ο οποίος οργάνωσε τον αγώνα στο μέτωπο εναντίον των Ιταλών. Αυτό το αναγνωρίζει ο καθένας. Ήταν η κυβέρνηση της χώρας και οργάνωσε αυτό. Τι θέλετε να μας πείτε;

**ΙΩΑΝΝΗΣ ΛΑΓΟΣ:** Κυβέρνηση της χώρας ήταν, ωραία. Ο Μεταξάς ήταν αυτός που έκανε το οκτάωρο, το ΙΚΑ και εσείς τα υποκλέψατε και τα πήρατε πίσω.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τώρα πάμε στο οκτάωρο!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, να ολοκληρώνουμε, σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Καταλάβαμε πολύ καλά τι λέτε. Ήρθατε εδώ για να βγάλετε λάδι τους χουντικούς και να πείτε από μικροφώνου της Βουλής…

**ΙΩΑΝΝΗΣ ΛΑΓΟΣ:** Τιμή μας για τον Ιωάννη Μεταξά και τον Γεώργιο Γρίβα «Διγενή»!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …ότι για την κατοχή της Κύπρου ευθύνεται η Κυβέρνηση της Εθνικής Ενότητας του Ιουλίου του 1974.

**ΙΩΑΝΝΗΣ ΛΑΓΟΣ:** Τιμή μας για τον Ιωάννη Μεταξά και τον Γεώργιο Γρίβα «Διγενή».

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μόνο αυτό να λέτε, φτάνει και που σας ακούει ο ελληνικός λαός. Έτσι ξεπλένετε τη δικτατορία, τα εγκλήματά της, τα πραξικοπήματα και τον Αττίλα.

**ΙΩΑΝΝΗΣ ΛΑΓΟΣ:** Ανοίξτε τον φάκελο της Κύπρου! Πάμε μαζί να τον ανοίξουμε.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, προχωρούμε στους ειδικούς αγορητές. Πρώτος θα πάρει τον λόγο ο κ. Παρασκευόπουλος, ειδικός αγορητής του ΣΥΡΙΖΑ για να δευτερολογήσει.

Κύριε Παρασκευόπουλε, έχετε τον λόγο. Πόσο χρόνο θέλετε;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Λιγότερο από πέντε λεπτά, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Παρασκευόπουλε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ευχαριστώ πολύ, κύριε Πρόεδρε.

Δεν θα έπαιρνα τον λόγο και δεν πρόκειται να επαναλάβω καθόλου όσα ειπώθηκαν αναλυτικά για το σχέδιο νόμου που ψηφίζεται σήμερα, όμως απομένει μάλλον ο απόηχος δυο ειδών κριτικής που είναι απολύτως αντιφατικές μεταξύ τους.

Η μια κριτική που ακούστηκε ήταν ότι αυτό το νομοσχέδιο πλήττει αξίες παραδοσιακές, όπως η οικογένεια και άλλες σχετικές με την εξίσωση διαφόρων κατηγοριών, όπως το σύμφωνο συμβίωσης και άλλα πολλά. Η μια κριτική ήταν αυτή, ότι πρόκειται για ένα νομοσχέδιο που πλήττει τα θεμέλια των αξιών του έθνους.

Η άλλη κριτική, που ακούστηκε από τον κ. Βορίδη, ήταν ακριβώς το αντίθετο, ότι αυτό το νομοσχέδιο δεν έχει καμμία προστιθέμενη αξία, δεν προσθέτει τίποτα, δεν αλλάζει τίποτα σε σχέση με ό,τι προϋπήρχε.

Ας προσγειωθούμε λοιπόν. Κατ’ αρχάς, το γεγονός ότι το νομοσχέδιο αυτό, προσπαθώντας να οδηγήσει σε μια ουσιαστική εφαρμογή της αρχής της ισότητας, προστατεύει παράλληλα και το δικαίωμα στη διαφορά και το δικαίωμα στην ανθρώπινη αξιοπρέπεια, με κανένα τρόπο δεν σημαίνει ότι εξομοιώνει διαφορετικές καταστάσεις.

Ένα πράγμα λέει, ότι πρέπει να μεταχειρίζεται κανείς με ισότητα τους ανθρώπους, ανεξάρτητα από το αν η συμπεριφορά τους για οποιοδήποτε λόγο μπορεί να είναι διαφορετική, για λόγους πεποιθήσεως, για λόγους οικογένειας, φυλής, χρώματος κ.λπ.. Με κανένα τρόπο δεν σημαίνει ότι αυτά τα τελείως διαφορετικά και ετερογενή εξισώνονται και ενδεχομένως, αν εδώ επιτρέπεται η υιοθεσία, λόγω της εξίσωσης θα επιτρέπεται και εκεί. Αυτό το νομοθέτημα δεν έχει καμμία τέτοια εξισωτική λειτουργία.

Είναι σαν να λες ότι επειδή δεν επιτρέπεται η διάκριση σε μια επιχείρηση λόγω των οπαδικών πεποιθήσεων ενός ανθρώπου, εξισώνεις τον οπαδό του Ολυμπιακού με τον οπαδό ομάδας τρίτης κατηγορίας, επειδή δεν επιτρέπεται να τους διακρίνεις γι’ αυτούς τους λόγους στο πλαίσιο της λειτουργίας μιας επιχείρησης αθλητικών ειδών, για παράδειγμα. Τελειώνει το πρώτο, νομίζω ότι είναι αρκετά αυτονόητο.

Το δεύτερο αφορά την προστιθέμενη αξία. Βεβαίως, η αρχή της ισότητας, η ανθρώπινη αξιοπρέπεια, η αναλογικότητα, όλα αυτά είναι ήδη κατοχυρωμένα στο ελληνικό δίκαιο. Όμως, τι συνέβαινε μέχρι σήμερα; Μηδενική εφαρμογή.

Πώς μπορούμε να ανησυχούμε μήπως υπάρξει προστιθέμενη αξία απέναντι σε κάτι το οποίο μέχρι σήμερα ήταν απολύτως αναποτελεσματικό; Τι εισφέρει το παρόν νομοσχέδιο; Θα αναφερθώ με πολλή ταχύτητα.

Πρώτον, μια διαδικασία εφαρμογής η οποία θα έρθει στη θέση μιας άλλης που φάνηκε απολύτως αδρανής μέχρι σήμερα. Δημιουργείται ένας μηχανισμός εφαρμογής. Ο μηχανισμός αυτός πλέον στελεχώνεται ή εμψυχώνεται από μια ανεξάρτητη αρχή, η οποία έχει παράδοση αποτελεσματικότητας στη χώρα μας, και έτσι αποκτούμε την προοπτική και την ελπίδα και μάλιστα μια χειροπιαστή ελπίδα –μέχρι και πρόσθετο προσωπικό παρέχεται στη νέα αρχή, για να ανταποκριθεί στα καθήκοντά της- για να έχουμε εφαρμογή αυτών των αρχών.

Όμως δεν είναι μόνο διαδικαστική η προστιθέμενη αξία -που είναι ιδιαίτερα σημαντική, βέβαια- αλλά και ουσιαστική. Διότι η ανάλυση των κατηγοριών, οι οποίες εμπίπτουν στον νόμο και οι οποίες δεν επιτρέπεται να οδηγούν σε μεταχείριση, είναι πλέον πολύ πιο σαφείς, ώστε να μην υπάρχουν οι υπεκφυγές που οδηγούσαν μέχρι σήμερα σε καταστρατήγηση του νόμου. Και αναφέρθηκα ιδιαίτερα και στην έμμεση καταστρατήγηση, όπου υπό το νεφελώδες κάλυμμα κάποιων ουδέτερων εννοιών, σε πολλές περιπτώσεις φθάναμε στο να συγκαλύπτουμε διακρίσεις μεταχείρισης.

Και βεβαίως, τρίτη προστιθέμενη αξία είναι αυτή που αφορά την κωδικοποίηση. Είχαμε μια νομοθεσία η οποία προερχόταν από πολλές οδηγίες και ένα παλιό νομοθέτημα το οποίο σε πολλές περιπτώσεις είχε φανεί ανεπαρκές και μάλιστα με έναν διεθνή έλεγχο γι’ αυτό τον λόγο. Δεν θα μπορούσαν όλες αυτές οι ρυθμίσεις να είναι διάσπαρτες. Και πάντως, να είναι νομοτεχνικά χρήσιμο εργαλείο στη δικαιοσύνη, για να αναπτύξει τη νομολογία και να εφαρμόσει ορθά τον νόμο.

Η ασφάλεια του δικαίου –το γνωρίζουν πολύ καλά οι νομικοί- δηλαδή, η βεβαιότητα της γνώσης και της εφαρμογής του νόμου και από τον δικαστή και από τον πολίτη, είναι ένας όρος της ορθής εφαρμογής. Και αυτό, επίσης, εισφέρεται με την κωδικοποίηση η οποία υπάρχει.

Και μια πινελιά από εμένα σε ό,τι αφορά όσα είπε ο κ. Αθανασίου, ο προηγούμενος Υπουργός Δικαιοσύνης. Είπε, μεταξύ άλλων, ότι είχε προηγηθεί μια μικρή αύξηση του αριθμού εισαγγελέων και αυτό κατά κάποιον τρόπο ήταν μια προετοιμασία της ρύθμισης η οποία ακολούθησε για τους αεροπαγίτες.

Θα ήθελα να θυμίσω ότι μια μικρή αύξηση του αριθμού των εισαγγελέων δεν αφορούσε μόνο εισαγγελείς. Ίσα ίσα αφορούσε και διοικητικούς δικαστές. Διότι όλη η ρύθμιση έλαβε χώρα προκειμένου να μπορέσει να ανταποκριθεί η δικαιοσύνη με τα στελέχη της και τον αριθμό των στελεχών της σε νέες ανάγκες οι οποίες έχουν δημιουργηθεί για την αντιμετώπιση δικαιικών προβλημάτων που αφορούν το προσφυγικό θέμα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ κι εμείς τον κ. Νίκο Παρασκευόπουλο, εισηγητή του ΣΥΡΙΖΑ.

Τον λόγο έχει η κ. Αικατερίνη Παπακώστα, όσο πιο σύντομα μπορούμε.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ, κύριε Πρόεδρε.

Μετά το πανδαιμόνιο και το κομφούζιο και τη διχαστική ατμόσφαιρα που επικράτησε προηγουμένως, θα παρακαλέσω πολύ, επειδή οι τροπολογίες είναι αρκετές, να αιτιολογήσω και τη στάση της Νέας Δημοκρατίας και να πω τις απόψεις μου επ’ αυτού, αφού προηγουμένως επισημάνω κάτι που έλεγε ο Μάνος Χατζιδάκις.

Ο Μάνος Χατζιδάκις έλεγε, ακούγοντας όσα προηγήθηκαν, ότι δύο είναι οι εχθροί της πολιτικής και του πολιτισμού: ο λαϊκισμός, όσον αφορά στην πολιτική, και ο ελιτισμός, όσον αφορά στον πολιτισμό. Και όταν συνηθίζεις το τέρας, αρχίζεις να του μοιάζεις, έλεγε, επίσης ο Μάνος Χατζιδάκις, υπό την έννοια ότι όταν συνηθίζει κανείς το τέρας του λαϊκισμού, αρχίζει και να του μοιάζει.

Και αναφέρομαι βεβαίως, στα όσα ακούστηκαν σε σχέση με την υποτιθέμενη θεσμοθέτηση υιοθεσίας, γάμου και λοιπών, τα οποία πραγματικά είναι ανύπαρκτα και πόρρω απέχουν. Και αντιλαμβάνομαι, τελικώς, ότι από σκοπιμότητα και όχι καλή τη πίστει. Δεν ήταν προϊόν, αν θέλετε, μιας αντίληψης στην οποίαν υπέπεσαν οι εκφραστές αυτής της άποψης πρόσκαιρα, αλλά είναι μια βαθιά δομημένη πολιτική θέση, η οποία έχει σκοπό να διχάσει το ελληνικό Κοινοβούλιο, να ενσπείρει ζιζάνια και καινά δαιμόνια.

Πρέπει να σας πω ότι στη Νέα Δημοκρατία τέτοια ζιζάνια και δαιμόνια δεν μπορούν να σπείρουν εκείνοι οι οποίοι ιδιοτελώς λειτουργούν με τον τρόπο αυτό, διότι πολύ απλά εμείς έχουμε βάλει μια κόκκινη γραμμή, την οποία υπηρετούμε, ευτυχώς, στο σημερινό Κοινοβούλιο όλοι μας, πλην μιας πολιτικής δύναμης, απ’ ό,τι φάνηκε, η οποία ανήκει στο λεγόμενο «δημοκρατικό τόξο» και η οποία συγκυβερνά, ότι, δηλαδή, δεν υπάρχει τεκνοθεσία, δεν υπάρχει γάμος και υπό την έννοια αυτή, μάλλον εκ του πονηρού, για να μην πω ασφαλώς εκ του πονηρού, είναι η τοποθέτηση.

Τώρα, κύριε Πρόεδρε, να ξεκινήσω με τις τροπολογίες που μας ταλάνισαν. Το πρωί, όταν ανέβηκα στο Βήμα, για να εισηγηθώ εκ μέρους της Νέας Δημοκρατίας το σχέδιο νόμου, είπα -και νομίζω ορθώς- από την άποψη της ορθής νομοθέτησης και της προχειρότητας που οι ασφυκτικές προθεσμίες επιβάλλουν –δεκτό, γιατί κι εμείς διατελέσαμε στην κυβέρνηση κάτω από το καθεστώς ασφυκτικών πιέσεων και προθεσμιών–, ήρθε στο σχετικό εχθές σχέδιο νόμου η τροπολογία του Υπουργείου Οικονομίας. Απεσύρθη και στη συνέχεια, επειδή είχαν δεσμευτεί όλα τα κόμματα ότι δεν θα υπάρχει διαμαρτυρία, ήρθε και προστέθηκε στο νομοσχέδιο του Υπουργείου Δικαιοσύνης που συζητούμε σήμερα εδώ.

Το ένα δεν αναιρεί το άλλο. Το να νομοθετείς ορθά και κατά τον Κανονισμό, με οποιεσδήποτε συνθήκες, είναι μία θεμελιώδης αρχή, την οποία θα πρέπει να τηρούμε. Επειδή θα πρέπει να βασιζόμεθα σε θεμελιώδεις αρχές –διότι ιδανική λύση δεν υπάρχει πουθενά, πιστέψτε με- θα πρέπει ασφαλώς η θεμελιώδης αρχή της ορθής νομοθέτησης να διατρέχει όλο το φάσμα της διακυβέρνησης. Από εκεί προέκυψε η δική μου κριτική.

Όσον αφορά τις τροπολογίες, πρέπει να σας πω ότι η τροπολογία με γενικό αριθμό 751 και ειδικό 46 αφορά μία χαριστική ρύθμιση ύψους 450.000 ευρώ περίπου ως προς τον ΦΠΑ και υπ’ αυτήν την έννοια εμείς δεν μπορούμε να την υπερψηφίσουμε.

Ως προς την τροπολογία με γενικό αριθμό 752 και ειδικό 47, η οποία αφορά στη συγχώνευση των εναερίων μέσων, δεν γνωρίζω πραγματικά ποιες είναι οι απόψεις –ο κύριος Υπουργός ήρθε και την εισηγήθηκε- της φυσικής ηγεσίας τόσο της Ελληνικής Αστυνομίας όσο και του Πυροσβεστικού Σώματος, ως προς τον τρόπο που θέλετε να νομοθετήσετε για τα εναέρια μέσα. Δεν γνωρίζω αν τους ικανοποιεί ή όχι. Υπ’ αυτήν την έννοια, επειδή δεν υπάρχει και το επιχειρησιακό σχέδιο, θεωρώ ότι συνετό και σοβαρό εκ μέρους μας είναι να ψηφίσουμε «παρών».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ λίγο χρόνο παραπάνω, γιατί είναι έντεκα οι τροπολογίες.

Η τροπολογία με γενικό αριθμό 758 και ειδικό 48 του Υπουργείου Δικαιοσύνης για το «βραχιολάκι» ήταν δική μας ρύθμιση. Είναι πιλοτική εφαρμογή. Η παράταση της πιλοτικής εφαρμογής κρίνεται σωστή και θα πρέπει να εφαρμοστεί.

Όσον αφορά την τροπολογία με γενικό αριθμό 766 και ειδικό 49 του Υπουργείου Ψηφιακής Πολιτικής, είμαστε αρνητικοί, διότι θεωρούμε ότι παρά τις αιτιάσεις εκ μέρους του Υπουργού, θα έπρεπε ήδη να έχει εφαρμοστεί με τον τρόπο που τώρα προτείνει το Υπουργείο να λειτουργήσει. Είμαστε αντίθετοι στο να νομοθετηθεί μ’ αυτόν τον τρόπο διά της τροπολογίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ένα λεπτό. Ξέρετε ότι αυτά καταγράφονται στα Πρακτικά.

Ως προς την τροπολογία με γενικό αριθμό 768 και ειδικό 50, που αφορά στον εθνικό μηχανισμό, είμαστε θετικοί παρά το γεγονός ότι οι ρυθμίσεις είναι πολύ αόριστες, κύριε Υπουργέ. Θα σας αναφέρω μόνο ένα παράδειγμα που αφορά τη συμμετοχή ενός εκπροσώπου του Υπουργείου Εξωτερικών. Δεν διευκρινίζετε τώρα αν αυτός ο εκπρόσωπος είναι νομικός ή διπλωμάτης. Τι είναι;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ο Υπουργός τον ορίζει.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Δεν θα πρέπει, εν πάση περιπτώσει, να το διευκρινίζετε; Να ξέρετε, πάντως, ότι εμείς το ψηφίζουμε.

Από εκεί και μετά, στην τροπολογία με γενικό αριθμό 787 και ειδικό 55, που αφορά στο Υπουργείο Δικαιοσύνης, δεν θα συναινέσουμε, κύριε Υπουργέ. Παρ’ ότι δεν ακούγεται παράλογη η διάταξη, εντούτοις δεν θα συναινέσουμε.

Όσον αφορά την τροπολογία της κ. Κουντουρά, απεσύρθη.

Ως προς την τροπολογία με γενικό αριθμό 789 και ειδικό 57, είμαστε θετικοί και θα υπερψηφίσουμε.

Όσον αφορά τους ΟΤΑ, είπαμε και για τις δύο τροπολογίες όχι γιατί δεν αντιλαμβανόμεθα το πρόβλημα, αλλά διότι θεωρούμε ότι θα πρέπει να υπάρχει σχετική δαπάνη για να μην είναι ανέρειστο, αλλά να εδράζεται επί στέρεας οικονομικής βάσης αν συνεπάγεται δαπάνη ή όχι.

Επίσης – είναι άπειρες οι τροπολογίες, κύριε Πρόεδρε - δεν είμαστε καθόλου αντίθετοι με την τροπολογία με γενικό αριθμό 782 και ειδικό 51. Μάλιστα, έρχεται σε συνέχεια της επίκαιρης ερώτησης που είχα θέσει τότε στον κ. Παρασκευόπουλο, ως καθ’ ύλην αρμόδιο Υπουργό, πλην όμως λέμε το αυτονόητο, ότι δηλαδή θα πρέπει να αυξηθούν οι οργανικές θέσεις σε όλους τους βαθμούς δικαιοδοσίας…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σταδιακά θα γίνει. Να μην ικανοποιήσουμε το αίτημα;

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Δεν είμαστε αντίθετοι, εντάξει. Υπό όρους είμαστε σύμφωνοι και σας τους ανέφερα.

Όσον αφορά την τροπολογία με γενικό αριθμό 792 και ειδικό 60 του Υπουργείου Οικονομίας –θα κλείσω με την τροπολογία που αφορά τον ΟΑΣΘ- θέλω να πω ότι είμαστε θετικοί, κύριε Πρόεδρε, αλλά υπάρχουν προβλήματα. Έπρεπε να δοθούν εξηγήσεις για το ΓΕΜΗ. Εγώ δεν ικανοποιήθηκα από αυτά που είπε ο κ. Χαρίτσης για τα έργα ΔΕΥΑ που δεν ολοκληρώθηκαν. Διευκρίνισε ο άνθρωπος. Όμως πρέπει να σας πω ότι θέλει και έναν άλλο τρόπο να τα αντιμετωπίζουμε αυτά τα ζητήματα. Έπρεπε να δοθούν περισσότερες εξηγήσεις στο εθνικό Κοινοβούλιο για τα ζητήματα αυτά.

Για την τροπολογία με γενικό αριθμό 790 και ειδικό 58 του Υπουργείου Τουρισμού εμείς δεν είμαστε θετικοί, διότι πολύ απλά είναι μια γενική «φρουτιέρα» όπου το Υπουργείο Τουρισμού έριξε μέσα διάφορα θέματα ατάκτως ερριμμένα. Δεν νομίζουμε ότι ρυθμίζει και το πρόβλημα το οποίο θέλει να ρυθμίσει. Επομένως, δεν είμαστε θετικοί.

Για την τροπολογία με γενικό αριθμό 791 και ειδικό 59 είμαστε θετικοί υπό την προϋπόθεση, κύριε Υπουργέ, κύριε Πρόεδρε και αγαπητοί συνάδελφοι, ότι δεν έχει εισπραχθεί ο ΦΠΑ. Αν έχει εισπραχθεί, αντιλαμβάνεστε ότι δεν είμαστε θετικοί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν έχει εισπραχθεί, έχει εισπραχθεί.

**ΑΙΚΑΤΕΡΙΝΗ ΣΙΔΗΡΟΠΟΥΛΟΥ-ΠΑΠΑΚΩΣΤΑ:** Εγώ θέλω να το διευκρινίσω, διότι δεν έχει ειπωθεί.

Για την τροπολογία με γενικό αριθμό 792 και ειδικό 60 σας είπα.

Τώρα, εμείς να γνωρίζετε ότι όσον αφορά στα άρθρα 14, 36 - και τελειώνω αμέσως με αυτό, κύριε Πρόεδρε - και 56, επειδή είχαμε επιφυλαχθεί, παραμένουμε επιφυλακτικοί και δεν θα στέρξουμε.

Όμως, στο άρθρο 36 θέλω να σας πω κάτι. Ξέρετε, για αυτήν την αρχή, την Επιτροπή Κεφαλαιαγοράς η Επιστημονική Επιτροπή κάνει μια παραίνεση πολύ σοβαρή. Υπό την έννοια αυτή, εμείς είμαστε επιφυλακτικοί και γι’ αυτό δεν θα συμμετέχουμε. Θεωρούμε ότι δεν μπορεί να διαφυλαχθεί, αν η προτεινόμενη διάταξη δεν περιέχει ρητή παραπομπή στις διατάξεις του άρθρου 9 του Συντάγματος, πράγμα το οποίο δεν υπάρχει. Διορθώστε το. Εμείς θεωρούμε ότι δίνει τρομερά μεγάλη ελευθερία.

Μάλιστα, η Επιστημονική Υπηρεσία λέει ότι υπό την έννοια της κατοικίας, στο μέτρο που η επαγγελματική κατοικία, όταν δεν είναι προσιτή στο κοινό, αποτελεί κατοικία, υπό την έννοια του άρθρου 9 του Συντάγματος, η σχετική αρμοδιότητα των υπαλλήλων της Επιτροπής Κεφαλαιαγοράς μπορεί να ασκείται μόνο όταν τηρούνται οι εγγυήσεις που προβλέπονται από το άρθρο 9 του Συντάγματος. Υπό την έννοια αυτή, εμείς είμαστε πολύ επιφυλακτικοί, πολύ κουμπωμένοι στο κατά πόσο μπορεί αυτό να διαφυλαχθεί έτσι, χωρίς τις εγγυήσεις του άρθρου 9.

Αυτά είχα να πω, κύριε Πρόεδρε. Ευχαριστώ θερμά για την ανοχή.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Παπακώστα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και δύο εκπαιδευτικοί συνοδοί τους από το 4ο Γυμνάσιο Πολίχνης Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσω τους μαθητές ότι παρακολουθούν μια συνεδρίαση όπου συζητούμε ένα νομοσχέδιο του Υπουργείου Δικαιοσύνης. Γίνεται συζήτηση ανάμεσα στους Βουλευτές. Είναι εδώ και ο Υπουργός Δικαιοσύνης. Μετά το πέρας της διαδικασίας αυτής, θα ψηφίσουμε, ώστε το νομοσχέδιο να γίνει νόμος του κράτους.

Τον λόγο έχει ο ειδικός αγορητής της Χρυσής Αυγής, ο κ. Ιωάννης Σαχινίδης.

Και εσείς, κύριε Σαχινίδη, όσο μπορείτε να ολοκληρώσετε πιο σύντομα, στα πλαίσια της εξοικονόμησης του χρόνου.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, δεν σας γνωρίζω προσωπικά ούτε εσείς με γνωρίζετε προσωπικά, οπότε δεν μπορώ να σας κρίνω ως άνθρωπο. Μπορώ, όμως, να κάνω κάποιες υποθέσεις.

Δεν μπορώ να κρίνω αν και κατά πόσο είστε έξυπνος, αλλά πιστεύω ότι κρύβει κάποια πονηριά ο τρόπος που συμπεριφερθήκατε πριν από λίγη ώρα. Το ότι παρεκτραπήκατε από τη συζήτηση του συγκεκριμένου σχεδίου νόμου, μου δημιουργεί κάποιες επιφυλάξεις ότι θέλατε να αποφύγετε κάποια συγκεκριμένη συζήτηση.

Εις ό,τι αφορά την τοποθέτησή σας, αναφερθήκατε σε φαντασία. Δυστυχώς, η φαντασία σας δεν καλπάζει, οργιάζει. Αναφερθήκατε στη δύναμη της δημοκρατίας σας.

Κύριε Υπουργέ, δεν με ακούτε. Μας απαξιώνετε και από το Βήμα της Βουλής;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, κάτι μου έλεγε ο κύριος συνάδελφος. Να μην του απαντήσω;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ φταίω, κύριε συνάδελφε,

**ΙΩΑΝΝΗΣ ΣΑΧΙΝΙΔΗΣ:** Αλίμονο.

Αναφερθήκατε στη δύναμη της δημοκρατίας. Ειλικρινά, πιστεύετε σε αυτή τη δύναμη της δημοκρατίας; Εάν πιστεύετε, αποδείξτε το μας, όπως το έχουμε πει επανειλημμένα εντός αυτής της Αιθούσης. Αφού δέχεστε και αποδέχεστε κάθε λογής διαφορετικότητα, αποδεχθείτε κάποια στιγμή και τη δική μας διαφορετικότητα, ότι έχουμε άλλο τρόπο σκέψης, άλλο τρόπο αντίληψης, διαφορετική ιδεολογία. Να κάνουμε έναν διάλογο όμορφα, κύριε Υπουργέ.

Εσείς που πιστεύετε πραγματικά στη δημοκρατία, δεσμεύεστε αυτήν τη στιγμή ως Υπουργός να καταδικάσετε την επίθεση σε βάρος του Βουλευτή μας, την οποία δεν καταδίκασε κανένα κόμμα του λεγόμενου «συνταγματικού τόξου»; Ήταν απόπειρα δολοφονίας εναντίον του Βουλευτή μας! Δεν βγήκε ούτε ένα στέλεχος της Κυβέρνησής σας να το καταδικάσει. Δεν υπήρξε ούτε ένας Βουλευτής εντός αυτής της Αιθούσης που να βγει δημόσια να το καταδικάσει!

Δηλαδή η ίση μεταχείρισή σας είναι τόσο επιλεκτική εις ό,τι αφορά τους ανθρώπους που πιστεύουν, ψηφίζουν και στηρίζουν τη Χρυσή Αυγή; Αποδεχόμενοι τη δική μας διαφορετικότητα, αποδείξτε μας πραγματικά πως, αν θέλετε, έχετε και ανώτερο επίπεδο παιδείας.

Θέλω να καταδικάσετε, ως Υπουργός, την επίθεση εναντίον του Βουλευτή μας. Κι αν δεν το κάνετε, κύριε Υπουργέ, είστε υποκριτές και ψεύτες. Αν δεν καταδικάσετε την επίθεση εναντίον του Βουλευτή μας από μια μερίδα «γνωστών- αγνώστων», δείχνετε ότι η δημοκρατία σας έχει τα όρια της.

Επίσης, δεν αναφερθήκατε καθόλου και δεν απαντήσατε σε μια ερώτηση που σας έκανε δύο φορές ο Κοινοβουλευτικός μας Εκπρόσωπος εις ό,τι αφορά τις θέσεις Βουλευτή σας ο οποίος δηλώνει Τούρκος και όχι Έλληνας μουσουλμάνος.

Θα πρέπει, τέλος πάντων, να ξεκαθαρίσετε κάποια πράγματα. Διότι αν θέλετε – και το έχω πει επανειλημμένα εντός αυτής της Αιθούσης - να σας σεβόμαστε, θα πρέπει να μας σέβεστε και εσείς. Εμείς δεν έχουμε εισπράξει κάποιου είδους σεβασμού σε αυτήν την Αίθουσα.

Εις ό,τι αφορά το παρόν σχέδιο νόμου, ήθελα να σας ζητήσω να μου κάνετε μια ακόμη διευκρίνιση, κύριε Υπουργέ. Στο ξεκίνημα αναφέρατε ότι οι ομιλητές της Χρυσής Αυγής χρησιμοποίησαν απαξιωτικούς χαρακτηρισμούς. Πείτε μας συγκεκριμένα, κύριε Υπουργέ, ποιοι ήταν αυτοί οι απαξιωτικοί χαρακτηρισμοί.

Εις ό,τι αφορά το παρόν σχέδιο νόμου, πράγματι όταν σας είπα ότι η στάση σας μου δείχνει κάποια πονηριά, μου δείχνει ότι κάτι θέλετε να αποφύγετε – και πραγματικά εδώ θέλω μια διευκρίνιση -, έχει να κάνει με ένα άρθρο το οποίο δεν ακούστηκε πολύ μέσα σε αυτήν την Αίθουσα. Πρόκειται για το άρθρο 55 και τις καταργούμενες διατάξεις εις ό,τι αφορά την παράγραφο 5 του άρθρου 8 του ν.2948/2001 που καταργείται.

Στο άρθρο 55 αναφέρονται τρεις περιπτώσεις: η παραχάραξη, η κυκλοφορία παραχαραγμένων και οι προπαρασκευαστικές πράξεις που γίνονται, για να συντελεστούν αυτές οι δύο παρανομίες. Προβλέπονται κυρώσεις για το νομικό πρόσωπο έως το ποσό του 1 εκατομμυρίου ευρώ.

Υπάρχει σε εξέλιξη, κύριε Υπουργέ, κάποια συγκεκριμένη υπόθεση η οποία καταργώντας τη συγκεκριμένη παράγραφο του άρθρου 8 -η οποία προβλέπει κυρώσεις για το νομικό πρόσωπο έως το ποσό του 1 εκατομμυρίου-, θα γλιτώσει το πρόστιμο; Αυτό θα ήθελα να μας το εξηγήσετε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως, θα σας το πω.

**ΙΩΑΝΝΗΣ ΣΑΧΙΝΙΔΗΣ:** Ανατρέπετε την επιστήμη, κύριε Υπουργέ. Αναφερθήκατε σε νέα ταυτότητα φύλου. Και εδώ έχω να σας ρωτήσω το εξής σε ό,τι αφορά την εξέταση DNA. Όπως γνωρίζουμε, η εξέταση του DNA ξεχωρίζει δύο φύλα, τον άντρα και τη γυναίκα. Μήπως, λοιπόν, θα υπάρξουν νομικά κενά;

Αν σε μια ποινική υπόθεση –και μιλάω υποθετικά- το DNA καθορίζει συγκεκριμένο φύλο από τα δύο που προανέφερα, τι γίνεται με τη νέα ταυτότητα φύλου που αναφέρετε εσείς; Θα μπορέσει κάποιος να προσβάλει το πόρισμα της εξέτασης του DNA, επειδή θα έχει δει και ένα τρίτο φύλο, για το οποίο θα πρέπει να αλλάξουν πάρα πολλοί νόμοι που αφορούν το νομικό σύστημα πάνω στο οποίο βασίζεται η δημοκρατία μας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχουμε αυτές τις ερωτήσεις. Εάν θέλετε, κύριε Υπουργέ, μπορείτε να μας απαντήσετε.

Κλείνοντας και αφού ο φάκελος της Κύπρου είναι ανοιχτός, κύριε Υπουργέ, θα ήθελα να σας ζητήσω να δεσμευθείτε ότι θα έχουμε πρόσβαση…

Μη γελάτε, κύριε Υπουργέ!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να πάτε στον Πρόεδρο της Βουλής να τα πείτε!

**ΙΩΑΝΝΗΣ ΣΑΧΙΝΙΔΗΣ:** Δεσμευθείτε ότι αύριο κιόλας κάποιος εκπρόσωπος θα έχει πρόσβαση.

Και αν θέλετε, κύριε Υπουργέ, και πιστεύετε ότι έχουμε άγνοια, για να αποδείξουμε ποιος έχει πραγματική άγνοια πάνω στην ιστορία -επειδή η Χρυσή Αυγή κάθε Τετάρτη κάνει μαθήματα ιστορίας σε όλες τις τοπικές-, σας προκαλώ να καλέσετε εκπρόσωπο της Χρυσής Αυγής σε ένα πάνελ, για να μπορέσει να μας παρακολουθήσει όλος ο ελληνικός λαός, ούτως ώστε να έρθουμε σε αντιπαράθεση εσείς με τα δικά σας επιχειρήματα και εμείς με τα δικά μας, για να δούμε ποιος φταίει για τον φάκελο της Κύπρου.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, εάν υπάρχουν απαντήσεις, στο τέλος στη δευτερολογία σας.

Προχωρούμε με τον κ. Θεόδωρο Παπαθεοδώρου, ειδικό αγορητή της Δημοκρατικής Συμπαράταξης.

Παρακαλώ και εσείς όσο μπορείτε πιο σύντομα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε, θα είμαι σύντομος.

Κύριε Υπουργέ, νομίζω ότι σε σχέση με την προηγούμενη συζήτηση και αναφορά του συναδέλφου από τη Χρυσή Αυγή, δεν διαφωνεί κανένας. Πράγματι, η ιδεολογική τους διαφορά είναι ο Γεώργιος Γρίβας - «Διγενής», ιδρυτής της οργάνωσης των χιτών.

**ΙΩΑΝΝΗΣ ΣΑΧΙΝΙΔΗΣ:** Είμαστε υπερήφανοι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Επομένως, η ιδεολογική τους αναφορά είναι στην οργάνωση που αγόραζε όπλα από τους Γερμανούς, για να σκοτώνει δημοκράτες πατριώτες. Δεν διαφωνεί κανένας. Είμαστε σίγουροι ότι αυτό είναι. Και αυτή η αναφορά υπηρετείται μέχρι σήμερα και μάλιστα, ενδεχομένως με τους ίδιους τρόπους. Αλλά επ’ αυτού δεν υπάρχει καμμία διαφωνία μαζί σας. Ίσως είναι από τις μοναδικές φορές, που κανένας δεν θα διαφωνήσει. Εκεί είστε, εκεί παραμείνατε.

Κύριε Υπουργέ, είμαι υποχρεωμένος να κάνω ένα σχόλιο, το οποίο έχει μεγάλη σημασία μετά την τοποθέτηση του Τούρκου Υπουργού Εξωτερικών Τσαβούσογλου σε σχέση με ένα μείζον εθνικό θέμα. Για πρώτη φορά η κλιμάκωση της λεκτικής έντασης και της επίθεσης εναντίον των εθνικών συμφερόντων παίρνει τέτοια μορφή, έγγραφη μορφή, η οποία καταθέτει την αμφισβήτηση εκ μέρους του ΥΠΕΞ του Τούρκου της ελληνικότητας των Ιμίων και άλλων νησιών. Αμφισβητεί στην ουσία, όπως ο ίδιος γράφει, τόσο τη σύνταξη της Συμφωνίας της Λωζάνης, όσο και τη Συμφωνία των Παρισίων. Και το κάνω αυτό το σχόλιο γιατί;

Πρώτον, γιατί εδώ η ελληνική Κυβέρνηση θα πρέπει, αφού συμβουλευτεί και τα υπόλοιπα κόμματα, να έχει μία ξεκάθαρη, σταθερή, σθεναρή θέση, έτσι ώστε αυτό το ζήτημα, το οποίο άρχισε με κάποια υπονοούμενα, εξελίχθηκε με κάποιες προεκλογικές ή άλλου τύπου δηλώσεις του κ. Ερντογάν, πλέον παίρνει επίσημη μορφή με άρθρο του ΥΠΕΞ της Τουρκίας που αμφισβητεί την de jure και de facto κατάσταση, η οποία έχει δημιουργηθεί στα νησιά αυτά, λέγοντας ότι είναι τουρκικό έδαφος και αυτή πλέον η πρόκληση, δεν πρέπει, κατά την άποψή μας, να μείνει αναπάντητη. Ελάτε σε συμφωνία με τα κόμματα. Η χώρα - αντί ο κ. Τσίπρας να κάνει ταξίδια στο εξωτερικό - αυτή τη στιγμή χρειάζεται συγκεκριμένη απάντηση να δώσει και σε εθνικό και σε διμερές και σε διεθνές επίπεδο.

Πηγαίνω στο νομοσχέδιο. Θα κάνω μία μικρή αναφορά, για να ξεκαθαρίσουμε ένα ουσιώδες θέμα, το οποίο ετέθη στη συζήτηση από πολλές πλευρές. Και νομίζω ότι μπορούμε να συζητήσουμε με συνθήκες ώριμης αστικής δημοκρατίας, ακόμα και αν αυτό μερικές φορές είναι ζητούμενο.

Είπατε, κύριε Υπουργέ, ότι με τον εταίρο της Συγκυβέρνησης υπάρχουν διαφωνίες και οι διαφωνίες αυτές εκφράζονται και όταν εκφράζονται, γίνονται σεβαστές, γιατί γίνεται σεβαστή η διαφορετικότητα. Και εδώ συμφωνούμε. Το πρόβλημα, όμως, είναι ότι όταν έχετε καταθέσει ένα νομοσχέδιο, η διαφωνία αυτή έχει να κάνει με την κοινοβουλευτική πλειοψηφία, η οποία δύναται ή όχι να περάσει αυτό το νομοσχέδιο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το παρατραβάτε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ακούστε, δεν το παρατραβάω.

Κάναμε το αίτημα της ονομαστικής ψηφοφορίας, κύριε Υπουργέ. Γι’ αυτό σας είπα ότι θα πρέπει να συζητήσουμε με όρους ωριμότητας αστικής δημοκρατίας. Η Κυβέρνηση είναι ενιαία. Το ξέρετε και εσείς και εγώ. Όταν λοιπόν, παίρνετε μία νομοθετική πρωτοβουλία, γνωρίζετε ότι σε ορισμένα από τα συγκεκριμένα άρθρα υπάρχει διαφωνία. Σε αυτήν την περίπτωση, εγώ δεν σας λέω να μην καταθέσετε τη συγκεκριμένη νομοθετική πρωτοβουλία, σας λέω ότι θα πρέπει να ζητήσετε από τα άλλα κόμματα να τη στηρίξουν. Αυτό έπρεπε να κάνετε. Και αυτό σημαίνει ότι είναι και η ουσία του αιτήματος που έκανε η Δημοκρατική Συμπαράταξη, το ΠΟΤΑΜΙ και οι Ανεξάρτητοι Βουλευτές, ότι πρώτον, θέλουμε να δούμε, να διαπιστώσουμε τη διαφωνία στη Συγκυβέρνηση από τη μία πλευρά, τη διαφωνία άλλων πτερύγων ενδεχομένως και να δούμε η Νέα Δημοκρατία τι θέλει να κάνει. Γιατί; Γιατί ο κ. Βορίδης προηγουμένως είπε το εξής: Δεν υπάρχει προστιθέμενη αξία σε αυτό το νομοσχέδιο. Διαφωνούμε. Υπάρχει προστιθέμενη αξία. Και επάνω σε αυτή την προστιθέμενη αξία ερχόμαστε να συζητήσουμε τόσο καιρό από την επιτροπή μέχρι σήμερα.

Όχι βεβαίως ότι εισάγεται με οποιονδήποτε τρόπο είτε η τεκνοθεσία είτε οτιδήποτε άλλο των ομόφυλων ζευγαριών. Αυτό είναι εκτός πραγματικότητας ή τουλάχιστον της πραγματικότητας που αναγνωρίζουμε εμείς, γιατί δεν θέλω να προσβάλω οποιαδήποτε άλλη θέση. Αυτό το οποίο θεωρώ ότι είναι προστιθέμενη αξία είναι ότι στην κατοχύρωση της ίσης μεταχείρισης πλέον λαμβάνεται υπ’ όψιν η ταυτότητα και τα χαρακτηριστικά φύλου στην απασχόληση και στην εργασία είτε ως προϋπόθεση άμεσης είτε ως προϋπόθεση έμμεσης διάκρισης. Αυτή είναι η προστιθέμενη αξία.

Και έχετε δίκιο, κύριε Κατσίκη. Αυτό αλλάζει σε σχέση με όλα αυτά τα οποία είχαμε ψηφίσει προηγουμένως, ότι είναι διάκριση να λαμβάνεται υπ’ όψιν καθ’ οιονδήποτε τρόπο, που δημιουργεί είτε ευνοϊκές είτε αρνητικές συνθήκες για τον εργαζόμενο ή τον απασχολούμενο, η ταυτότητα φύλου μετά από όλες τις άλλες προϋποθέσεις τις οποίες έχετε αναγνώσει, δηλαδή τις θρησκευτικές πεποιθήσεις, την καταγωγή, το φύλο κ.λπ.. Αυτή είναι η διαφορά κι αυτή η διαφορά είναι ουσιώδης, είναι προωθητική της νομοθεσίας την οποία είχαμε μέχρι σήμερα.

Και γι’ αυτόν τον λόγο εμείς καταθέσαμε το αίτημα της ονομαστικής ψηφοφορίας. Πρώτον, για να δούμε ποιοι συμφωνούν με αυτό, γιατί περί αυτού πρόκειται, και δεύτερον, για να τονίσουμε στην Κυβέρνηση ότι μπορεί να μην είχε λάβει υπ’ όψιν της το γεγονός της δικής σας διαφωνίας ή μπορεί να το είχε λάβει υπ’ όψιν της, αλλά αυτά τα μέτρα περνάνε επειδή κόμματα της δημοκρατικής αντιπολίτευσης θέλουν να υιοθετήσουν τις συγκεκριμένες νομοθετικές, προωθητικές πρωτοβουλίες. Για ποιον λόγο; Γιατί θεωρούμε ότι είναι κομμάτι του νομικού πολιτισμού μας όλα αυτά, του ευρωπαϊκού. Και όσοι διαφωνούν, διαφωνούν.

Αλλά ακριβώς γι’ αυτόν τον λόγο, κύριε Υπουργέ, θυμάστε ότι στην πρώτη μου τοποθέτηση δεν είπα ότι υπάρχει οποιαδήποτε καθυστέρηση από πλευράς σας. Είπα ότι από το 2000 υπήρξε καθυστέρηση πολλών αποχρώσεων και φτάνουμε σε ένα σημείο όπου εμείς θα στηρίξουμε αυτήν την πρωτοβουλία, ακριβώς γιατί πιστεύουμε ότι είναι και δίκαιο και αναγκαίο και ενσωματώνεται η ευρωπαϊκή οδηγία με όρους πολιτικής και κοινωνικής πλειοψηφίας. Επομένως, ξεκαθαρίστηκε, προστιθέμενη αξία υπάρχει και επ’ αυτής διαφωνούμε, κύριε Κατσίκη.

Μία τελευταία κουβέντα σχετικά με την τροπολογία του κ. Χαρίτση. Κοιτάξτε, εγώ άκουσα και κατανοώ την τοποθέτησή του και βεβαίως δεν σας την αποδίδω γιατί ο ίδιος είπε ότι το στήριξε. Μπορεί να στήριξε, λοιπόν, το γεγονός ότι όλο το διάστημα του 2015 απεντάχθηκαν κάποια έργα, χίλια τετρακόσια τριάντα. Δεν λέμε ότι φταίει ο ίδιος. Μπορεί και ο ίδιος, μπορεί κάποιος άλλος Υπουργό. Φταίει η Κυβέρνηση, όμως. Όλο το διάστημα του 2015 απεντάχθησαν χίλια τετρακόσια τριάντα έργα, δηλαδή χάθηκε 1,3 δισεκατομμύρια.

Γι’ αυτόν τον λόγο οποιαδήποτε και αν είναι η σημερινή πρότασή σας, εμείς δεν μπορούμε να τη στηρίξουμε. Είναι τόσο απλό. Δεν υπάρχει κάτι άλλο. Δεν μπορούμε να στηρίξουμε, γιατί θα επιβεβαιώναμε, θα επικυρώναμε με την ψήφο μας το γεγονός ότι τα έργα αυτά χάθηκαν με δική σας υπαιτιότητα και τελικά θα έρθει ο Έλληνας φορολογούμενος να πληρώσει το 1,3 δισεκατομμύρια. Για αυτόν τον λόγο εμείς συγκεκριμένα αυτήν την τροπολογία θα την καταψηφίσουμε.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαθεοδώρου.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κατά την άποψη του Κομμουνιστικού Κόμματος Ελλάδας η συζήτηση που έγινε στην Ολομέλεια ουσιαστικά τέθηκε έξω από την ουσία των πραγματικών προθέσεων του σχεδίου νόμου, ένα σχέδιο νόμου που έχει ως προμετωπίδα την εισαγωγή της αρχής της ίσης μεταχείρισης προσώπων στην εργασία και την απασχόληση και άλλα βέβαια, αλλά αυτό ήταν που κυριάρχησε.

Και λέμε ότι ήταν έξω από την ουσία, από τον πυρήνα δηλαδή του περιεχομένου του συγκεκριμένου νομοσχεδίου. Γιατί;

Γιατί εκτός από το Κομμουνιστικό Κόμμα Ελλάδας κανένα άλλο κόμμα δεν έθεσε το ζήτημα της εξαίρεσης από την αρχή της ίσης μεταχείρισης. Ποιας εξαίρεσης; Όλων όσων έχουν νομοθετηθεί για τα εργασιακά ζητήματα μέχρι σήμερα και που αποβαίνουν εις βάρος της συντριπτικής πλειοψηφίας των εργαζομένων, ενώ προστατεύουν την εργοδοσία.

Όλοι συμφωνούν και αποδέχονται την ισότητα στη φτώχια, στο μοίρασμα των ψίχουλων εξίσου το ίδιο σε όλους, την ίση μεταχείριση όλων ανεξάρτητου φυλής, ηλικίας, φύλου ή οτιδήποτε άλλο. Την ίδια στιγμή, όμως, υπάρχουν και οι εξαιρέσεις. Άρα, υπάρχει μια συνισταμένη. Υπάρχει ένα κοινό σημείο σε όλους. Δηλαδή τι; Ότι η αρχή της ίσης μεταχείρισης ουσιαστικά αφορά όλους εξισωτικά προς τα κάτω. Σε αυτό, λοιπόν, το ζήτημα δεν πήρε κανένας τον λόγο να πει, παρά το γεγονός ότι το Κομμουνιστικό Κόμμα Ελλάδας σας προκάλεσε. Τα αντιλαϊκά μέτρα, δηλαδή, αδιαπραγμάτευτα. Η σταθερή όλων σας είναι ακριβώς η προσαρμογή της ίσης μεταχείρισης στην εργασιακή ζούγκλα, στις απολύσεις, στα δουλεμπορικά γραφεία κ.ο.κ..

Όπως επίσης, το γεγονός για το ποιος είναι τελικά ο ρόλος της κεφαλαιαγοράς, τα ενισχυτικά μέτρα που προβλέπει το σχέδιο νόμου, η θωράκιση των κεφαλαιαγορών, που επί της ουσίας αποτελεί ευρωπαϊκή εντολή, είναι μέσα στις δέκα προτεραιότητες της Ευρωπαϊκής Ένωσης για το 2017. Γιατί; Για να θωρακιστούν οι μονοπωλιακοί όμιλοι να αλώσουν ζεστό κρατικό χρήμα, προκειμένου να διασφαλίσουν τα κέρδη τους. Ούτε γι’ αυτό τίποτα. Άρα, υπάρχει μια σύμπνοια, μια κοινή στρατηγική, σε σχέση με τα όσα νομοθετεί η Ευρωπαϊκή Ένωση και ερχόσαστε να τα ενσωματώσετε στην ευρωπαϊκή οδηγία.

Μεγάλο μέρος αντιπαράθεσης ήταν η αντιπαράθεση με τη Χρυσή Αυγή, με τα φασισταριά της Χρυσής Αυγής. Και μάλιστα, είχαν και το θράσος να πουν «Αφού είσαστε υπέρ της διαφορετικότητας, γιατί δεν μας αποδέχεστε ως διαφορετικούς;». Διαφορετικότητα στο έγκλημα; Να αποδεχτούμε την εγκληματικότητα της Χρυσής Αυγής ως κάτι το διαφορετικό; Αυτοί οι απόγονοι χιτών, ταγματασφαλιτών, που έστηναν τους ΕΑΜίτες, τους ΕΛΑΣίτες, κάθε δημοκράτη, κάθε προοδευτικό στα έντεκα μέτρα και τους εκτελούσαν; Κακώς απευθύνεστε στη Χρυσή Αυγή και τους δίνετε βήμα για να μιλούν, να έχουν το θράσος για να μιλούν.

Όπως, επίσης, αυτή η αντιπαράθεση εστιάστηκε στα ζητήματα του σεξουαλικού προσανατολισμού, που στο κάτω-κάτω δεν είναι το κύριο αυτό του νομοσχεδίου. Δεν είναι το κύριο. Γιατί, λοιπόν, εστιάστηκε εκεί; Κατά την άποψή μας, όχι τυχαία. Εμείς δεν θέλουμε να το υποτιμήσουμε ως ζήτημα. Έχουμε άποψη. Και έχουμε άποψη στη θεωρία του φύλου, γιατί η κοινή αφετηρία είναι ο διαχωρισμός ανάμεσα στο βιολογικό και στο κοινωνικό φύλο, ανάμεσα στη γενετήσια ταυτότητα και την έμφυλη ταυτότητα και κατά την άποψή μας είναι άκρως αντιδραστικές αυτές οι θεωρίες. Τελεία, μέχρι εκεί. Δεν θέλουμε να δώσουμε συνέχεια σε αυτό το ζήτημα.

Πολύς λόγος για την ισότητα, για τη δημοκρατία κ.λπ.. Σημερινό συμβάν. Δυστύχημα σε εταιρεία εστίασης εδώ στην Αθήνα, στην πλατεία Βικτωρίας, σε έκρηξη αυτής της επιχείρησης, όπου υπήρξε κι ένα θύμα. Από αυτό το Βήμα να εκφράσουμε και τα συλλυπητήρια στην οικογένεια του θύματος. Το θύμα εργαζόμενος και μάλιστα, αναδεικνύονται σοβαρότατες ευθύνες για τις συνθήκες εργασίας και τα ανύπαρκτα μέτρα ασφαλείας. Η ισότητα, η ίση μεταχείριση δεν έχει να κάνει με τα μέτρα προστασίας απέναντι στον εργαζόμενο είτε είναι νέος, είτε είναι γέρος, είτε είναι διαφορετικού φύλου ή οτιδήποτε άλλο;

Σε σχέση με τις τροπολογίες, επιτρέψτε μου κύριε Πρόεδρε, είναι όντως πάρα πολλές. Η τροπολογία 752 που αφορά την ενοποίηση των εναέριων μέσων…

**ΙΩΑΝΝΗΣ ΑΪΒΑΤΙΔΗΣ:** Όταν λείπουμε τα λέτε;

**ΕΜΜΑΝΟΥΗΛ ΣΥΝΤΥΧΑΚΗΣ:** …κατά την άποψή μας, το Κομμουνιστικό Κόμμα Ελλάδας κρίνει τη σχετική τροπολογία από θέση αρχής. Η ενοποίηση των υπηρεσιών εναέριων μέσων του Πυροσβεστικού Σώματος και της ΕΛΑΣ που επιδιώκει η Κυβέρνηση, δεν υπηρετεί την αποκλειστική αποστολή της ΕΛΑΣ, που πρέπει κατά την άποψή μας να είναι η καταπολέμηση του εγκλήματος και του Πυροσβεστικού Σώματος, η αντιμετώπιση των πυρκαγιών και των φυσικών καταστροφών, καθώς επίσης και η ανάγκη για ένα πλαίσιο ολοκληρωμένο δασοπροστασίας και διαχείρισης των δασικών οικοσυστημάτων.

**ΙΩΑΝΝΗΣ ΑΪΒΑΤΙΔΗΣ:** Επαναλάβετε λίγο…

(Θόρυβος από την πτέρυγα της Χρυσής Αυγής)

**ΕΜΜΑΝΟΥΗΛ ΣΥΝΤΥΧΑΚΗΣ:** Το Κομμουνιστικό Κόμμα Ελλάδας, βέβαια, καταδικάζει οποιαδήποτε καθήκοντα αναλαμβάνουν αυτά τα Σώματα για την καταστολή των λαϊκών κινητοποιήσεων.

**ΠΡΟΕΔΡΕΥΩΝ (Αναστάσιος Κουράκης):** Μπορείτε να κάνετε λίγο ησυχία, σας παρακαλώ, συνάδελφοι;

**ΕΜΜΑΝΟΥΗΛ ΣΥΝΤΥΧΑΚΗΣ:** Το λέμε, διότι έχουμε πλήρη επίγνωση για τον προσανατολισμό αυτών των σωμάτων από το αστικό κράτος. Σε καμμία περίπτωση βέβαια, δεν θα ταυτίσουμε το προσωπικό με τον παραπάνω προσανατολισμό, που είναι ευθύνη των εκάστοτε κυβερνήσεων και της σημερινής.

Τη συγκεκριμένη τροπολογία την καταψηφίζουμε. Στην τροπολογία 758 που αφορά το βραχιολάκι, έχουμε πει και στη συζήτηση που έγινε το 2013 για τον ν.4205, ότι η Κυβέρνηση επιδιώκει επί της ουσίας μια τεχνητή αποσυμφόρηση του υπερπληθυσμού των ελληνικών φυλακών. Δεν αντιμετωπίζει ουσιαστικά το πρόβλημα που γεννούν και αναπαράγουν το φαινόμενο του υπερπληθυσμού και του συνωστισμού στις φυλακές. Μπορεί, βέβαια, να επιτύχετε μια μικρή αποσυμφόρηση χαμηλού κόστους, αλλά δεν θα επιτύχετε ουσιαστική στήριξη και κοινωνική επανένταξη αυτών των ανθρώπων. Ουσιαστικά το κράτος πρέπει να μεριμνήσει για μέτρα εναλλακτικά, για να μην υπάρχει κατάχρηση της προσωρινής κράτησης, να βελτιωθεί το καθεστώς των αδειών, να υλοποιηθούν οι διατάξεις για την απεξάρτηση των κρατουμένων, να δοθούν κονδύλια και πάρα πολλά άλλα.

Στην τροπολογία 766, που αφορά την τιμολόγηση των διαφημιζόμενων από τα μέσα μαζικής ενημέρωσης, δηλώνουμε «παρών». Στην τροπολογία 768, που αφορά τη σύσταση Εθνικού Μηχανισμού Εποπτείας και Εφαρμογής των Αποφάσεων του Ευρωπαϊκού Δικαστηρίου Δικαιωμάτων του Ανθρώπου, επίσης ψηφίζουμε «παρών». Κατά την άποψή μας, είναι μια προσπάθεια που κάνει η Κυβέρνηση να ανταποκριθεί με αυτό το συμβουλευτικό όργανο στην εφαρμογή των αποφάσεων του ΕΔΑ. Δηλαδή, κατά την άποψή μας πάντα συστήνεται για να συσταθεί.

Στην τροπολογία 781 που αφορά τις τέσσερις οργανικές θέσεις δικαστικών λειτουργών στο βαθμό του αεροπαγίτη, κατά τη γνώμη μας πρέπει να αποσυρθεί. Να δοθεί η δυνατότητα να εκφραστούν οι δικαστικές ενώσεις. Να έλθει σε μια κανονική διαδικασία. Και φυσικά τίθεται και ένα ερώτημα: Γιατί επιλεκτικά ας πούμε, κάλυψη θέσεων μόνο για τον Άρειο Πάγο, ενώ τα κενά είναι πολλά σε όλη τη δικαιοσύνη; Αν επιμείνετε βέβαια, να μην την αποσύρετε, τότε εμείς ψηφίζουμε «παρών».

Στην τροπολογία 787, που αφορά δικαστικούς λειτουργούς που διορίζονται ως δικαστές επίσης ψηφίζουμε «παρών». Στην τροπολογία 789, που αφορά τον επανακαθορισμό της σύνδεσης του Συμβουλίου Αλιείας ψηφίζουμε «όχι». Κατά την άποψή μας είναι σε βάρος των μικρών αλιέων.

Όπως επίσης, το Κομμουνιστικό Κόμμα Ελλάδας - επειδή αφορά και τις ομάδες παραγωγών -, είναι αντίθετο στις ομάδες παραγωγών και στις ενώσεις ομάδων παραγωγών. Έρχεται να εφαρμοστεί η σχετική νομοθεσία της Ευρωπαϊκής Ένωσης, άρα εκσυγχρονίζετε κι εσείς το πλαίσιο για τις ομάδες παραγωγών αντίστοιχα και καταργείτε το προεδρικό διάταγμα 36 του ’86.

Στην τροπολογία 790, που αφορά τη γνωμοδότηση επιστημονικής επιτροπής για τις σχολές ξεναγών, θα συμφωνήσουμε, λέμε «ναι». Βέβαια, είμαστε της άποψης ότι πρέπει να ανοίξουν άμεσα οι σχολές. Αυτές οι σχολές έχουν περάσει στα ΙΕΚ. Κατά την άποψή μας, υποβαθμίστηκαν, εντάχθηκαν μέσα σε ταχύρυθμα προγράμματα κατάρτισης. Άρα, συνιστά κάτι τέτοιο αναβάθμιση και λέμε ότι πρέπει να ανοίξουν ξανά αυτές οι σχολές με προγράμματα σπουδών. Και βέβαια, προτείνουμε σε αυτήν την επιτροπή, παρ’ όλο που ονομάζεται επιστημονική επιτροπή, να υπάρξει και συμμετοχή των εργαζομένων μέσω της ομοσπονδίας ξεναγών.

Όσον αφορά στην τροπολογία 791, που αφορά την αντισταθμιστική καταβολή προς τον ΟΑΣΘ, επίσης συμφωνούμε.

Όσο για την τροπολογία 792 που αφορά ζητήματα αρμοδιότητας του Υπουργείου Οικονομίας και Ανάπτυξης, άποψή μας είναι ότι έπρεπε να σπάσει, γιατί σε άλλο μέρος της τροπολογίας συμφωνούμε, σε άλλο δεν συμφωνούμε. Ας πούμε, στην τροποποίηση του 4314 λέμε «όχι», στο άρθρο για τις ΔΕΥΑ λέμε «παρών». Αν, όμως, δεν το σπάσετε, συνολικά ψηφίζουμε «παρών».

Όσο για τις βουλευτικές τροπολογίες, αυτή που έχει σχέση με την άδικη μεταχείριση ομάδας αγροτών του νομού Βοιωτίας θα την ψηφίσουμε, όμως θεωρούμε ότι είναι ανεπαρκής η τροπολογία. Κατ’ αρχάς είναι μια τροπολογία που απευθύνεται στο Νομό Βοιωτίας. Καλώς, γιατί οι ντοματοπαραγωγοί έχουν θέμα, είναι χρεωμένοι κ.λπ., άρα πρέπει να ρυθμιστεί αυτό.

Ταυτόχρονα, όμως, αντιμετωπίζουν το ίδιο πρόβλημα και άλλες περιοχές, όπως η περιοχή της Ιεράπετρας της Κρήτης. Μάλιστα, είχαμε καταθέσει και σχετική αναφορά στον κύριο Υπουργό, στον κ. Αποστόλου και για την περίπτωση της Ιεράπετρας, δηλαδή θεωρούμε ότι θα ήταν πλήρης η τροπολογία αν συμπεριλάμβανε και το ακατάσχετο, κάτι βέβαια που υπήρχε στο ν. 4409 του 2016. Το άρθρο 68 αυτού του νόμου ενσωματώθηκε στο ν.2810/2000, ο οποίος νόμος, όμως, καταργήθηκε στην πορεία.

Αντί λοιπόν, να επαναφέρει ακριβώς την ίδια διάταξη που έπιανε και το ακατάσχετο, τούτη εδώ η τροπολογία βγάζει απέξω το ακατάσχετο και αναφέρεται μόνο στην περίπτωση των κατασχέσεων.

Τέλος, για την τροπολογία 785 που αφορά θέματα λύσης των ομίλων εταιρειών των ΟΤΑ, συμφωνούμε. Γιατί, όμως, υπάρχει αυτό το χρονικό όριο λύσης της εκκαθάρισης μέχρι τις 31-3-2017; Γιατί μπαίνει αυτό το χρονικό περιθώριο; Κατά την άποψή μας δεν έπρεπε να μπαίνει. Παρ’ όλα αυτά, την ψηφίζουμε. Λάβετέ το υπ’ όψιν.

Με την τροπολογία 786 για τα ένδικα μέσα ΟΤΑ επίσης συμφωνούμε, αν και υπάρχει ένα ζήτημα, διότι για την άσκηση ή μη ένδικων μέσων, καθώς και για την παραίτηση, προηγείται γνωμοδότηση δικηγόρου ή της οικονομικής επιτροπής του δήμου για τη διασφάλιση του δημοσίου συμφέροντος, οι οποίοι βέβαια θα επικαλούνται κάθε φορά για λογαριασμό του δήμου την οικονομική ασφυξία, με αποτέλεσμα να προσκρούει σ’ αυτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και** **Ανθρωπίνων Δικαιωμάτων):** Θα επανέλθουν οι συνάδελφοι σ’ αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Nαι. Ήταν σ’ ένα νομοσχέδιο που ήταν να φέρει ο κ. Κουρουμπλής παλιότερα για τις διατάξεις που αφορούσαν τους ΟΤΑ. Έρχεται με τη μορφή της τροπολογίας. Πάντως λάβετέ το υπ’ όψιν αυτό.

Αυτά, κύριε Πρόεδρε. Ευχαριστώ πολύ για την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Συντυχάκη.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Για ποιο πράγμα;

**ΙΩΑΝΝΗΣ ΣΑΧΙΝΙΔΗΣ:** Για την αναφορά του, να διαγραφούν από τα Πρακτικά …

**ΕΜΜΑΝΟΥΗΛ ΣΥΝΤΥΧΑΚΗΣ:** Καμμία προσωπική αναφορά δεν έκανα.

**ΙΩΑΝΝΗΣ ΣΑΧΙΝΙΔΗΣ:** Η αναφορά στη Χρυσή Αυγή …

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας παρακαλέσω …

**ΙΩΑΝΝΗΣ ΑΪΒΑΤΙΔΗΣ:** Είσαι υπέρ της συλλογικής ευθύνης εσύ!

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, δεν γίνεται εν τη απουσία μας, όταν φεύγουμε από την Αίθουσα …

**ΠΡΟΕΔΡΕΥΩΝ (Αναστάσιος Κουράκης):** Όχι, όχι. Δεν έχετε δίκιο.

**ΙΩΑΝΝΗΣ ΣΑΧΙΝΙΔΗΣ:** Θα σας παρακαλέσω …

**ΠΡΟΕΔΡΕΥΩΝ (Αναστάσιος Κουράκης):** Όχι, όχι. Σας παρακαλώ. Έπρεπε να ήσασταν στην Αίθουσα. Το ότι απουσιάζατε …

**ΑΝΤΩΝΙΟΣ ΓΡΕΓΟΣ:** Εντάξει. Να ανακαλέσει.

**ΠΡΟΕΔΡΕΥΩΝ (Αναστάσιος Κουράκης):** Όχι, όχι. Τίποτα. Δεν έχουμε τίποτα.

**ΙΩΑΝΝΗΣ ΣΑΧΙΝΙΔΗΣ:** Αν επιτρέπετε …

**ΠΡΟΕΔΡΕΥΩΝ (Αναστάσιος Κουράκης):** Όχι, δεν επιτρέπω. Έχει κλείσει το θέμα.

**ΙΩΑΝΝΗΣ ΣΑΧΙΝΙΔΗΣ:** Κάθε φορά που θα λείπουν, θα τους κάνουμε χειρότερα.

**ΠΡΟΕΔΡΕΥΩΝ (Αναστάσιος Κουράκης):** Να κάνετε ό,τι θέλετε.

(Θόρυβος στην Αίθουσα)

Προχωρούμε με τον κ. Αμυρά, ειδικό αγορητή από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγες ώρες ανέκυψε ένα θέμα αρκετά σοβαρό. Το Κομμουνιστικό Κόμμα Ελλάδας ανακοίνωσε ότι υπάρχει ένα ζήτημα παραβίασης του απορρήτου των τηλεφωνικών συνδιαλέξεων του κόμματός τους, ότι όποιος παίρνει τηλέφωνο στον Περισσό, παράλληλα ακούει και τις τηλεφωνικές συνδιαλέξεις του τηλεφωνικού κέντρου του Ποταμιού, της Νέας Δημοκρατίας, αλλά και του ΣΥΡΙΖΑ. Είναι ένα θέμα …

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Γιατί «αλλά και του ΣΥΡΙΖΑ»;

**ΓΕΩΡΓΙΟΣ ΑΜΥΡΑΣ:** Βγάλτε το «αλλά». Το «αλλά» σάς πείραξε; «Ξε-αλλά».

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δηλαδή σε μας …

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Αυτό είναι το θέμα ή το θέμα είναι ότι μάλλον τα τηλέφωνα των τεσσάρων αυτών κομμάτων παρακολουθούνται; Αυτό είναι το σοβαρό θέμα. Αφήστε το «αλλά».

Πείτε μας, λοιπόν: Θα παρακολουθήσετε το θέμα; Εμείς σας καλούμε με νηφαλιότητα να το δείτε σ’ όλη την έκταση και σ’ όλο το βάθος, έτσι ώστε εάν όντως συμβαίνει κάτι παράνομο, περίεργο και ύποπτο, να βρείτε τους υπαίτιους. Παράλληλα, ως Κυβέρνηση που είστε και ως οφείλετε, μέρος της δουλειάς σας είναι να διασφαλίσετε το απόρρητο των τηλεφωνικών συνδιαλέξεων όχι μόνο των κομμάτων, αλλά όλων των πολιτών. Εντάξει με το «αλλά»; Ωραία. Πάμε παρακάτω.

Η σημερινή συζήτηση, λοιπόν, είχε πάρα πολλά ενδιαφέροντα και εν μέρει συναρπαστικά στοιχεία, κύριε Υπουργέ. Ας ξεκινήσω από τα πιο πρόσχαρα.

Είδαμε την Υπουργό Τουρισμού να μας φέρνει μια τροπολογία για τα ΚΤΕΛ, να μας δίνει ένα αναλυτικό σημείωμα και να μας πιάνει κατά μόνας για να μας εξηγήσει την τροπολογία, την οποία θεωρούσε πολύ σημαντική και μετά από λίγο, μετά από παρέμβαση άλλου Υπουργού της Κυβέρνησης από το ίδιο κόμμα, από τους ΑΝΕΛ, να οδηγεί την κ. Κουντουρά να την αποσύρει αυτή την τροπολογία.

Γιατί σας το λέω αυτό; Γιατί αυτό δείχνει ένα μπάχαλο εντός της Κυβέρνησης. Έχει τη σφραγίδα των ΑΝΕΛ. Όμως, δείτε τώρα πώς αυτό το μπάχαλο με τη σφραγίδα των ΑΝΕΛ, δημιουργεί και μπάχαλο γενικότερα στην κυβερνητική πολιτική, ειδικά όταν τα κόμματα της Αντιπολίτευσης ή κάποια από τα κόμματα της Αντιπολίτευσης έρχονται να στηρίξουν κάποια νομοθετήματα που θεωρούμε θετικά, έστω και λίγα, έστω και μικρά.

Θέλω να πω, λοιπόν, προς τους αγαπητούς Βουλευτές, που νοιώθουν ότι ο κόσμος τους ξεπερνάει, ότι ο κόσμος αλλάζει, εξελίσσεται, αποκτά άλλες διαστάσεις και άλλες ταχύτητες, ότι μπορεί κάποιος να έχει την επιλογή του «δεν θέλω να ανέβω στον ίδιο κόσμο που τρέχει», αλλά δεν μπορεί να κρατήσει όλους εμάς τους υπόλοιπους, που έχουμε μια πιο ευρεία οπτική των πραγμάτων, μέσα στο περιορισμένο καντράν της οπτικής τους.

Ακούσαμε, λοιπόν, κάτι ενδεικτικό αυτού που σας λέω. «Μπορεί ένας γκέι να κάνει τον baby sitter;», αναρωτήθηκε ένας Βουλευτής. Του λέμε, λοιπόν, ότι και τον baby sitter μπορεί να κάνει και τον αστροναύτη μπορεί να κάνει και τον γιατρό και τον φούρναρη.

Αυτά τα θέματα, αγαπητέ συνάδελφε, έχουν λυθεί με δύο τρόπους.

Ο πρώτος είναι ο ν.3996/2011, που ακριβώς διατηρεί την ισορροπία και την προστασία της πρόσβασης του οποιουδήποτε σε οποιοδήποτε επάγγελμα, αρκεί βεβαίως να τηρεί τους κανόνες και τη δεοντολογία του επαγγέλματος. Όμως εάν κάποιος - χτύπα ξύλο - υποστεί ένα έμφραγμα και έρθει το ΕΚΑΒ να τον πάρει, δεν ξέρω εάν εκείνη την ώρα θα πει στον ΕΚΑΒίτη, τον οδηγό: «Δεν πιστεύω να είσαι γκέι, αν είσαι γκέι μακριά από το τιμόνι, προτιμώ να πεθάνω», ή εάν φτάσει στο χειρουργικό τραπέζι -χτύπα ξύλο σας λέω εγώ, παρακαλώ μην το προσωποποιήσει κανείς σε καμμία περίπτωση- να πει στον χειρουργό: «Ωπ! Γιατρέ, δεν πιστεύω… γιατί αλλιώς προτιμώ να πεθάνω». Ίσως είναι μια επιλογή να πεθάνεις, αλλά αυτό δεν πρέπει να σε κάνει να αναθεματίζεις και να οδηγείς την υπόλοιπη κοινωνία σε έναν περιορισμό που έχει ξεπεραστεί και από τη ζωή, αλλά και θεσμικά.

Το άρθρο 11 του παρόντος σχεδίου νόμου αναφέρεται στις κυρώσεις εκείνων οι οποίοι βάζουν προσχώματα σε αυτό που συζητάμε, στην ανάγκη να διασφαλιστεί ίση μεταχείριση όλων των πολιτών, έναντι της πολιτείας εννοώ ή του ιδιωτικού τομέα, ανάλογα από τη φυλετική, τον σεξουαλικό προσανατολισμό το από πού έρχεται και πού πάει. Άρα αυτό το λέω με αγάπη και με καλή διάθεση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σωστό δεν είναι;

**ΓΕΩΡΓΙΟΣ ΑΜΥΡΑΣ:** Βεβαίως και είναι σωστό. Όμως, το λέω αυτό για τον συγκυβερνήτη σας, κύριε Κοντονή. Μιλάω για το συγκυβερνόν κόμμα. Και εκεί είναι που περιμένουμε μια μαχητικότητα από τους Βουλευτές του ΣΥΡΙΖΑ, όπως, επίσης, να θέσουν σε πρώτη προτεραιότητα κάποια θέματα που εμείς πιστεύουμε ότι έχουν ωριμάσει και σχεδόν έχουν σαπίσει. Είπατε πριν για τη νομική αναγνώριση της ταυτότητας φύλου. Αμήν και πότε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σε εμάς το λέτε;

**ΓΕΩΡΓΙΟΣ ΑΜΥΡΑΣ:** Βεβαίως.

Θα σας πω, όμως, και κάτι άλλο και είμαι πολύ περίεργος να ακούσω την απάντηση σας. Θα φέρετε για νομοθέτηση τον πολιτικό γάμο μεταξύ ομόφυλων ζευγαριών; Θα ήθελα να το ακούσω αυτό. Είναι μέρος της ανοικτής θύρας που πάμε να παραβιάσουμε; Μακάρι να είναι, να ακούσω από εσάς να το λέτε.

Θα φέρετε τη νομοθετική κατοχύρωση και της τεκνοθεσίας; Θα φέρετε ως νομική κατοχύρωση τη γονική ισότητα στη συνεπιμέλεια των τέκνων; Θα φέρετε κάποια στιγμή -να σας πω τώρα τα πιο ψιλά γράμματα- το δικαίωμα του ανθρώπου του ιδίου να ευθανατεί;

Θα ήθελα μια απάντηση από εσάς, κύριε Υπουργέ, για να δούμε ποιος παραβιάζει ανοιχτές θύρες και ποιος κλείνει τις θύρες.

Γι’ αυτόν τον λόγο, κύριε Υπουργέ, εμείς ζητήσαμε την ονομαστική ψηφοφορία, για να δούμε πόσοι Υπουργοί αυτής της Κυβέρνησης θα καταψηφίσουν ένα σχέδιο νόμου της ίδιας Κυβέρνησης και για να φανεί, επιτέλους, ότι δεν μπορείς να είσαι και με τον αστυφύλαξ και με τον χωροφύλαξ, όπως έλεγαν οι παλιοί. Κάνεις τις επιλογές σου.

Σήμερα, κυρίες και κύριοι συνάδελφοι, είναι η ημέρα κατά του AIDS. Τι μέρα είναι αυτή; Είναι μέρα για να αναλογιστούμε όλοι αυτήν τη μάστιγα που ιδιαίτερα τα πρώτα χρόνια είχε πιάσει απροετοίμαστη και την επιστημονική κοινότητα και τον κόσμο. Γι’ αυτόν τον λόγο είχαμε και τις ακρότητες και τις υπερβολές, είχαμε χίλια δυο.

Σήμερα, όμως, που είμαστε αρκετά χρόνια μετά από την ανακήρυξη της Παγκόσμιας Ημέρας κατά του AIDS και μιας και το κανάλι της Βουλής έχει επάνω αριστερά μια κόκκινη κορδέλα -αυτό συμβολίζει- τώρα που μας δείχνει, θα έλεγα την κόκκινη κορδέλα να μην την έχουμε μόνο στην οθόνη, να τη βάλουμε στο πέτο μας και να ακούσουμε τον κ. Ανδρέα Μαζαράκη που είναι μέλος της «ΘΕΤΙΚΗΣ ΦΩΝΗΣ», ο οποίος, μιλώντας για το σήμερα, μέσα από συνέντευξη που έδωσε στη LIFO, είπε το εξής: «Η ανάγκη να πηγαίνεις μέρα παρά μέρα στο νοσοκομείο για να δεις αν είναι διαθέσιμη η αγωγή σου, η αγωνία και το άγχος αν θα βρεις το φάρμακό σου, η ταπεινωτική αίσθηση ότι ζητιανεύεις τη θεραπεία σου, σε υποβιβάζουν ως άνθρωπο και ως πολίτη».

Άρα, εδώ έχουμε ένα θέμα. Να, μια αδύναμη ομάδα πολιτών που θα πρέπει να έχουν τα φάρμακά τους στην ώρα τους και χωρίς πολλές δυσκολίες που τους κάνουν να νιώθουν πολίτες δευτέρας κατηγορίας.

Υπάρχει λύση; Υπάρχει. Την λέει ο κ. Μαζαράκης ο ίδιος. Λέει, λοιπόν το εξής: «Εφόσον το Υπουργείο Υγείας και το ΚΕΕΛΠΝΟ διαθέτουν ένα υποδειγματικό μητρώο οροθετικών ασθενών και ατόμων που λαμβάνουν αγωγή, ένας κλειστός ετήσιος προϋπολογισμός θα μπορούσε να δώσει μόνιμη λύση στο συνεχιζόμενο πρόβλημα της έλλειψης αντιρετροϊκών φαρμάκων, καθώς και αντιδραστηρίων που ανιχνεύουν τον HIV.»

Κυρίες και κύριοι συνάδελφοι, όπως σας είπα ο κόσμος αλλάζει, ο κόσμος τρέχει, η κοινωνία είναι πολύ πιο μπροστά απ’ ό,τι εμείς πιστεύουμε σε σχέση με τις πολιτικές δυνάμεις, σχεδόν στο σύνολό τους. Θα έλεγα, λοιπόν, με καλή διάθεση και καλό μυαλό, να αποφασίσουμε εδώ να βγάλουμε όλα αυτά τα θέματα που για κάποιους φαντάζουν ταμπού και στηλώνουν τα πόδια -και εντός της Κυβέρνησης- σε κοινή θέα, να τα συζητήσουμε, να δούμε πώς προχωράει η Ευρώπη, πώς προχωράει η Αμερική, πώς προχωράει η Αφρική, πώς προχωράει η Ιαπωνία. Ας δούμε τα καλύτερα κι από εκεί και πέρα να δείξουμε ότι ως Έλληνες είμαστε και ανοιχτός λαός και κοσμοπολίτης και δυναμικός και δεν ξέρουμε να κάνουμε πίσω στα δύσκολα.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αμυρά, ειδικό αγορητή από το Ποτάμι.

Τον λόγο έχει ο κ. Κωνσταντίνος Κατσίκης, ειδικός αγορητής από τους Ανεξάρτητους Έλληνες.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Ευχαριστώ θερμά και τον Υπουργό, τον κ. Κοντονή, γιατί στην τοποθέτησή του επιβεβαίωσε τη δική μου τοποθέτηση στον όρο του σεβασμού που διέπει τους Ανεξάρτητους Έλληνες και τον ΣΥΡΙΖΑ, αλλά πολύ περισσότερο επιβεβαίωσε δύο από τα στοιχεία που μας ενώνουν και συγκυβερνούμε.

Το πρώτο στοιχείο είναι ο πολιτικός πολιτισμός, τον οποίο διδάσκουμε, έστω κι αν σε πολλούς δεν αρέσει. Και το δεύτερο στοιχείο είναι ότι έχουμε τη μοναδική ικανότητα να συνθέτουμε τη θέση με την αντίθεση και να βρίσκουμε τη χρυσή τομή σε εκείνα τα πράγματα για τα οποία η ενασχόλησή μας και η υποχρέωσή μας σε αυτόν τον κοινοβουλευτικό χώρο μας καθιστά υπεύθυνους ως προς την πρόθεσή τους. Και, βέβαια, την ελευθερία του λόγου και της έκφρασης δεν πρόκειται να μου τη στερήσει κανένας. Και αυτό είναι το μεγαλείο της δημοκρατίας, να εκφράζομαι όσο μπορώ τεκμηριωμένα στη βάση των αρχών και των αξιών, στο πεδίο του κοινοβουλευτικού λόγου και διαλόγου με απώτερο σκοπό να παράξω όσο γίνεται γόνιμο πολιτικό λόγο.

Και εάν κάποιοι σε αυτή την ελευθερία της έκφρασης του ομιλούντος προβαίνουν σε χαρακτηρισμούς, όπως «ομοφοβικός», όπως «έκφραση μίσους», όπως «ρατσισμός», έχω να τους πω ότι με αυτή τη συμπεριφορά μόνο την ισότητα δεν υπερασπίζονται, την ισότητα μεταξύ εκείνων των συναδέλφων που έχουν το δικαίωμα στον λόγο. Αυτές οι εκφράσεις δεν βοηθάνε ούτε στη συνοχή που σε δύσκολους καιρούς χρειάζεται το Κοινοβούλιο και οι κοινοβουλευτικοί να έχουν, ούτε στην επιθυμία του Έλληνα και της Ελληνίδας που αποζητά εθνική συμπόρευση και σύμπλευση, ακόμη και στο δικαίωμα του λόγου να τεκμηριώνεις την άποψή σου, έτσι ώστε να διδάσκεις τον πολιτικό πολιτισμό.

Κύριε Υπουργέ, κυρίες και κύριοι συνάδελφοι, λυπάμαι πάρα πολύ που σήμερα, σε αυτή εδώ την Αίθουσα, επιχειρήθηκε η κακοποίηση της αλήθειας και η διαστρέβλωση της πραγματικότητας. Είπαμε και επαναλαμβάνουμε, ότι οι Ανεξάρτητοι Έλληνες σεβόμαστε τα δικαιώματα όλων των ανθρώπων, ανεξαρτήτου φύλου, εθνότητος, χρώματος, θρησκευτικού προσανατολισμού, αλλά και σεξουαλικού προσανατολισμού.

Διαφωνήσαμε σε δύο πράγματα. Το πρώτο είναι ότι τα στοιχεία που συνθέτουν τους τύπους του γάμου, όπως αυτά αποτυπώνονται στον αστικό κώδικα, όποια κι αν είναι, έστω και μέρος αυτών, δεν μπορούν να εξισώνονται καθολικά με το σύμφωνο συμβίωσης ομόφυλων ζευγαριών. Αυτή ήταν μια θέση αρχική. Την εκφράσαμε πέρυσι και συνεπείς στον λόγο μας και στις πράξεις μας, συνεχίζουμε να την εκφράζουμε.

Το δεύτερο είναι ότι δεν μπορούμε να εξισώνουμε τα πάντα. Στον κανόνα της ισότητας υπάρχουν και εξαιρέσεις. Αναφερθήκαμε στις εξαιρέσεις.

Και, βεβαίως, κύριε Παπαθεοδώρου, έχει προστιθέμενη αξία, γι’ αυτό και διαφωνούμε, αντίθετα από αυτό που είπε ο αγαπητός συνάδελφος, ο κ. Βορίδης, ότι δεν έχει προστιθέμενη αξία. Διότι αν δεν έχει προστιθέμενη αξία, δεν θα διαφωνούσαμε στη διάκριση των εννοιών του σεξουαλικού προσανατολισμού με τον γενετήσιο, ούτε θα διαφωνούσαμε στη διάκριση των εννοιών της ισότητας με αυτό καθ’ αυτό τον όρο της διάκρισης.

Συνεπώς προστιθέμενη αξία έχει, δικαίωμα να διαφωνούμε έχουμε, κι από εκεί και πέρα για το ποιες είναι οι σφαλερές θέσεις και απόψεις, ποιες είναι οι ορθές, θα κριθούμε όλοι.

Βέβαια κι αν ακόμη, κύριε Πρόεδρε, κυρίες και κύριοι συνάδελφοι, δεν άνοιξε, όπως λέτε, ο δρόμος - γιατί εγώ είπα ότι άνοιξε, μπορεί στη σφαίρα της φαντασίας μου, κύριε Υπουργέ, και συγχωρέστε με αν έχω τόσο μεγάλη φαντασία - για τον γάμο και την τεκνοθεσία, είναι ζωντανό παράδειγμα αυτό της τοποθέτησης του εισηγητή του Ποταμιού που θέτει θέμα ανισότητας εάν και εφόσον δεν θα έχουν τα ομόφυλα ζευγάρια δικαίωμα στον γάμο και δικαίωμα στην τεκνοθεσία.

Ελάτε, λοιπόν, από τη μια πλευρά να δείτε ποια είναι η ισότητα, σύμφωνα με θέσεις και απόψεις, κι ελάτε κι από την άλλη να δείτε ποια είναι η ανισότητα στη βάση αντίστροφων θέσεων και απόψεων στο ίδιο αντικείμενο τους γάμου και της τεκνοθεσίας.

Τελειώνοντας - γιατί ήδη έκανα κατάχρηση του χρόνου και δεν θέλω να κάνω και της καλοσύνης σας, κύριε Πρόεδρε - σε ό,τι αφορά τις τροπολογίες, όσες τροπολογίες έγιναν δεκτές από την Κυβέρνηση, γίνονται δεκτές και υπερψηφίζονται και από τους Ανεξάρτητους Έλληνες.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κατσίκη.

Τελευταίος από τους ειδικούς αγορητές είναι ο κ. Αναστάσιος Μεγαλομύστακας, ο οποίος θα έχει και αυξημένο χρόνο γιατί δεν είναι εδώ και ο κ. Μάριος Γεωργιάδης από την Ένωση Κεντρώων.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα αρχίσω τον λόγο μου από τον χθεσινό επίλογο της ομιλίας μου, καθώς την θεωρώ πολύ επίκαιρη. Χθες μιλούσαμε για την ανάπτυξη της οικονομίας στην Ελλάδα και κατέθεσα στα Πρακτικά έναν πίνακα και αναφέρθηκα σε μια έρευνα που έχει γίνει από το παγκόσμιο οικονομικό φόρουμ, το οποίο έλεγε ότι για να έχουμε ανταγωνιστική οικονομία πρέπει πρώτα από όλα –το είχε ως πρώτο κριτήριο στην ανταγωνιστικότητα- να υπάρχει πολιτική σταθερότητα και να μην υπάρχει κυβερνητική αστάθεια.

Ο τρόπος που νομοθετείτε και όπως ήρθε και το παρόν νομοσχέδιο, μόνο πολιτική σταθερότητα δεν αποδεικνύει. Όσο για τις διαφορές, που έχετε μεταξύ σας η Συγκυβέρνηση, είναι πρόδηλη πλέον και η κυβερνητική αστάθεια. Δυστυχώς, τα τελευταία χρόνια το ελληνικό κράτος δεν είχε σοβαρή κυβέρνηση, γι’ αυτό είμαστε και εδώ που είμαστε. Όταν ερχόμαστε να εντάξουμε στην ελληνική νομοθεσία ευρωπαϊκή οδηγία που ήρθε το 2000, όταν έχουμε στη διαβούλευση, όπως είπε και ο κ. Αμυράς χθες, νομοσχέδιο δώδεκα χρόνια τώρα, μόνο πολιτική σοβαρότητα δεν εμπνέουμε. Δυστυχώς!

Πραγματικά αυτό είναι τραγικό και νομίζω ότι είναι η κύρια αιτία του κακού. Και ως κακό εννοώ την κατάσταση στην οποία βρισκόμαστε. Εδώ μέσα είμαστε όλοι μας -πιστεύω ή θέλω να πιστεύω ότι είμαστε όλοι μας- με έναν κοινό στόχο: την ανάκαμψη της χώρας. Βέβαια, στόχος είναι και η βελτίωση των συνθηκών της ζωής των πολιτών της, που αυτή, όμως, δεν θα έρθει, αν δεν ανακάμψουμε οικονομικά. Και για να ανακάμψουμε οικονομικά -μπορεί να επαναλαμβάνομαι, αλλά είναι πραγματικά ουσιαστικά αυτά που λέω- πρέπει να έχουμε μια σταθερή κυβέρνηση με σχέδιο και όραμα. Αυτό εδώ πέρα μόνο σχέδιο δεν αποδεικνύει.

Όλα αυτά - εγώ δεν συνηθίζω να ανεβαίνω με τόσα χαρτιά στο Βήμα - είναι οι τροπολογίες. Θα μιλήσω γι’ αυτές, καθώς ο αγορητής μας αναφέρθηκε στο παρόν νομοσχέδιο, το οποίο αφορά κυρίως ευρωπαϊκές οδηγίες και επί της αρχής είμαστε θετικοί σε αυτό.

Η πρώτη τροπολογία, για την οποία θα μιλήσω, είναι η 751/46, που αφορά την αποκατάσταση της άδικης μεταχείρισης ομάδας αγροτών του Νομού Βοιωτίας. Φυσικά και θα την υποστηρίξουμε, αλλά, όπως προανέφεραν και οι συνάδελφοί μου, θα έπρεπε να υπάρχει μέριμνα για όλους τους νομούς, για όλη την Ελλάδα. Αυτή η τροπολογία έρχεται να εξυπηρετήσει ένα ρουσφέτι ενός συγκεκριμένου Βουλευτή. Δεν θέλω να τον προσβάλω, αλλά αυτό είναι. Γιατί να μην υπάρχει τροπολογία που να ρυθμίζει τα θέματα πανελληνίως;

**ΝΙΚΟΛΑΟΣ ΘΗΒΑΙΟΣ:** Είναι ρουσφέτι..

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Γιατί δεν έγινε για όλη την Ελλάδα; Όταν γίνεται για συγκεκριμένη ομάδα ανθρώπων είναι ρουσφέτι.

**ΝΙΚΟΛΑΟΣ ΘΗΒΑΙΟΣ:** Είναι βουλευτική. Δεν ντρέπεστε;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Είναι ρουσφέτι! Εσείς να ντραπείτε που με διακόπτετε. Σεβαστείτε το. Το έχετε κάνει πολλές φορές σήμερα. Το έχετε κάνει πάρα πολλές φορές σήμερα.

**ΝΙΚΟΛΑΟΣ ΘΗΒΑΙΟΣ:** Δεν ντρέπεστε; Εγώ;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι, έχετε διακόψει και άλλους ομιλητές. Εδώ ήμουν όλη την ημέρα.

**ΠΡΟΕΔΡΕΥΩΝ (Αναστάσιος Κουράκης):** Πάντως, αν μου επιτρέπετε, κύριε Μεγαλομύστακα…

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Το έχει κάνει τουλάχιστον δυο φορές.

**ΠΡΟΕΔΡΕΥΩΝ (Αναστάσιος Κουράκης):** Αυτό είναι άλλο. Εγώ δεν το ήξερα. Απλώς, αν μπορώ να πω κάτι σε αυτό που λέτε, το ότι μια τροπολογία μπορεί να αφορά μια συγκεκριμένη ομάδα ανθρώπων, που μπορεί να είναι από πέντε έως πέντε χιλιάδες…

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ολοκληρώστε, κύριε Πρόεδρε και θα σας πω.

**ΠΡΟΕΔΡΕΥΩΝ (Αναστάσιος Κουράκης):** …δεν μπορεί να χαρακτηρίζεται μόνο από αυτό το στοιχείο.

(Θόρυβος στην Αίθουσα)

**ΓΕΩΡΓΙΟΣ ΑΜΥΡΑΣ:** Γιατί δεν το κάνει για το διπλανό…

**ΠΡΟΕΔΡΕΥΩΝ (Αναστάσιος Κουράκης):** Αυτό είναι άλλο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Προφανώς και αναφέρθηκε και από άλλους Βουλευτές. Η Κυβέρνηση βασικά δεν νοιάζεται μόνο για έναν νομό. Αν αυτό το πρόβλημα δεν υπήρχε πουθενά αλλού στην Ελλάδα, τότε δεν θα το θεωρούσα ρουσφέτι. Όμως, όταν γίνεται για μια συγκεκριμένη ομάδα, ενώ υπάρχουν και άλλες ομάδες, που έχουν το ίδιο πρόβλημα, το λέω ρουσφέτι. Βέβαια, σας λέω ότι θα το στηρίξουμε, γιατί δεν μπορούμε να έρθουμε απέναντι…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι άλλο θα ακούσουμε σήμερα;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Τι γελάτε, κύριε Υπουργέ; Συνεχίστε εσείς. Πολύ ωραία.

**ΠΡΟΕΔΡΕΥΩΝ (Αναστάσιος Κουράκης):** Θα απαντήσει μετά ο Υπουργός.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι, εντάξει, μιλήστε εσείς.

Εγώ πιστεύω ότι αυτή η τροπολογία έπρεπε να έρθει για όλους τους Έλληνες που έχουν ανάλογο πρόβλημα. Και υπάρχουν Έλληνες που έχουν ανάλογο πρόβλημα.

Θα αναφερθώ τώρα στην τροπολογία με γενικό αριθμό 752 και ειδικό 47, η οποία αφορά την ενοποίηση των εναέριων υπηρεσιών του Πυροσβεστικού Σώματος και της Ελληνικής Αστυνομίας.

Θα την υπερψηφίσουμε και αυτήν, καθώς πιστεύουμε ότι θα γίνει εξοικονόμηση χρημάτων. Ο φόρτος εργασίας της Πυροσβεστικής και των εναέριων μέσων είναι προφανές ότι είναι το καλοκαίρι. Επομένως, πιστεύουμε ότι αυτό θα λειτουργήσει. Θα είμαστε εδώ, βέβαια, να το ελέγξουμε και να δούμε εάν υπάρχει σωστή λειτουργία. Είμαστε, όμως, υπέρ αυτής της τροπολογίας.

Η επόμενη τροπολογία, την οποία θα στηρίξουμε, είναι η με γενικό αριθμό 758 που αφορά το «βραχιολάκι». Καλό είναι να δώσουμε μία παράταση, να δούμε εάν μπορέσει να λειτουργήσει αυτό το καθεστώς και ελπίζουμε να έχει θετικό αποτέλεσμα.

Η άλλη τροπολογία που μας φέρνετε είναι η με γενικό αριθμό 766, που δίνει παράταση κατά έξι μήνες στις διαφημιστικές εταιρείες, καθώς υπάρχει σχέδιο νόμου σε διαβούλευση. Και σ’ αυτό είμαστε θετικοί, αν και θα έπρεπε να λειτουργούμε λίγο πιο γρήγορα. Δηλαδή, ζητείται η παράταση, γιατί δεν έχει ολοκληρωθεί η διαβούλευση.

Όπως θα είμαστε θετικοί και στην τροπολογία με ειδικό αριθμό 50, που αφορά την ίδρυση του Εθνικού Μηχανισμού Εποπτείας και Εφαρμογής των Αποφάσεων του Ευρωπαϊκού Δικαστηρίου. Ξέρουμε όλοι πόσα πρόστιμα επιβάλλονται στην Ελλάδα, γιατί απλώς δεν εναρμονιζόμαστε με αυτά που μας λέει η Ευρώπη. Επομένως, το θεωρούμε αναγκαίο να συμβεί και δεν επιβαρύνει -απ’ ό,τι είδαμε- και τον κρατικό προϋπολογισμό.

Ερχόμαστε τώρα στην τροπολογία με ειδικό αριθμό 51 που αφορά τέσσερις νέες θέσεις στον Άρειο Πάγο. Καλό θα ήταν να υπάρχει μια πρόβλεψη που θα δίνει μια ολοκληρωμένη λύση. Δεν υπάρχουν κενά μόνο εκεί, υπάρχουν και άλλες βαθμίδες της δικαιοσύνης που έχουν πάρα πολλά κενά. Βέβαια, δεν ξέρω αν μπορούμε να αντιταχθούμε έστω και σ’ αυτή τη μικρή λύση που δίνει η παρούσα τροπολογία.

Ερχόμαστε τώρα στην τροπολογία με γενικό αριθμό 785. Αυτήν την έχετε κάνει δεκτή; Έχει αποσυρθεί;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ποια λέτε;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Την 785/53 που αφορά τις εταιρείες ΟΤΑ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Είναι οι 785/53 και 786/54.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Δεν την έχουν αποσύρει, γιατί περίμενα. Η 785;

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Η 788 έχει αποσυρθεί.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ωραία, δεν θα την υποστηρίξουμε αυτή την τροπολογία, καθώς πιστεύουμε ότι αφορά καθαρά ρουσφετολογικά συμφέροντα. Επομένως, είμαστε κατά αυτής της τροπολογίας.

Την τροπολογία με ειδικό αριθμό 55 θα την υπερψηφίσουμε, καθώς αποσαφηνίζεται ένα ζήτημα το οποίο έπρεπε να λυθεί που αφορά τις άδειες άνευ αποδοχών.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Συγγνώμη για τον χρόνο που έχω καταχραστεί, αλλά οι τροπολογίες είναι πάρα πολλές.

Πάμε τώρα στην τροπολογία με ειδικό αριθμό 57 που αφορά τους αλιείς. Εδώ πραγματικά μας μπερδέψατε πολύ. Έχουμε μπερδευτεί εξαιτίας της προχειρότητάς σας. Έπρεπε να έρθει σε επιτροπή, να ακούσουμε την άποψη των αλιέων και ποια είναι η θέση τους.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Οδηγία είναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Οδηγία είναι;

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ωραία. Ενδεχομένως τότε να την υπερψηφίσουμε.

Πάμε στην τροπολογία με ειδικό αριθμό 58, όπου προβλέπεται συγκρότηση επιστημονικής επιτροπής αρμόδιας για θέματα εκπαίδευσης του επαγγέλματος του ξεναγού. Φυσικά και θα την υπερψηφίσουμε. Είμαστε ένα κράτος, του οποίου η οικονομία στηρίζεται στον τουρισμό. Επομένως, ας είναι οι ξεναγοί μας επιμορφωμένοι σωστά.

Πάμε τώρα στην τροπολογία με ειδικό αριθμό 59, την οποία θα υπερψηφίσουμε.

Έρχομαι τώρα στην περιβόητη τροπολογία με ειδικό αριθμό 60, η οποία ήρθε χθες, αποσύρθηκε και την φέρνετε σήμερα. Ίσως αυτό να αφορούσε σε νομοσχέδιο. Δεν μπορούμε να υπερψηφίσουμε μία τροπολογία που εμπλέκει πάρα πολλά θέματα και κάποια απ’ αυτά τα βλέπουμε θετικά και κάποια αρνητικά.

Ελπίζω αυτό που έχει συμβεί και συμβαίνει μέχρι σήμερα στη Βουλή να μην συνεχιστεί. Να αποφασίσετε εσείς της Κυβέρνησης ότι πρέπει να έχετε ένα σοβαρό πρόγραμμα, έναν σχεδιασμό, έτσι ώστε να μην υπάρχουν όλες αυτές οι εντάσεις μέσα στην Βουλή. Κοκορομαχίες γιατί; Γιατί απλά γιατί δεν κάνει σωστά τη δουλειά της η Κυβέρνηση.

Ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μεγαλομύστακα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερωθήκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τέσσερις συνοδοί εκπαιδευτικοί από το 6ο Δημοτικό Σχολείο Κέρκυρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσω τους μαθητές ότι είστε στο τέλος μιας διαδικασίας ψήφισης ενός νομοσχεδίου. Έχει ολοκληρωθεί η συζήτηση ανάμεσα στους Βουλευτές. Τώρα θα πάρει τον λόγο ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής, για να δώσει ορισμένες απαντήσεις και θα περάσουμε στη συνέχεια στην ψήφιση του νομοσχεδίου που θα γίνει νόμος τους κράτους.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Να ξεκινήσω από κάτι που είναι εντυπωσιακό. Οι περισσότεροι από τους εισηγητές καταφέρθησαν εναντίον των τροπολογιών και του περιεχομένου τους κατά τη συζήτηση. Τελικά, τώρα που γίνεται η δήλωση ψήφου, διαπιστώνουμε ότι τα περισσότερα κόμματα υπερψηφίζουν τις περισσότερες τροπολογίες, που αυτό σημαίνει ότι οι τροπολογίες ήταν απαραίτητες, είχαν το στοιχείο του επείγοντος και σωστά ήρθαν. Οι περισσότερες δε απ’ αυτές είναι του Υπουργείου Δικαιοσύνης, απ’ ό,τι παρατηρήσατε. Επομένως δεν ήταν σε άσχετο νομοσχέδιο. Οι τροπολογίες που ήρθαν από άλλα Υπουργεία είχαν το στοιχείο του επείγοντος και γι’ αυτό πολύ καλά κάνετε και τις υπερψηφίζετε τις περισσότερες απ’ αυτές.

Θα ήθελα, λοιπόν, με αφορμή αυτό που λέω τώρα, εάν είναι δυνατόν, να προσεγγίζουμε τα θέματα στην ουσία, διότι πολλές φορές αναλωνόμαστε στον τύπο, σε κατηγορίες ότι γίνεται πρόχειρη νομοθέτηση και όταν έρθει η ώρα της ψηφοφορίας, διαπιστώνουμε ότι αυτά τα οποία εισηγείται η Κυβέρνηση είναι απολύτως αναγκαία, στον βαθμό , όπως είπα και επαναλαμβάνω, που τα περισσότερα κόμματα τα υπερψηφίζουν. Όπως τα περισσότερα κόμματα υπερψηφίζουν το νομοσχέδιο σήμερα επί της αρχής και επί των περισσοτέρων άρθρων.

Ξεκινώ την τοποθέτησή μου για το νομοσχέδιο απ’ αυτό, διότι, κύριε Αμυρά, οι ΑΝΕΛ δεν είπαν ότι καταψηφίζουν το νομοσχέδιο. Έχουν διαφωνία…

**ΓΕΩΡΓΙΟΣ ΑΜΥΡΑΣ:** Εννοώ τα άρθρα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σε ορισμένα άρθρα έχουν τη διαφωνία τους. Εγώ σας είπα ότι δεν συμφωνώ με τις απόψεις τις οποίες εξέφρασαν και, σε κάθε περίπτωση, όταν υπάρχει μια κυβέρνηση συνεργασίας, αυτά τα πράγματα συμβαίνουν. Όπως συνέβησαν κατ’ επανάληψη και με την προηγούμενη κυβέρνηση συνεργασίας. Θα πρέπει να καταλάβουμε, λοιπόν, ότι, όταν υπάρχουν συγκυβερνώντα κόμματα, πάντοτε θα υπάρχουν και τέτοιες καταστάσεις. Κρίνεται από το Κοινοβούλιο εάν αυτές οι διατάξεις θα υπερψηφιστούν ή όχι.

Εδώ, λοιπόν, θεωρώ ότι δεν είναι και πολύ σωστό, για να μην πω και πολύ τίμιο, αυτό το οποίο άφησε να εννοηθεί ο εισηγητής της Δημοκρατικής Συμπαράταξης. Τίθεται θέμα δεδηλωμένης; Γιατί, εάν τίθεται θέμα δεδηλωμένης, να υποβάλετε τη Βουλή στις νόμιμες διαδικασίες. Εάν θέλετε και εάν νομίζετε ότι εξ αντανακλάσεως, εκ της μη ψήφισης τριών, τεσσάρων άρθρων σε ένα νομοσχέδιο, μπορεί να δημιουργηθεί τέτοιο ζήτημα, σας λέω ότι ούτε το Σύνταγμα κάτι τέτοιο αναφέρει ούτε η πολιτική ηθική προωθεί.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Καταλάβατε τι σας είπα;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ξαναλέω και πάλι -γιατί θέσατε θέμα συνοχής, το οποίο μπορεί να φτάσει σε θέμα κοινοβουλευτικής πλειοψηφίας κ.ο.κ.- τέτοια σοβαρά ζητήματα μην τα αναδεικνύετε κατ’ αυτόν τον τρόπο, παρά τις διατάξεις του Συντάγματος και παρά την πάγια κοινοβουλευτική πρακτική.

Εμείς θέτουμε ένα σχέδιο νόμου στη βάσανο της ακροαματικής διαδικασίας, της ακρόασης των φορέων, της διαλογικής συζήτησης κ.λπ. και στις επιτροπές και στην Ολομέλεια και καλούμε τη Βουλή να το ψηφίσει.

Αυτό που είπατε ότι «θα πρέπει να καλέσετε τα κόμματα της Αντιπολίτευσης να το ψηφίσουν», εμείς καλούμε το σύνολο των Βουλευτών να το ψηφίσει, γιατί πιστεύουμε ότι αυτό το νομοσχέδιο είναι απολύτως σωστό, απολύτως ορθό και δίκαιο και αίρει αδικίες και κοινωνικούς αποκλεισμούς ετών.

Θέλω να αναφερθώ σε αυτά που είπε ο εκπρόσωπος από το Ποτάμι. Κοιτάξτε να δείτε, εμείς με αυτό το νομοσχέδιο, κύριε Αμυρά, προστατεύουμε χωρίς πολλές κουβέντες και πανηγυρικούς και τους ανθρώπους τους οροθετικούς και αυτούς που πάσχουν από AIDS.

Αυτό το νομοσχέδιο, το οποίο εισηγούμεθα σήμερα και που πάρα πολλά άρθρα του επικροτήσατε και θα ψηφίσετε, ακριβώς για αυτούς τους ανθρώπους μεριμνά, για να μην υπάρχει ο κοινωνικός αποκλεισμός, τον οποίο βιώνουν κάθε μέρα και όχι μόνο, αυτοί αλλά και πολλοί άλλοι συνάνθρωποί μας.

Θέλω δε να σας αναφέρω ότι για τα ζητήματα τα οποία θέσατε, σχετικά με το τι πρόκειται να κάνει η Κυβέρνηση για αυτά τα ζητήματα, έχει ήδη συσταθεί νομοπαρασκευαστική επιτροπή και αυτά τα ζητήματα εξετάζονται, αλλά εξετάζονται με τη δέουσα σοβαρότητα, χωρίς να δημιουργούνται πελατειακές σχέσεις και εξαρτήσεις και χωρίς να χαϊδεύουμε τα αυτιά κανενός. Θα πάρουμε όλα εκείνα τα μέτρα, τα οποία εμπεδώνουν το κράτος δικαίου, την ισότητα των πολιτών και τη διεύρυνση των κοινωνικών και πολιτικών ελευθεριών στη χώρα μας.

Κυρίες και κύριοι συνάδελφοι, τέθηκαν κάποια ερωτήματα –με κόσμιο τρόπο οφείλω να ομολογήσω– από τον εισηγητή της Χρυσής Αυγής, που μίλησε τελευταίος. Όσον αφορά τα θέματα της βίας, να ξέρετε ότι εμείς θεωρούμε ότι τον φασισμό και τον ναζισμό δεν τον κατατροπώνεις με τη βία, αλλά με την πειθώ, για να καταλάβει και ο τελευταίος Έλληνας, ο εργαζόμενος, ο νέος άνθρωπος ότι το κόμμα σας και η ακροδεξιά ήταν πάντοτε ιστορικά και συνεχίζει να είναι το μακρύ χέρι του κεφαλαίου και των μεγάλων οικονομικών συμφερόντων.

Αν ανατρέξουμε στην ιστορία, σε αυτούς που είχατε ως πρωτοσέλιδα στο έντυπό σας –και το ξέρετε– τον Χίτλερ, τον Ρούντολφ Ες, τον Γκέρινγκ, και ούτω καθεξής, όλο αυτό το αγλάισμα του ναζισμού, αυτοί…

**ΙΩΑΝΝΗΣ ΑΪΒΑΤΙΔΗΣ:** Και τον Στάλιν είχαμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):**  Ποτέ, ποτέ. Μην το λέτε σε μένα για τον Στάλιν. Ποτέ. Θα σας απαντήσω.

**ΙΩΑΝΝΗΣ ΣΑΧΙΝΙΔΗΣ:** Απαντήστε για τα άλλα άρθρα που είπαμε. Μη μας λέτε για τον Χίτλερ. Είστε εκτός θέματος. Αναγκάζεστε τώρα να απολογηθείτε για το νομοσχέδιο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μη διακόπτετε. Μη δείχνετε αντιδημοκρατική συμπεριφορά. Είδατε ότι είπα πως ο εισηγητής σας με κόσμιο τρόπο έθεσε τα ερωτήματα. Εσείς γιατί θέλετε να δείξετε το πραγματικό σας πρόσωπο; Ακούστε.

**ΙΩΑΝΝΗΣ ΑΪΒΑΤΙΔΗΣ:** Ξεχάσατε να αναφέρετε ότι είχαμε και τον Στάλιν.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν ξεχνάω τίποτα. Θα τα αναφέρω όλα. Μην ανησυχείτε. Θα τα αναφέρω όλα.

Εμείς, λοιπόν, τη βία την καταδικάζουμε. Διότι με το να χτυπηθεί ένας Βουλευτής του κόμματός σας, αυτό δεν αλλάζει τους πολιτικούς συσχετισμούς. Αντίθετα, όταν αποκαλυφθεί το ποιοι είστε και με την αντιπαράθεση και εδώ στη Βουλή και παντού, χωρίς βία, τότε αντιλαμβάνεται ο οποιοσδήποτε πολίτης και τι συμφέροντα εκπροσωπείτε και ποια είναι η ιδεολογία σας, την οποία επί μονίμου βάσεως θέλετε να κρύβετε, ενώ είναι ο εθνικοσοσιαλισμός, δηλαδή ο ναζισμός. Εσείς τώρα εμφανίζεστε εδώ ως εθνικιστές και μάλιστα το μεταφράζετε και ως πατριώτες.

**ΙΩΑΝΝΗΣ ΑΪΒΑΤΙΔΗΣ:** Δεν έχουμε το δικαίωμα του αυτοπροσδιορισμού;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):**  Έχετε το δικαίωμα να λέτε ό,τι θέλετε και έχουμε το δικαίωμα να λέμε και εμείς αυτό που πιστεύουμε. Αυτή είναι η δημοκρατία.

**ΙΩΑΝΝΗΣ ΣΑΧΙΝΙΔΗΣ:** Για το άρθρο 55 πείτε.

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Για αυτό ακριβώς απαντάμε. Εγώ δεν συμφωνώ με τον εκπρόσωπο του ΚΚΕ, που λέει: «Να μην τους απαντάτε». Εμείς θα σας απαντάμε και θα σας απαντάμε σε κάθε στοιχείο της τοποθέτησής σας.

**ΙΩΑΝΝΗΣ ΑΪΒΑΤΙΔΗΣ:** Εδώ είμαστε, να κάνουμε διάλογο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):**  Όσον αφορά, λοιπόν, το θέμα που θίξατε για το άρθρο 55 του νομοσχεδίου, το άρθρο 55 καταργείται, διότι οι διατάξεις πλέον οι «τιμωρητικές», τα πρόστιμα και οι διοικητικές ποινές, διαλαμβάνονται στο άρθρο 51 και μάλιστα στην παράγραφο 1 εδάφιο α΄, όπου έχουν απολύτως αυστηροποιηθεί.

Προσέξτε τη διάταξη. Λέει η διάταξη ότι επιβάλλονται οι ακόλουθες κυρώσεις. Προσέξτε: «Διοικητικό πρόστιμο μέχρι 100% επί του ποσού της παράβασης ή, σε περίπτωση που δεν είναι δυνατόν αυτό να προσδιοριστεί, μέχρι του ποσού του 1 εκατομμυρίου». Επομένως εδώ έχει αυστηροποιηθεί η διάταξη και το πρόστιμο και γι’ αυτό καταργείται μια άλλη διάταξη, η οποία πλέον δεν έχει λόγο, γιατί θα ήταν αντιφατική…

**ΙΩΑΝΝΗΣ ΑΪΒΑΤΙΔΗΣ:** Για διευθυντικό στέλεχος…

**ΠΡΟΕΔΡΕΥΩΝ (Αναστάσιος Κουράκης):** Δεν είναι σωστό όμως αυτό που κάνετε.

**ΙΩΑΝΝΗΣ ΑΪΒΑΤΙΔΗΣ:** Συγγνώμη, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τελειώνοντας, θέλω να σας αναφέρω ότι την ιστορία, κυρίες και κύριοι συνάδελφοι, και τα μαθήματα ιστορίας που κάνετε εσείς συνεχίστε να τα κάνετε. Εμείς σήμερα καταλάβαμε εδώ, από το πώς αντιμετωπίζετε το Κυπριακό, τι μαθήματα κάνετε. Αν θέλετε εσείς με τα μαθήματα αυτά να ξεπλύνετε μια δικτατορία για ένα έγκλημα που έκανε, είναι δικαίωμά σας να τα κάνετε και δικαίωμα όσων θέλουν να τα παρακολουθούν και δικαίωμα όποιων θέλουν να τα ενστερνίζονται. Η ιστορία όμως είναι ιστορία.

Επειδή αναφέρθηκα στο θέμα της Κύπρου και κατ’ επανάληψη είπατε για τον φάκελο της Κύπρου, ξέρετε ότι στην Ελλάδα είχε συγκροτηθεί και είχε ολοκληρώσει τις εργασίες της εξεταστική επιτροπή. Σας το είπα κατ’ επανάληψη. Υπάρχει δε πρωτόκολλο συνεργασίας της ελληνικής Βουλής με την κυπριακή Βουλή για την αξιοποίηση και μελέτη όλων αυτών των στοιχείων, διότι εδώ δεν είναι θέμα εσωτερικό, της Ελλάδας μόνο. Έχει να κάνει με ένα άλλο κράτος, την Κυπριακή Δημοκρατία. Υπάρχει δε πρωτόκολλο συνεργασίας της ελληνικής Βουλής με την κυπριακή Βουλή. Αυτό είναι θέμα του Προέδρου της Βουλής, ο οποίος το χειρίζεται.

**ΙΩΑΝΝΗΣ ΣΑΧΙΝΙΔΗΣ:** Έχουμε πρόσβαση; Από το τρίτο κόμμα δεν συμμετέχει κάποιος από εμάς…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας λέω, λοιπόν, για να αντιλαμβάνεστε, ότι την ιστορία του Κυπριακού την έχουν βιώσει οι Έλληνες, διότι ζούσαμε όλοι εκείνη την περίοδο και ξέρουμε πολύ καλά τι συνέβη. Ξέρει και ο τελευταίος Έλληνας με ποιον τρόπο η δικτατορία οδήγησε σε μια εθνική τραγωδία. Εάν θέλετε τώρα εσείς να μας πείτε ότι κάποιοι δικτάτορες ήταν καλοί και κάποιοι δεν ήταν, γιατί άκουσα και για τον Μπονάνο προηγουμένως χαρακτηρισμούς…

**ΙΩΑΝΝΗΣ ΣΑΧΙΝΙΔΗΣ:** Και για τον Αραπάκη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, ναι.

Τελικά, η μισή χούντα ήταν καλή, η άλλη μισή δεν ήταν.

**ΙΩΑΝΝΗΣ ΣΑΧΙΝΙΔΗΣ:** Ήταν χούντα του Ιωαννίδη…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, ναι. Σας καταλάβαμε.

**ΠΡΟΕΔΡΕΥΩΝ (Αναστάσιος Κουράκης):** Μην απαντάτε, κύριε Υπουργέ.

Συνεχίστε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό είναι δικό σας θέμα.

**ΙΩΑΝΝΗΣ ΣΑΧΙΝΙΔΗΣ:** Πρόσβαση μπορούμε να έχουμε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας είπα και πάλι ότι για αυτά τα στοιχεία υπάρχει πρωτόκολλο της ελληνικής Βουλής και της κυπριακής Βουλής. Αυτό σας είπα. Σε αυτά τα ζητήματα, όσο μπορείτε, δείξτε μια εθνική στάση. Εάν μπορείτε.

Τέλος, κύριε Πρόεδρε, θέλω να πω το εξής: Η σημερινή συζήτηση θεωρώ ότι ήταν απολύτως εποικοδομητική, όσον αφορά το σκέλος που μιλήσαμε για το νομοσχέδιο. Διεφάνη μια ευρύτατη κοινοβουλευτική πλειοψηφία, η οποία στηρίζει το παρόν σχέδιο νόμου.

Η Κυβέρνηση, όσον αφορά τη διεύρυνση και κατοχύρωση των κοινωνικών και πολιτικών δικαιωμάτων, θα πράξει τα αυτονόητα. Θα κατοχυρώσουμε τα κοινωνικά και πολιτικά δικαιώματα. Αποκλεισμούς, αδικίες και μισαλλοδοξία την οποία ενσπείρουν στην κοινωνία συλλογικότητες ή πρόσωπα, όλα αυτά θα τα οδηγήσουμε εκεί που πρέπει: ενώπιον της δικαιοσύνης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Για ποιο θέμα;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αναφέρθηκε στο θέμα της πολιτικής εντιμότητας.

**ΠΡΟΕΔΡΕΥΩΝ (Αναστάσιος Κουράκης):** Τη δική σας;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, βέβαια.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Βεβαίως, είναι ζήτημα πολιτικής εντιμότητας, είπε προηγουμένως για τον αγορητή της Δημοκρατικής Συμπαράταξης.

**ΠΡΟΕΔΡΕΥΩΝ (Αναστάσιος Κουράκης):** Όχι. Δεν υπάρχει θέμα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δώστε μου είκοσι δευτερόλεπτα. Αυτό το οποίο είπε ο κύριος Υπουργός…

**ΠΡΟΕΔΡΕΥΩΝ (Αναστάσιος Κουράκης):** Όχι. Σας παρακαλώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, όταν αναφέρεται σε αγορητή ενός κόμματος ένας Υπουργός και λέει ότι ετέθη ζήτημα πολιτικής εντιμότητος, μπορώ να πάρω τριάντα δευτερόλεπτα, για να απαντήσω επί προσωπικού.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να το διευκρινίσω. Δεν είπα για θέμα πολιτικής εντιμότητας…

**ΘΕΟΔΩΡΟΣ ΠΑΠΑΘΕΟΔΩΡΟΥ:** Πολιτικής εντιμότητος, είπατε. Αυτό που έχει να κάνει με τη στάση του αγορητή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, τώρα, κύριε συνάδελφε, ειλικρινά σας λέω δεν είναι ούτε προσωπικό…

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αν είχατε δώσει τον λόγο…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν είναι προσωπικό! Να σας το διευκρινίσω και δεν θα χρειαστεί να μιλήσετε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Πριν τοποθετηθώ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Για να μην το πάρετε ως προσωπικό. Αυτό λέω.

Αναφέρθηκα σε μια αποστροφή της ομιλίας σας, η οποία αμφισβήτησε τη δεδηλωμένη. Η δεδηλωμένη σάς τόνισα ότι αμφισβητείται μέσω των διαδικασιών που το Σύνταγμα προβλέπει. Μην προσπαθείτε να δημιουργείτε πολιτικά ζητήματα από ελάσσονα, τα οποία ουδεμία επιρροή μπορεί να έχουν σε τόσο σοβαρά θέματα, όπως είναι η δεδηλωμένη εμπιστοσύνη της Βουλής.

**ΠΡΟΕΔΡΕΥΩΝ (Αναστάσιος Κουράκης):** Έχετε τριάντα δευτερόλεπτα, κύριε συνάδελφε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Μόλις τελειώσετε, θα σας πω μία κουβέντα.

Μίλησα για την κοινοβουλευτική πλειοψηφία της νομοθετικής πρωτοβουλίας που αναλάβατε, όχι της Κυβέρνησης. Που σημαίνει ότι κατεβάζουμε νομοσχέδιο, όταν έχουμε πλειοψηφία επί του νομοσχεδίου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ποιος το λέει αυτό;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αυτό, λοιπόν, που σας είπα είναι ότι δεν την είχατε για τα συγκεκριμένα άρθρα. Δεν χρειάζεται, λοιπόν, ο χαρακτηρισμός της πολιτικής εντιμότητας, γιατί ξέρετε τι θα έθετε ζήτημα πολιτικής εντιμότητας; Να σας λέγαμε ότι αυτά τα συγκεκριμένα άρθρα, τα οποία δεν στηρίζει η συγκυβέρνηση ΑΝΕΛ, δεν περνάνε. Εμείς σας είπαμε, λοιπόν, ότι κάναμε ονομαστική, για να περάσουν.

**ΠΡΟΕΔΡΕΥΩΝ (Αναστάσιος Κουράκης):** Καλώς, καλώς.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, με συγχωρείτε.

Εγώ δεν ήθελα να αναφερθώ, κύριε Παπαθεοδώρου, σε αυτό που είπατε, ότι κάνετε ονομαστική για να περάσουν, διότι θα μπορούσατε να τα υπερψηφίσετε χωρίς ονομαστική. Επομένως δεν χρειαζόταν.

Προσπαθείτε και νομίζετε -γι’ αυτό σας το είπα προηγουμένως, γιατί δεν ήθελα να αναφερθώ σ’ αυτό- ότι μπορείτε να δημιουργήσετε μείζον θέμα από ένα ελάσσον ζήτημα. Δεν γίνεται έτσι, κύριε συνάδελφε. Δεν γίνεται έτσι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν είναι ελάσσον, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας λέω και πάλι ότι η Κυβέρνηση εισηγείται στη Βουλή και καλεί το σύνολο των Βουλευτών να υπερψηφίσει τα νομοσχέδια και αποδεικνύεται ότι το συγκεκριμένο νομοσχέδιο θα στηριχθεί από μία ευρύτατη κοινοβουλευτική πλειοψηφία.

Προς τι λοιπόν, η ονομαστική ψηφοφορία; Για να μας πείτε ότι κάτι τρέχει στα γύφτικα; Ελάτε τώρα!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε,…

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Παπαθεοδώρου.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης και άλλες διατάξεις» και η ψήφισή τους θα γίνει χωριστά.

Ερωτάται το Σώμα: Γίνεται δεκτό το νομοσχέδιο επί της αρχής;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας επί των άρθρων 1, 2, 3 και 4 από Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ, του Ποταμιού, καθώς και από τους Ανεξάρτητους Βουλευτές κυρίους Γεώργιο - Δημήτριο Καρρά, Ιάσονα Φωτήλα και Θεοχάρη Θεοχάρη. Η ονομαστική ψηφοφορία, όπως γνωρίζετε, θα διεξαχθεί αύριο, Παρασκευή 2 Δεκεμβρίου 2016, και ώρα 10.30΄ το πρωί.

Προχωράμε στην ψήφιση των υπολοίπων άρθρων και των τροπολογιών.

Ερωτάται το Σώμα: Γίνεται δεκτό το άρθρο 5 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 24 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 39 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 45 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56, όπως τροποποιήθηκε από τον κύριο Υπουργό;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 56 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 57 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 57 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 758 και ειδικό 48 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι, με την υποσημείωση ότι είναι η δεύτερη ή τρίτη φορά που δίνεται παράταση. Πρέπει να λυθεί αυτό το θέμα.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 758 και ειδικό 48 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 766 και ειδικό 49 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 766 και ειδικό 49 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 768 και ειδικό 50 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 768 και ειδικό 50 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 782 και ειδικό 51 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 782 και ειδικό 51 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 787 και ειδικό 55 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 787 και ειδικό 55 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 789 και ειδικό 57 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 789 και ειδικό 57 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 790 και ειδικό 58 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όχι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 790 και ειδικό 58 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 791 και ειδικό 59 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

Κύριε Πρόεδρε, απλώς για να καταγραφεί στα Πρακτικά, εάν έχει εισπραχθεί ο ΦΠΑ, όχι.

**ΠΡΟΕΔΡΕΥΩΝ (Αναστάσιος Κουράκης):** Το είπατε εκείνη την ώρα και ο κύριος Υπουργός είπε εκείνη την ώρα «εννοείται».

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Εντάξει, είπε «εννοείται». Εγώ το λέω ξανά, λοιπόν, για να καταχωριστεί ότι υπάρχει η προϋπόθεση να μην έχει εισπραχθεί ο ΦΠΑ.

**ΠΡΟΕΔΡΕΥΩΝ (Αναστάσιος Κουράκης):** Μάλιστα. Συνεχίζουμε.

Ερωτάται το Σώμα: Γίνεται δεκτή, λοιπόν, η τροπολογία με γενικό αριθμό 791 και ειδικό 59 ως έχει;

**ΙΩΑΝΝΗΣ ΣΑΧΙΝΙΔΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 791 και ειδικό 59 έγινε δεκτή ομοφώνως και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 792 και ειδικό 60 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 792 και ειδικό 60 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 751 και ειδικό 46 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όχι.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 751 και ειδικό 46 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 785 και ειδικό 53 ως έχει;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 785 και ειδικό 53 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 21.35΄ λύεται η συνεδρίαση για αύριο, ημέρα Παρασκευή 2 Δεκεμβρίου 2016 και ώρα 10.00΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: ψήφιση των άρθρων που έχουν τεθεί σε ονομαστική ψηφοφορία και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης  κυκλοφορίας  των  εργαζομένων,  ΙΙ) λήψη  αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**