(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΑ΄

Πέμπτη 9 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Κ. Χατζηδάκη και Σ. Αναστασιάδη, σελ.   
3. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο της Νέας Ιωνίας, το 1ο Γυμνάσιο Πετρούπολης, το 40ο Δημοτικό Σχολείο Πειραιά, το Αμερικάνικο Κολλέγιο PIERCE, το 4ο Γυμνάσιο Πύργου Ηλείας, το Γυμνάσιο Πέτα Άρτας, το Γυμνάσιο Νυδρίου Λευκάδας, το Δημοτικό Σχολείο Κάτω Κορακιάνας Κέρκυρας, το 2ο Δημοτικό Σχολείο Τρικάλων, το Γυμνάσιο Πυργετού Λάρισας και το 1ο Γενικό Λύκειο Ελασσόνας Λάρισας, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
6. Ανακοινώνεται ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.   
7. Ανακοινώνεται ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύει, στις 17 Ιανουαρίου 2017 ποινική δικογραφία, που αφορά στον Αναπληρωτή Υπουργό Υγείας κ. Παύλο Πολάκη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 10 Φεβρουαρίου 2017, σελ.   
3. Συζήτηση επικαίρων ερωτήσεων:  
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη συμμετοχή εκπροσώπων των ασφαλισμένων στο Διοικητικό Συμβούλιο του Ενιαίου Φορέα Κοινωνικής Ασφάλισης, σελ.   
 β) Προς τον Υπουργό Περιβάλλοντος και Ενέργειας, σχετικά με τις διακοπές ηλεκτρικού ρεύματος στον Νομό Ηρακλείου λόγω καιρικών φαινομένων εξαιτίας της έλλειψης προσωπικού στη ΔΕΔΔΗΕ, σελ.   
 γ) Προς τον Υπουργό Υποδομών και Μεταφορών:  
 i. σχετικά με την επίσπευση των αναγκαίων παρεμβάσεων στο αεροδρόμιο «Ν. Καζαντζάκης» στο Ηράκλειο Κρήτης, σελ.   
 ii. σχετικά με «την κατάχρηση χρημάτων από υπαλλήλους του ΜΕΤΡΟ», σελ.   
 δ) Προς τον Υπουργό Παιδείας, Έρευνας και Θρησκευμάτων:  
 i. σχετικά με την αποπεράτωση του Ελληνικού σχολικού συγκροτήματος Μονάχου, σελ.   
 ii. σχετικά με την κατ’ εξαίρεση αποδοχή των αιτήσεων για τους μετεγγραφέντες σπουδαστές των Τεχνολογικών Εκπαιδευτικών Ιδρυμάτων (ΤΕΙ), σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας «Κύρωση της Συμφωνία μεταξύ της Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΚΡΙΩΤΗΣ Γ. , σελ.  
ΑΝΔΡΙΑΝΟΣ Ι. , σελ.  
ΓΑΒΡΟΓΛΟΥ Κ. , σελ.  
ΔΕΛΗΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΕΡΑΜΕΩΣ Ν. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΜΙΧΕΛΗΣ Α. , σελ.  
ΣΑΡΙΔΗΣ Ι. , σελ.  
ΤΣΙΑΡΑΣ Κ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΘΕΟΧΑΡΟΠΟΥΛΟΣ Α. , σελ.  
  
Γ. Επί των επικαίρων ερωτήσεων:  
ΑΜΥΡΑΣ Γ. , σελ.  
ΑΝΑΣΤΑΣΙΑΔΗΣ Σ. , σελ.  
ΓΑΒΡΟΓΛΟΥ Κ. , σελ.  
ΔΕΛΗΣ Ι. , σελ.  
ΖΟΥΡΑΡΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΠΕΤΡΟΠΟΥΛΟΣ Α. , σελ.  
ΣΤΑΘΑΚΗΣ Γ. , σελ.  
ΣΥΝΤΥΧΑΚΗΣ Ε. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Δ. Επί του σχεδίου νόμου του Υπουργείου Παιδείας, Έρευνας και Θρησκευμάτων:  
ΑΚΡΙΩΤΗΣ Γ. , σελ.  
ΑΜΥΡΑΣ Γ. , σελ.  
ΑΝΔΡΙΑΝΟΣ Ι. , σελ.  
ΑΝΤΩΝΙΟΥ Μ. , σελ.  
ΑΧΜΕΤ Ι. , σελ.  
ΒΑΚΗ Φ. , σελ.  
ΒΛΑΣΗΣ Κ. , σελ.  
ΓΑΒΡΟΓΛΟΥ Κ. , σελ.  
ΓΑΚΗΣ Δ. , σελ.  
ΓΙΑΝΝΑΚΙΔΗΣ Ε. , σελ.  
ΓΡΕΓΟΣ Α. , σελ.  
ΔΕΛΗΣ Ι. , σελ.  
ΔΗΜΟΣΧΑΚΗΣ Α. , σελ.  
ΕΜΜΑΝΟΥΗΛΙΔΗΣ Δ. , σελ.  
ΖΑΡΟΥΛΙΑ Ε. , σελ.  
ΖΕΪΜΠΕΚ Χ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΑΜΑΝΛΗ Ά. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΚΑΤΣΑΝΙΩΤΗΣ Α. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΕΛΛΑΣ Χ. , σελ.  
ΚΕΡΑΜΕΩΣ Ν. , σελ.  
ΚΕΦΑΛΙΔΟΥ Χ. , σελ.  
ΚΕΦΑΛΟΓΙΑΝΝΗ Ό. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΝΣΟΛΑΣ Ε. , σελ.  
ΚΟΝΤΟΓΕΩΡΓΟΣ Κ. , σελ.  
ΚΟΥΚΟΔΗΜΟΣ Κ. , σελ.  
ΚΟΥΚΟΥΤΣΗΣ Δ. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΟΒΕΡΔΟΣ Α. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΗΤΑΡΑΚΗΣ Π. , σελ.  
ΜΗΤΑΦΙΔΗΣ Τ. , σελ.  
ΜΙΧΑΗΛΙΔΗΣ Α. , σελ.  
ΜΙΧΕΛΗΣ Α. , σελ.  
ΜΠΑΞΕΒΑΝΑΚΗΣ Δ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΕΒΑΣΤΑΚΗΣ Δ. , σελ.  
ΣΤΕΦΟΣ Ι. , σελ.  
ΣΤΥΛΙΟΣ Γ. , σελ.  
ΤΑΣΟΥΛΑΣ Κ. , σελ.  
ΤΖΑΒΑΡΑΣ Κ. , σελ.  
ΤΖΟΥΦΗ Μ. , σελ.  
ΦΙΛΗΣ Ν. , σελ.  
ΦΩΤΑΚΗΣ Κ. , σελ.  
ΦΩΤΗΛΑΣ Ι. , σελ.  
ΧΑΤΖΗΣΑΒΒΑΣ Χ. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΞΥΔΑΚΗΣ Ν. , σελ.  
ΡΙΖΟΥΛΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΑ΄

Πέμπτη 9 Φεβρουαρίου 2017

Αθήνα, σήμερα στις 9 Φεβρουαρίου 2017, ημέρα Πέμπτη και ώρα 9.37΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-2-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ο΄ συνεδριάσεώς του, της Τρίτης 7 Φεβρουαρίου 2017, σε ό,τι αφορά στην ψήφιση στο σύνολο του σχεδίου νόμου: «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

(Αλλαγή σελίδας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν έξι ερωτήσεις. Δεν θα συζητηθούν, επίσης, έξι και συγκεκριμένα:

Η δεύτερη με αριθμό 436/3-2-2017 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Μεταναστευτικής Πολιτικής κ. Ιωάννη Μουζάλα, σχετικά με το προσφυγικό-μεταναστευτικό, τον αριθμό των ΜΚΟ που δραστηριοποιούνται, τα ποσά που διαχειρίζονται και το προσωπικό που απασχολούν, δεν θα συζητηθεί λόγω απουσίας του αρμόδιου Υπουργού στο εξωτερικό.

Επίσης, δεν θα συζητηθούν και θα επαναπροσδιοριστούν για συζήτηση οι εξής τρεις επίκαιρες ερωτήσεις, που απευθύνονται προς τον Υπουργό Εσωτερικών κ. Τόσκα, ο οποίος απουσιάζει λόγω ανειλημμένων υποχρεώσεων:

Η πρώτη με αριθμό 438/6-2-2017 επίκαιρη ερώτηση πρώτου κύκλου του Βουλευτή Δράμας του ΣΥΡΙΖΑ κ. Χρήστου Καραγιαννίδη, σχετικά με την άμεση επίλυση των προβλημάτων που αντιμετωπίζουν οι πυροσβέστες πενταετούς υποχρέωσης. Η τρίτη με αριθμό 434/2-2-2017 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου, σχετικά με την «ανθελληνική δράση τούρκων πρακτόρων και εκπροσώπων τους στη Θράκη» και η τέταρτη με αριθμό 430/31-1-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη, σχετικά με τη σημαντική μείωση της πυροσβεστικής δύναμης στην Περιφερειακή Ενότητα Θεσσαλονίκης.

Η δεύτερη με αριθμό 435/2-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου, δεν θα συζητηθεί λόγω κωλύματος του Υπουργού κ. Τσακαλώτου. Αιτία: φόρτος εργασίας.

Για τον ίδιο λόγο δεν θα συζητηθεί και η έκτη με αριθμό 439/6.2.2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας.

Προχωράμε τώρα στην τρίτη με αριθμό 432/2-2-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου, σχετικά με τη μη συμμετοχή εκπροσώπων των ασφαλισμένων στο διοικητικό συμβούλιο του Ενιαίου Φορέα Κοινωνικής Ασφάλισης.

Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η ασφαλιστική αντιμεταρρύθμιση έχει καταντήσει Γολγοθάς για ασφαλισμένους και συνταξιούχους. Ένα μάτσο περικοπές για τους συνταξιούχους, ένα κάρο εισφορές για τους ασφαλισμένους, που αν προσθέσει κανείς σε αυτές και τη φορολογία, κυρίως και τους έμμεσους φόρους, τότε καταντά δημευτικό το αποτέλεσμα.

Δεν είναι, όμως, μόνο αυτό. Είναι και ένα απίστευτο διοικητικό αλαλούμ που έχει προκύψει με τον ΕΦΚΑ, που ξεκινά από τα μπλοκάκια και τη ρύθμιση που φέρατε, με τα οποία δυστυχώς χάνουν όλοι, και το κράτος και οι επιχειρήσεις και οι απασχολούμενοι με μπλοκάκια, με αποτέλεσμα περισσότερη μαύρη εργασία και ανεργία, ενώ ταυτόχρονα κλείνουν δραστηριότητες και απολύουν οι επιχειρήσεις.

Δεν είναι, όμως, μόνο αυτό, κύριε Υπουργέ. Έχουμε και τεράστια διοικητική ανασφάλεια, διότι έχει προκύψει χάος στον ΕΦΚΑ. Ένα μόνο παράδειγμα θα σας φέρω. Θα περιοριστώ σε αυτό, γιατί δεν έχω πολύ χρόνο.

Οι μηχανικοί που είχαν διακανονίσει παλιές οφειλές τους είδαν ξαφνικά, κύριε Πρόεδρε, μέχρι τις 31 Ιανουαρίου να κρατείται διπλή δόση. Θα μου πείτε: Πρόβλημα με τα συστήματα. Θα σας πω: Έπρεπε να προβλεφθούν.

Τι έχει κάνει η Κυβέρνηση για να προστατευτεί; Έφερε έναν νόμο, τον νόμο Κατρούγκαλου. Οι ασφαλισμένοι και οι συνταξιούχοι, κύριε Υπουργέ, θα κοιμούνται και στον ύπνο τους θα βλέπουν εφιάλτες με εσάς και τον κ. Κατρούγκαλο, ο οποίος έχει αποσυρθεί, βέβαια, σε πιο ήσυχο Υπουργείο τώρα, αφού έκανε τη βρόμικη δουλειά και για τον κ. Σόιμπλε και για τον κ. Τσίπρα.

Δεν είναι, όμως, αυτός ο σκοπός της ερώτησής μου. Αυτά τα ξέρει ο κόσμος, τα ξέρει η αγορά, βογκάει η αγορά. Τι κάνετε; Με τον νόμο Κατρούγκαλου περιορίζετε την εκπροσώπηση των ασφαλισμένων και μετά κάνετε και πονηρή μεθόδευση.

Πώς το κάνετε; Μέχρι τώρα, κύριε Πρόεδρε, από το 1946 και μετά, είχαν πλειοψηφία οι εκπρόσωποι των ασφαλισμένων στο ΙΚΑ. Έχουμε τον ΕΦΚΑ, που δεν έχει μόνο το ΙΚΑ, έχει και όλα τα ταμεία. Έχει αγρότες, έχει επαγγελματίες, έχει εμπόρους, έχει μηχανικούς, έχει δικηγόρους. Έχει τα πάντα. Και έχουμε στο εντεκαμελές δύο μέλη. Μετά τον νόμο Κατρούγκαλου περνά διάταξη του ΣΥΡΙΖΑ, το 2016, η οποία λέει ότι το εντεκαμελές μπορεί να λειτουργήσει και ως εννεαμελές χωρίς καν την εκπροσώπηση αυτών των δύο θέσεων. Και σήμερα που μιλάμε, κύριε Υπουργέ, έχετε βάλει τις γνωμοδοτικές όπου εκεί συμμετέχουν όλοι, και αγρότες κ.λπ.. Ναι, αλλά τι να το κάνω, όταν στις γνωμοδοτικές κάνουν αυτό που λέει η λέξη, δηλαδή, γνωμοδοτούν; Στο ΔΣ δεν υπάρχει ακόμη κανείς εκπρόσωπός τους.

Θα μου πείτε, αυτό είναι το πρόβλημα; Είναι και αυτό το πρόβλημα, διότι όλα αυτά που είπα πριν, που κάνετε, δεν μπορούν να τα ελέγξουν, δεν μπορούν να συμμετάσχουν. Τις προηγούμενες δεκαετίες στο ΙΚΑ από τους δεκαεφτά, μόνον οι επτά ήταν του κράτους. Τώρα στους έντεκα, οι έξι είναι του κράτους, δηλαδή, η απόλυτη πλειοψηφία. Δεν γίνεται έτσι, κύριε Υπουργέ!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ένα ένα θα απαντήσω τα θέματα. Θα ξεκαθαρίσω πρώτα αυτά που προκαλούν σύγχυση, όταν μάλιστα ακούγονται στην Αίθουσα του Κοινοβουλίου. Η ειδοποίηση που πήγε στους ασφαλισμένους αφορά δύο δόσεις. Δεν είναι μία. Για αποφυγή περιττών δαπανών ενημερώνονται για την εισφορά που πρέπει να καταβάλουν τον Φεβρουάριο και αυτήν που πρέπει να καταβάλουν τον Μάρτιο. Δεν απαιτούνται στο σύνολό τους αυτές οι εισφορές. Επομένως δεν είναι διπλή με την έννοια που το είπατε. Είναι ενημέρωση για δύο εισφορές για δύο διαφορετικούς μήνες. Για τον Ιανουάριο αυτό που καταβάλλουν οι ασφαλισμένοι είναι η εισφορά που αφορά τον Δεκέμβριο. Μην προκαλείτε, λοιπόν, άλλο σύγχυση. Αρκεί η σύγχυση που υπάρχει στον κόσμο.

Υπάρχει και η άλλη παραπληροφόρηση για το τι γίνεται με τις εισφορές. Οι εισφορές αναρτήθηκαν και αναρτήθηκαν και για τους αγρότες και για τους ελεύθερους επαγγελματίες. Το 90% των αγροτών καλούνται να καταβάλουν μόλις 85 ευρώ. Συνολικά, δηλαδή, το 90% των αγροτών καταβάλλουν μικρότερο ποσό -μέχρι και 300 ευρώ λιγότερα- απ’ ό,τι κατέβαλαν πέρυσι.

Και δεν θα κάνουμε πίσω όσον αφορά αυτό που αποφασίσαμε, να παρέχουμε και στους αγρότες ίδιο δικαίωμα όπως και για τους υπόλοιπους Έλληνες, να παίρνουν δηλαδή εθνική σύνταξη. Τη στερούνταν όλα τα προηγούμενα χρόνια επί δεκαετίες. Και το 1959 το Υπουργείο Συντονισμού στην έκθεσή του έλεγε ότι είναι το τμήμα εκείνο της κοινωνίας που βρίσκεται στο κατώτατο επίπεδο προστασίας. Εξήντα χρόνια μετά αποδίδουμε σε αυτό το τμήμα του πληθυσμού -που είναι πολύ σημαντικό για την οικονομία- το δικαίωμα που απολαμβάνουν και οι υπόλοιποι Έλληνες. Όσον αφορά τους ελεύθερους επαγγελματίες, το 80% καταβάλλουν την κατώτατη κατηγορία, δηλαδή, 158 ευρώ μηνιαίως.

Το ξέρουν οι επαγγελματίες, εδώ είμαστε. Δεν μπορεί κανείς να λέει πια ό,τι του κατεβαίνει στο κεφάλι. Το γνωρίζω πάρα πολύ καλά. Συνηθίζω να περπατώ στους δρόμους της Αθήνας, πηγαίνω με τα πόδια και συζητώ με τον κόσμο. Βγαίνουν από τα καταστήματα οι επαγγελματίες και μου λένε: «Σωθήκαμε, επιτέλους θα πληρώνουμε εισφορές». Αυτοί δεν κατέβαλλαν εισφορές, διότι το ύψος ήταν δυσθεώρητο. Ήταν 700 ευρώ και 800 ευρώ. Δεν κατέβαλλαν εισφορές, γιατί ήταν αδύνατον να τις καταβάλουν.

Καλώ και από τούτο το Βήμα για άλλη μία φορά όλες τις πτέρυγες της Βουλής, μαζί και τις επαγγελματικές ενώσεις των εργοδοτών, την ΓΣΕΕ και την ΓΣΕΒΕΕ, να συμπράξουν και να πείσουν, να καλέσουν εκείνους που δεν κατέβαλλαν επειδή αδυνατούσαν να καταβάλλουν, να προσέλθουν ξανά στο σύστημα κοινωνικής ασφάλισης και να καταβάλουν τις εισφορές που δεν κατέβαλλαν.

Έτσι θα στηρίξουμε την κοινωνική ασφάλιση, έτσι θα μπορέσουμε να διατηρήσουμε χαμηλές τις εισφορές, έτσι θα μπορέσουμε να έχουμε έσοδα για να μπορούμε να ελαφρύνουμε και από τις πραγματικά μεγάλες εκείνους τους λίγους που επιβαρύνονται ωστόσο με ποσά που δεν επιβαρύνονταν πριν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Νικήτας Κακλαμάνης):** Κλείστε για το ερώτημα, σας παρακαλώ, γιατί δεν έχω σήμερα άνεση χρόνου, γιατί υπάρχει νομοσχέδιο στη συνέχεια.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ που είμαι πάντα ευγενής, όταν ακούω τις παρεκτάσεις δεν γίνεται να μην απαντώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, σας άφησα και θα έχετε και ένα λεπτό.

Στη δευτερολογία θα πείτε τα υπόλοιπα. Απαντήστε για το κύριο ερώτημα της ερώτησης.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, είμαι βέβαιος ότι θα γνωρίζετε ότι κανείς από ευγένεια δεν πρέπει να ηττάται. Και δεν μπορώ εγώ πολιτικά να μην απαντώ εδώ, σε μία τέτοια ανιστόρητη και εντελώς εσφαλμένη αναφορά…

**ΠΡΟΕΔΡΕΥΩΝ (Νικήτας Κακλαμάνης):** Σας άφησα και απλώς κάνω παράκληση…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, αλλά μην κόβετε εμένα. Ας μην λεγόταν.

**ΠΡΟΕΔΡΕΥΩΝ (Νικήτας Κακλαμάνης):** Απαντήστε και έχετε άλλα τρία λεπτά μετά, στη δευτερολογία.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πάω στο θέμα της ερώτησης.

Μόλις τρεις στο ενδεκαμελές διοικητικό συμβούλιο του ΕΦΚΑ είναι κυβερνητικής επιλογής -μόλις τρεις!-, ο διοικητής και οι δύο υποδιοικητές. Και ήδη στο διοικητικό συμβούλιο του ΕΦΚΑ συμμετέχει εκπρόσωπος των συνταξιούχων -είναι ο κ. Δήμος Κουμπούρης, που είναι ΚΚΕ, δεν είναι ΣΥΡΙΖΑ- συμμετέχει εκπρόσωπος των ΕΣΑμεΑ, των ατόμων με ειδικές ανάγκες -και δεν είναι ΣΥΡΙΖΑ-, συμμετέχει εκπρόσωπος των εργαζόμενων στον Ενιαίο Φορέα Κοινωνικής Ασφάλισης με τον αναπληρωτή του, που υπέδειξαν οι δύο ομοσπονδίες με παρέμβαση νομοθετική δική μας, προκειμένου να είναι εφικτή η εκπροσώπησή τους διότι δεν προλάβαιναν να κάνουν εκλογές. Αν θέλαμε να αποφύγουμε τη συμμετοχή τους δεν θα κάναμε αυτή τη νομοθετική ρύθμιση ώστε παρά την πρόβλεψη να είναι αιρετός να είναι διορισμένος κατ’ επιλογή των ομοσπονδιών. Τι είναι αυτό που αποφεύγουμε εμείς;

Όμως επειδή θέλω να θεωρήσω ότι καλόπιστα ρωτάτε και επειδή εμείς είμαστε εκείνοι που παλεύουμε για τη συμμετοχή όλων στα κοινά και τη θέλουμε, τη χρειαζόμαστε, γιατί τη χρειάζεται η κοινωνία, θα σας πω ότι μόλις στις 20 Ιανουαρίου έστειλε η τελευταία πλευρά των εργαζόμενων, η Πανελλήνια Ναυτική Ομοσπονδία, οι ναυτικοί μας, πρόταση για εκπροσώπους. Και επειδή πρέπει να στείλουν όλοι εκπροσώπους, για να γίνει η επιλογή μεταξύ όλων των συμβουλευτικών επιτροπών εκείνων που θα εκπροσωπούν τους ασφαλισμένους, τους εργαζόμενους και εργοδότες, γι’ αυτό υπάρχει καθυστέρηση. Τι να κάναμε, δηλαδή; Να εκδίδαμε άκυρη απόφαση χωρίς τη συμμετοχή των ναυτικών και να πάσχει η σύνθεση; Δηλαδή, όποιος δεν προλάβει να στείλει να εξαιρείται; Δεν επιλέξαμε αυτή τη λύση. Επειδή το αποδίδω στο ότι δεν γνωρίζατε τον λόγο, θέλω να θεωρήσω ότι καλόπιστα ρωτάτε και επομένως δεν θα επιμείνετε διότι αυτό που κάνουμε είναι σύντομα να εκλέξουν και αυτοί τον εκπρόσωπό τους.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, για λόγους τάξης, να αναφέρω ότι ο Γραμματέας της Κυβέρνησης έχει στείλει επιστολή που επιβεβαιώνει τις αιτίες απουσίας των Υπουργών, για το ότι δεν θα γίνουν έξι ερωτήσεις.

Απευθύνω θερμή παράκληση και στους συναδέλφους και στους Υπουργούς. Επειδή πρέπει να αρχίσουμε το νομοσχέδιο γρήγορα, γιατί πληθώρα συναδέλφων θα εγγραφούν, σήμερα δεν θα είμαι ανεκτικός στον χρόνο, όπως κάνω άλλες φορές που όταν δεν υπάρχει νομοσχέδιο αφήνω διπλάσιο χρόνο και στους Υπουργούς και κυρίως στους συναδέλφους, διότι δεν έχω τη δυνατότητα. Γι’ αυτό να είμαστε, παρακαλώ, στο θέμα της ερώτησης.

Τον λόγο έχει η κ. Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα είμαι λακωνική, όμως χρειάζονται διάφορες εξηγήσεις, γιατί όχι μόνο ανιστόρητοι δεν είμαστε, αλλά ακούμε και τον κόσμο, δεν μελετάμε μόνο.

Κύριε Υπουργέ, κατ’ αρχάς αυτό που είπατε για την εθνική σύνταξη στον αγρότη είναι πολύ μεγάλο λάθος διότι η βασική σύνταξη του νόμου Λοβέρδου-Κουτρουμάνη ήταν το ίδιο ακριβώς πράγμα, και για τους αγρότες. Άρα ψεύδεστε. Κάνετε λάθος.

Δεύτερον, αν εσάς σας λένε οι αυτοαπασχολούμενοι «ευτυχώς, μας σώσατε» εγώ έχω παραδείγματα ανθρώπων που έχουν μια ΟΕ, μια μικρομεσαία, μια ΕΕ –ακούει και ο κ. Σταθάκης, που ήταν στο Υπουργείο Ανάπτυξης- και είναι ομόρρυθμος εταίρος. Ξέρετε ότι αυτοί οι άνθρωποι μέχρι χθες πλήρωναν ποσά της τάξης των 250 ευρώ στον ΟΑΕΕ και σήμερα καλούνται μηνιαίως για 1.300 κύριε Υπουργέ; Πώς θα επιβιώσει αυτός ο άνθρωπος; Αυτό κάνετε.

Ναι μεν για κάποιους νέους μειώνετε ελαφρά τις εισφορές -την ίδια ώρα τους κοπανάτε τους φόρους- από την άλλη, όμως, αυτούς τους μικρομεσαίους ανθρώπους τους τσακίζετε.

Και επειδή είπατε για τον ΕΦΚΑ, θέλω να σας πω: πού είναι οι διατάξεις για τους συνταξιούχους που εργάζονται, που ακόμα τις περιμένουν και τους τσακίζετε τη σύνταξη, χωρίς να έχετε βγάλει την εγκύκλιο; Πού είναι η εγκύκλιος για την παράλληλη προαιρετική ασφάλιση; Πού είναι η εγκύκλιος για την αναγκαστική παράλληλη ασφάλιση; Με συγχωρείτε πάρα πολύ, τι κάνατε τόσους μήνες; Εσείς επιλέξατε να φτιάξετε τον ΕΦΚΑ και μέσα σε επτά μήνες να τον λειτουργήσετε, εσείς τον νομοθετήσατε. Εσείς, λοιπόν, έχετε και το μαχαίρι και το πεπόνι.

Και επί του συγκεκριμένου: Όλα αυτά που είπατε είναι έτσι για το ΔΣ, αλλά εγώ έχω δύο αντεπιχειρήματα, τα οποία είναι σκληρά και πολιτικά και ουσίας, κύριε Υπουργέ, γιατί αυτήν την κριτική κάνουμε.

Πρώτον, εγώ δεν είπα για κομματικούς στο ΔΣ. Έχετε τρεις κομματικούς. Οι άλλοι τρεις, όμως, είναι το κράτος. Και ξέρετε, βέβαια, ως νομικός, ότι ο τριμερής χαρακτήρας της κοινωνικής ασφάλισης μέχρι σήμερα, κύριε Πρόεδρε, είχε την τριμερή εκπροσώπηση όταν στο ΙΚΑ ήταν από τους δεκαεπτά οι επτά μόνο του κράτους –δεν μιλώ του ΣΥΡΙΖΑ ή της Νέας Δημοκρατίας ή του ΠΑΣΟΚ τότε, αλλά του κράτους. Άρα πού είναι ο τριμερής χαρακτήρας της κοινωνικής ασφάλισης μέσα στο ΔΣ του ΕΦΚΑ;

Κατ’ αρχάς, πάσχει ο νόμος σας και αλλάξτε τον. Πάσχει ο ίδιος ο νόμος και πάσχει και ο τρόπος που τον εφαρμόζετε. Και επειδή εγώ δεν κάνω μηδενιστική αντιπολίτευση, κατανοώ τα περί καθυστερήσεων των εκπροσώπων. Όμως σας λέω και πάλι ότι πάσχει ο νόμος σας, διότι όταν οι συμβουλευτικές αυτές σας στείλουν τους εκπροσώπους, πάλι θα είναι στρεβλό, ακόμα και για τους συνταξιούχους.

Εγώ τιμώ και το ΚΚΕ και το ΠΑΜΕ και όλα. Είναι ο Εκπρόσωπος του ΚΚΕ μέσα. Ναι, θα μπορούσε να είναι και της ΑΓΣΣΕ. Όμως, δεν είναι εκεί το θέμα. Το θέμα είναι ότι πρέπει να υπάρχει στο ΔΣ η πλήρης τριμερής εκπροσώπηση. Θα αλλάξετε τον νόμο; Πώς θα το εξασφαλίσετε αυτό; Εργοδότες, εργαζόμενοι, αυτοαπασχολούμενοι, έμποροι, αγρότες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα να παρακαλέσω το εξής: Τα ονόματα, που αναφέρονται, εκπροσωπούν φορείς, δεν εκπροσωπούν κόμματα. Μπορεί ιδεολογικά ο κάθε κ. Κουμπούρης να ανήκει σε κάποιο κόμμα…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν το είπα εγώ.

**ΠΡΟΕΔΡΕΥΩΝ (Νικήτας Κακλαμάνης):** Ναι, δεν απαντώ σε εσάς. Σαν γενική αρχή, κυρία Χριστοφιλοπούλου, το λέω. Το ξέρω. Μην κάνουμε τέτοιους χαρακτηρισμούς, γιατί δεν είναι σωστό. Τώρα εάν ιδεολογικά οι εκπρόσωποι των φορέων ανήκουν κάπου, αυτό δεν είναι προς κακό.

Κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ασφαλώς, συμφωνώ, κύριε Πρόεδρε, με την παρατήρησή σας. Είπα ότι δεν είναι ΣΥΡΙΖΑ. Πράγματι, ο κ. Κουμπούρης, ως παλαιός Βουλευτής του Κομμουνιστικού Κόμματος, και να ήθελα να κρύψω τι είναι, δεν μπορούσα. Επομένως, παραβίασα ανοικτές θύρες ως προς τον κ. Κουμπούρη.

Δεν κάνετε άθροιση σωστή, κυρία Χριστοφιλοπούλου. Κάντε την. Είπα ήδη ότι απ’ αυτούς που έχουν τοποθετηθεί, είναι ήδη τρεις από τους εννιά, που είναι εκπρόσωποι των ατόμων με αναπηρία, των συνταξιούχων όλης της χώρας, των εργαζόμενων στον Ενιαίο Φορέα Κοινωνικής Ασφάλισης, είναι ένας ειδικός επιστήμονας -δεν θέλω να πω τίποτα περισσότερο-, που είναι άτομο επιλεγμένο για τις γνώσεις του στην κοινωνική ασφάλιση, είναι δυο στελέχη του Υπουργείου, στελέχη που έχουν αναδειχθεί σε υψηλές θέσεις όχι από εμάς. Και περιμένουμε. Εκτός αν θέλετε να μας πείτε ευθέως να μην συμμετέχουν μέχρι να πάμε στην επόμενη φάση. Πείτε το. Δηλαδή, τι να κάνουμε; Να μην συμμετέχουν οι ναυτικοί; Αν η θέση σας είναι να μην συμμετέχουν οι ναυτικοί και να προχωρούσαμε με όσους είπαν…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Είπα κάτι τέτοιο;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ωραία, για να τελειώνουμε. Είπα: Στις 20 Ιανουαρίου συγκεκριμένα, μας έστειλαν τους εκπροσώπους τους οι ναυτικοί. Επομένως δεν μπορούσαμε νωρίτερα να αναδείξουμε εκπρόσωπο των επτά συμβουλευτικών επιτροπών. Και οι συμβουλευτικές επιτροπές -διαβάστε το καλά στον νόμο- έχουν εκτεταμένες αρμοδιότητες. Συμμετέχουν ουσιαστικά και όχι τυπικά. Και αυτό που είναι σκοπός μας και το έχουμε διακηρύξει είναι η κοινωνική ασφάλιση να είναι υπόθεση των ίδιων των ασφαλισμένων.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι. Πώς!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και ακριβώς, επειδή γίνεται υπόθεση των ίδιων των ασφαλισμένων, με την ουσιαστική συμμετοχή τους μέσα από τη λειτουργία των συμβουλευτικών επιτροπών θα αναδείξουν εκείνα τα θέματα που πρέπει να επιλύονται και βάζουν τα πλαίσια των πολιτικών που καλούνται να εφαρμόσουν οι διοικούντες στον Ενιαίο Φορέα Κοινωνικής Ασφάλισης αιτιολογημένα. Δεν είναι αυθαίρετη η λειτουργία του διοικητικού συμβουλίου και της διοίκησης του ΕΦΚΑ. Είναι στα πλαίσια και των προτάσεων και των πολιτικών που επεξεργάζονται όλες οι συμβουλευτικές επιτροπές.

Αυτό, λοιπόν, είναι θετικό και αφορά την ουσιαστική συμμετοχή όλων και μη δημιουργούμε τώρα εντυπώσεις, επειδή οι ναυτικοί, λόγω της ιδιαιτερότητας του επαγγέλματός τους να μη βρίσκονται συνέχεια σε ένα γραφείο, καθυστέρησαν να στείλουν εκπρόσωπό τους. Έστειλαν στις 20 Ιανουαρίου. Τώρα που τους έστειλαν όλοι, θα συγκεντρωθούν, αφού επιλέξουμε και από τους αγρότες, που, δυστυχώς, δεν εκπροσωπούνται. Δυστυχώς, δεν έχουν οργάνωση.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Άλλο σας ρώτησα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τέλος, διαβάστε ξανά τον νόμο του Λοβέρδου. Δεν υπάρχει βασική σύνταξη για τους αγρότες. Δεν υπήρχε ποτέ βασική σύνταξη για τους αγρότες.

Να είστε καλά.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην πέμπτη με αριθμό 444/6-2-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις διακοπές ηλεκτρικού ρεύματος στον Νομό Ηρακλείου λόγω καιρικών φαινομένων εξαιτίας της έλλειψης προσωπικού στη ΔΕΔΔΗΕ.

Θα απαντήσει ο παρευρισκόμενος Υπουργός κ. Γεώργιος Σταθάκης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι εκτεταμένες διακοπές ηλεκτρικού ρεύματος σε όλους τους νομούς της Κρήτης και σε πάρα πολλές περιοχές της χώρας λόγω των έντονων καιρικών φαινομένων, δεν ήταν ένα φαινόμενο περιορισμένης κλίμακας. Είχαμε διακοπές ρεύματος μεγάλης διάρκειας. Είναι βέβαιο πως θα επαναληφθούν στην πιθανή περίπτωση νέων οξυμμένων καιρικών φαινομένων. Τι συμβαίνει άραγε; Είναι μόνο τα καιρικά φαινόμενα;

Εμείς λέμε όχι. Δεν το περιορίζουμε εκεί. Βέβαια, τα καιρικά φαινόμενα επιτείνουν το πρόβλημα. Υπάρχουν, κύριε Υπουργέ, βαθύτερες αιτίες που θα οξύνουν στο μέλλον περισσότερο τα προβλήματα ηλεκτροδότησης, ενώ την ίδια στιγμή ο κοσμάκης χρυσοπληρώνει τα υπέρογκα τιμολόγια της ΔΕΗ.

Ποιες είναι αυτές οι αιτίες; Πρώτον, υπάρχουν σημαντικές ελλείψεις προσωπικού, 50% κάτω απ’ ό,τι προβλέπει ο κανονισμός. Όσοι έχουν απομείνει εργάζονται κάτω από συνθήκες υπερεργασίας, με καταστρατήγηση του χρόνου εργασίας, με εξαντλητικά ωράρια σε βάρδιες είκοσι τέσσερις ώρες το εικοσιτετράωρο, με καύσωνα, παγωνιά, δυνατούς ανέμους κ.λπ.. Είναι αποψιλωμένα τα συνεργεία με εργατοτεχνίτη ή εργοδηγό και με τους απαραίτητους τεχνίτες.

Δεύτερον, έχουμε σημαντικές ελλείψεις σε απαραίτητα υλικά και ατομικά μέσα προστασίας: κράνη, γάντια, κολώνες, μετρητές, κατσαβίδια, πένσες. Ακόμα και στις ζώνες, που κρατούν τους εναερίτες δεμένους στους στύλους στις περισσότερες περιπτώσεις έχει περάσει η ημερομηνία λήξης.

Έχουμε μακάβρια λίστα θανατηφόρων ατυχημάτων. Έχουμε εκατοντάδες ατυχήματα στη Σάμο, Νέα Μάκρη, Αμύνταιο, Πτολεμαΐδα, Μεγαλόπολη, Γάζι Ηρακλείου, Ξυλοκαμάρα Χανίων.

Τρίτον, δεν καταβάλλονται δεδουλευμένα, ενώ έχουμε συνεχείς μειώσεις μισθών, που στις εργολαβίες φτάνουν το 40% με 50%. Υπάρχει πεπαλαιωμένο, ασυντήρητο δίκτυο. Από πρόχειρη εκτίμηση της ΕΤΕ ΔΕΗ οι ξύλινοι στύλοι που υπάρχουν σε όλη τη χώρα και είναι ένα εκατομμύριο είναι σαπισμένοι.

Σας ρωτάμε, λοιπόν, κύριε Υπουργέ: Τι μέτρα θα πάρετε, για να μην επαναληφθούν αντίστοιχα φαινόμενα στην ηλεκτροδότηση;

Δεύτερον, να προσλάβετε το απαραίτητο προσωπικό βάσει τον αναγκών με μόνιμη και σταθερή δουλειά. Να σταματήσουν οι άθλιες κι επικίνδυνες εργασιακές συνθήκες που επικρατούν. Να σταματήσει το καθεστώς των εργολάβων. Να σταματήσουν οι περικοπές και η συρρίκνωση των αναγκαίων πρακτορείων και υποπρακτορείων και δαδιών που έχετε προχωρήσει. Τέλος, να σταματήσει η ιδιωτικοποίηση και η απελευθέρωση της ενέργειας, που επιφέρει ενεργειακή φτώχεια στον λαό και τραγικές συνέπειες εργασιακές στον κλάδο και προβλήματα ασφάλειας στη χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τώρα, βάλατε τόσα ερωτήματα που θέλει δέκα λεπτά να απαντήσει ο Υπουργός. Αυτό δεν ήταν επίκαιρη ερώτηση, αλλά επίκαιρη επερώτηση!

Τέλος πάντων, θα υπάρξει μια ανοχή και στον Υπουργό.

**ΕΜΜΑΝΟΥΗΛ ΣΥΝΤΥΧΑΚΗΣ:** Όλα συνδέονται διαλεκτικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, θα είστε ελαστικός στον χρόνο, υποθέτω.

**ΠΡΟΕΔΡΕΥΩΝ (Νικήτας Κακλαμάνης):** Βεβαίως, απλώς μην το τραβήξουμε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ.

Θα ξεκινήσω από το τελευταίο. Γνωρίζετε ότι ο τομέας της ενέργειας βρίσκεται σε μεταβατικό στάδιο ανάμεσα στο παρελθόν, που υπήρχε ένα κρατικό μονοπώλιο που κάλυπτε όλους τους τομείς της ενέργειας και ένα νέο πεδίο λειτουργίας του τομέα της αγοράς, που καθορίζεται, πρώτον, από τις συμφωνίες που έχει κάνει η χώρα για την κλιματική αλλαγή, την ανάγκη δηλαδή να αλλάξει το περιβαλλοντικό αποτύπωμα του ενεργειακού τομέα, το οποίο φαίνεται στο άνοιγμα νέων τομέων ενέργειας, όπως είναι οι ανανεώσιμες πηγές, το φυσικό αέριο κ.λπ..

Δεύτερον, το ευρωπαϊκό πλαίσιο μέσα στο οποίο υπάρχει μία ενεργειακή πολιτική, η οποία προβλέπει διαχωρισμό των διαφόρων δραστηριοτήτων του ενεργειακού τομέα και διαμόρφωσης μιας διαφοροποιημένης συμμετοχής διαφορετικής κατηγορίας παραγωγών και, φυσικά, δημόσιων επιχειρήσεων -η ΔΕΗ θα παραμείνει ο πυλώνας του συστήματος μας- αλλά και ιδιωτική συμμετοχή. Φιλοδοξούμε με το νομοσχέδιο με τους ενεργειακούς συνεταιρισμούς να υπάρξουν πολύ πιο βαθιές αλλαγές και στο αποκεντρωμένο σύστημα παραγωγής ενέργειας από διάφορες μορφές, είτε καταναλωτών είτε μικροπαραγωγών.

Συνεπώς το μοντέλο αλλάζει και προς αυτήν την κατεύθυνση νομίζω πως η σκέψη της Κυβέρνησης, αλλά και όλων, πρέπει να είναι να γίνει αυτή η προσαρμογή διατηρώντας υψηλά τις βασικές μέριμνες: Πρώτον, απέναντι στα περιβαλλοντικά φαινόμενα, όπου πρέπει να απομειωθεί το αποτύπωμα του ενεργειακού τομέα, δεύτερον, στο να υπάρχει φθηνότερη ενέργεια για τη μεγάλη πλειοψηφία πολιτών και επιχειρήσεων και, τρίτον και βασικό, στην ουσιαστική αντιμετώπιση φαινομένων ενεργειακής φτώχιας. Απέναντι σ’ αυτό η Κυβέρνηση νομίζω ότι έχει κάνει αρκετά πράγματα σε συνεργασία και με τη ΔΕΗ τα τελευταία δύο χρόνια.

Τώρα θα αναφερθώ στα ερωτήματα που θέσατε για τα φαινόμενα της Κρήτης. Επιτρέψτε μου να πω ότι παρά την ένταση της κακοκαιρίας νομίζω ότι στο δίκτυο πανελλαδικά -και ο ΔΕΔΔΗΕ έπαιξε καθοριστικό ρόλο φυσικά σ’ αυτό- τα προβλήματα που είχαμε ήταν περιορισμένης έκτασης. Στον Νομό Ηρακλείου που αναφέρεστε στην κορύφωση, ανάμεσα στις 8 και στις 10 Ιανουαρίου, σημειώθηκαν τρεις διακοπές στο δίκτυο μέσης τάσης, το οποίο επηρέασε καταναλωτές. Και οι τρεις, όμως, διακοπές οφείλονταν στην πτώση δέντρων επί του δικτύου.

Είχαμε στη χαμηλή τάση, δηλαδή στα οικιακά νοικοκυριά, διακόσιες εξήντα οχτώ περιπτώσεις διακοπών. Ο μέγιστος χρόνος αποκατάστασης ήταν πέντε ώρες και ο μέσος χρόνος αποκατάστασης αυτών των δύο κατηγοριών ήταν περίπου τρεις ώρες.

Άρα νομίζω ότι ακόμα κι εκεί που είχαμε την όξυνση των προβλημάτων -στην υπόλοιπη Κρήτη είχαμε πολύ πιο περιορισμένα φαινόμενα-Ανταποκρίθηκε σχετικά καλά το δίκτυο και, φυσικά, με τη συμμετοχή του ΔΕΔΔΗΕ.

Όσον αφορά τα προβλήματα του ΔΕΔΔΗΕ αυτού καθαυτού αναφέρετε μια μεγάλη λίστα. Νομίζω ότι πρέπει να εξαιρέσουμε τα θέματα ασφάλειας. Διατηρούνται απόλυτα υψηλά προδιαγραφές ασφαλείας κι έτσι πρέπει κι έτσι θα συνεχίσει να λειτουργεί ο ΔΕΔΔΗΕ.

Υπάρχουν θέματα, τα οποία αφορούν την επάρκεια του προσωπικού. Υπενθυμίζω, όμως, ότι έχουν προσληφθεί δεκαπέντε νέοι εργαζόμενοι στην Κρήτη κι έχει καλυφθεί ένα μεγάλο μέρος των κενών, που είχε τεθεί σε επίπεδο οργανισμού για την κάλυψη των κενών αυτών.

Τρίτον, υπάρχει μια σειρά αιτημάτων από τους τεχνικούς, για τα οποία είμαστε ενήμεροι. Όμως, όλοι αναγνωρίζουμε ότι ο ΔΕΔΔΗΕ και η ΔΕΗ κ.λπ. προσπαθούν να προσαρμοστούν σε μια πολύ πιεστική οικονομική κατάσταση. Νομίζω ότι υπάρχει ένα στοιχείο υπερβολής όσον αφορά είτε τις ελλείψεις υλικών είτε την ώθηση από την εταιρεία το να δουλέψουν υπό όρους και συνθήκες μη συμβατές.

Γνωρίζουμε ότι μέχρι στιγμής, επειδή υπάρχουν θέματα εντός της εταιρείας, τα οποία πρέπει να επιλύονται σ’ ένα πλαίσιο διαλόγου, είμαστε ενήμεροι για τον διάλογο αυτόν, όπως εξελίσσεται εντός της εταιρείας και θεωρούμε ότι μπορούν να βρεθούν λύσεις σ’ ένα ή περισσότερα από τα θέματα τα οποία θίξατε σήμερα.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα τα λέτε στη δευτερολογία σας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί από το 1ο Γενικό Λύκειο της Νέας Ιωνίας

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σας ενημερώνω ότι η διαδικασία που παρακολουθείτε είναι διαδικασία όχι νομοθετικού έργου -μετά θα ακολουθήσει και, μάλιστα, με νομοσχέδιο που σας αφορά, του Υπουργείου Παιδείας- αλλά κοινοβουλευτικού ελέγχου. Δηλαδή, οι Βουλευτές απ’ όλες τις πτέρυγες με σειρά ερωτούν για επίκαιρα θέματα ή επείγοντα θέματα και οι Υπουργοί της εκάστοτε Κυβέρνησης απαντούν. Αυτήν τη διαδικασία παρακολουθείτε και γι’ αυτό βλέπετε να είναι στην Αίθουσα μόνο οι Βουλευτές που έχουν ερωτήσεις.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, κατανοώ απόλυτα πόσο δύσκολο είναι κάποιος να δικαιολογεί τα αδικαιολόγητα. Η πραγματικότητα είναι εντελώς διαφορετική. Εγώ, ούτε στη ΔΕΗ δουλεύω ούτε τα βγάζω από το κεφάλι μου. Αυτά είναι προβλήματα που απασχολούν τους εργαζόμενους, έχουν καταγγελθεί, είναι αιτήματα των ίδιων των εργαζομένων, που εμείς τα υιοθετούμε σε πολύ μεγάλο βαθμό.

Γιατί δεν μπορεί να μιλάτε για υψηλές προδιαγραφές ασφάλειας, όταν λείπει προσωπικό, όταν είναι γερασμένο το υπάρχον προσωπικό, όταν δεν έχουν ζώνες, για να ανέβουν επάνω, όταν δεν συντηρείται το δίκτυο εδώ και πάρα πολλά χρόνια. Διότι οι ρευματοφόροι αγωγοί μέχρι σήμερα ήταν με πορσελάνες. Τώρα πρέπει να είναι με μονωτήρες. Δεν τα ξέρω, τα λένε οι ίδιοι οι εργαζόμενοι.

Πώς, λοιπόν, θα διασφαλίσετε υψηλές προδιαγραφές ασφαλείας; Και ο ΔΕΔΔΗΕ στο κάτω κάτω τι θέλει να εξασφαλίσει; Τη μείωση ενός μεσοσταθμικού κέρδους, δηλαδή, προς όφελός του. Άρα και περικοπές θα κάνει και απληρωσιά θα έχει και καταστρατήγηση του ημερήσιου χρόνου θα έχει και πολλά άλλα.

Σε σχέση με τις διακοπές ρεύματος, δεν είναι όπως τα λέτε. Άλλωστε, αυτά έχουν, επίσης, ειπωθεί από τους εργαζόμενους, έχουν δει το φως της δημοσιότητας, αλλά τα είδαμε και σε περιοδείες που έχουμε κάνει στους συγκεκριμένους χώρους.

Για παράδειγμα στο Ηράκλειο, όλη η πόλη του Ηρακλείου έμεινε χωρίς ηλεκτροδότηση για πάρα πολλές ώρες σε πολλές συνοικίες. Στην Αγία Βαρβάρα Γόρτυνας, στις Αρχάνες, στον Κρουσώνα, στο Κοκκίνη Χάνι, στα Καμίνια, στο Γιόφυρο, στο Πανάνειο, στην περιοχή Αγίου Μηνά. Στο Ρέθυμνο, τριάντα έξι χωριά έμειναν χωρίς ρεύμα. Επίσης, στην επαρχία Σφακίων, στο Ανατολικό Σέλινο, στην περιοχή σας, στα Λευκά Όρη στην Κράπη, στη Θεσσαλονίκη, στην Πτολεμαΐδα, στη Δυτική Ελλάδα, στη Ζάκυνθο, στην Κεφαλονιά, στη Λευκάδα.

Αυτά δεν τα είδατε; Εναρμονίζεστε απόλυτα με την ανακοίνωση στο δελτίο Τύπου που έβγαλε η διοίκηση της ΔΕΗ, που λέει «όλα βαίνουν καλώς, είμαστε απόλυτα προετοιμασμένοι»; Όμως την ίδια στιγμή, έτρεχαν οι εργαζόμενοι είκοσι τέσσερις ώρες το εικοσιτετράωρο κάτω από αυτές τις συνθήκες.

Οι πρόσφατες διακοπές ρεύματος, λοιπόν, ανέδειξαν τους σοβαρούς κινδύνους για την εγχώρια ενεργειακή ασφάλεια και την εξυπηρέτηση των λαϊκών αναγκών από τη σταδιακή απελευθέρωση της αγοράς, κύριε Υπουργέ.

Την ίδια στιγμή που το σύστημα ηλεκτροδότησης έφτασε στα όριά του, οι όμιλοι παραγωγής και προμήθειας ηλεκτρικού ρεύματος αξιοποίησαν δυνατότητες που τους παρέχει το άνοιγμα των αγορών, αποκομίζοντας τις μέρες της κακοκαιρίας ανυπολόγιστο αριθμό κερδών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Η ευρωπαϊκή οδηγία για την ενεργειακή ένωση που δημιουργεί ένα πανευρωπαϊκό χρηματιστήριο ενέργειας, όπου τα κέρδη θα προέρχονται από το έλλειμμα ή περίσσευμα ηλεκτρικής ισχύος σε ευρωπαϊκό επίπεδο, δείχνουν τον δρόμο για την πλήρη απελευθέρωση της αγοράς ενέργειας, για την ενεργειακή φτώχεια που θα έχει ο λαός μας, τα υψηλά τιμολόγια που δεν θα είναι σε θέση να ανταποκριθεί και που βέβαια θέτει σε κίνδυνο την ίδια την ασφάλεια της χώρας μας.

Για το ΚΚΕ είναι ξεκάθαρο ότι η πολιτική που ακολουθείτε και η συνολική σας πολιτική είναι μια πολιτική που θα οδηγήσει στην ενεργειακή φτώχεια και στα επιπλέον προβλήματα.

Εμείς έχουμε τονίσει καθαρά ότι χρειάζεται ενιαίος κρατικός φορέας ενέργειας, αλλά σε συνθήκες κοινωνικής ιδιοκτησίας με κεντρικό σχεδιασμό της οικονομίας. Δεν μπορεί να είσαι και με τα μονοπώλια και με τον λαό ταυτόχρονα.

Και οι εργαζόμενοι ας το καταλάβουν ότι χρειάζεται άμεσα να οργανώσουν την πάλη τους για να διεκδικήσουν και τα άμεσα αιτήματα και προβλήματα που αντιμετωπίζουν, αλλά και να απορρίψουν αυτές τις πολιτικές που εκφράζονται είτε με εσάς, είτε με τις προηγούμενες κυβερνήσεις, είτε με όποιες απεργάζονται να έρθουν στην εξουσία στα πλαίσια της διαμόρφωσης του νέου πολιτικού συστήματος που ετοιμάζεται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για να απαντήσετε επί της ουσίας της ερώτησης.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα πρέπει, όμως, να συμφωνήσουμε στα δεδομένα: είτε αυτό το επίμαχο τριήμερο άντεξε το δίκτυο της χώρας και είχαμε προβλήματα οριακά είτε δεν άντεξε.

Διότι μου αναφέρετε εδώ παραδείγματα, στα οποία ο δικός μας ισχυρισμός είναι ότι το σύστημα άντεξε, ότι λειτούργησε και ότι διορθώθηκαν οι όποιες ζημιές και είχαμε προβλήματα αναπόφευκτα στο νομό Χανίων, στα Σφακιά και σε κάποιες πολύ ορεινές περιοχές με προβλήματα και σε όλον τον κατάλογο περιοχών που αναφέρατε. Είτε πρόκειται για οριακές περιπτώσεις, όπου όμως είναι διαφορετική η αποτίμηση είτε είχαμε μεγάλα προβλήματα, όπως υπονοείτε, που, κατά τη γνώμη μου, είναι μια εικόνα παραπλανητική.

Δεύτερον, σχετικά με την πολιτική μας στον τομέα της ενέργειας, εμείς υπερασπιζόμαστε τον δημόσιο χαρακτήρα και τον υπερασπιστήκαμε και στον ΑΔΜΗΕ και τα δίκτυα και σε πολλούς άλλους τομείς, στην ίδια τη ΔΕΗ στο 51%. Όλα αυτά είναι γνωστά.

Οπότε, επιτρέψτε μου να πω, όμως, ότι πρέπει να κινηθούμε –κι εδώ θα συμφωνήσουμε- σε ένα πολύ διαφορετικό πλαίσιο. Επαναλαμβάνω ότι οι αγορές πρέπει προφανώς να ανοίξουν. Πάει η εποχή που θα είχαμε ένα κρατικό μονοπώλιο. Θα υπάρξει λειτουργία αγορών και στην παραγωγή ενέργειας και στην ομαλή λειτουργία των ανανεώσιμων πηγών.

Πρέπει να πάμε σε ένα διαφορετικό ενεργειακό μίγμα για λόγους κλιματικής αλλαγής κι εκεί συμφωνούμε με τους πιο υψηλούς στόχους που έχουν τεθεί από τις διεθνείς συμβάσεις, τις οποίες προσυπογράφει η χώρα.

Πρέπει να αλλάξει, προφανώς, η λειτουργία και να ανοίξουμε τον χώρο για να υπάρξουν πολύ πιο συμμετοχικές μορφές παραγωγής ενέργειας. Επανέρχομαι στην ιδέα ότι η Κυβέρνηση θα φέρει ενεργειακούς συνεταιρισμούς. Είναι γνωστά τα δεδομένα. Το μεγάλο μέρος των φωτοβολταϊκών αποτελεί μικρή δραστηριότητα μικρών παραγωγών, είτε αγροτών είτε οικιακών είτε άλλων κατηγοριών μικροεπιχειρηματιών.

Άρα μακριά από εμάς η ιδέα ότι θα πάμε σε ένα μοντέλο σαν αυτό που υπονοήσατε, μιας πλήρους απελευθέρωσης της αγοράς με τρομακτικές παρενέργειες. Το αντίθετο. Θα πάμε συγκροτημένα και συντεταγμένα σε ένα πολύ πιο ισορροπημένο μοντέλο παραγωγής και διανομής ενέργειας –και επαναλαμβάνω για μια ακόμη φορά- διασφαλίζοντας πλήρως φαινόμενα ενεργειακής φτώχειας. Και επαναλαμβάνω, ότι πάνω σε αυτόν τον τομέα έχουμε κάνει πάρα πολλά βήματα τα τελευταία δύο χρόνια, με το κοινωνικό τιμολόγιο και με πολλές άλλες πρωτοβουλίες που έχουμε πάρει.

Κλείνοντας, θα ήθελα να πω το εξής. Είμαστε ενήμεροι για προβλήματα που υπάρχουν στη λειτουργία, επαναλαμβάνω, του ΔΕΔΔΗΕ. Είμαστε σε διάλογο και αυτός είναι ο χαρακτήρας των συζητήσεων. Τα θέματα του διαλόγου είναι υπαρκτά και επιλύσιμα εντός των δεδομένων, κατά τη γνώμη της εταιρείας, όπως έχει σήμερα.

**ΠΡΟΕΔΡΕΥΩΝ (Νικήτας Κακλαμάνης):** Πάμε στις επόμενες δύο ερωτήσεις, στις οποίες θα απαντήσει ο Υπουργός Υποδομών και Μεταφορών κ. Χρήστος Σπίρτζης, ο οποίος είναι παρών.

Θα συζητηθεί η πρώτη με αριθμό 2112/19-12-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την επίσπευση των αναγκαίων παρεμβάσεων στο αεροδρόμιο «Ν. Καζαντζάκης» στο Ηράκλειο Κρήτης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ο τουρισμός συνεισφέρει πλέον περίπου στο ένα τέταρτο στο ακαθάριστο εθνικό προϊόν και κοντά στο 20% της απασχόλησης άμεσα και έμμεσα.

Η Κρήτη είναι η ναυαρχίδα του τουρισμού της χώρας μας. Αυτό δείχνουν όλα τα στοιχεία. Βέβαια, αυτό δεν φαίνεται να το αναγνωρίζει η Κυβέρνηση, αφού στο σημερινό νομοσχέδιο του Υπουργείου Παιδείας ιδρύονται δυο τμήματα τουρισμού, αλλά κανένα στην Κρήτη. Έρχομαι, όμως, στο θέμα της ερώτησης.

Οι πύλες εισόδου και εξόδου οφείλουν να είναι λειτουργικές και να εξυπηρετούν άψογα τις ανάγκες του τουρισμού. Λιμάνια και αεροδρόμια πρέπει συνεχώς να εκσυγχρονίζονται. Το αεροδρόμιο «Νίκος Καζαντζάκης» του Ηρακλείου, είναι το δεύτερο σε επισκεψιμότητα και χρειάζεται λειτουργική αναβάθμιση. Απαιτούνται συμπληρωματικά έργα που εδώ και πολύ καιρό αποτελούν αντικείμενο μελέτης και συζήτησης, χωρίς ωστόσο να έχουν δρομολογηθεί τα έργα.

Συγκεκριμένα, το Υπουργείο Υποδομών το φθινόπωρο του 2014, επί θητείας Μιχάλη Χρυσοχοΐδη, μελέτησε τις αναγκαίες παρεμβάσεις στο αεροδρόμιο και προχώρησε σε ένα πλάνο και στις προμελέτες ουσιαστικά, προκειμένου να καταστεί λειτουργικό για όσα χρόνια χρειαστεί μέχρι να λειτουργήσει το αεροδρόμιο Καστελλίου. Συνεχίστηκε η εκπόνηση των μελετών, πέρασε και το 2015 και δεν έγινε κάτι.

Το καλοκαίρι του 2016, πραγματοποιήθηκε μια σύσκεψη με παρεμβάσεις της περιφέρειας, του δήμου των εργαζομένων και, βέβαια, των ανθρώπων του τουρισμού. Ζητείται η επίσπευση όλων των ενεργειών, για να υλοποιηθούν τα έργα.

Συγκεκριμένα, για το θέμα της ανατολικής επέκτασης του του αεροσταθμού για τη σύζευξη με το λιμάνι για τις ανάγκες της κρουαζιέρας, υπάρχουν εκκρεμότητες και κυρίως, σύμφωνα με απάντηση που μου έχει δώσει το Υπουργείο, εκκρεμεί η έγκριση δαπάνης.

Για τη βόρεια επέκταση και την αναδιάρθρωση–αναρρύθμιση στους εσωτερικούς χώρους όσον αφορά αυτό το οποίο ζητούσαμε από τα καταστήματα αφορολογήτων, την τελική τους πρόταση, τα καταστήματα ισχυρίζονται ότι την έχουν δώσει για έγκριση και έχουν και τη χρηματοδότηση για να γίνει αυτή η αναδιαρρύθμιση, που θα εξυπηρετήσει τα μέγιστα.

Και τρίτον, έχουμε την παραχώρηση σαράντα στρεμμάτων από την Πολεμική Αεροπορία, προκειμένου να γίνουν οι απαραίτητες βελτιώσεις στον περιβάλλοντα χώρο, στα πάρκινγκ και στους χώρους εξυπηρέτησης.

Αυτό για το οποίο θέλουμε να μας ενημερώσετε σήμερα, είναι σε ποιες ενέργειες έχετε προβεί μέχρι τώρα και σε ποιες προτίθεστε να προβείτε, ούτως ώστε να μην χαθεί άλλη μία χρονιά, τουλάχιστον για ορισμένες από τις παρεμβάσεις που μπορούν να ολοκληρωθούν μέχρι να αρχίσει η τουριστική περίοδος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σπίρτζης έχει τον λόγο.

Ελάτε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Αγαπητέ συνάδελφε, έχετε δίκιο ότι η Κρήτη είναι η ναυαρχίδα του τουρισμού, όπως έχετε δίκιο επίσης ότι οι υποδομές που είχε το νησί για πάρα πολλά χρόνια, είχαν μείνει πίσω. Ιδιαίτερα υποδομές όπως τα αεροδρόμια, πρέπει να αναβαθμιστούν. Το Ηράκλειο δεν χρειάζεται μια απλή αναβάθμιση του υπάρχοντος αεροδρομίου. Χρειάζεται νέο αεροδρόμιο.

Γνωρίζετε ότι για το νέο αεροδρόμιο στο Καστέλι τρέχει ο διαγωνισμός. Ολοκληρώνεται η πρώτη φάση και επομένως λογικά θα έχουμε μέσα στον χρόνο πλειοδότη και σε μια μία πενταετία θα έχουμε νέο αερολιμένα.

Γι’ αυτά τα πέντε χρόνια, όμως, το Ηράκλειο και η Κρήτη όντως δεν μπορούν να περιμένουν. Το αεροδρόμιο «Νίκος Καζαντζάκης» εδώ και χρόνια λειτουργεί οριακά. Αυτό που έχουμε προσπαθήσει -και φέτος φάνηκε η διαφορά, παρ’ ότι είχαμε πολύ μεγάλη αύξηση του τουρισμού και των επισκεπτών- είναι να μην καταρρεύσει το αεροδρόμιο γιατί έχει πάρα πολλά προβλήματα. Σε αυτό το πλαίσιο έγιναν μία σειρά από μικρά έργα. Αν θέλετε να σας δώσω τη λίστα από το Υπουργείο και από την Υπηρεσία Πολιτικής Αεροπορίας.

**ΠΡΟΕΔΡΕΥΩΝ (Νικήτας Κακλαμάνης):** Να την καταθέσετε στα Πρακτικά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Βεβαίως.

Τα στοιχεία είναι στην απάντηση των υπηρεσιών. Ενδεικτικά, σας λέω ότι υπήρχαν φθορές που αποκαταστάθηκαν, όπως το ηλεκτροπαραγωγό ζεύγος, τα κλιματιστικά -αν θυμάμαι καλά, ένα καλοκαίρι είχαμε και λιποθυμίες πριν αναλάβουμε εμείς ως Κυβέρνηση-, έχουν ολοκληρωθεί οι μελέτες και μέσα στον χρόνο έχουν προγραμματιστεί αντίστοιχα έργα τόσο για την αναβάθμιση της πίστας, όσο και των εγκαταστάσεων του υπάρχοντος αεροσταθμού ύψους περίπου 1,5 εκατομμυρίου ευρώ.

Καταθέτω, επίσης, και το έγγραφο που δείχνει ότι έχουμε εντάξει στον προϋπολογισμό του Υπουργείο έργο ύψους 2 εκατομμυρίων ευρώ με συγκεκριμένο ενάριθμο με τίτλο «Επέκταση και προσθήκη κτηριακού συγκροτήματος και συνδιαμόρφωση περιβάλλοντος χώρου του «Νίκος Καζαντζάκης», προκειμένου να μπορέσουμε να πάμε στην αναβάθμιση.

Για τα δύο πολύ σημαντικά θέματα που θέσατε, έχω να σας πω -από αυτά που οφείλω να σας ενημερώσω- ότι για την ανατολική επέκταση του αεροδρομίου τη μελέτη την έχει αναλάβει ο Οργανισμός Λιμένος Ηρακλείου. Είμαστε σε μια πολύ στενή συνεργασία, έχει ολοκληρωθεί η οριστική μελέτη από τον Οργανισμό Λιμένος και περιμένουμε τη διορθωμένη υποβολή της συνολικής μελέτης. Μόλις ολοκληρωθούν και κατατεθούν οι μελέτες, τότε θα ακολουθήσει η έγκριση πίστωσης από τον αρμόδιο φορέα που είναι η υπηρεσία ΕΥΔΕ – ΚΣΣΥ.

Για τη βόρεια επέκταση και την αναρρύθμιση των αιθουσών, όντως τα ΚΑΕ λένε -και έχουν δεσμευτεί- ότι θα προχωρήσουν και την οριστική μελέτη, αλλά και τη χρηματοδότηση.

(Στο σημείο αυτό ο Υπουργός κ. Χρήστος Σπίρτζηςκαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η τελευταία επαφή που είχαμε, ήταν στο τέλος του Οκτώβρη του 2016. Υπέβαλαν ένα γενικό σχέδιο και έκτοτε αναμένεται η σύμφωνα με τη δέσμευσή τους υποβολή του πλήρους φακέλου μελέτης και κατασκευής αυτής της νέας πρότασης. Πραγματικά, ακόμη και αύριο το πρωί αν θέλουν τα ΚΑΕ, ας έλθουν στο γραφείο μου, για να προχωρήσουμε.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα μπορείτε να τα πείτε στη δευτερολογία σας, κύριε Υπουργέ. Νομίζω ότι ήσασταν συγκεκριμένος.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μάθαμε σήμερα γιατί σταμάτησαν οι λιποθυμίες.

**ΠΡΟΕΔΡΕΥΩΝ (Νικήτας Κακλαμάνης):** Ως γιατρός, πρέπει να πω ότι καλό είναι και αυτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν ήταν αληθινό, καλό θα ήταν.

Προφανώς, ο Υπουργός δεν ήθελε να πει –παρ’ ότι το είπε- ότι από τότε που αρχίσαμε να μετράμε τους τουρίστες στον τόπο μας πριν από σαράντα πέντε χρόνια ξεκινήσαμε με ένα εκατομμύριο και ενάμισι εκατομμύριο για τη χώρα μας και σήμερα είμαστε στα είκοσι πέντε εκατομμύρια. Αυτό σημαίνει ότι σταδιακά εξελίχθηκε αυτός ο αριθμός. Σταδιακά εξελίχθηκαν οι υποδομές των ιδιωτών και του δημοσίου, παρ’ ότι πρέπει να επισημάνουμε ότι το δημόσιο πάντα ερχόταν πίσω από την ιδιωτική πρωτοβουλία σ’ αυτόν τον τομέα, ο οποίος αποτελεί πράγματι σήμερα τη βαριά βιομηχανία της χώρας μας. Αυτό φαίνεται και από τη συμβολή στο ΑΕΠ και στην απασχόληση, όπως είπα στην αρχή.

Χρειαζόμαστε, λοιπόν, βελτιωμένες πύλες εισόδου και εξόδου. Τέλος! Πρέπει να στρέψουμε εκεί όλο το ενδιαφέρον. Η τελευταία εντύπωση που μένει στον τουρίστα είναι το αεροδρόμιο. Εάν ταλαιπωρηθεί, εάν λιποθυμήσει κάποιος και συζητηθεί σε όλο το αεροδρόμιο κλπ. …

**ΠΡΟΕΔΡΕΥΩΝ (Νικήτας Κακλαμάνης):** Η πρώτη και η τελευταία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και η πρώτη εντύπωση, αλλά η πρώτη εντύπωση αλλάζει αν δεν είναι κακή, γιατί έρχεται ωστόσο στην Κρήτη, απολαμβάνει τη φυσική ομορφιά, τη φιλοξενία και όλα τα καλά που προσφέρουμε και έτσι αυτή η πρώτη κακή εντύπωση αντιμετωπίζεται. Γι’ αυτό μιλώ για την τελευταία. Η τελευταία εντύπωση, λοιπόν, είναι αυτή που θα μεταφέρει στην πατρίδα του. Και αυτούς τους λέμε «καλούς τελάληδες» για τον τουρισμό της Κρήτης και της χώρας μας. Αυτό σημαίνει, λοιπόν, ότι πρέπει να επισπεύσει το Υπουργείο τις ενέργειες διότι τα ίδια μου είχε πει και πριν από δύο μήνες, τα ίδια μου είχε πει και πριν έξι μήνες.

Πήγε και ο Πρωθυπουργός στην Κρήτη και δεσμεύτηκε. Είχαν πάει πιο μπροστά ο κ. Δέδες και άλλοι. Κοιτάξτε, όσον αφορά τα έργα σε σχέση με τη σύζευξη του λιμανιού για την κρουαζιέρα, μπορείτε άμεσα με την έγκριση πίστωσης να δημοπρατήσετε. Είναι έτοιμες οι μελέτες. Δεν χρειάζεται τίποτα, παρά μόνο η έγκριση πίστωσης από την πλευρά σας. Εκεί είναι το σημείο στο οποίο δεν έχει ακόμα προχωρήσει το Υπουργείο και προφανώς δεν γίνεται η δημοπράτηση γι’ αυτόν τον λόγο.

Το δεύτερο σημείο που θα ήθελα να θίξω είναι ότι βλέπω κωλυσιεργία. Λέει ο κ. Λιντζεράκος στο έγγραφο το οποίο σας έδωσε για ενημέρωση και το οποίο μου διαβιβάσατε, ότι τα ΚΑΕ στις 7 Νοεμβρίου –εσείς μιλήσατε για Οκτώβριο- έστειλαν επιστολή με την οποία επιβεβαίωσαν την πρόθεσή τους να χρηματοδοτήσουν και να υλοποιήσουν αυτό το έργο, το οποίο είναι μελετημένο και χρειαζόμαστε μόνο το τελικό χρονοδιάγραμμα. Σήμερα, η απάντηση που μου δίνετε είναι λίγο πίσω από τη γραπτή. Η γραπτή είναι καλύτερη, θα έλεγα.

Επικοινωνήστε, λοιπόν, άμεσα με τον κ. Λιντζεράκο και την ΥΠΑ –αυτή είναι η παράκλησή μου- ώστε να προχωρήσει σε συνεργασία με τα ΚΑΕ και με τις αρμόδιες υπηρεσίες, προκειμένου να μην κάνετε εσείς απευθείας επαφές με εργολάβους και εταιρείες, διότι αυτό είναι κακό και δεν προστατεύεστε. Σας το λέω και για άλλους λόγους. Η επαφή με τις υπηρεσίες πρέπει να γίνεται με έγγραφα και με βάση τους κανόνες που ισχύουν για το ελληνικό δημόσιο. Αυτή η αναδιαρρύθμιση στο νέο αεροδρόμιο είναι πάρα πολύ αναγκαία και μακάρι να γίνει στα τέσσερα χρόνια και όχι στα πέντε που είπατε εσείς. Έτσι και αλλιώς, όλοι είμαστε υπέρ αυτής της προοπτικής. Όμως στα επτά χρόνια που έχουμε μπροστά μας, θα πρέπει πραγματικά να γίνουν αυτές οι αναβαθμίσεις.

Πιέστε και τον Υπουργό Άμυνας να κάνει την παραχώρηση του χώρου έξω. Ο κ. Καμμένος κατήργησε την 126 Σμηναρχία Μάχης. Την κατήργησε. Δεν υπάρχει πλέον 126 Σμηναρχία Μάχης. Άρα αφού δεν υπάρχει η 126 Σμηναρχία Μάχης, μπορεί να υπάρξει και μία αναδιάταξη των χώρων, για να εξυπηρετηθεί η μεγάλη ανάγκη του αεροδρομίου Ηρακλείου.

Ευχαριστώ, κύριε Πρόεδρε.

Κύριε Υπουργέ, στην ερώτηση που εκκρεμεί για το Πάνορμο-Εξάντη, να έλθετε εσείς όποτε μπορείτε και μη μου στείλετε τον Υφυπουργό.

**ΠΡΟΕΔΡΕΥΩΝ (Νικήτας Κακλαμάνης):** Αυτό δεν είναι κομψό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παράκληση είναι. Έχει γίνει αναβολή επτά φορές.

**ΠΡΟΕΔΡΕΥΩΝ (Νικήτας Κακλαμάνης):** Παράκληση είναι, αλλά εντάξει!

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πολύ.

Αρκεί να είμαι στην Αθήνα, κύριε Κεγκέρογλου. Αύριο δεν θα είμαι στην Αθήνα, γι’ αυτό το λέω.

**ΠΡΟΕΔΡΕΥΩΝ (Νικήτας Κακλαμάνης):** Η λύση είναι ότι εκεί που πρέπει να είναι ο Υφυπουργός σας, θα του δώσετε εντολή να είναι. Και όχι αρκεί να είστε εσείς, για να έρθετε στο πόδι του Υφυπουργού. Θα του δώσετε εντολή να είναι στη Βουλή. Αυτή είναι η απάντηση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Βεβαίως. Έχει δοθεί αυτό. Όμως μου έχει ιδιαίτερη αδυναμία ο κ. Κεγκέρογλου, θέλει να με βλέπει.

Κατ’ αρχάς, να πω ότι εγώ δεσμεύομαι για την έγκριση πίστωσης, εφόσον όμως κατατεθούν οι τελικές μελέτες από τον Οργανισμό Λιμένος Ηρακλείου. Δεν έχουν κατατεθεί και δεν έχουν εγκριθεί. Δεν μπορώ να δεσμεύσω και να έχουμε έγκριση πίστωσης χωρίς να έχουμε συγκεκριμένες μελέτες.

Στο έγγραφο που σας έστειλε ο κ. Λιντζεράκος, η Υπηρεσία Πολιτικής Αεροπορίας το αναφέρει κομψά. Λέει στη συνέχεια αυτό που λέτε για τις 7 Νοεμβρίου ότι: Ωστόσο πριν τη σύνταξη από πλευράς των ΚΑΕ των τελικών μελετών και μελετών εφαρμογής -δηλαδή δεν έχουν κατατεθεί αυτά ακόμη-, η ανάθεση των οποίων έχει ήδη γίνει, αλλά δεν έχουν κατατεθεί, δεν υπήρξε από τα ΚΑΕ οριστικοποιημένο χρονοδιάγραμμα υλοποίησής τους.

Άρα από τα ΚΑΕ έχουμε δύο κενά. Προφανώς πρώτα θα συνεννοηθούν τα ΚΑΕ με την ΥΠΑ και θα το οριστικοποιήσουν. Δεν έχουμε καμμία δουλειά με αυτό. Είναι έργο της Υπηρεσίας της Πολιτικής Αεροπορίας. Χθες το βράδυ ήμασταν με τον κ. Λιντζεράκο. Να είστε σίγουροι ότι επικοινωνούμε πάρα πολύ συχνά. Και γι’ αυτό δεσμευόμαστε.

Τώρα, ο Υπουργός Άμυνας έχει κάνει αυτή την παραχώρηση από τον Μάιο του 2016.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι διακοσίων εξήντα τετραγωνικών. Είναι άλλο αυτό. Λέω για τα σαράντα στρέμματα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τα σαράντα στρέμματα, εντάξει! Αυτό πιστεύω ότι θα είναι, κύριε Κεγκέρογλου, με την ολοκλήρωση των μελετών από τον Οργανισμών Λιμένος. Δεν υπάρχει κάποιο πρόβλημα από το Υπουργείο Άμυνας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κύριε Υπουργέ.

Πάμε στην έβδομη με 440/6-2-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Υποδομών και Μεταφορών, σχετικά με την κατάχρηση χρημάτων από υπαλλήλους του μετρό.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Καλημέρα, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Μην ενοχλείτε τον κύριο Υπουργό. Μιλάει ο συνάδελφος.

Κύριε Τασούλα, με συγχωρείτε, αλλά διεκόπη η επίκαιρη ερώτηση. Μετά η συζήτηση.

Ορίστε, κύριε Αμυρά, έχετε τον λόγο. Μηδενίζω τον χρόνο εξ αρχής.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε. Άλλωστε εμείς οι Ηπειρώτες είμαστε πληθωρικοί, γι’ αυτό συνέβη αυτό.

Καλημέρα, κύριε Πρόεδρε και αγαπητοί συνάδελφοι.

Κύριε Υπουργέ, στο ρητορικό ερώτημα ποιος θέλει να γίνει εκατομμυριούχος είναι σίγουρο ότι οι περισσότεροι, αν όχι όλοι, θα πούνε ότι θέλουν. Λίγοι, όμως, θα καταφέρουν. Μεταξύ αυτών των λίγων είναι και μια ομάδα υπαλλήλων του μετρό, οι οποίοι βρήκαν ένα πολύ έξυπνο κολπάκι για να καταχρώνται τα χρήματα από τα εισιτήρια και τις κάρτες απεριορίστων διαδρομών που ο κόσμος πληρώνει.

Τι έκαναν αυτοί οι υπάλληλοι; Απέσυραν ως ελαττωματικά έναν μεγάλο αριθμό εισιτηρίων και καρτών απεριορίστων διαδρομών και μετά τα επανατοποθετούσαν, αυτά τα υποτιθέμενα χαλασμένα εισιτήρια, στα σημεία πώλησης και εισέπρατταν οι ίδιοι τα χρήματα. Δεν περνούσε έτσι μέσα από αυτό το παράλληλο σύστημα η λογιστική έγγραφή αυτών των πωλήσεων την ημερήσια κατάσταση ταμείου του μετρό, ούτε επίσης εμφανίζονταν ως εισπράξεις, εννοείται, στα πρακτικά της επιτροπής καταμέτρησης περιεχομένου σάκου εισπράξεων. Με απλά λόγια, λοιπόν, μόνο για το 2015 αυτοί οι υπάλληλοι καταχράστηκαν 1.156.000 ευρώ.

Ερωτώ, λοιπόν, τον αγαπητό Υπουργό: Σε ποιο στάδιο βρίσκεται αυτή η υπόθεση; Έχει διερευνηθεί στο σύνολό της; Ρωτώ εάν ενδεχομένως υπάρχουν και άλλα χρήματα που καταχράστηκαν από άλλες χρονιές και από άλλη διακίνηση εισιτηρίων. Τι έχει βγάλει ο έλεγχος;

Κυρίως εμένα, αγαπητέ Υπουργέ, με απασχολεί και με ανησυχεί το εξής. Πώς γίνεται μια ομάδα υπαλλήλων κάτω από τη μύτη των διευθύνσεων ελέγχου να κάνουν τέτοιου είδους λαμογιές, να το πω έτσι και συγχωρέστε με για την έκφραση. Θα επανέλθω για την αλλαγή του συστήματος και της διαδικασίας ελέγχου των εισιτηρίων στη δευτερολογία μου.

Όμως το βασικό είναι αν είναι μόνο αυτή η ζημιά, το 1.150.000 ευρώ, ή αν έχουμε και περισσότερα χρήματα που καταχράστηκαν αυτοί οι υπάλληλοι. Επίσης, πόσοι είναι, σε ποιες διευθύνσεις, αλλά και ποια είναι τα στάδια του προληπτικού ελέγχου;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Αμυρά, δυστυχώς δεν ήταν μόνο αυτά στο μετρό. Όπως γνωρίζετε πάρα πολύ καλά, αυτό ήταν το ένα κόλπο και δεν ήταν μόνο για το έτος 2015 που εντοπίστηκε. Γινόταν αρκετά χρόνια πριν.

Το δεύτερο ήταν αυτό που αποκαλύφθηκε το καλοκαίρι και πιάστηκε εργοστάσιο που τύπωνε και πλαστά εισιτήρια, αλλά και κανονικά πλαστά εισιτήρια με διπλούς αριθμούς. Μάλιστα, ήταν από την εταιρεία που είχε αναλάβει τον διαγωνισμό των εισιτηρίων σε συνεργασία με εργοστάσιο στο εξωτερικό.

Θα ήθελα να σας ευχαριστήσω για την ερώτηση που κάνατε, γιατί επιτέλους πρέπει να αναδειχθούν μερικά πράγματα και να μην γίνονται οι ανακοινώσεις μόνο δια του Τύπου ή μόνο δια των δελτίων τύπου.

Εδώ και περίπου έναν χρόνο γίνεται έρευνα από τη γενική επιθεωρήτρια, η οποία έχει καταλήξει και το πόρισμα έχει βγει πρόσφατα. Αυτό το πόρισμα περιλαμβάνει μόνο το 2015 και μόνο τα χρήματα που ήταν από τα ταμεία του μετρό, σε σχέση με τα επιστρεφόμενα εισιτήρια. Δεν περιλαμβάνει τους αυτόματους πωλητές εισιτηρίων, δεν περιλαμβάνει όλους τους σταθμούς του μετρό, όπως αντιλαμβάνεστε, και δεν περιλαμβάνει και τα προηγούμενα χρόνια.

Στο σημείωμα που έστειλε για απάντηση και ενημέρωση στην ερώτησή σας η γενική επιθεωρήτρια, αυτό το αναφέρει, όπως αναφέρει ότι θα συνεχιστεί και συνεχίζεται η έρευνα σε αυτά τα πεδία. Έχει σταλεί στις αρμόδιες εισαγγελικές αρχές, στις οικονομικές υπηρεσίες που κάνουν τους ελέγχους.

Τα χρήματα δεν μπορούν να προσδιοριστούν. Τα συγκεκριμένα χρήματα από τους συγκεκριμένους σταθμούς είναι 1.150.000 ευρώ. Όμως εδώ υπάρχουν πολύ συγκεκριμένες ευθύνες και υπηρεσιακών παραγόντων, αλλά και διοικήσεων. Και υπάρχουν συγκεκριμένες ευθύνες, γιατί αρκετό καιρό οι διαδικασίες που όφειλαν να υπάρχουν δεν υπήρχαν και όσον αφορά την συλλογή των χρημάτων, αλλά και για τους ελέγχους και για την αντιστοίχιση των στοιχείων που ερχόντουσαν από τους σταθμούς, με αποτέλεσμα να έχουμε τέτοια φαινόμενα μέχρι και το 2015.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και πιστεύω ότι η εφαρμογή του ηλεκτρονικού εισιτηρίου θα είναι μια πολύ μεγάλη ανάσα για τα οικονομικά και για τις κοινωνικές πολιτικές που πρέπει να κάνουμε και να προχωρήσουμε από τις αστικές συγκοινωνίες.

Είναι πάρα πολλά τα λεφτά που χανόντουσαν μέσα από τέτοια κυκλώματα ή μέσα από τα πλαστά εισιτήρια και τα κυκλώματα των πλαστών εισιτηρίων. Δεν έχουμε εντοπίσει ακόμη –γίνεται έρευνα και γι’ αυτό- αν αυτά τα κυκλώματα είχαν και σχέση μεταξύ τους.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Αμυρά και αν υπάρχει χρόνος, κύριε Υπουργέ, θυμηθείτε να μου απαντήσετε –αν και αυτό που είχα ρωτήσει εγώ δεν οφείλεται σε απατεωνιά, όπως τώρα που κατήγγειλε ο συνάδελφος κ. Αμυράς- τι γίνεται με τη γενικότερη εισιτηριοδιαφυγή στα μέσα μαζικής μεταφοράς, λόγω έλλειψης προσωπικού εκεί και όχι λόγω απατεωνιάς.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Μέρος της δευτερολογίας και των ερωτήσεών μου νομίζω ότι περιλαμβάνεται και σε αυτά που μόλις είπε ο κύριος Πρόεδρος.

Είναι πραγματικά στενάχωρο, λυπηρό και ανησυχητικό να βλέπεις ότι και σε ένα σπουδαίο έργο που βοήθησε την Αθήνα, όπως και το Αεροδρόμιο «Ελευθέριος Βενιζέλος», το Διεθνές Αεροδρόμιο των Σπάτων, που άλλαξε τη νοοτροπία στον τρόπο που οι πολίτες και οι χρήστες διαχειρίζονται και αντιλαμβάνονται τον δημόσιο χώρο, ανθίζουν τα γνωστά «μπουμπούκια» που κατατρώνε το δημόσιο χρήμα.

Περιμένω, λοιπόν, αγαπητέ Υπουργέ, κάποια στιγμή να μας ενημερώσετε συνολικά για το πόρισμα της Γενικής Επιθεώρησης Δημόσιας Διοίκησης, για να δούμε τελικά πόσο μεγάλο ήταν αυτό το φαινόμενο. Και να ρωτήσω το εξής: Αυτοί οι υπάλληλοι και αυτές οι διευθύνσεις, που δεν έκαναν σωστά τη δουλειά τους, θα υποστούν τις συνέπειες; Ή απλώς, μέσω της γνωστής διαδικασίας του «στρίβειν διά του αρραβώνος», με τα υπηρεσιακά συμβούλια που ποτέ δεν συγκροτούνται και δεν συνεδριάζουν ποτέ, θα φτάσουν μετά από δύο, τρία, πέντε, δέκα χρόνια να είναι ακούνητοι στις θέσεις τους; Αυτό είναι ένα θέμα που μας απασχολεί όλους. Πρέπει να ξέρουμε αν σε αυτούς τους υπαλλήλους, που πιάστηκαν με το χέρι στο βάζο του μελιού, θα τους κοπεί το χέρι. Και τι θα γίνει και με τα χρήματα που καταχράστηκαν; Θα υπάρξει ποτέ η δυνατότητα και ο τρόπος να τα πάρει πίσω το ελληνικό δημόσιο;

Θέλω, όμως, να ρωτήσω και κάτι πιο συγκεκριμένο, αγαπητέ Υπουργέ: Την άνοιξη του 2015 άλλαξε από τον τομέα καταμέτρησης της ΣΤΑΣΥ Α.Ε. του μετρό ο εσωτερικός έλεγχος της διακίνησης και της πώλησης εισιτηρίων. Άνοιξαν οι δρόμοι για περισσότερη διαφάνεια ή άνοιξαν οι δρόμοι για περισσότερες απατεωνιές; Αυτό είναι κρίσιμο ερώτημα.

Θα ήθελα, κύριε Υπουργέ, να μας πείτε για ποιο λόγο άλλαξε η διαδικασία ελέγχου και αν απεδείχθη ότι ήταν μια κίνηση πονηρή και αν επανήλθαμε σε ένα σύστημα καλύτερο, ούτως ώστε να μην έχουμε τα ίδια προβλήματα.

Καταλήγοντας, θα ήθελα να πω ότι ως δημοσιογράφος και εγώ οφείλω να αναγνωρίζω τις πηγές. Νομίζω, λοιπόν, ότι έχουν κάνει πάρα πολύ καλή δουλειά κάποιοι δημοσιογράφοι. Είναι δημοσιογράφοι της εφημερίδας «ΚΑΘΗΜΕΡΙΝΗ» και δημοσιογράφοι του newpost.gr, όπως ο Θάνος ο Πασχάλης, ένας έγκριτος δημοσιογράφος, που βγάζει διαρκώς θέματα αυτής της ποιότητας, τα οποία δυστυχώς επιβεβαιώνονται από την πραγματικότητα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ, κύριε Αμυρά, που ήσασταν συνεπής στον χρόνο σας.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Θα προσπαθήσω να είμαι σύντομος γιατί είναι πολύ βαρύ θέμα.

**ΠΡΟΕΔΡΕΥΩΝ (Νικήτας Κακλαμάνης):**…το οποίο καλύτερα να μην είχε έρθει. Να μην είχε υπάρξει, εννοώ, και να μην είχε έρθει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Καλύτερα να μην είχε υπάρξει και να μην είχαμε τέτοια φαινόμενα. Αυτό όμως για να γίνει, πρέπει να διασφαλίζουμε και διαδικασίες και σοβαρούς αξιόπιστους μηχανισμούς ελέγχου.

Κύριε Πρόεδρε, θεωρώ ότι η εισιτηριοδιαφυγή είναι ένα μεγάλο θέμα σε σχέση με τους συμπολίτες μας που δεν έχουν την κοινωνική συνείδηση να χτυπάνε το εισιτήριο. Μετά και την ένταξη της κατηγορίας των πολιτών που είναι άνεργοι να μετακινούνται δωρεάν συν τις προηγούμενες ομάδες που είχαν ενταχθεί, πραγματικά είναι ένα ζήτημα κοινωνικής συνείδησης από εκεί και πέρα για το ποιος δεν χτυπάει εισιτήριο. Πιστεύω ότι αυτό δεν μπορεί να πολεμηθεί βάζοντας δύο ελεγκτές σε κάθε λεωφορείο ή σε κάθε συρμό του μετρό. Πιστεύω ότι αυτό έχει να κάνει με την παιδεία που πρέπει να έχουμε ως κοινωνία ή με συστήματα, όπως αυτό που πάμε να εφαρμόσουμε μέσα στον Φεβρουάριο και να το ολοκληρώσουμε τον Απρίλιο. Σε πλήρη εφαρμογή θα είναι τον Ιούνιο, γιατί θα έχουμε μια περίοδο διπλής εφαρμογής του ηλεκτρονικού εισιτηρίου με τα υπάρχοντα εισιτήρια.

**ΓΕΩΡΓΙΟΣ ΑΜΥΡΑΣ:** Κύριε Υπουργέ …

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι, θα σας πω.

Δεν υπάρχει κανένα θέμα με τα προσωπικά δεδομένα. Έκανε πάρα πολύ καλή δουλειά και ο ΟΑΣΑ και η Αρχή Προσωπικών Δεδομένων. Δεν μπορεί να επαναληφθεί από δημόσιο οργανισμό αυτό που γινόταν από τους ιδιωτικούς φορείς, να πουλάνε τα στοιχεία των πολιτών δεξιά και αριστερά ή να έχει οποιοσδήποτε πρόσβαση στο πού μετακινείται ο καθένας από εμάς. Άρα διασφαλίζονται τα στοιχεία εκείνα που πρέπει να βρίσκονται σε διαφορετικές βάσεις για να μην μπορεί να γίνει διασταύρωση. Και αυτό είναι το πιο σημαντικό.

Σχετικά με την εισιτηριοδιαφυγή όσων πολιτών δεν χτυπάνε το εισιτήριό τους, δεν το ακυρώνουν, να πω ότι τα κυκλώματα δυστυχώς έχουν κοστίσει πολύ περισσότερο στις αστικές συγκοινωνίας από ότι η εισιτηριοδιαφυγή. Και αυτό το λέω με πλήρη επίγνωση του τι γίνεται. Έχουμε κάνει τις απαραίτητες ενέργειες και σε διαβούλευση για να εξαιρεθούν από το ένα προς τέσσερα, για να πάρουμε προσωπικό και να μην πληρώνουμε ρεπό και υπερωρίες, που κοστίζουν πολύ περισσότερο. Εδώ, όμως, έχουμε και κάποια θέματα. Και δεν το λέω αυτό για να πολώσω το κλίμα: Ρωτήσατε ποιοι έχουν την ευθύνη και γιατί άλλαξαν οι διαδικασίες -αν άλλαξαν- την άνοιξη του 2015.

Κατ’ αρχάς, οι υπάλληλοι που βρέθηκαν -είναι τρεις μου φαίνεται αυτοί στους οποίους αποδόθηκαν συγκεκριμένες ευθύνες- έχουν ήδη απολυθεί και η έρευνα συνεχίζεται για τους υπόλοιπους.

Υπάρχουν, όμως, δύο εκθέσεις, κύριε Αμυρά. Η μία είναι η Έκθεση Ελέγχου του 2012, εσωτερικού ελέγχου, την οποία, αν χρειάζεται, θα καταθέσω.

**ΠΡΟΕΔΡΕΥΩΝ (Νικήτας Κακλαμάνης):** Χρειάζεται. Να την καταθέσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Βεβαίως.

Η άλλη έκθεση είναι του 2014 -με εντολή του Προέδρου και Διευθύνοντος Συμβούλου κ. Παπαθανάση- που λέει για αυτά τα πράγματα, διαπιστώνει τις ελλείψεις στη διαδικασίες. Τίποτα. Απολύτως τίποτα. Και αν μη τι άλλο εδώ πέρα υπάρχει...

**ΠΡΟΕΔΡΕΥΩΝ (Νικήτας Κακλαμάνης):** Τι ημερομηνία έχει η δεύτερη;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα την καταθέσω και αυτήν. Είναι του Μαρτίου του 2014, κύριε Πρόεδρε.

Τις καταθέτω και τις δύο, διότι από αυτές τις δύο εκθέσεις φαίνεται ότι από το 2012 είχε αρχίσει αυτή η ιστορία, αλλά ίσως και από πριν. Και από την έκθεση εσωτερικού ελέγχου και στη συνέχεια του 2014, όπου δόθηκε η εντολή καταμέτρησης, επ’ ευκαιρία διαπιστώθηκαν και άλλου είδους προβλήματα.

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω στη διάθεσή μου, επίσης, την έκθεση της γενικής επιθεωρήτριας. Είναι στη διάθεση όποιου μέλους του Κοινοβουλίου θέλει. Επειδή είναι σε εξέλιξη η έρευνα, θα τη δώσω στο Προεδρείο και όποιος συνάδελφος θέλει, να έρθει να ενημερωθεί. Θα τη δώσω στον κ. Κακλαμάνη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ, κύριε Υπουργέ.

Πάμε στις δύο τελευταίες ερωτήσεις, που κατά σύμπτωση είναι του Υπουργείου Παιδείας. Και λέω σύμπτωση με την έννοια ότι ακολουθεί μετά σχέδιο νόμου του Υπουργείου Παιδείας.

Θα συζητηθεί η πρώτη με αριθμό 437/3-2-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Παιδείας, Έρευνας και Θρησκευμάτων, σχετικά με την αποπεράτωση του ελληνικού σχολικού συγκροτήματος Μονάχου.

Στη ερώτηση θα απαντήσει ο Υφυπουργός Παιδείας, Έρευνας και Θρησκευμάτων κ. Ζουράρις.

Κύριε Αναστασιάδη, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε.

Η υπόθεση του σχολείου του Μονάχου λίγο-πολύ είναι γνωστή. Επιγραμματικά, όμως, μπορούμε να πούμε ότι το ελληνικό κράτος, στο πλαίσιο της στήριξης και της ενίσχυσης των Ελλήνων του Μονάχου, το 2001 συμφώνησε με τον Δήμο Μονάχου, με τη γερμανική πολιτεία και αγόρασε, αντί συμβολικού τιμήματος, ένα ακίνητο δεκαπέντε στρεμμάτων, προκειμένου να κατασκευαστεί ένα σχολικό συγκρότημα για τις ανάγκες των παιδιών των Ελλήνων του Μονάχου, με ρήτρα αναστροφής της πώλησης και επιστροφής του οικοπέδου στον Δήμο Μονάχου εάν οι εργασίες δεν είχαν ολοκληρωθεί μέσα στο συγκεκριμένο χρονοδιάγραμμα.

Οι καθυστερήσεις που παρουσιάστηκαν στο μεσοδιάστημα, κύριε Υπουργέ, είχαν ως αποτέλεσμα το έργο να μην αποπερατωθεί και τον Απρίλιο του 2015 να υπογραφεί μία συμπληρωματική απόφαση, μία συμπληρωματική συμφωνία, μία τροποποιητική σύμβαση με την ελληνική Κυβέρνηση -το είχε διαχειριστεί τότε ο κ. Πελεγρίνης ως Υπουργός Οικονομικών- με την απόλυτη δέσμευση ότι το έργο θα είχε ολοκληρωθεί μέχρι το τέλος του 2012. Ζητήθηκε δε τότε και δόθηκε από την Γερμανική πλευρά και παράταση έξι μηνών σε περίπτωση που παρουσιαζόταν πρόβλημα και δεν είχαν πάει το πράγματα καλά.

Τον Ιούλιο του 2016 η γερμανική πλευρά διαπιστώνει ότι δεν έχουν προχωρήσει καθόλου τα έργα και με απόφασή του επιστρέφεται το οικόπεδο στη γερμανική πολιτεία, στον Δήμο Μονάχου. Και ενώ αρχικά ο στόχος αυτός της λειτουργίας του ελληνικού σχολείου του Μονάχου ήταν η σύσφιξη των σχέσεων και η αλληλοκατανόηση των δύο λαών, όπως εξελίσσεται το θέμα μπορεί τελικά να επιδεινώσει ακόμη περισσότερο τις σχέσεις των δύο λαών.

Το θέμα αυτό αποτελεί κυρίαρχο και πρωταρχικό πρόβλημα των Ελλήνων του Μονάχου, οι οποίοι το παρακολουθούν από κοντά. Έχει ασχοληθεί και το έγκριτο περιοδικό «Der Spiegel» και η «Deutsche Welle». Το λέω αυτό, για να δώσω την διάσταση που έχει πάρει το ζήτημα αυτό.

Ο κίνδυνος, λοιπόν, σήμερα να χάσουμε τη δυνατότητα να έχουμε ένα ελληνικό, ιδιόκτητο σχολείο στο Μόναχο, με ευθύνη και της σημερινής Κυβέρνησης, είναι πλέον ορατός. Και σε ένα τέτοιο ενδεχόμενο, αντιλαμβάνεστε, κύριε Υπουργέ, ότι θα προκληθεί ζημία και στο ελληνικό δημόσιο, αλλά κυρίως θα πληγεί το κύρος της ελληνικής Κυβέρνησης στο εξωτερικό και θα είμαστε έκθετοι απέναντι στους ομογενείς μας, που παρακολουθούν το θέμα με μεγάλη αγωνία.

Ερωτάσθε, λοιπόν, κύριε Υπουργέ μετά και σε συνέχεια της απόφασης του Δήμου του Μονάχου, σε ποιες ενέργειες έχει προβεί η ελληνική Κυβέρνηση ή προτίθεται να προβεί, ώστε να δοθεί η δυνατότητα να ολοκληρωθεί το σχολείο του Μονάχου και να παραδοθεί στις ανάγκες των παιδιών των Ελλήνων του Μονάχου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το 1ο Γυμνάσιο Πετρούπολης (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΖΟΥΡΑΡΙΣ (Υφυπουργός Παιδείας, Έρευνας και Θρησκευμάτων):** Τα σέβη μου, Πρόεδρε.

Η ερώτηση του εγκρίτου συναδέλφου μου έχει ακριβή στοιχεία. Γνωρίζουμε και λόγω του συγκεκριμένου χρόνου, ότι δεν μπορούν να επανέλθουμε στο σύνολο. Ό γέγονε, γέγονε. Επτά χρόνια υπήρχε η ολιγωρία των Γερμανών, διότι οι περίοικοι έκαναν ενστάσεις επί ενστάσεων. Μετά, το 2007 έως το 2012 και με την εμπλοκή της Ελλάδας στις μνημονιακές αυτές δεσμεύσεις και φιμώσεις, η τριαρχία παρεμπόδιζε την εκτέλεση των έργων, δηλαδή την καταβολή των χρημάτων, του δικού μας ποσοστού. Η ρήτρα ενδεχομένως του 1901, της αναστροφής, ήταν ατυχής νομικά. Ρώτησα νομικούς εγκρίτους -κι εγώ πρώην νομικός είμαι- και θα έπρεπε η ρήτρα αναστροφής να έχει ενδεικτικό χαρακτήρα και όχι επιτακτικό, όπως έχει τώρα.

Το θέμα είναι το εξής: Από τις 20-7-2016 που επικύρωσε το δημοτικό συμβούλιο του Μονάχου την απόφαση, επενέβη η Ομοσπονδιακή Κυβέρνηση. Έτσι, αυτήν τη στιγμή έχουν ανασταλεί τα πάντα, διότι υπάρχει μια εσωτερική συζήτηση μεταξύ της Ομοσπονδιακής Κυβερνήσεως και των Βαυαρών. Η πρόταση είναι συμβιβαστική, γιατί η Ομοσπονδιακή Κυβέρνηση τους είπε ότι υπάρχει θέμα ετεροδικίας, διότι θα πρέπει, ενδεχομένως, αν υπάρξει αντιδικία μεταξύ ημών, της ελληνικής Κυβερνήσεως και του δημοτικού συμβουλίου, δηλαδή του δήμου Μονάχου, θα πρέπει να εκδικαστεί εν Ελλάδι και τους πρότεινε να υπάρξει ένα οικόπεδο ομοσπονδιακό και να μας αφήσουν εμάς ήρεμους. Περίπου εκεί είναι.

Κατά την τελευταία συνεδρία, μεταξύ τους πάλι, υπήρξε τριμερής αντίληψη μεταξύ τους και ουσιαστικά το θέμα αιωρείται. Εμείς τώρα ως Υπουργείο Παιδείας περιμένουμε την απόφαση των Γερμανών, η οποία θα έχει περίπου μια τάση να αφεθεί το οικόπεδο σε εμάς -οπότε δεν έχουμε τα προβλήματα που είχαμε μέχρι τον Αύγουστο του 2016- ή να μας παραχωρηθεί ένα άλλο οικόπεδο το οποίο συμφωνεί και η δική μας κοινότητα του Μονάχου. Απόλυτη εκδοχή απορρίψεως φαίνεται ότι δεν θα υπάρξει. Εμείς περιμένουμε τώρα την ενδογερμανική απόφαση, για να μας πουν για την τύχη -γιατί αιωρείται- της καταστάσεως και θα πράξουμε αντιστοίχως.

Επομένως, περιμένουμε, διότι αυτή τη στιγμή δεν έχουμε δυνατότητα επιλογής, γιατί υπάρχει εσωτερική γερμανική συζήτηση, με συμφωνία δική μας βεβαίως. Συνεπώς, περιμένουμε την απόφαση των Γερμανών, την μεταξύ τους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κατηγορούν, βέβαια, οι Γερμανοί την Ελλάδα για γραφειοκρατία, αλλά απ’ ό,τι αντιλαμβάνομαι δεν πάνε πίσω κι αυτοί. Από τον Αύγουστο του 2016 απάντηση δεν έχουν δώσει. Και είμαστε στον Φεβρουάριο του 2017.

Κύριε Αναστασιάδη, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Η προϊστορία λίγο-πολύ είναι γνωστή, έτσι όπως την αναφέρατε, κύριε Υπουργέ. Αυτά που είπατε, βεβαίως είναι όλα θεωρητικά, διότι δεν έχουμε τίποτα στην πράξη.

Οι πληροφορίες μας λένε ότι ο δήμαρχος του Μονάχου είναι οργισμένος με την ελληνική πλευρά και δεν δέχεται καμία κουβέντα και καμία συζήτηση. Έχουν γίνει προσπάθειες προσέγγισης και από τη δική μας πλευρά, από τους συναδέλφους κ. Δημοσχάκη και τον κ. Χαρακόπουλο. Κάπου εκεί είναι το θέμα, αλλά δεν έχουμε καμία απάντηση ουσιαστική και επίσημη από τότε.

Η ουσία του πράγματος, όμως, είναι ότι παρά τις όποιες καθυστερήσεις αναφέρατε -και είναι έτσι- η ευθύνη της Κυβέρνησης είναι τεράστια, διότι τον Απρίλιο του 2015 είχαμε ουσιαστικά μια νέα σύμβαση. Μάλιστα, είχαμε και απόλυτη δέσμευση τότε του κ. Πελεγρίνη. Θα παρακαλούσα -και το ζητώ επισήμως εδώ- να μας δοθεί η σύμβαση, για να δούμε τι είχε υπογράψει ο κ. Πελεγρίνης, τι είχε υπογράψει η ελληνική κυβέρνηση τότε, για τι είχε δεσμευθεί, για να δούμε πού πρέπει να αποδώσουμε τις ευθύνες.

Εσείς, βέβαια, είστε πολύ πρόσφατος Υπουργός και δεν είχατε εμπλακεί σε αυτή τη διαδικασία.

Η κυβέρνηση τότε, λοιπόν, και ο κ. Πελεγρίνης, αντί να ανασκουμπωθεί και να ολοκληρώσει το έργο, ζητούσε επιπλέον παράταση. Πήρε μια, αλλά τη δεύτερη δεν μπόρεσε να την καταφέρει. Έτσι στις 20 Ιουλίου αποφάσισε ο δήμος να επιστραφεί το σχολείο.

Είναι σαφές, λοιπόν, ότι υπάρχουν ευθύνες της Κυβέρνησης, διότι και ο Υπουργός Υποδομών, ο κ. Σπίρτζης, που ήταν προηγουμένως εδώ, αλλά και ο κ. Πελεγρίνης, μέσα σε αυτή την Αίθουσα διαβεβαίωναν ότι έχουν δεσμευθεί στον προϋπολογισμό τα χρήματα και έχουν εκταμιευθεί στην σχετική τράπεζα για να ολοκληρωθούν τα έργα, πράγμα που, όπως φαίνεται, δεν είχε συμβεί. Είναι χαρακτηριστική και η δήλωση του κ. Πελεγρίνη εδώ, σε αυτή την Αίθουσα, ότι: «Ανοίξαμε ειδικό λογαριασμό στην Δημοτική Τράπεζα του Μονάχου για να βεβαιώσουμε τον δήμο περί της σταθερής και απρόσκοπτης χρηματοδότησης του έργου.». Τα χρήματα ποτέ δεν έχουν εκταμιευθεί σ’ αυτόν τον λογαριασμό.

Είναι πλέον σαφές ότι υπάρχουν ευθύνες και πρέπει να αποδοθούν, για να μην επαναληφθούν τέτοια φαινόμενα. Εμείς στην κατεύθυνση ενίσχυσης της θέσης της Ελλάδας και διαπραγμάτευσης, για να κλείσουμε με αυτό το θέμα, δηλαδή για να άρει την απόφασή του ο δήμος Μονάχου και να μας επιτρέψει να ολοκληρώσουμε το έργο, θα είμαστε μαζί και σύμμαχοι. Είναι θέμα που αφορά τον ελληνισμό και δεν το κομματικοποιούμε. Όμως η Κυβέρνηση σε αυτή τη συγκεκριμένη διαδικασία είναι έκθετη απέναντι στις δεσμεύσεις της, απέναντι στους Γερμανούς και υπόλογη, βέβαια, απέναντι στους ομογενείς, γιατί δεν ήταν συνεπής σε αυτά τα οποία είχε δεσμευθεί να κάνει.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Ζουράρι, έχετε τον λόγο.

**ΚΩΝΣΤΑΝΤΙΝΟΣ ΖΟΥΡΑΡΙΣ (Υφυπουργός Παιδείας, Έρευνας και Θρησκευμάτων):** Κύριε συνάδελφε, υπάρχει το εξής. Το παρατήρησε, άλλωστε, και ο Πρόεδρος της συνεδρίασης. Υπάρχει αυτή τη στιγμή εκκρεμότητα λόγω της εσωτερικής συζητήσεως των Γερμανών. Πολύ προσφάτως, λίγο λιγότερο από προ δεκαημέρου, υπήρξε πάλι συνεννόηση. Η ιστορία με τον Πελεγρίνη είναι αρκετά παλιά πλέον. Εμείς είχαμε πάλι επαφές και αυτή τη στιγμή υπάρχει μια εκκρεμότητα ενδογερμανική. Η τάση τους είναι να υπάρξει μια ευνοϊκή για μας κατάσταση, αλλά υπάρχει το εξής που ίσως θα πρέπει να λάβουμε υπ’ όψιν. Με την τάδε απόφαση της 13ης Αυγούστου του 2015 έχει απενταχθεί από το Υπουργείο Παιδείας και τη δυνατότητα χρηματοδοτήσεως δικής μας, με την ΑΔΑ: 7ΤΖΨ465ΦΘΘ-2Χ5, η χρηματοδότηση και η εμπλοκή, την οποία ανέφερε ο Πελεγρίνης, και τα χρήματα αυτά μπήκαν στο Υπουργείο Οικονομίας, Υποδομών, Ναυτιλίας και Τουρισμού. Άρα δεν είναι της αρμοδιότητας του Υπουργείου Παιδείας. Από τις 13 Αυγούστου του 2015 η δυνατότητα χρήσεως του ποσού έχει ανασταλεί από την τριαρχία, από την λεγομένη τρόικα, διότι δεν έδωσε την άδεια να απεμπλακεί τμήμα του χρήματος.

Εν τω μεταξύ, εμείς έχουμε πληρώσει τη δικηγορική εταιρεία. Επομένως, ως προς αυτό το σκέλος είμαστε έτοιμοι να επαναρχίσουμε τη συζήτηση.

Πρέπει να ξέρουμε, όμως, το εξής: Και αν ακόμη οι Γερμανοί δεχθούν τη λύση που προτείνει η Ομοσπονδιακή τους Κυβέρνηση, οι Βαυαροί, ενδεχομένως θα υπάρξει εμπλοκή από την τριαρχία την εδρεύουσα στο Υπουργείο Οικονομικών, την τρόικα. Δεν είναι αυτόματα αυτά. Δεν έχουμε, συνάδελφοι, εμείς ως ελληνική Κυβέρνηση την ίδια αυτεξουσιότητα από το 2010 που έχει, παραδείγματος χάριν, η κυβέρνηση της Ελβετίας. Νομίζω ότι το καταλαβαίνουμε όλοι αυτό.

**ΣΑΒΒΑΣ ΑΝΑΣΤΑΣΙΑΔΗΣ:** Έπρεπε να τα γνωρίζουν αυτά ο κ. Πελεγρίνης και η Κυβέρνηση όταν υπέγραφαν τη σύμβαση.

**ΠΡΟΕΔΡΕΥΩΝ (Νικήτας Κακλαμάνης):** Το χειρότερο απ’ όλα είναι ότι για να γίνουν επισκευές ή να φτιαχτούν τα σχολεία τα ελληνικά του εξωτερικού πρέπει να εγκρίνει η τρόικα λεφτά. Αυτό είναι το χειρότερο και όχι όλα τα υπόλοιπα.

**ΚΩΝΣΤΑΝΤΙΝΟΣ ΖΟΥΡΑΡΙΣ (Υφυπουργός Παιδείας, Έρευνας και Θρησκευμάτων):** Ακριβώς.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι οκτώ μαθητές και μαθήτριες και δύο εκπαιδευτικοί συνοδοί τους από το 40ο Δημοτικό Σχολείο Πειραιά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Φτάνουμε στην τελευταία επίκαιρη ερώτηση, στην οποία θα απαντήσει ο Υπουργός Παιδείας, κ. Κωνσταντίνος Γαβρόγλου. Είναι η τέταρτη με αριθμό 445/6-2-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας Έρευνας και Θρησκευμάτων, σχετικά με την κατ’ εξαίρεση αποδοχή των αιτήσεων για τους μετεγγραφέντες σπουδαστές των Τεχνολογικών Εκπαιδευτικών Ιδρυμάτων (ΤΕΙ).

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, το θέμα σάς είναι γνωστό. Υπήρξε, άλλωστε, και μια σχετική κινητοποίηση στο Υπουργείο σας πριν από λίγες μέρες. Μιλάμε για διακόσια εβδομήντα παιδιά, σπουδαστές των ΤΕΙ, των οποίων ενώ έγιναν δεκτές οι αιτήσεις μετεγγραφής κατ’ εξαίρεση, δεν γίνονται δεκτές από το ΤΕΙ της Αθήνας. Φυσικά, ο λόγος που οδηγεί αυτά τα παιδιά και χιλιάδες άλλα -πάνω από δώδεκα χιλιάδες ήταν φέτος οι αιτήσεις μετεγγραφής στα ανώτατα εκπαιδευτικά ιδρύματα της χώρας μας- είναι γνωστός. Οι περισσότερες οικογένειες δυσκολεύονται ή αδυνατούν να σπουδάσουν τα παιδιά τους μακριά από τον χώρο κατοικίας τους.

Σε κάθε περίπτωση, θεωρούμε ότι θα πρέπει να αναλάβετε πρωτοβουλίες σε σχέση με το ζήτημα αυτό, χωρίς να θέλουμε να απεμπολήσουμε τις ευθύνες που έχουν και τα ίδια τα ιδρύματα και συγκεκριμένα το ΤΕΙ της Αθήνας που αρνείται να κάνει δεκτές αυτές τις αιτήσεις. Να πούμε εδώ ότι οι κατ’ εξαίρεση αιτήσεις δεν έγιναν όλες δεκτές -και πάλι- όπως δεν έγιναν δεκτές και όλες οι αιτήσεις μετεγγραφής. Ούτε οι μισές δεν έγιναν δεκτές. Έστω και έτσι, όμως, να αποκατασταθεί, τέλος πάντων, η ηρεμία και η ομαλότητα στη ζωή αυτών των παιδιών, τα οποία κινδυνεύουν να χάσουν και το πρώτο εξάμηνο των σπουδών τους, έτσι ώστε να συνεχίσουν τη φοιτητική τους σταδιοδρομία χωρίς προβλήματα.

Νομίζουμε ότι το πρόβλημα είναι καυτό και αναμένουμε τις απαντήσεις σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μιας και είναι σχετικό το θέμα και επειδή υπάρχει μια εκκρεμότητα σε ερώτηση που είχαν κάνει συνάδελφοί σας του ΣΥΡΙΖΑ στον κ. Μπαλτά, αν υπάρχει χρόνος να συζητήσουμε το πρόβλημα με το πάσο των φοιτητών που μετά από κατατακτήριες εξετάσεις πάνε για ένα δεύτερο πτυχίο. Αυτοί οι φοιτητές δεν δικαιούνται πάσο. Δεν είναι καινούργιο. Είναι διαχρονικό. Νομίζω ότι είναι μια αδικία που πρέπει να την δούμε όλοι μαζί και κυρίως για τους φοιτητές που έχουν περάσει στις επαρχιακές σχολές και δεν έχουν την δυνατότητα της έκπτωσης. Αν έχετε δει το θέμα. να το κοιτάξουμε.

Ορίστε, έχετε τον λόγο. Θα έχετε και μια ανοχή για να απαντήσετε και σε αυτό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χαίρομαι, κύριε Πρόεδρε, γιατί σας βλέπω σήμερα σε ριζοσπαστική και αγωνιστική διάθεση, όπως πάντα, οπότε να το σημειώσουμε και δημόσια.

Κύριε Πρόεδρε, για αυτό που είπατε, έχετε δίκιο. Πρέπει να λυθεί. Το διερευνούμε. Απλώς, να ξέρετε ότι αυτά τα παιδιά δεν δικαιούνταν ούτε βιβλία, συγγράμματα...

**ΠΡΟΕΔΡΕΥΩΝ (Νικήτας Κακλαμάνης):** Ελύθη το θέμα αυτό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ελύθη το θέμα.

Τώρα για την ερώτηση του κ. Δελή, θα ήθελα να πω τα εξής: Χαίρομαι που για πρώτη φορά συμφωνούμε τόσο πολύ με τον κ. Δελή. Τι εννοούμε; Οι μετεγγραφές είναι μια πολύ προβληματική διαδικασία. Ξέρετε, ότι είναι ένα ελληνικό φαινόμενο αυτό. Όμως η Κυβέρνηση το έχει δει -ειδικά τα τελευταία δύο χρόνια- με πάρα πολύ μεγάλη επιείκεια, γιατί υπάρχει ένα πραγματικό πρόβλημα. Όταν η πολιτεία δεν μπορεί να εξασφαλίσει όρους διαμονής των φοιτητών μακριά από τα σπίτια τους και προφανώς οι όποιες δυνατότητες είναι πολύ περιορισμένες, τότε πραγματικά πρέπει να πάει να χρησιμοποιήσει αυτό το μέτρο των μετεγγραφών.

Κάναμε ό,τι μπορούσαμε και νομίζω ότι κανείς δεν έχει παράπονο φέτος, Άλλωστε, αυτά δεν γίνονται από επιτροπές, γίνονται από τον υπολογιστή, γίνονται από προγράμματα όπου συνεκτιμώνται όλα τα στοιχεία και γίνονται εντελώς αντικειμενικά.

Τώρα, για να κατανοήσει και ο κόσμος τι γίνεται, θα πω τα εξής: Υπάρχουν μετεγγραφές. Πάνε παιδιά σε τμήματα τα οποία δεν είναι αυτά στα οποία πέτυχαν, αλλά επειδή θέλουν να είναι κοντά στο σπίτι τους ή κοντά στα αδέλφια τους, αν είναι από πολύτεκνες οικογένειες, πάνε σε καινούργια τμήματα. Ορισμένα από τα καινούργια τμήματα αρνούνται να τα εγγράψουν. Ο νόμος λέει ότι είναι υποχρεωμένοι να τα εγγράψουν, ανεξάρτητα αν θέλουν να προσφύγουν στο Συμβούλιο Επικρατείας ή όχι.

Εμείς, λοιπόν -ειδικά για το ΤΕΙ, γιατί το πρόβλημα είναι το ΤΕΙ Αθηνών, όλα τα άλλα τμήματα έχουν δείξει μια ανοχή σε αυτήν την κοινωνική πραγματικότητα-είπαμε ότι θα τους ενισχύσουμε οικονομικά σύμφωνα με τον αριθμό των φοιτητών που εγγράφονται, ότι θα τους δώσουμε πρόσθετες θέσεις από τις άγονες εκλογές που θα γίνουν λόγω των πολλών θέσεων που υπάρχουν, όποιες θέσεις μείνουν θα τις δώσουμε σε αυτά τα τμήματα.

Επίσης, είπαμε ότι ειδικά στο ΤΕΙ Αθηνών θα λύσουμε και ένα θέμα που είχαν πρακτικής άσκησης. Και θα το λύσουμε σε συνεννόηση με το Υπουργείο Υγείας. Υποσχεθήκαμε στα παιδιά που ήρθαν στο Υπουργείο, τα οποία είχαν πολύ λογικά αιτήματα, δηλαδή την εγγραφή τους στα τμήματα, ότι ο νόμος λέει αυτό. Μας υποσχέθηκε το ΤΕΙ Αθηνών ότι ανεξάρτητα αν θα προσφύγουν ή όχι θα τα εγγράψουν. Και μαθαίνω σήμερα ότι δεν τα εγγράφουν. Δόθηκε εντολή στις υπηρεσίες σήμερα το πρωί να προχωρήσουν σε όλα τα πειθαρχικά και διοικητικά μέτρα ενάντια στη διοίκηση για να υποχρεωθεί η διοίκηση να ακολουθήσει -επιμένω- τον νόμο. Παιχνίδια στην πλάτη των παιδιών αυτών, και όποιων φοιτητών, δεν θα ανεχθούμε στο πλαίσιο των νόμων και των υπουργικών αποφάσεων που υπάρχουν.

Εγώ κάνω και μία δημόσια έκκληση στους Προέδρους, στις συνελεύσεις αυτών των τμημάτων κ.λπ., να μη δημιουργούν μια ένταση όταν οι ίδιοι δεν ακολουθούν τον νόμο.

Θα παρακαλούσα, λοιπόν, να εγγράψουν αυτούς τους φοιτητές. Αν θέλουν να προσφύγουν στο Συμβούλιο Επικρατείας, ας το κάνουν και θα δούμε τι θα αποφασίσει το Συμβούλιο της Επικρατείας. Παρακαλώ πάρα πολύ, όμως, στο πλαίσιο και των δεσμεύσεών μας -και των οικονομικών και των θεσμικών- να προχωρήσουν στην εγγραφή αυτών των φοιτητών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Θα πω μια λέξη μονάχα, μια φράση, για τα κριτήρια μετεγγραφής, επειδή τα παρουσιάσατε, κύριε Υπουργέ, σαν ένα τεχνικό ζήτημα που προέκυψε από μόνο του. Τα κριτήρια που τέθηκαν για τις μετεγγραφές είναι φυσικά επιλογή των κυβερνήσεων -των προηγούμενων και της δικής σας- που τα μοριοδοτούν, αντίστοιχα.

Συνεπώς, είναι ανθρώπινο έργο και δεν είναι από μόνα τους εκεί. Και εξ αυτού του λόγου φοιτητές, παιδιά που έχουν πετύχει σε κάποιο πανεπιστήμιο και θέλουν να μετεγγραφούν, επειδή δεν πιάνουν τον απαραίτητο αριθμό αυτών των μορίων από τα κριτήρια, αποκλείονται. Αυτό, όμως, δεν σημαίνει ότι δεν έχουν και ανάγκη. Είπαμε και στην πρωτολογία μας ότι πάνω από δώδεκα χιλιάδες είναι τα παιδιά που έκαναν φέτος αιτήσεις μετεγγραφής.

Τώρα, μόνος σας πριν από λίγο, περιγράψατε την κατεύθυνση της λύσης, με έναν πιο γενικό τρόπο, αυτού του ζητήματος, δηλαδή ότι θα πρέπει να ενισχυθούν τα εκπαιδευτικά ιδρύματα με το ανάλογο προσωπικό, θα πρέπει να χρηματοδοτηθούν ανάλογα. Μόνο που αυτό έπρεπε να είχε γίνει χθες, ενώ εσείς προσθέσατε το μόριο «θα», πριν από αυτά που είπατε, κάτι που ακούγεται σαν μια απλή υπόσχεση και που δεν ξέρουμε και πότε υλοποιηθεί.

Εν πάση περιπτώσει, επειδή το θέμα επείγει και επειδή τέσσερις μήνες ταλαιπωρούνται αυτά τα παιδιά, εμείς λέμε όλα τα παιδιά να παίρνουν τη μετεγγραφή τους, γιατί όλα έχουν κάποιο λόγο για να την κάνουν. Και ο λόγος, όπως είπαμε, είναι γνωστός.

Συνεπώς θα πρέπει να πιέσετε ακόμα περισσότερο να υλοποιήσετε αυτές σας τις υποσχέσεις -και όχι να μείνουν υποσχέσεις, όπως συνήθως μένουν- έτσι ώστε να αφαιρεθεί, αν θέλετε, και η τελευταία δικαιολογία που προβάλουν τα ιδρύματα αυτά ή όποια ιδρύματα τέλος πάντως, για να μην κάνουν δεκτές τις μετεγγραφές, τις αιτήσεις των φοιτητών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου. Νομίζω ότι πάμε προς καλή κατεύθυνση, άρα δεν χρειάζονται πολλά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κατ’ αρχάς, παρά τη σιωπή σας επί του θέματος, καταλαβαίνω ότι συμφωνείτε με τον τρόπο που πάμε να λύσουμε το θέμα στα ΤΕΙ Αθηνών. Αυτό το λέω για να τα λύνουμε ένα-ένα, διότι αυτή είναι η ερώτησή σας και σε αυτό θα πρέπει να απαντήσουμε.

**ΙΩΑΝΝΗΣ ΔΕΛΗΣ:** Δεν είναι σιωπή. Λέμε ότι έχετε κι εσείς ευθύνες.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι, όχι. Κοιτάξτε, εμείς είπαμε για το συγκεκριμένο πρόβλημα. Εσείς τώρα λέτε ότι θα έπρεπε εμείς να έχουμε μεταγράψει όλες τις αιτήσεις, δηλαδή να είναι υπερτριπλάσιοι οι αριθμοί και να καταρρεύσει όλο το σύστημα.

**ΙΩΑΝΝΗΣ ΔΕΛΗΣ:** Αυτό είναι το δεύτερο σκέλος.

**ΠΡΟΕΔΡΕΥΩΝ (Νικήτας Κακλαμάνης):** Αφήστε να απαντήσει ο Υπουργός. Εξάλλου, είναι σχετικό το νομοσχέδιο μετά και μπορείτε να επανέλθετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άρα να συμφωνήσουμε για το ΤΕΙ Αθηνών. Και πρέπει και εσείς να πάρετε μια θέση επί του θέματος και να πείτε ότι ειδικά σε αυτό το πολύ στενό θέμα, συμφωνούμε με την Κυβέρνηση, ότι πρέπει να τους εγγράψουν και πρέπει το Υπουργείο να προχωρήσει σε όλες τις νόμιμες ενέργειες για να εγγραφούν οι φοιτητές. Ναι ή όχι; Νομίζω ότι λέτε ναι σε αυτό.

**ΙΩΑΝΝΗΣ ΔΕΛΗΣ:** Σας είπα να πιέσετε και να αναλάβετε τις ευθύνες σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αυτό λέω.

**ΠΡΟΕΔΡΕΥΩΝ (Νικήτας Κακλαμάνης):** Το ίδιο λέτε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άρα συμφωνούμε. Λέμε το ίδιο πράγμα. Δεν είναι κακό να συμφωνείτε, ακόμα και σε μικρά πράγματα, με την Κυβέρνηση. Σε μικρά.

Σχετικά με τα υπόλοιπα που λέτε, το θέμα των μετεγγραφών επιμένω ότι είναι ένα θέμα, το οποίο εφαρμόζεται αποκλειστικά -και είμαι σχεδόν σίγουρος- στη χώρα μας. Αυτό έχει σχέση και με το πώς είναι δομημένη η κατανομή του πληθυσμού μας και με βάση αυτό, πώς είναι δομημένη η ανώτατη εκπαίδευση και σε ποια μέρη υπάρχουν πανεπιστήμια. Επιπλέον, τώρα δεν έχει υπάρξει επί δεκαετίες κανένας σχεδιασμός για εστίες, για την φοιτητική μέριμνα κ.λπ..

Εμείς, όπως έχω πει και εδώ, μέχρι τον Ιούνιο θα φέρουμε σχέδιο πενταετές για το θέμα των εστιών. Οι εστίες δεν γίνονται με το να πατήσεις ένα κουμπάκι.

Άρα το θέμα της φοιτητικής μέριμνας και πρόνοιας είναι ένα θέμα που το μελετάμε και δεσμευόμαστε πριν το τέλος του ακαδημαϊκού έτους να φέρουμε. Επιμένω. Σε βάθος πενταετίας, γιατί αυτά τα πράγματα δεν λύνονται με άμεσες κινήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(Αλλαγή σελίδας)

**ΠΡΟΕΔΡΕΥΩΝ (Νικήτας Κακλαμάνης):** Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 3 Φεβρουαρίου 2017 τη συζήτηση του νομοσχεδίου σε μία συνεδρίαση. Προτείνω, λοιπόν, η συζήτηση να γίνει ενιαία επί της αρχής, των άρθρων και των τροπολογιών. Πέρας συζήτησης δεν ορίζω από τώρα, αφού θέλω να δούμε πόσοι συνάδελφοι θα εγγραφούν.

Ταυτόχρονα, η εγγραφή των συναδέλφων ως συνήθως θα γίνει μόλις θα ανοίξει το σύστημα, δηλαδή μόλις ανέβει στο Βήμα ο συνάδελφος εισηγητής του ΣΥΡΙΖΑ κ. Μιχελής, και θα κλείσει μόλις κατέβει από το Βήμα η εισηγήτρια της Νέας Δημοκρατίας κ. Κεραμέως.

Μέχρι στιγμής, και απ’ ό,τι έχουμε ενημερωθεί, έχουν κατατεθεί μόνο βουλευτικές τροπολογίες. Δεν έχουμε υπουργικές. Άρα δεν θα υπάρχουν τριβές. Ας ελπίσουμε ότι θα πάει έτσι μέχρι το τέλος. Ο Υπουργός, όταν ανέβει, θα απαντήσει -θα τον παρακαλέσω, αν είναι έτοιμος- για τις βουλευτικές τροπολογίες, ώστε να ξέρουν εκ των προτέρων οι συνάδελφοι ποιες γίνονται δεκτές και ποιες όχι.

Υπάρχει αντίρρηση επί της βασικής εισήγησης της διαδικασίας;

**ΟΛΟΙ ΟΙ ΒΟΥΛΕΥΤΕΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συμφώνησε ομοφώνως.

Τον λόγο έχει ο εισηγητής του ΣΥΡΙΖΑ κ. Αθανάσιος Μιχελής για δεκαπέντε λεπτά. Ανάλογα με το πόσοι συνάδελφοι θα εγγραφούν θα υπάρξει και μια σχετική ανοχή, για να μην φτάσουμε μεσάνυχτα.

Κύριε Μιχελή, έχετε το λόγο.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι Βουλευτές, πριν αναφερθώ συγκεκριμένα στο παρόν σχέδιο νόμου, θεωρώ αναγκαίο να αναφερθώ σε ζητήματα που σχολιάστηκαν στην Επιτροπή Μορφωτικών Υποθέσεων, που πιθανόν να αναφερθούν και σήμερα στην Ολομέλεια.

Πρώτο ζήτημα. Το επείγον του σχεδίου νόμου προκύπτει αναγκαστικά από το επείγον τουλάχιστον δύο ανελαστικών ημερομηνιών. Η μία είναι η έναρξη της διαδικασίας των μεταθέσεων και η δεύτερη η ημερομηνία δηλώσεων των επιλογών σχολών της Γ΄ Λυκείου υποψηφίων των ΑΕΙ.

Δεύτερο ζήτημα. Οι κοινότυποι χαρακτηρισμοί περί νομοσχεδίου «σκούπα», ασύνδετου, που δεν έχει αρχή, μέση και τέλος, προφανώς είτε αγνοούν είτε παραβλέπουν σκόπιμα την πολυπλοκότητα των νομοθετημάτων και το πολυδαίδαλο της δημόσιας διοίκησης, μια κατάσταση για την οποία άλλοι, πέρα της σημερινής Κυβέρνησης, είναι και δημιουργοί και υπαίτιοι.

Τρίτο ζήτημα. Οι όποιες απόψεις εκφράστηκαν στην Επιτροπή Μορφωτικών Υποθέσεων, που ενδεχομένως θα εκφραστούν και σήμερα, μπορούν να θεωρούνται ως βάσιμες και αξιοποιήσιμες, αν στηρίζονται σε σημερινά συγκεκριμένα δεδομένα.

Αναφέρω ένα παράδειγμα. Δεν μπορεί να υποστηρίζεται ότι υποβαθμίζεται η ειδική αγωγή, όταν επί Κυβέρνησης ΣΥΡΙΖΑ οι μονάδες στήριξης της ειδικής αγωγής στα σχολεία αυξήθηκαν κατά εκατοντάδες, εξακόσιες επιπλέον, και οι διορισμοί εκπαιδευτικών Ειδικής Αγωγής ξεπέρασαν τις δέκα χιλιάδες έναντι πέντε περίπου χιλιάδων των προηγουμένων ετών. Και αυτό συνέβη χωρίς ιδιαίτερες μεταβολές του συνολικού μαθητικού πληθυσμού της χώρας την τελευταία διετία. Βέβαια, θα αντιτείνει κάποιος πως βελτιώθηκαν οι ποσοτικοί δείκτες, αλλά με την ποιότητα τι γίνεται; Εγώ θα έλεγα να το δούμε και αυτό. Σημειώνω, όμως, πως κατά κανόνα τα αιτήματα -δυστυχώς θα σχολίαζα- αφορούν ποσοτικούς δείκτες (αριθμό μαθητών, αριθμό διορισμών εκπαιδευτικών κ.λπ.).

Αναφέρομαι στις εκφραζόμενες απόψεις, γιατί από την έως τώρα συζήτηση οδηγούμαι στην εκτίμηση πως στα περισσότερα άρθρα επί της ουσίας υπάρχει σύμπλευση απόψεων. Κατανοητή, βέβαια, η προσπάθεια της αντιπολίτευσης να διαφοροποιηθεί και να ψάχνει τρόπους άσκησης κριτικής. Χρησιμότερες, όμως, είναι οι τεκμηριωμένες προτάσεις. Η σημερινή συζήτηση θα δείξει την τελική έκβαση.

Ας δούμε τώρα το νομοσχέδιο. Αυτό διαρθρώνεται σε πέντε κεφάλαια. Με τα άρθρα του Α΄ Κεφαλαίου, βελτιώνεται ο επιτυχής θεσμός των εξετάσεων από το δημόσιο εκπαιδευτικό σύστημα για τη λήψη ενός κρατικού πιστοποιητικού γλωσσομάθειας, η δυνατότητα δηλαδή προς όλους τους μαθητές να εξετάζονται από δημόσιο φορέα για ένα πιστοποιητικό γλωσσομάθειας κρατικό και αξιολογήσιμο.

Επεκτείνεται και με ηλεκτρονικό τρόπο, επιπλέον δε με πρόσθετη ηλεκτρονικής μορφής βοήθεια προς τους μαθητές πέραν του σχολικού προγράμματος. Υποδομή και τεχνογνωσία για την ηλεκτρονική εξέταση και βοήθεια ήδη υπάρχει από τρεις φορείς του δημοσίου, το ΕΚΠΑ, το ΑΠΘ και το ΙΤΥΕ-Διόφαντος του Υπουργείου.

Είναι προφανές ότι το μέτρο αυτό όπως βελτιώνεται, στηρίζει κυρίως τους οικονομικά αδύναμους και βέβαια βλάπτει τα συμφέροντα των κάθε λογής ιδιωτικών εκπαιδευτικών ιδρυμάτων ξένων γλωσσών. Γι’ αυτήν ακριβώς την κοινωνική ωφελιμότητα προς τους οικονομικά αδύναμους μαθητές δεν ακούστηκε κανένα σχόλιο από την αντιπολίτευση. Αντί αυτού κλήθηκαν να εκφράσουν την άποψή τους οι ιδιοκτήτες των ιδιωτικών εκπαιδευτικών ιδρυμάτων. Καλώς. Δεν περιμέναμε βέβαια απ’ αυτούς να μας πουν μπράβο.

Με τα άρθρα του Β΄ Κεφαλαίου, ρυθμίζονται τα θέματα της εύρυθμης λειτουργίας της Εθνικής Βιβλιοθήκης Ελλάδος λόγω μετεγκατάστασης της στις νέες υποδομές με το όνομα Κέντρο Πολιτισμού-Ίδρυμα «Σταύρος Νιάρχος».

Αναλυτικά, καθορίζεται η νομική της μορφή ως νομικό πρόσωπο δημοσίου δικαίου και η επωνυμία της. Προβλέπεται η έδρα της εθνικής βιβλιοθήκης, όπως και το σύνολο των υπηρεσιών της. Επεκτείνεται ο σκοπός της. Προβλέπεται, διατηρείται το σχήμα διοίκησης σε δύο επίπεδα. Ένα συλλογικό όργανο που είναι το εφορευτικό συμβούλιο και ένα μονομελές όργανο που είναι ο γενικός της διευθυντής. Θεσμοθετούνται διαδικασίες ανάπτυξης ενός στρατηγικού και επιχειρησιακού σχεδίου.

Με τα άρθρα του Γ΄ Κεφαλαίου, ρυθμίζονται ζητήματα της πρωτοβάθμιας και δευτεροβάθμιας εκπαίδευσης. Συγκεκριμένα, καθιερώνεται ο Ενιαίος Αριθμός Μαθητή στην πρωτοβάθμια και δευτεροβάθμια και δημόσια και ιδιωτική εκπαίδευση. Είναι προφανές ότι θα βοηθήσει στην καλύτερη οργάνωση της μαθητικής πορείας του μαθητή. Ασφαλώς πρέπει και θα διασφαλιστεί το εμπιστευτικό των προσωπικών δεδομένων. Το επισημαίνω για να αρθούν οι όποιες αντιρρήσεις, κυρίως σχολαρχών των ιδιωτικών σχολείων, που φαίνεται ότι επιμελώς επιδιώκουν να αποφύγουν την καταγραφή είτε των μαθητών είτε των εκπαιδευτικών. Ας διερωτηθούμε γιατί.

Ρυθμίζονται ζητήματα σχολικών εκδρομών και πάσης φύσεως μετακινήσεων μαθητών και εκπαιδευτικών των σχολικών μονάδων. Συγκεκριμένα, η έγκριση των μετακινήσεων μεταβιβάζεται από τον περιφερειάρχη της κάθε περιφέρειας στον περιφερειακό διευθυντή εκπαίδευσης. Και είναι άξιον απορίας πώς αυτό μεταφράστηκε ως περιορισμός της αυτοτέλειας των σχολικών μονάδων.

Είναι προφανές ότι ο περιφερειακός διευθυντής εκπαίδευσης και καλύτερος γνώστης είναι και αρμοδιότερος σε κάθε περίπτωση για το θέμα αυτό. Και δεν επιθυμώ να επεκταθώ περαιτέρω μιας και όλοι μας κάτι θα έχουμε ακούσει για τις σχολικές εκδρομές.

Παρατείνονται οι συμβάσεις των καθαριστριών των σχολείων. Είναι ένα χρόνιο πρόβλημα που πρέπει να αντιμετωπιστεί ριζικά και τελεσίδικα. Αναγνωρίζεται πλήρως η προϋπηρεσία των εκπαιδευτικών, που για χρόνια εργάστηκαν ως ωρομίσθιοι από άκρον εις άκρον της χώρας. Ρυθμίζονται θέματα Ειδικής Αγωγής. Αναφέρθηκα αναλυτικότερα στον πρόλογό μου γι’ αυτά.

Ρυθμίζονται ευνοϊκά για τους μαθητές των ΕΠΑΛ ζητήματα της μαθητικής τους εξέλιξης. Είναι ένα πρώτο βήμα, κίνητρο στήριξης της επαγγελματικής εκπαίδευσης.

Ρυθμίζονται ζητήματα εισαγωγής στην τριτοβάθμια εκπαίδευση. Το άρθρο αναφέρεται σε ειδικές κατηγορίες μαθητών και είναι ευνοϊκό γι’ αυτούς. Ρυθμίζονται ζητήματα της μειονοτικής εκπαίδευσης.

Εξορθολογίζονται οι αρμοδιότητες των υπηρεσιών του Υπουργείου Παιδείας. Συγκεκριμένα συγκροτείται ως ξεχωριστή διεύθυνση ιδιωτικής εκπαίδευσης από τα ήδη υπάρχοντα αντίστοιχα τμήματα άλλων διευθύνσεων που ασχολούνται με αυτό το θέμα. Το σημειώνω αυτό για να προλάβω σχόλια περί αναγκαιότητας νέων διορισμών κ.λπ..

Ρυθμίζονται ζητήματα αρμοδιότητας της Γενικής Γραμματείας Διά Βίου Μάθησης και Νέας Γενιάς, αναφέρεται η νέα σύνθεση του ΣΑΕΠ, Συμβούλιο Αναγνώρισης Επαγγελματικών Προσόντων, και βέβαια η αναγκαιότητα ταχύτερης εξέτασης και αναγνώρισης των τίτλων σπουδών. Αυτό, κύριοι συνάδελφοι, είναι ένα πάρα πολύ σοβαρό πρόβλημα της αναγνώρισης τίτλων σπουδών και κυρίως επαγγελματικών δικαιωμάτων. Υπάρχει ένας απίστευτος κυκεώνας και αυτό το συμβούλιο θα έχει πολύ δύσκολο έργο να επιτελέσει.

Συγκροτείται το Εθνικό Συμβούλιο Εκπαίδευσης και Ανάπτυξης Ανθρωπίνου Δυναμικού, το οποίο αποτελεί ένα ιδιαίτερης σημασίας γνωμοδοτικό όργανο προς τον Υπουργό Παιδείας και Θρησκευμάτων. Επισημαίνεται ότι αυτό αντικαθιστά, άρα καταργούνται, το Εθνικό Συμβούλιο Παιδείας ΕΣΥΠ, καθώς και τα επιμέρους αυτού συμβούλιά του.

Με τα άρθρα του Δ΄ κεφαλαίου, αντιμετωπίζονται ζητήματα της τριτοβάθμιας εκπαίδευσης. Αναφέρω συνοπτικά: Επανέρχεται ως τριετής η θητεία των επίκουρων καθηγητών ΑΕΙ και το ανώτερο όριο ανά σχολή των εντασσόμενων στο καθεστώς μερικής απασχόλησης καθηγητών των ΑΕΙ. Επανακαθορίζεται το εργασιακό καθεστώς των επίκουρων καθηγητών και οι δυνατότητες της ακαδημαϊκής τους εξέλιξης και ρυθμίζονται θέματα διαδικασίας της εκλογής των καθηγητών ΑΕΙ. Δίνεται η δυνατότητα συμμετοχής στα εκλεκτορικά σώματα με τηλεδιάσκεψη όσων καθηγητών του ίδιου ΑΕΙ είναι εγκατεστημένοι σε περισσότερες από μία πόλεις. Καθορίζεται ως έτος αφυπηρέτησης των υπηρετούντων καθηγητών στα ΑΕΙ η λήξη του ακαδημαϊκού έτους στο οποίο συμπληρώνεται το εξηκοστό έβδομο έτος της ηλικίας τους.

Δίνεται η δυνατότητα στους επί πτυχίω φοιτητές των ΑΕΙ να εξετάζονται σε μαθήματα και των δύο εξαμήνων σπουδών, εαρινό και χειμερινό, έπειτα, βέβαια, από απόφαση της συνέλευσης του τμήματος ή της σχολής.

Προβλέπεται η δυνατότητα επανεκλογής για μια θητεία των εκπροσώπων ΕΕΠ, ΕΔΙΠ, ΕΤΕΠ, στη σύγκλητο των ΑΕΙ. Η παρούσα ρύθμιση κρίνεται αναγκαία λόγω του μικρού αριθμού των ανωτέρω κατηγοριών προσωπικού σε πολλά ΑΕΙ.

Ρυθμίζονται θέματα υγειονομικής και ασφαλιστικής περίθαλψης των φοιτητών. Ρυθμίζονται ζητήματα ένταξης των υπηρετούντων στα ΑΕΙ υπαλλήλων της κατηγορίας ΕΤΕΠ, στην κατηγορία ΕΔΙΠ, καθώς και την μετά της μετάταξης εκπαιδευτικών στις κατηγορίες ΕΔΙΠ, ΕΕΠ των ΑΕΙ.

Συμπληρώνονται και βελτιώνονται οι υφιστάμενες διατάξεις για την Εθνική Σχολή Δημόσιας Υγείας με τη ρύθμιση του υπηρεσιακού καθεστώτος του υπηρετούντος στη σχολή αυτή ακαδημαϊκού προσωπικού της.

Ρυθμίζονται θέματα που αφορούν την ανάπτυξη και την εύρυθμη λειτουργία του Ελληνικού Ανοικτού Πανεπιστημίου. Ρυθμίζονται θέματα λειτουργίας του Διοικητικού Συμβουλίου του Ιδρύματος Κρατικών Υποτροφιών, με σκοπό την αποτελεσματικότερη λειτουργία του ιδρύματος. Ρυθμίζονται ζητήματα του ΔΟΑΤΑΠ.

Ιδρύεται Τμήμα Τουριστικών Σπουδών στο Πανεπιστήμιο Πειραιώς και Τμήμα Οικονομικής και Διοίκησης Τουρισμού στο Πανεπιστήμιου του Αιγαίου. Ιδρύεται, κατ’ ακρίβεια συγκροτείται από τα ήδη υπάρχοντα τμήματα, πολυτεχνική σχολή στο Πανεπιστήμιο Ιωαννίνων, ρυθμίζονται οργανωτικά ζητήματα της σχολής και μετονομάζεται η Σχολή Κοινωνικών, Οικονομικών και Πολιτικών Επιστημών του Πανεπιστημίου Κρήτης σε Σχολή Κοινωνικών Επιστημών του Πανεπιστημίου Κρήτης. Ρυθμίζονται θέματα που αφορούν την έρευνα.

Στο Ε΄ κεφάλαιο περιλαμβάνεται άρθρο των καταργούμενων διατάξεων.

Κύριοι συνάδελφοι, κλείνοντας, συνοπτικά θα ήθελα να επισημάνω τα εξής: Όταν νομοθετούμε δεν μπορεί να μην λαμβάνουμε υπ’ όψιν μας τα συγκεκριμένα δεδομένα, δεδομένα γενικά για τις οικονομικές δυνατότητες της χώρας, δεδομένα ειδικότερα για τον συγκεκριμένο χώρο, που αναφερόμαστε, εν προκειμένω της εκπαίδευσης, δεδομένα ιστορικά για το πώς φτάσαμε στα σημερινά προβλήματα της εκπαίδευσης.

Εκτιμώ πως κάθε καλόπιστος παρατηρητής διαπιστώνει τα ίδια δεδομένα ανεξάρτητα της πολιτικής και ιδεολογικής του άποψης. Η διαφορετικότητά μας έγκειται στο τι θέλουμε να αλλάξουμε, γιατί και προς όφελος ποιων.

Μια σοβαρή πολιτική συζήτηση έτσι αποτιμά τα πράγματα και έτσι εξελίσσεται. Αποφεύγει γενικόλογες καταγγελίες και προσωπικές αναφορές. Από μέρους μας αυτό επιδιώξαμε και αυτό θα συνεχίσουμε. Υπερψηφίζουμε το παρόν σχέδιο νόμου, γιατί επιλύει προβλήματα, μικρά ή μεγάλα, προς όφελος της καθημερινότητας, του ορθολογισμού αλλά και των κοινωνικά αδύναμων μαθητών και εργαζόμενων εκπαιδευτικών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κύριε συνάδελφε.

Καλά αρχίσαμε ως προς την τήρηση του χρόνου. Αν πάμε έτσι, με βάση τον αριθμό των συναδέλφων που έχουν εγγραφεί -θα είναι περίπου τριάντα- νομίζω ότι γύρω στις 20.00΄, συν πλην μισή ώρα, μπορούμε να έχουμε τελειώσει.

Πριν δώσω τον λόγο στην κ. Κεραμέως, θα ήθελα να σας διαβάσω την επιστολή του κ. Χατζηδάκη.

«Κύριε Πρόεδρε, λόγω της απουσίας μου στο εξωτερικό αιτούμαι της σχετικής αδείας από την Βουλή των Ελλήνων, ώστε να απουσιάσω από τις 9 Φεβρουαρίου έως και τις 10 Φεβρουαρίου.

Κωστής Χατζηδάκης».

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Τον λόγο έχει η εισηγήτρια της Νέας Δημοκρατίας, η συνάδελφος κ. Νίκη Κεραμέως.

Κυρία συνάδελφε, έχετε τον λόγο.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η παιδεία δεν είναι χώρος μικροκομματικών αντιπαραθέσεων και αντεγκλήσεων. Είναι χώρος συγκλίσεων και συλλογικής δουλειάς για τον υψηλότερο στόχο, ο οποίος δεν είναι άλλος από την βελτίωση του μέλλοντος των παιδιών μας. Και η Νέα Δημοκρατία έχει αποδείξει ότι υποστηρίζει ευρείες συναινέσεις, όταν αυτές κινούνται στην σωστή κατεύθυνση.

Έτσι, κύριε Υπουργέ, προσήλθαμε με ειλικρινείς προθέσεις στον διάλογο για την παιδεία με θέμα την αναβάθμιση του Λυκείου, που ξεκίνησε πριν από λίγες εβδομάδες, και έτσι συναινέσαμε στη σύσταση από εσάς της επιτροπής που θα μελετήσει τα οικονομικά της εκπαίδευσης, προτείνοντας εμπειρογνώμονες εγνωσμένου κύρους.

Όμως σήμερα, κύριε Υπουργέ και κύριοι συνάδελφοι, δεν μπορούμε να συναινέσουμε σε ένα νομοσχέδιο-σκούπα, το οποίο εισήχθη στη Βουλή με διαδικασίες εξπρές, με διαδικασίες, που φτάνουν τα όρια –επιτρέψτε μου- του κοινοβουλευτικού εμπαιγμού.

Και μιλώ για εμπαιγμό, διότι, κύριε Υπουργέ, κυρίες και κύριοι συνάδελφοι, δεν μπορείτε από τη μια, να οργανώνετε ανοιχτό διάλογο για την αναβάθμιση του Λυκείου και από την άλλη, να φέρνετε νομοσχέδιο με διαδικασίες επείγοντος, ένα νομοσχέδιο, που αφορά στην πρωτοβάθμια εκπαίδευση, στη δευτεροβάθμια, στην τριτοβάθμια, στη διά βίου μάθηση, στην ειδική αγωγή, στην επαγγελματική εκπαίδευση και κατάρτιση, στη μη τυπική μάθηση, στην έρευνα. Με λίγα λόγια, είναι ένα νομοσχέδιο το οποίο αγγίζει σχεδόν όλα τα πεδία του εκπαιδευτικού φάσματος, επιτρέποντας στους Βουλευτές να μελετήσουν τις επιμέρους διατάξεις μόλις για σαράντα οκτώ ώρες.

Και όλα αυτά, τη στιγμή που εσείς ο ίδιος, κύριε Υπουργέ, συνομολογήσατε με το έγγραφό σας προς τον Πρόεδρο της Βουλής ότι συντρέχει λόγος επείγουσας διαδικασίας μόνο για δύο από τις εβδομήντα ρυθμίσεις, που περιέχει το νομοσχέδιο.

Κύριε Μιχελή, για δύο είπε στο έγγραφό του ο κύριος Υπουργός. Και σας προτείναμε, κύριε Υπουργέ, το εξής: Φέρτε αυτές τις δύο ρυθμίσεις με επείγουσα διαδικασία, αλλά τις υπόλοιπες εξήντα οκτώ φέρτε τες με κανονική διαδικασία. Δεν το κάνατε και δεν εξηγήσατε γιατί δεν το κάνατε.

Οι πολίτες που μας παρακολουθούν, μπορούν να βγάλουν τα δικά τους συμπεράσματα. Μπορούν να βγάλουν τα συμπεράσματά τους γιατί δεν θελήσατε να γίνει κανονικός διάλογος για όλες αυτές τις πάρα πολύ σοβαρές ρυθμίσεις, που αγγίζουν όλο σχεδόν το φάσμα της εκπαίδευσης.

Και, κύριοι συνάδελφοι, για ποιο λόγο μιλώ για εμπαιγμό; Γιατί δεν μπορείτε έτσι απλά να προτείνετε τη σύσταση επιτροπής, που θα μελετήσει τα οικονομικά της εκπαίδευσης, για να μπορούν από εδώ και πέρα να σχεδιάζονται οι πολιτικές βάσει του πραγματικού κόστους. Και για να είμαι ειλικρινής, καλά κάνατε και το κάνετε αυτό, και γι’ αυτό και το στηρίξαμε, αλλά δεν μπορείτε από τη μια, να κάνετε αυτό, να συστήνετε αυτήν την επιτροπή για τη μελέτη οικονομικών της εκπαίδευσης και από την άλλη, να παρουσιάζετε νομοσχέδιο, ένα μεγάλο μέρος του οποίου είναι ακοστολόγητο, γιατί δεν έχετε δώσει εσείς στο Γενικό Λογιστήριο του Κράτους τα στοιχεία, για να μπορέσει να αποτιμήσει τις δαπάνες που προκύπτουν για τον κρατικό προϋπολογισμό.

Μιλώ για εμπαιγμό, γιατί δεν προηγήθηκε δημόσια διαβούλευση, παρά μόνο για δύο από τις τριάντα πέντε διατάξεις του νομοσχεδίου. Και ποιες δύο; Αυτές που συγκεντρώνουν την ευρύτερη συναίνεση του Σώματος, αυτές για το κρατικό πιστοποιητικό γλωσσομάθειας. Καμμία διαβούλευση!

Οι αρμόδιοι φορείς φαίνεται ότι εκλήθησαν προσχηματικά. Εκλήθησαν άνθρωποι από όλη την Ελλάδα, οι οποίοι έπρεπε μέσα σε περίπου δώδεκα ώρες να μελετήσουν το εκτενές και περίπλοκο νομοσχέδιο των εκατόν πενήντα έξι σελίδων, να συνεδριάσουν μεταξύ τους, για να αποτυπώσουν τις θέσεις τους και να μεταβούν στην Αθήνα, προκειμένου να εκθέσουν αυτές τις απόψεις. Όλα αυτά, μέσα σε δώδεκα ώρες. Δυστυχώς, κάποιοι φορείς δεν κατάφεραν να το κάνουν αυτό και συνεπώς δεν κατάφεραν να έρθουν στην επιτροπή και να συνδιαλλαγούν με τα μέλη της Επιτροπής Μορφωτικών Υποθέσεων.

Μιλώ για εμπαιγμό, γιατί καταστρατηγήσατε το δικαίωμα των Βουλευτών να ψηφίζουν κατ’ άρθρο. Το σχέδιο νόμου εισήχθη με τριάντα δύο άρθρα. Τα περισσότερα από αυτά περιελάμβαναν τελείως διαφορετικές ρυθμίσεις, με αποκορύφωμα ένα άρθρο που περιελάμβανε δεκαεπτά διαφορετικές ρυθμίσεις. Μετά από δικές μας έντονες πιέσεις, ο Υπουργός δέχτηκε να διασπάσει κάποια από αυτά.

Ερωτώ, όμως, κύριε Υπουργέ, μήπως με αυτή την επιμονή μας τελικά σας δώσαμε λύση στα προβλήματα συνεννόησης που αντιμετωπίζετε με τον κυβερνητικό σας εταίρο; Το λέω αυτό, γιατί προχωρήσατε ευχαρίστως στη διάσπαση της παραγράφου 5 από το άρθρο 7. Τι έλεγε η παράγραφος 5; Για την απόκτηση της ελληνικής ιθαγένειας από μαθητές που φοιτούν σε ελληνικά σχολεία. Και γιατί το διασπάσατε; Γιατί επρόκειτο να καταψηφίσουν οι ΑΝΕΛ. Όπερ και εγένετο.

Άρα εκεί που σας βόλευε, κατά το δοκούν, σπάσατε το άρθρο προκειμένου να μπορέσει να καταψηφίσει ο κυβερνητικός σας εταίρος και εκεί που σας ζητήσαμε εμείς αντίστοιχη διάσπαση, για να μπορέσουμε να υπερψηφίσουμε διατάξεις στις οποίες ήμασταν θετικοί, όπως για παράδειγμα τον Ενιαίο Αριθμό Μαθητή –είμαστε θετικοί– τη δυνατότητα μετάβασης μαθητών που έχουν εξαιρετικές επιδόσεις στις καλές τέχνες σε καλλιτεχνικές εκδηλώσεις, τη δυνατότητα ρύθμισης εγγραφής μαθητών σε διαφορετικό τύπο λυκείου, δεν τα σπάσατε.

Μας στερείτε, λοιπόν, το δικαίωμα ψήφισης θετικών διατάξεων. Γιατί όλες αυτές τις διατάξεις που σας είπα εμείς θα τις ψηφίζαμε. Δεν μπορούμε, όμως, να τις ψηφίσουμε, γιατί εκεί μέσα έχετε και μια διάταξη στην οποία προβλέπετε ότι πλέον ό,τι αφορά τις σχολικές εκδρομές θα αποφασίζεται από εσάς.

Είπατε μάλιστα στην επιτροπή, όταν εμείς σας προτείναμε να είναι αυτό ευθύνη των σχολικών μονάδων και να δείξουμε επιτέλους εμπιστοσύνη στους εκπαιδευτικούς, δηλαδή οι εκπαιδευτικοί, οι διευθυντές των σχολείων να έχουν ευθύνη για τις σχολικές μονάδες, ότι δεν συμφωνείτε με αυτή τη θέση. Δεν συμφωνείτε οι σχολικές μονάδες να αποφασίζουν.

Γι’ αυτό, λοιπόν, μας οδηγείτε στην καταψήφιση αυτού του άρθρου, το οποίο εμπεριέχει σημαντικά στοιχεία. Όμως δεν μας επιτρέπετε να το ψηφίσουμε, διότι τα βάζετε όλα μέσα σε ένα άρθρο.

Κυρίες και κύριοι συνάδελφοι, τα ζητήματα διαδικασίας αποδεικνύουν τις πραγματικές προθέσεις της πολιτικής ηγεσίας. Τα ζητήματα διαδικασίας είναι και ζητήματα ουσίας. Με λύπη διαπιστώνουμε, κύριε Υπουργέ, ότι δεν επιθυμείτε τον διάλογο.

Το νομοσχέδιο, όμως, αυτό δεν πάσχει μόνο επί της διαδικασίας, πάσχει σοβαρά και επί του περιεχομένου. Έρχομαι τώρα στο περιεχόμενο.

Πρόκειται για ένα νομοθέτημα το οποίο βρίθει αποσπασματικών ρυθμίσεων, που αποδεικνύουν ότι η ακολουθούμενη πολιτική στον τομέα της παιδείας, όπως και σε ολόκληρη την κυβερνητική πολιτική, προχωρά χωρίς σχέδιο, χωρίς μακροπρόθεσμη στόχευση, χωρίς πρότερη διερεύνηση αναγκών, χωρίς μελέτη επιπτώσεων, χωρίς έλεγχο προϋποθέσεων και συνθηκών υλοποίησης, με προχειρότητα και απερισκεψία.

Πρόκειται για ένα νομοσχέδιο το οποίο θα μπορούσε να χαρακτηριστεί ως «λίθοι και πλίνθοι και κέραμοι ατάκτως ερριμμένα». Εμπεριέχει εμβαλωματικού τύπου ρυθμίσεις με πρόδηλο στόχο την ικανοποίηση μικροκομματικών αναγκών, οι οποίες με μεγάλη λύπη διαπιστώνουμε ότι φτάνουν και στο σημείο των φωτογραφικών διευθετήσεων.

Έχουμε ρυθμίσεις διάσπαρτες σε όλο το νομοθέτημα, οι οποίες αδικούν εκείνες τις ρυθμίσεις με θετικό πρόσημο, όπως για παράδειγμα τις ρυθμίσεις για το Κρατικό Πιστοποιητικό Γλωσσομάθειας, που θεωρούμε ότι κινούνται προς θετική κατεύθυνση, καθώς η θεσμοθέτηση του ηλεκτρονικού τρόπου εξέτασης αφενός θα καταστήσει τα συστήματα πιστοποίησης της γλωσσομάθειας ανταγωνιστικά και αφετέρου θα διευκολύνει τη διαδικασία σε περιοχές της περιφέρειας.

Στην ίδια θετική κατεύθυνση θεωρούμε ότι κινούνται και οι ρυθμίσεις για την μετεγκατάσταση της Εθνικής Βιβλιοθήκης της Ελλάδας στις νέες υποδομές του Κέντρου Πολιτισμού Ίδρυμα «Σταύρος Νιάρχος».

Επίσης, θεωρούμε θετικό το άρθρο 9 και τη βαθμολογική αναγνώριση προϋπηρεσίας εκπαιδευτικών και του ειδικού εκπαιδευτικού και βοηθητικού προσωπικού, όπως επίσης και το άρθρο 19 για την καθιέρωση του ακαδημαϊκού υποτρόφου, παρά το ότι, κύριε Υπουργέ, μας απασχολεί το γεγονός ότι δεν προβλέπεται χρηματοδότηση και συνεπώς η λειτουργία αυτού του σημαντικού θεσμού επαφίεται εν τέλει στην ύπαρξη ταμειακών αδιάθετων των ιδρυμάτων.

Όπως προανέφερα όμως, στο νομοσχέδιο, δυστυχώς, περιλαμβάνονται και ρυθμίσεις που εισάγονται χωρίς μελέτη επιπτώσεων, όπως η παράγραφος 4α του άρθρου 20, σύμφωνα με την οποία παρέχεται η δυνατότητα στους μόνιμους εκπαιδευτικούς της πρωτοβάθμιας και της δευτεροβάθμιας εκπαίδευσης να μετατάσσονται σε θέσεις Ειδικού Εκπαιδευτικού Προσωπικού των Πανεπιστημίων και των ΤΕΙ.

Προκύπτουν λοιπόν, δύο ζητήματα: Πρώτο ζήτημα είναι η νομοθέτηση χωρίς μελέτη επιπτώσεων. Δεν έχει προηγηθεί μελέτη επιπτώσεων στις άλλες βαθμίδες της εκπαίδευσης. Τι θα γίνει με τα κενά που θα δημιουργηθούν από αυτούς τους εκπαιδευτικούς, οι οποίοι θα πάνε στην τριτοβάθμια εκπαίδευση; Πώς θα καλυφθούν τα κενά αυτά;

Δεύτερη συνέπεια: η ακοστολόγητη νομοθέτηση. Για την υλοποίηση της ρύθμισης αυτής θα πρέπει να συσταθούν νέες θέσεις, οι οποίες δεν γνωρίζουμε ούτε πόσες είναι ούτε πόσο κοστίζουν, σύμφωνα με τα όσα μας λέει το Γενικό Λογιστήριο του Κράτους.

Στο νομοσχέδιο υπάρχουν και ρυθμίσεις που εισάγονται χωρίς πρότερη διερεύνηση αναγκών, με χαρακτηριστική την περίπτωση της παραγράφου 1 του άρθρου 20 με την οποία παρέχεται η δυνατότητα μετάταξης υπαλλήλων των ΑΕΙ σε θέσεις Ειδικού Τεχνικού Επιστημονικού Προσωπικού.

Κύριε Υπουργέ, με τον τρόπο αυτό θα μειωθούν δραστικά οι διοικητικοί υπάλληλοι στα πανεπιστήμια και θα διογκώσουν το ήδη πολύ μεγάλο πρόβλημα υποστελέχωσης που αντιμετωπίζουν κυρίως τα περιφερειακά ιδρύματα.

Μίλησα για ρυθμίσεις χωρίς μακροπρόθεσμη στόχευση, για επίλυση των προβλημάτων εντός ενός ολιστικού πλαισίου. Χαρακτηριστικό παράδειγμα είναι το άρθρο 11 παράγραφος 1β΄, που αποδεικνύει ότι η ηγεσία του Υπουργείου ακολουθεί μία πολιτική επιείκειας –επιτρέψτε μου τον όρο- αντί για μια πολιτική ουσιαστικής μέριμνας. Τα παιδιά με διαγνωσμένες μαθησιακές δυσκολίες αντιμετωπίζονται όχι με στόχο να μάθουν γράμματα, αναπτύσσοντας τις κατάλληλες μεθόδους και επιμορφώνοντας κατάλληλα τους εκπαιδευτικούς, αλλά με στόχο να μην ταλαιπωρηθούν.

Κύριε Υπουργέ, μέχρι σήμερα αναρωτιόμαστε για τον λόγο της σύστασης του Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού, όπως προβλέπεται από το άρθρο 18 του παρόντος νομοσχεδίου. Πρόκειται για μία νέα δομή, για ένα νέο γνωμοδοτικό όργανο προς τον Υπουργό Παιδείας με ομολογουμένως ευγενείς σκοπούς, το οποίο όμως εγείρει ερωτήματα σε σχέση με το προς κατάργηση ΕΣΥΠ.

Λέτε πως το νέο όργανο συστάθηκε γιατί το ΕΣΥΠ παρέμεινε ανενεργό. Γιατί παρέμεινε, κύριε Υπουργέ, το ΕΣΥΠ ανενεργό τα τελευταία δύο χρόνια; Μήπως γιατί το Υπουργείο, δηλαδή η Κυβέρνηση, δεν απαντά στις εκκλήσεις για ορισμό εκπροσώπων; Λέτε ότι το ΕΣΥΠ ήταν πολύβουο σχήμα. Θεωρείτε βουητό τις ανεξάρτητες φωνές των σαράντα πέντε περίπου μελών που, πέραν των ελαχίστων τεσσάρων ή πέντε μελών, δεν είχαν καμμία σχέση με την Κυβέρνηση, σε αντίθεση με το νέο όργανο από τα είκοσι μέλη του οποίου σχεδόν τα δέκα βρίσκονται σε άμεση συσχέτιση με την Κυβέρνηση. Βεβαίως, φαίνεται να μην δίνετε και βάρος στις διακρίσεις που λαμβάνει το ΕΣΥΠ μετά από αξιολογήσεις σε ευρωπαϊκά fora. Ποιος είναι άραγε, κύριε Υπουργέ, ο πραγματικός σκοπός πίσω από τη σύσταση του νέου αυτού οργάνου;

Μίλησα και για εμβαλωματικού τύπου ρυθμίσεις που φτάνουν στα όρια φωτογραφικής αποτύπωσης.

Κραυγαλέο, αλλά όχι μοναδικό παράδειγμα είναι το άρθρο 20 παράγραφος 2. Τι λέει αυτό το άρθρο; Λέει ότι παρέχεται η δυνατότητα στα μέλη Ειδικού Τεχνικού Επιστημονικού Προσωπικού των ΑΕΙ, που έχουν εκλεγεί συγκεκριμένα στα οικεία ΑΕΙ το έτος 2008 και για τα οποία η πράξη διορισμού έχει βγει συγκεκριμένα το έτος 2016 -γι’ αυτά, λοιπόν, τα συγκεκριμένα μέλη-, να ενταχθούν στην κατηγορία Ειδικού Διδακτικού Προσωπικού υπό προϋποθέσεις.

Να το πω ξανά, κύριε Υπουργέ; Μέλη ΕΤΕΠ, που έχουν εκλεγεί συγκεκριμένα το 2008 και των οποίων η πράξη διορισμού έχει βγει συγκεκριμένα το 2016, γι’ αυτά, λοιπόν, τα μέλη -συγκεκριμένα και αποκλειστικά για αυτά- δίνεται η δυνατότητα να ενταχθούν στην κατηγορία ΕΔΙΠ.

Αβλεψίες και προχειρότητα διαπιστώνεται στο άρθρο 8, όπου τροποποιείτε νόμο που εσείς οι ίδιοι ψηφίσατε πριν από λίγους μήνες.

Όμως και στο άρθρο 19 έχουμε ρυθμίσεις –ακούστε, κύριοι Βουλευτές- που ψηφίστηκαν τον Αύγουστο του 2016 από τον ΣΥΡΙΖΑ, καταργήθηκαν τον Οκτώβριο του 2016 από τον ΣΥΡΙΖΑ και τώρα επανέρχονται επί ΣΥΡΙΖΑ! Αυτό είναι προχειρότητα στη νομοθέτηση, αποσπασματικότητα στην ακολουθούμενη πολιτική. Βάσει ποιου θεσμικού πλαισίου θα λειτουργήσουν οι διοικήσεις των πανεπιστημίων, όταν οι νόμοι αλλάζουν ανά τρίμηνο;

Όμως και στην έρευνα τα πράγματα δεν είναι καλύτερα.

Με το άρθρο 28, παρατείνεται για τέταρτη φορά η προθεσμία για τη σύνταξη των εσωτερικών κανονισμών και οργανισμών των ερευνητικών κέντρων, η οποία ήταν έξι μήνες από την έναρξη ισχύος τους. Η παράγραφος 10 του ίδιου άρθρου έρχεται να επιβεβαιώσει τα όσα λέμε.

Πριν από τρεις μήνες, κύριοι της Κυβέρνησης, ιδρύσατε ένα νέο ίδρυμα έρευνας και καινοτομίας, το λεγόμενο ΕΛΙΔΕΚ. Σας λέγαμε τότε ότι δεν χρειάζεται αυτή η νέα δομή, δεδομένης της ύπαρξης της Γενικής Γραμματείας Έρευνας και Τεχνολογίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα λίγο την ανοχή σας, κύριε Πρόεδρε.

Σας λέγαμε ότι οι δύο αυτές δομές θα είναι αλληλοκαλυπτόμενες. Το αρνηθήκατε. Σήμερα, όμως, έρχεστε και νομοθετείτε ότι η γενική αυτή γραμματεία είναι αρμόδια για την οργάνωση του ΕΛΙΔΕΚ, για τη λειτουργία του ΕΛΙΔΕΚ, για την παρακολούθηση και εφαρμογή του θεσμικού του πλαισίου και για κάθε άλλο συναφές θέμα.

Με λίγα λόγια, σε τρεις μόλις μήνες μετά τη νομοθέτηση ενός ιδρύματος για το οποίο τόσο επιμείνατε, έρχεστε στην ουσία να καταργήσετε την αυτονομία του και να επιβεβαιώσετε τους ενδοιασμούς μας.

Εκεί, όμως, που πραγματικά ξεπεράσατε τον εαυτό σας σε προχειρότητα, εκεί που δεν αναζητήσατε ούτε τις ελάχιστες προϋποθέσεις για την υλοποίηση της ρύθμισης είναι στην περίπτωση του νέου άρθρου 32 για τα θέματα διαχείρισης της συλλογής Φοίβου Ανωγειανάκη.

Νομοθετήσατε, κύριοι της Κυβέρνησης, χωρίς τον ξενοδόχο ή -για να γίνω πιο σαφής- χωρίς να λάβετε υπ’ όψιν τη βούληση του διαθέτη και προβλέψατε τη μεταβίβαση της κυριότητας της ιστορικής αυτής συλλογής λαϊκών μουσικών οργάνων στο ΕΚΠΑ, κατά παράβαση της βούλησης του διαθέτη και συνεπώς κατά παράβαση του άρθρο 109 του Συντάγματος, το οποίο απαγορεύει ρητά τη μεταβολή του περιεχομένου δωρεάς που έχει αφεθεί για κοινωφελή σκοπό υπέρ του δημοσίου.

Είναι σοβαρές αβλεψίες, κύριε Υπουργέ.

Θα κλείσω με το άρθρο 20 παράγραφος 6, ένα άρθρο το οποίο αποτυπώνει τις ιδεοληψίες της Κυβέρνησης και ενισχύει την ήσσονα προσπάθεια. Διορισμός καθηγητών τριτοβάθμιας εκπαίδευσης βάσει μιας αίτησης. Πού άλλου στον κόσμο συμβαίνει αυτό;

Η εν λόγω ρύθμιση, κύριοι της Κυβέρνησης, αποτελεί προσβολή για τα μέλη του εκπαιδευτικού προσωπικού των ΤΕΙ, τα οποία είναι επιστήμονες με αυξημένα ακαδημαϊκά προσόντα, με διδακτορικές διατριβές, επιστημονικές δημοσιεύσεις, συμμετοχές σε ερευνητικά κέντρα και τώρα δίνετε τη δυνατότητα σε έκτακτους συνεργάτες των ιδρυμάτων, πολλοί από τους οποίους δεν έχουν διδακτορικά, δεν έχουν καν μεταπτυχιακά, δεν έχουν τα ακαδημαϊκά προσόντα, να γίνουν καθηγητές. Θεωρούμε ότι αυτό συνιστά ένα σημαντικό βήμα οπισθοδρόμησης των τεχνολογικών ιδρυμάτων και παρακαλούμε τον κύριο Υπουργό, έστω και την ύστατη αυτήν ώρα, να τη δει ξανά.

Κλείνω…

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως, σας παρακαλώ.

**ΝΙΚΗ ΚΕΡΑΜΕΩΣ:** Κυρίες και κύριοι συνάδελφοι, το παρόν σχέδιο νόμου περιλαμβάνει πλήθος διατάξεων που αγγίζουν όλο σχεδόν το φάσμα της εκπαίδευσης, δυστυχώς όμως μόνο επιδερμικά. Οι πλείστες ρυθμίσεις, που κινούνται στη λάθος κατεύθυνση, διασαλεύουν τις όποιες ρυθμίσεις με θετικό πρόσημο.

Καταψηφίζουμε επί της αρχής το παρόν σχέδιο νόμου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Όσοι συνάδελφοι δεν έχουν εγγραφεί και θέλουν, για ένα-δυο λεπτά ακόμη μπορούν να το κάνουν. Μετά παρακαλώ να κλείσει το σύστημα ηλεκτρονικής εγγραφής.

Καλώ στο Βήμα τον ειδικό αγορητή της Χρυσής Αυγής κ. Αντώνιο Γρέγο και μέχρι να ξεκινήσει την ομιλία του θα ήθελα να πω ότι ελπίζω πως η κυρία Κονιόρδου, η Υπουργός Πολιτισμού, μέχρι το βράδυ στις 8 θα έλθει να μας εξηγήσει γιατί το συγκεκριμένο μουσείο το παίρνει από εκεί που είναι και το πάει στο ΕΚΠΑ.

Έχετε τον λόγο, κύριε συνάδελφε.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Θα ξεκινήσω με έναν γενικότερο σχολιασμό, που όμως έχει έμμεση σχέση με το νομοσχέδιο. Κατ’ αρχάς, κύριε Υπουργέ, θα ήθελα να πω κάτι πάρα πολύ σημαντικό: Θα πρέπει, σε συνεννόηση με το συναρμόδιο Υπουργείο, να μεριμνήσετε για τη στελέχωση με προσωπικό του Κέντρου Αποθεραπείας και Αποκατάστασης Παιδιών με Αναπηρία στο Ίδρυμα «Άγιος Δημήτριος» Θεσσαλονίκης. Έχω καταθέσει σχετική ερώτηση και εγώ και ο κ. Παναγιώταρος.

Πριν από μερικά χρόνια κάποιοι αριστεροί θεωρούσαν τις σχολικές ποδιές αναχρονιστικό μέτρο. Δεν φαίνεται να τους προβληματίζει η μπούργκα ή οι μαντήλες σαν κάτι αναχρονιστικό.

Θέλουμε να καταγγείλουμε, εφόσον δεν έχει αποσυρθεί, την κατάθεση της τροπολογίας Βουλευτή του Νομού Χαλκιδικής της Κυβέρνησης για εξυπηρέτηση οικονομικών συμφερόντων.

Δεν μπορώ, επίσης, να μη σχολιάσω τη δράση ενός υποψήφιου μαθητή που πρόκειται να λάβει κάποια στιγμή την ελληνική ιθαγένεια. Μιλάω για τον ανήλικο προφανώς νεαρό που επιτέθηκε κατ’ επανάληψη σε αστυνομικό στα επεισόδια που έλαβαν χώρα στο ανοιχτό κέντρο λαθρομεταναστών στο Ελληνικό. Ο συγκεκριμένος ανήλικος δεν συνελήφθη ποτέ, αν και στο βίντεο που μετέδωσαν τα καθεστωτικά μέσα προπαγάνδας φαίνεται ξεκάθαρα το πρόσωπό του και η παράνομη πράξη του. Και δυστυχώς κάποια φυλλάδα τον παρουσίασε και σαν θύμα.

Ο ανήλικος δράστης δεν έχει συλληφθεί και προκαλούν τρομερή εντύπωση οι εκδηλώσεις ρατσιστικού μίσους των λαθρομεταναστών και σε εκείνο το περιστατικό, όπως χαρακτηριστική είναι και η χειρονομία ενός από αυτούς προς τους αστυνομικούς, αυτή με το κόψιμο του κεφαλιού. Έχει κατατεθεί σχετική ερώτηση από τον συναγωνιστή Ηλία Κασιδιάρη επί του θέματος.

Σύμφωνα με έρευνες σε ευρωπαϊκές χώρες, έχουν συλληφθεί πολλοί ανήλικοι σε διάφορες χώρες της Ευρώπης και ήδη τα πρώτα χτυπήματα στο όνομα του Ισλάμ έχουν καταγραφεί από ανήλικους.

Να υπενθυμίσουμε για μια ακόμη φορά ότι το λεγόμενο «ισλαμικό κράτος» εκπαιδεύει με στρατιωτικό τρόπο ανήλικους από πολύ μικρή ηλικία, προκειμένου μέχρι τα 18 τους χρόνια να έχουν άρτια εκπαίδευση στη χρήση όπλων και εκρηκτικών. Αυτά τα παιδιά είναι πολύ πιθανόν στο πλαίσιο της σχολικής εκπαίδευσης να βρεθούν δίπλα στα παιδιά μας.

Ό,τι και να συμβεί, οι ευθύνες πρέπει να αναζητηθούν και να καταλογιστούν και στους αρμόδιους Υπουργούς και σε όσους στήριξαν και στηρίζουν τέτοιες πρακτικές που υπονομεύουν την ασφάλεια της χώρας και την ακεραιότητα των παιδιών μας.

Το σχέδιο ισλαμοποίησης της πατρίδας, που προωθούν ο ΣΥΡΙΖΑ, η Νέα Δημοκρατία και το ΠΑΣΟΚ, βρίσκεται σε εξέλιξη και γι’ αυτό ο ελληνικός λαός δεν θα πρέπει να δείξει καμμία ανοχή σε αυτούς τους κομματικούς σχηματισμούς.

Να υπενθυμίσουμε σε κάποιους με ασθενή μνήμη ότι η Νέα Δημοκρατία έχει ψηφίσει τον νόμο για την ιθαγένεια, καθώς και τον αντιρατσιστικό νόμο, τον νόμο για την ανέγερση τεμένους και πολλά άλλα ανθελληνικά νομοθετήματα.

Να πούμε εδώ ότι στην Αγγλία το όνομα Muhammad είναι πιο συνηθισμένο κι από το George και ότι στην Ευρώπη τα πρώτα παιδιά που γεννήθηκαν το 2017 είναι παιδιά αλλοδαπών.

Ο Υπουργός ανέφερε στην επιτροπή ότι επιδιώκεται η εδραίωση των ρυθμίσεων. Όμως, εδώ παρατηρείται πλήρης διάσταση μεταξύ των Υπουργών στο ίδιο Υπουργείο. Ταύτιση υπάρχει μόνο στα καταστροφικά αποτελέσματα και αυτό έχει τεράστιες συνέπειες στους μαθητές, στους γονείς και στους εκπαιδευτικούς. Προκαλεί τεράστιο άγχος, δυσλειτουργία και εν τέλει ένα κλίμα ανασφάλειας.

Θα ξεκινήσω με το θέμα που αφορά την καθιέρωση του ενιαίου αριθμού μαθητή. Δεν είναι τυχαίο πως ήδη τα στοιχεία των μαθητών που καταγράφονται στην υπάρχουσα φόρμα του Υπουργείου Παιδείας με την επωνυμία «myschool», επειδή ακριβώς σε πολλά σημεία προσβάλλονται τα προσωπικά δεδομένα των μαθητών, προκάλεσαν ήδη την έντονη αντίδραση της Αρχής Προστασίας Δεδομένων Προσωπικού Χαρακτήρα, η οποία καλεί στο πόρισμά της το Υπουργείο Παιδείας να συμμορφωθεί με τις ακόλουθες υποδείξεις:

Πρώτον, να τηρεί στη βάση δεδομένων του ενιαίου πληροφοριακού συστήματος με την ονομασία «myschool» μόνο τα προσωπικά δεδομένα μαθητών τα οποία συλλέγονται βάσει νομοθετικών διατάξεων από τις σχολικές μονάδες.

Δεύτερον, να διαγράψει τα επιπλέον προσωπικά δεδομένα που δεν προβλέπονται σε νομοθετική διάταξη και για τα οποία δεν τεκμηριώθηκε η ανάγκη τηρήσεώς τους για τον επιδιωκόμενο σκοπό, καθώς και τα αντίστοιχα πεδία στη βάση δεδομένων της εφαρμογής του συστήματος «myschool».

Τρίτον, να διαγράψει τυχόν δεδομένα από το σύστημα «myschool», που αφορούν το ατομικό δελτίο υγείας του μαθητή και τα αντίστοιχα πεδία της βάσης δεδομένων και της εφαρμογής.

Τέταρτον, να οριστεί ανώτατο όριο τήρησης των προσωπικών δεδομένων των μαθητών στο εν λόγω πληροφοριακό σύστημα.

Πέμπτον, να εφαρμόσει τα μέτρα ασφάλειας δεδομένων που καταγράφονται.

Έκτον, να υποβάλει εντός δύο μηνών από την κοινοποίηση της απόφασης αναλυτικό χρονοδιάγραμμα για την εφαρμογή των μέτρων αυτών.

Προφανώς καταψηφίζουμε το σχετικό άρθρο, τη στιγμή που γνωρίζουμε από πρώτο χέρι τι συμβαίνει με το ηλεκτρονικό φακέλωμα, ακόμα και όσον αφορά ιδεολογίες. Ως γνωστόν, στη δημοκρατική Ελλάδα του 2017 διώκονται, φυλακίζονται και στοχοποιούνται και από φυλλάδες και από το διαδίκτυο οι αντιφρονούντες.

Σχετικά με το κεφάλαιο Γ΄ διαβάζουμε και πάλι έκπληκτοι και αγανακτισμένοι πως τροποποιείται το πρώτο εδάφιο του ν.3284/2004, δηλαδή του Κώδικα Ελληνικής Ιθαγένειας και ορίζεται άτοπο από το Υπουργείο το να μην χορηγείται η ελληνική ιθαγένεια σε ανήλικους που έχουν παρακολουθήσει επιτυχώς εννέα τάξεις ΠΕ και ΔΕ, πρωτοβάθμιας και δευτεροβάθμιας εκπαίδευσης, ή έξι τάξεις δευτεροβάθμιας, πλην, όμως, το σχολείο τους δεν ήταν ελληνικό, αλλά ξένο. Με βάση το Υπουργείο Παιδείας για να ξεπεραστεί το άτοπο αυτό πρέπει να εξισωθούν για τις ανάγκες της ρύθμισης του Κώδικα Ελληνικής Ιθαγένειας τα ελληνικά σχολεία με εκείνα που ακολουθούν το εκάστοτε ισχύον υποχρεωτικό πρόγραμμα εκπαίδευσης και διδασκαλίας.

Είναι φανερό πως με το παρόν αντισυνταγματικό σχέδιο νόμου επιχειρείται η απονομή ελληνικής ιθαγένειας σε κάθε λαθρομετανάστη μαθητή και όχι μόνο σε αυτόν που θα φοιτήσει εννέα χρόνια σε ελληνικό σχολείο, γεγονός που θα αλλοιώσει την εθνική υπόσταση των Ελλήνων, που μας συνδέει το ομόγλωσσο, το ομότροπο και κυρίως το ομόθρησκο. Για τον λόγο αυτό μας βρίσκει κάθετα αντίθετους.

Σε ότι αφορά το άρθρο 14, το θέμα της μειονοτικής εκπαίδευσης, που απορρέει από τις υποχρεώσεις της χώρας μας, σύμφωνα με τη Συνθήκη της Λωζάνης θα πρέπει να αντιμετωπιστεί χωρίς να ξεχνάει κανείς ότι η μειονότητα είναι θρησκευτική και τίποτε άλλο.

Κατά συνέπεια, οι αναφορές στην τουρκική γλώσσα και τη διδακτική της ως αντικείμενο σπουδών, αποτελούν μια έμμεση αναγνώριση των ισχυρισμών της γείτονος. Η παροχή τουρκικής ουσιαστικά εκπαίδευσης στα μειονοτικά σχολεία αποτελεί καθαρό ραγιαδισμό, όταν η αντίστοιχη παροχή ελληνικής εκπαίδευσης στην Τουρκία δεν υφίσταται ούτε ως έννοια ούτε ως περιεχόμενο. Την ώρα που το ελληνικό κράτος μεριμνά για την επαγγελματική εξασφάλιση των μειονοτικών δασκάλων, οι ομογενείς στην Τουρκία –όσοι έχουν απομείνει δηλαδή- δεν απολαμβάνουν κανένα από τα προνόμια που τους παρέχει η Συνθήκη, την οποία η Τουρκία έχει ουσιαστικά καταργήσει μονομερώς.

Επικεντρώνοντας στα εκπαιδευτικά θέματα, θα πρέπει να υπενθυμίσουμε ότι η Τουρκία απαγορεύει την είσοδο κληρικών στα ομογενειακά σχολεία και την πρωινή προσευχή από το 1964. Απαγόρευσε τη λειτουργία τριών ελληνικών λυκείων και τον εορτασμό των Χριστουγέννων και του Πάσχα στα ομογενειακά σχολεία από το 1964. Απαγόρευσε τον διορισμό στα ομογενειακά σχολεία ομογενών καθηγητών με ελληνικές σπουδές από το 1965. Απαγόρευσε την κυκλοφορία παιδικού περιοδικού στα σχολεία, καθώς και τη λειτουργία του Ορφανοτροφείου της Πριγκήπου από το 1964. Απαγορεύει ακόμα και την εισαγωγή ελληνικών εφημερίδων.

Όταν, λοιπόν, από το 1935 η Τουρκία επέβαλε τη χρήση μόνο της τουρκικής γλώσσας από τους ομογενείς, είναι μάλλον αστείο να ασχολούμαστε σήμερα με το πώς θα φροντίσουμε στη δυτική Θράκη να έχουμε μειονοτικούς δασκάλους πληρωμένους από το ελληνικό δημόσιο που διδάσκουν τουρκικά σε ελληνικά σχολεία.

Η μειονοτική εκπαίδευση θα πρέπει να αντιμετωπιστεί ενιαία, με βάση τις επιταγές του Συντάγματος, το συμφέρον του έθνους, αλλά και στη βάση της αμοιβαιότητας. Σε αντίθετη περίπτωση αποτελεί ανείπωτη υποτέλεια, απύθμενο ραγιαδισμό και είναι επικίνδυνη για το μέλλον και της Θράκης και της χώρας μας.

Έχουμε μελετήσει όλα τα υπομνήματα που μας έστειλαν οι φορείς και έχουμε λάβει σοβαρά υπ’ όψιν τους προβληματισμούς, τις αντιρρήσεις και τις παρατηρήσεις τους. Μιλάω για την Εθνική Συνομοσπονδία Ατόμων με Αναπηρία, σχετικά με τα άρθρα 1, 11, 13 και 18 και την Πανελλήνια Συνομοσπονδία Συλλόγων Γονέων και Κηδεμόνων Παιδιών με Δυσλεξία και Μαθησιακές Δυσκολίες επίσης για τα ίδια άρθρα –έχω σημειώσει εδώ τα άρθρα 11, 12, 14, 15, 18.

Ειδικά για το άρθρο 11 υπάρχει ομόφωνη απόρριψη. Στο άρθρο ρυθμίζονται θέματα ειδικής αγωγής, τα οποία ρυθμίζονται και πρόχειρα και επιδερμικά. Σαφώς, ο ανώτερος αριθμός των τεσσάρων μαθητών με ειδικές μαθησιακές δυσκολίες ανά τμήμα μετριάζει κάπως την κατάσταση. Πάγιο, όμως, αίτημα της πρωτοβάθμιας εκπαίδευσης είναι η δόμηση τμημάτων ένταξης σε όλες τις σχολικές μονάδες -νηπιαγωγεία και δημοτικά- για να αντιμετωπιστούν επιτυχώς οι δυσκολίες των μαθητών, αλλά και να μην αναστέλλεται το συνολικό επίπεδο του τμήματος.

Στο σχέδιο νόμου δεν προβλέπεται τέτοια ρύθμιση ούτε διαφαίνεται τέτοιου είδους πρόθεση. Μια τέτοια απόφαση είναι λανθασμένη, καθώς δεν λαμβάνεται με γνώμονα το παιδαγωγικό συμφέρον του μαθητή ή του τμήματος, αλλά με γνώμονα τη στυγνή εξοικονόμηση πόρων, αντιμετωπίζοντας για ακόμη μια φορά την παιδεία σαν τον φτωχό συγγενή που είμαστε αναγκασμένοι να ανεχόμαστε.

Ακούστηκαν στην ακρόαση φορέων θέματα που αφορούν τον δημόσιο έλεγχο και θέματα διαφάνειας όσον αφορά τα πιστοποιητικά γλωσσομάθειας, θέματα που αφορούν τον αριθμό των εξεταστών και τη διαδικασία των εξετάσεων. Θα ήθελα εδώ να ξέρω αν οι ιδιοκτήτες των ιδιωτικών εκπαιδευτηρίων συμφωνούν με την ένταξη προσφύγων στα σχολεία τους και ποια είναι και η γνώμη των γονέων.

Πολύ σημαντικό -και θα πρέπει να λυθεί άμεσα- είναι το θέμα των μετεγγραφών των φοιτητών πολυτέκνων και τριτέκνων οικογενειών, γιατί κάθε αίτημά τους σχετικά με αυτό θα πρέπει να εκπληρώνεται ανάλογα.

Με το άρθρο 18, προβλέπεται η δημιουργία Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού, ένας νέος θεσμός που αντικαθιστά το Εθνικό Συμβούλιο Παιδείας, το οποίο είχε εξαιρετικά πολλά μέλη, σύνθετη και καθόλου αποτελεσματική λειτουργία, ζητήματα που το κατέστησαν ανενεργό. Θα πρέπει να προσδιοριστεί κατά πόσον επιβαρύνεται εδώ ο προϋπολογισμός και με πόσο θα αμείβονται τα μέλη του, γιατί δεν έχουμε καμμιά σχετική εισήγηση από το λογιστήριο.

Να πούμε εδώ ότι αναφέρεται χαρακτηριστικά στο συγκεκριμένο άρθρο για το Εθνικό Συμβούλιο Εκπαίδευσης ότι υλοποιεί με τον βέλτιστο τρόπο τους στόχους της ευρωπαϊκής εκπαιδευτικής πολιτικής, όπως έχουν διατυπωθεί από τα αρμόδια θεσμικά όργανα της Ευρωπαϊκής Ένωσης.

Ως γνωστόν, σήμερα πια οι στόχοι της Ευρωπαϊκής Ένωσης σε καμμιά περίπτωση δεν συμβαδίζουν με τους εθνικούς στόχους της πατρίδας μας σε κανένα επίπεδο και τομέα και φυσικά ούτε και στον τομέα της παιδείας, η οποία πρέπει να είναι εθνικής και όχι διεθνιστικής και πολυπολιτισμικής κατεύθυνσης, όπως την έχουν οραματιστεί τα αρμόδια όργανα της Ευρωπαϊκής Ένωσης.

Στο άρθρο 19, όπως συμβαίνει και σε πολλά άλλα άρθρα σε διάφορα σημεία του νομοσχεδίου, υπάρχουν «φωτογραφικές» διατάξεις κατ’ εντολήν των γνωστών «ημετέρων».

Με άλλη διάταξη δίνεται η δυνατότητα στους επί πτυχίω φοιτητές των ΑΕΙ να εξετάζονται στα μαθήματα και των δύο εξαμήνων σπουδών, εαρινό και χειμερινό, έπειτα από απόφαση της συνέλευσης του τμήματος ή της σχολής. Σημειώνεται ότι φέτος είχε θεσπιστεί και ισχύσει μόνο για την τρέχουσα εξεταστική περίοδο –το χειμερινό εξάμηνο του ακαδημαϊκού έτους 2016-2017- το σχετικό μέτρο. Εδώ διαφαίνεται η υφέρπουσα επιδίωξη της Κυβέρνησης να βοηθήσει τους «αιώνιους φοιτητές».

Για τα άρθρα 26 και 27 έχουμε να παρατηρήσουμε τα εξής. Στη Χίο πρέπει πρώτα να αντιμετωπίσουν την καθημερινή εισβολή από τους λαθρομετανάστες και μετά να ονειρεύονται την τουριστική πρόοδο του νησιού, την επέκταση της κρουαζιέρας και τις βελτιώσεις των υφιστάμενων δομών και άλλα πολλά.

Τέλος, δεν γίνεται σε κάθε πόλη να υπάρχει και από ένα πανεπιστήμιο, με όλες τις σχολές όλων των επιστημών. Αρχιτεκτονικές σχολές έχει στη Θεσσαλονίκη, στην Αθήνα, στα Χανιά, στην Πάτρα, στον Βόλο.

Κι επιτέλους –να πούμε εδώ κάτι πολύ σημαντικό- θα πρέπει να τελειώσουμε και με αυτό το περιβόητο πανεπιστημιακό άσυλο, το οποίο εξυπηρετεί τρομοκράτες και κάθε είδους εγκληματικά στοιχεία.

Το κατάπτυστο, ανθελληνικό άρθρο 29 αποτελεί το όχημα με το οποίο θα εδραιωθεί περαιτέρω η εισβολή αλλοδαπών στα ελληνικά σχολεία, με προφανή στόχο όχι την αφομοίωση –ποτέ δεν αφομοιώνονται- αλλά την πλήρη αλλοίωση ενός ακόμη ευαίσθητου κομματιού της ελληνικής κοινωνίας. Θα καταγραφεί στην ψηφοφορία η θέση των κομμάτων του αντεθνικού τόξου.

Θα ήθελα να καταγγείλω τη διαδικασία του επείγοντος για ακόμη μια φορά και να τονίσω αυτό που είπα και στην επιτροπή, ότι σε τόσο ευαίσθητα θέματα, όπως αυτά που αφορούν το Υπουργείο Παιδείας, δεν μπορούν να έρχονται νομοσχέδια με τέτοια διαδικασία, επείγουσα ή κατεπείγουσα.

Είναι άμεση και κατεπείγουσα ανάγκη η απόσυρση της άθλιας θεματικής ενότητας σχετικά με τις έμφυλες ταυτότητες, που προκαλεί την οργή κάθε υγιώς σκεπτόμενου πολίτη αυτής της χώρας.

Επίσης, το νομοσχέδιο, όπως είπα και πριν, δεν έχει κοστολογηθεί. Είναι συνηθισμένη τακτική και δική σας.

Η τακτική του Υπουργείου με μπαράζ αλλαγών οι οποίες ψηφίζονται και ξεψηφίζονται και οι οποίες δεν πρόκειται να εφαρμοστούν διότι η κατάρρευση της Κυβέρνησης είναι προ των πυλών, προκαλεί, όπως είπαμε και παραπάνω, αναστάτωση και άγχος στους γονείς και στα παιδιά, με συνέπειες δυστυχώς ακόμη και στην υγεία τους.

Ως γονείς πρωτίστως, ως μέλη συλλόγων γονέων και κηδεμόνων και ως εκπρόσωποι του ελληνικού λαού, οφείλουμε να ελέγχουμε καθημερινά τη διδακτέα ύλη και το έργο των εκπαιδευτικών, όταν ξεφεύγει από τα όριά του, διότι ελλοχεύει ο κίνδυνος της διάχυσης του μαρξιστικού, διεθνιστικού και ανθελληνικού δηλητηρίου σε ευαίσθητες ηλικίες.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Η Χρυσή Αυγή και το Εθνικιστικό Μέτωπο Εκπαιδευτικών έχουν καταρτίσει ένα πλήρως εφαρμόσιμο πρόγραμμα που αφορά στα θέματα παιδείας, μίας πραγματικά εθνικής παιδείας, αυτής που αξίζουν οι Έλληνες μαθητές.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Πετρούπολης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πρέπει να ενημερώσουμε τις μαθήτριες και τους μαθητές ότι παρακολουθούν τη συζήτηση ενός νομοσχεδίου του Υπουργείου Παιδείας. Είμαστε στο σημείο εκείνο όπου γίνονται τοποθετήσεις από τους εκπροσώπους των κομμάτων, αργότερα από τους Βουλευτές και θα λάβει τον λόγο και ο Υπουργός. Στη συνέχεια θα ψηφίσουμε, ώστε το νομοσχέδιο να γίνει νόμος του κράτους.

Συνεχίζουμε με τον ειδικό αγορητή της Δημοκρατικής Συμπαράταξης κ. Δημήτριο Κωνσταντόπουλο.

Ορίστε, κύριε Κωνσταντόπουλε, έχετε τον λόγο για δεκαπέντε λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, μέσα σε ένα κλίμα το οποίο φέρνει στο μυαλό όλων μας τα εφιαλτικά σενάρια της άνοιξης του 2015, η χώρα μας πορεύεται χωρίς πυξίδα σε αδιέξοδα τα οποία δημιουργεί η Κυβέρνηση.

Κύριοι της Κυβέρνησης, δεν έχετε κανένα δικαίωμα να εγκλωβίσετε τη χώρα σε μία νέα συμφωνία, σε μία ανατριχιαστική λογική «Ποιος ζει, ποιος πεθαίνει μέχρι το 2019». Αυτό ειπώθηκε, φυσικά, από στέλεχος της Κυβέρνησής σας. Μιλάμε για μία αξιολόγηση που θα έπρεπε να έχει λήξει από τον Φλεβάρη του 2016. Φθάσαμε στο Φλεβάρη του 2017 και ακόμα δεν έχει γίνει τίποτα.

Κύριοι της Κυβέρνησης, δεν έχετε κανένα δικαίωμα να οδηγήσετε τη χώρα σε Grexit ή σε μία διαρκή λιτότητα. Οφείλουμε να αποφύγουμε μία νέα εθνική καταστροφή, προτάσσοντας το συμφέρον της χώρας και όχι τον λαϊκισμό και τον κρατισμό. Είναι η ώρα για μία άλλη πολιτική, μία πολιτική εθνικής συνεννόησης, με εθνική γραμμή εξόδου από την κρίση και τα μνημόνια.

Η Δημοκρατική Συμπαράταξη, με θέσεις και με προτάσεις δίνει τη μάχη της. Μόλις εχθές, θα έλεγα, έγινε δεκτή η πρόταση της κυρίας Χριστοφιλοπούλου για τη σύσταση ομάδας εργασίας που θα δώσει λύση στο αλαλούμ που έχει δημιουργήσει το θέμα με τα μπλοκάκια. Εχθές, οι εποχικοί πυροσβέστες ήταν στον δρόμο. Ανανεώστε, λοιπόν, τη σύμβαση των εποχικών πυροσβεστών και βρείτε τη δυνατότητα μονιμοποίησής τους.

Κύριε Υπουργέ, χαρακτηρίσατε το συγκεκριμένο νομοσχέδιο επείγον και μας ζητήσατε να το ψηφίσουμε με διαδικασία εξπρές, έχοντας θέσει μόνο δύο άρθρα στη διαβούλευση. Με τη ρύθμιση για τις βιβλιοθήκες θα μπορούσαμε να πάμε σε μία ευρύτερη συναίνεση. Φθάσαμε αισίως από τα έξι άρθρα, στα τριάντα πέντε, εντάσσοντας μία σειρά ρυθμίσεων –ασύνδετων, θα έλεγα, μεταξύ τους- για όλες τις βαθμίδες της εκπαίδευσης. Δημιουργήσατε από το πουθενά ένα πολυνομοσχέδιο, το φέρατε και θέλετε να το ψηφίσουμε.

Θα έλεγα ότι δεν θα είχαμε καμμία αντίρρηση να ρυθμιστεί το θέμα της διαδικασίας μεταθέσεων των εκπαιδευτικών και των απολυτηρίων εξετάσεων με τη διαδικασία του επείγοντος. Θα μπορούσατε κάλλιστα να το φέρετε σε μία τροπολογία στα υπάρχοντα νομοσχέδια που έρχονται προς ψήφιση στη Βουλή. Δεν το κάνατε. Συμμετείχαμε στην επιτροπή προσπαθώντας να συμβάλουμε στην αποσαφήνιση και βελτίωση των ρυθμίσεων που συνθέτουν αυτό το παζλ, οι οποίες, όπως ακούσαμε από τους φορείς, που χωρίς καμμία εξαίρεση, θα έλεγα, αποδοκίμασαν τη διαδικασία του επείγοντος, θα βάλουν σε δοκιμασία μαθητές, εκπαιδευτικούς και γονείς.

Τέσσερις ημέρες τώρα ζούμε την επανάληψη ενός αιφνιδιασμού. Κατανοούμε πολιτικά τα κρίσιμα ζητήματα που είναι σε εξέλιξη και την ανάγκη να τακτοποιηθούν δεσμεύσεις που άπτονται του τρίτου μνημονίου, όπως φυσικά το άρθρο 12 για τη μαθητεία. Όμως, δεν μπορείτε, κύριοι της Κυβέρνησης και κύριε Υπουργέ, να ζητάτε συναίνεση σε μια τέτοια διαδικασία. Δεν γίνεται να μνημονεύεται συνέχεια η σημασία της διαβούλευσης και του διαλόγου και στην πράξη εσείς οι ίδιοι να την ακυρώνετε.

Κύριε Υπουργέ, η ανάγκη ενίσχυσης της δημόσιας δωρεάν εκπαίδευσης είναι αναγκαία όσο ποτέ, μιας και βιώνουμε την πιο σκληρή οικονομική κρίση που διέπει τη χώρα τα τελευταία χρόνια. Θα έλεγα εδώ ότι δεν βιώνουμε απλώς μια λιτότητα, βιώνουμε μια καταστροφική λιτότητα που έχει επιφέρει δυσβάσταχτα δεινά στην κάθε οικογένεια.

Τα ποσά που διατίθενται για την απόκτηση προσόντων για την εισαγωγή στα πανεπιστήμια είναι δυσβάσταχτα. Κάθε ρύθμιση, λοιπόν, που μειώνει αυτό το κόστος είναι αποδεκτή. Άλλωστε τέτοια ζητήματα έχουν τεθεί από τις κυβερνήσεις μας διαχρονικά, όπως έχουμε πει και στο παρελθόν, σε πολλά ζητήματα έστω και με καθυστέρηση. Εσείς με καθυστέρηση έρχεστε στις θέσεις μας.

Έχουμε αποδείξει με τη στάση μας την επιθυμία μας να συμβάλουμε σε έναν αξιόπιστο και γόνιμο διάλογο, σε έναν διάλογο οργανωμένο με σεβασμό ακόμα και στη διαφορετικότητα. Γιατί; Γιατί έτσι θα οδηγηθούμε σε καλύτερα συμπεράσματα και σε καλύτερα αποτελέσματα, με στόχο τη βελτίωση του εκπαιδευτικού μας συστήματος σε όλες τις βαθμίδες.

Ωστόσο, αυτός ο πολυδιαφημιζόμενος επικοινωνιακός διάλογος με παράλληλες λειτουργίες της Επιτροπής Σοφών του κ. Λιάκου, του ΕΣΥΠ του κ. Θεοτοκά, του ΙΕΠ του κ. Κουζέλη απέτυχε, θα έλεγα, μετά πολλών επαίνων.

Βέβαια, και εσείς οι ίδιοι είδατε τα αντιφατικά σας συμπεράσματα. Παραιτήσεις με υπονοούμενα. Ακόμη και ο πρώην Γενικός Γραμματέας του Υπουργείο σας άσκησε κριτική. Όλα αυτά έχουν οδηγήσει, θα έλεγα, σε απαξίωση τη διαδικασία αυτή και την έχουν μετατρέψει σε ένα θέατρο του παραλόγου.

Μόλις πριν λίγες μέρες είδαμε να εξελίσσεται μπροστά μας ένα μπρα ντε φερ ανάμεσα στους κυρίους Λιάκο και Κουζέλη για τα θέματα τα οποία αφορούν το λύκειο και την πρόσβαση στα πανεπιστήμια. Θα έλεγα ένα déjà vu! Ανοίξατε τα σχολεία με μείωση των ωρών διδασκαλίας, με συρρίκνωση της ολοήμερης λειτουργίας τους, με υποβάθμιση της ποιότητας.

Θα κάνετε διορισμούς λέγατε, αλλά μειώσατε ακόμα και τις προσλήψεις των αναπληρωτών. Μετακινήσατε εκατοντάδες εκπαιδευτικούς και οδηγήσατε σε εργασιακή ομηρία τον κλάδο των νηπιαγωγών.

Η ίδια προχειρότητα, κύριε Υπουργέ, και στην ειδική αγωγή. Για εμάς, για τη Δημοκρατική Συμπαράταξη, η ειδική αγωγή αποτελεί κεφάλαιο, αποτελεί προτεραιότητα, αποτελεί, θα έλεγα, πραγματικά ένα ξεχωριστό κεφάλαιο για την παιδεία.

Εκατοντάδες παιδιά έχουν μείνει χωρίς παράλληλη στήριξη. Τα ειδικά σχολεία έχουν μείνει χωρίς ειδικό βοηθητικό και τα ΚΕΔΔΥ χωρίς στελέχωση. Ακόμα και τον θεσμό του αιρετού της ειδικής αγωγής τον υποβαθμίσατε με τη ρύθμιση στο νομοσχέδιο, ρύθμιση που τον υποχρεώνει να αποσπαστεί στην έδρα των υπηρεσιακών συμβουλίων, ειδάλλως θα πληρώνει ο ίδιος τα οδοιπορικά από την τσέπη του. Βέβαια, πιστεύω ότι θα το αποσύρετε. Όπως και στο άρθρο 19, στο οποίο κάνατε τον αυτονόητο διαχωρισμό.

Αγαπητοί συνάδελφοι, αυτές τις ημέρες γινόμαστε αποδέκτες της αγωνίας χιλιάδων μαθητών που σε περίπτωση που αρρωστήσουν ή για λόγους ανωτέρας βίας αποκλείονται από τις πανελλαδικές εξετάσεις. Έως και πέρσι, βέβαια, είχαν τη δυνατότητα να συμμετάσχουν στις επαναληπτικές εξετάσεις. Φέτος, όμως, όχι. Δεν υπάρχει καμμία μέριμνα γι’ αυτά τα παιδιά τα οποία δεν θα συμμετάσχουν στις εξετάσεις, για λόγους που, φυσικά, δεν μπορούν να ελέγξουν.

Για λόγους, βέβαια, ίσης μεταχείρισης των μαθητών και παροχής ίσων ευκαιριών, θα πρέπει να υπάρξει σχετική πρόβλεψη. Γι’ αυτό, κύριοι Υπουργοί, καταθέσαμε τροπολογία και σας καλούμε να την κάνετε αποδεκτή.

Κυρίες και κύριοι συνάδελφοι, πολύ φοβάμαι ότι οι ρυθμίσεις του νομοσχεδίου θα δημιουργήσουν σύγχυση σε όλη την εκπαιδευτική κοινότητα.

Έρχομαι επί των άρθρων και θα αναφέρω τα εξής: Τα άρθρα 1 έως 6 αφορούν το Κρατικό Πιστοποιητικό Γλωσσομάθειας και τη ρύθμιση θεμάτων της Εθνικής Βιβλιοθήκης. Θεωρούμε ότι είναι προς τη σωστή κατεύθυνση και, φυσικά, θα τα ψηφίσουμε έτσι και αλλιώς, γιατί η άποψή σας ταυτίζεται με τη δική μας.

Ερωτώ όμως, το εξής: Είναι δυνατόν να μιλάμε για Κρατικό Πιστοποιητικό Γλωσσομάθειας, όταν η διδασκαλία αγγλικών μειώνεται κατά μία ώρα ανά τάξη στο δημοτικό; Είναι δυνατόν να μιλάμε, κύριε Υπουργέ, για διαθεματικότητα, όταν μειώνεται κατά μία ώρα η γυμναστική;

Άρθρο 8 «Ρύθμιση θεμάτων λειτουργίας σχολικών μονάδων». Έχω μια απορία, κύριε Υπουργέ. Γιατί δεν εφαρμόζετε τον νόμο 221/90; Μόνο έτσι θα διασφαλιστεί, κύριοι, η διαφάνεια στις διαδικασίες.

Άρθρο 9 «Βαθμολογική αναγνώριση προϋπηρεσίας εκπαιδευτικών». Είναι προς τη σωστή κατεύθυνση. Θυμίζω εδώ ότι είχαμε καταθέσει σχετική τροπολογία για τη μισθολογική αναγνώριση την οποία δεν κάνατε αποδεκτή.

Άρθρο 11 «Ρύθμιση θεμάτων ειδικής αγωγής και εκπαίδευσης». Συνεχίζετε την υποβάθμιση της ειδικής αγωγής με αποσπασματικές ρυθμίσεις.

Άρθρο 14 «Μειονοτικά σχολεία». Προτείνουμε, κύριε Υπουργέ -και θα θέλαμε να το λάβετε σοβαρά υπ’ όψιν- την εξομοίωση αποφοίτων της ΕΠΑΘ και τη διαρκή επιμόρφωση εκπαιδευτικών για θέματα μειονοτικής εκπαίδευσης. Αυτήν την επιμόρφωση πρέπει, φυσικά, να την αναλάβει το Παιδαγωγικό Τμήμα του Δημοκρίτειου Πανεπιστημίου Θράκης με έδρα την Αλεξανδρούπολη.

Καταθέσαμε σχετική τροπολογία και σας καλούμε να την κάνετε αποδεκτή. Μόνο έτσι οι αναφορές της αιτιολογικής έκθεσης του νομοσχεδίου θα αποκτήσουν πραγματική διάσταση και νομοθετική κατοχύρωση.

Όσο για τη σύσταση του κλάδου ΠΕ 73, σας καλούμε, κύριε Υπουργέ, να διευκρινίσετε την επαγγελματική κατοχύρωση για τη μειονοτική εκπαίδευση και του κλάδου ΠΕ 70.

Άρθρο 15. Προβλέπεται η σύσταση αυτοτελούς Διεύθυνσης Ιδιωτικής Εκπαίδευσης στο Υπουργείο Παιδείας. Και εδώ ρωτάω το εξής: Αυτή η διεύθυνση δεν θα πρέπει να υπαχθεί σε γενική διεύθυνση και με σκοπό τον συνολικό σχεδιασμό του οργανογράμματος του Υπουργείου, το οποίο φυσικά ζητάει με πρόσφατο έγγραφό του ο σύλλογος υπαλλήλων;

Άρθρο 16. Μειώνετε τη χρηματοδότηση του Ιδρύματος Ιατροβιολογικών Ερευνών της Ακαδημίας Αθηνών. Θεωρούμε ότι τέτοιες ενέργειες δεν μπορούν να υλοποιούνται χωρίς να έχει προηγηθεί η αξιολόγηση του ιδρύματος. Δηλαδή εσείς πριν αξιολογήσετε το ίδρυμα, επιβάλλετε ουσιαστικά και μειώσεις.

Άρθρο 18. Κύριε Υπουργέ, είναι απορίας άξιο πώς καταργείτε το ΕΣΥΠ. Και μάλιστα, καταργείτε το ΕΣΥΠ, αφού πρώτα το απαξιώσατε και οδηγήσατε σε παραίτηση επιστήμονες κύρους που οι ίδιοι προτείνατε. Και συστήνετε το ΕΣΕΚΑΑΔ, για να αποκλείσετε τελικά από ό,τι φαίνεται κοινωνικούς φορείς και κόμματα. Σημειώνω ότι είναι απαραίτητο στον ενιαίο φορέα να συμμετέχει και εκπρόσωπος της ΟΛΤΕΕ, την οποία φυσικά λησμονάτε.

Άρθρο 20. Αποσπασματικότητα και πλήρης σύγχυση. Πάγια θέση μας είναι η ενίσχυση και όχι η αποψίλωση της πρωτοβάθμιας και δευτεροβάθμιας εκπαίδευσης με εκπαιδευτικούς που φυσικά έχουν αυξημένα προσόντα.

Άρθρο 23 «Ελληνικό Ανοικτό Πανεπιστήμιο». Φέρνετε μια ρύθμιση που προβλέπει την ίδρυση ιδιωτικού εκδοτικού οίκου εντός του πανεπιστημίου. Πότε; Στην εποχή της τεχνολογίας! Θα μπορούσατε, λοιπόν, εδώ να ακολουθήσετε την πρακτική του Εθνικού Κέντρου Τεκμηρίωσης για το ηλεκτρονικό βιβλίο. Έτσι, λοιπόν, οι φοιτητές δεν θα επωμίζονταν επιπλέον κόστος, επιπλέον οικονομικό βάρος.

Άρθρα 26 και 27. Ο επανασχεδιασμός του γεωγραφικού χάρτη της λειτουργίας των ΑΕΙ και ΤΕΙ της χώρας απαιτεί, αγαπητοί Υπουργοί, διάλογο, διαβούλευση, συναίνεση και αξιολόγηση. Χρειάζεται αξιολόγηση στα νέα δεδομένα και στα δεδομένα της αγοράς και ενός νέου αναπτυξιακού μοντέλου, γιατί αυτό που χρειάζεται η χώρα είναι η ανάπτυξη.

Να θυμίσω, λοιπόν, εδώ ότι με πρωτοβουλία του Υπουργού Παιδείας τότε κ. Λοβέρδου οι σπουδές στη βαριά βιομηχανία της χώρας μας, που είναι ο τουρισμός, ήταν προτεραιότητα. Και αυτό έγινε με την ίδρυση σχετικού τμήματος και την πρόβλεψη αντίστοιχων τμημάτων αποκεντρωμένων στο Βόρειο Αιγαίο, στην Κρήτη, όπου υπάρχει μάλιστα και απόφαση της Συγκλήτου.

Θυμίζω ότι σας έχω θέσει επανειλημμένως το ζήτημα των πανεπιστημιακών τμημάτων του Αγρινίου και σας έχω προτείνει την ίδρυση σχολής του Αγρινίου, όπου θα υπαχθούν τα υπάρχοντα τμήματα.

Ταυτόχρονα, κύριε Υπουργέ –μάλιστα προ ημερών έγινε επίκαιρη ερώτηση από τον κ. Βαρεμένο, αλλά και ερώτηση από εμένα- αποτελεί πάγιο αίτημα των φοιτητών, των φορέων της Αιτωλοακαρνανίας η μετονομασία του Τμήματος Διαχείριση Περιβάλλοντος και Φυσικών Πόρων σε Τμήμα Μηχανικών Περιβάλλοντος.

Κύριε Υπουργέ, ακόμα περιμένω την απάντησή σας. Η μετονομασία αυτή ανταποκρίνεται στο πρόγραμμα σπουδών του τμήματος και κατοχυρώνει φυσικά επαγγελματικά δικαιώματα των αποφοίτων.

Άρθρο 28. Μας ζητάτε να ψηφίσουμε και να ξεψηφίσουμε διατάξεις του 2016. Εδώ αποδεικνύεται η προχειρότητα, με την οποία φέρνετε πολλές φορές είτε τροπολογίες είτε άρθρα. Δηλαδή, ψηφίζουμε και ξεψηφίζουμε.

Άρθρο 30. Έχουμε τονίσει ότι η ρύθμιση ανοίγει τους ασκούς του Αιόλου για την παράταση των ορίων συνταξιοδότησης, όπως αναλυτικά τοποθετήθηκε και στην επιτροπή ο κ. Κρεμαστινός.

Κυρίες και κύριοι συνάδελφοι, ο χώρος της εκπαίδευσης δεν προσφέρεται ούτε για μεγάλα λόγια ούτε για αιφνιδιασμούς. Χρειάζεται συναίνεση. Δεν χρειάζονται, λοιπόν, φωτογραφικές ρυθμίσεις και παρεμβάσεις χωρίς ευρύτερο σχεδιασμό, διάλογο και σύνθεση. Αυτό είναι το ζητούμενο. Αυτό είναι που χρειάζεται σήμερα η παιδεία μας.

Ευελπιστούμε, κύριε Υπουργέ, ότι θα είναι η τελευταία φορά που μας φέρνετε αντιμέτωπους με μια τέτοια διαδικασία. Αφήστε τον διάλογο να εξελιχθεί. Μην τον καταδικάσετε ως έναν διάλογο, ο οποίος είναι προσχηματικός και αναποτελεσματικός. Εμείς πιστεύουμε στον διάλογο, γι’ αυτό και είμαστε εντός του διαλόγου και σε διαβούλευση αυτού με προτάσεις και απόψεις που πραγματικά αφορούν τους πολλούς.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημήτριο Κωνσταντόπουλο, ειδικό αγορητή της Δημοκρατικής Συμπαράταξης ΠΑΣΟΚ-ΔΗΜΑΡ.

Τον λόγο έχει ο κ. Ιωάννης Δελής, ειδικός αγορητής του Κομμουνιστικού Κόμματος Ελλάδας, για δεκαπέντε λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, δεν έχουμε σκοπό να σταθούμε στις διαδικασίες συζήτησης και ψήφισης του νομοσχεδίου, διαδικασίες που η Κυβέρνηση επέλεξε, όπως το συνηθίζει, να είναι επείγουσες και πάλι ούτε σε δευτερεύουσες ή επιμέρους πλευρές του νομοσχεδίου, όπως κάνουν τα υπόλοιπα κόμματα της Αντιπολίτευσης, που βρίσκονται, δυστυχώς, στην άχαρη θέση να μηχανεύονται διάφορα κόλπα ή να σηκώνουν κουρνιαχτό για τα επουσιώδη, προκειμένου να αντιπολιτεύονται μια κυβέρνηση, με την οποία συμπορεύονται στρατηγικά.

Θέλουμε να μιλήσουμε για την ουσία του νομοσχεδίου, για το τι επιδιώκει, για το πού το πάει, για την κατεύθυνση των διατάξεών του. Και από αυτή την άποψη να πούμε ότι το συμπέρασμα που βγαίνει για το σημερινό νομοσχέδιο είναι ότι αποτελεί έναν ακόμα κρίκο στη μακριά αλυσίδα των αντιεκπαιδευτικών αναδιαρθρώσεων που ξεκίνησαν, βεβαίως, από τις προηγούμενες κυβερνήσεις, επιταχύνθηκαν με τα μνημόνια και βέβαια, έδεσαν μια χαρά με τις δημοσιονομικές περικοπές και τους κόφτες, πάντα στο πλαίσιο της εκπαιδευτικής στρατηγικής της Ευρωπαϊκής Ένωσης και των κατευθύνσεων του ΟΟΣΑ.

Αυτό το συμπέρασμα, ξέρετε, δεν το λέμε μονάχα εμείς. Τη στρατηγική του κατεύθυνση τη διακηρύσσει το ίδιο το νομοσχέδιο στη αιτιολογική του έκθεση στη σελίδα 22, με αφορμή τη σύσταση ενός ιδιαίτερης σημασίας, όπως λέει, γνωμοδοτικού οργάνου προς το Υπουργείο Παιδείας, του Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού, το οποίο αντικαθιστά το μέχρι τώρα Εθνικό Συμβούλιο Παιδείας, το ΕΣΥΠ. Σε αυτή, λοιπόν, την αιτιολογική έκθεση αναφέρει επί λέξει ότι υλοποιεί με τον βέλτιστο τρόπο τους στόχους της ευρωπαϊκής εκπαιδευτικής πολιτικής, όπως έχουν διατυπωθεί από τα αρμόδια θεσμικά όργανα της Ευρωπαϊκής Ένωσης σε νομικά δεσμευτικά κείμενα, διακηρύξεις και επιχειρησιακά προγράμματα για τη σύνδεση της εκπαίδευσης με την αγορά εργασίας και την απασχόληση –όχι «εργασία», αλλά «απασχόληση»- και την αναπτυξιακή πορεία της χώρας.

Έτσι, λοιπόν, και αυτό το εκπαιδευτικό νομοσχέδιο, παρά τις φαινομενικά επιμέρους και ετερόκλητες ρυθμίσεις του, παρά την προφανή αποσπασματικότητα των διατάξεων που εισάγει, διέπεται από την ίδια εσωτερική λογική. Και δεν μπορεί να κρύψει ότι κινείται στην ίδια κατεύθυνση των αναδιαρθρώσεων των προηγούμενων κυβερνήσεων ΠΑΣΟΚ και Νέας Δημοκρατίας, το έργο των οποίων, βεβαίως, συνεχίζει και εμπλουτίζει και οι οποίες, βέβαια, από τη σκοπιά των λαϊκών συμφερόντων έχουν ένα αντιλαϊκό, αντιεκπαιδευτικό περιεχόμενο.

Σκοπός τώρα όλων αυτών των αναδιαρθρώσεων στην εκπαίδευση, που υλοποιούνται φυσικά υπό την εποπτεία της Ευρωπαϊκής Ένωσης και την καθοδήγηση του ΟΟΣΑ και που ξεκίνησαν θυμίζουμε πολύ πριν τα μνημόνια, είναι η ακόμα πιο σφιχτή και αποτελεσματική πρόσδεση της εκπαίδευσης και όλων των λειτουργιών της, ιδεολογικών και μορφωτικών, στο άρμα των αναγκών του κεφαλαίου. Και αυτό ακριβώς εννοείτε, όταν μιλάτε για εκπαίδευση ως συντελεστή της ανάπτυξης, της καπιταλιστικής ανάπτυξης, δηλαδή.

Ταυτόχρονα, και πολύ περισσότερο τώρα μέσα στην καπιταλιστική οικονομική κρίση, στριμώχνετε την εκπαίδευση στη μέγγενη της δημοσιονομικής πειθαρχίας και των ματωμένων πλεονασμάτων, οδηγώντας την σε οικονομική ασφυξία, προκειμένου να εξοικονομήσετε «ζεστό» χρήμα για τους δανειστές και τους επιχειρηματικούς ομίλους.

Δεν είναι καθόλου μα καθόλου τυχαίο ότι στο τρίτο μνημόνιο, το οποίο υλοποιείτε και που ψηφίσατε, βέβαια, όλοι σας εδώ, για πρώτη φορά υπάρχουν ρητές διατάξεις για την παιδεία τόσο δημοσιονομικού χαρακτήρα, οι γνωστές περικοπές, όσο και εκπαιδευτικές.

Τι αποτέλεσμα έχουν όλα αυτά; Τα βιώνει ο λαός μας. Από τη μια την ακριβοπληρωμένη μορφωτική φτώχεια των παιδιών της λαϊκής οικογένειας, αφού το περιεχόμενο της εκπαίδευσης συνεχώς υποβιβάζεται στο επίπεδο μιας απλής κατάρτισης και από την άλλη τη συρρίκνωση των εργασιακών δικαιωμάτων των εκπαιδευτικών που μοχθούν μέσα στις πιο αντίξοες συνθήκες που δημιουργεί η πολιτική σας.

Επιβεβαιώνεται συνεχώς στην πράξη και στη ζωή ότι η πολιτική που τσακίζει τα λαϊκά δικαιώματα για τα κέρδη του κεφαλαίου υπηρετείται από όλους τους διαχειριστές της καπιταλιστικής βαρβαρότητας και δεν γνωρίζει εξαιρέσεις. Εφαρμόζεται απαρέγκλιτα, σε όλη τη γραμμή των κοινωνικών αναγκών, διευρύνει τις ταξικές ανισότητες και σπέρνει τη φτώχεια όσα ψίχουλα και αν πετάει στον λαό.

Ορισμένα μόνο άρθρα του παρόντος νομοσχεδίου αρκούν, για να επιβεβαιώσουν τα παραπάνω συμπεράσματα. Συμπεράσματά που όσο περνάει ο καιρός –ξέρετε- κατασταλάζουν και στις λαϊκές συνειδήσεις.

Ας δούμε, για παράδειγμα, τα άρθρα 7 έως 18 με ρυθμίσεις για την πρωτοβάθμια και τη δευτεροβάθμια εκπαίδευση.

Παρά το ότι υπάρχουν κάποιες σκόρπιες θετικές διατάξεις για τους καθαριστές και τις καθαρίστριες των σχολείων με σύμβαση, που παραμένουν ωστόσο με ομηρία, με δική σας ευθύνη, ή για τη μειονοτική εκπαίδευση, τον τόνο στο συγκεκριμένο κεφάλαιο τον δίνουν τα άρθρα 10, 11 και 18 τα οποία τεκμηριώνουν τη συνολική αρνητική κατεύθυνση του νομοσχεδίου.

Το άρθρο 11, το οποίο πρέπει να το αποσύρετε, κύριε Υπουργέ, αποτελεί άλλο ένα πλήγμα, από τα πολλά, που έχετε εξαπολύσει για την ειδική αγωγή και δεν είναι τυχαίο ότι συνάντησε την ομόφωνη καταδίκη των αρμόδιων φορέων στην Επιτροπή Μορφωτικών Υποθέσεων.

Όχι μονάχα διατηρείτε ανέπαφη τη διάταξη από τον «νόμο Γιαννάκου» η οποία προβλέπει την ιδιωτική παράλληλη στήριξη στο γενικό σχολείο, αλλά την επεκτείνετε και στα ειδικά σχολεία, δίνοντας τη δυνατότητα και στους ίδιους τους γονείς να προσλαμβάνουν και να πληρώνουν, βεβαίως, από την τσέπη τους το ειδικό βοηθητικό προσωπικό ή τον σχολικό νοσηλευτή που χρειάζονται για τα παιδία τους. Μάλιστα, τους υποχρεώνετε οι ίδιοι να αναλαμβάνουν και τη διερεύνηση του ποινικού μητρώου αυτών που προσλαμβάνονται, τους υποχρεώνετε δηλαδή να γίνονται και ντετέκτιβ.

Παραπέρα, στο ίδιο άρθρο αυστηροποιείτε ακόμα περισσότερο τους όρους και τις προϋποθέσεις για να σπάσει ένα σχολικό τμήμα, στο οποίο φοιτούν μαθητές με αναπηρία και ειδικές εκπαιδευτικές ανάγκες. Μέχρι τώρα αρκούσε ένα παιδί για να σπάσει ένα τμήμα. Τώρα, με αυτό που εισάγετε, δεν αρκεί. Θα πρέπει να είναι παραπάνω, ενώ ακόμα και αν υπάρχουν τέσσερα παιδιά με δυσλεξία στο ίδιο τμήμα, το τμήμα δεν σπάει αν υπάρχει τμήμα ένταξης. Εδώ να θυμίσουμε ότι τα τμήματα ένταξης, έτσι όπως λειτουργούν, με τον τρόπο που τα υποχρεώσατε να λειτουργούν, βεβαίως δεν προσφέρουν. Έχει υποβαθμιστεί ο ρόλος τους και η μορφωτική τους επίδραση σε αυτά τα παιδιά.

Ο κατώτατος αριθμός τώρα των μαθητών, τέσσερις για την πρωτοβάθμια, πέντε για τη δευτεροβάθμια που θεσπίζεται για τα τμήματα ειδικής αγωγής, οδηγεί, κύριε Υπουργέ, κατ’ ευθείαν στο κλείσιμο τμημάτων ειδικής αγωγής, καθώς σε πολλές περιπτώσεις –και το γνωρίζετε πάρα πολύ καλά- υπάρχουν αρκετά τέτοια τμήματα σε όλη τη χώρα με μικρότερους από αυτούς τους αριθμούς.

Ξέρετε, επειδή σας αρέσει ή αρέσει σε πολλούς εδώ μέσα να μιλάνε με αριθμούς, τα σχολικά τμήματα δεν είναι μονάχα αριθμοί μαθητών, είναι κάτι πολύ παραπάνω. Και αυτό ισχύει ακόμα περισσότερο για τα παιδιά με αναπηρία και ειδικές εκπαιδευτικές ανάγκες και εσείς τα αντιμετωπίζετε, βεβαίως, σαν απλούς αριθμούς βάζοντας αυτά τα όρια.

Ρωτάμε εμείς, τι θα κάνουν οι οικογένειες αυτών των παιδιών σε ένα νησί ή σε μια απομακρυσμένη περιοχή; Πού θα τα πάνε τα παιδιά; Είναι χαρακτηριστικό ότι ακόμα και τώρα συνεχίζετε να προκαλείτε και να θριαμβολογείτε για τα δήθεν επιτεύγματά σας στην ειδική αγωγή, προβάλλοντας τις επιπλέον προσλήψεις αναπληρωτών από το ΕΣΠΑ ή την ίδρυση νέων τμημάτων. Πέστε μας, όμως, πέστε μας σήμερα εδώ πόσα παιδιά από τα διακόσιες χιλιάδες περίπου που έχουν ανάγκη ειδικής αγωγής, δεν έχουν πρόσβαση στις δημόσιες δομές. Πέστε μας γιατί περνάνε μήνες για να λειτουργήσουν τα ειδικά σχολεία με το απαραίτητο επιστημονικό και βοηθητικό προσωπικό τους και σε ακατάλληλους χώρους. Πέστε μας γιατί να υπάρχουν εκπαιδευτικοί που εργάζονται μέχρι και δεκαπέντε χρόνια ως αναπληρωτές και μάλιστα σε έναν χώρο όπου το σταθερό παιδαγωγικό περιβάλλον είναι η πιο κρίσιμη προϋπόθεση.

Στο άρθρο 10 τώρα, που είναι, θα λέγαμε, το άρθρο της κινητικότητας στην εκπαίδευση, λέει ότι πλεονάζοντες γυμναστές –κατά το Υπουργείο, βέβαια, πλεονάζοντες και με τα δικά του κριτήρια-, αφού έχουν προηγηθεί βεβαίως συγχωνεύσεις και κλεισίματα τμημάτων και σχολείων, θα μπορούν να στέλνονται στα εθνικά και δημοτικά κολυμβητήρια, πλεονάζοντες νηπιαγωγοί στους παιδικούς σταθμούς, πλεονάζοντες καθηγητές στα δημόσια ΙΕΚ και στα σχολεία δεύτερης ευκαιρίας, ενώ οι εκπαιδευτικοί των κοινών ειδικοτήτων της πρωτοβάθμιας και δευτεροβάθμιας εκπαίδευσης θα μετακινούνται και σε όλη τη διάρκεια μάλιστα της χρονιάς από σχολείο σε σχολείο, σε έναν απεριόριστο αριθμό έξι, επτά, οκτώ, δέκα σχολείων, όσα χρειαστεί για να καλύπτουν τις ανάγκες που δημιουργεί η δική σας πολιτική.

Κοιτάξτε, κύριε Υπουργέ, σήμερα, τώρα που μιλάμε χρειάζονται μαζικοί μόνιμοι διορισμοί. Αλλά εσείς, θα σας το ξαναπούμε, παίζετε, όπως και οι προηγούμενοι Υπουργοί, με τον πόνο των χιλιάδων αδιόριστων εκπαιδευτικών, όταν τους υπόσχεστε διορισμούς και τους εμπαίζετε, λέγοντάς τους ότι πρέπει να βρούμε πρώτα τάχα το κατάλληλο σύστημα για να μην γίνουν πολλές ενστάσεις, λες και το ζήτημα είναι τεχνικό και όχι ζήτημα το οποίο απορρέει από την ουσία της οικονομικής σας πολιτικής που δεν δίνει χρήματα για αυτές τις ανάγκες και έχει οδηγήσει χιλιάδες εκπαιδευτικούς στην αδιοριστία και στην εργασιακή περιπλάνηση.

Στο άρθρο 12, του ίδιου νομοσχεδίου, η διαδικασίες επιταχύνονται για να προωθηθεί στα ΕΠΑΛ η λεγόμενη μαθητεία, ένα από τα πιο χαρακτηριστικά δείγματα της σύνδεσης του σχολείου με την αγορά εργασίας που απαίτησαν οι μεγαλοεπιχειρηματίες και ικανοποιεί η Κυβέρνησή σας, μετατρέποντας τα σχολεία σε γραφεία ευρέσεως εργασίας και τους επιχειρηματίες να τρίβουν τα χέρια τους για το φρέσκο και πάμφθηνο –τι πάμφθηνο, τζάμπα σχεδόν- εργατικό δυναμικό που θα πάρουν στη δούλεψή τους, αφού ακόμα και αυτά τα ψίχουλα που θα παίρνουν οι της μαθητείας θα τα δίνει το κράτος.

Σε ό,τι αφορά τις διατάξεις για τα ΑΕΙ, το μόνο που κάνουν είναι να διαχειρίζονται τη μιζέρια των ελλείψεων, αφού ανακυκλώνουν το υπάρχον λιγοστό προσωπικό, διατηρώντας τις επαίσχυντες εργασιακές σχέσεις στα διάφορα ερευνητικά προγράμματα με συμβάσεις έργου και μπλοκάκια. Και εδώ, βεβαίως, η ανάγκη είναι αδήριτη. Προσλήψεις μόνιμου προσωπικού είναι σήμερα η ανάγκη και όχι το ανακάτεμά του.

Μεταφέρετε στα ιδρύματα το πενιχρό στεγαστικό επίδομα των φοιτητών που λαμβάνει μόνο ένα πολύ μικρό ποσοστό και με δεδομένη την οικονομική ασφυξία των ιδρυμάτων είναι βέβαιο ότι αυτό θα ψαλιδιστεί ακόμα περισσότερο, ενώ σε σχέση με το ήδη ιδιωτικοποιημένο εν πολλοίς ΕΑΠ, το Ελληνικό Ανοικτό Πανεπιστήμιο, προχωράτε, βαθαίνετε την εμπορευματική του λειτουργία, δίνοντάς του τη δυνατότητα να ιδρύσει και εκδοτικό οίκο, προφανώς για να πουλάει τα αντίστοιχα συγγράμματα στα προγράμματα των σπουδών του. Διαλύονται, βεβαίως, την ίδια στιγμή και οι εργασιακές σχέσεις των διδασκόντων σε αυτό. Αυτό που έχουμε να πούμε είναι ότι, από ό,τι φαίνεται, το Ελληνικό Ανοικτό Πανεπιστήμιο, μάλλον αποτελεί τον πιλότο της κυβερνητικής πολιτικής για την εφαρμογή αυτών των ρυθμίσεων και στην υπόλοιπη ανώτατη εκπαίδευση.

Το Κρατικό Πιστοποιητικό Γλωσσομάθειας, εισάγει βεβαίως την ψηφιακή τεχνολογία στις ηλεκτρονικές εξετάσεις. Κανείς δεν μπορεί να έχει αντίρρηση σε αυτό. Αλίμονο! Το ζήτημα, όμως, δεν είναι αυτό. Μακάρι να ήταν αυτό. Το ζήτημα είναι ότι η Κυβέρνησή σας, που τόσα κροκοδείλια δάκρυα όπως αποδεικνύεται, χύνει για τη δημόσια δωρεάν παιδεία, διατηρεί τα εξέταστρα που θέσπισαν γι’ αυτό το Κρατικό Πιστοποιητικό Γλωσσομάθειας οι προηγούμενες κυβερνήσεις. Δηλαδή, εξέταστρα για εξετάσεις που τις οργανώνει και έχει την ευθύνη το κράτος.

Το ίδιο το κράτος, δηλαδή, γίνεται έμπορος στο εμπόριο των ξένων γλωσσών, διεκδικεί μερίδιο από την όχι και τόσο ευκαταφρόνητη πίτα των εξέταστρων. Ο τζίρος μονάχα γι’ αυτές τις εξετάσεις φθάνει στα 15 εκατομμύρια ευρώ και μάλιστα, στην αιτιολογική έκθεση καμαρώνει η Κυβέρνηση γι’ αυτό. Διότι, λέει ότι «για πρώτη φορά απαντάται το φαινόμενο της αυτοχρηματοδότησης ενός συστήματος εξετάσεων που διεξάγονται από δημόσιο φορέα». Μήπως έχετε σκοπό να το επεκτείνετε και στις πανελλαδικές εξετάσεις αυτό; Όλα να τα περιμένει κανείς. Κατά τα άλλα, γι’ αυτό το τοπίο, το τοπίο των ξένων γλωσσών παραμένει το ίδιο, 700 περίπου εκατομμύρια ευρώ είναι η συνολική οικογενειακή δαπάνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο την ανοχή σας, κύριε Πρόεδρε. Ευχαριστώ.

Και βέβαια, αν θα ήθελε το Υπουργείο -επειδή πολλές φορές τα έχει εύκολα τα λόγια τα παχιά-, να αναβαθμίσει τις ξένες γλώσσες στα σχολεία, ορισμένα μονάχα βήματα θα ήταν να αυξήσει τις ώρες διδασκαλίας στο σχολείο, να αλλάξει τα βιβλία, να τα δίνει δωρεάν σε όλες τις βαθμίδες, σε όλους τους μαθητές, να μειώσει τους μαθητές ανά τμήμα, να οργανώσει τις εξετάσεις των σχολείων, να προσλάβει μόνιμους εκπαιδευτικούς ξένων γλωσσών. Τίποτα από αυτά δεν κάνετε. Όχι μονάχα δεν κάνετε τίποτα από αυτά, αλλά κάνετε και τα αντίθετα ακριβώς.

Να σταθούμε λιγάκι στο ζήτημα της Εθνικής Βιβλιοθήκης της Ελλάδας, για το οποίο υπάρχει μια σιωπή από τα υπόλοιπα κόμματα. Κατανοητή. Το ιστορικό της Εθνικής Βιβλιοθήκης της Ελλάδας είναι γνωστό. Για το πώς, δηλαδή, σταδιακά διολίσθησε από δημόσια υπηρεσία σε επιχειρηματική μονάδα, ξεκινώντας το 2003 από το ΠΑΣΟΚ και τη μετατροπή της σε νομικό πρόσωπο δημοσίου δικαίου, με την ανάλογη φυσικά εγκατάλειψη και απαξίωση. Συνεχίστηκε από τη Νέα Δημοκρατία, για να έλθει τώρα ο ΣΥΡΙΖΑ να προχωρήσει ακόμα ένα μεγάλο βήμα τη δουλειά και να παραδώσει την Εθνική Βιβλιοθήκη, ένα πολύ σημαντικό κομμάτι της ελληνικής πολιτιστικής κληρονομιάς στα χέρια του μεγάλου κεφαλαίου, στο Κέντρο Πολιτισμού του Ιδρύματος Σταύρος Νιάρχος, για να την αξιοποιήσει. Το ερώτημα είναι: «τι γυρεύει η αλεπού στο παζάρι;». Δεν είναι τυχαίο ότι κανένα άλλο κόμμα δεν μιλάει γι’ αυτό και όσοι κάποιοι ψελλίζουν κάτι, έχουν μόνο καλά λόγια να πουν γι’ αυτήν τη διάταξη.

Είναι γεγονός ότι με την διάταξη αυτή υλοποιείτε την αποικιοκρατική σύμβαση, που υπογράφθηκε το 2009 με Υπουργό Πολιτισμού τον κ. Σαμαρά, τη σύμβαση του Ιδρύματος Σταύρος Νιάρχος με το ελληνικό κράτος. Και βεβαίως, το ποιος υπαγόρευσε τους όρους αυτής της σύμβασης, καλύτερα ας μην το πούμε γιατί εύκολα το καταλαβαίνουμε.

Να πούμε, εδώ βεβαίως ότι οι κεφαλαιοκράτες ποτέ δεν επενδύουν τα χρήματά τους μόνο για τα οικονομικά κέρδη. Προσδοκούν και ιδεολογικά. Και αυτά τα προσδοκούν και θα τα έχουν, από τη στιγμή που αυτό το Κέντρο Πολιτισμού του Ιδρύματος Σταύρος Νιάρχος θα έχει καθοριστικό ρόλο στο περιεχόμενο και στην κατεύθυνση των δραστηριοτήτων της Εθνικής, ξαναλέω, Βιβλιοθήκης της Ελλάδας η οποία μεταστεγάζεται, φιλοξενείται στη γνωστή θέση του Κέντρου Πολιτισμού στο Φάληρο, που δόθηκε για εκατό χρόνια από το ελληνικό δημόσιο στο Ίδρυμα Σταύρος Νιάρχος.

Τι είδους είναι αυτή η φιλοξενία από τη στιγμή που η Εθνική Βιβλιοθήκη όπως και η Εθνική Λυρική Σκηνή θα πληρώνει και ενοίκιο; Δεν φιλοξενείς κάποιον με ενοίκιο, νομίζω. Επίσης, ένα μεγάλο τμήμα των υλικών της Εθνικής Βιβλιοθήκης, όπως είναι οι εφημερίδες για παράδειγμα, πολύ απλά δεν θα χωράνε στο συγκεκριμένο κέντρο πολιτισμού. Eίναι ερωτήματα που πρέπει να απαντηθούν.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας παρακαλώ.

**ΙΩΑΝΝΗΣ ΔΕΛΗΣ:** Κλείνω, κύριε Πρόεδρε. Ελπίζω για τις τροπολογίες να έχουμε τη δυνατότητα μετά να πούμε δυο λόγια.

Κλείνουμε με το θέμα της συλλογής του Φοίβου Ανωγιαννάκη. Αποσπάται με τη διάταξη, η οποία ήρθε έτσι όπως ήταν, κύριε Υπουργέ.

Η συλλογή του Φοίβου Ανωγιαννάκη περιέρχεται αυτοδικαίως και κατά πλήρη κυριότητα στο ΕΚΠΑ από το Μουσείο Ελληνικής Λαϊκής Τέχνης στο οποίο υπήρχε. Αυτό που έχουμε να πούμε εμείς είναι ότι αυτή η ενέργεια, αυτή η διάταξη είναι ανεξήγητη, είναι αδικαιολόγητη και υπηρετεί άδηλες σκοπιμότητες. Περιμένουμε να ακούσουμε.

Συναντά ήδη σφοδρές αντιδράσεις από τους εργαζόμενους στο συγκεκριμένο μουσείο, ένα μουσείο πολύ μεγάλης σημασίας για τον ελληνικό λαϊκό πολιτισμό από επιστημονικούς, πολιτιστικούς φορείς όπως είναι οι αρχαιολόγοι, όπως είναι το εικαστικό επιμελητήριο, όπως είναι οι μουσικοί οι οποίοι απαιτούν, διεκδικούν την απόσυρση αυτής της διάταξης.

Ένα μόνο θα σας πούμε. Παραβιάζει η διάταξη αυτή ανοιχτά τους όρους της διαθήκης του Φοίβου Ανωγιαννάκη. Γιατί ο Φοίβος Ανωγιαννάκης χάρισε τη συλλογή του στο Υπουργείο Πολιτισμού. Δεν τη χάρισε στο ΕΚΠΑ για να γίνει, δεν ξέρουμε τι. Και πρέπει το Υπουργείο Πολιτισμού να έχει την αποκλειστική ευθύνη για τη λειτουργία του. Όχι, βεβαίως μόνο γι’ αυτό το μουσείο, αλλά και για όλα τα μουσεία της χώρας.

Θα τοποθετηθούμε. Καταψηφίζουμε, φυσικά, επί της αρχής το νομοσχέδιο και ελπίζω να έχουμε τη δυνατότητα να πούμε δυο λόγια και για τις τροπολογίες που καταθέτει το ΚΚΕ.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς τον ειδικό αγορητή του ΚΚΕ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, να κάνω μια διευκρίνιση.

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός θέλει να κάνει μια μικρή παρέμβαση.

Έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα κάνω μια παρέμβαση για το άρθρο σχετικά με το Μουσείο Λαϊκών Οργάνων Φοίβος Ανωγιαννάκης. Δεν θα ανταπαντήσω στους δραματικούς και εν πολλοίς όχι ακριβείς όρους με τους οποίους μίλησε ο κ. Δελής. Εμείς ακούγοντας διάφορες δυσκολίες, που υπάρχουν στην κατανόηση της σωστής αυτής μεταφοράς, αποσύρουμε αυτό το άρθρο και θα το καταθέσουμε με το νέο νομοσχέδιο που θα έρθει για τα πνευματικά δικαιώματα από το Υπουργείο Πολιτισμού.

Εκείνο που θέλω να πω, επειδή διάφοροι συνάδελφοι το λένε και εκτίθενται, είναι ότι η συλλογή του Φοίβου Ανωγιαννάκη και η διαθήκη του αφήνει αυτά τα όργανα στο μουσείο. Το μουσείο έχει την κυριότητα. Το μουσείο είναι μέρος του Υπουργείου Πολιτισμού με αυτή τη σχετικά πρόσφατη διάταξη του 2014, αλλά ο λόγος που υπήρξε η συγκεκριμένη διάταξη είναι ότι ακυρώθηκαν οι μισές εκδηλώσεις και δραστηριότητες του μουσείου λόγω ενός ασφυκτικού πλαισίου λειτουργίας διαφόρων θεμάτων. Το Υπουργείο Πολιτισμού και το Υπουργείο Παιδείας συμφωνούν ότι για την καλύτερη λειτουργία του μουσείου –σας ξαναλέω ότι ακυρώθηκαν πάρα πολλές δραστηριότητές του- να μπορέσουμε να το ξαναφέρουμε, συνεννοούμενοι όλοι μεταξύ μας. Αλλά ας μην εγείρουμε πράγματα, ιδίως με δραματικούς τόνους ότι είναι αντισυνταγματικό και το ένα και το άλλο.

Τα όργανα αυτά της εξαιρετικής πρωτοτυπίας και αξίας ανήκουν στο μουσείο. Εν πάση περιπτώσει, θα δούμε πώς θα διαχειριστούμε το πρόβλημα, προφανώς, όχι της ιδιοκτησίας, γιατί είναι υπουργεία, είναι το δημόσιο. Το λέω για να ξέρουμε περί τίνος πρόκειται. Όμως, να εξασφαλίσουμε την καλύτερη δυνατή λειτουργία. Το λέω για να μην χάνουν οι συνάδελφοι την ώρα τους συζητώντας αυτό το θέμα.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό για την παρέμβαση.

Εγώ να χαιρετίσω το πνεύμα, καθώς γίνεται ένας ουσιαστικός διάλογος και ορισμένες λίγες ή πολλές παρατηρήσεις ή προτάσεις της αντιπολίτευσης γίνονται δεκτές και ενσωματώνονται στο νομοθετικό έργο.

Να προχωρήσουμε με τον ειδικό αγορητή των Ανεξάρτητων Ελλήνων, τον κ. Κωνσταντίνο Κατσίκη.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, το παρόν σχέδιο νόμου, μετά τις νομοτεχνικές βελτιώσεις που έγιναν κατά τη διάρκεια της συζήτησής του στην Επιτροπή Μορφωτικών Υποθέσεων, αποτελείται πλέον από τριάντα έξι άρθρα.

Πιο συγκεκριμένα, το πρώτο κεφάλαιο περιλαμβάνει τα άρθρα 1-3 και αναφέρεται στο κρατικό πιστοποιητικό γλωσσομάθειας. Το σύστημα εξετάσεων για το κρατικό πιστοποιητικό γλωσσομάθειας, θεσμοθετήθηκε το 1999 και για πρώτη φορά διενεργήθηκαν εξετάσεις το 2003 στην αγγλική, γερμανική, γαλλική και ιταλική γλώσσα. Η προσαρμοστική ηλεκτρονική εξέταση γλωσσών είναι ένα εργαλείο, το οποίο εφαρμόζοντας τους κατάλληλους κανόνες και διαδικασίες υποστηρίζει την ανάθεση δοκιμασιών αντίστοιχου επιπέδου δυσκολίας με τις ικανότητες του εκάστοτε εξεταζόμενου κατά την εξεταστική διαδικασία.

Με τις αλλαγές που προτείνονται, αναμένεται η βελτίωση συνθηκών λειτουργίας των διενεργούμενων έως τώρα εξετάσεων με έντυπα μέσα με χαμηλά εξέταστρα για τους υποψηφίους. Επίσης, η θεσμοθέτηση ηλεκτρονικών εξετάσεων θα βοηθήσει το Εθνικό Σύστημα Πιστοποίησης Γλωσσομάθειας να ανταγωνιστεί τα αντίστοιχα ξένα συστήματα τα οποία έχουν ήδη αρχίσει και περνούν στην ηλεκτρονική μορφή.

Το κέρδος των πολιτών από τη συμμετοχή στις ηλεκτρονικές εξετάσεις είναι πολλαπλό, καθόσον έχει ήδη προβλεφθεί μέσα στο σχολείο η προετοιμασία των μαθητών και των μαθητριών, για την οποία η μέση ελληνική οικογένεια ξοδεύει περίπου 700 εκατομμύρια ευρώ ετησίως.

Το κεφάλαιο Β΄, το οποίο αποτελείται από τα άρθρα 4-6, αφορά θέματα της Εθνικής Βιβλιοθήκης, αλλά και λοιπών δημοσίων βιβλιοθηκών. Με τις προτεινόμενες διατάξεις η Εθνική Βιβλιοθήκη θα μετεστεγαστεί στις νέες υποδομές του Ιδρύματος «Σταύρος Νιάρχος».

Με το άρθρο 4 ρυθμίζονται τα θέματα της εύρυθμης λειτουργίας της Εθνικής Βιβλιοθήκης λόγω μετεγκατάστασής της στις νέες υποδομές. Αναλυτικά, καθορίζεται η νομική μορφή της ως νομικό πρόσωπο δημοσίου δικαίου και η επωνυμία της προβλέπεται η έδρα της Εθνικής Βιβλιοθήκης όπως και το σύνολο των υπηρεσιών της. Προβλέπεται, επίσης, το σχήμα διοίκησης δύο επιπέδων. Ένα συλλογικό όργανο, το Εποπτικό Συμβούλιο και ένα μονομελές όργανο, ο Γενικός Διευθυντής. Θεσμοθετούνται διαδικασίες ανάπτυξης στρατηγικού και επιχειρησιακού σχεδίου της. Επίσης, επικαιροποιείται και επεκτείνεται ο σκοπός της Εθνικής Βιβλιοθήκης, ώστε να ενσωματώνει τις νέες τάσεις και τις νέες τεχνολογίες που εφαρμόζονται σε άλλες αντίστοιχες βιβλιοθήκες διεθνώς.

Με το άρθρο 5 ρυθμίζονται θέματα των λοιπών δημόσιων βιβλιοθηκών. Προβλέπεται η δυνατότητα δωρεάς καθώς και η διαδικασία δωρεάς μη ειδικών συλλογών βιβλιοθηκών και των τεκμηρίων ιερών μητροπόλεων και μονών, δήμων, κοινοτήτων ή άλλων νομικών προσώπων δημοσίου ή ιδιωτικού δικαίου ή και ιδιωτών σε δημόσια βιβλιοθήκη.

Με τις διατάξεις του κεφαλαίου Γ΄, το οποίο αποτελείται από τα άρθρα 7 έως 18, ρυθμίζονται επείγοντα ζητήματα πρωτοβάθμιας και δευτεροβάθμιας εκπαίδευσης, τα οποία αφορούν μαθητές, μαθήτριες και την εύρυθμη λειτουργία των σχολικών μονάδων.

Με το άρθρο 7 καθιερώνεται, ύστερα από εισήγηση της αρμόδιας υπηρεσίας του Υπουργείου Παιδείας, ο «ενιαίος αριθμός μαθητή» στην πρωτοβάθμια και δευτεροβάθμια δημόσια και ιδιωτική εκπαίδευση. Αυτό κρίνεται ιδιαίτερα σημαντικό, διότι με αυτόν τον τρόπο δίνεται η δυνατότητα να ταυτοποιείται ο κάθε μαθητής και να παρακολουθείται η πορεία του στα σχολικά χρόνια, ανεξάρτητα από τις περιοχές που έχει φοιτήσει, με σεβασμό πάντα στα προσωπικά δεδομένα.

Επιπλέον, με την εν λόγω ρύθμιση θα μπορεί να γίνεται ταυτοποίηση των αλλοδαπών μαθητών, όταν ζητούν αλλαγή στοιχείων.

Στο άρθρο 9 ρυθμίζονται θέματα που αφορούν το σύνολο των εκπαιδευτικών πρωτοβάθμιας και δευτεροβάθμιας εκπαίδευσης, όπως η αναγνώριση προϋπηρεσίας μετά τον διορισμό από ελεύθερο επάγγελμα ή εξαρτημένη εργασία και εν γένει θέματα υπηρεσιακής τους κατάστασης.

Με το άρθρο 11 εισάγονται ρυθμίσεις που αφορούν την ειδική αγωγή της εκπαίδευσης. Θεραπεύεται ένα υφιστάμενο νομοθετικό κενό και καθορίζεται με σαφήνεια ο ελάχιστος και ανώτατος αριθμός μαθητών ανά τμήμα σε όλες τις βαθμίδες εκπαίδευσης των ειδικών σχολείων.

Με το άρθρο 13 ρυθμίζονται ζητήματα εισαγωγής στην τριτοβάθμια εκπαίδευση. Το άρθρο αυτό αναφέρεται σε ειδικές κατηγορίες μαθητών πάσχοντες από ανίατες ασθένειες, μαθητές των εσπερινών επαγγελματικών λυκείων.

Επίσης, ρυθμίζεται οριστικά το δικαίωμα διεκδίκησης νέας θέσης εισαγωγής σε ποσοστό 10%. Έτσι με τη ρύθμιση αυτή δεν θα απαιτείται πλέον να τροποποιείται κάθε έτος η εν λόγω ρύθμιση. Συγκεκριμένα, με βάση τις διατάξεις του νομοσχεδίου θεσπίζεται οριστικά το δικαίωμα εισαγωγής με το 10%, θα έχουν οι υποψήφιοι έως δύο χρόνια μετά το έτος που έδωσαν πανελλήνιες.

Στο άρθρο 17 εισάγονται ρυθμίσεις θεμάτων της Γενικής Γραμματείας Δια Βίου Μάθησης και Νέας Γενιάς και ορίζεται η σύσταση του Συμβουλίου Αναγνώρισης Επαγγελματικών Προσόντων, χάριν συντομίας εφεξής ΣΑΕΠ.

Επί της σύστασης του παραπάνω συμβουλίου είχαμε διατυπώσει, κύριε Υπουργέ, κατά τη διάρκεια της συζήτησης του παρόντος νομοσχεδίου και στην επιτροπή τις αντιρρήσεις μας, οι οποίες αφορούσαν τον αποκλεισμό των αντιπροσώπων κατά περίπτωση οικείων ή συγγενών επαγγελματικών οργανώσεων, ώστε να συμμετέχουν για τις περιπτώσεις που συζητιούνται αναγνωρίσεις αντίστοιχων επαγγελματικών προσόντων. Κάνατε δεκτές τις αντιρρήσεις και σας ευχαριστούμε. Πιστεύουμε ότι η συμμετοχή τους κρίνεται απαραίτητη, διότι παρέχει εγγυήσεις εξειδικευμένων γνώσεων ώστε να διασφαλιστεί η ορθή κρίση του συμβουλίου.

Με το άρθρο 18 συνιστάται το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού, το οποίο αποτελεί ένα ιδιαίτερης σημασίας γνωμοδοτικό όργανο προς τον Υπουργό Παιδείας, Έρευνας και Θρησκευμάτων.

Το τέταρτο και τελευταίο κεφάλαιο του παρόντος νομοσχεδίου αποτελείται από τα άρθρα 19 έως και 35. Με αυτό ρυθμίζονται τα θέματα που αφορούν την ανώτατη εκπαίδευση και την έρευνα. Παράλληλα, εισάγονται νέες ρυθμίσεις όπως αυτές προέκυψαν κατά τη διάρκεια της συζήτησης του συγκεκριμένου νομοσχεδίου στην αρμόδια επιτροπή.

Με το άρθρο 19 επιλύονται θέματα και αίρονται ερμηνευτικά προβλήματα που δημιουργήθηκαν κατά την εφαρμογή διατάξεων που αφορούν τα ανώτατα εκπαιδευτικά ιδρύματα. Επανέρχεται η τριετής θητεία των επίκουρων καθηγητών των ανωτάτων εκπαιδευτικών ιδρυμάτων, καθώς και το ανώτατο όριο των ανά σχολή εντασσόμενων στο καθεστώς μερικής απασχόλησης καθηγητών σε αυτά.

Με το άρθρο 21 επεκτείνεται το πεδίο εφαρμογής των περιπτώσεων πράξης υπουργικού συμβουλίου στα αυτοχρηματοδοτούμενα ή χρηματοδοτούμενα από ιδίους πόρους προγράμματα. Με την παρούσα ρύθμιση δίνεται η δυνατότητα να υπογράφονται άμεσα και χωρίς διαδικασίες χρονοβόρων εγκρίσεων από κεντρικούς φορείς.

Με το άρθρο 23 ρυθμίζονται θέματα που αφορούν την ανάπτυξη και την εύρυθμη λειτουργεία του Ελληνικού Ανοικτού Πανεπιστημίου.

Στα άρθρα 26 και 27 προβλέπεται η ίδρυση Τμήματος Τουριστικών Σπουδών στο Πανεπιστήμιο Πειραιώς, Τμήματος Οικονομικών και Διοίκησης Τουρισμού στο Πανεπιστήμιο Αιγαίου, καθώς επίσης και η ίδρυση Πολυτεχνικής Σχολής στο Πανεπιστήμιο Ιωαννίνων.

Με το άρθρο 29 γίνεται τροποποίηση του άρθρου 1β του Κώδικα Ελληνικής Ιθαγένειας του ν.4332/2015. Το άρθρο αυτό αφορά την απόκτηση της ελληνικής ιθαγένειας από ενήλικους αλλοδαπούς που φοιτούν στα ελληνικά σχολεία. Όπως και το καλοκαίρι του 2015, κυρίες και κύριοι συνάδελφοι, που είχαμε διαφωνήσει με το συγκεκριμένο νομοσχέδιο, πιστοί στις θέσεις μας καταψηφίζουμε και τώρα το συγκεκριμένο άρθρο.

Στο άρθρο 31, όπου εισάγονται διατάξεις για τη φοιτητική μέριμνα, δίνεται η δυνατότητα στους προπτυχιακούς, μεταπτυχιακούς φοιτητές και τους υποψήφιους διδάκτορες, που δεν έχουν άλλη ιατροφαρμακευτική και νοσοκομειακή περίθαλψη, να δικαιούνται πλήρη ιατροφαρμακευτική και νοσοκομειακή περίθαλψη στο Εθνικό Σύστημα ΕΣΥ με κάλυψη των σχετικών δαπανών από τον Εθνικό Οργανισμό Παροχής Υπηρεσιών Υγείας.

Πριν κλείσω, κύριε Υπουργέ, εκ παραδρομής αναφέρθηκα και στο άρθρο, το οποίο αποσύρατε. Συνεπώς, η αναφορά μου ήταν σε σχέση με το αν παρέμενε αυτό το άρθρο. Το επισημαίνω για να μην θεωρηθεί ότι δεν το έλαβα υπ’ όψιν μου, παρ’ ότι εκ παραδρομής δεν θυμήθηκα να το αποσύρω από τον λόγο μου.

Κλείνοντας, οι Ανεξάρτητοι Έλληνες είμαστε θετικοί επί του συνόλου του νομοσχεδίου, με εξαίρεση το άρθρο 29, το οποίο και καταψηφίζουμε.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο των Ανεξάρτητων Ελλήνων, κ. Κωνσταντίνο Κατσίκη.

Τον λόγο έχει ο ειδικός αγορητής της Ένωσης Κεντρώων κ. Ιωάννης Σαρίδης για δεκαπέντε λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριες και κύριοι Βουλευτές, γινόμαστε και σήμερα μάρτυρες -για μια ακόμα φορά- των αποτελεσμάτων της συνειδητής επιλογής της Κυβέρνησης να μην σέβεται τις κοινοβουλευτικές διαδικασίες και τις πρακτικές του ορθώς νομοθετείν.

Πιο συγκεκριμένα, με πρόσχημα πως πλησιάζουν οι μέρες για την προγραμματισμένη μεταφορά της Εθνικής Βιβλιοθήκης στις νέες εγκαταστάσεις του Ιδρύματος Νιάρχος και με τη δικαιολογία της ανάγκης για έγκαιρη οριστικοποίηση των ημερομηνιών των Πανελλαδικών Εξετάσεων, προχωρήσατε στον χαρακτηρισμό του παρόντος νομοσχεδίου ως «επείγοντος».

Αυτά τα δύο σημεία επικαλείστε, καθώς και την υπαρκτή ανάγκη ολοκλήρωσης των μεταθέσεων εκπαιδευτικών πρωτοβάθμιας και δευτεροβάθμιας εκπαίδευσης μέσα στο δεύτερο δεκαπενθήμερο του τρέχοντος μήνα, του Φλεβάρη, για να χαρακτηρίσετε «επείγον» αυτό το νομοσχέδιο, το παρόν συνονθύλευμα, ουσιαστικά, των τριάντα άρθρων και των υπερπολλαπλάσιων άρθρων και να μειώσετε έτσι τις δυνατότητες βελτίωσης πρωτοβουλιών και παρεμβάσεων από τους Βουλευτές της Αντιπολίτευσης.

Κάθε φορά που νομοθετείτε με αυτήν τη διαδικασία, ουσιαστικά επιβεβαιώνετε την κεντρική πολιτική σας απόφαση να νομοθετείτε μόνοι σας. Όποτε μιλάτε για συνεννόηση και για συναίνεση πια, να ξέρετε πως κινδυνεύετε να σας χαρακτηρίσουν αναξιόπιστους, καθώς ο κόσμος βλέπει πως από τη μια δεν έχετε κανέναν δισταγμό να χαρακτηρίζετε τριάντα άρθρα ως επείγοντα -ενώ, μάλιστα, οι ίδιοι ομολογείτε πως μόνο δύο, τρία από αυτά πληρούν τις προϋποθέσεις του προϋπολογισμού- και από την άλλη σας ακούει να προχωράτε σε δήθεν καλοπροαίρετες υπενθυμίσεις, πως μας κάνατε και χάρη που επιτρέψατε να έρθουν οι τριάντα φορείς που καλέσαμε να μιλήσουν, καθώς το άρθρο 38, παράγραφος 5 του Κανονισμού, όπως εσείς είπατε, ορίζει πως δεν μπορεί να ξεπερνούν τους έξι οι προσκεκλημένοι φορείς.

Υπάρχει μια ανοιχτή συζήτηση για αλλαγές στον Κανονισμό της Βουλής. Προτείνω απ’ αυτό το Βήμα να εξετάσουμε ακριβώς το άρθρο 38, παράγραφος 5, ώστε να μπορούν και οι επιτροπές του Κοινοβουλίου να καλούν όσους φορείς κρίνουν πως πρέπει να ακουστούν, χωρίς να το κάνουν αυτό παραβιάζοντας τον οποιονδήποτε Κανονισμό και χωρίς να μπορείτε κι εσείς ή η οποιαδήποτε άλλη κυβέρνηση να λέει πως κάνει χάρη γι’ αυτό.

Κυρίες και κύριοι συνάδελφοι, αντικαθιστώ την αγαπητή συνάδελφο Βουλευτή Θεοδώρα Μεγαλοοικονόμου. στην οποία εύχομαι ταχεία ανάρρωση και γρήγορη επιστροφή στο χρήσιμο έργο της. Η Βουλευτής Μεγαλοοικονόμου κατά τη διάρκεια των συζητήσεων της Επιτροπής Μορφωτικών Υποθέσεων είχε ξεκάθαρα υποστηρίξει πως οι νομοθετικές προτάσεις του Υπουργείου που περιέχονται στο πρώτο και δεύτερο κεφάλαιο του υπό εξέταση νομοσχεδίου και αφορούν το Κρατικό Πιστοποιητικό Γλωσσομάθειας -άρθρα 1 έως 3- και την Εθνική Βιβλιοθήκη -άρθρα 4 έως 6- είναι πράγματι τόσο απαραίτητες όσο και σωστές.

Λυπάμαι, όμως, γιατί ίσως μας υποχρεώσετε να καταψηφίσουμε -αν καταψηφίσουμε, αυτό θα φανεί και από την τοποθέτηση του Υπουργού- το νομοσχέδιο αυτό. Και αυτή την απόφαση μας τη δημιουργείτε εσείς οι ίδιοι. Δεν είδα να δίνετε σήμερα σημασία σε αυτό που σας επεσήμανε η ΕΣΑΜΕΑ και το τόνισε και η συνάδελφος, η κ. Μεγαλοοικονόμου.

Κύριε Υπουργέ, όσο σωστά κι αν είναι αυτά τα έξι άρθρα που αποτελούν τα δύο πρώτα κεφάλαια και όση διάθεση να έχουμε εμείς να κάτσουμε να σας εξηγήσουμε γιατί τα υπόλοιπα είκοσι τέσσερα άρθρα θα έπρεπε να αποσυρθούν, δεν μπορώ να προχωρήσω χωρίς να σας ξεκαθαρίσω πως αν δεν μας δώσετε μια απάντηση στο γιατί δεν νομοθετείτε από τώρα τις απαραίτητες διατάξεις ώστε τα ΑΜΕΑ να έχουν και συνταγματικά την προβλεπόμενη πρόσβαση και να μπορούν να αποκτήσουν και αυτά από τη δική τους τη πλευρά το πιστοποιητικό γλωσσομάθειας, μας φέρνετε σε μια εξαιρετικά δύσκολη θέση.

Με δεδομένο πως το ζήτημα αυτό θα λυθεί -σύντομα ελπίζω- θα προχωρήσω σε κάποια σύντομα σχόλια γύρω από τα όσα προτείνετε για όλες τις βαθμίδες εκπαίδευσης στο τρίτο και το τέταρτο κεφάλαιο, η προχειρότητα των οποίων είναι ενδεικτική και χαρακτηριστική της κακής ποιότητας των νομοθετημάτων της Κυβέρνησης.

Στο άρθρο 8 του τρίτου κεφαλαίου, προτείνετε την παράταση κατά ένα έτος των όσων εκτάκτως ήδη ισχύουν σχετικά με τις ανάγκες καθαριότητας των σχολικών μονάδων.

Κύριοι της Κυβέρνησης, πρέπει επιτέλους να καταλάβετε πως δεν έχετε πια τη δικαιολογία αυτή. Δεν είστε πια καινούργιοι. Δύο χρόνια είστε σε αυτή την Κυβέρνηση. Δύο χρόνια είστε σε αυτές τις θέσεις. Δεν έχει καμμία σημασία που έχουν αλλάξει οι Υπουργοί. Πρέπει η Κυβέρνηση να έχει και μια συνέχεια. Πρέπει αυτό το κράτος κάποια στιγμή να έχει μια συνέχεια.

Πώς είναι δυνατόν να αναγκάζεστε να νομοθετείτε τη μια παράταση πίσω από την άλλη ύστερα από δύο χρόνια; Κάθε παράταση που μας φέρνετε και ζητάτε την ψήφο μας, μπορεί να θεωρηθεί ως απόδειξη είτε της ανικανότητάς σας περί επίλυσης διαφόρων προβλημάτων είτε της έλλειψης πολιτικής βούλησης της Κυβέρνησης για να αντιμετωπίσει αυτά, ως αποτέλεσμα, μάλιστα, κάποιας κεντρικής, συνειδητής πολιτικής απόφασης.

Τα ζητήματα που αφορούν την καθαριότητα του δημοσίου, εξαιτίας του τρόπου που τα διαχειρίστηκε ο ΣΥΡΙΖΑ, βρίσκουν το δρόμο να παρεισφρύουν υπό μορφή παρατάσεων σε όλα σχεδόν τα νομοσχέδια που φέρνετε σε αυτή την Αίθουσα.

Σε κάθε νομοσχέδιο υπάρχει και μια παράταση για τους ανθρώπους της καθαριότητας. Αποδεικνύεται με αυτό τον τρόπο πως δεν θέλετε να λύσετε το πρόβλημα, αλλά να το κρύψετε κάτω από το χαλί. Αυτό που πετυχαίνετε με τις επαναλαμβανόμενες παρατάσεις, είναι να κρατάτε σε ομηρία εργαζομένους. Τίποτα άλλο!

Στο άρθρο 11 του κεφαλαίου Γ΄, θα έπρεπε να λάβετε πολύ σοβαρά υπ’ όψιν τις ανησυχίες σύσσωμης της Αντιπολίτευσης και των φορέων. Δεν μας εξηγείτε πουθενά πού καταλήξατε στους αριθμούς και στα χρονικά όρια που περιγράφονται στο άρθρο 11.

Δεν καταφέρατε -κυρίως γιατί δεν το επιδιώξατε καν- να μας εξηγήσετε πώς καταλήξατε σε όσα ισχυρίζεστε στο άρθρο 11, σχετικά με τα ζητήματα της ειδικής αγωγής και εκπαίδευσης.

Υπάρχουν αβλεψίες σε πρακτικά ζητήματα και αστοχίες που θα οδηγήσουν στη δημιουργία απαράδεκτων καταστάσεων, όπου παιδιά και γονείς θα γίνονται μπαλάκι στα απάνθρωπα παιχνίδια της γραφειοκρατίας και της κρατικής αναλγησίας.

Το άρθρο 11 αποδεικνύει περίτρανα πως νομοθετείτε για τους πολίτες χωρίς τους πολίτες. Λυπάμαι, αλλά το μέλλον προβλέπεται ζοφερό για όλες τις οικογένειες που ήλπιζαν πως θα λύσετε προβλήματα, ενώ εσείς σήμερα τους αιφνιδιάζετε, τους ανατρέπετε τον οικογενειακό προγραμματισμό και τους δημιουργείτε νέα προβλήματα.

Στο άρθρο 12, που καταπιάνεται με τα ζητήματα των μαθητών ΕΠΑΛ, προσπαθείτε να ρυθμίσετε μια κατάσταση, η οποία, όμως, απαιτεί λύσεις αντί εμβαλοματικών ρυθμίσεων. Το μέλλον θα δείξει αν η ρύθμισή σας είναι αρκετή.

Όσον αφορά το άρθρο 13, όπου κάνετε αναφορές στους μαθητές με ανίατες ασθένειες, καθώς και το άρθρο 14, όπου ρυθμίζετε δήθεν τα της μειονοτικής εκπαίδευσης, δεν μπορούμε παρά να δηλώσουμε πως μας εμποδίζετε να στηρίξουμε την όποια προσπάθεια βελτίωσης όταν αυτή γίνεται χωρίς την άκρως απαραίτητη δημόσια διαβούλευση και όταν ταυτόχρονα και εσκεμμένα επιλέγετε να μπλέκετε σωστά πράγματα με λάθος πράγματα και να μας εκβιάζετε, ουσιαστικά, πως αν δεν ψηφίσουμε το σύνολο των νομοθετημάτων σας, θα φανούμε ανάλγητοι και αδιάφοροι. Δεν είναι σωστό αυτό που κάνετε και το ξέρετε.

Στο άρθρο 15 προχωράτε στη σύσταση άλλης μιας δομής, της Διεύθυνσης Ιδιωτικής Εκπαίδευσης. Κρίνοντας από τον τρόπο με τον οποίο αντιμετωπίζετε μέχρι σήμερα την ιδιωτική πρωτοβουλία στην παροχή παιδείας, ξέρουμε τι έχουμε να περιμένουμε. Θα αποσπάσετε εκεί όσους εσείς διαλέξετε για να ενισχύσετε τη γραφειοκρατία, κάνοντας όλο και πιο δύσκολη τη λειτουργία ενός ιδιωτικού σχολείου.

Τα ιδιωτικά σχολεία τελούν υπό διωγμό επί Κυβερνήσεώς σας. Βάζετε το ένα εμπόδιο μετά το άλλο. Αντί να βάζετε εμπόδια στα φαινόμενα παραβατικότητας μιας μικρής μειοψηφίας ιδιωτικών εκπαιδευτικών ιδρυμάτων, επιλέγετε να βασανίσετε το σύνολο των ιδιωτικών σχολείων επιβαρύνοντας το κόστος λειτουργίας τους και ανατρέποντας τον προγραμματισμό τους κάθε τρεις και λίγο. Σε κάθε περίπτωση ενισχύετε την επιχειρηματολογία όσων ισχυρίζονται πως ο λόγος που τα κάνετε αυτά, είναι να κρύψετε τα χάλια της δημόσιας εκπαίδευσης.

Στο άρθρο 18 δημιουργείτε έναν ακόμα φορέα. Βεβαίως, καταργείτε έναν άλλον. Το συναντάμε όλο και πιο συχνά στις νομοθετικές σας πρωτοβουλίες

Στο άρθρο 19 του κεφαλαίου Δ΄ και ειδικότερα στην παράγραφο 1, ουσιαστικά επαναφέρετε σε ισχύ διατάξεις τις οποίες εσείς αρχικά είχατε εισάγει και υπερψηφίσει τον Αύγουστο του 2016, αλλά στη συνέχεια, τον Οκτώβριο του 2016, τις καταργήσατε για να τις ξανανομοθετήσετε σήμερα.

Τι άλλο να κάνει κανείς; Τι άλλο να πει κανείς; Τα ίδια κάνετε και με την έρευνα. Καθόμαστε και συζητάμε για τη διαστημική υπηρεσία την ίδια ώρα που για την έρευνα στο άρθρο 28, παράγραφος 10 ξενομοθετείτε. Τρεις μήνες μετά τη θεσμοθέτηση του ΕΛΙΔΕΚ, ορίζετε τη ΓΓΕΤ, την Γενική Γραμματεία Έρευνας και Τεχνολογίας, ως αρμόδια για τη λειτουργία και την εποπτεία του ΕΛΙΔΕΚ. Έρχεστε, λοιπόν, και καταργείτε την αυτονομία του, παραδεχόμενοι ότι έτσι όπως τα έχετε κάνει προκύπτουν προβλήματα αλληλοεπικαλύψεως αρμοδιοτήτων.

Ακούτε τα σχόλιά μας τελικά. Ήταν περίπου τρίμηνη η καθυστέρηση. Πόσοι ήταν αυτοί που σας είχαν προειδοποιήσει για αυτό που τώρα αναγκάζεστε να κάνετε; Πόσοι ήταν αυτοί που σας το είχαν πει μέσα σε αυτήν την Αίθουσα;

Στο άρθρο 20 του τελευταίου κεφαλαίου, στην παράγραφο β’, εκεί όπου αναφέρεστε στα προσόντα, από όσους ζητούν να γίνουν ΕΔΙΠ απαιτείτε αποκλειστικά και μόνο διεθνείς δημοσιεύσεις σε διεθνή συνέδρια. Ποια λογική σας ανάγκασε να αφαιρέσετε δύο λέξεις, «και ελληνικά»; Γιατί να μετράνε μόνο δημοσιεύσεις του εξωτερικού; Αυτό είναι άλλη μία προσπάθειά σας να αντιμετωπίσετε το brain drain; Μόνο όσοι έχουν δημοσιεύσεις στο εξωτερικό μπορούν να διεκδικήσουν μια θέση στα ελληνικά πανεπιστήμια;

Μαζί με την κατάργηση της «Αντιγόνης» και του «Θουκυδίδη» επαναλαμβάνετε το μήνυμα, «Σηκωθείτε και φύγετε».

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Έλεος!

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έλεος!

**ΝΙΚΟΛΑΟΣ ΦΙΛΗΣ:** Ποια κατάργηση;

**ΙΩΑΝΝΗΣ ΣΑΡΙΔΗΣ:** Η Ελλάδα δεν έχει χώρο για Έλληνες. Αυτό κάνετε με κάθε ευκαιρία. Αυτό κάνετε με όλα τα θέματα. Διώχνετε τους Έλληνες.

**ΝΙΚΟΛΑΟΣ ΦΙΛΗΣ:** Όχι ψέματα! Υπάρχουν απαντήσεις.

**ΙΩΑΝΝΗΣ ΣΑΡΙΔΗΣ:** Αυτό κάνετε.

Κυρίες και κύριοι συνάδελφοι, το παρόν νομοσχέδιο είναι ακοστολόγητο. Το Λογιστήριο του Κράτους μας πληροφορεί πως αδυνατεί να υπολογίσει το κόστος όσων νομοθετείτε. Σε μία περίοδο οικονομικής κρίσης ποιος λογικός άνθρωπος μπορεί να δεχθεί αδιαμαρτύρητα ή να θεωρήσει σωστή την πρακτική σας να νομοθετείτε ακοστολόγητα; Ποιος Έλληνας έχει πάρει σήμερα την οποιαδήποτε απόφαση μέσα στο σπιτικό του χωρίς να την κοστολογήσει; Κανείς! Πώς είναι δυνατόν, λοιπόν, η Βουλή να νομοθετεί ακοστολόγητα, χωρίς μελέτες επιπτώσεων;

Θεσπίζεται ο ενιαίος αριθμός μαθητή και μας λέτε πως αυτό θα γίνει με σεβασμό στα προσωπικά του δεδομένα, όταν τις τελευταίες μέρες μαθαίνουμε πως για να βγάλεις ένα εισιτήριο στο μετρό, θα πρέπει κάποιος να ξέρει πού μένεις, ποιο είναι το τηλέφωνό σου και τι αγόρασες από το σούπερ μάρκετ προχθές. Αναρωτιέμαι, λοιπόν, τι εμπιστοσύνη μπορούμε να δείξουμε.

Αυτή η πρακτική να ευνοείτε τα φακελώματα δεν ταιριάζει σε αριστερές κυβερνήσεις. Η αξιοπιστία σας, δε, έχει δεχθεί τέτοια χτυπήματα από τις αστοχίες σας, που δεν μπορούμε να στηριχθούμε στα λεγόμενά σας. Όλες αυτές οι δήθεν καινοτομίες, όλα αυτά που δήθεν θα μας οδηγήσουν στο υπέροχο μέλλον των τεχνολογικών εξελίξεων στην Ελλάδα, είναι απλά εμπόδια στην καθημερινή ζωή των πολιτών.

Μας φέρνετε ένα νομοσχέδιο με προβλέψεις για ηλεκτρονικές ψηφοφορίες εξ αποστάσεως, με διατάξεις για διεξαγωγή εξετάσεων με ηλεκτρονικό τρόπο, μας μιλάτε για το πόσο εύκολη θα κάνει τη ζωή μας η πλατφόρμα του «myschool». Όμως, μόλις χθες διάβαζα τα αγανακτισμένα σχόλια όλων όσων ήρθαν αντιμέτωποι με την πλατφόρμα του ΑΣΕΠ στην προσπάθειά τους να διεκδικήσουν το μέλλον τους, αλλά και εκείνων που πρέπει να προσδιορίσουν το πόσο τους μένει να ζήσουν για να πάρουν τα φάρμακά τους όπως και εκείνων, που για να πιστοποιήσουν πως είναι άρρωστοι, κινδυνεύουν να πεθάνουν στους δρόμους. Αυτή είναι η αλά ΣΥΡΙΖΑ εφαρμογή των τεχνολογικών καινοτομιών στην καθημερινότητα των συμπολιτών μας.

Παραφράζοντας, λοιπόν, τον Αρκά, θα έλεγα πως έρχεστε εδώ να λύσετε προβλήματα που δεν θα υπήρχαν εάν δεν υπήρχατε εσείς και η Κυβέρνησή σας. Δεν έχετε την ικανότητα να εφαρμόσετε σωστά τα όσα καλά προκύπτουν από την εξέλιξη των νέων τεχνολογιών. Και θα φανεί σύντομα αυτό.

Χθες ξεκίνησα μια μεγάλη έρευνα για το πανηγύρι που έχει στηθεί με τις κάθε είδους ηλεκτρονικές πλατφόρμες. Με κατατεθειμένες ερωτήσεις μου καλώ το κάθε Υπουργείο χωριστά να μου απαντήσει πόσες πλατφόρμες έχει υπό την ευθύνη του, πόσο κόστισαν αυτές, τι προσέφεραν στους πολίτες, ποιος είναι ο υπεύθυνος για να λειτουργούν σωστά, πόσο κοστίζει η συντήρησή τους και η λειτουργία τους, ποιος ευθύνεται για την ταλαιπωρία των χρηστών τους. Όταν αυτά θα τα πληροφορηθούμε, τότε θα σας ρωτήσουμε -και να το ξέρετε από τώρα- ποιος έχει τιμωρηθεί ή ποιος πρέπει να τιμωρηθεί βάσει νόμου για όλα αυτά.

Για τη θέση της Ένωσης Κεντρώων θα συνεχίσει και θα τοποθετηθεί ο Κοινοβουλευτικός Εκπρόσωπος, όπως επίσης και για μία κατατεθειμένη τροπολογία της κ. Μεγαλοοικονόμου για το θέμα του ΕΑΠ.

Σας ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον ειδικό αγορητή της Ένωσης Κεντρώων τον κ. Σαρίδη.

Τον λόγο έχει ο κύριος Υπουργός για μια μικρή παρέμβαση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, καλό θα είναι να μην ξεστομίζονται με τέτοιον προκλητικό τρόπο ψέματα σε αυτήν την Αίθουσα. Οι διαφορές είναι δεδομένες, αλλά τα ψέματα είναι απαράδεκτα.

Το θέμα της «Αντιγόνης», το οποίο έχει πάρει μία δημοσιότητα, είναι ένα θέμα που το έχουν κατασκευάσει κάποιοι που νομίζουν ότι είναι ιδιοκτήτες των αρχαίων κειμένων. Νομίζω ότι έχουν αναστατωθεί πάρα πολύ επειδή η Αριστερά προσπαθεί να εκσυγχρονίσει και να ξαναφέρει στο προσκήνιο τη μαγεία των αρχαίων κειμένων. Αυτά τα άτομα και η νοοτροπία τους που κάνουν τις φασαρίες, την απαράδεκτη, την κατασκευασμένη αυτή υπόθεση, είναι τα άτομα και η νοοτροπία τους που με τον σχολαστικισμό που τους διακρίνει και τον παλαιομοδίτικο τρόπο προσέγγισης, έχουν απωθήσει χιλιάδες μαθητών, χιλιάδες νέων από τα αρχαία. Αυτοί, λοιπόν, φοβούνται επειδή ακριβώς και η Κυβέρνησή μας θέλει να διεκδικήσει αυτό το υπέροχο παρελθόν.

Θα έλεγα, λοιπόν, ότι θα πρέπει τα ψεύδη και οι κατασκευασμένες ειδήσεις θα πρέπει να σταματήσουν και να δούμε επί της ουσίας πώς τα παιδιά μας θα προσεγγίσουν το βάθος και -επιμένω- τη μαγεία της αρχαίας γραμματείας.

**ΙΩΑΝΝΗΣ ΣΑΡΙΔΗΣ:** Δεν νομίζω να επικαλείστε ότι λέω ψέματα, κύριε Υπουργέ;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Απόλυτα ψέματα, διότι το θέμα της «Αντιγόνης», κύριε συνάδελφε…

**ΙΩΑΝΝΗΣ ΣΑΡΙΔΗΣ:** Αυτό το οποίο ακούγεται δεξιά και αριστερά λέω.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εσείς, όμως, είστε Βουλευτής. Το έχετε καταλάβει; Μήπως νομίζετε ότι είστε ένας τυχαίος πολίτης; Αυτό που ακούγεται, να το ελέγξετε.

**ΙΩΑΝΝΗΣ ΣΑΡΙΔΗΣ:** Αυτό που ακούγεται είναι αυτό που κάνετε παντού, με τις διαρροές δεξιά και αριστερά, για να δείτε την αντίδραση του ελληνικού λαού.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ενδιαφέρον. Λέω να μην το σχολιάσω, κύριε Πρόεδρε. Πραγματικά ρίχνει πολύ το επίπεδο της συζήτησης.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κυρίες και κύριοι συνάδελφοι, πριν δώσω τον λόγο στον κ. Μαυρώτα, ειδικό αγορητή από το Ποτάμι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ» που οργανώνει το Ίδρυμα της Βουλής, είκοσι τέσσερις μαθήτριες και μαθητές καθώς και δύο εκπαιδευτικοί συνοδοί τους από το Αμερικάνικο Κολλέγιο PIERCE.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να σας ενημερώσω ότι παρακολουθείτε μια κοινοβουλευτική διαδικασία. Συζητούμε ένα νομοσχέδιο του Υπουργείου Παιδείας. Τον λόγο τώρα έχουν οι εκπρόσωποι των κομμάτων. Μετά θα μιλήσουν οι Βουλευτές, θα μιλήσει και ο Υπουργός και στο τέλος της ημέρας θα γίνει η ψηφοφορία, ώστε το νομοσχέδιο να γίνει νόμος.

Ο ειδικός αγορητής από το Ποτάμι κ. Γιώργος Μαυρωτάς έχει τον λόγο για δεκαπέντε λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Όντως τα ψέματα πρέπει να σταματήσουν. Από όλες τις πλευρές, όμως!

Θα μπω στα του νομοσχεδίου.

Το νομοσχέδιο, που συζητάμε, για το Κρατικό Πιστοποιητικό Γλωσσομάθειας, για την Εθνική Βιβλιοθήκη της Ελλάδος και άλλες διατάξεις, θεωρήθηκε επείγον από την Κυβέρνηση, αδικώντας εν πολλοίς το περιεχόμενό του.

Επιτρέψτε μου, λοιπόν, δύο λόγια για τη διαδικασία. Έχουμε πει πολλές φορές, ότι η νομοθετική πρακτική δεν είναι απλώς διαδικασία, είναι ουσία. Όσο καλύτερη είναι η νομοθετική πρακτική, όσο τηρούνται οι διαδικασίες, όσο περισσότερος χρόνος υπάρχει για διαβούλευση, τόσο καλύτερα ενσωματώνονται στη νομοθέτηση οι βέλτιστες λύσεις, που συγκεράζουν τις απόψεις των ενδιαφερομένων. Αυτό, δυστυχώς, στο παρόν νομοσχέδιο έγινε με διαδικασίες εξπρές, που σίγουρα αφήνουν κενά, τα οποία θα έρθουμε να καλύψουμε με επόμενα νομοσχέδια, όπως και στο παρόν νομοσχέδιο ερχόμαστε να διορθώσουμε λάθη και ελλείψεις προηγούμενων νομοσχεδίων.

Αυτή η κυλιόμενη νομοθέτηση, η νομοθέτηση «δοκιμής και σφάλματος», όπως λέμε εμείς οι μηχανικοί, πλήττει την αξιοπιστία του νομοθετικού έργου. Το νομοσχέδιο αυτό χαρακτηρίστηκε «επείγον», παρ’ όλο που μόνο δύο-τρία από τα τριάντα πέντε άρθρα του έχουν επείγοντα χαρακτήρα. Τα περισσότερα από τα άρθρα είναι νομοθετικά μερεμέτια σε προηγούμενα άρθρα και διατάξεις, που έρχονται να θεραπεύσουν μη επείγοντα θέματα.

Παρ’ όλο που ο Πρόεδρος της Επιτροπής Μορφωτικών Υποθέσεων, κ. Σεβαστάκης, έδειξε καλή διάθεση, καλώντας περισσότερους από τριάντα φορείς στην ακρόαση των φορέων, εντούτοις δεν ήταν δυνατόν να εκφράσουν τις απόψεις τους σε τρία λεπτά. Και εμείς, όμως, δυσκολευτήκαμε μέσα σε μιάμιση μέρα, που είχαμε καιρό, να διαβάσουμε τα πολυσέλιδα υπομνήματα που έστειλαν. Αν αυτό είχε γίνει με την ομαλή διαδικασία της ηλεκτρονικής διαβούλευσης, τότε ασφαλώς θα ήταν πιο αποτελεσματική η νομοθέτηση.

Ο μεγάλος κίνδυνος, κύριοι της Κυβέρνησης, είναι να μην συνηθίσετε σε αυτές τις πρακτικές, να δείτε ότι τσάτρα-πάτρα δουλεύουν και να μην τις καθιερώσετε.

Πάμε στα του νομοσχεδίου. Στο πρώτο κεφάλαιο για το Κρατικό Πιστοποιητικό Γλωσσομάθειας, δεν έχουμε αντίρρηση. Απλώς θα θέλαμε να δείτε στη ρύθμιση οικονομικών θεμάτων, στο άρθρο 3, μήπως την περίοδο οικονομικής κρίσης, που διανύουμε, εξεταστεί το ενδεχόμενο δωρεάν συμμετοχής των ανέργων στις ηλεκτρονικές εξετάσεις στο πλαίσιο της κατάρτισής τους στις ξένες γλώσσες και της εξασφάλισης του πιστοποιητικού, που θα είναι ένα επιπλέον εφόδιο στην αναζήτηση εργασίας.

Στο κεφάλαιο Β΄ στη «Ρύθμιση θεμάτων Εθνικής Βιβλιοθήκης», οι βασικές μας παρατηρήσεις είναι οι εξής: Δεν έχουμε χρησιμοποιήσει καθόλου σχεδόν το Μητρώο Επιτελικών Στελεχών της Δημόσιας Διοίκησης που φτιάξαμε πριν από μερικούς μήνες. Και το ερώτημα είναι γιατί το έχουμε φτιάξει -όσο το έχουμε φτιάξει, βέβαια- αν δεν το χρησιμοποιούμε σε τέτοιες διαδικασίες, σε τέτοιες θέσεις, όπως στη θέση του Γενικού Διευθυντή.

Οι τρεις προσωπικότητες εγνωσμένου κύρους, κατά τη γνώμη μας θα πρέπει να επιλέγονται μεν από τον Υπουργό, αλλά μετά από ανοικτή διαδικασία εκδήλωσης πρόσκλησης ενδιαφέροντος, ώστε να ξέρουμε ποιοι υπέβαλλαν υποψηφιότητες και ποιοι τελικά επιλέχτηκαν.

Δεν έχουμε αντίρρηση για τη διαδικασία επιλογής γενικού διευθυντή, που πηγαίνει μια επιτροπή αξιολόγησης και φτιάχνει μια short list τριών υποψηφίων από τους οποίους επιλέγει ο Υπουργός. Όμως, είναι αξιοπερίεργο ότι στα απαιτούμενα προσόντα του γενικού διευθυντή δεν συμπεριλαμβάνονται σχετικές σπουδές προπτυχιακού ή μεταπτυχιακού επιπέδου.

Για την Ψηφιακή Βιβλιοθήκη -άρθρο 4, παράγραφος 2ι΄- προτείναμε ρητά να μπει στο νόμο ο όρος «ελεύθερη πρόσβαση», δηλαδή «ενοποιημένη ελεύθερη πρόσβαση», γιατί παρόλο που είπατε ότι θα είναι ελεύθερη, κύριε Υπουργέ, η πρόσβαση, θα ήταν καλύτερο να είναι και διατυπωμένο μέσα στο κείμενο.

Στο κεφάλαιο Γ΄, στο άρθρο 11 για την ειδική αγωγή, προτείναμε στη διάταξη της παραγράφου 1 να μπορεί να μειώνεται κατά πέντε αντί τριών -που προβλέπει το νομοσχέδιο- ο αριθμός των μαθητών ανά τμήμα, ώστε να βοηθιούνται όλα τα παιδιά και ο εκπαιδευτικός γενικής αγωγής από τον εκπαιδευτικό παράλληλης στήριξης, αλλά και το τμήμα ένταξης γενικότερα.

Επίσης, ο αριθμός μαθητών σε τμήμα ένταξης δεν πρέπει να είναι ανώτερος από δύο μαθητές, εκτός και αν ο υπεύθυνος εκπαιδευτικός του τμήματος κρίνει ότι κάποιες περιπτώσεις μαθητών μπορούν να ομογενοποιηθούν, αν έχουν όμοια χαρακτηριστικά, και να δημιουργεί αντίστοιχα γκρουπ τριών, τεσσάρων μαθητών.

Για τη σύσταση της αυτοτελούς Διεύθυνσης Ιδιωτικής Εκπαίδευσης του άρθρου 15, το ερώτημα είναι γιατί να υπάρξει μια νέα αυτοτελής διεύθυνση και αν η ανάγκη αυτή προκύπτει μετά από κάποια αξιολόγηση διαδικασιών και δομών του Υπουργείου.

Στο Συμβούλιο Αναγνώρισης Επαγγελματικών Προσόντων, το ΣΑΕΠ, στο οποίο αναφέρεται το άρθρο 17, υπάρχουν χιλιάδες υποθέσεις που εκκρεμούν. Μάλιστα, γι’ αυτό, πολλές φορές ευθύνονται απλά και μόνο οι μετονομασίες που γίνονται στα υπουργεία στους ανασχηματισμούς ή μετά από εκλογές. Οπότε, πρέπει να δούμε με ποιον τρόπο η νέα σύνθεση του ΣΑΕΠ θα επιλύσει τα προβλήματα αυτά και θα συμβάλλει στην απλούστευση και την επιτάχυνση των σχετικών διαδικασιών.

Στο άρθρο 18, για το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού, το ΕΣΕΚΑΑΔ, προτείνουμε η επιλογή του προέδρου να γίνεται και αυτή μετά από ανοιχτή πρόσκληση. Επίσης, ενώ στο ΕΣΕΚΑΑΔ βάλατε εκπρόσωπο της ΓΣΕΒΕΕ και της ΑΔΕΔΥ, δεν βάλατε, όπως είχαμε πει, εκπρόσωπο τον ΑΜΕΑ ή εκπροσώπους του ερευνητικού κόσμου εκτός των ΑΕΙ.

Στο κεφάλαιο Δ΄ για τα θέματα ανώτατης εκπαίδευσης και έρευνας, στο νέο άρθρο 30, διορθώνεται η ασάφεια που υπήρχε σχετικά με τους επίκουρους καθηγητές και τη διαδικασία μονιμοποίησης ή εξέλιξής τους και αυτό είναι θετικό.

Στο άρθρο 31 θα σταθώ λίγο παραπάνω, γιατί είναι ένα θέμα που το θίξαμε στην Επιτροπή Μορφωτικών Υποθέσεων πριν από λίγες μέρες, γιατί πιστεύουμε ότι ουσιαστικά επηρεάζει την ποιότητα των σπουδών στο πανεπιστήμιο. Αφορά, λοιπόν, στην πτυχιακή εξεταστική, που δίνει τη δυνατότητα στους επί πτυχίω μαθητές να δίνουν όλα τα μαθήματα σε κάθε εξεταστική περίοδο.

Καταλαβαίνω την ανάγκη για μια επιπλέον ευκαιρία, ώστε να τελειώσουν όσοι είναι κοντά στο πτυχίο ή στο δίπλωμα. Τι σημαίνει όμως αυτό το «κοντά»; Αυτό μετράται με τον αριθμό των μαθημάτων που χρωστάει ο κάθε φοιτητής και όχι με το αν έχει συμπληρώσει τα κανονικά εξάμηνα φοίτησης.

Μια τέτοια, λοιπόν, ευνοϊκή διάταξη θα μπορούσε να αφορά όσους οφείλουν τρία έως πέντε μαθήματα, αν σκεφτούμε ότι πέντε με έξι μαθήματα έχει το κάθε εξάμηνο, και όχι όσους χρωστούν περισσότερα από είκοσι, αλλά έχουν συμπληρώσει την τετραετία ή την πενταετία κανονικής φοίτησης. Αλλιώς, με τη μαζικοποίηση του μέτρου θα έχουμε έναν επιπλέον μήνα εξετάσεων κάθε χρόνο και θα κάνουμε τα πανεπιστήμια εξεταστικά κέντρα.

Προκειμένου, λοιπόν, να πάει η απόφαση αυτή στις Γενικές Συνελεύσεις των τμημάτων –πολύ σωστά θεωρεί ο κύριος Υπουργός ότι αυτή η απόφαση πρέπει να πάει στα ίδια τα τμήματα– θα πρέπει η διάταξη να αφήνει και κάποιους βαθμούς ελευθερίας ως προς τον αριθμό των μαθημάτων.

Προτείνουμε, λοιπόν, να μπει στο τέλος της συγκεκριμένης διάταξης ότι η Γενική Συνέλευση θα αποφασίζει και τις προϋποθέσεις συμμετοχής των φοιτητών στην πτυχιακή εξεταστική, έτσι ώστε να μην είναι αναγκασμένη να αποφασίσει διχοτομικά: Όλοι σε όλα ή κανένας σε κανένα. Η διάταξη που λέει: «σε όλα τα μαθήματα» θα έπρεπε να διατυπωθεί ξανά και να λέει «σε μαθήματα», ώστε να υπάρχει έτσι αυτή η ευελιξία στις Γενικές Συνελεύσεις να αποφασίσουν εκείνες τις συνθήκες συμμετοχής.

Στο άρθρο 20, στην παράγραφο 1, για το ΕΤΕΠ, πρέπει να ληφθεί μέριμνα για να μην αποψιλωθεί το πανεπιστήμιο από το διοικητικό του προσωπικό, μην γίνουν δηλαδή όλοι ΕΤΕΠ και μετά δεν υπάρχουν διοικητικοί.

Στην παράγραφο 4, που αφορά τις μετατάξεις εκπαιδευτικών με διδακτορικό σε προσωποπαγείς θέσεις ΕΔΙΠ στα πανεπιστήμια, είχαμε εκφράσει τις αντιρρήσεις μας και τον Μάιο, γιατί έτσι θεωρούμε ότι αποψιλώνονται τα σχολεία από υψηλού επιπέδου προσωπικό. Οι εκπαιδευτικοί με διδακτορικό είναι υψηλού επιπέδου προσωπικό.

Εμείς προτείνουμε πρώτα να ορίζεται από τη σχολή ή το τμήμα το γνωστικό αντικείμενο της προς πλήρωση θέσης και μετά να γίνονται οι αιτήσεις των ενδιαφερομένων για όσες θέσεις προκηρύσσονται. Όχι, δηλαδή, να βλέπουμε ποιοι είναι οι υποψήφιοι και να καθορίζουμε ανάλογα τα γνωστικά αντικείμενα, για να τους ταιριάζουν, αλλά πρώτα να βλέπουμε τα γνωστικά αντικείμενα που χρειαζόμαστε και μετά ποιοι υποψήφιοι ταιριάζουν σε αυτά.

Σήμερα υπάρχει τεράστια ανισοκατανομή των υποψηφίων ΕΔΙΠ σε τμήματα και σχολές. Σε κάποια είναι πολλοί σε άλλα είναι ελάχιστοι. Με τον τρόπο που προτείνουμε δίνεται η ευελιξία ώστε να μπορεί να βελτιστοποιηθεί η κατανομή του προσωπικού αυτού στο χώρο της ανώτατης εκπαίδευσης με βάση και τον προγραμματισμό των τμημάτων.

Επίσης, η παράγραφος 4β του συγκεκριμένου άρθρου δημιουργεί και αυτή ερωτηματικά, γιατί η διάταξη αυτή πρακτικά ακυρώνει τις διαδικασίες αξιολόγησης, που έχουν ήδη ολοκληρωθεί με αποφάσεις των μέχρι σήμερα αρμόδιων κοσμητειών. Δημιουργείται λοιπόν η εντύπωση ότι επιχειρείται μια παρέμβαση για εκ νέου κρίση απορριφθεισών αιτήσεων κάποιων υποψηφίων. Ο νοών νοείτω.

Θα έπρεπε, λοιπόν, εκεί που λέει «για τις οποίες δεν έχει εκδοθεί η προβλεπόμενη υπουργική απόφαση», κανονικά να λέει «η προβλεπόμενη απόφαση της οικείας κοσμητείας».

Επίσης, στην παράγραφο 6 είμαστε αντίθετοι στο θέμα των προσωποπαγών θέσεων χωρίς ανοιχτές διαδικασίες σε θέσεις καθηγητών εφαρμογών και καθηγητών στα ΤΕΙ.

Για το άρθρο 22, για την Εθνική Σχολή Δημόσιας Υγείας, ισχύει το ίδιο. Τα συγκεκριμένα μέτρα θα μπορούσαν να γίνουν αποδεκτά μόνο για μία σύντομη μεταβατική περίοδο, σαφώς όμως οριοθετημένη.

Πολύ προβληματικό είναι, επίσης, το γεγονός ότι η επταμελής επιτροπή κρίσης που ορίζεται, ουσιαστικά ορίζεται από την Κυβέρνηση με κοινή υπουργική απόφαση Υπουργού Υγείας και Υπουργού Παιδείας, κάτι που είναι μοναδική πατέντα.

Για το άρθρο 23, για το Ελληνικό Ανοικτό Πανεπιστήμιο, βλέπουμε να νομοθετούνται διατάξεις καθαρά ενίσχυσης του ρόλου της Συγκλήτου, που αυτή τη στιγμή δεν υπάρχει -είναι η διοικούσα επιτροπή- και αποδυνάμωσης των κοσμητειών. Επίσης, από τη συζήτηση που έγινε στην επιτροπή, κατάλαβα ότι δεν υπάρχει μεγάλη διάθεση να προχωρήσουν οι διαδικασίες που θα την καταστήσουν αυτοδιοίκητη. Σε αυτό το σημείο, θα ήθελα και τη γνώμη του Υπουργού, όταν πάρει τον λόγο.

Ο πρόεδρος της διοικούσας επιτροπής υπονόησε ότι επειδή έχει δίδακτρα, πρέπει να έχει πάντα την κηδεμονία του Υπουργείου. Μα, και πολλά μεταπτυχιακά έχουν δίδακτρα, αλλά λειτουργούν μέσα σε αυτόνομες σχολές, σε αυτόνομα πανεπιστήμια.

Ακούσαμε επίσης, από τον πρόεδρο της διοικούσας επιτροπής, για να δικαιολογήσει τις άδειες των δημοσίων υπαλλήλων, να λέει ότι αποκαθίσταται μια αδικία, γιατί είναι το ίδιο η εξ αποστάσεως εκπαίδευση, από το σπίτι σου, με αυτήν της φυσικής παρουσίας στο κανονικό πανεπιστήμιο. Από τη μία λοιπόν, λέμε ότι είναι ένα κανονικό πανεπιστήμιο και το ΕΑΠ και πρέπει να απολαμβάνει τα ίδια δικαιώματα και προνόμια, από την άλλη, όμως, ισχυριζόμαστε ότι δεν είναι ένα κανονικό πανεπιστήμιο το ΕΑΠ και δεν μπορεί να έχει μια κανονική διοίκηση, όπως όλα τα πανεπιστήμια. Φάσκουμε, δηλαδή, και αντιφάσκουμε.

Για την έρευνα, απ’ ό,τι εξήγησε ο κ. Φωτάκης, τελικά η ΓΓΕΤ –εμείς το είχαμε καταλάβει στην αρχή λάθος- αναλαμβάνει μόνο τα γραφειοκρατικά του ΕΛΙΔΕΚ και όχι τα λειτουργικά. Οι διαδικασίες, δηλαδή, θα είναι από ένα ουσιαστικά ανεξάρτητο ίδρυμα και δεν θα ενταχθεί αυτό στη Γενική Γραμματεία Έρευνας και Τεχνολογίας παρά μόνο στο κομμάτι που αφορά το γραφειοκρατικό φόρτο.

Για τα άρθρα 26 και 27, έκανα μια ερώτηση και στην επιτροπή για τα Τμήματα Τουρισμού, που ιδρύονται στο Πανεπιστήμιο Πειραιώς και στο Πανεπιστήμιο Αιγαίου, καθώς και για την Πολυτεχνική Σχολή Ιωαννίνων και τη μετονομασία της Σχολής στο Ρέθυμνο. Η ερώτηση ήταν εάν έχει ρωτηθεί γι’ αυτές τις αλλαγές η ΑΔΙΠ, δηλαδή η Αρχή Διασφάλισης Ποιότητας για την Ανώτατη Εκπαίδευση.

Προχωρώντας προς το τέλος, να πούμε ότι καταθέσαμε μία τροπολογία για τις μετακινήσεις των μελών ΔΕΠ. Το πνεύμα του νομοθέτη ήταν να μη γίνονται μετακινήσεις από τα περιφερειακά πανεπιστήμια προς τα πανεπιστήμια του κέντρου. Αυτό ήταν πολύ εύλογο, γιατί αλλιώς θα είχαμε ουσιαστικά μια αποψίλωση των περιφερειακών πανεπιστημίων, καθότι πολλοί θα ήθελαν να έρθουν στα πανεπιστήμια του κέντρου.

Αυτό που προτείνουμε εμείς είναι, ουσιαστικά, να μην απαγορεύεται η μετακίνηση καθηγητών –μελών ΔΕΠ δηλαδή- μεταξύ των πανεπιστημίων του κέντρου, δηλαδή από το Οικονομικό Πανεπιστήμιο να πάει στο Πολυτεχνείο, από το Πολυτεχνείο να πάει κάποιος στο ΕΚΠΑ, κάτι το οποίο με την προηγούμενη διάταξη, έτσι όπως ήταν διατυπωμένη, ήταν απαγορευτικό. Με την τροπολογία αυτή νομίζουμε ότι θα ξεπεραστεί αυτή η –ας πούμε- αστοχία.

Επίσης, θα πρέπει να δούμε και πάλι την προϋπόθεση δεκαετίας, που ισχύει με βάση τον τελευταίο νόμο, πριν τη μετακίνηση ενός μέλους ΔΕΠ. Είναι υπερβολικός ο χρόνος, κατά τη γνώμη μας, αν θέλουμε να εντείνουμε την κινητικότητα των μελών ΔΕΠ μεταξύ των πανεπιστημίων. Σε κάποια επόμενη φάση θα πρέπει να το δούμε.

Πάμε στο άρθρο 29 για την προσθήκη που έγινε στον Κώδικα Ελληνικής Ιθαγένειας. Εμείς δεν κρυφτήκαμε στις επιτροπές, έτσι ώστε να δημιουργήσουμε μια μίνι κυβερνητική κρίση, όπως εύκολα θα μπορούσαμε, καθότι το συγκεκριμένο άρθρο το καταψήφισαν οι ομοτράπεζοί σας στην εξουσία, οι ΑΝΕΛ, που έχουν γνωστές απόψεις περί καθαρότητας της φυλής, ενώ ΠΑΣΟΚ και Νέα Δημοκρατία επιφυλάχθηκαν.

Είπαμε, λοιπόν, στην επιτροπή ξεκάθαρα «ναι» κι έτσι πέρασε το άρθρο στην Ολομέλεια, χωρίς να παζαρέψουμε, χωρίς να βάλουμε τη μικροπολιτική πάνω από τις αρχές μας και, κυρίως, πάνω από το συμφέρον των παιδιών.

Τέλος –και τελειώνω, κύριε Πρόεδρε- η γνωστή τροπολογία, που κατατέθηκε από την κυρία Ιγγλέζη για τις υπερωρίες των αποσπασμένων καθηγητών, μας έκανε να θυμηθούμε την ερώτηση που έχουμε καταθέσει και σας καλούμε να απαντήσετε, επιτέλους, κύριε Υπουργέ, σχετικά με το πόσοι αποσπασμένοι εκπαιδευτικοί υπάρχουν σε κόμματα και σε ποια, σε Βουλευτές και σε Υπουργεία. Δεν είναι κακό να υπάρχει διαφάνεια σ’ αυτά τα θέματα. Περιμένουμε λοιπόν, τις απαντήσεις.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Κύριε Μαυρωτά, σε σχέση με αυτό που αναφέρατε για το άρθρο 29, για την ιθαγένεια, πρέπει να σας πω ότι έγινε δήλωση από τους ΑΝΕΛ επισήμως ότι ψηφίζουν το άρθρο 29, παρά την προσωπική τοποθέτηση που έκανε από το Βήμα προηγουμένως Βουλευτής των ΑΝΕΛ.

**ΓΕΩΡΓΙΟΣ ΜΑΥΡΩΤΑΣ:** Δεν θα ερχόταν όμως στην Ολομέλεια, κύριε Πρόεδρε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σωστό είναι αυτό. Το αναγνωρίζουμε.

**ΠΡΟΕΔΡΕΥΩΝ (Αναστάσιος Κουράκης):** Εκτιμούμε, πάντως, τη θέση σας, κύριε Μαυρωτά.

**ΓΕΩΡΓΙΟΣ ΜΑΥΡΩΤΑΣ:** Δεν θέλουμε να μας εκτιμήσετε.

**ΠΡΟΕΔΡΕΥΩΝ (Αναστάσιος Κουράκης):** Καλώς. Πάντως, το θέμα θα τακτοποιηθεί και θα υπάρχει μετά από τον Κοινοβουλευτικό Εκπρόσωπο και αντίστοιχη δήλωση.

Κυρίες και κύριοι συνάδελφοι, θα προχωρήσουμε στον κατάλογο των ομιλητών επί της αρχής.

Πρώτος είναι ο κ. Ιωάννης Στέφος από τον ΣΥΡΙΖΑ για επτά λεπτά.

**ΙΩΑΝΝΗΣ ΣΤΕΦΟΣ:** Ευχαριστώ, κύριε Πρόεδρε.

Τον τελευταίο καιρό ο Διαφωτισμός έγινε κεντρικό θέμα στη δημόσια συζήτηση κυρίως μέσω των κοινωνικών δικτύων, αφού τα υπόλοιπα μέσα ενημέρωσης δεν ασχολούνται κα ιδιαίτερα. Ούτως ή άλλως, από καταβολής τους η αντικειμενική ενημέρωση δεν είναι το δυνατό τους σημείο.

Μάθαμε, λοιπόν, πριν κάποιους μήνες ότι ο διαχωρισμός των εξουσιών έγινε από τον Ρουσσώ κι όχι, όπως όλοι ξέραμε, από τον Μοντεσκιέ. Στην παρούσα φάση μαθαίνουμε για το σπίτι του Βολταίρου και τα όσα περίεργα μεσολάβησαν πριν και μετά την αγορά του.

Η αλήθεια είναι ότι η Νέα Δημοκρατία είναι γνήσιο τέκνο του Διαφωτισμού, μόνο που τον ερμηνεύει κατά το δοκούν. Εκεί που ο Διαφωτισμός απαγγέλθηκε την ελευθερία του ατόμου, η Νέα Δημοκρατία καταλαβαίνει την ασυδοσία του κυβερνώντα ή εκεί που ο Ρουσσώ προτείνει την πιστή τήρηση των νόμων για τη λειτουργία του δημοκρατικού πολιτεύματος, η Νέα Δημοκρατία αντιλαμβάνεται την εφαρμογή των νόμων μόνο για τον απλό πολίτη, αλλά όχι για τον Αρχηγό της.

Οι προτάσεις του Διαφωτισμού για ισονομία, ελευθερία του ατόμου και δημοκρατία λίγη σχέση έχουν με την Αξιωματική Αντιπολίτευση, αν και αποτέλεσαν σοβαρή παρακαταθήκη για τη Γαλλική Επανάσταση και τον Νεοελληνικό Διαφωτισμό του 18ου αιώνα, η γραπτή κληρονομιά του οποίου πλουτίζει τα ράφια της Εθνικής Βιβλιοθήκης.

Η Εθνική Βιβλιοθήκη με το παρόν νομοσχέδιο και τη μεταστέγαση της στους χώρους του Ιδρύματος «Σταύρος Νιάρχος» προβλέπεται ότι θα παρέχει υπηρεσίες εφάμιλλες με αυτές της Βρετανικής Βιβλιοθήκης.

Με το νομοσχέδιο αυτό η Εθνική Βιβλιοθήκη μπαίνει στην εποχή των προηγμένων βιβλιοθηκών παγκοσμίως, ενώ παράλληλα κρατάει τον ρόλο του θεματοφύλακα όλης της πνευματικής παρακαταθήκης του ελληνισμού.

Ένα σημαντικό σημείο του νομοσχεδίου είναι η πρόβλεψη για την ανάθεση δράσεων, για την ανάδειξη και λειτουργία του εθνικού αποθετηρίου και αρχείου ψηφιακών δημοσιευμάτων, δεδομένων και μεταδεδομένων που παράγονται στη χώρα ή αφορούν τον ελληνικό πολιτισμό. Μάλιστα, αν λάβουμε υπ’ όψιν την αλματώδη αύξηση των δημοσιευμάτων στο διαδίκτυο, γίνεται φανερό πόσο σημαντική είναι η ανάπτυξη αυτής της υπηρεσίας για τη διατήρηση της εθνικής, πνευματικής και καλλιτεχνικής παραγωγής.

Η Εθνική Βιβλιοθήκη γίνεται ο φάρος για την ανάπτυξη και των υπόλοιπων βιβλιοθηκών, που συγκροτούνται σ’ ένα ενιαίο δίκτυο ανταλλαγής πληροφοριών, γνώσης και επαγγελματικής επικοινωνίας.

Ένα πολύ σημαντικό άρθρο στο νομοσχέδιο είναι το άρθρο 9. Η αναγνώριση της προϋπηρεσίας στον ιδιωτικό τομέα, που ίσχυε για τους δημοσίους υπαλλήλους επεκτείνεται και στους εκπαιδευτικούς, αποκαθιστώντας την ισονομία και την ίση μεταχείριση όλων των δημοσίων υπαλλήλων. Το μέτρο αποκαθιστά κάποιες χιλιάδες εκπαιδευτικών, οι οποίοι προσέφεραν το παιδαγωγικό τους έργο στην ιδιωτική εκπαίδευση και συνεχίζουν να το προσφέρουν τώρα στη δημόσια.

Το άρθρο που αφορά στο Κρατικό Πιστοποιητικό Γλωσσομάθειας αξίζει της προσοχής μας, αφού επικαιροποιούνται σύμφωνα με τις παρούσες κοινωνικές ανάγκες οι όροι και οι διαδικασίες διεξαγωγής των εξεταστικών διαδικασιών για την απόκτησή του με πολλαπλά κέρδη για τους Έλληνες πολίτες.

Μεταξύ άλλων, υπάρχει η ρύθμιση για την ανάπτυξη ενός ηλεκτρονικού φροντιστηρίου για τη δωρεάν υποστήριξη της ατομικής προετοιμασίας των υποψηφίων και πρώτη φορά για δημόσιο φορέα η αυτοχρηματοδότηση του συστήματος μόνο από τα εξέταστρα των υποψηφίων, τα οποία είναι κατά 50% χαμηλότερα από τα ανάλογα συστήματα άλλων χωρών.

Ένα άλλο σημαντικό σημείο είναι το άρθρο 7 του νομοσχεδίου, που αφορά στις σχολικές εκδρομές. Για εμένα προσωπικά, πέραν του ότι ορίζονται σαφώς και απλοποιούνται οι διαδικασίες για το ποιος φέρει την ευθύνη των εκδρομών, σημαντική είναι η πρόβλεψη για μη υπολογισμό των απουσιών των μαθητών με εξαιρετικές επιδόσεις, που θα χρειαστεί να συμμετάσχουν σε εθνικής, ευρωπαϊκής ή παγκόσμιας εμβέλειας συναντήσεις για καλλιτεχνικές εκδηλώσεις. Γιατί η αριστεία, ξέρετε, υποβοηθείται με πράξεις και νομοθετήματα στο δημόσιο σχολείο και όχι σε κούφιες δηλώσεις που διευκολύνουν τα συμφέροντα των σχολαρχών.

Θα ήθελα να κάνω μια αναφορά στην ειδική αγωγή, γιατί ακούστηκαν πολλά και διάφορα. Στα δύο χρόνια αυτής της Κυβέρνησης έχουν ιδρυθεί επιπλέον εξακόσιες μονάδες στήριξης μαθητών με ειδικές ανάγκες. Έχουν διοριστεί φέτος μόνο περίπου δέκα χιλιάδες αναπληρωτές, για να καλύψουν τις ανάγκες των παιδιών με ειδικές ανάγκες, όταν τα προηγούμενα χρόνια ο αντίστοιχος αριθμός ήταν στο ήμισυ, δηλαδή πέντε χιλιάδες.

Σε ό,τι αφορά αυτά που ακούστηκαν, δηλαδή ότι δεν θα λειτουργήσουν ειδικά τμήματα για τους μαθητές με ανάγκες σε ορεινές και νησιωτικές μειονεκτικές περιοχές, τα πράγματα είναι τελείως διαφορετικά, έως ανυπόστατα.

Δεν συζητούμε, βεβαίως, ότι δεν ισχύει ο αριθμός των τριών παιδιών για τα ειδικά νηπιαγωγεία, τα ειδικά δημοτικά και τα ειδικά εργαστήρια επαγγελματικής εκπαίδευσης αυτών των παιδιών.

Τελειώνοντας, κύριε Πρόεδρε, αφού έχω δύο λεπτά χρόνο ακόμα, θέλω να αναφερθώ στην ίδρυση της Πολυτεχνικής Σχολής του Πανεπιστημίου Ιωαννίνων, που είναι τόπος καταγωγής μου και τόπος στον οποίο εκλέγομαι.

Η Πολυτεχνική Σχολή για το Πανεπιστήμιο Ιωαννίνων ήταν απολύτως αναγκαία. Λειτουργούσε εκεί για πάρα πολλά χρόνια το Τμήμα Μηχανικών Επιστημονικών Υλικών, το Τμήμα Μηχανικών Ηλεκτρονικών Υπολογιστών και Πληροφορικής. Ιδρύθηκε το 2009, αλλά με μια γενναία απόφαση του τότε Υπουργού Παιδείας, του κ. Μπαλτά, λειτούργησε το Τμήμα Αρχιτεκτόνων.

Η συγκρότηση της κατά τη γνώμη μου κρίνεται απολύτως απαραίτητη για το Πανεπιστήμιο Ιωαννίνων, το οποίο στην ουσία είναι Πανεπιστήμιο της Ηπείρου, έτσι όπως εκμηδενίζονται πλέον οι αποστάσεις, για λόγους ακαδημαϊκής κυρίως δεοντολογίας και για την κατοχύρωση των επαγγελματικών δικαιωμάτων των πτυχιούχων των παραπάνω τμημάτων, οι οποίοι δεν είχαν κανένα απολύτως επαγγελματικό δικαίωμα.

Είμαι ιδιαίτερα ευτυχής που αυτή η Κυβέρνηση σήμερα νομοθετεί για την Πολυτεχνική Σχολή του Πανεπιστημίου Ιωαννίνων, που θα συμβάλει κατά τη γνώμη μου ακόμη περισσότερο στην αναζωογόνηση ενός πολύ καλού πανεπιστημίου, με επίσημα ερευνητικά στοιχεία ενός από τα καλύτερα πανεπιστήμια της χώρας, καθώς και στην περαιτέρω ανάπτυξη τα επόμενα χρόνια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Στέφο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το 4ο Γυμνάσιο Πύργου Ηλείας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τις μαθήτριες και τους μαθητές ότι παρακολουθούν συνεδρίαση για νομοσχέδιο του Υπουργείου Παιδείας. Είμαστε στο σημείο που έχουν μιλήσει εκπρόσωποι των κομμάτων και παίρνουν τον λόγο διάφοροι Βουλευτές. Μετά θα μιλήσει ο Υπουργός, θα συνεχίσει η συνεδρίαση και προς το απόγευμα –ίσως το βράδυ- θα ψηφίσουμε και το νομοσχέδιο θα γίνει νόμος τους κράτους.

Συνεχίζουμε με τον κ. Ιωάννη Κεφαλογιάννη, Βουλευτή της Νέας Δημοκρατίας, για επτά λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Αν και δεν είχα σκοπό να κάνω αναφορά, θέλω να εκφράσω τουλάχιστον τη λύπη μου -για να μην χρησιμοποιήσω βαρύτερους χαρακτηρισμούς για τον προηγούμενο ομιλητή- διότι συνεχίζει μια αήθη επίθεση κατά συγκεκριμένου μέλους της οικογενείας του Προέδρου της Αξιωματικής Αντιπολίτευσης, ενώ έχουν δοθεί εξηγήσεις. Νομίζω αυτή η διαστρέβλωση της πραγματικότητας, της αλήθειας θα πρέπει κάπου εδώ να σταματήσει.

Βεβαίως αντιλαμβάνομαι την αγωνία του, προκειμένου να συμψηφίσει ενδεχομένως τις εντυπώσεις για το κρυφό ταξίδι του Πρωθυπουργού στο Παρίσι και θα έλεγα…

**ΙΩΑΝΝΗΣ ΣΤΕΦΟΣ:** …(δεν ακούστηκε)

**ΙΩΑΝΝΗΣ ΚΕΦΑΛΟΓΙΑΝΝΗΣ:** Αφήστε με, κύριε Στέφο. Μπορείτε να απαντήσετε. Δεν αναφέρομαι προσωπικά, πολιτικά κάνω την αναφορά.

Εγώ προσωπικά, όσο παρακολουθώ τουλάχιστον την εξωτερική πολιτική της χώρας, νομίζω ότι είναι η πρώτη φορά που ο Πρωθυπουργός της Ελλάδας πηγαίνει κρυφό ταξίδι στο εξωτερικό και αφού «πιάνεται με τη γίδα στην πλάτη» -ας το πούμε έτσι λαϊκά-, αναγκάζεται και δίνει τέτοιες εξηγήσεις. Θα μπορούσε βεβαίως να βγάλει μια ανακοίνωση το Μέγαρο Μαξίμου, να πει ότι βρέθηκε στη Γαλλία, χωρίς να δώσει περαιτέρω λεπτομέρειες, γιατί προχθές ακούστηκε εδώ στην Αίθουσα ότι υπάρχει και η λεγόμενη μυστική διπλωματία.

Έρχομαι τώρα στα του νομοσχεδίου.

Κυρίες και κύριοι συνάδελφοι, αν δεν κάνω λάθος, το παρόν σχέδιο νόμου πρέπει να είναι το τέταρτο ή πέμπτο του Υπουργείου Παιδείας επί Κυβέρνησης ΣΥΡΙΖΑ και Ανεξαρτήτων Ελλήνων.

Μπορούμε πλέον με ασφάλεια να διαπιστώσουμε ότι μετά από δύο χρόνια, μετά από τόσους διαλόγους επί διαλόγων, μελέτες επί μελετών και βεβαίως τα γνωστά ατελείωτα «μπρος–πίσω» της Κυβέρνησης, με τις συνεχιζόμενες, βεβαίως, αναβολές και τροποποιήσεις, δυστυχώς αποδεικνύεται ότι η Κυβέρνηση είτε δεν θέλει είτε δεν μπορεί να παρέμβει στην παιδεία με κάποιον άλλο τρόπο, πέρα από αυτόν που μας έχει συνηθίσει και δυστυχώς διακρίνει και το παρόν σχέδιο νόμου.

Δεν θα μακρηγορήσω και δεν θα σταθώ στο ζήτημα βεβαίως της αποσπασματικότητας και της λογικής «σκούπας» ή της φανερής διάθεσης σχεδόν σε κάθε άρθρο να χαϊδέψει πάλι τα γνωστά αφτιά δεκάδων δυνητικών ψηφοφόρων της και να εξυπηρετήσει τις μικροπολιτικές σκοπιμότητες.

Θα σταθώ σε έναν άλλο τρόπο, σε μία άλλη διάσταση της νομοθέτησης της Κυβέρνησης. Είναι η απουσία επικοινωνίας ανάμεσα στην ηγεσία και την υπηρεσία, η έλλειψη συνεννόησης ανάμεσα στα υπουργεία για ένα σημαντικό ζήτημα, που προφανώς λόγω έλλειψης χρόνου δεν έχει αναδειχθεί όσο θα έπρεπε.

Πρόκειται, κύριε Υπουργέ, για τη σύνδεση του τουρισμού με την τριτοβάθμια εκπαίδευση.

Με το άρθρο 26 προχωράτε στην ίδρυση τμημάτων τουριστικών σπουδών σε δύο πανεπιστήμια: στο Πανεπιστήμιο Αιγαίου με έδρα τη Χίο και στο Πανεπιστήμιο Πειραιώς. Εγώ θα σας πω ότι καλώς το πράττετε. Η αναβάθμιση της ποιότητας του τουριστικού προϊόντος έχει άμεση σχέση με την εκπαίδευση. Αυτό μας βρίσκει σύμφωνους. Και μόνο τη διεθνή εμπειρία κάποιος να δει, θα διαπιστώσει ότι η επένδυση στο ανθρώπινο δυναμικό αποτελεί τη βασική προτεραιότητα.

Ξεχάσατε, όμως, κύριε Υπουργέ, ότι η προηγούμενη κυβέρνηση Νέας Δημοκρατίας – ΠΑΣΟΚ με τον ν.4316/2014 επί υπουργίας του κ. Λοβέρδου, ο οποίος είναι παρών, είχε προχωρήσει στη θεσμοθέτηση δύο τμημάτων τουριστικών σπουδών, το ένα στο Πανεπιστήμιο Αιγαίου, με έδρα τη Ρόδο, και το άλλο στο Πανεπιστήμιο Κρήτης, με έδρα το Ρέθυμνο. Τα τμήματα αυτά μαζί με το αντίστοιχο στο Πανεπιστήμιο της Θράκης για την προώθηση των τουριστικών σπουδών είχαν μια ιδιαιτερότητα: Ήταν αγγλόφωνα προπτυχιακά τμήματα τα οποία απευθύνονταν σε αλλοδαπούς φοιτητές εκτός Ευρωπαϊκής Ένωσης.

Συνέδεαν, λοιπόν, τη λειτουργία τους με την καταβολή διδάκτρων. Μπορούσαν δηλαδή σε έναν βαθμό δεδομένων των οικονομικών συνθηκών να αυτοχρηματοδοτούνται, να καλύπτουν τα έξοδα λειτουργίας τους χωρίς να επιβαρύνουν τον κρατικό προϋπολογισμό και βεβαίως χωρίς να προσθέτουν επιπλέον βάρη στα πανεπιστήμια.

Το κυριότερο, όμως, είναι ότι η φιλοσοφία της λειτουργίας τους είχε έναν πολύ συγκεκριμένο στόχο: να γίνει η προμετωπίδα ή αν θέλετε η βιτρίνα της τριτοβάθμιας εκπαίδευσης για την προσέλκυση αλλοδαπών φοιτητών των Βαλκανίων και της ευρύτερης Μεσογείου, κάτι που αποτελεί νομίζω διακηρυγμένο και εν πολλοίς υλοποιημένο στόχο γειτονικών μας χωρών.

Και βεβαίως ποιος καλύτερος τομέας για να υλοποιηθεί αυτός ο στόχος, πέρα από τον τουρισμό, το συγκριτικό πλεονέκτημα, τη ραχοκοκαλιά της ελληνικής οικονομίας;

Τον Μάιο του 2015 στο πρώτο νομοσχέδιο που η τότε Κυβέρνηση ΣΥΡΙΖΑ και Ανεξαρτήτων Ελλήνων είχε δώσει προς διαβούλευση προβλεπόταν βέβαια η κατάργησή τους, όπως θα θυμάστε.

Το γεγονός ότι η συγκεκριμένη διάταξη αποσύρθηκε οφείλεται αποκλειστικά στην αντίδραση των πολιτών εκείνων των κοινωνιών, αλλά και στην αντίδραση των Βουλευτών της Μείζονος Αντιπολίτευσης, της Νέας Δημοκρατίας. Τότε είχαμε καταθέσει μια ερώτηση μαζί με είκοσι οκτώ άλλους συναδέλφους, την υπ’ αριθμόν 2139/2015, την οποία καταθέτω στα Πρακτικά μαζί με την απάντηση του Υπουργείου.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην απάντηση, λοιπόν, που μας είχε δώσει η τότε ηγεσία του Υπουργείου –αν θυμάμαι καλά, ήταν επί υπουργίας του κ. Μπαλτά- αναφερόταν ότι η ευθύνη για τη μη υλοποίηση των τμημάτων αυτών ανήκει στην προηγούμενη Κυβέρνηση, δηλαδή στην Κυβέρνηση Νέας Δημοκρατίας και ΠΑΣΟΚ, η οποία δήθεν δεν προχώρησε στην έκδοση των σχετικών διαταγμάτων, κάτι το οποίο βεβαίως είναι αναληθέστατο, διότι ο συγκεκριμένος νόμος δημοσιεύτηκε στο ΦΕΚ στις 24-12-2014, δηλαδή μία εβδομάδα πριν από την προκήρυξη των εκλογών, τις οποίες είχε προκαλέσει τότε ο ΣΥΡΙΖΑ λόγω της καταψήφισης κατά τη διάρκεια της ψηφοφορίας για εκλογή Προέδρου της Δημοκρατίας.

Θα ήθελα, κύριε Υπουργέ, να σας θέσω το εξής αυτονόητο ερώτημα: Αν η προηγούμενη κυβέρνηση επέδειξε -όπως απαντήθηκε στην τότε ερώτηση-, ολιγωρία για μία εβδομάδα που δεν εκδόθηκαν τα προεδρικά διατάγματα –ξέρετε πολύ καλά ότι αυτό ήταν αδύνατο-, τότε πώς χαρακτηρίζετε το γεγονός ότι δύο χρόνια μετά η παρούσα Κυβέρνηση δεν έχει προχωρήσει στη συγκεκριμένη διαδικασία όσον αφορά τα προεδρικά διατάγματα;

Και το δεύτερο αυτονόητο ερώτημα είναι: Θέλετε, επιτέλους, αυτά τα τμήματα, κύριε Υπουργέ; Θα ήθελα μια απάντηση. Πιστεύετε στην αναγκαιότητα ίδρυσής τους;

Πιστεύετε στην αναγκαιότητα ίδρυσης ξενόγλωσσων προπτυχιακών τμημάτων, τα οποία θα προσελκύσουν φοιτητές από το εξωτερικό, θα βοηθήσουν οικονομικά τα πανεπιστήμια και θα αναβαθμίσουν τον ρόλο και το κύρος τους; Και αν ναι, γιατί δεν προχωράτε στην υλοποίησή τους;

Θα ήθελα μια καθαρή απάντηση και να τοποθετηθείτε επί του θέματος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Κεφαλογιάννη, Βουλευτή της Νέας Δημοκρατίας.

Τον λόγο έχει τώρα ο κ. Δημήτριος Κουκούτσης, Βουλευτής της Χρυσής Αυγής.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Πολύς λόγος γίνεται για τη θέληση αυτής της Κυβέρνησης να βοηθήσει ουσιαστικά τα παιδιά με ειδικές ανάγκες και μαθησιακές δυσκολίες. Βέβαια, έχουμε το παράδειγμα των ανθρώπων αυτών που είναι εξειδικευμένοι και ασχολούνται με αυτά, παραδείγματος χάρη τους λογοθεραπευτές, για τους οποίους ξέρουμε ότι η σύμβαση που έχει γίνει ουσιαστικά υποβιβάζει το επάγγελμά τους.

Ας υποθέσουμε ότι πράγματι στα δημόσια σχολεία επιθυμεί η Κυβέρνηση και το Υπουργείο να βοηθήσουν την κατάσταση, έτσι ώστε μέσα από τα σχολεία να υπάρχει κάθε βοήθεια που χρειάζεται ένα παιδί με μαθησιακές δυσκολίες. Θα μπορούσε το Υπουργείο να προσλάβει λογοθεραπευτές στην πρωτοβάθμια εκπαίδευση, στην ειδική αγωγή και περαιτέρω, στα παιδιατρικά νοσοκομεία, στα ΚΕΔΔΥ, στα ιατροπαιδαγωγικά κέντρα, για να μη χρειάζονται οι γονείς τον ιδιωτικό τομέα, ο οποίος ουσιαστικά έχει εκμηδενιστεί.

Από την άλλη, βλέπουμε ότι η ελληνική κοινωνία βρίσκεται σε αναβρασμό με την απόφαση της Κυβέρνησης να εντάξει στα σχολεία της χώρας τα προσφυγόπουλα ώστε να μην στερηθούν τη μόρφωση. Είναι, άραγε, ευαισθησία μόνο ή ένα οργανωμένο σχέδιο των κυβερνώντων που καλύπτεται από το υποτιθέμενο πέπλο της αλληλεγγύης;

Σύμφωνα, λοιπόν, με τον ν.4332, με δήλωση και αίτηση λόγω γέννησης και φοίτησης σε σχολείο στην Ελλάδα, η εγγραφή στην πρώτη τάξη ελληνικού σχολείου της πρωτοβάθμιας εκπαίδευσης και η συνεχόμενη παρακολούθηση, όπως είχε γίνει με προηγούμενους νόμους, ουσιαστικά έδινε τη δυνατότητα σε αλλοδαπά παιδιά να αποκτήσουν την υπηκοότητα με τα εννέα χρόνια φοίτησης.

Σήμερα, δίνονται μεγαλύτερα περιθώρια για την απόκτηση της ελληνικής ιθαγένειας σε παιδιά προσφύγων και μεταναστών. Ο κίνδυνος, λοιπόν, αλλοίωσης της εθνικής ομοιογένειας είναι υπαρκτός. Άραγε, το Υπουργείο ενδιαφέρεται για τη μόρφωση ή για να πάρουν την ιθαγένεια, επειδή έτσι λέει ο νόμος;

Η αλήθεια είναι ότι στα χρόνια της Μεταπολίτευσης η αιχμή του δόρατος απέναντι στον ελληνικό λαό, απέναντι στην αλλοίωση της εθνικής συνείδησης του ελληνικού λαού ήταν πάντα το –εντός εισαγωγικών- «Υπουργείο Παιδείας». Κάποτε ήταν και «Θρησκευμάτων». Παρήλθαν και αυτές οι εποχές. Όμως, το ζήτημα είναι ότι ακολουθώντας πιστά το Δόγμα Κίσινγκερ, συνεχίζετε κι εσείς να χτυπάτε αμείλικτα τον ελληνικό λαό στα ήθη, στα έθιμα, στην παιδεία του, στη γλώσσα του.

Οι μόνοι που αντιστέκονται είναι οι Έλληνες εθνικιστές. Απέναντι σ’ αυτά τα σχέδια θα μας έχετε πάντα μπροστά σας.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κουκούτση.

Τον λόγο έχει ο κ. Ανδρέας Λοβέρδος, Βουλευτής της Δημοκρατικής Συμπαράταξης, για επτά λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι, παίρνω αφορμή από την τοποθέτηση του συναδέλφου Κεφαλογιάννη που θυμήθηκε κάτι για το οποίο υπάρχουν απορίες γιατί δύο χρόνια τώρα δεν έχει προχωρήσει.

Όταν ήμουν Υπουργός Παιδείας για λίγους μήνες και στο πλαίσιο των προβλημάτων που έχει η χώρα αυτή τη στιγμή, είχα φέρει στη Βουλή σχέδιο νόμου –και σε συνεργασία με την κυρία Κεφαλογιάννη- για να ιδρυθούν δύο τμήματα που θα απευθύνονταν σε φοιτητές εκτός Ευρωπαϊκής Ένωσης, με διδασκαλία στα αγγλικά και με δίδακτρα, σε προπτυχιακό επίπεδο. Μιλούσαμε για δύο τμήματα, το ένα στην Κρήτη και το άλλο στη Ρόδο. Βέβαια, έπεσε εκείνη η Κυβέρνηση και δεν προχώρησαν τα σχετικά διατάγματα, διότι δεν υπήρχε χρόνος να γίνει αυτό, καθώς ένα διάταγμα θέλει μήνες για να ολοκληρωθεί.

Το έθεσα ως θέμα, όταν παρέδωσα σε σας, κύριε Κουράκη. Πέρασαν δύο χρόνια, με αποτυχημένη απόπειρα κατάργησης αυτής της ρύθμισης, στην οποία ως εμμονικοί αντιπολιτευόμενοι τότε είχατε αντιταχθεί. Είχα ακούσει, μάλιστα, ότι ο κ. Φίλης σε μία συνέντευξή του στον κ. Χατζηνικολάου είχε πει ότι καλά του ακουγόταν ως ιδέα. Δεν ήξερε ότι αυτές είναι νομοθετημένες καταστάσεις.

Φθάσαμε σήμερα στο σωτήριο έτος 2017, όπου η χώρα έχει τα προβλήματα που έχει και αυτό το θέμα κοιμάται, όταν το ενδιαφέρον είναι τεράστιο. Σε μεταπτυχιακό τμήμα του Πολυτεχνείου της Κρήτης, για είκοσι θέσεις μεταπτυχιακών φοιτητών είχαν υποβληθεί τότε ενενήντα δύο υποψηφιότητες. Το ενδιαφέρον είναι τεράστιο και η Κυβέρνηση κατά κυριολεξία κοιμάται, χωρίς να έχει πια τα προβλήματα που εμφανιζόταν να έχει το 2005, προβλήματα ιδεολογικής σύγχυσης και ασάφειας περί του ιστορικού χρόνου στον οποίο βρισκόμαστε.

Όμως, κυρίες και κύριοι συνάδελφοι, τι να περιμένει κανείς από μία Κυβέρνηση που το 2015 κατήργησε ως μάθημα της εγκυκλίου εκπαιδεύσεως στο λύκειο τη διδασκαλία του έργου του Θουκυδίδη «Επιτάφιος του Περικλέους»; Τι να πει κανείς γι’ αυτούς; Περί αυτών πρόκειται και σ’ αυτούς αναφερόμαστε. Δεν περιμένει κανείς τίποτα.

Μια και έκανε αναφορά ο κύριος συνάδελφος στο παρελθόν, και έτσι μου έδωσε την ευκαιρία να πω αυτά που λέω, να πω ότι μου έκανε εντύπωση, κυρίες και κύριοι Βουλευτές, μια πληροφορία που ένας καθηγητής από το πανεπιστήμιο μου έδωσε εχθές, ότι δηλαδή στις Σπέτσες, στην Αναργύρειο, μια ταμπέλα σε ένα κτήριο που έγραφε ότι ανακαινίστηκε επί των ημερών μου την κατέβασαν οι νέοι διοικούντες. Δεν με ενδιαφέρει. Το θέμα είναι να γίνονται έργα, δεν είναι να υπάρχουν ταμπέλες. Όμως, η κίνηση αυτή δείχνει τον τρόπο που σκέπτεστε. Δεν σέβεστε τίποτα, ακόμα και όταν έκδηλα αφορά τον ελληνικό λαό και τα συμφέροντά του, όπως η περίπτωση των πανεπιστημιακών τμημάτων που προαναφέραμε.

Τώρα, σε σχέση με δύο πρωτοβουλίες που έχουμε πάρει σε νομοθετικό επίπεδο, σας ζητάμε να δεχθείτε ότι θα ισχύει και φέτος και θα ισχύει και συνεχώς η δυνατότητα δεύτερης συμμετοχής στις πανελλήνιες εξετάσεις των μαθητών που δεν διαγωνίστηκαν για λόγους ανωτέρας βίας, υγείας ή άλλους. Αυτό ίσχυε πάντα. Εκτιμώ ότι για λόγους νομοθετικής απροσεξίας είμαστε σήμερα στην κατάργηση αυτής της δυνατότητας. Θέλω να ξέρετε ότι έχει υπάρξει μεγάλη αντίδραση στον χώρο των μαθητών για αυτό και έχουν δίκιο. Δεν υπάρχει λόγος τώρα να έχουμε κινητοποιήσεις σε κάτι που έκδηλα είναι δίκαιο. Παρακαλούμε την Κυβέρνηση να δεχθεί την τροπολογία μας αυτή.

Και μια που μιλάμε για τις δικές μας τροπολογίες, θέλω να κάνω μια ακόμη αναφορά. Άρθρο 14, είναι μια ρύθμιση που είχα φέρει στη Βουλή τότε ως Υπουργός Παιδείας, που έχει να κάνει με τους διδασκάλους στα μειονοτικά σχολεία και δεν είχε τύχει υποστηρίξεως από όλες τις πλευρές.

Όμως, αυτή η ρύθμιση που τότε είχε κατακριθεί, απέδωσε πάρα πολύ κι είχε καλά αποτελέσματα. Αυτή η παρέμβασή μας, σε μια χώρα της Ευρωπαϊκής Ένωσης που πρώτο μέλημά της είναι -και πρέπει να είναι- ο σεβασμός του κράτους δικαίου, των δικαιωμάτων όλων των πολιτών, ανεξαρτήτως επιμέρους επιλογών τους σε θέματα θρησκείας, ιστορίας, παράδοσης -ως κράτος δικαίου είμαστε όλοι το ίδιο, είμαστε όλοι ίσοι ως πολίτες αυτού του κράτους- είχε αποδώσει πολλούς και πλούσιους καρπούς και κάποιοι που την είχαν κατακρίνει, σήμερα παραδέχονται την ορθότητά της. Όμως, έχουν προκύψει προβλήματα εφαρμογής και φέρνει η Κυβέρνηση μια ρύθμιση με το άρθρο 14.

Εμείς θα επιδοκιμάσουμε την τροπολογία αυτή της Κυβέρνησης, θα ψηφίσουμε «ναι», υπό την προϋπόθεση, όμως, ότι θα γίνει δεκτή η τροπολογία που έχουμε καταθέσει, όπου ανατίθεται ρητά στο Δημοκρίτειο Πανεπιστήμιο Θράκης, και ειδικά σε τμήμα του στην Αλεξανδρούπολη, να κάνει εκεί την επιμόρφωση όλων των διδασκόντων, των Ελλήνων διδασκόντων στα σχολεία αυτά, και των μειονοτικών αλλά και των υπολοίπων.

Με αυτή τη λογική εξασφαλίζουμε πλήρως κράτος δικαίου, ισονομία και έχουμε τη δυνατότητα να προσφέρουμε σε όλους τους μαθητές που έχουν συμμετοχή στα σχολεία της ελληνικής επικράτειας, χωρίς διάθεση διακρίσεων.

Παρακαλώ πάρα πολύ την Κυβέρνηση να δει και αυτό το θέμα. Η τροπολογία μας έχει κατατεθεί, να την ενσωματώσει και θα ψηφίσουμε με την έννοια αυτή το άρθρο 14.

Ευχαριστώ πολύ.

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα τον λόγο για να πω κάτι επί της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λοβέρδο.

Η κ. Κεραμέως έχει ζητήσει τον λόγο επί της διαδικασίας. Σας ακούμε.

**ΝΙΚΗ ΚΕΡΑΜΕΩΣ:** Κύριε Πρόεδρε, κάνατε μια δήλωση προηγουμένως για τη στάση που θα κρατήσουν οι Ανεξάρτητοι Έλληνες. Και προς έκπληξή μας ακούσαμε από εσάς ότι οι Ανεξάρτητοι Έλληνες θα ψηφίσουν τη διάταξη για την ιθαγένεια. Και λέω «προς έκπληξή μας» διότι οι Ανεξάρτητοι Έλληνες εκπροσωπήθηκαν και στην επιτροπή από τον εισηγητή και καταψήφισαν τη διάταξη και πριν από λίγο, πάλι με τον εισηγητή, δήλωσαν ότι καταψηφίζουν.

Θέλω να καταλάβω. Να μας εξηγήσουν οι ΑΝΕΛ τι κάνουν. Και με ποια ιδιότητα εσείς -με όλο τον σεβασμό- κύριε Πρόεδρε, εκφράζετε τους Ανεξάρτητους Έλληνες και παίρνετε θέση από Έδρας για την ψήφιση αυτής της επίμαχης διάταξης, που είναι το άρθρο 29 του Κώδικα Ελληνικής Ιθαγένειας; Θέλουμε να καταλάβουμε ακριβώς πώς λειτουργεί ο κυβερνητικός συνασπισμός.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Να σας απαντήσω, κυρία Κεραμέως.

Η θέση των Ανεξαρτήτων Ελλήνων όπως και κάθε κόμματος θα εκφραστεί κατά τη διάρκεια της ψηφοφορίας. Πλην όμως επειδή έγινε μια τοποθέτηση του κ. Κατσίκη…

**ΝΙΚΗ ΚΕΡΑΜΕΩΣ:** Του εισηγητή.

**ΠΡΟΕΔΡΕΥΩΝ (Αναστάσιος Κουράκης):** Εισηγητή, ναι.

Η πληροφόρηση που είχα εγώ, για να μη δημιουργούνται ψευδείς εντυπώσεις, στο μεσοδιάστημα μέχρι να γίνει η ψηφοφορία ήταν αυτή που σας είπα.

Σε λίγο θα αρχίσουν να μιλάνε οι Kοινοβουλευτικοί Eκπρόσωποι, οπότε θα υπάρξει πλήρης διασαφήνιση. Απλώς το λέω για να μη δημιουργούνται εσφαλμένες εντυπώσεις. Αν τυχόν έκανα λάθος, στο τέλος δηλαδή, αν φανεί ότι δεν είναι έτσι τα πράγματα, θα ζητήσω συγνώμη. Όμως επειδή ακριβώς μας παρακολουθεί ο ελληνικός λαός, θέλω να βγαίνει προς τα έξω ό,τι ακριβώς πραγματικά συμβαίνει. Επειδή είχα αυτή την πολύ ουσιαστική και έγκυρη πληροφόρηση, όφειλα νομίζω να βάλω τα πράγματα στη θέση τους. Όμως το πλήρες τοπίο θα ξεκαθαρίσει κατά τη διάρκεια της ψηφοφορίας. Εν τω μεταξύ μέχρι τότε θα έχουμε τους Κοινοβουλευτικούς Εκπροσώπους.

**ΙΩΑΝΝΗΣ ΑΝΔΡΙΑΝΟΣ:** Μα, από την τοποθέτηση στην επιτροπή...

**ΠΡΟΕΔΡΕΥΩΝ (Αναστάσιος Κουράκης):** Θα δούμε κατά τη διάρκεια της ψηφοφορίας.

Τον λόγο έχει η κ. Μερόπη Τζούφη, Βουλευτής του ΣΥΡΙΖΑ, για επτά λεπτά.

**ΜΕΡΟΠΗ ΤΖΟΥΦΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα τολμήσω να μιλήσω, παρά τα απαξιωτικά σχόλια «τι περιμένει κανείς απ’ αυτούς;» και μάλιστα του προηγούμενου Υπουργού Παιδείας, κ. Λοβέρδου, γιατί νομίζω ότι υπάρχει ανάγκη ένα κομμάτι του ελληνικού λαού να ακούσει και τις δικές μας ταπεινές σκέψεις και πιστεύω ότι θα υπάρχει ενδιαφέρον και από τους συναδέλφους στην Αίθουσα.

Ξεκινώ, λοιπόν, λέγοντας ότι η γνώμη μου είναι ότι κατά τις συνεδριάσεις της επιτροπής των προηγούμενων ημερών, αλλά και σήμερα, προφανώς καταγράφηκαν και αποκρυσταλλώθηκαν οι διαφορετικές αντιλήψεις που έχουμε με τα κόμματα της Αντιπολίτευσης για την παιδεία. Θέλω να πω όμως ότι καταγράφηκαν και δυνητικές συγκλίσεις. Βεβαίως η Νέα Δημοκρατία μάς κατηγόρησε για αποσπασματικότητα, προχειρότητα, έλλειψη σχεδιασμού και κατάθεση ρυθμίσεων εμβαλωματικού χαρακτήρα, ενώ η Δημοκρατική Συμπαράταξη διά του εισηγητή της κατήγγειλε ότι στο νομοσχέδιο έχουν συμπεριληφθεί ρυθμίσεις χωρίς τεκμηρίωση και χωρίς διαβούλευση.

Μια απάντηση στην τμηματική αυτή πράγματι νομοθέτηση είναι ότι παράλληλα, αγαπητοί συνάδελφοι και συναδέλφισσες, υπάρχει σε εξέλιξη και είναι ανοιχτός ο εθνικός κοινωνικός διάλογος για την παιδεία, που βεβαίως έχει σαν σκοπό να καταρτίσει ένα εθνικό σχέδιο δράσης με στόχους την αναβάθμιση της δημόσιας εκπαίδευσης και την καταπολέμηση των κοινωνικών ανισοτήτων και ελπίζουμε στην ποιοτική βελτίωση της ελληνικής εκπαιδευτικής πραγματικότητας, συνυπολογίζοντας φυσικά το υπάρχον ασφυκτικό μνημονιακό πλαίσιο, αλλά και τις κατευθύνσεις του ΟΟΣΑ, συνθήκες που έχουν συμβάλει τουλάχιστον τα τελευταία χρόνια στο να βρίσκεται σε κρίσιμο σημείο το ελληνικό εκπαιδευτικό σύστημα.

Συζητούμε, λοιπόν, εδώ και αρκετό καιρό αλλά και πρόσφατα με εκπαιδευτικούς φορείς, συνδικαλιστικούς φορείς, εμπειρογνώμονες, αλλά και μεταξύ μας οι Βουλευτές, στην προσπάθεια να διατυπώσουμε ένα ρεαλιστικό και κοινωνικά αναγκαίο σχέδιο με βάθος εξαετίας, που μπορεί να περιλαμβάνει ένα αναλυτικό χρονοδιάγραμμα βραχυπρόθεσμων, μεσοπρόθεσμων και μακροπρόθεσμων μέτρων και αποσκοπεί, ακριβώς, στο να βρεθούν κοινοί τόποι προς όφελος της εκπαιδευτικής κοινότητας και της παιδείας καθ’ αυτής. Παράλληλα, όμως, στοχεύει να καταθέσει και το δικό μας στίγμα, με προστασία κάποιων βασικών μας αρχών παρά τις αντίξοες συνθήκες και το δύσκολο τοπίο.

Για μας η εκπαίδευση αποτελεί μέρος της μελλοντικής αναπτυξιακής στρατηγικής της χώρας. Επενδύουμε στην εκπαίδευση για όλους και δείχνουμε τον απαραίτητο σεβασμό σε προηγούμενα νομοσχέδια για την παιδεία, αφού οτιδήποτε χρήσιμο το συμπεριλαμβάνουμε στα σχέδιά μας, αλλά από την άλλη προσπαθούμε να αποτινάξουμε τις παθογένειες του παρελθόντος. Προφανώς δεν υπάρχει ο χρόνος να μιλήσω για τα πεπραγμένα αυτής της διετίας, αλλά να πω δυο κουβέντες.

Για πρώτη φορά μετά από πολλά χρόνια ξεκίνησαν πλήρως εξοπλισμένα σε προσωπικό και υλικό τα σχολεία της πρωτοβάθμιας και δευτεροβάθμιας εκπαίδευσης.

Έγιναν είκοσι τρεις χιλιάδες προσλήψεις αναπληρωτών, πεντακόσιοι διορισμοί στην ανώτατη εκπαίδευση κι άλλοι τόσοι προγραμματίζονται μέσα στο 2017.

Αυξήθηκε η μέριμνα για τους φοιτητές όλων των τύπων.

Ακόμα, θεσμοθετήθηκε ο νέος τύπος ολοήμερου δημοτικού και νηπιαγωγείου, ξεκίνησε η αλλαγή της φιλοσοφίας στο εξετασιοκεντρικό σύστημα στο γυμνάσιο και σε σύντομο χρονικό διάστημα προετοιμαζόμαστε για αλλαγές και στον τρόπο πρόσβασης στην τριτοβάθμια εκπαίδευση.

Επίσης, μεριμνήσαμε για την εκπαίδευση των παιδιών των προσφύγων αποτρέποντας τον κοινωνικό τους αποκλεισμό και την απομόνωση, ενώ ενισχύσαμε την έρευνα και την καινοτομία υποστηρίζοντας προγράμματα νέων επιστημόνων σε μια προσπάθεια να αντιμετωπίσουμε το brain drain προς το εξωτερικό.

Το υπό συζήτηση λοιπόν και ψήφιση νομοσχέδιο έρχεται να ενισχύσει κάποιες από αυτές τις προσπάθειες στις οποίες αναφέρθηκα, εξορθολογίζοντας και βελτιώνοντας μια σειρά από πτυχές, προς όφελος πάντοτε των κοινωνικά αδύναμων, ενισχύοντας όσο μπορούμε το πλαίσιο των ίσων ευκαιριών και εξασφαλίζοντας τα δικαιώματα των εργαζόμενων εκπαιδευτικών.

Βασική θεσμική παρέμβαση του νομοσχεδίου είναι οι ρυθμίσεις, όπως είπαν και άλλοι συνάδελφοι, για το Κρατικό Πιστοποιητικό Γλωσσομάθειας, τη στιγμή που είναι γνωστό ότι η πλειοψηφία των παιδιών καταφεύγει σε ακριβές εξετάσεις που διενεργούνται από ιδιωτικούς φορείς. Με τις ρυθμίσεις που εισάγονται επιδιώκεται να αποκτηθεί με μικρότερο κόστος και απλές αυτοματοποιημένες διαδικασίες, βελτιώνοντας τις συνθήκες λειτουργίας των διενεργουμένων εξετάσεων με έντυπα μέσα, χαμηλά εξέταστρα και ηλεκτρονικές εξετάσεις, και, βεβαίως, επιδιώκεται να διευκολυνθεί και η διαδικασία για την περιφέρεια, ώστε να είναι πολλαπλό το κέρδος των μαθητών που μπορούν να προετοιμάζονται με την κατάλληλη ηλεκτρονική πλατφόρμα.

Θα μου επιτρέψετε, όμως, λόγω της ιδιότητάς μου ως παιδονευρολόγου, να κάνω και κάποια σχόλια στις διατάξεις που συμπεριλαμβάνονται στο ενδέκατο κεφάλαιο για τη ρύθμιση των θεμάτων ειδικής αγωγής και εκπαίδευσης.

Έγινε πολλή συζήτηση για την υποβάθμιση της ειδικής αγωγής. Όμως, θα μου επιτρέψετε να πω ότι τα δεδομένα φανερώνουν μια εντελώς διαφορετική πραγματικότητα.

Πράγματι, αυτός ο χώρος ήταν σοβαρά υποβαθμισμένος, με χρόνιες εκκρεμότητες, κενά και άτακτο θεσμικό πλαίσιο. Όμως, για την Κυβέρνησή μας απέκτησε προτεραιότητα.

Τον τελευταίο χρόνο έγινε μια πολύ συστηματική προσπάθεια, μετά από συνεχόμενα χρόνια αδιαφορίας, αδράνειας και απαξίωσης, που καταγράφεται με την ίδρυση τριάντα πέντε νέων ειδικών σχολείων και λυκειακών τάξεων και πεντακοσίων τριάντα ενός νέων τμημάτων ένταξης, που τα έχουμε πολύ μεγάλη ανάγκη. Μάλιστα, και στο επόμενο νέο έτος αναμένονται νέες ιδρύσεις ειδικών σχολείων, ιδιαίτερα επαγγελματικών ειδικών γυμνασίων και λυκείων.

Επίσης, πραγματοποιήθηκαν προσλήψεις αναπληρωτών κατά προτεραιότητα στην ειδική αγωγή και μετά στη γενική εκπαίδευση και μάλιστα έγιναν δέκα χιλιάδες πεντακόσιες νέες προσλήψεις, ενώ τα προηγούμενα χρόνια ήταν πολύ λιγότερες. Υπάρχει και σχετικός πίνακας, τον οποίο θα καταθέσω στα Πρακτικά.

Υπάρχουν πολύ περισσότερες ανάγκες; Βεβαίως! Όμως, η συγκεκριμένη νομοθέτηση βελτιώνει την υπάρχουσα δύσκολη κατάσταση; Εμείς υποστηρίζουμε πως ναι και, στον λίγο χρόνο που έχω, θα προσπαθήσω να αναδείξω κάποιες θετικές μεταβολές, όπως το να μην προσμετράται ο βαθμός της δεύτερης διδασκόμενης γλώσσας σε μαθητές με ειδικές μαθησιακές ανάγκες, που φαίνεται ότι μπορεί να ελαττώσει το άγχος αυτών των παιδιών. Άλλη τέτοια μεταβολή είναι η δυνατότητα πιστοποίησης της επάρκειας της γνώσης της γραφής Μπράιγ, που εδώ μπορεί να αξιοποιηθεί και η συμβολή των πανεπιστημιακών τμημάτων.

Βεβαίως, όσον αφορά το θέμα για το οποίο έγινε πολλή συζήτηση, δηλαδή για το θέμα του ελάχιστου και ανώτατου αριθμού μαθητών ανά τμήμα σε όλους τους τύπους, θέλω να διαβεβαιώσω ότι ακόμα και εκεί που δεν θα συμπληρώνεται ο αριθμός των τριών μαθητών, μέσω της δυνατότητας τμημάτων συνδιδασκαλίας θα εξασφαλιστεί η ομαλή και ανεμπόδιστη φοίτηση και εκπαίδευση των μαθητών, ακόμα και στα πιο απομακρυσμένα μέρη της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βεβαίως, υπάρχουν και πολλά άλλα θέματα, όπως είναι η ισότιμη πρόσβαση, αφού αίρεται ο αποκλεισμός των ατόμων με αναπηρία από τις εισαγωγικές εξετάσεις στις ανώτερες σχολές χορού και δραματικής τέχνης, κάτι που αποτελούσε αίτημα του αναπηρικού κινήματος.

**ΠΡΟΕΔΡΕΥΩΝ (Αναστάσιος Κουράκης):** Κυρία Τζούφη, σας παρακαλώ να συντομεύετε.

**ΜΕΡΟΠΗ ΤΖΟΥΦΗ:** Τελειώνω σε ένα λεπτό, κύριε Πρόεδρε.

Το τελευταίο στο οποίο θα ήθελα να αναφερθώ είναι για το Πανεπιστήμιο Ιωαννίνων, από το οποίο προέρχομαι, όπου η ίδρυση της Πολυτεχνικής Σχολής με την ένταξη προϋπαρχόντων τμημάτων αποτελούσε πάγιο αίτημα του πανεπιστημίου και της τοπικής κοινωνίας και τελικά είναι ο μοναδικός τρόπος για να επιλυθεί το μακροχρόνιο πρόβλημα που αφορά την επαγγελματική εξέλιξη των αποφοίτων τους.

Καταληκτικά, λοιπόν, το εν λόγω νομοσχέδιο, παρά τις δυσμενείς συνθήκες και τη δημοσιονομική στενότητα, εισάγει κατά τη γνώμη μας μια σειρά από κρίσιμες ρυθμίσεις, αποτελώντας συνέχεια των προσπαθειών της Κυβέρνησής μας στον πολύπαθο χώρο της εκπαίδευσης.

Σε αυτή την προσπάθεια αντιδρά η Νέα Δημοκρατία –και όχι μόνο!-, αφού δηλώνει κατά πλειοψηφία οπαδός του εκπαιδευτικού κουπονιού ή και φίλος των προτάσεων των πιο ασύδοτων, επιτρέψτε μου να πω, σχολαρχών της ιδιωτικής εκπαίδευσης -ακούσαμε τις προτάσεις τους-, ίσως και θιασώτης της τιμωρητικής αξιολόγησης σχολείων και εκπαιδευτικών ή και υπέρμαχος των διαθεσιμοτήτων, των πειθαρχικών και των απολύσεων στην εκπαίδευση.

Μας κατηγορεί, όμως, και το ΚΚΕ, όχι γιατί δεν προκάμαμε, αλλά γιατί δεν θελήσαμε, κατά τη γνώμη τους, να διορθώσουμε το κατεδαφισμένο τοπίο, ώστε να επιβεβαιωθεί η βασική τους θεωρία, ότι δεν μπορούν να γίνουν ουσιαστικές μεταβολές στο καπιταλιστικό τοπίο υπέρ των υποτελών τάξεων.

Μια γρήγορη απάντηση θα μπορούσαν να είναι τα λόγια του Μπρεχτ: «Τι ωφελεί χωμένος μέχρι τον λαιμό στη λάσπη να κρατάς τα νύχια των χεριών σου καθαρά;».

Εμείς, κυρίες και κύριοι συνάδελφοι, θα επιμείνουμε. Το οφείλουμε σε όσες γενιές πάλεψαν μαζί μας ή πολύ πριν από εμάς για το όνειρο, να αποτυπωθεί, δηλαδή, με θετικό πρόσημο η πολιτική της Αριστεράς στην εφαρμοζόμενη κυβερνητική εκπαιδευτική πολιτική.

Σας ευχαριστώ πολύ.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μερόπη Τζούφη.

Να παρακαλέσω τους επόμενους ομιλητές να περιορίζονται στα επτά λεπτά που θα έχουν.

Τον λόγο έχει ο Υπουργός Παιδείας, Έρευνας και Θρησκευμάτων κ. Κώστας Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Θα προσπαθήσω να πω ορισμένα επιχειρήματα σχετικά με ορισμένες διατάξεις του νομοσχεδίου. Δεν θα σταθώ στα διαδικαστικά, που πολλοί συνάδελφοι μίλησαν περίπου για το 1/3 του χρόνου τους για θέματα διαδικαστικά. Υπάρχουν πολύ σοβαροί λόγοι γιατί έρχεται ως επείγον. Είναι μέσα στο νομοσχέδιο, το συζητήσαμε στις επιτροπές, δεν θέλω να έχω παραπάνω χρόνο για αυτή την υπόθεση.

Θέλω, πριν μπω σε συγκεκριμένες διατάξεις του νομοσχεδίου, να πω δύο κουβέντες για το γενικότερο μεταρρυθμιστικό πλαίσιο μέσα στο οποίο συζητάμε αυτό το νομοσχέδιο.

Πέρυσι άνοιξαν τα σχολεία στην ώρα τους, μετά από πολλές δεκαετίες, και, όπως έχω πει επανειλημμένα, αυτό είναι ένα πολύ καλό πράγμα για την κοινωνία μας. Αφήστε ποια κυβέρνηση ήταν, όταν έγινε και λοιπά. Είναι ένα πολύ καλό πράγμα για την κοινωνία μας και γι’ αυτό μόχθησε όχι μόνον η ηγεσία του Υπουργείου Παιδείας και όλες οι Υπηρεσίες, αλλά και όλοι οι παράγοντες, ανεξαρτήτως πολιτικών τους προσανατολισμών.

Τα σχολεία άνοιξαν μεν, αλλά δεν άνοιξαν χωρίς προβλήματα και αλίμονο αν άνοιγαν χωρίς προβλήματα. Μετά από τόσες δεκαετίες προφανώς και υπάρχουν εξαιρετικά περίπλοκα ζητήματα που πρέπει να επιλυθούν.

Αυτό, λοιπόν, που λέμε είναι να προχωρήσουμε με διαδοχικές, προσεγγίσεις επιλύοντας διάφορα προβλήματα, ώστε το άνοιγμα των σχολείων να γίνει μια κανονικότητα και να μη θεωρηθεί σαν κάτι εντελώς πρωτότυπο. Άρα ενισχύουμε αυτά που έγιναν, τα βελτιώνουμε και παίρνουμε νέες πρωτοβουλίες.

Προχωρούμε στην εδραίωση του ολοήμερου σχολείου και στην ορθολογικοποίηση των σπουδών. Όπως ξέρετε, υπάρχουν πολλά μαθήματα στο γυμνάσιο και το λύκειο, υπάρχουν επαναλήψεις μέσα στα βιβλία κ.λπ., πράγματα που δεν βοηθούν καθόλου παιδαγωγικά. Εμείς, ενισχύοντας, όπως είπαμε, όλες τις διαδικασίες μετά το άνοιγμα των σχολείων και τα προβλήματα που έχουμε εντοπίσει, προχωράμε σε ορισμένες πρωτοβουλίες.

Η πρώτη πρωτοβουλία είναι το λύκειο, οι εισαγωγικές εξετάσεις και τα πρώτα χρόνια στο πανεπιστήμιο. Είναι ένα μεγάλο εγχείρημα. Είναι ένα εγχείρημα στο οποίο καλούμε την Αντιπολίτευση να το συζητήσουμε. Οι ενδείξεις είναι με δυσκολίες μεν, αλλά το συζητάμε.

Όπως ξέρει όλη η κοινωνία, οι τελευταίες δύο τάξεις του λυκείου είναι ακυρωμένες. Δεν φταίνε οι εκπαιδευτικοί. Υπάρχει μια συλλογικότερη ευθύνη γι’ αυτό. Έχουμε έναν θεσμό εκτός σχολείων, ο οποίος κατάφερε να καταβροχθίσει το σχολείο και δεν έχει ξαναγίνει στην ιστορία. Καταβροχθίζει το σχολείο ένας άλλος θεσμός που παρέχει εκπαίδευση, ένας θεσμός που δεν είναι στον κορμό του σχολείου και πρέπει εμείς να επανιδρύσουμε ουσιαστικά το λύκειο.

Άρα, οι τελευταίες δύο τάξεις του λυκείου πρέπει να αναβαθμιστούν δραματικά. Πρέπει να οδηγηθούν τα παιδιά στο να αποκτήσουν ένα εθνικό απολυτήριο το οποίο να έχει μια σοβαρή υπόσταση στην κοινωνία.

Πρέπει να αποδραματοποιηθούν οι εξετάσεις, οι οποίες το μόνο χαρακτηριστικό που έχουν είναι ότι είναι λειτουργικές και αδιάβλητες. Παιδαγωγικά δεν παίζουν κανέναν ρόλο, το ξέρουμε όλοι. Τα παιδιά μαθαίνουν απέξω τα μαθήματά τους και πάνε και τα γράφουν κι όποιο δεν τα έχει μάθει απέξω κόβεται. Αυτό, εν πάση περιπτώσει, είναι ένα παιδαγωγικά απαράδεκτο πράγμα και βεβαίως για τα παιδιά σε αυτή την ηλικία, που τυραννιούνται με τον τρόπο που τυραννιούνται τα τελευταία δύο χρόνια πριν τελειώσουν το σχολείο.

Είναι, λοιπόν, ένα παιδαγωγικά απαράδεκτο σύστημα. Να κρατήσουμε τα καλά του, που, όπως σας έχω πει, είναι τεχνικού χαρακτήρα, δεν είναι παιδαγωγικού, είναι το αδιάβλητο της διαδικασίας, και να προσπαθήσουμε σιγά σιγά να δούμε πώς τα παιδιά θα μπαίνουν στο πανεπιστήμιο με τον βαθμό του απολυτηρίου τους. Αυτό πρέπει να το συζητήσουμε στις λεπτομέρειές του. Θα το συζητήσουμε στην Επιτροπή Μορφωτικών Υποθέσεων και δεν είναι κάτι που μπορεί να ισχύσει από του χρόνου. Αυτό έχει έναν ορίζοντα μιας τριετίας τουλάχιστον. Βεβαίως, τίποτα δεν μπορεί να γίνει, αν ταυτοχρόνως δεν υπάρχει ένα εθνικό σχέδιο επιμόρφωσης των καθηγητών και, βεβαίως, ένα εθνικό σχέδιο αυτοαξιολόγησης των σχολικών μονάδων.

Επίσης, το δεύτερο μεγάλο εγχείρημα είναι η νομοθεσία για τα ανώτατα εκπαιδευτικά ιδρύματα, που, πέρα από την επίλυση του θέματος των μεταπτυχιακών, θα προχωρήσουμε όχι μόνο σε νέους τρόπους εκλογής των πρυτάνεων, αλλά και στην ίδρυση των ακαδημαϊκών περιφερειακών συμβουλίων, όπου θα συνυπάρχουν τα πανεπιστήμια, τα ΤΕΙ και τα ερευνητικά κέντρα για πρώτη φορά και θα πρέπει να συνεννοούνται μεταξύ τους για τις αναπτυξιακές ανάγκες της περιοχής και πώς αυτού του τύπου τα ιδρύματα θα παίξουν έναν σημαντικότατο ρόλο στις αναπτυξιακές διαδικασίες.

Ο Πρωθυπουργός αύριο το πρωί θα ανακοινώσει τη συγκρότηση μιας επιτροπής για τα οικονομικά της εκπαίδευσης. Δεν υπήρξε τέτοια επιτροπή για τα οικονομικά, από τα προνήπια μέχρι και τα διδακτορικά, από την ίδρυση του ελληνικού κράτους.

Σε αυτή την επιτροπή ζητήσαμε τη συμμετοχή εμπειρογνωμόνων που θα μας δείξουν άλλα κόμματα και θέλω να το χαιρετίσω αυτό το γεγονός, ότι όλα τα κόμματα γενναιόδωρα και χωρίς καμμία υστεροβουλία υπέδειξαν εμπειρογνώμονες. Δύο κόμματα δεν υπέδειξαν εμπειρογνώμονες. Είναι το ΚΚΕ και η Χρυσή Αυγή. Όμως, όλα τα άλλα έχουν υποδείξει εμπειρογνώμονες.

Θα είναι μια επιτροπή που θα μελετήσει τα οικονομικά της εκπαίδευσης και η Κυβέρνηση δεσμεύεται σε τρία χρόνια να κλείσει τουλάχιστον τις ψαλίδες ως προς τις ανελαστικές δαπάνες, για να μην υπάρχει τουλάχιστον η παθογένεια που υπάρχει μέχρι σήμερα ως προς αυτό το σημείο. Αύριο είναι η πρώτη συνεδρίαση αυτής της επιτροπής και πιστεύουμε μέχρι τον Ιούνιο να έχουμε τα πρώτα πολύ καλά αποτελέσματα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Τελευταίο θέμα του πλαισίου μέσα στο οποίο συζητάμε αυτό το νομοσχέδιο είναι η θεματική εβδομάδα. Η θεματική εβδομάδα είναι κάτι που το είχε επεξεργαστεί η προηγούμενη πολιτική ηγεσία. Είναι κάτι που θα γίνει στα γυμνάσια. Είναι κάτι που είναι υποχρεωτικό να γίνει, υποχρεωτικότατο. Η μία εβδομάδα, όπως λέει πολύ καθαρά η εγκύκλιος, δίνει τεράστια ευελιξία στον σύλλογο καθηγητών, που μπορεί να την κάνουν μία μέρα, να την εντάξουν και στα μαθήματα που γίνονται. Υπάρχει μια τεράστια ευελιξία. Είναι ένα πράγμα από το οποίο κανένας γονέας δεν μπορεί νομικά να αποσύρει τα παιδιά του. Έχουμε εξαιρετικές ενδείξεις από εκπαιδευτικούς που το έχουν πάρει στην πλάτη τους. Θέλω να χαιρετίσω αυτό το γεγονός, ότι οι εκπαιδευτικοί θα σηκώσουν το βάρος αυτής της υπόθεσης. Γι’ αυτό να προσέχουν ορισμένοι να μην ταυτιστούν με τις αντιδράσεις τους σε στρατόπεδα που δεν θα ήθελαν ούτε οι ίδιοι να εμπλακούν.

Η θεματική εβδομάδα, όπως ξέρετε, έχει το θέμα της διατροφής, έχει τα θέματα του εθισμού, που δεν είναι μόνον στις ουσίες, αλλά και στα ηλεκτρονικά παιχνίδια, στα κινητά, στο facebook, την αποκοινωνικοποίηση πολλές φορές των νέων και βεβαίως έχει μέσα και το θέμα των σχέσεων ανάμεσα στα φύλα.

Μου κάνει τρομερή εντύπωση, που έχει απομονωθεί το κομμάτι που αφορά τους γονείς ειδικά -γιατί το πρόγραμμα έχει και επιμόρφωση των γονέων, συζήτηση ανάμεσα στους γονείς, με υλικό που υπάρχει αναρτημένο και δημοκρατικά μπορεί κανείς να το κατεβάσει- και που ορισμένοι φοβούνται και τρέμουν στο να μπορέσουμε να συζητήσουμε θέματα που όλη η κοινωνία τα συζητά, όλη η κοινωνία τα αποδέχεται και είναι ένα καθεστώς πια σε όλον τον κόσμο.

Σχετικά με το νομοσχέδιο που έχουμε καταθέσει, θα εξηγήσω ορισμένα πράγματα που τέθηκαν. Προτείνω στο τέλος της συνεδρίασης να συζητήσουμε για τις τροπολογίες και τις νομοθετικές βελτιώσεις.

**ΝΙΚΗ ΚΕΡΑΜΕΩΣ:** Κύριε Υπουργέ, απλώς να μας πείτε ποιες από τις τροπολογίες θα κάνετε δεκτές, ώστε να ξέρουμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ποιες από τις τροπολογίες;

**ΝΙΚΗ ΚΕΡΑΜΕΩΣ:** Τις βουλευτικές.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Από τις βουλευτικές. Ωραία, μπορώ να σας το πω, όταν θα πάω στα υπουργικά έδρανα, αλλά να ξέρετε ότι η Κυβέρνηση έχει καταθέσει μια μόνο τροπολογία, που έχει σχέση με τους μετεξεταστέους. Έχουμε, όμως, πολλές νομοτεχνικές βελτιώσεις.

Θέλω να είναι σαφές ότι οι νομοτεχνικές βελτιώσεις δεν έχουν γίνει μόνον επειδή εμείς ανακαλύψαμε είτε παραλείψεις είτε κάποιες αδυναμίες νομικού χαρακτήρα. Η μεγάλη πλειοψηφία, πάνω από 3/4, έγινε ως αποτέλεσμα των συζητήσεων που έγιναν στην Επιτροπή Μορφωτικών Υποθέσεων και σήμερα. Κάναμε αποδεκτά πολλά από τα πράγματα τα οποία μας φάνηκαν απολύτως σωστά και δεν τα είχαμε σκεφτεί. Εγώ δεν έχω κανένα πρόβλημα να κάνω δεκτές τέτοιου είδους παρεμβάσεις. Κάποιοι θεωρούν ότι είναι στοιχείο αδυναμίας να μπορείς να συνεννοείσαι. Ας φύγουμε από αυτή την κουλτούρα και θα δείτε ότι στις νομοτεχνικές έχουμε απαντήσει σε πάρα πολλά θέματα.

Τώρα θα αναφερθώ λίγο τηλεγραφικά σε διάφορα πιο συγκεκριμένα ζητήματα. Για το Κρατικό Πιστοποιητικό Γλωσσομάθειας: Είναι σωστό ότι οι μαθητές πρέπει να εξαιρούνται από τα παράβολα και θα προσπαθήσουμε να βρούμε τρόπους, για να τους φέρουμε την ερχόμενη φορά. Είναι τεχνικά θέματα. Θα προσπαθήσουμε να το λύσουμε αυτό το θέμα. Σίγουρα θα πρέπει οι μαθητές των δημόσιων σχολείων να έχουν διαφορετικό τρόπο ως προς αυτό το στοιχείο της οικονομικής διάστασης του κρατικού πιστοποιητικού και, βεβαίως, να διευκολύνουμε με κάθε τρόπο την πρόσβαση των ΑΜΕΑ. Συμφωνώ. Ήταν μια πολύ σωστή παρατήρηση. Νομίζω ότι την έκανε η κ. Κεραμέως πρώτη φορά. Να το θέσουμε. Αν δεν τεθεί σήμερα για λόγους τεχνικούς, είναι σαφές ότι θα το κάνουμε και θα το προχωρήσουμε.

Δεύτερον, η Εθνική Βιβλιοθήκη και η μετακόμισή της στο Κέντρο Πολιτισμού του Ιδρύματος «Σταύρος Νιάρχος». Δεν θα σχολιάσω αν πέφτει στα χέρια ή στα νύχια του καπιταλισμού, αλλά ας χαρούμε, επιτέλους, ορισμένα θετικά που γίνονται. Φεύγει η Εθνική Βιβλιοθήκη από ένα ιστορικό κτήριο, που δεν ανταποκρίνεται καθόλου στις ανάγκες μιας σύγχρονης βιβλιοθήκης, όπως και στις ανάγκες ενός σύγχρονου ακροατηρίου η Λυρική, και πάει σε ένα μέρος που την 1η Μαρτίου, σε λίγες μέρες, ολοκληρώνεται η συμφωνία μεταβίβασής του στο δημόσιο. Αυτό θα έχει μεταβιβαστεί στο δημόσιο, όπως σας είπα, σε δύο εβδομάδες.

Εκεί, λοιπόν, ένα από τα κοσμήματα θα είναι η Εθνική Βιβλιοθήκη. Προφανώς συμφωνώ -νομίζω ότι το είπε ο κ. Μαυρωτάς και νομίζω ότι το έχουμε βάλει- ότι πρέπει να είναι τα πάντα ελεύθερα σε όποιους χρησιμοποιούν τη βιβλιοθήκη. Να ξέρετε, όμως, ότι η νέα λειτουργία της βιβλιοθήκης δεν θα έχει σχεδόν τίποτα το κοινό με την παλαιά. Υπάρχει το Εθνικό Δίκτυο Βιβλιοθηκών, το οποίο γίνεται για πρώτη φορά. Συνδέονται όλες οι δημόσιες βιβλιοθήκες με προοπτική τις δημοτικές και τις σχολικές βιβλιοθήκες.

Επίσης, μεταφέρεται στην Εθνική Βιβλιοθήκη ένα εξαιρετικά σημαντικό βιβλιογραφικό εργαστήριο, που είναι το βιβλιογραφικό εργαστήριο «Φίλιππος Ηλιού», που τώρα είναι στο Μουσείο Μπενάκη και έχει δημοσιεύσει στο μεταξύ μνημειώδεις τόμους. Θα μπορούσα να συνεχίσω, αλλά τα έχει το νομοσχέδιο και, όπως σας είπα, νομίζω ότι και αυτό είναι ένα πράγμα που πρέπει να μας κάνει όλους μας περήφανους.

Εθνικό Συμβούλιο Παιδείας και Ανάπτυξης Ανθρώπινου Δυναμικού. Εγώ τώρα δεν καταλαβαίνω ορισμένους συναδέλφους. Ως τώρα έλεγαν με ποιον τρόπο θα συνδεθεί η εκπαίδευση με την παραγωγή. Γίνεται κάτι που πάει να συνδέσει την εκπαίδευση με την παραγωγή και πάλι υπάρχουν προβλήματα. Μονά ζυγά δεν μπορεί να είναι δικά μας.

Το ΕΣΥΠ, το Εθνικό Συμβούλιο Παιδείας, ήταν ένα συμβούλιο το οποίο –αν δεν κάνω λάθος, γιατί είναι και πολύ δύσκολο να δεις πόσα μέλη έχει- νομίζω ότι έχει πάνω από εβδομήντα πέντε μέλη και έχει μια δομή σχεδόν ένα παράλληλο Υπουργείο. Δεν είναι τυχαίο ότι τα τελευταία οκτώ χρόνια ήταν σε νάρκωση, δεν λειτουργούσε. Δεν είναι ότι έγινε τον τελευταίο χρόνο. Είναι ότι επί οκτώ χρόνια δεν λειτουργούσε αυτό και δεν λειτουργούσε, γιατί δεν μπορούσε να λειτουργήσει.

Να σας πω κάτι; Νομίζω ότι το ΕΣΥΠ, την εποχή που είχε ιδρυθεί, ήταν ένας πολύ προοδευτικός φορέας. Συμμετείχαν και κοινωνικοί φορείς και τα πολιτικά κόμματα κ.λπ., αλλά οι εποχές αλλάζουν, η ανάγκη μιας κοινωνίας αλλάζει. Δεν μπορεί να είναι πια αυτού του τύπου τα όργανα, διότι δεν είναι του ιδίου τύπου η κοινωνία στην οποία ζούμε σήμερα.

Αυτό, λοιπόν, που λέμε -και θα το πω και για το ΣΑΕΠ- είναι ολιγομελή όργανα, που η λογική συγκρότησής τους να είναι απολύτως σαφής. Εδώ τι έχουμε; Έχουμε εκπαιδευτικούς φορείς και φορείς της παραγωγής. Και αυτοί οι δύο να συνεννοηθούν μεταξύ τους για έναν πιο ορθολογικό προγραμματισμό στα θέματα εκπαίδευσης. Το λέω αυτό, γιατί πολλοί στην κοινωνία νομίζουν ότι οι εκπαιδευτικοί θεσμοί έχουν την υποχρέωση να λύσουν το πρόβλημα της ανεργίας. Δεν τον έχουν οι εκπαιδευτικοί θεσμοί. Οι εκπαιδευτικοί θεσμοί εκπαιδεύουν, παρέχουν παιδεία γενικότερη και βεβαίως και έναν επαγγελματικό προσανατολισμό. Δεν είναι ότι έχουμε μια κοινωνία –και πριν αυτό- που είναι γεμάτη εργασίες και δεν έχουμε τους αντίστοιχους πτυχιούχους, για να τις καταλάβουν.

Να σας πω και κάτι άλλο; Το Πανεπιστήμιο Αθηνών ιδρύθηκε το 1837. Από το 1874 κάθε πρύτανης που αναλάμβανε και έκανε την εναρκτήρια ομιλία έλεγε πόσο κακά αισθάνεται που τα παιδιά που παίρνουν πτυχίο θα μείνουν στην ανεργία. Δείτε το. Στο Πανεπιστήμιο Αθηνών υπάρχουν όλοι οι λόγοι. Άρα θέλω να σας πω ότι αυτό το πράγμα έχει μπει μέσα στη νοοτροπία μας και εμείς λέμε, λοιπόν, να εκσυγχρονίσουμε, πράγματι, πολλά από τα γνωστικά αντικείμενα και να ταιριάζουν όχι στη σημερινή αγορά εργασίας, αλλά και στις προοπτικές της. Αυτό συμβαίνει μονάχα με τη συνύπαρξη αυτών των δύο θεσμών.

Ακούστηκαν πολλά για τις πρωτοβουλίες που έχουμε πάρει για τα παιδιά με ειδικές ανάγκες. Πραγματικά πιστεύω ότι από ορισμένους συναδέλφους γίνεται μια σπέκουλα, γιατί είναι ένα θέμα το οποίο, εν πάση περιπτώσει, είναι αυτό που είναι. Εγώ λέω να μη μείνουμε στο θυμικό σε σχέση με αυτό το θέμα, γιατί είναι ένα εξαιρετικά σημαντικό θέμα. Μην κάνουμε σπέκουλα σε αυτά. Έχουμε χιλιάδες άλλα πράγματα για τα οποία μπορεί να γίνει σπέκουλα.

Να σας θυμίσω κιόλας -θα σας τα πει αναλυτικότερα και ο κ. Μπαξεβανάκης- ότι πέρυσι διορίσαμε δέκα χιλιάδες εκπαιδευτικούς ειδικά γι’ αυτό, όταν πριν από δύο χρόνια είχαν μόνο έξι χιλιάδες. Είναι ένα πράγμα πρώτης προτεραιότητας και προσπαθούμε μετά από δεκαετίες, που ήταν αφημένα αυτά τα παιδιά στο έλεος των οικογενειών τους, πάλι να μπορέσουμε…

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Όχι κι έτσι!

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι; Ε, να, είναι κι ένα πράγμα στο οποίο να διαφωνούμε. Δεν πειράζει.

**ΑΝΝΑ ΚΑΡΑΜΑΝΛΗ:** Να ήταν το μόνο!

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Α, να ήταν το μόνο. Εντάξει, μπορεί να έχουμε κι άλλα.

Εν πάση περιπτώσει, νομίζω ότι θα πρέπει να αναγνωριστεί τουλάχιστον και να δούμε πώς θα βελτιωθεί, προφανώς, όλη αυτή η υπόθεση με τους μαθητές με ειδικές ανάγκες, χωρίς όμως, επιμένω, να εκμεταλλευόμαστε –κανείς μας- αυτό το πολύ σοβαρό κοινωνικό και, προφανώς, προσωπικό πρόβλημα.

Συμβούλιο Αναγνώρισης Επαγγελματικών Προσόντων. Στο ΣΑΕΠ ακούσαμε και την Αντιπολίτευση και ορισμένους Βουλευτές της Συμπολίτευσης και συμπεριλαμβάνουμε και εκπρόσωπο του ΔΟΑΤΑΠ και εκπρόσωπο των φορέων. Ανάλογα με το θέμα της συνεδρίασης, συμμετέχει ένας φορέας, κάτι που μας υπέδειξαν και οι φορείς στη συζήτηση.

Μόνο που πρέπει να πούμε κάτι άλλο. Το ΣΑΕΠ, όπως ξέρετε, αναγνωρίζει επαγγελματικά δικαιώματα. Εμείς προχωράμε στη συγκρότηση του ΑΣΕΠ με τον τρόπο που το συγκροτούμε, γιατί πίσω του υπάρχει η πολιτική βούληση να λυθεί ένα τεράστιο κοινωνικό πρόβλημα, το οποίο χειροτερεύει κάθε χρόνο.

Εδώ, λοιπόν, καλούμε και τους φορείς να μας πουν πώς θα το λύσουμε όλοι μαζί. Δεν μπορεί να έχουμε κάθε χρόνο χιλιάδες τέτοια παιδιά, ορισμένα από τα οποία έχουν πολύ προβληματικές σπουδές, η μεγάλη πλειοψηφία όμως έχει εξαιρετικές σπουδές. Δεν είμαστε πριν από είκοσι χρόνια, που ήταν μικρός ο αριθμός. Αυτό, λοιπόν, είναι ένα θέμα το οποίο θέλουμε να το λύσουμε και κοινωνικά μέσα στο πλαίσιο του άρθρου 16, μέσα στο πλαίσιο των νόμων, αλλά υπάρχουν πολλοί τρόποι και καλώ τους φορείς, όταν θα έρχονται στις συνεδριάσεις να προσπαθούμε όλοι να βρούμε τρόπους επίλυσής τους.

Ανωτάτη Σχολή Δημόσιας Υγείας. Θέλουμε Σχολή Δημόσιας Υγείας ή δεν θέλουμε; Αποκλείεται κανείς να πει ότι δεν θέλουμε. Σήμερα, λοιπόν, υπάρχει ένα καθεστώς που είναι μοναδικό, δεν υπάρχει αλλού, το οποίο είναι ότι κάνουν μεταπτυχιακά προγράμματα, τα οποία είναι αναγνωρισμένα, άτομα τα οποία δεν έχουν πανεπιστημιακό status σε έναν θεσμό ο οποίος δεν έχει προπτυχιακούς. Τι ακριβώς είναι αυτό;

Αυτό, λοιπόν, που λέμε είναι να αρχίσουμε να κανονικοποιούμε την Ανωτάτη Σχολή Δημόσιας Υγείας. Ξέρετε κάτι; Η Ανωτάτη Σχολή Δημόσιας Υγείας, επειδή αναφέρεται στη δημόσια υγεία, δεν είναι υποχρεωτικό ότι είναι μέρος των ιατρικών σχολών ή μπορεί να γίνει μάλλον μέρος των ιατρικών σχολών. Αυτά, λοιπόν, όλα τα θέματα πρέπει να τα δούμε. Να δούμε πώς σε ένα σύγχρονο ευρωπαϊκό πλαίσιο λειτουργούν οι αντίστοιχες σχολές.

Στον τουρισμό αναφερθήκαμε. Ενεργοποιούμε το τμήμα στο Αιγαίο και το τμήμα στο Πανεπιστήμιο Πειραιώς, που, λόγω της αμαρτίας του συστήματος «ΑΘΗΝΑ», είχαν κλείσει τυπικά μεν, ουσιαστικά όμως υπήρχαν. Υπήρχαν μέσα σε άλλα τμήματα ως κατευθύνσεις. Λέμε, λοιπόν, ότι ο τουρισμός είναι η βαριά βιομηχανία της χώρας. Όλοι το λέμε εδώ, μόνο που στη βαριά βιομηχανία της χώρας δεν έχουμε τίποτα το οποίο να εκπαιδεύει τους ανθρώπους, για να τη διαχειριστούν.

Πρώτον, λοιπόν, λέμε ότι αποδεσμεύουμε αυτά τα δύο τμήματα, τα οποία είχαν ιδρυθεί και με αποφάσεις του Εθνικού Συμβουλίου Παιδείας, κ.λπ., από τα υπάρχοντα.

Δεύτερον, υπήρχαν σχολές στη Ρόδο και την Κρήτη, ενδεχομένως και αλλού. Αυτές οι σχολές δεν ανήκουν στο Υπουργείο Παιδείας, ανήκουν στο Υπουργείο Τουρισμού. Η δική μας πρόθεση είναι με το Υπουργείο Τουρισμού να φέρουμε πολύ σύντομα άλλη ρύθμιση και να αναβαθμίσουμε αυτές τις σχολές.

Τρίτον, δεν είδα από πουθενά στην κριτική που γινόταν να μας κατηγορήσετε για κάτι που δεν το έχουμε εδώ, αλλά που θα το φέρουμε. Γνωρίζουμε σήμερα ότι δεν υπάρχουν σοβαρές δημόσιες σχολές για ξεναγούς. Η βαριά βιομηχανία, λοιπόν, της χώρας εξαρτιόταν από τμήματα που έκλεισαν προηγούμενες κυβερνήσεις, από σχολές που, εν πάση περιπτώσει, κανείς δεν τις φρόντισε και από το κλείσιμο δημοσίων σχολών για ξεναγούς.

Το θέμα των ξεναγών, όπως ξέρετε, είναι εξαιρετικά σημαντικό, διότι είναι πρέσβεις της χώρας μας.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Για τα ξενόγλωσσα τμήματα;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είναι το επόμενο θέμα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, θα σας παρακαλούσα να ολοκληρώσετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχετε δίκιο.

Άρα, λοιπόν, το θέμα των ξεναγών θα το φέρουμε και θα το φέρουμε πραγματικά με έναν τρόπο που ελπίζουμε να χαίρει μιας ευρύτερης συναίνεσης.

Προχωρώ στα ξενόγλωσσα τμήματα, στα οποία αναφέρθηκε και ο κ. Κεφαλογιάννης. Υπάρχει το Διεθνές Πανεπιστήμιο. Η αναβάθμιση του Διεθνούς Πανεπιστημίου πρέπει να είναι στην ατζέντα. Σήμερα το Διεθνές Πανεπιστήμιο φοβάμαι ότι δεν εκπληρώνει τον ρόλο που πρέπει να εκπληρώσει. Είναι στο πρόγραμμά μας να καλέσουμε τη διοίκηση, για να δούμε κατ’ αρχάς τι χρειάζεται για να πάει ένα βήμα πιο μπροστά.

Δεύτερον, σχετικά με την ίδρυση ξενόγλωσσων τμημάτων, ας μην το λέμε ίδρυση ξενόγλωσσων τμημάτων, αλλά τη δυνατότητα ορισμένα προγράμματα να προσφέρονται ξενόγλωσσα.

**ΑΝΔΡΕΑΣ ΛΟΒΕΡΔΟΣ:** Έχουμε ψηφίσει νόμο γι’ αυτό, κύριε Υπουργέ. Το είπα κι εγώ στην ομιλία μου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είπα ότι δεν υπάρχει νόμος. Προσπαθώ να κάνω μια διευκρίνιση πολιτικού χαρακτήρα.

**ΑΝΔΡΕΑΣ ΛΟΒΕΡΔΟΣ:** Υπάρχει νόμος. Θέλει προεδρικό διάταγμα. Για την εφαρμογή του λέμε εμείς.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακούστε τι προσπαθώ να πω και μετά θα μου πείτε. Υπάρχουν δύο από τα πολλά πράγματα, τα οποία, αν δεν τα λύσουμε πολύ αυστηρά, θα μας τινάξουν το σύστημα στον αέρα. Το ένα είναι το θέμα των ξενόγλωσσων και το άλλο είναι το θέμα των εξ αποστάσεως μεταπτυχιακών.

Τι εννοώ; Υπάρχει ένα άγχος στα πανεπιστήμια -και ορθά-, επειδή τα πανεπιστήμια υποχρηματοδοτούνται με έναν πραγματικά απαράδεκτο τρόπο, αλλά αυτές είναι οι δυνατότητές μας. Υπάρχουν, λοιπόν, κάποιες δυνατότητες να έρχονται πρόσθετα κονδύλια. Να χαιρετίσουμε μεν αυτές τις δυνατότητες, αλλά, αν δεν μπουν σοβαροί έλεγχοι, τότε θα γίνει αυτοσκοπός το να έρχονται χρήματα.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δεν διαφωνούμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χαίρομαι που δεν διαφωνείτε, πραγματικά. Άρα αυτό που λέμε είναι τα εξ αποστάσεως και το προεδρικό διάταγμα για τα ξενόγλωσσα να είναι μέσα σε αυτή τη λογική, να πούμε μεταξύ μας ότι θα το λύσουμε μέχρι τον Ιούνιο, αλλά λέω τώρα ότι θα είναι μια τέτοια ρύθμιση, που δεν θα υπονομεύει ούτε τα προπτυχιακά ούτε τα μεταπτυχιακά και λοιπά. Ξέρω ότι λέω πράγματα αυτονόητα. Χαίρομαι που τα δέχεστε κι έτσι να προχωρήσουμε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, σας ξαναλέω. Έχετε είκοσι έξι λεπτά. Έχουμε σαράντα συναδέλφους ακόμα, οκτώ Κοινοβουλευτικούς Εκπροσώπους και υπάρχουν και άλλοι τρεις Υφυπουργοί.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχετε απόλυτο δίκιο. Θα πω για τον ΕΛΚΕ και θα σταματήσω. Θα μιλήσω στη δευτερολογία μου.

Σχετικά με τον ΕΛΚΕ: Σήμερα υπάρχουν πρυτάνεις -όχι μόνο εν ενεργεία, αλλά και προηγούμενοι- για τους οποίους υπάρχει ο κίνδυνος εισαγγελικής παρέμβασης για ποσά που δεν έχουν εισπράξει από πανεπιστημιακούς που χρωστούσαν στους ειδικούς λογαριασμούς των πανεπιστημίων.

**ΝΙΚΗ ΚΕΡΑΜΕΩΣ:** Άσκησης δίωξης.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** «Άσκησης δίωξης», όπως μου λέει η κ. Κεραμέως, που προφανώς νομικά είναι πολύ πιο σωστή έκφραση. Αυτό το θεωρούμε απαράδεκτο, διότι οι πρυτανικές αρχές, και οι τωρινές και οι προηγούμενες, δεν έχουν καμμία απολύτως ευθύνη σε αυτό το θέμα. Εμείς δεσμευόμαστε στο επόμενο νομοσχέδιο, που θα είναι για τα ΑΕΙ και τα μεταπτυχιακά, να φέρουμε διάταξη -η οποία, προφανώς, να δηλώνει αυτό με νομικούς τρόπους- και να βρούμε τρόπους με τους οποίους τα άτομα που χρωστάνε να πληρώσουν αυτά που χρωστάνε, χωρίς να φταίνε σε αυτό οι πρυτάνεις.

Στο μεταξύ θα στείλουμε εγκύκλιο στους ειδικούς λογαριασμούς, που θα λέμε αυτό που σας είπα τώρα, ώστε να μπορούν να τη χρησιμοποιήσουν στην όποια εισαγγελική αρχή έρθει για άσκηση δίωξης.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ, κύριε Υπουργέ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, παρακαλώ, τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Θέλετε κάτι, κύριε Τζαβάρα, επί της διαδικασίας; Τι θέλετε;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μια ερώτηση μόνο.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Επειδή έχει ήδη ασκηθεί ποινική δίωξη, πότε σκοπεύετε να φέρετε το επόμενο σχέδιο νόμου, για να ξέρουμε; Μήπως είναι δώρον άδωρον.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αν έχει ήδη ασκηθεί, όπως καταλαβαίνετε, δεν μπορούμε εμείς να παρέμβουμε στη δικαιοσύνη. Αυτό σας λέω. Λέω, όπως είπα πριν, σε έναν μήνα, σε πέντε εβδομάδες, αυτής της τάξης πάντως, όχι αργότερα…

**ΑΝΔΡΕΑΣ ΛΟΒΕΡΔΟΣ:** Με τροπολογία δεν μπορούμε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν θα ήθελα και θα σας πω για ποιον λόγο.

(Θόρυβος στην Αίθουσα)

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, θα πάμε πολύ αργά το βράδυ, αν συνεχίσουμε έτσι.

**ΝΙΚΗ ΚΕΡΑΜΕΩΣ:** Κύριε Πρόεδρε, να το διευκρινίσει λίγο αυτό.

**ΠΡΟΕΔΡΕΥΩΝ (Σπυρίδων Λυκούδης):** Κύριε Τζαβάρα, θα μιλήσετε μετά από τρεις συναδέλφους, γιατί θα κάνουμε τη γνωστή διαδικασία: τρεις συνάδελφοι κι ένας Κοινοβουλευτικός Εκπρόσωπος. Έχει ζητήσει και ο κ. Θεοχαρόπουλος τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Λοβέρδο, στο μεταξύ θα στείλουμε…

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, είστε λιγόλογος συνήθως.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, μια φορά το έκανα.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, μια φορά.

Τον λόγο έχει η συνάδελφος κ. Μαρία Αντωνίου από τη Νέα Δημοκρατία, για επτά λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα να κάνω μια ερώτηση μόνο στον κύριο Υπουργό για τις τροπολογίες.

**ΠΡΟΕΔΡΕΥΩΝ (Σπυρίδων Λυκούδης):** Κύριε Θεοχαρόπουλε, θα μιλήσετε. Όταν μιλήσετε, δεν θα τα πείτε;

Κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Κύριε Πρόεδρε, θα ήθελα να ζητήσω να βάλουμε τον χρόνο από την αρχή.

Κυρίες και κύριοι συνάδελφοι, παρ’ όλο που η ηγεσία του Υπουργείου Παιδείας άλλαξε, ο τρόπος νομοθέτησης του Υπουργείου τελικά παρέμεινε, δυστυχώς, εξίσου κακός και πρόχειρος.

Όπως ο προηγούμενος Υπουργός, εν μέσω ενός προσχηματικού διαλόγου -εθνικού διαλόγου για την παιδεία, όπως τον έλεγε- έφερνε παράλληλα και νομοσχέδια, ρυθμίσεις, πολυνομοσχέδια, που αφορούσαν όλες τις βαθμίδες της εκπαίδευσης και της έρευνας, έτσι και ο σημερινός του διάδοχος, ο κ. Γαβρόγλου, σπεύδει με το παρόν νομοσχέδιο να ακολουθήσει ουσιαστικά τις ίδιες πρακτικές.

Εισάγει, λοιπόν, σήμερα στην Ολομέλεια της Βουλής ένα νομοσχέδιο-σκούπα, ένα νομοσχέδιο διευθετήσεων και παρεξηγήθηκε στις επιτροπές που το είπα. Μα, εδώ μόλις μας εξήγησε ένα κάρο διευθετήσεις. Με τριάντα έξι άρθρα προς το παρόν -τριάντα επτά, τριάντα οκτώ; Πόσα έγιναν; Εκεί ελπίζω να μείνουμε- και περισσότερες από εβδομήντα ρυθμίσεις, που καλύπτουν όλο το εκπαιδευτικό φάσμα και τις τρεις βαθμίδες της εκπαίδευσης και επιλέγει τη διαδικασία του επείγοντος.

Κύριε Υπουργέ, πριν από λίγο είπατε ότι «θέλουμε συναίνεση». Χωρίς διάλογο; Πώς θα επιτευχθεί αυτή η συναίνεση, χωρίς να δίνετε το δικαίωμα ούτε καν στους φορείς να τοποθετηθούν επί των εβδομήντα ρυθμίσεων που βάζετε; Με τρίλεπτες τοποθετήσεις των φορέων;

Κύριε Υπουργέ, όντως τα ζητήματα παιδείας προϋποθέτουν προγραμματισμό, ουσιαστικό διάλογο και ευρεία συναίνεση, που δεν ακολουθήσατε με το παρόν νομοσχέδιο.

Κυρίες και κύριοι συνάδελφοι, το παρόν νομοσχέδιο περιλαμβάνει ρυθμίσεις που μας βρίσκουν εν μέρει σύμφωνους, όπως αυτή για το Κρατικό Πιστοποιητικό Γλωσσομάθειας και την Εθνική Βιβλιοθήκη.

Από εκεί και πέρα, όμως, όπως όλα τα νομοσχέδια του Υπουργείου Παιδείας που ήρθαν τα δύο τελευταία χρόνια επί ΣΥΡΙΖΑ - ΑΝΕΛ, περιλαμβάνει κυρίως φωτογραφικές ρυθμίσεις και διευθετήσεις, με αποκορύφωμα τη διάταξη της παραγράφου 2 του άρθρου 20, την οποία επισημάναμε πολλάκις στις επιτροπές.

Προτού, όμως, αναφερθώ στο άρθρο 28, που είναι το πιο χαρακτηριστικό παράδειγμα, κύριε Υπουργέ, κακής νομοθέτησης και προχειρότητας, και το οποίο αφορά την έρευνα, θα κάνω ένα σχόλιο για τα άρθρα 26, 27, που αφορούν την ίδρυση πανεπιστημιακών τμημάτων, σχολών και λοιπά.

Κύριε Υπουργέ, μας είπατε –και τώρα, πριν από λίγο, στην ομιλία σας- ότι το κάνετε για να βάλετε κάτω από μια ομπρέλα, να κατοχυρώσετε, να διευθετήσετε ουσιαστικά κάποια δεδομένα. Άρα είναι μια διευθέτηση, όπως είπα κι εγώ στις επιτροπές.

Σπεύδετε, όπως είπατε, να διορθώσετε τα κακώς κείμενα. Καλά κάνετε, αρκεί το ενδιαφέρον σας και η ευαισθησία σας, κύριε Υπουργέ, να μην είναι επιλεκτικά.

Σας καλώ, λοιπόν, να πράξετε το ίδιο και για την Πολυτεχνική Σχολή του Πανεπιστημίου Δυτικής Μακεδονίας και να αποκαταστήσετε και εκεί άμεσα την τεράστια αδικία που υπέστη με την κατάργηση του Τμήματος Αρχιτεκτονικής Μηχανικών στην Καστοριά.

Γνωρίζετε καλά ότι υπάρχουν έτοιμες κτηριακές υποδομές. Κόστισαν εκατομμύρια ευρώ στους φορολογούμενους Έλληνες. Φροντίστε να τα αξιοποιήσετε, από το να ερημώνουν και να φθείρονται. Προχωρήστε στην ίδρυση, αφού κάνετε διευθετήσεις, ακαδημαϊκού τμήματος, που λανθασμένα καταργήθηκε.

Πάμε τώρα στο άρθρο 28, που αφορά ρυθμίσεις –«ξε-ρυθμίσεις», μάλλον- για την έρευνα. Με την παράγραφο 1 τι κάνετε; Παρατείνετε, λέτε, για τέταρτη φορά -έχω χάσει το μέτρημα, δύο με ΠΝΠ, δύο με νόμους- την προθεσμία σύνταξης εσωτερικών κανονισμών και οργανισμών των ερευνητικών κέντρων.

Μετά, δηλαδή, από δύο χρόνια από την ψήφιση του ν.4310/2014 δεν έχετε ολοκληρώσει τις προβλεπόμενες διαδικασίες, ώστε να έχει εσωτερικούς κανονισμούς ο ερευνητικός ιστός της χώρας, βάσει των οποίων κανονισμών θα χρηματοδοτούνται; Γιατί αυτή η ανακατωσούρα;

Αυτή η ανακατωσούρα μάλλον ή σας βολεύει, για να δίνετε τη χρηματοδότηση όπως θέλετε, ή δεν δουλεύετε εκεί στο Υπουργείο. Δυο χρόνια για να κάνετε τους κανονισμούς; Κάτι από τα δύο συμβαίνει.

Πάμε τώρα στην παράγραφο 2, η οποία καταργεί την ίδρυση πέντε ερευνητικών κέντρων, που προέβλεπε ο ν.4310, και συγκεκριμένα το Ερευνητικό Κέντρο Δυτικής Ελλάδας, με έδρα την Πάτρα, το Ερευνητικό Κέντρο Ανατολικής Μακεδονίας και Θράκης, με έδρα την Κομοτηνή, το Κέντρο Έρευνας Επιχειρηματικής Καινοτομίας Κεντρικής Ελλάδας, το Ινστιτούτο Οπτικής και Όρασης, με έδρα το Ηράκλειο Κρήτης, και το Ινστιτούτο Τουριστικών Ερευνών, με έδρα τη Ρόδο.

Εδώ, κύριε Φωτάκη, αρμόδιε Υπουργέ, η υποκρισία σας δεν έχει προηγούμενο. Αναφέρεται στην αιτιολογική σας έκθεση –μας το επαναλάβατε και στην επιτροπή- ότι καταργείτε αυτά τα πέντε ιδρύματα, γιατί δεν έχει εξεταστεί η βιωσιμότητά τους και η σκοπιμότητα ίδρυσής τους.

Σας καλώ, λοιπόν, ευθέως, κύριε Φωτάκη, να παρουσιάσετε στους Έλληνες πολίτες την έκθεση βιωσιμότητας και σκοπιμότητας του ΕΛΙΔΕΚ, του ιδρύματος για το οποίο κομπάζετε τέσσερις μήνες και το οποίο φυσικά ακόμα σήμερα δεν υπάρχει. Έχετε εξετάσει, κύριε Φωτάκη, τη βιωσιμότητά του;

Γιατί, εάν θυμάμαι καλά, δεν υπάρχει καμμία πρόβλεψη για τη χρηματοδότησή του μετά το πέρας της τριετίας, εκτός του δανείου της ΕΤΕ, και θυμάμαι πολύ καλά ότι αυτό το είχε επισημάνει και ο εισηγητής του ΣΥΡΙΖΑ, ο σημερινός Υπουργός Παιδείας, ο κ. Γαβρόγλου. Αυτό είχε πει. Πρέπει να δούμε πώς θα προχωρήσει μετά την τριετία.

Άρα, λοιπόν, αντιλαμβάνεστε για ποιον λόγο τα πέντε κέντρα καταργούνται γιατί δεν είναι βιώσιμα. Ενώ το πώς το δικό σας είναι βιώσιμο, φαντάζομαι ότι θα μας το εξηγήσετε.

Στην παράγραφο 8 του ίδιου άρθρου διαπιστώνουμε ακόμα μία απόδειξη κακού προγραμματισμού και προχειρότητας, καθώς τέσσερις μήνες μετά την ψήφιση του σχετικού νόμου κανένα όργανο του ΕΛΙΔΕΚ δεν έχει συγκροτηθεί ως τώρα. Παρατείνεται και αυτό από 31 Ιανουαρίου πήγε 31 Μαρτίου. Σας το είπα και στην επιτροπή, κύριε Φωτάκη, να προσθέσετε λίγους μήνες ακόμα. Ούτε στις 31 Μαρτίου θα είστε έτοιμοι. Μάλλον γιατί από τον προηγούμενο νόμο εσείς είχατε την αρμοδιότητα σε αυτή την παράταση. Σας βολεύει προφανώς η παράταση.

Πάμε τέλος στην παράγραφο 10 –και τελειώνω με αυτό-, για την οποία όλοι εμείς στη Νέα Δημοκρατία μπορούμε να νιώσουμε μια δικαίωση, για τη σφοδρή κριτική που είχαμε ασκήσει κοινοβουλευτικά και για τη σκοπιμότητα της ίδρυσης του ΕΛΙΔΕΚ, καθώς μέσα σε τέσσερις μήνες έρχεστε και επιβεβαιώνετε όλες τις αιτιάσεις μας. Δεν υπήρχε ουσιαστικά λόγος να επιβαρύνετε τους Έλληνες φορολογούμενους πολίτες με τα έξοδα ίδρυσης και λειτουργίας ενός νέου δημόσιου φορέα. Αυτές τις λειτουργίες θα μπορούσε κάλλιστα και αξιοκρατικά να υλοποιήσει η ΓΓΕΤ. Είναι ίδιοι οι σκοποί της ΓΓΕΤ με το ΕΛΙΔΕΚ.

Έρχεστε, λοιπόν, τώρα και λέτε ότι το ΕΛΙΔΕΚ είναι υπό τη ΓΓΕΤ, την οποία ορίζετε αρμόδια. Κάνατε μια νομοτεχνική, την οποία θα δω και ελπίζω να έχω τον χρόνο να σας απαντήσω. Αντιληφθήκατε, λοιπόν, λάθος την αδυναμία σας να υλοποιήσετε τον νόμο που ψηφίζετε και σπεύδετε να τον διορθώσετε. Κάνετε από μόνοι σας κάποια διασταλτική ερμηνεία και προσπαθείτε τώρα να βάλετε τη ΓΓΕΤ να βγάλει το φίδι από την τρύπα. Τουλάχιστον παραδεχθείτε το σφάλμα σας και σταματήστε να λέτε ψέματα.

Μέχρι και δελτία Τύπου βγάλατε και μιλάτε για προκηρύξεις του ΕΛΙΔΕΚ, όταν όλοι γνωρίζουμε ότι τις σχετικές προκηρύξεις τις διενεργεί η ΓΓΕΤ. Σας έχω καταθέσει και σχετική ερώτηση, στην οποία δεν μου έχετε απαντήσει και την οποία καταθέτω στα Πρακτικά. Τι να μου απαντήσετε; Ότι δεν τα κάνει η ΓΓΕΤ; Η ΓΓΕΤ κάνει τις προκηρύξεις.

(Στο σημείο αυτό η Βουλευτής κ. Μαρία Αντωνίου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, κύριοι της Κυβέρνησης, αυτό το οποίο μας διακατέχει δεν είναι η ικανοποίηση για την επιβεβαίωση των ισχυρισμών μας, αλλά η θλίψη για τον τρόπο που νομοθετείτε. Η θλίψη για την ανικανότητά σας να υλοποιήσετε το παραμικρό. Θλίψη για την απαξίωση της περιφέρειας και την κατάργηση ερευνητικών υποδομών, που θα βελτίωναν τα συγκριτικά πλεονεκτήματα κάθε περιφέρειας, ώστε, σε συνεργασία με τοπικές επιχειρήσεις, να συμβάλλουν στην εθνική μας οικονομία.

Ελλάδα, κύριε Υπουργέ, δεν είναι μόνο η Αθήνα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Απαντητική παρέμβαση εννοείτε; Δεν θα πάει πάντως καλά έτσι η διαδικασία.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Πολύ γρήγορα ήθελα να πω, γιατί από τη συζήτηση ακόμα του νόμου για το ΕΛΙΔΕΚ όλα αυτά τα θέματα έχουν τεθεί επανειλημμένως.

Εγώ δεν θα παρακολουθήσω την κ. Αντωνίου στον τρόπο με τον οποίο αγορεύει. Πραγματικά δεν μπορώ να την παρακολουθήσω. Εκείνο, όμως, που θα πω είναι ότι εξακολουθεί –να το πω επιεικώς- να υπάρχει γύρω από το ΕΛΙΔΕΚ μία σύγχυση.

Το ΕΛΙΔΕΚ δεν είναι ερευνητικό κέντρο. Όσον αφορά τα πέντε ερευνητικά κέντρα -γιατί αυτό ενδιαφέρει πραγματικά τις περιφέρειες-, τα πέντε αυτά ερευνητικά κέντρα με τους μηχανισμούς που έχουν αυτή τη στιγμή νομοθετηθεί, με τα περιφερειακά συμβούλια, όλο το πλέγμα αυτών των μηχανισμών, μπορεί να υποβάλουν προτάσεις είτε να γίνουν ερευνητικά κέντρα ή κέντρα παροχής υπηρεσιών, ούτως ώστε να λειτουργήσουν σαν αναπτυξιακοί φορείς της κάθε περιφέρειας. Αυτό είναι ανοικτό.

**ΜΑΡΙΑ ΑΝΤΩΝΙΟΥ:** Έχουν γίνει εδώ και δύο χρόνια; Όχι.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Τώρα έχουν ψηφιστεί. Ακόμα δεν μας έχουν έλθει τα περιφερειακά συμβούλια. Τα Περιφερειακά Συμβούλια Έρευνας και Τεχνολογίας μονάχα από τρεις περιφέρειες έχουν έλθει.

Όσον αφορά για την καθυστέρηση στη σύσταση του ΕΛΙΔΕΚ, σας πληροφορώ ότι την επόμενη Δευτέρα, 13 Φεβρουαρίου, γίνεται η πρώτη γενική συνέλευση και μπαίνει η διαδικασία για την εκλογή του επιστημονικού συμβουλίου, το οποίο θα αναλάβει πολύ σύντομα, ελπίζω πριν από τις 31 Μαρτίου, τη λειτουργία του ΕΛΙΔΕΚ. Αυτά γιατί δημιουργούνται, νομίζω, παρανοήσεις εσκεμμένα, βέβαια, αλλά τι να γίνει…

**ΠΡΟΕΔΡΕΥΩΝ (Σπυρίδων Λυκούδης):** Πάντως, αποκλείεται, κύριοι Υπουργοί, να συνεχίσουμε με τέτοια διαδικασία, δηλαδή να σχολιάζονται και να απαντώνται οι τοποθετήσεις των συναδέλφων. Δεν τελειώνουμε σε επτά μέρες.

**ΚΩΝΣΤΑΝΤΙΝΟΣ ΤΣΙΑΡΑΣ:** Εσείς, κύριε Πρόεδρε, προστατέψτε τη διαδικασία.

**ΠΡΟΕΔΡΕΥΩΝ (Σπυρίδων Λυκούδης):** Έχετε δίκιο, κύριε συνάδελφε, απλώς ξέρετε πόσο δύσκολο είναι όταν το Προεδρείο διακόπτει συναδέλφους. Απλώς χρειάζεται μία σχετική συνεννόηση και κατανόηση. Αν απαντάμε σε κάθε τοποθέτηση, χαθήκαμε.

Τον λόγο έχει ο συνάδελφος κ. Μηταφίδης από τον ΣΥΡΙΖΑ.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Κυρίες και κύριοι Βουλευτές, η Αντιπολίτευση, όχι στο σύνολό της ευτυχώς, έχει αντικαταστήσει το «μετά Χριστόν» με το «μετά ΣΥΡΙΖΑ». Όλα τα δεινά σ’ αυτόν τον τόπο ξεκινούν με την ανάληψη της διακυβέρνησης της χώρας από τον ΣΥΡΙΖΑ. Αυτό, βέβαια, μας κολακεύει, διότι όντως έχουμε γίνει σημείο αναφοράς. Θα ήθελα να πω σε όσους μάς πυροβολούν, ιδιαίτερα πισώπλατα, να εύχονται να μην είναι οι διεκδικήσεις της επόμενης περιόδου αυτά τα λίγα, αλλά πολύ σημαντικά για τον χειμαζόμενο ελληνικό λαό που έχει πραγματοποιήσει η Κυβέρνησή μας.

Θα ήθελα –το οφείλω αυτό, αν θέλετε, όχι μόνο για λόγους προσωπικούς, δεν ξέρω αν είναι εδώ ο κ. Σαρίδης, αλλά και ο κ. Λοβέρδος- να τους πω ότι στα μαύρα χρόνια της δικτατορίας, στα στρατοδικεία, επιστρατεύαμε, αν θέλετε, στον ιδεολογικό πόλεμο με τους δήμιους της χούντας την «Αντιγόνη» και τον «Επιτάφιο» του Περικλή. Ανήκουν και στη δική μας παράδοση αυτά τα κείμενα, όπως και τα κείμενα του Διαφωτισμού. Γι’ αυτό να μην επαναλαμβάνετε αυτά τα ψέματα που διαδίδονται από διάφορες πλευρές. Σε λίγο με την αναμόρφωση των προγραμμάτων από το Ινστιτούτο Εκπαιδευτικής Πολιτικής και ο «Επιτάφιος» του Περικλή θα επανέλθει.

Ξέρω ότι ακούγονται για μερικούς λιγάκι περίεργα αυτά που σας λέω. Δεν πειράζει. Τι να κάνουμε; Είναι θέμα ιστορίας όλα.

Βλέπω και τον κ. Τζαβάρα, ο οποίος εκπροσωπεί και τον φιλελεύθερο διαφωτισμό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μόνο φιλελεύθερος είναι ο διαφωτισμός. Δεν υπάρχει άλλος.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Καταλαβαίνετε τι λέω.

Επειδή πολλά μάς καταμαρτυρήσατε, θέλω να σας ρωτήσω ευθέως: Εξακολουθείτε να «επιφυλάσσεσθε» ως προς την απόδοση της ιθαγένειας στα παιδιά των λεγόμενων «ξένων σχολείων», που ακολουθούν το ελληνικό πρόγραμμα; Δεν μας δώσατε καμμία απάντηση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχουμε θέση, την είπε.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Έχετε θέση; Ποια είναι η θέση σας; Να την ακούσουμε εδώ καθαρά.

Εγώ εκπλήσσομαι, πάντως, και θέλω να σας πω, επειδή πρόσφατα ο κ. Μητσοτάκης ήταν κεντρικός ομιλητής για την εκδήλωση για το Ολοκαύτωμα στη Θεσσαλονίκη, ότι τον ερχόμενο μήνα γίνεται στη Θεσσαλονίκη η πορεία σε ανάμνηση του πρώτου τρένου για το Άουσβιτς, στην οποία έχει κληθεί να ηγηθεί ο Πρωθυπουργός. Απευθύνομαι, βέβαια, εδώ και στον Υπουργό Παιδείας. Έχουμε μία εκκρεμότητα, μία οφειλή, να αποδώσουμε την ιθαγένεια στα παιδιά των θυμάτων του Ολοκαυτώματος.

Με τον νόμο Καστανίδη του 2011 είχαν τεθεί ορισμένοι περιορισμοί. Δυστυχώς, οι άνθρωποι αυτοί έχουν αποχωρήσει στη μεγάλη τους πλειοψηφία από τη ζωή και δεν μπορούν να κάνουν την αίτηση, όπως προέβλεπε ο νόμος.

Υπάρχει αυτή η εκκρεμότητα. Ήδη με κατατεθειμένη τροπολογία πιστεύω ότι τις αμέσως επόμενες μέρες οφείλουμε να το κάνουμε, σε αποκατάσταση και σεβασμό προς την ιστορία.

Δύο λόγια και θα κατέβω από το Βήμα. Ο κ. Σαρίδης μάς κατηγόρησε ότι διαιωνίζουμε την εργασιακή ομηρία των καθαριστριών των σχολείων. Κοιτάξτε κάτι. Όταν ανανεώνουμε τις συμβάσεις, εφαρμόζοντας και δικαστικές αποφάσεις, που λένε ότι καλύπτουν πάγιες και διαρκείς ανάγκες, μας κατηγορείτε ότι συγκροτούμε κομματικούς στρατούς των 325 ευρώ.

Θα ήθελα να σας πω ότι όλος αυτός ο κόσμος είναι απλήρωτος αυτή τη στιγμή, λόγω των αντιδράσεων του Ελεγκτικού Συνεδρίου. Όμως, υπάρχει, ξέρετε, μια τροπολογία αυτή τη στιγμή, που έχει συμφωνηθεί, ώστε να μπορέσουμε να πληρώσουμε όλους αυτούς τους ανθρώπους. Είναι απαράδεκτο εκεί όπου το κράτος είναι αφεντικό, στον δημόσιο τομέα, να έχουμε απλήρωτους ανθρώπους, πάμφτωχους ανθρώπους, είναι απαράδεκτο, με διαφόρων ειδών συνταγματικά τερτίπια –πώς να το πω διαφορετικά;- που διυλίζουν τον κώνωπα και καταπίνουν την κάμηλο.

Δύο πράγματα, αγαπητοί συνάδελφοι και συναδέλφισσες, επειδή ξέρω ότι περιμένουν να τα ακούσουν οι ενδιαφερόμενοι. Με τον Ενιαίο Φορέα Κοινωνικής Ασφάλισης έπεσαν τα τείχη, όπως ξέρετε, ανάμεσα στις διάφορες κατηγορίες εργαζομένων. Δεν μπορεί στο ζήτημα της αρρώστιας να έχουμε διάκριση στις αναρρωτικές άδειες, παραδείγματος χάριν, μεταξύ μονίμων και αναπληρωτών. Η αρρώστια, όπως ξέρετε, δεν ακολουθεί τον Υπαλληλικό Κώδικα.

Πρέπει, λοιπόν, αυτά τα ζητήματα να τα θεραπεύσουμε, να αρχίσουμε να εφαρμόζουμε αυτά τα λεγόμενα «ενιαία κριτήρια του νόμου». Το άλλο, επειδή υπάρχει και σχετικό άρθρο στο νομοσχέδιο -νομίζω ότι υπάρχει μια επεξεργασία και από την πλευρά του Γενικού Λογιστηρίου του Κράτους- το θέμα της βαθμολογικής εξέλιξης, ιδιαίτερα αυτών που έχουν υπηρετήσει, παραδείγματος χάριν, στα ιδιωτικά σχολεία και προσλαμβάνονται ως αναπληρωτές στα δημόσια, θα πρέπει να υπάρξει και η ανάλογη μισθολογική εξέλιξη.

Πρέπει, λοιπόν, βήμα βήμα να γκρεμίζουμε όλες αυτές τις ανισότητες. Αυτό απαιτεί η κατάσταση που ζούμε αυτή τη στιγμή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Η συνάδελφος κ. Άννα Καραμανλή από τη Νέα Δημοκρατία έχει τον λόγο για επτά λεπτά.

Κυρία συνάδελφε, έχετε τον λόγο.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κύριε συνάδελφε, κύριε Μηταφίδη, ακόμα και τον Περικλή πήγατε να οικειοποιηθείτε. Μόνο που δεν μας διευκρινίσατε σε ποια συνιστώσα του ΣΥΡΙΖΑ ανήκε τότε.

**ΙΩΑΝΝΗΣ ΣΤΕΦΟΣ:** Σε όλες!

**ΑΝΝΑ ΚΑΡΑΜΑΝΛΗ:** Σε κάθε περίπτωση πάντως η χώρα βυθίζεται κάθε μέρα και περισσότερο στη δίνη της αστάθειας και της αβεβαιότητας μετά τη γνωστή τακτική των καθυστερήσεων στη διαπραγμάτευση της Κυβέρνησης με τους δανειστές. Τη μια μέρα υποστηρίζουν ότι η αξιολόγηση κλείνει άμεσα και την άλλη, ότι δεν θα χαλάσει και ο κόσμος αν δεν κλείσει μέσα στο Μάρτιο και δεν αξιοποιήσουμε την ποσοτική χαλάρωση.

Όταν, λοιπόν, η Κυβέρνηση δεν έχει ένα ολοκληρωμένο και συγκροτημένο σχέδιο για το πιο ζωτικό πρόβλημα της χώρας, δεν θα μπορούσαμε, βεβαίως, να έχουμε τέτοιες προσδοκίες και απαιτήσεις για τον χώρο της παιδείας. Και δυστυχώς, το υπό συζήτηση νομοσχέδιο, σχέδιο νόμου το επιβεβαιώνει. Υποτίθεται ότι φέρνετε ένα σχέδιο νόμου που έχει ως πυρήνα του το Πιστοποιητικό Γλωσσομάθειας και την Εθνική Βιβλιοθήκη. Στην πραγματικότητα αυτά τα ζητήματα χρησιμοποιούνται ως όχημα για να περάσουν δεκάδες λοιπές διατάξεις, διατάξεις χωρίς καμμία συνοχή μεταξύ τους κατά τη συνηθισμένη προβληματική νομοθετική σας πρακτική, διατάξεις που αφορούν αποσπασματικά σε κάθε πτυχή της εκπαίδευσης και έρχονται με διαδικασίες του επείγοντος χωρίς να έχει προηγηθεί καμία διαβούλευση.

Σε αυτό το νομοσχέδιο, μάλιστα, το εξελίξατε το μοντέλο σας και έχουμε και παντελώς άσχετες μεταξύ τους παραγράφους μέσα στο ίδιο άρθρο. Είτε από προχειρότητα, λοιπόν, είτε από σκοπιμότητα, νομοθετείτε με τρόπο επιεικώς ακατάστατο και άρα αναποτελεσματικό.

Με την εξαίρεση των κεφαλαίων Α΄ και Β΄, υπάρχουν αρκετά σημεία στα οποία εκφράζουμε σοβαρές αντιρρήσεις και σε αυτά θα μου επιτρέψετε να επικεντρωθώ.

Θα ξεκινήσω από το άρθρο 11, που αφορά στον ευαίσθητο χώρο της Ειδικής Αγωγής και ιδιαίτερα την παράγραφο 1β΄, η οποία αποτυπώνει τη λανθασμένη φιλοσοφία της Κυβέρνησης. Απαλλάσσει τους μαθητές με αναπηρία ή ειδικές εκπαιδευτικές ανάγκες από τη διδασκαλία και την εξέταση της δεύτερης ξένης γλώσσας.

Πιστεύετε ότι έτσι τους προσφέρετε καλύτερη υπηρεσία; Τους απομακρύνετε από τη γνώση, αντί να τους προσφέρετε το κατάλληλο εκπαιδευτικό περιβάλλον για να μάθουν περισσότερα; Αυτά τα παιδιά, που κατά κανόνα έχουν απίστευτες δεξιότητες, δεν χρειάζονται λιγότερες υποχρεώσεις. Περισσότερες ευκαιρίες χρειάζονται.

Έρχομαι στο άρθρο 16, όπου έχουμε μείωση της χρηματοδότησης του Ιδρύματος Ιατροβιολογικών Ερευνών. Πρόκειται για ένα Ίδρυμα της Ακαδημίας Αθηνών με σημαντικό και πρωτοποριακό ερευνητικό έργο, το οποίο έχει πολλαπλώς αξιολογηθεί από εξωτερικούς αξιολογητές. Με ποια κριτήρια αποφασίζετε αφ’ ενός τη μείωση της χρηματοδότησης και αφ’ ετέρου το ποσό της μείωσης;

Στο άρθρο 17 φέρνετε την αλλαγή της σύνθεσης και του τρόπου λήψης αποφάσεων του Συμβουλίου Αναγνώρισης Επαγγελματικών Προσόντων. Ευτυχώς που η αντίδρασή μας σας πειθανάγκασε να δεχτείτε τη συμμετοχή της οικείας επαγγελματικής οργάνωσης. Οι επαγγελματικές οργανώσεις γνωρίζετε ότι έχουν ρόλο θεσμικό και κατοχυρωμένο και δεν μπορείτε ούτε να τις παρακάμπτετε ούτε να τις απαξιώνετε.

Με το άρθρο 18 δημιουργείτε ένα όργανο, το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού. Είναι ένα όργανο που αντικαθιστά το Εθνικό Συμβούλιο Παιδείας και το οποίο, έχοντας τα ίδια χαρακτηριστικά -πολυμελές και σύνθετο στη λειτουργία του-, δεν απέδωσε.

Ο κύριος Υπουργός είπε στην επιτροπή ότι δεν θα αμείβονται τα μέλη του. Το εύχομαι, γιατί η γενναιοδωρία που δείχνετε ως Κυβέρνηση στη σύσταση νέων οργάνων και φορέων, δεν είναι τζάμπα μέχρι τώρα.

Το άρωμα ρουσφετιού είναι εντονότατο στο άρθρο 20, όπου εκπαιδευτικοί της πρωτοβάθμιας και δευτεροβάθμιας εκπαίδευσης βαφτίζονται καθηγητές πανεπιστημίου. Προφανώς, περισσεύουν οι δάσκαλοι στα σχολεία και τους στέλνετε με ευκολία στην τριτοβάθμια εκπαίδευση, και μάλιστα αυτούς που έχουν αυξημένα τυπικά προσόντα.

Το ίδιο ισχύει και για τους υπαλλήλους των πανεπιστημίων, στους οποίους δίνεται η δυνατότητα να ενταχθούν στο Ειδικό Τεχνικό Επιστημονικό Προσωπικό. Όμως και το προσωπικό κατηγορίας ΕΤΕΠ μπορεί να ενταχθεί στην κατηγορία Εργαστηριακού Διδακτικού Προσωπικού. Φαντάζομαι ότι στο επόμενο νομοσχέδιο θα τους κάνετε όλους καθηγητές.

Αλήθεια, υπάρχει κάποιος υποτυπώδης σχεδιασμός σε όλο αυτό, πέρα βεβαίως από τον προφανή, των εξυπηρετήσεων και της απεγνωσμένης ψηφοθηρίας; Έχετε μελετήσει ποιες είναι οι ανάγκες των εκπαιδευτικών ιδρυμάτων σε αυτές τις θέσεις; Έχετε προβλέψει πώς θα καλύψετε τα κενά που θα προκύψουν από τις μετακινήσεις; Θα προκληθεί δημοσιονομική επιβάρυνση;

Το άρθρο 20 αποκαλύπτει με τον πιο γλαφυρό τρόπο τους σκοπούς που υπηρετεί η πολιτική σας και τα κριτήρια με τα οποία νομοθετείτε.

Το άρθρο 28 αποτελεί χαρακτηριστικό παράδειγμα προχειρότητας και ανύπαρκτου σχεδιασμού. Ήταν πριν λίγους μήνες μόνο όταν η Κυβέρνηση υποστήριζε, με μεγαλοστομίες, την ίδρυση του Ελληνικού Ιδρύματος Έρευνας και Καινοτομίας. Έκανε λόγο για έναν ανεξάρτητο φορέα στα πρότυπα μεγάλων ερευνητικών κέντρων του εξωτερικού.

Και έρχεται σήμερα η Κυβέρνηση, η οποία ενώ δεν έχει τηρήσει κανένα χρονοδιάγραμμα για τη συγκρότηση του ΕΛΙΔΕΚ, και το βάζει υπό τη σκέπη της Γενικής Γραμματείας Έρευνας και Τεχνολογίας, η οποία αποκτά κάθε ουσιαστική αρμοδιότητα για την οργάνωση και τη λειτουργία του. Σας είχαμε επισημάνει από τότε, ότι δεν ήταν καν ορατό σε τι διαφοροποιείται ο νέος φορέας από τη Γενική Γραμματεία Έρευνας και Τεχνολογίας. Αντίθετα, συνέπιπτε με το θεσμικό της πλαίσιο.

Με το άρθρο 28 καταργείτε, επίσης, τη δυνατότητα ίδρυσης πέντε ερευνητικών κέντρων στην ελληνική περιφέρεια. Και μάλιστα, προβάλετε ως βασικό επιχείρημα, ότι δεν έχει εξεταστεί η σκοπιμότητα ίδρυσής τους και η βιωσιμότητά τους. Και το επικαλείστε εσείς, που έχετε αναπτύξει βιομηχανία δημιουργίας φορέων μηδενικής χρησιμότητας, χωρίς να μπείτε καν στον κόπο ποτέ να εξετάσετε αυτές τις παραμέτρους.

Κυρίες και κύριοι της Πλειοψηφίας, η παιδεία πρέπει να είναι κυρίαρχο κομμάτι της εθνικής μας αναπτυξιακής στρατηγικής. Είναι ο βασικός μοχλός και η κινητήριος δύναμη που θα ξεκολλήσει το κάρο από τις λάσπες και θα μας οδηγήσει εκτός κρίσης.

Δυστυχώς, και σε αυτόν τον τομέα αποδεικνύεστε κατώτεροι των περιστάσεων και βάζετε τον πήχη πολύ χαμηλά. Βάζετε σε πρώτο πλάνο τακτοποιήσεις και μικροεξυπηρετήσεις. Αλλά να ξέρετε -μάλλον το γνωρίζετε πια κάθε μέρα όλο και περισσότερο– ότι τα κόλπα αυτά πλέον δεν συγκινούν και δεν αποδίδουν, γιατί είναι οι τελευταίες σπασμωδικές κινήσεις μιας Κυβέρνησης πριν τη κατάρρευση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε, και για τον σεβασμό στον χρόνο.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας για δώδεκα λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Δεν θα παραλείψω, παρ’ όλο που θα ήθελα να αρχίσω με τον Υπουργό, να αναφερθώ στον καθ’ όλα ευπρεπή συνάδελφο, τον κ. Μηταφίδη, ο οποίος από του Βήματος τούτου προ ολίγου μου απηύθυνε έναν λόγο. Χαίρω να διαπιστώνω ότι η ριζοσπαστική Αριστερά αναγνωρίζει την αξία του φιλοσοφικού και πολιτικού παραδείγματος του διαφωτισμού και ανακαλύπτει, βεβαίως, την αξία του ηθικού φιλελευθερισμού, γιατί ακριβώς αντιλαμβάνεται ότι χάθηκε πολύς χρόνος. Η ιστορία έκανε μεγάλη διαδρομή προκειμένου να επιστρέψει σε αυτές τις διαπιστώσεις.

Θα διαφωνήσω, όμως, μαζί του, γιατί η «Αντιγόνη», κύριε συνάδελφε, είναι μια κολώνα, στην οποία στηρίζεται όλος ο δυτικός πολιτισμός. Γι’ αυτό, δεν ανήκει σε ιδιοκτήτες, ιδεολόγους, δεν ανήκει σε παραδόσεις. Έχει πανανθρώπινη αξία και σπουδαιότητα και τουλάχιστον, με την εμβέλεια των νοημάτων της, μας περιλαμβάνει όλους.

Θα ήθελα, λοιπόν, με αυτές τις σκέψεις, κύριε Υπουργέ, να πω ότι από εσάς σήμερα περιμέναμε -γιατί είστε ένας εγνωσμένης αξίας πνευματικός άνθρωπος και ακαδημαϊκός διδάσκαλος- στην πρώτη επαφή σας με το νομοθετικό έργο, να φέρετε στην Εθνική Αντιπροσωπεία ένα πλήρες, καλότεχνο, περιεκτικό και κυρίως αποτελεσματικών ρυθμίσεων νομοσχέδιο. Αντ’ αυτού, μας φέρατε αυτό που έλεγαν οι αρχαίοι Ρωμαίοι, μία lex satura. «Satura» είναι ένα πιάτο στο οποίο υπάρχουν πολλά, διαφορετικά και ασύνδετα εδέσματα, τέτοια που να μην μπορεί κανένας να καταλάβει ούτε αρχή ούτε τέλος ούτε ουσία ούτε γεύση.

**ΝΙΚΟΛΑΟΣ ΦΙΛΗΣ:** Γεύση έχει. Και διακριτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι άγευστο, γιατί η πολυγευσία οδηγεί ακριβώς στην εξουδετέρωση κάθε γευστικής απόχρωσης. Άρα κύριε Φίλη, είδατε ότι καταλήγουμε στο ίδιο, ξεκινώντας από διαφορετικές αφετηρίες.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΦΙΛΗΣ:** Θα δεχθώ ότι ξέρετε κάτι παραπάνω από εμένα για τις γεύσεις.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Από εσάς, λοιπόν, κύριε Υπουργέ, περιμέναμε να μας φέρετε ένα πραγματικό νομοθέτημα, που θα ανταποκρινόταν πραγματικά στις ανάγκες της ελληνικής εκπαίδευσης, της εθνικής παιδείας, όπως την λέγαμε κάποτε, γιατί έχετε και πείρα και γνώση και διαδρομή στην εκπαίδευση.

Παρ’ όλα αυτά, κι εσείς, εμμέσως πλην σαφώς, παραδεχθήκατε ότι δεν μας φέρατε σπουδαία πράγματα. Γι’ αυτό και η κατανομή του λόγου σας ήταν τέτοια, ώστε τα τρία τέταρτα να τα αφιερώσετε σε γενικόλογες υποσχέσεις και δεσμεύσεις για το τι πρόκειται να κάνετε εσείς και ο Πρωθυπουργός αύριο και μεθαύριο. Και αυτό που σήμερα μας απασχολεί, το γε νυν έχον, δυστυχώς, δεν έχει να προσφέρει τίποτα ούτε στην παιδεία ούτε στην εκπαίδευση.

Κυρίως, όμως, θα ήθελα να μου επιτρέψετε να σας πω το εξής: Και σας μιλάω με πολύ σεβασμό και απέραντη εκτίμηση. Και να ξέρετε ότι μαζί μου μπορείτε να μιλάτε ήρεμα και απλά, ακόμα και όταν ο τόνος της δικής μου φωνής είναι οξύς, διότι εγώ στην ψυχή μου δεν έχω μίσος για κανέναν.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το δέχομαι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούστε, λοιπόν. Και το λέω αυτό, γιατί είμαι υποχρεωμένος να το πω, για λόγους κοινοβουλευτικής τάξης και ηθικής. Αναλάβατε να φέρετε μία ρύθμιση, που αφορούσε τη συλλογή του Φοίβου Ανωγειανάκη. Η ρύθμιση αυτή, πρώτα απ’ όλα, οφείλετε να ξέρετε -και πιστεύω ότι το ξέρετε- αναρμοδίως έρχεται από εσάς. Διότι αφού αναφέρει ότι αυτοδικαίως περιέρχεται κατά κυριότητα αυτή η συλλογή που ανήκει στο κράτος σε άλλο Νομικό Πρόσωπο Δημοσίου Δικαίου, έπρεπε να την έχει φέρει ο Υπουργός Οικονομικών.

Και όχι μόνο αυτό, αλλά με πολύ, επίσης, σεβασμό, θα μου επιτρέψετε να σας πω ότι σήμερα με αδικήσατε, γιατί με συμβουλεύσατε να μην εκτίθεμαι -εγώ έθεσα το θέμα στην επιτροπή και κανένας άλλος- λέγοντας περί αντισυνταγματικότητας.

Πρώτα απ’ όλα, λυπάμαι που η Επιστημονική Επιτροπή της Βουλής δεν αλίευσε αυτό το μαργαριτάρι του άρθρου 32. Λυπάμαι, επίσης, γιατί είπατε ότι εκτίθεται όποιος ομιλεί για ζητήματα, τα οποία θα έπρεπε τουλάχιστον αυτός που έχει τη νομοθετική πρωτοβουλία να γνωρίζει ή να έχει πληροφορηθεί.

Προσέξτε τώρα τι ανακρίβειες υπάρχουν. Δεν θα πω ψέματα. Είπατε ότι αυτή η συλλογή προέρχεται από διαθήκη. Δεν προέρχεται από διαθήκη, κύριε Υπουργέ. Αυτή η συλλογή είναι δωρεά εν ζωή. Δεν έγινε το 1991 ούτε το 2014 αυτή η διαθήκη.

Στο κάτω-κάτω να σας πω και κάτι άλλο; Θα παραπονιέται ο αείμνηστος, γιατί ήταν και άνθρωπος που έγραφε στην «ΑΥΓΗ», ήταν δικός σας άνθρωπος.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Σαν τον Περικλή!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, σαν τον Πασκάλ και τον Μπρυκνέρ! Εμείς διαβάζαμε «MARIE CLAIRE» τότε. Είναι ο στρατηγικός σχεδιαστής του Πρωθυπουργού που το είπε και είμαι υποχρεωμένος να το αναφέρω.

Προσέξτε, όμως: Με ημερομηνία 23-4-1978 ο Φοίβος Ανωγειανάκης απευθύνει επιστολή στον τότε Υπουργό Πολιτισμού λιτά. Στις 29 Μαΐου παίρνει απαντητική επιστολή και λέει, μάλιστα, χαρακτηριστικά ότι: «Θέλω αυτήν τη συλλογή να την αφήσω στο κράτος για να γίνει μουσείο υπέρ του Υπουργείου Πολιτισμού». Αποδέχεται αυτήν τη συγκεκριμένη πρόταση ο Υπουργός Πολιτισμού στις 29 Μαΐου του 1978. Εκεί, λοιπόν, προκύπτει ότι έχει συμφωνήσει εν ζωή ο Φοίβος Ανωγειανάκης και για το που θα στεγαστεί. Και είναι το ακίνητο Διογένους 1-3 στην Πλάκα. Είναι η οικία Λασσάνη.

Θα τα αφήσω για τα Πρακτικά αυτά. Αν θέλετε, σας τα δίνω, γιατί αν φέρετε πράγματι ρύθμιση, εμείς δεν αντιδρούμε. Φέρτε την. Αρκεί, όμως, να έχει αυτήν τη νομοτεχνική αρτιότητα, που πρέπει να έχει ένα νομοθέτημα που απασχολεί την Εθνική Αντιπροσωπεία. Και θα έπρεπε, αφού απευθύνεται στο κράτος, στο δημόσιο αυτή η συγκεκριμένη συλλογή και η βιβλιοθήκη, να γίνουν αποδεκτές και από τον Υπουργό Οικονομικών. Αυτός εκπροσωπεί το δημόσιο. Πράγματι, στις 29 Ιουνίου του 1978, εκδόθηκε και δημοσιεύθηκε στην Εφημερίδα της Κυβερνήσεως και αυτή.

Άρα γιατί μας λέτε ότι πρόκειται για διαθήκη και, δεύτερον, ότι πρόκειται για ιδιοκτησία του μουσείου, το οποίο -και θα σας πω, γιατί έπρεπε να σας έχουν ενημερώσει- ότι με τον ν.4305 έχει πάψει να υφίσταται ως νομικό πρόσωπο. Δηλαδή, δεν μπορεί να κατέχει τίποτα, γιατί δεν έχει προσωπικότητα. Μόνο πρόσωπα φυσικά ή νομικά μπορούν να έχουν δικαιώματα και υποχρεώσεις. Άρα και απ’ αυτήν την άποψη, η συγκεκριμένη αυτή τροπολογία ή ρύθμιση ή όπως θέλετε πείτε την, δεν ευσταθεί.

Γι’ αυτό, λοιπόν, με πολύ μεγάλο σεβασμό σας λέγω ότι αν θέλετε να κάνετε κάτι, να το κάνετε μέσα στο πλαίσιο της διάταξης του άρθρου 109 του Συντάγματος, το οποίο απαγορεύει τη μεταβολή της θέλησης του δωρητή ως προς όλο το περιεχόμενο και κυρίως ως προς το δημόσιο, όπως είναι εδώ. Δεν μπορεί, δηλαδή, να πάει στο πανεπιστήμιο, γιατί μπορεί να είναι δημοσίου δικαίου, αλλά είναι άλλο νομικό πρόσωπο.

Με αυτήν λοιπόν, την έννοια θα ήθελα, καταλήγοντας, να σας επισημάνω και δυο-τρία πράγματα.

Πρώτα απ’ όλα, δεν κάνει καλή εντύπωση ένας Υπουργός με το δικό σας πνευματικό ανάστημα και με τη δική σας πείρα να φέρνει διάταξη, με την οποία αναλαμβάνει να επιβλέπει και να εγκρίνει το πολύ μεγάλο και σοβαρό έργο των εκδρομών. Δεν μπορούν οι σχολικές μονάδες να διαχειρίζονται ένα τέτοιο θέμα; Μην μας φέρετε και κάποια επόμενη διάταξη, με την οποία θα αναλάβετε να διαχειρίζεστε και τον ελεύθερο χρόνο των μαθητών κατά το διάλειμμα!

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Στο επόμενο!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Συγχαρητήρια!

Επίσης, θεωρώ ότι δεν μπορεί να ιδρύετε καινούριους θεσμούς, όπως είναι το Εθνικό Κέντρο Εκπαίδευσης και Εργατικού Δυναμικού -την οποία πρωτοβουλία βεβαίως και θα μπορούσαμε να υιοθετήσουμε- γιατί είναι απαραίτητη η διαδικασία της συνάφειας, της ώσμωσης, της επαφής των ανθρώπων που παίρνουν τα πτυχία τους ή φοιτούν στα πανεπιστήμια, με τον χώρο της εργασίας και της αγοράς.

Όμως εκεί, αίφνης, βλέπουμε ότι η συντριπτική πλειοψηφία των ανθρώπων που συμμετέχουν, είναι άνθρωποι που επηρεάζονται αμέσως ή εμμέσως από τη διοίκηση και το Υπουργείο. Δεν μπορεί να γίνει κάτι τέτοιο!

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κάνετε λάθος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εάν κάνω λάθος, θα το αναγνωρίσω, κύριε Υπουργέ. Να είστε σίγουρος ότι θα το αναγνωρίσω.

Τέλος, σχετικά με αυτόν τον εθνικό διάλογο που είχε ξεκινήσει επί του κ. Φίλη, όπου πραγματικά κάθε Έλληνας, ειδικά σε αυτές τις κρίσιμες ώρες που περνάμε, τις ώρες αυτές που αποδεικνύονται πόσο βαθιά και πλατιά είναι τα ελλείμματα της παιδείας, τα οποία υπάρχουν και εξαιτίας των οποίων οδηγηθήκαμε σε αυτό που σήμερα βιώνουμε ως συμφορά, θέλω να πω τα εξής: Πιστεύω ότι πολύ καλύτερα από εμένα γνωρίζετε, πως εκτός από τα οικονομικά προβλήματα, οι αιτίες αυτής της συμφοράς, αυτής της δυστυχίας, αυτής της κρίσης, έχουν και αναφορές παιδείας και πολιτισμού. Έχουν αναφορές στερεοτύπων, συμπεριφορών, μέσα από μια εκπαίδευση που δεν ήταν προσηλωμένη σε τίποτε άλλο, παρά στο πώς θα βγάλει πτυχιούχους με πτυχία, χωρίς επαγγελματικό περιεχόμενο και όχι στο πώς θα κάνει πολίτες που να έχουν ηθική συνείδηση, που να έχουν κρίση ως πολίτες ενεργοί και υπεύθυνοι. Γι’ αυτό, λοιπόν, φθάσαμε σήμερα στο να είναι αποστρατευμένες πολιτικά όλες οι ηλικίες από δεκαεπτά μέχρι είκοσι και είκοσι πέντε ετών.

Τι πετύχαμε, λοιπόν; Τίποτα! Γι’ αυτό από εσάς περιμέναμε μια τέτοια πρωτοβουλία, ουσιαστική, αποτελεσματική, με περιεχόμενο, με όραμα, με προοπτική, η οποία θα ήταν προοπτική ελπίδας για μια επανασχεδίαση αυτού που τόσα χρόνια δεν είχαμε.

Αυτά είχα να πω και σας ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Παναγιώτης Μηταράκης από τη Νέα Δημοκρατία έχει τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, συζητάμε σήμερα άλλο ένα νομοσχέδιο-σκούπα με πολλές και ασύνδετες μεταξύ τους διατάξεις, με διαδικασία επείγοντος, χωρίς καμμία ουσιαστική ανάγκη γι’ αυτό, στερώντας τη δυνατότητα διαβούλευσης, το οποίο όλοι οι συνάδελφοι θα αναγνωρίσουν ότι είναι ιδιαίτερα απαραίτητο όταν συζητάμε νομοσχέδια που άπτονται της εθνικής παιδείας.

Όσο εσείς συνεχίζετε την ίδια τακτική νομοθέτησης, εμείς δεν θα κουραζόμαστε να το επισημαίνουμε. Τουλάχιστον, σπάτε τη μονοτονία με τα κατεπείγοντα, που αναμένονται τώρα με την αξιολόγηση.

Πέραν του τρόπου νομοθέτησης, που το πέρασε πολύ γρήγορα ο κύριος Υπουργός, το παρόν νομοσχέδιο βρίθει προβλημάτων. Κυρίως είναι ακοστολόγητο στο μεγαλύτερο μέρος του, με το Γενικό Λογιστήριο του Κράτους να μην είναι σε θέση να μας διαφωτίσει για τις επιπτώσεις του νομοσχεδίου.

Είναι θετικό, κυρίες και κύριοι συνάδελφοι, αυτό που είπε ο κύριος Υπουργός, ότι θα δημιουργηθεί μια επιτροπή για τα οικονομικά της τριτοβάθμιας εκπαίδευσης. Όμως τα αποτελέσματα αυτών των επιτροπών πρέπει να είναι προαπαιτούμενο της νομοθέτησης, γιατί αυτό το νομοσχέδιο δημιουργεί μεταβολές και κατά συνέπεια έχει οικονομικές επιπτώσεις.

Το νομοσχέδιο στερείται εσωτερικής συνοχής και εισάγει μια σειρά φωτογραφικών διατάξεων και κατατέθηκε χωρίς να έχει προηγηθεί διερεύνηση αναγκών και χωρίς μελέτη επιπτώσεων.

Έτσι τα όποια θετικά στοιχεία του νομοσχεδίου, χάνονται μέσα στον κυκεώνα άσχετων και ασύνδετων διατάξεων. Ακόμα και εν δυνάμει θετικές διατάξεις μένουν μετέωρες, όπως για παράδειγμα στο άρθρο 19 ο θεσμός του ακαδημαϊκού υποτρόφου, ο οποίος, όμως, δεν συνοδεύεται από πρόβλεψη χρηματοδότησής του, παρά μόνο μέσω του ταμειακού αδιάθετου των ιδρυμάτων, τη στιγμή που όλοι γνωρίζουμε ότι τα περισσότερα ιδρύματα αντιμετωπίζουν σοβαρά οικονομικά προβλήματα.

Θα αναφερθώ, όμως, θετικά στο άρθρο 26, το όποιο προχωρά στην ίδρυση του Τμήματος Οικονομικής και Διοίκησης Τουρισμού στο Πανεπιστήμιο Αιγαίου. Ιδρύεται στη Χίο, εκεί που εδρεύει η Σχολή Επιστημών της Διοίκησης, με τα Τμήματα Διοίκησης Επιχειρήσεων, Ναυτιλίας και Μηχανικών, Οικονομίας και Διοίκησης.

Στις 29 Σεπτεμβρίου του 2016, η ίδια η Σύγκλητος του Πανεπιστημίου ζήτησε την ίδρυση του Τμήματος στη Χίο, λαμβάνοντας υπ’ όψιν της όλα τα δεδομένα.

Καταθέτω τη σχετική εισήγηση της Συγκλήτου.

(Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Υπουργείο σήμερα νομοθετεί αναγνωρίζοντας τελικά το αίτημα του ίδιου του πανεπιστημίου. Σημειώνω ότι είχα καταθέσει και σχετική αναφορά προς το Υπουργείο Παιδείας στις 3 Νοεμβρίου, στηρίζοντας το αίτημα της Συγκλήτου, αλλά και την ομόφωνη απόφαση του Δημοτικού Συμβουλίου Χίου, το οποίο επίσης καταθέτω.

(Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μέσα από το νέο τμήμα θα έχουμε μια παραγωγή εξειδικευμένων στελεχών στον τομέα του τουρισμού. Οι απόφοιτοι θα είναι το νέο αίμα του κλάδου και θα συμβάλουν στη βελτίωση του τουριστικού μας προϊόντος, που έχει τόσο ανάγκη ο τόπος.

Η Χιακή κοινωνία έχει αγκαλιάσει το εγχείρημα, όπως έχει αγκαλιάσει και το πανεπιστήμιο γενικότερα. Και ας μην ξεχνάμε ότι το Πανεπιστήμιο Αιγαίου αξιολογήθηκε μεταξύ των κορυφαίων της χώρας από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση. Είναι ένα αποτέλεσμα που έρχεται ως επιστέγασμα των προσπαθειών και της κοινής δουλειάς του συνόλου της πανεπιστημιακής κοινότητας. Τους αξίζουν συγχαρητήρια!

Τα θετικά αυτά αποτελέσματα συμβαίνουν σε πείσμα πράξεων και παραλείψεων της Κυβέρνησης.

Εκκρεμεί ακόμα -αναφέρθηκε και ο κύριος Υπουργός- η ίδρυση του ξενόγλωσσου Τμήματος Ναυτιλιακών Σπουδών στο Πανεπιστήμιο της Χίου, το οποίο έχει προβλεφθεί συγκεκριμένα με το άρθρο 73 του ν.4316/2014. Στη Χίο υπάρχει ήδη το Τμήμα Ναυτιλιακών Σπουδών και, όπως γνωρίζετε, η Χίος ήταν πάντοτε πρωτοπόρα στην ελληνική ποντοπόρα εμπορική ναυτιλία.

Η ίδρυση αυτού του ξενόγλωσσου τμήματος, που θα δεχόταν αποκλειστικά αλλοδαπούς φοιτητές, οι οποίοι θα πλήρωναν και δίδακτρα, θα βοηθούσε παράλληλα και την οικονομική στήριξη του πανεπιστημίου και θα μπορούσαν -ίσως- τότε να εφαρμόσουν και τον θεσμό του ακαδημαϊκού υποτρόφου για τους Έλληνες φοιτητές, που προβλέπεται στο άρθρο 19 του παρόντος.

Μετά από δύο χρόνια νομίζω ότι η Κυβέρνηση πρέπει να ξεκαθαρίσει ποια είναι η στάση της απέναντι σε αυτά τα ξενόγλωσσα τμήματα, διότι η ομιλία του κυρίου Υπουργού δεν μας διαφώτισε.

Επίσης, εκκρεμότητα παραμένει το γεγονός ότι οι απόφοιτοι του Τμήματος Μηχανικών, Οικονομίας και Διοίκησης του Πανεπιστημίου Αιγαίου, παρ’ όλο που ανήκουν στην κατηγορία των μηχανικών, δεν έχουν τη δυνατότητα εγγραφής στο μητρώο, στερούμενοι έτσι επαγγελματικών δικαιωμάτων. Είναι άλλη μία εκκρεμότητα που επηρεάζει το πανεπιστήμιο και πρέπει να αντιμετωπιστεί. Έχω καταθέσει μία σχετική ερώτηση προς τους αρμόδιους Υπουργούς Υποδομών και Παιδείας και αναμένω τις δικές σας τοποθετήσεις.

Θέλω να ελπίζω ότι η ίδρυση αυτού του τμήματος θα αποτελέσει καταλύτη για την ανάπτυξη του τουρισμού στο Βόρειο Αιγαίο, σε μία περιοχή που όλοι γνωρίζουμε ότι πλήττεται δυσανάλογα από την πολύ μεγάλη μεταναστευτική κρίση.

Βεβαίως, η ίδρυση του τμήματος από μόνη της δεν αρκεί. Απαιτείται βελτίωση βασικών υποδομών, όπως το αεροδρόμιο -για το οποίο θα συζητήσουμε σε επίκαιρη ερώτηση τη Δευτέρα-, όπως το λιμάνι, όπως η αδειοδότηση μεγάλων επενδύσεων που εκκρεμούν στη Χίο από το 2014, παρ’ ότι τις υπάγαμε στο fast track όταν ήμασταν στο Υπουργείο Ανάπτυξης.

Καθυστερεί αδικαιολόγητα η αξιοποίηση της δημόσιας περιουσίας, του «Ξενία» της Χίου, που επίσης πρέπει να δούμε.

Τέλος, για να μείνω εντός χρόνου, να σημειώσω ότι προχθές πληροφορηθήκαμε ότι η Κυβέρνηση δεν ήταν σε θέση να ανανεώσει από την Ευρωπαϊκή Ένωση το ειδικό πιλοτικό καθεστώς χορήγησης βίζας -θεώρηση Σένγκεν- στα νησιά του Αιγαίου, επιφέροντας ένα νέο μεγάλο πλήγμα στον τουρισμό, στερώντας από τα νησιά τη δυνατότητα να προσελκύσουν τουρισμό από τη γείτονα, που σήμερα αποτελεί τη βασικότερη αγορά για τα νησιά μας λόγω της μεταναστευτικής κρίσης.

Κυρίες και κύριοι συνάδελφοι, και σε αυτό το νομοσχέδιο η Κυβέρνηση κάνει ένα βήμα εμπρός και δύο πίσω, γιατί δεν έχει τον σχεδιασμό, το πρόγραμμα, την τόλμη να δώσει αξιόπιστες και οριστικές λύσεις. Δεν έχει όραμα και προοπτική. Και κυρίως, δεν μπορεί να εφαρμόσει ακόμα και αυτά που και η ίδια ψηφίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Κοντογεώργος από τη Νέα Δημοκρατία έχει τον λόγο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, θα ήθελα να ξεκινήσω τη σημερινή μου τοποθέτηση από την παρατήρηση που έκανε ο Υπουργός όταν πήρε τον λόγο, ο οποίος με υποτιμητικό τρόπο είπε ότι από την αντιπολίτευση σπαταλούμε τον χρόνο για τις διαδικασίες και όχι, όπως την εννοεί αυτός, την ουσία του σχεδίου νόμου που έφερε σήμερα στην Εθνική Αντιπροσωπεία.

Κύριε Υπουργέ, και οι διαδικασίες έχουν τη σημασία τους, γιατί είναι θέμα δημοκρατίας. Και το γνωρίζετε αυτό. Γιατί εάν καταπατούμε κάθε φορά τις διαδικασίες που επιβάλλει ο κοινοβουλευτισμός και ο σεβασμός στους θεσμούς, αντιλαμβάνεστε ότι παίρνουμε στραβό δρόμο. Και ο στραβός δρόμος όταν συνηθίζεται, δεν ξαναποκτάται. Και στη δημοκρατία καλόν είναι να τηρούμε και τις διαδικασίες και να δείχνουμε τον σεβασμό μας στους θεσμούς και τον κοινοβουλευτισμό.

Άρα λοιπόν, η δική σας εμπειρία, όπως είπα στην επιτροπή, αλλά και η συγκρότησή σας ως προσωπικότητα και ως ακαδημαϊκού δασκάλου μάς είχε προϊδεάσει για άλλη διαδικασία νομοθέτησης από την πλευρά σας και σεβασμού των θεσμών. Δυστυχώς, μας διαψεύσατε. Δυστυχώς!

Και φέρνετε ένα σχέδιο νόμου σήμερα στην Εθνική Αντιπροσωπεία μέσα σε τρεις ημέρες και δύο ημέρες νωρίτερα στην επιτροπή, εκ των οποίων αν εξαιρέσει κανείς τα Κεφάλαια Α΄ και Β΄, που πράγματι έχουν μια συγκρότηση, τα άλλα κεφάλαια και άρθρα του, που είναι τα 2/3 σε όγκο του σχεδίου νόμου, είναι -θα μου επιτρέψετε να πω- ένα συνονθύλευμα ρυθμίσεων.

Τα Κεφάλαια Γ΄ και Δ΄ του σχεδίου νόμου, θυμίζουν ανατολίτικο παζάρι υποσχέσεων, ρουσφετιών, φωτογραφικών διατάξεων που κανένας σχεδόν από την Εθνική Αντιπροσωπεία που πήρε τον λόγο δεν παρέλειψε να επισημάνει, μη εξαιρώντας ακόμη και τον προλαλήσαντα συνάδελφό μου κ. Μηταράκη, ο οποίος είδε ότι μέσα στις ρυθμίσεις αυτές –βεβαίως, θα ήταν και παράξενο να μην το τονίσει- ικανοποιείται η εκλογική του περιφέρεια, η Χίος, με την ίδρυση της νέας σχολής.

Το πνεύμα που διακατέχει το σχέδιο νόμου είναι όχι μόνο ανατολίτικο παζάρι, είναι «πάρτε κόσμε», «όποιος πρόλαβε τον Κύριο είδε». Σχολές εδώ, σχολές εκεί, σχολές παραπέρα, γιατί έτσι βολεύει το εκλογικό ακροατήριο.

Κι επειδή βρισκόμαστε σε αυτή τη διαδικασία, κύριε Υπουργέ, δεν θα πάψω κι εγώ να σας πω και για τη δική μου εκλογική περιφέρεια. Μήπως περισσεύει καμιά σχολή για να φτιάξετε και στην Ευρυτανία; Δηλαδή, κάπως έτσι θα δούμε τη νομοθέτηση στα θέματα παιδείας που είναι τόσο πολύ σοβαρά και που απασχολούν σε μια κρίσιμη περίοδο την πατρίδα μας;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ε, τώρα τα ξέρετε αυτά καλύτερα από εμένα.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Τα ξέρω πολύ καλά κι εσείς τα ξέρετε πολύ καλά, κύριε Υπουργέ.

Το συμπέρασμα που προκύπτει εδώ για έναν λογικό άνθρωπο είναι ότι μάλλον βρίσκεστε στην έξοδο ως Κυβέρνηση και ό,τι προλάβετε, ό,τι προκάμετε, που έλεγε και ο αείμνηστος Χαρίλαος Φλωράκης.

Θα πρέπει, όμως, να καταλάβετε ότι ο λαός μας παρακολουθεί και ιδιαίτερα αυτές τις κρίσιμες στιγμές βγάζει τα συμπεράσματά του για το πού έχει κατατάξει ο καθένας τα σοβαρά προβλήματα που αντιμετωπίζει η κοινωνία και ιδιαίτερα, στον τομέα της παιδείας.

Δεν παραβλέπω, όμως, το γεγονός –για να μην σας αδικήσω τελείως- ότι υπάρχουν και θετικές ρυθμίσεις και πρέπει να το τονίσουμε αυτό. Τα κεφάλαια Α΄ και Β΄ που καλύπτουν και τον τίτλο του σχεδίου νόμου, έχουν την επάρκειά τους, τη συγκρότησή τους, είναι αναγκαία και τα επικροτούμε κι εμείς.

Καταλαμβάνουν, όμως, μόνο τρία άρθρα του σχεδίου νόμου και όλα τα άλλα, όλες οι υπόλοιπες διατάξεις, κρύβουν το πραγματικό πρόσωπο της Κυβέρνησής σας, την προχειρότητα, τη ρουσφετολογική αναφορά σε όλα τα επίπεδα, τις φωτογραφικές διατάξεις, χωρίς διάλογο, χωρίς κοστολόγηση, χωρίς δημόσια διαβούλευση.

Επειδή δεν θέλω να επεκταθώ και να γενικολογώ, θα πω συγκεκριμένα τρία πράγματα.

Το άρθρο 11 αφορά την ειδική αγωγή. Προηγουμένως, μας κάνατε παρατήρηση, λες και ανακαλύψατε εσείς για πρώτη φορά την πυρίτιδα! Εσείς ανακαλύψατε την ειδική αγωγή στην Ελλάδα!

Κύριε Υπουργέ, σίγουρα υπάρχει το καλύτερο. Ο εχθρός του καλού είναι το καλύτερο. Όλοι πρέπει να επιζητούμε τη βελτίωση των συνθηκών ζωής κυρίως σε κοινωνικές ομάδες όπως είναι τα άτομα με ειδικές ανάγκες και ιδιαίτερα σε έναν ευαίσθητο τομέα όπως είναι η μόρφωσή τους. Έχει υποχρέωση η κοινωνία να ανταποκρίνεται. Μάλιστα, εμείς δεν πέσαμε από τον Άρη μέσα σ’ αυτό το Κοινοβούλιο. Κάποιοι είχαμε και άλλες ιδιότητες. Για παράδειγμα, δεν θέλω να περιαυτολογώ, αλλά ως Νομάρχης της Περιφέρειάς μου, δίδαξα σε τρία ειδικά σχολεία, με μεγάλη επιτυχία σας πληροφορώ και με συμμετοχή της τοπικής κοινωνίας για να βγει το πρόβλημα έξω από τα σπίτια και να δοθεί διέξοδος.

Βεβαίως, σ’ αυτό σήμερα εσείς οφείλετε ως Υπουργός να δώσετε μία ώθηση παραπάνω, ένα βήμα προόδου. Αυτό πρέπει να κάνετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αυτό κάνουμε.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Όμως με συγχωρείτε, κύριε Υπουργέ, αλλά αυτό δεν επιτυγχάνεται με όρια αριθμών. Επιτυγχάνεται με βαθμό ευαισθησίας και με μέτρα τα οποία είναι αποτελεσματικά και όχι με αριθμούς, δηλαδή με ελάχιστα όρια για να δημιουργήσουμε ειδικές τάξεις και ειδικά σχολεία.

Αγαπητοί συνάδελφοι, οι περισσότεροι από εσάς που είστε εδώ μέσα, είστε εκπαιδευτικοί και οι περισσότεροι το γνωρίζετε από εμπειρία.

Εσείς, κύριε Υπουργέ, προσωπικά, είστε και δάσκαλος. Άρα λοιπόν, θα ήθελα να το δείτε με πολύ μεγάλη ευαισθησία αυτό. Δεν χωράει αντιπολίτευση στο θέμα της ειδικής παιδείας και δεν μετριέται με αριθμούς.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Συμφωνούμε.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Τελειώνω, αγαπητοί συνάδελφοι, με το άρθρο 20, παράγραφος 2.

Πρέπει να αποσυρθεί, κύριε Υπουργέ, καθώς είναι φωτογραφική η διάταξη ή να συμπεριλάβετε στο σύνολό τους ό,τι προέβλεπαν και οι προηγούμενοι νόμοι, ώστε να δώσετε τη δυνατότητα και σε ένα ευρύτερο φάσμα για να μην νοιώθουν αδικημένες άλλες κατηγορίες, γιατί εδώ αναφέρεστε συγκεκριμένα σε αυτούς που διορίστηκαν το 2016. Είναι φωτογραφική η διάταξη.

Το ίδιο ισχύει και για την παράγραφο του ίδιου άρθρου 4α. Εδώ, βεβαίως, μπορώ να δεχτώ ότι κάνετε εξυπηρέτηση στο μεγάλο αφεντικό. Ίσως, οι ρυθμίσεις που είχατε προβλέψει στο άρθρο 33 του ν.4386 δεν ήταν επαρκείς –καταλαβαίνετε εσείς τι εννοώ- και μάλλον χρειάστηκε να επανέλθετε.

Κλείνω, λοιπόν, με κάτι τελευταίο, απευθυνόμενος στον Υφυπουργό Παιδείας.

Θέσαμε υπ’ όψιν σας, κύριε Υφυπουργέ –και στην πολιτική ηγεσία του Υπουργείου, βεβαίως- ένα πρόβλημα που απασχολεί εκατοντάδες εργαζομένων στο Ίδρυμα Νεολαίας και Δια Βίου Μάθησης. Το θέσαμε υπ’ όψιν σας σχεδόν όλες οι πολιτικές ομάδες του Κοινοβουλίου. Είναι ένα θέμα που αφορά τις οικογένειές τους και είναι δραματικό, καθώς δεν έχουν καμία νομική βάση αυτά που απαιτεί το κράτος απέναντί τους.

Παρακαλούμε πάρα πολύ, λοιπόν, αν δεν μπορείτε σήμερα να συμπεριλάβετε νομοτεχνική βελτίωση στο ανάλογο άρθρο που υπάρχει, στο άρθρο 17 του σχεδίου νόμου, τότε να δεσμευθείτε στην Εθνική Αντιπροσωπεία ότι θα το αντιμετωπίσετε το θέμα άμεσα. Αφορά την επιβίωση εκατοντάδων οικογενειών των εργαζομένων στο Ίδρυμα Νεολαίας και Διά Βίου Μάθησης. Το γνωρίζει από την παράταξή σας ο Πρόεδρος της επιτροπής κ. Σεβαστάκης, οι εισηγητές όλων των Κομμάτων που είναι εδώ, ο συνάδελφος που θα ανέβει τώρα στο Βήμα να μιλήσει από τη Νέα Δημοκρατία, όπως και οι συνάδελφοι από το ΠΑΣΟΚ, από τους Ανεξάρτητους Έλληνες, από το Ποτάμι, κ.λπ..

Παρακαλώ πάρα πολύ τουλάχιστον να έχουμε μία απάντηση ως προς αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κι εμείς ευχαριστούμε.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Συμφωνούμε, κύριε συνάδελφε. Σε ένα επόμενο νομοσχέδιο θα το προβλέψουμε ρητά.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος από τη Νέα Δημοκρατία κ. Κέλλας έχει τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο που αφορά την εκπαίδευση στη χώρα μας, αποκτά μία επιπλέον διάσταση μετά από όσα διαβάσαμε πρόσφατα στην «ΑΥΓΗ» από την αναλυτική γραφή του συμβούλου στρατηγικού σχεδιασμού της Κυβέρνησης.

Γίνεται, λοιπόν, περισσότερο επιτακτική η ανάγκη να ομονοήσουμε κάποια στιγμή όλες οι πολιτικές δυνάμεις και να δηλώσουμε ξεκάθαρα πως θα σχεδιάσουμε και θα εφαρμόσουμε ένα εκπαιδευτικό σύστημα, το οποίο θα παραμένει σταθερό για να υπηρετεί τον εκπαιδευτικό προσανατολισμό της χώρας, ώστε η νέα γενιά που βγαίνει από τα σχολεία μας να μη στηρίζεται σε μύθους και αντιλήψεις που ναρκοθετούν την πορεία της χώρας.

Θα αναφερθώ στο νομοσχέδιο αυτό καθαυτό. Πρόκειται για ένα νομοσχέδιο «σκούπα», το οποίο άπτεται όλου του φάσματος της εκπαίδευσης και του οποίου ο τίτλος αντιπροσωπεύει μόνο έξι από τα συνολικά εξήντα πέντε άρθρα. Όσον αφορά τη διαδικασία του επείγοντος, δεν θέλω να μακρηγορήσω. Έχουν μιλήσει όλοι οι εισηγητές όλων των κομμάτων. Κανένα άρθρο δεν είναι επείγον, εκτός από τα δύο που έχουν αναφερθεί, δηλαδή το 13 και το 10, παράγραφος 7 και 8. Όμως και εκεί γνωρίζατε εδώ και πολύ καιρό τις προθεσμίες. Επομένως, είστε και εκεί αδικαιολόγητοι.

Δυστυχώς, κύριε Υπουργέ, υιοθετήσατε πολύ γρήγορα κάκιστες κοινοβουλευτικές πρακτικές σχετικά με τη διαδικασία του επειγόντος -δεύτερη φορά έρχεται νομοσχέδιο του Υπουργείο σας με αυτόν τον τρόπο-, αλλά και την απουσία δημόσιας διαβούλευσης και επαρκούς κοστολόγησης. Επιπλέον, λόγω των πολλών και ασχέτων μεταξύ τους ρυθμίσεων, δεν συμβάλλει στη λύση προβλημάτων της παιδείας. Δεν έχει σχέδιο, δεν έχει στόχους και φανερώνει ότι η κυβέρνηση δεν έχει στρατηγική για την εκπαίδευση στη χώρα μας.

Βέβαια, η εικόνα αυτή είναι ανάλογη και με την εικόνα που παρουσιάζετε και στη διαπραγμάτευση για το κλείσιμο της αξιολόγησης, όπου και εκεί επικρατεί αλαλούμ. Πρώτη προτεραιότητα, λέει ο Πρωθυπουργός και ο Υπουργός Οικονομικών, είναι το κλείσιμο της αξιολόγησης. Δεν επείγει, λέει ο Υπουργός Επικρατείας, ο κ. Βερναρδάκης. Αναμένουμε την κατάληξη.

Ας έρθω τώρα στα άρθρα του νομοσχεδίου. Στο άρθρο 1, στο άρθρο 2 και στο άρθρο 3 για το Κρατικό Πιστοποιητικό Γλωσσομάθειας δεν γίνεται καμμία αναφορά για τους μαθητές με αναπηρία που φοιτούν σε σχολεία γενικής, αλλά και ειδικής εκπαίδευσης. Θα είναι οι ίδιες εξετάσεις ή διαφορετικές;

Τα άρθρα 4 έως 6 που αφορούν στην Εθνική Βιβλιοθήκη της Ελλάδος, είναι προς τη σωστή κατεύθυνση. Επομένως, εδώ δεν υπάρχει διαφωνία.

Όσον αφορά την ειδική αγωγή και εκπαίδευση, σας θυμίζω ότι συνιστά αυτονόητη υποχρέωση της πολιτείας, στα πλαίσια του Συντάγματος, απέναντι στους μαθητές με αναπηρία και ειδικές εκπαιδευτικές ανάγκες, όπως και στις οικογένειές τους. Αυτή η υποχρέωση δεν πρέπει να εξαντλείται σε μεγαλοστομίες περί συνεκπαίδευσης και ενταξιακής πολιτικής, οι οποίες μένουν κενό γράμμα, και εις τη χειρότερη περίπτωση ακυρώνουν πρόχειρα θεσμούς δεκαετιών, όπως τα τμήματα ένταξης, μέσω τροπολογιών.

Επίσης, δεν προσφέρεται η ειδική αγωγή για μικροκομματικά παιχνίδια και για συντεχνιακές λογικές, κάτι στο οποίο ο ΣΥΡΙΖΑ επιδιδόταν συστηματικά. Να θυμηθούμε τον πόλεμο που έκαναν εναντίον των προγραμμάτων ΕΣΠΑ, αγνοώντας ότι ειδικά η ειδική αγωγή χρηματοδοτούνταν αποκλειστικά από τα προγράμματα αυτά, με αριθμό πιστώσεων που υπερέβαιναν κατά πολύ την κρατική χρηματοδότηση παλαιοτέρων ετών, ειδικότερα στα θέματα της ειδικής αγωγής, τα οποία έχουν ρυθμιστεί με ειδικές διατάξεις του ν.3699/2008 και του ν.4186/2013.

Στο άρθρο 11 παρατηρούμε τα εξής. Γιατί τροποποιείτε, κύριε Υπουργέ, προς το χειρότερο σχετικές διατάξεις των παραπάνω νόμων που αφορούν στον αριθμό των παιδιών με αναπηρία που φοιτούν σε μια τάξη, εισάγοντας περισσότερη γραφειοκρατία, όπως, παραδείγματος χάριν, την απόφαση του περιφερειακού διευθυντού εκπαίδευσης; Αναφέρονται αριθμοί χωρίς καμμία επιστημονική τεκμηρίωση. Επίσης, είναι ασαφές για ποιες μορφές αναπηρίας θα ισχύει η μείωση του αριθμού των μαθητών της τάξης.

Σχετικά με την πιστοποίηση της γραφής Braille γιατί ενώ ήταν θεσμοθετημένη μια ολόκληρη διαδικασία δεν την προχωρήσατε στα δύο χρόνια της διακυβέρνησής σας μαζί με τον αρμόδιο φορέα, τον ΕΟΠΠΕΠ, και αναγκάζεστε τώρα να δώσετε τη δυνατότητα πιστοποίησης και σε άλλους φορείς;

Για την ιδιωτική παράλληλη στήριξη, είχαμε θεσμοθετήσει εμείς ως Νέα Δημοκρατία την αντικατάστασή της από τον ιδιώτη βοηθό για την εξυπηρέτηση του μαθητού. Και έρχεστε εσείς τώρα, που ωρυόσασταν για τον ιδιώτη, και αντί να τον καταργήσετε ή να του ρυθμίσετε το εργασιακό καθεστώς, επεκτείνετε τον θεσμό και στις ΣΜΕΑΕ, προσθέτοντας το βιογραφικό και το αντίγραφο ποινικό μητρώο. Μα, αυτά προϋπήρχαν, δεν προσθέτετε κάτι καινούργιο.

Γιατί προωθείτε, κύριε Υπουργέ, την είσοδο του ιδιώτη στα δημόσια σχολεία και κλείνετε το μάτι στη μαύρη εργασία, μη ρυθμίζοντας το εργασιακό καθεστώς; Γιατί βάζετε σε κίνδυνο το εργασιακό καθεστώς των αναπληρωτών νοσηλευτών ΠΕ25 και ειδικών βοηθών ΔΕ1, γενικεύοντας τον θεσμό των ιδιωτών;

Γιατί αναγκάζετε φτωχές ελληνικές οικογένειες να πληρώνουν ιδιώτες για το παιδί τους που φοιτά στις ΣΜΕΑΕ, όταν προβλέπεται η κάλυψη των θέσεων με δημόσιους λειτουργούς; Πώς εξασφαλίζεται η απουσία συγγένειας μεταξύ του ιδιώτη και του μαθητή; Ασφαλώς εδώ βρίσκεστε σε ιδεολογική σύγχυση.

Στον εξαιρετικά ευαίσθητο τομέα της ειδικής αγωγής, το Υπουργείο, κατά την προσφιλή του μέθοδο, προσπαθεί άγαρμπα, άκομψα, πρόχειρα και χωρίς σφαιρική θέαση των πραγμάτων να διευθετήσει κάποια ανοιχτά θέματα.

Είναι δυνατόν να προτάσσεται το δημοσιονομικό από το παιδαγωγικό συμφέρον, κύριε Υπουργέ της Παιδείας; Γιατί, ενώ έχει θεσμοθετηθεί ο ελάχιστος αριθμός μαθητών για τη λειτουργία ειδικού σχολείου και τμήματος ένταξης, εισάγετε και τον ελάχιστο αριθμό μαθητών ανά τμήμα και έναν ελάχιστο αριθμό σε εξαιρετικές περιπτώσεις, όπως τρεις μαθητές ανά τμήμα; Αυτό θα δημιουργήσει έντονες αντιδράσεις και θέμα λειτουργίας ολόκληρων τάξεων στα ειδικά σχολεία και κυρίως στα νησιά και στις περιοχές της ηπειρωτικής χώρας.

Επίσης, στα ειδικά επαγγελματικά λύκεια, όπως και στην ΕΕΓ, μπορεί να έχουμε λιγότερους από τρεις μαθητές, λόγω ένταξής τους στην εργαστηριακή ειδικότητα, που δεν συμπληρώνεται ο αριθμός αυτός.

Χρειάζεται, λοιπόν, μεγάλη ευαισθησία στα θέματα ειδικής αγωγής και όχι μόνο δημοσιονομική θεώρηση. Μάλιστα, δηλώσατε, κύριε Υπουργέ, ότι είναι αβάσιμες οι ανησυχίες από τη θέσπιση ελάχιστου αριθμού στα τμήματα ειδικής αγωγής. Γιατί είναι αβάσιμες; Επειδή λέτε ότι υπάρχει συνδιδασκαλία. Από πού προβλέπεται αυτό; Αν δεν μπορούν να συγκροτηθούν τάξεις, λόγω μη συμπλήρωσης του ελάχιστου αριθμού, τότε θα κάνουν μαζί μάθημα η Α΄ τάξη με τη Β΄, η Γ΄ με τη Δ΄ ή οι αντίστοιχες βαθμίδες; Και αυτό αποκαλείτε «ενταξιακή εκπαίδευση» και «ισότιμη πρόσβαση» στο αγαθό της εκπαίδευσης;

Όσον αφορά το θέμα της απαλλαγής των μαθητών από εξέταση και βαθμολόγηση σε συγκεκριμένα μαθήματα ύστερα από αίτηση των γονέων συμφωνούμε, αλλά να υπάρχει και η σύμφωνη γνώμη του ΚΕΔΔΥ, που είναι το αρμόδιο όργανο.

Τέλος, θέλω να θίξω και ένα θέμα ύψιστης εθνικής σημασίας, το θέμα των μετεγγραφών γενικότερα, αλλά και ειδικότερα των μετεγγραφών πολυτέκνων, οι οποίοι από μόνοι τους αντιστέκονται στη δημογραφική γήρανση του έθνους μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Γιατί στο νομοσχέδιο που συζητούμε δεν μπορούμε να νομοθετήσουμε και το πάγιο αίτημα που αφορά τις μετεγγραφές φοιτητών; Είναι κάτι που τους το οφείλουμε.

**ΝΙΚΟΛΑΟΣ ΦΙΛΗΣ:** Τα κατήργησε η Νέα Δημοκρατία αυτά!

**ΧΡΗΣΤΟΣ ΚΕΛΛΑΣ:** Είναι γεγονός ότι οι πολύτεκνοι ήταν από τα μεγαλύτερα θύματα των περικοπών που έγιναν λόγω των μνημονίων. Στο άρθρο 19 παράγραφος 11 θα μπορούσε να προβλεφθεί ότι οι πολύτεκνοι ή τέκνα πολυτέκνων που έχουν επιτύχει ή φοιτούν σε σχολές ΑΕΙ ή ΤΕΙ θα μπορούν να μετεγγράφονται σε αντίστοιχη σχολή ή τμήμα που είναι πλησιέστερα στον τόπο κατοικίας τους ή εκεί που φοιτούν τα αδέρφια τους.

Κρατάω όμως και βλέπω θετικά αυτό που είπατε στην επιτροπή, ότι θα το δείτε θετικά και θα το συζητήσουμε άμεσα με σύσταση διακομματικής επιτροπής.

Κλείνοντας, θα ήθελα να τονίσω ότι το νομοσχέδιο περιέχει και θετικές διατάξεις, τις οποίες, όμως, δυστυχώς αδυνατούμε να ψηφίσουμε, διότι στα περισσότερα άρθρα περιλαμβάνονται πολλές και άσχετες μεταξύ τους ρυθμίσεις. Γιατί δεν θελήσατε να τα ξεχωρίσετε, ώστε το νομοσχέδιο να έχει την ευρύτερη δυνατόν συναίνεση; Εμείς θα καταψηφίσουμε το νομοσχέδιο επί της αρχής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει για δώδεκα λεπτά ο Κοινοβουλευτικός Εκπρόσωπος της Δημοκρατικής Συμπαράταξης κ. Αθανάσιος Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, βρισκόμαστε σε μια κατάσταση στην ελληνική οικονομία η οποία είναι πάρα πολύ δύσκολη. Η αξιολόγηση δεν έχει κλείσει. «Ζήτω που καήκαμε», όπως έλεγε ο Υπουργός Οικονομικών κ. Τσακαλώτος.

Να θυμίσω ότι την άνοιξη έλεγε πως αν η αξιολόγηση δεν έχει κλείσει μέχρι τον Οκτώβριο, θα έχουμε καεί. Φτάσαμε Φεβρουάριο και δεν έκλεισε και τα μέτρα, αυτά τα οποία ζητούνται από τους εταίρους, συνεχώς αυξάνονται.

Να πούμε εδώ –το Γραφείο Προϋπολογισμού της Βουλής το έχει πει και το έχει ξεκαθαρίσει, για παράδειγμα- ότι το 2016, αν είχε κλείσει εγκαίρως η αξιολόγηση, δεν θα υπήρχαν αυτά τα μέτρα στο τραπέζι, μέτρα τα οποία μπαίνουν συνεχώς μέσα από μια αναποτελεσματική διαπραγμάτευση, καθώς δεν καταλαβαίνετε μέσα στις αυταπάτες σας ότι, όσο πιο πίσω πάει η διαπραγμάτευση, τόσο πιο δύσκολα θα γίνονται τα πράγματα για τη δική μας χώρα, καθώς είναι σε δύσκολη διαπραγματευτική θέση, καθώς στερεύουν τα ταμεία.

Βρισκόμαστε σε δύσκολες εξελίξεις. Δεν πρέπει να προχωρήσετε και πάλι στη διαδικασία των αποθεματικών από τα ταμεία, σε μια διαδικασία η οποία έχει τελματώσει την ελληνική κοινωνία.

Επειδή ο αγαπητός Υφυπουργός Παιδείας ρωτάει αν πρέπει να τα υπογράψουμε όλα, να σας ενημερώσω ότι μεταξύ δύο επιλογών, το να τα υπογράφετε όλα και να οδηγείτε τη χώρα σε αδιέξοδο, υπάρχει και η επιλογή της αποτελεσματικής διαπραγμάτευσης, για να μην επιβάλλονται μέτρα, όπως είναι η μείωση του αφορολόγητου, που δεν είναι δυνατόν να γίνει αποδεκτή, όπως και οι ομαδικές απολύσεις και οι αλλαγές στα εργασιακά, οι οποίες ζητώνται και οι οποίες είναι εκτός του κοινοτικού κεκτημένου.

Διαπραγματευτείτε αποτελεσματικά και κλείστε την αξιολόγηση εγκαίρως, με ένα πλαίσιο το οποίο δεν θα είναι εις βάρος της χώρας μας. Διότι καταλαβαίνετε ότι, όταν όλα τα άλλα ζητήματα που συζητούμε και όλα τα άλλα νομοσχέδια και τα ζητήματα κοινωνικής πολιτικής, όπως και αυτό σήμερα, βρίσκονται σε ένα συνολικό πλαίσιο οικονομικής και κοινωνικής ανασφάλειας, δημιουργείται ένα πλέγμα το οποίο ουσιαστικά δεν μπορεί να λύσει τα προβλήματα. Έτσι, βαθαίνουν και τα προβλήματα και η κρίση.

Εκτός αν θέλετε να τα λύσετε και στο Υπουργείο Παιδείας, όπως τα λύνει σήμερα ο κ. Φλαμπουράρης. Διότι ο κ. Φλαμπουράρης ιδρύει ιστοσελίδα για την επίλυση των προβλημάτων της καθημερινότητας. Μπορούμε να στείλουμε πλέον mail στο [a.flabouraris@parliament.gr](mailto:a.flabouraris@parliament.gr). Μπορείτε να δημιουργήσετε μια αντίστοιχη ιστοσελίδα, και ο Υπουργός Παιδείας και ο Υπουργός Υγείας. Αν είναι δυνατόν!

Αυτό δείχνει ότι τα προβλήματα στην χώρα μας δεν αντιμετωπίζονται με θεσμικό τρόπο από τις αρμόδιες Υπηρεσίες, με μεταρρυθμίσεις, όπως ήταν ο ΑΣΕΠ και τα ΚΕΠ και με μεταρρυθμίσεις δομικές. Δεν λύνονται έτσι, με τα e-mails των Υπουργών. Αυτές είναι εξελίξεις οι οποίες δείχνουν την ανεπάρκεια και την αναποτελεσματικότητα του κρατικού μηχανισμού. Βεβαίως χρειάζεται επιτέλους σοβαρότητα και υπευθυνότητα.

Για να προχωρήσω στο συγκεκριμένο νομοσχέδιο που συζητούμε σήμερα, θα ήθελα να πω πως είναι άλλο ένα σχέδιο νόμου με τη διαδικασία του επείγοντος, χωρίς να υφίσταται, για άλλη μία φορά, επί της ουσίας, λόγος για αυτό.

Δεν είναι βέβαια η πρώτη φορά που μας εκπλήσσει η Κυβέρνηση για τον τρόπο που αντιμετωπίζει τη νομοθέτηση, για την αποσπασματικότητα των διατάξεων, για τη λογική ψηφίζουμε και ξεψηφίζουμε μέσα σε ένα μικρό χρονικό διάστημα.

Υπάρχει ένα δομικό πρόβλημα στα ζητήματα παιδείας. Κάθε Υπουργός Παιδείας που έρχεται ουσιαστικά θέλει να παρουσιάσει το δικό του εκπαιδευτικό πρόγραμμα. Θα έλεγα ότι αιφνιδιάζει ακόμα και το κόμμα του. Είναι τρεις Υπουργοί Παιδείας, αν δεν κάνω λάθος, σε αυτή την Κυβέρνηση ΣΥΡΙΖΑ -ΑΝΕΛ αυτά τα δύο χρόνια. Έτσι δεν γίνεται. Όχι, δεν υπάρχει εθνική συνεννόηση. Δεν έχουμε φτάσει σε αυτό το επίπεδο. Είμαστε στο επίπεδο που ο κάθε Υπουργός απλώς παρουσιάζει ορισμένες ιδέες, φεύγει μετά από λίγους μήνες και ξανά τα ίδια, χωρίς να υπάρχει ένα συνολικό πλαίσιο για τη χώρα.

Αυτό πρέπει να αντιμετωπίσουμε και να αποφασίσουμε ότι επιτέλους η παιδεία είναι ένα ζήτημα εθνικό και δεν θα μπορέσουμε να ξεφύγουμε μακροπρόθεσμα από την κρίση, αν τουλάχιστον σε αυτό το ζήτημα δεν μπορέσουμε να συνεννοηθούμε.

Το συγκεκριμένο νομοσχέδιο σήμερα επαναφέρει διατάξεις που κάποτε κατέκρινε η Κυβέρνηση. Τώρα τις επικαιροποιεί και τις παρουσιάζει ως μέγιστο πόνημα και βέβαια παρουσιάζει και ως επείγοντα θέματα, που βέβαια δεν είναι και δεν υπάρχει στρατηγικός σχεδιασμός και προγραμματισμός.

Είναι απορίας άξιο το γεγονός ότι, ενώ όλοι συμφωνούμε, τουλάχιστον φαινομενικά, στον στόχο της αναβάθμισης της παιδείας, του περιορισμού της εξόδου της χώρας μας νέων επιστημόνων, της παροχής κινήτρων παραμονής στους νέους ερευνητές, της αξιοκρατίας, τελικά δεν μπορείτε να έχετε μια στρατηγική σε αυτό το θέμα. Ένα θέμα, δηλαδή, καταλυτικής σημασίας για την έξοδο της χώρας από την κρίση.

Αναφερθήκατε στην ομιλία σας στο θέμα των πανελληνίων εξετάσεων, ότι το μόνο θετικό που έχει είναι η αντικειμενικότητα. Ξέρετε, πρώτα πρώτα αυτό το θέμα να αλλάζουν τα μαθήματα από τέσσερα σε έξι, σε οκτώ και ξανά έξι, τέσσερα, πράγματι είναι ένα ζήτημα το οποίο δεν αποτελεί κάθε φορά μεταρρύθμιση των πανελλήνιων εξετάσεων. Όμως, μην υποτιμάτε το θέμα της αντικειμενικότητας στις πανελλαδικές. Το τονίζω απλώς γιατί δεν το έχουμε καταφέρει και σε πολλά συστήματα στη χώρα μας.

Συνεπώς επαυξάνοντας, θέλω να σας πω ότι, κρατώντας αυτό, πρέπει να δούμε πού μπορούμε να φτάσουμε από εδώ και στο εξής, για να δούμε αν συμφωνούμε σε ένα γενικό πλαίσιο το οποίο χρειάζεται αυτή τη στιγμή ο τόπος.

Το ίδιο θα σας έλεγα για το ΑΣΕΠ. Δεν ξέρω αν θα προχωρήσετε. Έχουμε ακούσει δεσμεύσεις, υποσχέσεις για διαγωνισμό ΑΣΕΠ, έχουμε ακούσει μέχρι τώρα πάρα πολλά, αλλά να σας πω ότι οι εξετάσεις, μέσω διαγωνισμού του ΑΣΕΠ, ήταν μια διαδικασία αδιάβλητη και είναι μια διαδικασία αδιάβλητη, την οποία πρέπει να τη συνεχίσετε. Το λέω αυτό γιατί δεν ξέρω ποια σχέδια έχετε σε σχέση με το να προχωρήσετε με έναν μόνον τρόπο μονιμοποιήσεων συμβασιούχων και όχι, για παράδειγμα, εξετάσεων. Πρέπει σε αυτό το ζήτημα να μη χάσουμε τουλάχιστον τα κεκτημένα στη χώρα μας, αυτά που έχουμε πετύχει σε αυτούς τους τομείς.

Η παιδεία, λοιπόν, και σήμερα παραμένει δέσμια ιδεοληψιών, στερείται ενός πραγματικού προοδευτικού μεταρρυθμιστικού πλαισίου. Το προς ψήφιση σχέδιο νόμου δεν παρουσιάζει κανένα όραμα, η δε διαβούλευση ήταν ανύπαρκτη. Οι άλλες διατάξεις, και μιλάω για αυτές που αποτελούν ένα ολόκληρο νομοσχέδιο, δεν παρουσιάζουν επίσης επείγοντα χαρακτήρα σε πολλές περιπτώσεις. Για παράδειγμα, ποιο είναι το επείγον στοιχείο για την παραχώρηση της συλλογής ελληνικών λαϊκών μουσικών οργάνων του Μουσείου Ελληνικής Λαϊκής Τέχνης;

**ΝΙΚΟΛΑΟΣ ΦΙΛΗΣ:** Είχε επείγον χαρακτήρα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όταν κατατέθηκε εννοώ.

Ποιος είναι ο επείγον χαρακτήρας τροποποίησης οργανικών διατάξεων του ΙΚΥ, η ίδρυση εκδοτικού οίκου στο Ελληνικό Ανοικτό Πανεπιστήμιο; Όταν, λοιπόν, δεν υπάρχει ο επείγον χαρακτήρας, αναπόφευκτα δημιουργείται προβληματισμός για το τι και ποιον εξυπηρετούν οι διατάξεις.

Βλέπουμε, βέβαια, ότι και σε αυτό, όπως και στα δύο προηγούμενα νομοσχέδια, υπάρχουν άλλες διάσπαρτες θετικές διατάξεις, αλλά αυτό δεν αναιρεί τον αποσπασματικό χαρακτήρα και την απουσία στρατηγικής. Όταν υπάρχουν αυτές οι θετικές διατάξεις, εμείς τις στηρίζουμε, όπως, για παράδειγμα, θα στηρίξουμε τα ζητήματα της ιθαγένειας και διάφορα άλλα θέματα, τα οποία αποτελούν και ζητήματα προοδευτικού χαρακτήρα, σε σχέση με τη δική μας τουλάχιστον οπτική, με την οποία βλέπουμε τα θέματα της παιδείας.

Τα δύο πρώτα κεφάλαια, που αναφέρονται στο Κρατικό Πιστοποιητικό Γλωσσομάθειας και στην Εθνική Βιβλιοθήκη, κινούνται στη σωστή κατεύθυνση, γιατί πράγματι η θεσμοθέτηση του συστήματος ηλεκτρονικής εξέτασης και βελτίωσης του συστήματος γραπτών εξετάσεων, όπως και η ρύθμιση θεμάτων που άπτονται του εκσυγχρονισμού της Εθνικής Βιβλιοθήκης, αποτελούσαν κενά που έπρεπε να καλυφθούν.

Εδώ, βέβαια, σας έχω προτείνει μια νομοτεχνική βελτίωση, η οποία νομίζω ότι πρέπει να γίνει δεκτή, για να μην υπάρχουν ουσιαστικά δύο κατηγορίες μελών, με διαφορετικά ήδη θητείας, τέσσερα και τρία χρόνια, αλλά να υπάρχει μεταβατική διάταξη για ορισμένα μέλη, έτσι ώστε να υπάρχει η αναγκαία εναλλαγή.

Ταυτόχρονα, έχουμε καταθέσει δύο τροπολογίες, στις οποίες δεν έχετε τοποθετηθεί αν τις κάνετε δεκτές και από τις οποίες εξαρτούμε και τη θέση μας στα συγκεκριμένα άρθρα. Είναι η τροπολογία για τις επαναληπτικές εισαγωγικές εξετάσεις για μαθητές που απουσίασαν ή διέκοψαν την εξέτασή τους για λόγους ασθενείας και η τροπολογία όσον αφορά το άρθρο 14, σε σχέση με το Παιδαγωγικό Τμήμα Δημοτικής Εκπαίδευσης του Δημοκρίτειου Πανεπιστημίου Θράκης, που προτείνουμε να έχει την ευθύνη για τη διαρκή επιμόρφωση των εκπαιδευτικών των μειονοτικών σχολείων. Νομίζουμε ότι αυτές οι δύο τροπολογίες είναι απολύτως λογικές και, στο πλαίσιο της συνεννόησης, όπως είπατε, που προσπαθείτε να πετύχετε, νομίζω ότι πρέπει να τις κάνετε αποδεκτές.

Τώρα για ορισμένες λοιπές διατάξεις, στον λίγο χρόνο που μου απομένει, θα σας πω τα εξής: Μερικές από αυτές αντανακλούν τις παθογένειες της παιδείας και μερικές από αυτές αντανακλούν και ιδεοληπτικές εμμονές και τακτικές της Κυβέρνησης.

Όσον αφορά τον ενιαίο αριθμό μαθητή, αποτελεί θετική διάταξη. Όμως, θα πρέπει να λάβουμε υπ’ όψιν και ό,τι λέει η έκθεση της Επιστημονικής Υπηρεσίας της Βουλής, ότι θα πρέπει να τελείται σε συμμόρφωση με τη νομοθεσία προστασίας προσωπικών δεδομένων, λαμβανομένης υπ’ όψιν της ιδιαιτέρως ευαίσθητης ηλικίας των προσώπων τα οποία αφορά. Το λέω εδώ, για να καταγραφεί.

Όσον αφορά τα θέματα ειδικής αγωγής και εκπαίδευσης, για τα οποία η Δημοκρατική Συμπαράταξη έχει ιδιαίτερη ευαισθησία, παρουσιάζουν πολλά κενά τα Μουσικά Σχολεία, που δεν είχαν περιληφθεί, στα οποία φοιτούν και παιδιά με αναπηρία ή ειδικές εκπαιδευτικές ανάγκες.

Δεν κατανοούμε, επίσης, την ανάγκη αυτοτελούς Διεύθυνσης Ιδιωτικής Εκπαίδευσης. Δεν δικαιολογείται, κυρίως, εννοώ, ως προς την αυτοτέλειά της. Τι ακριβώς εξυπηρετεί.

Περικόπτετε τους πόρους του Ιδρύματος Ιατροβιολογικών Ερευνών της Ακαδημίας Αθηνών.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το πάμε στο παλιό, στο 1,5.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το πάτε στο 1,5. Οπότε αυτό το λύνετε τώρα.

Σε κάθε περίπτωση, θα πρέπει να προηγηθεί η αξιολόγηση.

Όσον αφορά την κατάργηση του Εθνικού Συμβουλίου Παιδείας και την αντικατάσταση -που έγινε και συζήτηση- από το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού, υπάρχουν ενστάσεις. Τις καταθέσαμε. Κατ’ αρχάς, η ΕΣΥΠ ήταν μια κατάκτηση, που, αφού πρώτα την υπονομεύσατε ως Κυβέρνηση, την ακυρώσατε εν τοις πράγμασι, μιας και το Σώμα αυτό όχι μόνο δεν λειτούργησε, αλλά ούτε καν συγκροτήθηκε. Σας καλέσαμε, μάλιστα, τον Νοέμβριο να το συγκροτήσετε, για να μπορέσει να υπάρχει συνεννόηση σε ορισμένα ζητήματα. Τώρα το αντικαθιστάτε.

Ξέρουμε την απέχθεια της Κυβέρνησης σε τέτοια όργανα, που δεν ελέγχει ή δεν μπορεί να ελέγξει. Αυτό, όμως, που τώρα δημιουργείτε προσιδιάζει περισσότερο στη δομή του Εθνικού Συμβουλίου Πρωτοβάθμιας και Δευτεροβάθμιας Εκπαίδευσης, αφού τα μέλη του ελέγχονται κατά πλειοψηφία από την πολιτική ηγεσία του Υπουργείου Παιδείας. Είναι απορίας άξιο πώς, από τη στιγμή που το όργανο αυτό αναφέρεται στην ανάπτυξη ανθρώπινου δυναμικού, δεν συμμετέχει επίσης στη συγκρότησή του η Ομοσπονδία Συλλόγων Διδακτικού και Ερευνητικού Προσωπικού ή η Ομοσπονδία Συλλόγων Έκτακτου Προσωπικού και η ΑΔΕΔΥ.

Όσον αφορά στο Ανοικτό Πανεπιστήμιο, θα ήταν ορθότερο να ασχολείται το Υπουργείο με τη βελτίωση των παρεχόμενων υπηρεσιών, με την εξασφάλιση πιο προσιτών διδάκτρων, που στην παρούσα συγκυρία είναι ακριβά, και με την πληρωμή του εκπαιδευτικού προσωπικού με το μπλοκάκι, το οποίο παραμένει απλήρωτο, γιατί οι Οικονομικές Υπηρεσίες δεν ξέρουν πώς να προχωρήσουν για όλους όσους έχουν σύμβαση με μπλοκάκι. Άλλη μια ένδειξη του αλαλούμ που δημιούργησε τόσο ο νόμος της Κυβέρνησής σας όσο και οι μετέπειτα προβληματικές ρυθμίσεις της Κυβέρνησης, που γίνονται ακόμη πιο προβληματικές με αυτά τα «μπαλώματα» τα οποία προχωρείτε αυτή τη στιγμή, καθώς χάνουν οι πάντες. Χάνουν οι εργαζόμενοι, χάνουν οι επιχειρηματίες, χάνει το δημόσιο. Αυτή είναι η πραγματικότητα. Το θέμα, λοιπόν, είναι να λύσετε αυτά τα προβλήματα και όχι να σχεδιάσετε τη δημιουργία ενός εκδοτικού οίκου. Με ποιο σκεπτικό, άραγε; Γιατί όχι μια συνεργασία με το Εθνικό Κέντρο Τεκμηρίωσης;

Στο νομοσχέδιό σας, επίσης, δημιουργείτε νέα τμήματα, νέες σχολές. Εδώ δεν μπορώ να μην αναρωτηθώ σε ποιο σχέδιο εντάσσονται όλα αυτά τα νέα τμήματα. Ποια νέα επιστημονικά πεδία πρέπει να υπάρξουν; Βεβαίως και χρειαζόμαστε σχολές και τμήματα τουριστικού επιπέδου. Δεν υπάρχει καμμιά αμφιβολία σε αυτό. Εμείς δεν είμαστε αντίθετοι σε αυτό το πλαίσιο. Όμως, έχετε κάποιο σχέδιο; Αυτό το ζήτημα έχει ταλαιπωρήσει τη χώρα -μην κάνουμε αυτή τη συζήτηση για άλλη μια φορά-, με την άναρχη ανάπτυξη των τμημάτων ΤΕΙ και ΑΕΙ σε όλη τη χώρα, την προηγούμενη περίοδο.

Συνεχίζετε, όμως, σε μια λογική που δεν έχουμε έναν σχεδιασμό. Τέτοιος σχεδιασμός χρειάζεται, αναλυτικός, για το ζήτημα αυτό.

Όσον αφορά την ηλικία συνταξιοδότησης στα εξήντα επτά -και σε σχέση με την ρύθμισή σας για όσους έχουν γεννηθεί από Σεπτέμβριο έως Δεκέμβριο- των συνταξιούχων πανεπιστημιακών, σας είπαμε το εξής: Ουσιαστικά δημιουργείτε δύο κατηγορίες. Ουσιαστικά μερικοί θα βγαίνουν στα εξήντα επτά και μερικοί θα βγαίνουν στα εξήντα οκτώ. Βάλαμε θέμα δικαιοσύνης, να μη δημιουργούνται δύο κατηγορίες στη σύνταξη των πανεπιστημιακών, και σε αυτό δεν έχετε απαντήσει.

Τέλος, όσον αφορά στα θέματα που θίγονται στο παρόν νομοσχέδιο, θα απαιτούσαν όλα αυτά εκτενή διαβούλευση. Για άλλη μια φορά, λοιπόν, βρισκόμαστε αντιμέτωποι με μια πρόχειρη και αποσπασματική νομοθέτηση με τη διαδικασία του επείγοντος, η οποία με τη σειρά της δεν συνάδει με τον διάλογο που εσείς θέλατε να ξεκινήσετε και βεβαίως ήρθε τελικά ένα νομοσχέδιο με μια τέτοια μορφή.

Το έχουμε ξαναπεί, λοιπόν, ότι η παιδεία απαιτεί εθνική συνεννόηση και εθνική στρατηγική. Το χρωστάμε στη νέα γενιά. Ήδη το μέλλον της έχει υποθηκευτεί σε μεγάλο βαθμό, με όλα αυτά τα οποία γίνονται στη γενικότερη πολιτική σκηνή και οικονομική ζωή του τόπου. Από τη στιγμή που θα το συνειδητοποιήσουμε, θα μπορέσουμε πραγματικά να νομοθετήσουμε σωστά, σεβόμενοι τις αρχές του κράτους δικαίου και της χρηστής διοίκησης και, βέβαια, δίνοντας στους νέους αυτό που πραγματικά τους αξίζει: μια παιδεία που θα έχει στόχο να γίνουν καλύτεροι άνθρωποι και να ενσωματωθούν ομαλά και με αρχές στην αγορά εργασίας, μια αγορά εργασίας που επιτέλους θα πρέπει να δημιουργηθεί, όπως στις άλλες χώρες της Ευρωπαϊκής Ένωσης.

Είναι πραγματικά κρίμα να έχουμε το έμψυχο υλικό που μπορεί να δώσει προστιθέμενη αξία στη χώρα και όχι απλά να μην το αξιοποιούμε, αλλά αντίθετα να συντηρούμε, να διευρύνουμε και να δημιουργούμε νέες παθογένειες. Η παιδεία τουλάχιστον πρέπει να αποτελέσει εθνική στρατηγική για τη χώρα μας.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Κυρίες και κύριοι συνάδελφοι, θα ήθελα να κάνω μια ανακοίνωση.

Ο Βουλευτής Β΄ Θεσσαλονίκης της Νέας Δημοκρατίας κ. Σάββας Αναστασιάδης ζητεί άδεια ολιγοήμερης απουσίας στο εξωτερικό. Ο συνάδελφος θέλει να μεταβεί στο Μόναχο της Γερμανίας από την Παρασκευή 10 Φεβρουαρίου μέχρι την Κυριακή 12 Φεβρουαρίου, προκειμένου να παραστεί σε εκδήλωση της ελληνικής κοινότητας του Μονάχου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω επίσης την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 10 Φεβρουαρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 129 παράγραφοι 2 και 3, άρθρο 130 παράγραφοι 2 και 3 του Κανονισμού της Βουλής)

1. Η με αριθμό 443/11/6-2-2017 επίκαιρη ερώτηση του Προέδρου της Κοινοβουλευτικής Ομάδας Το Ποτάμι κ. Σταύρου Θεοδωράκη προς τον Πρωθυπουργό, σχετικά με τη διαφθορά στην Ελλάδα.

2. Η με αριθμό 453/7-2-2017 επίκαιρη ερώτηση της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς την Υπουργό Τουρισμού, σχετικά με τη δημόσια τουριστική εκπαίδευση στην Κέρκυρα.

3. Η με αριθμό 447/6-2-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος – Αδώνιδος Γεωργιάδη προς τον Υπουργό Οικονομικών, σχετικά με τη «συνάντηση του Πρωθυπουργού με εκπροσώπους της επενδυτικής τράπεζας Rothschild».

4. Η με αριθμό 452/6-2-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με τις «συνομιλίες Τσίπρα - επενδυτικής τράπεζας Rothschild και την εμπλοκή της οικογένειας Rothschild στην οικονομική ζωή της Ελλάδος».

5. Η με αριθμό 451/6-2-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη γονική ισότητα και τη συνεπιμέλεια των τέκνων.

6. Η με αριθμό 456/7-2-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εργαζόμενους και τους αυτοαπασχολούμενους με δελτία παροχής υπηρεσιών.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 448/6-2-2017 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, σχετικά με τις αποζημιώσεις των πατατοκαλλιεργητών του λεκανοπεδίου του Κάτω Νευροκοπίου στον Νομό Δράμας.

2. Η με αριθμό 455/7-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα μεγάλα προβλήματα και τις άδικες χρεώσεις υψηλών ασφαλιστικών εισφορών.

3. Η με αριθμό 457/7-2-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, σχετικά με τη μονιμοποίηση των πυροσβεστών πενταετούς υποχρέωσης.

4. Η με αριθμό 454/7-2-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με την επείγουσα ανάγκη νομοθετικής ρύθμισης των στεγαστικών δανείων σε ελβετικό φράγκο.

5. Η με αριθμό 345/16-1-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη  προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ).

6. Η με αριθμό 344/16-1-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών με τον ΕΟΠΥΥ και τη δημόσια φροντίδα υγείας.

7. Η με αριθμό 378/23-1-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας Καραμανλή προς την Υπουργό Πολιτισμού και Αθλητισμού, σχετικά με την προσωρινή διοικούσα επιτροπή στο ελληνικό ποδόσφαιρο.

8. Η με αριθμό 420/31-1-2017 επίκαιρη ερώτηση του Βουλευτή Μαγνησίας του Λαϊκού Συνδέσμου – Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις «ληξιπρόθεσμες οφειλές του δημοσίου προς τους ιδιώτες».

9. Η με αριθμό 414/30-1-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού.

10. Η με αριθμό 415/31-1-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αναβολή των προκηρύξεων του Προγράμματος Αγροτικής Ανάπτυξης.

11. Η με αριθμό 348/16-1-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα, που θέτει σε άμεσο κίνδυνο τη βιωσιμότητα των ελληνικών θαλασσών.

12. Η με αριθμό 427/31-1-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας,  σχετικά με την ένταξη της Ογκολογικής – Αιματολογικής Μονάδας Ημερήσιας Νοσηλείας στον Οργανισμό του Νοσοκομείου Μυτιλήνης.

13. Η με αριθμό 328/10-1-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εκπαίδευση των προσφυγόπουλων.

14. Η με αριθμό 409/30-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

15. Η με αριθμό 382/23-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών, σχετικά με το σχέδιο αποδυνάμωσης της  σστυνομικής και πυροσβεστικής δύναμης της Μακεδονίας.

16. Η με αριθμό 400/27-1-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών  του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια.

17. Η με αριθμό 390/24-1-2017 επίκαιρη ερώτηση του Ανεξάρτητου Βουλευτή Αχαΐας  κ. Νικολάου Νικολόπουλου προς τον Υπουργό Υγείας, σχετικά με τη μείωση δαπανών στην ειδική αγωγή για την εξειδικευμένη εκπαίδευση –«θεραπεία».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1.  Η με αριθμό 2117/100/19-12-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την καθυστέρηση της ολοκλήρωσης του έργου «Πάνορμο - Εξάντη».

Συνεχίζουμε τη συζήτηση επί του νομοσχεδίου του Υπουργείου Παιδείας, Έρευνας και Θρησκευμάτων.

Τον λόγο έχει ο κ. Τασούλας από τη Νέα Δημοκρατία.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Υπουργέ, το νομοσχέδιο, που αποτελεί το πρώτο νομοθετικό σας πόνημα στη νέα σας θητεία, προφανώς είναι κατώτερο των περιστάσεων και από ό,τι άκουσα -και δεν έχω και κανέναν λόγο να το αμφισβητώ- είναι κατώτερο και των δικών σας προσόντων. Οι περιστάσεις υπαγορεύουν μια αλλαγή στάσεως στο θέμα της παιδείας, προς την κατεύθυνση γενναίων διορθώσεων μιας παράδοσης δεκαετιών, που θα μπορούσε κανείς να τη συνοψίσει ως υποταγή στην ευκολία.

Η παιδεία υπήρξε το πρώτο θύμα της Μεταπολιτεύσεως και συνοψίζει κανείς τους λόγους ή τις παραμέτρους αυτής της πτώσεως της παιδείας, κατά τη γνώμη μου, στην ολιγόλογη περιγραφή της υποταγής εις την ευκολία. Η παραγνώριση της εννοίας του «λάθους», εν ονόματι της δήθεν ισότητας ή εν ονόματι του να μη στεναχωρηθούν τα παιδιά ή να μην αισθανθούν ότι κάνουν λάθος, ήταν η μεγαλύτερη κατά τη γνώμη μου υποχώρηση σε ένα λαϊκισμό, μιας δημαγωγία, σε ένα καλόπιασμα, το οποίο ήταν το κύριο θέμα της Μεταπολίτευσης και το οποίο με διακυμάνσεις επικράτησε όλων των παρατάξεων και της λεγόμενης «συντηρητικής» και της λεγόμενης «αριστεράς παρατάξεως», οι οποίες κυβέρνησαν τη χώρα μετά την κατάρρευση της δικτατορίας.

Υπήρξε περίοδος κατά την οποία εστάλη εγκύκλιος στους δασκάλους να διορθώνουν όχι τον μαθητή που έκανε το λάθος, αλλά να διορθώνουν το λάθος, μην τυχόν και πάθει ψυχολογικό τραύμα ο μαθητής.

Όλη αυτή η –επαναλαμβάνω- τάση για καλόπιασμα και όλη αυτή η εισαγωγή της καταθλιπτικής και πανδαμάτορος ευκολίας έχει οδηγήσει σε μια πραγματικότητα, την οποία περιγράψατε πολύ σωστά, κύριε Υπουργέ. Έχει οδηγήσει στο να απορροφήσει πλήρως η λεγόμενη παραπαιδεία την πραγματική παιδεία, έχει πλήρως επικρατήσει αυτός ο τομέας. Όμως υπάρχει και χειρότερη περιγραφή αυτής της δυσάρεστης διαχρονικής καταστάσεως, το ότι έχουμε περίπου αποδεχθεί ως κανονικότητα την ύπαρξη της παραπαιδείας.

Ο δε λόγος για τον οποίο τα παιδιά, σωματικά, πηγαίνουν στη Β΄ και στη Γ΄, κυρίως, λυκείου είναι ο λόγος ότι από εκεί θα πάρουν το απολυτήριο. Κανένας άλλος λόγος δεν υπάρχει. Όσοι είναι γονείς παιδιών που ήταν πρόσφατα σε δημόσιο λύκειο, αντιλαμβάνονται τι εννοώ.

Άρα είναι αναγκαία η αναστροφή αυτής της δύσκολης πορείας η οποία, κρατάει από το 1974 και σταδιακά επιδεινώνεται, χωρίς να έχει υπάρξει καμμία διαδήλωση εναντίον της υποχώρησης της παιδείας. Κανένα ξέσπασμα, κανείς αγανακτισμένος δεν ήρθε να διαδηλώσει εναντίον της καταβαράθρωσης της παιδείας, διότι είχαμε προτεραιότητες πάντα υλικές, και στην εποχή της αστακομακαρονάδας και στην εποχή της ανάγκης και της κακουχίας. Είναι και αυτό αποτέλεσμα της παιδείας μας. Ενώ, λοιπόν, υπάρχει μεγάλη ανάγκη να αντιστραφεί αυτό το κλίμα, δεν αντιστρέφεται.

Υπήρξε μια σωστή προσπάθεια, κατά τη γνώμη μου, από την περίοδο της κυβερνήσεως Σαμαρά για επιστροφή της παιδείας σε αξίες οι οποίες είναι όχι δημοφιλείς στο πνεύμα της ευκολίας της Μεταπολίτευσης, όπως, δηλαδή, η αξιολόγηση, η δυσκολία, το να ξεχωρίζει κάποιος, χωρίς αυτό να θεωρείται παράπτωμα ή να θεωρείται ψυχολογικό τραύμα και όλα αυτά τα φληναφήματα. Και αυτό όμως πλήρως ανετράπη και πάλι με τη δεύτερη αριστερή Κυβέρνηση της χώρας. Διότι είστε η δεύτερη αριστερή Κυβέρνηση, η πρώτη αριστερή Κυβέρνηση ήταν το ΠΑΣΟΚ, το 1981. Κι εμείς παραλίγο να μοιάσουμε σε αυτό, αλλά εμείς δεν ήμασταν αριστεροί, εμείς απλώς νιώθαμε κόμπλεξ που δεν είμαστε αριστεροί. Αυτή ήταν η διαφορά μας.

Ας έρθουμε, λοιπόν, στα σημερινά. Το νομοσχέδιο, όπως πολύ σωστά είπε η κ. Κεραμέως, αν εξαιρέσεις ελάχιστες διατάξεις, όπως τις πρώτες, τις εντελώς πρώτες, για το Κρατικό Πιστοποιητικό Γλωσσομάθειας ή για την Εθνική Βιβλιοθήκη, είναι διατάξεις οι οποίες είναι αυτό που θα λέγαμε «ατάκτως ερριμμένες» και υποτιμούν και υπονομεύουν την ίδια προσπάθεια που ξεκινήσατε για διάλογο για το λύκειο ή την ίδια την προσπάθεια που εναβρύνεσθε ότι είστε σημαιοφόρος, δηλαδή την προσπάθεια καθιέρωσης οικονομικού ελέγχου στην παιδεία, την ίδια στιγμή που το νομοσχέδιό σας βρίθει έλλειψης οικονομικής αποτίμησης για τις επιπτώσεις των διατάξεων που ψηφίζετε.

Κύριε Υπουργέ, αξίζει αυτές τις μέρες, αυτές τις ώρες, να πάρετε τηλέφωνο τον πρέσβη μας στη Ρώμη και να τον συγχαρείτε, γιατί πήρε μια σωστή πρωτοβουλία. Σε συννενόηση με το Υπουργείο Παιδείας της Ιταλίας προκήρυξε ένα διαγωνισμό στα λύκεια της Ρώμης με θέμα «Ταξιδεύοντας με τον Αριστοτέλη» και πρόσφατα το λύκειο Visconti της Ρώμης ανέδειξε δύο μαθητές, οι οποίοι επέλεξαν μια φράση του Αριστοτέλη και ανέδειξαν την επικαιρότητά της. «Άνευ γαρ φίλων ουδείς έλοιτ’ αν ζην, έχων τα λοιπά αγαθά πάντα». Αυτή τη φράση διάλεξαν οι μαθητές του λυκείου της Ρώμης και τους βράβευσε η ελληνική Πρεσβεία. Αυτή την επιστροφή στην αρχαία ελληνική γραμματεία, αυτή την επιστροφή στην καλώς εννοούμενη δυσκολία θα πρέπει κι εμείς να ευαγγελιστούμε, όχι μέσω των πρεσβειών μας στο εξωτερικό, αλλά μέσω του Υπουργείου Παιδείας στο εσωτερικό.

Στέκομαι ως Βουλευτής Ιωαννίνων στη διάταξη του άρθρου 27, κύριε Υπουργέ -μέσα σε αυτή την πανσπερμία των διατάξεων που αδικούν και τους υπογράφοντες αλλά και τις περιστάσεις-, για να καταδείξω ότι η ίδρυση της Πολυτεχνικής Σχολής στα Ιωάννινα είναι μια απόδειξη ότι μπορεί ορισμένα πράγματα στην παιδεία, αν και καθυστερούν, να έχουν μια καλώς εννοούμενη συνέχεια.

Το Πανεπιστήμιο Ιωαννίνων, το οποίο είναι ένα από τα πιο αξιόλογα πανεπιστήμια διεθνώς και προφανώς και πανελληνίως, είχε εδώ και δεκαετίες Σχολή Μηχανικών Επιστήμης Υλικών, είχε Σχολή Μηχανικών Ηλεκτρονικών Υπολογιστών και Πληροφορικής και είχε Αρχιτεκτονική Σχολή, η οποία διανύει τώρα το δεύτερό της έτος.

Είχε, λοιπόν, τρεις σχολές για μηχανικούς. Υπήρχε πρόβλημα επαγγελματικών δικαιωμάτων σε ορισμένα παιδιά και παλαιότερα και τώρα και ίσως να υπήρχε και στο μέλλον, αν δεν θεσπιζόταν η διάταξη του άρθρου 27 για την ίδρυση Πολυτεχνικής Σχολής. Η Πολυτεχνική Σχολή θέλω να πω ότι δεν ιδρύει εκ του μηδενός σήμερα, σε εποχή κρίσης και ανεργίας των μηχανικών, μια σχολή μηχανικών, επιβεβαιώνει την ύπαρξη τριών σχολών που αφορούν σε προσανατολισμό αυτής της ιδιότητος, αποκαθιστά επαγγελματικά δικαιώματα και τακτοποιεί μια εκκρεμότητα που έχει ξεκινήσει προ εικοσαετίας και εν συνεχεία με διάφορες διαδοχικές κυβερνήσεις ΠΑΣΟΚ – Νέας Δημοκρατίας και τώρα ΣΥΡΙΖΑ τακτοποιείται μια εκκρεμότητα. Είναι σωστή αυτή η ίδρυση της Πολυτεχνικής Σχολής Ιωαννίνων και για έναν λόγο που δεν έχει να κάνει μόνο με τα οικονομικά ή με τη διοικητική τακτοποίηση εκκρεμοτήτων, αλλά έχει να κάνει και με το γεγονός ότι η Ήπειρος, η οποία υπέστη την «Κίρκη» του Ελληνισμού, που είναι η ξενιτιά, μέσω των ευεργετών, μέσω της ευποιίας και αυτής της διαδικασίας που είναι πρωτοφανής στην Ήπειρο, προίκισε την Αθήνα, την πρωτεύουσα του ελληνικού κράτους, με όλα αυτά τα γεραρά ιδρύματα παιδείας με λαμπρές χορηγίες, επειδή η πρωτεύουσα της Ηπείρου ήταν σε τουρκικό ζυγό την εποχή εκείνη.

Η ίδρυση Πολυτεχνικής Σχολής στα Ιωάννινα, πέραν του ότι τακτοποιεί μια εκκρεμότητα πολυετή, αναγνωρίζει και την προσφορά της ηπειρωτικής φιλογενείας εις την παιδεία της Ελλάδας και είναι μια μορφή ευλόγου ανταποδόσεως.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Τασούλα.

Θα ήθελα να κάνω μια ανακοίνωση προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Τον λόγο έχει η συνάδελφος κ. Όλγα Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω με την επισήμανση που γίνεται από πολλούς συναδέλφους της Αντιπολίτευσης, ότι δυστυχώς και στην περίπτωση του συγκεκριμένου σχεδίου νόμου επιλέξατε τη διαδικασία του επείγοντος. Δεν σας τιμά. Το έχουμε επισημάνει στην Κυβέρνησή σας πολλές φορές, ωστόσο επιμένετε να επαναλαμβάνετε την ίδια τακτική. Είναι μια απαράδεκτη τακτική, η οποία υποτιμά τη λειτουργία της Βουλής, της άσκησης των καθηκόντων των Βουλευτών, καθώς και τον τρόπο που αντιλαμβάνεστε τη δημοκρατία, που αντιμετωπίζετε τους πολίτες της χώρας. Δεν είναι άλλωστε τυχαίο ότι εδώ και καιρό σάς έχουν γυρίσει στην πλάτη.

Όσον αφορά το παρόν σχέδιο νόμου, πρόκειται για νομοσχέδιο-«σκούπα», όπως πολύ σωστά υποστήριξε η εισηγήτριά μας, η συνάδελφος κ. Νίκη Κεραμέως. Είναι ένα σχέδιο νόμου το οποίο αφορά και στις τρεις βαθμίδες της εκπαίδευσης, στη διά βίου μάθηση, στην ειδική αγωγή, ένα ευρύτατο πεδίο, που απαιτεί ιδιαίτερη προσοχή και που δυστυχώς αντιμετωπίζεται με αποσπασματικές ρυθμίσεις, ρυθμίσεις μάλιστα που σε πολλές περιπτώσεις είναι τόσο άσχετες μεταξύ τους, που αποστερούν από τον Βουλευτή το δικαίωμα να ψηφίσει ακόμα και στην κατ’ άρθρον συζήτηση.

Χαρακτηριστικό είναι το άρθρο 19, για την τριτοβάθμια εκπαίδευση που συνυπάρχουν χωρίς καμμία λογική, μεταξύ άλλων, θέματα όπως αυτό της υγειονομικής περίθαλψης των φοιτητών, της εξέλιξης των καθηγητών, των ακαδημαϊκών υποτρόφων και της παραχώρησης της Συλλογής Ελληνικών Μουσικών Οργάνων του Φοίβου Ανωγειανάκη στο Εθνικό Καποδιστριακό Πανεπιστήμιο, θέμα για το οποίο θα αναφερθώ εκτενώς παρακάτω, παρά το ότι πριν από λίγο το αποσύρατε.

Επίσης, είναι πραγματικά απαράδεκτο να έχει προηγηθεί διαβούλευση μόνο για δύο άρθρα και μάλιστα αυτά που αφορούν το Κρατικό Πιστοποιητικό Γλωσσομάθειας, για το οποίο φαίνεται να υπάρχει ούτως ή άλλως ευρεία συναίνεση. Δυστυχώς, το παρόν είναι ένα νομοθέτημα που δείχνει ολοφάνερα ότι και στην περίπτωση της παιδείας δεν έχετε όραμα, δεν διαθέτετε στρατηγική, δεν έχετε μελετήσει και αναλύσει τις πραγματικές ανάγκες και, ως συνήθως, νομοθετείτε πρόχειρα και με σκοπιμότητα για να εξυπηρετήσετε τους κομματικούς και μικροπολιτικούς στόχους σας.

Προφανώς, δεν αισθάνεστε και την ανάγκη σε αυτό το σχέδιο νόμου να μπείτε στην ουσία των προβλημάτων. Άλλωστε, σε ποιο πεδίο πολιτικής από την πρώτη μέρα που κυβερνάτε το έχετε κάνει για να το κάνετε με την παιδεία;

Κυρίες και κύριοι συνάδελφοι, θα ήθελα να μου επιτρέψετε να αναφερθώ στο θέμα των τουριστικών σπουδών. Ως διατελέσασα Υπουργός Τουρισμού, θα ήθελα να αναφερθώ σχετικά, γιατί είναι πραγματικά αδικαιολόγητο σοβαρές προσπάθειες που είχαν γίνει να μένουν αναξιοποίητες, να μην υπάρχει θεσμική συνέχεια, όπως θα έπρεπε, σε κάτι που θα μπορούσατε να αξιοποιήσετε προς όφελος της χώρας. Συγκεκριμένα, η ανάγκη αναβάθμισης του ανθρώπινου δυναμικού στον τουρισμό αποτελούσε προτεραιότητά μας, γι’ αυτό και δώσαμε ιδιαίτερη σημασία στη δημιουργία εκπαιδευτικών προγραμμάτων σε πανεπιστημιακό επίπεδο. Καθ’ όσον ο τουρισμός ήταν για εμάς ένας από τους ισχυρότερους οικονομικούς και αναπτυξιακούς βραχίονες, δημιουργήσαμε επίσημη ομάδα εμπειρογνωμόνων, για να αποτιμήσει τις πραγματικές ανάγκες στην εκπαίδευση. Αποτέλεσμα αυτής της ομάδας εργασίας ήταν, μεταξύ άλλων, και η προώθηση ανάγκης λειτουργίας δύο ή τριών τμημάτων τουρισμού στα ανώτατα εκπαιδευτικά ιδρύματα.

Έχοντας μάλιστα την πίστη αλλά και την επιστημονική τεκμηρίωση ότι χρειάζεται απαραίτητα να δημιουργήσουμε σχολές τουρισμού στα πανεπιστήμια που θα έδιναν τις ευκαιρίες στους νέους σε έναν δυναμικό τομέα, αναπτύξαμε συστηματική συνεργασία και συναντήσεις με τον Υπουργό Παιδείας.

Στις αλλεπάλληλες αυτές συναντήσεις εργασίας συμφωνήθηκε να δημιουργηθούν πανεπιστημιακές σχολές τουρισμού, συμφωνήθηκε η δημιουργία αγγλόφωνου προπτυχιακού προγράμματος τουρισμού στα δύο πανεπιστήμια, στο Αιγαίο στη Ρόδο και στο Πανεπιστήμιο Κρήτης με έδρα το Ρέθυμνο, για ξένους και Έλληνες φοιτητές, που ανακοινώθηκε σε κοινή συνέντευξη Τύπου του Υπουργείου Τουρισμού και του Υπουργείου Παιδείας και Θρησκευμάτων τον Νοέμβριο του 2014.

Αυτή η πρωτοβουλία ήταν ιδιαίτερα καινοτόμος, διότι έδινε τη δυνατότητα στα ελληνικά ΑΕΙ για εξωστρέφεια, με πολλαπλές θετικές επιπτώσεις όχι μόνο στον τουρισμό αλλά και στην ευρύτερη οικονομία. Ο Υπουργός Παιδείας, μάλιστα, διατύπωσε σχετική ρύθμιση στον ν.4316/2014 σύμφωνα με την οποία η διδασκαλία των μαθημάτων θα γινόταν εν όλω σε ξένη γλώσσα. Στα τμήματα αυτά αποφασίστηκαν να εισάγονται αποκλειστικά αλλοδαποί φοιτητές, οι οποίοι δεν έχουν ιθαγένεια μέλους της Ευρωπαϊκής Ένωσης και δεν είναι κάτοχοι απολυτηρίου ελληνικού λυκείου, ενώ οι αλλοδαποί φοιτητές που θα επιλέγονται για φοίτηση θα συμμετέχουν οικονομικά στην κάλυψη των δαπανών λειτουργίας των προγραμμάτων αυτών. Επιτρέπεται δε η συμμετοχή στο πρόγραμμα μεταπτυχιακών σπουδών αλλοδαπών φοιτητών εκτός Ευρωπαϊκής Ένωσης με απόφαση της κοσμητείας, η οποία θα διενεργεί και τον σχετικό έλεγχο.

Η πραγματοποίηση της δυνατότητας αυτής προέβλεπε ενεργοποίηση του κάθε ανώτατου εκπαιδευτικού ιδρύματος, αλλά κυρίως -κι εδώ θα ήθελα να με προσέξετε κύριε Υπουργέ- την έκδοση προεδρικού διατάγματος, το οποίο βέβαια ποτέ δεν εξεδόθη, καθώς λίγες μέρες μετά άλλαξε η Κυβέρνηση και βεβαίως η νέα ηγεσία του Υπουργείου ήταν αρνητική στη λογική της εξωστρέφειας. Και όπως φαίνεται και από τη σημερινή στάση σας, δεν θέλετε ή δεν μπορείτε να το αντιληφθείτε. Προφανώς, οι εσωτερικές ανάγκες της Κυβέρνησής σας έχουν προτεραιότητα μπροστά στις πραγματικές ανάγκες της χώρας.

Η ανάγκη σας να αποδομήσετε καθετί θετικό που έκανε η κυβέρνησή μας είναι πολύ μεγαλύτερη από την επιτακτική ανάγκη για την πρόοδο της χώρας. Όλα αυτά είναι ψιλά γράμματα για εσάς. Δεν θέλετε να τα καταλάβετε. Είστε σταθεροί αρνητές κάθε θετικής προσπάθειας που έχει γίνει με κόπο και σκληρή δουλειά πριν αναλάβετε την εξουσία. Όμως, βέβαια, μην ξεχνιόμαστε, προέχει η εξουσία για εσάς.

Ένα άλλο ζήτημα στο οποίο θα ήθελα να αναφερθώ είναι αυτό της παραχώρησης του Μουσείου Ελληνικής Λαϊκής Τέχνης και Ελληνικών Λαϊκών Μουσικών Οργάνων της Βιβλιοθήκης και της Συλλογής Φοίβου Ανωγειανάκη καθώς και της «Οικίας Λασσάνη» στην οποία στεγάζεται, στο Εθνικό Καποδιστριακό Πανεπιστήμιο.

Τελικά πριν από λίγο, μετά από πολλές αντιδράσεις αποσύρατε τη διάταξη με την επιφύλαξη, όμως, ότι θα επανέλθει ενδεχομένως σε νομοσχέδιο του Υπουργείου Πολιτισμού. Γι’ αυτό θέλω να επισημάνω μερικά πράγματα. Θα έπρεπε να γνωρίζετε στην Κυβέρνησή σας ότι για την καλύτερη διαχείριση των λειτουργικών ζητημάτων, σύμφωνα με τον οργανισμό του Υπουργείου Πολιτισμού και Αθλητισμού, οφείλατε να είχατε συστήσει μια επιστημονική επιτροπή καθοδήγησης από εξειδικευμένους επιστήμονες. Ωστόσο και αυτή λόγω της ολιγωρίας του Υπουργείου Πολιτισμού την αφήσατε σε εκκρεμότητα. Απ’ ό,τι φαίνεται η ηγεσία του Υπουργείου νομοθέτησε στο πόδι και την ίδια μέρα που υπέγραψε το σχέδιο νόμου του Υπουργείου Παιδείας, η Υπουργός Πολιτισμού έστειλε τον νέο οργανισμό του Υπουργείου που προβλέπει ότι το μουσείο υπάρχει ως ειδική περιφερειακή υπηρεσία του Υπουργείου, στεγάζεται στην Πλάκα κι εκεί επίσης περιλαμβάνεται η συγκεκριμένη συλλογή μαζί με τη βιβλιοθήκη.

Αυτό το γνώριζε ή δεν το θυμόταν η Υπουργός Πολιτισμού, όταν συμφώνησε για την παραχώρησή τους;

Επιπροσθέτως και πολύ σημαντικό είναι ότι η Υπουργός Πολιτισμού όσο και η Υπουργός Παιδείας παραγνώριζαν το γεγονός ότι η ρύθμιση αυτή είναι αντισυνταγματική, καθώς ο αείμνηστος Φοίβος Ανωγειανάκης ρητά δώρισε την προσωπική του συλλογή στο Υπουργείο Πολιτισμού. Κατά συνέπεια η παραχώρηση της συλλογής του στο Υπουργείο Παιδείας παραβίαζε τη διάταξη του άρθρου 109 του Συντάγματος, το οποίο επιβάλλει την απαγόρευση στη μεταβολή του περιεχομένου δωρεάς που έχει δοθεί για κοινωφελή σκοπό υπέρ του δημοσίου.

Επιπλέον, πέρα από το γεγονός ότι αγνοήσατε όλα τα παραπάνω, δεν λάβατε και υπ’ όψιν σας τη δεινή οικονομική κατάσταση στην οποία έχει περιέλθει το ΕΚΠΑ και πώς, αλήθεια, το πανεπιστήμιο θα στήριζε οικονομικά το μουσείο, με ποιους πόρους και ποια ήταν η σκοπιμότητα πίσω από αυτό.

Γι’ αυτό θα ήθελα να πω ότι θα πρέπει να είσαστε πολύ πιο προσεκτικοί, να λαμβάνετε υπ’ όψιν όλες τις παραμέτρους, πριν νομοθετήσετε. Εξυπακούεται ότι καταψηφίζουμε τις διατάξεις αυτές.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κ. Κεφαλογιάννη.

Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα ένας μαθήτριες και μαθητές και πέντε συνοδοί εκπαιδευτικοί από το Γυμνάσιο Πέτα Άρτας και το Γυμνάσιο Νυδρίου Λευκάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, να σας ενημερώσω για την εξέλιξη της συζήτησης. Ακολουθεί η συνάδελφος, κ. Βάκη, Κοινοβουλευτικός Εκπρόσωπος του ΣΥΡΙΖΑ και αμέσως μετά ο κ. Ανδριανός, ο κ. Ζεϊμπέκ, ο κ. Αχμέτ, ο κ. Φωτήλας. Μετά έχει ζητήσει τον λόγο ο Υφυπουργός κ. Μπαξεβανάκης, εκτός εάν θέλει άλλη ώρα. Αργότερα; Ωραία.

Τον λόγο έχει η κ. Βάκη.

**ΦΩΤΕΙΝΗ ΒΑΚΗ:** Σας ευχαριστώ, κύριε Πρόεδρε.

Θα ήθελα να κάνω και χρήση του χρόνου της δευτερολογίας μου.

Δεν σκόπευα, κυρίες και κύριοι συνάδελφοι, να αναφερθώ στις γενικότερες πολιτικές εξελίξεις, αλλά με την ευκαιρία των όσων ακούστηκαν και ειδικά από τον Κοινοβουλευτικό Εκπρόσωπο της Δημοκρατικής Συμπαράταξης κ. Θεοχαρόπουλο, επιτρέψτε μου ένα σχόλιο.

Θα ήθελα να πω ότι δυστυχώς, η Αντιπολίτευση ακούγεται σαν ηχείο των δανειστών. Δεν βρήκατε να πείτε ούτε μία καλή κουβέντα για την υπέρβαση των δημοσιονομικών στόχων, για την πλήρη αστοχία του Διεθνούς Νομισματικού Ταμείου όσο αφορά τις εκτιμήσεις του για την ελληνική οικονομία. Δεν ακούσατε τίποτα ούτε διαβάσατε δηλώσεις σημαντικών συντελεστών της διαπραγμάτευσης, οι οποίοι αποδέχονται τις ελληνικές θέσεις, όχι γιατί συμπαθούν την ελληνική Κυβέρνηση, αλλά γιατί αυτές οι θέσεις τεκμηριώνονται στην αλήθεια των αριθμών.

Και επιτρέψτε μου να αναφερθώ και σε ένα μικρό απόσπασμα, προτού εισέλθω στο νομοσχέδιο που συζητούμε, από την πολύ πρόσφατη επιστολή του κεντρικού τραπεζίτη της Ελλάδας και πρώην Υπουργού Οικονομικών της συγκυβέρνησης Νέας Δημοκρατίας - ΠΑΣΟΚ, του κ. Στουρνάρα, προς το Διεθνές Νομισματικό Ταμείο.

Λέει, λοιπόν, ο κ. Στουρνάρας ότι το Διεθνές Νομισματικό Ταμείο ήταν υπεύθυνο για τις καθυστερήσεις στην αξιολόγηση του 2013, ενώ ήταν αδικαιολόγητη η επιμονή του για επιπρόσθετα παραμετρικά μέτρα φορολογικής πολιτικής, ακόμα και όταν ήταν κάτι περισσότερο από ξεκάθαρο ότι οδηγούμαστε σε υπεραπόδοση στόχων σε σχέση με το πρωτογενές πλεόνασμα. Αυτά λέει ο κ. Στουρνάρας στη σελίδα 9 του παραρτήματος της περιβόητης έκθεσης του άρθρου 4 του Διεθνούς Νομισματικού Ταμείου.

Εσείς άραγε τότε πώς αντισταθήκατε; Αντισταθήκατε στους παραλογισμούς του Διεθνούς Νομισματικού Ταμείου; Συνάδελφοι, τους υπογράψατε όλους και άλλους τόσους, όπως κάποιοι από εσάς λένε. Τώρα εμείς θα πρέπει να κάνουμε το ίδιο, για να βρείτε την ευκαιρία κάποιοι να αποσιωπήσετε τις ευθύνες σας για την παθητική στάση που επιλέξατε με τους δανειστές όλα αυτά τα χρόνια;

Να είστε, λοιπόν, βέβαιοι ότι εμείς δεν θα κάνουμε το ίδιο λάθος. Τα στοιχεία της ελληνικής οικονομίας είναι θετικά. Υπάρχει μια δυναμική πορεία των δημοσιονομικών στόχων και δεν πρόκειται να δεχθούμε και να κάνουμε πίσω σε καμμία παράλογη απαίτηση απ’ όπου και αν αυτή προέρχεται.

Σας ρωτάμε, λοιπόν, εσάς, που εμφανίζεστε σαν ηχεία στα τηλεοπτικά πάνελ: Θέλετε να κλείσει η αξιολόγηση με τη χώρα, όμως, όρθια, ναι ή όχι; Εκτός αν έχετε δεσμευθεί στο ΔΝΤ να ψηφίσετε όλα όσα ζητάει και άλλα τόσα. Ναι ή όχι; Ας μας δώσετε μία απάντηση.

Και επειδή πολύς λόγος γίνεται εσχάτως και για τον Ευρωπαϊκό Διαφωτισμό, μάλιστα πρόσφατα ενέσκηψε και ο Βολταίρος. Επιτρέψτε μου να σας πω ότι ένας μεγάλος φιλόσοφος του Διαφωτισμού, ο Εμμάνουελ Καντ, είχε ταυτίσει την ορθή χρήση του λόγου με τη δημόσια χρήση του, με την αρχή της δημοσιότητας. Μόνο που αυτή η αρχή της δημοσιότητας δεν είναι τα χαλκεία της προπαγάνδας στα τηλεοπτικά πάνελ, αλλά είναι κάτι άλλο. Είναι ισότιμη διαβούλευση και η ελεύθερη επί του πεδίου της δημόσιας σφαίρας, αλλά όταν αυτή υπόκειται σε κανόνες. Αυτό ας το κρατήσουμε ως παρακαταθήκη και ως κοινοβουλευτική συμπεριφορά και όχι μόνο.

Θα μπω τώρα στο νομοσχέδιο που συζητάμε, το οποίο εμπεριέχει, θα έλεγα στον κ. Τζαβάρα, ψήγματα του Διαφωτισμού. Άλλωστε τα νομοσχέδια που περάσαν από αυτή την Κυβέρνηση για την παιδεία –και θα ήθελα να κάνω και μία ειδική αναφορά στην ιθαγένεια- εμφορούνται από τη φιλοσοφία του Διαφωτισμού και, κυρίως, από τα δικαιώματα που προσιδιάζουν στον άνθρωπο per se, από τα δικαιώματα του ανθρώπου και του πολίτη. Για την κληρονομιά του Διαφωτισμού, ίσως, θα έπρεπε να αναρωτηθεί και η Νέα Δημοκρατία, η οποία δεν είχε ψηφίσει, απ’ όσο θυμάμαι, πολλές από τις προηγούμενες διατάξεις, όπως την ιθαγένεια ή την ένταξη των προσφυγόπουλων στα σχολεία.

Ας τα δούμε, όμως, με τη σειρά τους.

Το παρόν, λοιπόν, νομοσχέδιο διέπεται από ετερόκλητες διατάξεις, που εκ πρώτης όψεως φαίνεται να αποσκοπούν στην επανόρθωση αδικιών, στην επούλωση χρόνιων τραυμάτων όλων των βαθμίδων της εκπαίδευσης, αλλά και στην κάλυψη νομικών κενών. Δεν υπαγορεύουν, ωστόσο, το νομοσχέδιο αυτό μόνο οι επείγουσες ανάγκες διασφάλισης της εύρυθμης λειτουργίας της εκπαιδευτικής και ακαδημαϊκής κοινότητας, αλλά και το όραμα μιας παιδείας ισότητας και ποιότητας, ενός δημοκρατικού σχολείου, που θα κατοχυρώνει την αξιοπρέπεια του εκπαιδευτικού και θα ανοίγει διάπλατα την πόρτα του στον μαθητή χωρίς διακρίσεις και αποκλεισμούς, ενός σχολείου ανεξίθρησκου και ανοικτού.

Ξεκινώ από την ενίσχυση, λοιπόν, του Εθνικού Συστήματος Πιστοποίησης Γλωσσομάθειας μέσω της θεσμοθέτησης της ηλεκτρονικής εξέτασης, που θα ανταγωνίζεται επάξια τα ξένα μέσα πιστοποίησης, με χαμηλά εξέταστρα και με πρόβλεψη για προετοιμασία μέσα στο σχολείο, κάτι που θα απαλλάσσει την ελληνική οικογένεια από το άχθος του φροντιστηρίου. Διότι η γλωσσομάθεια δεν είναι αυτονόητο δικαίωμα, αλλά στοιχίζει ακριβά. Ετησίως η μέση ελληνική οικογένεια δαπανά συνολικά 700 εκατομμύρια, προκειμένου να παράσχει στα παιδιά της την εκμάθηση μιας ξένης γλώσσας. Η γλωσσομάθεια, συνεπώς, γίνεται δυνάμει δικαίωμα όλων και μπορεί να θεραπεύεται δωρεάν στο δημόσιο σχολείο.

Το παρόν νομοσχέδιο θεραπεύει, όμως, και τη συστηματική καλλιέργεια της φιλαναγνωσίας μέσω μιας εθνικής πολιτικής δημόσιων βιβλιοθηκών, που συνίσταται σε ένα συνεργατικό μοντέλο λειτουργίας των δημοσίων βιβλιοθηκών με ναυαρχίδα την Εθνική Βιβλιοθήκη της Ελλάδας, δηλαδή, την προμετωπίδα της πνευματικής παρακαταθήκης και του πλούτου της Ελλάδος.

Διότι, κυρίες και κύριοι συνάδελφοι, οι διατάξεις του άρθρου 4, οι οποίες αφορούν τη μετεγκατάσταση της Εθνικής Βιβλιοθήκης στη νέα της οικία, στο Κέντρο Πολιτισμού Ίδρυμα «Σταύρος Νιάρχος», δεν αφορούν μια απλή διαδικαστική μετακόμιση, αλλά μια επανίδρυση του θεσμού και μια ανανοηματοδότηση, αν θέλετε, του όρου «βιβλιοθήκη», που φιλοδοξεί να μετατρέψει τη βιβλιοθήκη από ένα μαυσωλείο βιβλίων σε ένα πεδίο συνάντησης, συζητήσεων, σε εστία αυτόνομης πνευματικής και πολιτιστικής παραγωγής.

Όμως, κυρίως και πρωτίστως φιλοδοξεί να επιτελέσει το κέντρο συντονισμού με τις δημόσιες βιβλιοθήκες, που μαραζώνουν στην ελληνική επαρχία, υποστελεχωμένες, εγκαταλελειμμένες, χωρίς τεχνικό εξοπλισμό, υποδομές, θεσμικό πλαίσιο, χωρίς όραμα και έμπνευση, που προσομοιάζουν σε νεκροταφεία χαρτιού, ενίοτε αταξινόμητου, και η τύχη τους εναπόκειται στο μεράκι και στο πάθος κάποιων πεφωτισμένων νοών, γιατί η παραγωγική ανασυγκρότηση τούτου του τόπου, του τόπου που έγινε ο κεραυνοκράχτης -για να θυμηθούμε τον Σολωμό, που σήμερα είναι και η επέτειος του θανάτου του-, οφείλει να είναι συνοδοιπόρος με την επανίδρυση πολιτιστικών και πνευματικών θεσμών που θα ζωογονήσουν την ελληνική περιφέρεια, στην οποία ενίοτε τα όρια ζωής νέων ανθρώπων είναι ένα καφενείο και μοναδικές προσλαμβάνουσες, μοναδικοί δίαυλοι επικοινωνίας, ο ορυμαγδός της ακατέργαστης πληροφορίας του τάμπλετ, χωρίς πρόσβαση στο βιβλίο, είτε λόγω άγνοιας είτε λόγω πενίας, γιατί η υλική πενία δεν γεννά μόνο απελπισία αλλά, δυστυχώς, και πενία πολιτισμού.

Κυρίες και κύριοι συνάδελφοι, τούτη η Κυβέρνηση, από τους πρώτους μήνες που ανέλαβε και μέσα σε ένα ασφυκτικό δημοσιονομικό πλαίσιο και σε ζοφερούς καιρούς, κατάφερε να εμπεδώσει και να κάνει νόμο κάποιες αξίες. Στην προηγούμενη κοινοβουλευτική περίοδο του 2015 και μετά από ατέρμονες συζητήσεις χρόνων και μάχες χαρακωμάτων, η ελληνική Βουλή ψήφισε την απόδοση της ελληνικής ιθαγένειας σε παιδιά μεταναστών που γεννήθηκαν στην Ελλάδα, η πρώτη γλώσσα που μίλησαν ήταν ελληνικά, έπαιζαν με τα δικά μας παιδιά και είχαν ορίζοντα ζωής στη χώρα μας. Πράξαμε το αυτονόητο θραύοντας το στερεότυπο της ταύτισης της ιθαγένειας με το δίκιο του αίματος, ένα στερεότυπο που γέννησε τις μεγαλύτερες θηριωδίες του εικοστού αιώνα, υπενθυμίζοντας ότι Έλληνας και γεννιέσαι και γίνεσαι.

Η ιθαγένεια δεν είναι προνόμιο, αλλά δικαίωμα. Δεν την απονέμουν οι γραμμές του αίματος αλλά η ισονομία, η ισοπολιτεία και η αξιοπρέπεια ως συντεταγμένες ενός κράτους δικαίου.

Το παρόν, λοιπόν, νομοσχέδιο εξομοιώνει τα ελληνικά σχολεία με εκείνα που, μολονότι μη ελληνικά, εξακολουθούν ωστόσο το εκάστοτε ισχύον, υποχρεωτικό, ελληνικό πρόγραμμα διδασκαλίας, πραγματώνοντας τη ρήση του Ισοκράτη, κατά την οποία πιο άξιοι να καλούνται Έλληνες είναι όσοι μετέχουν της ημετέρας παιδείας παρά όσοι έχουν ελληνική καταγωγή.

Η περί ης ο λόγος διάταξη δεν θεραπεύει μόνο την ασάφεια μιας διάταξης του Κώδικα της Ελληνικής Ιθαγένειας, θωρακίζοντάς τον ακόμα περισσότερο, αλλά συνάδει και με το όραμα ενός σχολείου ανοικτού, χωρίς κοινωνικούς και φυλετικούς αποκλεισμούς, που αγκάλιασε, καλωσόρισε τα προσφυγόπουλα, πραγματώνοντας μια μεγάλη νεωτερική παρακαταθήκη, το δικαίωμά μας να έχουμε δικαιώματα, μια παρακαταθήκη που αμαύρωσαν προπηλακισμοί δασκάλων και δεκάχρονων παιδιών από τα νεοναζιστικά τάγματα εφόδου που διαιρούν τους ανθρώπους σε νόμιμους και λαθραίους.

Κυρίες και κύριοι συνάδελφοι, το όραμα ενός δημοκρατικού σχολείου, ενός σχολείου ισότητας και ποιότητας γίνεται χίμαιρα, όταν δεν προφυλάσσει την αξιοπρέπεια του εκπαιδευτικού και τον αφήνει έρμαιο εκβιασμών.

Επειδή πολλά ακούστηκαν από τους προηγούμενους για το πόσο πρόχειρα και κακά νομοθετούμε, ότι έχουμε διαλύσει την εκπαίδευση κ.ο.κ., να θυμίσω τον ν.4254/2014 του κ. Αρβανιτόπουλου, που έκανε τον εκπαιδευτικό αναλώσιμο και θυσιαστέο στην εργοδοτική αυθαιρεσία, ευτέλισε την αξιοπρέπειά του, απορρύθμισε πλήρως το πλαίσιο λειτουργίας των μη κρατικών εκπαιδευτηρίων, καθιστώντας τα κοινές κερδοσκοπικές επιχειρήσεις με τα συμπαρομαρτούντα, δηλαδή, την καταστρατήγηση της ανεξαρτησίας των εκπαιδευτικών, της αξιοπιστίας των χορηγούμενων τίτλων, την απελευθέρωση των απολύσεων, οι οποίες γίνονταν χωρίς καμμία αιτιολόγηση. Το επιστέγασμα, βεβαίως, αυτής της πορείας ήταν η μεταφορά της εποπτείας των ιδιωτικών εκπαιδευτηρίων από το Υπουργείο Παιδείας στο Υπουργείο Εργασίας.

Με το παρόν νομοσχέδιο, λοιπόν, συστήνεται μια ξεχωριστή Διεύθυνση Ιδιωτικής Εκπαίδευσης στο Υπουργείο Παιδείας, πράττοντας το αυτονόητο και συνταγματικά θεμελιωμένο από την ίδρυση του ελληνικού κράτους, την επαναφορά της ευθύνης λειτουργίας των ιδιωτικών σχολείων στην πολιτεία, την αποκατάσταση της στοιχειώδους κρατικής εποπτείας στην παροχή ενός δημόσιου αγαθού από ιδιωτικούς φορείς, την αιτιολόγηση των απολύσεων από θεσμοθετημένα όργανα, τη θέσπιση ενός κανονιστικού πλαισίου εποπτείας της ιδιωτικής εκπαίδευσης που θα εγγυάται τη λογοδοσία όσων επιχειρηματιών πλήττουν το αγαθό της εκπαίδευσης.

Βεβαίως, την ίδια στιγμή, μέσα σε αυτό το νομοσχέδιο αναγνωρίζεται βαθμολογικά η προϋπηρεσία των εκπαιδευτικών της πρωτοβάθμιας και δευτεροβάθμιας εκπαίδευσης στον ιδιωτικό τομέα μετά τη μονιμοποίησή τους, γιατί στο πάλαι ποτέ προσφιλές σύνθημα «πρώτα ο μαθητής», εμείς απαντούμε «πρώτα ο εκπαιδευτικός». Γιατί η παιδεία που αξίζει το όνομά της, και αξίζει το όνομά της ως κάτι που δεν έχει τιμή, δεν είναι είδος εμπορεύσιμο και ανταλλάξιμο αλλά αυταξία, προϋποθέτει κάτι που, επίσης, δεν έχει τιμή και αυτό είναι η αξιοπρέπεια του δασκάλου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κυρία συνάδελφε. Ο συνάδελφος κ. Ιωάννης Ανδριανός της Νέα Δημοκρατίας έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ζητώ τον λόγο για ένα λεπτό επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Ποιο είναι το προσωπικό;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αναφέρθηκε στο όνομά μου η κυρία συνάδελφος, παραποιώντας ό,τι είπα.

**ΠΡΟΕΔΡΕΥΩΝ (Σπυρίδων Λυκούδης):** Αναφέρθηκε στο όνομά σας. Δεν είναι, όμως,…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Παραποίησε κάτι που είπα και ήταν συγκεκριμένο. Είπα συγκεκριμένα πράγματα.

**ΠΡΟΕΔΡΕΥΩΝ (Σπυρίδων Λυκούδης):** Εν πάση περιπτώσει, δεν είναι το θέμα του ενός λεπτού, αλλά δεν είπε κάτι προσβλητικό η κ. Βάκη.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δώστε μου ένα λεπτό και θα καταλάβετε ότι είναι προσωπικό.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε συνάδελφε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αναφέρθηκε η Κοινοβουλευτική Εκπρόσωπος του ΣΥΡΙΖΑ στα λεγόμενά μου, λέγοντας χαρακτηριστικά ότι πρόκειται για «ηχείο των δανειστών».

Κοιτάξτε, πάει πολύ αυτό. Εμείς λέμε από του Βήματος της Βουλής ότι δεν πρέπει να αποδεχθείτε παράλογα μέτρα στα εργασιακά, όπως οι ομαδικές απολύσεις και το lock out και η μείωση του αφορολόγητου. Να διαπραγματευτείτε, επιτέλους, αποτελεσματικά, όπως δεν πράττετε όλο το τελευταίο χρονικό διάστημα. Να κλείσετε την αξιολόγηση με αποτελεσματική διαπραγμάτευση, όπως σας καλούσε, και το Γραφείο Προϋπολογισμού της Βουλής εγκαίρως, το 2016, όπως προανάφερα, χωρίς αυτά τα νέα μέτρα.

Πάει πολύ στις προηγούμενες διαπραγματεύσεις σας, πραγματικά, να δέχεστε τις αιτιάσεις και τις αιτήσεις των δανειστών –και για το υπερταμείο για έναν αιώνα και για τον κόφτη μισθών και συντάξεων– ανταποκρινόμενοι σε όλα τα αιτήματα των δανειστών, και να έρχεστε σήμερα εδώ, ενώ νομοθετείτε με αυτόν τον τρόπο, να κουνάτε και το δάχτυλο στην Αντιπολίτευση.

Σας είπα, λοιπόν, –γιατί ρωτήσατε– να μην αποδεχτείτε αυτά τα απαράδεχτα μέτρα. Να κλείσετε την αξιολόγηση με αποτελεσματική διαπραγμάτευση. Επειδή ρωτάτε, να σας πω ότι ο περιορισμός των ομαδικών απολύσεων δεν είχε αρθεί το προηγούμενο χρονικό διάστημα. Αυτό σας καλούμε να κάνετε και σήμερα.

Τέλος, επειδή ρωτάτε «τι θέλετε να κάνουμε;», σας απαντώ: Ή κλείστε την αξιολόγηση χωρίς αυτά τα απαράδεκτα μέτρα ή φύγετε. Δεν υπάρχει άλλη λύση για τον τόπο αυτή τη στιγμή.

**ΠΡΟΕΔΡΕΥΩΝ (Σπυρίδων Λυκούδης):**  Τον λόγο έχει ο συνάδελφος κ. Ιωάννης Ανδριάνος της Νέα Δημοκρατίας.

**ΝΙΚΟΛΑΟΣ ΦΙΛΗΣ:** Συγγνώμη, κύριε Πρόεδρε, ζητάει εκλογές ο κ. Θεοχαρόπουλος;

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κύριε Φίλη;

**ΝΙΚΟΛΑΟΣ ΦΙΛΗΣ:** Κύριε Θεοχαρόπουλε, ζητάτε εκλογές; Είπατε να φύγουμε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Υπάρχουν και άλλες λύσεις, κύριε Φίλη.

**ΠΡΟΕΔΡΕΥΩΝ (Σπυρίδων Λυκούδης):** Μα τώρα, αυτή τη συζήτηση θα κάνουμε;

Κύριε Φίλη, παρακαλώ.

Κύριε Ανδριανέ, αρχίστε την ομιλία σας, διότι θα γίνει τώρα φιλολογική και φιλοσοφική συζήτηση περί των εκλογών. Έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ουσιαστικά ένα πολυνομοσχέδιο για την παιδεία, καθώς πέρα από τα δύο –υποτίθεται– κεντρικά ζητήματα, το Κρατικό Πιστοποιητικό Γλωσσομάθειας και τα θέματα που αφορούν την Εθνική Βιβλιοθήκη της Ελλάδας, έχουν προστεθεί διατάξεις που αφορούν και τις τρεις βαθμίδες της εκπαίδευσης, την έρευνα, τη διά βίου μάθηση και την ειδική αγωγή.

Υπάρχουν εξαρχής δύο σημαντικότατα προβλήματα επί της διαδικασίας. Το έχουν αναφέρει όλοι οι συνάδελφοι. Αφ’ ενός δεν μας πείσατε, κυρίες και κύριοι της Πλειοψηφίας, για την επιλογή σας να φέρετε το νομοσχέδιο αυτό με τη διαδικασία του επείγοντος. Άλλωστε, όπως και ο ίδιος ο Υπουργός παραδέχτηκε στην Επιτροπή, μόνο δύο, τρεις ρυθμίσεις έχουν επείγοντα χαρακτήρα.

Ίσα ίσα, τόσο η απουσία ουσιαστικής διαβούλευσης, παρά μόνο για τα δύο άρθρα που αφορούν το Κρατικό Πιστοποιητικό Γλωσσομάθειας, όσο και το περιεχόμενο κάποιων επιμέρους διατάξεων –ετερόκλητες διατάξεις είπε πριν από λίγο η Κοινοβουλευτική Εκπρόσωπος– καταδεικνύουν στην καλύτερη περίπτωση προχειρότητα και στην χειρότερη σκοπιμότητα.

Είναι κρίμα, γιατί το νομοσχέδιο αυτό θα μπορούσε να συγκεντρώσει ευρεία συναίνεση, ιδιαίτερα μάλιστα εφόσον μιλάμε για την παιδεία, έναν τομέα που κατ’ εξοχήν απαιτεί τη συνεννόηση μεταξύ των πολιτικών δυνάμεων και τη μακροπρόθεσμη στρατηγική.

Εμείς βλέπουμε θετικά τόσο τις ρυθμίσεις για το Κρατικό Πιστοποιητικό Γλωσσομάθειας όσο και αυτές που αφορούν την Εθνική Βιβλιοθήκη, τις οποίες βεβαίως ψηφίζουμε, όπως και κάποιες άλλες θετικές, τις οποίες κι αυτές ψηφίζουμε.

Στο πρώτο θέμα, λοιπόν, είναι σημαντικό η πολιτεία να δίνει τη δυνατότητα στους μαθητές, αλλά και σε μεγαλύτερης ηλικίας Ελληνίδες κι Έλληνες να πιστοποιήσουν με αξιοπιστία και χαμηλό κόστος τη γνώση ξένων γλωσσών.

Όσον αφορά το δεύτερο θέμα, την Εθνική Βιβλιοθήκη, νομίζω πως όλοι είμαστε υπερήφανοι που αυτός ο εμβληματικός θεσμός για την παιδεία και τον πολιτισμό μας μπαίνει, επιτέλους, σε μια νέα εποχή.

Θέλω, βεβαίως, με την ευκαιρία αυτή να ευχαριστήσω το Ίδρυμα «Σταύρος Νιάρχος», που προσέφερε στην ελληνική κοινωνία αυτό το στολίδι. Τώρα, με την παράδοση των εγκαταστάσεων στο κράτος αναλαμβάνουμε συνολικά ένα τεράστιο στοίχημα: Να αποδείξουμε ότι η ελληνική πολιτεία –και σκοπίμως δεν περιορίζω το ζήτημα στην εκάστοτε κυβέρνηση, κύριε Υπουργέ- είναι ικανή να διαχειριστεί με επιτυχία, με σεβασμό και αποτελεσματικότητα αυτή τη σημαντική υποδομή. Με άλλα λόγια, πρέπει να διαψεύσουμε όλους εκείνους που επισκεπτόμενοι το νέο αυτό κτήριο της βιβλιοθήκης και της Λυρικής Σκηνής έλεγαν «να το χαρούμε τώρα, γιατί με του που θα το αναλάβει το κράτος, θα ρημάξει».

Είναι, λοιπόν, κρίμα, κυρίες και κύριοι συνάδελφοι, που, με ευθύνη της Πλειοψηφίας, δεν έχουμε σήμερα τη δυνατότητα να συζητήσουμε σε πνεύμα συναίνεσης αυτά τα δύο κορυφαία ζητήματα.

Δυστυχώς, όμως, το νομοσχέδιο έχει σημαντικότατα προβλήματα. Πρώτον, είναι σε μεγάλο βαθμό ακοστολόγητο. Είναι χαρακτηριστικό ότι στη σχετική έκθεση του Γενικού Λογιστηρίου του Κράτους δηλώνεται αδυναμία αποτίμησης του κόστους, καθώς δεν είναι διαθέσιμα τα απαιτούμενα στοιχεία. Αυτή η προχειρότητα υπονομεύει και το έργο της υπό σύσταση επιτροπής για τα οικονομικά της εκπαίδευση, στην οποία έχει συναινέσει κι έχει αποστείλει τεχνοκράτη και η Νέα Δημοκρατία, την επιτροπή που θα ανακοινώσει, όπως είπατε πριν από λίγο, κύριε Υπουργέ, ο Πρωθυπουργός αύριο.

Δεύτερον, υπάρχουν παλινωδίες που αποκαλύπτουν την έλλειψη ενιαίας στρατηγικής. Είναι χαρακτηριστικό ότι το άρθρο 19 παράγραφος 1 επαναφέρει ρυθμίσεις που ψηφίστηκαν τον Αύγουστο του 2016 από τη δική σας Κυβέρνηση και καταργήθηκαν πάλι από την Κυβέρνηση ΣΥΡΙΖΑ - ΑΝΕΛ. Παρόμοιο πρόβλημα υπάρχει και με τις ρυθμίσεις για την οργάνωση και λειτουργία του Ελληνικού Ιδρύματος Έρευνας και Καινοτομίας, με τις οποίες ουσιαστικά καταργείτε την αυτονομία του μόλις τρεις μήνες μετά τη θεσμοθέτηση του. Τώρα, είπατε ότι διορθώνετε αυτή τη διάταξη. Να δούμε, λοιπόν, αυτή τη νομοτεχνική βελτίωση, τη διόρθωση, όπως είπατε εσείς από το Βήμα της Βουλής.

Σε ό,τι αφορά την ειδική αγωγή, υπάρχει απουσία ουσιαστικής μέριμνας για τους μαθητές με μαθησιακές δυσκολίες. Το ζητούμενο δεν είναι απλώς να μην ταλαιπωρούνται –ο στόχος, δηλαδή, που προκύπτει από τα οριζόμενα στο άρθρο 11 παράγραφος 1β- αλλά να αποκτήσουν στο κατάλληλο εκπαιδευτικό περιβάλλον γνώσεις και δεξιότητες στο πλαίσιο άλλωστε και της συνταγματικής υποχρέωσης της πολιτείας.

Σε ό,τι αφορά τα οριζόμενα στο άρθρο 20 για τις μετατάξεις σε θέσεις ειδικού εκπαιδευτικού προσωπικού και ειδικού τεχνικού εκπαιδευτικού προσωπικού, παραμένουν οι ενστάσεις μας ότι δεν έχουν διερευνηθεί οι πραγματικές ανάγκες, δεν έχει προηγηθεί μελέτη επιπτώσεων στις άλλες βαθμίδες της εκπαίδευσης, στις οποίες θα δημιουργηθούν κενά, ενώ δεν έχει προϋπολογιστεί και το κόστος.

Άλλωστε πιστεύω, κύριε Υπουργέ –και συμφωνείτε κι εσείς- ότι όλες οι βαθμίδες έχουν ανάγκη εκπαιδευτικών αυξημένων προσόντων. Βεβαίως, και οι χαμηλότερες βαθμίδες χρειάζονται εκπαιδευτικούς αυξημένων δυνατοτήτων και προσόντων, γιατί, όπως έχετε πει, αποτελούν τη βάση για τις επόμενες βαθμίδες.

Δεν μας πείσατε, λοιπόν, κατά τη συζήτηση του νομοσχεδίου στην επιτροπή για τον λόγο για τον οποίο οι ρυθμίσεις του άρθρου 20 παράγραφος 2 αφορούν τα συγκεκριμένα εκατόν εβδομήντα άτομα, όπως είπατε. Υπάρχουν διαμαρτυρίες κι έγγραφα, που μας έχουν στείλει και άλλοι, που είναι προφανώς σε αυτή την περίπτωση, οι οποίοι έχουν διοριστεί το 2007 κι ερωτούν γιατί επελέγη η συγκεκριμένη ημερομηνία του 2016.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχει διαγραφεί.

**ΙΩΑΝΝΗΣ ΑΝΔΡΙΑΝΟΣ:** Χαίρομαι.

Θα μας το μοιράσετε προφανώς;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι.

**ΙΩΑΝΝΗΣ ΑΝΔΡΙΑΝΟΣ:** Ωραία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Τώρα μου τις έφεραν.

**ΙΩΑΝΝΗΣ ΑΝΔΡΙΑΝΟΣ:** Τώρα το ακούσαμε, κύριε Υπουργέ. Εγώ, όταν ανέβηκα στο Βήμα, δεν το είχα ακούσει.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μα, δεν σας το λέω…

**ΙΩΑΝΝΗΣ ΑΝΔΡΙΑΝΟΣ:** Ωραία. Θετικά το λέω κι εγώ αυτό.

Θα μου επιτρέψετε, λοιπόν, ξεχωριστά να αναφερθώ στο φλέγον ζήτημα της μαθητείας, που θίγεται στο νομοσχέδιο. Η ευρεία εφαρμογή σχήματος μαθητείας για τους αποφοίτους ΕΠΑΛ, ΣΕΚ και ΙΕΚ θεσμοθετήθηκε, όπως γνωρίζετε, το 2013 με τον ν.4186/2013.

Στο άρθρο 14, λοιπόν, του ιδίου νόμου προβλέφθηκε η έκδοση κοινής υπουργικής απόφασης για τον καθορισμό της αμοιβής των μαθητευόμενων από εθνικούς ή κοινοτικούς πόρους και της οικονομικής συμμετοχής των εργοδοτών. Προκειμένου, μάλιστα, να καταβληθούν οι αμοιβές στους μαθητευόμενους, εξασφαλίστηκε η απαραίτητη χρηματοδότηση από το ΕΣΠΑ της περιόδου 2014 - 2020.

Με τον νόμο, λοιπόν, 4336/2015 καθορίστηκε ότι τη χρονιά 2016-2017 θα προσφερθούν θέσεις μαθητείας για όλους τους σπουδαστές ΣΕΚ και ΙΕΚ και για το ένα τρίτο εκείνων των ΕΠΑΛ. Επιπρόσθετα, τέθηκε ως στόχος η διασφάλιση της μεγαλύτερης συμμετοχής των εργοδοτών και της μεγαλύτερης χρήσης της ιδιωτικής χρηματοδότησης.

Το Υπουργείο Παιδείας, Έρευνας και Θρησκευμάτων, με καθυστέρηση έξι περίπου μηνών, ξεκινά τις διαδικασίες για τη λειτουργία της τάξης μαθητείας των αποφοίτων ΕΠΑΛ, ενώ ακόμη δεν έχει ξεκαθαρίσει τη μέθοδο εφαρμογής της μαθητείας στα ΙΕΚ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμη, κύριε Πρόεδρε.

Το πλέον ανησυχητικό δεν είναι, όμως, οι καθυστερήσεις και η υστέρηση σε σχέση με τους ποσοτικούς στόχους, αλλά το γεγονός ότι επιλέγετε να υλοποιηθεί η μαθητεία μόνο σε φορείς του δημοσίου τομέα. Έτσι -πιστεύουμε- αποδυναμώνεται η βασική στόχευση του θεσμού, που είναι η διασύνδεση της επαγγελματικής εκπαίδευσης με την πραγματική οικονομία, η δημιουργία βιώσιμης απασχόλησης και, εν τέλει, η ενίσχυση της ανάπτυξης.

Επιπρόσθετα, το Υπουργείο δεν έχει ενεργοποιήσει τις περιφερειακές συμπράξεις του δημόσιου με τον ιδιωτικό τομέα, όπως προβλέπεται στον ν.4336/2015, ενώ με το άρθρο 66 του ν.4386/2016 κατήργησε τη διάταξη του ν.4186/2013, σύμφωνα με την οποία στο πρόγραμμα μαθητείας συμπεριλαμβάνονται και επιπρόσθετα κίνητρα πρόσληψης του μαθητευόμενου μετά το πέρας της μαθητείας.

Κατόπιν αυτών, ήδη έχουμε καταθέσει από κοινού με συναδέλφους του τομέα παιδείας σχετική ερώτηση και περιμένουμε, καλοπροαίρετα, να ακούσουμε την απάντηση γι’ αυτό το θέμα.

Εμείς είμαστε ξεκάθαροι, κύριε Υπουργέ. Η μαθητεία πρέπει να συνδέεται με τις πραγματικές ανάγκες της κοινωνίας και να δίνει ουσιαστικά εφόδια στους μαθητευόμενους για τη μετέπειτα επαγγελματική σταδιοδρομία. Χρειάζονται γι’ αυτό ουσιαστικά κίνητρα στον ιδιωτικό τομέα, ώστε να συμμετάσχει στο σχήμα της μαθητείας και, βεβαίως, και κίνητρα πρόσληψης του μαθητευόμενου από την επιχείρηση, δεδομένης της ανάγκης για διασύνδεση της επαγγελματικής εκπαίδευσης με την απασχόληση. Και, βεβαίως, όλο αυτό το πλαίσιο πρέπει να βρίσκεται υπό τον αυστηρό έλεγχο του εκπαιδευτικού προσωπικού των σχολικών μονάδων.

Πιστεύω, λοιπόν, ότι είναι λάθος να περιορίζεται στο δημόσιο η μαθητεία. Και είναι διπλό λάθος αν η μαθητεία λειτουργήσει ως εμπόριο ελπίδας για την αποκατάσταση των νέων ανθρώπων στο δημόσιο, μια προοπτική που όλοι γνωρίζουμε καλά πόσο εφικτή είναι.

Θέλω, κλείνοντας, να αναφερθώ σε ένα ζήτημα, το οποίο προσδιορίζει την όποια μεταρρυθμιστική προσπάθεια στην παιδεία, με τα όποια χαρακτηριστικά και τον προσανατολισμό θέλει να δώσει η εκάστοτε πολιτική ηγεσία.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, είμαστε στα εννέα λεπτά.

**ΙΩΑΝΝΗΣ ΑΝΔΡΙΑΝΟΣ:** Αμέσως, κύριε Πρόεδρε. Πρέπει να το αναφέρω όμως, γιατί δεν έχει μιλήσει κανένας.

**ΠΡΟΕΔΡΕΥΩΝ (Σπυρίδων Λυκούδης):** Έχετε δίκιο, αλλά είναι άλλοι τριάντα συνάδελφοι ακόμη. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ:** Το σέβομαι, κύριε Πρόεδρε.

Αναφέρομαι σε αυτό, γιατί πρόσφατα επισκέφθηκα το 1ο Σχολείο Δεύτερης Ευκαιρίας Κορυδαλλού και εκεί, κύριοι Υπουργοί, διαπίστωσα τη σημαντικότατη δουλειά που γίνεται από τρεις εκπαιδευτικούς. Έχουμε ογδόντα μαθητές και, δυστυχώς, ο ένας εκπαιδευτικός έγινε υποδιευθυντής σε ΙΕΚ και έφυγε στα μέσα της σχολικής χρονιάς. Ήρθε άλλος υποδιευθυντής στη θέση του και, τελικά, έχουμε δύο εκπαιδευτικούς, ογδόντα μαθητές και δύο εθελοντές, οι οποίοι είναι συνταξιούχοι καθηγητές που προσφέρουν τις υπηρεσίες τους. Έχουμε άτομα με ειδικές ανάγκες και το ασανσέρ δεν λειτουργεί, γιατί δεν έχουν συγκεκριμένο κωδικό. Το κτήριο δεν είναι δημοτικό, ώστε να μπορέσει ο δήμος να το επισκευάσει ή να λειτουργήσει το κτήριο. Οι συνθήκες είναι πολύ κακές και σας καλώ να τις δείτε, κύριε Υπουργέ, και να λύσετε το πρόβλημα

Επειδή τελείωσε ο χρόνος…

**ΠΡΟΕΔΡΕΥΩΝ (Σπυρίδων Λυκούδης):** Τελείωσε ήδη εδώ και τρία λεπτά ο χρόνος.

**ΙΩΑΝΝΗΣ ΑΝΔΡΙΑΝΟΣ:** Κύριε Πρόεδρε, ευχαριστώ για την ανοχή σας. Νομίζω ότι η επισήμανση ήταν χρήσιμη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Πολύ ενδιαφέρουσα, αλλά ας προσπαθήσουμε να είμαστε στον χρόνο εντάξει.

Ο συνάδελφος κ. Χουσεΐν Ζεϊμπέκ από τον ΣΥΡΙΖΑ έχει τον λόγο για επτά λεπτά.

**ΧΟΥΣΕΪΝ ΖΕΪΜΠΕΚ:** Κύριε Πρόεδρε, κυρίες και κύριοι συνάδελφοι, τα ζητήματα της παιδείας απασχολούν καθημερινά την πολιτική ζωή της χώρας. Η παιδεία και το εκπαιδευτικό σύστημα αποτελούν τον πυλώνα που διαμορφώνει την κοινωνία μας. Με το παρόν νομοσχέδιο ρυθμίζονται κυρίως θέματα διαδικαστικά, τα οποία, όμως, έχουν τη δική τους αξία και βάζουν το δικό μας πρόταγμα.

Για παράδειγμα, το Κρατικό Πιστοποιητικό Γλωσσομάθειας, το οποίο λειτουργεί με επιτυχία όλα αυτά τα χρόνια και είναι αναγνωρισμένο πτυχίο με την ευθύνη του κράτους, είναι εναλλακτική λύση για όλους όσους δεν παίρνουν πτυχίο ξένης γλώσσας από τους φορείς των ξένων πανεπιστημίων στην Ελλάδα.

Η προσπάθεια που γίνεται για την αναβάθμισή του και μέσω των ηλεκτρονικών εξετάσεων και της μείωσης του κόστους λύνει προβλήματα οικονομικής φύσης, για να καλύπτει όλες τις κοινωνικές ομάδες των μαθητών.

Όσον αφορά τις ρυθμίσεις για την ειδική αγωγή, αξίζει αρχικά να αναφέρω ότι φέτος, για πρώτη φορά, ιδρύθηκαν είκοσι τρία νέα σχολεία ειδικής αγωγής και δώδεκα νέες λυκειακές τάξεις σε ειδικά επαγγελματικά γυμνάσια, ενώ πάνω από δέκα χιλιάδες εκπαιδευτικοί προσλήφθηκαν για να στελεχώσουν τις δομές της ειδικής αγωγής και της παράλληλης στήριξης.

Άρα η Κυβέρνηση προωθεί την ένταξη όλων των παιδιών στις μονάδες της ειδικής αγωγής. Η ειδική αγωγή είναι προτεραιότητα για το Υπουργείο Παιδείας και αυτό φαίνεται αν συγκρίνουμε τα δεδομένα από τις προηγούμενες κυβερνήσεις.

Με την εισαγωγή του ενιαίου αριθμού μαθητή ταυτοποιείται και παρακολουθείται η πορεία των μαθητών στα σχολικά έτη φοίτησης, με στόχο τη μείωση της σχολικής διαρροής.

Η σχολική διαρροή είναι ένα χρόνιο πρόβλημα της εκπαίδευσης, ένα πρόβλημα που το συναντάμε έντονα και στη Θράκη. Με στόχο την καθιέρωση της δωδεκάχρονης υποχρεωτικής εκπαίδευσης, η σχολική διαρροή είναι μεγάλο πλήγμα για την περιοχή μας και μεγάλο εμπόδιο για την εκπαιδευτική αναβάθμιση της χώρας μας.

Τέλος, θα ήθελα να αναφερθώ στο άρθρο 14, που αφορά στην ίδρυση του Τομέα Μειονοτικής Εκπαίδευσης στο Παιδαγωγικό Τμήμα Δημοτικής Εκπαίδευσης του Αριστοτελείου Πανεπιστημίου, που λειτουργεί άτυπα από το 2012.

Εάν κοιτάξουμε την ιστορία της εκπαίδευσης, των εκπαιδευτικών στα μειονοτικά σχολεία, η κατάργηση της Ειδικής Παιδαγωγικής Ακαδημίας της Θεσσαλονίκης με τον ν.3966 ικανοποίησε ένα χρόνιο αίτημα της μειονότητας και συνολικά της εκπαιδευτικής κοινότητας.

Η ΕΠΑΘ, που ιδρύθηκε από το καθεστώς της χούντας, κατά γενική ομολογία παρείχε χαμηλής ποιότητας εκπαίδευση, δεν ανταποκρινόταν στις σύγχρονες εκπαιδευτικές ανάγκες και δεν εξασφάλιζε ισάξια εργασιακά δικαιώματα στους αποφοίτους της σε σχέση με τις υπόλοιπες ακαδημαϊκές σχολές.

Με ευθύνη της προηγούμενης κυβέρνησης, το πρόβλημα διαιωνίστηκε και επιλέχθηκε η λύση του Διδασκαλείου Εκπαιδευτικών Μειονοτικού Προγράμματος με τον ν.4310. Το διδασκαλείο ήταν αντικίνητρο για τους εκπαιδευτικούς, αφού παρείχε επιπλέον διετή επιμόρφωση, δηλαδή όσοι προορίζονταν να διδάξουν στα μειονοτικά σχολεία, έπρεπε να σπουδάζουν για μια εξαετία και χωρίς να διασφαλίζεται η γλωσσική τους επάρκεια.

Προφανώς, το διδασκαλείο δεν ανταποκρινόταν στις ανάγκες του εκπαιδευτικού προσωπικού, αλλά ούτε και στις απαιτήσεις της μειονοτικής εκπαίδευσης. Όμως, η ίδρυση του Τομέα Μειονοτικής Εκπαίδευσης είναι τομή για την εκπαίδευση των δασκάλων των μειονοτικών σχολείων και αποτελεί πάγιο αίτημα της μειονότητας για υψηλού επιπέδου πανεπιστημιακή μόρφωση των δασκάλων που θα στελεχώνουν τα εκπαιδευτικά προγράμματα των μειονοτικών σχολείων.

Θεωρούμε ότι η παροχή γενικού πτυχίου παιδαγωγικής δημοτικής εκπαίδευσης και όχι ειδικού πτυχίου περιορισμένης αξίας, αποτελεί σημαντικό βήμα για την αναβάθμιση της μειονοτικής εκπαίδευσης, αλλά διασφαλίζει και τη γλωσσική και τη γνωστική επάρκεια των εκπαιδευτικών στα ελληνικά και στα τούρκικα.

Από την άλλη, σύμφωνα με την αιτιολογική έκθεση, το Δημοκρίτειο Πανεπιστήμιο αναλαμβάνει, τόσο την εξομοίωση των αποφοίτων της ΕΠΑΘ, όσο και την επιμόρφωση και τη στήριξη των εκπαιδευτικών και στα δύο προγράμματα των μειονοτικών σχολείων.

Επομένως σχετικά και με την τροπολογία του ΠΑΣΟΚ, εναπόκειται και στο Δημοκρίτειο Πανεπιστήμιο Θράκης να καταθέσει τη σχετική έκθεση προς το Υπουργείο Παιδείας.

Βασική μας έγνοια είναι η αναβάθμιση της μειονοτικής εκπαίδευσης και μέσω της σωστής εκπαίδευσης εκπαιδευτικών, οι οποίοι θα έχουν όλες τις απαραίτητες γνώσης της παιδαγωγικής αλλά θα γνωρίζουν άριστα και τις δύο γλώσσες.

Σίγουρα τα προβλήματα της μειονοτικής εκπαίδευσης είναι πολλά, αλλά ο Τομέας Μειονοτικής Εκπαίδευσης είναι ευκαιρία για να την αλλάξουμε και να τη βελτιώσουμε, να δημιουργήσουμε μια εκπαίδευση χωρίς τις στρεβλώσεις και τις αγκυλώσεις της πολιτικής, στο μέτρο της ισονομίας και της ισοπολιτείας.

Με σεβασμό στα δικαιώματα, οραματιζόμαστε τη βελτίωση της μειονοτικής εκπαίδευσης και στο ελληνόγλωσσο και στο τουρκόγλωσσο πρόγραμμα στα επίπεδα του δημοσίου σχολείου.

Για εμάς η διγλωσσία είναι πλούτος και η άριστη γνώση και των δύο γλωσσών βοηθά στην ομαλή ενσωμάτωση της μειονότητας στο κοινωνικό σύνολο.

Κυρίες και κύριοι συνάδελφοι, το εκπαιδευτικό μας σύστημα αλλάζει και βελτιώνεται για να παρέχει αναβαθμισμένη παιδεία. Η καθιέρωση του θεσμού του ολοήμερου σχολείου, οι άμεσες προσλήψεις εκπαιδευτικών από την αρχή της σχολικής χρονιάς, η αναγνώριση της επιτυχίας των μαθητών μας στις ολυμπιάδες της ρομποτικής, στις οποίες διέπρεψε και το 1ο Λύκειο Ξάνθης, είναι μικρά αλλά σημαντικά βήματα προς αυτή την κατεύθυνση.

Τέλος, να έχουμε στον νου μας ότι τις βελτιώσεις στην εκπαίδευση δεν πρέπει να τις φοβόμαστε, γιατί κτίζοντας μια καλύτερη εκπαίδευση, κτίζουμε το μέλλον των παιδιών μας και το μέλλον της χώρας μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Κάτω Κορακιάνας Κέρκυρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος Ιλχάν Αχμέτ από τη Δημοκρατική Συμπαράταξη.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατά τη συζήτηση του σημερινού νομοσχεδίου για την παιδεία σαφώς ως άνθρωπος που προέρχεται από τη μειονότητα, θα ήθελα πρώτα να αναφερθώ στο άρθρο 14, για τη μειονοτική εκπαίδευση.

Πρώτα, όμως, θα ήθελα να επισημάνω το εξής: Κατ’ αρχάς χαίρομαι που η Κυβέρνηση, αν και είχε καταψηφίσει τον ν.4310/2014 -και μάλιστα και τι δεν είχε πει στη Βουλή!- σήμερα αναγνωρίζει τη μεγάλη όντως μεταρρύθμιση που είχε γίνει, -με όποια λάθη είχε, τα οποία θα αναφέρω στη συνέχεια-, αναγνωρίζει αυτόν τον νόμο ως βάση για τη μειονοτική εκπαίδευση και έρχεται με το άρθρο 14 να τροποποιήσει, να προσθέσει, να δημιουργήσει ένα τμήμα τουρκικών σπουδών.

Κατ’ αρχάς αυτό είναι θετικό, κύριε Υπουργέ. Δεν υπάρχει καμμία αμφιβολία ότι, όντως, το διδασκαλείο δεν παρείχε τις απαιτούμενες εγγυήσεις. Τα είπε και ο κύριος συνάδελφος.

Θα ήθελα, όμως, να σας υποβάλω κάποιες ερωτήσεις και θα ήθελα κάποιες διευκρινίσεις από εσάς, προκειμένου να ξεκαθαρίσει λίγο το ζήτημα.

Κατ’ αρχάς πρέπει να καταλάβουμε ποια ήταν η φιλοσοφία του ν.4310. Ποια ήταν; Κατ’ αρχάς, ο μειονοτικός εκπαιδευτικός θα τελειώσει ένα πανεπιστήμιο -πηγαίνοντας σε όποιο επιλέξει σε όλη την Ελλάδα-, θα πάρει ένα γενικό πτυχίο κατεύθυνσης δασκάλου και από εκεί και μετά, αφού πλέον κατοχυρωθεί επιστημονικά και θέλει να ακολουθήσει την οδό της μειονοτικής εκπαίδευσης, θα μπορέσει να κάνει μια ειδική κατάρτιση, μια ειδική μετεκπαίδευση -θα δούμε πού και πώς και με ποιες προϋποθέσεις- ούτως ώστε να μπορεί να πάει. Ο ν.4310, δηλαδή, στο άρθρο 67, παράγραφος 4, το οποίο ισχύει και με την τροποποίηση που φέρατε -δεν το έχετε άρει- λέει ότι ο μειονοτικός εκπαιδευτικός θα έχει τη δυνατότητα, αν θέλει, να καταταγεί και στις δύο λίστες για τον διορισμό του. Αν θέλει μπορεί να διοριστεί στη Λάρισα, για παράδειγμα, στη γενική δημοτική εκπαίδευση, αν όμως ακολουθήσει και τη διαδικασία της διδασκαλίας, θα μπορεί να εντάσσεται και στη μειονοτική εκπαίδευση. Έχει δηλαδή δικαίωμα επιλογής.

Το ερώτημα είναι το εξής: Μήπως αυτή η δυνατότητα σήμερα, με το παρόν άρθρο, κύριε Υπουργέ, καταργείται; Αυτό θέλω να μας το ξεκαθαρίσετε. Δηλαδή, αυτός που θα επιλέξει τώρα να πάει στο Τμήμα Εκπαίδευσης Μειονοτικού Προγράμματος, όταν αποφοιτήσει θα προορίζεται να διοριστεί μόνο εκεί; Αν είναι έτσι, τότε έχουμε οπισθοδρόμηση. Τότε αφαιρούμε ένα συνδικαλιστικό δικαίωμα από τον απόφοιτο του πανεπιστημίου, με αποτέλεσμα να μην υπάρχει αυτή η διπλή δυνατότητα, να μην έχει ο εκπαιδευτικός τη δυνατότητα της γενικής εκπαίδευσης. Αυτό είναι το ερώτημα που πρέπει να κάνουμε.

Δεύτερον, ως Δημοκρατική Συμπαράταξη καταθέσαμε μία τροπολογία. Χάρηκα, βέβαια, που άκουσα τον κύριο συνάδελφο από τον ΣΥΡΙΖΑ, που είπε ότι, όντως, και αυτοί συναινούν να γίνει αυτή η επιμόρφωση των εκπαιδευτικών. Το θέμα, όμως, δεν είναι οι ευχές και τα ευχολόγια, αλλά αυτό να νομοθετηθεί, προκειμένου να πάρει σάρκα και οστά. Εμείς προτείνουμε να δεχθείτε την τροπολογία μας, ούτως ώστε αυτό να γίνει και εν τοις πράγμασι νόμος του κράτους.

Τώρα με την ευκαιρία, κύριε Υπουργέ και κύριοι συνάδελφοι, θα ήθελα να πω δυο πράγματα και για τη μειονοτική εκπαίδευση γενικά. Κατ’ αρχάς τι είναι η μειονοτική εκπαίδευση; Η μειονοτική εκπαίδευση είναι ένα δικαίωμα επιλογής, κύριοι συνάδελφοι. Δηλαδή, ο μειονοτικός γονέας, εφόσον υπάρχουν αυτά τα σχολεία, επιλέγει να στείλει το παιδί του στο μειονοτικό σχολείο.

Άρα εμείς ως πολιτεία τι πρέπει να κάνουμε; Πρέπει να σεβαστούμε αυτή την ιδιαιτερότητα και να ενισχύσουμε τον θεσμό της μειονοτικής εκπαίδευσης. Αυτό έκανε ο ν.4310 και αυτό προσπαθείτε να κάνετε κι εσείς. Υπάρχουν, όμως, πολλά κενά σε αυτό.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Με την ευκαιρία, κύριε Υπουργέ, θέλω να αναφερθώ σε αυτό το θέμα των συγχωνεύσεων και καταργήσεων των σχολείων, χωρίς την απαραίτητη συναίνεση της σχολικής εφορείας, εφόσον πρόκειται για μειονοτικό σχολείο κι εφόσον θα πρέπει να σεβαστούμε την επιλογή του γονέα να στείλει το παιδί του στο μειονοτικό σχολείο. Αν θελήσει να το στείλει στο δημόσιο, δεν υπάρχει κανένα πρόβλημα. Εφόσον, όμως, υπάρχουν και δέκα άτομα που θέλουν να τα στείλουν, πρέπει να το σεβαστούμε και να το ενισχύσουμε. Άρα η συγχώνευση και η κατάργηση δεν μπορεί να γίνει χωρίς την ομόφωνη απόφαση της σχολικής εφορείας.

Ένα άλλο θέμα το οποίο θέλω να θίξω με αυτή την ευκαιρία, είναι το θέμα της προσχολικής αγωγής που μας έχει απασχολήσει πολύ. Τι επιδιώκουμε τώρα; Το παιδί -είτε επιλέξει να πάει σε ένα μειονοτικό είτε σε ένα γενικό δημόσιο σχολείο- σε κάθε περίπτωση θα πρέπει να μάθει ελληνικά, κυρίες και κύριοι. Αν δεν ξέρει το παιδάκι ελληνικά, δεν μπορεί να προοδεύσει. Για να μάθει όμως, καλύτερα ελληνικά, πρέπει από το νηπιαγωγείο να του δώσουμε αυτή τη δυνατότητα. Πώς μπορούμε να του δώσουμε αυτή τη δυνατότητα;

Όλες οι επιστημονικές μελέτες λένε ότι με τους υπάρχοντες νηπιαγωγούς που αποφοιτούν από τα δικά μας πανεπιστήμια και από το εξωτερικό, στα υπάρχοντα δημόσια νηπιαγωγεία, πολύ απλά μπορούμε, βάσει της έννοιας θετικής διάκρισης, κύριε Υπουργέ, να δώσουμε τη δυνατότητα να διοριστούν δάσκαλοι και νηπιαγωγοί μας στα δημόσια αυτά νηπιαγωγεία, ούτως ώστε, στηριζόμενοι και στη μητρική τους γλώσσα, να τους βοηθήσουν ενισχυτικά να μάθουν καλύτερα ελληνικά, ώστε να είναι και χρήσιμοι πολίτες. Δυστυχώς φεύγοντας από το σπίτι, δεν γνωρίζουν καθόλου την ελληνική γλώσσα. Ένα παιδί, ένα νήπιο τριών τεσσάρων ετών πώς θα μάθει την ελληνική γλώσσα και θα έχει την πρώτη επαφή με την εκπαίδευση, αν δεν του παρέχουμε εμείς αυτή τη δυνατότητα, αξιοποιώντας τους ήδη υπάρχοντες νηπιαγωγούς μας που είναι απόφοιτοι της χώρας μας;

Οπότε, κύριε Υπουργέ, θα ήθελα να κάνετε δεκτή αυτή την τροπολογία και να τη νομοθετήσετε. Βέβαια, υπάρχει μια χροιά στον ν.4310 περί αυτού, αλλά είναι καλό νομίζω να γίνει νόμος του κράτους, ούτως ώστε κι εμείς να ψηφίσουμε θετικά αυτή την πρωτοβουλία σας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Φωτήλας, Βουλευτής της Νέας Δημοκρατίας, για επτά λεπτά.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι της Κυβέρνησης, η αντίληψή σας για την παιδεία, αλλά και τη λειτουργία του Κοινοβουλίου γενικότερα, αποτυπώνεται στο παρόν νομοσχέδιο. Πραγματικά ξεπερνούν κάθε φαντασία οι τρόποι που μηχανεύεστε για να νομοθετήσετε.

Κατ’ αρχάς, επιλέξατε να το φέρετε με την επείγουσα διαδικασία. Το επείγον, όμως, αφορά μόνο δύο, τρεις διατάξεις, τις οποίες θα μπορούσατε κάλλιστα να τις έχετε περάσει με μια τροπολογία. Όμως, δεν το κάνατε αυτό. Βάλατε επιπλέον δεκάδες άρθρα, με συνολικά εβδομήντα άλλες διατάξεις που αποτελούν και τον βασικό κορμό του νομοσχεδίου. Και τις βάλατε, μάλιστα, κατά τέτοιο τρόπο, ώστε να μην μπορούμε να ψηφίσουμε διαφορετικά στα συγκεκριμένα άρθρα, αφού εμπεριέχουν ταυτόχρονα σωστές αλλά και απαράδεκτες ρυθμίσεις, όπως το άρθρο 19 και 20.

Στο δε άρθρο 23, με τις μεταφορές αρμοδιοτήτων που κάνετε, ουσιαστικά παίρνετε τη δύναμη από το εκλεγμένο όργανο του Ανοικτού Πανεπιστημίου και τη δίνετε στα δικά σας διορισμένα μέλη της διοικούσας. Είστε πραγματικά απίθανοι! Έχετε την πιο παλαιοκομματική και ταυτόχρονα κουτοπόνηρη λογική νομοθέτησης.

Και αλίμονο -όπως γίνεται κάθε φορά τους τελευταίους μήνες- το ίδιο μοτίβο απαξίωσης της ουσιαστικής συμμετοχής των φορέων της εκπαίδευσης στον διάλογο. Μόνο για τα δύο από τα τριάντα πέντε άρθρα προηγήθηκε δημόσια διαβούλευση, το Κρατικό Πιστοποιητικό Γλωσσομάθειας και την Εθνική Βιβλιοθήκη. Για τα υπόλοιπα άρθρα -φωτογραφικά μερικά εξ αυτών, όπως εξήγησε αναλυτικά η ειδική αγορήτριά μας κ. Κεραμέως- δεν υπήρξε ούτε λεπτό διαβούλευσης.

Στα λόγια, λοιπόν, κύριε Γαβρόγλου, τα περί δήθεν ευρέος διαλόγου και συνεννόησης για τον ευαίσθητο χώρο της παιδείας.

Όμως, τι να περιμένει κανείς από μία κυβέρνηση όταν ο ίδιος ο Πρωθυπουργός έδωσε το στίγμα τού πώς πολιτεύεται στην απάντηση που έδωσε μετά από έξι ολόκληρες μέρες σε μία απλή και συγκεκριμένη ερώτηση -χωρίς κανένα υπονοούμενο- που του έκανε ο Αντιπρόεδρος της Νέας Δημοκρατίας: «Δώστε μας το σχέδιο πτήσης και τη λίστα των επιβατών.». Και αντί μιας σαφούς απάντησης, το Μαξίμου εξέδωσε ένα non paper που αποτελούσε έναν λίβελλο ύβρεων, από τον οποίο προέκυψαν τα εξής: Ο Πρωθυπουργός έκανε μυστικό ταξίδι στο Παρίσι, κατά το οποίο είχε συνάντηση ιδιωτικής φύσεως με εκπρόσωπο ή εκπροσώπους γνωστής επενδυτικής τράπεζας όπου συζήτησαν το θέμα του χρέους. Τώρα, πώς γίνεται η συνάντηση να είναι ιδιωτικής φύσεως, αλλά το θέμα να είναι το δημόσιο χρέος, δεν το αντιλαμβάνομαι. Ιδιωτικής φύσεως, κατά τη γνώμη μου, είναι μία συνάντηση όπου κάποιος βρίσκει έναν τραπεζίτη ίσως για να ανοίξει έναν λογαριασμό ή δεν ξέρω τι άλλο. Πάντως, σίγουρα το δημόσιο χρέος είναι εθνικό ζήτημα και όχι ιδιωτικό.

Παράλληλα δε, το non paper έκανε αναφορά στην τράπεζα, ονοματίζοντάς την ως επίσημο σύμβουλο. Όμως, όπως προέκυψε, σχετική σύμβαση δεν υπάρχει. Συνεπώς δεν είναι επίσημος σύμβουλος. Άρα είπε ψέματα το Μαξίμου. Γιατί άραγε; Δεν γνωρίζουμε. Μόνο εικασίες μπορούμε να κάνουμε.

Αλήθεια, ο κ. Καμμένος -δεν βλέπω εδώ και κάποιον εκπρόσωπο από τους ΑΝΕΛ- τι άποψη έχει που ο συγκυβερνήτης του συναντιέται μυστικά με διεθνείς τοκογλύφους που κερδοσκοπούν ποντάροντας στην καταστροφή της χώρας; Αυτά δεν είναι δικά μου λόγια, αλλά του κ. Καμμένου. Πρόκειται για άλλη μια κωλοτούμπα στο βωμό της εξουσίας. Άλλωστε, δεν είναι η πρώτη και σίγουρα δεν θα είναι ούτε η τελευταία.

Όμως, κυρίες και κύριοι συνάδελφοι, τα πρωθυπουργικά ταξίδια του κ. Τσίπρα, μυστικά ή φανερά, τελειώνουν όπου να ’ναι και επίσημα από τον ελληνικό λαό που με την ψήφο του θα τερματίσει τον εφιάλτη που ζει αυτά τα δύο χρόνια διακυβέρνησης ΣΥΡΙΖΑ - ΑΝΕΛ. Όσο για την προσπάθεια αντιπερισπασμού, δηλαδή την επιχείρηση σπίλωσης συγγενικού προσώπου του Προέδρου της Νέας Δημοκρατίας, απλώς αποδεικνύει το άγχος και τον πανικό των κυβερνώντων που τους οδηγεί σε αυτή την ηθική κατάπτωση. Κούνια που σας κούναγε, όμως, αν νομίζετε ότι θα γλιτώσετε με τη λάσπη.

Βέβαια, μπορούσαμε να περιμένουμε κάτι καλύτερο από μια Κυβέρνηση, της οποίας το ψέμα έχει γίνει πρώτη και κύρια φύση; Ναι, είναι η ίδια Κυβέρνηση που μας διαβεβαίωνε διά του Πρωθυπουργού, ότι θα κλείσουμε την αξιολόγηση μέχρι τις 5 Δεκεμβρίου, γιατί αλλιώς καήκαμε, όπως έλεγε ο κ. Τσακαλώτος. Μπήκαμε στον Φεβρουάριο, η αξιολόγηση δεν έχει κλείσει, αλλά επιπλέον είναι κάτι παραπάνω από βέβαιο ότι ο ελληνικός λαός όχι μόνο θα καεί, αλλά θα τσουρουφλιστεί από τα μέτρα που θα φέρετε για το αφορολόγητο και το ασφαλιστικό, όταν και αν κλείσετε.

Ψάχνετε απεγνωσμένα τρόπους για να πλασάρετε νέα εξοντωτικά μέτρα. Οι δήθεν διαπραγματεύσεις που εσείς κάνετε, οδηγούν στο γνωστό αποτέλεσμα, δηλαδή στην άτακτη υποχώρηση και στα σκληρά μέτρα -και μάλιστα των πιο ακραίων κύκλων των πιστωτών μας- ακριβώς γιατί δεν μπορείτε να εφαρμόσετε τις αναγκαίες μεταρρυθμίσεις. Μόνο μία νέα κυβέρνηση, με σαφές μεταρρυθμιστικό πρόγραμμα, μπορεί να πετύχει μια καλύτερη συμφωνία τώρα και έξοδο από την κρίση σε σύντομο χρονικό διάστημα.

Η αντίληψή σας, άλλωστε, για τον τόπο αποτυπώνεται στα λόγια του άλλου ανερμάτιστου Υφυπουργού Παιδείας, του κ. Ζουράρι, αυτού του γραφικού χομπίστα που μετά το ανεκδιήγητο: «δεν τρέχει τίποτα αν μας πάρουν και οι Τούρκοι κανένα νησί», τώρα έρχεται και μας λέει με μία ωμή χυδαιότητα: «Για μετά το 2019 πάρτε όσα μέτρα γουστάρετε. Θα υπάρχει Ελλάδα μετά το 2019;».

Αυτοί είστε και καθόλου δεν ντρέπεστε. Δεν υπάρχει φιλότιμο. Κανένας σας δεν κατήγγειλε αυτή την απίστευτη δήλωση του Υφυπουργού σας. Ξέρετε γιατί; Διότι είναι αλήθεια. Τα σχέδιά σας φθάνουν μέχρι το 2019 που τυπικά τελειώνει η θητεία της Κυβέρνησης και αφορούν μόνο την παραμονή σας στην εξουσία.

Ακόμα και ο αχαρακτήριστος κ. Πολάκης ομολογεί, «Μετά από δύο χρόνια κυβέρνησης δεν έχουμε ακόμα την πραγματική εξουσία».

Διερωτώμαι τι να εννοεί άραγε. Εννοεί ότι λυπάται που ακόμα υπάρχουν δικαστές που αντιστέκονται και δεν μπορείτε να τους ελέγξετε;

Οδηγείτε τα πράγματα στο να εγκαταστήσετε μια ολοκληρωτική δικτατορία στη χώρα; Ως εδώ και μην παρέκει! Εκλογές τώρα, λύτρωση για τον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Κοινοβουλευτικός Εκπρόσωπος της Χρυσής Αυγής.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Θέλετε να κάνετε νομοθετικές ρυθμίσεις;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός θέλει να κάνει ορισμένες νομοθετικές τροποποιήσεις. Έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας ευχαριστώ, κύριε Πρόεδρε.

**ΙΩΑΝΝΗΣ ΔΕΛΗΣ:** Κύριε Υπουργέ, θα μας πείτε και για τις τροπολογίες; Θα μας πείτε και ποιες κάνετε δεκτές;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, θα μιλήσω για τις τροπολογίες και τις νομοθετικές βελτιώσεις. Για τα υπόλοιπα θα επιχειρηματολογήσω στο τέλος της συνεδρίασης.

Θα καταθέσω νομοτεχνικές βελτιώσεις, οι οποίες στο σύνολό τους είναι δεκατρείς. Έχει συνυπολογιστεί, νομίζω, σχεδόν το σύνολο των παρατηρήσεων των κομμάτων της Αντιπολίτευσης.

Έχουμε ορισμένες τροπολογίες. Υπάρχει μία τροπολογία από την κ. Μεγαλοοικονόμου, την οποία δεν μπορούμε να κάνουμε δεκτή, γιατί είναι η συμμετοχή των φοιτητών στα όργανα του Ανοικτού Πανεπιστημίου. Υπάρχει ένα γενικότερο θέμα για το πώς εκπροσωπούνται οι φοιτητές. Υπάρχει σύλλογος προφανώς. Όμως, έχει μια σημασία, επειδή θα αλλάξει. Είμαστε σε μια διαδικασία για κάτι το οποίο θα φέρουμε σε κανονική συζήτηση και στην Επιτροπή Μορφωτικών Υποθέσεων, για τη δομή του Ανοικτού Πανεπιστημίου, το οποίο λειτουργεί επί είκοσι χρόνια και έχουμε μια τεράστια εμπειρία στο μεταξύ, πράγμα που είπα και στην Επιτροπή Μορφωτικών Υποθέσεων. Νομίζουμε ότι δεν έχει κανένα νόημα τώρα να γίνει αποδεκτή αυτή η τροπολογία.

Υπάρχουν διάφορες τροπολογίες του ΚΚΕ. Σε μία από τις τροπολογίες του ΚΚΕ που την υπογράφουν ο κ. Δελής, ο κ. Συντυχάκης, ο κ. Τάσσος ουσιαστικά ένα πρόβλημα που υπάρχει, που είναι οι μετεγγραφές, τινάζεται στον αέρα, διότι προστίθενται κατηγορίες, προστίθενται νέα κριτήρια κ.λπ. Ή το θέμα των μετεγγραφών και εσείς του ΚΚΕ θα δεχθείτε ότι πρέπει να το λύσουμε κάπως ορθολογικά -με κοινωνικά κριτήρια βεβαίως, αλλά ορθολογικά- ή αλλιώτικα θα έχουμε τα προβλήματα που έχουμε με τα τμήματα που δεν εγγράφουν και λοιπά.

Επειδή το πρωί απάντησα και σε μια ερώτησή σας σχετικά με τα ΤΕΙ και έχει σχέση με αυτό, να πω ότι θα καλέσω αύριο τον πρόεδρο των ΤΕΙ –αυτό με συμβουλεύουν οι νομικές υπηρεσίες του Υπουργείου- για να πάρει εντολή να πει στους προέδρους να εγγράψουν τα παιδιά στα τμήματα, αλλιώς θα υπάρξουν πειθαρχικές επιπτώσεις για τη μη εγγραφή.

Υπάρχει και μία άλλη τροπολογία του ΚΚΕ, η οποία παιδαγωγικά, κατά τη γνώμη μου -δεν θέλω να πω ότι είναι απαράδεκτη- νομίζω ότι υπονομεύει ένα παιδαγωγικό κλίμα στις εξετάσεις, δηλαδή οι υποψήφιοι για πρόσβαση στην τριτοβάθμια εκπαίδευση να έχουν το δικαίωμα κατοχύρωσης της βαθμολογίας σε μαθήματα πανελλαδικώς εξεταζόμενα. Το δικαίωμα αυτό εκτείνεται δυνητικά σε πάνω από μία εξεταστικές δοκιμασίες. Δηλαδή εγώ φέτος περνάω με καλό βαθμό το μάθημα της Φυσικής, δεν περνάω με καλό βαθμό τα άλλα, κρατάω τη Φυσική και του χρόνου δίνω τα υπόλοιπα. Αυτό καταλαβαίνω.

Αυτό μου κάνει εντύπωση που το καταθέτει το ΚΚΕ, διότι είναι υπέρ των οικονομικά εύρωστων ομάδων του πληθυσμού. Διότι μπορώ κάθε χρόνο να πηγαίνω στο φροντιστήριο για να έχω ένα καλό μάθημα, δίνω όλη μου τη δύναμη σε ένα και θα κουβαλάω αυτόν τον βαθμό μέχρι να μπω στο πανεπιστήμιο. Παιδαγωγικά δεν είναι σοβαρά αυτά τα πράγματα.

Ο καθορισμός της ημερομηνίας των ενδοσχολικών εξετάσεων να ανακοινώνεται αποκλειστικά τον Σεπτέμβριο, δηλαδή στην αρχή του κάθε σχολικού έτους.

Είναι τροπολογία του ΚΚΕ. Δεν έχει νόημα να είναι σε νόμο αυτό. Είναι σωστό. Πρέπει να είναι στην αρχή. Φέτος δεν το είπαμε στην αρχή, γιατί υπήρξαν άλλου είδους τεχνητά προβλήματα. Είναι σωστό, αλλά δεν νομίζω ότι πρέπει να τεθεί με τόση λεπτομέρεια σε νόμο. Άρα δεν γίνεται δεκτό.

Έχετε και μια ακόμη τροπολογία, η οποία δεν γίνεται δεκτή. Η τροπολογία ζητά να καταργηθεί η διατύπωση της παραγράφου 4γ. κ.λπ. Η αιτιολογική έκθεση λέει τα εξής: «Η ειδική παιδαγωγική παρέμβαση σε όλες τις εκφάνσεις του έργου της είναι μια απαιτητική και σύνθετη διαδικασία. Με βάση το υπάρχον νομοθετικό πλαίσιο και στο πλαίσιο της διαχείρισης του πλεονάζοντος εκπαιδευτικού προσωπικού, το τελευταίο τοποθετείται χωρίς προσόντα στην ειδική εκπαίδευση».

Ξέρετε και εσείς ότι αυτό δεν είναι σωστό, διότι όντως τοποθετούμε και άτομα τα οποία είναι σε λίστες ως μόνιμοι εκπαιδευτικοί. Αυτούς τους τοποθετούμε, όταν έχουν ήδη προσληφθεί επτακόσιοι αναπληρωτές εκπαιδευτικοί χωρίς προσόντα στην ειδική αγωγή, προκειμένου να μη μείνουν χωρίς υποστήριξη μαθητές με ειδικές εκπαιδευτικές ανάγκες. Άρα είναι ένα πράγμα που κάνουμε και δεν καταλαβαίνουμε για ποιον λόγο κατατίθεται αυτή η τροπολογία.

Υπάρχει μια τροπολογία από το Ποτάμι, την οποία κάνουμε δεκτή. Αναφέρομαι στη δεύτερη που καταθέσατε -η πρώτη αποσύρθηκε- και αφορά τη μετακίνηση καθηγητών από ΑΕΙ των Νομών Αττικής και Θεσσαλονίκης, δηλαδή εντός του νομού να μπορεί να γίνεται αυτή η μετακίνηση. Και αν θέλουμε από περιφερειακό σε περιφερειακό ΑΕΙ, να μην είναι δέκα χρόνια, αλλά επτά. Πρόκειται για λογικά αιτήματα και νομίζουμε ότι μπορούν να γίνουν αποδεκτά.

Τώρα, όσον αφορά την τροπολογία με αριθμό 912/101 που κατέθεσε το ΠΑΣΟΚ και αφορά το Παιδαγωγικό Τμήμα Εκπαίδευσης του Δημοκρίτειου Πανεπιστημίου Θράκης, ώστε να έχει αυτό την ευθύνη για τη διαρκή επιμόρφωση των εκπαιδευτικών και μειονοτικών σχολείων, την ανέλυσε επαρκώς ο κ. Χουσεΐν Ζεϊμπέκ. Εμείς δεν έχουμε κανένα πρόβλημα και το δεχόμαστε αυτό υπό την προϋπόθεση ότι το θέλει, όπως καταλαβαίνετε, το πανεπιστήμιο. Δεν μπορεί να μην έρθει ένα αίτημα από το πανεπιστήμιο. Μου έχουν στείλει μέσω του πρύτανη οι πρόεδροι των τμημάτων, νομίζω η σύγκλητος. Άρα και με βάση αυτά που είπε ο κ. Ζεϊμπέκ, μπορούμε να δεχτούμε αυτή την τροπολογία.

Επίσης, έχετε καταθέσει και μια άλλη τροπολογία και θέλω να είναι σαφές το πρόβλημα σχετικά με αυτήν. Αυτή, λοιπόν, έχει σχέση με τις επαναληπτικές εξετάσεις των παιδιών που αρρωσταίνουν στη διάρκεια των εξετάσεων. Εδώ υπάρχει ένα μικρό πρόβλημα. Όντως υπάρχουν παιδιά που αρρωσταίνουν. Όμως, υπάρχουν και παιδιά που εκμεταλλεύονται αυτή τη δυνατότητα. Δεν είναι τόσο απλό το θέμα. Πέρυσι έγιναν επαναληπτικές εξετάσεις για όλα τα μαθήματα. Ο αριθμός ήταν τεράστιος! Και σε πολλά από αυτά τα μαθήματα δεν εμφανίστηκε κανένας!

Τώρα θα μου πείτε «μαζί με τα ξερά καίγονται και τα χλωρά;». Έχετε απόλυτο δίκιο. Ξέρετε, όμως, κάτι; Αυτό που λέτε εσείς εδώ, έχει και ένα άλλο μικρό παιδαγωγικό πρόβλημα, το οποίο είναι το εξής: Λέτε να εξεταστούν μόνο στα μαθήματα στα οποία αρρώστησαν.

Καταλαβαίνετε πού αναφέρομαι, δεν αναφέρομαι στα παιδιά τα οποία εντίμως έχουν αρρωστήσει. Γιατί το λέω όλο αυτό; Γιατί υπάρχει και ένα θέμα νομικό, ισονομίας, πέρα από το τεχνικό, τον Ιούλιο κ.λπ.. Λέω, λοιπόν, έτσι όπως είναι, κατά τη γνώμη μου, είναι διατυπωμένο πολύ αδύνατο.

Να πούμε ότι το θέμα των επαναληπτικών εξετάσεων αποτελεί ένα πρόβλημα που θέλει λύση, με τα πιστοποιητικά που λέτε από τα νοσοκομεία, γιατί προφανώς πρέπει να προστατευθούν αυτοί που πραγματικά το έχουν ανάγκη. Τεχνικά παρουσιάζει ένα πολύ σοβαρό πρόβλημα. Προτείνω, λοιπόν, να υπάρξει μια διακομματική επιτροπή που θα λύσει αυτό το πρόβλημα, γιατί έτσι όπως είναι επιμένω ότι είναι αδύνατο και παιδαγωγικά και νομικά. Αλλά με αφορμή τη δική σας πρόταση να προχωρήσουμε σε κάτι τέτοιο, αλλιώτικα θα την απορρίψω και είναι και κρίμα να την απορρίψω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Αν συμφωνεί ο κύριος Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με την άδεια του Υπουργού, αν προστεθεί στο τέλος το εξής: «με υπουργική απόφαση, με απόφαση του Υπουργού Παιδείας καθορίζονται οι όροι και οι προϋποθέσεις για την εφαρμογή του άρθρου αυτού» σβήνετε και από πάνω ό,τι θεωρείτε περιττό και προσθέτετε αυτό από κάτω και νομίζω ότι θα είναι πλήρες. «Με υπουργική απόφαση του Υπουργού Παιδείας καθορίζονται οι όροι, οι προϋποθέσεις και οι λεπτομέρειες για την εφαρμογή του άρθρου αυτού».

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα σας πω ότι το να σβήσω και να βάλω είναι μια άλλη τροπολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Νομοτεχνική βελτίωση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ωραία, να τη δούμε μέχρι το τέλος της συνεδρίασης, αν θέλετε.

Άρα απορρίπτεται τώρα ως έχει. Να την κάνουμε στο τέλος.

**ΠΡΟΕΔΡΕΥΩΝ (Δημήτριος Κρεμαστινός):** Έχω την εντύπωση ότι όσον αφορά τους λόγους ασθενείας που αναφέρατε, δηλαδή εάν το παιδί νοσηλευθεί σε δημόσιο νοσοκομείο και έχει βεβαίωση περί του ότι δεν μπορούσε να έρθει στις εξετάσεις γιατί έπασχε από το τάδε νόσημα και δεν μπορούσε να έρθει, νομίζω ότι μπορείτε να το δεχτείτε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, έχετε δίκιο. Και μάλιστα για να είμαι και δίκαιος, οι όρους διαπίστωσης του νοσήματος που βάζει η τροπολογία, είναι σωστοί, δεν υπάρχει πρόβλημα σε αυτό. Το θέμα είναι το τεχνικό πρόβλημα, διότι, κοιτάξτε, πρέπει να γίνουν εξετάσεις για όλα τα μαθήματα. Άρα ουσιαστικά όλος ο Ιούλιος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Με υπουργική απόφαση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Η υπουργική απόφαση είναι το εύκολο, γιατί το πετάτε από πάνω σας, γι’ αυτό εγώ λέω μία διακομματική επιτροπή. Το κρατάμε και μέχρι το τέλος της συνεδρίασης να βρούμε μία...

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντόπουλε, μισό λεπτό. Να ολοκληρώσει ο Υπουργός και αν θέλετε να σας δώσω τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Επίσης, και μία τελευταία τροπολογία που είναι υπουργική, αλλά αυτή νομίζω ότι τη συζητήσαμε προχθές κατά τη...

**ΝΙΚΗ ΚΕΡΑΜΕΩΣ:** Έχει ενσωματωθεί.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχει ενσωματωθεί η υπουργική, οπότε, σας ευχαριστώ, κύριε Πρόεδρε.

(Στο σημείο αυτό ο Υπουργός κ. Κωνσταντίνος Γαβρόγλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 374-376)

(ΑΛΛΑΓΗ ΣΕΛΙΔΑΣ)

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, για ένα λεπτό, όμως.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, αφού δεσμεύεστε μέχρι το τέλος της συζήτησης να φέρετε πρόταση, κανένα πρόβλημα. Διαφορετικά να υπάρξει νομοτεχνική βελτίωση. Ή το ένα ή το άλλο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χατζησάββας για δώδεκα λεπτά.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Μόλις έλαβα ένα ακόμα μάθημα για το πώς λειτουργεί στο σκεπτικό της η Κυβέρνηση, δηλαδή επειδή κάποια παιδιά λένε ψέματα ότι αρρώστησαν δεν έχει δικαίωμα κανένα παιδί να ξαναδώσει επαναληπτικές. Κάποια παιδιά, επειδή μπορούν να ενταχθούν ή δεν μπορούν να ενταχθούν στα συγκεκριμένα τμήματα της ειδικής αγωγής, νομοθετούμε και για όλα τα υπόλοιπα.

Ο τίτλος του νομοσχεδίου από μόνος του είναι στάχτη στα μάτια, γιατί λέει: «Κρατικό Πιστοποιητικό Γλωσσομάθειας». Φαίνεται ότι είναι ένα νομοσχέδιο που είναι κάτι το αδιάφορο, τα 2/3 των Βουλευτών δεν ήρθαν ούτε στη Βουλή σήμερα. Το κυριότερο, όμως, είναι ότι μέσα σε αυτό το νομοσχέδιο περνάει διορισμός εκπαιδευτικών της μουσουλμανικής μειονότητας Θράκης, επεκτείνεται σε όλα τα σχολεία που έχουν ελληνικό πρόγραμμα –όχι ελληνικά- και η διανομή της ιθαγένειας, αλλάζει τα πάντα στην ειδική αγωγή και η Νέα Δημοκρατία διαμαρτύρεται για τα μουσικά όργανα του Ανωγειανάκη που τα έκανε δώρο.

Μπορεί να έχει τη βαρύτητά του κι αυτό, αλλά για όλα τα υπόλοιπα που σας είπα δεν σας άκουσα να λέτε τίποτα.

Τι δουλειά έχουν τα επαγγελματικά και εργασιακά δικαιώματα των εκπαιδευτικών μέσα σε ένα νομοσχέδιο του Υπουργείου Παιδείας, δεν μπορώ να καταλάβω. Μπορεί κι αυτοί να έχουν δίκιο. Δεν θα κρίνω εγώ, εάν έχουν ή δεν έχουν. Τι δουλειά έχουν μέσα σε ένα νομοσχέδιο που αφορά την παιδεία; Τι δουλειά έχουν οι συνδικαλιστές, όταν πολλοί απ’ αυτούς αναφέρθηκαν μόνο στα δικά τους δικαιώματα, μόνο σε αυτά που ζητούν και που σας είπα ότι δεν ξέρω εάν είναι δίκαια ή άδικα;

Εκτός από μια - δύο παραγράφους στο νομοσχέδιο τίποτα άλλο δεν ήταν επείγον και δεν είναι μόνο κατά τη δική μου γνώμη. Και οι περισσότεροι φορείς που συμμετείχαν είπαν το ίδιο. Σε προηγούμενο, βέβαια, νομοσχέδιο είχε πει άλλος Υπουργός, ο κ. Κοντονής, ότι αρκούν τέσσερις μήνες δημόσιας διαβούλευσης και δεν χρειάζεται ούτε πολλές επιτροπές να κάνουμε ούτε πολύ συζήτηση, τα κανονίζουμε εκεί. Στο συγκεκριμένο νομοσχέδιο δεν έχουμε ούτε δημόσια διαβούλευση. Δεν έχουμε τίποτα. Βγάλατε μόνο για το Κρατικό Πιστοποιητικό Γλωσσομάθειας κάποιες συζητήσεις στο διαδίκτυο και κανένας άλλος φορέας δεν ερωτήθηκε. Βέβαια, σε κάποιους, οι οποίοι είπαν ότι δεν τους καλέσατε, τους είπατε να κάνουν υπομονή για κάποιο άλλο νομοσχέδιο, να τους καλέσετε τότε να πουν τη γνώμη τους.

Για το Κρατικό Πιστοποιητικό Γλωσσομάθειας, λοιπόν, υπάρχουν προβλήματα στον έλεγχο, όπως και στις διαδικασίες των ιδιωτικών πιστοποιητικών.

Ο ηλεκτρονικός τρόπος εξέτασης είναι θετικός. Τον βλέπουμε θετικά, αλλά βάζουμε ένα ερωτηματικά στο αν λειτουργήσει σωστά. Βλέπουμε τι γίνεται τις τελευταίες δύο μέρες με τον τρόπο που υποβάλλονται τα αιτήματα για το κοινωνικό επίδομα.

Μεγάλη προσοχή πρέπει να δοθεί στα προσωπικά δεδομένα και πιστεύω ότι θα δοθεί και από τις δικαστικές αρχές που έχουν βγάλει κάποιες αποφάσεις, μιας και ξέρουν πάρα πολύ καλά ποιοι ιδεοληπτικοί θα κάτσουν και θα δουν τι κάνει ο κάθε μαθητής στο σχολείο, ποια μαθήματα παρακολουθεί, αν πηγαίνει στις θεματικές εβδομάδες ή όχι. Μπορεί να είναι κάτι σωστό, αλλά σίγουρα είναι κι αυτό μέσα.

Όσον αφορά την Εθνική Βιβλιοθήκη που πάει στο Ίδρυμα «Σταύρος Νιάρχος», έχει μέσα πολλά και διάφορα. Το να χρεώνουν για φωτοτυπίες και οτιδήποτε άλλο, το καταλαβαίνω. Αναφέρει κάπου ότι σε κάποιους χώρους θα χρειάζεται εισιτήριο. Θα πρέπει να διευκρινιστεί σε ποιους χώρους θα χρειάζεται εισιτήριο και για ποιον λόγο θα χρειάζεται εισιτήριο για να μπει κάποιος.

Για το Ανοικτό Πανεπιστήμιο εξέφρασαν τον προβληματισμό οι φορείς ότι τα χρονικά όρια που θέτετε δεν είναι εφαρμόσιμα, δεν μπορούν να το κάνουν αυτό και ότι υποβαθμίζετε το εκπαιδευτικό έργο και τις υπηρεσίες που παρέχονται με απόφαση για έναρξη τμημάτων, χωρίς να έχει προσληφθεί εκπαιδευτικό προσωπικό. Αισθάνονται ότι δεν θα μπορέσουν να εξυπηρετήσουν αυτούς τους σκοπούς.

Για το θέμα της ειδικής αγωγής, συμφώνησαν όλοι εκτός από εμάς, φορείς, Αντιπολίτευση, όλα τα κόμματα, εκπαιδευτικοί, γονείς ότι δεν είναι στη σωστή κατεύθυνση. Οι μοναδικοί που διαφωνούν και λένε ότι είναι στη σωστή είσαστε εσείς και το νομοθετείτε.

Στην παράλληλη στήριξη δεν υπάρχει η απαραίτητη ευελιξία. Πήγαν πάρα πολλοί αναπληρωτές. Έχω λάβει και πολλά e-mail και πολλά τηλέφωνα, που λένε ότι πήγαν αναπληρωτές να καλύψουν κάποιες θέσεις, αλλά σταμάτησαν, πήραν άδειες, βρήκαν διάφορες προφάσεις, λόγω του φόρτου εργασίας που συνάντησαν εκεί. Δεν μπορούσαν να αντεπεξέλθουν. Είναι πάρα πολύ δύσκολο να λειτουργήσει αυτό, ακόμα κι αν είναι ένας προς έναν, και λέτε τώρα ότι θα λειτουργήσουν κάποια τμήματα τα οποία θα είναι ενός και μέχρι συν τέσσερα άτομα. Δηλαδή, το σκέφτεται κάποιος, λέει «συν τέσσερα άτομα, εντάξει». Άμα είναι στους εκατό, είναι 4%. Αν από το ένα πάτε στο πέντε, δηλαδή συν τέσσερα, είναι 300% αύξηση.

**ΝΙΚΟΛΑΟΣ ΦΙΛΗΣ:** Είναι 350%.

**ΧΡΗΣΤΟΣ ΧΑΤΖΗΣΑΒΒΑΣ:** Εντάξει, 350%. Σε πολλές περιπτώσεις ο συνδυασμός αυτός των τεσσάρων ή των πέντε έχει σημασία. Δεν έχουν όλοι το ίδιο πρόβλημα, δεν έχουν όλοι την ίδια αντιμετώπιση στο πρόβλημα που έχουν. Εξέφρασαν πολλοί την άποψη ότι δεν θα καλυφθούν οι ανάγκες εκπαίδευσης αλλά και ασφάλειας των παιδιών, γιατί κάποια είναι με προβλήματα αυτισμού, κάποια με προβλήματα δυσλεξίας, κάποια με απόσπαση προσοχής.

Συμφωνώ ότι η δεύτερη ξένη γλώσσα δεν θα πρέπει να προσμετράται στη βαθμολογία. Αλλά θα πρέπει να ξέρετε ότι αυτά τα παιδιά αντιμετωπίζουν πρόβλημα και με την πρώτη ξένη γλώσσα.

Δεν τους είναι εύκολο να μάθουν μια ξένη γλώσσα. Αντιμετωπίζουν προβλήματα ακόμα και στο να μάθουν την ελληνική γλώσσα, να διαβάζουν και να γράφουν. Ας κρίνουν, λοιπόν, τα ΚΕΔΔΥ ποια παιδιά μπορούν να παρακολουθήσουν τις ξένες γλώσσες κι αν θα προσμετρείται στη βαθμολογία τους. Δεν απαντήσατε και δεν μπορώ να καταλάβω τον λόγο, γιατί δεν υποχρεούνται τα ιδιωτικά να έχουν τμήματα ένταξης. Γιατί δεν μπορούν άτομα με αναπηρία να φοιτήσουν σε σχολές καλών τεχνών και εξαιρούνται; Δεν είναι διάκριση εις βάρος τους αυτή;

Όλα αυτά πάνε σε δεύτερη μοίρα, καθώς ήλθε ο κ. Πολάκης με τον κόφτη στις δαπάνες, στις λογοθεραπείες και σε όλα αυτά, που θα πει κάποιος ότι «αυτό είναι καλό και διασφαλίζει τους γονείς». Ναι, μπορεί κάτι να είναι καλό και να φαίνεται ότι θα διασφαλίσει τους γονείς, όμως δεν θα βρουν κανένα λογοθεραπευτή να συνεργαστεί. Μόνο μεγάλα κέντρα θα μπορούν να λειτουργήσουν με τους όρους που θέτει η Κυβέρνηση. Οπότε για ακόμα μια φορά, αυτοί που θα υποστούν τις συνέπειες θα είναι οι γονείς και οι μαθητές.

Πολύ σημαντικές ήταν οι αναφορές επίσης, της Συνομοσπονδίας Πολυτέκνων, η οποία ανέφερε ότι εκατόν δέκα τέσσερις χιλιάδες είναι η διαφορά στο ισοζύγιο θανάτων και γεννήσεων, υπέρ των θανάτων φυσικά. Μια πόλη σαν τη Βέροια και την Κοζάνη, λέει, ουσιαστικά είναι το έλλειμμα. Τι νόημα έχει να νομοθετούμε για εθνική παιδεία, αν δεν θα έχουμε παιδιά; Ποιος είναι ο λόγος να λύσετε τα προβλήματα της παιδείας, αν με την υπογεννητικότητα που έχουμε δεν θα υπάρχουν μαθητές για να φοιτήσουν σε αυτά τα σχολεία;

Εξέφρασαν και αυτοί το παράπονο ότι δεν εκκλήθηκαν από τον Υπουργό για να ρωτήσουν για κάποια θέματα που τους αφορούν και ο Υπουργός είπε ότι ήλθε πολύ γρήγορα αυτό το νομοσχέδιο, «δεν προλάβαμε να κάνουμε τίποτα, κάντε κι εσείς υπομονή μαζί με τους υπόλοιπους». Να κάνουν υπομονή για ποια πράγματα; Έχουν ένα θέμα, παραδείγματος χάριν, για τις μετεγγραφές. Και τα ΑΕΙ και τα ΤΕΙ είχαν δηλώσει ότι δεν προκαλούν προβλήματα οι μετεγγραφές των παιδιών πολυτέκνων οικογενειών. Εσείς, όμως, το αφήσατε αυτό απ’ έξω. Άλλωστε δεν έχουν μείνει και πολλές οικογένειες πολυτέκνων.

Στους συνδικαλιστές είπαμε ότι οι περισσότεροι ήθελαν κάποια πράγματα δικά τους, επαγγελματικά, εργασιακά και ο Υπουργός τους λέει «είναι πολύ δύσκολο αυτό που ζητάτε, γιατί σας λέω κάντε εσείς προτάσεις. Θα δείτε ότι πάντα υπάρχουμε εμείς και οι άλλοι. Πάντα υπάρχουν αντικρουόμενα συμφέροντα». Και ποιος σας είπε, κύριε Υπουργέ, ότι εσείς πρέπει να εξυπηρετείτε αυτά τα συγκρουόμενα συμφέροντα και δεν πρέπει να κάνετε τομές; Δηλαδή, πρέπει να εξυπηρετήσετε και τις δύο πλευρές, επειδή ψηφίζουν και οι δύο πλευρές;

Στο θέμα του άρθρου για τις διευκολύνσεις που παρέχονται στη μουσουλμανική μειονότητα της Θράκης, ήθελα να πω ότι είναι λίγο λεπτά αυτά τα ζητήματα και δεν είναι ανάγκη να αναφερθώ σε λεπτομέρειες. Το αγκάλιασμα των μουσουλμάνων της Θράκης πρέπει να είναι εθνική στρατηγική. Θα πρέπει, δηλαδή, να τους κάνουμε να αισθάνονται ότι είναι Έλληνες, γιατί πολλοί από αυτούς έχουν ελληνική εθνική συνείδηση και να μην τους σπρώχνουμε απέναντι. Όμως, η επιβολή του εκτουρκισμού με αυτή την εμμονή στη τουρκική γλώσσα, όταν έχουμε πολλούς Πομάκους να φωνάζουν «με το ζόρι μας μαθαίνουν τούρκικα», γιατί υπάρχει; Κάνετε ακριβώς το αντίθετο. Τέτοια προβλήματα υπάρχουν και στο Κιλκίς και στην Έδεσσα με τους σλαβόφωνους. Γιατί ακολουθείτε αυτή την πολιτική; Τι είναι; Είναι απάντηση στην καλή πολιτική που ακολουθούν οι Τούρκοι; Ακολουθούν καλή πολιτική οι Τούρκοι απέναντι στους Έλληνες που είναι εκεί ή απέναντι στους χριστιανούς;

Σχετικά με την επέκταση της παροχής ιθαγένειας, όχι μόνο από τα ελληνικά σχολεία, αλλά και σε όλα τα σχολεία τα οποία ακολουθούν ελληνικό πρόγραμμα, δεν μπορώ να καταλάβω τι σημαίνει αυτό. Δηλαδή θα είναι κάποια ιδιωτικά σχολεία; Θα είναι κάποιες ΜΚΟ που θα ιδρύσουν σχολεία; Μήπως δεν θα είναι μόνο αυτοί που γεννήθηκαν στην Ελλάδα τελικά αργότερα και θα επεκταθεί και σε αυτούς που μπήκαν προσωρινά σε κάποια σχολεία, αφού -λέτε- είναι τώρα στην Ελλάδα ας συνταχθούν στα σχολεία μας ένα, δύο, τρία, τέσσερα χρόνια; Μήπως τελικά και αυτοί οι πρόσφυγες, οι λαθρομετανάστες για μας, οι οποίοι πάνε και φοιτούν σε αυτά τα σχολεία θα έχουν το δικαίωμα να πάρουν κι αυτοί την ελληνική ιθαγένεια; Μήπως είναι τόσο μεγάλη αυτή η αλλαγή που γίνεται και την παρουσιάζεται σαν μια μικρή, τέσσερις γραμμές, αλλαγή;

Αυτά είναι τα προβλήματα, τα οποία αντιμετωπίζει το νομοσχέδιο. Αντιμετωπίζει, όμως, και η Κυβέρνηση άλλο ένα πρόβλημα σχετικά με το τι θα κάνουν τελικά οι ΑΝΕΛ.

Μίλησε ο εκπρόσωπός τους και είπε ότι θα το καταψηφίσουν το συγκεκριμένο άρθρο στο νομοσχέδιο, αλλά ο πρόεδρος από Έδρας είπε ότι «αυτό είναι δική του γνώμη» και θα το ψηφίσουν τελικά. Ξέρετε τι πιστεύω; Ότι είναι ακόμα μια εφαρμογή του καλού και του κακού που κάνει η Κυβέρνηση. Προσπαθείτε να εξυπηρετήσετε αυτή τη διττή υπόστασή σας, όπως μια τροπολογία που είχε φέρει αυτός ο λαϊκός μνημονιακός αγωνιστής, ο Μηταφίδης, και κόντεψε να διαλύσει τη συγκυβέρνηση, με αποτέλεσμα να αποσύρετε την τροπολογία που είχε έρθει –και καλά κάνατε- και προσπαθείτε τώρα ξανά να εξυπηρετήσετε τον ίδιο σκοπό. Αν, δηλαδή, ψήφιζε η Νέα Δημοκρατία, οι ΑΝΕΛ θα το έπαιζαν ήρωες και δεν θα ψήφιζαν. Τώρα, όμως, που δεν θα ψηφίσει η Νέα Δημοκρατία, θα ψηφίσουν οι ΑΝΕΛ. Αυτό πλέον έχει γίνει τόσο εμφανές που καταντάει να γίνει γελοίο.

Έρχονται, όμως, νέα μέτρα δυόμισι δισεκατομμυρίων που θα βαρύνουν την ελληνική κοινωνία. Δεν θα υπάρχει ούτε αφορολόγητο, ούτε φοροαπαλλαγή ούτε τίποτα, οπότε και να περάσουν τα παιδιά μας σε αυτές τις σχολές και τα σχολεία που νομοθετείτε, δεν έχει τη δυνατότητα η ελληνική οικογένεια να τα στείλει να σπουδάσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό, κύριε Πρόεδρε.

Πού να μην έλεγε, δηλαδή, ο Πρωθυπουργός ότι δεν θα πάρει ούτε ένα ευρώ νέα μέτρα! Έγινε και η συνάντηση με τους Ρότσιλντ στο Παρίσι, δηλαδή πιο συστημικοί πλέον δεν μπορείτε να γίνετε. Θα πάει και στην Ουκρανία. Δεν έχει σχέση άραγε η επίσκεψη στην Ουκρανία με τη συνάντηση Ρότσιλντ -τους μεγάλους εχθρούς Ρότσιλντ και Πούτιν;

Αναφορά γίνεται από αξιωματούχους όλων των χωρών, αλλά και των Ηνωμένων Πολιτείων της Αμερικής, για διάλυση των Σκοπίων, κι εμείς αμέτοχοι. Γίνονται αναφορές για διάλυση της Ευρωπαϊκής Ένωσης και ότι δεν μπορεί να υπάρξει εθνική πολιτική και εθνική ανεξαρτησία μέσα από τα μνημόνια και κάτω από τους δανειστές κι εμείς εκεί, τον ίδιο σκοπό. Γίνεται επιτροπή με τον Ιρλανδό να έρχεται και να κλαίγεται, γιατί αναγκαστικά θα ακολουθήσουν την Αγγλία στην έξοδο από την Ευρωπαϊκή Ένωση και αντί να του πούμε ότι καλά κάνανε, «θα έπρεπε να χαίρεστε, κανονικά θα πρέπει όλες οι χώρες να ακολουθήσουν, αν και δεν ευελπιστούμε εμείς να γίνει και για την Ελλάδα» -το έχουμε ξαναπεί ότι τελευταίοι θα φύγουμε, μετά τη Γερμανία, από την Ευρωπαϊκή Ένωση-, έχουμε και τον Υπουργό να λέει για θεματικές εβδομάδες. Λέει ότι είναι υποχρεωτική η παρουσία στις θεματικές εβδομάδες και μάλιστα θα πρέπει να προσέξουν αυτοί που θα εναντιωθούν γιατί, λέει, θα ενταχθούν στο στρατόπεδο αυτών που δεν θα ήθελαν να ενταχθούν. Δηλαδή ποιων; Αυτών που αντιδρούν; Αυτών που λένε όχι σε αυτά εδώ τα μέτρα; Δεν θέλουν, λέει, να συζητήσουν αυτοί που αντιδρούν σε θέματα που είναι για αποτοξίνωση, τζόγο και σχέσεις μεταξύ φύλων. Δεν είναι αυτό. Δεν θέλουν να κάτσουν τα παιδιά τους να μάθουν όχι τη σχέση μεταξύ των φύλων, αλλά το ότι εισάγετε νέα φύλα σε αυτές τις σχέσεις. Από δύο φύλα γίνονται δεκατρία, δεκατέσσερα. Υπάρχει ολόκληρη λίστα στο Ευρωκοινοβούλιο, που κάποιοι θέλουν να εφαρμοστεί και να τηρείται αυτή η λίστα με δεκατέσσερα, δεκαπέντε, φύλα διαφορετικά. Ε, δεν θα ακολουθήσουμε σε αυτό.

Και δεν ακολουθούν όχι μόνον οι «αντιδραστικοί», αυτοί που θα ενταχθούν στο στρατόπεδο της Χρυσής Αυγής -γιατί μόνο η Χρυσή Αυγή αντιδράει. Αντιδράει και η ΟΛΜΕ. Λέει εδώ πέρα ο κ. Παπαχρήστος της ΟΛΜΕ, «φόβοι για ΜΚΟ και κομματικές οργανώσεις στα σχολεία στο πλαίσιο της ενημέρωσης». Φοβάται, δηλαδή, ότι θα μπουν κομματικοί εγκάθετοι και ΜΚΟ μέσα στα σχολεία για να κάνουν μάθημα. Εμείς δεν φοβόμαστε. Το ξέρουμε ότι σίγουρα αυτό θα γίνει. Ιδεοληπτικοί εγκάθετοι από τον ΣΥΡΙΖΑ θα μπουν, για να εξυπηρετήσουν τις ιδεοληψίες σας, και αδρά αμειβόμενοι ανθρωπιστές των ΜΚΟ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ο κ. Βλάσης, Βουλευτής της Νέας Δημοκρατίας, έχει τον λόγο για επτά λεπτά και ακολουθεί ο κ. Κουκοδήμος.

Ορίστε, κύριε Βλάση.

**ΚΩΝΣΤΑΝΤΙΝΟΣ ΒΛΑΣΗΣ:** Κυρίες και κύριοι συνάδελφοι, έχω την αίσθηση πως σήμερα έχει μεγαλύτερη αξία να σταθούμε στον τρόπο με τον οποίο φέρνετε στην Ολομέλεια το εν λόγω σχέδιο νόμου, από το να εμβαθύνουμε στις λεπτομέρειες των άρθρων του. Και πιστεύω ότι πρέπει να σταθούμε σε αυτό γιατί είναι όχι απλώς μια ένδειξη, αλλά μια ξεκάθαρη απόδειξη του τρόπου με τον οποίο αντιμετωπίζετε φλέγοντα ζητήματα, τα οποία καλείστε να διαχειριστείτε, δηλαδή πρόχειρα και χωρίς προγραμματισμό.

Φέρνετε με τον χαρακτήρα του επείγοντος ένα σχέδιο νόμου με τριάντα πέντε άρθρα και πάνω από εβδομήντα ρυθμίσεις, ενώ κι εσείς οι ίδιοι γνωρίζετε πως οι ρυθμίσεις για τις οποίες ο χρόνος πραγματικά πιέζει δεν είναι παραπάνω από τρεις. Τι πετυχαίνετε με αυτό; Να ματαιώσετε τη δημόσια διαβούλευση του συνόλου των ρυθμίσεων, να μη δώσετε τη δυνατότητα στους εμπλεκόμενους φορείς, αλλά και σε όλους τους Έλληνες πολίτες να τοποθετηθούν δημοσίως σε ζητήματα που άμεσα τους αφορούν.

Εσείς, η αριστερή Κυβέρνηση της κοινωνικής ευαισθησίας, εσείς είστε που στερείτε από τους πολίτες το δικαίωμά τους να συμμετέχουν στην διαδικασία αυτή. Γιατί ακόμα και αν καλή τη πίστει δεχτούμε ότι δεν προλάβατε να φέρετε νωρίτερα στη Βουλή διατάξεις επείγουσες, όπως αυτές που ρυθμίζουν την υποβολή αιτήσεων για τη συμμετοχή στις πανελλαδικές εξετάσεις ή τις μεταθέσεις των εκπαιδευτικών, παρ’ όλο που οι προθεσμίες ήταν γνωστές εδώ και πάρα πολύ καιρό, γιατί τόση βιασύνη για όλες τις υπόλοιπες διατάξεις, ειδικά όταν μόλις δύο από τα τριάντα πέντε άρθρα έχουν περάσει από τη δημόσια διαβούλευση; Τι ακριβώς συμβαίνει; Δεν θέλετε να ακούσετε τις απόψεις της κοινής γνώμης ή μήπως ως φωτεινοί παντογνώστες δεν ενδιαφέρεστε για αυτές;

Εξετάζοντας το σχέδιο νόμου κατ’ άρθρον είμαστε θετικοί σε αρκετές από τις προτεινόμενες ρυθμίσεις, όπως για παράδειγμα αυτές για το Κρατικό Πιστοποιητικό Γλωσσομάθειας ή για τις δημόσιες βιβλιοθήκες. Το ίδιο ισχύει και για την Εθνική Σχολή Δημόσιας Υγείας που όλοι γνωρίζουμε την μεγάλη συνεισφορά της στα οικονομικά της υγείας, με την υποσημείωση, όμως, ότι εμείς στη Νέα Δημοκρατία στηρίζουμε σταθερά τις ανοικτές διαδικασίες σε θέματα εξέλιξης των πανεπιστημιακών, πόσω μάλλον όταν μιλάμε για πανεπιστημιακούς που θα γίνουν για πρώτη φορά.

Το ίδιο συμφωνούμε και με τους ακαδημαϊκούς υποτρόφους, με άλλη μια υποσημείωση: μη μιλάτε για κρατικό χρήμα, μιλάμε για ακαδημαϊκούς υποτρόφους που θα μπορούν να πληρώνονται από ιδιωτικούς πόρους.

Υπάρχουν, όμως, και πολλές ρυθμίσεις που μάλλον είναι πρόχειρες και σε καμμία περίπτωση δεν καταδεικνύουν έναν μακρόπνοο στρατηγικό σχεδιασμό. Έχετε την τάση, κατά τη διάρκεια της νομοθετικής διαδικασίας να λειτουργείτε αποσπασματικά και να επιδίδεστε σε πειραματισμούς, πρακτική που δεν λύνει τα προβλήματα και κοστίζει σε χρόνο και χρήμα. Πώς αλλιώς μπορεί να εξηγήσει κανείς ότι με το άρθρο 19 παράγραφος 1 επαναφέρετε ρυθμίσεις που ψηφίστηκαν τον Αύγουστο του 2016 για να καταργηθούν τον Οκτώβριο; Σας ρωτώ: Γιατί καλούμαστε να ψηφίσουμε ρυθμίσεις, οι οποίες στην πλειονότητά τους είναι ακοστολόγητες, όταν μάλιστα έχει ξεκινήσει η σύσταση επιτροπής που θα ασχοληθεί με τα οικονομικά της παιδείας και για την οποία λάβατε συναίνεση από τα κόμματα της Αντιπολίτευσης;

Ενώ όλοι γνωρίζουμε τα κενά και τις ελλείψεις της πρωτοβάθμιας και της δευτεροβάθμιας εκπαίδευσης, εσείς επιμένετε να προχωράτε σε ρουσφετολογικού τύπου ρυθμίσεις, όπως αυτή του άρθρου 20 παράγραφος 4, σύμφωνα με την οποία παρέχετε τη δυνατότητα στους μόνιμους εκπαιδευτικούς της πρωτοβάθμιας και δευτεροβάθμιας εκπαίδευσης να μετατάσσονται σε θέσεις ειδικού εκπαιδευτικού προσωπικού των Πανεπιστημίων και των ΤΕΙ.

Έχετε εξετάσει μήπως τα κενά που θα δημιουργηθούν στα σχολεία; Δεν το νομίζω. Προφανώς όχι, γιατί δεν σας ενδιαφέρει. Το μόνο που σας νοιάζει είναι να δημιουργήσετε πανεπιστημιακούς εν μια νυκτί.

Πολλά θα μπορούσαμε να συζητήσουμε και πολλές βελτιώσεις θα μπορούσαν να γίνουν, αλλά σε καμμία περίπτωση δεν είχατε τη διάθεση να μας δώσετε τον χρόνο να το κάνουμε. Είναι κρίμα, ξέρετε, γιατί απέναντί σας δεν έχετε μια στείρα Αντιπολίτευση που καταψηφίζει χωρίς δεύτερη σκέψη κάθε σας πρόταση. Η Νέα Δημοκρατία έχει αποδείξει στην πράξη ότι έχει στηρίξει τις πρωτοβουλίες εκείνες που πραγματικά ήταν στη σωστή κατεύθυνση και θα συνεχίσει να το κάνει, γιατί εμείς, σε αντίθεση με την δική σας εκ προοιμίου αρνητική στάση όσο ήσασταν στην Αντιπολίτευση, βάζουμε το συμφέρον της πατρίδας πάνω από μικροπολιτικές σκοπιμότητες.

Όταν, όμως, δεν μας δίνετε καν τον χρόνο να μελετήσουμε και να επεξεργαστούμε τα νομοσχέδια, όταν φέρνετε σχέδια και κείμενα που αποτελούν συρραφή άσχετων μεταξύ τους και ακοστολόγητων διατάξεων μην περιμένετε να κλείσουμε τα μάτια και να σας ακολουθήσουμε, μην περιμένετε να στηρίξουμε φωτογραφικές διατάξεις και προσωπικές ρυθμίσεις, όπως αυτή του άρθρου 20 παράγραφος 2, που ανέλυσε προηγουμένως η εισηγήτρια μας.

Θα ήθελα να κλείσω επιστρέφοντας σε κάτι που ανέφερα και στην αρχή της ομιλίας μου. Επείγον δεν είναι το σημερινό σχέδιο νόμου, κυρίες και κύριοι του ΣΥΡΙΖΑ και των ΑΝΕΛ. Επείγον είναι να κλείσει η δεύτερη αξιολόγηση, για να μην βρεθεί η χώρα αντιμέτωπη με ένα νέο μνημόνιο.

Προσωπική μου βέβαια εκτίμηση είναι ότι η αξιολόγηση θα κλείσει, γιατί είστε διατεθειμένοι, είστε πρόθυμοι να ικανοποιήσετε όλες τις απαιτήσεις των εταίρων μας, προκειμένου να μείνετε στην εξουσία. Απλώς, αυτή η καθυστέρηση φορτώνει με ολοένα και περισσότερα βάρη τον ελληνικό λαό.

Επείγον είναι να αφουγκραστείτε τον απλό Έλληνα πολίτη, που πλέον έχει βγει στους δρόμους διαδηλώνοντας από αγανάκτηση και απελπισία. Επείγον είναι να σταματήσει η Ελλάδα να κάνει βήματα προς τα πίσω. Τα τελευταία δύο χρόνια επενδύσατε σε διάφορα πράγματα, προκειμένου αρχικά να υφαρπάξετε την ψήφο των Ελλήνων και εν συνεχεία να διατηρηθείτε στην εξουσία. Επενδύσατε στον θυμό και στην αγανάκτηση. Επενδύσατε σε κενές υποσχέσεις και φανταστικούς εχθρούς. Επενδύσατε στον διχασμό, το ψέμα, αλλά και την κόπωση μιας ταλαιπωρημένης κοινωνίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στα μόνα στα οποία δεν επενδύσατε ήταν εκείνα που πραγματικά θα βοηθούσαν την πατρίδα να βγει απ’ αυτή την ατέρμονη κρίση και να σταθεί επιτέλους στα πόδια της. Δεν επενδύσατε στην αλήθεια και τη σκληρή δουλειά.

Επείγον δεν είναι το σημερινό νομοσχέδιο, κυρίες και κύριοι συνάδελφοι. Επείγον είναι να απαντήσετε σε εμάς και στον ελληνικό λαό αν μπορείτε να ασκήσετε την υπεύθυνη διακυβέρνηση αυτού του τόπου. Επείγον είναι να αναλάβετε επιτέλους τις ευθύνες σας, γιατί, όπως καλά γνωρίζετε, στη δημοκρατία δεν υπάρχουν αδιέξοδα.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΒΛΑΣΗΣ:** Και λύση στο πρόβλημα θα δώσει η λαϊκή ετυμηγορία που θα σας απαλλάξει από το έργο που αδυνατείτε να φέρετε εις πέρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο κ. Κωνσταντίνος Κουκοδήμος για επτά λεπτά.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Δεν ξέρω πώς, κύριε Υφυπουργέ, σας έπεισε ο συνάδελφος κ. Νότης Μηταράκης να πάτε τη σχολή στη Χίο. Δεν ξέρω ποια γοητεία χρησιμοποίησε για να το πετύχει αυτό, αλλά θέλω κι εγώ μία στην Πιερία, γιατί κι εμείς τουριστικός νομός είμαστε και μάλιστα με τα περισσότερα ξενοδοχεία και τα περισσότερα ενοικιαζόμενα δωμάτια σε όλη την Ελλάδα. Οπότε στο επόμενο νομοσχέδιο, θεωρήστε δεδομένο ότι θα είμαι στο Υπουργείο για να το ζητήσω κι εγώ.

Κυρίες και κύριοι συνάδελφοι, η φιλοσοφία αυτής της Κυβέρνησης να φέρνει με τη διαδικασία του επείγοντος και πάλι ένα νομοσχέδιο, είναι γνωστή. Εδώ, όμως, δεν αναφερόμαστε απλώς σε ένα επείγον νομοσχέδιο. Εδώ συζητάμε για ένα νομοσχέδιο–σκούπα του Υπουργείου Παιδείας που αγγίζει και τις τρεις βαθμίδες εκπαίδευσης και τη διά βίου μάθηση και την ειδική αγωγή. Συζητάμε, δηλαδή, για ένα νομοσχέδιο που αφορά τη συντριπτική πλειοψηφία της σχολικής κοινότητας. Το δε κείμενο του νομοσχεδίου αποτελείται από –δεν ξέρω πόσα ακριβώς- περίπου τριάντα έξι άρθρα, κύριε Υπουργέ, και μόνο σε ένα απ’ αυτά περιλαμβάνονται δεκαεπτά παράγραφοι που ρυθμίζουν ανόμοια θέματα μεταξύ τους. Έχουμε δηλαδή ένα επείγον νομοσχέδιο με τριάντα πέντε, τριάντα έξι άρθρα -ούτε εσείς ξέρετε- που στην πραγματικότητα είναι εβδομήντα τουλάχιστον και που αφορά όλες τις βαθμίδες της εκπαίδευσης.

Να αναφέρουμε ότι ξεκίνησε με τριάντα δύο άρθρα και έγιναν τριάντα έξι. Αυτό βέβαια, δεν χρειάζεται σχολιασμό. Δεν χρειάζεται να πούμε κάτι παραπάνω. Όσοι μας παρακολουθούν, αντιλαμβάνονται πόση ουσιαστική συζήτηση μπορεί να γίνει μέσα σε μια τέτοια επείγουσα διαδικασία, για τις αλλαγές, τις αδικίες ή τις συνέπειες που δημιουργούν κάποιες απ’ αυτές τις ρυθμίσεις.

Θα προσθέσω δε στα παραπάνω κι ένα ακόμα στοιχείο. Η δημόσια διαβούλευση για το νομοσχέδιο των τριάντα έξι άρθρων, που προηγήθηκε, έγινε για μόνο δύο άρθρα, αυτά που αναφέρονται και στον τίτλο του νομοσχεδίου, για το Κρατικό Πιστοποιητικό Γλωσσομάθειας και την Εθνική Βιβλιοθήκη.

Κυρίες και κύριοι συνάδελφοι, αυτοί ήταν και οι παραπάνω λόγοι που εμείς μιλήσαμε για κοινοβουλευτικό εμπαιγμό από την πλευρά του Υπουργείου, καθώς και για το γεγονός ότι περιλαμβάνει αποσπασματικές ρυθμίσεις, χωρίς να έχουν προηγηθεί όλα όσα είναι απαραίτητα, δηλαδή διαβούλευση, μελέτη επιπτώσεων, συνεπειών, πραγματικών αναγκών, προϋποθέσεων υλοποίησης και πολλά άλλα.

Απόδειξη όσων αναφέρω είναι τα δεκάδες υπομνήματα που κατατίθενται απ’ όλους τους φορείς που επηρεάζονται από τις διατάξεις του συγκεκριμένου νομοσχεδίου. Υπομνήματα και παρατηρήσεις ή τροποποιήσεις που ζητούνται από τους φορείς αυτούς καταφθάνουν από την πρώτη μέρα της συζήτησης του νομοσχεδίου ως αυτή την ώρα, που εμείς καλούμαστε να το ψηφίσουμε. Επικαλείστε το επείγον, γιατί έχετε την πίεση του χρόνου λόγω των πανελληνίων, όπως λέτε, και θα πρέπει να υπάρξουν ρυθμίσεις πριν από την ημερομηνία υποβολής αιτήσεων συμμετοχής των υποψηφίων εντός του Φεβρουαρίου.

Επίσης, επικαλείστε το επείγον γιατί οι αιτήσεις μετάθεσης των εκπαιδευτικών πρέπει να γίνουν μέσα στον Φεβρουάριο. Τα γνωρίζω και εγώ αυτά που πέρασα από το Υπουργείο. Δεν πρόκειται, όμως, κύριε Υπουργέ, για ημερομηνίες άγνωστες. Δεν είναι επείγουσες αυτές οι ημερομηνίες. Τις ξέρατε εδώ και πολύ καιρό. Γνωρίζατε ότι θα προκύψει ζήτημα με τα συγκεκριμένα χρονοδιαγράμματα και παρ’ όλα αυτά στο «παρά ένα» έρχεστε με επείγον νομοσχέδιο πιέζοντας τη Βουλή να ψηφίσει, για να μη δημιουργηθεί αναστάτωση –όπως λέτε- στους κόλπους των μαθητών όσο και των εκπαιδευτικών. Τι είδους πρακτική, λοιπόν, είναι αυτή;

Και εάν θελήσουμε να πιστέψουμε ότι πράγματι ήταν πιεστικοί οι προηγούμενοι μήνες και δεν μπορέσατε να το πράξετε εγκαίρως, φέρτε με τη διαδικασία του επείγοντος μόνο αυτές τις δύο διατάξεις και όχι τις υπόλοιπες ρυθμίσεις που γνωρίζετε ότι δεν είναι επείγουσες, για να μπορέσουμε και εμείς να καταθέσουμε ουσιαστικές προτάσεις, να υπάρξει διάλογος και να δοθούν λύσεις στα όποια θέματα. Αντιλαμβάνεστε ότι δεν μπορεί αυτό να χαρακτηριστεί ουσιαστική κοινοβουλευτική διαδικασία.

Να έρθουμε τώρα και στην ουσία του νομοθετήματος και να σταθώ σε ένα σημείο. Διαπιστώνουμε ότι συγκροτείται μια επιτροπή που θα μελετήσει τα οικονομικά της εκπαίδευσης, μια επιτροπή που δεν ξέρουμε πόσο θα αμείβονται τα μέλη της ενώ και το ίδιο Γενικό Λογιστήριο του Κράτους δεν μπορεί να αποτιμήσει το οικονομικό της κόστος.

Να μην αναφερθώ καθόλου στις διατάξεις για τα ΑΕΙ, στις διατάξεις για την έρευνα, για τις αλλαγές στη διαδικασία που προτείνεται για τις σχολικές εκδρομές και σε λίγο –όπως είπε ένα συνάδελφος εδώ- και για τις ώρες που θα κάνουν διάλειμμα οι μαθητές. Δεν μπορώ να καταλάβω τι θέλετε να κάνετε.

Κυρίες και κύριοι συνάδελφοι, για να μην σας κουράζω, πρόκειται για ένα πρόχειρο, αποσπασματικό νομοσχέδιο. Τίποτα περισσότερο, τίποτα λιγότερο. Και δυστυχώς αυτό το νομοσχέδιο αφορά την παιδεία, κύριε Υπουργέ, την οποία δεν την προσέχετε καθόλου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κουκοδήμο.

Τον λόγο έχει ο Κοινοβουλευτικός Εκπρόσωπος του Ποταμιού, κ. Αμυράς, για δώδεκα λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, και αγαπητέ, κύριε Υπουργέ, θα αρχίσω την τοποθέτησή μου με αυτή την κοινοβουλευτική ζαλάδα που σας έχει πιάσει. Εννοώ την Κυβέρνηση, τον ΣΥΡΙΖΑ και τους ΑΝΕΛ και εν μέρει και το Προεδρείο της Βουλής. Δεν ξέρουμε ακόμη εάν τελικά οι συγκυβερνήτες του ΣΥΡΙΖΑ, οι ΑΝΕΛ, θα ψηφίσουν ή όχι το άρθρο 29 για την ελληνική ιθαγένεια.

**ΝΙΚΟΛΑΟΣ ΦΙΛΗΣ:** Ναι, είπαν.

**ΓΕΩΡΓΙΟΣ ΑΜΥΡΑΣ:** Είπαν ναι, κύριε Φίλη; Μετά ο κ. Κουράκης είπε ότι τελικά θα πουν όχι. Και μας είπε να επιφυλαχθούμε.

Ο κ. Κατσίκης είπε ότι θα το καταψηφίσει. Μετά ο κ. Κουράκης είπε ότι τελικά θα το ψηφίσουν οι ΑΝΕΛ. Τελικά, κύριε Φίλη, μήπως εσείς μπορείτε να μας διευκολύνετε να μάθουμε πώς τοποθετούνται σε ένα τέτοιο θέμα οι συγκυβερνήτες σας; Αυτή την κυβερνητική ζαλάδα που τους διακατέχει την έχουν δείξει και από την επιτροπή.

Στη συζήτηση στην επιτροπή, όταν ήρθε η ώρα της ψηφοφορίας για το συγκεκριμένο άρθρο οι ΑΝΕΛ είπαν πάλι ότι θα το καταψηφίσουν. Πέρασε από την ψηφοφορία, για να έρθει στην Ολομέλεια και να ψηφιστεί ή να καταψηφιστεί, χάρη στην ψήφο του Ποταμιού. Ο κ. Μαυρωτάς έσωσε το άρθρο 29.

Τι έλεγε το άρθρο 29; Το άρθρο 29 είναι για την ελληνική ιθαγένεια. Είναι τροποποίηση του κώδικα. Στο σημείο που έλεγε «σε ελληνικό σχολείο» προσετέθη η φράση «ή σε σχολείο που ακολουθεί το υποχρεωτικό ελληνικό πρόγραμμα εκπαίδευσης και διδασκαλίας». Εμείς το υπερψηφίζουμε και είμαστε υπερήφανοι γι’ αυτό.

Και ξέρετε γιατί είμαστε υπερήφανοι; Και το λέω κυρίως στους Βουλευτές του ΣΥΡΙΖΑ και στους Υπουργούς. Θα σας δείξω. Είμαστε υπερήφανοι όταν βλέπουμε τον Αντετοκούνμπο να κρατάει την ελληνική σημαία. Είμαστε υπερήφανοι όταν βλέπουμε αυτό το παιδί που έχει ελληνική εκπαίδευση, που πήγε σε ελληνικό σχολείο να αγαπάει την Ελλάδα ως πραγματική του πατρίδα. Εμείς είμαστε υπερήφανοι που σηκώνει τη σημαία στο NBA, στην Αμερική, όπου σταθεί και όπου βρεθεί.

Οι ΑΝΕΛ δεν είναι υπερήφανοι. Πρέπει, λοιπόν, εσείς οι συριζαίοι να μας πείτε τι θα κάνετε. Έτσι θα πορεύεστε; Με τέτοιου είδους συγκυβερνήτη; Να σας χορεύει στο ταψί, όταν πρόκειται για δύσκολα θέματα και όταν είναι για τα ψηφαλάκια και για το δικό τους ακροατήριο να πετάνε –υποτίθεται- φωτιές και οι υπόλοιποι να κάθεστε σιωπηλοί;

Και μια που έπιασα ολίγον τι τα διεθνή θέλω να κάνω και ένα σχόλιο για το περιβόητο πια ταξίδι του Πρωθυπουργού και την ιδιωτική του συνάντηση με τη διοίκηση της «L’ OREAL». Θα πάω, όμως, σε αυτό το θέμα μέσω του κυτίου παραπόνων, που άνοιξε ηλεκτρονικά ο κ. Φλαμπουράρης.

Για όσους δεν το ξέρουν, από σήμερα όποιος έχει παράπονα από την Κυβέρνηση μπορεί να στείλει ένα e-mail στο a.flabouraris@parliament.gr. Του έστειλα εγώ, του έκανα σήμερα ποδαρικό του κ. Φλαμπουράρη, του έστειλα ένα e-mail και του έκανα σεφτέ. Του γράφω: «Αγαπητέ Υπουργέ, για ποιον λόγο στην Ελλάδα πληρώνουμε έως και επτά φορές ακριβότερα τα προϊόντα της «L’OREAL» απ’ ό,τι στην υπόλοιπη Ευρώπη; Σας επισυνάπτω και σχετική τεκμηρίωση. Με εκτίμηση Γιώργος Αμυράς». Το καταθέτω.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας δείξω και την τεκμηρίωση τώρα, για να καταλάβετε τι εννοώ. Αφού πήγε που πήγε ο Πρωθυπουργός και μίλησε με τον Πρόεδρο της «L’OREAL» –άντρας, γυναίκα, δεν ξέρω ποιος είναι καν- δεν του έλεγε, για παράδειγμα, «Ρε, άνθρωπε θες να κάνεις επένδυση στην Ελλάδα», υποτίθεται, «γιατί, λοιπόν, μας σφάζεις;» Γιατί το ίδιο προϊόν -ένα αποσμητικό σάς δείχνω εγώ τυχαία-, προσέξτε, στη Γερμανία ένα αποσμητικό της «L’ OREAL» κοστίζει 1,55 ευρώ, στην Αγγλία 1,30 λίρες, δηλαδή περίπου 2 ευρώ, και στην Ελλάδα, κυρίες και κύριοι συνάδελφοι, το ίδιο προϊόν κοστίζει από 9,80 ευρώ; Ούτε καν 9,80, αλλά από 9,80 ευρώ. Πληρώνουμε επτά φορές ακριβότερα τα προϊόντα της «L’ OREAL» στην Ελλάδα απ’ ό,τι στην υπόλοιπη Ευρώπη.

**ΝΙΚΟΛΑΟΣ ΦΙΛΗΣ:** Ο Τσίπρας φταίει γι’ αυτό;

**ΓΕΩΡΓΙΟΣ ΑΜΥΡΑΣ:** Πού είναι, κύριοι της Κυβέρνησης, κύριε Υπουργέ, που θα κτυπάγατε τα μονοπώλια, τις συνεννοήσεις στην αγορά, τα σημαδεμένα χαρτιά; Τίποτα δεν έχετε κάνει. Τους έχετε αφήσει όλους ασύδοτους.

Το καταθέτω και αυτό, για την τεκμηρίωση που έστειλα στον κ. Φλαμπουράρη με αυτή την ανισορροπία των τιμών σε βάρος των Ελλήνων καταναλωτών.

Επίσης, καταθέτω και την φωτογραφία του Αντετοκούνμπο με τον αδερφό του με την ελληνική σημαία στο NBA.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο και την προαναφερθείσα φωτογραφία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα υπόλοιπα θέματα τώρα. Πραγματικά δεν ξέρω ποιος συμβουλεύει τον Πρωθυπουργό για τα διεθνή θέματα, είναι αδιανόητο αυτό. Μόλις προχθές δεν ακούσαμε τον Υπουργό Επικρατείας, τον κ. Χριστόφορο Βερναρδάκη, να λέει «Είναι δευτερεύον ζήτημα ή ένταξη της χώρας στο πρόγραμμα ποσοτικής χαλάρωσης» και ότι «αν χάσουμε τον Μάρτιο, δεν θα χαθεί και ο κόσμος»; Εκείνος μπορεί να μη χαθεί, θα χαθούν, όμως, οι έμποροι, θα χαθούν θέσεις εργασίας, θα χαθούν οι καταστηματάρχες, θα χαθεί κόσμος και ντουνιάς που ούτε φαντάζεται ο κ. Βερναρδάκης μάλλον.

Διότι, ως γνωστόν, οι τράπεζες δεν υφίστανται, είναι απλώς οι ταμπέλες τους. Χρηματοδότηση της πραγματικής οικονομίας δεν υπάρχει. Και χάρη σε αυτές τις δηλώσεις τύπου Βερναρδάκη έχουν φτάσει τα περιβόητα spreads των ελληνικών ομολόγων άνω του 8%. Αυτή είναι η αβεβαιότητα που έχετε προκαλέσει και έχει την υπογραφή τη δική σας, μία τζίφρα από εδώ μέχρι το Σύνταγμα.

Τελικά, εξηγήστε μας, κυρίες και κύριοι Υπουργοί, η Κυβέρνηση βιάζεται να κλείσει την αξιολόγηση ή όχι; Έχει υλοποιήσει το 90% των υποχρεώσεών της, όπως μας διαβεβαίωνε τον Δεκέμβριο ο κ. Τσακαλώτος ή τελικά το 1/3, όπως ο ίδιος ανέφερε με την επιστολή αφοσίωσης προς το μνημόνιο; Πείτε μας κάτι.

Επίσης, ισχύει η δήλωση του Πρωθυπουργού ότι δεν πρόκειται να λάβει –και λυπάμαι πραγματικά που γελάω, γιατί αναφερόμαστε και στον Πρωθυπουργό, αλλά το είπε- ούτε 1 ευρώ μέτρα παραπάνω; Το τρίτο μνημόνιο γιατί το υπογράψατε; Σιωπή. Αυτή η σιωπή τα λέει όλα.

Διπλασιάσατε τον χρόνο του επιδόματος ανεργίας, όπως μας έλεγε ο Πρωθυπουργός; Εκτός αν έχει γίνει και το κρατάτε κρυφό, γιατί είστε και διακριτικοί άνθρωποι!

Μέσα σε αυτούς τους δώδεκα μήνες η χώρα και το οικονομικό επιτελείο πελαγοδρομούν, αλλά οι συσχετισμοί δυνάμεων έχουν αλλάξει ριζικά. Έχουμε αρχίσει να μπαίνουμε, δυστυχώς, στον εκλογικό κύκλο της Ολλανδίας, της Γαλλίας, της Γερμανίας και αυτά που τώρα, χάρη στη δική σας ανικανότητα, στη δική σας αναποτελεσματική διαπραγμάτευση, μας έρχονται ως τετελεσμένα σχεδόν –αφήστε για το 2019 και μετά- σημαίνουν ότι έχετε κάνει πάρα πολύ μεγάλη ζημιά σε αυτή τη χώρα.

Τώρα που έχουμε μπει στον κύκλο τον εκλογικό της Ολλανδίας; Καήκαμε! Δεν θα δώσουν τίποτα οι ξένοι! Το είπαν άλλωστε και οι Ολλανδοί: Αν φύγει το ΔΝΤ από το πρόγραμμα, φεύγουμε κι εμείς. Φράγκο δεν έχει! Το ίδιο μας λένε άμεσα και καθαρά οι Γερμανοί, ο κ. Σόιμπλε.

Επομένως την αποκαλούμενη πολιτική διαπραγμάτευση την ακούμε και την βλέπουμε, και κάθε φορά που την ακούμε, φοβόμαστε, γιατί επιστρέφει ο Πρωθυπουργός με χειρότερα χαράτσια, με μεγάλες επιβαρύνσεις για μισθωτούς, για συνταξιούχους. Όμως, τα 20 χιλιάρικα σε εκείνους τους δυο «φωστήρες», τους συνδικάλες στον ΑΔΜΗΕ, ξέρετε να τα δώσετε. Και μετά τον σάλο, που δεν τα έδωσαν πίσω και ήθελαν να πάρουν και τα αναδρομικά, τα 200 χιλιάρικα, ξέρετε ότι πλέον θα πάρουν 7.000 ευρώ, γιατί υπάρχει μια τέτοια σύμβαση, ότι, αν για οποιονδήποτε λόγο καθαιρεθούν από τη διοίκηση, παίρνουν θέση συμβούλου. Αυτό είναι σκάνδαλο! Γιατί την κρατάτε αυτή τη σύμβαση;

**ΝΙΚΟΛΑΟΣ ΦΙΛΗΣ:** Είναι δική σας σύμβαση αυτή. Τους απολύσαμε εμείς.

**ΓΕΩΡΓΙΟΣ ΑΜΥΡΑΣ:** Τους απολύσατε, αλλά τους κρατήσατε! Με 7.000 ευρώ τώρα τους έχετε συμβούλους της διοίκησης.

**ΝΙΚΟΛΑΟΣ ΦΙΛΗΣ:** Η σύμβαση είναι δική σας.

**ΓΕΩΡΓΙΟΣ ΑΜΥΡΑΣ:** Κύριε Φίλη, τους έχετε ως συμβούλους! Τους έχετε ή δεν τους έχετε ως συμβούλους; Θα με τρελάνετε; Απολύστε τους και από συμβούλους!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, μην κάνετε διαλογική συζήτηση.

**ΓΕΩΡΓΙΟΣ ΑΜΥΡΑΣ:** Μα, κύριε Πρόεδρε, διαρκώς μπαίνουν στη συζήτησή μας.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, συνεχίστε.

**ΓΕΩΡΓΙΟΣ ΑΜΥΡΑΣ:** Κυρίες και κύριοι συνάδελφοι, ο εφιάλτης του 2015 επιστρέφει, δυστυχώς, με χειρότερους όρους και χωρίς να έχουμε κάποιον διεθνή σύμμαχο. Πού είναι οι συμμαχίες μας; Πού είναι ο Νότος, που υποτίθεται ότι θα προσέτρεχε προς τα δίκαιά μας; Οι Ισπανοί ούτε να μας δουν δεν θέλουν!

Μια δεύτερη αυταπάτη δεν δικαιολογείται από κανέναν και αυτή τη φορά οι ευθύνες, οι πολιτικές και όχι μόνο, σύσσωμης της Κυβέρνησης θα τεθούν επί τάπητος. Οι Έλληνες δεν σας ψήφισαν, για να οδηγήσετε τη χώρα δεύτερη φορά στα βράχια μέσα σε δύο χρόνια.

Κυρίες και κύριοι συνάδελφοι, ελπίζω να αντιλαμβανόμαστε όλοι την κρισιμότητα των στιγμών και μακάρι –αμήν!- την τελευταία στιγμή η Κυβέρνηση να δει το φως το αληθινό. Όμως, πολύ φοβάμαι ότι δεν θα συμβεί αυτό, διότι η τυφλότητα που τη διακατέχει, η κομματική τυφλότητα, είναι βαθεία.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υφυπουργός Παιδείας, Έρευνας και Θρησκευμάτων κ. Μπαξεβανάκης για επτά λεπτά.

Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι Βουλευτές, για την Κυβέρνησή μας, η επαγγελματική εκπαίδευση και κατάρτιση αποτελούν ζήτημα πρώτης προτεραιότητας και αυτό αποδεικνύεται από τις αλλαγές και μεταρρυθμίσεις που ήδη εφαρμόζουμε από την τρέχουσα σχολική χρονιά.

Όμως, πριν φτάσουμε σε αυτές τις αλλαγές, έπρεπε να ανατρέψουμε μια κατάσταση που βρήκαμε, της απογύμνωσης της επαγγελματικής εκπαίδευσης από εκπαιδευτικούς και μαθητές. Αναφέρομαι στη μεγάλη μεταρρυθμιστική τομή της συγκυβέρνησης της Νέας Δημοκρατίας - ΠΑΣΟΚ με την απόλυση και τη διαθεσιμότητα πάνω από δύο χιλιάδων εκπαιδευτικών της επαγγελματικής εκπαίδευσης και την εκδίωξη χιλιάδων μαθητών και μαθητριών που ήθελαν να ακολουθήσουν τους τομείς που καταργήθηκαν από το δημόσιο σχολείο.

Εμείς, λοιπόν, επαναφέραμε στο δημόσιο σχολείο αυτούς τους χιλιάδες εκπαιδευτικούς, που –σημειωτέον- είχαν τεθεί σε διαθεσιμότητα με την υπογραφή του σημερινού Αρχηγού της Αξιωματικής Αντιπολίτευσης, ως Υπουργού Διοικητικής Μεταρρύθμισης τότε, και επαναφέραμε και επαναλειτουργήσαμε στα επαγγελματικά λύκεια όλους τους τομείς και τις ειδικότητες, που εκείνη η συγκυβέρνηση είχε καταργήσει, ξαναδίνοντας στους μαθητές και τις μαθήτριες το δικαίωμα να επιλέξουν τον τομέα και την ειδικότητα που θα ήθελαν.

Συγχρόνως, ολοκληρώσαμε τον στρατηγικό μας σχεδιασμό για την επαγγελματική εκπαίδευση και την κατάρτιση μέσα από μια ολιστική θεώρηση της επαγγελματικής εκπαίδευσης, με στόχο την αναβάθμιση του κοινωνικού της ρόλου, την άμβλυνση των κοινωνικών ανισοτήτων και την παροχή ποιοτικής εκπαίδευσης στους μαθητές και τις μαθήτριές μας και συγχρόνως, με στόχο να δώσουμε ομαλή και ασφαλή επαγγελματική διέξοδο στους αποφοίτους της.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι, λίγη ησυχία.

Κύριε Υφυπουργέ, συνεχίστε.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Θέλουμε, με άλλα λόγια, η επιλογή των μαθητών για το εάν θα ακολουθήσουν την κατεύθυνση του γενικού ή του επαγγελματικού λυκείου από επιλογή ανάγκης, που, δυστυχώς, είναι σήμερα, να μετατραπεί σε μια ελεύθερη, μια συνειδητή επιλογή των μαθητών, που θα την κάνουν με βάση τις κλίσεις, τις ανάγκες και τα ενδιαφέροντά τους.

Αυτές οι αλλαγές συνίστανται σε τρία, κατά τη γνώμη μας, σοβαρά ζητήματα αιχμής:

Το πρώτο είναι η νέα δομή του επαγγελματικού λυκείου, η Α΄ και η Β΄ τάξη της οποίας υλοποιείται ήδη από την τρέχουσα σχολική χρονιά. Θα ολοκληρωθεί η υλοποίησή της την επόμενη χρονιά, όταν θα αγκαλιάσει και τη Γ΄ τάξη. Αυτή η νέα δομή συνίσταται στην παροχή στέρεων γνώσεων στους μαθητές και ταυτόχρονα εξειδικευμένων επαγγελματικών και τεχνολογικών γνώσεων και δεξιοτήτων, που θα τους καθιστούν ικανούς για τη μετέπειτα επαγγελματική τους πορεία.

Ο δεύτερος άξονας είναι η δυνατότητα που ήδη δώσαμε για την εισαγωγή των αποφοίτων των επαγγελματικών λυκείων εκτός από τα ΤΕΙ και στα πανεπιστήμια σε ποσοστό 1% επιπλέον του αριθμού των εισακτέων.

Αυτό που κάνουμε με το παρόν νομοσχέδιο είναι να δημιουργούμε και μια κοινή ομάδα σχολών, στην οποία θα εντάσσονται τμήματα των ΤΕΙ αλλά και των πανεπιστημίων. Στην κοινή ομάδα θα έχουν πρόσβαση οι μαθητές όλων των τομέων, ανεξάρτητα από την ειδικότητα την οποία έχουν επιλέξει.

Σε αυτή την κοινή ομάδα θα ανήκουν και οι Σχολές Υπαξιωματικών των Ενόπλων Δυνάμεων, οι Σχολές της Πυροσβεστικής και των Ακαδημιών Εμπορικού Ναυτικού.

Ταυτόχρονα, με το νομοσχέδιο αυτό επαναφέρουμε τη δυνατότητα που είχαν οι απόφοιτοι των εσπερινών επαγγελματικών λυκείων να εισάγονται σε ποσοστό επιπλέον του αριθμού των εισακτέων στα ΤΕΙ, μια δυνατότητα που υπήρχε παλαιότερα και η οποία καταργήθηκε –κατά σύμπτωση πάλι– το έτος 2013, πάλι από τη συγκυβέρνηση Σαμαρά – Βενιζέλου και πάλι όταν Υπουργός Διοικητικής Μεταρρύθμισης ήταν ο σημερινός Αρχηγός της Αξιωματικής Αντιπολίτευσης.

Πάρα πολλά σοβαρά πράγματα, σημαντικές μεταρρυθμίσεις, όπως σας αρέσει να λέτε, αγαπητοί συνάδελφοι της Νέας Δημοκρατίας και του ΠΑΣΟΚ, συνέβησαν το σωτήριο εκείνο έτος, το 2013.

Η τρίτη τομή, κατά τη γνώμη μας, που επιχειρούμε είναι η υλοποίηση του μεταλυκειακού έτους, της τάξης μαθητείας, ως μιας ασφαλούς και ομαλής πρώτης επαφής των αποφοίτων τεχνικής εκπαίδευσης με την αγορά εργασίας.

Επειδή έχουν ακουστεί πάρα πολλά, που παραπληροφορούν και είναι σκανδαλώδη ψέματα, σχετικά με το τι ισχύει για το μεταλυκειακό έτος, επιτρέψτε μου να αναφερθώ στα βασικά του χαρακτηριστικά.

Πρώτον, είναι προαιρετικό. Όποιος θέλει εντάσσεται, όποιος θέλει δεν εντάσσεται.

Δεύτερον, αφορά τους αποφοίτους του σχολείου, που σημαίνει ότι αφορά νέους ανθρώπους, ενήλικες, ηλικίας μεγαλύτερης των δεκαοκτώ ετών. Δεν ισχύουν, δηλαδή, σε καμμία περίπτωση αυτά τα ψεύδη που ακούγονται περί εργασίας ανηλίκων.

Τρίτον, γίνεται υπό την επίβλεψη του σχολείου του ΕΠΑΛ ή του Εργαστηριακού Κέντρου, με τον ορισμό υπευθύνου εκπαιδευτικού, ο οποίος παρακολουθεί τους μαθητευόμενους κατά τη διάρκειά της εξάσκησής τους στον χώρο εργασίας.

Τέταρτον, έχουν πλήρη ασφαλιστικά και εργασιακά δικαιώματα, όπως αυτά ορίζονται από την εργασιακή και την ασφαλιστική νομοθεσία.

Πέμπτον, προβλέπεται αμοιβή ίση με το 75% του κατώτατου μισθού που ορίζει η Εθνική Γενική Συλλογική Σύμβαση Εργασίας.

Άρα είναι απολύτως ψευδή τα όσα λέγονται περί απλήρωτης και ανασφάλιστης εργασίας.

Για τα φληναφήματα περί δήθεν παροχής φθηνού εργατικού δυναμικού στους εργοδότες, η πραγματικότητα είναι απολύτως διαφορετική. Αν ήταν έτσι, θα είχαμε ουρές των εργοδοτών έξω από τις υπηρεσίες του Υπουργείου Παιδείας ή των δομών της εκπαίδευσης περιφερειακά, για να ζητούν μαθητευόμενους να τους εντάξουν ως απλήρωτο δυναμικό στις επιχειρήσεις τους.

Το αντίθετο συμβαίνει. Γίνεται μεγάλη προσπάθεια για να πεισθούν ορισμένες μικρές και μεσαίες επιχειρήσεις –γιατί περί αυτών μιλάμε– να δεχτούν να συμμετάσχουν στο πρόγραμμα από το οποίο θα καταβάλουν το ήμισυ της αμοιβής.

Τέλος, επιτρέψτε μου να αναφερθώ όσο μπορώ πιο επιγραμματικά στα ζητήματα της ειδικής αγωγής και εκπαίδευσης, για τα οποία έγινε μεγάλος λόγος και σε αυτή την Αίθουσα και στη διάρκεια των συζητήσεων στην Επιτροπή Μορφωτικών Υποθέσεων.

Με το νομοσχέδιο αυτό και συγκεκριμένα με το άρθρο 11 προσπαθούμε να πάρουμε ορισμένα μέτρα που είναι εξυπηρετικά για τους μαθητές και τις μαθήτριες με αναπηρία ή με ειδικές εκπαιδευτικές ανάγκες.

Θα αναφερθώ σ’ ένα χαρακτηριστικό, που δεν έχει ακουστεί. Εξασφαλίζουμε την ισότιμη πρόσβαση στο αγαθό της μόρφωσης για τα παιδιά με αναπηρία, καθώς καταργούμε την προϋπόθεση που υπήρχε για να συμμετάσχει κανείς στις εισαγωγικές εξετάσεις στις ανώτερες σχολές χορού και δραματικής τέχνης, όπου απαιτούνταν βεβαίωση αρτιμέλειας. Το αναχρονιστικό αυτό προεδρικό διάταγμα του 1983 καταργείται με το παρόν νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ δύο λεπτά, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Μπαξεβανάκη. Θα σας δώσω ένα λεπτό ακόμα.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Επίσης, σε σχέση με ορισμένες παρατηρήσεις που έγιναν σχετικά με τη δεύτερη ξένη γλώσσα, κανένας μαθητής δεν απαλλάσσεται ούτε από την παρακολούθηση ούτε από την αξιολόγηση για τη δεύτερη ξένη γλώσσα. Αυτό που κάνουμε με το άρθρο 11 είναι ότι δεν θα προσμετράται ο βαθμός στην εξέταση της δεύτερης ξένης γλώσσας για τον συνυπολογισμό του μέσου όρου και αυτό μόνο εφόσον υπάρξει ανάλογο αίτημα των γονέων. Και αυτό σαν μία μικρή συμβολή για να απαλλάξουμε μια μεγάλη ομάδα μαθητών από το παραπάνω άγχος, αναλογιζόμενοι τις δυσκολίες που έχουν στην αφομοίωση των γνώσεων.

Τι κάναμε στην ειδική αγωγή; Φέτος ήταν η πρώτη χρονιά μετά από δεκαετίες που στα σχολεία της ειδικής αγωγής το κουδούνι χτύπησε την 12η Σεπτεμβρίου, ταυτόχρονα σε όλα τα σχολεία ειδικής αγωγής και ταυτόχρονα με όλα τα σχολεία γενικής εκπαίδευσης της χώρας μας. Ήμουν παρών ο ίδιος στον αγιασμό που έγινε στο Ειδικό Επαγγελματικό Γυμνάσιο και στο ΕΚ του Πύργου και μπορώ να σας μεταφέρω την έκπληξη των γονέων, των εκπαιδευτικών και των μαθητών μας που αυτός ο αγιασμός συνέβη την πρώτη μέρα του σχολικού έτους. Δεν μπορούσαν να το πιστέψουν.

Δεύτερον, οι προσλήψεις αναπληρωτών εκπαιδευτικών έγιναν για πρώτη φορά πριν από τις προσλήψεις αναπληρωτών για τη γενική εκπαίδευση. Αυτό το επιτάσσει ο νόμος, αλλά ποτέ δεν υλοποιήθηκε. Το υλοποίησε η δική μας Κυβέρνηση για πρώτη φορά τον Σεπτέμβρη του 2016.

Μέχρι σήμερα έχουν προσληφθεί δέκα χιλιάδες εξακόσιοι αναπληρωτές εκπαιδευτικοί στις δομές της ειδικής εκπαίδευσης και για την παράλληλη στήριξη. Το τελευταίο σωτήριο έτος της συγκυβέρνησης Νέας Δημοκρατίας-ΠΑΣΟΚ, το 2014-2015, είχαν προσληφθεί έξι χιλιάδες τριακόσιοι εκπαιδευτικοί. Μιλάμε για παραπάνω από τέσσερις χιλιάδες εκπαιδευτικούς, οι οποίοι σήμερα με τις γνωστές δημοσιονομικές δυσκολίες βρίσκονται στα σχολεία της ειδικής αγωγής, βοηθώντας τους μαθητές και τις μαθήτριες που έχουν ανάγκη. Αυτό δείχνει έμπρακτα ότι σε αυτές τις συνθήκες η προτεραιότητα της Κυβέρνησής μας είναι στην πράξη τα κοινωνικά στρώματα που έχουν τη μεγαλύτερη ανάγκη.

Φέτος, μετά από οκτώ χρόνια ανυδρίας έχουν ιδρυθεί είκοσι τρία νέα σχολεία ειδικής αγωγής σε όλη τη χώρα, δώδεκα νέες λυκειακές τάξεις σε ειδικά επαγγελματικά γυμνάσια και πεντακόσια τριάντα οκτώ νέα τμήματα ένταξης στα γενικά σχολεία πρωτοβάθμιας και δευτεροβάθμιας εκπαίδευσης.

Τέλος, σχετικά με τις διατάξεις του άρθρου 11 για το πώς συγκροτούνται τα τμήματα στα σχολεία της ειδικής αγωγής…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Υφυπουργέ.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Οι διατάξεις, που καθιερώνουν τον ελάχιστο αριθμό μαθητών ορίζουν τον αριθμό των τριών μαθητών. Αυτό είναι ευνοϊκότερο από τις διατάξεις που ίσχυαν μέχρι σήμερα.

Για να διαλευκάνουμε μία παρανόηση, που, κατά τη γνώμη μας, γίνεται σκόπιμα, θέλω να πω ότι το άρθρο αυτό αναφέρεται στο πώς συγκροτούνται τα τμήματα στα σχολεία. Για παράδειγμα, εάν σε ένα σχολείο υπάρχουν δέκα μαθητές, δεν θα συγκροτηθούν επτά τμήματα. Αυτό να είναι ξεκάθαρο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Υφυπουργέ.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Δεν καθορίζει αυτό τον τρόπο για το πώς συγκροτούνται τα σχολεία. Η Κυβέρνηση δηλώνει με τον πιο επίσημο τρόπο ότι κανένα σχολείο ειδικής αγωγής και εκπαίδευσης δεν πρόκειται να καταργηθεί, ανεξάρτητα από τον αριθμό των μαθητών του. Αναφερόμαστε σε όλη την επικράτεια της χώρας, στην τελευταία ορεινή και δυσπρόσιτη περιοχή, στο μικρότερο νησί της χώρας μας: Κανένα σχολείο ειδικής αγωγής δεν πρόκειται να καταργηθεί. Κανένας μαθητής δεν θα στερηθεί τη δυνατότητα του να φοιτήσει σε σχολείο ειδικής αγωγής, ανεξάρτητα από το πιο σημείο της χώρας τυχαίνει να είναι η κατοικία του.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και πέντε εκπαιδευτικοί συνοδοί από το 2ο Δημοτικό Σχολείο Τρικάλων.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κυρία Ζαρούλια, έχετε τον λόγο για επτά λεπτά.

**ΕΛΕΝΗ ΖΑΡΟΥΛΙΑ:** Θα ήθελα κι εγώ με τη σειρά μου λίγη ανοχή, κύριε Πρόεδρε, όπως ο προηγούμενος, γιατί είναι ένα σημαντικό νομοσχέδιο, είναι επείγον και δεν έχουμε άλλη ευκαιρία να μιλήσουμε γι’ αυτό.

Καταγγέλλουμε την επείγουσα διαδικασία, διότι μέσω αυτής διευθετούνται ζητήματα με προχειρότητα σ’ ένα νομοσχέδιο ετερογενές και πολύμορφο.

Σε γενικές γραμμές είναι τοις πάσι γνωστό ότι η θεώρηση των συγκυβερνώντων ΣΥΡΙΖΑ - ΑΝΕΛ για την παιδεία αντιμάχονται απολύτως και με ιδιαίτερη έμφαση την εθνική παιδεία, το μοντέλο που ευαγγελίζεται ο εθνικισμός, το οποίο προσιδιάζει και εναρμονίζεται με την ιστορία χιλιετιών του Ελληνισμού, της έκφανσης αυτής στην παράδοση, τα ήθη και τα έθιμα. Η ελληνική παιδεία και το ελληνικό εκπαιδευτικό σύστημα πρέπει να επιτελούν καθοριστικό ρόλο όχι μόνο στη διατήρηση της συλλογικής συνειδήσεως και εθνικής μνήμης, αλλά και στη διάπλαση του ήθους και του αξιακού συστήματος των νέων.

Αναντιρρήτως, λοιπόν, το νεοεισαγόμενο μοντέλο παιδείας υπό των πολιτικών αγυρτών του συριζαίικου ετερόκλητου μορφώματος των εμφορούμενων επικίνδυνων αντεθνικών καταβολών και εμμονικών ιδεοληψιών όχι μόνο δεν συνάδει με τις ανάγκες της ελληνικής κοινωνίας, της ελληνικής παράδοσης και των ιστορικοκοινωνικών δεσμών της ελληνικής κοινωνίας, αλλά αντιβαίνει στην ίδια την εθνική ταυτότητα, απαξιώνοντας την εθνική μνήμη και τους άγραφους ηθικούς και αξιακούς κώδικες, οι οποίοι έχουν την καταγωγή τους από την πορεία του έθνους μέσα στην ιστορία.

Ως ελληνικό εθνικιστικό κίνημα αντιμαχόμαστε σθεναρά την κατάπτωση της σημερινής παιδείας, διότι η θεσμική αυτή δυνατότητα των εθνομηδενιστών και η υπαγωγή της διαμορφώσεως αυτής στα χέρια τους είναι κάτι το επικίνδυνο.

Με λίγα λόγια, όχι μόνο δεν διακείμεθα θετικοί επί της αρχής της προσπάθειας αποδομήσεως της εθνικής ταυτότητας μέσω της εκπαιδεύσεως, αλλά είμαστε φύσει αντίθετοι σε κάθε επιχείρηση υπονομεύσεως και απαξιώσεως της εθνικής συνειδήσεως.

Ας πάμε τώρα στο παρόν νομοσχέδιο. Οι εξετάσεις του Κρατικού Πιστοποιητικού Γλωσσομάθειας σχεδιάστηκαν βάσει των αρχών που διαπνέουν το κοινό ευρωπαϊκό πλαίσιο αναφοράς για τις γλώσσες. Από το 2003 δε το σύστημα εξετάσεων και πιστοποιήσεως του Κρατικού Πιστοποιητικού Γλωσσομάθειας λειτουργεί συνεχώς εντύπως, ενώ από το 2010 ξεκίνησε η ηλεκτρονική εκδοχή του, με σκοπό η ηλεκτρονική εξέταση να παρέχει αυτοματοποιημένες δομές.

Αναμφιβόλως, το Κρατικό Πιστοποιητικό Γλωσσομάθειας είναι ένα ισχυρό όπλο γλωσσομάθειας, το οποίο, όμως, χρήζει αναβαθμίσεως. Σαφώς και πρέπει να βελτιωθούν οι συνθήκες των εξετάσεων, γεγονός που υποβοηθά την εξασφάλιση έγκυρης πιστοποιήσεως με χαμηλά εξέταστρα.

Εκεί που θα πρέπει, όμως, να δοθεί περισσότερη έμφαση και προσοχή είναι στις νέες ρυθμίσεις που εισάγονται στο νομοσχέδιο για την πρωτοβάθμια και δευτεροβάθμια εκπαίδευση.

Εισάγεται ο ενιαίος αριθμός μαθητή. Η θέσπιση του ενιαίου αριθμού μαθητή θα διευκολύνει δήθεν την ταυτοποίηση και παρακολούθηση της πορείας του κάθε μαθητή στα σχολικά έτη φοίτησης, ανεξάρτητα από τις μονάδες ή τις γεωγραφικές περιοχές στις οποίες φοιτά, με απόλυτο σεβασμό στα προσωπικά δεδομένα. Ταυτόχρονα, θα γίνεται έλεγχος για τυχόν εγγραφή μαθητή στην ίδια σχολική χρονιά σε περισσότερα από ένα σχολεία, καθώς και για ταυτοποίηση των αλλοδαπών μαθητών, όταν ζητούν αλλαγή στοιχείων.

Εδώ, λαμβάνοντας υπ’ όψιν τις επιδιώξεις της συγκυβερνήσεως και της πιέσεις για ένταξη τέκνων λαθρομεταναστών, μάλλον στοιχειοθετείτε ευνοϊκή ρύθμιση για τους αλλογενείς μαθητές και φακέλωμα των Ελλήνων μαθητών.

Εδώ εντοπίζουμε έναν θεσμό, ο οποίος εμφιλοχωρεί στην προσωπικότητα του μαθητή και ο σκοπός της υλοποιήσεώς του μόνο αγνός δεν είναι. Η έννοια του ενιαίου αριθμού μαθητή εντάσσεται στο πλαίσιο της προσπάθειας καταγραφής της ψυχοδιανοητικής αναπτύξεως του νεαρού μαθητή και των ψυχολογικών ανησυχιών του. Η παρακολούθηση της πορείας του μέσω του ενιαίου αριθμού μαθητή παρεμβαίνει καταφώρως στα προσωπικά δεδομένα και αν λάβουμε υπ’ όψιν και την άθλια εκστρατεία περί διεμφυλικών προτύπων και την προσπάθεια επιβολής νέων στερεοτύπων, που αποτελούν βόμβα στα θεμέλια της κοινωνίας, τότε μιλάμε για έναν θεσμό επικίνδυνο, καθώς το παιδί θα τίθεται υπό αυστηρό έλεγχο. Οι τυχόν αποκλίσεις της συμπεριφοράς του, που απορρέουν από τους φυσικούς νόμους της κοινωνικότητος, πιθανόν να απορρίπτονται και οι παρεμβάσεις μέσω της παρακολουθήσεώς του θα έχουν σαφώς αντίκτυπο στον ψυχισμό και στην ψυχοσύνθεσή του. Επομένως η Χρυσή Αυγή λέει «όχι στον ενιαίο αριθμό μαθητή.

Η σύσταση Διεύθυνσης Ιδιωτικής Εκπαίδευσης στο Υπουργείο Παιδείας προβλέπεται, προκειμένου το σύνολο των ζητημάτων που αφορούν την ιδιωτική εκπαίδευση να αντιμετωπίζεται ενιαία με οριστικό και αποτελεσματικό τρόπο για όλα τα ενδιαφερόμενα μέλη. Και αυτό είναι αρκετά ύποπτο, καθώς ο ενιαίος και απόλυτος έλεγχος των ιδιωτικών σχολείων από το Υπουργείο είναι μια εξόφθαλμη αφορμή για να συντάσσονται αυτά απολύτως με τη γραμμή της αντεθνικής και εθνομηδενιστικής συγκυβερνήσεως.

Όμως, ο συγκεντρωτικός χαρακτήρας που θεσπίζεται εδώ αφήνει πολλά υπονοούμενα στις σκοπιμότητες που αποκρύπτονται πίσω από το πρόσχημα των ανακυπτουσών αδυναμιών και της υποτιθέμενης ανάγκης εξορθολογισμού των αρμοδιοτήτων των υπηρεσιών του Υπουργείου.

Μέσα σε διατάξεις τυπικές και τεχνικές, όπως η εκχώρηση μουσείου στο Καποδιστριακό, και ζητήματα επαγγελματικής εκπαιδεύσεως υποβόσκουν διατάξεις που προωθούν την αφομοίωση της ελληνοποίησης και νομιμοποίησης λαθρομεταναστών.

Συγκεκριμένα, η νομοτεχνική βελτίωση επί του άρθρου 29 καθιστά κατάδηλες τις μεθοδεύσεις των αντεθνικών και πολιτικών πρακτόρων της συριζαίικης συμπαιγνίας, εδραζόμενες στις εθνοδιαλυτικές βλέψεις τους για πλήρη απεθνικοποίηση του ελληνικού κράτους, διάχυση των κυμάτων αλλογενών επί της επικράτειας, αλλοίωση της πληθυσμιακής συνθέσεως της ελληνικής κοινωνίας και ομοιογένειάς της.

Συγκεκριμένα, δεν είναι αρκετή γι’ αυτούς η προϋπόθεση του ελληνικού σχολείου, αλλά αυτό επεκτείνεται με τη φράση «ή σε σχολείο που ακολουθεί ελληνικό πρόγραμμα».

Για εμάς τους Έλληνες εθνικιστές δεν αποτελεί ύψιστο θέμα η διευθέτηση τυπικών σημαντικών ζητημάτων, αλλά το εκτυλισσόμενο έγκλημα που βρίσκεται σε εξέλιξη και αυτό είναι η άνευ όρων και μαζική αφομοίωση κυμάτων λαθρομεταναστών εντός του εθνικού κορμού.

Επίσης, τι εννοούν «σχολείο με ελληνικό πρόγραμμα»; Τι είδους σχολεία είναι αυτά εκτός των ιδιωτικών ιδρυμάτων; Έχει σχέση αυτή η διάταξη με το άρθρο, στο οποίο ενισχύονται οι αρμοδιότητες του «Υπουργείου Αντεθνικής Παιδείας» στα ιδιωτικά σχολεία; Μήπως στο μέλλον δημιουργηθούν ιδιωτικά ιδρύματα από τις περίφημες ΜΚΟ με ελληνικό πρόγραμμα, η φοίτηση στα οποία από λαθρομετανάστες αποτελέσει το εισιτήριο για τη μαζική απόδοση ιθαγένειας;

Αυτό που εννοούν και δεν το έχει καταλάβει κανείς, και σκοπίμως και με δόλιο τρόπο δεν το ξεκαθαρίζουν, είναι ότι σχολείο με ελληνικό πρόγραμμα θα μπορούσε να θεωρηθεί η διδασκαλία που γίνεται τις απογευματινές ώρες ξεχωριστά σε παιδιά προσφύγων και λαθρομεταναστών στα ελληνικά σχολεία.

Με τον τρόπο αυτό ανοίγεται δρόμος για την παροχή ιθαγένειας σε όλους όσοι βρίσκονται στα hot spots και γι’ αυτό επιμένουν στη φοίτηση στα ελληνικά σχολεία τις απογευματινές ώρες, με ξεχωριστή διδασκαλία στα ελληνικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα λίγο χρόνο ακόμα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Πόσο χρόνο θέλετε;

**ΕΛΕΝΗ ΖΑΡΟΥΛΙΑ:** Ένα με δύο λεπτά. Θα προσπαθήσω να είμαι σύντομη.

Επομένως δεν τους παρέχετε μόρφωση, αλλά εισιτήριο ελληνικής ιθαγένειας. Γιατί ο προηγούμενος νόμος περί απονομής ελληνικής ιθαγένειας στους λαθρομετανάστες, που μόνο η Χρυσή Αυγή καταψήφισε, όριζε να φοιτούν τα προσφυγόπουλα σε ελληνικό σχολείο και όχι σε σχολείο με ελληνικό πρόγραμμα.

Εν τάχει, γιατί δεν έχω χρόνο, θα αναφερθώ σε μερικά από τα άρθρα, τα οποία θα καταψηφίσουμε. Λέμε «όχι» στο επαίσχυντο άρθρο 7. Σε καμμία περίπτωση δεν πρέπει να καθιερωθεί το φακέλωμα και η παρακολούθηση του μαθητή.

Σχετικά με το άρθρο 12, εάν και εισάγονται θεμιτές διατάξεις για τους μαθητές των ΕΠΑΛ, στην παράγραφο 4 ρυθμίζεται δυνατότητα κατατάξεως στις Ένοπλες Δυνάμεις, διάταξη που αντίκειται στο πρόγραμμα της Χρυσής Αυγής, στο πρόγραμμα ενός εθνικού κράτους.

Στο άρθρο 13 λέμε, επίσης, «όχι». Εκτός της εισαγωγής χωρίς εξετάσεις στην τριτοβάθμια εκπαίδευση για υποψηφίους που αντιμετωπίζουν σοβαρά προβλήματα υγείας, εισάγονται και αλλοδαποί ή και αλλογενείς απόφοιτοι ξένων σχολείων στην ημεδαπή. Ποιων αλλοδαπών; Αυτών που έχουν λάβει ιθαγένεια αντισυνταγματικώς;

Επιπλέον, σύμφωνα με τον ν.2525/1997, σε περίπτωση που υπερβαίνουν τον αριθμό των θέσεων οι αλλογενείς μπορεί να γίνουν δεκτοί κατά προτεραιότητα με απόφαση της συνελεύσεως του προγράμματος σπουδών επιλογής εις βάρος Ελλήνων πολιτών. Εδώ βλέπουμε να είναι το κράτος ρατσιστικό εναντίον των Ελλήνων. Επίσης, καθίσταται αντιληπτή η διάκριση εις βάρος των ατόμων με αναπηρία από τις εικαστικές τέχνες.

Σχετικά με το άρθρο 14, εάν και είναι γνωστή η κατάσταση στη Θράκη και οι ανάγκες της ιδιάζουσας καταστάσεως, το άρθρο αποτελεί στην ουσία ενίσχυση του μουσουλμανικού στοιχείου και προνομιακή μεταχείριση των μουσουλμάνων.

Η μουσουλμανική μειονότητα στη Θράκη χρήζει ιδιαίτερης μεταχειρίσεως, με έμφαση στην προάσπιση των εθνικών μας συμφερόντων και όχι με προσανατολισμό την ενδυνάμωση και διεύρυνση των δικαιωμάτων της μουσουλμανικής μειονότητας.

Εισάγονται περισσότεροι μουσουλμάνοι στο Αριστοτέλειο Πανεπιστήμιο Θεσσαλονίκης, όταν έχει μπλοκάρει η επετηρίδα των μουσουλμάνων εκπαιδευτικών από την ουρά αναμονής. Συνεπώς πού ακριβώς θα διοριστούν αυτοί και τι υπηρεσία θα προσφέρουν;

Στο άρθρο 15 λέμε «όχι».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε. Συγγνώμη. Θα ήθελα την ανοχή σας.

Άκρως ύποπτη είναι η σύσταση της Μονάδας Αυτοτελούς Διεύθυνσης Ιδιωτικής Εκπαίδευσης, η οποία θα εποπτεύει τα ιδιωτικά σχολεία πρωτοβάθμιας και δευτεροβάθμιας εκπαίδευσης.

Άραγε, τι συμπέρασμα συνάγεται από τον επιδιωκόμενο στόχο της μονάδας, ο οποίος είναι η διασφάλιση της παρεχόμενης εκπαίδευσης και η εποπτεία; Μην τυχόν και κάποιοι παρεκκλίνουν του εθνομηδενιστικού προσανατολισμού του Υπουργείου Παιδείας, που συνθλίβουν την εθνική παιδεία και εισάγουν τα κατάπτυστα πρότυπα κατά της ομοφοβίας και ενός αόρατου ρατσισμού;

Στο άρθρο 29 είπαμε «όχι».

Άρθρο 31. Εδώ έχει μεταφερθεί η παράγραφος 11 του άρθρου 19, όπου δεν προβλέπονται ευνοϊκές ρυθμίσεις για πολύτεκνους. Στην ύπατη θέση των κοινωνικών προτεραιοτήτων και αναγκαιοτήτων κείται η ενίσχυση των πολύτεκνων ελληνικών οικογενειών, τα μέλη των οποίων θα πρέπει να διευκολύνονται και να φοιτούν πλησίον της οικογένειας. Μια τέτοια πρόβλεψη, βέβαια, βρίσκεται στον αντίποδα της κοινωνικής αναλγησίας της συγκυβέρνησης, η οποία παρέχει αφειδώς και προκλητικώς προνόμια μόνο στους κάθε λογής ξένους, φυσικά με το αζημίωτο.

Εν κατακλείδι, το συζητούμενο νομοσχέδιο, το οποίο εισάγει η Κυβέρνηση ΣΥΡΙΖΑ – ΑΝΕΛ, το καταψηφίζουμε επί της αρχής και διατηρούμε επιφυλάξεις για ελάχιστες θετικές διατάξεις.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Κεγκέρογλου, Βουλευτής της Δημοκρατικής Συμπαράταξης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η Κοινοβουλευτική Εκπρόσωπος του ΣΥΡΙΖΑ μάς εγκάλεσε γιατί δεν είπαμε μια καλή κουβέντα μέχρι τώρα για την υπεραπόδοση των φόρων και την υπερκάλυψη των εισπράξεων. Μας εγκάλεσε, δηλαδή, γιατί δεν χειροκροτήσαμε την Κυβέρνηση για την υπερφορολόγηση στην οποία έχει υποβάλει τους πολίτες και τις μικρομεσαίες επιχειρήσεις, για τις υψηλές ασφαλιστικές εισφορές που έχει επιβάλει στους επαγγελματίες, που στο μέλλον θα πάρουν συντάξεις - επιδόματα.

Επίσης, μας εγκάλεσε γιατί δεν χειροκροτήσαμε την μεγάλη αύξηση της ωριαίας απασχόλησης και της εκ περιτροπής εργασίας, που παρουσιάζουν τα τελευταία στοιχεία του «ΕΡΓΑΝΗ», κάνοντας την τετράωρη, τη μερική απασχόληση, που ήταν η υποβαθμισμένη εργασία κάποτε, όραμα μακρινό.

Κυρίες και κύριοι συνάδελφοι, συζητάμε ένα νομοσχέδιο με τριάντα έξι άρθρα, έξι μόνο από τα οποία τέθηκαν σε διαβούλευση, ενώ τα υπόλοιπα τριάντα ήρθαν κατά την πορεία -και βέβαια με διάφορους τρόπους- και αφορούν κυρίως διευθετήσεις, άλλες αναγκαίες, άλλες όχι, πολλές από τις οποίες όμως είναι πελατειακού χαρακτήρα.

Οι Υπουργοί της Κυβέρνησης ΣΥΡΙΖΑ - ΑΝΕΛ αλλάζουν: Μπαλτάς, Φίλης, Γαβρόγλου. Η τακτική, όμως, μένει ίδια.

Μπαλτάς και Φίλης, ενώ άνοιγαν με μεγαλοστομίες τον διάλογο, τον οποίο θα ακολουθούσαμε, τον οποίο ονόμαζαν και «εθνικό», την ίδια ώρα προέβαιναν σε νομοθετικές ρυθμίσεις για τα θέματα τα οποία θα συζητούσαμε.

Και ο κ. Γαβρόγλου, ο οποίος πριν από λίγες ημέρες στην Επιτροπή Μορφωτικών Υποθέσεων είπε ότι δεν θα το πράξει και δεν θα ακολουθήσει αυτό που έκαναν οι προκάτοχοί του, τελικά εντάσσεται στην πεπατημένη. Αυτό σημαίνει ότι υπέρτατες δυνάμεις, πέραν των Υπουργών, καθορίζουν τη γραμμή ως προς τον τρόπο συμπεριφοράς και νομοθέτησης. Και, δυστυχώς, αυτός ο τρόπος δεν είναι η καλή νομοθέτηση.

Κυρίες και κύριοι συνάδελφοι, γι’ αυτό το νομοσχέδιο η τοποθέτησή μας είναι «παρών» επί της αρχής. Υπάρχουν, βεβαίως, άρθρα τα οποία θα ψηφίσουμε, αλλά υπάρχουν και άρθρα τα οποία θα καταψηφίσουμε ή άλλα στα οποία θα δηλώσουμε «παρών» λόγω συγκεκριμένων παραγράφων, οι οποίες έχουν μπει μαζί με άλλες που μπορεί να είναι θετικές ή το αντίστροφο.

Ξεκινώ την τοποθέτησή μου με αφορμή τα άρθρα 26 και 27, στα οποία προβλέπεται για άλλη μία φορά ο αποσπασματικός επανασχεδιασμός του χάρτη των πανεπιστημιακών τμημάτων στη χώρα μας.

Αυτός, όμως, ο επανασχεδιασμός δεν λέμε όλοι, αποτιμώντας το τι έγινε στο παρελθόν, ότι πρέπει να είναι σε μια ενιαία, ευρύτερη βάση όπου πραγματικά θα μπορούμε να δούμε τις ανάγκες συνολικά της χώρας και να μην ερχόμαστε να νομοθετούμε κατά περίπτωση; Γιατί, αφού έχει γίνει αυτή η διαπίστωση εδώ και καιρό και την έχουμε συμφωνήσει στο πλαίσιο του εθνικού διαλόγου, δεν ακολουθήθηκε έστω τώρα αυτή τη διαδικασία, αλλά ερχόμαστε αποσπασματικά να λειτουργήσουμε;

Μας λέτε σήμερα ότι ιδρύονται δύο τμήματα τουρισμού. Μάλιστα. Καλώς. Δεν έχει κανείς αντίρρηση. Είναι πάρα πολύ χρήσιμα. Όμως, τι έγινε με τη δέσμευση του Υπουργείου Παιδείας, της πολιτείας ουσιαστικά, για την ίδρυση τμήματος τουρισμού στο Ρέθυμνο; Θα βρεθεί κάποιος άλλος και θα μου πει, «Γιατί στο Ρέθυμνο και όχι κάπου αλλού;». Ε, ναι, αυτός ο ευρύτερος προβληματισμός χρειάζεται, ούτως ώστε να καταλήξουμε.

Δεν ξέρω ποιοι παρενέβησαν ούτως ώστε να μην υλοποιηθεί αυτή τη δέσμευση της Κυβέρνησης. Είπε ο κ. Γαβρόγλου στη σημερινή του ομιλία -και συμφωνώ απόλυτα- ότι η βιομηχανία του τουρισμού χρειάζεται τα πανεπιστήμιά της. Μάλιστα. Πού θα πάμε να τα κάνουμε, δηλαδή, τα τμήματα τουρισμού; Δεν κατάλαβα. Όταν λέμε τουρισμός, έρχεται στο μυαλό σας η Ρόδος και η Κρήτη, η Κρήτη και η Ρόδος -μπορεί να τσακωθούμε για τη σειρά, αλλά δεν έρχεται τίποτε άλλο πρώτο- με τα αντίστοιχα πανεπιστήμια και τμήματα, κύριε Υπουργέ, κύριε καθηγητά.

Εδώ, λοιπόν, έχουν εμφιλοχωρήσει άλλα κριτήρια ως προς τις προτεραιότητες. Και λέμε ότι σήμερα ζητάμε τη δέσμευσή σας για το συγκεκριμένο τμήμα στο Ρέθυμνο. Αλλά αν το κάνουμε αυτό, θα είναι πραγματικά άλλη μια αποσπασματική ρύθμιση.

Θα είναι καλύτερα, λοιπόν, αφού δεν υπάρχει τρόπος να γίνει σήμερα μια συνολική αποτίμηση για το τι πρέπει να γίνει, πραγματικά να έρθετε σε μια Επιτροπή Μορφωτικών Υποθέσεων με μοναδικό θέμα αυτό και να καταλήξουμε και στα τμήματα και τις σχολές και σε άλλα πράγματα.

Με το άρθρο 18 καταργείται το ΕΣΥΠ. Πρώτα το απαξιώσατε και οδηγήσατε σε παραίτηση επιστήμονες κύρους, που οι ίδιοι είχατε προτείνει, και τώρα συστήνετε ένα άλλο, από το οποίο αποκλείετε σημαντικούς κοινωνικούς φορείς.

Το άρθρο 20 είναι συνέχεια της μαζικής μετακίνησης καθηγητών μέσης εκπαίδευσης και δασκάλων πρωτοβάθμιας εκπαίδευσης στα πανεπιστήμια. Είναι η συνέχεια της μεθόδου, η δασκάλα γίνεται καθηγήτρια ιατρικής και η καθηγήτρια γυμνασίου γίνεται καθηγήτρια πολυτεχνείου.

Με το άρθρο 23 βάζετε τις ανώνυμες εταιρείες επίσημα στα πανεπιστήμια. Δημιουργείτε ιδιωτικό εκδοτικό οίκο στο Ανοικτό Πανεπιστήμιο, πράγμα που στην εποχή μας, σε σχέση με την τεχνολογία που υπάρχει και τις ανάγκες των φοιτητών, που ήδη επιβαρύνονται με υψηλά κόστη, θα δημιουργήσει νέους φραγμούς, ούτως ώστε αδύναμοι οικονομικά φοιτητές να μην μπορούν να σπουδάσουν στο Ανοικτό Πανεπιστήμιο. Βάζετε έτσι φραγμούς στους φοιτητές με χαμηλά εισοδήματα.

Με το άρθρο 30 ανοίγετε τον ασκό του Αιόλου για την παράταση των ορίων συνταξιοδότησης. Δεν πήρατε το μήνυμα τις προάλλες -χθες, προχθές- από αυτό που έπαθε η κ. Θάνου στον Άρειο Πάγο και στο άλλο όργανο που το συζήτησε; Δηλαδή, γιατί επιμένετε σε αυτά;

Κύριε Υπουργέ, σας ζητούμε να κάνετε δεκτή την τροπολογία για τη νομοθέτηση της δυνατότητας επανεξέτασης σε δεύτερη ευκαιρία όσων υποψηφίων των πανελλαδικών δεν δώσουν κάποιο ή κάποια μαθήματα, με την υπόδειξη και τη νομοτεχνική βελτίωση της εξουσιοδοτικής, προκειμένου να υπάρχει υπουργική απόφαση. Και αν θέλετε, μπορείτε να προσθέσετε, «και μετά από τη γνώμη ή τη σύμφωνη γνώμη της Επιτροπής Μορφωτικών Υποθέσεων», δηλαδή ότι το σχέδιο της υπουργικής απόφασης θα συζητηθεί στην Επιτροπή Μορφωτικών Υποθέσεων. Μια δήλωση στη Βουλή γι’ αυτό αρκεί, για να δεσμευτούμε όλοι ότι μέσα από αυτή τη διαδικασία θα υπάρξει μια γνωμοδότηση, προκειμένου να βγάλει την απόφαση.

Ολοκληρώνω λέγοντας ότι πραγματικά υπάρχει τρόπος, εάν όλο το διάστημα κατά το οποίο δεν έχουμε νομοθετικό έργο και καθόμαστε -να το πούμε αυτό, έχουμε πολλά κενά ως προς το νομοθετικό έργο- έρθει οργανωμένα ένα καλά επεξεργασμένο νομοσχέδιο, πραγματικά υπάρχει πεδίο διαλόγου.

Όμως, με συγχωρείτε, αλλά με τον τρόπο που το φέρνετε οδηγείτε σε νομοσχέδια, τα οποία δεν φέρνουν το επιδιωκόμενο -ακόμα και από την Κυβέρνηση- αποτέλεσμα.

Ψηφίζουμε, λοιπόν, «παρών» επί της αρχής.

Ευχαριστώ, κύριε Πρόεδρε, για την ανοχή του χρόνου.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Κεγκέρογλου.

Τον λόγο έχει ο κ. Γιαννακίδης, Βουλευτής του ΣΥΡΙΖΑ.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, για μας το μειονοτικό εκπαιδευτικό σύστημα αποτελεί εγγυημένο δικαίωμα της μειονότητας. Κύριος στόχος μας είναι η περαιτέρω μείωση της σχολικής διαρροής, η ολοκλήρωση της υποχρεωτικής εννιάχρονης εκπαίδευσης, αλλά και του λυκείου, και η κατάκτηση της ελληνομάθειας που θα επιτρέπει στους νέους και τις νέες της μειονότητας να διεκδικούν το μέλλον τους με ίσους όρους στη χώρα μας. Στόχος είναι το μειονοτικό σχολείο να συγκλίνει ολοένα και περισσότερο σε ποιότητα με το δημόσιο σχολείο μέσω της αναβάθμισης των παιδαγωγικών εφοδίων των εκπαιδευτικών, της βελτίωσης και του εκσυγχρονισμού των βιβλίων και των αναλυτικών προγραμμάτων.

Με το σημερινό νομοσχέδιο προχωράμε σε μια ακόμα στοχευμένη κίνηση, που συνεχίζει να εμβαθύνει τη μεταρρυθμιστική προσπάθεια για την εκπαίδευση των παιδιών της μειονότητας. Η κατάργηση της Ειδικής Παιδαγωγικής Ακαδημίας Θεσσαλονίκης με τον ν.3966/2011 ήρθε προς ικανοποίηση ενός χρόνιου αιτήματος της μειονότητας, της εκπαιδευτικής κοινότητας, της κοινωνίας ολόκληρης. Η από το καθεστώς της χούντας ιδρυθείσα ΕΠΑΘ κατά γενική ομολογία παρείχε χαμηλής ποιότητας εκπαίδευση, δεν ανταποκρινόταν στις σύγχρονες εκπαιδευτικές ανάγκες και δεν εξασφάλιζε ισάξια εργασιακά δικαιώματα στους αποφοίτους της σε σχέση με τις υπόλοιπες ακαδημαϊκές σχολές.

Η κατάργηση της ΕΠΑΘ, που αποτελούσε ένα θετικό βήμα, συνοδεύτηκε από την πρόβλεψη για τη δημιουργία Τομέα Μειονοτικής Εκπαίδευσης στο Παιδαγωγικό Τμήμα Δημοτικής Εκπαίδευσης του Αριστοτελείου Πανεπιστημίου Θεσσαλονίκης. Όμως, οι προηγούμενες κυβερνήσεις αδιαφόρησαν για τη νομοθετική θωράκιση, την ανάπτυξη και τη στελέχωση του συγκεκριμένου τομέα.

Το Παιδαγωγικό Τμήμα αποφάσισε σε συνεδρίασή του το 2011 τη σύσταση Τομέα Μειονοτικής Εκπαίδευσης. Η απόφαση διαβιβάστηκε στο Υπουργείο Παιδείας και Θρησκευμάτων για να λάβει έγκριση, αλλά αυτό ουδέποτε έγινε. Λίγο αργότερα, με τον ν.4009/2011, οι τομείς καταργήθηκαν. Έκτοτε το Παιδαγωγικό Τμήμα Δημοτικής Εκπαίδευσης επανήλθε αρκετές φορές στην πρότασή του για ίδρυση Τομέα Μειονοτικής Εκπαίδευσης, χωρίς όμως να υπάρξει ανταπόκριση από την πλευρά του Υπουργείου.

Η εισαγωγή επιπλέον φοιτητών προερχόμενων από τη μειονότητα συνεχίστηκε το ακαδημαϊκό έτος 2011-2012 και έκτοτε, με εξαίρεση το ακαδημαϊκό έτος 2012-2013, κάθε χρόνο οριζόταν με υπουργική απόφαση ο επιπλέον αριθμός φοιτητών που προέρχονται από τη μειονότητα της Θράκης και εισάγονται στο Παιδαγωγικό Τμήμα Δημοτικής Εκπαίδευσης.

Γίνεται, λοιπόν, φανερό ότι από το 2011 μέχρι το 2016 στο Παιδαγωγικό Τμήμα του Αριστοτελείου Πανεπιστημίου Θεσσαλονίκης ο σχετικός τομέας λειτουργούσε άτυπα. Με τον ν.4310/2014 προβλέφθηκε ότι οι απόφοιτοι του Παιδαγωγικού Τμήματος Δημοτικής Εκπαίδευσης του ΑΠΘ, μέλη της μειονότητας της Θράκης, που έχουν εισαχθεί από το ακαδημαϊκό έτος 2011-2012 έως το ακαδημαϊκό έτος 2014-2015, θα εγγράφονταν στον Κλάδο ΠΕ73 «Εκπαιδευτικοί Μειονοτικού Προγράμματος Μειονοτικών Σχολείων Πρωτοβάθμιας Εκπαίδευσης», εφόσον συνέχιζαν την εκπαίδευσή τους στο Παιδαγωγικό Τμήμα Δημοτικής Εκπαίδευσης του Δημοκριτείου Πανεπιστημίου Θράκης για διάστημα δύο ετών.

Αυτή η πρόβλεψη για επιπλέον δύο χρόνια εκπαίδευσης δημιουργούσε ένα πολύ σημαντικό αντικίνητρο στους αποφοίτους Παιδαγωγικών Τμημάτων Δημοτικής Εκπαίδευσης που θα επιθυμούσαν να εγγραφούν στον Κλάδο ΠΕ73 και να εργαστούν στο μειονοτικό πρόγραμμα των μειονοτικών σχολείων. Αυτό συνέβαινε διότι ενώ οι σπουδές σε όλα τα τμήματα, που οδηγούν στους εκπαιδευτικούς κλάδους της πρωτοβάθμιας και δευτεροβάθμιας εκπαίδευσης, είναι τετραετείς, ειδικά για τον Κλάδο ΠΕ73 θα μετατρέπονταν σε εξαετείς, θέτοντας σοβαρό θέμα ισοτιμίας.

Αυτές τις παθογένειες και τα αδιέξοδα του ν.3410/2014, ο οποίος -σε αντίθεση με ό,τι ακούστηκε- είχε δημιουργήσει τριγμούς τότε και στο ΠΑΣΟΚ και σε καμμία περίπτωση δεν μπορούμε να ισχυριστούμε ότι αποτελεί βάση για το σημερινό νομοσχέδιο, ερχόμαστε να αντιμετωπίσουμε σήμερα. Τον Δεκέμβριο του 2016, μετά την αποκατάσταση των τομέων ως βασική ακαδημαϊκή μονάδα των πανεπιστημίων με τον ν.4386/2016 και την εκ νέου απόφαση της Γενικής Συνέλευσης του Τμήματος, το Υπουργείο Παιδείας, Έρευνας και Θρησκευμάτων προχώρησε στην έκδοση υπουργικής απόφασης για τη σύσταση Τομέα Μειονοτικής Εκπαίδευσης στο Αριστοτέλειο Πανεπιστήμιο Θεσσαλονίκης.

Ο τομέας που ατύπως λειτουργούσε από το 2011, μπορεί πλέον, με την απαραίτητη θεσμική κατοχύρωση, να εκπληρώσει απρόσκοπτα τους σκοπούς του, δηλαδή την εκπαίδευση σχετικά με το σχολικό πρόγραμμα στη μειονοτική γλώσσα και την ανάπτυξη της έρευνας σε όλους τους τομείς που σχετίζονται με τη μειονοτική εκπαίδευση.

Με την παρούσα ρύθμιση η πανεπιστημιακή εκπαίδευση που σχετίζεται με τη μειονοτική εκπαίδευση, αποκτά δύο συμπληρωματικούς πυλώνες. Ο πρώτος είναι το Αριστοτέλειο Πανεπιστήμιο Θεσσαλονίκης, ο οποίος αναλαμβάνει την εκπαίδευση των μελλοντικών δασκάλων του μειονοτικού προγράμματος των μειονοτικών σχολείων πρωτοβάθμιας εκπαίδευσης. Ο δεύτερος πυλώνας είναι το Δημοκρίτειο Πανεπιστήμιο Θράκης, που έχει ως αντικείμενο την εξομοίωση των αποφοίτων των ΕΠΑΘ και την επιμόρφωση των εν ενεργεία εκπαιδευτικών και των δύο προγραμμάτων των μειονοτικών σχολείων.

Οι απόφοιτοι του Παιδαγωγικού Τμήματος Δημοτικής Εκπαίδευσης από τη μειονότητα της Θράκης θα έχουν παρακολουθήσει και ολοκληρώσει με επιτυχία, κατά τη διάρκεια των σπουδών τους στο τμήμα, όλα τα υποχρεωτικά μαθήματα, όπως όλοι και όλες οι υπόλοιποι φοιτητές και φοιτήτριες. Με την αποφοίτησή τους από το τμήμα, τα μέλη της μειονότητας αποκτούν το πτυχίο του Παιδαγωγικού Τμήματος Δημοτικής Εκπαίδευσης του ΑΠΘ, που επιτρέπει τη συμμετοχή σε όλες τις διαδικασίες πρόσληψης στο ελληνικό δημόσιο.

Παράλληλα, με την αναγραφή στο πιστοποιητικό αναλυτικής βαθμολογίας, που παίρνουν όλοι οι απόφοιτοι, της επιτυχούς συμμετοχής τους στα υποχρεωτικά μαθήματα του τομέα μειονοτικής εκπαίδευσης, αποκτούν το δικαίωμα να ενταχθούν στον Κλάδο ΠΕ73.

Το Παιδαγωγικό τμήμα του Δημοκριτείου Πανεπιστημίου Θράκης, το οποίο διατηρεί την ευθύνη για την εξομοίωση των αποφοίτων της Ειδικής Παιδαγωγικής Ακαδημίας προς τους πτυχιούχους των παιδαγωγικών τμημάτων δημοτικής εκπαίδευσης των ΑΕΙ, παράλληλα δύναται να αναλάβει και τη διαρκή επιμόρφωση των εκπαιδευτικών -μόνιμων και αναπληρωτών- και των δύο σχολικών προγραμμάτων σε θέματα που σχετίζονται με τον ιδιαίτερο χαρακτήρα και τις ανάγκες των μειονοτικών σχολείων πρωτοβάθμιας εκπαίδευσης.

Η υψηλή πανεπιστημιακή μόρφωση των δασκάλων που θα στελεχώσουν τα εκπαιδευτικά προγράμματα των μειονοτικών σχολείων, η παροχή γενικού πτυχίου παιδαγωγικής δημοτικής εκπαίδευσης και όχι ειδικού πτυχίου περιορισμένης αξίας, αποτελούν σημαντικά -όχι όμως και τα μοναδικά- βήματα για την αναβάθμιση της μειονοτικής εκπαίδευσης.

Εμείς θα συνεχίσουμε να δίνουμε τον αγώνα μας για την υπέρβαση των παθογενειών που μας κληροδότησαν οι προηγούμενες κυβερνήσεις. Βήμα-βήμα, αλλά σταθερά, θα προχωρήσουμε σε όλες τις αναγκαίες συγκρούσεις και αλλαγές, έχοντας στο επίκεντρο τα πραγματικά προβλήματα της κοινωνίας και της εκπαιδευτικής κοινότητας και όχι μικροκομματικές σκοπιμότητες, στις οποίες κυρίως τα τελευταία χρόνια έχουν επιδοθεί τα κόμματα που φέρουν ακέραια την ευθύνη για τα αδιέξοδα της χώρας, αλλά και το πολιτικό προσωπικό, ιδιαίτερα της ανατολικής Μακεδονίας και Θράκης, που έχει κάνει επάγγελμα τις συνεχείς μεταπηδήσεις από κόμμα σε κόμμα, με μόνο στόχο την προσωπική πολιτική του επιβίωση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο κ. Παναγιώταρος, Βουλευτής της Χρυσής Αυγής, έχει τον λόγο για επτά λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Ακούσαμε πριν έναν Κοινοβουλευτικό Εκπρόσωπο που αναφέρθηκε σε ένα e-mail του κ. Φλαμπουράρη, σχετικά με τις διαμαρτυρίες και τα παράπονα στα οποία μπορεί να προβεί ο οποιοσδήποτε. Έστειλε, λέει, το e-mail και τελικά δεν πήρε καμμία απάντηση. Μάλλον σε λάθος mail το έστειλε. Υπάρχει και ένα άλλο, το «www.σταμέζεατηςΚυβέρνησης.org», για να πηγαίνει κατευθείαν εκεί που πρέπει!

Όσο για το εν λόγω νομοσχέδιο, αφού έχετε προβεί σε όλες τις απαραίτητες ανθελληνικές, προπαρασκευαστικές ενέργειες με διάφορα νομοσχέδια για το τζαμί στο Βοτανικό -όταν δεν υπάρχουν μουσουλμάνοι επισήμως στην πατρίδα μας, διότι όλοι όσοι βρίσκονται ειδικότερα στην Αθήνα, είναι όλοι λαθρομετανάστες- όταν έχετε προβεί με διάφορα αποτυχημένα νομοσχέδια κατά το παρελθόν -προσωρινώς σε ισχύ και προσφάτως σχετικά με την απόδοση ελληνικής ιθαγένειας σε όλους, βλέπουμε τώρα, θα αναφερθούμε πιο κάτω- με το άρθρο 29 διευκολύνετε τις διαδικασίες απόκτησης ελληνικής ιθαγένειας από τον οποιοδήποτε.

Στο προηγούμενο νομοσχέδιο για την απόκτηση της ελληνικής ιθαγένειας είχατε πει ότι αν ένα παιδί φοιτά έξι χρόνια στο δημοτικό στο ελληνικό σχολείο -νομίζω ότι το είχατε ρίξει στα τέσσερα χρόνια με κάποιες προϋποθέσεις- θα μπορεί να αποκτά την ελληνική ιθαγένεια στο ελληνικό σχολείο. Τώρα λέτε όχι σε ελληνικό σχολείο, αλλά σε κάποιο σχολείο, στο οποιοδήποτε σχολείο, το οποίο τηρεί το ελληνικό πρόγραμμα εκπαίδευσης.

Σε λίγο καιρό θα μας λέτε ότι ο οποιοσδήποτε έχει δει σε μια φωτογραφία την Ελλάδα, θα μπορεί να καταθέτει τα δικαιολογητικά του για να πάρει την ελληνική ιθαγένεια! Είναι οι προπαρασκευαστικές ενέργειες, τις οποίες έχετε κάνει εδώ και πολύ καιρό τώρα -με τους παγκοσμιοποιημένους αφέντες σας φυσικά, που σας καθοδηγούν σε όλα τα επίπεδα- γι’ αυτή την ιστορία των ανοιχτών συνόρων, που όμως σιγά-σιγά όλα τα κράτη, το ένα μετά το άλλο, το αντιλαμβάνονται και τα κλείνουν, πλην ημών, αφού τα έχετε ορθάνοιχτα παντού και επιμένετε σε αυτή την ολέθρια και ανθελληνική πολιτική.

Βλέπουμε ότι με τα προαναφερθέντα νομοσχέδια έχετε προβεί στη συνθλιβή του θεσμού της οικογένειας. Εσχάτως βλέπουμε τι γίνεται με τις διάφορες έμφυλες αρλουμπολογίες, τις οποίες θέλετε να διδάξετε, όπως λέτε, στα παιδιά στο σχολείο την άλλη εβδομάδα.

Είμαστε σίγουροι ότι ο πληθυσμός, οι γονείς, όλοι θα αντιδράσουν σε αυτό το οποίο πάτε να κάνετε, σε αυτό το αίσχος το οποίο είναι πάνω απ’ όλα και αντισυνταγματικό, διότι έτσι λέει το Σύνταγμα της πατρίδας μας στην παράγραφο 2 του άρθρου 16.

Η παράγραφος 2 του άρθρου 16, λοιπόν, λέει ότι η παιδεία αποτελεί βασική αποστολή του κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων, την ανάπτυξη της εθνικής και θρησκευτικής συνείδησης και τη διάπλασή τους σε ελεύθερους και υπεύθυνους πολίτες. Και σίγουρα όλα αυτά, τα οποία ψηφίζετε, αντιβαίνουν ξεκάθαρα με την παράγραφο 2 του άρθρου 16, που έχει να κάνει με ζητήματα παιδείας. Και επαναλαμβάνω ότι όλα αυτά γίνονται, όπως σας προστάζουν οι παγκοσμιοποιημένοι αφέντες σας.

Φέρνετε διάσπαρτα μέσα σε διάφορα νομοσχέδια -τα οποία εκ πρώτης δείχνουν ψιλοάσχετα- διάφορα άρθρα τα οποία είναι έτσι δομημένα και φτιαγμένα, προκειμένου να ολοκληρώσουν αυτό το παζλ απεθνικοποίησης της πατρίδας μας.

Έτσι έγινε και χθες, που σε ένα νομοσχέδιο για το Υπουργείο Εξωτερικών ο κ. Κοτζιάς μάς είπε από την αρχή για τον πολύ γνωστό κ. Χρήστο Ροζενστάιν - Ροζάκη, που ως πρόεδρος του Ευρωπαϊκού Δικαστηρίου Ανθρωπίνων Δικαιωμάτων είχε καταδικάσει την πατρίδα μας σχετικά με τη λεγόμενη «τουρκική» -εντός πολλών εισαγωγικών- μειονότητα και τη -εντός περισσότερων ακόμα εισαγωγικών- «μακεδονική» μειονότητα, παραδεχόμενος επί της ουσίας ότι υπάρχει τουρκική και μακεδονική μειονότητα στην πατρίδα μας. Και αυτόν αύριο-μεθαύριο θα τον βάλετε να οργανώνει και να διευθετεί από επιστημονικής απόψεως την εξωτερική πολιτική της πατρίδας μας. Εύγε!

Και σήμερα μας φέρνετε ένα νομοσχέδιο που μέσα σε διάφορα άρθρα, με αποκορύφωμα το άρθρο 29, δείχνετε το πόσο πολύ μισείτε αυτή τη χώρα.

Θα ξεκινήσουμε με ένα σχετικά αθώο άρθρο, το άρθρο 4, το οποίο έχει να κάνει με την Εθνική Βιβλιοθήκη της Ελλάδος. Και εδώ έχουμε να κάνουμε ένα σχόλιο, που κάποιοι απλώς το είπαν, αλλά κανείς δεν κατάλαβε πώς σε μια μέρα η Εθνική Βιβλιοθήκη της Ελλάδος έφυγε από την οδό Πανεπιστημίου που βρισκόταν και πήγε κάπου αλλού, προς τα νότια.

Μα, αν θέλετε να αναβαθμίσετε το ιστορικό κέντρο της Αθήνας, της πρωτεύουσας, η οποία πλήττεται πολλαπλώς τα τελευταία έτη και έχει υποβαθμιστεί σε σημείο που να μην παίρνει άλλο, θα έπρεπε να διατηρήσετε την Εθνική Βιβλιοθήκη εντός της Αθήνας, του Δήμου Αθηναίων, και να την ενισχύσετε. Το ίδιο θα έπρεπε να κάνετε και με άλλα ιδρύματα και όχι να τα διώχνετε εκτός Αθηνών. Και δεν εξετάζουμε αν ήταν καλό ή κακό που πήγε στο Ίδρυμα Νιάρχου ή αν θα έπρεπε να πάει κάπου αλλού.

Στο άρθρο 13 βλέπουμε τις αλλαγές όσον αφορά τον τρόπο εισαγωγής στα πανεπιστήμια. Μέχρι τώρα αυτό ήταν το τελευταίο εμπόδιο της μαρξιστικής κοσμοθεωρίας σας, το πώς θα μπορέσουν όλα τα παιδιά, τα οποία είναι αριστερών καταβολών, να εισέρχονται μαζικά, με τους βαθμούς όπως λέτε, στα πανεπιστήμια.

Μα, όλοι ξέρουμε τι γίνεται με τους καθηγητές, ειδικότερα στα πανεπιστήμια, όπου αν είσαι αριστερός, και κηφήνας να είσαι, και δέκα χρόνια φοιτητής να είσαι, στο τέλος θα πάρεις ένα πτυχίο, ασχέτως αν δεν έχεις πατήσει ποτέ. Το ίδιο θέλετε να κάνετε και τώρα. Οι πανελλαδικές ήταν το τελευταίο εμπόδιο για σας. Θεωρούμε ότι αυτό είναι ένα σφάλμα, το οποίο θα δει ο ελληνικός λαός τα επόμενα χρόνια.

Στο άρθρο 14 βλέπουμε κάποιες αλλαγές σχετικά με τα εκπαιδευτικά ζητήματα της μειονότητας. Μα, το ζήτημα είναι η μουσουλμανική μειονότητα και όχι η τουρκική, για την οποία παραδέχεστε πλέον όχι εμμέσως, αλλά αμέσως ότι είναι η μειονότητα στη Θράκη.

Όμως, δυστυχώς, βλέπουμε και από τη Δεξιά Νέα Δημοκρατία, μετά από πολλές καταγγελίες των Πομάκων, ότι ο κ. Μητσοτάκης προωθεί την τουρκική γλώσσα αλλά και πράγματα τα οποία είναι εναντίον των Πομάκων.

Το ζητούμενο είναι -και είναι και στο πρόγραμμα της Χρυσής Αυγής- η πομακική γλώσσα να αναδειχθεί σε όλα τα επίπεδα, από το δημοτικό μέχρι το πανεπιστήμιο, και όχι να προβαίνετε συνεχώς σε διάφορες αλλαγές προς όφελος της τουρκικής εξωτερικής πολιτικής, η οποία ασκείται μέσω του πραγματικού άρχοντα της Θράκης, του τουρκικού προξενείου.

Στο άρθρο 29 -το είπαμε αυτό- πιστοί στις εντολές όλων όσοι προσπαθούν να αποδομήσουν τα κράτη-έθνη, προβαίνετε σε μια ακόμη αντεθνική ενέργεια. Αλήθεια, αυτή η ευκολία απόκτησης ιθαγένειας θα είναι και γι’ αυτό το Αφγανάκι που προχθές γρονθοκοπούσε με μίσος και μανία τον αστυνομικό;

Τελικά, τι θα γίνει με αυτόν τον νεαρό, που θα έπρεπε να έχει φύγει μαζί με την οικογένειά του πακέτο πίσω στην Καμπούλ, έτσι για να μάθουν ότι εδώ υπάρχει ένα κράτος, το οποίο ψιλο-έχει ισχύ και δεν είναι ξέφραγο αμπέλι;

Ο ρόλος του νέου Υπουργού Παιδείας, ο θεός να την κάνει παιδεία, του κ. Γαβρόγλου, είναι πολύ πιο υπόγειος σε σχέση με του προκατόχου του κ. Φίλη. Ο κ. Φίλης ευθέως έλεγε την πολιτική του ΣΥΡΙΖΑ. Ο κ. Γαβρόγλου ασκεί ακριβώς την ίδια πολιτική, που δεν ήταν «πολιτική Φίλη», ήταν πολιτική ΣΥΡΙΖΑ, σχετικά με την αποδόμηση και τη διάλυση της παιδείας, σε συνδυασμό και σε σχέση και με πολλά ζητήματα.

Δυστυχώς και στα θρησκευτικά ζητήματα βλέπουμε ότι έχετε μια αγαστή συνεργασία με τον σκλάβο, αιρετικό, οικουμενιστή, οπαδό της πανθρησκείας εις βάρος της Ορθοδοξίας στην πατρίδα μας. Το ζήτημα είναι και εδώ να διαβάσουμε και ένα ακόμα άρθρο από το Σύνταγμα της Ελλάδος, το άρθρο 21 σχετικά με το άρθρο 29 και με όσα θέλετε να κάνετε την επόμενη εβδομάδα με τις έμφυλες ταυτότητες.

Στο άρθρο 21, λοιπόν, στην παράγραφο 1, λέει το εξής: «Η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους». Προφανώς, όμως, μιλούν για κάποιο άλλο κράτος, γιατί το κράτος το οποίο διοικείτε και κυβερνάτε εσείς, κάνει και πράττει τα ακριβώς αντίθετα.

Τελειώνοντας, ό,τι και να κάνετε, όσο και να βιαστείτε να διαλύσετε τούτο τον τόπο, να διαλύσετε την πατρίδα μας, όπως ακυρώθηκε κατά το παρελθόν ο νόμος Ραγκούση, έτσι θα ακυρωθεί και ο νέος νόμος που δίνει την ελληνική ιθαγένεια σε όλους, έτσι ανεξαιρέτως, θα ακυρωθούν και οι εκατοντάδες χιλιάδες που ελληνοποιήθηκαν, είτε με τον νόμο Ραγκούση είτε με τον τελευταίο νόμο, και επίσης όλοι οι άλλοι ανθελληνικοί νόμοι θα καταργηθούν και αυτό είναι σίγουρο.

Το 58% των Ελλήνων, και το είδατε αυτό σε γκάλοπ, ζητά την απαγόρευση εισόδου των μουσουλμάνων στην Ελλάδα. Σε ολόκληρη την Ευρώπη ξεπερνά το 54% και εσείς κοιμόσαστε όρθιοι και πιστεύετε ότι με το έτσι θέλω θα επιβάλετε όποιους σας προστάξουν οι παγκοσμιοποιημένοι αφέντες σας. Χωνέψτε το, η αρχή του τέλους της παγκοσμιοποίησης έχει έρθει ό,τι και να κάνετε. Μπορεί να αργήσει λίγο στην Ελλάδα, γιατί έχετε ταΐσει πολύ σανό -και όχι μόνο- τον κόσμο, αλλά θα γίνει αυτό που πρέπει να γίνει. Η Ελλάδα κάποια στιγμή, ελπίζουμε λίαν συντόμως, θα ξαναανήκει στους Έλληνες, θα είναι μια πατρίδα ορθόδοξη με Έλληνες, όχι με λαθρομετανάστες, όχι με τζιχαντιστές, όχι με άθεους και όχι με οπαδούς της έμφυλης αρλουμπολογίας σας.

Σας ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Τον λόγο έχει ο κ. Μεγαλομύστακας, Κοινοβουλευτικός Εκπρόσωπος της Ένωσης Κεντρώων.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, θα μείνω εντός νομοσχεδίου, καθώς θέλω με αυτόν τον τρόπο να δείξω πόσο σημαντικά είναι για μένα τα θέματα παιδείας και θα προσπαθήσω να είμαι και αρκετά σύντομος.

Μετά, λοιπόν, από τις τρεις ασφυκτικές σε χρονοδιαγράμματα συνεδριάσεις της Επιτροπής Μορφωτικών Υποθέσεων καλούμαστε σήμερα στην Ολομέλεια να αποφασίσουμε για την υπερψήφιση ή την καταψήφιση ενός νομοσχεδίου, που από πολλούς σήμερα εδώ μέσα επισημάνθηκε ότι καταχρηστικά φέρει τον τίτλο του επείγοντος. Συμφωνώ μαζί τους και μάλιστα θέλω να προσθέσω ότι με το νομοσχέδιο σήμερα ανάγουμε τον όρο σε άλλο επίπεδο, του νομοσχεδίου-«σκούπας» σε άρθρα-«σκούπα». Όλοι ξέρουμε γιατί.

Η παιδεία -όλοι πιστεύω συμφωνούμε- αποτελεί τομέα στρατηγικής σημασίας για τη χώρα, αλλά αυτός δεν είναι ο τρόπος που πρέπει να προχωρούν τα πράγματα για την παιδεία. Με κινήσεις μπαλώματος των ζητημάτων και με βραχυπρόθεσμες αλλαγές και μάλιστα σε νομοσχέδια που ψηφίστηκαν πρόσφατα και ακόμη δεν έχουν εφαρμοστεί, δεν ξέρω κατά πόσο θα δώσουμε λύσεις.

Μήπως θα έπρεπε να σκεφτούμε ότι αυτό που πρέπει και χρειάζεται για την παιδεία είναι ένας έγκυρος διάλογος, μια ολιστική κάλυψη κάθε θέματος με εξαντλητική και διακομματική συναίνεση και με χάραξη πολύχρονης στρατηγικής για όλα τα καίρια σημεία που αρμόζουν και ταιριάζουν στο σύστημα εκπαίδευσης που αξίζει στα παιδιά της πατρίδας μας;

Κύριε Υπουργέ, είμαι σίγουρος ότι το ήθος και η γνώση σας δεν θα επιτρέψουν να επαναληφθούν τέτοιου είδους νομοσχέδια και τέτοιου είδους νομοθεσίες.

Γιατί πρόκειται για μία «πασαλειμματική» νομοθέτηση, που δυστυχώς δεν συμπλέει με όσα ακούγονται και προτείνονται μέσα στις επιτροπές. Συνεχίζεται αυτό που γινόταν μέχρι σήμερα. Γιατί το λέω αυτό; Γιατί ξέρετε πολύ καλά ότι άλλα συζητούσαμε μέσα στις επιτροπές και άλλα έφερνε ο κ. Φίλης εντός της Ολομέλειας.

Αναρωτιέμαι εάν τόσα πολλά κάθε λίγο και λιγάκι αλλάζουν, βελτιώνονται, τροποποιούνται, διορθώνονται, για ποιες μεγαλόσχημες και καλοπρογραμματισμένες εκπαιδευτικές μεταρρυθμίσεις παινευόντουσαν τόσα χρόνια οι Υπουργοί; Πόσες μελετημένες ήταν; Ποιες επιπτώσεις είχαν προσμετρηθεί; Πόσα σενάρια προβλημάτων είχαν προβλεφθεί; Πραγματικά δεν θυμάμαι όσο είμαι στο ελληνικό Κοινοβούλιο ένα νομοσχέδιο σχετικά με την παιδεία το οποίο να μην περιλαμβάνει μια πληθώρα τέτοιων μαζικών, αλλά αποσπασματικών ταυτόχρονα ρυθμίσεων. Κάποτε επιτέλους πρέπει να σταματήσει αυτός ο τρόπος νομοθέτησης και αντιμετώπισης των προβλημάτων που ταλαιπωρούν τον λαό μας.

Πραγματικά η προχειρότητα σε αυτό το νομοσχέδιο γίνεται φανερή πρώτα από όλα από την έλλειψη κοστολόγησης κάποιων ρυθμίσεων από το Γενικό Λογιστήριο του Κράτους, ενώ η έλλειψη συνεννόησης μέσα στην Κυβέρνηση φαίνεται από το θέμα του ΕΛΙΔΕΚ. Είναι ένας φορέας για την έρευνα και την τεχνολογία που ιδρύθηκε με νόμο πριν λίγους μήνες και έρχεται τώρα ο νέος Υπουργός και στην ουσία τον υποβαθμίζει και μάλιστα για θέματα που είχαμε προειδοποιήσει τον προηγούμενο Υπουργό. Επομένως γίνεται ολοφάνερο ότι μάλλον δεν υπάρχει συνεννόηση και συνεργασία εντός της Κυβέρνησης. Μπορεί να αλλάζει το κυβερνητικό σχήμα, αλλά η Κυβέρνηση είναι πάντα η ίδια.

Είμαστε στο 2017. Δεν θέλω να λαϊκίσω. Είναι το έβδομο έτος μνημονίων. Κάθε οικογένεια στενάζει από τα οικονομικά μέτρα τα οποία ψηφίζετε πριν λήξουν οι προθεσμίες ως κατεπείγοντα και απαραίτητα και πάντα με το πιστόλι στον κρόταφο. Πότε επιτέλους θα πάψει αυτό; Άραγε με τον ίδιο τρόπο πρέπει να νομοθετούμε και στην παιδεία και στον πολιτισμό και στην υγεία και στο περιβάλλον; Δεν μπορούμε επιτέλους να ανοίξουμε ένα παράθυρο ελπίδας και με σοβαρές νομοθετικές πρωτοβουλίες να αφαιρέσουμε λίγο από το βάρος που κουβαλούν όλοι οι συμπολίτες μας στις πλάτες τους;

Μερικά παραδείγματα από αυτό το νομοσχέδιο θα σας αναφέρω τώρα. Ποιος είναι ο λόγος που οι μαθητές και οι φοιτητές πρέπει να πληρώνουν το Κρατικό Πιστοποιητικό Γλωσσομάθειας; Πληρώνουν για πανελλήνιες; Εάν είναι έτσι, να κάνουμε τα σχολεία μας φροντιστήρια. Τουλάχιστον για μαθητές και για φοιτητές θα έπρεπε να είναι δωρεάν. Αλλιώς, γιατί να διδάσκονται στο σχολείο, εάν δεν μπορεί να τους παρέχει το κράτος ένα πιστοποιητικό δωρεάν;

Θεσμοθετείτε τώρα τη διπλή εξεταστική και καλώς κάνετε. Υιοθετείστε, όμως, την πρότασή μας σύμφωνα με την οποία θα πρέπει να υιοθετήσουμε και εναλλακτικές μορφές αξιολόγησης -είτε προφορικές είτε με κάποιες εργασίες- και να δημιουργήσουμε παράλληλα τμήματα στήριξης για φοιτητές, οι οποίοι έχουν κοπεί τρεις φορές στη σειρά, με υποχρεωτική παρακολούθηση των συγκεκριμένων σχετικών μαθημάτων, έτσι ώστε να δώσουμε μία λύση πάγια και γενική.

Θεσμοθετείτε την επί δύο εβδομάδες απουσία ενός παιδιού για καλλιτεχνικούς λόγους. Και πάλι καλά κάνετε. Δεν υιοθετείτε, όμως, την πρότασή μας για λογική αύξηση του σημερινού ορίου απουσιών σε συνδυασμό με την κατάργηση της δικαιολόγησης των απουσιών -που όλοι ξέρουμε ότι αποτελεί μια υποκριτική διαδικασία πλέον- πάντα με άμεση ενημέρωση των γονέων και με όριο απουσιών τις τριάντα κάθε μήνα. Έχουμε δει ότι τα σχολεία τους τελευταίους δύο μήνες δεν λειτουργούν. Πιστεύουμε ότι με αυτό το μέτρο θα λυθεί αυτή η παθογένεια.

Παράλληλα, όμως, πρέπει να έχουμε και υποστηρικτική εξατομικευμένη διδασκαλία στα παιδιά που απουσιάζουν, έτσι ώστε να μην υπάρχουν επιστημονικά και διδακτικά κενά. Έτσι πάλι θα δώσουμε μία λύση πάγια και γενική.

Κατά τη γνώμη μας αυτό το νομοσχέδιο έχει κάποια θετικά σημεία, αλλά η διάρθρωσή του δυσχεραίνει πολύ τη διαδικασία ψήφισής του. Αυτό συμβαίνει γιατί σε ένα άρθρο υπάρχουν διαφορετικής φύσεως ρυθμίσεις. Αυτό πρέπει να το διορθώσετε.

Η Ένωση Κεντρώων έχει αποδείξει ότι είναι μια πολιτική παράταξη που με συνέπεια και πνεύμα υπερκομματικής συνεννόησης και επιθυμία συνεργασίας προσέρχεται πάντοτε στον διάλογο για την παιδεία.

Με τις ερωτήσεις μας στον κοινοβουλευτικό έλεγχο, με τις τοποθετήσεις μας, με τις αγορεύσεις μας στα μέσα μαζικής ενημέρωσης και κυρίως με τις κωδικοποιημένες θέσεις μας που καταθέσαμε στην Επιτροπή Μορφωτικών Υποθέσεων τον Μάιο του 2016 αποδείξαμε και αποδεικνύουμε καθημερινά ότι για εμάς η επένδυση στην παιδεία αποτελεί μέγιστης ωφελιμότητας επένδυση για τον τόπο μας, καθώς η νέα γενιά και τα παιδιά μας αποτελούν το μέλλον, την ελπίδα και το εθνικό μας κεφάλαιο.

Στο πλαίσιο αυτό θα ήθελα να αναφέρω ότι παρά την κοινοβουλευτική μας παρουσία μόνο ενός έτους, προτείναμε πλήθος ενεργειών για το σύνολο της εκπαίδευσης και ενδεικτικά θα σας αναφέρω κάποιες για όλες τις βαθμίδες. Για την πρωτοβάθμια και τη δευτεροβάθμια μιλήσαμε για την υιοθέτηση αποφάσεων του Συνηγόρου του Παιδιού για όλα τα θέματα της σχολικής ζωής και άμεση ενημέρωση μέσω ηλεκτρονικής διασύνδεσης με τα σχολεία, ενώ πιστεύουμε ότι η παρουσία του Συνηγόρου του Παιδιού είναι απαραίτητη σε όλα τα νομοσχέδια που αφορούν ηλικίες κάτω των δεκαοκτώ ετών.

Επίσης, είμαστε υπέρ της υιοθέτησης ενός φιλικότερου, αλλά όμοια αξιόπιστου συστήματος για την είσοδο στα ΑΕΙ, που θα μπορούσε να μοιάζει μάλιστα με το ΑΣΕΠ.

Πιστεύουμε, επίσης, στην αναδιαμόρφωση της Τράπεζας Θεμάτων με ηπιότερη μορφή, στην παροχή ίσων ευκαιριών στους απόφοιτους και των δύο τύπων λυκείου για πρόσβαση στην τριτοβάθμια, ενώ θεωρούμε απαραίτητη και την ένταξη ψυχολόγου και συμβούλου επαγγελματικού προσανατολισμού στη σχολική ζωή.

Πιστεύουμε, επίσης, και στην επαναφορά των πρότυπων γυμνασίων και λυκείων, ενώ σημαία μας αποτελεί η μείωση της γραφειοκρατίας, που μπορεί να γίνει με τη διαμόρφωση διοικητικής ομάδας ανά σχολείο που θα βοηθήσει την απεμπλοκή των εκπαιδευτικών από το γραμματειακό έργο και θα προσηλωθούν μόνο στον εκπαιδευτικό και συμβουλευτικό ρόλο. Παράλληλα, αυτό πρέπει να γίνει, γιατί τους έχουμε αδικήσει και τους εκπαιδευτικούς, με τη διαμόρφωση ενός ειδικού εκπαιδευτικού μισθολογίου. Δεν μπορεί να φροντίζουμε μόνο τους «ημετέρους» και τους υψηλά ιστάμενους στις ΔΕΚΟ.

Για την τριτοβάθμια εκπαίδευση αυτό που προτείναμε είναι η διαμόρφωση προσωπικού πτυχίου. Στην ουσία πρόκειται για ένα εγχώριο ERASMUS, στο οποίο θα μπορούσε ο φοιτητής να διαλέξει δύο –ενδεικτικός είναι ο αριθμός- μαθήματα άλλου πανεπιστημίου, έτσι ώστε να διευρύνει και τις γνώσεις του. Δεν πιστεύω ότι θα επηρεάσει τον χαρακτήρα των σπουδών του.

Το άλλο που προτείνουμε είναι η τροποποίηση του άρθρου 35 στον ν.4009/2011, ώστε οι αρμοδιότητες του Συνηγόρου του Φοιτητή να αφορούν και θέματα εξετάσεων και βαθμολογίες φοιτητών. Έχουμε δει πολλά φαινόμενα να συμβαίνουν και τα παράπονα των φοιτητών στα πανεπιστήμια είναι πάρα πολλά.

Τέλος για την τριτοβάθμια εκπαίδευση είμαστε υπέρμαχοι του «όχι» στις διαγραφές φοιτητών και φοιτητριών, όσο οι κυβερνήσεις μέχρι τώρα μας κρατούν μέσα τα μνημόνια. Δεν μπορούμε παιδιά που παλεύουν για να σπουδάσουν να τα απειλούμε ότι θα τα διαγράψουμε.

Πιστεύω ότι είναι φανερό -για να κλείσω και να μην καταχραστώ τον χρόνο μου- από κάθε καλόπιστο ακροατή ότι εμείς στην Ένωση Κεντρώων και ειδικά στα θέματα παιδείας, δουλεύουμε μεθοδικά, χωρίς τυμπανοκρουσίες και φαμφάρες, με υψηλό το αίσθημα ευθύνης, συνθέτοντας απόψεις και λειτουργώντας με ευαισθησίες κυρίως για όλα τα κοινωνικά βασικά ζητήματα. Αυτό θα έπρεπε να γίνεται από όλους εδώ μέσα, πράγμα δύσκολο φυσικά.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, ανακοινώνω προς το Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας «Κύρωση της Συμφωνίας μεταξύ της Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών».

Προχωρούμε με τον Βουλευτή της Χρυσής Αυγής κ. Σαχινίδη.

Κύριε Σαχινίδη, έχετε τον λόγο για επτά λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Παρ’ όλο που το κόστος του Κρατικού Πτυχίου Γλωσσομάθειας παραμένει περίπου το μισό σε σχέση με ξένους ιδιωτικούς φορείς, όπως αναφέρεται και στην αιτιολογική έκθεση, εν τούτοις συνεχίζει να αποτελεί, ιδιαίτερα στην εποχή που ζούμε, ένα μεγάλο έξοδο για τις ελληνικές οικογένειες, γύρω στα 80 με 100 ευρώ περίπου ανά άτομο, ανάλογα με το επίπεδο.

Η εξέταση για την απόκτηση του Κρατικού Πτυχίου Γλωσσομάθειας προτείνουμε ως Χρυσή Αυγή να είναι εντελώς δωρεάν για τους μαθητές δημοτικού, γυμνασίου και λυκείου και το κόστος να επιβαρύνει και να καλύπτεται εξ ολοκλήρου από τους πόρους του Υπουργείου.

Εντύπωση, φυσικά, μας προκαλεί στο ίδιο άρθρο, η κατάργηση χαρακτήρα των επιτηρητών, οι οποίοι ήταν δημόσιοι εκπαιδευτικοί, χωρίς όμως ταυτόχρονα να γίνεται καμμία πρόβλεψη για το ποιοι θα είναι επιτηρητές στις γραπτές εξετάσεις και με τι προσόντα βέβαια θα επιλέγονται.

Τέλος, η προφορική εξέταση των υποψηφίων μπορεί να γίνεται πιο οικονομικά, όπως σημειώνεται στην έκθεση, αλλά σαφώς δεν γίνεται πιο αξιόπιστα, καθώς καθιερώνεται να εξετάζει ταυτόχρονα δύο-τρεις υποψηφίους αντί των δύο εξεταστών, που ουσιαστικά ίσχυε έως τώρα.

Εις ότι αφορά τις σχολικές εκδρομές και τις μετακινήσεις των μαθητών και εκπαιδευτικών, ανήκουν και πρέπει να εποπτεύονται από το Υπουργείο Παιδείας. Η μεταβίβαση των αρμοδιοτήτων στις περιφέρειες με το άρθρο 186 του ν.3852/2010 αποδείχθηκε πως δημιούργησε περισσότερα προβλήματα από όσα θα μπορούσε να λύσει και η επαναφορά της ευθύνης στο Υπουργείο είναι επιβεβλημένη.

Παρ’ όλα αυτά, όμως, σήμερα ισχύουν ένα σωρό διαφορετικές υπουργικές αποφάσεις, νόμοι, προεδρικά διατάγματα, για το θέμα των μετακινήσεων της πρωτοβάθμιας, της δευτεροβάθμιας, των εκπαιδευτικών, των μαθητών, με αποτέλεσμα την πρόκληση σύγχυσης στους υπεύθυνους των σχολείων. Προτείνεται εδώ μια κωδικοποίηση σε ένα ενιαίο κείμενο της ισχύουσας νομοθεσίας, ώστε να είναι εύχρηστη και σαφής η όλη διαδικασία από μέρους των διευθυντών και των υπευθύνων για τις εκδρομές στα σχολεία.

Και μην ξεχνάμε τα κρούσματα που υπάρχουν στις μαθητικές εκδρομές. Γνωρίζουμε όλοι μας πολύ καλά ότι θα πρέπει να αυστηροποιηθούν αρκετά πράγματα, σε σχέση με το πώς γίνονται αυτές οι εκδρομές. Ξέρουμε πάρα πολύ καλά πόσο αλκοόλ καταναλώνεται από ανήλικα παιδιά, οπότε θα πρέπει να προστεθεί και ένα άρθρο που να αφορά ακριβώς αυτή την αυστηροποίηση.

Το προσωπικό καθαρισμού των σχολείων θα πρέπει να αντιμετωπιστεί σαν οργανικό τμήμα της σχολικής μονάδας και να αποτελείται από μόνιμο προσωπικό, το οποίο θα ανήκει στο Υπουργείο Παιδείας.

Εις ό,τι αφορά την αναγνώριση της προϋπηρεσίας της πρωτοβάθμιας και δευτεροβάθμιας εκπαίδευσης, θεωρούμε ότι θα πρέπει να καλύπτει το σύνολο των ετών και όχι μόνο τα επτά έτη. Ειδικότερα, αν αυτή η προϋπηρεσία είναι σε ιδιωτικά σχολεία πρωτοβάθμιας και δευτεροβάθμιας εκπαίδευσης.

Το άρθρο 11 καταργεί τη μείωση του αριθμού των μαθητών του τμήματος στο σχολείο, όπως ισχύει σήμερα, όταν δηλαδή υπάρχει μαθητής με διαγνωσμένη αναπηρία και προβλέπει μείωση του αριθμού των μαθητών, όταν οι μαθητές με αναπηρία είναι πάνω από ένας. Θεωρούμε ότι μια τέτοια απόφαση είναι λανθασμένη, καθώς δεν λαμβάνεται με γνώμονα το παιδαγωγικό συμφέρον του μαθητή ή του τμήματος, αλλά με γνώμονα τη στυγνή εξοικονόμηση πόρων, αντιμετωπίζοντας για μια ακόμη φορά την παιδεία σαν ένα φτωχό συγγενή, την οποία είμαστε αναγκασμένοι να ανεχόμαστε.

Αποτελεί, λοιπόν, κοινή πεποίθηση και μόνιμη πρακτική πως τα θέματα, τα οποία άπτονται της αρμοδιότητας του Υπουργείου Παιδείας, αντιμετωπίζονται ευκαιριακά και πρόχειρα, χωρίς να σκέπτεται το Υπουργείο τι είναι ωφέλιμο για την ελληνική νεολαία, για την οποία έχει φυσικά την απόλυτη ευθύνη για να τη διαπαιδαγωγήσει, αλλά αποφασίζει σύμφωνα με το κομματικό όφελος και την ιδεοληψία και ενδεχομένως για κάποιους τρίτους, οι οποίοι θα επωφεληθούν από την πολιτική αυτή.

Το παρόν σχέδιο νόμου, βέβαια, δεν θα μπορούσε να ξεφύγει από αυτή την πεπατημένη και οι αλλαγές που προτείνει είναι είτε επικίνδυνες είτε άχρηστες και αντιμετωπίζουν το θέμα με προχειρότητα και αποσπασματικά. Φυσικά, δεν θα μπορούσε κανείς να περιμένει τίποτα περισσότερο ή καλύτερο από μια Κυβέρνηση η οποία δεν έχει τη δυνατότητα αλλά δεν έχει ούτε και τη θέληση να νομοθετήσει με γνώμονα το εθνικό συμφέρον. Και αυτό διότι ο όρος «εθνικό συμφέρον» δεν υπάρχει σαν έννοια, αλλά ούτε σαν πρακτική στα σχέδια της σημερινής συγκυβέρνησης.

Σε αυτό το σημείο, θα μου επιτρέψετε κλείνοντας μια μικρή ιστορική αναδρομή σχετικά με την προσφορά όλων των δημοκρατικών κομμάτων εντός αυτής της Αιθούσης, στην ελληνική παιδεία.

Το 1976 ο τότε Υπουργός Παιδείας Γεώργιος Ράλλης καταργεί την καθαρεύουσα, μια διάλεκτο η οποία είχε καταφέρει –επιτρέψτε μου τη φράση- να «παντρέψει» τα αρχαία ελληνικά με τη δημοτική, ούτως ώστε να μπορεί ο κόσμος να μαθαίνει και να έρχεται σε επαφή πιο εύκολα.

**ΝΙΚΟΛΑΟΣ ΦΙΛΗΣ:** Τι λέτε; Εσείς τι μιλάτε τώρα ακριβώς;

**ΙΩΑΝΝΗΣ ΣΑΧΙΝΙΔΗΣ:** Εσύ να απαντήσεις στη μήνυση που σου έχω κάνει και μετά να μιλάς.

**ΝΙΚΟΛΑΟΣ ΦΙΛΗΣ:** Ποια γλώσσα μιλάτε τώρα; Αρχαία ελληνική; Καθαρεύουσα; Τι ακριβώς;

**ΙΩΑΝΝΗΣ ΣΑΧΙΝΙΔΗΣ:** Νοέμβριος 1981, Υπουργός Παιδείας: Βερυβάκης. Τους πρώτους μήνες, μάλιστα, της διακυβέρνησης του Ανδρέα Παπανδρέου κατήργησε το πολυτονικό και εφήρμοσε το μονοτονικό με προεδρικό διάταγμα.

Τέλη καλοκαιριού 2007, βιβλίο Ιστορίας ΣΤ΄ Δημοτικού: Συνωστισμός. Ευτυχώς το απέσυρε ο επόμενος Υπουργός της Νέας Δημοκρατίας, ο κ. Στυλιανίδης.

Σήμερα, στις μέρες μας, τι καταφέρατε; Έχουμε στελέχη, Βουλευτές και Υπουργούς της σημερινής Κυβέρνησης, οι οποίοι αποκαλούν τα Σκόπια, «Μακεδονία», όπως συνηθίζεται, μάλλον, στους κύκλους σας. Γίνεται μάθημα στο δημοτικό για τη διάκριση φύλου με κριτήριο τη σεξουαλικότητα, λες και τα ανήλικα τα παιδιά και μάλιστα όχι απλά ανήλικα, αλλά τα μικρά τα παιδιά, είναι έτοιμα για να δεχθούν κάτι τέτοιο.

Και, τέλος, επιβολή συμμετοχής των παιδιών των λαθρομεταναστών στην ελληνική εκπαίδευση. Αυτό θα έχει ως αποτέλεσμα ένα και μόνο πράγμα, την υποβάθμιση της ελληνικής παιδείας, διότι εκ των πραγμάτων θα είναι αναγκασμένοι οι δάσκαλοι, τους οποίους απασχολείτε για να εκπαιδεύσουν αυτά τα παιδιά των λαθρομεταναστών, να μην ασχολούνται με τα Ελληνόπουλα. Και αυτό αποδεικνύει το πόσο ψεύτες και υποκριτές είστε, αφού λέγατε ότι είναι περαστικοί, ενώ θέλετε να τους κάνετε μόνιμους και να τους δώσετε και την ελληνική ιθαγένεια.

Όλα αυτά, σας έχουμε πει επανειλημμένα ότι, όταν με το καλό και με την ευλογία του θεού έρθει η Χρυσή Αυγή στα πράγματα, θα τα καταργήσουμε. Τα μαζεύουμε αυτά. Κρατάμε αρχείο για τα νομοσχέδια και τις τροπολογίες που περνάτε και έχουν ανθελληνικό χαρακτήρα και θα τα καταργήσουμε εν μία νυκτί.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το Γυμνάσιο Πυργετού Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η κ. Κεφαλίδου έχει τον λόγο για επτά λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Πρόεδρε, σας ευχαριστώ πολύ.

Κύριε Υπουργέ, κυρίες και κύριοι συνάδελφοι, συζητάμε σήμερα -με διαδικασίες fast track- ένα σχέδιο νόμου που ο τίτλος του θα ήταν πιο ακριβής ως «Ρύθμιση διαφόρων άσχετων διατάξεων, τακτοποιήσεων, διευθετήσεων, διόρθωση λανθασμένης νομοθέτησης και ρύθμιση Κρατικού Πιστοποιητικού Γλωσσομάθειας»!

Φέρατε άρον-άρον σωρεία άσχετων διατάξεων, που θα έπρεπε να έρθουν σε ξεχωριστά νομοσχέδια. Φέρατε τριάντα πέντε, νομίζω –κάπου εκεί πρέπει να είναι το νούμερο- άρθρα και μόνο δύο από αυτά έχουν περάσει από τη νόμιμη διαδικασία διαβούλευσης. Τα υπόλοιπα προέκυψαν καθ’ οδόν προς τη Βουλή.

Υπήρξε κάποια ανάγκη που οδήγησε σε αυτή την κατεπείγουσα διαδικασία νομοθέτησης; Όχι. Και ούτε απάντηση έχουμε πάρει. Απλά βρήκατε δύο διατάξεις, με την ευκαιρία προσθέσατε και άλλες τριάντα τρεις, και μιας και οι Βουλευτές είναι εδώ και μπορούν να τα ψηφίζουν όλα είπατε: «Ας περάσουμε στα ψιλά και χωρίς διάλογο και τα υπόλοιπα». Αυτός, δυστυχώς, είναι ο μόνιμος τρόπος νομοθέτησης επί των ημερών σας και αυτή είναι η συνεισφορά των ΣΥΡΙΖΑ - ΑΝΕΛ στον κοινοβουλευτισμό.

Μετά από την ακρόαση των φορέων στην Επιτροπή Μορφωτικών Υποθέσεων, που για άλλη μια φορά τους αιφνιδιάσατε, θα ήταν άκομψο, κύριε Υπουργέ, να αναφερθείτε άλλη φορά στην ανάγκη διαλόγου και συναίνεση, γιατί και οι πλέον καλόπιστοι, πια, το έχουν αντιληφθεί.

Ο διάλογος είναι ένα εργαλείο που απαξιώνεται στα χέρια της Κυβέρνησης, τον επικαλείστε μόνο όταν θέλετε να συγκαλύψετε αστοχίες, μεθοδεύσεις, εξυπηρετήσεις και «φωτογραφικές» διατάξεις.

Αυτά τα λέω για να τα ακούσουν και να τα ξέρουν και οι πολίτες. Επί των ημερών σας τα νομοσχέδια ετοιμάζονται και συζητούνται αλλού. Από τη Βουλή περνάνε μια σύντομη βόλτα και οι Βουλευτές τρέχουν πανικόβλητοι την τελευταία στιγμή σημειώνοντας τα «SOS» που θα πιάσει ο καθένας. Νομοθέτηση στο πόδι!

Κυρίες και κύριοι συνάδελφοι, το παρόν σχέδιο νόμου ρυθμίζει Κρατικό Πιστοποιητικό Γλωσσομάθειας, λειτουργία της Εθνικής Βιβλιοθήκης και των λοιπών δημοσίων βιβλιοθηκών και μετά αρχίζει το πανήγυρι. Δεν υπάρχει βαθμίδα εκπαίδευσης που να μην ασχολείται: ζητήματα μαθητών με μαθησιακές δυσκολίες, μετακινήσεις μαθητών και εκδρομές εκπαιδευτικές, διάθεση εκπαιδευτών φυσικής αγωγής σε κολυμβητήρια, ρύθμιση για θέματα μαθητών που σπουδάζουν στα ΕΠΑΛ, θέματα εισαγωγής σε ΑΕΙ και ΤΕΙ, ζητήματα μειονοτικής εκπαίδευσης, εποπτεία ιδιωτικών σχολείων, θέματα ΑΕΙ, θέματα έρευνας και τεχνολογίας, τροποποίηση του Κώδικα Ελληνικής Ιθαγένειας. Τα έχει όλα και συμφέρει!

Ας δούμε μερικά άρθρα. Άρθρο 1 έως 2: Κρατικό Πιστοποιητικό Γλωσσομάθειας. Συμφωνούμε. Θα περιμέναμε, όμως, η Κυβέρνηση μετά από δεκατέσσερα χρόνια εφαρμογής μιας πάρα πολύ ωραίας ιδέας, να έχει περισσότερο εμπιστοσύνη στο δημόσιο σχολείο και να παρέχει τη δυνατότητα πιστοποίησης σε επίπεδο επάρκειας της ξένης γλώσσας, όχι να τρέχει ο γονιός στα φροντιστήρια, όταν τα πτυχία γίνονται πιο ακριβά. Ειδικά δε μετά την αμφιβολία που διατυπώνει η Κυβέρνηση για την ποιότητα εξετάσεων από ιδιωτικούς φορείς. Αλλά πώς να πιστοποιήσεις κάτι, όταν οι καθηγητές της ξένης γλώσσας φτάνουν ασθμαίνοντας τέλος Δεκέμβρη σε απομακρυσμένες περιοχές, όπως είναι το Κάτω Νευροκόπι Δράμας ή το Διδυμότειχο ή τα νησιά;

Άρθρο 11: Ρύθμιση θεμάτων ειδικής αγωγής. Το πεδίο της ειδικής αγωγής είναι προνομιακός χώρος για να δείξει η Αριστερά τις αξίες και τις ευαισθησίες που διαφημίζει ότι έχει. Τα παιδιά με ειδικές μαθησιακές ανάγκες είναι για το ελληνικό σχολείο ένα ανεξιχνίαστο δυναμικό νέων, ευφυών ανθρώπων με ταλέντα και δεξιότητες που όμως η προαγωγή τους εξαρτάται από το ενδιαφέρον και την προσοχή της πολιτείας. Το νομοσχέδιο εθελοτυφλεί. Τα αντιμετωπίζει σαν μαθητές δεύτερης κατηγορίας και κάνει και το χειρότερο, τους πουλά επιείκεια στο σχολείο.

Ακούστε κάτι. Αυτά τα παιδιά δεν θέλουν επιείκεια. Αυτά τα παιδιά θέλουν δασκάλους και καθηγητές ειδικευμένους. Θέλουν τάξεις που να χωράει η διαφορετικότητά τους. Θέλουν εξετάσεις προσαρμοσμένες στις ανάγκες τους.

Όμως τι σας λέω; Έχει δύο μήνες τώρα που παλεύω με το Μουσικό Γυμνάσιο Δράμας, το οποίο παρ’ όλες τις ερωτήσεις που έχω κάνει, που δεν έχουν απαντηθεί ποτέ, κύριε Υπουργέ, είναι από τα καλύτερα πανελλαδικά.

**ΑΝΔΡΕΑΣ ΡΙΖΟΥΛΗΣ:** Σαράντα χρόνια. Τώρα ναι, ξέρουμε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μην κουνάτε το κεφάλι σας, κύριε συνάδελφε.

Τι κάναμε, λοιπόν, εκεί; Επειδή είχαμε μεγαλύτερο αριθμό παιδιών με μαθησιακές δυσκολίες, αντί να φτιάξουμε καινούργιο τμήμα τούς είπαμε: «Παιδιά, πηγαίνετε αλλού να βρείτε την τύχη σας» και αποφασίσαμε ότι θα τους στραγγαλίσουμε τα ταλέντα τους. Αυτή είναι η πραγματική εικόνα.

Και τι άλλο σκεφτήκατε γι’ αυτά τα παιδιά; Σε ό,τι αφορά το κομμάτι της κατάρτισης σε μια ξένη γλώσσα, τους πουλήσαμε «διευκολύνσεις». Αυτά τα παιδιά και μπορούν και ζητούν να εξεταστούν και να βαθμολογηθούν, αλλά με έναν προσαρμοσμένο τρόπο εξέτασης και δυστυχώς το σημερινό σχολείο δεν τους παρέχει αυτή τη δυνατότητα.

Τι καταφέρατε; Καταφέρατε τη δική σας ανεπάρκεια να την κάνετε μπαλάκι στα παιδιά. Με αυτή τη λογική της ήσσονος προσπάθειας χτίζετε ανθρώπους με ανεπάρκειες. Νομοθετείτε στα γρήγορα και στο πόδι και αυτό είναι κοροϊδία και προσβολή.

Άρθρο 18: Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού. Είχαμε το ΕΣΥΠ. Σας ενοχλούσε από την πρώτη ώρα που αναλάβατε, κύριε Γαβρόγλου. Ίσως γιατί ήταν αυτόνομο όργανο. Ίσως γιατί ήταν ανεξάρτητο από την ηγεσία του Υπουργείου Παιδείας. Γι’ αυτό φτιάχνετε έναν νέο φορέα, τον ΕΣΕΚΑΑΔ, κομμένο και ραμμένο στα μέτρα σας, άμεσα εξαρτώμενο από τον Υπουργό.

Κι ενώ επιμένετε ότι είναι ένα όργανο επιστημονικής καθοδήγησης, χωρίς αποκλεισμούς, που θα συνδέσει την αγορά εργασίας με την εκπαίδευση -ω του θαύματος!- απουσιάζουν θεμελιώδεις φορείς. Και δεν θα μιλήσω μόνο για την Ειδική Αγωγή, θα σας πω το στοιχειώδες: ΕΣΕΚ, Εθνικό Συμβούλιο Έρευνας και Καινοτομίας. Γιατί άραγε; Μάλλον γιατί έτσι εννοεί ο ΣΥΡΙΖΑ την αποτελεσματικότητα και την ευελιξία. Και μετά ενοχλείστε που σας μέμφονται για υπερσυγκεντρωτισμό!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο, κύριε Πρόεδρε. Ευχαριστώ πολύ.

Άρθρο 20, θέματα υπηρεσιακής κατάστασης του προσωπικού των ΑΕΙ. Είναι ένα άρθρο κλασικών διευθετήσεων, εξυπηρετήσεων και λοιπών διευκολύνσεων σε συγκεκριμένες ομάδες υπηρετούντων στα ΑΕΙ. Και πάω κατευθείαν στην παράγραφο 4α. Μόνιμοι εκπαιδευτικοί πρωτοβάθμιας και δευτεροβάθμιας εκπαίδευσης μετατάσσονται σε θέσεις Ειδικού Εκπαιδευτικού Προσωπικού σε πανεπιστήμια και ΤΕΙ και φυσικά αυτό δημιουργεί την ανάγκη να προβλεφθούν και να συσταθούν θέσεις στα οικεία ΑΕΙ.

Προσπαθώ ακόμα και σήμερα να καταλάβω γιατί επιμένετε. Γιατί επιμένει η Κυβέρνηση στη συγκεκριμένη ρύθμιση; Την είχε φέρει και ο κ. Φίλης. Την απέσυρε. Τη φέρνετε τώρα κι εσείς.

Και σας ρωτώ το εξής: Έτσι θα αναβαθμιστεί το δημόσιο σχολείο, αποψιλώνοντάς το από το καλύτερο δυναμικό που διαθέτει; Με βάση ποια μελέτη «τύπου Φλωρεντίας» προχωράτε και επιμένετε σε τέτοια ρύθμιση; Εξυπηρετεί συγκεκριμένα πρόσωπα και μαζί με τον βασιλικό θα ποτίζονται και οι γλάστρες; Και τι ακριβώς θα γίνει με τα κενά που θα δημιουργούνται στα δημόσια δημοτικά, γυμνάσια και λύκεια, που κάθε χρόνο ιδρώνετε για να καλύψετε; Και, τέλος, θα μας πει κάποιος πόσο κοστίζουν όλες αυτές οι ωραίες μετατάξεις;

Άρθρο 24, ρυθμίσεις του Ιδρύματος Κρατικών Υποτροφιών, παράγραφος 5. Σιγανά και ταπεινά. Σε μια περίοδο που ο ελληνικός λαός παίζει κορώνα γράμματα τι θα πρωτοπληρώσει, η Κυβέρνηση με τρεις λεξούλες νομοθετεί για τους υποτρόφους εξωτερικού. Και τι νομίζετε ότι κάνει; Καταργεί την υποχρέωση να ασκήσουν για πέντε χρόνια το έργο, για το οποίο εκπαιδεύτηκαν και παράλληλα καταργεί την υποχρέωση να επιστρέψουν το ποσό της υποτροφίας, εφόσον δεν το κάνουν. Και αυτό χωρίς καν να το λέτε.

Ακούστε, λοιπόν, τι κάνουμε πρακτικά. Τους στέλνουμε έξω, τους εκπαιδεύουμε και μετά -έτσι κι αλλιώς άχρηστοι είναι σε μια Ελλάδα που δεν μπορεί να βρει τον βηματισμό της, σε μια Ελλάδα που μόνο τριμερείς επιτροπές των τεσσάρων φτιάχνει- τους στέλνουμε να βρουν την τύχη τους αλλού. Να προσφέρουν, δηλαδή, τις γνώσεις, που εμείς έχουμε πληρώσει ως ελληνικός λαός και να πληρώνουν φόρους σε ξένες χώρες. Κι επειδή είμαστε και κιμπάρηδες και επειδή δεν μας περισσεύουν μόνο τα μυαλά αλλά μας περισσεύουν και τα λεφτά, καταργούμε την υποχρέωση να επιστρέψουν στο ΙΚΥ ό,τι ξόδεψε. Έχω καταλάβει καλά, κύριε Υπουργέ; Αυτό κάνουμε;

Τελειώνω. Άρθρο 28, ρυθμίσεις για την έρευνα. Πεδίο δόξης λαμπρό του νέου μοντέλου σύγχρονης νομοθέτησης. Ψηφίζω, ξεψηφίζω και ξαναματαψηφίζω! Η παράγραφος 10 λέει ότι η ΓΓΕΤ είναι αρμόδια για την οργάνωση και τη λειτουργία του ΕΛΙΔΕΚ. Έτσι λέει το νομοσχέδιο. Να θυμίσω ότι δεν έχει ακόμα στεγνώσει το μελάνι από την ψήφιση του ΕΛΙΔΕΚ; Να θυμίσω τη διαφήμιση που η ίδια η Κυβέρνησή σας έκανε; Να θυμίσω τους ύμνους για την ανεξαρτησία, τη σύγχρονη και ευέλικτη μορφή του; Να θυμίσω τις διατυπωμένες απορίες μας, ότι υπάρχει ένα θέμα επικάλυψης με τη Γενική Γραμματεία; Τι έγινε μέσα σε τρεις μήνες;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κεφαλίδου, ολοκληρώνετε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ολοκληρώνω.

Το ΕΛΙΔΕΚ μπήκε κάτω από τη Γενική Γραμματεία Έρευνας και Τεχνολογίας. Με ποια μελέτη; Με ποια διαβούλευση; Τι άλλαξε;

Άρθρο 32. Νομίζω ότι ήταν πολύ σοφή η κίνησή σας να το αποσύρετε, γιατί δεν είναι δυνατόν τα μουσεία να είναι παιχνιδάκι και να μετακινούνται από το ένα Υπουργείο στο άλλο γιατί αυτό βολεύει κάποιους.

Θέλω να αναφερθώ, πριν πω την τελευταία μου πρόταση, στην τροπολογία που έχουμε καταθέσει, κύριε Υπουργέ. Αυτή η τροπολογία δίνει μια ανάσα στους γονείς και στα παιδιά, γιατί είμαστε άνθρωποι και αρρωσταίνουμε. Και στις πανελλήνιες εξετάσεις ξέρετε ότι το στρες των παιδιών είναι τεράστιο. Υπάρχουν και ασθένειες οι οποίες δημιουργούν περισσότερη ένταση στα παιδιά.

Εγώ θα σας πω κάτι που έτυχε να το ζήσω. Υπάρχει η ρευματοειδής αρθρίτιδα. Πάρα πολλά παιδιά πάσχουν απ’ αυτήν.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Κεφαλίδου, ολοκληρώστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πάρα πολύ για την κατανόηση, αλλά είναι πολύ σημαντικό, αφορά όλες τις ελληνικές οικογένειες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΓΕΩΡΓΙΟΣ ΑΚΡΙΩΤΗΣ:** Δεκαπέντε λεπτά έφθασε!

**ΠΡΟΕΔΡΕΥΩΝ (Δημήτριος Κρεμαστινός):** Τι να κάνω; Να τη σταματήσω;

Κυρία Κεφαλίδου, σας παρακαλώ ολοκληρώστε. Οι συνάδελφοι διαμαρτύρονται.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Στους επί πτυχίω φοιτητές στο πανεπιστήμιο τούς δίνετε τη δυνατότητα να συμμετέχουν σε όλα τα εξάμηνα, να δίνουν εξετάσεις σε όλες τις εξεταστικές. Λέτε εδώ ότι για λόγους ισονομίας θα εξετάζονται σε όλα τα μαθήματα. Δηλαδή, δεν φτάνει μόνο που είναι άρρωστα, θα τα τιμωρήσουμε κιόλας.

Δείξτε μια «ευρύτητα», σας παρακαλώ πάρα πολύ, στο θέμα των εξετάσεων.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κεφαλίδου, οι συνάδελφοι διαμαρτύρονται. Παρακαλώ, ολοκληρώστε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πείτε μια πρόταση.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η πρόταση κατατέθηκε.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κεφαλίδου, παρακαλώ, ολοκληρώνετε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κλείνω λέγοντας πως αυτές οι κοινοβουλευτικές διαδικασίες δεν τιμούν κανέναν μας, είναι ντροπή, ευτελίζουν την αξία του νομοθετικού Σώματος και προσβάλλουν όλους μας.

Ευχαριστώ πάρα πολύ για την κατανόηση.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Μιχαηλίδης, Βουλευτής του ΣΥΡΙΖΑ, για επτά λεπτά.

**ΑΝΔΡΕΑΣ ΜΙΧΑΗΛΙΔΗΣ:** Κυρίες και κύριοι συνάδελφοι, το νομοσχέδιο που ψηφίζουμε σήμερα επιχειρεί να βάλει μια τάξη σε σειρά από θέματα του ευρύτερου χώρου της παιδείας, όπως το Κρατικό Πιστοποιητικό Γλωσσομάθειας, την Εθνική Βιβλιοθήκη και τις άλλες δημόσιες βιβλιοθήκες, την ειδική αγωγή, τη μειονοτική εκπαίδευση, την τριτοβάθμια εκπαίδευση και έρευνα και άλλα.

Επιτρέψτε μου να αφιερώσω τον χρόνο που διαθέτω σε δύο όχι πρώτης γραμμής, ομολογουμένως, ζητήματα, που ρυθμίζει το Υπουργείο Παιδείας μέσα απ’ αυτό το νομοσχέδιο.

Το πρώτο ζήτημα αφορά την ίδρυση Τμήματος Οικονομίας και Διοίκησης Τουρισμού στη Χίο. Το Τμήμα αυτό θα είναι το τέταρτο της Σχολής Επιστημών Διοίκησης του Πανεπιστημίου Αιγαίου, που έχει έδρα τη Χίο. Με τη διάταξη αυτή, δηλαδή το άρθρο 26, ουσιαστικά τερματίζεται με αυτόν τον τρόπο η περιπέτεια ίδρυσης του συγκεκριμένου τμήματος, που ξεκινά το 2009. Πολύ συνοπτικά θα πρέπει να πω ότι το τμήμα αυτό αρχικά είχε ιδρυθεί με προεδρικό διάταγμα το 2009 στην πραγματικότητα, όμως, ουδέποτε λειτούργησε. Ενώ το 2013 καταργήθηκε και τυπικά από την τότε συγκυβέρνηση στο πλαίσιο του προγράμματος «ΑΘΗΝΑ».

Πριν από λίγους μήνες, τον Σεπτέμβριο του 2016, η Σύγκλητος του Πανεπιστημίου Αιγαίου ομόφωνα εισηγήθηκε την επανίδρυση ουσιαστικά του Τμήματος Οικονομίας και Διοίκησης Τουρισμού. Το αίτημα αυτό του Πανεπιστημίου Αιγαίου, το οποίο προφανώς στήριξε το σύνολο της τοπικής κοινωνίας, ικανοποιεί με το άρθρο 26 σήμερα το Υπουργείο Παιδείας με το σχέδιο νόμου το οποίο κατέθεσε.

Θα ήθελα να υπογραμμίσω πως η ικανοποίηση αυτού του αιτήματος εδράζεται κατά κύριο λόγο σε επιστημονικές ανάγκες και ταυτόχρονα διευκολύνθηκε από το στέρεο ακαδημαϊκό υπόβαθρο της Σχολής Επιστημών της Διοίκησης, αλλά και στη συνάφεια των γνωστικών αντικειμένων αυτών με του τουρισμού. Ενδεικτικά αναφέρω ότι ήδη από το 1996 λειτουργεί κατεύθυνση τουρισμού στο προπτυχιακό πρόγραμμα σπουδών στο Τμήμα Διοίκησης Επιχειρήσεων ενώ από το 1997 λειτουργεί το διατμηματικό πρόγραμμα μεταπτυχιακών σπουδών Σχεδιασμός, Διοίκηση και Πολιτική του Τουρισμού στη Σχολή Επιστημών της Διοίκησης. Επιπροσθέτως δε από το 2000 λειτουργεί και το Εργαστήριο Τουριστικών Ερευνών και Μελετών.

Θεωρώ, λοιπόν, πως το υπό ίδρυση Τμήμα Οικονομίας και Διοίκησης Τουρισμού στη Χίο συγκεντρώνει όλες τις προϋποθέσεις, ώστε να επιτύχει τρεις κρίσιμους στόχους. Πρώτον, να συνεισφέρει από κοινού με το Τμήμα Τουριστικών Σπουδών του Πανεπιστημίου Πειραιά, που επίσης ιδρύεται με το άρθρο 26, στη θεραπεία ενός επιστημονικού αντικειμένου εξαιρετικά κρίσιμου για την οικονομική ανάπτυξη των νησιών και της χώρας γενικότερα.

Δεύτερον, ενισχύει έτι περαιτέρω το ακαδημαϊκό προφίλ και την εξωστρέφεια της Σχολής Επιστημών της Διοίκησης του Πανεπιστημίου Αιγαίου, ένα ίδρυμα το οποίο –υπενθυμίζω- παρά τις αδυναμίες που ο ίδιος ο πολυνησιωτικός χαρακτήρας του συνεπάγεται, σημειώνει εξαιρετικές επιδόσεις, όπως για παράδειγμα, πρόσφατα στην ανακοινωθείσα Έκθεση Εξωτερικής Αξιολόγησης της ΑΔΙΠ.

Τρίτον, θα συνεισφέρει στην οικονομική και κοινωνική αλλά και πολιτιστική ζωή της Χίου, ενός εκ των νησιών του Αιγαίου που έχουν ανάγκη αυτή την περίοδο τις αναπτυξιακές κινήσεις λόγω της υπάρχουσας κρίσης, όπως ξέρουμε, με τις ροές, που δέχεται λόγω του προσφυγικού και μεταναστευτικού ζητήματος.

Το δεύτερο ζήτημα, στο οποίο θα ήθελα να αναφερθώ, αφορά στην πρόβλεψη της παραγράφου 2 του άρθρου 12, με το οποίο αποκαθίστανται τρόπον τινά κάποια προβλήματα που έχουν δημιουργηθεί από την εφαρμογή των προβλέψεων του άρθρου 40 του ν.4403/2016 σχετικά με τους κατ’ ιδίαν διδαχθέντες.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Συγκεκριμένα, αναφέρομαι στη μεταβατική ρύθμιση, η οποία επιτρέπει σε σπουδαστές Γ΄ τάξης των ΕΠΑΛ και της Δ΄ τάξης των εσπερινών ΕΠΑΛ, οι οποίοι εργάζονται και ως ναυτικοί, να ολοκληρώνουν απρόσκοπτα τις σπουδές τους. Ειδικότερα, η διάταξη αυτή προβλέπει πως και για τους σπουδαστές των τομέων πλοιάρχων και μηχανικών Εμπορικού Ναυτικού δεν θα λαμβάνονται υπ’ όψιν οι απουσίες που κάνουν κατά την περίοδο που απασχολούνται ως προσωπικό σε πλοία.

Θεωρώ, λοιπόν, πως οι δύο διατάξεις, στις οποίες αναφέρθηκα, κινούνται στο γενικότερο πνεύμα του νομοσχεδίου, καθώς ανταποκρίνονται θετικά σε εύλογα αιτήματα κοινωνικών ομάδων και διευθετούν με έναν ενδεδειγμένο τρόπο εκκρεμή ζητήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, πράγματι, όπως λέει η εκλεκτή συνάδελφος, να ακούσουμε και τη Ρόδο. Μόνο που δεν θα μπω στον πειρασμό να απαντήσω στον κ. Μιχαηλίδη, γιατί το πρόβλημά μου, κύριε Υπουργέ, δεν είναι η Χίος ή η Ρόδος.

Εγώ θέλω να πω από την αρχή από αυτό το Βήμα, ότι για τον Υπουργό μας, για τον Υπουργό Παιδείας, έχω μιλήσει δημόσια. Τον τιμώ ιδιαίτερα. Και τον τιμώ παρ’ ότι έχω τεράστιες και θεμελιώδεις πολιτικές διαφορές. Όμως, δεν φανταζόμουν ότι ο κ. Γαβρόγλου, συνάδελφος πανεπιστημιακός, θα ακολουθούσε μια πεπατημένη -η εισηγήτριά μας κ. Κεραμέως το είπε πάρα πολύ γλαφυρά και ωραία- που είναι άρρωστη, παραβιάζει τα ηθικά και τα πολιτικά όρια που έχουμε συνηθίσει πολλές δεκαετίες τώρα σε αυτή την Αίθουσα.

Και ξέρετε κάτι, κύριε Υπουργέ; Θα περίμενα από εσάς ειλικρινά να ακολουθήσετε κάτι διαφορετικό, να υπάρχει μια συνταγματικά και νόμιμη, δομημένη συζήτηση στην Εθνική Αντιπροσωπεία, χωρίς σκοπιμότητες και χωρίς να συζητάμε ένα ρυθμιστικό θέμα του Κρατικού Πιστοποιητικού Γλωσσομάθειας με ένα νομοσχέδιο που μόνο δύο άρθρα είναι αφιερωμένα σε αυτό. Άρα ούτε εσείς, δυστυχώς, δεν αποτελείτε εξαίρεση από τον κανόνα.

Και, ξέρετε, πρόκειται για ένα νομοσχέδιο συρραφής, κύριε Πρόεδρε και κύριε Υπουργέ. Η Κυβέρνηση προσπαθεί να εγκλωβίσει τη Βουλή, φέρνοντας άσχετες μεταξύ τους ρυθμίσεις στο ίδιο άρθρο. Πολύ καλά το είπε ένας συνάδελφος από την Αντιπολίτευση: Φαίνεται ότι είναι ένα πολυνομοσχέδιο συρραφής. Αυτή είναι η αλήθεια.

Γιατί, κύριε Υπουργέ, εάν θέλατε να ρυθμίσουμε συνολικά τα ζητήματα που αφορούν τόσα πολλά θέματα, θα είχαν έρθει στην Επιτροπή Μορφωτικών Υποθέσεων. Θα μπορούσαμε να συζητήσουμε χωρίς σκοπιμότητες στο πλαίσιο του εθνικού διαλόγου για τα θέματα αυτά, τα οποία καταθέτετε στο νομοσχέδιο. Μόνο δύο άρθρα από τα τριάντα του νομοσχεδίου αναφέρονται σε αυτό το οποίο ο τίτλος του νομοσχεδίου λέει, όπως κατατέθηκε από εσάς στη Βουλή.

Ανακοινώσατε, κύριε Υπουργέ, τη σύσταση της επιτροπής για τα οικονομικά της εκπαίδευσης, κάτι ιδιαίτερα σημαντικό για τα πανεπιστήμιά μας –τα γνωρίζετε, τα βιώνετε και εσείς ως πανεπιστημιακός– η λειτουργία των οποίων είναι οριακή. Αναρωτιέμαι, όμως, πώς θα λειτουργήσει μια τέτοια επιτροπή, όταν αυτή η Κυβέρνηση έχει πραγματικά εγκλωβιστεί σε εμμονές και ιδεοληψίες.

Η πολιτική σας μέχρι τώρα απομακρύνεται από την πραγματικότητα, αφού θέλει την Ελλάδα να είναι η μοναδική χώρα στην Ευρώπη που δεν έχει μη κρατικά πανεπιστήμια και αφού η Κυβέρνηση αντιμετωπίζει αρνητικά την προοπτική αγγλόφωνων τμημάτων στα πανεπιστήμιά μας, που θα μπορούσαν να απευθύνονται σε αλλοδαπούς φοιτητές και ιδιαίτερα σε φοιτητές με δίδακτρα. Αυτό το πείραμα έχει γίνει στο Ανοικτό Πανεπιστήμιο. Υπάρχει εξάλλου και σε άλλο πανεπιστήμιο στη χώρα, όπου ξένοι φοιτητές έχουν προσελκυσθεί από τα προγράμματα σπουδών.

Γι’ αυτό, κυρίες και κύριοι συνάδελφοι, ένα μόνο παράδειγμα θα φέρω, που αναδεικνύει αυτή την προχειρότητα της θεσμικής κατάθεσης και της ασυνέχειας με την οποία αντιμετωπίζει η Κυβέρνηση το νομοθετικό έργο με το εγχείρημα που φέρνει στη Βουλή.

Θα αναφερθώ στην παράγραφο 10 του άρθρου 28, σύμφωνα με την οποία η Γενική Γραμματεία Έρευνας και Τεχνολογίας θα είναι αρμόδια για την οργάνωση και τη λειτουργία του Ελληνικού Ιδρύματος Έρευνας και Τεχνολογίας. Πρέπει να σας θυμίσω, κύριε Υπουργέ, ότι πριν από λίγους μήνες εδώ στην Αίθουσα είχαμε επισημάνει αυτές τις νομοθετικά πλέον κατοχυρωμένες ρυθμίσεις, η θέσπιση των οποίων μετέτρεπε, δυστυχώς, το Ίδρυμα Τεχνολογίας σε αυτόνομο πόλο, που ουσιαστικά υποβάθμισε τη ΓΓΕΤ και δημιουργεί ένα πλαίσιο συνεχών επικαλύψεων.

Τώρα έρχεστε να κάνετε τι; Να δικαιολογήσετε αυτά τα οποία έχετε θεσμοθετήσει. Είναι δεδομένο ότι πολλές από αυτές τις ρυθμίσεις αυτού του νομοσχεδίου θα τις πάρετε πίσω. Να το θυμάστε αυτό. Στην πορεία θα ξαναφέρετε και άλλες ρυθμίσεις εδώ στην Αίθουσα, για να τις πάρετε πίσω, επειδή τότε υπήρχε προχειρότητα και σκοπιμότητα. Αυτή είναι η αλήθεια.

Κυρίες και κύριοι συνάδελφοι, έρχομαι τώρα στο άρθρο 26, που ιδρύει Τμήμα Διοίκησης Τουρισμού στο Πανεπιστήμιο του Αιγαίου με έδρα τη Χίο, αντί για τη Ρόδο, όπως είχε προβλεφθεί από σχετικό νομοσχέδιο που έγινε νόμος του κράτους, αφού είχε θεσμοθετηθεί εδώ από την Εθνική Αντιπροσωπεία. Μάλιστα, είχε δημιουργηθεί με συγκεκριμένη ρύθμιση από την προηγούμενη κυβέρνηση και με σύμφωνη απόφαση της Συγκλήτου του Πανεπιστημίου Αιγαίου.

Δεν πρόκειται να πέσω στην παγίδα, όπως σας είπα, να αντιπαρατεθώ με τον κ. Μιχαηλίδη. Δεν είναι ο σκοπός μου. Εγώ χαίρομαι που επιτέλους σκεφτήκατε δύο χρόνια καθυστερημένα να θεσμοθετήσετε Τμήματα Τουρισμού στη χώρα. Είμαστε η μοναδική χώρα στην Ευρώπη που δεν έχει τουριστική εκπαίδευση. Χαίρομαι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Τα οποία έκλεισε ο κ. Αρβανιτόπουλος.

**ΕΜΜΑΝΟΥΗΛ ΚΟΝΣΟΛΑΣ:** Δεν τα κλείσαμε, κύριε Υπουργέ.

Το σημαντικό, κυρίες και κύριοι συνάδελφοι, είναι το ζήτημα της πολιτικής και ηθικής τάξης. Όμως, η ηθική τάξη και ο σεβασμός δεν υπάρχει από εσάς, γιατί εσείς δεν σέβεστε την έννοια της συνέχειας του κράτους, κύριε Υπουργέ. Για αυτή την Κυβέρνηση είναι σαφές ότι δεν υπάρχει ο σεβασμός στην έννοια της συνέχειας του κράτους.

Είναι η Κυβέρνηση ΣΥΡΙΖΑ – ΑΝΕΛ που μεθόδευσε την ακύρωση δύο τμημάτων, ελληνόφωνου και αγγλόφωνου, στο Πανεπιστήμιο Αιγαίου και ελληνόφωνου και αγγλόφωνου στο Πανεπιστήμιο Κρήτης στο Ρέθυμνο. Είχε ήδη ξεκινήσει και δρομολογηθεί η λειτουργία αυτών των δύο τμημάτων από την προηγούμενη κυβέρνηση. Αποτελούσε καθολικό αίτημα από τους φορείς της Ρόδου, όπως είπε ο κ. Μιχαηλίδης για τη Χίο, των παραγωγικών και επιστημονικών φορέων, που προσφέρθηκαν να δώσουν λύση και για τη στέγαση και για τη σίτιση των φοιτητών.

Θα ήταν καλό να καταθέσω στα Πρακτικά αυτό που είχα καταθέσει στον κ. Φίλη, την ομόθυμη αυτή απόφαση της τοπικής κοινωνίας από σαράντα και πλέον φορείς, από τον περιφερειάρχη μέχρι και τον τελευταίο φορέα. Όπως, επίσης, σας κοινοποίησα κι αυτό. Το είχα καταθέσει και στον κ. Λοβέρδο. Ξέρετε, δεν λέω άλλα από αυτά που έκανα ως Βουλευτής της Συμπολίτευσης. Τα καταθέτω στα Πρακτικά.

Καταθέτω, επίσης, και την απόφαση του Πανεπιστημίου Αιγαίου, δηλαδή την πρώτη και τη δεύτερη απόφαση της Συγκλήτου του Πανεπιστήμιου Αιγαίου του Νοεμβρίου του 2014, που εξέφραζε ομόφωνα την απόφαση του Πανεπιστημίου να ιδρυθεί στη Ρόδο και τελικώς την απόφαση της Συγκλήτου του Πανεπιστημίου Αιγαίου, που αναιρεί την απόφασή της και τη μεταφέρει αντί της Ρόδου στη Χίο.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι κάτι περισσότερο από σαφές, κυρίες και κύριοι συνάδελφοι, ότι για κάποιους κυβερνητικούς παράγοντες, αλλά δυστυχώς και για κάποιους παράγοντες του Πανεπιστημίου Αιγαίου, η Ρόδος δεν δικαιούται να έχει θέση στον χάρτη της τουριστικής εκπαίδευσης και των τουριστικών σπουδών.

Ποια; Η Ρόδος, ο κορυφαίος τουριστικός προορισμός στη χώρα, το σταυροδρόμι των πολιτισμών και της ιστορίας, η Ρόδος της τουριστικής οικονομικής ανάπτυξης με εκατόν εβδομήντα οκτώ πτήσεις σε προορισμούς της Ευρώπης και του κόσμου, όταν η Χίος δεν έχει ούτε μία πτήση τσάρτερ από το εξωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε, σαφέστατα, κύριε Υπουργέ, υπήρχε μεθόδευση από εσάς. Εδώ και δύο χρόνια, η Κυβέρνηση ΣΥΡΙΖΑ - ΑΝΕΛ είχε θάψει το θέμα, με στόχο να ακυρώσει τη δημιουργία Τμήματος Διοίκησης Τουρισμού με έδρα τη Ρόδο. Σε αυτή τη μεθόδευση, είτε εκούσια είτε ακούσια, συνέπραξε, δυστυχώς, και το Πανεπιστήμιο Αιγαίου με την εκκωφαντική σιωπή του.

Κι εδώ έχει ευθύνες η πολίτική ηγεσία του Υπουργείου. Δεν μπορώ να πω κάτι περισσότερο από αυτό το Βήμα. Δεν σεβάστηκε την απόφαση της συγκλήτου τον Νοέμβριο του 2014 και δύο χρόνια αργότερα παίρνει την εντελώς αντίθετη απόφαση και προτείνει να γίνει στη Χίο. Για τέτοια αξιοπιστία μιλάμε. Θέλω να δω ποιοι από τους συναδέλφους Βουλευτές, γι’ αυτή την ανακολουθία, θα ψηφίσουν το άρθρο 26. Εδώ είμαστε να μετρήσουμε.

Η Κυβέρνηση αλλά και το Πανεπιστήμιο Αιγαίου προσβάλλουν τη Ρόδο, κύριε Υπουργέ, και την τουριστική εκπαίδευση. Η Κυβέρνηση και το Πανεπιστήμιο Αιγαίου θεωρούν ότι δεν υπάρχει θέση για τη Ρόδο στον χάρτη της τουριστικής εκπαίδευσης στη χώρα. Θέλουν τη Ρόδο παρακολούθημα. Μόνο που η Ρόδος και τα Δωδεκάνησα διαθέτουν μια δυναμική που τους ξεπερνά. Λυπάμαι που το λέω, αλλά το Πανεπιστήμιο Αιγαίου απομακρύνθηκε και αποξενώθηκε πλέον από τη Ρόδο. Αυτή είναι μια εξέλιξη που θα έχει αρνητικές επιπτώσεις στο μέλλον. Οδηγεί στη συρρίκνωσή του.

Κυρίες και κύριοι συνάδελφοι, μία είναι η λύση. Να δεχθούν όλοι αυτό που συμβαίνει στη διεθνή κοινότητα: μη κρατικά πανεπιστήμια.

Κύριε Υπουργέ, σας κάλεσα πολλές φορές ως πρόεδρος της Επιτροπής Μορφωτικών Υποθέσεων να συζητήσουμε χωρίς σκοπιμότητες στην επιτροπή γι’ αυτό το θέμα. Δεν το πράξατε. Όπως δεν πράξατε, επίσης, και μια υπόσχεση: Να συζητήσουμε συνολικά για την τουριστική εκπαίδευση στη χώρα στην επιτροπή. Το είπαν και συνάδελφοι από την Αντιπολίτευση. Ούτε αυτό πράξατε. Πήγατε αποσπασματικά να θεσμοθετήσετε ζητήματα της τουριστικής εκπαίδευσης χωρίς να υπάρχει ένα στρατηγικό σχέδιο για τα επόμενα χρόνια.

Ξέρετε, η Ρόδος στην πορεία του χρόνου θα διεκδικήσει το αυτονόητο: να είναι ο βασικότερος πυλώνας τουριστικής εκπαίδευσης στη Μεσόγειο. Αυτό το δικαιούται. Και αυτό θα γίνει. Θα το πράξουμε ως επόμενη κυβέρνηση με τα μη κρατικά πανεπιστήμια, που είμαι βέβαιος ότι θα προχωρήσουμε στη συνταγματική αναθεώρηση και θα γίνει πλέον εφαρμογή και στη χώρα. Ξέρετε γιατί; Γιατί, κύριε Υπουργέ, είμαστε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κόνσολα, ολοκληρώστε.

**ΕΜΜΑΝΟΥΗΛ ΚΟΝΣΟΛΑΣ:** Τελειώνω, κυρία Πρόεδρε, κι ευχαριστώ για την ανοχή σας.

Ξέρετε, εδώ ο κ. Φίλης είχε φέρει στην Επιτροπή Μορφωτικών Υποθέσεων -και εγώ το είχα χαιρετίσει αυτό- τον Υπουργό Παιδείας της Κύπρου και έφερε ως παράδειγμα την εκεί λειτουργία. Εάν, λοιπόν, θέλετε να ακολουθήσουμε ένα παράδειγμα, την πρακτική που ήταν επιτυχημένη, να προσελκύσει πάνω από είκοσι πέντε, τριάντα χιλιάδες φοιτητές η Κύπρος, γιατί δεν το κάνετε εσείς; Δεν το κάνετε εσείς γιατί έχετε ιδεοληψίες. Δεν πιστεύετε σε αυτό το οποίο θέλει η αγορά και η κοινωνία. Διότι δεν είναι μόνο ακαδημαϊκά τα κριτήρια. Είναι αυτό που θέλει η πραγματική οικονομία στη χώρα.

Ο βασικότερος πλούτος αυτή τη στιγμή στη χώρα είναι η παιδεία και ο τουρισμός. Η τουριστική εκπαίδευση είναι η προοπτική για τη χώρα. Κι εσείς απεμπολείτε για τελευταία φορά αυτό το δικαίωμα. Ξέρετε γιατί το απεμπολείτε για τελευταία φορά, κύριε Ξυδάκη; Γιατί αρνείστε να θεσμοθετήσετε τα ερευνητικά ινστιτούτα που είχαμε θεσμοθετήσει στην προηγούμενη κυβέρνηση. Ακόμα και αυτό το Ινστιτούτο Τουριστικών Ερευνών με έδρα τη Ρόδο και την Αθήνα το καταργείτε, που δεν ήθελε προϋπολογισμό και ήταν αυτοχρηματοδοτούμενο.

Εγώ, κύριε Υπουργέ, σας καλώ έστω και τώρα. Φέρετε το θέμα στην Επιτροπή Μορφωτικών Υποθέσεων να συζητήσουμε συνολικά για την εκπαίδευση. Εμείς χαιρετούμε την ίδρυση των τμημάτων…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Κόνσολα, ολοκληρώστε.

**ΕΜΜΑΝΟΥΗΛ ΚΟΝΣΟΛΑΣ:** Εάν πραγματικά πιστεύετε σε αυτή την προοπτική, ανοίξτε ένα παράθυρο στο μέλλον.

Πιστεύω, λοιπόν, ότι έχετε τις ευαισθησίες. Ειδάλλως, θα σας προσπεράσει η κοινωνία στις επόμενες. Η Νέα Δημοκρατία θα δώσει απάντηση την ώρα που πρέπει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να υπάρχει σεβασμός στον χρόνο, γιατί είναι πολλοί οι ομιλητές.

Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Φαντάζομαι και ο Υπουργός να έχει αντιληφθεί ότι η συζήτηση σήμερα και στην Επιτροπή Μορφωτικών Υποθέσεων δεν ήταν για το νομοσχέδιο, αλλά ήταν για τις άλλες διατάξεις. Το νομοσχέδιο έχει τίτλο «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδος και άλλες διατάξεις». Γι’ αυτά τα θέματα ακούστηκαν ελάχιστα.

(Θόρυβος στην Αίθουσα)

Παρακαλώ, ησυχία, γιατί δεν είναι δυνατόν έτσι να μιλήσω.

Κυρία Πρόεδρε, παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, να επιβάλουμε λίγο την ησυχία.

Κύριε Κονσόλα, ακούστε τον Πρόεδρο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Η συζήτηση όλη εστράφη περί των άλλων διατάξεων. Το ερώτημα είναι ότι εμείς δεν μπορούμε να στηρίξουμε τις άλλες διατάξεις και τούτο γιατί δεν μπορούμε να τις συλλάβουμε. Είναι τόσες πολλές και οι συνέπειες είναι ακόμα περισσότερες.

Στην Επιτροπή Μορφωτικών Υποθέσεων ανέφερα απλώς ένα παράδειγμα και είπα πώς μια διάταξη, την οποία ένα κόμμα την έχει υποστηρίξει επί είκοσι χρόνια και την αποσύρει βλέποντας ότι δημιουργεί προβλήματα που σχετίζονται με τη διαφθορά και, αν θέλετε, και με τη φαυλότητα στα πανεπιστήμια, επανέρχεται μετά από δεκαπέντε χρόνια μετά την απόσυρσή της, για να βελτιώσει τη λειτουργία πανεπιστημίων. Αυτό εγώ δεν μπορώ να το καταλάβω.

Επειδή προσωπικά τουλάχιστον τριάντα πέντε χρόνια είμαι μέσα στο ΕΚΠΑ και ξέρω πώς δουλεύει τα ΕΚΠΑ και τα εξάμηνα και τα θετικά και τα αρνητικά του, σας λέω ότι θα δημιουργήσει ακριβώς τα ίδια προβλήματα, για τα οποία αποσύρθηκε το 2002.

Το λέω ξανά στην επιτροπή, γιατί γνωρίζω πώς έρχονται αυτές οι διατάξεις, ποιοι πιέζουν και ποιον εξυπηρετούν. Δεν εξυπηρετούν τους φοιτητές. Εξυπηρετούν αυτούς που κατέχουν καίριες διοικητικές θέσεις και οι οποίοι θέλουν να παρατείνουν κατά έναν χρόνο την παραμονή τους στη διοικητική θέση. Αυτό το ξέρω εκ πείρας και δεν θέλω να χρησιμοποιήσω παραδείγματα, τα οποία εγώ γνωρίζω. Απορώ, μάλιστα, πώς η Νέα Δημοκρατία, που το ξέρει κι αυτή, δεν το ανέδειξε, διότι, όταν απεσύρθη η διάταξη, δεν είχε καμμιά αντίρρηση, γιατί όλοι παραδέχθηκαν ότι έπρεπε να είχε αποσυρθεί.

Κύριε Υπουργέ, όπως είχα πει και στον κ. Φίλη, κι εγώ προσωπικά θα υποστηρίξω κάθε θετική νομοθεσία του Υπουργείου, που θα βελτιώνει τη λειτουργία των ανωτάτων ιδρυμάτων.

Το λέω αυτό έχοντας πλήρη επίγνωση του τι λέω, διότι από τη Μεταπολίτευση και μετά υπήρξε μια λαγνεία -να το ονομάσω έτσι- τίτλων. Όλες οι ανώτατες σχολές ήθελαν να ονομαστούν πανεπιστήμια. Μα, πανεπιστήμιο σημαίνει να έχει όλο το φάσμα των επιστημών. Δεν μπορεί η οικονομική σχολή τάδε, η ΑΣΟΕ, να λέγεται μόνο πανεπιστήμιο. Είναι ανώτατη οικονομική σχολή. Είναι ανώτατη, ισότιμη με το πανεπιστήμιο, ναι. Τι είναι αυτή η λαγνεία των τίτλων;

Υπάρχει και η λαγνεία των τίτλων του καθηγητού. Όλοι να είμαστε καθηγητές. Να είμαστε εκατό φορές. Όμως, καθηγητής είναι αυτός που παράγει γνώση, που γίνεται αποδεκτή απ’ όλον τον πλανήτη. Αυτός είναι ο καθηγητής. Καθηγητής δεν είναι ο δάσκαλος, τον οποίον τιμώ. Είναι και ο δάσκαλος. Όμως, καθηγητής ΑΕΙ που δεν παράγει γνώση, η οποία να γίνεται αποδεκτή απ’ όλον τον πλανήτη, να μου επιτρέψετε να σας πω ότι είναι δάσκαλος, χωρίς αυτό να είναι υποτιμητικό, διότι το διδακτικό έργο μπορεί πολλές φορές να είναι εξίσου και καλύτερο από το ερευνητικό.

Όμως, καθηγητής, όπως τον ονομάζουμε στα πανεπιστήμια διεθνώς, είναι αυτός που το όνομά του το βλέπουμε στη διεθνή βιβλιογραφία, που έχει, μάλιστα, θετικές αναφορές. Όταν λέμε αναφορές, οι αναφορές μπορεί να είναι και αρνητικές. Μπορεί να έχετε μια άποψη, η οποία να μην ευσταθεί καθόλου και να έχει απορριφθεί από τη διεθνή κοινότητα. Δεν είναι, λοιπόν, ο αριθμός των εργασιών. Αυτό το επαναλάμβανα, όταν ήμουν στην Ιατρική Σχολή και ψήφιζα καθηγητές.

Εν πάση περιπτώσει, εκείνο το οποίο έχει σημασία είναι ότι αυτά τα πράγματα πρέπει να ξεκαθαριστούν. Εδώ φτάσαμε στο σημείο να μην έχουμε σήμερα στα νοσοκομεία ούτε βοηθούς ούτε επιμελητές. Είναι όλοι διευθυντές. Όλοι οι γιατροί έγιναν διευθυντές σήμερα χωρίς να διευθύνουν τμήματα. Ξέρετε εσείς διευθυντές που να μη διευθύνουν τμήματα; Το ίδιο πράγμα γίνεται και στα πανεπιστήμια. Όλες οι σχολές έπρεπε να είχαν ενταχθεί σ’ ένα πανεπιστήμιο και όχι να είναι πανεπιστήμια, τα οποία να έχουν ουσιαστικά μια ιδιότητα.

Θέλω να πω κάτι το οποίο το παίρνω από τον Ανδρέα Παπανδρέου, ο οποίος έλεγε ότι ο Ξενοφών Ζολώτας ήταν αυτός ο οποίος κράτησε την οικονομία της χώρας και δημιούργησε την ισχυρή δραχμή στη δεκαετία του 1960.

Άραγε, πόσοι από τους καθηγητές των σοφών οικονομικών πανεπιστήμιων μάς είπαν τι θα γίνει με το ευρώ και ποιοι είναι οι κίνδυνοι του ευρώ; Πότε ειδοποίησαν; Όταν η χώρα κατρακυλούσε χωρίς ανταγωνιστικότητα μέσα στο ευρώ, για να φτάσει εδώ που είναι σήμερα.

Πού είναι οι ισάξιοι καθηγητές του Ζολώτα;

Ο Ανδρέας Παπανδρέου ήταν καθηγητής σε δεκαπέντε πανεπιστήμια, κύριε Φίλη. Και όταν το έλεγε αυτό, δεν ήταν ο πολιτικός που ήθελε να κάνει savoir faire στον Ζολώτα. Το αντιλαμβάνεστε αυτό. Το πίστευε ακράδαντα και έλεγε ότι θα έπρεπε να πανεπιστήμιά μας να αποκτήσουν αυτή τη νοοτροπία σε αυτό το μήκος και πλάτος.

Φέρτε, λοιπόν, τέτοιες ρυθμίσεις και εγώ προσωπικά θα τις ψηφίσω με τα δύο μου χέρια. Όμως, δεν είναι δυνατόν να φέρνετε αυτά τα πράγματα.

Είχατε πει στην επιτροπή «γιατί εκνευρίστηκα». Δεν εκνευρίστηκα καθόλου με εσάς προσωπικά και ξέρετε ότι σας εκτιμώ ιδιαιτέρως και σας τιμώ. Εκνευρίστηκα με το γίγνεσθαι, το οποίο δεν μπορώ να ανεχθώ.

Αυτό που λέμε αριστεία και ανταγωνιστικότητα πρέπει να υπάρχει στα πανεπιστήμια. Δεν γίνεται διαφορετικά. Εάν δεν υπάρχουν αυτά τα πράγματα δεν μπορεί να προχωρήσει η παιδεία.

Το πανεπιστήμιο, λοιπόν, και η έρευνα πρέπει να προχωρήσουν πραγματικά. Εγώ θα σας πρότεινα να εφαρμόσετε ένα καταστατικό τύπου National Academy of Science, του αμερικάνικου ή του ευρωπαϊκού, όπου οι δυνάμεις που έχουμε των άξιων Ελλήνων επιστημόνων στο εξωτερικό να έρχονται και part time και εδώ στα πανεπιστήμια αυτά και να φέρουν την έξω νοοτροπία μέσα, αλλά να συνδέσουν και το μέσα προς τα έξω. Δεν γίνεται διαφορετικά. Αυτός ο αποκλεισμός, να μην μπαίνουν νέοι στα πανεπιστήμια για να γερνάνε όλοι στα πανεπιστήμια, θα φέρει το τέλος της χώρας. Πρέπει να βρείτε έναν τρόπο, να βρούμε έναν τρόπο, εάν θέλετε, να γίνει αυτή η ανανέωση.

Γνωρίζω ότι οι οικονομικές συνθήκες της χώρας είναι αυτές που είναι, αλλά αυτό δεν σημαίνει ότι δεν υπάρχουν τρόποι να γίνει αυτή η ανανέωση του επιστημονικού δυναμικού.

Δεν μπορεί οι μονάδες σήμερα που είναι στο εξωτερικό να χάνονται. Αυτό είναι το μεγάλο πρόβλημα που έχουμε σήμερα. Σήμερα φεύγουν εκατοντάδες χιλιάδες νέοι στο εξωτερικό με μόνο δέλεαρ αυτό της επιβίωσης, του κέρδους και του χρήματος, διότι εδώ οι μισθοί είναι αυτοί που είναι.

Όμως, δεν θα έπρεπε να είναι έτσι. Θα έπρεπε να καλούνται για υψηλόβαθμες θέσεις στο εξωτερικό, λόγω της ποιότητάς μας και όχι να ψάχνουν να βρουν μια θέση οπουδήποτε για να επιβιώσουν. Βέβαια, θα μου πείτε, πριν μερικά χρόνια πήγαιναν εργάτες, τώρα τουλάχιστον πάνε επιστήμονες. Καλό είναι αυτό, αλλά δεν είναι το άριστο, δεν είναι αυτός ο σκοπός. Και ο σκοπός θα πρέπει να είναι διαφορετικός. Το Υπουργείο Παιδείας θα πρέπει να τα δει αυτά τα πράγματα.

Θα σας πω, επίσης, ότι προσωπικά είμαι υπέρ του θεσμού των δημόσιων πανεπιστημίων και ουδέποτε υπηρέτησα ιδιωτικά πανεπιστήμια. Όμως, όταν η Κύπρος σήμερα έχει οκτώ πανεπιστήμια –και δεν θα μιλήσω για την Ευρώπη, αλλά για την Κύπρο- και οι δικοί μας φοιτητές πάνε εκεί, εμείς χρειαζόμαστε ανταγωνιστικότητα.

Θα σας πρότεινα, όχι να έρθουν ιδιωτικά πανεπιστήμια ιδιωτικού επιπέδου, αλλά να βάλετε τέτοιες προδιαγραφές, που να μπορούν, εάν θέλουν, να έρθει ένα ΜΙΤ, ένα Χάρβαρντ, μια Οξφόρδη, ένα Κέμπριτζ, για να υπάρξει ανταγωνισμός.

Έτσι θα πάει η Ελλάδα μπροστά. Δεν μπορεί να πάει μπροστά, όταν βλέπουμε τα πράγματα στενά. Και σας λέω ότι εγώ είμαι υπέρ του δημόσιου πανεπιστημίου. Όμως, το δημόσιο πανεπιστήμιο πρέπει να έχει ανταγωνιστικότητα. Δεν μπορεί να είναι όλοι μόνιμοι στις θέσεις τους και να περιμένουν να πάρουν σύνταξη. Δεν γίνεται αυτό στα πανεπιστήμια.

Αυτό πρέπει να το δείτε, να το δούμε, βάλετε όποιο ρήμα θέλετε, αλλά δεν μπορεί η χώρα να ορθοποδήσει, εάν έχει αυτή τη νοοτροπία.

Και θα τελειώσω, γιατί πέρασε ο χρόνος, κυρία Πρόεδρε, λέγοντας λόγω της ιδιότητας μου, ότι οι τομές, όποτε και να γίνουν, είναι αιματηρές. Θα έχετε αντιδράσεις. Οι τομές είναι αιματηρές, αλλά, εάν δεν γίνουν οι τομές στη χειρουργική, δεν υπάρχει θεραπεία. Το αίμα στις τομές στη χειρουργική είναι βασική προϋπόθεση, για να γίνει ο άρρωστος καλά. Εάν βλέπουμε τον άρρωστο εξωτερικά, χωρίς να κάνουμε τίποτα, τότε ξέρετε ότι τον χάνουμε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Πρόεδρε.

Τον λόγο έχει ο κ. Παπαχριστόπουλος και μετά ο κ. Ακριώτης.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κυρία Πρόεδρε.

Επειδή η επικαιρότητα πιστεύω ότι τρέχει και μία από τις αρμοδιότητες της Ολομέλειας είναι να παρακολουθεί τι συμβαίνει σήμερα γύρω μας, θέλω απλώς να θυμίσω ότι στο Euroworking Group θα αποφασιστούν σήμερα κάποια πράγματα για το αν θα πάμε θετικά στο Eurogroup της 20ης Φεβρουαρίου, με στόχο να καταφέρουμε να μπούμε στην ποσοτική χαλάρωση. Είναι ένα ζήτημα πολύ μεγάλο για τη χώρα. Είναι ιστορικός, νομίζω, αυτός ο μήνας και ζούμε και ιστορικές στιγμές.

Θέλω απλώς να θυμίσω ότι σήμερα κιόλας ο Κλάους Ρέγκλινγκ έκανε μία δήλωση πολύ θετική για τη χώρα μας, ότι το ελληνικό χρέος δεν αποτελεί πλέον πρόβλημα και είναι ικανό να διευθετηθεί. Είναι καλό μήνυμα, γιατί πραγματικά έχουμε ζήσει στιγμές απείρου κάλλους τις τελευταίες ημέρες.

Θέλω να πιστεύω ότι θα γίνει μια σκληρή διαπραγμάτευση στις 20 Φεβρουαρίου και όλοι σε αυτή την Αίθουσα θέλουμε να ελπίζουμε –υπάρχουν και παραφωνίες, τις αγνοώ-, θέλουμε όλοι το καλό της χώρας, θέλουμε να πετύχει η αξιολόγηση. Μεταξύ μας μπορεί να έχουμε διαφορές, να κάνουμε σκληρή αντιπολίτευση, αλλά νομίζω ότι είναι μείζον θέμα το καλό της χώρας αυτή τη στιγμή. Κλείνω αυτή την παρένθεση.

Σε σχέση με το σημερινό νομοσχέδιο θα ήθελα να πω τα εξής:

Περιμένω πώς και τι τη στιγμή που με το απολυτήριο του λυκείου θα μπορεί τελικά κάποιος να εγγράφεται στα ελληνικά πανεπιστήμια. Αυτή η απίστευτη πραγματικότητα που ζουν τα παιδιά στις δύο τελευταίες τάξεις του λυκείου -στην ουσία δεν ασχολούνται καθόλου με τις τάξεις τους- θα πρέπει αργά ή γρήγορα να τελειώνει. Νομίζω ότι ο προθάλαμος αυτής της πραγματικότητας είναι και αυτό το προτεινόμενο νομοσχέδιο.

Θέλω να θυμίσω ότι το πρώτο του κομμάτι σχεδόν αναδεικνύει ότι ο ηλεκτρονικός τρόπος σε ό,τι έχει σχέση με τα πιστοποιητικά γλωσσομάθειας είναι πια μια πραγματικότητα σε όλο τον κόσμο. Και μου κάνει εντύπωση, γιατί ακούω με σεβασμό σκληρές κριτικές για το τι μας εμπόδιζε δεκαετίες πριν να το έχουμε κάνει, δηλαδή, να ανταγωνιστούμε πραγματικά και εμείς τα Lower, τα Proficiency και άλλα τόσα. Είναι κάτι που σήμερα το βλέπουμε να παίρνει σάρκα και οστά, με πολλές παρατηρήσεις, βεβαίως. Πιστεύω ότι στο μέλλον θα μπορέσουμε να το βελτιώσουμε, αλλά σίγουρα είναι ένα βήμα μπροστά.

Θέλω επίσης πάλι σε σχέση με το σημερινό νομοσχέδιο να πω ότι ξεπερνάω το θέμα της Εθνικής Βιβλιοθήκης, γιατί νομίζω ότι εκεί δεν έχουμε καμμία αντιδικία. Τουλάχιστον, απ’ ό,τι άκουσα εδώ μέσα σε αυτή την Αίθουσα, δεν διαπίστωσα ενστάσεις σε αυτό το θέμα.

Άκουσα όμως ενστάσεις για άλλα θέματα. Αναφέρομαι στο άρθρο 25 και στο άρθρο 26 για τις τουριστικές σχολές. Ξέρουμε όλοι ότι η ανάπτυξή μας σε μεγάλο βαθμό οφείλεται στον τουρισμό. Πόσες δεκαετίες έπρεπε να περάσουν, για να κάνουμε ανώτατες τις τουριστικές σχολές; Αν θέλετε τη γνώμη μου, το αν θα γίνει εδώ ή εκεί να το δούμε. Τι εμπόδιζε, δηλαδή, τα προηγούμενα καθεστώτα να κάνουν τουριστικές σχολές, αφού ξέρουμε ότι σε μεγάλο βαθμό η ανάπτυξή μας οφείλεται -16 δισεκατομμύρια μπαίνουν στη χώρα- στον τουρισμό.

Συνεπώς το να κάνουμε κριτική είναι εύκολο. Το τι κάναμε εμείς, όμως, δεν απαντιέται.

Δεν θέλω, όμως, να σταθώ σε αυτό πάρα πολύ.

Άκουσα όλους να μιλούν με αγάπη για τον Υπουργό, «σας σεβόμαστε» κ.λπ.. Εγώ θέλω να πω κάτι παραπάνω, επειδή τον έχω παρακολουθήσει σε όλες τις επιτροπές. Ο κ. Γαβρόγλου είναι ο ορισμός της ευπρέπειας σε αυτό το ελληνικό Κοινοβούλιο. Με απίστευτα αντίξοες συνθήκες, μια ιώβεια ηρεμία η οποία πραγματικά εμένα με προβληματίζει και λέω ότι θα πρέπει κάποτε να τον μιμηθούμε όλοι.

Δεν μπορώ, λοιπόν, να φανταστώ αυτόν τον Υπουργό, με αυτό το ήθος, με αυτή την πορεία, με αυτόν τον τρόπο, με μια μεγάλη πανεπιστημιακή καριέρα που όλοι σεβόμαστε, ότι θα έκανε κάτι λάθος. Το ότι υπάρχει μια άλλη φιλοσοφία στην παιδεία αυτό είναι γεγονός κι εκεί μπορούμε να αντιπαρατεθούμε.

Δεν θέλω να θυμίσω ότι οι καθηγητές με ηχηρούς κιόλας τίτλους ήταν αυτοί που υπέγραφαν τις προειλημμένες αποφάσεις των εργαστηρίων για να περάσουν τα φάρμακα κ.λπ.. Δεν θέλω να τα πω.

Πιστεύω ότι η ανώτατη παιδεία θα πρέπει –και βέβαια, πρέπει να ξεκινήσουμε από την πιο στοιχειώδη- να βελτιωθεί σε πολύ μεγάλο βαθμό. Είναι μια μικρή επανάσταση η αξιοκρατία σε αυτό το κομμάτι.

Θα ήθελα να έρθω σε ένα άλλο θέμα, γιατί έγινε πάρα πολύς θόρυβος για εμάς, τους Ανεξάρτητους Έλληνες, σήμερα. Και δεν ανήκω σε αυτούς που αφήνουν τίποτα να πέσει κάτω. Θέλω να θυμίσω τα εξής:

Όταν κάποιος δικός μας Βουλευτής έχει ενστάσεις ή διαφωνεί με τη Κοινοβουλευτική του Ομάδα -δεν μας το έχει απαγορεύσει κανείς, υπάρχει ένας όρος τιμής, μιας μπέσας, να το πω έτσι για όσους θυμούνται αυτή τη λέξη- παραδίδει την έδρα του και φεύγει. Το έκανε ο Κώστας Δαμαβολίτης. Και προς τιμήν της για τον ΣΥΡΙΖΑ το έκανε και η Κατριβάνου.

Νούμερο ένα, λοιπόν, στους Ανεξάρτητους Έλληνες είναι ο κώδικας τιμής. Δεν κάνω κριτική στους Βουλευτές που ανεξαρτητοποιούνται. Κρίνονται γι’ αυτό και δικαίωμά τους να το κάνουν. Εμείς έχουμε έναν κώδικα ηθικής συμπεριφοράς και τον εφαρμόζουμε.

Νούμερο δύο είναι ο κώδικας τιμής. Δεν έχουμε τίποτα με τους Βουλευτές που ανεξαρτητοποιούνται και πηγαίνουν σε άλλα κόμματα. Είναι δικαίωμά τους. Εμείς, όμως, έχουμε πει και το εφαρμόζουμε ότι δεν δεχόμαστε κανέναν Βουλευτή από άλλο κόμμα, μεσούσης της θητείας του. Και θυμηθείτε ότι αυτό το κάνουμε.

Το τρίτο είναι ότι έχουμε καθιερώσει στο κόμμα μας την ψήφο κατά συνείδηση. Το έχουμε κάνει τουλάχιστον πέντε φορές μέσα σε αυτό το Κοινοβούλιο. Αν θέλετε, μπορώ να σας θυμίσω μία προς μία τις περιπτώσεις. Για παράδειγμα, στο σύμφωνο συμβίωσης κάποιοι Βουλευτές ψήφισαν «ναι» και κάποιοι «όχι», και κάποιοι «παρών». Κατά τη γνώμη μου, είναι ένα δημοκρατικό δικαίωμα στις Κοινοβουλευτικές Ομάδες. Ξαναλέω ότι δεν μονοπωλώ την αλήθεια ούτε διεκδικώ το αλάθητο. Σας λέω τι γίνεται σε εμάς.

Και κάτι αντίστοιχο έγινε και σήμερα. Ο Βουλευτής των Ανεξαρτήτων Ελλήνων θα καταψηφίσει -και είναι αναφαίρετο δικαίωμά του- το άρθρο 29. Ωστόσο, έχω να σας πω το εξής. Αυτό το δικαίωμα το έχει, όπως και οποιοσδήποτε άλλος Βουλευτής των Ανεξαρτήτων Ελλήνων, με τη διαφορά ότι η άποψή μας, μετά τη βελτίωση που έχει αυτό το άρθρο, είναι ότι πρέπει να υπερψηφιστεί. Και αυτή είναι η γνώμη του Κοινοβουλευτικού Εκπροσώπου και δεν είναι προσωπική μου γνώμη. Δεν θέλω να πω περισσότερα. Σας λέω ότι έγινε πάρα πολύ μεγάλος θόρυβος.

Κι επειδή άκουσα τον φίλο μου Γιώργο Αμυρά να λέει διάφορα, θα του θυμίσω ότι η Κοινοβουλευτική Ομάδα των Ανεξαρτήτων Ελλήνων, ίσως με εξαίρεση μόνο το ΚΚΕ, είναι πολύ συμπαγής. Έχει το δημοκρατικό δικαίωμα να ψηφίζει κατά συνείδηση, αλλά δεν πρόκειται αυτή η ομάδα να σταματήσει να είναι μια μπουνιά.

Αυτή είναι η απάντησή μου στα σχόλια που έγιναν σήμερα και έγιναν πάρα πολλά, χαμός κ.λπ.. Είναι η δέκατη φορά που γίνεται αυτό το πράγμα. Κι έχουμε πει ότι σε θέματα που είναι κοινωνικά κ.λπ., είναι αναφαίρετο δικαίωμα του κάθε Βουλευτή να έχει την άποψή του.

Δεν θέλω να πω περισσότερα.

Ευχαριστώ για τον χρόνο σας.

(Χειροκροτήματα από τις πτέρυγες των ΑΝΕΛ και του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Ακριώτης.

**ΓΕΩΡΓΙΟΣ ΑΚΡΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητούμε σήμερα το νομοσχέδιο για το Κρατικό Πιστοποιητικό Γλωσσομάθειας σε μία περίοδο που η κατάσταση στα ανοικτά μέτωπα που έχει η χώρα μας -αξιολόγηση, μεταναστευτικό, κ.λπ.- γίνεται οριακή και η Αντιπολίτευση ξεπερνά για άλλη μία φορά τον εαυτό της σε ένα ρεσιτάλ μικροπολιτικής υστεροβουλίας και πολλές φορές φαιάς προπαγάνδας. Μάλιστα, αυτό δεν συμβαίνει μόνο στα πεδία που προανέφερα, αλλά και σε ζητήματα που εμπλέκουν ακόμη και ανήλικα παιδιά, προκειμένου να πλήξει τον πολιτικό της αντίπαλο.

Κυρίες και κύριοι της Νέας Δημοκρατίας, αλλά και της Ήσσονος Αντιπολίτευσης, συζητούμε ένα νομοσχέδιο που αφορά το Κρατικό Πιστοποιητικό Γλωσσομάθειας και την Εθνική Βιβλιοθήκη, αλλά αντιμετωπίζει και θέματα της εκπαίδευσης, τεχνικού και λειτουργικού χαρακτήρα, που χρήζουν επείγουσας διευθέτησης.

Έρχεστε τώρα και φωνασκείτε και διαρρηγνύετε τα ιμάτιά σας γιατί υπάρχουν άρθρα στο νομοσχέδιο που ρυθμίζουν τέτοια ζητήματα. Εάν τα διασπείραμε ως τροπολογίες σε νομοσχέδια, με διαφορετικό αντικείμενο, θα το προτιμούσατε; Δεν είναι πιο ορθολογικό να συγκεντρωθούν όλες αυτές οι ρυθμίσεις σε ένα και μόνο νομοσχέδιο; Όμως, το δικό σας μέλημα είναι η με κάθε τρόπο, με κάθε μέσο, χωρίς φραγμούς και αρχές, χωρίς ενδοιασμούς και περίσκεψη, αποδόμηση της Κυβέρνησης.

Θα αναφερθώ τώρα στο νομοσχέδιο. Όσον αφορά το Κρατικό Πιστοποιητικό Γλωσσομάθειας και τη σημασία των ρυθμίσεων που εισάγονται με το παρόν νομοσχέδιο, έχει γίνει εξαντλητική αναφορά και δεν θα επεκταθώ περισσότερο. Το ίδιο έγινε και για τη ρύθμιση των θεμάτων της Εθνικής Βιβλιοθήκης.

Το νομοσχέδιο που συζητάμε ρυθμίζει, επίσης, όπως προείπα, επείγοντα ζητήματα της πρωτοβάθμιας και δευτεροβάθμιας εκπαίδευσης. Μία σημαντική ρύθμιση είναι ότι οι εκπαιδευτικοί πρωτοβάθμιας και δευτεροβάθμιας εκπαίδευσης αυξημένων προσόντων μπορούν να μεταταγούν σε θέση ΕΔΙΠ για να καλύψουν ανάγκες στην τριτοβάθμια εκπαίδευση. Είναι οι ίδιοι που αποσπώνται κάθε χρόνο και καλύπτουν ανάγκες της τριτοβάθμιας εκπαίδευσης.

Ρυθμίζεται με τρόπο ορθολογικό το ζήτημα των σχολικών εκδρομών -και δεν κατάλαβα γιατί έγινε κουβέντα στην Επιτροπή Μορφωτικών Υποθέσεων- με την τελική ανάθεσή του στους Διευθυντές Περιφερειακής Εκπαίδευσης.

Αναγνωρίζεται και για τους εκπαιδευτικούς η αποδεδειγμένη εκπαιδευτική προϋπηρεσία έως επτά έτη, όπως ισχύει για όλους τους δημόσιους υπαλλήλους με εξαίρεση μέχρι τώρα τους εκπαιδευτικούς.

Καθορίζεται ο κατώτερος και ανώτερος αριθμός στις τάξεις Ειδικής Αγωγής, ενώ ο Υπουργός έχει δεσμευθεί να δει με πνεύμα ευελιξίας τη δυνατότητα εξαιρέσεων σε περιοχές όπου δεν υπάρχει εναλλακτική λύση.

Ρυθμίζεται η εισαγωγή μαθητών χωρίς εξετάσεις στα ΑΕΙ με την συμπερίληψη και άλλων παθήσεων στον σχετικό κατάλογο, ώστε να επωφεληθούν και άλλοι μαθητές που πάσχουν από αυτές με ποσοστό εισαγωγής 5%.

Ρυθμίζονται ζητήματα μειονοτικής εκπαίδευσης.

Καθιερώνεται ο ενιαίος αριθμός μαθητή, που επιτρέπει την παρακολούθηση της διαχρονικής πορείας του στα σχολικά έτη φοίτησης. Με αυτόν τον τρόπο μπορεί να μελετηθεί αξιόπιστα το φαινόμενο της σχολικής διαρροής και να αναπτυχθούν στοχευμένες δράσεις για τη δραστική αντιμετώπισή του, ενώ διευκολύνεται και η ταυτοποίηση των αλλοδαπών μαθητών, όταν ζητούν αλλαγή στοιχείων.

Καλύπτονται οι ανάγκες για τον καθαρισμό των σχολικών μονάδων πρωτοβάθμιας και δευτεροβάθμιας εκπαίδευσης για το σχολικό έτος 2017-2018. Θα πρέπει γρήγορα να λυθεί ουσιαστικά αυτό το θέμα με την ανάληψη αυτής της υποχρέωσης από την τοπική αυτοδιοίκηση.

Ρυθμίζονται θέματα υπηρεσιακής κατάστασης εκπαιδευτικού προσωπικού. Εισάγεται η δυνατότητα κοινής συνεδρίασης των ΠΥΣΔΕ-ΠΥΣΠΕ, των Υπηρεσιακών Συμβουλίων, όχι μόνο το πρώτο δεκαήμερο του Σεπτεμβρίου, αλλά καθ’ όλη τη διάρκεια του έτους, γιατί υπάρχουν ζητήματα κοινών εκπαιδευτικών και πρέπει τα συμβούλια να λύσουν αυτά τα θέματα μεταξύ τους.

Με το άρθρο 12 πραγματοποιούμε μία πολύ σημαντική τομή. Ξεκινά το «Μεταλυκειακό Έτος - Τάξη Μαθητείας» και η «Πιλοτική Τάξη Μαθητείας» κατά το έτος 2016-2017 και ολοκληρώνει τους υποχρεωτικούς εννέα μήνες μαθητείας κατά το σχολικό έτος 2017-2018.

Εσείς, βέβαια, συνάδελφοι της Αντιπολίτευσης, ακολουθήσατε την εύκολη και ανέξοδη οδό της σπέκουλας, του ψεύδους και της συκοφαντίας. Και τι δεν ακούσαμε στην αρμόδια Επιτροπή Μορφωτικών Υποθέσεων: Εργασία ανηλίκων, απλήρωτη εργασία, προσφορά φθηνού εργατικού δυναμικού στους εργοδότες, πράγματα που για όποιον στοιχειωδώς μελετήσει τη ρύθμιση -προαιρετικός χαρακτήρας, πλήρη ασφαλιστικά και εργασιακά δικαιώματα, αμοιβή στο 75% του κατώτερου ημερομισθίου της εθνικής συλλογικής σύμβασης εργασίας- είναι ισχυρισμοί οφθαλμοφανώς εξωφρενικοί και αδιανόητοι.

Όμως, η μικροπολιτική σας ευτέλεια δεν αρκέστηκε σε αυτό. Προχωρήσατε και σε προσωπικές επιθέσεις, βάλλοντας ευθέως κατά της επαγγελματικής τιμής, της υπόληψης και της προσωπικής τους αξίας όσον αφορά τους Υπουργούς μας.

Κυρίες και κύριοι συνάδελφοι, είναι γνωστό ότι η επαγγελματική εκπαίδευση και κατάρτιση δοκιμάστηκαν σκληρά και απαξιώθηκαν στα χρόνια των προηγούμενων κυβερνήσεων. Ποιος δεν θυμάται τη διαθεσιμότητα χιλιάδων εκπαιδευτικών της επαγγελματικής εκπαίδευσης από την κυβέρνηση Σαμαρά, με τη σύμπραξη του «καλού ΠΑΣΟΚ»;

Ποιος δεν θυμάται ότι πρωτεργάτης της διαθεσιμότητας ήταν ο σημερινός Αρχηγός της Αξιωματικής Αντιπολίτευσης, με τη θέση τότε του Υπουργού Διοικητικής Μεταρρύθμισης;

Κυρίες και κύριοι συνάδελφοι, είναι γνωστό ότι η δική μας Κυβέρνηση έθεσε την επαγγελματική εκπαίδευση ως προτεραιότητά της, νομοθέτησε αλλαγές που έδωσαν το στίγμα μιας άλλης αντίληψης και μιας άλλης εκπαιδευτικής πολιτικής στον τομέα αυτό.

Επαναφέραμε στο δημόσιο σχολείο αυτούς τους χιλιάδες εκπαιδευτικούς που είχαν τεθεί σε διαθεσιμότητα και, ταυτόχρονα, επαναφέραμε σε λειτουργία τους τομείς και τις ειδικότητες που καταργήθηκαν τότε και δίνουμε πια στους μαθητές το δικαίωμα να επιλέξουν αυτούς τους τομείς και αυτές τις ειδικότητες, εφόσον σε αυτούς θέλουν να κατευθυνθούν.

Η Κυβέρνησή μας πραγματοποίησε μέσα στο 2016 ένα σημαντικό έργο με στόχο να αναβαθμίσουμε την επαγγελματική εκπαίδευση, να ενισχύσουμε τον κοινωνικό της ρόλο, να περιορίσουμε τις κοινωνικές ανισότητες, να αντιστοιχίσουμε την εκπαίδευση με τις ανάγκες και τις απαιτήσεις της ελληνικής κοινωνίας και της οικονομίας.

Με τη νέα δομή των ΕΠΑΛ προσπαθούμε η επαγγελματική εκπαίδευση πάψει να είναι ο «φτωχός συγγενής» της δημόσιας εκπαίδευσης. Βελτιώνουμε την ποιότητα των προγραμμάτων σπουδών για όλους τους τομείς και τις ειδικότητες των ΕΠΑΛ. Ρυθμίζουμε τη δυνατότητα αποφοίτων των ΕΠΑΛ να εισάγονται σε κοινή ομάδα σχολών που περιλαμβάνει τμήματα ΤΕΙ, στρατιωτικές σχολές, σχολή υπαξιωματικών, σχολή αστυφυλάκων, πυροσβεστικής και εμπορικού ναυτικού, όπως και σε σχολές των ΑΕΙ, σε ποσοστό 1% επιπλέον του αριθμού θέσεων εισακτέων.

Τέλος, με το νομοσχέδιο που συζητάμε σήμερα, επαναφέρουμε το δικαίωμα που είχαν παλαιότερα οι μαθητές των εσπερινών ΕΠΑΛ να εισάγονται σε ειδικό ποσοστό θέσεων στα ΤΕΙ της χώρας μας, μία επιλογή την οποία είχατε καταργήσει -ποιος ξέρει γιατί;- το 2013.

Κυρίες και κύριοι συνάδελφοι, κλείνω με μια γενικότερη παρατήρηση για την παιδεία. Η Κυβέρνηση της Αριστεράς ανέλαβε τη διακυβέρνηση σε μια στιγμή που η δημόσια παιδεία βρισκόταν στο ναδίρ: χρόνια αδιοριστία, διαρκείς αρρυθμίες στη λειτουργία των σχολείων, ελλείψεις βιβλίων και διδακτικού προσωπικού, τιμωρητική αξιολόγηση, διαθεσιμότητα, απολύσεις, κλείσιμο σχολείων, συρρίκνωση των εκπαιδευτικών δαπανών, αλλά και ένα εξουθενωτικό σχολείο - εξεταστικό κέντρο. Όλα αυτά είχαν οδηγήσει όλους τους παράγοντες της εκπαιδευτικής πραγματικότητας, όπως μαθητές, εκπαιδευτικούς και γονείς, σε απόγνωση.

Οι θέσεις του ΣΥΡΙΖΑ και της Κυβέρνησης για την παιδεία είναι καρπός πολύχρονης ζύμωσης με το εκπαιδευτικό κίνημα. Ωστόσο, με δεδομένη τη διάλυση, στην οποία είχατε οδηγήσει οι προηγούμενοι κυβερνώντες, έπρεπε σε πρώτη φάση να γίνουν επείγουσες κινήσεις αντιμετώπισης των οξέων προβλημάτων και δυσλειτουργιών.

Αυτή τη στιγμή βρισκόμαστε στην τελική φάση αναστροφής αυτής της κατάστασης, ενώ παράλληλα αρχίζει να ξεδιπλώνεται και το όραμά μας για την παιδεία και να αρχίζει η υλοποίηση του.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις εκπαιδευτικοί συνοδοί τους από το 1ο Γενικό Λύκειο Ελασσόνας Λάρισας (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Στύλιος από τη Νέα Δημοκρατία για επτά λεπτά.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, κυρίες και κύριοι συνάδελφοι, δεν μπορώ να μην κάνω μια γενική αναφορά στο πολιτικό κλίμα των ημερών. Στη συνέχεια, βέβαια, θα αναφερθώ στο νομοσχέδιο.

Βρισκόμαστε στο ίδιο έργο θεατές για μια ακόμη φορά. Η Κυβέρνηση διαπραγματεύεται σκληρά, κρατώντας όμως όμηρο τον ελληνικό λαό. Η οικονομία σέρνεται σε ένα περιβάλλον αβεβαιότητας και ανασφάλειας. Κανείς δεν ξέρει τι θα μας ξημερώσει αύριο το πρωί. Και όλα αυτά γιατί; Τι κερδίζουμε; Χρόνο; Τρώμε τις σάρκες μας! Συμμαχίες; Είμαστε απομονωμένοι διεθνώς! Αποφεύγουμε τώρα τα δύσκολα μέτρα; Η Κυβέρνηση θα υπογράψει ακόμη δυσκολότερα μέτρα στη συνέχεια.

Κυρίες και κύριοι συνάδελφοι, συζητούμε σήμερα το σχέδιο νόμου «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδος και άλλες διατάξεις». Έχουμε ξεκινήσει με ένα νομοσχέδιο όπου μόνο δύο από τα τριάντα άρθρα του έχουν τεθεί σε διαβούλευση και έχουν συζητηθεί με τους αρμόδιους φορείς. Αυτό δείχνει καθαρά πώς αντιλαμβάνεται η σημερινή ηγεσία του Υπουργείου Παιδείας τη συζήτηση, την οργάνωση, τη νομοθέτηση, αλλά και πώς αντιλαμβάνεται τη νέα γενιά της πατρίδας μας, το μέλλον, την παιδεία, πώς αντιλαμβάνεται το αύριο. Διότι ένα νομοσχέδιο για την παιδεία και την εκπαίδευση αφορά το τι θα γίνει στις επόμενες γενιές.

Θέλω να κάνω μια αναφορά –περίμενα έναν απολογισμό από τον Υπουργό Παιδείας- στα πεπραγμένα του Υπουργείου Παιδείας τα δύο προηγούμενα χρόνια. Άκουσα και πιο πριν τους συναδέλφους.

Στα ζητήματα παιδείας, λοιπόν, έρχεστε να συμπληρώσετε τις εξής δικές σας, κατά την άποψή μου, αντιμεταρρυθμίσεις. Αυτές είναι η υποβάθμιση του ολοήμερου σχολείου, η κατάργηση των πρότυπων σχολείων, η οιονεί κρατικοποίηση των ιδιωτικών σχολείων, η κατάργηση της τράπεζας θεμάτων, η επαναφορά των αιωνίων φοιτητών, η εκλογή διευθυντών σχολείων από τους καθηγητές, ο «κορσές» που μπαίνει ή δεν μπαίνει –δεν ξέρω- στα μεταπτυχιακά.

Και όλα αυτά συνεχίζονται με τα εξής: Τα κενά στα δημόσια σχολεία καλύπτονται με τη μείωση των ωρών διδασκαλίας από τριάντα πέντε σε τριάντα στα δημοτικά, με το «κούρεμα» των ωρών από τριάντα πέντε σε τριάντα δύο στα γυμνάσια και με την επαναφορά της τρίτης ανάθεσης διδασκαλίας. Αυτή είναι η πολιτική που είχαμε μέχρι τώρα.

Άκουσα σήμερα τον Υπουργό, ο οποίος σε ένα μεγάλο μέρος της ομιλίας του στην Ολομέλεια περιέγραφε τις προθέσεις του σε σχέση με το νέο λύκειο. Είναι «πιασάρικο» αυτό το θέμα και αφορά πολλούς. Αφορά τον διάλογο τον οποίο θα γίνει, αφορά τη συζήτηση. Όμως, δεν ακούσαμε τίποτα συγκεκριμένο και δεν είδαμε και το σχέδιο με το οποίο θα καταφέρουμε να προχωρήσουμε στην αναβάθμιση του λυκείου.

Και ξεχάστηκαν και κάποιες λέξεις τις οποίες θέλω να αναφέρω στον Υπουργό, ελπίζοντας να τις χρησιμοποιήσει από εδώ και στο εξής στον σχεδιασμό του. Αυτές είναι η διαφάνεια, το αδιάβλητο των πανελληνίων εξετάσεων, η αντικειμενικότητα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το είπαμε!

**ΓΕΩΡΓΙΟΣ ΣΤΥΛΙΟΣ:** Σας το επισημαίνω και σας το λέω για να το έχετε υπ’ όψιν σας.

Έρχομαι τώρα σε κάποια άρθρα του συγκεκριμένου νομοσχεδίου.

Το άρθρο 14 αναφέρεται στη μειονοτική εκπαίδευση. Το 2014 η Νέα Δημοκρατία και το ΠΑΣΟΚ –η συγκυβέρνηση που υπήρχε τότε- ψήφισε έναν νόμο που αφορούσε τη μειονοτική εκπαίδευση. Τότε ο ΣΥΡΙΖΑ τον είχε καταψηφίσει και καταγγείλει και είχε δεσμευθεί ότι θα έρθει και θα τον καταργήσει.

Σήμερα με αυτό το οποίο έρχεστε και ψηφίζετε εδώ, στην ουσία επαναφέρετε τον νόμο της Νέας Δημοκρατίας του 2014 με μια μόνο διαφορά –και καλά κάνετε- που είναι πολύ βασική και πολύ ουσιαστική για εμάς. Μιλώ για το άρθρο 14. Δίνετε, λοιπόν, τη δυνατότητα το διδασκαλείο να είναι στο Αριστοτέλειο Πανεπιστήμιο Θεσσαλονίκης, στο Παιδαγωγικό Τμήμα, και όχι στο Παιδαγωγικό Τμήμα της Αλεξανδρούπολης του Δημοκρίτειου Πανεπιστημίου Θράκης.

Θεωρούμε ότι αυτή η διαφορά είναι πάρα πολύ βασική. Υποτιμάτε το Δημοκρίτειο Πανεπιστήμιο Θράκης. Δεν ακούσαμε για ποιους λόγους γίνεται αυτό. Και δεν μας έχετε πείσει. Μπορείτε, όμως, να μας πείσετε στη συνέχεια. Γνωρίζετε τους ιδιαίτερους λόγους που έχει και παίζει το Δημοκρίτειο Πανεπιστήμιο Θράκης για τον πολιτισμό, την οικονομία και την ανάπτυξη της ακριτικής περιοχής, όπως είναι η Θράκη. Εγώ δεν είμαι από τη Θράκη, αλλά από την Ήπειρο. Όμως, είμαι Έλληνας Βουλευτής!

Θέλω, επίσης, να σχολιάσω το άρθρο 18, με το οποίο καταργείτε το ΕΣΥΠ.

Υπάρχει μια μεγάλη αδυναμία και μια θέληση από την Κυβέρνηση του ΣΥΡΙΖΑ να καταργήσει θεσμοθετημένα όργανα τα οποία είναι κοινώς αποδεκτά και ήταν κοινώς αποδεκτά από όλες τις κυβερνήσεις μέχρι τώρα. Δεν μας πείσατε για ποιους λόγους ακριβώς θέλετε να το καταργήσετε. Θα μπορούσατε να συστήσετε το νέο όργανο συμπληρωματικά σε σχέση με το ΕΣΥΠ. Τέλος πάντων, κρίνεστε γι’ αυτό το οποίο πράττετε.

Το άρθρο 19 έχει δεκαεπτά διαφορετικές παραγράφους με δεκαεπτά τελείως άσχετες μεταξύ τους ρυθμίσεις. Η Κυβέρνηση του ΣΥΡΙΖΑ ψήφισε παλιότερα τα εκλεκτορικά σώματα για την εκλογή των μελών ΔΕΠ των πανεπιστημίων και των ΤΕΙ να είναι δεκαπενταμελή. Στη συνέχεια, η Κυβέρνηση του ΣΥΡΙΖΑ ήρθε και το άλλαξε αυτό. Είπε ότι θα είναι ενδεκαμελή. Είπε η Κυβέρνηση του ΣΥΡΙΖΑ ότι θα καταργήσω το ΑΠΕΛΛΑ, αλλά στη συνέχεια, αφού είπε ότι θα καταργήσει το ΑΠΕΛΛΑ, είπε ότι θα διατηρήσει το ΑΠΕΛΛΑ. Σήμερα το σύστημα ΑΠΕΛΛΑ που λειτουργεί, δεν δίνει τη δυνατότητα για ενδεκαμελή εκλεκτορικά σώματα. Δεν ξέρουμε τελικά ποιες είναι αυτές οι αλλαγές που θέλετε να επιφέρετε. Εμείς τις αντιλαμβανόμαστε ως αντιμεταρρυθμίσεις.

Θα κάνω μια σύντομη αναφορά στο άρθρο 20, όπου αναφέρεστε πολύ συγκεκριμένα σε μια φωτογραφική διάταξη. Αυτό είναι ρουσφετολογικό, κύριε Υπουργέ. Δεν ξέρω πώς δέχονται οι Έλληνες Βουλευτές να ψηφίζουν προσωπικές διατάξεις. Αναφέρομαι στη διάταξη που λέει ότι θα πρέπει τα μέλη ΕΤΕΠ των ΑΕΙ που έχουν εκλεγεί για το έτος 2008 και η πράξη διορισμού τους βγήκε το έτος 2016.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το 2016 έφυγε. Δεν διαβάζετε.

**ΓΕΩΡΓΙΟΣ ΣΤΥΛΙΟΣ:** Έφυγε. Πολύ καλά. Ωραία. Δεν πειράζει, κύριε Υπουργέ, γι’ αυτό είμαστε εδώ.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Ένα λεπτό, κυρία Πρόεδρε, και τελειώνω.

Τέλος, θέλω να κάνω μια αναφορά στο άρθρο 28 και να πω ότι η Κυβέρνηση του ΣΥΡΙΖΑ ήρθε και εισήγαγε το ΕΛΙΔΕΚ. Κάναμε κριτική τότε για το ΕΛΙΔΕΚ και είπαμε ότι υπάρχει Γενική Γραμματεία Έρευνας και Τεχνολογίας. Είπαμε ότι ήταν πρόχειρο, είπαμε ότι θέλουμε τις υποτροφίες.

Να ανοίξω μία παρένθεση και να σας πω ότι στην προκήρυξη, η οποία είναι στον αέρα από το ΕΛΙΔΕΚ, που μιλά για ακαθάριστες αμοιβές ερευνητών της τάξης των 1.800 ευρώ, κυρίες και κύριοι συνάδελφοι, εάν κάνετε τους υπολογισμούς τα τελικά χρήματα τα οποία δίνονται στους μεταδιδάκτορές μας, αυτά που καταλήγουν να πάρουν τον μήνα, είναι γύρω στα 400 με 500 ευρώ. Αν εσείς πιστεύετε ότι κάποιος μεταδιδάκτορας, ερευνητής, που είναι σίγουρα πάνω από τριάντα χρονών, θα μείνει στην Ελλάδα για να δουλέψει σε ένα μεταδιδακτορικό πρόγραμμα με αμοιβές της τάξης των 400 και 500 ευρώ, τότε νομίζω ότι έχουμε διαφορά αντίληψης για την πραγματικότητα.

Καταλήγοντας, σήμερα αν και ήρθε μόνο για μια στιγμή το πρωί ο αρμόδιος Αναπληρωτής Υπουργός, δεν απάντησε σε κάτι πολύ συγκεκριμένο που αναφέρεται στο άρθρο 28: Καταργείται το Ερευνητικό Κέντρο Δυτικής Ελλάδας, το οποίο είχε έδρα την Πάτρα. Στο συγκεκριμένο Ερευνητικό Κέντρο υπήρχε, προβλεπόταν, η ίδρυση του Πρότυπου Αγροδιατροφικού Τεχνολογικού Πάρκου Ηπείρου, του ΠΑΤΕΠΗ, να το πω με το ακρωνύμιο, με έδρα το ΤΕΙ Ηπείρου στην Άρτα.

Γυρίζετε την πλάτη, κυρίες και κύριοι συνάδελφοι, στην ελληνική περιφέρεια, στα τεχνολογικά ιδρύματα, γυρίζετε την πλάτη σε τεχνολογικά ιδρύματα που έχουν άμεση σχέση με τον πρωτογενή τομέα και με την παραγωγή. Αυτό εμείς δεν το δεχόμαστε. Σας λέμε, λοιπόν, ότι δεν μπορεί να κρύβεστε, δεν μπορεί να έχετε δεσμευτεί ότι θα τα επαναλειτουργήσετε και να έρχεστε σήμερα και να λέτε ότι τα καταργείτε και να μας γυρίζετε την πλάτη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Στύλιο, ολοκληρώστε σας παρακαλώ.

**ΓΕΩΡΓΙΟΣ ΣΤΥΛΙΟΣ:** Σας ευχαριστώ πολύ.

Καταψηφίζουμε συγκεκριμένα άρθρα από το νομοσχέδιο. Έχει αναφερθεί η εισηγήτριά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τον λόγο έχει ο κ. Δημοσχάκης και μετά ο κύριος Υπουργός.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, φέρνετε σήμερα στη Βουλή προς ψήφιση ένα σχέδιο νόμου με τη διαδικασία του επείγοντος για θέμα εκπαίδευσης, τα οποία είναι σημαντικά και πολλά από αυτά θέλουν περαιτέρω διερεύνηση. Δηλώνετε υπέρμαχος του διαλόγου, παρ’ όλα αυτά, όμως, επιλέγετε να μας παρουσιάσετε ένα νομοσχέδιο -σκούπα που αφορά και τις τρείς βαθμίδες της εκπαίδευσης και αγγίζει πολλά βασικά θέματα του εκπαιδευτικού συστήματος. Αυτό σημαίνει, με απλά λόγια, ότι πολλά πεδία χρειάζονται ενδελεχή συζήτηση και όχι ένα πασάλειμμα ρυθμίσεων, όπως μας παρουσιάζετε.

Ίσως το μοναδικό θετικό σημείο του νομοσχεδίου είναι η απόφαση μετεγκατάστασης της Εθνικής Βιβλιοθήκης της Ελλάδας στο Κέντρο Πολιτισμού «ΣΤΑΥΡΟΣ ΝΙΑΡΧΟΣ», έναν πραγματικό φάρο των γραμμάτων και των τεχνών που προσφέρει λάμψη πολιτισμού σε ένα ασφυκτικό κοινωνικό περιβάλλον. Αλήθεια, έχετε σχεδιάσει με ποιον τρόπο θα εκμεταλλευτεί το ελληνικό κράτος το απεριορίστου αρχιτεκτονικού κάλλους κτήριο της Πανεπιστημίου;

Γενικά θα μπορούσε να παρατηρήσει κανείς ότι το νομοσχέδιο χαρακτηρίζεται από προχειρότητα, καθώς από τη μια υπάρχουν ρυθμίσεις που δεν παρουσιάζουν καμμία μακροπρόθεσμη στόχευση, από την άλλη δεν έχουν εξεταστεί τυχόν επιπτώσεις. Είναι χαρακτηριστικό ότι μόλις για δύο άρθρα προηγήθηκε δημόσια διαβούλευση, ενώ για το σύνολο των ρυθμίσεων δεν υπάρχει καμμία κοστολόγηση.

Βέβαια, από το σχέδιο νόμου δεν λείπει και το αγαπημένο χόμπι της Κυβέρνησης, που έχει γίνει πλέον συνήθεια σε όλα τα νομοσχέδια και δεν είναι άλλο από τις φωτογραφικές ρυθμίσεις.

Μία από αυτές, δυστυχώς, αφορούν το άρθρο 14 με το οποίο ρυθμίζονται ζητήματα μειονοτικής εκπαίδευσης και όλη αυτή η σπουδή και η προσπάθεια να τεθεί στο περιθώριο το Διδασκαλείο Εκπαιδευτικών Μειονοτικού Προγράμματος της Αλεξανδρούπολης. Το ότι έχει επιλεγεί ο τομέας Μειονοτικής Εκπαίδευσης του Παιδαγωγικού Τμήματος Δημοτικής Εκπαίδευσης του Αριστοτελείου Πανεπιστημίου Θεσσαλονίκης για τη μόρφωση των εκπαιδευτικών για τα μειονοτικά σχολεία, δεν είναι, κύριε Υπουργέ, και τόσο αθώο. Τι γραμμάτια ξεπληρώνετε; Ποια είναι η μελέτη; Παρακαλώ μπορείτε να την καταθέσετε στα Πρακτικά της Βουλής, για να δούμε πόσοι άνθρωποι δούλεψαν γι’ αυτή την απόφασή σας; Διότι με ντοκουμέντα θα πρέπει να το αποδείξετε αυτό, όχι επειδή το υπαγόρευσαν κάποιοι άλλοι, πέραν του Υπουργείου σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Τι εννοείτε ότι δεν είναι αθώο; Είπατε ότι δεν είναι αθώο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Στους πανεπιστημιακούς κύκλους κυκλοφορεί έντονα η φήμη ότι η φωτογραφική διάταξη προωθείται για παράγοντα που θέλει να διοριστεί στο Αριστοτέλειο, φυσικά έχοντας τα ανάλογα προσόντα. Τον γνωρίζετε; Εάν τον γνωρίζετε, κύριε Υπουργέ, να μας το πείτε. Εάν δεν τον γνωρίζετε, ψάξτε τον, θα τον βρείτε. Εμείς δεν θα αφήσουμε να περάσει αυτό το άρθρο έτσι. Εάν δεν το αποσύρετε, θα φτάσουμε μέχρι και τη δικαιοσύνη, καθώς θεωρούμε ότι το θέμα είναι σοβαρό αλλά και άδικο για την Αλεξανδρούπολη, τον Έβρο και για όλη τη Θράκη.

Επειδή, προφανώς, δεν ξέρετε πολλά πράγματα για το Διδασκαλείο της Αλεξανδρούπολης, θα ήθελα να σας ενημερώσω σχετικά. Δεν πρόκειται για μετεξέλιξη των γενικών διδασκαλείων, όπως διατείνονται ορισμένοι, τα οποία σταμάτησαν να λειτουργούν εδώ και μια πενταετία και απευθύνονταν στους εκπαιδευτικούς των δημοσίων σχολείων που επιθυμούσαν να μετεκπαιδευτούν.

Σύμφωνα με αιτιολογική έκθεση του προεδρικού διατάγματος -σχέδιο φυσικά- ίδρυσής του, το Διδασκαλείο Εκπαιδευτικών του Μειονοτικού Προγράμματος αποτελούσε έναν νέο θεσμό, καινούργιο θεσμό. Στόχευε στην εξειδίκευση αποφοίτων παιδαγωγικών τμημάτων στα σοβαρά και πολύπλοκα ζητήματα της εκπαίδευσης των παιδιών της μειονότητας στο δημοτικό σχολείο. Η λογική του προεδρικού διατάγματος ήταν ότι για να διδάξει κανείς σε σχολεία με ειδική σύνθεση, χρειάζεται ειδική εκπαίδευση. Αυτή η εκπαίδευση δεν μπορεί να καλυφθεί με μερικά μόνο μαθήματα κάποιου τομέα, όπως το προτεινόμενο άρθρο ορίζει.

Σε περίπτωση που δεν γνωρίζετε, το πρόγραμμα του Διδασκαλείου Εκπαιδευτικού Μειονοτικού Προγράμματος της Αλεξανδρούπολης συγκροτήθηκε από ομάδα επιστημόνων, από τρεις σχολές του Δημοκρίτειου. Επίσης, σχεδιάστηκε βάσει των αναγκών των μειονοτικών μαθητών.

Δυστυχώς, όμως, εσείς προτιμήσατε για ακόμα μια φορά να δείξετε ότι η Θράκη βρίσκεται εκτός του πολιτικού και εκπαιδευτικού αφηγήματός σας. Επιλέξατε τον τομέα Μειονοτικής Εκπαίδευσης του παιδαγωγικού τμήματος Δημοτικής Εκπαίδευσης του Αριστοτελείου Πανεπιστημίου της Θεσσαλονίκης, χρησιμοποιώντας δικαιολογίες και επιχειρήματα που δεν ευσταθούν. Όπως χαρακτηριστικά γίνεται λόγος στο σχετικό άρθρο, η πρόβλεψη για την ίδρυση του Διδασκαλείου Εκπαιδευτικών Μειονοτικού Προγράμματος της Αλεξανδρούπολης με αυτή τη μορφή θα δημιουργούσε εκ νέου μια ειδική ξεχωριστή παιδαγωγική δομή, αποκλειστικά για τη συγκεκριμένη κατηγορία πληθυσμού, στοιχείο που αποτέλεσε ένα από τα σημαντικότερα τρωτά της Ειδικής Παιδαγωγικής Ακαδημίας της Θεσσαλονίκης.

Κύριε Υπουργέ, δεν έχει καμμία σχέση το Διδασκαλείο Εκπαιδευτικών Μειονοτικού Προγράμματος της Αλεξανδρούπολης με την Ειδική Παιδαγωγική Ακαδημία Θεσσαλονίκης, όπως διατείνονται. Δεν αποτελεί συνέχειά της ούτε την αντικαθιστά. Πρόκειται για ένα πρόγραμμα σπουδών επιπέδου μετεκπαίδευσης, στο οποίο καλούνται να αφυπνίσουν αποκλειστικά και μόνο μειονοτικοί πτυχιούχοι ήδη ελληνικών παιδαγωγικών τμημάτων. Μάλιστα, προϋπόθεση εισαγωγής αποτελεί η πιστοποιημένη άριστη γνώση της τουρκικής γλώσσας, όπως συμβαίνει και με όσους εισάγονται για σπουδές στα τμήματα ξένων γλωσσών.

Γιατί μόνο για την τουρκική γλώσσα, κύριε Υπουργέ; Με ρώτησαν δάσκαλοι πομακικής καταγωγής με παράπονο γιατί δεν συμπεριλαμβάνετε στο άρθρο σας και την πομακική γλώσσα. Έχουν παράπονο και μάλιστα σας παρακαλώ να τους δώσετε απάντηση από του Βήματος της Βουλής.

Το Δημοκρίτειο Πανεπιστήμιο έχει στηρίξει τη λειτουργία του Διδασκαλείου, συμβάλλοντας στην προετοιμασία της απαραίτητης κτηριακής υποδομής. Μάλιστα, έχει δρομολογηθεί εδώ και καιρό η αναβάθμιση της αναγκαίας υλικοτεχνικής υποδομής για την έναρξη της λειτουργίας στο κτήριο του παλαιού Διδασκαλείου «Θεόδωρος Κάστανος», το οποίο βρίσκεται στο κέντρο της Αλεξανδρούπολης. Έχει ανακαινιστεί και έχουν πληρωθεί αυτοί οι οποίοι έκαναν την ανακατασκευή. Και σας ερωτώ, ποιος τα πληρώνει αυτά;

Όπως βλέπετε, κύριε Υπουργέ, υπάρχουν όλες οι προϋποθέσεις λειτουργίας του Διδασκαλείου υπό την ομπρέλα του Δημοκρίτειου Πανεπιστημίου. Γι’ αυτόν τον λόγο σάς καλώ να το ξανασκεφτείτε, να αποσύρετε το άρθρο 14. Είναι σε αντίθεση με το λαϊκό αίσθημα της Θράκης. Δεν είναι σωστό αυτό το οποίο κάνετε. Αδικείτε μια ολόκληρη περιφέρεια.

Επίσης, θα πρέπει να προχωρήσετε στην έκδοση του προεδρικού διατάγματος για την έναρξη λειτουργίας του Διδασκαλείου Μειονοτικής Εκπαίδευσης στο Δημοκρίτειο Πανεπιστήμιο. Μάλιστα, ήταν έτοιμο από το 2016, από τον μήνα Σεπτέμβριο. Κάποιος το κρατούσε. Γιατί το κρατούσε στο συρτάρι του και δεν το προωθούσε; Θα καταθέτουμε αντίγραφο σε ό,τι αφορά το προεδρικό διάταγμα για τα Πρακτικά της Βουλής.

Επίσης, προς πίστωση των λεγομένων μου θα καταθέσω επιστολή διαμαρτυρίας του Πανεπιστημίου της Θράκης, την οποία συνυπογράφουν οι κοσμήτορες, οι πρόεδροι, ο πρύτανης και οι αντιπρυτάνεις. Όλη η κοινωνία της Θράκης είναι αντίθετη, όπως αυτή εκφράζεται με τους θεσμικούς παράγοντες.

Επίσης, καταθέτω και το πρόγραμμα σπουδών, το πρόγραμμα των μαθημάτων.

(Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτή την όλη προετοιμασία δούλεψαν πανεπιστημιακοί, δούλεψαν επιστήμονες. Αυτοί όλοι πληρώθηκαν και μάλιστα ορισμένοι και υπερωριακά. Σας ερωτώ: Ποιος θα τα πληρώσει αυτά; Από πού βγήκαν τα χρήματα; Γιατί δεν δίνετε αυτή τη στιγμή μια πλήρη ενημέρωση στον ελληνικό λαό, στον λαό της Θράκης, που πραγματικά νιώθει ότι τον παραγκωνίζετε;

Συνεπώς το Πανεπιστήμιο Θράκης μπορεί να αναλάβει αυτή τη διαδικασία και νομίζω ότι έχετε ένα δρόμο να επιλέξετε. Αυτόν, ώστε να αφήσετε το πανεπιστήμιο να δουλέψει, όπως έχει σχεδιάσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δημοσχάκη, ολοκληρώστε, γιατί έχετε υπερβεί τον χρόνο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Πριν από λίγο η Δημοκρατική Συμπαράταξη κατέθεσε σχετική τροπολογία. Φυσικά αυτή η τροπολογία, όπως μας είπε και η εισηγήτρια μας, προσβάλλει την αυτοτέλεια του πανεπιστημίου και ο κύριος Υπουργός υπεισέρχεται σε λεπτομέρειες, κυρίως σε ό,τι αφορά το αυτοδιοίκητο.

Εμείς, ως Νέα Δημοκρατία, δεν θα ψηφίσουμε το άρθρο 14, το καταψηφίζουμε. Θέλουμε να επαναφέρετε την κανονικότητα που οφείλετε και επίσης, δεν θα ψηφίσουμε την τροπολογία του ΠΑΣΟΚ, διότι δεν είναι εναρμονισμένη με τα μέχρι τώρα κρατούντα στο ελληνικό πανεπιστήμιο γενικά.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για επτά λεπτά. Είναι καλά; Γιατί έχετε μιλήσει ήδη είκοσι επτά λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα προσπαθήσω τηλεγραφικά να πω ορισμένα πράγματα. Δυστυχώς οι τελευταίοι δύο ομιλητές δεν ήταν τόσο καλά ενημερωμένοι για λεπτομέρειες, αλλά υπάρχει ένα θέμα.

Είπε τώρα ο κ. Δημοσχάκης ότι αδικούμε τον λαό της Θράκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Και βέβαια τον αδικείτε. Και δεν ήρθατε και στη Σύνοδο των Πρυτάνεων. Το έχουμε παράπονο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αν αρχίσουμε τοπικότητες τέτοιου τύπου, δεν θα πάμε μακριά στα θέματα παιδείας και κυρίως όταν έρχεστε και τόσο ανενημέρωτος. Αλλά το βασικό είναι το εξής: Είπατε ότι εμείς πάμε αυτά τα θέματα να τα διευθετήσουμε με το Πανεπιστήμιο Θεσσαλονίκης, γιατί κυκλοφορεί ότι κάποιος θέλει να πάει να διοριστεί εκεί. Το ίδιο θα μπορούσα να πω κι εγώ για τη Θράκη, έτσι δεν είναι; Ότι κυκλοφορεί αυτό. Δεν το λέω, διότι δεν κυκλοφορεί. Δεν κυκλοφορεί, κύριε Δημοσχάκη. Θέλει προσοχή!

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Αυτό, κύριε Υπουργέ, το κατέχουμε. Μας το παίρνετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν παίρνουμε τίποτα και θα σας το εξηγήσω όταν έρθει η σειρά του. Δεν παίρνει κανείς τίποτα. Στα θέματα παιδείας ο τοπικισμός δεν έχει θέση. Τελεία. Ούτε η Ρόδος αδικείται ούτε η Αθήνα αδικείται ούτε η Καστοριά αδικείται κ.λπ.. Πάμε να λύσουμε ένα θέμα. Μη λέτε «εθνική επιταγή τα θέματα παιδείας» και μετά τα τοπικά παίζουν τον κυρίαρχο ρόλο.

Το να λέμε ότι είναι ένα νομοσχέδιο, το οποίο είναι «σκούπα», το οποίο έχει μέσα πράγματα ανακατωμένα δεν βοηθάει, διότι δεν είναι έτσι. Πείτε μου, θα παίρνατε εσείς την ευθύνη να αργήσει η μετεγκατάσταση της Βιβλιοθήκης, το θέμα του ενιαίου αριθμού μαθητών, τα θέματα μεταθέσεων των εκπαιδευτικών πρωτοβάθμιας, δευτεροβάθμιας, οι προθεσμίες των πανελληνίων εξετάσεων, η υλοποίηση της τάξης μαθητείας και τα ερμηνευτικά προβλήματα που υπάρχουν από πολλούς άλλους νόμους και προσπαθούμε κάπως να τα βάλουμε σε μία τάξη γιατί έχουν παγώσει οι διαδικασίες; Ποιος παίρνει, λοιπόν, την ευθύνη και αρχίζουμε όλο αυτό ότι μπήκαν άλλες διατάξεις που δεν τις συζητήσαμε κ.λπ.; Εδώ είμαστε. Τις συζητάμε αναλυτικά, όπως έγινε και στην Επιτροπή Μορφωτικών Υποθέσεων.

Τώρα, για ορισμένα άλλα θέματα, υπάρχει ο διάλογος για τα θέματα λυκείου. Δέσμευση της Κυβέρνησης ότι δεν θα προχωρήσει ούτε σε μία ρύθμιση που να υπονομεύσει αυτόν τον διάλογο. Σας προκαλώ να μου πείτε για το θέμα «αναβάθμιση» των τελευταίων δύο τάξεων του λυκείου, «απολυτήριο», «πανελλήνιες εξετάσεις» και «πρώτο έτος του πανεπιστημίου», πείτε μου μία λέξη που υπάρχει εδώ και υπονομεύει αυτόν τον διάλογο. Μη δημιουργούμε, λοιπόν, άδικες εντυπώσεις.

Λέχθηκαν ορισμένα πράγματα και τα λέω ξανά. ΑΜΕΑ και πρόσβαση των ΑΜΕΑ για το Πιστοποιητικό Γλωσσομάθειας οπωσδήποτε πρέπει να γίνει και οπωσδήποτε πρέπει να βρεθεί τρόπος να μην πληρώνουν οι μαθητές τα παράβολα. Δεσμευόμαστε ότι θα τα φέρουμε σε επόμενο νομοσχέδιο.

Αναρρωτικές άδειες για αναπληρωτές καθηγητές. Πολύ σοβαρό ζήτημα. Υπάρχει ένα τεράστιο μπλέξιμο με τον Δημοσιοϋπαλληλικό Κώδικα. Προσπαθούμε να το λύσουμε, γιατί είναι απαράδεκτο να μην έχουν αυτοί οι εργαζόμενοι αυτές τις δυνατότητες που έχουν κατακτηθεί με αγώνες τόσα χρόνια.

Τώρα, για το θέμα των εξετάσεων στα ΑΕΙ. Μονά ή ζυγά δεν μπορεί να κερδίζουμε. Δηλαδή, τα τμήματα πρέπει να πάρουν την ευθύνη για το πώς θα οργανώσουν τις εξετάσεις. Το κάθε τμήμα μπορεί να έχει ιδιομορφίες. Δεν μπορεί να υπάρχει μια γενική ρύθμιση γι’ αυτά τα ζητήματα.

Η προϋπηρεσία στην ιδιωτική εκπαίδευση: Το θέμα του χρόνου προϋπηρεσίας το ρυθμίζουμε. Να πούμε ότι ρυθμίζουμε κάτι θετικό. Υπάρχει ένα θέμα ως προς τη μισθολογική προσαρμογή. Σοβαρότατο ζήτημα. Υπάρχουν τεχνικού τύπου προβλήματα και πολιτικού τύπου προβλήματα δημοσιονομικά. Είμαστε σε μια συνεννόηση με το Γενικό Λογιστήριο του Κράτους γι’ αυτά τα ζητήματα.

Σχολικές εκδρομές. Κοιτάξτε, οι σχολικές εκδρομές πρέπει να εγκρίνονται από ένα επίπεδο παραπάνω από τον διευθυντή του σχολείου.

Δεν μπορεί ο διευθυντής του σχολείου να έχει την τελευταία λέξη, γιατί υπάρχουν πολλά προβλήματα ασφάλειας, προϋποθέσεων, κ.λπ.. Αποκλείεται να τα κάνει ο Υπουργός. Είναι λάθος να τα κάνει ο Υπουργός, γι’ αυτό λέμε να πάει στους περιφερειακούς διευθυντές εκπαίδευσης, αλλά ας μην πούμε ότι είναι στο κάθε σχολείο. Θα βρούμε μπροστά μας πολλά προβλήματα αν το κάνουμε έτσι.

Πολυτεχνείο στο Πανεπιστήμιο Ιωαννίνων. Λέχθηκε ότι το κάνουμε, γιατί πάμε να εξυπηρετήσουμε πελατειακές σχέσεις. Το αντιπαρέρχομαι. Αυτό που κάνει το Πολυτεχνείο του Πανεπιστημίου Ιωαννίνων είναι να δημιουργεί την ομπρέλα κάτω από την οποία θα υπάρχουν πολυτεχνικά τμήματα, τα οποία σήμερα είναι στη φυσικομαθηματική ανεξάρτητα τμήματα. Αυτά τα τρία τμήματα, που υπάρχουν στο Πανεπιστήμιο Ιωαννίνων, πρέπει να είναι κάτω από αυτή την ομπρέλα, ώστε να κατοχυρωθούν τα επαγγελματικά δικαιώματα με βάση ευρωπαϊκή σύμβαση που κυρώθηκε εδώ και λέει «μόνο αν υπάρχουν από πολυτεχνικές σχολές αυτοί οι απόφοιτοι». Επιπλέον, είναι ένας τρόπος για να κατοχυρωθούν επί της ουσίας τα γνωστικά αυτά αντικείμενα.

Τουριστικά τμήματα. Εκεί και αν έγινε ο χαμός στη συνεδρίαση, διότι το να λέμε κάποια ζητήματα, τα οποία δεν έχουμε μελετήσει σε βάθος, ομολογώ ότι δεν βοηθάει τη συζήτηση.

Πρώτον, δεν ιδρύουμε καινούργια τουριστικά τμήματα. Επαναφέρουμε σε μια κανονικότητα τμήματα τα οποία καταργήθηκαν από το σχέδιο «ΑΘΗΝΑ» και ο τρόπος που έγινε η κατάργηση, είναι ότι μπήκαν κατεύθυνση σε ήδη υπάρχοντα τμήματα. Άρα υπάρχουν παραλογισμοί ότι σε ένα τμήμα υπάρχει ένα άλλο τμήμα για να μπορέσει ο κ. Αρβανιτόπουλος να πει ότι εγώ έκλεισα τμήματα κ.λπ.. Δεν μπορεί να λέμε ότι ο τουρισμός είναι η βαριά βιομηχανία μας και μετά να λέμε μην τα κανονικοποιείς, γιατί είναι παθολογία να είναι το ένα τμήμα μέσα στο άλλο. Άρα με ομόφωνες αποφάσεις των συγκλήτων επαναφέρουμε αυτά.

Δεύτερον, το ότι είναι ο τουρισμός η βαριά βιομηχανία δεν σημαίνει ότι θα κάνουμε άπειρα τμήματα παντού, για να ξέρουμε τι λέμε, διότι μην το πάμε στο άλλο άκρο. Εδώ δεν υπήρχε τίποτα. Πάμε, λοιπόν, να το ιδρύσουμε με αυτόν τον τρόπο που σας είπα και βεβαίως οι ανώτερες σχολές που είναι και στην Ρόδο και στην Κέρκυρα και αλλού να μπορέσουν να λειτουργήσουν μαζί με το Υπουργείο Τουρισμού, διότι αυτές δεν ανήκουν στο Υπουργείο Παιδείας.

Εδώ, λοιπόν, υπάρχει ένα θέμα, το οποίο πρέπει να δούμε σε ένα μακροπρόθεσμο προγραμματισμό. Το λέω αυτό γιατί στο Ρέθυμνο δεν μπορούμε να ιδρύσουμε εμείς ένα τμήμα. Η τελευταία απόφαση που έχει παρθεί για την ίδρυση αυτού του τμήματος, είναι του 2007 από τη Σύγκλητο του Ιδρύματος και αυτό είναι ένα τμήμα από την αρχή, ενώ τα άλλα τμήματα είναι αυτά που σας είπα.

Όταν άκουγα την κ. Κεφαλογιάννη είχα την αίσθηση ότι μάλλον φταίει ο ΣΥΡΙΖΑ που έκλεισαν όλα αυτά τα τμήματα. Δεν κατάλαβα τι ακριβώς γίνεται εδώ μέσα. Σας το εξήγησα, λοιπόν και συμφωνώ. Κάποιος συνάδελφος -με συγχωρείτε, δεν θυμάμαι ποιος ήταν- είπε να συζητήσουμε στην Επιτροπή Μορφωτικών Υποθέσεων το θέμα της τουριστικής εκπαίδευσης. Όντως είναι ένα πάρα πολύ σοβαρό ζήτημα, διότι η τουριστική εκπαίδευση δεν είναι απλώς το management ενός ξενοδοχείου, ελπίζω να το καταλαβαίνουμε αυτό. Όταν λέμε βαριά βιομηχανία, λοιπόν, είναι σε πάρα πολλά επίπεδα. Τα είπα το πρωί, δεν θέλω να τα επαναλάβω και εδώ.

**ΜΑΡΙΑ ΑΝΤΩΝΙΟΥ:** Δεν είναι μόνο η θάλασσα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν είναι μόνο η θάλασσα λέει η συνάδελφος από την Καστοριά. Βεβαίως. Συμφωνούμε απολύτως, για αυτό λέω ότι είναι ένα πολύ περίπλοκο εγχείρημα και πρέπει να το συζητήσουμε, όπως είπαμε.

Ο κ. Κρεμαστινός -τον εκτιμάω- είναι συνάδελφος στο Πανεπιστήμιο Αθηνών, από τα εξέχοντα μέλη της Ιατρικής Σχολής, αλλά νομίζω όμως ότι δεν έχει καταλάβει κάτι και στην Επιτροπή Μορφωτικών Υποθέσεων και τώρα λείπει. Προσπαθώ να επιχειρηματολογήσω ότι δεν επεκτείνουμε το όριο ηλικίας συνταξιοδότησης των καθηγητών πανεπιστημίου και δεν πρόκειται να το επεκτείνουμε.

Αυτό που γίνεται είναι το εξής: Αν τυχόν η ημερομηνία γέννησης πέφτει μέσα μέσα στο ακαδημαϊκό έτος, ολοκληρώνει το ακαδημαϊκό έτος. Περί αυτού ο λόγος. Διότι ο προγραμματισμός του ακαδημαϊκού έτους γίνεται ενιαίος και γίνεται πολύ πριν την αρχή του ακαδημαϊκού έτους. Αυτό λέμε. Υπήρχε για καιρό. Δεν καταλαβαίνω τώρα, πέραν τούτου, ποιο είναι το πρόβλημα.

Εκείνο, όμως, που θα ήθελα πάρα πολύ, με όλον τον σεβασμό και στον κ. Κρεμαστινό και σε πολλούς άλλους συναδέλφους που, είτε τα είπαν είτε τα έχουν πει άλλες φορές, είναι να μην μπαίνουμε σε αυτή τη λογική ότι όλα όσα γίνονται στο εξωτερικό είναι εξαιρετικά και όλα όσα γίνονται στην Ελλάδα είναι για κλάματα. Έλεος με αυτή τη μιζέρια! Ας τα δούμε τα πράγματα, όπως πραγματικά είναι. Και στο εξωτερικό υπάρχουν πολλά καλά πράγματα που γίνονται και πολύ προβληματικά, όπως και στον τόπο μας. Ούτε και όλοι οι Έλληνες που είναι στο εξωτερικό είναι οι σωτήρες της Ελλάδας ούτε και όλοι αυτοί που είναι εδώ είναι απατεώνες και για διώξιμο. Όταν, λοιπόν, συζητιούνται αυτά τα θέματα και συζητιούνται με αυτόν τον τρόπο, δεν νομίζω να βοηθάει.

Τώρα, κοιτάξτε, για το ΕΣΥΠ, το Εθνικό Συμβούλιο Παιδείας, υπάρχει κανένας εδώ ο οποίος θέλει την επαναφορά του ΕΣΥΠ; Να το θέσει και να το συζητήσουμε ως τέτοιο. Διότι το ΕΣΥΠ είναι ένα παρωχημένο όργανο και όσοι λένε γιατί δεν το συνεχίζουμε, δεν μας έχουν εξηγήσει γιατί τα τελευταία δέκα χρόνια είναι ανενεργό. Για ποιον λόγο;

**ΝΙΚΗ ΚΕΡΑΜΕΩΣ:** Δεν είναι οι συνεδριάσεις μέχρι τον Ιανουάριο του 2015;

**ΝΙΚΟΛΑΟΣ ΦΙΛΗΣ:** Γραφικές και άνευ ουσίας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με συγχωρείτε, οι συνεδριάσεις μέχρι τον Ιανουάριο του ’15…

**ΝΙΚΗ ΚΕΡΑΜΕΩΣ:** Μέχρι που ο κ. Μπαλτάς ζήτησε παραιτήσεις.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κάνετε λάθος. Όχι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καθυστερείτε τη διαδικασία έτσι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Να σας πω, κυρία Κεραμέως, υπάρχει συνεδρίαση και συνεδρίαση, που λέμε. Το να βρεθούμε όλοι μαζί, να κοιταζόμαστε και να πούμε ότι συνεδριάσαμε, δεν είναι συνεδρίαση.

**ΝΙΚΗ ΚΕΡΑΜΕΩΣ:** Όρισε ο ΣΥΡΙΖΑ εκπροσώπους στο ΕΣΥΠ, όπως έπρεπε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θέλετε να συζητήσετε το θέμα του ΕΣΥΠ; Εγώ σας προτείνω να το βάλετε ως θέμα. Εκείνο, όμως, που θεωρώ απαράδεκτο είναι να λέτε ότι πάμε να φτιάξουμε ένα όργανο, στο οποίο υπάρχουν κυβερνητικά ή κομματικά μέλη που δεν το κατάλαβα. Θέλετε να σας πω ποιοι συμμετέχουν;

Συμμετέχουν, λοιπόν, σε αυτό το όργανο που συγκροτούμε, το Εθνικό Συμβούλιο Εκπαίδευσης και Ανάπτυξης Ανθρωπίνου Δυναμικού οι εξής: Ο Πρόεδρος, ο Γενικός Γραμματέας του Υπουργείου Παιδείας, ο Πρόεδρος του Ινστιτούτου Εκπαιδευτικής Πολιτικής, ο Πρόεδρος Κρατικών Υποτροφιών, ο Προεδρεύων στη Σύνοδο Πρυτάνεων, ο Προεδρεύων στη Σύνοδο Προέδρων των ΤΕΙ, ένας εκπρόσωπος από την ΟΛΜΕ, ένας από τη ΔΟΕ, ένας από την ΟΙΕΛΕ, ένας εκπρόσωπος του Υπουργείου Οικονομικών, ένας εκπρόσωπος του Υπουργείου Εργασίας…

**ΝΙΚΗ ΚΕΡΑΜΕΩΣ:** Πέντε…

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Συνεχίζω: Ένας εκπρόσωπος της Γενικής Συνομοσπονδίας Εργατών Ελλάδας, της Ένωσης Περιφερειών Ελλάδος, του Συνδέσμου Επιχειρήσεων και Βιομηχανιών (ΣΕΒ), της Κεντρικής Ένωσης Επιμελητηρίων Ελλάδας, της Εθνικής Συνομοσπονδίας Ελληνικού Εμπορίου, του Εθνικού Ινστιτούτου Εργασίας κ.λπ..

**ΝΙΚΗ ΚΕΡΑΜΕΩΣ:** Δύο εμπειρογνώμονες του Υπουργού -συνεχίστε, κύριε Υπουργέ- σχεδόν δέκα άτομα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θέλετε να μου πείτε ποιοι από αυτούς δεν πρέπει να υπάρχουν; Να μην υπάρχει κάποιος από το Εργασίας, κάποιος από το Υπουργείο Οικονομικών όταν θέλουμε να δούμε πώς η εκπαίδευση συνδυάζεται με την αγορά εργασίας; Πείτε μου ένα άτομο που είναι περιττό εδώ.

Επόμενο θέμα. Στο Ιατροβιολογικό Κέντρο της Ακαδημίας Αθηνών, ένα εξαιρετικό ερευνητικό κέντρο, πρέπει να υπάρξει μια ορθολογικοποίηση ως προς την αντιμετώπιση των πάγιων δαπανών του. Όπως ξέρετε, δεν είναι μαζί με όλα τα ερευνητικά κέντρα, είναι ξεχωριστό και αυτό το πράγμα πρέπει να αντιμετωπιστεί άμεσα.

Ως προς το Ανοικτό Πανεπιστήμιο, να τονίσω, γιατί έγινε μια παρεξήγηση, ότι είναι ένα ανώτατο εκπαιδευτικό ίδρυμα. Απλώς πρέπει να δούμε τα τελευταία είκοσι χρόνια, από την εμπειρία λειτουργίας του, τι αλλαγές πρέπει να υπάρχουν και είναι θετικό να το δούμε αυτό. Κατά τα άλλα όμως, πρέπει αυτές οι αλλαγές να ενσωματωθούν στη λειτουργία του Πανεπιστημίου, χωρίς προφανώς να διαταραχθεί ο χαρακτήρας του ως ΑΕΙ.

Τώρα, ως προς αυτό που έθιξε η κ. Αντωνίου, υπάρχει, ξέρετε, ένα κτήριο στην Καστοριά που κόστισε στο ελληνικό δημόσιο πολλά λεφτά και το οποίο είναι κλειδωμένο, γιατί ήταν να γίνει ένα τμήμα αρχιτεκτονικής, το οποίο ουδέποτε έγινε. Και υπάρχουν και τέτοιες εγκαταστάσεις σε πολλά άλλα μέρη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Και στην Αλεξανδρούπολη.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Και στην Αλεξανδρούπολη υπάρχουν βεβαίως και σε πολλά ΤΕΙ κ.λπ..

Εδώ, λοιπόν, θα είναι μία από τις εργασίες που θα πρέπει να κάνουν τα ακαδημαϊκά περιφερειακά συμβούλια. Τα ακαδημαϊκά περιφερειακά συμβούλια πρέπει να αξιοποιήσουν και τέτοιους χώρους μέσα σε ένα αναπτυξιακό πλαίσιο.

Νομίζω, ειδικά στην Καστοριά, θα πρέπει να διερευνήσουμε τη δημιουργία κάποιου χώρου ερευνητικού και ακαδημαϊκού. Παραδείγματος χάριν από ό,τι γνωρίζω, μπορεί να πέφτω έξω, αλλά από ό,τι γνωρίζω, οι νέοι αγρότες δεν έχουν συστηματικά να πάνε κάπου να απευθυνθούν για ουσιαστικές συμβουλές. Τέτοιου είδους χώροι, οι οποίοι έχουν αυτή την ιδιομορφία να είναι και ακαδημαϊκοί και ερευνητικοί και δεν είναι ακριβώς ακαδημαϊκοί και ακριβώς ερευνητικοί, νομίζω ότι θα μπορούσαμε να σκεφτούμε, παραδείγματος χάριν …

**ΜΑΡΙΑ ΑΝΤΩΝΙΟΥ:** Τουρισμού μπορεί να γίνει.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Τουρισμού, όμως, σε ένα άλλο πλαίσιο. Σε ένα πλαίσιο συνολικό, όχι τοπικιστικό.

Όσον αφορά τις επαναληπτικές, δεν υπάρχει περίπτωση να δεχθούμε να γίνει υπουργική απόφαση, που να λέει ότι ο Υπουργός θα αποφασίζει για τις επαναληπτικές. Είναι ένα κοινωνικό πρόβλημα, που καλούμαστε όλοι να πάρουμε κοινά την ευθύνη. Σας εξήγησα ποια είναι τα τεχνικά προβλήματα, ποια είναι τα ουσιαστικά προβλήματα, γιατί υπάρχουν και θέματα συνταγματικά, και με βάση αυτό να προχωρήσουμε, αν το θέλετε, αν όχι θα δούμε.

Τα διδασκαλεία, κύριε Δημοσχάκη, όπως ξέρετε, δεν λειτουργούν από το 2011. Άρα μη λέμε να πάει σε ένα διδασκαλείο. Εν πάση περιπτώσει αν τα παιδιά είναι από την περιοχή γύρω από την Αλεξανδρούπολη, είναι καλό στην κουλτούρα των παιδιών να πηγαίνουν στη Θεσσαλονίκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Μα τι λέτε τώρα; Έχουν περίσσευμα χρημάτων αυτή την εποχή;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Μα ξέρετε, ας βάλουμε πρώτα ποιο είναι το ακαδημαϊκά και παιδαγωγικά σωστό και με βάση αυτό να προσπαθήσουμε να τους δώσουμε όλα τα εφόδια για να το κάνουν, όχι το αντίστροφο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Τη μελέτη την έχετε να την καταθέσουμε, να τη διαβάσουμε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Τη μελέτη θα την καταθέσουμε, αλλά ξέρετε και εσείς ότι δεν είναι εκεί το θέμα.

Ο κ. Μηταφίδης ανέφερε κάτι, που νομίζω ότι πρέπει το σύνολο της Βουλής να πει πως θα λυθεί στην επόμενη νομοθεσία. Και αυτό είναι να αποδοθεί η ιθαγένεια στα παιδιά των ατόμων που σύρθηκαν στο Άουσβιτς. Δεν μας τιμά ως κοινωνία, δεν μας τιμά ως Κοινοβούλιο και πρέπει αυτό να το δούμε άμεσα στο επόμενο νομοσχέδιο.

**ΝΙΚΟΛΑΟΣ ΦΙΛΗΣ:** Να έρθει και ο κ. Γεωργιάδης να ψηφίσει.

**ΝΙΚΟΛΑΟΣ ΞΥΔΑΚΗΣ:** Κατά συνείδηση.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ο καθένας έχει το βάρος της ψήφου του. Κατά συνείδηση θα ψηφίσουμε όλοι και νομίζω ότι θα περάσει με τεράστια πλειοψηφία. Πρέπει αυτό να το φέρουμε.

Ο κ. Τασούλας προσπαθώντας να αναδείξει τη σημασία του διαγωνισμού που έγινε στην Ιταλία για τον Αριστοτέλη, μου είπε να πάρω τηλέφωνο τον πρέσβη μας στη Ρώμη και να τον συγχαρώ για το ότι βοήθησε σε αυτή τη διαδικασία.

Πράγματι είναι μία πολύ σημαντική διαδικασία, αλλά εγώ δεν θα πάρω τον πρέσβη μας στη Ρώμη. Αν είχα εγκαινιάσει τέτοιου είδους διαδικασίες, θα έπαιρνα τον διευθυντή των φυλακών στην Αυλώνα, θα έπαιρνα τον διευθυντή του σχολείου στις γυναικείες φυλακές της Θήβας, θα έπαιρνα τον διευθυντή του σχολείου στο Αγαθονήσι, σε χωριά της Φλώρινας, αυτούς τους χιλιάδες εκπαιδευτικούς που κράτησαν το σύστημα στο πόδι και που σε αυτούς βασιζόμαστε για ό,τι θα κάνουμε στο μέλλον και που σε αυτούς βασιζόμαστε για τη θεματική εβδομάδα, που νομίζουμε ότι θα είναι μία πρωτόγνωρη εβδομάδα στα σχολεία, όπου θα συζητήσουν όλα αυτά τα ζητήματα που είναι να συζητηθούν και που θα ζωντανέψουν το σχολείο, μικρό βήμα αλλά σημαντικό βήμα.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Ελασσόνας Λάρισας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, εγώ δεν θα μπω στα εισαγωγικά. Τα έχουμε πει πάρα πολλές φορές. Ούτως ή άλλως βιάζονται να μιλήσουν και οι συνάδελφοι. Εγώ θα πω δύο-τρία πράγματα πολύ συγκεκριμένα, επειδή άκουσα για τοπικισμό, άκουσα για το ποιος ενδιαφέρεται ή ποιος μιλάει για την περιοχή του και το ότι η παιδεία δεν μπορεί να προχωρήσει με τέτοιου τύπου τοπικιστικές αντιλήψεις.

Θα ήθελα να σας ρωτήσω και, πραγματικά, να μου πείτε το εξής: Η Πάτρα έχει τρία πανεπιστήμια. Έχει την έδρα του εκεί το Ανοικτό Πανεπιστήμιο, έχει το ιστορικό πανεπιστήμιο της πόλης, έχει το ΤΕΙ, που είναι πάρα πολύ ισχυρό, έχει μια, αν θέλετε, πολύ μεγάλη ερευνητική κοινότητα, έχει το τεχνολογικό πάρκο, έχει το ΙΕΧΜΗ, το τόξο που ξεπερνάει την Περιφέρεια Δυτικής Ελλάδας και είναι Ήπειρο, είναι Άρτα, είναι Αγρίνιο, είναι Πύργος, είναι Καλαμάτα. Εκεί είχε σχεδιαστεί, μετά από μια πολύ μεγάλη διαβούλευση, το Κέντρο Έρευνας και Καινοτομίας Δυτικής Ελλάδας το οποίο, σας λέω και πάλι, υπερέβαινε την Περιφέρεια Δυτικής Ελλάδος.

**ΓΕΩΡΓΙΟΣ ΣΤΥΛΙΟΣ:** Είχε νομοθετηθεί.

**ΑΝΔΡΕΑΣ ΚΑΤΣΑΝΙΩΤΗΣ:** Είχε νομοθετηθεί. Και όχι μόνο είχε νομοθετηθεί, κύριε Φίλη, αλλά υπήρχε και προεδρικό διάταγμα μέσα στον νόμο και υπήρχε και έγκριση του Γενικού Λογιστηρίου του Κράτους. Ήταν ένα από τα πέντε ιδρύματα, που τώρα καταργείται.

Σε δική μου ερώτηση στον κύριο Υφυπουργό στις 10 Ιουνίου εδώ –υπάρχει στα Πρακτικά- μας έλεγε ότι το συγκεκριμένο δεν θα καταργηθεί, ότι χρειάζεται ένα προεδρικό διάταγμα, που θα γίνει, ότι δεν υπάρχει καμμία περίπτωση να καταργηθεί και τότε έλεγα ότι με τον τρόπο που λειτουργεί ο Υπουργός, με την καθυστέρηση που κάνει ο Υπουργός, αυτό το κέντρο έρευνας και καινοτομίας, το οποίο είχε τρία ινστιτούτα, δεν θα γίνει ποτέ πράξη. Και σήμερα επιβεβαιώνομαι.

Και τότε έλεγα. Τι δουλειά έχει το ΙΤΕ να έχει το ΙΕΧΜΗ στην Πάτρα, να λέμε ότι οι χρηματοδοτήσεις θα πρέπει να γίνουν περιφερειακές και ξαφνικά να έχουμε ένα τεχνολογικό πάρκο και ένα ινστιτούτο που ανήκει στο ΙΤΕ; Ή μάλλον δεν ανήκει ακριβώς. Ξέρετε, έχει βάλει άνθρωπο στο διοικητικό συμβούλιο και ο εκπρόσωπος του ΙΤΕ στην επιτροπή της Βουλής μάς είπε ότι το ΙΤΕ θα δει αν το ενδιαφέρει θα μπει και αν το ενδιαφέρει θα μπει. Έχει πάρει ήδη κάποιες μετοχές και το ΙΤΕ θα έχει τον έλεγχο του τεχνολογικού πάρκου.

Άρα είναι τοπικισμός, να λες ότι η περιφερειακή ανάπτυξη στην έρευνα και στην καινοτομία είναι απαραίτητη για να πάει η χώρα μπροστά; Θα συμφωνήσουμε ότι οι αθηνοκεντρικές πολιτικές έχουν μεγάλη ευθύνη για την κατάσταση στην οποία βρισκόμαστε, ταυτόχρονα με την πολυδιάσπασή ίσως; Αλλά εδώ μιλάμε για κάτι άλλο.

**ΝΙΚΟΛΑΟΣ ΦΙΛΗΣ:** Και το πελατειακό κράτος.

**ΑΝΔΡΕΑΣ ΚΑΤΣΑΝΙΩΤΗΣ:** Φυσικά. Φαντάζομαι τα τελευταία δυο χρόνια το έχετε διαλύσει!

**ΝΙΚΟΛΑΟΣ ΦΙΛΗΣ:** Βεβαίως.

**ΑΝΔΡΕΑΣ ΚΑΤΣΑΝΙΩΤΗΣ:** Αν δούμε εδώ τις φωτογραφικές διατάξεις, έχετε διαλύσει το πελατειακό κράτος! Είστε δύο χρόνια Κυβέρνηση, θα μας πείτε τι κάνατε εναντίον του. Θα μας το πείτε από εδώ…

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πείτε μου μία φωτογραφική διάταξη.

**ΑΝΔΡΕΑΣ ΚΑΤΣΑΝΙΩΤΗΣ:** Σας λέω και πάλι έχουν ακουστεί εδώ όχι μία αλλά πέντε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Άρθρο 14.

**ΑΝΔΡΕΑΣ ΚΑΤΣΑΝΙΩΤΗΣ:** Άρθρο 14. Αυτό που λέει ο συνάδελφος.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άλλο λέμε τώρα, άλλο είπατε.

**ΑΝΔΡΕΑΣ ΚΑΤΣΑΝΙΩΤΗΣ:** Κύριε Υπουργέ, θα μου πείτε, δηλαδή, ότι οι διορισμοί παντού σε επίπεδο θέσεων ευθύνης γίνονται αξιοκρατικά. Το πιστεύει κανείς αυτό στην Ελλάδα, ότι την εποχή ΣΥΡΙΖΑ γίνονται αξιοκρατικά; Κανείς δεν το πιστεύει, κύριε Υπουργέ.

Πάμε στο δεύτερο, γιατί έχουμε και δεύτερο, τα ΤΕΙ σε μεταβατικότητα. Τρεις φορές από φόρτο εργασίας του Υπουργού δεν έγινε δυνατόν να έχουμε συζήτηση της επίκαιρης ερώτησης. Ελπίζω να την έχουμε την Δευτέρα. Αλλά επειδή βάλαμε θέματα τοπικιστικά, θα ήθελα να πω το εξής: Το ΤΕΙ Δυτικής Ελλάδας, το ΤΕΙ της Πάτρας, έχει τρία τμήματα σε μεταβατικότητα. Οπτικής Οπτομετρίας, Λογιστικής, Τουριστικών Επαγγελμάτων. Η σύνοδος των προέδρων σάς πρότεινε να παραμείνουν ανοικτά. Δεν έχει δημοσιονομικό κόστος. Η προηγούμενη Υφυπουργός είχε δηλώσει ότι θα παραμείνουν ανοικτά και θα μπουν στο μηχανογραφικό τώρα.

Γιατί αν δεν μπουν στο μηχανογραφικό, στην ουσία τι θα γίνει; Πείτε το να το ξέρει ο κόσμος και δεσμευτείτε ότι αυτό ισχύει.

Το επόμενο είναι το Ανοικτό Πανεπιστήμιο. Άκουσα πριν από λίγο ότι θα έρθει ειδικός νόμος για το Ανοικτό Πανεπιστήμιο. Είναι πάρα πολύ σημαντικό αυτό. Αφορά πολύ κόσμο. Είναι ένα ίδρυμα που έχει πολύ μεγάλο ενδιαφέρον. Όμως δεν μπορώ να καταλάβω γιατί θα πρέπει να μεταφερθούν αρμοδιότητες από τις κοσμητείες στη διοικούσα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πού μεταφέρθηκαν; Δεν υπάρχει αυτό.

**ΑΝΔΡΕΑΣ ΚΑΤΣΑΝΙΩΤΗΣ:** Αποσύρθηκε;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι εκεί είναι αλλά δεν είναι αυτό. Δεν το διαβάζετε σωστά.

**ΑΝΔΡΕΑΣ ΚΑΤΣΑΝΙΩΤΗΣ:** Νομίζω ότι αυτό είναι αλλά αν είναι κάτι άλλο, θα μας πείτε τι είναι. Θα μας πείτε τι είναι, γιατί αν έρθει νόμος, δεν υπάρχει λόγος να το κάνουμε. Γιατί υπάρχει σπουδή; Αφού θα έρθει ο νόμος για το Ανοικτό Πανεπιστήμιο, να το κουβεντιάσουμε αυτό εκεί.

Αυτό που θα πρέπει να μας πείτε, είναι αν οι αιτήσεις που έχουμε για το Ανοικτό Πανεπιστήμιο είναι περισσότερες ή λιγότερες από τις θέσεις που προκηρύσσονται. Γιατί αν οι αιτήσεις είναι λιγότερες από τις θέσεις που υπάρχουν στο Ανοικτό Πανεπιστήμιο, τότε δεν καταργείται η κλήρωση, επειδή εσείς το θέλετε. Καταργείται η κλήρωση, γιατί δεν υπάρχουν ενδιαφερόμενοι.

Αν αυτό το έχετε καταφέρει, πραγματικά, θα πρέπει να μας πείτε πώς το καταφέρατε. Γιατί η κλήρωση είχε να κάνει, με το ότι υπήρχαν πάρα πολλοί που ήθελαν να μπουν, ενώ τώρα δυστυχώς δεν υπάρχουν. Άρα δεν χρειαζόταν νόμος για την κλήρωση, γιατί ο προηγούμενος νόμος προέβλεπε ότι αν οι θέσεις είναι λιγότερες, δεν χρειάζεται κλήρωση. Το κάνατε για επικοινωνιακούς λόγους μόνο.

Αυτό που μένει και που για μένα είναι αυτό που θα πρέπει να δούμε στο τέλος, είναι αυτό που είπε μια συνάδελφος, ότι έχουμε πια στην παιδεία ιδεολογικό πρόσημο, ότι η Αριστερά πλέον θα πρέπει να αφήσει το αποτύπωμά της στην παιδεία, ως Αριστερά.

Φαντάζομαι ότι δεν εννοεί με το αριστερό πρόσημο τη μείωση των Αρχαίων Ελληνικών, γιατί μάλλον αυτό είναι. Φαντάζομαι ότι δεν εννοεί την αλλοίωση των Θρησκευτικών, γιατί αυτό είναι. Φαντάζομαι ότι δεν εννοεί πως δεν χρειάζονται τα Αρχαία Ελληνικά και ότι τα Αρχαία Ελληνικά είναι μια νεκρή γλώσσα.

Θα ήθελα να θυμίσω ένα πράγμα και αυτό το πράγμα μάς προστατεύει. Ο κ. Τσίπρας έχει πει, ότι είναι κάθε λέξη του Συντάγματος. Να σας θυμίσω, ότι το Σύνταγμα βάζει στους θεμελιώδεις σκοπούς της παιδείας και της ανάπτυξης της εθνικής και θρησκευτικής συνείδησης. Οπότε το αριστερό αποτύπωμα δεν θα υπάρχει.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κυρία Πρόεδρε, μπορώ να έχω τον λόγο για τριάντα δευτερόλεπτα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Βεβαίως, κύριε Υπουργέ. Έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θέλω να κάνω μια διευκρίνιση για το θέμα του μηχανογραφικού και των ΤΕΙ. Δεν θα λύσουμε στη Βουλή θέματα που δεν λύνονται εδώ. Όντως για πρώτη φορά νομίζω, ζητήσαμε από τη σύνοδο των προέδρων των ΤΕΙ να μελετήσουν οι ίδιοι το θέμα και να μας φέρουν μια απόφαση δική τους, τεκμηριωμένη, για το ποια νομίζουν ότι θα πρέπει να είναι τα τμήματα που θα μπουν στο μηχανογραφικό φέτος από τα δεκαεννέα που δεν ήταν.

Η σύνοδος των προέδρων έκανε μια εξαιρετική δουλειά. Μας έχει φέρει μια πρόταση. Εμείς δεν θέλουμε να τη δημοσιοποιήσουμε. Διότι την εβδομάδα που μας έρχεται, έχουμε συνάντηση με τους προέδρους των ΤΕΙ, για να συζητήσουμε μαζί τους και να πάρουμε από κοινού αποφάσεις. Χαίρομαι πάρα πολύ που ήρθε μια τόσο τεκμηριωμένη πρόταση, στην οποία εμείς δεν έχουμε επί της ουσίας σοβαρές αντιρρήσεις. Αυτό νομίζω ότι μπορώ να πω εδώ. Ελπίζω στο τέλος της εβδομάδας, οι ίδιοι οι πρόεδροι των ΤΕΙ μαζί με εμάς να ανακοινώσουν αυτό που ζητάτε, ανεξαρτήτως αν θα είναι αυτά τα τμήματα ή άλλα. Απλώς ήθελα να το διευκρινίσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Χρυσούλα Κατσαβριά – Σιωροπούλου.

**ΧΡΥΣΟΥΛΑ ΚΑΤΣΑΒΡΙΑ – ΣΙΩΡΟΠΟΥΛΟΥ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, θα εστιάσω σε δύο πολύ σημαντικές καινοτομίες, τις οποίες εισάγει το παρόν νομοσχέδιο. Είναι πέρα από κάθε αμφιβολία, ότι η κατοχή ενός, τουλάχιστον, τίτλου γνώσης ξένης γλώσσας αποτελεί εδώ και πολλά χρόνια ένα απαραίτητο προσόν τόσο για τις σπουδές όσο και για την πρόσβαση σε μια σειρά θέσεων εργασίας.

Είναι αλήθεια, επίσης, ότι η δομή της ξενόγλωσσης εκπαίδευσης, διέπεται από ένα αναχρονιστικό πλαίσιο, με κύριο χαρακτηριστικό την αδυναμία της δημόσιας εκπαίδευσης να ανταποκριθεί στοιχειωδώς στις σύγχρονες απαιτήσεις αφ’ ενός και στην αιμορραγία των λαϊκών εισοδημάτων αφ’ ετέρου.

Με το παρόν νομοσχέδιο επιχειρείται η εισαγωγή μιας ουσιαστικής καινοτομίας στην ξενόγλωσση εκπαίδευση με όχημα το Κρατικό Πιστοποιητικό Γλωσσομάθειας και τη μέχρι σήμερα αξιόπιστη και επιτυχημένη λειτουργία του. Επίσης το γεγονός της εισαγωγής του θεσμού των ηλεκτρονικών εξετάσεων καθιστά αξιόπιστο και ανταγωνιστικό το κρατικό σύστημα πιστοποίησης ξένων γλωσσών απέναντι στα ξένα συστήματα.

Το πιο σημαντικό, όμως, είναι η πολιτική βούληση του Υπουργείου Παιδείας για την ενίσχυση της εκμάθησης των ξέων γλωσσών στο σχολείο, με στόχο οι μαθητές να μπορούν να φτάσουν στο τέλος της υποχρεωτικής εκπαίδευσης σε επίπεδο Β1 στην πρώτη ξένη γλώσσα και σε επίπεδο Α1 στη δεύτερη ξένη γλώσσα. Εύκολα μπορεί κανείς να κατανοήσει το όφελος που προκύπτει για τον μαθητή από άποψη χρόνου και για την οικογένεια από άποψη κόστους.

Έρχομαι τώρα στις ρυθμίσεις που εισάγει το παρόν νομοσχέδιο για την Εθνική Βιβλιοθήκη της Ελλάδας και για τις δημόσιες βιβλιοθήκες. Οι βιβλιοθήκες αποτελούν αναπόσπαστο τμήμα της βασικής υποδομής για τη γνώση, τη μάθηση και τον πολιτισμό σε μια χώρα. Στη χώρα μας παράλληλα με την Εθνική Βιβλιοθήκη και τη Βιβλιοθήκη της Βουλής λειτουργούν πλήθος βιβλιοθηκών, που απευθύνονται είτε σε συγκεκριμένο κοινό –μαθητές, εκπαιδευτικούς, ερευνητές και άλλους- είτε στο ευρύτερο κοινό και τους πολίτες μιας πόλης ή μιας περιοχής με τις δημόσιες, τις δημοτικές, τις κοινοτικές βιβλιοθήκες, τις παιδικές βιβλιοθήκες, τις βιβλιοθήκες πολιτιστικών συλλόγων και επιστημονικών εταιρειών και άλλες.

Παρά την ύπαρξη όμως και τη λειτουργία βιβλιοθηκών σε ολόκληρη τη χώρα μέχρι σήμερα δεν υπήρξε συνεπής ορθολογική και ολοκληρωμένη εθνική πολιτική, που να αφορά τη συνολική τους θεώρηση αλλά και τις επιμέρους κατηγορίες των βιβλιοθηκών. Επίσης το πλήθος των παραπάνω βιβλιοθηκών υπάγεται και εποπτεύεται ή χρηματοδοτείται από έναν εξίσου μεγάλο αριθμό κυβερνητικών και άλλων φορέων, Υπουργείων, δήμων, νομικών προσώπων δημοσίου δικαίου και πολλών άλλων, καθένας εκ των οποίων αγνοεί παντελώς την πολιτική των υπόλοιπων.

Οι ρυθμίσεις του παρόντος νομοσχεδίου επιβεβαιώνουν τη σταθερή πολιτική βούληση της Κυβέρνησής μας για μια σύγχρονη και αποτελεσματική πολιτική στον χώρο των βιβλιοθηκών και του βιβλίου. Πρόκειται στην ουσία για ένα δεύτερο βήμα στον οδικό χάρτη μιας εθνικής πολιτικής για τις βιβλιοθήκες. Το πρώτο βήμα ήταν η θεσμοθέτηση του Γενικού Συμβουλίου Βιβλιοθηκών, που συγκροτήθηκε πρόσφατα στο πλαίσιο του Υπουργείου Παιδείας.

Η δημιουργία του εθνικού δικτύου βιβλιοθηκών ανοίγει τον δρόμο για τη δημιουργία επιμέρους νομοθετημάτων στο πλαίσιο ενός νόμου για όλες τις κατηγορίες βιβλιοθηκών και τη δημιουργία συνεργειών, που θα εξασφαλίζουν την παροχή υπηρεσιών βιβλιοθήκης σε ολόκληρη τη χώρα και σε όλον τον πληθυσμό της.

Η διάχυση της γνώσης και της πληροφορίας, η ενθάρρυνση της οριζόντιας συνεργασίας των βιβλιοθηκών και η εισαγωγή καινοτόμων μεθόδων ανάπτυξης υπηρεσιών και προγραμμάτων τα οποία κάθε βιβλιοθήκη δεν θα μπορούσε να παρακολουθήσει από μόνη της, συνιστούν τον σκοπό της δημιουργίας του εθνικού δικτύου βιβλιοθηκών, του οποίου κορυφή μπορεί να είναι η Εθνική μας Βιβλιοθήκη.

Είναι γεγονός ότι η Εθνική Βιβλιοθήκη αντιμετωπίζει εδώ και πολλά χρόνια –δεκαετίες θα μπορούσα να πω- πολύ σοβαρά προβλήματα. Αποτελεί ευτυχή συγκυρία, ότι η μεταστέγασή της σύντομα στο Κέντρο Πολιτισμού «Ίδρυμα Σταύρος Νιάρχος» συμπίπτει με τη δρομολόγηση της επίλυσης των προβλημάτων αυτών.

Η Εθνική Βιβλιοθήκη εισέρχεται σε μια νέα φάση εκσυγχρονισμού και εξοπλίζεται με τα απαραίτητα εργαλεία, προκειμένου να ανταποκριθεί στον νέο απαιτητικό ρόλο της.

Ανοίγεται η προοπτική, οι υπηρεσίες όλων των βιβλιοθηκών που θα συμμετέχουν στο δίκτυο ελληνικών βιβλιοθηκών, να έχουν τη δυνατότητα εναρμόνισης με τα διεθνή πρότυπα και τις καλές διεθνείς πρακτικές. Αυτό, ασφαλώς, συνεπάγεται και την επίτευξη οικονομιών κλίμακας, καθώς και την ενθάρρυνση δημιουργικών συνεργειών με τα Τμήματα Βιβλιοθηκονομίας-Αρχειονομίας των ανώτατων εκπαιδευτικών ιδρυμάτων, με την Ένωση Ελλήνων Βιβλιοθηκονόμων και Επιστημόνων Πληροφόρησης και με τα πάσης φύσεως ερευνητικά κέντρα.

Ένα νέο θεσμικό πλαίσιο και μια τέτοια διάρθρωση και οργάνωση των βιβλιοθηκών όπως αυτή που επιχειρούμε, οδηγεί στα επόμενα βήματα του οδικού χάρτη, που είναι η αξιοποίηση του βιβλίου και του θεσμού των βιβλιοθηκών ως εργαλείο εκπαίδευσης, κατάρτισης, παιδείας και διά βίου μάθησης, η αξιοποίηση των ψηφιακών εξελίξεων και η υιοθέτηση των νέων τεχνολογιών, η ανάπτυξη σύγχρονων και περισσότερων βιβλιοθηκών ανά τη χώρα και ιδιαίτερα εκεί όπου δεν υπάρχουν, η αξιοποίηση του επιστημονικού δυναμικού που κατέχει ειδικότητες γύρω από το βιβλίο και η ενίσχυση της εκδοτικής δραστηριότητας στους τομείς της παραγωγής, της διακίνησης και της προβολής του βιβλίου.

Θα ήθελα στο σημείο αυτό, κύριε Υπουργέ, να υπογραμμίσω την ανάγκη μετεξέλιξης του Γενικού Συμβουλίου Βιβλιοθηκών ως διυπουργικού οργάνου, το οποίο θα συγκροτήσει μια ενιαία πολιτική για τις βιβλιοθήκες συνολικά, προκειμένου να υπάρξει κοινή στρατηγική, εξοικονόμηση πόρων και αποφυγή επικάλυψης δράσεων. Προτείνω άμεσα να επεξεργαστούμε σχέδιο νόμου ως συνέχεια του σημερινού, που θα αφορά τις επιμέρους κατηγορίες των βιβλιοθηκών –σχολικές, δημοτικές, ερευνητικές, ακαδημαϊκές και άλλες- για ένα ενιαίο σύστημα βιβλιοθηκών προσαρμοσμένο στις σύγχρονες ανάγκες και απαιτήσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κυρία Πρόεδρε.

Κυρίες και κύριοι συνάδελφοι, είμαι βέβαιη ότι σήμερα οι άνθρωποι των βιβλιοθηκών και του βιβλίου, που από εκεί προέρχομαι κι εγώ, μπορούν δίκαια να νιώθουν ικανοποίηση με τις ρυθμίσεις που προωθούμε με το παρόν νομοσχέδιο και όχι μόνο. Η μόρφωση και η εκπαίδευση των Ελλήνων, ιδιαίτερα της νέας γενιάς, προϋποθέτει και μια εθνική πολιτική για το βιβλίο, τις βιβλιοθήκες και τη φιλαναγνωσία.

Τα παραπάνω προϋποθέτουν τους αναγκαίους πόρους κι ένα κίνημα γνώσης και παιδείας το οποίο να την επιβάλει και να τη στηρίξει. Μια εθνική πολιτική για το βιβλίο και τις βιβλιοθήκες μπορεί να συμβάλλει ουσιαστικά στην οικονομική και κοινωνική ανάπτυξη της πατρίδας μας, πολύ περισσότερο τώρα που ταλανίζεται ακόμα από την πολύχρονη κρίση.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Εμμανουηλίδης από τον ΣΥΡΙΖΑ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ένας χρόνος έχει περάσει από τότε που ανέλαβε την ηγεσία της Νέας Δημοκρατίας ο Κυριάκος Μητσοτάκης, ο άνθρωπος με τα τρία πτυχία, ο άνθρωπος που βρήκε ότι τελικά Μοντεσκιέ και Ρουσσώ είναι ένα και το αυτό, ο άνθρωπος που συμπεριφέρεται πολιτικά ως κακομαθημένο παιδί, που όταν του πάρουν το παιχνίδι, φωνάζει χωρίς να αρθρώνει λόγο αντιπολιτευτικό. Βρήκε κι ένα εξαιρετικό ηχείο, χαλκείο κακόφωνο, τον λόγο του Αδώνιδος, που συχνά λείπει το πολιτικό όνειδος από τις δηλώσεις του. Γιατί αν ερμηνεύσουμε σωστά αυτά που χθες ειπώθηκαν, αγγίζουν τα όρια -θα έλεγα- όχι της πολιτικής απρέπειας αλλά της υπονόμευσης ακόμη-ακόμη αυτής της ίδιας της χώρας: «Να μην κλείσει η αξιολόγηση, να πέσει η Κυβέρνηση, να πάμε σε εκλογές».

Αυτή είναι η μόνιμη επωδός του πολιτικού αντιπολιτευτικού σας λόγου. Και ενώ αυτά λέτε σε ανοιχτά μικρόφωνα τηλεοπτικών καναλιών, που δεν είναι τίποτε άλλο παρά χαλκεία της πολιτικής σας προπαγάνδας, την ίδια ώρα μέσα στις επιτροπές βλέπουμε να αρθρώνεται ένας διαφορετικός λόγος, ένας λόγος στοιχειώδους ευθύνης. Και αυτό δεν μπορούμε παρά να το σημειώσουμε και στη διαδικασία στη διάρκεια αυτής της επιτροπής, όταν με σοβαρότητα, με εγκυρότητα, με αγωνία θα έλεγα, προσεγγίζαμε άρθρο προς άρθρο όλο αυτό το νομοθέτημα, το οποίο σε καμμία περίπτωση δεν έχει αυτό που από την πρώτη ανάγνωση θα λέγαμε, μια «οργανικότητα», ωστόσο είναι βαθιά στοιχισμένο με τις ανάγκες επούλωσης αδυναμιών και πληγών του εκπαιδευτικού συστήματος.

Θα ήθελα να πω επί τροχάδην, γιατί ο χρόνος είναι περιορισμένος, μερικές από τις ρυθμίσεις που επιφέρει αυτό το νομοσχέδιο.

Στο πρώτο κεφάλαιο που περιέχει τα άρθρα 1, 2 και 3, ορίζεται η ρύθμιση θεμάτων του Κρατικού Πιστοποιητικού Γλωσσομάθειας, σύμφωνα με τις αρχές που διέπουν το κοινό ευρωπαϊκό πλαίσιο αναφοράς για τις γλώσσες.

Με το νομοσχέδιο βελτιώνονται οι συνθήκες λειτουργίας των διενεργούμενων εξετάσεων, με τη θεσμοθέτηση ηλεκτρονικών εξετάσεων. Επιπρόσθετα καθιερώνεται δωρεάν το ηλεκτρονικό φροντιστήριο για την υποστήριξη της ατομικής προετοιμασίας των υποψηφίων, υπογραμμίζοντας κατ’ αυτόν τον τρόπο την κοινωνική ευαισθησία που επιδεικνύεται από την πλευρά της Κυβέρνησης.

Το δεύτερο κεφάλαιο αναφέρεται στη ρύθμιση θεμάτων της Εθνικής Βιβλιοθήκης. Με τα συγκεκριμένα άρθρα 4, 5 και 6 ρυθμίζονται τα θέματα εύρυθμης λειτουργίας της Εθνικής Βιβλιοθήκης, λόγω της μετεγκατάστασής της στις νέες υποδομές του Κέντρου Πολιτισμού «Ίδρυμα Σταύρος Νιάρχος».

Ιδιαίτερη έμφαση δίνεται έτσι, ώστε η Εθνική Βιβλιοθήκη να αποτελεί τον θεματοφύλακα του συνόλου της πνευματικής παρακαταθήκης και την κιβωτό ενός μοναδικού πλούτου, στον οποίο η πορεία της ελληνικής σκέψης και ιστορίας διαμέσου των αιώνων καταγράφεται.

Ειδικό ενδιαφέρον παρουσιάζει το άρθρο, στο οποίο η Εθνική Βιβλιοθήκη αναλαμβάνει τον συντονισμό για την ανάπτυξη του εθνικού δικτύου βιβλιοθήκης, ένα εθνικό δίκτυο που αποτελεί τον ιμάντα εξακτίνωσης του πνευματικού πλούτου στις εσχατιές της επικράτειας.

Με το τρίτο κεφάλαιο του νομοσχεδίου ρυθμίζονται θέματα πρωτοβάθμιας και δευτεροβάθμιας εκπαίδευσης, τα οποία αφορούν τους μαθητές και τις μαθήτριες και την εύρυθμη λειτουργία των σχολικών μονάδων. Επιπρόσθετα ρυθμίζονται θέματα εκπαιδευτικών, όπως η αναγνώριση προϋπηρεσίας μετά τον διορισμό από ελεύθερο επάγγελμα ή εξαρτημένη εργασία.

Με μια σειρά διατάξεων τακτοποιούνται εκκρεμότητες που δυσχεραίνουν τη λειτουργία των σχολικών μονάδων, όπως σχολικές εκδρομές, με τη μεταβιβαζόμενη αρμοδιότητα από το Υπουργείο στις περιφέρειες, καθώς και τη δυνατότητα να μην υπολογίζονται οι απουσίες από τα μαθήματα έως δύο εβδομάδες για μαθητές και μαθήτριες με εξαιρετικές επιδόσεις στις καλές τέχνες. Και πολλά άλλα επιμέρους προβλήματα τελικά ρυθμίζονται και αντιμετωπίζουν παθογένειες, οι οποίες υπήρχαν μέχρι σήμερα.

Το ότι έχει τη μορφή του επείγοντος, νομίζω αυτό εύκολα μπορεί κανείς να το απαντήσει, διότι είναι πιεστικός ο χρόνος στον οποίο θα πρέπει να δώσει απάντηση το Υπουργείο, σε προβλήματα που δεν παίρνουν αναβολή.

Θα επανέλθω από εκεί που ξεκίνησα, για να πω ότι σύμφωνα με τη φράση του πρώην Αρχηγού σας, «λαγός τη φτέρη έσειε, κακό του κεφαλιού του», αναφερόμενος προφανώς στην εμμονική απαίτηση για πρόωρες εκλογές.

Και να το πω αλλιώς; Ο λαός λέει: Μην ξύνεστε στην γκλίτσα του τσοπάνη. Τσοπάνης στην περίπτωσή μας είναι ο ελληνικός λαός.

Κλείνω με λίγους στίχους από τον Αναγνωστάκη:

«Το τι δεν πρόδωσες εσύ να μου πεις. Εσύ και οι όμοιοί σου χρόνια και χρόνια, ένα προς ένα τα υπάρχοντά σας ξεπουλώντας στις διεθνείς αγορές και τα λαϊκά παζάρια και μείνατε χωρίς μάτια, για να βλέπετε, χωρίς τ’ αφτιά ν’ ακούτε, με σφραγισμένα στόματα και δεν μιλάτε. Για ποια ανθρώπινα ιερά μάς εγκαλείτε;»

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Γάκης από τον ΣΥΡΙΖΑ.

**ΔΗΜΗΤΡΙΟΣ ΓΑΚΗΣ:** Ευχαριστώ, κυρία Πρόεδρε.

Κύριοι Υπουργοί, αγαπητοί συνάδελφοι και συναδέλφισσες, το γεωστρατηγικό πλεονέκτημα της Δωδεκανήσου βρίσκεται στην πολιτική μας παράδοση, στην αναπτυξιακή προοπτική της κοινωνίας, της εκπαίδευσης, στην κατάκτηση της καινοτόμου γνώσης.

Βρίσκεται, επίσης, στη συμμετοχή στα εκπαιδευτικά και ερευνητικά δίκτυα που αναπτύσσονται στην περιοχή μας, στις σύγχρονες παιδαγωγικές και ερευνητικές προκλήσεις του εικοστού πρώτου αιώνα, που θα χρησιμοποιεί τα συγκριτικά πλεονεκτήματα της γεωγραφικής θέσης και της υποδομής με τις απαιτήσεις της οικονομίας και της κοινωνίας της περιοχής.

Στο πλαίσιο αυτό κάθε προσπάθεια βελτίωσης της εκπαιδευτικής διαδικασίας στα νησιά μας θα πρέπει να οδηγεί σε στήριξη των εκπαιδευτικών δομών, με άξονα τις υφιστάμενες τεχνογνωσίες και την εμπειρία των σχολών που λειτουργούν στην περιοχή μας.

Μέσα σε αυτό το πνεύμα χαιρετίζουμε την εκφρασμένη πολιτική βούληση του Υπουργού Παιδείας, για την ανάληψη πρωτοβουλίας που θα οδηγήσει στην αναβάθμιση της ΑΣΤΕΡ -είναι ανώτερη σχολή τουριστικών επαγγελμάτων στη Ρόδο, μία παρόμοια έχουμε και στην Κρήτη- και στην αναβαθμισμένη επαναλειτουργία του τμήματος των ξεναγών. Οι συνθήκες αλλάζουν, οι απαιτήσεις είναι έντονες και αυξημένες. Επομένως η αναβάθμιση αυτών των σχολών είναι πάρα πολύ κρίσιμο στοιχείο, για να αντεπεξέλθει στις απαιτήσεις της τουριστικής πια σήμερα κοινωνίας.

Μας προκαλεί, όμως, εντύπωση, ότι πριν από λίγο από αυτό το Βήμα παράγοντες της Νέας Δημοκρατίας, κυρίως, μας κουνούσαν το χέρι, γιατί μέσα σε δύο χρόνια δεν φροντίσαμε να αναπληρώσουμε και να αποκαταστήσουμε την υποβάθμιση αυτών των σχολών, που οι ίδιοι με την πολιτική τους τόσα χρόνια έχουν δημιουργήσει.

Μας προκαλεί εντύπωση, επίσης, που μέσα σε αυτό το πνεύμα ξεχνούν να μας πουν ότι μέσα σε ένα επικοινωνιακό κρεσέντο το 2014, δηλαδή λίγο πριν φύγουν από την εξουσία, έδιναν υποσχέσεις ότι θα δημιουργήσουν ξενόγλωσσα τμήματα στο Πανεπιστήμιο Αιγαίου. Και όταν τους λέγαμε ποιος θα πληρώνει, έλεγαν «οι αλλοδαποί». Όταν τους ρωτήσαμε ποιοι είναι οι αλλοδαποί, εκεί όταν υπήρξε πρόβλημα από την Ευρωπαϊκή Ένωση και η Ευρωπαϊκή Ένωση είπε ότι οι πολίτες της Ευρωπαϊκής Ένωσης δεν είναι αλλοδαποί και θα πρέπει να έχουν την ίδια μεταχείριση που έχουν οι Έλληνες φοιτητές, άρα να μην πληρώνουν στα πανεπιστήμια, εκεί το πράγμα τραβήχτηκε πίσω. Και αυτό δεν το λέμε.

Η ρύθμιση, όμως, κύριε Υπουργέ, του άρθρου 11 που καθορίζει ως ελάχιστο αριθμό μαθητών τους τρεις για τη συγκρότηση τμημάτων σε ειδικά σχολεία, φοβάμαι ότι θα δημιουργήσει, αργά ή γρήγορα, προβλήματα ειδικά στα ειδικά γυμνάσια και λύκεια, στα επαγγελματικά γυμνάσια και λύκεια και στα εργαστήρια ειδικής επαγγελματικής εκπαίδευσης και κατάρτισης.

Βεβαίως αν η εκφρασμένη άποψη, η πολιτική βούληση και δέσμευση από τον Υφυπουργό Παιδείας, τον κ. Μπαξεβανάκη, ότι κανένα ειδικό σχολείο δεν θα κλείσει, κανένα παιδί που χρήζει ειδικής αγωγής δεν θα στερηθεί τη δυνατότητα εκπαίδευσης οπουδήποτε και αν είναι το σπίτι του, από την πιο ορεινή περιοχή μέχρι το πιο μικρό νησί, καλύπτει πολιτικά αυτούς τους όρους του άρθρου 11.

Όμως, κύριε Υπουργέ, μένει μετέωρη η επιφύλαξη ως άρνηση του Υπουργείου αυτή η πολιτική βούληση να νομοθετηθεί. Μόνο με τη νομοθέτηση που θα δίνει τη δυνατότητα στον Υπουργό Παιδείας ή στον περιφερειακό διευθυντή, μετά από σύμφωνη γνώμη των κατώτερων βαθμίδων της εκπαίδευσης -παραδείγματος χάριν, του περιφερειακού διευθυντή- να συγκροτεί ο Υπουργός Παιδείας τμήματα σε έκτακτες περιπτώσεις με λιγότερους από τρεις μαθητές, χωρίς δηλαδή αριθμητικό περιορισμό, σε ειδικά σχολεία της νησιωτικής και της ορεινής περιοχής.

Κύριε Υπουργέ, δεν με προσέχετε αλλά δεν πειράζει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλει να ακουστεί ο κ. Γάκης.

**ΔΗΜΗΤΡΙΟΣ ΓΑΚΗΣ:** Κύριε Υπουργέ, σας κάνει αντιπολίτευση ένας Βουλευτής της Συμπολίτευσης και νομίζω ότι θα έπρεπε να το προσέξουμε πιο πολύ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, ναι.

**ΔΗΜΗΤΡΙΟΣ ΓΑΚΗΣ:** Ναι αλλά έκανα μια ολόκληρη ομιλία και δεν ξέρω τι ακούσατε.

Τέλος το ρεζουμέ είναι, ότι έχετε την ευκαιρία να θωρακίσετε τη δυνατότητα μόρφωσης παιδιών με ιδιαιτερότητες απέναντι σε κάθε συντηρητική αντίληψη, που μπορεί να εμφανίζεται σήμερα ή αύριο.

Εγώ, ως νησιώτης Βουλευτής του ΣΥΡΙΖΑ, δεν αισθάνομαι περήφανος και σας ζητώ να βελτιώσετε αυτή τη ρύθμιση του άρθρου 11, να πάρετε, δηλαδή, την πολιτική ευθύνη αλλά και τη νομοθετική δυνατότητα να νομοθετήσετε, όπως είπα παραπάνω, και τμήματα με λιγότερους από τρεις μαθητές εκεί όπου εκτάκτως και οριακά απαιτηθεί.

Είναι, εξάλλου, και συνταγματική μας υποχρέωση που απορρέει από το άρθρο 101 παράγραφος 4 του Συντάγματος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Γάκη, και για τον χρόνο.

Κύριε Σεβαστάκη, έχετε τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Σήμερα άκουσα μια από τις πιο ενδιαφέρουσες ομιλίες από την πλευρά της Νέας Δημοκρατίας, αυτή του κ. Τζαβάρα. Ήταν ευφυής, όπως πάντα, και δομημένη, όπως πάντα. Είπε κάτι, όμως, που νομίζω ότι δείχνει μια αδυναμία στη σύλληψη του προβλήματος.

Η κρίση, είπε, έχει αναφορές στην παιδεία και τον πολιτισμό, ενώ στην πραγματικότητα η κρίση δομείται πάνω σε ορισμένες αντιλήψεις, δηλαδή σε ορισμένα χαρακτηριστικά που θα τα αναζητούσαμε στον τρόπο με τον οποίο προσλαμβάνουμε, ερμηνεύουμε και βλέπουμε τον κόσμο.

Δηλαδή η κρίση δομείται πάνω σε ένα σύστημα αξιών που οργάνωσε το πολιτικό σύστημα στην Ελλάδα και του οποίου φαίνεται ότι στρέβλωσε και τον τρόπο με τον οποίο κατανοεί ο πολίτης τον εαυτό του και τον τρόπο με τον οποίο οργάνωσε την οικονομία αυτού του τόπου.

Αυτού του είδους η σημασιοδότηση φτάνει να έχει αντιφάσεις, φτάνει να οργανώνει αυτή τη μεγάλη πολιτική δοκιμασία που περνάμε όλοι και ως χώρα και ως λαός και ως πολιτικό σύστημα και ως κόμματα και ως κοσμοθεώρηση.

Πάρα πολλοί Βουλευτές εστίασαν την κριτική τους, στο ότι το νομοσχέδιο έχει, κατά κάποιον τρόπο, έναν συμπιληματικό χαρακτήρα. Το εκπαιδευτικό πεδίο είναι, ούτως ή άλλως, ένα ευρύτατο πεδίο, το οποίο εκκινεί από τα εργασιακά, από τις εργασιακές σφαίρες, και καταλήγει στα αμιγώς πνευματικά. Δηλαδή σχετίζεται με ανθρώπους που εργάζονται, που μισθοδοτούνται, σχετίζεται με δομές, σχετίζεται με αμιγώς πνευματικά διακυβεύματα. Είναι ένα πολύπλευρο οικοδόμημα, το οποίο έχει συχνά ασυνέχειες, αντινομίες, και κάθε νομοθέτηση που προσπαθεί να συσχετιστεί με τόσα πολλά πεδία, αναγκαστικά έχει συμπιληματικό χαρακτήρα. Είναι δηλαδή ίδιον χαρακτηριστικό των νομοθετήσεων, που αφορούν το εκπαιδευτικό σύστημα η διαχείριση τόσων αντινομιών, γιατί είναι πολύπλευρο και πολυεστιακό.

Μάλιστα ένα μέρος των συζητήσεων που γίνονται γύρω από τα εκπαιδευτικά ζητήματα, περιορίζονται σε θέματα που έχουν να κάνουν με τις εργασιακές ταυτότητες, τις σχέσεις και το εργασιακό δίκαιο.

Επομένως, αναγκαστικά, κάθε νομοθέτηση –το έχουμε δει σε πάρα πολλές περιπτώσεις- έχει αυτόν τον θραυσματικό χαρακτήρα. Σε τι προσπαθεί να απαντήσει αυτή η νομοθέτηση, όπως νομίζω και άλλες της προηγούμενης περιόδου; Προσπαθεί να απαντήσει σε μία νέα τελείως διαφορετική φάση που βρίσκεται και η χώρα και το εκπαιδευτικό αίτημα. Δηλαδή η εκτατική εκπαίδευση –να μορφωθούν όλοι- που ήταν ένα πολύ σοβαρό μεταπολεμικό διάβημα και συναρτήθηκε και με τον τύπο ανάπτυξης της χώρας και τον τύπο παραγωγικής άρθρωσης της χώρας, έχει κλείσει τον ιστορικό της κύκλο.

Είμαστε σε μία τελείως διαφορετική φάση, όπου όχι μόνο λόγω οικονομικής κρίσης αλλά και λόγω κρίσης, θεώρησης και ερμηνειών, πρέπει να συντάξουμε ένα νέο εκπαιδευτικό πρωτόκολλο. Αυτό πρέπει να γίνει με έναν προσεκτικό, δημοκρατικό και εμπνευσμένο τρόπο, ώστε να εκμεταλλευτείς αυτά τα νέα χαρακτηριστικά που έχει η νέα μόρφωση, η νέα ευφυΐα, επομένως το νέο σχολείο.

Στον διάλογο για την παιδεία που διεξάγεται στην Επιτροπή Μορφωτικών Υποθέσεων και που θα αναπτυχθεί με διεύρυνση της ακρόασης φορέων το επόμενο διάστημα, τίθενται θέματα που μας δείχνουν τα εξής: Έχω έναν τύπο μαθητή που μαθαίνει με τελείως νέο τρόπο, έναν μαθητή που μπορεί με πολυεστιακό τρόπο να προσλαμβάνει τη γνώση, όχι μόνο τη μονοεστιακή γνώση του βιβλίου, όχι μόνο τη μονοεστιακή εκφώνηση του διδάσκοντα αλλά μία πολύπλευρη γνώση η οποία έρχεται μέσα από πολλές διασταυρούμενες πηγές.

Η σύνδεση αυτών των πεδίων, λοιπόν, είναι το ενδιαφέρον. Αυτό είναι το ζητούμενο σήμερα. Δεν είναι όπως είπε κάποιος: «Τα Αρχαία Ελληνικά τα μειώσατε και άρα αυτό αποτελεί ένα είδος, ας πούμε, θεωρησιακού ελαττώματος της Αριστεράς». Το πρόβλημα δεν είναι οι ηλικίες της γλώσσας αλλά η διαμόρφωση μίας γλωσσικής αίσθησης. Άρα το πρόβλημα είναι να συνδέσεις και να δεις τον τρόπο με τον οποίο εννοιολογεί η γλώσσα και με τον οποίο εσύ μπορείς να βοηθηθείς να καταλάβεις και τον εαυτό σου και το ηθικοκανονιστικό σύστημα που σε συνθέτει και μέσα από το οποίο λειτουργείς, να καταλάβεις τον τρόπο με τον οποίο απευθύνεσαι, αγαπάς και κοινωνικοποιείσαι.

Η διασύνδεση, λοιπόν, των ηλικιών της γλώσσας είναι πολύ σοβαρό διάβημα. Γι’ αυτό διαφώνησα με το ερμηνευτικό σχήμα που είχε χρησιμοποιήσει ο Νίκος Φίλης παλαιότερα, ότι δεν μπορούν τα Αρχαία Ελληνικά να διδάσκονται περισσότερες ώρες από τα Νέα Ελληνικά. Δεν είναι θέμα ωρών. Είναι θέμα βάθους και διασύνδεσης.

Αυτός, λοιπόν, ο τύπος που νομίζω ότι συγκροτεί τον νέο μαθητή, τον νέο δάσκαλο και το νέο σύστημα ερωτημάτων, είναι το υπόστρωμα πάνω στο οποίο θεμελιώνεται και αυτή η νομοθέτηση. Νομίζω ότι και η δημοκρατική συμπεριφορά να παραλαμβάνεις τις ιδέες και τις προτάσεις του πολιτικά αντιπάλου σου, δείχνει ότι δεν υπάρχει ανασφάλεια στον τρόπο με τον οποίο βλέπουμε σήμερα την εκπαίδευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να θυμίσω μόνο, χρησιμοποιώντας το παράδειγμα της κ. Κεφαλίδου για το Μουσικό Σχολείο Δράμας, ότι πριν από δύο χρόνια τα μουσικά σχολεία βρίσκονταν σε μία τεράστια ανασφάλεια. Ήταν η πρώτη χρονιά αυτή που διανύουμε από πέρυσι, που είχαν ειδικότητες και λεωφορεία για τη μετακίνηση στην ώρα τους, στη θέση τους και επομένως δεν είχαμε σπατάλη γνωστικών, διδακτικών εργατοωρών. Αυτό εγώ το θεωρώ δείγμα μίας βελτιωτικής στροφής.

Το τελευταίο που θα ήθελα να πω είναι το εξής: Θα ήθελα, αφού κάνατε αυτή την επίστεψη των σχολών στα Ιωάννινα, να σας προτείνω να δείτε και την επίστεψη των σχολών …

**ΝΙΚΗ ΚΕΡΑΜΕΩΣ:** Στη Σάμο.

**ΔΗΜΗΤΡΙΟΣ ΣΕΒΑΣΤΑΚΗΣ:** Ακριβώς! Σας προτείνω να δείτε την επίστεψη των λαμπρών τμημάτων της Σάμου.

Αφού όλοι χρησιμοποίησαν την παραβολή του τόπου τους, πρέπει και εγώ να περιγράψω, αυτό που συμβαίνει στο πολύπλευρο Πανεπιστήμιο Αιγαίου -με άλλο τρόπο λέμε τα ίδια πράγματα όλοι- που μπόρεσε να κάνει τη χωρική αδυναμία, τον πολυκερματισμό δηλαδή, προτέρημα.

Με αυτές τις σκέψεις νομίζω ότι το νομοσχέδιο πρέπει να το ενισχύσουμε και με την ψήφο μας, όπως νομίζω ότι θα συμβεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Ο κ. Φίλης έχει τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ένας συνάδελφος της Αξιωματικής Αντιπολίτευσης μάς υπενθύμισε ότι ο Πρωθυπουργός στην πρώτη συνεδρίαση που κάναμε ως Κυβέρνηση της Αριστεράς εδώ στη Βουλή, είχε πει ότι η Κυβέρνησή μας είναι κάθε λέξη του Συντάγματος. Και παρ’ ότι έχουν συμβεί πολλά από τότε, εμείς έχουμε την περηφάνεια και την πολιτική επιλογή να επαναλάβουμε, ότι ναι είμαστε κάθε λέξη του Συντάγματος. Και δεν είναι λόγια αυτά, για την παιδεία μιλάμε.

Άρθρο 16, παράγραφος 2. «H παιδεία αποτελεί βασική αποστολή του κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων, την ανάπτυξη της εθνικής και θρησκευτικής συνείδησης και τη διάπλασή τους σε ελεύθερους και υπεύθυνους πολίτες».

Η καταληκτική φράση είναι και προσταγή, εμπεριέχει όλα και ερμηνεύει όλα όσα παραπάνω αναφέρονται στο άρθρο του Συντάγματος. Τη διάπλαση των πολιτών σε ελεύθερους και υπεύθυνους πολίτες.

Λέει τίποτα το Σύνταγμα για την εκπαίδευση, ότι πρέπει να προχωρήσει τον ανταγωνισμό ανάμεσα στους πολίτες, ότι πρέπει να ιδιωτικοποιήσουμε το δικαίωμα στη μόρφωση, ότι πρέπει να προωθήσουμε τη θρησκοληψία, τον εθνικισμό, την ξενοφοβία, την αρχαιοπληξία; Όχι τίποτα από όλα αυτά. Αυτά που λέει και τα ερμηνεύει είναι «τη διάπλαση των πολιτών σε ελεύθερους και υπεύθυνους πολίτες».

Είναι κρίμα, όταν μερικοί επιχειρούν επιλεκτική αναφορά στο άρθρο του Συντάγματος μόνο στο «εθνικής και θρησκευτικής συνείδησης» και συρρικνώνουν και αλλοιώνουν και συκοφαντούν την έννοια της εθνικής και θρησκευτικής συνείδησης. Το τονίζουμε. Αυτό είναι το πρόσημο το ιδεολογικό, το αριστερό, στο οποίο αναφερόμαστε. Είναι ένα πρόσημο μιας παιδείας ποιότητας και ισότητας.

Σε συνθήκες δύσκολων δημοσιονομικών καταναγκασμών είμαστε αναγκασμένοι και εμείς να προωθούμε κάθε λέξη του Συντάγματος για την παιδεία και πρώτα πρώτα να αναβαθμίζουμε με έργα το δημόσιο σχολείο, το οποίο οι προηγούμενες κυβερνήσεις του παλαιοκομματισμού το απαξίωσαν με απολύσεις και μια δυσφήμιση συνολικά για οτιδήποτε είναι δημόσιο.

Να αναβαθμίσουμε το δημόσιο σχολείο, σημαίνει πρώτα πρώτα μια καλή και χρηστή διαχείριση των πόρων, των ανθρώπινων κατ’ αρχάς πόρων, αλλά και όλων των πόρων του σχολείου, του εκπαιδευτικού συστήματος. Το πετύχαμε φέτος μετά από πολλά πολλά χρόνια με πολύ λιγότερα χρήματα και με πίεση για περισσότερες προσλήψεις αναπληρωτών, λόγω του φαινομένου της αδιοριστίας που ενδημεί στον χώρο της εκπαίδευσης και του υπόλοιπου δημόσιου τομέα λόγω των μνημονίων.

Κατορθώσαμε τα σχολεία να λειτουργήσουν από την πρώτη ημέρα με όλους τους εκπαιδευτικούς, με τα βιβλία, με όλες τις εκπαιδευτικές προϋποθέσεις που είναι αναγκαίες για να αναβαθμίζεται η συνείδηση του κόσμου, των πολιτών, των σχολείων. Και δεν είναι τυχαίο, ότι αυτή η συνείδηση πως αναβαθμίζεται το δημόσιο σχολείο, εντυπώνεται και στις διάφορες έρευνες κοινής γνώμης.

Για παράδειγμα έχω μπροστά μου –και το λέω- τις εξαμηνιαίες τάσεις της MRB, τις εξαμηνιαίες τάσεις της κοινής γνώμης του 2015-2016 σε σύγκριση με του 2014, με τα συντρίμμια που μας άφησαν οι κυβερνήσεις ΠΑΣΟΚ-Νέας Δημοκρατίας και γενικά οι κυβερνήσεις των μνημονιακών θιάσων.

Το 2015 και το 2016, με κυβερνήσεις ΣΥΡΙΖΑ και σε δύσκολες συνθήκες και εν μέσω πολλών ψευδαισθήσεων και μπρος-πίσω, κατορθώσαμε να ανεβάσουμε ψηλά στην κορυφή το κύρος της δημόσιας εκπαίδευσης στη συνείδηση των Ελλήνων πολιτών.

Και αυτή τη μάχη που είναι μάχη εθνικής σημασίας, που είναι μάχη δημοκρατικής τάξης, που είναι μάχη που εντάσσει με ουσιαστικό τρόπο τη χώρα μας στο ευρωπαϊκό πλαίσιο, αυτή τη μάχη είμαστε υποχρεωμένοι να τη δώσουμε, απέναντι στις σειρήνες που μας λένε ότι το δημόσιο σχολείο καταρρέει και πρέπει να γίνουν όλα ιδιωτικά.

Αυτή τη μάχη πρέπει να τη δώσουμε, απέναντι σε αυτούς που δεν θέλουν να αυξήσουν τις δαπάνες για την παιδεία, όπως κάνουμε σέντς σέντς εμείς, αλλά θέλουν να βάλουν τα κουπόνια στην εκπαίδευση. Δηλαδή μιλούν για σχολεία πολλών ταχυτήτων εις βάρος της δημόσιας εκπαίδευσης.

Αυτή τη μάχη πρέπει να τη δώσουμε, απέναντι σε αυτούς οι οποίοι έδωσαν υστερική μάχη εδώ μέσα τον Αύγουστο εναντίον του νομοσχεδίου για την ιστορία της ιδιωτικής εκπαίδευσης. Έδωσαν υστερική μάχη -και εννοώ τη Νέα Δημοκρατία- που ακύρωνε ακόμη και τη δική τους ιστορική διαδρομή. Ακύρωνε και το Σύνταγμα, το οποίο ψηφίστηκε με δική τους πρωτοβουλία και κατοχύρωνε την εποπτεία του κράτους στην ιδιωτική εκπαίδευση.

Και σήμερα ολοκληρώνουμε αυτό το βήμα της κατοχύρωσης της ιδιωτικής εκπαίδευσης, της εποπτείας του κράτους στην ιδιωτική εκπαίδευση με τη συγκρότηση της υπηρεσίας στο Υπουργείο Παιδείας για την ιδιωτική εκπαίδευση. Η εκπαίδευση, λοιπόν, δεν είναι ένα αγοραίο εμπόρευμα αλλά ένα στοιχείο που συγκροτεί την προσωπικότητα και διαπλάθει ελεύθερους και υπεύθυνους πολίτες.

Βεβαίως η καλή και χρηστή διαχείριση προϋποθέτει και κάτι άλλο πέρα από τη δουλειά, τον προγραμματισμό και τους καθημερινούς στόχους. Και εκεί δώσαμε εξετάσεις και το πετύχαμε. Προϋποθέτει και έναν ορίζοντα μεταρρυθμίσεων, διότι το σχολείο όπως είναι σήμερα το έχουμε νοικοκυρέψει και λειτουργεί με αξιοποίηση όλων των πόρων. Όμως χρειάζεται και μεγάλες αλλαγές, στις οποίες αναφέρθηκε ο Υπουργός της Παιδείας. Αυτές οι αλλαγές είναι σημαντικές και τις έχουμε μελετήσει και προγραμματίσει μαζί και νωρίτερα.

Δεν θα ήθελα να αναφερθώ στο σύνολο των αλλαγών αυτών αλλά σε δύο σημαντικά στοιχεία. Το πρώτο είναι η ειδική αγωγή, η οποία ήταν μια ξεχασμένη υπηρεσία στο μισοσκόταδο της εκπαίδευσης και αφορούσε δεκάδες χιλιάδες παιδιά και οικογένειες σε όλη την Ελλάδα και την οποία εμείς μέσα σε δύσκολες δημοσιονομικές συνθήκες τη βάλαμε στο επίκεντρο της εκπαιδευτικής μας πολιτικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για πρώτη φορά υλοποιούμε προγράμματα συνεκπαίδευσης μαθητών ειδικών σχολείων με μαθητές σχολείων γενικής εκπαίδευσης. Σπάμε τα γκέτο!

Για πρώτη φορά θα εκδώσουμε υπουργική απόφαση για τη λειτουργία των τμημάτων ένταξης, με σκοπό να εκσυγχρονίσουμε τον τρόπο υποστήριξης των μαθητών που έχουν ανάγκη ειδικής εκπαιδευτικής παρέμβασης.

Ιδρύσαμε εκατοντάδες τμήματα ένταξης. Ιδρύσαμε εκατόν ογδόντα ειδικά δημοτικά σχολεία. Ιδρύσαμε γυμνάσια και λύκεια που αφορούν τα παιδιά με ειδικές ανάγκες. Πολλά πράγματα κάναμε!

Και σε μια αντίληψη με την οποία θέλουμε να αναβαθμίσουμε ακόμη πιο πολύ την ειδική αγωγή, σκεφτόμαστε από πέρυσι να υπάρξουν, εφόσον και οι γονείς έχουν ενδιαφέρον, ολοήμερα σχολεία, ειδικά δημοτικά σχολεία για τα παιδιά που έχουν ειδικές ανάγκες.

Θα μπορούσα να πω και άλλα πράγματα. Όμως στέκομαι σε ένα χρόνιο αίτημα του αναπηρικού κινήματος. Από αύριο, μετά την ψήφιση του νομοσχεδίου, σταματά να ισχύει ο απαράδεκτος αποκλεισμός των ΑΜΕΑ, από τη δυνατότητα να δώσουν εξετάσεις στις ανώτερες σχολές χορού και δραματικής τέχνης. Αυτά μπορούμε να κάνουμε, τα οποία ενισχύουν την αξιοπρέπεια των ανθρώπων με ή χωρίς χρήματα. Όμως, επαναλαμβάνω, υπακούοντας στο άρθρο του Συντάγματος για τη διάπλαση ελεύθερων και υπεύθυνων πολιτών.

Είχαμε προγραμματίσει και άλλα πράγματα και στα οποία προχωρά σήμερα το Υπουργείο. Ο κύριος Υπουργός αναφέρθηκε στη θεματική εβδομάδα. Δυστυχώς η θεματική εβδομάδα που έχει προγραμματιστεί με μεγάλη επιμέλεια από το Ινστιτούτο Εκπαιδευτικής Πολιτικής, αφορά τη συζήτηση στο σχολείο ζητημάτων μπροστά στα οποία οι οικογένειες είναι αμήχανες όπως τα ζητήματα της εφηβείας.

Μιλώ για το θέμα της διατροφής -όπως ξέρετε, θερίζει η παιδική παχυσαρκία στη χώρα μας- το θέμα των εθισμών -τσιγάρα, ναρκωτικά αλλά και τάμπλετ, ο ηλεκτρονικός εθισμός- και το θέμα της σεξουαλικής ενημέρωσης. Πρόκειται για μεγάλα προβλήματα, που αμήχανη η ελληνική οικογένεια δεν μπορεί να τα αντιμετωπίσει. Και το σχολείο; Και αυτό δεν μπορεί αν δεν το οργανώσουμε. Και τα συγκεντρώνουμε για αυτή τη συζήτηση, που έχει μεγάλη εμβληματική σημασία, μία εβδομάδα τον Μάιο.

Ακούσαμε αντιδράσεις, μερικές από διάφορους ρασοφόρους που εκπροσωπούν το μεσαιωνικό κλίμα στη χώρα μας. Τις περιμέναμε. Από άλλους, όμως, που γράφουν και άρθρα της ναρκοκουλτούρας που μπαίνει στο σχολείο με αυτά τα πράγματα -και εννοώ από αρθρογραφία του «Ριζοσπάστη» για παράδειγμα- δεν το περιμέναμε έτσι. Τόσο, λοιπόν, επίμονο είναι το μέτωπο του κοινωνικού συντηρητισμού και των αντιδραστικών αντιλήψεων μέσα στην κοινωνία, όπου αθροίζει τόσο ετερογενείς πολιτικές και κοινωνικές δυνάμεις;

Ακούσαμε και την ΟΛΜΕ. Μια απάντηση η οποία είναι «όχι γιατί δεν είμαστε έτοιμοι, γιατί δεν θέλουμε, γιατί δεν μπορούμε». Θολά πράγματα. Εμείς ξέραμε τους καθηγητές, τους δασκάλους να είναι πρωτοπόροι, να οργανώνουν τις ευκαιρίες αυτές πρώτοι, να είναι μπροστά και όχι να δημιουργούνται αντιλήψεις ότι δεν μπαίνουν μπροστά και όχι μόνον δεν μπαίνουν μπροστά, μπαίνουν και αντίθετα σε αυτή την αντίληψη της προοδευτικής μεταρρύθμισης στο σχολείο.

Υπάρχουν και άλλες αλλαγές στα σχολεία, που έχουν δρομολογηθεί και που θα ολοκληρωθούν στον χρόνο τους.

Είναι -πρώτον- το μάθημα των Θρησκευτικών που άλλαξε από φέτος, τα βιβλία που θα υπάρξουν του χρόνου, οι επιμορφώσεις των καθηγητών που γίνονται από φέτος.

Δεύτερον, είναι η αλλαγή στα προγράμματα και στα βιβλία της Ιστορίας.

Τρίτον, είναι η αλλαγή που αφορά τη διδασκαλία της γλώσσας. Και εδώ δεν θα ήθελα να αρχίσουμε τη συζήτηση πρόχειρα μεταξύ μας.

Και τέταρτον, είναι η ενιαία διδασκαλία των φυσικών επιστημών στα γυμνάσια.

Είναι μεγάλες αλλαγές στο περιεχόμενο που δίδει νόημα στις αλλαγές στη δομή του εκπαιδευτικού συστήματος.

Υπάρχουν και άλλα ζητήματα, που δεν θα ήθελα να αναφερθώ, γιατί ο χρόνος έχει προχωρήσει, και τα οποία, όμως, θα ήθελα απλώς να θίξω.

Το πρώτο είναι, ότι από τη συζήτηση εδώ προέκυψαν πολλά αρνητικά στερεότυπα και παθογένειες του παλαιοκομματικού συστήματος. Σε μία αναφέρθηκε εύστοχα ο κύριος Υπουργός. Ο τοπικισμός. Θέλω να είμαι καθαρός. Ο τοπικισμός δεν αφορά ένα μόνο κόμμα, είναι οριζόντιος. Έχει να κάνει με ψηφοθηρία και, δυστυχώς, επαναλαμβάνω είναι οριζόντιος. Αν θέλουμε να έχουμε μια νέα αρχή για τη χώρα μας στην εκπαίδευση, πρέπει να φύγουμε από αυτόν τον πειρασμό της ψηφοθηρίας.

Ένα στοιχείο θέλω να αναφέρω μόνο. Την ιστορία της μειονοτικής εκπαίδευσης. Άκουσα τον στρατηγό, τον κ. Δημοσχάκη, που είπε διάφορα πράγματα. Δεν αλλάζουμε κάτι φοβερό και τρομερό. Ο νόμος για το τμήμα της Θεσσαλονίκης ψηφίστηκε το 2011 επί της κ. Διαμαντοπούλου. Αυτό ενισχύουμε. Και δεν στέλνουμε τον κόσμο στην Αλεξανδρούπολη, διότι αυτό σημαίνει άλλα δύο χρόνια σπουδών. Δηλαδή για να γίνεις δάσκαλος σε μειονοτικό σχολείο, πρέπει να σπουδάζεις έξι χρόνια. Δεν πάει κανείς. Δεν πάει κανείς! Τέσσερα είναι τα χρόνια σπουδών.

Άρα στο ελληνικό πανεπιστήμιο στη Θεσσαλονίκη που υπάρχει υποδομή και λειτουργεί το τμήμα από το 2011, δίνουμε την αρμοδιότητα να βγαίνουν τετραετούς φοίτησης καθηγητές, δάσκαλοι για τα μειονοτικά σχολεία. Ας σταματήσουμε εκεί και ας μη μετατρέψουμε τον τοπικισμό σε έναν δηλητηριώδη εθνικισμό μεταξύ μας.

Κυρίες και κύριοι συνάδελφοι, ακούσαμε και άλλα που συνιστούν παθογένειες του παλαιοκομματισμού. Η αντιπαράθεση ανάμεσα στην Αθήνα, στο κράτος των Αθηνών, και στην επαρχία, στην περιφέρεια. Υπάρχουν ανισότητες; Βεβαίως και υπάρχουν. Όχι έτσι σχηματικά. Υπάρχουν ανισότητες, οι οποίες αντικατοπτρίζουν πολιτική ισχύ των προηγούμενων ετών που αφορά τις διάφορες περιοχές της χώρας.

Επιφανείς Υπουργοί που έκαναν ρουσφέτια ή έκαναν ορθές πολιτικές επιλογές ανάπτυξης στις περιοχές τους, χιλιάδες διορισμένοι από συγκεκριμένους νομούς στην εκπαίδευση και από αλλού όχι -τα ξέρουμε αυτά δεν είναι κρυφά πράγματα- κονδύλια τα οποία χάθηκαν για την ίδρυση στο πουθενά πανεπιστημιακών τμημάτων, για να «ικανοποιήσουμε» τοπικές, δηλαδή ψηφοθηρικές, ανάγκες και μετά αρχίζουν να κλείνουν.

Ε, λοιπόν, το μεγάλο πρόβλημα δεν είναι η σχέση αυτή, το αθηναϊκό κράτος που καταβροχθίζει την περιφέρεια. Υπάρχουν τέτοιες πλευρές. Δεν το υποτιμώ καθόλου. Το βασικό είναι το πελατειακό κράτος είτε εδώ είτε στην επαρχία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, παρακαλώ να ολοκληρώσετε.

**ΝΙΚΟΛΑΟΣ ΦΙΛΗΣ:** Τελειώνω, κυρία Πρόεδρε.

Κι εμείς στο Υπουργείο Παιδείας έχουμε δώσει δείγματα, ότι δεν ακολουθήσαμε την πεπατημένη του παλαιοκομματισμού. Δεν κάναμε καμμιά αλλαγή στους γενικούς διευθυντές του Υπουργείου Παιδείας -καμμιά αλλαγή- και είχαμε άψογη συνεργασία μαζί τους.

Δεύτερον, δεν αλλάξαμε κανέναν επικεφαλής κρίσιμων δομών, όπως είναι ο «ΔΙΟΦΑΝΤΟΣ» και η ΕΔΕΤ. Καμμιά αλλαγή. Αντιθέτως ενισχύσαμε τις διοικήσεις τις οποίες βρήκαμε στη βάση ενός σχεδιασμού υπέρ του δημοσίου συμφέροντος.

Κυρία Πρόεδρε, επιτρέψτε μου να τελειώσω με μία μόνο αναφορά.

Η συζήτηση που γίνεται σήμερα με πρόσημο ιδεολογικό το Σύνταγμα, δεν αφορά μόνο την εκπαίδευση. Αφορά όλη την προσπάθεια της Κυβέρνησης να πετύχει τη δεύτερη αξιολόγηση, να την πετύχει με σεβασμό στο Σύνταγμα, χωρίς να προκαταλάβει με αποφάσεις σήμερα την πολιτική άλλων κυβερνήσεων, με σεβασμό στην εκλογική επιλογή που θα γίνει όταν έρθει η ώρα, με σεβασμό στην αντίληψη ότι η πολιτική που διατρέχει τις κοινωνίες μας, είναι από τη μια η υποστήριξη του κοινωνικού κράτους και από την άλλη ο νεοφιλελευθερισμός. Αυτή η πολιτική σύγκρουση, η οποία, όπως ξέρετε και όπως καταλαβαίνετε, έχει και πολιτικά κόμματα από εδώ και από εκεί, είναι που επιβάλλει σε όλους να ξεφύγουν από το καθεστώς του Πόντιου Πιλάτου και να πάρουν θέση. Ή, λοιπόν, με το κοινωνικό κράτος σε μια προοπτική ανάπτυξης της οικονομίας και δημοκρατικής πορείας της χώρας ή σε ένα πισωγύρισμα, σε μια παλινόρθωση ακροδεξιάς αντίληψης, που όλο και πιο πολύ κερδίζει έδαφος στο πλαίσιο των συντηρητικών δυνάμεων και στη χώρα μας και στην Ευρώπη. Γιατί μπροστά μας -σε λίγο θα το δείτε- δεν θα έχουμε να κάνουμε με τα «προβατάκια» της Νέας Δημοκρατίας. Θα έχουμε να κάνουμε με τους «λύκους» του Τραμπ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Φίλη, αλλά πήρατε σχεδόν τον τριπλάσιο χρόνο.

**ΙΩΑΝΝΗΣ ΣΑΡΙΔΗΣ:** Υπό την ανοχή σας, κυρία Πρόεδρε. Δεν τον πήρε από μόνος του.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι πρώην Υπουργός, κύριε συνάδελφε. Έκανα μια παρέμβαση. Τι άλλο να κάνω; Υπό την ανοχή μου το παραδέχομαι.

Ο κ. Μιχελής έχει τον λόγο για πέντε λεπτά.

**ΙΩΑΝΝΗΣ ΔΕΛΗΣ:** Επτά, λεπτά, κυρία Πρόεδρε.

**ΑΘΑΝΑΣΙΟΣ ΜΙΧΕΛΗΣ:** Εγώ συνήθως είμαι συντομότερος από τον χρόνο που μου δίνετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Οι άλλοι έτσι κι αλλιώς θα τον παραβιάσουν, όσο και να τους πω.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ για την προτροπή να τον παραβιάσω κι εγώ.

Απ’ ό,τι φαίνεται, κύριοι συνάδελφοι, ο κουρνιαχτός που φάνηκε να σηκώνεται τη Δευτέρα στην Επιτροπή Κοινωνικών Υποθέσεων, καταλάγιασε σήμερα. Έτσι για να θυμίσουμε μια έκφραση ενός παλαιότερου πολιτικού.

**ΙΩΑΝΝΗΣ ΑΝΔΡΙΑΝΟΣ:** Επιτροπή Μορφωτικών Υποθέσεων.

**ΑΘΑΝΑΣΙΟΣ ΜΙΧΕΛΗΣ:** Συγγνώμη Μορφωτικών Υποθέσεων. Καταλάγιασε υποθέτω όχι λόγω κόπωσης αλλά επειδή επιβεβαιώθηκε η αρχική μου εκτίμηση ότι σε πάρα πολλά συμφωνούμε. Βέβαια επιβεβαιώθηκε η αρχική μου εκτίμηση, ότι η Αντιπολίτευση σύσσωμη θα ψάξει να βρει από δευτερεύοντα ζητήματα αντιρρήσεις, ώστε να μπορέσει να δικαιολογήσει την ψήφο της. Αυτό είναι θεμιτό μέσα στα κοινοβουλευτικά πλαίσια.

Επισημαίνω και πάλι, ότι αγνοήθηκε η πολυπλοκότητα της νομοθεσίας της εκπαίδευσης είτε εκ προθέσεως είτε από άγνοια. Όπως και να είναι, όμως, αυτό οδήγησε σε ορισμένες λανθασμένες εκτιμήσεις πολλών συναδέλφων.

Εγώ δεν είμαι από αυτούς που θα πω ότι το Κεφάλαιο Γ΄ και το Κεφάλαιο Δ΄ δεν είχε μια συρραφή επιμέρους νομοθετημάτων.

Είμαι από αυτούς που θα βάλω το ρητορικό ερώτημα. Θα έπρεπε, λοιπόν, για κάθε μία από αυτές τις ρυθμίσεις που φέραμε, να έχουμε και ένα χωριστό σχέδιο νόμου, που θα έλεγε, απουσίες -αποφάσεις επ’ αυτών- ειδική αγωγή κ.λπ.; Δεν είναι δυνατόν. Είναι τόσο πολύπλοκη και πολυδαίδαλη η νομοθεσία της εκπαίδευσης για όσους έχουν ασχοληθεί με αυτό και τη γνωρίζουν -όπως και οι άλλες νομοθεσίες- που θα έπρεπε να το ανεχθούμε αυτό και να σταθούμε επί της ουσίας της κάθε πρότασης.

Να προχωρήσω λίγο σε σχολιασμό ορισμένων συγκεκριμένων άρθρων που θίγουν καίρια ζητήματα. Καθαρισμός σχολείων. Αν θυμάμαι καλά το 2007 ή 2008, ο σημερινός Πρόεδρος της Δημοκρατίας, ο κ. Παυλόπουλος, ως Υπουργός τότε Εσωτερικών, μονιμοποίησε τις καθαρίστριες, αυτές που είχαν συγκεκριμένο χρόνο συνολικής προϋπηρεσίας, οι οποίες στο σύνολο δεν επαρκούσαν για την καθαριότητα των σχολείων. Και καταλήξαμε σε δύο διαφορετικών ρυθμίσεων εργασιακές σχέσεις. Στις μόνιμες που εντάχθηκαν στους δήμους, και στις επί συμβάσει που σε αυτές τώρα δίνουμε παράταση.

Ρητορικό ερώτημα και πάλι. Υπάρχει πρόταση γι’ αυτές; Να μη δώσουμε παράταση; Να τις νομιμοποιήσουμε; Το επιτρέπουν σήμερα οι θεσμοί; Εγώ στην πρωτομιλία μου είπα ότι είναι ένα καίριο ζήτημα που πρέπει να λυθεί ριζικά και τελεσίδικα προς αυτή την κατεύθυνση. Συνεπώς σχολιασμοί ότι φέρνετε πρόχειρα για καθαρίστριες κ.λπ., δεν στέκουν.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεύτερο ζήτημα. Το 2004 -και εδώ θα θίξω ένα πρόβλημα ορισμένων συναδέλφων- οι ασχολούμενοι με την ολυμπιακή παιδεία και εθελοντές στους Ολυμπιακούς Αγώνες καθηγητές Φυσικής Αγωγής, ήταν περίπου τέσσερις χιλιάδες και πλέον. Δεσμεύτηκε τότε η κ. Γιαννάκου -δεν κρίνω αν ήταν σωστό ή όχι, πάντως δεν συναρτώταν με τις ανάγκες γυμναστών των σχολείων- να τους διορίσει. Όσοι τότε ήμασταν στελέχη της εκπαίδευσης, προσπαθήσαμε να δούμε πώς θα τους κατανείμουμε και πάντα περίσσευαν. Τώρα μας δίνεται μια ευκαιρία, να αξιοποιηθούν αυτοί οι συνάδελφοι μας στα προγράμματα αθλητισμού, κολύμβησης κ.λπ., και αντί να είναι στο σχολείο τους ως υπεράριθμοι, να είναι στο διπλανό γυμναστήριο. Μάλιστα εγώ έκανα και μια παρέμβαση όταν συζητάγαμε, να πάει εξ ολοκλήρου κάποιος για να είναι πιο ευέλικτα τα προγράμματα. Υπάρχει άποψη -και την άκουσα-, η οποία λέει να μην πάνε εκεί, διότι τους κυνηγάμε, τους ταλαιπωρούμε κ.λπ.; Δεν νομίζω ότι στηρίζεται αυτή η άποψη.

Τρίτο θέμα. Ιδιωτική εκπαίδευση υπό διωγμό. Γιατί; Το καλοκαίρι μας είπαν μπολσεβίκους, ότι τη σοβιετοποιούμε κ.λπ., γιατί απλά επανήλθε το Υπουργείο Παιδείας ως ο υπεύθυνος για τον έλεγχο της λειτουργίας της, έναντι του Υπουργείου Εργασίας Τμήμα Εμπορίου που είχε κάνει ο κ. Αρβανιτόπουλος. Και που επανήλθαμε; Επανήλθαμε στα νομοσχέδια της κ. Γιαννάκου και της κ. Διαμαντοπούλου, με βάση τα οποία ο διευθυντής εκπαίδευσης έλεγχε τα σχολεία αν τηρούν το ωρολόγιο πρόγραμμα, αν τηρούν το αναλυτικό πρόγραμμα, αν αυτός που διδάσκει Φυσική είναι φυσικός, αν αυτός που διδάσκει Μαθηματικά είναι μαθηματικός, δηλαδή αν λειτουργούν όπως τα σχολεία. Δεν αντιλαμβάνομαι τη λεγόμενη ευελιξία και αυτονομία της επαγγελματικής εκπαίδευσης.

Βέβαια αντιλαμβάνομαι γιατί ενοχλούνται από την εφαρμογή του myschool. Γιατί εκεί καταγράφεται και ο αριθμός μαθητών και ο αριθμός καθηγητών και είναι οι μόνες επιχειρήσεις, κατά την άποψή τους, που δεν μπορούν ούτε να κρύβουν ούτε να φοροδιαφεύγουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω με μερικές απόψεις. Έμεινα έκπληκτος με αυτό που άκουσα από τον κ. Τασούλα. Το διαβάζω όπως το είπε: «Η παιδεία υπήρξε το πρώτο θύμα της Μεταπολίτευσης». Έλεος, κύριοι συνάδελφοι. Αυτό αφήνει το υπονοούμενο, ότι, ευτυχώς, είχαμε τη δικτατορία και είχαμε μια παιδεία εθνοπρεπή κ.λπ..

(Θόρυβος από την πτέρυγα της Νέας Δημοκρατίας)

Δεν υπήρξε το πρώτο θύμα. Κάτω από το κίνημα τότε του αντιδικτατορικού αγώνα έγιναν μεταρρυθμίσεις που σας τις απαριθμώ. Ο ν.309/76, επαναφορά της μεταρρύθμισης Παπανούτσου από τον δεξιό κ. Ράλλη, που επανέφερε τη δημοτική ως επίσημη γλώσσα του σχολείου.

Ο ν.1566/1985 -και σταματώ με αυτά- γλώσσα δημοτική. Κοιτάξτε, γεμίσαμε από αρχαιολάτρες που δεν είναι αρχαιογνώστες. Θα αναφέρω τρεις σπουδαίους διανοούμενους. Μπαζίλ Μπερνστάιν, Πιερ Μπουρντιέ, Τσόμσκι. Και οι τρεις λένε, ότι όταν το σχολείο δεν διδάσκει τη γλώσσα που ο μαθητής μιλάει στη γειτονιά του, στο σπίτι του, τον οδηγεί έξω από αυτό. Τότε που δίδασκαν την Αρχαία Ελληνική γλώσσα ως γλώσσα του δημοτικού…

**ΠΡΟΕΔΡΕΥΩΝ (Γεώργιος Λαμπρούλης):** Και να κλείσετε, κύριε Μιχελή.

**ΑΘΑΝΑΣΙΟΣ ΜΙΧΕΛΗΣ:** Κλείνω με αυτό.

Τότε που δίδασκαν στις αρχές της δεκαετίας του ’20 την Αρχαία Ελληνική γλώσσα και την αυστηρή αρχαΐζουσα ως γλώσσα του δημοτικού, ο αναλφαβητισμός ήταν στο 90%. Γίνανε αγώνες για να καθιερωθεί η δημοτική γλώσσα.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η εισηγήτρια της Νέας Δημοκρατίας για τη δευτερολογία της, η κ. Κεραμέως.

Ορίστε, κυρία Κεραμέως.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Θα κάνω μια γρήγορη επισκόπηση των άρθρων, γιατί δεν έχουμε πάρει και θέση ως τώρα και θα κλείσω με τρία σχόλια και αυτών που ακούστηκαν τελευταία.

Όπως έχουμε ήδη πει, είμαστε θετικοί επί των άρθρων που αφορούν στο Κρατικό Πιστοποιητικό Γλωσσομάθειας και τις βιβλιοθήκες άρθρα 1 έως 6.

Είμαστε, δυστυχώς, αρνητικοί στο άρθρο 7 και αυτό γιατί ο Υπουργός δεν ικανοποίησε το αίτημά μας να σπάσει αυτό το άρθρο, προκειμένου να μπορέσουμε να ψηφίσουμε τις διατάξεις για τον ενιαίο αριθμό μαθητή, για την άδεια για τους εξαιρετικούς μαθητές σε καλλιτεχνικά ζητήματα προκειμένου να ταξιδέψουν για καλλιτεχνικές εκδηλώσεις, για το άρθρο για τις μετεγγραφές των μαθητών, επειδή ακριβώς εκεί μέσα έχετε και τη ρύθμιση για τις σχολικές εκδρομές, όπου λέτε - για την ώρα τουλάχιστον- ότι όλες οι εξουσίες πάνε στον Υπουργό.

Μου έκανε εντύπωση μια αποστροφή του λόγου του κ. Φίλη, ο οποίος αναφέρθηκε στους πρωτοπόρους εκπαιδευτικούς, οι οποίοι πρέπει να είναι μπροστά. Αλίμονο αν είναι πρωτοπόροι και δεν τους εμπιστεύεστε ούτε καν να οργανώσουν μια σχολική εκδρομή. Λοιπόν, ψηφίζουμε «όχι» στο άρθρο 7, μόνο και μόνο επειδή δεν σπάσατε το άρθρο εξαιτίας αυτής της διάταξης.

Στο άρθρο 8, για τον καθαρισμό των σχολικών μονάδων ψηφίζουμε θετικά αλλά πρέπει να βρεθεί μία λύση σε αυτό το πρόβλημα άπαξ. Δεν μπορεί η Βουλή να μπαίνει σε αυτή τη διαδικασία κάθε τρεις και λίγο για αυτό το θέμα.

Στην ειδική αγωγή ψηφίζουμε θετικά αλλά όπως είδατε και στη συνεδρίαση των φορέων, τα προβλήματα είναι πάρα πολύ σοβαρά και πρέπει κάποια στιγμή να τα δούμε από κοινού προκειμένου να βρεθεί μια λύση.

Στο άρθρο 14, στα θέματα μειονοτικής εκπαίδευσης είμαστε αρνητικοί.

Στο άρθρο 16, στα θέματα της Γενικής Γραμματείας Διά Βίου Μάθησης και Νέας Γενιάς, επειδή ο Υπουργός έκανε δεκτή την πρότασή μας για εκπροσώπηση του οικείου φορέα κατά περίπτωση, θα ψηφίσουμε θετικά.

Στο άρθρο 18, σύσταση του Εθνικού Συμβουλίου Εκπαίδευσης και Ανάπτυξης το οποίο αντικαθιστά το ΕΣΥΠ, είμαστε αρνητικοί. Κύριε Υπουργέ, αναφερθήκατε προηγουμένως στο ΕΣΥΠ. Να πω και για τα Πρακτικά, ότι το ΕΣΥΠ λειτουργούσε μέχρι τον Ιανουάριο του 2015, ότι ο Υπουργός Παιδείας του ΣΥΡΙΖΑ ζήτησε ευθύς αμέσως τις παραιτήσεις των μελών του ΕΣΥΠ, ότι η Κυβέρνηση του ΣΥΡΙΖΑ δεν διόρισε για δυο χρόνια τους εκπροσώπους στο ΕΣΥΠ και γι’ αυτό το όργανο ήταν αδρανές. Και ως προς τα μέλη τα οποία έχετε τώρα ορίσει, η κρίση μας είναι ξεκάθαρη, η κριτική μας είναι ξεκάθαρη. Δεν είναι αποδεκτό από εμάς έστω και δέκα πρόσωπα από τα είκοσι να έχουν άμεση ή έμμεση σχέση με την κυβέρνηση εν ευρεία εννοία.

Άρθρο 19. Ρυθμίσεις των θεμάτων για τα ΑΕΙ. Είμαστε θετικοί, κατόπιν και της αποδοχής της πρότασής μας για την προσθήκη του κλινικού έργου στο έργο των ακαδημαϊκών υποτρόφων.

Άρθρο 20. Θέματα ΑΕΙ. Είμαστε, σαφώς, αρνητικοί. Περιέχονται ακόμα διατάξεις, που επιτρέπουν σε διοικητικούς υπαλλήλους του πανεπιστημίου να καταλάβουν θέσεις ΕΤΕΠ. Έχουμε κρούσει τον κώδωνα του κινδύνου, ότι αυτό θα οδηγήσει σε σοβαρότατα λειτουργικά προβλήματα, όσον αφορά τις διοικητικές υπηρεσίες των πανεπιστημίων. Παραμένει, επίσης, η διάταξη για μέλη εκπαιδευτικού προσωπικού τα οποία θα γίνουν καθηγητές με μια αίτηση στα ΤΕΙ. Αυτό θεωρούμε ότι βρίσκεται σε τελείως λάθος κατεύθυνση. Συνεπώς καταψηφίζουμε το άρθρο 20.

Στο άρθρο 22. Εθνική Σχολή Δημόσιας Υγείας είμαστε θετικοί. Όμως, κύριε Υπουργέ, θα έπρεπε να προβλεφθούν ανοιχτές διαδικασίες. Δεν νοείται η Βουλή, εν έτει 2017, να ψηφίζει κλειστές διαδικασίες.

Άρθρο 23. Για το ΕΑΠ είμαστε αρνητικοί, κυρίως, λόγω της ίδρυσης του ΝΠΙΔ για τη λειτουργία εκδοτικού οίκου στο ίδρυμα.

Άρθρο 26. Πανεπιστήμιο Αιγαίου και Πανεπιστήμιο Πειραιά. Είμαστε θετικοί, δεδομένου του αντικειμένου των σπουδών, των τουριστικών σπουδών, και της έμφασης της χώρας σε αυτόν τον κλάδο.

Άρθρο 27. Πολυτεχνική Σχολή Ιωαννίνων. Είμαστε θετικοί, διότι δεν πρόκειται για μια νέα σχολή. Πρόκειται για μια «ομπρέλα» η οποία δίνεται για λόγους επαγγελματικών δικαιωμάτων.

Άρθρο 34. Ρυθμίσεις για ζητήματα ενδοσχολικών εξετάσεων γενικού λυκείου. Είμαστε αρνητικοί, γιατί εκεί μέσα αναφέρεται εκ νέου αυτός ο μέσος όρος του «9,5», κάτι το οποίο ξεκάθαρα θεωρούμε μεγάλο λάθος της Κυβέρνησης του ΣΥΡΙΖΑ.

Ως προς τις τροπολογίες. Δύο τροπολογίες από ό,τι καταλαβαίνω κάνει αποδεκτές ο Υπουργός. Την τροπολογία του Ποταμιού την καταψηφίζουμε, διότι θεωρούμε ότι περιορίζει αυτή τη διάταξη σε ένα βαθμό. Όμως πρόκειται και πάλι για περιορισμό του αυτοδιοίκητου των πανεπιστημίων, καθότι αναφέρεται εκ νέου η μετακίνηση καθηγητών προς τα ΑΕΙ των Νομών Αττικής και Θεσσαλονίκης από ΑΕΙ που εδρεύουν σε άλλους νομούς. Δεν είναι δουλειά αυτή της Βουλής. Για αυτό υπάρχει αυτοδιοίκητο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είναι εντός όχι από άλλη.

**ΝΙΚΗ ΚΕΡΑΜΕΩΣ:** Το έχω δει. Παραμένει η ίδια ρύθμιση, απλά περιορίζεται. Αν θέλετε να το συζητήσουμε και μετά.

Όσον αφορά την τροπολογία σχετικά με την μειονοτική εκπαίδευση με την Θράκη είμαστε αρνητικοί, διότι θεωρούμε εκ νέου ότι προσβάλλει το αυτοδιοίκητο των πανεπιστημίων.

Θα μου επιτρέψετε, κύριε Πρόεδρε, να κάνω τρία σχόλια επί κάποιων θεμάτων που αναφέρθηκαν προηγουμένως.

Κύριε Φίλη, με όλο το σεβασμό που έχω στο πρόσωπό σας -και πραγματικά έχω σεβασμό- είναι το λιγότερο προκλητικό, να μιλάτε εσείς ως εκπρόσωπος της κυβερνώσας πλειοψηφίας για τις μνημονιακές κυβερνήσεις της Νέας Δημοκρατίας. Εσείς ο ΣΥΡΙΖΑ ο οποίος έλεγε ότι θα καταργήσει με ένα νόμο και με ένα άρθρο το μνημόνιο, ο οποίος ψήφισε το τρίτο επαχθέστερο μνημόνιο, το οποίο οδήγησε σε 9 δισεκατομμύρια μέτρα, στην εκχώρηση του συνόλου σχεδόν της δημόσιας περιουσίας στους δανειστές, στη θεσμοθέτηση του «κόφτη» και που δυστυχώς δεν έχουμε τελειωμό στο τρίτο συμπληρωματικό μνημόνιο, σε συζητήσεις τώρα για τέταρτο μνημόνιο με όλη την Ευρώπη, να συζητάει για Grexit.

Κύριε Φίλη, το λιγότερο που θα μπορούσατε να κάνετε, είναι να αυτοσυγκρατηθείτε και να μη μιλάτε ενώπιον του ελληνικού λαού για κυβερνήσεις μνημονιακές, όταν εσείς έχετε οδηγήσει την χώρα εκεί που την έχετε οδηγήσει, σήμερα που όλη η Ευρώπη συζητάει εκ νέου για το Grexit της Ελλάδας. Είναι, πραγματικά, ντροπή και οι πολίτες που μας παρακολουθούν, μπορούν να το κρίνουν.

Δεύτερο σχόλιο. Το απόγευμα θα έλεγα ότι συνέβη κάτι εντυπωσιακό εδώ στη Βουλή. Ενώ την Δευτέρα καταψήφισε ο εισηγητής των Ανεξαρτήτων Ελλήνων, ο κ. Κατσίκης, την διάταξη για την ιθαγένεια, ήρθε και προηγουμένως στην Ολομέλεια εδώ και είπε εκ νέου ότι καταψηφίζει την διάταξη, ξαφνικά ο κ. Κουράκης, -δεν ξέρω ως τι, από όσο ξέρω είναι μέλος του ΣΥΡΙΖΑ- είπε ότι από όσο γνωρίζει, δεν ισχύει αυτό που είχε μόλις πει ο εισηγητής των ΑΝΕΛ, ισχύει αυτό που λέει ο ίδιος και ότι η πληροφόρηση που έχει, είναι ότι εντέλει δεν θα καταψηφίσουν οι ΑΝΕΛ.

Τις τελευταίες ώρες κυκλοφορούν διάφορα άρθρα στο διαδίκτυο με τίτλο...

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κεραμέως, σας παρακαλώ πάρα πολύ να ολοκληρώσετε.

**ΝΙΚΗ ΚΕΡΑΜΕΩΣ:** Κύριε Πρόεδρε, ο κ. Φίλης μίλησε δεκαεπτά λεπτά. Θα μου επιτρέψετε να κλείσω. Ειπώθηκαν πολλά πράγματα.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ, δεν θα συγκρίνουμε τώρα τις τοποθετήσεις επί άλλου Προεδρεύοντος.

**ΝΙΚΗ ΚΕΡΑΜΕΩΣ:** Θα τελειώσω.

**ΠΡΟΕΔΡΕΥΩΝ (Γεώργιος Λαμπρούλης):** Εγώ ανέλαβα πριν από λίγο και προσπαθώ να διαχειριστώ τον χρόνο στα όρια που έχουμε θέσει.

**ΝΙΚΗ ΚΕΡΑΜΕΩΣ:** Κύριε Πρόεδρε, σας παρακαλώ να ολοκληρώσω.

**ΜΑΡΙΑ ΑΝΤΩΝΙΟΥ:** ...(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Μη φωνάζετε. Γιατί φωνάζετε; Δεν απευθύνομαι σε εσάς.

Κυρία Κεραμέως, σας παρακάλεσα -νομίζω ευγενικότατα- να συντομεύετε. Είπατε ότι έχετε να κάνετε τρεις παρατηρήσεις. Την μια την κάνατε, ολοκληρώνετε την δεύτερη, περάστε στην τρίτη για να κλείσετε.

**ΝΙΚΗ ΚΕΡΑΜΕΩΣ:** Τις τελευταίες ώρες, λοιπόν, το διαδίκτυο έχει άρθρα τα οποία τιτλοφορούνται: «ΑΝΕΛ και η θεωρία του κοινοβουλευτικού χάους». Και, πραγματικά, νομίζω περί αυτό πρόκειται, διότι τελικά δεν καταλάβαμε τι μας είπε ο κ. Παπαχριστόπουλος. Παραιτήθηκε ο κ. Κατσίκης από εισηγητής;

Παρακαλώ το Προεδρείο να μας ενημερώσει εάν έχει αποσταλεί επιστολή από τους ΑΝΕΛ, που να μας ενημερώνει ποιος είναι ο νέος εισηγητής των ΑΝΕΛ. Ποιος θα ψηφίσει για τους ΑΝΕΛ; Υπάρχει επιστολή που να ενημερώνει για το ποιος είναι ο εισηγητής των ΑΝΕΛ, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κεραμέως...

**ΝΙΚΗ ΚΕΡΑΜΕΩΣ:** Υπάρχει; Ρωτώ. Ρωτάω αν υπάρχει, για να ξέρουμε ποιος θα ψηφίσει. Είναι σημαντικό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα με αφήσετε να σας απαντήσω;

**ΝΙΚΗ ΚΕΡΑΜΕΩΣ:** Βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει σχετικό έγγραφο για αλλαγή ειδικού αγορητού κατατεθειμένο στο Προεδρείο.

**ΝΙΚΗ ΚΕΡΑΜΕΩΣ:** Ποιος θα ψηφίσει λοιπόν;

**ΠΡΟΕΔΡΕΥΩΝ (Γεώργιος Λαμπρούλης):** Ενδεχομένως ο Κοινοβουλευτικός Εκπρόσωπος. Αυτό θα το επιλέξει η ίδια η Κοινοβουλευτική Ομάδα. Είναι παρών ο κ. Παπαχριστόπουλος, που είναι Κοινοβουλευτικός Εκπρόσωπος.

**ΝΙΚΗ ΚΕΡΑΜΕΩΣ:** Η ψηφοφορία γίνεται από τον εισηγητή.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, τώρα βάζετε θέμα διαδικασίας ποιος θα παρίσταται, αν θα είναι ο ειδικός αγορητής ή ο εισηγητής ή ο Κοινοβουλευτικός Εκπρόσωπος, στην ψηφοφορία εκάστης Κοινοβουλευτικής Ομάδας; Σας παρακαλώ πάρα πολύ. Περάστε σας παρακαλώ πολύ στην τρίτη παρατήρηση που θέλετε να κάνετε και να ολοκληρώνουμε.

**ΝΙΚΗ ΚΕΡΑΜΕΩΣ:** Υπάρχουν ζητήματα τάξης κι αυτά είναι υψίστης σημασίας.

Κι επίσης να θυμίσω, ότι οι ΑΝΕΛ είχαν καταψηφίσει αυτή τη διάταξη και τώρα ξαφνικά την ψηφίζουν, γιατί πρόκειται για μια νομοτεχνική βελτίωση σε σχέση με την προηγούμενη διάταξη. Και ερωτώ. Τι άλλαξε από την προηγούμενη φορά που ψηφίστηκε η ίδια διάταξη; Μήπως μόνο και μόνο η ανάγκη παραμονής στην εξουσία;

Και κλείνω με το τελευταίο σχόλιο για τη διαδικασία. Δυστυχώς, κύριε Υπουργέ, ήταν ανεπίτρεπτη η διαδικασία. Το υπογραμμίσαμε πολλάκις. Προηγουμένως μας είπατε ότι το νομοσχέδιο εμπεριείχε και άλλες ρυθμίσεις επείγοντος χαρακτήρα, πέντε, έξι, επτά, οχτώ, εννιά. Δεν έγινε διαβούλευση, δεν επιτρέψατε την ψήφιση κατ’ άρθρον.

Θα πω όμως και το εξής, γιατί ο πολιτικός πολιτισμός -και κλείνω, κύριε Πρόεδρε- επιβάλλει να είμαστε δίκαιοι. Κύριε Υπουργέ, θα πω ότι σας τιμά πρώτα απ’ όλα, ότι δεν κάνατε δεκτή καμμιά υπουργική τροπολογία. Να το πούμε αυτό. Είναι μια νίκη της κοινοβουλευτικής διαδικασίας αυτή και πρέπει να το χαιρετήσουμε. Όπως, επίσης, σας τιμά ότι δεχθήκατε -και είναι γεγονός- πολλές παρατηρήσεις, τουλάχιστον της Νέας Δημοκρατίας, αλλά νομίζω και των άλλων κομμάτων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Δελής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, έχω ζητήσει κι εγώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε, βρήκα μια καταγεγραμμένη σειρά εισηγητών και ειδικών αγορητών. Πρώτη ήταν η κ. Κεραμέως μετά ήταν ο κ. Δελής.

**ΙΩΑΝΝΗΣ ΔΕΛΗΣ:** Κύριε Πρόεδρε, ας πάρει τον λόγο ο κύριος συνάδελφος.

**ΠΡΟΕΔΡΕΥΩΝ (Γεώργιος Λαμπρούλης):** Αν υπάρχει κάποιο πρόβλημα, μπορούμε να προτάξουμε εσάς. Δεν είναι θέμα.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι, κύριε Πρόεδρε. Δεν υπάρχει πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, επίπονη και εξαντλητική -θα έλεγα- η διαδικασία που είναι το αποτέλεσμα του επείγοντος, για το οποίο, βέβαια, ακόμα δεν έχουμε πειστεί.

Σε κάθε περίπτωση, όμως, από τη σημερινή διαδικασία διαπιστώθηκαν τα παρακάτω. Η παιδεία και οι παρεμβάσεις στην εκπαίδευση απαιτούν διάλογο, διαβούλευση, σύνθεση. Αυτός ο περιβόητος διάλογος τόσες μέρες που συζητούμε, έχει μετατραπεί σε μονόλογο ρυθμίσεων και παρεμβάσεων από την Κυβέρνηση χωρίς τακτική και στρατηγική.

Κι εδώ διερωτώμαι. Είναι τυχαίο, ότι σε διάστημα είκοσι τεσσάρων μηνών τρεις ηγεσίες του Υπουργείου Παιδείας έχουν αναλάβει να υλοποιήσουν το ανύπαρκτο, μεγαλεπήβολο σχέδιο της Κυβέρνησης για την παιδεία και την εκπαίδευση; Δηλαδή δύο χρόνια, τρεις Υπουργοί της Κυβέρνησης ΣΥΡΙΖΑ-ΑΝΕΛ. Τα συμπεράσματα, λοιπόν, είναι δικά σας.

Εμείς, ωστόσο, επιδιώκουμε να είμαστε κοντά στον διάλογο και να είμαστε ουσιαστικά στον διάλογο με τις παρεμβάσεις μας, να συμβάλλουμε στην αποσαφήνιση των ρυθμίσεων που πρόχειρα αποτυπώνονται στο παρόν νομοσχέδιο. Όμως πρέπει κι από την πλευρά της η ηγεσία του Υπουργείου να έχει ευήκοα ώτα. Θέλουμε να ελπίζουμε ότι αυτή η διαδικασία δεν θα επαναληφθεί.

Κι έρχομαι στο ΕΣΥΠ. Νιώθω την ανάγκη να αποκαταστήσω τη λειτουργία του ΕΣΥΠ, το οποίο μέχρι και το πρόσφατο παρελθόν πρόσφερε σημαντικό συμβουλευτικό έργο στις πολιτικές ηγεσίες του Υπουργείου Παιδείας. Εσείς το υποβαθμίσατε ως αντιπολίτευση και το καταργήσατε ως Κυβέρνηση.

Κύριοι της Κυβέρνησης, η παιδεία απαιτεί εθνική συνεννόηση, απαιτεί εθνική στρατηγική. Έτσι η εκπαίδευση αποτελεί προστιθέμενη αξία στην παραγωγή και την ανάπτυξη κάθε χώρας. Διαφορετικά διαιωνίζουμε παθογένειες και αγκυλώσεις που αποτελούν βαρίδια για τη νέα γενιά.

Κύριοι της Κυβέρνησης, κύριοι Υπουργοί, η τακτική σας είναι αδιέξοδη. Συζητάμε κι εσείς νομοθετείτε. Κάνουμε διάλογο κι εσείς ήδη έχετε προαποφασίσει. Γι’ αυτό έχουμε δηλώσει από την αρχή ότι αυτός ο διάλογος είναι προσχηματικός.

Σε ό,τι αφορά την τροπολογία, κύριε Υπουργέ, που καταθέσαμε, για τις επαναληπτικές εξετάσεις, περιμέναμε να την κάνετε δεκτή. Εσείς με την απάντησή σας τιμωρείτε τους μαθητές, τιμωρείτε και τους γονείς τους.

Δεν μπορεί να τιμωρούνται, κύριε Υπουργέ, οι μαθητές, γιατί αρρώστησαν και να αποκλείονται από τις εξετάσεις και να τους λέτε «ελάτε μετά από έναν χρόνο να δώσετε ξανά από την αρχή όλα τα μαθήματα». Τεράστιο το ψυχολογικό και το οικονομικό κόστος. Ελάτε για μια στιγμή στη θέση αυτών των μαθητών.

Αφήστε, λοιπόν, να εξελιχθεί η συζήτηση για το λύκειο. Όμως θα έλεγα, ότι η συζήτηση αυτή θα πρέπει να μας βρει όλους σύμφωνους. Και θα μας βρει σύμφωνους, όταν ό,τι λέμε το εννοούμε και ό,τι εννοούμε το κάνουμε. Παραδειγματιστείτε, λοιπόν, από τη Δημοκρατική Συμπαράταξη, που είναι σε αυτόν τον διάλογο και είναι για να προσφέρει.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντόπουλο.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ακούσαμε προηγουμένως εδώ τον κ. Φίλη να λέει μεγάλες κουβέντες. Δεν ξέρω αν το ξεχάσατε, κύριε Φίλη, αλλά θέλουμε να σας θυμίσουμε, ότι από τον Δεκαπενταύγουστο του 2015 είστε πια κάθε λέξη του μνημονίου.

Όσο για την αξιολόγηση για την οποία αγωνιάτε και θέλετε μάλιστα αυτή την αγωνία σας να την κάνετε και αγωνία του ελληνικού λαού, όχι μόνον εσείς αλλά και όλα τα κόμματα που μαζί ψηφίσατε το μνημόνιο, δεν θα τα καταφέρετε. Γιατί ο λαός έχει πικρή πείρα από τις αξιολογήσεις σας, που συνοδεύονται πάντα από βαριά πακέτα αντιλαϊκών μέτρων. Και ξέρετε πάρα πολύ καλά τι έρχεται με αυτή την αξιολόγηση.

Ακούστηκαν πολλά στη σημερινή συζήτηση. Άκουσα με ενδιαφέρον τις υπουργικές ομιλίες, όπου άνοιξαν όλη τη γκάμα των αναδιαρθρώσεων, τις παρέθεσε ο κύριος Υπουργός και ο κύριος Υφυπουργός, μάλιστα απευθύνοντας ένα συναινετικό κάλεσμα στα υπόλοιπα αστικά κόμματα και λέγοντας «μπορούμε να τα βρούμε στην αναβάθμιση του λυκείου, στο σύστημα εισαγωγής, στην αξιολόγηση». Εμείς συμφωνούμε μαζί σας ότι μπορείτε να τα βρείτε, γιατί έχετε κοινή στρατηγική και τα εμπόδια που τυχόν υπάρχουν, δεν είναι δύσκολο να ξεπεραστούν.

Όσο για τη συζήτηση εδώ που αρκετοί Βουλευτές του ΣΥΡΙΖΑ αναπτύσσουν για την υπεράσπιση της δημόσιας εκπαίδευσης χρησιμοποιώντας την ειδική αγωγή, στην οποία η δική σας Κυβέρνηση εισάγει την ιδιωτικοποίηση στα ειδικά σχολεία με τη δυνατότητα που δίνει -για να μην πω την υποχρέωση, τον καταναγκασμό- στους γονείς να πληρώνουν οι ίδιοι το βοηθητικό και ειδικό επιστημονικό προσωπικό, νομίζω ότι αυτό περνάει κάθε όριο. Γιατί αυτό περνάτε τώρα, αυτό θα ψηφίσετε. Εισάγετε την ιδιωτικοποίηση στα δημόσια ειδικά σχολεία στο άρθρο 11.

Όλη αυτή η συζήτηση έτσι όπως αναπτύχθηκε από τις υπουργικές, κυρίως, ομιλίες και όπως αποτυπώθηκε στα βασικά συμπεράσματα του διαλόγου για την παιδεία, θα έλεγα ότι κουμπώνει με τον δωδεκάλογο που έβγαλε πριν από δυο-τρεις μέρες ο Σύνδεσμος Ελλήνων Βιομηχάνων, ο οποίος ξέρετε, δείχνει ζωηρότατο ενδιαφέρον για την παιδεία των παιδιών του ελληνικού λαού, για τους δικούς του βέβαια λόγους. Και εκείνος τα ανοίγει όλα και ο ΣΕΒ. Και για τη δομή κάνει λόγο και για τη διοίκηση και για τη χρηματοδότηση αλλά κυρίως για το περιεχόμενο.

Και ξέρετε, κύριε Υπουργέ, τι λέει ο ΣΕΒ για το περιεχόμενο; Λέει ότι θα πρέπει να ενισχυθεί το μάθημα της Πληροφορικής, το μάθημα της Αγωγής του Πολίτη, έτσι όπως το αντιλαμβάνονται οι καπιταλιστές με τις δικές τους αξίες, το μάθημα βεβαίως της επιχειρηματικότητας. Αυτούς, λοιπόν, τοποθετείτε εσείς ως συμβούλους στο Εθνικό Συμβούλιο Ανάπτυξης Ανθρώπινου Δυναμικού. Έτσι για να μην ξεχνιόμαστε δηλαδή.

Θα ήθελα να κάνω ένα σχόλιο και για τη θεματική εβδομάδα, σχετικά με τους τρεις άξονες των θεμάτων έτσι όπως αναπτύσσονται. Κοιτάξτε, θα μπορούσε κανείς να πει ότι συνιστά μια υποκρισία, αλλά νομίζω ότι είναι εξόφθαλμος εξωραϊσμός μιας σκληρής πραγματικότητας να μιλάς για τη σωστή διατροφή στα παιδιά του λαού, την ώρα που χιλιάδες απ’ αυτά υποσιτίζονται, δεν τρέφονται σωστά, την ώρα που εσείς έχετε βγάλει το μάθημα της Βιολογίας, έχετε μειώσει το μάθημα της Φυσικής Αγωγής και, βεβαίως, όλοι ξέρουμε ότι ο αθλητισμός, είναι πια μια πανάκριβη ενασχόληση.

Και είμαστε, πραγματικά, πάρα πολύ περίεργοι, γιατί μας έριξε και το γάντι ο κ. Φίλης για τη ναρκοκουλτούρα, να δούμε ποιες θα είναι οι κατευθύνσεις που θα δώσετε στο ζήτημα, ας πούμε του εθισμού των ναρκωτικών, γιατί απ’ ό,τι ξέρουμε, η Κυβέρνησή σας είναι υπέρ της νομιμοποίησης των μαλακών ναρκωτικών. Ή κάνω λάθος; Αυτή την κατεύθυνση θα δώσετε; Αυτός είναι ο προοδευτισμός σας; Σας τον χαρίζουμε. Το ΚΚΕ είναι απέναντι και ενάντια σε όλα τα ναρκωτικά, χωρίς να τα διαχωρίζει.

Σχετικά τώρα με την Επιτροπή των Οικονομικών της Παιδείας, την οποία αύριο θα την αναγγείλει ο κύριος Πρωθυπουργός, θα μπορούσε και εδώ να πει κάποιος, ότι «όποιος δεν θέλει να ζυμώσει, σαράντα μέρες κοσκινίζει». Όμως νομίζω ότι τα πράγματα είναι λιγάκι πιο σοβαρά. Με δεδομένη την υποχρηματοδότηση της εκπαίδευσης, τις μνημονιακές δεσμεύσεις, τον κόφτη κοινωνικών δαπανών και ενώ είναι άμεση και επιτακτικότατη η ανάγκη για να έχουμε επιτέλους μια γενναία αύξηση της χρηματοδότησης, τι κάνετε εσείς; Πώς απαντάτε σε αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Συστήνετε μια επιτροπή –λέει- εμπειρογνωμόνων, σοφών, για να μελετήσει το ζήτημα. Έχουμε αρκετή εμπειρία από τέτοιες επιτροπές. Θυμίζω την Επιτροπή των Σοφών του ασφαλιστικού, που κατέληξε στον γνωστό νόμο-«λαιμητόμο». Ακολούθησε η Επιτροπή των Σοφών για τα εργασιακά, όπου ούτε λίγο ούτε πολύ προτείνει την κατάργηση των συλλογικών συμβάσεων, την απελευθέρωση των απολύσεων, βεβαίως, με μια διατύπωση αρκετά επιτηδευμένη.

Τώρα τι σκοπό θα έχει και τι αποτέλεσμα θα βγάλει αυτή η επιτροπή που συστήνετε, πολύ φοβόμαστε ότι θα γίνει το επιστημονικό περιτύλιγμα της νομιμοποίησης της υποχρηματοδότησης, μια που θα ταιριάζει κιόλας και με την αυτονομία, που όλοι σας υποστηρίζετε, της σχολικής μονάδας, η οποία αυτονομία δεν περιορίζεται ασφαλώς στην επιλογή του περιεχομένου των μαθημάτων αλλά επεκτείνεται και στην οικονομική λειτουργία των σχολείων και αυτό το γράφετε πάρα πολύ καθαρά.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Δελή, σας παρακαλώ.

**ΙΩΑΝΝΗΣ ΔΕΛΗΣ:** Ολοκληρώνω, κύριε Πρόεδρε.

Κλείνοντας θα ήθελα να πω τα εξής για τις τροπολογίες. Καταθέσαμε τέσσερις τροπολογίες, κύριε Πρόεδρε. Τις απέρριψε και τις τέσσερις ο κύριος Υπουργός, αλλά θα θέλαμε περισσότερη ειλικρίνεια. Δεν μπορείτε, κύριε Υπουργέ, να λέτε ότι είναι σωστή η τροπολογία αλλά δεν την κάνουμε δεκτή. Αν είναι σωστή, να την κάνετε δεκτή. Πείτε την αλήθεια.

Και τι έλεγε αυτή η τροπολογία; Τα παιδιά από τον Σεπτέμβρη στο λύκειο, να ξέρουν πότε θα γίνουν οι ενδοσχολικές εξετάσεις. Το έχετε για έκπληξη, δηλαδή κάθε χρονιά να το αλλάζετε αυτό, όπως φέτος να το πάτε πριν από τις εξετάσεις;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θέλετε εσείς να είναι μετά τις εξετάσεις;

**ΙΩΑΝΝΗΣ ΔΕΛΗΣ:** Εμείς θέλουμε αυτό. Εμείς θέλουμε φέτος, κύριε Υπουργέ, να ισχύσει αυτό που ήξεραν τα παιδιά από την αρχή της χρονιάς.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εσείς θίξατε αυτό το θέμα. Άρα θέλετε να είναι μετά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μη διακόπτετε. Αφήστε, αν θέλετε, στο κλείσιμο να τοποθετηθείτε.

Κύριε Δελή, ολοκληρώστε.

**ΙΩΑΝΝΗΣ ΔΕΛΗΣ:** Πάμε στη δεύτερη τροπολογία τώρα, την οποία απορρίψατε. Στη δεύτερη τροπολογία ο Υπουργός ήρθε εδώ με ένα επιχείρημα, υποστηρίζοντας ούτε λίγο ούτε πολύ, ότι το ΚΚΕ ενδιαφέρεται για τα παιδιά των πλούσιων οικογενειών, γιατί αυτά –λέει- μονάχα θα έχουν τη δυνατότητα κάθε χρόνο να πληρώνουν.

Κοιτάξτε, τα παιδιά των πλούσιων οικογενειών –βέβαια είναι ένα θέμα ποιους θεωρείτε πλούσιους, γιατί εσείς με βάση τη δική σας πολιτική, πλούσιο μπορεί να θεωρείτε και αυτόν που έχει πάνω από 6.000 ευρώ τον χρόνο-, τα παιδιά των πραγματικά πλούσιων, των εύπορων οικογενειών θα την βρουν την άκρη, κύριε Υπουργέ. Θα τα καταφέρουν. Έχουν τους τρόπους. Θέλουμε να μας πείτε, τι θα κάνουν τα παιδιά των φτωχών, των λαϊκών οικογενειών, που ενώ θα πάνε καλά σε τρία μαθήματα, δεν θα πάνε καλά σε ένα. Γιατί να τους υποχρεώνετε να ξαναδώσουν και τα τέσσερα μαθήματα από την αρχή; Γιατί να ξοδευτούν για άλλη μια χρονιά πληρώνοντας φροντιστήρια;

Για την τρίτη τροπολογία που απορρίψατε. Λέτε πάρα πολλά για την ειδική αγωγή. Ξέρετε η ειδική αγωγή δεν είναι παιγνίδι, δεν είναι να μπαίνει όποιος να είναι εκεί πέρα και να κάνει μάθημα. Θα πρέπει να έχει τη στοιχειώδη επιστημονική επάρκεια.

Δεν μπορεί, λοιπόν, κύριε Υπουργέ, αν μας περισσεύουν εφτακόσιοι εκπαιδευτικοί από τα τάδε σχολεία και δεν έχουμε τι να τους κάνουμε -που έχουμε, αν θέλουμε, πραγματικά, να τη λειτουργήσουμε σωστά-, αυτούς χωρίς να έχουν καμμιά ειδίκευση, τέλος πάντων καμμιά σχέση με την ειδική αγωγή, να τους πετάμε στα ειδικά σχολεία.

Λέμε με την τροπολογία μας, αυτοί οι οποίοι θα εργάζονται στην ειδική αγωγή να έχουν τα απαραίτητα τυπικά προσόντα, πολύ περισσότερο την ώρα που χιλιάδες παιδιά που έχουν τελειώσει την ειδική αγωγή, δεν βρίσκουν δουλειά και μένουν άνεργα.

Η τελευταία τροπολογία που απορρίψατε, είναι για τις μετεγγραφές των φοιτητών. Θέλουμε να ακούσει ο ελληνικός λαός τι απορρίψατε. Καλέσαμε την Κυβέρνησή σας –και αυτό απορρίψατε– να παίρνουν μετεγγραφή οι φοιτητές, οι οικογένειες των οποίων έχουν εισόδημα μέχρι 9.000 ευρώ τον χρόνο και να παίρνουν μετεγγραφή οι φοιτητές από μονογονεϊκές, τρίτεκνες και πολύτεκνες οικογένειες.

Όλα αυτά τα απορρίψατε και δεν καταλαβαίνουμε γιατί. Και μιλάτε μετά για κοινωνικά κριτήρια, κύριε Υπουργέ. Νομίζουμε ότι ειδικά η απόρριψη αυτής της τροπολογίας, χαρακτηρίζει την πολιτική σας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από το Ποτάμι, ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ πολύ, κύριε Πρόεδρε.

Νομίζω ότι σήμερα θα πρέπει να γιορτάσουμε κάτι. Όσο καιρό είμαι Βουλευτής, νομίζω ότι ίσως είναι και το πρώτο νομοσχέδιο που περνάει χωρίς άσχετες τροπολογίες και νομίζω ότι αυτό πρέπει να το πιστωθεί ο Υπουργός. Δεν ξέρω αν είχατε κρούσεις ή αν έτυχε, αλλά είναι όντως το πρώτο νομοσχέδιο που περνάει χωρίς άσχετες τροπολογίες. Όλες είχαν να κάνουν με το θέμα του νομοσχεδίου.

Δεν θα μπω στο διαδικαστικό κομμάτι. Αναφέρθηκα το πρωί στην πρωτολογία μου στις –ας το πούμε– δυσλειτουργίες που έχει αυτός ο τρόπος νομοθέτησης με το επείγον, που δεν προλαβαίνουμε να κάνουμε διαβούλευση, που διορθώνουμε πράγματα που είχαμε ψηφίσει και που θα ξαναδιορθώσουμε πράγματα που μπορεί να ψηφίσουμε και σήμερα, ακριβώς γιατί δεν δόθηκε ο απαιτούμενος χρόνος, να ωριμάσουν τα πράγματα, να ακουστούν όλοι.

Εκφράσαμε τις συμφωνίες μας στα άρθρα του νομοσχεδίου που μας βρήκαν σύμφωνους, όπως είναι το Κρατικό Πιστοποιητικό Γλωσσομάθειας ή η Εθνική Βιβλιοθήκη. Εκφράσαμε και τις αντιρρήσεις μας και τις διαφωνίες μας και κάναμε και τος προτάσεις μας. Κάποιες από αυτές έγιναν δεκτές, κάποιες δεν έγιναν δεκτές.

Θα ψηφίσουμε, λοιπόν, αρκετά άρθρα. Δεν θα μπω τώρα σε λεπτομέρεια. Θα τα δούμε στη ψηφοφορία. Αλλά θα καταψηφίσουμε και κάποια, στα οποία οι διαφωνίες μας είναι έντονες.

Θα ήθελα να περάσω και σε κάτι που είπε ο Κοινοβουλευτικός Εκπρόσωπος των ΑΝΕΛ, όταν είπε ότι είναι δημοκρατικό δικαίωμα του κάθε Βουλευτή να ψηφίζει κατά συνείδηση. Συμφωνώ απόλυτα με αυτό που λέει και συμφωνώ και σε πολλά από αυτά που είπε. Όμως την περασμένη Τρίτη ο κ. Κατσίκης εξέφραζε το κόμμα του, όταν ψήφιζε αρνητικά το άρθρο 29 και δεν ήταν απλώς η προσωπική του άποψη, που τώρα προφανώς θα έχει αλλάξει –εννοώ η παραταξιακή άποψη.

Τέλος θα ήθελα να κλείσω με το εξής. Άκουσα με προσοχή τον κ. Φίλη σε αυτά που έλεγε και, κυρίως, εκεί που ήταν λάβρος κατά του πελατειακού συστήματος. Θα ήθελα εδώ να του υπενθυμίσω, ότι είχαμε υποβάλει μια ερώτηση από τον Σεπτέμβριο στο Υπουργείο, όταν ήταν και ο ίδιος Υπουργός, να μας πει πόσοι είναι οι αποσπασμένοι εκπαιδευτικοί σε κόμματα, Βουλευτές, Υπουργεία κ.λπ.. Δεν την απάντησε ποτέ αυτή την ερώτηση. Δεν μπορεί να είμαστε μόνο στα λόγια κατά του πελατειακού κράτους. Πρέπει να είμαστε και με τα έργα μας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαυρωτά.

Θέλετε, κύριε Παπαχριστόπουλε, να κάνετε κάποια παρέμβαση;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μισή κουβέντα. Νομίζω τη δικαιούμαι.

**ΠΡΟΕΔΡΕΥΩΝ (Γεώργιος Λαμπρούλης):** Όχι δεν σας μέμφομαι. Θα σας δώσω τον λόγο. Απλώς δεν μου κάνετε νόημα ή τέλος πάντων δεν μου ζητήσατε τον λόγο. Τώρα τον ζητάτε. Πολύ ευχαρίστως. Μετά τον κ. Παπαπαχριστόπουλο, αν υπάρχει άλλος ειδικός αγορητής ή Κοινοβουλευτικός Εκπρόσωπος που θέλει να παρέμβει, να μας το πει.

**ΑΝΤΩΝΙΟΣ ΓΡΕΓΟΣ:** Εγώ θα ήθελα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Μετά θα κλείσει ο Υπουργός.

Ελάτε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν θα χρειαστεί να χρησιμοποιήσω όλον τον χρόνο μου. Απλά από μια άλλη οπτική γωνία θέλω να θυμίσω, ότι ο Νικ Νεγροπόντε και ο Μιχάλης ο Δερτούζος πριν κάμποσα χρόνια, πραγματικά, έδωσαν αγώνα να κρατήσουν στο δημόσιο τον χαρακτήρα του διαδικτύου. Ήταν ίσως η τελευταία θετική πράξη των καλούμενων διάσημων πανεπιστημίων.

Το λέω αυτό, γιατί η παιδεία που μέχρι τώρα έχει κυριαρχήσει, δεν είναι ούτε ο Διαφωτισμός από τη Γαλλική Επανάσταση ούτε η αρχαία ελληνική δημοκρατία. Αυτά περιφρονούνται σήμερα. Υπάρχουν πανεπιστήμια σαν το Μπέρκλεϊ, που το σέβομαι. Δεν έχω καμμιά αντίρρηση, ότι εκεί κάνουν πραγματικές ανακαλύψεις κ.λπ.. Υπάρχουν το Στάνφορντ, το MIT, το Χάρβαρντ.

Όλα αυτά τα πανεπιστήμια έχουν μία κινητήρια δύναμη είτε το θέλουμε είτε όχι. Το κέρδος και το χρήμα. Και δεν είναι τυχαίο, ότι μόνο οχτώ άτομα στον πλανήτη έχουν περιουσιακά στοιχεία όσο τα τριάμισι δισεκατομμύρια φτωχότερα του πλανήτη.

Σήμερα, για εμένα, με όλο τον σεβασμό σε αυτά που είπε το ΚΚΕ -δικαίωμα του να τα λέει- ανοίγει μια καινούργια μικρή χαραμάδα -ναι ανοίγει- για μια άλλου είδους παιδεία. Αυτή είναι η αίσθηση που αποκομίζω εγώ από το συγκεκριμένο νομοσχέδιο. Πιστεύω ότι είναι ο προθάλαμος, γιατί θα έχει και συνέχεια.

Σε ό,τι αφορά τους Ανεξάρτητους Έλληνες, να μη στενοχωριέται η εκπρόσωπος της Νέας Δημοκρατίας και να διαβάσει καλυτέρα τον Κανονισμό, γιατί έχει δικαίωμα και ένας απλός Βουλευτής να αντικαταστήσει τον ειδικό αγορητή, τον Κοινοβουλευτικό Εκπρόσωπο. Και αυτό έχει γίνει πάρα πολλές φορές, ειδικά σε κόμματα που έχουν μικρή κοινοβουλευτική δύναμη.

Σε ό,τι αφορά αυτό που είπε ο κ. Μαυρωτάς, δεν θέλω να συνεχιστεί. Δεν έκανα κριτική σε κανέναν. Ο καθένας κρίνεται για το τι κάνει. Ξαναλέω. Οι Ανεξάρτητοι Έλληνες έχουν κατακτήσει ένα δημοκρατικό δικαίωμα. Να ψηφίζουν κατά συνείδηση. Το έχουν κάνει σε περισσότερα από δέκα νομοσχέδια. Δεν θέλω να κουράζω. Ακριβώς το ίδιο έγινε και σήμερα. Τίποτα περισσότερο και τίποτα λιγότερο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παπαχριστόπουλο.

Κύριε Γρέγο, έχετε τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Η συζήτηση του νομοσχεδίου διεξήχθη με ταχύτατες διαδικασίες. Όπως καταγγείλαμε, όμως, είχε πάρα πολύ σημαντικά άρθρα, τα οποία άπτονται εθνικών θεμάτων. Βεβαίως δεν είχε άσχετες τροπολογίες. Εδώ υπήρχε μια πρωτοτυπία.

Λυπάμαι πολύ, όμως, κύριε Υπουργέ, γιατί κάνατε δεκτή την εκπρόθεσμη τροπολογία του Ποταμιού. Αναφέρομαι στην τροπολογία 901/91. Όπως σας είπα, είναι η εκπρόθεσμη τροπολογία που κατέθεσε το Ποτάμι και αποτελεί κατακριτέα μεθόδευση, που θα αποδειχθεί ζημιογόνα για τα ΑΕΙ και για τους ίδιους τους φοιτητές. Επίσης κάθε άλλο παρά δημοκρατική είναι.

Θα ήθελα να πω για να βοηθήσω και τη διαδικασία, ότι θα ήταν καλό, κύριε Πρόεδρε, όταν θα ψηφίσουμε τα άρθρα, να λέμε και τους τίτλους, γιατί έχουν γίνει πολλές αναριθμήσεις και κάποια τροπολογία έχει ενσωματωθεί και έχει γίνει άρθρο. Το λέω αυτό για τη διευκόλυνση της διαδικασίας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γρέγο.

Πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003- «Ποινική ευθύνη των Υπουργών», όπως ισχύει στις 17 Ιανουαρίου 2017- ποινική δικογραφία, που αφορά στον Αναπληρωτή Υπουργό Υγείας κ. Παύλο Πολάκη.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Νομίζω παρά τους υψηλούς αντιπολιτευτικούς τόνους από ευτυχώς λίγους συναδέλφους, που νομίζω ήταν εκτός θέματος, τελικά ήταν μία πάρα πολύ γόνιμη συνεδρίαση, όπως ήταν και αυτή της Επιτροπής Μορφωτικών Υποθέσεων. Είναι προφανές, ότι κουβέντες όπως «η σημερινή Κυβέρνηση είναι η χειρότερη Κυβέρνηση όλων των εποχών», ακόμη και αν κάποιοι τις πιστεύουν, είμαι σίγουρος ότι δεν το πιστεύουν για τα θέματα της εκπαίδευσης.

Θα ήθελα να θίξω ορισμένα συγκεκριμένα ζητήματα. Να πω με κάθε ειλικρίνεια, ότι η πολιτική κουλτούρα στον τόπο μας δεν μπορεί να αλλάξει από τη μια μέρα στην άλλη. Η συζήτηση παρά τις εντάσεις που είχε και στην επιτροπή και εδώ, δείχνει, δειλά μεν, σαφή όμως σημάδια μιας αρχής συναινετικής κουλτούρας, τουλάχιστον στα δικά μας θέματα. Αυτό πρέπει να το χαιρετίσουμε, γιατί είναι μία κατάκτηση όλων μας προφανώς με τις διαφορές μας, με τις εντάσεις μας. Νομίζω όμως ότι υπήρξε επί της ουσίας διάλογος, όπως μάλιστα αυτός αποτυπώνεται στο τελικό κείμενο.

Να πω κάποια συγκεκριμένα στοιχεία. Το πρώτο, είναι η τροπολογία που κατέθεσε η Δημοκρατική Συμπαράταξη, σε σχέση με τις διαδικασίες στο «Δημοκρίτειο» Πανεπιστήμιο.

Όπως δήλωσα και όταν την έκανα αποδεκτή, το δηλώνω και τώρα, ότι αυτή δεν έχει ούτε δεσμευτικό ούτε κανονιστικό χαρακτήρα, γιατί ό,τι και να γίνει, αν δεν έλθει το αίτημα από το ίδιο πανεπιστήμιο, είναι κενό γράμμα. Το λέω για να είμαστε συνεννοημένοι.

Ο κ. Γάκης ανέφερε ορισμένα θέματα. Νομίζω ότι πρέπει να δηλώσουμε με κάθε έμφαση και κατηγορηματικότητα, ότι κανένα παιδί με ειδικές ανάγκες δεν θα μείνει έξω από το σχολείο. Κανένα! Ας δούμε τον βασικό κανόνα και εκεί που υπάρξει το όποιο πρόβλημα ας το αντιμετωπίσουμε, με στόχο κανένα παιδί να μην είναι εκτός σχολείου. Και θα μπορέσουμε να το κάνουμε αυτό στις τοπικές κοινωνίες, εξαντλώντας, πραγματικά, τα επιχειρήματα και τα αντεπιχειρήματα και θα προχωρήσουμε.

Οι ανοιχτές διαδικασίες στην Εθνική Σχολή Δημόσιας Υγείας είναι μια πρόταση χωρίς περιεχόμενο, διότι προσπαθούμε ακριβώς να κανονικοποιήσουμε αυτό που ήδη γίνεται τόσον καιρό και νομίζω ότι και στα Πρακτικά έχει καταγραφεί με μεγάλη λεπτομέρεια η προβληματική μας.

Όσον αφορά τις επαναληπτικές εξετάσεις, το βασικό πρόβλημα είναι, ότι κάτι που είναι δίκαιο και είναι για τα παιδιά που αρρωσταίνουν, δεν πρέπει η όποια ρύθμιση να έχει αρνητικές επιπτώσεις στα υπόλοιπα παιδιά. Αυτό το προκαλεί ένας αριθμός παιδιών, δυστυχώς, αυξανόμενος -λίγο μεν αλλά αυξανόμενος- που προσποιούνται ότι αρρωσταίνουν. Το λέω με κάθε ειλικρίνεια.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** …(δεν ακούστηκε)

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Βλέπετε ότι διαβάζετε και δεν με ακούτε. Δεν μπορείτε να κάνετε και τα δύο μαζί.

Είπα ότι δεν πρέπει να αδικηθούν αυτά τα παιδιά. Λέω, λοιπόν, ότι είναι λάθος να είναι με υπουργική απόφαση. Εγώ λέω να το συζητήσουμε, αν θέλετε, όλα τα κόμματα και ομόφωνα να αποφασίσουμε όμως, ώστε μετά να μην παίζουμε παιχνίδι διαδηλώσεων, καταγγελιών κ.λπ.. Εμείς προσπαθήσαμε να βρούμε μια λύση. Δυστυχώς δεν βρίσκουμε λύση. Υπάρχουν και παιδαγωγικοί λόγοι, γιατί εν πάση περιπτώσει αυτά τα παιδιά δεν πρέπει να κάνουν επαναληπτικές. Υπάρχουν πολλοί παιδαγωγικοί λόγοι και αν θέλετε, μπορώ να σας τους αναφέρω αλλά νομίζω ότι δεν θέλω να το κάνω τώρα. Όμως υπάρχουν και τέτοιοι λόγοι. Υπάρχουν και νομικοί λόγοι. Υπάρχει μια διεθνής εμπειρία, η οποία δεν είναι ευαίσθητη σ’ αυτό το πράγμα. Όμως λέμε να εξαντλήσουμε τις δυνατότητες.

Τελειώνω με κάτι που δεν θέλω να το πάρετε προσωπικά, κύριε Δελή, -εκφράζετε τις απόψεις του κόμματός σας- κι έχει σχέση με τη θεματική εβδομάδα.

Το να λέμε ότι είναι απαράδεκτο να μιλάμε για διατροφή, όταν υπάρχει μια χώρα με υποσιτιζόμενα παιδιά…

**ΙΩΑΝΝΗΣ ΔΕΛΗΣ:** Δεν είπα ότι είναι απαράδεκτο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είπατε ότι είναι υποκρισία. Είναι ακόμα χειρότερο. Πραγματικά τη βρίσκω μια φράση χωρίς επιχείρημα.

Θέλετε να μιλήσουμε για τη διατροφή, ναι ή όχι; Θέλετε να μιλήσουμε για την ανορεξία που έχουν τα παιδιά; Θέλετε να μιλήσουμε για το ότι τα περισσότερα πράγματα που τρώμε είναι γεμάτα χημικά; Θέλετε να μιλήσουμε για τη φυσική αγωγή, ανεξάρτητα από το αν υπάρχουν τόσοι καθηγητές Φυσικής Αγωγής ή όχι; Ναι ή όχι; Θέλετε να μιλήσουμε για τον εθισμό;

Μη μας λέτε ότι εμείς θέλουμε τη νομιμοποίηση των μαλακών ναρκωτικών, που δεν είναι μαλακά ναρκωτικά αλλά είναι μια κατηγορία ουσιών και αυτό το θέμα συζητείται σε πάρα πολλές χώρες, όπως εύχομαι να το γνωρίζετε.

**ΙΩΑΝΝΗΣ ΔΕΛΗΣ:** Λέω τι θα στείλετε στα σχολεία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αυτά που στείλαμε, να τα διαβάσετε πρώτα πριν πείτε αυτά τα πράγματα.

**ΙΩΑΝΝΗΣ ΔΕΛΗΣ:** Τα διαβάσαμε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Εσείς, λοιπόν, θέλετε να συζητήσουμε για τον εθισμό; Θέλετε να συζητήσουμε για το γεγονός, ότι πάτε σ’ ένα μπαράκι, σε μια καφετέρια και κάθονται νέοι άνθρωποι και είναι με το κεφάλι κάτω και πατάνε τα κουμπάκια και αποκοινωνικοποιούνται, σαν να τους έχει ρουφήξει το μηχάνημα; Ξέρετε κάθε βράδυ πόσοι τσακωμοί γίνονται στις ελληνικές οικογένειες ως προς τον ηλεκτρονικό εθισμό; Σας ενδιαφέρουν αυτά τα πράγματα;

Τέλος θέλετε να συζητήσετε τα θέματα σχέσεων ανάμεσα σε φύλα, για τα οποία δεν είπατε ούτε μια κουβέντα;

Εγώ, λοιπόν, λέω ότι σε αυτά τα θέματα με αυτόν τον απίστευτο συντηρητισμό του ΚΚΕ, η Αριστερά δεν πρέπει να έχει καμμιά απολύτως σχέση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, επί των άρθρων και των τροπολογιών του σχεδίου νόμου του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις» και η ψήφισή τους θα γίνει χωριστά.

Ερωτάται το Σώμα: Γίνεται δεκτό το νομοσχέδιο επί της αρχής;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις», έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό, με την προσθήκη της υπ’ αριθμόν 912/101 τροπολογίας;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, με την προσθήκη της υπ’ αριθμόν 912/101 τροπολογίας, κατά πλειοψηφία.

Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 16, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 17, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 17 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 19 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 20, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 20 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 30 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 31, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 31 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Το άρθρο 32 είναι γνωστό ότι διαγράφηκε.

Ερωτάται το Σώμα: Γίνεται δεκτό το νέο άρθρο 32, όπως τροποποιήθηκε από τον κύριο Υπουργό;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 32 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 33 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 34 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 912 και ειδικό 101 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 912 και ειδικό 101 έγινε δεκτή ως έχει κατά πλειοψηφία και εντάσσεται στο άρθρο 14 του νομοσχεδίου.

Ερωτάται το Σώμα: Γίνεται δεκτή η τροπολογία με γενικό αριθμό 913 και ειδικό 102 ως έχει;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 913 και ειδικό 102 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχέδιου και στο σύνολό του.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΑΘΑΝΑΣΙΟΣ ΜΙΧΕΛΗΣ:** Ναι.

**ΝΙΚΗ ΚΕΡΑΜΕΩΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 652α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 22.57΄ λύεται η συνεδρίαση για αύριο, ημέρα Παρασκευή 10 Φεβρουαρίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**