(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΖ΄

Δευτέρα 20 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Συλλυπητήρια αναφορά για το θάνατο του Βουλευτή Ευάγγελου Μπασιάκου, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 Προς τον Υπουργό Αγροτικής Ανάπτυξης και Τροφίμων:  
 i. σχετικά με τη σύνταξη Εθνικού Σχεδίου για τη στήριξη της βαμβακοκαλλιέργειας, σελ.   
 ii. σχετικά με την καθυστέρηση του έργου επέκτασης της διώρυγας του ποταμού Πηνειού στη Δυτική Αχαΐα, σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί της συλλυπητήριας αναφοράς:  
ΛΑΜΠΡΟΥΛΗΣ Γ. , σελ.  
ΦΩΤΗΛΑΣ Ι. , σελ.  
  
Β. Επί διαδικαστικού θέματος:  
ΛΑΜΠΡΟΥΛΗΣ Γ. , σελ.  
  
Γ. Επί των επικαίρων ερωτήσεων:  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΚΟΚΚΑΛΗΣ Β. , σελ.  
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΖ΄

Δευτέρα 20 Φεβρουαρίου 2017

Αθήνα, σήμερα στις 20 Φεβρουαρίου 2017, ημέρα Δευτέρα και ώρα 18.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επίκαιρων ερωτήσεων, επιτρέψτε μας να εκφράσουμε τα θερμά μας συλλυπητήρια στην οικογένεια του Βαγγέλη Μπασιάκου, όπως και στους φίλους και στους συνεργάτες του, ο οποίος έφυγε από τη ζωή πρόωρα πριν από τρεις ημέρες. Αιωνία του η μνήμη.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν δύο επίκαιρες ερωτήσεις, ενώ δεκατρείς αναβάλλονται, είτε λόγω απουσίας των Υπουργών στο εξωτερικό είτε λόγω κωλυμάτων που έχουν δηλώσει.

Θα ξεκινήσουμε με την τέταρτη με αριθμό 404/30-1-2017 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά – Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τη σύνταξη εθνικού σχεδίου για τη στήριξη της βαμβακοκαλλιέργειας.

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Τον λόγο έχει η κ. Σιωροπούλου.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε η βαμβακοκαλλιέργεια τα τελευταία χρόνια παρουσιάζει συνεχή μείωση. Την καλλιεργητική περίοδο του 2016 η μείωση αυτή ήταν περίπου διακόσιες χιλιάδες στρέμματα.

Επίσης, γνωρίζετε ότι την περίοδο της οικονομικής κρίσης που διανύουμε, το προϊόν στηρίζει την εθνική και τοπική οικονομία και κατέχει σημαντική θέση στην απασχόληση, τόσο στον πρωτογενή όσο και στον δευτερογενή και τον τριτογενή τομέα, διότι έχει μεγάλο κύκλο εργασιών. Σημαντική είναι και η συμμετοχή του στη διαμόρφωση του εμπορικού ισοζυγίου της χώρας καθώς είναι προϊόν που το μεγαλύτερο μέρος του εξάγεται.

Στον νομό μου, τον Νομό Καρδίτσας, το βαμβάκι αποτελεί την κατ’ εξοχήν γεωργική δραστηριότητα, στηρίζει πολλές αγροτικές οικογένειες και μεγάλο αριθμό εκκοκκιστικών επιχειρήσεων. Η συνεχής μείωση της καλλιέργειας, πέρα από τις οικονομικές και εργασιακές επιπτώσεις, επηρεάζει την ανακατανομή των υπόλοιπων μεγάλων καλλιεργειών, οι οποίες και αυτές αντιμετωπίζουν προβλήματα.

Επομένως η στήριξη του βαμβακιού, ως βιομηχανικό προϊόν, θα πρέπει να αποτελεί πρωταρχικό στόχο της Κυβέρνησης για τη στήριξη της αγροτικής ανάπτυξης του πρωτογενούς και δευτερογενούς τομέα.

Γνωρίζουμε, κύριε Υπουργέ, ότι το προϊόν έχει χάσει ένα μέρος της ανταγωνιστικότητάς του και αυτό οφείλεται σε δύο κυρίως λόγους: το υψηλό κόστος παραγωγής και την αδυναμία στην τυποποίηση λόγω της ανομοιομορφίας από την πανσπερμία ποικιλιών που χρησιμοποιούνται και υποβαθμίζουν την ποιότητα του τελικού προϊόντος.

Τα προβλήματα αυτά προκύπτουν τόσο από την κακή οργάνωση όσο και από την έλλειψη συλλογικών σχημάτων παραγωγής, όπως είναι οι ομάδες και οι οργανώσεις παραγωγών σε συνδυασμό πάντα με τον μικρό κλήρο.

Όμως, κύριε Υπουργέ, τον τελευταίο χρόνο έχουν προκύψει σημαντικές πρωτοβουλίες και δράσεις για το προϊόν, όπως είναι η επανασύσταση της νέας Διεπαγγελματικής Οργάνωσης Βάμβακος και η σύμπραξή της με το Εθνικό Κέντρο Βάμβακος, ως επιστημονικού συμβούλου, με στόχο τη δημιουργία προστιθέμενης αξίας μέσα από την οργάνωση της παραγωγής και τη βελτίωση της ποιότητας του προϊόντος.

Μάλιστα, από τη συνεργασία αυτή έχουν προκύψει δύο πολύ σημαντικά έργα. Το πρώτο αφορά στη δημιουργία ηλεκτρονικής βάσης δεδομένων για την ποιότητα και το δεύτερο την ταυτοποίηση της ποιότητας των ποικιλιών.

Μια άλλη δράση είναι η κινητικότητα που παρατηρείται σε πολλές περιοχές της χώρας, εκ μέρους των βαμβακοπαραγωγών, για τη δημιουργία ομάδων και οργανώσεων βάμβακος σε συνεργασία με εκκοκκιστικές επιχειρήσεις, με τη στήριξης της Διεπαγγελματικής Οργάνωσης Βάμβακος και του Εθνικού Κέντρου Βάμβακος. Οι δράσεις αυτές γίνονται εν όψει της προκήρυξης του Προγράμματος Αγροτικής Ανάπτυξης (ΠΑΑ) 2014 - 2020, από το οποίο ορισμένα μέτρα παρέχουν στις ομάδες και στις οργανώσεις των παραγωγών οικονομικά και άλλα κίνητρα.

Σας ερωτώ λοιπόν, κύριε Υπουργέ, πώς προτίθεστε να εντάξετε σε ένα εθνικό σχέδιο και μια εθνική στρατηγική τις παραπάνω δράσεις σε συνδυασμό με την αξιοποίηση των μέτρων του Προγράμματος Αγροτικής Ανάπτυξης;

Επίσης, θα ήθελα να σας ρωτήσω, σε ποιες ενέργειες θα προβείτε για την καλύτερη οργάνωση και την παραγωγή ενός τυποποιημένου, πιστοποιημένου, ποιοτικού προϊόντος, σύμφωνα με τις ανάγκες της αγοράς, για να παραχθεί προστιθέμενη αξία προς όφελος των παραγωγών, των εκκοκκιστών και των κλωστοϋφαντουργών;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Σιωροπούλου.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κυρία Κατσαβριά, πραγματικά χαίρομαι για την ερώτησή σας. Δείχνει το αμέριστο ενδιαφέρον για το βαμβάκι.

Η Ελλάδα, όπως ξέρετε, είναι μία από τις δύο χώρες στην Ευρωπαϊκή Ένωση, η οποίες είναι παραγωγοί βαμβακιού. Η άλλη είναι η Ισπανία. Το βαμβάκι είναι από τα κορυφαία εξαγώγιμα προϊόντα. Περίπου ογδόντα χιλιάδες Έλληνες αγρότες στη Θεσσαλία και στη Μακεδονία ασχολούνται με την καλλιέργεια βάμβακος, ιδιαίτερα, δε, στη Θεσσαλία και στον Νομό Καρδίτσας -που είναι η περιφέρειά σας- αλλά και στον Νομό Λάρισας, είναι πολλοί οι αγρότες, χιλιάδες, οι οποίοι ασχολούνται με την καλλιέργεια βάμβακος.

Τα πλεονεκτήματα της καλλιέργειας βάμβακος είναι αρκετά. Θα μείνω μόνο στα μειονεκτήματα, γιατί είπατε ότι μειώθηκε η παραγωγή.

Όσον αφορά το αυξημένο κόστος παραγωγής στην καλλιέργεια βάμβακος και την πανσπερμία των ποικιλιών: Θα σας απαντήσω εμπεριστατωμένα και συγκεκριμένα τι σχεδιάζει το Υπουργείο Αγροτικής Ανάπτυξης, όσον αφορά στα μειονεκτήματα και στην πτώση της καλλιέργειας βάμβακος. Μπαίνει στον πυρήνα του προβλήματος με το μέτρο «09» που αφορά τις ομάδες παραγωγών. Η σχετική υπουργική απόφαση υπεγράφη πριν τρεις ημέρες και δίνει πραγματικά κίνητρα στον αγρότη, στον καλλιεργητή βάμβακος να περιορίσει σε σημαντικό βαθμό το κόστος. Διότι με τις ομάδες παραγωγών, οι οποίες αποτελούν, πλέον, αυτοτελείς οντότητες -και είναι πάρα πολύ σημαντικό- του εμπορικού και του συνεταιριστικού δικαίου, θα μπορούν να προσαρμόζουν την παραγωγή και το προϊόν στις απαιτήσεις της αγοράς, να θεσπίζουν κοινούς κανόνες και πληροφορίες που αφορούν την παραγωγή και να μειώνουν, βέβαια, το κόστος παραγωγής.

Όσον αφορά τις ποικιλίες, σύντομα το Υπουργείο Αγροτικής Ανάπτυξης θα αναλάβει σχετική πρωτοβουλία για την αξιολόγηση εμπορικών ποικιλιών, μεταξύ των οποίων θα είναι και το βαμβάκι.

Περισσότερα για το θέμα θα σας πω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρία Κατσαβριά - Σιωροπούλου, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Οι απαντήσεις που μου δώσατε, κύριε Υπουργέ, κατά κάποιον τρόπο με ικανοποιούν. Όμως, όπως ανέφερα και στην πρωτολογία μου, τα δύο βασικά προβλήματα της βαμβακοκαλλιέργειας είναι το υψηλό κόστος παραγωγής και η αδυναμία στην τυποποίηση του προϊόντος που υποβαθμίζει την ποιότητα λόγω της κακής οργάνωσης και της πανσπερμίας των ποικιλιών που είπατε κι εσείς. Η λύση των δύο αυτών προβλημάτων έχει έναν κοινό παρονομαστή. Είναι η οργάνωση της παραγωγής μέσα από την καλλιέργεια συλλογικής συνείδησης των αγροτών και μέσα από τη δημιουργία συλλογικών σχημάτων.

Το Πρόγραμμα Αγροτικής Ανάπτυξης μπορεί να αποτελέσει ένα πολύτιμο εργαλείο στήριξης τέτοιου σχήματος παραγωγής με κίνητρα, που, όπως κι εσείς τονίσατε, περιγράφονται στα μέτρα για σύσταση ομάδων παραγωγών, για τα συστήματα ποιότητας, για την εκπαίδευση και μεταφορά γνώσεων, για τις επενδύσεις σε υλικά του ενεργητικού και, τέλος, στο μέτρο που αφορά τη συνεργασία στο πλαίσιο της εφαρμογής της Ευρωπαϊκής Σύμπραξης - Καινοτομίας.

Σε ό,τι αφορά, όμως, τα προβλήματα που τόνισα και στην πρωτολογία μου, η μεν μείωση του κόστους παραγωγής μπορεί να επιτευχθεί μέσα από ένα συλλογικό σχήμα, όπως είναι οι ομάδες και οι οργανώσεις παραγωγών με κοινή χρήση γεωργικού εξοπλισμού, κεφαλαίων, κ.λπ., πέρα από την κατασκευή υποδομών και τη στήριξη επενδύσεων που βοηθούν στην ορθολογική και βιώσιμη αξιοποίηση των φυσικών πόρων όπως είναι το νερό, η ενέργεια κλπ.. Επίσης μπορεί να γίνει με μείωση του κόστους των γεωργικών εφοδίων, διότι μια ομάδα παραγωγών θα έχει ισχυρότερη διαπραγματευτική δύναμη στην αγορά εφοδίων.

Σχετικά δε με την ποιότητα για να αξιολογηθεί ένα ποιοτικό προϊόν στην αγορά, θα πρέπει να παράγεται με μια σταθερή και αξιόλογη ποσότητα. Και αυτό μπορεί να γίνει μόνο μέσα από ένα συλλογικό σχήμα παραγωγής. Επομένως τα συλλογικά σχήματα φαίνεται να είναι μονόδρομος για την βελτίωση της ανταγωνιστικότητας του προϊόντος.

Εργαλείο ανάπτυξης και στήριξης της βαμβακοκαλλιέργειας και των ομάδων παραγωγών μπορεί επίσης να αποτελέσει και η σύμπραξη και η συνεργασία με την Διεπαγγελματική Οργάνωση Βάμβακος και με το Εθνικό Κέντρο Βάμβακος με εφαρμογή αναπτυξιακών και ερευνητικών έργων και προγραμμάτων, πέρα από αυτά που εκτελούνται σήμερα.

Επίσης μπορούν να παρέχουν εκπαίδευση σε ομάδες παραγωγών για θέματα ποιότητας και στόχευσης της παραγωγής στις ανάγκες της αγοράς.

Συνοψίζοντας, κύριε Υπουργέ, η θεσμοθέτηση των ομάδων παραγωγών με τον νέο νόμο και η αναμενόμενη υπουργική απόφαση για τις ομάδες παραγωγών, πρέπει να διασφαλίζουν μια ευελιξία στην λειτουργία των ομάδων παραγωγών. Τέλος, όλες αυτές οι δράσεις και οι νέες ευκαιρίες θα πρέπει να ενταχθούν σε ένα εθνικό σχέδιο δράσεων, που θα παρακολουθείται από μια εθνική ομάδα εργασίας με την επίβλεψη του Υπουργείου Αγροτικής Ανάπτυξης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Η φιλοσοφία του Υπουργείου Αγροτικής Ανάπτυξης είναι ότι πρέπει να υπάρξει ένας οδικός χάρτης παραγωγής, μια συνολική ανασυγκρότηση της παραγωγής στη χώρα μας, στην οποία συνολική ανασυγκρότηση η καλλιέργεια βάμβακος ως μεγάλη καλλιέργεια πρέπει να κατέχει δεσπόζουσα και σημαντική θέση. Όπως ανέφερα, τα μειονεκτήματα στην συγκεκριμένη καλλιέργεια είναι το κόστος παραγωγής και η πανσπερμία ποικιλιών.

Όπως είπατε πριν η σχετική υπουργική απόφαση υπεγράφη μόλις πριν τρεις μέρες. Και είναι ευθύνη του Υπουργείου να την επικοινωνήσουμε στους παραγωγούς, ώστε να δουν το πώς μπορούν να οργανωθούν, ποια είναι τα πλεονεκτήματα των ομάδων παραγωγών και να προάγουν αυτό το προϊόν το οποίο λέγεται βαμβάκι, το οποίο παλαιότερα ήταν η ναυαρχίδα των προϊόντων μας, διότι τα πλεονεκτήματα από το συγκεκριμένο μέτρο του Προγράμματος Αγροτικής Ανάπτυξης είναι πάρα πολύ σημαντικά.

Συνεπώς πρέπει και η ηγεσία του Υπουργείου Αγροτικής Ανάπτυξης και εσείς και το Εθνικό Κέντρο Βάμβακος και η Διεπαγγελματική Οργάνωση Βάμβακος να επικοινωνήσουν στους αγρότες να γνωρίζουν τα πλεονεκτήματα των ομάδων παραγωγών.

Από εκεί και πέρα υπηρεσίες όπως ο ΕΛΓΟ, το Ινστιτούτο Κτηνοτροφικών Φυτών αλλά και το Ελληνικό Κέντρο Βάμβακος, το οποίο έχει πολύ σημαντικό έργο, παρουσιάζουν σημαντικά πλεονεκτήματα σε σχέση με την καλλιέργεια βάμβακος.

Συνεπώς η ηγεσία του Υπουργείου Αγροτικής Ανάπτυξης σας τονίζει ότι υπάρχει σχέδιο και ότι θέλει να στηρίξει το βαμβάκι στην χώρα μας, ειδικά στην περιοχή της Καρδίτσας, της Λάρισας και της Μακεδονίας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συζητηθεί η έκτη με αριθμό 399/27-1-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονος Φωτήλα προς τον Υπουργό Αγροτικής Ανάπτυξης και Τροφίμων**,** σχετικά με την καθυστέρηση του έργου επέκτασης της διώρυγας του ποταμού Πηνειού στη δυτική Αχαΐα.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κατ’ αρχάς να εκφράσω την πιο βαθιά μου θλίψη και όλης της Κοινοβουλευτικής Ομάδας και τα πιο θερμά μας συλλυπητήρια στην οικογένεια του αγαπητού μας συναδέλφου.

Κύριε Υπουργέ, θυμάμαι τον κ. Τσίπρα τον Σεπτέμβριο του 2015, στο πλαίσιο της τότε προεκλογικής εκστρατείας, μιλώντας στην πρωτεύουσα της εκλογικής μου περιφέρειας, στην Πάτρα, να υπόσχεται μεταξύ άλλων στους πολίτες, την άμεση επέκταση της κεντρικής διώρυγας του Πηνειού προς την περιοχή της δυτικής Αχαΐας. Τις ίδιες υποσχέσεις έδιναν και οι Βουλευτές της συμπολίτευσης στον νομό.

Πράγματι, κύριε Υπουργέ, το έργο είναι μείζονος σημασίας για την περιοχή. Η Περιφέρεια Δυτικής Ελλάδος έχει υποβάλει την μελέτη της ήδη από τον Οκτώβριο του 2015 και το έχει χαρακτηρίσει ένα μεγάλο εθνικό έργο, κρίσιμο όχι μόνο για την ανάπτυξη της περιοχής αλλά και για την επιβίωση πια των αγροτών της δυτικής Αχαΐας.

Οι τελευταίοι αναγκάζονται να καταφεύγουν σε πολυδάπανες γεωτρήσεις, αντλώντας υφάλμυρο νερό από εκατοντάδες μέτρα, που είναι ακατάλληλο τόσο για την ύδρευση όσο και για την άρδευση της περιοχής.

Είχα εγκαίρως επισημάνει το τεράστιο πρόβλημα σε επίκαιρη ερώτησή μου προς τον και τότε Υπουργό Ανάπτυξης, τον κ. Αποστόλου, στις 22 Μαΐου του 2015. Με έκπληξη, όμως, πληροφορήθηκα, πως ενώ βρισκόμαστε στον Φεβρουάριο του 2017 -έχει ήδη παρέλθει, δηλαδή, ενάμισης χρόνος από τις εκλογές του 2015- όχι μόνο δεν έχει ξεκινήσει η υλοποίηση του έργου αλλά απαιτούνται επιπλέον δέκα συμπληρωματικές μελέτες για την πλήρη ολοκλήρωση της μελέτης και ωρίμανσης του έργου. Ας σημειωθεί δε, πως εκτός της παρατηρούμενης καθυστέρησης, το ίδιο φράγμα του Πηνειού στην Ηλεία βρέθηκε τον προηγούμενο μήνα σε οριακό σημείο λόγω υπερχείλισης από τις συνεχόμενες βροχές.

Το γεγονός αυτό καταδεικνύει, κατά τη γνώμη μου, το επείγον της παρέμβασης, που θα είναι άλλωστε, προς όφελος και των δύο νομών, και της Αχαΐας αλλά και της Ηλείας. Θα αρκούσε μόνο το 1/3 των νερών του Πηνειού που χύνεται, που καταλήγει στη θάλασσα, για να αντιμετωπιστεί το πρόβλημα στη δυτική Αχαΐα.

Κύριε Υπουργέ, οι αγρότες της δυτικής Αχαΐας όπως και η μεγάλη πλειοψηφία των Ελλήνων πολιτών έχουν πικρή πείρα από τις κατά καιρού υποσχέσεις του Πρωθυπουργού, καθώς έχει σπάσει όλα τα ρεκόρ αναξιοπιστίας, με το σίριαλ του κλεισίματος της αξιολόγησης να αποτελεί το τελευταίο επεισόδιο.

Επειδή, όμως, -και πιστέψτε με- οι κάτοικοι της δυτικής Αχαΐας δεν αντέχουν πια να ακούν μόνο λόγια αλλά θέλουν συγκεκριμένα χρονοδιαγράμματα για την υλοποίηση του έργου κι επειδή, όπως εξήγησα, το συγκεκριμένο έργο αποτελεί έργο ζωής για την περιοχή της δυτικής Αχαΐας, που μπορεί να συμβάλλει και στην αντιμετώπιση της ανεργίας αλλά και στην ανάπτυξη της αγροτικής οικονομίας με παραγωγή υψηλής ποιότητας προϊόντων ανταγωνιστικών στη διεθνή αγορά, θα ήθελα να μας πληροφορήσετε τα εξής:

Πρώτον, ισχύουν τα στοιχεία για την αναγκαιότητα ολοκλήρωσης δέκα συμπληρωματικών μελετών; Αν ναι, σε ποιες ενέργειες θα προβείτε για την άμεση ολοκλήρωσή τους;

Δεύτερον, ποιο εκτιμάτε ότι είναι το πραγματικό χρονοδιάγραμμα της έναρξης δημοπράτησης του έργου, έναρξης των εργασιών αλλά και ολοκλήρωσης του έργου της επέκτασης της διώρυγας του ποταμού Πηνειού στη δυτική Αχαΐα;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φωτήλα.

Τον λόγο έχει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ για την ερώτηση.

Κατ’ αρχάς στην προφορική ανάπτυξη της ερώτησής σας εμφιλοχώρησε και μια κριτική αντιπολίτευσης. Λογικό. Όμως επιτρέψτε μου να σας απαντήσω, ότι εγώ όσες φορές απαντώ στις επίκαιρες, απαντώ με συγκεκριμένα στοιχεία, χωρίς να υπεισέλθω σε οποιουδήποτε είδους αντιπολιτευτική διαδικασία.

Ξεκινάω από το δεύτερο υποερώτημα για την υπερχείλιση. Αν έχετε υποψίες ή υπόνοιες για υπερχείλιση, αρμόδια είναι η Περιφέρεια της Δυτικής Ελλάδας. Σύμφωνα με τι επιβεβαιώσεις των υπηρεσιών όλοι οι υπερχειλιστές –είναι τεχνικές οι έννοιες- έχουν κατασκευαστεί με τις προβλεπόμενες προδιαγραφές. Αν υπάρχει υποψία για υπερχείλιση, αρμόδια είναι η Περιφέρεια Δυτικής Ελλάδος.

Δεύτερο και σημαντικό. Το συγκεκριμένο μέτρο έχει χρονικό μακροπρόθεσμο ορίζοντα ολοκλήρωσης το 2027. Ο φορέας υλοποίησης είναι η Περιφέρεια Δυτικής Ελλάδος. Αυτό δεν το αναφέρω για να αποσείσω ευθύνες από το Υπουργείο. Απλώς λέω πως είναι και η Περιφέρεια Δυτικής Ελλάδος.

Τρίτον, αναφέρατε στην προφορική ανάπτυξη της επίκαιρης ερώτησής σας, το περιλαμβάνετε και γραπτώς, ότι με έκπληξη πληροφορηθήκατε από φορείς της περιοχής πως απαιτούνται ακόμα δέκα μελέτες.

**ΙΑΣΟΝΑΣ ΦΩΤΗΛΑΣ:** Ρωτάω. Δεν το ξέρω.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Συγγνώμη αλλά στο Υπουργείο Αγροτικής Ανάπτυξης δεν υφίσταται αυτή τη στιγμή επίσημη πληροφόρηση, αν απαιτούνται άλλες μελέτες. Δεν γνωρίζω αν είναι από το Υπουργείο Περιβάλλοντος. Μπορεί να είναι μια πληροφορία. Εσείς μπορείτε να πείτε ποιες είναι οι μελέτες και ποιος φορέας θέλει αυτές τις μελέτες; Επίσημη πληροφόρηση στο Υπουργείο Αγροτικής Ανάπτυξης δεν υφίσταται.

Όσον αφορά, βέβαια, το χρονοδιάγραμμα, θα σας απαντήσω στη δευτερολογία μου.

Πρόκειται, βέβαια, αναμφισβήτητα για ένα πολύ σημαντικό έργο για την Αχαΐα. Κανείς δεν αμφιβάλλει γι’ αυτό. Όμως όσον αφορά τις μελέτες, πιθανόν να συμβαίνει. Απλώς επίσημη πληροφόρηση για το αν απαιτούνται δέκα, είκοσι ή τριάντα μελέτες, δεν υφίσταται αυτή τη στιγμή στο Υπουργείο Αγροτικής Ανάπτυξης. Ίσως αναφέρονται σε περιβαλλοντολογικές μελέτες, που είναι από το Υπουργείο Περιβάλλοντος. Ίσως!

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κατ’ αρχάς, να πω ότι οποιαδήποτε παρέμβαση, οποιοσδήποτε διάλογος, σε οποιασδήποτε μορφή, είτε σε επίκαιρη ερώτηση είτε σε οποιοδήποτε στάδιο του κοινοβουλευτικού ελέγχου, νομίζω ότι έχει και εμπεριέχει και πρέπει να εμπεριέχει και πολιτική χροιά. Άρα, δεν νομίζω ότι υπάρχει θέμα γι’ αυτό.

Από εκεί και πέρα, είπατε για το 2027. Όταν ο κύριος Πρωθυπουργός μιλούσε προεκλογικά στην Πάτρα και μιλούσε για άμεση ολοκλήρωση, παρέλειψε να πει ότι ο χρονικός ορίζοντας είναι το 2027. Διότι, βεβαίως, δεν ταιριάζει το «άμεση» με το 2027.

Πλουσιότερος δεν έγινα. Δεν πήρα καμμία απάντηση. Το αν υπάρχουν μελέτες, αν χρειάζονται μελέτες, εσείς, κύριε Υπουργέ, θα έπρεπε να μου το πείτε εμένα κι όχι εσείς να ρωτάτε εμένα να σας πληροφορήσω εάν χρειάζονται μελέτες ή δεν χρειάζονται για την ολοκλήρωση του έργου. Εγώ ρωτάω εσάς αν όντως χρειάζονται μελέτες ή δεν χρειάζονται και περιμένω μία απάντηση. Απάντηση δεν πήρα.

Απάντηση δεν πήρα ούτε για το χρονοδιάγραμμα. Μου είπατε ότι θα μου απαντήσετε στη δευτερολογία σας.

Όπως εξήγησα και στην πρωτολογία μου, είναι κάτι παραπάνω από απαραίτητη η υλοποίηση του έργου. Από την πλευρά μου, όπως έκανα κι από την πρώτη φορά που εκλέχθηκα Βουλευτής, το 2015, θα παρακολουθώ τα διάφορα στάδια υλοποίησης του έργου, συμβάλλοντας στην ανάπτυξη της περιοχής. Θα ήθελα, όμως, να μου δώσετε απάντηση για ένα επιπλέον πρόβλημα που έχει προκύψει στην περιοχή της δυτικής Αχαΐας, εξαιτίας της μη έγκαιρης υλοποίησης του έργου.

Όπως ανέφερα και αρχικά, ο υδροφόρος ορίζοντας στη δυτική Αχαΐα μέσω των δύο χιλιάδων, περίπου, γεωτρήσεων από τους αγρότες της περιοχής έχει υποχωρήσει σε τέτοιο βαθμό ώστε η άντληση του νερού να γίνεται σε πάρα πολύ μεγάλο βάθος, ξεπερνά τα διακόσια πενήντα – τριακόσια μέτρα. Αντιλαμβάνεστε, κατ’ αρχάς, πως οι αγρότες της περιοχής, εκτός των αυξημένων υποχρεώσεων λόγω των φόρων που τους έχετε επιβάλει –και μη μου πείτε πάλι ότι κάνω αντιπολίτευση- καλούνται τώρα να καλύψουν και το κόστος των γεωτρήσεων. Επιπλέον, το νερό που αντλείται από τα βάθη, πλέον, είναι υφάλμυρο και ακατάλληλο και για την ύδρευση και για την άρδευση, όπως είπα και νωρίτερα.

Και σας ρωτώ, κύριε Υπουργέ, αφού μου πείτε για τα χρονοδιαγράμματα, υπάρχουν σχέδια ανακούφισης των κατοίκων της περιοχής από το κόστος των γεωτρήσεων μέχρι να ολοκληρωθεί η επέκταση της διώρυγας, αλλά και της προσωρινής, έστω, αντιμετώπισης του προβλήματος της ύδρευσης και της άρδευσης; Υπάρχει ένα σχέδιο υλοποίησης σχετικών έργων;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, όσον αφορά τις μελέτες, εγώ σας ενημερώνω υπεύθυνα ότι πληροφόρηση δεν υπάρχει. Εσείς το αναφέρατε στην επίκαιρη ότι φορείς το ζητάνε, λένε ότι θέλουν κι άλλες μελέτες.

Κι εγώ σας ρωτώ το αντίστροφο, αλλά είναι ρητορική η ερώτηση: Ποιες είναι οι μελέτες; Πείτε μου να τις διασταυρώσουμε. Εγώ σας λέω, ως Υπουργείο Αγροτικής Ανάπτυξης, ότι δεν υφίσταται τέτοιου είδους πληροφόρηση, τουλάχιστον στο Υπουργείο Αγροτικής Ανάπτυξης.

**ΙΑΣΟΝΑΣ ΦΩΤΗΛΑΣ:** Αλλά μπορεί και να χρειάζεται.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Εγώ, ως Υπουργείο Αγροτικής Ανάπτυξης, σας λέω ότι δεν υφίστανται αυτές οι μελέτες. Εσείς λέτε ότι χρειάζονται;

**ΙΑΣΟΝΑΣ ΦΩΤΗΛΑΣ:** Εσάς δεν σας ενδιαφέρει να πάρετε πληροφόρηση;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ακούστε. Λέτε: «Με έκπληξη πληροφορηθήκαμε από φορείς της περιοχής…». Ποιοι είναι οι φορείς, κύριε Φωτήλα; Γιατί δεν τους γράφετε;

**ΙΑΣΟΝΑΣ ΦΩΤΗΛΑΣ:** Διάφοροι φορείς. Από την περιφέρεια, από τον δήμο, από όποιον ενδιαφέρεται.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Όχι. Να το κάνετε εγγράφως, για να μπορούμε να σας απαντήσουμε υπεύθυνα. Ποιοι είναι οι φορείς και ποιες είναι οι μελέτες; Είναι δέκα, είκοσι; Κάλλιστα, θα μπορούσατε να αναφέρετε είκοσι.

Δεύτερον, επειδή είπατε γι’ αυτό που εξήγγειλε ο Πρωθυπουργός, αναγκαστικά το γάντι πρέπει να το σηκώσω. Κι ο κ. Σαμαράς εξήγγειλε πολλά έργα για οδικά δίκτυα, αλλά δεν έχει γίνει τίποτα.

Τρίτον, για την ταμπακιέρα, στο συγκεκριμένο πλαίσιο του Προγράμματος Αγροτικής Ανάπτυξης 2007-2013, στη συγκεκριμένη περιοχή εντάχθηκαν στα αρδευτικά δίκτυα Πηνειού-Αλφειού –σεις τα ξέρετε καλύτερα, γιατί είστε από αυτήν την περιοχή- τρία έργα: Εκσυγχρονισμός και αναβάθμιση λειτουργίας εγγειοβελτιωτικών έργων Νομού Ηλείας για την εξοικονόμηση πόρων και ενέργειας, υπογειοποίηση δικτύων ροής, ΤΟΕΒ Γαστούνης-Αμαλιάδος και αντικατάσταση προβληματικών υπόγειων αγωγών από προενταγμένο σκυρόδεμα και διατάξεις καθορισμού ύδατος αντλιοστασίων.

Για τη νέα προγραμματική περίοδο 2014-2020 εντάχθηκε και το συγκεκριμένο έργο, το οποίο αξιολογείται και σύντομα θα εξαγγείλουμε και το χρονοδιάγραμμα υλοποίησης.

**ΙΑΣΟΝΑΣ ΦΩΤΗΛΑΣ:** Μέχρι το 2020; Γιατί πριν μου είπατε για το 2027.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Όχι. Λέω ότι εντάχθηκαν το 2014-2020. Από εμένα, τουλάχιστον, θα ακούτε πάντα υπεύθυνες απαντήσεις.

Εσείς καλά κάνετε και ρωτάτε, κύριε Φωτήλα, ενδιαφέρεστε για τους κατοίκους της περιοχής. Είναι σημαντικό έργο. Σήμερα, όμως, είναι πάρα πολλά τα έργα και δεν μπορούμε να πούμε συγκεκριμένο χρονοδιάγραμμα. Οι υπηρεσίες και συγκεκριμένα το Υπουργείο Αγροτικής Ανάπτυξης δουλεύουν προς αυτήν την κατεύθυνση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Όπως είπα και στην αρχή της διαδικασίας, αναβλήθηκαν δεκατρείς επίκαιρες ερωτήσεις και για λόγους καταγραφής των Πρακτικών επιτρέψτε μου να τις αναγνώσω εν τάχει.

Δεν θα συζητηθούν, λοιπόν, οι εξής επίκαιρες ερωτήσεις:

Η πρώτη με αριθμό 474/13-2-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος την Υπουργό Πολιτισμού και Αθλητισμού,σχετικά με την «Συντήρηση και Αναβάθμιση του Εθνικού Σταδίου Κιλκίς».

Η όγδοη με αριθμό 423/31-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού,σχετικά με την «κατάχρηση του ονόματος “Μακεδονία” σε αθλητικές οργανώσεις».

Η δεύτερη με αριθμό 478/14-2-2017 επίκαιρη ερώτηση πρώτου κύκλου του Βουλευτή Μαγνησίας του Λαϊκού Συνδέσμου – Χρυσή Αυγή κ. Παναγιώτη Ηλιόπουλου προς τον Υπουργό Οικονομικών,σχετικά με τις «μαμούθ οφειλές του δημοσίου προς τους ιδιώτες».

Η ένατη με αριθμό 387/24-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών,σχετικά με τη «νομοθετική ρύθμιση για επέκταση εγκεκριμένων εξόδων πέραν των νοσηλίων».

Η δεύτερη με αριθμό 442/6-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την περαιτέρω σταδιακή άρση των capital controls.

Η πρώτη με αριθμό 473/13-2-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα **–** Σιδηροπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την καταβολή εισφορών των ελεύθερων επαγγελματιών.

Η πέμπτη με αριθμό 413/30-1-2017 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιουπρος τον Υπουργό Υγείας,σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας.

Η τρίτη με αριθμό 458/7-2-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα.

Η δέκατη με αριθμό 389/24-1-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας.

Η ενδέκατη με αριθμό 408/30-1-2017 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υγείας,σχετικά με τα σοβαρά προβλήματα των οικογενειών και των εργαζομένων στις υπηρεσίες Ειδικής Αγωγής.

Η δωδέκατη με αριθμό 402/27-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας,σχετικά με τη μείωση του κόστους των διαγνωστικών εξετάσεων για τον καρκίνο του μαστού.

Η δέκατη τρίτη με αριθμό 313/5-1-2017 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής.

Η έβδομη με αριθμό 365/20-1-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων,σχετικά με την επαναλειτουργία μεταβατικών τμημάτων του ΤΕΙ Δυτικής Ελλάδας.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.40΄ λύεται η συνεδρίαση για την προσεχή Τετάρτη 22 Φεβρουαρίου 2017 και ώρα 12.00΄, με αντικείμενο εργασιών του Σώματος: Αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**