(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΔ΄

Δευτέρα 6 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Α. Ασημακοπούλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Ιωαννίνων και το 1ο Γενικό Λύκειο Νάουσας, σελ.   
4. Ανακοινώνεται επιστολή του Βουλευτή Μεσσηνίας κ. Δημητρίου Κουκούτση προς τον Πρόεδρο της Βουλής κ. Νικόλαο Βούτση, με την οποία γνωστοποιεί ότι δεν ανήκει στην Κοινοβουλευτική Ομάδα του ΛΑΪΚΟΥ ΣΥΝΔΕΣΜΟΥ - ΧΡΥΣΗ ΑΥΓΗ και παραμένει ως ανεξάρτητος Βουλευτής, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με την καταβολή εισφορών των Ελεύθερων Επαγγελματιών, σελ.   
 ii. σχετικά με την «ανάκληση της απόφασης του Υφυπουργού κ. Πετρόπουλου για κατασχέσεις σε μικροοφειλέτες», σελ.   
 β) Προς τον Υπουργό Μεταναστευτικής Πολιτικής, σχετικά με την άμεση ανάγκη διασφάλισης της εύρυθμης λειτουργίας στο Κέντρο Πρώτης Υποδοχής (ΚΕΠΥ) της Μόριας, σελ.   
 γ) Προς τον Υπουργό Οικονομικών, σχετικά με τον ενδεχόμενο κίνδυνο παραγραφών σε δυνητικές περιπτώσεις φορολογικών υποθέσεων πολιτικών προσώπων που αφορούν στη Γενική Γραμματεία Δημοσίων Εσόδων, στο Σώμα Δίωξης Οικονομικού Εγκλήματος και στις λίστες καταθετών εξωτερικού, σελ.   
 δ) Προς τον Υπουργό Υγείας:  
 i. σχετικά με τις «δηλώσεις του Αναπληρωτή Υπουργού Υγείας περί «πειραγμένων» τιμών ορισμένων φαρμάκων την εποχή πριν τον Ιανουάριο του 2015», σελ.   
 ii. σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα, σελ.   
 iii. σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας, σελ.   
 iv. σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ», σελ.

ΠΡΟΕΔΕΥΟΝΤΕΣ

ΚΟΥΡΑΚΗΣ Α. , σελ.

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Σ. , σελ.  
ΛΑΜΠΡΟΥΛΗΣ Γ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΞΥΔΑΚΗΣ Ν. , σελ.  
ΠΟΛΑΚΗΣ Π. , σελ.  
ΣΥΡΜΑΛΕΝΙΟΣ Ν. , σελ.  
  
Β. Επί των επικαίρων ερωτήσεων:  
ΓΕΩΡΓΙΑΔΗΣ Σ. , σελ.  
ΓΚΙΟΚΑΣ Ι. , σελ.  
ΘΕΟΧΑΡΗΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΟΥΖΑΛΑΣ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΕΤΡΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
  
Γ. Επί του σχεδίου νόμου του Υπουργείου Τουρισμού:  
ΚΑΤΣΩΤΗΣ Χ. , σελ.  
ΚΟΥΝΤΟΥΡΑ Έ. , σελ.  
ΛΟΒΕΡΔΟΣ Α. , σελ.  
ΣΑΧΙΝΙΔΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΔ΄

Δευτέρα 6 Μαρτίου 2017

Αθήνα, σήμερα στις 6 Μαρτίου 2017, ημέρα Δευτέρα και ώρα 17.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης)**: Κυρίες και κύριοι συνάδελφοι, αρχίζει η συνεδρίαση.

Κυρίες και κύριοι συνάδελφοι, υπάρχει επιστολή του Βουλευτή Μεσσηνίας κ. Δημητρίου Κουκούτση προς τον Πρόεδρο του ελληνικού Κοινοβουλίου κ. Νικόλαο Βούτση, την οποία αναγιγνώσκω:

«Αξιότιμε κύριε Πρόεδρε, με την παρούσα κοινοποίηση σας κάνω γνωστό ότι από σήμερα δεν ανήκω στην Κοινοβουλευτική Ομάδα του Λαϊκού Συνδέσμου - Χρυσή Αυγή και ως εκ τούτου δηλώνω Ανεξάρτητος Βουλευτής. Μετά τιμής, Κουκούτσης Δημήτριος, Βουλευτής Μεσσηνίας».

(Η προαναφερθείσα επιστολή καταχωρίζεται στα Πρακτικά και έχει ως εξής:

(Αλλαγή σελίδας

Να μπει η σελίδα 2

Αλλαγή σελίδας)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση της Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Θέλει κάποιος συνάδελφος να λάβει τον λόγο;

**ΙΩΑΝΝΗΣ ΣΑΧΙΝΙΔΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ο κ. Σαχινίδης από τη Χρυσή Αυγή έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Στην κύρωση συνεργασίας στον τομέα του τουρισμού μεταξύ της Ελλάδος και της κυβέρνησης του Κράτους του Κουβέιτ διαπιστώνουμε ότι πράγματι η Ελλάδα από το παρελθόν, εδώ και αρκετές εκατοντάδες χρόνια, είχε φιλικές σχέσεις με το Κουβέιτ. Μάλιστα πρόσφατα, πριν από μερικά χρόνια, υπήρξε συμφωνία μιας συνεργασίας σε επίπεδο αρχαιολογικών ερευνών, που είχε διαρκέσει από το 2007 έως το 2009 αποσπασματικά. Μάλιστα, ακόμα και αν προστρέξουμε στη μυθολογία, θα δούμε κάποια στοιχεία της ελληνικής μυθολογίας τα οποία είναι αναμεμειγμένα με τους τοπικούς μύθους του Κουβέιτ.

Με αυτό το ιστορικό παρελθόν, λοιπόν, θα μπορούσε υπό συγκεκριμένες συνθήκες να μας βρει σύμφωνους η σημερινή κύρωση, όμως εδώ προκύπτουν κάποια ζητήματα τα οποία είχα αναφέρει και στην επιτροπή, τα οποία θέτουν σε αμφιβολία την καλή διάθεση και τα κίνητρα του Κουβέιτ.

Σε ανύποπτο χρόνο και κατά τη διάρκεια επίσκεψης στην Ελλάδα από τον Αναπληρωτή Πρωθυπουργό και Υπουργό Εξωτερικών του Κουβέιτ, είχε δηλώσει αυτός ότι προσβλέπει να είναι η Ελλάδα ο επενδυτικός εταίρος του Κουβέιτ και μάλιστα αυτό αποτέλεσε προσωπική επιλογή του εμίρη. Επισήμανε ακόμη ότι κύριος στόχος είναι η αγορά ακινήτων, αφού οι τιμές πια έχουν υποχωρήσει, όπως χαρακτηριστικά δήλωσε.

Με άλλα λόγια, λοιπόν, το Κουβέιτ εξέφρασε την επιθυμία του να γίνει μεριδιούχος της Ελλάδος, που απλά σήμερα ξεπουλιέται, αλλά το διατύπωσε με πολύ εύσχημο τρόπο. Προχώρησε ένα βήμα παραπέρα και αντιλαμβανόμενος το τι θα συμβεί στο άμεσο μέλλον με το λιμάνι του Πειραιά και την «COSCO», προσέτρεξε να δηλώσει ότι η χώρα του διαθέτει τεχνογνωσία εξόρυξης και διύλισης πετρελαίου, προκειμένου να δείξει τη διάθεσή του και στον τομέα αυτό. Στην επίσκεψή του στην Ελλάδα συνοδευόταν από επικεφαλής κρατικών φορέων, μεταξύ αυτών και του Οργανισμού Επενδύσεων της χώρας, Kuwait Investment Authority, και ισχυρούς τραπεζικούς φορείς.

Να δούμε, όμως, τώρα τι είναι αυτός ο φορέας, ποιες είναι οι ισχυρές τράπεζες του Κόλπου και ποιον ρόλο πράγματι καλούνται να διαδραματίσουν στην Ευρώπη και πώς όλα αυτά συνδέονται μεταξύ τους.

Στο άρθρο 9 της κύρωσης γίνεται ιδιαίτερη μνεία στον σεβασμό από μέρους της Ελλάδος στις υποχρεώσεις της που απορρέουν από την Ευρωπαϊκή Ένωση. Ποιος είναι ο λόγος για τον οποίο σε μια κύρωση φιλίας και συνεργασίας δύο κρατών πρέπει να γίνει ειδική αναφορά στις υποχρεώσεις της Ελλάδος απέναντι στην Ευρωπαϊκή Ένωση; Εκτός και αν υπάρχουν αντικρουόμενα συμφέροντα της Ευρωπαϊκής Ένωσης και του Κουβέιτ. Πρέπει εδώ να επισημανθεί ότι σε κάθε περίπτωση η Ελλάδα είναι υποχρεωμένη να τηρεί τους κανόνες της Ευρωπαϊκής Ένωσης, αλλά σε ποιον τομέα ειδικότερα;

Οι χώρες του Κόλπου, λοιπόν, αποτελούν τα θεμέλια των ισλαμικών χρηματοοικονομικών οργανισμών. Έχουν τέσσερις από τις πέντε μεγαλύτερες ισλαμικές τράπεζες στον κόσμο και διατηρούν την υψηλότερη συγκέντρωση ισλαμικών καταθέσεων και κεφαλαίων, λόγω του υψηλού εισοδήματος. Μία εξ αυτών είναι και η Kuwait Finance House στο Κουβέιτ, εκπρόσωποι της οποίας συνόδευαν τον σεΐχη στην επίσκεψή του στην Ελλάδα.

Αξίζει, λοιπόν, να σημειωθεί ότι τα κυρίαρχα επενδυτικά ταμεία των χωρών του Συμβουλίου Συνεργασίας του Κόλπου, τα οποία χρηματοδοτούνται εξ ολοκλήρου από τα έσοδα από το πετρέλαιο και το φυσικό αέριο, τα τελευταία πέντε χρόνια αναπτύσσονταν με ρυθμό 24% και εκτιμάται ότι διαχειρίζονται συνολικά πάνω από 1,1 τρισεκατομμύριο δολάρια, κάτι που ισοδυναμεί περίπου με το 40% των περιουσιακών στοιχείων που διαχειρίζονται τα κυρίαρχα επενδυτικά ταμεία παγκοσμίως. Από τα μεγαλύτερα κυρίαρχα επενδυτικά ταμεία στον κόσμο είναι και το Kuwait Investment Authority του Κουβέιτ, με παραπάνω από 200 δισεκατομμύρια δολάρια.

Το κρίσιμο, λοιπόν, εδώ είναι κατά πόσον αυτοί οι ισλαμικοί τραπεζικοί όμιλοι, που κατέχουν υψηλές θέσεις στην παγκόσμια κατάταξη, χρηματοδοτούν και ενθαρρύνουν την είσοδο και επικυριαρχία των ισλαμιστών στην Ευρώπη. Μετά βεβαιότητος δεν μπορούμε να το πούμε αυτό, όμως η ιστορική εξέλιξη δυστυχώς το επιβεβαιώνει.

Πώς είναι δυνατόν να έχουμε τεράστια ροή μεταναστών από τα μουσουλμανικά κράτη στον ευρωπαϊκό χώρο, ροή που έχει αλλοιώσει την εθνολογική σύσταση των ευρωπαϊκών χωρών και απειλεί με εξαφάνιση των ευρωπαϊκών λαών όπως τους γνωρίζουμε σήμερα, την ίδια ώρα που τα ισλαμικά κράτη με τα οποία γειτνιάζουν οι προσφυγικοί λαοί έχουν αφ’ ενός τεράστια οικονομική ευμάρεια και αφ’ ετέρου είναι και ομόθρησκοί τους;

Αυτό, λοιπόν, που θέλω να πω είναι ότι θα μπορούσαν οι υποτιθέμενες προσφυγικές ροές να επιλέξουν τα γειτονικά τους κράτη. Επιλέγουν, όμως, να διασχίσουν χιλιάδες χιλιόμετρα, να υποστούν κακουχίες χωρίς υποτίθεται οικονομική κάλυψη για να φθάσουν εν τέλει στην Ευρώπη, η οποία χειμάζεται οικονομικά, ενώ τα φιλικά προς αυτούς κράτη κατέχουν μέρος του παγκοσμίου πλούτου.

Αυτά και μόνον αποδεικνύουν τον σχεδιασμό της μουσουλμανικής επιβολής στην Ευρώπη διά μέσου της Ελλάδος και μάλιστα χρηματοδοτούμενης από τις ισχυρές ισλαμικές τράπεζες, μεταξύ των οποίων βρίσκονται και οι όμιλοι του Κουβέιτ.

Η οποιαδήποτε συνεργασία υπογραφής, κύρωσης συμφώνου ενθάρρυνσης των σχέσεων όλα υπακούν στη λογική της υπόταξης της Ελλάδος στον μουσουλμανικό κόσμο. Δεν είναι άλλωστε καθόλου τυχαία και συγκυριακή η απόφαση ανέγερσης τεμένους στην καρδιά της Αθήνας. Τα παραπάνω επιβεβαιώνονται ακόμα και στο εξής:

Οι τράπεζες από το Κουβέιτ, το Μπαχρέιν, τη Σαουδική Αραβία έχουν αγοράσει μετοχές στις συμμετοχικές τράπεζες της Τουρκίας, η Kuwait Finance House, η οποία έχει αξιολογηθεί ως ο μεγαλύτερος ισλαμικός οικονομικός οργανισμός παγκοσμίως και κατέχει πλειοψηφική συμμετοχή –και τελειώνω, κύριε Πρόεδρε- στην Kuwait Turk. Τα περιουσιακά στοιχεία στο τέλος του 2007 έφταναν τα 3,18 δισεκατομμύρια δολάρια, σύμφωνα με την Ένωση Τουρκικών Συμμετοχικών Τραπεζών.

Στη λογική, λοιπόν, του απόλυτου ελέγχου και υποταγής της Ελλάδας -η οποία επενδυτικά πάσχει και γι’ αυτό επιλέγεται άλλωστε από το Κουβέιτ ως δήθεν ισότιμος επενδυτής- επιδιώκεται να κυρωθεί το υπό συζήτηση μνημόνιο συνεργασίας.

Μια τόσο ισχυρά οικονομία πόσο πιθανό είναι να αντιμετωπίζει την Ελλάδα των μνημονίων ως εταίρο και όχι ως ένα μελλοντικό κτήμα της, ένα μέσο προκειμένου να εισβάλει στον ευρωπαϊκό χώρο, δεδομένου ότι αυτόν τον ρόλο δεν μπορεί να τον παίξει η Τουρκία; Γιατί ο οικονομικός έλεγχος του Κουβέιτ και των ισλαμικών χωρών στην Τουρκία είναι δεδομένος. Εάν μπορούσε αυτό να εξυπηρετήσει την Τουρκία και το Ισλάμ στην είσοδό τους στην Ευρώπη –θεσμικά όμως και όχι υπογείως, όπως το πράττει σήμερα-, είναι δεδομένο ότι ούτε μνημόνια συνεργασίας θα χρειαζόντουσαν να υπογραφούν αλλά ούτε τίποτα άλλο. Απλά θα έρχονταν και θα την αγόραζαν, όσο κυνικό και αν ακούγεται αυτό.

Τα όσα, λοιπόν, καταγράφονται στην αιτιολογική έκθεση περί ενθάρρυνσης και προώθησης συνεργασίας στον τομέα του τουρισμού προς αμοιβαίο όφελος των δύο χωρών είναι άνευ πραγματικής βάσης και ουδόλως αποτυπώνουν τα πραγματικά κίνητρα του Κουβέιτ.

Γι’ αυτό και η Χρυσή Αυγή καταψηφίζει την παρούσα κύρωση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σαχινίδη.

Τον λόγο έχει και ο κ. Κατσώτης, καθώς το Κομμουνιστικό Κόμμα Ελλάδας καταψήφισε την υπογραφή της κύρωσης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το κεφάλαιο δεν έχει ούτε θρησκεία ούτε πατρίδα. Θεός του είναι το κέρδος και έτσι παντού αυτή είναι η ίδια λογική του, αυτή είναι η στρατηγική του, να κερδίζει ακόμα περισσότερο.

Η Κυβέρνηση έρχεται σήμερα να πλασάρει τη νέα επίθεση σε βάρος του λαού, με το παραμύθι των μέτρων και των αντίμετρων. Φορτώνει με τα μέτρα νέα βάρη στις πλάτες του λαού και με τα λεγόμενα αντίμετρα ελαφρύνει το κεφάλαιο, έρχεται να στηρίξει την ανταγωνιστικότητα και την κερδοφορία του.

Η ατζέντα των συζητήσεων στο πλαίσιο της δεύτερης αξιολόγησης κινείται σε αυτή την κατεύθυνση, δηλαδή πώς θα διαμορφωθούν σταθεροί, μόνιμοι όροι αυξημένης κερδοφορίας των επιχειρηματικών ομίλων, πώς θα διαμορφωθούν οι όροι της άνοιξης στην οικονομία, όπως είπε σήμερα ο Πρωθυπουργός στην ομιλία του στο Υπουργικό Συμβούλιο. Είναι άλλη μια προσπάθεια να συγκαλυφθεί η επίθεση των νέων μέτρων.

Ο τουρισμός, τον οποίο αφορά και η σημερινή συμφωνία που συζητάμε, είναι η τρανή απόδειξη για το ποια ανάπτυξη εννοεί η Κυβέρνηση και ποιον ωφελεί. Οι πέντε έως έξι χιλιάδες ετήσιες αποδοχές στην καλύτερη των περιπτώσεων, οι οποίες θα φορολογηθούν, και το καθεστώς γαλέρας στα σύγχρονα σκλαβοπάζαρα είναι αυτό που φέρνει την άνοιξη στους μεγαλοεπιχειρηματίες στον τουρισμό, οι οποίοι επιβραβεύουν αυτή την πολιτική, αφού εξασφαλίζει ευνοϊκότερους όρους κερδοφορίας.

Ο Πρωθυπουργός μπορεί να επαίρεται για τα ρεκόρ τουριστών, εσόδων, κερδών, όπως δήλωσε και σήμερα στην παρουσίαση του αναπτυξιακού σχεδίου. Τι δεν είπε όμως; Δεν είπε για τα ρεκόρ, από την άλλη, της εκμετάλλευσης των εργαζομένων, της επιδείνωσης όλων των όρων αμοιβής, εργασίας και ζωής των εργαζομένων στον τουρισμό.

Κυρία Υπουργέ, δεν με παρακολουθείτε. Εντάξει, κάνετε τις συνομιλίες μέσα από το τηλέφωνό σας, αλλά η συζήτηση γι’ αυτό γίνεται.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Πολύ καλά σάς παρακολουθώ.

**ΧΡΗΣΤΟΣ ΚΑΤΣΩΤΗΣ:** Αυτή είναι η άνοιξη στην οικονομία, αυτή είναι η δίκαιη ανάπτυξη για την οποία μιλάει η Κυβέρνηση. Αυτούς τους όρους επιδιώκει να σταθεροποιήσει, να μονιμοποιήσει, προς όφελος τους κεφαλαίου. Αυτό απαιτούν και οι λεγόμενοι θεσμοί, οι εκπρόσωποι του κεφαλαίου, ο ΣΕΒ, ο ΣΕΤΕ και οι άλλες οργανώσεις των επιχειρηματικών ομίλων. Τέτοιοι όροι συμπεριλαμβάνονται και στην εν λόγω συμφωνία, στο τραπέζι των διαπραγματεύσεων της λεγόμενης δίκαιης ανάπτυξης. Είναι όλα αυτά που δημιουργούν τους όρους της καπιταλιστικής ανάπτυξης, όλα εκείνα τα μέτρα που προστίθενται σε όλα τα προηγούμενα, για να ενισχύσουν την ανταγωνιστικότητα, την κερδοφορία των επιχειρηματικών ομίλων.

Δίκαιη ανάπτυξη για την αστική τάξη είναι να μην έχει μικρότερη κερδοφορία από τις ανταγωνίστριες χώρες. Αυτό τους διασφαλίζει και αυτή η Κυβέρνηση με όλα τα μέτρα. Ό,τι μπαίνει εμπόδιο σε αυτή την προοπτική καταργείται, όπως η θέσπιση της δυνατότητας ομαδικών απολύσεων, η αύξηση του ποσοστού των απολύσεων από το 5% στο 10% όπως απαιτείται, η παραπέρα ευελιξία στις εργασιακές σχέσεις, η συνέχεια της μείωσης των μισθών μέσα από τις επιχειρησιακές συμβάσεις και τις ενώσεις προσώπων, η παραπέρα μείωση των ασφαλιστικών εισφορών των εργοδοτών, η παραπέρα μείωση των δαπανών του κρατικού προϋπολογισμού για κοινωνικές δαπάνες, ιδιωτικοποιήσεις, η φορολεηλασία των λαϊκών εισοδημάτων, νέοι περιορισμοί στο δικαίωμα της απεργίας της συνδικαλιστικής δράσης.

Ταυτόχρονα με τη φτηνή εργατική δύναμη προχωράει η Κυβέρνηση και με νέες χρηματοδοτήσεις από αυτές που αρπάζει από τη φορολεηλασία, από αυτές που κόβει από την πλειοψηφία του λαού, από τις συντάξεις, τους μισθούς, από την υγεία, την παιδεία. Ετοιμάζει νέες φοροαπαλλαγές στο όνομα των επενδύσεων και της δημιουργίας νέων θέσεων εργασίας. Η επιδείνωση της ζωής του λαού και η σκληρή πραγματικότητα που ζει η μεγάλη πλειοψηφία δεν μπορεί να ανακουφιστεί με τα παχιά λόγια περί δίκαιης ανάπτυξης, περί άνοιξης της ελληνικής οικονομίας. Η άνοιξη αφορά τα κέρδη κεφαλαίου και η βαρυχειμωνιά τη λαϊκή πλειοψηφία, για την οποία προωθούνται νέες ανατροπές στις εργασιακές σχέσεις, νέα επιδρομή στο λαϊκό εισόδημα, νέες περικοπές στις συντάξεις.

Αυτή η συμφωνία μέσα από τα άρθρα της οδηγεί σε νέους ορίζοντες τους ίδιους επιχειρηματικούς ομίλους της χώρας μας για επενδύσεις είτε στο Κουβέιτ είτε του Κουβέιτ στην Ελλάδα. Δεν αφορά την πλειοψηφία των εργαζομένων του λαού μας, για τους οποίους έχει μέτρα παλιά και νέα, απαραίτητα για την προώθηση των επιχειρηματικών σχεδίων για την αυξημένη κερδοφορία τους.

Μονόδρομος για τους εργαζόμενους όλων των κλάδων, ιδιωτικού και δημόσιου τομέα, μονόδρομος για τους αυτοαπασχολούμενους, τη φτωχή αγροτιά, για τους νέους και τις νέες είναι να οργανώσουν τον αγώνα τους ενάντια σε αυτά τα νέα μέτρα, ενάντια στη συμφωνία που επιχειρείται μεταξύ της τρόικας και της Κυβέρνησης για τα εργασιακά, τα ασφαλιστικά και τα φορολογικά μέτρα, που θα τσακίσουν παραπέρα τη ζωή του λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το ΚΚΕ αγωνίζεται, πρωτοστατεί με τα μέλη του, τους φίλους του, ώστε να οργανωθεί σε κάθε χώρο δουλειάς, σε κάθε κλάδο ο αγώνας των εργαζομένων ενάντια στα μέτρα και τα αντίμετρα που τσακίζουν τη ζωή, για να δημιουργηθούν οι προϋποθέσεις μαζικής, μαχητικής, αγωνιστικής απάντησης, να αποκτήσει προτεραιότητα στον αγώνα των εργαζομένων η διεκδίκηση της κάλυψης των απωλειών που είχαν για σταθερή δουλειά, με σταθερό ημερήσιο χρόνο εργασίας, με κατάργηση της ευελφάλειας, που εσείς θεωρείτε βέλτιστη πρακτική της Ευρωπαϊκής Ένωσης για την επαναφορά των κλαδικών συλλογικών συμβάσεων στην προ κρίσης περίοδο, ως αφετηρία για την υπογραφή νέων με υποχρεωτική εφαρμογή, με ισχύ των ευνοϊκότερων όρων για τη διεκδίκηση των σύγχρονων πραγματικών αναγκών των εργαζομένων.

Αυτό απαιτεί αγώνα, με γραμμή ρήξης και ανατροπής αυτής της πολιτικής, που στερεί τη ζωή που δικαιούνται οι πολλοί για τα κέρδη των επιχειρηματικών ομίλων. Η ελπίδα και η αισιοδοξία για την εργατική τάξη και τα λαϊκά στρώματα μπορούν να γεννηθούν στον δρόμο της συλλογικής διεκδίκησης του ταξικού αγώνα για μια κοινωνία απαλλαγμένη από τα καπιταλιστικά δεσμά χωρίς εκμετάλλευση ανθρώπου από άνθρωπο. Σε αυτή την κατεύθυνση μπορεί να δυναμώσει ο αγώνας, για να μπαίνουν εμπόδια στα νέα μέτρα για την ανάκτηση των απωλειών σε δικαιώματα, στο λαϊκό εισόδημα, για να βρεθούν στο επίκεντρο οι σύγχρονες λαϊκές ανάγκες.

Η κύρωση αυτής της σύμβασης αφορά τους επιχειρηματικούς ομίλους και είναι σε αντίθεση με τα λαϊκά συμφέροντα, γι’ αυτό την καταψηφίζουμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χρήστο Κατσώτη, Βουλευτή του Κομμουνιστικού Κόμματος Ελλάδας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε. Ο εισηγητής μας, ο κ. Κωνσταντινόπουλος, στην επιτροπή έχει εκφράσει θετική γνώμη. Θα ψηφίσουμε. Επειδή το Προεδρείο φέρεται σωστά και δίνει στους Κοινοβουλευτικούς Εκπροσώπους τον λόγο για ένα λεπτό, αξιοποιώντας έτσι τα κόμματα την Ολομέλεια της Βουλής που είναι σε λειτουργία, δεν έχουμε μετέλθει ενός μέσου που δεν θα ήταν και σωστότερο να λέμε στις επιτροπές, κύριε Πρόεδρε, ότι διατηρούμε επιφυλάξεις, ούτως ώστε να πάρουμε τον λόγο στην Ολομέλεια και να μιλάμε, ασκώντας άλλα καθήκοντα από αυτά τα οποία ο Κανονισμός μάς δίνει.

Ωστόσο, για το ένα μου λεπτό, θέλω, κυρία Υπουργέ, να σας πω ότι, πρώτον, ψηφίζουμε. Κατά δεύτερο λόγο, δεν συμμερίζομαι τα επιχειρήματα πως ό,τι συνιστά τον τουρισμό, αυτό αφορά κάποιους εργοδότες. Νομίζω ότι κοντά στο 17% ή στο 19% του οικονομικά ενεργού πληθυσμού ασχολείται με τον τουρισμό. Συνεπώς, όταν αυτός ευδοκιμεί, το κέρδος αφορά πάρα πολλούς ανθρώπους και ευτυχώς που για διεθνείς, εξωτερικούς λόγους, αλλά και για εσωτερικούς, πάει καλά ο τουρισμός της χώρας. Ευτυχώς! Αυτό οφείλεται οπωσδήποτε στους παράγοντες που σχετίζονται με το τι συμβαίνει στις άλλες χώρες της περιοχής, στο γεγονός ότι η Ελλάδα είναι μια φθηνότερη χώρα και στο γεγονός, επίσης, πως ό,τι συγκροτούσε μια ανησυχία για τους υποψήφιους τουρίστες, δηλαδή τα γεγονότα στην Αθήνα κυρίως, με νεκρούς, με βανδαλισμούς, έχουν σταματήσει. Επιτρέψτε μου να σας πω ότι εξαιτίας και του δικού σας κόμματος συνέβαιναν όσα συνέβαιναν, με τους περίφημους αγανακτισμένους.

Ωστόσο, κυρία Υπουργέ, τελειώνω με το εξής: Δεν φτάνει ο τουρισμός. Η χώρα χρειάζεται μια καθολική προσπάθεια για να λειτουργήσει και πάλι η οικονομία της. Αυτό που συνέβη σήμερα, να συνεδριάζετε ως Υπουργικό Συμβούλιο, να μιλάτε για ανάπτυξη και η ΕΛΣΤΑΤ να δίνει ύφεση για το έτος 2016, με τα δεδομένα του Πρωθυπουργού, που μιλούσε το Πάσχα του ’16 για ανάσταση διπλή, και του Χριστού αλλά και της οικονομίας, Υπουργών που κόμπαζαν προ ημερών…

**ΠΡΟΕΔΡΕΥΩΝ (Αναστάσιος Κουράκης):** Κύριε Λοβέρδο, κάνετε αυτό το οποίο είπατε στην αρχή ότι το κατακρίνετε…

**ΑΝΔΡΕΑΣ ΛΟΒΕΡΔΟΣ:** Όχι. Είπα ότι παίρνω τον λόγο και θα μιλήσω ως Κοινοβουλευτικός Εκπρόσωπος, με μια γενίκευση.

Θέλω να καταλήξω, κύριε Πρόεδρε, και είναι η τελευταία μου φράση: Πώς είναι δυνατόν να έχετε πει τόσο αντιφατικά πράγματα, να λειτουργείτε εσείς ως Υπουργός Τουρισμού, στο πεδίο της συναρμοδιότητάς σας με άλλους Υπουργούς που έχουν να κάνουν με την οικονομία, να οδηγήσετε τη χώρα σε ύφεση και ο Πρωθυπουργός σας να μιλάει για ανάπτυξη; Σας εμπιστεύεται πια κανένας;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Η κ. Έλενα Κουντουρά, Υπουργός Τουρισμού, έχει τον λόγο.

Ορίστε, κυρία Κουντουρά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πάρα πολύ.

Σήμερα έχουμε την «Κύρωση της Συμφωνίας για τη συνεργασία στον τομέα τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ», στο πλαίσιο του ανοίγματος των νέων αγορών, των δυναμικών ξένων αγορών, που έχουν ξεκινήσει από το 2015 και οι τουριστικές αγορές της Μέσης Ανατολής αποτελούν για μας προτεραιότητα.

Στο πλαίσιο, λοιπόν, της εθνικής τουριστικής πολιτικής δίνουμε ιδιαίτερη έμφαση στην προώθηση και προβολή της Ελλάδος σε αγορές επισκεπτών υψηλής αγοραστικής δύναμης και στην άντληση επιπλέον μεριδίου του εισερχόμενου τουρισμού. Για τον σκοπό αυτόν εργαζόμαστε για την ενδυνάμωση των διμερών τουριστικών σχέσεων και δημιουργούμε αυτές τις προϋποθέσεις, για να ενθαρρύνουμε τον ιδιωτικό τομέα να προχωρήσει σε νέες επωφελείς συνεργασίες.

Αναφορικά με το Κουβέιτ, υπάρχουν πολύ σημαντικές δυνατότητες να χτίσουμε ισχυρές σχέσεις στον τουρισμό και ο τουρισμός να αποτελέσει τη γέφυρα -όπως πάντα αποτελεί τη γέφυρα- για να προωθηθούν και νέες συνεργασίες σε άλλους τομείς, όπως είναι τα αγροτικά προϊόντα, η βιομηχανία τροφίμων, οι εξαγωγές, η αγορά ακινήτων και λοιπά.

Οι κάτοικοι του Κουβέιτ ταξιδεύουν πολύ. Μάλιστα έχουν ταξιδιωτικές δαπάνες πολλαπλάσιες του μέσου όρου άλλων εθνικοτήτων. Με το προτεινόμενο, λοιπόν, σχέδιο νόμου επιδιώκεται η «Κύρωση της Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ», η οποία να θυμίσω ότι έχει υπογραφεί από τις 12-6-2014 στην Αθήνα και η εν λόγω συμφωνία είναι αποτέλεσμα της κοινής επιθυμίας των δύο χωρών για την ενδυνάμωση των φιλικών σχέσεων, μέσω της ανάπτυξης της διμερούς συνεργασίας στον τομέα του τουρισμού.

Με την παρούσα συμφωνία καθορίζονται δύο πολύ σημαντικά θέματα, τα κατάλληλα μέσα και οι προϋποθέσεις για την αύξηση της τουριστικής κίνησης μεταξύ των δύο χωρών, αλλά και τα επίπεδα της διμερούς συνεργασίας στον τομέα του τουρισμού.

Δεν θα μπω στα ειδικά θέματα, τα είπαμε και στην επιτροπή, απλώς θα πω ότι η συνεργασία αυτή προβλέπει και μια μεικτή επιτροπή, προβλέπει ταξίδια από δημοσιογράφους, tour operators, από το Κουβέιτ προς την Ελλάδα και από την Ελλάδα προς το Κουβέιτ, συμμετοχές σε τουριστικές εκθέσεις, σε διάφορες τουριστικές εκδηλώσεις, κίνητρα για να γίνουν τουριστικές επενδύσεις, ανταλλαγή πληροφοριών και τεχνογνωσίας.

Όπως σας είπα, αυτή η μικρή επιτροπή θα αποτελείται από έναν μικρό αριθμό εξουσιοδοτημένων αντιπροσώπων, προκειμένου να συμφωνήσουμε σε όλες αυτές τις δράσεις και τις ενέργειες που θα μας εξασφαλίσουν την τουριστική ροή ανάμεσα στις χώρες.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ, κυρία Υπουργέ.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση της Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ».

Ερωτάται το Σώμα: Γίνεται δεκτό το νομοσχέδιο;

**ΝΙΚΟΛΑΟΣ ΗΓΟΥΜΕΝΙΔΗΣ:** Ναι.

**ΒΑΣΙΛΕΙΟΣ ΓΙΟΓΙΑΚΑΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το νομοσχέδιο του Υπουργείου Τουρισμού: «Κύρωση Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 21.α.)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, διακόπτουμε για τρία λεπτά και θα συνεχίσουμε με τον κοινοβουλευτικό έλεγχο.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τρίτη με αριθμό 473/13-2-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καταβολή εισφορών των ελεύθερων επαγγελματιών.

Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος.

Κυρία Παπακώστα, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ευχαριστώ, κύριε Πρόεδρε.

Μετά από αρκετή καθυστέρηση -η πρώτη ερώτηση, ήδη, είχε προηγηθεί της έκδοσης της πρώτης εγκυκλίου- έρχεται σήμερα η πολιτική ηγεσία του Υπουργείου Εργασίας να απαντήσει σε ένα θέμα το οποίο είναι εξαιρετικά κρίσιμο για όλους εκείνους τους εργαζομένους, τους οποίους έχουμε συνηθίσει να αποκαλούμε ως «εργαζόμενους με μπλοκάκι».

Εδώ καταλαβαίνω ότι ο κ. Πετρόπουλος θα προσπαθήσει να απαντήσει, παρά το γεγονός ότι ούτε με την πρώτη εγκύκλιο, αλλά ούτε και με τη δεύτερη ρύθμιση λύθηκε το πρόβλημα, πώς τελικώς θα έχουμε έναν αποτελεσματικό τρόπο επίλυσης μιας υπαρκτής ανησυχίας και ενός υπαρκτού ζητήματος, το οποίο αφορά τους μισθωτούς που χρησιμοποιούν δελτίο παροχής υπηρεσιών. Διότι, μέχρι αυτή την ώρα που κουβεντιάζουμε, κύριε Πρόεδρε κι αγαπητοί συνάδελφοι, δεν υπάρχει λύση του προβλήματος.

Αντιθέτως, θα έλεγα, ότι εδώ –κι αυτό είναι το πρόβλημα- δεν μπορεί η πολιτεία να λειτουργεί ως προαγωγός της κρυπτόμενης εργασίας. Κι επαναλαμβάνω, λειτουργεί ως προαγωγός της κρυπτόμενης εργασίας. Η καλυμμένη παροχή εξαρτημένης εργασίας ενός μισθωτού ο οποίος εμφανίζεται ως αυτοαπασχολούμενος, είναι μία παράνομη πρακτική, αφού ουσιαστικά απαλλάσσει τον εργοδότη από την υποχρέωση καταβολής ασφαλιστικών εισφορών.

Υποτίθεται τώρα -προσέξτε, ο νομοθέτης, η Κυβέρνηση που έχει τη νομοθετική πρωτοβουλία- ότι το άρθρο 39, παράγραφος 9, του ν.4387/2016 αποσκοπεί, κύριε Πρόεδρε, στον περιορισμό των συνεπειών αυτής της παράνομης μορφής απασχόλησης. Ωστόσο, οι εγκύκλιοι, στο σύνολό τους, που έχουν εκδοθεί από το Υπουργείο Εργασίας μέχρι αυτή την ώρα, δηλαδή το αποτέλεσμα των ενεργειών της πολιτικής διαχείρισης του Υπουργείου Εργασίας, οδηγούν στο κλείσιμο ατομικών επιχειρήσεων και στην κρυπτόμενη εργασία.

Κι ερωτώ το Υπουργείο Εργασίας –και ας εκπροσωπείται όπως θέλει κάθε φορά- να απαντήσει προς τους μισθωτούς οι οποίοι χρησιμοποιούν δελτίο παροχής υπηρεσιών: Πρώτον, πότε θα λυθεί οριστικώς και αμετακλήτως, με αποτελεσματικό τρόπο, το ζήτημα που δημιούργησε η Κυβέρνηση με τη διαχείρισή της στους ελεύθερους επαγγελματίες με τον νόμο της, τον ν.4387/2016;

Και δεύτερον, με ποιον τρόπο θα πληρωθούν οι ασφαλιστικές εισφορές που εξακολουθούν να υπολείπονται μετά την καταβολή του 10%;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Παπακώστα.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ(Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρία Παπακώστα, είναι προφανές ότι συντάξατε την ερώτησή σας προτού βγουν τα στατιστικά στοιχεία σχετικά με την πορεία των εισφορών. Είναι δικαιολογημένη, λοιπόν, η αρχική σας εντύπωση ότι πρόκειται για πολύ μεγάλες εισφορές που δυσκολεύουν τους ελεύθερους επαγγελματίες. Και βεβαίως συντάξατε την ερώτησή σας προτού γίνει γνωστό με δημόσιες δηλώσεις μου τι είναι αυτό που συμβαίνει με τα λεγόμενα «μπλοκάκια».

Είμαι βέβαιος ότι θα συμφωνήσετε –άλλωστε και εγώ συμφωνώ με το σχόλιό σας- ότι θα πρέπει να έχουν μια κανονική σχέση εργασίας. Η μισθωτή εργασία δεν είναι δυνατόν να εμφανίζεται ως ανεξάρτητη παροχή υπηρεσιών. Και αυτό επιδιώκουμε να πετύχουμε με τον νόμο μας, να βάλουμε μια κανονικότητα στις εργασιακές σχέσεις.

Και παρέχουμε αυτή την ευχέρεια σε εκείνους που απασχολούν άτομα με μπλοκάκι, να έρθουν σε αυτή την κανονικότητα, όπως φυσικά και οι εργαζόμενοι σε μία όχι αντιθετική και εχθρική κίνηση, αλλά σε μία προσπάθεια κατανόησης των σχέσεων με βάση τη νομιμότητα και μόνο τη νομιμότητα, ώστε να επιβάλλονται οι εισφορές, οι οποίες αντιστοιχούν από τον εργοδότη και από τον εργαζόμενο στη λογική που έχει έτσι και αλλιώς ο νόμος για τη μισθωτή εργασία.

Και γι’ αυτό –το είπα πολλές φορές- πρόκειται για μία ρύθμιση που παρέχει μια ευχέρεια για την τακτοποίηση εκείνων που παρέχουν πραγματικά εξαρτημένη εργασία. Άλλωστε έχω ξανατονίσει ότι το ΙΚΑ –το οποίο ήταν το αρμόδιο ταμείο για τους μισθωτούς- όταν συνελάμβανε περίπτωση που κάποιος εμφανιζόταν με μπλοκάκι, ενώ ήταν υποκρυπτόμενη σχέση εξαρτημένης εργασίας, επέβαλλε πρόστιμα στον εργοδότη. Δεν έχει κανένα νόημα να συνεχίζεται αυτή η κατάσταση.

Και γι’ αυτόν τον λόγο και για λόγους ενημέρωσης των πολιτών, των επιχειρηματιών, των εργαζόμενων, δώσαμε αυτή την ευκαιρία για να συμμορφωθούν όλοι στο πλαίσιο της νομιμότητας.

Δεν είναι σωστό αυτό που λέτε, ότι έσπευσαν όλοι να κλείσουν τα μπλοκάκια. Θα σας πω μερικά στοιχεία. Το 2016 διέκοψαν την ασφάλιση από τον Οργανισμό Ασφάλισης Ελευθέρων Επαγγελματιών –που ήταν το αρμόδιο ταμείο γι’ αυτούς που εμφανίζονταν ως ελεύθεροι επαγγελματίες με μπλοκάκι- σαράντα τέσσερις χιλιάδες πεντακόσιοι τριάντα ένας ασφαλισμένοι. Το 2015 έκαναν διακοπή τριάντα επτά χιλιάδες. Και το 2014 διέκοψαν σαράντα δύο χιλιάδες διακόσια ογδόντα πέντε άτομα την ασφαλιστική τους σχέση με τον ΟΑΕΕ, ενώ απασχολούνταν με μπλοκάκι.

Άρα δεν έγινε κάτι άλλο τώρα. Τα μέσα ενημέρωσης εμφάνισαν ότι υπήρξε μία τεράστια ροή απώλειας ασφαλισμένων γιατί έκλεισαν τα μπλοκάκια. Αυτό, όμως, γινόταν και πριν. Περίπου εκεί κυμαινόταν, με βάση τα στοιχεία που έχουμε, η περίπτωση εκείνων που διέκοπταν τη δραστηριότητά τους με τον ΟΑΕΕ. Περίπου σε αυτά τα όρια βρισκόταν.

Θεωρώ ότι νόμος με τις δυνατότητες που παρέχει, θα αποκαταστήσει στο επόμενο διάστημα τη νομιμότητα σε όλα τα επίπεδα.

Θα απαντήσω και στη συνέχεια, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, τον κύριο Υφυπουργό.

Τον λόγο έχει η κ. Παπακώστα για τη δευτερολογία της.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κύριε Πρόεδρε, άκουσα τον κύριο Υπουργό και εκπλήσσομαι για τον εξής πάρα πολύ απλό λόγο. Αναφερθήκατε στο τι συνέβαινε τα προηγούμενα χρόνια. Ο νομοθέτης προβαίνει σε μία νέα ρύθμιση, πράγμα το οποίο εσείς κάνατε.

Πράγματι εγώ, κύριε Πρόεδρε, κατέθεσα την ερώτησή μου στις 7 Φεβρουαρίου του 2017. Απαντάται η ερώτησή μου σήμερα -αφού επανακατατέθηκε- όχι με δική μου ευθύνη, αλλά διότι το Υπουργείο επικαλέστηκε κωλύματα και δεν μπορούσε να απαντήσει. Στο μεσοδιάστημα, στον χρόνο που κύλησε, ήλπιζα να έχω μία σαφή απάντηση, αφού η ερώτησή μου προηγήθηκε της νέας ρύθμισης που έφερε το Υπουργείο Εργασίας. Φέρατε μία νέα ρύθμιση –υποτίθεται- για να λύσετε τα προβλήματα και τις παθογένειες, τις οποίες εσείς λέτε ότι υπήρχαν το προηγούμενο διάστημα.

Αντί αυτού δημιουργήθηκε ένας μεγάλος ντόρος και δημιουργήθηκε ένα μεγαλύτερο πρόβλημα απ’ αυτό το οποίο κληθήκατε να λύσετε διά της νομοθετικής οδού, διά του νόμου που φέρατε.

Φέρνετε, λοιπόν, μία πρώτη εγκύκλιο, η οποία διαπιστωμένα δεν έλυσε το πρόβλημα. Μιλάμε στην καθημερινότητα, δεν μιλάμε θεωρητικώς σε επίπεδο προθέσεων ή σε επίπεδο πολιτικής βούλησης.

Αναφέρεστε και μου κάνετε εδώ μία αναφορά σε στατιστικά στοιχεία για το τι συνέβαινε το διάστημα πριν το 2015. Μα, υποτίθεται ότι ήρθατε ως Κυβέρνηση να θεραπεύσετε αυτά που συνέβαιναν πριν από εσάς. Αντί αυτού διαπιστώνουμε –και προσέξτε τώρα- με αυτά που είπατε σήμερα, με το γεγονός ότι αποτύχατε να ρυθμίσετε -αυτό φαίνεται στην πράξη- το πρόβλημα το οποίο κληθήκατε να διαχειριστείτε, με αυτό που φέρατε στη συνέχεια ως λύση στην αστοχία της πρώτης σας ρύθμισης για να θεραπεύσετε τον νόμο σας, ότι υπάρχει μία εκδοχή εδώ τώρα, την οποία θα σας την πω εγώ, σε αυτό που πάτε να νομοθετήσετε. Δεν ξέρω ποιον συμβουλεύεστε, δεν ξέρω πώς οργανώνετε τα πράγματα, πάντως οι πολίτες ταλαιπωρούνται.

Η εκδοχή που θα σας πω, κύριε Πρόεδρε, είναι ότι σε περίπτωση που ο εργοδότης –εγώ θα πάρω την καλή περίπτωση- αναγνωρίσει την υποχρέωσή του να καταβάλει ένα μερίδιο των εισφορών, εσείς, έτσι όπως έχετε ρυθμίσει τα πράγματα, τον κάνετε να εμφανίζεται ο εργοδότης σαν να παραδέχεται πως πρόκειται για εξαρτημένη εργασία. Αυτό, λοιπόν, κάποια στιγμή νομικά –επειδή είμαι νομικός, το γνωρίζετε- μπορεί να χρησιμοποιηθεί εναντίον του και γι’ αυτό ακόμα και αν υπάρχει θετική στάση του εργοδότη απέναντι στον εργαζόμενο να ρυθμίσει το πρόβλημα μπορεί να διστάσει, γιατί θα βρεθεί κατηγορούμενος και υπόλογος, να προχωρήσει στην καταβολή των ασφαλιστικών εισφορών. Αυτό δεν το λύνετε.

Επίσης, στην περίπτωση 2, δηλαδή όταν δεν έρχονται σε συμφωνία ο εργοδότης με τον εργαζόμενο και ο εργαζόμενος ύστερα από καταγγελία του εργοδότη καταβάλει 9,22% του εισοδήματος, δημιουργούνται κάποια ερωτήματα. Ποια είναι αυτά τα ερωτήματα; Πρώτον, με ποιον τρόπο θα γνωστοποιείται το ποσό του δελτίου παροχής υπηρεσιών στις αρχές εφόσον ο εργοδότης δεν θέλει να συμπεριλάβει το όνομα του εργαζομένου στην αναλυτική περιοδική δήλωση, που είναι υποχρεωμένος να καταθέτει;

(Στο σημείο αυτό κτυπάει το κουδούνι λήξεως το χρόνου ομιλίας της κυρίας Βουλευτού)

Κύριε Πρόεδρε, ζητώ ένα λεπτό ανοχή.

Το δεύτερο πρόβλημα είναι τι προβλέπεται αν ένας εργοδότης προτίθεται να καταβάλει τις εισφορές και ο δεύτερος εργοδότης δεν προτίθεται να καταβάλει τις εισφορές. Ο εργαζόμενος σε αυτή την περίπτωση θα θεωρείται ως ελεύθερος επαγγελματίας ή θα θεωρείται ως εργαζόμενος με μπλοκάκι; Και πώς θα καταβάλλει τις εισφορές; Και θα πληρώνει μόνος του τις εισφορές της μίας εργασίας και της άλλης από κοινού με τον εργοδότη, ο οποίος συμφωνεί;

Κύριε Υπουργέ, καταλάβετέ το, έχετε κάνει λάθος στην όλη ρύθμιση. Η δεύτερη εγκύκλιος δεν λύνει το πρόβλημα της διπλής χρέωσης, που προέκυψε, καθώς συγκεκριμένη μερίδα εργαζομένων καλείται να πληρώσει εισφορές ως αυτοαπασχολούμενοι για το εισόδημα του 2015 και ως μισθωτοί για το εισόδημα του 2017 και αυτό ενώ οι οικονομικές συνθήκες έχουν χειροτερέψει κατά πολύ, λόγω της κρίσης.

Θα κλείσω με αυτό, κύριε Πρόεδρε. Έτσι όπως το φέρνετε στην ουσία -αυτό που υποτίθεται ότι θέλατε ήταν το σκεπτικό πως η καλυμμένη παροχή εξαρτημένης εργασίας ενός εργαζομένου που εμφανίζεται ως αυτοαπασχολούμενος είναι μία παράνομη πρακτική- στην πραγματικότητα τι κάνετε; Υποτίθεται πως αποσκοπείτε στον περιορισμό της παράνομης εργασίας και των συνεπειών της παράνομης μορφής απασχόλησης. Στην πράξη, όμως, οι εγκύκλιοί σας -και να το καταλάβετε, σας φωνάζω ηχηρά να το αντιληφθείτε σήμερα και να το θεραπεύσετε- όπως έχουν αυτή τη στιγμή, οδηγούν, επαναλαμβάνω, στο κλείσιμο γιατί υπάρχει αδιέξοδο, δεν υπάρχει νομική λύση να την αξιοποιήσουν οι ενδιαφερόμενοι όπως επιθυμούν. Θα οδηγεί και θα εξακολουθεί να οδηγεί στο κλείσιμο ατομικών επιχειρήσεων και στην κρυπτόμενη εργασία, δυστυχώς, παρά τα όσα προηγουμένως μας είπατε.

Διότι ξέρετε πολύ καλά ότι στη ζωή ο νόμος πρέπει να λειτουργεί. Αν το εργαλείο το οποίο φέρατε εδώ, ο νόμος, δεν μπορεί να λειτουργήσει για να λύσει τα προβλήματα, τότε θα υπάρξει ως διέξοδος, ως βαλβίδα εκτόνωσης το κλείσιμο των ατομικών επιχειρήσεων, η συνεχιζόμενη κρυπτόμενη εργασία και το πρόβλημα και οι παθογένειες θα παραμένουν και εσείς θα βαυκαλίζεστε ότι λύσατε το πρόβλημα, απαντώντας σε εμάς εδώ με στατιστικά στοιχεία προηγουμένων ετών και με θεωρίες του τύπου ότι «θέλαμε να λύσουμε το πρόβλημα, θα δείτε ότι θα λυθεί».

Με ευχές δεν λύνονται τα προβλήματα, κύριε Υπουργέ. Νομοθετήστε, πείτε μας ορθά, παραδεχτείτε το λάθος, πείτε μας χρονοδιάγραμμα και πείτε μας και με ποιον τρόπο θα πληρωθούν οι ασφαλιστικές παροχές, γιατί είναι πάρα πολύ κρίσιμο, που υπολείπονται μετά την καταβολή του 10%.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Παπακώστα.

Τον λόγο έχει για τη δευτερολογία του ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Παπακώστα, κι εγώ ως συνάδελφός σας στο επάγγελμα ξέρω πάρα πολύ καλά, όπως γνωρίζετε, τα σχετικά θέματα με τον χαρακτηρισμό της εργασίας, αν είναι εξαρτημένη ή όχι. Και το ζούσαμε όλο αυτό τα προηγούμενα χρόνια, δηλαδή να δουλεύει κανείς ως εργολάβος, ενώ ήταν μισθωτός. Και όποτε συλλαμβάνονταν τέτοιες περιπτώσεις από την Επιθεώρηση Εργασίας ή από τις πρώην υπηρεσίες του ΙΚΑ, επιβάλλονταν τα σχετικά πρόστιμα και αναζητούνταν εισφορές από τον πραγματικό εργοδότη.

Δεν κάναμε κάτι άλλο τώρα. Με τα πορίσματα της νομολογίας, των δικαστηρίων δηλαδή και της θεωρίας είπαμε ότι ορθό είναι να δώσουμε μία ευκαιρία σε μία κοινωνία που συναισθάνεται ότι δεν υπάρχει λόγος να βρίσκεται μια ζωή σε μία κατάσταση παρατυπίας –για να μην πω παρανομίας- δηλαδή στη σκοτεινή πλευρά της οικονομίας, που δημιουργεί προβλήματα στον αθέμιτο ανταγωνισμό, που δημιουργεί προβλήματα γενικά στην ανάπτυξη. Και είπαμε, επειδή καταλαβαίνουμε πια ότι δεν μπορούμε να πορευόμαστε έτσι, να αποκατασταθεί η εργασιακή σχέση στο κανονικό πλαίσιο, στο οποίο έτσι κι αλλιώς θα έπρεπε να είναι. Δεν δημιουργήσαμε νέο περιβάλλον εργασιακών σχέσεων, αλλά δώσαμε την ευκαιρία να το δουν οι επιχειρήσεις και ήδη το βλέπουν και ήδη είναι πάρα πολλοί αυτοί οι οποίοι έχουν αξιοποιήσει τη σχετική ρύθμιση.

Σας βεβαιώνω ότι η εξέλιξη του Ενιαίου Φορέα Κοινωνικής Ασφάλισης ευτυχώς θα είναι θετική για την κοινωνία και για την οικονομία και για την προοπτική της χώρας. Διότι ήδη τα αποτελέσματα, παρά τον ορυμαγδό μιας γενικότερης δέσμης κακών ειδήσεων και η πραγματικότητα διαψεύδουν όλη αυτή τη φημολογία. Άλλωστε τα στοιχεία κανείς δεν μπορεί να τα αποκρύψει. Πολύ σύντομα θα βγουν και τα δεδομένα σχετικά με τις εισφορές. Έχουμε πραγματικά μία πάρα πολύ καλή αύξηση εισφορών, μεγαλύτερη από πέρυσι. Επομένως τίποτε δεν θα συμβεί από όσα λέγονται τον τελευταίο καιρό, ότι καταρρέει το σύστημα της κοινωνικής ασφάλισης. Ενώ λίγο πιο πριν έλεγαν ότι «σφάζουμε» τους ασφαλισμένους και ότι τους παίρνουμε πολλά λεφτά, τώρα λένε πως επειδή δεν θα είναι πολλά αυτά που θα πάρουμε θα καταρρεύσουν οι συντάξεις και δεν θα μπορούμε να δίνουμε συντάξεις. Είναι, όπως μου έλεγε ένας φίλος, σαν τον υαλοκαθαριστήρα, αν δεν σε πιάσω απ’ τη μία μεριά θα σε πιάσω απ’ την άλλη. Τα λένε όλα. Τίποτα από αυτά δεν θα επιβεβαιωθεί, ευτυχώς για την οικονομία και για όλους μας.

Τέλος, ως προς το ερώτημά σας για το 10%, το 9,22% είναι ακριβώς αυτό που θα καταβάλει ο μισθωτός. Δεν έχουμε κανένα πρόβλημα χρονικό και δεν θα επιβάλουμε –το έχω πει- ούτε πρόστιμα ούτε προσαυξήσεις για την περίοδο εκείνη που δεν έχει καταβληθεί το σύνολο της εισφοράς. Έχουμε αυτή την πολυτέλεια ευτυχώς γιατί πάμε καλά και μπορούμε να έχουμε μια χρονική αναμονή, ώστε όταν γίνουν αυτές οι δηλώσεις σε ένα πολύ μικρό διάστημα να εκκαθαριστούν οι αμφιβολίες –εύλογες αμφιβολίες, που σωστά κι εσείς επισημάνατε- για εκείνους τους εργοδότες οι οποίοι αγνοούν ότι υπάρχει κι άλλος, ακόμα ένας.

Επομένως δεν υπάρχει κανένα πρόβλημα και κανείς δεν θα επιβαρυνθεί με προσαυξήσεις και πρόστιμα. Αν συνέβη, λόγω αγνοίας, να μη δηλώσει τον μισθωτό με μπλοκάκι ως απασχολούμενο με εξαρτημένη εργασία και να καταβάλει τη δική του εισφορά.

Όλα αυτά σας βεβαιώνω ότι θα λυθούν. Καλά κάνετε και ρωτάτε για να ακούει και ο κόσμος τι είναι αυτό που χρειάζεται να κάνει. Δεν υπάρχει λόγος κανείς να φοβάται ένα σύστημα προστασίας. Είναι αυτό που δημιουργήσαμε για όλους.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υφυπουργό.

Θα συζητηθεί η δεύτερη με αριθμό 542/28-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάκληση της απόφασης του Υφυπουργού κ. Πετρόπουλου για κατασχέσεις σε μικροοφειλέτες.

Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Κεγκέρογλου, έχετε τον λόγο για να αναπτύξετε την ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

«Κυρίες και κύριοι, θέλω να κλείσω σήμερα με μια πολιτική δέσμευση, μια δέσμευση που θα δώσει ανάσα σε εκατοντάδες χιλιάδες μικρούς και μεσαίους ελεύθερους επαγγελματίες, που στενάζουν κάτω από το βάρος των χρεών, με την ικανοποίηση ενός πάγιου αιτήματος του συγκεκριμένου κλάδου.

Οι ασφαλιστικές εισφορές των ελεύθερων επαγγελματιών και των αυτοαπασχολούμενων του ΟΑΕΕ και του ΕΤΑΑ, που καθίστανται ληξιπρόθεσμες ως και τις 31-12-2016, «παγώνουν», χωρίς βεβαίως να διαγραφούν, ώστε να μπορεί κανείς να είναι ασφαλιστικά ενήμερος, εάν είναι συνεπής στις τρέχουσες οφειλές του. Διότι από 1-1-2017 οι ασφαλιστικές εισφορές δεν προκύπτουν αυθαίρετα, αλλά συνδέονται με την πραγματική οικονομική δυνατότητα του ασφαλισμένου. Πρόκειται για ένα μέτρο πραγματική ανάσα για εκατοντάδες χιλιάδες οικογένειες αλλά και για τη βιωσιμότητα του νέου ασφαλιστικού συστήματος».

Κύριε Υπουργέ, νομίζω ότι καταλάβατε περί τίνος πρόκειται. Είναι άλλη μια δέσμευση της Θεσσαλονίκης. Δεν ξέρω αν το έχει η πόλη ή ο κ. Τσίπρας! Πρέπει να το ξεκαθαρίσετε, γιατί συκοφαντείται η πόλη -αυτό μου έλεγαν σήμερα που ήμουν εκεί- με τις πολλαπλές δεσμεύσεις που δεν γίνονται πράξη.

Αντί, λοιπόν, να «παγώσετε» τις ληξιπρόθεσμες ασφαλιστικές εισφορές και να δώσετε τη δυνατότητα αυτή, για την οποία δεσμευθήκατε, έρχεστε με απόφασή σας τέλος Δεκέμβρη να στείλετε στο ΚΕΑΟ και άρα και στα αναγκαστικά μέτρα και τους οφειλέτες από 1 ευρώ -όχι μόνο από 5.000 ευρώ που προβλεπόταν, αλλά από 1 ευρώ- με τη δικαιολογία ότι μόνο έτσι αυτοί μπορούν να ενταχθούν στον νόμο για τα υπερχρεωμένα νοικοκυριά.

Σοβαρά; Δεν μπορεί, δηλαδή, το ασφαλιστικό ταμείο να βγάλει τη βεβαίωση ληξιπρόθεσμων οφειλών και μπορεί το ΚΕΑΟ μόνο; Αυτή η φθηνή δικαιολογία για το συγκεκριμένο θέμα, νομίζω ότι δεν μπορεί να σηκώσει το βάρος μιας απόφασης, η οποία δεν έχει κανένα δικαιολογητικό και πρέπει άμεσα να ανακληθεί. Δεν μπορεί οι μικροοφειλέτες και μάλιστα ακόμα και αυτοί για τους οποίους εκκρεμούν οι αποφάσεις στα δικαστήρια, όπως λέει η προηγούμενη απόφαση, να στέλνονται στο ΚΕΑΟ.

Ευχαριστώ, κύριε Πρόεδρε.

Ζητούμε από τον κύριο Υπουργό να μας πει εάν προτίθεται να επανεξετάσει την ανάκληση αυτής της απόφασης και, βεβαίως, πότε θα υλοποιηθεί η δέσμευση του Πρωθυπουργού για το «πάγωμα» των ληξιπρόθεσμων οφειλών.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, εν αντιθέσει με την πρακτική του, που από την ημέρα της ίδρυσής του αποτέλεσε βραχνά για τους ασφαλισμένους, λόγω της αθρόας διαδικασίας επιβολής κατασχέσεων και διαδικασιών αναγκαστικής εκτέλεσης, το ΚΕΑΟ δεν έχει κάνει καμμία τέτοια πράξη υπό τη δική μας πολιτική ηγεσία.

Επομένως, όπως έχω πει κατ’ επανάληψη και όπως ακριβώς έχουμε αναφέρει στο σχετικό δελτίο Τύπου, το οποίο και αναγνώσατε, το θέμα είναι θέμα διαχείρισης των οφειλών και προφανώς δεν πρόκειται να απόσχει ο ΕΦΚΑ και το ΚΕΑΟ με τους μηχανισμούς του από την προσπάθεια είσπραξης εισφορών, που οφείλονται από εκείνους που πραγματικά έχουν και δεν το κάνουν.

Σε καμμία περίπτωση δεν θα συμπράξουμε σε μια πρακτική των προηγούμενων ετών, όπου διάφοροι «φίλοι» είχαν την εύνοια της ασυλίας για να μην καταβάλλουν εισφορές, με διάφορους τρόπους και με διάφορες μεθοδεύσεις.

Ο κανόνας που τηρείται ευλαβικά στον ΕΦΚΑ είναι να μη διώκεται κανείς που δεν έχει τη δυνατότητα να καταβάλλει εισφορές. Αντιθέτως, θα πρέπει να επιδιώκουμε αμείλικτα την είσπραξη εισφορών εκεί που πραγματικά υπάρχουν έσοδα και αποκρύπτονται, εκεί που υπάρχει περιουσία και διαφεύγει. Κι αυτό θα το κάνουμε.

όμως, όπως έχω πει κατ’ επανάληψη, η δική μας λογική κι η αντίληψη, η οποία θέλουμε να εμπεδωθεί και στους πολίτες, στους ασφαλισμένους, δεν είναι το «θα σου πάρω το σπίτι, για να σου δίνω σύνταξη». Σε καμμία περίπτωση δεν στέκει μια τέτοια λογική μέσα σε ένα πλαίσιο κοινωνικής προστασίας, όπως θα πρέπει να χαρακτηρίζει την κοινωνική ασφάλιση. Αν συμβεί κάτι τέτοιο και το εντοπίσετε, με χαρά θα δεχθώ την παρατήρησή σας, για να το αποτρέψουμε. Δεν υπάρχει τέτοια περίπτωση υπό τη δική μας πολιτική ευθύνη και καθοδήγηση να συμβούν τέτοια γεγονότα στο σύστημα της κοινωνικής ασφάλισης.

Συνεπώς η δέσμευση του Πρωθυπουργού παραμένει ως δέσμευση. Εκείνο που χρειάζεται να δούμε είναι τις λεπτομέρειες μιας διαδικασίας και ενός μηχανισμού που θα προσεγγίζει την πραγματική δυνατότητα του οφειλέτη να καταβάλλει οφειλές.

Είναι συστήματα λειτουργικά, τα οποία επεξεργαζόμαστε και αυτά θα τα εφαρμόσουμε. Εννοείται ότι αυτό το «πάγωμα» από την άποψη των διωκτικών μέσων έχει υπάρξει. Δεν υπάρχουν διωκτικοί μηχανισμοί, οι οποίοι να ενεργοποιούνται εκεί όπου δεν υπάρχει δυνατότητα καταβολής εισφορών. Στα κρυμμένα έσοδα δεν είπαμε ότι θα κάνουμε χάρη ή θα έχουμε ανοχή.

Σε καμμία περίπτωση, λοιπόν, δεν υπάρχει λόγος να ανησυχείτε για την εξέλιξη της πολιτικής μας στις εισπράξεις, που θα είναι πάντα φιλική προς τον ασφαλισμένο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υφυπουργό.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν ανησυχώ μόνο εγώ, έχουν ήδη εκφράσει την αντίθεσή τους όλα τα συνδικαλιστικά όργανα των μικρομεσαίων, των εμπόρων, των βιοτεχνών και μάλιστα την προηγούμενη εβδομάδα μάς είχαν καλέσει στο Ηράκλειο σε μια μεγάλη σύσκεψη, όπου ήταν και ο κ. Συντυχάκης -που ευρίσκεται σήμερα εδώ- και μας ανέλυσαν αυτόν τον κίνδυνο, ο οποίος κρέμεται, με τη δική σας υπουργική απόφαση, πάνω από τα κεφάλια των μικρών επιχειρήσεων. Γιατί, εάν προχωρήσει σε οποιαδήποτε δέσμευση και αναγκαστικό μέτρο, με δεδομένο ότι για άλλη μια δέσμευση, την οποία είχατε πάρει στη Θεσσαλονίκη, τη θεσμοθέτηση του ακατάσχετου λογαριασμού, δεν έχει γίνει τίποτε, δεν θα μπορούν να λειτουργήσουν ως επιχειρήσεις. Και αυτό είναι ένα σημαντικό ζήτημα. Το θέτουν επίσημα οι φορείς.

Από εκεί και πέρα, σας έχουμε καταθέσει ερώτηση και αίτηση κατάθεσης εγγράφων για το τι ενέργειες έχετε κάνει για τους οφειλέτες από 5.000 ευρώ και πάνω, τι υπάρχει πράγματι σε σχέση με τη δυνατότητα είσπραξης, προκειμένου να καλυφθούν και τα ποσά τα οποία αναφέρατε στον προϋπολογισμό του ΕΦΚΑ. Γιατί, εάν πράγματι δεν απευθυνθείτε σ’ αυτούς οι οποίοι οφείλουν, δεν θα μπορέσετε να το καλύψετε αυτό, θα είναι κενό γράμμα το νούμερο το οποίο έχει γραφτεί.

Όμως, στο θέμα που έχει να κάνει από το 1 ευρώ μέχρι τις 5.000 ευρώ, εκεί είναι οι κρυπτόμενοι πλούσιοι; Οι κρυπτόμενοι πλούσιοι είναι στα 500 ευρώ, στα 200 ευρώ, στα 1.000 ευρώ; Γιατί, άραγε, δεν ήταν η απόφασή σας από 1.000 έως 5.000 ευρώ και ήταν από 1 ευρώ;

Να σας πω και κάτι άλλο. Με την απόφασή σας καταργήσατε την προηγούμενη. Στην προηγούμενη υπήρχε μια διάταξη, η οποία έλεγε ότι δεν πάνε στο ΚΕΑΟ οι οφειλές που τελούν υπό δικαστική αναστολή. Δηλαδή, εάν υπάρχει δικαστική αναστολή για μια οφειλή των 1.000 ευρώ θα πάει στο ΚΕΑΟ; Και το ΚΕΑΟ θα πρέπει να κάνει αναγκαστικά μέτρα;

Κοιτάξτε, αυτό το οποίο λέτε είναι πολιτική δέσμευση. Εγώ να το δεχθώ εδώ καλόπιστα, πολιτικά. Μήπως, όμως, έρθει η ώρα που θα ζητήσετε ευθύνες από τους υπαλλήλους, από τη διεύθυνση του ΚΕΑΟ, από όλο το στελεχικό δυναμικό για παράβαση καθήκοντος; Γιατί δεν βάλατε σ’ αυτή την υπουργική απόφαση ότι από 1 έως 5.000 ευρώ τα στέλνουμε στο ΚΕΑΟ για να βεβαιώνονται ως ληξιπρόθεσμες οφειλές, αλλά δεν επιτρέπεται κανένα μέτρο αναγκαστικής εκτέλεσης, κανένα μέτρο που να έχει να κάνει με δέσμευση λογαριασμού και οτιδήποτε άλλο; Βγάλτε μια τέτοια υπουργική απόφαση. Αυτό σας ζητάμε. Ας πάνε στο ΚΕΑΟ, αλλά να υπάρχει αυτή η απόφαση γραπτώς, ούτως ώστε να μην πηγαίνουν για απιστία τα στελέχη. Ποιο είναι το κριτήριο, δηλαδή, με βάση το οποίο θα πρέπει να εισπράξουν, να προχωρήσουν σε μέτρα ή να μην προχωρήσουν;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογλου.

Κύριε Υφυπουργέ, έχετε τον λόγο για να δευτερολογήσετε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οι δεσμεύσεις αφορούν εμάς φυσικά, τη δική μας Κυβέρνηση. Και όποια δέσμευση αναλαμβάνουμε θα την τηρήσουμε και δεν πρόκειται, κύριε Κεγκέρογλου, να συμβεί κάτι διαφορετικό απ’ όσα είπα στην πρωτολογία μου.

Για άλλη μια φορά καλώ όλες τις κοινωνικές δυνάμεις να ενημερώσουν τους οφειλέτες, οι οποίοι είναι πολλές χιλιάδες, δυστυχώς, από τα χρόνια των προηγούμενων κυβερνήσεων, που προκάλεσαν ή συνέβαλαν στη μη αντιμετώπιση αυτής της κρίσης που ερχόταν. Είναι περίπου διακόσιες ενενήντα έξι χιλιάδες επτακόσιοι είκοσι ασφαλισμένοι του ΟΑΕΕ με ενεργή ασφάλιση που δεν έχουν καταβάλει και δεν μπορούσαν να καταβάλουν εισφορές.

Γι’ αυτούς τους ανθρώπους που είναι διακόσιες ενενήντα έξι χιλιάδες, υπάρχει αυτή η ευχέρεια με τη μείωση των εισφορών που δώσαμε σε αυτόν τον κόσμο, για να μπορούν να είναι πραγματικά ενήμεροι, να αρχίσουν να καταβάλλουν τις εισφορές. Πετυχαίνοντας την επάνοδο αυτών των σχεδόν τριακοσίων χιλιάδων ανθρώπων από τον ΟΑΕΕ και μόνο -δεν λέω για το ΕΤΑΑ- στο σύστημα της κοινωνικής ασφάλισης, θα μας δώσει το πλεονέκτημα και στη διαπραγμάτευση που κάνουμε, να πετύχουμε και βήματα στη διαχείριση των οφειλών και σας διαβεβαιώνω ότι είμαστε σε ένα πολύ καλό βήμα.

Βεβαίως, έχουν χαθεί διακόσιες σαράντα μία χιλιάδες ασφαλισμένων που έχουν βάλει «λουκέτο» και δεν θα επανέλθουν ποτέ, αλλά ακόμη και αυτοί πραγματικά θα έχουν την ευκαιρία να δουν τη δυνατότητα τού να επανέλθουν μέσα από τις ρυθμίσεις που θα κάνουμε. Νομικά δεν υπάρχει περίπτωση οποιαδήποτε διαδικασία έχει ανασταλεί από το δικαστήριο να υπαχθεί σε οποιαδήποτε διαδικασία είσπραξης. Κι αυτό γίνεται γιατί νομικά δεν υπάρχει τέτοια δυνατότητα, είναι σε αναστολή. Επομένως μη με ρωτάτε για θέματα τα οποία αυτονοήτως έχουν την απάντησή τους. Τέτοιες περιπτώσεις δεν μπορούν να μπουν στη διαδικασία της οποιασδήποτε είσπραξης. Όμως είπα και πριν, όταν θα συμβεί μία έστω περίπτωση οφειλέτη, ο οποίος, ενώ αδυνατεί πραγματικά να καταβάλει εισφορές, να καλείται να καταβάλει εισφορές ή να υπάγεται σε μια διαδικασία είσπραξης από το ΚΕΑΟ, πραγματικά εγώ από τώρα λέω ότι θα είναι μια περίπτωση που δεν θα αντιμετωπιστεί με έναν τέτοιο τρόπο, ο οποίος δεν ταιριάζει στο σύστημα της κοινωνικής ασφάλισης.

Τα ξέρετε βεβαίως τα νούμερα, διετελέσατε και εσείς στο Υπουργείο Εργασίας και Κοινωνικής Ασφάλισης: 31 δισεκατομμύρια οφειλές έχουν μαζευτεί συνολικά και πάνω από 10 δισεκατομμύρια στον ΟΑΕΕ. Αυτά για να τα αντιμετωπίσουμε πρέπει να δώσουμε σε όλους τους ασφαλισμένους τη σωστή εικόνα. Αντί να τον φοβίζουμε με εσφαλμένες εντυπώσεις, να τον καλέσουμε να τον ενημερώσουμε ότι πρέπει να αγκαλιάσει το δικό του σύστημα κοινωνικής ασφάλισης για τη δική του υγεία και περίθαλψη, για τη δική του αυριανή σύνταξη. Με μια τέτοια προοπτική η χώρα μπορεί πραγματικά να αντιμετωπίσει τα προβλήματά της και όχι με τον τρόμο και τον αδικαιολόγητο φόβο που σπέρνουν διάφορες φήμες από τέτοιους κήρυκες τέτοιων κακών μαντάτων. Δεν θα υπάρξει επιβεβαίωση για αυτά. Δεν θα υπάρξει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ κήρυκας;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν μιλάω για εσάς. Εσείς ρωτάτε, όπως μου έχετε πει, οπότε πρέπει να απαντώ. Μιλάω για τους δημοσιογραφούντες την ψευδή είδηση.

Να είστε καλά, ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλο.

Προχωρούμε στη δεύτερη με αριθμό 541/28-2-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, σχετικά με την άμεση ανάγκη διασφάλισης της εύρυθμης λειτουργίας στο Κέντρο Πρώτης Υποδοχής (ΚΕΠΥ) της Μόριας.

Στην επίκαιρη ερώτηση του Βουλευτή θα απαντήσει ο Υπουργός Μεταναστευτικής Πολιτικής κ. Ιωάννης Μουζάλας.

Ο κ. Παπαθεοδώρου έχει τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Αγγίζουμε ένα θέμα, κύριε Υπουργέ, το οποίο νομίζω ότι ενδιαφέρει όχι τόσο για την αποκατάσταση της ασφάλειας στα κέντρα υποδοχής των προσφύγων αλλά γιατί σε ορισμένα από αυτά τα κέντρα υπάρχουν ιδιαίτερα προβλήματα και νομίζω ότι και εσείς -αλλά και εμείς- έχουμε εκδηλώσει το ίδιο ενδιαφέρον για να αντιμετωπιστούν τέτοια φαινόμενα.

Μιλώ συγκεκριμένα για το κέντρο πρώτης υποδοχής στη Μόρια, όπου εκεί ζουν δυόμισι χιλιάδες άνθρωποι, εκ των οποίων οι πεντακόσιοι ακόμη σε σκηνές -μειώθηκε βέβαια το νούμερο σε σχέση με προηγούμενες καταστάσεις του Δεκεμβρίου- και όπου έχουν παρατηρηθεί πάρα πολλά φαινόμενα, κρούσματα εγκληματικότητας που έχουν σχέση με διακίνηση ανθρώπων, με διακίνηση ναρκωτικών, με πορνεία αλλά και με μια άλλη σειρά από καταστάσεις, οι οποίες δημιουργούν πρόβλημα στη διαβίωση των προσφύγων στη Μόρια.

Είχατε πει πρόσφατα, κύριε Υπουργέ -και το κράτησα- ότι οι συνθήκες σε αυτούς τους καταυλισμούς, σ’ αυτά τα κέντρα στα νησιά, δεν είναι καλές. Το είπατε πριν από μία εβδομάδα.

Η ερώτησή μου δεν έχει να κάνει μόνο με τις συνθήκες διαβίωσης. Έχει να κάνει με τον τρόπο που θα μπορούσαμε να αντιμετωπίσουμε τέτοιου είδους φαινόμενα, γιατί να αντιμετωπίσουμε την εγκληματικότητα στο σύνολό της δεν γίνεται. Όμως, όταν ξέρουμε ότι από τα δυόμισι χιλιάδες αυτά άτομα, τα οποία διαβιούν στο ΚΕΠΥ, στο κέντρο υποδοχής της Μόριας, υπάρχουν ταυτόχρονα σε διαφορετικά τμήματα ασυνόδευτοι ανήλικοι, υπάρχουν γυναίκες μόνες τους, υπάρχουν πρόσφυγες διαφορετικών εθνικοτήτων, όπως υπάρχει και μια ζώνη παραβατικότητας, που τη γνωρίζετε και εσείς και εγώ, θα μπορούσατε να αποφασίσετε την αποσυμφόρηση του συγκεκριμένου κέντρου. Την προσωρινή μετεγκατάσταση ορισμένων, των πλέον ευάλωτων ομάδων, σε άλλη περιοχή, εκτός βεβαίως Λέσβου, έτσι ώστε να μπορεί να αποσυμφορηθεί η κατάσταση και να ελεγχθεί καλύτερα.

Σήμερα το σύνολο των αστυνομικών δυνάμεων του νησιού ξέρετε πολύ καλά ότι ασχολείται με το προσφυγικό. Επομένως, όταν έξω από το συγκεκριμένο κέντρο υπάρχουν πρόχειρες ιδιωτικές καντίνες, που πουλάνε αλκοόλ και άλλα πράγματα και άλλες ουσίες στους πρόσφυγες, καταλαβαίνετε ότι δεν μπορεί να αντιμετωπισθεί εύκολα ένα τέτοιο φαινόμενο.

Σας ευχαριστώ και θα επανέλθω.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαθεοδώρου.

Τον λόγο έχει ο Υπουργός Μεταναστευτικής Πολιτικής κ. Μουζάλας για την πρωτολογία του.

Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Πρόεδρε, κύριε Παπαθεοδώρου, πιστεύω ότι η ερώτησή σας πιο πολύ απευθύνεται στο Υπουργείο Προστασίας του Πολίτη παρά σε εμένα. Όμως, εάν ήρθα εδώ, είναι από σεβασμό και στο πρόσωπό σας και επειδή έμαθα ότι επισκεφθήκατε τη Μόρια, κάτι που δείχνει ένα πραγματικό ενδιαφέρον.

Αυτό το οποίο εγώ μπορώ να σας πω είναι ότι στη Λέσβο, όπως και στα άλλα νησιά, κάνουμε μια πολύ μεγάλη προσπάθεια. Οι συνθήκες δεν ήταν καλές, θα γίνουν καλές και μετά θα ξαναχαλάσουν. Τι θέλω να πω με αυτό; Η εγκληματικότητα, που περιγράφετε, έχει σχέση με την κατάσταση κάτω από την οποία ζουν. Όταν υπάρχουν μέσα στη Μόρια δυόμισι χιλιάδες άνθρωποι με σκηνές, με όλα αυτά, που είπατε και εσείς, και που ήταν η αλήθεια πριν από ενάμιση μήνα, είναι πολύ δύσκολο να παρακολουθήσει κανείς την παραβατικότητα.

Επίσης, είναι εξαιρετικά δύσκολο να μπορέσει κανείς να εμποδίσει την παραβατικότητα, εάν δεν υπάρχει ένας χώρος κράτησης, ένα προαναχωρησιακό κέντρο.

Επανερχόμαστε, λοιπόν, στην πολιτική που είχαμε ζητήσει γι’ αυτά τα νησιά -και είναι γνωστές οι δυσκολίες που βρέθηκαν και οι αντιθέσεις που είχαμε εδώ- ότι δηλαδή μαζί με τη Μόρια και τη βελτίωση των συνθηκών, που την είδατε και νομίζω ότι διαπιστώσατε ότι γίνεται μια πολύ μεγάλη προσπάθεια εκεί πέρα τώρα -έχουν μείνει εκατόν εβδομήντα επτά σκηνές, οι οποίες θα φύγουν και αυτές- θα πρέπει, λοιπόν, να υποστηρίξετε και εσείς το να υπάρξει κάποιος χώρος, ώστε να βελτιωθούν οι συνθήκες διαμονής.

Επίσης, πρέπει να γίνει αυτό που είναι απαραίτητο για να λειτουργήσει η συμφωνία Ευρώπης - Τουρκίας, να λειτουργήσει το άσυλο, οι επιτροπές προσφυγών: ένας χώρος κράτησης. Δεν μπορώ να σας απαντήσω πού σκέφτεται το Υπουργείο Προστασίας του Πολίτη να δημιουργήσει αυτόν τον χώρο και πώς. Μπορώ να σας πω ότι ανανεώνεται ένας μικρός χώρος κράτησης, που υπάρχει μέσα, αλλά όπως έχω ξαναπεί στη Βουλή, μέσα σε τέτοιου είδους camp, αν στήνεται χώρος κράτησης, είναι πηγή ανωμαλίας στο μέλλον. Και αυτό είναι κάτι που το καταλαβαίνετε.

Και για να τελειώσω, θέλω να πω ότι εγώ εκτιμώ ως πάρα πολύ θετικό το ότι ήσασταν εκεί πέρα.

Σχετικά με τις ιδιωτικές καντίνες: Τις άδειες τις δίνει ο δήμος. Εμείς έχουμε κάνει έγγραφο στην Αστυνομία για το αλκοόλ. Θέλω να πω, τι να κάνει το Υπουργείο Μετανάστευσης; Όμως, να σας πω τι κάνουμε. Τώρα την τελευταία εβδομάδα γυρνάμε κοντέινερ το κοντέινερ, σκηνή τη σκηνή και τοιχοκολλούμε και δίνουμε χαρτιά στη γλώσσα τους, όπου λέμε ότι απαγορεύεται το αλκοόλ και όλα αυτά τα πράγματα. Η πρόθεσή μας είναι όταν υπάρξουν οι συνθήκες, αυτός ο οποίος φέρνει εθιστικές ουσίες μέσα στο camp, αυτός ο οποίος είναι βίαιος, να μπορεί να απομονωθεί στο προαναχωρησιακό κέντρο και πολύ γρήγορα να τελειώσουμε με το άσυλο τού υπό κράτηση και να επιστρέψει στην Τουρκία.

Τελειώνω με το εξής. Ασυνόδευτα ανήλικα. Όταν πήγατε εσείς είχαμε, νομίζω, έντεκα μέσα και τώρα έχουμε εννέα. Δεν μένουν πάνω από πέντε ημέρες πια. Έχουμε φτιάξει δομές εκεί πέρα που πάνε τα ανήλικα αλλά εξαρτιέται κάθε φορά, ξέρετε, και από τη βάρκα που έρχεται. Δηλαδή μας έτυχε μια φορά, που στη Χίο, για παράδειγμα, έστειλαν μια βάρκα που ήταν όλοι έτσι.

Υπάρχουν δυσκολίες. Ωστόσο είναι σωστή η παρατήρησή σας και προσπαθούμε πάρα πολύ γι’ αυτό. Αποσυμφορούμε τα νησιά. Τα αποσυμφορούμε, βέβαια, στο πλαίσιο της συμφωνίας Ευρώπης – Τουρκίας, κάτι για το οποίο είμαι βέβαιος ότι δεν έχετε αντίρρηση.

Τελειώνω, λέγοντας ότι χρειαζόμαστε την υποστήριξη της Δημοκρατικής Συμπαράταξης και ανθρώπων σαν και εσάς, ώστε να βελτιωθούν και άλλο οι συνθήκες διαμονής και να υπάρξει, επιτέλους, ένας ειδικός χώρος σαν προαναχωρησιακό κέντρο, κέντρο κλειστό, κέντρο κράτησης.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Παπαθεοδώρου, Βουλευτής της Δημοκρατικής Συμπαράταξης, για τη δευτερολογία του.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Υπουργέ, θέσατε πολλά ζητήματα.

Πραγματικά δεν έκανα την ερώτηση στον συνάδελφό σας, τον Υπουργό Προστασίας του Πολίτη, γιατί αυτό το οποίο προέχει είναι οι συνθήκες διαβίωσης εντός.

Πράγματι επισκέφθηκα και συνεργάστηκα με τον στρατηγό της Ελληνικής Αστυνομίας, ο οποίος κάνει πολύ φιλότιμες προσπάθειες για την αντιμετώπιση της εγκληματικότητας. Δεν μπορεί να αντιμετωπιστεί τίποτα, όσο οι συνθήκες διαβίωσης είναι αυτές τις οποίες περιγράψαμε –και αυτό έχει να κάνει με τη σύνθεση του πληθυσμού.

Τώρα αναρωτιέμαι, εάν θέλετε το προαναχωρησιακό κέντρο να γίνει στο ίδιο νησί ή κάπου αλλού ή αν θέλετε να υπάρξει άλλου τύπου διαχείριση, παραδείγματος χάριν να πάρετε το άσυλο από εκεί που βρίσκεται, δηλαδή τις υπηρεσίες ασύλου που βρίσκονται μέσα στο camp, μέσα στο στρατόπεδο και να μετεγκαταστήσετε τη συγκεκριμένη υπηρεσία κάπου αλλού.

Το λέω αυτό, γιατί δεν έχετε δεμένα τα χέρια σας από τη συμφωνία για τέτοιου είδους ενέργειες. Άλλωστε νομίζω, κύριε Υπουργέ, ότι είδατε και την τελευταία απόφαση του γενικού δικαστηρίου, που δεν μιλάει για συμφωνία Ευρωπαϊκής Ένωσης – Τουρκίας. Μάλιστα λέει ότι όχι μόνο πρόκειται για ανακρίβειες, όταν μιλάμε για συμφωνία, αλλά μιλάει το ίδιο το δικαστήριο για τη δήλωση του Μαρτίου του 2016.

Λέει ότι κανένα θεσμικό όργανο –και νομίζω ότι είναι πάρα πολύ σημαντικό, γιατί αυτό μπορεί να στηρίξει την πολιτική της προσωρινής μετεγκατάστασης– ούτε το Ευρωπαϊκό Συμβούλιο ούτε άλλο θεσμικό όργανο της Ένωσης αποφάσισε τη σύναψη συμφωνίας μεταξύ Ευρωπαϊκής Ένωσης και Τουρκίας. Δεν υπάρχει.

Τι έχουμε; Έχουμε δήλωση των αρχηγών κρατών με τον Τούρκο Πρωθυπουργό. Και τι άλλο; Ότι ακόμα και αν υποτεθεί ότι ήταν δυνατή η άτυπη σύναψη διεθνούς συμφωνίας κατά τη συνάντηση της 18ης Μαρτίου 2016, η συμφωνία αυτή συνήφθη από τους αρχηγούς κρατών και μόνο με τον Τούρκο Πρωθυπουργό.

Ποια είναι η συμφωνία, λοιπόν, η οποία εσάς σας δένει τα χέρια αυτή τη στιγμή, για να μην μπορέσετε να μετεγκαταστήσετε προσωρινώς μια σειρά από πληθυσμιακές ομάδες, που βρίσκονται στο συγκεκριμένο κέντρο, αλλά και σε άλλα νησιά;

Έχω την εντύπωση ότι εδώ υπάρχει δέσμευση του Πρωθυπουργού να μην φεύγουν οι άνθρωποι αυτοί από τα νησιά και να μένουν εκεί. Γιατί όταν έχουμε κέντρα φιλοξενίας με δυόμισι χιλιάδες πρόσφυγες, οι οποίοι βρίσκονται σε μια πολύ μικρή περιοχή, καταλαβαίνετε ότι όχι μόνο εγκληματικότητα θα υπάρξει, αλλά θα πρέπει να κάνουμε και τον σταυρό μας που δεν είχαμε χειρότερα μέχρι σήμερα.

Τελειώνω, λέγοντάς σας το εξής: Εφόσον δεν υπάρχει αυτή η δεσμευτικότητα της συμφωνίας, γιατί δεν προχωράτε σε άμεσα μέτρα αποσυμφόρησης, έτσι ώστε να υπάρχουν και λιγότερες εστίες εγκληματικότητας, σε έναν χώρο που ξέρετε ότι δεν μπορεί να είναι ταυτόχρονα σχολείο, κέντρο υγείας, γραφείο για άσυλο, γραφείο καταγραφής και να υπάρχουν ταυτόχρονα, σήμερα, μετά από τόσο καιρό, εκατόν εβδομήντα σκηνές, όπως εσείς είπατε;

Όμως και πάλι το πρόβλημα δεν πρόκειται να λυθεί έτσι. Μόνο με την αποσυμφόρηση των κέντρων αυτών μπορεί να λυθεί.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαθεοδώρου.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Ειλικρινά νομίζω ότι στη δευτερολογία σας, μπαίνετε σε έναν επικίνδυνο δρόμο. Ακούστε να δείτε, πολύ ήρεμα, με πολλή εκτίμηση είτε έτσι είτε αλλιώς αυτό το οποίο έχει συναφθεί ανάμεσα στην Ευρωπαϊκή Ένωση και στην Τουρκία, στους Πρωθυπουργούς της Ευρωπαϊκής Ένωσης και της Τουρκίας, στη χώρα μας έχει επιφέρει, εφόσον τηρούνται οι διαδικασίες που έχουν αποφασιστεί, μια μείωση εισροών από επτά χιλιάδες την ημέρα και δυόμισι χιλιάδες όταν έκλεισαν τα σύνορα, σε εβδομήντα με εκατό την ημέρα.

Αυτό εμείς θα το υπερασπιστούμε.

Με βάση αυτό, λοιπόν, όπως και να λέγεται, δεν μπορούμε να τους μεταφέρουμε. Έχω καταθέσει στη Βουλή σε μια προηγούμενη επερώτηση επιστολές, που έχω γράψει και στους Τούρκους και στον Τίμερμανς και στον Αβραμόπουλο, σε όλους αυτούς. Ήρθε ο κ. Αβραμόπουλος και το είπε. Σας παρακαλώ πολύ, δεν υπάρχει κανένας λόγος να μην το κάνουμε, αν δεν φοβόμασταν ότι κάνοντας αυτό το πράγμα, θα καταρρεύσει μια συμφωνία. Η συμφωνία, η δήλωση, όπως θέλετε, πείτε το. Και τότε δεν θα έχουμε τι να πούμε στον κόσμο.

Θα ήθελα, λοιπόν, εδώ να είμαστε ενωμένοι. Αυτά είναι λόγια τα οποία λέγονται εύκολα, αλλά μπορεί να επιφέρουν ένα αποτέλεσμα πολύ δύσκολο και κακό για τη χώρα. Είμαι βέβαιος ότι δεν είναι αυτή η πρόθεσή σας.

Τέλος να σας πω ότι αυτά που είπατε, ακριβώς δείχνουν το πόσο χρειαζόμαστε τη βοήθειά σας και τη βοήθεια απ’ όλο το δημοκρατικό τόξο, ώστε να μπορέσουμε να λύσουμε το πρόβλημα. Διότι, πραγματικά, δυόμισι χιλιάδες σε μια μικρή περιοχή δημιουργούν αυτό το πρόβλημα. Είδατε ότι εγώ πρώτος είπα ότι η εγκληματικότητα έχει να κάνει με τις συνθήκες διαβίωσης. Αυτό τι σημαίνει; Αυτό σημαίνει να τους πάρουμε στην ενδοχώρα. Αυτό σημαίνει ότι μπορεί να καταπέσει η συμφωνία. Άρα τι μένει; Να υπάρξει ένας μεγαλύτερος χώρος ο οποίος δεν θα είναι δυσβάσταχτος και θα βοηθήσει το άσυλο.

Έχετε δίκιο. Ξέχασα να αναφέρω ότι είμαστε αυτή τη στιγμή σε συμφωνία με την EASO να μεταφέρουμε και στη Χίο και στη Μυτιλήνη τις υπηρεσίες ασύλου και τις υπηρεσίες της EASO εκτός. Αυτό θα μας δώσει και περισσότερο χώρο μέσα και θα αποφύγουμε τις προστριβές και τις πιέσεις εξεγέρσεων και μικροπροβλημάτων που δημιουργούνται.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Μεταναστευτικής Πολιτικής κ. Μουζάλα.

Στη συνέχεια θα συζητηθεί η με αριθμό 1084/10-11-2016 ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, σχετικά με τον ενδεχόμενο κίνδυνο παραγραφών σε δυνητικές περιπτώσεις φορολογικών υποθέσεων πολιτικών προσώπων που αφορούν στη Γενική Γραμματεία Δημοσίων Εσόδων, στο Σώμα Δίωξης Οικονομικού Εγκλήματος και στις λίστες καταθετών εξωτερικού.

Στην ερώτηση του κ. Θεοχάρη θα απαντήσει η Υπουργός Οικονομικών κ. Αικατερίνη Παπανάτσιου.

Κύριε Θεοχάρη, έχετε τον λόγο για δύο λεπτά για να αναπτύξετε την ερώτησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Επιτρέψτε μου αρχικά να εκφράσω την αγανάκτησή μου, γιατί αυτή η Κυβέρνηση δεν απαντάει στις ερωτήσεις. Έχουμε εδώ ένα παράδειγμα μιας ερώτησης που θα απαντηθεί. Έχω κάνει όμως είκοσι δύο αναπάντητες ερωτήσεις και τέσσερις -είκοσι έξι δηλαδή στο σύνολο- μόνο έχουν απαντηθεί. Δεν είναι δυνατόν να συνεχίζεται αυτή η πρακτική, από μία Κυβέρνηση η οποία γράφει στα παλαιότερα των υποδημάτων της το ελληνικό Κοινοβούλιο.

Κύριε Πρόεδρε, κυρία Υπουργέ, ζούμε την εξής παραδοξότητα. Το 2015, με νομοθέτηση αποφασίσατε τη μεταφορά τρεισήμισι χιλιάδων υποθέσεων του ΣΔΟΕ στη ΓΓΔΕ, τώρα Ανεξάρτητη Αρχή. Στον επόμενο σχεδιασμό μιλούσατε για τρεις χιλιάδες εννιακόσιες σαράντα επτά φορολογικές υποθέσεις. Τελικά δεν έμαθε κανένας πόσες μεταφέρθηκαν. Από τις 10 Μαρτίου 2016 έναν χρόνο πριν, με ερώτηση έθετα τα εξής ερωτήματα: Πόσες υποθέσεις παραμένουν στη δικαιοδοσία του ΣΔΟΕ; Πώς αντιμετωπίζονται με δεδομένη τη μείωση του προσωπικού του ΣΔΟΕ; Πόσες υποθέσεις παραμένουν που είναι εισαγγελικές παραγγελίες στο ΣΔΟΕ; Από τους πεντακόσιους υπαλλήλους οι οποίοι μεταφέρθηκαν στη ΓΓΔΕ, πόσοι τοποθετήθηκαν σε θέσεις με ελεγκτικό αντικείμενο, για να μπορέσουν να προχωρήσουν τις υποθέσεις; Πώς προβλέπετε να στελεχωθεί στο νέο ΣΔΟΕ;

Με τον ν.4410/2016, δόθηκε παράταση παραγραφής για τρία έτη στις υποθέσεις που μεταφέρθηκαν. Κοιτάξτε, οι παρατάσεις παραγραφής οδηγούν τις εφορίες να ασχολούνται με υποθέσεις οι οποίες δεν φέρνουν εισπράξεις. Όποιος δίνει δηλαδή παρατάσεις παραγραφής, θέλει να μην εισπράττει η εφορία.

Είμαι όμως πεπεισμένος ότι σε ειδικές περιπτώσεις, όπως τις υποθέσεις των πολιτικών, η αντιμετώπιση αυτών των υποθέσεων πρέπει να είναι διαφορετική, γιατί ενδέχεται να παραγραφούν, αλλά έχουν ουσιαστικό ηθικό και πολιτικό ενδιαφέρον.

Γι’ αυτά, λοιπόν, πρέπει να δούμε ξανά τις εξής υποθέσεις. Τον αδικαιολόγητο πλουτισμό πολιτικών προσώπων, τις σκοτεινές διαδρομές του πολιτικού χρήματος, όπου είναι υποθέσεις που πλήττουν την αξιοπιστία του πολιτικού συστήματος κι εντέλει της ίδιας της δημοκρατίας μας. Γι’ αυτόν τον λόγο πρέπει να είμαστε πιο αυστηροί σε αυτές τις υποθέσεις.

Με βάση, λοιπόν, αυτά είχα ρωτήσει: Πρώτον, ολοκληρώθηκε και πότε η μεταφορά από το ΣΔΟΕ στη ΓΓΔΕ των τεσσάρων χιλιάδων περίπου υποθέσεων; Πόσες απ’ αυτές παραμένουν στο ΣΔΟΕ; Πώς αξιολογούνται οι υποθέσεις που μεταφέρθηκαν αναφορικά με τα αποτελέσματα και σε επίπεδο φορολογικών εσόδων; Με τι κριτήρια επιλέχθηκαν οι υποθέσεις που μεταφέρθηκαν στη ΓΓΔΕ;

Υπάρχουν -και αυτό θέλω να απαντηθεί, κυρία Υπουργέ- υποθέσεις πολιτικών προσώπων Βουλευτές, Υπουργοί, Γενικοί Γραμματείς ή συγγενών τους στις λίστες αυτές που έχουν παραδοθεί στις ελληνικές αρχές και κινδυνεύουν να παραγραφούν; Υπάρχει ενημέρωση για πολιτικά πρόσωπα που αναφέρονται στις λίστες Μπόργιανς ή σε άλλες λίστες καταθετών; Υπάρχουν φορολογικές υποθέσεις πολιτικών προσώπων ή συγγενών πρώτου βαθμού που ήταν στο ΣΔΟΕ και δεν μεταφέρθηκαν στη ΓΓΔΕ και αφέθηκαν να παραγραφούν;

Και το πιο σημαντικό απ’ όλα είναι το εξής: Ζητήσαμε ο Υπουργός, να ενημερώσει την Επιτροπή Θεσμών και Διαφάνειας για τέτοιου είδους υποθέσεις φοροδιαφυγής πολιτικών προσώπων -Βουλευτών, Υπουργών, Γενικών Γραμματέων- και γενικά τέτοιων προσώπων πολιτικού ενδιαφέροντος που βρίσκονται σ’ αυτές τις λίστες καταθετών εξωτερικού και για υποθέσεις που δεν έχουν μεταφερθεί από το ΣΔΟΕ στη ΓΓΔΕ.

Σ’ αυτό, λοιπόν, το ενδεχόμενο δεν είδαμε να ενημερώνετε και την Επιτροπή αυτή Θεσμών και Διαφάνειας και θέλω να ρωτήσω, αν, κυρία Υπουργέ, προτίθεστε, επιτέλους, να ενημερώσετε την Επιτροπή Θεσμών και Διαφάνειας.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχάρη.

Απαντάει η Υφυπουργός Οικονομικών κ. Αικατερίνη Παπανάτσιου.

Κυρία Υφυπουργέ, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, κύριε Θεοχάρη, η Κυβέρνησή μας έχει αποδείξει πολλές φορές ότι η καταπολέμηση κάθε μορφής φοροδιαφυγής, αποτελεί βασική μας προτεραιότητα.

Ως εκ τούτου η ομαλή μεταφορά των υποθέσεων φορολογικού και τελωνειακού αντικειμένου από την ειδική γραμματεία του ΣΔΟΕ προς την τέως Γενική Γραμματεία Δημοσίων Εσόδων και νυν Ανεξάρτητη Αρχή Δημοσίων Εσόδων αποτέλεσε και αποτελεί πρωτεύοντα στόχο μας κυρίως προς τον σκοπό του βέλτιστου χειρισμού των υποθέσεων αυτών, της ενίσχυσης της φορολογικής συνείδησης των πολιτών, της καταπολέμησης της φορολογικής παραβατικότητας και της αποκόμισης του μέγιστου δημοσιονομικού οφέλους για τη χώρα μας.

Σχετικά με το ερώτημα της μεταφοράς των υποθέσεων από τον ΣΔΟΕ αναφέρουμε ότι προς τον σκοπό υλοποίησης των διατάξεων του ν.4336/2015 έχει ολοκληρωθεί κατόπιν έκδοσης σχετικής υπουργικής απόφασης, την οποία καταθέτω και στα Πρακτικά, η μεταφορά των δύο χιλιάδων εφτακοσίων πενήντα μιας υποθέσεων, που περιλαμβάνονται σε σχετικό πρακτικό πόρισμα της επιτροπής. Υπάρχει και δεύτερη υπουργική απόφαση για τη συγκρότηση της επιτροπής που κατατίθεται κι αυτή στα Πρακτικά. Η διαδικασία και τα κριτήρια επιλογής των ως άνω υποθέσεων καθορίστηκαν, επίσης, με σχετική υπουργική απόφαση. Τέλος, έχει από καιρό ολοκληρωθεί η παράδοση από το ΣΔΟΕ στο γραφείο οικονομικού εισαγγελέα των χιλίων εκατόν ενενήντα έξι υποθέσεων που προτάθηκαν από τον οικονομικό εισαγγελέα, προκειμένου αυτός αρμοδίως να συντονίσει τον περαιτέρω χειρισμό τους.

Με τις διατάξεις του ν.4410/2016, ρυθμίστηκε το θέμα μεταφοράς και των υπολοίπων υποθέσεων φορολογικού και τελωνειακού αντικειμένου από το ΣΔΟΕ προς τη φορολογική αρχή. Με μεταγενέστερη υπουργική απόφαση ρυθμίστηκαν θέματα για τη μεταφορά και των λοιπών αυτών υποθέσεων προς τη φορολογική αρχή. Επίσης ορίστηκαν επιτροπές παράδοσης-παραλαβής από το ΣΔΟΕ και τη φορολογική αρχή. Η διαδικασία της μεταφοράς των λοιπών υποθέσεων βρίσκεται σε εξέλιξη με συνεργασία των συναρμόδιων υπηρεσιών.

Επιπλέον για τον σκοπό της μεταφοράς υποθέσεων συγκροτήθηκε στο Υπουργείο Οικονομικών ομάδα εργασίας με αντικείμενο τον συντονισμό των υπηρεσιών, την επίλυση ειδικών θεμάτων και την παρακολούθηση προόδου της μεταφοράς.

Ειδικώς για τις υποθέσεις που αποτελούν εισαγγελικές παραγγελίες, η υπηρεσία λαμβάνει οδηγίες κατά περίπτωση από τον καθ’ ύλην αρμόδιο εισαγγελικό λειτουργό. Τέλος, για όλες τις μεταφερόμενες υποθέσεις έχει λάβει χώρα η ηλεκτρονική καταγραφή.

Συνεπώς σύμφωνα με τις διατάξεις των νόμων 4336/2015 και 4410/2016, μεταφέρεται το σύνολο των φορολογικών και τελωνειακών υποθέσεων από το ΣΔΟΕ στη φορολογική αρχή χωρίς καμμιά απολύτως εξαίρεση.

Με τις διατάξεις του ν.4410/2016 όπως συμπληρώθηκε και με τον ν.4446/2016, θεσπίστηκε τριετής παράταση παραγραφής για τις υποθέσεις της ειδικής γραμματείας ΣΔΟΕ που περιέρχονται με οποιονδήποτε τρόπο στην αρμοδιότητα της φορολογικής αρχής σύμφωνα με τις διατάξεις του ν.4336/2015.

Περαιτέρω με τον ν.4446/2016, οι προθεσμίες παραγραφής του δικαιώματος του δημοσίου για έκδοση πράξεων διοικητικού, εκτιμώμενου ή διορθωτικού προσδιορισμού φόρου και κάθε άλλης πράξης επιβολής φόρων, τελών, προστίμων ή εισφορών που λήγουν την 31-12-2016, παρατείνονται κατά ένα έτος από τη λήξη τους για υποθέσεις για τις οποίες έχουν εκδοθεί κατά τη δημοσίευση του νόμου αυτού ή εκδόθηκαν μέχρι τις 31-12-2016 εισαγγελικές παραγγελίες, εντολές ελέγχου, έρευνας ή επεξεργασίας ή εντολές και αιτήματα διερεύνησης από δικαστική ή φορολογική ή ελεγκτική αρχή, καθώς και από την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες και της Χρηματοδότησης της Τρομοκρατίας και Ελέγχου των Δηλώσεων Περιουσιακής Κατάστασης.

Όσον αφορά στις λίστες καταθετών εξωτερικού, αυτές αποτελούν αντικείμενο εισαγγελικών παραγγελιών και οι οδηγίες για τη μεταφορά και τον περαιτέρω χειρισμό τους λαμβάνονται από τον καθ’ ύλην αρμόδιο εισαγγελικό λειτουργό. Το ίδιο ισχύει και για τυχόν εκδοθείσες εισαγγελικές παραγγελίες, που αφορούν σε έλεγχο πολιτικών προσώπων.

Για τα ανωτέρω κατατίθεται στα Πρακτικά έγγραφο της ειδικής γραμματείας ΣΔΟΕ και έγγραφο από την Ανεξάρτητη Αρχή Δημοσίων Εσόδων.

Για το ειδικότερο αντικείμενο των υποθέσεων που βρίσκονται υπό έρευνα στην ειδική γραμματεία ΣΔΟΕ και στη φορολογική αρχή ή σε διαδικασία μεταφοράς και μάλιστα για τα ζητήματα των λιστών που αποτελούν εισαγγελικές παραγγελίες, γνωρίζετε ότι η διαδικασία ελέγχου τους καλύπτεται από την αρχή της μυστικότητας της προδικασίας, της ποινικής διαδικασίας και τα οποιαδήποτε αποτελέσματα θα είναι ανακοινώσιμα μετά την ολοκλήρωση των σχετικών ερευνών.

(Στο σημείο αυτό η Υφυπουργός Οικονομικών, κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υφυπουργό.

Κύριε Θεοχάρη, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ.

Κυρία Υπουργέ, λυπάμαι, γιατί δυστυχώς δεν βλέπω να παίρνω απαντήσεις. Μου απαντήσατε ότι δύο χιλιάδες επτακόσιες πενήντα μία υποθέσεις μεταφέρθηκαν, συν τις χίλιες εκατόν ενενήντα έξι που παραδόθηκαν στον εισαγγελέα οι τρεις χιλιάδες εννιακόσιες σαράντα επτά υποθέσεις, διαλέξατε τις τρεις χιλιάδες εννιακόσιες σαράντα επτά και μετά στέλνετε και τις υπόλοιπες.

Άρα, όλες οι υποθέσεις φεύγουν από το ΣΔΟΕ και πηγαίνουν στην ανεξάρτητη αρχή. Ακόμα, δηλαδή, και οι υποθέσεις των 5 ευρώ, τα γνωστά «τυροπιτάδικα», που έχουν γίνει ανέκδοτο, που το ΣΔΟΕ πήγαινε και έκοβε 10 και 20 και 50 ευρώ πρόστιμα. Ακόμα και με αυτές τις υποθέσεις ασχολούμαστε.

Ξαναλέω ότι όταν δίνουμε παρατάσεις και βάζουμε τις σωστές υποθέσεις μαζί με αυτές, οι οποίες είναι άχρηστες, ουσιαστικά κάνουμε συγκάλυψη. Και έρχεστε εδώ και επικαλείστε απόρρητο για να μην ενημερώσετε ούτε καν την Επιτροπή Θεσμών και Διαφάνειας;

Υπάρχουν υποθέσεις Υπουργών τις οποίες για παράδειγμα, ελέγχει η Περιφερειακή Διεύθυνση του ΣΔΟΕ Κρήτης; Υπάρχουν υποθέσεις συγγενών Υπουργών, που ελέγχει η Περιφερειακή Διεύθυνση Αττικής;

Αυτές οι υποθέσεις μεταφέρθηκαν; Πείτε συγκεκριμένα: Μεταφέρθηκαν; Παραγράφονται; Τι γίνονται αυτές οι υποθέσεις; Και εάν υπάρχουν τέτοιου είδους υποθέσεις, είστε υποχρεωμένοι να τις πάτε για ενημέρωση στην Επιτροπή Θεσμών και Διαφάνειας. Δεν υπάρχει κανένα απόρρητο και κανένα ζήτημα, το οποίο πρέπει ή μπορείτε να επικαλείστε.

Εξάλλου, από τις 10 Νοεμβρίου, δηλαδή την ίδια ημέρα που κατέθεσα την ερώτηση, προφανώς κινητοποιήθηκε το σύστημα. Διότι την ίδια ημέρα ζητήθηκε με εγκύκλιο κατεπείγουσα ενημέρωση από τον γενικό γραμματέα για το ποιες υποθέσεις θα επιλεγούν στις ΔΟΥ. Άρα, άρχισε να κινείται ένα σύστημα, το οποίο προφανώς ήταν έως τότε σε λήθαργο.

Όμως, ο τεράστιος αριθμός αυτών των εντολών ελέγχου, τα προβλήματα του συστήματος προτεραιοποίησης, η καρατόμηση των διευθυντών του ΚΕΜΕΕΠ και του ΚΕΦΟΜΕΠ, χωρίς να υπάρχει άμεση αντικατάστασή τους, είχαν και έχουν οδηγήσει σε τεράστιες καθυστερήσεις.

Δεν είδα κάποιο αποτέλεσμα να μου λέτε σήμερα. Άκουσα ότι μεταφέρονται, ότι έχουν γίνει οι επιτροπές, ότι παρακολουθείται η μεταφορά τους, αλλά δεν άκουσα εάν μπήκαν λεφτά στα ταμεία, εάν αυτές οι υποθέσεις μας έφεραν κάποιο αποτέλεσμα. Έχει περάσει τόσος χρόνος από τη μεταφορά.

Εξάλλου, σήμερα ο Πρωθυπουργός είπε στο Υπουργικό Συμβούλιο – γιατί το επικαλεστήκατε και εσείς- ότι η Κυβέρνηση του ΣΥΡΙΖΑ στην πραγματικότητα είναι μια Κυβέρνηση που πατάσσει τη διαφθορά, χτυπάει τη φοροδιαφυγή και φέρνει την ανάπτυξη.

Μας είπε ότι είμαστε σε θέση να συνθέσουμε εμείς τη μουσική και την άνοιξη της οικονομίας, ώστε τους καρπούς αυτούς να μην τους απολαύσουν λίγοι και δεκαπέντε λεπτά μετά έρχεται η ΕΛΣΤΑΤ και παίρνει αυτούς τους καρπούς και μας λέει ότι είναι σάπιοι.

Τα στοιχεία έρχονται να διαψεύσουν με τον πιο κατηγορηματικό τρόπο αυτό το αφήγημα. Δεν υπάρχει πάταξη της φοροδιαφυγής που επικαλείστε. Δεν υπάρχει ανάπτυξη. Δεν υπάρχει χτύπημα της διαφθοράς. Βυθίζετε την οικονομία σε ύφεση -1,1% για το 2016- 4 δισεκατομμύρια παραπάνω φόροι, διώχνετε τις επενδύσεις –ΔΕΣΦΑ, Κατάρ, Ελληνικό- χάνετε το παιχνίδι της ανεργίας με εκατόν σαράντα χιλιάδες θέσεις εργασίας χαμένες το τελευταίο τετράμηνο, 800 εκατομμύρια τα κόκκινα δάνεια, 3 δισεκατομμύρια ευρώ συνεχίζεται η αιμορραγία τον Φεβρουάριο, 3 δισεκατομμύρια καταθέσεις χάνονται μέσα στο 2017. Και η άνοιξη της οικονομίας είναι βαρυχειμωνιά.

Οι μόνες, λοιπόν, κυβερνητικές δράσεις με αυτό το αναπτυξιακό πρόσημο είναι απευθείας αναθέσεις για προώθηση πελατειακών σχέσεων και διαπλοκής, εξυπηρέτηση κομματικών φίλων και προσλήψεις και μονιμοποιήσεις κατά παρέκκλιση κάθε διάταξης, οι τεμαχισμοί των οδικών έργων, τα κονδύλια για τη σίτιση των προσφύγων σε επιχειρήσεις φίλων, οι αναπάντητες καταγγελίες για τους οικίσκους των προσφύγων φωτογραφικών διατάξεων, η χορήγηση των δανείων κάτω του κόστους με μηδενική ή μερική τραπεζική εξασφάλιση. Δηλαδή, συνεχίζετε τις πρακτικές «δανείζουμε με αέρα» και τα λοιπά.

Δεν μπορεί, λοιπόν, να συνεχιστεί αυτό το πράγμα. Πρέπει να μπορέσετε να βάλετε εσείς μια τάξη, γιατί γι’ αυτό σας έβγαλε ο ελληνικός λαός, όχι για να συνεχίσετε πρακτικές σαράντα χρόνων, έχετε πάρει το manual των προηγούμενων κυβερνήσεων και το έχετε ξεπατικώσει.

Παρακαλώ, δώστε απαντήσεις και ιδιαίτερα αν υπάρχουν σε εξέλιξη υποθέσεις με πολιτικά πρόσωπα, έχετε υποχρέωση να ενημερώσετε τη Βουλή.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχάρη.

Θα απαντήσει δευτερολογώντας η Υφυπουργός Οικονομικών κ. Αικατερίνη Παπανάτσιου.

Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στόχος της Κυβέρνησής μας από την πρώτη μέρα ήταν η καταπολέμηση της φοροδιαφυγής, του λαθρεμπορίου, της διαφθοράς και του μαύρου χρήματος, όπως είπα και στην πρωτολογία μου.

Η πολιτική βούληση αποτελεί βασική προϋπόθεση για την επιτυχία στον αγώνα αυτό, γιατί αν δεν υπάρχει πολιτική βούληση, τότε όλα τα μέτρα, όλες οι πολιτικές δεν θα έχουν ουσιαστικό αποτέλεσμα.

Εμείς έχουμε και την πολιτική βούληση που δεν είχε η κυβέρνηση στην οποία συμμετείχατε εσείς, κύριε Θεοχάρη και που δεν είχε και καμμία κυβέρνηση πριν από αυτή. Οι πολιτικές συμμαχίες που διατηρούσαν το ΠΑΣΟΚ και η Νέα Δημοκρατία στην εναλλαγή στην εξουσία στηρίζονταν μεταξύ άλλων και στη φοροδιαφυγή και στο λαθρεμπόριο, στη διαφθορά και στο μαύρο χρήμα. Πολιτικές οικογένειες, επιχειρηματικές οικογένειες και τράπεζες, όμιλοι μέσων ενημέρωσης δημιούργησαν το τρίγωνο της διαπλοκής που μας πολέμησε και μας πολεμά λυσσαλέα.

Εμείς θα τους υποχρεώσουμε να υποκύψουν στη νομιμότητα. Γι’ αυτό συστήσαμε την Εξεταστική Επιτροπή για τη νομιμότητα των δανείων στα μέσα μαζικής ενημέρωσης και τα πολιτικά κόμματα από τις τράπεζες. Γι’ αυτό αγωνιστήκαμε να βάλουμε μια τάξη στις τηλεοπτικές άδειες και σε αυτό έχουμε απέναντί μας τα παλιά κόμματα και τις παραφυάδες τους. Γι’ αυτό και έχουμε βάλει κανόνες που περιορίζουν τις κινήσεις των λαθρεμπόρων στα καύσιμα, στα καπνικά και στα ποτά.

Στο θέμα της ερώτησής σας και στα πολιτικά πρόσωπα από τις ενέργειες που έχουμε κάνει –και σας ανέφερα προηγουμένως- είναι σαφές ότι δεν θα παραγραφούν υποθέσεις, στις οποίες εμπλέκονται πολιτικά πρόσωπα και συγγενείς τους, για τον απλούστατο λόγο ότι δεν θα παραγραφεί καμμία υπόθεση, όποιον και να αφορά, πολιτικό πρόσωπο ή μη, μεγαλοσχήμονα ή όχι.

Βεβαίως, από τη θέση που υπηρετήσατε γνωρίζετε ότι δεν μπορεί να παραβιαστεί η αρχή της μυστικότητας της προδικασίας της ποινικής διαδικασίας. Δεν μπορούμε να αρχίσουμε να λέμε στον σωρό ονόματα και το γνωρίζετε αυτό, παρ’ όλο που το ζητάτε, προβοκατόρικα θα έλεγα εγώ.

Θα έρθει η ώρα που θα ειπωθούν και τα ονόματα, αλλά θα γίνει στο πλαίσιο και τη στιγμή που ορίζει ο νόμος και είναι στο χέρι της Ανεξάρτητης Αρχής Δημοσίων Εσόδων να προχωρήσει αυτές τις διαδικασίες με ταχύ ρυθμό, για να έρθει αυτή η ώρα ταχύτερα και πιστεύω ότι θα το κάνει.

Και θα έχει ίσως ενδιαφέρον να μας πείτε εσείς τι κάνατε με αυτές τις υποθέσεις και γιατί μας τις κληρονομήσατε, αντί να τις ολοκληρώσετε με την ταχύτητα που αρμόζει.

Εσείς ο ίδιος παραδεχθήκατε πριν από δυο χρόνια στη βρετανική εφημερίδα «TELEGRAPH» ότι σας ασκήθηκε πολιτική πίεση, για να είστε ανεκτικός. Στην ίδια συνέντευξη είπατε ότι δεχθήκατε απειλές. Τι κάνατε γι’ αυτό; Τίποτα! Καλό θα ήταν, λοιπόν, να μας πείτε κάποια στιγμή περισσότερα για τις πιέσεις που δεχθήκατε, να μας πείτε εσείς ονόματα και διευθύνσεις.

Το Κοινοβούλιο είναι ο σωστός χώρος να τα πείτε με τον πιο επίσημο τρόπο και όχι να περιοριστείτε σε κάποια βρετανική εφημερίδα για εντυπωσιασμό του διεθνούς κοινού και μετά να το αφήσετε να ξεχαστεί. Με αυτόν τον τρόπο θα συμμετέχετε και εσείς, θα γίνετε πιο συγκεκριμένος στις καταγγελίες σας, αν θέλετε να προσφέρετε κάποια υπηρεσία σε αυτόν τον αγώνα, την οποία δεν προσφέρατε όταν είχατε όλη τη θεσμική εξουσία να το κάνετε.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Υπουργό Οικονομικών κ. Παπανάτσιου.

Η Βουλευτής κ. Άννα – Μισέλ Ασημακοπούλου ζητεί άδεια ολιγοήμερης απουσίας στο εξωτερικό και συγκεκριμένα στη Γαλλία, κατά το χρονικό διάστημα από 9 Μαρτίου έως 16 Μαρτίου 2017για οικογενειακούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Προχωρούμε στη συζήτηση της πρώτης με αριθμό 536/24-2-2017 επίκαιρης ερώτησης πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος – Αδώνιδος Γεωργιάδηπρος τον Υπουργό Υγείας, σχετικά με τις «δηλώσεις του Αναπληρωτή Υπουργού Υγείας περί “πειραγμένων” τιμών ορισμένων φαρμάκων την εποχή πριν τον Ιανουάριο του 2015». Θα απαντήσει ο Αναπληρωτής Υπουργός Υγείας κ. Παύλος Πολλάκης.

Κύριε Γεωργιάδη, έχετε δύο λεπτά για να αναπτύξετε την ερώτησή σας στην πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχετε δώσει σειρά συνεντεύξεων, είχαμε και εδώ στη Βουλή μια έντονη συζήτηση. Δεν νομίζω ότι είναι καλό για το πολιτικό μας σύστημα να μένουν σκιές.

Κατ’ αρχάς να πω ότι δεν έχω τίποτα προσωπικό μαζί σας. Είμαι βέβαιος πως σας βάζει ο κ. Τσίπρας. Την πολιτική του κ. Τσίπρα εφαρμόζετε και απλώς αυτά που είπε μισά ο κ. Τσίπρας στο Βήμα της Βουλής και με τα οποία κανείς δεν ασχολήθηκε –περίεργο για Πρωθυπουργό-, εσείς αναλαμβάνετε να τα κάνετε με έναν δικό σας ιδιαίτερο τρόπο.

Με κατηγορήσατε για δύο πράγματα:

Πρώτον, για μία λίστα είκοσι τριών διορισμών στο ΚΕΕΛΠΝΟ, που υπέγραψα εγώ. Στην εκπομπή του κ. Αιμίλιου Λιάτσου στην οποία είχατε τη χαρά -εντελώς συμπτωματικά φαντάζομαι και καθόλου σε προσυνεννόηση!- να παρέμβετε και μετά να κλείσετε το τηλέφωνο, δεσμευτήκατε ότι αυτήν τη λίστα θα την καταθέσετε σήμερα στη Βουλή. Περιμένω να την πάρω. Φαντάζομαι ότι αυτή η λίστα, όπως ρωτάει γραπτώς και ο Βουλευτής της Πλειοψηφίας ο κ. Νικολόπουλος!, θα έχει το επιστολόχαρτό μου, θα έχει την υπογραφή μου, θα έχει με κάποιον τρόπο τη διασύνδεση των όποιων ονομάτων έχετε ή νομίζετε ότι έχετε με το δικό μου πρόσωπο. Και βεβαίως θα μάθουμε επιτέλους και αυτοί οι είκοσι τρεις εάν είναι διορισμένοι ως μόνιμοι υπάλληλοι στο ΚΕΕΛΠΝΟ, αν είναι διορισμένοι με σύμβαση ορισμένου χρόνου, τι είναι εν πάση περιπτώσει, αυτοί οι είκοσι τρεις.

Άρα πρώτον καταθέτετε τη λίστα, το χαρτί που έχετε και μετά εγώ θα το σχολιάσω εφόσον λάβω γνώση του χαρτιού αυτού.

Πάμε τώρα στα φάρμακα.

Προσπεράσατε το γεγονός –και θα καταθέσω για τα Πρακτικά του Σώματος, κύριε Πρόεδρε, σχετικό διάγραμμα- ότι επί των ημερών μας –και βάζω μέσα και τους προκατόχους μου τους οποίους αναφέρατε-, στα χρόνια των Υπουργών τους οποίους κατηγορεί ο κ. Πολάκης ότι υπήρξε σπατάλη στη φαρμακευτική δαπάνη, αθροιστικά τα έτη 2011, 2012, 2013, 2014, δηλαδή επί των Υπουργών –με τη σειρά- Λοβέρδου, Σαλμά, Γεωργιάδη, Βορίδη η φαρμακευτική δαπάνη στην Ελλάδα μειώθηκε κατά 60,8%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμα, κύριε Πρόεδρε.

Εμείς που κατηγορούμαστε για πάρτι στα φάρμακα, μειώσαμε τη φαρμακευτική δαπάνη κατά 60,8%. Καταθέτω αυτό το χαρτί, όπου καταγράφεται πόσο μειώσατε εσείς τη φαρμακευτική δαπάνη τα δύο χρόνια που είσαστε στην εξουσία. Επίσημο χαρτί δεν έχω βρει γι’ αυτό.

(Στο σημείο αυτό ο Βουλευτής κ. Σπυρίδων – Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με κατηγορήσατε όμως και για ένα φάρμακο το «Lucentis». Είπατε στην εκπομπή που προανέφερα, ότι με δική μου υπουργική απόφαση επηρεάστηκε η τιμή του «Lucentis». Μάλιστα είπατε ότι «έπρεπε να πωλείται 500 ευρώ και εξαιτίας του Γεωργιάδη επωλείτο 750 ευρώ». Είπατε επί λέξει –φαντάζομαι την εκπομπή την έχετε δει πολλοί από εσάς, αλλά αν δεν την έχετε δει, θα την ανεβάσω μετά στο YouTube- ότι τα 250 ευρώ διαφορά ήταν ένα «δωράκι» 10 εκατομμυρίων στην εταιρεία. Καταθέτω από τον «Γαληνό» τον επίσημο κατάλογο των φαρμάκων.

(Στο σημείο αυτό ο Βουλευτής κ. Σπυρίδων – Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν εγώ ανέλαβα το Υπουργείο Υγείας, το φάρμακο είχε 939 ευρώ. Όταν εγώ έφυγα, είχε 839 ευρώ, κατέβηκε δηλαδή η τιμή του στον ένα χρόνο της υπουργίας μου 100 ευρώ. Σήμερα πωλείται 745 ευρώ. Σε δύο χρόνια, δηλαδή, διακυβέρνησης ΣΥΡΙΖΑ έχει κατέβει άλλα 100 ευρώ, δηλαδή ακριβώς ο μισός ρυθμός μείωσης απ’ ό,τι επί των δικών μου ημερών.

Μου κάνει εντύπωση, κύριε Υπουργέ, το εξής –και το καταθέτω και αυτό στα Πρακτικά: Αφού με δική μου υπουργική απόφαση πειράχτηκε η τιμή του «Lucentis» και έπρεπε να κάνει 500 ευρώ, όπως είπατε στην εκπομπή, εσείς δύο χρόνια Κυβέρνηση, γιατί το αφήσατε στα 750 ευρώ και συνεχίζετε να κάνετε δωράκια στη φαρμακευτική εταιρεία «NOVARTIS»; Αφού πράγματι εγώ πείραξα την τιμή κι εσείς το βρήκατε, γιατί δεν αλλάξατε την τιμή, κύριε Υπουργέ, σε δύο χρόνια υπουργίας ΣΥΡΙΖΑ;

Τέλος -για να μην καταχρώμαι τον χρόνο- αναφέρατε σε αυτή την εκπομπή –δυστυχώς το παραδεχθήκατε και σ’ αυτό θα αναφερθώ εκτενώς στη συνέχεια- ότι αν και ο νόμος ορίζει –καταθέτω σχετικό ΦΕΚ της δικής μου υπουργικής αποφάσεως εδώ και το δικό σας, της δικής σας κυβερνήσεως- ότι πρέπει υποχρεωτικά το Υπουργείο Υγείας να εκδίδει δύο δελτία τιμών τον χρόνο, όπου το κάθε δελτίο τιμών έχει υποχρεωτικά ανατιμολόγηση προς τα κάτω παρά μόνο τις περιπτώσεις των διορθώσεων προηγουμένων λαθών και το κάθε δελτίο τιμών έχει 7% έως 10% αθροιστικά μείωση δαπάνης, είπατε ότι το 2015 η Κυβέρνηση ΣΥΡΙΖΑ - ΑΝΕΛ ξέχασε να εφαρμόσει τον νόμο και να εκδώσει το δελτίο τιμών.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα ΦΕΚ, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, στην εκπομπή αναφέρατε «είχαμε το μυαλό μας στη διαπραγμάτευση». Όμως, επειδή εσείς, κύριε Υπουργέ, είχατε το μυαλό σας στη διαπραγμάτευση, έπρεπε οι φαρμακοβιομηχανίες να κερδίσουν περίπου 500 εκατομμύρια ευρώ από τη διαφορά των τιμών των φαρμάκων που εσείς ξεχάσατε να εκδώσετε;

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κλείνω, κύριε Πρόεδρε.

Άρα, πρώτον, να καταθέσετε τη λίστα με τη δική μου υπογραφή με τα είκοσι τρία ονόματα για να δούμε ποιοι είναι, όπως έχετε υποσχεθεί.

Δεύτερον, να μου απαντήσετε γιατί δεν έχετε πάει την τιμή του «Lucentis» στην τιμή των 500 ευρώ, όπως είπατε στην τηλεόραση ότι θα έπρεπε να είναι, και το πουλάτε εσείς σήμερα 745 ευρώ;

Τρίτον, να ενημερώσετε το Σώμα για ποιον λόγο κάνατε δώρο στις φαρμακοβιομηχανίες 500 εκατομμύρια ευρώ.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Γεωργιάδη.

Θα απαντήσει για τρία λεπτά ο Αναπληρωτής Υπουργός Υγείας κ. Παύλος Πολάκης.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα χρειαστώ λίγο περισσότερο χρόνο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Γεωργιάδη, όταν σας ακούω να μιλάτε, μου έρχεται στο μυαλό ένα σκωπτικό δίστιχο που έχουμε στην Κρήτη, που λέει: «Είπαμε πολλά ψέματα, να πούμε μιαν αλήθεια, φορτώσαμε έναν ποντικό εννιά κιλά ροβύθια».

Ξεκινάω, γιατί εγώ, όπως ξέρετε, είμαι πάντα πολύ συγκεκριμένος. Ήρθε στα χέρια μου πριν από αρκετό καιρό και διαβιβάστηκε στην Εισαγγελία δεόντως ένας κατάλογος που προφανώς δεν έχει την υπογραφή σας, γιατί είναι κατάλογος ρουσφετιών και στον οποίο δίπλα σε είκοσι τρία ονόματα, που όλων η πρόσληψη έχει γίνει το διάστημα που εσείς ήσασταν Υπουργός στο ΚΕΕΛΠΝΟ -με διάθεση πάρα πολλών στο Υπουργείο Υγείας και Κοινωνικών Ασφαλίσεων- υπάρχει το όνομα του κ. Θεοδωράτου, το ξέρετε …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δώστε τα στη Βουλή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα το δώσω σε εσάς, κύριε Γεωργιάδη, γιατί στη Βουλή επίσημα, επειδή είναι στοιχείο της δικογραφίας, το ξέρετε καλά ότι δεν μπορεί να κατατεθεί. Θα τα δώσω σε εσάς, στα χέρια σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ωραία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην γελάτε, καθίστε ψύχραιμος και καθίστε καλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πάρα πολύ καλά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτά, λοιπόν, τα είκοσι τρία ονόματα έχουν δίπλα το όνομα του κ. Θεοδωράτου. Τον ξέρετε. Νομίζω ότι ήταν στενός συνεργάτης σας, διευθυντής και του γραφείου σας ένα φεγγάρι κ.λπ..

Ως συστήσας στο ΚΕΕΛΠΝΟ, έχει το όνομα το δικό σας, «Άδωνις» και το όνομα της συζύγου σας σε ένα από αυτά τα ονόματα. Για λόγους προστασίας προσωπικών δεδομένων, θα αναφέρω μόνο τρία-τέσσερα ονόματα από αυτά εδώ, θα τα πω δημόσια γιατί έχουν βγει και δημόσια και είναι τα εξής:

Η κ. Δεμέντη Ιωάννα, διορίστηκε στο ΚΕΕΛΠΝΟ στις 18-9-2013 έως 31-5-2014. Αυτή η κυρία –αν ψάξει κανείς στο Internet, θα τα δει όλα- ήταν άμισθη συνεργάτης του Γραφείου Τύπου σας. Υπάρχουν μάλιστα και μερικά σκωπτικά δημοσιεύματα, γιατί πρόκειται για μία πολύ ευειδή κυρία, η οποία είχε σπουδές αερόμπικ κ.λπ., Βιβλιοθηκονομίας και ήταν υπεύθυνη στο Γραφείο Τύπου σας και βρίσκεται διορισμένη στο ΚΕΕΛΠΝΟ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Από πότε μέχρι πότε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από 18-9-2013 έως 31-5-2014. Έχετε μία έκφραση απορίας στο πρόσωπό σας.

Όλες οι συμβάσεις που θα αναφέρω λήγουν 31-5-2014, μερικές μέρες πριν φύγετε από το Υπουργείο. Φαίνεται, λοιπόν, σε αυτόν τον κατάλογο ότι αυτή η κυρία διατέθηκε στο Υπουργείο Υγείας και Κοινωνικών Ασφαλίσεων.

Άρα, εσείς την είχατε συνεργάτη στο Γραφείο Τύπου, την λέγατε άμισθη, γιατί προφανώς είχατε περάσει το όριο των συμβούλων, που ήταν πολύ περισσότεροι από αυτούς που έχουμε εμείς σήμερα, και σας την διέθεσαν και της κόψατε το μηνιάτικο από το ΚΕΕΛΠΝΟ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Δεύτερον, είναι και δύο άλλα ονόματα, ένας Θεοδωράτος Ιωάννης, μάλλον συγγενής του άλλου κ. Θεοδωράτου και η σύζυγός του, μια κ. Ιωαννίδου, η οποία και αυτή διορίζεται στο ΚΕΕΛΠΝΟ, που μάλλον και αυτή είναι συνεργάτης σας. Μάλιστα, παίρνουν και κάνουν παρεμβάσεις στην κοινότητα. Τώρα τι παρεμβάσεις στην κοινότητα είναι αυτές, δεν ξέρω. Και αυτοί διορίζονται από 1-11-2013 ως 31-5-2014 και από 15-7-2013 ως 31-5-2014.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Προσέξτε τώρα ένα πιο κραγμένο, που δεν είναι στους είκοσι τρεις. Είναι εικοστός τέταρτος. Έχετε έναν συνεργάτη, ονόματι Βασίλειο Μπεσκένη. Τον ξέρετε; Ήταν ο υπεύθυνος –και φαίνεται στη «Διαύγεια» αυτό- του Γραφείου Τύπου σας στο Υπουργείο, τον οποίο είχατε εκεί με μισθό.

Φαίνεται, λοιπόν, ότι στις 30-6-2014 ο κ. Μπεσκένης αναλαμβάνει και υπογράφει σύμβαση στο ΚΕΕΛΠΝΟ. Δηλαδή, εσείς φύγατε 7, 8 ή 10 Ιουλίου -νομίζω, κάπου εκεί- και στις 30-6-2014 ο κ. Μπεσκένης, που μέχρι εκείνη τη στιγμή ήταν συνεργάτης σας και έμμισθος στο Γραφείο Τύπου σας στο Υπουργείο, αναλαμβάνει και υπογράφει σύμβαση με το ΚΕΕΛΠΝΟ. Και τι κάνει ο κ. Μπεσκένης, ο οποίος είναι και ΔΕ απ’ ό,τι κατάλαβα; Λέει ότι προσλαμβάνεται, για να απασχοληθεί ως συνεργάτης στο τμήμα παρεμβάσεων στην κοινότητα, από 1-7-2014 ως 31-12-2014. Δηλαδή ο συνεργάτης σας…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν ήμουν τότε Υπουργός…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό λέω, ότι μόλις τελειώσατε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ να συντομεύετε. Έχετε και τη δευτερολογία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, ακούστε, θα ζητούσα μια επιείκεια, διότι εγώ, όταν λέω κάποια πράγματα, είμαι πολύ συγκροτημένος και ψαγμένος.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δώστε του χρόνο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και μπορεί να σηκώνουμε φασαρία, κουνώντας τα δάκτυλα, βρίζοντας κ.λπ. και βοηθούντων και των ΜΜΕ, αλλά εδώ μιλάμε με συγκεκριμένα στοιχεία.

Αυτός ο κύριος, λοιπόν, μόλις τελειώνετε εσείς και φεύγετε από το Υπουργείο, προφανώς ανακαλύπτει τα κρυφά του ταλέντα, ας πούμε, σε σχέση με την επιδημιολογική επιτήρηση των πασχόντων από τον ιό του AIDS, από άλλα προγράμματα κ.λπ. και αναλαμβάνει έξι μήνες στο ΚΕΕΛΠΝΟ. Ο διευθυντής του Γραφείου Τύπου σας.

Αντίστοιχη ιστορία συμβαίνει –λέω τα τρία ονόματα δημόσια, διότι υπάρχουν και άλλα ονόματα εδώ…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Πείτε κι άλλα. Όλα πείτε τα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ηρεμία, ηρεμία. Καταλαβαίνω τη θέση σας, αλλά ηρεμία. Έχουμε κι άλλα πράγματα.

Εδώ υπάρχει και μια άλλη κυρία –θα το πω και αυτό- η κ. Μακατράβα Παρασκευή, η οποία είναι αδελφή μιας κυρίας, που και αυτή διορίζεται από 15-7-2013 ως 31-05-2014, η οποία είναι μάλλον αδελφή μιας κυρίας, με την οποία έχετε μαζί μια εταιρεία, την οποία δηλώνετε στο «πόθεν έσχες» σας, έχω την αίσθηση. Είναι η «Ελληνική Παιδεία»; Καλά τη λέω;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** «Ελληνική Αγωγή».

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Η «Ελληνική Αγωγή», συγγνώμη.

Η «Ελληνική Αγωγή», λοιπόν, είναι μια εταιρεία την οποία δηλώνετε και έχετε το 70%. Αυτή η εταιρεία, όμως, βλέπω ότι έχει το 49% μιας εταιρείας που λέγεται «ΑΛΣ Α.Ε. εκδρομές, εκδόσεις, συνέδρια», η οποία είναι ανώνυμη. Εσείς, λοιπόν, έχετε την «Ελληνική Αγωγή» με 70%, η οποία έχει την εταιρεία «ΑΛΣ Α.Ε.», την οποία είχατε συστήσει από το 2001, μαζί με τον κ. Κισσανδράκη -έναν καναλάρχη- και την οποία δεν δηλώνετε στο «πόθεν έσχες» σας τα τελευταία χρόνια, ενώ φαίνεται από το 2014, από τον τελευταίο ισολογισμό, που έχει δημοσιευθεί, ότι η «Ελληνική Αγωγή», της οποίας έχετε το 70%, έχει το 49% της Α.Ε., που λέγεται «ΑΛΣ».

Η «ΑΛΣ» -πιάστε λίγο το κεφάλι σας!- ανήκει στον κ. Κισσανδράκη, ο οποίος είναι μέτοχος στην «ΗΡΑΚΛΗΣ MEDIA» και στις «ΓΕΝΙΚΕΣ ΡΑΔΙΟΤΗΛΕΟΠΤΙΚΕΣ ΕΠΙΧΕΙΡΗΣΕΙΣ Α.Ε. BLUE SKY», που «όλως τυχαίως», το 2014 πήραν από τη διαφημιστική πίτα του ΚΕΕΛΠΝΟ γύρω στα 100.000 ευρώ, ενώ εσείς ήσασταν Υπουργός. Προφανώς, προέβαλε κάποια διαφημιστικά μηνύματα του ΚΕΕΛΠΝΟ.

Το θεωρείτε ηθικό -δεν ξέρω αν είναι νόμιμο- εσείς να είστε Υπουργός, ιδιοκτήτης μιας ΕΠΕ, η οποία έχει σχεδόν το πλειοψηφικό πακέτο μιας εταιρείας, που την έχετε φτιάξει εσείς, μαζί με έναν συνεταίρο, που ο συνεταίρος έχει κανάλι και να παίρνει εκατό χιλιάρικα το ΚΕΕΛΠΝΟ, τη χρονιά που είστε Υπουργός; Δεν ξέρω κατά πόσον είναι ηθικό αυτό το πράγμα.

Πάμε λίγο παρακάτω.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πόσο παρακάτω; Σας παρακαλώ. Φτάσατε ήδη τα οκτώμισι λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σας παρακαλώ, κύριε Πρόεδρε, αφήστε τον.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Γεωργιάδη. Δεν είναι προσωπική σας υπόθεση. Υπάρχει ένα συγκεκριμένο χρονοδιάγραμμα. Δίνουμε την απαραίτητη ανοχή από το Προεδρείο, τη ζήτησε και ο Υπουργός. Περιμένουν και άλλοι συνάδελφοι να υποστηρίξουν τις ερωτήσεις τους.

Σας παρακαλώ! Έχετε και τον χρόνο της δευτερολογίας σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω για τα φάρμακα στη δευτερολογία. Θα πω μια κουβέντα μόνο.

Κοιτάξτε τι ήρθε σήμερα από το ΚΕΕΛΠΝΟ, επιτέλους γι’ αυτά τα είκοσι τρία ονόματα. Επειδή, λοιπόν, είναι προφανές ότι αυτά τα άτομα διορίστηκαν την περίοδο που ήσασταν εκεί -έφυγαν όλα την ίδια μέρα- μάλλον τους περισσότερους από αυτούς τους χρησιμοποιήσατε ως συνεργάτες και επειδή το ΚΕΕΛΠΝΟ ήταν εκτός δημοσίου λογιστικού, κάνατε ό,τι θέλατε.

Εγώ ούτε προσωπικά έχω με κανέναν από τους ανθρώπους ούτε προσωπικά έχουμε εμείς οι δύο, αλλά τέλος πάντων, όταν βλέπουμε μια παρανομία, εμείς είπαμε ότι αυτά θα τα ανακαλύψουμε. Τα δώσαμε στον εισαγγελέα και περιμένουμε να το ψάξει. Διότι τώρα -αν με ακούει κανείς εισαγγελέας- επιτέλους το έχει τόσον καιρό στα χέρια του και δεν βλέπω να γίνεται τίποτα. Και έρχεται σήμερα ένα χαρτί, το οποίο λέει το εξής γι’ αυτά τα είκοσι τρία ονόματα, με τις υπογραφές της υπεύθυνης του Τμήματος Διοικητικού και της υπεύθυνης του Τμήματος Οικονομικής Διαχείρισης του ΚΕΕΛΠΝΟ σήμερα. Προσέξτε τι λέει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Στα Πρακτικά να τα καταθέσετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη μου λες εμένα τι να καταθέσω. Τα λέω δημόσια. Εκεί είναι το θέμα, αν τα καταθέσω; Άκουσε λίγο. Λέει:

«Όσον αφορά αυτόν τον κατάλογο, αυτά τα ονόματα, το Τμήμα Διοικητικού Συντονισμού και τα τηρούμενα σε αυτό στοιχεία, σας ενημερώνουμε ότι τα αναφερόμενα στο επισυναπτόμενο έγγραφο ονόματα δεν είχαν σχέση υπαλληλικής ιδιότητας με τον φορέα ΙΔΑΧ και ΙΔΟΧ, ως τεκμαίρεται από το μητρώο ανθρώπινου δυναμικού». Δεν είχαν. Γι’ αυτό λέω αν μας ακούει κανείς εισαγγελέας.

«Δεύτερον, όσον αφορά το Τμήμα Οικονομικής Διαχείρισης από τα τηρούμενα στο Γραφείο Μισθοδοσίας προκύπτει έμμισθη σχέση των εν λόγω ατόμων, αλλά λόγω κατάσχεσης του αρχείου δεν μπορούμε να τα δούμε». Δηλαδή, κάψατε τις συμβάσεις, τα σβήσατε, τους διορίσατε εκεί. Εδώ φαίνεται ότι έχουν έμμισθη σχέση. Αν ακούει κανένας, αυτό είναι έγκλημα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ, ολοκληρώστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το καταλαβαίνετε; Τους διορίσατε εκεί, τους κρύψατε, γιατί ήταν προφανώς συνεργάτες και επειδή αυτά…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Διαβάστε τι λέει το χαρτί ακριβώς.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, θα έχετε τον χρόνο στη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όχι, να το διαβάσετε. Διαβάστε το χαρτί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, δεύτερη έκκληση από το Προεδρείο να ολοκληρώσετε την πρωτολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καταλαβαίνω την κατάστασή σας.

Όσον αφορά στο Τμήμα Οικονομικής Διαχείρισης, από τα τηρούμενα στοιχεία στο Γραφείο Μισθοδοσίας προκύπτει έμμισθη σχέση, αλλά λόγω της συνολικής δέσμευσης των φυσικών αρχείων, που έχει κατασχέσει ο εισαγγελέας, δεν μπορεί να προσδιοριστεί το ακριβές είδος της.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Η πρώτη παράγραφος τι λέει!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα, αυτό λέω. Αυτό το έγκλημα. Αυτό είναι από τον εισαγγελέα, ότι φαίνεται να πληρώνονται, χωρίς να φαίνεται η σύμβαση. Είναι έγκλημα αυτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, τρίτη και τελευταία προειδοποίηση. Θα σας διακόψω, κύριε Υπουργέ. Θα κλείσω το μικρόφωνο. Σας παρακαλώ, έχετε φτάσει τα δώδεκα λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το πρώτο ημίχρονο τελείωσε. Το δεύτερο ημίχρονο θα είναι πιο σκληρό.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, κύριε Γεωργιάδη, αλλά πριν σας δώσω τον λόγο, θα ήθελα να σας πω, κύριε Υπουργέ, ότι δεν ξέρω τι προθέσεις έχετε για το «δεύτερο ημίχρονο», αλλά σας ενημερώνω ότι θα τηρηθεί το τρίλεπτο που έχετε, άντε να δώσω και ένα λεπτό επιπλέον ανοχή. Σας ενημερώνω από τώρα ότι θα διακόψω την ομιλία σας.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Έχω εδώ ένα χαρτί που μου ήλθε…

(Θόρυβος στην Αίθουσα)

Παρακαλώ πολύ!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ησυχία, κύριοι συνάδελφοι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κρατήστε το χρόνο μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριοι συνάδελφοι, ησυχάστε. Ηρεμήστε. Έχει τον λόγο ο κ. Γεωργιάδης. Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, έχω ένα χαρτί χειρόγραφο, το οποίο ήρθε σφραγισμένο στο γραφείο μου –δεν μπορώ να σας το δώσω, γιατί είναι ευαίσθητα προσωπικά δεδομένα- και έχει είκοσι τρία ονόματα. Δίπλα γράφει ποιοι τους διόρισαν στο ΚΕΕΛΠΝΟ. Γράφει «Νίκος Παππάς», «Ανδρέας Ξανθός», «Παναγιώτης Κουρουμπλής», «Ξανθός», «Κουρουμπλής», «Κουρουμπλής», «Παππάς», «Ξανθός». Εσάς δεν σας έχει. Όμως, δεν μπορώ να σας το δώσω, γιατί είναι ευαίσθητα προσωπικά δεδομένα και, ξέρετε, δεν έχει την υπογραφή του κ. Παππά, του κ. Ξανθού ή του κ. Κουρουμπλή. Όμως, εγώ σας λέω ότι είναι πρόσωπα, που έχουν διοριστεί από τον κ. Ξανθό, από τον κ. Κουρουμπλή και τον κ. Παππά.

Όση αξία έχει αυτό το χαρτί, τόση αξία έχει και το χαρτί, το οποίο αναφέρατε. Για δύο μόνο θα αναφερθώ, διότι είναι κρίμα να έχετε γίνει Υπουργός, να προΐστασθε στο ΚΕΕΛΠΝΟ και να μην καταλαβαίνετε τι γράφει ένα χαρτί. Το χαρτί που διαβάσατε, αν κατάλαβα καλά, λέει ότι αυτά τα είκοσι τρία ονόματα δεν έχουν σχέση ούτε ΙΔΑΧ, δηλαδή αορίστου χρόνου ούτε είχαν σχέση ΙΔΟΧ, δηλαδή ορισμένου χρόνου. Κοινώς, δεν διορίστηκαν ποτέ στο ΚΕΕΛΠΝΟ.

Η δεύτερη παράβαση του διοικητικού τμήματος αφορά, προφανώς –αυτό που θα έπρεπε να ξέρετε, το μεγάλο σκάνδαλο- τις ιδιωτικές χορηγίες, που έχει το ΚΕΕΛΠΝΟ. Θα έπρεπε να ξέρετε ότι το ΚΕΕΛΠΝΟ έχει δράσεις, που προσφέρουν ιδιωτικές εταιρείες, που πληρώνουν ιδιωτικές εταιρείες και αυτοί οι άνθρωποι δεν έχουν σχέση ούτε ΙΔΑΧ ούτε ΙΔΟΧ με το ΚΕΕΛΠΝΟ. Άρα, μιλάτε προφανώς για ανθρώπους, που εγώ δεν ξέρω ποιοι είναι –θα αναφερθώ και στα ονόματα που είπατε, δεν θα το αποφύγω καθόλου- τα οποία όμως δεν είναι κανένα σκάνδαλο, αλλά σήμερα, αν ρωτήσω εγώ ως Βουλευτής πόσοι έχουν έμμισθη σχέση εργασίας με το ΚΕΕΛΠΝΟ και πόσοι είναι ΙΔΑΧ και ΙΔΟΧ, θα είναι διαφορετικά τα νούμερα, γιατί το ΚΕΕΛΠΝΟ χρησιμοποιεί και υπαλλήλους, που πληρώνονται από ιδιωτικές εταιρείες.

Αυτό είναι που σας γράφει το περίφημο έγγραφο που, αν και Υπουργός, δεν το έχετε καταλάβει ακόμα.

Ως προς το «πόθεν έσχες» μου, είστε Υπουργός και δεν έχετε καταλάβει τα βασικά. Όταν δηλώνω μία εταιρεία, την «ΕΛΛΗΝΙΚΗ ΑΓΩΓΗ Ε.Π.Ε.» και αυτή η εταιρεία είναι μέτοχος σε μία άλλη εταιρεία, εγώ δεν δηλώνω τη δεύτερη εταιρεία, αλλά την πρώτη εταιρεία. Δηλώνοντας την πρώτη εταιρεία, όλα τα περιουσιακά στοιχεία της πρώτης εταιρείας ακολουθούν το «πόθεν έσχες» μου.

Κύριε Υπουργέ, αν δεν το έχετε αυτό, μετά από δύο φορές Υπουργός, πώς υπογράφετε έστω και μία υπουργική απόφαση; Είστε στα όρια του αγράμματου, αν το καταλαβαίνετε αυτό. Συγγνώμη για τη φράση.

Τρίτον, δεν βρίσκετε την εταιρεία «ΑΛΣ Α.Ε.», γιατί την έχω πουλήσει εδώ και χρόνια στον κ. Κισσανδράκη. Δεν είναι πια ιδιοκτησία ούτε της «ΕΛΛΗΝΙΚΗΣ ΑΓΩΓΗΣ Ε.Π.Ε.», εδώ και πολλά χρόνια. Άρα, ένας επιπλέον λόγος είναι ότι, όταν ήμουν Υπουργός, δεν ήταν δική μου. Έχω φύγει από τη διαχείριση αυτών των εταιρειών με ΦΕΚ, από την πρώτη ημέρα που έγινα Βουλευτής.

Θα αναφερθώ τώρα στα ονόματα που είπατε, για να μη φανεί ότι τα αποφεύγω. Τι είπατε; Είπατε για την κ. Δεμεντή. Η κ. Δεμεντή έμεινε στο Υπουργείο Υγείας για πολλούς μήνες μετά από τη δική μου φυγή από το Υπουργείο. Μάλιστα, εργαζόταν στο Υπουργείο Υγείας και τις πρώτες ημέρες της δικής σας Κυβερνήσεως. Δεν καταλαβαίνω γιατί αλλάζετε τις ημερομηνίες. Δεν έχω δει καμμία σύμβασή της και δεν μπορώ να πω περαιτέρω. Όμως, ξέρω ότι πριν από ένα μήνα περίπου, συμμετείχα σε μία ημερίδα που διοργάνωσε η κ. Δεμεντή. Ξέρετε ποιος ήταν επίσημος προσκεκλημένος της; Ήταν ο κ. Κώστας Ζαχαριάδης, ο Διευθυντής της Κοινοβουλευτικής σας Ομάδας. Δεν ξέρω γιατί έχετε τέτοιο μένος με τη συγκεκριμένη κυρία. Κάποιο ψυχολογικό θέμα έχετε. Δεν μπορώ να το ερμηνεύσω περαιτέρω. Με μένα, περαιτέρω σχέση δεν έχει.

Πάμε τώρα στα άλλα ονόματα που είπατε. Για να μπορούμε να κρίνουμε στα σοβαρά αυτά που είπατε, θα έπρεπε, τουλάχιστον για τα ονόματα που αποφασίσατε να αποκαλύψετε, κύριε Υπουργέ, να έχετε καταθέσει στη Βουλή τις συμβάσεις τους. Αφού είπατε ότι για λόγους ευαίσθητων προσωπικών δεδομένων δεν λέτε τα άλλα ονόματα, τουλάχιστον για τα τρία ονόματα που αποφασίσατε να αποκαλύψετε κατά τη δική σας κρίση, περιμένω να δω τις συμβάσεις που έχουν με το ΚΕΕΛΠΝΟ και τι λεφτά έπαιρναν από το ΚΕΕΛΠΝΟ. Όλα τα υπόλοιπα είναι, σα να πετάτε λάσπη στον ανεμιστήρα.

Το σημαντικότερο, βεβαίως, είναι κάτι άλλο.

Αγαπητέ κύριε Ξυδάκη, αναφέρεστε σε έναν δημοσιογράφο, συγκεκριμένα τον κ. Μπεσκένη, της τηλεοράσεως του «ΣΚΑΪ», με τέτοια δριμύτητα, λες και το ΚΕΕΛΠΝΟ, πριν από τη δική μου υπουργία και μετά τη δική μου υπουργία, δεν έκανε διαρκώς συμβάσεις με δημοσιογράφους και έκανε μόνο λόγω του Άδωνη Γεωργιάδη!

Όσον αφορά δε, τα χρήματα στο «BLUE SKY» –γιατί αναφερόσασταν στον τηλεοπτικό σταθμό «BLUE SKY»- πρώτα από όλα, να του τα εξοφλήσετε του ανθρώπου, γιατί δεν τα έχετε πληρώσει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Άλλα είναι αυτά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Αυτό είναι το πρώτο και το κυριότερο. Τα τιμολόγια, τα οποία αναφέρετε ήταν απλήρωτα. Έχει πληρώσει και το ΦΠΑ. Με παίρνει κάθε μέρα τηλέφωνο και μου λέει: «Κάνε μια ερώτηση στη Βουλή, δεν έχω πληρωθεί». Άρα, δεν έχει πληρωθεί.

Αναφέρατε τα λεφτά ενός ανθρώπου, ο οποίος έχει έναν τηλεοπτικό σταθμό, στον οποίο δίνετε και εσείς διαφημίσεις. Κάθε μέρα είναι οι συνάδελφοί σας στην εκπομπή του κ. Άκη Παυλόπουλου και βλέπουν τις διαφημίσεις να παίζουν. Δεν τον έχετε πληρώσει και εγκαλείτε εμένα ότι έδειξα μια ευνοϊκή μεταχείριση. Ε, πάει πάρα πολύ, κύριε Πολάκη!

Να πάτε, λοιπόν, στον κύριο του «BLUE SKY», να του πληρώσετε αυτά που του χρωστάτε. Να συνεχίσετε να δίνετε διαφημίσεις σε αυτόν και σε όποιον άλλον θέλετε και σύμφωνα με τον νόμο. Ουδεμία παρανομία και ουδεμία εύνοια δεν υπήρξε επί των ημερών μου. Το κανάλι είναι πραγματικό. Οι εκπομπές είναι πραγματικές. Και τον κ. Ξυδάκη νομίζω ότι τον βλέπουμε στο «BLUE SKY», αλλά μπορεί να κάνω και λάθος. Όμως, σίγουρα βλέπουμε πάρα πολλούς από τον ΣΥΡΙΖΑ.

Πάμε τώρα στο μεγάλο κομμάτι. Γιατί εδώ, όπως καταλάβατε, στο «πόθεν έσχες» δεν έχετε ιδέα, συμβάσεις δεν φέρατε, το χαρτί που θα καταθέτατε στα Πρακτικά, δεν το καταθέσατε, παρ’όλο που είπατε στην εκπομπή του κ. Λιάπη ότι θα το καταθέσετε. Φαντάζομαι ότι από εδώ και μπρος δεν θα το ξαναπείτε, γιατί -θέλω να το ξεκαθαρίσω αυτό και να γραφτεί στα Πρακτικά- μέχρι σήμερα περίμενα και αυτή την ημέρα, για να δω μήπως καταθέσετε το χαρτί να δούμε πώς συνδέονται αυτά τα ονόματα μαζί μου.

Όπως καταλάβαν, οι κύριοι συνάδελφοι -μια και ρώτησε ο κ. Νικολόπουλος- ούτε η υπογραφή μου υπάρχει ούτε επιστολόχαρτό μου υπάρχει ούτε διασύνδεση με εμένα υπάρχει ούτε απολύτως τίποτα, παρά μόνο δικές σας φαντασιώσεις.

Από σήμερα, αφού δεν καταθέσατε και σήμερα το χαρτί και αφού μας είπατε καθαρά ότι μιλάτε για ένα χειρόγραφο χαρτί, χωρίς σφραγίδες και υπογραφές, που ποιος ξέρει ποιος μπορεί να το έχει φτιάξει και επειδή έχω και εγώ ένα ανάλογο με τον κ. Παππά και τον κ. Κουρουμπλή και τον κ. Ξανθό –άρα, έχουμε ο καθένας μας από ένα χαρτί- έρχομαι, λοιπόν, να σας πω παρακαλώ πολύ, αφού έχετε πάει στη δικαιοσύνη, να αφήσετε τη δικαιοσύνη να κρίνει. Εάν συνεχίσετε να δίνετε συνεντεύξεις και να λασπώνετε την τιμή και την υπόληψή μου, η επόμενή μου κίνηση θα είναι να σας κάνω αγωγή πλέον, αφού δεν μπορώ να σας κάνω μήνυση, και να σας ζητήσω αποζημίωση.

Όμως, εσείς, που είστε ο διαπρύσιος κήρυκας όλων αυτών, κύριε Πολάκη, για πείτε μου τώρα –και κοιτάξτε με καλά, γιατί εγώ δεν είμαι Πολάκης-όταν με το καλό θα φύγετε –θέλω να με κοιτάς καλά- εγώ θα σε κλείσω φυλακή, ο Άδωνις Γεωργιάδης. Και άκου τώρα γιατί.

Στις 19-9-2016 υπάρχει –εγώ δίνω χαρτιά στα Πρακτικά, δεν είμαι σαν και εσένα- εισαγγελική παραγγελία ,που ζητά ο εισαγγελέας από το ΚΕΕΛΠΝΟ να δοθούν τα στοιχεία της παρεμβάσεως Πολάκη στους διορισμούς των ΜΕΘ.

Στις 9 Φεβρουαρίου η διευθύντρια διοικητικού προσωπικού στέλνει στον κ. Ρόζενμπεργκ -και τα ζητάει και ο κ. Πανοτόπουλος- αυτά τα χαρτιά, τα οποία θα δίνανε στην ελληνική δικαιοσύνη. Τον ξέρετε τον κ. Πανοτόπουλο, κύριε Πολάκη;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πολύ καλά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Είναι διορισμένος στο γραφείο σας ο κ. Πανοτόπουλος. Πάρτε και το ΦΕΚ του ανθρώπου που παρέλαβε.

Και μετά, ως δια μαγείας, ο κ. Ρόζενμπεργκ ακούστε τι έκανε. Έστειλε στην εισαγγελία, όχι τα χαρτιά που του έδωσε η κ. Θεοφιλοπούλου -που έχω δώσει το έγγραφο στα Πρακτικά- αλλά αυτά που αποφάσισε ο κ. Πανοτόπουλος, δηλαδή ο Πολάκης, και για την ακρίβεια το ένα δέκατο των σχετικών στοιχείων.

Δηλαδή για να το καταλάβει ο κόσμος, ο εισαγγελέας ζήτησε τα στοιχεία. Τα στοιχεία δεν τα έστειλε κατευθείαν στον εισαγγελέα ο Ρόζενμπεργκ, αλλά τα έστειλε στον Πολάκη. Και ο Πολάκης τα έστειλε στον εισαγγελέα, χαλκεύοντάς τα. Ξέρετε πώς λέγεται αυτό;

Πάρτε και το σχετικό δημοσίευμα από την εφημερίδα «REAL NEWS» του κ. Νίκου Χατζηνικολάου και τη μηνυτήρια αναφορά των εργαζομένων του ΚΕΕΛΠΝΟ, βάσει της οποίας όταν έρθει η ώρα θα πάτε εκεί που πρέπει.

(Στο σημείο αυτό ο Βουλευτής κ. Σπυρίδων – Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, δεν είπατε τίποτα, κύριε Υπουργέ, για τα φάρμακα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα θα πω.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Θέλω να ακουστεί το ερώτημά μου, για να κλείσω.

Το έτος 2015, σύμφωνα με την ισχύουσα νομοθεσία που κατέθεσα, έπρεπε να εκδώσετε δύο δελτία τιμών. Δεν εκδώσατε κανένα. Ένα εξεδόθη στο τέλος του έτους. Ενώ κάθε εξάμηνο πρέπει να έχουμε από ένα, δηλαδή δύο τον χρόνο, δεν είχαμε ούτε ένα, γιατί αυτό ίσχυσε από την επόμενη χρονιά. Κανένα.

Άρα το έτος 2015 η Κυβέρνηση ΣΥΡΙΖΑ-ΑΝΕΛ έκανε δώρο στη φαρμακοβιομηχανία πάνω από 500 εκατομμύρια ευρώ. Πώς έκανε το δώρο; Διότι, ναι μεν εμείς βάλαμε το clawback και δεν πλήρωναν παραπάνω τα ταμεία, αλλά οι συμπολίτες μας που πήγαιναν στα φαρμακεία, πλήρωναν συμμετοχή σε ακριβότερες τιμές φαρμάκων από αυτές που θα έπρεπε να πληρώνουν εάν η Κυβέρνησή σας έκανε τη δουλειά της.

Θέλω, λοιπόν, να μου πείτε για ποιον λόγο δεν εφαρμόσατε τον νόμο -ο οποίος ειρήσθω εν παρόδω ισχύει μέχρι και σήμερα-, αν θα αναζητήσετε ευθύνες γιατί αυτό δεν συνέβη και, κατά δεύτερον, για τα δύο ακόμα χαρτιά, τη δική μου υπουργική απόφαση με τις τιμές –που κάνω τα κόλπα!- η οποία λέει: «Η ανωτάτη τιμή παραγωγού των φαρμάκων αναφοράς υπό καθεστώς προστασίας ορίζεται ως ο μέσος όρος των τριών χαμηλότερων τιμών των κρατών μελών της Ευρωπαϊκής Ένωσης…», «…πρέπει να αναθεωρούνται τακτικά προς τα κάτω κάθε φορά που δημοσιεύεται ένα δελτίο τιμών. Για να λάβει για πρώτη φορά τιμή ένα φάρμακο, πρέπει να έχει τιμολογηθεί σε τουλάχιστον τρία κράτη της Ευρωπαϊκής Ένωσης». Αυτή είναι η υπουργική απόφαση Γεωργιάδη.

(Στο σημείο αυτό ο Βουλευτής κ.Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνω με τη «NOVARTIS». Επειδή με κατηγορήσατε για το LUCENTIS, για το οποίο δεν είπατε τίποτα, περιμένω να μου πείτε γιατί δύο χρόνια Κυβέρνηση ΣΥΡΙΖΑ πωλείται με 745 ευρώ και όχι με 500 ευρώ, όπως είπατε. Αυτό σημαίνει ότι πωλείται 250 ευρώ ακριβότερα, κατά δήλωσή σας, το διάστημα της υπουργίας σας. Και έχετε εσείς την ευθύνη.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, σας παρακαλώ, κύριε Γεωργιάδη. Πρέπει να ολοκληρώσουμε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κλείνω αμέσως, κύριε Πρόεδρε. Δείχνω, όμως, για τον κόσμο –και το καταθέτω- τον τζίρο της εταιρείας «NOVARTIS». Επί υπουργίας Γεωργιάδη έπεσε 40 εκατομμύρια ευρώ, ενώ επί υπουργίας Πολάκη παρέμεινε σταθερός.

(Στο σημείο αυτό ο Βουλευτής κ.Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να ξέρουμε και ποιος βοηθάει τη «NOVARTIS» και ποιος βοηθάει τις φαρμακοβιομηχανίες και ποιος έκοψε τη δαπάνη και ποιος είναι όλος ύφος και μεγάλη φασαρία, αλλά για να φέρει λεφτά στα δημόσια ταμεία και να μειώσει τη δαπάνη, τίποτα!

Περιμένω, κύριε Υπουργέ, και το χαρτί σχετικά με το πόσο μειώσατε τη φαρμακευτική δαπάνη. Εγώ και οι προκάτοχοί μου τη μειώσαμε 60,8%, και ενώ το κάναμε αυτό, καλύψαμε και τους ανασφάλιστους -το άλλο μεγάλο σας ψέμα!- με τις δύο υπουργικές αποφάσεις Βορίδη-Γεωργιάδη. Για να μην το καπηλεύεστε και για να ξέρει ο κόσμος ότι αν και κατεβάσαμε τη δαπάνη κατά 60,8%, καλύψαμε και δυόμισι εκατομμύρια ανασφάλιστους και στο φάρμακο και στα νοσοκομεία. Και αυτό δεν το κάνατε εσείς, όπως ψευδώς λέτε!

(Στο σημείο αυτό ο Βουλευτής κ.Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιμένω, λοιπόν, να μας πείτε, πρώτον, πόσο μειώσατε τη δαπάνη, δεύτερον, γιατί πουλάτε ακριβότερα το LUCENTIS, τρίτον, γιατί δεν βγάλατε δελτίο τιμών το 2015 και αν θα αποδοθούνποινικές ευθύνες το 2015 και, τέταρτον, γιατί αποκρύψατε από τον εισαγγελέα τα αρχικά στοιχεία που έδινε το ΚΕΕΛΠΝΟ για την παρέμβασή σας στους φακέλους των διοριστέων στις ΜΕΘ.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το 7ο Γυμνάσιο Ιωαννίνων.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο. Όμως θα σας παρακαλέσω πολύ να εστιάσετε την απάντησή σας στα της επίκαιρης ερώτησης. Μην ανοίξουμε νέο κύκλο αντιπαραθέσεων. Βάλατε και εσείς διάφορα θέματα, στα οποία έδωσε κάποιες απαντήσεις ο κ. Γεωργιάδης. Θερμή παράκληση, γιατί περιμένουν κι άλλοι συνάδελφοι που έχουν ερωτήσεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και στους άλλους τέσσερις συναδέλφους θα απαντήσω εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά αν στους άλλους συναδέλφους που δικαίως θα διαμαρτύρονται, γιατί εγώ…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Αφήστε με να μιλήσω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα έχετε τον χρόνο, κύριε Υπουργέ.

Επαναλαμβάνω, λοιπόν, ότι οι άλλοι συνάδελφοι θα διαμαρτύρονται, γιατί εγώ θα τους διακόπτω, επειδή υπερβαίνουν τον χρόνο. Θα τα βάζουν, λοιπόν, με το Προεδρείο και ενδεχομένως δικαίως!

Άρα λοιπόν, θερμή παράκληση να απαντήσετε στα πλαίσια του χρόνου που προβλέπεται.

Ορίστε, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ωραία! Αφήστε με όμως να απαντήσω, κύριε Πρόεδρε.

Νομίζω ότι όλοι όσοι μας άκουσαν έχουν και μυαλό και καταλαβαίνουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σίγουρα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και στις διάφορες κραυγές και στους διάφορους χαρακτηρισμούς σε σχέση με την αντιληπτική ικανότητα του καθενός μας, νομίζω περισσεύει η σύγκριση. Εδώ υπάρχει ο ισολογισμός του 2014, όπου φαίνεται ότι η «Ελληνική Αγωγή» κατέχει το 49% της «ALS» Α.Ε..

Άρα λοιπόν, δεν την αφήσατε, αλλά δώσατε τη διαχείριση το 2007, όταν βγήκατε Βουλευτής του ΛΑΟΣ. Και αυτήν τη στιγμή, ακόμα και μέχρι σήμερα, το τηλέφωνο αυτής της εταιρείας είναι στο όνομά σας.

Τώρα, να αποδείξω τα αυταπόδεικτα; Ότι όλοι αυτοί οι άνθρωποι διορίστηκαν επί υπουργίας σας, έφυγαν δέκα μέρες…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Για τις συμβάσεις, κύριε Υπουργέ! Έχουμε χρόνο, κύριε Υπουργέ! Πείτε μας για τα φάρμακα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όσον αφορά τις συμβάσεις, κύριε Γεωργιάδη, μην αγχώνεστε. Θα βρεθούν. Τις έχει στα χέρια του ο εισαγγελέας. Απάντησαν πολύ καλά. Απλά νομίζετε ότι εδώ είναι μάθημα ρητορικής. Μόνο που δεν πάει τώρα «εκατό η αλεπού, εκατόν ένα το αλεπουδάκι», όταν απαντάει η άλλη από τα οικονομικά στοιχεία ότι έχουν έμμισθη σχέση. Διότι δεν μπορεί να σβηστεί ο κατάλογος της τράπεζας που τον έχει μισθωτό και σου λέει «δεν έχω τα χαρτιά, γιατί τα έχει κατασχέσει ο εισαγγελέας».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πάμε παρακάτω! Το εξήγησα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι λίγο ντροπή να κουνάτε το δάχτυλο σε εμάς, που για πρώτη φορά στα χρονικά από την ύπαρξη του ΚΕEΛΠΝΟ χρησιμοποιήσαμε κριτήρια ΑΣΕΠ για να γίνουν αυτοί οι διορισμοί.

Και ένας από τους λόγους που διώξαμε τον κ. Γιαννόπουλο ήταν ότι πήγε ο μηχανισμός που είχε στηθεί εκεί μέσα να κάνει και στους διορισμούς των ΜΕΘ αυτά που έκανε επί των ημερών σας, να διορίζει δηλαδή με βάση τους κολλητούς. Αυτό το σταματήσαμε. Και βέβαια, ακούστε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άλλα λέει ο εισαγγελέας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάνατε εσείς τη μήνυση. Εσείς την κάνατε τη μήνυση. Λες και έγινε αυτεπάγγελτη! Εσείς την κάνατε τη μήνυση, κύριε Γεωργιάδη. «Φωνάζει ο κλέφτης να φοβηθεί ο νοικοκύρης». Είμαστε με τα καλά μας; Δεν ντρεπόμαστε λίγο; Εσείς την προκαλέσατε. Και από ό,τι μαθαίνω, πάλι για αρχείο πάει αυτή όλη η ιστορία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πώς το μαθαίνετε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πώς το μαθαίνω; Μα έχει αναρτηθεί, κύριε Γεωργιάδη, η υπόθεση. Έχει αναρτηθεί!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Στη δικαιοσύνη μαθαίνετε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, μη διακόπτετε τώρα. Αφήστε τον λίγο να ολοκληρώσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μα, μαθαίνει ότι θα πάει στο αρχείο η υπόθεση; Τι ακούμε, κύριε Πρόεδρε, εδώ;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, σας παρακαλώ, μην απευθύνεστε με αυτόν τον τρόπο. Τοποθετηθείτε, όπως έχετε αποφασίσει να τοποθετηθείτε, για να ολοκληρώνουμε την ερώτηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …είχε έναν αριθμό και λέει για αρχειοθέτηση, γιατί δεν τη θεωρεί άξια να ασχοληθεί την καταγγελία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Στη Βουλή είναι, σας πληροφορώ, ο φάκελος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάμε παρακάτω.

Ερχόμαστε λίγο στο φάρμακο. Εδώ τώρα θα έπρεπε να πω άλλες μαντινάδες, αλλά δεν τις λέω. Για να συνεννοούμαστε, κουβεντιάζουμε για το 1/4 του χρέους της χώρας. Κουβεντιάζουμε για το ένα τεταρτημόριο του τρόπου με τον οποίο χρεοκοπήσατε τη χώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εσείς, η παράταξη που ανήκετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ τη μείωσα. Εσείς πόσο τη μειώσατε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τόση ώρα μίλαγες, δεν σε διέκοψα. Και ήσουν και προσβλητικός!

Ογδόντα πέντε δισεκατομμύρια ευρώ -με τους πιο μετριοπαθείς υπολογισμούς- είναι το μαύρο χρήμα του χώρου της υγείας από το 1996 μέχρι το 2010. Όχι ότι και σήμερα δεν υπάρχει, απλά έπεσαν τα ποσά και λιγόστευσαν τα χέρια που το γλεντάνε.

Η φαρμακευτική δαπάνη θα σας θυμίσω ότι είχε φτάσει το 2009 στα 9 δισεκατομμύρια ευρώ -βασικά δημόσια δαπάνη, που ήταν 7,5 δισεκατομμύρια και γύρω στο 1,5 δισεκατομμύριο η ιδιωτική συμμετοχή. Ξέρετε πολύ καλύτερα από εμένα –και δεν το λέει κανένας- ότι φτιάξατε έναν ΕΟΠΥΥ, ο οποίος κληρονόμησε με το «καλημέρα» της ύπαρξής του 9 δισεκατομμύρια ευρώ χρέη από το ΙΚΑ μόνο. Πώς; Έπαιρναν χρήματα οι προκάτοχοί σας Υπουργοί της Νέας Δημοκρατίας και του ΠΑΣΟΚ παλιότερα από τις εισφορές των συντάξεων για να χρηματοδοτούν την εκτίναξη της φαρμακευτικής δαπάνης στα φάρμακα. Και έτσι χρεοκόπησε η χώρα. Διότι από αυτά τα 85 δισεκατομμύρια, τουλάχιστον το 40% με 45% είναι φαρμακευτική δαπάνη.

Μέχρι το 2010 υπάρχει μία μαύρη τρύπα του τρόπου με την οποία γινόταν η τιμολόγηση των φαρμάκων, γιατί γινόταν στο Υπουργείο Ανάπτυξης, όπου εκεί υπάρχουν πλείστες όσες αναφορές ότι δεν υπήρχε τρόπος. Αυτό που λέτε όλοι και το είχαμε πιστέψει και εμείς ότι είναι ο μέσος όρος των τριών χαμηλότερων τιμών της Ευρωπαϊκής Ένωσης, είναι μπούρδες, κύριε Γεωργιάδη. Είναι μπούρδες!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πόσο τις μειώσατε τις δαπάνες;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη με διακόπτετε. Λίγο σεμνά. Είναι πιο σκληρή η συνέχεια.

Ο μέσος όρος των τριών χωρών –όπως φαίνεται από στοιχεία που μας έδωσε ο ΕΟΠΥΥ- τελικά ήταν οι τιμές σε Αγγλία, Γερμανία, Ελβετία. Και δεν ήταν μάλιστα και επίσημα κατοχυρωμένη η πηγή που αντλούσε τις τιμές. Υπάρχουν καταγγελίες για την περίοδο πριν το 2010 ότι αυτά αντλούνταν από αντίστοιχα σαν του Γαληνού -όχι επίσημες βάσεις δεδομένων που είχαν τα κράτη- και γινόταν εκεί «ο θάνατος της αλεπούς» -να το πω έτσι- μέσα στο Υπουργείο Ανάπτυξης με το πώς τιμολογούνταν.

Γιατί γινόταν; Διότι έπαιρναν τιμές από αυτές τις τρεις χώρες -και αυτές τις έπαιρναν και μετά και ο κ. Λοβέρδος και εσείς- έβγαζαν τον μέσο όρο, που είναι χώρες με ακριβές τιμές, και μόλις παίρναμε εμείς τιμή, έπαιρναν και άλλες πενήντα πέντε χώρες, που μας είχαν στο καλάθι των χωρών από τις οποίες έβγαζαν την τιμή.

Και υπάρχει εδώ για τον προκάτοχό σας -είναι για τον κ. Λοβέρδο αυτό, αν και εσείς κάνατε ακριβώς τα ίδια- ένα e-mail που έστειλε ο κ. Χάλαρης της ΗΔΙΚΑ στον κ. Σαλμά που ζήτησε στοιχεία. Λέει, για πες μου, γιατί μετά το 2010 ήλθε στο Υπουργείο Υγείας η τιμολόγηση. Και ήλθε και ένας υπάλληλος από εκεί που είχε το know-how, το πώς το κάναμε αυτό, αυτόν που τον αντικατέστησε ο κ. Μανιαδάκης, που τον είχατε σύμβουλο και κάνει κι αυτός την ίδια δουλειά, έβγαζε και τις τιμές των φαρμάκων -μην σηκώνετε το χέρι, έτσι είναι…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πιο σύντομα, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Λέει εδώ το e-mail…

**ΠΡΟΕΔΡΕΥΩΝ (Γεώργιος Λαμπρούλης):** Συντομεύετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρέπει να απαντήσουμε συγκεκριμένα!

**ΠΡΟΕΔΡΕΥΩΝ (Γεώργιος Λαμπρούλης):** Δεν γίνεται. Με συγχωρείτε πάρα πολύ! Με συγχωρείτε πάρα πολύ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και λέει εδώ το e-mail…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Έχετε υπερβεί όλα τα όρια. Με συγχωρείτε πάρα πολύ! Εδώ δεν ήλθατε…

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, δωδεκάμισι λεπτά μίλαγε ο Βουλευτής.

**ΠΡΟΕΔΡΕΥΩΝ (Γεώργιος Λαμπρούλης):** Ο Κανονισμός προβλέπει συγκεκριμένα ότι…

(Θόρυβος στην Αίθουσα)

**ΝΙΚΟΛΑΟΣ ΣΥΡΜΑΛΕΝΙΟΣ:** Τι Προεδρείο είστε εσείς; Αφήστε τον να μιλήσει.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Σταματήστε παρακαλώ! Σταματήστε!

**ΝΙΚΟΛΑΟΣ ΣΥΡΜΑΛΕΝΙΟΣ:** Δείξτε μια αντικειμενικότητα επιτέλους!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Καθίστε κάτω. Ο Κανονισμός είναι ρητός. Όταν κατατίθεται μια συγκεκριμένη ερώτηση και γίνεται επίκαιρη ερώτηση, ο αρμόδιος Υπουργός, το αρμόδιο Υπουργείο απαντάει επί της συγκεκριμένης ερώτησης. Αν είναι να πάμε στη Θεσσαλονίκη μέσω Ρώμης, με συγχωρείτε πάρα πολύ! Συντομεύετε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Υπάρχει, λοιπόν, ένα συγκεκριμένο e-mail, το οποίο έστειλε ο κ. Χάλαρης -ο τότε Πρόεδρος της ΗΔΙΚΑ-, στον Υπουργό που διαδέχτηκε τον κ. Λοβέρδο και λέει ότι με τις δύο τιμολογήσεις που έγιναν το 2012, τον Μάρτη, τον Μάιο και τον Νοέμβριο, η «NOVARTIS» συγκεκριμένα -και κάποιες άλλες ελληνικές εταιρίες- είχε αύξηση 30% η μία εταιρεία της «NOVARTIS» και 8% η άλλη εταιρεία, με τον τρόπο που έγινε η τιμολόγηση. Αύξηση των τιμών. Έχουμε στοιχεία τα οποία τα ψάχνουμε -διότι στη αρχή προσπαθούσαμε να ισορροπήσουμε τη χώρα- και είναι προφανές ότι είχατε αριστοτεχνικά κρυμμένα κάποια πράγματα, αλλά τα βρήκαμε. Και βρήκαμε τι κάνατε κι εσείς λίγες μέρες πριν φύγετε.

Βλέπουμε, λοιπόν, εδώ με βάση τα στοιχεία από επίσημη ενημέρωση του ΕΟΦ ότι υπάρχει -από τον κ. Λοβέρδο ξεκινώντας και το ίδιο κάνατε κι εσείς-, αύξηση των τιμών των φαρμάκων την περίοδο που γίνονταν οι περικοπές. Γιατί κάνατε ένα οριζόντιο κουτσούρεμα, αλλά προφυλάξατε αρκετές εταιρείες. Και την περίοδο των περικοπών…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πώς;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με το δελτίο τιμών. Υπάρχει παράδειγμα που έχει τον Μάιο 2.018 και τον Νοέμβριο 2.152. Πώς γίνεται αυτή η άτιμη η μείωση; Πώς γίνεται 2.018 και 2.012 και πάει τον Νοέμβριο 2.152, όταν η τιμή που προτείνει η επιτροπή του ΕΟΦ είναι 872;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Αυτό είναι για τον κ. Λοβέρδο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, έρχεται και η σειρά σας.

Εσείς τι κάνατε με το LUCENTIS; Τι κάνατε με το LUCENTIS, κύριε Γεωργιάδη; Είχατε υπογράψει μια υπουργική απόφαση λίγες ημέρες πριν φύγετε, στην οποία προσθέσατε μία παράγραφο. Αυτό είναι το μικρό. Έχετε κάνει κάτι μεγαλύτερο το οποίο θα το πω αμέσως μετά. Προσθέσατε μια παράγραφο που λέει ότι όταν έχω ένα σκεύασμα, το οποίο αλλάζει περιεκτικότητα, τότε υπάρχει μια αναλογική μείωση ή αύξηση της τιμής με κάποια όρια, αν μειώνεται ή αν αυξάνεται η περιεκτικότητα.

Εσείς, λοιπόν, προσθέτετε σε αυτήν την υπουργική απόφαση μία διάταξη που λέει: «για διαφορετικές περιεκτικότητες που έχουν εγκριθεί κατόπιν πλήρους τεκμηρίωσης και για να πάρουν άδεια από τον ΕΟΦ και κυκλοφορούν σε τουλάχιστον τρεις χώρες της Ευρωπαϊκής Ένωσης, δύναται ο ΕΟΦ να προτείνει την εξαίρεση από τις ως άνω αναγωγές».

Το LUCENTIS, λοιπόν, τότε άλλαξε περιεκτικότητα. Από 2,23 πήγε στο 1,65 και με βάση την αναγωγή -για να μην κουνάτε το δάχτυλο- η τιμή έπρεπε να πάει 509,07.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σήμερα γιατί πωλείται;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί; Θα σου πω γιατί. Διότι τώρα το βρήκαμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, μη διακόπτετε, σας παρακαλώ. Κύριε Υπουργέ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γι’ αυτό! Κατάλαβες;Τα είχατε κρύψει! Τα είχατε κρύψει! Διότι αντί να τιμολογηθεί…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ξεπεράσατε τα δέκα λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό! Μισό λεπτό! Εκεί που μας χρώσταγαν μας πήραν και το βόδι!

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό και κλείνουμε. Μισό λεπτό και κλείνουμε! Τελεία και παύλα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εκεί που έπρεπε να τιμολογηθεί …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πρέπει να απαντήσετε …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα, είναι τρομερό αυτό που κάνετε. Μισό λεπτό. Αφήστε να πω αυτό …

**ΠΡΟΕΔΡΕΥΩΝ (Γεώργιος Λαμπρούλης):** Γιατί διαμαρτύρεστε, κύριε Γεωργιάδη; Καθίστε κάτω.

**ΝΙΚΟΛΑΟΣ ΞΥΔΑΚΗΣ:** Είναι σοβαρό …

**ΠΡΟΕΔΡΕΥΩΝ (Γεώργιος Λαμπρούλης):** Τι θα πει «σοβαρό»; Αυτό θα λύσουμε σήμερα, τα προσωπικά ή τις προσωπικές διενέξεις του κ. Πολάκη με τον κ. Γεωργιάδη;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό είναι προσωπικό;

**ΝΙΚΟΛΑΟΣ ΞΥΔΑΚΗΣ:** Συγγνώμη, κύριε Πρόεδρε. Δωδεκάμισι λεπτά μίλαγε ο κ. Γεωργιάδης. Ισοβαρώς …

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ξυδάκη, διαβάστε τον Κανονισμό και να το συζητήσουμε. Ο Υπουργός και ο εκάστοτε Υπουργός είναι υποχρεωμένοι να απαντήσουν στη συγκεκριμένη ερώτηση του ερωτώντος Βουλευτή. Αν εσείς μέχρι τώρα, με εξαίρεση ένα-δυο σημεία, καταλάβατε ότι απαντά ο Υπουργός, ελάτε να το πείτε. Σας παρακαλώ πολύ!

Κύριε Υπουργέ, τελευταία προειδοποίηση. Απαντήστε, αν θέλετε, στα συγκεκριμένα ζητήματα που τίθενται στην επίκαιρη ερώτηση…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν με αφήνετε. Αυτό κάνω …

**ΠΡΟΕΔΡΕΥΩΝ (Γεώργιος Λαμπρούλης):** …διαφορετικά θα βρεθώ στη δυσάρεστη θέση να σας διακόψω, να κλείσω το μικρόφωνο. Τελεία και παύλα. Το λέω επειδή εσείς αναφέρατε την τελεία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό κάνω, αλλά δεν με αφήνετε.

**ΠΡΟΕΔΡΕΥΩΝ (Γεώργιος Λαμπρούλης):** Εκεί που μας χρωστούσαν, θα μας πάρουν και το βόδι. Σας παρακαλώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μην τον διακόπτετε, κύριε Πρόεδρε. Πρέπει να απαντήσει και για το δελτίο τιμών που δεν βγάλανε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έπρεπε, λοιπόν, το LUCENTIS να τιμολογηθεί με βάση την αναγωγή και όχι να μπει στη στήλη των τριών χωρών. Από τη στιγμή που μπαίνει στη στήλη των τριών χωρών, στην επόμενη τιμολόγηση αυτόματα το σύστημα αντλεί τις τρεις χώρες.

Είναι πιο «χοντρό» αυτό που κάνατε. Εξαιρέσατε από την πρώτη τιμολόγηση ένα νέο προϊόν με διαφορετική περιεκτικότητα που αντί να πάρει τη χαμηλή τιμή, μπήκε στον τρόπο της τιμολόγησης με τις τρεις χώρες, άρα αυτόματα μετά –γιατί είναι δέκα χιλιάδες κωδικοί, αλλά το βρήκαμε και είναι και άλλα που έχουμε βρει- μπήκε αυτόματα στην άλλη και γι’ αυτό συνεχίζει.

Το πιο «χοντρό», όμως, που κάνατε σ’ αυτές τις δύο υπουργικές αποφάσεις που βγάλατε είναι ότι καταργήσατε, κύριε Γεωργιάδη, τη δεύτερη φορά, γιατί μας λέτε για κάποια πράγματα ότι δεν καταφέραμε το ’15 -που η χώρα ήταν με τη θηλιά στο λαιμό- να κάνουμε δύο τιμολογήσεις. Εσείς καταφέρατε και βγάλατε μαζεμένα τα χρήματα μεγάλων φαρμακευτικών και πολυεθνικών τότε.

Ξέρετε γιατί τα βγάλατε μαζεμένα και λίγες μέρες πριν φύγετε; Διότι ενώ στην απόφαση του Ιανουαρίου που υπογράψατε υπάρχει η έννοια της ειδικής χονδρικής τιμής, στην απόφαση του Ιουνίου που υπογράψατε λίγες μέρες πριν φύγετε δεν υπάρχει η έννοια της ειδικής χονδρικής τιμής.

Τι είναι αυτό; Αυτό είναι το εξής, κύριε Γεωργιάδη, και εδώ παίχτηκαν εκατοντάδες εκατομμύρια και γι’ αυτά κυνηγιόμαστε μέχρι σήμερα. Τι είναι αυτό; Αυτό είναι ότι για ορισμένα ακριβά φάρμακα, τα ΦΥΚ όπως τα λέμε, τα φάρμακα υψηλού κόστους που ένα μεγάλο τους κομμάτι πουλιέται από τα νοσοκομεία, αλλά επίσης ένα σημαντικό κομμάτι πουλιέται και στα ιδιωτικά φαρμακεία, για να μειωθεί η δαπάνη, από το 2012-2013 υπήρχε η έννοια της ειδικής χονδρικής τιμής, δηλαδή αφαιρούσες από τη χονδρική τιμή που έπαιρνε το φάρμακο, ας πούμε 1.000 ευρώ, το 13% που το έπαιρνε το νοσοκομείο. Αυτά είναι η νοσοκομειακή τιμή. Άρα, ένα φάρμακο που έκανε 1.000 ευρώ, το νοσοκομείο το προμηθευόταν 870 ευρώ. Στα 870 ευρώ πρόσθετες 2% που ήταν η ειδική χονδρική τιμή, στο συγκεκριμένο παράδειγμα 884 ευρώ.

Έλεγε, λοιπόν, τότε: Για τα φάρμακα αυτά που πουλιούνται στα φαρμακεία έξω, δηλαδή τα πληρώνει ο ΕΟΠΥΥ ή έχουν και συμμετοχή οι άρρωστοι –συνήθως δεν είχαν συμμετοχή, ήταν πολύ ακριβά- θα έπρεπε να προσθέσουμε 30 ευρώ κέρδος του φαρμακοποιού και το ΦΠΑ. Άρα, ένα φάρμακο που είχε χονδρική τιμή 1.000 ευρώ, νοσοκομειακή τιμή 870 ευρώ, ειδική χονδρική τιμή 884 ευρώ, στα φαρμακεία έφτανε με 967 ευρώ. Αυτά πληρώνει ο ΕΟΠΥΥ.

Τι κάνετε, λοιπόν, εσείς λίγο πριν φύγετε; Καταργείτε την έννοια της ειδικής χονδρικής τιμής και λέτε ότι για τα φάρμακα αυτά που αφορούν φάρμακα μεγάλων πολυεθνικών –έχω εδώ τον κατάλογο- δεν θα υπολογίζεται η τιμή στο φαρμακείο με την ειδική χονδρική τιμή, αλλά με τη χονδρική. Θα προσθέτουμε 1.000 συν 30.

Έρχεται ο ομόσταυλός σας κ. Βορίδης, ο οποίος το αλλάζει και λέει ότι το ποσοστό του κέρδους του φαρμακοποιού δεν θα είναι 30 ευρώ για τα φάρμακα πάνω από 200 ευρώ, αλλά θα είναι 5% για τα πάνω από 1.000 ευρώ και πάει στα 1.110. Εσείς ξετινάξατε τις τιμές με αυτή …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πόσο μείωσες τη δαπάνη;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, παρακαλώ πολύ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δηλαδή, από τα 967 ευρώ του Ιανουαρίου, το κάνεις λίγες μέρες πριν φύγεις, ποιος ξέρει…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τη δαπάνη πόσο τη μείωσες;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην πετάγεσαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πόσο μείωσες τη δαπάνη;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην πετάγεσαι, δείχνεις αυτό που τραβάς τώρα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Για τη μείωση της δαπάνης πες μας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάει στα 1.110.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό. Κύριε Υπουργέ, έχετε πολλά ακόμα να πείτε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, δεν έχω πολλά. Δυο κουβέντες ακόμα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, ολοκληρώνετε τώρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με βάση αυτό λοιπόν, αυτό το πράγμα μας ακολουθούσε και μετά. Πανάκριβο φάρμακο 3.030 ευρώ, μετά από αυτό που κάνατε, πήγε στα 3.288 ευρώ. Αυτό πληρώνει ο ΕΟΠΥΥ. Εσείς κάνατε εσωτερική αναδιανομή του ποσού που δίναμε για το φάρμακο υπέρ των μεγάλων εταιρειών. Αυτό κάνατε! Άλλη τιμή, 2.229 ευρώ σε 2.341 ευρώ. Άλλη τιμή, από 1.597 ευρώ σε 1.726 ευρώ. Όλα αυτά τα νομοθετήσατε εσείς και κάνατε και άλλα πράγματα, τα οποία δυστυχώς δεν προλαβαίνω…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ ολοκληρώνετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το βασικό σας έγκλημα, όμως, κι εσάς και του Λοβέρδου και του Βορίδη και του Σαλμά και όλων όσων προηγήθηκαν στο Υπουργείο Ανάπτυξη ήταν το εξής: Ποτέ δεν κάνατε διαπραγμάτευση. Είχατε στα χέρια σας την ευθύνη των ασφαλιστικών ταμείων, που ήταν το μονοψώνιο. Αυτό αγόραζε. Από τον όγκο της φαρμακευτικής αγοράς, το ταμείο αγόραζε. Στη Γερμανία, ένα φάρμακο το οποίο μπαίνει με 100 ευρώ, το ασφαλιστικό ταμείο το πληρώνει 20 ή 30 ευρώ με συμφωνία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε. Σας παρακαλώ πολύ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι πολύ σημαντικό αυτό που θέλω να πω.

Εμείς εδώ το πληρώναμε 100 ευρώ ή 80 ευρώ ο ΕΟΠΥΥ και 20 ευρώ ο άρρωστος. Αυτό δεν το κάνατε ποτέ. Αυτή ήταν προδοτική στάση για την κοινωνία μας, από τη στιγμή που η τιμή που έπαιρνε στην Ελλάδα αφορούσε πενήντα πέντε άλλες χώρες…

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Με αυτό τελειώνουμε, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …εσείς δεν τολμήσατε, γιατί είσαστε υπηρετικό πολιτικό προσωπικό, να διαπραγματευτείτε ούτε ένα ευρώ έκπτωση στις τιμές των φαρμάκων, τα οποία πωλούνται στην ελληνική αγορά.

Τώρα, για να καταλάβετε τη διαφορά μας, θα σας πω ότι τη θεραπεία για τις ηπατίτιδες, που την πληρώναμε επί των ημερών σας 35.000 και 40.000 ευρώ, τώρα την πληρώνουμε το ανώτερο 10.000 ευρώ και μπορεί να πάει και στα 5.000 ευρώ. Το ξέρετε αυτό; Αυτή είναι η μεγάλη μας διαφορά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δεν την πήραμε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Εντάξει, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Διότι εμείς, κύριε Γεωργιάδη, δεν χρωστάμε σε κανέναν. Δεν μας έχει στο χέρι κανείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θέλω να καταθέσω κάτι στα Πρακτικά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, καθίστε. Δεν τελείωσε ακόμη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν τελείωσα.

**ΠΡΟΕΔΡΕΥΩΝ (Γεώργιος Λαμπρούλης):** Όμως, πρέπει να τελειώσετε τώρα, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν μας έχει στο χέρι κανείς. Νομίζω ότι πήρατε τις απαντήσεις που σας άρμοζαν σε σχέση με τη φαρμακευτική δαπάνη, γιατί υπάρχουν κι άλλα μικροπράγματα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πόσο τη μειώσατε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …τα οποία πάλι οδηγούσαν σε ανακατανομή, όπως για παράδειγμα, το ποσοστό 20% για να βγει η τιμή του γενοσήμου ή το ανά περιεκτικότητα, που με αυτόν τον τρόπο πριμοδοτούσατε συγκεκριμένες εταιρείες που είχαν μόνο αυτές την περιεκτικότητα, ενώ πριν δεν υπήρχε αυτό.

Αυτά τα πράγματα είναι που κάνατε! Μην περηφανεύεστε για τη μείωση της δαπάνης, που τα προηγούμενα χρόνια οι δικοί σας πολιτικοί φορείς εκτίναξαν στον Θεό κι εσείς αναλάβατε να διαχειριστείτε το πώς θα μοιράσετε την πίτα σε πολιτικούς σας φίλους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυκλοφορούν πολλά και στο διαδίκτυο και δεξιά και αριστερά. Και ξέρετε, όσο ψάχνει κανείς, βρίσκει. Γιατί, τώρα, που ισορροπήσαμε το σύστημα και στον ΕΟΠΥΥ και στα νοσοκομεία, τώρα έχουμε όλη την ευχέρεια να ψάξουμε όλα αυτά τα πράγματα, τα οποία δεν είχαμε την πολυτέλεια να τα ψάξουμε το 2015 ή 2016.

Γι’ αυτό, να κοιμάστε ανήσυχοι τα βράδια.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ. Εντάξει. Ολοκληρώστε εδώ. Εδώ τελειώνει η τοποθέτηση του κ. Πολάκη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, να καταθέσω ένα έγγραφο θέλω μόνο.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, καταθέστε το στα Πρακτικά. Ο κ. Γεωργιάδης θέλει να καταθέσει κάποιο έγγραφο. Καταθέστε το στα Πρακτικά. Δεν σας δίνω τον λόγο.

Δεν δικαιούστε τριτολογία, κύριε Γεωργιάδη, πώς να το κάνουμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και να ξέρετε, αυτό που δεν βρήκε ο κ. Πολάκης δύο χρόνια, το βρήκα εγώ σε δύο μέρες.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την με αριθμό…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ! Παρακαλώ!

(Θόρυβος στην Αίθουσα)

Συνεχίζουμε με την τέταρτη με αριθμό 458/7-2-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα.

Θα απαντήσει ο Αναπληρωτής Υπουργός Υγείας, ο κ. Παύλος Πολάκης.

Ορίστε, κύριε Συντυχάκη.

(Θόρυβος στην Αίθουσα)

Παρακαλώ πολύ ησυχία. Παρακαλώ πολύ! Κύριε Ξυδάκη, πού βρίσκεστε; Σας παρακαλώ πολύ!

**ΝΙΚΟΛΑΟΣ ΞΥΔΑΚΗΣ:** Σε μένα κάνετε παρατήρηση, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Θα κάνετε ησυχία; Έδωσα τον λόγο σε συνάδελφο για να αναπτύξει την ερώτησή του. Κάντε ησυχία και οι δυο σας. Καθίστε κάτω! Σας παρακαλώ πολύ! Μα τι συμπεριφορά είναι αυτή;

(Θόρυβος στην Αίθουσα)

Κύριε Υπουργέ, σεβαστείτε τον Βουλευτή που έχει ερώτηση αυτήν τη στιγμή. Την έχω ήδη αναγγείλει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** ...(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, σας παρακαλώ, ηρεμήστε!

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, είμαστε υποχρεωμένοι να σχολιάσουμε...

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κύριε Συντυχάκη. Θα κρατήσω τον χρόνο σας.

Σας παρακαλώ! Ηρεμήστε!

Κύριε Γεωργιάδη, σας παρακαλώ, μην προκαλείτε τον κύριο Υπουργό, γιατί απαντά και συνεχίζεται ο καυγάς. Σεβαστείτε τους συναδέλφους!

Ελάτε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δυστυχώς, είμαστε υποχρεωμένοι να σχολιάσουμε αυτό το άθλιο, το απαράδεκτο και αηδιαστικό φαινόμενο που ζήσαμε πριν από λίγο σε αυτήν την Αίθουσα όπου συμμετείχαν δύο πρόσωπα, όχι ως αποτέλεσμα μιας προσωπικής αντιπαράθεσης αλλά ως αποτέλεσμα μιας συνειδητής και κατ’ εξακολούθηση επιλογής του ΣΥΡΙΖΑ και της Νέας Δημοκρατίας να μετατρέπουν τον χώρο αυτό σε ένα «κοινοβουλευτικό σόου». Εδώ δεν υπήρξε κοινοβουλευτικός έλεγχος, ήταν «κοινοβουλευτικό σόου». Και γίνεται κατ’ επανάληψη αυτό. Ξέρετε πότε; Όταν παίρνονται μέτρα, όταν θεωρούν ότι ο λαός είναι ο «χάνος» της υπόθεσης και ότι πρέπει να χάφτει αυτήν την άθλια αντιπαράθεση ανάμεσα στα δύο κόμματα.

Προσέξτε να δείτε, όμως, λύνεται και ένας γρίφος εδώ μέσα. Μετά από τρεις - τέσσερις αναβολές της συζήτησης των δικών μας ερωτήσεων -τουλάχιστον της δικής μου και του κ. Γκιόκα, που τις συζητάμε αυτή τη στιγμή- εμφανίστηκε ο κύριος Υπουργός. Και είπαμε: «Καλά μετά από τρεις - τέσσερις αναβολές, εμφανίστηκε; Γιατί;» Όπερ και εγένετο. Γιατί ήταν το «τηλεοπτικό σόου» με τον κ. Γεωργιάδη.

Εισηγηθείτε, λοιπόν, κύριε Πρόεδρε, να καθιερωθεί ημέρα «κοινοβουλευτικού σόου» ανάμεσα στον κ. Πολάκη και στον κ. Γεωργιάδη και σε όποιον άλλον θέλει από οποιοδήποτε κόμμα, να απαλλαγούμε και εμείς, να μπορέσουμε να καταθέτουμε τις απόψεις μας και τις ερωτήσεις που μας θέτει ο ίδιος ο λαός. Υπάρχουν άλλες διαδικασίες, αλλά δεν υπάρχουν εδώ πέρα Βουλευτές δύο ταχυτήτων.

Έρχομαι τώρα στην ουσία της ερώτησης.

Κύριε Υπουργέ, η ερώτηση αφορά τους πρώην εργολαβικούς εργαζόμενους καθαριότητας και σίτισης στο Πανεπιστημιακό Νοσοκομείο Ηρακλείου και σε άλλα νοσοκομεία της χώρας, οι οποίοι από το περασμένο καλοκαίρι υπέγραψαν συμβάσεις έργου που λήγουν στα τέλη του 2017 και αντιμετωπίζονται πλέον ως εργολάβοι με συμβάσεις έργου ορισμένου χρόνου και με ασφάλιση στο ΙΚΑ.

Αυτές οι συμβάσεις όχι μόνο δεν δίνουν λύση, αλλά μετατρέπουν τους εργαζόμενους σε εργολάβους του εαυτού τους, χάνοντας εργασιακά δικαιώματα, επιδόματα, δώρα, αυτό της μητρότητας, σε έναν κλάδο που η συντριπτική πλειοψηφία είναι γυναίκες. Και μην κουνάτε το χέρι σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ήρεμα τώρα, Μανώλη.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Προσέξτε να δείτε. Ο εκπρόσωπος του ΚΚΕ δεν είναι ούτε Γεωργιάδης ούτε Νέα Δημοκρατία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έλα, ήρεμα τώρα, Μανώλη.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι «ήρεμα». Θα σέβεστε όταν μιλάει ο Βουλευτής και σας καταθέτει την ερώτηση, γιατί γνωριζόμαστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επειδή γνωριζόμαστε το λέω.

**ΕΜΜΑΝΟΥΗΛ ΣΥΝΤΥΧΑΚΗΣ:** Συνεχίζω.

Έφυγαν αυτοί οι εργαζόμενοι από τη «Σκύλλα» των αυθαιρεσιών του εργολάβου και έπεσαν στη «Χάρυβδη» των συμβάσεων έργου, χωρίς εργασιακά δικαιώματα και ημερομηνία λήξης.

Οι παρενέργειες, βέβαια, δεν άργησαν να έρθουν. Η διοίκηση του ΠΑΓΝΗ αρνήθηκε να ικανοποιήσει το αίτημα μιας μωρομάνας στην καθαριότητα για εξάμηνη άδεια μητρότητας και δύο άλλων γυναικών στη σίτιση με επαπειλούμενη κύηση. Η δικαιολογία ήταν ότι δεν προβλέπονται από τη σύμβαση, παρ’ όλο που πληρώνουν εισφορές στο ΙΚΑ, ενώ ακόμα αναγνωρίζονται στον ιδιωτικό τομέα η άδεια εγκυμοσύνης, το επίδομα άδειας, ο δέκατος τρίτος, ο δέκατος τέταρτος μισθός, μέχρι βέβαια να έρθει η ώρα να τα κόψετε και αυτά. Αλλά εν πάση περιπτώσει αναγνωρίζονται ακόμα. Τελικά, δεν δικαιούται ούτε τα δικαιώματα του δημοσίου ούτε αυτά του ιδιωτικού τομέα.

Και το αποτέλεσμα ποιο είναι; Η Κυβέρνηση να διαιωνίζει αυτήν την εκμετάλλευση και την καταπάτηση δικαιωμάτων, ακόμα και χωρίς εργολάβο ή -να το πω καλύτερα- με τον ίδιο τον εργαζόμενο ως εργολάβο.

Σε ερώτηση του σωματείου προς τη διοίκηση «Τι θα γίνει με τις εργαζόμενες αυτές;» η απάντηση είναι «να ασκήσουν τα καθήκοντά τους σύμφωνα με τη σύμβαση που έχουν υπογράψει», δηλαδή να αντιμετωπίσουν το άθλιο δίλημμα: Ή θα γεννήσουν το παιδί τους ή θα χάσουν τη δουλειά τους.

Εκτός όμως από τον εμπαιγμό, την εργασιακή ομηρία και την εκμετάλλευση αυτών των γυναικών, απειλούνται και με απόλυση, γιατί λήγουν οι συμβάσεις τέλος του 2017. Άρα, το βασικό πρόβλημα παραμένει. Μετά από δύο χρόνια σκληρής δουλειάς στο νοσοκομείο, αυτοί οι άνθρωποι θα πεταχτούν στον δρόμο κι ενώ γνωρίζετε ότι οι υπηρεσίες αυτές είναι αναγκαίες, είναι υποχρεωτικές για να λειτουργεί το νοσοκομείο σε μόνιμη βάση.

Άρα, επιβεβαιώνετε περίτρανα ότι αυτές οι συμβάσεις που πολυδιαφημίζατε κατά κόρον ότι θα εφαρμόσει η Κυβέρνηση, ως αξιοπρεπείς συνθήκες εργασίας -αυτά είχατε πει και ότι θα βάζατε τέλος στους εργολάβους και την εργοδοτική αυθαιρεσία-, όχι μόνο δεν έλυσαν τα οξυμένα εργασιακά προβλήματα που υπήρχαν με τους εργολάβους, αλλά δημιουργήσατε στην πορεία και άλλα. Άρα, ακόμα μια φορά οι εργαζόμενοι βιώνουν αυτό το μεσαιωνικό καθεστώς ομηρίας κι εκμετάλλευσης.

Σας ρωτάμε, λοιπόν, κύριε Υπουργέ, τα εξής: Τι μέτρα θα πάρει η Κυβέρνηση, εσείς ως Υπουργός, το Υπουργείο Υγείας συνολικά, με δεδομένο ότι λήγουν και οι συμβάσεις στο τέλος του 2017, ώστε να παραμείνουν στη δουλειά τους οι εργαζόμενοι, να εξασφαλιστεί το δικαίωμα στη μόνιμη, σταθερή εργασία, με πλήρη εργασιακά, μισθολογικά και ασφαλιστικά δικαιώματα και για εκείνους βέβαια, αλλά και για όλους τους εργαζόμενους στον κλάδο υγείας και πρόνοιας και να εξασφαλιστεί βεβαίως κατά συνέπεια και το δικαίωμα της εξάμηνης άδειας μητρότητας με αποδοχές, πλήρη εργασιακά δικαιώματα, επιδόματα, δώρα γι’ αυτούς που εργάζονται με ατομικές συμβάσεις έργου;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ο Αναπληρωτής Υπουργός Υγείας κ. Παύλος Πολάκης έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Δεν θα πω πολλά, κύριε Συντυχάκη. Νομίζω ότι είστε ενημερωμένος.

**ΕΜΜΑΝΟΥΗΛ ΣΥΝΤΥΧΑΚΗΣ:** Τα είπατε με τον κ. Γεωργιάδη προηγουμένως!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Άσε τώρα την κριτική. Να πούμε πάλι τα ίδια, για τον καβγά κλπ.; Καταντάει λίγο βαρετό. Δεν είμαστε το ίδιο και μη μας εξισώνεις, το λέω ακριβώς επειδή γνωριζόμαστε. Δεν είμαστε το ίδιο και μη μας εξισώνεις, γιατί είναι τουλάχιστον προσβλητικό.

Ξέρετε πολύ καλά ότι η πρώτη απόπειρα που κάναμε αφορούσε τη μετατροπή με συμβάσεις έργου και την πρόσληψη απευθείας των ανθρώπων που δούλευαν σε αυτά τα εργολαβικά συνεργεία, σε μια προσπάθεια να μη χάσει κανείς από τους ανθρώπους τη δουλειά του.

Είναι δεδομένο, επίσης, ότι όλοι αυτοί οι άνθρωποι πήραν έως και διπλάσια χρήματα απ’ αυτά που έπαιρναν πριν, ακόμα και υπολογίζοντας και τα δώρα που υποτίθεται ότι δεν υπάρχουν στις συμβάσεις έργου. Αυτή η ρύθμιση «έπεσε» στο Συμβούλιο της Επικρατείας. Το πρόβλημα που είχε, επειδή ακριβώς ήταν συμβάσεις έργου, ήταν σχετικό με τις άδειες μητρότητας και λοχείας, που όντως δεν προβλέπονταν εκεί. Μετά που «έπεσε» αυτή η ρύθμιση στο Συμβούλιο της Επικρατείας, εμείς δεν κάναμε πίσω. Νομοθετήσαμε ξανά με έναν συγκεκριμένο τρόπο. Προχωρήσαμε σε υπογραφή συμβάσεων εργασίας, όπου έχουν το σύνολο των μισθών και το σύνολο των εργασιακών δικαιωμάτων των άλλων εργαζομένων.

Αυτό το πράγμα κάναμε και συνεχίζουμε να έχουμε έναν τρομερό πόλεμο από πολλές μεριές, γιατί τα χρήματα είναι πολλά. Δώσαμε αυτή τη δυνατότητα, απλώς δεν είχε ολοκληρωθεί παντού σε όλα τα νοσοκομεία που προλάβαμε πριν να κάνουν συμβάσεις έργου ή στις υγειονομικές περιφέρειες, οι οποίες ήταν περίπου είκοσι πέντε στην Ελλάδα, μέχρι να «πέσει» η πρώτη ρύθμιση στο Συμβούλιο της Επικρατείας.

Έχουμε δώσει εντολή και το έχουμε προβλέψει νομοθετικά να μπορέσουν αυτές οι συμβάσεις έργου να μετατραπούν σε συμβάσεις εργασίας, οι οποίες καλύπτουν αυτό το θέμα. Υπάρχει μια μεγάλη πάλι «βροχή» προσφυγών προς τα σαράντα νοσοκομεία περίπου -στα οποία αυτήν τη στιγμή είναι σε εξέλιξη οι διαγωνισμοί-, από τους εργολάβους βασικά, οι οποίοι βλέπουν ότι χάνουν ένα πολύ μεγάλο μερίδιο της «πίτας».

Εμείς αυτό το οποίο θα κάνουμε, σε μια προσπάθεια να πριμοδοτήσουμε αυτούς που δουλεύουν στα εργολαβικά συνεργεία σήμερα και κάποιους που δουλεύουν επί πολλά χρόνια, είναι να αλλάξει με κάποια τροπολογία που θα κατατεθεί στο νομοσχέδιο για την ψυχική υγεία η μοριοδότηση και να δοθεί πιο μεγάλη έμφαση σε αυτούς που έχουν τέτοια εμπειρία, γιατί με τις συμβάσεις εργασίας μπορούν να κάνουν αιτήσεις όχι μόνο αυτοί που δούλευαν αλλά και άλλοι άνεργοι άνθρωποι, οι οποίοι ενδιαφέρονται.

Με τη ρύθμιση των συμβάσεων εργασίας όλο το θέμα των εργασιακών δικαιωμάτων λύνεται και έχουν τη δυνατότητα να υπογράφουν συμβάσεις για έως δεκαοχτώ ή είκοσι τέσσερις μήνες.

Η πολιτική μας επιλογή, προφανώς, είναι ότι δεν θέλουμε αυτόν τον κόσμο να τον διώξουμε και μετά. Δίνουμε μία λύση, με έναν συγκεκριμένο ορίζοντα αυτή τη στιγμή, σαφέστατα αξιοπρεπή σε σχέση με τον μεσαίωνα στον οποίο δούλευαν. Δεν είναι μεσαίωνας αυτό που βιώνουν.

Μιλήστε με καθαρίστριες που δουλεύουν τώρα με αυτές τις συμβάσεις εργασίας ή ακόμα και με τις συμβάσεις έργου σε διάφορα νοσοκομεία και θα δείτε ότι οι αμοιβές τους είναι εξαιρετικά καλύτερες από αυτές που ήταν πριν, όπως γενικά και όλη η συμπεριφορά που έχουν από το γραφείο επιστασίας και όχι τον εργολάβο, ο οποίος τις έπαιρνε για το νοσοκομείο, τον πλήρωνε το νοσοκομείο και τις έβαζε και καθάριζαν και μερικά άλλα σπίτια ή οικήματα ή ξενοδοχεία που μπορεί να είχε υπό την ευθύνη του να καθαρίσει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, είπατε ότι προσανατολίζεστε με υπουργική τροπολογία, αν καταλαβαίνω καλά, νομοθετική ρύθμιση, δεν ξέρω πώς λέγεται, στη σύναψη ατομικών συμβάσεων εξαρτημένης εργασίας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχει γίνει αυτό. έχει νομοθετηθεί, κύριε Συντυχάκη. Δεν το έχετε παρακολουθήσει. Έχει νομοθετηθεί.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι, λέω για την προτεινόμενη ρύθμιση που θα φέρετε στο νομοσχέδιο για την ψυχική υγεία, όπου εντάσσετε μέσα όχι μόνο αυτούς που ήδη εργάζονται, αλλά και άλλες περιπτώσεις ανέργων. Την έχω εδώ τη ρύθμιση, να τη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Συντυχάκη, δεν καταλάβατε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατάλαβα, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Συγνώμη, μπορώ να διακόψω, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Αν επιτρέπει ο κ. Συντυχάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Η ρύθμιση για τις συμβάσεις εργασίας έχει νομοθετηθεί από τον Νοέμβριο, μετά που «έπεσε» η πρώτη ρύθμιση στο Συμβούλιο της Επικρατείας για τις συμβάσεις έργου. Από τότε ισχύουν οι συμβάσεις εργασίας.

**ΕΜΜΑΝΟΥΗΛ ΣΥΝΤΥΧΑΚΗΣ:** Και ισχύουν για πόσο;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από δώδεκα έως είκοσι τέσσερις μήνες είναι η δυνατότητα στα νοσοκομεία να υπογράφουν.

Αυτό το οποίο δημιούργησε σε κάποια νοσοκομεία μια αντίδραση είναι γιατί φαίνεται ότι με τον τρόπο μοριοδότησης μπορεί να βρεθούν έξω άνθρωποι που δούλευαν πολλά χρόνια στους εργολάβους ή τουλάχιστον λίγα χρόνια. Μπορεί.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι μπορεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα βελτιώσουμε τη ρύθμιση της μοριοδότησης, σε συνεννόηση και με το ΑΣΕΠ κ.λπ.. Υπάρχουν και λόγοι δημόσιας υγείας γι’ αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Εντάξει, κατάλαβα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί μία καθαρίστρια σε ένα νοσοκομείο, επειδή καθαρίζει και χειρουργεία και μονάδες, πρέπει να έχει μια εμπειρία παραπάνω. Δεν είναι σαν να καθαρίζεις σκάλες σε ένα απλό κτήριο.

**ΕΜΜΑΝΟΥΗΛ ΣΥΝΤΥΧΑΚΗΣ:** Άρα, αυτές οι ατομικές συμβάσεις εξαρτημένης εργασίας θα έχουν μία διάρκεια έως και είκοσι τέσσερις μήνες. Έτσι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακριβώς.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά την άποψη του Κομμουνιστικού Κόμματος Ελλάδας, πρόκειται για συμβάσεις, που έχουν μια ημερομηνία λήξης, ενώ αντίθετα, ακριβώς λόγω της έλλειψης προσωπικού και αυξημένων αναγκών, το λογικό είναι να τις μετατρέψετε, τουλάχιστον, σε συμβάσεις αορίστου χρόνου, κάτι το οποίο εμείς προτείνουμε. Δεν το κάνετε όμως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχουμε και μνημόνιο.

**ΕΜΜΑΝΟΥΗΛ ΣΥΝΤΥΧΑΚΗΣ:** Επίσης, οι συμβάσεις εργασίας με ποια διαδικασία θα γίνουν; Εξηγήσατε, κατά κάποιον τρόπο, πώς γίνεται στα νοσοκομεία που δεν έχετε βάλει συμβάσεις ορισμένου χρόνου και λέτε ότι στην πορεία θα ισχύσει και για τα νοσοκομεία που ισχύουν οι συμβάσεις έργου. Αυτά τα ρωτάμε διότι προκύπτουν σοβαρά θέματα με τους εργαζόμενους που ήδη δουλεύουν.

Για να εξασφαλίσουν τώρα μια θέση εργασίας, έστω και προσωρινής, τι τους λέτε; Τους λέτε να υποστούν το μαρτύριο των κριτηρίων, των όρων και των προϋποθέσεων, ακόμα και εκείνοι που δουλεύουν δύο συνεχόμενα χρόνια, ενώ αυτούς έπρεπε να τους είχατε τακτοποιήσει με τον τρόπο που σας λέμε, γιατί είναι απαραίτητο, είναι αναγκαίο, με συμβάσεις αορίστου χρόνου.

Και η προτεινόμενη ρύθμιση αυτό προβλέπει. Δηλαδή, –προσέξτε τώρα- η ανεργία μοριοδοτείται με διακόσιες μονάδες κατ’ ανώτατο όριο, για τέσσερις μήνες ανεργίας και μόνον εφόσον είναι άνεργα όλα τα υπόλοιπα ενήλικα μέλη της οικογένειας και το ατομικό, καθαρό φορολογητέο εισόδημα του υποψηφίου δεν υπερβαίνει τις 4.512 ευρώ και το οικογενειακό του εισόδημα τις 9.475 ευρώ κ.λπ..

Δηλαδή, τι τους λέτε; Τους λέτε ότι οι νυν εργαζόμενοι και άνεργοι θα επιδίδονται σε έναν διαγωνισμό μεταξύ τους, προκειμένου να επικρατήσει ο πιο εξαθλιωμένος, μέχρι τον επόμενο γύρο ανακύκλωσης της ανεργίας, στήνοντας ουσιαστικά ένα σκηνικό ανθρωποφαγίας -γιατί περί ανθρωποφαγίας πρόκειται- εργαζομένων και ανέργων, στρέφοντας τους ανέργους ενάντια στους εργαζόμενους. Γιατί αυτό γίνεται.

Και σας ρωτάω: Με τι συλλογική σύμβαση εργασίας; Δεν μας απαντήσετε. Γιατί εάν λέτε τι έπαιρναν όσοι ήταν με συμβάσεις έργου, πρέπει να μας πείτε και τι θα παίρνουν τώρα. Με τι συλλογική σύμβαση εργασίας θα είναι; Εμείς, για παράδειγμα, προτείνουμε να είναι με βάση τις κλαδικές συμβάσεις, που προβλέπουν και αναγνώριση προϋπηρεσίας και τριετίες και ανθυγιεινά. Και μάλιστα σας προτείνουμε –και θα το καταθέσουμε στα Πρακτικά- οι εργαζόμενοι στη σίτιση, να είναι με βάση την κλαδική του επισιτισμού. Θα καταθέσω μάλιστα και την απόφαση τουΟΜΕΔ που ισχύει μέχρι τέλος του 2017.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα την εφαρμόσετε, λοιπόν, την κλαδική σύμβαση; Πρέπει να μας απαντήσετε τι θα παίρνουν. Αφού έχετε τόση ευαισθησία για το τι έπαιρναν με συμβάσεις έργου, πρέπει να μας απαντήσετε και τι θα πάρουν από εδώ και πέρα αυτοί οι εργαζόμενοι.

Θα σας έλεγα πάρα πολλά -αλλά τώρα δεν προλαβαίνουμε- για το πόσες οργανικές θέσεις προβλέπονται στη σίτιση του ΠΑΓΝΗ. Ήταν εκατόν τέσσερις. Έφτασαν πριν από κάποια χρόνια να δουλεύουν ογδόντα εργαζόμενοι. Έχουν μείνει δεκαπέντε υπάλληλοι, που τώρα έχουν γίνει τριάντα επτά με τις νέες συμβάσεις, για να φτιάξουν χίλιες διακόσιες μερίδες φαγητού την ημέρα, χωρίς απογευματινό και χωρίς βέβαια τον κατάλληλο εξοπλισμό. Για να μη σας πω βέβαια για τις καθαρίστριες –είναι 80 στρέμματα εκεί- που αναλαμβάνουν ταυτόχρονα χειρουργεία, αναλαμβάνουν εντατικές. Δουλεύουν οχτάωρο ενώ η σύμβαση είναι για εξάωρο και πληρώνονται για έξι ώρες. Και με διάφορες προφάσεις τούς αφαιρούν ρεπό. Δεν τους πληρώνουν με βάση τις είκοσι ή είκοσι πέντε ώρες τον μήνα.

Για όλα αυτά, λοιπόν, δεν πρέπει να μας απαντήσετε; Δηλαδή, οι προτεινόμενες ρυθμίσεις, η σύμβαση εργασίας, λύνουν αυτά τα ζητήματα; Θα τους δώσετε, δηλαδή, τα δώρα; Θα τους δώσετε τα επιδόματα; Θα τους δώσετε τη μητρότητα; Θα τους δώσετε την άδεια εγκυμοσύνης; Θα τους δώσετε τον 13ο και τον 14ο μισθό, όσα προβλέπει εν πάση περιπτώσει το ΙΚΑ; Θα τους τα δώσετε όλα αυτά;

Για εμάς, για να το ξεκαθαρίσουμε ως ΚΚΕ, δεν πρέπει να υπάρξει καμμία απόλυση εργαζόμενου. Αυτούς που δουλεύουν πρέπει να τους μετατρέψετε σε αορίστου χρόνου και να προσλάβετε και άλλους τόσους, όσες είναι οι ανάγκες των νοσοκομείων. Και φυσικά να διασφαλιστεί η σταθερή και μόνιμη δουλειά για όλους, με πλήρη ασφαλιστικά δικαιώματα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, να ολοκληρώνουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτά, κύριε Πρόεδρε.

Και από εκεί και μετά βέβαια νομίζω ότι καθένας να βγάλει τα συμπεράσματά του για την πολιτική που ακολουθεί η Κυβέρνηση σήμερα. Ας κοιτάξει η Κυβέρνηση ποια είναι η κατάσταση στους εργασιακούς χώρους και να κοιτάξει και την απόφαση των Υπουργών Απασχόλησης στις 3 του Μάρτη, που προβλέπει εργασιακά Νταχάου από εδώ και πέρα. Και σε αυτό συμφώνησε η Κυβέρνηση και συμφωνεί. Και ετοιμάζει τώρα το τέταρτο μνημόνιο με σκληρά αντιλαϊκά μέτρα. Γι’ αυτό και τσακώνεστε μεταξύ σας, γι’ αυτό και τσακωθήκατε προηγουμένως, για να αποπροσανατολίσετε τον κόσμο.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Συντυχάκη.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν έχω να πω πολλά, κύριε Πρόεδρε.

Η επίδειξη μαξιμαλισμού μπορεί να μας καλύπτει ιδεολογικά, επί του πρακτέου, όμως, νομίζω ότι δεν έχετε ξεχάσει πως είμαστε σε ένα πλαίσιο επιτροπείας και ότι διανύουμε κάποιο μνημόνιο που τελειώνει το 2018. Όταν ο λαός αποφασίσει να πάρει τη λαϊκή εξουσία και να εγκαθιδρύσει τον σοσιαλισμό, θα έχουμε τις εργασιακές σχέσεις τις οποίες περιγράφετε με τον τρόπο που τις περιγράφετε.

Θα δώσω δύο απαντήσεις. Οι μισθοί είναι σαν να ήταν δημόσιοι υπάλληλοι. Δηλαδή, από εκεί που έπαιρναν από 300 έως 500 ευρώ στην καλύτερη περίπτωση, ξεκινούν από τα 750 ευρώ έως 780 ευρώ με τις νόμιμες προσαυξήσεις και για την προϋπηρεσία και για το ανθυγιεινό που απαιτείται κ.λπ.. Όπως δεν παίρνουν οι υπόλοιποι δημόσιοι υπάλληλοι δεκατέσσερις μισθούς, έτσι και αυτοί παίρνουν δώδεκα μισθούς.

Νομίζω ότι είναι ένα εξαιρετικά μεγάλο προχώρημα σε σχέση με το καθεστώς της εργασιακής γαλέρας το οποίο βίωναν. Πρέπει οι διοικήσεις των νοσοκομείων εκεί που έκαναν συμβάσεις έργου, να προχωρήσουν τη μετατροπή τους σε συμβάσεις εργασίας που λύνουν όλα τα ζητήματα που αφορούν το κομμάτι των αδειών. Και νομίζω ότι αυτό θα γίνει.

Απλά θα αντιμετωπίσουμε έναν δεύτερο γύρο. Και θα ήθελα πολύ να δω τη στάση που θα κρατήσετε τότε -πέρα από τη γενική θέση ότι θα πρέπει να μονιμοποιηθούν όλοι που υπηρετούν κ.λπ.-,εάν έχουμε μια δεύτερη προσπάθεια ακύρωσης και πτώσης και της δεύτερης νομοθετικής ρύθμισης από το Συμβούλιο της Επικρατείας. Υπήρχε ένας τζίρος που μόνο στην καθαριότητα ήταν στα 150 εκατομμύρια ευρώ. Είναι πολλά τα λεφτά για να τα αφήσουν να περάσουν έτσι και να μη τα διεκδικήσουν οι εργολάβοι που μέχρι τώρα τα γλεντούσαν.

Και, βεβαίως, να σας πω ότι εκεί όπου έχει εφαρμοστεί φαίνεται ότι υπάρχει μία μείωση από τον πρώτο χρόνο, της τάξεως του 20%, του συνολικού κόστους για το νοσοκομείο και του χρόνου θα είναι 30%, γιατί την πρώτη χρονιά αγοράζουν και κάποιον βασικό εξοπλισμό, ενώ οι εργαζόμενοι αμείβονται με τον τρόπο που είπαμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε με την πέμπτη με αριθμό 413/30-1-2017 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιουπρος τον Υπουργό Υγείας,σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας.

Τον λόγο έχει ο κ. Στύλιος για την πρωτολογία του.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, επανέρχομαι σε προηγούμενη ερώτησή μου, την με αριθμό πρωτοκόλλου 1121/11-11-2016, σχετικά με τη μη καταβολή δεδουλευμένων στο προσωπικό καθαριότητας του Γενικού Νοσοκομείου Άρτας, η οποία δεν έχει ακόμα απαντηθεί.

Όπως γνωρίζετε, το Γενικό Νοσοκομείο Άρτας έχει συνάψει τριάντα επτά ατομικές συμβάσεις μίσθωσης έργου για την καθαριότητα των χώρων του. Το προσωπικό καθαριότητας εργάζεται ανελλιπώς από τα μέσα Αυγούστου. Καμμία καταβολή των τακτικών τους αποδοχών δεν έχει πραγματοποιηθεί μέχρι σήμερα. Το ξαναλέω: Καμμία καταβολή των τακτικών τους αποδοχών δεν έχει πραγματοποιηθεί μέχρι σήμερα! Οι εργαζόμενοι αδυνατούν να ενημερωθούν ακόμα και για το πότε θα λάβουν τα δεδουλευμένα τους. Επιπλέον, άγνωστο παραμένει το εάν καταβάλλονται και οι εργοδοτικές εισφορές στο ταμείο ασφάλισής τους. Συνεπώς, το προσωπικό καθαριότητας πιθανόν να είναι και ανασφάλιστο.

Είναι καθήκον της Κυβέρνησης και της διοίκησης η άμεση διευθέτηση όλου του θέματος. Πρόκειται για χαμηλόμισθους εργαζόμενους των οποίων οι οικονομικές αντοχές, τόσο των ίδιων όσο και των οικογενειών τους, έχουν προ πολλού εξαντληθεί.

Με βάση τα παραπάνω ερωτάστε, κύριε Υπουργέ: Πότε θα καταβληθούν τα δεδουλευμένα των εργαζομένων; Έχουν καταβληθεί στο ΙΚΑ-ΕΤΑΜ και τώρα ΕΦΚΑ οι εργοδοτικές εισφορές;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Στύλιο.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Στύλιο, την ξέρετε την απάντηση, την έχουμε κουβεντιάσει και πριν καταθέσετε την ερώτηση. Εγώ κατανοώ την ανάγκη να καταθέσετε την ερώτηση. Ξέρετε ότι το θέμα λύθηκε επιτέλους. Είχαν απόλυτο δίκιο οι άνθρωποι, δεν το συζητάμε. Με το άρθρο 25 στον ν.4456 που δημοσιεύθηκε την 1η Μαρτίου 2017 στην Εφημερίδα της Κυβερνήσεως, με τροπολογία η οποία πέρασε μπορούν να θεωρηθούν οι συμβάσεις αυτές νόμιμες, να θεωρηθούν τα εντάλματα.

Εδώ να πω μια κουβέντα μόνο: Η επίτροπος της περιοχής της Άρτας, πατώντας σε μια καθυστέρηση στην ανάρτηση των συμβάσεων στο «ΔΙΑΥΓΕΙΑ» για κάποιες ημέρες σε σχέση με τότε που έπρεπε να γίνει, γιατί ήταν και καλοκαιρινοί μήνες, ουσιαστικά δεν ενέκρινε το πρώτο ένταλμα πληρωμής των ανθρώπων αυτών, άρα δεν ενέκρινε και τα επόμενα εντάλματα. Και έφτιαξε και μια μεγάλη, πολυσέλιδη έκθεση, σπατάλησε χρόνο, κόπο και φαιά ουσία, για να δικαιολογήσει το ότι δεν έπρεπε να πληρωθούν αυτοί οι άνθρωποι.

Επίσης, αυτό το έκανε πράξη, το έστειλε στο Ελεγκτικό Συνέδριο. Υπήρξαν τέσσερις αναβολές στο τμήμα του Ελεγκτικού Συνεδρίου, που θα μπορούσε να είχε απαντήσει νωρίτερα και να λύσει αυτό το θέμα, και γι’ αυτόν τον λόγο προχωρήσαμε στην τροπολογία αυτή, η οποία λύνει το θέμα και θα μπορέσουν οι άνθρωποι, όπως δικαιούνται, να πληρωθούν και να καταβληθούν και όλες οι αποδοχές και σε όλα τα ασφαλιστικά ταμεία και παντού.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Νάουσας.

Η Βουλής τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Στύλιος για τη δευτερολογία του.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, είναι θετικό το ότι υπήρξε νομοθετική πρωτοβουλία. Όμως, είμαι υποχρεωμένος να σας επισημάνω τα εξής: Και σήμερα, τώρα που μιλάμε, οι εργαζόμενοι δεν έχουν ενημερωθεί και δεν γνωρίζουν πότε θα πληρωθούν. Αυτό είναι το πρώτο και πολύ σημαντικό.

Δεύτερον, η δική μου ερώτηση, η απλή ερώτηση, κατατέθηκε τον Νοέμβριο. Η επίκαιρη ερώτηση κατατέθηκε στις 10 Γενάρη, πρωτοκολλήθηκε, απ’ ό,τι βλέπω από τα Πρακτικά της Βουλής, στις 30 Ιανουαρίου και από τότε κάθε εβδομάδα είχαμε αναβολή συζήτησης του συγκεκριμένου θέματος μέχρι να έρθει η τροπολογία στη Βουλή, για να διευθετηθεί το συγκεκριμένο ζήτημα.

Διότι μπορεί να έχουμε πολιτικές διαφορές, να έχουμε άλλες αντιλήψεις, αλλά σε καμία περίπτωση δεν μπορούμε και δεν επιτρέπεται αυτό να γίνεται σε βάρος των εργαζομένων -και μάλιστα χαμηλόμισθων εργαζομένων.

Θέλω λοιπόν, κύριε Υπουργέ, να μου διευκρινίσετε τι γίνεται με τις ασφαλιστικές τους εισφορές, διότι έχουμε νέο ασφαλιστικό…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα γίνει κανονικά…

**ΓΕΩΡΓΙΟΣ ΣΤΥΛΙΟΣ:** Να το πείτε για να το ξέρουν κι οι εργαζόμενοι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα το πείτε στη δευτερολογία σας.

Παρακαλώ συνεχίστε, κύριε Στύλιο.

**ΓΕΩΡΓΙΟΣ ΣΤΥΛΙΟΣ:** Θέλω να μας το διευκρινίσετε, να ζητήσετε από την Υγειονομική Περιφέρεια και από τη διοίκηση και από το Υπουργείο σας να κάνουν μία ανακοίνωση πότε και να ενημερώσουν τις συγκεκριμένες εργαζόμενες πότε θα πληρωθούν.

Θέλω επίσης με αφορμή την ερώτηση αυτή –έχω καταθέσει κι άλλη ερώτηση- να σας πω ότι το Γενικό Νοσοκομείο Άρτας –το γνωρίζετε πολύ καλά, έχετε έρθει, ήμουν εκεί κι εγώ παρών μαζί με εσάς- εξυπηρετεί όχι μόνο την Άρτα, τον Νομό της Άρτας, αλλά εξυπηρετεί την Πρέβεζα, την Αμφιλοχία, τη Λευκάδα, τα ορεινά των Τρικάλων και όλη την ευρύτερη περιοχή λόγω του σημείου και του ότι πρόκειται για ένα πολύ καλό νοσοκομείο. Στις προκηρύξεις όμως οι οποίες έχουν γίνει, δεν έχετε μεριμνήσει να στελεχωθεί το συγκεκριμένο νοσοκομείο με το κατάλληλο ιατρικό προσωπικό και το εξειδικευμένο νοσηλευτικό προσωπικό.

Σας λέω επιπλέον για το ΚΕΦΙΑΠ, που υπολειτουργεί. Έχουν ξοδευτεί 5 εκατομμύρια για να γίνει το ΚΕΦΙΑΠ και υπολειτουργεί. Στα κέντρα υγείας του νομού κατεβάζετε τους γιατρούς και πηγαίνουν στο νοσοκομείο στο Τμήμα Επειγόντων Περιστατικών και αυτό δημιουργεί μεγάλο πρόβλημα, ειδικά στα ορεινά και απομακρυσμένα χωριά, όταν ένα μεγάλο μέρος του Νομού Άρτας είναι ορεινό.

Ευχαριστώ πολύ, κύριε Υπουργέ. Να γνωρίζετε πως σε ό,τι έχει σχέση με τα δίκαια και τα συμφέροντα της Άρτας και της Ηπείρου θα με βρίσκετε πάντα απέναντί σας να πολεμώ για να τα διεκδικήσω και να τα κερδίσω.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Στύλιο.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, δεν έχω να πω πολλά. Υποβάλλονται περιοδικές δηλώσεις του ΙΚΑ κάθε μήνα για τις εργαζόμενες αυτές και δεν υπάρχει θέμα μη ανακοίνωσης των ασφαλιστικών τους εισφορών.

Από εκεί και πέρα, νομίζω ότι το Νοσοκομείο Άρτας ενισχύθηκε και με ιατρικό προσωπικό από τις προκηρύξεις που ζήτησα και από τους επικουρικούς. Νοσηλευτικό δεν νομίζω ότι χρειάζεται τόσο, διότι νομίζω πως υπηρετούν τριάντα παραπάνω από τις οργανικές θέσεις. Χρειάζονται κάποιες άλλες ειδικότητες και θα υπάρξει μέριμνα για αυτό. Επίσης, έχει ενισχυθεί η χρηματοδότησή του. Λύσαμε και το θέμα, το οποίο δεν είχε λυθεί για πολλά χρόνια, των υποβολών στον ΕΟΠΥΥ και πήρε πολλά χρήματα το νοσοκομείο και από τον ΕΟΠΥΥ φέτος. Γιατί δεν κατέθετε για κάποια χρόνια, και πριν αναλάβουμε εμείς. Λύθηκε αυτό το θέμα. Έγινε κι αυτό φέτος από τη νέα διοίκηση σε συνεργασία και με τη διοίκηση του ΕΟΠΥΥ. Και πραγματικά εμείς θέλουμε να μας κεντρίζετε για να διορθώνουμε ό,τι μπορούμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την έβδομη με αριθμό 408/30-1-2017 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ**.** Ιωάννη Γκιόκα προς τον Υπουργό Υγείας,σχετικά με τα σοβαρά προβλήματα των οικογενειών και των εργαζομένων στις υπηρεσίες ειδικής αγωγής.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, επειδή είναι δύο ερωτήσεις για το ίδιο θέμα, μπορούμε να τις συζητήσουμε μαζί;

**ΠΡΟΕΔΡΕΥΩΝ (Γεώργιος Λαμπρούλης):** Εάν υπάρξει συνεννόηση και συμφωνεί η κ. Μεγαλοοικονόμου και ο κ. Γκιόκας θα προηγηθεί με βάση τη σειρά εγγραφής ο κ. Γκιόκας.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Εάν ο κ. Γκιόκας έχει τα ίδια στοιχεία με εμένα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για να μη λέω δύο φορές τα ίδια.

**ΠΡΟΕΔΡΕΥΩΝ (Γεώργιος Λαμπρούλης):** Ο Υπουργός σάς καταθέτει μια παράκληση, επειδή είναι συναφείς οι ερωτήσεις.

Η διαδικασία, κυρία Μεγαλοοικονόμου και κύριε Γκιόκα, εάν συμφωνήσουμε να τη συζητήσουμε ενιαία, είναι η εξής: Θα προηγηθεί ο κ. Γκιόκας στην πρωτολογία του. Εσείς, κυρία Μεγαλοοικονόμου, θα έχετε τον χρόνο της πρωτολογίας αμέσως μετά τον κ. Γκιόκα. Θα γίνει όπως είναι η γνωστή σειρά. Μετά θα έχει την πρωτολογία του ο κύριος Υπουργός και θα απαντήσει και στους δυο με βάση τις ερωτήσεις και τα στοιχεία που έχετε καταθέσει. Έπειτα θα ακολουθήσουν οι δευτερολογίες.

Συμφωνείτε;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι, κύριε Πρόεδρε.

**ΙΩΑΝΝΗΣ ΓΚΙΟΚΑΣ:** Βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Επομένως, θα συζητηθεί μαζί με την επίκαιρη ερώτηση του κ. Γκιόκα και η όγδοη με αριθμό 313/5-1-2017 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Πρόεδρε, για ορισμένα λογικά ζητήματα δεν έχουμε κανένα πρόβλημα να συμφωνούμε. Δεν συμφωνούμε με τις διαδικασίες που ακολουθήθηκαν πριν, για τις οποίες υπάρχουν άλλες κοινοβουλευτικές διαδικασίες για να γίνονται.

Κύριε Υπουργέ, παρά το γεγονός ότι η συγκεκριμένη ερώτηση έχει κατατεθεί πάνω από δύο μήνες και έχει αναβληθεί πάνω από πέντε φορές –όχι με δική μας ευθύνη, με ευθύνη του Υπουργείου- νομίζουμε ότι δεν έχει χάσει καθόλου την επικαιρότητά της, γιατί τα προβλήματα και των οικογενειών και των εργαζομένων στην ειδική αγωγή παραμένουν, η αβεβαιότητα παραμένει, η ανασφάλεια μεγαλώνει. Και αυτό, ανεξάρτητα από την έκβαση που θα έχει η διαπραγμάτευση της Κυβέρνησης και του ΕΟΠΥΥ με τα ιδιωτικά κέντρα για τη σύναψη σύμβασης. Φαντάζομαι ότι θα μας πείτε στην απάντησή σας τι γίνεται με αυτό το ζήτημα.

Η ειδική αγωγή έχει εξελιχθεί σ’ έναν καθημερινό βραχνά για χιλιάδες οικογένειες που τα παιδιά τους έχουν αυτήν την ανάγκη, από την αναζήτηση δημόσιου νοσοκομείου που θα κάνει τη γνωμάτευση μετά από οκτώ και δέκα μήνες στην καλύτερη περίπτωση μέχρι την αναμονή για να πληρωθούν από τον ΕΟΠΥΥ για ποσά τα οποία έχουν ήδη καταβάλει, ενώ σε πολλές περιπτώσεις δεν καταβάλλεται όλο το ποσό γιατί δεν δικαιολογείται με βάση τις θεραπευτικές πράξεις όλο το ποσό.

Με αυτήν την ευκαιρία, θέλω να πω ότι είναι ένα ερώτημα τι θα γίνει με αυτές τις οικογένειες που έχουν καταβάλει με το προηγούμενο καθεστώς μια σειρά από ποσά στα ιδιωτικά κέντρα και τους οφείλονται έξι, επτά ή παραπάνω μήνες. Και το λέω, επειδή λέτε ότι νοιάζεστε για αυτόν τον κόσμο, για αυτές τις οικογένειες.

Εμείς λέμε ότι οι διακηρύξεις σας –και δεν εννοώ προσωπικά- είναι υποκριτικές με βάση την πολιτική που υπηρετείτε. Τι θα γίνει, όμως, με αυτά τα ποσά που καταβάλλονται ακόμη και περιμένουν οι οικογένειες τους προηγούμενους μήνες για να συνεχίσουν τις θεραπείες, τις οποίες στο ενδιάμεσο έχουν διακόψει;

Κατά τη γνώμη μας, η πολιτική που νομοθέτησε και ακολουθεί η Κυβέρνηση δεν δίνει καμιά πραγματική λύση, γιατί δεν αντιμετωπίζει την αιτία των προβλημάτων. Από τη μία μεριά, συνεχίζει να αφήνει την ειδική αγωγή στα χέρια της επιχειρηματικότητας, της αγοράς, χωρίς απολύτως καμμιά, κύριε Πρόεδρε, κρατική δομή ή υπηρεσία ούτε καν και για τις πιο φτωχές οικογένειες. Δεν υπάρχει τίποτα σ’ αυτόν τον χώρο της ειδικής αγωγής από άποψη κρατικής δομής ή υπηρεσίας, ενώ από την άλλη έχει στόχο να περικόψει ακόμη περισσότερο τις κρατικές δαπάνες για την ειδική αγωγή, ό,τι έκαναν δηλαδή και οι προηγούμενες κυβερνήσεις, των οποίων την πολιτική συνεχίζετε και ακολουθείτε.

Έτσι, ακόμη και αν υπογραφεί σύμβαση, θα εξακολουθήσουν να υπάρχουν οικογένειες που θα βάζουν το χέρι στην τσέπη, γιατί θα υπάρχουν θεραπευτικές πράξεις που δεν καλύπτονται, ενώ για τις περιπτώσεις που δεν υπογραφεί τελικά σύμβαση, θα εξαναγκαστούν να πληρώνουν εξ ολοκλήρου το ποσό οι οικογένειες ή να αλλάξουν θεραπευτή, κάτι το οποίο γνωρίζουν πολύ καλά και ο κύριος Πρόεδρος και ο κύριος Υπουργός ότι και επιστημονικά αντενδείκνυται.

Κατά συνέπεια, η τάξη που επικαλείται ότι θέλει να βάλει η Κυβέρνηση στον χώρο της ειδικής αγωγής είναι προπέτασμα για να συνεχίσει την περικοπή των κρατικών δαπανών στον συγκεκριμένο τομέα, από 150 εκατομμύρια ευρώ σε 60 εκατομμύρια ευρώ και φυσικά το κόστος θα μετακυλισθεί στις οικογένειες, στους εργαζόμενους που δουλεύουν σ’ αυτά τα κέντρα, σε ορισμένους μικρούς επαγγελματίες που υπάρχουν σ’ αυτόν τον χώρο και ήδη από τον Δεκέμβρη, με το νέο καθεστώς που έχει θεσμοθετήσει η Κυβέρνηση, υπάρχουν τέτοια φαινόμενα, τέτοια κρούσματα.

Εμείς ρωτάμε την Κυβέρνηση –και εδώ διαφέρει, κύριε Υπουργέ, το σκέλος της ερώτησής μας από παρόμοιες ερωτήσεις που μπορεί να έχουν κάνει άλλα κόμματα- τι μέτρα θα πάρει η Κυβέρνηση για να αναλάβει το κράτος την ευθύνη να εξασφαλίζει την ειδική αγωγή, με σύγχρονα μέσα, με μεθόδους και υπηρεσίες ειδικής αγωγής δωρεάν για όσους τις χρειάζονται; Τι θα μέτρα θα πάρετε, για να αναπτυχθούν σύγχρονες δημόσιες δομές, κρατικές υπηρεσίες ειδικής αγωγής με στελέχωση και εξοπλισμό, προκειμένου να καλύπτονται όλες οι ανάγκες;

Φυσικά, μέχρι να γίνει αυτό που εμείς διεκδικούμε, να μην αναγκάζονται να πληρώνουν οι γονείς, να σταματήσουν οι μειώσεις μισθών και οι απολύσεις εργαζομένων, οι αυτοαπασχολούμενοι υγειονομικοί να αποζημιώνονται έγκαιρα με αξιοπρεπή ποσά, χωρίς rebate και clawback, τα οποία και στο παρελθόν εφαρμόστηκαν με συγκεκριμένο στόχο: Να μειώσουν στην ουσία τη δαπάνη και να τη μετακυλήσουν στις πλάτες των λαϊκών οικογενειών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Γκιόκα.

Η κ. Μεγαλοοικονόμου έχει τον λόγο για να πρωτολογήσει.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι από 5 Ιανουαρίου κατέθεσα την επίκαιρη ερώτηση που είχε αναβληθεί έξι-επτά φορές, δεν θυμάμαι ακριβώς. Mε το άρθρο 34 του ν.4447/2016 που φέρατε στις 23-12-2016 –παραμονή των εορτών, νομίζω ότι κλείσαμε στις 22 Δεκεμβρίου, το φέρατε μετά- το τοπίο για τις θεραπείες των παιδιών και των εφήβων, που εντάσσονται στην ειδική αγωγή, άλλαξε τελείως.

Μέχρι σήμερα οι γονείς έπαιρναν τα χρήματα που εξοφλούσαν τα κέντρα από τον ΕΟΠΥΥ, έστω και με καθυστέρηση. Τώρα πια εσείς βάλατε ότι θα συμβληθούν τα κέντρα κατευθείαν με τον ΕΟΠΥΥ, χωρίς να μεσολαβούν πλέον οι γονείς. Συγκεκριμένα, ο ΕΟΠΥΥ θα συνάπτει συμβάσεις με ιδιωτικές επιχειρήσεις, ωστόσο οι Σύλλογοι των Λογοπεδικών, των Λογοθεραπευτών, ο Σύλλογος των Ελλήνων Εργοθεραπευτών και οι άλλοι, αρνούνται να υπογράψουν τις συμβάσεις που τους έδωσε ο ΕΟΠΥΥ, δεδομένου ότι στις αρχές του Ιανουαρίου δίδατε διαρκώς παρατάσεις γι’ αυτό το καθεστώς που ισχύει και επίσης, οι ιδιωτικές επιχειρήσεις μέχρι σήμερα παρείχαν στα παιδιά θεραπείες και δεν φαίνεται να έχουν καμμία διάθεση να συμβληθούν με τον ΕΟΠΥΥ και έτσι τους έχετε κρατήσει και τις επιχειρήσεις και τους γονείς στο σκοτάδι.

Σας ερωτώ, κύριε Υπουργέ. Οι περισσότερες από τις επιχειρήσεις που μέχρι σήμερα παρείχαν υπηρεσίες λογοθεραπείας, εργοθεραπείας, κ.λπ., αρνήθηκαν να υπογράψουν εν λευκώ με τον ΕΟΠΥΥ. Τι θα γίνει τώρα που έχετε δώσει μία παράταση μέχρι το τέλος Μαρτίου και λήγει αυτή η παράταση; Τα παιδιά που χρήζουν θεραπειών θα μείνουν χωρίς θεραπείες;

Η δεύτερη ερώτηση που έχω να καταθέσω είναι η εξής: Σε κάθε περίπτωση, υπό το νέο καθεστώς, ποιο ποσό θα διαθέτει σε ετήσια βάση ο ΕΟΠΥΥ για τις συγκεκριμένες θεραπείες των παιδιών της ειδικής αγωγής και πόσες συνεδρίες μηνιαίως ανά κατηγορία θεραπείας, θα δικαιολογεί ο ΕΟΠΥΥ για κάθε παιδί; Θα μειωθεί ο αριθμός των καλυπτόμενων συνεδριών σε σχέση με όσα ισχύουν μέχρι σήμερα; Διότι γνωρίζετε ότι άλλοι έχουν ανάγκη μόνο μιας θεραπείας, αν έχουν ένα μικρό πρόβλημα, αλλά αν έχουν εγκεφαλική παράλυση, χρειάζονται τέσσερις και πέντε θεραπείες. Οπότε, εσείς πόσες θα ορίσετε να είναι αυτές, που θα καλύπτονται, αν υπογράψουν φυσικά τα Κέντρα; Δεν νομίζω να υπογράψουν γιατί δεν τους δίνετε κανένα στοιχείο για το πόσο θα πληρώνονται και αν θα πληρώνονται με το clawback.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε κυρία Μεγαλοοικονόμου.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριοι συνάδελφοι, έχω απαντήσει στην ίδια ακριβώς ερώτηση δύο Βουλευτών, του κ. Νικολόπουλου και της κ. Παπακώστα, στις 10 Φεβρουαρίου και δεν υπάρχει κάτι διαφορετικό.

**ΙΩΑΝΝΗΣ ΓΚΙΟΚΑΣ:** Δεν ρωτήσαμε το ίδιο πράγμα.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Την υπέβαλα 5 Ιανουαρίου.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ωραία, εντάξει. Εγώ απάντησα στις 10 Φεβρουαρίου. Δεν καθόμαστε!

Θα πω δύο, τρία πράγματα σύντομα, γιατί νομίζω ότι είχα απαντήσει πολύ αναλυτικά. Απλά, θα πω αυτό το οποίο είναι το πιο επίκαιρο. Ο ΕΟΠΥΥ για πρώτη χρονιά πέρυσι, μετά και τη διαπραγμάτευση αύξησε το όριο δαπάνης προς τους ιδιώτες παρόχους υγείας από το 1,402 που είχαν συμφωνήσει οι προηγούμενοι στο 1,525. Μέσα εκεί κάνουμε μία αναδιανομή στις διάφορες κατηγορίες παρόχων. Υπήρχαν κάποιες κατηγορίες παρόχων που δεν είχαν σύμβαση με τον Οργανισμό. Αυτό πλέον δεν θα υπάρχει και δεν θα υπάρχει για δύο λόγους. Ο ένας και ο βασικότερος είναι ότι θέλουμε να απεμπλέξουμε την οικονομική σχέση του ασθενή με τον πάροχο. Ο πάροχος συμβιβάζεται με τον ΕΟΠΥΥ, παρέχει υπηρεσίες στον ασφαλισμένο για όποιο πρόβλημα έχει από νοσηλεία, από εργαστηριακή πράξη ή από ειδική θεραπεία και πληρώνεται από τον Οργανισμό. Αυτό το πράγμα σε κάποιους δημιουργεί αντανακλαστικά.

Ξέρουμε πολύ καλά τι συνέβαινε και είναι πολύ αθώα αυτά που είπατε σε σχέση με τη μία θεραπεία. Ξέρουμε πάρα πολύ καλά πόσες θεραπείες γράφονταν για διάφορες κατηγορίες, οι οποίες δεν είχαν και τέτοια ένδειξη. Ήταν και αυτός ένας τρόπος για να μπορούν να πληρώνονται και άλλοι θεραπευτές, οι οποίοι είναι το παράλογο που συμβαίνει και το οποίο με ρύθμιση στο νομοσχέδιο ψυχικής υγείας λύνεται. Δηλαδή, δεν μπορεί ο λογοθεραπευτής να αμείβεται με 15 ευρώ, ο εργοθεραπευτής με 1,23 και ο ψυχοθεραπευτής με 2,26, για το οποίο κανείς ποτέ δεν είχε θέσει ζήτημα τα παλαιότερα χρόνια από όλους αυτούς αλλά και από εσάς, που σήμερα φωνάζετε ότι καταστρέφουμε την ειδική αγωγή.

Γιατί γινόταν ειδική αγωγή με 1,23 εργοθεραπεία; Είχε βάλει κανείς το ζήτημα; Είχε ρυθμιστεί με έναν τρόπο, τον οποίο σήμερα αλλάζουμε και θα τον αλλάξουμε. Δηλαδή, θα υπογράψουν συμβάσεις, θα εξομοιωθούν οι αμοιβές των διαφόρων επιστημόνων. Δουλειά μας είναι να επιταχύνουμε τις γνωματεύσεις, αυξάνοντας τα κέντρα, τα οποία δίνουν τις γνωματεύσεις, και για να βγάλουμε και την τελευταία αμφιβολία από κάποιους, συγκροτήσαμε μία επιτροπή, η οποία τελειώνει το έργο της σε πολύ λίγες ημέρες -αν δεν το έχετε τελειώσει ήδη- και η οποία με εκπροσώπους όλων των επιστημονικών συλλόγων των εμπλεκόμενων στην ειδική αγωγή, θα μας πουν ότι αυτή η κατηγορία ασθενούς χρειάζεται τόσες θεραπείες για τόσον καιρό. Αυτό θα βγάλει έναν λογαριασμό. Δεν υπάρχει περίπτωση –γιατί αυτό βγαίνει τώρα- παιδιά, τα οποία έχουν πραγματική ανάγκη, βαρύ αυτισμό, εγκεφαλικές παραλύσεις και άλλες πολλές παθήσεις, να μην καλυφθούν. Απλά θα καλύπτονται με τον τρόπο της απευθείας σύμβασης των παρόχων με τον ΕΟΠΥΥ, που θα μπουν κανόνες, και βέβαια, –προσέξτε!- μόνο έτσι μπορεί να υπάρξει έλεγχος.

Ένας ασφαλισμένος, ο οποίος πάει και νοσηλεύεται σε μία κλινική, δεν έρχεται να μας καταθέσει χαρτιά, να μας παραθέσει παραστατικά για να του πληρώσουμε αυτά που πλήρωσε στην κλινική. Πληρώνει στην κλινική την συμμετοχή του, εάν υπάρχει και όσο υπάρχει -που συνήθως υπάρχει- και τα υπόλοιπα τα πληρώνει ο ΕΟΠΥΥ στην κλινική. Αυτό θα γίνει και στην ειδική αγωγή και χωρίς τη συμμετοχή, βέβαια, εννοείται, γιατί είναι της ειδικής κατηγορίας.

Ξέρουμε πολύ καλά -τα έχω πει, μην τα ξαναλέω- τι συμβαίνει εκεί. Μπαίνουν άλλοι κανόνες στο σύνολο των παρόχων του ΕΟΠΥΥ. Κακώς για πολλά χρόνια αυτή η κατηγορία θεραπείας ήταν έτσι.Γιατί αυτό δεν μπορεί να το ελέγξεις. Όταν σου έρχεται ο γονέας με τα παραστατικά τι να του πεις; Πώς τα έκανες; Πού τα έκανες; Γιατί τα έκανες; Προφανώς, τον αποζημιώνεις. Δεν ήταν 150 εκατομμύρια, κύριε συνάδελφε. Ήταν 105 εκατομμύρια.

**ΙΩΑΝΝΗΣ ΓΚΙΟΚΑΣ:** Είπα 105 εκατομμύρια. Συγνώμη, συνεχίστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το λέω, γιατί είπατε 150 εκατομμύρια.

Επίσης, ξέρουμε τι συμβαίνει σε διάφορες περιοχές τα τελευταία χρόνια, πώς συνταγογραφούνται κάποια πράγματα παραπάνω κ.λπ..

Την προκλητή ζήτηση θα την σταματήσουμε. Ο μόνος τρόπος για να σταματήσει είναι οι συμβάσεις και η δυνατότητα ελέγχου που δημιουργούν οι συμβάσεις, γιατί χωρίς αυτές δεν μπορεί να υπάρξει.

Εν τω μεταξύ, όριο δαπάνης υπάρχει για όλους τους παρόχους του ΕΟΠΥΥ. Άρα θα μπει και εκεί αλλά θα κοιτάξουμε να καλύψει την πραγματική ανάγκη. Είπα ότι εάν χρειαστεί σε αυτό, που πρωτοείπαμε, να υπάρξει αύξηση -και σοβαρή αύξηση-, αυτή θα δοθεί. Αυτή τη δουλειά κάνει αυτή η επιτροπή τώρα, για να έχουμε μία τέτοια συμφωνία στο ποιο είναι το επίπεδο, το οποίο καλύπτουμε τις πραγματικές μας ανάγκες ως χώρα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Γκιόκα, έχετε τον λόγο για την δευτερολογία σας.

**ΙΩΑΝΝΗΣ ΓΚΙΟΚΑΣ:** Κατ’ αρχάς, κύριε Πρόεδρε, θα ήθελα να ξεκαθαρίσω το εξής: Ανέφερε ο κ. Πολάκης ότι έχει απαντήσει πολλές φορές αυτήν την ερώτηση. Δεν ρωτάμε το ίδιο πράγμα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δύο φορές.

**ΙΩΑΝΝΗΣ ΓΚΙΟΚΑΣ:** Δύο φορές.

Δεν ρωτάμε το ίδιο πράγμα με αυτό, που ρωτάνε τα άλλα κόμματα, οι Βουλευτές των άλλων κομμάτων. Μπορεί να ξεκινάμε όλοι από ένα υπαρκτό γεγονός, όμως, ρωτάμε κάτι περισσότερο εμείς. Εμείς ρωτάμε το εξής: Σε αυτόν τον χώρο, της ειδικής αγωγής, που δεν υπάρχει καμμία, μα καμμία κρατική …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το «καμμία» μην το λέτε. Δεν είναι έτσι. Υπάρχει πολύ μικρή …

**ΙΩΑΝΝΗΣ ΓΚΙΟΚΑΣ:** Υπάρχουν ορισμένες υποτυπώδεις, που ουσιαστικά δεν καλύπτουν τίποτα.

Υπάρχει πρόθεση της Κυβέρνησης να δημιουργήσει κρατικές υπηρεσίες, δομές, που να καλύπτουν τις ανάγκες αυτού του κόσμου ή όλα θα αφεθούν στην αγορά, στην επιχειρηματικότητα με ό,τι αυτό συνεπάγεται; Αυτό είναι που ρωτάει το ΚΚΕ ως ανάγκη. Νομίζω ότι από την απάντηση, που έδωσε ο κύριος Υπουργός, επιβεβαιώνεται ότι τουλάχιστον μεταξύ μας υπάρχουν δύο ριζικά διαφορετικές αντιλήψεις.

Εσείς στην ειδική αγωγή, στην υγεία, στην πρόνοια και συνολικότερα, αν θέλετε, βλέπετε κόστος που πρέπει να μειώνεται, γιατί αυτό λένε οι δεσμεύσεις σας, αυτό λένε τα μνημόνια, αυτό λέει η ανάγκη για τα πλεονάσματα που έχετε υπογράψει, για τα χρέη που πρέπει να πληρώνονται και πάει λέγοντας.

Εμείς στην ειδική αγωγή βλέπουμε μια ανάγκη για έγκαιρη διάγνωση, για θεραπεία. Σήμερα υπάρχουν τα διαγνωστικά εργαλεία περισσότερο από ό,τι στο παρελθόν και, αν θέλετε, και η γνώση, η πληροφόρηση των γονιών, προκειμένου αυτή η ανάγκη να ικανοποιηθεί με σύγχρονους όρους και όχι με όρους προηγούμενων δεκαετιών.

Αναφέρθηκε ο κύριος Υπουργός στην υπερσυνταγογράφηση, στην υπερδιάγνωση κ.λπ.. Μάλιστα, σε προηγούμενη απάντηση, που είχε δώσει, είχε πει κάτι το οποίο μπορεί να ακούγεται και λογικοφανές: «Πώς είναι δυνατόν να υπάρχουν 105 εκατομμύρια ευρώ για την ειδική αγωγή και 110 για τους υπόλοιπους παρόχους του ΕΟΠΥΥ;».

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για τους γιατρούς που καλύπτουν όλη τη χώρα.

**ΙΩΑΝΝΗΣ ΓΚΙΟΚΑΣ:** Για τους γιατρούς για όλη τη χώρα.

Κατ’ αρχάς πρέπει να ξεκαθαρίσουμε το εξής, το οποίο είναι γνωστό για όσους είχαμε την ατυχία να εμπλακούμε με όλον αυτόν τον μηχανισμό. Η γνωμάτευση γίνεται από το δημόσιο νοσοκομείο μετά από οκτώ, δέκα μήνες, αν είσαι τυχερός. Γίνεται, δηλαδή, από γιατρούς που έχουν την ευθύνη για το τι θεραπεία χρειάζεται το παιδί –τι είδους θεραπεία, για πόσο χρόνο. Άρα γίνεται από δημόσια νοσοκομεία, την ευθύνη των οποίων έχει το Υπουργείο.

Δεύτερο ζήτημα: Η ειδική αγωγή –γιατί μία μερίδα του κόσμου ενδεχομένως να το έχει και λίγο στρεβλά στο μυαλό της– δεν αφορά μια μικρή ειδική κατηγορία παιδιών. Η ειδική αγωγή μπορεί να αφορά το κάθε παιδί που έχει ένα πρόβλημα μικρό ή μεγαλύτερο στην επικοινωνία, στην προσοχή, στην ομιλία.

Σήμερα, ξαναλέω, ευτυχώς υπάρχουν και τα διαγνωστικά εργαλεία και η πρόοδος της επιστήμης αλλά και η πληροφόρηση των γονιών, σε σχέση με προηγούμενες δεκαετίες, που δικαιολογούν, αν θέλετε, αυτή την αύξηση της δαπάνης ακόμη περισσότερο.

Άρα ας μην κάνουμε τέτοιου είδος συσχετίσεις, πολύ περισσότερο, ξαναλέω, όταν μιλάμε για έναν τομέα που δεν υπάρχει σχεδόν –για να κάνω και το χατίρι του κυρίου Υπουργού– καμμία δημόσια δομή, όπως οι δομές που υπάρχουν στο υπόλοιπο κομμάτι της υγείας και της πρόνοιας.

Ορισμένα φαινόμενα ήταν αποτέλεσμα μιας πολιτικής που είχε εκχωρήσει και συνεχίζει να εκχωρεί αυτό το κομμάτι στην επιχειρηματικότητα, την ιδιωτική αγορά και πάει λέγοντας, ακόμη και στον τρόπο που δίνονταν οι αποζημιώσεις μέχρι σήμερα.

Άρα δεν πρέπει να υπάρχουν τέτοιου είδους προσχήματα. Είναι προσχήματα με βασικό στόχο, κατά τη γνώμη μας –και θα αποδειχτεί– να μετακυλιστεί το κόστος –είτε υπογραφεί είτε δεν υπογραφεί σύμβαση– στις πλάτες των οικογενειών των εργαζομένων κ.λπ..

Γιατί, με συγχωρείτε, εκεί που έχουν υπογραφεί συμβάσεις στο υπόλοιπο κομμάτι στον τομέα της υγείας, δεν υπάρχουν τέτοια φαινόμενα ή δεν έχει μετακυλιστεί το κόστος στις πλάτες των ασθενών; Σοβαρά μιλάμε;

Και στο κάτω-κάτω, αν θέλατε πραγματικά να βάλετε μια τάξη με ειλικρίνεια, θα έπρεπε να ακολουθήσετε μια τελείως διαφορετική πολιτική δημιουργίας δημόσιων δομών, όπου η διάγνωση, η γνωμάτευση, η θεραπεία να ήταν στην αποκλειστική ευθύνη του κράτους και να υπήρχε προσωπικό. Οι λογοθεραπευτές, οι εργοθεραπευτές, οι ψυχολόγοι, οι επαγγελματίες, που είναι σήμερα αυτοαπασχολούμενοι και δεν μπορούν να τα βγάλουν πέρα, θα έπρεπε να ενταχθούν σε αυτό το δημόσιο σύστημα υγείας.

Εμείς αυτό διεκδικούμε. Γι’ αυτό κάνουμε την ερώτηση. Σε αυτό σας ζητάμε να απαντήσετε, αλλά εσείς δεν έχετε τέτοια πρόθεση και τέτοια πολιτική δημιουργίας τέτοιων δομών. Όλα στην επιχειρηματικότητα και ο καθένας, η κάθε οικογένεια στον δικό της γολγοθά, στην ατομική ευθύνη και ο καθένας στο πορτοφόλι του, για να τα βγάλει πέρα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μεγαλοοικονόμου, έχετε τον λόγο και εσείς για τη δευτερολογία σας.

**ΘΕΟΔΩΡΑ ΜΕΓΑΛΟΟΙΚΟΝOΜΟΥ:** Ευχαριστώ.

Κύριε συνάδελφε, συμφωνώ με αυτό που λέτε. Δεν υπάρχουν δημόσιες δομές. Όπως ξέρετε, ιδιωτικά νοσοκομεία και κλινικές υπάρχουν, αλλά έχουν υπογράψει συμβάσεις και ξέρουν πόσο θα πληρωθούν.

Ζητάτε λευκή επιταγή στα κέντρα να υπογράψουν. Ας γίνονταν δομές και ας απορροφούνταν όλοι οι επιστήμονες εκεί. Όμως, δεν πρόκειται να γίνουν, γιατί το δημόσιο σύστημα πέφτει συνέχεια. Οπότε ζητάτε ψύλλους στα άχυρα. Λοιπόν, ας αρκεστούμε…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μεγαλοοικονόμου, μην απευθύνεστε στον ερωτώντα συνάδελφό σας. Στο Προεδρείο απευθύνεστε και μέσω του Προεδρείου απευθύνετε τα ερωτήματά σας στον Υπουργό.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Σχετικά με τα κέντρα θεραπειών, οι σύλλογοι έχουν αγανακτήσει, διότι ζητάτε τα ειδικά κέντρα να υπογράψουν συμβάσεις χωρίς να έχουν λυθεί τα προβλήματα που έχουν με τον ΕΟΠΥΥ, δηλαδή δεν γνωρίζουν με ποιον τιμοκατάλογο θα πληρώνονται για κάθε θεραπεία. Τους έχετε πει, για παράδειγμα, 1 ευρώ, 3 ευρώ;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Απάντησα προηγουμένως. Είπα 15, 15, 15 οι βασικές θεραπείες.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Γιατί δεν υπογράφουν, αφού τους έχετε πει τιμή;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μη γίνεται διάλογος. Αφήστε να ολοκληρώσει η κ. Μεγαλοοικονόμου και θα απαντήσετε στο τέλος.

Συνεχίστε, κυρία συνάδελφε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Μήπως δεν γνωρίζετε τις τιμές της πληρωμής ανά κατηγορία;

Μου λέτε ότι απαντήσατε. Μόνο προφορικά τους τα έχετε πει. Δεν τους έχετε δώσει καμμία γραπτή εγγύηση. Τους βάζετε πρώτα να «υπογράψουν» προφορικά. Όταν θα υπογράψουν, όμως, θα είναι πολύ αργά.

Γιατί αντιμετωπίζετε με τέτοια προχειρότητα ένα τόσο σοβαρό πρόβλημα και δίνετε συνεχώς παρατάσεις; Ζητάτε να υπογράψουν τα κέντρα, καλή τη πίστει, να πληρώνονται μετά από τρεις μήνες και βλέπουμε. Έτσι, πώς θα πληρώνουν αυτοί το προσωπικό τους και τα έξοδά τους;

Επίσης, θεωρείτε εύλογο το γεγονός ότι στα κονδύλια για την ειδική αγωγή έχετε περικόψει περίπου το 40%; Ήταν 105 εκατομμύρια και το έχετε φτάσει γύρω στα 65 εκατομμύρια ευρώ τον χρόνο. Θα καλυφθούν οι ανάγκες των παιδιών; Πρόπερσι ήταν 105 εκατομμύρια. Πέρσι ήταν 80 εκατομμύρια. Τώρα, το πήγατε στα 65 εκατομμύρια.

Όπως γνωρίζετε, οι ενώσεις γονέων έχουν εκφράσει πάρα πολύ μεγάλη ανησυχία γι’ αυτό. Μάλιστα, θα καταθέσω για τα Πρακτικά όλον τον φάκελο. Είναι από οκτακόσιους πενήντα γονείς, που έχουν υπογράψει και αναφέρουν ποιο είναι το πρόβλημα που έχουν. Δεν είναι κάποιος φορέας. Δεν είναι κάποια ΜΚΟ.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, η Εθνική Επιτροπή για τα Δικαιώματα του Ανθρώπου εξέδωσε σχετική ανακοίνωση ότι κανένα παιδί δεν πρέπει να μείνει χωρίς θεραπεία, ειδικά αυτά που βρίσκονται στο μέσο της θεραπευτικής περιόδου.

Καταθέτω και το σχετικό έγγραφο για τα δικαιώματα του ανθρώπου από την ΕΕΔΑ.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως ξέρετε, δεν τα έχω βγάλει αυτά από το μυαλό μου, γιατί δεν είμαι γιατρός. Έχω συνομιλήσει με κέντρα λογοθεραπείας. Γνωρίζω ότι πολλοί γονείς έχουν αποσύρει τα παιδιά τους από τις θεραπείες, γιατί δεν γνωρίζουν εάν θα πληρωθούν και πώς θα γίνει. Τελικά, δεν έχουν τη δύναμη να πληρώσουν από την τσέπη τους όταν τους τα ζητούν τα κέντρα.

Επίσης, πολλά κέντρα λογοθεραπείας, εργοθεραπείας προσανατολίζονται να απολύσουν εργαζομένους, διότι δεν μπορούν να ανταποκριθούν στο κόστος, αφού δεν ξέρουν πόσο θα πληρώνονται. Ή θα κλείσουν τα κέντρα ή θα απολύσουν εργαζομένους. Έτσι, θα στερηθούμε θέσεις εργασίας, αφού θα απολύσουν. Θα γίνουν κι άλλα κλεισίματα επιχειρήσεων, εάν αυτός είναι ο σκοπός σας.

Τέλος, θέλω να επισημάνω ένα σημαντικό σημείο που προκύπτει. Κάθε παιδί, κύριε Υπουργέ –ως γιατρός το ξέρετε- έχει ξεχωριστές ανάγκες. Θα ήταν καταστρεπτικό να ορίσετε ένα τελικό ανώτατο όριο. Παραδείγματος χάριν, για ένα παιδί που είναι αυτιστικό. Κάθε παιδί έχει διαφορετικό τρόπο και χρειάζεται κάτι άλλο. Υπάρχουν παιδιά που αρκεί λογοθεραπεία μία φορά την εβδομάδα. Μπορεί παιδιά που έχουν αυτισμό να χρειάζονται, δυστυχώς, μέρα παρά μέρα να κάνουν θεραπείες. Έχω τα στοιχεία από τους γονείς. Τα αυτιστικά παιδιά χρειάζονται θεραπεία μέρα παρά μέρα, διότι δεν παίρνουν θεραπεία. Όσο και αν μου λέτε ότι το 85% αναπηρία ή αυτισμός μπορεί να γίνει 65%, δεν διορθώνεται. Απλώς, μια μικρή, ελάχιστη βελτίωση μπορεί να υπάρξει.

Η ίδια αντιμετώπιση ανόμοιων πραγμάτων δεν μπορεί να σταθεί. Απαγορεύεται και δεν είναι δυνατόν να λειτουργήσει στην πράξη. Σας ζητώ για κάθε παιδί να γίνει ξεχωριστή γνωμάτευση και ξεχωριστή μεταχείριση.

Τέλος, το μεγάλο ερώτημα είναι: Για τα κέντρα λογοθεραπείας, εργοθεραπείας, που δεν υπογράφουν τις συμβάσεις, τα παιδιά αυτά θα μείνουν χωρίς θεραπεία; Διότι απ’ όσο γνωρίζω δεν υπάρχουν αντίστοιχες δημόσιες δομές -γι’ αυτό συμφωνούσα με τον συνάδελφο, γιατί το έψαξα πάρα πολύ- οι οποίες μπορεί να κάνουν αυτές τις θεραπείες.

Επίσης, πολλοί γονείς, εν μέσω αυτής της τεράστιας οικονομικής κρίσης, δεν μπορούν να πληρώνουν μόνοι τους ή δεν έχουν τα χρήματα και τη δυνατότητα να πληρώσουν. Άραγε αυτά τα παιδιά θα τα αφήσουμε στη μοίρα τους θεωρώντας τα παιδιά δεύτερης κατηγορίας, παιδιά ενός κατώτερου θεού; Αυτό ήταν το κοινωνικό κράτος και το πρόσωπο που σαν ΣΥΡΙΖΑ λέγατε; Σας ερωτώ. Αυτές τις απαντήσεις θέλω.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μεγαλοοικονόμου.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, κυρία Μεγαλοοικονόμου, κατ’ αρχάς μαθήματα κοινωνικής ευαισθησίας στην Κυβέρνηση η οποία έδωσε δωρεάν ιατροφαρμακευτική πρόσβαση σε δύο εκατομμύρια ανασφάλιστους, δεν δεχόμαστε. Δεύτερον, στην Κυβέρνηση η οποία πριν από τρία χρόνια τρέχανε οι καρκινοπαθείς στα κοινωνικά φαρμακεία να προμηθευτούν τις χημειοθεραπείες, ενώ σήμερα δεν υπάρχει τέτοιο παράδειγμα, πάλι δεν δεχόμαστε. Μην κάνετε, λοιπόν, τώρα επίδειξη για λόγους ακροαματικότητας ότι εμείς τους πετάμε στον Καιάδα. Σεμνά και ταπεινά. Πρώτον αυτό.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Έχει οκτακόσιες υπογραφές γονέων.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεύτερον, δεν θυμήθηκε κανένας σας, κι έρχομαι στον συνάδελφο του ΚΚΕ, τα προηγούμενα χρόνια παρά μόνο τώρα που δημιουργήθηκε το πρόβλημα της δημόσιας δομής για τα κέντρα υποστήριξης αναπηρίας.

Λοιπόν, ΚΕΦΥΑ φτιάξανε είκοσι έξι οι προκάτοχοι σε όλη την Ελλάδα. Μασήσαν το ΕΣΠΑ και μείνανε τα κτήρια με εξαιρετικούς εξοπλισμούς πραγματικά μέσα και με μια τεράστια υποστελέχωση. Είναι είκοσι έξι σε όλη την Ελλάδα και ορισμένα είναι έρημα κτήρια, που θα μπορούσαν να καλύψουν μεγάλη μερίδα των αναγκών αυτών. Και τώρα μου ζητάς την περίοδο που γίνεται της μουρλής και της κακομοίρας να προσλάβω τον κόσμο που απαιτείται για να λειτουργήσουν αυτά. Καλός κι ο μαξιμαλισμός, αλλά λίγο σεμνά τώρα.

**ΕΜΜΑΝΟΥΗΛ ΣΥΝΤΥΧΑΚΗΣ:** Το υποσχέθηκε ο Ξανθός στο Ρέθυμνο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μανώλη, εντάξει συνεννοούμαστε.

Στις θέσεις τις οποίες έχουμε προκηρύξει έχει προβλεφθεί ένας αριθμός για να μπουν μπροστά στοιχειωδώς ορισμένα από αυτά ή να ενισχυθούν κάποιοι που δουλεύουν και να καλύψουν ένα μέρος των αναγκών. Και βγαίνοντας η χώρα από την επιτροπεία και από τα μνημόνια, ναι, πολιτική μας επιλογή είναι να στηριχθεί αυτή η ιστορία.

Τώρα όλο το θέμα έχει δημιουργηθεί, γιατί δεν κάνετε το ίδιο θέμα με τους παρόχους που παίρνουνε; Εκεί δεν υπάρχουν ανάγκες; Αυτή τη λογική «Εμείς βλέπουμε μόνο ανάγκες, δεν βλέπουμε χρήματα», την έχω κάνει κι εγώ τα προηγούμενα χρόνια. Το 2009 που είχε φτάσει η δημόσια φαρμακευτική δαπάνη 9 δισεκατομμύρια ευρώ και τότε λέγατε: «Δώσε παραπάνω». Μα, δεν είναι έτσι, βρε παιδιά. Δεν είναι έτσι. Και ξέρουμε ότι παντού…

**ΙΩΑΝΝΗΣ ΓΚΙΟΚΑΣ:** Καλύπτει σήμερα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό το οποίο δεν υπάρχει στην ανάλυσή σας και σας απομακρύνει από τη συγκεκριμένη πραγματικότητα είναι ότι μέσα σε αυτό το παραμύθι υπάρχει παντού ένα μεγάλο ποσοστό παραοικονομίας. Αυτή τη στιγμή εμείς δεν είπαμε ότι αυτό θα το ελέγξουμε για να το πετάξουμε εκτός του συστήματος. Το ξαναρίχνουμε μέσα κι ό,τι βγάλαμε, για να σας το πω κι αλλιώς δηλαδή, ο προϋπολογισμός από τον οποίο κερδίζουμε 20.000.000 ευρώ το χρόνο από τον ορολογικό έλεγχο του αίματος, δεν έφυγε από το σύστημα υγείας, μέσα έπεσε κι αυτό, ή τα φίλτρα τεχνητού νεφρού που μειώθηκαν 5.000.000 ευρώ κι αυτό μέσα έπεσε.

Εδώ τώρα για τις πραγματικές ανάγκες υπάρχουν επιστημονικά δεδομένα. Γι’ αυτό τον λόγο βάλαμε μια επιτροπή που αποτελείται από επιστήμονες, που αποτελείται από εκπροσώπους όλων αυτών για να καταλήξουν από κοινού.

Και να είστε σίγουρη, κυρία Μεγαλοοικονόμου, ότι όλοι θα υπογράψουν τις συμβάσεις. Όπως δεν υπάρχει καμμία κλινική στη χώρα η οποία να μην έχει σύμβαση με τον ΕΟΠΥΥ, έτσι δεν θα υπάρξει και κανένα τέτοιο κέντρο το οποίο να μην υπογράψει τελικά συμβάσεις.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** ...(δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, το να εκβιάσουν σε κάποιες περιοχές; Θα το δούμε αυτό. Ηρεμήστε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Θα τους πάρω να τους φέρω στο Υπουργείο…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τους έχουμε δει, κυρία Μεγαλοοικονόμου. Μην κουράζεστε. Τους έχουμε δει.

Από κει και πέρα, πολύ σύντομα τελειώνει αυτή η επιτροπή το έργο της για να υπάρξει μια κοινή κατά το δυνατόν κατάληξη για το ποια παιδιά, με τι ασθένειες σήμερα…

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** ...(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μεγαλοοικονόμου, δεν ακούγεστε και δεν καταγράφεται τίποτα από αυτά που λέτε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό θα μεταφραστεί σ’ ένα κόστος και πραγματικά θα καλύψουμε το μέγιστο των αναγκών που μπορούμε.

Όμως, από εκεί και πέρα, συμβάσεις και άρα έλεγχος θα υπάρξει. Δεν μπορεί να αποτελεί εξαίρεση αυτή η κατηγορία.

Και, βέβαια, κοιτάξτε τώρα, γιατί δεν το λέτε: Η ΠΟΣΓΚΑμεΑ, η Πανελλήνια Ομοσπονδία των Συλλόγων Γονέων, συμφωνεί μ’ αυτή τη διαδικασία. Συμφωνεί με τη διαδικασία και των συμβάσεων και του ελέγχου κ.λπ.. Συμφωνεί, επίσης, και με την εξίσωση των αμοιβών. Όσον αφορά το ύψος της δαπάνης, είπα ότι με βάση την πρόταση της επιτροπής θα δούμε πού θα φτάσει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η έκτη με αριθμό 389/24-1-2017 δευτέρου κύκλου επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας,δεν θα συζητηθεί λόγω κωλύματος του ερωτώντος Βουλευτή.

Η τέταρτη με αριθμό 533/24-2-2017 πρώτου κύκλου επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Υγείας,σχετικά με τα νοσήλια στο νοσοκομείο «Children’s Hospital» της Βοστώνη, δεν θα συζητηθεί λόγω αναρμοδιότητας του Υπουργείου. Αρμόδιο Υπουργείο είναι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης.

Η τρίτη με αριθμό 544/28-2-2017 πρώτου κύκλου επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τα προβλήματα των εργολαβικών εργαζομένων στην καθαριότητα στο Εθνικό Μετσόβιο Πολυτεχνείο, δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Η πρώτη με αριθμό 537/24-2-2017 δευτέρου κύκλου επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Οικονομίας και Ανάπτυξης,σχετικά με την αύξηση του ποσοστού ανεργίας στη Μαγνησία εξαιτίας της αποβιομηχάνισης. δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Η ένατη με αριθμό 447/6-2-2017 δευτέρου κύκλου επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος – Αδώνιδος Γεωργιάδη προς τον Υπουργό Οικονομικών, σχετικά με τη συνάντηση του Πρωθυπουργού με εκπροσώπους της επενδυτικής τράπεζας «Rothschild», δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Η δέκατη με αριθμό 345/16-1-2017 δευτέρου κύκλου επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ), δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Η εντέκατη με αριθμό 506/20-2-2017 δευτέρου κύκλου επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς την Υπουργό Διοικητικής Ανασυγκρότησης,σχετικά με τις προσλήψεις με τη διαδικασία του άρθρου 63 ν.4430/2016, δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Τέλος, η δωδέκατη με αριθμό 462/9-2-2017 δευτέρου κύκλου επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ– ΔΗΜΑΡ κ**.** Ανδρέα Λοβέρδου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με τα ΕΛΤΑ και την καταβολή οφειλόμενων του δημοσίου δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 20.43΄ λύεται η συνεδρίαση για την προσεχή Τετάρτη 8 Μαρτίου 2017 και ώρα 10.00΄, με αντικείμενο εργασιών του Σώματος: α) κοινοβουλευτικό έλεγχο, Ειδική Συνεδρίαση της Ολομέλειας της Βουλής, με θέμα: «Αιτήματα και προτεραιότητες για την ισότητα των φύλων σε έναν κόσμο που αλλάζει: Υγεία, Εργασία και Έμφυλη βία» και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**