(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΣΤ΄

Παρασκευή 24 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Ν. Συρμαλένιου και Σ. Γεωργιάδη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 27 Μαρτίου 2017, σελ.   
2. Συζήτηση επικαίρων ερωτήσεων:  
 α) Προς την Υπουργό Πολιτισμού και Αθλητισμού, σχετικά με την κάλυψη των αναγκών με προσωπικό φύλαξης, ώστε να επαναλειτουργήσει το Μουσείο Θυρρείου του Δήμου Ακτίου-Βόνιτσας, σελ.   
 β) Προς τον Υπουργό Αγροτικής Ανάπτυξης και Τροφίμων:  
 i. σχετικά με την εκδήλωση κρουσμάτων γρίπης των πτηνών σε οικόσιτες εκμεταλλεύσεις, σελ.   
 ii. σχετικά με την επικείμενη εκκαθάριση ανενεργών αγροτικών συνεταιρισμών και την αξιοποίηση των περιουσιακών στοιχείων τους, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΒΡΑΝΤΖΑ Π. , σελ.  
ΚΟΝΙΟΡΔΟΥ Λ. , σελ.  
ΜΙΧΟΣ Ν. , σελ.  
ΜΩΡΑΪΤΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΣΤ΄

Παρασκευή 24 Μαρτίου 2017

Αθήνα, σήμερα στις 24 Μαρτίου 2017, ημέρα Παρασκευή και ώρα 10.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-3-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΕ΄ συνεδριάσεώς του, της Πέμπτης 23 Μαρτίου 2017, σε ό,τι αφορά την ψήφιση στο σύνολο του σχεδίου νόμου: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών-Εναρμόνιση της νομοθεσίας στην Οδηγία 2014/61/ΕΕ και άλλες διατάξεις.»)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 27 Μαρτίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 631/21-3-2017 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, σχετικά με την αντικατάσταση - επέκταση του υπάρχοντος φθαρμένου δικτύου ύδρευσης της πόλης του Ηρακλείου Κρήτης.

2. Η με αριθμό 624/20-3-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, σχετικά με την καθυστέρηση του Υπουργείου στο αίτημα του Δήμου Κιλκίς για την ανάληψη του έργου «Συντήρηση και Αναβάθμιση του Εθνικού Σταδίου Κιλκίς».

3. Η με αριθμό 641/21-3-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 632/21-3-2017 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Θεμιστοκλή (Θέμη) Μουμουλίδη προς τον Υπουργό Οικονομικών, με θέμα: «Η αύξηση του ΦΠΑ στις συναυλίες στο 24% είναι καταστροφική για την ελληνική μουσική και τους Έλληνες δημιουργούς και καλλιτέχνες».

2. Η με αριθμό 623/20-3-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με τις τραγικές ελλείψεις στο Νοσοκομείο Διδυμοτείχου που οδηγείται σε συρρίκνωση, απαξίωση και υποβάθμιση.

3 Η με αριθμό 642/21-3-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα της Ψυχιατρικής Κλινικής του Γενικού Νοσοκομείου Χανίων «Ο ΑΓΙΟΣ ΓΕΩΡΓΙΟΣ».

4. Η με αριθμό 572/7-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ.

5. Η με αριθμό 590/13-3-2017 επίκαιρη ερώτηση του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Εσωτερικών, σχετικά με τη διαχείριση των απορριμμάτων του Νομού Ζακύνθου.

6. Η με αριθμό 587/13-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα το Υπουργείο διχοτομεί τον Βόρειο Οδικό Άξονα Κρήτης (ΒΟΑΚ). Σύγχυση και με τις αρμοδιότητες συντήρησης και ασφαλούς λειτουργίας του.

7. Η με αριθμό 596/13-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών με θέμα: «Η Παγκόσμια Τράπεζα «χαρίζει» το Αιγαίο στην Τουρκία».

8. Η με αριθμό 591/13-3-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με την υγειονομική εγκατάλειψη της Αλοννήσου.

9. Η με αριθμό 602/14-3-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

10. Η με αριθμό 577/9-3-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, σχετικά με την προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού.

11. Η με αριθμό 479/14-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα.

12. Η με αριθμό 568/6-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών με θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη».

13. Η με αριθμό 569/7-3-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (ΖΟΕ) του Άργους.

14. Η με αριθμό 571/7-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης, σχετικά με την υπόθεση της μπύρας και αν υπάρχουν επίορκοι στην Επιτροπή Ανταγωνισμού.

15. Η με αριθμό 584/13-3-2017 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών, σχετικά με την παράλογη εκποίηση της κερδοφόρας «ΕΓΝΑΤΙΑΣ ΟΔΟΥ Α.Ε.».

16. Η με αριθμό 576/7-3-2017 επίκαιρη ερώτηση του Βουλευτή Β΄ Θεσσαλονίκης των Ανεξάρτητων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με τη στήριξη της απασχόλησης και της παραγωγής ελληνικών βιομηχανιών της χώρας.

17. Η με αριθμό 582/13-3-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, σχετικά με την ύπαρξη μόλις τεσσάρων ραντάρ ταχύτητας στο εθνικό δίκτυο της χώρας.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πρώτη με αριθμό 629/21-3-2017 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας Αναγνωστοπούλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη βελτίωση του νομοθετικού πλαισίου για την ακούσια νοσηλεία ψυχικά ασθενών, δεν θα συζητηθεί λόγω αναρμοδιότητας. Αρμόδιο είναι το Υπουργείο Υγείας.

Η δεύτερη με αριθμό 621/20-3-2017 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών και Μεταφορών, σχετικά με την υλοποίηση του κάθετου οδικού άξονα Δράμας – Αμφίπολης, δεν θα συζητηθεί λόγω απουσίας του κ. Σπίρτζη στο εξωτερικό.

Η πέμπτη με αριθμό 639/21-3-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας, δεν θα συζητηθεί λόγω απουσίας της κ. Αχτσιόγλου στο εξωτερικό.

Η τρίτη με αριθμό 626/20-3-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με το στάδιο υλοποίησης της επένδυσης του πρώην αεροδρομίου του Ελληνικού και την παράδοσή του στον επενδυτή, δεν θα συζητηθεί λόγω απουσίας του κ. Ευκλείδη Τσακαλώτου στο εξωτερικό.

Η τρίτη με αριθμό 619/20-3-2017 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Παιδείας, Έρευνας και Θρησκευμάτων, σχετικά με τον επανακαθορισμό των εισακτέων στην τριτοβάθμια εκπαίδευση με βάση ακαδημαϊκά και ορθολογικά κριτήρια, δεν θα συζητηθεί λόγω κωλύματος του αρμοδίου Υπουργού και θα επαναπροσδιορισθεί για συζήτηση.

Η έκτη με αριθμό 620/20-3-2017 επίκαιρη ερώτηση πρώτου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών, σχετικά με την αποζημίωση των ιδιοκτητών των απαλλοτριωθεισών εκτάσεων για την κατασκευή Χώρου Υγειονομικής Ταφής Αποβλήτων (ΧΥΤΑ) Δυτικής Αττικής, δεν θα συζητηθεί λόγω κωλύματος του κυρίου Υπουργού, του κ. Παναγιώτη Σκουρλέτη, λόγω ανειλημμένων υποχρεώσεων.

Η έβδομη με αριθμό 625/20-3-2017 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Εσωτερικών, σχετικά με την καταβολή των δεδουλευμένων των συμβασιούχων, σε αρκετούς δήμους της χώρας, δεν θα συζητηθεί λόγω κωλύματος του κυρίου Υπουργού, του κ. Παναγιώτη Σκουρλέτη, λόγω ανειλημμένων υποχρεώσεων.

Επίσης, η δεύτερη με αριθμό 622/20-3-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών, σχετικά με την πληρωμή της μεταφοράς μαθητών μέσω ειδικών μαθητικών δελτίων με δημόσια συγκοινωνία, δεν θα συζητηθεί λόγω κωλύματος του κυρίου Υπουργού, του κ. Παναγιώτη Σκουρλέτη, λόγω ανειλημμένων υποχρεώσεων.

Τέλος, η πέμπτη με αριθμό 633/21-3-2017 επίκαιρη ερώτηση δεύτερου κύκλου του ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «καθυστερεί εξοργιστικά και με δόλο (;) ο διαγωνισμός αδειοδότησης των τηλεοπτικών σταθμών», δεν θα συζητηθεί λόγω κωλύματος του κυρίου Υπουργού, του κ. Παππά, λόγω φόρτου εργασίας.

Θα συζητηθεί η τέταρτη με αριθμό 640/21-3-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς την Υπουργό Πολιτισμού και Αθλητισμού, σχετικά με την κάλυψη των αναγκών με προσωπικό φύλαξης, ώστε να επαναλειτουργήσει το Μουσείο Θυρρείου του Δήμου Ακτίου - Βόνιτσας.

Κύριε Μωραΐτη, έχετε τον λόγο για δύο λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κυρία Πρόεδρε.

Μεταφέρουμε, κυρία Υπουργέ, την οργή και την αγανάκτηση των κατοίκων της περιοχής του χωριού Θυρρείου του Δήμου Ακτίου -Βόνιτσας του Νομού Αιτωλοακαρνανίας, όπου βρίσκεται το μουσείο που είναι κλειστό για τέσσερα χρόνια, δύο χρόνια με συγκυβέρνηση Νέας Δημοκρατίας – ΠΑΣΟΚ και δύο χρόνια με Κυβέρνηση ΣΥΡΙΖΑ – ΑΝΕΛ.

Όλα τα προηγούμενα χρόνια οι κυβερνώντες δεν μιλούσαν για κλείσιμο. Απεναντίας, έδιναν υποσχέσεις ότι θα γίνει η συντήρηση του υπάρχοντος κτηρίου και ότι θα γίνει επέκταση του εκθεσιακού χώρου, ώστε να στεγαστούν τα ευρήματα γενικότερα της περιοχής. Γιατί μιλάμε για ένα μουσείο, που έχει κατασκευαστεί πάνω από μισό αιώνα, σχεδόν εξήντα χρόνια τώρα, και προφανώς ήταν άλλες οι προδιαγραφές και σήμερα δεν καλύπτει όλες αυτές τις ανάγκες.

Παρά τις υποσχέσεις που δίνονταν κατά καιρούς, όχι μόνο δεν έγινε η συντήρηση και η επέκταση του κτηρίου, απεναντίας, ένα ωραίο πρωί έγινε το κλείσιμο του μουσείου.

Πάντα, βέβαια, οι κυβερνώντες –και πρέπει να το τονίσουμε– με απύθμενο θράσος και υποκρισία επικαλούνταν λόγους ασφάλειας για τα ευρήματα που βρίσκονταν στην περιοχή, τα οποία δεν ανακαλύπτονταν βέβαια με ανασκαφές –και εδώ είναι ευθύνη της πολιτείας που δεν φροντίζει να γίνουν ανασκαφές– αλλά έρχονταν στην επιφάνεια μετά από κάποια έργα που έκαναν ο δήμος, η πρώην κοινότητα, όπως η διάνοιξη δρόμων και οι εκσκαφές κάποιων οικοδομών. Πρόκειται για ευρήματα τα οποία ήταν μεγάλης αξίας και, επικαλούμενοι λόγους ασφάλειας, τα έπαιρναν και τα πήγαιναν σε άλλο μουσείο, παρ’ ότι έπρεπε να στεγαστούν στον φυσικό τους χώρο, στο Μουσείο Θυρρείου.

Κυρία Υπουργέ, δεν ξέρω πόσο ενημερωμένη είστε. Μην μας πείτε αυτό που έλεγαν οι προηγούμενοι, ότι δεν υπάρχουν τέτοια ευρήματα. Σας λέω χαρακτηριστικά και συγκεκριμένα ότι υπάρχει χρυσό στεφάνι, το οποίο βρέθηκε, όταν γίνονταν οι ανασκαφές στο υδραγωγείο του χωριού και είναι σε άλλο μουσείο. Έχουμε κάποιες πληροφορίες –δεν ξέρω αν είναι ακριβείς– σε ποιο μουσείο βρίσκονται.

Επίσης, πριν λίγα χρόνια, στο Άκτιο, που είναι στην ευρύτερη περιοχή, υπήρχαν ευρήματα τα οποία μετέφεραν σε άλλο μουσείο, πάντα επικαλούμενοι αυτούς τους λόγους, ότι δεν πληρούνται οι όροι ασφάλειας των αντικειμένων.

Και σαν να μην φτάνουν όλα αυτά, πριν δυόμισι χρόνια, προφανώς με εντολή της ΣΤ΄ Εφορίας Αρχαιοτήτων –δεν ξέρω, αυτός νομίζω ότι πρέπει να είναι ο αριθμός– πήγε φορτηγό στον προαύλιο χώρο του μουσείου, για να φορτώσει αρχαία βυζαντινά αντικείμενα. Όμως, υπήρξε κινητοποίηση των κατοίκων, οι οποίοι εγκλώβισαν το φορτηγό στον προαύλιο χώρο και κάτω από την πίεσή τους δεν έγινε αυτό.

Αυτό είναι ένα μήνυμα το οποίο έστειλαν οι κάτοικοι, γιατί ίσως υπάρχει η σκέψη να μεταφερθεί το μουσείο. Είναι ένα ξεκάθαρο μήνυμα ότι οι κάτοικοι δεν είναι διατεθειμένοι να δεχθούν τέτοιες σκέψεις.

Σε ό,τι αφορά τα ερωτήματα, είναι συγκεκριμένα και παρακαλώ να δοθούν απαντήσεις. Πρώτον, τι μέτρα θα πάρετε, ώστε να καλυφθούν όλες οι θέσεις που απαιτούνται με πρόσληψη μόνιμου προσωπικού, ώστε να υπάρχουν οι προδιαγραφές για τη λειτουργία του μουσείου; Επίσης, πρέπει να φροντίσετε να επιστρέψουν τα αντικείμενα που έχουν βρεθεί στον φυσικό τους χώρο. Θα μιλήσω στη δευτερολογία μου για κάποια ζητήματα, τα οποία επικαλείται η πολιτεία, σε ό,τι αφορά την προσβασιμότητα και όλα αυτά.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κυρία Πρόεδρε.

Κύριε Μωραΐτη, σύμφωνα με την έρευνα που έγινε από τις υπηρεσίες και τις απαντήσεις που μου έδωσαν, έχουν απαντηθεί μία σειρά από ερωτήσεις, που έγιναν από το 2008 έως το 2015, εννέα τον αριθμό, από εσάς και από άλλους Βουλευτές.

Πράγματι, το Αρχαιολογικό Μουσείου του Θυρρείου μετά τη μετάθεση του μοναδικού αρχαιοφύλακα το 2011 και παρά τις αρνητικές εισηγήσεις της αρμόδιας Εφορείας Αρχαιοτήτων Αιτωλοακαρνανίας και Λευκάδος, δεν διαθέτει μόνιμο φυλακτικό προσωπικό, όπως άλλωστε και άλλα μουσεία στην ελληνική επικράτεια. Το θέμα λοιπόν, είναι αρκετά παλιό.

Από τον Σεπτέμβριο του 2012, το Μουσείου Θυρρείου είναι κλειστό. Εντούτοις, όλα αυτά τα χρόνια, από το 2013 έως το 2016 πραγματοποιούνται σε αυτό ξεναγήσεις για το ευρύ κοινό και εκπαιδευτικά προγράμματα για παιδιά κατ’ έτος, αλλά και πολιτιστικές εκδηλώσεις και ομιλίες στον προαύλιο χώρο του.

Σωστά, όμως, επισημαίνετε ότι η πρόσβαση στην πολιτιστική κληρονομιά αποτελεί κοινωνικό δικαίωμα. Οι υπηρεσίες για αυτόν τον σκοπό έχουν καταβάλει προσπάθειες, ώστε το μουσείο να λειτουργεί με διάφορους τρόπους, δηλαδή κατά περιόδους με φυλακτικό προσωπικό, προερχόμενο από άλλους χώρους, όταν αυτό είναι εφικτό, ή ανοίγει κατόπιν σχετικής συνεννόησης με τις ομάδες ή τα άτομα που πρόκειται να το επισκεφτούν ή για κάποιο χρονικό διάστημα λειτουργεί πιο συστηματικά μέσω προσλήψεων φυλάκων από τα προγράμματα κοινωφελούς εργασίας του ΟΑΕΔ.

Επομένως θα λέγαμε ότι το Αρχαιολογικό Μουσείου Θυρρείου ανοίγει με κάθε δυνατό τρόπο περιοδικά για να δεχθεί το κοινό και για να το επισκεφθούν ομάδες πολιτών και σχολεία, κατόπιν έγκαιρης συνεννόησης με την αρμόδια εφορεία.

Το 2016, το μουσείο λειτούργησε κατά το χρονικό διάστημα από τον Απρίλιο έως και τον Σεπτέμβριο με την πρόσληψη ενός ημερήσιου φύλακα, η οποία πραγματοποιήθηκε μέσω του προγράμματος κοινωφελούς εργασίας από τον ΟΑΕΔ.

Η Εφορεία Αρχαιοτήτων Αιτωλοακαρνανίας έχει μεγάλο αριθμό αρχαιολογικών χώρων και μουσείων. Τα μουσεία, τα μνημεία και οι χώροι της Εφορείας Αρχαιοτήτων Αιτωλοακαρνανίας και Λευκάδας παραμένουν ανοικτά για το κοινό. Για το τρέχον έτος, πράγματι δεν εγκρίθηκαν οι θέσεις αρχαιοφυλάκων για την Εφορεία Αιτωλοακαρνανίας και Λευκάδας, καθώς λαμβάνεται μέριμνα να καλυφθούν κενά που υπάρχουν σε μουσεία, μνημεία και αρχαιολογικούς χώρους όπου εφαρμόζεται με κριτήριο και την επισκεψιμότητα, διευρυμένο ωράριο λειτουργίας για τη θερινή περίοδο. Έχω τα στοιχεία για την επισκεψιμότητα του Μουσείου Θυρρείου κατά τα έτη 2013-2016 στη διάθεσή σας.

Επιπλέον, θα ήθελα να σας θυμίσω ότι, όπως γνωρίζετε, από τον οργανισμό του 2014 δεν προβλέφθηκε καμμία οργανική θέση. Εννοώ τον οργανισμό του Υπουργείου Πολιτισμού. Ήδη, όπως θα γνωρίζετε όμως, το Υπουργείο Πολιτισμού και Αθλητισμού επεξεργάζεται ένα νέο σχέδιο οργανισμού στο πλαίσιο της επικαιροποίησης, βελτίωσης και αναμόρφωσης του υπάρχοντος του 2014, που εξαρχής έγινε αντικείμενο έντονων αμφισβητήσεων.

Με την αναμόρφωση του οργανισμού θα υπάρξει μέριμνα για να δοθεί μέσω και αυτής της οδού λύση για την απρόσκοπτη λειτουργία των μουσείων και αρχαιολογικών χώρων σε όλη την επικράτεια.

Πέραν, όμως, του σχεδίου του οργανισμού, ο οποίος είναι στο τελικό στάδιο της επεξεργασίας, έχουμε εδώ και καιρό προβεί σε ενέργειες προς το Υπουργείο Εσωτερικών και Διοικητικής Ανασυγκρότησης για την πλήρωση διακοσίων θέσεων του Κλάδου ΔΕ Φύλαξης - Πληροφόρησης για την εξυπηρέτηση των αναγκών μουσείων, αρχαιολογικών χώρων και αρχαιολογικών αποθηκών σε θέματα φύλαξης και ασφάλειας.

Η ως άνω διαδικασία βρίσκεται σε εξέλιξη, δηλαδή έχει εγκριθεί από το Γενικό Λογιστήριο του Κράτους η προκαλούμενη δαπάνη, και εκκρεμεί η σχετική πράξη Υπουργικού Συμβουλίου από το Υπουργείο Εσωτερικών.

Στο δεύτερο θέμα που θίξατε θα αναφερθώ στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Μωραΐτη, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κυρία Υπουργέ, ακολουθήσατε την πεπατημένη, δώσατε τις απαντήσεις που έδωσαν και οι προκάτοχοί σας Υπουργοί σε ανάλογες ερωτήσεις.

Κυρία Υπουργέ, η λειτουργία αυτού του μουσείου είναι ζήτημα ζωτικής σημασίας για την ευρύτερη περιοχή, αλλά και για τους κατοίκους αυτού του χωριού. Και πραγματικά, η λειτουργία του μουσείου, σε συνδυασμό με ανασκαφές, μπορούν να δώσουν ζωή σε μια περιοχή που ερημώνει και μπορούν να συντελέσουν στο να παραμείνει η νεολαία εκεί, σε μια περιοχή που εξαιτίας και του αρμόδιου Υπουργού που κάθεται δίπλα σας -επειδή είναι ένα ορεινό αγροτικό χωριό- έχει γνωρίσει τη φτώχεια, την εξαθλίωση, την ερήμωση με την αγροτική πολιτική που έχει ακολουθηθεί. Και με το κλείσιμο του μουσείου οδηγούμαστε στο τελειωτικό κτύπημα σε αυτή την περιοχή.

Βέβαια, εμείς λέμε καθαρά ότι είναι μια συνειδητή πολιτική υποβάθμισης. Και παρ’ ότι αναφερθήκατε σωστά, επισημαίνοντας ότι η πρόσβαση στην πολιτιστική κληρονομιά είναι λαϊκό δικαίωμα, εμείς λέμε ότι δεν είναι έτσι ακριβώς. Οι προηγούμενοι επέβαλαν εισιτήρια στα μουσεία, όπως και στο Μουσείο Θυρρείου τους λίγους μήνες που λειτουργεί. Αυτό είναι ένα δείγμα για το ότι αντί να είναι λαϊκό δικαίωμα, είναι εμπόρευμα. Και μην επικαλεστείτε ότι είναι μικρό το τίμημα του εισιτηρίου. Είναι δείγμα του πού οδηγείται το ζήτημα αυτό. Σηματοδοτεί το πώς μετριέται. Μετριέται με τους όρους αγοράς, με τους όρους του κέρδους. Εμείς αυτό καταγγέλλουμε.

Τώρα, όσον αφορά αυτά που ισχυρίζεστε για την επισκεψιμότητα, ασφαλώς η επισκεψιμότητα μπορεί να είναι χαμηλή, αλλά μιλάμε για οδικά δίκτυα καρμανιόλα. Δεν υπάρχει καμμία πρόσβαση σε αυτά τα χωριά. Ευθύνονται οι κάτοικοι; Πρέπει να μεριμνήσει η πολιτεία να κάνει δρόμους, να δημιουργήσει αυτές τις προϋποθέσεις. Είναι σαν εκείνο που λέει ο λαός μας, εκεί που μας χρωστούσαν, μας πήραν και το βόδι.

Έτσι ακριβώς είναι, κυρία Υπουργέ. Διότι ακολουθήσατε, όπως είπα, την πεπατημένη. Δηλαδή, ευθύνονται οι κάτοικοι που δεν υπάρχει εκεί οδικό δίκτυο;

Και κάτι άλλο. Λέτε ότι λειτουργεί κατά καιρούς. Εντάξει, πηγαίνουν κάποια σχολεία. Εμείς απαιτούμε και ζητούμε αυτό που σας είπαμε. Είπατε, άλλωστε, ότι στο φετινό πρόγραμμα δεν υπάρχουν θέσεις για την Αιτωλοακαρνανία.

Βέβαια, εμείς βάζουμε και ένα άλλο ζήτημα. Το είπατε και μόνοι σας. Δεν είναι μόνο το Μουσείο Θυρρείου. Μια σειρά από μουσεία της χώρας υπολειτουργούν. Τους θερινούς μήνες δεν λειτουργούν καν. Ένα παράδειγμα είναι το Μουσείο Ηρακλείου και μουσεία σε άλλες περιοχές.

Και εσείς τι κάνετε, όπως και οι προηγούμενοι; Προσπαθείτε με πασαλείμματα, με μπαλώματα να λειτουργήσουν τα μουσεία. Για παράδειγμα, έχουμε τρίμηνες, τετράμηνες συμβάσεις φυλάκων ή συμβάσεις ορισμένου χρόνου, που κρατούν σε καθεστώς εργασιακής ομηρίας ανθρώπους.

Εμείς λέμε ότι πρέπει να υπάρξουν μόνιμες, σταθερές θέσεις εργασίας με πλήρη δικαιώματα, για να καλύπτουν όλες αυτές τις ανάγκες φύλαξης, όχι μόνο στο Θύρρειο, αλλά γενικότερα στην πατρίδα μας σε όλους τους αρχαιολογικούς χώρους.

Κυρία Υπουργέ, σας επαναφέρω το δίκαιο αίτημα: Ζητάμε να λειτουργήσει το μουσείο, γιατί, όπως ανέφερα, είναι ζήτημα ζωτικής σημασίας. Και είπατε ότι δεν υπάρχει το 2014 πρόσληψη, αλλά υπήρχε παλαιότερα. Εδώ έχω την απόφαση 1903/22-12-2003, η οποία μιλούσε για τρεις οργανικές θέσεις, οι οποίες δεν πληρώθηκαν ποτέ, δεν πήγαν άνθρωποι ποτέ εκεί. Θα μου πείτε ότι δεν είναι δική σας ευθύνη. Εμείς θεωρούμε ότι είναι συνέχεια της ίδιας πολιτικής. Ακολουθείτε και εσείς την ίδια πολιτική, όπως και οι προηγούμενοι. Όπως είπαμε, μετατρέπετε την πρόσβαση του κόσμου στους χώρους αυτούς σε εμπόρευμα.

Βέβαια, επειδή εμείς δεν έχουμε αυταπάτες ότι μπορεί μέσα σε αυτό το βάρβαρο σύστημα, όπου πρωτεύει το κέρδος, να έχουμε τέτοιες πολιτικές που να στοχεύουν σε αυτό που είπα νωρίτερα, στην ανάδειξη της πολιτιστικής κληρονομιάς και να είναι αυτή προσβάσιμη σε όλον τον λαό. Εμείς λέμε ότι πρέπει να γίνει υπόθεση του ίδιου του λαϊκού κινήματος μια άλλη πολιτική, που πραγματικά να υπηρετεί αυτές τις ανάγκες.

Όμως, κλείνοντας, σας παρακαλώ να δεσμευθείτε ότι τουλάχιστον τους καλοκαιρινούς μήνες θα λειτουργήσει το μουσείο και ότι είναι στις προθέσεις σας να υπάρξουν μόνιμες, σταθερές θέσεις για την πλήρη λειτουργία του μουσείου.

Ιδιαίτερα να απαντήσετε αν υπάρχουν ευρήματα τα οποία μεταφέρονται αλλού.

Κλείνω με αυτό, κυρία Υπουργέ. Δεν είναι υποκρισία -αυτό που ανέφερα στην πρωτολογία μου- να ισχυρίζεστε και να λέτε ότι δεν πληρούνται οι προδιαγραφές φύλαξης, όταν η ίδια η πολιτεία δεν έχει φύλακες; Και έγιναν και κλοπές στο παρελθόν. Κι εμείς είχαμε και κάποια άποψη, πως ίσως να ήταν και μια πολιτική να απαξιωθεί το μουσείο.

Απ’ τη στιγμή που δεν υπάρχουν φύλακες, πώς είναι δυνατόν να υπάρχει και προστασία των ευρημάτων εκεί; Δυστυχώς έχετε αφήσει στους αρχαιοκάπηλους -και εσείς και οι άλλοι με την πολιτική σας- τα αρχαία να είναι μόνο στις ορέξεις αυτών κι όχι με έναν σχεδιασμό ανάδειξης της πολιτιστικής κληρονομιάς της χώρας μας.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η κυρία Υπουργός έχει τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Μωραΐτη, όσον αφορά τους δρόμους δεν είναι δική μας αρμοδιότητα. Όμως, νομίζω ότι δεν προσέξατε επαρκώς την απάντησή που σας έδωσα για τον οργανισμό του 2014, στον οποίον συμφωνούμε και η πρόθεσή μας είναι να τον αλλάξουμε. Δεν προσέξατε ίσως την απάντησή μου. Δεν θα επανέλθω, για να μην κάνω κατάχρηση του χρόνου.

Σε ό,τι αφορά στα αναφερόμενα περί επιστροφής αρχαίων και αλλαγής της θέσης τους, σας γνωρίζουμε ότι ουδέποτε απομακρύνθηκαν αρχαιότητες από το Αρχαιολογικό Μουσείο Θυρρείου, σύμφωνα με την έκθεση της αρμόδιας εφορείας. Ουδέποτε, δηλαδή, μεταφέρθηκαν αρχαία ευρήματα της περιοχής σε άλλα μουσεία της Ελλάδας ή σε άγνωστες κατευθύνσεις, όπως είπατε. Τα εκθέματα του μουσείου παραμένουν ως είχαν και δεν έχει γίνει καμμία απομάκρυνση αντικειμένου από την έκθεση. Ως εκ τούτου, δεν τίθεται θέμα επιστροφής τους.

Ίσως να αναφέρεστε σε ελάχιστα ιδιαίτερα πολύτιμα ευρήματα, τα φύλλα συγκεκριμένα ενός χρυσού στεφανιού, που για λόγους ασφαλείας, όπως και άλλα παρόμοια πολύ σημαντικά, πολύτιμα ευρήματα, φυλάσσονται σε ειδικό χώρο και αυτός ο ειδικός χώρος είναι στο μοναδικό θησαυροφυλάκιο που υπάρχει στην περιοχή.

Επίσης, θα ήθελα να αναφέρω ότι τα ευρήματα από την περιοχή του Θυρρείου συμπεριλαμβάνονται στην ήδη εγκεκριμένη μουσειολογική μελέτη της αρχαιολογικής έκθεσης «Το Ξενοκράτειο Κτήριο στο Μεσολόγγι», η οποία θα έχει ευρήματα από αρχαιολογικές θέσεις απ’ όλον τον Νομό Αιτωλοακαρνανίας, όταν θα λειτουργήσει το μουσείο.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, ο Βουλευτής ΣΥΡΙΖΑ του Νομού Κυκλάδων κ. Νικόλαος Συρμαλένιος ζητεί άδεια ολιγοήμερης απουσίας του στο εξωτερικό για προσωπικούς λόγους από 24 Μαρτίου έως 27 Μαρτίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Σπυρίδων-Άδωνις Γεωργιάδης ζητεί άδεια ολιγοήμερης απουσίας του στο εξωτερικό, στις ΗΠΑ, από 25 Μαρτίου έως 2 Απριλίου 2017, διότι θα βρίσκεται εκεί ως προσκεκλημένος της ελληνικής Ομογένειας, προκειμένου να συμμετάσχει στις εκδηλώσεις με αφορμή τον εορτασμό της Εθνικής Επετείου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Στις επόμενες δύο ερωτήσεις θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Ακολουθεί, λοιπόν, η τέταρτη με αριθμό 627/20-3-2017 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων,σχετικά με την εκδήλωση κρουσμάτων γρίπης των πτηνών σε οικόσιτες εκμεταλλεύσεις.

Κύριε Μίχο, έχετε τον λόγο για δύο λεπτά.

**ΝΙΚΟΛΑΟΣ ΜΙΧΟΣ:** Ευχαριστώ, κυρία Πρόεδρε.

Κύριε Υπουργέ, ιδιαίτερη προσοχή στα μέτρα βιοασφάλειας στις εκτροφές τους καλούνται να δίνουν οι ιδιοκτήτες πουλερικών μετά την ανακοίνωση του Υπουργείου για δύο νέα κρούσματα γρίπης των πτηνών σε οικόσιτες εκμεταλλεύσεις στην Αρκαδία και στη Φλώρινα.

Πιο αναλυτικά, η ανακοίνωση από το Τμήμα Υγείας Ζώων και ΚΑΦΕ της Γενικής Διεύθυνσης Αγροτικής Οικονομίας και Κτηνιατρικής της Περιφέρειας Κεντρικής Μακεδονίας αναφέρει: «Σύμφωνα με πρόσφατη πληροφόρηση εκ μέρους του Υπουργείου Αγροτικής Ανάπτυξης και Τροφίμων προσφάτως επιβεβαιώθηκαν δύο νέες εστίες γρίπης των πτηνών υψηλής παθογονικότητας σε οικόσιτες εκμεταλλεύσεις πουλερικών στην Αρκαδία, όπου ο ιός ονομάζεται Η5Ν8, και στη Φλώρινα, Η5.

»Ως εκ τούτου, οι ιδιοκτήτες των πουλερικών πρέπει να δίνουν ιδιαίτερη προσοχή στα μέτρα βιοασφάλειας στις εκτροφές και στις παραμέτρους παρακολούθησης των πτηνών, που εξακολουθούν να ισχύουν και ενισχύονται, ενώ καθίσταται υποχρεωτική σε όλη την επικράτεια η διατήρηση των πουλερικών οικόσιτων και συστηματικών εκμεταλλεύσεων αποκλειστικά σε κλειστούς χώρους.

Τα μέτρα βιοασφάλειας που έχουν θεσπιστεί για τις συστηματικές εκτροφές και τα οικόσιτα πουλερικά ισχύουν και για τα πουλερικά ελευθέρας βοσκής και βιολογικής εκτροφής.».

Σας ερωτώ: Πρώτον, ποια άλλα μέτρα προτίθεστε να λάβετε, εκτός αυτών που έχετε πάρει μέχρι τώρα, όχι μόνο για να κατασταλεί η ενσκήψασα νόσος, αλλά και για να αποβληθεί μελλοντικώς το ενδεχόμενο εκδηλώσεώς της, δεδομένου του υψηλού δείκτη επικινδυνότητας;

Δεύτερον, θα ελέγχονται οι εγκαταστάσεις των ιδιοκτητών πουλερικών, ώστε να διασφαλιστεί ότι τηρούν τα προβλεπόμενα μέτρα;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι γεγονός ότι από τον Νοέμβριο του 2016 παρατηρείται έξαρση των κρουσμάτων σε όλη την Ευρώπη και τα κρούσματα εντοπίζονται σε πουλερικά και άγρια πτηνά.

Ενδεικτικό της διάστασης που έχει πάρει η συγκεκριμένη επιζωοτία είναι ότι μέσα σε τρεις μήνες έχουν εκδηλωθεί επιβεβαιωμένα κρούσματα γρίπης των πτηνών σε άγρια πτηνά από είκοσι τρεις ευρωπαϊκές χώρες. Έχει επηρεαστεί σχεδόν το σύνολο της Ευρώπης.

Στη χώρα μας, τον Δεκέμβριο του 2016, ανιχνεύτηκε για πρώτη φορά ο υπότυπος Η5N8 σε άγριο πτηνό στον Έβρο. Συνολικά, μέχρι σήμερα, ο συγκεκριμένος υπότυπος έχει εντοπιστεί σε έντεκα άγρια πτηνά, ενώ εντοπίστηκε και ένας υπότυπος H5N5.

Όλα τα περιστατικά τα γνωρίζουμε και έχουμε ήδη προβεί στις απαραίτητες ενέργειες. Εφαρμόστηκαν τα προβλεπόμενα από τις κατά τόπους κτηνιατρικές υπηρεσίες, αλλά και από τις υπηρεσίες του Υπουργείου Γεωργίας.

Προσπαθήσαμε με εγκυκλίους και με επιτόπιες επισκέψεις να ενημερώσουμε όλους τους κατόχους και των κτηνοτροφικών μονάδων αλλά και των οικόσιτων, διότι η οικόσιτη δραστηριότητα είναι μια δραστηριότητα που είναι πάρα πολύ εξαπλωμένη στην επαρχία. Έχουμε ήδη δώσει τις σχετικές οδηγίες και στην ιστοσελίδα του Υπουργείου.

Εκείνο που πραγματικά βάζουμε ως βασική προτεραιότητα στις επιθεωρήσεις που κάνουμε, τόσο στις κτηνοτροφικές επιχειρήσεις όσο και στα οικόσιτα, είναι να εξαντλήσουμε κάθε δυνατότητα ελέγχου, ούτως ώστε να περιορίσουμε όσο γίνεται την περαιτέρω εξάπλωση. Όμως, μην ξεχνάτε ότι μιλάμε και για άγρια πτηνά, οπότε αντιλαμβάνεστε ότι είναι πολύ δύσκολη η συγκεκριμένη παρακολούθηση.

Για την επικινδυνότητα θα τοποθετηθώ στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μίχο, έχετε τον λόγο.

**ΝΙΚΟΛΑΟΣ ΜΙΧΟΣ:** Κύριε Υπουργέ, όπως γνωρίζετε εσείς, γνωρίζω κι εγώ ότι στο παρελθόν, πριν από είκοσι χρόνια και πίσω, δεν υπήρχαν αυτές οι αρρώστιες. Ξέρουμε πολύ καλά ότι είναι ξενόφερτες. Πριν από λίγες ημέρες μίλησα με έναν φίλο μου κτηνίατρο, ο οποίος μου είπε για τις επιθεωρήσεις που γίνονται και ότι το Υπουργείο προσπαθεί.

Όμως, μήπως αυτά τα κρούσματα και αυτές οι ασθένειες είναι βαλτές, γίνονται, δηλαδή, επίτηδες; Μην ξεχνάμε μια πολύ μεγάλη συνεργασία που έγινε τον τελευταίο καιρό μεταξύ της «BAYER» και της «MONSANTO», οι οποίες βγάζουν φάρμακα και πολλά άλλα. Θέλουν να κάνουν μια εταιρεία που θα περάσει τα μεταλλαγμένα και όχι μόνο. Όταν λέω για τα μεταλλαγμένα, δεν εννοώ μόνο τα κηπευτικά αλλά και τα μεταλλαγμένα ζώα.

Ξέρουμε πάρα πολύ ότι η νέα τάξη πραγμάτων θέλει να ελέγχει τα πάντα. Έτσι, σιγά σιγά, όπως και σε κάποιες πολιτείες της Αμερικής να γίνει και εδώ, δηλαδή να απαγορεύεται να βάλει κάποιος μια ντομάτα στο περιβόλι του, να απαγορεύεται να έχει μια γίδα στο σπίτι του κάποιος που ζει στο χωριό ή πέντε κότες.

Έτσι, σιγά σιγά, ρίχνοντας διάφορες ασθένειες, όπως είπατε κι εσείς πριν, που τις παίρνουν πρώτα τα πτηνά που είναι έξω –δεν είναι τίποτα να αμολήσεις ιούς- έρχονται και στα πτηνοτροφεία.

Είστε κι εσείς από την Εύβοια, όπως είμαι κι εγώ. Γνωρίζετε πολύ καλά πόσα πτηνοτροφεία είχε η περιοχή του Βατώντα, πόσα πτηνοτροφεία είχε η δική μου περιοχή, πόσα πτηνοτροφεία είχε γενικά όλη η Εύβοια και πόσα υπάρχουν μέχρι στιγμής. Αυτή ή αυτές οι ασθένειες, αυτά τα κρούσματα δεν υπήρχαν ποτέ. Κάθε χρόνο, κάθε δεύτερη χρονιά, βγαίνουν και νέες ασθένειες, νέοι ιοί.

Μάλλον, έτσι όπως δείχνουν τα πράγματα, είναι ένα στημένο παιχνίδι κι ελπίζω να βγω ψεύτης ότι όλα αυτά γίνονται εσκεμμένα. Ελπίζω το Υπουργείο σας να κάνει ό,τι είναι δυνατόν για να αποφευχθούν κι άλλα κρούσματα στην πορεία, όσο είναι δυνατόν βέβαια, για να σταματήσει αυτό το κακό.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν μπορώ να συμφωνήσω μαζί σας για μεθοδευμένα σενάρια από πολυεθνικές. Εμείς κάνουμε τη δουλειά μας. Έχουμε μπροστά μας μια εικόνα, η οποία δείχνει ότι σε όλη την Ευρώπη υπάρχει η συγκεκριμένη επιζωοτία, πόσω μάλλον όταν αυτή μεταδίδεται από άγρια πτηνά. Σε ένα σενάριο όπως αυτό που λέτε, δεν είναι δυνατόν να εντάξουμε τα άγρια πτηνά.

Εκείνο που θέλω να τονίσω είναι ότι σχετικά με τον κίνδυνο για τη δημόσια υγεία, σύμφωνα με όλες τις αναλύσεις που έχουν γίνει μέχρι σήμερα, δεν μεταδίδεται στον άνθρωπο, δεν υπάρχει κανένας κίνδυνος και πραγματικά, για οποιαδήποτε συζήτηση γίνεται πάνω σε αυτό το θέμα, μπορώ να πω κι εγώ μήπως η συζήτηση αυτή γίνεται υπηρετώντας άλλες μεθοδεύσεις. Δεν υπάρχει, όμως, τέτοιο θέμα ούτε, βεβαίως, και στην ελληνική κοινωνία υπάρχει αυτός ο φόβος για τη δημόσια υγεία.

Άρα, λοιπόν, εμείς, με βάση αυτά που έχουμε προγραμματίσει, με βάση και τις δυνατότητες που έχουμε, όλες οι υπηρεσίες θα βρίσκονται διαρκώς σε μια διαδικασία παρακολούθησης. Όλα δείχνουν ότι σε μια χώρα όπως η δική μας, όπου η πανίδα, θα έλεγα, κυρίως αποτελείται από μεταναστευτικά πουλιά, αντιλαμβάνεστε πως, ό,τι και να κάνουμε, δεν μπορούμε να αποφύγουμε τέτοιες επιζωοτίες.

Αυτό που μπορούμε και κάνουμε είναι να υπάρξει μια αποτελεσματική παρέμβαση, τόσο στις πτηνοτροφικές μονάδες όσο βεβαίως –και το τονίζουμε για ακόμη μία φορά- στην οικόσιτη πτηνοτροφία, στα χωριά, τις αυλές, τους στάβλους, όσο το δυνατόν αυτή την περίοδο να περιοριστούν τα συγκεκριμένα πουλερικά, για να μην έχουμε εξάπλωση περαιτέρω.

Είναι μια επιζωοτία η οποία πιστεύουμε ότι, όταν περάσει και η περίοδος της μετανάστευσης των αποδημητικών πουλιών, αυτά θα μπουν σε κανονική πορεία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα σειρά έχει η πρώτη με αριθμό 630/21-3-2017 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων,σχετικά με την επικείμενη εκκαθάριση ανενεργών αγροτικών συνεταιρισμών και την αξιοποίηση των περιουσιακών στοιχείων τους, στην οποία θα απαντήσει επίσης ο κ. Αποστόλου.

Κυρία Βράντζα, έχετε τον λόγο για δύο λεπτά.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ.

Κύριε Υπουργέ, σύμφωνα με τον ν.4384/2016, όσοι αγροτικοί συνεταιρισμοί λειτουργούν και είναι εγγεγραμμένοι στο Εθνικό Μητρώο Αγροτικών Συνεταιρισμών υποχρεούνται μέχρι τις 26 Απριλίου 2017 να τροποποιήσουν τα καταστατικά τους, σύμφωνα με τις νέες νομοθετικές διατάξεις, και να προσαρμοστούν στον αριθμό των μελών των είκοσι φυσικών προσώπων. Οι συνεταιρισμοί που δεν θα έχουν προσαρμόσει το καταστατικό τους εντός της προβλεπόμενης προθεσμίας θα διαγράφονται από το μητρώο.

Επιπλέον, συνεταιρισμοί που δεν έχουν υποβάλει αίτηση πρώτης εγγραφής στο μητρώο του ν.4015/2011 ή έχουν καταχωρισθεί σε αυτόν ως ανενεργοί, κατά την έναρξη ισχύος του ν.4384, έχουν, επίσης, προθεσμία ως τις 26 Απριλίου είτε να συγχωνευθούν με άλλους συνεταιρισμούς εγγεγραμμένους στο μητρώο είτε να αποφασίσουν τη λύση και την εκκαθάρισή τους.

Οι οριζόμενοι εκκαθαριστές έχουν υποχρέωση να κάνουν απογραφή της περιουσίας του συνεταιρισμού που εκκαθαρίζεται και να συντάξουν ισολογισμό, αντίγραφο του οποίου υποβάλλουν στην αρμόδια αρχή. Σε κάθε περίπτωση, αυτό πρέπει να γίνει σε διάστημα ενός έτους από τη λύση του συνεταιρισμού. Βεβαίως, για να υποβάλουν τον ισολογισμό στην αρμόδια αρχή, θα πρέπει να έχουν στα χέρια τους τα στοιχεία του συνεταιρισμού και τα λογιστικά βιβλία, κάτι που δεν είναι πάντα εύκολο.

Την ίδια υποχρέωση σύνταξης ισολογισμού έχουν και κατά τη λήξη της εκκαθάρισης. Εφόσον η εκκαθάριση παραταθεί, ο ισολογισμός συντάσσεται στο τέλος κάθε έτους. Ο νόμος προβλέπει ότι η διαδικασία της εκκαθάρισης πρέπει να ολοκληρωθεί το αργότερο εντός δύο ετών. Παρ’ όλα αυτά, αν το στάδιο της εκκαθάρισης υπερβεί τα πέντε έτη, ο εκκαθαριστής υποχρεούται να συγκαλέσει γενική συνέλευση -και αυτό δεν είναι εύκολο σε συνεταιρισμούς, πρέπει να σας πω, που δεν είναι ενεργοί- στην οποία υποβάλλει σχέδιο επιτάχυνσης και περάτωσης της εκκαθάρισης για έγκριση.

Κύριε Υπουργέ, απ’ όσα επιγραμματικά προανέφερα, είναι προφανές ότι το αμέσως επόμενο χρονικό διάστημα θα προκύψει σημαντικό ζήτημα για ένα πλήθος πρωτοβάθμιων και δευτεροβάθμιων συνεταιρισμών σε όλη την επικράτεια. Όσοι εξ αυτών έχουν μηδενικό ισολογισμό και είναι ανενεργοί θα οδηγηθούν σε εκκαθάριση και τα περιουσιακά τους στοιχεία θα περιέλθουν στο δημόσιο. Μιλώ για αποθήκες, οικόπεδα, τρακτέρ, πλάστιγγες και λοιπά.

Ωστόσο, με βάση το ισχύον νομοθετικό πλαίσιο, τίθενται σοβαρά ερωτηματικά: Θα υπάρξει ενδιαφέρον στην πράξη από εκκαθαριστές για την ανάληψη καθηκόντων, λόγω των περιορισμένων οικονομικών πόρων - περιουσιακών στοιχείων των περισσότερων συνεταιρισμών; Η κατά περίπτωση διαδικασία εκκαθάρισης των συνεταιρισμών θα ολοκληρωθεί πράγματι εντός του προβλεπόμενου χρονικού πλαισίου που θέτει ο νομοθέτης; Τελευταίο, και σημαντικότερο, τι θα γίνει με την αξιοποίηση των περιουσιακών στοιχείων των υπό εκκαθάριση συνεταιρισμών;

Η ερώτηση, λοιπόν, που κάνω σήμερα εδώ, κύριε Υπουργέ, είναι, πρώτον, αν από πλευράς του Υπουργείου υπάρχει η αναγκαία προετοιμασία για την απρόσκοπτη και εμπρόθεσμη ολοκλήρωση των κατά περίπτωση διαδικασιών εκκαθάρισης όλων των μικρομεσαίων αγροτικών συνεταιρισμών και, δεύτερον, ποιος είναι ο σχεδιασμός του Υπουργείου ως προς την προοπτική αξιοποίησης των περιουσιακών στοιχείων που θα περιέλθουν στο ελληνικό δημόσιο. Δεν μιλάω προφανώς για τον νεοσύστατο οργανισμό που υπάρχει στον ν. 4384, τον ΟΔΙΑΓΕ.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητή συνάδελφε, θίγετε με την επίκαιρη ερώτησή σας το βασικότερο, θα έλεγα, πρόβλημα που έχει ο αγροτικός χώρος και είναι η λειτουργία του συνεργατισμού.

Κυρία Πρόεδρε, θα ήθελα λίγη ανοχή, διότι μπήκαν πάρα πολλά ζητήματα που ενδιαφέρουν ιδιαίτερα τους αγρότες. Στο ηλεκτρονικό μητρώο των συνεταιρισμών γράφτηκαν τα τελευταία χρόνια τέσσερις χιλιάδες συνεταιρισμοί. Με τον ν.4384/2016, όπως και εσείς είπατε, δώσαμε ένα περιθώριο χρόνου στους συνεταιρισμούς να προσαρμόσουν το καταστατικό τους με τον νέο νόμο, με ποινή διαγραφής από το μητρώο και στην εποπτική αρχή να ολοκληρώσει την αξιολόγηση όλων των συνεταιρισμών.

Με το ξεκίνημα της αξιολόγησης δύο χιλιάδες σαράντα τρεις συνεταιρισμοί βρέθηκαν εκτός μητρώου, γιατί ήταν επί σειρά ετών ανενεργοί. Στη διαδικασία της αξιολόγησης, που θα ολοκληρωθεί σε λίγες μέρες, έχουν απομείνει περί τις δύο χιλιάδες. Από αυτούς, με μια πρώτη εκτίμηση, άλλοι χίλιοι θα βγουν από το μητρώο και, από τους χίλιους που θα παραμείνουν, περί τους τετρακόσιους πενήντα είναι αυτοί που θα έχουν κάποια υπόσταση.

Τι γίνεται τώρα με την εκκαθάρισή τους; Έχουμε τρεις κατηγορίες συνεταιρισμών που πρέπει να διαχειριστούμε. Πρώτον, είναι οι συνεταιρισμοί που βρίσκονται ήδη σε εκκαθάριση και, κυρίως, πρώην ενώσεις αγροτικών συνεταιρισμών. Δεύτερον, είναι οι συνεταιρισμοί που θα τεθούν τώρα σε εκκαθάριση και έχουν περιουσιακά στοιχεία, με χρέη ή χωρίς χρέη, και, τρίτον, συνεταιρισμοί που θα τεθούν σε εκκαθάριση και δεν διαθέτουν περιουσιακά στοιχεία, έχοντας ή μη έχοντας χρέη.

Η πρώτη περίπτωση, όπως είπα, ήδη βρίσκεται σε εξέλιξη και ο εκκαθαριστής, πρέπει να ρευστοποιήσει περιουσιακά στοιχεία για να καλύψει πιστωτές που υπάρχουν σε αυτή την κατηγορία. Είναι μια διαδικασία την οποία δεν μπορούμε να ανακόψουμε. Το ενδιαφέρον σε αυτή την περίπτωση είναι ότι υπάρχουν παραγωγικές εγκαταστάσεις που διαθέτουν οι συνεταιρισμοί και εκεί, λοιπόν, είναι η υποχρέωσή μας να παρακολουθούμε τη διαδικασία, γιατί ξέρετε αυτές οι διαδικασίες πόσο αργούν και τι χρόνια παίρνουν.

Η δεύτερη περίπτωση αφορά συνεταιρισμούς που θα τεθούν σε εκκαθάριση και έχουν περιουσιακά στοιχεία. Εφόσον έχουν χρέη, ο εκκαθαριστής και εκεί θα ολοκληρώσει την διαδικασία. Αν δεν έχουν χρέη, δεν έχουν κανένα πρόβλημα. Προχωρούν, αλλά ελάχιστοι.

Η τρίτη περίπτωση είναι η περίπτωση που αφορά συνεταιρισμούς που θα τεθούν σε εκκαθάριση χωρίς περιουσιακά στοιχεία και βεβαίως και αυτή η περίπτωση, σύμφωνα με τον νόμο, μπορεί να είναι με γρήγορες διαδικασίες.

Σε κάθε περίπτωση, μετά την ολοκλήρωση της αξιολόγησης από την αρμόδια αρχή, όταν θα υπάρξει η οριστική εικόνα της κατάστασης των συνεταιρισμών, τότε όντως έχουμε προετοιμαστεί και θα πάρουμε νομοθετικές πρωτοβουλίες -δεν μπορούμε χωρίς νομοθετικές πρωτοβουλίες-, προκειμένου να διευθετήσουμε τόσο τα θέματα της εκκαθάρισης, αυτά που θα προκύψουν, αλλά κυρίως της αξιοποίησης των παραγωγικών στοιχείων των συνεταιρισμών.

Το μεγάλο ζήτημα και το μεγάλο μας πρόβλημα είναι μέχρι ποιου σημείου οι οφειλές αυτών των συνεταιρισμών καλύπτονται από υποθήκες που έχουν εγγραφεί σε σχέση με τις οφειλές τους. Στη δευτερολογία μου θα μπούμε και σε αυτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Βράντζα, έχετε τον λόγο για τη δευτερολογία σας.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κυρία Πρόεδρε.

Κύριε Υπουργέ, πράγματι υπάρχουν αυτές οι τρεις κατηγορίες. Πρέπει να σας πω ότι υπάρχουν ήδη συνεταιρισμοί σε εκκαθάριση. Οι εκκαθαρίσεις κρατούν περισσότερα χρόνια απ’ όσα προανέφερα. Άρα θα πρέπει να δούμε και τι γίνεται με τις διαδικασίες των εκκαθαρίσεων εκτός αυτού.

Θέλοντας ακριβώς, λοιπόν, να υπογραμμίσω το μέγεθος του ζητήματος για το σύνολο του αγροτικού κόσμου, θέλω να επισημάνω ότι μόνο στη Θεσσαλία οι συνεταιρισμοί είναι πάνω από διακόσιοι και αριθμούν χιλιάδες μέλη.

Ειδικά στον Νομό Καρδίτσας, στον οποίο εκλέγομαι, σύμφωνα με τα επίσημα στοιχεία που ζήτησα και έλαβα από τις αρμόδιες υπηρεσίες του Υπουργείου Αγροτικής Ανάπτυξης και συγκεκριμένα από τη Διεύθυνση Οικονομικών Ελέγχων και Επιθεώρησης, υπάρχουν στο Εθνικό Μητρώο Αγροτικών Συνεταιρισμών ογδόντα εννέα εγγεγραμμένοι συνεταιρισμοί, εκ των οποίων εξήντα εννέα, δηλαδή η συντριπτική πλειονότητα, έχουν καταχωρισθεί ως ανενεργοί.

Κατά συνέπεια, σύμφωνα με τον πρόσφατο νόμο που ψηφίσαμε το 2016, πρέπει, μέχρι τις 26 Απριλίου, είτε να συγχωνευθούν με ενεργούς συνεταιρισμούς είτε να λυθούν και να εκκαθαρισθούν.

Βεβαίως, σύμφωνα με την ίδια Υπηρεσία του Υπουργείου –και αυτό το λέω για να ακουστεί- αποφάσεις για λύση και εκκαθάριση συνεταιρισμών στην Καρδίτσα δεν έχουν καταχωρισθεί στο μητρώο και, συνεπώς, δεν είναι ακόμα γνωστό στις αρμόδιες Υπηρεσίες του Υπουργείου ποιοι συνεταιρισμοί βρίσκονται σε εκκαθάριση ή προς συγχώνευση.

Επίσης θέλω να πω ότι η Ένωση Αγροτικών Συνεταιρισμών Καρδίτσας βρίσκεται υπό εκκαθάριση κάποια χρόνια και δεν έχει ακόμα κατατεθεί στην Υπηρεσία του Υπουργείου ισολογισμός έναρξης της εκκαθάρισης.

Με βάση αυτά τα δεδομένα, κύριε Υπουργέ, είναι προφανές ότι το Υπουργείο δεν διαθέτει, ενώ βρισκόμαστε στο παρά πέντε, μία ασφαλή εικόνα των κρίσιμων οικονομικών μεγεθών και της κατάστασης που θα προκύψει για τους συνεταιρισμούς της Καρδίτσας και πιθανολογώ ότι την ίδια ελλιπή εικόνα έχει, δυστυχώς, και για τους συνεταιρισμούς ανά την επικράτεια.

Θεωρώ, ωστόσο, ότι η έγκαιρη και έγκυρη πληροφόρηση ως προς αυτά τα κρίσιμα οικονομικά δεδομένα αποτελεί απαραίτητη προϋπόθεση για την αναγκαία και κατάλληλη προετοιμασία του Υπουργείου σχετικά με το σκηνικό που θα προκύψει μετά τις 26 Απριλίου.

Χωρίς αυτή την απαραίτητη χαρτογράφηση των οικονομικών δεδομένων των αγροτικών συνεταιρισμών, χωρίς να γνωρίζουμε ποια είναι τα βασικά μεγέθη και η πραγματική εικόνα, καθώς και ποια εικόνα θα κληθούμε να αντιμετωπίσουμε τις αμέσως επόμενες ημέρες, είναι βέβαιο ότι δεν θα έχουμε, τελικά, ένα ουσιαστικό αποτέλεσμα. Δηλαδή, δεν θα είμαστε σε θέση να δράσουμε αποτελεσματικά προς την κατεύθυνση της γρήγορης –έχει σημασία το «γρήγορης»- ολοκλήρωσης των σχετικών διαδικασιών και να καταλήξουμε άμεσα σε ένα προϊόν εκκαθάρισης, το οποίο να είναι προς όφελος της αγροτικής οικονομίας, ιδίως σε μία περίοδο που οι πραγματικά ενεργοί και με όρεξη για δουλειά αγρότες αναζητούν να δημιουργήσουν νέα συνεταιριστικά σχήματα και συνεργασίες.

Βέβαια, όλα αυτά πρέπει να γίνουν με γνώμονα όχι μόνο τα περιουσιακά στοιχεία που θα περιέλθουν στο δημόσιο και θα πρέπει να φροντίσουμε ώστε πράγματι να πιάσουν τόπο, αλλά και τον ανθρώπινο παράγοντα, δεδομένου ότι όλοι αυτοί οι συνεταιρισμοί για τους οποίους μιλάμε αριθμούν χιλιάδες μέλη. Άρα τίθεται και ένα επιπλέον ερώτημα: τι θα γίνει με τις υποχρεώσεις των μελών έναντι των εκκρεμών οφειλών αυτών των συνεταιρισμών.

Σε κάθε περίπτωση, κύριε Υπουργέ, σας μεταφέρω την ανησυχία και την αγωνία του αγροτικού κόσμου -όχι μόνο της περιφέρειάς μου, αλλά και της υπόλοιπης χώρας- για το μέλλον και την εξέλιξη όλης αυτής της διαδικασίας, μιας διαδικασίας που ελπίζω ότι δεν θα μπλοκάρει στα γρανάζια της γραφειοκρατίας ή της αδιαφορίας των υπηρεσιακών παραγόντων των Υπουργείων και δεν θα τραβήξει επί μακρόν χωρίς ουσιαστικό αποτέλεσμα.

Πρόκειται για μια διαδικασία που θέλω να ελπίζω ότι θα βρει το Υπουργείο Αγροτικής Ανάπτυξης πραγματικό συμπαραστάτη και αρωγό και που εύχομαι ότι εν τέλει θα αποβεί προς όφελος του αγροτικού κόσμου της χώρας, προς όφελος της πραγματικής οικονομίας και προς όφελος του δημοσίου συμφέροντος.

Θα ήθελα, κύριε Υπουργέ, να αναφέρετε κάποια πράγματα για τον νεοσύστατο οργανισμό ΟΔΙΑΓΕ και να μας πείτε σε τι διαδικασία βρισκόμαστε, προκειμένου να αξιοποιήσει την περιουσία που θα περιέλθει στο δημόσιο.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο, για να δευτερολογήσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ας δούμε λίγο ποια είναι η οικονομική κατάσταση των συνεταιρισμών σήμερα, γιατί αυτό είναι το βασικό κομμάτι που πρέπει να δούμε πώς θα διαχειριστούμε για την επόμενη μέρα.

Στο σύνολό τους οι συνεταιρισμοί οφείλουν ληξιπρόθεσμα χρέη στην πρώην Αγροτική Τράπεζα, στον εκκαθαριστή, 850 εκατομμύρια ευρώ. Στην Πειραιώς, στην οποία μεταφέρθηκε η Αγροτική Τράπεζα, οφείλουν 450 εκατομμύρια ευρώ. Στο δημόσιο για εισόδημα και ΦΠΑ 220 εκατομμύρια ευρώ. Στο ΙΚΑ και γενικά στον ασφαλιστικό χώρο οφείλουν 300 εκατομμύρια ευρώ. Έχουμε δηλαδή εσωτερικά 1,82 δισεκατομμύριο.

Αν δε προσθέσουμε και τους καταλογισμούς 580 εκατομμυρίων ευρώ, που μας έχει επιβάλει να αναζητήσουμε από τους συνεταιρισμούς η Ευρωπαϊκή Επιτροπή, τότε φτάνουμε στα 2,4 δισεκατομμύρια. Δεν ξέρουμε ποιο είναι το ποσό που οφείλουν σε τρίτους.

Αντιλαμβάνεστε, λοιπόν, ότι το πρόβλημα «καίει». Όταν σε σχετική συζήτηση στην Επιτροπή Παραγωγής και Εμπορίου αναφέρθηκα στο τι πρέπει να κάνουμε και πώς πρέπει να διαχειριστούμε ιδιαίτερα το κομμάτι των ανακτήσεων, συνάδελφος κόμματος της Αντιπολίτευσης που είχε την ευθύνη για το πρόβλημα που δημιουργήθηκε, ξέρετε τι μου απάντησε; «Εμείς τα κάναμε. Αν εσείς τα ανακτήσετε, η ευθύνη είναι δική σας.». Μιλάμε για έναν χώρο στον οποίο όλοι πρέπει να λειτουργήσουμε συναινετικά.

Ας ξεκαθαρίσουμε, λοιπόν, ένα πράγμα. Όσες από αυτές τις οργανώσεις έχουν οικονομική βιωσιμότητα θα τις βοηθήσουμε όσο μπορούμε. Αν δεν υπάρχει οικονομική βιωσιμότητα, δεν θα μπούμε σε μια διαδικασία να αναστήσουμε νεκρές καταστάσεις.

Από εκεί και πέρα, θέλω να ξεκαθαρίσουμε ένα πράγμα. Δεν σημαίνει ότι θα διαγραφούν οι περιπτώσεις κακοδιαχείρισης και διασπάθισης του δημόσιου και κοινωνικού χρήματος που παρατηρήθηκαν σε ορισμένες περιπτώσεις στους συνεταιρισμούς τα προηγούμενα χρόνια. Ήδη μερικές έχουν πάρει τον δρόμο της δικαιοσύνης και άλλες ήδη βρίσκονται στη διαδικασία του ελέγχου.

Εμείς θα είμαστε δίπλα στους αγρότες και δίπλα στους συνεταιρισμούς, σε μια προσπάθεια να οργανώσουμε ξανά τον χώρο. Η πορεία των εκκαθαρίσεων θα έλεγα ότι έχει προβλήματα, γιατί και από την πλευρά τους μέχρι σήμερα δεν έχει υπάρξει η ανάλογη ανταπόκριση.

Όμως, όταν βρισκόμαστε μπροστά σε μια διαδικασία οφειλών, όπως σας προανέφερα, και δεν ξέρουμε πώς να πορευτούμε, περιμένουμε ταυτόχρονα να ολοκληρωθεί η αξιολόγηση και μέσα στο πλαίσιο της αντιμετώπισης των δανείων γενικότερα να δούμε τι θα κάνουμε και γι’ αυτά, έχοντας ως βασική παράμετρο να κρατήσουμε την παραγωγική διαδικασία που υπάρχει. Και εκεί χρειάζονται και νομοθετικές πρωτοβουλίες και, όπως αντιλαμβάνεστε, χρειάζεται συνεννόηση και με τα οικονομικά Υπουργεία της Κυβέρνησης.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Oλοκληρώθηκε η συζήτηση των επικαίρων ερωτήσεων.

Σας εύχομαι καλό τριήμερο.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 10.51 λύεται η συνεδρίαση για τη Δευτέρα 27 Μαρτίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**