(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΖ΄

Δευτέρα 27 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
2. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη Υπουργών», όπως ισχύει, στις 27-3-2017 ποινικές δικογραφίες που αφορούν: α) στον Υπουργό Οικονομικών κ. Ευκλείδη Τσακαλώτο και β) στους πρώην Υπουργούς κ.κ. Σπυρίδωνα- Άδωνι Γεωργιάδη, Κωνσταντίνο Χατζηδάκη, Παναγιώτη Μηταράκη, Ανδρέα Λυκουρέντζο και Μαυρουδή Βορίδη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Εσωτερικών, σχετικά με τη διαχείριση των απορριμμάτων του Νομού Ζακύνθου, σελ.   
 β) Προς τον Υπουργό Υποδομών και Μεταφορών, με θέμα: «το Υπουργείο διχοτομεί τον Βόρειο Οδικό Άξονα Κρήτης -ΒΟΑΚ-. Σύγχυση και με τις αρμοδιότητες συντήρησης και ασφαλούς λειτουργίας του», σελ.   
 γ) Προς τον Υπουργό Υγείας, σχετικά με την «υγειονομική εγκατάλειψη της Αλοννήσου», σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΕΓΚΕΡΟΓΛΟΥ Β. , σελ.  
ΚΡΕΜΑΣΤΙΝΟΣ Δ. , σελ.  
ΜΠΟΥΚΩΡΟΣ Χ. , σελ.  
  
Β. Επί των επικαίρων ερωτήσεων:  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΜΑΥΡΑΓΑΝΗΣ Ν. , σελ.  
ΜΠΟΥΚΩΡΟΣ Χ. , σελ.  
ΞΑΝΘΟΣ Α. , σελ.  
ΣΚΟΥΡΛΕΤΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΖ΄

Δευτέρα 27 Μαρτίου 2017

Αθήνα, σήμερα στις 27 Μαρτίου 2017, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πέμπτη με αριθμό 590/13-3-2017 επίκαιρη ερώτηση δεύτερου κύκλου του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Εσωτερικών,σχετικά με τη διαχείριση των απορριμμάτων του Νομού Ζακύνθου.

Στην επίκαιρη ερώτηση θα απαντήσει ο Υπουργός Εσωτερικών κ. Σκουρλέτης.

Παρακαλώ, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κύριε Υπουργέ, ως άνθρωπος δεν μου αρέσουν οι υπερβολές αλλά νομίζω ότι εάν κανείς χαρακτηρίσει την κατάσταση σχετικά με τη διαχείριση των απορριμμάτων στη Ζάκυνθο, ένα διαχρονικό πρόβλημα του νησιού, νομίζω ότι θα τη χαρακτήριζε επιεικώς τραγική. Κι αυτό διότι σε ένα νησί ιδιαίτερα τουριστικό όπου απειλείται και η δημόσια υγεία των κατοίκων της, είναι δυστυχώς πολύ άσχημο να βλέπουμε αυτές τις εικόνες.

Να σας ξεκαθαρίσω εξ αρχής ότι δεν κατέθεσα αυτή την επίκαιρη ερώτηση για να αναδείξω ενδεχομένως μικροκομματικές σκοπιμότητες, τα λάθη και τις παραλείψεις οι οποίες υπήρχαν και βεβαίως και προσωπικές αντιδικίες για τις οποίες έχω ενημερωθεί από το νησί. Η κατάσταση την οποία βιώνει αυτή τη στιγμή το νησί της Ζακύνθου πρέπει να επιλυθεί.

Την κατέθεσα, αντίθετα, διότι σε τρεις μέρες και συγκεκριμένα στις 30 Μαρτίου, λήγει η προθεσμία την οποία έχετε θέσει ως Υπουργείο με τους αντίστοιχους φορείς, όσον αφορά τη λύση που προκρίνατε για την προσωρινή εγκατάσταση των απορριμμάτων -και όπως είχατε συμφωνήσει και με τον δήμο-, το οποίο θέλουμε να πιστεύουμε ότι θα θέσει ένα τέλος σε αυτόν τον φαύλο κύκλο της αναποτελεσματικότητας και θα καταστήσει τη διαχείριση των απορριμμάτων βιώσιμη για το νησί.

Η εικόνα που έχω προσωπικά, είναι ότι βρισκόμαστε ταυτόχρονα και κοντά και μακριά. Κοντά με την έννοια ότι τις τελευταίες ημέρες, πράγματι, παρατηρείται ότι ο δήμος καταβάλλει υπεράνθρωπες προσπάθειες μέσω των υπηρεσιών του, ώστε να συλλέξει τα βουνά, τους όγκους αυτών των απορριμμάτων που έχουν κατακλύσει το νησί λόγω αυτής της κατάστασης τις τελευταίες εβδομάδες αλλά ταυτόχρονα και πολύ μακριά, γιατί όπως σας είπα προηγουμένως, λίγες μέρες πριν εκπνεύσει αυτή η προθεσμία, δεν έχει προχωρήσει ακόμα η εγκατάσταση των μηχανημάτων στην προσωρινή θέση την οποία έχετε προκρίνει.

Εάν ισχύουν αυτά που μου έχουν μεταφερθεί, δηλαδή ότι σύμφωνα με τις εκτιμήσεις απαιτούνται τουλάχιστον σαράντα με εξήντα μέρες προκειμένου να γίνει η εγκατάσταση των μηχανημάτων, καταλαβαίνετε ότι και αυτή η προθεσμία της 30ης Μαρτίου, φαίνεται ότι είναι μη ρεαλιστική.

Προκύπτει, λοιπόν, εκ του αποτελέσματος ότι το δεσμευτικό χρονοδιάγραμμα το οποίο συμφωνήθηκε στο Υπουργείο στις 23 Φεβρουαρίου για την έναρξη εφαρμογής της ενδιάμεσης λύσης, δεν είναι ρεαλιστικό.

Θέλω, λοιπόν, να σας ρωτήσω: Ποια είναι η εικόνα που έχετε εσείς για την πορεία εγκατάστασης της κινητής μονάδας; Ποιοι είναι, δηλαδή, εκείνοι οι λόγοι, που δεν έχουν επιτρέψει να ξεκινήσει ακόμα η εγκατάσταση αυτής της μονάδας; Έχει να κάνει με την επιλογή της θέσης ή υπάρχουν άλλοι γραφειοκρατικοί λόγοι, όπως για παράδειγμα αυτό το οποίο έχω πληροφορηθεί, δηλαδή ότι δεν δίνει έγκριση η δασική υπηρεσία; Σε κάθε περίπτωση θα ήθελα μια πρώτη απάντηση από την πλευρά σας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Στην περιγραφή και στην τραγικότητα της κατάστασης με τα σκουπίδια θα συμφωνήσουμε απολύτως. Και νομίζω ότι θα συμφωνήσουμε και στα υπόλοιπα.

Θέλω να σας πω, ότι πρέπει να το χαρακτηρίσει κανείς επιεικώς απαράδεκτο στη Ζάκυνθο -σε ένα νησί το οποίο ξεπερνάει τις σαράντα χιλιάδες και το οποίο αποτελεί έναν από τους σημαντικότερους τουριστικούς προορισμούς-να υπάρχει αυτή η παραλυσία όσον αφορά το θέμα των σκουπιδιών, τουλάχιστον, όπως το γνώρισα εγώ την πρώτη μέρα που πήγα στο Υπουργείο μετά τον ανασχηματισμό.

Ήδη από τις 22 του περασμένου Νοεμβρίου του 2016, δηλαδή περίπου είκοσι, είκοσι πέντε μέρες μετά τον ανασχηματισμό, κάλεσα σε σύσκεψη τον Περιφερειάρχη, τον Δήμαρχο, τον Πρόεδρο του ΦΟΔΣΑ, όλους τους εμπλεκόμενους φορείς και την αποκεντρωμένη διοίκηση, για να δούμε τι θα κάνουμε. Και ενώ υπήρχε ένα συμφωνημένο χρονοδιάγραμμα με ορισμό χώρων, όπου θα δέχονταν την εγκατάσταση των μηχανημάτων για την προσωρινή λύση, πολύ σύντομα διαπίστωσα ότι δεν είχε γίνει τίποτα προς αυτή την κατεύθυνση.

Είχα μαζί τους τηλεδιάσκεψη. Τους στείλαμε επιστολές. Στις 23 Φεβρουαρίου τους ξανακαλέσαμε και εκεί θέσαμε και το συγκεκριμένο χρονοδιάγραμμα. Απευθυνόμενος, μάλιστα, στον δήμαρχο, τού είπα ότι αν μέχρι το τέλος Μαρτίου δεν έχουν φύγει τα σκουπίδια, αναλαμβάνει την αποκλειστική ευθύνη και ότι εκεί πλέον μετά θα εξαντλήσουμε ό,τι νομική δυνατότητα έχουμε, για να αναζητήσουμε τους υπαίτιους αυτής της κατάστασης.

Πράγματι θεωρώ ότι υπάρχει μια διαχειριστική ανικανότητα ή εν πάση περιπτώσει άλλου είδους σκοπιμότητες στις οποίες υποκύπτει ο δήμαρχος και δεν επιλέγει αυτή τη στιγμή συγκεκριμένες, χωροθετημένες λύσεις που έχει στα χέρια του.

Αυτή τη στιγμή τρεις πλήρως εγκεκριμένες και αδειοδοτημένες περιοχές υπάρχουν για την εγκατάσταση της προσωρινής και της μόνιμης λύσης στην περιοχή Λίβας. Αυτή η μόνιμη εγκατάσταση, βεβαίως, θέλει τουλάχιστον μια διετία για να αρχίσει να λειτουργεί. Δεν δικαιολογείται, λοιπόν. Ποτέ άλλοτε δεν είχε ανταποκριθεί τόσο γρήγορα η περιφέρεια, όλες οι υπηρεσίες, ώστε να έχουν πλήρως αδειοδοτημένες περιοχές, τρεις τον αριθμό. Κοντεύω να μάθω όλο το νησί απέξω.

Ενώ κάθε φορά φεύγουμε έχοντας συμφωνήσει ότι προχωράει το θέμα, κάθε φορά ανακαλύπτουμε ότι δεν προχωράει. Δεν ξέρω τι είδους αντιπαλότητες υπάρχουν ή και τι άλλου είδους καθυστερήσεις που σχετίζονται με συγκεκριμένα συμφέροντα, γιατί ξέρετε ότι πολλές φορές η εύκολη λύση είναι η εξής: Αφού δεν είναι ώριμο να τα βρούμε και καθυστερεί το ζήτημα, γιατί να μην επιλέξουμε να μεταφέρουμε τα σκουπίδια έξω από το νησί με υπερβολικό κόστος για τον δήμο και κατ’ επέκταση για τους δημότες; Νομίζω ότι αντιλαμβάνεστε τι υπαινίσσομαι. Αυτή την κουβέντα την έχω κάνει με τον ίδιο τρόπο ευθέως με τον δήμαρχο.

Παρ’ όλα αυτά, λοιπόν, ο δήμαρχος έχοντας παραδώσει σε αυτόν όλες τις λύσεις αδειοδοτημένες, δεσμεύτηκε ότι στο τέλος Μαρτίου δεν θα υπάρχει ένα σκουπιδάκι. Μάλιστα σήμερα πριν έλθω σε σας, παρέλαβα επιστολή του, όπου μου λέει ότι δεν θα υπάρχει μέχρι το τέλος Μαρτίου κανένα σκουπίδι αλλά μεταθέτει την ημερομηνία για την τοποθέτηση της ενδιάμεσης λύσης και των μηχανημάτων για τις 20 Απριλίου. Είναι παρακινδυνευμένο αυτό και είναι μεγάλο το διάστημα, διότι αν τα καταφέρει και τουλάχιστον δεν υπάρχουν σκουπίδια έχει καλώς, αν είναι απλά και μόνο ένα τεχνικό θέμα το ζήτημα της εγκατάστασης των μηχανημάτων και του δεματοποιητή που πρέπει να υπάρχει εκεί.

Εμείς παρακολουθούμε το θέμα και να είστε βέβαιοι ότι θα ενεργοποιήσουμε όλες τις δυνατότητες που μας δίνει ο νόμος. Αναφέρεστε και στον ν.3536 στην επίκαιρη ερώτησή σας. Δεν έχει υπάρξει μέχρι τώρα καμμία έγγραφη έκθεση ότι υπάρχει κίνδυνος για τη δημόσια υγεία και άρα βάσει αυτής της έκθεσης, να ενεργοποιηθεί αυτομάτως και ο νόμος, αλλά επαναλαμβάνω ότι αν διαπιστώσουμε ότι τις αμέσως επόμενες μέρες δεν έχει δρομολογηθεί πια η τεχνική εγκατάσταση των μηχανημάτων, προφανώς θα κάνουμε τα πάντα και θα εξαντλήσουμε όλες τις δυνατότητες που έχουμε, για να μη φτάσουμε σε ακόμα χειρότερες καταστάσεις.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Κεφαλογιάννη, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, καταλαβαίνω και από την τοποθέτησή σας ότι το χρονοδιάγραμμα της 30ης Μαρτίου το οποίο τέθηκε, είναι μη ρεαλιστικό, με την έννοια ότι δεν θα έχουν εγκατασταθεί τα μηχανήματα. Βεβαίως σας είπα και προηγουμένως ότι, πράγματι, όπως ενημερώνομαι κι εγώ, τις τελευταίες ημέρες καταβάλλονται, πραγματικά, πολύ μεγάλες προσπάθειες από πλευράς του δήμου για να συλλεγούν τα απορρίμματα, στην ουσία δύο εβδομάδες ή και δέκα μέρες πριν από την έναρξη της τουριστικής περιόδου.

Αυτό το οποίο προκύπτει από τη σημερινή μας συζήτηση, είναι ότι πρέπει να δούμε ποιες ήταν οι ευθύνες το προηγούμενο διάστημα, γιατί η πληροφόρηση που έχω, είναι ότι είχε προκριθεί, για παράδειγμα, η λύση στο Λίβα εδώ και αρκετούς μήνες και δεν προχώρησε όχι με ευθύνη του δήμου, όσο με άλλων φορέων όπως, για παράδειγμα, της αποκεντρωμένης διοίκησης. Θα μου απαντήσετε στην δευτερολογία σας.

Από κει και πέρα, όμως, αυτό που μας ενδιαφέρει και που νομίζω ότι ενδιαφέρει και το Υπουργείο αλλά και την τοπική κοινωνία ακόμα παραπάνω, είναι το τι κάνουμε από δω και πέρα.

Είπατε, πράγματι, ότι αν μέχρι τις 30 Μαρτίου δεν έχει δοθεί λύση, θα προχωρήσετε σε κάποιες ενέργειες από πλευράς Υπουργείου. Η 30η Μαρτίου είναι σε τρεις μέρες από τώρα. Θα ήθελα να μου πείτε τι ακριβώς εννοείτε, σε ποιες ενέργειες θα προχωρήσετε και τι σκέπτεστε στην περίπτωση που, για παράδειγμα, δεν έχει προχωρήσει η ενδιάμεση λύση.

Επειδή αναφερθήκατε και στον νόμο που αναφέρω και στην επίκαιρη ερώτησή μου για το ΦΟΔΣΑ, ξέρω ότι δεν έχει υπάρξει ακόμα αυτό το αίτημα για τη δημόσια υγεία, αλλά θα ήθελα να το έχετε στην άκρη του μυαλού σας, σε περίπτωση που υπάρχει τέτοιου είδους αίτημα.

Εφόσον δούμε ότι καθυστερεί αυτή η ενδιάμεση λύση, νομίζω θα ήταν χρήσιμο να πείτε προς τον ζακυνθινό λαό, με ποιον τρόπο προτίθεστε στην πράξη να βοηθήσετε και τον δήμο, εάν κρίνετε ότι υπάρχει μια καθυστέρηση όχι τόσο με ευθύνη του αλλά λόγω άλλων υπηρεσιών. Πρέπει να σταματήσει να υπάρχει αυτό το παιχνίδι, το μπαλάκι ευθυνών, εάν φταίει η αποκεντρωμένη διοίκηση, εάν φταίει ο δήμος, εάν φταίει το Υπουργείο. Νομίζω ότι αυτό που ενδιαφέρει όλους εκεί πέρα, είναι, πραγματικά, πώς να επιλυθεί το ζήτημα.

Κάνατε μία νύξη για τη μεταφορά σκουπιδιών εκτός Ζακύνθου και θέλω να αναφερθώ συγκεκριμένα, για να μη μένει καμμία σκιά. Ξέρω ότι υπήρξε μια πρόταση για μεταφορά και συγκεκριμένα στη Θήβα, ενός μέρους των απορριμμάτων, σαν προσωρινή λύση. Δεν είναι ο πρώτος δήμος ο οποίος θα το έκανε. Σε κάθε περίπτωση θα μπορούσε να αποτελέσει ένα μέρος της λύσης. Υπαινιχθήκατε ότι ενδεχομένως υπάρχουν συγκεκριμένα συμφέρονται πίσω από αυτή τη διαδικασία. Θέλω να πιστεύω ότι κάτι τέτοιο δεν ισχύει, αλλά εάν έχετε κάτι υπ’ όψιν σας, θα ήθελα να το καταθέσετε.

Σε κάθε περίπτωση, όμως, επειδή αποτελεί και αυτό μέρος μιας προσωρινής λύσης, θα ήθελα μια δημόσια τοποθέτηση, για το κατά πόσον απορρίπτετε εντελώς να μεταφερθεί ένα μέρος των απορριμμάτων στο ΦΟΔΣΑ Στερεάς Ελλάδας. Ξέρω ότι υπάρχει θετική γνώμη από την πλευρά του ΦΟΔΣΑ Στερεάς Ελλάδος. Εάν το απορρίπτετε, για ποιους λόγους το απορρίπτετε;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε και πάλι τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κατ’ αρχάς δεν υπάρχει κανενός είδους ευθύνη από τις αδειοδοτικές αρχές. Δεν ισχύει αυτό που αναφέρατε ότι υπήρχε ζήτημα από την αποκεντρωμένη διοίκηση, η οποία δεν είχε εγκρίνει τις μελέτες.

Εγώ έχω στα χέρια μου έγκριση για τη θέση Γαλάρο, για τον Λίβα, για τη θέση Βραχιώνα. Για όλα αυτά έχουν μελετηθεί και έχουν εγκριθεί οι αντίστοιχες άδειες. Δεν δικαιολογείται, δηλαδή, αυτή τη στιγμή…

**ΙΩΑΝΝΗΣ ΚΕΦΑΛΟΓΙΑΝΝΗΣ:** Από πότε, κύριε Υπουργέ;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Πριν τα τέλη Φλεβάρη. Ο Μάρτιος ήταν όλος καθαρός, για να μπορέσει να λειτουργήσει ο δήμος προς τη μία ή την άλλη κατεύθυνση.

Εν πάση περιπτώσει πρέπει να καταλάβουμε ότι πρέπει να ισχύει μια αρχή στο θέμα της διαχείρισης των σκουπιδιών. Δεν μπορούμε να τα πηγαίνουμε στην αυλή του γείτονα ούτε σε έναν άλλον τόπο. Έτσι δεν είναι; Αυτά έχουμε προκρίνει για το νησί και υπάρχει ολοκληρωμένη μελέτη.

Και προσέξτε, δεν είναι μόνο στο επίπεδο της μελέτης. Είναι και τα χρήματα. Και τα χρήματα τα έχουμε βάλει πάνω στο τραπέζι. Υπάρχουν οι μελέτες, τα χρήματα, οι λύσεις, η οριστική, η ενδιάμεση. Δεν υπάρχει καμμία δικαιολογία, λοιπόν. Ειλικρινά μου κάνει εντύπωση, η ευκολία που εσείς βάλατε στο τραπέζι ως μια ενδεχόμενη -μεταβατική φαντάζομαι- λύση…

**ΙΩΑΝΝΗΣ ΚΕΦΑΛΟΓΙΑΝΝΗΣ:** Μέρος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ναι αλλά μου κάνει εντύπωση. Το αντίθετο θα πρέπει να κάνουμε. Να πιέσουμε, διότι αντιλαμβάνεστε ότι αυτές οι λύσεις έχουν κόστος. Το κόστος ποιος θα το πληρώσει; Οι κάτοικοι. Μέσα από αύξηση των ανταποδοτικών ή θα ζητήσουν από τον κεντρικό προϋπολογισμό να δώσει χρήματα, ο οποίος είναι στην κατάσταση που είναι; Γιατί; Επειδή ο Δήμος δεν κάνει καλά τη δουλειά του; Άρα πρέπει να είμαστε πολύ προσεκτικοί, όταν γενικά πετάμε τέτοιες προτάσεις στον αέρα.

Αυτό δε που προβλέπει ο νόμος, είναι να μην έχει πλέον ο ΦΟΔΣΑ και ο δήμος τη διαχείριση των σκουπιδιών. Αυτό προβλέπει ο νόμος. Το επόμενο βήμα είναι αυτό.

Εν πάση περιπτώσει θέλω- επειδή και εγώ έχω την ίδια πληροφόρηση, ότι αυτή τη στιγμή η κατάσταση έχει αρκετά σουλουπωθεί να το πούμε έτσι, να ελπίζω να είμαστε εντός των χρονοδιαγραμμάτων και να μη χρειαστεί να πάμε σε πιο ακραίες καταστάσεις και λύσεις. Πάντως σε κάθε περίπτωση δεν θα αφήσουμε να ξεφύγει η κατάσταση και να είναι τελικά οι πολίτες της Ζακύνθου αυτοί που θα πληρώνουν την ανικανότητα του οποιουδήποτε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε στην έκτη με αριθμό 587/13-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «το Υπουργείο διχοτομεί τον βόρειο οδικό άξονα Κρήτης (ΒΟΑΚ). Σύγχυση και με τις αρμοδιότητες συντήρησης και ασφαλούς λειτουργίας του».

Θα απαντήσει ο Υφυπουργός Υποδομών και Μεταφορών κ. Μαυραγάνης.

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ,κύριε Πρόεδρε.

Ο βόρειος οδικός άξονας Κρήτης παρά τις προσπάθειες που έχουν γίνει και γίνονται, παραμένει ένας δρόμος χωρίς όλους τους κανόνες της ασφάλειας, χωρίς να έχει ολοκληρωθεί η παρέμβαση η οποία ξεκίνησε εδώ και χρόνια, ούτως ώστε να μετατραπεί σε έναν σύγχρονο αυτοκινητόδρομο.

Τελευταία υπάρχει η πρόθεση, όπως έχει ανακοινωθεί από τον Πρωθυπουργό, τέλος του 2017 ή αρχές του 2018 να δημοπρατηθεί ο ΒΟΑΚ. Έτσι ακριβώς αναφέρθηκε από τον Πρωθυπουργό στην Κρήτη. Βεβαίως αυτό είναι κάτι το οποίο από τώρα ξέρουμε ότι δεν μπορεί να γίνει, γιατί ακόμα και τα τμήματα τα οποία ήταν μελετημένα και χρηματοδοτημένα και δημοπρατημένα, όπως το τμήμα Πάνορμου - Εξάντη, ακυρώθηκαν λόγω των γνωστών διαδικασιών.

Ρωτώ, λοιπόν, σε σχέση με την μελέτη την οποία το Υπουργείο προτίθεται να αναθέσει, αν δεν έχει αναθέσει ήδη, η οποία αφορά ένα τμήμα του βόρειου οδικού άξονα, δηλαδή περίπου τον μισό δρόμο από Χανιά μέχρι Χερσόνησο, τι σκοπό έχει; Γιατί είναι μόνο αυτό το τμήμα και δεν είναι ολόκληρος ο βόρειος οδικός άξονας, γεγονός που έχει ξεσηκώσει τους φορείς του Νομού Λασιθίου, κυρίως, αλλά και όλης της ανατολικής Κρήτης;

Και βεβαίως τι προτίθεστε να κάνετε, με το θέμα που έχει να κάνει με τη συντήρηση του δρόμου αυτού, για την αρμοδιότητα της οποίας υπήρξαν κάποιες αποφάσεις του Συμβουλίου της Επικρατείας μετά από προσφυγές οι οποίες έγιναν από πολίτες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, κοιτάξτε, όπως γνωρίζετε καλύτερα από εμένα λόγω της εντοπιότητάς σας, ο βόρειος οδικός άξονας της Κρήτης, ασφαλώς προτεραιότητα για την Κρήτη, για το νησί, για την Μεγαλόνησο, τα τελευταία σαράντα χρόνια έχει ολοκληρώσει έργα σαράντα χιλιομέτρων, δηλαδή περίπου κάθε έτος ένα χιλιόμετρο. Δεν θα το χαρακτηρίζαμε και ιδιαίτερα αποδοτικό.

Θεωρούμε ότι πρέπει να δοθεί ιδιαίτερη έμφαση και για αυτόν τον λόγο εκπονούμε στρατηγικό σχεδιασμό ακριβώς για ό,τι έργο εναπομένει -και εναπομένει πολύ δυστυχώς- για την ολοκλήρωση του βόρειου οδικού άξονα, αλλά ως προς το σκέλος αυτό που αφορά το τμήμα των εκατόν ένα χιλιομέτρων που έχει τον μεγαλύτερο φόρτο κυκλοφοριακής φόρτισης, αλλά και από την άλλη μεριά πενήντα περίπου ανά νομό δυστυχήματα σοβαρότατα κατ’ έτος, μας οδηγεί οπωσδήποτε ακριβώς αυτό το γεγονός στην προτεραιότητα της μελέτης, κατασκευής, συντήρησης αυτού του οδικού άξονα, που αποτελεί κομμάτι, εκατόν ένα χιλιόμετρα, του βόρειου οδικού άξονα.

Και σε αυτό το σκέλος προφανώς η απόφαση του Σ.τ.Ε., η 4/2016, είναι θέσφατο, δεν μπορούμε να την παρακάμψουμε και λέει ότι ο ΟΑΚ, ο Οργανισμός Ανασυγκρότησης και Ανάπτυξης Κρήτης, έχει την αρμοδιότητα και για τη συντήρηση και για την μελέτη και για την κατασκευή αυτού του κομματιού.

Επειδή, όμως, ο ΟΑΚ έχει μόνο δώδεκα υπαλλήλους, όπως καλά γνωρίζουμε όλοι μας, και αδυνατεί να αντεπεξέλθει στις τεχνικές λεπτομέρειες ακριβώς αυτού του μεγάλου πονήματος που είναι ιδιαίτερα ουσιώδες και καλά κάνετε και το φέρνετε σε δημοσιότητα ακόμα μεγαλύτερη, για αυτόν τον λόγο πρέπει το Υπουργείο να συνδράμει και αυτή την έννοια έχει η προγραμματική σύμβαση, που ήδη με πληροφόρησαν μόλις έφτασα εδώ, ότι υπεγράφη μεταξύ του ΟΑΚ και του Υπουργείου -αυτή την ώρα είναι ήδη υπογεγραμμένη- και αφορά την συνδρομή του Υπουργείου εν οιωνοί τεχνικού συμβούλου στην ολοκλήρωση των προδιαγραφών εκείνων, ώστε να μπορέσει στη συνέχεια ο ΟΑΚ να φέρει σε πέρας την όλη διαδικασία ανάθεσης, μελέτης, κατασκευής, κ.λπ..

Επομένως δεν γίνεται καμμία προσπάθεια, φυσικά, διχοτόμησης της Κρήτης, αλλά οπωσδήποτε προτεραιοποίησης ενός κομματιού που επαναλαμβάνω έχει τον μεγαλύτερο συγκοινωνιακό φόρτο και δυστυχώς έχει το «προνόμιο» των περισσοτέρων δυστυχημάτων, θανάτων αλλά και σωματικών βλαβών στο νησί.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Κεγκέρογλου, έχετε και πάλι τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κατ’ αρχάς σε σχέση με τα έργα που έχουν εκτελεστεί ή εκτελούνται στον ΒΟΑΚ, θα πρέπει να σας πω ότι ξεκίνησαν περίπου το 1994 να κατασκευάζονται και να δημοπρατούνται -επομένως μιλάμε για τα τελευταία είκοσι περίπου χρόνια- και αφορούν εκατόν δέκα χιλιόμετρα, σύμφωνα με έγγραφο που έχω πάρει από το Υπουργείο Υποδομών. Τα 61,5 χιλιόμετρα είναι αυτοκινητόδρομος με όλες τις προδιαγραφές και τα 48,5 κατασκευάστηκαν τελευταία με δύιχνη διατομή. Σε ωριμότητα είναι περίπου τριάντα δύο χιλιόμετρα, μέσα στα οποία είναι και αυτά για τα οποία είχαμε συζητήσει την τελευταία φορά, που ακυρώθηκε από το Υπουργείο δημοπρατημένο έργο. Με χαμηλή ωριμότητα είναι περίπου ενενήντα δύο χιλιόμετρα. Χωρίς μελέτες είναι εξήντα πέντε χιλιόμετρα. Αυτά είναι τα στοιχεία του Υπουργείου.

Δεν αντιλέγουμε. Συμφωνούμε ότι το έργο είναι πολύ πίσω, γι’ αυτό άλλωστε δίνουμε δημοσιότητα, αλλά κυρίως μέσω του κοινοβουλευτικού ελέγχου ζητούμε να συγκεκριμενοποιηθούν οι ενέργειες του Υπουργείου, προκειμένου να είναι περισσότερο αποτελεσματικές.

Αυτό που είπε ο Πρωθυπουργός, ότι το 2017 ή το πολύ το 2018 θα δημοπρατηθεί ο ΒΟΑΚ, σας λέω ότι το είπε εν τη ρύμη του λόγου του ή είναι από τις γνωστές υποσχέσεις του. Η μελέτη την οποία εσείς έχετε σκοπό να αναθέσετε, θα είναι μελέτη για να υποδείξει προδιαγραφές, μεθόδους, τρόπους κ.λπ.. Θα ακολουθήσουν οι προσαρμογές των οικονομοτεχνικών μελετών των ήδη ώριμων τμημάτων και οι τεχνικές μελέτες των τμημάτων που είναι σε χαμηλότερη ωριμότητα, πράγμα που σημαίνει ότι μετατίθεται για κάποια ακόμη χρόνια, μέσω της μελέτης που μας λέτε ότι θα κάνετε, σημαντικό κομμάτι του έργου, το οποίο θα μπορούσε να δημοπρατηθεί άμεσα από αυτό το ΕΣΠΑ.

Εγώ τι λέω; Ζητάω παράλληλα με τη μελέτη, η οποία μπορεί να γίνει, όλα τα ώριμα τμήματα να δημοπρατηθούν -δεν έρχονται σε αντίθεση, συμπληρωματικά θα έρθει η μελέτη να υποδείξει κάποια επιπλέον πράγματα- και βεβαίως στη μελέτη να ενταχθεί όλος ο ΒΟΑΚ. Είναι απαράδεκτο να λένε αυτοί που εισηγήθηκαν στο Υπουργείο ότι μέχρι το Κοκκίνη Χάνι, μέχρι τη Χερσόνησο, είναι ο κυκλοφοριακός φόρτος. Όλοι ξέρουμε ότι είναι και μέχρι τον Άγιο Νικόλαο -και μάλιστα είναι τεράστιος ο φόρτος λόγω του τουρισμού στην περιοχή του Αγίου Νικολάου στο Λασίθι- αλλά και μετά τον Άγιο Νικόλαο έχουμε ένα τμήμα πάρα πολύ δύσκολο μέχρι τη Σητεία, στο οποίο κάποια έργα είχαν σταματήσει, λόγω του ότι κηρύχθηκε έκπτωτος ο εργολάβος -και με τη διαδικασία που προβλεπόταν- και τώρα επανενεργοποιούνται. Όμως δεν μπορεί να μένουν εκτός μελέτης. Εξάλλου η μελέτη αυτή δεν θα είναι κατασκευή κατευθείαν. Θα είναι, όπως σας είπα, στρατηγική μελέτη συμβουλών, και θα ακολουθήσουν μετά από αυτή και οικονομοτεχνικές μελέτες, τεύχη δημοπράτησης και άλλα πράγματα.

Άρα παράλληλα με τη μελέτη η οποία πρέπει να επεκταθεί σε όλο το μήκος του ΒΟΑΚ, θα πρέπει να επαναδημοπρατήσετε και το Πάνορμο-Εξάντη, για το οποίο αποφασίσατε να ακυρώσετε τη δημοπράτηση και θα καθυστερήσει τουλάχιστον ενάμιση χρόνο, αλλά και ό,τι άλλο ώριμο τμήμα υπάρχει θα πρέπει να δημοπρατηθεί, προκειμένου να απορροφηθούν χρήματα. Εκτός εάν τα χρήματα τα οποία προβλέπονταν για αυτόν τον δρόμο, φύγουν για να πάνε κάπου αλλού σε άλλες χρήσεις. Πάλι χρήσιμα θα είναι, αλλά θα φύγουν από τον συγκεκριμένο δρόμο. Αυτό, λοιπόν, σας ζητάμε.

Και βεβαίως όσον αφορά το θέμα της συντήρησης, που σύμφωνα με την απόφαση του Συμβουλίου της Επικρατείας ανήκει στον ΟΑΚ, η θεραπεία δεν είναι αυτό που λέει ο κ. Σπίρτζης.

Ο κ. Σπίρτζης λέει: «Α στον ΟΑΚ ανήκει; Και πρέπει να χρηματοδοτήσω; Θα πάρω τώρα την ειδική υπηρεσία του βόρειου οδικού άξονα από τον ΟΑΚ να την ξαναφέρω στο Υπουργείο».

Αρκεί να χρηματοδοτήσουμε και να δώσουμε τη δυνατότητα στον ΟΑΚ με το προσωπικό που έχει -δεν είναι δώδεκα, δώδεκα είναι μόνο αυτοί οι οποίοι εργάζονται στο τμήμα το οδικό, οι μηχανικοί είναι πολλοί περισσότεροι και τώρα που τελειώνει ο Αποσελέμης και άλλα έργα, έχουν τη δυνατότητα να εργαστούν για τον ΒΟΑΚ- για να μπορεί, πράγματι, να φέρει σε αποτέλεσμα, αυτό που δεν μπορούν να φέρουν κεντρικά οι υπηρεσίες, που δεν έφεραν τα σαράντα χρόνια, όπως σωστά είπατε.

Διότι ο ΟΑΚ δημιουργήθηκε το 2013, με την αρμοδιότητα μέσω της ειδικής υπηρεσίας του βόρειου οδικού άξονα. Δεν θα ζητάμε τα ρέστα από τον ΟΑΚ για τα δυο ή τρία τελευταία χρόνια. Ο ΟΑΚ, ουσιαστικά, δημιουργήθηκε πριν τρία-τέσσερα χρόνια, προϋπήρχε, όμως, η κεντρική υπηρεσία.

Τώρα, λοιπόν, ο κ. Σπίρτζης τι λέει; Λέει: «Α ο ΟΑΚ απέτυχε, θα πάρω την υπηρεσία και θα την ξαναφέρω στο Υπουργείο». Όχι βέβαια. Αυτό το θέλουν τα κεντρικά στελέχη για τους δικούς τους λόγους. Ο Υπουργός, όμως, δεν πρέπει να το θέλει αυτό.

Αντίθετα έχει επεξεργαστεί διάταξη η οποία είδε το φως της δημοσιότητας -δεν ξέρω αν βγήκε και στη διαβούλευση- που λέει ότι «θα ξαναδημιουργήσω υπηρεσία εδώ στην Αθήνα για να φτιάξω τον ΒΟΑΚ, γιατί δεν τον έφτιαξε ο ΟΑΚ».

Πολλοί που μας ακούνε και λέμε ΒΟΑΚ και ΟΑΚ, δεν καταλαβαίνουν τι είναι. Έγινε η αποκέντρωση. Όταν, όμως, δεν δώσεις τα χρήματα στον Οργανισμό Ανάπτυξης Κρήτης να κάνει τη συντήρηση, βέβαια δεν θα μπορεί να την κάνει. Αυτό ζητάμε. Να δοθεί η χρηματοδότηση -υπάρχει η αρμοδιότητα- για να μπορέσει να προχωρήσει η ολοκλήρωση αυτού του έργου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μαυραγάνη, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κατ’ αρχάς συμφωνούμε απόλυτα ότι είναι μία προτεραιότητα ο βόρειος οδικός άξονας. Επειδή είπατε ότι ενδεχομένως να μην είναι ο μεγαλύτερος φόρτος σε αυτό το κομμάτι όπου επιλέγεται να δοθεί προτεραιότητα, έχω εδώ στοιχεία από τον Οργανισμό Ανάπτυξης Κρήτης για τον Ιούλιο του 2014 -δεν ήμασταν εμείς- που, πράγματι, λέει αυτό ακριβώς, ότι εκεί υπάρχουν οι θάνατοι, εκεί υπάρχουν οι πολλές σωματικές βλάβες, εκεί υπάρχει ο συγκοινωνιακός φόρτος. Εάν θέλετε το καταθέτω για τα Πρακτικά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, είναι. Δεν είναι, όμως, μόνο αυτό.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Επίσης καταθέτω για τα Πρακτικά την απόφαση 4/2016 του Συμβουλίου της Επικρατείας.

(Στο σημείο αυτό ο Υφυπουργός κ. Νικόλαος Μαυραγάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κοιτάξτε να αποσαφηνίσουμε κάτι. Εμείς δεν είπαμε ότι η μελέτη στρατηγικού σχεδιασμού –που, πράγματι, είναι αυτό το οποίο είπατε- που, πράγματι, αναδεικνύει ουσιαστικά τις κυκλοφοριακές φορτίσεις και τις ανάγκες για να μπορέσεις στη συνέχεια να κάνεις μια πιο εξειδικευμένη μελέτη, είναι αυτή για την οποία μιλούμε σήμερα. Εμείς μιλάμε για μια μελέτη κατασκευή του ΟΑΚ, που πάει για ανάθεση μελέτη κατασκευή πλέον «κουστούμι» για τα εκατόν ένα χιλιόμετρα. Κι επειδή αυτό είναι δύσκολο, πράγματι, να γίνει με τη μορφή του ΣΔΙΤ για πάνω από 500 εκατομμύρια και δεν έχει αρμοδιότητα με τον ν.3389/2005 ο ΟΑΚ, γι’ αυτό παρεμβαίνει το Υπουργείο, να βοηθήσει προς την κατεύθυνση άμεσης υλοποίησης των τεχνικών προδιαγραφών, για να πάμε σε μία μελέτη κατασκευή «κουστούμι», πακέτο, όλο μαζί.

Για τα εκατόν ένα χιλιόμετρα, πράγματι, έχετε δίκιο ότι η σημασία και η συναισθηματική αν θέλετε, αλλά και η σημασία ανθρωπισμού που πρέπει να δώσουμε σε ολόκληρο τον ΟΑΚ, είναι προτεραιότητα που πρέπει να δοθεί σε όλα τα κομμάτια του. Κι αν ακόμα συναισθηματικά ο καθένας από εμάς ήθελε να ξεκινήσει από κάπου αλλού, είναι γεγονός ότι όταν έρχεσαι «επί τον τύπον των ήλων» και πρέπει να κάνεις μία προτεραιοποίηση επειδή δεν έχεις χρήματα για όλα, ακουμπάς πρώτα αυτά τα οποία έχουν τη μεγαλύτερη ανάγκη επίλυσης και τον μεγαλύτερο φόρτο. Κι εκεί είσαι δέσμιος, πραγματικά, των πραγματικών στατιστικών στοιχείων που έχει δώσει ο ίδιος ο ΟΑΚ.

Νομίζω ότι με αυτό το μεικτό σύστημα, δηλαδή του ΟΑΚ, που έχει την αρμοδιότητα όπως είπε το Συμβούλιο της Επικρατείας και με τη βοήθεια από την άλλη μεριά του Υπουργείου Υποδομών που έχει την τεχνική κατάρτιση, την ικανότητα και την εμπειρία να συνδράμει προς την κατεύθυνση αυτή ενός μεγάλου έργου εκατόν ενός χιλιομέτρων, που, πράγματι, πρέπει να πάει όσο πιο γρήγορα γίνεται, μπορούμε να προχωρήσουμε σε αυτή την κατεύθυνση και να προτεραιοποιήσουμε αυτό το κομμάτι του οδικού άξονα, που έχει την μεγαλύτερη ανάγκη αυτή την ώρα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Στο σημείο αυτό θα ήθελα να σας ανακοινώνω ότι ο Γενικός Γραμματέας της Κυβέρνησης κ. Καλογήρου πληροφορεί τη Βουλή ότι δεν θα συζητηθούν δεκαεπτά ερωτήσεις, για διαφορετικούς λόγους**.**

Η πρώτη με αριθμό 632/21-3-2017 επίκαιρη ερώτηση δεύτερου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Θεμιστοκλή (Θέμη) Μουμουλίδηπρος τον Υπουργό Οικονομικών,με θέμα: «Η αύξηση του ΦΠΑ στις συναυλίες στο 24% είναι καταστροφική για την ελληνική μουσική και τους Έλληνες δημιουργούς και καλλιτέχνες», δεν θα συζητηθεί κατόπιν συνεννόησης του αρμοδίου Υφυπουργού με τον Βουλευτή.

Δεν θα συζητηθούν επίσης, λόγω απουσίας των αρμοδίων Υπουργών στο εξωτερικό οι ακόλουθες τρεις ερωτήσεις:

Η δεύτερη με αριθμό 624/20-3-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, σχετικά με την καθυστέρηση του Υπουργείου στο αίτημα του Δήμου Κιλκίς για την ανάληψη του έργου συντήρηση και αναβάθμιση του Εθνικού Σταδίου Κιλκίς.

Επίσης η δέκατη με αριθμό 577/9-3-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών,σχετικά με την προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού, δεν θα συζητηθεί λόγω απουσίας του κ. Τόσκα στο εξωτερικό.

Για τον ίδιο λόγο δεν θα συζητηθεί και η δέκατη έβδομη με αριθμό 582/13-3-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, σχετικά με την ύπαρξη μόλις τεσσάρων ραντάρ ταχύτητας στο εθνικό δίκτυο της χώρας.

Επίσης δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής ερωτήσεις:

Η πρώτη με αριθμό 631/21-3-2017 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης,σχετικά με την αντικατάσταση επέκταση του υπάρχοντος φθαρμένου δικτύου ύδρευσης της πόλης του Ηρακλείου Κρήτης, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση, εξαιτίας ανειλημμένων υποχρεώσεων.

Η τρίτη με αριθμό 641/21-3-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής», δεν θα συζητηθεί λόγω κωλύματος του Υπουργού Οικονομικών κ. Τσακαλώτου, εξαιτίας φόρτου εργασίας.

Για τον ίδιο λόγο δεν θα συζητηθεί και η δέκατη πέμπτη με αριθμό 584/13-3-2017 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών,σχετικά με την παράλογη εκποίηση της κερδοφόρας «Εγνατίας Οδού Α.Ε.».

Η δεύτερη με αριθμό 623/20-3-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με τις τραγικές ελλείψεις στο Νοσοκομείο Διδυμοτείχου που οδηγείται σε συρρίκνωση, απαξίωση και υποβάθμιση, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, εξαιτίας φόρτου εργασίας.

Η τρίτη με αριθμό 642/21-3-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας,σχετικά με τα προβλήματα της Ψυχιατρικής Κλινικής του Γενικού Νοσοκομείου Χανίων «Ο ΑΓΙΟΣ ΓΕΩΡΓΙΟΣ», επίσης δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη.

Η τέταρτη με αριθμό 572/7-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου, εξαιτίας φόρτου εργασίας.

Για τον ίδιο λόγο δεν θα συζητηθεί και η ένατη με αριθμό 602/14-3-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας, Έρευνας και Θρησκευμάτων,σχετικά με τις άδειες των αναπληρωτών εκπαιδευτικών.

Η έβδομη με αριθμό 596/13-3-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλιαπρος τον Υπουργό Εξωτερικών,με θέμα «η Παγκόσμια Τράπεζα “χαρίζει” το Αιγαίο στην Τουρκία», δεν θα συζητηθεί λόγω κωλύματος του Υφυπουργού Εξωτερικών κ. Αμανατίδη, εξαιτίας ανειλημμένων υποχρεώσεων.

Η ενδέκατη με αριθμό 479/14-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας,σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα, δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Φάμελλου.

Η δωδέκατη με αριθμό 568/6-3-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εσωτερικών,με θέμα «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη», δεν θα συζητηθεί λόγω κωλύματος του Υπουργού Εσωτερικών κ. Σκουρλέτη.

Επίσης, η δέκατη τρίτη με αριθμό 569/7-3-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας,σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (Ζ.Ο.Ε.) του Άργους, δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Σταθάκη, εξαιτίας φόρτου εργασίας.

Για τον ίδιο λόγο δεν θα συζητηθεί και η δέκατη έκτη με αριθμό 576/7-3-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με τη στήριξη της απασχόλησης και της παραγωγής ελληνικών βιομηχανιών της χώρας.

Η δέκατη τέταρτη με αριθμό 571/7-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης,σχετικά με «την υπόθεση της μπύρας και το αν υπάρχουν επίορκοι στην Επιτροπή Ανταγωνισμού», δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Παπαδημητρίου, εξαιτίας ανειλημμένων υποχρεώσεων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ζητώ τον λόγο για μισό λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για οποιονδήποτε παρακολουθούσε τώρα που ανακοινώνατε τις ερωτήσεις στις οποίες δεν θα παρευρεθούν οι Υπουργοί για να απαντήσουν, αλλά κυρίως τον λόγο που επικαλούνται, δηλαδή τον φόρτο εργασίας, προφανώς είναι κάτι το οποίο δεν συνάδει με την ανάγκη που έχουμε να ενισχυθεί το κύρος του Κοινοβουλίου, γεγονός που μπορεί να επιτευχθεί εάν η Κυβέρνηση πρωτίστως σέβεται περισσότερο τη Βουλή και τις κοινοβουλευτικές διαδικασίες και βεβαίως στη συνέχεια όλους μας.

Δεν ξέρω αν έχουν αίτημα προς τον Πρωθυπουργό να τους δοθεί επίδομα φόρτου εργασίας και γι’ αυτό επικαλούνται κάθε φορά ως δικαιολογία το «φόρτος εργασίας» και «φόρτος εργασίας»! Κοιτάξτε, μέσα στην εργασία είναι και ο κοινοβουλευτικός έλεγχος.

Ιδιαίτερα, όμως, για την ερώτηση που έχω εγώ καταθέσει και για την οποία πήρα τον λόγο τώρα, που αφορά τον Υπουργό κ. Γαβρόγλου και τις ενέργειες τις οποίες πρέπει να κάνει προκειμένου να ολοκληρωθούν οι διαδικασίες για την κατοχύρωση των επαγγελματικών δικαιωμάτων των πτυχιούχων ΤΕΙ και βέβαια για τη συμμόρφωση της Διοίκησης με αποφάσεις του Συμβουλίου της Επικρατείας, να πω ότι είναι η τρίτη φορά που δεν έρχεται να απαντήσει. Είναι τρεις εκεί στο Υπουργείο Παιδείας, ας έρθει κάποιος άλλος.

Προηγουμένως εγώ δέχθηκα και μου απάντησε και συζητήσαμε την ερώτηση για τον ΒΟΑΚ με τον κ. Μαυραγάνη, ο οποίος δεν είναι αρμόδιος για το θέμα. Όμως, τη συζητήσαμε. Εντάξει, αν ήταν ο κ. Σπίρτζης ίσως να τον ρωτούσα και κάτι παραπάνω. Όμως, τρίτη φορά να μη συζητείται η ερώτησή μου και να είναι τρεις εκεί στο Υπουργείο Παιδείας και να μην κάνουν τον κόπο να εμφανιστούν νομίζω ότι είναι παρατραβηγμένο και διαμαρτύρομαι εντόνως για αυτό προς το Προεδρείο της Βουλής, με τη γενικότερα έννοια και βέβαια προς την Κυβέρνηση.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην όγδοη με αριθμό 591/13-3-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Υγείας, σχετικά με την «υγειονομική εγκατάλειψη της Αλοννήσου».

Στην επίκαιρη ερώτηση θα απαντήσει ο Υπουργός Υγείας κ. Ανδρέας Ξανθός.

Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Θα ήθελα, όμως, να προσθέσω, πριν περάσω στην ανάπτυξη της ερώτησης, και τη δική μου φωνή στη διαμαρτυρία του συναδέλφου κ. Κεγκέρογλου, διότι ακούγοντας οι Έλληνες πολίτες να εκφωνείτε ποιες ερωτήσεις δεν θα συζητηθούν και ακούγοντας συνεχώς για κωλύματα, δικαίως θα πιστέψουν ότι είναι κωλυόμενη ολόκληρη η Κυβέρνηση.

Όμως, κύριε Πρόεδρε, η επίκληση του φόρτου εργασίας για να μην απαντηθούν επίκαιρες ερωτήσεις, δεν στέκει. Ένα από τα βασικά καθήκοντα των Υπουργών είναι να απαντούν στον κοινοβουλευτικό έλεγχο. Διαφορετικά δεν λειτουργούν οι θεσμοί του κοινοβουλευτικού μας πολιτεύματος. Δείχνουν μια περιφρόνηση οι Υπουργοί της τωρινής Κυβέρνησης στον κοινοβουλευτικό έλεγχο. Είκοσι επίκαιρες ερωτήσεις ήταν να γίνουν σήμερα και συζητούνται τελικά μόνο οι τρεις. Αυτή είναι μια άθλια εικόνα για το Κοινοβούλιο. Δηλαδή, Κοινοβούλιο χωρίς κοινοβουλευτικό έλεγχο δεν υφίσταται σε πλήρη λειτουργία.

Θα περάσω τώρα στην ανάπτυξη της ερώτησής μου.

Κύριε Υπουργέ, οι κάτοικοι της Αλοννήσου βιώνουν την εγκατάλειψη. Η υποβάθμιση του περιφερειακού ιατρείου ενός νησιού απομακρυσμένου, όπως η Αλόννησος, που απέχει πέντε ώρες με το καράβι από το λιμάνι του Βόλου, αντιλαμβάνεστε ότι δημιουργεί δικαιολογημένο θυμό και αγανάκτηση στους πολίτες της Αλοννήσου.

Επειδή οι Υπουργοί έχουν την κακή συνήθεια να κοιτάζουν πίσω, εγώ θα σας πω για τα κενά που έχουν δημιουργηθεί επί των δικών σας ημερών. Βεβαίως γνωρίζετε ότι μία και μοναδική αγροτική γιατρός καλείται να αντεπεξέλθει στον φόρτο ολόκληρου του νησιού. Τις ημέρες της κακοκαιρίας, όταν το νησί ήταν εντελώς αποκλεισμένο, μόνη της προσπαθούσε να περιθάλψει τραυματίες και ασθενείς, κυριολεκτικά μόνη της! Πριν από λίγο καιρό έλαβε άδεια λόγω υπερκόπωσης. Τότε εδέησε το Υπουργείο Υγείας να στέλνει κάθε εβδομάδα έναν αναπληρωτή γιατρό, όταν μπορούσε να τον βρει, από διάφορα περιφερειακά κέντρα υγείας της Θεσσαλίας.

Όμως, το Περιφερειακό Ιατρείο της Αλοννήσου δεν έχει κενό μόνο στον δεύτερο γιατρό, το οποίο υπάρχει από τον ενδέκατο μήνα του 2016, αλλά δεν διαθέτει ούτε νοσηλεύτρια, της οποίας η θέση από τον δωδέκατο μήνα του 2016 επίσης είναι κενή, και μαία η οποία από τις αρχές του 2015 έχει φύγει λόγω μετάταξης. Δεν θα σας πω για τα υπόλοιπα κενά που είναι κι από προηγούμενα έτη πράγματι, όπως αυτό του παιδιάτρου, του οδοντιάτρου, του οδηγού ασθενοφόρου. Ένας και μοναδικός οδηγός ασθενοφόρου καλείται να είναι σε επιφυλακή είκοσι τέσσερις ώρες το εικοσιτετράωρο, χειμώνα καλοκαίρι, σε ένα νησί που είναι απομακρυσμένο και έχει και σημαντική τουριστική κίνηση, κύριε Υπουργέ. Σήμερα, κοντολογίς, το ιατρείο της Αλοννήσου εξυπηρετείται από τη μία αγροτική γιατρό, τον έναν οδηγό ασθενοφόρου και τη μία χειρίστρια ακτινολογικού μηχανήματος, η σύμβαση της οποίας λήγει τον επόμενο Ιούνιο.

Αυτοί είναι και οι λόγοι που σας έχω καταθέσει για το Περιφερειακό Ιατρείο Αλοννήσου τρεις ερωτήσεις από τον πρώτο μήνα του 2017, δηλαδή το τελευταίο τρίμηνο. Η κατάσταση είναι δραματική. Λείπουν αναλώσιμα υλικά, δεν υπάρχουν γάζες, δεν υπάρχουν σύριγγες. Γίνονται έρανοι και χοροεσπερίδες. Θα σας τα πω στη δευτερολογία μου, κύριε Υπουργέ. Γιατί λοιπόν η πολιτεία εγκαταλείπει υγειονομικά το νησί της Αλοννήσου;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο Υπουργός Υγείας κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, θέλω να είμαι απολύτως σαφής και ειλικρινής. Προφανώς η Αλόννησος, όπως και πάρα πολλές νησιωτικές, δυσπρόσιτες και άγονες περιοχές της χώρας, έχει κενά, ιδιαίτερα στη στελέχωση των υπηρεσιών υγείας, αλλά και γενικότερα και των υπόλοιπων υπηρεσιών του κοινωνικού κράτους και της δημόσιας διοίκησης.

Δεν υπάρχει υγειονομική εγκατάλειψη, αγαπητέ συνάδελφε. Υπάρχει πραγματική δυσκολία σε αυτή τη χώρα να στελεχωθεί με μόνιμο προσωπικό ένα κομμάτι ιδιαίτερα της νησιωτικής Ελλάδας. Ξέρετε πολύ καλά ότι έχουμε προκηρύξει το τελευταίο διάστημα δύο φορές θέση μόνιμου επιμελητή Α΄ Γενικής Ιατρικής, δυστυχώς χωρίς καμμία ανταπόκριση. Και πρόσφατα, στην προκήρυξη με πρόσκληση για τους αγροτικούς γιατρούς, ενώ αρχικά είχε δηλωθεί και είχε επιλεγεί αγροτικός γιατρός δεύτερος για να υπηρετήσει στο νησί, πληροφορήθηκα σήμερα ότι δεν αποδέχεται τελικά τον διορισμό του. Υπάρχει, λοιπόν, ένα σοβαρό πρόβλημα κινήτρων προσέλκυσης, ιδιαίτερα για το ιατρικό προσωπικό σε αυτές τις περιοχές.

Συμφωνώ απολύτως για τη σημερινή στελέχωση αυτής της μονάδας, που προφανώς εξυπηρετεί τις ανάγκες ενός τοπικού πληθυσμού που πολλαπλασιάζεται την θερινή περίοδο λόγω του τουρισμού, και για το ότι οι ανάγκες αυτές είναι αυξημένες. Ξέρετε όμως επίσης ότι έχει τώρα μονιμοποιηθεί, εκτός από την αγροτική γιατρό -η οποία πραγματικά σήκωσε ένα πολύ μεγάλο βάρος περίθαλψης του πληθυσμού του νησιού, ιδιαίτερα την περίοδο της κακοκαιρίας- η παρουσία ειδικευμένου γενικού γιατρού εκ περιτροπής από τα κέντρα υγείας Θεσσαλίας, αρχής γενομένης από την περίοδο τότε της συγκοινωνιακής απομόνωσης που υπήρξε λόγω της κακοκαιρίας.

Αυτό έχει ενισχύσει, κατά την άποψή μου, και ποσοτικά και ποιοτικά τη φροντίδα.

Υπάρχει και ο χειριστής του ακτινολογικού. Στην ερώτηση αναφέρατε ότι είναι χαλασμένο το μηχάνημα. Απ’ ό,τι πληροφορήθηκα από την 5η ΥΠΕ, αυτό έχει αποκατασταθεί και η λειτουργία του είναι κανονική.

Εμείς αυτό το οποίο θα συνεχίσουμε να κάνουμε είναι να επαναπροκηρύσσουμε τις θέσεις στις οποίες δεν υπάρχει μέχρι στιγμής ανταπόκριση.

Ξέρετε ότι έχουμε δώσει επιπλέον κίνητρα και οικονομικά. Στα τριακόσια έντεκα περιφερειακά ιατρεία της χώρας προβλέφθηκε από το ν.4368 ένα επιπλέον επίδομα 400 ευρώ ως οικονομικό κίνητρο προσέλκυσης. Σε αυτά περιλαμβάνεται και το πολυδύναμο Περιφερειακό Ιατρείο της Αλοννήσου. Μέχρι στιγμής αυτό δεν έχει αποδώσει σ’ αυτή την περιοχή για την αναβαθμισμένη στελέχωση, κάτι το οποίο έχει συμβεί σε άλλα μέρη της χώρας και η αλήθεια είναι ότι πάρα πολλά περιφερειακά ιατρεία σε νησιά που ήταν μακροχρονίως κενά, μετά απ’ αυτή τη ρύθμιση, καταφέραμε να τα καλύψουμε.

Πιστεύω ότι αυτό θα συμβεί και στο επόμενο διάστημα. Η υπηρεσία με έχει διαβεβαιώσει ότι θα επαναπροκηρυχθεί άμεσα. Μόλις λήξει η τρέχουσα προκήρυξη των αγροτικών γιατρών, υπάρχει μια πρόβλεψη να επαναπροκηρύσσονται οι μη καταληφθείσες θέσεις.

Επίσης, θα επιμείνουμε στην προκήρυξη του μόνιμου γιατρού, ελπίζοντας ότι ένα κομμάτι από τους νέους γιατρούς που τελειώνουν αυτήν την περίοδο ειδικότητα δεν θα επιλέξει την εργασία στο εξωτερικό. Γιατί υπάρχει αυτό το μεγάλο σοβαρό πρόβλημα αυτήν την περίοδο, δηλαδή η διαρροή ιατρικού δυναμικού, η ιατρική μετανάστευση, το γνωστό brain drain προς τις χώρες της Ευρώπης. Νομίζουμε ότι γίνεται μια συστηματική προσπάθεια, προκηρύσσοντας πια μόνιμες θέσεις στο σύστημα υγείας, αυτό σιγά-σιγά να το αντιστρέψουμε, να αυξήσουμε την πιθανότητα οι νέοι γιατροί στη χώρα μας να αναζητήσουν εργασία -προφανώς όχι με τις αμοιβές της Ευρώπης- και στον ελλαδικό χώρο και με αυτόν τον τρόπο να καλυφθούν όσο γίνεται περισσότερο τα κενά σ’ αυτές τις περιοχές.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπουκώρο, έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, τόσο εγώ προσωπικά όσο και οι κάτοικοι της Αλοννήσου, του προβληματισμού των οποίων έχω γίνει κοινωνός, θα περίμεναν μια πιο ικανοποιητική απάντηση. Και αν υπάρχουν τόσες δικαιολογίες για το ιατρικό προσωπικό, σας ερωτώ: Γιατί δεν τοποθετήσατε τη μαία που λείπει από το 2015 από το περιφερειακό ιατρείο; Γιατί δεν τοποθετείτε μια νοσηλεύτρια; Διότι ακόμα και αν υπάρχουν αναλώσιμα υλικά, το περιφερειακό ιατρείο δεν έχει νοσηλεύτρια, προκειμένου να τα αποστειρώσει για να γίνει με τον ορθό τρόπο η χρήση τους. Γιατί δεν τοποθετείτε έναν οδηγό ασθενοφόρου; Γιατί δεν τοποθετείτε μια παρασκευάστρια, ώστε να μπορεί να λειτουργήσει στοιχειωδώς αυτό το περιφερειακό ιατρείο;

Θα περίμενα, επίσης, κύριε Υπουργέ, να μου παρουσιάσετε έναν σχεδιασμό, μετά από τρεις ερωτήσεις που σας έχω καταθέσει, πιο συγκεκριμένο και για το ιατρικό προσωπικό τουλάχιστον για τα κενά που έχουν δημιουργηθεί επί των δικών σας ημερών. Κάτι τέτοιο, όμως, δεν το ακούσαμε από την πρωτολογία σας.

Κύριε Υπουργέ, τις προηγούμενες ημέρες η κοινότητα των Άγγλων της Αλοννήσου συγκέντρωσε 2.500 ευρώ και τα παρέδωσε στο περιφερειακό ιατρείο, προκειμένου να αγοραστούν γάζες, σύριγγες και άλλα αναλώσιμα.

Για τις 2 Απριλίου οι κάτοικοι του νησιού οργανώνουν χοροεσπερίδα, προκειμένου να συγκεντρωθούν χρήματα να αγοραστούν αναλώσιμα για το Περιφερειακό Ιατρείο της Αλοννήσου. Είναι αυτή μια ικανοποιητική εικόνα, κύριε Υπουργέ;

Ας πούμε ότι παρουσιάζεται δυστοκία στην πλήρωση των θέσεων ιατρών. Όλα τα υπόλοιπα; Το παραϊατρικό προσωπικό, τα αναλώσιμα; Γι’ αυτό και στην αρχική μου τοποθέτηση, αν και δεν θέλω να είμαι ποτέ υπερβολικός, μίλησα και υπογράμμισα ότι οι κάτοικοι της Αλοννήσου νιώθουν την απόλυτη εγκατάλειψη.

Όμως, θα μου επιτρέψετε, κύριε Υπουργέ, να σας πληροφορήσω και για ένα άλλο θέμα εξόχως σημαντικό που έχει ανακύψει στο Νοσοκομείο του Βόλου και για το οποίο απάντησε παραμονή της Εθνικής Επετείου βράδυ, ο Αναπληρωτής σας.

Ξέρετε, κύριε Υπουργέ, ότι πλέον το Νοσοκομείο του Βόλου δεν δέχεται νέες περιπτώσεις καρκινοπαθών, γιατί έχει γίνει υπέρβαση του προβλεπόμενου πλαφόν και βγήκε ο Αναπληρωτής σας με ανακοίνωση να επιτεθεί εναντίον των νοσοκομειακών γιατρών, εναντίον των γιατρών του Ογκολογικού Τμήματος του Νοσοκομείου Βόλου και εναντίον μου προσωπικά; Οι καρκινοπαθείς που έχουν την ελπίδα να επιβιώσουν αποστέλλονται πλέον στα Νοσοκομεία της Λάρισας, της Θεσσαλονίκης και της Αθήνας. Έχουν εκδιωχθεί ήδη τα πέντε πρώτα περιστατικά. Κάνουμε οικονομία και στη θεραπεία των καρκινοπαθών και μας παρουσίασε ο κ. Πολάκης έναν συγκριτικό πίνακα με τις συνεδρίες του Νοσοκομείου της Λάρισας και τις συνεδρίες του Νοσοκομείου του Βόλου, λες και είναι όλες οι περιπτώσεις καρκινοπαθών ίδιες και απαιτούν την ίδια θεραπεία. Και μάλιστα έκανε το ατόπημα να πάρει τα στοιχεία από το πρώτο τρίμηνο του 2017, το οποίο δεν έχει ολοκληρωθεί ακόμη, που σημαίνει ότι αυτά ήταν παραγγελίες, δεν ήταν φάρμακα τα οποία αναλώθηκαν. Γιατί δεν πήρε το τελευταίο τρίμηνο του 2016, όπου μιλάμε για χημειοθεραπείες οι οποίες έχουν εκτελεστεί για να δούμε πράγματι τη σύγκριση των δυο νοσοκομείων και ψάχνετε εξιλαστήρια θύματα μεταξύ των γιατρών που δίνουν αγώνα κάτω από αντίξοες συνθήκες για ένα τόσο σοβαρό θέμα; Τι μήνυμα στέλνουμε στους καρκινοπαθείς της Μαγνησίας; Αντί να στείλουμε μήνυμα ελπίδας, μήνυμα αξιοπρέπειας, τους λέμε «στην κατάσταση που είστε, θα ταξιδεύετε εκατοντάδες χιλιόμετρα για να κάνετε χημειοθεραπείες»;

Κύριε Υπουργέ, επειδή είστε ένας πολιτικός συνετός και ήπιος, θα σας παρακαλούσα με τη σημερινή ευκαιρία να σκύψετε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Μπουκώρε, να ολοκληρώσετε.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε.

Σε όλους τους προηγούμενους συναδέλφους υπήρξατε ανεκτικός.

**ΠΡΟΕΔΡΕΥΩΝ (Δημήτριος Κρεμαστινός):** Και σε σας. Σας έχω δώσει δυο λεπτά.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω σε μισό λεπτό.

Θα σας παρακαλούσα, κύριε Υπουργέ, να σκύψετε στο πρόβλημα και να μη βάζετε τα λογιστικά ζητήματα πάνω από την ανθρώπινη αξιοπρέπεια και την ανθρώπινη ζωή. Να μην αναζητάτε εξιλαστήρια θύματα, μεταξύ των συναδέλφων σας, χώρος από τον οποίον προέρχεστε. Δεν έχει κανένα συμφέρον ένας γιατρός ογκολογικού τμήματος που το έστησε μόνος του -δούλευε χωρίς βοηθό, με μια νοσηλεύτρια για χρόνια ολόκληρα- να κάνει σπατάλες. Μπορεί να προτιμάει τις πρέπουσες θεραπείες για τους ασθενείς του και να φέρνει αποτελέσματα. Αυτά τα ζητήματα να κοιτάξετε και όχι να εκπέμπετε μήνυμα στους καρκινοπαθείς της Μαγνησίας ότι είναι οι αποδιοπομπαίοι τράγοι του συστήματος.

Θα σας παρακαλούσα για δεύτερη φορά να δείτε με προσοχή αυτό το ζήτημα. Έχει δημιουργηθεί τεράστιο κοινωνικό πρόβλημα στη Μαγνησία. Για σκεφθείτε και για την Αλόννησο που συζητάτε έναν καρκινοπαθή που να μη γίνεται δεκτός στο Νοσοκομείο του Βόλου και να χρειάζεται να πάει στη Λάρισα ή στη Θεσσαλονίκη. Πρέπει να ταξιδεύει μέρες ολόκληρες, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπουκώρε, μη διαμαρτύρεστε, σας έχω δώσει δυο λεπτά παραπάνω.

**ΧΡΗΣΤΟΣ ΜΠΟΥΚΩΡΟΣ:** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Ο Υπουργός κ. Ξανθός έχει τον λόγο για να δευτερολογήσει.

**ΑΝΔΡΕΑΣ ΞΑΝΘΟΣ (Υπουργός Υγείας):** Για το τελευταίο θέμα το οποίο ετέθη τώρα και το οποίο προφανώς ήταν εκτός ημερήσιας διάταξης, δεν είμαι προετοιμασμένος να απαντήσω με λεπτομέρειες.

Έχω ζητήσει ενημέρωση από τον Διοικητή της Υγειονομικής Περιφέρειας και από τον Διοικητή του Νοσοκομείου. Γνωρίζω ότι σήμερα ήταν προγραμματισμένη μια σύσκεψη με όλους τους διοικητές των νοσοκομείων της Θεσσαλίας για το θέμα της διαχείρισης των ογκολογικών περιστατικών και της καλύτερης κατανομής της φαρμακευτικής δαπάνης στα νοσοκομεία.

Κοιτάξτε, κύριε Μπουκώρο, για να μη λέμε εύκολες κουβέντες, η αλήθεια είναι η εξής: Πέρυσι με την αύξηση που προκαλέσαμε στον προϋπολογισμό του 2016 και ειδικά στο κομμάτι της φαρμακευτικής δαπάνης, η χρονιά έκλεισε σε ένα επίπεδο περίπου στα 660 εκατομμύρια ευρώ με όριο clawback το οποίο αρχικά ήταν 490 εκατομμύρια και μετά το πήγαμε -μετά από διαπραγμάτευση με τους θεσμούς- στα 510 εκατομμύρια. Καταφέραμε να καλυφθούν πλήρως οι ανάγκες των δαπανών και των ασφαλισμένων, αλλά και των ανασφάλιστων πολιτών –αυτό είναι μια πολύ σημαντική αλλαγή- και ιδιαίτερα στο κομμάτι της ογκολογικής θεραπείας που ξέρετε πάρα πολύ καλά ότι είναι ιδιαίτερα ακριβή.

Πέρυσι, λοιπόν, τα νοσοκομεία δεν παρουσίασαν ελλείψεις, ιδιαίτερα στα ογκολογικά φάρμακα και φέτος με το ίδιο επίπεδο δαπάνης δεν υπάρχει κανένας λόγος να εμφανίζονται προβλήματα, κατά την άποψή μου, ιδιαίτερα στο πρώτο τρίμηνο του χρόνου ούτε υπάρχει θεσμοθετημένο δωδεκατημόριο. Προφανώς, η διοίκηση κάθε νοσοκομείου οφείλει να εποπτεύει την ομαλή εκτέλεση του προϋπολογισμού και οφείλει να κάνει τις απαραίτητες συστάσεις…

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, γιατί έπρεπε να ανακύψει το θέμα για να μιλήσετε για πλαφόν; Αν είχε ξεφύγει το πλαφόν, θα έπρεπε να το πείτε νωρίτερα και όχι να περιμένετε…

**ΑΝΔΡΕΑΣ ΞΑΝΘΟΣ (Υπουργός Υγείας):** Ακούστε, σας λέω το εξής...

**ΧΡΗΣΤΟΣ ΜΠΟΥΚΩΡΟΣ:** Ψάχνετε εξιλαστήρια θύματα;

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι.

**ΑΝΔΡΕΑΣ ΞΑΝΘΟΣ (Υπουργός Υγείας):** Αφήστε τώρα, δεν υπάρχουν εξιλαστήρια θύματα. Οι καρκινοπαθείς και όσοι άνθρωποι βρίσκονται πραγματικά σε αυτή τη δύσκολη θέση, και στο Βόλο και οπουδήποτε αλλού στη χώρα μας, αντιμετωπίζονται με αξιοπιστία και με καθολικότητα και με ισότιμο τρόπο σε όλο το σύστημα υγείας και –τονίζω- ξεπερνώντας και τον διαχωρισμό ανάμεσα σε ασφαλισμένους και ανασφάλιστους. Αυτό ισχύει εδώ και πάνω από έναν χρόνο και αυτό είναι μια πολύ μεγάλη αλλαγή και δεν υπάρχει πλέον η ανασφάλεια ανθρώπων, που αντιμετωπίζουν αυτή την πολύ σοβαρή δοκιμασία της υγείας τους, ότι μπορεί να μείνουν χωρίς φροντίδα επειδή δεν είναι ασφαλισμένοι. Αυτό είναι διασφαλισμένο απολύτως.

Τώρα είναι ευθύνη της υγειονομικής περιφέρειας και των διοικήσεων των νοσοκομείων, με δεδομένο τον προϋπολογισμό, ο οποίος έχει μοιραστεί σήμερα σε όλα τα νοσοκομεία της χώρας, να κάνουν την καλύτερη δυνατή διαχείριση. Ξέρω ότι το Νοσοκομείο του Βόλου είχε μια μονάδα χημειοθεραπείας, δεν είχε ακριβώς ογκολογική κλινική οργανωμένη. Βεβαίως, δεν ξέρω ποια είναι η πραγματική λειτουργική δυνατότητα αυτής της μονάδας. Προφανώς, υπάρχουν ογκολογικές κλινικές στη Λάρισα, που είναι πολύ πιο οργανωμένες και έχουν μεγαλύτερη δυνατότητα να εξυπηρετήσουν και να νοσηλεύσουν αντίστοιχα περιστατικά. Η διαβεβαίωση που έχω, είναι ότι θα γίνει μια προσπάθεια να επιλυθεί το θέμα χωρίς πρόβλημα και κυρίως, διασφαλίζοντας την πρόσβαση όλων των πολιτών από οποιαδήποτε περιοχή της Θεσσαλίας στην αναγκαία θεραπεία. Αυτό ξέρετε πάρα πολύ καλά ότι δεν είναι εφικτό να συμβαίνει πάντα στον τόπο διαμονής των κατοίκων, των ανθρώπων. Αυτό θα ήταν το επιθυμητό.

**ΧΡΗΣΤΟΣ ΜΠΟΥΚΩΡΟΣ:** Μέχρι τώρα συνέβαινε.

**ΑΝΔΡΕΑΣ ΞΑΝΘΟΣ (Υπουργός Υγείας):** Εντάξει. Εγώ έχω ζητήσει ενημέρωση κι αν χρειαστεί, θα γίνουν και διορθωτικές κινήσεις.

Τώρα όσον αφορά το κυρίως θέμα της ερώτησης. Επίσης, θέλω να πω ότι είναι πολύ εύκολο να αναδεικνύουμε κενά και αδυναμίες και ελλείψεις στη στελέχωση, ιδιαίτερα σε νησιωτικές, άγονες και δυσπρόσιτες περιοχές. Δυστυχώς, όπως είπα και πριν, στις άγονες περιοχές έχουμε άγονες προκηρύξεις, δεν έχουμε ενδιαφέρον και πρέπει να κάνουμε μια σοβαρή συζήτηση ως πολιτικό σύστημα, ως κοινωνία για το πώς θα θωρακίσουμε με πολύ πιο ισχυρά και πιο αποτελεσματικά κίνητρα αυτές τις περιοχές.

Το ζήτημα της νησιωτικότητας είναι κρίσιμο ζήτημα, είναι ζήτημα κοινωνικής και εθνικής προτεραιότητας. Δεν έχουμε βρει μέχρι τώρα έναν αποτελεσματικό τρόπο για να καλύψουμε με βάση τη διαθεσιμότητα ιδιαίτερα σε ιατρικό δυναμικό αυτών των κενών θέσεων.

Επίσης, ξέρετε πάρα πολύ καλά ότι για πρώτη φορά έχουν προκηρυχθεί την τελευταία πενταετία μόνιμες θέσεις στο δημόσιο σύστημα υγείας. Η αλήθεια είναι ότι δόθηκε προτεραιότητα στα δημόσια νοσοκομεία και λιγότερο στις δομές πρωτοβάθμιας φροντίδας. Όμως, κι εκεί υπήρξε ενίσχυση και με επικουρικούς γιατρούς και με λοιπό προσωπικό, κυρίως επικουρικό προσωπικό. Αυτή είναι και η περίπτωση του χειριστή του ακτινολογικού, ο οποίος υπηρετεί στο συγκεκριμένο περιφερειακό ιατρείο του οποίου η θητεία, αν έχω πληροφορηθεί σωστά, λήγει στις 30-9-2017. Δώσαμε παράταση. Θα δούμε αρχές του καλοκαιριού όταν θα είμαστε σε θέση να κάνουμε μια συνολική εκτίμηση των αναγκών και αν χρειαστεί, προφανώς δεν θα επιτρέψουμε να υπάρξει μια διαρροή, μαζική διαρροή, ανθρώπινου δυναμικού στο σύστημα…

**ΧΡΗΣΤΟΣ ΜΠΟΥΚΩΡΟΣ:** Νοσηλεύτρια, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Και νοσηλεύτρια. Η πληροφορία, που έχω από την υπηρεσία, είναι ότι υπηρετεί ΔΕ νοσηλεύτρια στο περιφερειακό ιατρείο. Αυτή είναι η πληροφορία που μου δίνει η υπηρεσία.

**ΧΡΗΣΤΟΣ ΜΠΟΥΚΩΡΟΣ:** Όχι, λάθος πληροφορία έχετε.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα το τσεκάρω και θα το διερευνήσω.

Δηλαδή, η εικόνα είναι ότι υπηρετεί ένας αγροτικός ιατρός, ένας γενικός ιατρός εκ περιτροπής, μια ΔΕ νοσηλεύτρια και ένας ΔΕ χειριστής-εμφανιστής. Αυτή είναι η εικόνα, που έχω από την υπηρεσία.

**ΧΡΗΣΤΟΣ ΜΠΟΥΚΩΡΟΣ:** Οδηγός ασθενοφόρου και χειριστής ακτινολογικού μηχανήματος.

**ΑΝΔΡΕΑΣ ΞΑΝΘΟΣ (Υπουργός Υγείας):** Ωραία. Εν πάση περιπτώσει, να πω το εξής: Ξέρετε ότι μια προκήρυξη δύο χιλιάδων θέσεων μόνιμων γιατρών ΕΣΥ, για την οποία έχουμε πράξη Υπουργικού Συμβουλίου, έχει αρχίσει τμηματικά να δρομολογείται στη διάρκεια του 2017. Πριν από λίγες μέρες, προκηρύχθηκαν εκατόν πενήντα θέσεις για επείγουσες ανάγκες, κυρίως από τα νοσοκομεία. Εκεί έχουμε προσδιορίσει ότι ένας αριθμός της τάξης των τριακοσίων, τετρακοσίων θα αφορούν αποκλειστικά δομές πρωτοβάθμιας φροντίδας, δηλαδή κέντρα υγείας αγροτικού τύπου και δομές του ΠΕΔΥ στα αστικά κέντρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Με αυτόν τον τρόπο θα προσπαθήσουμε, πάντα φυσικά με τον κίνδυνο σε αυτές τις περιοχές να μην υπάρχει ανταπόκριση, να καλύψουμε όσο είναι δυνατόν ένα μέρος από αυτά τα κενά.

Επίσης, πρέπει να ξέρετε ότι ο προϋπολογισμός για τη χρηματοδότηση των δομών πρωτοβάθμιας φροντίδας υγείας αυξήθηκε και το 2016 και το 2017 παραμένει ο ίδιος: 38 εκατομμύρια ευρώ παραπάνω σε όλα τα κέντρα υγείας της χώρας. Και με αυτό τον τρόπο θεωρώ ότι δεν δικαιολογούνται ελλείψεις και μάλιστα σε φθηνό υγειονομικό υλικό.

Ξέρετε πολύ καλά ότι συνήθως σε αυτές τις περιπτώσεις το πρόβλημα δεν είναι η ταμειακή δυνατότητα και η ρευστότητα που έχουν οι ΥΠΕ, για να αγοράσουν αυτό το υλικό. Υπάρχουν πολλαπλά και συσσωρευμένα προβλήματα στο σύστημα προμηθειών. Υπάρχουν δυσκολίες λόγω του Παρατηρητηρίου Τιμών, λόγω του ότι δεν υπάρχουν προμηθευτές να δώσουν προσφορά, ιδιαίτερα σε περιοχές που υπάρχει μεταφορικό κόστος κ.λπ.. Υπάρχουν πραγματικές δυσκολίες και όχι προφανώς έλλειψη χρημάτων, τα οποία αναζητούνται με εράνους.

Οι τοπικές κοινωνίες είναι προφανώς ευαισθητοποιημένες και καλά κάνουν και ενδιαφέρονται να έχουν την καλύτερη δυνατή στελέχωση και επάρκεια οι δομές υγείας των περιοχών τους, αλλά νομίζω ότι αυτό το οποίο κάνουμε σήμερα είναι μια προσπάθεια συνολικής ανάταξης ενός δημόσιου συστήματος υγείας, το οποίο είχε υποστεί πολλαπλές επιβαρύνσεις κατά τη διάρκεια των προηγούμενων χρόνων με τα μέτρα περικοπών στις δαπάνες και στο ανθρώπινο δυναμικό.

Αυτό το οποίο θεωρώ ότι μπορούν να προσδοκούν οι κάτοικοι της περιοχής είναι ότι μέσα από αυτή τη συνολική αναβάθμιση, η οποία περιλαμβάνει και την αναβάθμιση των αεροδιακομιδών στο Αιγαίο –έχουμε δημιουργήσει δύο επιπλέον βάσεις: δημιουργήσαμε μία στη Σύρο και ετοιμάζεται άλλη μία στη Μυτιλήνη, για να ενισχύσουμε την ταχύτερη διακομιδή των επειγόντων και εκτάκτων περιστατικών–, υπάρχει και μια προσπάθεια από τις υγειονομικές περιφέρειες να ενισχύσουν την παρέμβασή τους και τη συνεργασία τους με τις Ένοπλες Δυνάμεις.

(Στο σημείο αυτό κτυπάει παρατεταμένα το κουδούνι λήξεως του χρόνου ομιλίας του κυρίου Υπουργού)

Πρόσφατα είχαμε και μια σύσκεψη στο Υπουργείο Εθνικής Άμυνας και είμαστε σε έναν καλό δρόμο. Ήδη υλοποιείται αυτό με οπλίτες γιατρούς, για να υπάρχει ένα κίνητρο να υπηρετήσουν –και να πληρώνονται φυσικά– σε κενά του συστήματος υγείας. Όμως, θέλουμε να αξιοποιήσουμε και το ειδικευμένο ιατρικό δυναμικό των Ενόπλων Δυνάμεων στις μονάδες που υπηρετούν, για να στελεχώσουν και να συνδράμουν τις όμορες δομές του ΕΣΥ.

Γίνεται, λοιπόν, μια συστηματική προσπάθεια. Νομίζω ότι εκεί πρέπει να επιμείνουμε. Προφανώς και δεν ισχυρίζομαι ότι μπορούμε ως δια μαγείας να μεταβάλουμε μια τόσο διαχρονικά δύσκολη πραγματικότητα, που υπάρχει στον υγειονομικό τομέα, σε αυτά τα μέρη.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη Υπουργών», όπως ισχύει, στις 27-3-2017 ποινικές δικογραφίες που αφορούν: α) στον Υπουργό Οικονομικών κ. Ευκλείδη Τσακαλώτο και β) στους πρώην Υπουργούς κυρίους Σπυρίδωνα-Άδωνι Γεωργιάδη, Κωνσταντίνο Χατζηδάκη, Παναγιώτη Μηταράκη, Ανδρέα Λυκουρέντζο και Μαυρουδή Βορίδη.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, δεν προβλέπεται, κύριε Μπουκώρε, τριτολογία. Λυπούμαι. Μπορείτε να τα συζητήσετε με τον κύριο Υπουργό, αλλά τριτολογία δεν προβλέπεται εκ του Κανονισμού.

**ΧΡΗΣΤΟΣ ΜΠΟΥΚΩΡΟΣ:** Ναι, όμως είδα μια εικοσάλεπτη ανοχή στην απάντηση του κυρίου Υπουργού.

**ΠΡΟΕΔΡΕΥΩΝ (Δημήτριος Κρεμαστινός):** Διότι και ο Υπουργός θα θέλει μετά να ανταπαντήσει.

**ΧΡΗΣΤΟΣ ΜΠΟΥΚΩΡΟΣ:** Δεν θα απαντήσω στον κύριο Υπουργό.

**ΠΡΟΕΔΡΕΥΩΝ (Δημήτριος Κρεμαστινός):** Τι είπατε;

**ΧΡΗΣΤΟΣ ΜΠΟΥΚΩΡΟΣ:** Είπα πως είδα μια εικοσάλεπτη ανοχή στην απάντηση του Υπουργού, ενώ στη δική μου τοποθέτηση υπήρξατε πιεστικός και θα ήθελα να σας πω…

**ΠΡΟΕΔΡΕΥΩΝ (Δημήτριος Κρεμαστινός):** Όχι, δεν έχετε δίκιο.

**ΧΡΗΣΤΟΣ ΜΠΟΥΚΩΡΟΣ:** Μισό λεπτό να ολοκληρώσω.

**ΠΡΟΕΔΡΕΥΩΝ (Δημήτριος Κρεμαστινός):** Στον Υπουργό έκανα διακοπές…

**ΧΡΗΣΤΟΣ ΜΠΟΥΚΩΡΟΣ:** Εκλαμβάνω την ανοχή σας ως αλληλεγγύη μεταξύ Υπουργών Υγείας.

**ΠΡΟΕΔΡΕΥΩΝ (Δημήτριος Κρεμαστινός):** Όχι, όχι, κάνετε λάθος. Ίσα, ίσα.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα σας έλεγα, όταν είναι τόσο λίγες οι ερωτήσεις, που συζητούνται στη Βουλή, να δείχνετε μια ανοχή στον χρόνο.

**ΠΡΟΕΔΡΕΥΩΝ (Δημήτριος Κρεμαστινός):** Σας έδωσα σχεδόν διπλάσιο χρόνο και ο Υπουργός πήρε λίγο παραπάνω. Τι να κάνουμε; Ήθελε να μιλήσει λίγο παραπάνω. Τι να του πω;

**ΧΡΗΣΤΟΣ ΜΠΟΥΚΩΡΟΣ:** Εντάξει, το λέω γενικώς.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Δεν υπήρχε όμως πρόθεση. Το αντιλαμβάνεστε αυτό.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.05΄ λύεται η συνεδρίαση για αύριο, ημέρα Τρίτη 28 Μαρτίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, σύμφωνα με την ειδική ημερήσια διάταξη που έχει διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**