(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΑ΄

Παρασκευή 31 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Πετρούπολης και το Γενικό Λύκειο Χρυσούπολης Καβάλας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 3 Απριλίου 2017, σελ.   
3. Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διαχείριση και αξιοποίηση της ακίνητης περιουσίας των Υπουργείων Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σελ.   
 β) Προς τον Υπουργό Μεταναστευτικής Πολιτικής, σχετικά με τον εγκλωβισμό των μεταναστών και των προσφύγων στη Χίο, επειδή η Κυβέρνηση αδυνατεί να εφαρμόσει τις αποφάσεις της, σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
ΜΗΤΑΡΑΚΗΣ Π. , σελ.  
  
Β. Επί των επικαίρων ερωτήσεων:  
ΑΧΤΣΙΟΓΛΟΥ Ε. , σελ.  
ΚΑΚΛΑΜΑΝΗΣ Ν. , σελ.  
ΜΗΤΑΡΑΚΗΣ Π. , σελ.  
ΜΟΥΖΑΛΑΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΑ΄

Παρασκευή 31 Μαρτίου 2017

Αθήνα, σήμερα στις 31 Μαρτίου 2017, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε Ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-3-2017 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Ρ΄ συνεδριάσεώς του, της Πέμπτης 30 Μαρτίου 2017, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας-Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών-μελών της, αφενός, και της Μογγολίας αφετέρου και άλλες διατάξεις»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΤΕΣΗ ΑΝΑΦΟΡΩΝ

(Να καταχωριστούν οι σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστούν οι σελ. 2β)

(Αλλαγή σελίδας)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 3 Απριλίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 655/27-3-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα – Σιδηροπούλου προς τον Υπουργό Υποδομών και Μεταφορών, σχετικά με την ασφάλεια στην αποστολή δεμάτων.

2. Η με αριθμό 643/21-3-2017 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με την στήριξη και την αναβάθμιση του ΤΕΙ Μεσολογγίου.

3. Η με αριθμό 659/27-3-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών, σχετικά με την «ανθελληνική δράση τούρκων πρακτόρων και εκπροσώπων τους στη Θράκη».

4. Η με αριθμό 669/28-3-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υποδομών και Μεταφορών, σχετικά με την επικινδυνότητα του εθνικού δικτύου Αμφιλοχίας –Λευκάδας – Πρέβεζας – Ηγουμενίτσας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 656/27-3-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς την Υπουργό Διοικητικής Ανασυγκρότησης, σχετικά με τις προσλήψεις στον κλάδο φύλαξης αρχαιολογικών χώρων και μουσείων.

2. Η με αριθμό 668/28-3-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, σχετικά με την καταβολή των δεδουλευμένων και την αποτροπή απολύσεων των συμβασιούχων στους Δήμους.

3. Η με αριθμό 579/10-3-2017 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την αποσυμφόρηση των φυλακών και την αύξηση της εγκληματικότητας.

4. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του Τάματος του Έθνους».

5. Η με αριθμό 530/24-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με «την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ».

6. Η με αριθμό 552/3-3-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας.

7. Η με αριθμό 631/21-3-2017 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, σχετικά με την αντικατάσταση – επέκταση του υπάρχοντος φθαρμένου δικτύου ύδρευσης της πόλης του Ηρακλείου Κρήτης.

8. Η με αριθμό 641/21-3-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

9. Η με αριθμό 623/20-3-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με τις «τραγικές ελλείψεις στο Νοσοκομείο Διδυμοτείχου που οδηγείται σε συρρίκνωση, απαξίωση και υποβάθμιση».

10. Η με αριθμό 642/21-3-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα της ψυχιατρικής Κλινικής του Γενικού Νοσοκομείου Χανίων «Ο ΑΓΙΟΣ ΓΕΩΡΓΙΟΣ».

11. Η με αριθμό 602/14-3-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

12. Η με αριθμό 572/7-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την «έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ».

13. Η με αριθμό 596/13-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εξωτερικών με θέμα «η Παγκόσμια Τράπεζα «χαρίζει» το Αιγαίο στην Τουρκία».

14. Η με αριθμό 479/14-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα.

15. Η με αριθμό 568/6-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εσωτερικών με θέμα «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη».

16. Η με αριθμό 569/7-3-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (Ζ.Ο.Ε.) του Άργους.

17. Η με αριθμό 571/7-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης σχετικά με «την υπόθεση της μπύρας και αν υπάρχουν επίορκοι στην Επιτροπή Ανταγωνισμού».

18. Η με αριθμό 584/13-3-2017 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών, σχετικά με την «παράλογη εκποίηση της κερδοφόρας Εγνατίας Οδού Α.Ε.».

19. Η με αριθμό 576/7-3-2017 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με τη στήριξη της απασχόλησης και της παραγωγής Ελληνικών Βιομηχανιών της Χώρας.

20. Η με αριθμό 601/14-3-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την αναγνώριση προϋπηρεσίας στην ΕΡΤ Α.Ε. για τους υπαλλήλους του Προεδρικού Διατάγματος 164/2006.

(Αλλαγή σελίδας λόγω αλλαγής θέματος)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη θα συζητηθεί η με αριθμό 2787/23-1-2017 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διαχείριση και αξιοποίηση της ακίνητης περιουσίας των Υπουργείων Υγείας και Εργασίας, Κοινωνικής Ασφάλισης και Κοινωνικής Αλληλεγγύης.

Στην επίκαιρη ερώτηση του κυρίου συναδέλφου θα απαντήσει η κ. Αχτσιόγλου.

Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, η ερώτηση αυτή, όπως θα γνωρίζετε, είχε γίνει γραπτή και απευθυνόταν σε δύο Υπουργεία, στο δικό σας και στο Υπουργείο Υγείας.

Εάν με ρωτήσετε ποιο ήταν το καλύτερο έργο που έκανα όταν ήμουν Υπουργός Υγείας -τότε ήταν Υπουργείο Υγείας και Κοινωνικής Αλληλεγγύης, δηλαδή είχαμε και το κομμάτι της πρόνοιας- θα σας απαντούσα ότι καταγράψαμε ολόκληρη την περιουσία που είχε το Υπουργείο Υγείας και Πρόνοιας. Στην ουσία ήταν η περιουσία του πρώην ΠΙΚΠΑ. Όταν διαλύθηκε το ΠΙΚΠΑ, η περιουσία του έμεινε στο κομμάτι της πρόνοιας και την εγγράψαμε στο υποθηκοφυλακείο. Στείλαμε στο Υπουργείο Οικονομικών την εργασία αυτή η οποία είναι χίλιες σελίδες και ζητήσαμε να μας κάνουν μια οικονομική εκτίμηση πρόχειρη.

Η τότε, λοιπόν, οικονομική εκτίμηση από το Υπουργείο Οικονομικών –σας μιλώ βεβαίως για το 2005, άρα δεν είναι τιμές σημερινές- ήταν περίπου 3 δισεκατομμύρια ευρώ. Αυτό σήμαινε ότι αξιοποιώντας αυτήν την περιουσία –και σας λέω αξιοποιώντας και όχι εκποιώντας, γιατί τα περισσότερα ήταν από κληροδοτήματα, που σημαίνει ότι δεν μπορούσες να πουλήσεις αυτήν την περιουσία, αλλά μπορούσες να την αξιοποιήσεις- τουλάχιστον το 50% των δαπανών του τότε Υπουργείου Υγείας και Πρόνοιας μπορούσαν να καλυφθούν από την αξιοποίηση αυτής της τεράστιας περιουσίας.

Φτιάξαμε ένα σχέδιο νόμου, το οποίο το έχω φέρει σήμερα εδώ και θα το καταθέσω στα Πρακτικά, όπου φτιάχναμε μια ανώνυμη εταιρεία real estate με μια μετοχή που ανήκε στο Υπουργείο Υγείας και Κοινωνικής Αλληλεγγύης, προκειμένου αυτή η εταιρεία να κάνει την αξιοποίηση αυτής της τεράστιας περιουσίας.

Έφυγα από το Υπουργείο χωρίς να προλάβω να την ψηφίσω. Είχε περάσει από την τότε Kυβερνητική Eπιτροπή. Δυστυχώς, κανείς από τους διαδόχους μου δεν ασχολήθηκε μέχρι το 2010 που έγινε το έγκλημα, για μένα, σε ό,τι αφορά τον τομέα υγείας και πρόνοιας και η τότε Κυβέρνηση του ΠΑΣΟΚ «έσπασε» το Υπουργείο Υγείας και Πρόνοιας στα δυο και μετέφερε την Πρόνοια στο δικό σας Υπουργείο.

Εγώ τώρα δεν γνωρίζω μετά το «σπάσιμο» τι έγινε αυτή η περιουσία που τυπικά ανήκε στο τότε ενιαίο Υπουργείο Υγείας και Πρόνοιας. Μεταφέρθηκε και η περιουσία σε σας; Έμεινε πίσω στο Υπουργείο Υγείας η περιουσία αυτή; Έχει ασχοληθεί κανείς από εσάς;

Εσείς δεν ήσασταν στην πρώτη κυβέρνηση. Εγώ θεώρησα ως Έλλην πολιτικός, άσχετα αν είχα κάνει εγώ τη δουλειά, ότι έπρεπε να ενημερώσω τη συνάδελφό σας, κ. Φωτίου, που είχε την αρμοδιότητα τότε αυτού του τομέα. Πήγα και της παρέδωσα σε cd την εργασία αυτή που είναι χίλιες σελίδες. Είναι η καταγραφή όλης της ακίνητης περιουσίας. Ενθουσιάστηκε η κ. Φωτίου. Μου είπε ότι θα την αξιοποιήσει. Μου είπε μάλιστα ότι θα πει από ποιον την παρέλαβε. Αυτό δεν με ενδιέφερε εμένα ιδιαίτερα. Μου είπε: «Πράγματι μου έφερες έναν θησαυρό». Πέρασε ενάμισης χρόνος. Δεν ξέρω τι έχει γίνει. Αυτό είναι το ερώτημα που σας θέτω σήμερα. Επικεντρώνομαι σε ένα κι όχι στα υπόλοιπα που βλέπετε στην γραπτή ερώτηση.

Έχει ασχοληθεί το Υπουργείο σας με αυτό το θέμα; Έχει έρθει η περιουσία σε εσάς; Εάν έχει έρθει, τι την έχετε κάνει; Κομμάτια αυτής της περιουσίας που είναι απίστευτα «φιλέτα» –θα τα πω στη δευτερολογία μου- είναι ακόμα στα Υπουργεία, το ένα ή το άλλο, ή έχουν μεταφερθεί στο υπερταμείο; Πρόκειται για απίστευτα «φιλέτα». Επομένως, θέλω να ξέρω ποια είναι η στρατηγική σας πάνω σ’ αυτό. Προσωπικά δεν ευθύνεστε, αλλά είστε υπουργός μια Κυβέρνησης που εγώ είχα ενημερώσει από τους πρώτους τρεις μήνες του 2015. Βεβαίως είχα ενημερώσει κι όλες τις προηγούμενες και δεν ασχολήθηκε καμμία μ’ αυτό το τεράστιο θέμα. Να ξέρετε ότι όλη αυτή την εργασία την είχα παραδώσει και στον τότε Υπουργό Οικονομικών κ. Στουρνάρα. Κανείς δεν ασχολήθηκε.

Όταν στη δευτερολογία ακουστούν μερικά ενδεικτικά πράγματα αυτής της περιουσίας, θα τρίβουν τα αυτιά τους και τα μάτια τους όσοι τα ακούσουν. Θα ήθελα, λοιπόν, να δω πού βρίσκεται αυτή η ιστορία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ για την ερώτηση που κάνετε, διότι μου δίνετε και μένα την ευκαιρία να αναδείξω μια παρέμβαση στην οποία έχει προχωρήσει αυτή η Κυβέρνηση για να μαζέψει μια κατάσταση χάους που είχε δημιουργηθεί τα προηγούμενα χρόνια.

Η αλήθεια είναι ότι η δική μας Κυβέρνηση ασχολήθηκε με το ζήτημα των ακινήτων του δημοσίου του Υπουργείου Εργασίας και των εποπτευόμενων φορέων του ήδη από την πρώτη διακυβέρνηση από την περίοδο του 2015, δηλαδή, κυρίως με την ψήφιση του ν.4430/2016. Ήταν μια αναγκαία παρέμβαση καθώς η κατάσταση που παραλάβαμε χαρακτηριζόταν από κακοδιαχείριση και κατασπατάληση πόρων των ταμείων σε ιδιώτες. Θα μου επιτρέψετε κι εμένα στην πρώτη φάση να σας πω τι παραλάβαμε, τουλάχιστον στην ακίνητη περιουσία των φορέων κοινωνικής ασφάλισης.

Από τα 1.100 καταγεγραμμένα κτήρια περιουσίας των φορέων κοινωνικής ασφάλισης, περίπου το 50% ήταν κενά ή αναξιοποίητα. Μόλις το 14% ήταν μισθωμένα, το 6% με ιδιόχρηση και το 30% με παραχώρηση χρήσης. Από τα οικόπεδα έκτασης εξακοσίων σαράντα χιλιάδων τετραγωνικών μέτρων περίπου, το 21% ήταν καταπατημένα, άνω του 60% ήταν κενά ή καταπατημένα και μόνο 1% από τα στοιχεία που έχω δείχνουν να είναι μισθωμένα ή σε ιδιόχρηση, εξακόσια πενήντα κτήρια περίπου, στην κυριολεξία ερείπια, μόνο στην Αττική.

Όπως και σε πολλές άλλες περιπτώσεις δημοσίων οργανισμών, έτσι και στα ακίνητα των φορέων κοινωνικής ασφάλισης αυτό που παραλάβαμε έδειχνε ότι λάμβανε χώρα το προηγούμενο διάστημα ένα «πάρτι» εργολάβων και ιδιωτών σε βάρος του δημοσίου.

Θα σας πω κυρίως τρία δεδομένα. Το πρώτο είναι ότι η εκμετάλλευση, ακόμα και οποιαδήποτε επισκευή αυτών των κτηρίων, ήταν αυστηρά συνδεδεμένη με ιδιωτικές εταιρείες μέσω συγκεκριμένων κανόνων, κυρίως μεσιτικές εταιρείες και τραπεζικούς συμβούλους.

Ήταν οκτώ με δέκα εταιρείες στις οποίες παραχωρείται ο ρόλος του συμβούλου, του ρυθμιστή των όρων του διαγωνισμού και του κριτή του διαγωνισμού.

Συνέπεια: Οποιαδήποτε παρέμβαση έπρεπε να γίνει στο ακίνητο αυτό, ακόμη και για οποιαδήποτε επισκευή, οι φορείς κοινωνικής ασφάλισης έπρεπε να καταφύγουν στις συγκεκριμένες εταιρείες, με αποτέλεσμα το κόστος να αυξάνεται προφανώς λόγω των συμβούλων που εμπλέκονταν, των εξόδων του διαγωνισμού κλπ.. Το αποτέλεσμα ήταν οι διαγωνισμοί πολλές φορές να κηρύσσονται άκαρποι, τα κτήρια να ρημάζουν και το κόστος της επισκευής, όπως ήταν λογικό, να αυξάνεται διαρκώς.

Το δεύτερο δείγμα ότι το σύστημα λειτουργούσε προς όφελος των ιδιωτικών συμφερόντων και εις βάρος του δημοσίου, ήταν η απαγόρευση μίσθωσης από φορέα σε φορέα ή στο δημόσιο. Απαγορευόταν να γίνει, δηλαδή, αυτή η διαδικασία μίσθωσης από φορέα σε φορέα ή στο δημόσιο.

Tο τρίτο στοιχείο ήταν ότι για να μισθωθεί κάποιο ακίνητο έπρεπε το κόστος επισκευής να επιβαρύνει τον ίδιο τον φορέα κοινωνικής ασφάλισης.

Όπως καταλαβαίνετε, ο φορέας σχεδόν σε καμμία περίπτωση δεν μπορούσε να ανταποκριθεί και αυτό το τεχνητό κενό έρχονταν να το καλύψουν οι ιδιώτες, οι οποίοι νοίκιαζαν το κτήριο, κάλυπταν το κόστος επισκευών και στη συνέχεια οι ίδιοι το μίσθωναν ξανά στο δημόσιο ή στους φορείς. Αυτή ήταν η κατάσταση που παραλάβαμε.

Να σας πω συνοπτικά τι έχουμε κάνει, επειδή αυτή η κατάσταση ακριβώς έπρεπε να λάβει τέλος.

Πρώτον, αποδεσμεύσαμε τους φορείς κοινωνικής ασφάλισης από την υποχρεωτική ανάθεση στις συγκεκριμένες ιδιωτικές εταιρείες. Δόθηκε η δυνατότητα στα ταμεία, ακόμη και αν διαθέτουν έστω και έναν μηχανικό στο προσωπικό τους, να διενεργούν από μόνα τους τις αναγκαίες διαγωνιστικές διαδικασίες επισκευών, δηλαδή αξιοποιείται το ίδιο το προσωπικό, το ίδιο το τεχνικό δυναμικό των φορέων κοινωνικής ασφάλισης για να γίνουν οι αναγκαίες επισκευές, χωρίς να εμπλέκονται οι ενδιάμεσοι ιδιωτικοί φορείς και να έχουμε επιπρόσθετα κόστη που θα συνεπαγόταν αυτή η ανάθεση σε ιδιώτες.

Δεύτερον, καθιερώθηκε η δυνατότητα μίσθωσης μεταξύ των φορέων ή των φορέων και του δημοσίου, συμψηφίζοντας το κόστος επισκευής με μελλοντικά ενοίκια. Σε αυτό το πλαίσιο αξιοποιούμε τώρα από το Υπουργείο και το κτήριο του ΤΣΜΕΔΕ στην Κολοκοτρώνη για να φτιαχτεί εκεί ένα Κέντρο Εξυπηρέτησης Πολιτών για τα θέματα του Υπουργείου Εργασίας, ένα help desk.

Το τρίτο σημείο ήταν ότι μειώσαμε με αυτούς τους τρόπους, με αυτούς του χειρισμούς, τα έξοδα εργασιών και διαγωνισμών.

Θέλω να πιστεύω πως η πρότασή σας για σύσταση ιδιωτικού φορέα ή φορέα ιδιωτικού δικαίου –που διαβάζω στην ερώτησή σας, τουλάχιστον- για τη διαχείριση, αξιοποίηση και εκμετάλλευση της ακίνητης περιουσίας των φορέων κοινωνικής ασφάλισης, δεν συνδέεται με την κατάσταση που συνέβαινε πριν, δεν συνδέεται, δηλαδή, με αυτό που παραλάβαμε, δεν προσβλέπει στην επαναφορά της προηγούμενης κατάστασης, διότι ήδη με τα βασικά χαρακτηριστικά που σας είπα, είδαμε πού οδηγεί η εκμετάλλευση της ακίνητης περιουσίας με όρους και προϋποθέσεις της ιδιωτικής οικονομίας.

Αυτά προς το παρόν. Και θα απαντήσω περισσότερα στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κυρία Υπουργέ, συγγνώμη. Δεν καταλάβατε την ερώτησή μου; Εγώ δεν κάνω ερώτηση για την ακίνητη περιουσία των ασφαλιστικών ταμείων. Εγώ σας έκανα ερώτηση για την ακίνητη περιουσία του Υπουργείου Υγείας και Πρόνοιας και πιο συγκεκριμένα, του κομματιού της πρόνοιας που δεν έχει καμμία σχέση με τα ασφαλιστικά ταμεία και σας είπα ότι είναι η περιουσία του πρώην ΠΙΚΠΑ. Μου δώσατε μια απάντηση σε ερώτηση που εγώ δεν έχω κάνει. Καμμία σχέση. Απολύτως καμμία σχέση!

Άρα, στο ερώτημα το δικό μου, οι υπηρεσίες του Υπουργείου βλέπω ότι έχουν πλήρη μεσάνυχτα. Θέλετε ενδεικτικά να σας πω κάποια πράγματα; Παραδείγματος χάριν, το ΠΙΚΠΑ Βούλας το έχετε ακούσει. Μπορεί να μην το έχετε επισκεφθεί, αλλά το έχετε ακούσει. Αυτό βρίσκεται σε μια έκταση διακοσίων σαράντα στρεμμάτων παραλιακά, τα οποία ξεκινούν από το παλιό κέντρο «Αστέρια» στη Γλυφάδα και εκτείνεται προς την περιοχή της Βούλας. Διακόσια σαράντα παραλιακά στρέμματα. Καταλαβαίνετε για τι «φιλέτο» μιλάμε;

Ερωτώ, λοιπόν, εγώ: Το ξέρετε αυτό; Λογικά πρέπει να είναι στο Υπουργείο σας από τη στιγμή που η πρόνοια ήρθε στο Υπουργείο, εκτός εάν το έχετε εγκαταλείψει πίσω στο Υπουργείο Υγείας, το οποίο δεν έχει πάρει χαμπάρι και μένει «στον αέρα» αυτό. Ρωτώ εάν το έχετε ή αν το έχετε δώσει στο υπερταμείο.

Θέλετε να σας αναφέρω άλλο ακίνητο μέσα στο κέντρο της Αθήνας; Λουκιανού και Χάρητος γωνία, τριώροφο κτήριο, που βρήκα να έχει ενοικιαστεί από επιχειρηματία της νύχτας –προσέξτε- έναντι 100 ευρώ το μήνα! Έναντι 100 ευρώ το μήνα! Υπάρχουν οικόπεδα στην Κηφισιά, στη Γλυφάδα και σε ολόκληρη την Ελλάδα.

Εγώ σας μιλώ, λοιπόν, για αυτήν την περιουσία, την περιουσία του κομματιού της Υγείας και Πρόνοιας και ρωτώ: Πρώτον, όταν διεσπάστη το υπουργείο Υγείας –κακώς, κάκιστα, ήταν τεράστιο λάθος - ακολούθησε το κομμάτι της Πρόνοιας και η περιουσία στο δικό σας Υπουργείο ή έχει μείνει πίσω; Εάν την ακολούθησε, θέλω να μου πείτε τι έχετε κάνει. Και από ό,τι κατάλαβα, δεν έχετε κάνει τίποτε απολύτως. Εάν έχει μείνει πίσω στο Υγείας, δεν είναι κακό να μου το πείτε, να κάνω ερώτηση στο Υπουργείο Υγείας.

Αν έχετε αντιληφθεί, αυτή η ερώτηση δεν είναι τόσο ερώτηση ελέγχου, είναι ερώτηση από έναν Βουλευτή της Αντιπολίτευσης, για να βοηθήσει στη δύσκολη αυτή οικονομική συγκυρία είτε το δικό σας Υπουργείο είτε το Υγείας, αν έχει μείνει πίσω αυτή η περιουσία, να αξιοποιήσει αυτά τα τεράστια ακίνητα που θα αποφέρουν τεράστια έσοδα.

Το δε σχέδιο νόμου που εμείς φτιάξαμε δεν έχει καμμία σχέση με αυτό που λέτε. Μπορεί να είναι ανώνυμη εταιρεία, αλλά είναι ανώνυμη εταιρεία με μια μετοχή που ανήκε στο Υπουργείο Υγείας. Οι σκοποί είναι στο άρθρο 4 αυτού του σχεδίου νόμου. Συγκεκριμένα λέει ότι σκοπός της εταιρίας είναι η εκμετάλλευση και η αξιοποίηση και καταγράφουμε από κάτω τι σημαίνει αυτό το πράγμα. Συνολικά αυτό το σχέδιο νόμου είχε δεκαοκτώ άρθρα.

Θα το καταθέσω στα Πρακτικά μαζί με την καταγραφή ενναλακτικών προτάσεων για την αξιοποίηση αυτής της δημόσιας περιουσίας.

Ήδη η κ. Φωτίου σας είπα ότι έχει στα χέρια της το cd που της έδωσα -φαίνεται ότι δεν μιλάτε μεταξύ σας- όπου είναι καταγεγραμμένη όλη αυτή η περιουσία, στο υποθηκοφυλακείο μάλιστα. Έμαθα χθες από το Υπουργείο Υγείας, που πήρα και ρώτησα, ότι μερικά από τα ακίνητα γύρισαν πίσω, διότι αρνήθηκε το υποθηκοφυλακείο να τα εγγράψει γιατί έχει –λέει- και άλλον διεκδικητή. Ξέρετε ποιοι είναι οι άλλοι διεκδικητές που τα είχαν καταπατήσει; Είναι οι ίδιοι όπως αυτοί που είπατε για τα ασφαλιστικά ταμεία και έχετε δίκιο. Κατά κύριο λόγο ξέρετε ποιοι ήταν οι καταπατητές; Δυστυχώς, το ελληνικό δημόσιο: νομαρχίες, δήμοι και άλλοι. Λίγα ήταν καταπατημένα από ιδιώτες. Τα πολλά ήταν καταπατημένα από φορείς του ελληνικού δημοσίου. Ολόκληρο επταώροφο κτήριο στον Πειραιά, που ανήκε στο ΠΙΚΠΑ, είχε καταπατηθεί από τη Νομαρχία Πειραιά και έκανα δικαστικό αγώνα για να το πάρω πίσω.

Για αυτή, λοιπόν, την περιουσία σας εγώ ζητώ να μου απαντήσετε, κυρία Υπουργέ. Δεν μιλώ για τα ασφαλιστικά ταμεία. Για να τα πείτε αυτά που είπατε, εγώ δέχομαι ότι έτσι ήταν και έτσι είναι τώρα. Έχετε κάνει αυτήν την προσπάθεια και μπράβο σας. Αλλά δεν σας ρώτησα γι’ αυτήν την περιουσία. Σας ρώτησα για άλλη περιουσία, που θα μπορούσε να είχε επιλύσει τελείως το πρόβλημα της πρόνοιας από την αξιοποίησή της.

Επ’ αυτού, λοιπόν, θέλω να μου απαντήσετε εάν το γνωρίζετε, εάν έχει έρθει στο Υπουργείο σας, εάν την έχετε εσείς στο Υπουργείο σας ή κομμάτια όπως αυτό που σας είπα, το ΠΙΚΠΑ Βούλας, δηλαδή, τα διακόσια σαράντα παραλιακά στρέμματα έχουν ήδη μεταφερθεί στο υπερταμείο, γιατί τέτοιο φιλέτο ποιος δεν θα το ήθελε; Αυτό θέλω να μου απαντήσετε. Για τα ασφαλιστικά ταμεία δεν έχω να σας πω κάτι ούτε ξέρω το θέμα και δέχομαι αυτά που μου είπατε.

Καταθέτω, κύριε Πρόεδρε, στα Πρακτικά και το σχέδιο νόμου και την καταγραφή εναλλακτικών προτάσεων για την αξιοποίηση των ακινήτων του τομέα Υγείας και Κοινωνικής Αλληλεγγύης.

(Στο σημείο αυτό ο Δ΄ Αντιπρόεδρος της Βουλής κ. Νικήτας Κακλαμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κακλαμάνη, δεν χρειάζεται να υπάρχει εκνευρισμός.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Δεν υπάρχει εκνευρισμός.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ως Υπουργός Εργασίας, έχω την υποχρέωση και το δικαίωμα να τοποθετηθώ για το σύνολο των ακινήτων και το σύνολο της ακίνητης περιουσίας.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Δεν σας ρώτησα εγώ αυτό, όμως.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η ερώτησή σας αφορά συνολικά την ακίνητη περιουσία του Υπουργείου Εργασίας.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Όχι, είναι συγκεκριμένο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα απαντήσω. Μη στενοχωριέστε.

Ένα μεγάλο κομμάτι αυτής της περιουσίας αφορά την περιουσία των φορέων κοινωνικής ασφάλισης, είναι το πιο σημαντικό τμήμα της και ήταν αναγκαίο να αναφερθεί εδώ, για να ακούσουν οι Βουλευτές, όσοι είναι εδώ και όσοι μας παρακολουθούν, τι έχει γίνει και με αυτήν την περιουσία, το οποίο είναι το σημαντικότερο κομμάτι.

Σε ό,τι αφορά το υπόλοιπο κομμάτι της ακίνητης περιουσίας, που βρίσκεται στο Υπουργείο Εργασίας υπάρχει πλήρης καταγραφή.

Όντως η ακίνητη περιουσία του Εθνικού Οργανισμού Κοινωνικής Φροντίδας, που εκεί αναφέρεστε, μεταφέρθηκε στο Υπουργείο Εργασίας. Τα ακίνητα αυτά είναι καταγεγραμμένα και έχει βγει και η σχετική διαπιστωτική πράξη από...

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Από πού είναι καταγεγραμμένα; Εγώ σας τα έδωσα.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καμμία αμφιβολία.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Έτσι όπως το λέτε είναι σαν να τα γράψατε εσείς.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ πότε να τα γράψω; Πριν από πέντε μήνες έγινα Υπουργός

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Όχι εσείς προσωπικά, κυρία Υπουργέ. Δεν αντιδικούμε.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η αρμόδια υπηρεσία, λοιπόν, του Υπουργείου έχει βγάλει τη σχετική διαπιστωτική πράξη. Μέρος της ακίνητης περιουσίας -για να απαντήσω τώρα και στο τι γίνεται με την περιουσία- του Εθνικού Οργανισμού Κοινωνική Φροντίδας αξιοποιείται είτε για την κάλυψη αναγκών ευάλωτων κοινωνικών ομάδων είτε για την αποϊδρυματοποίηση ατόμων με ειδικές ανάγκες.

Άρα, κινούμαστε σε αυτήν την κατεύθυνση της αξιοποίησης των ακινήτων, στην κατεύθυνση της εξυπηρέτησης κοινωνικών αναγκών συγκεκριμένων ευάλωτων κοινωνικών ομάδων και στην κατεύθυνση της αναβάθμιση των πόλεων.

Να σας πω ότι η ακίνητη περιουσία του Υπουργείου Εργασίας έχει εξαιρεθεί από το Ταμείο Αποκρατικοποιήσεων.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ωραία.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και κυρίως εδώ θα μου επιτρέψετε να ξανατονίσω και για την περιουσία των φορέων κοινωνικής ασφάλισης ότι έχει, επίσης, εξαιρεθεί.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Χαίρομαι που το ακούω.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να σας πω ότι επανεντάσσουμε τα ακίνητα στην αγορά, όσα από αυτά είναι για να επανενταχθούν και δεν χρησιμοποιούνται για τους άλλους σκοπούς με ανταγωνιστικούς όρους, με υπολογισμό του ελάχιστου μισθώματος να ορίζεται πλέον από ορκωτό εκτιμητή και να μην ισχύει ένα αυθαίρετο 4,8% επί της αντικειμενικής αξίας που ίσχυε μέχρι σήμερα.

Είναι σε στάδιο διαμόρφωσης -ελπίζω μέσα στο επόμενο διάστημα να το έχουμε- ένας επιτελικός φορέας στρατηγικής αξιοποίησης της ακίνητης περιουσίας και των φορέων κοινωνικής ασφάλισης και της υπόλοιπης περιουσίας του Υπουργείου. Στόχος είναι η αξιοποίηση των ακινήτων κυρίως για την κάλυψη κοινωνικών αναγκών -αναφέρθηκα στις ευάλωτες κοινωνικές ομάδες- αλλά και για την αναβάθμιση υποβαθμισμένων γειτονιών.

Να πω δύο λόγια και για την περιουσία του ΟΑΕΔ, η οποία είναι καταγεγραμμένη στην ηλεκτρονική βάση της ακίνητης περιουσίας «ΕΣΤΙΑ».

Να σας πω, επίσης, αυτό που παρέλειψα, ότι αυτή η ακίνητη περιουσία, η οποία είναι αυτή τη στιγμή σε hard copy, περιμένουμε ήδη με πρόγραμμα ΕΣΠΑ να γίνει μια ηλεκτρονική βάση, ώστε να είναι καταχωρημένη και να μπορούν να έχουν πρόσβαση εκεί όλοι.

Σε ό,τι αφορά και τα έσοδα από τα ακίνητα να κάνουμε μια αναφορά και εκεί. Να πω ότι το 2016 από τη μίσθωση των ακινήτων της συνολικής κυριότητας πια του Υπουργείου τα έσοδα είναι περίπου 90.934 για το 2016. Για το 2015 ήταν 85.600. Είναι το σύνολο των εσόδων από τα μισθωμένα ακίνητα της κυριότητας του Υπουργείου.

Νομίζω ότι αυτά ήταν τα αναγκαία στοιχεία και εννοείται πως λαμβάνω υπ’ όψιν τις παρατηρήσεις σας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Εγώ σε έξι μήνες θα ξαναέρθω εδώ, για να δω εάν έχετε προχωρήσει, γιατί αυτά είναι όλα στα χαρτιά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Κακλαμάνη.

Ακολουθεί η δεύτερη με αριθμό 653/27-3-2017 επίκαιρη ερώτηση πρώτου κύκλου του Βουλευτή Χίου της Νέας Δημοκρατίας κ. Παναγιώτη Μηταράκη προς τον ΥπουργόΜεταναστευτικής Πολιτικής,σχετικά με τον εγκλωβισμό των μεταναστών και των προσφύγων στη Χίο, επειδή η Κυβέρνηση αδυνατεί να εφαρμόσει τις αποφάσεις της.

Θα απαντήσει ο κ. Μουζάλας.

Κύριε Μηταράκη, για δύο λεπτά έχετε τον λόγο για την πρωτολογία σας.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το τελευταίο διάστημα οι μεταναστευτικές ροές παρανόμως εισελθόντων μεταναστών προς την χώρα μας έχουν αυξηθεί. Και σήμερα η Χίος φιλοξενεί περισσότερους μετανάστες μεταξύ όλων των νησιών του Βορείου Αιγαίου. Αντιλαμβάνομαι ότι περίπου 3.600 άτομα βρίσκονται εγκλωβισμένα στη Χίο, λίγα λιγότερα στη Λέσβο και γύρω στα 1.800 περίπου στη Σάμο.

Ως αποτέλεσμα αυτών των ροών λειτουργούν στη Χίο δύο δομές: η Σούδα που είναι εμφανώς παράτυπη και προχθές προσήλθα στον Εισαγγελέα Χίου για να καταθέσω, διότι, από ό,τι φαίνεται, η Σούδα λειτουργεί με την ανοχή υπηρεσιών, χωρίς να έχει τις κατάλληλες συνθήκες ασφαλείας και για τους ίδιους τους πρόσφυγες, αλλά και για τους κατοίκους και επίσης στη ΒΙΑΛ, από ό,τι φαίνεται, και εκεί υπάρχουν προβλήματα ασφαλείας. Είχαμε και αυτό το πολύ λυπηρό γεγονός. Οι ευχές όλων μας είναι ο άνθρωπος να αναρρώσει στη Χίο.

Κλειδί για αυτήν την κατάσταση είναι αφ’ ενός μεν η προστασία των συνόρων μας, αφ’ ετέρου δε η σωστή λειτουργία και η ταχεία λειτουργία των διαδικασιών ασύλου.

Υπήρξαν πληροφορίες στον Τύπο -και δυστυχώς, πρέπει να στηριζόμαστε σε αυτές τις πληροφορίες, γιατί δεν έχουμε επίσημη πληροφόρηση για την πορεία του ασύλου- ότι έχουν εξεταστεί και απορριφθεί σε δεύτερο βαθμό τετρακόσιες αιτήσεις ασύλου για άτομα που βρίσκονται στη Χίο. Όμως, οι αποφάσεις αυτές δεν έχουν κοινοποιηθεί, με αποτέλεσμα να μην δρομολογείται η επαναπροώθηση αυτών των παράνομα εισελθόντων μεταναστών προς την Τουρκία.

Κύριε Υπουργέ, επιβεβαιώνεται αυτή η πληροφορία; Υπάρχουν αποφάσεις που δεν έχουν κοινοποιηθεί; Κι αν ναι για ποιο λόγο; Ποιο είναι το χρονοδιάγραμμα για να κοινοποιηθούν και πώς γενικά σχεδιάζει το Υπουργείο σας να αποσυμφορήσει τη Χίο;

Επειδή καλό είναι να στηριζόμαστε στα επίσημα στοιχεία, θα ήθελα, κύριε Υπουργέ, για να καταλάβουμε πώς λειτουργεί η διαδικασία ασύλου, να μας πείτε το εξής: Πόσοι έχουν μπει στη Χίο τους τελευταίους δώδεκα μήνες; Πόσοι από αυτούς έχουν υποβάλει αιτήματα ασύλου; Πόσοι έχουν λάβει οριστικές, τελεσίδικες θετικές αποφάσεις; Πόσοι έχουν λάβει τελεσίδικες οριστικές αρνητικές αποφάσεις; Πόσοι ακόμα περιμένουν –και αυτό είναι το πιο κρίσιμο- είτε σε πρώτο είτε σε δεύτερο βαθμό να λάβουν μία απόφαση; Πόσο είναι το μέσο διάστημα που χρειάζεται; Διότι το γεγονός ότι έχουμε τόσες χιλιάδες πρόσφυγες στη Χίο σημαίνει ότι κάπου πάσχει η διαδικασία ασύλου.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο Υπουργός Μεταναστευτικής Πολιτικής κ. Ιωάννης Μουζάλας.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Κύριε Μηταράκη, η ερώτησή σας είναι μια πολύ κρίσιμη παρέμβαση, η οποία ελπίζω ότι θα βοηθήσει σε μία καλυτέρευση της κατάστασης στη Χίο. Κατ’ αρχάς, να συμφωνήσουμε ότι η κατάσταση στη Χίο θα μπορούσε κανείς να πει ότι έχει ξεπεράσει τα όρια κι αυτό βιώνεται από τον λαό της Χίου. Δεν έχει νόημα να επανέλθει κανείς και να διεκδικήσει ή να τσακωθούμε ή να μαλώσουμε ή να πούμε ότι αν είχε γίνει αυτό για παράδειγμα, δεν θα ήταν έτσι ή ότι όχι αν είχε γίνει το άλλο, δεν θα ήταν έτσι κ.λπ..

Νομίζω ότι διακρίνεστε από μία σοβαρότητα στις παρεμβάσεις σας. Σας θυμάμαι στην παρέμβασή σας και στη βοήθεια που δώσατε, άλλο αν μετά δεν υποστηρίχθηκε. Να συμφωνήσουμε εγώ κι εσείς σε μια πρόταση προς τον Δήμο της Χίου, η οποία δεν υλοποιήθηκε, να προχωρήσω στα συγκεκριμένα ερωτήματα και μετά να κλείσω με ένα γενικότερο ζήτημα. Υπάρχουν πενήντα δύο αποφάσεις σε δεύτερο βαθμό, δεν υπάρχουν τετρακόσιες. Είχα πει στη Βουλή ότι υπάρχει αδυναμία επίδοσης πολλές φορές αυτών των αποφάσεων, διότι εξαφανίζονται. Τότε χλευάστηκα, χρησιμοποιώντας μία λέξη που είχε πει άλλος Υπουργός, ότι λιάζονται. Εγώ δεν είπα ότι λιάζονται. Εγώ ισχυρίστηκα ότι μέσα από μια διάθεση αυτοπροστασίας προσπαθούν να αποφύγουν να πάρουν τον δεύτερο βαθμό και κάπου χάνονται μέσα στο νησί, αποφεύγοντας την επίδοση ή με μικρά κυκλώματα –και αυτό το έχω πει στη Βουλή- έρχονται παράνομα στην ενδοχώρα, όπου τους ξαναμαζεύουμε. Προσπαθούμε να δούμε τι θα κάνουμε.

Είχαμε προτείνει κι έχουμε επίγνωση ότι χωρίς κλειστά κέντρα οι αποφάσεις δεύτερου βαθμού δεν θα μπορέσουν να εφαρμοστούν. Είχαμε την αναγκαιότητα κλειστού κέντρου. Όπως ξέρετε, ετοιμάζαμε το Μερσινίδι κι έκλεισε. Το άσυλο έχει ενισχυθεί. Το άσυλο αυτήν τη στιγμή καλύπτει τις ανάγκες της Χίου κι έχουμε διπλασιάσει τις δευτεροβάθμιες επιτροπές. Επομένως, θα σας έλεγα ότι για να μπορέσουν να λειτουργήσουν οι επιστροφές ή στην Τουρκία ή στην ενδοχώρα, με βάση τη συμφωνία-δήλωση Ευρώπης-Τουρκίας, αυτό που λείπει είναι το κλειστό κέντρο.

Εχθές ανήγγειλα ότι θα πάρουμε κι άλλα μέτρα. Είπα, δηλαδή, ότι θα περιορίσουμε το προνόμιο της εθελοντικής επιστροφής στην πατρίδα τους, στη χώρα προέλευσης. Αν πέντε μέρες μετά την πρωτοβάθμια απόφαση δεν ζητήσουν οικειοθελή μεταφορά, τότε δεν θα δικαιούνται κατά τη διάρκεια της εκδίκασης ή μετά της δευτεροβάθμιας. Αυτό πιστεύουμε ότι θα βοηθήσει στο να ξεμπλοκαριστεί λιγάκι το φαινόμενο που λέγεται κατάχρηση ασύλου και που ξέρετε, γιατί το βιώνετε, ότι συμβαίνει αυτό το διάστημα.

Εγώ θέλω να πω το εξής: Η Κυβέρνηση είχε μία πολύ συγκεκριμένη πρόταση. Νομίζω ότι αν αυτό είχε υλοποιηθεί, ήδη τώρα θα λειτουργούσε το κέντρο στη ΧΑΔΑ -για το οποίο είχαμε πάρει λεφτά και είχαμε συμφωνήσει- και η Σούδα δεν θα υπήρχε. Ξέρετε ότι μετά από πολλές προσπάθειες διαλύσαμε τον καταυλισμό του ΔΗΠΕΘΕ, διαλύσαμε το πάρκο. Θα είχαν προχωρήσει. Ωστόσο, δεν προχώρησαν τα πράγματα.

Επίσης θέλω να σας πω ότι το τελευταίο εξάμηνο μεταφέραμε, σαν ευάλωτους ή σαν αυτούς οι οποίοι δεν χρειάζεται να παραμείνουν στη Χίο, δυόμισι χιλιάδες ανθρώπους. Τους μεταφέραμε από τη Χίο στην ενδοχώρα, τους τελευταίος έξι μήνες. Υπολογίζουμε ότι έχουν γίνει και περίπου χίλιες διακόσιες μεμονωμένες μετακινήσεις, δηλαδή όχι οργανωμένα, με δικά τους μέσα, όπως έχουν δικαίωμα να κάνουν.

Παρ’ όλα αυτά, ο αριθμός παραμένει. Το τελευταίο εξάμηνο έχουν έρθει στη Χίο δύο χιλιάδες εννιακόσιοι είκοσι τρεις άνθρωποι. Συμφωνούμε απόλυτα ότι η κατάσταση είναι κρίσιμη.

Τελειώνω, κύριε Μηταράκη, με μία έκκληση. Κι εσείς κι εγώ είμαστε πρακτικοί άνθρωποι. Αυτήν τη στιγμή η Χίος χρειάζεται μια λύση. Η πρόθεσή μου είναι την ερχόμενη εβδομάδα να καλέσω σε σύσκεψη τον δήμαρχο, την περιφερειάρχη και του Βουλευτές του νησιού, ώστε να ξαναδούμε ποιες είναι οι δυνατότητες να υπάρξει μία λύση, μέσα στα πλαίσια της συμφωνίας Ευρώπης-Τουρκίας, που ξέρω ότι και η πολιτική του κόμματός σας υποστηρίζει. Σε αυτό θα ξαναζητήσω τη συνδρομή σας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τρεις μαθητές και μαθήτριες και μία εκπαιδευτικός συνοδός τους από το 8ο Δημοτικό Σχολείο Πετρούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Μηταράκη, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι ιδιαίτερα θετικό ότι συμφωνείτε μαζί μας πως έχουν ξεπεραστεί τα όρια αντοχής των κατοίκων της Χίου. Επίσης, εγώ θα τονίσω ότι και οι συνθήκες διαβίωσης των μεταναστών στη Χίο δεν μας τιμούν.

Είπατε ότι υπάρχει μία δινομία επίδοσης. Νομίζω ότι το σχόλιό σας πρέπει να είναι αφορμή να ξαναδούμε τη νομοθεσία. Κατά πόσο, παραδείγματος χάριν, μία πρωτοβάθμια απόφαση πρέπει να γίνεται προσωρινά εκτελεστή, μέχρι να κριθεί σε δεύτερο βαθμό.

Επίσης τίθεται το ερώτημα αν άνθρωποι που εισέρχονται παράνομα στη χώρα μας θα πρέπει να βρίσκονται υπό διοικητική κράτηση μέχρι να πάρουν απόφαση ασύλου. Δεν γνωρίζουμε αυτός που μπήκε στη χώρα, μέχρι να κριθεί από τις υπηρεσίες, κατά πόσο καλώς ήρθε στα πλαίσια της κρίσης που υπάρχει στη Συρία ή κακώς ήρθε. Και όσο δίνουμε τη δυνατότητα σε ανθρώπους που έχει ήδη απορριφθεί το αίτημά τους να κινούνται ελεύθεροι, είναι δεδομένο, ανθρωπίνως, κύριε Υπουργέ, ότι θα λειτουργήσουν κυκλώματα διακινητών και στο ελληνικό έδαφος, που θα τους βοηθήσουν να φύγουν.

Αναφερθήκατε στο Μερσινίδι. Να σας θυμίσω πάντως ότι ο ΣΥΡΙΖΑ την περίοδο 2012-2015 θεωρούσε ότι είναι απάνθρωπο το Μερσινίδι και κακώς υπήρχε. Επίσης, είπατε ότι αν είχε ανοίξει η ΧΑΔΑ, θα είχε κλείσει η Σούδα. Θέλω να σας θυμίσω ότι η ΒΙΑΛ χρηματοδοτήθηκε και δημιουργήθηκε για να κλείσει η Σούδα.

Εγώ, από την πρώτη στιγμή, συμφωνώ σε ένα κλειστό κέντρο επαναπροώθησης, όπως χρειάζεται κι ένα κέντρο διοικητικής κράτησης των ανηλίκων, για τη δική τους ασφάλεια. Και νομίζω ότι είναι ένα αίτημα της Εισαγγελίας Χίου, η οποία έχει και την ευθύνη της εποπτείας των ασυνόδευτων ανηλίκων.

Σε αυτό, όμως, που διαφώνησα στη σύσκεψη στο Μαξίμου και εξακολουθώ να διαφωνώ είναι στον πολλαπλασιασμό των σημείων κράτησης. Υπάρχει η ΒΙΑΛ και έχει τη δυνατότητα να λειτουργήσει ως κλειστό κέντρο και να καλύψει αυτές τις ανάγκες που, ορθά, λέτε ότι υπάρχουν. Ναι, χρειάζεται κέντρο κλειστό για να λειτουργήσει η επαναπροώθηση. Χρησιμοποιήστε τη ΒΙΑΛ. Η ΒΙΑΛ δημιουργήθηκε για να είναι κλειστό κέντρο. Αργότερα, επιτρέψτε μου να πω για ιδεοληπτικούς λόγους, έγινε ανοιχτή. Αυτό δημιούργησε προβλήματα και στους κατοίκους της περιοχής, αλλά τελικά δημιούργησε προβλήματα ασφαλείας και για τους ίδιους τους μετανάστες.

Βέβαια, για μένα, το κλειδί σε αυτή την υπόθεση εξακολουθεί να είναι το ίδιο. Είναι η λειτουργία της διαδικασίας ασύλου. Γιατί, αν καταφέρουμε τα δευτεροβάθμια να λειτουργούν εντός τριάντα ημερών από το αίτημα ασύλου, στη Χίο δεν θα ήταν σήμερα πάνω από διακόσιοι-τριακόσιοι πρόσφυγες και μετανάστες, αριθμός που με άνεση και με ανθρώπινες τότε συνθήκες θα μπορούσε να φιλοξενήσει η ΒΙΑΛ.

Και βέβαια, περιττό να πω κλείνοντας, ότι τα νησιά του Βορείου Αιγαίου εξακολουθούν –δεν είναι δική σας αρμοδιότητα- να βιώνουν μια τεράστια κρίση στον τουρισμό. Έχουμε σχεδόν μηδενικές κρατήσεις για τη Χίο και για το Πάσχα και ήδη για το καλοκαίρι. Γιατί, δυστυχώς, η εικόνα των νησιών του Βορείου Αιγαίου που σηκώνουν το βάρος των μεταναστευτικών ροών και η αδυναμία του Υπουργείου Τουρισμού και των άλλων συναρμόδιων Υπουργείων να κάνουν κάτι ουσιαστικό, πέρα από συσκέψεις, η επιθυμία του Υπουργείου Υποδομών να μην κάνει το καινούργιο αεροδρόμιο της Χίου, έχει οδηγήσει τους κατοίκους της Χίου σε ένα αδιέξοδο και σε κάποια απελπισία.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Αγαπητές μαθήτριες και μαθητές από την Πετρούπολη, για να ξέρετε τι παρακολουθείτε αυτήν την ώρα, ο Βουλευτής από τη Χίο κ. Μηταράκης, ρωτάει τον Υπουργό που έχει ευθύνη για τη μεταναστευτική πολιτική, ποια είναι η κατάσταση των προσφύγων και των μεταναστών που έφτασαν στη χώρα μας και βρίσκονται σήμερα στη Χίο. Και του απαντά ο Υπουργός και τον ενημερώνει για την κατάσταση αυτή.

Τον λόγο έχει ο κύριος Υπουργός.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Μηταράκη, συνεχίζοντας και το πνεύμα και της δευτερολογίας σας που ανεξάρτητα τις διαφωνίες μας, ο τρόπος με τον οποίο τίθενται είναι σε μία κατεύθυνση επίλυσης, δύο πράγματα.

Το ένα είναι –το ξέρετε πολύ καλά- ότι δεν επέλεξε καμμία κυβέρνηση το σε ποια νησιά θα έρχονται από τους δουλέμπορους οι άτυποι κοινωνικά, οι παράνομοι νομικά μετανάστες. Σας παρακαλώ πολύ γνωρίζω τον πατριωτισμό σας. Τα σύνορα φυλάσσονται με τον καλύτερο δυνατό τρόπο. Υπάρχει διαβεβαίωση του ΝΑΤΟ, της FRONTEX και είναι και δική σας γνώση. Δεν υπάρχει άλλος τρόπος φύλαξης από το να κάνεις διασώσεις. Αυτό πέρασε μάλιστα και στη συνδιάσκεψη των Βίσεγκραντ -στην οποία είχα τη χαρά να συμμετέχω για πρώτη φορά- ότι μόνο έτσι μπορεί να γίνεται. Είμαστε, λοιπόν, μπροστά σε ένα φαινόμενο που η είσοδος δεν εξαρτιέται από εμάς.

Το να γίνει η ΒΙΑΛ ένα κλειστό κέντρο αντίκεται στη δημιουργία της ΒΙΑΛ από την Ευρωπαϊκή Ένωση και στις κατευθύνσεις της Ευρωπαϊκής Ένωσης. Δεν πρόκειται ούτε για ιδεοληψία, ούτε για τίποτα. Ωστόσο, πρόκειται και για άποψη ότι δεν υπάρχει λόγος να γίνει η ΒΙΑΛ κλειστό κέντρο.

Αυτό το πράγμα με τα κλειστά κέντρα και με την κράτηση όλων ήταν κάτι το οποίο ποτέ δεν έγινε στη χώρα μας. Πολλές φορές έχω καταθέσει τα στοιχεία στη Βουλή. Υπάρχουν εξήντα χιλιάδες παράνομες αφίξεις και πέντε χιλιάδες κρατήσεις. Οι υπόλοιποι εξαφανίζονταν. Δεν είναι, όμως, η πρόθεση μου να αντιδικήσουμε σε αυτό.

Νομίζω ότι από την κουβέντα που κάνουμε βγαίνει ότι, προϋπόθεση, για να μπορέσει να λειτουργήσει το άσυλο και οι δευτεροβάθμιες είναι η δημιουργία ενός κλειστού κέντρου. Αυτό, λοιπόν, πρέπει να γίνει στη Χίο. Πρέπει να βρεθεί ένας τρόπος να υπάρξει, για να μπορέσουμε να κάνουμε επιστροφές. Φτιάξαμε στην Κω. Το παράδειγμα της Κω νομίζω ότι θα γίνει πειστικό. Θα αρχίσουν πολύ γρήγορα οι επιστροφές από εκεί. Και πιστεύω ότι θα είσαστε μέρος της λύσης του προβλήματος.

Δεν πολλαπλασιάζουμε τα κέντρα. Δημιουργούμε καλύτερες συνθήκες μακριά από το κέντρο. Η Σούδα ήταν μια επιλογή των δημοτικών αρχών σε συνεννόηση με την ύπατη αρμοστεία. Εμείς υποστηρίξαμε την επιλογή των δημοτικών αρχών. Δεν τη φτιάξαμε εμείς τη Σούδα. Θέλουμε να διαλύσουμε τη Σούδα. Αλλά καταλαβαίνετε ότι δεν μπορούν οι τρεις χιλιάδες άνθρωποι να πάνε στη ΒΙΑΛ.

Αυτά είναι προβλήματα τα οποία εσείς, εγώ ο Δήμος, η αντιπολίτευση –η οποία είναι θεσμός δεν είναι απλά μία αντιπολίτευση- καλούμεθα να ξαναδούμε κάτω από την καινούρια ωριμότητα των πραγματικά δύσκολων συνθηκών που περνάει η Χίος.

Να σας πω το εξής όσο αφορά τα κλειστά κέντρα και για το ότι ο ΣΥΡΙΖΑ τα κατήγγειλε. Ο ΣΥΡΙΖΑ κατήγγειλε τις συνθήκες. Οι συνθήκες που θα δημιουργήσει ο ΣΥΡΙΖΑ ελπίζω να μην είναι τέτοιες, ώστε να χρειαστεί να καταγγελθούν. Αυτό είναι κάτι, το οποίο κάθε φορά παίζεται. Επομένως, ένα κλειστό κέντρο αποτελεί μέρος του δικαιϊκού μας συστήματος και του διεθνούς δικαίου. Οι συνθήκες που επικρατούν σε αυτό είναι κάτι για το οποίο κρινόμαστε.

Σας καλώ και πάλι, θα σας ενημερώσω από το γραφείο μου, στη σύσκεψη αυτή. Σας θεωρώ μέρος της λύσης και όχι μέρος του προβλήματος.

Σας θυμίζω ότι εγώ και εσείς συμφωνήσαμε στη διατύπωση ότι θα άνοιγε το κέντρο στο ΧΑΔΑ, ώστε σταδιακά να κλείσει η ΒΙΑΛ. Ήταν μια διατύπωση συμβιβασμού, που κάναμε εσείς και εγώ, προσπαθώντας να υπερκεράσουμε τις δυσκολίες που έμπαιναν από τους άλλους παράγοντες στη σύσκεψη. Νομίζω ότι στην καινούρια σύσκεψη θα πρέπει και οι δυο μας να ψάξουμε, αφήνοντας πίσω το παρελθόν, ποια μπορεί να είναι η λύση. Γιατί το πρόβλημα είναι γνωστό, συμφωνούμε, και, ξέρετε, το υφίστανται οι Χιώτες και πρέπει να το λύσουμε.

Σας ευχαριστώ για την ερώτηση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, μας έχει ενημερώσει η Γραμματεία του Προέδρου της Βουλής για τις ερωτήσεις που δεν θα συζητηθούν, τις οποίες και θα σας αναγνώσω.

Η πρώτη με αριθμό 660/28-3-2017 επίκαιρη ερώτηση πρώτου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με την επαναλειτουργία της Σαμιακής Τηλεόρασης και το πλαίσιο εύρυθμης λειτουργίας των περιφερειακών ΜΜΕ δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά.

Επίσης, η όγδοη με αριθμό 333/12-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ –ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την χρηματοδότηση δημοσιογράφων και ιστοσελίδων δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά.

Η δέκατη τέταρτη με αριθμό 633/21-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλουπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα καθυστερεί εξοργιστικά και με δόλο (;) ο διαγωνισμός αδειοδότησης των τηλεοπτικών σταθμών, δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά.

Η τρίτη με αριθμό 666/28-3-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,με θέμα αναγκαία και επιβεβλημένη νομοθετική ρύθμιση, προκειμένου να παραμείνουν στο ειδικό καθεστώς περίπου τετρακόσιες χιλιάδες αγρότες, δεν θα συζητηθεί λόγω κωλύματος της Υφυπουργού Οικονομικών κ. Αικατερίνης Παπανάτσιου, με αιτία φόρτο εργασίας.

Η τέταρτη με αριθμό 658/27-3-2017 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρουπρος τον Υπουργό Οικονομικών,με θέμα την απόδοση Λογαριασμού Ολυμπιακών Αγώνων, δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη, με αιτία φόρτο εργασίας.

Η πρώτη επίκαιρη ερώτηση του δεύτερου κύκλου με αριθμό 661/28-3-2017 της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κυρίας Μαρίας Τριανταφύλλουπρος τον Υπουργό Περιβάλλοντος και Ενέργειας,με θέμα «αντιτίθενται τοπικές κοινότητες του Δήμου Ιεράς Πόλεως Μεσολογγίου στην κατασκευή μονάδων παραγωγής ηλεκτρικής ενέργειας από βιορευστά δεν θα συζητηθεί λόγω κωλύματος του Αναπληρωτή Υπουργού Περιβάλλοντος κ. Σωκράτη Φάμελλου με αιτία φόρτο εργασίας.

Η δεύτερη επίκαιρη ερώτηση του δεύτερου κύκλου με αριθμό 654/27-3-2017 του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Αγροτικής Ανάπτυξης και Τροφίμων,σχετικά με την εξαίρεση του Έβρου και της Σαμοθράκης από την έκτακτη ενίσχυση σε παραγωγούς γάλακτος σε νησιά που αντιμετωπίζουν προβλήματα λόγω μεταναστευτικών ροών δεν θα συζητηθεί λόγω κωλύματος του Υπουργού Ανάπτυξης και Τροφίμων κ. Ευάγγελου Αποστόλου με αιτία ανειλημμένες υποχρεώσεις.

Η τρίτη επίκαιρη ερώτηση του δεύτερου κύκλου με αριθμό 649/27-3-2017 του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών,με θέμα «προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού» δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικόλαου Τόσκα με αιτία φόρτο εργασίας.

Επίσης, η πέμπτη επίκαιρη ερώτηση του δεύτερου κύκλου με αριθμό 461/8-2-2017 της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών,σχετικά με την «τρομοκρατική επίθεση με καλάσνικοφ κατά ανδρών των ΜΑΤ» δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικόλαου Τόσκα με αιτία φόρτο εργασίας.

Η τέταρτη επίκαιρη ερώτηση του δεύτερου κύκλου με αριθμό 520/23-2-2017 του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών,σχετικά με τη «σιωπή του κ. Τσακαλώτου και τις δεσμεύσεις της Κυβέρνησης» δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου με αιτία φόρτο εργασίας.

Η έκτη με αριθμό 435/2-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου, δεν θα συζητηθεί λόγω κωλύματος του Υπουργού κ. Ευκλείδη Τσακαλώτου, με αιτία φόρτο εργασίας.

Η ένατη με αριθμό 439/6-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας, δεν θα συζητηθεί λόγω κωλύματος του Υπουργού κ. Ευκλείδη Τσακαλώτου, με αιτία φόρτο εργασίας.

Η δέκατη με αριθμό 498/20-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «Siemens», δεν θα συζητηθεί λόγω κωλύματος του Υπουργού κ. Ευκλείδη Τσακαλώτου, με αιτία φόρτο εργασίας.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, απλώς για τα Πρακτικά να σημειώσω ότι ο όρος «επίκαιρη ερώτηση» κινδυνεύει να γίνει το πιο σύντομο ανέκδοτο. Πλέον είναι σπάνιο να απαντώνται ερωτήσεις και κυρίως μου κάνει εντύπωση, κύριε Πρόεδρε, αν μου επιτρέπετε, ότι οι Υπουργοί στων οποίων τα Υπουργεία υπάρχει και Αναπληρωτής Υπουργός και Υφυπουργοί ένας από τους δύο ή τρεις δεν έχει δέκα λεπτά για να απαντήσει. Φόρτος εργασίας σημαίνει ότι είναι στην Αθήνα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μηταράκη, έχει διαπιστωθεί ως θέμα και έχει τεθεί και στη Διάσκεψη των Προέδρων. Έχετε δίκιο. Θα δούμε πώς θα αντιμετωπιστεί το θέμα.

**ΠΑΝΑΓΙΩΤΗΣ ΜΗΤΑΡΑΚΗΣ:** Καλό είναι κάθε φορά να σημειώνεται.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πάρα πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο συνοδοί εκπαιδευτικοί τους από το Γενικό Λύκειο Χρυσούπολης Καβάλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Καλώς ήρθατε, αγαπητοί φίλοι, στο ελληνικό Κοινοβούλιο. Απλώς πρέπει να σας πω ότι έχετε την ατυχία να έχετε μπει στο ελληνικό Κοινοβούλιο στη λήξη της σημερινής συνεδρίασης. Μόλις την τελειώσαμε. Δεν πειράζει, καλώς ήλθατε.

Θα συνεχίσουμε με μερικές αναβολές των ερωτήσεων και θα κλείσουμε τη συνεδρίαση.

Η έβδομη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς, δεν θα συζητηθεί λόγω κωλύματος του Υπουργού κ. Παναγιώτη Σκουρλέτη.

Η δεύτερη με αριθμό 1775/6-12-2016 ερώτηση των αναφορών-ερωτήσεων της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. ΠαρασκευήςΧριστοφιλοπούλου προς τον Υπουργό Υγείας, σχετικά με την αδιαφορία του Υπουργείου Υγείας για το Νοσοκομείο Ζακύνθου, δεν θα συζητηθεί λόγω κωλύματος του Αναπληρωτή Υπουργού κ. Παύλου Πολάκη, με αιτία ότι παρίσταται στη συνεδρίαση του Κεντρικού Συμβουλίου Υγειονομικών Περιφερειών.

Η ενδέκατη με αριθμό 620/20-3-2017 επίκαιρη ερώτηση δεύτερου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών, σχετικά με την αποζημίωση των ιδιοκτητών των απαλλοτριωθεισών εκτάσεων για την κατασκευή Χώρου Υγειονομικής Ταφής Αποβλήτων (ΧΥΤΑ) Δυτικής Αττικής, δεν θα συζητηθεί λόγω κωλύματος του Υπουργού κ. Παναγιώτη Σκουρλέτη με αιτία φόρτο εργασίας.

Η δέκατη τρίτη με αριθμό 622/20-3-2017 επίκαιρη ερώτηση του δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών, σχετικά με την πληρωμή της μεταφοράς μαθητών μέσω ειδικών μαθητικών δελτίων με δημόσια συγκοινωνία, δεν θα συζητηθεί λόγω φόρτου εργασίας του Υπουργού κ. Παναγιώτη Σκουρλέτη.

Τέλος, η τρίτη με αριθμό 2718/19-1-2017 ερώτηση των αναφορών -ερωτήσεων του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα την ανάγκη λήψεως νομοθετικών μέτρων για την επιτάχυνση των διαδικασιών ενώπιον των δικαστηρίων, επί υποθέσεων προσώπων των οποίων έχει απορριφθεί η αίτηση χορηγήσεως διεθνούς προστασίας–ασύλου, δεν θα συζητηθεί κατόπιν συνεννόησης του κυρίου Υπουργού με τον κύριο Βουλευτή και θα επαναπροσδιοριστεί για συζήτηση την επόμενη εβδομάδα.

Κύριοι συνάδελφοι, έχουν διανεμηθεί τα Πρακτικά της Πέμπτης 16 Φεβρουαρίου 2017, της Παρασκευής 17 Φεβρουαρίου 2017 και της Δευτέρας 20 Φεβρουαρίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς τα Πρακτικά της Πέμπτης 16 Φεβρουαρίου 2017, της Παρασκευής 17 Φεβρουαρίου 2017 και της Δευτέρας 20 Φεβρουαρίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 11.00΄ λύεται η συνεδρίαση για την προσεχή Δευτέρα 3 Απριλίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**