(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΘ΄

Παρασκευή 21 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Έκφραση συλλυπητηρίων για τον τραγικό θάνατο των αξιωματικών του Ελληνικού Στρατού από την πτώση του ελικοπτέρου και ευχές για ταχεία ανάρρωση στη διασωθείσα αρχιλοχία, πέμπτο μέρος του πληρώματος, σελ.   
2. Τήρηση ενός λεπτού σιγής στη μνήμη των τεσσάρων αξιωματικών, σελ.   
3. Αναφορά στη συμπλήρωση των 50 χρόνων από την κατάλυση της Δημοκρατίας από τη Χούντα των Συνταγματαρχών, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 24 Απριλίου 2017, σελ.   
2. Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης απόφασης για τους υπό συνταξιοδότηση αγρότες, σελ.   
 β) Προς τον Υπουργό Οικονομικών, με θέμα «αναγκαία και επιβεβλημένη νομοθετική ρύθμιση, προκειμένου να παραμείνουν στο ειδικό καθεστώς περίπου 400.000 αγρότες», σελ.   
 γ) Προς τον Υπουργό Μεταναστευτικής Πολιτικής:  
 i. σχετικά με τα προβλήματα των συμβασιούχων εργαζομένων στις υπηρεσίες ασύλου, στα hotspots, στα κέντρα φιλοξενίας προσφύγων και τις άλλες υπηρεσίες του Υπουργείου Μεταναστευτικής Πολιτικής, σελ.   
 ii. με θέμα «την ανάγκη λήψεως νομοθετικών μέτρων για την επιτάχυνση των διαδικασιών ενώπιον των δικαστηρίων, επί υποθέσεων προσώπων των οποίων έχει απορριφθεί η αίτηση χορηγήσεως διεθνούς προστασίας - ασύλου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Oι Υπουργοί Ναυτιλίας και Νησιωτικής Πολιτικής, Οικονομίας και Ανάπτυξης, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Περιβάλλοντος και Ενέργειας, καθώς και ο Αναπληρωτής Υπουργός Περιβάλλοντος και Ενέργειας, κατέθεσαν στις 20-4-2017 σχέδιο νόμου: «Κύρωση της Διεθνούς Σύμβασης για τον Έλεγχο και Διαχείριση του Έρματος και των Ιζημάτων που προέρχονται από τα Πλοία, 2004 και άλλες διατάξεις», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί της έκφρασης συλλυπητηρίων:  
ΚΑΡΡΑΣ Γ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΜΟΥΖΑΛΑΣ Γ. , σελ.  
ΠΑΠΑΝΑΤΣΙΟΥ Α. , σελ.  
ΠΕΤΡΟΠΟΥΛΟΣ Α. , σελ.  
  
Β. Επί της αναφοράς στη συμπλήρωση των 50 χρόνων από την κατάλυση της Δημοκρατίας από τη Χούντα των Συνταγματαρχών:  
ΚΑΚΛΑΜΑΝΗΣ Ν. , σελ.  
  
Γ. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΚΥΡΙΑΖΙΔΗΣ Δ. , σελ.  
ΠΑΝΑΓΟΥΛΗΣ Ε. , σελ.  
  
Δ. Επί των επικαίρων ερωτήσεων:  
ΚΑΡΡΑΣ Γ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΜΟΥΖΑΛΑΣ Γ. , σελ.  
ΠΑΠΑΝΑΤΣΙΟΥ Α. , σελ.  
ΠΕΤΡΟΠΟΥΛΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΘ΄

Παρασκευή 21 Απριλίου 2017

Αθήνα, σήμερα στις 21 Απριλίου 2017, ημέρα Παρασκευή και ώρα 10.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής, κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εκ μέρους του Προέδρου της Βουλής, χρόνια πολλά και Χριστός Ανέστη!

Κυρίες και κύριοι συνάδελφοι, πριν μπούμε στην ημερήσια διάταξη, σας παρακαλώ πολύ να κρατήσουμε ενός λεπτού σιγή για τον θάνατο των τεσσάρων αξιωματικών, εκφράζοντας τα συλλυπητήριά μας στις οικογένειές τους και βεβαίως, τις ευχές μας για ταχεία ανάρρωση στη διασωθείσα, το πέμπτο μέλος του πληρώματος.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

Κυρίες και κύριοι συνάδελφοι, συμπληρώνονται σήμερα πενήντα χρόνια από την 21η Απριλίου του 1967, πενήντα χρόνια από εκείνη τη μοιραία νύχτα που η κατάλυση της δημοκρατίας από τη χούντα των Συνταγματαρχών έβαλε την Ελλάδα στον γύψο για μία επταετία.

Η ημέρα αυτή ξυπνά εφιαλτικές μνήμες, με μια σειρά από δραματικά γεγονότα, που θα κορυφωθούν με τον «Αττίλα» και την εισβολή στην Κύπρο και θα λήξουν με την επιστροφή του μεγάλου πολιτικού της νεότερης Ελλάδος Κωνσταντίνου Καραμανλή, ο οποίος, με τη βοήθεια όλων των πολιτικών δυνάμεων εκείνης της εποχής, οδήγησε τη χώρα μας και τη δημοκρατία στην αποκατάστασή της αναίμακτα.

Τιμούμε σήμερα τους αγωνιστές του αντιδικτατορικού αγώνα, όλες και όλους που έδωσαν τη μάχη για την προάσπιση των δημοκρατικών αξιών, αδιαφορώντας για το προσωπικό κόστος.

Οι σημερινές συνθήκες, που βιώνουμε, επιβάλλουν όσο ποτέ ξανά τη σύμπνοια και την ενότητα των Ελλήνων. Απαιτούν να πορευόμαστε με σύνεση και ομόνοια. Σε ένα ταχύτατα μεταβαλλόμενο διεθνές περιβάλλον, καλούμαστε όλοι οι Έλληνες να προασπίσουμε τη σύγχρονη δημοκρατία, που από το 1974 έως σήμερα όλοι μαζί οικοδομήσαμε με δυσκολίες, συγκρούσεις και προβλήματα. Ταυτόχρονα, όμως, καλούμαστε να δίνουμε και έναν καθημερινό αγώνα για τη διαρκή αναβάθμιση της ποιότητας της δημοκρατίας και την προάσπιση των θεσμών της, απομονώνοντας ταυτόχρονα κάθε διχαστική αντίληψη και όποιον την υποβλέπει.

Κυρίες και κύριοι συνάδελφοι, πενήντα χρόνια μετά, η Ελλάδα αποτελεί σήμερα σημείο σταθερότητας και πρότυπο δημοκρατίας για τη γειτονιά μας. Είμαστε μια χώρα, που επάξια έχει κερδίσει τον ρόλο της μέσα στην ευρωπαϊκή οικογένεια και με τα όποια προβλήματα και αν αντιμετωπίζουμε, αποτελούμε ισχυρό και ισότιμο μέλος της Ένωσης.

Στόχος μας δεν μπορεί να είναι άλλος από τη διαμόρφωση, μαζί με τους εταίρους μας, ενός καλύτερου μέλλοντος, που θα βασίζεται στις αξίες της ειρήνης, της προόδου, της ασφάλειας και της δημοκρατίας. Σήμερα το μάθημα της δημοκρατίας δεν είναι άλλο από ένα: Ο διχασμός φέρνει δεινά.

Η δημοκρατία μόνο αποτελεί το φωτεινό μονοπάτι, που οδηγεί στο δρόμο της προόδου και της διάκρισης, με σεβασμό στη διαφορετική άποψη και με συνεχή προσπάθεια για ουσιαστικές συγκλίσεις και συνδέσεις. Η Βουλή των Ελλήνων αποτελεί τον θεματοφύλακα και τη βάση της διαφύλαξης αυτών των αρχών και αξιών και ο ρόλος καθεμίας και καθενός από εμάς στο Κοινοβούλιο αποτελεί την ύψιστη υπηρεσία προς τη δημοκρατία και το έθνος.

Αιωνία η μνήμη, όλων όσων έχασαν τη ζωή τους στον αγώνα για την αποκατάσταση της δημοκρατίας!

(Χειροκροτήματα)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Ανδρέα Ριζούλη, Βουλευτή Αχαΐας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 8α )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΥΠΟΥΡΓΩΝ

(Να μπει η σελ. 8 β )

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Ναυτιλίας και Νησιωτικής Πολιτικής, Οικονομίας και Ανάπτυξης, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Περιβάλλοντος και Ενέργειας, καθώς και ο Αναπληρωτής Υπουργός Περιβάλλοντος και Ενέργειας, κατέθεσαν στις 20-4-2017 σχέδιο νόμου: «Κύρωση της Διεθνούς Σύμβασης για τον Έλεγχο και Διαχείριση του Έρματος και των Ιζημάτων που προέρχονται από τα Πλοία, 2004 και άλλες διατάξεις».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 24 Απριλίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 718/11-4-2017 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας Αναγνωστοπούλου προς τον Υπουργό Υγείας, σχετικά με τη βελτίωση του νομοθετικού πλαισίου για την ακούσια νοσηλεία ψυχικά ασθενών.

2. Η με αριθμό 712/10-4-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, με θέμα «αδικαιολόγητη καθυστέρηση του Υπουργείου στο αίτημα του Δήμου Κιλκίς για την ανάληψη του έργου “Συντήρηση και Αναβάθμιση του Εθνικού Σταδίου Κιλκίς”».

3. Η με αριθμό 708/10-4-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα «να εκδοθούν άμεσα τα αποτελέσματα της προκήρυξης του 2014 για τα προστατευόμενα άτομα του ν.2643/98».

4. Η με αριθμό 697/5-4-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με νομοθετική ρύθμιση για επέκταση εγκεκριμένων εξόδων πέραν των νοσηλίων.

5. Η με αριθμό 723/11-4-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με την απώλεια ζωής εξαιτίας των τραγικών ελλείψεων στην επείγουσα ιατρική στην Περιφερειακή Ενότητα Χαλκιδικής.

6. Η με αριθμό 714/10-4-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τα υψηλά ποσοστά καισαρικών τομών στην Ελλάδα.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 713/10-4-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υποδομών και Μεταφορών, σχετικά με την άμεση ανάγκη κατασκευής του Εμπορικού Λιμανιού της Πάτρας.

2. Η με αριθμό 698/5-4-2017 επίκαιρη ερώτηση του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ραγδαία αύξηση της ανεργίας στην Καστοριά επί κυβερνήσεως ΣΥΡΙΖΑ.

3. Η με αριθμό 682/3-4-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (Ζ.Ο.Ε.) του Άργους.

4. Η με αριθμό 678/31-3-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών και Μεταφορών, σχετικά με τα ελλείμματα στις αστικές συγκοινωνίες της Αθήνας.

5. Η με αριθμό 660/28-3-2017 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την επαναλειτουργία της Σαμιακής Τηλεόρασης και το πλαίσιο εύρυθμης λειτουργίας των περιφερειακών ΜΜΕ.

6. Η με αριθμό 333/12-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την χρηματοδότηση δημοσιογράφων και ιστοσελίδων.

7. Η με αριθμό 643/21-3-2017 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με την στήριξη και την αναβάθμιση του ΤΕΙ Μεσολογγίου.

8. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με την εκπλήρωση του Τάματος του Έθνους.

9. Η με αριθμό 602/14-3-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

10. Η με αριθμό 572/7-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ.

11. Η με αριθμό 625/20-3-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Εσωτερικών, σχετικά με την καταβολή των δεδουλευμένων των συμβασιούχων, σε αρκετούς δήμους της χώρας.

Θα ήθελα να σας ενημερώσω ότι σήμερα δεν θα συζητηθούν λόγω απουσίας της αρμοδίας Υπουργού στο εξωτερικό –αναφέρομαι στην κ. Λυδία Κονιόρδου- η πρώτη με αριθμό 716/11-4-2017 επίκαιρη ερώτηση πρώτου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενάπρος την Υπουργό Πολιτισμού και Αθλητισμού,σχετικά με το Α΄ Αρχαίο Θέατρο της Λάρισας και την επ’ αυτού στρατηγική του Υπουργείου Πολιτισμού και Αθλητισμού, και η πρώτη με αριθμό 717/11-4-2017 επίκαιρη ερώτηση δεύτερου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, σχετικά με την υπολειτουργία των Δημοτικών Περιφερειακών Θεάτρων.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν, η δεύτερη με αριθμό 711/10-4-2017 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών και Μεταφορών,σχετικά με την υλοποίηση του έργου της κατασκευής του οδικού άξονα «Δράμα-Αμφίπολη» -ο κ. Σπίρτζης είναι ο αρμόδιος και δεν θα συζητηθεί λόγω φόρτου εργασίας- και η δεύτερη με αριθμό 721/11-4-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ -ΔΗΜΑΡ κ. Θεόδωρου Παπαθεοδώρου προς τον Υπουργό Υποδομών και Μεταφορών,σχετικά με τις καθυστερήσεις στην υλοποίηση του έργου επέκτασης του Προαστιακού μεταξύ Πάτρας και Δυτικής Αχαΐας.

Επίσης, η τρίτη με αριθμό 720/11-4-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ –ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας, σχετικά με την ανάγκη δραστικής μείωσης των υπερβολικών χρεώσεων των καταναλωτών από τη ΔΕΗ, δεν θα συζητηθεί λόγω κωλύματος του Υπουργού Περιβάλλοντος κ. Γεωργίου Σταθάκη, εξαιτίας φόρτου εργασίας.

Η τρίτη με αριθμό 727/11-4-2017 επίκαιρη ερώτηση δευτέρου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων, σχετικά με την ανακοίνωση της Γ΄ ΕΛΜΕ Θεσσαλονίκης για την μετάδοση του τηλεπαιχνιδιού «Survivor», δεν θα συζητηθεί λόγω απουσίας του Υπουργού κ. Κωνσταντίνου Γαβρόγλου, εξαιτίας φόρτου εργασίας.

Επίσης, η έκτη με αριθμό 649/27-3-2017 επίκαιρη ερώτηση δευτέρου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα «προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού», δεν θα συζητηθεί λόγω φόρτου εργασίας του Υπουργού κ. Νικολάου Τόσκα, όπως επίσης και η έβδομη με αριθμό 461/8-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την τρομοκρατική επίθεση με καλάσνικοφ κατά ανδρών των ΜΑΤ.

Όσον αφορά στην πρώτη με αριθμό 2795/23-1-2017 ερώτηση του κύκλου αναφορών-ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα «Υπεξαίρεση στην οικονομική διαχείριση του Θεραπευτηρίου Χρόνιων Παθήσεων Δράμας», με ενημερώνει η Υπηρεσία και ο κ. Κυριαζίδης ότι έχει γίνει ήδη συνεννόηση με την αρμόδια Υπουργό, την κ. Φωτίου, και θα συζητηθεί άλλη μέρα. Επομένως, δεν πρόκειται περί απουσίας.

Η δεύτερη με αριθμό 3354/274/10-2-2017 ερώτηση και αίτηση κατάθεσης εγγράφων του κύκλου αναφορών-ερωτήσεων του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνι Γεωργιάδη προς τον Υπουργό Υγείας, με θέμα «αναφορικά με τη σύλληψη αλλοδαπού οδοντιάτρου με την κατηγορία χρηματισμού στη δομή της Αμυγδαλέζας», δεν θα συζητηθεί, επειδή ο Υπουργός κ. Ανδρέας Ξανθός βρίσκεται στη Θεσσαλονίκη.

Επίσης, η τρίτη με αριθμό 1775/6-12-2016 ερώτηση του κύκλου αναφορών-ερωτήσεων της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την αδιαφορία του Υπουργείου Υγείας για το Νοσοκομείο Ζακύνθου, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη, με αιτιολογία φόρτος εργασίας.

Τέλος, η όγδοη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς, δεν θα συζητηθεί λόγω κωλύματος του Υπουργού Εσωτερικών κ. Παναγιώτη Σκουρλέτη.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Παναγούλη, έχετε ένα λεπτό να πείτε τη διαμαρτυρία σας.

**ΕΥΣΤΑΘΙΟΣ ΠΑΝΑΓΟΥΛΗΣ:** Είναι η έκτη συνεχόμενη φορά που ο κ. Τόσκας δεν έρχεται να απαντήσει.

Είναι απαράδεκτο, κύριε Πρόεδρε και θέλω να διαμαρτυρηθώ στο Προεδρείο και ιδιαίτερα στον Πρόεδρο της Βουλής, που οι Υπουργοί συστηματικά δεν έρχονται. Δεκαπέντε φορές δεν έχει έρθει σε επίκαιρη ερώτησή μου ο κ. Τσακαλώτος και έκτη φορά ο κ. Τόσκας.

Όσοι αγωνίστηκαν για την επαναφορά αυτής της Αίθουσας εδώ κατά τη διάρκεια της δικτατορίας έχουν απαίτηση από τους κυρίους Υπουργούς να εμφανίζονται εδώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, κατ’ αρχάς, θα μου επιτρέψετε να σας πω: και όσοι αγωνίστηκαν και όσοι δεν αγωνίστηκαν, υπό την έννοια ότι μπορεί τότε να ήταν παιδιά. Αυτό δεν σημαίνει ότι αν είναι σήμερα Βουλευτές, δεν θα πρέπει να τηρείται αυτό το οποίο είπατε. Αυτό απλώς για να μη δημιουργηθούν οι εντυπώσεις.

**ΕΥΣΤΑΘΙΟΣ ΠΑΝΑΓΟΥΛΗΣ:** Όσοι πιστεύουν.

**ΠΡΟΕΔΡΕΥΩΝ (Νικήτας Κακλαμάνης):** Θέλω να σας ενημερώσω για μια ακόμη φορά ότι τώρα που γίνεται η επεξεργασία του δεύτερου τμήματος του Κανονισμού της Βουλής, για το θέμα αυτό πρέπει να σας πω ότι και ο Πρόεδρος της Βουλής έχει την ίδια άποψη με το σύνολο της Διάσκεψης των Προέδρων.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, το έχουμε πει εδώ και έξι μήνες.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά δεν έχει τελειώσει η επεξεργασία αυτού του κομματιού του Κανονισμού της Βουλής.

Προσπαθούμε να βρούμε έναν τρόπο να δούμε πώς μπορεί να αντιμετωπιστεί στις συστηματικές απουσίες, γιατί υπάρχουν και αντικειμενικές απουσίες που κανείς δεν θα μπορεί…

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, θα ήθελα και εγώ τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα ήθελα κι εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριοι, η διαδικασία δεν το επιτρέπει. Δεν μπορούμε να αρχίσουμε να διαμαρτυρόμεθα για ένα πράγμα που το ξέρουμε, πολλοί μάλιστα που μετέχουμε και στη Διάσκεψη των Προέδρων.

Εσείς τι θέλετε, κύριε Κυριαζίδη; Για το ίδιο θέμα;

**ΔΗΜΗΤΡΙΟΣ ΚΥΡΙΑΖΙΔΗΣ:** Εννοείται, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει αυτό εκ του Κανονισμού. Δεν γίνεται μέσα στη διαδικασία, αλλά τώρα, για να μην κρατήσω άνισες αποστάσεις, έχετε και εσείς για ένα λεπτό τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, αν δεν μπορούμε αυτή τη διαδικασία να την τηρήσουμε, να την καταργήσουμε. Είναι λυπηρό, γιατί υπάρχουν θέματα ζωτικής σημασίας τα οποία δυστυχώς τα παραπέμπουμε στο άγνωστο μέλλον.

Η προηγούμενη συζήτηση θα έπρεπε να γίνει στις 24 Μαρτίου και δεν έγινε διότι ο Υπουργός ήταν –λέει- εκτός Ελλάδας. Σήμερα πού βρίσκεται; Δεν έχει δώσει ούτε απάντηση. Ας είχε, τουλάχιστον, εκείνη την ευαισθησία να πει για ποιο λόγο δεν έρχεται εδώ. Δεν είναι δυνατόν να ερχόμαστε εδώ πέρα και να απουσιάζει χωρίς να αιτιολογεί αυτήν την απουσία του.

Εν πάση περιπτώσει, αυτά είναι ζητήματα σοβαρά και ειδικά για τον νομό μου –είναι και μεγάλη μέρα σήμερα και δεν έχω προλάβει να πω «Χριστός Ανέστη» και να ευχηθώ «Χρόνια Πολλά»- διότι είναι θέμα ζωής. Είναι ο μόνος νομός στη χώρα, στη βόρεια Ελλάδα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κυριαζίδη, μην αναπτύσσετε το θέμα.

**ΔΗΜΗΤΡΙΟΣ ΚΥΡΙΑΖΙΔΗΣ:** Η Δράμα είναι αποκομμένη. Δεν συνδέεται με τον οδικό άξονα…

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε, αλλά δεν θα μπείτε στην ουσία της ερώτησής σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Τι να κάνουμε τότε; Να περιμένουμε πότε;

**ΠΡΟΕΔΡΕΥΩΝ (Νικήτας Κακλαμάνης):** Και ποιος θα σας απαντήσει, αφού λείπει ο Υπουργός; Τι νόημα έχει;

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν πρέπει να κάνετε κάτι εσείς, έτσι ώστε να διασφαλιστούμε και εμείς;

**ΠΡΟΕΔΡΕΥΩΝ (Νικήτας Κακλαμάνης):** Κύριε Κυριαζίδη, το λέω για τελευταία φορά και είναι ομόφωνη η απόφαση της Διάσκεψης των Προέδρων.

**ΔΗΜΗΤΡΙΟΣ ΚΥΡΙΑΖΙΔΗΣ:** Ναι, αλλά κάντε κάτι όμως.

**ΠΡΟΕΔΡΕΥΩΝ (Νικήτας Κακλαμάνης):** Καθίστε κάτω και ακούστε την απάντηση.

Δεν τίθεται θέμα ότι υπάρχει πρόβλημα με τις συνεδριάσεις του κοινοβουλευτικού ελέγχου. Έχετε δίκιο κι εσείς και οι άλλοι συνάδελφοι. Δεν σας δίνει κανείς άδικο. Γι’ αυτό, σας είπα ότι προσπαθούμε μέσα στην αλλαγή του Κανονισμού να βρούμε μία διαδικασία που να μπορεί να περιοριστεί το –εντός ή εκτός εισαγωγικών- κακό. Όμως, το να κάνουμε κουβέντα τώρα δεν έχει νόημα.

**ΔΗΜΗΤΡΙΟΣ ΚΥΡΙΑΖΙΔΗΣ:** Ήρθα από πολύ μακριά…

**ΠΡΟΕΔΡΕΥΩΝ (Νικήτας Κακλαμάνης):** Δεν σας δίνει κανείς άδικο, ούτε εσάς ούτε των άλλων συναδέλφων. Θα δούμε πώς μπορούμε να περιορίσουμε το θέμα και πώς μπορούμε μέσω συνεννόησης με τον Γραμματέα της Κυβέρνησης να περιοριστεί το κακό. Υπάρχει θέμα. Δεν λέει κανείς το αντίθετο. Έχω κουραστεί κι εγώ και οι άλλοι συνάδελφοι που προεδρεύουν να το λέμε από εδώ…

**ΔΗΜΗΤΡΙΟΣ ΚΥΡΙΑΖΙΔΗΣ:** Ήταν αυτό το κόμμα, αυτή η Κυβέρνηση που θα σεβόταν τη διαδικασία!

**ΠΡΟΕΔΡΕΥΩΝ (Νικήτας Κακλαμάνης):** Απ’ ό,τι βλέπω και ο κ. Κεγκέρογλου το ίδιο θα ήθελε να πει. Ας προχωρήσουμε λίγο. Υπάρχει πάντως η επιστολή του Γραμματέα της Κυβέρνησης για τις απουσίες των Υπουργών. Θα συζητηθούν σήμερα μόνο τέσσερις ερωτήσεις από τις δεκαεννέα που ήταν στο σύνολο. Τι να πω τώρα;

Κυρίες και κύριοι συνάδελφοι, εισερχόμαστε τώρα στη συζήτηση της πρώτης επίκαιρης ερώτησης, από τις τέσσερις που θα γίνουν σήμερα. Συγκεκριμένα, θα συζητηθεί η τέταρτη με αριθμό 690/4-4-2017 επίκαιρη ερώτηση δεύτερου κύκλου του Βουλευτού Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης απόφασης για τους υπό συνταξιοδότηση αγρότες.

Θα απαντήσει ο παρευρισκόμενος -και πάντα συνεπής- Υφυπουργός Εργασίας κ. Αναστάσιος Πετρόπουλος.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να εκφράσω και από τη θέση αυτή τα συλλυπητήριά μου στις οικογένειες των αξιωματικών, των θυμάτων του δυστυχήματος με το ελικόπτερο. Να εκφράσουμε και την ευχή για γρήγορη ανάρρωση της υπαξιωματικού και βεβαίως, και την ευχή να μην έχουμε άλλα θύματα παρόμοιας αιτίας.

Να πούμε, κύριε Πρόεδρε, και με αφορμή τη μαύρη επέτειο της 21ης Απριλίου, ότι μία από τις βασικές λειτουργίες του Κοινοβουλίου είναι ο Κοινοβουλευτικός Έλεγχος. Υπάρχει το Νομοθετικό Έργο και ο Κοινοβουλευτικός Έλεγχος. Δυστυχώς, αυτό έχει παρεξηγηθεί από πολλούς Υπουργούς διαχρονικά, μόνο που αυτή την περίοδο συμβαίνει κατά κόρον. Θεωρούν πάρεργο τον Κοινοβουλευτικό Έλεγχο. Αυτό το δηλώνουν με θρασύτητα, μέσω της έκφρασης «φόρτος εργασίας».

Αυτό είναι θρασύτατη δικαιολογία. Δεν υπάρχει Υπουργός που να μην έχει φόρτο εργασίας. Και αν πολιτικά δεν τους ψέγουμε γι’ αυτό το θέμα, γιατί δεν υπάρχει κανένας κανονισμός που να τους το επιβάλλει –ο Κανονισμός δεν δικαιολογεί την απουσία τους λόγω φόρτου εργασίας και γι’ αυτό υπάρχουν διπλά και τριπλά πρόσωπα σε κάθε πολιτική ηγεσία-, τότε με τι κίνητρο θα έρχεται ο κ. Πετρόπουλος ο οποίος, όπως είπατε, είναι συνεπής, αλλά και με τι κίνητρο θα έρχονται και οι άλλοι συνάδελφοι Υπουργοί οι οποίοι συμμετέχουν στον Κοινοβουλευτικό Έλεγχο; Γι’ αυτό, λοιπόν, χρειάζεται να ψέγονται συνεχώς γι’ αυτήν τους την αδιαφορία προς τον Κοινοβουλευτικό Έλεγχο.

Επίσης, θα ήθελα να πω ότι αυτό είναι και αρνητικό ως προς το έργο τους, διότι ο Κοινοβουλευτικός Έλεγχος συμβάλλει στο να έχουν καλύτερο κυβερνητικό έργο.

Ο κ. Πετρόπουλος μπορεί να δυσανασχέτησε τις προηγούμενες μέρες, γιατί τον έφερα εδώ κατ’ επανάληψη να απαντήσει σε ερωτήσεις, αλλά μέσω των ερωτήσεων και της δουλειάς που εντατικοποιήθηκε και σ’ αυτόν τον τομέα και εξ αυτού του λόγου –και όχι μόνο εξ αυτού του λόγου- έχουν διευκρινιστεί πάρα πολλά πράγματα που έχουν να κάνουν με τον ΕΦΚΑ.

**ΠΡΟΕΔΡΕΥΩΝ (Νικήτας Κακλαμάνης):** Ναι, κύριε Κεγκέρογλου, αλλά θα πρέπει να μπείτε στο θέμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχω μπει ήδη, κύριε Πρόεδρε.

Είναι ήδη ξεκαθαρισμένο από τις 13 Μαρτίου –μέσω του Κοινοβουλευτικού Ελέγχου και ερώτησης που είχαμε υποβάλει εδώ- ότι οι συνταξιούχοι όλων των ταμείων –ανεξάρτητα, δηλαδή, από πού προέρχονται- μέχρι 31-12-2016 δεν έχουν καμμία επίπτωση στη σύνταξή τους, σε σχέση με το άρθρο 20 του ν. 4387, για περικοπή δηλαδή του 60% της σύνταξής τους, όπως προβλέπει το σχετικό άρθρο, εφόσον είχαν ήδη μια δραστηριότητα, και συγκεκριμένα αγροτική, ή είχαν λάβει κάποια ενίσχυση εξ αυτής της ιδιότητας. Έμενε σε εκκρεμότητα το τι συμβαίνει με τους συνταξιούχους που θα έχουν αυτήν την ιδιότητα από 1-1-2017 και μετά.

Χθες πράγματι εκδόθηκε μια εγκύκλιος του Υπουργού κ. Πετρόπουλου, η οποία διευκρινίζει ότι οι αγρότες που θα συνταξιοδοτηθούν από 1-1-2017 και μετά δεν έχουν καμμία επίπτωση εάν έχουν αγροτικό εισόδημα ή ενίσχυση ή άλλη εργασία τουλάχιστον μέχρι το τέλος του 2024. Και αυτό ξεκαθαρίζει το θέμα ως προς τους συνταξιούχους αγρότες.

Όμως, κύριε Υπουργέ, αν είστε έτοιμος σήμερα και επειδή δεν αναφέρεστε στους συνταξιούχους άλλων ταμείων, θέλω να μας πείτε τι ισχύει για τους συνταξιούχους άλλων ταμείων από 1-1-2017 και μετά, σε σχέση με την παράλληλη εργασία που θα συνεχίσουν να έχουν ή με την παράλληλη αγροτική δραστηριότητα ή επιδότηση και βεβαίως να μας ξεκαθαρίσετε εάν αυτοί οι συνταξιούχοι υπόκεινται σε εισφορές ΕΦΚΑ, δηλαδή σε εισφορές υγείας, αλλά και σε ασφαλιστικές εισφορές.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, απ’ ό,τι κατάλαβα, το κυρίως θέμα είναι η εγκύκλιος που ανέφερε ο κ. Κεγκέρογλου. Όμως, αν θέλετε, μπορείτε να απαντήσετε και στο δεύτερο ερώτημα, με σχετική ανοχή χρόνου που θα δοθεί και σε εσάς.

Ορίστε, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κατ’ αρχάς θα ήθελα να πω ότι είναι ομόψυχη η στάση μας απέναντι στα τραγικά γεγονότα που συνέβησαν και την απώλεια στελεχών των Ενόπλων Δυνάμεων. Ωστόσο, βεβαίως και θα πρέπει να συνεχίσουμε την προσπάθεια σε όλα τα επίπεδα, καμμιά φορά και με θυσίες, τις οποίες όμως θα πρέπει να αποφεύγουμε.

Κύριε Κεγκέρογλου, αυτή η εγκύκλιος βγήκε, όπως είχε διαφανεί από προηγούμενες ερωτήσεις σας και γενικές τοποθετήσεις μου, δείχνοντας ότι αυτή θα ήταν η στάση που θα τηρούσαμε. Είχα πει ότι υπήρχαν διαφορετικές γνώμες σε ομάδες του αγροτικού πληθυσμού. Έτσι, επιλέξαμε αυτήν τη λύση. Έπρεπε να επιλέξουμε μια λύση εγκαίρως, πριν παρέλθει και η προθεσμία για την αναγγελία των σχετικών δικαιωμάτων. Νομίζω ότι το θέμα ρυθμίστηκε έγκαιρα.

Ως προς τα θέματα που θέσατε, δεν υπάρχει κανένα πρόβλημα για όσους είναι συνταξιούχοι από άλλα ταμεία, αλλά διατηρούν δραστηριότητα την οποία είχαν ήδη προ της εφαρμογής του νόμου και προ της συνταξιοδοτήσεώς τους.

Το ζήτημα από τον ν.4387/2016 ρυθμίζεται και προβλέπει ότι όποιος αποκτά δραστηριότητα μετά τη συνταξιοδότηση, τότε έχει αυτές τις περικοπές. Θα ξέρετε, προφανώς –είμαι βέβαιος ότι το γνωρίζετε εκ της θέσεως που είχατε- ότι ορισμένες δραστηριότητες δεν μπορούσαν να διατηρηθούν, διότι η διατήρησή τους δεν έδινε δικαίωμα στη σύνταξη. Δηλαδή, στον ΟΑΕΕ έπρεπε να κλείσεις τα βιβλία για να πάρεις σύνταξη, το ίδιο και οι επιστήμονες του ΕΤΑA.

Επομένως, ορθά λύνεται το θέμα. Διατηρούμε για τους αγρότες, για τους λόγους που εξηγήθηκε στη σχετική εγκύκλιο, μέχρι 31-12-2014 το δικαίωμα διατήρησης της δραστηριότητας παράλληλα με τη λήψη σύνταξης και από 1-1-2025 εφαρμόζεται και για αυτούς το γενικό μέτρο που ισχύει για όλους τους άλλους. Και τούτο, διότι από εκείνη τη χρονική στιγμή η εθνική σύνταξη χορηγείται σε ένα ποσοστό τέτοιο που δικαιολογεί την ένταξη όλων στην ίδια κατηγορία, όσον αφορά τις περικοπές στη σύνταξη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η έκδοση της εγκυκλίου που αφορά όσους συνταξιοδοτηθούν με τους κανόνες του ΟΓΑ από 1-1-2017 και μετά, από μόνη της γεννά την ανάγκη να απαντήσουμε στο τι ισχύει για τους συνταξιούχους των υπόλοιπων κατηγοριών. Δεν μπορούμε να το αποφύγουμε, πρέπει να πούμε ευθέως, άσχετα αν ίσχυε ή δεν ίσχυε. Πρέπει, λοιπόν, να δώσουμε απάντηση σήμερα για έναν επαγγελματία που ήταν ασφαλισμένος στον ΟΑΕΕ και θα συνταξιοδοτηθεί εντός του 2017, που είχε, όμως, αγροτική δραστηριότητα και μικρό εισόδημα από αυτήν, ή για έναν δημόσιο υπάλληλο που θα συνταξιοδοτηθεί μέσα στο 2017 και είχε πριν μια αγροτική δραστηριότητα, εάν δικαιούται να συνεχίσει να την έχει χωρίς περικοπή της σύνταξης -είναι σαφέστατο το ερώτημα- και βεβαίως, εάν όλοι αυτοί, συμπεριλαμβανομένων και των αγροτών συνταξιούχων, υπόκεινται σε ασφαλιστικές εισφορές του ΕΦΚΑ. Αυτά τα δύο, αν μπορούμε, να τα διευκρινίσουμε. Είναι πράγματι πάρα πολύ σοβαρά.

Το μεν πρώτο χρειάζεται για τον ίδιο λόγο που χρειαζόταν και αυτή η εγκύκλιος, γιατί η ενεργοποίηση των δικαιωμάτων είναι αυτές τις μέρες. Έχουν τη δυνατότητα να το κάνουν. Υπάρχει το περιθώριο να το κάνουν τώρα, δεν θα υπάρχει μετά από μια εβδομάδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Νομίζω ότι το περιέγραψα με τη διάταξη του νόμου στην οποία αναφέρθηκα. Να το πω και με ευθύτητα, με ένα «ναι» ή με ένα «όχι», όπως το ρωτάτε. Κανείς δεν θίγεται ως προς τα συνταξιοδοτικά ζητήματα επειδή είχε αγροτική περιουσία και καλλιέργεια ή κτηνοτροφική. Είπα ότι αυτό θα συμβαίνει, δηλαδή η περικοπή της σύνταξης, για όποιον αποκτά για πρώτη φορά. Υπάρχει και αυτός που κάνει ένα άλλο επάγγελμα –ξέρετε, υπάρχουν και επικερδείς δραστηριότητες- και δεν είναι δυνατόν να λειτουργεί με όρους αθέμιτου ανταγωνισμού έναντι άλλων καλλιεργητών ή κτηνοτρόφων εκείνος, που αποκτά για πρώτη φορά μια τέτοια δραστηριότητα τώρα. Εκεί δεν ισχύει η εξαίρεση.

Ως προς τις εισφορές, το καθαρό εισόδημα είναι εκείνο το οποίο λαμβάνεται υπ’ όψιν ως βάση υπολογισμού για τις εισφορές. Έχω την αίσθηση, κύριε Κεγκέρογλου, ότι δεν μπορούμε να επιβάλουμε εξαίρεση σε αυτήν την περίπτωση. Είναι εισόδημα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, επειδή πληροφορήθηκα ότι είναι εντός Βουλής ο κ. Μουζάλας, αλλά όχι εντός Αιθούσης –μη φύγετε, κύριε Κατσώτη, έχω δώσει εντολή να αναζητηθεί-, για να μη χάσουμε χρόνο και επειδή η κ. Παπανάτσιου είναι εδώ και ο κ. Κεγκέρογλου, που έχει ερώτηση προς την κ. Παπανάτσιου είναι εδώ, αν και ήταν η τέταρτη ερώτηση, προχωρούμε σε αυτήν και ενδιαμέσως, φαντάζομαι, θα έχει ανευρεθεί η ο κ. Μουζάλας.

Είναι, λοιπόν, η πέμπτη με αριθμό 666/28-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Οικονομικών,με θέμα «αναγκαία και επιβεβλημένη νομοθετική ρύθμιση, προκειμένου να παραμείνουν στο ειδικό καθεστώς περίπου 400.000 αγρότες».

Στην ερώτηση θα απαντήσει, όπως είπα, η Υφυπουργός Οικονομικών κ. Παπανάτσιου.

Κύριε Κεγκέρογλου, να είμαστε συνεπείς στο χρόνο, αφού πήραμε και τη σειρά των δύο συναδέλφων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα ήθελα να πω ότι και η κ. Παπανάτσιου είναι από αυτούς τους Υπουργούς, που ανταποκρίνονται στον κοινοβουλευτικό έλεγχο.

**ΠΡΟΕΔΡΕΥΩΝ (Νικήτας Κακλαμάνης):** Ναι, φθάσαμε τώρα να επαινούμε τους Υπουργούς που έρχονται, δηλαδή.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Χρειάζεται.

**ΠΡΟΕΔΡΕΥΩΝ (Νικήτας Κακλαμάνης):** Χρειάζεται, γιατί υπάρχει το άλλο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και όχι μόνο. Ανταποκρίνεται και στα προβλήματα. Διότι, ενώ είχαμε καταθέσει την ερώτηση δύο φορές και υπήρχε το πρόβλημα, δεν είχε αντιμετωπιστεί. Αντιμετωπίστηκε, όμως, εν μέρει με μια τροπολογία η οποία κατατέθηκε τη Μεγάλη Τρίτη.

Το πρόβλημα αφορά την καταβολή επιδοτήσεων, ενισχύσεων μέσα στο 2016, που αφορούσαν προηγούμενα έτη, δηλαδή, το 2014 και το 2015. Και τι πρόβλημα δημιουργούσε αυτό; Δημιουργούσε πρόβλημα, πρώτον, στο θέμα αλλαγής φορολογικού καθεστώτος ως προς το ΦΠΑ και, δεύτερον, ως προς την ουσία της φορολόγησης της επιβολής ΕΦΚΑ. Για το μεν πρώτο, λύθηκε.

Διότι η τροπολογία, την οποία καταθέσατε, κυρία Υπουργέ, προβλέπει ότι ανεξάρτητα αν υπερβαίνει, εξ αυτού του λόγου, το ύψος των ενισχύσεων του αγρότη, δεν θα αλλάξει καθεστώς. Θα ισχύει ό,τι ισχύει για τους πέντε χιλιάδες και κάτω. Αυτό όμως, έχει να κάνει με το ΦΠΑ. Αγροτικά εισοδήματα, όμως, του 2014 φορολογούνταν με 13% και οι επιδοτήσεις ήταν εντελώς αφορολόγητες. Το 2015 πάλι τα αγροτικά εισοδήματα φορολογούνταν με 13% και οι επιδοτήσεις ήταν αφορολόγητες μέχρι το ύψος των 12 χιλιάδων, με βάση μια ρύθμιση η οποία έχει κατατεθεί τότε. Το 2016, όμως, ο συντελεστής είναι 22%, 45% για το αγροτικό εισόδημα και οι επιδοτήσεις φορολογούνται ουσιαστικά από το πρώτο ευρώ, εφόσον έχει καλυφθεί από το αγροτικό εισόδημα ή από άλλη πηγή το αφορολόγητο, αν κάποιος είχε άλλο εισόδημα.

Το πρόβλημα, λοιπόν, με την τροπολογία λύθηκε εν μέρει μόνο σε σχέση με το καθεστώς ΦΠΑ. Εμείς ζητάμε -και θέλουμε να δούμε την άποψή σας- να γίνει αναδρομική κατανομή στο έτος αναφοράς των ενισχύσεων. Βεβαίως, χωρίς πρόστιμα και χωρίς επιβολές ποινών, διότι αυτό ήταν ένα πρόβλημα του κράτους του ΟΠΕΚΕΠΕ και του ίδιου του συστήματος καταβολής των ευρωπαϊκών ενισχύσεων και δεν ήταν πρόβλημα του αγρότη. Να αντιστοιχισθούν σε αυτές τις χρονιές τα εισοδήματα και ιδιαίτερα από τις επιδοτήσεις αυτές, τις συγκεκριμένες, ούτως ώστε να μην επιβαρυνθεί εξ αυτού του λόγου με επιπλέον φόρο για το 2016 ο κάθε αγρότης από αυτούς τους τετρακόσιους χιλιάδες περίπου, που έλαβαν επιπλέον επιδότηση το 2016 για καθυστερήσεις των ετών 2014 και 2015.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε. Κατ’ αρχάς, θα ήθελα κι εγώ με τη σειρά μου να στείλω τα συλλυπητήρια στις Ένοπλες Δυνάμεις και στις οικογένειες των αδικοχαμένων στρατιωτικών μας. Είναι ένα πάρα πολύ λυπηρό γεγονός.

Πραγματικά, με την τροπολογία που ψηφίστηκε στο νομοσχέδιο για τους δασικούς χάρτες, λύνεται το πρόβλημα που είχε δημιουργηθεί με την ένταξη στο κανονικό καθεστώς του ΦΠΑ των αγροτών, οι οποίοι είχαν υπερβεί τις πέντε χιλιάδες από επιδοτήσεις. Πραγματικά το 2016 πληρώθηκαν τόσες πολλές επιδοτήσεις προηγουμένων ετών, με αποτέλεσμα κάποιοι να έπρεπε να ενταχθούν στο κανονικό καθεστώς, από το ειδικό καθεστώς, πράγμα το οποίο δεν θα συνεχιζόταν για τις επόμενες χρονιές γιατί οι επιδοτήσεις αφορούσαν τα προηγούμενα χρόνια.

Όσον αφορά το δεύτερο κομμάτι, που αφορά την επιβολή του ΕΦΚΑ και το εισόδημα, σε αυτήν την περίπτωση η νομοθεσία ορίζει ξεκάθαρα ότι το εισόδημα το οποίο εισπράττει κάποιος σε μια δεδομένη στιγμή, επιμερίζεται στα έτη τα οποία αφορά. Άρα, με τις βεβαιώσεις του ΟΠΕΚΕΠΕ, είναι υποχρεωμένοι οι αγρότες, όπως ακριβώς το είπατε κι εσείς, να δηλώσουν τα εισοδήματα στα έτη που αναλογούν. Δηλαδή, ξεκινούν από το 2011 ή 2013 κάποιες επιδοτήσεις μέχρι το 2016, θα γίνει ο επιμερισμός, θα κάνουν τις τροποποιητικές τους δηλώσεις και θα προχωρήσουν στην εκκαθάριση του φόρου.

Ο ΕΦΚΑ ο οποίος θα υπολογιστεί για το 2016 θα αφορά μόνο τις επιδοτήσεις που είναι στο εισόδημα του 2016.

Εδώ θα πρέπει να τονίσουμε ότι πολλές από αυτές τις επιδοτήσεις, που δόθηκαν μέσα στο 2016 και που αφορούσαν τα προηγούμενα χρόνια, κατά κύριο λόγο, είναι επιδοτήσεις οι οποίες δεν συνυπολογίζονται και στο εισόδημα. Οι πιο πολλές αφορούν πληροφοριακό στοιχείο, δηλαδή η ενιαία ενίσχυση συνήθως δίνεται μέσα στο έτος. Κάποιες ελάχιστες περιπτώσεις είναι εκείνες, που αφορούν ενιαίες ενισχύσεις οι οποίες δόθηκαν μέσα στο 2016 και αφορούσαν τα προηγούμενα έτη με τυχόν προβλήματα που υπήρχαν.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ευχαριστώ.

Διαπιστώνω ότι έχετε ακριβώς την ίδια άποψη, που έχω και εγώ ως προς τη βασική αρχή, δηλαδή ότι τη χρονιά που δικαιούνται να πάρουν την επιδότηση θα πρέπει να αντιστοιχηθούν τα ποσά, ανεξάρτητα από το ότι ελήφθησαν ή καταβλήθηκαν το 2016. Αυτό πρέπει να γίνει. Όμως, επειδή δεν συμπεριλήφθηκε στη νομοθετική ρύθμιση έχει προβλήματα στην εφαρμογή και σας επισημαίνω τα συγκεκριμένα προβλήματα:

Πρώτον, πρέπει να δηλωθεί από την πλευρά σας ότι αυτές οι τροποιητικές δηλώσεις για το 2014 και το 2015 δεν θα έχουν πρόστιμα και ποινές.

Δεύτερον, ο ΟΠΕΚΕΠΕ οφείλει να εκδίδει βεβαιώσεις, που να αναφέρεται χωριστά σε αυτά που αντιστοιχούσαν ως ενισχύσεις του 2014, του 2015 ή και προηγούμενων ετών και χωριστά του 2016, πράγμα το οποίο δεν κάνει.

Ο ΟΠΕΚΕΠΕ, δυστυχώς, μέχρι και αυτήν την ώρα που μιλάμε –πριν από μια ώρα το διαπίστωσα- εκδίδει μια βεβαίωση η οποία αφορά το σύνολο των επιδοτήσεων που έλαβε φέτος, χωρίς να διαχωρίζει τα χρόνια. Άρα, είναι ανεφάρμοστη αυτή η κατεύθυνση την οποία δίνετε εσείς, εάν ο ΟΠΕΚΕΠΕ δεν διορθώσει το σύστημα των βεβαιώσεων που εκδίδει. Επομένως, και ως προς τον ΕΦΚΑ και ως προς τη φορολόγηση είναι δίκαιη αυτή η αντιστοίχιση στα προηγούμενα έτη.

Βεβαίως, όμως, σε σχέση με τις ποινές και τα πρόστιμα χρειάζεται κατ΄ αρχάς να υπάρξει ρύθμιση και απεμπλοκή των αγροτών, που θα υποβάλουν αυτές τις τροποποιητικές δηλώσεις, διότι γίνεται χωρίς δική τους ευθύνη και ο ΟΠΕΚΕΠΕ πρέπει άμεσα να επανεκδώσει τις βεβαιώσεις με βάση τα έτη αναφοράς. Δεν γίνεται διαφορετικά. Είναι βεβαιώσεις του Υπουργείου Αγροτικής Ανάπτυξης, αλλά νομίζω ότι χρειάζεται μια νότα δική σας προς το Υπουργείο Αγροτικής Ανάπτυξης για να κάνει αυτήν τη διόρθωση και να μην υπάρξει το πρόβλημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το λέτε στη νύφη, να το ακούει η πεθερά. Τα λέτε στην κ. Παπανάτσιου, να τα ακούσει ο κ. Αποστόλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το λογικό είναι.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει. Δεν υπάρχει αντίρρηση.

Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, δεν είναι ότι έχω την ίδια άποψη με εσάς, κύριε Κεγκέρογλου. Είναι ότι η νομοθεσία για τη φορολογία εισοδήματος είναι διαφορετική από τη διάταξη του ΦΠΑ. Η φορολογία εισοδήματος για όλους τους πολίτες αφορά τα εισοδήματα του έτους στο οποίο αναλογούν. Άρα, το ίδιο ισχύει και για τις επιδοτήσεις που παίρνουν από τον ΟΠΕΚΕΠΕ.

Έχει γίνει συνεργασία με τον ΟΠΕΚΕΠΕ. Στις συναντήσεις που έχουμε κάνει ο ΟΠΕΚΕΠΕ οφείλει να στέλνει στο Υπουργείο Οικονομικών τις καταστάσεις με τα έτη που αντιστοιχούν οι επιδοτήσεις και γίνεται αυτό. Μου δίνετε τώρα μια πληροφορία την οποία δεν μπορώ να διασταυρώσω. Οφείλω, όμως, να το δω και, εάν πραγματικά δεν ισχύει, τότε θα δω πώς θα γίνει.

Όσον αφορά τις τροποποιητικές, εάν προκύπτει φορολογητέο εισόδημα και θα έχει κάποιες προσαυξήσεις, σε αυτήν την περίπτωση υπάρχει και φορολόγηση. Θα δω με τις υπηρεσίες και με τους συνεργάτες μου εάν είναι εφικτό σε αυτήν την περίπτωση, επειδή δεν είναι από δική τους υπαιτιότητα, μήπως μπορέσουμε και δεν έχουμε το πρόστιμο.

Από εκεί και πέρα θα ήθελα να πω κάτι για τη σημερινή μέρα, μιας και είναι η επέτειος της 21ης Απριλίου.

**ΠΡΟΕΔΡΕΥΩΝ (Νικήτας Κακλαμάνης):** Έχει καλυφθεί το θέμα, με απόφαση του Προέδρου της Βουλής, με όσα είπα εγώ. Μην ανοίγουμε αυτό το θέμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όχι, όχι. Δεν θα ανοίξω τίποτα.

**ΠΡΟΕΔΡΕΥΩΝ (Νικήτας Κακλαμάνης):** Μην το ανοίγουμε. Παρακαλώ πολύ. Είναι απόφαση του Προέδρου της Βουλής να μην ανοίγουμε το θέμα. Εκαλύφθη όλη η Βουλή με αυτό που είπα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θέλω να πω ότι τιμούμε σήμερα τους αγωνιστές της δημοκρατίας που δεν δίστασαν, δεν φοβήθηκαν και δεν έσκυψαν το κεφάλι. Αντίθετα, υπερασπίστηκαν την ανθρώπινη αξιοπρέπεια, τις αξίες και τα ύψιστα ιδανικά.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, μη με φέρνετε σε δύσκολη θέση. Σας παρακαλώ πολύ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τίποτα περισσότερο, κύριε Πρόεδρε. Μέχρι εκεί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Ευχαριστώ και τους δύο συναδέλφους που έδωσαν τη σειρά στον κ. Κεγκέρογλου και στην κυρία Υφυπουργό.

Εισερχόμαστε στην τέταρτη με αριθμό 722/11-4-2017 επίκαιρη ερώτηση πρώτου κύκλου, του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη, προς τον Υπουργό Μεταναστευτικής Πολιτικής σχετικά με τα προβλήματα των συμβασιούχων εργαζομένων στις υπηρεσίες ασύλου, στα hot spots, στα κέντρα φιλοξενίας προσφύγων και τις άλλες υπηρεσίες του Υπουργείου Μεταναστευτικής Πολιτικής.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Επιτρέψτε μου κι εμένα ως ΚΚΕ να εκφράσουμε τη θλίψη μας για τον τραγικό θάνατο των αξιωματικών του Ελληνικού Στρατού από την πτώση του ελικοπτέρου. Να εκφράσουμε συλλυπητήρια στις οικογένειες των θυμάτων και να ευχηθούμε ταχεία ανάρρωση στην αρχιλοχία που τραυματίστηκε στο δυστύχημα.

Κύριε Υπουργέ, η Κυβέρνηση για να καλύψει τις ανάγκες από τον εγκλωβισμό χιλιάδων προσφύγων στην Ελλάδα και ιδιαίτερα από τον διπλό στα νησιά του Βορείου Αιγαίου, προχώρησε στην πρόσληψη εργαζομένων για την Υπηρεσία Ασύλου, την Υπηρεσία Υποδοχής και Ταυτοποίησης και τις άλλες υπηρεσίες του Υπουργείου Μεταναστευτικής Πολιτικής, με συμβάσεις ορισμένου χρόνου και με διαφορετικές ημερομηνίες λήξης. Σημειώνουμε ότι όλοι αυτοί πληρώνονται μέσω διαφόρων προγραμμάτων.

Επίσης, έγιναν προσλήψεις χιλιάδων εργαζομένων μέσω των προγραμμάτων κοινωφελούς εργασίας οκτάμηνης διάρκειας, που πληρώνονται με μισθό φτώχειας 500 ευρώ.

Οι εργαζόμενοι αυτοί απασχολούνται κάτω από ιδιαίτερα δύσκολες συνθήκες, μέσα σε απαράδεκτους χώρους και για τους πρόσφυγες-μετανάστες αλλά και τους ίδιους και αντιμετωπίζουν σοβαρά προβλήματα.

Οι συμβασιούχοι, πάρα τις απεργιακές τους κινητοποιήσεις, παραμένουν απλήρωτοι, κύριε Υπουργέ, ανασφάλιστοι, ενώ αντιμετωπίζουν και μεγάλο φόρτο εργασίας.

Παρ’ ότι οι ανάγκες παραμένουν μεγάλες, δεν ανανεώνονται όλες οι συμβάσεις των εργαζομένων, αρκετές εκ των οποίων τελειώνουν τέλος Απρίλη, δημιουργώντας τεράστια προβλήματα. Πρέπει να σημειώσουμε ότι μέσα σ’ αυτούς είναι πάρα πολλοί με αναγκαίες ειδικότητες. Κοινωνιολόγοι, ψυχολόγοι κι άλλοι δεν μπορούν να ανακυκλώνονται, γιατί έχουν και μια πείρα και μία εμπειρία αλλά και μία σχέση που έχουν αποκτήσει στα hot spots με τους πρόσφυγες.

Οι απαντήσεις μέχρι τώρα του Υπουργείου στα αιτήματα των εργαζομένων παραμένουν γενικόλογες.

Εξακολουθούν να μην υπάρχουν σε αρκετούς εργαζομένους μέσα ατομικής υγιεινής και προστασίας, να μην έχουν γίνει εμβολιασμοί των εργαζομένων, να μετακινούνται με δικά τους έξοδα προς τα, συχνά απομακρυσμένα, hot spots, ενώ υπάρχουν και περιστατικά απαράδεκτης συμπεριφοράς και εκβιασμού των εργαζομένων από πλευράς του εκάστοτε «υπευθύνου και «προϊσταμένου».

Την ίδια στιγμή παραμένουν χιλιάδες πρόσφυγες και μετανάστες εγκλωβισμένοι στην Ελλάδα, στοιβαγμένοι στα «κέντρα φιλοξενίας», οι οποίοι χρειάζεται άμεσα να απεγκλωβιστούν και να μεταφερθούν με ασφάλεια στις χώρες πραγματικού προορισμού τους. Είναι γνωστό ότι εμείς είμαστε της άποψης ότι δεν πρέπει να δημιουργηθεί κανένα νέο hot spot και κανένα κέντρο κράτησης.

Εμείς ρωτάμε, κύριε Υπουργέ, τι μέτρα θα πάρετε, έτσι ώστε να καταβληθούν τα δεδουλευμένα, να πληρώνονται, να ασφαλίζονται κανονικά οι συμβασιούχοι, να ενεργοποιηθούν όλα τα βιβλιάρια ΙΚΑ, ανεξάρτητα από τα ένσημα, και να δοθεί το επίδομα μετεγκατάστασης σε όσους το δικαιούνται.

Τι μέτρα θα πάρετε, ώστε να προσληφθούν οι εργαζόμενοι με μόνιμη και σταθερή σχέση εργασίας, χωρίς όρους και προϋποθέσεις, και να αναγνωριστεί ως βαριά και ανθυγιεινή η δουλειά στους συγκεκριμένους εργασιακούς χώρους και να καταβληθεί το σχετικό επίδομα που προβλέπεται;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Πρόεδρε, κύριε Κατσώτη, κι εγώ σήμερα μιλάω σε μέρα πένθους. Χαίρομαι που είναι χαμηλοί οι τόνοι. Δεν θα μπορούσε, εκτός από τις σημαίες, να μην είμαστε μεσίστιοι κι εμείς μία τέτοια μέρα.

Κύριε Κατσώτη, νομίζω ότι η επερώτησή σας συζητείται σε λάθος ώρα, διότι έχουν καταβληθεί τα δεδουλευμένα. Έγινε μία γιγαντιαία προσπάθεια και τα δεδουλευμένα έχουν καταβληθεί. Θα σας καταθέσω τα έγγραφα, όπου φαίνεται αναλυτικά ότι τα δεδουλευμένα έχουν καταβληθεί. Τώρα θα καταβληθεί και ο Μάρτης σε όλους τους συμβασιούχους.

(Στο σημείο αυτό ο Υπουργός κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς κατηγορείτε. Εγώ επαινώ την προσπάθεια που έγινε, ώστε μέσα από διάφορα προγράμματα, ευρωπαϊκά και μη, να μπορέσουμε να καλύψουμε τις ανάγκες στα κέντρα υποδομής και στους χώρους φιλοξενίας προσφύγων και μεταναστών.

Οι άλλες ερωτήσεις απευθύνονται σε λάθος άνθρωπο. Δεν μπορεί να αφορά το Υπουργείο Μετανάστευσης η αλλαγή νομοθεσίας για τη μονιμότητα, για το ΙΚΑ, για όλα αυτά τα πράγματα.

Εγώ είμαι μαζί σας στην ευχή του να μπορέσουμε να διορίσουμε μόνιμους, αλλά η διατύπωση μιας ευχής μέχρι να γίνει πραγματικότητα περνάει από πολλούς άλλους παράγοντες.

Επομένως, θα προσπαθήσουμε να επαναλάβουμε τα προγράμματα. Σας έχω καταθέσει και τους καινούργιους διαγωνισμούς που θα κάνουμε. Ξέρετε ότι νομοθετικά είναι αδύνατο να προσλάβουμε τους ίδιους ανθρώπους, ενώ θα το θέλαμε, γιατί –έχετε δίκιο- έχουν αποκτήσει μια προστιθέμενη αξία γνώσης του χώρου.

Επίσης, έχετε δίκιο ότι στην πρώτη εφαρμογή δεν πάρθηκαν όλα αυτά τα μέτρα που προβλέπει ο νόμος για την εργασία τους. Αυτήν τη στιγμή για την εφαρμογή των καινούργιων προγραμμάτων είμαστε έτοιμοι να τα παραγάγουμε παντού και σε όλους.

Δεν έχω να σας πω κάτι άλλο. Έχουν πληρωθεί οι άνθρωποι. Να λάβετε υπ’ όψιν σας ότι τέτοιες τρύπες θα υπάρξουν. Πολλές φορές είναι μόνιμες στο Δημόσιο. Αυτό δεν απαλλοτριώνει το δικαίωμα των εργαζομένων για διαμαρτυρία, τη σεβόμαστε απόλυτα. Μίλησα μαζί τους, αλλά αυτήν τη στιγμή συγκροτείται Υπουργείο. Έχει να συγκροτηθεί Υπουργείο σαράντα χρόνια στην Ελλάδα. Οι υπηρεσίες του φτιάχνονται τώρα. Θα έχουμε κι άλλες τρύπες. Τρέχουμε με μεγάλη λαχτάρα να προλάβουμε τέτοια πράγματα. Είμαστε ανοιχτοί σε συνεργασία, αλλά το Υπουργείο Ναυτιλίας, για παράδειγμα, όταν χρειάστηκε να ανασυγκροτηθεί πήρε δύο χρόνια.

Ζητάμε, λοιπόν, μια επιείκεια στην κρίση από εσάς, όχι από τους εργαζόμενους. Οι εργαζόμενοι δεν μπορούν να δείξουν επιείκεια και οφείλουν να συνεχίσουν να διεκδικούν το δίκιο τους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, ορίστε, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, αν είναι επίκαιρη ή όχι η ερώτηση, το επιβεβαιώσατε με την απάντηση που δώσατε, ότι όντως υπήρχε πρόβλημα. Μπορεί να το λύσετε τώρα. Όμως, εμείς έχουμε μία πληροφόρηση ότι δεν λύθηκε για όλους τους συμβασιούχους. Υπάρχουν συμβασιούχοι οι οποίοι είναι απλήρωτοι ακόμη. Ευχόμαστε αυτή η πληροφόρηση να μην είναι η σωστή και να έχουν πληρωθεί, όπως λέτε. Εσείς ο ίδιος λέτε ότι «πράγματι δεν ήμασταν έτοιμοι να εφαρμόσουμε όσα ο νόμος προέβλεπε για την εργασιακή σχέση αυτή» και λέτε ότι τώρα θα το κάνετε. Άρα υπάρχουν ζητήματα τα οποία θίγουμε στην ερώτηση, τα οποία όντως δεν είχαν προχωρήσει από το Υπουργείο.

Βεβαίως, εμείς δεν διαφωνούμε ότι η συγκρότηση του Υπουργείου άργησε να προχωρήσει και ακόμα δεν έχει ολοκληρωθεί. Αυτό είναι ένα θέμα και οφείλετε να πείτε γιατί καθυστερεί αυτή η συγκρότηση. Διότι όσο καθυστερεί αυτή, καθυστερεί και η αναγκαία δράση –να το πω έτσι- προκειμένου να αντιμετωπιστούν τα μεγάλα προβλήματα των προσφύγων, αλλά και των εργαζομένων γύρω από αυτούς.

Στο σημείο αυτό πρέπει να πούμε ότι το θέμα αυτό της μονιμότητας των εργαζομένων είναι ένα πολύ σημαντικό ζήτημα και έχει να κάνει με το ότι οι πρόσφυγες θα είναι εδώ για πολλά χρόνια, κύριε Υπουργέ. Δεν θα φύγουν αύριο και δεν θα είναι μόνο αυτοί, διότι δεν ξέρω τι θα προκύψει αργότερα.

Άρα υπάρχει ανάγκη οι εργαζόμενοι αυτών των ειδικοτήτων, που προσφέρουν σημαντικές υπηρεσίες στους πρόσφυγες, να είναι μόνιμοι, να εξασφαλίσουν, εν πάση περιπτώσει, έναν ικανοποιητικό μισθό και όχι αυτά τα προγράμματα των 500 ευρώ που ούτε αυτά δεν παίρνουν καλά-καλά. Να εξασφαλίσουν, όμως, και συνθήκες δουλειάς τέτοιες, έτσι ώστε οι υπηρεσίες που θα προσφέρουν να είναι αποτελεσματικές απέναντι στους πρόσφυγες που είναι εγκλωβισμένοι στη χώρα μας.

Εμείς πιστεύουμε ότι υπάρχουν ζητήματα που πρέπει να δείτε με τους εργαζόμενους, που πρέπει να αντιμετωπιστούν. Πιστεύουμε ότι η ανακύκλωση αυτών των εργαζομένων δεν θα ωφελήσει. Οι καινούργιοι που θα έρθουν δεν μπορούν να προσφέρουν, για παράδειγμα, υπηρεσίες τέτοιες που προσφέρουν οι παλαιότεροι με την πείρα που απέκτησαν.

Δένεται ο πρόσφυγας με τον εργαζόμενο, με τον ψυχολόγο, τον κοινωνιολόγο, τη νοσοκόμα, τον γιατρό που είναι στα hot spots, αλλά και τους υπόλοιπους εργαζόμενους που προσφέρουν υπηρεσίες.

Γι’ αυτό, λοιπόν, πέρα από το νομοθετικό πλαίσιο, πρέπει να αντιμετωπιστεί με οποιοδήποτε τρόπο -υπάρχουν τρόποι να αντιμετωπιστεί- το ζήτημα αυτό της σταθερής δουλειάς αυτών των εργαζομένων, για να προσφέρουμε ανθρώπινες υπηρεσίες. Δεν προσφέρουμε κάτι άλλο. Είναι υπηρεσίες αναγκαίες σε αυτόν τον κόσμο ο οποίος είναι με χιλιάδες προβλήματα και ζει εδώ στη χώρα όμηρος.

Αυτά, κύριε Υπουργέ, και πιστεύουμε ότι η ερώτηση είναι επίκαιρη, υπάρχουν ζητήματα και πρέπει να σκύψετε ακόμα περισσότερο γύρω από αυτά τα ζητήματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Κατσώτη, ίσως έγινε παρεξήγηση. Εγώ δεν σας κατηγόρησα για την ερώτηση. Με χαρά ανέφερα ότι η πληρωμή αυτών των ανθρώπων έκανε ανεπίκαιρη την ερώτηση. Δεν ήταν κατηγορία. Η ερώτησή σας είχε σκοπό, είχε νόημα, απλώς τώρα που συζητιέται έχει λυθεί αυτό το πρόβλημα. Αυτό μονάχα είπα. Δεν είχα καμμία αίσθηση ή διάθεση να σας κατηγορήσω για την ερώτηση που κάνατε. Καθήκον σας ήταν να κάνετε αυτήν την ερώτηση, καθήκον μας όμως ήταν σήμερα να την καταστήσουμε μη επίκαιρη. Αυτό ήθελα να πω μονάχα, χωρίς υποψία πολεμικής ή οτιδήποτε άλλο. Από εκεί και πέρα σε πάρα πολλά πράγματα σε ένα θεωρητικό επίπεδο συμφωνώ μαζί σας.

Ωστόσο, η Κυβέρνηση εφαρμόζει τους νόμους, δεν μπορεί παρά να αξιοποιήσει όποιους νόμους μπορεί. Σας είπα ότι, για να μην υπάρξει ανακύκλωση, το μόνο εργαλείο που είχαμε στα χέρια μας σε αυτούς τους διαγωνισμούς ήταν το να βάλουμε μόρια στην προηγηθείσα εργασία. Από εκεί και πέρα τα χέρια μας είναι δεμένα σε αυτό το πράγμα.

Επίσης, θα ήθελα να εκτιμηθεί από τη Βουλή ότι όλοι οι διαγωνισμοί που κάνει το Υπουργείο Μετανάστευσης γίνονται μέσω του ΑΣΕΠ, ακόμα και για συμβασιούχους δηλαδή, ή μέσω του ΟΑΕΔ και δεν υπάρχει καμμία δυνατότητα -καμμία φορά, ξέρετε, αυτό δυσκολεύει τις καταστάσεις, αλλά σε ένα επίπεδο δημοκρατίας είναι προτιμότερο- προσωπικής επιλογής αυτών των ανθρώπων. Βγαίνουν με αξιοκρατικές διαδικασίες.

Για τα άλλα δεν έχω να σας πω κάτι άλλο.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Απλώς βλέπω την ημερομηνία. Ο κ. Κατσώτης την κατέθεσε στις 11-4-2017. Επομένως, τότε πιθανώς να μην είχε λυθεί το θέμα.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Το παραδέχτηκα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συζητείται δέκα μέρες μετά. Επομένως, δεν υπάρχει ούτε παρεξήγηση από καμμία πλευρά και ο κ. Κατσώτης ορθώς το έκανε.

Προχωράμε με την τέταρτη με αριθμό 2718/19-1-2017 ερώτηση του κύκλου αναφορών - ερωτήσεων του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό ΜεταναστευτικήςΠολιτικής, με θέμα «την ανάγκη λήψεως νομοθετικών μέτρων για την επιτάχυνση των διαδικασιών ενώπιον των δικαστηρίων, επί υποθέσεων προσώπων των οποίων έχει απορριφθεί η αίτηση χορηγήσεως διεθνούς προστασίας - ασύλου».

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ.

Επιτρέψτε μου, από πλευράς μας, να συλλυπηθώ τις Ένοπλες Δυνάμεις και τις οικογένειες των αξιωματικών για την απώλεια και να ευχηθώ ταχεία ανάρρωση στη νεαρά η οποία είχε την καλή τύχη να επιβιώσει.

Ως προς το ζήτημα τώρα της επίκαιρης ερώτησης στην οποία αναφέρομαι, είναι γνωστό το ζήτημα των αιτήσεων ασύλου, είναι γνωστός ο μεγάλος αριθμός ο οποίος ταλαιπωρεί τις υπηρεσίες και είναι εξίσου γνωστό το ζήτημα πολλές φορές της δυσκολίας αντιμετωπίσεως των αιτημάτων. Δεδομένων των εγγυήσεων οι οποίες υπάρχουν για την εξασφάλιση και των ατομικών δικαιωμάτων των αιτούντων άσυλο, κατανοώ απόλυτα ότι θα πρέπει οι διαδικασίες αυτές να είναι ιδιαίτερα προσεκτικές.

Αντιμετωπίσαμε, όμως, ένα πρόβλημα ενός κύματος μεγάλου προσφύγων μεταναστών, το οποίο μπορώ να πω ότι ήταν πρωτόγνωρο για την δική μας χώρα, αλλά επιπλέον το αντιμετωπίσαμε και πολλές φορές με μια γραφειοκρατία διάσταση, με την έννοια ότι καταστήσαμε κατ’ ανάγκη ενδεχόμενα τις διαδικασίες πολυτελείς.

Και πού αναφέρομαι; Αναφέρομαι στο ότι αποδεχόμενοι -και ορθώς κατά την άποψή μου- τις απόψεις και τις οδηγίες της Ευρωπαϊκής Ένωσης, καταστήσαμε δύο βαθμούς δικαιοδοσίας ή κρίσεως, αν θέλετε, για να είμαι ακριβέστερος στην έκφραση μου, ενώπιον της διοικήσεως στην Υπηρεσία Ασύλου και στην Αρχή Προσφυγών Ασύλου και εν συνεχεία παράσχαμε και διαδικασία ενώπιον των διοικητικών δικαστηρίων.

Οι εξελίξεις, όμως, ανέτρεψαν αυτές τις νομοθετήσεις για τον εξής λόγο: Ήδη -και αυτό καθιστά επίκαιρη την ερώτηση αν και έχει υποβληθεί αρχικά ως απλή ερώτηση και δεδομένου ότι δεν απαντήθηκε, μετεβλήθη σε ερώτηση- απασχολεί το Συμβούλιο της Επικρατείας -και έχει παραπεμφθεί στην Ολομέλεια- το ζήτημα αν οι επιτροπές προσφυγών, οι ενδικοφανείς, έχουν μεταβληθεί σε δικαιοδοτικού χαρακτήρα. Εάν, λοιπόν, έχουν μεταβληθεί σε δικαιοδοτικού χαρακτήρα σημαίνει επιτάχυνση των αμέσως επομένων σταδίων, τωνδικαστικών. Αν όχι, τότε γιατί να έχουμε δύο βαθμούς δικαιοδοσίας και να μην έχουμε έναν ενώπιον των δικαστηρίων, εφόσον εξαντλούμε στη διοικητική αρχή. Αυτό είναι το πρώτο ερώτημά μου που πρέπει να αντιμετωπιστεί.

Έχω συζητήσει με τον Υπουργό -είναι ακριβές, πρέπει να το πω- και γνωρίζω την πρόθεσή του για την επιτάχυνση. Νομίζω, όμως, ότι πρέπει να τα επαναλάβουμε και ενώπιον της Βουλής, ούτως ώστε να ασκηθεί η δυνατότητα και η πίεση ακόμα, αν θέλετε, κύριε Πρόεδρε, για να επιταχυνθούν οι μεταβολές. Ζητώ νομοθετική μεταβολή επακριβέστερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Καρρά, έχουμε κάνει και προσωπικά συζήτηση πάνω σε αυτό το ζήτημα. Εγώ να σας ξαναδώσω κάποια στοιχεία που πιθανόν να σας λείπουν, τα οποία και θα καταθέσω.

Η χώρα μας αυτή τη στιγμή είναι η τέταρτη χώρα σε αιτήματα ασύλου με βάση τον αριθμό και η δεύτερη με βάση τον πληθυσμό της. Πρώτη είναι η Γερμανία και μετά είμαστε εμείς. Δεν είναι αληθές ότι με βάση το lege artis έχουμε καθυστέρηση στο άσυλο. Είναι αληθές ότι με βάση τις ανάγκες μας και τις ανάγκες των προσφύγων και των μεταναστών έχουμε καθυστέρηση στο άσυλο. Στη Γερμανία μέχρι πριν από ένα μήνα η διαδικασία ασύλου έπαιρνε δεκαεφτά μήνες. Σε εμάς είναι λιγότερο. Και κάνουμε τεράστιες προσπάθειες.

Ήμασταν ανέτοιμοι σαν κράτος. Ξεκινήσαμε με μία Υπηρεσία Ασύλου με διακόσια άτομα. Αυτή τη στιγμή έχουμε εφτακόσια άτομα. Το πλάνο μας είναι να κάνουμε μία αύξηση 30%. Έχω ξαναπεί ότι στις υπηρεσίες ασύλου είναι αυστηρά νομικές οι διαδικασίες. Είναι σαν αυτό το κινέζικο παιχνίδι που άμα τραβήξεις ή εάν βάλεις ένα ξυλάκι παραπάνω μπορεί να καταπέσει όλο. Προχωράμε, λοιπόν, γνωρίζοντας την ανάγκη, αλλά με τέτοια σύνεση που να μην οδηγήσει σε πτώση την Υπηρεσία Ασύλου.

Έχουμε πενήντα έξι χιλιάδες αιτήσεις ασύλου στη χώρα μας. Δεν είχαμε ποτέ. Η χώρα μας ήταν χώρα transit, όπως ξέρετε. Ερχόντουσαν και έφευγαν. Έχουμε το φαινόμενο της κατάχρησης ασύλου. Δυστυχώς -και ευτυχώς από την άλλη- υπάρχει μία πολύ λεπτή γραμμή ανάμεσα στο ότι η διαδικασία ασύλου πρέπει να επιταχυνθεί και στο ότι η διαδικασία ασύλου αποτελεί μία κορωνίδα ανθρωπίνων δικαιωμάτων στο χώρο της μετανάστευσης και δεν πρέπει να θιχθεί η νομική τους και ανθρωπιστική τους υπόσταση.

Προσπαθούμε να ισορροπήσουμε σε αυτό. Είναι αληθές αυτό που λέτε, ότι στη χώρα μας πρακτικά έχουν τέσσερις δυνατότητες -άσυλο, προσφυγές, διοικητικό δικαστήριο, Συμβούλιο της Επικρατείας- ενώ σε χώρες δικαίου, όπως θεωρούνται για τη μετανάστευση η Γαλλία, η Ολλανδία, η Γερμανία, η Σουηδία και η Δανία, έχουν δύο και σε κάποιες απ’ αυτές τρεις δυνατότητες. Επομένως, υπάρχει ένα ζήτημα. Σας είπα ποια είναι η δυσκολία. Με πολλή χαρά θα δεχθώ τη βοήθειά σας στο να δουλέψουμε πάνω σε αυτό το θέμα.

Τελειώνοντας, υπάρχει μια διαφορά σήμερα, κύριε Πρόεδρε, στο γιατί έχουμε πενήντα έξι χιλιάδες αιτήματα, ενώ έρχονται και άλλοι και άλλοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιτρέψτε μου να κλείσω με μία επιτυχία της Υπηρεσίας Ασύλου. Σε αυτό το διάστημα η Υπηρεσία Ασύλου έκανε δώδεκα χιλιάδες μετεγκαταστάσεις, relocations, σε χώρες της Ευρώπης και έχουμε έτοιμους άλλους δυόμισι χιλιάδες για μετεγκατάσταση. Έχει αρχίσει και δουλεύει λίγο καλύτερα το σύστημα.

Επίσης, η Υπηρεσία Ασύλου έκανε εξίμισι χιλιάδες επανενώσεις οικογενειών. Και αυτό είναι δουλειά της Υπηρεσίας Ασύλου.

Τέλος, και η Υπηρεσία Ασύλου συνέβαλε στο να γίνουν εξίμισι χιλιάδες οικειοθελείς επιστροφές στις χώρες καταγωγής τους, δουλειά που γίνεται κυρίως από το Διεθνή Οργανισμό Μετανάστευσης. Έχει, όμως, συμβολή και η Υπηρεσία Ασύλου. Αυτό είναι μια ανεκτίμητη υπηρεσία. Είναι αμέσως-αμέσως είκοσι πέντε χιλιάδες άνθρωποι, οι οποίοι βρήκαν μια καλύτερη ζωή από αυτή που προοριζόντουσαν να ζήσουν εδώ.

Είμαστε ανοικτοί σε οποιαδήποτε καλή σας πρόθεση.

(Στο σημείο αυτό ο Υπουργός κ. Ιωάννης Μουζάλας καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, είναι δεδομένο. Δεν αμφισβητώ τις προσπάθειες και τις προθέσεις του Υπουργού, του Υπουργείου και της Υπηρεσίας Ασύλου. Τις αναγνωρίζω και συγχαίρω, αν θέλετε, για τις προσπάθειες αυτές.

Όμως, παραμένει η σκέψη μου αν μπορούμε να ακολουθήσουμε το γαλλικό πρότυπο, όπως ανέφερε και ο κύριος Υπουργός, όπου τα στάδια είναι δύο, αντί να ακολουθούμε τα τέσσερα, τα οποία κατ’ εμέ είναι πολυτελή για την ανάγκη της Ελλάδας.

Δεδομένου ότι κατά τα τελευταία στοιχεία -δεν ξέρω αν είναι απόλυτα ακριβή- κατατίθενται, κύριε Υπουργέ, όπως γνωρίζετε, πέντε χιλιάδες αιτήσεις ασύλου ανά μήνα εντός του 2017 -δημοσιογραφικές είναι οι πληροφορίες, δεν έχω επίσημη ενημέρωση- καταλαβαίνετε ότι κάποια στιγμή θα πρέπει να αναζητήσουμε τον τρόπο επιτάχυνσης. Και συμφωνώ με αυτό.

Δεύτερον, έχω έναν προβληματισμό, ο οποίος μπορεί να ανατρέψει όλο το σκηνικό το οποίο έχει διαμορφωθεί, ακόμα και με τις καλές προσπάθειες. Αν τυχόν έρθει το Συμβούλιο της Επικρατείας αυτή τη στιγμή και βγάλει μια απόφαση η Ολομέλεια και πει ότι κακώς συμμετέχουν τακτικοί διοικητικοί δικαστές στις ενδικοφανείς επιτροπές ασύλου, διότι δεν έχουν τα εχέγγυα του δικαιοδοτικού οργάνου, πώς θα αντιμετωπιστούν τα ζητήματα τα οποία θα έχουν προκύψει από αποφάσεις που έχουν εκδοθεί στον ενδιάμεσο χρόνο;

Θα ήθελα να το βάλω στη σκέψη σας και στη σκέψη του Υπουργείου, γιατί μετά θα προκύψει ανάγκη συμμόρφωσης σε μια απόφαση ανώτατου δικαστηρίου.

Δεν το αναφέρω στην ερώτησή μου αυτό, αλλά νομίζω ότι το Υπουργείο θα πρέπει να απασχοληθεί και με σχέδιο αντιμετώπισης τυχόν μιας ανατροπής, κύριε Υπουργέ. Δεν το προβλέπω, δεν το γνωρίζω, αλλά είναι στα ενδεχόμενα ότι μπορεί να συμβεί.

Συνοψίζοντας, λοιπόν, θα πω, ναι, θέλω κι εγώ να βοηθήσω, αν μπορώ. Θα δώσω τις σκέψεις μου και τις προσπάθειες για να απλοποιηθεί η διαδικασία και για ποιο λόγο.

Το περιβάλλον, ιδιαίτερα στα νησιά, είναι ρευστό, κύριε Πρόεδρε και κύριε Υπουργέ. Έχουμε ένα δημοψήφισμα στην Τουρκία, το οποίο δίνει ένα στάδιο αβεβαιότητας και ανά πάση στιγμή μπορεί να προκύψει μια μεταβολή και στις ροές ακόμα, αλλά και σε ζητήματα δηλώσεως Ευρωπαϊκής Ένωσης - Τουρκίας. Ας είμεθα, λοιπόν, έτοιμοι.

Νομίζω ότι πρέπει όλοι μαζί να προσπαθήσουμε να τα αντιμετωπίσουμε αυτά τα προβλήματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Δεν έχω να απαντήσω κάτι, με την έννοια του ότι, όπως ξέρετε, αυτά τα ζητήματα είναι ζητήματα που ήδη προσπαθούμε να τα δούμε. Και είμαι βέβαιος ότι και εσείς συμφωνείτε πως η λύση δεν πρέπει να είναι εις βάρος του διεθνούς δικαίου και της Συνθήκης της Γενεύης. Η προϊστορία σας, εξάλλου, το διαβεβαιώνει αυτό.

Κύριε Πρόεδρε, απλά να σας πω ότι αυτή τη στιγμή, με βάση το καινούργιο πλάνο το οποίο υπογράψαμε με την Ευρωπαϊκή Ένωση, έχουμε πετύχει και έχουμε στα νησιά πάνω από εκατό άτομα για επί τόπου γραφεία ασύλου, ώστε να υπάρξει επιτάχυνση. Σε δύο νησιά από αυτά δημιουργούμε καινούργια γραφεία ασύλου -στη Χίο και τη Μυτιλήνη- εκτός hot spot που θα διευκολύνει και αυτό το πράγμα.

Επίσης, για πρώτη φορά ίσως, σχεδόν έχουμε συμπληρώσει τους ανθρώπους της EASO, που η Ευρωπαϊκή Ένωση μας είχε υποσχεθεί και που μέχρι τώρα ποτέ δεν είχε γίνει. Νομίζω ότι μέχρι τις 15 Μάϊου θα έχουμε τελειώσει και με αυτό και θα υπάρξει μια επιτάχυνση.

Ωστόσο, ναι, το πρόβλημα παραμένει. Είναι πρόβλημα για εμάς, είναι πρόβλημα και γι’ αυτούς τους ανθρώπους, τους ταλαιπωρημένους. Πρέπει να προσπαθήσουμε να βρούμε λύση και είμαστε ανοικτοί στις προτάσεις.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.15΄ λύεται η συνεδρίαση για τη Δευτέρα 24 Απριλίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**