Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙ΄

Δευτέρα 24 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Κ. Βλάση, σελ.   
2. Ανακοινώνεται ότι με την υπ’ αριθμόν 4873/3165, από 21 Απριλίου απόφαση του Προέδρου της Βουλής συγκροτήθηκε εξεταστική Επιτροπή για τη διερεύνηση σκανδάλων στον χώρο της υγείας κατά τα έτη 1997-2014, σελ.   
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 24.2.2017:

α. ποινική δικογραφία που αφορά στον Πρωθυπουργό, κ. Αλέξη Τσίπρα,

β. δύο (2) ποινικές δικογραφίες που αφορούν στον Αναπληρωτή Υπουργό Εσωτερικών, κ. Νικόλαο Τόσκα,

γ. ποινική δικογραφία που αφορά στους κ.κ. Παναγιώτη Κουρουμπλή, πρώην Υπουργό Εσωτερικών και Διοικητικής Ανασυγκρότησης, Χριστόφορο Βερναρδάκη, πρώην Αναπληρωτή Υπουργό Εσωτερικών και Διοικητικής Ανασυγκρότησης, Γεώργιο Σταθάκη, πρώην Υπουργό Οικονομίας, Ανάπτυξης και Τουρισμού, Νικόλαο Παρασκευόπουλο, πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων, Δημήτριο Παπαγγελόπουλο, Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων, Γεώργιο Κατρούγκαλο, πρώην Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Θεανώ Φωτίου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Ουρανία Αντωνοπούλου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Ανδρέα Ξανθό, Υπουργό Υγείας, Παύλο Πολάκη, Αναπληρωτή Υπουργό Υγείας, Ευκλείδη Τσακαλώτο, Υπουργό Οικονομικών, Τρύφωνα Αλεξιάδη, πρώην Αναπληρωτή Υπουργό Οικονομικών, Γεώργιο Χουλιαράκη, Αναπληρωτή Υπουργό Οικονομικών, Παναγιώτη Σκουρλέτη, πρώην Υπουργό Περιβάλλοντος και Ενέργειας, Ιωάννη Τσιρώνη, πρώην Αναπληρωτή Υπουργό Περιβάλλοντος και Ενέργειας, Χρήστο Σπίρτζη, πρώην Υπουργό Υποδομών Μεταφορών και Δικτύων, Θεόδωρο Δρίτσα, πρώην Υπουργό Ναυτιλίας και Νησιωτικής Πολιτικής, Ευάγγελο Αποστόλου, Υπουργό Αγροτικής Ανάπτυξης και Τροφίμων και Αλέξανδρο Φλαμπουράρη, Υπουργό Επικρατείας, και

δ. ποινική δικογραφία που αφορά στον κ. Μιλτιάδη Βαρβιτσιώτη, πρώην Υπουργό Ναυτιλίας και Αιγαίου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Εσωτερικών, σχετικά με την καταβολή των δεδουλευμένων των συμβασιούχων, σε αρκετούς δήμους της χώρας, σελ.   
 β) Προς τον Υπουργό Υγείας:  
 i. σχετικά με τη βελτίωση του νομοθετικού πλαισίου για την ακούσια νοσηλεία ψυχικά ασθενών, σελ.   
 ii. σχετικά με τα υψηλά ποσοστά καισαρικών τομών στην Ελλάδα, σελ.   
 γ) Προς τον Υπουργό Υποδομών και Μεταφορών, σχετικά με τα ελλείμματα στις αστικές συγκοινωνίες της Αθήνας, σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΟΥΡΑΚΗΣ Α. , σελ.  
  
Β. Επί των επικαίρων ερωτήσεων:  
ΑΝΑΓΝΩΣΤΟΠΟΥΛΟΥ Α. , σελ.  
ΜΑΥΡΑΓΑΝΗΣ Ν. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΞΑΝΘΟΣ Α. , σελ.  
ΣΚΟΥΡΛΕΤΗΣ Π. , σελ.  
ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙ΄

Δευτέρα 24 Απριλίου 2017

Αθήνα, σήμερα στις 24 Απριλίου 2017, ημέρα Δευτέρα και ώρα 18.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι με την υπ’ αριθμόν 4873/3165/21-4-2017 απόφαση του Προέδρου της Βουλής συγκροτήθηκε Εξεταστική Επιτροπή για τη διερεύνηση σκανδάλων στον χώρο της υγείας κατά τα έτη 1997 - 2014.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 3-5)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Επίσης, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Σύσταση την επωνυμία «Εθνικό Σύστημα Διαπίστευσης» και άλλες διατάξεις».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την ενδέκατη με αριθμό 625/20-3-2017 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Εσωτερικών, σχετικά με την καταβολή των δεδουλευμένων των συμβασιούχων, σε αρκετούς δήμους της χώρας.

Θα απαντήσει ο Υπουργός Εσωτερικών κ. Σκουρλέτης.

Κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, γνωρίζετε πάρα πολύ καλά ότι έχει προκύψει ένα σημαντικό ζήτημα για τους συμβασιούχους των δήμων, οι οποίοι παραμένουν απλήρωτοι εδώ και τέσσερις μήνες. Οι συγκεκριμένοι συμβασιούχοι σε αρκετούς δήμους της χώρας δεν έχουν λάβει τις νόμιμες αμοιβές τους, παρά το γεγονός ότι οι συμβάσεις τους ανανεώθηκαν έως το τέλος του 2017 με τον ν.4429/2016.

Ωστόσο σε κάποιους από τους συμβασιούχους στον τομέα της καθαριότητος των δήμων καταβάλλεται κανονικά η μισθοδοσία τους, ενώ άλλοι, όπως για παράδειγμα του ανωτέρου Δήμου Δέλτα ή του Δήμου Θεσσαλονίκης, έχουν σταματήσει να πληρώνονται από τον Ιανουάριο του 2017.

Ως αιτία του προβλήματος εμφανίζεται η άρνηση των επιτρόπων του Ελεγκτικού Συνεδρίου να εγκρίνουν τα συγκεκριμένα χρηματικά εντάλματα. Μάλιστα, φαίνεται ότι η επιφύλαξη των επιτρόπων στηρίζεται στο γεγονός ότι μετά την τελευταία παράταση των ανωτέρω συμβάσεων κάποιοι εκ των συμβασιούχων εργαζομένων στον τομέα της καθαριότητας πιθανότατα να συμπληρώσουν το εικοσιτετράμηνο συνεχούς εργασίας.

Γνωρίζετε πολύ καλά, κύριε Υπουργέ, ότι πολλοί εργαζόμενοι και οι οικογένειές τους έχουν φτάσει στα όριά τους διότι είναι για τέταρτο μήνα απλήρωτοι, πέρασαν τις διακοπές του Πάσχα χωρίς να έχουν τη δυνατότητα να περάσουν τις γιορτές αυτοί και οι οικογένειές τους και η υπομονή τους έχει εξαντληθεί.

Πολλοί από τους εργαζομένους –απ’ ό,τι μαθαίνω- έχουν προσφύγει στη δικαιοσύνη και δικαιώθηκαν στο πρώτο επίπεδο κάποιων δήμων. Όπως καταλαβαίνετε, δεν είναι λύση να μπορούν να καταβάλλουν τα δικαστικά έξοδα από την τσέπη τους αφού είναι ήδη αποδυναμωμένοι. Εν τω μεταξύ το όλο θέμα έχει πάει στην ολομέλεια του Ελεγκτικού Συνεδρίου και είναι άγνωστο το πότε θα αποφασίσει η ολομέλεια.

Επομένως, κύριε Υπουργέ, έχω μερικές ερωτήσεις να σας κάνω. Σε ποιους ακριβώς δήμους εντοπίζετε τα προβλήματα των καθυστερήσεων και πόσους εργαζομένους αφορά η καθυστέρηση καταβολής των δεδουλευμένων; Κατά πληροφορίες που έχω είναι γύρω στους δύο χιλιάδες εργαζόμενους. Είναι όντως αυτός ο αριθμός;

Και επίσης, κάτι σημαντικό, γιατί προχωρήσατε σε παράταση των σχετικών συμβάσεων, αφού σίγουρα γνωρίζετε ήδη ότι πιθανότατα θα υπάρξει άρνηση υπογραφής των σχετικών ενταλμάτων πληρωμής από τους επιτρόπους του ελεγκτικού συνεδρίου;

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Τέλος ποιες είναι οι ενέργειες στις οποίες έχετε ήδη προβεί ή θα προβείτε άμεσα για να επιλυθεί το πρόβλημα και να καταβληθούν τα δεδουλευμένα στους συνταξιούχους;

Διότι γνωρίζω για τη σχετική σας εγκύκλιο, όμως, δεν θεωρώ ότι έλυσε αυτό το πρόβλημα. Μάλιστα είχατε απαντήσει και στο ΚΚΕ, αλλά θέλω την απάντηση από εσάς.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μεγαλοοικονόμου.

Τον λόγο έχει ο Υπουργός Εσωτερικών κ. Παναγιώτης Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρία Μεγαλοοικονόμου, όπως είπατε και εσείς στην ερώτησή σας, σε κάποιες περιπτώσεις εμφανίζεται το θέμα αυτό. Άρα εδώ έχουμε στην ίδια ακριβώς περίπτωση μια διαφορετική αντιμετώπιση από κάποιους επιτρόπους του Ελεγκτικού Συνεδρίου. Άρα κάτι δεν πηγαίνει καλά. Δεν μπορεί, δηλαδή, στη μία περίπτωση να είμαστε σύννομοι, στην πλειοψηφία των περιπτώσεων που έχουν ανανεωθεί οι συμβάσεις και πληρώνονται κανονικά οι εργαζόμενοι να είμαστε εντάξει, και σε κάποιες άλλες να μην είμαστε.

Το πρόβλημα, λοιπόν, προφανώς πρέπει να το απαντήσει πρώτα απ’ όλα το ίδιο το Ελεγκτικό Συνέδριο, το οποίο βρίσκεται σε διαδικασία σύγκλισης της ολομέλειάς του. Άρα μπροστά σε αυτό δεν έχουμε εμείς να κάνουμε κάτι παραπάνω, διότι δεν έχουμε σε καμμία περίπτωση ούτε το δικαίωμα ούτε την πρόθεση να το υποκαταστήσουμε.

Από εκεί και πέρα η παράταση των συμβάσεων των συγκεκριμένων συμβασιούχων μέχρι το τέλος του 2017 ήταν μια πράξη ανάγκης για λόγους δημοσίου συμφέροντος. Έπρεπε να γίνει και γι’ αυτό και το κάναμε. Και σε καμμία περίπτωση η άρνηση να πληρωθούν αυτοί οι άνθρωποι δεν σχετίζεται με το γεγονός ότι κάποιοι απ’ αυτούς συμπλήρωσαν το εικοσιτετράμηνο, διότι το εικοσιτετράμηνο δεν είναι μια πρόβλεψη συνταγματική. Κατά συνέπεια δεν υπάρχει κανένας λόγος είτε κάποιοι δήμαρχοι να μην προβαίνουν στις συγκεκριμένες παρατάσεις είτε πολύ περισσότερο να μην τους εγκρίνονται οι συγκεκριμένες δαπάνες για δουλειά, η οποία ήδη έχει παρασχεθεί.

Εμείς, λοιπόν, όπως γνωρίζετε -αναφερθήκατε και στην απάντηση που είχα δώσει προς το Κομμουνιστικό Κόμμα Ελλάδας- προβήκαμε και στη νομοθετική ρύθμιση με την οποία δίναμε τη δυνατότητα σε εκείνες τις περιπτώσεις των δήμων που ισχυριζόντουσαν ότι δεν μπορούσαν από τα ανταποδοτικά τέλη να τους πληρώσουν, να πληρωθούν κατά παρέκκλιση οι συγκεκριμένοι συμβασιούχοι και από έσοδα από τον προϋπολογισμό των δήμων τους.

Και επιπλέον στείλαμε εγκύκλιο και προς την Αποκεντρωμένη Διοίκηση, η οποία έχει καλέσει συγκεκριμένους δημάρχους και τους έχει επιστήσει την προσοχή λέγοντάς τους ότι δεν είναι δικαίωμα να εφαρμόζουν κατά το δοκούν τον νόμο. Ο νόμος υπάρχει, με βάση αυτόν είμαστε υποχρεωμένοι να πορευθούμε.

Από εκεί και έπειτα αυτό που γνωρίζουμε, και είπατε και εσείς, είναι ότι η ολομέλεια του Ελεγκτικού Συνεδρίου, και έχω παρακαλέσει ο ίδιος αυτό να επισπευσθεί, διότι δεν μπορεί να υπάρχει μια τέτοιου είδους εκκρεμότητα, πολύ σύντομα θα αποφανθεί έτσι ώστε με θετικό, κατά τη γνώμη μου, τρόπο τελικά να λυθεί το θέμα αυτό.

Δεν σας κρύβω, όμως, ότι διαβλέπω σε στάση ορισμένων αιρετών και πολιτική σκοπιμότητα, δηλαδή να προσπαθούν να ερμηνεύσουν κατά το δοκούν τη συγκεκριμένη ρύθμιση και να προσπαθούν να δημιουργήσουν ένα γενικότερο πολιτικό κλίμα αναστάτωσης, βεβαίως, εις βάρος των συγκεκριμένων εργαζομένων. Ελπίζω ότι με την απόφαση του Ελεγκτικού Συνεδρίου δεν θα υπάρχει κανένας εργαζόμενος ο οποίος θα χάσει τα λεφτά του.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εσωτερικών κ. Σκουρλέτη.

Τον λόγο έχει η κ. Μεγαλοοικονόμου για τη δευτερολογία της.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατ’ αρχάς, κύριε Υπουργέ, δεν αναφέρθηκα όπως το ΚΚΕ, που είπε «αντεργατική πολιτική» κλπ.. Εγώ δεν το βλέπω έτσι.

Βλέπω ότι είναι άνθρωποι που δικαιούνται να πάρουν τους μισθούς τους, αλλά και σε αντίστοιχες περιπτώσεις το Εκλεκτικό Συνέδριο έχει αρνηθεί την κάλυψη των αντιστοίχων κονδυλίων, όταν η ανανέωση των συμβάσεων ορισμένου χρόνου υπερβαίνει τους είκοσι τέσσερις μήνες.

Αυτό είναι πάγιο. Και μάλιστα το προεδρικό διάταγμα 164/2004, γνωστό ως προεδρικό διάταγμα Παυλόπουλου, έθετε συγκεκριμένους περιορισμούς και τους όρους από τους οποίους μετατρέπεται μια σύμβαση ορισμένου χρόνου διαδοχικώς ανανεούμενη σε αορίστου χρόνου. Από τότε είναι σταθερή η άρνηση των επιτρόπων του Ελεγκτικού Συνεδρίου να εγκρίνουν πληρωμές, όταν αφορούν συμβάσεις που θα ξεπεράσουν τους είκοσι τέσσερις μήνες διαδοχικής εργασίας. Αυτή είναι πάγια απόφαση του Ελεγκτικού Συνεδρίου.

Βεβαίως, το Υπουργείο Εσωτερικών έστειλε στην αποκεντρωμένη διοίκηση, όπως είπατε, τη σχετική εγκύκλιο ζητώντας να εφαρμόσουν τον νόμο οι όποιοι δήμαρχοι δεν παρέδιναν τις συμβάσεις ή δεν πληρώνουν τους εργαζομένους. Ωστόσο, το πρόβλημα παραμένει ότι οι δήμαρχοι δεν καταβάλλουν τα δεδουλευμένα τους, όχι επειδή δεν έχουν, αλλά έχουν την επιφύλαξη από την πλευρά του Ελεγκτικού Συνεδρίου, φοβούμενοι ότι θα παρανομήσουν, και φοβούνται ότι μετά θα είναι υπόλογοι οι δήμαρχοι και θα βρεθούν να έχουν πληρώσει με δική τους πρωτοβουλία, αφού δεν έχουν την κατοχύρωση του Ελεγκτικού Συνεδρίου, και θα τους πηγαίνει στα δικαστήρια μετά το Ελεγκτικό Συνέδριο. Δεν έχετε δώσει κάποια ορισμένη απόφαση, εγκύκλιο και να πείτε «Το παίρνω εγώ στην πλάτη μου αυτό, εσείς πληρώστε τους». Οπότε εγώ μίλησα και με δημάρχους και μου είπαν ότι δεν μπορούν γιατί θα βρεθούν εκτεθειμένοι, αφού οι επαναλαμβανόμενες ανανεώσεις των συμβάσεων μετατρέπονται σε αορίστου χρόνου. Κι έτσι η εγκύκλιος παραμένει ανεφάρμοστη. Και από την άλλη, εσείς πρέπει να λάβετε την πρωτοβουλία.

Το πρόβλημα όμως δεν είναι γενικώς τώρα, είναι γνωστό και έχει προκύψει και στο παρελθόν. Αλλά εσείς γιατί προβήκατε στην ανανέωση των συμβάσεων; Εγώ θεωρώ πως προβήκατε για λόγους ανθρωπισμού, συναισθηματικούς, για να μην πεταχτούν αυτοί οι άνθρωποι στον δρόμο. Δεν αντιλέγω. Αλλά αφού το Ελεγκτικό Συνέδριο δεν το δέχεται αυτό, κάτι ουσιαστικό πρέπει να κάνετε. Στην πραγματικότητα κρατάτε εσείς ομήρους τους εργαζομένους, να μην είναι πληρωμένοι, να αναγκαστούν και ήδη έχουν ζητήσει την έκδοση προσωρινής διαταγής, απ’ ό,τι έμαθα, από το αρμόδιο δικαστήριο για να πάρουν προσωρινά ένα μέρος των χρημάτων που τους οφείλονται.

Επίσης, θα ήθελα να μου απαντήσετε αν όντως υπάρχουν δήμαρχοι που προχώρησαν σε καταγγελίες των αντίστοιχων συμβάσεων εργασίας παρά την παράτασή τους. Έχει υποπέσει στην αντίληψή σας να έχει συμβεί κάτι σχετικό;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μεγαλοοικονόμου.

Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κυρία Μεγαλοοικονόμου, μη γενικεύετε. Διότι στη δεύτερη παρέμβασή σας αναφερθήκατε συνολικά στους επιτρόπους του Ελεγκτικού Συνεδρίου, οι οποίοι δεν εγκρίνουν τις δαπάνες. Επαναλαμβάνω ότι είναι η μειοψηφία των περιπτώσεων. Άρα, η πλειοψηφία των επιτρόπων εγκρίνουν τα συγκεκριμένα εντάλματα. Άρα, εδώ πέρα, το θέμα δεν θα το λύσει προφανώς καμμία κυβέρνηση ούτε είναι αρμόδια η Κυβέρνηση να υποκαταστήσει το Ελεγκτικό Συνέδριο. Το Ελεγκτικό Συνέδριο γι’ αυτόν τον λόγο συγκαλεί την ολομέλειά του για να αποφανθεί οριστικά και τελεσίδικα.

Εμείς αυτό που έχουμε κάνει είναι ακριβώς να πάρουμε την κατάσταση στα χέρια μας κάνοντας τις κατάλληλες νομοθετικές πρωτοβουλίες. Από εκεί και πέρα δεν υπάρχει άλλη δυνατότητα, με βάση τον θεσμικό μας ρόλο, εκ μέρους της Κυβέρνησης να κάνουμε κάτι παραπάνω. Εμείς και την πολιτική μας βούληση και τη θεσμική δυνατότητα που έχουμε την έχουμε εξαντλήσει. Άρα, περιμένουμε να δούμε τι θα γίνει τελικά εκ μέρους του Ελεγκτικού Συνεδρίου.

Το συγκεκριμένο δε προεδρικό διάταγμα Παυλόπουλου αναφερόταν σε συγκεκριμένες περιπτώσεις τότε που είχε βγει και δεν υπάρχει –επαναλαμβάνω- σε καμμία περίπτωση τέτοια μνεία συνταγματική που να λέει ότι το εικοσιτετράμηνο είναι το ανώτατο όριο. Αλλά από εκεί και έπειτα, αυτές οι συμβάσεις οι οποίες παρατάθηκαν, κατά την έναρξη της παράτασής τους, δεν είχαν συμπληρώσει τους είκοσι τέσσερις μήνες. Μπορεί κάποιες από αυτές, στην πορεία, στη διάρκεια της παράτασής τους, να το συμπλήρωσαν, αλλά αυτός δεν είναι λόγος για να διακοπούν στη μέση.

Από εκεί και έπειτα, σας λέω ότι ήδη έχουν δοθεί εντολές σε συγκεκριμένους αποκεντρωμένους προϊσταμένους να καλέσουν όσους δημάρχους αρνούνται να παρατείνουν αυτές τις συμβάσεις ή να πληρώσουν τον κόσμο που έχει δουλέψει να συμμορφωθεί και η εντολή είναι να πράξουν αυτά που προβλέπονται με βάση τον νόμο.

Τέλος, θέλω να σας πω ότι η Κυβέρνηση έχει μια αυξημένη ευαισθησία στο θέμα των συμβασιούχων. Και δεν μιλάω μόνο για τις συγκεκριμένες περιπτώσεις των εργαζομένων στην καθαριότητα και αυτούς των οποίων έχει παραταθεί η διάρκεια της σύμβασής τους μέχρι τέλος του 2017.

Αναφέρομαι σε εκείνο το πέλαγος, αυτή την πανσπερμία των συμβασιούχων, οι οποίοι είναι πολλές χιλιάδες, που απασχολούνται είτε στους δήμους είτε στον δημόσιο τομέα, των οποίων είμαστε υποχρεωμένοι ως πολιτεία, όχι μόνο ως σημερινή Κυβέρνηση, επιτέλους να δώσουμε μια λύση στην ομηρία τους.

Πραγματικά θα πρέπει να μας αναγνωριστεί το ότι έχουμε αυτήν την πρόθεση και θέλω για άλλη μια φορά δημόσια να πω ότι βρισκόμαστε σε επεξεργασία συγκεκριμένης πρότασης, την οποία θα παρουσιάσουμε σε όλα τα κόμματα, καλώντας όλα τα κόμματα του ελληνικού Κοινοβουλίου να συναινέσουμε έτσι ώστε να ορθολογικοποιήσουμε την κατάσταση.

Δεν μπορεί να υπάρχει αυτή η ελληνική ιδιομορφία, χιλιάδες άνθρωποι επί δεκαετίες, επί πάρα πολλά χρόνια να είναι κάτω από το καθεστώς της σύμβασης, κάνοντας κατάχρηση και με βάση την ευρωπαϊκή οδηγία της έννοιας της σύμβασης, ενώ στην πραγματικότητα καλύπτουν διαρκείς και πάγιες ανάγκες. Όμως, νομίζω ότι αυτά θα μας δοθεί η δυνατότητα να τα πούμε στο αμέσως προσεχές διάστημα και εκεί θα θέλαμε και από την δικιά σας μεριά να βοηθήσετε και να συνδράμετε στο να βρούμε μια οριστική και βιώσιμη λύση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εσωτερικών, κ. Παναγιώτη Σκουρλέτη.

Προχωρούμε με την πρώτη με αριθμό 718/11-4-2017 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας Αναγνωστοπούλου προς τον Υπουργό Υγείας, σχετικά με τη βελτίωση του νομοθετικού πλαισίου για την ακούσια νοσηλεία ψυχικά ασθενών.

Στην ερώτηση θα απαντήσει ο Υπουργός Υγείας κ. Ανδρέας Ξανθός.

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, ξεκινώντας θέλω να σας ευχαριστήσω όχι μόνο για το γεγονός ότι βρίσκεστε σήμερα εδώ για να απαντήσετε σε αυτή την ερώτηση, αλλά και γιατί το Υπουργείο σας υπό την ηγεσία σας έχει αποδείξει τη σημασία που αποδίδει τόσο στη διασφάλιση αξιοπρεπών όρων για τους ασθενείς όσο και στην κατοχύρωση των δικαιωμάτων τους.

Όμως, υπάρχει, κύριε Υπουργέ, μία κατηγορία ασθενών πιο ευάλωτη από τις υπόλοιπες, μία κατηγορία που πλήττεται με πολλαπλούς τρόπους. Είναι γνωστό ότι οι ψυχικά ασθενείς συμπολίτες μας βρίσκονται συχνά αντιμέτωποι με εξαναγκασμούς, που επιβάλουν οι επιταγές του νόμου και οι ψυχιατρικές πρακτικές: απομονώσεις, φυσικές καθηλώσεις, υποχρεωτική φαρμακοθεραπεία, ακούσιες νοσηλείες, παρατεταμένοι εγκλεισμοί σε θεραπευτικά καταστήματα κλπ..

Ένας ασθενής, που πάσχει από ψυχικά και όχι βιολογικά αίτια, -το ξέρετε καλύτερα από εμένα- διαφοροποιείται σημαντικά στην αντιμετώπιση και στη θεραπεία του, αφού σε μεγάλο ποσοστό απουσιάζει η δική του συναίνεση επί των ιατρικών πράξεων, στις οποίες υποβάλλεται, ένα γεγονός που δοκιμάζει τα όρια του νομικού πολιτισμού μας αλλά και του ανθρωπισμού μας.

Γνωρίζουμε πάρα πολύ καλά ότι έχουν γίνει πολύ σημαντικά βήματα. Εδώ σε αυτήν την Αίθουσα πολύ πρόσφατα ψηφίστηκε ο νόμος για τη μεταρρύθμιση της διοικητικής οργάνωσης των υπηρεσιών ψυχικής υγείας, νόμος με τον οποίο συντελούνται σημαντικά βήματα για την αποκέντρωση και την αυτοδιοίκηση της ψυχικής υγείας. Ακόμα ξέρουμε ότι έχει ολοκληρωθεί η διαβούλευση για την ένταξη του ψυχιατρείου κρατουμένων κορυδαλλού στο Εθνικό Σύστημα Υγείας, με σκοπό να διασφαλιστεί η παροχή πραγματικά αξιοπρεπούς ψυχιατρικής περίθαλψης και στους πάσχοντες ψυχικά κρατούμενους.

Τελευταίο στη σειρά, αλλά όχι μικρότερο σε σημασία, είναι το νομοσχέδιο που θα κατατεθεί προς ψήφιση σύντομα από το Υπουργείο Δικαιοσύνης, με το οποίο εκσυγχρονίζεται το θεσμικό πλαίσιο του Ποινικού Κώδικα για ακούσιες νοσηλείες. Είναι εμβληματική παρέμβαση αυτή στον Ποινικό μας Κώδικα.

Ωστόσο, παραμένει, κύριε Υπουργέ, ένα μελανό σημείο και αυτό αφορά τις μεταγωγές των ψυχικά πασχόντων, οι οποίες αντί να πραγματοποιούνται με ασθενοφόρα –γνωρίζω πόσο δύσκολο είναι, για αυτό απευθύνομαι σε εσάς ξέροντας την ευαισθησία σας- γίνονται από αστυνομικούς με περιπολικά οχήματα, κάποιες φορές με χειροπέδες σε συνθήκες φύλαξης, που προσομοιάζουν περισσότερο σε κρατούμενους και όχι σε ασθενείς και κάποια φορά -το ξέρετε- αρκεί η κλήση από συγγενείς ή από κάποιο γείτονα και με εισαγγελική παραγγελία να γίνει νοσηλεία με ένα τυποποιημένο έγγραφο. Και σε αυτή την περίπτωση έχουμε σχεδόν σύλληψη του πάσχοντα και μεταγωγή του σε συνθήκες πραγματικά κρατούμενου.

Επαναλαμβάνω, επειδή ξέρω πάρα πολύ καλά πόσο ασχολείστε με τα δικαιώματα των ασθενών εν γένει και των ψυχικά ασθενών ακόμα περισσότερο, θα ήθελα να μάθω εάν είναι δυνατή, εάν είναι εύκολη μια ρύθμιση προς αυτή την κατεύθυνση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αθανασία Αναγνωστοπούλου.

Τον λόγο έχει ο Υπουργός Υγείας κ. Ανδρέας Ξανθός.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κυρία Αναγνωστοπούλου, νομίζω ότι είναι μια ερώτηση που θίγει ένα θέμα ιδιαίτερα ευαίσθητο στη λειτουργία του συστήματος ψυχικής υγείας της χώρας μας.

Είναι όντως μια δύσκολη στιγμή και για τον πάσχοντα από ψυχική νόσο και για το περιβάλλον του, αλλά και για το σύστημα υγείας, το σύστημα ψυχιατρικής φροντίδας, η στιγμή που διενεργείται μια ακούσια προσαγωγή, με εισαγγελική εντολή, για εξέταση και στη συνέχεια για αναγκαστική νοσηλεία.

Κατ’ αρχάς, να πούμε ότι δυστυχώς στη χώρα μας έχει αυξηθεί το ποσοστό των ακούσιων νοσηλειών. Είναι πολύ μεγάλο το ποσοστό και φαίνεται ότι η κρίση και η αποσάθρωση του υποστηρικτικού μηχανισμού, που είναι η οικογένεια, το συγγενικό περιβάλλον, το φιλικό περιβάλλον κλπ., έχει επιδεινώσει την κατάσταση. Έχουμε πολύ μεγάλο αριθμό εισαγγελικών εντολών για αναγκαστική νοσηλεία. Άρα, είναι ένα θέμα το οποίο πραγματικά μας απασχολεί και εμάς.

Ο ν.2071/1992 αναφέρει ρητά ότι ο χειρισμός του ασθενή γίνεται με έναν τέτοιο τρόπο, ώστε να γίνονται σεβαστά τα δικαιώματά του και η αξιοπρέπειά του. Ξέρουμε πολύ καλά, όμως, ότι στην καθημερινότητα υπάρχουν πραγματικές δυσκολίες, διότι έχουμε ανθρώπους σε διέγερση, σε πολύ δύσκολη φάση από την άποψη της ψυχικής κατάστασης. Επίσης, έχουμε ένα περιβάλλον το οποίο είναι σε κρίση και έχουμε και την εμπλοκή αναγκαστικά των κατασταλτικών αρχών, της Αστυνομίας, που βέβαια πολλές φορές –και αυτό έχει ένα ενδιαφέρον– ευνοούν τελικά τη συνεργασία του ασθενή.

Δηλαδή, πολλές φορές έχει αποδειχτεί –και αυτό τεκμηριώνεται και στη βιβλιογραφία– ότι ξεκινάει η εισαγγελική εντολή για εξέταση και στη συνέχεια η παρουσία της Αστυνομίας, όλο αυτό το περιβάλλον του φόβου, της καταστολής, που επικρέμαται κατά κάποιον τρόπο, πολλές φορές αναγκάζει τον ασθενή να συνεργαστεί και συχνά η αρχική εισαγγελική εντολή μετατρέπεται σε εκούσια νοσηλεία στην τελική φάση.

Όμως, υπάρχουν προβλήματα. Αυτά που περιγράφετε είναι πολύ σοβαρά και το ξέρουμε. Υπάρχουν δυσλειτουργίες. Είναι ένα δύσκολο θέμα. Υπάρχει και ένα ζήτημα εκπαίδευσης, γιατί προφανώς και εμείς θεωρούμε ότι υπάρχει μια ανάγκη να εμπλέκονται οι Υπηρεσίες του Εθνικού Συστήματος Υγείας στη μεταφορά. Όμως, θεωρούμε ότι είναι απαραίτητη και η παρουσία της Αστυνομίας σε αυτή την αρχική φάση.

Σε κάθε περίπτωση, για να έχουμε μια έγκυρη εισήγηση, έχουμε συνεργαστεί με το Υπουργείο Δικαιοσύνης και αυτές τις μέρες θα πάρει ΦΕΚ η συγκρότηση μιας ειδικής νομοπαρασκευαστικής επιτροπής, στην οποία θα συμμετέχουν εκπρόσωποι του Υπουργείου Δικαιοσύνης, του Υπουργείου Υγείας, ειδικοί ψυχίατροι, που έχουν ασχοληθεί με αυτό το κομμάτι και έχουν ειδική γνώση, εκπρόσωποι της εισαγγελίας και εκπρόσωποι από τον Συνήγορο του Πολίτη.

Από αυτή, λοιπόν, τη νομοπαρασκευαστική επιτροπή από τη μια θα επιδιώξουμε να έχουμε μια εισήγηση αλλαγής και βελτίωσης του θεσμικού πλαισίου και από την άλλη αυτό που μας ενδιαφέρει είναι να υπάρξουν ορισμένα θεραπευτικά πρωτόκολλα για τη διαχείριση των ασθενών αυτών από τους θεράποντες γιατρούς και στη φάση της εξέτασης και της γνωμοδότησης για το εάν χρήζει κάποιος νοσηλείας ή όχι, αλλά και στη μετέπειτα φάση της εισαγωγής του και της νοσηλείας του σε μια κατάλληλη ψυχιατρική κλινική.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Τον λόγο έχει η κ. Αθανασία Αναγνωστοπούλου για τρία λεπτά για τη δευτερολογία της.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Χαίρομαι πάρα πολύ, κύριε Υπουργέ, για όσα είπατε, γιατί αντιλαμβάνομαι –το ήξερα έτσι κι αλλιώς- και επιβεβαιώνεται ότι έχετε πλήρη επίγνωση των παραμέτρων, που συνδέονται με το ευαίσθητο θέμα της ψυχικής υγείας και είδα ότι προτίθεστε να προχωρήσετε σε ρυθμίσεις που θα διορθώνουν ή θα βελτιώνουν τα δικαιώματα αυτών των ανθρώπων.

Πρέπει, νομίζω, να τονιστεί ένα πράγμα, ότι μέχρι πρότινος είχαμε μια αδιαφορία για αυτήν την κατηγορία των συνανθρώπων μας και για τις οικογένειές τους δυστυχώς -γιατί μαζί με τους πάσχοντες ψυχικά και οι οικογένειές τους υποφέρουν- και γνωρίζουμε ότι αυτή η αδιαφορία οφείλεται σε μεγάλο βαθμό στο ότι αυτοί οι άνθρωποι δεν αποτελούν υπολογίσιμη ομάδα πίεσης, κυρίως για λόγους αναζήτησης ψήφων κ.λπ.. Αντίθετα και όπως έχουμε δει με τη νομοθέτηση μέχρι τώρα, για την Κυβέρνηση της Αριστεράς η ομάδα αυτή συμπυκνώνει ένα διπλό κοινωνικό αίτημα: Και υγεία και ελευθερία με δικαιώματα.

Το είπατε κι εσείς ότι τα τελευταία χρόνια αυξήθηκαν οι ψυχικά πάσχοντες για διάφορους λόγους, τους οποίους αναφέρατε. Άρα, εδώ έχουμε ένα πρόβλημα το οποίο δεν είναι περιορισμένο, αλλά έχει γίνει τα τελευταία χρόνια ακόμη πιο έντονο. Γνωρίζουμε ότι ο αναγκαστικός εγκλεισμός έχει καταγγελθεί και από τον Συνήγορο του Πολίτη και από διάφορους άλλους, διότι αυτές οι αναχρονιστικές μέθοδοι είχαν περισσότερο το νόημα της φύλαξης επικίνδυνων ανθρώπων, αντί για τη θεραπεία πασχόντων ανθρώπων. Αυτές, λοιπόν, οι επικίνδυνες αναχρονιστικές αντιλήψεις βλέπω, όπως είπατε και με τη νομοπαρασκευαστική επιτροπή, που ετοιμάζετε σε συνεργασία με το Υπουργείο Δικαιοσύνης και τον Συνήγορο του Πολίτη, ότι αρχίζουν να εκλείπουν. Η Λέρος, βέβαια, αποτελεί ένα παράδειγμα πάρα πολύ σημαντικό.

Πρέπει να ειπωθεί και σ’ αυτή τη Βουλή τι θα σήμαινε η περικοπή δημόσιων δαπανών κυρίως από τομείς όπως η υγεία –δεν αναφέρομαι στην παιδεία, αλλά στην υγεία τώρα- που κάποιοι ελαφρά τη καρδία ανακοινώνουν εδώ, σε προγραμματικές τους δηλώσεις -κυρίως η Αξιωματική Αντιπολίτευση- για την υγεία, όταν βλέπουμε πόσα παρακλάδια υπάρχουν, τα οποία πρέπει να αναδιαμορφωθούν και να ανασυγκροτηθούν.

Ήθελα να σας πω, κύριε Υπουργέ, ότι η Ομοσπονδία των Αστυνομικών Υπαλλήλων είναι αυτοί, που διατύπωσαν το αίτημα, πώς μπορούν να βοηθηθούν –δεν ξέρω πώς, εσείς ξέρετε καλύτερα και το αναλύσατε- ή να είναι αυτοί βοηθητικοί, για να μπορέσουν να επιτελέσουν το έργο τους, αλλά όχι να έχουν αυτοί την ευθύνη για μια τέτοια δύσκολη υπόθεση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αναγνωστοπούλου.

Τον λόγο έχει ο Υπουργός Υγείας κ. Ανδρέας Ξανθός για τη δευτερολογία του.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν θέλω να πω πολλά. Η ουσία είναι ότι έχουμε ένα δύσκολο θέμα. Είναι ανοικτό αυτό το ζήτημα. Χρειάζεται έναν ευαίσθητο αλλά ταυτόχρονα εφαρμόσιμο χειρισμό. Δεν είναι πάντα πολύ εύκολες αυτές οι πρακτικές λύσεις σ’ αυτού του τύπου τα θέματα και σ’ αυτή την κατηγορία των προβλημάτων.

Σίγουρα χρειάζεται μια συνεργασία των υπηρεσιών του συστήματος υγείας και των υπηρεσιών, που εκτελούν τις εισαγγελικές εντολές. Νομίζω ότι αυτή πρέπει να είναι η προοπτική, να αναβαθμίσουμε την παρουσία των υπηρεσιών του ΕΣΥ. Ίσως να χρειαστεί –θα το συζητήσουμε αυτό και με τη διοίκηση του ΕΚΑΒ- μια ειδικού τύπου εκπαίδευση, εάν εμπλακούν άνθρωποι που έχουν σχέση με τη διακομιδή των ασθενών. Εκεί, βέβαια, υπάρχει και ένα λίγο τυπικό θέμα, με την έννοια ότι υποτίθεται ότι όταν μεταφέρεται κατ’ αρχάς ο ασθενής δεν έχει πιστοποιηθεί η ψυχική νόσος, αλλά αναμένεται η εξέταση από τους δυο ψυχιάτρους, για να πιστοποιηθεί η ψυχική νόσος και η ανάγκη θεραπείας.

Εν πάση περιπτώσει, είναι ένα ευαίσθητο θέμα και συμφωνώ ότι οι άνθρωποι αυτοί είναι άνθρωποι που δεν έχουν φωνή, και που συνήθως δεν μπορούν να ασκήσουν πολιτική επιρροή. Είναι πολλοί, γι’ αυτό και νομίζω ότι το ζήτημα του σεβασμού της αξιοπρέπειας και των δικαιωμάτων των ψυχικά ασθενών είναι στον πυρήνα του προνοιακού και του δικαιικού συστήματος μιας πολιτισμένης χώρας ή οφείλει να είναι τουλάχιστον.

Εμείς, όπως σωστά είπατε, στην πρόσφατη μεταρρύθμιση στη διοικητική δομή του συστήματος έχουμε προβλέψει, πρώτον, μια αποκεντρωμένη διεύθυνση στο σύστημα. Υπάρχουν περιφερειακές διευθύνσεις τομέων ψυχικής υγείας, σε κάθε μια από τις οποίες συγκροτείται μια αποκεντρωμένη επιτροπή προστασίας των δικαιωμάτων των ληπτών υπηρεσιών ψυχικής υγείας. Αυτό είναι πολύ σημαντικό. Βέβαια, αυτές οι επιτροπές θα επιλαμβάνονται από τη στιγμή που υπάρχει νοσηλεία του ασθενή και μετά. Είμαστε τώρα στο πρώτο κρίσιμο στάδιο. Εκεί χρειάζεται μια εγρήγορση και μια μεγαλύτερη ευαισθησία και πιστεύω ότι με τη συνδρομή των ανθρώπων, που θα συγκροτήσουν τη νομοπαρασκευαστική επιτροπή και των εμπειρογνωμόνων που έχουν ειδική γνώμη, θα μπορέσουμε, πραγματικά, να πάμε σε ένα πλαίσιο το οποίο θα είναι και λειτουργικό, αλλά κυρίως πιο ευαίσθητο όσον αφορά την προστασία των δικαιωμάτων.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ανδρέα Ξανθό.

Προχωρούμε στην έκτη με αριθμό 714/10-4-2017 επίκαιρη ερώτηση πρώτου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τα υψηλά ποσοστά καισαρικών τομών στην Ελλάδα.

Και στην ερώτηση αυτή θα απαντήσει ο Υπουργός Υγείας κ. Ανδρέας Ξανθός.

Η κ. Μεγαλοοικονόμου έχει τον λόγο, για να αναπτύξει την ερώτησή της σε δύο λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, το πόρισμα του ελληνικού παραρτήματος του Παγκόσμιου Οργανισμού Υγείας είναι ιδιαιτέρως ανησυχητικό, γιατί οι καισαρικές τομές στην Ελλάδα έχουν φθάσει στο ποσοστό του 56,8%, τη στιγμή που ο οργανισμός ορίζει ως επιτρεπτό όριο το 15%. Μάλιστα, σε άλλες χώρες της Ευρώπης μάξιμουμ να φθάσουν οι καισαρικές τομές το ποσοστό του 30%.

Παράλληλα, σύμφωνα με τις δημοσιεύσεις που υπάρχουν κατά καιρούς, εκτός από τα ιδιωτικά νοσοκομεία, πάρα πολύ μεγάλα ποσοστά καισαρικών τομών γίνονται και στα δημόσια νοσοκομεία της χώρας.

Η Ελληνική Μαιευτική Γυναικολογική Εταιρεία σε πρόσφατο δελτίο Τύπου αναφέρει ότι το υψηλό ποσοστό οφείλεται στην προχωρημένη ηλικία που επιλέγει η Ελληνίδα για να γίνει μητέρα, σε πολύδυμες κυήσεις, σε εξωσωματικές, αλλά και σε πιθανή «αμυντική» άσκηση ιατρικής, που επιλέγουν οι μαιευτήρες στην προσπάθειά τους να ελαχιστοποιήσουν τον κίνδυνο αγωγών και μηνύσεων εις βάρος τους.

Αν λάβουμε υπ’ όψιν τις συστάσεις διεθνών οργανισμών, οι οποίοι αναφέρουν ότι οι τοκετοί χαμηλού κινδύνου είναι αφ’ ενός ασφαλέστερο να διεξάγονται εντός κλινικών δομών και αφ’ ετέρου ότι πρέπει να ολοκληρώνονται με τις λιγότερες δυνατές κλινικές παρεμβάσεις, τίθεται ένα μείζον θέμα: Το ζήτημα της ύπαρξης κέντρων φυσικού τοκετού, τα οποία ονομάζονται birth centers, στα οποία η παρακολούθηση και η διεξαγωγή του τοκετού θα γίνεται από μαίες, όπως συμβαίνει σε ευρωπαϊκές χώρες και αλλού.

Στα εν λόγω κέντρα φυσικού τοκετού παρατηρείται πέρα από τη μείωση χρήσης κλινικών παρεμβάσεων και μείωση του κόστους των τοκετών.

Σας ερωτώ, λοιπόν, κύριε Υπουργέ:

Ποιες δράσεις προτείνει το Υπουργείο Υγείας για τη μείωση των καισαρικών τομών;

Υπάρχουν στατιστικά δεδομένα από όλα τα νοσοκομεία της χώρας που να καταγράφουν, τόσο τον τρόπο γέννησης, όσο και επιδημιολογικά στοιχεία, όπως ώρα γέννησης, αύξηση καισαρικών τομών πριν από ημέρες αργίας των γιατρών, ηλικία της γυναίκας, πολύδυμες κυήσεις, κυήσεις από εξωσωματική γονιμοποίηση κ.λπ.;

Υπάρχει σχεδιασμός για θεσμοθέτηση συγκεκριμένου νομοθετικού πλαισίου για την ίδρυση κέντρων φυσικού τοκετού, τα ονομαζόμενα birth centers;

Αυτά ήθελα να πω, κύριε Πρόεδρε, και ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μεγαλοοικονόμου.

Τον λόγο έχει ο Υπουργός Υγείας κ. Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Κυρία Μεγαλοοικονόμου, έχουμε ξανασυζητήσει πριν από λίγο καιρό σε αυτήν την Αίθουσα το ίδιο θέμα ακριβώς σε αντίστοιχη ερώτηση. Όντως, η εικόνα είναι αυτή που περιγράψατε. Οφείλω να πω ότι η έρευνα αυτή και η μελέτη από την πλευρά του Παγκόσμιου Οργανισμού Υγείας είναι σε συνεννόηση με το Υπουργείο Υγείας. Εμείς, δηλαδή, προκαλέσαμε αυτήν την παρέμβαση του ΠΟΥ, ο οποίος έκανε μια εξαιρετική καταγραφή του προβλήματος και συνομίλησε με επαγγελματίες, που έχουν σχέση με τον χώρο της μαιευτικής σε όλο του το φάσμα, και στον δημόσιο και στον ιδιωτικό τομέα.

Νομίζω, λοιπόν, ότι τώρα έχουμε ένα πόρισμα, το οποίο μας διευκολύνει στο να πάρουμε ορισμένες πρωτοβουλίες και να κάνουμε ορισμένες πολιτικές παρεμβάσεις, για να περιορίσουμε ένα φαινόμενο, το οποίο, κατά την άποψή μας, εκθέτει και τη χώρα μας και την επιστημονική κοινότητα και τις επίτοκες γυναίκες, τις εγκύους στον αυξημένο κίνδυνο μιας χειρουργικής επέμβασης και βεβαίως εκθέτει τους πολίτες, τις οικογένειες των εγκύων γυναικών, στο αυξημένο κόστος, που συνεπάγεται η καισαρική τομή, που είναι γνωστό ότι είναι πολύ μεγαλύτερο από το κόστος ενός φυσιολογικού τοκετού, είτε αυτό γίνεται στον ιδιωτικό τομέα είτε με άτυπες πληρωμές στο δημόσιο σύστημα υγείας.

Νομίζω, λοιπόν, ότι χρειάζεται πλέον, πέρα από τις διαπιστώσεις, να υπάρξει μια δέσμη παρεμβάσεων, που να τροποποιούν σιγά σιγά αυτήν την κατάσταση, γιατί προφανώς είναι ένα φαινόμενο το οποίο πλέον έχει αποκτήσει χαρακτηριστικά μιας κουλτούρας, μιας συμπεριφοράς που έχει σχέση και με την πρακτική των επαγγελματιών υγείας, και ιδίως των μαιευτήρων, αλλά και των γυναικών, που θεωρούν ότι είναι μια πιο ασφαλής, πιο βολική, πιο εύκολη επιλογή αυτή, που εκθέτει σε λιγότερους κινδύνους και την έγκυο γυναίκα και το έμβρυο.

Νομίζω λοιπόν ότι αυτό που χρειάζεται καταρχήν είναι να υπάρξουν πολύ σύγχρονα θεραπευτικά πρωτόκολλα και κατευθυντήριες οδηγίες, οι οποίες όμως θα τηρούνται. Είναι ενθαρρυντικό το ότι η Επιστημονική Εταιρεία των Γυναικολόγων Μαιευτήρων έχει υποβάλει στο ΚΕΣΥ κατευθυντήριες οδηγίες. Έχουν τύχει της έγκρισης του ΚΕΣΥ και έχουν αναρτηθεί στην ιστοσελίδα του. Υπάρχει ένα μεγάλο ζήτημα τώρα ενός μηχανισμού ελέγχου της εφαρμογής και της τήρησης αυτών των πρωτοκόλλων. Νομίζω ότι μπορεί πραγματικά η επιστημονική κοινότητα να πρωτοστατήσει σε αυτό και να πείσει και τους επαγγελματίες υγείας, αλλά κυρίως τις γυναίκες ότι ο φυσιολογικός τοκετός είναι μία ασφαλής επιλογή που, με τις συνθήκες που γίνεται στην Ελλάδα, διασφαλίζει την ασφάλεια και της εγκύου και του νεογνού.

Προφανώς χρειάζεται καλύτερη εκπαίδευση των επαγγελματιών υγείας και ιδιαίτερα των νέων γιατρών, ιδίως σε περιπτώσεις όπου έχει προηγηθεί καισαρική τομή. Η βιβλιογραφία λέει ότι δεν είναι απαραίτητο να επαναληφθεί καισαρική στη συνέχεια. Υπάρχει όμως ελλιπής εκπαίδευση, ακριβώς επειδή ο φυσιολογικός τοκετός έχει περιθωριοποιηθεί ως πρακτική. Υπάρχει μία ανασφάλεια. Υπάρχει η πρακτική της λεγόμενης «αμυντικής ιατρικής». Κάποιοι γιατροί θεωρούν ότι έχουν πιο ήσυχο το κεφάλι τους -επιτρέψτε μου να πω- σε ένα ενδεχόμενο αρνητικό συμβάν κατά τον τοκετό, διενεργώντας καισαρική τομή.

Άρα χρειάζεται καλύτερη εκπαίδευση. Επίσης, χρειάζεται ένας μηχανισμός όπου θα ζητείται αιτιολόγηση και τεκμηρίωση για κάθε διενέργεια καισαρικής τομής.

Νομίζω, λοιπόν, ότι αυτά είναι κρίσιμες παρεμβάσεις με βάση τις οποίες θα αξιολογούνται στη συνέχεια και η λειτουργία των κλινικών, των νοσοκομείων, αν θέλετε ακόμη και των διοικήσεων, που πρέπει να παρακολουθούν αυτούς τους δείκτες, που είναι πολλοί σημαντικοί. Χρειάζεται ενημέρωση των γυναικών και των εγκύων, αλλά και γενικότερα εξοικείωση των νέων γυναικών στη διαδικασία του τοκετού, στη φυσική διαδικασία. Είναι ένα γεγονός που η ίδια η φύση το ευνοεί και προωθεί την ομαλή έκβασή του.

Φυσικά χρειάζεται και μία αναβάθμιση του ρόλου των μαιευτών-μαιευτριών στη διαδικασία της παρακολούθησης των εγκύων. Έχουμε κάνει μία πολύ σημαντική επεξεργασία ως προς σ’ αυτό σ’ ένα νομοσχέδιο που έχουμε βγάλει σε διαβούλευση τώρα, για την πρωτοβάθμια φροντίδα υγείας. Σε αυτό υπάρχει ένα άρθρο όπου ενισχύεται πάρα πολύ ο ρόλος της μαίας όσον αφορά στην προσπάθεια ευαισθητοποίησης, ενημέρωσης, οικογενειακού προγραμματισμού και αδρής παρακολούθησης της γυναίκας στη φάση της εγκυμοσύνης, αλλά και εξοικείωσής της με την ιδέα του φυσιολογικού τοκετού.

Χρειάζεται κι ένα σύστημα αντικινήτρων –επιτρέψτε μου να πω-, τα οποία θα μπορούν να εξουδετερώνουν τα κίνητρα ευκολίας, τα οικονομικά κίνητρα, τα κίνητρα με τη λογική της «αμυντικής ιατρικής», που είπα πριν, τα οποία έχουν οδηγήσει σ’ αυτό το πολύ ανησυχητικό φαινόμενο. Είναι προβληματικό σε μία χώρα το 60% των τοκετών να γίνονται με καισαρική τομή, όταν στις υπόλοιπες χώρες της Ευρώπης κατά μέσο όρο είναι γύρω στο 25%-30% κι όταν ο Παγκόσμιος Οργανισμός Υγείας, όπως σωστά είπατε, θεωρεί ως αποδεκτό όριο το 15%.

Νομίζω, λοιπόν, ότι είμαστε σε μία φάση πλέον που μπορούμε σιγά σιγά, σε συνεργασία με την επιστημονική κοινότητα, με τους επαγγελματίες υγείας, να περάσουμε σε παρεμβάσεις που θα τροποποιούν συμπεριφορές και θα βάζουν μηχανισμούς ελέγχου της διαδικασίας αυτής.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Συνεχίζουμε με τη δευτερολογία της κ. Μεγαλοοικονόμου.

Ορίστε, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, θα σας δώσω σημερινό δημοσίευμα της «Εφημερίδας των Συντακτών» που μιλάει για αυτό το πρόβλημα -σήμερα δημοσιεύθηκε- όχι μόνο για τα ιδιωτικά νοσοκομεία, αλλά κυρίως για τα δημόσια. Μάλιστα, από στοιχεία φαίνεται ότι σε μεγάλο δημόσιο μαιευτήριο της χώρας το πρώτο εξάμηνο του 2015 πραγματοποιήθηκαν χίλοι εννιακόσιοι εβδομήντα ένας τοκετοί, από τους οποίους, μάλιστα, οι χίλιοι τριακόσιοι δεκατρείς ήταν καισαρικές, δηλαδή το 66,6%. Φαντάζεστε, δηλαδή, πόσο δύσκολα μπορεί να υπάρξει μία εξήγηση σ’ αυτό το φαινόμενο. Δηλαδή, όλες οι γυναίκες ήταν σε τόσο δύσκολη θέση που έπρεπε να γεννήσουν με καισαρική;

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό συμβαίνει κατά κόρον και στα δημόσια και στα ιδιωτικά νοσοκομεία. Νομίζω ότι είναι μια «βιομηχανία» χρήματος, που σημαίνει τεράστια κέρδη για τις μαιευτικές κλινικές και τους μαιευτήρες, εις βάρος των επιτόκων. Τους έχουν περάσει το μήνυμα –μιλάω σαν μητέρα, εγώ έκανα τρία παιδιά με φυσιολογικό τοκετό- και τις τρομοκρατούν πλέον ότι «είσαι εξασφαλισμένη μόνο αν γεννήσεις με καισαρική, αλλιώς μπορεί να έχεις επιπλοκές» κ.λπ.. Δεν υπάρχει άλλη εξήγηση.

Στην Έκθεση Επιτροπής των Ηνωμένων Εθνών για την εξάλειψη των διακρίσεων κατά των γυναικών γίνεται, μάλιστα, ειδική αναφορά στις καισαρικές στην Ελλάδα. Μας παροτρύνουν να μειώσουμε τα νούμερά τους, διότι δεν είναι φυσιολογικό.

Η διάσταση, μάλιστα, του προβλήματος επιβαρύνει και τα ασφαλιστικά ταμεία εξαιτίας του μεγάλου αριθμού των καισαρικών. Δηλαδή, ο ΕΟΠΥΥ καταβάλλει 600 ευρώ -το έχω ψάξει- σε έναν φυσιολογικό τοκετό και το ποσό εκτοξεύεται για δημόσια νοσοκομεία στα 1.200 ευρώ στην καισαρική τομή. Δεν μιλάω για τον ιδιωτικό τομέα. Εκεί μπορεί να σου πει ο γιατρός 5.000 -10.000, αναλόγως.

Επομένως, δεν θεωρείτε ότι είναι λάθος η νοοτροπία γύρω από τον φυσιολογικό τοκετό και το να επιβαρύνουμε τις μητέρες και τα νεογνά με καισαρικές, οι οποίες είναι επώδυνες μετά; Μπορεί να μην αισθανθείς τους πόνους τους φυσιολογικούς του τοκετού, αλλά μετά οι πόνοι είναι οι πόνοι μιας επέμβασης. Το ξέρω και μιλάω εκ πείρας. Η κόρη μου γέννησε με καισαρική και την υπέβαλαν να γεννήσει και το δεύτερο παιδί με καισαρική, γιατί είχε παρουσιάσει σάκχαρο.

Οπότε, έχει γίνει σαν μια επιδημία σε όλες τις γυναίκες. Παρ’ όλο που υπάρχει και η επισκληρίδιος τώρα και δεν καταλαβαίνουν και πόνους, δεν το αποφασίζουν. Είναι αποφασισμένες να πάνε σε καισαρική.

Θεωρώ ότι πρέπει να γίνει μία ειδική καμπάνια, να ενημερωθούν. Μου θυμίζει τη δεκαετία 1970-1975, τότε που γέννησα τα πρώτα μου παιδιά, που ήταν όλοι εναντίον του θηλασμού. Ερχόντουσαν οι μαίες και έλεγαν: «Θα σε δέσουμε να μη θηλάζεις». Είχαν βγει τότε τα γάλατα-σκόνες επ’ ωφελεία των εργοστασίων. Εγώ είπα ότι θέλω να θηλάσω. «Τρελή είσαι;» μου λένε. «Θα σου κάνω μια ένεση να μη θηλάσεις. Να χαλάσεις το στήθος σου;».

Είναι πράγματα που πρέπει να μπουν σε κάποια τάξη. Δεν υπάρχει ενημέρωση στις γυναίκες και έχουν θεωρήσει την καισαρική ως το πιο ασφαλές μέσον. Όμως, δεν είναι το πιο ασφαλές, γιατί, για να συνέλθεις μετά, πρέπει να περάσουν δύο και τρεις μήνες. Αντιθέτως, με τον φυσιολογικό τοκετό σε μία με δύο ημέρες περπατάς και είναι κάτι το φυσιολογικό. Εδώ την παλαιά εποχή οι γυναίκες γεννούσαν στους αγρούς και συνέχιζαν τη δουλειά τους.

Πρέπει να γίνει ένα νομοθετικό πλαίσιο, με το οποίο θα δημιουργήσουμε κέντρα φυσιολογικού τοκετού, όπως υπάρχουν σε όλη την Ευρώπη. Προφανώς, προηγείται η ασφάλεια της μητέρας και του νεογέννητου, αλλά δεν μπορούμε να μετατρέπουμε τη φυσιολογική διαδικασία σε ένα τρομακτικό γεγονός και να αφήνουμε τους γιατρούς να επηρεάζουν ψυχολογικά τις μέλλουσες μητέρες, για να φτάνουν σε αυτό το σημείο.

Πρέπει να γίνει κάποια καμπάνια, για να μπορέσουν να συνειδητοποιήσουν ότι ο φυσιολογικός τοκετός δεν είναι εγχείριση. Η καισαρική είναι εγχείριση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μεγαλοοικονόμου.

Τα είπατε πολύ ωραία. Νομίζω ότι και ο Υπουργός θα συμφωνήσει απολύτως με τη φιλοσοφία σας.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Συμφωνούμε ότι υπάρχει πρόβλημα και αυτό που χρειάζεται τώρα δεν είναι διαπιστώσεις, αλλά μέτρα εφαρμοσμένης πολιτικής.

Δεν είναι εύκολο αυτό να αποδώσει άμεσα, διότι χρειάζεται μια διαδικασία τροποποίησης συμπεριφοράς και από την πλευρά των μαιευτήρων-γυναικολόγων, αλλά και από την πλευρά των υπόλοιπων επαγγελματιών υγείας και, κυρίως, από την πλευρά των γυναικών.

Η λογική μας είναι, πρώτον, να υπάρχει ενημέρωση, ευαισθητοποίηση και τεκμηρίωση για τα οφέλη από τον φυσιολογικό τοκετό και τους δυνητικούς κινδύνους από την καισαρική τομή. Το άλλο στάδιο είναι τα πρωτόκολλα που θα παρέχουν ασφάλεια στον γιατρό ότι, εάν τηρηθεί η διαδικασία, δεν θα υπάρχουν κίνδυνοι και σε ενδεχόμενη επιπλοκή δεν θα είναι ευάλωτος σε αποζημιώσεις για αστική ευθύνη κ.λπ., από τη στιγμή που θα έχει ακολουθήσει αυστηρά το πρωτόκολλο που υπάρχει.

Επίσης, χρειάζονται παρεμβάσεις που θα περιορίζουν αυτούς τους μηχανισμούς θετικών κινήτρων που υπάρχουν σήμερα για την καισαρική τομή και, κυρίως, όσον αφορά στο οικονομικό σκέλος.

Χρειάζεται, λοιπόν, έλεγχος, ευαισθητοποίηση και ενημέρωση. Θα κάνουμε σοβαρή προσπάθεια για μια καμπάνια, με πρωτοβουλία του Υπουργείου Υγείας. Νομίζω ότι η επιστημονική κοινότητα, οι γυναικολόγοι, οι μαίες, οι υπόλοιποι επαγγελματίες υγείας που ασχολούνται με την κοινωνική φροντίδα, με την πρωτοβάθμια φροντίδα, με τον οικογενειακό προγραμματισμό, με τη σεξουαλική αγωγή μπορούν να βοηθήσουν πραγματικά και ο στόχος μας είναι να μην είναι αυτή η συζήτηση για τον περιορισμό των καισαρικών τομών ένα πυροτέχνημα, αλλά να υλοποιηθούν ορισμένες πρακτικές, αλλαγές και παρεμβάσεις.

Θεωρώ ότι έχουμε εξαιρετικό επιστημονικό δυναμικό στη χώρα, το οποίο μπορεί να διασφαλίσει ότι ο φυσιολογικός τοκετός θα είναι μια ασφαλής επιλογή για τη γυναίκα και για το νεογέννητο παιδί και ότι η καισαρική θα γίνεται μόνο όταν υπάρχει αυστηρή ιατρική ένδειξη.

Αυτός είναι ένας στόχος και θεωρώ ότι μπορούμε να περιορίσουμε την επίπτωση ενός φαινομένου, που, όπως είπαμε, μας εκθέτει διεθνώς.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό και την κ. Μεγαλοοικονόμου για την ανάδειξη αυτού του πολύ σημαντικού ζητήματος.

Πριν προχωρήσω, θα ήθελα να ενημερώσω το Σώμα ότι ο Βουλευτής Αρκαδίας της Νέας Δημοκρατίας κ. Κωνσταντίνος Βλάσης ζητεί άδεια ολιγοήμερης απουσίας στις Ηνωμένες Πολιτείες για προσωπικούς λόγους κατά το διάστημα 25-5-2017 έως 7-6-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Η Βουλή ενέκρινε τη ζητηθείσα άδεια.

Προχωρούμε στην τέταρτη με αριθμό 678/31-3-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών και Μεταφορών, σχετικά με τα ελλείμματα στις αστικές συγκοινωνίες της Αθήνας. Στην ερώτηση θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης.

Κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, γνωρίζουν όλοι οι ασχολούμενοι με το θέμα ότι τα οικονομικά των αστικών συγκοινωνιών στην Αθήνα εξελίσσονται από το κακό στο χειρότερο. Αυξάνονται οι ζημιές και αυξάνεται το βάρος που καλείται να σηκώσει κάθε χρόνο, τα τελευταία δύο χρόνια, ο Έλληνας φορολογούμενος.

Επειδή, παρεμπιπτόντως, στο πλαίσιο ακροάσεων για καινούργιους προέδρους και διευθύνοντες συμβούλους, ήρθαν κάποια στοιχεία αποσπασματικά στο φως, από τον Σεπτέμβριο, με επανειλημμένες ερωτήσεις μου, ζητώ από τον Υπουργό Υποδομών και Μεταφορών να καταθέσει τα επίσημα στοιχεία στη Βουλή, για να βγάλουμε τα συμπεράσματά μας.

Κύριε Πρόεδρε, ζητάω τρεις αριθμούς. Τρεις αριθμούς, όχι τέσσερις! Ζητάω τα λειτουργικά έσοδα κάθε χρόνου, τις λειτουργικές ζημιές και την κρατική επιδότηση, προκειμένου να βγάλουμε τα συμπεράσματά μας. Από τον περασμένο Σεπτέμβριο, τη μία ο Υπουργός έχει κώλυμα, την άλλη βρίσκει κάποια άλλη αιτιολογία.

Την τελευταία φορά που είχα υποβάλει την ερώτηση, ήρθε εδώ ενώπιον της Βουλής και μας είπε περίπου ότι με κάποιον μαγικό τρόπο το 2016 όλα τα πράγματα πήγαν μία χαρά, ότι ήταν σχεδόν ισοσκελισμένος ο προϋπολογισμός, διότι μέσα στον προϋπολογισμό έβαλε και την κρατική επιδότηση, έτσι ώστε, φυσικά, εξισορροπήθηκε το πράγμα και κρύφτηκε το πρόβλημα, ενώ ήξερε ότι ζητούσα να μας πει ποια είναι τα έσοδα και χωρίς την κρατική επιδότηση.

Όπως είπε, λοιπόν, και ο Πρωθυπουργός, κύριε Πρόεδρε, εδώ δεν μπορεί να παίζουμε τις «κουμπάρες». Είναι υποτιμητικό όχι για εμένα που διετέλεσα στη θέση αυτή του Υπουργού Μεταφορών, αλλά είναι υποτιμητικό για τη Βουλή και για την Κυβέρνηση, η Κυβέρνηση να μην δίνει τρεις συγκεκριμένους αριθμούς. Καταλαβαίνω ότι αυτοί οι αριθμοί εκθέτουν την ίδια την Κυβέρνηση και το Υπουργείο το οποίο προσπαθεί να κρύψει το πρόβλημα κάτω από το χαλί, αλλά αυτό δεν κρύβεται, γιατί είναι πολύ μεγάλο.

Επομένως, περιμένω σήμερα, κύριε Υπουργέ –είστε καινούργιος στην πολιτική- να έχετε στο Υπουργείο Υποδομών τη στοιχειώδη πολιτική εντιμότητα και να δώσετε αυτούς τους τρεις αριθμούς στη δημοσιότητα.

Προσέξτε, επειδή το πράγμα δεν πάει άλλο, σας ξεκαθαρίζω από την αρχή ότι, εάν δεν τους δώσετε τους αριθμούς, τους έχω βρει. Τους έχω εδώ και θα τους δώσω εγώ στη δημοσιότητα και θα τους καταθέσω στα Πρακτικά.

Περιμένω, λοιπόν, να δω αν το Υπουργείο Υποδομών και Μεταφορών έχει τη στοιχειώδη πολιτική εντιμότητα και τον στοιχειώδη σεβασμό απέναντι στη Βουλή των Ελλήνων να δώσει την ακριβή απεικόνιση του προβλήματος στις αστικές συγκοινωνίες.

Διότι δικαιούνται οι Έλληνες φορολογούμενοι να ξέρουν τι πληρώνουν με την «ηρωική» και «λεβέντικη» Κυβέρνηση που σήμερα μας κυβερνά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χατζηδάκη.

Τον λόγο έχει ο κ. Μαυραγάνης.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Φαντάζομαι ότι γνωρίζετε από τη θέση την οποία υπηρετήσατε ότι ο Κανονισμός 1340/2007 προβλέπει την επιδότηση των συγκοινωνιών, ακριβώς επειδή επιτελούν κοινωνικό έργο.

Η εγγενής αυτή αδυναμία της προσφοράς συγκοινωνιακού έργου και σε αδύναμες κοινωνικές ομάδες, στην οποία πράγματι η λεβέντικη Κυβέρνησή μας το 2015 περιέλαβε –και καλά έκανε- τις αδύναμες κοινωνικές ομάδες και τους ανέργους σε αυτούς που θα μετακινούνται δωρεάν με τις αστικές συγκοινωνίες, προβλέπεται από όλη την Ευρωπαϊκή Ένωση και είναι στο πλαίσιο ακριβώς και στο πνεύμα και στο γράμμα του Κανονισμού.

Τώρα, είπατε ότι υπάρχει μια άσχημη πορεία στα οικονομικά.

Εγώ να συμφωνήσω ότι λόγω ακριβώς της εγγενούς αδυναμίας της προσφοράς συγκοινωνιακού έργου και σε αδύναμες κοινωνικές ομάδες, αλλά και της φύσης αυτής καθαυτής της προσφοράς του έργου, από την οποία απαλλάξατε τους ελεγκτές που προσέφεραν ένα σημαντικό έλεγχο και βεβαίως περιστολή της εισιτηριοδιαφυγής –για την οποία δεν κάνατε απολύτως τίποτα- διώχνοντας και μετακινώντας ανθρώπους και οδηγώντας τους τότε σε πρόωρη απόλυση ή συνταξιοδότηση -αφού έχετε τα στοιχεία, τα γνωρίζετε και εσείς- αναγκαστήκατε εσείς οι ίδιοι το 2013 να δώσετε 158 εκατομμύρια στον όμιλο ΟΑΣΑ, για να καλύψετε τα κενά. Το 2014 δώσατε 100 εκατομμύρια συν 1 εκατομμύριο ως έκτακτη επιχορήγηση, σύνολο 101 εκατομμύρια. Το 2013, μάλιστα, δώσατε επιπλέον 30 εκατομμύρια, δηλαδή από τα 158 εκατομμύρια πήγατε στα 188 εκατομμύρια.

Και το 2014 –για να μη βιαστείτε να πείτε ότι κερδίσατε κάτι- είχατε μεταφέρει ζημίες προηγούμενης χρονιάς –για όσους από τον ελληνικό λαό που μας παρακολουθεί γνωρίζουν λογιστικά, λίγα λογιστικά χρειάζονται, δεν χρειάζονται πολλά- ύψους 37 εκατομμυρίων από το 2013 στο 2014. Mε απλά λόγια, δεν πληρώσατε, δηλαδή, τις υποχρεώσεις του 2013, τις μεταφέρατε ως απλήρωτες το 2014, για να μην εμφανίσετε μεγαλύτερο έλλειμμα και εμφανίσατε μια βελτίωση της τάξεως των 37 έως 40 εκατομμυρίων ευρώ.

Το 2015 οι δικές σας διοικήσεις –γιατί ήταν δικές σας ακόμα οι διοικήσεις- προέβλεψαν για το 2016 έλλειμμα 100 εκατομμυρίων. Ξέρετε πόσο έκλεισε; Έκλεισε στα 86 εκατομμύρια. Οι δικές σας διοικήσεις το προέβλεψαν αυτό, ότι θα είχαν 100 εκατομμύρια έλλειμμα.

Και για να πάμε λιγάκι στην εισιτηριοδιαφυγή. Ξέρετε ή δεν ξέρετε –για να σας το πω ενδεικτικά- ότι στη ΣΤΑΣΥ επί πέντε έτη δεν είχατε διορίσει καθόλου τομεάρχη ελέγχου εισιτηρίων και καταμέτρησης; Αυτό είχε ως αποτέλεσμα αυτός ο νευραλγικός τομέας της καταμέτρησης των εισιτηρίων να μην λειτουργεί, γινόταν εισιτηριοδιαφυγή σε μεγάλη κλίμακα και εμείς τώρα πλέον δυο φορές φορές την εβδομάδα στέλνουμε στον εισαγγελέα περιπτώσεις κυκλωμάτων εισιτηριοδιαφυγής. Εύχομαι η δικαιοσύνη να διαλευκάνει αυτές τις υποθέσεις.

Κοντολογίς, να σας πω το εξής: Δεν προσφέρεται ο χώρος των αστικών συγκοινωνιών για πολιτική σπέκουλα. Είναι χώρος στον οποίο υπάρχει κοινωνική προσφορά. Και εμείς το συναισθανόμαστε αυτό βαθιά και θα συνεχίσουμε να προσφέρουμε στον κόσμο ο οποίος ταλαιπωρείται από την οικονομική κρίση, στους ανέργους, στις ευαίσθητες κοινωνικές ομάδες δωρεάν μετακίνηση, έστω και αν με το νοικοκύρεμα που κάνουμε χρειάζεται να πληρώνουμε κάποια χρήματα από τον προϋπολογισμό του κράτους.

Όμως, σας επαναλαμβάνω ότι το νοικοκύρεμα είναι ευδιάκριτο. Οι δικές σας διοικήσεις προέβλεψαν ελλείμματα ύψους 100 εκατομμυρίων και τελικά έκλεισε στα 86 εκατομμύρια.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ορίστε, κύριε Χατζηδάκη, έχετε τον λόγο, για να δευτερολογήσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, ήξερα αυτό που έχει λεχθεί, ότι υπάρχουν τα ψέματα, τα μεγάλα ψέματα και η στατιστική. Πρέπει να το διορθώσουμε και να πούμε ότι υπάρχουν τα ψέματα, τα μεγάλα ψέματα και η Κυβέρνηση ΣΥΡΙΖΑ-ΑΝΕΛ.

Κύριε Υπουργέ, αυτά που είπατε δεν έχουν καμμιά σχέση με την πραγματικότητα. Ήταν αλχημείες, που δεν ξέρω αν τις βρήκατε μόνος σας ή αν στις είπε ο κ. Σπίρτζης, για να τις παρουσιάσετε εδώ στη Βουλή.

Κατ’ αρχάς –και πριν από όλα- πάλι –και δεν ξέρω αν το αντιληφθήκατε- δεν απαντήσατε σε αυτά που σας ρώτησα. Άλλα λόγια να αγαπιόμαστε! Απευθύνατε κατηγορίες στην προηγούμενη κυβέρνηση, χωρίς να αναφέρετε ούτε ένα στοιχείο γι’ αυτούς τους τρεις αριθμούς που σας ζήτησα: ποιες ήταν οι λειτουργικές ζημιές, ποια ήταν τα λειτουργικά έσοδα, ποια ήταν η κρατική επιδότηση το 2014, το 2015 και το 2016. Αυτό σας ζητώ, άνθρωπέ μου! Αυτό σας ζητώ και δεν το λέτε. Γιατί δεν το λέτε; Τι φοβάστε;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μόλις τα είπα!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Επειδή, λοιπόν, εγώ δεν φοβάμαι και έχω βρει τα στοιχεία -και θα τα καταθέσω- από την έκθεση του ΟΑΣΑ μέχρι το 2015, τα λέω για να τα μάθει ο ελληνικός λαός.

Σε σχέση, λοιπόν, με το 2012, το 2013, πρώτη χρονιά της διακυβέρνησης Σαμαρά, είχαμε λόγω μείωσης των ζημιών και μείωσης αθροιστικά της επιδότησης όφελος σε σχέση με τον προηγούμενο χρόνο για τον φορολογούμενο 110 εκατομμύρια ευρώ. Το 2014 είχαμε περαιτέρω όφελος για τον φορολογούμενο της τάξεως των 67 εκατομμυρίων ευρώ. Το 2015, με τη δική σας Κυβέρνηση και με τον κ. Σπίρτζη Υπουργό, είχαμε χειροτέρευση για τον φορολογούμενο 33 εκατομμύρια ευρώ.

Έχω τα στοιχεία και τα καταθέτω, και τη συνολική έκθεση του ΟΑΣΑ και αυτόν τον πίνακα για να τον καταλάβει κάθε Έλληνας πολίτης και να αντιληφθεί τα ψέματα της Κυβέρνησης. Δεν μπορώ να το περιγράψω με άλλον τρόπο.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα, δεν μας είπατε τίποτε για το 2016. Από τα προηγούμενα στοιχεία του κ. Σπίρτζη προκύπτει περαιτέρω χειροτέρευση, παρά τις αλχημείες, της τάξεως των 22 εκατομμυρίων ευρώ και υποπτεύομαι, αν λογαριάσω με βάση τα στοιχεία που είναι διαθέσιμα δεξιά και αριστερά, ότι η χειροτέρευση δεν είναι 22, αλλά μπορεί να είναι ακόμα και 80 εκατομμύρια ευρώ περαιτέρω, ενώ τα προηγούμενα χρόνια είχαμε βελτίωση. Περί αυτού πρόκειται.

Κύριε Υπουργέ, λοιπόν, εξ ονόματος και του προϊσταμένου σας, θα πρέπει σήμερα εδώ να απολογηθείτε και όχι να κατηγορείτε τις προηγούμενες κυβερνήσεις, διότι όλοι ξέρουμε ότι στις συγκοινωνίες υπάρχει μια μπαχαλοποίηση, της οποίας είστε θεατές και δεν μπορείτε να μιλάτε για μας και τους ελεγκτές, γιατί από τα έδρανα της αντιπολιτεύσεως μας κατηγορούσατε ότι είμαστε πολύ αυστηροί στους ελέγχους. Ενώ στη συνέχεια οι ελεγκτές επί των ημερών σας έχουν στοχοποιηθεί από διάφορες ομάδες δεξιά και αριστερά, εσείς παρακολουθείτε απαθείς, οι συγκοινωνίες γίνονται ολοένα και περισσότερο προβληματικές και δεν έχετε κάνει ούτε το στοιχειώδες που γίνεται σε όλη την Ευρώπη. Όταν μεταφέρετε αδύναμες κοινωνικές ομάδες -και σωστά τις μεταφέρετε- υπογράφετε συμβάσεις με τα αντίστοιχα Υπουργεία στα οποία οι ομάδες αυτές αφορούν, το Υπουργείο Εργασίας για τους ανέργους, το Υπουργείο Υγείας για τα άτομα με ειδικές ανάγκες, έτσι ώστε να μη γίνονται ακόμα πιο προβληματικές οι αστικές συγκοινωνίες. Αυτό θα έκανε μια σοβαρή κυβέρνηση.

Όμως, εδώ εκτός από τα ελλείμματα στις συγκοινωνίες, υπάρχει ακόμα ένα μεγαλύτερο έλλειμμα, ένα έλλειμμα σοβαρότητος στην Κυβέρνηση που μας κυβερνά ή παριστάνει ότι μας κυβερνά και κάθε μέρα που περνάει γίνεται πιο βλαπτική, ακόμα πιο πολύ για τους ασθενέστερους. Περί αυτού πρόκειται.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χατζηδάκη.

Προχωρούμε στη δευτερολογία του κυρίου Υπουργού.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Πρόεδρε, ήθελα να ξεκινήσω διαφορετικά τη δευτερολογία, αλλά θα ξεκινήσω με το εξής. Μου έκανε εντύπωση που ο πρώην Υπουργός Μεταφορών δεν το γνωρίζει αυτό.

Δεν είχαν υπογραφεί, κύριε Χατζηδάκη, ποτέ συμβάσεις με το Υπουργείο Εργασίας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν είχαν;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Αρνείτο να υπογράψει το Υπουργείο Εργασίας, γιατί ακριβώς δεν υπήρχαν ακριβή μεγέθη παρά μόνο για τα ΑΜΕΑ -και μη βιαστείτε να πείτε για τα ΑΜΕΑ, γιατί και εμείς έχουμε σύμβαση για τα ΑΜΕΑ- και μόνο γι’ αυτούς που είναι κάτω των εξήντα πέντε και άνω των δεκαοκτώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Τους τρεις αριθμούς δώστε μας. Τους τρεις αριθμούς!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μη βιάζεστε, μη βιάζεστε. Τους είπα πριν τους τρεις αριθμούς, αλλά δεν θέλετε να τους ακούσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εντάξει!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ακούστε, λοιπόν, το εξής. Για να μπορέσουν να υπογραφούν οι συμβάσεις αυτές με το Υπουργείο Εργασίας και άλλα Υπουργεία, μεταξύ των οποίων και το Υπουργείο Εθνικής Άμυνας -που ήδη υπέγραψε, όμως, σύμβαση- πρέπει να αποσαφηνιστεί πόσοι κάνουν χρήση. Και για να αποσαφηνιστεί πόσοι κάνουν χρήση, γι’ αυτό προχωρούμε το ηλεκτρονικό εισιτήριο. Ένα το κρατούμενο.

Δεύτερον, είπατε για τους αριθμούς. Μα, σας είπα ακριβώς από την αρχή…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εσείς το προχωρήσατε ή βλέπετε να γκρεμίζονται τα μηχανήματα; Υπουργός ήμουν, εγώ υπέγραφα τις συμβάσεις.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Εντάξει. Λέμε, λοιπόν, ότι η ατελής σύμβαση που υπογράψατε ολοκληρώνεται τώρα στην εκτέλεσή της. Αφήστε τώρα το θέμα του ηλεκτρονικού εισιτηρίου. Μην το ανοίξουμε τώρα.

Λέμε, λοιπόν, το εξής.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Να σέβεστε τον συνομιλητή σας.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μη με διακόπτετε. Δεν σας διέκοψα.

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, σας παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Υπάρχουν και όρια, κύριε Πρόεδρε.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ο πολιτικός πολιτισμός επιβάλλει τουλάχιστον να ακούτε τον απαντώντα.

Η απάντηση, λοιπόν, που σας είπα από την αρχή, αλλά δεν θέλετε να ακούσετε, ήταν ότι το 2013 δώσατε 158 συν 30, δηλαδή 188 εκατομμύρια επιδότηση. Μου ζητήσατε την επιδότηση. Προσέξτε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Σας ζήτησα τρία στοιχεία.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Θα σας τα πω και τα τρία. Δώσατε το 2013, 188 εκατομμύρια.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ρώτησα για το 2014, το 2015 και το 2016.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Γιατί, κύριε Χατζηδάκη, ρωτήσατε για το 2014;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Μα, διότι σας απάντησα ότι είχαμε βελτίωση.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Πότε; Το 2013 δεν ήσασταν κυβέρνηση; Βιάζεστε, δεν θέλετε να ακούσετε.

Διακόπτετε, κύριε Χατζηδάκη.

**ΠΡΟΕΔΡΕΥΩΝ (Αναστάσιος Κουράκης):** Δεν είναι κακός ο διάλογος, αλλά πρέπει να σας πω, κύριε Χατζηδάκη, ότι δεν ακούγεστε. Αλλιώς, εγώ θα επέτρεπα τον διάλογο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Εγώ είμαι καινούργιος στην πολιτική, αλλά πολιτικό πολιτισμό έχω. Σας λέω, λοιπόν, ότι …

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ο πολιτισμός είναι τα συνεχή ψέματα.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ακούστε, λοιπόν, αν έχετε την ψυχραιμία να ακούσετε.

Σας λέω ξανά ότι το 2013, με κυβέρνηση της Νέας Δημοκρατίας –το λέω για να το ακούσει ο ελληνικός λαός- ήταν 188 εκατομμύρια ευρώ επιχορήγηση. Το 2014 ήταν 101 εκατομμύρια ευρώ. Θα βιαστείτε να πείτε –σας το είπα και πριν- ότι βελτιωθήκατε, ότι μεταφέρατε ζημίες. Ξέρετε τι σημαίνει η μεταφορά ζημιών στη λογιστική αποτύπωση;

Το 2015 –όταν ήμασταν εμείς, δηλαδή- η επιχορήγηση ήταν 113 εκατομμύρια ευρώ. Το 2016 είχατε προβλέψει εσείς με τις διοικήσεις σας ζημία 100 εκατομμυρίων ευρώ και έκλεισε με 86 εκατομμύρια ευρώ. Τα έσοδα, λοιπόν, τα οποία ήταν 238 εκατομμύρια ευρώ το 2013 …

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Καταλαβαίνετε ότι τη μια χρονιά μου λέτε για επιχορήγηση και την άλλη χρονιά μου λέτε για ζημίες.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Σας απαντώ.

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά μη διακόπτετε, σας παρακαλώ, κύριε Χατζηδάκη. Έχετε την άνεση να κάνετε ανακοίνωση και να πείτε ό,τι θέλετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Μα, κύριε Πρόεδρε, είναι άλλα αντί άλλων.

Κύριε Υπουργέ, καταλαβαίνετε τι λέτε; Συγκρίνετε μήλα με πορτοκάλια.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Όποιοι γνωρίζουν ελάχιστη λογιστική…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Τι λογιστική;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** …γνωρίζουν ότι όλα αυτά που λέω έχουν απόλυτη συνάφεια.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Σας είπα ότι είναι μήλα με πορτοκάλια.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Διακόπτετε συνεχώς και δεν ακούτε. Γι’ αυτό προβαίνετε σε άστοχες παρατηρήσεις.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ναι, ναι, θα μου μάθετε εσείς εμένα…

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ζητήσατε τα έσοδα. Ακούστε, λοιπόν, τα εξής: Το 2013 τα έσοδα είναι 238 εκατομμύρια ευρώ και το 2014 είναι 252 εκατομμύρια ευρώ. Το 2015 είναι 205 εκατομμύρια ευρώ, γιατί ακριβώς μπήκαν μέσα οι άνεργοι και υπήρξε και η απώλεια από τον ΦΠΑ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Άρα, το έλλειμμα;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μα, σας επαναλαμβάνω …

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Πείτε το, λοιπόν.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μα, το διάβασα το έλλειμμα προηγουμένως.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Μα, δεν χρειάζεται. Τώρα …

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά μη διακόπτουμε, γιατί δεν θα μπορέσουμε να τελειώσουμε.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Την επιχορήγηση τη δίνουμε, για να καλυφθεί το έλλειμμα. Δεν το καταλαβαίνετε αυτό. Εγώ το είπα από την αρχή.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εγώ δεν το καταλαβαίνω;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ξέρετε, εγώ δεν θέλω να κρύψω τίποτα…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν φαίνεται.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** …αλλά προσπαθώ να το πω ολοκληρωμένα, όπως πρέπει. Εσείς θέλετε να πείτε ένα μέρος της αλήθειας, εκείνο το οποίο ίσως θέλετε να στοχεύσετε. Όμως, θα μάθετε όλη την αλήθεια και θα την ακούσει και ο ελληνικός λαός όλη την αλήθεια, όπως πρέπει, όπως θέλει και όπως δικαιούται.

Ακούστε, λοιπόν. Φροντίσαμε –σας το είπα από την αρχή- οι άνεργοι και οι ευαίσθητες κοινωνικές ομάδες –και καλά κάναμε- να κινούνται με τις συγκοινωνίες, χωρίς να καταβάλουν αντίτιμο. Η Κυβέρνησή σας δεν το είχε κάνει ποτέ. Το κάναμε εμείς και καλώς πράξαμε. Αυτό το πληρώνουμε, πράγματι, από τα έξοδα του γενικού κρατικού προϋπολογισμού. Όμως, είναι μία κοινωνική προσφορά και πρέπει να γίνει για τις αδύναμες κοινωνικές ομάδες.

Προσπαθείτε, λοιπόν, να πείτε ότι ακριβώς επειδή μετακινούνται οι άνεργοι, αυξήθηκε το έλλειμμα, αυξήθηκαν οι ζημίες. Μα, ξέρετε κάτι; Αυτό που θα σας πω θα είναι και το τελευταίο. Ο ΟΑΣΑ έχει απαιτήσεις 180 εκατομμυρίων ευρώ από το ελληνικό δημόσιο, από τις συμβάσεις που δεν υπογράφονταν. Έχει καταθέσει αγωγή …

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αντιλαμβάνεστε ότι μόλις μου είπατε ότι οι ζημιές είναι 150 εκατομμύρια ευρώ…

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Όχι, κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Το είπατε εμμέσως. Τις παραλάβατε 100 εκατομμύρια ευρώ. Τις αυξήσατε κατά 50 εκατομμύρια ευρώ, δηλαδή κατά 50% μέσα σε δύο χρόνια. Αυτό μου λέτε και υπερηφανεύεστε.

**ΠΡΟΕΔΡΕΥΩΝ (Αναστάσιος Κουράκης):** Κύριε Χατζηδάκη, δεν βοηθάτε και δεν ακούγεστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Και θέλετε να σας ακούω και να μην αντιδρώ.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Καταλαβαίνω τον πανικό. Τον καταλαβαίνω, όπως τον καταλαβαίνει και ο ελληνικός λαός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δηλαδή, αντιλαμβάνεστε τι γίνεται; Θα το καταλάβετε πολύ καλά, γιατί το θέμα δεν θα το αφήσουμε εδώ.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Το καταλαβαίνω.

Σας λέω, λοιπόν, και σας εξηγώ …

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυτό είπατε.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ναι, κύριε Χατζηδάκη, σας είπα και σας το διάβασα μόνος μου. Δεν το κρύβω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυξήθηκαν, επομένως, κατά 50%.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Όχι, κύριε Χατζηδάκη. Ακούστε με.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, παρακαλώ, να ολοκληρώνουμε την απάντηση, αν έχετε την καλοσύνη.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Για να φτάσουμε να πούμε και αυτό το οποίο δεν θέλετε να ακουστεί, αλλά θα ακουστεί, οι διοικήσεις του ΟΑΣΑ είχαν απαιτήσεις από το ελληνικό δημόσιο 180 εκατομμυρίων ευρώ και κατέθεσαν σχετική αγωγή. Μιλάμε για τις δικές σας διοικήσεις, που είχατε διορίσει εσείς. Αυτά ξέρετε τι ήταν; Ήταν οι μη καταβολές του ελληνικού Δημοσίου από μεταφορικό έργο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εγώ τους κράτησα το 2015;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μιλάμε για 180 εκατομμύρια ευρώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Το 2015 ποιος ήταν Υπουργός; Ποιος τους κράτησε αυτούς; Απαντήστε.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Η αγωγή κατετέθη το 2015 και αφορά τα προηγούμενα έτη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ποιος τους κράτησε;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Χατζηδάκη, μου κάνει εντύπωση, γιατί είχα διαφορετική…

**ΠΡΟΕΔΡΕΥΩΝ (Αναστάσιος Κουράκης):** Κύριε Χατζηδάκη, μη διακόπτετε, σας παρακαλώ.

Κύριε Υπουργέ, σας παρακαλώ, να ολοκληρώνετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εγώ περιμένω από Υπουργούς να έχουν τη στοιχειώδη εντιμότητα να λένε «πέντε» αριθμούς που τους ζητούν οι Βουλευτές. Προσβάλλετε τη Βουλή, το καταλαβαίνετε;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Χατζηδάκη, πραγματικά μου κάνει εντύπωση.

**ΠΡΟΕΔΡΕΥΩΝ (Αναστάσιος Κουράκης):** Κύριε Μαυραγάνη, σας παρακαλώ, ολοκληρώστε την απάντησή σας.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Εγώ δεν ακούω τι προσβάλλει ο καθένας! Εγώ θα σας πω μόνο αυτόν τον αριθμό, τον οποίο ακούει ο ελληνικός λαός και θα επιμείνω: 180 εκατομμύρια αγωγή έκαναν οι δικές σας διοικήσεις εναντίον του ελληνικού δημοσίου από μη εισπράξιμες απαιτήσεις από το ελληνικό δημόσιο, από μεταφορικό έργο που δεν εισέπρατταν. Και σήμερα έρχεστε εδώ να πείτε τι; Γιατί μεταφέρουμε ανέργους με τα λεωφορεία;

Τίποτα άλλο, κύριε Πρόεδρε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυτό είπα; Αυτό καταλάβατε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 24-2-2017:

1. Ποινική δικογραφία που αφορά στον Πρωθυπουργό κ. Αλέξη Τσίπρα,

2. Δύο (2) ποινικές δικογραφίες που αφορούν στον Αναπληρωτή Υπουργό Εσωτερικών, κ. Νικόλαο Τόσκα,

3. Ποινική δικογραφία που αφορά στους κ.κ. Παναγιώτη Κουρουμπλή, πρώην Υπουργό Εσωτερικών και Διοικητικής Ανασυγκρότησης, Χριστόφορο Βερναρδάκη, πρώην Αναπληρωτή Υπουργό Εσωτερικών και Διοικητικής Ανασυγκρότησης, Γεώργιο Σταθάκη, πρώην Υπουργό Οικονομίας, Ανάπτυξης και Τουρισμού, Νικόλαο Παρασκευόπουλο, πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων, Δημήτριο Παπαγγελόπουλο, Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων, Γεώργιο Κατρούγκαλο, πρώην Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Θεανώ Φωτίου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Ουρανία Αντωνοπούλου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Ανδρέα Ξανθό, Υπουργό Υγείας, Παύλο Πολάκη, Αναπληρωτή Υπουργό Υγείας, Ευκλείδη Τσακαλώτο, Υπουργό Οικονομικών, Τρύφωνα Αλεξιάδη, πρώην Αναπληρωτή Υπουργό Οικονομικών, Γεώργιο Χουλιαράκη, Αναπληρωτή Υπουργό Οικονομικών, Παναγιώτη Σκουρλέτη, πρώην Υπουργό Περιβάλλοντος και Ενέργειας, Ιωάννη Τσιρώνη, πρώην Αναπληρωτή Υπουργό Περιβάλλοντος και Ενέργειας, Χρήστο Σπίρτζη, πρώην Υπουργό Υποδομών Μεταφορών και Δικτύων, Θεόδωρο Δρίτσα, πρώην Υπουργό Ναυτιλίας και Νησιωτικής Πολιτικής, Ευάγγελο Αποστόλου, Υπουργό Αγροτικής Ανάπτυξης και Τροφίμων και Αλέξανδρο Φλαμπουράρη, Υπουργό Επικρατείας, και

4. Ποινική δικογραφία που αφορά στον κ. Μιλτιάδη Βαρβιτσιώτη, πρώην Υπουργό Ναυτιλίας και Αιγαίου.

Κυρίες και κύριοι συνάδελφοι, δεν θα συζητηθεί λόγω αναρμοδιότητας η πρώτη με αριθμό 713/10-4-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υποδομών και Μεταφορών, σχετικά με την άμεση ανάγκη κατασκευής του Εμπορικού Λιμανιού της Πάτρας, καθώς αρμόδιο Υπουργείο είναι το Υπουργείο Ναυτιλίας και Νησιωτικής Πολιτικής.

Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση:

Η δεύτερη με αριθμό 712/10-4-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού, με θέμα αδικαιολόγητη καθυστέρηση του Υπουργείου στο αίτημα του Δήμου Κιλκίς για την ανάληψη του έργου «Συντήρηση και Αναβάθμιση του Εθνικού Σταδίου Κιλκίς», δεν θα συζητηθεί, λόγω κωλύματος του αρμοδίου Υπουργού Πολιτισμού και Αθλητισμού, κ. Γεωργίου Βασιλειάδη, εξαιτίας της ολοήμερης συνάντησής του με τον ομόλογό του από το Καζακστάν.

Ομοίως, η τέταρτη με αριθμό 697/5-4-2017 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με νομοθετική ρύθμιση για επέκταση εγκεκριμένων εξόδων πέραν των νοσηλίων, δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Η πέμπτη με αριθμό 723/11-4-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με την απώλεια ζωής εξαιτίας των τραγικών ελλείψεων στην επείγουσα ιατρική στην Περιφερειακή Ενότητα Χαλκιδικής, δεν θα συζητηθεί λόγω κωλύματος του Υπουργού Υγείας, κ. Παύλου Πολάκη, εξαιτίας φόρτου εργασίας.

Η δεύτερη με αριθμό 698/5-4-2017 επίκαιρη ερώτηση δεύτερου κύκλου του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη ραγδαία αύξηση της ανεργίας στην Καστοριά επί κυβερνήσεως ΣΥΡΙΖΑ, λόγω κωλύματος της Αναπληρώτριας Υπουργό Εργασίας, Κοινωνικής Ασφάλισης και Κοινωνικής Αλληλεγγύης, κ. Ουρανίας Αντωνοπούλου, εξαιτίας ανειλημμένων υποχρεώσεων.

Η τρίτη με αριθμό 682/3-4-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (ΖΟΕ) του Άργους, δεν θα συζητηθεί λόγω κωλύματος του Υπουργού Περιβάλλοντος και Ενέργειας, κ. Γεωργίου Σταθάκη, εξαιτίας φόρτου εργασίας.

Επίσης, η πέμπτη με αριθμό 660/28-3-2017 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την επαναλειτουργία της Σαμιακής Τηλεόρασης και το πλαίσιο εύρυθμης λειτουργίας των περιφερειακών ΜΜΕ, δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά, εξαιτίας φόρτου εργασίας.

Ακόμα, η έκτη με αριθμό 333/12-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ –ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων, δεν θα συζητηθεί πάλι λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά, εξαιτίας φόρτου εργασίας.

Επιπλέον, η έβδομη με αριθμό 643/21-3-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με τη στήριξη και την αναβάθμιση του ΤΕΙ Μεσολογγίου δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας.

Ακόμα, η όγδοη με αριθμό 504/20-2-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με την εκπλήρωση του Τάματος του Έθνους, δεν θα συζητηθεί λόγω επίσης κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας.

Επίσης, η ένατη με αριθμό 602/14-3-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τις άδειες των αναπληρωτών εκπαιδευτικών, δεν θα συζητηθεί, λόγω επίσης κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας.

Παράλληλα, η δέκατη με αριθμό 572/7-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ, δεν θα συζητηθεί λόγω επίσης κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, εξαιτίας φόρτου εργασίας.

Τέλος, η τρίτη με αριθμό 708/10-4-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα να εκδοθούν άμεσα τα αποτελέσματα της προκήρυξης του 2014 για τα προστατευόμενα άτομα του ν.2643/98, δεν θα συζητηθεί λόγω κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανούς Φωτίου, εξαιτίας φόρτου εργασίας.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 19.22΄ λύεται η συνεδρίαση για αύριο, ημέρα Τρίτη 25 Απριλίου 2017 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**