(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΑ΄

Τρίτη 25 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Καλλιθέας, το 1ο Δημοτικό Σχολείο Γαλατσίου, το 5ο Γενικό Λύκειο Πετρούπολης, το 12ο Γυμνάσιο Καλλιθέας και το Γυμνάσιο Ακράτας Αχαΐας, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης με τίτλο: «Σύσταση Ν.Π.Ι.Δ. με την επωνυμία "Εθνικό Σύστημα Διαπίστευσης" και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΔΗΜΑΣ Χ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΜΗΤΑΡΑΚΗΣ Π. , σελ.  
  
Β. Επί του σχεδίου νόμου του Υπουργείου Οικονομίας και Ανάπτυξης:  
ΑΜΥΡΑΣ Γ. , σελ.  
ΑΥΛΩΝΙΤΟΥ Ε. , σελ.  
ΑΧΤΣΙΟΓΛΟΥ Ε. , σελ.  
ΓΕΩΡΓΙΑΔΗΣ Μ. , σελ.  
ΓΡΕΓΟΣ Α. , σελ.  
ΔΑΝΕΛΛΗΣ Σ. , σελ.  
ΔΕΛΗΣ Ι. , σελ.  
ΔΗΜΑΣ Χ. , σελ.  
ΖΑΡΟΥΛΙΑ Ε. , σελ.  
ΚΑΡΑΜΑΝΛΗ Ά. , σελ.  
ΚΑΤΣΩΤΗΣ Χ. , σελ.  
ΚΕΡΑΜΕΩΣ Ν. , σελ.  
ΛΑΖΑΡΙΔΗΣ Γ. , σελ.  
ΛΟΒΕΡΔΟΣ Α. , σελ.  
ΜΗΤΑΡΑΚΗΣ Π. , σελ.  
ΜΠΑΞΕΒΑΝΑΚΗΣ Δ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΑΣ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΕΤΡΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΠΑΡΤΙΝΟΣ Κ. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
ΤΖΑΜΑΚΛΗΣ Χ. , σελ.  
ΤΖΕΛΕΠΗΣ Μ. , σελ.  
ΧΑΡΙΤΣΗΣ Α. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.  
ΠΑΠΑΔΟΠΟΥΛΟΣ Ν. , σελ.  
ΣΠΑΡΤΙΝΟΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΑ΄

Τρίτη 25 Απριλίου 2017

Αθήνα, σήμερα στις 25 Απριλίου 2017, ημέρα Τρίτη και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ** **ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας, αρχίζει η συνεδρίαση.

Πριν μπούμε στην ημερήσια διάταξη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Καλλιθέας.

Καλώς ορίσατε στη Βουλή.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Σύσταση Ν.Π.Ι.Δ. με την επωνυμία "Εθνικό Σύστημα Διαπίστευσης" και άλλες διατάξεις».

Κυρίες και κύριοι συνάδελφοι, προτείνω η συζήτηση του νομοσχεδίου να είναι ενιαία επί της αρχής, των άρθρων και των τροπολογιών, όπως αποφάσισε και η αρμόδια Κοινοβουλευτική Επιτροπή. Το Σώμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συμφώνησε.

Κύριοι συνάδελφοι, θα ήθελα να σας προτείνω το εξής: Υπάρχουν τέσσερις τροπολογίες. Στην ουσία είναι τρεις τροπολογίες, γιατί η μια συζητήθηκε στην επιτροπή και έχει ήδη ενσωματωθεί. Για τις υπόλοιπες τρεις τροπολογίες, λοιπόν, αρμόδιοι Υπουργοί είναι η κ. Αχτσιόγλου και ο κ. Πετρόπουλος. Ειδοποιηθήκαμε ότι θα έρθουν γύρω στις 11.00΄. Συνεπώς, για να μη χάνουμε χρόνο, θα ξεκινήσουν οι δυο γενικοί εισηγητές και όταν έρθει η κ. Αχτσιόγλου, θα της δώσω τον λόγο για να παρουσιάσει τις τρεις τροπολογίες, ώστε όλοι οι υπόλοιποι αγορητές και ομιλητές συνάδελφοι να έχουν εικόνα επί των τριών τροπολογιών. Αφού τελειώσουν οι εισηγητές και οι ειδικοί αγορητές, μετά θα πάρει τον λόγο ο κύριος Υπουργός και θα συνεχίσουμε με όσους συναδέλφους έχουν εγγραφεί. Η εγγραφή είναι ελεύθερη. Ανοίγει το ηλεκτρονικό σύστημα με τον πρώτο γενικό εισηγητή τον κ. Τζαμακλή από το ΣΥΡΙΖΑ και θα κλείσει μόλις κατέβει από το Βήμα ο κ. Χρίστος Δήμας που είναι ο εισηγητής της Νέας Δημοκρατίας. Το Σώμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα ενέκρινε την προαναφερθείσα πρόταση.

Ο εισηγητής του ΣΥΡΙΖΑ κ. Χαρίλαος Τζαμακλής έχει τον λόγο.

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώ την εισήγηση με μία αναφορά στο ιστορικό του Εθνικού Συστήματος Διαπίστευσης.

Με το άρθρο 8 του ν.2231/1994 ορίστηκε ότι το Εθνικό Σύστημα Διαπίστευσης υλοποιείται και εφαρμόζεται από την ανώνυμη εταιρεία με την επωνυμία «Εθνικό Σύστημα Διαπίστευσης Α.Ε.», το έργο της οποίας υποβοηθείται από τις τεχνικές επιτροπές, τους αξιολογητές και τους εμπειρογνώμονες. Εν συνεχεία, με το άρθρο 11 του ν.3066/2002, συστήθηκε η ανωτέρω προβλεπόμενη ανώνυμη εταιρεία με την επωνυμία «Εθνικό Σύστημα Διαπίστευσης Α.Ε.» και τον διακριτικό τίτλο ΕΣΥΔ. Τα άρθρα 11 έως 17 του ίδιου νόμου αποτέλεσαν το καταστατικό της. Ως σκοπός της εταιρείας είχε οριστεί η υλοποίηση, η εφαρμογή και η διαχείριση του Εθνικού Συστήματος Διαπίστευσης, που προβλέπεται στις διατάξεις του ν.2231/1994.

Με το άρθρο 6, παράγραφος 2, περίπτωση β΄ του ν.4109/2013 η ανώνυμη εταιρεία «ΕΣΥΔ Α.Ε.» μετασχηματίστηκε και εντάχθηκε ως αυτοτελής λειτουργική μονάδα με διαχειριστική, οικονομική και λογιστική αυτοτέλεια στο με τον ίδιο νόμο συσταθέν νομικό πρόσωπο ιδιωτικού δικαίου με την επωνυμία «Εθνικό Σύστημα Υποδομών Ποιότητας», συγχωνευθείσα με τον ΕΛΟΤ και το ΕΙΜ. Η συγχώνευση αυτή προχώρησε από την τότε κυβέρνηση εντελώς πρόχειρα, χωρίς καμμία μελέτη και παρά τις σοβαρές ενστάσεις και αντιρρήσεις περί ασυμβιβάστου των τριών οργανισμών που προέβαλε ο Ευρωπαϊκός Φορέας Διαπίστευσης, δεδομένου ότι παραβιάστηκε ευθέως η κοινοτική νομοθεσία για τον καθορισμό των απαιτήσεων διαπίστευσης και εποπτείας της αγοράς.

Πράγματι, η σχετική κοινοτική νομοθεσία που ισχύει από την 1η Ιανουαρίου 2010 περιέχεται στον υπ’ αριθμόν 765/2008 Κανονισμό του Ευρωπαϊκού Κοινοβουλίου και του Συμβουλίου της 9ης Ιουλίου 2008 για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και για την κατάργηση του Κανονισμού αριθμός 339/1993 του Συμβουλίου. Σύμφωνα με τον Κανονισμό, προβλέπεται για τα κράτη της Ευρωπαϊκής Ένωσης η υποχρέωση σύστασης Εθνικού Οργανισμού Διαπίστευσης ως μόνου οργανισμού που εκτελεί τη διαπίστευση επί τη βάσει εξουσίας που του παρέχει το κράτος. Σε περίπτωση που αυτό δεν είναι οικονομικά σκόπιμο ή εφικτό, το κράτος-μέλος θα πρέπει να έχει πρόσβαση στις υπηρεσίες του Εθνικού Οργανισμού Διαπίστευσης άλλου κράτους-μέλους.

Στο άρθρο 4 του Κανονισμού ορίζεται ότι ο Εθνικός Οργανισμός Διαπίστευσης λειτουργεί σε μη κερδοσκοπική βάση και δεν μπορεί να προσφέρει ή να παρέχει δραστηριότητες ή υπηρεσίες, τις οποίες παρέχουν οι οργανισμοί αξιολόγησης συμμόρφωσης, ούτε μπορεί να παρέχει συμβουλευτικές υπηρεσίες, να κατέχει μετοχές ή να έχει άλλου είδους οικονομικό ή διαχειριστικό συμφέρον σε Οργανισμό Αξιολόγησης Συμμόρφωσης, όπως είναι το ΕΙΜ.

Στον Κανονισμό προβλέπεται, επίσης, η αναγνώριση της Ευρωπαϊκής Υποδομής Διαπίστευσης, με την επωνυμία «European co-operation for Accreditation (E.A.)», που έχει αναγνωριστεί ως Περιφερειακός Ευρωπαϊκός Οργανισμός των Εθνικών Οργανισμών Διαπίστευσης και ασκεί εποπτεία στη λειτουργία της διαπίστευσης σε ευρωπαϊκό επίπεδο, δυνάμει συμφωνίας-πλαισίου εταιρικής σχέσης που έχει συναφθεί με την Ευρωπαϊκή Επιτροπή.

Είναι προφανές ότι με τη συγχώνευση του έτους 2013 των τριών οργανισμών και την υπαγωγή τους στον ίδιο φορέα δεν πληρούνται οι προϋποθέσεις του Κανονισμού 765/2008 πρώτον, ως προς την απαγόρευση ύπαρξης οικονομικού ή διαχειριστικού συμφέροντος του Εθνικού Οργανισμού Διαπίστευσης σε Οργανισμό Αξιολόγησης Συμμόρφωσης, όπως είναι το ΕΙΜ και δεύτερον, ως προς τον περιορισμό χρησιμοποίησης τυχόν πλεοναζόντων εσόδων του Εθνικού Οργανισμού Διαπίστευσης αποκλειστικά σε επενδύσεις για την περαιτέρω ανάπτυξη των δραστηριοτήτων και όχι για την κάλυψη λειτουργικών δαπανών των άλλων δύο φορέων, δηλαδή του ΕΛΟΤ και του ΕΙΜ. Ήδη από το έτος 2014 και νωρίτερα ο Ευρωπαϊκός Φορέας Διαπίστευσης ζητούσε την άρση της προφανούς ασυμβατότητας, την απρόσκοπτη λειτουργία του Εθνικού Οργανισμού Διαπίστευσης και τη διασφάλιση της αυτοτέλειας του ΕΣΥΔ.

Με το άρθρο 1 του υπό συζήτηση νομοσχεδίου συνιστάται νομικό πρόσωπο ιδιωτικού δικαίου, μη κερδοσκοπικού χαρακτήρα, με την επωνυμία «Εθνικό Σύστημα Διαπίστευσης», το οποίο αποτελεί τον Εθνικό Οργανισμό Διαπίστευσης, ανήκει στον ευρύτερο δημόσιο τομέα, διαθέτει διοικητική και οικονομική αυτοτέλεια και εποπτεύεται από τον Υπουργό Οικονομίας και Ανάπτυξης.

Όπως διευκρίνισε ο Αναπληρωτής Υπουργός, επιλέχθηκε η νομική μορφή του νομικού προσώπου ιδιωτικού δικαίου και όχι της ανώνυμης εταιρείας κατόπιν σχετικής γνωμοδότησης του Νομικού Συμβουλίου του Κράτους. Στο νομικό πρόσωπο ιδιωτικού δικαίου που συνιστάται, εντάσσεται η αυτοτελής λειτουργική μονάδα με την επωνυμία «ΕΣΥΔ ΑΕ», που αποσπάται από το νομικό πρόσωπο ιδιωτικού δικαίου με την επωνυμία «Εθνικό Σύστημα Υποδομών Ποιότητας».

Συνεπώς, με τη σύσταση του νομικού προσώπου εξασφαλίζεται η υποχρέωση συμμόρφωσης της εθνικής νομοθεσίας με την Κοινοτική και συγκεκριμένα με τον προαναφερθέντα Κανονισμό υπ’ αριθμ. 765/2008.

Περαιτέρω, εξασφαλίζεται η απαιτούμενη αμεροληψία και ανεξαρτησία των υπηρεσιών διαπίστευσης και η χρησιμοποίηση των πλεοναζόντων εσόδων του Εθνικού Οργανισμού Διαπίστευσης σύμφωνα με τις διατάξεις του ίδιου Κανονισμού.

Στο άρθρο 2 αναφέρεται ο σκοπός και οι αρμοδιότητες του νομικού προσώπου ιδιωτικού δικαίου που συνιστάται. Στο ΕΣΥΔ ανατίθεται η υλοποίηση, εφαρμογή και διαχείριση του Εθνικού Συστήματος Διαπίστευσης. Το ΕΣΥΔ αποτελεί τον επίσημο τεχνικό σύμβουλο της πολιτείας σε θέματα διαπίστευσης και εκπροσωπεί την χώρα σε αρμόδιους διεθνείς οργανισμούς, αναλαμβάνει εκπαιδευτικές δραστηριότητες σχετικές με το αντικείμενο της διαπίστευσης, χορηγεί πιστοποιητικά διαπίστευσης σε φορείς πιστοποίησης, σε φορείς επιθεώρησης και ελέγχου, σε περιβαλλοντικούς επαληθευτές και σε εργαστήρια δοκιμών και εργαστήρια μετρολογίας. Επίσης, αποφασίζει για την απόρριψη, την ανάκληση ή την αναστολή της διαπίστευσης. Μπορεί να συμμετέχει σε συμφωνίες αμοιβαίας αναγνώρισης, οι οποίες συνάπτονται μεταξύ εθνικών φορέων διαπίστευσης.

Το άρθρο 3 αναφέρεται στην υποβοήθηση λειτουργίας του ΕΣΥΔ από –πρώτον- το Εθνικό Συμβούλιο Διαπίστευσης, το οποίο συγκροτείται από δεκατρία μέλη, που ορίζονται για τριετή θητεία με απόφαση του Υπουργού Οικονομίας και Ανάπτυξης μετά από πρόταση των φορέων που εκπροσωπούνται. Το Εθνικό Συμβούλιο Διαπίστευσης γνωμοδοτεί στο διοικητικό συμβούλιο του ΕΣΥΔ για θέματα χορήγησης ή ανάκλησης της διαπίστευσης, για την καθιέρωση των κριτηρίων των κανονισμών, των διαδικασιών διαπίστευσης, καθώς και για τις οικονομικές υποχρεώσεις αυτών που διαπιστεύονται ή επιτηρούνται. Δεύτερον, υποβοηθείται από τους αξιολογητές και τους εμπειρογνώμονες.

Με ευθύνη του ΕΣΥΔ δημιουργείται μητρώο εξειδικευμένων στελεχών προερχόμενων από τον δημόσιο, ευρύτερο δημόσιο και ιδιωτικό τομέα, προκειμένου να υποβοηθούν το ΕΣΥΔ στη λειτουργία του. Με απόφαση του Υπουργού Οικονομίας και Ανάπτυξης ορίζονται οι λεπτομέρειες για τη δημιουργία και την τήρηση του μητρώου, οι όροι και οι προϋποθέσεις ένταξης σε αυτό καθώς και κάθε άλλη αναγκαία λεπτομέρεια.

Το άρθρο 4 αναφέρεται στα όργανα διοίκησης του ΕΣΥΔ. Το ΔΣ είναι επταμελές και αποτελείται πρώτον, από τον Πρόεδρο, δεύτερον, από τον Διευθύνοντα Σύμβουλο, τρίτον, από έναν εκπρόσωπο του τομέα Βιομηχανίας του Υπουργείου Οικονομίας και Ανάπτυξης, τέταρτον, από έναν καθηγητή ΑΕΙ ή ΤΕΙ με γνωστικό αντικείμενο σχετικό με τα θεματικά πεδία του φορέα, πέμπτον, από έναν εκπρόσωπο του Συνδέσμου Επιχειρήσεων και Βιομηχανιών με εμπειρία στα θέματα του ΕΣΥΔ, ο οποίος υποδεικνύεται από τον ΣΕΒ, έκτον, από ένα εκπρόσωπο του Συνδέσμου Βιομηχανιών Βορείου Ελλάδος με εμπειρία στα θέματα του ΕΣΥΔ, που υποδεικνύεται από τον Σύνδεσμο Βιομηχανιών Βορείου Ελλάδος και έβδομον, από έναν εκπρόσωπο των εργαζομένων στο ΕΣΥΔ, ο οποίος υποδεικνύεται από τους εργαζόμενους αυτού.

Ο Πρόεδρος και ο Διευθύνων Σύμβουλος είναι πρόσωπα εγνωσμένου κύρους και επιστημονικής κατάρτισης ή επαγγελματικής εμπειρίας στα θεματικά πεδία του φορέα. Διασαφηνίζεται ότι η θέση του Διευθύνοντος Συμβούλου είναι πλήρους και αποκλειστικής απασχόλησης και ότι οι ιδιότητες του Προέδρου και του Διευθύνοντος Συμβούλου μπορεί να συμπίπτουν στο ίδιο πρόσωπο.

Οι αμοιβές των μελών του διοικητικού συμβουλίου καθορίζονται με κοινή απόφαση των Υπουργών Οικονομικών και Οικονομίας και Ανάπτυξης. Η θητεία των μελών του ΔΣ προβλέπεται τριετής με δυνατότητα ανανέωσης μία φορά για ίσο χρονικό διάστημα. Σημειωτέον ότι οι ιδιότητες του Προέδρου και του Διευθύνοντος Συμβούλου, όπως προείπα, μπορεί να συμπίπτουν στο ίδιο πρόσωπο.

Το ζήτημα της εκπροσώπησης του νομικού προσώπου που συνιστάται ορίζεται στο άρθρο 5. Το ΕΣΥΔ εκπροσωπείται δικαστικώς και εξωδίκως από τον Πρόεδρο του διοικητικού συμβουλίου ή από ειδικώς εξουσιοδοτημένο για συγκεκριμένη περίπτωση πρόσωπο, στο οποίο το συμβούλιο αναθέτει την εκπροσώπησή του.

Στο άρθρο 6 αναφέρονται οι οικονομικοί πόροι του υπό σύσταση φορέα, οι οποίοι διακρίνονται σε τακτικούς και έκτακτους.

Στο άρθρο 7 καθορίζονται και αναλύονται οι κανόνες λειτουργίας και οι αρμοδιότητες του ΔΣ, η οργάνωση και η διοικητική διάρθρωση των υπηρεσιών του ΕΣΥΔ, ο αριθμός των θέσεων προσωπικού και η κατανομή τους στις υπηρεσίες του ΕΣΥΔ, τα προσόντα και οι όροι πρόσληψης, εργασίας και εξέλιξης του κάθε φύσης προσωπικού, σύμφωνα με τις κείμενες διατάξεις και το πειθαρχικό δίκαιο του προσωπικού.

Ο κανονισμός οργάνωσης και λειτουργίας του ΕΣΥΔ τροποποιείται και συμπληρώνεται με κοινή απόφαση των Υπουργών Διοικητικής Ανασυγκρότησης και Οικονομίας και Ανάπτυξης ύστερα από εισήγηση του διοικητικού συμβουλίου του ΕΣΥΔ.

Στο άρθρο 8 ορίζεται ότι με κοινή υπουργική απόφαση καταρτίζεται κανονισμός οικονομικής διαχείρισης και προμηθειών του ΕΣΥΔ για τη ρύθμιση θεμάτων διαχείρισης και προμηθειών, όπως ιδίως κατάρτισης και δημοσίευσης του προϋπολογισμού, του ισολογισμού και του απολογισμού, θέματα που αφορούν τις περιπτώσεις και τη διαδικασία καταβολής τελών, είσπραξης εσόδων και απόδοσης δαπανών καθώς και θέματα προμηθειών του φορέα.

Με τις μεταβατικές διατάξεις του άρθρου 9 ρυθμίζονται διάφορα ζητήματα: Η απόσπαση από το ΕΣΥΠ**,** η καθολική διαδοχή, η συνέχιση εκκρεμών δικών, η αυτοδίκαιη περιέλευση εμπραγμάτων δικαιωμάτων, η συνέχιση εκτέλεσης υπογραφεισών συμβάσεων, η συγκρότηση τριμελούς επιτροπής για τη διενέργεια απογραφής, η ισχύς των εκδοθέντων πιστοποιητικών κλπ..

Κυρίες και κύριοι συνάδελφοι, από τις τοποθετήσεις των φορέων κατά την ακρόασή τους προέκυψε με σαφήνεια ότι θεωρούν την παρούσα νομοθετική πρωτοβουλία απολύτως αναγκαία και επιβεβλημένη. Οι φορείς χαρακτήρισαν την ισχύουσα σήμερα κατάσταση, τη συγχώνευση των τριών φορέων, δηλαδή του ΕΣΥΔ, του ΕΛΟΤ και του ΕΙΜ, ως απαράδεκτη. Δεν εξηγήθηκε από κανέναν Βουλευτή της Νέας Δημοκρατίας ή του ΠΑΣΟΚ για ποιο λόγο έγινε η συγχώνευση το 2013, που μόνο αναστάτωση και προβλήματα προκάλεσε στην αγορά, στους παραγωγούς, στους επιχειρηματίες με τον κίνδυνο αποπομπής από το ευρωπαϊκό σύστημα. Δηλαδή, δεν εξηγήθηκε ότι ήταν πολιτική επιλογή επειδή είχε προηγηθεί μια διαδικασία διάσπασης και απαξίωσης του ΕΛΟΤ με δημιουργία ελλειμμάτων στον οργανισμό και ότι με τη συγχώνευση επιχειρήθηκε να καλυφθούν μέσω του ΕΣΥΔ αυτά τα ελλείμματα.

Αντί να κάνουν αυτοκριτική για την επικίνδυνα πρόχειρη επιλογή τους, αρκέστηκαν μόνο σε μια ακατανόητα οξεία κριτική για τον επείγοντα χαρακτήρα του νομοσχεδίου, μη παραλείποντας, βεβαίως, κατά την προσφιλή τους τακτική, να κινδυνολογήσουν για ενδεχόμενο αποβολής του ΕΣΥΔ από το ευρωπαϊκό σύστημα, δηλαδή για ζήτημα που οι ίδιοι δημιούργησαν.

Το Υπουργείο, όπως όλοι οι φορείς ανέφεραν, έχει ανοιχτό δίαυλο επικοινωνίας μαζί τους και είναι ανοιχτό σε προτάσεις για τη βελτίωση του συστήματος διαπίστευσης και τυποποίησης.

Στο πλαίσιο αυτό, το αμέσως επόμενο χρονικό διάστημα το Υπουργείο θα προχωρήσει στη σύσταση ομάδας εργασίας, στην οποία, εκτός από στελέχη του, θα συμμετέχουν και οι τρεις εμπλεκόμενοι φορείς, δηλαδή ο ΕΛΟΤ, το ΕΙΜ και το ΕΣΥΔ.

Το προτεινόμενο νομοσχέδιο είναι απαραίτητο για την ελληνική οικονομία, δεδομένου ότι αφ’ ενός αίρεται η προκληθείσα στην αγορά αναστάτωση από τη συγχώνευση του 2013 και αφ’ ετέρου οι ρυθμίσεις του θα έχουν ευεργετική επίδραση στις δραστηριότητες των εξαγωγικών επιχειρήσεων και των επιχειρήσεων που δραστηριοποιούνται στον τομέα της αξιολόγησης - συμμόρφωση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ.

Τον λόγο έχει ο εισηγητής της Νέας Δημοκρατίας, ο συνάδελφος κ. Χρίστος Δήμας.

Κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Είμαι απ’ αυτούς που όταν είχε πρωτοεκλεγεί η Κυβέρνηση ΣΥΡΙΖΑ-Ανεξαρτήτων Ελλήνων τον Ιανουάριο του 2015, είχα πει στην ομιλία μου στις προγραμματικές δηλώσεις της Κυβέρνησης πως εύχομαι η Κυβέρνηση να τα πάει καλά -παρά το γεγονός πως δεν είχα καμμία πίστη στα λεγόμενά της- διότι εάν τα πάει καλά, λογικά θα τα πάει καλά και η χώρα.

Πραγματικά, πιστεύω πως έχει φθάσει η στιγμή που πρέπει να δούμε όλα τα πολιτικά κόμματα πώς θα εργαστούμε μαζί, ώστε να ορθοποδήσει η χώρα.

Θα ήθελα συνεπώς να σας υπενθυμίσω, τώρα που βρίσκεστε στη διακυβέρνηση της χώρας δυόμιση χρόνια, πως εμείς στη Νέα Δημοκρατία δεν ασκούμε ανεύθυνη, στείρα αντιπολίτευση του «όχι» σε όλα, τάζοντας τα πάντα σε όλες τις κοινωνικές ομάδες, όπως κάνατε εσείς στο ΣΥΡΙΖΑ και στους Ανεξάρτητους Έλληνες. Εμείς αποφασίζουμε εάν θα υπερψηφίσουμε ένα νομοσχέδιο ή όχι με γνώμονα τι θεωρούμε πιο ωφέλιμο για τη χώρα, ακόμα και εάν αυτό έχει πολιτικό κόστος.

Αντιθέτως, εσείς πρώτα τάξατε τα πάντα στους πάντες, στη συνέχεια εις βάρος του εθνικού συμφέροντος, παίξατε το θέατρο του παραλόγου με την υποτιθέμενη «περήφανη και σκληρή διαπραγμάτευση», φορτώνοντας πολίτες και επιχειρήσεις με 9 δισεκατομμύρια ευρώ μέτρα μέχρι στιγμής -και υπογραμμίζω το «μέχρι στιγμής»- και πλέον οδεύετε να γίνετε σύντομα η μακροβιότερη μνημονιακή κυβέρνηση, δηλαδή οι πιο μνημονιακοί από όλους μας.

Δυστυχώς όμως, η ανευθυνότητα με την οποία κυβερνάτε, αλλά και η ανεπάρκειά σας να αντιμετωπίσετε επαρκώς τα ζητήματα, οδηγούν σε διόγκωση των προβλημάτων. Και ενώ θα έπρεπε να λύνετε ένα-ένα τα προβλήματα, με την πολιτική σας γεννάτε προβλήματα ακόμα και εκεί που δεν υπήρχαν πιο πριν.

Αν έπρεπε να περιγράψω με μία λέξη τη σημερινή νομοθετική πρωτοβουλία της Κυβέρνησης, η λέξη αυτή θα ήταν «τσαπατσουλιά».

Συζητάμε σήμερα το σχέδιο νόμου του Υπουργείου Οικονομίας και Ανάπτυξης υπό τον τίτλο «Σύσταση Ν.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις». Όμως, την ίδια στιγμή σ’ αυτό το σχέδιο νόμου έχουμε μια τροπολογία του Υπουργείου Παιδείας που αλλάζει διατάξεις για τη διεξαγωγή των πανελλαδικών εξετάσεων και τρεις τροπολογίες του Υπουργείου Εργασίας. Η μία είναι για χορήγηση έντοκου δανείου συνολικού ύψους 10 εκατομμυρίων ευρώ από τον Ενιαίο Φορέα Κοινωνικής Ασφάλισης -από τον περίφημο ΕΦΚΑ- σε οργανισμό επικουρικής ασφάλισης. Η δεύτερη τροπολογία έχει να κάνει με καθιέρωση με νόμο, αντί με υπουργική απόφαση που ισχύει σήμερα, της 1ης Μαΐου ως υποχρεωτικής αργίας και η τρίτη για σύσταση τμήματος αντιμετώπισης αδήλωτης εργασίας στο Ανώτατο Συμβούλιο Εργασίας.

Το πιο εντυπωσιακό, όμως, απ’ όλα αυτά, είναι το γεγονός πως αυτά τα συζητάμε σε ένα σχέδιο νόμου, το οποίο έχει εισαχθεί με τη διαδικασία του επείγοντος. Δηλαδή, έχει εισαχθεί με ειδική διαδικασία, ώστε να συζητηθεί και να ψηφισθεί πολύ γρήγορα, χωρίς ουσιαστική διαβούλευση και εκτεταμένη συζήτηση, όπως απαιτούν όλα τα θέματα.

Έρχομαι στο θέμα μας όμως. Άκουσα τον κύριο Υπουργό να απορεί γιατί τονίσαμε πως εκθέτετε τη χώρα σε κινδύνους. Επιβεβαιώνεται το γεγονός, κύριε Υπουργέ, πως η χώρα λαμβάνει προειδοποιητικές επιστολές αποβολής από τον Ευρωπαϊκό Οργανισμό Διαπίστευσης από το 2015. Τι έκανε, λοιπόν, η Κυβέρνηση ΣΥΡΙΖΑ-Ανεξαρτήτων Ελλήνων αυτά τα δυόμισι χρόνια, για να αντιμετωπίσει τώρα το ενδεχόμενο αποβολής του ΕΣΥΔ. από τον Ευρωπαϊκό Οργανισμό Διαπίστευσης; Στην πραγματικότητα απολύτως τίποτα. Γι’ αυτό και έρχεστε άρον-άρον στη Βουλή, την τελευταία ημέρα της προθεσμίας, με το συγκεκριμένο σχέδιο νόμου, που στην πραγματικότητα είναι σε μεγάλο βαθμό -με μικρές μόνο διαφορές- αντιγραφή του νόμου του 2002.

Όταν έχετε τις προειδοποιητικές επιστολές εδώ και δυόμισι χρόνια, η διαδικασία του επείγοντος δεν δικαιολογείται με κανέναν τρόπο. Διότι την προθεσμία της 25ης Απριλίου, τη σημερινή ημέρα δηλαδή, τη γνωρίζατε εδώ και πολύ καιρό, κύριε Υπουργέ. Συνεπώς, αδιαφορήσατε και δεν υπάρχει δικαιολογία. Με αυτόν τον τρόπο λοιπόν, χωρίς καμμία αμφιβολία, έχετε εκθέσει τη χώρα σε κίνδυνο αποβολής και όχι μόνο.

Και σαν να μην έφτανε αυτό, έχετε το θράσος να λέτε πως μετά την ψήφιση του σχεδίου νόμου θα φτιάξετε ομάδα εργασίας με τους τρεις φορείς, τον ΕΣΥΔ., τον ΕΛΟΤ. και τον ΕΙΜ., ώστε να συζητήσετε την πορεία τους. Συγγνώμη, αλλά αυτό δεν θα έπρεπε να έχει γίνει τα δυόμισι χρόνια και πριν να φέρετε το νομοσχέδιο εδώ πέρα;

Το αποτέλεσμα είναι πως το συγκεκριμένο σχέδιο νόμου δεν βοηθά, όπως θα έπρεπε την ελληνική οικονομία. Κανονικά ο στόχος θα έπρεπε να ήταν η επιδίωξη χάραξης αναπτυξιακής πολιτικής και να συζητούσαμε τους τρόπους με τους οποίους θα βελτιωθεί η ποιότητα υπηρεσιών διαπίστευσης, τυποποίησης και μετρολογίας. Δυστυχώς, για όλους μας δεν διαθέτετε ούτε σχέδιο για τη χώρα, αλλά το κυριότερο, δεν έχετε την ικανότητα να βγάλετε τη χώρα από την κρίση.

Το σημερινό νομοθέτημα είναι ακόμα ένα δείγμα πως είστε και ανήμποροι, αλλά και ανίκανοι να διαχειριστείτε τη διακυβέρνηση της χώρας, ακόμα και σε ζητήματα που θα μπορούσατε να συζητήσετε με τους εμπλεκόμενους φορείς με την άνεση του χρόνου, ώστε να βρεθούν βέλτιστες και αποτελεσματικές λύσεις. Δεν το πράξατε και στην πραγματικότητα συζητάμε μόνο το πώς θα γλιτώσουμε την αποβολή από τον Ευρωπαϊκό Οργανισμό Διαπίστευσης, αδιαφορώντας για την βελτίωση των υπηρεσιών.

Δεν μπορώ όμως και να μην αναφερθώ στην τροπολογία του Υπουργείου Παιδείας για τις πανελλαδικές εξετάσεις, ζήτημα που απασχολεί χιλιάδες μαθητές, γονείς και καθηγητές.

Χαρακτηριστικό δείγμα της ανευθυνότητας και της τσαπατσουλιάς που σας διακρίνει, είναι το γεγονός πως ενώ απομένουν μόλις σαράντα δυο ημέρες για την έναρξη των πανελλαδικών εξετάσεων, εσείς τώρα αλλάζετε τους όρους της διαδικασίας, δημιουργώντας τρομερή αναστάτωση. Αντί η εκπαίδευση να είναι ένας τομέας αιχμής και πεδίο συναίνεσης και μακροπρόθεσμου σχεδιασμού, εσείς ακόμη και σήμερα κάνετε αλλαγές που θα ισχύσουν σε λίγες εβδομάδες. Θεσμοθετείτε διεξαγωγή επαναληπτικών εξετάσεων κάθε Σεπτέμβριο, στις οποίες έχουν δικαίωμα να συμμετάσχουν οι υποψήφιοι Γενικού ή Επαγγελματικού Λυκείου, εφόσον δεν έλαβαν μέρος στην εξέταση ενός ή περισσοτέρων μαθημάτων κατά τη διάρκεια των τακτικών πανελλαδικών εξετάσεων.

Οι λόγοι είναι: «Είτε λόγω σοβαρού λόγου υγείας είτε λόγω ψυχικής οδύνης, συνεπεία θανάτου συγγενούς πρώτου βαθμού εξ αίματος σε ευθεία γραμμή ή δευτέρου βαθμού εξ αίματος σε πλάγια γραμμή, ο οποίος επήλθε εντός του μήνα που προηγείται του μήνα έναρξης των εξετάσεων και μέχρι τη λήξη αυτών».

Άρα, δικαίωμα στις επαναληπτικές εξετάσεις έχει κάποιος ή κάποια για δύο λόγους: Είτε λόγω σοβαρού λόγου υγείας είτε λόγω ψυχικής οδύνης λόγω θανάτου. Και αν για τη δεύτερη περίπτωση η τροπολογία είναι ξεκάθαρη, η περίπτωση «είτε σοβαρού λόγου υγείας» έχει αρκετές ασάφειες, αφήνοντας περιθώρια για διασταλτικές ερμηνείες κατά περίπτωση.

Πάμε τώρα σε μια σειρά ερωτημάτων που πρέπει να απαντηθούν από το Υπουργείο Παιδείας άμεσα. Πρώτον, τι λογίζεται ως σοβαρός λόγος υγείας; Αυτό είναι, κατά τη γνώμη μου, ένα εξαιρετικά σοβαρό ζήτημα που οφείλει το Υπουργείο Παιδείας να το αποσαφηνίσει σήμερα κιόλας. Σπάσιμο χεριού, μηνιγγίτιδα, γαστρεντερίτιδα; Τι είναι, συνεπώς, σοβαρός λόγος υγείας και πού μπαίνει το όριο;

Δεύτερον, ποιος πιστοποιεί τον σοβαρό λόγο υγείας; Εάν, παραδείγματος χάριν, κάποιος δεν γράψει καλά στα δυο πρώτα μαθήματα και στη συνέχεια παρουσιάσει χαρτί από δημόσιο νοσοκομείο για κάποιου είδους σοβαρή ασθένεια ή σοβαρό τραυματισμό, δικαιούται να δώσει πάλι όλα τα μαθήματα στις επαναληπτικές πανελλαδικές εξετάσεις;

Τρίτον, γιατί η τροπολογία δεν το ξεκαθαρίζει και αφήνει περιθώριο για να καταλήξει η διάταξη σε είσοδο εξεταζόμενων από το παράθυρο;

Τέταρτον, δεν συνιστά χειραγώγηση των τελικών αποτελεσμάτων το γεγονός ότι ένας υποψήφιος θα γνωρίζει εκ των προτέρων σε ποιες σχολές οι βάσεις είναι χαμηλά, ώστε να στοχεύει εκεί την ώρα που χιλιάδες άλλοι θα έχουν κάνει το μηχανογραφικό τους στα τυφλά δύο μήνες πριν;

Προφανώς, κανείς μας δεν είναι κοινωνικά ανάλγητος, ώστε να μην αναγνωρίζει πώς υπάρχουν περιπτώσεις που χρήζουν μιας δεύτερης ευκαιρίας εξέτασης, προκειμένου να μην χάσουν οι μαθητές μια ολόκληρη χρονιά λόγω ανωτέρας βίας. Αυτό, όμως, που προκαλεί είναι η ανευθυνότητα με την οποία η Κυβέρνηση νομοθετεί για ένα τόσο σοβαρό ζήτημα παραμονές των εξετάσεων, προκαλώντας σοβαρό πλήγμα στο κύρος της ίσως πιο αδιάβλητης διαδικασίας που διαθέτουμε τις τελευταίες δεκαετίες στη χώρα.

Είναι κάτι παραπάνω από προκλητική η ολιγωρία της Κυβέρνησης, η οποία είχε τόσους μήνες στη διάθεσή της να νομοθετήσει, αλλά επέλεξε αυτή τη χρονική περίοδο, λίγες μόλις εβδομάδες πριν οι μαθητές κληθούν να διεκδικήσουν μια θέση στην τριτοβάθμια εκπαίδευση της χώρας. Τέτοια ζητήματα οφείλουν να ρυθμίζονται στην αρχή της σχολικής χρονιάς και όχι μέσα από επείγουσες διαδικασίες στο παραπέντε, που σε κάθε περίπτωση δεν τιμούν τη δημοκρατική κοινοβουλευτική παράδοση.

Προχειρότητα, όμως, και στις τροπολογίες του Υπουργείου Εργασίας. Με τροπολογία σε άσχετο νομοσχέδιο, όπως το σημερινό, χωρίς καμμία συζήτηση, χορηγείται δάνειο από τον ΕΦΚΑ σε οργανισμό επικουρικής ασφάλισης. Θα θέλαμε να γνωρίζαμε αρχικά σε τι κατάσταση βρίσκεται ο ΕΔΟΕΑΠ και εάν θα ακολουθηθεί αυτή η πρακτική και για άλλους οργανισμούς. Είμαι σίγουρος ότι όταν έρθει η κυρία Υπουργός, θα μας εξηγήσει.

Επίσης, με τροπολογία σε άσχετο νομοσχέδιο συστήνεται τμήμα αντιμετώπισης αδήλωτης εργασίας. Είναι μια εντελώς αποσπασματική νομοθετική πρωτοβουλία. Η αδήλωτη εργασία δεν αντιμετωπίζεται με τη δημιουργία επιπλέον δομών, αλλά με ουσιαστικές πολιτικές. Και εσείς, για να αντιμετωπίσετε την αδήλωτη εργασία, δεν έχετε κάνει απολύτως τίποτα.

Τρίτη τροπολογία. Είναι η τροπολογία για την υποχρεωτική αργία της Πρωτομαγιάς. Εγώ γνώριζα πως η Εργατική Πρωτομαγιά ήταν απεργία και όχι υποχρεωτική αργία. Και αυτό, μάλιστα, ήταν το χαρακτηριστικό το οποίο την διέκρινε και την διαφοροποιούσε από τις υπόλοιπες υποχρεωτικές αργίες. Αυτό, όμως, είναι το πνεύμα της δικής σας Κυβέρνησης και του τρόπου με τον οποίο νομοθετείτε. Τσαπατσουλιές, ανικανότητα και έλλειψη σχεδιασμού.

Αυτό το μείγμα, όμως, δυστυχώς έχει πολύ σημαντικές συνέπειες στην εθνική οικονομία και στην καθημερινότητα όλων μας. Η χώρα χρειάζεται μια αξιόπιστη κυβέρνηση με σχέδιο και ικανότητα να διαχειριστεί την κατάσταση, μια κυβέρνηση η οποία δεν θα έχει υποσχεθεί τα πάντα στους πάντες, αλλά θα λειτουργεί με αποκλειστικό γνώμονα το συμφέρον του συνόλου της χώρας και όχι μόνο κάποιων συντεχνιακών ομάδων, που ενδεχομένως εκπροσωπούνται περισσότερο ή απλώς κάνουν περισσότερο θόρυβο.

Απαιτείται μια επανάσταση λογικής και υπευθυνότητας, που εσείς αποδεδειγμένα πλέον δεν μπορείτε ούτε καν να είστε μέρος της.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Η ομάδα πετάει. Πάμε πολύ γρήγορα. Μπράβο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τρεις μαθήτριες και μαθητές και δύο εκπαιδευτικοί συνοδοί από το 1ο Δημοτικό Σχολείο Γαλατσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε με τον ειδικό αγορητή της Δημοκρατικής Συμπαράταξης, τον συνάδελφο κ. Μιχαήλ Τζελέπη.

Ορίστε, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ενώ η χώρα βρίσκεται μπροστά σε πολλαπλά αδιέξοδα, βλέπουμε ότι επί μήνες συνεχίζεται μια ατέρμονη διαπραγμάτευση, την οποία παρακολουθεί με αγωνία όλος ο ελληνικός λαός. Κάθε πρωί ξυπνάμε με συμφωνία και το βράδυ πάλι κοιμόμαστε με ατέρμονες και αδιέξοδες διαπραγματεύσεις.

Από την άλλη πλευρά, έχουμε την Κυβέρνηση, η οποία επαίρεται ότι έχει πετύχει ένα πλεόνασμα της τάξεως των 6,5 δισεκατομμυρίων ευρώ. Και εγώ ρωτάω: Είναι ματωμένο αυτό ή όχι; Όταν το 2014 υπήρχε πλεόνασμα 0,5% του ΑΕΠ, τότε ήταν ματωμένο. Τώρα το 3,5% τι είναι; Θα σας πω εγώ τι είναι. Είναι η ανικανότητά σας, που έχετε γδάρει τον ελληνικό λαό με τις φοροεισπρακτικές και τις εισφοροληστρικές πολιτικές σας.

Όσο για τη διαπραγμάτευση, πρέπει να έχετε επίγνωση ότι ο χρόνος στην οικονομία δεν είναι ουδέτερος. Οδηγείτε, δυστυχώς, τη χώρα και την οικονομία σε γύψο με προβλήματα τα οποία θα προκύψουν στην πορεία, όπως προκύπτουν καθημερινά.

Από την άλλη μεριά, ερχόμαστε σήμερα εδώ και συζητάμε ένα νομοσχέδιο για ένα σοβαρό θέμα εθνικό για τη χώρα, για την τυποποίηση και τη διαπίστευση από τους εθνικούς οργανισμούς που πρέπει να έχει η χώρα. Μάλιστα, το συζητάμε στην Ολομέλεια με τη μορφή του επείγοντος, που μόνον επείγον δεν είναι.

Όμως, όλα αυτά είναι στη φιλοσοφία της επικοινωνιακής στρατηγικής της συγκυβέρνησης ΣΥΡΙΖΑ–ΑΝΕΛ, που κάνει το μαύρο άσπρο, το ναι όχι και τα μη επείγοντα επείγοντα. Και αυτό, γιατί για το παρόν σχέδιο νόμου ήσασταν ενήμεροι από την αρχή της διακυβέρνησης. Γνωρίζατε ότι υπήρχαν εκκρεμότητες με το Εθνικό Σύστημα Υποδομών Ποιότητας –ονομαζόμενο ΕΣΥΠ– της χώρας.

Ακούσαμε στην αρμόδια επιτροπή τον Υπουργό να μας λέει ότι καταληκτική ημερομηνία για να μην μείνουμε χωρίς εθνικούς οργανισμούς διαπίστευσης είναι η 25η Απριλίου, δηλαδή σήμερα. Το ερώτημα είναι μήπως αυτό έγινε τον Απρίλιο του 2015; Και επί δύο χρόνια τι κάνατε εσείς; Αδρανήσατε; Το τόνισα και στην επιτροπή αυτό: Το κάνετε από σκοπιμότητα ή άγνοια;

Ερχόμαστε σήμερα εδώ στο άρπα-κόλλα να ψηφίσουμε, χωρίς να έχει προηγηθεί διαβούλευση. Μέσα σε τρεις ώρες ακούσαμε τους φορείς και μάλιστα πολλοί δεν μπόρεσαν να έρθουν, γιατί τους ειδοποιήσαμε το πρωί για να έρθουν να τους ακούσουμε το απόγευμα. Αναγκαζόμαστε με μερική αποσπασματική επεξεργασία να αποφασίζουμε σήμερα για ένα θέμα, το οποίο χρήζει ιδιαίτερης πολιτικής προσοχής.

Τίθενται δε σοβαρά ερωτήματα, γιατί έως τον Ιανουάριο του 2015 δεν είχε δημιουργηθεί κανένα θέμα από τη λειτουργία του ΕΣΥΠ, που ξεκίνησε το 2013, και ενώ ο Ευρωπαϊκός Οργανισμός Διαπίστευσης ήταν ενήμερος για όλες τις αλλαγές που είχαν γίνει.

Γιατί η διοίκηση που όρισε η Κυβέρνηση ΣΥΡΙΖΑ – ΑΝΕΛ από την αρχή απαξίωσε τον ενιαίο οργανισμό; Δεν είχε καμμιά διεθνή συμμετοχή και ευρωπαϊκές συναντήσεις και δεν διεκδίκησε την αποδοχή του ενιαίου οργανισμού από τις αντίστοιχες ευρωπαϊκές οργανώσεις. Γιατί η Κυβέρνηση δεν προσπάθησε καθόλου να στηρίξει το ΕΣΥΠ, όταν μάλιστα η χώρα έχει ανάγκη από εξοικονόμηση πόρων και βελτίωση της κρατικής διοίκησης;

Μήπως σκοπός της Κυβέρνησης είναι η δημιουργία ενός ακόμη φορέα για να τοποθετήσει ένα ακόμη κομματικό στέλεχος, τη στιγμή που δεν απαντά πώς θα αντιμετωπίσει το οικονομικό πρόβλημα των οργανισμών που παραμένουν στο ΕΣΥΠ, οι οποίοι δεν καταργούνται, τον ΕΛΟΤ και τον ΕΙΜ; Πώς αντιμετωπίζετε όλες αυτές τις ανάγκες τους ΕΣΥΠ;

Όπως περιγράφετε στην αιτιολογική έκθεση του νομοσχεδίου, για την αρμοδιότητα διαπίστευσης του αντίστοιχου φορέα, έχει η Κυβέρνηση τη βούληση να ενισχύσει το ΕΣΥΔ με τη συγκέντρωση όλων των διαδικασιών διαπίστευσης σε αυτό, μιας και σήμερα είναι πολυδιασπασμένες και γίνονται από διάφορες υπηρεσίες και διάφορα Υπουργεία; Πώς θα στηρίξετε επίσης το ΕΣΥΔ, που χρειάζεται προσωπικό, το οποίο μάλιστα μπορεί το ίδιο να χρηματοδοτήσει; Γιατί δεν το κάνατε έως τώρα;

Αυτά είναι βασικά ερωτήματα στα οποία πρέπει να απαντήσετε. Σας τα έθεσα και στην επιτροπή και δεν έλαβα καμία απάντηση.

Με αυτό που κάνετε σήμερα ως συγκυβέρνηση και επικαλείστε τον ευρωπαϊκό κανονισμό 768/2008 δεν παρουσιάζετε, κύριε Υπουργέ, σωστά όλες τις διεργασίες που είχαν γίνει τότε μεταξύ του ΕΣΥΠ και του Ευρωπαϊκού Οργανισμού Διαπίστευσης, όπως επανειλημμένα έχω αναφέρει. Για όλα ήταν ενήμερη η ευρωπαϊκή αρχή, και για τα δομικά εσωτερικά προβλήματα που είχαν προκύψει από τη σύσταση του ΕΙΜ. Ας πάρουμε όμως τα πράγματα με τη σειρά.

Το ΕΣΥΠ δημιουργήθηκε το 2013 με τη συγχώνευση τριών αυτοτελών οργανισμών του Υπουργείου Ανάπτυξης, οι οποίοι αποτελούσαν τους φορείς διασφάλισης των υποδομών ποιότητας στη χώρα μας: το ΕΣΥΔ, αρμόδιο για την διαπίστευση, τον ΕΛΟΤ αρμόδιο για την τυποποίηση και το ΕΙΜ αρμόδιο για τη μετρολογία.

Από την πρώτη στιγμή της συγχώνευσης, είχαν τεθεί στην πολιτική ηγεσία του Υπουργείου Ανάπτυξης τότε όλα τα πιθανά προβλήματα αμεροληψίας και αυτονομίας, που θα μπορούσαν να δημιουργήσουν προβλήματα σε σχέση με τη λειτουργία, την ευρωπαϊκή και διεθνή αναγνώριση των τριών πρώην οργανισμών και κυρίως του Εθνικού Συστήματος Διαπίστευσης, για το οποίο υπάρχουν οι περισσότερες απαιτήσεις, αμεροληψίες οικονομικής και διοικητικής αυτοτέλειας.

Υπήρχαν λοιπόν, δύο μεγάλα προβλήματα για τον νεοσύστατο τότε οργανισμό. Πρώτον, το οικονομικό, καθώς οι κρατικές επιχορηγήσεις είχαν μειωθεί σε υπερβολικό βαθμό και ήταν πολύ κατώτερες από τα έξοδα. Δεύτερον, τα ζητήματα θεσμικής λειτουργίας και εναρμόνισης με τις ευρωπαϊκές απαιτήσεις. Άμεση προτεραιότητα ήταν η σύνταξη του κανονισμού λειτουργίας και του οικονομικού κανονισμού, όπως ο ιδρυτικός νόμος του ΕΣΥΠ.

Τότε, προέκυψε και ο προβληματισμός σχετικά με τις ασυμβατότητες συγχώνευσης που θα αφορούσαν την ανώτερη διοίκηση του ΕΔΥΔ, που όφειλε να είναι χωριστή, την απαίτηση για οικονομική και διοικητική αυτοτέλεια του, τη χωριστή νομική εγγραφή του και την ασυμβατότητα λειτουργίας ως έναν οργανισμό με τη μετρολογία.

Έγινε προσπάθεια να επιλυθούν όλα τα παραπάνω θέματα μέσω της σύνταξης του κανονισμού λειτουργίας, όπου προβλέπεται θέση προϊσταμένου σε κάθε λειτουργική μονάδα και ιδιαίτερα του ΕΣΥΠ με αυξημένες αρμοδιότητες, ώστε να εξασφαλίζεται απαίτηση για ένα ξεχωριστό μάνατζμεντ στο ΕΣΥΔ. Συστήθηκε ξεχωριστό λογιστήριο για κάθε λειτουργική μονάδα και συντάσσονταν τρεις ξεχωριστοί ισολογισμοί, ένας για κάθε λειτουργική μονάδα. Παράλληλα, από την πρώτη στιγμή ενημερώθηκε η Ευρωπαϊκή Αρχή Διαπίστευσης, που αποτελεί και τον οργανισμό από τον οποίο ελέγχονται οι φορείς διαπίστευσης στην Ευρώπη για όλες τις σχεδιαζόμενες αλλαγές.

Με τους άλλους δύο πρώην οργανισμούς ΕΙΜ και ΕΛΟΤ δεν υπήρξαν ανάλογα προβλήματα και η αποδοχή τους από τις ευρωπαϊκές και διεθνείς οργανώσεις έγιναν χωρίς ιδιαίτερα προβλήματα έως ότου ακολούθησαν οι εκλογές του 2015.

Αξίζει να αναφέρουμε ότι η Ευρωπαϊκή Αρχή Διαπίστευσης αξιολογεί περιοδικά όλους τους εθνικούς φορείς διαπίστευσης, άρα και το ΕΣΥΔ. Στις 14 Οκτωβρίου 2014 η Ευρωπαϊκή Αρχή Διαπίστευσης απέστειλε τις παρατηρήσεις της για τη συγχώνευση και όλες απαντήθηκαν από την τότε διοίκηση του ΕΣΥΠ. Μια ακόμη ευρωπαϊκή απαίτηση δε για τον φορέα διαπίστευσης ήταν να μην χρησιμοποιούνται τα έσοδά του για να καλύπτουν άλλες ανάγκες και λειτουργίες, που δεν έχουν να κάνουν με τη διαπίστευση.

Για τους παραπάνω λόγους, με την ανάληψη των καθηκόντων του ο τότε Υπουργός κ. Κωνσταντινόπουλος αναγνώρισε την παραπάνω απαίτηση και το καλοκαίρι του 2014 είχε διασφαλίσει τη διοικητική και οικονομική αυτοτέλεια του οργανισμού με επιπλέον χρηματοδότηση και είχε εγκρίνει τη συμμετοχή του στο ανταγωνιστικό πρόγραμμα δημοσίων επενδύσεων με επενδύσεις, που θα έλυναν πολλαπλά προβλήματα και θα αύξαναν την παραγωγικότητα και ανταγωνιστικότητα του οργανισμού.

Από την ίδρυσή του το ΕΣΥΠ περιόρισε σημαντικά τα έξοδά του, από 8.154.000 το 2012 σε 5.284.000 το 2013 και σε 5.250.000 το 2014. Επιπλέον, έγινε ο πρώτος δημόσιος οργανισμός, που αναζήτησε αγορές εκτός Ελλάδος και εξήγαγε υπηρεσίες σε Κίνα και Ρωσία, δημιουργώντας νέες αγορές σε κέρδη.

Ποτέ δεν δημιουργήθηκε πρόβλημα και η λειτουργία του ΕΣΥΠ δεν είχε συναντήσει απειλή έως και τον Ιανουάριο του 2015, όπου συντελέστηκε τότε η αλλαγή της Κυβέρνησης. Από τότε, λοιπόν, διαβάζουμε και ακούμε απειλές έξωσης από τους διεθνείς ευρωπαϊκούς οργανισμούς, δυσλειτουργία του ΕΣΥΠ, πληρωμές προσωπικού αντίθετες στην αυτονομία των τριών πρώην οργανισμών, που αποδεικνύουν την απαξίωση, την αναιμική χρηματοδότηση, την έλλειψη πολιτικής βούλησης για τη στήριξη της ποιότητας και έναν γενικότερο μαρασμό και έλλειψη οποιασδήποτε δημιουργικής πνοής και εξωστρέφειας.

Έρχεστε, λοιπόν, μετά από δύο χρόνια λέγοντας ότι δεν έχουμε πλέον περιθώρια χρόνου και πρέπει να διαλύσουμε αυτό το οποίο έγινε και να πάμε στο προηγούμενο καθεστώς του 2002, στον ν.3066.

Το μόνο που εκκρεμούσε δε για το ΕΣΥΠ ήταν να εκδώσετε εσείς τον κανονισμό λειτουργίας και να προσπαθήσετε να πείσετε σε ευρωπαϊκό επίπεδο γι’ αυτήν τη συγχώνευση. Είχαν ληφθεί, όπως τόνισα, όλα τα απαραίτητα μέτρα και είχε προγραμματιστεί η δομή του οργανισμού. Εσείς, όμως, είτε από άγνοια είτε από ανικανότητα, όπως προανέφερα, είτε από υστεροβουλία και μικροκομματικά οφέλη, αντί να στηρίξετε το ΕΣΥΠ, επιλέγετε την εύκολη λύση.

Επίσης, το νομοσχέδιο αυτό καθαυτό δεν λύνει το πρόβλημα ούτε φέρνετε κάτι καινούριο. Στην ουσία πάλι με αυτό το νομοσχέδιο παίρνετε παράταση για να μη μας πετάξει έξω η Ευρωπαϊκή Αρχή Διαπίστευσης. Ιδρύεται έναν νέον οργανισμό, ο οποίος δεν έχει καμμιά διαφορά με τον προηγούμενο, τον ν.3066/2002. Αντιγραφή του κάνετε αλλάζοντας απλώς τη νομική μορφή από ανώνυμη εταιρεία σε νομικό πρόσωπο ιδιωτικού δικαίου.

Όμως και σ’ αυτό το νομοσχέδιο υπάρχουν ζητήματα συμμορφώσεως, στα οποία θα αναφερθώ εκτενώς στην κατ’ άρθρον συζήτηση, γιατί και πάλι δεν λύνονται μ’ αυτό το νομοσχέδιο σοβαρά ζητήματα σε σχέση με την Ευρωπαϊκή Αρχή Διαπίστευσης.

Απλώς, θα ήθελα να τονίσω ότι μου κάνει εντύπωση ότι μέλη του διοικητικού συμβουλίου από τους κοινωνικούς φορείς, όπου συμμετείχαν στο ΕΣΥΠ και υπερθεμάτιζαν τότε για τη λειτουργία του ΕΣΥΠ ως ενιαίο οργανισμό διαπίστευσης στη χώρα, έρχονται σήμερα, γιατί μάλλον τους τάξατε ξανά θέση στα διοικητικά συμβούλια, αναιρούν τις προηγούμενες θέσεις τους και συμφωνούν τώρα να διαλύσουν αυτόν τον οργανισμό και να κάνουν έναν καινούριο. Ράβε-ξήλωνε, δηλαδή.

Έρχεστε, λοιπόν, στο και πέντε, εκβιάζοντας το Κοινοβούλιο για να μη μείνει χωρίς εθνικό οργανισμό διαπίστευσης η χώρα και φέρνετε προς ψήφιση το συγκεκριμένο νομοσχέδιο.

Συνεπώς, γίνεται άμεσα αντιληπτό ότι το παρόν σχέδιο νόμου αποτελεί μια ξεκάθαρη, σαφή και απτή απόδειξη της προχειρότητάς σας, της μη εφαρμογής στο σύνολό του των ρυθμιστικών διατάξεων του ν.4109/2012 και της καθυστέρησης έγκαιρης ανταπόκρισης επί διετίας και, επίσης, την προσαρμογή προς τις απαιτήσεις του νόμου.

Φέρνετε αυτό το νομοσχέδιο αγνοώντας πλήρως τις τεχνικές, διοικητικές, εσωτερικές και οικονομικές δυσλειτουργίες του οργανισμού για να πάρετε ακόμα μια παράταση στην ουσία από την Ευρωπαϊκή Αρχή Διαπίστευσης. Με τις παρατάσεις κερδίζετε μόνο λίγο από τον ήδη χαμένο χρόνο σας, αλλά δεν δίνετε καμμιά λύση. Απεναντίας, διογκώνετε το πρόβλημα και θα το βρούμε μπροστά μας.

Συνεπώς, το σχέδιο νόμου χρήζει ριζικής και πάλι επανεξέτασης και βελτίωσης προκειμένου να αποφευχθούν νέα προβλήματα και τροποποιήσεις στο μέλλον, όπως και πάλι θα ζητήσει η Ευρωπαϊκή Αρχή Διαπίστευσης.

Το θέμα ήταν σήμερα να είχαμε ξεπεράσει τις δυσλειτουργίες και να είχατε επινοήσει ένα πιο εξωστρεφές αναπτυξιακό νομοσχέδιο για τη διαπίστευση, την τυποποίηση, τη μετεωρολογία και τον έλεγχο της αγοράς, το οποίο να ανταποκρίνεται στις απαιτήσεις των διεθνών προτύπων διαπίστευσης, να προσδίδει ευελιξία στο σύστημα αξιολόγησης κατανομής της διαπίστευσης, να συμβάλλει στην αναπτυξιακή δυνατότητα του ΕΣΥΠ, να επιτρέπει μια πιο επιθετική πολιτική της ελληνικής διαπίστευσης στον ευρωπαϊκό και διεθνή χώρο και να συμβάλλει στη βιωσιμότητα του ΕΣΥΠ ως κρατικού φορέα.

Με όλα αυτά, θα ήθελα να πω ότι η Δημοκρατική Συμπαράταξη, ως παράταξη ευθύνης, δεν μπορεί να έρθει απέναντι σε ένα νομοσχέδιο, έστω και όπως το φέρνετε εσείς, πρόχειρο, στο και πέντε, ως επανάληψη ενός νομοσχεδίου του 2002, όπου και πάλι θα προκύψουν θέματα ασυμβατότητας με την ευρωπαϊκή αρχή, αλλά πρέπει να έχουμε Εθνικό Οργανισμό Διαπίστευσης, από τη στιγμή που αποτελεί απαίτηση των ευρωπαϊκών αρχών και θεσμών.

Ωστόσο, διαφωνούμε κάθετα με τις δικές σας πρόχειρες, επιδερμικές και στο παρά πέντε πρακτικές ως προς το νομοθετείν.

Ως προς τις τροπολογίες και την ασυμβατότητα σε σχέση με τις ευρωπαϊκές αρχές και αυτού του νέου νομοσχεδίου, όπως το φέρατε, θα τοποθετηθώ στην κατ’ άρθρον συζήτηση που θα ακολουθήσει.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Να διευκρινίσω στον κ. Τζελέπη ότι δεν θα γίνει κατ’ άρθρον συζήτηση. Όμως, οι εισηγητέςθα έχετε λίγο χρόνο να κάνετε τη δευτερολογία σας για τις τροπολογίες.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Καλλιθέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε με τη συνάδελφο κ. Ελένη Ζαρούλια από τη Χρυσή Αυγή.

**ΕΛΕΝΗ ΖΑΡΟΥΛΙΑ:** Ευχαριστώ.

Με το προτεινόμενο σχέδιο νόμου, οι διατάξεις του οποίου μετά την προσθήκη της τροπολογίας με αριθμό 1019/7 της 20-4-2017 και με τίτλο: «Επαναληπτικές εξετάσεις εισαγωγής στην τριτοβάθμια εκπαίδευση και συμπλήρωση του άρθρου 13 του ν. 4452/2017» των Υπουργείων Οικονομικών και Παιδείας, Έρευνας και Θρησκευμάτων και τη σχετική αναρίθμηση εκτείνονται σε δεκατρία άρθρα, ουσιαστικώς επιχειρείται από το αρμόδιο Υπουργείο η εναρμόνιση της εγχώριας νομοθεσίας, η οποία ρυθμίζει το λειτουργικό πλαίσιο του Εθνικού Φορέα Διαπίστευσης με την ευρωπαϊκή νομοθεσία και τις σχετικές οδηγίες της Ευρωπαϊκής Ένωσης.

Η ανώνυμη εταιρεία «Εθνικό Σύστημα Διαπίστευσης», εφεξής ΕΣΥΔ, ιδρύθηκε με τον ν.3066/2002 επί Κυβερνήσεως ΠΑΣΟΚ και Σημίτη, με σκοπό την υλοποίηση, εφαρμογή και διαχείριση του Εθνικού Συστήματος Διαπίστευσης, το οποίο προβλέπεται στις διατάξεις του ν.2231/1994 ως «Εθνικό Συμβούλιο Διαπίστευσης» και αυτό επί Κυβερνήσεως ΠΑΣΟΚ και Ανδρέα Παπανδρέου, όπως αυτό τροποποιήθηκε με τον ν.2642/1999 επί Κυβερνήσεως ΠΑΣΟΚ και Σημίτη, μετασχηματίστηκε και εντάχθηκε ως αυτοτελής λειτουργική μονάδα διαπίστευσης στο Εθνικό Σύστημα Υποδομών Ποιότητος, εφεξής ΕΣΥΠ, το οποίο ιδρύθηκε με τον επίμαχο ν. 4109/2013 επί συγκυβερνήσεως Νέας Δημοκρατίας, ΠΑΣΟΚ και ΔΗΜΑΡ, ο οποίος σύμφωνα με την αιτιολογική έκθεση προκάλεσε τα προβλήματα, ένεκα των οποίων κατέστη υποχρεωτική από τον αρμόδιο ευρωπαϊκό εποπτικό φορέα η προτεινόμενη νομοθετική πράξη.

Αυτό συνέβη διότι ο νόμος αυτός υπήγαγε το ανεξάρτητο έως τότε Εθνικό Σύστημα Διαπίστευσης στο Εθνικό Σύστημα Υπηρεσιών Ποιότητας, το οποίο συστήθηκε με τον εν λόγω ν. 4190/2013 της συγκυβερνήσεως Νέας Δημοκρατίας, ΠΑΣΟΚ και ΔΗΜΑΡ.

Η απορρόφηση του Εθνικού Συστήματος Διαπίστευσης από το Εθνικό Σύστημα Υπηρεσιών Πιστοποίησης, όπως έγινε και με τον Ελληνικό Οργανισμό Τυποποίησης, εφεξής ΕΛΟΤ, και το Ελληνικό Ινστιτούτο Μετεωρολογίας, το ΕΙΜ, σύμφωνα με την αιτιολογική έκθεση έρχεται σε αντίθεση με το Κοινοτικό Δίκαιο και πιο συγκεκριμένα με το καταστατικό του αρμόδιου ευρωπαϊκού εποπτικού φορέα «European Cooperation for Accreditation EA», που ορίζει ότι οι δραστηριότητες της διαπίστευσης πρέπει να είναι πλήρως διακριτές, όπως προβλέπει και ο ευρωπαϊκός κανονισμός 765/2008 και πλήρως ανεξάρτητες.

Αυτή η νομοθετική πράξη της συγκυβέρνησης του ΣΥΡΙΖΑ και των ΑΝΕΛ έρχεται κυριολεκτικώς την τελευταία ακριβώς χρονική στιγμή κατά την οποία εκπνέει η σχετική διετής διορία, την οποία είχε θέσει ο αρμόδιος ευρωπαϊκός εποπτικός φορέας.

Ειδικότερα στις 28 Φεβρουαρίου του έτους 2017 εξέπνευσε η διετής προθεσμία, την οποία είχε δώσει η ευρωπαϊκή συνεργασία για τη διαπίστευση, προκειμένου το αρμόδιο Υπουργείο Οικονομίας και Ανάπτυξης να προχωρήσει σε νομοθετική ρύθμιση για τη συμμόρφωση του Εθνικού Συστήματος Διαπίστευσης με την ευρωπαϊκή νομοθεσία και τα πρότυπα της Ευρωπαϊκής Συνεργασίας για τη Διαπίστευση.

Ως εκ τούτου, η Ευρωπαϊκή Συνεργασία για τη Διαπίστευση συνέταξε εισήγηση προς την επικείμενη συνεδρίαση της MLA Committee –Επιτροπή Αμοιβαίας Αναγνώρισης- στις 27 Απριλίου 2017 για την αναστολή της αναγνώρισης όλων των διαπιστεύσεων που παρέχει το Εθνικό Σύστημα Διαπίστευσης.

Επισημαίνεται ότι το Εθνικό Σύστημα Διαπίστευσης αποτελεί τον Εθνικό Οργανισμό Διαπίστευσης. Οι συνέπειες από την πιθανή αποτυχία συμμόρφωσής του στις υποδείξεις της Ευρωπαϊκής Συνεργασίας για τη Διαπίστευση θα αναστείλουν την αναγνώρισή του και τη συμμετοχή του σε πολυμερείς παγκόσμιες συμφωνίες.

Από τη μια, παρατηρούμε την εμφανή και αυταπόδεικτη εκ του αποτελέσματος ανεπάρκεια των στελεχών του πολιτικού μορφώματος «Νέα Δημοκρατία-ΠΑΣΟΚ-ΔΗΜΑΡ», αναφορικά με την πιστή και ακριβή υλοποίηση των οδηγιών της πολυλατρεμένης τους Ευρωπαϊκής Ενώσεως της γερμανικής οικονομικής ολιγαρχίας.

Ο ν.4190/2013, τον οποίο υπέγραψαν ο Στουρνάρας, ο Μανιτάκης, ο Αρβανιτόπουλος, ο Βρούτσης, η Κεφαλογιάννη, ο Παναγιωτόπουλος, ο Χατζηδάκης, ο Λιβιεράτος, ο Ρουπακιώτης, ο Καράογλου και ο Σταμάτης επί προεδρίας Παπούλια, είναι αυτός ο οποίος οδήγησε στην επέμβαση του ευρωπαϊκού εποπτικού φορέα και τη θέση διετούς προθεσμίας αλλαγής του νομικού πλαισίου και, συνεπώς, από αυτούς πρέπει αρχικώς να αναζητηθούν οι όποιες ευθύνες.

Από την άλλη, παρατηρούμε την πλήρη ανικανότητα του χρονικά επόμενου πολιτικού μορφώματος των κομμουνιστών του ΣΥΡΙΖΑ, στον οποίο ενθυλακώθηκε σχεδόν το σύνολο του «κλεφτοΠΑΣΟΚ» και των δήθεν πατριωτών του Καμμένου επί δυο ολόκληρα έτη, από το 2015 μέχρι το 2017, να μην ενεργούν αυτά τα οποία τους υπέδειξαν οι Ευρωπαίοι εντολείς τους. Και τους βλέπουμε να σπεύδουν την τελευταία κυριολεκτικώς στιγμή να φέρνουν προς ψήφιση στο Κοινοβούλιο με τη μορφή του επείγοντος ένα σχέδιο νόμου για το οποίο είχαν χρόνο επί δυο έτη να μεριμνήσουν.

Ως δικαιολογητικός λόγος για την προτεινόμενη νομοθετική πράξη σε νομικό επίπεδο και στην αιτιολογική έκθεση, η οποία συνοδεύει το προτεινόμενο σχέδιο νόμου, προβάλλεται η μη συμμόρφωση του νομικού πλαισίου, το οποίο θέσπισε ο ν.4190/2013 της συγκυβερνήσεως Νέας Δημοκρατίας, ΠΑΣΟΚ με τη ΔΗΜΑΡ, στην οδηγία 765/2008 της Ευρωπαϊκής Ενώσεως και, βεβαίως, η απειλή της αυτόματης κατάργησης της διεθνούς αναγνώρισης όλων των φορέων πιστοποίησης στη χώρα μας, καθώς και των διαπιστευμένων εργαστηρίων. Είναι μια εξέλιξη η οποία θα επιφέρει ανάσχεση των εξαγωγών και συνολικά των συναλλαγών για μια σειρά από προϊόντα και υπηρεσίες από και προς το εξωτερικό.

Η υλοποίηση ενός τέτοιου ενδεχομένου θα επηρεάσει άμεσα ή έμμεσα χιλιάδες επιχειρήσεις, παραδείγματος χάριν, αγροδιατροφής, δομικών υλικών, τουριστικών καταλυμάτων, ηλεκτρολογικού εξοπλισμού, βιομηχανικού εξοπλισμού, μηχανημάτων και άλλων, οι οποίες θα βρεθούν αντιμέτωπες με τον κίνδυνο να μην μπορούν να εκπληρώσουν σχετικές υποχρεώσεις τους, να τεθούν προσωρινά εκτός αγοράς και να χάσουν διεθνείς συμφωνίες και παραγγελίες. Επιπλέον, θα υποστούν εκ νέου το σχετικό κόστος επαναπιστοποίησης, αναζητώντας πιστοποίηση από κάποιον άλλο διαπιστευμένο φορέα του εξωτερικού.

Στο σημείο αυτό οφείλουμε να θέσουμε ως προβληματισμό τις αιτιάσεις ορισμένων εκ των φορέων, σχετικά με το περιεχόμενο του σχεδίου νόμου. Ο εκπρόσωπος του Ελληνικού Οργανισμού Τυποποίησης έθεσε υπ’ όψιν της επιτροπής ότι ο προηγούμενος νόμος, ο ν.4190/2013, δυνάμει του οποίου συγχωνευθήκαν στον ΕΣΥΠ το ΕΣΥΔ, το ΕΙΜ και ο ΕΛΟΤ, δημιούργησε προβλήματα λειτουργίας και ειδικά στον ΕΛΟΤ, καθώς, πρώτον, αφαιρέθηκαν αρμοδιότητες και δεύτερον, μειώθηκαν τα έσοδα του μοναδικού Εθνικού Οργανισμού Τυποποίησης.

Συγκεκριμένα, εξαιτίας της μειώσεως των εσόδων υπάρχει ο κίνδυνος να απομακρυνθεί ο Ελληνικός Οργανισμός Τυποποίησης από τους διεθνείς και ευρωπαϊκούς οργανισμούς τυποποίησης. Το γεγονός αυτό θα έχει ως αποτέλεσμα την αναγκαστική αξιολόγησή του από τους αντίστοιχους εθνικούς οργανισμούς τυποποίησης γειτονικών χωρών, όπως η Αλβανία και τα Σκόπια.

Ο νόμος αυτός, κατά τη γνώμη μας, αποτέλεσε δείγμα κακοδιαχείρισης του εν λόγω οργανισμού και έγινε προκειμένου να εξυπηρετήσει προχείρως τις σπασμωδικές δήθεν βελτιωτικές κινήσεις της τότε κυβερνήσεως.

Ήταν η εποχή που οι λεγόμενοι «θεσμοί» επέβαλαν τις μνημονιακές ρυθμίσεις, εδραιώνοντας έτσι την οικονομική τους κυριαρχία στο υπό διάλυση ελληνικό κράτος. Η πλέον πρόσφορη εξήγηση για την ένταξη του Εθνικού Συστήματος Διαπίστευσης στο καθεστώς του ν.4109/2013 είναι μάλλον η επιβαλλόμενη, ελέω μνημονίων, δημοσιονομική εξυγίανση υπό τον μανδύα της μεταρρυθμιστικής πολιτικής.

Εδώ προκύπτει το εύλογο ερώτημα: Για ποιες εξαγωγές μιλάμε; Για ποια οικονομική δραστηριότητα; Η ελληνική οικονομία έχει πλήρως ισοπεδωθεί και καταστραφεί από τις μνημονιακές επιλογές των συγκυβερνήσεων της Νέας Δημοκρατίας, του ΠΑΣΟΚ, της ΔΗΜΑΡ, του Καρατζαφέρη, του ΣΥΡΙΖΑ, του Καμμένου.

Το εμπορικό ισοζύγιο της πατρίδος μας την τελευταία δεκαετία, από το έτος 2007 μέχρι και σήμερα, εμφανίζει μονίμως και σταθερά αρνητικό πρόσημο. Σύμφωνα με τα στοιχεία της Ελληνικής Στατιστικής Αρχής και με πηγή την Τράπεζα της Ελλάδος, το εμπορικό ισοζύγιο αγαθών για το έτος 2016 παρουσιάζει αρνητικό πρόσημο κατά 1,4 δισεκατομμύρια ευρώ. Από το 2000 μέχρι και το 2015 το εμπορικό έλλειμμα της Ελλάδος ανήλθε στα 348 δισεκατομμύρια ευρώ, την ίδια στιγμή κατά την οποία το δημόσιο χρέος ανήλθε στα 338 δισεκατομμύρια ευρώ, σύμφωνα με τα στοιχεία του Κέντρου Εξαγωγικών Ερευνών και Μελετών. Η μείωση της τάξεως του 9% στις εισαγωγές, η οποία σημειώθηκε από το 2000 έως το 2015, οφείλεται στη μειωμένη ζήτηση και όχι στην υποκατάσταση των εισαγομένων με ελληνικά αγαθά. Αυτή η αρνητική κατάσταση παρατηρείται επί μακρόν, συνεχόμενα και εξακολουθητικώς.

Πόση περισσότερη ζημιά μπορεί να επέλθει σε μια ήδη νεκρή εθνική οικονομία; Ο ελληνικός λαός πένεται. Η λαμπρή νεολαία μας υποχρεώνεται σε οικονομική μετανάστευση. Χιλιάδες συμπολίτες μας αυτοκτονούν λόγω οικονομικών προβλημάτων. Η μεσαία οικονομική τάξη έχει εξολοθρευθεί προς όφελος των εγχώριων και των αλλοδαπών μεγάλων οικονομικών συμφερόντων. Ο δημόσιος τομέας γιγαντώνεται ακόμη και σήμερα, προκειμένου να αυξηθεί ο κομματικός ψηφοφορικός στρατός των αστικών κυβερνήσεων και μέσω των ΜΚΟ, στις οποίες πολλοί Βουλευτές εδώ μέσα, πλην της Χρυσής Αυγής, συμμετέχετε είτε ανήκουν σε εσάς. Η πατρίδα μας έχει υποστεί εισβολή από εκατομμύρια λαθρομετανάστες, οι οποίοι προορίζονται για να αποτελέσουν το νέο εργατικό δυναμικό και το νέο εκλογικό σώμα.

Πόση ζημιά μπορεί να επέλθει άραγε, αν υλοποιηθεί η απειλή της Ευρωπαϊκής Συνεργασίας για τη Διαπίστευση, από τη στιγμή που τη διακυβέρνηση της Ελλάδος μας κατέχουν αστικές καπιταλιστικές, νεοφιλελεύθερες και εσχάτως και κομμουνιστικές συγκυβερνήσεις, οι οποίες σε καμμία περίπτωση δεν ενδιαφέρονται για τη σωτηρία, κατ’ αρχάς, του ελληνικού έθνους και την ανάτασή του, ενώ μέσω της μοναδικής σωτήριας και ενδεδειγμένης πολιτικής μιας εθνικής οικονομίας με προστατευτικά γνωρίσματα, με την ανάπτυξη του πρωτογενούς τομέα ως προεξάρχοντος στόχου και με την εκμετάλλευση του τεράστιου εθνικού πλούτου της ελληνικής γης προς μοναδικό όφελος του έθνους, οι συνέπειες των κυρώσεων τις οποίες απειλεί η Ευρωπαϊκή Συνεργασία για τη Διαπίστευση φαντάζουν αμελητέες.

Στις διατάξεις του κανονισμού με αριθμό 765/2008 του Ευρωπαϊκού Κοινοβουλίου και του συμβουλίου της 9ης Ιουλίου 2008 για τον καθορισμό των απαιτήσεων διαπίστευσης και εποπτείας της αγοράς, όσον αφορά την εμπορία των προϊόντων και την κατάργηση του κανονισμού με αριθμό 339/93 του συμβουλίου, προβλέπεται για τα κράτη – μέλη της Ευρωπαϊκής Ενώσεως η υποχρέωση σύστασης Εθνικού Οργανισμού Διαπίστευσης ως μόνου οργανισμού, που εκτελεί τη διαπίστευση επί τη βάσει εξουσίας που του παρέχει το κράτος και σε περίπτωση που αυτό δεν είναι οικονομικά σκόπιμο ή εφικτό το κράτος – μέλος θα πρέπει να έχει πρόσβαση στις υπηρεσίες του Εθνικού Οργανισμού Διαπίστευσης άλλου κράτους – μέλους.

Αφού, λοιπόν, οι εγχώριοι κυβερνώντες αποδείχτηκαν ανεπαρκείς -κατά το επιεικέστερον- θα μπορούσαν να απευθυνθούν προς τον Κυπριακό Οργανισμό Προώθησης Πιστοποίησης, ώστε να έχουν πρόσβαση στις υπηρεσίες του Εθνικού Οργανισμού Διαπίστευσης άλλου κράτους – μέλους, προκειμένου να αποφύγουν τις όποιες κυρώσεις και αρνητικές συνέπειες των πράξεων και των παραλείψεών τους στην εθνική οικονομία, οι οποίες βεβαίως οφείλονται στη διαπιστωμένη ανικανότητά τους ή στο πλαίσιο της συμφωνίας τους με τα αλλοδαπά κέντρα εξουσίας, που έχει ως στόχο την πλήρη αποσύνθεση της ελληνικής οικονομίας και του κοινωνικού ιστού της πατρίδος μας.

Η Χρυσή Αυγή θα ψηφίσει «κατά» επί της αρχής, καθώς πρόκειται για μια ακόμη επιταγή της Ευρωπαϊκής Ενώσεως, η οποία με τη σημερινή μορφή που έχει προσλάβει και η οποία κινείται πλέον σε ακραιφνείς νεοφιλελεύθερες οικονομικές πολιτικές, στο πλαίσιο της προωθούμενης παγκοσμιοποίησης, σε καμμία περίπτωση δεν υπερασπίζεται και δεν προάγει, τουλάχιστον, τα ελληνικά οικονομικά συμφέροντα.

Είναι προφανές ότι η Χρυσή Αυγή διαφωνεί με τέτοια είδους πολιτικές και πρακτικές. Σκοπός μας είναι η ρύθμιση ενός νομοθετικού πλαισίου, δυνάμει του οποίου το Εθνικό Σύστημα Διαπίστευσης θα αποτελεί κρατικό φορέα, με αντίστοιχη νομική προσωπικότητα και όχι νομικό πρόσωπο ιδιωτικού δικαίου.

Πρόταση των Ελλήνων εθνικιστών αποτελεί η δημιουργία ενός και μόνο ανάλογου φορέα κρατικής υπόστασης, ο οποίος όχι μόνο θα εποπτεύει και θα επιβλέπει τις εταιρείες ιδιωτικού δικαίου οι οποίες θα δραστηριοποιούνται στο αντικείμενο της διαπίστευσης και πιστοποίησης, αλλά ο κρατικός αυτός φορέας θα αναλάβει εξ ολοκλήρου τις υπηρεσίες αυτές, ώστε να διαχειρίζεται πλήρως το κομμάτι των διαπιστεύσεων και πιστοποιήσεων, κυρίως προς όφελος του κράτους και του έθνους.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Όπως είπα από την αρχή, ήρθε η κυρία Υπουργός και νομίζω ότι θα είναι χρήσιμο, για τους υπόλοιπους αγορητές και τους συναδέλφους, που θα πάρουν τον λόγο, να κάνουμε μια διακοπή σε ό,τι αφορά τη σειρά των συναδέλφων.

Θα μιλήσετε και για τις τρεις τροπολογίες, κ. Αχτσιόγλου, ή για τις δύο και για την άλλη ο κ. Πετρόπουλος;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, έτσι.

**ΠΡΟΕΔΡΕΥΩΝ (Νικήτας Κακλαμάνης):** Επομένως, παίρνετε εσείς τον λόγο για τις δύο τροπολογίες, τις δύο τελευταίες δηλαδή, πέντε λεπτά για την καθεμία, και μετά ο κ. Πετρόπουλος για την άλλη τροπολογία για πέντε λεπτά. Μείνετε και για λίγο στην Αίθουσα, αν θέλει κάποιος συνάδελφος να κάνει κάποια διευκρινιστική ερώτηση, αν δεν έχει καλυφθεί, και μετά θα είστε ελεύθερη να αποχωρήσετε ή να μας κάνετε παρέα και να συνεχίσετε.

Επομένως, σας βάζω δέκα λεπτά για τις δύο τροπολογίες. Ορίστε, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ωραία, ευχαριστώ, κύριε Πρόεδρε.

Η πρώτη τροπολογία με γενικό αριθμό 1023 και ειδικό 11 αφορά την καθιέρωση της πρώτης του Μάη ως υποχρεωτικής αργίας με νόμο και όχι με απόφαση του εκάστοτε ή της εκάστοτε Υπουργού Εργασίας, όπως ισχύει μέχρι σήμερα.

Στην πρώτη του Μάη κάθε έτους συμπυκνώνονται οι αγώνες της εργατικής τάξης που δόθηκαν από το Σικάγο το 1886 μέχρι την πρώτη ελληνική απεργιακή κινητοποίηση για οκτάωρη εργασία, οκτάωρη αναψυχή, οκτάωρη ανάπαυλα, για την καθιέρωση της Κυριακής ως αργίας, για τη βελτίωση των συνθηκών εργασίας στους χώρους δουλειάς, αγώνες που συνεχίζονται από τότε μέχρι σήμερα ενάντια στην εργασιακή εκμετάλλευση για ένα καλύτερο μέλλον του κόσμου της εργασίας.

Η ημέρα αυτή συνδέει τους εργαζόμενους όλων των χωρών, όλων των φυλών, ανεξαρτήτως εθνικότητας. Είναι ημέρα παγκόσμιας διεκδίκησης από το εργατικό κίνημα καλύτερων όρων εργασίας και περισσότερων εργασιακών και κοινωνικών δικαιωμάτων. Ως ελάχιστος φόρος τιμής, η πρώτη του Μάη καθιερώνεται ως ημέρα υποχρεωτικής αργίας, για να μην βρίσκεται στη διακριτική ευχέρεια του εκάστοτε Υπουργού.

Η τροπολογία αυτή έχει συμβολικό χαρακτήρα, έχει όμως και ουσιαστικό χαρακτήρα. Τιμούμε, προφανώς, τους χιλιάδες εργάτες και τις εργάτριες που έδωσαν τη ζωή τους και το αίμα τους για το δικαίωμα στην εργασία, για τη ζωή με οκτάωρο, για την αξιοπρέπεια στους χώρους δουλειάς.

Έχει, όμως, και ουσιαστικό περιεχόμενο σήμερα που στην Ευρώπη, αλλά και τον κόσμο, κυριαρχεί, δυστυχώς, η αντίληψη ότι η ανάπτυξη περνάει μέσα από την καταπάτηση των δικαιωμάτων του κόσμου της εργασίας, μέσα από τη συμπίεση των εργασιακών και κοινωνικών δικαιωμάτων, μέσα από την απόλυτη ελευθερία των εργοδοτών να ορίζουν αυτοί τους όρους δουλειάς, να καρπώνονται τα αποτελέσματα της μισθωτής εργασίας.

Η Κυβέρνησή μας προσπαθεί, μέσα σε έναν ιδιαίτερα δυσμενή συσχετισμό δυνάμεων καθημερινά, εντός και εκτός χώρας, να αντιστρέψει αυτό το σκηνικό της πλήρους απορρύθμισης των εργασιακών σχέσεων που παραλάβαμε. Αυτό, όμως, είναι πρώτα και κύρια δουλειά των ίδιων των εργαζομένων, των συλλογικών διεκδικήσεων τους, αλλά και ενός υγιούς συνδικαλιστικού κινήματος που θα τους εκπροσωπεί όλους και θα παλεύει για όλους.

Την πρώτη του Μάη απαγορεύεται κάθε βιοτεχνική, βιομηχανική και εμπορική εργασία, καθώς, βέβαια, και η απασχόληση των μισθωτών. Η πρώτη του Μάη ως ημέρα υποχρεωτικής αργίας διέπεται από το νομικό καθεστώς που διέπει την Κυριακή αργία. Αυτά σε σχέση με την πρώτη τροπολογία.

Με τη δεύτερη τροπολογία με γενικό αριθμό 1024 και ειδικό 12 ιδρύεται στο Ανώτατο Συμβούλιο Εργασίας, το οποίο λειτουργεί στην κεντρική υπηρεσία του Υπουργείου Εργασίας και Κοινωνικής Αλληλεγγύης, Τμήμα Καταπολέμησης της Αδήλωτης Εργασίας.

Η ίδρυση του τμήματος επιβεβαιώνει, κατ’ αρχάς, την κυβερνητική προτεραιότητά μας για την αντιμετώπιση του φαινομένου της αδήλωτης εργασίας και την επιβολή της νομιμότητας στην αγορά εργασίας.

Το τμήμα του Ανώτατου Συμβουλίου Εργασίας για την αδήλωτη εργασία θα συστηματοποιήσει και θα διευρύνει τις προσπάθειες που γίνονται για την καταπολέμηση του φαινομένου της αδήλωτης εργασίας, ενισχύοντας τον συντονισμό και την κοινωνική λογοδοσία των ελεγκτικών μηχανισμών. Η θεσμοθέτηση του τμήματος μάς επιτρέπει πλέον μία ολοκληρωμένη στρατηγική για την καταπολέμηση της αδήλωτης εργασίας σε τρεις άξονες, πρώτον, την αξιοποίηση της εμπειρίας των ελεγκτικών μηχανισμών, δεύτερον, την αναβάθμιση της διαλειτουργικότητας των πληροφοριακών συστημάτων και, τρίτον και κυριότερον, την εμπλοκή των κοινωνικών εταίρων, των εκπροσώπων των παραγωγικών φορέων της χώρας και των επιστημονικών φορέων στη διαδικασία αυτή της καταπολέμησης της αδήλωτης εργασίας.

Θεωρούμε πως οι κοινωνικοί εταίροι μέσα από αυτό το τμήμα, μέσα αυτό το Σώμα, ήρθε η ώρα πια να εμπλακούν ενεργά και να επιβεβαιώσουν τις δεδηλωμένες προθέσεις τους για την καταπολέμηση του φαινομένου της αδήλωτης εργασίας, να αναλάβουν και τις ευθύνες τους για το ζήτημα.

Στην ίδια κατεύθυνση, αυτή της ολιστικής προσέγγισης του φαινομένου της καταπολέμησης της αδήλωτης εργασίας, έχουμε ήδη εκπονήσει έναν οδικό χάρτη με τη βοήθεια της Διεθνούς Οργάνωσης Εργασίας. Περιλαμβάνει εικοσιπέντε δράσεις ο χάρτης αυτός, που θα ξεδιπλώνονται ως το 2019.

Μια πολύ σημαντική δράση, για την οποία θα ήθελα να ενημερώσω και τους Βουλευτές, είναι ότι θα ξεκινήσει από τον επόμενο μήνα ένα πιλοτικό πρόγραμμα μικτών ελέγχων από το Σώμα Επιθεώρησης Εργασίας, το Σώμα Δίωξης Οικονομικού Εγκλήματος, το αντίστοιχο Σώμα του ΕΦΚΑ και την Οικονομική Αστυνομία. Αυτά τα τέσσερα, λοιπόν, σώματα ελέγχου θα δρουν μαζί στην Περιφέρεια Αττικής για να συλλάβουμε τα φαινόμενα της αδήλωτης εργασίας και να τα αντιμετωπίσουμε.

Πιστεύουμε πως αυτή η συνέργεια των τεσσάρων ελεγκτικών μηχανισμών θα παράξει πάρα πολύ σημαντικά αποτελέσματα. Έχουμε πλήρη επίγνωση της κατάστασης που επικρατεί στην αγορά εργασίας, της εκτεταμένης απορρύθμισης. Είναι ακριβώς λόγω της θεσμικής απορρύθμισης που βρήκαν και τον χώρο να καλλιεργηθούν τα φαινόμενα της εργοδοτικής αυθαιρεσίας και να αναπτυχθούν και να «ανθίσει» -εντός εισαγωγικών η λέξη- η αδήλωτη εργασία, να ευδοκιμήσει.

Στην προσπάθειά μας να ενισχύσουμε τον ρόλο του Σώματος Επιθεώρησης Εργασίας και να αντιστρέψουμε αυτή την κατάσταση, στήνουμε ξανά δομές που η αλλαγή του οργανογράμματος του 2014 είχε καταργήσει, όπως η νομική υπηρεσία του Σώματος Επιθεώρησης Εργασίας, αλλά και η νέα Περιφερειακή Διεύθυνση στο Αιγαίο, που θα είναι ειδικά προσανατολισμένη στην παραβατικότητα που αναπτύσσεται εκεί, στη νησιωτική Ελλάδα.

Είναι κρίσιμο, τέλος, να ενημερώσω πως το επόμενο διάστημα θα διευρύνουμε το μητρώο παραβατικότητας των επιχειρήσεων, ώστε επιχειρήσεις που έχουν σοβαρές παραβάσεις της εργατικής νομοθεσίας να μην έχουν πλέον πρόσβαση σε δημόσιο χρήμα ή σε ευρωπαϊκά προγράμματα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Πετρόπουλε, έχετε τον λόγο για πέντε λεπτά για τη δική σας τοποθέτηση.

Πέραν των όσων έχετε σκεφτεί να πείτε, επειδή διατυπώθηκε ένα ερώτημα, σας το μεταφέρω εγώ από τον κ. Δήμα, αν προτίθεται η Κυβέρνηση, αν υπάρχουν και άλλα επικουρικά με το πρόβλημα που έχει ο ΕΔΟΕΑΠ, να κάνει παρόμοια ενέργεια.

Ορίστε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ο ΕΔΟΕΑΠ είναι ο μόνος φορέας επικουρικής ασφάλισης που είναι σωματείο και διέπεται από το καταστατικό του. Επιτελεί, όμως, δημόσια λειτουργία ως προς τη χορήγηση επικουρικής σύνταξης. Σχετική απόφαση έχει εκδώσει το Ανώτατο Ειδικό Δικαστήριο για αυτόν τον ρόλο που επιτελεί ο ΕΔΟΕΑΠ και, επομένως, επειδή επιτελεί και δημόσιο σκοπό ως προς το σκέλος αυτό, έχουμε την υποχρέωση να ρυθμίσουμε νομοθετικά, ώστε να βρούμε λύσεις της διευκόλυνσης της ρευστότητας που πρέπει να έχει ο ΕΔΟΕΑΠ σε αναμονή της επιτυχούς κατάληξης, που πιστεύω ότι θα έχουμε, των διαπραγματεύσεων που διεξάγονται μεταξύ των ενώσεων των εργοδοτών στα μέσα ενημέρωσης και των ηλεκτρονικών μέσων και των ενώσεων συντακτών της ΠΟΕΣΥ, της ΕΣΗΕΑ και των άλλων ενώσεων.

Σας ενημερώνω ότι αύριο υπάρχει μία –ελπίζω- τελική και καταληκτική συνάντηση μεταξύ των φορέων, για να συμφωνήσουν μία λύση χρηματοδότησης εκ μέρους των εργοδοτών, οι οποίοι επωφελούνται, προφανώς και από τη μη παρακράτηση ποσοστών επί των εσόδων από τις διαφημίσεις. Όπως προηγουμένως παρακρατούνταν, πλέον δεν παρακρατούνται εισφορές και έχουν κάθε λόγο και συμφέρον οι εργοδότες που έχουν δηλώσει τη βούλησή τους να συμβάλουν στη διατήρηση του ΕΔΟΕΑΠ. Περιμένω κατ’ αντιστοιχία των δεσμεύσεών τους να εκφράσουν αντίστοιχες θέσεις και στην αυριανή συνάντηση.

Να θυμίσω ότι στην τελευταία συζήτηση που είχε γίνει τον Δεκέμβριο –αν δεν κάνω λάθος, στα Πρακτικά της 14ης Δεκεμβρίου- έχει καταγραφεί η έκκλησή μου προς όλες τις πτέρυγες της Βουλής να απευθύνουν την ίδια πολιτική θέση και στήριξη για την αντιμετώπιση της χρηματοδοτικής ανάγκης του ΕΔΟΕΑΠ, προκειμένου να εξακολουθεί να χορηγεί τις επικουρικές συντάξεις, το εφάπαξ και τις παροχές υγείας.

Επομένως, δεν υπάρχει χώρος για άλλο επικουρικό ταμείο. Αυτό είναι που λειτουργεί υπό τον τρόπο αυτόν που ανέφερα. Μας παρέχει τη δυνατότητα της δανειακής διευκόλυνσης ο ν.3586/2007, ο οποίος προβλέπει τη δυνατότητα να χορηγείται δάνειο με το επιτόκιο που διαμορφώνεται κατά το αντίστοιχο ποσό αξιοποίησης του αμοιβαίου κεφαλαίου στην Τράπεζα της Ελλάδας.

Η σχετική Έκθεση έχει εγκριθεί και από το Γενικό Λογιστήριο του Κράτους. Έχει κριθεί ότι αυτή η ρύθμιση δεν επιβαρύνει τον Ενιαίο Φορέα Κοινωνικής Ασφάλισης. Περιμένουμε ως δυνατότητα αντιμετώπισης των προβλημάτων ρευστότητας του ΕΔΟΕΑΠ να αξιοποιηθεί θετικά αυτή η ρύθμιση, προκειμένου να μην παραταθεί το πρόβλημα. Γι’ αυτό είναι και σε τέσσερις μηνιαίες δόσεις, δηλαδή 2,5 εκατομμύρια ευρώ τη φορά κάθε μήνα, ώστε οι συμβαλλόμενοι να συμφωνήσουν.

Κάνω ξανά την ίδια έκκληση προς όλες τις πολιτικές πτέρυγες που δεν το έχουν κάνει μέχρι τώρα. Καμμία πολιτική πλευρά, πλην της Κυβέρνησης, δεν έχει υποστηρίξει αυτήν την άποψη, την πολιτική θέση ότι πρέπει οι εργοδότες να συμβάλουν με αύξηση των εισφορών τους λόγω του ότι έχουν διευκολυνθεί από τη μη καταβολή αγγελιοσήμου κατά τη διαδικασία της είσπραξης κεφαλαίων από τις διαφημίσεις.

Αυτή είναι η απάντησή μου και περιμένω τη θετική σας θέση και στην ψήφιση της σχετικής τροπολογίας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Από τον ΣΥΡΙΖΑ, ο εισηγητής ή ο Κοινοβουλευτικός Εκπρόσωπος, θα ήθελε να κάνει κάποια διευκρινιστική ερώτηση μόνο και όχι τοποθέτηση; Ενημερώνω ότι θα τοποθετηθείτε όταν μιλήσετε.

**ΧΑΡΙΛΑΟΣ ΤΖΑΜΑΚΛΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από τη Νέα Δημοκρατία, έχετε να κάνετε, κύριε Δήμα, κάποια διευκρινιστική ερώτηση –και όχι τοποθέτηση- για ένα λεπτό;

**ΧΡΙΣΤΟΣ ΔΗΜΑΣ:** Μάλιστα, κύριε Πρόεδρε. Θα ήθελα να κάνω μία διευκρινιστική ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, λοιπόν, έχετε τον λόγο.

**ΧΡΙΣΤΟΣ ΔΗΜΑΣ:** Κύριε Υπουργέ, πόσο σίγουρος είστε ότι θα μπορέσει ο Οργανισμός να αποπληρώσει το δάνειό του;

Επίσης, έχετε λάβει ή σκέφτεστε να λάβετε κάποια πρωτοβουλία, για να μπορέσει όντως να μαζέψει τις οφειλές που του οφείλουν;

Επίσης, στην Έκθεση του Γενικού Λογιστηρίου του Κράτους, στην οποία αναφερθήκατε, είπατε ότι δεν υπάρχει καμία ζημία. Όντως, είναι παροχή εντόκου δανείου. Κανονικά, υπό κανονικές προϋποθέσεις, θα έπρεπε να υπήρχε και όφελος για το κράτος. Θα ήθελα να ήξερα τη γνώμη σας, δηλαδή για ποιον λόγο θεωρείτε ότι αυτό δεν προβλέπεται στην Έκθεση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, συγκεντρώστε όλες τις ερωτήσεις και θα σας δώσω μετά τον λόγο.

Από τη Δημοκρατική Συμπαράταξη θα θέλατε, κύριε Τζελέπη, να υποβάλετε ερώτηση;

**ΜΙΧΑΗΛ ΤΖΕΛΕΠΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από τη Χρυσή Αυγή, κυρία Ζαρούλια, έχετε κάποια ερώτηση;

**ΕΛΕΝΗ ΖΑΡΟΥΛΙΑ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, θέλετε να υποβάλετε κάποια διευκρινιστική ερώτηση;

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Λαζαρίδης από τους Ανεξάρτητους Έλληνες έχει κάποια ερώτηση;

**ΓΕΩΡΓΙΟΣ ΛΑΖΑΡΙΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σαρίδης που βρίσκεται στην Αίθουσα από την Ένωση Κεντρώων θα ήθελε να υποβάλει ερώτηση;

**ΙΩΑΝΝΗΣ ΣΑΡΙΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δανέλλης από το Ποτάμι θα ήθελε να ρωτήσει κάτι;

**ΣΠΥΡΙΔΩΝ ΔΑΝΕΛΛΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Επομένως, υπάρχει μόνο μία ερώτηση, αυτή του κ. Δήμα.

Ορίστε, κύριε Υπουργέ, έχετε τον λόγο για δύο λεπτά για να απαντήσετε…

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, θα μου δώσετε δι’ ολίγον τον λόγο για να κάνω μία ερώτηση επί της διαδικασίας;

**ΠΡΟΕΔΡΕΥΩΝ (Νικήτας Κακλαμάνης):** Είπα τώρα ότι θα μιλήσουν μόνο οι εισηγητές και οι Κοινοβουλευτικοί Εκπρόσωποι…

**ΠΑΝΑΓΙΩΤΗΣ ΜΗΤΑΡΑΚΗΣ:** Η ερώτηση αφορά τον κύριο Υπουργό και είναι διευκρινιστική. Μπορεί να μας απαντήσει σε όλα μαζί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, με συγχωρείτε.

Ορίστε, κύριε Μηταράκη, έχετε τον λόγο για ένα λεπτό.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πάρα πολύ.

Κύριε Υπουργέ, αν μου επιτρέπετε, θα ήθελα μία διευκρίνιση. Αναφερθήκατε στον νόμο του 2007, ο οποίος έχει τροποποιηθεί, όπως γνωρίζετε, με τον ν.4111/2013.

Ο νόμος αυτός απαιτεί την υπογραφή του Υπουργού Οικονομικών για μία τέτοια δανειοδοτική πράξη. Η τροπολογία αυτή θα φέρει την υπογραφή του Υπουργού Οικονομικών; Θα το διορθώσετε αυτό;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τελειώσαμε με τις διευκρινιστικές ερωτήσεις.

Ο κ. Πετρόπουλος έχει τον λόγο για τρία λεπτά και θα συνεχίσουμε κανονικά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Παρέχεται η δυνατότητα χορήγησης του δανείου, κύριε Μηταράκη. Δεν χορηγείται με την τροπολογία το ίδιο το δάνειο. Συνεπώς, κατά την εκτέλεση της σχετικής πράξης και εφόσον ζητηθεί, θα υπάρξει η σύμπραξη των συναρμοδίων Υπουργών.

Δεύτερον, θα απαντήσω στην ερώτηση του κ. Δήμα. Κύριε Δήμα, εξήγησα ότι η επικουρική σύνταξη παρέχεται από τον ΕΔΟΕΑΠ -καθώς και το εφάπαξ, αλλά κυρίως η επικουρική- ως υποχρεωτική παροχή προς τους ασφαλισμένους, στο πλαίσιο της κοινωνικής ασφάλισης, καθ’ υποκατάσταση της υποχρέωσης που έχει ο ενιαίος φορέας της κοινωνικής ασφάλισης και το ΕΤΕΑΕΠ αντιστοίχως.

Υπάρχει και η ιδιοτυπία ότι παρέχει και υπηρεσίες υγείας ο ΕΔΟΕΑΠ και όχι ο ΕΟΠΥΥ, σε ένα τμήμα των δημοσιογράφων και των εργαζόμενων στα ηλεκτρονικά και έντυπα μέσα, όχι όλων. Υπάρχει μία ιδιομορφία, ένα υπόλειμμα της πολυδιάσπασης που υπήρχε στους φορείς αυτούς, που διατηρήθηκε όλα αυτά τα χρόνια και για εσωτερικούς λόγους. Όμως, και για ουσιαστικούς νομικούς λόγους δεν ήταν δυνατόν η Κυβέρνηση να αποφασίσει μονομερώς να παρέμβει νωρίτερα και να εντάξει τους κλάδους αυτούς στους ήδη υπάρχοντες του ΕΤΕΑΕΠ και του ΕΟΠΥΥ.

Προφανώς, επειδή υπάρχει σχετική διάταξη νόμου, η πολιτεία δεν αφίσταται των υποχρεώσεών της να εξασφαλίσει αυτές τις παροχές. Στο πλαίσιο αυτό, υπάρχει και αυτή η διάταξη εδώ, στον νόμο που προανέφερα, του 2007, που δίνει τη δυνατότητα χορήγησης δανείων και για τέτοιους σκοπούς.

Συνεπώς, εδώ δεν υφίσταται θέμα ζημίας ή μη ζημίας. Υπάρχει μία υποχρέωση χορήγησης επικουρικής σύνταξης. Είναι υποχρεωτική. Προβλέπεται η πάγια νομική υποχρέωση της πολιτείας να εξασφαλίζει την απόλαυση αυτής της παροχής. Συνεπώς, το ζήτημα δεν προσφέρεται για να εκτιμήσουμε αν προκύπτει ή δεν προκύπτει ζημιά.

Αντικειμενικά, λοιπόν, αν δεν την κατέβαλλε αυτή την παροχή ο ΕΔΟΕΑΠ, θα την κατέβαλλε το ΕΤΕΑΕΠ. Συνεπώς, δεν τίθεται ζήτημα πρόκλησης ζημίας και δεν θα υπάρξει άλλωστε ζημία, υπό την έννοια της υποχρέωσης, το ότι υποχρεώνει ο νόμος την πολιτεία για να εξασφαλίζει αυτή την παροχή.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Νικήτας Κακλαμάνης):** Δεν έχει άλλη συζήτηση. Κλείσαμε, κύριε Μηταράκη. Στην τοποθέτησή σας να βάλετε τα ερωτήματα.

**ΠΑΝΑΓΙΩΤΗΣ ΜΗΤΑΡΑΚΗΣ:** Απλώς το λέω για να μην κρατήσουμε τον κ. Πετρόπουλο τέσσερις ώρες εδώ.

**ΠΡΟΕΔΡΕΥΩΝ (Νικήτας Κακλαμάνης):** Δεν γίνεται τώρα. Κατά παρέκκλιση έκανα και αυτό που έκανα τώρα. Ρωτήστε τον Υπουργό κατ’ ιδίαν και τοποθετήστε μετά στην ομιλία σας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και τρεις εκπαιδευτικοί συνοδοί τους από το 5ο Γενικό Λύκειο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η Β΄ Αθήνας έχει την τιμητική της σήμερα!

Κύριε Συντυχάκη, έχετε τον λόγο

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επιτρέψτε μου, πριν μπω στην ουσία του νομοσχεδίου, να τοποθετηθώ σε σχέση με τη μία από τις τρεις τροπολογίες που αναλυτικά παρουσιάστηκαν από τους Υπουργούς, και κυρίως την τροπολογία που αφορά την καθιέρωση της 1ης Μάη ως ημέρα υποχρεωτικής αργίας.

Εδώ η υποκρισία από την πλευρά της Κυβέρνησης πραγματικά περισσεύει. Είναι πραγματική πρόκληση από την πλευρά της συγκυβέρνησης ΣΥΡΙΖΑ-ΑΝΕΛ μία εβδομάδα πριν από τον εορτασμό της Εργατικής Πρωτομαγιάς και ενώ διατηρεί όλο το αντεργατικό οπλοστάσιο -και όχι μόνο το διατηρεί αυτό το αντεργατικό οπλοστάσιο που οικοδόμησαν οι προηγούμενες κυβερνήσεις της Νέας Δημοκρατίας και του ΠΑΣΟΚ, αλλά το συνεχίζει και ετοιμάζει νέα μέτρα αντεργατικά, σε βάρος του συνόλου της εργατικής τάξης και του λαού μας- να έρχεται, κολακεύοντας κατά κάποιο τρόπο την εργατική τάξη, να πει ότι «εγώ σας καθιερώνω αυτή την ημέρα ως υποχρεωτική αργία».

Ο αγώνας της εργατικής τάξης είναι ανειρήνευτος και δεν χρειάζονται κολακείες ούτε από την πλευρά της Κυβέρνησης ούτε από την πλευρά της αστικής τάξης. Δεν τιμώνται οι αγώνες της εργατικής τάξης, των νεκρών εργατών του Σικάγο, των διακοσίων της Καισαριανής, των καπνεργατών του ’36 στη Θεσσαλονίκη με επικοινωνιακού τύπου κινήσεις, όπως με αυτήν την τροπολογία και μάλιστα όταν έχετε τσακίσει στην κυριολεξία τον λαό.

Μπαίνοντας στην ουσία τώρα του νομοσχεδίου, θα ήθελα να πω ότι το σχέδιο νόμου που συζητάμε, κυρίες και κύριοι, είναι ένας ακόμα κρίκος σε μια αλυσίδα νομοθετημάτων που στόχο έχουν τη πλήρη ενσωμάτωση των ευρωπαϊκών οδηγιών και κατευθύνσεων για το σύστημα διαπίστευσης και πιστοποίησης.

Ο βασικός στόχος του παρόντος σχεδίου νόμου είναι ο πλήρης λειτουργικός διαχωρισμός του Εθνικού Συστήματος Διαπίστευσης από το Ελληνικό Ινστιτούτο Μετρολογίας και τον Ελληνικό Οργανισμό Τυποποίησης, ώστε να υλοποιηθούν όλες οι τυπικές δεσμεύσεις της ευρωπαϊκής οδηγίας 765/2008.

Μάλιστα, η Κυβέρνηση ΣΥΡΙΖΑ-ΑΝΕΛ, οι βιομήχανοι, η Ευρωπαϊκή Ένωση μιλούν για βεβιασμένη και κακοσχεδιασμένη συγχώνευση του ΕΣΥΔ με τον Ελληνικό Οργανισμό Τυποποίησης και το Ελληνικό Ινστιτούτο Μετρολογίας σε έναν ενιαίο Οργανισμό, τον ΕΣΥΠ, από την Κυβέρνηση Νέας Δημοκρατίας-ΠΑΣΟΚ το 2013.

Για εμάς το ζήτημα δεν είναι ο κακός σχεδιασμός, αλλά τι πραγματικά εννοούν με τον διαχωρισμό των πιο πάνω φορέων, που αποτελεί και την ουσία της ευρωπαϊκής οδηγίας, ότι δηλαδή στο πλαίσιο της κρατικομονοπωλιακής ρύθμισης του προστατευτισμού για την εξασφάλιση του στόχου της ανταγωνιστικότητας παραγωγής προϊόντων και παροχής υπηρεσιών των ευρωπαϊκών επιχειρηματικών ομίλων, εξυπηρετούνται καλύτερα από τον διαχωρισμό των δραστηριοτήτων της διαπίστευσης φορέων, από την πιστοποίηση και συμμόρφωση σε ορισμένα πρότυπα, αναθέτοντας την πρώτη δραστηριότητα, αυτή της διαπίστευσης δηλαδή, σε φορείς αποκλειστικά ελεγχόμενους από τα κράτη-μέλη.

Στην πράξη, δηλαδή, εκφράζεται με την απόσπαση της υπηρεσίας του Εθνικού Συστήματος Διαπίστευσης -που είχε μορφή ανώνυμης εταιρείας- από το Εθνικό Σύστημα Υποδομών Ποιότητας, τον ΕΣΥΠ. Έτσι, ιδρύεται νομικό πρόσωπο ιδιωτικού δικαίου του δημοσίου όχι με τη μορφή ανώνυμης εταιρείας, αλλά ελεγχόμενο πλήρως από την ελληνική Κυβέρνηση, με την επωνυμία «Εθνικό Σύστημα Διαπίστευσης», ως φορέας διαπίστευσης φορέων ή ατόμων στον τομέα κυρίως των προϊόντων, αλλά και των υπηρεσιών.

Όμως, αυτό που μπορεί κανείς να συμπεράνει είναι ότι βασικός άξονας των ευρωενωσιακού συστήματος και των εν λόγω αλλαγών που προωθούνται με το σχέδιο νόμου είναι η ιδιωτικοποιημένη πιστοποίηση προϊόντων και διαδικασιών με το κράτος να διατηρεί τον επιτελικό ρόλο του διαπιστευτή των φορέων πιστοποίησης, εν προκειμένω του ΕΣΥΔ, καθώς με αυτόν τον τρόπο θα υπηρετεί προσφορότερα στις σύγχρονες συνθήκες τις ανάγκες των μονοπωλιακών ομίλων.

Το ερώτημα που προκύπτει είναι το εξής: Με την ιδιωτικοποίηση της πιστοποίησης και αναθέτοντας στην αγορά να λύσει τα προβλήματα που η ίδια δημιουργεί, μπορούν να αντιμετωπιστούν με φιλολαϊκό τρόπο τα προβλήματα ποιότητας, που αντικειμενικά εμφανίζονται στη σύγχρονη παραγωγική διαδικασία, αφού οι φορείς πιστοποίησης κινούνται με γνώμονα το κέρδος;

Το ΚΚΕ λέει κατηγορηματικά «όχι». Η πολιτική της πιστοποίησης σε ένα σύστημα όπου κριτήριο της παραγωγής είναι το ποσοστό κέρδους και με το κράτος να υπηρετεί αυτήν την κερδοφορία δεν οδηγεί σε φιλολαϊκά αποτελέσματα. Η πιστοποίηση από μέσο διασφάλισης της ποιότητας μετατρέπεται αντικειμενικά σε μηχανισμό κερδοφορίας τόσο για τους φορείς πιστοποίησης όσο και κυρίως για τα τμήματα του κεφαλαίου, που πιστοποιούνται σε βάρος των υπολοίπων.

Ουσιαστικά η πιστοποίηση λειτουργεί αντικειμενικά και ως μηχανισμός επιτάχυνσης της συγκέντρωσης και της συγκεντροποίησης κεφαλαίου. Γι’ αυτό και εμείς απορρίπτουμε συνολικά το ευρωενωσιακό πλαίσιο της πιστοποίησης με ιδιωτικοοικονομικά κριτήρια και τη νομοθεσία που το προωθεί, όπως το παρόν σχέδιο νόμου.

Θα πει κάποιος: Μα, δεν θέλει το ΚΚΕ να υπάρχουν κανόνες και προδιαγραφές στην αγορά, στην πιστοποίηση και διαπίστευση εμπορευμάτων;

Το ΚΚΕ ξεκαθαρίζει ότι οι κοινοί κανόνες πιστοποίησης και διαπίστευσης εμπορευμάτων είναι απαραίτητοι για τη διασφάλιση και τη λειτουργία των ελευθεριών της κοινής αγοράς της Ευρωπαϊκής Ένωσης. Οι ευρωπαϊκές οδηγίες, όπως και το παρόν σχέδιο νόμου, έχουν έναν διττό στόχο: από τη μία, τη θωράκιση και την ενίσχυση της εσωτερικής αγοράς εμπορευμάτων και υπηρεσιών της Ευρωπαϊκής Ένωσης και από την άλλη, μέσα από την πιστοποίηση να λειτουργήσουν ως άτυποι μηχανισμοί προστατευτισμού.

Τόσο η θεωρία της πολιτικής οικονομίας του καπιταλισμού όσο και η ίδια η πείρα των εργαζομένων αποδεικνύουν ένα πράγμα: Πως η κοινή αγορά δεν λειτούργησε και δεν θα μπορούσε να λειτουργήσει προς όφελος των εργαζομένων και των λαϊκών στρωμάτων. Αντίθετα, κερδισμένοι από την Ευρωπαϊκή Ένωση είναι οι μονοπωλιακοί όμιλοι, που κερδίζουν από την διευρυμένη εσωτερική αγορά και από τα μέτρα φθηνότερης εργατικής δύναμης. Έτσι, νομοσχέδια όπως αυτό που συζητάμε, που στοχεύουν στην διασφάλιση της κοινής αγοράς, δεν έχουν φιλολαϊκό αλλά φιλομονοπωλιακό χαρακτήρα και περιεχόμενο, γι’ αυτό άλλωστε το ψηφίζει και η Νέα Δημοκρατία επικαλούμενη το καλό της χώρας, όπως και τα υπόλοιπα κόμματα, με τις όποιες επιμέρους επιφυλάξεις. Θα ήταν βέβαια αστείο να ψηφίζει κάποιος σχεδόν όλα τα άρθρα και να καταψηφίζει το νομοσχέδιο.

Εμάς όμως δεν μας κάνει εντύπωση, αυτό το έχουμε ξαναπεί. Η Κυβέρνηση ΣΥΡΙΖΑ - ΑΝΕΛ έχει την ίδια στρατηγική με τις προηγούμενες κυβερνήσεις, αφού αυτό που φέρνει είναι δικό τους έργο, είναι εξυπηρέτηση του κεφαλαίου σε βάρος των λαϊκών αναγκών. Ταυτόχρονα, τα μέτρα προστατευτισμού που οικοδομεί η Ευρωπαϊκή Ένωση αξιώνοντας την πιστοποίηση δεν στοχεύουν στην πραγματικότητα σε ποιοτικότερα προϊόντα για τον λαό, αλλά σε ένα σχετικό κλείσιμο της εσωτερικής αγοράς, θωρακίζοντας τους εγχώριους ομίλους από τον διεθνή ανταγωνισμό και τονώνοντας την κερδοφορία τους.

Τώρα, σε σχέση με το νέο νομικό πρόσωπο ιδιωτικού δικαίου που πραγματεύεται το παρόν σχέδιο νόμου, έχει κάποιες ειδικές πλευρές και διαφοροποιήσεις σε σχέση με το προηγούμενο καθεστώς:

Πρώτον, δεν έχει την μορφή ανώνυμης εταιρίας με μετοχές, γι’ αυτό και δεν προβλέπεται ως όργανο του φορέα η γενική συνέλευση, αλλά μόνο διοικητικό συμβούλιο. Είναι νομικό πρόσωπο ιδιωτικού δικαίου του δημοσίου, που όμως θα λειτουργεί με ιδιωτικοοικονομικά κριτήρια.

Δεύτερον, υπάρχει διαφοροποίηση ως προς τον αριθμό των μελών του διοικητικού συμβουλίου, που αυξάνονται από 5 σε 7, ενώ μειώνεται η θητεία του και από πενταετής γίνεται τριετής και με μία μόνο δυνατότητα ανανέωσης. Εξακολουθεί ο διορισμός των μελών του διοικητικού συμβουλίου να γίνεται από την Κυβέρνηση, με απόφαση του αρμόδιου Υπουργού Οικονομίας και Ανάπτυξης, απλώς προστίθεται και ότι ο διορισμός αυτός γίνεται μετά από πρόταση των φορέων που εκπροσωπούνται στο διοικητικό συμβούλιο. Επίσης, δεν απαιτούνται επιπλέον προσόντα πέραν εκείνων των γενικόλογων περί εγνωσμένου κύρους, επιστημονικής κατάρτισης ή επαγγελματικής εμπειρίας στα θεματικά πεδία του φορέα. Αφορά τα μέλη του διοικητικού συμβουλίου, όπως προέβλεπε ο ν.3066/2002 και αφορούσαν σε πτυχίο του ΑΕΙ και σε πολύ καλή γνώση της αγγλικής, της γαλλικής ή της γερμανικής γλώσσας.

Τρίτον, ενισχύεται ο ρόλος του αρμόδιου Υπουργού στη λειτουργία του φορέα. Τούτο γιατί οι μεν κανόνες λειτουργίας του διοικητικού συμβουλίου θα καθορίζονται με κοινή υπουργική απόφαση, η δε οργάνωση και διοικητική διάρθρωση των υπηρεσιών του φορέα, ο αριθμός των θέσεων του προσωπικού και η κατανομή του στον φορέα και τα προσόντα και οι όροι πρόσληψης εργασίας και εξέλιξης θα ορίζονται επίσης με κοινή υπουργική απόφαση που θα εισάγει κανονισμό οργάνωσης και λειτουργίας του φορέα.

Τέταρτον, καταργούνται ως βοηθητικό όργανο του φορέα οι τεχνικές επιτροπές που προέβλεπε ο παλαιότερος νόμος και ενισχύεται ο ρόλος των αξιολογητών και εμπειρογνωμόνων, για τους οποίους δημιουργείται μητρώο εξειδικευμένων στελεχών, που μπορεί να προέρχονται εκτός από τον δημόσιο και από τον ιδιωτικό τομέα.

Πέμπτον, υπάρχει διαφοροποίηση ως προς τους τακτικούς πόρους του φορέα: Από την κύρια πηγή που ήταν η επιχορήγηση από τον κρατικό προϋπολογισμό πλέον η κρατική επιχορήγηση θα δίνεται εάν το επιτρέπουν οι δημοσιονομικές συνθήκες και η κύρια πηγή εσόδων θα προέρχεται από την εμπορική του δραστηριότητα, δηλαδή οι πρόσοδοι θα είναι από την παροχή υπηρεσιών του φορέα προς τρίτους και από τα έσοδα για τα δικαιώματα χορήγησης και διατήρησης των πιστοποιητικών διαπίστευσης, με προφανή αποτελέσματα που αφορούν τόσο την οικονομική πίεση προς τον φορέα και τον έλεγχο που θα του ασκεί η αγορά όσο και με τον έμμεσο έλεγχο στους φορείς πιστοποίησης, αφού η διαπίστευσή τους θα έχει σημαντικά μεγαλύτερο κόστος.

Τελικό αποτέλεσμα θα είναι η αδυναμία διαπίστευσης για τις μικρές επιχειρήσεις και η συγκέντρωση της πιστοποίησης σε μεγάλες πιστοποιημένες επιχειρήσεις.

Είναι τουλάχιστον αστείο να χαρακτηρίζεται τακτικός πόρος η χρηματοδότηση από τον κρατικό προϋπολογισμό στο άρθρο 6, λέγοντας μάλιστα ότι θα δίνεται όταν και στον βαθμό που το επιτρέψουν οι δημοσιονομικές συνθήκες, η ανάκαμψη δηλαδή της οικονομίας, όπως λέει η Κυβέρνηση. Η πολυπόθητη για τους καπιταλιστές και το κράτος τους ανάκαμψη θα είναι αυτή που επικαλούνται; Μία ανάκαμψη για τα κέρδη των λίγων, των μονοπωλίων, του κεφαλαίου. Η ένταση της εκμετάλλευσης και η λιτότητα για τον λαό όχι μόνο δεν θα σταματήσουν, αλλά θα κλιμακωθούν με νέα επίθεση σε εργατικά δικαιώματα, νέα φοροληστεία, νέες περικοπές στις συντάξεις, σε ό,τι έχει απομείνει από κοινωνικές υπηρεσίες.

Επόμενα δύο ζητήματα που εισάγονται στο σχέδιο νόμου και είναι ίσως και τα πιο σημαντικά, που καθρεφτίζουν τις επιδιώξεις της Κυβέρνησης, της Ευρωπαϊκής Ένωσης και του μονοπωλιακού κεφαλαίου είναι: Πρώτον, η ισχυρή παρουσία εκπροσώπων των βιομηχάνων στα όργανα του φορέα, ενώ προβλέπεται και η υποχρεωτική συμμετοχή αιρετού εκπροσώπου των εργαζομένων στον φορέα. Στο διοικητικό συμβούλιο του φορέα που δημιουργείται, εκτός από εκπρόσωπος του Συνδέσμου Ελλήνων Βιομηχάνων θα υπάρχει και εκπρόσωπος του Συνδέσμου Βιομηχάνων Βορείου Ελλάδας, ενώ και στο βοηθητικό όργανο του φορέα, το Εθνικό Συμβούλιο Διαπίστευσης, εξακολουθεί να προβλέπεται η συμμετοχή εκπροσώπου του ΣΕΒ. Η συμμετοχή των βιομηχάνων στο διοικητικό συμβούλιο του φορέα διαπίστευσης με εκπρόσωπο υποδεικνυόμενο από τους φορείς δείχνει πως το μεγάλο κεφάλαιο θέλει, εκτός από τον άμεσο έλεγχό του, και άμεση συμμετοχή και εποπτεία στη λειτουργία του φορέα. Είναι, όμως, σαφές πως ο φορέας σε τελική ανάλυση ελέγχει τα μέλη του ΣΕΒ.

Το άρθρο 4 είναι απαράδεκτο και με την τυπική λογική που θέλει έναν ουσιαστικό διαχωρισμό ελέγχοντος και ελεγχόμενου.

Δεύτερο ζήτημα είναι η μεταφορά του προσωπικού από το Εθνικό Σύστημα Υποδομών Ποιότητας στον δημιουργούμενο με το νομοσχέδιο φορέα με την ίδια εργασιακή σχέση, η οποία, όμως, δεν είναι μία και ενιαία. Έχει ιδιωτικού δικαίου αορίστου χρόνου, έχει με σύμβαση έργου, έχει και με έμμισθη εντολή.

Τι προβλέπει το σχέδιο νόμου και τι ζητήματα αναδείχθηκαν κατά την ακρόαση των φορέων; Πρώτον, αναδείχθηκε ο κίνδυνος να μετατραπούν σε συντρίμμια οι φορείς, όπως το Ελληνικό Ινστιτούτο Μετρολογίας και ο ΕΛΟΤ. Στην ουσία απαξιώνονται. Συρρικνώνεται η λειτουργία τους και οδηγούν σε οικονομική επιβάρυνση του δημοσίου με την εξυπηρέτηση μονοπωλιακών συμφερόντων στην αγορά. Δεύτερον, προβλέπεται σύντομο χρονικό διάστημα μόλις δεκαπέντε ημερών, προκειμένου το μεταφερόμενο προσωπικό να παρουσιαστεί στον νέο φορέα. Άλλως, προβλέπεται απόλυση με καταβολή αποζημίωσης, αποκλειομένης κάθε άλλης καταβολής για την αποχώρηση από την υπηρεσία. Τρίτον, οι υπάρχοντες εργαζόμενοι στο ΕΣΥΔ μεταφέρονται στον νέο φορέα στον βαθμό που εξυπηρετούν τις ανάγκες αυτής, αφήνοντας ένα «παραθυράκι» για αξιολόγηση του προσωπικού που ενδέχεται να μην εντάσσεται σε αυτή την κατηγορία. Θα υπάρξει δραματική υποστελέχωση του Εθνικού Συστήματος Διαπίστευσης, αφού μεγάλο τμήμα της λειτουργίας του ανατίθεται σε εξωτερικούς συνεργάτες.

Κατά συνέπεια και με βάση όλα τα παραπάνω, το ΚΚΕ καταψηφίζει το σχέδιο νόμου και επί της αρχής και επί των άρθρων.

Επιτρέψτε μου -και κλείνω με αυτό, κύριε Πρόεδρε- ένα σχόλιο σε σχέση με την τροπολογία που κατατέθηκε χθες και αφορά τη χορήγηση δανείου από τον ΕΦΚΑ στον Ενιαίο Δημοσιογραφικό Οργανισμό Επικουρικής Ασφάλισης και Περίθαλψης για την κάλυψη ταμειακών αναγκών. Δεν θα την ψηφίσουμε. Το ΚΚΕ είναι της άποψης ότι όχι μόνο δεν πρέπει να κλείσει ο Ενιαίος Δημοσιογραφικός Οργανισμός Επικουρικής Ασφάλισης και Περίθαλψης, αλλά αντιθέτως να σταθεί στα πόδια του και να διασφαλιστούν όλα τα ασφαλιστικά, συνταξιοδοτικά δικαιώματα των εργαζομένων. Την ευθύνη την έχει αποκλειστικά η Κυβέρνηση.

Με την τροπολογία αυτή η Κυβέρνηση παρατείνει την εκκρεμότητα, πιέζει ακόμα περισσότερο τους εργαζόμενους στη λογική «ας κλείσει τώρα προσωρινά το ταμειακό έλλειμμα, μην φωνάζετε, μην κινητοποιείστε».

Είναι γνωστό ότι από τον Σεπτέμβρη έχει τελειώσει το αγγελιόσημα, ενώ, επίσης, γνωστό είναι ότι οι εργοδότες δεν το κατέβαλλαν ποτέ. Το ΕΤΑΠ όλα αυτά τα χρόνια καταληστεύθηκε από το πέρασμά του στον ΕΦΚΑ. Και η καταλήστευση αυτή έφτασε στα 900 εκατομμύρια ευρώ, λόγω της συγχώνευσης, συν 120 εκατομμύρια ευρώ από το κούρεμα του PSI. Ακόμα και σήμερα το 3%, που κατέβαλλαν οι εργαζόμενοι, το παρακρατούν.

Το ΚΚΕ αντιδρά σθεναρά στην απεμπόληση του κοινωνικού χαρακτήρα της ασφάλισης και ζητάει να λυθεί άπαξ δια παντός το πρόβλημα με αποκλειστική ευθύνη του κράτους, όχι, όμως, με δανεισμό και μάλιστα κάτω από την πίεση της αποπληρωμής του δανείου μέχρι 31-12-2017. Αν ήθελε η Κυβέρνηση να δεσμεύσει τα ποσά από τα χρωστούμενα της εργοδοσίας, τα οποία δεν απέδωσε ποτέ, θα μπορούσε πραγματικά να λυθεί ένα σημαντικό μέρος του ταμειακού ελλείμματος. Σε τελική ανάλυση και σε κάθε περίπτωση πρέπει να επιστραφεί πίσω το ένα δισεκατομμύριο περίπου από τα κλεμμένα αυτού του ταμείου και όχι με τη μορφή του δανεισμού.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον κ. Γεώργιο Λαζαρίδη εκ μέρους των Ανεξαρτήτων Ελλήνων.

Ορίστε, κύριε Λαζαρίδη, έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε να κυρώσουμε σήμερα ένα νομοσχέδιο -ουσιαστικά την ευρωπαϊκή οδηγία του 2008- σημαντικό για την εύρυθμη λειτουργία των εξαγωγικών επιχειρήσεων καθώς το εν λόγω νομοσχέδιο προβλέπει την ανεξαρτητοποίηση του Εθνικού Συστήματος Διαπίστευσης, ΕΣΥΔ.

Στόχος της ρύθμισης η συμμόρφωση του Εθνικού Συστήματος Διαπίστευσης με την κοινοτική νομοθεσία και συγκεκριμένα με τον κοινοτικό κανονισμό 765/2008 ειδικά σε ό,τι αφορά την αμεροληψία και ανεξαρτησία των Υπηρεσιών Διαπίστευσης και τη διαχείριση των εσόδων του Εθνικού Οργανισμού Διαπίστευσης.

Το ως άνω σχέδιο νόμου συμπεριλαμβάνει αναγκαίες και επείγουσες ρυθμίσεις για τη σύσταση νομικού προσώπου ιδιωτικού δικαίου με την επωνυμία «Εθνικό Σύστημα Διαπίστευσης», ΕΣΥΔ, ώστε να εξασφαλιστεί η άρση της ως άνω ασυμβατότητας και η απρόσκοπτη λειτουργία του Εθνικού Οργανισμού Διαπίστευσης στο πλαίσιο των κανόνων της εποπτείας της αγοράς.

Το προτεινόμενο νομοσχέδιο, αλλά και οι ρυθμίσεις του, κρίνεται απαραίτητο για την ελληνική οικονομία και για τις επιχειρήσεις που δραστηριοποιούνται στον τομέα της αξιολόγησης καθώς και τις επιχειρήσεις που εξάγουν προϊόντα, ενώ με τη σύσταση του ΕΣΥΔ εξασφαλίζεται η υποχρέωση συμμόρφωσης της εθνικής νομοθεσίας με την κοινοτική.

Η ανακούφιση που επέφερε στους εξαγωγείς η κατάθεσή του είναι μεγάλη μιας και δεν θα αναγνωρίζονταν τα ελληνικά πιστοποιητικά ποιότητας, που εξασφαλίζουν τα προς εξαγωγή προϊόντα και οι υπηρεσίες από τις ελληνικές εταιρείες πιστοποίησης και ουσιαστικά δεν θα μπορούσαμε να πραγματοποιήσουμε εξαγωγές εντός της Ευρωπαϊκής Ένωσης.

Με την ψήφισή του, λοιπόν, το ΕΣΥΔ δεν θα υπάγεται στο Εθνικό Σύστημα Υποδομών Ποιότητας, ΕΣΥΠ, κάτι που απαγορεύεται από την κοινοτική νομοθεσία, και αποτρέπεται οριστικά ο κίνδυνος να παγώσει η εξαγωγική δραστηριότητα της χώρας καθώς από τις 27 Απριλίου δεν θα αναγνωριζόταν το ΕΣΥΔ ως ευρωπαϊκός οργανισμός διαπίστευσης.

Όπως αναφέρθηκε και στις συνεδριάσεις της αρμόδιας επιτροπής, το νομοσχέδιο του Υπουργείου Οικονομίας και Ανάπτυξης καλύπτει τις προϋποθέσεις που θέτει η EA, Ευρωπαϊκή Συνεργασία για τη Διαπίστευση, και ως εκ τούτου δεν αναμένεται να ληφθεί κάποια αρνητική απόφαση για την Ελλάδα.

Η διευκόλυνση και ενίσχυση των εξαγωγών είναι ο στόχος του νομοσχεδίου, που εναρμονίζει το σύστημα πιστοποίησης των ελληνικών προϊόντων στα ευρωπαϊκά δεδομένα και οι Ανεξάρτητοι Έλληνες το ψηφίζουμε.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε και εμείς. Ήσασταν γρήγορος και περιεκτικός.

Ο κ. Μάριος Γεωργιάδης έχει τον λόγο. Απουσιάζει αυτή τη στιγμή, οπότε προχωρώ στον κ. Δανέλλη και θα λάβει τον λόγο αργότερα ο κ. Γεωργιάδης.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Κυρίες και κύριοι συνάδελφοι, επανασυστήνουμε σήμερα έναν άκρως χρήσιμο για την ελληνική οικονομία και πρωτίστως για τις εξαγωγές της οργανισμό, που εμείς οι ίδιοι είχαμε, υποτίθεται, μεταρρυθμίσει συγχωνεύοντάς τον με άλλους οργανισμούς και δομές που εντέλει αποδείχτηκαν ασύμβατοι.

Η ιστορία έχει ως εξής: Το 2011, υπό την πίεση της άμεσης αναδιοργάνωσης της κρατικής μηχανής κατόπιν της συμφωνίας μας με τους εταίρους, ιδιωτική εταιρεία με κονδύλια του ΕΣΠΑ μετά από σχετική μελέτη είχε καταρτίσει μια πρώτη λίστα διακοσίων πενήντα πέντε οργανισμών που θα έπρεπε να συγχωνευθούν ή να καταργηθούν, η περίφημη «λίστα Πάγκαλου». Στόχος, η μείωση του ξεχειλωμένου από την πενταετία Καραμανλή δημοσίου και ο περιορισμός των λειτουργικών εξόδων του.

Ακολούθως, το 2013 η κυβέρνηση Σαμαρά, θέλοντας να στείλει μήνυμα προς αυτήν την κατεύθυνση στους δανειστές, συνέχισε βιαστικά -δυστυχώς- και χωρίς ίχνος επανασχεδιασμού και επανεξέτασης των πραγματικών αναγκών, το προϋπάρχον πρόγραμμα καταργήσεων και συγχωνεύσεων δημοσίων οργανισμών. Αποτέλεσμα, μαζί με τα ξερά καίγονται και κάποια χλωρά.

Έτσι, στο πλαίσιο των παραπάνω συγχωνεύσεων δημιουργήθηκε το Εθνικό Σύστημα Υποδομών Ποιότητας, το ΕΣΥΠ, στο οποίο εντάχθηκαν το ΕΣΥΔ, ο Ελληνικός Οργανισμός Τυποποίησης, ο ΕΛΟΤ και το Εθνικό Ινστιτούτο Μετρολογίας, το ΕΙΜ.

Η συγχώνευση πραγματοποιήθηκε παρ’ ότι ο Ευρωπαϊκός Φορέας Διαπίστευσης είχε σοβαρές αντιρρήσεις και ενστάσεις περί του ασυμβιβάστου των τριών Οργανισμών. Συγκεκριμένα, η Ευρωπαϊκή Συνεργασία για τη Διαπίστευση, η ΕΑ, είχε επισημάνει πως με βάση τον κανονισμό 765/2008 ο ΕΣΥΔ πρέπει να έχει πλήρη διάκριση και ανεξαρτησία των δραστηριοτήτων διαπίστευσης που παρείχε.

Με απλά λόγια, το 2013 η ελληνική Βουλή νομοθέτησε μεταρρυθμιστικά, μη μεταρρυθμίζοντας ωστόσο, αφού παραβίασε ευθέως την κοινοτική νομοθεσία και τον καθορισμό των απαιτήσεων διαπίστευσης και εποπτείας της αγοράς.

Φυσικό αποτέλεσμα των παραπάνω ήταν η Ευρωπαϊκή Υπηρεσία Διαπίστευσης να ζητήσει ακόμα πιο έντονα τη διασφάλιση της αυτοτέλειας του ΕΣΥΔ, προκειμένου να συμβαδίζει με τα ευρωπαϊκά πρότυπα.

Το περιθώριο που είχαμε για συμμόρφωση προς την κοινοτική οδηγία ήταν ως τις 28 Φεβρουαρίου 2017, δηλαδή ένα μήνα πριν περίπου, και αναμένεται να αποφασιστεί η αναστολή αναγνώρισης όλων των διαπιστεύσεων που παρέχει το ΕΣΥΔ αν δεν υπάρξει συμμόρφωση.

Και εδώ ακριβώς είναι το σημείο στο οποίο έγκειται η ευθύνη της σημερινής Κυβέρνησης. Διότι, για να είμαστε δίκαιοι, πρέπει να επισημάνουμε ότι η Κυβέρνηση ΣΥΡΙΖΑ - ΑΝΕΛ ευθύνεται για τα δύο τελευταία χρόνια της δικής της διακυβέρνησης.

Όμως, το πρόβλημα δεν διαπιστώθηκε τα δύο τελευταία χρόνια, αλλά, αντίθετα, μας ακολουθεί από παλιά.

Η περιπέτεια του Εθνικού Συστήματος Διαπίστευσης, που έφτασε στο σημείο να επαπειλείται η ίδια η ύπαρξή του, μας προσφέρει μια ευκαιρία.

Να επισημάνω εδώ ότι σήμερα, 25 του μήνα, μέχρι και μεθαύριο 27 Απριλίου, αναμένεται να αποφασιστεί η αναστολή της αναγνώρισης όλων των διαπιστεύσεων που παρέχει το ΕΣΥΔ, αν δεν συμμορφωθούμε, όπως λέμε, δηλαδή αν δεν ολοκληρωθεί με την υπερψήφισή της η σημερινή νομοθετική πρωτοβουλία.

Η περιπέτεια αυτή, στην οποία έχει μπει ένας τόσο κρίσιμος για την εθνική μας οικονομία οργανισμός, μάς παρέχει μια ευκαιρία αυτοπαρατήρησης της λειτουργίας του πολιτικού συστήματος στο σύνολό του, μια αυτοπαρατήρηση που, δυστυχώς, πεισματικά αρνιόμαστε. Νομίζω, όμως, ότι πλέον είναι επιτακτική, διότι πρέπει να ξαναδούμε γιατί μας συμβαίνουν όλα αυτά, από τα μικρά μέχρι τα μεγάλα. Είναι μια ευκαιρία αναζήτησης των λόγων της κακοδαιμονίας και των χρόνιων παθογενειών, του σπασμωδικού τρόπου με τον οποίο νομοθετούμε χάριν της κατά περίπτωση συγκυρίας, πίεσης ή ρητορικής, μια ευκαιρία να αντιληφθούμε το πώς αντιμετωπίζουμε τις υποχρεώσεις μας σε σχέση με την ευρωπαϊκή πραγματικότητα, σε σχέση με το κοινό μας ευρωπαϊκό σπίτι και με τους κανόνες που συνδιαμορφώνουμε ή οφείλουμε να συνδιαμορφώνουμε με τους εταίρους μας.

Και τα αναφέρω όλα αυτά, γιατί το ζήτημα του ΕΣΥΔ δεν μας ήρθε ουρανοκατέβατο. Αντίθετα, το γνωρίζαμε ήδη από το 2008 και το 2013 επιλέξαμε να το αγνοήσουμε, παρ’ ότι ήταν φανερό ότι υπήρχε πρόβλημα συμβατότητας με τις ευρωπαϊκές μας υποχρεώσεις.

Όμως, ποιες θα είναι οι ακριβείς συνέπειες, αν αποσύρει η ευρωπαϊκή συνεργασία για τη διαπίστευση την αναγνώρισή της στον αντίστοιχο ελληνικό οργανισμό; Τι διακυβεύεται για την ελληνική οικονομία και κυρίως για τις ήδη προβληματικές ελληνικές εξαγωγές; Αυτό που ουσιαστικά διακυβεύεται είναι ένα Grexit των ελληνικών προϊόντων και υπηρεσιών από το ευρωπαϊκό σύστημα διαπίστευσης. Κι αυτό, εμείς στο Ποτάμι το είχαμε εγκαίρως επισημάνει με σχετική ερώτηση προς τον Υπουργό Οικονομίας και Ανάπτυξης, γιατί δεν ξέρω εάν έχει γίνει κατανοητό απ’ όλους το εύρος των υπηρεσιών και των προϊόντων που εξαρτώνται από την ύπαρξη ή όχι και την ίδια τη λειτουργία του Εθνικού Συστήματος Διαπίστευσης.

Συγκεκριμένα και εντελώς επιλεκτικά, στην απευκταία περίπτωση αναστολής της αναγνώρισης του ΕΣΥΔ. από τον αντίστοιχο ευρωπαϊκό οργανισμό όλοι οι φορείς και τα εργαστήρια που έχουν λάβει πιστοποίηση απ’ αυτόν θα πρέπει να στραφούν προς άλλους αντίστοιχους φορείς ευρωπαϊκών χωρών, προκειμένου να συνεχίσουν να λειτουργούν απρόσκοπτα και χωρίς αμφισβήτηση για την ποιότητα και την ασφάλεια των υπηρεσιών που παρέχουν, επωμιζόμενοι βεβαίως και το πρόσθετο κόστος.

Κατά δεύτερον, δημιουργούνται παράπλευρες και σοβαρές απώλειες, όχι μόνο στον τομέα των εξαγωγών, όπως προανέφερα, αλλά και στην παροχή υπηρεσιών στην υγεία, αλλά και στον τουρισμό. Κι αυτό, επειδή καταργείται η διεθνής αναγνώριση των κάθε λογής εργαστηρίων, από τον ΕΟΦ και το Γενικό Χημείο του Κράτους έως και τα εργαστήρια των Υπουργείων Αγροτικής Ανάπτυξης και Υγείας, των νοσοκομείων, των πανεπιστημίων, αλλά και των ιδιωτών. Τίθεται, δηλαδή, εν αμφιβόλω η ασφάλεια όλων των εργαστηρίων στον τομέα της υγείας και αυτό για το ευρύ κοινό σημαίνει πως πρόβλημα θα αντιμετωπίσουν σε διαπιστευμένα εργαστήρια νοσοκομείων, όπως ο «Ευαγγελισμός», ο «Άγιος Σάββας» κ.λπ..

Σε σχέση με τον τουρισμό, πρόβλημα δημιουργείται, καθώς δεν θα υπάρχει αξιόπιστη κατάταξη των ξενοδοχειακών μονάδων και των υπηρεσιών τους στις διεθνώς αναγνωρισμένες κατηγορίες, στις γνωστές σημάνσεις με τα κλειδιά ή με τα αστέρια.

Τρίτον, θα έχουμε επιπτώσεις και σε έναν άλλο κλάδο, από τον οποίο προσδοκούμε πολλά. Αναφέρομαι σ’ αυτόν του αγροτοδιατροφικού τομέα, καθώς οι εξαγωγές αγροτικών προϊόντων δεν θα μπορούν να έχουν αξιόπιστα πιστοποιητικά. Ενδεικτικά, θα δημιουργηθούν προβλήματα στους εξαγωγείς, παραδείγματος χάριν, του ελαιολάδου από τη στιγμή που δεν θα μπορούν να πιστοποιήσουν την ποιότητα των προϊόντων τους και αυτό επεκτείνεται, εκτός των άλλων, και στους παραγωγούς - εξαγωγείς λαχανικών, που δεν θα μπορούν να «συνοδεύσουν» τα προϊόντα τους με αναγνωρισμένα πιστοποιητικά για την ύπαρξη ή μη υπολειμμάτων φυτοφαρμάκων. Επιπλέον, δεν θα είναι δυνατή η πιστοποίηση της ασφάλειας των προϊόντων με το σήμα CE από τους ελληνικούς φορείς. Παραδείγματος χάριν, οι Έλληνες βιοτέχνες παιχνιδιών δεν θα μπορούν να εξασφαλίσουν τα πιστοποιητικά CE για την ασφάλεια του εμπορεύματός τους εκτός Ελλάδας, αφού το σχετικό σήμα από τις ελληνικές αρμόδιες αρχές δεν θα τυγχάνει αναγνώρισης εκτός των ελληνικών συνόρων. Ακόμη, η ελληνική βιομηχανία χωρίς τα αναγκαία πιστοποιητικά δεν θα έχει πρόσβαση στις διεθνείς αγορές και συμβάσεις, όπως η αγορά αερίων ρύπων για τη ΔΕΗ, τα διυλιστήρια κ.λπ..

Πρόβλημα θα έχουμε και στο σύστημα πιστοποίησης γνώσεων πληροφορικής και δεξιοτήτων χρήσης ηλεκτρονικών υπολογιστών, αλλά και σε άλλα δεδομένα για εμάς προϊόντα και υπηρεσίες, τα οποία έχουν να κάνουν με τον έλεγχο των παιδικών χαρών, την εγκατάσταση φωτοβολταϊκών πάρκων κ.ο.κ..

Βλέπετε, είναι μία ευρύτατη γκάμα υπηρεσιών και προϊόντων που επηρεάζονται. Και αναφέρομαι σ’ αυτές τις υποπεριπτώσεις, γιατί είναι χαρακτηριστικές, νομίζοντας ότι η περιπέτεια του ΕΣΥΔ και των συνδεδεμένων με αυτόν λειτουργιών προσφέρεται κατ’ εξοχήν για να μας προβληματίσει σε σχέση με την αντιμετώπιση ζωτικών ζητημάτων που απασχολούν και κυρίως προσφέρεται για ένα μάθημα αυτογνωσίας.

Κυρίες και κύριοι συνάδελφοι, σήμερα, την τελευταία κυριολεκτικά στιγμή, ερχόμαστε να θεσμοθετήσουμε την εκ νέου απόσχιση του Εθνικού Οργανισμού Διαπίστευσης από το Εθνικό Σύστημα Υποδομών Ποιότητας ως αυτόνομου πλέον φορέα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δανέλλη, θα σας διακόψω για μισό λεπτό, για να κάνω μία ανακοίνωση.

**ΣΠΥΡΙΔΩΝ ΔΑΝΕΛΛΗΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις συνοδοί εκπαιδευτικοί από το 2ο Γενικό λύκειο Καλλιθέας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Δανέλλη, ευχαριστώ.

**ΣΠΥΡΙΔΩΝ ΔΑΝΕΛΛΗΣ:** Με το νομοσχέδιο, λοιπόν, που σήμερα συζητούμε συνίσταται νομικό πρόσωπο ιδιωτικού δικαίου με την επωνυμία «Εθνικό Σύστημα Διαπίστευσης», το οποίο ανήκει στον ευρύτερο δημόσιο τομέα και εποπτεύεται από τον Υπουργό Οικονομίας και Ανάπτυξης.

Στον φορέα πλέον εντάσσεται η αυτοτελής λειτουργία της ομάδας με επωνυμία «Εθνικό Σύστημα Διαπίστευσης», η οποία θα αποσπαστεί από το Εθνικό Σύστημα Υποδομών Ποιότητας, το ΕΣΥΠ, στο οποίο έχει ενταχθεί με τον ν.4109/2013.

Το ΕΣΥΔ θα διοικείται από επταμελές συμβούλιο, ενώ το προσωπικό που σήμερα ανήκει οργανικά στην αυτοτελή λειτουργική ομάδα στο πλαίσιο του ΕΣΥΔ θα μεταφερθεί στο νέο νομικό πρόσωπο ιδιωτικού δικαίου.

Συνοψίζοντας και κλείνοντας την τοποθέτησή μου, θέλω να πω ότι θα πρέπει επιτέλους να αφήσουμε στην άκρη τις υποκριτικές προσεγγίσεις, τις μεταθέσεις ευθυνών μεταξύ διαδοχικών κυβερνήσεων και όλων αυτών των επιφανειακών μικροπολιτικών τακτικών στις οποίες αρέσκεται να επιδίδεται και να αναλώνεται το πολιτικό μας σύστημα δυστυχώς διαχρονικά.

Ας εστιάσουμε στο σημερινό απλό παράδειγμα του ΕΣΥΔ Γιατί έπρεπε να περιμένουμε εννέα ολόκληρα χρόνια και έξι διαδοχικές κυβερνήσεις, ώστε να αντιληφθούμε ότι βρεθήκαμε για μια ακόμη φορά με την πλάτη στον τοίχο, χωρίς να έχουμε αντιληφθεί την ασυμβατότητα των μέχρι εδώ κινήσεών μας; Γιατί ακόμη και σήμερα νομοθετούμε χωρίς ορατά χρονοδιαγράμματα εφαρμογής των διατάξεων, όπως είχα αναφέρει και στην επί των άρθρων συνεδρίαση της επιτροπής; Για πόσο καιρό θα ανεχόμαστε τις χρόνιες παθογένειές μας, αντί να τις κοιτάξουμε κατάματα, αντί να τις αντιμετωπίζουμε πρακτικά;

Η ιστορία αποδεικνύει πως για το ΕΣΥΔ οι ευθύνες δεν βαρύνουν μόνο τη σημερινή Κυβέρνηση, αλλά και πολλές από τις προηγούμενες κυβερνήσεις. Αποδεικνύει, επίσης, πως η όποια μεταρρύθμιση δεν μπορεί να συμβαίνει ερήμην των ευρωπαϊκών κανονισμών και κανόνων. Όμως, κυρίως αποδεικνύει πως η μείωση του δημοσίου και η μεταρρύθμιση του κράτους, που βρίσκονται στο κέντρο της δημόσιας συζήτησης σε όλη τη διάρκεια των χρόνων των μνημονίων, δεν μπορεί να γίνεται με σπασμωδικές κινήσεις, αλλά αντίθετα με σοβαρότητα, σχεδιασμό και ουσιαστική υιοθέτησή τους από πλευράς μας.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ.

Κλείνουμε τον κύκλο των εισηγητών και των ειδικών αγορητών με τον κ. Μάριο Γεωργιάδη από την Ένωση Κεντρώων. Αμέσως μετά θα πάρει τον λόγο ο κ. Χαρίτσης και κατ’ εξαίρεση στη συνέχεια θα δώσω τον λόγο στον κ. Λοβέρδο, γιατί έχει συνεδρίαση η Κοινοβουλευτική Ομάδα της Δημοκρατικής Συμπαράταξης. Μετά, θα ακολουθήσουν με τη σειρά Κοινοβουλευτικοί Εκπρόσωποι και ομιλητές εναλλάξ, δηλαδή ένας Κοινοβουλευτικός Εκπρόσωπος και δυο συνάδελφοι. Νομίζω ότι γύρω στις 16.00΄ λογικά θα έχουμε τελειώσει.

Κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Χρόνια πολλά σε όλους, γιατί είναι η πρώτη συνεδρίαση νομοθετικού έργου της Ολομέλειας μετά το Πάσχα και ιδιαίτερα σε όσους δεν έχω καταφέρει να ευχηθώ.

Αγαπητοί συνάδελφοι Βουλευτές, οφείλω να εξομολογηθώ ότι στην Ένωση Κεντρώων αναμέναμε ότι στο Κοινοβούλιο θα υπήρχαν μεθοδικότητα και τάξη στην κατάρτιση και ψήφιση των νόμων. Πιστεύαμε ότι το επείγον ή το κατεπείγον θα ήταν η εξαίρεση και όχι ο κανόνας, δεδομένου μάλιστα ότι κάθε φορά αποδεικνύεται ότι η κυβέρνηση γνώριζε μήνες, αν όχι χρόνια πριν, τις νομοθετικές ανάγκες, απλώς κάποιοι προφανώς αδιαφορούσαν είτε από την τωρινή Κυβέρνηση είτε από τις προηγούμενες, για να είμαστε δίκαιοι με όλους.

Ήταν αδιανόητο για εμάς ότι μπορεί να κατατεθεί οτιδήποτε άσχετο σαν τροπολογία σε ένα σχέδιο νόμου. Όλα αυτά εδώ τα μάθαμε, με την Κυβέρνηση ΣΥΡΙΖΑ - ΑΝΕΛ αυτή τη στιγμή, γιατί δεν είχαμε την εμπειρία από τις προηγούμενες κυβερνήσεις. Γνωρίζουμε, βέβαια, ότι μεταπολιτευτικά ΠΑΣΟΚ και Νέα Δημοκρατία ήταν οι πρώτοι διδάξαντες, αλλά ο ΣΥΡΙΖΑ έχει αναβαθμίσει αυτή τη μέθοδο σε μεταπτυχιακού επιπέδου, μιας και πλέον τη συναντάμε καθημερινά στην ημερήσια διάταξη.

Συγκεκριμένα, το σχέδιο νόμου είναι δέκα σελίδες και έχουμε τέσσερις τροπολογίες. Η πρώτη είναι για την Πρωτομαγιά. Ξαφνικά, η Πρωτομαγιά ενώ κάποτε ήταν απεργία, τώρα είναι επίσημη αργία και όλοι γνωρίζουμε ότι κανείς δεν πηγαίνει στην εργασία του και είναι στη διακριτική ευχέρεια τουλάχιστον του ιδιωτικού τομέα. Η τροπολογία για την Πρωτομαγιά είναι πέντε σελίδες. Η τροπολογία για τη χορήγηση του δανείου ΕΦΚΑ προς το ταμείο των δημοσιογράφων είναι άλλες πέντε σελίδες. Η τροπολογία του Υπουργείου Παιδείας είναι δεκαπέντε σελίδες και η τροπολογία για την επιτροπή της αδήλωτης εργασίας άλλες δεκαπέντε σελίδες. Σύνολο; Είναι σαράντα σελίδες οι τροπολογίες για ένα σχέδιο νόμου δέκα σελίδων. Άρα, τέσσερις φορές πλέον του σχεδίου νόμου είναι οι τροπολογίες. Εάν δεν θεωρείται απαράδεκτη αυτή η διαδικασία νομοθέτησης, δεν ξέρω τι άλλο θεωρείται! Λυπάμαι, αλλά εμάς δεν μας βρίσκει σύμφωνους.

Ωστόσο, η στοιχειώδης πολιτική παιδεία αλλά και η σεμνότητα που πρέπει να συμβαδίζει με την ισχνή κοινοβουλευτική πλειοψηφία –γιατί, κακά τα ψέματα, αυτή τη στιγμή η συγκυβέρνηση ΣΥΡΙΖΑ - ΑΝΕΛ εκπροσωπεί μόλις το 15% του λαού- επιβάλλουν την αναθεώρηση του τρόπου άσκησης του κοινοβουλευτικού έργου.

Και για να αποδείξω τα όσα μόλις υποστήριξα, δεν θα εύρισκα πιο κατάλληλο παράδειγμα από το σημερινό σχέδιο νόμου και ειδικά την τροπολογία με γενικό αριθμό 1019 και ειδικό 7 του Υπουργείου Παιδείας, η οποία υπονομεύει το εξεταστικό σύστημα και παρασέρνει μαθητές και γονείς σε παρατυπίες και περίεργες συναλλαγές. Μάλιστα -και αναφέρθηκε και από τον συνάδελφο, τον εισηγητή της Νέας Δημοκρατίας, τον κ. Χρίστο Δήμα- το φέρνετε μόλις σαράντα δύο ημέρες πριν από την εξεταστική περίοδο και το μόνο που μπορείτε να δημιουργήσετε είναι σύγχυση.

Αρχικά, πρέπει να δηλώσω ότι σαφώς είμαστε υπέρ της διατήρησης της διευκόλυνσης όσων μαθητών έχουν την ατυχία να ασθενήσουν την περίοδο των πανελλαδικών εξετάσεων του Ιουνίου. Άλλο, όμως, η διευκόλυνση σε κάτι ανθρώπινο και έκτακτο και άλλο η κρατική, βιομηχανική και ευρείας κλίμακας αναπαραγωγή της.

Αναλυτικότερα, η παρεχόμενη δυνατότητα για λόγους υγείας ή ψυχικής οδύνης επαναληπτικής συμμετοχής τον Σεπτέμβριο στις πανελλαδικές εξετάσεις για την τριτοβάθμια εκπαίδευση είναι απαράδεκτη για τους εξής λόγους:

Δεν διευκρινίζεται ο όρος «σοβαρός λόγος υγείας». Τι σημαίνει «σοβαρός λόγος υγείας»; Ποιος κρίνει ότι ένας λόγος είναι σοβαρός λόγος υγείας; Είναι κάτι τελείως υποκειμενικό και δεν έχει κανένα στοιχείο αντικειμενικότητας.

Στη δε αιτιολογική έκθεση γίνεται λόγος για «κάποιο πρόβλημα υγείας», και για «πρόβλημα υγείας» γενικότερα, αφήνοντας τεράστια περιθώρια για ερμηνείες.

Επίσης, υποχρεώνει ανεξήγητα τους μαθητές να εξεταστούν εκ νέου σε όλα τα μαθήματα, ακόμη και σε όσα εξετάστηκαν αρχικά, πριν προκύψει το εν λόγω πρόβλημα υγείας. Αυτό έχει σαν αποτέλεσμα τη δημιουργία υποψηφίων δύο ταχυτήτων, διότι δεν είναι δυνατό και στα τέσσερα μαθήματα να ευρίσκονται τον Σεπτέμβριο ιδίας δυσκολίας θέματα με αυτά του Ιουνίου.

Ακόμα, παρέχει κίνητρο εικονικών δηλώσεων ασθενείας, κάνοντας την εξαίρεση - κανόνα, παρά το ότι μόνο το 0,5% των θέσεων ανά σχολή αντιστοιχεί σε αυτή την κατηγορία, που θα δημιουργήσει εν τέλει χιλιάδες «ασθενείς», με μόνη κερδισμένη την παραπαιδεία, που θα οργιάζει φυσικά κατά τη διάρκεια των θερινών μηνών.

Επιπρόσθετα, ευνοεί υπέρμετρα όσους δηλώνουν τον Ιούνιο ασθένεια, διότι εξεταζόμενοι εκ νέου το Σεπτέμβριο, έστω και εάν ταλαιπωρήθηκαν από την ασθένειά τους, τούς παρέχεται ο υπερβολικός, ακόμα και για τέσσερα μαθήματα, χρόνος τριών επιπλέον μηνών προετοιμασίας, που αδικεί κατάφωρα όσους εξετάστηκαν τον Ιούνιο και είχαν μόλις λίγες εβδομάδες χρόνο να προετοιμαστούν.

Κλείνει, βεβαίως, το μάτι σε όσους υποψηφίους αντιληφθούν ότι δεν έχουν γράψει καλά στα δύο ή τρία πρώτα μαθήματα και ανοίγει διάπλατα τις πύλες στη φάμπρικα έκδοσης εικονικών ιατρικών δικαιολογητικών.

Τον Σεπτέμβριο, ωστόσο, θα έχουν ήδη εκδοθεί οι βάσεις και επομένως όσοι συμμετέχουν στις επαναληπτικές εξετάσεις, θα έχουν το προνόμιο να επιλέγουν σχολές γνωρίζοντας αυτές τις βάσεις.

Αγαπητοί συνάδελφοι Βουλευτές, είναι απαράδεκτο να δίνονται τέτοια κίνητρα σε ανήλικους μαθητές, να πωλούνται, με τις ευχές του κράτους, ελπίδες για δεύτερες ευκαιρίες και να καταστρατηγείται η άμιλλα, με προφανή στόχο την ψήφο των δεκαεφτάχρονων.

Ύστερα από τα παραπάνω, είναι ξεκάθαρο ότι απαιτείται εδώ και τώρα η απόσυρση αυτής της απίθανης τροπολογίας, τουλάχιστον με τον τρόπο που έχει συνταχθεί.

Αυτό που εμείς προτείνουμε, προκειμένου να αποφευχθεί το μπάχαλο που έχετε δημιουργήσει, είναι αφ’ ενός να αποσαφηνιστεί τι σημαίνει «σοβαρός λόγος υγείας» και να παραμείνει η κατάσταση ως έχει ή απλά οι επαναληπτικές εξετάσεις να μεταφερθούν στο τέλος Ιουνίου, οριακά πριν την έναρξη των διακοπών των εκπαιδευτικών και φυσικά μόνο για το μάθημα ή τα μαθήματα στα οποία κάποιος αδυνατούσε να συμμετάσχει στην κανονική περίοδο.

Όσο για τις περιπτώσεις ψυχικής οδύνης, αυτές εκ των πραγμάτων είναι μετρημένες, αποδεδειγμένες, αφού αφορούν μόνο περιπτώσεις που προκλήθηκαν από θάνατο συγγενούς προσώπου και μπορούν, βεβαίως, να αντιμετωπιστούν.

Μετά την επίσημη απαγόρευση της διδασκαλίας των αρχαίων ελληνικών, μετά την απαξίωση εθνικών ιστορικών γεγονότων, μετά τον υποβιβασμό της διδασκαλίας της ορθόδοξης χριστιανικής πίστης μας, εμείς στην Ένωση Κεντρώων, ανησυχούμε έντονα για την παρεχόμενη στη νεολαία μας παιδεία.

Περνάμε στο κυρίως σχέδιο νόμου τώρα.

Εξαιτίας της κυβερνητικής απραξίας -και δεν αναφέρομαι αυτή τη στιγμή στον κ. Χαρίτση, στον Υπουργό, διότι πολύ σωστά είπε στη συζήτηση που είχαμε, πως μόλις πέντε μήνες έχει αναλάβει αυτό το πόστο, οπότε και ο χρόνος για να ενημερωθεί δεν ήταν αρκετός, άρα μπορεί και φυσιολογικά να έχει έρθει αυτή τη χρονική στιγμή το εν λόγω σχέδιο νόμου- αλλά και γενικότερα με τις διαδικασίες του Υπουργείου μέχρι να αναλάβει ο κ. Χαρίτσης, το Εθνικό Σύστημα Διαπίστευσης της χώρας κινδυνεύει -κινδύνευσε μάλιστα- να απωλέσει την ευρωπαϊκή αναγνώρισή του λόγω μη συμμόρφωσης με τα προβλεπόμενα στον κανονισμό 765 του 2008, που αποτελεί την απαραίτητη προϋπόθεση για να κατέχει την ιδιότητα μέλους του European co-operation for Accreditation.

Αυτός ο φορέας, λοιπόν, έχει θέσει ως καταληκτική ημερομηνία συμμόρφωσης την 27η Απριλίου του 2017, δηλαδή σε δύο μέρες από τώρα, μεθαύριο, προτού ανασταλεί, βέβαια, η αναγνώριση όλων των διαπιστεύσεων που παρέχει το ελληνικό ΕΣΥΔ. Μιλάμε για κατάρρευση της εγχώριας αγοράς υπηρεσιών πιστοποίησης, στην οποία δραστηριοποιούνται σήμερα περίπου εκατό επιχειρήσεις, απασχολώντας περισσότερους από δύο χιλιάδες εργαζομένους, αλλά και για ανάσχεση των εξαγωγών και των συναλλαγών για πολλά προϊόντα και υπηρεσίες.

Καταθέτω για τα Πρακτικά σχετική επιστολή από τον ΣΕΒ.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπρόσθετα, η απώλεια της αναγνώρισης του ΕΣΥΔ επηρεάζει, άμεσα ή έμμεσα, περισσότερες από πενήντα χιλιάδες επιχειρήσεις, οι οποίες απασχολούν το 26% της συνολικής εργατικής δύναμης και αντιστοιχούν στο 18% του ΑΕΠ.

Καταθέτω για τα Πρακτικά σχετικό άρθρο της «ΚΑΘΗΜΕΡΙΝΗΣ».

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω ότι είστε ενήμερος γι’ αυτά. Τα κατέθεσα και στις επιτροπές. Τα καταθέτω ξανά για το Σώμα, για τους συναδέλφους οι οποίοι δεν είχαν τη δυνατότητα να τα λάβουν.

Όπως, διαπιστώσαμε στην αρμόδια επιτροπή κατά την ακρόαση των φορέων, έκδηλη ήταν η αγωνία των παραγόντων της αγοράς. Όλοι οι εκπρόσωποί τους μας υπενθύμισαν ότι επανειλημμένα προειδοποιούσαν το Υπουργείο για τις καθυστερήσεις.

Ενώ βλέπουμε, δηλαδή, ότι ο ιδιωτικός τομέας έγκαιρα έκανε το καθήκον του και τα σχετικά δημοσιεύματα έπεφταν βροχή, το Υπουργείο μάλλον σφύριζε αδιάφορα και εδέησε μόλιςστις 10 Φεβρουαρίου -και μπορεί αυτό να οφείλεται και στον Υπουργό που ανέλαβε τώρα, γιατί ήθελε να προλάβει τις καταστάσεις- να εκδώσει ανακοίνωση με την οποία ενημέρωνε ότι δεν υπάρχει κανένας κίνδυνος, διότι το νομοσχέδιο είναι στα σκαριά.

Καταθέτω για τα Πρακτικά τη σχετική ανακοίνωση από το Υπουργείο.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξήντα ημέρες περιμέναμε τη δήθεν δρομολογημένη νομοθετική ρύθμιση. Άρα, εύλογα μπορούμε να ρωτήσουμε: Γιατί χρειαζόταν ολόκληρη εκστρατεία φορέων και σειρά δημοσιευμάτων για να αφυπνιστούν -τρόπος του λέγειν- οι αρμόδιοι; Με τέτοια συμπεριφορά του επίσημου κράτους είναι ποτέ δυνατό να έρθουν σοβαροί επενδυτές και να βάλουν τα λεφτά τους σε αυτή τη χώρα; Η χώρα μας, δυστυχώς, συμπεριφέρεται σαν πειρατής μέσα στις πολιτισμένες δυτικές χώρες.

Ακόμα και όταν ο Υπουργός συμμερίστηκε την ανησυχία ορισμένων φορέων για διάφορα ζητήματα μεταβατικότητας στο νέο καθεστώς, κάλεσε τους φορείς σε διάλογο και υποβολή προτάσεων στο «πάρα πέντε» της προθεσμίας -«κάλλιο αργά παρά ποτέ», βέβαια, που λένε- ενώ είχε την άνεση μηνών, να το πράξει νωρίτερα και ετών, βέβαια, οι προηγούμενες κυβερνήσεις.

Για να είμαστε, βέβαια, δίκαιοι, το πρόβλημα ξεκίνησε από την προηγούμενη κυβέρνηση, Νέας Δημοκρατίας και ΠΑΣΟΚ, η οποία στη μανία της για εξοικονόμηση πόρων, άρον – άρον συγχώνευσε τον ΕΛΟΤ με το Εθνικό Ινστιτούτο Μετρολογίας και το Εθνικό Σύστημα Διαπίστευσης. Και αυτό, κατά παράβαση της κοινοτικής νομοθεσίας, καθώς η Ευρώπη απαιτεί σαφή, διακριτό χαρακτήρα στον εθνικό φορέα συστήματος διαπίστευσης, σύμφωνα με το κριτήριο 3 της ιδιότητας μέλους.

Καταθέτω για τα Πρακτικά τι αναφέρουν για τα μέλη από την Ευρώπη.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλώς, φυσικά, έπραξαν συνάδελφοι της Νέας Δημοκρατίας -συγκεκριμένα η κ. Μπακογιάννη και ο κ. Καράογλου- και κατέθεταν συχνές ερωτήσεις, δείχνοντας την αγωνία τους, καλύτερο όμως θα ήταν να αγωνιούσαν πριν τρία χρόνια και να πίεζαν την τότεκυβέρνησή τους να νομοθετούσε όπως έπρεπε. Άλλωστε, με την τότε συγχώνευση, όσο εξωφρενικό και αν ακούγεται, ο έλεγχος συνυπήρχε με τον ελεγχόμενο.

Συγκεκριμένα, το Εθνικό Ινστιτούτο Μετρολογίας εμπλέκεται σε δραστηριότητες αξιολόγησης, ενώ η κοινοτική νομοθεσία ορίζει ότι η διαπίστευση πρέπει να είναι οικονομικά αυτοδύναμη και ο εθνικός φορέας ανεξάρτητος από τους φορείς που αξιολογεί, σύμφωνα με τα κριτήρια 4 και 7 της ιδιότητας μέλους.

Παρ’ όλα αυτά, η κατάθεση του σχεδίου νόμου έγινε δεκτή με ανακούφιση, αν και, σύμφωνα με όσα ειπώθηκαν στην ακρόαση φορέων, υπάρχουν πολλά προβλήματα και στους άλλους δύο οργανισμούς, στον ΕΛΟΤ και στο Εθνικό Σύστημα Μετρολογίας και θα έπρεπε γρήγορα να δρομολογηθούν λύσεις.

Επομένως, είναι επιτακτικό να γίνει άμεσα ο διαχωρισμός του φορέα πιστοποίησης από τον φορέα μετρολογίας και τον Ελληνικό Οργανισμό Τυποποίησης, σύμφωνα με τα ευρωπαϊκά πρότυπα.

Για το κυρίως σώμα των διατάξεων τώρα επί το πλείστον δεν εγείρονται σοβαρές αντιρρήσεις. Στο άρθρο 3 θα έπρεπε να γίνουν πιο συγκεκριμένες οι προδιαγραφές του μέλους Εθνικού Συμβουλίου Διαπίστευσης, γιατί το κύρος και η ευρεία επιστημονική κατάρτιση είναι υποκειμενικές διατυπώσεις, ενώ χρειαζόμαστε περισσότερο αντικειμενικά και μετρήσιμα κριτήρια για να παύουν οι πελατειακές και κομματικές λογικές.

Το ίδιο ισχύει και για το επταμελές συμβούλιο του ΕΣΥΔ, στο άρθρο 4, ανεξάρτητα αν κάποια μέλη πρωτύτερα αποχωρήσουν. Θα μπορούσε να υπάρχει απαίτηση δημοσιεύσεων σε διεθνή επιστημονικά περιοδικά ή μεταπτυχιακοί ή διδακτορικοί τίτλοι σπουδών ή συμμετοχή σε διεθνή και εγχώρια συνέδρια, καθώς και συγκεκριμένες απαιτήσεις προϋπηρεσίας σε αντίστοιχες θέσεις δημοσίου και ιδιωτικού τομέα.

Στο άρθρο 6 σωστά, κατά την άποψή μας, αναφέρονται οι διευρυμένοι πόροι απόκτησης εσόδων. Γενικά είναι ανεπίτρεπτο ένας φορέας να χρηματοδοτείται από τον κρατικό προϋπολογισμό, όταν άνετα μπορεί να επιβιώσει με πόρους που απαιτείται να πιστοποιηθούν, αλλά και από τις πηγές εσόδων που αναφέρονται στο συγκεκριμένο άρθρο.

Στην παράγραφο 6 του ένατου άρθρου εκτιμούμε ότι θα ήταν χρήσιμο να συμπεριληφθεί έστω και ως επόπτης ένας εξωτερικός παράγων ως αξιολογητής των περιουσιακών στοιχείων, προκειμένου να διασφαλιστεί μεγαλύτερο ποσοστό διαφάνειας.

Συμπερασματικά, τα περισσότερα εκ των άρθρων τα βλέπουμε με θετικό μάτι. Επί της αρχής έχουμε τοποθετηθεί θετικά. Θα μας επιτρέψετε να τοποθετηθούμε αναλυτικά στην ψηφοφορία όσον αφορά και τις τροπολογίες, διότι δεν γνωρίζουμε κατά πόσον είναι 100% σύμφωνες με τις θέσεις και τα πιστεύω της Ένωσης Κεντρώων.

Αγαπητοί συνάδελφοι Βουλευτές, ως Ένωση Κεντρώων και όσο διαρκεί η τρέχουσα Κυβέρνηση θα κάνουμε ό,τι μπορούμε ώστε το καράβι να ακολουθήσει φιλοευρωπαϊκή κατεύθυνση. Ας ελπίσουμε δε ότι οι επόμενες κυβερνήσεις ή ακόμη και από τώρα η εν λόγω Κυβέρνηση θα μπει στη διαδικασία να τηρείται με ορθή και συνετή διακυβέρνηση το κοινοβουλευτικό έργο, στοιχεία απαραίτητα για μια σύγχρονη και ευρωπαϊκή χώρα. Αναφέρω και πάλι ότι υπάρχουν σαράντα σελίδες τροπολογίες σε ένα σχέδιο νόμου δέκα σελίδων. Αυτό είναι απαράδεκτο να γίνεται στην Αίθουσα του Κοινοβουλίου.

Σας ευχαριστώ πάρα πολύ για την προσοχή σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Να διευκρινισθεί για τα Πρακτικά το εξής: Εκ παραδρομής, προφανώς, ο κ. Γεωργιάδης είπε να αποσυρθεί το αντίστοιχο άρθρο για την τροπολογία για τις εξετάσεις. Έπαψε να είναι τροπολογία. Έχει συζητηθεί στην επιτροπή και έχει ενσωματωθεί στο νομοσχέδιο. Νομίζω ότι είναι το άρθρο 12. Επομένως το αίτημα περιλαμβάνει να αποσυρθεί το αντίστοιχο άρθρο. Αν είναι το 12, δηλαδή, να αποσυρθεί το 12.

Κύριε Υπουργέ, έχετε τον λόγο, για είκοσι λεπτά. Σας δίνω παραπάνω χρόνο, γιατί ίσως να χρειαστεί να απαντήσετε. Αμέσως μετά για τον λόγο που είπα θα μιλήσει ο κ. Λοβέρδος και ξεκινάμε.

Ορίστε, κύριε Υπουργέ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κυρίες και κύριοι Βουλευτές, με το παρόν νομοσχέδιο επανασυστήνουμε το Εθνικό Σύστημα Διαπίστευσης, το ΕΣΥΔ, ως ανεξάρτητο φορέα, ώστε να πληροί τα κριτήρια που ορίζει η ευρωπαϊκή νομοθεσία.

Το πρόβλημα που ερχόμαστε να λύσουμε με αυτό το νομοσχέδιο δημιουργήθηκε το 2013, όταν η τότε συγκυβέρνηση Νέας Δημοκρατίας και ΠΑΣΟΚ αποφάσισε να συγχωνεύσει κακήν-κακώς, χωρίς μελέτη και σχεδιασμό, το Εθνικό Σύστημα Διαπίστευσης με τον Ελληνικό Οργανισμό Τυποποίησης, τον ΕΛΟΤ, και με το Εθνικό Ίδρυμα Μετρολογίας, το ΕΙΜ, σ’ έναν ενιαίο τότε οργανισμό, το Εθνικό Σύστημα Υποδομών Ποιότητας.

Η τότε κυβέρνηση προχώρησε, μάλιστα, σε αυτή τη συγχώνευση, παρά τις συστάσεις της Ευρωπαϊκής Επιτροπής και τις αντιδράσεις των εργαζομένων του ΕΣΥΔ, αλλά και όλων των εμπλεκόμενων φορέων, οι οποίοι έγκαιρα επισήμαιναν ότι παραβιάζεται το Κοινοτικό Δίκαιο και δεν πληρούνται τα πρότυπα λειτουργίας που θέτει η ευρωπαϊκή αρχή που εποπτεύει το ΕΣΥΔ.

Οι συστάσεις της Ευρωπαϊκής Επιτροπής διατυπώθηκαν ρητά ήδη από το 2012, όταν είχαν γίνει γνωστές οι προθέσεις της τότε κυβέρνησης για τη συγχώνευση των φορέων, αλλά δυστυχώς οι συστάσεις αυτές αγνοήθηκαν πλήρως.

Για του λόγου το αληθές, καταθέτω στα Πρακτικά σχετική επιστολή της Ευρωπαϊκής Επιτροπής με ημερομηνία 24-10-2012.

(Στο σημείο αυτό ο Αναπληρωτής Υπουργός κ. Αλέξανδρος Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλωστε, υπενθυμίζω ότι σε άλλες χώρες στις οποίες συνέβη μια τέτοια προσπάθεια συγχώνευσης των σχετικών φορέων, οι χώρες αυτές αποπέμφθηκαν από το ευρωπαϊκό σύστημα.

Όμως, ακόμα χειρότερα, η συγχώνευση αυτή δημιούργησε ασυμβίβαστο, καθώς βρέθηκαν στον ίδιο οργανισμό ο φορέας διαπίστευσης, το ΕΣΥΔ, και ένας από τους διαπιστευόμενους φορείς, το ΕΙΜ. Δηλαδή, ελεγκτής και ελεγχόμενος ήταν στον ίδιο οργανισμό.

Την ίδια στιγμή, η ρύθμιση αυτή παραβίαζε τον ευρωπαϊκό κανονισμό που ορίζει ότι τα κέρδη του φορέα διαπίστευσης δεν μπορούν να διατίθενται παρά μόνο για τη χρηματοδότηση των σκοπών του και όχι για δραστηριότητες άλλων οργανισμών.

Η οικονομική και διοικητική αυτοτέλεια του ΕΣΥΔ δεν διασφαλιζόταν και δεν μπορούσε να διασφαλιστεί στον ενιαίο οργανισμό. Υπήρξε, λοιπόν, με τη ρύθμιση του 2013 τριπλή παραβίαση του ευρωπαϊκού κανονισμού 765/2008, πράγμα που έγινε έγκαιρα γνωστό στην τότε κυβέρνηση.

Στη σπουδή της, ωστόσο, η κυβέρνηση να εμφανίσει μεταρρυθμιστικό έργο και να δείξει ότι περιορίζει το κράτος προχώρησε σε αυτή τη συγχώνευση, την οποία φυσικά ουδέποτε αποδέχθηκε ο ευρωπαϊκός εποπτικός φορέας και η Ευρωπαϊκή Επιτροπή.

Με αυτή τη συγχώνευση τέθηκε σε κίνδυνο όχι μόνο ο εγχώριος κλάδος πιστοποίησης, που αριθμεί δεκάδες εταιρείες και πάνω από δύο χιλιάδες εργαζομένους, αλλά και οι ίδιες οι ελληνικές εξαγωγές. Εκκινώντας από μια βαθιά νεοφιλελεύθερη ιδεοληψία υπονόμευσης και απαξίωσης του δημοσίου, η ρύθμιση του 2013 δημιούργησε τεράστια προβλήματα στη λειτουργία των τριών συγχωνευμένων φορέων, αλλά ακόμα περισσότερο προκάλεσε πολύ μεγάλη αναστάτωση και στην ιδιωτική οικονομία, στους παραγωγούς και στις επιχειρήσεις, με τον κίνδυνο αποπομπής από το ευρωπαϊκό σύστημα διαπίστευσης, γεγονός που, εάν συνέβαινε, θα είχε τραγικές συνέπειες συνολικά για την οικονομία.

Αυτούς τους κινδύνους αποσοβούμε οριστικά με το παρόν νομοσχέδιο. Όμως, θα πρέπει να τονιστεί, επειδή μιλάμε για κακό σχεδιασμό, ότι η ρύθμιση αυτή που έγινε το 2013, πέρα από τη βιαστική και κακοσχεδιασμένη συγχώνευση, υπηρέτησε και μια ακόμη σκοπιμότητα: η τότε κυβέρνηση επέλεξε να συγκολλήσει τους τρεις ετερόκλητους οργανισμούς, προκειμένου μέσω αυτής της τεχνητής συγκόλλησης να χρηματοδοτούνται δύο ελλειμματικοί οργανισμοί, ο ΕΛΟΤ και το ΕΙΜ, από έναν πλεονασματικό οργανισμό, όπως ήταν και είναι το ΕΣΥΔ.

Το πώς έφτασε, όμως, να γίνει ελλειμματικός ο ΕΛΟΤ είναι μία άλλη, πολύ θλιβερή επίσης, ιστορία, την οποία θα πρέπει να ανασύρουμε. Το 2011, με τον ν.4002, η τότε κυβέρνηση αφαίρεσε από τον ΕΛΟΤ τις υπηρεσίες πιστοποίησης και τις μετέφερε σε άλλον φορέα, στην ΕΒΕΤΑΜ, με αποτέλεσμα να στερήσει από τον οργανισμό αυτόν και από το δημόσιο έσοδα περίπου 800.000 ευρώ τον χρόνο.

Την ίδια περίοδο ο ΕΛΟΤ αποψιλώθηκε από το ειδικευμένο προσωπικό, το οποίο πέρασε πλέον στον ιδιωτικό τομέα. Το αποτέλεσμα ήταν να μετατραπεί ένας κερδοφόρος οργανισμός με σημαντικό ρόλο και στην ιδιωτική οικονομία σε ελλειμματικό, σε βάρος του κρατικού προϋπολογισμού.

Σαν να μην έφταναν όλα αυτά, η μεταφορά του κλάδου πιστοποίησης σε άλλον φορέα καθυστέρησε σχεδόν έναν χρόνο να υλοποιηθεί, διάστημα στο οποίο οι υπηρεσίες πιστοποίησης του ΕΛΟΤ πέρασαν σε ιδιωτικές εταιρείες, με αποτέλεσμα να χαθούν εξ ολοκλήρου και διά παντός αυτά τα σημαντικά έσοδα για το δημόσιο. Γιατί, δυστυχώς, έτσι εννοούσε η τότε Κυβέρνηση τον εξορθολογισμό και τον περιορισμό των δαπανών του κράτους, την απευθείας μεταφορά, δηλαδή, δημόσιων πόρων προς τους ιδιώτες.

Αυτό επεδίωκε η βεβιασμένη και παράτυπη συγχώνευση των τριών οργανισμών του 2013. Θα μου επιτρέψετε να πω ότι αυτή η ανεύθυνη πολιτική σε βάρος του δημοσίου συμφέροντος θα έπρεπε να οδηγεί τους υπευθύνους της τότε κυβέρνησης να αναλάβουν το πολιτικό κόστος και όχι τώρα να παρουσιάζονται και ως τιμητές, τη στιγμή που προσπαθούμε εμείς να διορθώσουμε τα σπασμένα των δικών τους επιλογών.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Αυτή, λοιπόν, την κατάσταση παραλάβαμε εμείς. Σε αντίθεση, όμως, με τους προκατόχους μας δεν προχωρήσαμε σε βεβιασμένες ενέργειες που θα επιχειρούσαν να λύσουν ένα πρόβλημα, δημιουργώντας, όμως, στο μέλλον περισσότερα προβλήματα.

Προχωρήσαμε σε έναν εξαντλητικό διάλογο με όλους τους εμπλεκόμενους φορείς, έτσι ώστε να καταλήξουμε στην καλύτερη δυνατή λύση, που θα εξασφαλίζει αφ’ ενός την άρση της ασυμβατότητας με το Ευρωπαϊκό Δίκαιο, αλλά και θα αποκαθιστά το Εθνικό Σύστημα Διαπίστευσης ως φορέα άσκησης δημόσιας εξουσίας –αυτό, άλλωστε, ορίζει κατά γράμμα, κατά λέξη και ο ευρωπαϊκός κανονισμός, αποτελεί φορέα άσκησης δημόσιας εξουσίας- σε συμμόρφωση με τα ευρωπαϊκά πρότυπα και θα διασφαλίζει το δημόσιο συμφέρον.

Όλο αυτό το διάστημα είμαστε, επίσης, σε συνεχή επικοινωνία και διαβούλευση με την αρμόδια Ευρωπαϊκή Αρχή Διαπίστευσης, προκειμένου η λύση στην οποία τελικά καταλήγουμε να πληροί τα ευρωπαϊκά κριτήρια και να αποκαθιστά το κύρος του Εθνικού Οργανισμού Διαπίστευσης, κατοχυρώνοντας τον θεσμικό του ρόλο.

Κινηθήκαμε συστηματικά, ώστε να αποτρέψουμε τον κίνδυνο έξωσης του ελληνικού συστήματος διαπίστευσης από το ευρωπαϊκό σύστημα.

Καταλήξαμε, λοιπόν, στο παρόν νομοσχέδιο, μέσα από το οποίο ιδρύεται ανεξάρτητος δημόσιος φορέας διαπίστευσης με τη μορφή νομικού προσώπου ιδιωτικού δικαίου. Αυτό, όπως τονίσαμε και στην επιτροπή, αποτελούσε και τη γνωμοδότηση –μετά από δικό μας αίτημα- και του Νομικού Συμβουλίου του Κράτους, αυτή δηλαδή η νομική μορφή να επιλεγεί τελικά. Μας χαροποιεί ιδιαιτέρως ότι και στη σχετική συζήτηση που έγινε στην αρμόδια επιτροπή το νομοσχέδιο αντιμετωπίστηκε θετικά από όλους τους εμπλεκόμενους φορείς που προσήλθαν στη συζήτηση.

Με το νομοσχέδιο αίρεται το ασυμβίβαστο και κατοχυρώνεται η βιωσιμότητα και η διεθνής αναγνώριση του Εθνικού Συστήματος Διαπίστευσης, σύμφωνα με το Κοινοτικό Δίκαιο, προστατεύεται ο κλάδος των υπηρεσιών διαπίστευσης στη χώρα και διασφαλίζονται οι ελληνικές εξαγωγές.

Σε σχέση με τη σύνθεση του διοικητικού συμβουλίου, εφόσον μιλάμε για έναν δημόσιο οργανισμό, ο οποίος ασκεί δημόσια εξουσία, σύμφωνα και με τα ευρωπαϊκά πρότυπα, βεβαίως, το ελληνικό δημόσιο έχει την πλειοψηφία των μελών του διοικητικού συμβουλίου και δεν αντιλαμβάνομαι γιατί και ο εισηγητής του ΚΚΕ έθεσε προβληματισμό πάνω σε αυτό το σημείο.

Από εκεί και πέρα, όμως, διευρύνουμε τους συμμετέχοντες, προσθέτοντας και αιρετό εκπρόσωπο των εργαζομένων –κάτι που αποτελούσε πάγιο αίτημα και των εργαζομένων του κλάδου- ενώ και η συμμετοχή των παραγωγικών φορέων διευρύνεται στο νέο διοικητικό συμβούλιο.

Την ίδια στιγμή κάνουμε το Εθνικό Συμβούλιο Διαπίστευσης πιο αντιπροσωπευτικό, διευρύνοντας την εκπροσώπηση με τη συμμετοχή σε αυτό και αντιπροσώπου της Ένωσης Ελλήνων Χημικών και της Επαγγελματικής Επιστημονικής Ένωσης Τεχνολογικής Εκπαίδευσης Μηχανικών.

Συνολικά, αναβαθμίζουμε έναν κρίσιμο οργανισμό του δημοσίου, που διασφαλίζει την εύρυθμη λειτουργία της οικονομίας, την υγεία και την ασφάλεια των πολιτών.

Βεβαίως, το παρόν νομοσχέδιο –και σε αυτό θα συμφωνήσω και με κάποιους από τους εισηγητές των κομμάτων της Αντιπολίτευσης- δεν μπορεί παρά να αποτελεί μόνο το πρώτο βήμα. Χρειάζεται να γίνουν πολύ περισσότερα για να αντιμετωπισθούν οι παθογένειες οι οποίες συσσωρεύθηκαν όλα τα προηγούμενα χρόνια στο σύστημα διαπίστευσης και πιστοποίησης.

Για αυτό, το Υπουργείο Οικονομίας προχωρά άμεσα στην υπογραφή υπουργικής απόφασης, μέσα στην επόμενη εβδομάδα, για τη σύσταση ομάδας εργασίας από έμπειρο και εξειδικευμένο προσωπικό του Υπουργείου μας –από τη Γενική Γραμματεία Βιομηχανίας- αλλά και με συμμετοχή εκπροσώπων όλων των εμπλεκόμενων φορέων και των τριών οργανισμών, έτσι ώστε να προχωρήσουμε από κοινού σε μια συνολική αναμόρφωση του πλαισίου τυποποίησης, πιστοποίησης και διαπίστευσης της χώρας, με γνώμονα την αναβάθμιση των παρεχόμενων υπηρεσιών, τη διασφάλιση όλων των θέσεων εργασίας και στους τρεις οργανισμούς –τέθηκε και στη σχετική συζήτηση στην επιτροπή αυτός ο προβληματισμός από τους εκπροσώπους του ΕΛΟΤ, ο οποίος είναι εύλογος και μέσω αυτής της επιτροπής θα αντιμετωπίσουμε τα ζητήματα τα οποία απορρέουν από την απόσχιση των φορέων- και, βεβαίως, την προστασία συνολικότερα του δημοσίου συμφέροντος.

Με συνέπεια, σωστό σχεδιασμό και δημοκρατική διαβούλευση προχωράμε στις αναγκαίες εκείνες τομές για την ανασυγκρότηση της δημόσιας διοίκησης προς όφελος της κοινωνίας, των πολιτών και της οικονομίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος, για δώδεκα λεπτά. Θέλει να μιλήσει τώρα, να προηγηθεί, γιατί έπεται συνεδρίαση της Κοινοβουλευτικής Ομάδας του κόμματός του.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Καλημέρα, κυρίες και κύριοι συνάδελφοι.

Ο συνάδελφος Μιχάλης Τζελέπης έχει τοποθετηθεί εκ μέρους της Δημοκρατικής Συμπαράταξης για το σχέδιο νόμου, με τρόπο σαφή, και στη Διαρκή Επιτροπή και σήμερα. Δεν θα κάνω κάποια αναφορά για το σχέδιο νόμου. Ταυτίζομαι με τις απόψεις του. Θα κάνω, όμως, αναφορά σε συγκεκριμένες τροπολογίες.

Ασκώντας τα καθήκοντά μου ως Κοινοβουλευτικός Εκπρόσωπος, θέλω να κάνω ορισμένες επισημάνσεις που αφορούν στις εκλογές στη Γαλλία και σε γενικότερα θέματα που αφορούν στα πολιτικά συστήματα στην Ευρώπη.

Κυρίες και κύριοι, μπήκαμε στο 2017, σε ένα έτος πολλών αναμετρήσεων και σε μία περίοδο που πολλοί πίστευαν ότι το πρότυπο των Ηνωμένων Πολιτειών, με την εκλογή Τραμπ, θα βρει επαναλήψεις, θα βρει αντιστοιχίες στην Ευρώπη.

Είχαμε δύο απανωτές εκλογές: στην Ολλανδία, στις οποίες ο Βίλντερς -για πολλούς ο νικητής που θα έφερνε ανατροπές «στιλ Τραμπ» στην Ευρωπαϊκή Ένωση- έχασε και ο Ρούτε νίκησε, και στη Γαλλία, όπου στην παραζάλη των ανακατατάξεων και της σύγκρουσης ανάμεσα στη δημαγωγία, στον λαϊκισμό και στις σοβαρές ανάγκες που έχουν οι λαοί για να αντιμετωπιστούν τα καινούργια προβλήματα, όπως αυτό της μετανάστευσης -να θυμίσω ότι, σύμφωνα με μελέτες στο Ηνωμένο Βασίλειο, προβλεπόταν για τον 21ο αιώνα μετανάστευση εκατό εκατομμυρίων μόνο από την υπερθέρμανση στον πλανήτη, μόνον από αυτό-, και παλιά θέματα, γνωστά θέματα, όπως η φτώχεια και η αδυναμία των συστημάτων, που είναι πρωτίστως και αδυναμία των σοσιαλδημοκρατικών κομμάτων να κάνουν στην πράξη την αναδιανομή.

Μέσα, λοιπόν, στην αναστάτωση έρχεται και το δεύτερο αποτέλεσμα: χάνει ο λαϊκισμός κατά κράτος και οι λαϊκιστές και από τις δύο πλευρές βγαίνουν ηττημένοι. Σε ποιες χώρες; Στη Γαλλία και στην Ολλανδία, ιδρυτικές χώρες της ΕΟΚ και της μετεξέλιξής της σε Ευρωπαϊκή Ένωση, που ήταν οι χώρες των οποίων οι λαοί είχαν πει «όχι» στα δημοψηφίσματα για το ευρωπαϊκό σύνταγμα πριν από καμμιά δεκαριά χρόνια.

Από εκεί ξεκίνησε η επαφή των λαών της Ευρώπης με το φαινόμενο για ό,τι ζητούν οι κυβερνήσεις στα κράτη-μέλη της Ευρωπαϊκής Ένωσης, που έχουν να κάνουν με την εξέλιξη της Ευρωπαϊκής Ένωσης, να εισπράττουν από κάτω αρνήσεις. Δεν είναι καινούργιο το φαινόμενο της νίκης του λαϊκισμού. Είναι παλιότερο και υπάρχουν και προβλήματα πάνω στα οποία στηρίζεται ο λαϊκισμός αυτός, όπως η ακατάληπτη γλώσσα των Βρυξελλών και η ανάγκη να ξεπεραστούν –στην πράξη δεν ξεπερνιούνται ακόμη- οι αγκυλώσεις μιας παλιάς εποχής, που έχουν παραμείνει και που κυρίως δεσμεύουν τη σοσιαλδημοκρατία, η οποία δεν μπορεί ως κόμματα ευρωπαϊκά, που καθιέρωσαν την κοινωνική αναδιανομή και προάσπισαν το κράτος δικαίου, να μπορούν να μιλήσουν για κράτος δικαίου στον 21ο αιώνα με αυτή τη μετανάστευση -την παράνομη μετανάστευση και αυτή που θα έρθει- και με αυτές τις συνθήκες των ανικανοποίητων πολιτών, που είτε σε χώρες κρίσης έχουν τεράστια προβλήματα επιβίωσης είτε έχουν προβλήματα κοινωνικών ισορροπιών, όπως έχουν χώρες που δεν έχουν αντιμετωπίσει την κρίση όπως εμείς.

Τι βγαίνει; Να θυμηθούμε και το παράδειγμα της Αυστρίας, όπου εκεί έχασε, επίσης, ο λαϊκισμός και η δημαγωγία στο πρόσωπο του Χόφερ. Τι έχουμε, τελικά; Η μόνη χώρα όπου ο λαϊκισμός κέρδισε να είναι η Ελλάδα και όπου κατήγαγε και τρεις ένδοξες νίκες, μάλιστα, για να είναι τώρα οι πολίτες στη δυσάρεστη θέση να καταλάβουν ότι εξαπατήθηκαν από την Κυβέρνηση των ψεμάτων και της αναξιοπρέπειας. Γιατί τι είναι όταν κανείς υποστηρίζει μια Κυβέρνηση η οποία ανέτρεψε όλα της τα πιστεύω, όλα τα της στηρίγματα, όλους της τους στόχους;

Σήμερα το πρωί άκουγα στα μέσα ενημέρωσης τις συζητήσεις για τον Οργανισμό Λιμένος Θεσσαλονίκης και θυμόμουν τον Νοέμβριο του 2014 τον Πρωθυπουργό να λέει ότι θα ακυρώσει την ιδιωτικοποίηση του ΟΛΘ και θα αναζητηθούν ποινικές ευθύνες, όπως έλεγε. Αυτός ο άνθρωπος είναι Πρωθυπουργός και πανηγυρίζει για τα αντίθετα! Να ήταν το μόνο;

Βλέπω τον πρώην Υπουργό Εμπορικής Ναυτιλίας και θυμάμαι το λιμάνι του Πειραιά, τις αναντιστοιχίες που τον δυσκόλευαν ως ηθικό άνθρωπο και μέσα στη Βουλή των Ελλήνων. Ζούσαμε τις μεταλλάξεις και το πόσο τού κόστιζαν, κατά την αντίληψή μας ως πολιτικοί αντίπαλοι και όχι εχθροί.

Εσείς είδατε με έχθρα τα κόμματα της προηγούμενης διακυβέρνησης και πάνω στα σώματά μας κάνατε πάρτι. Μας ποδοπατήσατε, για να είστε σήμερα οι αναξιοπρεπείς που κάθονται στα υπουργικά έδρανα και λένε: «Ιδιωτικοποιείται ο ΟΛΘ.». Ιδιωτικοποιείται ο ΟΛΘ, μάλιστα. Εσείς!

Μόνο παράδειγμα, λοιπόν, όπου ο λαϊκισμός κέρδισε είναι η Ελλάδα και οι Ηνωμένες Πολιτείες, φυσικά, μετά την Ελλάδα. Τώρα θα δουν οι λαοί –γιατί οι επόμενες μέρες είναι κρίσιμες- πώς αυτή η νίκη των μη λαϊκιστικών δυνάμεων, όποιες και αν είναι αυτές, μετουσιώνεται σε πράξη θετική για τους πολίτες και για την πορεία της Ευρώπης.

Η Ευρώπη δεν μπορεί να μιλάει, κυρίες και κύριοι Βουλευτές, με τον γραφειοκρατικό τρόπο που σήμερα μιλάει. Όσοι υποστηρίζουμε το φαινόμενο αυτό, πρέπει να το κάνουμε με τρόπο έντονο και η γλώσσα μας να είναι αντιληπτή στον πολίτη και, πάνω από όλα, οι πράξεις μας να ταιριάζουν με αυτά που λέμε και να έχουμε να δώσουμε πραγματικές λύσεις για ό,τι απασχολεί. Τι απασχολεί;

Πάνω απ’ όλα και πρώτα απ’ όλα, η οικονομία απασχολεί. Πού βρίσκεται η οικονομία; Μήνες περνούν με την περίφημη διαπραγμάτευση, που εξοντώνει τελικά την ημερήσια διάταξη του πολίτη, χωρίς να φέρνει το παραμικρό κέρδος. Προσθέτει ήττες, γιατί μπαίνουν καινούργια πράγματα στο τραπέζι, που δεν ήταν πέρσι, που δεν τα υπολογίζατε τον Οκτώβριο και που σιγά σιγά, όμως, έχουν γίνει δεδομένα και πάτε να τα σερβίρετε και αναζητάτε τρόπο σερβιρίσματός τους.

Αναζητώντας το πώς θα τα σερβίρετε, χάνεται χρόνος, δημιουργούνται καινούργια προβλήματα. Τα στοιχεία του πρώτου πενταμήνου και εξαμήνου του 2017 θα δημιουργήσουν καθήκοντα σε εσάς ή στις επόμενες κυβερνήσεις για νέα μέτρα, έξω από αυτά που λέτε τώρα, κατά το φθινόπωρο του 2018.

Κυρίες και κύριοι, ο λαός σάς αποδοκιμάζει. Θα σας το δείξει στις εκλογές, όποτε τις κάνετε. Εκεί θα ψάχνετε να βρείτε τον παλιό σας εαυτό –εννοώ τον μετά το 2012 εαυτό - και δεν θα τον βρίσκετε. Έρχεται και η επόμενη μέρα της ήττας, που θα τα γευτείτε όπως σας αξίζει. Έχουμε πολλά να πούμε γι’ αυτά, αλλά έχουμε και χρόνο. Δεν είναι της σημερινής ημερήσιας διάταξης.

Τώρα να πω ορισμένα πράγματα για τις τροπολογίες του Υπουργείου Εργασίας. Ήρθε εδώ η κ. Αχτσιόγλου και προσπάθησε με τα θέματα των αργιών να δείξει έναν φιλεργατικό χαρακτήρα.

Τον φιλεργατικό χαρακτήρα τον δείξατε με το ασφαλιστικό και με τα εργασιακά και, όταν θα φέρετε τα μέτρα στη Βουλή, θα τον καταλάβει ο ελληνικός λαός πάρα πολύ καλύτερα. Αφήστε τα τερτίπια και τις γνωστές φιλολογίες των φίλων των λαού. Είστε εχθροί του λαού, δεν σώζεστε με αυτές τις δήθεν παρεμβάσεις.

Μίλησε μετά ο αποθεωνόμενος Υφυπουργός Κοινωνικών Υπηρεσιών, που έχει να αντιμετωπίσει τα προβλήματα του ΕΦΚΑ.

Διαβάσατε, κυρίες και κύριοι, για το πλεόνασμα των 100 εκατομμυρίων του ΕΦΚΑ; Το παινεύτηκαν και κάποιοι Βουλευτές στη Βουλή. Δεν ρωτούσαν τι είναι αυτό το πλεόνασμα; Ρωτούν αν έχουν προστεθεί τα 70 εκατομμύρια ανά μήνα που χορηγούνται στην Ελλάδα από την Ευρωπαϊκή Ένωση, για να καλυφθούν οι καθυστερούμενες συντάξεις, που πρέπει μέχρι τον Οκτώβριο να έχουν καταβληθεί 846 εκατομμύρια, ειδάλλως χάνονται; Έχουν δει πόσες συντάξεις πέραν από αυτές καθυστερούν να δίνονται, για να κρατούν τους λογαριασμούς του ΕΦΚΑ; Έχετε συνειδητοποιήσει, όταν κάνατε τον απολογισμό του εξαμήνου, ότι θα χρειαστεί σε αυτούς που έχετε κολακεύσει με μικρότερες εισφορές να ζητήσετε σημειώματα; Τα έχετε δει αυτά;

Δεν σας νοιάζουν αυτά, γιατί κοκορεύεστε για το επικοινωνιακό κέρδος του δευτερόλεπτου, του λεπτού, της εβδομάδας. Δεν βλέπετε ότι χάνετε τη γη κάτω από τα πόδια σας.

Έρχεται η κ. Αχτσιόγλου να μας πει να ψηφίσουμε να ιδρυθεί τμήμα αδήλωτης εργασίας στο συμβούλιο τάδε για την αδήλωτη εργασία. Τι είναι αυτά; Σας έχουμε πει χίλιες φορές ότι απέναντι στα προβλήματα το να ιδρύεις κρατικές μονάδες δεν είναι λύση. Κοροϊδεύεις ότι δίνεις λύση.

Μας λέτε πόσα χρήματα παίρνει ένας ελεγκτής εργασίας να πάει από νομό σε νομό για να κάνει έλεγχο, γιατί ο άλλος νομός δεν έχει ελεγκτές; Μας λέτε πόσα τού δίνετε για διανυκτέρευση; Έχει βενζίνη το αυτοκίνητό του; Λειτουργεί το αυτοκίνητο για να κάνει τους ελέγχους; Τι μας λέτε ότι ιδρύουμε τμήματα αδήλωτης εργασίας; Μελέτη χρειάζεται ο τόπος; Όπως του πασάρετε θεωρίες ανάπτυξης χωρίς ανάπτυξη, θα του πασάρετε θεωρίες κοινωνικού ελέγχου χωρίς κοινωνικό έλεγχο. Ποιον κοροϊδεύετε; Κανέναν δεν κοροϊδεύετε. Τον εαυτό σας κοροϊδεύετε, για να αυτοβαφτίζεστε αριστεροί.

Δεν ξέρω τι είναι Αριστερά, αλλά εσείς, που προφασίζεστε ότι είστε, δεν είστε. Είστε εχθροί του λαού και όχι φίλοι του λαού.

Τέλος, σε σχέση με μια τροπολογία του Υπουργείου Παιδείας, είχα κάνει ερώτηση στον κ. Γαβρόγλου την περασμένη Πέμπτη για τα παιδιά τα οποία πηγαίνουν στις πανελλαδικές, αλλά, όπως ξέρουμε, κάποια από αυτά έχουν κάποια ατυχήματα, έχουν θέματα υγείας, δεν μπορούν να δώσουν όλες ή κάποιες από τις εξετάσεις.

Το είχαμε κουβεντιάσει και επιτρέψτε μου, κύριε Πρόεδρε, γι’ αυτό το θέμα να μιλήσω ακόμα ένα ή δυο λεπτά.

Είχαμε προτείνει μια τροπολογία -κύριε Κωνσταντόπουλε, επιβεβαιώστε- και του λέγαμε να μην αλλάξει το παλαιότερο σύστημα. Αν κάποιος νέος δεν μπορέσει να κάνει αυτό που πρέπει να κάνει για όλες τις εξετάσεις του ή χάσει μία ή δύο, να μπορεί, όπως ίσχυε, να δώσει εκείνη την περίοδο, λίγες μέρες μετά και έτσι, όταν θα κλείσουν και τα υπόλοιπα διαγωνιζόμενα παιδιά, να κλείσει και αυτός την εξεταστική περίοδο.

Βγήκατε με τη σημαία ότι το καταργείτε αυτό και άπαξ και ατύχησες, έλα του χρόνου.

Όταν είδατε τις λαϊκές αντιδράσεις, ήμασταν η πρώτη Κοινοβουλευτική Ομάδα -κύριε Κωνσταντόπουλε, η πρώτη- που καταθέσαμε τροπολογία την οποία αρνήθηκε ο κ. Γαβρόγλου, λαλίστατος.

Υπάρχουν παιδιά, η κόρη μου ανάμεσα σ’ αυτά, που πιστεύουν ότι έχουν γίνει αλλαγές για το εισαγωγικό σύστημα στα πανεπιστήμια και στα ΤΕΙ. Πιστεύουν ότι έχουν γίνει. Πιστεύουν τα παιδιά από τις πολλές δηλώσεις και τις πολλές συνεντεύξεις ότι αυτά έχουν γίνει, ενώ είναι σε εκκρεμότητα. Ο πληθωρικός στα λόγια Υπουργός, λοιπόν, μόλις είδε τις αντιδράσεις, αρνήθηκε την τροπολογία μας, αλλά είπε ότι θα το ξαναδεί.

Τι σας φέρνει σήμερα να ψηφίσετε; Πρώτον, να πάνε μετά από καιρό τα παιδιά αυτά που θα έχουν την ατυχία να εξεταστούν, τον Σεπτέμβριο. Δεύτερον, ακόμα και αν έχασαν κάποια μαθήματα, θα τα δώσουν όλα. Αν σε ορισμένες σχολές δεν έχουν μείνει θέσεις εισακτέων, τι θα γίνει; Δεν απαντάει ούτε σε αυτό.

Έχουμε επισημάνει το πρόβλημα. Στρέφεστε εναντίον νέων παιδιών και δεν καταλαβαίνουμε γιατί το κάνετε. Είπαμε ότι είστε εχθροί του λαού για την οικονομία. Όμως, εδώ, που δεν υπάρχει θέμα οικονομίας, γιατί; Τι είστε, ώστε να σκέφτεστε με αυτόν τον τρόπο, αντιεκπαιδευτικά, μη κατανοώντας προβλήματα που έχουν νέα παιδιά σε μια πάρα πολύ σκληρή περίοδο για την πορεία τους;

Θα δούμε τι θα κάνουμε με την τροπολογία, γιατί και από την άλλη πλευρά το να το καταργήσεις αυτό είναι μεγάλο λάθος. Όμως, και η διόρθωση που κάνατε, αυτή η μεταμέλεια, δεν δίνει δίκαιο στα πράγματα και στα πρόσωπα. Αδικία δημιουργεί. Εν πάση περιπτώσει, θα δούμε τη στάση μας γι’ αυτή την τροπολογία, αφού συνεδριάσουμε ειδικά γι’ αυτό το θέμα.

Κλείνοντας, θα σας πω την τελευταία μας φράση. Φέρνετε θέματα, τα οποία έχετε καταγγείλει και καταδικάσει στη Βουλή των Ελλήνων. Προφασίζεστε τους μεταρρυθμιστές και τους ανθρώπους της οικονομίας. Οι άνθρωποι δεν αλλάζουν. Μπορεί να εξωραΐζονται, αλλά δεν αλλάζουν. Αυτό που είναι –κακό ή καλό- παραμένουν.

Αν έχετε βάλει στον εαυτό σας ένα φτιασίδι δήθεν εκσυγχρονισμού, δεν το έχετε, γιατί δεν το πιστεύετε. Όσο μένετε στην εξουσία, καταστρέφετε ό,τι χειρίζεστε. Δεν έχω χρόνο να αναφερθώ εκτενώς, αλλά θα σας πω ότι ένα παράδειγμα αποτελεί η ΔΕΗ. Όσο μείνετε ακόμα, με τις επιλογές σας τόσο θα καταστρέφετε. Πόσα νομικά πρόσωπα έμειναν που δεν έχετε καταστρέψει, δύο, τρία; Θα τα καταστρέψετε κι αυτά, για να τα παραδώσετε όλα από την αρχή στους επόμενους.

Όσοι είστε στον τομέα της οικονομίας, πρέπει να το σκεφτείτε ξανά. Αν θέλετε να ακούσετε την Αντιπολίτευση, που δεν μπορεί να επιβάλει θεσμικά λύσεις, αλλά δίνει πολιτικά προτάγματα, είναι να σηκωθείτε να φύγετε.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Η συνάδελφος κ. Ελένη Αυλωνίτου από τον ΣΥΡΙΖΑ έχει τον λόγο, για επτά λεπτά.

**ΕΛΕΝΗ ΑΥΛΩΝΙΤΟΥ:** Κυρίες και κύριοι συνάδελφοι, το σημερινό νομοσχέδιο «Σύσταση Ν.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις» αποσκοπεί στη διόρθωση ενός λάθους νομοθέτησης που έγινε με τον ν.4109/2013, όταν, στην προσπάθεια να καταργηθούν και να συγχωνευθούν δημόσιοι οργανισμοί, νομοθετήθηκε μία καραμπινάτη παραβίαση του ευρωπαϊκού κανονισμού 765/2008.

Ήταν τότε οι πρώτοι μήνες της συγκυβέρνησης Νέας Δημοκρατίας - ΠΑΣΟΚ και το πρώτο τους μέλημα ήταν να φανούν βασιλικότεροι του βασιλέως ή ευρωπαϊκότεροι της Κομισιόν. Τους είχε ζητηθεί τότε ο περιορισμός του μεγέθους του κράτους, κάτι το οποίο στην Ευρώπη σημαίνει τον περιορισμό των θεμάτων στα οποία το κράτος έχει αρμοδιότητα. Αυτοί κατάλαβαν –ή έκαναν ότι κατάλαβαν- ότι έπρεπε να περιορίσουν τον αριθμό των κρατικών δομών και τον αριθμό των υπαλλήλων. Πάντα, βέβαια, μπέρδευαν τις λειτουργίες με τις δομές. Ό,τι οργανισμό έβρισκαν, λοιπόν, να έχει όνομα ομόηχο με κάποιον άλλο, τους τσουβάλιαζαν μαζί σε έναν οργανισμό.

Έτσι, τότε, η συγκυβέρνηση Νέας Δημοκρατίας - ΠΑΣΟΚ συγχώνευσε σε ένα νομικό πρόσωπο ιδιωτικού δικαίου, στο Εθνικό Σύστημα Υποδομών Ποιότητας, τρεις διαφορετικούς οργανισμούς, δηλαδή τον Ελληνικό Οργανισμό Τυποποίησης, το Ελληνικό Ινστιτούτο Μετρολογίας και το Εθνικό Σύστημα Διαπίστευσης, παρά τη ρητή απαγόρευση του άρθρου 8 του ευρωπαϊκού κανονισμού 765/2008, που απαιτεί οι εθνικοί φορείς διαπίστευσης να είναι πλήρως ανεξάρτητοι.

Όμως, το πρακτικό αποτέλεσμα αυτής της παραβίασης είναι ότι κινδυνεύουμε σήμερα να απωλέσει το Εθνικό Σύστημα Διαπίστευσης της Ελλάδας την ευρωπαϊκή του αναγνώριση. Αυτό με τη σειρά του θα άφηνε χωρίς διεθνή αναγνώριση εκατοντάδες ελληνικά εργαστήρια δοκιμών και διακριβώσεων, ανεξάρτητα εργαστήρια και εργαστήρια βιομηχανιών, ώστε να μη γίνονται δεκτά τα πιστοποιητικά τους εκτός Ελλάδας.

Θα άφηνε ακόμα χωρίς πιστοποίηση ελληνικές εξαγωγικές βιομηχανίες, με αποτέλεσμα να μη γίνονται δεκτά τα προϊόντα τους στην Ευρώπη. Θα ήταν ένα εκπληκτικά στοχευμένο πλήγμα στις ελληνικές εξαγωγές και θα ήταν αποτέλεσμα ενός ελληνικού νόμου, του δικού σας νόμου, της συγκυβέρνησης Νέας Δημοκρατίας - ΠΑΣΟΚ.

Ο συγκεκριμένος κίνδυνος είχε επισημανθεί πριν ψηφιστεί ο νόμος, και μάλιστα από την ίδια την Κομισιόν. Τι ξέρει, όμως, η Κομισιόν από αυτά μπροστά στους «φωστήρες» του ελληνικού ρουσφετολογικού παλαιοκομματισμού! Έτσι τρέχουμε σήμερα να τα μαζέψουμε.

Αύριο συνέρχεται, λοιπόν, στη Σόφια το Συμβούλιο της Πολυμερούς Συμφωνίας της Ευρωπαϊκής Διαπίστευσης και θα τρέξουμε, ασθμαίνοντας, με τα Πρακτικά στο χέρι να τους πληροφορήσουμε ότι, επιτέλους, επαναφέραμε την ελληνική νομοθεσία στο Κοινοτικό Δίκαιο, για να μη μας αφαιρέσουν την αναγνώριση και πληγούν οι εξαγωγές μας.

Το φαιδρό της υπόθεσης είναι ότι οι διαπράξαντες το ατόπημα, αντί να πουν ένα απλό «κάναμε λάθος, βρε παιδί μου», μας εγκάλεσαν από πάνω στην επιτροπή ότι δημιουργούμε ένα νέο νομικό πρόσωπο, για να κάνουμε ρουσφετολογικές προσλήψεις. Τι να κάνουν οι άνθρωποι, εξ ιδίων κρίνουν τα αλλότρια! Αυτό είναι μια απάντηση για τον εισηγητή της Νέας Δημοκρατίας, ότι δεν ασκούν στείρα αντιπολίτευση.

Από την άλλη πλευρά, αυτό είναι πάρα πολύ καλό, γιατί θέλουν καλύτερο παράδειγμα οι Έλληνες πολίτες για να κατανοήσουν πώς διαπραγματεύεται η Νέα Δημοκρατία; Όταν τους λένε οι θεσμοί «πάρτε μέτρα», αυτοί τι κάνουν; Όχι μόνο παίρνουν τα μέτρα που τους ζητούν οι θεσμοί, αλλά παίρνουν μέτρα τόσα και άλλα τόσα, όπως ακριβώς έκαναν με τη συγχώνευση των τριών οργανισμών σε έναν, παρά τη παραβίαση του ευρωπαϊκού κανονισμού και πάντα, βέβαια, εις βάρος του δημόσιου συμφέροντος.

Κυρίες και κύριοι συνάδελφοι, διαπιστώνω, όμως, ακόμα ότι οι «μένουμε Ευρωπαίοι» συνήθως δεν έχουν ιδέα τι ισχύει στην Ευρώπη, τι υποχρεώσεις έχουμε αναλάβει και τι συνεπάγεται η συμμετοχή μας στην Ευρωπαϊκή Ένωση. Απλώς σε κάθε αντιδραστικό μέτρο που θέλουν να επιβάλλουν για άλλους λόγους, σου πετάνε και μια «Ευρώπη» και νομίζουν ότι καθάρισαν. Δεν ξέρουν, όμως, τι λέει το κοινοτικό κεκτημένο, που επικαλούνται ούτε θεωρούν υποχρέωσή τους να το εφαρμόζουν. Αυτοί ζουν τη ζωή τους και το κοινοτικό κεκτημένο ζει τη δική του. Έβλεπαν πάντα την Ευρώπη σαν μια βρύση που βγάζει λεφτά. Τώρα που στέρεψε η βρύση, βλέπουν την Ευρώπη μόνο ως πρόφαση για τον περιορισμό του κοινωνικού κράτους και των εργασιακών δικαιωμάτων.

Οπότε θέλω, με την ευκαιρία του σημερινού νομοσχεδίου, να κάνω και μια πρόταση στο Προεδρείο της Βουλής. Όταν συζητάμε νομοσχέδια που αποτελούν στην ουσία τους συμμόρφωση με τους κανονισμούς της Ευρωπαϊκής Ένωσης, θα παρακαλούσα να στέλνεται στους Βουλευτές και ο σχετικός κανονισμός της Ευρωπαϊκής Ένωσης για την ενημέρωση.

Το ξέρω, βέβαια, ότι όλα αυτά βρίσκονται στο europa.eu και μπορεί να τα βρει όποιος θέλει. Όμως, φαίνεται πως οι διάφοροι «μένουμε Ευρωπαίοι» δεν έχουν πληροφορηθεί ακόμα την ύπαρξη του server της Ευρωπαϊκής Ένωσης, οπότε ας τους διευκολύνουμε λίγο, και οι υπηρεσίες της Βουλής.

Για το σημερινό, λοιπόν, νομοσχέδιο καταθέτω στα Πρακτικά της Βουλής τον κανονισμό 865/2008 του Ευρωπαϊκού Κοινοβουλίου και Συμβουλίου για να ενημερωθούν επιτέλους οι συνάδελφοι τι ψηφίζουν και γιατί.

Φυσικά ψηφίζω το σημερινό αυτονόητο νομοσχέδιο στο σύνολό του.

(Στο σημείο αυτό η Βουλευτής κ. Ελένη Αυλωνίτου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Η συνάδελφος κ. Άννα Καραμανλή από τη Νέα Δημοκρατία έχει τον λόγο.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Το υπό συζήτηση νομοσχέδιο αφορά τη σύσταση του Εθνικού Συστήματος Διαπίστευσης.

Σας ακούσαμε, κύριε Χαρίτση, να μιλάτε επί είκοσι λεπτά. Τα πρώτα επτά λεπτά μιλήσατε για το τι έκανε και τι δεν έκανε η κυβέρνηση Σαμαρά. Επίσης, μας είπατε ότι αφού ψηφιστεί το νομοσχέδιο θα συστήσετε μια ομάδα εργασίας για τους τρεις οργανισμούς, για να συζητήσουν για το θέμα.

Θεωρώ ότι αυτό πρέπει να γίνει πριν από την ψήφιση του νομοσχεδίου, μετά δεν έχει κανένα νόημα. Εμείς λέμε, λοιπόν, ότι ο τρόπος που νομοθετεί η Κυβέρνηση και γι’ αυτό το ζήτημα αποδεικνύει την αδράνειά της και επιβεβαιώνει τους ράθυμους ρυθμούς στους οποίους κινείται.

Χρειάστηκε να περάσουν δυόμισι ολόκληρα χρόνια, όπως είπατε και εσείς, προειδοποιήσεων από το Ευρωπαϊκό Σύστημα Διαπίστευσης και να φτάσουμε στην απειλή αποβολής από τη Συμφωνία Αμοιβαίας Αναγνώρισης της Ευρωπαϊκής Διαπίστευσης, για να σπεύσει η Κυβέρνηση να νομοθετήσει.

Και όταν επιδεικνύει τέτοια αντανακλαστικά σε αυτά τα ζητήματα, δεν μπορούμε να έχουμε προσδοκίες για γρήγορο κλείσιμο της αξιολόγησης, προκειμένου να λυθεί το χειρόφρενο στην ακινητοποιημένη μας οικονομία και να ξαναπάρει μπροστά. Φυσικά δεν μπορούμε να έχουμε απαιτήσεις και για επιτάχυνση των μεταρρυθμίσεων και για άμεση προώθηση των επενδύσεων που μπορούν να φέρουν την ανάπτυξη.

Αυτά είναι άγνωστες έννοιες για μια Κυβέρνηση που πλέει σε πελάγη ευτυχίας για το πλεόνασμα, λησμονώντας ότι έχει σφυροκοπήσει ανελέητα τους Έλληνες με φόρους και βεβαίως έχει γονατίσει κάθε ιδιωτική επιχείρηση.

Δεν θα επεκταθώ, όμως, στις διατάξεις του νομοσχεδίου. Άλλωστε αναλύθηκαν και με μεγάλη σαφήνεια από τον εισηγητή μας κ. Χρίστο Δήμα. Ο βασικός λόγος της παρέμβασής μου είναι η τροπολογία που αφορά στις επαναληπτικές εξετάσεις των πανελλαδικών και κατατέθηκε κατά την πάγια τακτική της Κυβέρνησης σε ένα παντελώς άσχετο νομοσχέδιο. Δεν είναι η πρώτη φορά που αυτή η Κυβέρνηση λειτουργεί με αυτή την προχειρότητα σε έναν τομέα όπως η εκπαίδευση, που αποτελεί εθνική υπόθεση και επηρεάζει το μέλλον της νέας γενιάς.

Πρόκειται για μια τροπολογία που επιβεβαιώνει τη γύμνια της Κυβέρνησης και την έλλειψη του παραμικρού σοβαρού σχεδιασμού στον χώρο της εκπαίδευσης, μια τροπολογία που απεικονίζει τις συνθήκες μπάχαλου που έχουν δημιουργηθεί σαράντα δύο μέρες πριν τις πανελλαδικές εξετάσεις.

Αρχικά ήταν το θέμα με τις θέσεις και τον αριθμό των εισακτέων. Μόλις δύο μήνες –λιγότερο από δύο μήνες- πριν τα παιδιά μας δώσουν εξετάσεις, το Υπουργείο Παιδείας έπαιζε την κολοκυθιά. Τη μία μέρα τις μείωνε κατά χίλιες, την άλλη κατά πεντακόσιες, την επόμενη σε βάθος διετίας και τη μεθεπόμενη δεν τους επέτρεπε να δώσουν παραπάνω μαθήματα.

Δεν έφταναν στα παιδιά και τους γονείς η ψυχολογική πίεση και η αγωνία των εξετάσεων, αλλά έχουν να αντιμετωπίσουν και τις παλινωδίες του Υπουργείου να τους αναστατώνουν στο πιο κρίσιμο σημείο της προσπάθειάς τους και να μην ξέρουν ποιες και πόσες θέσεις θα διεκδικήσουν.

Κύριοι συνάδελφοι της κυβερνητικής πλειοψηφίας, με την τροπολογία που εισήχθη την ύστατη ώρα στο υπό συζήτηση νομοσχέδιο θεσμοθετείτε τις επαναληπτικές εξετάσεις τον Σεπτέμβριο, οι οποίες είναι τουλάχιστον αμφιλεγόμενες.

Τα έχουμε πει πάρα πολλές φορές για την απαράδεκτη πρακτική με την οποία νομοθετείτε. Το αυτί σας δυστυχώς δεν ιδρώνει και συνεχίζετε το ίδιο τροπάριο. Σε άσχετα νομοσχέδια φέρνετε με τη μορφή τροπολογιών διατάξεις που αφορούν πολύ σημαντικά ζητήματα, τα οποία ψηφίζονται, χωρίς να προηγηθεί επαρκής συζήτηση και ενημέρωση, στο πόδι και στο άψε-σβήσε, κατά την προσφιλή σας τακτική.

Σε οποιαδήποτε χώρα με σοβαρή κυβέρνηση για ζητήματα, όπως αυτό των πανελληνίων που επηρεάζουν σημαντικά το μέλλον των παιδιών μας, θα υπήρχε έγκαιρος προγραμματισμός. Ζητήματα που άπτονται της διεξαγωγής των εξετάσεων θα είχαν διευθετηθεί οριστικά και χωρίς αστερίσκους από την αρχή της σχολικής χρονιάς. Θα υπήρχε οργανωμένος διάλογος μεταξύ όλων των φορέων. Θα υπήρχε ένας προσανατολισμός για το τι πτυχιούχους θέλουμε.

Εδώ το Υπουργείο Παιδείας ανακοινώνει κάθε μέρα και διαφορετική απόφαση και τροποποιεί τους όρους διεξαγωγής των εξετάσεων λίγο πριν την τελική ευθεία πραγματικά σε ένα ρεσιτάλ προχειρότητας, λες και δεν ήξερε από τον περασμένο Σεπτέμβριο ότι θα έχουμε πανελλαδικές εξετάσεις.

Και μέσα από αυτή σας τη στάση ένας από τους πιο διαφανείς και αδιάβλητους θεσμούς στη χώρα μας, οι πανελλήνιες εξετάσεις, δέχεται πλήγμα στην αξιοπιστία του, γιατί γεννιούνται εύλογα ερωτηματικά για την ισότιμη μεταχείριση των μαθητών, αφού τα παιδιά που θα δώσουν τον Σεπτέμβριο θα έχουν δύο μήνες παραπάνω για να προετοιμαστούν, δεδομένου ότι κάθε παιδί που δεν θα έχει γράψει, σύμφωνα με τις προσδοκίες του, στα δύο πρώτα μαθήματα, θα αναζητά τον τρόπο να ξαναδώσει εξετάσεις, αξιοποιώντας το πλεονέκτημα των δύο μηνών.

Αντιλαμβάνεστε ότι είναι ορατός ο κίνδυνος να δημιουργηθεί φάμπρικα από ασθενείς υποψηφίους; Ποιες είναι οι ασφαλιστικές δικλίδες που βάζετε για να μην προκύψουν τέτοια φαινόμενα;

Αναφέρω ότι γράφετε στην τροπολογία «είτε λόγω σοβαρού λόγου υγείας είτε λόγω ψυχικής οδύνης συνεπεία θανάτου συγγενούς πρώτου βαθμού εξ αίματος σε ευθεία γραμμή ή β΄ βαθμού εξ αίματος σε πλάγια γραμμή, ο οποίος επήλθε εντός του μήνα που προηγείται του μήνα έναρξης των εξετάσεων και μέχρι τη λήξη αυτών».

Και εντάξει, είναι αντιληπτό να γίνεται για λόγους ψυχικής υγείας. Όμως, για σοβαρούς λόγους υγείας; Πώς προσδιορίζονται, κατά τη γνώμη του Υπουργού, οι σοβαροί λόγοι υγείας; Ποιος πιστοποιεί τον σοβαρό λόγο υγείας;

Δυστυχώς με την τακτικής σας ανοίγετε τρύπες στο αδιάβλητο σύστημα των πανελληνίων εξετάσεων. Δείχνετε τον δρόμο σε αυτούς που δεν θέλουν να διαγωνιστούν επί ίσοις όροις. Και αυτό αν δεν υποκρύπτει μικροπολιτικές σκοπιμότητες, είναι χαρακτηριστικό της ανευθυνότητάς σας. Και το κόστος αυτής της ανευθυνότητας καλούνται να πληρώσουν τα νέα παιδιά, τα οποία είναι και τα μεγάλα θύματα της πολιτικής σας για την παιδεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Τον λόγο έχει τώρα για δώδεκα λεπτά ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε αυτό το «αυτονόητο νομοσχέδιο», όπως ακούσαμε προηγουμένως, εκτός των άλλων για τα οποία θα μπορούσε να γίνει λόγος, είναι πολύ σημαντικό ότι έχουμε την ευκαιρία να αντιμετωπίσουμε τρεις τροπολογίες της Υπουργού Εργασίας. Και σε αυτές τις τρεις τροπολογίες κυριολεκτικά είναι που αναδύεται ανάγλυφα όλη η πολιτική φυσιογνωμία της Κυβέρνησης, αυτή δηλαδή η φυσιογνωμία που τα τελευταία δυόμισι χρόνια δεν κάνει τίποτε άλλο από το να παίρνει φόρα για να σκοτώσει το θεριό και τελικά στο τέλος να κλαίει, γιατί απέτυχε να επιτύχει τον σκοπό της.

Στα εργασιακά θέματα, ιδιαιτέρως αυτό, έχει μια μεγάλη σημασία, γιατί επί δυόμισι χρόνια τώρα ακούμε ότι αυτή η Κυβέρνηση παρέλαβε ένα σύστημα απορρυθμισμένων εργασιακών σχέσεων, παρέλαβε κυριολεκτικά έναν εργασιακό μεσαίωνα, τον οποίο από την πρώτη στιγμή έθεσε σαν καθήκον τιμής, για την ίδια και την ιδεολογία του ΣΥΡΙΖΑ που την υποστηρίζει κοινοβουλευτικά, να δώσει μια πλήρη ικανοποίηση όλων των αιτημάτων των συνδικαλιστικών οργανώσεων σε τέτοιο βαθμό που να ζήσουμε την εργασιακή αναγέννηση. Και ερωτάται, μέχρι σήμερα ποιο μέτρο εργασιακής αναβάθμισης, ποιο μέτρο εργασιακής ρύθμισης, ποιο μέτρο που να έχει ουσιαστικά θέση στο περιθώριο όλο εκείνο το σύστημα των απορρυθμισμένων εργασιακών σχέσεων, έφερε αυτή η Κυβέρνηση; Το μόνο που μπορεί κανένας να της αναγνωρίσει είναι ότι με χειρότερους όρους προσχώρησε στις πιο σκληρές μνημονιακές απαιτήσεις.

Όμως, δεν πρέπει να έχουν σταματήσει να ηχούν στα αυτιά μας οι πανηγυρισμοί της κυρίας Υπουργού, όταν μετά από τη Σύμβαση της Μάλτας, όπου έγινε η κατ’ αρχήν συμφωνία, την οποία μέχρι στιγμής δεν έχουμε δει να ολοκληρώνει την αξιολόγηση -είναι μια κατ’ αρχήν συμφωνία, τι σημαίνει, τουλάχιστον στην πράξη, δεν το έχουμε διαπιστώσει ακόμη- προσπαθούσαμε όμως, να αντιληφθούμε μέσα από τα λόγια και τις περιγραφές το πανηγυρικό στοιχείο, που ανήκει βέβαια στην υπερηφάνεια αυτής της Κυβέρνησης και πληροφορηθήκαμε ότι τα θέματα των ομαδικών απολύσεων έχουν τακτοποιηθεί κατά τους στόχους της Κυβέρνησης. Είχαμε, επίσης, πληροφορηθεί ότι και η αποκατάσταση των συλλογικών διαπραγματεύσεων, οι οποίες έχουν καταργηθεί και αυτές, θα συμπεριληφθούν στο οπλοστάσιο που έχει η Κυβέρνηση για να κατατροπώσει τους εχθρούς του λαού, τους δανειστές.

Δυστυχώς αυτό που πληροφορούμεθα σήμερα είναι ότι όχι μόνο δεν αλλάζει τίποτα, αλλά συμφωνεί η Κυβέρνηση να παραιτηθεί, ουσιαστικά να καταργηθεί το προνόμιο του βέτο που είχε ο Υπουργός Εργασίας για τις ομαδικές απολύσεις που διαπίστωνε ή διαπιστώνει ότι δεν πληρούν τους όρους του νόμου. Και διερωτάται ο οποιοσδήποτε πλέον: Αυτό σε ποιον, επιτέλους, υπεύθυνο πολίτη αυτής της χώρας μπορεί να απευθύνεται και να έχει την απαίτηση η Κυβέρνηση να τον πείθει ότι η Κυβέρνηση αυτή είναι εκείνη που τους εργαζόμενους και τα συνδικάτα τα περιθάλπει και τα αγκαλιάζει με στοργή; Προφανώς, κανένας.

Εδώ, όμως, σήμερα υπάρχει και ένα άλλο ζήτημα κύριε Υπουργέ.

Φέρνετε μια τροπολογία, με την οποία η Βουλή θα αποφασίσει τη χορήγηση δανείου από τον ΕΦΚΑ στο επικουρικό ταμείο των δημοσιογράφων. Αυτό για το οποίο υπάρχει η πρώτη αντίρρηση δεν είναι τόσο ένα ζήτημα που αφορά τη δεινή θέση, στην οποία πράγματι έχουν περιέλθει οι δημοσιογράφοι μετά από την κατάργηση του αγγελιοσήμου, το οποίο βεβαίως αγγελιόσημο κατήργησε η δικιά σας Κυβέρνηση με τον νόμο Κατρούγκαλου, αλλά αυτό που έχει μεγάλη σημασία είναι το γεγονός ότι θέλετε νομοθέτηση μιας διαδικασίας που μπορεί να την κάνει ο ίδιος ο Υπουργός Εργασίας.

Γιατί πράγματι, η διάταξη, στην οποία παραπέμπεται, η διάταξη, δηλαδή, της παραγράφου 9 του άρθρου 4 του ν.3586/2007, προβλέπει τη δυνατότητα να δώσει ο ΕΦΚΑ, αφού είναι ασφαλιστικός φορέας, δάνειο σε άλλον ασφαλιστικό φορέα υπό τον όρο ότι αυτή η συμφωνία θα αποφασιστεί από τα διοικητικά συμβούλια και τους εκπροσώπους των φορέων και θα εγκριθεί με απόφαση του Υπουργού Εργασίας, η οποία θα περιλαμβάνει τη διάρκεια, τους όρους και τον τρόπο αποπληρωμής. Γιατί θα πρέπει να αποφασίσει για αυτό η Βουλή; Γιατί η Κυβέρνηση προφανώς θέλει να διαλύσει τις ενοχές της ή την απροθυμία της μέσα σε αυτό το γενικό διάλειμμα της απόφασης του αντιπροσωπευτικού Σώματος, στο οποίο ασκείται η λαϊκή κυριαρχία.

Μα, αυτό δεν είναι σοβαρή νομοθέτηση. Μα, αυτό δεν αποτελεί σοβαρή άσκηση της διακυβέρνησης από ένα μέλος της Κυβέρνησης, που ουσιαστικά δεν κάνει τίποτε άλλο από το να αποποιείται την αρμοδιότητα και την ευθύνη που έχει και να την παραπέμπει σε ένα άλλο Σώμα, το οποίο νομίζει ότι έχει την αρμοδιότητα της αρμοδιότητας. Η Βουλή δεν διαθέτει την αρμοδιότητα της αρμοδιότητας. Η Βουλή έχει την υποχρέωση να νομοθετεί. Και να νομοθετεί, βέβαια, μέσα στα όρια και στο πλαίσιο του Συντάγματος, μέσα στα όρια και στο πλαίσιο που το Σύνταγμα ορίζει, ώστε όλες οι αρμοδιότητες σε αυτή την πολιτεία, που για αυτόν τον λόγο θεωρείται συντεταγμένη, να κατανέμονται σε διαφορετικά κρατικά όργανα. Στο κρατικό όργανο, λοιπόν, που λέγεται Υπουργός Εργασίας το Σύνταγμα και η ισχύουσα νομοθεσία έχει αναθέσει αυτή ακριβώς τη διαδικασία, που σήμερα με την τροπολογία τη φέρνετε στη Βουλή.

Άκουσα τον Υφυπουργό Κοινωνικών Ασφαλίσεων να λέει πράγματα τα οποία όχι μόνο δεν ευσταθούν, αλλά ουσιαστικά, προφανώς με μεγάλη ευκολία, απευθύνεται σε μέλη του Κοινοβουλίου γιατί έχει την εντύπωση ή ότι κανένας δεν τον παρακολουθεί ή ότι δεν θα υπάρξει κάποιος που θα τον ακούει προσεκτικά και θα καταλάβει ότι αυτά που λέει είναι αβάσιμα. Δεν υπάρχει, λοιπόν, άλλη εξήγηση. Γιατί; Γιατί μας είπε ότι αυτό το επικουρικό ταμείο των δημοσιογράφων συμπεριλαμβάνεται ή τουλάχιστον καλύπτεται ως προς τις υποχρεώσεις και τα χρέη που αναλαμβάνει από το Ενιαίο Ταμείο Επικουρικής Ασφάλισης και Εφάπαξ που έχει ιδρύσει ο νόμος του Κατρούγκαλου. Αυτό είναι ψέμα. Το συγκεκριμένο ταμείο, το οποίο είναι σωματείο αλληλοβοήθειας, δεν περιλαμβάνεται στο Ενιαίο Επικουρικό Ταμείο.

Επομένως, αφού πήρατε την απόφαση να ενισχύσετε αυτό το ταμείο με το συγκεκριμένο δάνειο, θα πρέπει οπωσδήποτε να έχετε την πρόνοια -γιατί αυτή είναι η ευθύνη που αναλαμβάνετε- να δώσετε όχι αυτού του είδους τις διαβεβαιώσεις που ακούσαμε από τα χείλη του Υφυπουργού προηγουμένως, οι οποίες δεν ανταποκρίνονται σε κανένα νομοθετικό πλαίσιο, αλλά κυρίως σε αυτή τη τροπολογία που φέρνετε -επειδή κάνετε διάθεση των ασφαλιστικών πόρων, που δεν είναι πόροι μόνο του δημοσίου, αλλά είναι και πόροι των ασφαλισμένων πολιτών αυτής της χώρας- να κάνετε τουλάχιστον και μια πρόβλεψη για τον τρόπο με τον οποίο θα εξασφαλιστεί η επιστροφή αυτού του δανείου.

Και εδώ εμείς τουλάχιστον έχουμε να σας προτείνουμε ένα πάρα πολύ απλό μέσο, γιατί πληροφορούμαι -και άκουσα και από σοβαρούς δημοσιογράφους- ότι ενώ αυτό το ταμείο έχει απαιτήσεις, αυτές οι απαιτήσεις κατά των οφειλετών είναι ανενεργές, γιατί δεν έχει μέσα καταναγκασμού στην πληρωμή, στην είσπραξη αυτών των συγκεκριμένων οφειλών.

Άρα, μπορείτε να συμπεριλάβετε σε αυτή τη διάταξη ή τουλάχιστον η κυρία Υπουργός Εργασίας θα μπορούσε, εφόσον έκρινε ότι όφειλε να ανταποκριθεί στην αρμοδιότητα που έχει, να συμπεριλάβει στην υπουργική της απόφαση ότι ισόποσης αξίας απαίτηση που έχει το συγκεκριμένο επικουρικό ταμείο των δημοσιογράφων την εκχωρεί στον ΕΦΚΑ, ούτως ώστε ο ΕΦΚΑ ως εκδοχέας της συγκεκριμένης απαίτησης, να μπορεί να χρησιμοποιήσει όλα τα μέσα καταναγκασμού που έχει για την είσπραξη των συγκεκριμένων απαιτήσεων και με αυτόν τον τρόπο, βεβαίως, να μην τεθεί σε διακινδύνευση το κεφάλαιο που αποτελεί διαθέσιμα χρήματα του ΕΦΚΑ.

Δυστυχώς, αντ’ αυτού, δεν βλέπουμε να κάνετε καμμία προσπάθεια. Αντιθέτως, έτσι όπως είναι διατυπωμένη η συγκεκριμένη διάταξη, ότι δηλαδή θα είναι τέσσερις μηνιαίες δόσεις που αρχίζουν τον Μάιο και ουσιαστικά θα τελειώσουν τον Σεπτέμβριο, αναλαμβάνοντας την υποχρέωση να επιστρέψει τα 10 εκατομμύρια το συγκεκριμένο ταμείο στις 31-12-2017, είναι δεδομένο ότι δημιουργείτε από αυτή τη συγκεκριμένη τουλάχιστον διατύπωση τη χαριστική διάθεση αυτού του ποσού.

Πράγματι υπάρχει η ανάγκη να προστατευθούν οι δημοσιογράφοι και λέω «να προστατευθούν» γιατί εάν σήμερα είναι εκτεθειμένοι οι δημοσιογράφοι σε αυτόν τον κίνδυνο, που έρχεστε να καλύψετε με τη συγκεκριμένη πρότασή σας, σε αυτόν ακριβώς τον κίνδυνο τούς εξέθεσε ο νόμος Κατρούγκαλου, που ενώ είχε προβλέψει την κατάργηση του αγγελιοσήμου -και πολύ καλά έκανε- δεν είχε λάβει πρόνοια, ώστε αυτός ο πόρος ο κοινωνικός -όπως έχει πει το Συμβούλιο της Επικρατείας, ήταν πράγματι κοινωνικός πόρος- να αναπληρωθεί, να αντικατασταθεί από κάποιον άλλον πόρο. Θα μπορούσατε, λοιπόν, να έχετε επιβάλει εισφορές, θα μπορούσατε να έχετε επιβάλει κάποιον άλλον πόρο, ώστε σήμερα να μη βρίσκεστε σε αυτή την ανάγκη της νομοθέτησης.

Και τελειώνοντας θα ήθελα να κάνω δύο σχόλια, αν μου επιτρέπετε, κύριε Πρόεδρε.

Το πρώτο αφορά αυτή τη διάταξη που φέρνετε για την με νομοθετικό τρόπο καθιέρωση της αργίας της 1ης Μαΐου. Μα, πράγματι είναι τουλάχιστον οξύμωρο να νομοθετείτε ή να εισηγείστε μια τέτοια ρύθμιση από τη στιγμή που στη διάρκεια της Μεταπολίτευσης ένας νόμος που είχε χουντική προέλευση είχε καταφέρει να αποδίδει πολύ καλύτερα το πνεύμα του εορτασμού και το πνεύμα της συμβολικής ενατένισης των αγώνων της εργατικής τάξης μέσα από τη ρύθμιση που υπήρχε. Και αυτή η ρύθμιση έδινε το δικαίωμα στον κάθε εργαζόμενο, για λόγους που έχουν σχέση με την αποτίμηση και την απόδοση τιμής στους αγώνες της εργατικής τάξης, να λέει ότι δεν έχει απλώς αργία, αλλά συμμετέχει σε απεργία κάθε 1η του Μάη.

Εσείς, λοιπόν, σήμερα απομυθοποιείτε, ουσιαστικά απογυμνώνετε από κάθε συμβολικό περιεχόμενο και νόημα αυτή τη συγκεκριμένη εορταστική ημέρα έχοντας, λοιπόν, ως καθήκον, όπως λέτε, να δημιουργήσετε συνθήκες επίσημου εορτασμού σε μια επέτειο που όλος ο κόσμος της εργασίας ήθελε να την αισθάνεται με τον τρόπο που σας περιέγραψα και τον ξέρετε πολύ καλύτερα από εμένα.

Και το τρίτο σημείο είναι αυτό το Ανώτατο Συμβούλιο Εργασίας. Θα μου επιτρέψετε να ρωτήσω: αυτό το Ανώτατο Συμβούλιο Εργασίας τι κύρος μπορεί να διαχειρίζεται και ποια αποτελεσματικότητα μπορεί να έχει, όταν είναι ουσιαστικά μια υπηρεσιακή δομή του Υπουργείου Εργασίας, που προβλέπεται από το προεδρικό διάταγμα του 1989, που αποτελεί οργανισμό του συγκεκριμένου Υπουργείου και βέβαια σε αυτό συμμετέχουν επτά μέλη; Από αυτά τα επτά μέλη εκείνοι που εκπροσωπούν την κοινωνία είναι ο εκπρόσωπος των εργαζομένων και ο εκπρόσωπος των εργοδοτών. Οι υπόλοιποι πέντε είναι κρατικοί λειτουργοί και μάλιστα κρατικοί λειτουργοί που συνδέονται αμέσως, λειτουργικά, οργανικά με το γραφείο του εκάστοτε Υπουργού Εργασίας. Και διερωτώμαι: Γιατί κάνετε αυτή τη δομή; Για να αναπτύξετε κατά έναν τρόπο μιας μεγαλοπρέπειας και μιας επισημότητας τη σκέψη, την έγνοια και την πρόνοια που πρέπει να έχει ως υπεύθυνος υπουργός ο κάθε Υπουργός Εργασίας για τα ζητήματα που έχουν να κάνουν με την καταστολή του φαινομένου της άδηλης εργασίας;

Αυτό είναι υποχρέωσή σας. Αυτό είναι πολιτική την οποία πρέπει ο Υπουργός Εργασίας και να την αποφασίσει, αλλά και να την εφαρμόσει. Δυστυχώς, μέχρι σήμερα έχει αποδειχθεί αναποτελεσματική κάθε προσπάθεια, γι’ αυτό με αυτόν τον τρόπο προφανώς ανατίθεται αυτή η αρμοδιότητα, έστω και με την έννοια της εισήγησης ή της μελέτης, σε ένα άλλο –υποτίθεται- πολυπρόσωπο όργανο κατά το παραδοσιακά πλέον δεκτό αξίωμα, ότι όταν θέλεις να μη λύσεις ένα πρόβλημα, να το αναθέτεις σε μια επιτροπή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα για τον Καποδίστρια που οργανώνει το Ίδρυμα της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί από το 12ο Γυμνάσιο Καλλιθέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Αντώνιος Γρέγος από την Χρυσή Αυγή, για επτά λεπτά.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Καλωσορίζουμε τους μαθητές.

Συνεχίζετε να νομοθετείτε όπως και οι προκάτοχοί σας ως προς τον τρόπο και ως προς την ουσία. Με το παρόν σχέδιο νόμου τίθεται προς ψήφιση η σύσταση του Εθνικού Συστήματος Διαπίστευσης. Το ΕΣΥΔ είχε συσταθεί με τον ν.3066/2002 και μέχρι τούδε αποτελούσε αυτοτελή λειτουργική μονάδα, η οποία ήταν ενταγμένη στο νομικό πρόσωπο ιδιωτικού δικαίου με την επωνυμία Εθνικό Σύστημα Υποδομών Ποιότητας, το ΕΣΥΠ. Στο ΕΣΥΠ εντάσσονταν επίσης το Ελληνικό Ινστιτούτο Μετρολογίας και ο ΕΛΟΤ, ο Ελληνικός Οργανισμός Τυποποίησης.

Ο ΕΣΥΠ είχε συσταθεί με τον ν.4109/2013 και στο πλαίσιο αυτού του Εθνικού Συστήματος Υποδομών Ποιότητας επιτελούσε τον σκοπό του και ο ΕΣΥΔ με διαχειριστική, οικονομική και λογιστική αυτοτέλεια.

Σήμερα η Κυβέρνηση ουσιαστικά υποχρεώνεται και προβαίνει στην κατάθεση του σχεδίου νόμου εξαιτίας των καταγγελιών περί αναστολής των εξαγωγών της χώρας λόγω απώλειας της αναγνώρισης του Εθνικού Συστήματος Διαπίστευσης από τον ευρωπαϊκό φορέα διαπίστευσης, όπερ σημαίνει ότι το παρόν σχέδιο νόμου αποτελεί τρόπο συμμόρφωσης του ΕΣΥΔ με την ευρωπαϊκή νομοθεσία και όχι μια μελετημένη, εθνικού ενδιαφέροντος και συμφέροντος νομοθετική πρόταση.

Εν ολίγοις, το ελληνικό Κοινοβούλιο για πολλοστή φορά αναγκάζεται να νομοθετήσει κατ’ επιταγήν των εξωχώριων κέντρων. Αυτή η τακτική, την οποία εσείς οι ίδιοι καυτηριάζατε πολλάκις, όταν βρισκόσασταν στην Αντιπολίτευση, έχει γίνει η προσφιλή σας τακτική.

Επί της αρχής, τοποθετούμαστε «κατά», τηρώντας την πάγια πολιτική μας θέση έναντι των θεσμικών υποχρεώσεων του κράτους στις ξένων συμφερόντων και αιτιάσεων πολιτικές διαταγές.

Όμως, είναι προφανές ότι οφείλει το ελληνικό κράτος να συμμετέχει στους διεθνείς οργανισμούς διαπίστευσης, για δύο βασικούς λόγους: Πρώτον, να εξυπηρετούνται τα συμφέροντα που εγείρονται δυνάμει των εξαγωγικών και εμπορικών δραστηριοτήτων διαφόρων εταιρειών και δεύτερον, να καταστήσει πρόσφορο το έδαφος αναφορικά με τις σχετικές νομικές διατάξεις και να βληθούν οι γραφειοκρατικές λοβιτούρες, που ταλανίζουν τον ευρύτερο δημόσιο τομέα.

Αφορμής δοθείσης της εκπρόθεσμης τροπολογίας 1023/11 -τώρα το θυμηθήκατε!-, που αφορά το σχέδιο νόμου: «Σύσταση νομικού προσώπου ιδιωτικού δικαίου με την επωνυμία «Εθνικό Σύστημα Διαπίστευσης» και άλλες διατάξεις», θα αναφερθώ σε αυτή προκειμένου να σταματήσει η χρόνια καπηλεία της Αριστεράς και να ενημερωθεί βάσει ιστορικών στοιχείων ο ελληνικός λαός.

Μιλάμε για την καθιέρωση της 1ης Μαΐου ως ημέρα υποχρεωτικής αργίας. Την Πρωτομαγιά, που καπηλεύονται οι πάσης φύσεως μαρξιστές και δήθεν εργατοπατέρες, την καθιέρωσε για πρώτη φορά ο εθνικός κυβερνήτης Ιωάννης Μεταξάς, ο αποκαλούμενος από τους Έλληνες εργάτες «πρώτος εργάτης». Κέρδισε έτσι με το σπαθί του αυτόν τον εξαιρετικά τιμητικό τίτλο, καθώς επί των ημερών του, πρώτον, καθιερώθηκε το οκτάωρο ημερησίως και το σαρανταοκτάωρο εβδομαδιαίως, καθώς και η πληρωμή των υπερωριών. Δεύτερον, καθιερώθηκε η υποχρεωτική αργία της Κυριακής. Τρίτον, απαγορεύθηκε αυστηρώς και διά ροπάλου η παιδική εργασία. Τέταρτον, καθορίστηκαν κατώτατα όρια μισθών και ημερομισθίων, το λεγόμενο «ελάχιστο εγγυημένο εισόδημα», και υπογράφηκαν οι πρώτες συλλογικές συμβάσεις εργασίας. Πέμπτον, ιδρύθηκε το ΙΚΑ. Έκτον, ιδρύθηκε η Εργατική Εστία, με αυξημένες δραστηριότητες για τη μετά την εργασία ψυχαγωγία των εργατών και την εξασφάλιση στέγης σε αυτούς.

Έβδομον, καθιερώθηκε η υποχρεωτική διαιτησία, μεταξύ εργοδοτών και εργαζομένων. Όγδοον, καθιερώθηκε η άδεια μετ’ αποδοχών. Ένατον, ιδρύθηκαν κρατικοί παιδικοί σταθμοί. Δέκατον, η ανεργία εξαφανίστηκε. Για τους ελάχιστους ανέργους δημιουργήθηκε η Εργατική Οργάνωση Μετακινήσεως και Προστασίας Ανέργων -είναι ο πρόδρομος του ΟΑΕΔ-, η οποία παρείχε επιδόματα ανεργίας και φρόντιζε για την οργανωμένη μετακίνηση των ανέργων σε περιοχές που υπήρχε εργασία.

Είναι λοιπόν, εξοργιστικό, ειρωνικό, ταπεινωτικό, προσβλητικό να μιλάει αυτή η Κυβέρνηση, όπως και οι προηγούμενες, για εργασιακά δικαιώματα, τη στιγμή που τηρώντας πιστά τις εντολές των τοκογλύφων οδηγεί εκατοντάδες χιλιάδες Έλληνες στην ανεργία και στην εξαθλίωση, ακόμα και στην αυτοκτονία. «Μαύρη εργασία», λαθρεμπόριο, παρεμπόριο, περιστασιακή εργασία, απάνθρωπες συνθήκες συνθέτουν το σκηνικό της εξαθλίωσης των Ελλήνων εργαζομένων. Οι μόνοι κερδισμένοι είναι οι γνωστοί μεγαλοεργολάβοι, οι εργατοπατέρες που εξαργυρώνουν τις υπηρεσίες τους ακόμη και με βουλευτικά έδρανα –όλοι ξέρουμε ποιους εννοούμε- και φυσικά τα πιστά μαντρόσκυλα του συστήματος της κόκκινης παράταξης, αυτούς που ξεπουλάνε συστηματικά εδώ και χρόνια κάθε δίκαιο αίτημα των Ελλήνων εργατών. Σαφώς, ροζ και κόκκινοι, είστε οι τελευταίοι που δικαιούστε να μιλάτε για τα δικαιώματα των εργαζομένων. Για αγώνες και θυσίες της εργατικής τάξης, επίσης, δεν μπορείτε να μιλάτε. Καθίστε, λοιπόν, αναπαυτικά στις υπουργικές σας πολυθρόνες, συνεχίστε να παίρνετε επτά και οκτώ χιλιάδες ευρώ τον μήνα, για όσο θα είστε ακόμα φυσικά σε αυτές τις θέσεις, και αφήστε κατά μέρος τα εργασιακά δικαιώματα. Ούτως ή άλλως, μεγαλοεργολάβους και μεγαλοτραπεζίτες στηρίζετε και από αυτούς στηρίζεστε.

Η Χρυσή Αυγή πάντα πιστή στις θέσεις της και στο πρόγραμμά της και με την αμέριστη στήριξη των Ελλήνων εργαζομένων, όσων έχουν απομείνει, είναι η μόνη που ασχολείται έμπρακτα και βρίσκεται καθημερινά στο πλευρό τους.

Συστήσαμε δεκάδες φορείς γι’ αυτόν τον σκοπό και ευχαριστούμε όσους προσφέρουν και σε αυτό το έργο. Θα συνεχίσουμε με αμείωτο ρυθμό και με τη λαϊκή εντολή που έχουμε να αγωνιζόμαστε για τον Έλληνα εργάτη, όσο και αν αυτό σας ακούγεται ρατσιστικό. Οι μόνοι, λοιπόν, οι οποίοι δικαιούνται να γιορτάζουν την εργατική Πρωτομαγιά είναι ο Έλληνες εθνικιστές της Χρυσής Αυγής. Οι υπόλοιποι δεν δικαιούνται να μιλούν περί αυτής και να την καπηλεύονται, γιατί σε κάθε συγκέντρωσή μας, το σύνθημα που φωνάζουμε πάντα και είναι επίκαιρο όσο ποτέ, είναι αυτό που λέει: «Δουλειά, δουλειά στον Έλληνα εργάτη».

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε κύριε συνάδελφε.

Ο συνάδελφος κ. Χρήστος Κατσώτης, από το ΚΚΕ έχει τον λόγο για επτά λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αντιπαρέρχομαι όσα ακούστηκαν προηγουμένως. Είναι γνωστό ότι ο Μεταξάς έδινε ρετσινόλαδο στους κομμουνιστές, έκανε ξερονήσια, εξορίες, φυλακές, και ποτάμι αίματος υπήρξε από τους αγώνες που έγιναν. Και βέβαια η Χρυσή Αυτή σήμερα πρωτοστατεί στην ίδρυση των γκεμπελικών γραφείων, στέλνοντας εργάτες με τρεις και εξήντα σε εφοπλιστές και σε διάφορους άλλους εργοδότες. Αυτή είναι η Χρυσή Αυγή, γι’ αυτό και πρέπει να απομονωθεί από την ίδια την εργατική τάξη.

Έρχομαι να τοποθετηθώ σε δύο τροπολογίες από τις τρεις του Υπουργείου Εργασίας, γιατί συνολικά ο εισηγητής μας αναφέρθηκε στο σχέδιο νόμου που σήμερα συζητούμε.

Η πρώτη αφορά τη νομοθετική ρύθμιση της υποχρεωτικής αργίας της 1ης Μάη και η δεύτερη αφορά τη σύσταση τμήματος στο πλαίσιο του Ανώτατου Συμβουλίου Εργασίας, για την αντιμετώπιση της αδήλωτης εργασίας.

Για την ιστορία πρέπει να πούμε ότι την 1η Μάη την καθιέρωσε το εργατικό κίνημα ως παγκόσμια ημέρα της εργατικής τάξης. Στις 20 Ιουλίου του 1889 το ιδρυτικό συνέδριο της 2ης Διεθνούς πήρε την απόφαση να οργανωθεί μια μεγάλη διεθνής εκδήλωση σε μια καθορισμένη ημερομηνία με τέτοιον τρόπο, ώστε οι εργάτες σε όλες τις χώρες και σε όλες τις πόλεις να απευθύνουν ταυτόχρονα μια συγκεκριμένη μέρα προς τις δημόσιες αρχές ένα αίτημα και να καθοριστεί η εργάσιμη μέρα σε οκτώ ώρες και να τεθούν σε ισχύ και άλλες αποφάσεις που είχε πάρει το Διεθνές Συνέδριο στο Παρίσι.

Η 1η Μάη ήταν η μέρα της μεγάλης απεργίας στο Σικάγο, που βάφτηκε με το αίμα των εργατών και καθιερώθηκε ως μέρα κορύφωσης του αγώνα της εργατικής τάξης απέναντι στην αστική τάξη για την κατάργηση της εκμετάλλευσης ανθρώπου από άνθρωπο. Εκμετάλλευση η οποία βαθαίνει. Οι εργαζόμενοι βιώνουν επώδυνες συνθήκες δουλειάς και ζωής από την εξουσία της αστικής τάξης. Η φτώχεια διευρύνεται.

Η πολιτική της σημερινής Κυβέρνησης, η οποία στηρίζει τις ανάγκες του μεγάλου κεφαλαίου, δεν αλλάζει με το ότι έρχεται να νομοθετήσει την αργία της 1ης του Μάη. Συνεχίζει να υλοποιεί όλες τις απαιτήσεις του μεγάλου κεφαλαίου και μάλιστα τέτοιες που δεν μπορούσαν να κάνουν οι προηγούμενες κυβερνήσεις, όπως στο ασφαλιστικό, στις εργασιακές σχέσεις, στην , στην , στα όποια δικαιώματα έχουν απομείνει.

Συζητάτε και έχετε ήδη συμφωνήσει, όπως όλα ομολογούν, εκτός όλων των άλλων μέτρων και την αλλαγή στον συνδικαλιστικό νόμο, με μεγαλύτερα εμπόδια στην οργάνωση της πάλης των εργαζομένων, με μεγαλύτερα εμπόδια στην κήρυξη απεργίας, πέρα απ’ αυτά που βάζει σήμερα η αδίστακτη εργοδοσία με την τρομοκρατία, τις απολύσεις, με την αξιοποίηση των μηχανισμών καταστολής αλλά και με τη δικαιοσύνη, διότι είναι γνωστό ότι ακόμα και η Πρωτομαγιά έχει κηρυχθεί από τα δικαστήρια παράνομη, πέρα απ’ όλες τις άλλες, που βέβαια κατά μεγάλη πλειοψηφία είναι παράνομες.

Σήμερα κιόλας, κύριε Υπουργέ, μου τηλεφώνησαν από τη Ρόδο, από το ξενοδοχείο «ΑMILIA MARE» και με ενημέρωσαν ότι ανακοίνωσε ο εργοδότης στους εργαζόμενους ότι η Πρωτομαγιά είναι αργία και δεν μπορούν να απεργήσουν, παρ’ όλο που έχουν πάρει αποφάσεις βέβαια τα όργανα του συνδικαλιστικού κινήματος. Καταλαβαίνετε, λοιπόν, ότι το να νομοθετηθεί σαν αργία η 1η του Μάη δεν αρκεί, όταν όλα τα υπόλοιπα πάνε πίσω, όταν οι ελευθερίες, αυτές οι οποίες έχουν κατακτηθεί με ποταμούς αίματος, δεν διασφαλίζονται, αλλά παραχωρούνται στο κεφάλαιο, γιατί έτσι επιτάσσουν ο απώτερος στόχος των κερδών, η ανταγωνιστικότητα, η κερδοφορία των επιχειρήσεων.

Η Κυβέρνηση, κυρίες και κύριοι, ψήφισε τον αντιασφαλιστικό νόμο και ευθυγραμμίστηκε πλήρως με τις απαιτήσεις και τις ανάγκες του μονοπωλιακού κεφαλαίου. Αποδέχθηκε και μονιμοποίησε όλους τους προηγούμενους αντιασφαλιστικούς νόμους και προώθησε αποφασιστικά την ανταποδοτικότητα στην κοινωνική ασφάλιση, ουσιαστικά καταργώντας τον κοινωνικό χαρακτήρα.

Στο όνομα της βιωσιμότητας του ασφαλιστικού μείωσε δραστικά τις συντάξεις με νέες περικοπές που έχει ήδη συμφωνήσει, καταργώντας την προσωπική διαφορά που θα προκύψει από τον επανυπολογισμό. Άλλαξε τον συντελεστή αναπλήρωσης, τον τρόπο υπολογισμού των συντάξεων, ενισχύει την ιδιωτική ασφάλιση, υπονομεύει την υποχρεωτικότητα της ασφάλισης. Διατηρεί όλες εκείνες τις ανατροπές στις εργασιακές σχέσεις, γενικεύοντας την ευελιξία. Στηρίζει τα δουλεμπορικά γραφεία ευρέσεως εργασίας που διαφημίζουν το «φθηνό» εμπόρευμα. Διατηρεί «στο ψυγείο» κάθε μηχανισμό ελέγχου του Υπουργείου Εργασίας που υπάρχει -υποτίθεται- για την τήρηση των όσων δικαιωμάτων έχουν απομείνει όσον αφορά στα εργασιακά και ασφαλιστικά δικαιώματα. Και αυτά για να μη διαταράξει την αγορά εργασίας.

Φέρνει, λοιπόν, την τροπολογία για την αδήλωτη εργασία. Τι κάνει με αυτό; Αναθέτει σε τμήμα του ΑΣΕ, στην τριμερή έκφρασή του -γιατί είναι στο πλαίσιο του κοινωνικού διαλόγου- που αποτελείται από εκπροσώπους εργαζομένων, εργοδοτών και Κυβέρνησης, τη δήθεν μελέτη και τις προτάσεις για την αντιμετώπιση της αδήλωτης εργασίας.

Οι εργαζόμενοι έχουν συνηθίσει -και ο λαός μας βέβαια- να παρακολουθούν τη δημιουργία επιτροπών, όπου παραπέμπονται για μελέτες και κατατίθενται προτάσεις για την αντιμετώπιση προβλημάτων.

Θα ψηφίσουμε «παρών» στη συγκεκριμένη τροπολογία, γιατί θεωρούμε ότι η Κυβέρνηση προσπαθεί να αποφύγει το χτύπημα της ανασφάλιστης εργασίας μέσα από την ανάθεσή της στο ΑΣΕ.

Η εργατική τάξη δεν έχει άλλον δρόμο απ’ αυτόν της οργάνωσης της πάλης της μέσα από τα συνδικάτα, της ανασύνταξης του κινήματος, της οικοδόμησης ισχυρής συμμαχίας με τα άλλα λαϊκά στρώματα, της δυναμικής ανάπτυξης των αγώνων της ενάντια στα μονοπώλια και την εξουσία τους, ενάντια στον ιμπεριαλιστικό πόλεμο και τη δική της εξουσία, τη δική της μορφή οργάνωσης της οικονομίας, όπου τα μέσα παραγωγής θα γίνουν κοινωνικά. Η παραγωγή θα έχει ως στόχο την ικανοποίηση των αναγκών του λαού και όχι τα κέρδη, όπως αυτό το σύστημα που επιβάλλουν η εξουσία του κεφαλαίου και το πολιτικό του προσωπικό.

Αυτόν τον δρόμο στηρίζει με την πρωτοπόρα δράση του, των κομματικών μελών του, των φίλων του, των οπαδών του το ΚΚΕ. Σε αυτόν τον δρόμο καλεί σε συμπόρευση την πλειοψηφία του λαού, για να απαλλαγεί από τα δεινά του σάπιου συστήματος και να αντιμετωπίσει οριστικά τα προβλήματα και να ζήσει πραγματικά, όπως το επιτρέπει η πρόοδος της τεχνικής επιστήμης, η αύξηση της παραγωγικότητας της εργασίας.

Σε αυτόν τον δρόμο της ρήξης και της ανατροπής καλούμε τους εργαζόμενους να οργανωθούν, να δυναμώσουν τους αγώνες τους για να αναπληρωθούν οι μεγάλες απώλειες που είχαν όλη αυτή την περίοδο, να εμποδίσουν τα νέα μέτρα που έχει αποφασίσει η Κυβέρνηση με το κουαρτέτο και να διεκδικήσουν την ικανοποίηση των σύγχρονων αναγκών τους.

Δεν χρειάζεται να υπάρχει καμμιά αναμονή, καμμιά προσμονή. Είναι εχθρός των αγώνων και της προοπτικής. Δεν μπορεί να έχουν τέτοιες αναμονές οι εργαζόμενοι, οι αυτοαπασχολούμενοι, οι φτωχοί αγρότες.

Η Κυβέρνηση με όποιες παραλλαγές και αν ασκήσει τη διαχείριση των αναγκών του κεφαλαίου, δεν μπορεί να αντιμετωπίσει τα προβλήματα του λαού, τα οποία αυξάνονται.

Εμείς, βέβαια, θα στηρίξουμε την τροπολογία για την 1η του Μάη. Είπαμε, όμως, ότι αυτή δεν αντιμετωπίζει τα προβλήματα των συνδικαλιστικών ελευθεριών και της οργάνωσης του λαού και δεν αντιμετωπίζει τα προβλήματα συνολικά του λαϊκού κινήματος. Αυτά θα αντιμετωπιστούν μόνο μέσα από την ανασύνταξη του κινήματος, από το περιεχόμενο της δράσης τους, από την προοπτική ρήξης και ανατροπής αυτού του συστήματος, το οποίο όσο κυριαρχεί, θα δυναμώνει η εκμετάλλευση και θα αυξάνονται τα προβλήματα των εργαζομένων και του λαού.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κύριος Υπουργός για κάποιες νομοτεχνικές βελτιώσεις.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Καταθέτουμε νομοτεχνικές βελτιώσεις στο νομοσχέδιο, εννέα τον αριθμό. Πρόκειται για λεκτικές αναδιατυπώσεις και κάποιες μικροδιορθώσεις. Μόνο μία έχει ουσιαστικό περιεχόμενο και σας την αναφέρω. Το είπα και στην ομιλία μου. Αφορά στην προσθήκη στο Εθνικό Συμβούλιο Διαπίστευσης εκπροσώπων της Ένωσης Ελλήνων Χημικών και της Επαγγελματικής Επιστημονικής Ένωσης Τεχνολογικής Εκπαίδευσης Μηχανικών, όπως προέκυψε μετά και τη συζήτηση που έγινε στην αρμόδια επιτροπή. Αυτή είναι η μόνη, νομίζω, η οποία έχει κάποιο ουσιαστικό περιεχόμενο. Οι άλλες είναι απλώς αναδιατυπώσεις και κάποιες μικροδιορθώσεις. Κάποιες μας επισημάνθηκαν μάλιστα και από την Αντιπολίτευση.

Ευχαριστώ.

(Στο σημείο αυτό ο Αναπληρωτής Υπουργός κ. Αλέξανδρος Χαρίτσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 158-159)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ πολύ οι νομοτεχνικές βελτιώσεις να διανεμηθούν στους συναδέλφους.

Ο συνάδελφος κ. Μηταράκης από τη Νέα Δημοκρατία έχει τον λόγο για επτά λεπτά.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα στο πλαίσιο του νομοσχεδίου άλλη μία τροπολογία για το ασφαλιστικό νομοσχέδιο, η οποία κατατέθηκε εχθές το βράδυ εκπρόθεσμα. Βέβαια, το αξιοσημείωτο θα ήταν να είναι εμπρόθεσμες οι τροπολογίες.

Με αυτή την τροπολογία χορηγείται βραχυπρόθεσμο δάνειο από τον ΕΦΚΑ στο Ταμείο Επικουρικής Ασφάλισης και Περίθαλψης των Δημοσιογράφων. Πρόκειται για δάνειο ύψους 10 εκατομμυρίων ευρώ, το οποίο θα δοθεί σε τέσσερις μηνιαίες δόσεις και θα αποπληρωθεί εντόκως, σύμφωνα με την τροπολογία, εντός του έτους.

Σύμφωνα με την τροπολογία, η χορήγηση του δανείου γίνεται βάσει των διατάξεων της παραγράφου 9 του άρθρου 4 του ν.3586/2007. Σύμφωνα, όμως, με αυτή τη διάταξη προβλέπεται ότι τέτοια δάνεια δίνονται με αποφάσεις των διοικητικών συμβουλίων τους και οι φορείς κοινωνικής ασφάλισης δύνανται, μετά από σύμφωνη γνώμη, να διαθέτουν έντοκα δάνεια προς άλλους φορείς κοινωνικής ασφάλισης.

Κατ’ αρχάς, ο κ. Πετρόπουλος στην παρέμβασή του είπε ότι η τροπολογία δεν δίνει δάνειο αλλά δυνατότητα δανείου. Αυτό είναι λάθος. Η τροπολογία λέει ξεκάθαρα ότι χορηγείται έντοκο δάνειο και ορίζεται συγκεκριμένα και το ποσό και πότε καταβάλλεται και πότε αποπληρώνεται και το ακριβές επιτόκιο.

Τίθεται, λοιπόν, το ερώτημα γιατί χρειάζεται αυτή η τροπολογία να παρακάμψει τα διοικητικά συμβούλια των ταμείων και δεν εφαρμόζεται ευθεία η διάταξη του ν.3586/2007. Μήπως με αυτή τη διάταξη προσπαθείτε να παρακάμψετε την αρμοδιότητα για να παρακάμψετε και ευθύνες, σε περίπτωση που δεν υπάρχει αποπληρωμή εντός του προβλεπόμενου χρονικού διαστήματος; Ρωτάω: ισχύει αυτό;

Επίσης, στη μονόλεπτη παρέμβαση που έκανα, ρώτησα κατά πόσο έχει εφαρμογή εδώ ο μεταγενέστερος νόμος, ο ν.4111/2013, ο οποίος ορίζει συγκεκριμένους κανόνες δημοσιονομικού πλαισίου για τη χορήγηση δανείων από φορείς της γενικής κυβέρνησης. Ορίζει συγκεκριμένες περιπτώσεις και, το σημαντικότερο, ορίζει την ανάγκη να συνυπογράψει και ο Υπουργός των Οικονομικών.

Όμως, στην τροπολογία που συζητάμε σήμερα, δεν υπάρχει η υπογραφή του Υπουργού Οικονομικών και ο κ. Πετρόπουλος δεν ήταν σε θέση να μας πει γιατί. Είπε ότι στην καταβολή του δανείου θα συνηγορήσουν τα συναρμόδια Υπουργεία. Όμως, η τροπολογία δεν προβλέπει παρέμβαση Υπουργείων.

Αντίθετα, η τροπολογία, με ευθεία διάταξη, χορηγεί το δάνειο και από εκεί και πέρα επαφίεται μόνο στον ΕΦΚΑ να κάνει τη διαδικαστική πράξη της πληρωμής του δανείου.

Άρα αυτό, που είπε ο κ. Πετρόπουλος, για άλλη μια φορά δεν ισχύει.

Αναφέρθηκε από τον εισηγητή της Νέας Δημοκρατίας ότι δεν προβλέφθηκε το έσοδο του ΕΦΚΑ από τους τόκους αυτού του δανείου. Αυτό είναι ένα κενό, το οποίο θα πρέπει να μας εξηγηθεί στην έκθεση του Γενικού Λογιστηρίου του Κράτους.

Το σημαντικότερο ερώτημα, όμως, που το έθεσε ο Κοινοβουλευτικός μας Εκπρόσωπος, ο κ. Τζαβάρας, είναι το εξής: Τι εγγυήσεις προσφέρει το επικουρικό ταμείο, προκειμένου να εξασφαλιστεί η αποπληρωμή αυτού του δανείου; Γιατί, παραδείγματος χάριν, δεν εκχωρεί απαιτήσεις του προς εργοδοτικούς φορείς μέσω του παλαιότερου κοινωνικού πόρου στον ΕΦΚΑ, ο οποίος ως φορέας της γενικής κυβέρνησης είναι σε καλύτερη θέση, από άποψη νομικού οπλοστασίου, για να εισπράξει αυτά τα οφειλόμενα;

Βέβαια, κυρίες και κύριοι συνάδελφοι, πρέπει να δούμε και την ουσία. Δυστυχώς, η τροπολογία έρχεται να επισφραγίσει τα όσα ήδη γνωρίζουμε για την κακή κατάσταση του ΕΔΟΕΑΠ όχι απλώς μετά από την κατάργηση του βασικού του πόρου, αλλά κυρίως από την αδυναμία της Κυβέρνησης να σχεδιάσει ένα νέο σύστημα εισφορών, το οποίο θα επέτρεπε στον ΕΔΟΕΑΠ να συνεχίσει εύρυθμα τη λειτουργία του. Εδώ, υπάρχει ευθύνη του Υπουργείου Εργασίας. Γι’ αυτό, λοιπόν, έρχεται τελευταία στιγμή αυτή η τροπολογία, χωρίς να υπάρχει σχεδιασμός και μελέτη.

Βέβαια, όλο το ασφαλιστικό νομοσχέδιο, κυρίες και κύριοι συνάδελφοι, είναι γραμμένο στο γόνατο. Ακόμα, δεν είστε σε θέση να δώσετε λύσεις. Λέτε ότι αύριο θα γίνει μια συνάντηση για τον ΕΔΟΕΑΠ. Δεν μας είπε, όμως, ο κύριος Υπουργός ποια είναι η πρόταση της Κυβέρνησης για τη βιωσιμότητα αυτού του ειδικού ταμείου. Πρόταση υπάρχει; Και αν υπάρχει, δεν θα έπρεπε να την ξέρει σήμερα η Βουλή, πριν κληθεί να υπογράψει, πριν κληθεί να ψηφίσει την τροπολογία;

Βέβαια, κυρίες και κύριοι συνάδελφοι, ο ΕΔΟΕΑΠ είναι μια σταγόνα στον ωκεανό του ασφαλιστικού -αυτού που εσείς φτιάξατε και που εδώ και τέσσερις μήνες δεν μπορεί να ισορροπήσει- και είναι πηγή ταλαιπωρίας και σύγχυσης για ασφαλισμένους και συνταξιούχους. Το ασφαλιστικό σας σύστημα σκοτώνει την παραγωγική Ελλάδα, την Ελλάδα που ξυπνάει νωρίς, γιατί ιδεολογικά απωθείστε από την Ελλάδα που δουλεύει και που θέλει να πληρώνει ασφαλιστικές και φορολογικές υποχρεώσεις, χωρίς, όμως, να εξοντώνεται. Έχετε αλλοιώσει τον δεσμό της ανταποδοτικότητας μεταξύ εισφορών και παροχών.

Συμφωνήσατε τώρα, στο πλαίσιο της αξιολόγησης, στην περικοπή των κύριων συντάξεων με την κατάργηση της προσωπικής διαφοράς και ακούγεται ότι θα προχωρήσετε σε νέες περικοπές των επικουρικών συντάξεων, μέτρα που αναμένετε να φέρετε προς ψήφιση τις επόμενες ημέρες. Βέβαια, στην πληθώρα των ερωτημάτων -έχω καταθέσει είκοσι δύο ερωτήσεις και αναφορές για ζητήματα του ΕΦΚΑ- καμμία απάντηση δεν δίνετε. Επιλέγετε τη σιωπή.

Σήμερα, εκατόν τριάντα χιλιάδες μελλοντικοί συνταξιούχοι περιμένουν την έκδοση της κύριας σύνταξής τους. Και οι σαράντα χιλιάδες συντάξεις που ανακοινώσατε ότι δήθεν δώσατε, δεν είναι οριστικές συντάξεις αλλά προσωρινές, γιατί ακόμα δεν έχετε κάνει τον υπολογισμό για καμμία νέα σύνταξη.

Χρεώνετε ασφαλιστικές εισφορές σε ελεύθερους επαγγελματίες και αυτοαπασχολούμενους βάσει των εισοδημάτων του 2015. Σήμερα είναι 25 Απριλίου και ακόμα δεν έχετε εκδώσει τα εκκαθαριστικά αυτού του μήνα, που πρέπει να πληρωθούν την Παρασκευή και δεν είστε σε θέση να προχωρήσετε με το νέο λογισμικό στην εκκαθάριση των ασφαλιστικών εισφορών μέσα στις προθεσμίες, που εσείς δεσμευθήκατε στη Βουλή.

Κύριε Υπουργέ, μην πανηγυρίζετε για δήθεν επιτυχίες στο ασφαλιστικό. Και ο νόμος σας και η εφαρμογή του είναι μια αποτυχία. Και αυτό το βιώνουν καθημερινά οι Έλληνες πολίτες, παρά τα όσα παραπλανητικά τους λέτε.

Όσον αφορά το θέμα του ΕΔΟΕΑΠ, εμείς θα ψηφίσουμε «ναι» στην τροπολογία, γιατί αντιλαμβανόμαστε την αδυναμία της Κυβέρνησης να βρει εύρυθμα μια λύση για τον φορέα. Περιμένουμε, όμως -και ευελπιστώ πριν τη λήξη της σημερινής συνεδρίασης, κύριε Υπουργέ- να ξαναέρθει ο κ. Πετρόπουλος και να μας πει συγκεκριμένα ποιο είναι το σχέδιο της Κυβέρνησης για τον φορέα επικουρικής ασφάλισης των δημοσιογράφων, τον οποίο σήμερα δανειοδοτούμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, να δούμε την εξέλιξη της συζήτησης. Μένουν πέντε συνάδελφοι Βουλευτές και πέντε Κοινοβουλευτικοί Εκπρόσωποι. Άρα θα μιλάει από ένας εναλλάξ.

Ο Κοινοβουλευτικός Εκπρόσωπος του Λαϊκού Συνδέσμου – Χρυσή Αυγή κ. Ιωάννης Σαχινίδης έχει τον λόγο για δώδεκα λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Ακούσαμε για αξιολογήσεις, ακούσαμε για τροπολογίες. Δεν ακούσαμε, όμως, ότι στις αμέσως επόμενες ημέρες η σημερινή συγκυβέρνηση, αυτή που υπέγραψε το τρίτο μνημόνιο, θα υπογράψει άλλα δύο μνημόνια μαζί -και λέω δύο και θα εξηγήσω τον λόγο- ένα με την Ευρωπαϊκή Ένωση και ένα με το Διεθνές Νομισματικό Ταμείο. Θα πρέπει να κλείσει, φυσικά, συμφωνία το οικονομικό επιτελείο μέσα στις συναντήσεις που θα ξεκινήσουν από αύριο στην Αθήνα, με στόχο να εξασφαλίσει τεχνική συμφωνία σε επίπεδο θεσμών.

Ο οδικός χάρτης που είχε συμφωνηθεί στις συναντήσεις, οι οποίες είχαν γίνει τις προηγούμενες μέρες στην Ουάσιγκτον, έχουν την πορεία μέχρι και την επόμενη σύνοδο Υπουργών Οικονομικών της Ευρωζώνης, εκτός από τη δεύτερη αναθεώρηση του μνημονίου με την Ευρωπαϊκή Ένωση και το κείμενο που θα αποτελέσει το μνημόνιο με το Διεθνές Νομισματικό Ταμείο, το Memorandum of Economic and Financial Policies.

Τα δύο διαφορετικά κείμενα θα σταλούν στην Αθήνα πριν από την έναρξη των συζητήσεων. Σύμφωνα με αξιωματούχους του Υπουργείου Οικονομικών, τα μέτρα τα οποία θα περιλαμβάνουν τα δύο κείμενα, θα πρέπει να οριστικοποιηθούν σε διάστημα επτά έως δέκα ημερών. Τα δύο κείμενα θα έχουν ομοιότητες αλλά δεν θα είναι ταυτόσημα. Αυτό σημαίνει ότι το μνημόνιο του Διεθνούς Νομισματικού Ταμείου μπορεί να έχει διαφορετικές υποχρεώσεις από το αναθεωρημένο μνημόνιο της Ευρωπαϊκής Ένωσης, για παράδειγμα τις αλλαγές στο εργασιακό, που, όπως φαίνεται, δεν έχουν οριστικοποιηθεί ακόμα από το Ταμείο.

Στελέχη, φυσικά, του Υπουργείου Οικονομικών τονίζουν ότι η ευθυγράμμιση των δύο κειμένων επιτυγχάνεται, ως έναν βαθμό, από τη συμφωνία που έγινε στην Ουάσιγκτον για να κλείσουν τα μεγάλα θέματα οικονομικής πολιτικής, που αφορούν τα δημοσιονομικά μέτρα, τις αλλαγές στις τράπεζες και τις αποκρατικοποιήσεις και να αφήσουν τα επιμέρους θέματα για αργότερα.

Αντιλαμβάνεστε ότι όλα αυτά δείχνουν, σε συνάρτηση με τη νίκη της Ζαν Μαρί Λεπέν στη Γαλλία -εμείς ως Χρυσή Αυγή χαιρετίζουμε τη νίκη αυτή και ελπίζουμε στον δεύτερο γύρο να αναλάβει και την Προεδρία της Γαλλίας- ότι, πράγματι, πνέει ένας άνεμος αισιοδοξίας στην Ευρώπη. Ενώ, όμως, συμβαίνουν όλα αυτά, οι παρακρατικοί της Γαλλίας ξεκίνησαν την κατατρομοκράτηση του γαλλικού λαού για να μην ψηφίσει Λεπέν, δημιουργώντας, μάλιστα, εκτεταμένα επεισόδια στο Παρίσι και όλες τις μεγάλες πόλεις.

Ο δε Κουτσούμπας της Γαλλίας, ο Πιερ Λοράν, ο Γραμματέας του Κομμουνιστικού Κόμματος, βγήκε ανοιχτά με δηλώσεις του υπέρ του πρώην τραπεζίτη Ρότσιλντ, Μακρόν. Ιδού η νέα απόδειξη της πλήρους υποταγής στη νέα τάξη πραγμάτων και στο κεφάλαιο, που δήθεν πολεμάτε. «Καλώ να καταψηφιστεί η Μαρί Λεπέν», είχε δηλώσει. «Δύο σημειώσεις: Η εκπληκτική άνοδος του Ζαν - Λυκ Μελανσόν, η οποία είναι μεγαλύτερη από το 2012, σημαίνει ότι υπάρχει μια Αριστερά που αναγεννάται σ’ αυτές τις εκλογές. Υπάρχει ένας δεύτερος γύρος, στον οποίον δεν αναγνωρίζω τον εαυτό μου, όπως και εκατομμύρια άνθρωποι. Θα νικήσουμε τη Μαρί Λεπέν. Σας καλώ να τη νικήσουμε. Μόνο ένα ψηφοδέλτιο υπάρχει για να το κάνουμε».

Αυτά σε ό,τι αφορά την Αριστερά, μια Αριστερά, την οποία την ακούσαμε σήμερα, μαζί με τους νεοφιλελεύθερους, να μιλάνε για την εργατική Πρωτομαγιά, μια εργατική Πρωτομαγιά που, δυστυχώς, κύριοι, αργήσατε κατά εβδομήντα εννιά ολόκληρα χρόνια. Σας είχε προλάβει ο εθνικός ηγέτης, ο Ιωάννης Μεταξάς.

Όσο και να μη θέλετε να το παραδεχθείτε -δυστυχώς, υπάρχουν παραδείγματα- σε όσα κράτη είχε εφαρμοστεί η οικονομική πολιτική της Αριστεράς ή του Κομμουνισμού -γιατί ένα και το αυτό είστε, από το ΚΚΕ προέρχεται η σημερινή συγκυβέρνηση του ΣΥΡΙΖΑ- αποδείχθηκε ότι πείνασαν. Οπότε, απολύτως καμμία σχέση δεν έχετε με το εργατικό κίνημα. Είστε οι χειρότεροι εχθροί του εργατικού κινήματος και όλα όσα έχετε νομοθετήσει τα τελευταία χρόνια, ήταν απλά και μόνο σε βάρος του ελληνικού εργατικού κινήματος. Τους εργάτες οι μόνοι που τους στηρίζουν -και το έχουν αποδείξει όλες τις δεκαετίες που έχουν περάσει- είναι οι Έλληνες εθνικιστές. Περαστικά σας!

Θα μιλήσω για το άρθρο 12, το οποίο αναφέρεται στις εξετάσεις εισαγωγής στην τριτοβάθμια εκπαίδευση. Με την πρώτη παράγραφο της προτεινόμενης διάταξης καταφαίνεται η δυνατότητα πρόσβασης των αποφοίτων επαγγελματικών λυκείων στα ΤΕΙ, στην ΑΣΠΕΤΕ και στις ανώτερες σχολές τουριστικής εκπαίδευσης σε ποσοστό που δεν μπορεί να είναι μικρότερο του 20% σε σχέση με το σύνολο των υποψηφίων.

Με τη δεύτερη παράγραφο προβλέπεται η διεξαγωγή επαναληπτικών εξετάσεων τον Σεπτέμβριο κάθε σχολικού έτους για την εισαγωγή στην τριτοβάθμια εκπαίδευση των υποψηφίων των γενικών λυκείων και των επαγγελματικών λυκείων, οι οποίοι δεν έλαβαν μέρος στην εξέταση ενός ή περισσοτέρων μαθημάτων κατά τη διάρκεια της τακτικής εξεταστικής περιόδου λόγω σοβαρού προβλήματος υγείας ή λόγω ψυχικής οδύνης ή συνεπεία θανάτου συγγενούς πρώτου βαθμού εξ αίματος σε ευθεία γραμμή ή δευτέρου βαθμού εξ αίματος σε πλάγια γραμμή, δηλαδή απώλεια συγγενικού προσώπου του στενού οικογενειακού κύκλου.

Οι προτεινόμενες ρυθμίσεις θα μπορούσαμε να πούμε ότι κινούνται σε μια σωστή κατεύθυνση. Όμως, η δεύτερη διάταξη εγείρει κάποια ζητήματα ορθής εφαρμογής της, τα οποία δεν επιλύονται με το παρόν άρθρο και παραπέμπονται σε μελλοντική υπουργική απόφαση και, μάλιστα, χωρίς να προσδιορίζεται ο χρόνος έκδοσής της, δημιουργώντας ακόμα περισσότερα προβλήματα στους υποψήφιους, αφού έρχεται έναν μήνα πριν από την έναρξη των εισαγωγικών εξετάσεων.

Σε ό,τι αφορά στην τροπολογία με γενικό αριθμό 1022 και ειδικό 10, προβλέπεται η παροχή έντοκου δανείου ύψους 10 εκατομμυρίων ευρώ από τον ΕΦΚΑ στον ΕΔΟΕΑΠ για την κάλυψη των ταμειακών αναγκών του. Το ποσό θα χορηγηθεί σε τέσσερις ισόποσες δόσεις που θα ξεκινήσουν τον Μάιο του 2017 και αναμένεται να αποπληρωθεί από τον ΕΔΟΕΑΠ ως τις 31-12-2017, το δε επιτόκιο αντιστοιχεί στο ποσοστό απόδοσης του κοινού κεφαλαίου νομικού προσώπου δημοσίου δικαίου και ασφαλιστικών φορέων, που διαχειρίζεται η Τράπεζα της Ελλάδος.

Ο ΕΔΟΕΑΠ έχει βρεθεί σε ταμειακό οικονομικό αδιέξοδο και τα έσοδα ήταν από το αγγελιόσημο, το οποίο έχει καταργηθεί. Δεν υπήρχε εργοδοτική εισφορά για τους εργαζομένους στα μέσα μαζικής ενημέρωσης. Διευκρινίζω ότι ο ΕΔΟΕΑΠ είναι ο κλάδος υγείας των δημοσιογράφων. Επίσης, το επιτόκιο δεν είναι εγγυημένο. Μπορεί να είναι 1% ή 3%.

Οι μισθωτοί, ελεύθεροι επαγγελματίες κ.λπ., πληρώνουμε ανταποδοτικές εισφορές προς τον ΕΦΚΑ και τώρα, από αυτά τα κεφάλαια δανειοδοτείται ο κλάδος υγείας των δημοσιογράφων.

Για ποιον λόγο υπάρχει αυτή η άνιση μεταχείριση; Εάν το επιχείρημα είναι ότι θα μειωθούν οι συντάξεις κατά 20%-30%, ότι ο κλάδος θα διαλυθεί και θα χαθεί η αξιοπρέπεια της εργασίας, τότε να ενημερώσουμε την Κυβέρνηση ότι αυτές οι εικόνες είναι απολύτως γνωστές και οικείες στο σύνολο της κοινωνίας, που έχει περιέλθει σε πρωτόγνωρα επίπεδα απελπισίας και εξαθλίωσης λόγω των μνημονιακών πολιτικών, τις οποίες ακολουθείτε τα τελευταία χρόνια.

Επίσης, σχετικά με την εν λόγω τροπολογία θα ήθελα να ρωτήσω το εξής: Αφού δεν υπάρχουν πλέον χρήματα ούτε για τις συντάξεις ούτε για παροχές, πώς θα επιστραφούν αυτά τα δανεικά, κύριε Υπουργέ;

Περνάω στην τροπολογία με γενικό αριθμό 1023 και ειδικό 11. Η πρόταση του Υπουργείου Εργασίας για τη σύσταση Τμήματος Αντιμετώπισης της Αδήλωτης Εργασίας στο Ανώτατο Συμβούλιο Εργασίας, το ΑΣΕ, αποτελεί μία ακόμη νομοθετική παραφωνία. Είναι γεγονός ότι ειδικότερα τα τελευταία χρόνια, που η Ελλάδα μαστίζεται από τα μνημόνια, υπάρχουν πολίτες, οι οποίοι μη έχοντας άλλη επιλογή, αναγκάζονται να παρέχουν τις υπηρεσίες τους χωρίς να ασφαλίζονται από τους εργοδότες τους. Το οικονομικό αδιέξοδο, στο οποίο έχει βρεθεί η πλειονότητα των εργαζομένων αλλά και των εργοδοτών, δημιουργεί τις συνθήκες για την ανάπτυξη αυτών των φαινομένων.

Αντί, λοιπόν, να νομοθετείτε με σκοπό τη δραστική και αποτελεσματική αντιμετώπιση της ανεργίας που αγγίζει το ποσοστό του 24%, συστήνετε τμήματα με γραφειοκρατικό υπόβαθρο μόνο και μόνο για να εισάγετε μία δήθεν θεσμική καινοτομία με αμφίβολη αποτελεσματικότητα.

Σήμερα, όμως, το ανθρώπινο δυναμικό της Ελλάδας έχει διαφορετικές απαιτήσεις: Πρώτον, χρειάζεται νέες θέσεις εργασίας, οι οποίες θα προκύψουν από υγιείς και διαφανείς επενδύσεις και θα απορροφούν κατά προτεραιότητα τους Έλληνες εργαζομένους και, δεύτερον, ένα σύστημα κοινωνικής πρόνοιας.

Εντύπωση, μάλιστα, προκαλεί η πάγια πρακτική που επικρατεί αναφορικά με τους ισχύοντες τρόπους αντιμετώπισης της αδήλωτης εργασίας. Μέχρι τώρα το μοναδικό μέτρο αφορά στην επιβολή εξοντωτικών προστίμων σε βάρος των εργοδοτών. Εν προκειμένω, οι μικροεπιχειρηματίες είναι ο συνήθης στόχος του κρατικού μηχανισμού και συχνά πέφτουν θύματα των εισπρακτικών μέτρων των αρμοδίων ασφαλιστικών οργανισμών. Το αποτέλεσμα τις περισσότερες φορές είναι το κλείσιμο αυτών των επιχειρήσεων και η υπερχρέωσή τους προς το δημόσιο.

Μία πιθανή λύση στο πρόβλημα της ανασφάλιστης εργασίας είναι η κατάρτιση εθνικού σχεδίου για την κατανομή του εργατικού δυναμικού και η αναλογική επιβολή ασφαλιστικών εισφορών στους εργοδότες, ανάλογα με τον κύκλο εργασιών τους.

Όλα αυτά θα μπορούσαν να γίνουν πράξη μόνο με μία εθνική κυβέρνηση της Χρυσής Αυγής.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και δύο εκπαιδευτικοί συνοδοί τους από το Γυμνάσιο Ακράτας Αχαΐας.

Καλώς ήρθατε στη Βουλή, αγαπητοί φίλοι!

(Χειροκροτήματα απ’ όλες τις πτέρυγες της Βουλής)

Τον λόγο έχει η συνάδελφος Νίκη Κεραμέως από τη Νέα Δημοκρατία για επτά λεπτά.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ζήτησα τον λόγο για να τοποθετηθώ επί της υπουργικής τροπολογίας που αφορά στη διεξαγωγή των επαναληπτικών πανελλαδικών εξετάσεων τον Σεπτέμβριο. Είναι το άρθρο 12 στο σχέδιο νόμου, όπως ενσωματώθηκε.

Με την εν λόγω τροπολογία ορίζεται ότι τον Σεπτέμβριο κάθε σχολικού έτους θα διενεργούνται επαναληπτικές εξετάσεις για την εισαγωγή στην τριτοβάθμια εκπαίδευση εφόσον είτε εξαιτίας σοβαρού λόγου υγείας είτε λόγω ψυχικής οδύνης, συνέπεια θανάτου συγγενούς, ο οποίος επήλθε εντός του μήνα που προηγείται του μήνα έναρξης των εξετάσεων και μέχρι τη λήξη αυτών, υποψήφιοι δεν έλαβαν μέρος στην εξέταση ενός ή περισσοτέρων μαθημάτων κατά τη διάρκεια της τακτικής εξεταστικής περιόδου.

Κυρίες και κύριοι συνάδελφοι, θέλω να είμαι σαφής: Τασσόμαστε ξεκάθαρα υπέρ της διεξαγωγής επαναληπτικών πανελλαδικών εξετάσεων για τις περιπτώσεις εκείνες για τις οποίες αποδεδειγμένα -τονίζω, αποδεδειγμένα- ο μαθητής αντιμετωπίζει σοβαρό πρόβλημα.

Άλλωστε, είχαμε επί τούτω ως Αξιωματική Αντιπολίτευση ζητήσει από την Κυβέρνηση να θεσμοθετήσει εκ νέου τον θεσμό των επαναληπτικών πανελλαδικών εξετάσεων, μια εποχή που φημολογείτο ότι η Κυβέρνηση θα τις καταργούσε. Όμως, είχαμε ζητήσει να τις θεσμοθετήσει υπό αυστηρές προϋποθέσεις. Μπορεί να συμβεί στον καθένα από εμάς να έχει ένα πρόβλημα υγείας, έναν ανυπέρβλητο λόγο που να τον εμποδίζει από το να συμμετάσχει σε αυτές τις εξετάσεις οι οποίες θα κρίνουν το υπόλοιπο της ζωής του.

Ωστόσο, κυρίες και κύριοι συνάδελφοι, υπάρχουν δύο βασικά ζητήματα με την προτεινόμενη ρύθμιση. Πρώτο ζήτημα, Ο χρόνος διεξαγωγής αυτών των επαναληπτικών πανελλαδικών εξετάσεων τον Σεπτέμβριο. Δεύτερο ζήτημα, οι προϋποθέσεις υπό τις οποίες ένας υποψήφιος θα έχει δικαίωμα να συμμετάσχει σε αυτές τις εξετάσεις.

Πρώτο ζήτημα, λοιπόν, είναι ο χρόνος διεξαγωγής των επαναληπτικών πανελλαδικών. Προβλέπει ο κύριος Υπουργός ότι αυτές θα γίνονται τον Σεπτέμβριο, δηλαδή με άλλα λόγια, δυο με τρεις μήνες μετά την τακτική εξεταστική. Και λέει ο Υπουργός ότι αυτό γίνεται, για να δώσει χρόνο στους μαθητές να συνέλθουν από το όποιο σοκ, παραδείγματος χάριν, ενός θανάτου συγγενικού προσώπου.

Ωστόσο η έως τώρα εμπειρία έχει δείξει ότι οι περισσότερες -για να μην πω η συντριπτική πλειοψηφία- των περιπτώσεων των υποψηφίων, οι οποίοι χρειάζεται να δώσουν επαναληπτικές εξετάσεις, είναι λόγω κάποιων πρόσκαιρων και μικρής σημασίας περιστατικών, που οφείλονται κυρίως στο άγχος των εξετάσεων, όπως οι κρίσεις πανικού, οι αιμορραγίες από τη μύτη κ.ο.κ..

Τίθενται, λοιπόν, ξεκάθαρα ζητήματα ισονομίας και ίσης μεταχείρισης, πόσω μάλλον που η τροπολογία προβλέπει, ότι αν δώσεις, παραδείγματος χάριν, δυο μαθήματα και αρρωστήσεις στο τρίτο, τότε τον Σεπτέμβριο θα έχεις την ευκαιρία να τα δώσεις όλα. Γιατί οι μαθητές αυτοί να έχουν δυο και τρεις μήνες παραπάνω, για να προετοιμαστούν για τις εξετάσεις;

Να το πω απλά. Δίνω Αρχαία. Δεν πάω καλά. Προφασίζομαι μια αρρώστια στο μάθημα της Ιστορίας που δίνω μετά και έτσι έχω μια δεύτερη ευκαιρία τον Σεπτέμβριο να διορθώσω και τον βαθμό των Αρχαίων, όπου απλά δεν είμαι ικανοποιημένος για το πώς πήγα.

Πρώτο, λοιπόν, ζήτημα είναι ο χρόνος διεξαγωγής των επαναληπτικών πανελλαδικών τον Σεπτέμβριο.

Δεύτερο ζήτημα όσον αφορά την προτεινόμενη ρύθμιση. Οι προϋποθέσεις υπό τις οποίες θα έχει ένας υποψήφιος δικαίωμα να συμμετάσχει στις επαναληπτικές πανελλαδικές εξετάσεις.

Κυρίες και κύριοι συνάδελφοι, όπως είπα προηγουμένως, είμαστε ξεκάθαρα θετικοί στη διεξαγωγή επαναληπτικών πανελλαδικών αλλά υπό αυστηρές προϋποθέσεις συμμετοχής σε αυτές, υπό προϋποθέσεις, δηλαδή, που θα διασφαλίζουν ότι αυτός ο υποψήφιος, πράγματι, είχε σοβαρό λόγο που τον εμπόδισε να δώσει εξετάσεις.

Και ενώ είχαμε ακούσει τον κύριο Υπουργό, να λέει ότι θέλει να θωρακίσει το σύστημα των πανελλαδικών εξετάσεων, για να μην επιτρέπει καταχρήσεις, προς έκπληξή μας διαπιστώσαμε ότι οι προϋποθέσεις αυτές, που θα θωρακίσουν τον θεσμό των επαναληπτικών πανελλαδικών εξετάσεων, δεν προβλέπονται καθόλου στον νόμο. Δεν υπάρχει ούτε μία αναφορά. Προβλέπεται απλώς ότι αυτές θα προσδιοριστούν σε μεταγενέστερο χρόνο με υπουργική απόφαση.

Μα, κυρίες και κύριοι, αυτή ήταν όλη η ουσία της ρύθμισης, να βρει το νομοθετικό όργανο τις δικλίδες ασφαλείας, οι οποίες θα προβλεφθούν για να μην εκμεταλλεύονται οι υποψήφιοι τη δυνατότητα να δώσουν αδικαιολόγητα δεύτερη φορά πανελλαδικές την ίδια χρονιά. Και όταν μιλάω για τις δικλίδες ασφαλείας εννοώ, για παράδειγμα, τι συνιστά σοβαρό λόγο υγείας, πώς αποδεικνύεται ο σοβαρός λόγος υγείας και ούτω καθεξής. Αυτά περιμέναμε να δούμε στον νόμο και. Δυστυχώς. δεν είδαμε τίποτα απολύτως από αυτά.

Γι’ αυτούς, λοιπόν, τους δύο βασικούς λόγους καταψηφίζουμε την εν λόγω τροπολογία. Το κάνουμε, βέβαια, με βαριά καρδιά. Και το κάνουμε με βαριά καρδιά, για τον πρόσθετο λόγο ότι είμαστε βεβαίως θετικοί στο πρώτο άρθρο της τροπολογίας, που αφορά στη διασφάλιση του ελάχιστου αριθμού θέσεων στην τριτοβάθμια εκπαίδευση για τους αποφοίτους των επαγγελματικών λυκείων.

Επιλέξατε, όμως, κύριοι Υπουργοί και κύριε Υπουργέ, να φέρετε τα δύο αυτά άρθρα στην ίδια τροπολογία, ενώ ξέρατε ότι είμαστε αρνητικοί στη διενέργεια επαναληπτικών εξετάσεων τον Σεπτέμβριο. Και έτσι μας αναγκάζετε να καταψηφίσουμε την τροπολογία εν συνόλω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει ζητήσει ο Υφυπουργός Παιδείας, Έρευνας και Θρησκευμάτων κ. Μπαξεβανάκης.

Κύριε Υπουργέ, πόσο χρόνο χρειάζεστε;

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Πέντε λεπτά, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Έχετε τον λόγο.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κυρίες και κύριοι συνάδελφοι, το Υπουργείο Παιδείας κατέθεσε στην Επιτροπή Παραγωγής και Εμπορίου την τροπολογία που, μεταξύ άλλων, προβλέπει τη διεξαγωγή επαναληπτικών πανελλαδικών εξετάσεων, που μετά τη συζήτηση στην επιτροπή είναι πια το άρθρο 12.

Το άρθρο αυτό περιλαμβάνει δύο παραγράφους.

Η πρώτη, διασφαλίζει έναν ελάχιστο αριθμό θέσεων στα τμήματα της τριτοβάθμιας εκπαίδευσης για τα παιδιά των επαγγελματικών λυκείων. Όπως ίσως θα θυμάστε, με τον ν.4452 προσδιορίσαμε ότι ο αριθμός των θέσεων για τους αποφοίτους γενικών ή επαγγελματικών λυκείων, καθορίζεται ανάλογα με τον αριθμό των υποψηφίων. Με την παρούσα τροπολογία διασφαλίζουμε ότι για τους αποφοίτους των ΕΠΑΛ, ο αριθμός αυτός δεν πρόκειται να είναι χαμηλότερος από το ποσοστό του 20%. Είναι προφανώς μία διάταξη για τη στήριξη της επαγγελματικής εκπαίδευσης και υποθέτω ότι γίνεται αποδεκτή από όλο το Σώμα.

Σε ό,τι αφορά την καθιέρωση επαναληπτικών πανελλαδικών εξετάσεων, που γίνεται με τη δεύτερη παράγραφο του άρθρου, μιλώ για καθιέρωση επαναληπτικών εξετάσεων, διότι μέχρι σήμερα η δυνατότητα αυτή δεν υπήρχε. Μέχρι το 2000 δεν διεξήγοντο καν επαναληπτικές πανελλαδικές εξετάσεις. Το 2000 καθιερώθηκε η επαναληπτική εξέταση, μόνο όμως για εκείνα τα μαθήματα τα οποία συμμετέχουν και στη διαμόρφωση του απολυτηρίου του λυκείου, για εκείνα δηλαδή τα μαθήματα των οποίων οι εξετάσεις είναι ταυτόχρονα και εισαγωγικές για την τριτοβάθμια και απολυτήριες. Δεν υπήρξαν ποτέ επαναληπτικές εξετάσεις για τα ειδικά μαθήματα, για τα ξενόγλωσσα, για το σχέδιο, για την εξέταση στις μουσικές ικανότητες, όπως δεν υπήρξε ποτέ επαναληπτική εξέταση για τους αποφοίτους των ΕΠΑΛ, για τον λόγο ότι οι εξετάσεις αυτών των παιδιών δεν είχαν συνδεθεί ποτέ με το απολυτήριο. Επίσης ο ν.4186/2013 που εισήγαγε το νέο σύστημα πρόσβασης, δεν προέβλεψε τη δυνατότητα επαναληπτικών πανελλαδικών εξετάσεων.

Άρα, λοιπόν, σήμερα με την παρούσα τροπολογία για πρώτη φορά η Κυβέρνηση θεσπίζει τη δυνατότητα να υπάρξουν επαναληπτικές εξετάσεις για όλα τα μαθήματα και για όλα τα παιδιά.

Επιπλέον καθορίζουμε ειδικό ποσοστό θέσεων, το οποίο είναι επιπλέον του αριθμού των εισακτέων. Γιατί το κάνουμε αυτό; Για να μη στερήσουμε ούτε μία θέση ούτε και στο τελευταίο τμήμα της τριτοβάθμιας εκπαίδευσης από τους υποψήφιους οι οποίοι κανονικά διαγωνίζονται τον Ιούνιο.

Οι θέσεις, λοιπόν, που δημιουργούμε είναι επιπλέον και αφορούν μόνο εκείνα τα παιδιά, που για κάποιον πολύ σοβαρό λόγο δεν μπόρεσαν να συμμετάσχουν σε ένα ή περισσότερα μαθήματα.

Θα εξεταστούν αυτά τα παιδιά σε όλα τα μαθήματα. Γιατί αυτό; Γιατί πρέπει οι όροι του παιχνιδιού να είναι ίδιοι για όλα τα παιδιά. Η διεκδίκηση του ίδιου αριθμού θέσεων πρέπει να γίνεται με τους ίδιους όρους, για όλους όσοι συμμετέχουν στην εξέταση.

Δεν ήταν, λοιπόν, λογικό, μαθητές που διαγωνίζονταν σε διαφορετικά μαθήματα με διαφορετικά θέματα, να διεκδικούν το ίδιο ποσοστό θέσεων. Και νομίζω ότι στους καιρούς που όλοι αναζητούν λόγους προσφυγών, όλο το Σώμα αντιλαμβάνεται τη σοβαρότητα αυτής της ρύθμισης. Οι σοβαροί λόγοι ποιοι είναι; Περιγράφονται στην τροπολογία.

Πρώτον σοβαροί λόγοι υγείας, των οποίων η διαπίστωση και η πιστοποίηση θα γίνει με υπουργική απόφαση. Θέλουμε, όμως, να διαβεβαιώσουμε το Σώμα, ότι οι όροι θα είναι πολύ πιο αυστηροί από ό,τι συνέβαινε στο παρελθόν, ακριβώς για να διασφαλίσουμε, ότι μόνο σε όσα παιδιά προέκυψε κάτι πολύ σοβαρό στη διάρκεια των εξετάσεων, θα τύχουν αυτής της δεύτερης ευκαιρίας.

Οι λόγοι ψυχικής οδύνης περιγράφονται με σαφήνεια και αναφέρονται μόνο στον θάνατο πολύ στενού συγγενούς. Και για να το πούμε κατανοητά, μιλάμε μόνο για τον θάνατο κάποιου γονέα ή αδελφού, όπως περιγράφεται με σαφήνεια στη διάταξη.

Επίσης οι εξετάσεις δίνονται τον Σεπτέμβριο, όπως έχουμε εξηγήσει με σαφήνεια, διότι αν θέλουμε να είμαστε σοβαροί και εφόσον ο λόγος που ένα παιδί προσφεύγει σε επαναληπτική εξέταση οφείλεται πράγματι σε πάρα πολύ σοβαρούς λόγους, αυτοί οι πολύ σοβαροί λόγοι όλοι αντιλαμβανόμαστε ότι δεν θα έχουν εξαλειφθεί σε δέκα μέρες.

Άρα, λοιπόν, σοβαρότητα των λόγων για να τύχει κάποιος επανεξέτασης και απόσταση χρονική ώστε αυτοί οι λόγοι να έχουν εκλείψει μετά την πάροδο ενός διμήνου, αν θέλουμε να είμαστε σοβαροί και να αντιμετωπίζουμε τα θέματα, ειδικά για τους μικρούς μαθητές και ανήλικους, με τη σοβαρότητα που αρμόζει.

Τέλος, θέτουμε και μια άλλη δικλίδα ασφαλείας. Για να εισαχθεί κάποιος σε σχολή της τριτοβάθμιας εκπαίδευσης μέσω των επαναληπτικών πανελλαδικών εξετάσεων, υπάρχει και μια άλλη δικλίδα, εκτός της προϋπόθεσης του μικρού αριθμού που θέσαμε, του 0,5%, το οποίο δεν προέκυψε αυθαίρετα. Εδώ κάνω μια παρένθεση. Αυτό το ποσοστό έχει εξαχθεί από την ανάλυση των στοιχείων των περασμένων ετών. Περίπου αυτός ήταν ο αριθμός των παιδιών που έκαναν χρήση της δυνατότητας επαναληπτικής εξέτασης. Ήταν περίπου το 0,5% επί του συνόλου των υποψηφίων και γι’ αυτό τον λόγο καθορίζουμε αυτό το αντίστοιχο ποσοστό.

Όμως υπάρχει και μια άλλη δικλίδα. Ότι κανείς δεν θα εισαχθεί από την επαναληπτική εξέταση, αν δεν πετύχει βαθμολογία, που να είναι τουλάχιστον ίση με τη βάση εισαγωγής που προέκυψε από την κανονική εξεταστική περίοδο του Ιουνίου.

Αυτός είναι ένας δεύτερος αποτρεπτικός παράγοντας, που θα αποθαρρύνει κάποιους λίγους ενδεχομένως, που στο παρελθόν ή και στο παρόν και το μέλλον θα σκέπτονταν να κάνουν κατάχρηση αυτής της δυνατότητας. Μιλάμε δηλαδή για μια δυνατότητα, που θα δοθεί μόνο σε όσους ή όσες τους έτυχε κάτι πολύ σοβαρό και δεν εξαρτάται από τους ίδιους και θα πρέπει να τους δοθεί μια δεύτερη ευκαιρία. Οι όροι είναι τέτοιοι που κάποιος δεν θα τους χρησιμοποιήσει, παραπλανώντας όλους τους υπόλοιπους.

Κι εδώ θα είμαστε, για να διαπιστώσουμε ότι αυτή τη φορά όσοι θα κάνουν χρήση –και θα το διαπιστώσουμε πολύ σύντομα- θα είναι λιγότεροι από όσους στο παρελθόν εκμεταλλεύονταν την ευχέρεια των διατάξεων και καταχρώντο σε βάρος των υπολοίπων.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ο συνάδελφος κ. Γεώργιος Αμυράς από το Ποτάμι έχει τον λόγο, για δώδεκα λεπτά.

**ΧΡΙΣΤΟΣ ΔΗΜΑΣ:** Κύριε Πρόεδρε, μπορούμε να ρωτήσουμε κάτι τον Υπουργό για την τροπολογία;

**ΠΡΟΕΔΡΕΥΩΝ (Σπυρίδων Λυκούδης):** Πάρα πολύ γρήγορα, όμως, γιατί ήδη ο κ. Αμυράς είναι στο Βήμα.

**ΧΡΙΣΤΟΣ ΔΗΜΑΣ:** Μετά τον κ. Αμυρά;

**ΠΡΟΕΔΡΕΥΩΝ (Σπυρίδων Λυκούδης):** Αν θέλετε, ναι, για να τελειώσει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για άλλη μια φορά βρεθήκαμε ένα βηματάκι πριν από το Grexit, όχι της εξόδου από το ευρώ αλλά από το ευρωπαϊκό σύστημα πιστοποίησης των ελληνικών προϊόντων, για να κινητοποιηθεί η Κυβέρνηση και να συζητήσουμε και να ψηφίσουμε σήμερα το σχέδιο νόμου.

Όλοι οι φορείς της διαπίστευσης επί μήνες προειδοποιούσαν το Υπουργείο Οικονομικών ότι οι εξαγωγές που αντιπροσωπεύουν το 18% του ΑΕΠ, κινδυνεύουν σε καραντίνα από τις ξένες αγορές, επειδή δεν έχει θεσμοθετηθεί το Εθνικό Σύστημα Διαπίστευσης. Χρειάστηκε να φτάσουμε κυριολεκτικώς στο παρά ένα για να υπάρξει νομοθετική ρύθμιση, ώστε να συμμορφωθούμε με την ευρωπαϊκή νομοθεσία και να μπορέσουν οι πενήντα χιλιάδες ελληνικές εξαγωγικές επιχειρήσεις να εξάγουν τα προϊόντα τους με διαπίστευση που θα αναγνωρίσει η ευρωπαϊκή και διεθνής κοινότητα. Όλα, δηλαδή, την τελευταία στιγμή και όλα με τον χειρότερο τρόπο.

Δυστυχώς αυτό συμβαίνει και με τη μεγάλη εικόνα της διαπραγμάτευσης. Όπως πληροφορούμαστε σήμερα, ξεκινούν εκ νέου οι διαπραγματεύσεις της ελληνικής Κυβέρνησης με την τρόικα, ώστε να υπάρξει συμφωνία ως στόχος στις 22 Μαΐου. Αυτή είναι η νέα προθεσμία. Είναι μία νέα χάντρα στο κομπολόι των προθεσμιών, που εσείς έχετε πολλές φορές ανακοινώσει μετά τις 5 Δεκεμβρίου, τις αρχές Ιανουαρίου, τις 20 Φεβρουαρίου, τις 20 Απριλίου, τις 7 Απριλίου και τώρα τις 22 Μαΐου.

Για άλλη μια φορά, λοιπόν, πλησιάζουμε στο επικίνδυνο ορόσημο του Ιουλίου, όταν η χώρα θα κληθεί να καταβάλει περίπου 6 δισεκατομμύρια ευρώ για να αποπληρώσει παλαιότερα δάνεια, χρήματα τα οποία δεν έχουμε.

Όλα, επίσης, δείχνουν ότι η συμφωνία όταν επιτευχθεί θα είναι σκληρή και επώδυνη για τους πολίτες και ιδιαίτερα για τους οικονομικά ασθενέστερους. Η Κυβέρνηση παριστάνει τη μια στιγμή τον σκληρό διαπραγματευτή και από την άλλη υπογράφει τα πάντα. Το ερώτημα που δημιουργείται από αυτή την τακτική είναι εύλογο. Αφού στο τέλος το Υπουργείο Οικονομικών δέχεται τη μείωση του αφορολογήτου στο επίπεδο των 5.600 έως 5.900 ευρώ, αφού το Υπουργείο Οικονομικών δέχεται την άγρια περικοπή των κύριων συντάξεων με την κατάργηση των προσωπικών διαφορών από 1-1-2019, γιατί δεν υπογράφετε τη συμφωνία εξαρχής, ώστε τουλάχιστον η πραγματική οικονομία να μην πλήττεται από αυτή την οικονομική αβεβαιότητα και αστάθεια; Τι κερδίζει η χώρα από την καθυστέρηση;

Αφού με τη συγκεκριμένη συμφωνία υποτίθεται ότι καταργείται η λιτότητα και βγαίνει η χώρα από την κρίση, όπως μας έλεγαν τις προηγούμενες εβδομάδες αρκετοί από τους Υπουργούς της Κυβέρνησης, γιατί δεν την υπογράφετε τόσο καιρό; Διότι η αλήθεια είναι ότι έχετε δεχτεί σκληρά μέτρα και δεν μπορείτε να αντιμετωπίσετε την πραγματικότητα. Για τον λόγο αυτό διαρκώς κατασκευάζετε εχθρούς, μπερδεύετε φίλους, εξυμνείτε όσα καταγγέλλατε στο παρελθόν και επιπλέον ξεχνάτε όσα λέγατε πριν γίνετε η Κυβέρνηση, πριν πάρετε την εξουσία.

Να θυμηθούμε το πλεόνασμα του αίματος, της δυστυχίας και της λιτότητας, όπως το χαρακτηρίζατε το 2014, που τώρα ξαφνικά έγινε πλεόνασμα επιτυχίας και αποτελεσματικότητας; Όμως, σας θυμίζω, όταν κατηγορούσατε τους προηγούμενους για τη δέσμευσή τους για πλεόνασμα 4,5% το 2014, τότε η ανάπτυξη ήταν 3%.

Σήμερα με πλεόνασμα 4% για το 2016 και ανάπτυξη 0%, τι έχετε να πείτε, κυρίες και κύριοι συνάδελφοι, ιδιαίτερα του ΣΥΡΙΖΑ; Αυτό δεν σημαίνει βαριά λιτότητα; Δεν σημαίνει αφαίμαξη της πραγματικής οικονομίας;

Κυρίες και κύριοι συνάδελφοι, το ένα ρεκόρ μετά το άλλο τα σπάτε. Σπάσατε το πλεόνασμα-ρεκόρ, αλλά σπάσατε και ένα άλλο ρεκόρ. Κάνατε καινούργιους φίλους. Ο κ. Σόιμπλε πίνει νερό στο όνομά σας. Το σκεπτικό του είναι πολύ απλό. Αφού η Ελλάδα κατάφερε πλεόνασμα 4% με ύφεση, γιατί να μη μπορεί να πετύχει πλεόνασμα 3,5% τα επόμενα χρόνια, όταν αναμένεται να μπει σε μια φάση ανάπτυξης;

Το πλεόνασμα, κύριοι συνάδελφοι που γελάτε, έγινε όπλο στα χέρια της γερμανικής κυβέρνησης κατά του Διεθνούς Νομισματικού Ταμείου, που επιμένει σε κούρεμα. Αυτό καταφέρατε. Διαβάστε τον ξένο Τύπο, διαβάστε τις δηλώσεις των συναδέλφων σας Υπουργών και Βουλευτών άλλων χωρών. Αυτό καταφέρατε.

Επειδή, όμως, βρισκόμαστε στην τελική φάση των διαπραγματεύσεων, εμείς αναμένουμε να δούμε το τελικό κείμενο της όποιας συμφωνίας και θα τοποθετηθούμε. Όλα, όμως, δείχνουν ότι δεσμεύετε τη χώρα για μέτρα άνω των 4 δισεκατομμυρίων ευρώ από το 2019 και μετά, χωρίς όμως να εξασφαλίζετε νέα χρηματοδότηση. Όσο δε για το επιχείρημα των ουδέτερων δημοσιονομικών μέτρων αυτό δεν φαίνεται να στέκει. Η απλή λογική το καταρρίπτει. Τα μέτρα θα εφαρμοστούν ρητώς, ενώ τα αντίμετρα στον βαθμό που θα έχετε ξεπεράσει τους δημοσιονομικούς στόχους.

Σε κάθε περίπτωση, πάντως, φαντάζομαι ότι εσείς, οι συνάδελφοι Βουλευτές του ΣΥΡΙΖΑ και των ΑΝΕΛ, δεν θα έχετε κανένα πρόβλημα να το ψηφίσετε, έτσι δεν είναι;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Βεβαίως!

**ΓΕΩΡΓΙΟΣ ΑΜΥΡΑΣ:** Το ψηφίζετε, έτσι;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ναι! Όλα!

**ΓΕΩΡΓΙΟΣ ΑΜΥΡΑΣ:** Και την περικοπή των κυρίων συντάξεων, έτσι;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Βεβαίως!

**ΓΕΩΡΓΙΟΣ ΑΜΥΡΑΣ:** Βεβαίως ε; Και την αύξηση της φορολογίας ιδιαίτερα σε εκείνους που παίρνουν μέχρι 600 ευρώ τον μήνα έτσι; Άρα δεν έχετε πρόβλημα. Μάλιστα.

Πάντως από το σκίσιμο των μνημονίων έχετε κάνει παγκόσμιο ρεκόρ. Έχετε φέρει δύο μνημόνια, «1+1», το δεύτερο είναι «καβάντζα». Όλο αυτό, μάλιστα, με την ίδια ευκολία που πηγαίνετε από τον «Ολανδρέου» στον Πρόεδρο Ολάντ, από τον Ολάντ στον Μελανσόν και από τον Μελανσόν στον Μακρόν. Καμμία πυξίδα, κανένα σχέδιο, καμμία προοπτική γι’ αυτή τη χώρα!

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Εσείς, δηλαδή, είστε με τη Λεπέν;

**ΓΕΩΡΓΙΟΣ ΑΜΥΡΑΣ:** Τι λέτε, κύριοι συνάδελφοι; Άκουσα κάτι για τη Λεπέν.

Φαντάζομαι, κύριε συνάδελφε του ΣΥΡΙΖΑ, ότι εσείς που υποστηρίξατε τον Μελανσόν, ακούσατε τι είπε. Άφησε ελεύθερους, λέει, τους ψηφοφόρους του, κρατώντας ελεύθερες σχέσεις και με την κ. Λεπέν.

Εν πάση περιπτώσει οι εξαγωγές είναι το σίγουρο μονοπάτι, που θα μπορέσει να κινητοποιήσει την ελληνική οικονομία για να τη βγάλει από το πηγάδι.

Όμως, εξαγωγές, κυρίες και κύριοι συνάδελφοι, είναι και οι έμμεσες εξαγωγές. Για παράδειγμα τώρα που είμαστε επισήμως στη θερινή τουριστική περίοδο, είναι τα μουσεία και οι αρχαιολογικοί χώροι. Πόσο περήφανοι θα μπορούσαν να είναι οι Υπουργοί αυτής της Κυβέρνησης, όταν από τα τετρακόσια ογδόντα δύο μουσεία και αρχαιολογικούς χώρους που διαθέτει η χώρα –ακούστε, βγάλτε χαρτί, σημειώστε και φρίξτε- εκατόν εννέα μουσεία και αρχαιολογικοί χώροι είναι κλειστοί; Γράφει «ΚΛΕΙΣΤΟΝ»! Επίσης εβδομήντα δύο αρχαιολογικοί χώροι και μουσεία ανοίγουν μόνο κατόπιν ραντεβού! Το κλειδί πρέπει να πας να το πάρεις από τη διπλανή ταβέρνα ή αλλού, σε άλλη περίπτωση να τηλεφωνήσεις στην εφορεία αρχαιοτήτων και να σου κλείσουν ένα ραντεβού να πας να πάρεις το κλειδί και να σου ανοίξουν τον αρχαιολογικό χώρο, ενώ τριακόσιοι αρχαιολογικοί χώροι και μουσεία, παρ’ όλο που ακολουθούν ακόμα και σήμερα το χειμερινό ωράριο, δηλαδή είναι ανοιχτά από τις 8.00΄ η ώρα έως τις 15.00΄ η ώρα, για να τους επισκεφτείς πρέπει να καταβάλεις θερινό εισιτήριο που είναι αυξημένο.

Τι να πούμε, λοιπόν; Τι να πει κανείς γι’ αυτή την κατάσταση; Άπειρες φορές έχω καταθέσει ερωτήσεις στην Υπουργό Πολιτισμού και στην Υπουργό Τουρισμού και απάντηση δεν παίρνω. Πού είναι το ηλεκτρονικό εισιτήριο, υποτίθεται στα μουσεία με πρώτη την Ακρόπολη των Αθηνών ή τις Μυκήνες; Πού είναι όλα αυτά; Γιατί οι άλλοι λαοί να τα εφαρμόζουν εδώ και χρόνια χωρίς δυσκολία κι εμείς μονίμως να ασθμαίνουμε, να είμαστε ουραγοί και να πολεμάμε τη λύση του αυτονόητου; Γιατί;

Κυρίες και κύριοι συνάδελφοι, μιας και αναφέρομαι στον τουρισμό, έμμεσες εξαγωγές είναι και η αναρρίχηση, για παράδειγμα, στους βράχους των Μετεώρων. Το ξέρετε ότι υπάρχουν τρελές απαγορεύσεις; Μάλιστα τις προάλλες απαγορεύτηκε ένας διεθνής αγώνας σχοινοβασίας σε βράχους, όπου δεν υπάρχουν μοναστικές κοινότητες εν λειτουργία.

Πότε θα βγάλουμε αυτά τα λέπια από τα μάτια μας; Πότε, επιτέλους, θα αξιοποιήσουμε την υπεραξία αυτής της χώρας, αντί να την πριονίζουμε και να την υπονομεύουμε; Έχω την αίσθηση ότι αργεί, δυστυχώς, αυτή η πραγματική ανάσταση της λογικής.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Ιωάννης Δελής από το ΚΚΕ έχει τον λόγο.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, ακούγονται πολλά σήμερα εδώ. Ακούστηκαν ανάμεσα σε όλα τόσοι ύμνοι για τον Μεταξά, που μπορεί ούτε στην περίοδο της δικτατορίας του να μην ακούγονταν. Όμως ακούσαμε και το καταπληκτικό, να μιλάνε εδώ για τη φιλεργατικότητα του Μεταξά. Την απέδειξε αυτή τη φιλεργατικότητα ο Μεταξάς τον Μάιο του 1936 στη Θεσσαλονίκη, όταν έστειλε τον Στρατό και την Αστυνομία για να δολοφονήσουν εργάτες. Δεκάδες καπνεργάτες έπεσαν νεκροί τον Μάιο του 1936 από το καθεστώς του Μεταξά, λίγο πριν κάνει τη δικτατορία του. Αυτός ήταν ο Μεταξάς και αυτό τα λέει όλα.

Τώρα είναι εδώ, βέβαια, και ο εκπρόσωπος του Υπουργείου Παιδείας. Θέλουμε να πούμε ότι η Κυβέρνηση έχει, πράγματι, ταλέντο στο να προκαλεί αναστάτωση και επιπλέον άγχος στους υποψήφιους των πανελλαδικών εξετάσεων, πότε με τον αριθμό των εισακτέων, πότε με τις επαναληπτικές εξετάσεις αυτών των πανελλαδικών εξετάσεων.

Σε αυτό το θέμα θέλω να μείνω. Το Υπουργείο Παιδείας έχει φέρει στο σημερινό νομοσχέδιο του Υπουργείου Οικονομίας αρχικά μια τροπολογία, η οποία τώρα πια είναι άρθρο –είναι, νομίζω, το άρθρο 12- και ισχυρίζεται ότι τακτοποιεί το θέμα των επαναληπτικών πανελλαδικών εξετάσεων, μεταθέτοντας αυτές τις επαναληπτικές εξετάσεις από τον Ιούλη στον Σεπτέμβρη για όλα τα μαθήματα, ακόμα και αν κάποιος μαθητής χάσει τις εξετάσεις μόνο για ένα μάθημα. Για να το κάνει αυτό, επικαλείται η Κυβέρνηση το γνωστό επιχείρημα ότι υπήρξαν, βεβαίως, στο παρελθόν μεμονωμένες απαράδεκτες και καταδικαστέες πρακτικές αξιοποίησης τέτοιους είδους ρυθμίσεων. Όμως στην πραγματικότητα το κάνει, για να επιδιώξει η Κυβέρνηση μαζί με τα ξερά να κάψει και τα χλωρά!

Εδώ αξίζει να θυμηθούμε τι έλεγε το Υπουργείο Παιδείας πριν λίγο μόλις καιρό, όταν δεν έκρυβε ότι σκόπευε να καταργήσει τις επαναληπτικές πανελλαδικές εξετάσεις, υλοποιώντας νόμους και ρυθμίσεις της προηγούμενης κυβέρνησης, της κυβέρνησης της Νέας Δημοκρατίας. Αυτό είναι άλλη μια απόδειξη, βέβαια, για τη συνέχεια της αντιεκπαιδευτικής πολιτικής.

Φυσικά αυτή η πρόθεση της Κυβέρνησης πυροδότησε αντιδράσεις. Ήταν λογικό. Προκάλεσε και τις κινητοποίησης των μαθητών έξω από το Υπουργείο Παιδείας, κινητοποιήσεις που δεν έγιναν, βέβαια, γιατί αυτά τα παιδιά σκόπευαν εσκεμμένα να αφήσουν ένα ή δύο μαθήματα για να πάνε να τα δώσουν τον Σεπτέμβριο ή τον Ιούλιο, αλλά ήταν κινητοποιήσεις που εξέφραζαν το αίσθημα αδικίας του συνόλου των μαθητών.

Το ίδιο αυτό διάστημα η εφημερίδα «ΑΥΓΗ» με στοχευμένα δημοσιεύματα όπως «όχι επαναληπτικές τον Ιούλη», «ναι τον Σεπτέμβρη», καλλιεργούσε το έδαφος του ελιγμού της Κυβέρνησης, βάζοντας με έμμεσο τρόπο το στοιχείο του επιπλέον κόστους των εξετάσεων του Ιούλη σε σχέση με τις εξετάσεις τον Σεπτέμβρη, όταν βέβαια και τα σχολεία είναι ανοιχτά.

Τελικά κάτω από την κίνηση των μαθητικών κινητοποιήσεων, η Κυβέρνηση κατέληξε στη σημερινή ρύθμιση, που ενώ διατηρεί την επανάληψη των πανελλαδικών εξετάσεων για όσους μαθητές αποδεδειγμένα δεν μπορούν να συμμετάσχουν σε αυτές για αντικειμενικούς λόγους, τελικά χειροτερεύει τους όρους συμμετοχής αυτών των μαθητών σε αυτές τις επαναληπτικές εξετάσεις.

Η σημερινή κυβερνητική ρύθμιση έχει, κύριε Υπουργέ, έναν καθαρά τιμωρητικό και εκδικητικό χαρακτήρα, γιατί είναι τιμωρία και επιπλέον άγχος για έναν μαθητή που δεν μπόρεσε για λόγους αντικειμενικούς, όπως για μια οικογενειακή τραγωδία ή για μια ασθένεια, να μην μπορέσει να πάει γράψει σε ένα μάθημα -στο τρίτο ή στο τέταρτο μάθημα και τελευταίο- και να τον βάζετε να γράψει από την αρχή όλα τα μαθήματα.

Όχι μόνο αυτό αλλά μεταφέρετε τις επαναληπτικές εξετάσεις από τον Ιούλιο, όπως γινόταν μέχρι τώρα, στον Σεπτέμβρη, για να δοθεί δήθεν χρόνος στους μαθητές «να μαζέψουν τα μυαλά τους», χρησιμοποιώ την έκφραση που χρησιμοποιεί συχνά ο κ. Γαβρόγλου.

Πάλι, όμως, δεν λέτε την αλήθεια, κύριε Υπουργέ. Ο βασικός λόγος που το κάνετε, είναι η περιβόητη εξοικονόμηση δαπανών. Ας είναι καλά το τρίτο μνημόνιο, αφού τον Σεπτέμβρη ως γνωστόν τα σχολεία είναι ήδη ανοιχτά σε αντίθεση με τον Ιούλη, και το κόστος των εξετάσεων, βεβαίως, μικραίνει.

Τι σημαίνει, όμως, αυτό για τους μαθητές που θα συμμετέχουν στις επαναληπτικές πανελλαδικές εξετάσεις τον Σεπτέμβρη; Τίποτα άλλο παρά παράταση της αγωνίας και του άγχους. Αυτό είναι το δώρο της Κυβέρνησης, για την όποια περιπέτεια έχουν περάσει αυτά τα παιδιά.

Αν θέλει η Κυβέρνηση, πραγματικά, να αντιμετωπίσει τέτοιες ιδιαίτερες περιπτώσεις ψυχικής καταπόνησης και ταλαιπωρίας, τότε δεν έχει παρά διατηρώντας τις επαναληπτικές του Ιούλη, να θεσπίσει για όσους λίγους ελάχιστους χρειαστεί τις επαναληπτικές και τον Σεπτέμβρη.

Και μια και μιλάμε γι’ αυτές τις επαναληπτικές εξετάσεις, αλήθεια, κύριε Υπουργέ, τι σκοπεύει να κάνει η Κυβέρνηση, για εκείνες τις περιπτώσεις παιδιών από απομακρυσμένα νησιά που ενδέχεται να επαναλάβουν τις πανελλαδικές εξετάσεις; Πόσο μακριά σκοπεύετε να τα στείλετε γι’ αυτές τις εξετάσεις; Ακόμα περισσότερα απ’ ό,τι τώρα που έχετε ήδη περιορίσει τα εξεταστικά κέντρα;

Κοντολογίς, πάρτε πίσω την τροπολογία –το άρθρο 12 πια-, διατηρείστε τις επαναληπτικές εξετάσεις στον μήνα Ιούλη και μόνο για τα μαθήματα για τα οποία δεν δόθηκαν εξετάσεις και θεσπίστε τέτοιου είδους επαναληπτικές εξετάσεις και για τον Σεπτέμβρη, για όσους μαθητές δεν θα μπορέσουν ή δεν θα είναι δυνατόν να συμμετάσχουν στις επαναληπτικές του Ιούλη.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Δήμα, θέλετε να κάνετε ερώτηση στον κύριο Υπουργό;

**ΧΡΙΣΤΟΣ ΔΗΜΑΣ:** Για δύο λεπτά μόνο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Όσο πιο σύντομα μπορείτε σας παρακαλώ.

Ορίστε έχετε τον λόγο.

**ΧΡΙΣΤΟΣ ΔΗΜΑΣ:** Κύριε Υπουργέ, ομολογώ ότι μπερδεύτηκα μετά την παρέμβασή σας. Δεν έχω καταλάβει τι λογίζεται ως σοβαρός λόγος υγείας. Είναι, δηλαδή, το σπάσιμο χεριού, η μηνιγγίτιδα, η γαστρεντερίτιδα;

Και ο λόγος που ρωτάω, είναι διότι θα κληθείτε μέσα στις επόμενες εβδομάδες να αποφασίσετε. Και είναι πολύ προτιμότερο να το αποσαφηνίσετε τώρα, παρά να αφήσετε αυτή την ασάφεια.

Δεύτερον, ποιος πιστοποιεί αυτόν τον σοβαρό λόγο υγείας; Αν άκουσα καλά, είπατε ότι τον πιστοποιεί το Υπουργείο; Μου φαίνεται λίγο περίεργο.

Τρίτον, γιατί η τροπολογία, το άρθρο 12 πλέον, δεν ξεκαθαρίζει το θέμα και αφήνει περιθώριο για να καταλήξει η διάταξη σε είσοδο εξεταζομένων από το παράθυρο;

Τέταρτο ερώτημα. Δεν θεωρείτε ότι συνιστά χειραγώγηση των τελικών αποτελεσμάτων, το γεγονός ότι κάποιοι υποψήφιοι θα ξέρουν ποιες βάσεις ήταν χαμηλά, σε αντίθεση με κάποιους που δεν το ήξεραν και είχαν συμπληρώσει το μηχανογραφικό πολύ νωρίτερα;

Επίσης δεν θεωρείτε και εσείς ότι ο σχεδιασμός του Υπουργείου είναι εξαιρετικά πρόχειρος, όταν αλλάζετε τις διατάξεις για τις πανελλαδικές μόλις σαράντα δύο μέρες πιο πριν;

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει για δώδεκα λεπτά ο Κοινοβουλευτικός Εκπρόσωπος της Ένωσης Κεντρώων κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, το έλλειμμα αξιοπιστίας που παρουσιάζει το πολιτικό σύστημα στη χώρα μας, δεν είναι ούτε αδικαιολόγητο ούτε χωρίς αιτία. Πηγάζει, κυρίως, από το γεγονός, πως τα λόγια των πολιτικών έχουν χάσει το νόημά τους για τους πολίτες.

Αυτό, βεβαίως, δεν έγινε σε μια νύχτα. Χρειάστηκαν δεκάδες νομοσχέδια σαν και αυτό που συζητάμε σήμερα εδώ στην Ολομέλεια, που χωρίς ντροπή μάς φέρνετε με τη μορφή του επείγοντος, χρειάστηκαν εκατοντάδες ώρες ανούσιας δήθεν πολιτικής αντιπαράθεσης και χιλιάδες δημόσιες βαρυσήμαντες δηλώσεις που ο χρόνος απέδειξε ψεύτικες.

Η ιδιαιτερότητα, όμως, του σημερινού νομοσχεδίου είναι πως μέσα σε αυτό, η Κυβέρνηση κατάφερε να συγκεντρώσει όλα εκείνα τα χαρακτηριστικά, που συνθέτουν την πραγματική εικόνα του τρόπου με τον οποίο κυβερνήθηκε η χώρα δεκαετίες ολόκληρες, για να οδηγηθεί τελικά στη σημερινή κατάσταση της δοκιμασίας και της κρίσης. Χρειάστηκε προχειρότητα, επιπολαιότητα, έλλειψη προγραμματισμού και τελικά ανικανότητα και ανευθυνότητα.

Αυτά υπήρξαν τα βασικά χαρακτηριστικά της πολιτικής που ευθύνεται για τα σημερινά αδιέξοδα και την οποία άσκησαν όλες οι ελληνικές κυβερνήσεις τις τελευταίες δεκαετίες. Αυτά είναι και τα δεδομένα που παρουσιάζει το ιστορικό του υπό ψήφιση νομοσχεδίου με τίτλο: «Σύσταση ΝΠΙΔ με τη επωνυμία «Εθνικό Σύστημα Διαπίστευσης» και άλλες διατάξεις».

Τα κακώς κείμενα μάλιστα αφορούν αυτήν τη φορά εξίσου την Κυβέρνηση αλλά και την Αξιωματική Αντιπολίτευση. Με επιπολαιότητα η Κυβέρνηση, όταν η Αξιωματική Αντιπολίτευση ήταν κυβέρνηση, επιχείρησε το 2013 τη συγχώνευση των τριών Οργανισμών πιστοποίησης. Με προχειρότητα έγινε τότε η εκτίμηση από το ΠΑΣΟΚ και τη Νέα Δημοκρατία πως δεν προσέκρουε ο νόμος με τον ν.765/2008. Η έλλειψη δε προγραμματισμού αποδείχθηκε εκ του αποτελέσματος, δηλαδή η Ευρώπη να κρίνει τον νόμο αυτό ως απαράδεκτο.

Με επιπολαιότητα, όμως, κινήθηκε και η Κυβέρνηση ΣΥΡΙΖΑ - ΑΝΕΛ, όταν έκρινε ήδη από τα τέλη του 2015 ως δευτερεύουσας σημασίας τον κίνδυνο να καταρρεύσει το Εθνικό Σύστημα Πιστοποίησης. Με προχειρότητα αντιμετώπισε και ο κ. Σταθάκης τις σχετικές διεθνείς υποχρεώσεις της χώρας, για να φτάσουμε τελικά σε αυτό το σημείο σήμερα, όπου η έλλειψη προγραμματισμού αποδεικνύει περίτρανα πια, κυρίως από την ημερομηνία ψήφισης του νόμου, τη σημερινή ημερομηνία, δηλαδή δύο ημέρες πριν την πρόκληση εγκεφαλικού επεισοδίου για την ελληνική οικονομία, δύο μέρες μόνο πριν κυρωθεί η απόφαση με την οποία το Ελληνικό Σύστημα Διαπίστευσης θα έχανε την αξία του παγκοσμίως με τραγικές, απρόβλεπτες και μη αναστρέψιμες συνέπειες για την ελληνική οικονομία.

Τι να πιστέψουν οι Έλληνες; Τι έχουμε να τους απαντήσουμε στο απλό ερώτημα «γιατί έπρεπε να φτάσουμε στο χείλος του γκρεμού για να νομοθετήσει η Βουλή αυτά που πρέπει, για να προστατεύσει την ελληνική οικονομία από βέβαιη κατάρρευση»; Κανείς δεν αμφισβήτησε τις τραγικές συνέπειες που θα είχε για τη χώρα η τυχόν απαξίωση του εγχώριου συστήματος πιστοποίησης. Κανείς, όμως, δεν επιχείρησε να εξηγήσει πειστικά στους Έλληνες γιατί χρειάστηκε να βρεθούμε σε αυτήν την θέση εξαρχής, γιατί να είναι όλα τα ζητήματα, ζητήματα μικροκομματικής εκμετάλλευσης; Γιατί να γίνονται όλα στο άρπα-κόλλα; Αυτά αναρωτιούνται οι συμπολίτες μας. Αυτά τουλάχιστον λένε σε μένα.

Ενημερώθηκαν για το τι διακυβεύεται, για το τι κρίνεται, για το τι αποφασίζεται από την έγκαιρη ψήφιση ή όχι του σημερινού νομοσχεδίου από ποιον και πότε; Από εμάς τρεις μέρες πιο πριν, δύο μέρες πριν την κύρωση, για να μας βγάλουν απ’ έξω. Εάν το σημερινό νομοσχέδιο δεν ψηφιστεί σήμερα, τότε η ελληνική οικονομία την Παρασκευή θα καταρρεύσει. Αυτή είναι μία πραγματικότητα. Αυτή είναι η αλήθεια. Η ζημιά στην αξιοπιστία της χώρας, ειδικά σε αυτήν την κρίσιμη για την οικονομία χρονική περίοδο, θα ήταν ανεπανόρθωτη.

Έχοντας, λοιπόν, εντοπίσει και καταγγείλει την επιπολαιότητα, την προχειρότητα και την έλλειψη προγραμματισμού στην πολιτική αντιμετώπιση του εγχωρίου συστήματος πιστοποίησης και από τη συγκυβέρνηση Νέας Δημοκρατίας - ΠΑΣΟΚ το 2013 και σήμερα από τη συγκυβέρνηση ΣΥΡΙΖΑ - ΑΝΕΛ, θα κλείσω το σχόλιό μου για το κυρίως νομοσχέδιο επισημαίνοντας το σημείο εκείνο της ιστορίας του, μέχρι να φτάσει σήμερα εδώ στην Ολομέλεια και να συζητηθεί, που αποδεικνύει την ανευθυνότητα και την ανικανότητα και των προηγούμενων κυβερνήσεων και της σημερινής Κυβέρνησης. Όλα αυτά έγιναν χωρίς λόγο. Και το πρώτο νομοθέτημα του 2013 ήταν παντελώς αχρείαστο και αποτέλεσε ανεξήγητη απόφαση της τότε ελληνικής κυβέρνησης, αλλά και η σημερινή Κυβέρνηση, χωρίς κανέναν απολύτως λόγο, άφησε τα πράγματα να φτάσουν στο χείλος του γκρεμού.

Αυτά συνεχίζουν να βλέπουν οι Έλληνες πολίτες, αυτά που γίνονται χωρίς την παρέμβαση των ξένων, χωρίς την παρέμβαση της τρόικας, αλλά με αποκλειστική ευθύνη των ελληνικών πολιτικών δυνάμεων.

Και ανησυχούν επειδή αντιλαμβάνονται ότι οι κίνδυνοι να πάει κάτι στραβά, όταν τραβούν τα πράγματα στα άκρα τους, είναι πάρα πολύ μεγάλοι. Το τραγικό είναι πως σε πολλές περιπτώσεις δεν χρειαζόταν, δεν υπήρχε λόγος να φτάσουμε στο παρά πέντε, όπως δεν έχετε καμμία δικαιολογία και για το υπό συζήτηση νομοσχέδιο που αφήσατε τον χρόνο να περάσει, για να το φέρετε τελικά με τη διαδικασία του επείγοντος, αποδεικνύοντας για άλλη μια φορά πόσο αδιαφορείτε για τον Κανονισμό της Βουλής και πόσο σας ενδιαφέρουν οι κανόνες του καλώς νομοθετείν.

Το γεγονός μάλιστα πως επιλέξατε αυτήν τη διαδικασία για να αντιμετωπίσετε ένα τόσο σημαντικό ζήτημα δεν σας εμπόδισε να προσθέσετε και σε αυτό το νομοσχέδιο το γνωστό «και λοιπές διατάξεις», για να μας φέρετε και μερικές τροπολογίες της τελευταίας στιγμής, τις οποίες και θα σχολιάσω και εγώ από τη δική μου πλευρά ως Κοινοβουλευτικός Εκπρόσωπος, καθόσον ο εισηγητής μας, ο κ. Γεωργιάδης, έχει τοποθετηθεί αναλυτικά για το νομοσχέδιο.

Η τροπολογία «Επαναληπτικές εξετάσεις εισαγωγής στην τριτοβάθμια εκπαίδευση», για την οποία έχουμε ήδη ουσιαστικά ενσωματωμένο άρθρο μέσα στο νομοσχέδιο, έγινε δεκτή από τον Υπουργό. Φάνηκε και από τις συζητήσεις στην αρμόδια επιτροπή, όπου είχε και την ευκαιρία και ο ειδικός αγορητής μας, ο κ. Γεωργιάδης, να σας επισημάνει τις ανησυχίες του, το ενδεχόμενο να γίνει κατάχρηση των προβλέψεων της τροπολογίας, εάν αυτή παραμείνει ως έχει.

Κυρίες και κύριοι συνάδελφοι, αναλογιστείτε τι μήνυμα στέλνετε με αυτήν την τροπολογία στους δεκαεπτάρηδές μας, οι οποίοι εκτός του ότι δίνουν φέτος εξετάσεις, εάν εσείς προκηρύξετε εκλογές θα κατέβουν να ψηφίσουν και στις εκλογές βάσει του νόμου τον οποίο έχουμε ψηφίσει σε αυτό εδώ το Κοινοβούλιο. Ένα Κοινοβούλιο, που σήμερα δηλώνει στους δεκαεπτάρηδες πως η ελληνική πολιτεία, λόγω ανικανότητας για να σου λύσει ένα πρόβλημα, θα σου δημιουργήσει άλλα δέκα. Το μήνυμα που στέλνετε με την ψήφιση αυτής της τροπολογίας προάγει τη μοιρολατρία και είναι το εξής απλό: Κοίτα μη σου λάχει το κακό, γιατί ενός κακού μύρια έπονται.

Δεν συναινούμε, λοιπόν, στην απαξίωση της ελπίδας για όσους συνανθρώπους μας τύχει να αρρωστήσουν ή να χάσουν έναν δικό τους άνθρωπο τις ημέρες αυτές των τόσο κρίσιμων πανελλαδικών εξετάσεων.

Όσον αφορά το θέμα της χορήγησης έντοκου δανείου συνολικού ύψους 10 εκατομμυρίων ευρώ, πολλά ακούστηκαν για τη συγκεκριμένη τροπολογία. Δεν στάθηκε, όμως, κανείς -και πιστεύω εγώ όχι τυχαία- στο να εξηγήσει στους Έλληνες ποιος ακριβώς δανείζει ποιον. Η πολιτική σημασία μιας τέτοιου είδους τροπολογίας είναι τεράστια, όπως είναι και η ευθύνη όλων αυτών που έχουν καταστήσει αναγκαίες αυτές τις τροπολογίες. Δεν λύνονται έτσι τα προβλήματα. Έτσι δημιουργούνται προβλήματα.

Η νομοθέτηση με τροπολογίες παρατάσεων, αναστολών κατά παρέκκλιση κάθε νόμου, προβλέψεων και φυσικά δανεισμών έχει γίνει ο βασικός κανόνας νομοθέτησης στην Ελλάδα με ευθύνη της σημερινής Κυβέρνησης. Και αντί να απολογείστε μάς κάνετε και νουθεσίες και προτροπές, για να μην σας κάνουμε παρατηρήσεις, επειδή οι προηγούμενοι ήταν χειρότεροι.

Κυρίες και κύριοι συνάδελφοι της Κυβέρνησης, προσέχετε, γιατί σίγουρα έτσι όπως πηγαίνετε θα τους ξεπεράσετε. Έχετε βαλθεί μέσα σε δύο χρόνια να ξεπεράσετε τα σαράντα χρόνια κακής νομοθέτησης από την πλευρά των κυβερνήσεων της Μεταπολίτευσης.

Όσον αφορά την καθιέρωση με νόμο, αντί υπουργικής απόφασης που ισχύει σήμερα, για την 1η Μαΐου ως ημέρα υποχρεωτικής αργίας είναι χωρίς ουσία, ανάξια σχολιασμού. Η πολιτική αυτή πρωτοβουλία γίνεται -τάχα μου- στο όνομα της Αριστεράς, αλλά είναι κόντρα στο αληθινό νόημα της Αριστεράς. Καμμιά υπουργική απόφαση, κανένας νόμος δεν μπορεί να περιγράψει, να αποδώσει ή να αποποιηθεί το νόημα και την αξία μιας ημέρας που καθιερώθηκε στη συνείδηση των Ελλήνων ως εκείνη η ημέρα που οι νόμοι πρέπει να δοκιμάζονται, να κατακρίνονται και να αμφισβητούνται με απεργία. Μάλιστα, αυτήν την απόφασή σας θα πάτε να τη δώσετε σε όσους εκείνη την ημέρα θα εργάζονται, θα δουλεύουν για ένα μεροκάματο της τάξεως των 9 ευρώ και 20 λεπτών, το νόμιμο μεροκάματο.

Όσον αφορά την τροπολογία με την αδήλωτη εργασία, έχω να πω αντίστοιχα αυτό που είπα στην προηγούμενη τροπολογία: Να πάτε να βρείτε τους δεκάδες χιλιάδες συνανθρώπους μας που έχουν ήδη κλείσει τις απαραίτητες συμφωνίες, για να έχουν μια ευκαιρία να εργαστούν, έστω και μαύρα, την οικονομική τουριστική περίοδο που έρχεται και που πάνω της έχουν στηρίξει τις τελευταίες τους ελπίδες, όπως και η χώρα τις δικές της. Θα κριθείτε από το αποτέλεσμα.

Προς το παρόν ενισχύετε τον κομματικό σας στρατό με αυτή την τροπολογία. Αυτό κάνετε, ενισχύετε τον κομματικό σας στρατό με την αγαπημένη μέθοδο, δηλαδή με τη σύσταση νέων γραφειοκρατικών δομών ενός ακόμη τμήματος με προϋποθέσεις στελέχωσης αλα ΣΥΡΙΖΑ.

Κυρίες και κύριοι συνάδελφοι, κλείνω απευθυνόμενος σε εσάς και λέγοντας την παράκληση και την αγωνία της Ένωσης Κεντρώων: Κανένας και κανένα κομματικό συμφέρον δεν είναι πάνω από το εθνικό συμφέρον. Έχει υποχρέωση η συγκεκριμένη Βουλή μετά από ενάμιση χρόνο κάποια στιγμή να το καταλάβει.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος, κ. Χρήστος Μπουκώρος από τη Νέα Δημοκρατία έχει τον λόγο.

Κύριε συνάδελφε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Υπουργέ, αν και απουσιάζει από την Αίθουσα ο επισπεύδων Υπουργός του συζητούμενου νομοσχεδίου, είμαι υποχρεωμένος να ξεκινήσω λέγοντας ότι ακόμη και ο τυχαίος παρατηρητής, για να μην πω ο περαστικός περιπατητής, διαπιστώνει με σχετική ευκολία την έλλειψη κάθε συνοχής και προγραμματισμού στο κυβερνητικό σας έργο.

Λειτουργείτε κυριολεκτικά τη χώρα στα κόκκινα συνεχώς και για όλα τα θέματα. Και όταν αυτό συμβαίνει, ή μένεις από μηχανή ή εμπλέκεσαι σε ατύχημα. Δεν ξέρω αν το δεύτερο είναι και επιδίωξή σας. Δεν τα λέω αυτά σε κανένα αντιπολιτευτικό πλαίσιο. Είναι διαπιστώσεις, όπως σας είπα, της ελληνικής κοινωνίας. Τρέχετε συνεχώς πίσω από τα γεγονότα, πίσω από τις προθεσμίες, πίσω από τις υποχρεώσεις και τις ανάγκες της χώρας.

Κύριε Υπουργέ, δεν θα μιλήσω για την αξιολόγηση -το έκαναν πολλοί συνάδελφοι νωρίτερα- που την αναβάλλετε συνεχώς, δημιουργώντας τεράστια αβεβαιότητα στην ελληνική κοινωνία και στην ελληνική οικονομία. Κάθε κυβερνητική σας πρωτοβουλία, κάθε πολιτική σας πράξη, κάθε νομοθέτημα έρχεται την τελευταία στιγμή.

Ας δούμε τα σημερινά, το νομοσχέδιο για το Εθνικό Σύστημα Διαπίστευσης. Δύο χρόνια σας απειλεί με Grexit ο Ευρωπαϊκός Οργανισμός. Η Νέα Δημοκρατία με πολλαπλές ευκαιρίες σας είχε προειδοποιήσει. Μάλιστα είχα την ευκαιρία να καταθέσω και επίκαιρη ερώτηση, η οποία συζητήθηκε στις 17 Μαρτίου 2016, και η τότε αρμόδια Υπουργός δήλωνε στη Βουλή ότι δεν συντρέχει κανένας λόγος ανησυχίας. Και φτάσαμε μετά από δεκατέσσερις μήνες την ημέρα που εκπνέει η προθεσμία και κινδυνεύει η χώρα με ένα εργαστηριακό Grexit, να συζητάμε το νομοσχέδιο και να καλείται η Βουλή, χωρίς καμμία διαβούλευση με τη διαδικασία του επείγοντος, να ψηφίσει ένα νομοσχέδιο το οποίο αγγίζει την παραγωγική φυσιογνωμία της χώρας και την εικόνα της χώρας στο εξωτερικό. Γιατί οι εργαστηριακοί έλεγχοι, η τυποποίηση και όλα αυτά τα ζητήματα αγγίζουν τον πυρήνα της οικονομίας και δεν εκπέμπουμε κανένα μήνυμα σοβαρότητας, φέρνοντας, κύριε Υπουργέ, νομοσχέδιο την ημέρα εκπνοής του τελεσιγράφου που μας έστειλε ο αρμόδιος Ευρωπαϊκός Οργανισμός.

Όμως, δεν είναι μόνο το νομοσχέδιο το οποίο συζητάμε. Και όλες οι τροπολογίες αποδεικνύουν περίτρανα ότι η Κυβέρνηση τρέχει ασθμαίνουσα πίσω από τα γεγονότα.

Να έρθουμε στις τροπολογίες του Υπουργείου Παιδείας. Η διάταξη αυτή, ως προς τη λειτουργικότητά της και την αντικειμενικότητά της, ασφαλώς θα κριθεί στην πράξη. Δεν γνώριζε, όμως, το αρμόδιο Υπουργείο ότι σε σαράντα δύο μέρες από σήμερα διεξάγονται οι εισαγωγικές εξετάσεις; Ποιος ο λόγος να φέρνει στην τελική ευθεία μια διάταξη, η οποία μόνο αναστάτωση προκαλεί;

Επίσης, εάν δεν γνώριζε όλα αυτά η Κυβέρνηση, τις υποχρεώσεις μας προς τους ευρωπαϊκούς οργανισμούς, την υποχρέωση των εισαγωγικών εξετάσεων, δεν γνώριζε ούτε ότι η εργατική Πρωτομαγιά συμπίπτει με την 1η Μαΐου και φέρνει νομοθέτημα πέντε μέρες πριν από την Πρωτομαγιά;

Έτσι αιτιολογώ την αρχική μου διαπίστωση, ότι η Κυβέρνηση τρέχει συνεχώς πίσω από γεγονότα και υποχρεώσεις, χωρίς ίχνος προγραμματισμού και σχεδιασμού, χωρίς κανένα στοιχείο συνοχής στην πολιτική της. Να δούμε, όμως, και την ουσία των σημερινών τροπολογιών, ξεκινώντας από την τελευταία, περί νομοθέτησης ως υποχρεωτικής αργίας της ημέρας της Πρωτομαγιάς.

Ήρθε εδώ η κυρία Υπουργός Εργασίας και μας είπε ότι είναι μία πολιτική απόφαση της Κυβέρνησης, προκειμένου να τιμηθούν οι εργατικοί αγώνες για καλύτερες συνθήκες εργασίας, αγώνες για το οκτάωρο κ.λπ.. Είμαι βέβαιος, όμως, ότι η κυρία Υπουργός γνωρίζει ότι το οκτάωρο επί των ημερών της Κυβέρνησης «ΣΥΡΙΖΑΝΕΛ» σε ένα μεγάλο ποσοστό δεν υφίσταται στην Ελλάδα.

Ανέλαβε η Κυβέρνηση «ΣΥΡΙΖΑΝΕΛ», σύμφωνα με στοιχεία της ΕΛΣΤΑΤ, τις ευέλικτες μορφές εργασίας, δηλαδή τη μερική απασχόληση και την εκ περιτροπής εργασία, σε ποσοστό 9,4% το 2014. Σήμερα η μερική απασχόληση αγγίζει επί του συνόλου των συμβάσεων το 30% και η εκ περιτροπής εργασία το 15%. Σύνολο ευέλικτων μορφών απασχόλησης 45%, περίπου το μισό από το σύνολο των συμβάσεων.

Είμαι βέβαιος ότι τα γνωρίζει αυτά τα στοιχεία η κυρία Υπουργός, η οποία μιλά για τιμή στους αγώνες των Ελλήνων εργαζομένων για το οκτάωρο, αλλά επιμελώς τα αποκρύπτει. Έτσι βαυκαλίζεται η Κυβέρνηση ότι μειώνει την ανεργία, με την εκτίναξη των ευέλικτων μορφών απασχόλησης.

Μας μίλησε η κυρία Υπουργός για τη θεσμοθέτηση του Συμβουλίου Εργασίας, προκειμένου να καταπολεμηθεί η άδηλη εργασία. Δεν γνωρίζει η κυρία Υπουργός ότι οι κατά τόπους υπηρεσίες επιθεωρητών εργασίας πλέον υπολειτουργούν; Έχουν να λάβουν πιστώσεις για αναλώσιμα και έξοδα κίνησης –και το καταγγέλλω αυτό- από τον προηγούμενο Ιανουάριο. Γνωρίζει η κυρία Υπουργός Εργασίας πώς γίνονται οι έλεγχοι, για παράδειγμα, στο Σώμα Επιθεωρητών Εργασίας του Νομού Μαγνησίας, όπου είναι και η εκλογική μου περιφέρεια; Ρεφενέ πληρώνουν οι εργαζόμενοι, για να συγκεντρώσουν τα χρήματα για βενζίνη με ένα και μοναδικό όχημα να κάνουν ελέγχους για αδήλωτη εργασία σε ολόκληρο τον Νομό Μαγνησίας. Το Συμβούλιο Εργασίας μας έλειπε;

Γιατί δεν έφερε στοιχεία για τους ελέγχους η κυρία Υπουργός εδώ, για να μας αποδείξει ότι επί των ημερών της Κυβέρνησής σας έχουν αυξηθεί οι έλεγχοι; Αδυνατούν τα στελέχη της υπηρεσίας να προβούν σε ελέγχους. Δεν έχουν οχήματα, δεν έχουν καύσιμα, δεν έχουν αναλώσιμα. Μια μαεστρία που επιδεικνύει η Κυβέρνηση στη διαχείριση συμβολαίων, στην επικοινωνιακή διαχείριση των πραγμάτων, που, όμως, δεν λύνουν τα προβλήματα. Είναι όλες οι πρωτοβουλίες της και όλες οι ενέργειές της από την αρχή μέχρι το τέλος.

Για τις πανελλαδικές μίλησαν προηγούμενοι συνάδελφοι. Ωστόσο, με τη μετάθεση στον Σεπτέμβριο, δίνεται και η δυνατότητα επιλογής σε κάποιον μαθητή που δεν έχει γράψει καλά στο πρώτο μάθημα, δίνεται και η πίστωση χρόνου και αυτό βάλλει ευθέως κατά της αξιοπιστίας ενός αξιόπιστου θεσμού, όπως είναι οι εισαγωγικές εξετάσεις και οι οποίες λειτουργούσαν με τις συμπληρωτικές εξετάσεις αμέσως μετά τις κανονικές εξετάσεις.

Το ποιοι είναι σοβαροί λόγοι υγείας εναπόκειται στην αρτιότητα μιας υπουργικής απόφασης. Να δούμε πώς θα λειτουργήσει. Ευχόμαστε να μη δημιουργηθούν προβλήματα, αλλά δεν είμαστε καθόλου βέβαιοι γι’ αυτό.

Πλέον, κύριε Υπουργέ, χωρίς αυτό να είναι μία ισοπεδωτική κριτική, η κυβερνητική αβελτηρία είναι πασιφανής και διαπιστωμένη και δεν είναι μόνο η αξιολόγηση, είναι η καθημερινή δραστηριότητα της Κυβέρνησης που το αποδεικνύει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος έχει τον λόγο για δώδεκα λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Πιστεύω ότι είμαστε στο τέλος της διαδικασίας, καλό είναι να είμαστε και χαλαροί. Δεν είναι απαραίτητο να συμφωνούμε σε όλα. Άλλωστε, το μεγαλείο του Κοινοβουλίου είναι αυτό. Να ακούει η συμπολίτευση τη σωστή κριτική που κάνει καμμιά φορά η Αντιπολίτευση και το αντίθετο. Δεν είναι απαραίτητο να συμφωνούμε σε όλα και πάντα.

Δεν θέλω να σταθώ πολύ στο νομοσχέδιο. Πιστεύω ότι και μόνο το γεγονός ότι η κριτική έγκειται στην καθυστέρηση είναι χειροπιαστή απόδειξη ότι συμφωνούμε όλοι με αυτό το νομοσχέδιο και νομίζω ότι δεν υπάρχει αντίρρηση. Θεωρώ ότι χαροποιεί κυρίως δυο τάξεις επαγγελματιών: αυτούς που είναι στον τομέα της αξιολόγησης και τις εξαγωγικές επιχειρήσεις. Θέλω, μάλιστα, εδώ να αναφερθώ στην κ. Σακελλαρίου, την Πρόεδρο των εξαγωγέων. Καλό θα ήταν να διαβάσουν κάποιοι τις ανακοινώσεις που έκανε. Δεν φαντάζομαι να την καταχωρούν κι αυτήν στην Κυβέρνηση. Είπε ότι από τα 18,5 δισεκατομμύρια εξαγωγές θα ανέβουμε γύρω στα 22 με 23 δισεκατομμύρια, εάν δεν κάνω λάθος. Απλώς το καταθέτω, και νομίζω ότι αυτό το νομοσχέδιο έχει την αποδοχή των πάντων.

Έγινε πολύς θόρυβος με τις τροπολογίες. Δεν άκουσα μια φορά, αλλά άκουσα πάνω από τρεις φορές στις επιτροπές τον Υπουργό Παιδείας και θα παρακαλούσα να τον ακούσουμε όλοι με προσοχή. Η επιχειρηματολογία του, κατά τη γνώμη μου, είναι ατράνταχτη και σωστή. Μόνο ρουσφετολογική δεν είναι αυτή η ρύθμιση και αντιμετωπίζει ακραίες περιπτώσεις παιδιών που έχουν ένα πρόβλημα και όχι αυτών που υποκρίνονται ότι έχουν πρόβλημα.

Σε ό,τι αφορά την αδήλωτη εργασία, τι να πω; Δεν νομίζω να υπάρχει κανείς που να μη γνωρίζει. Όλοι ξέρουμε ότι είναι άθλιες οι συνθήκες που ζούμε. Δεν πρέπει να γίνει κάτι; Είναι το πρώτο βήμα, δεν πιστεύω ότι είναι το τελευταίο. Πράγματι, έτσι είναι, όπως το λέτε, και τρίωρα έχουμε και εργασία μια φορά την εβδομάδα και μια φορά τον μήνα και θεωρούνται εργαζόμενοι. Ναι, είναι γεγονός. Θα πρέπει, όμως, σιγά-σιγά να λήξει η ιστορία και νομίζω ότι κερδήθηκε ένα μεγάλο κέρδος, που κάποιοι το υποτιμούν. Οι συλλογικές διαπραγματεύσεις θα είναι υποχρεωτικές από το 2019 και μετά. Ζητούσαν απολύσεις ανεξέλεγκτα. Ναι, είναι ζούγκλα εργασιακή, αλλά δεν πρέπει να μπει κάποτε τάξη; Και κυρίως είναι και το λοκ άουτ. Αυτά, νομίζω, εξασφαλίστηκαν και μπαίνει και ένα λιθαράκι με αυτήν την τροπολογία.

Εννοείται ότι εμείς ως Ανεξάρτητοι Έλληνες υπερψηφίζουμε και το νομοσχέδιο και τις τροπολογίες, αλλά επειδή ακούστηκαν και άλλα πράγματα σ’ αυτήν την Αίθουσα, πάλι με αγάπη και χωρίς πρόθεση ανταγωνιστική θέλω να κάνω μια μικρή υπενθύμιση. Ακούστηκαν τόσες φοβερές υπερβολές τον τελευταίο καιρό, τόσες ανακρίβειες! Αθρόα διαστροφή των ειδήσεων, το άσπρο-μαύρο, υπερβολές.

Εγώ δεν θέλω να ξύσω πληγές. Απλώς, θέλω να πω ότι σ’ αυτήν την Αίθουσα δεν είναι κακό να υπάρχει αντιπαράθεση στα υπαρκτά προβλήματα. Εγώ, για παράδειγμα, δεν είμαι κρατιστής. Να μου γίνει κριτική ή να μη μου γίνει για αυτό το πράγμα. Πιστεύω ότι η ιδιωτική πρωτοβουλία με κανόνες πρέπει να υπάρχει στην κοινωνία. Με κανόνες, το ξαναλέω, όχι προμηθευτές του δημοσίου, αλλά με κανόνες. Γιατί αυτό που ζήσαμε τα τελευταία σαράντα χρόνια δεν ήταν η ιδιωτική πρωτοβουλία, κρατική ήταν με τα κονέ που είχαν οι μεγαλοεπιχειρηματίες με τους Υπουργούς. Δεν είναι αυτό ιδιωτική πρωτοβουλία. Πιστεύω στην ιδιωτική πρωτοβουλία, όπως πιστεύω σε ένα δυνατό κοινωνικό κράτος.

Σήμερα είχαμε συνάντηση -σας το μεταφέρω και χάρηκα πάρα πολύ- με καμμιά δεκαπενταριά Φινλανδούς Υπουργούς. Είχαμε την ευκαιρία να δούμε από κοντά κάποιους ανθρώπους που ζουν δημοκρατικά, που έχουν ένα απίστευτο σύστημα παιδείας, που είναι σημείο αναφοράς για όλους.

Όταν η «NOKIA» μεσουρανούσε στη Φινλανδία, σας πληροφορώ ότι δεν είχε διαμαρτυρηθεί ούτε ένας Φινλανδός. Οι φόροι πήγαιναν στην πρόνοια, στην παιδεία, στην υγεία. Είναι ένα κράτος πραγματικά δημοκρατικό. Μπορεί κάποτε να δυσαρεστηθήκαμε από κάποιους εκπροσώπους της, γιατί ήταν πιο κοντά στους Γερμανούς. Δεν παύει, όμως, αυτή η χώρα, που δεν απασχόλησε ποτέ κανέναν, να έχει μια δημοκρατία. Να το λέμε αυτό.

Ήταν κέρδος που ήρθαν αυτοί οι άνθρωποι εδώ, για να μάθουν για το προσφυγικό. Άκουσα διάφορα. Δεν προσφερόταν το θέμα για αντιπολίτευση. Εντάξει, ήρθε μια αντιπροσωπεία να μάθει τι γίνεται στην Ελλάδα. Έχει νόημα να κάνουμε αντιπαράθεση εκείνη την ώρα; Για εμένα όχι. Εγώ τουλάχιστον δεν το έκανα.

Και τους είπα με κραυγή αγωνίας ότι για εμάς, είμαστε όμηροι. Έχει τρία εκατομμύρια ο Ερντογάν στα σύνορά του. Αν δεν σταματήσει ο πόλεμος, είμαστε σε καθεστώς ομηρίας εμείς και οι Ιταλοί. Θέλουμε βοήθεια εκεί.

Τελειώνοντας, εγώ θέλω να πω -δεν θα χρειαστώ όλο τον χρόνο μου, κύριε Πρόεδρε- επειδή άκουσα πάρα πολλές υπερβολές και ανακρίβειες, ότι είμαστε μια Κυβέρνηση που, αν δεν το έχετε καταλάβει, κάνουμε αγώνα -και πιστεύω ότι και εσείς θα ακολουθήσετε- για την ηλεκτρονική διακυβέρνηση.

Το πλαστικό χρήμα θα μπορούσατε να το έχετε κάνει εδώ και χρόνια. Γιατί δεν το κάνατε; Το ίδιο και τις υπηρεσίες μίας στάσης, για να μην χρειαζόμαστε έξι μήνες και τριάντα τρεις υπογραφές. Μπορούσαμε να τα έχουμε κάνει. Γιατί δεν τα κάνατε; Γιατί; Ομοίως και την ηλεκτρονική υπογραφή, που στην Εσθονία και τη Λιθουανία είναι κατάκτηση εδώ και δέκα χρόνια και φεύγουν μπροστά.

Εγώ δηλώνω και πιστεύω ότι πολλοί από εσάς πράγματι πιστεύετε στην ελεύθερη οικονομία με κανόνες. Το πιστεύω. Είμαι μαζί σας. Ελάτε, λοιπόν, να οικοδομήσουμε μια καινούργια πραγματικότητα.

Υπάρχει μιζέρια. Άκουσα για τους αυτοκινητόδρομους. Εγώ τυχαίνει να μένω στο Ξυλόκαστρο. Σας πληροφορώ ότι πήγαινα από τον από κάτω δρόμο και κινδύνευα να σκοτωθώ. Επί τρία χρόνια κινδύνευα να σκοτωθώ. Και ακούω πάλι να υπάρχει μιζέρια. Τους παρέδωσε τους κόμβους ο Σπίρτζης. Τι να κάνουμε; Δεν είναι έγκλημα. Και εσείς θα μπορούσατε να το έχετε κάνει. Δεν είπα ότι ξεκινήσαμε εμείς τα έργα. Και εσείς και όλοι και παλαιότεροι –καμμιά αντίρρηση. Έχει συνέχεια το κράτος. Όμως υπάρχει μιζέρια. Από πού και ως πού;

Ρωτήστε τον Αποστόλου: Γιατί δεν κλείσανε για πρώτη φορά τους δρόμους; Έχετε ξεχάσει ότι κάθε χρόνο έκλειναν; Να μη θυμίσω τι γινόταν τώρα. Να μην ξύνω πάλι πληγές. Κάτι έχει αλλάξει και κάτι πάει να αλλάξει.

Η συμφωνία ανήκει σε όλη την Ελλάδα, σε όλους μας. Κάντε τον σταυρό σας να κλείσει και απομονώστε τους ανθρώπους που έχουν ακραίες φωνές. Δεν προσφέρουν. Εγώ πιστεύω ότι η Νέα Δημοκρατία αδικεί τον εαυτό της. Είναι μια παράταξη που έχει προσφέρει –καμμιά αντίρρηση– και έχει και πολλά ικανά στελέχη.

Εγώ πρώτος έχω πει για την ευπρέπεια του Σταϊκούρα, του Κωστή του Χατζηδάκη. Εγώ ευχαρίστησα δημόσια τη Ντόρα τη Μπακογιάννη που πριν από εννέα χρόνια ως μη όφειλε μίλησε για casus belli, αν μας πείραζαν τότε με τον «Αρίωνα», που πηγαίναμε. Εμείς παραβιάζαμε τα χωρικά ύδατα του Ισραήλ. Ήμασταν με τον Θοδωρή τον Δρίτσα, τη Σοφία τη Σακοράφα, και έβγαλε casus belli. Την ευχαρίστησα μετά από δέκα χρόνια.

Πιστεύω ότι αυτό το Κοινοβούλιο πρέπει να έχει ένα άλλο επίπεδο. Υπάρχουν πολλά καλά στελέχη. Πρέπει να καλλιεργήσουμε τη συναίνεση. Η χώρα –σας το λέω ευθέως– θα φύγει από εκεί που ήταν. Λυπάμαι που το λέω. Είμαι σκληρός. Μια ελίτ ευθύνεται. Δεν λέω ότι εσείς φταίτε. Κάποιοι από εσάς, όχι όλοι, μια ελίτ απομυζούσε την οικονομία της χώρας επί σαράντα χρόνια. Τι να κάνουμε; Να μη θυμίσω νούμερα.

Να κάνουμε όλοι την αυτοκριτική μας, και εμείς. Είχαμε άγνοια κινδύνου. Το λέω εγώ. Είχαμε άγνοια κινδύνου. Δεν περιμέναμε τέτοια φοβερή αντίδραση από κάποιους ανθρώπους. Όλοι να κάνουμε την αυτοκριτική μας και να προχωρήσουμε στα πραγματικά μας προβλήματα, που είναι πάρα πολλά. Η σημερινή κουβέντα το αποδεικνύει ότι υπάρχει συναίνεση.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κύριος Υπουργός.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Κατ’ αρχάς, να πω ότι γίνονται αποδεκτές οι υπουργικές τροπολογίες.

Στη συνέχεια, καταθέτουμε την τελευταία νομοτεχνική βελτίωση. Ουσιαστικά, αφορά στην πρόβλεψή μας να μην υπάρξει κενό μέχρι τον ορισμό του νέου Εθνικού Συμβουλίου Διαπίστευσης. Έτσι, καταθέτουμε αυτή τη νομοτεχνική βελτίωση στο άρθρο 10 του σχεδίου νόμου, για να καλυφθεί αυτό το κενό μέχρι τον ορισμό του νέου Διοικητικού Συμβουλίου από το υφιστάμενο Διοικητικό Συμβούλιο.

Ευχαριστώ.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 221)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ πολύ να διανεμηθεί στους κυρίους συναδέλφους.

Ο συνάδελφος κ. Αθανάσιος Μπούρας από τη Νέα Δημοκρατία έχει τον λόγο για επτά λεπτά.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Πραγματικά, κύριε Υπουργέ, εκπλήσσομαι γιατί δεν έπρεπε εσείς να έχετε φέρει αυτό το σχέδιο νόμου όχι στο «παρά πέντε», αλλά σχεδόν στο «και πέντε», μιας και προΐσταστε και έχετε το χαρτοφυλάκιο ενός Υπουργείου το οποίο κατά κύριο λόγο πρέπει να διέπεται από τον προγραμματισμό και την έγκαιρη αντιμετώπιση των θεμάτων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πράγματι, μας είχατε συνηθίσει στα καλά αυτά στοιχεία. Σήμερα, την τελευταία ημέρα κινδύνου για τη χώρα, με τη διαδικασία του επείγοντος, συζητάμε το σχέδιο νόμου του Υπουργείου Οικονομίας και Ανάπτυξης με τίτλο: «Σύσταση Νομικού Προσώπου Ιδιωτικού Δικαίου με την επωνυμία «Εθνικό Σύστημα Διαπίστευσης» και άλλες διατάξεις».

Μάλιστα, μου είχε κάνει εντύπωση στην επιτροπή, κύριε Υπουργέ, που απορήσατε όταν ο εισηγητής μας, ο κ. Δήμας, τεκμηριωμένα σας είπε ότι εκθέτετε τη χώρα σε κινδύνους, διότι φτάσατε να νομοθετείτε σήμερα στις 25 Απριλίου, μάλιστα με τη διαδικασία του επείγοντος, τελευταία ημέρα που έχετε τη δυνατότητα να μην εκτεθεί η χώρα στον κίνδυνο της αποβολής του ΕΣΥΔ από τον Ευρωπαϊκό Οργανισμό Διαπίστευσης.

Τι έκανε η Κυβέρνηση των «ΣΥΡΙΖΑΝΕΛ» δυόμισι χρόνια τώρα για να αντιμετωπίσει αυτό το ενδεχόμενο, δηλαδή, της αποβολής; Πάντως –και το λέω ειλικρινά σε εσάς- πρέπει να αναζητήσετε κι ευθύνες σε κάποιους που χειρίζονταν αυτό το θέμα δυόμισι χρόνια -δεν είναι κακό-, όταν μάλιστα διαρκώς γι’ αυτά τα δυόμισι χρόνια υπήρχαν προειδοποιήσεις για τον κίνδυνο της αποβολής.

Κι έρχεστε σήμερα άρον-άρον να νομοθετήσετε, και μάλιστα ατελώς, κύριε Υπουργέ, γιατί δηλώνετε ότι μετά την ψήφιση του σχεδίου νόμου θα δημιουργήσετε μια ομάδα εργασίας με τους τρεις φορείς, ΕΣΥΔ, ΕΛΟΤ, ΕΙΜ, ώστε να συζητήσετε την πορεία τους, πράγμα που θα έπρεπε να είχε προηγηθεί, καθώς -και όπως το διαπιστώσαμε- και η αναλυτική κουβέντα με τους φορείς, οι οποίοι είναι πάρα πολλοί. Σήμερα ακόμη, έχω πλειάδα εγγράφων στο e-mail μου από διάφορους φορείς. Ακόμα και η ψήφιση του νομοσχεδίου που συζητάμε, δηλαδή, δεν αρκεί. Είναι αναγκαία αλλά όχι ικανή συνθήκη. Απαιτείται πάντα η κατάρτιση κανονισμού και η έγκριση από την Ευρωπαϊκή Επιτροπή.

Αυτή η νομοθετική ατέλεια, κύριε Υπουργέ, δεν βοηθάει όπως θα έπρεπε την ελληνική οικονομία. Διότι αυτό που νομοθετούμε σήμερα είναι πραγματικά ένα εργαλείο για την ελληνική οικονομία.

Κανονικά, ο στόχος θα έπρεπε να ήταν η επιδίωξη χάραξης αναπτυξιακής πολιτικής και να συζητούσαμε τους τρόπους με τους οποίους θα βελτιωθεί η ποιότητα υπηρεσιών διαπίστευσης, τυποποίησης και μετρολογίας. Δυστυχώς, δεν διαθέτετε ούτε σχέδιο για τη χώρα, αλλά κυριότερα, δεν έχετε την ικανότητα και τη δυνατότητα να βγάλετε τη χώρα από αυτή την κρίση.

Το σημερινό νομοθέτημα είναι ένα ακόμη δείγμα πως είστε ανήμποροι να διαχειριστείτε τη διακυβέρνηση της χώρας ακόμα και σε ζητήματα που θα μπορούσατε να συζητήσετε με τους εμπλεκόμενους φορείς με την άνεση του χρόνου, ώστε να βρεθούν βέλτιστες και αποτελεσματικές λύσεις. Δεν το πράξατε και στην πραγματικότητα συζητάμε μόνο το πώς θα γλυτώσουμε την αποβολή από τον Ευρωπαϊκό Οργανισμό Διαπίστευσης, αδιαφορώντας για την βελτίωση των υπηρεσιών.

Βέβαια, αν και ο χρόνος είναι περιορισμένος και δεν θα ήθελα να κάνω κατάχρηση, θέλω να πω ότι δεν είναι πρωτόγνωρο, αλλά είναι καθιερωμένο πλέον σε όλα τα νομοθετήματα να έχουμε πληθώρα άσχετων τροπολογιών, δείγμα κι αυτό της προχειρότητας με την οποία νομοθετούν όλα τα Υπουργεία. Σήμερα δεν είχαμε πολλά. Είναι ακόμη ο απόηχος των εορτών του Πάσχα και αυτός ίσως ήταν ο λόγος. Όμως, έχουμε σ’ ένα νομοσχέδιο άσχετες τροπολογίες. Εξηγήθηκαν από το πρωί τόσο από τον εισηγητή μας τον κ. Δήμα όσο και από τον Κοινοβουλευτικό μας Εκπρόσωπο τον κ. Τζαβάρα. Ήταν αναλυτικοί στις τοποθετήσεις τους στα θέματα των τροπολογιών, των βεβιασμένων τροπολογιών με πολλές ασάφειες και μάλιστα όταν βρισκόμαστε -μιλώ και με την ιδιότητά μου, επειδή επί χρόνια ήμουν εκπαιδευτικός στην τριτοβάθμια εκπαίδευση- μερικές μόνο εβδομάδες από τις πανελλήνιες εξετάσεις και φέρνουμε νομοθέτημα με το οποίο αναστατώνουμε χιλιάδες παιδιά που βρίσκονται στην τελική τους διαδρομή για τις εξετάσεις. Ξέρετε ότι οι εξετάσεις το πρώτο που απαιτούν είναι ηρεμία και ψυχραιμία, για να μπορούν να συγκεντρωθούν στα γνωστικά τους αντικείμενα

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Έφυγε ο Υφυπουργός και δεν απάντησε στον κ. Δήμα σε βασικά ερωτήματα, τα οποία τίθενται και τα οποία είναι δυσεξήγητα, όσον αφορά το θέμα των ασθενειών και το θέμα τού ποιος θα προσδιορίζει κ.λπ..

Δεν θα πάρω άλλο χρόνο, κύριε Πρόεδρε.

Κυρίες και κύριοι συνάδελφοι, τελειώνοντας πρέπει να πω ότι η χώρα χρειάζεται μια αξιόπιστη και σοβαρή Κυβέρνηση, με σχέδιο και ικανότητα να διαχειριστεί αυτήν την κρίσιμη κατάσταση. Αυτό εσείς, δυστυχώς για τη χώρα και για την κρισιμότητα την οποία διέρχεται, δεν το υπηρετείτε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπούρα.

Τον λόγο έχει ο κ. Στύλιος από τη Νέα Δημοκρατία. Πριν ξεκινήσει ο συνάδελφος την τοποθέτησή του, να ενημερώσω το Σώμα ότι είναι ο προτελευταίος ομιλητής. Θα ακολουθήσει ο τελευταίος Κοινοβουλευτικός Εκπρόσωπος κ. Σπαρτινός, και η παράκληση από το Προεδρείο είναι ότι όσοι εκ των εισηγητών ή ειδικών αγορητών επιθυμούν να δευτερολογήσουν, να το δηλώσουν, για να συνεχίσουμε τη διαδικασία μετά το πέρας του καταλόγου των ομιλητών. Θα κλείσει, βεβαίως, ο Υπουργός και μετά θα ακολουθήσει η ψηφοφορία του νομοσχεδίου.

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Παίρνω τον λόγο, για να μιλήσω αποκλειστικά και μόνο για την τροπολογία που αφορά τις πανελλαδικές εξετάσεις, που πλέον είναι άρθρο του νομοσχεδίου, το άρθρο 12 του νομοσχεδίου.

Θα πω ορισμένα πράγματα, που τα γνωρίζετε. Έχουμε μια νέα πολιτική ηγεσία στο Υπουργείο Παιδείας, διότι, σύμφωνα με την κρίση και την αξιολόγηση του Πρωθυπουργού, η προηγούμενη ηγεσία του Υπουργείου Παιδείας κρίθηκε ανεπαρκής.

Για να δούμε, λοιπόν, τώρα τι έχει κάνει η νέα ηγεσία του Υπουργείου Παιδείας. Χωρίς να υπάρχει κανένας λόγος, ξεκίνησε και ανακίνησε το ζήτημα των πανελλαδικών εξετάσεων και έχουμε σε αυτό το συγκεκριμένο ζήτημα μία σειρά από δηλώσεις και παρεμβάσεις του Γενικού Γραμματέα του Υπουργείου Παιδείας.

Στο σημείο αυτό ανοίγω μία παρένθεση: Για ποιον λόγο σήμερα, δεν ήρθε ο Υπουργός Παιδείας να μας μιλήσει για το συγκεκριμένο άρθρο 12 και έστειλε τον Υφυπουργό; Δεν έχω ακούσει καμμία δήλωση του συγκεκριμένου Υφυπουργού γι’ αυτό το θέμα. Απεναντίας, έχουν μιλήσει όλοι οι άλλοι, οι οποίοι σήμερα απουσίαζαν.

Δεύτερον, έχουμε συζητήσει πρόσφατα στην Επιτροπή Μορφωτικών Υποθέσεων και εκεί έγινε αναφορά σε αυτό το θέμα και ζητήθηκε από τη σημερινή ηγεσία του Υπουργείου Παιδείας να έχουμε μία μίνιμουμ συνεννόηση και μία μίνιμουμ συναίνεση, ούτως ώστε να μην έχουμε δηλώσεις και ξανά δηλώσεις γι’ αυτό το θέμα, διότι είναι ένα θέμα πάρα πολύ ουσιαστικό, για τον πολύ απλό λόγο ότι αφορά δεκάδες χιλιάδες μαθητές και τις οικογένειές τους. Γνωρίζετε όλοι σας και όλοι μας τη διαδικασία στην οποία βρίσκονται και τα παιδιά και οι οικογένειές τους, όταν δίνουν πανελλαδικές εξετάσεις.

Ζητήθηκε, λοιπόν, από εκεί να έχουμε μία μίνιμουμ συνεννόηση και αμέσως μετά από την επιτροπή είχαμε μηνυτήρια αναφορά από τον Γενικό Γραμματέα στον Πρόεδρο των φροντιστών όλης της Ελλάδας, άρα ξανατέθηκε το θέμα, και στη συνέχεια προέκυψε το σημερινό άρθρο.

Για να δούμε, λοιπόν, τι συνέβαινε μέχρι τώρα. Η σημερινή ηγεσία θεώρησε ότι ήταν λάθος αυτό το οποίο έπραξε πέρυσι η ηγεσία του Υπουργείου Παιδείας. Τι έπραξε πέρυσι; Ακολούθησε την πεπατημένη, σε σχέση με τις πανελλήνιες εξετάσεις και έρχεται και λέει ότι θα το αλλάξει. Πώς θα το αλλάξει, χωρίς να γνωρίζει τι θέλει να πράξει και χωρίς να προχωρήσει και σε διάλογο;

Δεν είναι αλήθεια και θα αδικήσω τον Υφυπουργό, αν αναφερθώ σε αυτά τα οποία είπε. Είπε ο κύριος Υφυπουργός Παιδείας, υπερασπιζόμενος την τροπολογία, ότι οι μαθητές που θα δώσουν επαναληπτικές εξετάσεις τον Σεπτέμβριο θα έχουν το μίνιμουμ της βάσης του τελευταίου εισακτέου στη σχολή.

Αυτό, κυρίες και κύριοι συνάδελφοι, -και δεν είναι εδώ για να με διαψεύσει, αλλά σας καλώ να δείτε τα Πρακτικά- τους το είπαμε στην Επιτροπή Μορφωτικών Υποθέσεων. Με ποια βάση θα εισαχθούν τα παιδιά τον Σεπτέμβριο στις σχολές τριτοβάθμιας εκπαίδευσης;

Τους το είπαμε εμείς, τους το είπε η Αντιπολίτευση. Αυτό είναι πρώτο δείγμα ότι δεν κάνετε διάλογο, ότι δεν ακούτε. Θα μπορούσατε, πριν φέρετε το συγκεκριμένο άρθρο, τη συγκεκριμένη τροπολογία, να έχετε διαβουλευτεί και όχι να διαβουλευτείτε μόνο με τους Βουλευτές ή τα κόμματα, αλλά με αυτούς, οι οποίοι έχουν την εμπειρία και γνωρίζουν, με την εκπαιδευτική κοινότητα. Να συζητήσετε με τους καθηγητές της δημόσιας εκπαίδευσης, να συζητήσετε με τους καθηγητές των φροντιστηρίων, να χρησιμοποιήσετε την εμπειρία των προηγούμενων χρόνων.

Όμως, εσείς τα ξέρετε όλα! Δεν χρειάζεστε την εμπειρία των προηγούμενων χρόνων. Γι’ αυτό ήρθατε πέρυσι και είπατε ότι αλλάζετε πάλι την τελευταία στιγμή την Επιτροπή των Πανελλαδικών Εξετάσεων.

Σας είχαμε προειδοποιήσει και είχαμε πει να μη σκεφτείτε και να μην τολμήσετε οποιαδήποτε δεύτερη σκέψη περνά, σε σχέση με το αδιάβλητο, την αντικειμενικότητα και τη διαφάνεια των πανελλαδικών εξετάσεων. Και αυτό δεν το λέμε μόνο σε εσάς και δεν το λέμε, κύριε Υπουργέ, μόνο στην πολιτική ηγεσία. Το λέμε και σε αυτούς που συμμετέχουν στις επιτροπές στο Υπουργείο. Σας το ξαναλέμε: Να μην τολμήσετε να παίξετε με τα παιδιά μας και με το μέλλον τους!

Άλλο ψέμα που ειπώθηκε από τον σημερινό Υφυπουργό, ο οποίος μάλλον δεν γνωρίζει το ζήτημα, είναι ότι αυτοί που θα δώσουν εξετάσεις τον Σεπτέμβριο θα είναι εκτός ποσοστού αυτών που θα δώσουν εξετάσεις τον Ιούνιο και θα εισαχθούν με το ποσοστό.

Γιατί είναι ένα μεγάλο ψέμα; Γιατί έχει προηγηθεί η απόφαση του Υπουργού Παιδείας για τη μείωση των εισακτέων στις σχολές της τριτοβάθμιας εκπαίδευσης. Και ποιους μειώνει; Στις σχολές που έχουν αυξημένη ζήτηση.

Άρα, το μείωσε για να έρθει να πει, «σας δίνω τη δυνατότητα να πάτε τον Σεπτέμβριο».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Έθεσα ερωτήματα στην επιτροπή και δεν πήρα απάντηση. Τα θέτω, λοιπόν, ξανά και σήμερα εδώ, δημόσια και ανοιχτά: Στις επαναληπτικές εξετάσεις του Σεπτεμβρίου ένας μαθητής, ο οποίος δεν θα πάει καλά στο πρώτο μάθημα, θα έχει τη δυνατότητα να ξαναδώσει και τα τέσσερα μαθήματα. Σε πόσα βαθμολογικά κέντρα διορθώνονται τα γραπτά αυτών των μαθητών; Μέχρι τώρα, βαθμολογούνταν σε δυο βαθμολογικά κέντρα, στην Αθήνα και στη Θεσσαλονίκη και ήταν οι ίδιοι βαθμολογητές, που ήταν από πριν, που επιλέγονταν με κλήρωση, με διασταύρωση και έτσι διασφαλίζαμε το αδιάβλητο των εξετάσεων. Τώρα, λοιπόν, θα πάμε σε ένα βαθμολογικό κέντρο -δεν μας τα εξήγησε κανένας αυτά, δεν μας τα είπε κανένας εδώ πέρα- θα βαθμολογηθούν τα γραπτά σε ένα βαθμολογικό κέντρο. Και πόσα θα είναι αυτά τα γραπτά; Περίπου είπε το 0,5% των εισακτέων. Άρα, συνολικά, σε όλες τις κατευθύνσεις, θα είναι γύρω στα τριακόσια με τετρακόσια παιδιά και αν τα μοιράσουμε ανά κατεύθυνση, θα είναι γύρω στα εβδομήντα, ογδόντα παιδιά, εκατό με τίποτα, αδύνατον.

Επομένως, εκεί μπορούμε να μεριμνήσουμε και να πούμε: τέσσερα μαθήματα σε αυτή την κατεύθυνση, οκτώ βαθμολογητές. Μπορούμε να διαλέξουμε ποιοι θα είναι αυτοί οι οκτώ βαθμολογητές. Μπορούμε να δώσουμε και μια συγκεκριμένη κατεύθυνση, να είναι πολύ πιο επιεικείς. Γνωρίζουν οι εκπαιδευτικοί πώς γίνονται οι βαθμολογήσεις.

Όμως, τον Ιούνιο τι πετυχαίναμε -μέχρι τώρα- με την πεπατημένη; Πετυχαίναμε το αδιάβλητο, διότι κανένας δεν γνώριζε πού θα πήγαιναν τα γραπτά από την Άρτα να βαθμολογηθούν, κανένας δεν γνώριζε, για παράδειγμα, πού θα πήγαιναν τα γραπτά από την Αθήνα.

Ήρθατε, λοιπόν, σήμερα και παίζετε με το μέλλον των παιδιών μας και σπάτε το αδιάβλητο των εξετάσεων. Στέλνουμε προειδοποίηση από εδώ και λέμε και σε εσάς, στην ηγεσία, που μπορεί να έχει άλλες σκέψεις και σε όλους αυτούς, οι οποίοι συμμετέχουν, το εξής: Να γνωρίζετε ότι αυτό δεν θα περάσει έτσι. Και σας το λέω και πάλι, για δεύτερη φορά, να μην το τολμήσετε.

Επίσης, είναι μεγάλη πρόκληση, όταν με τόσο πολύ μεγάλη ευκολία, με τόσο πολύ μεγάλη προχειρότητα για ένα μεγάλο θέμα, για ένα τέτοιο θέμα για το οποίο θα έπρεπε να υπάρχει διάλογος, σύνθεση, συνεννόηση και προγραμματισμός, κυρίες και κύριοι, έρχεστε και λέτε ότι θα βγει μια υπουργική απόφαση, που θα καθορίζει τους λόγους υγείας. Πότε θα βγει η υπουργική απόφαση; Τα σχολεία κλείνουν στις 9 Μαΐου. Γιατί; Στην επιτροπή κουβεντιάσαμε πριν από έναν μήνα. Τι έχει να σκεφθεί, δηλαδή, ο Υπουργός, για να μας φέρει αυτή την υπουργική απόφαση, να έρθει στη Βουλή των Ελλήνων και να πει, «αυτά είναι τα κριτήρια με τους αυστηρούς λόγους»;

Θα περιμέναμε να έρθετε και να πείτε: «Δεν δίνουμε τη δυνατότητα σε κανέναν, ο οποίος θέλει να κάνει κατάχρηση της δυνατότητας των επαναληπτικών εξετάσεων. Βάζουμε αυστηρά κριτήρια για τους λόγους υγείας, λέμε συγκεκριμένα ποια είναι και με αυτόν τον τρόπο πάμε στις εξετάσεις». Όμως, εσείς μάλλον έχετε άλλες σκέψεις.

Γι’ αυτό το λόγο, καταψηφίζουμε και το συγκεκριμένο άρθρο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Σπαρτινός.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η χρονική στιγμή που συζητάμε αυτό το νομοσχέδιο είναι η ίδια που συμβαίνουν διάφορα ενδιαφέροντα ή και ιστορικά θέματα, θα έλεγα, στην Ευρώπη και στη χώρα μας. Λογικά, αυτό έδωσε αφορμή σε ορισμένους συναδέλφους, κυρίως Κοινοβουλευτικούς Εκπροσώπους, να κάνουν και γενικότερες τοποθετήσεις.

Θα ήθελα και εγώ να κάνω ένα, δυο σχόλια πάνω σε αυτή τη γενικότερη συζήτηση, κυρίως σε κάτι που ανέφερε ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος. Μας είπε ότι, μόνο στην Ελλάδα νίκησε ο λαϊκισμός, στη Γαλλία έχασε, στην Ολλανδία έχασε.

Θα έλεγα, κατ’ αρχάς, ότι πρόκειται για μια πάρα πολύ σοβαρή πολιτική απρέπεια -τουλάχιστον- του κ. Λοβέρδου να κατατάσσει τον ΣΥΡΙΖΑ μαζί με τη Λεπέν και τον Βίλντερς. Όμως, φαίνεται ότι ο κ. Λοβέρδος δεν έχει ακόμα μπορέσει να χωνέψει -και δεν ξέρω αν θα το χωνέψει γρήγορα ή κάποια στιγμή- ότι η κατάρρευση ή η συρρίκνωση της ευρωπαϊκής Σοσιαλδημοκρατίας ξεκίνησε από την Ελλάδα. Πήρε τον όρο «πασοκοποίηση». Προχθές στη Γαλλία το είπαν «pasokisation».

Πριν από λίγες εβδομάδες στην Ολλανδία χρησιμοποίησαν κάποια άλλη λέξη. Δεν ξέρω στα ολλανδικά πώς ακριβώς είναι ο όρος, αλλά προφανώς, αρχίζει από τη λέξη «ΠΑΣΟΚ». Όλα αυτά, λοιπόν, του έχουν δημιουργήσει μια πολύ μεγάλη πικρία. Δεν ξέρω αν η άποψή του αυτή περί λαϊκισμού βρίσκει σύμφωνους όλους τους Βουλευτές της Δημοκρατικής Συμπαράταξης, ο ίδιος, όμως, ήταν σαφής και νομίζω ότι δεν έπρεπε να μείνει ασχολίαστη αυτή η τοποθέτησή του.

Με αφορμή τις γαλλικές εκλογές, ακούσαμε και από τον κ. Αμυρά από το Ποτάμι στη συνέχεια να μας λέει ότι, επειδή είμαστε εναντίον της Λεπέν, επειδή είπαμε, όπως και το αδελφό κόμμα του ΣΥΡΙΖΑ στη Γαλλία, το Γαλλικό Κομμουνιστικό Κόμμα, «ποτέ Λεπέν!», αυτό σημαίνει ότι αλλάξαμε πολιτικό περπάτημα και ότι τώρα είμαστε υποστηρικτές του Μακρόν. Δεν ξέρω το Ποτάμι τι θέση πήρε πάνω στο θέμα αυτό και εάν θα πρέπει να χαρακτηριστεί η ιδεολογική του φυσιογνωμία -η οποία ακόμα παραμένει ασαφής- από το τι θα πει για τον δεύτερο γύρο των γαλλικών εκλογών.

Να έρθω τώρα λίγο στο θέμα του νόμου που συζητάμε. Κατ’ αρχάς, μου έκανε εντύπωση, κυρίες και κύριοι συνάδελφοι, ότι, ενώ γράφτηκαν αρκετοί ομιλητές από τη Νέα Δημοκρατία και ενώ ήταν το πρωί, στην έναρξη της συνεδρίασης, ο κ. Χατζηδάκης, ο οποίος είχε νομοθετήσει σχετικά το 2013, ο κ. Χατζηδάκης δεν ήταν στη λίστα των ομιλητών -μπορεί να είχε κάποια άλλη, σπουδαία υποχρέωση, δεν ξέρω- και ανέλαβαν με ευγενικό τρόπο -ήταν μια ευγενική πολιτική κίνηση- οι συνάδελφοί του της Νέας Δημοκρατίας να υποστηρίξουν εκείνοι την τουλάχιστον άστοχη ενέργεια, που είχε κάνει το 2013, νομοθετώντας με τον συγκεκριμένο τρόπο.

Η ιστορία της συγχώνευσης των τριών οργανισμών, ΕΛΟΤ, ΕΙΜ και ΕΣΥΔ, που έγινε τότε από την κυβέρνηση Σαμαρά-Βενιζέλου και τον κ. Χατζηδάκη, τον σημερινό Αντιπρόεδρο της Νέας Δημοκρατίας, είναι νομίζω και διδακτική και πολύ χαρακτηριστική. Διδάσκει -πρέπει να διδάσκει, δεν είμαι σίγουρος ότι διδάσκει όλους εκείνους που κυβέρνησαν την εποχή εκείνη- ότι η με οποιονδήποτε τρόπο και κόστος συρρίκνωση του δημόσιου και του ευρύτερου δημόσιου τομέα, αυτό το «πάση θυσία», που έχουμε ακούσει πάρα πολλές φορές, μπορεί να δημιουργήσει πολύ περισσότερα προβλήματα από εκείνα που υποτίθεται θα ήθελε να λύσει.

Είναι, επίσης, πολύ χαρακτηριστικό -«εξ όνυχος τον λέοντα» θα έλεγα- της νοοτροπίας, του κλίματος και της πολιτικής που ακολούθησε εκείνη η κυβέρνηση, που την καθιστούσε βασιλικότερη του βασιλέως, όταν με επιπολαιότητα και απερισκεψία εφάρμοζε το δόγμα της νεοφιλελεύθερης λιτότητας, όχι μόνο στο ΕΣΥΔ και στον ευρύτερο δημόσιο τομέα, όσο στο σύνολο της ελληνικής κοινωνίας.

Έτσι, λοιπόν, μετά από εκείνη τη νομοθέτηση, κάποια στιγμή, κατά τη διάρκεια μιας αξιολόγησης από τον Ευρωπαϊκό Οργανισμό Διαπίστευσης, διαπιστώθηκε το ασυμβίβαστο της συνύπαρξης με τους δύο άλλους φορείς. Και αυτό -εάν δεν άλλαζε- θα είχε σημαντικές επιπτώσεις για τα ελληνικά πιστοποιητικά διαπίστευσης και κατά συνέπεια, για τα πιστοποιητικά ποιότητας και τις εκθέσεις δοκιμών των διαπιστευμένων φορέων και εργαστηρίων, άρα των προϊόντων, των υλικών και των υπηρεσιών, που αναφέρονταν σε αυτά τα πιστοποιητικά. Θα δημιουργούσε, δηλαδή, σοβαρό πρόβλημα για τις ελληνικές εξαγωγές και την ελληνική οικονομία.

Κατά τη διάρκεια των συνεδριάσεων της επιτροπής και της ακρόασης των φορέων έγιναν γνωστά πολλά άλλα ενδιαφέροντα στοιχεία, που επιβεβαιώνουν την άκριτη και δογματική προσήλωση της τότε Κυβέρνησης σε κοντόφθαλμες πρακτικές.

Κατ’ αρχάς, μάθαμε από τον συνάδελφο κ. Τζελέπη, ειδικό αγορητή της Δημοκρατικής Συμπαράταξης και στελέχους του ΠΑΣΟΚ, ότι ο κ. Χατζηδάκης εκείνη την εποχή δεν ήθελε επ’ ουδενί να ακούσει τις συμβουλές του συγκυβερνώντος ΠΑΣΟΚ, ότι πιθανότατα, αυτή η συγχώνευση θα δημιουργούσε προβλήματα συμβατότητας, σύμφωνα με τις διατάξεις του Ευρωπαϊκού Κανονισμού 765/2008. Φαίνεται ότι η δυνατότητα επιρροής του ΠΑΣΟΚ σε εκείνη την κυβέρνηση ήταν πάρα πολύ μικρή και δεν επέτρεπε να επικρατήσει η σωστή άποψη στο συγκεκριμένο θέμα.

Λίγο όψιμα, όμως, ο καλός συνάδελφος από το ΠΑΣΟΚ θυμήθηκε το δίκιο του, αν και στη συνέχεια, αρκετά αμήχανα, προσπάθησε και είπε διάφορα πράγματα, τα οποία σε μένα ήχησαν αντιφατικά. Είπε ότι μέχρι το 2015 εκείνη η ρύθμιση -η νομοθέτηση του κ. Χατζηδάκη- είχε βρει ένα μαγικό κόλπο και όλα πήγαιναν καλά και ξαφνικά, τα προβλήματα προέκυψαν μετά τον Ιανουάριο του 2015. Μας είπε, στη συνέχεια, ότι η ρύθμιση που κάνουμε είναι απλώς μια προσωρινή ρύθμιση και θα φέρουμε νέα παράταση, ότι θα χρειαστεί άλλη ρύθμιση, γιατί είναι απλώς μια παράταση αυτή, που θα πάρουμε τώρα, πράγμα, που είναι απολύτως αναληθές, διότι η απόλυτη αυτονόμηση του ΕΣΥΔ δεν μπορεί να δημιουργήσει κανένα απολύτως πρόβλημα στη συνέχεια. Και σήμερα το πρωί, στην εισήγησή του, είπε -δεν ξέρω αν το κατάλαβα καλά- ότι θα μπορούσε να παραμείνει και η συγχώνευση και θα ήταν καλύτερα να παρέμεναν συγχωνευμένοι οι τρεις οργανισμοί.

Όλα αυτά τα ακούσαμε από τον εκπρόσωπο του ίδιου κόμματος και πραγματικά, εγώ έχω μπερδευτεί για το ποια είναι τελικά η τοποθέτηση της Δημοκρατικής Συμπαράταξης.

Επιπλέον, κατά την ακρόαση των φορέων, διαπιστώσαμε ότι οι επισημάνσεις από τον Ευρωπαϊκό Οργανισμό Διαπίστευσης είχαν διατυπωθεί πριν από το 2013, από το 2012. Το είπε ο Υπουργός. Κατέθεσε και έγγραφα. Το είπαν οι σύλλογοι των εργαζομένων στο ΕΣΥΔ και στον ΕΛΟΤ. Κατέθεσαν κι αυτοί έγγραφα στην επιτροπή. Άρα, δεν υπήρχε καμμία δικαιολογία παραπλάνησης ή λάθους εκείνης της εποχής από τον αρμόδιο Υπουργό και την κυβέρνηση της εποχής εκείνης.

Και βέβαια, φθάσαμε και σε έναν απόλυτο, θα έλεγα, παραλογισμό και μια ρηχή αντιπολιτευτική τακτική, που ακολουθεί εδώ και πάρα πολύ καιρό η Νέα Δημοκρατία, να συμφωνεί και επί της αρχής και επί όλων σχεδόν των άρθρων, εκτός των τροπολογιών -δεν αναφέρομαι σε αυτές τώρα- και τελικά, να κάνει μια κριτική, η οποία ήταν καταλυτική.

Και αναρωτιέμαι, αν διαφωνούσαν σε όλα αυτά, τι παραπάνω θα είχαν να πουν; Αυτός ο τρόπος αντιπολίτευσης κρατάει σε υψηλό επίπεδο την κοινοβουλευτική και την πολιτική αντιπαράθεση;

Είναι ερωτήματα, που αφορούν τους ίδιους, διότι οι ίδιοι έχουν χαράξει μια αντιπολιτευτική πολιτική, μια πρακτική, την οποία νομίζω ότι θα πρέπει οι ίδιοι κάποια στιγμή -και θα αναγκαστούν, πιστεύω, από τις εξελίξεις των γεγονότων- να επανεξετάσουν.

Τώρα, προέκυψε και ένα άλλο σοβαρό ζήτημα από όλη αυτή τη συζήτηση στην επιτροπή και την Ολομέλεια, το θέμα της βιωσιμότητας των δύο άλλων οργανισμών, του ΕΛΟΤ και του ΕΙΜ, που παραμένουν στο σχήμα που είχε δημιουργηθεί μετά την αποχώρηση του ΕΣΥΔ.

Πράγματι, υπάρχουν ζητήματα εκεί. Ο Υπουργός είπε ότι πρέπει να αντιμετωπιστούν. Έχει ξεκινήσει το Υπουργείο να σκέφτεται τρόπους αντιμετώπισης. Και η επιτροπή, η οποία θα συγκροτηθεί αυτή τη βδομάδα, όπως δήλωσε ο Υπουργός, και η οποία πολύ χλευάστηκε ότι γίνεται εκ των υστέρων, ενώ θα έπρεπε να γίνει από πριν, είναι μια επιτροπή, ακριβώς για να λύσει αυτά τα προβλήματα.

Το σύστημα, θα έλεγα γενικότερα, της ποιότητας των προϊόντων, των υλικών και των υπηρεσιών στη χώρα μας, που έχει ως πυλώνες του αυτούς τους τρεις οργανισμούς, θέλει μια επανεξέταση, γιατί χρειάζεται να προχωρήσει πιο δυναμικά και να αναλάβει ρόλους, οι οποίοι θα βοηθήσουν σημαντικά την ελληνική παραγωγή, την ελληνική οικονομία και τις ελληνικές εξαγωγές. Αυτό είχε μείνει πίσω. Πρέπει να ξανασχεδιαστεί. Και αυτό είναι το αντικείμενο αυτής της επιτροπής, που θέλει να συγκροτήσει το Υπουργείο.

Νομίζω ότι μαζί με αυτό, πρέπει να αντιμετωπιστεί και το θέμα της εποπτείας της αγοράς, η οποία εδώ και πολλά χρόνια έχει θεσμοθετηθεί από την Ευρωπαϊκή Ένωση και έχει περάσει και στην εθνική νομοθεσία. Όμως, ο εθνικός σχεδιασμός παραμένει, όχι ολοκληρωμένος, διότι κυρίως επικεντρώνεται σε κατασταλτικές ενέργειες, από τη στιγμή που θα υπάρξει ένα πρόβλημα ασφάλειας στα προϊόντα που κυκλοφορούν, ενώ θα πρέπει να σχεδιάσουμε συνολικά και ένα σχέδιο προληπτικών παρεμβάσεων, όπως κάνουν πάρα πολλές ευρωπαϊκές χώρες σε αυτό τον τομέα.

Πολύ σύντομα, στο χρόνο που μένει, να κάνω μια αναφορά σε κάποια πράγματα που ακούστηκαν για τις τροπολογίες. Κατ’ αρχάς, θα ήθελα να πω για την Πρωτομαγιά ότι η νομοθεσία που υπήρχε από το 1968, την εποχή της χούντας -άκουσα με περιέργεια από κάποια πλευρά να λέγεται ότι ήταν καλύτερος ο χουντικός νόμος- καθιστούσε προαιρετικό στον Υπουργό Εργασίας, αν θέλει να κάνει αργία την Πρωτομαγιά. Σήμερα αυτό δεν επαφίεται στον κάθε Υπουργό, αλλά είναι μια πάγια ρύθμιση της ελληνικής πολιτείας, τιμώντας αυτούς τους αγώνες.

Και θα έλεγα σε κάποιους άλλους συναδέλφους, που ανησυχούν μήπως αυτή η νομοθέτηση σταματήσει, φρενάρει τους εργατικούς αγώνες, ότι οι εργατικοί αγώνες δεν φρενάρονται από νομοθεσίες. Οι εργατικοί αγώνες αναπτύσσονται και προχωρούν, εάν το εργατικό κίνημα, οι ίδιοι οι εργαζόμενοι, έχουν συγκεκριμένα προβλήματα, έχουν συγκεκριμένους τρόπους πάλης για να τα αντιμετωπίσουν, από το πόσο αποτελεσματικοί είναι αυτοί οι τρόποι πάλης. Έτσι προχωρά και εξελίσσεται η ιστορία.

Από την άλλη μεριά, θα ήθελα να ξαναπώ -το έχω πει άλλες φορές, με άλλες αφορμές- ότι το εργατικό κίνημα και η εργατική τάξη ποτέ δεν εκπροσωπήθηκε στην πραγματικότητα -ούτε και σήμερα εκπροσωπείται- από ένα και μόνο κόμμα, το οποίο μπορεί να φέρεται ως έχον διάφορα δικαιώματα πάνω στην τάξη αυτή.

Ως προς την άλλη τροπολογία, που έχει σχέση με την καταπολέμηση της αδήλωτης εργασίας, μένω με την εντύπωση από ορισμένες τοποθετήσεις ότι ορισμένους ομιλητές πιθανώς να τους ανησύχησε.

Εγώ δεν αμφιβάλλω ότι σήμερα η Επιθεώρηση Εργασίας έχει περιορισμένα μέσα, αποτέλεσμα των πολιτικών που ακολουθήθηκαν μακροχρόνια, από τις προηγούμενες κυβερνήσεις. Και προσπαθούν να κάνουν με αυτά τα περιορισμένα μέσα ό,τι καλύτερο μπορούν. Υπάρχει, όμως, πρόσφατα μια -θα έλεγα- ενδιαφέρουσα δραστηριοποίηση αυτού του Σώματος Επιθεωρητών Εργασίας και του Υπουργείου, όλα αυτά να συγκροτηθούν και να οργανωθούν, όσο το δυνατόν καλύτερα. Νομίζω ότι αυτό που μας είπε η κυρία Υπουργός, ότι θα είναι μικτοί οι έλεγχοι που θα ξεκινήσουν -Επιθεώρηση Εργασίας, ΕΦΚΑ, Οικονομική Αστυνομία και ένας φορέας ακόμα- αυτό θα κάνει πολύ πιο αποτελεσματικούς τους ελέγχους.

Τελειώνοντας, για την τροπολογία των επαναληπτικών εξετάσεων, νομίζω ότι ο Υφυπουργός κ. Μπαξεβανάκης έδωσε πειστικές απαντήσεις. Εγώ θα πω ένα μόνο πράγμα: Ακούστηκε από πολλούς ότι έρχεται τελευταία στιγμή και αυτό θα δημιουργήσει αναστάτωση κ.λπ.. Αν επρόκειτο για άλλα θέματα των πανελλαδικών εξετάσεων, θα μπορούσα και εγώ να συμφωνήσω. Το συγκεκριμένο, όμως, για το θέμα που αναφέρεται στο αν κάποιος υποψήφιος αρρωστήσει ή του συμβεί ένα σοβαρό πρόβλημα απώλειας συγγενικού του προσώπου, δεν έχει σχέση πόσο νωρίτερα ή πόσο αργότερα έχει έρθει. Κανείς δεν ξέρει σήμερα, σαράντα δύο μέρες πριν, αν θα είναι άρρωστος όταν θα δώσει εξετάσεις ή αν θα υπάρχει απώλεια προσφιλούς του προσώπου.

Γι’ αυτό θα έλεγα, αν θέλουμε να είμαστε εποικοδομητικοί, ότι μπορούμε να κάνουμε προτάσεις, οι οποίες να ενσωματωθούν και στην υπουργική απόφαση. Να μη λέμε, όμως, ό,τι νομίζουμε ότι είναι εύκολο για να δημιουργήσουμε εντυπώσεις.

Ευχαριστώ πολύ και συγγνώμη για την κατάχρηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σπαρτινό, με τον οποίο ολοκληρώθηκε ο κύκλος των παρεμβάσεων και των Κοινοβουλευτικών Εκπροσώπων και των ομιλητών που ήταν εγγεγραμμένοι στον κατάλογο.

Περνούμε στις δευτερολογίες των εισηγητών και ειδικών αγορητών.

Το Προεδρείο προτείνει να πάρει το λόγο ο κ. Τζελέπης, αν δεν έχετε αντίρρηση οι εισηγητές και οι ειδικοί αγορητές των υπολοίπων κοινοβουλευτικών κομμάτων, γιατί έχει μια υποχρέωση στην Κοινοβουλευτική του Ομάδα. Μετά θα πάμε κατά σειρά, πρώτα ο κ. Τζαμακλής και κατόπιν όποιος άλλος επιθυμεί.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συνεφώνησε.

Ορίστε, κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κατ’ αρχάς, τους συναδέλφους για την κατανόηση να πάρω τον λόγο.

Ακούγοντας τον προλαλήσαντα ομιλητή, ένα πράγμα έχω να πω μόνο.. Φιλότιμες οι προσπάθειές του να αποποιηθεί τον ακραίο λαϊκισμό που χρησιμοποίησε σε όλη την επταετία της περιόδου της οικονομικής κρίσης της χώρας ο ΣΥΡΙΖΑ.

Δεν χρειάζεται να πω πολλά. Αυτά έχουν καταγραφεί στη συνείδηση του κόσμου. Θα πω μόνο αυτό που είπε ο Λουντέμης: «αφού δεν ντράπηκαν τα στόματα για τα ψέματα που ειπώθηκαν, ντραπήκαν τα ίδια τα ψέματα».

Τώρα, σε σχέση με το νομοσχέδιο, ναι είναι μια άλλη παράταση. Γιατί ξαφνιάζεστε; Το είπε ο ίδιος ο Υπουργός. Τώρα θα συστήσει μια επιτροπή και πάλι για να δει πώς η συγκεκριμένη νομοθέτηση, που είναι αντιγραφή του ν.3066/2002, θα είναι σύννομη με τις ευρωπαϊκές απαιτήσεις, γιατί ξέρει πολύ καλά ότι αυτό που έφερε, δεν είναι. Και δεν είναι, γιατί με τον ν.3066 είχαν γίνει και τότε σημαντικές επισημάνσεις, για να είναι συμβατός σε σχέση με την Ευρωπαϊκή Αρχή Διαπίστευσης, όπου υφίστανται και σε αυτό το νομοσχέδιο. Και αφορούν ζητήματα και θα προκύψουν και άλλα, όπως το θέμα της ανεξαρτησίας, της αμεροληψίας και της διαφάνειας στη σύνθεση του Εθνικού Συμβουλίου Διαπίστευσης, το οποίο λειτουργεί στο Εθνικό Σύστημα Διαπίστευσης για τη χορήγηση ή την ανάκληση και πιστοποίηση διαπίστευσης τεχνικής επάρκειας και ικανότητας στους φορείς, που εμπλέκονται στην αξιολόγηση συμμόρφωσης προϊόντων, συστημάτων, υπηρεσιών και προσώπων.

Πιο συγκεκριμένα, έχουν γίνει ειδικές παρατηρήσεις ως προς τη μη αντιπροσωπευτικότητα και ετεροβαρή σύνθεση του συμβουλίου. Δηλαδή, ο αριθμός των δεκατριών μελών στο Εθνικό Συμβούλιο -που παραμένει και σε αυτό το νομοσχέδιο- όχι μόνο δεν λύνει το ζήτημα της αντιπροσωπευτικότητας, αλλά δημιουργεί και επιπρόσθετα προβλήματα.

Για να γίνω πιο σαφής -το είπα και στην επιτροπή- οι εκπρόσωποι παραμένουν, ένας πρόεδρος που ορίζεται από το κράτος και έξι εκπρόσωποι Υπουργείων, δηλαδή συνολικά εκπρόσωποι του κράτους. Από αυτά τα επτά μέλη εξασφαλίζεται απευθείας η πλειοψηφία, ελεγχόμενη από την εκάστοτε κυβέρνηση. Δηλαδή, εκ των πραγμάτων δεν υπάρχει αντιπροσωπευτικότητα και σωστή εκπροσώπηση από την πλευρά των κοινωνικών εταίρων.

Επειδή ακούστηκε, δε, ότι αποδεχόμαστε τον Σύλλογο Χημικών, την πανελλαδική τους ομοσπονδία, να πω ότι υπάρχουν και άλλα αιτήματα. Υπάρχει και το ΤΕΕ. Υπάρχει και η ΓΣΕΒΕΕ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μέσα είναι το ΤΕΕ.

**ΜΙΧΑΗΛ ΤΖΕΛΕΠΗΣ:** Η ΓΣΕΒΕΕ, λοιπόν.

Όλα αυτά σας τα έχουν επισημάνει και δεν τα ακούτε τώρα για πρώτη φορά.

Όμως, για ακόμη μια φορά, μετά από δύο χρόνια αδράνειας, έρχεστε σήμερα και νομοθετείτε, φέρνετε ένα νομοσχέδιο, όπου πραγματικά έχει και πάλι προβλήματα, σε σχέση με την ασυμβατότητα με την Ευρωπαϊκή Αρχή.

Να συμφωνήσουμε ότι πρέπει να διαχωριστεί το ΕΣΥΔ, όπως το λέτε. Τουλάχιστον, όμως, να είναι συμβατό το συγκεκριμένο νομοσχέδιο με αυτά τα οποία έχει επισημάνει ήδη η Ευρωπαϊκή Αρχή Διαπίστευσης.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Πού δεν έχει συμβεί αυτό;

**ΜΙΧΑΗΛ ΤΖΕΛΕΠΗΣ:** Σας είπα προηγουμένως, σε σχέση με τη σύνθεση του εθνικού συμβουλίου.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Πείτε μου συγκεκριμένα. Σε σχέση με το ευρωπαϊκό;

**ΜΙΧΑΗΛ ΤΖΕΛΕΠΗΣ:** Σας είπα προηγουμένως για τη σύνθεση του Εθνικού Συμβουλίου, ότι εκ προοιμίου, τα επτά από τα δεκατρία μέλη είναι άμεσα ελεγχόμενα από την εκάστοτε κυβέρνηση και αυτό δεν είναι συμβατό με τις επισημάνσεις της Ευρωπαϊκής Αρχής. Είμαι σαφέστατος

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Δεκαπέντε είναι, οπότε τα επτά δεν είναι πλειοψηφία.

**ΜΙΧΑΗΛ ΤΖΕΛΕΠΗΣ:** Το δεύτερο σημείο, που χρήζει άμεσης και ιδιαίτερης προσοχής, αφορά πάλι στη λειτουργία πάλι του Εθνικού Συμβουλίου Διαπίστευσης, το οποίο είναι γνωμοδοτικό όργανο προς τη διοίκηση του ΕΣΥΔ και όχι αποφασιστικό, όπως συνιστούν οι σχετικοί κανονισμοί της Ευρωπαϊκής Ένωσης.

Τρίτο σημείο είναι η συνολική οικονομική διαχείριση του Εθνικού Συστήματος Διαπίστευσης, αναφορικά με την κοστολόγηση των υπηρεσιών διαπίστευσης και των εμπλεκόμενων εξωτερικών αξιολογητών.

Τέταρτο σημείο είναι η επικαιροποίηση του συστήματος διαχείρισης και ποιότητας.

Να πω τώρα σε σχέση με επιτροπές που είναι αναγκαίο να υπάρξουν ως προς τις ενστάσεις, το πού και πώς πρέπει να κάνουν οι ενδιαφερόμενοι. Από τη δική μας πλευρά -το τόνισα και το πρωί- εμείς θα σταθούμε υπεύθυνα.

Ναι, αναγνωρίζουμε την αναγκαιότητα να υπάρξει Εθνικός Οργανισμός Διαπίστευσης, έστω και με τον τρόπο που ήρθε να νομοθετηθεί με τη διαδικασία του κατεπείγοντος, έστω και αν αυτή τη στιγμή έχει ακόμη κενά, σε σχέση με την Ευρωπαϊκή Αρχή Διαπίστευσης ως προς τη συμβατότητα ή όχι. Εμείς δεν μπορούμε να πούμε όχι σε έναν οργανισμό που είναι εθνικά αναγκαίος και επιβάλλεται αυτή τη στιγμή να υπάρχει, χωρίς κανένα κενό. Άρα, θα ψηφίσουμε το συγκεκριμένο νομοσχέδιο με όλες αυτές τις επισημάνσεις που έχουμε κάνει.

Για τις τροπολογίες, θα πω μόνο ότι με τέτοια τερτίπια, όπως η νομοθέτηση ως αργίας της Πρωτομαγιάς, δεν σώζετε την αριστερή σας συνείδηση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί ο ειδικός αγορητής από το Κομμουνιστικό Κόμμα Ελλάδας κ. Συντυχάκης.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Σε σχέση με την τροπολογία του Υπουργείου Παιδείας, η οποία βέβαια ενσωματώθηκε στο σχέδιο νόμου ως το άρθρο 12, δόθηκε η ευκαιρία στην Επιτροπή Παραγωγής και Εμπορίου να κάνουμε μια συγκεκριμένη πρόταση. Ποια ήταν αυτή η πρόταση; Η τροπολογία, το άρθρο 12 εν πάση περιπτώσει, έχει δυο περιπτώσεις. Η πρώτη περίπτωση, που αφορά τη δυνατότητα πρόσβασης των αποφοίτων ΕΠΑΛ στις σχολές ΤΕΙ, της ΑΣΠΕΤΕ και των Ανώτερων Σχολών Τουριστικής Εκπαίδευσης, με την οποία συμφωνούμε, να γίνει ξεχωριστό άρθρο, καθώς επίσης και η παράγραφος 2, που αφορά τις επαναληπτικές εξετάσεις για το Σεπτέμβριο -που είναι κάτι το εντελώς διαφορετικό από την παράγραφο 1- να γίνει εντελώς ξεχωριστό άρθρο και αυτό. Και αυτό γιατί; Για να σπάσει το άρθρο στα δυο.

Αντί, λοιπόν, η Κυβέρνηση να προβεί σε ένα τέτοιο μέτρο, εκβιαστικά βάζει το δίλημμα «ή ψηφίζετε το άρθρο ως έχει ή το καταψηφίζετε». Δηλαδή εμείς που συμφωνούμε ή όποιος, εν πάση περιπτώσει συμφωνεί, με την παράγραφο 1, τι θα γίνει;

Άρα λοιπόν, η Κυβέρνηση ουσιαστικά εκβιάζει τώρα την ψήφο των Βουλευτών και των κομμάτων. Σας κάναμε, λοιπόν, την πρόταση να σπάσει αυτό το άρθρο, δεν το κάνατε. Κατά συνέπεια είμαστε υποχρεωμένοι να ψηφίσουμε «παρών», ενώ θα θέλαμε πάρα πολύ να ψηφίσουμε την παράγραφο 1 και να καταψηφίσουμε την παράγραφο 2. Ή τουλάχιστον να το αποσύρετε. Κάναμε και την πρόταση να αποσύρετε την παράγραφο 2, έτσι ώστε να μας διευκολύνετε. Κι όμως δεν το κάνατε.

Σε σχέση με την τροπολογία που καθιερώνει την 1η Μαΐου ως ημέρα υποχρεωτικής αργίας -είπε και ο Βουλευτής μας ο κ. Κατσώτης αρκετά πράγματα σε σχέση με αυτή την τροπολογία- είπαμε ότι θα την ψηφίσουμε. Αλλά δεν θα μας αφαιρέσετε τη δυνατότητα να σας κρίνουμε κιόλας και να σχολιάσουμε τον υποκριτικό ρόλο της Κυβέρνησης και γενικότερα του ΣΥΡΙΖΑ, ο οποίος μια εβδομάδα πριν από τον εορτασμό την Εργατικής Πρωτομαγιάς φέρνει αυτό το ζήτημα στη Βουλή, προκειμένου να διασκεδάσει τις εντυπώσεις ή μάλλον για να κρύψει τα νέα μέτρα που ετοιμάζει, τα νέα μέτρα που έχει συμφωνήσει με τους εταίρους και είναι για τον συνδικαλιστικό νόμο, είναι για τις συντάξεις, είναι για το ασφαλιστικό, είναι για τη μείωση του αφορολόγητου. Δηλαδή, έχετε ψηφίσει ένα τρίτο μνημόνιο όλοι σας εδώ, προεξέχοντος της Κυβέρνησης και ειδικά του ΣΥΡΙΖΑ, έχετε φορτώσει στον λαό ένα σωρό αντεργατικά, αντιλαϊκά μέτρα, εφαρμόζετε δυο προηγούμενα μνημόνια, αυτά δηλαδή που ψήφισαν το ΠΑΣΟΚ και η Νέα Δημοκρατία, έχετε συμφωνήσει στα νέα μέτρα τα οποία ετοιμάζουν και αποτελούν τη γέφυρα για το τέταρτο μνημόνιο και ερχόσαστε, με έναν προκλητικό τρόπο θα έλεγε κανείς, γιατί είναι πρόκληση αυτό στη συνείδηση της εργατικής τάξης που σήμερα αγωνίζεται και παλεύει για να σταθεί όρθια για να διεκδικήσει το αναφαίρετο δικαίωμα στην εργασία, το αναφαίρετο δικαίωμα να μπορεί να ζει εν έτει 2017 να έχει τον μισθό του, να έχει το μεροκάματό του, να μπορεί να σπουδάσει το παιδί του, να έχει πρόσβαση στην πρωτοβάθμια φροντίδα υγείας, στο νοσοκομείο, να μπορεί να ζει μια ανθρώπινη ζωή.

Άρα λοιπόν είναι υποκριτική η στάση από την πλευρά της Κυβέρνησης και ως τέτοια κρίνουμε τη συγκεκριμένη τροπολογία, που επαναλαμβάνω δεν έχουμε κανέναν λόγο να μην την ψηφίσουμε.

Αυτά, κύριε Πρόεδρε. Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Συντυχάκη.

Τον λόγο έχει ο ειδικός αγορητής από το Ποτάμι κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Δυο κουβέντες μονάχα για τις τροπολογίες, γιατί το νομοσχέδιο, όπως είπαμε και στην επιτροπή, το υπερψηφίζουμε και επί της αρχής και επί των άρθρων.

Για την τροπολογία του Υπουργείου Παιδείας για τις πανελλαδικές νομίζω ότι η Κυβέρνηση επιχειρεί να αντιμετωπίσει ένα υπαρκτό πρόβλημα με έναν ατελέσφορο τρόπο και βεβαίως με μια προβληματική πρακτική. Διότι ο τρόπος που πάει να αντιμετωπιστεί ένα ανθρώπινο και υπαρκτό πρόβλημα, νομίζω ότι αφήνει περιθώρια για άνιση μεταχείριση υποψηφίων και δημιουργεί άλλου είδους ζητήματα. Είναι προβληματική η πρακτική, η μεθοδολογία που ακολουθεί, διότι στο εξαιρετικά ευαίσθητο αυτό ζήτημα των πανελλαδικών εξετάσεων είναι η τρίτη φορά τους τελευταίους μήνες και μάλιστα έναν μήνα πριν τις πανελλαδικές που δημιουργείται ένα κλίμα αβεβαιότητας και συζήτησης στον κύκλο των υποψηφίων και αυτό και μόνο είναι ένα πρόβλημα.

Για την τροπολογία σε σχέση με τον ΕΦΚΑ και τον δανεισμό τον οποίο θα προβεί στο επικουρικό ταμείο ΕΔΟΕΑΠ, εμείς δεν αντιλαμβανόμαστε γιατί γίνεται αυτή η ρύθμιση και βεβαίως δεν θεωρούμε ότι πρέπει να συμβεί κάτι τέτοιο δημιουργώντας πάλι μια σχέση γόρδιου δεσμού μεταξύ των ταμείων. Εξάλλου αρκετά είναι τα προβλήματα τα οποία ούτως ή άλλως έχει ο ΕΦΚΑ προκειμένου να δανείζει κιόλας ταμεία και μάλιστα επικουρικά. Δεν ξέρω αν είναι η κατάλληλη στιγμή και αν είναι η κατάλληλη μεθοδολογία.

Σε σχέση με την τροπολογία για τη δημιουργία του τμήματος αντιμετώπισης αδήλωτης εργασίας, εμείς θα τη στηρίξουμε. Η υποβολή της διεθνούς σύμβασης εργασίας 204 πρέπει να γίνει νόμος του κράτους και πρέπει να υλοποιηθεί, είναι θετική.

Τέλος, πραγματικά δεν αντιλαμβάνομαι ποιοι φωστήρες εισηγήθηκαν στην Υπουργό κ. Αχτσιόγλου να προβεί στη νομοθετική ρύθμιση την οποία προτείνει για την Πρωτομαγιά. Φαντάζομαι ότι δεν υπάρχει περίπτωση να έχουμε Υπουργό της οποιαδήποτε κυβέρνησης που θα αρνηθεί να υπογράψει υπουργική απόφαση με την οποία θα ορίζει την Πρωτομαγιά ως ημέρα αργίας. Δεν φαντάζομαι ότι θα υπάρξει τέτοια κυβέρνηση στην Ελλάδα και δεν φαντάζομαι ότι θα βρεθεί τέτοιος Υπουργός.

Και, εν πάση περιπτώσει, νομίζω ότι είναι πρόδηλη η προσπάθεια δημιουργίας εντυπώσεων, αλλά δεν νομίζω ότι είναι ευμενείς αυτές οι εντυπώσεις. Εξάλλου, αυτή η ρύθμιση αποστερεί ένα θέμα που έχει μια βαθιά ιστορική φόρτιση για την Αριστερά, ότι η Πρωτομαγιά δεν είναι αργία, είναι απεργία. Με μια νομοθετική ρύθμιση αποστερείται ακόμα και σε συμβολικό και σημειολογικό επίπεδο αυτή η ιστορική φόρτιση. Δεν νομίζω ότι, εν πάση περιπτώσει, ήταν θετική η ιδέα να προβείτε σε αυτήν τη νομοθετική ρύθμιση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη.

Τον λόγο έχει ο ειδικός αγορητής της Νέας Δημοκρατίας κ. Δήμας, ο οποίος θα είναι και ο τελευταίος εκ των εισηγητών-αγορητών σε ό,τι αφορά τις παρεμβάσεις των δευτερολογιών.

Μετά, κύριε Υπουργέ, θα πάρετε τον λόγο, αν θέλετε, για να κλείσετε.

**ΧΡΙΣΤΟΣ ΔΗΜΑΣ:** Για ένα λεπτό ζητώ τον λόγο, κύριε Πρόεδρε, και ευχαριστώ πολύ.

Απλώς θέλω να καταγραφεί στα Πρακτικά το γεγονός ότι ήταν εδώ ο Υφυπουργός Παιδείας κ. Μπαξεβανάκης και του κάναμε πέντε πολύ συγκεκριμένα και εύλογα, κατά την άποψή μου, ερωτήματα. Τα ερωτήματα αυτά δεν ήταν ρητορικά, περιμέναμε κάποιες απαντήσεις. Ο κύριος Υφυπουργός ήταν εδώ, αλλά αντί να απαντήσει, αποχώρησε. Απλώς θέλω να το πω αυτό, για να καταγραφεί στα Πρακτικά.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Δήμα. Καταγράφηκε η τοποθέτησή σας.

Κύριε Υπουργέ, έχετε τον λόγο για πέντε λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Θα χρειαστώ και λιγότερο από πέντε λεπτά. Θα είμαι πολύ σύντομος. Όπως είδατε και στην πρωτομιλία μου προσπάθησα να μην καταχραστώ τον χρόνο της Εθνικής Αντιπροσωπείας.

Έχουν ακουστεί πάρα πολλά σήμερα με αφορμή, αν θέλετε, και το νομοσχέδιο το οποίο καταθέσαμε και θα μου επιτρέψετε ένα γενικότερο σχόλιο, το οποίο δεν αφορά μόνο τη σημερινή συζήτηση. Γίνεται πάρα πολύς λόγος από όλους όσους τοποθετούνται δημοσίως το τελευταίο χρονικό διάστημα περί ανάπτυξης.

Κατά την γνώμη μας, και στο Υπουργείο Οικονομίας και στην Κυβέρνηση συνολικά, αν θέλουμε να μιλάμε για ανάπτυξη, η οποία αυτή τη φορά δεν θα βασίζεται σε σαθρά θεμέλια, όπως στο παρελθόν, αλλά θα είναι κοινωνικά δίκαιη, περιβαλλοντικά βιώσιμη και οικονομικά διατηρήσιμη, δεν αρκεί να μιλάμε περί ανάπτυξης, αλλά πρέπει να πράττουμε, πρέπει να προχωρήσουμε σε έργα. Και η δουλειά η οποία γίνεται το τελευταίο διάστημα στο Υπουργείο Οικονομίας ακριβώς αυτόν τον στόχο έχει και στα δύο βασικά πεδία: Και στο πεδίο της χρηματοδότησης με τις πρωτοβουλίες που έχουν αναλάβει για την αξιοποίηση όλων των πόρων, όλων των χρηματοδοτικών εργαλείων που έχουμε στην διάθεσή μας, αλλά και την δημιουργία νέων για να αξιοποιήσουμε τις διαθέσιμες πηγές χρηματοδότησης της ελληνικής οικονομίας και από την Ελλάδα και από το εξωτερικό, αλλά και στο θεσμικό πεδίο μια σειρά από παρεμβάσεις, που έχουν να κάνουν με την βελτίωση του οικονομικού περιβάλλοντος. Υπενθυμίζω τα νομοσχέδια για την απλοποίηση των διαδικασιών αδειοδότησης και σύστασης των επιχειρήσεων που ψηφίστηκαν από τη Βουλή τον περασμένο Νοέμβριο.

Σε αυτή, λοιπόν, τη συνολική προσπάθεια εντάσσεται και η σημερινή νομοθετική πρωτοβουλία. Δεν είναι, λοιπόν, μια τουφεκιά στον αέρα. Είναι μέρος ενός συνολικότερου σχεδιασμού για τη βελτίωση του οικονομικού περιβάλλοντος.

Μετά την πλήρη αποδοχή που έτυχε αυτή η νομοθετική πρωτοβουλία από τους φορείς στην ακρόαση στην Επιτροπή Παραγωγής και Εμπορίου, μας χαροποιεί το γεγονός ότι βλέπουμε πως και το νομοσχέδιο τυγχάνει πλέον και ευρύτατης αποδοχής και στο Σώμα της Βουλής. Αυτό νομίζουμε ότι είναι ένα πάρα πολύ θετικό γεγονός, το οποίο πρέπει να σημειωθεί.

Σε σχέση με κάποιες ενστάσεις οι οποίες διατυπώθηκαν, θα μου επιτρέψετε να μιλήσω σχετικά για τα ζήτημα ασυμβατότητας. Θέλω να είμαι κατηγορηματικός. Η νομοθετική πρωτοβουλία ήρθε μετά από πλήρη συνεννόηση με τον ευρωπαϊκό οργανισμό. Δεν υπάρχει κανένα ζήτημα ασυμβατότητας του νομοσχεδίου. Σε λίγα λεπτά θα είναι νόμος του κράτους με τον ευρωπαϊκό κανονισμό. Τέτοιο ζήτημα, λοιπόν, δεν υφίσταται.

Όμως επειδή όπως είπαμε και στην επιτροπή και στην συζήτηση νωρίτερα στην Βουλή, δεν αρκεί απλώς η άρση της ασυμβατότητας που υπήρξε τα τελευταία χρόνια, προχωρούμε, λοιπόν, σε αυτή την συγκρότηση της ομάδας εργασίας. Δεν είναι μια ομάδα εργασίας η οποία έρχεται εκ των υστέρων. Είναι μια ομάδα εργασίας η οποία ακριβώς έρχεται να διαπιστώσει και να αντιμετωπίσει τις στρεβλώσεις του παρελθόντος με το βλέμμα όμως μπροστά, με το βλέμμα στο μέλλον.

Με αυτή την έννοια θα κατατεθούν προτάσεις από αυτή την ομάδα με τη συμμετοχή όλων των φορέων και τότε θα καλέσουμε και τις πολιτικές δυνάμεις να τοποθετηθούν επί αυτών των προτάσεων, να καταθέσουν τις παρατηρήσεις και τα σχόλιά τους, έτσι ώστε να μπορέσουμε να προχωρήσουμε σε μια συνολική αναμόρφωση του Συστήματος Διαπίστευσης και Πιστοποίησης, μια αναμόρφωση η οποία είναι πάρα πολύ σημαντική, τόσο για τους ίδιους τους οργανισμούς και τους εργαζόμενους σε αυτούς, όσο βεβαίως, αν θέλετε με ευρύτερη σημασία, για το σύνολο της οικονομίας και κυρίως για τις εξαγωγικές δραστηριότητες των ελληνικών επιχειρήσεων.

Η πρωτοβουλία αυτή είναι σε συνδυασμό με άλλες πρωτοβουλίες που έρχονται από το Υπουργείο μας το επόμενο διάστημα. Είναι συναφείς, αν θέλετε, πρωτοβουλίες. Αναφέρω εδώ μια πολύ σημαντική από αυτές. Ειπώθηκε πριν -και παίρνω και την αφορμή από αυτό από τον κ. Σπαρτινό στην τοποθέτησή του- σε σχέση με την εποπτεία και τον έλεγχο της αγοράς. Νομίζουμε ότι δημιουργούν ένα συγκροτημένο, ολοκληρωμένο πλαίσιο, το οποίο μετά και τις τελευταίες πολιτικές εξελίξεις, οι οποίες συνοδεύουν και την ολοκλήρωση της αξιολόγησης, διαμορφώνουν πολύ πιο αισιόδοξες προοπτικές για την ελληνική οικονομία το επόμενο διάστημα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομίας και Ανάπτυξης: «Σύσταση Ν.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Οικονομίας και Ανάπτυξης: «Σύσταση Ν.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών. Η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 10, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Όχι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Όχι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1022 και ειδικό 10 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Όχι.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1022 και ειδικό 10 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1023 και ειδικό 11 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1023 και ειδικό 11 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1024 και ειδικό 12 ως έχει;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Όχι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1024 και ειδικό 12 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομίας και Ανάπτυξης: «Σύσταση Ν.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις» έγινε δεκτό επί της αρχής και επί των άρθρων.

Εισερχόμαστε στην ψήφιση στο σύνολο του νομοσχεδίου.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΧΑΡΙΛΑΟΣ ΤΖΑΜΑΚΛΗΣ:** Ναι.

**ΧΡΙΣΤΟΣ ΔΗΜΑΣ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό κατά πλειοψηφία και στο σύνολο.

Συνεπώς το νομοσχέδιο του Υπουργείου Οικονομίας και Ανάπτυξης: «Σύσταση Ν.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σ. 274α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.02΄ λύεται η συνεδρίαση για την Πέμπτη 27 Απριλίου 2017 και ώρα 9.30΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Εξωδικαστικός μηχανισμός ρύθμισης οφειλών επιχειρήσεων».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**