(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΣΤ ΄

Δευτέρα 19 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Μ. Μπόλαρη και Γ. Κασαπίδη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Οικονομικών με θέμα: "Είναι οριστική η κατάργηση του μειωμένου συντελεστή ΦΠΑ στα νησιά του Βορείου και Ανατολικού Αιγαίου;’’, σελ.   
 β) Προς τον Υπουργό Παιδείας, Έρευνας και Θρησκευμάτων:  
 i. σχετικά με τη χορήγηση δελτίου ειδικού εισιτηρίου για τους φοιτητές που φοιτούν μέσω κατατακτηρίων εξετάσεων για δεύτερο πτυχίο καθώς και για τους φοιτητές του ΕΑΠ, σελ.   
 ii. σχετικά με την κατάργηση σχολικών μονάδων ορεινών, απομακρυσμένων και νησιωτικών περιοχών, σελ.   
 iii. με θέμα: "Αυθαίρετη και παράνομα διακριτική μεταχείριση υποψηφίων μελών Συνεργαζόμενου Εκπαιδευτικού Προσωπικού (Σ.Ε.Π.) σε προκηρύξεις του Ελληνικού Ανοικτού Πανεπιστημίου (Ε.Α.Π.), σελ.   
 iv. σχετικά με τη μη κατάργηση ή αναστολή λειτουργίας του 12ου Δημοτικού Σχολείου του Δήμου Θεσσαλονίκης, σελ.

v. με θέμα: "Ο θεσμός και η λειτουργία των σχολικών βιβλιοθηκών", σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ι) Κύρωση και προσαρμογή της ελληνικής νομοθεσίας στη Σύμβαση της Βαρσοβίας της 16ης Μαΐου 2005 του Συμβουλίου της Ευρώπης για τη νομιμοποίηση, ανίχνευση, κατάσχεση και δήμευση εσόδων από εγκληματικές δραστηριότητες και για τη χρηματοδότηση της τρομοκρατίας, ενσωμάτωση της Α-Π 2003/577/ΔΕΥ, της Α-Π 2005/212/ΔΕΥ, της Α-Π 2006/783/ ΔΕΥ, όπως τροποποιήθηκε με την Α-Π 2009/299/ΔΕΥ και της Οδηγίας 2014/42/ ΕΕ, ΙΙ) Προϋποθέσεις τοποθέτησης ανηλίκων σε ίδρυμα ή ανάδοχη οικογένεια από και προς κράτη μέλη της Ευρωπαϊκής Ένωσης βάσει του άρθρου 56 του Κανονισμού αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας, ο οποίος καταργεί τον Κανονισμό 1347/2000, ΙΙΙ) Ενσωμάτωση της Οδηγίας 2013/48/ΕΕ του Ευρωπαϊκού Κοινοβουλίου και Συμβουλίου της 22ας Οκτωβρίου 2013 σχετικά με το δικαίωμα πρόσβασης σε δικηγόρο στο πλαίσιο ποινικής διαδικασίας και διαδικασίας εκτέλεσης του ευρωπαϊκού εντάλματος σύλληψης, καθώς και σχετικά με το δικαίωμα ενημέρωσης τρίτου προσώπου σε περίπτωση στέρησης της ελευθερίας του και με το δικαίωμα επικοινωνίας με τρίτα πρόσωπα και με προξενικές αρχές κατά τη διάρκεια στέρησης της ελευθερίας, IV) Ενσωμάτωση της Οδηγίας 2012/29/ΕΕ για τη θέσπιση ελάχιστων προτύπων σχετικά με τα δικαιώματα, την υποστήριξη και την προστασία θυμάτων της εγκληματικότητας και για την αντικατάσταση της Απόφασης-Πλαίσιο 2001/220/ΔΕΥ του Συμβουλίου», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
ΜΠΟΥΚΩΡΟΣ Χ. , σελ.  
ΠΑΠΠΑΣ Χ. , σελ.  
  
Β. Επί των επικαίρων ερωτήσεων:  
ΓΑΒΡΟΓΛΟΥ Κ. , σελ.  
ΔΕΛΗΣ Ι. , σελ.  
ΚΑΚΛΑΜΑΝΗΣ Ν. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΜΗΤΑΡΑΚΗΣ Π. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΝΑΤΣΙΟΥ Α. , σελ.  
ΣΤΥΛΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΣΤ΄

Δευτέρα 19 Ιουνίου 2017

Αθήνα, σήμερα στις 19 Ιουνίου 2017, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με τη δεύτερη με αριθμό 988/9-6-2017 επίκαιρη ερώτηση δεύτερου κύκλου του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον Υπουργό Οικονομικών, με θέμα: «Είναι οριστική η κατάργηση του μειωμένου συντελεστή ΦΠΑ στα νησιά του βορείου και ανατολικού Αιγαίου;».

Στην επίκαιρη ερώτηση θα απαντήσει η Υφυπουργός Οικονομικών κ. Αικατερίνη Παπανάτσιου.

Ορίστε, κύριε Μηταράκη, έχετε τον λόγο για δύο λεπτά για την πρωτολογία σας.

**ΝΟΤΗΣ ΜΗΤΑΡΑΚΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, κυρία Υπουργέ, ακριβώς αυτό είναι το θέμα της ερώτησής μου, εάν είναι οριστική η κατάργηση του μειωμένου συντελεστή ΦΠΑ στα νησιά της Λέσβου, της Χίου, της Σάμου και στα νησιά της Δωδεκανήσου, πλην Ρόδου και Καρπάθου, η οποία θα ισχύσει σύμφωνα με την κείμενη νομοθεσία στις 31-12-2017.

Σας θυμίζω ότι το ειδικό καθεστώς προστασίας της νησιωτικότητας, το οποίο στηρίζεται και στο Σύνταγμα της Ελλάδος, θεσπίστηκε προ εικοσαετίας και όριζε ότι τα νησιά θα έχουν μειωμένο συντελεστή ΦΠΑ κατά 30%, για να ισοσκελίσουν το αυξημένο μεταφορικό κόστος, το αυξημένο κόστος παραγωγής προϊόντων και υπηρεσιών σε αυτά τα νησιά.

Η Κυβέρνηση ΣΥΡΙΖΑ, με την επιστολή που είχε στείλει ο κ. Τσίπρας στον κ. Γιούνκερ πριν από το δημοψήφισμα, είχε προτείνει ελάχιστα μέτρα δημοσιονομικής προσαρμογής, ένα από τα οποία όμως, δυστυχώς, από την πρώτη στιγμή, στο δικό σας πρόγραμμα, ήταν η κατάργηση του ΦΠΑ στα νησιά του Αιγαίου.

Τώρα, λόγω της προσφυγικής κρίσης, η Ελλάδα, μονομερώς κατά κάποιους, αποφάσισε την παράταση κατά έναν χρόνο της κατάργησης για τα νησιά που πλήττονται από την προσφυγική κρίση, μέχρι το τέλος του παρόντος έτους. Όμως, ο κ. Τσακαλώτος έσπευσε με επιστολή που έστειλε προς τους θεσμούς να τονίσει ότι αυτή η αναστολή θα είναι μόνο για ένα έτος και δεν θα δώσει καμμία παράταση. Επίσης σημειώνω ότι η Κυβέρνηση, στα περίφημα και αμφιβόλου αξίας αντίμετρα, ούτε καν συμπεριέλαβε τον ΦΠΑ στα νησιά στη λίστα που ψηφίσατε πρόσφατα.

Τέλος, από πολλούς νομικούς υπάρχει η άποψη ότι, εάν η Ελλάδα απεμπολήσει αυτό το ειδικό καθεστώς εξαίρεσης στον Κοινοτικό Κανονισμό ΦΠΑ, είναι κάτι που δεν μπορεί να ανακτήσει στο μέλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ρωτάω λοιπόν, είναι οριστικό ότι στις 31-12-2017 καταργείται ο μειωμένος συντελεστής ΦΠΑ στα νησιά που ανέφερα πριν; Εάν συμβεί αυτό, μπορεί να ανατραπεί στο μέλλον; Έχετε πάρει νομική γνώμη γι’ αυτό;

Τέλος, τι αντισταθμιστικά μέτρα προτίθεστε να λάβετε, παραδείγματος χάριν, το μεταφορικό ισοδύναμο που ζητάτε εδώ και μήνες, εδώ και καιρό, και τίποτα δεν έχει γίνει, για τα νησιά τα οποία πλήττονται όχι μόνο από την οικονομική κρίση, αλλά και από την προσφυγική;

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ορίστε, κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κύριε Μηταράκη, κατ’ αρχάς θα συμφωνήσω μαζί σας, ότι ο μειωμένος συντελεστής ΦΠΑ είχε αρχικά δοθεί σαν αντιστάθμισμα των ειδικών συνθηκών που επικρατούν στα νησιά μας, κυρίως λόγω της γεωγραφικής απομόνωσης και της απόστασης των νησιών από την ηπειρωτική Ελλάδα, με όσα αυτά συνεπάγονται μεταξύ άλλων και για το κόστος των αγαθών.

Πράγματι, με τις διατάξεις των νόμων 4334/2015 και 4336/2015 προβλέφθηκε η σταδιακή κατάργηση των μειωμένων συντελεστών ΦΠΑ κατά 30% στις περιοχές των νησιών Αιγαίου μέχρι τις 31-12-2016. Ωστόσο, σας υπενθυμίζουμε ότι οι διατάξεις του ν.4336/2015 αποτέλεσαν δεσμεύσεις, προκειμένου να υλοποιηθεί η συμφωνία με τον Ευρωπαϊκό Μηχανισμό Σταθερότητας και να διασφαλιστεί η απρόσκοπτη χρηματοδότηση της χώρας και γι’ αυτό άλλωστε ο συγκεκριμένος νόμος ψηφίστηκε από τη συντριπτική πλειοψηφία των Βουλευτών.

Έχουμε επανειλημμένως τονίσει ότι η νομοθέτηση του μέτρου της κατάργησης των μειωμένων κατά 30% συντελεστών του ΦΠΑ στα νησιά αποτέλεσε για την Κυβέρνηση πολιτική αναγκαιότητα και όχι επιλογή στο πλαίσιο των απολύτως επιβεβλημένων παρεμβάσεων δημοσιονομικής προσαρμογής. Με την ανωτέρω ρύθμιση, για να μην πληγούν άμεσα όλα μαζί τα νησιά του Αιγαίου, προβλέπονταν τρία στάδια κατάργησης του μειωμένου ΦΠΑ, αρχής γενομένης από την 1-10-2015 μέχρι την οριστική κατάργηση από 1-1-2017.

Συγκεκριμένα με τις διατάξεις του ν.4389/16 ορίστηκε ότι η κατάργηση της μείωσης του συντελεστή ΦΠΑ επήλθε από 1-10-2015 στα νησιά Θήρα, Μύκονο, Νάξο, Πάρο, Ρόδο και Σκιάθο.

Δεύτερον, θα επερχόταν, όπως και συνέβη, από 1-6-2016, στα νησιά Σύρο, Θάσο, Άνδρο, Τήνο, Κάρπαθο, Μήλο, Σκύρο, Αλόννησο, Κέα, Αντίπαρο και Σίφνο, ενώ για τη Σκόπελο, λόγω των φυσικών καταστροφών που υπέστη, δόθηκε παράταση εφαρμογής του νόμου για 1-1-2017.

Τρίτον, από 1-1-2017 θα επερχόταν και στα νησιά των ανατολικών συνόρων της χώρας. Ωστόσο, με τις διατάξεις του ν.4446/16 ρυθμίστηκε η παραμονή τους στον μειωμένο κατά 30% συντελεστή ΦΠΑ μέχρι 31-12-2017, ακριβώς λόγω της προσφυγικής κρίσης και των αρνητικών συνεπειών που έχουν υποστεί τα νησιά αυτά εξαιτίας του μεταναστευτικού ζητήματος. Το συγκεκριμένο μέτρο αφορά τα νησιά των Νομών Έβρου, Λέσβου, Χίου, Σάμου και Δωδεκανήσου, πλην Ρόδου και Καρπάθου, που ήδη είχαν υπαχθεί στον κανονικό συντελεστή ΦΠΑ, η Ρόδος από 1-10-2015 και η Κάρπαθος από 1-6-2016.

Η επιλογή των νησιών αυτών έγινε με μετρήσιμα, ενιαία και διαφανή κριτήρια και με κύριο γνώμονα την ελάφρυνση των κατοίκων τους, αφού ήδη οι κοινωνίες αυτές σηκώνουν μεγάλο βάρος και παίζουν σημαντικό ρόλο στη διαχείριση των προσφυγικών ρευμάτων.

Παράλληλα, βούληση της Κυβέρνησής μας είναι να θεσπιστούν κατάλληλα και στοχευμένα μέτρα για τη στήριξη της νησιωτικής Ελλάδας. Εξάλλου η σύσταση του Υφυπουργείου Ναυτιλίας και Νησιωτικής Πολιτικής αυτό ακριβώς καταδεικνύει, τη βούληση αυτής της Κυβέρνησης να εφαρμόσει ειδικές νησιωτικές πολιτικές, σε αντίθεση με όσα έπρατταν οι κυβερνήσεις σας και οι συγκυβερνήσεις σας τόσα χρόνια, περιορίζοντας την ασκούμενη νησιωτική πολιτική στην έκπτωση των συντελεστών ΦΠΑ.

Σε κάθε περίπτωση, όμως, το Υπουργείο Οικονομικών παρακολουθεί την αποτελεσματικότητα της ασκούμενης φορολογικής πολιτικής και αξιολογεί τα αποτελέσματά της. Στο πλαίσιο αυτό και με δεδομένους τους δημοσιονομικούς περιορισμούς της ελληνικής οικονομίας, εφόσον κριθεί αναγκαίο και εφικτό, θα προβούμε στις απαραίτητες νομοθετικές ρυθμίσεις, με γνώμονα την κοινωνική δικαιοσύνη και τη βιώσιμη ανάπτυξη.

Καταθέτω τα σχετικά απαντητικά έγγραφα των Υπηρεσιών του Υπουργείου Οικονομικών και της Ανεξάρτητης Αρχής Δημοσίων Εσόδων.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κύριε συνάδελφε, έχετε τον λόγο για τρία λεπτά.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, συμφωνούμε ότι το ειδικό καθεστώς ΦΠΑ στα νησιά δημιουργήθηκε για να αντιμετωπίσει τα προβλήματα της γεωγραφικής απομόνωσης και ό,τι αυτό συνεπάγεται στο κόστος παραγωγής. Αυτές οι συνθήκες δεν έχουν αλλάξει.

Από ό,τι συμπεραίνω από την πρωτολογία σας, και παρακαλώ διορθώστε με στη δευτερολογία σας, είναι οριστικό ότι καταργείται το μέτρο. Δεν κάνατε καμμία αναφορά ότι θα δοθεί παράταση. Ήδη, βέβαια, ο κ. Τσακαλώτος έχει δεσμευτεί προς τους θεσμούς ότι δεν θα δοθεί παράταση. Δεν είπατε κανένα συγκεκριμένο ισοδύναμο, το οποίο θα εφαρμοστεί την 1-1-2018. Επίσης, δεν απαντήσατε στα περίφημα θεωρητικά σας αντίμετρα των 7,5 δισεκατομμυρίων. Δεν χωρούσαν τα νησιά στα 7,5 δισεκατομμύρια, τα λίγα εκατομμύρια που κοστίζει ο μειωμένος συντελεστής ΦΠΑ, έτσι, για να το λέγατε στους νησιώτες; Όχι ότι θα πίστευαν ότι θα εφαρμοστούν, αλλά τουλάχιστον να το λέγατε.

Επίσης, διαφωνώ μαζί σας ότι η κατάργηση του μειωμένου συντελεστή ΦΠΑ αποτέλεσε μέρος των δεσμεύσεων της χώρας προς τους θεσμούς. Ξέρετε γιατί; Γιατί όταν ο κ. Βαρουφάκης, την εποχή των λεονταρισμών, είχε πει «εγώ θα δεχτώ ελάχιστα δημοσιονομικά μέτρα» και έστειλε ο κ. Τσίπρας την επιστολή του προς τον κ. Γιούνκερ, τον Ιούνιο του 2015, στα ελάχιστα δημοσιονομικά μέτρα που ο τότε ΣΥΡΙΖΑ δεχόταν είχε συμπεριλάβει και την κατάργηση του μειωμένου συντελεστή ΦΠΑ στα νησιά, πριν το ζητήσει η τρόικα.

Ήταν δική σας επιλογή, ως Υπουργείο Οικονομικών -στα λίγα που τότε ήσασταν διατεθειμένοι να δεχτείτε-, να θυσιάσετε τα νησιά. Σας θυμίζω ότι η κυβέρνηση Σαμαρά είχε δεχθεί εντονότατες πιέσεις για την κατάργηση του μειωμένου συντελεστή ΦΠΑ και δεν ενέδωσε. Εμείς στηρίξαμε τη νησιωτικότητα στην πράξη.

Επίσης, κυρία Υπουργέ, δεν μου απαντήσατε σε ένα πολύ συγκεκριμένο ερώτημα: Αν καταργηθεί ο μειωμένος συντελεστής ΦΠΑ στα νησιά του Αιγαίου, καθεστώς το οποίο έχει δοθεί στην Ελλάδα ως εξαίρεση της ευρωπαϊκής νομοθεσίας, βάσει της γνώμης των νομικών του Υπουργείου Οικονομικών είναι σε θέση η Ελλάδα, σε λίγα χρόνια, όταν το επιτρέψει η δημοσιονομική κατάσταση, να επαναφέρει τον μειωμένο συντελεστή ή θα αποτελεί παράβαση τότε του ευρωπαϊκού κεκτημένου της ευρωπαϊκής φορολογικής νομοθεσίας;

Τέλος, επειδή αναφερθήκατε στο Υπουργείο Νησιωτικής Πολιτικής, πρόσφατα σε ημερίδα που πραγματοποιήθηκε στις Βρυξέλλες, ο Υφυπουργός Ναυτιλίας, ο κ. Σαντορινιός, επεσήμανε ότι ελληνική Κυβέρνηση προσπαθεί να θεσπίσει ειδικά φορολογικά κίνητρα, όπως, παραδείγματος χάριν, χαμηλή φορολογία εισοδήματος στα νησιά. Υπάρχει κάποια πρόταση της Κυβέρνησης, έτοιμη να εφαρμοστεί; Διότι τα νησιά μετράνε εβδομάδες μέχρι την κατάργηση του μειωμένου συντελεστή.

Δεν θεωρώ ότι τα νησιά χρειάζονται αντίδωρα για τη μεταναστευτική κρίση. Μια κρίση η οποία δημιουργήθηκε με ευθύνη πολιτική. Χρειάζεται, όμως, να λάβουμε υπ’ όψιν ότι οι ουσιαστικοί και μόνιμοι παράγοντες της ανταγωνιστικότητας των νησιών επηρεάζονται από αυξημένο κόστος παραγωγής και χρειάζεται να υπάρχει μόνιμα ένα ειδικό φορολογικό καθεστώς που είχε θεσπίσει η Κυβέρνηση της Νέας Δημοκρατίας και σήμερα εσείς καταργείτε.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Η κατάργηση της μείωσης του συντελεστή ΦΠΑ στα νησιά που πλήττονται από την προσφυγική κρίση έχει ανασταλεί μέχρι το τέλος του έτους. Πραγματικά πλήττονται από την προσφυγική κρίση και εδώ, κύριε Μηταράκη, θα διαφωνήσω μαζί σας ότι η προσφυγική κρίση οφείλεται στην Κυβέρνηση. Σε καμμία περίπτωση. Αν τολμάτε να πείτε κάτι τέτοιο, νομίζω ότι όλος ο ελληνικός λαός και όλη η Ευρωπαϊκή Ένωση, τουλάχιστον, θα έπρεπε να ακούσει τις απόψεις σας γι’ αυτό το θέμα. Όλοι ξέρουμε και όλοι ξέρουν στην Ευρώπη πού είναι το πρόβλημα και πού είναι η εμπόλεμη ζώνη. Εν πάση περιπτώσει, τυχόν παράταση της εφαρμογής του ευνοϊκού καθεστώτος, θα κριθεί εκείνη τη χρονική στιγμή, με βάση τα τότε δημοσιονομικά δεδομένα και τις πραγματικές συνθήκες και ανάγκες των συγκεκριμένων νησιών.

Εξάλλου θα πρέπει να σημειώσουμε ότι βρίσκεται ακόμη σε ισχύ η οδηγία 2006/112, η οποία ενσωματώνει το δικαίωμα της Ελλάδας να εφαρμόζει καθεστώς ειδικών συντελεστών ΦΠΑ. Η Ελλάδα σε καμμία περίπτωση δεν απεμπολεί το δικαίωμά της. Αυτή είναι η απάντηση των νομικών του Υπουργείου.

Θέλω εδώ να σας υπενθυμίσω ότι η Κυβέρνηση διά μέσου του Πρωθυπουργού -για το οποίο πριν είπατε ψευδώς- έχει ήδη ανακοινώσει την επεξεργασία αντισταθμιστικών μέτρων, που θα ισοσταθμίσουν τις απώλειες που υφίσταται ο μόνιμος κάτοικος των νησιών από την κατάργηση του ειδικού καθεστώτος μειωμένων συντελεστών ΦΠΑ. Μάλιστα το Υπουργείο Οικονομικών, σε συνεργασία με το Γραφείο του αρμόδιου Υφυπουργού για θέματα νησιωτικότητας, μελετά και σχεδιάζει τη λήψη ειδικών οικονομικών μέτρων, άμεσα για τους νησιώτες.

Αναφορικά δε με το σκέλος της ερώτησής σας για τα εναλλακτικά σχέδια εφαρμογής του λεγόμενου «μεταφορικού ισοδύναμου», θα έπρεπε ήδη να γνωρίζετε -και ίσως το γνωρίζετε, αλλά το αποκρύπτετε- από τα σχετικά δημοσιεύματα ότι το Υπουργείο Ναυτιλίας και Νησιωτικής Πολιτικής έχει προχωρήσει διά της Γενικής Γραμματείας Νησιωτικής Πολιτικής και σε συνεργασία με το Πανεπιστήμιο Αιγαίου στην εκπόνηση σχετικών μελετών, οι οποίες αυτή τη στιγμή βρίσκονται σε εξέλιξη. Με το που θα ολοκληρωθούν όλες αυτές οι μελέτες, θα προχωρήσουμε και εμείς σε όλα τα μέτρα για τα οποία υπάρχει πρόθεση από την Κυβέρνηση να προχωρήσουν, όσον αφορά τη νησιωτική πολιτική.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, μόνο μια διευκρίνιση.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μηταράκη, για μερικά δευτερόλεπτα, παρακαλώ.

**ΝΟΤΗΣ ΜΗΤΑΡΑΚΗΣ:** Κυρία Υπουργέ, για τη μεταναστευτική κρίση είπα ότι είναι πολιτική ευθύνη. Δεν είπα κυβερνητική, αν εσείς ακούσατε κυβερνητική.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Θα συζητηθεί η πρώτη με αριθμό 4421/23-3-2017 ερώτηση του κύκλου αναφορών - ερωτήσεων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνηπρος τον ΥπουργόΠαιδείας, Έρευνας και Θρησκευμάτων,σχετικά με τη χορήγηση δελτίου ειδικού εισιτηρίου για τους φοιτητές που φοιτούν μέσω κατατακτηρίων εξετάσεων για δεύτερο πτυχίο καθώς και για τους φοιτητές του ΕΑΠ.

Κύριε Κακλαμάνη, έχετε τον λόγο για δύο λεπτά.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, με βάση την ισχύουσα νομοθεσία οι φοιτητές οι οποίοι φοιτούν για δεύτερο πτυχίο και εισήχθησαν στην τριτοβάθμια εκπαίδευση μέσω κατατακτηρίων εξετάσεων δεν δικαιούνται δελτίο ειδικού εισιτηρίου. Ακριβώς την ίδια δυσκολία αντιμετωπίζουν και οι φοιτητές οι οποίοι σπουδάζουν στο Ανοικτό Πανεπιστήμιο.

Φυσικά, το ζήτημα αυτό δεν προέκυψε επί των ημερών σας. Είναι διαχρονικό και παλιό το πρόβλημα. Απασχολεί έντονα τους φοιτητές και τις φοιτήτριες οι οποίοι ανήκουν στις κατηγορίες που ανέφερα προηγουμένως.

Ωστόσο, η οικονομική κατάσταση στην οποία έχει περιέλθει μεγάλη μερίδα των πολιτών της χώρας αλλά και το αίσθημα δικαίου το οποίο η πολιτεία οφείλει να υπερασπίζεται κρίνουν επιτακτική την παρέμβασή σας, προκειμένου να υπάρξει ίση μεταχείριση μεταξύ αυτών των φοιτητών.

Στο σημείο αυτό οφείλω να σας υπενθυμίσω πως δεν είναι η πρώτη φορά που συζητάμε το θέμα του μειωμένου εισιτηρίου στην Αίθουσα της Ολομέλειας. Στις 9 Φεβρουαρίου έτυχε να προεδρεύω, όταν εσείς υπερασπιζόσασταν κάποιο νομοσχέδιο, και είχα θέσει το θέμα επισημαίνοντας την αδικία η οποία υπάρχει. Τότε μου δώσατε μια απάντηση που έδινε ελπίδες για αυτά τα παιδιά, καθώς αναφέρατε επί λέξει: «Χαίρομαι, κύριε Πρόεδρε, γιατί σας βλέπω σήμερα σε ριζοσπαστική και αγωνιστική διάθεση, οπότε να το σημειώσουμε και δημόσια. Κύριε Πρόεδρε, για αυτό που είπατε έχετε δίκιο. Πρέπει να λυθεί. Το διερευνούμε.».

Επειδή, όμως, από τότε πέρασαν αρκετοί μήνες και δεν έχει προκύψει κάποιο νεότερο, η χρονιά τελειώνει, άρα σε δύο τρεις μήνες θα αρχίσει η καινούργια. Για αυτό επαναφέρω το θέμα. Μάλιστα βρήκα ότι για το ίδιο θέμα τον Απρίλιο του 2015 δεκαπέντε συνάδελφοι του ΣΥΡΙΖΑ, μεταξύ των οποίων και ο νυν Υφυπουργός σας κ. Μπαξεβανάκης, είχαν κάνει στον κ. Μπαλτά τότε την ίδια ερώτηση. Τους είχε απαντήσει τότε περίπου όπως μου απαντήσατε εσείς, ότι το βρίσκετε δίκαιο και ως Κυβέρνηση το διερευνάτε, με σκοπό να βρεθεί κάποια λύση.

Το ερώτημα, λοιπόν, είναι εάν έχουμε κάποιο νέο. Είναι σίγουρο ότι θα έχετε τη συμπαράσταση της Ολομέλειας της Βουλής για αυτό το θέμα. Ξέρω ότι ενδεχομένως το πρόσκομμα να είναι η πλατεία Συντάγματος, δηλαδή εννοώ το Γενικό Λογιστήριο. Εκεί ενδεχομένως, εάν πιέσουμε όλοι μαζί, να μπορέσουμε να βρούμε μια λύση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κατ’ αρχάς, πρέπει κάποιος να προσέχει τον ενθουσιασμό του, όταν προεδρεύετε, γιατί από ό,τι βλέπω καταγράφονται τα πάντα.

Να επαναλάβω ότι είναι ένα δίκαιο αίτημα. Μάλιστα με έναν νόμο που ψηφίσαμε το 2016 τα παιδιά, τα οποία μπαίνουν με κατατακτήριες δικαιούνται συγγράμματα, κάτι που ήταν πάρα πολύ σημαντικό.

Δεύτερον, το Υπουργείο Παιδείας κάνει συμβάσεις με τους οργανισμούς αστικών λεωφορείων, μετρό κ.λπ.. Το σύνολο αυτών των συμβάσεων είναι γύρω στα 30 εκατομμύρια για όλη την Ελλάδα. Εμείς έχουμε υπολογίσει ότι πρέπει να υπάρχουν περίπου είκοσι χιλιάδες φοιτητές που είναι με κατατακτήριες. Είναι προφανές ότι θα ενταχθούν αυτοί, αλλά για να ενταχθούν δεν έχει σχέση το Γενικό Λογιστήριο του Κράτους όσο η επαναδιαπραγμάτευση των συμβάσεων.

Όπως καταλαβαίνετε, είναι πολύ δύσκολο να συμφωνήσουμε με αυτούς τους οργανισμούς -έχουμε συμφωνήσει, αλλά το ξαναβλέπουμε- στο ποιες είναι οι παραδοχές για τον υπολογισμό του κόστους μετακίνησης των φοιτητών. Διότι, σίγουρα όλοι οι φοιτητές δεν πηγαίνουν κάθε μέρα σε όλα τα μαθήματα, παραδείγματος χάριν έχουμε τα σαββατοκύριακα κ.λπ.. Μία πολύ μικρή διαφοροποίηση φέρνει πολύ μεγάλο πρόβλημα.

Γι’ αυτό, λοιπόν, είπαμε -και δεν έχει σχέση μόνο με την ερώτησή σας, αλλά προφανώς η ερώτησή σας το φέρνει στην επικαιρότητα-, να βάλουμε στον υπολογισμό όλους τους φοιτητές. Δηλαδή, να μη θεωρηθούν οι προπτυχιακοί, μεταπτυχιακοί, να είναι και αυτοί και προφανώς όχι του Ανοικτού Πανεπιστημίου. Εκεί καταλαβαίνετε ότι υπάρχουν άλλοι λόγοι που είναι ακόμη πιο περίπλοκοι.

Όταν θα γίνουν οι συμβάσεις με τους οργανισμούς, σίγουρα θα είναι και ο υπολογισμός αυτών των ατόμων και άρα θα πάρουν τότε το πάσο. Ελπίζω με την αρχή της νέας χρονιάς να ολοκληρωθούν οι διαπραγματεύσεις με τους οργανισμούς.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κατ’ αρχάς, κρίνω ικανοποιητική, κύριε Υπουργέ, την απάντησή σας, γνωρίζοντας και την ευαισθησία σας ως ακαδημαϊκού. Και χαίρομαι που τυπικά το Γενικό Λογιστήριο του Κράτους δεν εμπλέκεται. Εγώ το ανέφερα για το πώς είναι οι προϋπολογισμοί των Υπουργείων. Ξεκινάει και τελειώνει εκεί το ζήτημα. Υπό αυτή την έννοια.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το κατάλαβα.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Τώρα, επειδή έχω λίγο χρόνο θα πάω σε μια άλλη ερώτηση, σχετικά με ένα άλλο θέμα, που σας έχω κάνει από τις 23 Μαρτίου. Και επειδή το ξέρετε το θέμα και έχετε ασχοληθεί, αντί να επανέρχομαι στην Αίθουσα και να φέρνω κι εσάς την ερχόμενη εβδομάδα –διότι εσείς έρχεστε- το θέτω τώρα και αν θέλετε μου απαντάτε, καθώς είναι μια άλλη ερώτηση. Αφορά, όπως γνωρίζετε, την ιστορία πολλών μελών ΔΕΠ και την ιστορία του ΕΛΚΕ, του ειδικού λογαριασμού.

Το 1997 θεσπίστηκε για πρώτη φορά η υποχρέωση καταβολής ποσοστού από τις αμοιβές του ελεύθερου επαγγέλματός τους, που λαμβάνουν μέλη ΔΕΠ όλων των ΑΕΙ της χώρας, υπέρ των ΕΛΚΕ. Αρχικώς το παραπάνω ποσοστό ορίστηκε στο 20% -και χαίρομαι που θα το ακούσει και η Υφυπουργός Οικονομικών- στην αμοιβή από την άσκηση κάθε είδους έργου, αλλά στη συνέχεια τροποποιήθηκε αυτό πάρα πολλές φορές.

Η συγκεκριμένη παρακράτηση είχε εξαρχής την έννοια της ενίσχυσης του ειδικού λογαριασμού έρευνας από υπηρεσίες που παρέχονταν εντός του χώρου των ΑΕΙ. Όμως, στην ουσία, με την ανωτέρω διάταξη και με τις τροποποιήσεις που έχει υποστεί μέχρι σήμερα, επιχειρείται να εισπραχθούν έσοδα από παροχές υπηρεσιών σε χώρους που δεν ανήκουν στο ίδρυμα, δεν συμμετείχαν στον εξοπλισμό τους και δεν συμμετέχουν στα καθημερινά λειτουργικά τους έξοδα, με μόνο πρόσχημα την πανεπιστημιακή ιδιότητα των ασκούντων το ελεύθερο επάγγελμα. Για να μην πολυλογώ, ένας μεγάλος αριθμός ΔΕΠ προσέφυγε τότε στο Συμβούλιο της Επικρατείας, το 2002, για αντισυνταγματικότητα του νόμου. Μετά από πολλά χρόνια, ως συνήθως γίνεται και όλοι το γνωρίζουμε αυτό, πρόσφατα, το 2015, βγήκε η απόφαση του Συμβουλίου της Επικρατείας που δεν τους δικαίωσε, αντίθετα, τους είπε ότι: «Όχι, ο νόμος είναι συνταγματικός» με ένα σκεπτικό το οποίο δεν είναι να το κρίνουμε εσείς ή εγώ.

Τώρα, τι είχε συμβεί; Τα μέλη ΔΕΠ της Νομικής, τα οποία ξέρουν καλά τα νομικά θέματα και βρίσκουν πάντα τρόπους διαφυγής, έκαναν εταιρείες μεταξύ τους και σε αυτά τα μέλη των ΔΕΠ, της Νομικής κατά κύριο λόγο –και καλά έκαναν δεν το κατακρίνω- δόθηκε μια λύση να δίνουν το 20% μόνο. Όμως, όλοι οι υπόλοιποι έχουν μείνει έρμαιοι τώρα να καταβάλλουν υπέρογκα ποσά, τα οποία και δεν μπορούν να τα καταβάλουν, και το ερώτημα είναι, αν μπορούμε να κάνουμε μια τροπολογία -που πιστεύω ότι θα στηριχθεί από πολλές πτέρυγες της Βουλής- στην οποία να ενταχθούν και αυτοί στο ειδικό καθεστώς του 20%.

Η γνώμη μου, κύριε Υπουργέ, είναι ότι έτσι δεν θα πάρει λεφτά ούτε το κράτος και αυτοί θα θεωρούνται ότι έχουν ένα τεράστιο πρόβλημα, ενώ αν τους βοηθήσουμε με αυτή την τροπολογία, η οποία όταν έρθει –επαναλαμβάνω- εγώ προσωπικά θα τη στηρίξω και σας το λέω, το κράτος θα πάρει λεφτά -γι’ αυτό είπα ότι χαίρομαι που θα το ακούσει η κυρία Υφυπουργός. Ενδεχομένως δεν θα πάρει όσα προβλέποντο αρχικά με τον νόμο, αλλά αν θέλετε «ηθικά» ίσως είναι ένα πρόβλημα γι’ αυτούς τους συναδέλφους που δεν έχουν πληρώσει, αλλά και αυτοί οι συνάδελφοι θα ανταποκριθούν στις υποχρεώσεις τους χωρίς να νιώθουν ότι είναι φοροφυγάδες, γιατί στην ουσία δεν είναι.

Εάν τυχόν το γνωρίζετε και σας έχει απασχολήσει και μπορείτε να μου δώσετε μια κατ’ αρχήν απάντηση -γιατί νομίζω ότι έχουν συναντηθεί με τον Γενικό Γραμματέα του Υπουργείου γι’ αυτό το θέμα- θα ήθελα να την ακούσω, με την ευχή να έρθει κάποια στιγμή η τροπολογία και να την ψηφίσουμε πολλές πτέρυγες της Βουλής και να λύσουμε το θέμα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, είναι δύο σε ένα σήμερα με τον κ. Κακλαμάνη.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Το είπα εξαρχής και σας είπα αν θέλετε να απαντήσετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, θα σας απαντήσω γιατί το γνωρίζω το θέμα.

Υπάρχει ένα νομικό θέμα και ένα ηθικό θέμα . Σχετικά με το νομικό θέμα, συμφωνώ απολύτως μαζί σας, γιατί νομίζω ότι παραπάνω ταλαιπωρία δεν θα οδηγήσει πουθενά. Λεφτά δεν θα πάρουμε και θα ήταν ένας τρόπος να κλείσουμε αυτή την ολίγον θλιβερή ιστορία.

Τι εννοούμε «θλιβερή ιστορία»: Υπάρχουν συνάδελφοι στο πανεπιστήμιο -και το ξέρετε γιατί αμφότεροι είμαστε από το πανεπιστήμιο- που έχουν πληρώσει αυτά που έπρεπε να πληρώσουν. Εδώ, λοιπόν, θα έπρεπε όχι μόνον όλοι μας να το ψηφίσουμε στη Βουλή, αλλά να έχουμε και ένα επιχείρημα στους συναδέλφους που θα έρθουν καλοπροαίρετα και αυτοί και θα πουν: «Ρε παιδιά, εμείς πληρώσαμε τόσα χρόνια κανονικά. Θα μας επιστρέψετε πίσω αυτά που πληρώσαμε ως ένα βαθμό»;

Δεν είναι προσωπικό το θέμα. Νομίζω ότι το συμμεριζόσαστε κι εσείς. Η πολιτική βούληση είναι να το κλείσουμε. Να το κλείσουμε, όμως, με έναν τρόπο που να μην θεωρηθεί επιβράβευση, έστω και μετά από πολλά χρόνια, ατόμων που -κατά τη γνώμη μου- απόκτησαν την αξία που έχουν λόγω της πανεπιστημιακής τους θέσης στο ελεύθερο επάγγελμα που έκαναν, και δεν ήταν συνεπείς στις υποχρεώσεις τους στο πανεπιστήμιο.

Λέω, λοιπόν, ότι υπάρχουν κάποια τεχνικά και νομικά προβλήματα. Είμαι σίγουρος ότι θα τα λύσουμε και θα το καταθέσουμε στο νομοσχέδιο για την τριτοβάθμια εκπαίδευση. Ζητάω την κατανόηση των συναδέλφων που πραγματικά ήταν πολύ εντάξει στις υποχρεώσεις τους.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Σπυρίδων Λυκούδης):** Πέστε μου τι θέλετε, παρακαλώ.

**ΧΡΗΣΤΟΣ ΠΑΠΠΑΣ:** Το έχουμε πει επανειλημμένα και στη Διάσκεψη των Προέδρων. Είναι μια επίκαιρη ερώτηση δική μου, η οποία δεν απαντάται από τον Απρίλιο και αφορά τον Υπουργό Παιδείας. Θα ήθελα, παρακαλώ, να τοποθετηθώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Παππά, πρέπει να ξέρετε ότι εγώ έχω ειδοποιηθεί από τον κ. Καλογήρου, τον Γενικό Γραμματέα της Κυβέρνησης, για το ποιες επίκαιρες ερωτήσεις θα απαντηθούν σήμερα και ποιες όχι. Η δική σας ερώτηση δεν θα συζητηθεί με βάση αυτό που...

**ΧΡΗΣΤΟΣ ΠΑΠΠΑΣ:** Επειδή είστε μέλος της Διασκέψεως των Προέδρων και έχουμε αναφερθεί πάρα πολλές φορές σε αυτό το πρόβλημα, έλαβε η γραμματέας μου ένα τηλεφώνημα την Παρασκευή από τις γραμματείς του κυρίου Υπουργού και μας είπαν ένα ξερό: «Η ερώτησή σας δεν θα συζητηθεί».

**ΠΡΟΕΔΡΕΥΩΝ (Σπυρίδων Λυκούδης):** Κάπως έτσι γίνεται πάντως.

**ΧΡΗΣΤΟΣ ΠΑΠΠΑΣ:** Είναι από τον Απρίλιο αυτή η ερώτηση...

**ΠΡΟΕΔΡΕΥΩΝ (Σπυρίδων Λυκούδης):** Κύριε Παππά, μισό λεπτό, για να συνεννοηθούμε. Να εκφράσετε τη διαμαρτυρία σας επειδή καθυστερεί η ερώτησή σας το καταλαβαίνω και σας δίνω τη δυνατότητα να το κάνετε κατά παρέκκλιση του Κανονισμού, αλλά να την εκφωνήσετε ως ερώτηση και να συζητηθεί, αποκλείεται. Θα είναι η απόλυτη παραβίαση του Κανονισμού.

**ΧΡΗΣΤΟΣ ΠΑΠΠΑΣ:** Όχι, δεν θα εκφωνήσω την ερώτηση. Θα πω ότι είναι από τον Απρίλιο η ερώτηση που έχει γίνει προς το Υπουργείο Παιδείας. Κατά καιρούς το Υπουργείο Παιδείας έλεγε ότι ο Υπουργός έχει φόρτο εργασίας. Του το ανέφερα μια φορά εδώ κατά τη διάρκεια συζητήσεως νομοσχεδίου. Δεν μου απάντησε ούτε τότε. Αφορά την εκπλήρωση του «τάματος του έθνους». Αφού αναφέρω για την Δ΄ Εθνοσυνέλευση, το βασιλικό διάταγμα κ.λπ…

**ΠΡΟΕΔΡΕΥΩΝ (Σπυρίδων Λυκούδης):** Μην ανακοινώνετε τώρα την ερώτησή σας.

**ΧΡΗΣΤΟΣ ΠΑΠΠΑΣ:** Όχι, όχι. Αφού αναφέρω...

**ΠΡΟΕΔΡΕΥΩΝ (Σπυρίδων Λυκούδης):** Δεν μπορεί να συζητηθεί. Εκφράστε την ένστασή σας και τη διαμαρτυρία σας και μέχρι εκεί. Δεν μπορώ να σας δώσω τον λόγο να την εκφωνήσετε.

**ΧΡΗΣΤΟΣ ΠΑΠΠΑΣ:** Θέλω να μας πει ο κύριος Υπουργός για ποιον λόγο απαξιώνει...

Κύριε Πρόεδρε, το έχουμε συζητήσει πάρα πολλές φορές.

**ΠΡΟΕΔΡΕΥΩΝ (Σπυρίδων Λυκούδης):** Κύριε Παππά, δεν μπορείτε να εκφωνήσετε μια ερώτηση που δεν θα συζητηθεί.

**ΧΡΗΣΤΟΣ ΠΑΠΠΑΣ:** Κύριε Πρόεδρε, δώστε μου ένα λεπτό. Δεν μιλάω για την ερώτηση.

**ΠΡΟΕΔΡΕΥΩΝ (Σπυρίδων Λυκούδης):** Δεν θα σας απαντήσει ο κύριος Υπουργός και αυτό δεν είναι σωστό.

**ΧΡΗΣΤΟΣ ΠΑΠΠΑΣ:** Για ποιον λόγο ο κ. Γαβρόγλου κοροϊδεύει κυριολεκτικά τον κοινοβουλευτικό έλεγχο και από τον Απρίλιο δεν έρχεται να απαντήσει στη συγκεκριμένη ερώτηση που αφορά το «τάμα του έθνους»;

**ΠΡΟΕΔΡΕΥΩΝ (Σπυρίδων Λυκούδης):** Εντάξει. Ωραία, εκφράσατε την ένστασή σας. Άμα θέλει, θα σχολιάσει ο κ. Γαβρόγλου.

**ΧΡΗΣΤΟΣ ΠΑΠΠΑΣ:** Θα απαντήσω γιατί δεν θέλει ο κ. Γαβρόγλου να σχολιάσει, γιατί αφορά το «τάμα του έθνους» …

**ΠΡΟΕΔΡΕΥΩΝ (Σπυρίδων Λυκούδης):** Σεβαστείτε, όμως, το Προεδρείο. Σας παρακαλώ.

**ΧΡΗΣΤΟΣ ΠΑΠΠΑΣ:** Ο κ. Γαβρόγλου μάς κοροιδεύει και δεν απαντά γιατί δεν έχει τίποτα να πει πάνω στο θέμα και γιατί –δεν θα το πάρετε ως ύβρη αυτό- είναι μειωμένης εθνικής και θρησκευτικής συνείδησης.

**ΠΡΟΕΔΡΕΥΩΝ (Σπυρίδων Λυκούδης):** Σύμφωνοι, εντάξει.

**ΧΡΗΣΤΟΣ ΠΑΠΠΑΣ:** Το αιτιολογώ: Στην ιστοσελίδα του ο κ. Γαβρόγλου γράφει…

**ΠΡΟΕΔΡΕΥΩΝ (Σπυρίδων Λυκούδης):** Δεν σας επιτρέπω να συνεχίσετε, κύριε Παππά.

Παρακαλώ να μη γραφτούν όλα τα επόμενα στα Πρακτικά.

**ΧΡΗΣΤΟΣ ΠΑΠΠΑΣ:** ...

**ΠΡΟΕΔΡΕΥΩΝ (Σπυρίδων Λυκούδης):** Δεν μπορείτε να συνεχίσετε.

**ΧΡΗΣΤΟΣ ΠΑΠΠΑΣ:** ...

**ΠΡΟΕΔΡΕΥΩΝ (Σπυρίδων Λυκούδης):** Δεν μπορείτε να συνεχίσετε.

Κύριε Παππά, δεν θα εκφωνήσετε θέλετε δεν θέλετε...

**ΧΡΗΣΤΟΣ ΠΑΠΠΑΣ:** ...

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, το ακούσαμε.

Κύριε Υπουργέ, θέλετε κάτι να σχολιάσετε ή να πάμε παρακάτω;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κατ’ αρχάς, δεν θέλω να σχολιάσω τα διάφορα που λέχθηκαν.

Ο Μακαριώτατος Αρχιεπίσκοπος κ. Ιερώνυμος στις 9 Μαρτίου 2017, μετά από την Ιερά Σύνοδο και στη διάρκεια παρουσίασης ενός βιβλίου, δήλωσε μεταξύ άλλων ότι «μας έχει κουράσει αυτό το περίφημο θέμα του «τάματος του έθνους». Με καλύπτει απολύτως ως δήλωση.

**ΠΡΟΕΔΡΕΥΩΝ (Σπυρίδων Λυκούδης):** Ωραία. Ένας σχολιασμός ήταν.

Θα συζητηθεί τώρα η δεύτερη με αριθμό 987/9-6-2017 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, με θέμα: «Κατάργηση σχολικών μονάδων ορεινών, απομακρυσμένων και νησιωτικών περιοχών».

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, αναφέρομαι σε ένα θέμα που αφορά τις σχολικές μονάδες, τα παραρτήματα δημοτικών σχολείων ορεινών, απομακρυσμένων και νησιωτικών περιοχών.

Κύριε Υπουργέ, το Υπουργείο σας εξέδωσε εγκύκλιο στις αρχές Μαΐου με θέμα: «Ενέργειες προγραμματισμού του εκπαιδευτικού έργου των δημοτικών σχολείων για το σχολικό έτος 2017 - 2018 – προγραμματισμός λειτουργίας ολοήμερου προγράμματος». Στην παράγραφο 10 της εν λόγω εγκυκλίου αναγράφεται ρητά ότι δεν προβλέπεται η λειτουργία παραρτημάτων σε δημοτικά σχολεία.

Κύριε Υπουργέ, τα παραρτήματα αυτά των δημοτικών σχολείων στην πλειοψηφία τους εξυπηρετούν μαθητές των πρώτων τάξεων δημοτικών σχολείων σε νησιωτικές, ορεινές και απομακρυσμένες περιοχές της χώρας μας. Σε περίπτωση διακοπής της λειτουργίας τους, μικρά παιδιά θα καλούνται καθημερινά να διανύουν μεγάλες αποστάσεις. Συνήθως δε στις περιοχές αυτές το οδικό δίκτυο είναι δύσβατο και επιφυλάσσει κινδύνους. Ειδικότερα, κατά τους χειμερινούς μήνες σε αρκετές περιπτώσεις παρουσιάζονται έντονα καιρικά φαινόμενα που καθιστούν την μετακίνηση απαγορευτική. Οι αρνητικές επιπτώσεις στην παιδαγωγική και εκπαιδευτική διαδικασία των μικρών μαθητών, όταν αυτοί καλούνται να μετακινούνται καθημερινά κάτω από τις συνθήκες αυτές, είναι προφανείς.

Με βάση τα παραπάνω ερωτάστε, κύριε Υπουργέ:

Σκοπεύετε να εκδώσετε νέα υπουργική απόφαση που να επιτρέπει τη λειτουργία παραρτημάτων δημοτικών σχολείων;

Προτίθεστε να δώσετε λύση που να αντιμετωπίζει τις παιδαγωγικές και εκπαιδευτικές ανάγκες των μικρών μαθητών;

Στην Άρτα, στον Δήμο Κεντρικών Τζουμέρκων, δύο παραρτήματα λειτουργούσαν τα προηγούμενα χρόνια, μέχρι και πέρυσι στην Τοπική Κοινότητα Αγνάντων και στην Τοπική Κοινότητα Κάτω Αθαμανίου. Καταλαβαίνετε ότι υπάρχει πολύ μεγάλη ανησυχία στους γονείς για την επόμενη χρονιά.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κατ’ αρχάςγνωρίζετε ότι υπάρχει ένα σοβαρό θέμα με το θεσμικό πλαίσιο λειτουργίας των παραρτημάτων και παιδαγωγικά και εκπαιδευτικά δεν είναι κάτι το ορθό.

Εμείς, λοιπόν, δεν θέλουμε να συνεχίσουμε αυτή την κατάσταση. Αντιθέτως, θέλουμε να εξασφαλίσουμε με όποιον καλύτερο τρόπο γίνεται την λειτουργία κανονικών σχολείων, ολιγοθέσιων ενδεχομένως, που τώρα θα γίνουν και ολοήμερα όλα τα ολιγοθέσια, ή με νέα δημοτικά, διότι αυτή η λύση, η οποία ήταν από το 2012-2013, ήταν μια λύση συγκυριακή εντελώς, η οποία εκτιμήθηκε και αξιολογήθηκε ότι εκπαιδευτικά δεν λειτουργεί σωστά. Άρα μην επιμένετε στη συνέχιση αυτών των παραρτημάτων, παρά μόνο στην ίδρυση κανονικών σχολείων, έστω και ολιγοθέσιων, για να αντιμετωπίσουμε αυτά τα προβλήματα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Θα ήθελα μερικές διευκρινίσεις.

Εγώ έθεσα ένα ζήτημα, το οποίο είναι αντικειμενικό και ξεκάθαρο. Οι συνθήκες, στις οποίες καλούνται να αντεπεξέλθουν αυτοί οι μαθητές, δεν είναι οι ίδιες με τις συνθήκες που καλούνται άλλα παιδιά που είναι στις μεγάλες πόλεις, στην Αθήνα, στα κέντρα των πόλεων, κ.λπ..

Αυτό είναι, επίσης, ένας παιδαγωγικός παράγοντας που πρέπει να τον λάβετε πολύ σοβαρά υπ’ όψιν σας, κύριε Υπουργέ.

Ρωτώ, λοιπόν: Εάν προτίθεστε να αντικαταστήσουμε τον όρο «παραρτήματα» από το να δημιουργηθούν νέα σχολεία ολιγοθέσια, μονοθέσια, τότε είναι δεκτή η απάντησή σας. Mακάρι να προχωρήσετε το συντομότερο δυνατόν, ώστε να δώσουμε μια λύση και μια απάντηση στην αγωνία όλων αυτών των γονιών, στην αγωνία των παιδιών που δεν ξέρουν πού θα βρίσκονται την επόμενη χρονιά, αλλά και μια απάντηση και στις συγκεκριμένες τοπικές κοινωνίες, όπου το σύνολο της οικογένειας θα αναγκαστεί να μετοικήσει διότι δεν θα έχει σχολείο να πάει τα παιδιά του. Πρέπει κάπου να τα στείλει, κάπου να τα πάει.

Αντιλαμβάνεστε, λοιπόν, ότι από τα συγκεκριμένα χωριά, για τα οποία μίλησα -το Κάτω Αθαμάνιο και τα Άγναντα- κάθε μέρα θα πρέπει να μετακινούνται παιδιά της πρώτης, δευτέρας, τρίτης δημοτικού σε απόσταση πάνω της μισής ώρας, σε ορεινό δρόμο με στροφές και δυσκολίες. Καταλαβαίνω και είμαι σίγουρος ότι το ίδιο ισχύει και για πολλά μικρά νησιά.

Άρα, λοιπόν, ένα κράτος όπως είναι το δικό μας δεν μπορεί να δώσει μια λύση και παιδαγωγική, αλλά και λύση που να μπορεί να υποστηριχθεί οικονομικά και τεχνικά απέναντι σε αυτά τα παιδιά; Καταλαβαίνετε ότι τίθεται κι ένα ζήτημα ερήμωσης της ελληνικής περιφέρειας.

Παρακαλώ πολύ, κύριε Υπουργέ, δώστε μια διευκρίνιση για το πώς το αντιλαμβάνεστε. Δεν λέω ότι είναι ο καλύτερος θεσμός αυτός που ίσχυε και μακάρι να έχουμε κάτι καλύτερο. Όμως, μην πάμε στην κατάργηση επειδή δεν μπορούμε να πετύχουμε το 100%.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Στύλιε, θα γνωρίζετε ενδεχομένως ότι φέτος, από τον Σεπτέμβρη και μετά, για πρώτη φορά οκτακόσια τριάντα επτά ολιγοθέσια σχολεία θα γίνουν ολοήμερα.

Εμείς, λοιπόν, θέλουμε να ενισχύσουμε τα ολιγοθέσια σχολεία, τα οποία είναι στις εσχατιές της χώρας μας. Ενώ υπάρχει ενδεχομένως μια διάσταση σε πολλούς συμπολίτες μας ότι αυτά είναι υποβαθμισμένα, πρέπει να κλείσουν κ.λπ., εμείς θεωρούμε το ακριβώς αντίθετο, ακριβώς για να μπορέσουμε να αντιμετωπίσουμε τα προβλήματα στα οποία αναφερθήκατε.

Το δεύτερο, με το οποίο συμφωνώ απολύτως μαζί σας και καλό είναι να το ακούν οι συμπολίτες μας, είναι το εξής: Στις συζητήσεις μας με τους θεσμούς και στις συζητήσεις μας με τον ΟΟΣΑ προσπαθούμε να κατοχυρώσουμε -και εν πολλοίς το έχουμε κατοχυρώσει, μένει να δούμε συγκεκριμένα πώς θα εκφραστεί αυτό- ότι το θέμα της γεωγραφίας στον τόπο μας δεν είναι κάτι το φυσικό, αλλά είναι κάτι το κοινωνικό και πολιτικό. Δηλαδή, όσο κι αν μας κοστίζει το σχολείο στο Καστελόριζο, όσο κι αν μας κοστίζει το σχολείο στο Αγαθονήσι, θα το συντηρήσουμε ό,τι κι αν γίνει. Τελεία και παύλα. Δεν εμπλέκεται ούτε σε υπολογισμούς αποτελεσματικότητας, τάδε, δείνα κ.λπ.. Άρα το θέμα της γεωγραφίας στον τόπο μας είναι ένα βαθιά πολιτικό ζήτημα και προσπαθούμε να πείσουμε έναν κόσμο, κυρίως στην Ευρώπη, ότι οι συζητήσεις που γίνονται και για μόνιμους διορισμούς και για αύξηση της χρηματοδότησης κ.λπ., δεν μπορούν να υπακούν σε μοντέλα τα οποία είναι απλής αποτελεσματικότητας, αλλά πρέπει να μπουν και τέτοιου είδους παράμετροι.

Συμφωνώ, λοιπόν, μαζί σας ότι είναι ένα πράγμα το οποίο μας απασχολεί. Μέσα στις υπάρχουσες οικονομικές δυνατότητες προσπαθούμε πραγματικά να κάνουμε ό,τι μπορούμε και κυρίως διασφαλίζοντας την ποιότητα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Επόμενη είναι η τρίτη με αριθμό 974/6-6-2017 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ.Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, με θέμα: «Αυθαίρετη και παράνομα διακριτική μεταχείριση υποψηφίων μελών Συνεργαζόμενου Εκπαιδευτικού Προσωπικού (ΣΕΠ) σε προκηρύξεις του Ελληνικού Ανοικτού Πανεπιστημίου (ΕΑΠ)».

Τον λόγο έχει ο κ. Θεόδωρος Παπαθεοδώρου για δύο λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, θα ενθυμείστε ότι πριν δύο μήνες είχαμε μια συζήτηση εδώ στο πλαίσιο του κοινοβουλευτικού ελέγχου για τα κριτήρια τα οποία είχε θεσπίσει η Διοικούσα Επιτροπή του ΕΑΠ στην προκήρυξη για το συνεργαζόμενο επιστημονικό προσωπικό. Θα ενθυμείστε, βεβαίως, ότι τότε είχα θεωρήσει ως αντισυνταγματικά και παράνομα τα κριτήρια, ιδιαίτερα αυτά που αφορούσαν τη διαθεσιμότητα και την αρνητική μοριοδότηση, καθώς και τον χρόνο του ερευνητικού έργου.

Στη συζήτηση εσείς είχατε τοποθετηθεί και είχατε υπερθεματίσει υπέρ της ακαδημαϊκότητας των κριτηρίων αυτών, θεωρώντας ότι αυτά τα κριτήρια είναι πολύ σωστά, διότι έτσι θα διαμορφωθούν και συνθήκες εισαγωγής στο συνεργαζόμενο επιστημονικό προσωπικό νέων ανθρώπων, οι οποίοι θα είχαν μεγαλύτερη διαθεσιμότητα, θα είχαν θετική μοριοδότηση, παραπάνω μοριοδότηση από τους άλλους και θα μπορούσαν να αποδείξουν μέσα από τη διαδικασία αυτή το ερευνητικό τους έργο.

Δεν πέρασαν κάποιες εβδομάδες από αυτή τη συζήτηση και η Διοικούσα Επιτροπή του Ανοικτού Πανεπιστημίου έκανε νέα προκήρυξη για τη θεματική ενότητα «Φυσικές Επιστήμες», όπου ως διά μαγείας τα συγκεκριμένα κριτήρια εξαφανίζονται, παραλείπονται.

Δεν υπάρχει πλέον το κριτήριο της διαθεσιμότητας για τη νέα προκήρυξη που ξεκίνησε από την 8η Μαΐου και έληξε την 29η Μαΐου 2017 και δεν υπάρχει το κριτήριο της αρνητικής μοριοδότησης. Επίσης, η δεκαετής ερευνητική δραστηριότητα γίνεται πενταετής και μέσα σε αυτήν κρίνεται το μέλος ΣΕΠ, ο υποψήφιος για να γίνει συνεργαζόμενο επιστημονικό προσωπικό, διαμορφώνοντας έτσι υποψηφίους δύο ταχυτήτων: Υποψήφιους που ήταν με την παλιά διαδικασία, η οποία διήρκησε μέχρι τον Απρίλιο και υποψηφίους που είναι με τη νέα διαδικασία, όχι με τα ίδια κριτήρια.

Επομένως αυτό δημιουργεί ανισότητα ως προς την κρίση των υποψηφίων αυτών. Επίσης, δημιουργεί αυτό το οποίο είχα πει και την προηγούμενη φορά, είτε στη μια περίπτωση είτε στην άλλη, δηλαδή παράνομες και αυθαίρετες διαδικασίες, οι οποίες έχουν αποφασιστεί από τη διοικούσα επιτροπή.

Νομίζω ότι εδώ χρειάζεται μια τοποθέτηση, διότι και τα δύο δεν μπορούν να συμβαίνουν. Είτε είναι ακαδημαϊκά αυτά τα κριτήρια και πρέπει να τα εφαρμόσει είτε για την άλλη κατηγορία δεν έπρεπε να εφαρμόσει τα καινούργια, που, κατά την άποψή μου, ορθώς το έκανε. Οι υποψήφιοι, όμως, οι οποίοι θα προσφύγουν στα δικαστήρια, πρέπει να ξέρουν ποια είναι η στάση του Υπουργείου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με εντυπωσιάζει η εμμονή σας να επανερχόσαστε στα ίδια ζητήματα. Η ουσία του προβλήματος είναι πώς θα επιλέγονται τα μέλη στο Ελληνικό Ανοικτό Πανεπιστήμιο, ώστε να αυξηθεί η δυνατότητα πρόσβασης των νέων επιστημόνων.

Να δεχθούμε και οι δύο -γιατί σε αυτό δεν έχετε απαντήσει, αν και σας το ρώτησα και την περασμένη φορά- πως είναι μια παθογένεια του συστήματος ότι το 75% του αμειβόμενου προσωπικού ΣΕΠ στο Ελληνικό Ανοικτό Πανεπιστήμιο είναι ταυτοχρόνως και καθηγητές στα άλλα πανεπιστήμια; Δεν είναι σωστό αυτό, νομίζω. Δεν είναι σωστό σε πολλά επίπεδα.

Ξέρουμε πώς γίνεται η επιλογή. Η επιλογή γίνεται με βάση το πόση διδακτική εμπειρία έχει κανείς, πόσες δημοσιεύσεις κ.λπ.. Ουσιαστικά είναι μια μοριοδότηση, δεν είναι μια επί της ουσίας αξιολόγηση των φακέλων. Αν, λοιπόν, όλοι μας κοπτόμαστε στο ότι πρέπει να ανοίξουν τα ιδρύματά μας για τους νέους επιστήμονες κ.λπ., πρέπει να το δηλώνουμε και στην πράξη.

Το Ανοικτό Πανεπιστήμιο, λοιπόν, αποφάσισε ότι στις φυσικές επιστήμες θέλει να επιλέξει με αυτόν τον τρόπο. Το ερώτημά μας, λοιπόν, δεν είναι αν τυχόν το ένα κομμάτι είναι συνταγματικό ή αν το άλλο δεν είναι κ.λπ., αλλά αν τυχόν οι αποφάσεις στο σύνολο του ΕΑΠ βοηθούν το άνοιγμα του ΕΑΠ στους νέους επιστήμονες.

Σε αυτό χρειάζεται και μια δέσμευση πολιτική εδώ μέσα, για να δει ο κόσμος έξω εκεί αν όντως εννοούμε όλο αυτό με τους νέους επιστήμονες, εκτός αν δεν το εννοούμε και προσπαθούμε να βρούμε χιλιάδες τρόπους για να παίρνουν πρόσθετο μισθό άτομα, τα οποία ήδη εργάζονται. Εγώ δεν λέω ότι δεν τον αξίζουν τον πρόσθετο μισθό που παίρνουν, αλλά υπάρχει ένα θέμα στην ακαδημαϊκή κοινότητα σήμερα ως προς τις δυνατότητες πρόσβασης σε αυτή των νέων επιστημόνων. Αυτό πώς θα γίνει;

Νομίζω ότι το Ανοικτό Πανεπιστήμιο κάνει μια πολύ συστηματική προσπάθεια να φύγει από τις παλιές νόρμες και να μπορέσει να εμπλακεί σε ένα επί της ουσίας άνοιγμα στους νέους επιστήμονες.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Παπαθεοδώρου, έχετε το λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Έχετε δίκιο, κύριε Υπουργέ. Έχω εμμονή με τη νομιμότητα.

Ας πάρουμε, λοιπόν, δύο νέους επιστήμονες, οι οποίοι δεν είχαν την ευκαιρία μέχρι τώρα να εργαστούν στο πανεπιστήμιο. Ο ένας εργάζεται στον Ελληνικό Πολιτισμό ή στον Ευρωπαϊκό Πολιτισμό ή στην Οργάνωση και Διοίκηση Επιχειρήσεων και ο άλλος θέλει να είναι υποψήφιος στις Φυσικές Επιστήμες.

Τον πρώτο, λοιπόν, θα τον προσλάβει σύμφωνα με τα κριτήρια τα οποία έχει θεσπίσει το Ελληνικό Πανεπιστήμιο –όπου εκεί υπάρχει και η αρνητική μοριοδότηση- και τον δεύτερο, επειδή έτσι σκέφτηκε, επειδή έτσι αποφάσισε, θα τον προσλάβει με άλλα κριτήρια, στην ουσία με τα κριτήρια τα οποία θεωρήσαμε εμείς την προηγούμενη φορά αντισυνταγματικά και εσείς υπερθεματίσατε ότι είναι ακαδημαϊκά και μπορούν να ισχύσουν. Αυτό είναι ο ορισμός της παράνομης και διακριτικής μεταχείρισης υποψηφίων στο ίδιο πανεπιστήμιο.

Δυστυχώς, κύριε Υπουργέ -πραγματικά θα σας δυσαρεστήσω- δεν έχει το δικαίωμα η διοικούσα επιτροπή να έχει τέτοιες πρακτικές. Και –επειδή αναγνωρίζω ότι καταλαβαίνετε τα ζητήματα- μιλάμε για νέους επιστήμονες. Δεν μιλάμε ούτε για ΔΕΠ ούτε για καθηγητές που έχουν διπλούς μισθούς. Για να μην μπούμε σε αυτές τις διαδικασίες, υπάρχουν, αν θέλετε, άλλου είδους συζητήσεις που θα μπορούσαμε να ανοίξουμε.

Μιλάμε, όμως, για τους ίδιους τους επιστήμονες. Ο ένας είχε, λοιπόν, την ατυχία να είναι υποψήφιος στην άλφα θεματική ενότητα και ο άλλος την ευτυχία να είναι υποψήφιος στη βήτα θεματική ενότητα, να ζητάμε από τον έναν πιστοποιητικά συγγραφικής ερευνητικής δραστηριότητας για δέκα χρόνια και από τον άλλον μόνο για πέντε χρόνια.

Κύριε Υπουργέ, δεν μπορεί να συμβαίνουν αυτά τα πράγματα, γιατί αυτό θα οδηγήσει –και το ξέρετε- τελικά στην έκπτωση. Θα καταπέσει η συγκεκριμένη προκήρυξη και αυτό θα έχει αρνητικές συνέπειες στους φοιτητές αλλά και στους καθηγητές.

Επειδή πιστεύω ότι ασχολείστε και εσείς με το Ανοικτό Πανεπιστήμιο –όπως ασχολούμαι και εγώ- όχι μόνο επειδή έχει την έδρα του στην Πάτρα, θα ήθελα να σας ρωτήσω –θα το ξέρετε βέβαια, επειδή ολοκληρώνεται η διαδικασία- και κάτι συμπληρωματικό που είναι εκτός της συγκεκριμένης ερώτησης.

Γνωρίζετε ότι από τα διακόσια τριάντα πέντε μέλη του διοικητικού προσωπικού του Ανοικτού Πανεπιστημίου, τα εκατόν ενενήντα τέσσερα θα ολοκληρώσουν τη σύμβαση, για την οποία είχαμε ψηφίσει πέρυσι, στις 30 Ιουνίου. Μιλάμε για διακόσιες οικογένειες στην Πάτρα, οικογένειες ανθρώπων που θα χάσουν τη δουλειά τους και μέχρι τώρα πολλοί απ’ αυτούς είχαν συμβάσεις με το πανεπιστήμιο για δέκα και δεκαπέντε χρόνια.

Επομένως καταλαβαίνετε –και ολοκληρώνω με αυτό- ότι το Ελληνικό Ανοικτό Πανεπιστήμιο από την επόμενη μέρα, από την 1η Ιουλίου, δεν θα μπορεί να λειτουργήσει ούτε για να κάνει την επιλογή των μελών ΣΕΠ ούτε για να ανοίξει τον Σεπτέμβρη.

Άρα η αυτονόητη ερώτηση –και είμαι υποχρεωμένος να σας τη θέσω, επειδή βρισκόμαστε σήμερα στο πλαίσιο του κοινοβουλευτικού ελέγχου- είναι: Έχει βρει κάποια λύση το Υπουργείο Παιδείας για το πώς θα υπάρξει μονιμότερη παραμονή αυτών των διοικητικών υπαλλήλων μετά την 30η Ιουνίου; Εάν δεν υπάρξει, τότε η όλη συζήτηση που κάνουμε σήμερα απλά δεν έχει νόημα. Το πανεπιστήμιο δεν θα μπορεί να λειτουργήσει ούτε μια μέρα παραπάνω, εφόσον το 85% - 90% των υπαλλήλων του θα βρεθεί εκτός εργασιακού περιβάλλοντος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, όπως βλέπετε, σήμερα έχουμε και πρόσθετες ερωτήσεις.

**ΠΡΟΕΔΡΕΥΩΝ (Σπυρίδων Λυκούδης):** Ναι, αλλά είναι εξαιρετική η λακωνικότητα με την οποία απαντώνται. Είστε η χαρά του Προεδρείου, κύριε Υπουργέ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χαίρομαι ιδιαιτέρως γι’ αυτό το τελευταίο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ!

Ορίστε, έχετε τον λόγο, λοιπόν.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ας αρχίσουμε, λοιπόν, με το πρώτο.

Κύριε συνάδελφε, το πρώτο δεν έχει σχέση -πολύ φοβάμαι ότι δεν το καταλάβατε- με δύο διαφορετικούς τρόπους με τους οποίους θα προσληφθούν οι νέοι επιστήμονες. Έχει να κάνει με δύο διαφορετικούς τρόπους με τους οποίους θα αποθαρρυνθούν άτομα που ήταν πάρα πολλά χρόνια στο Ανοικτό Πανεπιστήμιο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Εξαιρετικό αυτό, γιατί σας ακούν οι υποψήφιοι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με ακούν οι υποψήφιοι, ωραία. Όντως να δεχθούμε ότι το Ανοικτό Πανεπιστήμιο είναι από τα λίγα μέρη που μπορούν αυτοί οι άνθρωποι να έχουν μία πρώτη επαφή με διδακτική διαδικασία.

Το δεύτερο που είπατε είναι πάρα πολύ σοβαρό. Κατ’ αρχάς να ξέρουμε ότι όλοι αυτοί ήταν διορισμοί που δεν έγιναν από την Κυβέρνηση ΣΥΡΙΖΑ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Έγιναν πριν από δεκαπέντε χρόνια.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακριβώς.

Μάλιστα, εάν θυμάστε, πέρυσι έγινε και μία προσπάθεια και επεκτάθηκαν οι συμβάσεις.

Είμαστε σε συνεννόηση με το Υπουργείο Διοικητικής Μεταρρύθμισης και είμαστε σχεδόν βέβαιοι –σχεδόν βέβαιοι, είναι κάποια νομικά προβλήματα που πρέπει να λειανθούν- ότι μέχρι 30 Ιουνίου θα έχουμε ανακοινώσει τη λύση, διότι θα ενταχθεί στο νομοσχέδιο για την τριτοβάθμια εκπαίδευση, που μπορεί να ψηφιστεί στις αρχές Ιουλίου. Είναι ένα σύνθετο πρόβλημα –το γνωρίζετε- που έχει σχέση με τις συμβάσεις. Αυτές οι συμβάσεις δεν μπορούν να γίνουν αορίστου χρόνου, πρέπει να εμπλακεί και το ΑΣΕΠ.

Προσπαθούμε να βρούμε μία λύση με στόχο, πρώτον, να μη χάσει κανείς τη δουλειά του, διότι οι άνθρωποι έχουν και τεράστια τεχνογνωσία πέρα από οτιδήποτε άλλο και, δεύτερον, να αναγνωριστεί το γεγονός ότι τόσα χρόνια προσέφεραν οι άνθρωποι τις υπηρεσίες τους μέσα από αυτές τις συμβάσεις. Είμαστε σχεδόν βέβαιοι ότι θα λυθεί το θέμα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η πέμπτη με αριθμό 1023/13-6-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τη μη κατάργηση ή αναστολή λειτουργίας του 12ου Δημοτικού Σχολείου του Δήμου Θεσσαλονίκης.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Όπως είπε και ο κύριος Πρόεδρος στην προσφώνηση της ερώτησης, το ζήτημα που θίγει σήμερα η ερώτησή μας, αφορά την πιο βασική, την πιο στοιχειώδη ίσως προϋπόθεση για τη λειτουργία ενός εκπαιδευτικού συστήματος, δηλαδή το ζήτημα της σχολικής στέγης -είναι εκ των ων ουκ άνευ- και πιο συγκεκριμένα το ζήτημα της σχολικής στέγης του 12ου Δημοτικού Σχολείου Θεσσαλονίκης.

Όταν μιλάμε για ένα σχολείο, κύριε Υπουργέ, μιλάμε, βεβαίως, για ένα σχολείο που έχει μαθητές. Το συγκεκριμένο έχει περίπου εκατόν είκοσι μαθητές, που αντιστοιχούν σε πάνω από εκατό περίπου οικογένειες.

Το συγκεκριμένο σχολείο βρίσκεται σε μια μοιραία ίσως θέση και συγκεκριμένα στην άκρη του παραλιακού μετώπου της νέας παραλίας της Θεσσαλονίκης, ακριβώς μπροστά από το υπερσύγχρονο Μέγαρο Μουσικής. Σύμφωνα με τις υπηρεσίες του Δήμου Θεσσαλονίκης οι οποίες βεβαιώνουν ότι είναι ακατάλληλο από εδώ και πέρα για χρήση και έχοντας υπ’ όψιν και τις κάθετες απόψεις της διοίκησης του Δήμου Θεσσαλονίκης ότι αυτό το σχολείο, αυτό το κτήριο δεν μπορεί να λειτουργήσει, αυτοί οι μαθητές και αυτές οι οικογένειες ζουν σε μια αβεβαιότητα -είμαστε στον Ιούνη, έκλεισαν τα σχολεία, αλλά ο Σεπτέμβρης δεν είναι μακριά- για το τι θα γίνει ακριβώς με το σχολείο τους. Δηλαδή πού θα πάνε αυτά τα παιδιά τον Σεπτέμβρη;

Επειδή ακούγονται πάρα πολλά και υπήρχαν και φήμες για τη διασπορά αυτών των μαθητών στα σχολεία της περιοχής, να πούμε εδώ ότι ήδη αυτά τα σχολεία είναι υπεράριθμα, δηλαδή δεν χωράνε επιπλέον μαθητές.

Σε κάθε περίπτωση γνωρίζετε, κύριε Υπουργέ, ότι μια τυχόν αναστολή λειτουργίας ενός σχολείου ή μια διασπορά των μαθητών αυτού του σχολείου οδηγεί στις ελληνικές καλένδες το αίτημα για να αποκτήσει τη δική του στέγη. Μια στέγη την οποία έχασε από το 2004, που και εκείνη δεν ήταν δική του, γιατί στεγαζόταν σε ένα οίκημα το οποίο ανήκε και ανήκει ακόμα στην Εκκλησία της Ελλάδας.

Άρα, λοιπόν, το ζήτημα -και αυτό σας ρωτάμε και θέλουμε μια απάντηση γιατί έχει ευθύνη και το Υπουργείο Παιδείας- είναι τι θα κάνετε, έτσι ώστε να συνεχίσει τη λειτουργία του το σχολείο αυτοτελώς, ως σχολείο δηλαδή και ως σχολική μονάδα, να μη διασπαρούν τα παιδιά στα σχολεία της γύρω περιοχής και να εξασφαλιστούν όλες εκείνες οι αναγκαίες προϋποθέσεις για την ομαλή λειτουργία αυτού του σχολείου.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το σχολείο αυτό, κύριε Δελή, μαζί με το 27ο Γυμνάσιο και το 12ο Λύκειο ήταν από τα σχολεία που είχαν υποστεί τεράστιες ζημιές με τον σεισμό του 1978. Σήμερα ενώ το γυμνάσιο και το λύκειο έχουν μεταφερθεί, ειδικά το 12ο Δημοτικό είναι ακατάλληλο. Ο δήμος έχει άλλα κτήρια στα οποία μπορεί να λειτουργήσει το συγκεκριμένο σχολείο, έχει δεσμευτεί και είμαστε σε μία επαφή για να δούμε τι θα γίνει.

Θα ήθελα όμως εδώ και τη συνδρομή σας για ένα πολύ σοβαρό ζήτημα που έχει προκύψει με τα σχολικά κτήρια. Όπως ξέρετε, τα κτήρια των δημοτικών σχολείων είναι ευθύνη των δήμων. Ορισμένοι δήμοι, πραγματικά, έχουν λειτουργήσει υποδειγματικά, ορισμένοι όμως δήμοι έχουν αγνοήσει πλήρως αυτή την ευθύνη. Πληρώνουν κάποιες φορές τα λειτουργικά έξοδα. Όταν έχεις όμως την ευθύνη ενός κτηρίου, δεν έχεις μόνο την ευθύνη των λειτουργικών εξόδων, έχεις την ευθύνη να καταγράφεις ζημιές, να δεις τι θα γίνει προοπτικά σε αυτό το κτήριο κ.λπ.. Έχω ζητήσει από πολλούς δήμους, να μου δώσουν τον προγραμματισμό τους ως προς το μέλλον διαφόρων κτηρίων. Ορισμένοι δήμοι, επιμένω, είναι υποδειγματικοί αλλά ορισμένοι δήμοι είναι σε κατάσταση που δεν επιτρέπεται. Δεν θέλω να τους ονοματίσω αλλά θα αναγκαστώ κάποια στιγμή να ονοματίσω αυτούς τους δήμους. Καλώ, λοιπόν, όλους τους δήμους ανεξαρτήτως των οικονομικών πόρων που έχουν, να μπουν σε μία λογική προγραμματισμού για το τι θα κάνουν με τα κτήρια. Διότι μπορεί σε πέντε χρόνια να είναι τέτοιες οι φθορές, ή οι ανάγκες συντήρησης των κτηρίων, που να μην έχουμε πια τις δυνατότητες αντιστροφής της κατάστασης σε πάρα πολλά σχολεία.

Ως προς το 12ο Δημοτικό Σχολείο, λοιπόν, νομίζω ότι πρέπει να το λύσουμε με τον Δήμο Θεσσαλονίκης, που δηλώνει ότι έχει άλλα κτήρια -διότι το συγκεκριμένο έχει πολύ σοβαρές φθορές- και μέσα στις δυνατότητες που παρέχονται, να βρεθεί μία λύση άμεσα. Συμφωνώ μαζί σας ότι δεν πρέπει τα παιδιά να σπάσουν και να πάνε σε άλλα σχολεία κ.λπ.. Πάντως έχουμε επικοινωνήσει και μας έχουν απαντήσει ότι οπωσδήποτε θα μας πουν πολύ συγκεκριμένα, πώς πρόκειται να λειτουργήσει το 12ο Δημοτικό.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Υπουργέ, δεν δεσμευτήκατε -μπορείτε να το κάνετε στη δευτερολογία σας- ότι δεν θα ανασταλεί η λειτουργία του σχολείου ούτε θα διασπαρούν οι μαθητές του –γιατί αυτό είναι ευθύνη του Υπουργείου Παιδείας, δεν είναι του Δήμου Θεσσαλονίκης ή του όποιου δήμου- και την απάντησή σας την κρίνουμε ως αρκετά αόριστη, λέγοντας ότι δηλαδή υπάρχουν κάποιες επαφές ανάμεσα στο Υπουργείο και στον Δήμο Θεσσαλονίκης και αναζητούνται κάποιες λύσεις. Η εμπειρία μας λέει ότι οι λύσεις που προτάθηκαν μέχρι τώρα στους γονείς, ήταν σε σχολεία αρκετά απομακρυσμένα από την περιοχή.

Σε κάθε περίπτωση είναι ολοφάνερες οι ευθύνες, βεβαίως, της δημοτικής αρχής της Θεσσαλονίκης τα τελευταία χρόνια, που ενώ γνώριζε το πρόβλημα, δεν έκανε απολύτως τίποτα για τη στέγαση αυτού του σχολείου καθώς επίσης και της Κυβέρνησης, γιατί δεν είστε Κυβέρνηση από χθες αλλά εδώ και δυόμισι περίπου χρόνια. Το ζήτημα είχε τεθεί και σε μια ερώτηση στον προκάτοχό σας κ. Μπαλτά, ο οποίος απάντησε μάλιστα ότι δεν υπάρχει και κανένα πρόγραμμα –λέει- κτηριολογικό, που να αφορά το συγκεκριμένο σχολείο, δηλαδή η ευθύνη και του δήμου αλλά και της πολιτείας νομίζω ότι είναι κοινή, τη μοιράζεστε αυτή την ευθύνη και για το συγκεκριμένο ζήτημα της σχολικής στέγης.

Σε κάθε περίπτωση αυτό που θέλουμε να σας πούμε, κύριε Υπουργέ, είναι ότι υπάρχει χρόνος. Πρέπει να δοθεί μια προσωρινή λύση, εμείς λέμε στον ίδιο χώρο που λειτουργεί σήμερα το σχολείο. Μίλησα προηγουμένως για τη μοιραία θέση αυτού του σχολείου, γιατί είναι σε μία θέση που την ορέγονται αρκετά συμφέροντα εκεί. Ακούμε διάφορα ότι πρόκειται να γίνει χώρος πρασίνου. Δεν μπορούμε να καταλάβουμε, γιατί δεν μπορεί να συνδυαστεί ένας χώρος πρασίνου με ένα σχολείο. Πού είναι, δηλαδή, το ασύμβατο αυτής της σχέσης; Ίσα ίσα. Και θα μπορούσε εκεί να γίνει, βεβαίως, και ένα σχολικό κτήριο.

Μπορεί να δοθεί μία προσωρινή λύση εκεί αλλά θα πρέπει και ο δήμος και η πολιτεία και συγκεκριμένα το Υπουργείο Παιδείας να φροντίσει, έτσι ώστε να δοθεί και μία οριστική λύση, για να μην έχουμε κάθε χρόνο το ίδιο ζήτημα.

Τώρα, βεβαίως, για το γενικότερο ζήτημα που βάλατε σχετικά με το ζήτημα της σχολικής στέγης, νομίζω ότι η κυβερνητική πολιτική είναι ελάχιστα πειστική, ως προς το τι λύση θα δώσει, μιας και είναι γνωστή η συρρίκνωση του Οργανισμού Σχολικών Κτηρίων –του ΟΣΚ νυν κτηριακές υποδομές- μια υπηρεσία δημόσια η οποία λειτουργεί στα όριά της και η οποία δεν μπορεί να ανταποκριθεί πια στο έργο που επιτελούσε τα προηγούμενα χρόνια, λόγω ακριβώς της ελλείψεως του προσωπικού, αλλά και λόγω του νομοθετικού πλαισίου το οποίο έχει θεσπιστεί.

Επειδή μας ακούν και γονείς τούτη την ώρα, κύριε Υπουργέ, αυτού του σχολείου, νομίζω ότι θα πρέπει να δεσμευθείτε ότι δεν θα σταματήσει αυτό το σχολείο να λειτουργεί και ότι η λύση που θα δοθεί, τόσο η προσωρινή όσο και η οριστική, θα αφορά το σχολείο συνολικά ως σχολείο με τους μαθητές του.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το σχολείο έχει υποστεί πολύ σοβαρές φθορές, χωρίς να είναι η Κυβέρνηση υπεύθυνη, γιατί αυτές οι φθορές δεν αντιμετωπίστηκαν εγκαίρως. Εμείς δεν υπάρχει περίπτωση να πούμε ότι θα συνεχίσει τη λειτουργία του, αν δεν είμαστε σίγουροι για την καταλληλότητα του κτηρίου κατ’ αρχήν. Δεν μπορούμε να παίζουμε με αυτά. Άρα γι’ αυτό σας λέω ότι είμαστε σε επαφή με τον δήμο, ώστε ο δήμος να δεσμευθεί με χρονοδιάγραμμα, προφανώς για να βρεθεί λύση το επόμενο ακαδημαϊκό έτος. Αλλά αν ο δήμος δεν το κάνει αυτό, αν δεν μπορούμε τις φθορές να τις αντιμετωπίσουμε εντός χρονοδιαγράμματος, τότε δεν μπορούμε να πάρουμε αυτή την ευθύνη. Το σίγουρο είναι ότι θα λειτουργήσουν τα σχολεία. Τα παιδιά αυτά θα προσπαθήσουμε να πάνε αλλού.

Το πολύ βασικό, όμως, είναι να διασφαλιστεί και η ποιότητα αλλά και η ασφάλεια των παιδιών. Δεν μπορούμε να παίζουμε με αυτά τα ζητήματα. Γι’ αυτό και σας απάντησα όπως σας απάντησα και γι’ αυτό επιμένω ότι είναι μία ερώτηση, την οποία θα πρέπει να υποβάλετε και με άλλο τρόπο και στην Τοπική Αυτοδιοίκηση, για να δούμε τι λένε και αυτοί. Εμείς κάνουμε ό,τι μπορούμε.

**ΙΩΑΝΝΗΣ ΔΕΛΗΣ:** Το έχουμε ήδη κάνει.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ωραία, χαίρομαι πραγματικά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Θα συζητηθεί τώρα η πρώτη με αριθμό 1020/13-2017 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσιαβρά - Σιωροπούλου προς τον Υπουργό Παιδείας, Έρευνας και Θρησκευμάτων, με θέμα: «Ο Θεσμός και η λειτουργία των Σχολικών Βιβλιοθηκών».

Η κυρία συνάδελφος έχει τον λόγο.

**ΧΡΥΣΟΥΛΑ ΚΑΤΣΙΑΒΡΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η πρόσβαση στη γνώση, στο κατάλληλο βιβλίο και στο κατάλληλο διδακτικό προσωπικό αποτελεί θεμελιώδες δικαίωμα για κάθε παιδί. Οι σύγχρονες εκπαιδευτικές αντιλήψεις τοποθετούν τη βιβλιοθήκη γενικά αλλά και τη Σχολική Βιβλιοθήκη ειδικότερα στην κορυφή της ερευνητικής και εκπαιδευτικής διαδικασίας. Αν επιθυμούμε να εξασφαλίσουμε στη νεολαία μας ένα σύγχρονο, ανοιχτό, απελευθερωτικό, δημοκρατικό δημόσιο σχολείο, με ίσες μορφωτικές ευκαιρίες για όλα τα παιδιά, η Σχολική Βιβλιοθήκη είναι εκείνη που μπορεί να αναλάβει αυτόν τον πολυδιάστατο ρόλο.

Οποιοδήποτε εκπαιδευτικό σύστημα που επιδιώκει τη μεταρρύθμιση της σχολικής εκπαίδευσης και τη σύνδεση με νέες διδακτικές και μαθητικές προσεγγίσεις, είναι καταδικασμένο να αποτύχει, αν δεν υποστηρίζεται από ένα καλό δίκτυο Σχολικών Βιβλιοθηκών.

Στην περίπτωση των Σχολικών Βιβλιοθηκών καθρεφτίζονται οι παθογένειες της ελληνικής μεταπολιτευτικής κοινωνίας με τραγικές ελλείψεις και ημιτελείς προσπάθειες, ερασιτεχνισμούς και αστοχίες, απουσία προγράμματος και παρά τις όποιες νομοθετικές ρυθμίσεις, απουσία οργανωμένης και αδιάλειπτης λειτουργίας και σύνδεσή τους με την εκπαιδευτική διαδικασία.

Τα προηγούμενα χρόνια, ακόμα και σε εποχές προ κρίσης, η πρωτοβάθμια εκπαίδευση εξαιρέθηκε από τη δημιουργία Σχολικών Βιβλιοθηκών. Οι χίλιες τριακόσιες περίπου Σχολικές Βιβλιοθήκες που ιδρύονται και παραμένουν ζωντανές στα δημοτικά σχολεία όλης της χώρας, δημιουργήθηκαν και λειτουργούν χάρη στο πάθος και την ευαισθησία μερικών εκπαιδευτικών και τη συνδρομή συλλόγων γονέων, τοπικών φορέων και δωρητών, χωρίς όμως να ανταποκρίνονται συνήθως στις προδιαγραφές μίας σύγχρονης βιβλιοθήκης.

Στη δευτεροβάθμια εκπαίδευση την προηγούμενη δεκαετία δημιουργήθηκε ένας μεγάλος αριθμός Σχολικών Βιβλιοθηκών, επτακόσιες πενήντα επτά σε όλη την Ελλάδα, σύμφωνα με τα διεθνή πρότυπα, με ένα φιλόδοξο σχέδιο που χρηματοδοτήθηκε από την Ευρωπαϊκή Ένωση μέσω του επιχειρησιακού προγράμματος «Εκπαίδευση και Αρχική Επαγγελματική Κατάρτιση».

Το πρόγραμμα λειτούργησε υποδειγματικά με πλήθος δράσεων και ενεργειών, που έφεραν τα βιβλία κοντά στους νέους. Τα χρόνια της κρίσης ο θεσμός απαξιώθηκε και οι επτακόσιες πενήντα επτά βιβλιοθήκες αφέθηκαν στην τύχη τους. Οι περισσότερες είναι κλειδωμένες ή υπολειτουργούν, ενώ η πολιτεία έπαψε να ενδιαφέρεται για τη συντήρηση και την ανανέωσή τους, προκειμένου να εξοικονομηθούν θέσεις εκπαιδευτικού προσωπικού, αφού το προσωπικό που είχε εκπαιδευτεί επέστρεψε στη θέση του.

Με βάση τα παραπάνω σας ερωτώ, κύριε Υπουργέ: Πρώτον, οραματίζεστε και σχεδιάζετε ένα καλύτερο σχολείο. Σ’ αυτό το σχολείο ποια θα είναι η θέση της Σχολικής Βιβλιοθήκης;

Δεύτερον, προαναγγείλατε επέκταση του θεσμού των βιβλιοθηκών στην πρωτοβάθμια εκπαίδευση, δημιουργία συστήματος δικτύου Σχολικών Βιβλιοθηκών και σύνδεσή τους με όλα τα σχολεία της Ελλάδας. Έχει προβλεφθεί η στελέχωσή τους, καθώς και η συνεχής ανανέωση του υλικού τους με πόρους του Υπουργείου;

Τρίτον, υπάρχουν στοιχεία της πραγματικής κατάστασης στην οποία βρίσκονται σήμερα οι επτακόσιες πενήντα επτά Σχολικές Βιβλιοθήκες, υλικό, εξοπλισμός, χώροι και τι προτίθεστε να κάνετε για την άμεση επαναλειτουργία τους;

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χαίρομαι που η κ. Κατσαβριά με μια απίστευτη συστηματικότητα, θέλει να μας θυμίζει αυτόν τον θεμελιώδη θεσμό όχι μόνο στην εκπαίδευση αλλά και στην κοινωνία.

Έχετε δίκιο. Οι βιβλιοθήκες τα τελευταία χρόνια έχουν υποστεί μια ιδιόμορφη απαξίωση, όταν την ίδια στιγμή ο χώρος των βιβλιοθηκών έχει δείξει απίστευτα σημεία ανάκαμψης. Δηλαδή ας αρχίσουμε από την Εθνική Βιβλιοθήκη, που τώρα είναι τώρα στους νέους χώρους, ας αρχίσουμε από τη βράβευση της Βιβλιοθήκης στη Βέροια από το Bill Gates Foundation κλπ..

Να δούμε κάποιους αριθμούς και να απαντήσουμε στο ερώτημά σας. Το αναφέρατε και εσείς και θέλω να το αναφέρω υπογραμμίζοντάς το ότι θα θεσμοθετήσουμε άμεσα –είναι έτοιμο- τις χίλιες βιβλιοθήκες στα δημοτικά σχολεία, οι οποίες στήθηκαν με πρωτοβουλία των εκπαιδευτικών. Έχει ένα ενδιαφέρον αυτό και έχει ένα ενδιαφέρον, όταν λέμε ότι οι εκπαιδευτικοί δεν κάνουν τίποτα ότι στα σχολεία δεν γίνεται τίποτα κ.λπ.. Χίλια σχολεία και δεν είναι μόνο χίλια, είναι λίγο παραπάνω από χίλια…

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Χίλια τριακόσια.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χίλια τριακόσια. Είναι πρωτοβουλίες των εκπαιδευτικών, που διαμόρφωσαν χώρους βιβλιοθήκης. Όπως ξέρετε και εσείς, ενδεχομένως καλύτερα από εμένα, οι χώροι βιβλιοθήκης που διαμόρφωσαν, δεν είναι μόνο χώροι που πας και διαβάζεις ένα βιβλίο, είναι ένα πιο σύνθετο περιεχόμενο ο χώρος μιας σύγχρονης βιβλιοθήκης. Αυτό πρέπει να το χαιρετίσουμε και για αυτόν τον λόγο τον θεσμοθετούμε.

Το δεύτερο είναι το δίκτυο των βιβλιοθηκών, που θα είναι συνδεδεμένο με την Εθνική Βιβλιοθήκη της Ελλάδας. Αυτό θα αναβαθμίσει πάρα πολύ τις δημόσιες και δημοτικές βιβλιοθήκες. Ήδη το σύστημα άρχισε να λειτουργεί και είναι μια από τις πολλές σιωπηλές επιτυχίες της Εθνικής Βιβλιοθήκης της Ελλάδος και η σύνδεση αλλά και η συνεχής τροφοδότηση.

Δυο πράγματα στα οποία και η Βουλή θα μπορούσε να παίξει έναν πολύ θετικό ρόλο, είναι τα εξής: Πρώτον, θα πρέπει να προσληφθούν βιβλιοθηκονόμοι. Το να το λέει, βεβαίως, η Κυβέρνηση αυτό σαν παράπονο στη Βουλή, δεν μας οδηγεί πουθενά, αλλά είναι προφανές ότι εάν θέλουμε μια επί της ουσίας αναβάθμιση, πρέπει να υπάρξουν προσλήψεις βιβλιοθηκονόμων και είναι μέσα στο γενικότερο πρόγραμμα των προσλήψεων. Πάντως είναι από τις πρώτες προτεραιότητές μας.

Το δεύτερο όμως που είναι πολύ σοβαρό –κι εδώ η Βουλή όντως μπορεί να παίξει έναν αποφασιστικό ρόλο- είναι η διαμόρφωση αυτών των νέων χώρων. Δεν αναφέρομαι στην αρχιτεκτονική διαμόρφωση αλλά στο περιεχόμενο μιας σύγχρονης βιβλιοθήκης.

Τι σημαίνει μια σύγχρονη βιβλιοθήκη; Είναι ένα πράγμα το οποίο συγκροτείται αποκλειστικά γύρω από το βιβλίο ή είναι ένας χώρος πολύ πιο ανοιχτός στην κοινωνία, όπου το βιβλίο προφανώς είναι ένα από τα σημαντικότερα στοιχεία της ταυτότητάς του αλλά δεν εξαντλείται σε αυτό; Αυτό νομίζω ότι είναι και μια αναζήτηση της κοινωνίας συνολικότερα, και διεθνώς και στην Ελλάδα, για το πώς αυτοί οι χώροι θα ζωντανέψουν μέσα σε μια νέα πραγματικότητα, που έχει επηρεάσει και τον χαρακτήρα του ίδιου του βιβλίου.

Πρόκειται για ερωτήματα στα οποία δεν υπάρχουν έτοιμες απαντήσεις. Είναι όμως ερωτήματα στα οποία πολλοί βιβλιοθηκονόμοι, πολύς κόσμος που έχει μεράκι με τις βιβλιοθήκες, έχουν σκύψει. Είμαστε σίγουροι ότι σιγά-σιγά θα διαμορφώνονται, όπως έχουμε τέτοιες ενδείξεις, κάποιες νέες και φρέσκιες λύσεις στο θέμα που θίγετε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Σας ευχαριστώ, κύριε Υπουργέ, για την απάντηση. Περιμένουμε σύντομα αποτελεσματικές δράσεις του Υπουργείου, ώστε ο θεσμός της Σχολικής Βιβλιοθήκης να ενδυναμωθεί και να αποτελέσει σημαντικό εργαλείο της εκπαιδευτικής διαδικασίας.

Κύριε Υπουργέ, όπως είπατε κι εσείς, ο όρος «Σχολική Βιβλιοθήκη» χάρη στις ραγδαίες τεχνολογικές και πολιτιστικές εξελίξεις αλλά και στις νέες απόψεις για την παιδεία παραπέμπει σήμερα σε εκπαιδευτικό περιβάλλον νέου τύπου το οποίο αντιπροσωπεύει πολύ περισσότερο από έναν απλό χώρο αποθήκευσης, ταξινόμησης, καταλογογράφησης και δανεισμού των βιβλίων.

Η βιβλιοθήκη μπορεί να λειτουργήσει ως μοχλός στήριξης κι ενίσχυσης της εκπαιδευτικής διαδικασίας και ως δημιουργικός χώρος ανταλλαγής απόψεων, μέσω του οποίου βιβλιοθηκονόμοι και εκπαιδευτικοί δουλεύουν συνεργατικά, μπορούν να ανεβάσουν το επίπεδο των μαθητών τους και να ενισχύσουν την ενεργό συμμετοχή τους.

Η δημιουργία και η λειτουργία μιας πλούσιας συλλογής πηγών πληροφόρησης με πολυμορφικά υλικά, αλλά και υπηρεσίες επικοινωνίας σε κάθε σχολική μονάδα σηματοδοτεί μια διαφορετική αντίληψη για τη Σχολική Βιβλιοθήκη και τον ρόλο της. Μέσα στη Βιβλιοθήκη η γνώση θα αφομοιώνεται, αλλά και θα δημιουργείται με τη χρήση πολλών και σύγχρονων μέσων, στηρίζοντας κι εμπλουτίζοντας τα διδασκόμενα αντικείμενα και τις ποικίλες σχολικές δραστηριότητες. Θα καλύπτει τα βασικά ενδιαφέροντα όλων των παιδιών και θα παρέχει έγκυρη και υπεύθυνη ενημέρωση, σχετικά με τα προβλήματα που τους απασχολούν στην εξωσχολική τους ζωή.

Εύκολα όμως αντιλαμβάνεται κάποιος ότι δεν αρκεί μόνο η ίδρυση σύγχρονης Σχολικής Βιβλιοθήκης. Για να επιτελέσει τον ρόλο του το νέο αυτό εκπαιδευτικό περιβάλλον, πρέπει να εξασφαλιστεί η βιωσιμότητα του. Αυτό θα συμβεί εάν η Σχολική Βιβλιοθήκη αποτελέσει ζωντανό κύτταρο του σχολείου, αν ενταχθεί οργανωτικά και οργανικά στη λειτουργία της καθημερινής εκπαιδευτικής διαδικασίας, αν εξασφαλιστούν πόροι για τη συνεχή ανανέωση του υλικού τους και αν εγγυηθεί η σωστή και σταθερή στελέχωσή της.

Το σημερινό σχολείο χρειάζεται μια βιβλιοθήκη έξω από τη λογική του μουσειακού αντικειμένου, που θα συμβάλει στη δυναμική εξέλιξη της παιδείας σε ελκυστικό περιβάλλον διαρκώς βελτιούμενο.

Η Σχολική Βιβλιοθήκη πρέπει να στηρίζει το αναλυτικό πρόγραμμα του σχολείου, να αποτελεί δηλαδή εργαλείο για τον εκπαιδευτικό και για τον μαθητή στη μαθησιακή του πορεία και ταυτόχρονα, να καλλιεργεί τη σχέση του παιδιού με το βιβλίο ώστε να γίνει σχέση αγάπης, που θα του προσφέρει χαρά και ικανοποίηση.

Δεν πρέπει να ξεχνάμε ότι η επαφή των παιδιών με το βιβλίο από την πολύ μικρή ηλικία, καθώς και οι δράσεις φιλαναγνωσίας στο σχολείο και στις βιβλιοθήκες δημιουργούν μελλοντικούς αναγνώστες, δηλαδή σκεπτόμενους ενεργούς πολίτες.

Σε μια εποχή που το δημόσιο σχολείο βάλλεται από παντού και η παιδεία περνάει μία από τις μεγαλύτερες κρίσεις, οι βιβλιοθήκες, κύριε Υπουργέ, ειδικά στην περιφέρεια, μπορούν να γίνουν ζωντανοί χώροι γνώσης, δημιουργίας και πολιτισμού για τους μαθητές, τους εκπαιδευτικούς, τους γονείς, αλλά και την ευρύτερη τοπική κοινωνία, λειτουργώντας ως χώροι ανοιχτής πρόσβασης και επικοινωνίας.

Μια σχολική βιβλιοθήκη πρέπει να λειτουργεί ως χώρος μάθησης, ως χώρος ψυχαγωγίας και ως χώρος πολιτισμικής ενημέρωσης των μελών της. Είναι επιτακτική ανάγκη, λοιπόν, η πολιτεία να προχωρήσει άμεσα στην υλοποίηση του θεσμού της Σχολικής Βιβλιοθήκης, σύμφωνα με τα σύγχρονα πρότυπα για την ανάπτυξη και τη λειτουργία της, ως προς τη φιλοσοφία της, την ανάπτυξή της και τον σχεδιασμό των δράσεών της.

Απαραίτητες προϋποθέσεις είναι ο εκσυγχρονισμός της σχετικής υπάρχουσας νομοθεσίας, η πρόβλεψη ειδικής αίθουσας στα νέα διδακτήρια, η αντιμετώπιση των προβλημάτων στέγασης στα υπάρχοντα και η κάλυψη των οικονομικών αναγκών για τη σωστή λειτουργία της.

Κύριε Υπουργέ, η Σχολική Βιβλιοθήκη, με τις υπηρεσίες της και τον πλούτο των μέσων και των πηγών πληροφόρησης που διαθέτει, πρέπει να βρει τη θέση που της αρμόζει στην ελληνική δημόσια εκπαίδευση και με τις κατάλληλες ενέργειες να μπορεί να σταθεί αρωγός στην πορεία του σημερινού σχολείου και να στηρίζει τόσο τον εκπαιδευτικό όσο και τον μαθητή.

Η αδιαφορία με την οποία αντιμετωπίστηκε το θέμα τα προηγούμενα χρόνια στέρησε από γενιές νέων την κουλτούρα της βιβλιοθήκης και της έρευνας μέσα σε αυτή, με αποτέλεσμα οι στατιστικές να μιλούν σήμερα για νέους οι οποίοι ερευνούν μόνο μέσα από τα ψηφιακά μέσα, χωρίς να αξιοποιούν τον τεράστιο πλούτο των βιβλιοθηκών, καθώς και το εξειδικευμένο προσωπικό.

Το σύγχρονο ανοιχτό δημοκρατικό σχολείο του 21ου αιώνα μπορούμε να το δημιουργήσουμε, γιατί έχουμε και πάθος και γνώση και, κυρίως, γιατί έχουμε όραμα.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είναι προφανές ότι συμφωνώ με το σύνολο των διαπιστώσεων και των προτάσεων της κ. Κατσαβριά.

Θα ήθελα να προσθέσω τα εξής: Πρώτον, οι βιβλιοθήκες, δυστυχώς, για πολλά χρόνια ήταν συνώνυμες με αποθηκευτικούς χώρους και αυτό αποθάρρυνε όχι μόνον τους μαθητές και τις μαθήτριες, αλλά πάρα πολλές φορές και τους εκπαιδευτικούς να εμπλακούν δυναμικά με τη βιβλιοθήκη.

Σιγά σιγά αλλάζει αυτό το κλίμα, γιατί έχει αλλάξει την τελευταία δεκαετία σίγουρα με έναν εντελώς δραματικό τρόπο κάτι στη ζωή του σχολείου, και αυτό είναι ότι επαναπροσδιορίστηκε η σχέση πληροφορίας και γνώσης. Για πολλές εκατονταετίες ήταν σχεδόν ταυτισμένα αυτά. Σήμερα, η πρόσβαση στην πληροφορία έχει αποκτήσει μια άλλη πρακτική απ’ ό,τι η πρόσβαση στη γνώση.

Αυτός ο επαναπροσδιορισμός της σχέσης ανάμεσα στην πληροφορία και τη γνώση αρχίζει να φαίνεται και στον τρόπο που λειτουργούν και θα λειτουργούν οι βιβλιοθήκες. Και εδώ υπάρχει πολύ μεγάλο περιθώριο για πρωτοβουλίες των εκπαιδευτικών, τις οποίες έχουμε από όλη την Ελλάδα. Παραδείγματος χάριν, και στη θεματική εβδομάδα που έγινε στα γυμνάσια και πολλές φορές στις διάφορες εργασίες που κάνουν τα παιδιά φαίνεται ότι η βιβλιοθήκη παίζει έναν κεντρικό ρόλο.

Βεβαίως, για να γίνουν όλα αυτά, ξαναερχόμαστε στους εκπαιδευτικούς μας, οι οποίοι σήμερα προσπαθούν –και το έχουν κάνει με συγκινητική συνέπεια– να κρατήσουν ένα σύστημα όρθιο. Εμείς τους ευγνωμονούμε.

Όντως, από πέρυσι, ξέρετε ότι παίρνουμε πολύ συγκεκριμένα μέτρα, για να κανονικοποιήσουμε τη ζωή στο σχολείο. Μέρος της κανονικοποίησης είναι και η ανάδειξη των βιβλιοθηκών στα σχολεία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, επί της διαδικασίας για ένα λεπτό μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Επί ποιου θέματος;

**ΧΡΗΣΤΟΣ ΜΠΟΥΚΩΡΟΣ:** Θα σας εξηγήσω αμέσως.

**ΠΡΟΕΔΡΕΥΩΝ (Σπυρίδων Λυκούδης):** Έχετε τον λόγο, κύριε συνάδελφε.

**ΧΡΗΣΤΟΣ ΜΠΟΥΚΩΡΟΣ:** Σας ευχαριστώ.

Κύριε Πρόεδρε, για σήμερα ήταν προγραμματισμένη στον δεύτερο κύκλο των ερωτήσεων να συζητηθεί μια επίκαιρη ερώτησή μου προς τον Υπουργό Υγείας για την Β΄ Παθολογική Κλινική του Νοσοκομείου Βόλου.

Θα ήθελα να ενημερώσω ότι έλαβα γνώση για την αναβολή της ερώτησης μόλις λίγα λεπτά πριν ξεκινήσει η διαδικασία της συζήτησης των επικαίρων ερωτήσεων.

Θα ήθελα να μεταφέρετε τόσο προς τον κύριο Πρόεδρο της Βουλής όσο και στη Διάσκεψη των Προέδρων ότι μπορεί βεβαίως από τον Κανονισμό να προβλέπεται η ειδοποίηση των Βουλευτών ακόμα και την ημέρα της συζήτησης των ερωτήσεων, αλλά αυτό είναι και αντισυναδελφικό και δεν είναι καθόλου βολικό για τους Βουλευτές της περιφέρειας, που μετακινούνται εκατοντάδες χιλιομέτρων, πολλές φορές έχοντας μία και μοναδική κοινοβουλευτική υποχρέωση, όπως αυτή η συζήτηση μιας επίκαιρης ερώτησης, ιδιαίτερα όταν η μέρα είναι Δευτέρα.

Γνωρίζουμε όλοι ότι υπάρχει ένας προγραμματισμός και πρέπει να είμαστε στις περιφέρειές μας και δεν μπορώ να πιστέψω ότι οι Υπουργοί δεν μπορούν να ρυθμίσουν ούτε το ημερήσιο πρόγραμμά τους.

Θα σας παρακαλούσα, λοιπόν, κύριε Πρόεδρε, να μεταφέρετε αυτούς τους προβληματισμούς και αυτές τις επισημάνσεις και για έναν ακόμη λόγο. Άλλαξε το σύστημα κοινοβουλευτικού ελέγχου με στόχο όλων μας να συζητιούνται περισσότερες ερωτήσεις. Η συγκεκριμένη ερώτηση για δεύτερη εβδομάδα, με το ίδιο σύστημα κοινοβουλευτικού ελέγχου, δεν συζητήθηκε πάλι.

Βεβαίως, δεν αντιλέγω πως ο Υπουργός Υγείας μπορεί να αντιμετωπίζει κάποιες έκτακτες υποχρεώσεις, είναι και ένα δύσκολο Υπουργείο, αλλά νομίζω ότι οι Βουλευτές θα πρέπει έγκαιρα να ενημερώνονται και να μην ταλαιπωρούνται κατά αυτόν τον τρόπο, ιδιαίτερα όταν πρόκειται για τόσο σοβαρά κοινωνικά ζητήματα που αφορούν τις τοπικές κοινωνίες.

Ελπίζοντας ότι θα μεταφέρετε τις παρατηρήσεις αυτάς, σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Μπουκώρο.

Έχετε δίκιο. Ξέρετε ότι πολλές φορές μπορεί να χρειάζεται να αναβληθεί μία ερώτηση και να μην συζητηθεί για κάποιους συγκεκριμένους λόγους, αλλά το ότι ειδοποιηθήκατε μερικά λεπτά πριν από την έναρξη της διαδικασίας, αυτό συνιστά πρόβλημα.

Έχετε δίκιο. Εγώ θα το μεταφέρω όπου χρειάζεται και στη Διάσκεψη των Προέδρων κι ελπίζω να έχουμε μία απάντηση, η οποία να καλύπτει τη δική σας ένσταση, που είναι δικαιολογημένη.

**ΧΡΗΣΤΟΣ ΜΠΟΥΚΩΡΟΣ:** Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω να ανακοινώσω κάποια αιτήματα αδειών.

Ο Βουλευτής Α΄ Θεσσαλονίκης κ. Μάρκος Μπόλαρης ζητεί άδεια ολιγοήμερης απουσίας από 20 Ιουνίου έως 30 Ιουνίου 2017 στο εξωτερικό για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ο Βουλευτής Κοζάνης κ. Γεώργιος Κασαπίδης ζητεί άδεια ολιγοήμερης απουσίας για μετάβαση στην Αλβανία από 16 Ιουνίου έως και 17 Ιουνίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ι) Κύρωση και προσαρμογή της ελληνικής νομοθεσίας στη Σύμβαση της Βαρσοβίας της 16ης Μαΐου 2005 του Συμβουλίου της Ευρώπης για τη νομιμοποίηση, ανίχνευση, κατάσχεση και δήμευση εσόδων από εγκληματικές δραστηριότητες και για τη χρηματοδότηση της τρομοκρατίας, ενσωμάτωση της Α-Π 2003/577/ΔΕΥ, της Α-Π 2005/212/ΔΕΥ, της Α-Π 2006/783/ ΔΕΥ, όπως τροποποιήθηκε με την Α-Π 2009/299/ΔΕΥ και της Οδηγίας 2014/42/ ΕΕ, ΙΙ) Προϋποθέσεις τοποθέτησης ανηλίκων σε ίδρυμα ή ανάδοχη οικογένεια από και προς κράτη μέλη της Ευρωπαϊκής Ένωσης βάσει του άρθρου 56 του Κανονισμού αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας, ο οποίος καταργεί τον Κανονισμό 1347/2000, ΙΙΙ) Ενσωμάτωση της Οδηγίας 2013/48/ΕΕ του Ευρωπαϊκού Κοινοβουλίου και Συμβουλίου της 22ας Οκτωβρίου 2013 σχετικά με το δικαίωμα πρόσβασης σε δικηγόρο στο πλαίσιο ποινικής διαδικασίας και διαδικασίας εκτέλεσης του ευρωπαϊκού εντάλματος σύλληψης, καθώς και σχετικά με το δικαίωμα ενημέρωσης τρίτου προσώπου σε περίπτωση στέρησης της ελευθερίας του και με το δικαίωμα επικοινωνίας με τρίτα πρόσωπα και με προξενικές αρχές κατά τη διάρκεια στέρησης της ελευθερίας, IV) Ενσωμάτωση της Οδηγίας 2012/29/ΕΕ για τη θέσπιση ελάχιστων προτύπων σχετικά με τα δικαιώματα, την υποστήριξη και την προστασία θυμάτων της εγκληματικότητας και για την αντικατάσταση της Απόφασης-Πλαίσιο 2001/220/ΔΕΥ του Συμβουλίου».

Δεν θα συζητηθεί η πρώτη με αριθμό 990/12-6-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Εθνικής Άμυνας με θέμα: «Πρώην Στρατόπεδο Κόδρα Καλαμαριάς - Ανατολικής Θεσσαλονίκης: Ανάδειξη της περιοχής σε υπερτοπικό πάρκο», λόγω απουσίας του αρμόδιου Υπουργού στο εξωτερικό. Ο κ. Πάνος Καμμένος κάνει επίσημη επίσκεψη στο Παρίσι.

Η τέταρτη με αριθμό 933/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την συνεπιμέλεια τέκνων, δεν θα συζητηθεί λόγω κωλύματος των αρμοδίων Υπουργών και θα επαναπροσδιοριστεί για συζήτηση. Ο Υπουργός Δικαιοσύνης κ. Σταύρος Κοντονής δεν έχει κώλυμα. Αιτία είναι η ανάγνωση νομοσχεδίου στη Βουλή.

H έκτη με αριθμό 929/2-6-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με την κλοπή ηλεκτρικού ρεύματος, δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: φόρτος εργασίας.

Επίσης, δεν θα συζητηθεί η έβδομη με αριθμό 931/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την υπόθεση «SIEMENS», λόγω κωλύματος του ίδιου Υπουργού.

Ακόμη, η δέκατη με αριθμό 924/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών,σχετικά με τον «διορισμό υπόδικης στη Διοίκηση του Υπερταμείου», δεν θα συζητηθεί λόγω φόρτου εργασίας του Υπουργού Οικονομικών κ. Ευκλείδη Τσακαλώτου.

To ίδιο ισχύει και για την ενδέκατη με αριθμό 948/6-6-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλήπρος τον Υπουργό Οικονομικών,σχετικά με την Ελληνική Βιομηχανία Οχημάτων «ΕΛΒΟΑΒΕ».

Η έκτη με αριθμό 979/7-6-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας,σχετικά με την ένταξη του εμβολίου κατά της Μηνιγγιτοδόκοκκου Οροομάδας τύπου Β΄ στο Εθνικό Σύστημα Εμβολιασμών, δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού. Αιτία: φόρτος εργασίας.

Η τρίτη με αριθμό 1005/12-6-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας,με θέμα: «Θα πληρώσουν οι επώνυμοι τα νοσήλια;», δεν θα συζητηθεί λόγω κωλύματος του ίδιου Υπουργού.

Το ίδιο ισχύει και για την ένατη με αριθμό 943/6-6-2017 επίκαιρη ερώτηση δεύτερου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας,με θέμα: «Υπάρχει τελικά εθνική και περιφερειακή στρατηγική για την ανάπτυξη του ιατρικού τουρισμού;».

Η όγδοη με αριθμό 942/6-6-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Υγείας,με θέμα: «Δραματική η κατάσταση στη Β΄ Παθολογική Κλινική Βόλου», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Επίσης, η τέταρτη με αριθμό 976/6-6-2017 επίκαιρη ερώτηση πρώτου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας,με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών», δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Παύλου Πολάκη.

Η πέμπτη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων,με θέμα: «Εκπλήρωση του Τάματος του Έθνους», δεν θα συζητηθεί λόγω κωλύματος του Υπουργού Παιδείας κ. Κωνσταντίνου Γαβρόγλου.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 19.26΄ λύεται η συνεδρίαση για την προσεχή Τετάρτη 21 Ιουνίου 2017 και ώρα 10.00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**