(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΘ΄

Δευτέρα 10 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται επιστολή της κ. Θ. Μεγαλοοικονόμου προς τον Πρόεδρο της βουλής κ. Νικόλαο Βούτση, με την οποία γνωστοποιεί ότι δεν ανήκει πλέον στην Κοινοβουλευτική Ομάδα της Ένωσης Κεντρώων και παραμένει ανεξάρτητη Βουλευτής, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομικών:  
 i. με θέμα «Πρώην Στρατόπεδο «Κόδρα»: Ανάδειξη της περιοχής σε υπερτοπικό πάρκο», σελ.   
 ii. με θέμα «Σημασία της Απόφασης του ΣτΕ περί Αντισυνταγματικότητας των Παρατάσεων Παραγραφής στους Φορολογικούς Ελέγχους», σελ.   
 β) Προς τον Υπουργό Υγείας, σχετικά με τη λειτουργία Κέντρου Υγείας Αστικού Τύπου στα Χανιά, σελ.

ΠΡΕΟΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΑΜΠΡΟΥΛΗΣ Γ. , σελ.  
  
Β. Επί των επικαίρων ερωτήσεων:  
ΘΕΟΧΑΡΗΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΞΑΝΘΟΣ Α. , σελ.  
ΠΑΠΑΝΑΤΣΙΟΥ Α. , σελ.  
ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΘ΄

Δευτέρα 10 Ιουλίου 2017

Αθήνα, σήμερα στις 10 Ιουλίου 2017, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 1125/4-7-2017 επίκαιρη ερώτηση πρώτου κύκλου του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, με θέμα «Πρώην Στρατόπεδο «Κόδρα»: Ανάδειξη της περιοχής σε υπερτοπικό πάρκο».

Θα απαντήσει η Υφυπουργός Οικονομικών κ. Αικατερίνη Παπανάτσιου.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, κυρία Υφυπουργέ, σας ευχαριστώ.

Το αίτημα, που διατυπώνεται, εμμέσως πλην σαφώς, δεν είναι προσωπικό. Είναι ένα συλλογικό αίτημα των πολιτών της Ανατολικής Θεσσαλονίκης και ειδικότερα του Δήμου Καλαμαριά γι’ αυτόν τον υπερτοπικό πόλο αναψυχής, ψυχαγωγίας και πολιτισμού, που σήμερα ρημάζει, και γίνεται μετά από είκοσι τρία χρόνια αποχώρησης των στρατιωτικών, που βρίσκονταν εντός του στρατοπέδου από το 1994, είκοσι τρία χρόνια, όπου, όχι όπως περιγράφουμε εμείς, αλλά όπως περιγράφουν, τόσο τα ρεπορτάζ των εφημερίδων όσο και ο ίδιος ο Δήμος Καλαμαριάς, ο συγκεκριμένος χώρος απαξιώνεται.

Μιλάμε, κυρία Υπουργέ, για το μπαλκόνι της Θεσσαλονίκης. Έχω εδώ ένα σχεδιάγραμμα γι’ αυτούς, που έχουν επισκεφθεί τη Θεσσαλονίκη. Μιλάμε για τον χώρο πάνω από την οδό Σοφούλη, στην περιοχή Καραμπουρνάκι, που ορίζεται από τη μια πλευρά πάνω από το Παλατάκι. Είναι ένας χώρος περίπου τετρακοσίων στρεμμάτων, μέσα στον οποίο υπάρχει ένα κουβάρι, εάν θέλετε, από ιδιοκτησίες. Όπως το περιγράφουν οι υπηρεσίες, πρόκειται για ένα κουβάρι με οκτώ κατηγορίες ιδιοκτησιών και συνιδιοκτησιών σε πολλές των περιπτώσεων. Το ζητούμενο, όμως, είναι αυτό το δυσεπίλυτο σταυρόλεξο να λυθεί από την πολιτεία και να εκφραστεί, κυρία Υπουργέ, η απόλυτη πολιτική βούληση ότι αυτό που δεν έλυσαν τα προηγούμενα τριάντα χρόνια οι προηγούμενες κυβερνήσεις, έχουμε την πολιτική βούληση, αλλά και την αποτελεσματικότητα να το λύσουμε για το ποιος έχει, τι κατέχει και με απόλυτο σεβασμό στις ιδιοκτησίες και στις δικαστικές αποφάσεις να αποδώσουμε αυτόν τον χώρο σ’ αυτό που ζητά η ίδια η τοπική κοινωνία, ο Δήμος Καλαμαριάς, το δημοτικό συμβούλιο, οι Κατριλιώτες, για τους οποίους θα μιλήσω στη δευτερομιλία μου, οι τοπικοί φορείς, οι κοινωνικοί φορείς, τα συλλογικά σωματεία, με προσφυγές τους στο Συμβούλιο της Επικρατείας, για να διασωθεί αυτός ο υπερτοπικός πόλος αναψυχής, πολιτισμού και ψυχαγωγίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη δευτερομιλία μου περιμένω τις πρώτες σας σκέψεις-αποφάσεις. Θέλω να πω ότι το επίκαιρον –και με αυτό κλείνω, κύριε Πρόεδρε- έχει να κάνει με το ότι εντός του στρατοπέδου, πριν από μερικές ημέρες, η Ριζοσπαστική Ενωτική Κίνηση Καλαμαριάς, με τη συνδρομή αυτών των συλλογικοτήτων που προανέφερα, πραγματοποίησαν διαβούλευση. Ήταν παρών ο Υπουργός Επικρατείας κ. Χριστόφορος Βερναρδάκης, ο οποίος άκουσε τους πρώην και τους νυν. Εκεί, μάλιστα, φυτέψαμε και ένα δέντρο στη μνήμη του Μένιου Αλεξιάδη, του αείμνηστου και ιστορικού Δημάρχου της Καλαμαριάς. Επιτέλους, αυτός ο χώρος, για τον οποίον θα μιλήσω, για το πώς είναι δηλαδή σήμερα το μπαλκόνι της Θεσσαλονίκης, θα πρέπει να αξιοποιηθεί.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τριανταφυλλίδη.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Πραγματικά, κύριε Τριανταφυλλίδη, θα συμφωνήσω μαζί σας ότι το πρώην στρατόπεδο «Κόδρα» αποτελεί έναν από τους σπουδαιότερους ελεύθερους χώρους στη Θεσσαλονίκη.

Πράγματι, από το 1983 μέχρι σήμερα μια σειρά ρυθμίσεων προσφέρει προστασία του χώρου, με τον χαρακτηρισμό κάποιων εκτάσεων ως πρασίνου ή ως αρχαιολογικών χώρων ή ως ιστορικών τόπων. Συγκεκριμένα, το 1985 εγκρίθηκε η δημιουργία συστήματος μεγάλων υπερτοπικών πόλεων αναψυχής, αθλητισμού και πολιτιστικών λειτουργιών, που εξυπηρετούν ολόκληρη την έκταση της Θεσσαλονίκης, μεταξύ των οποίων είναι και η περιοχή του ανωτέρω στρατοπέδου. Το 1987 προβλέφθηκε η δημιουργία χώρων πρασίνου, υπερτοπικού πάρκου και πνευματικού κέντρου και το 2005, με απόφαση του Υφυπουργού Πολιτισμού, χαρακτηρίστηκε ως ιστορικός τόπος.

Επίσης, το 2007 με απόφαση του Υπουργού Πολιτισμού δεκαέξι κτήρια εντός του χώρου χαρακτηρίστηκαν ως μνημεία, με αποτέλεσμα να απαγορεύεται οποιαδήποτε επέμβαση σε αυτά, καθώς είναι αναπόσπαστα συνδεδεμένα με την ιστορία του χώρου και έχουν ιδιαίτερη αρχιτεκτονική και ιστορική αξία. Αυτά προορίζονται, για να στεγάσουν πολιτιστικές δραστηριότητες και συνοδευτικές υποστηρικτικές λειτουργίες, με σκοπό να αποτελέσουν έναν πυρήνα πολιτισμού και περιβαλλοντικής ανάπλασης της περιοχής.

Το 2014, με απόφαση του Υπουργού Περιβάλλοντος και Ενέργειας, εγκρίθηκε η αναθεώρηση του γενικού πολεοδομικού σχεδίου του Δήμου Καλαμαριάς, το οποίο προβλέπει για την περιοχή του πρώην Στρατοπέδου «Κόδρα», σαν χρήση γης, αυτή του χώρου αστικού πρασίνου υπερτοπικού χαρακτήρα.

Από έρευνα που διενεργήθηκε σε συνέχεια της ερώτησής σας, προέκυψε ότι η ιδιοκτησία του συγκεκριμένου ακινήτου ανήκει σε πολλούς φορείς, αλλά και ιδιώτες. Μεταξύ των φορέων, είναι το Αριστοτέλειο Πανεπιστήμιο, το Υπουργείο Πολιτισμού, ο Δήμος Καλαμαριάς και η ΕΤΑΔ Α.Ε. πρώην ΚΕΔ. Ως εκ τούτου, θα πρέπει όλοι οι συναρμόδιοι φορείς να συνεργαστούν για την αξιοποίηση του συγκεκριμένου χώρου.

Σύμφωνα μάλιστα με σχετικό έγγραφο της ΕΤΑΔ Α.Ε., το θέμα της σύναψης προγραμματικής σύμβασης με τους εμπλεκόμενους φορείς στο ακίνητο ΑΚ 18461, το πρώην Στρατόπεδο «Κόδρα» Θεσσαλονίκης, στην οποία θα συμμετέχει και η ΕΤΑΔ, θα πρέπει να εξετασθεί, σε συνδυασμό με τις διατάξεις του ν.4389/2016 και το πολεοδομικό καθεστώς, καθώς και το ιδιοκτησιακό καθεστώς του ακινήτου, που απορρέει από αυτό.

Από πλευράς μας είναι δεδομένη η βούληση για τη δρομολόγηση και διευκόλυνση των απαιτούμενων ενεργειών, προκειμένου να γίνει δυνατή η βέλτιστη αξιοποίηση του εν λόγω ακινήτου, όπως και όλων των δημοσίων ακινήτων εν γένει.

Όσον αφορά το δεύτερο ερώτημά σας, οι αρμόδιες υπηρεσίες του Υπουργείου Περιβάλλοντος έχουν ήδη εκκινήσει τις απαιτούμενες διαδικασίες για την ορθή εφαρμογή της απόφασης του Ευρωπαϊκού Δικαστηρίου για τα Δικαιώματα του Ανθρώπου, μέσω της διατύπωσης σχετικού ερωτήματος στο Νομικό Συμβούλιο του Κράτους.

Καταθέτω στα Πρακτικά έγγραφο της ΕΤΑΔ, έγγραφο της αρμόδιας υπηρεσίας του Υπουργείου Περιβάλλοντος, έγγραφο της Κτηματικής Υπηρεσίας Περιφερειακής Ενότητας Θεσσαλονίκης, έγγραφο του Υπουργείου Πολιτισμού, έγγραφο του Δήμου Καλαμαριάς και έγγραφο της Υφυπουργού Εσωτερικών κ. Κόλλια-Τσαρουχά.

(Στο σημείο αυτό η Υφυπουργός Οικονομικών κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Νομίζω ότι το θεμελιώδες ερώτημα είναι αν αυτή η κατάσταση, που υπάρχει αυτή τη στιγμή, κυρία Υπουργέ, ικανοποιεί αυτό που θέλουμε. Και νομίζω ότι ομόφωνη και ομόθυμη απόφανση των πολιτών τόσο της Καλαμαριάς όσο και της ανατολικής Θεσσαλονίκης γι’ αυτόν τον υπερτοπικό πόλο αναψυχής, πολιτισμού, ψυχαγωγίας έτσι όπως το οραματίζονται είναι ότι αυτή τη στιγμή, πραγματικά ρημάζει.

Διαβάζω από τα ρεπορτάζ των τοπικών εφημερίδων: «Αφημένο στην τύχη του, εγκαταλελειμμένο και «στοιχειωμένο» από τις διεκδικήσεις έγινε χώρος φιλοξενίας αστέγων, καταληψιών, ρακοσυλλεκτών και αδέσποτων σκυλιών. Το πρώην Στρατόπεδο Μακεδονομάχου Κόδρα ρημάζει, μαζί και η ιστορία του. Αποθήκες και μικροί χώροι που κάποτε εξυπηρετούσαν τις ανάγκες του στρατοπέδου, όλα τώρα είναι εγκαταλελειμμένα σε άθλια κατάσταση». Θα μου πείτε ότι είναι υπερβολές των δημοσιογράφων.

Θα καταθέσω στα Πρακτικά μαζί με το δημοσίευμα της «Thessnews» ακριβώς πριν έναν χρόνο, στις 18 Ιουνίου 2016, τι λέει ο Δήμαρχος Καλαμαριάς στις 30-6-2016 σε επίσημο έγγραφό του. «Η εικόνα, όμως, αυτού του ιστορικού τόπου σήμερα δεν είναι καθόλου κολακευτική. Κανείς δεν γνωρίζει ποιος έχει την ευθύνη της παρέμβασης για την ανάδειξη του χώρου, ποιος έχει την ευθύνη της επισκευής και της συντήρησης των μνημείων, που έχουν αφεθεί στην εγκατάλειψη και τη φθορά και ποιος έχει την ευθύνη για τη φύλαξη του χώρου.

Το Υπουργείο Οικονομικών, ως ιδιοκτήτης της γης μέσω της ΚΕΔ, οφείλει να μεριμνήσει για την αποζημίωση των ιδιοκτητών, όπως αποφάνθηκε προσφάτως και το Ευρωπαϊκό Δικαστήριο», που μόλις προαναφέρατε. «Από την πλευρά του Υπουργείου Πολιτισμού δεν διαφαίνεται κανένας προγραμματισμός ούτε αντίστοιχα κονδύλια. Σε λίγα χρόνια τα κτήρια που έχουν προστατευθεί στα χαρτιά, θα έχουν φθαρεί σε σημείο μη αναστρέψιμο, θα έχουν εξαφανισθεί». Και μιλάμε για δεκαεπτά κτήρια.

Την ίδια ώρα –θα το καταθέσω και αυτό, το οποίο έχει ημερομηνία 30 Ιουνίου- αποστέλλεται έγγραφο στον Υπουργό Πολιτισμού, στον Υπουργό Οικονομικών, στην Υφυπουργό Μακεδονίας Θράκης από τον Δήμο Καλαμαριάς.

Θυμίζω απλά για την ιστορία –και είναι σαφές αυτό από το Γεωτεχνικό Επιμελητήριο, γιατί δεν θα εφεύρουμε την πυρίτιδα- ότι ο σπουδαιότερος ελεύθερος χώρος του πολεοδομικού συγκροτήματος Θεσσαλονίκης από πλευράς μεγέθους, θέσεως και ομορφιάς είναι το πρώην Στρατόπεδο «Κόδρα». Η σπουδαιότητα αυτή αναγνωρίστηκε από το 1909, όταν ο Οθωμανός διοικητής της πόλης προγραμμάτιζε την κατασκευή του κήπου της Θεσσαλονίκης σε αυτήν την έκταση, ενώ ο Γάλλος πολεοδόμος ο Εμπράρ συνέταξε το σχέδιο της πόλης μετά την πυρκαγιά του ΄17.

Προσέξτε τώρα, τα περίεργα παιχνίδια της ιστορίας: 1917-2017. Είμαστε εκατό χρόνια μετά. Ο Εμπράρ όρισε το χώρο αυτό ως τον δημοτικό κήπο της Θεσσαλονίκης. Αυτή τη στιγμή, αυτός ο χώρος, το μπαλκόνι της Θεσσαλονίκης, ο δημοτικός κήπος, κατά τον Εμπράρ, έχει μετατραπεί σε σκουπιδότοπο.

Εάν λοιπόν θέλουμε και υπάρχει η πολιτική βούληση αυτό να ανατραπεί, πρέπει άμεσα, με σχέδιο αυτό το δυσεπίλυτο σταυρόλεξο των οκτώ κατηγοριών ιδιοκτησιών και συνιδιοκτησιών να το ξεμπλοκάρουμε. Πρέπει να λύσουμε αυτό το σταυρόλεξο των ιδιοκτησιών και άμεσα να ανταποκριθούμε στο αίτημα, αυτό που φαίνεται και στον σχεδιασμό.

Ήδη η Κυβέρνηση έχει δώσει το αποτύπωμά της στα δυτικά της πόλης με την παραχώρηση του Στρατοπέδου «Παύλου Μελά». Αυτό που ήταν αίτημα τριάντα ετών το ικανοποίησε μόλις μια Κυβέρνηση δύο ετών. Το ίδιο θα πρέπει να πράξει και στα ανατολικά με το πρώην Στρατόπεδο «Κόδρα» που παραμένει αναξιοποίητο εδώ και είκοσι τρία χρόνια. Αυτός είναι ο σταυρός ανάπτυξης και προίκας της πόλης: στα βόρεια το Σέιχ Σου, στα νότια το παραλιακό μέτωπο που είναι διαμορφωμένο, δυτικά το «Παύλου Μελά» και ανατολικά το πρώην Στρατόπεδο «Κόδρα», όπου δεν θα πούμε εμείς, κυρία Υπουργέ, το τι θα γίνει εκεί μέσα, αλλά θα το ορίσουμε και θα το προστατεύσουμε ως υπερτοπικό πόλο αναψυχής, ψυχαγωγίας και πολιτισμού με συμπληρωματικές λειτουργίες ως προς το Στρατόπεδο «Παύλου Μελά». Εκεί, είπαμε θα κάνουμε μουσείο εθνικής αντίστασης και μουσείο προσφυγικού ελληνισμού. Δεν θα κάνουμε τα ίδια πράγματα και στην άλλη πλευρά της πόλης, γιατί είναι υπερτοπικός. Αφορά το σύνολο του πολεοδομικού συγκροτήματος που μένει ενάμισι περίπου εκατομμύριο κόσμος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τριανταφυλλίδη, ολοκληρώστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε. Σας ευχαριστώ για την ανοχή σας.

Εκεί, λοιπόν, οι τοπικοί φορείς, ο δήμος, το δημοτικό συμβούλιο, οι δημοτικές παρατάξεις, οι συλλογικοί φορείς, τα πανεπιστήμια, το Αριστοτέλειο, το Πανεπιστήμιο Μακεδονίας, το Τμήμα Αρχιτεκτονικής του Τοπίου, τα νέα μυαλά, οι νέοι άνθρωποι θα βάλουν καινοτόμες, νέες λειτουργικές και ελκυστικές ιδέες.

Προσέξτε κάτι: Πρέπει να υπάρξουν συνέργειες όλων. Δεν πρέπει να καταλήξει –απευκταίο το παράδειγμα- σαν το Πάρκο «Αντώνης Τρίτσης» στην Αθήνα, όπου υπάρχουν έξοδα. Θα πρέπει όμως να υπάρχουν και τα έσοδα για να μπορέσει να λειτουργήσει, να φωταγωγηθεί, να φυλαχθεί, να είναι καθαρός ένας χώρος τετρακοσίων στρεμμάτων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τριανταφυλλίδη, ολοκληρώστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ.

Περιμένουμε στην πράξη: Αγαπάς τη Θεσσαλονίκη; Απόδειξη.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κατόπιν όλων όσων ειπώθηκαν στην πρωτολογία μου, αλλά και στο πλαίσιο όλων αυτών που καταθέτετε σήμερα στη Βουλή, σας επαναλαμβάνω ότι θα καταβληθεί κάθε δυνατή προσπάθεια συντονισμένα, προκειμένου να δοθεί η καλύτερη δυνατή λύση για την αξιοποίηση της εν λόγω έκτασης, διαφυλάσσοντας πάντα την πολιτιστική και ιστορική μας κληρονομιά και τα ευρύτερα συμφέροντα του ελληνικού δημοσίου.

Στο πλαίσιο αυτό, είμαστε ήδη σε συνεργασία με το Γραφείο του Πρωθυπουργού στη Θεσσαλονίκη και με όλους τους εμπλεκόμενους φορείς, για να πετύχουμε τη δημιουργία, όπως κι εσείς είπατε, υπερτοπικού πάρκου αθλητικών και πολιτιστικών δραστηριοτήτων, που θα μετατρέψει τον συγκεκριμένο χώρο σε χώρο-ανάσα και θα αναβαθμίσει συνολικά όλη τη Θεσσαλονίκη.

Άλλωστε, η σημασία που αποδίδεται στο συγκεκριμένο εγχείρημα –το αναφέρατε κι εσείς στην πρωτολογία σας- από την πολιτική ηγεσία αποδεικνύεται ξεκάθαρα από την επίσκεψη του Υπουργού Επικρατείας, Χριστόφορου Βερναρδάκη, στο πρώην Στρατόπεδο «Κόδρα» στο πλαίσιο εκδήλωσης, αφιερωμένης στον Μένιο Αλεξιάδη, αγωνιστή της Αριστεράς και πρώην Δημάρχου Καλαμαριάς, που πέθανε χωρίς να προλάβει να δει να γίνεται πράξη το όραμά του, δηλαδή να δοθεί ο χώρος στους πολίτες.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρίες και κύριοι συνάδελφοι, πριν περάσουμε στην επόμενη επίκαιρη ερώτηση επιτρέψτε μου να ανακοινώσω στο Σώμα ότι η κ. Μεγαλοοικονόμου με επιστολή της προς τον Πρόεδρο της Βουλής των Ελλήνων, η οποία θα καταχωριστεί στα Πρακτικά, γνωστοποιεί την ανεξαρτητοποίησή της από την Κοινοβουλευτική Ομάδα της Ένωσης Κεντρώων.

(Η προαναφερθείσα επιστολή καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 15)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την τρίτη με αριθμό 1113/28-6-2017 επίκαιρη ερώτηση δευτέρου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, με θέμα «Σημασία της απόφασης του ΣτΕ περί αντισυνταγματικότητας των παρατάσεων παραγραφής στους φορολογικούς ελέγχους».

Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρία Υπουργέ, τον Μάρτιο του τρέχοντος έτους, το δεύτερο τμήμα του Συμβουλίου της Επικρατείας έβγαλε μια πάρα πολύ σημαντική απόφαση, την 275 του 2017, σύμφωνα με την οποία έκρινε αντισυνταγματικές τις παρατάσεις παραγραφής, στις οποίες κατά κόρον και όλο το προηγούμενο χρονικό διάστημα έχουν προβεί μια σειρά από κυβερνήσεις προσπαθώντας να απαντήσουν στο λεγόμενο κοινό περί δικαίου αίσθημα, ότι δεν πρέπει να αφήνουμε τις λίστες να παραγράφονται και πρέπει να παρατείνουμε τις παραγραφές.

Όπως ξέρετε, η διοίκηση σε τέτοιου είδους περιπτώσεις και επειδή ακριβώς παρατέθηκε το θέμα στην Ολομέλεια, δεν λάβανε υπ’ όψιν της αυτή τη σημαντική απόφαση. Όμως, πριν από δύο εβδομάδες, η ολομέλεια με την απόφαση 1738 ομόφωνα έκρινε σωστή την προηγούμενη απόφαση και έκρινε αντισυνταγματικές τις παρατάσεις παραγραφής.

Το σκεπτικό ήταν πολλαπλό: Λόγοι τεχνολογίας. Οι λόγοι με τους οποίους είχε αλλάξει ο τρόπος συλλογής των στοιχείων όλα αυτά τα χρόνια και είχα την τιμή να ηγούμαι της Γενικής Γραμματείας Δημοσίων Εσόδων, όταν πάρα πολλά συστήματα μπόρεσαν να μαζέψουν στοιχεία και επιτρέπουν πια να γίνει ο έλεγχος πολύ πιο γρήγορα και άρα, δεν δικαιολογούν τις παρατάσεις παραγραφής.

Από την άλλη, το άρθρο 2 παρ. 1 και το άρθρο 5 παρ. 1 περί ασφάλειας δικαίου, σε συνδυασμό με το άρθρο 78 του Συντάγματος, που δεν επιτρέπει την αναδρομική φορολόγηση σύμφωνα με το σκεπτικό του Συμβουλίου της Επικρατείας, δεν επιτρέπει τις παρατάσεις παραγραφής και γι’ αυτό τις έκρινε αντισυνταγματικές.

Βεβαίως, δεν αποκλείει το δικαίωμα της διοίκησης αν βρεθούν ουσιαστικά και πραγματικά νέα στοιχεία, να υπάρξει επέκταση των πέντε αυτών ετών στα δέκα.

Επειδή, όμως, η Κυβέρνησή σας δι’ άλλων Υπουργών, που δεν είναι άμεσα στο αντικείμενό τους αυτή η απόφαση, κατέκρινε σφόδρα τη δικαιοσύνη, μάλιστα μέσω κοινωνικών δικτύων και έμμετρα κιόλας, είναι πραγματικά πάρα πολύ σημαντικό και επιτακτικό να πάρετε θέση και να πάρει θέση το Υπουργείο Οικονομικών σε σχέση με αυτήν την απόφαση, αν την κρίνει θετικά, αρνητικά και με ποιον τρόπο θα την εφαρμόσει.

Συνεπώς, σας ρωτάω: Ποιες είναι οι οδηγίες που πρόκειται να δοθούν στους εφοριακούς για φορολογικές υποθέσεις που επηρεάζονται από την απόφαση του Συμβουλίου της Επικρατείας στο προσεχές άμεσο χρονικό διάστημα; Με ποιον τρόπο προτίθεστε να προτεραιοποιήσετε υποθέσεις των λιστών, οι οποίες μπαίνουν προς παραγραφή, όπως η λίστα Λαγκάρντ, Μπόργιανς και οι υπόλοιπες; Υπάρχει προγραμματισμός για ενίσχυση του ανθρώπινου δυναμικού, ώστε να ελεγχθούν φορολογικές υποθέσεις που βαίνουν προς παραγραφή τέλος του έτους; Ποιες οι ενέργειες του Υπουργείου σας για τον έλεγχο των υποθέσεων που έχουν μεν παραγραφεί, αλλά έχουν ποινικό χαρακτήρα, όπως οι υποθέσεις μεγάλης φοροδιαφυγής;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Θεοχάρη.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, κύριε Θεοχάρη, θα ήθελα να σημειώσω ότι κινηθήκατε πολύ γρήγορα, υπερβολικά γρήγορα θα μπορούσε να πει κανείς, στο πλαίσιο δημοσίευσης της απόφασης του ΣτΕ, η οποία όταν καταθέσατε τουλάχιστον την ερώτησή σας, δεν είχε προλάβει να καθαρογραφτεί και να κοινοποιηθεί στο ελληνικό δημόσιο, όπως μας ενημέρωσε το Νομικό Συμβούλιο του Κράτους.

Παρά ταύτα, αντιλαμβάνεται κανείς πολύ εύκολα το ενδιαφέρον της συγκεκριμένης υπόθεσης, μέσα στο πλαίσιο της παραφιλολογίας για τις λίστες που παραγράφηκαν και τους φοροφυγάδες που αθωώθηκαν.

Ξεκινώντας, λοιπόν, να πούμε ότι η δικαστική εξουσία, τη λειτουργία της οποίας εμπιστευόμαστε, είναι ως γνωστόν ανεξάρτητη και ως εκ τούτου, δεν θα μπω στη διαδικασία να δώσω εξηγήσεις για τη δικαστική απόφαση.

Όσον αφορά τις επιμέρους ερωτήσεις σας, αναφέρω τα εξής.

Οδηγίες σχετικά με την εφαρμογή των διατάξεων περί προθεσμίας παραγραφής του δικαιώματος του δημοσίου για κοινοποίηση φύλλων ελέγχου θα δοθούν στους εφοριακούς υπαλλήλους της Ανεξάρτητης Αρχής Δημοσίων Εσόδων με πρωτοβουλία των αρμοδίων προϊστάμενων της αρχής ή και του ίδιου του διοικητή και εφόσον κριθεί από αυτούς απαραίτητο να γίνει.

Θεωρώ ότι μετά την κοινοποίηση της εν λόγω δικαστικής απόφασης στο ελληνικό δημόσιο θα προκύψει η ανάγκη για μια συνολική ενημέρωση για το τρέχον στάτους των παραγραφών. Οπότε κρίνω ότι θα ήταν σκόπιμη μια τέτοια ενέργεια εκ μέρους του επικεφαλής της Ανεξάρτητης Αρχής Δημοσίων Εσόδων. Παρά ταύτα, δεν είναι στην αρμοδιότητά μου να παρεμβαίνω στο έργο του.

Σχετικά με την προτεραιοποίηση εν γένει των προς έλεγχο υποθέσεων, να αναφέρω σχετικά ότι αρχικά με τον ν.4472/2016 προχωρήσαμε στην αναθεώρηση του ισχύοντος καθεστώτος, θεσμοθετώντας πλέον ένα καθεστώς επιλογής των προς έλεγχο υποθέσεων σε ποσοστό 70% για υποθέσεις τελευταίας πενταετίας και 30% για παλιότερες υποθέσεις, με στόχο την καλύτερη στόχευση και την αποσυμφόρηση των ελεγκτικών αρχών από υποθέσεις, για τις οποίες έχει παρέλθει τόσο μεγάλο χρονικό διάστημα από τη γέννησή τους, ώστε να καθίσταται ιδιαίτερα δυσχερής ο σχετικός έλεγχος.

Εξάλλου, σύμφωνα με τον ισχύοντα Κώδικα Φορολογικής Διαδικασίας, οι υποθέσεις που ελέγχονται κατά προτεραιότητα επιλέγονται με απόφαση του Διοικητή της Ανεξάρτητης Αρχής Δημοσίων Εσόδων με βάση κριτήρια ανάλυσης κινδύνου, στοιχεία από εσωτερικές και εξωτερικές πηγές πληροφόρησης ή εξαιρετικά με βάση άλλα κριτήρια, τα οποία καθορίζονται από τον Διοικητή της Ανεξάρτητης Αρχής Δημοσίων Εσόδων και δεν δημοσιοποιούνται.

Επιπλέον, με απόφαση του Διοικητή της Ανεξάρτητης Αρχής Δημοσίων Εσόδων καθορίζεται ο αριθμός των μερικών ή και πλήρων ελέγχων που θα διενεργούνται εντός του επόμενου έτους κατά προτεραιότητα με βάση κριτήρια ανάλυσης κινδύνου και άλλα στοιχεία.

Αναφορικά με την ενίσχυση του ανθρώπινου δυναμικού, τόσο η διεύθυνση προσωπικού του Υπουργείου Οικονομικών όσο και η διεύθυνση προσωπικού της ανεξάρτητης αρχής προβαίνουν διαρκώς στις απαραίτητες ενέργειες για την όσο το δυνατόν πληρέστερη στελέχωση των υπηρεσιών τους με έμφαση στις ελεγκτικές υπηρεσίες τους, οι οποίες αποτελούν την αιχμή του δόρατος και για τους δύο φορείς.

Ήδη το Υπουργείο μας έχει προβεί σε σειρά ενεργειών για την ενίσχυση της Ειδικής Γραμματείας του ΣΔΟΕ, το οποίο συνεχίζει να επιτελεί με αμείωτη ένταση τα ελεγκτικά του καθήκοντα και έχει στόχο του το οικονομικό έγκλημα. Ήδη αυτήν τη στιγμή βρίσκεται σε εξέλιξη διαδικασία πρόσληψης ήδη επιτυχόντων του ΑΣΕΠ, διαδικασία μετατάξεων προς την Ειδική Γραμματεία του ΣΔΟΕ, αλλά και νέα προκήρυξη για προσλήψεις στην ίδια υπηρεσία.

Επίσης, βρισκόμαστε σε στάδιο νομοθετικής προετοιμασίας για τη σύσταση νέας δομής στο Υπουργείο μας υπό την εποπτεία του Οικονομικού Εισαγγελέα, η οποία θα έχει σαν αποκλειστική αρμοδιότητα την εκτέλεση φορολογικών εισαγγελικών παραγγελιών. Βούληση και στόχος μας είναι η δομή αυτή να στελεχωθεί επαρκώς με ικανό προσωπικό και να στοχεύσει αποδοτικά και αποτελεσματικά στις υποθέσεις μεγάλης φοροδιαφυγής.

Στο ίδιο πλαίσιο, σύμφωνα με την ενημέρωση που έχουμε από τη Διεύθυνση Διαχείρισης Ανθρωπίνου Δυναμικού της ΑΑΔΕ, δίνεται ιδιαίτερη έμφαση στη στελέχωση των φοροελεγκτικών υπηρεσιών με σειρά προκηρύξεων, αλλά και διαρκή εξέταση όλων των βέλτιστων ενναλακτικών λύσεων –μετακινήσεις, αποσπάσεις, μεταθέσεις και μετατάξεις- ώστε να αναβαθμιστούν οι ελεγκτικές υπηρεσίες της αρχής και να ασκείται αποτελεσματικά το έργο τους για την καταπολέμηση της φοροδιαφυγής και την προστασία του δημοσίου συμφέροντος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, σας παρακαλώ, ολοκληρώνετε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τελειώνω, κύριε Πρόεδρε, σε μισό λεπτό.

Καταθέτω τα σχετικά έγγραφα των υπηρεσιών του Υπουργείου και της ανεξάρτητης αρχής.

(Στο σημείο αυτό η Υφυπουργός Οικονομικών κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα υπόλοιπα θα αναφερθώ στη δευτερολογία μου, για να μην καταχραστώ τον χρόνο σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε και ευχαριστώ και την κυρία Υπουργό κυρίως για το κομπλιμέντο της για την ταχύτητα με την οποία λειτούργησα για να μπορέσουμε να ξεδιαλύνουμε αυτήν την πάρα πολύ σημαντική υπόθεση, η οποία ενδιαφέρει πάρα πολύ την κοινή γνώμη. Είδατε ποιες ήταν και οι αντιδράσεις και τις παρενέργειες που δημιούργησε η αντιμετώπιση από συναδέλφους σας της δικαιοσύνης συνολικότερα γι’ αυτές τις πάρα πολύ σημαντικές αποφάσεις.

Και δείχνουν οι συνάδελφοί σας, εκτός από τη συνωμοσιολογία σε σχέση με αυτή την απόφαση και την άγνοιά τους για το ποιο είναι το συμφέρον της αποτελεσματικότητας.

Ξέρετε, κυρία Υπουργέ, μου απαντήσατε με διάφορα τυπικά θέματα και κάποιες ενέργειες και κάποιες προσπάθειες που έχουν γίνει, πράγματα τα οποία τα ξέρω. Εξάλλου, τα πρώτα κριτήρια ανάλυσης κινδύνου εγώ πρώτος ως γενικός γραμματέας έβγαλα με απόφασή μου, γιατί τότε, πράγματι, ήταν η εποχή στην οποία ξεκινούσε να λειτουργεί αυτός ο νόμος. Με την ανάλυση κινδύνου οδηγούμαστε σε πολύ καλύτερη αποτελεσματικότητα.

Σας είπα προηγουμένως το σκεπτικό του Συμβουλίου της Επικρατείας. Το Συμβούλιο της Επικρατείας μίλησε μόνο από τη νομική, τη συνταγματική πλευρά και μίλησε και για την προστασία του φορολογούμενου και του πολίτη.

Όμως και από την άποψη της αποτελεσματικότητας –και αυτό πρέπει, επιτέλους, να το πούμε στον ελληνικό λαό- οι εισπράξεις δεν γίνονται από ελέγχους που είναι δεκαετίας, δεκαπενταετίας και με διάφορες παρατάσεις παραγραφής. Η μη δυνατότητα της διοίκησης να παρατείνει την παραγραφή οδηγεί σε αύξηση των εσόδων, διότι η ανεξάρτητη αρχή, επιτέλους, απελευθερώνεται από το άχθος και το άγος να ασχολείται με παλιές υποθέσεις που δεν φέρνουν αποτέλεσμα.

Ξέρετε, υπάρχει μελέτη της Τράπεζας της Ελλάδος για τη δουλειά που έγινε το 2012 και το 2013, η οποία αποδεικνύει ότι για κάθε 1 ευρώ των ελέγχων έρχονται 20 ευρώ από τη συμμόρφωση. Η σχέση είναι 1 προς 20 ευρώ.

Συνεπώς με τους ελέγχους δεν θέλουμε να εισπράττουμε, θέλουμε να παραδειγματίζουμε. Και ο παραδειγματισμός μπορεί να γίνει, μόνο όταν ελέγχουμε υπαρκτές, ζωντανές επιχειρήσεις, επιχειρήσεις που έκαναν φοροδιαφυγή πέρυσι και πρόπερσι, όχι επιχειρήσεις ανύπαρκτες ή πεθαμένους, όπως προσπαθούμε συνήθως να κάνουμε.

Και δείγμα ότι δεν έχετε –ή δεν είχατε- ακόμα καταλάβει τι έγινε, είναι ότι μου αναφέρετε τον ν.4472/2016, που σας επιβλήθηκε από την τρόικα και από τις διαπραγματεύσεις να βάλετε κατά 70% υποθέσεις πενταετίας. Και αυτή η απόφαση του Σ.τ.Ε. τον κάνει ανενεργό αυτόν τον νόμο. Σας λέει το Συμβούλιο της Επικρατείας ότι το 100% των υποθέσεων πρέπει να είναι πενταετίας, γιατί από εκεί και πέρα, αν ελέγχεται, είναι αντισυνταγματικό.

Και συνεπώς, αυτό το πράγμα, που κάνατε ουσιαστικά σας επιβλήθηκε από έξω, από τους δανειστές μας και οι δανειστές μας έρχονται να συμφωνήσουν με τη δικαστική εξουσία και με το ίδιο το Σύνταγμά μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα –και τελειώνω, κύριε Πρόεδρε- προφανώς, θα πρέπει να λειτουργήσουμε αποτελεσματικά. Προφανώς, θα πρέπει να σταματήσουμε να έχουμε τις κορώνες, διότι ο ΣΥΡΙΖΑ όλο αυτό το διάστημα μας έλεγε ότι οι λίστες είναι ζήτημα πολιτικής βούλησης και μόλις ερχόταν στην εξουσία, θα γίνονταν τα πάντα πολύ καλύτερα.

Και τι στοιχεία μας δώσατε εσείς οι ίδιοι πριν από μερικές εβδομάδες; Η εισπραξιμότητα από τη λίστα «Λαγκάρντ» είναι 16% και από τη λίστα «Μπόργιανς» 1%, η οποία έχει επιφέρει –άκουσον, άκουσον, ελληνικέ λαέ!- 137.000 ευρώ εισπράξεις. Αυτή η λίστα δεν αξίζει τον κόπο. Η εθνική οικονομία ασχολήθηκε με αυτή τη λίστα «Μπόργιανς» πολύ περισσότερο από αυτές τις 137.000 ευρώ τις οποίες έφερε.

Αν, λοιπόν, ασχοληθείτε με την πραγματική αποτελεσματικότητα, είμαι σίγουρος ότι αυτή η απόφαση του Συμβουλίου της Επικρατείας θα μπορέσει να σας δείξει τον δρόμο για την εισπραξιμότητα και το πώς θα πρέπει να λειτουργούμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Παπανάτσιου, έχετε τον λόγο για τη δευτερολογία σας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όσον αφορά στο ουσιαστικό ζήτημα της παραγραφής και εν όψει της επίσημης κοινοποίησης της απόφασης του Σ.τ.Ε., η οποία θα μελετηθεί από τους νομικούς συμβούλους του Υπουργείου μας, προκειμένου να ερμηνευθεί ορθά και να ληφθούν όλα τα απαιτούμενα μέτρα και οι προσήκουσες αποφάσεις, θα αναφέρω συνοπτικά τα εξής: Η προθεσμία για την άσκηση του δικαιώματος του δημοσίου για κοινοποίηση φύλλου ελέγχου και αντίστοιχου προσδιορισμού φόρου ορίζεται κατ’ αρχάς πενταετής –το ξέρετε πάρα πολύ καλά- συνήθης παραγραφή στον Κώδικα Φορολογικής Διαδικασίας, η οποία δύναται συνταγματικώς –άρθρο 78 του Συντάγματος- να παραταθεί με διάταξη εντός του επόμενου από τη φορολογική αξίωση έτους.

Στους φορολογικούς νόμους, παρά ταύτα και μη λαμβάνοντας υπ’ όψιν τις ετήσιες παρατάσεις, που δόθηκαν κατά καιρούς από όλες τις τελευταίες κυβερνήσεις, προβλέπονται και άλλοι χρόνοι παραγραφής σε συγκεκριμένες σημαντικές περιπτώσεις.

Λόγου χάριν, θα αναφερθώ στη δεκαετή παραγραφή του άρθρου 68, σε συνδυασμό με το άρθρο 84 του παλιού Κώδικα Φορολογίας Εισοδήματος του ν.2238/1994 -ο οποίος εφαρμόζεται για τις υποθέσεις έως τις 31-12-2013- η οποία εφαρμόζεται σε όλες τις περιπτώσεις, όπου περιέχονται σε γνώση της φορολογικής αρχής νέα συμπληρωματικά στοιχεία.

Και εδώ πρέπει να τονίσω ότι νέα στοιχεία που περιέρχονται σε γνώση της φορολογικής αρχής είναι όλα αυτά, που προέρχονται από αμοιβαία συνδρομή με φορολογικές ή τελωνειακές αρχές άλλων κρατών – μελών της Ευρωπαϊκής Ένωσης ή τρίτων χωρών, για τα οποία έχουμε ως αποτέλεσμα την απόδειξη ανακρίβειας των συναλλαγών του φορολογουμένου.

Να τονίσω ότι σε αυτήν την περίπτωση υπάγονται όλες οι λίστες του εξωτερικού, όπως και η περίφημη –όπως την χαρακτηρίζετε- λίστα Λαγκάρντ. Εδώ δεν είναι ανύπαρκτα τα χρήματα, όπως αναφέρατε πριν, και ότι είναι πάρα πολύ καλό –θα συμφωνήσω μαζί σας- για τους ελέγχους των επιχειρήσεων. Έχουμε βρει ότι πραγματικά υπάρχουν τα χρήματα στις λίστες, άρα πρέπει να προχωρήσουμε τον έλεγχο μέχρι την περαίωσή του.

Για να μην παραβλέπουμε, όμως, και την ουσία της λειτουργίας των ελεγκτικών μηχανισμών, ας αναφερθούμε εκ νέου λίγο στα στοιχεία που τόνισε και ο Πρωθυπουργός την προηγούμενη εβδομάδα.

Έως το 2014 είχε ξεκινήσει έλεγχος για εκατόν πενήντα τρείς υποθέσεις της λίστας Λαγκάρντ και εξ αυτών έχουν ολοκληρωθεί τριάντα οκτώ, ενώ από το 2015 έως σήμερα έχουν ανοίξει τριακόσιες εξήντα έξι υποθέσεις και έχουν ολοκληρωθεί εκατόν εβδομήντα δύο. Από αυτές, παράλληλα, για τον έλεγχο της ίδιας λίστας, τα βεβαιωθέντα ποσά από το 2014 είναι 23 εκατομμύρια ευρώ, ενώ στην περίοδο της συγκυβέρνησης ΣΥΡΙΖΑ – ΑΝΕΛ είναι 233 εκατομμύρια ευρώ. Εξάλλου σε περίπτωση που δεν υποβληθεί δήλωση, όπως στην περίπτωση της φορολογίας εισοδήματος, η παραγραφή είναι δεκαπενταετής, σύμφωνα πάντα με τον Κώδικα Φορολογίας Εισοδήματος και δεκαετής, εφόσον δεν υποβληθεί εκκαθαριστική ή έκτακτη δήλωση ΦΠΑ σύμφωνα με τον Κώδικα του ΦΠΑ.

Όσον αφορά το ποινικό κομμάτι της φοροδιαφυγής είναι σαφές και ξεκάθαρο νομικώς ότι το ποινικό αδίκημα ελέγχεται αυτοτελώς και οι ποινικές κυρώσεις επιβάλλονται ανεξάρτητα από οποιαδήποτε διοικητική παραγραφή.

Θα πρέπει, όμως, να αναφερθεί ότι ήδη παραμένει σε ισχύ διάταξη του Κώδικα Φορολογικής Διαδικασίας, η οποία θεσπίζει εικοσαετή παραγραφή του δικαιώματος του δημοσίου για έκδοση πράξης διοικητικού, εκτιμώμενου ή διορθωτικού προσδιορισμού του φόρου για τις περιπτώσεις της φοροδιαφυγής. Και όταν μιλάμε για φοροδιαφυγή, μετά την τροποποίηση που επήλθε το καλοκαίρι του 2015 στον ανωτέρω κώδικα, εννοούμε πλέον την ποινική φοροδιαφυγή όπως ορίζεται στο άρθρο 66 του κώδικα αυτού. Το ανωτέρω προκύπτει σαφώς και από την υπ’ αριθμόν 1142/2016 εγκύκλιο – οδηγία του επικεφαλής της τότε Γενικής Γραμματείας Δημοσίων Εσόδων και νυν Ανεξάρτητης Αρχής Δημοσίων Εσόδων, ο οποίος σαφώς παραπέμπει ως προς την έννοια της φοροδιαφυγής στα οριζόμενα εγκλήματα φοροδιαφυγής του άρθρου 66.

Από τα ανωτέρω προκύπτει ότι οι ισχύουσες διατάξεις προβλέπουν περιπτώσεις δεκαετούς, δεκαπενταετούς, αλλά και εικοσαετούς παραγραφής για σοβαρές περιπτώσεις φοροδιαφυγής και να είστε σίγουρος ότι αυτές ενδιαφέρουν την Κυβέρνησή μας και σε αυτές θα προχωρήσουμε μέχρι το τέλος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με τη δεύτερη με αριθμό 5414/5-5-2017 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τη λειτουργία κέντρου υγείας αστικού τύπου στα Χανιά.

Θα απαντήσει ο Υπουργός Υγείας κ. Ανδρέας Ξανθός.

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Όπως είναι γνωστό, κύριε Υπουργέ, μετά τη δημιουργία του νέου Νοσοκομείου Χανίων το παλιό κτήριο εντός της πόλεως παρέμενε αναξιοποίητο και μάλιστα κρίθηκε ότι δεν μπορούσε να επαναχρησιμοποιηθεί για άλλο λόγο, αλλά προκρίθηκε η κατεδάφισή του.

Έτσι, τον Νοέμβριο του 2011 με απόφαση του δημοτικού συμβουλίου αποφασίστηκε η κατεδάφισή του και η πρόταση να λειτουργήσει ως κέντρο υγείας αστικού τύπου στον ίδιο χώρο. Πράγματι, ανταποκρίθηκε το Υπουργείο Υγείας και αμέσως με απόφαση του Υπουργού εγκρίθηκε η υλοποίηση του έργου: «κέντρο υγείας αστικού τύπου περιοχής Δήμου Χανίων», με φορέα υλοποίησης τον ίδιο τον Δήμο Χανίων. Το έργο, όπως γνωρίζετε, εντάχθηκε στο ΕΣΠΑ, στο Περιφερειακό Επιχειρησιακό Πρόγραμμα της Περιφέρειας, με απόφαση του περιφερειάρχη το 2012, προκειμένου, εκτός από την κατεδάφιση, να γίνει ανέγερση του νέου κτηρίου και να πραγματοποιηθεί η προμήθεια του απαραίτητου εξοπλισμού.

Από τον Οκτώβρη του 2015, όπως αναφέρω στην ερώτησή μου, έχει ολοκληρωθεί η κατασκευή του έργου. Είναι στην τελευταία φάση, από ό,τι φαίνεται και η προμήθεια του εξοπλισμού, του οποίου η διαδικασία καθυστέρησε.

Αυτό το οποίο με ενδιαφέρει να μάθω για λογαριασμό και των πολιτών της Κρήτης, αλλά ιδιαίτερα του Δήμου Χανίων, είναι αν έχουν προχωρήσει οι διαδικασίες προκήρυξης για τη στελέχωση του κέντρου υγείας σύμφωνα με τα προβλεπόμενα και σε ποιο στάδιο βρίσκονται αυτές οι διαδικασίες της προκήρυξης για τη στελέχωση του κέντρου υγείας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Κεγκέρογλου.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Κεγκέρογλου, όντως, η ιστορία αυτής της δομής είναι αυτή που μου περιγράψατε. Η αλήθεια είναι ότι εγώ τουλάχιστον δεν έχω την εικόνα ότι η δημιουργία του κέντρου υγείας αστικού τύπου στον χώρο που ήταν το παλιό Νοσοκομείο Χανίων ήταν αποτέλεσμα ενός γενικότερου σχεδιασμού που αφορούσε την ανάπτυξη αστικών κέντρων υγείας σε όλη την χώρα ή έστω στην περιοχή της Κρήτης.

Προφανώς, ήταν διαθέσιμος ο χώρος, υπήρχε και η χρηματοδοτική δυνατότητα. Επιλέχθηκε, λοιπόν, να γίνει η συγκεκριμένη επένδυση. Προβλέφθηκε ένας οργανισμός με τριάντα θέσεις, δώδεκα γιατρούς και δεκαοκτώ λοιπό προσωπικό. Ποτέ, στην ουσία, δεν υπήρξε ένας σχεδιασμός σταδιακής, έστω, κάλυψης αυτών των θέσεων μετά την ολοκλήρωση των κτηριακών εγκαταστάσεων.

Αυτό το οποίο κάναμε εμείς, λοιπόν, είναι ότι, πρώτον, έκανε μία προγραμματική σύμβαση η 7η ΥΠΕ με τον Δήμο Χανίων για να ολοκληρωθεί το έργο, να αγοραστεί ο εξοπλισμός, του οποίου αυτές τις μέρες μαθαίνω ότι συμβασιοποιείται η προμήθεια. Κυρίως, αυτό το οποίο αποφάσισε η 7η Υγειονομική Περιφέρεια είναι να εντάξει το συγκεκριμένο κέντρο υγείας αστικού τύπου στον γενικότερο σχεδιασμό ανάπτυξης των νέων δομών πρωτοβάθμιας φροντίδας που έχουμε προγραμματίσει για όλη την χώρα και που θα νομοθετήσουμε, ελπίζω, μέσα στον τρέχοντα μήνα. Θα έχουμε την ευκαιρία να περάσουμε το νομοσχέδιο που θα μεταρρυθμίσει, θα αναδιοργανώνει αυτό τον τομέα με τις νέες τοπικές μονάδες υγείας.

Η πρόληψη, λοιπόν, είναι ότι από τις πέντε τοπικές μονάδες υγείας οι οποίες θα αναπτυχθούν στο αστικό συγκρότημα, στην αστική περιοχή των Χανίων, οι δύο θα στεγαστούν στο συγκεκριμένο κτήριο και άρα θα του δώσουν μία δυνατότητα γρήγορης λειτουργίας και ελπίζουμε και αναβαθμισμένης προσφοράς υπηρεσιών.

Αυτές, όπως ξέρετε, οι τοπικές μονάδες υγείας θα έχουν μία στελέχωση των δώδεκα ατόμων η καθεμία. Στις επόμενες μέρες -πιστεύουμε την επόμενη εβδομάδα- θα βγει μία προκήρυξη μέσω του ειδικού τομεακού προγράμματος του Υπουργείου Οικονομίας για τη μεταρρύθμιση του δημόσιου τομέα. Ξέρετε ότι αυτό το πρόγραμμα ανάπτυξης αυτών των νέων δομών και στελέχωσής τους θα χρηματοδοτηθεί για τα πρώτα τέσσερα χρόνια από το ΕΣΠΑ, στην αρχή από το συγκεκριμένο τομεακό πρόγραμμα του Υπουργείου και στη συνέχεια, από τα ΠΕΠ των περιφερειών. Φυσικά, υπάρχει μία στρατηγική σταδιακής εμπλοκής και του κρατικού προϋπολογισμού, ο οποίος θα αναλάβει μετά το τέλος της ευρωπαϊκής χρηματοδότησης και τη λειτουργία αυτών των δομών.

Άρα με τις δύο τοπικές μονάδες οι οποίες θα λειτουργήσουν στο συγκεκριμένο κέντρο υγείας, που θα έχουν, αν καλυφθούν όλες οι θέσεις, περίπου είκοσι με είκοσι τέσσερα άτομα προσωπικό και με την προσπάθεια ήδη να καλυφθούν δύο θέσεις με μια προκήρυξη, την 7Κ/2017, που είναι σε εξέλιξη -είναι μία θέση ΔΕ Νοσηλευτού και μία θέση ΤΕ Μαίας- πιστεύω ότι δημιουργούμε μία κρίσιμη μάζα ανθρώπινου δυναμικού, ιατρικού και άλλων επαγγελματιών υγείας, που μπορεί μέσα στους επόμενους μήνες, δηλαδή με στόχο μέχρι το τέλος του 2017, να έχει αρχίσει να λειτουργεί και να παρέχει υπηρεσίες σε ένα πεδίο της πρωτοβάθμιας φροντίδας που πραγματικά είχε απαξιωθεί και αποδιοργανωθεί τα τελευταία χρόνια.

Σημειωτέον ότι μέσα στην πόλη των Χανίων υπάρχει η μονάδα του ΠΕΔΥ που είναι στη Λεωφόρο Σούδας. Είναι ένα πολύ καλό κτήριο με πολύ μεγάλες δυνατότητες από την άποψη των υποδομών και του εξοπλισμού, το οποίο βεβαίως μετά τον ν.4238/2014, εξαιτίας του οποίου αποχώρησε ένα πολύ μεγάλο μέρος των υπηρετούντων γιατρών του ΕΟΠΥΥ, έχει μείνει μόνο με επτά ειδικευμένους γιατρούς, από περίπου τριάντα που είχε την προηγούμενη περίοδο. Προσπαθούμε και αυτό, όσο είναι δυνατόν, να το ενισχύσουμε. Ήδη έχουμε προσλάβει έναν επικουρικό γιατρό.

Προσπαθούμε, λοιπόν, μέσα από αυτούς τους δύο πόλους πρωτοβάθμιας φροντίδας να στηρίξουμε όσο είναι δυνατόν τις ανάγκες του αστικού πληθυσμού των Χανίων που σήμερα εξυπηρετούνται κατά βάση από το ΠΕΔΥ και από το Νοσοκομείο Χανίων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, ορίστε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, αν δείτε στο «Πρόγραμμα της Περιφέρειας Κρήτης 2007-2013», όσον αφορά τα κέντρα υγείας που εντάχθηκαν, τα πολυϊατρεία, υπήρξε ένας σχεδιασμός από το ΠΕΠ για την κατασκευή των κτηριακών υποδομών και την προμήθεια του εξοπλισμού.

Επιπλέον, για το κέντρο υγείας αστικού τύπου Δήμου Χανίων υπήρξε η κοινή υπουργική απόφαση στην οποία αναφερθήκατε, που προβλέπει συγκεκριμένη στελέχωση, αλλά όχι μόνο αυτό. Προβλέπει σκοπό και λειτουργία. Επί τη βάσει αυτής της απόφασης που αποτελεί ουσιαστικά και την άδεια σκοπιμότητας, εγκρίθηκε η ένταξη στο ΠΕΠ. Αυτό σημαίνει ότι θα πρέπει να λειτουργήσει ως κέντρο υγείας. Με αυτά τα οποία είπατε, ουσιαστικά θα είναι δύο ΤΟΜΥ, δηλαδή, κάποια ιατρεία, ούτε καν πολυϊατρείο. Μ’ αυτή την έννοια πιστεύω ότι υπάρχει κίνδυνος αν δεν προσεχθεί, να ζητηθούν πίσω τα χρήματα από το ΕΣΠΑ.

Άρα, θα πρέπει να υπάρξει ιδιαίτερη ρύθμιση για το κέντρο υγείας αστικού τύπου Χανίων και τα άλλα κέντρα υγείας που υπάρχουν σε όλη τη χώρα και είναι κατασκευασμένα από το ΕΣΠΑ και τα περιφερειακά προγράμματα, γιατί είναι κάμποσα σε όλη τη χώρα. Θα πρέπει να υπάρξει ειδική ρύθμιση και να μην είναι απλά ένα ή δύο ΤΟΜΥ που θα στεγάζονται σε κέντρα υγείας, αλλά θα εξυπηρετούν και θα υλοποιούν τον σκοπό για τον οποίο χρηματοδοτήθηκαν. Αλλιώς υπάρχει μεγάλος κίνδυνος.

Εξάλλου, οι Χανιώτες περιμένουν ένα ολοκληρωμένο κέντρο υγείας. Αυτό έχουν. Είναι ολοκληρωμένος ο σχεδιασμός για τα Χανιά, για την πόλη, με την έννοια ότι υπήρξε συλλογική απόφαση από τον δήμο και παραχώρηση από το Υπουργείο Υγείας στον δήμο που ήταν ο φορέας υλοποίησης του έργου. Στη συνέχεια έγινε η παραχώρηση, στην οποία αναφερθήκατε, μέσω της προγραμματικής σύμβασης από τον Δήμο Χανίων στην 7η ΥΠΕ.

Άρα υπάρχει ένας σχεδιασμός ο οποίος δεν μπορεί να έχει ένα κενό και κάποια στιγμή το κέντρο υγείας να μετατραπεί σε έστω δύο ΤΟΜΥ. Αυτό δεν γίνεται. Νομίζω ότι πρέπει να υπάρξει ιδιαίτερη ρύθμιση και να γίνει η υλοποίηση σύμφωνα με τον σκοπό για τον οποίο συστάθηκε το κέντρο υγείας με το ΦΕΚ 617/6 Μαρτίου του 2012. Βεβαίως, πρέπει να υλοποιηθεί αυτός ο σκοπός, για να μην έχουμε ζητήματα που έχουν να κάνουν με την ένταξη του έργου στο ΕΣΠΑ, την υλοποίησή του και την προμήθεια του εξοπλισμού που όπως είπατε ολοκληρώνεται αυτές τις ημέρες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεγκέρογλου.

Κύριε Υπουργέ, ορίστε έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Κεγκέρογλου, προφανώς δεν έχουμε καμμία διάθεση να θέσουμε σε διακινδύνευση την ολοκλήρωση αυτού του έργου ή να ζητηθούν πίσω πόροι από το ΕΣΠΑ οι οποίοι έχουν επενδυθεί για τον συγκεκριμένο σκοπό.

Εμείς, λοιπόν, βλέποντας ρεαλιστικά τα πράγματα και την πραγματική δυνατότητα που έχουμε αυτήν την περίοδο να καλύψουμε ανάγκες στο δημόσιο σύστημα υγείας, θα αξιοποιήσουμε τη συγκεκριμένη κτηριακή υποδομή για να αναπτύξουμε δύο νέες δομές. Άρα, το εντάσσουμε στο συνολικό πλάνο αλλαγών που θα γίνουν στην πρωτοβάθμια φροντίδα.

Παράλληλα, βεβαίως, ήδη σας λέω ότι έχουν δρομολογηθεί δύο προσλήψεις μόνιμου προσωπικού. Αξιοποιώντας και τον θεσμό του μόνιμου και του επικουρικού προσωπικού, θα προσπαθήσουμε να έχουμε την κρίσιμη μάζα, η οποία θα επιτρέπει να μην τεθεί σε αμφισβήτηση ο σκοπός αυτής της επένδυσης -το να υπάρχει δηλαδή ένα κέντρο υγείας αστικού χαρακτήρα μέσα στο πολεοδομικό συγκρότημα των Χανίων- παίρνοντας, όμως, υπ’ όψιν ότι χρειάζεται να στηρίξουμε και την άλλη δομή, το ΠΕΔΥ, που θα μετονομαστεί τώρα με το νέο νομοσχέδιο το οποίο προχωρούμε και αυτό σε κέντρο υγείας αστικού τύπου -θα έχουμε δηλαδή δύο αστικά κέντρα στα Χανιά-, το οποίο επίσης έχει πολύ καλές υποδομές, εργαστήρια και εξειδικευμένο προσωπικό. Με τον συνδυασμό της λειτουργίας αυτών των δύο δομών πιστεύουμε ότι θα καλύψουμε περισσότερες από τις ανάγκες φροντίδας του αστικού πληθυσμού της πόλης των Χανίων.

Νομίζω, λοιπόν, ότι στην ουσία είναι μια ρεαλιστική προσπάθεια αξιοποίησης των υπαρχόντων πόρων, και των ανθρώπινων και των υλικών, και των διαθέσιμων υποδομών για να κάνουμε ένα βήμα αναδιοργάνωσης της πρωτοβάθμιας φροντίδας υγείας. Θυμίζω ότι ήταν ο τομέας που έχει δεχθεί τη μεγαλύτερη εγκατάλειψη και απαξίωση τα τελευταία χρόνια, ιδιαίτερα μετά τη μαζική έξοδο πάνω από τριών χιλιάδων γιατρών του ΙΚΑ - ΕΟΠΥΥ το 2014.

Η αλήθεια είναι ότι στην προηγούμενη περίοδο δώσαμε μεγαλύτερο βάρος στα νοσοκομεία. Εκεί υπήρχε συσσωρευμένη η μεγάλη ζήτηση από την πλευρά των πολιτών, διότι οι πολίτες πραγματικά αναζητούν σήμερα υπηρεσίες από το δημόσιο σύστημα υγείας, επειδή δεν έχουν την οικονομική δυνατότητα να απευθύνονται, όπως παλαιοτέρα, στον ιδιωτικό τομέα. Εκεί, λοιπόν, δόθηκε μια μεγάλη μάχη. Πετύχαμε μια ευστάθεια στο σύστημα. Έχουμε τώρα νοσοκομεία τα οποία έχουν μια σταδιακώς βελτιούμενη στελέχωση και μια πιο ομαλοποιημένη λειτουργία από την άποψη και της επάρκειας υλικών, εξοπλισμού, φαρμάκων κ.λπ..

Τώρα η φετινή χρονιά είναι μια χρονιά που δίνουμε προτεραιότητα ιδιαίτερα στις δομές της πρωτοβάθμιας φροντίδας υγείας. Έχουμε κέντρα υγείας αστικού τύπου που τα βάζουμε πρώτη φορά σε εικοσιτετράωρη λειτουργία, σε εικοσιτετράωρη εφημερία. Ξεκινήσαμε με τον Εύοσμο στη Θεσσαλονίκη. Σήμερα είναι η πρώτη ημέρα που λειτουργεί σε εικοσιτετράωρη εφημερία η δομή του ΠΕΔΥ στη Λεωφόρο Αλεξάνδρας. Θα το επεκτείνουμε αυτό και σε άλλα σημεία του Λεκανοπεδίου. Θα προσπαθήσουμε να το αναπαράγουμε και σε άλλα μεγάλα αστικά κέντρα της χώρας, έτσι ώστε να δημιουργήσουμε ένα φίλτρο αποτελεσματικό για την προσέλευση περιστατικών, ιδιαίτερα στην ώρα της εφημερίας στα δημόσια νοσοκομεία, όπου υπάρχει πολύ μεγάλη ταλαιπωρία και αναμονή για τους πολίτες.

Νομίζω, λοιπόν, ότι αν χρειαστεί και μια ειδική ρύθμιση, όπως είπατε, που να διασφαλίζει απολύτως και να μη δημιουργεί κανένα πρόβλημα διαχειριστικού τύπου στην αξιοποίηση αυτών των έργων, θα το δούμε πολύ συγκεκριμένα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η δεύτερη με αριθμό 1159/4-7-2017 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω απουσίας του αρμόδιου Υπουργού στο εξωτερικό.

Ομοίως η πρώτη με αριθμό 1126/4-7-2017 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Οικονομικών, με θέμα: «Αυθαίρετη επιβολή τέλους επιτηδεύματος στις Κοινωνικές Συνεταιριστικές Επιχειρήσεις (ΚΟΙΝΣΕΠ)», δεν θα συζητηθεί μετά από συνεννόηση της Υφυπουργού με τον Βουλευτή.

Η δεύτερη με αριθμό 1160/4-7-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Παιδείας, Έρευνας και Θρησκευμάτων, σχετικά με το στεγαστικό πρόβλημα του Ελληνικού Λυκείου Μονάχου, δεν θα συζητηθεί λόγω κωλύματος του ερωτώντος Βουλευτή.

Η τρίτη με αριθμό 1168/4-7-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών, δεν θα συζητηθεί λόγω κωλύματος του αρμόδιου Υπουργού.

Η πέμπτη με αριθμό 1116/30-6-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την υποστελέχωση του Γενικού Νοσοκομείου “Παπαγεωργίου” Θεσσαλονίκης, δεν θα συζητηθεί λόγω κωλύματος του αρμόδιου Υπουργού.

Η έκτη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών», δεν θα συζητηθεί λόγω κωλύματος του αρμόδιου Υπουργού.

Η έβδομη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του Τάματος του Έθνους», δεν θα συζητηθεί λόγω κωλύματος του αρμοδίου Υπουργού.

Η πρώτη με αριθμό 5212/499/26-4-2017 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας με θέμα: «Παραχώρηση Στρατοπέδου «Παύλου Μελά»», δεν θα συζητηθεί λόγω κωλύματος του αρμοδίου Υπουργού.

Η τέταρτη με αριθμό 1119/3-7-2017 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος, δεν θα συζητηθεί λόγω κωλύματος του αρμοδίου Υπουργού.

Η τέταρτη με αριθμό 1032/16-6-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες, δεν θα συζητηθεί λόγω κωλύματος του αρμοδίου Υπουργού.

Η πέμπτη με αριθμό 1026/14-6-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Προοπτική και ανάγκες του διεθνούς Αερολιμένα Καλαμάτας», δεν θα συζητηθεί λόγω κωλύματος του αρμοδίου Υπουργού.

Η όγδοη με αριθμό 931/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «Siemens», δεν θα συζητηθεί λόγω κωλύματος του αρμοδίου Υπουργού.

Η ένατη με αριθμό 924/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου, δεν θα συζητηθεί λόγω κωλύματος του αρμοδίου Υπουργού.

Τέλος η δέκατη με αριθμό 948/6-6-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟΑΒΕ», δεν θα συζητηθεί λόγω κωλύματος του αρμοδίου Υπουργού.

Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.53΄ λύεται η συνεδρίαση για αύριο, ημέρα Τρίτη 11 Ιουλίου 2017 και ώρα 11.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση, κατόπιν αιτήματος του Πρωθυπουργού κ. Αλέξη Τσίπρα, σύμφωνα με το άρθρο 142Α του Κανονισμού της Βουλής με αντικείμενο την ενημέρωση του Σώματος σχετικά με τις εξελίξεις στη διαπραγμάτευση για το κυπριακό ζήτημα και β) ανακοίνωση του Προέδρου της Βουλής κ. Νικολάου Βούτση, σύμφωνα με το άρθρο 51 παράγραφος 4 του Κανονισμού της Βουλής, σχετικά με το Πρωτόκολλο Συνεργασίας μεταξύ της Βουλής των Ελλήνων και της Βουλής των Αντιπροσώπων της Κυπριακής Δημοκρατίας, για την πρόσβαση στο υλικό του «Φακέλου της Κύπρου» και λήψη σχετικής απόφασης, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**