(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΣΤ΄

Πέμπτη 3 Αυγούστου 2017 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί της αρχής, των άρθρων, των τροπολογιών του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης, με τίτλο: «Ηλεκτρονικό σύστημα διάθεσης τηλεοπτικού διαφημιστικού χρόνου, τροποποίηση του ν. 3548/2007, σύσταση μητρώου περιφερειακού και τοπικού τύπου, ειδική σήμανση γραμμωτού κώδικα στις έντυπες εκδόσεις, δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΒΙΤΣΙΩΤΗΣ Μ. , σελ.  
ΖΑΡΟΥΛΙΑ Ε. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΞΥΔΑΚΗΣ Ν. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΠΑΣ Ν. , σελ.  
ΣΚΟΥΡΟΛΙΑΚΟΣ Π. , σελ.  
ΤΖΑΒΑΡΑΣ Κ. , σελ.  
  
Β. Επί του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης:  
ΑΣΗΜΑΚΟΠΟΥΛΟΥ Ά. , σελ.  
ΑΧΤΣΙΟΓΛΟΥ Ε. , σελ.  
ΒΑΚΗ Φ. , σελ.  
ΒΑΡΒΙΤΣΙΩΤΗΣ Μ. , σελ.  
ΓΕΩΡΓΙΑΔΗΣ Σ. , σελ.  
ΖΑΡΟΥΛΙΑ Ε. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΣΗΣ Μ. , σελ.  
ΚΑΤΣΩΤΗΣ Χ. , σελ.  
ΚΟΝΤΟΝΗΣ Χ. , σελ.  
ΛΟΒΕΡΔΟΣ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Ν. , σελ.  
ΣΑΝΤΟΡΙΝΙΟΣ Ν. , σελ.  
ΣΑΡΑΚΙΩΤΗΣ Ι. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΚΟΥΡΟΛΙΑΚΟΣ Π. , σελ.  
ΤΖΑΒΑΡΑΣ Κ. , σελ.  
ΨΑΡΙΑΝΟΣ Γ. , σελ.  
  
ΠΑΡΕΜΒΑΣΕΙΣ:  
ΒΟΥΛΤΕΨΗ Σ. , σελ.  
ΚΑΤΣΗΣ Μ. , σελ.  
ΛΑΠΠΑΣ Σ. , σελ.  
ΜΠΟΥΚΩΡΟΣ Χ. , σελ.  
ΣΚΟΥΡΟΛΙΑΚΟΣ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΣΤ΄

Πέμπτη 3 Αυγούστου 2017 (απόγευμα)

Αθήνα, σήμερα στις 3 Αυγούστου 2017, ημέρα Πέμπτη και ώρα 19.50΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-8-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞΕ΄ συνεδριάσεώς του, της Πέμπτης 3 Αυγούστου 2017, σε ό,τι αφορά την ψήφιση στο σύνολο του σχεδίου νόμου: «Μεταρρύθμιση της Πρωτοβάθμιας Φροντίδας Υγείας, επείγουσες ρυθμίσεις αρμοδιότητας Υπουργείου Υγείας και άλλες διατάξεις»)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Ηλεκτρονικό σύστημα διάθεσης τηλεοπτικού διαφημιστικού χρόνου, τροποποίηση του ν.3548/2007, σύσταση μητρώου περιφερειακού και τοπικού τύπου, ειδική σήμανση γραμμωτού κώδικα στις έντυπες εκδόσεις, δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις».

Η Διάσκεψη των Προέδρων αποφάσισε στη συνεδρίαση της στις 31 Ιουλίου 2017 τη συζήτηση του νομοσχεδίου σε δύο συνεδριάσεις, ενιαία επί της αρχής, των άρθρων και των τροπολογιών.

Προτού πάμε σε ενδεχόμενο παρεμπίπτον θέμα, για τις δύο συνεδριάσεις συμφωνούμε;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συμφώνησε ομοφώνως. Ωραία, αυτό το αποφασίσαμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για τις δύο συνεδριάσεις;

**ΑΝΔΡΕΑΣ ΛΟΒΕΡΔΟΣ:** Όχι, επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Άλλο αυτό. Για τις δύο συνεδριάσεις έχετε αντίρρηση;

**ΑΝΔΡΕΑΣ ΛΟΒΕΡΔΟΣ:** Δεν υπάρχει αντίρρηση.

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει αντίρρηση.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορεί να ερεθίζονται πολλές φορές οι συνάδελφοι της Πλειοψηφίας από τις τοποθετήσεις μου ή από τη διάθεσή μου να παρεμβαίνω, αλλά κανείς δεν μπορεί να μου προσάψει τη μομφή ότι είμαι φυγόπονος και θέλω να αποφύγω την κοινοβουλευτική δουλειά.

Όμως, ο κ. Κεγκέρογλου στη Διάσκεψη Προέδρων, όπου ελήφθη η απόφαση γι’ αυτήν την εβδομάδα, με τα αυτά τα σχέδια νόμου, κατέθεσε τις αντιρρήσεις του. Και ήρθε η ζωή να επαληθεύσει τις δικές του προβλέψεις, διότι με δύο νομοσχέδια -το ένα κοντά στα εκατό άρθρα και το άλλο άνω των εκατό άρθρων- δύο Υπουργείων τις περασμένες μέρες ήταν λογικό να μη μπορέσουμε να τηρήσουμε τα χρονοδιαγράμματα.

Αυτή τη στιγμή, κύριε Πρόεδρε, επαληθευόμαστε ως Δημοκρατική Συμπαράταξη, διότι έρχεται ένα σχέδιο νόμου, τρίτο αυτήν την εβδομάδα, αυτήν την ώρα, για να το τελειώσουμε μέχρι αύριο το μεσημέρι στις δύο συνεδριάσεις, που λέτε και ταυτοχρόνως, έρχονται οκτώ υπουργικές τροπολογίες, μια εκ των οποίων τώρα, η οποία ανατρέπει τις διατάξεις άλλου νόμου, που αφορά μια ανεξάρτητη αρχή, κάτι το οποίο δεν έχει συζητηθεί.

Έρχονται και τέσσερις τροπολογίες του Υπουργείου Εμπορικής Ναυτιλίας και μια του Υπουργείου Δικαιοσύνης.

Καλά, δεν ντρέπεστε λίγο; Και εσείς κύριε Υπουργέ…

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΑΝΔΡΕΑΣ ΛΟΒΕΡΔΟΣ:** Όχι, δεν τελείωσα.

**ΠΡΟΕΔΡΕΥΩΝ (Νικήτας Κακλαμάνης):** Το διαδικαστικό, κύριε Λοβέρδο, σύμφωνα με τον Κανονισμό, ξέρετε ότι έχει ένα λεπτό. Δεν σας έχω βάλει καν χρόνο. Επομένως, το «δεν τελείωσα» το κρίνω εγώ, γιατί κάποιον ρόλο παίζω και εγώ εδώ.

**ΑΝΔΡΕΑΣ ΛΟΒΕΡΔΟΣ:** Σας ζητώ είκοσι δευτερόλεπτα ακόμη.

**ΠΡΟΕΔΡΕΥΩΝ (Νικήτας Κακλαμάνης):** Τα έχετε.

**ΑΝΔΡΕΑΣ ΛΟΒΕΡΔΟΣ:** Απευθυνόμενος στον Υπουργό, με το σχέδιο αυτό νόμου και αυτές τις τροπολογίες, ερωτώ: Τι θα πάθαινε, εάν η Βουλή λειτουργούσε ακόμη δύο μέρες για να τελειώσει; Τι θα πάθαινε; Δεν έχει χορτάσει δικαστικούς και πολιτικούς κολάφους; Έφερε ένα σχέδιο νόμου για το ΕΣΡ και για τις άδειες. Έγινε ό,τι έγινε. Έφερε διατάξεις…

**ΠΡΟΕΔΡΕΥΩΝ (Νικήτας Κακλαμάνης):** Αυτά δεν είναι διαδικασία, κύριε Λοβέρδο, είναι ουσία.

**ΑΝΔΡΕΑΣ ΛΟΒΕΡΔΟΣ:** Αναφέρομαι επί της διαδικασίας. Φέρνει ένα σχέδιο νόμου, αποσύρει τις βασικές ρυθμίσεις, που έγιναν αντικείμενο στην επιτροπή για τη διαφημιστική πλατφόρμα και τώρα μας φέρνει και άλλες τροπολογίες. Πρέπει να ντρέπεται! Είναι Υπουργός!

**ΠΡΟΕΔΡΕΥΩΝ (Νικήτας Κακλαμάνης):** Κατεγράφη η διαφωνία σας. Θα απαντήσει ο Υπουργός, όταν θα πάρει το λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Δεν χρειάζεται τώρα, κύριε Υπουργέ.

Να ξεκινήσουμε το νομοσχέδιο. Για την τάξη, αναφέρω - μην τυχόν έχει γίνει κάποια αλλαγή και δεν έχει έρθει χαρτί- ότι Κοινοβουλευτικοί Εκπρόσωποι είναι η κ. Βάκη, ο κ. Τζαβάρας, ο κ. Λοβέρδος, η κ. Ζαρούλια, ο κ. Καραθανασόπουλος, ο κ. Λαζαρίδης, ο κ. Μεγαλομύστακας και ο κ. Μαυρωτάς. Βλέπω ότι είναι άπαντες μέσα στην Αίθουσα.

Επίσης, είναι και οι εισηγητές και οι ειδικοί αγορητές, όπως έχουν δοθεί από τα κόμματα.

Στη Χρυσή Αυγή έχει γίνει κάποια αλλαγή;

**ΕΛΕΝΗ ΖΑΡΟΥΛΙΑ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από τη Χρυσή Αυγή, λοιπόν, είναι ο κ. Σαχινίδης. Δεν υπάρχει θέμα.

Ξεκινάμε, λοιπόν, με δεκαπέντε λεπτά, με τον εισηγητή του ΣΥΡΙΖΑ κ. Ιωάννη Σαρακιώτη. Η εγγραφή των ομιλητών ξεκινά τώρα και το σύστημα θα κλείσει μόλις κατέλθει από το Βήμα η εισηγήτρια της Νέας Δημοκρατίας κ. Ασημακοπούλου.

Παρακαλώ να ανοίξει το ηλεκτρονικό σύστημα.

**ΝΙΚΟΛΑΟΣ ΞΥΔΑΚΗΣ:** Είπατε δεκαπέντε λεπτά, κύριε Πρόεδρε. Μπορούμε να το περιορίσουμε.

**ΠΡΟΕΔΡΕΥΩΝ (Νικήτας Κακλαμάνης):** Εγώ είμαι υποχρεωμένος να τηρήσω τον Κανονισμό. Μακάρι να μην κάνουν χρήση οι συνάδελφοι.

Κύριε Σαρακιώτη, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για δύο λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Για ένα λεπτό μόνο, εάν συμφωνείτε και εσείς, για να αποφευχθούν και οι εντάσεις και να αυξήσουμε τον βαθμό αλληλοκατανόησης εδώ μέσα, παρακαλώ να πάρω τον λόγο τώρα, να κάνω μία τοποθέτηση, να εξηγήσω και τις νομοτεχνικές βελτιώσεις, οι οποίες έχουν έρθει, ούτως ώστε αυτές να ληφθούν υπ’ όψιν και από τους εισηγητές.

**ΠΡΟΕΔΡΕΥΩΝ (Νικήτας Κακλαμάνης):** Θα ρωτήσω τους Κοινοβουλευτικούς Εκπροσώπους, αλλά είθισται να γίνεται αυτό. Θεωρείτε προφανώς, ότι έτσι θα βοηθήσετε να έχουν όλο το πλάνο μπροστά τους.

Συμφωνείτε οι Κοινοβουλευτικοί Εκπρόσωποι να προηγηθεί ο Υπουργός;

**ΑΝΔΡΕΑΣ ΛΟΒΕΡΔΟΣ:** Για τις τροπολογίες συμφωνούμε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Για τις τροπολογίες, κύριε Λοβέρδο, μην ανησυχείτε.

**ΠΡΟΕΔΡΕΥΩΝ (Νικήτας Κακλαμάνης):** Αυτό είπα. Για να υπάρχει όλο το πλάνο και στους εισηγητές.

Επομένως, θέλετε να μιλήσετε και επί του νομοσχεδίου;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Άρα, έχετε δεκαοκτώ λεπτά, επειδή θα μιλήσετε και για τις τροπολογίες και για τις νομοτεχνικές βελτιώσεις.

Θα σας δώσω άνεση χρόνου. Θα σας βάλω είκοσι λεπτά, με μία σχετική άνεση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είναι καλό που θα γίνει αυτό. Κάπως θα βοηθήσει.

Οι τοποθετήσεις των Κοινοβουλευτικών Εκπροσώπων θα πάνε μετά τον Υπουργό ή θα πάνε οι εισηγητές μετά; Πώς θα το κάνετε;

**ΠΡΟΕΔΡΕΥΩΝ (Νικήτας Κακλαμάνης):** Οι εισηγητές θα πάνε και αμέσως μετά οι Κοινοβουλευτικοί Εκπρόσωποι και οι συνάδελφοι Βουλευτές, που θα εγγραφούν, εάν δεν φτάσει ο χρόνος απόψε, θα ξεκινήσουν αύριο το πρωί.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Δηλαδή, θα παίρνει τον λόγο ένας Κοινοβουλευτικός και ένας Βουλευτής;

**ΠΡΟΕΔΡΕΥΩΝ (Νικήτας Κακλαμάνης):** Λέω ότι πρέπει να αρχίσουμε με τους δύο εισηγητές και τους έξι αγορητές και μετά μπορεί να γίνει και αυτό που λέτε, ανάλογα με το πόσοι θα έχουν εγγραφεί. Μπορεί να είναι για παράδειγμα ανά τρεις.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, η σειρά με την οποία θα μιλήσουν οι Κοινοβουλευτικοί Εκπρόσωποι θα καθοριστούν από εμάς.

Η κοινοβουλευτική τάξη θέλει τους εκπροσώπους των κομμάτων να απαντούν στον Υπουργό και να γίνεται ένας διάλογος. Εφόσον τώρα αλλάζει αυτή η διαδικασία –και καλά γίνεται έτσι- θα πάνε οι εισηγητές, θα καθορίσουμε εμείς πότε θα μιλήσουμε.

**ΠΡΟΕΔΡΕΥΩΝ (Νικήτας Κακλαμάνης):** Ο Προεδρεύων είναι υποχρεωμένος να ρωτήσει εάν θέλετε να κρατηθεί η κοινοβουλευτική σειρά. Εάν εσείς τώρα μεταξύ σας, συνεννοηθείτε να μην κρατηθεί το τυπικό, δηλαδή να μιλήσουν οι κ.κ. Βάκη, Τζαβάρας, Λοβέρδος κ.λπ. και να είναι μία άλλη σειρά, το Προεδρείο δεν έχει κανέναν λόγο να μην το δεχθεί.

Κύριε Υπουργέ, έχετε τον λόγο για είκοσι λεπτά.

**ΕΛΕΝΗ ΖΑΡΟΥΛΙΑ:** Κύριε Πρόεδρε, μέχρι ποια ώρα θα κρατήσει η συνεδρίαση;

**ΠΡΟΕΔΡΕΥΩΝ (Νικήτας Κακλαμάνης):** Θα δούμε, ανάλογα με τις εγγραφές.

**ΕΛΕΝΗ ΖΑΡΟΥΛΙΑ:** Να αποφασίσουμε, όμως, τώρα εάν θα πάει με κοινοβουλευτική σειρά.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ζαρούλια, δεν ακούσατε τι είπα. Είπα ότι μετά τους αγορητές, θα ρωτήσω τι θέλουν οι Κοινοβουλευτικοί Εκπρόσωποι: θέλουν με τη σειρά ή θα κάνετε συνεννόηση μεταξύ σας;

Ξεκινήστε, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Να ευχαριστήσω και τους Βουλευτές και τον κ. Σαρακιώτη, ο οποίος σχεδόν είχε ανέβει στο Βήμα όταν έγινε αποδεκτό το αίτημά μου να πάρω τώρα τον λόγο, πραγματικά για να αποσυμφορήσω λίγο τη συζήτηση.

Διότι νομίζω πως θα αντιληφθούν όλες οι πτέρυγες ότι τέτοιου τύπου εντάσεις δεν χρειάζονται και θα καταλάβει ο κ. Λοβέρδος ότι…

**ΠΡΟΕΔΡΕΥΩΝ (Νικήτας Κακλαμάνης):** Είπαμε να αποσυμφορήσετε το κλίμα, όχι να κάνετε συμφόρηση.

**ΑΝΔΡΕΑΣ ΛΟΒΕΡΔΟΣ:** …

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είναι δυνατόν να συμπεριφέρεστε έτσι;

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, ούτως ή άλλως, δεν γράφεται κάτι στα Πρακτικά!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Τι να σας πω! Δεν περιμένετε να ακούσετε.

**ΑΝΔΡΕΑΣ ΛΟΒΕΡΔΟΣ:** …

**ΠΡΟΕΔΡΕΥΩΝ (Νικήτας Κακλαμάνης):** Η έκφραση διαγράφεται. Συμφωνείτε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εντάξει, να διαγραφεί η έκφραση. Αλλά κι εμείς οι νεότεροι κοινοβουλευτικοί, έχουμε μάθει να κάνουμε σε πολύ λιγότερο χρόνο, περισσότερη υπομονή.

Μην είστε τόσο εύκολος στην ακραία κριτική, κύριε Λοβέρδο. Θα έρθει…

**ΑΝΔΡΕΑΣ ΛΟΒΕΡΔΟΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε προσωπικές αναφορές, κύριε Υπουργέ. Διά μέσου του Προέδρου ό,τι θέλετε. Συνεχίστε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, πρέπει οι Βουλευτές, λοιπόν, να μην είναι τόσο εύκολοι στην κριτική, ιδιαίτερα όταν επιλέγουν να την κάνουν με πάρα πολύ υψηλούς τόνους και ακραίες εκφράσεις και να μιλάνε για «ντροπές». Καλό είναι να ακούσουμε τι έχει συμβεί και ποια είναι η ουσία των νομοτεχνικών βελτιώσεων, οι οποίες έχουν έρθει αυτήν τη στιγμή και να προάγουμε τον διάλογο. Αν υπάρχει πρόταση και αν υπάρχουν αντιρρήσεις, επειδή τις καταθέτουμε εγκαίρως και υπάρχει κι άλλη συνεδρίαση αύριο, εδώ είμαστε να τις συζητήσουμε. Αλίμονο.

Νομίζω, πραγματικά, ότι τις τελευταίες μέρες, όσο δηλαδή συζητάμε τα θέματα του Τύπου, τα οποία έρχεται να ρυθμίσει το παρόν νομοσχέδιο, κυρίες και κύριοι Βουλευτές, έχει γίνει μια πολύ σοβαρή υπέρβαση. Διότι φαίνεται ότι οι συναινέσεις, οι οποίες διαμορφώνονται, υπερβαίνουν κατά πολύ την κυβερνητική πλειοψηφία. Αυτό αφορά και τους παράγοντες της αγοράς, αλλά και τα κόμματα, τα οποία προφανώς, αντιλαμβάνονται ότι ήρθε η ώρα να περάσουμε σε μια κάποια ρύθμιση του τοπίου της ενημέρωσης, ένα τοπίο το οποίο ήταν αρρύθμιστο και στο διαδίκτυο, αρρύθμιστο και στις εφημερίδες, αρρύθμιστο και στους τηλεοπτικούς σταθμούς.

Νομίζω και πιστεύω ότι είναι στόχος όλων μας να απελευθερώσουμε δημιουργικές δυνάμεις στον τόπο. Διότι οι σοβαρές επενδύσεις, που μπορούν να γίνουν στον τομέα αυτό και η δυναμική ανάπτυξη του οπτικοακουστικού κλάδου προϋποθέτει ακριβώς μια διαδικασία ρύθμισης, η οποία αφορά βεβαίως και την αδειοδότηση, αλλά και τις καθαρές οικονομικές σχέσεις μεταξύ των παικτών της αγοράς. Αυτά τα προβλήματα έρχεται, πραγματικά, να λύσει το παρόν νομοσχέδιο.

Έχει προηγηθεί πάρα πολύ εκτενής διαβούλευση. Η εκτενής αυτή διαβούλευση και με τους ενδιαφερόμενους φορείς και μεταξύ των κομμάτων και με τις αρμόδιες ανεξάρτητες αρχές έχει γεννήσει κάποιες τροποποιήσεις, τις οποίες κι εμείς φέρνουμε αυτήν τη στιγμή ενώπιον της Εθνικής Αντιπροσωπείας.

Έπρεπε, νομίζω, για να πάμε στη νέα εποχή, να κλείσουμε κάποιες εκκρεμότητες με το παρελθόν. Μιλάω, προφανώς, για τις καταστάσεις ασυδοσίας, αδιαφάνειας, προτιμήσεων κάποιων λίγων και εκλεκτών, που ήταν ο κανόνας, δυστυχώς. Μέσω, λοιπόν, της ρύθμισης του στρεβλού καθεστώτος και την ανάπτυξη των νέων ευκαιριών, μπορούμε αυτό το στόχο να τον πετύχουμε. Με απλά λόγια, ρύθμιση και ανάπτυξη δεν μπορεί παρά να αποτελούν προτεραιότητα.

Πρώτον, βάζουμε τάξη στην αγορά και την πώληση τηλεοπτικού διαφημιστικού χρόνου, με τη λειτουργία ηλεκτρονικού συστήματος, τη χρησιμότητα του οποίου αποδέχτηκαν ακόμα και όσοι αρχικά είχαν αμφιβολίες. Ακούστηκαν κι εδώ ακραίες κριτικές και ορισμένοι, πραγματικά, δεν περίμεναν ούτε να διαβάσουν στη λεπτομέρεια ούτε να διακριβώσουν εάν η Κυβέρνηση έχει διάθεση συναινέσεων. Και πάμε σε μια ρύθμιση, η οποία καθιστά υποχρεωτικές τις συναλλαγές στην πλατφόρμα, χωρίς να είναι υποχρεωτική η διαδικασία της δημοπρασίας.

Μη γελάτε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Μα, είναι απόλυτα αστείο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μάλιστα. Με τις υγείες σας.

Άρα, εδώ πέρα έχουμε πάρα πολύ σημαντικά βήματα, τα οποία έχουν γίνει και νομίζω ότι αυτό θα πρέπει και οφείλει να το αναγνωρίσει και η Αντιπολίτευση, διότι απ’ ό,τι έχω καταλάβει, διαφωνία ως προς την ύπαρξη γκρίζων ζωνών και φαινομένων, τα οποία δεν έπρεπε να υπάρχουν στην προτεραία κατάσταση, δεν υπάρχει. Αναγνωρίζουν, δηλαδή, όλοι ότι έπρεπε να υπάρξει κάποια παρέμβαση και αυτή είναι, νομίζω, η πρώτη και σοβαρή, προσπάθεια, στην οποία πρέπει όλοι να συναινέσουμε.

Βάζουμε, επίσης, τάξη στην πιστοποίηση των κυκλοφοριών των εφημερίδων με το σύστημα barcode. Ποιος διαφωνεί σε αυτό; Ποιος και γιατί μπορεί να διαφωνήσει σε αυτό; Γιατί να μην υπάρχει ηλεκτρονικό σύστημα, το οποίο μπορεί να πιστοποιεί τις κυκλοφορίες των εφημερίδων; Γιατί πρέπει ο αναγνώστης να ανοίγει τις εφημερίδες και να διαβάζει απλώς εκτιμήσεις κυκλοφοριών από τα πρακτορεία; Πραγματικά, περιμένω να ακούσω, διότι δεν άκουσα κάποιο σοβαρό επιχείρημα στη διάρκεια της συζήτησης στις επιτροπές, αντίθεσης πάνω σε αυτήν μας την πρωτοβουλία. Και όχι μόνο αυτό, αλλά μέχρι την πλήρη ανάπτυξη του συστήματος του γραμμικού κώδικα και την υποχρεωτική σάρωσή του, τα πρακτορεία είναι υποχρεωμένα να μας στέλνουν τις εκκαθαρισμένες κυκλοφορίες.

Αυτές οι κυκλοφορίες έχουν μία χρονοκαθυστέρηση, διότι θα αφορούν τις κυκλοφορίες των εφημερίδων σαράντα μέρες πριν από τη συγκεκριμένη ημερομηνία, αλλά νομίζω ότι είναι ένα πρώτο βήμα αρκετά λειτουργικό για το ενδιάμεσο στάδιο. Πραγματικά, θα ήθελα να δω εδώ όλες τις πτέρυγες της Βουλής να υπερψηφίζουν.

Βάζουμε τάξη και στην κατάρτιση του μητρώου στον περιφερειακό Τύπο. Έγινε πάρα πολύ δημιουργική συζήτηση και στην πρώτη συνεδρίαση και στη δεύτερη συνεδρίαση των επιτροπών και –απ’ ό,τι γνωρίζω- διαβούλευση μεταξύ των Βουλευτών όλων των πτερύγων, κατά τη διάρκεια των ημερών που πέρασαν και φέρνουμε μία νομοτεχνική βελτίωση η οποία και αυτή φιλοδοξούμε να αποτελέσει ένα πεδίο ευρύτερης συναίνεσης, σχετικά με τα κριτήρια και τις προϋποθέσεις για την ένταξη στο Μητρώο Περιφερειακού Τύπου.

Βάζουμε, βεβαίως, τάξη και κυρίως, δίνουμε κίνητρα για την παραγωγή οπτικοακουστικών έργων στη χώρα μας. Εδώ πρόκειται για μία ρύθμιση η οποία έλειπε από τη χώρα, μία ρύθμιση που υπάρχει σε γειτονικές χώρες, αλλά και σε άλλες προηγμένες χώρες της Δυτικής Ευρώπης και βεβαίως, στις Ηνωμένες Πολιτείες. Η χώρα μας έχει εξαιρετικά πλεονεκτήματα και σε σχέση με την ηλιοφάνεια και σε σχέση με το ανάγλυφο του εδάφους και μπορεί να έχει τη διοικητική επάρκεια, αλλά και τα επενδυτικά κίνητρα, για να προσελκύσει επενδύσεις στην οπτικοακουστική παραγωγή.

Εκτός, λοιπόν, των προαναφερομένων, θέλω να αναφερθώ και σε ορισμένες τροποποιήσεις του ν.4339, όπως αυτές προτάθηκαν από το Εθνικό Συμβούλιο Ραδιοτηλεόρασης και γι’ αυτό είπα να μην προτρέχουμε.

Θα καταθέσω στα Πρακτικά την επιστολή του Εθνικού Συμβουλίου Ραδιοτηλεόρασης με την οποία ζητά νομοτεχνικές βελτιώσεις, που θα κάνουν πιο λειτουργική τη διαγωνιστική διαδικασία.

(Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα έπρεπε να τις αρνηθούμε; Εισηγείται κανείς κάτι τέτοιο; Έχει κανένας…

**ΑΝΔΡΕΑΣ ΛΟΒΕΡΔΟΣ:** Να τις φέρνατε μια βδομάδα πριν.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και** **Ενημέρωσης):** Μα, γι’ αυτό είπα ότι πρέπει να περιμένουμε και να αντιμετωπίζουμε τα πράγματα με περισσότερη ψυχραιμία, εκτός εάν ο απόλυτος σκοπός είναι η δημιουργία εντυπώσεων.

Άρα, όχι μόνο δεν ντρεπόμαστε, αλλά είμαστε και περήφανοι που έρχονται αυτές οι βελτιώσεις εδώ, σε συνεργασία, σε συνεννόηση και με τη σύμφωνη γνώμη του Εθνικού Συμβουλίου Ραδιοτηλεόρασης, το οποίο μας έχει εκπλήξει όλους, άλλους θετικά και άλλους αρνητικά, πρέπει να πω.

Θα μου επιτρέψετε να πω το εξής: Επειδή ο ομιλών ήταν πάρα πολύ αυστηρός στην κριτική του, το προηγούμενο διάστημα, να είμαστε και πολύ γενναίοι όταν πρέπει να απονείμουμε τον έπαινο, διότι αυτή η σύνδεση του Εθνικού Συμβουλίου Ραδιοτηλεόρασης μέσα σε οκτώ μήνες έχει κάνει για την αδειοδότηση των τηλεοπτικών σταθμών πολλά περισσότερα απ’ όσα έκανε η ανεξάρτητη αρχή από ιδρύσεώς της και από το 2002, που εξελέγη για τελευταία φορά και το πολιτικό σύστημα σκοπίμως την άφησε να εκφυλιστεί, διότι η ανεξάρτητη αρχή έχει πάρει απόφαση για τον αριθμό των αδειών και βεβαίως, έχει πάρει μία απόφαση, η οποία προστατεύει το δημόσιο συμφέρον για μια τιμή εκκίνησης, η οποία θα διασφαλίζει 245 εκατομμύρια τουλάχιστον, όσα διασφαλίσαμε κι εμείς με τον διαγωνισμό του περασμένου καλοκαιριού, που ήταν η πρώτη και μόνη προσπάθεια αποτίμησης του σπάνιου πόρου, που λέγεται φάσμα, που λέγεται τηλεοπτικές συχνότητες.

Αυτή, λοιπόν, είναι η αλήθεια και λέω ότι, ειδικότερα με βάση αυτές τις νομοτεχνικές βελτιώσεις, μετατίθεται και εναρμονίζεται το χρονικό σημείο συμμόρφωσης των τηλεοπτικών σταθμών με τις υποχρεώσεις εκπομπής προγράμματος τεχνολογικού εξοπλισμού, κτηριακής υποδομής και απασχόλησης προσωπικού στο χρονικό διάστημα των έξι μηνών από τη χορήγηση της άδειας, ώστε να διευκολυνθεί η συμμετοχή και άλλων στον διαγωνισμό. Σημειώνω βεβαίως, ότι σ’ αυτό το σημείο ο αριθμός των τετρακοσίων εργαζομένων, ως ελάχιστος αριθμός εργαζομένων απολύτως παραμένει.

Επίσης, για τον έλεγχο του «πόθεν έσχες» -και αυτή είναι μια ρύθμιση η οποία θωρακίζει τη διαδικασία- κατά την ανακήρυξη των υπερθεματιστών καθιερώνεται η συνδρομή της Αρχής Καταπολέμησης Νομιμοποίησης Εσόδων από Εγκληματικές Δραστηριότητες και αυτή είναι μία διάταξη, η οποία νομίζω ότι πρέπει να υπερψηφιστεί και από τα κόμματα της Αντιπολίτευσης και θα είναι ένα πάρα πολύ καλό μήνυμα αυτό. Νομίζω ότι αν την υπερψηφίσουμε, δεν θα ντρέπεται και κανείς.

Επίσης, καθορίζεται η καταβολή του τιμήματος σε δέκα ετήσιες ισόποσες δόσεις.

Απαγορεύεται η συμμετοχή μετόχων μελών του διοικητικού συμβουλίου κ.λπ. τηλεοπτικών σταθμών σε επιχειρήσεις, που διενεργούν τηλεπωλήσεις. Αντιλαμβάνεται κανείς τη χρησιμότητα αυτής της ρύθμισης, διότι δεν μπορεί το ίδιο πρόσωπο ή το ίδιο νομικό πρόσωπο να πουλάει και να αγοράζει τηλεοπτικό χρόνο.

Για την ενίσχυση του Εθνικού Συμβουλίου Ραδιοτηλεόρασης, προβλέπεται ένα μικρό κομμάτι του τιμήματος των αδειών, να αξιοποιείται για την ίδια του τη λειτουργία.

Σε αυτό το σημείο νομίζω ότι θα πρέπει να πούμε ότι η συνεργασία και η σύμφωνη γνώμη του Εθνικού Συμβουλίου Ραδιοτηλεόρασης γι’ αυτές της νομοτεχνικές βελτιώσεις δεν αφήνει περιθώριο για μικροπολιτικά παιχνίδια και κυρίως δεν αφήνει κανένα περιθώριο για δημιουργία εντυπώσεων. Δεν πρόκειται περί αυτού. Νομίζω ότι είναι ένα πάρα πολύ σημαντικό βήμα, το οποίο θωρακίζει τη διαδικασία της αδειοδότησης μπροστά στην οποία είμαστε, ένα βήμα το οποίο πρέπει, με τη στάση τους όλα τα πολιτικά κόμμα –και θα σας έλεγα και αυτά που είχαν κατά την περσινή διαδικασία εξηγήσει στον ελληνικό λαό ότι το μέγιστο ζήτημα, το οποίο τους απασχολεί ήταν ο ρόλος του Εθνικού Συμβουλίου Ραδιοτηλεόρασης- αυτές τις ρυθμίσεις να τις ψηφίσουν όλες, μία προς μία. Αυτές οι ρυθμίσεις πρέπει να υπερψηφιστούν και ειδικά από όσους είχαν αναδείξει τον ρόλο του Εθνικού Συμβουλίου Ραδιοτηλεόρασης ως ζήτημα, κατά τη διάρκεια του περσινού διαγωνισμού.

Πρέπει εδώ να πω -και να το πω ανοιχτά- χωρίς μισόλογα και δεύτερες κουβέντες, ότι αυτό που ορισμένοι λένε ότι τα κανάλια δεν πληρώνουν, δεν ισχύει. Από την αρχή της δικής μας διακυβέρνησης, παρ’όλο που δεν είχαμε τα νομικά εργαλεία να αναγκάσουμε τους τηλεοπτικούς σταθμούς να πληρώσουν για κατοχή άδειας -έχει ταλαιπωρηθεί όλο το πολιτικό και νομικό σύστημα στην Ελλάδα για τη διαδικασία της αδειοδότησης και αντιλαμβάνεστε πάρα πολύ καλά τι εννοώ- εμείς καταλογίσαμε τον φόρο διαφήμισης και το τέλος χρήσης συχνοτήτων, με αποτέλεσμα, από την αρχή του 2015 μέχρι τη στιγμή που μιλάμε, οι τηλεοπτικοί σταθμοί να έχουν καταβάλει 90 εκατομμύρια ευρώ. Εάν κανείς αυτό το ποσό το τοποθετήσει κατ’ αναλογίαν με το τίμημα των αδειών, θα καταλάβει ότι είναι διόλου ευκαταφρόνητο. Είναι ένα σημαντικό ποσό, το οποίο είχαμε την υποχρέωση να εισπράξουμε και το οποίο ανεξήγητα, ενώ είχε ψηφιστεί ως τέτοιο, δεν καταλογίζονταν και δεν εισπράττονταν από τις προηγούμενες κυβερνήσεις.

Επίσης, στην πορεία προς την αδειοδότηση θα επανεξετάσουμε το συνολικό φορολογικό καθεστώς των τηλεοπτικών σταθμών. Διότι ο δικός μας στόχος, είναι στόχος ρύθμισης, βιωσιμότητας και διασφάλισης της απασχόλησης. Νομίζω ότι είμαστε πολύ κοντά σε εξελίξεις, οι οποίες θα δικαιώσουν και την επιμονή μας στο να ολοκληρωθεί αυτή η διαδικασία.

Με άλλη τροπολογία επιτρέπεται η παράλληλη απασχόληση των δημοσιογράφων της ΕΡΤ και του Αθηναϊκού-Μακεδονικού Πρακτορείου Ειδήσεων ως ανταποκριτών στο εξωτερικό, ώστε να ενημερώνουν τους φορείς αυτούς για τις ειδήσεις μιας χώρας του εξωτερικού, χωρίς να απαιτείται η συνεργασία με εξωτερικούς δημοσιογράφους, που καλύπτουν τη χώρα αυτή.

Επίσης, προβλέπεται η συγκρότηση τριμελούς διοικούσας επιτροπής της ΕΡΤ3 με διετή θητεία, η οποία ορίζεται με απόφαση του διοικητικού συμβουλίου της ΕΡΤ και υποβάλλει προτάσεις σε αυτό για τη ρύθμιση των θεμάτων, που αφορούν τη διοίκηση, τη διαχείριση, τον προϋπολογισμό, τη διάρθρωση της αρμοδιότητας των υπηρεσιών, των οργάνων της, καθώς και τις τηλεοπτικές, ραδιοφωνικές και λοιπές δραστηριότητες σε περιφερειακό, εθνικό και διεθνές επίπεδο. Με τον τρόπο αυτό, επιδιώκεται η καλύτερη δυνατή λειτουργία της ΕΡΤ3 σε οργανωτικό και διοικητικό επίπεδο.

Κυρίες και κύριοι Βουλευτές, οι προαναφερθείσες ρυθμίσεις αποτελούν πυλώνες της συνολικής μεταρρύθμισης στον χώρο του Τύπου. Είναι βήματα, τα οποία μας φέρνουν πιο κοντά στη διαφάνεια, στη νομιμότητα, σε όσα ζητάει η κοινωνία εδώ και δεκαετίες.

Στο σημείο αυτό, μου δίνεται η ευκαιρία να αναφερθώ και στην τροπολογία που κατέθεσε το ΚΚΕ και έγινε αποδεκτή κατά το πρώτο της μέρος από το Υπουργείο μας, διότι ήταν το Υπουργείο στο οποίο συζητείται το σχετικό νομοσχέδιο, αλλά και το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, το οποίο είναι το καθ’ ύλην αρμόδιο Υπουργείο, το οποίο και καθορίζει η συγκεκριμένη τροπολογία ότι η αξιόλογη καθυστέρηση καταβολής δεδουλευμένων αποδοχών του εργαζομένου από τον εργοδότη, ανεξαρτήτως αιτίας καθυστέρησης, θεωρείται μονομερής βλαπτική μεταβολή των όρων εργασίας.

Νομίζω ότι αυτό πραγματικά, μπορεί να βοηθήσει τη μισθωτή εργασία να διεκδικήσει με πιο αποτελεσματικό τρόπο τα δικαιώματά της, γιατί το φαινόμενο της καθυστέρησης καταβολής μισθών έχει πάρει πάρα πολύ ανησυχητικές διαστάσεις.

Επιτρέψτε μου να αναφερθώ για το τέλος…

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Δηλαδή τη δέχεστε;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ναι, κατά το πρώτο μέρος. Αυτό είπα. Έγινε αποδεκτή αμέσως, κατά το πρώτο μέρος και από το Υπουργείο μας…

**ΧΡΗΣΤΟΣ ΜΠΟΥΚΩΡΟΣ:** Τι σημαίνει «αξιόλογη καθυστέρηση»;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εδώ έχετε δίκιο, κύριε Μπουκώρο. Και θέλουμε να δούμε μήπως κάνουμε κάποια νομοτεχνική βελτίωση, η οποία να κάνει πολύ πιο συγκεκριμένο το χρονικό διάστημα, που θα κρίνει ότι έχουμε παράβαση της σύμβασης και δυσμενή αλλαγή της σύμβασης εργασίας.

Επιτρέψτε μου, λοιπόν, τώρα να αναφερθώ σε κάποιες αλλαγές, οι οποίες αφορούν τη Γενική Γραμματεία Τηλεπικοινωνιών και Ταχυδρομείων και την Εθνική Επιτροπή Τηλεπικοινωνιών και Ταχυδρομείων. Προτείνονται οι αναγκαίες τροποποιήσεις στο σχετικό ν.3783/2009, ώστε οι πάροχοι υπηρεσιών ηλεκτρονικών επικοινωνιών να τηρούν με πιο λειτουργικό τρόπο και σε ψηφιακή μορφή τα στοιχεία ταυτότητας κάθε συνδρομητή. Προσδιορίζεται, επίσης, ανώτατο όριο στις ενεργές καρτοκινητές συνδέσεις ανά πάροχο. Αυτήν τη στιγμή δεν υπάρχει όριο στα πόσα καρτοκινητά μπορεί…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ να αναφέρετε τον γενικό αριθμό της τροπολογίας. Αυτή τώρα που αναλύετε, αν δεν κάνω λάθος, είναι η με γενικό αριθμό 1223.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Φοβάμαι ότι δεν την έχω κάπου πρόχειρη μαζί μου, κύριε Πρόεδρε. Ζητώ συγγνώμη.

**ΠΡΟΕΔΡΕΥΩΝ (Νικήτας Κακλαμάνης):** Ναι, η με γενικό αριθμό 1223 είναι. Το λέω αυτό, για να καταλαβαίνουν οι συνάδελφοι για ποια τροπολογία μιλάτε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Πρόκειται, λοιπόν, για μια τροπολογία, η οποία προσδιορίζει ανώτατο όριο στις ενεργές καρτοκινητές συνδέσεις που μπορεί να έχει κάθε κάτοχος. Αντιλαμβάνεστε ποιο πρόβλημα πάμε να λύσουμε με αυτήν την παρέμβαση, διότι υπήρχαν άτομα τα οποία ενεργοποιούσαν πάρα πολλά καρτοκινητά, που ύστερα μεταβιβάζονταν σε τρίτους, χωρίς καμμία δυνατότητα από την πολιτεία να μπορεί να έχει τα στοιχεία αυτών, που πραγματικά χρησιμοποιούν αυτά τα τηλέφωνα.

Και βεβαίως, προτείνεται η τροποποίηση του υποχρεωτικού χρόνου διατήρησης των στοιχείων ταυτοποίησης των χρηστών καρτοκινητής, από έναν χρόνο σε τρία χρόνια. Έτσι, επιδιώκουμε την αποτελεσματικότητα της διαδικασίας της ταυτοποίησης και βεβαίως, υπάρχουν άλλα ζητήματα ασφάλειας, τα οποία πρέπει να τα λάβουμε πάρα πολύ σοβαρά υπόψη.

Υπάρχει τροποποίηση σε σχέση με τον ταχυδρομικό κώδικα, ο οποίος αποτελεί εθνικό αριθμοδοτικό πόρο και ως εκ τούτου, είναι απολύτως αναγκαία η προσθήκη διάταξης στον ν.4053/2012 για την ορθότερη διαχείριση και αξιοποίησή του από το κράτος, με στόχο την επιτάχυνση της διακίνησης αλληλογραφίας και την επίτευξη της ποιότητας της ταχυδρομικής υπηρεσίας προς όφελος όλων των κατοίκων της επικράτειας.

Κρίνεται, επίσης, σκόπιμη η τροποποίηση των διατάξεων του ν.4070/2012, ώστε οι αρμοδιότητες της Εθνικής Επιτροπής Τηλεπικοινωνιών και Ταχυδρομείων, αναφορικά με τα θέματα της ηλεκτρονικής υπογραφής και τους εμπλεκόμενους με αυτά φορείς, να επανακαθοριστούν και να προσδιορίζονται, σε συμφωνία με τις αρμοδιότητες του εποπτικού φορέα που προβλέπονται στον σχετικό ευρωπαϊκό κανονισμό με αριθμό 910/2014.

Στο ίδιο πλαίσιο είναι αναγκαία η αντικατάσταση των λέξεων «ηλεκτρονικές υπογραφές», με τις λέξεις «υπηρεσίες εμπιστοσύνης». Είναι αναγκαία η αντικατάστασή τους, προκειμένου η Εθνική Επιτροπή Τηλεπικοινωνιών και Ταχυδρομείων, ως εποπτεύουσα αρχή των υπηρεσιών εμπιστοσύνης, να έχει τη δυνατότητα επιβολής κυρώσεων σε περίπτωση παράβασης της νομοθεσίας.

Λόγω των αυξημένων αρμοδιοτήτων του υπηρεσιακού συμβουλίου του προσωπικού της ΕΕΤΤ, η συμμετοχή προϊστάμενου διεύθυνσης της ΕΕΤΤ στο υπηρεσιακό συμβούλιο κρίνεται απαραίτητη, προκειμένου το συμβούλιο να έχει σαφέστερη και πιο άμεση γνώση του παραγόμενου έργου του προσωπικού.

Εν συνεχεία, προτείνεται, η προσθήκη διάταξης, προκειμένου να διασφαλιστεί ότι τα δίκτυα κινητών επικοινωνιών θα διαθέτουν την αναγκαία λειτουργικότητα, χωρίς κόστος για την ενημέρωση των πολιτών, σε περιπτώσεις εκτάκτου ανάγκης. Αν γίνει δηλαδή ένας σεισμός, να μπορεί να ενημερωθεί ο πολίτης, το κοινό, χωρίς να υπάρχουν εκείνη τη στιγμή θέματα προστριβών για τιμές, απολαβές κ.λπ..

Η ρύθμιση για τη διαδικασία διαμεσολάβησης συμβάλλει στην ταχύτερη επίτευξη συμφωνίας και τη μείωση αριθμού των αιτημάτων επίλυσης διαφορών προς τον εθνικό οργανισμό επίλυσης διαφορών, που είναι βεβαίως η Εθνική Επιτροπή Τηλεπικοινωνιών.

Τέλος, επιμέρους νομοτεχνικές βελτιώσεις στο σύνολο του νομοσχεδίου αφορούν συντακτικές και ορθογραφικές διορθώσεις, ενώ έγιναν αποδεκτές οι παρατηρήσεις της έκθεσης της Επιστημονικής Υπηρεσίας της Βουλής.

Επίσης, θα ήθελα να πω το εξής, πριν κλείσω.

**ΠΡΟΕΔΡΕΥΩΝ (Νικήτας Κακλαμάνης):** Έχετε έτοιμες τις νομοτεχνικές βελτιώσεις;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ναι.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Όταν κατέβετε από το Βήμα, να δοθούν στα Πρακτικά, για να διανεμηθούν.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Για τη διαχείριση των δορυφορικών τροχιών είπατε κάτι;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Όχι, δεν σας είπα κάτι. Μου διέφυγε.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Μήπως μπορείτε να αναφερθείτε, για να ξέρουμε;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Επιτρέψτε μου να πάρω λίγο χρόνο για να αναφερθώ.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστούμε πολύ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα ήθελα να κάνω μια τελευταία επισήμανση. Ο Αρχηγός της Αξιωματικής Αντιπολίτευσης, θέλοντας προφανώς να ενισχύσει τον αντιπολιτευτικό του λόγο, παρουσίασε εκατόν πενήντα εννέα τροπολογίες, οι οποίες δήθεν κατατέθηκαν το τελευταίο δίμηνο.

Πρόκειται για έναν ισχυρισμό, ο οποίος δεν είναι ακριβής. Δεν γνωρίζουμε, προφανώς, ποιος τον κατηύθυνε και ποιος του εισηγήθηκε να τα πει αυτά, αλλά νομίζω ότι θα πρέπει να τον ενημερώσουμε ότι, από τις εκατόν πενήντα εννέα τροπολογίες τις οποίες κατάθεσε και στα Πρακτικά, οι ογδόντα πέντε ήταν υπουργικές σε έντεκα νομοσχέδια, δηλαδή οκτώ, κατά μέσο όρο, σε κάθε σχέδιο νόμου. Οι υπόλοιπες εβδομήντα τέσσερις είναι βουλευτικές τροπολογίες όλων των κομμάτων και Βουλευτών της Νέας Δημοκρατίας και του ΠΑΣΟΚ. Άρα, νομίζω ότι δεν πρέπει να χρησιμοποιούνται ψεύδη για να δημιουργούνται εντυπώσεις.

Κύριες και κύριοι συνάδελφοι, νομίζω ότι ήρθε η ώρα να γίνει μια υπέρβαση.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ναι, κλείνω, κύριε Πρόεδρε.

Θεωρώ ότι το συγκεκριμένο νομοσχέδιο κάνει πάρα πολύ σημαντικά βήματα, σε όλα τα πεδία του Τύπου και της ενημέρωσης και σας καλώ να υπερβούμε διαχωριστικές γραμμές και να δώσουμε ένα μήνυμα ευρύτερης αποφασιστικότητας της πολιτείας για τη ρύθμιση του πεδίου της ενημέρωσης που τόσο έχει ταλαιπωρηθεί.

Ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(να μπουν οι σελ. 31 - 34)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Απευθύνομαι στους Κοινοβουλευτικούς Εκπροσώπους και μόνο αν υπάρχει ομοφωνία, θα γίνει δεκτή η παράκληση του κ. Σαντορινιού. Αλλιώς θα αναμένει και θα μιλήσει για τις τροπολογίες του μετά τον κ. Ψαριανό.

Είναι τέσσερις τροπολογίες του Υπουργείου Ναυτιλίας. Αν ομόφωνα -επαναλαμβάνω- οι Κοινοβουλευτικοί Εκπρόσωποι αποδεχθούν για επτά λεπτά να παρουσιάσει τις τέσσερις τροπολογίες, τώρα δηλαδή, έχει καλώς. Εάν δεν το αποδεχθείτε, θα ξεκινήσουμε με τον εισηγητή και μετά τον τελευταίο αγορητή θα έχετε τον λόγο.

Κύριε Λοβέρδο, δέχεστε;

**ΑΝΔΡΕΑΣ ΛΟΒΕΡΔΟΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, δέχεστε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ζαρούλια, δέχεστε;

**ΕΛΕΝΗ ΖΑΡΟΥΛΙΑ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαυρωτά, δέχεστε;

**ΓΕΩΡΓΙΟΣ ΜΑΥΡΩΤΑΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, δέχεστε;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Μάλιστα. Κύριε Σαντορινιέ, αντιλαμβάνεστε ότι είναι ευγενής παραχώρηση. Έχετε επτά λεπτά. Ούτε ένα παραπάνω.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αναφέρομαι σε τέσσερις τροπολογίες, τις οποίες έχουμε καταθέσει και οι οποίες είναι επείγουσες, λόγω των αναγκών που χρειάζονται να νομοθετηθούν.

Να μιλήσω πρώτα για την τροπολογία με γενικό αριθμό 1222 και ειδικό 7. Με την προτεινόμενη τροπολογία αντιμετωπίζονται έκτακτες και απρόβλεπτες ανάγκες για την προμήθεια καυσίμων για τα επιχειρησιακά μέσα του Λιμενικού Σώματος Ελληνική Ακτοφυλακή, προκειμένου να αντιμετωπιστεί και να εξασφαλιστεί η λειτουργία τους, ιδιαίτερα κατά τη θερινή περίοδο, που καταλαβαίνετε ότι υπάρχουν ιδιαίτερες ανάγκες.

Η παράταση αυτή είναι αναγκαία να δοθεί μέχρι και το τέλος του έτους, προκειμένου να γίνει και η αναγκαία προσαρμογή του συστήματος προμηθειών του Λιμενικού Σώματος Ελληνική Ακτοφυλακή στην υφιστάμενη νομοθεσία περί δημοσίων συμβάσεων.

Η επόμενη τροπολογία, για την οποία θα καταθέσω και μια νομοτεχνική βελτίωση, κύριε Πρόεδρε, …

**ΠΡΟΕΔΡΕΥΩΝ (Νικήτας Κακλαμάνης):** Δώστε την από τώρα, αν την έχετε έτοιμη, για να φωτοτυπηθεί και να διανεμηθεί.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Βεβαίως.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 38))

ΑΛΛΑΓΗ ΣΕΛΙΔΑΣ

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Είναι η τροπολογία με γενικό αριθμό 1225 και ειδικό 10. Με αυτήν την τροπολογία, δίνεται για πρώτη φορά η δυνατότητα στον τακτικό προϋπολογισμό του Υπουργείου Ναυτιλίας και Νησιωτικής Πολιτικής να καλύπτονται –είναι το αυτονόητο, θα μου πείτε- οι δαπάνες τηλεπικοινωνιών και παροχής πρόσβασης στο διαδίκτυο για τις Ακαδημίες Εμπορικού Ναυτικού.

Μέχρι τώρα, με βάση την υφιστάμενη νομοθεσία, δεν υπήρχε αυτή η δυνατότητα. Επομένως, δίνεται αυτή η δυνατότητα να καλύπτεται αυτό το ποσό από τον τακτικό προϋπολογισμό του Υπουργείου μας.

Ταυτόχρονα, δίνεται η δυνατότητα να χρηματοδοτείται η σίτιση των σπουδαστών των Ακαδημιών Εμπορικού Ναυτικού και από κονδύλια του Προγράμματος Δημοσίων Επενδύσεων. Με αυτόν τον τρόπο, όπως καταλαβαίνετε, θα υπάρχουν περισσότερα κίνητρα για τους σπουδαστές των Ακαδημιών Εμπορικού Ναυτικού, ιδιαίτερα για τους σπουδαστές της περιφέρειας, επειδή γνωρίζουμε ότι οι περισσότεροι από αυτούς είναι χαμηλού εισοδηματικού επιπέδου. Επομένως, νομίζω ότι είναι σημαντικό κίνητρο γι’ αυτούς να δίνεται η σίτιση.

Με το δεύτερο άρθρο της τροπολογίας, που καταθέτουμε προστίθεται η δυνατότητα στα λιμεναρχεία, να επιβάλλουν επιπλέον κυρωτικά μέτρα, σε περιπτώσεις παράβασης κείμενης νομοθεσίας για τις παράνομες ναυλώσεις ιδιωτικών πλοίων αναψυχής. Συγκεκριμένα, δίνεται η δυνατότητα σε λιμεναρχεία να επιβάλλουν απαγόρευση απόπλου και ταυτόχρονα, για να αρθεί η απαγόρευση απόπλου θα πρέπει ή να πληρωθεί το πρόστιμο εκείνη τη στιγμή -είναι η νομοτεχνική βελτίωση που έχω καταθέσει τώρα- ή να δοθεί εγγυητική επιστολή από τον παραβάτη, διπλάσια του ποσού του προστίμου. Μόνο τότε θα δίνεται η δυνατότητα άρσης της απαγόρευσης.

Η επόμενη τροπολογία είναι η με γενικό αριθμό 1217 και ειδικό 5. Η συγκεκριμένη τροπολογία τροποποιεί τον τρόπο, με τον οποίο γίνεται η δήλωση δρομολόγησης των ταχυπλόων σκαφών και των υδροπτερύγων.

Τι ισχύει μέχρι σήμερα; Η δρομολογιακή περίοδος -όπως θα γνωρίζει και ο κ. Βαρβιτσιώτης, μιας και ήταν στο Υπουργείο- είναι μέχρι τις 31 Οκτωβρίου. Μέχρι εκείνη την ημέρα, έχουν δικαίωμα να δηλώσουν δρομολόγηση τα ταχύπλοα και τα υδροπτέρυγα, ενώ τα συμβατικά σκάφη, έχουν το δικαίωμα να δηλώσουν δρομολόγηση μέχρι τις 31 Ιανουαρίου του προηγούμενου έτους. Αυτό δημιουργεί ένα μεγάλο πρόβλημα στον προγραμματισμό των δρομολογίων και ιδιαίτερα σε λιμάνια όπου συν αναχωρούν, υπάρχουν ταυτόχρονες αναχωρήσεις και συμβατικών και ταχύπλοων σκαφών, όπως για παράδειγμα, είναι το λιμάνι της Ραφήνας. Γι’ αυτόν τον λόγο προτείνουμε να γίνεται η δήλωση δρομολόγησης και των ταχύπλοων σκαφών στις 31 Ιανουαρίου, μαζί με τα συμβατικά σκάφη και ιδιαίτερα για φέτος, ως μεταβατική διάταξη, αυτό να γίνει μέχρι την 31η του Αυγούστου.

Με την ίδια τροπολογία, εναρμονίζεται η εθνική νομοθεσία με τον Ευρωπαϊκό Κανονισμό 1177/2010 για τα δικαιώματα των επιβατών. Αυτό πρέπει να γίνει άμεσα, διότι ήδη η «DIGI MOVE» έχει εκδώσει οδηγία, με την οποία πρέπει να συμμορφωθούμε στους ευρωπαϊκούς κανονισμούς. Αυτή αφορά ιδιαιτέρως τα δικαιώματα του επιβάτη σε περιπτώσεις καθυστέρησης του πλοίου, όπου εκεί επιβάλλεται η δυνατότητα μεταφοράς του επιβάτη στον τελικό προορισμό, με άλλο δρομολόγιο, υπό συγκρίσιμες συνθήκες μεταφοράς. Σε περίπτωση που η καθυστέρηση του απόπλου είναι περισσότερο από ενενήντα λεπτά, επιβάλλεται να παρέχεται ελαφρύ γεύμα και αναψυκτικό στους επιβάτες. Επίσης, πάλι σε περίπτωση καθυστέρησης του απόπλου, οι επιβάτες έχουν δικαίωμα να ζητήσουν και το αντίτιμο του εισιτηρίου.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Υφυπουργού)

Να μου δώσετε λίγο χρόνο παραπάνω.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Η τελευταία τροπολογία που καταθέτουμε με γενικό αριθμό 1224 και ειδικό 9 είναι μια σημαντική τροπολογία. Με αυτή την τροπολογία γίνεται ένα σημαντικό βήμα, προκειμένου να σταματήσουν επιτέλους στο Αιγαίο να κυκλοφορούν καραβάκια με νερό. Είναι μια τροπολογία, με την οποία θα προσπαθήσουμε να γίνουν προσωρινές εγκαταστάσεις μονάδων αφαλάτωσης, σεβόμενοι και την κείμενη και την περιβαλλοντική νομοθεσία, η οποία όμως έχει μεγάλη γραφειοκρατία και πολλές φορές χρειάζεται να περάσει αρκετός χρόνος, για να εγκατασταθούν αυτές οι μονάδες.

Ήδη, όπως γνωρίζετε, έχουμε ξεκινήσει να εγκαθιστούμε παντού μονάδες αφαλάτωσης κι επιδιώκουμε, το επόμενο χρονικό διάστημα και μέχρι το τέλος του έτους, να έχουν εγκατασταθεί παντού μονάδες αφαλάτωσης.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

Επομένως, επειδή υπήρχαν και κάποιες μονάδες αφαλάτωσης, τις οποίες είχε προμηθευτεί η Γενική Γραμματεία Αιγαίου το 2013, στην Κίμωλο και στους Λειψούς για παράδειγμα, κι έχουν μείνει εκεί –δεν ξέρω γιατί έχουν μείνει εκεί- και ποτέ δεν εγκαταστάθηκαν, το ζητούμενο είναι να εγκατασταθούν και να μάλιστα άμεσα, πριν απαξιωθούν.

Δεν μπορούμε να ανεχόμαστε, εν έτει 2017, να ακολουθείται ακόμα αυτή η διαδικασία της μεταφοράς νερού στα νησιά με το καραβάκι. Κάποτε, αυτά τα συμφέροντα πρέπει να σταματήσουν. Κάποτε, τα νησιά μας πρέπει να αποκτήσουν υδατική αυτονομία. Με αυτή την τροπολογία, δίνουμε τη δυνατότητα προσωρινής εγκατάστασης, μέχρι το 2020, τέτοιων μονάδων αφαλάτωσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Καλούμε στο Βήμα τον εισηγητή του ΣΥΡΙΖΑ κ. Ιωάννη Σαρακιώτη. Έχετε το λόγο για δεκαπέντε λεπτά.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισερχόμαστε σήμερα στην τελική φάση της συζήτησης του σχεδίου νόμου του Υπουργείου Ψηφιακής Πολιτικής, αναφορικά με το ηλεκτρονικό σύστημα διάθεσης τηλεοπτικού διαφημιστικού χρόνου, τη σύσταση μητρώου περιφερειακού και τοπικού Τύπου, την εισαγωγή του γραμμωτού κώδικα στις έντυπες εκδόσεις και την ενίσχυση της παραγωγής οπτικοακουστικών έργων στη χώρα μας.

Πρόκειται για ένα σχέδιο νόμου, το οποίο εισάγει μια σειρά καινοτομιών, πρωτίστως με άξονα τη διαφάνεια στον χώρο των μέσων μαζικής ενημέρωσης. Αυτονόητα όσα προβλέπονται, θα έλεγε κάποιος. Απορούμε γιατί δεν γίνονταν τόσα χρόνια, θα μπορούσε να αντιτείνει άλλος.

Είναι γεγονός, ωστόσο, ότι δεν γινόταν τίποτα για πολύ συγκεκριμένους λόγους. Όσοι έχουν απομείνει, μάλλον, να βλέπουν τις ειδήσεις των μεγάλων ιδιωτικών τηλεοπτικών σταθμών, διαπιστώνουν εύκολα ποιοι είναι αυτοί οι λόγοι. Όσοι παρατηρούν τη συγχορδία της Αξιωματικής Αντιπολίτευσης με τα μεγαλοεκδοτικά συμφέροντα, επίσης αντιλαμβάνονται πολλά.

Αλήθεια, τι απέγιναν οι περίφημες εκείνες τοποθετήσεις των στελεχών της Αξιωματικής Αντιπολίτευσης για την αδειοδότηση των τηλεοπτικών σταθμών; Είχαμε εξελίξεις στο συγκεκριμένο θέμα και οφείλουμε να ενημερώσουμε τον ελληνικό λαό, εδώ από το Βήμα της ελληνικής Βουλής, γιατί δυστυχώς, δεν θα τις πληροφορηθεί από αλλού. Και ο νοών νοείτω.

Να θυμίσω, λοιπόν, ότι το Εθνικό Συμβούλιο Ραδιοτηλεόρασης αποφάσισε ομόφωνα για το τίμημα των τηλεοπτικών αδειών και όρισε ως τιμή εκκίνησης τα 35 εκατομμύρια για κάθε μία από τις επτά τηλεοπτικές άδειες. Η περσινή διαδικασία, η πρώτη προσπάθεια αδειοδότησης των τηλεοπτικών σταθμών μετά από τριάντα χρόνια, έγινε αποδεκτή, όπως επίσης και το ύψος του συνολικού ποσού.

Επίσης, έγινε δεκτό ότι το φάσμα είναι πεπερασμένο. Εσείς δεν λέγατε ότι το φάσμα είναι απεριόριστο, κυρίες και κύριοι συνάδελφοι της Νέας Δημοκρατίας και ο Πρόεδρός σας, από αυτό το Βήμα, δεν το ισχυρίζονταν; Μήπως θα έπρεπε να ζητήσετε, τουλάχιστον, μία συγγνώμη για τις περσινές κορώνες και τα ειρωνικά χαμόγελα, όταν ακολουθήθηκε η διαδικασία της αδειοδότησης;

Απορώ για το τι θα λέτε τώρα για την απόφαση ενός ΕΣΡ, το οποίο στελεχώθηκε με ευρεία συναίνεση της Βουλής. Φτάσατε να ακυρώσετε ιστορικά στελέχη του κόμματος σας, τον πρώην Πρόεδρό σας, μόνο και μόνο για να ικανοποιήσετε τις δεσμεύσεις των καναλαρχών.

Καμμία συμβολή στον διάλογο. Η στάση σας, κάθε άλλο παρά εποικοδομική υπήρξε και δυστυχώς, συνεχίζετε στο ίδιο μοτίβο. Φέρετε την αποκλειστική ευθύνη για τη νεφελώδη κατάσταση στο ραδιοτηλεοπτικό τοπίο και δεν έχετε καταθέσει την παραμικρή πρόταση επί του σχεδίου νόμου. Ποια είναι, άραγε, η συμβολή σας; Τα σχόλια για τον Μαδούρο και τις εξελίξεις για τη Βενεζουέλα; Η κριτική στον κ. Βαρουφάκη; Γιατί αυτά ακούγαμε στις επιτροπές από τα στελέχη σας.

Θα ήθελα να έρθω τώρα στο σχέδιο νόμου. Τι έρχεται να επιλύσει το ηλεκτρονικό σύστημα; Τα τελευταία είκοσι χρόνια είχαμε τέσσερα νομοθετήματα από ισάριθμους Υπουργούς, καθώς και σειρά πρωτοβουλιών υποτιθέμενης ρύθμισης του τοπίου.

Αποτέλεσμα; Μέσα μαζικής ενημέρωσης, που πτώχευσαν, αφήνοντας εκατοντάδες εργαζόμενους στον δρόμο, μία «κλειστή» διαφημιστική αγορά για λίγους και εκλεκτούς, την οποία συντηρούσαν οι κατά τα άλλα, φιλελεύθεροι και υπέρ της οικονομίας της αγοράς κήνσορες, υπόγειες συναλλαγές με μεγάλο κόστος για τα δημόσια ταμεία και φυσικά, αυξανόμενη διαπλοκή της πολιτικής εξουσίας με τα δημοσιογραφικά γραφεία μέσω των κρατικών διαφημίσεων ή, καλύτερα, των κρατικών δώρων.

Η πλατφόρμα αυτή θα είναι συνδεδεμένη με την Ανεξάρτητη Αρχή Δημοσίων Εσόδων, για να τελειώσει μια για πάντα το ξέπλυμα μαύρου χρήματος και η φοροδιαφυγή. Εποπτεύων φορέας θα είναι το ΕΣΡ, ενώ το Υπουργείο δεν θα έχει καμμία απολύτως εμπλοκή στη λειτουργία του συστήματος.

Τρεις είναι οι διαστάσεις, που καλύπτει το ηλεκτρονικό αυτό σύστημα. Η εμπορική, με τη μορφή ενός συστήματος προσδιορισμού των τιμών για την πώληση του διαφημιστικού προϊόντος, την πραγματοποίηση των εμπορικών συναλλαγών μεταξύ των σταθμών και των διαφημιζομένων και τον υπολογισμό των χρεώσεων ανά διαφημιζόμενο και των αμοιβών ανά σταθμό.

Η διαχειριστική, με άξονα τις χρηματοοικονομικές συναλλαγές, που προκύπτουν από τις εμπορικές και η εφαρμογή διαχείρισης περιεχομένου με συναλλαγές με γνώμονα την τήρηση των κανόνων καταλληλότητας. Ας θυμηθούμε τι ίσχυε ως τώρα: Ο περίφημος ν.3592/2007, ο οποίος απαγόρευε τις επιστροφές από τους διαφημιστές στους διαφημιζομένους, πρόβλεψη η οποία, όμως, ουδέποτε εφαρμόστηκε, με αποτέλεσμα οι επιστροφές να βαφτίζονται εκπτώσεις τζίρου και να διαιωνίζεται το καθεστώς της παρανομίας.

Ο προηγούμενος ο ν.2328/1995, προέβλεπε την επιβράβευση σε ποσοστό έως και 9,9% με την επιστροφή στην πράξη να είναι δύο, τρεις ή και τέσσερις φορές μεγαλύτερη. Καθορίζατε με νόμο τα ποσοστά των επιστροφών και έρχεστε σήμερα να μας κατηγορήσετε για σοβιετία.

Όσον αφορά το Μητρώο Περιφερειακού και Τοπικού Τύπου, προχωράμε και εδώ με την αποκοπή των δεσμεύσεων της πολιτικής εξουσίας, προς τους εκδότες και το αντίστροφο. Η δημοσίευση διακηρύξεων και προκηρύξεων του δημοσίου θα γίνεται πλέον ηλεκτρονικά και με δικαίωμα ενδικοφανούς προσφυγής του ενδιαφερομένου. Το θολό καθεστώς, κατά το οποίο ο Υπουργός συνέτασσε την τελική απόφαση για το ποιες εφημερίδες θα έχουν το δικαίωμα στις δημοσιεύσεις του δημοσίου και ποιες θα αποκλείονται παύει. Οι αρμόδιοι φορείς θα διασταυρώνουν ηλεκτρονικά τα δικαιολογητικά των συμμετεχόντων, με γνώμονα την αποκατάσταση της νομιμότητας στις συγκεκριμένες συναλλαγές και την εξυγίανση της αγοράς.

Τέλος, κατοχυρώνεται η αναλογία 70-30, σχετικά με την αντιμετώπιση των κεντρικών και περιφερειακών μέσων μαζικής ενημέρωσης, όπως και η, για πρώτη φορά, επιβολή κυρώσεων από το Υπουργείο, σε περίπτωση, που κάποιος φορέας δεν συμμορφώνεται με το ως άνω ποσοστό.

Τι επικρατούσε μέχρι σήμερα; Το συντριπτικό μέρος της διαφημιστικής πίτας κατευθυνόταν στα κεντρικά μέσα και μερικά ξεροκόμματα ρίχνονταν στα περιφερειακά και τοπικά Μέσα, για να στηριχθούν πολιτικές καριέρες και να εξυπηρετηθούν μικροπολιτικά συμφέροντα.

Τέρμα, λοιπόν, στις ασύδοτες πρακτικές. Νομοθετούμε με γνώμονα το συμφέρον του ελληνικού λαού και τη διασφάλιση του κράτους δικαίου και όχι με μέριμνα το πώς θα εξασφαλίσουμε την επανεκλογή μας διαμέσου της διατήρησης αυτού του φαύλου κύκλου. Όποιος ως τώρα αναλάμβανε τη διακυβέρνηση της χώρας, έμπαινε και αυτός στον κύκλο της συνδιαλλαγής. Εμείς τον σπάμε και πετάμε τα απομεινάρια του στον κάλαθο της μαύρης ιστορίας της διαπλοκής της χώρας.

Περαιτέρω, αναφορικά με την εισαγωγή συστήματος bar code, δεν θα επαναλάβω όσα γράφονται στο κείμενο του νομοσχεδίου και όσα ανέφερα στις συζητήσεις στις επιτροπές.

Θέλω να σταθώ σε ένα ενδεικτικό γεγονός. Μόνο η ανακοίνωση της νομοθετικής πρωτοβουλίας του Υπουργείου προκάλεσε αναπροσαρμογή προς τα κάτω των εκτιμήσεων κυκλοφορίας μεγάλης κυριακάτικης εφημερίδας κατά τριάντα χιλιάδες φύλλα. Σας λέει άραγε, κάτι αυτό; Ο εκδότης άλλαξε πρακτορείο και ξαφνικά, η εκτίμηση της κυκλοφορίας, εκτινάχθηκε κατά είκοσι χιλιάδες φύλλα. Άλλες εφημερίδες δήλωσαν ότι δεν εμπιστεύονται πλέον τις εκτιμήσεις κυκλοφορίας. Πρακτορείο διανομής ανακοίνωσε ότι θα προχωρήσει το ίδιο, από μόνο του, σε εισαγωγή συστήματος barcode, ενώ άλλοι εκδότες διαπίστωσαν, ως εκ θαύματος, με επιτόπιες έρευνες, ότι υπάρχουν σημαντικές αποκλίσεις μεταξύ των ανακοινωθέντων στοιχείων και των πραγματικών πωλήσεων. Όλα αυτά, μόνο άμα τη προθέσει ανάληψης νομοθετικής πρωτοβουλίας.

Τέλος, έρχομαι στην παροχή κινήτρων για την παραγωγή οπτικοαουστικών έργων στη χώρα μας. Είναι μια πρωτοβουλία, η οποία υποστηρίζεται από την πλειοψηφία των εμπλεκόμενων φορέων και νομίζω ότι είναι κατά γενική ομολογία αυτονόητη.

Είναι χαρακτηριστικά τα λόγια του αντιπεριφερειάρχη Κυκλάδων, κ. Λεονταρίτη, σύμφωνα με τον οποίο, μετά από έντεκα μήνες συνεχούς προσπάθειας και παρά τις αντίξοες συνθήκες, έγινε ουσιαστικό βήμα για την υλοποίηση ενός επενδυτικού σχεδίου, που θα απογειώσει την τοπική οικονομία, με τεράστια οφέλη στην τουριστική ανάπτυξη της Σύρου, των Κυκλάδων και της χώρας μας, γενικότερα.

Αρκεί να σημειώσω εδώ ότι η Περιφέρεια Νοτίου Αιγαίου έχει δεχθεί πρόταση με τίτλο: «Το ελληνικό κινηματογραφικό σχέδιο στη Σύρο», με υπογραφές από καταξιωμένους παραγωγούς και σκηνοθέτες του Χόλυγουντ. Το ύψος της αρχικής επένδυσης αγγίζει τα 6,5 εκατομμύρια ευρώ και φυσικά, η χώρα μας δεν διαθέτει την πολυτέλεια να αγνοεί τέτοιες προτάσεις. Όσοι εναντιώνονται στο συγκεκριμένο σκέλος της νομοθετικής πρωτοβουλίας, προφανώς, θεωρούν ότι η χώρα διαθέτει αυτήν την πολυτέλεια.

Για την επανάσταση του αυτονόητου, μιλούσε ένας πρώην Πρωθυπουργός. Η σημερινή Κυβέρνηση δεν μένει στα λόγια και προχωρά στην υλοποίηση του αυτονόητου. Τέρμα στις υποσχέσεις, τέρμα στην αδιαφορία, τέρμα στη διαπλοκή!

Το παρόν νομοσχέδιο συνιστά έναν από τους λόγους, για τους οποίους μας τίμησε με την ψήφο του ο ελληνικός λαός και σκοπεύουμε να τιμήσουμε την εμπιστοσύνη του.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Σαρακιώτη.

Τον λόγο έχει η εισηγήτρια από την Αξιωματική Αντιπολίτευση κ. Άννα -Μισέλ Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητάμε ένα πολυνομοσχέδιο, το οποίο έχει τέσσερα κεφάλαια.

Το Κεφάλαιο Α΄ θεσπίζει το ηλεκτρονικό σύστημα διάθεσης τηλεοπτικού διαφημιστικού χρόνου.

Το Κεφάλαιο Β΄ τροποποιεί κάποιες διατάξεις για τον περιφερειακό Τύπο.

Το Κεφάλαιο Γ΄ επανακαθορίζει το πλαίσιο εφαρμογής της ειδικής σήμανσης γραμμωτού κώδικα, το λεγόμενο bar code, για τις έντυπες εκδόσεις.

Και το τελευταίο κεφάλαιο εισάγει ένα θεσμικό πλαίσιο για την ενίσχυση της παραγωγής οπτικοακουστικών έργων.

Και έχω να σας πω κατ’ αρχάς, ότι επί της αρχής, προφανώς, δεν έχουμε αλλάξει. Η Νέα Δημοκρατία θα καταψηφίσει αυτό το πολυνομοσχέδιο του κ. Παππά. Στα τέσσερα κεφάλαιά του αναδεικνύονται τα τέσσερα βασικά γνωρίσματα της Κυβέρνησης Τσίπρα–Καμμένου: η ιδεοληψία, η κομματική σκοπιμότητα, η αναποτελεσματικότητα και η κοροϊδία.

Η διαδρομή προς το Κοινοβούλιο, αλλά και μέσα στο Κοινοβούλιο, αυτού του πολυνομοσχεδίου καταδεικνύει ότι είναι μνημείο προχειρότητας σε επίπεδο νομοθέτησης.

Αρχικά είχαμε ένα πολυνομοσχέδιο, κύριε Υπουργέ -διορθώστε με- το οποίο περιλάμβανε και τη γνωστή ελληνική NASA, που είχατε εξαγγείλει από τις αρχές του έτους. Αυτή τέθηκε σε δημόσια διαβούλευση την άνοιξη και προέβλεπε τη σύσταση μια ανώνυμης εταιρείας, τον Ελληνικό Διαστημικό Οργανισμό Α.Ε.. Και ενώ διαβεβαίωνε ο Υπουργός τους πάντες ότι αυτό οσονούπω θα ερχόταν για να ψηφιστεί στη Βουλή, ως μέρος αυτού του πολυνομοσχεδίου, οι υπηρεσίες του Υπουργείου Οικονομικών δεν δέχθηκαν να εξαιρεθεί η Διαστημική Υπηρεσία από το ν.3429/2005, που είναι ο νόμος για τις ΔΕΚΟ και τον δημόσιο χαρακτήρα της.

Ο κ. Παππάς, βασικά, ήθελε μια ανώνυμη εταιρεία, για να μπορεί να προσλαμβάνει τους δικούς του. Ο κ. Τσακαλώτος, όμως, ήθελε η ελληνική NASA να έχει δημόσιο χαρακτήρα. Ήταν, δηλαδή, -ας πούμε- στη γραμμή Δραγασάκη, που διαβάσαμε πρόσφατα ότι ήθελε να τα κάνει όλα δημόσια, ακόμα και να εθνικοποιήσει τις τράπεζες. Κάτι τέτοιο διαβάσαμε σήμερα. Φαίνεται ότι είναι σε αυτήν τη γραμμή ο κ. Τσακαλώτος.

Σε κάθε περίπτωση, ο κ. Τσακαλώτος προσγείωσε τα σχέδια του κ. Παππά, για να φτιάξει την ελληνική NASA, με τη μορφή της ανώνυμης εταιρείας και το πρώτο κομμάτι του πολυνομοσχεδίου χάθηκε στη «μαύρη τρύπα» του Υπουργείου Οικονομικών.

Ερχόμαστε, λοιπόν, σήμερα στο Κεφάλαιο Α΄, το οποίο απέμεινε και το οποίο είναι αυτό το περίφημο ηλεκτρονικό σύστημα διάθεσης του διαφημιστικού χρόνου. Οι αρχικές διατάξεις -πρέπει να μιλάμε για την περασμένη εβδομάδα, όπως βγήκε στη διαβούλευση, όπως το υπερασπίστηκε ο Υπουργός, όπως ήρθε στη Βουλή- για το ηλεκτρονικό σύστημα διάθεσης του τηλεοπτικού χρόνου αναδεικνύουν κατ’ αρχάς την ιδεοληψία της Κυβέρνησης αυτής. Γιατί την αναδεικνύουν; Γιατί αποτελούν ένα ακόμα μέρος του γνωστού καθεστωτικού τύπου σχεδίου, του οποίου αιχμή του δόρατος είναι ο κ. Παππάς, ο Υπουργός μας, ο Υπουργός προπαγάνδας. Τι λέει αυτό το σχέδιο; Αυτό το σχέδιο λέει ότι πρέπει οπωσδήποτε αυτή η Κυβέρνηση να ελέγξει την ενημέρωση.

Σύμφωνα, λοιπόν, με το αρχικά κατατεθειμένο κείμενο του νομοσχεδίου, υποχρεούνταν όλοι οι τηλεοπτικοί σταθμοί στην ελληνική επικράτεια, περιφερειακής εμβέλειας, εθνικής εμβέλειας, οι διαχειριστές, οι επιχειρήσεις που μεσολαβούν για τη διανομή και τη διάθεση του διαφημιστικού χρόνου, οι διαφημιζόμενες επιχειρήσεις και κάθε άλλο πρόσωπο που διενεργεί συναλλαγές διαφημιστικού χρόνου να διενεργούν τις συναλλαγές αυτές, μέσω του συστήματος αυτού, του ηλεκτρονικού, υποχρεωτικά και κατ’ αποκλειστικότητα. Αυτό έλεγε ο νόμος, που βγήκε στη διαβούλευση, αυτό έλεγε και μέχρι τη δεύτερη ανάγνωση του νομοσχεδίου.

Αυτό το σύστημα, λοιπόν, τις προδιαγραφές, θα τις σχεδίαζε ο Υπουργός κ. Παππάς. Κατόπιν τούτου, θα επέλεγε μέσω ενός διαγωνισμού έναν διαχειριστή, που θα το διαχειριζόταν για οκτώ χρόνια και η τιμή θα καθοριζόταν με μία δημοπρασία, που θα γινόταν με έναν αλγόριθμο βελτιστοποίησης, που θα έφτιαχνε ο κύριος Υπουργός. Όλα αυτά θα γίνονταν βέβαια, υπό την εποπτεία του Εθνικού Συμβουλίου Ραδιοτηλεόρασης, του οποίου ο αντιπρόεδρος μάς είπε στη διαβούλευση «Τι να πω για το πώς θα εποπτεύσω ένα σύστημα, το οποίο δεν έχω δει και δεν καταλαβαίνω πώς λειτουργεί;». Τόσο καλά καταλάβαινε την εποπτεία! Με λίγα λόγια, ο κ. Παππάς, αφού απέτυχε να ελέγξει τα κανάλια με τον γνωστό αντισυνταγματικό νόμο Παππά, επειδή δεν μπορούσε να μοιράζει άδειες, τι κάνει; Έφερε λοιπόν αυτό το σύστημα, ούτως ώστε, διά της πλαγίας οδού, να ελέγξει την ενημέρωση και τα κανάλια. Πώς δηλαδή; Ελέγχοντας τα διαφημιστικά έσοδα, που είναι ουσιαστικά η βασική πηγή εσόδων των καναλιών.

Στη συζήτηση, του νομοσχεδίου αυτού εμείς, ως Νέα Δημοκρατία αναδείξαμε και τεκμηριώσαμε τα πάρα πολύ σοβαρά ζητήματα αντισυνταγματικότητας, που είχε αυτή η διαφημιστική πλατφόρμα. Κατ’ αρχάς, αναδείξαμε ότι η υποχρεωτική και κατ’ αποκλειστικότητα διάθεση του διαφημιστικού χρόνου, μέσω της πλατφόρμας και ο καθορισμός της δημοπρασίας, ως μοναδικής επιτρεπόμενης μεθόδου, παραβιάζει πόσες αρχές; Να αρχίσουμε με τη συνταγματική αρχή της οικονομικής ελευθερίας και τη συνακόλουθη αρχή της ελευθερίας των συμβάσεων; Δεν γίνεται καμμία επίκληση υπέρτερου δημοσίου συμφέροντος. Κάτι λέει ο κύριος Υπουργός για το φάσμα, που επειδή πάνω στο φάσμα είναι η διαφήμιση, κάτι λέει για ένα υπέρτερο δημόσιο αγαθό. Παραβιάζει όμως και τη συνταγματική αρχή της αναλογικότητας, παραβιάζεται το Δίκαιο Ανταγωνισμού της Ευρωπαϊκής Ένωσης και βεβαίως, τίθενται και σε κίνδυνο ευαίσθητα προσωπικά και εμπορικά δεδομένα.

Εσείς, κύριε Υπουργέ, στις τρεις πρώτες συνεδριάσεις στις επιτροπές, όταν εμείς αναδεικνύαμε αυτά τα κρίσιμα ζητήματα αντισυνταγματικότητας και ζητούσαμε εξηγήσεις, τι λέγατε; «Κρατήστε κάποιες άμυνες, κυρίες και κύριοι συνάδελφοι, μην εκτίθεστε. Είναι μία αγορά γεμάτη γκρίζες ζώνες και μόνο όποιος επωφελείται από αυτές τις γκρίζες ζώνες διακίνησης του χρήματος μπορεί να εξανίσταται με τέτοιο πάθος». Αυτά έλεγε ο κ. Παππάς στην πρώτη συνεδρίαση και μας κατηγορούσε ότι παίρνουμε τη μεριά των κακών καναλαρχών και των κακών διαφημιστών. Μας λέγατε για την υποχρεωτικότητα, κύριε Παππά, «Έχουμε να κάνουμε με την εκμετάλλευση ενός αγαθού, που είναι σπάνιο και δημόσιο και από εκεί, μπορεί να απορρέει η υποχρέωση όταν γίνεται μια αγοραπωλησία να γίνεται διαφανώς και με πάρα πολύ συγκεκριμένους κανόνες, διότι το ραδιοτηλεοπτικό τοπίο είναι στον άμεσο έλεγχο του κράτους κατά το Σύνταγμά μας».

**ΣΠΥΡΙΔΩΝΑΣ ΛΑΠΠΑΣ:** Το Σύνταγμα τα λέει αυτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Αυτά είπε, λοιπόν, ο κ. Παππάς στην πρώτη συζήτηση επί της αρχής και στη συζήτηση επί των άρθρων, όταν άκουγε τους φορείς. Έρχεται η δεύτερη ανάγνωση του νομοσχεδίου, μεσολαβεί ένα Σαββατοκύριακο και γίνεται στροφή εκατόν ογδόντα μοιρών!

**ΣΠΥΡΙΔΩΝΑΣ ΛΑΠΠΑΣ:** Δεν χαίρεστε;

**ΠΡΟΕΔΡΕΥΩΝ (Δημήτριος Καμμένος):** Κύριοι συνάδελφοι, σας παρακαλώ, λίγη ησυχία, λίγος σεβασμός.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Πόσες νομοτεχνικές βελτιώσεις έρχονται, κυρίες και κύριοι συνάδελφοι; Είκοσι δύο νομοτεχνικές βελτιώσεις! Έχετε εικόνα πόσα άρθρα είναι; Είναι δώδεκα άρθρα! Είκοσι δύο νομοτεχνικές βελτιώσεις! Ε, πάρ’ το πίσω το νομοσχέδιο και τελειώνουμε!

Αν, δε, αντιπαραθέσει κανείς, έτσι για να συνεννοηθούμε, τις προτάσεις, που διατυπώθηκαν στο υπόμνημα, που μας μοίρασαν από κοινού οι διαφημιζόμενες επιχειρήσεις, οι διαφημιζόμενες εταιρείες και η Ένωση Ιδιωτικών Τηλεοπτικών Σταθμών Εθνικής Εμβέλειας, δηλαδή οι καναλάρχες, θα δείτε ότι αυτές έχουν υιοθετηθεί στο συντριπτικό ποσοστό τους. Γκρίζες ζώνες έλεγε ο Υπουργός.

Κύριε Παππά, τώρα, μετά τις είκοσι δύο νομοτεχνικές βελτιώσεις στα δώδεκα άρθρα, με ό,τι απόμεινε απ’ αυτό το διάτρητο Κεφάλαιο, είναι υποχρεωτική, μόνο η καταγραφή όλων των συναλλαγών, που αφορούν στη διάθεση του τηλεοπτικού διαφημιστικού χρόνου και καθίσταται απολύτως προαιρετική η δημοπράτηση, για όσους το επιθυμούν. Αυτό, κάνατε, για να συνεννοηθούμε.

Αυτά είναι που ζητούσαν οι κακοί καναλάρχες, που εμείς υποστηρίζαμε, αυτοί που υποστήριζαν ότι η αγορά πρέπει να παραμείνει γεμάτη γκρίζες ζώνες και αυτοί που επωφελούνταν από τις γκρίζες ζώνες.

Ερωτώ, κύριε Υπουργέ: Τι ακριβώς συνέβη; Αλλάξατε γνώμη για το τι είναι γκρίζες ζώνες; Ενστερνιστήκατε την επιχειρηματολογία της Νέας Δημοκρατίας περί ελεύθερης λειτουργίας της αγοράς ή κάνατε ταχύρρυθμο σεμινάριο Συνταγματικού Δικαίου το Σαββατοκύριακο, που μεσολάβησε μεταξύ της συζήτησης επί των άρθρων και της δεύτερης ανάγνωσης; Διότι δεν δικαιολογείται αλλιώς. Εκτός εάν, επιτέλους, κύριε Παππά, συνειδητοποιήσατε ότι η νομοθέτηση αντισυνταγματικών διατάξεων, όπως με τον νόμο σας, συνεπάγεται πολιτικές ευθύνες και καμμιά φορά συνεπάγεται προσωπικές ευθύνες.

Σε κάθε περίπτωση, το πρώτο Κεφάλαιο παραμένει «δηλητηριασμένο» από την ιδεοληψία σας, πρόχειρα σχεδιασμένο, νομικά διάτρητο και γι’ αυτόν τον λόγο, το καταψηφίζουμε.

Από το Κεφάλαιο Α’, το οποίο καταψηφίζουμε, λόγω της ιδεοληψίας που το διαπερνά, πάμε στο Κεφάλαιο Β’. Αυτό είναι για τον περιφερειακό Τύπο. Το Κεφάλαιο Β, λοιπόν, εκτός από προχειρότητα, αναδεικνύει και την κομματική σας σκοπιμότητα. Γιατί το λέω αυτό; Γιατί εδώ έχουμε την τροποποίηση των διατάξεων για τον περιφερειακό Τύπο.

Αυτό, λοιπόν, ήρθε, χωρίς να υπάρξει καμμία προγενέστερη δημόσια διαβούλευση με τους φορείς. Καμμία διαβούλευση! Γιατί να μην υπάρξει διαβούλευση; Για όλα τα άλλα κομμάτια του νομοσχεδίου υπήρξε διαβούλευση. Διαβούλευση υπήρξε για τη ΝΑSΑ, η οποία δεν ήρθε στο νομοσχέδιο. Ήρθαν οι διατάξεις για τον περιφερειακό Τύπο, χωρίς διαβούλευση με τους αρμόδιους φορείς. Γιατί; Γιατί και αυτό είναι μέρος του καθεστωτικού σχεδίου σας, για να ελέγξετε τα περιφερειακά μέσα. Η μείωση του ελάχιστου ορίου πωλούμενων φύλλων, η μη πρόβλεψη ελάχιστου αριθμού σελίδων, η μείωση του ποσοστού θεμάτων τοπικού ενδιαφέροντος χωρίς διαβούλευση, επιβεβαιώνει απλώς την πρόθεσή σας, κύριε Υπουργέ, να απαξιώσετε τη δυναμική των περιφερειακών εφημερίδων, να υποβαθμίσετε την ποιότητά τους και με την κατάργηση μάλιστα, της ποσόστωσης 50% για τηλεοράσεις, 40% για έντυπα και 10% για ραδιόφωνο πλήττετε και τη δίκαιη κατανομή και τη διαφάνεια, αφήνοντας περιθώριο στην εκάστοτε κυβέρνηση ή σε οποιονδήποτε διοικητικό στο δημόσιο να ευνοεί κατά βούληση. Δηλαδή, για να συνεννοηθούμε, φέρνετε φωτογραφικές διατάξεις, οι οποίες βάζουν κριτήρια, για να πλήξετε και να απαξιώσετε περιφερειακά Μέσα, τα οποία δεν σας στηρίζουν και να φτιάξετε δικά σας περιφερειακά Μέσα, με τη διανομή της κρατικής διαφήμισης. Και οι φορείς ζητούν να αποσυρθεί αυτό το Κεφάλαιο.

Φέρατε νομοτεχνικές βελτιώσεις, οι οποίες εμφανίζονται να είναι στη σωστή κατεύθυνση. Δεν μπορώ να κρίνω, χωρίς να τις έχω καν διαβάσει, διότι δεν τις έχετε διανείμει. Μπορώ, όμως, να σας πω ότι η διαβούλευση δεν θα γίνει από τις 9 το βράδυ, μέχρι την ώρα που θα ψηφίσουμε το νομοσχέδιο με τους φορείς. Και αυτοί είναι που πρέπει να εκφέρουν άποψη, για να μπορέσουμε και εμείς να βγάλουμε συμπέρασμα.

Οι φορείς, λοιπόν, ζητούν να αποσυρθεί αυτό το Κεφάλαιο, να γίνει διαβούλευση και να προχωρήσουμε παρακάτω.

Πάμε, λοιπόν, από την καθαρά κομματική σκοπιμότητα του Κεφαλαίου Β στο Κεφάλαιο Γ, που είναι το γνωστό barcode, η ειδική σήμανση γραμμωτού κώδικα. Εδώ θα πω ότι αναδεικνύεται και ο τίτλος σας ως Υπουργός προπαγάνδας -έχετε και βοήθεια, βέβαια, από τους άξιους συνεργάτες σας- αλλά και η αναποτελεσματικότητά σας. Προσπαθήσατε άλλη μια φορά, με διαρροές, να διαμορφώσετε μια εσφαλμένη εντύπωση για τη θέση της Νέας Δημοκρατίας όσον αφορά στο bar code. Γιατί το κάνατε αυτό; Γιατί θέλατε έναν αντιπερισπασμό, για να μην συζητιέται η μεγάλη σας πολιτική κυβίστηση στο θέμα του διαφημιστικού χρόνου και της ηλεκτρονικής πλατφόρμας.

Διευκρινίζω, λοιπόν, για να συνεννοηθούμε. Η Νέα Δημοκρατία είναι υπέρ της διαφάνειας, που προσφέρει το bar code. Διατηρούμε επιφυλάξεις, κύριε Υπουργέ, ως προς την αποτελεσματικότητα στην τεχνική εφαρμογή της συγκεκριμένης διάταξης. Εκεί είναι το θέμα.

Με το άρθρο αυτό δεν επιλύεται ούτε το θέμα των συνδρομητών ούτε της εφαρμογής, σε σημεία που δεν διαθέτουν τα μηχανήματα σάρωσης.

Η προσέγγισή σας, λοιπόν, είναι αναποτελεσματική ως προς την αντιμετώπιση του κινδύνου, που αναγνωρίζουμε, που είναι να μετριέται σωστά η κυκλοφορία. Αυτός είναι ο στόχος. Επιφυλασσόμαστε, μήπως έχετε φέρει κάτι που έχουμε δει στις νομοτεχνικές βελτιώσεις.

Μίλησα, λοιπόν, κύριε Πρόεδρε και για προχειρότητα, για ιδεοληψία, για εξυπηρέτηση πολιτικών σκοπιμοτήτων και για αναποτελεσματικότητα. Όμως, από κανένα νομοσχέδιο της Κυβέρνησης Τσίπρα-Καμμένου δεν λείπει η κοροϊδία, χωρίς την οποία δεν πάμε πουθενά.

Η Νέα Δημοκρατία, λοιπόν, σχετικά με το Κεφάλαιο Δ΄, στηρίζει προφανώς, τη δημιουργία ενός θεσμικού πλαισίου για την ενίσχυση των οπτικοακουστικών παραγωγών. Καταλαβαίνουμε τα οφέλη για τη χώρα από αυτό.

Όμως, ο κ. Παππάς παρέα με τον κ. Κρέτσο κοροϊδεύουν τους παραγωγούς, με τη γνωστή μέθοδο «λεφτά υπάρχουν». Τα ίδια λέγατε για τον αναπτυξιακό νόμο τέτοια εποχή πέρυσι το καλοκαίρι, που τον είχε φέρει ο κ. Σταθάκης και ότι θα πέσουν δισεκατομμύρια στην αγορά. Ένα χρόνο αργότερα και δεν έχει καν ξεκινήσει η αξιολόγηση προτάσεων. Όχι να πέσει ευρώ στην αγορά ούτε καν ένα ευρώ από τον αναπτυξιακό νόμο δεν έχει πέσει στην αγορά. Στην πράξη, δηλαδή, το αποτέλεσμα είναι μηδέν.

Κύριε Πρόεδρε, θα ήθελα την ανοχή σας ένα λεπτό, για να αναφερθώ στις τροπολογίες. Για τις τροπολογίες θα μιλήσουν και οι αρμόδιοι συνάδελφοι και ο Κοινοβουλευτικός μας Εκπρόσωπος. Εγώ θα εστιάσω στην τροπολογία αρμοδιότητάς μου, δηλαδή αυτή για το ΕΣΡ.

Κύριε Παππά, ειλικρινά, γιατί βασανίζεστε τόσο πολύ με αυτό το νομοσχέδιο; Το ξηλώνετε λίγο-λίγο, διάταξη-διάταξη. Γιατί δεν παραδέχεστε ότι έχετε κάνει ένα μεγάλο πολιτικό λάθος, έχετε φάει το στραπάτσο και τέλος; Να καθίσουμε να το βρούμε.

Λίγο-λίγο, μία-μία διάταξη, τι θέλει το ΕΣΡ και το ένα και το άλλο! Δεν είναι σοβαρή προσέγγιση αυτή. Έχετε πάθει πολιτική εμμονή με τη δικαίωσή σας από την αντισυνταγματικότητα και από αυτό το πολιτικό στραπάτσο.

Κλείνω, κύριε Πρόεδρε, και ευχαριστώ για την ανοχή σας. Για το πολιτικό στραπάτσο του αντισυνταγματικού σας νόμου, όσο και να τον ξηλώνετε σιγά-σιγά, κύριε Υπουργέ, σας είχαμε δώσει τον τίτλο του αποτυχημένου «Υπουργού-καναλάρχη». Και με τις πρακτικές σας γενικότερα στον τομέα της ενημέρωσης -γιατί με την ψηφιακή πολιτική δεν ασχολείστε, αυτό είναι σαφές- σας είχαμε δώσει τον τίτλο του «Υπουργού προπαγάνδας».

Νομίζω ότι μετά από το σημερινό νομοσχέδιο, μπορείτε να φύγετε από την Αίθουσα ως σημαιοφόρος της ιδεοληψίας και της ανικανότητας της Κυβέρνησης. Και αυτόν τον τίτλο, πιστεύω προσωπικά ότι τον έχετε κερδίσει επάξια, κύριε Παππά.

**ΑΝΔΡΕΑΣ ΛΟΒΕΡΔΟΣ:** Να γίνει κλήρωση!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όμως, εάν πάλι, όπως λέει ο φίλτατος συνάδελφος, θέλετε να κάνουμε κλήρωση, δεν υπάρχει κανένα θέμα. Σας λέω ότι σε όποιον και να τύχει από την Κυβέρνησή σας, ειλικρινά, θα έρθει η ώρα που ο καθένας από εσάς θα λογοδοτήσει για τις ευθύνες που έχει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος)**: Ευχαριστούμε πολύ την κ. Ασμακοπούλου.

Παρακαλώ να έρθει στο Βήμα ο εισηγητής από τη Δημοκρατική Συμπαράταξη ΠΑΣΟΚ - ΔΗΜΑΡ κ. Θεόδωρος Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το υπό συζήτηση σχέδιο νόμου αποτελεί ένα παράδειγμα και αντιφατικής και παράλογης νομοθέτησης. Απευθύνομαι σε εσάς, γιατί με τους περισσότερους από εσάς διασταυρώσαμε τα επιχειρήματά μας κατά τη διάρκεια των συζητήσεων στις επιτροπές.

Η συζήτηση ξεκίνησε με τη βασική αντίρρηση από την πλευρά μας, σχετικά με την ουσιαστική αντισυνταγματικότητα, που επέφερε η υποχρέωση διενέργειας των συναλλαγών, μέσω της πλατφόρμας, δηλαδή μέσω ενός συστήματος διάθεσης τηλεοπτικού διαφημιστικού χρόνου.

Από την πρώτη στιγμή, που λέγατε εσείς το αντίθετο, θεωρήσαμε ότι ήταν αντισυνταγματική η απαγόρευση του άρθρου 3 παράγραφος 2 κάθε συναλλαγής, εκτός αυτού του συστήματος, με το σκεπτικό ότι η παρέμβαση της Κυβέρνησης είναι αντίθετη με τις βασικές αρχές του δικαίου, οι οποίες κατοχυρώνονται στο Σύνταγμα, στο εθνικό και κοινοτικό δίκαιο, όπως η αρχή της συμβατικής ελευθερίας, η αρχή της ελευθερίας του ανταγωνισμού, η υποχρέωση προστασίας της περιουσίας και των περιουσιακών αγαθών.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Καμμένος):** Κύριοι συνάδελφοι, σας παρακαλώ κάντε λίγη ησυχία. Σας παρακαλώ λίγη ησυχία, να σεβαστούμε τον ομιλητή.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κατά τη συζήτηση με τους φορείς, αλλά και μεταξύ των κομμάτων στις επιτροπές, αναδείχτηκαν τρία προβλήματα.

Το πρώτο πρόβλημα ήταν, ότι θα ήταν αντισυνταγματική η υποχρέωση διενέργειας όλων των συναλλαγών διάθεσης του διαφημιστικού χρόνου μεταξύ τηλεοπτικών σταθμών εθνικής και περιφερειακής εμβέλειας, επιχειρήσεων, διαφημιστών και διαφημιζομένων, μέσω ενός ηλεκτρονικού συστήματος και απαγόρευση ταυτόχρονα κάθε άλλης συναλλαγής. Μέχρι χθες, λέγατε το αντίθετο.

Το δεύτερο πρόβλημα ήταν ότι η Κυβέρνηση παρεμβαίνει σε ένα αγαθό ελεύθερης συναλλαγής -θυμάμαι πάρα πολλούς από τους συναδέλφους που χαμογελούσαν και έλεγαν «Μα τι λέτε τώρα; Το αγαθό αυτό είναι σπάνιο και πρέπει να το ρυθμίσουμε»- όχι για την προστασία των καταναλωτών, αλλά γιατί η Κυβέρνηση, με αυτόν τον τρόπο, δέσμευε και χειραγωγούσε το αγαθό και την εμπορία του. Συγκεκριμένα, παρενέβαινε η Κυβέρνηση στην πώληση, στην ποσότητα του τηλεοπτικού χρόνου για κάθε σταθμό, την κατανομή του χρόνου αυτού στο πρόγραμμα και την αξία τού προς πώληση χρόνου.

Τρίτο στοιχείο βασικό, ότι η χρήση του ηλεκτρονικού συστήματος για την απλή καταγραφή των συναλλαγών και την επιδίωξη της μεγαλύτερης δυνατής διαφάνειας δεν θα δημιουργούσε πρόβλημα αντισυνταγματικότητας ούτε θα παρενέβαινε κατά τρόπο δεσμευτικό στη λειτουργία της αγοράς.

Κατά τη διάρκεια της δεύτερης ανάγνωσης, ο Υπουργός κ. Παππάς επέλεξε να υποχωρήσει. Ήταν μια άτακτη υποχώρηση, διότι άλλαξε το περιεχόμενο του Κεφαλαίου Α’. Και θα σας αποδείξω πώς. Άλλαξε την υποχρεωτικότητα και την απαγόρευση κάθε συναλλαγής εκτός συστήματος και περιόρισε τη λειτουργία της πλατφόρμας, μόνο σχετικά με την καταγραφή των συναλλαγών. Ποιος το είχε πει αυτό; Το είχαμε πει από την αρχή. Το είχαν προτείνει οι φορείς.

Επομένως, όλα αυτά περί παρέμβασης σε μια αγορά, η οποία είναι ασύδοτη, σε μια αγορά όπου υπάρχουν μεγάλα συμφέροντα, κατέληξε να γίνεται μια απλή καταγραφή -και θα δούμε πώς- των συναλλαγών που κάνει η αγορά εκτός πλατφόρμας και εάν θέλει, προαιρετικά, μπορεί να απευθυνθεί στην πλατφόρμα. Ξέρετε κι εσείς κι εγώ ότι δεν θα γίνει ποτέ αυτό.

Στην ουσία, η κυβερνητική πλειοψηφία με άλλο Κεφάλαιο Α’ ξεκίνησε, άλλο Κεφάλαιο Α’ εισηγήθηκε και βεβαίως άλλο Κεφάλαιο Α’ επιχειρηματολόγησε και στήριξε εδώ, άλλο περιεχόμενο υποστήριξε μέχρι την προηγούμενη εβδομάδα και τελικά, άλλο περιεχόμενο θα ψηφίσει. Πραγματικά, δεν θα ήθελα να βρίσκομαι στη θέση σας.

**ΣΠΥΡΙΔΩΝΑΣ ΛΑΠΠΑΣ:** …(Δεν ακούστηκε)

**ΘΕΟΔΩΡΟΣ ΠΑΠΑΘΕΟΔΩΡΟΥ:** Θα σας πω, όμως, κύριε Λάππα, γιατί είναι αντιφατικό αυτό. Είναι αντιφατικό για τον τρόπο που νομοθετείτε. Εμείς, αν θέλετε, με τη θέση που είχαμε πάρει, επικροτούμε απόλυτα την αναδίπλωση του κ. Παππά. Ξέρουμε ότι δεν προέρχεται από τις συζητήσεις, που έγιναν στην Αίθουσα, αλλά από άλλους αναστοχασμούς, που είχε ο άνθρωπος, όπως είπε και προηγουμένως ότι μπορεί να διάβασε το Σύνταγμα. Εγώ το αποδέχομαι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πώς το ξέρετε; Πώς οδηγηθήκατε σε αυτό το συμπέρασμα;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Για τους αναστοχασμούς; Όταν αλλάζει το περιεχόμενο ενός νομοσχεδίου, αυτή είναι η εκτίμησή μου, κύριε συνάδελφε.

Αυτό το οποίο, όμως, πραγματικά θα πρέπει να λάβετε όλοι σας υπ’ όψιν είναι το εξής: Υπάρχει ένα πρόβλημα, κυρίες και κύριοι συνάδελφοι. Θα ψηφίσετε ένα νομοσχέδιο, γιατί εμείς θα το καταψηφίσουμε, το οποίο, άλλα λέει στην αιτιολογική του έκθεση και άλλα λέει στα άρθρα. Η αιτιολογική έκθεση, ξέρετε πολύ καλά, ότι είναι κομμάτι του νομοθετικού corpus. Θα το βρει αργότερα, ενδεχομένως, ο δικαστής, για να δει ποια είναι η βούληση του νομοθέτη και τότε θα καταλάβει ότι μεταξύ της εισηγητικής έκθεσης και του νομοσχεδίου, που ψηφίζεται άλλαξε η βούληση του νομοθέτη. Περί αυτού πρόκειται. Το γιατί άλλαξε, θα μας το πει ο ίδιος ο νομοθέτης.

Πάμε στο δεύτερο ερώτημα. Για την καταγραφή κάθε συναλλαγής διάθεσης διαφημιστικού χρόνου, όπως αυτή πλέον περιγράφεται στο άρθρο 5, παράγραφος 1, χρειαζόταν πράγματι, νομοθετική πρωτοβουλία; Γιατί δεν απέσυρε το Κεφάλαιο Α’ ο κ. Παππάς, για να έρθει με μια υπουργική απόφαση να ρυθμίσει όλα αυτά τα πράγματα; Δεν χρειαζόταν τόση μεγάλη επιχειρηματολογία εκ μέρους σας.

Επειδή βλέπω ότι δεν αισθάνεστε και πάρα πολύ άνετα μ’ αυτήν την αλλαγή, θα σας πω το εξής: Έχει σημασία -και είναι το τρίτο ερώτημα- ότι μετά την μεταποίηση των σχετικών διατάξεων -πρόκειται περί μεταποίησης- και των σχετικών άρθρων, αφού δεν απαγορεύεται πλέον η εμπορία διαφημιστικού χρόνου, εκτός της πλατφόρμας, εκτός του συστήματος, γιατί αυτό δεν διασαφηνίζεται ρητά; Είναι μια ερώτηση πάρα πολύ απλή και πάρα πολύ λογική. Βγάζετε την παράγραφο, η οποία λέει ότι απαγορεύεται κάθε συναλλαγή, ενώ στην ουσία, εφόσον δύναται, είναι προαιρετικό, πέστε μέσα -τόσες νομοτεχνικές βελτιώσεις έχετε κάνει- ότι πάρα πολύ απλά επιτρέπονται αυτές οι συναλλαγές, εφόσον είναι προαιρετική. Και θα δείτε πόσοι από τους ενδιαφερόμενους θα προσφύγουν στην πλατφόρμα.

Ας πάμε, όμως, στα βασικά. Έχουμε μια αποδόμηση του αρχικού σχεδίου νόμου και η αποδόμηση συνεχίζεται με άλλες δύο ρυθμίσεις, που ανάγουν τη μεταποίηση των άρθρων σε σχέση με την εισαγωγή του νομοσχεδίου, στο επίπεδο της συμβολικής νομοθέτησης.

Αν η δημοπρασία είναι πλέον προαιρετική, αν το σύστημα δεν προσδιορίζει πλέον τις τιμές, την κατανομή του διαφημιστικού χρόνου, την τιμολόγηση, την είσπραξη και την εκκαθάριση, τότε γιατί να υπάρχει πλατφόρμα και ποιο το όφελος του διαχειριστή; Γιατί να τη σχεδιάσει ο διαχειριστής, γιατί να την αναπτύξει, εφόσον δεν θα πληρώνεται; Πώς θα γίνει το νέο σύστημα; Ποιος θα το προετοιμάσει; Πώς αιτιολογείται πλέον νομικά επίσης η φορολόγηση των συναλλαγών, που καταγράφονται στο σύστημα, σύμφωνα με το άρθρο 8 παράγραφος 1; Δηλαδή, θα βάλετε «καπέλο» στη διαφημιστική καμπάνια, επειδή υπήρξε νόμιμη συναλλαγή και πιστεύετε ότι μ’ αυτόν τον τρόπο προάγεται η διαφάνεια στις συναλλαγές μεταξύ ιδιωτών;

Συνακόλουθο δε, είναι το ερώτημα: εφόσον καταργήθηκε η βασική υποχρέωση διενέργειας της δημοπρασίας, τις κυρώσεις, γιατί τις κρατήσατε στο ίδιο επίπεδο; Δηλαδή, δεν έχετε την αίσθηση ότι εφόσον είναι προαιρετικές πλέον όλες αυτές οι διαδικασίες, εδώ οι κυρώσεις υπερβαίνουν, αν όχι παραβιάζουν, την αρχή της αναλογικότητας;

Τέλος, επιβεβαιώνονται όλα αυτά, που σας λέγαμε από την πρώτη συνεδρίαση, το γεγονός ότι πλέον η αποστολή του Εθνικού Συμβουλίου Ραδιοτηλεόρασης περιορίζεται -ακούστε το, γιατί πολύ είχατε επιχειρηματολογήσει γι’ αυτό- στο να διαπιστώσει την έγκαιρη λειτουργία του συστήματος και να εγκρίνει τον Κώδικα Δεοντολογίας και Ορθής Πρακτικής.

Συμπερασματικά, λοιπόν, για το πρώτο κεφάλαιο, διαπιστώνουμε ότι η αναδίπλωση του κυρίου Υπουργού είχε ως αποτέλεσμα μια απόλυτα περιορισμένης κλίμακας παρέμβαση στο χώρο της διαφήμισης, χωρίς μεγάλη πρακτική σημασία και χωρίς το επιδιωκόμενο από σας αποτέλεσμα περί κατοχύρωσης της διαφάνειας. Η μόνη διαφάνεια που θα υπάρχει θα είναι ότι από δω και πέρα, οι συναλλαγές θα καταγράφονται με ευθύνη των ενδιαφερομένων. Αυτό θα μπορούσε να ήταν και μια απλή υπουργική απόφαση.

Σημασία έχει ότι στην ουσία πήρατε πίσω αντισυνταγματικές ρυθμίσεις, ρυθμίσεις, που εισηγηθήκατε με τόσο πάθος, όταν αναφερόταν ο κ. Παππάς πριν από μια εβδομάδα στη σπανιότητα του αγαθού και σε άλλα συμπαθή, που ξαφνικά εξαφανίστηκαν σήμερα από την πολιτική επιχειρηματολογία.

Αυτό, όμως, που έχει σημασία -και κρατώ το πολιτικό συμπέρασμα- είναι το εξής: ότι ο κ. Παππάς απέτυχε για άλλη μια φορά να χειραγωγήσει τα μέσα μαζικής ενημέρωσης και να κατευθύνει ή να δεσμεύσει τον διαφημιστικό χρόνο και το διαφημιστικό χρήμα με όποιους αλγόριθμους και όποιες πλατφόρμες προετοίμαζε. Αυτό τελείωσε.

Στο Κεφάλαιο Β’ η θέση μας είναι ξεκάθαρη. Η Δημοκρατική Συμπαράταξη είναι από θέση αρχής υπέρ της διαφάνειας, της ανάπτυξης και της βιωσιμότητας των επιχειρήσεων του τύπου της περιφέρειας, με συγκεκριμένα κριτήρια, όπως παραδείγματος χάρη οι οικονομικοί δείκτες, το απασχολούμενο προσωπικό, οι πωλήσεις φύλλων, η αναγνωσιμότητα, οι φορολογικές και ασφαλιστικές ενημερότητες. Αυτά θεωρούμε ότι είναι απαραίτητα στοιχεία για τη ρύθμιση του τοπίου του Τύπου σε περιφερειακό επίπεδο.

Αυτά τα κριτήρια, όμως, έχουν νόημα, για να υπάρξει ένας εξορθολογισμός της λειτουργίας του περιφερειακού Τύπου και να καταπολεμηθούν φαινόμενα πολιτικής διαφθοράς, όπως φαινόμενα πολιτικής εκβίασης, αλλά και αδιαφάνειας στις οικονομικές συναλλαγές με το κράτος.

Τι από όλα αυτά κάνατε εσείς με το υπό συζήτηση σχέδιο νόμου; Σχεδόν τίποτα. Το σχετικό κεφάλαιο του νόμου δεν αποτέλεσε ποτέ στοιχείο διαβούλευσης. Σας το είπαν όλοι οι εκπρόσωποι των ενώσεων των περιφερειακών μέσων. Δεν συνιστά ένα ολοκληρωμένο νομοθετικό πλαίσιο για τον περιφερειακό και τοπικό Τύπο. Περιλαμβάνει αποσπασματικές ρυθμίσεις για επιμέρους ζητήματα, όπως είναι οι κρατικές διαφημίσεις και τέλος, αρκείται σε μικρές διευθετήσεις και εξυπηρετήσεις πελατειακού τύπου.

Τι κάνει στην πραγματικότητα; Εγκαθιδρύει βεβαίως, ένα μητρώο, το οποίο, υπό άλλες προϋποθέσεις, θα ήταν μια σωστή πολιτική ρύθμιση του χώρου, το οποίο όμως από τη μια πλευρά θέτει ελαστικούς κανόνες και από την άλλη, κλείνει πονηρά το μάτι σε υποψήφιους πελάτες. Και αυτό δεν θα πρέπει να το αφήσετε να γίνει, κυρίες και κύριοι συνάδελφοι.

Δείτε τη ρύθμιση του άρθρου 14, σύμφωνα με την οποία, για να εγγραφούν οι περιφερειακές και τοπικές εφημερίδες στο μητρώο, απαιτείται να εκδίδονται ανελλιπώς οι ημερήσιες επί έξι μήνες και οι εβδομαδιαίες επί ένα έτος και να έχουν πωλήσεις από διακόσια έως τρακόσια πενήντα φύλλα, ανάλογα με την κατηγορία.

**ΜΑΡΙΟΣ ΚΑΤΣΗΣ:** Άλλαξε αυτό!

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ανάλογα με την κατηγορία. Άλλαξε με τη νομοτεχνική.

Τι κάνετε με αυτήν τη ρύθμιση; Κλείνετε το μάτι σε πονηρούς τοπικούς παράγοντες, οι οποίοι θα εκδώσουν ένα φύλλο μετά τη ψήφιση του νόμου, το οποίο θα λειτουργεί για έξι μήνες, θα ζητούν από τους τοπικούς παράγοντες, δημάρχους και λοιπούς, κρατική διαφήμιση -και ξέρετε ότι δεν είναι κρατική διαφήμιση, αλλά είναι διακηρύξεις- και τελικά μετά, όλοι αυτοί θα είναι σε ένα μητρώο, το οποίο θα είναι ανοιχτό για όλους, χωρίς να υπάρχουν αυστηρές προϋποθέσεις. Είναι βασικό να μην γίνει αυτό. Θα πρέπει να καταπολεμηθεί η πολιτική εκβίαση και η πολιτική διαφθορά. Και υπάρχουν τρόποι. Τους ξέρετε πάρα πολύ καλά. Θα πρέπει να λειτουργεί το φύλλο, πριν την έκδοση του νόμου και όχι έξι μήνες μετά.

Γιατί ξέρετε ότι αυτό είναι ένα παράθυρο και μια πόρτα ανοιχτή για όσους θέλουν να παρέμβουν με αυτόν τον τρόπο σε τοπικό επίπεδο και να εκβιάζουν είτε πολιτευτές είτε δημάρχους είτε πάμε σε εκλογές τοπικές, περιφερειακές και βουλευτικές σε λίγους μήνες.

**ΜΑΡΙΟΣ ΚΑΤΣΗΣ:** Τώρα δεν γίνεται αυτό που λέτε;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Μα, δεν θέλετε να το αποτρέψετε; Εγώ σας λέω να το αποτρέψετε.

**ΜΑΡΙΟΣ ΚΑΤΣΗΣ:** Είστε ικανοποιημένοι με αυτό το καθεστώς;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Σας λέω να το αποτρέψετε. Σας λέω να το αλλάξετε και να το αποτρέψετε.

Αυτό δεν είναι εξυγίανση του χώρου. Μπορούμε, όμως, να κάνουμε την εξυγίανση του χώρου τώρα, με αυστηρές προϋποθέσεις, οι οποίες όπως σας λέω, θα έχουν ως αντικείμενο βασικά χαρακτηριστικά, που θα είναι για παράδειγμα η βιωσιμότητα, η διάρκεια κυκλοφορίας, ο αριθμός των φύλλων, όλα αυτά τα οποία έχουμε τη δυνατότητα να τα ρυθμίσουμε, έτσι ώστε να διαχωριστούν και οι βιώσιμες εφημερίδες από τις μη εφημερίδες, από τα απλά φύλλα, αλλά και όλοι αυτοί που θέλουν να παίξουν παιχνίδι εις βάρος του πολιτικού συστήματος.

Άρα, χρειάζονται -και αυτό προτείνουμε- αυστηρές προϋποθέσεις πιστοποίησης και εγγραφής, που θα εξαρτώνται από τη διάρκεια, την οικονομική επάρκεια και τη βιωσιμότητα της εφημερίδας.

Για το Κεφάλαιο Β’ έχουμε τέσσερις παρατηρήσεις. Σχετικά με τον αριθμό των απασχολούμενων δημοσιογράφων, που προβλέπει το υπό συζήτηση σχέδιο νόμου, πρέπει να υπάρξει κατηγοριοποίηση, έτσι ώστε σε πόλεις από πενήντα χιλιάδων κατοίκων και πάνω, να απαιτούνται περισσότεροι δημοσιογράφοι από αυτούς που λέτε -πάνω από εκατό χιλιάδων- έτσι ώστε να είναι πραγματικές εφημερίδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε. Δεν θα μακρηγορήσω.

Δεύτερον, θα πρέπει να υπάρξει πρόβλεψη για κατώτατο όριο απασχολούμενου προσωπικού, πλην δημοσιογράφων. Γιατί μια εφημερίδα δεν εκδίδεται μόνο με δημοσιογράφους. Θέλει και τεχνικό προσωπικό. Αυτό θα πρέπει να το προβλέψουμε για όλες τις εφημερίδες.

Το σύνολο του προσωπικού θα πρέπει να είναι ασφαλισμένο στον ΕΦΚΑ, ώστε να αποφεύγονται οι περιπτώσεις κυκλοφορίας εφημερίδων, χωρίς εμφανείς δημοσιογράφους, χωρίς προσωπικό. Στους λόγους αποκλεισμού ενός εκδότη διευθυντή, λόγω αμετάκλητης δικαστικής απόφασης, θα πρέπει να ξαναδούμε το ζήτημα ενδεχομένως και της έκδοσης συναλλαγματικών ή μη πληρωμής συναλλαγματικών από τα προβλεπόμενα αδικήματα.

Στο Κεφάλαιο Γ΄ συμφωνούμε από θέση αρχής με την ειδική σήμανση γραμμωτού κώδικα στις έντυπες εκδόσεις. Και σας επισημαίνουμε το εξής: δεν αναφέρεστε στις προδιαγραφές και στον τρόπο εφαρμογής της ρύθμισης. Δεν ξέρουμε πώς θα εφαρμοστεί η συγκεκριμένη ρύθμιση. Δεν ξέρει κανένας. Θα το βγάλουμε αργότερα το σύστημα του barcode.

Επομένως, σε αυτό θα πρέπει να προβλέψουμε και ειδική ρύθμιση για τις συνδρομητικές εφημερίδες ή γι’ αυτές που έχουν το μεγαλύτερο ποσοστό τους σε συνδρομές.

Κυρίες και κύριοι συνάδελφοι, ολοκληρώνω με το Κεφάλαιο Δ΄ με μία ερώτηση. Επειδή ο ΣΥΡΙΖΑ είναι πολύ ευαίσθητος στον πολιτισμό, δεν είδα να υπογράφεται η συγκεκριμένη ρύθμιση του κεφαλαίου, το νομοσχέδιο ολόκληρο, από την κυρία Υπουργό Πολιτισμού. Δεν φέρει η υπογραφή της, κύριε Παππά. Υπάρχει κάποιο πρόβλημα στο πλαίσιο της ορθής και χρηστής νομοθέτησης. Το συγκεκριμένο νομοσχέδιο θα έπρεπε να υπογράφεται και από την κυρία Υπουργό Πολιτισμού.

**ΣΠΥΡΙΔΩΝΑΣ ΛΑΠΠΑΣ:** Δεν είναι αρμοδιότητά της.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν είναι αρμοδιότητά της το πολιτιστικό αγαθό του κινηματογράφου. Έχετε απόλυτο δίκιο. Να την ενημερώσετε, όμως, γιατί ενδεχομένως να μην το ξέρει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Δεν είναι μόνο ο κινηματογράφος. Είναι πολλά. Τα video games δεν είναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Το πρώτο ερώτημα, λοιπόν, είναι αν έχει υπάρξει κάποιο λάθος. Αν υπάρχει λάθος, να το δούμε. Το δεύτερο ερώτημα, δεν έχουμε καταλάβει ακόμη από πού θα αντληθούν τα χρήματα, αυτή η κρατική δωρεάν παροχή, που σύμφωνα με το Γενικό Λογιστήριο του Κράτους αποτιμάται σε 450 εκατομμύρια ευρώ. Νομίζω ότι εδώ χρειάζεται μεγαλύτερη σαφήνεια. Η Δημοκρατική Συμπαράταξη θα μπορούσε να στηρίξει μια τέτοια ρύθμιση, η οποία όμως θα έπρεπε να έχει μεγαλύτερη σαφήνεια.

Και ολοκληρώνω με αυτό. Ενώ είχαμε αρχίσει να συζητάμε στην Ολομέλεια το συγκεκριμένο σχέδιο νόμου, που είχε ανατρεπτικές νομοτεχνικές βελτιώσεις την προηγούμενη εβδομάδα, έχουμε άλλες είκοσι οκτώ, οι οποίες ήρθαν κάποια λεπτά πριν ανεβούμε στην έδρα. Καταλαβαίνετε ότι, εκτός από αντιφατικός και πρόχειρος, είναι παράδοξος ο τρόπος, που θέλετε να νομοθετήσετε για ένα τέτοιο σοβαρό ζήτημα. Γι’ αυτό ,σας είπαμε από την αρχή, πάρτε το πίσω, να το δουλέψετε, να υπάρξει διαβούλευση και να έρθουμε πάλι να το συζητήσουμε. Δεν θέλετε γι’ αυτό και η στάση μας θα είναι αρνητική επί της αρχής και επί του μεγαλύτερου μέρους των άρθρων.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Παπαθεοδώρου.

**ΦΩΤΕΙΝΗ ΒΑΚΗ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Δημήτριος Καμμένος):** Ορίστε, κυρία Βάκη.

**ΦΩΤΕΙΝΗ ΒΑΚΗ:** Θα ήθελα να πω κάτι γι’ αυτό που είπε ο κ. Παπαθεοδώρου, αν μου επιτρέπετε, γιατί υπάρχει μια παρερμήνευση εδώ.

Το άρθρο 3 για την υποχρέωση συμμετοχής στο σύστημα θεωρεί ότι υποχρέωση διενέργειας των συναλλαγών, μέσω του συστήματος, έχουν όλοι οι δημόσιοι και ιδιωτικοί τηλεοπτικοί οργανισμοί, που λειτουργούν στην ελληνική επικράτεια. Επομένως, η προαιρετικότητα έχει να κάνει μόνο με τη δημοπράτηση. Αυτό ήθελα να πω για να ξεκαθαρίσουμε κάποιες παρερμηνείες.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, αν μου επιτρέπετε για ένα λεπτό.

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Για να μην υπάρχουν, κυρία συνάδελφε, παρερμηνείες, να σας πω το εξής.

**ΠΡΟΕΔΡΕΥΩΝ (Δημήτριος Καμμένος):** Παρακαλώ να μην ανοίξουμε διάλογο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν θα είναι διάλογος. Μια τοποθέτηση να κάνω.

**ΠΡΟΕΔΡΕΥΩΝ (Δημήτριος Καμμένος):** Ορίστε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Για μισό λεπτό, για να μην υπάρχουν παρερμηνείες.

Το «δύναται» σημαίνει ότι δεν είναι υποχρεωτικό. Η υποχρεωτικότητα είναι για τους ενδιαφερόμενους να δηλώσουν τη συναλλαγή, αυτοί που έχουν κάνει, και να τη δηλώσουν με νόμιμο τρόπο. Αυτή είναι η υποχρεωτικότητα. Όχι να τη διενεργήσουν, όπως ήταν μέχρι σήμερα, μέσω της πλατφόρμας. Αυτό άλλαξε και είναι η ανατρεπτική αλλαγή του νομοσχεδίου. Αυτό που σας είπαν οι φορές και σας είπαμε κι εμείς. Καταγραφή να γίνεται, αλλά από την άλλη πλευρά, δημοπρασία μέσω υποχρεωτικής πλατφόρμας, όχι.

Επομένως, η παρερμηνεία δεν ήταν από την πλευρά μου, κυρία συνάδελφε.

**ΠΡΟΕΔΡΕΥΩΝ (Δημήτριος Καμμένος):** Εντάξει. Ευχαριστούμε πολύ.

Με την άδεια του Σώματος, επόμενος ομιλητής είναι ο εισηγητής της Χρυσής Αυγής κ. Ιωάννης Σαχινίδης…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, μπορώ να κάνω μια παρέμβαση;

**ΠΡΟΕΔΡΕΥΩΝ (Δημήτριος Καμμένος):** Ένα λεπτό να πω κάτι, κύριε Παππά.

Κύριε Παππά, ήθελα να ζητήσω την άδεια, για να παρέμβει η κ. Παπανάτσιου για τις τροπολογίες, έτσι ώστε να έχουμε και περιεχόμενο για τους επόμενους εισηγητές.

Παρακαλώ, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα έλεγα ότι η Αντιπολίτευση θα πρέπει να προσέξει τις πολιτικές λακκούβες, διότι δεν είναι δυνατόν και να αποδεχθήκαμε τα πάντα, όσα ζήτησαν οι ιδιοκτήτες των καναλιών και να καταψηφίζουν, λόγω του ότι το νομοσχέδιο διέπεται από τις ιδεοληψίες μας. Διότι τα προς τρίτον ίσα είναι και μεταξύ τους ίσα και άρα, οι καναλάρχες και οι ιδιοκτησίες των καναλιών διέπονται από τις ιδεοληψίες μας. Να προσέξετε τις δομικές και εσωτερικές αντιφάσεις στην κριτική μας.

**ΣΟΦΙΑ ΒΟΥΛΤΕΨΗ:** Γιατί όχι; Μπορούν να συμβαίνουν και τα δύο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μάλιστα. Αν αυτή είναι η επίσημη θέση της Νέας Δημοκρατίας. Θα σας έλεγα, κυρία Βούλτεψη, δοκιμάστε την και με τον κόσμο. Σε κάθε περίπτωση, προσπαθήσετε λίγο να ξεπεράσετε το σοκ της διάψευσης της θέσης σας ότι οι άδειες μπορούν να είναι απεριόριστες…

**ΣΟΦΙΑ ΒΟΥΛΤΕΨΗ:** Κι εσείς το δικό σας…(δεν ακούστηκε)

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνίων και Ενημέρωσης):** …και της διάψευσης της προσδοκίας σας να μην υπάρξει τίμημα για τις άδειες. Τελειώσανε αυτά!

(Θόρυβος από την πτέρυγα της Νέας Δημοκρατίας)

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Στη μελέτη της Φλωρεντίας αυτά!

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε.

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Αυτό το πράγμα, το να μιλάει δηλαδή ένας ομιλητής-εισηγητής και να γίνεται διάλογος πάνω στην ομιλία του, το επιτρέψατε να γίνει λόγω καλοσύνης. Από καλοσύνη το κάνατε και βοηθάει τον κοινοβουλευτικό διάλογο. Έφερε και τον Υπουργό αγορεύοντα. Κάθε υπουργική αγόρευση, δίνει τη δυνατότητα στους εκπροσώπους των κομμάτων να σχολιάσουν την αγόρευσή του.

Δεν σας λέμε αυτό, κύριε Υπουργέ. Σας λέμε ότι έχετε τη βαριά ευθύνη απέναντι στον εαυτό σας και την πολιτική σας αξιοπρέπεια να εισηγείστε στη Διαρκή Επιτροπή της Βουλής την υποχρεωτικότητα της ηλεκτρονικής πλατφόρμας, να βάζετε τους Βουλευτές σας να αγορεύουν επ’ αυτού και να αντιδράτε στην κριτική της Αντιπολίτευσης, να κάνετε τούμπα, να κάνετε πραγματική τούμπα, όχι για λόγους αναστοχασμού, που είπε ευγενικά ο κ. Παπαθεοδώρου, αλλά γιατί σας είπαν να το πάρετε πίσω και σκύψατε απέναντι σε αυτόν, που σας το είπε είτε είναι στην Αθήνα είτε είναι εκτός Αθηνών και μετά να βάζετε τους Βουλευτές σας στην αναξιοπρεπή ταλαιπωρία να αγορεύουν για το αντίθετο από αυτό που έχετε εισηγηθεί.

Κύριε Υπουργέ, υπάρχει και ένα όριο στην αναξιοπρέπεια. Νομίζω ότι αυτό ισχύει για όλους μας. Το έχετε ξεπεράσει κατά πολύ, γι’ αυτό να είστε κάπως συγκρατημένος στην κριτική που κάνετε σε εισηγητές κομμάτων. Δεν έχετε ούτε τυπικά τη δυνατότητα από τον Κανονισμό της Βουλής ούτε το πολιτικό δικαίωμα να το κάνετε αυτό.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, θέλω τον λόγο μόνο για τριάντα δευτερόλεπτα.

**ΠΡΟΕΔΡΕΥΩΝ (Δημήτριος Καμμένος):** Εντάξει, κύριε Υπουργέ, αλλά παρακαλώ να τελειώσουμε εδώ. Έχετε τον λόγο για τριάντα δευτερόλεπτα.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Λοβέρδο, θα περίμενα να ζητήσετε τουλάχιστον μια συγγνώμη, διότι μπήκαμε εδώ μέσα και αρχίσατε να φωνάζετε.

Σας ερωτώ, λοιπόν, τώρα: τις τροπολογίες, τις οποίες φέραμε μετά από πρόταση του Εθνικού Συμβουλίου Ραδιοτηλεόρασης και για τις οποίες ουρλιάζατε και μας ρωτούσατε αν δεν ντρεπόμαστε γι’ αυτές, θα τις ψηφίσετε ναι ή όχι; Έχετε μετανιώσει για τις άναρθρες κραυγές και την επιδίωξή σας να μην γίνει ποτέ διαγωνισμός, να μην υπάρξουν άδειες και να μην καταβληθεί τίμημα; Και εγκαλείτε εμάς;

Σηκωθείτε τώρα και πείτε ότι θα ψηφίσετε αυτές τις τροπολογίες, τις οποίες φέραμε με πρόταση του ΕΣΡ.

**ΕΛΕΝΗ ΖΑΡΟΥΛΙΑ:** Δεν γίνεται αυτό!

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Δημήτριος Καμμένος):** Κύριε Λοβέρδο, σας παρακαλώ, διευκολύνετε λίγο τη διαδικασία, διότι...

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Δημήτριος Καμμένος):** Δεν είναι επί προσωπικού. Νομίζω ότι είναι επί της θέσης...

**ΑΝΔΡΕΑΣ ΛΟΒΕΡΔΟΣ:** Είναι επί προσωπικού και δεν νομίζω ότι υπάρχει ανάγκη να το εξηγήσω. Θέλω το λεπτό μου.

**ΠΡΟΕΔΡΕΥΩΝ (Δημήτριος Καμμένος):** Εντάξει. Αλλά παρακαλώ να κλείσουμε εδώ, για να διευκολύνουμε τη διαδικασία.

Σας ευχαριστώ.

**ΑΝΔΡΕΑΣ ΛΟΒΕΡΔΟΣ:** Εμείς μιλάμε, όταν σας απευθυνόμαστε, για πολιτική αναξιοπρέπεια. Δεν μιλάμε για βαρηκοΐα. Δεν νομίζω ότι είστε βαρήκοος.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Παράκουσα.

**ΑΝΔΡΕΑΣ ΛΟΒΕΡΔΟΣ:** Εγώ σας είπα από την αρχή ότι φέρατε ένα σχέδιο νόμου, το οποίο ανατρέψατε. Και προκειμένου να ψηφίσει η Πλειοψηφία τα καμώματά σας, κάνετε τη Βουλή να δουλεύει με αυτόν τον ρυθμό μετά από σχέδιο νόμου με εκατόν τόσα άρθρα. Και έχετε και το θράσος να φέρετε, όχι μόνο τροπολογίες συναδέλφων σας που μπορεί να έχουν έναν έκτακτο χαρακτήρα, αλλά και δικές σας. Και δεν είναι μόνον η τροπολογία που αφορά το ΕΣΡ. Είναι και οι υπόλοιπες δικές σας. Και έχετε και την πολιτική θρασύτητα η βασική τροπολογία να ανατρέπει το σχέδιο νόμου σας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα τις ψηφίσετε;

**ΑΝΔΡΕΑΣ ΛΟΒΕΡΔΟΣ:** Σας είπα για αυτόν τον λόγο ότι πρέπει να ντρέπεστε. Όμως δεν ντρέπεστε. Δεν ντρέπεστε γιατί όσα πολιτικά και δικαστικά χαστούκια κι αν φάτε, δεν καταλαβαίνετε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Πείτε αν θα τις ψηφίσετε.

**ΑΝΔΡΕΑΣ ΛΟΒΕΡΔΟΣ:** Θέλετε να είστε Υπουργός επί του ιδίου αντικειμένου. Θα ταπεινώνεστε, όμως, κάθε φορά που θα αποκτάτε το δικαίωμα για νομοθετική πρωτοβουλία. Το Κοινοβούλιο θα σας ταπεινώνει. Ακούστε τι σας είπαν οι εισηγητές και των άλλων κομμάτων.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνίων και Ενημέρωσης):** Δεν μας είπατε αν θα τις ψηφίσετε!

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Παρακαλώ πολύ να έχω την άδεια του Σώματος, όπως και από εσάς κύριε Σαχινίδη αν έχετε την καλοσύνη, να μας ενημερώσει η κ. Παπανάτσιου για τις τροπολογίες, έτσι ώστε να σχολιάσουν και οι υπόλοιποι εισηγητές.

Ευχαριστώ πολύ.

Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Θα αναφέρω την τροπολογία με γενικό αριθμό 1227 και ειδικό 12 που αφορά στο πρώτο μέρος την εκκαθάριση δαπανών του κτηρίου Κεράνη. Η προτεινόμενη ρύθμιση είναι αναγκαία, καθώς μεγάλο μέρος των λειτουργικών δαπανών που αφορούν το κτήριο Κεράνη, τη νομή και κατοχή του οποίου έχει το ελληνικό δημόσιο, δεν έχουν εξοφληθεί για τυπικούς λόγους.

Ειδικότερα, οφείλονται μισθώματα, λογαριασμοί κατανάλωσης ρεύματος, ύδρευσης και φυσικού αερίου, οι οποίοι δεν δύναται να εξοφληθούν τόσο λόγω της ασάφειας που επικρατούσε ως προς την ταυτότητα του μισθωτή και υπόχρεου προς πληρωμή όσο κι επειδή στο έντυπο του λογαριασμού δεν αναφέρεται ορθά ο υπόχρεος πληρωμής, ώστε να καθίσταται δυνατή η πληρωμή τους.

Με τη συγκεκριμένη τροπολογία αναλαμβάνει το βάρος των σχετικών πιστώσεων το Υπουργείο Οικονομικών, στου οποίου τον προϋπολογισμό του τρέχοντος έτους οι ακόλουθες λειτουργικές δαπάνες αφορούν τη χρήση του εν λόγω κτηρίου και αφορούν μισθώματα χρονικού διαστήματος από 23 Μαΐου 2014 μέχρι 12 Ιουνίου του 2016 και από 1η Ιανουαρίου 2017 μέχρι και 31 Μαΐου 2017, δαπάνες κατανάλωσης ηλεκτρικού ρεύματος μέχρι 30 Ιουνίου 2017, δαπάνες κατανάλωσης φυσικού αερίου μέχρι 30 Απριλίου 2017 και δαπάνες ύδρευσης μέχρι 27 Ιουλίου 2017.

Στο δεύτερο μέρος της τροπολογίας έχουμε ρυθμίσεις για την Ελληνική Αεροπορική Βιομηχανία Α.Ε.. Εδώ είναι ένα θέμα –που ξέρουμε όλοι μας- προκειμένου να λειτουργήσει η Ελληνική Αεροπορική Βιομηχανία Α.Ε.. Με την προτεινόμενη ρύθμιση τακτοποιούνται οι εκκρεμότητες αναφορικά με τα υλικά που έχουν εισαχθεί με το ειδικό καθεστώς της τελωνειακής αποταμίευσης και της τελειοποίησης προς επανεξαγωγή της Ελληνικής Αεροπορικής Βιομηχανίας σε προγενέστερο της έναρξης ισχύος της παρούσης χρόνο, ως καλώς επανεξαχθέντα με την προϋπόθεση προσκόμισης σχετικών βεβαιώσεων των αντισυμβαλλομένων, με τις οποίες πιστοποιείται η ολοκλήρωση των έργων. Ως εκ τούτου η ΕΑΒ δεν θα έχει υποχρέωση καταβολής των δασμοφορολογικών επιβαρύνσεων που αναλογούν λόγω εκκαθάρισης, με την παρούσα των παραπάνω καθεστώτων. Παράλληλα, με την παρούσα ρύθμιση δίνεται η δυνατότητα στην εταιρεία εισαγωγής υλικών που αφορούν νέες συμβάσεις έργων, στα πλαίσια εφαρμογής των ειδικών καθεστώτων. Κατόπιν αυτών η εν λόγω εταιρεία θα εξακολουθήσει να κάνει χρήση των ειδικών καθεστώτων με την εκ νέου υπαγωγή εμπορευμάτων σε αυτά.

Με αυτόν τον τρόπο διευκολύνεται η λειτουργία της εν λόγω εταιρείας, η οποία έχει βαρύνουσα σημασία, όσον αφορά στις δομές και τεχνολογίες αιχμής, σχετικά με τον κλάδο συντήρησης αεροσκαφών και κινητήρων και τις αεροκατασκευές και παράλληλα, δημιουργούνται οι αναγκαίες προϋποθέσεις για την ανάπτυξη του εμπορίου και της εθνικής μας οικονομίας.

Επιπλέον, με την παρούσα ρυθμίζεται το ζήτημα των εκκρεμών πρωτοκόλλων τελωνειακής παράβασης που αφορούν είτε σε συμπληρωματική βεβαίωση δασμοφορολογικών επιβαρύνσεων είτε σε επιβολή προστίμων, λόγω μη τήρησης των σχετικών διατάξεων, περί των ειδικώνκαθεστώτων, τελωνειακής αποταμίευσης ή τελειοποίησης προς επανεξαγωγή, με την έκδοση των απαλλακτικών πράξεων, εφόσον πληρούνται οι τιθέμενες προϋποθέσεις, για λόγους ίσης μεταχείρισης των περιπτώσεων επί των οποίων δεν έχει ολοκληρωθεί ο έλεγχος και των περιπτώσεων για τις οποίες έχει ήδη καταχωρηθεί πρωτόκολλο τελωνειακής παράβασης. Για τους ίδιους λόγους προβλέπεται η ανάκληση ήδη εκδοθεισών καταλογιστικών πράξεων.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε την κυρία Υπουργό. Ευχαριστούμε και το Σώμα για την παραχώρηση.

Τον λόγο έχει ο κ. Ιωάννης Σαχινίδης από την Χρυσή Αυγή για δεκαπέντε λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Πραγματικά αυτό που έχετε καταφέρει σε αυτήν την Αίθουσα είναι πρωτόγνωρο. Μας έχετε μπερδέψει με τις εσωκομματικές σας διαφορές. Και όταν λέω εσωκομματικές, εννοώ μεταξύ ΣΥΡΙΖΑ - ΑΝΕΛ, Νέας Δημοκρατίας -ΠΑΣΟΚ, γιατί εσωκομματικές είναι οι διαφορές απ’ ό,τι βλέπω.

Δεν μπορούμε να καταλάβουμε ποιοι από εσάς είναι αριστεροί, ποιοι είναι δεξιοί, ποιοι είναι καπιταλιστές, ποιοι είναι συντηρητικοί. Βλέπω μια διαμάχη, η οποία κρατάει εδώ και τρεις εβδομάδες και στα επτά νομοσχέδια που έχουν έρθει. Απλώς δεν έχουμε καταλάβει ακόμα ποιος θα συγκυβερνήσει με ποιον στις επόμενες εκλογές.

Και θα πρέπει, κύριε Υπουργέ, να προσέξετε λίγο την ενδοεπικοινωνία σας, γιατί τη στιγμή που αναφερθήκατε στην πληθώρα των τροπολογιών που έχουν έρθει στα τελευταία νομοσχέδια, δεν είχατε γνώση, προφανώς, ότι έχει αναφερθεί και ο Πρόεδρος της Βουλής, κ. Βούτσης, με τη διαφορά ότι χτύπησε το καμπανάκι σε αυτήν την Αίθουσα ότι απ’ όλη αυτήν την ιστορία που λαμβάνει χώρα, ωφελείται μια άλλη πτέρυγα. Δεν έχετε ούτε καν το θάρρος να την ονομάσετε. Πείτε το! Η μόνη πτέρυγα που ανεβαίνει σε αυτή τη Βουλή είναι της Χρυσής Αυγής κι αυτό θα το καταλάβετε πολύ καλά.

Επίσης, αναφορά για το ίδιο ακριβώς θέμα έγινε, πριν από τον κ. Βούτση, από τον κ. Δρίτσα. Εδώ, όμως, τι μου έκανε εντύπωση; Μου έκανε μεγάλη εντύπωση ότι ενώ καταφέρθηκε με ένα πάθος –και καλά κάνει- σε βάρος της Αξιωματικής Αντιπολίτευσης, εσείς οι ίδιοι Βουλευτές του ΣΥΡΙΖΑ ήσασταν που πριν από μόλις δύο μέρες χειροκροτούσατε, σύσσωμοι, τον κ. Τζαβάρα, τον Κοινοβουλευτικό Εκπρόσωπο της Νέας Δημοκρατίας. Γιατί; Γιατί σχολίασε την ομιλία του συναγωνιστή, του Παναγιώτη Ηλιόπουλου.

Είναι ρητορικό, λοιπόν, το ερώτημα προς τον κ. Τζαβάρα, ο οποίος είναι εδώ και προφανώς ακούει και θα χαιρόμουν να μπει μέσα να μου απαντήσει κιόλας. Εάν η σύζυγός του είχε γεννήσει πριν από δέκα μέρες κι ένα σάπιο παρακρατικό σύστημα τον κατηγορούσε και τον προφυλάκιζε άδικα για δεκαοκτώ ολόκληρους μήνες, στερώντας τη φυσική του παρουσία από την οικογένειά του, πώς, φυσικά, θα αντιδρούσε; Και μάλιστα, βλέποντας σε καθημερινή βάση τους δολοπλόκους και σκευωρούς να παριστάνουν σε αυτή την Αίθουσα τους δημοκράτες και άμεμπτους. Περιμένω να μου πει πώς ακριβώς θα αντιδρούσε.

Θα χρησιμοποιήσω τα λόγια του, επειδή δεν συνηθίζω να αισχρολογώ. Είχε πει πως η ψυχή μας είναι μαύρη. Εάν με αυτόν τον τρόπο προσπαθεί να προσδιορίσει μία ιδεολογική απόχρωση, την αποδέχομαι. Προσπαθεί, όμως, να προσδιορίσει κι άλλα πράγματα. Ο κ. Τζαβάρας, όπως και το κόμμα του, κι όλο το υπόλοιπο συνταγματικό τόξο, έχει μαυρίσει την ψυχή και την καρδιά όλων των Ελλήνων, με την εξαθλίωση, την προδοσία, τα ψέματα και την ατιμωρησία των πολιτικών που εμπλέκονται στα σκάνδαλα και το ξεπούλημα της δημόσιας περιουσίας του ελληνικού λαού.

Είχατε απόλυτο δίκιο, κύριε Τζαβάρα προχθές, όταν είπατε…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Προσωπικά, δεν θα απευθύνεστε σε Βουλευτή.

**ΙΩΑΝΝΗΣ ΣΑΧΙΝΙΔΗΣ:** Κι εσείς απευθυνθήκατε προσωπικά στον κ. Ηλιόπουλο.

Παρακαλώ να μη με διακόψει. Να πάρει τον λόγο μετά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Άρθρο 66 του Κανονισμού.

**ΠΡΟΕΔΡΕΥΩΝ (Δημήτριος Καμμένος):** Κύριε Τζαβάρα, είναι γνωστό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παρακαλώ πολύ. Δεν έχει το δικαίωμα να απευθύνεται προσωπικά σε Βουλευτή. Το λέει ο Κανονισμός. Όποιος μιλάει από το Βήμα απευθύνεται στο Σώμα. Αυτά να σταματήσουν!

**ΙΩΑΝΝΗΣ ΣΑΧΙΝΙΔΗΣ:** Απευθύνομαι στο Σώμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτά να σταματήσουν. Δεν ανέχομαι παραβιάσεις του Κανονισμού και μάλιστα από τη Χρυσή Αυγή! Τελείωσε!

**ΠΡΟΕΔΡΕΥΩΝ (Δημήτριος Καμμένος):** Παρακαλώ, συνεχίστε.

**ΙΩΑΝΝΗΣ ΣΑΧΙΝΙΔΗΣ:** Αναφέρθηκε μέσα στην Αίθουσα αυτή ότι «θα πρέπει να ασχοληθούμε με κάποιους τύπους σοβαρά, οι οποίοι εκμεταλλεύονται την ιδιότητά τους» και παίζουν με την νοημοσύνη του ελληνικού λαού, προσθέτω εγώ. Συμφωνούμε απόλυτα. Οι κλέφτες στη φυλακή και τα κλεμμένα στον λαό. Τη δημοκρατία αρκετοί σε αυτή την Αίθουσα έχουν πάψει να την υπηρετούν, δυστυχώς, προ πολλού.

Επίσης, είχε γίνει μία αναφορά ότι κάποιοι μας δίνουν βήμα και μας ανέχονται. Μπερδεύσετε κύριοι. Το βήμα δεν μας το έχει δώσει κανένας από εσάς. Το βήμα σε αυτή την Αίθουσα μας το έχει δώσει μισό και πλέον εκατομμύριο Ελλήνων ψηφοφόρων και δυστυχώς για εσάς, αυτός ο αριθμός έχει γεωμετρική πρόοδο. Σε ό,τι αφορά την ανοχή, καλούμε εμείς τον ελληνικό λαό να πάψει πια να σας ανέχεται, εσάς και τις πολιτικές σας.

Όλοι σας, όμως, έχετε κι ένα άλλο μεγάλο ελάττωμα. Μιλάτε μόνο χωρίς να ακούτε. Και σας έχω επισημάνει επανειλημμένα από το Βήμα αυτό πως τον σεβασμό δεν τον επιβάλλεις, αλλά τον κερδίζεις. Κι επειδή έχουν γνώση οι φύλακες, σας ξαναθυμίζω πως ακριβώς με την ίδια δημοκρατικότητα θα σας αντιμετωπίσουμε κι εμείς, όταν αξιώσει ο Θεός και κυβερνηθεί αυτός ο τόπος από εθνικιστές.

Αφού οι θέσεις μας, όμως, και οι πράξεις μας, ο λόγος μας, ο τρόπος εν γένει που ασκούμε πολιτική είναι κατακριτέα από πολλούς εδώ μέσα, εξηγήστε μας γιατί πολλοί από εσάς υιοθετείτε τις απόψεις μας κατά την προεκλογική σας περίοδο στην περιφέρεια όπου και εκλέγεστε και παρουσιάζεστε μάλιστα ως υπέρμαχοι αυτών των ιδεών.

Και περνάμε στο σχέδιο νόμου. Είχα αναφερθεί και στις επιτροπές, κύριε Υπουργέ, στο άρθρο 14, παράγραφος 3 και παράγραφος 4. Το άρθρο 14 τι μας λέει; Επιβάλετε σε εφημερίδες της περιφέρειας, οι οποίες είναι εβδομαδιαίες, σε νομούς κάτω των ογδόντα χιλιάδων κατοίκων, να πωλούνται από διακόσια έως τριακόσια πενήντα φύλλα. Στις ακροάσεις είχα πει στους φορείς να απαντήσουν στο ποια είναι η δική τους άποψη για μια εφημερίδα, τη δική σας, την «ΑΥΓΗ», η οποία πουλάει χίλια τριακόσια φύλλα ημερησίως, που αν τα διαιρέσουμε με το πενήντα ένα, που είναι οι νομοί της Ελλάδος, είναι είκοσι πέντε φύλλα ημερησίως. Αν τα πολλαπλασιάσουμε επί επτά, εβδομαδιαίως, δεν πιάνετε το όριο, κύριε Υπουργέ, είναι εκατόν εβδομήντα πέντε φύλλα. Άρα κάντε πράξη αυτό που θέλετε πρώτα στη δική σας εφημερίδα και μετά στον περιφερειακό Τύπο.

Θα μείνω για λίγο στον εποπτικό ρόλο του Εθνικού Συμβουλίου Ραδιοτηλεόρασης και στο άρθρο 10. Ως ρυθμιστής και έχων τον έλεγχο λειτουργίας του συστήματος μπορεί να αποφασίζει αυτεπάγγελτα ή κατόπιν καταγγελίας την επιβολή κυρώσεων.

Να επισημάνω, όμως, εδώ ότι το Εθνικό Συμβούλιο Ραδιοτηλεόρασης δεν έχει επιληφθεί αυτεπαγγέλτως για άλλα μείζονα ζητήματα -όπου παραβιάζονται κατάφωρα συνταγματικά δικαιώματα και αποκλείεται η προβολή των θέσεων του κόμματός μας- παρά επιβάλλει δήθεν πρόστιμα μετά από αλλεπάλληλες δικές μας καταγγελίες και μετά από επίδοση εξωδίκων. Πέρα απ’ αυτό, λοιπόν, ο κύριος Υπουργός μας λέει ότι το ΕΣΡ θα επιβάλλει πρόστιμο μόνο εφόσον δεν διαταράσσεται η εύρυθμη λειτουργία του συστήματος.

Προσέξτε, θα διαπιστώνεται η παράβαση, θα καταγράφονται οι καταγγελίες και οι παρανομίες, αλλά μπορεί στο τέλος το ΕΣΡ να μην επιβάλλει καμία κύρωση, γιατί μπορεί με αυτόν τον τρόπο να τεθεί σε κίνδυνο το σύστημα. Άρα ποια η χρησιμότητα αυτής της διατάξεως, κύριε Υπουργέ; Και –αυτό έχει σημασία- τι αφορούν οι κυρώσεις; Επιβολή προστίμου. Υψηλού; Οικονομικά σοβαρού, θα έλεγα εγώ. Και ποιος θα πει, κύριε Υπουργέ, με ασφάλεια ότι δεν θα ακολουθήσει μια συνδιαλλαγή, διαπραγμάτευση, παζάρι, μεταξύ του ρυθμιστή και του διαχειριστή ή συμμετέχοντα και τελικά προς αποφυγή περαιτέρω κινδύνων δεν θα επιβληθεί καμία κύρωση; Πουθενά δεν απαντάται αυτό.

Είναι άλλο ένα παραθυράκι, ώστε η Κυβέρνηση μέσω των ανεξάρτητων αρχών, τα μέλη των οποίων αυτή ορίζει, να παρεμβαίνει και στο παιχνίδι της επιβολής προστίμων.

Στο άρθρο 5 ένα ηλεκτρονικό σύστημα μέσω ενός αλγόριθμου θα υπολογίζει τον διαφημιστικό χρόνο. Πώς θα υπολογίζεται αυτός ο αλγόριθμος; Τι ακριβώς προσμετράται; Ποια δεδομένα ελέγχονται; Είναι στοιχεία που δεν εξειδικεύονται. Αλλά, αναμένουμε να τα επιλύσει ο κύριος Υπουργός με μία ακόμη υπουργική απόφαση.

Παρακάτω στο ίδιο άρθρο, στη παράγραφο 2δ διαβάζουμε ότι οι συμμετέχοντες δεν έχουν πρόσβαση σε ευαίσθητες εμπορικές πληροφορίες, δημιουργώντας την εντύπωση ότι θέλετε να αποτρέψετε την κοινοποίηση εμπορικά ευαίσθητων πληροφοριών.

Και αυτό συμβαίνει την ίδια ώρα που προωθείται ευρωπαϊκή οδηγία. Είναι ζήτημα χρόνου να ενσωματωθεί στο εθνικό δίκαιο. Σύμφωνα με αυτήν οι επιχειρήσεις θα υποχρεώνονται να αξιοποιούν ευαίσθητες οικονομικές πληροφορίες μέσω χρήσης μιας κοινής πλατφόρμας. Όλες οι διατάξεις, οι προσχηματικά προστατευτικές των προσωπικών δεδομένων, στην επόμενη σελίδα, καταργούνται στην πράξη, όταν με το άρθρο 7 περίπτωση θ΄ χορηγείτε τη δυνατότητα στην Ανεξάρτητη Αρχή Δημοσίων Εσόδων να λαμβάνει γνώση οποιασδήποτε πληροφορίας επιθυμεί σε σχέση με τις συναλλαγές και τις επιχειρήσεις που συμβάλλονται, χωρίς να εξειδικεύεται εάν οι πληροφορίες αυτές αφορούν μόνο σε οικονομικά στοιχεία και όχι σε εμπορικά. Φτάνει δε αυτή η παραβίαση μέχρι την ουσιώδη στρέβλωση των κανόνων της εμπιστευτικότητας. Ακόμη και εάν στην επόμενη περίπτωση στη ιδ΄ δεν ορίζεται ρητά, στην πράξη αυτό καταλύεται.

Στο άρθρο 9 πέραν της παραβιάσεως της ελευθερίας των συναλλαγών, η απαίτηση παρακολούθησης της εναλλακτικής συμπεριφοράς των συμμετεχόντων στο σύστημα καθώς επίσης και η πλήρης πρόσβαση στα σχετικά δεδομένα, συνιστά παραβίαση της προστασίας προσωπικών δεδομένων.

Το αξιοσημείωτο εδώ σε συνδυασμό με όσα ήδη αναφέραμε, είναι ότι την πρόσβαση στα αρχεία δεν θα έχει η φορολογική αρχή -που εκεί αν θέλετε δικαιολογείται με τον ισχυρισμό ότι γίνεται χάριν πάταξης της φοροδιαφυγής- αλλά το Υπουργείο μέσω του διαχειριστή νομικού προσώπου που αναλαμβάνει το έργο της λειτουργίας του συστήματος.

Τελικά αυτό που επιτυγχάνεται είναι ότι με τον έναν ή τον άλλο τρόπο οι εμπιστευτικές πληροφορίες των συμβεβλημένων θα είναι στη διάθεση και της ανώνυμης εταιρείας και του Υπουργείου και της Ανεξάρτητης Αρχής Δημοσίων Εσόδων, η οποία –σημειώστε- δεν ελέγχεται καν από το ελληνικό δημόσιο.

Στο άρθρο 7 ορίζονται οι υποχρεώσεις του διαχειριστή του συστήματος, ο οποίος υποτίθεται ότι θα μεριμνά για την αποτελεσματική και αμερόληπτη λειτουργία του. Ποιες εγγυήσεις δίδονται, όμως, για τον διαχειριστή, ο οποίος θα είναι ανώνυμη εταιρεία -που θα προκύπτει μέσα από διαγωνιστική διαδικασία- και τα συμφέροντα της οποίας δεν θα μπορούν να ελεγχθούν;

Το να επαφίεται ένας ολόκληρος μηχανισμός στην καλή θέληση του κυρίου Υπουργού, ο οποίος με την υπουργική απόφαση που θα εκδώσει στο μέλλον θα θέσει τις ειδικότερες προϋποθέσεις και όρους που πρέπει να πληρούν οι εταιρίες που θα υποβάλλουν την πρότασή τους στον διαγωνισμό, αυτό δεν το λες και ακριβώς διαφάνεια, κύριε Υπουργέ.

Πώς αποτρέπεται ο κίνδυνος να έχει ήδη μεσολαβήσει ένας διάλογος με πιθανούς πλειοδότες ώστε οι όροι που θα τεθούν στην υπουργική απόφαση να εξασφαλίζεται ότι θα είναι αντικειμενικοί και δεν θα αποκλείονται εταιρίες συμφερόντων αντίθετων των κυβερνητικών;

Η συμπαιγνία βέβαια της Κυβέρνησης με τον ρυθμιστή και οι αυξημένες αρμοδιότητες του κυρίου Υπουργού αποτυπώνονται και στο άρθρο 6 όπου εκεί χορηγείται στον Υπουργό, και πάλι με δική του απόφαση, το δικαίωμα να παρατείνει την αρχική οκταετία διαχείρισης του συστήματος από τον διαχειριστή. Ποιος ο ρόλος του ρυθμιστή ΕΣΡ εν προκειμένω; Δεν θα ήταν πιο ασφαλές κάθε χρόνο ή σε χρονικό διάστημα, το οποίο δεν μπορώ εγώ να το ορίσω, να ελέγχεται η καλή λειτουργία αυτού;

Εν τω μεταξύ σήμερα συζητάμε για ένα νομοσχέδιο, θέτουμε τις βάσεις εφαρμογής ενός συστήματος το οποίο, πρώτον, θα λειτουργήσει από 1-9-2018 και, δεύτερον, θα επιβαρύνει τον κρατικό προϋπολογισμό κατά 1,62 εκατομμύρια ευρώ επιπλέον. Το επιχείρημα δε ότι η δαπάνη αυτή θα ισοσκελιστεί από τα ενδεχόμενα έσοδα από πιθανή επιβολή προστίμου αφ’ ενός είναι ένα επιχείρημα επισφαλές και αφ’ ετέρου δείχνει έναν κάπως τιμωρητικό χαρακτήρα του κράτους. Και το κράτος τι μας λέει; «Εγώ ορίζω ότι το «χ» είναι παράβαση και ορίστε και η κύρωση, απλά περιμένω να τελέσεις την παράβαση και εγώ να τα εισπράξω». Ανέφερα και ανωτέρω ότι δεν θεωρούμε πως αυτό το σύστημα το ήδη αντισυνταγματικό θα λειτουργήσει με μία τυπική νομιμότητα διότι δεν θα το επιτρέψει η διαπλοκή, η οποία τονώνεται ακόμη περισσότερο με την διαβλητή αυτή ηλεκτρονική εφαρμογή.

Αρνητική αλλαγή είναι και η μείωση των ημερών κατά την διάρκεια των θερινών μηνών διακοπής της έκδοσης των ημερησίων και εβδομαδιαίων νομαρχιακών και τοπικών εφημερίδων, πάει στις δέκα μέρες. Διότι η επιχείρηση επιβαρύνεται με άλλες πέντε ημέρες έκδοσης και λειτουργίας μέσα στον Αύγουστο, αυξάνοντας φυσικά το κόστος ειδικά σε μία περίοδο που η κρίση έχει οδηγήσει την συντριπτική πλειοψηφία των εκδοτών σε οικονομικό αδιέξοδο.

Κάτι ακόμη που δεν λειτουργεί σαν κίνητρο για τους εκδότες, αλλά απαγορευτικά γι’ αυτούς είναι το εξής: Προβλέπεται ότι μία ημερήσια εφημερίδα εάν μετατραπεί σε εβδομαδιαία θα πρέπει να εκκινεί από την αρχή. Θα έπρεπε οι εφημερίδες που μετατρέπονται σε εβδομαδιαίες να προστατεύονται και όχι να τιμωρούνται και να μην οδηγούνται σίγουρα σε αποκλεισμό αφού πρόκειται για ήδη υπάρχουσες επιχειρήσεις που θα συνεχίσουν να απασχολούν προσωπικό και σαν εβδομαδιαίες ενημερώνοντας την τοπική κοινωνία.

Τέλος, οι λοιπές διατάξεις των άρθρων 39 και 40 είναι το ίδιο κατευθυνόμενες και κατάπτυστες με το υπόλοιπο απαράδεκτο νομοσχέδιο αφού μεταξύ άλλων προβλέπει και άλλον έναν ειδικό διαχειριστή στην αγωνιστική ΕΡΤ, άρθρο 39 παρ. 8, για διαχείριση του συνόλου των περιουσιακών της στοιχείων, ενεργητικού και παθητικού ώστε να προστεθεί και αυτός στον σωρό των αργόμισθων συντρόφων σας ,οι οποίοι έχουν καταφέρει ενώ διαθέτουν περισσότερους εργαζόμενους από το «BBC» να κρατούν την ΕΡΤ σε ποσοστά τηλεθέασης κάτω του 2%, εκεί που πρέπει κανονικά να κυμανθούν και τα εκλογικά σας ποσοστά.

Κλείνοντας, διαβάζω στην επόμενη παράγραφο ότι ο Υπουργός θεωρεί ήσσονος σημασίας, αλλά δεν είναι έτσι ακριβώς, και με απόφασή του διορίζεται αυτός ο νέος διαχειριστής που ανέφερα για την διαχείριση του συνόλου του παθητικού και ενεργητικού, όπως είπα και πριν, της ΕΡΤ Α.Ε. και των θυγατρικών της που μεταβιβάστηκαν στο δημόσιο. Συγκεκριμένα με την υπ΄ αριθμόν 2167/8-10-2015 απόφαση που δημοσιεύθηκε στο φύλλο της Εφημερίδας της Κυβέρνησης διορίστηκε στη θέση του ειδικού διαχειριστή η εταιρία με την επωνυμία Baker Tilly Greece Ορκωτοί Ελεγκτές Λογιστές Α.Ε..

Με την απόφαση προκλήθηκε δαπάνη σε βάρος του ειδικού λογαριασμού για την εκκαθάριση, το ακριβές ύψος της οποίας δεν θα μπορούσε να προσδιοριστεί παρά μόνο με τη σύμβαση παροχής ανεξάρτητων υπηρεσιών που θα υπέγραφαν τα μέρη. Η αμοιβή αυτή προσαυξάνεται όσο διαρκεί το έργο της ειδικής διαχείρισης. Λίγες μέρες, λοιπόν, πριν την υπογραφή της ανωτέρω υπουργικής, και αυτό έχει τεράστια σημασία, παρατάθηκε το διάστημα εκκαθάρισης της περιουσίας της πρώην κρατικής εταιρίας της ΕΡΤ ως το 2017. Σήμερα θέλετε να δώσετε παράταση ως τις 29 Απριλίου του 2019. Η παράταση αυτή, όμως, κυρίες και κύριοι, μεταφράζεται σε δαπάνη 29.200 ευρώ μηνιαίως, σύμφωνα με την έκθεση του Γενικού Λογιστηρίου του Κράτους, δηλαδή, θα φτάσει το ύψος των 642.000 ευρώ.

Ένα όμως πράγμα που μας έκανε εντύπωση είναι ότι στα ονόματα των ορκωτών λογιστών και ελεγκτών της «Baker Tilly» διαβάζουμε και ένα όνομα: Κωνσταντίνος Κουτρουλός. Εδώ κάναμε μία σύντομη έρευνα και τι εντοπίσαμε; Μια σύμπτωση! Το ίδιο πρόσωπο, είναι αυτό που είχε ελέγξει και την εταιρεία «ΤΟΞΟΤΗΣ» του γνωστού με τις χορτολιβαδικές εκτάσεις κ. Καλογρίτσα. Πώς γίνεται το ίδιο πρόσωπο, το οποίο δεν έχει ολοκληρώσει τον έλεγχο στην ΕΡΤ, προκαλώντας δαπάνη για τον κρατικό προϋπολογισμό, να το συναντάμε και εδώ και στον «ΤΟΞΟΤΗ»; Και αν έχετε σκοπό αυτή η εκκαθάριση, που έχει ξεκινήσει εδώ και κάποια χρόνια, να γίνει όπως ήταν η εκκαθάριση της «ΛΑΡΚΟ» που είχαμε προχθές στην Επιτροπή Παραγωγής και Εμπορίου και να κρατήσει είκοσι επτά χρόνια, καλή σας όρεξη!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΕΛΕΝΗ ΖΑΡΟΥΛΙΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Καμμένος):** Θα πρέπει να μιλήσει πρώτα ο κ. Κοντονής για τις τροπολογίες του.

Κύριε Υπουργέ, έχετε τον λόγο για πέντε λεπτά, για την τροπολογία με αριθμό 1221 και ειδικό 6.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η τροπολογία αυτή έχει να κάνει στο πρώτο σκέλος με την Αρχή Εξέτασης των Προδικαστικών Προσφυγών. Η αρχή αυτή είναι μια νέα αρχή και καταλαβαίνετε την ανάγκη να γίνονται κάποιες διορθωτικές κινήσεις για να λειτουργήσει κατά τρόπο εύρυθμο. Κατά πρώτο και κύριο λόγο αναφέρεται στην τροπολογία ότι μέχρι 31-12-2017 τα έξοδα της αρχής αναλαμβάνει το Υπουργείο Δικαιοσύνης, όλες οι δαπάνες βαρύνουν τον κρατικό προϋπολογισμό και συγκεκριμένα το Υπουργείο Δικαιοσύνης.

Το δεύτερο στοιχείο είναι ότι για να στελεχωθεί γρήγορα και άμεσα εισάγουμε μία εξαίρεση από το σύστημα της κινητικότητας για τα δύο μόνο πρώτα έτη.

Το τρίτο στοιχείο του πρώτου μέρους της τροπολογίας που αφορά την αρχή έχει να κάνει με την εναρμόνιση του εσωτερικού δικαίου με την οδηγία 66/2007.

Το τέταρτο στοιχείο είναι η διευκρίνιση του συνόλου των συμβάσεων που θα αποτελέσουν πεδίο ενασχόλησης της ΑΕΠΠ. Εντάσσονται εδώ οι δύο συμβάσεις έργου και με αυτόν τον τρόπο θεωρούμε ότι κατά το μάλλον ή ήττον έχει κλείσει ένας κύκλος νομοθετικών ρυθμίσεων για την εύρυθμη λειτουργία της αρχής.

Το δεύτερο σκέλος της τροπολογίας αφορά τα υποθηκοφυλακεία. Εδώ υπήρξε το εξής πρόβλημα. Πιστεύαμε ότι θα έχουν ολοκληρώσει τα υπηρεσιακά συμβούλια τις τοποθετήσεις των πτυχιούχων, και νομικής σχολής, όπως ακριβώς προβλέπεται στον νόμο. Δυστυχώς κάτι τέτοιο δεν έχει γίνει και επειδή υπάρχει εδώ ένα κενό, αυτό το συγκεκριμένο κενό θα το αναπληρώσουν οι προϊστάμενοι των γραμματειών των ειρηνοδικείων. Αυτή η διάταξη αντιλαμβάνεστε ότι είναι μεταβατική και το πολύ θα διαρκέσει δύο μήνες, διότι το Υπουργείο Περιβάλλοντος θα εισαγάγει το νέο σχέδιο νόμου, το οποίο αφορά τα υποθηκοφυλακεία και τα κτηματολογικά γραφεία, δηλαδή την ενοποίηση των γραφείων όπως τα ξέραμε μέχρι σήμερα, υποθηκοφυλακεία και κτηματολόγιο σε ένα ενιαίο γραφείο, ενιαίο νομικό πρόσωπο δημοσίου δικαίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Προχωρούμε στον εισηγητή του Κομμουνιστικού Κόμματος Ελλάδας κ. Χρήστο Κατσώτη.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η Κυβέρνηση αυτές τις καυτές μέρες, τέλος Ιουλίου, αρχές Αυγούστου, επέλεξε να φέρει νομοσχέδια φωτιά, που αφορούν βασικές πτυχές της ζωής της λαϊκής οικογένειας, όπως αυτό της υγείας και της παιδείας, που ενώ θα έπρεπε να είναι εντελώς δωρεάν και αναβαθμισμένες αυτές οι υπηρεσίες συνεχίζεται η εμπορευματοποίησή τους από εκεί που το άφησαν οι προηγούμενες κυβερνήσεις, ανοίγοντας διάπλατα νέα πεδία κερδοφορίας για τους επιχειρηματικούς ομίλους.

Με το παρόν νομοσχέδιο η Κυβέρνηση συνεχίζει την προσπάθεια αναμόρφωσης στον χώρο των μέσων μαζικής ενημέρωσης. Έρχεται να αναδιανείμει τη διαφημιστική πίτα σε παλιούς και νέους επιχειρηματίες στα μέσα ενημέρωσης, να βοηθήσει στη συγκέντρωση και συγκεντροποίηση σε λιγότερα χέρια. Δημιουργεί θεσμικό πλαίσιο με κίνητρα και χρηματοδότηση σε επιχειρηματικούς ομίλους με οικονομικά και όχι πολιτιστικά κριτήρια για την ενίσχυση της παραγωγής οπτικοακουστικών έργων στην Ελλάδα.

Η Κυβέρνηση ευνοεί, υπηρετεί αυτή την αναδιανομή, προσδοκώντας να διαμορφωθεί ένα πιο φιλικό τοπίο, κάτι το οποίο έκαναν άλλωστε όλες οι κυβερνήσεις της Νέας Δημοκρατίας και του ΠΑΣΟΚ στο παρελθόν, οι οποίοι σήμερα φωνάζουν, επειδή ο ΣΥΡΙΖΑ τους αντιγράφει μέχρι κεραίας.

Σκοπός είναι η προβολή της πολιτικής της Κυβέρνησης ως η μόνη εναλλακτική λύση, ως το μικρότερο κακό, που παρουσιάζεται σαν τον άλλο κόσμο απ’ αυτόν της Νέας Δημοκρατίας. Με τις όποιες παραλλαγές, όμως, υπηρετείτε τον καπιταλισμό, την εξουσία των μονοπωλίων. Ο άλλος κόσμος είναι αυτοί που πληρώνουν τον θεό του κέρδους, οι εκμεταλλευόμενοι, που είναι η πλειοψηφία του λαού, οι άνεργοι, οι εργαζόμενοι, οι συνταξιούχοι, οι αυτοαπασχολούμενοι, οι φτωχοί αγρότες, που ζουν τη βαρβαρότητα αυτών που κάνουν κουμάντο στην οικονομία, που είναι οι μονοπωλιακοί όμιλοι, οι μεγάλοι επιχειρηματικοί όμιλοι. Μαζί με το πολιτικό τους προσωπικό διαμορφώνουν τις συνθήκες χαμοζωής των εργαζομένων και του λαού.

Πολλές διατάξεις του νομοσχεδίου, όπως αυτές για τον τοπικό και περιφερειακό τύπο ή οι καταργούμενες διατάξεις του άρθρου 40 που αφορούν εξαιρέσεις και περιορισμούς, στο όνομα του ανταγωνισμού και της υγιούς επιχειρηματικότητα, καταργούνται. Όλες αυτές οι ρυθμίσεις ευνοούν τις συμπράξεις στον χώρο των μέσων μαζικής ενημέρωσης και συνολικά της παραγωγής οπτικοακουστικού έργου.

Το νομοσχέδιο δίνει και τα εργαλεία, για να προχωρήσουν η συγκέντρωση και η συγκεντροποίηση της αγοράς σε αυτόν τον χώρο. Ήδη προχωρούν λεόντειες συμφωνίες στον χώρο της τηλεόρασης με συμπράξεις μεγαλοεπιχειρηματιών. Από την αυτοδιαχείριση, που για αρκετό διάστημα πρόβαλε η Κυβέρνηση ως λύση, με την οποία βεβαίως εμείς διαφωνούμε, προσαρμοστήκατε στην λογική «όλα για το κεφάλαιο».

Η Κυβέρνηση και με το νομοσχέδιο για τους ΟΤΑ –και έχετε πάρει τις διαμαρτυρίες των δημοτικών συμβουλίων της Αθήνας και της Θεσσαλονίκης- προβλέπει την αδειοδότηση των δημοτικών ραδιοσταθμών μέσω δημοπράτησης. Οι επιχειρηματίες και στα δημοτικά ραδιόφωνα.

Με το άρθρο 40 προβλέπεται η κατάργηση της διάταξης του άρθρου 8 παράγραφος 9 του ν.3592/2007, με την οποία, κύριε Υπουργέ, προβλεπόταν η δυνατότητα αναστολής της άδειας ραδιοφωνικών σταθμών, όταν καθυστερεί για μήνες η καταβολή δεδουλευμένων, καθώς και η δυνατότητα οι εργαζόμενοι σε άλλη περίπτωση να αναλαμβάνουν τη διαχείριση του σταθμού.

Η Κυβέρνηση, αξιοποιώντας την ευρυζωνικότητα και τη δυνατότητα που δίνει να συγκεντρώνονται επιχειρηματικές δραστηριότητες πολλών διαφορετικών κλάδων με ενοποιητικό στοιχείο την επικοινωνία κάθε μορφής, από την ενημέρωση, τις τηλεπικοινωνίες μέχρι τον κινηματογράφο, προσπαθεί να ρυθμίσει αυτή την αγορά. Υπάρχει η δυνατότητα ένας όμιλος να δραστηριοποιείται στις τηλεπικοινωνίες, στο διαδίκτυο, στην τηλεόραση, με όλες τις τεχνικές μορφές, καλωδιακή, επίγεια, ψηφιακή, δορυφορική, να κάνει παραγωγή οπτικοακουστικού υλικού, ντοκιμαντέρ, ταινίες, μουσικές παραγωγές, δηλαδή παραγωγή με τεράστιο εύρος, οικονομία μεγάλης κλίμακας και κερδοφορίας. Όλο αυτό το πλαίσιο χρησιμοποιείται και ως μέσο ελέγχου των δημιουργών, αλλά και συνολικότερα μιας μορφής κοινωνικής συνείδησης, όπως είναι η τέχνη και η καλλιτεχνική δημιουργία.

Η Κυβέρνηση με το νομοσχέδιο δίνει τη δυνατότητα σε συνεργασίες, συγχωνεύσεις επιχειρηματικών ομίλων σ’ αυτούς τους κλάδους. Αυτή η αναμόρφωση δεν έχει καμμία σχέση ούτε με την πραγματική ενημέρωση και ψυχαγωγία για τον λαό ούτε με την προστασία των δικαιωμάτων των εργαζομένων στα μέσα μαζικής ενημέρωσης. Οι μέτοχοι χρεωκοπημένων καναλιών την βγάζουν καθαρή, κάνουν τις συμμαχίες τους και οι εργαζόμενοι πληρώνουν το μάρμαρο.

Στον χώρο των μέσων μαζικής ενημέρωσης υπάρχει ένα μεγάλο μέρος εγκλωβισμένων εργαζομένων, όπως τελευταία χρησιμοποιείται αυτή η λέξη και η Κυβέρνηση παίζει τον ρόλο του Πόντιου Πιλάτου. Υπόσχεται προγράμματα επανεκπαίδευσης και κοινωνικής οικονομίας σαν αυτά που εξήγγειλε ο Πρωθυπουργός από το Υπουργείο Εργασίας.

Η κατάσταση για τους εργαζόμενους στα μέσα μαζικής ενημέρωσης είναι τραγική, όπως εξάλλου βέβαια είναι τραγική και για όλους τους εργαζόμενους, στον ιδιωτικό τομέα ιδιαίτερα.

Γενικευμένα, στις περισσότερες εφημερίδες αλλά και σε ραδιοφωνικούς και τηλεοπτικούς σταθμούς, παρατηρείται απλήρωτη δουλειά, οι ιδιοκτήτες των μέσων μαζικής ενημέρωσης χρωστούν δεδουλευμένα μέχρι και δεκατριών μηνών ή πληρώνουν ποσά έναντι 100 ευρώ, η ανασφάλιστη δουλειά είναι γενικευμένη, χτυπιέται η ιατροφαρμακευτική περίθαλψη και η επικούρηση λόγω παντελούς αδυναμίας του ΕΔΟΕΑΠ να ανταποκριθεί στις υποχρεώσεις του, ελέω βέβαια των αντιασφαλιστικών νόμων της Κυβέρνησης, της κλοπής των αποθεματικών, της απαλλαγής της εργοδοσίας από εισφορές.

Οι εργοδότες δεν πληρώνουν ούτε τις εργατικές εισφορές που παρακρατούν από τους μισθούς για να αποδίδουν στα ταμεία. Τα τελευταία χρόνια είναι εκατοντάδες οι απολύσεις στα μέσα μαζικής ενημέρωσης, με αποτέλεσμα την ένταση της εκμετάλλευσης.

Συλλογικές συμβάσεις δεν υπάρχουν ούτε καν στην ΕΡΤ, της οποίας προΐσταται ο κύριος Υπουργός. Δεκάδες εργαζόμενοι, ιδιαίτερα στα site, δουλεύουν σε συνθήκες απίστευτης εντατικοποίησης με 200 και 300 ευρώ. Οι εργαζόμενοι σε μέσα μαζικής ενημέρωσης που περνούν σε νέο ιδιοκτήτη χάνουν χρωστούμενα δεδουλευμένα και όλα τα κεκτημένα τους, όπως για παράδειγμα προϋπηρεσία κ.λπ.. Μάλιστα χάνουν και την αποζημίωση για τα χρόνια της δουλειάς τους.

Τηλεοπτικοί σταθμοί ζητούν συγχωνεύσεις και μειώνουν προσωπικό. Οι εργοδότες ουσιαστικά ζητούν τζάμπα εργατικό δυναμικό. Η απλήρωτη εργασία έχει πάρει μεγάλες διαστάσεις σε όλους τους κλάδους. Η απόφαση του Αρείου Πάγου άνοιξε τον ασκό του Αιόλου. Τώρα δεν πληρώνουν και αυτοί που πλήρωναν!

Η τροπολογία που καταθέσαμε ως ΚΚΕ, κύριε Υπουργέ, και ανακοινώσατε από κοινού με την κ. Αχτσιόγλου, την Υπουργό Εργασίας, ότι κάνετε δεκτό το πρώτο μέρος της, έρχεται να δώσει κάποια λύση στην απόφαση του Αρείου Πάγου, που έκρινε ότι δεν είναι βλαπτική μεταβολή της σύμβασης εργασίας η πολύχρονη καθυστέρηση της καταβολής των δεδουλευμένων.

Με τη δεύτερη παράγραφο της τροπολογίας μας, την οποία απορρίπτετε, αυστηροποιείται το πλαίσιο για τη μη καταβολή δεδουλευμένων με κυρώσεις ενάντια στους εργοδότες και με αυτόφωρη εκδίκαση αυτών των περιπτώσεων.

Η δεύτερη παράγραφος μπορεί να διασφαλίσει την καταβολή των αποδοχών. Εσείς όμως την απορρίπτετε. Και τι μήνυμα δίνετε με το να μη δεχθείτε τις κυρώσεις; «Μην πληρώνετε!». Αυτό το μήνυμα δίνετε και οι ευθύνες σας είναι μεγάλες απέναντι στους εργαζόμενους. Έγινε λόγος για τη φράση «αξιόλογη καθυστέρηση». Είναι γνωστό ότι η καθυστέρηση αρχίζει από την δήλη ημέρα καταβολής των δεδουλευμένων, όπως λένε και οι νομικοί και είναι όρος που κυριαρχεί, δηλαδή από το τέλος του εργάσιμου μήνα για τον εργαζόμενο.

Όταν λέμε αξιόλογη, εννοούμε καθυστέρηση από κάποιες μέρες από την παρέλευση αυτής της ημέρας, έως το πολύ ένα μήνα. Είναι ένα διάστημα πέρα από το οποίο κανείς δεν μπορεί να αξιώνει από έναν μισθωτό να τα βγάζει πέρα, ιδιαίτερα με τις μειωμένες αποδοχές που ψήφισαν οι προηγούμενες κυβερνήσεις και διατηρείτε και εσείς.

Είναι δυνατόν η μεγάλη πλειοψηφία των εργαζομένων, που είναι και χωρίς συλλογικές συμβάσεις τις οποίες διατηρείτε καταργημένες και αμείβονται με 586 ευρώ μεικτά και 490 καθαρά, να μπορούν να είναι απλήρωτοι πάνω από κάποιες ημέρες ή έναν μήνα ή δύο ή τρεις;

Τι θα κάνει η ΔΕΗ αν δεν πληρώσουν τον λογαριασμό; Τι θα κάνετε εσείς εάν δεν πληρώσουν το φόρο; Δεν θα τους βάλετε πρόστιμο; Τι θα γίνει εάν δεν πληρώσει τον ΕΝΦΙΑ; Θα του αναγνωρίσετε ότι δεν καταβλήθηκαν τα δεδουλευμένα του, γι’ αυτό και τον συγχωρείτε;

Κύριοι, πρέπει να σοβαρευτείτε και εσείς και οι δικαστές με τις αποφάσεις τους. Δεν μπορεί για το αυτονόητο, δηλαδή να καταβάλλονται οι αποδοχές για την εργασία που παρείχε ο εργαζόμενος, να κυριαρχούν αδιανόητα επιχειρήματα με τα οποία στηρίζεται στην πραγματικότητα η δουλεία για τους εργαζόμενους.

Σας καλούμε να αποδεχθείτε την τροπολογία του ΚΚΕ ως έχει, προκειμένου να διασφαλίζεται η καταβολή των δεδουλευμένων αποδοχών στους εργαζόμενους.

Για το σύστημα της διαφήμισης που συμπεριλαμβάνεται στο νομοσχέδιο, η αναμόρφωση στον χώρο των μέσων μαζικής ενημέρωσης περνάει μέσα από την κατανομή της πίτας της διαφημιστικής αγοράς που περιέχεται στο πρώτο κεφάλαιο του νομοσχεδίου.

Η Κυβέρνηση διαμορφώνει μια πλατφόρμα με ρόλο στην τιμολόγηση του τηλεοπτικού χρόνου, θέτοντας κανόνες που να ευνοούν στην ουσία την εισαγωγή νέων παικτών στην αγορά. Οι διάφορες αντιρρήσεις που υπήρχαν από κόμματα και ιδιοκτήτες που μιλούσαν για αθέμιτη παρέμβαση, κάμφθηκαν, όπως φαίνεται, με τις νομοτεχνικές βελτιώσεις που έκανε η Κυβέρνηση, η οποία δέχτηκε προφανώς τον προαιρετικό χαρακτήρα κι όχι τον υποχρεωτικό που προέβλεπε πριν. Και μάλιστα, προχώρησε παραπέρα ο Υπουργός. Δεσμεύτηκε και για φοροαπαλλαγές στους καναλάρχες που θα αδειοδοτηθούν, γιατί είναι πολύ μεγάλη η φορολογία τους. Οι μεγάλες κόντρες, όπως φαίνεται, προηγούνται των μεγάλων συμφωνιών.

Όλα αυτά που λέει η Νέα Δημοκρατία, αλλά και τα άλλα κόμματα, που το έχουμε ακούσει πολλές φορές, για σοβιετικού τύπου νομοσχέδια κ.λπ., στόχο έχουν να χτυπήσουν τα επιτεύγματα του σοσιαλισμού, να επιδράσουν στη διαμόρφωση αντιδραστικής συνείδησης του λαού, με ψευδή επιχειρήματα περί ανελευθερίας, απόλυτου ελέγχου και άλλα. Στον σοσιαλισμό δεν υπήρχε ούτε θα υπάρχει ο παρασιτισμός της διαφήμισης, όπως είναι σήμερα, δηλαδή η σπατάλη πόρων και εργατικού δυναμικού για χάριν του ανταγωνισμού των κερδών των επιχειρηματικών ομίλων.

Για τον περιφερειακό και τοπικό Τύπο, ο περιφερειακός και τοπικός Τύπος είναι ο μεγάλος χαμένος όλη αυτήν την περίοδο, εφημερίδες -πολλές από τις οποίες είναι οικογενειακές επιχειρήσεις- κλείνουν, εργαζόμενοι χάνουν τη δουλειά τους. Η Κυβέρνηση δεν αντιμετωπίζει αυτά τα προβλήματα με το μητρώο περιφερειακού και τοπικού τύπου που φτιάχνει και μάλιστα εν αγνοία των σοσιαλιστικών ενώσεων. Μέχρι και σήμερα φτάνουν κείμενα με καταγγελίες για την έλλειψη διαλόγου μαζί τους.

Αν θέλατε, κύριε Υπουργέ, θα μπορούσατε να προχωρήσετε στην εξόφληση των κρατικών οφειλών προς τον περιφερειακό και τοπικό Τύπο, θα αλλάζατε την εξοντωτική φορολογία, δεν θα προχωρούσατε στην εφαρμογή των κατευθύνσεων του ΟΟΣΑ, που έχουν ενσωματωθεί από τις προηγούμενες κυβερνήσεις, τις διατηρείτε και προβλέπουν την κατάργηση των δημοσιεύσεων, δηλαδή διαγωνισμούς, προκηρύξεις, στο τέλος του ΄20, που ήταν ένα έσοδο για αυτές τις εφημερίδες.

Εκτός αυτών, ενισχύεται ο παραγκωνισμός, μπαίνουν πρόσθετα εμπόδια, όπως είναι το σύστημα barcode. Μικρές επιχειρήσεις αντικειμενικά θα κλείσουν. Οι άνθρωποι που απασχολούνται και εργάζονται στον περιφερειακό και τοπικό Τύπο είναι θύματα μιας αντίφασης, με βάση τα σημερινά δεδομένα. Από τη μια μεριά, η πληροφόρηση, η ενημέρωση είναι εμπορεύματα, οι μεγάλες επιχειρήσεις κυριαρχούν στον χώρο του Τύπου, από την άλλη μεριά, όσοι και όποιοι κανόνες μπουν σε αυτήν την αγορά, αυτή θα λειτουργεί προς όφελος των ισχυρών και σε βάρος των αδυνάτων.

Οι Ενώσεις των Συντακτών, κύριε Υπουργέ, έχουν καταθέσει παρατηρήσεις, έξι τον αριθμό, που δεν τις πήρατε υπ’ όψιν σας, όπως είναι η μετατροπή της έβδομης έκδοσης σε αυτοτελή εφημερίδα, όπως είναι η μείωση του ελάχιστου αριθμού φύλλων σε τριακόσια πενήντα και διακόσια –τώρα με τη νομοτεχνική βελτίωση τα κάνατε τετρακόσια και διακόσια πενήντα-, όπως είναι η μείωση ελάχιστου αριθμού σελίδων σε έξι και οκτώ αντίστοιχα, όπως είναι το ασαφές του τελικού σχήματος της εφημερίδας, όπως είναι η μείωση των θεμάτων τοπικού ενδιαφέροντος από 65% στο 50%, όπως είναι η πιστοποίηση της δημοσιογραφικής ιδιότητας του ιδιοκτήτη με μια απλή υπεύθυνη δήλωση, όπως είναι η κατάργηση της ασφαλιστικής ενημερότητας που θα πρέπει να υποβάλλει ο ιδιοκτήτης στον ΕΦΚΑ. Όλα αυτά εκτιμούμε ότι θα συμβάλλουν στην όξυνση των προβλημάτων περιφερειακού και τοπικού Τύπου, θα είναι σε βάρος της απασχόλησης των εργαζομένων.

Για το barcode σας έχουμε ρωτήσει αρκετές φορές, κύριε Υπουργέ, και δεν μας απαντήσατε πώς θα λειτουργήσει αυτό στις συνδρομητικές εφημερίδες, σε αυτές που διακινούνται με ίδια μέσα. Εμείς πιστεύουμε ότι αυτό είναι ένα καθεστώς που αυτές οι εφημερίδες θα δυσκολευτούν αρκετά με το barcode.

Για το Κεφάλαιο Δ΄ έχουμε πει πολλά. Εμείς καταψηφίζουμε όλα τα άρθρα του, γιατί είναι ένα κεφάλαιο που ενισχύει, δίνει κίνητρα στους επενδυτές σε αυτόν τον χώρο της τέχνης και του πολιτισμού και κύρια κριτήρια μοριοδότησης είναι οικονομικά και όχι πολιτιστικά. Δεν θα δημιουργηθούν θέσεις εργασίας, όπως λέτε. Ήδη πολλοί άνθρωποι της τέχνης και του πολιτισμού διαμαρτύρονται έντονα γι’ αυτό το τέταρτο κεφάλαιο. Είναι ενάντια στην κατάργηση του Ελληνικού Κέντρου Κινηματογράφου και έχουν ήδη καταθέσει υπομνήματα για τη στελέχωσή του, να παίξει σημαντικό ρόλο και όχι βέβαια αυτό που εσείς έχετε ήδη προκρίνει, δηλαδή να υπάρχει το ΕΚΟΜΕ, το οποίο θα παίξει αυτόν τον ρόλο και θα είναι ουσιαστικά αυτό που θα καθοδηγεί τους επενδυτές σ’ αυτόν τον χώρο.

Το σχέδιο νόμου επαναφέρει την επικίνδυνη ψευδαίσθηση προς τους δημιουργούς ότι οι ξένες παραγωγές στην Ελλάδα θα συνεισφέρουν στην εθνική κινηματογραφία. Η πραγματικότητα, όμως, δείχνει ότι τα μονοπώλια του οπτικοακουστικού τομέα ζητούν χώρες για την παραγωγή ταινιών που θα πληρούν δύο βασικά χαρακτηριστικά: Φθηνό εξειδικευμένο εργατικό δυναμικό και ύπαρξη κατάλληλης κινηματογραφικής υποδομής.

Με βάση όλα αυτά, εμείς ψηφίζουμε «όχι» επί της αρχής στο σχέδιο νόμου και καλούμε στην υπερψήφιση του συνόλου της τροπολογίας που έχουμε καταθέσει για την καταβολή των δεδουλευμένων αποδοχών στους εργαζόμενους.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Κατσώτη.

Κύριε Παπαχριστόπουλε, πριν λάβετε τον λόγο, η κ. Αχτσιόγλου θα ήθελε να μιλήσει για ένα λεπτό για να ενημερώσει για μία βουλευτική τροπολογία του Κομμουνιστικού Κόμματος Ελλάδας.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Κυρίες και κύριοι Βουλευτές, ο αρμόδιος Υπουργός απάντησε πριν σε σχέση με την αποδοχή της τροπολογίας του Κομμουνιστικού Κόμματος στο πρώτο μέρος της, ότι δηλαδή η μη καταβολή των δεδουλευμένων αποδοχών για αξιόλογο χρονικό διάστημα συνιστά μονομερή βλαπτική μεταβολή των όρων εργασίας. Πρόκειται για μία ρύθμιση η οποία είναι στη σωστή κατεύθυνση, γι’ αυτό και την αποδεχόμαστε.

Εξάλλου, σ’ αυτό το πλαίσιο είχαμε προαναγγείλει κι εμείς ότι στα τέλη Αυγούστου με αρχές Σεπτεμβρίου θα φέρουμε ένα νομοσχέδιο –θα το δείτε, θα το συζητήσουμε- που θα αφορά ένα σύνολο παρεμβάσεων σε σχέση με την απλήρωτη και την αδήλωτη εργασία. Είναι μία ρύθμιση η οποία δίνει αυτήν τη δυνατότητα. Ποια είναι, δηλαδή, η πρακτική της συνέπεια; Δίνει τη δυνατότητα στον εργαζόμενο που μένει απλήρωτος να θεωρήσει ότι η μη καταβολή των δεδουλευμένων αποδοχών του ισοδυναμεί με καταγγελία της σύμβασης εργασίας, ισοδυναμεί δηλαδή με απόλυση και να διεκδικήσει τη νόμιμη αποζημίωση. Με τη ρύθμιση αυτή ο εργαζόμενος αποκτά στην ουσία ένα δικαίωμα, μία διέξοδο από μία κατάσταση όπου σε πάρα πολλές περιπτώσεις παραμένει εγκλωβισμένος για πάρα πολύ καιρό σε επιχειρήσεις που δεν τον πληρώνουν και αν δεν είχε αυτό το δικαίωμα, δεν θα μπορούσε καν να ζητήσει τη νόμιμη αποζημίωση και να φύγει από την εργασία του.

Ωστόσο, η παρατήρηση σε σχέση με το ότι το Υπουργείο Εργασίας δεν κάνει τίποτα ή παρακολουθεί το φαινόμενο της απλήρωτης εργασίας και νίπτει τας χείρας του, δεν έχει καμία σχέση με την πραγματικότητα.

Θα ήθελα να υπενθυμίσω στους Βουλευτές του ΚΚΕ ότι από τότε που ανέλαβε αυτή η Κυβέρνηση έχουν διεξαχθεί περισσότερες από τετρακόσιες τριμερείς στο Υπουργείο Εργασίας, οι περισσότερες από τις οποίες καταλήγουν στην ικανοποίηση των αιτημάτων των εργαζομένων. Αφορά καταβολή δεδουλευμένων αποδοχών, αφορά ανάκληση απολύσεων. Έχουν καταβληθεί περισσότερα από είκοσι τέσσερα εκατομμύρια ευρώ σε δεδουλευμένες αποδοχές των εργαζομένων χάρη στις παρεμβάσεις του Σώματος Επιθεώρησης Εργασίας. Έχει δοθεί το έκτακτο επίδομα οικονομικής ενίσχυσης σε εκατοντάδες εργαζόμενους, ενώ αυτό παρέμενε ανενεργό τα προηγούμενα χρόνια και αυτό δόθηκε σε μια περίοδο στενής δημοσιονομικής κατάστασης για τη χώρα. Πρόκειται για ένα σύνολο παρεμβάσεων. Θα δείτε και τις θεσμικές παρεμβάσεις που θα φέρουμε το επόμενο διάστημα, που στοχεύουν ακριβώς στον περιορισμό αυτού του κοινωνικά σημαντικού προβλήματος της απλήρωτης εργασίας.

Σε ό,τι αφορά το δεύτερο μέρος της τροπολογίας, θα ήθελα να ενημερώσω τους Βουλευτές του Κομμουνιστικού Κόμματος ότι η μη καταβολή δεδουλευμένων αποδοχών συνιστά ποινικό αδίκημα ήδη από αναγκαστικό νόμο του 1945. Είναι πλημμέλημα και υπάρχει και αυτόφωρη διαδικασία. Η ποινική ευθύνη υπάρχει ήδη.

Αυτό που προσθέτετε εσείς δεν είναι η ίδρυση της ποινικής ευθύνης. Εσείς προσθέτετε έναν ακόμη υπεύθυνο σ’ αυτήν την περίπτωση που λέτε ότι θα πρέπει να είναι ο βασικός μέτοχος και τα μέλη του διοικητικού συμβουλίου της ανώνυμης εταιρείας. Αυτήν την προσθήκη κάνετε. Δεν είναι ότι ιδρύετε εσείς την ποινική ευθύνη. Αυτή υπάρχει. Το λέω αυτό για να το ξέρουν και οι εργαζόμενοι ότι υπάρχει. Προσθέτετε, λοιπόν, ότι και τα μέλη του διοικητικού συμβουλίου ή ο βασικός μέτοχος ανώνυμης εταιρείας θα πρέπει να ευθύνονται ποινικώς για τη μη καταβολή δεδουλευμένων αποδοχών. Λέμε ότι αυτό το κομμάτι αυτήν τη στιγμή χρήζει περαιτέρω επεξεργασίας, διότι κατ’ αρχάς νομικά δεν υπάρχει πρωτογενώς αυτήν τη στιγμή σε όλους τους μετόχους ή σε όλα τα μέλη διοικητικών συμβουλίων η υποχρέωση καταβολής μισθού.

Άρα εφόσον δεν έχει ιδρυθεί η πρωτογενής ευθύνη της καταβολής, πώς μπορούμε να ιδρύσουμε την ποινική ευθύνη; Χρειάζεται περαιτέρω νομική επεξεργασία. Τίποτα άλλο δεν συντρέχει και ούτε από αυτό πρέπει συνάγετε συμπεράσματα πολιτικά ότι εμείς καλλιεργούμε φαινόμενα εργοδοτικής αυθαιρεσίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κυρία Υπουργό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα να κάνω μια ερώτηση πάνω σε αυτά που είπε η κυρία Υπουργός.

**ΠΡΟΕΔΡΕΥΩΝ (Δημήτριος Καμμένος):** Ναι, κύριε Καραθανασόπουλε. Έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εδώ, πέρα από την ποινική ευθύνη, κυρία Υπουργέ, βάζουμε και μια σειρά από άλλα ζητήματα που έχουν να κάνουν με τα πρόστιμα. Αυτό αποτελεί μια δικλίδα ασφαλείας ούτως ώστε να περιοριστεί κάπως αυτό το φαινόμενο πιο αποτελεσματικά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υπάρχουν ήδη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τα πρόστιμα δεν υπάρχουν εξ όσων γνωρίζουμε. Οι κυρώσεις που βάζουμε μέσα είναι σαφώς προσδιορισμένες, γιατί μιλάτε για πλημμέλημα. Μιλάει γενικά και αόριστα. Εδώ βάζουμε συγκεκριμένες κυρώσεις.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι ακριβώς η διάταξη όπως ισχύει. Ακριβώς. Αυτό που προσθέτετε εσείς είναι τα μέλη του διοικητικού συμβουλίου και του βασικού μετόχου ανώνυμης εταιρείας. Η υπόλοιπη διάταξη είναι όπως έχει.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο ειδικός αγορητής των Ανεξαρτήτων Ελλήνων για δεκαπέντε λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μην ξεχνάτε ότι είμαστε οι τελευταίοι των Μοϊκανών. Είναι 3 Αυγούστου. Όλος ο κόσμος κάνει διακοπές και εμείς ξενυχτάμε στην Ολομέλεια του Κοινοβουλίου.

Εγώ κόντρα στο ρεύμα θέλω να πω μια καλή κουβέντα για την Ένωση Δικαστών και Εισαγγελέων. Χάρηκα που άκουσα ότι πήραν πολύ καλή θέση για το θέμα της καταδίκης του κ. Γεωργίου της ΕΛΣΤΑΤ. Να λέμε και τα καλά, δηλαδή, γιατί ακούστηκαν πάρα πολλά αρνητικά για αυτήν την Ένωση τον τελευταίο καιρό. Ήταν πολύ θετικό που λέει η Ένωση ότι μόνο η ελληνική δικαιοσύνη είναι αρμόδια να κρίνει, κόντρα σε αυτά που ακούμε. Τελεία και παύλα. Κλείνω την παρένθεση.

Θεωρώ χρέος μου να υπενθυμίσω μερικά πράγματα. Έχουν περάσει περίπου δυόμισι χρόνια, ίσως και κάτι παραπάνω, από τότε που υπάρχει αυτή η καινούργια Κυβέρνηση. Χειροπιαστή απόδειξη ότι αυτή η Κυβέρνηση έχει συγκρουστεί μετωπικά με αυτό που εγώ ονομάζω διαπλοκή και διαφθορά είναι η λύσσα με την οποία ακόμα και σήμερα –μετά από δυόμισι χρόνια- ανηλεώς, καθημερινά χτυπιέται συντονισμένα από τα περισσότερα ιδιωτικά media. Εγώ το θεωρώ υγειές αυτό. Δείχνει ότι συγκρούεται μετωπικά και έτσι πρέπει να κάνει.

Θέλω ακόμα να ξεκαθαρίσω μερικά ζητήματα. Πάλι ακούω απλωμένα χέρια, δυνατές φωνές. Ο καθένας κρίνεται. Είναι αναφαίρετο δικαίωμα της Αντιπολίτευσης να επιλέγει τον τρόπο που θα αντιπολιτεύεται. Επειδή, όμως, το θέμα αυτό δεν είναι τεχνικό, δεν είναι θέμα κάποιων τεχνικών που φτιάχνουν μερικά πράγματα, αλλά είναι αμιγώς πολιτικό, νομίζω ότι αξίζει τον κόπο να θυμηθούμε ξανά μερικά πράγματα, για να δούμε πόσο καλώς καμωμένα ήταν για πολλές δεκαετίες αυτά που ίσχυαν στα media, στα μέσα μαζικής ενημέρωσης.

Θα πάω λίγο πίσω και θα κάνω την υπενθύμιση ότι ο Ανδρέας Παπανδρέου πήγε στο εδώλιο όταν πείραξε τη θηριώδη παντοδυναμία εφημεριδάδων εκείνη την εποχή. Θέλω ακόμα να θυμίσω σχετικά με τον Κωνσταντίνο Μητσοτάκη –αξίζει να ακουστεί- που τότε ένας παντοδύναμος έβαλε στοίχημα και είπε θα τον ρίξω. Και τα κατάφερε, τον έριξε. Θέλω ακόμα να θυμίσω ότι ο Στέφανος Τζουμάκας, Βουλευτής του ΠΑΣΟΚ για χρόνια –και κατά τη γνώμη μου από τα πιο καθαρά άτομα εκείνης της εποχής- ευθαρσώς είχε δηλώσει και το είχε γράψει ότι οι περισσότεροι μιντιάρχες έχουν κλαδικές μέσα στη Βουλή. Είναι γραπτά και έχουν μείνει.

Πέρα από εκεί, όμως, υπάρχουν και μερικές νωπές μνήμες για να δούμε πόσο καλώς καμωμένα ήταν τα γεγονότα στα media. Θα πάω στο δημοψήφισμα που τόση κουβέντα έχει γίνει.

Θυμάμαι το βράδυ της προηγούμενης ημέρας που θα γινόταν το δημοψήφισμα, όταν απαγορεύεται η οποιαδήποτε είδηση, ένα συγκεκριμένο κανάλι και ένας συγκεκριμένος δημοσιογράφος με άνεση φοβερή -που δεν εθίγετο κανένας γιατί όλα ήταν καλώς καμωμένα- έλεγε «όσοι έχουν στην τράπεζα 100.000 και κάτω, θα κουρευτούν». Μέχρι τότε η είδηση ήταν ότι θα κουρευτούν από τα 100.000 και πάνω. Δεν είδα να διαμαρτυρηθεί κανένας δημοκράτης.

Τα έχω όλα τα κείμενα, γιατί εγώ είμαι ευρωπαϊστής, πιστεύω στην Ευρωζώνη, πιστεύω στην Ευρωπαϊκή Ένωση, με άλλους κανόνες μεν, αλλά πιστεύω. Ας βρει, λοιπόν, ένας ένα κείμενο όπου η προπαγάνδα τότε της Κυβέρνησης να είναι κατά της Ευρωπαϊκής Ένωσης και να λέει «όχι» στην Ευρωπαϊκή Ένωση. Πουθενά. «Όχι» έλεγε σε ένα συγκεκριμένο σχέδιο και ευθαρσώς έλεγε «ναι» στην Ευρωπαϊκή Ένωση. Αυτό διαστρεβλώθηκε και επικράτησε ότι το «όχι» είναι όχι στην Ευρωπαϊκή Ένωση. Αλλοίωση είδησης που διαμορφώνει κανόνες στη δημοκρατία. Τα περνάμε ντούκου αυτά; Και το «ναι» ήταν ναι στην Ευρώπη. Και μάλιστα σιγονταρίστηκαν και από ΜΜΕ του εξωτερικού. Το αποτέλεσμα του δημοψηφίσματος το ξέρετε.

Θέλω ακόμα να θυμίσω ότι δεν είναι ένα, δεν είναι δύο, αλλά είναι εκατοντάδες τα παραδείγματα που όταν εθίγετο κάποιος πολύ δυνατός η είδηση είτε δεν εμφανιζόταν είτε πέρναγε στα ψιλά γράμματα. Είπα πολλά παραδείγματα στις επιτροπές. Και σήμερα άκουσα πάλι «δάκτυλα», «κακοί που είσαστε» κ.λπ.. Να πω κάτι; Λάθη δεν κάνουν μόνο οι δικτάτορες. Και λάθη κάναμε και θα κάνουμε κι άλλα. Έπρεπε ή όχι να μπει τάξη στο τηλεοπτικό τοπίο;

Να θυμίσω ακόμη μια πρόσφατη, νωπή ιστορία που την έζησα στο πετσί μου. Παλεύαμε με νύχια και με δόντια για ένα πράγμα, να γίνει ΕΣΡ. Ποιος σέβεται τη νομιμότητα; Ποιος αμφισβήτησε ότι τον διαγωνισμό έπρεπε να τον κάνει το ΕΣΡ; Αγώνα κάναμε. Έναν μήνα, δύο μήνες, τρεις μήνες. Σεβαστήκαμε την απόφαση της τότε Αξιωματικής Αντιπολίτευσης να εκλέξει αρχηγό. Είπαμε «ναι, βρε παιδιά, να τον εκλέξετε κ.λπ.». Μετά άλλαξε η γραμμή και δεν έπρεπε να εκλεγεί το ΕΣΡ. Να κάνω μια παρένθεση εδώ και να θυμίσω την απόφαση της Ολομέλειας του Συμβουλίου της Επικρατείας του 2010 που έλεγε με σαφήνεια: «Κύριοι, εκπέμπετε παράνομα, είστε παράνομοι, δεν μπορεί να συνεχιστεί αυτό το πράγμα».

Όταν είδαμε ότι κωλυσιεργούν πια, ότι δεν θέλουν τον διαγωνισμό, φτύσαμε αίμα στην κυριολεξία. Μέσα ήμουν. Αγώνα κάναμε. Παρακαλάγαμε. Τους λέγαμε «προτείνετε εσείς, πείτε ποιον θέλετε». Για να μη σας θυμίσω ότι ο σημερινός πρόεδρος δεν έχει προταθεί από αυτήν την Κυβέρνηση. Πόσο καλύτερη πρόθεση να έχουμε και πόση προσήλωση στους κανόνες της δημοκρατίας να έχουμε; Δεν πήγαινε άλλο. Είδαμε και αποείδαμε, έχοντας την εντολή της Ολομέλειας του Συμβουλίου της Επικρατείας. Δεν έπρεπε να μπει ένα τέλος σε αυτήν την παρανομία, όπως την έλεγε η Ολομέλεια του Συμβουλίου της Επικρατείας; Δεν μας την έλεγε κάποιο τμήμα. Ξέραμε ότι αυτό που κάναμε, ίσως, δεν ήταν τόσο σύννομο. Δεν έπρεπε να τελειώσει αυτό το καθεστώς; Καθεστώς που παίζει καθοριστικό ρόλο στους κανόνες της κοινοβουλευτικής δημοκρατίας. Δεν είναι ακροθιγές θέμα, ότι κάτι έθιξε μια τάξη. Όχι. Θίγει τον κορμό της κοινοβουλευτικής δημοκρατίας.

Πράγματι, συνέρχεται ξανά το Συμβούλιο της Επικρατείας και λέει: «Κύριοι, κακώς κάνατε, δεν έπρεπε να κάνει τον διαγωνισμό η γραμματεία, έπρεπε να τον κάνει η ΕΣΡ». Ποιος παρενέβη στη δικαιοσύνη; Σεβάστηκε, ναι ή όχι, αυτή η Κυβέρνηση την απόφαση -την όχι καλή γι’ αυτήν απόφαση- του Συμβουλίου της Επικρατείας; Και ακυρώνει το 2Α. Λέει «ναι». Το ακυρώνει. Δηλαδή έπρεπε να πει κι ευχαριστώ η Κυβέρνηση γι’ αυτό; Να μην μιλήσουμε καθόλου; Να μην κάνουμε κριτική; Για όνομα του Θεού! Η ίδια η δικαιοσύνη το επιβάλλει. Όταν μια πρωτόδικη απόφαση αμφισβητείται σε μια δεύτερη ή σε μια τρίτη, τι σημαίνει; Κριτική μπορείς να κάνεις.

Προχωράμε. Καμμία παρέμβαση. Σεβαστή, λοιπόν, η καινούργια απόφαση του Συμβουλίου της Επικρατείας. Ακυρώνεται το 2Α, επιστρέφονται τα χρήματα, ένα τεράστιο ποσό. Έχει σημασία, ποιοι εμπόδιζαν την κανονική λειτουργία επί οκτώ μήνες; Δεν πρέπει να ξέρει ο Έλληνας πολίτης ποιος εμπόδιζε τη δημιουργία του ΕΣΡ; Ποιος; Η Κυβέρνηση πάντως δεν την εμπόδιζε.

Πάμε παρακάτω. Ακούμε εδώ πέρα -είναι της μόδας πλέον-για αντισυνταγματικότητα. Στο προηγούμενο νομοσχέδιο, που ήμουν πάλι εισηγητής -εμείς είμαστε λίγοι Βουλευτές, ξέρετε, και τρέχουμε από το πρωί ως το βράδυ, δεν κοιμόμαστε κιόλας μερικές φορές- ετέθη θέμα πάλι για αντισυνταγματικότητα. Την προηγούμενη μέρα στο νομοσχέδιο του Υπουργείου Παιδείας πάλι αντισυνταγματικότητα. Είναι της μόδας αυτή η αντισυνταγματικότητα και την ακούω και σήμερα πάλι. Είναι σεβαστή. Εγώ δεν λέω τίποτα.

Όμως είμαστε σε μια εποχή που κάτι πάει να αλλάξει. Εγώ δεν είπα ότι κάναμε τίποτα φοβερό, αλλά και η ανεργία έχει πέσει στο 21,6% και οι επενδύσεις κάπου έχουν αρχίσει να αβγατίζουν στο 12% και οι εξαγωγές είναι γύρω στο 5%. Και όσον αφορά τους οίκους, που δεν τους αγαπήσαμε, δεν είμαστε εμείς που θα κοντράρουμε το παγκόσμιο καπιταλιστικό σύστημα, οι κανόνες επιβάλλονται, είμαστε μικρή χώρα. Γιατί λένε πολλοί: «εσείς που βρίζατε τη «Moody’s» και την «Standard and Poor’s»...». Ποιος σας είπε ότι τους σεβόμαστε τώρα; Τους κανόνες του παιχνιδιού, δυστυχώς, τους καθορίζει ο ισχυρός. Εμείς είμαστε μια μικρή χώρα και μάλιστα πτωχευμένη. Έτσι την παραλάβαμε. Το 120% είχε γίνει 180% του ΑΕΠ, για τα 325 εκατομμύρια δεν νομίζω να είναι υπεύθυνη αυτή η Κυβέρνηση που ήταν 3%-4% και ούτε βέβαια είναι υπεύθυνη για την ανεργία που τα παιδιά της αγοράς που ξέρουν να δουλεύουν τις επιχειρήσεις την είχαν φτάσει στο 27%, ένα πρωτόγνωρο νούμερο. Σε καμμία χώρα ποτέ δεν έγινε αυτό, μόνο σε χώρες του τρίτου κόσμου. Αυτά έγιναν στα σαράντα χρόνια διακυβέρνησης. Αυτήν την πραγματικότητα διαχειριζόμαστε.

Να έρθουμε, όμως, στα σημερινά. Βγαίνει απόφαση, λοιπόν, καινούρια και ακούγαμε πριν τρεις μέρες, είχαν βγει πάλι στα κεραμίδια οι καναλάρχες και λέγανε «τζάμπα οι άδειες», ένα κανάλι έκανε και μήνυση γιατί έχασε το «Survivor», προφανώς ξύπνησαν και είπαν τόσα μου χρειάζονται και τα ζητάω. Αυτά είναι τρελά πράγματα. Έρχεται πάλι όμως, προς τιμήν του, το ΕΣΡ που ξαναλέω ότι αν δείτε τη σύνθεσή του θα καταλάβετε ότι είναι αμιγώς αντικειμενική, δεν επηρεάζεται κομματικά. Και μάλιστα του είχε κάνει και κριτική -και το είπε- ο ίδιος ο Υπουργός και εμείς, γιατί δίσταζε. Εγώ πιστεύω ότι ήταν μια ανασφάλεια που έπρεπε να την ξεπεράσουν, δεν ήταν και τόσο σίγουροι, ήταν πρώτη φορά. Είναι σεβαστό. Είχε όμως τη λεβεντιά να πει ότι «εγώ που τους έκανα κριτική βλέπω τώρα ότι δουλεύουν σωστά». Και λέει: 245 εκατομμύρια το ξεκίνημα. Μήπως θεωρείτε ότι είναι μικρό το ποσό; Μέχρι πριν από δέκα μέρες ακούγαμε ότι «έτσι θα τις πάρουμε, τσάμπα, θα κάνουμε μια αίτηση και κάτι τέτοια». Δεν τα ακούγατε; Εγώ τουλάχιστον τα άκουγα.

Και κάτι άλλο. Εγώ θα επιμείνω και θα πω το εξής. Κάποιοι λέγανε ότι διώχνουμε τους εργαζόμενους, ότι δεν θα βρουν δουλειά. Επιμένει στο νομοσχέδιο η Κυβέρνηση για τετρακόσιους μίνιμουμ αριθμό εργαζομένων. Περίπου δύο χιλιάδες οκτακόσιοι θα βρούνε δουλειά και με κανόνες προκαθορισμένους, όχι αβέβαια. Αυτό δεν ήταν κέρδος;

Και να πω και κάτι άλλο για τον αριθμό των καναλιών, γιατί άκουσα πάρα πολλά. Άκουσα και τον Υπουργό που είπε «όλα τα κανάλια» κ.λπ. Εγώ επιμένω και λέω το εξής για το πώς δούλευαν κάποια κανάλια. Θέλω να σας θυμίσω ένα περιστατικό, αν μου φτάσει ο χρόνος, γιατί δεν σκέφτομαι να τον παραβιάσω ούτε κατά ένα δευτερόλεπτο. Υπήρχε ένα κανάλι και υπάρχει ακόμα, το οποίο χτύπαγε ανηλεώς από το πρωί ως το βράδυ ένα συγκεκριμένο καζίνο. Τρεις μήνες μετά, και έχω και αποδείξεις γι’ αυτό, κάποιος κομιστής από το κανάλι -δεν έχει σχέση με τον γνωστό «κομιστή», για να μην παρεξηγηθώ- πήγε να εισπράξει τα επίχειρα του εκβιασμού. Έχω τα χαρτιά στο χέρι. Έτσι δούλευαν τα κανάλια. Μήπως δεν το ξέρετε; Η «ΑΚΡΟΠΟΛΗ» του μακαρίτη του Μαυρίκου πόσα φύλλα πούλαγε; Μια άλλη εφημερίδα ενός ζωντανού που έπαιρνε διαφήμιση, όση έπαιρνε το «ΒΗΜΑ» και η «ΚΑΘΗΜΕΡΙΝΗ», πόσα πουλούσε; Όλα ήταν καλώς καμωμένα! Και τώρα πέφτουμε επάνω στην Κυβέρνηση που κάνει ένα μικρό βήμα. Εγώ δεν πιστεύω ότι είναι το τελευταίο. Έχω να κάνω και μια πρόταση.

Πιστεύω ότι αυτό που αλλάζει πραγματικά στη χώρα το είδαμε στο προηγούμενο νομοσχέδιο για την πρωτοβάθμια φροντίδα υγείας. Χρειάζεται πολύς ηρωισμός για να μην καταλαβαίνεις που πάει το ρεύμα. Όταν τέσσερα εκατομμύρια Έλληνες είναι σχεδόν στο όριο της φτώχειας και τους αρνείσαι δωρεάν πρωτοβάθμια φροντίδα υγείας, είσαι ήρωας -και ο νοών νοείτω- να καταψηφίζεις αυτό το νομοσχέδιο! Δεν πίστευα στα μάτια και στα αυτιά μου.

Να πω και κάτι άλλο για το προηγούμενο νομοσχέδιο της παιδείας; Ήταν λάθος; Ήταν ενδοτικός ο Παυλόπουλος, ο σημερινός Πρόεδρος της Δημοκρατίας, όταν απέφυγε την αιματοχυσία με τον θάνατο του Γρηγορόπουλου; Ξέρετε τι έλεγαν οι σειρήνες τότε; Αυτά που ακούω από την Αξιωματική Αντιπολίτευση σήμερα. «Τσάκισέ τους». Όχι! Δικαιώθηκε ο Παυλόπουλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μπορώ να έχω μισό λεπτό;

**ΠΡΟΕΔΡΕΥΩΝ (Δημήτριος Καμμένος):** Συνεχίστε, κύριε συνάδελφε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δικαιώθηκε ο Παυλόπουλος.

Τι έλεγε το νομοσχέδιο του Γαβρόγλου; Κόντρα στους φοιτητές; Ναι. Κι εμένα δεν μου αρέσει να βλέπω να καίνε αυτοκίνητα. Όμως ποιος είναι ο σωστός τρόπος να το αντιμετωπίσεις; Η βία; Όχι. Να τους βάλεις μες στο παιχνίδι. Ήταν μια θεϊκή, κατά τη γνώμη μου, κίνηση και θυμηθείτε, θα δείτε τα αποτελέσματα.

Τελειώνω με μια πρόταση, κύριε Υπουργέ. Επειδή τα μίντια επηρεάζουν πάρα πολύ την κοινή γνώμη με τις ψεύτικες δημοσκοπήσεις, σας έχω κάνει μια επίκαιρη ερώτηση και το επαναλαμβάνω και τώρα σαν πρόταση. Είμαι υπέρ της ιδιωτικής πρωτοβουλίας -το λέω και το εννοώ-, με κανόνες όμως. Είδαμε στην Αμερική πώς οι δημοσκοπήσεις έπεσαν έξω. Είδαμε στο Brexit πώς οι δημοσκοπήσεις έπεσαν έξω. Και είπα σε μια προηγούμενη ομιλία μου πώς κατάφερε ο Κόρμπιν τις είκοσι οχτώ μονάδες να τις φέρει στις δύο. Βέβαια, ταμπέλα του ήταν η πρωτοβάθμια υγεία, το σύστημα υγείας της Βρετανίας. Κλείνω την παρένθεση για το προηγούμενο.

Περιμένω, ειλικρινά σας το λέω, από την Κυβέρνηση να καλέσει τους δημοσκόπους και να μπουν κανόνες σε αυτό το παιχνίδι. Δεν είναι δύο μονάδες. Έπεσαν έξω και στις εκλογές του Ιανουαρίου και στις εκλογές του Σεπτεμβρίου -που έγιναν αόρατες- κυρίως, όμως, έπεσαν έξω στο δημοψήφισμα είκοσι τέσσερις μονάδες.

Εγώ είμαι καλοπροαίρετος και λέω ότι όλοι αυτοί είχαν καλή πρόθεση. Είχαν; Εγώ λέω ότι είχαν. Δεν πρέπει, όμως, κάπου να κάνουν λάθος; Δεν πρέπει εκεί να μπει ένας κανόνας; Κάτι δεν πρέπει να γίνει; Είναι κανόνας που επηρεάζει τους κανόνες της κοινοβουλευτικής δημοκρατίας. Δεν θέλω να πω περισσότερα.

Πιστεύω ότι αυτό το νομοσχέδιο δεν λύνει όλα τα προβλήματα στα μίντια. Είναι ένα μικρό βήμα που δεν τόλμησε -προσέξτε- τότε ο Προκόπης Παυλόπουλος, ο οποίος έκανε κι άλλη κίνηση τότε, με τον «βασικό μέτοχο», απ’ αυτήν εδώ την παράταξη. Εγώ δεν τους βάζω όλους στο ίδιο σακούλι. Έχει ανθρώπους πραγματικά σοβαρούς που έχουν προσφέρει στον τόπο. Όμως έσπασε τα μούτρα του. Η θηριώδης παντοδυναμία πέντε-έξι καναλαρχών και η σύμπνοια με τους έξω πέταξαν τον «βασικό μέτοχο» στα σκουπίδια.

Πιστεύω ότι αυτές οι κινήσεις είναι ένα λιθαράκι στους κανόνες της κοινοβουλευτικής δημοκρατίας.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κ. Παπαχριστόπουλο.

Τον λόγο έχει ο ειδικός αγορητής από την Ένωση Κεντρώων κ. Ιωάννης Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Ένωση Κεντρώων θα ψηφίσει «παρών» επί της αρχής στο συγκεκριμένο νομοσχέδιο. Αυτό είναι θέση και είναι θέση που την δικαιολογεί, όπως θα διαπιστώσετε παρακάτω.

Ξεκινώ με αυτόν τον τρόπο, γιατί άκουσα νωρίτερα, κατά τη συζήτηση για το νομοσχέδιο της υγείας, με πολύ μεγάλη προσοχή, τα όσα είπε ο σεβαστός Πρόεδρος της Βουλής, ο κ. Βούτσης, για την ειλικρινή προσπάθεια την οποία καταβάλλει, και την οποία και αναγνωρίζουμε εμείς στην Ένωση Κεντρώων, να φέρει μια ομαλότητα και μια σταθερότητα στη λειτουργία του Κοινοβουλίου. Το έκανε υπερασπιζόμενος το Κοινοβούλιο απέναντι σε έναν κίνδυνο που θα έπρεπε να αναγνωρίζουμε όλοι ως υπαρκτό και δεν είναι άλλος από τα πλήγματα που μπορεί να επιφέρει στη δημοκρατία η αποδυνάμωση, ο ευτελισμός και τελικά η απαξίωση του κοινοβουλευτισμού, είτε από τις πρόχειρες πρακτικές της Κυβέρνησης είτε από την ανεύθυνη κριτική της αντιπολίτευσης. «Το κύρος του Κοινοβουλίου δεν είναι υπόθεση του ενός ή του άλλου κόμματος. Είναι ευθύνη και των τριακοσίων Βουλευτών εδώ μέσα». Τα λόγια του Προέδρου της Βουλής είναι λόγια που η λογική που τα διαπνέει επιβάλλει τον σεβασμό προς αυτά.

Απευθύνομαι, λοιπόν, κι εγώ με τη σειρά μου, θα μου επιτρέψετε, σε έναν συνάδελφο του ΣΥΡΙΖΑ, ο οποίος κάλεσε νωρίτερα την Ένωση Κεντρώων και μάλιστα, προσωπικά τον Πρόεδρό της, τον Βασίλη Λεβέντη, στο προηγούμενο νομοσχέδιο μέσα σε αυτή την Αίθουσα, να διαλέξει επιτέλους με ποιους είναι. Αυτό γύρισε και είπε από το Βήμα, απευθυνόμενος στον Πρόεδρο της Ένωσης Κεντρώων. «Με ποιους είσαστε;» γύρισε και του είπε.

Θα ήθελα, αγαπητέ συνάδελφε, να ακούσεις ξανά, αν δεν τα άκουσες ήδη, τα λόγια του κ. Βούτση και να λάβεις υπ’ όψιν σου πως η Ένωση Κεντρώων θεωρεί άκρως διχαστικό έως και επικίνδυνο το συγκεκριμένο επιχείρημα, γιατί κρύβει ένα εκβιαστικό δίλλημα. Ή είσαι μαζί μας ή είσαι μαζί τους. Διχάζουν αυτά τα λόγια του αγαπητού συναδέλφου. Σπέρνουν την διχόνοια οι απειλές που εκτοξεύονται σήμερα σε αυτή την Αίθουσα, από εδώ κι από κει, χωρίς μέτρο, χωρίς λογική.

Η Ένωση Κεντρώων δεν είναι ούτε με εσάς ούτε με τους άλλους. Η Ένωση Κεντρώων φωνάζει πως μόνο μαζί μπορούμε να καταφέρουμε να σπάσουμε τα μνημονιακά δεσμά, χωρίς να μας πετάξουν έξω από το ευρώ. Αυτό λέμε. Είμαστε με την Ελλάδα. Αυτό λέμε. Είμαστε με τους πολίτες της και με όσους καταλαβαίνουν πως όσο τρωγόμαστε μεταξύ μας, θα αναγκαζόμαστε να υποκύπτουμε σε εκβιασμούς.

Εσείς δεν λέγατε, κάθε τρεις και λίγο, αγαπητοί συνάδελφοι της Συγκυβέρνησης, πως η Κυβέρνηση εκβιάζεται; Αναρωτηθήκατε ποτέ, αναρωτήθηκε ο αγαπητός συνάδελφος ποτέ, γιατί τελικά αναγκάζεται η Κυβέρνηση, που στηρίζει κι εκείνος με τη ψήφο του, που στηρίζετε κι εσείς με τη δική σας, το γιατί να υποκύπτει σε εκβιασμούς; Ρωτήσατε τον Πρωθυπουργό σας γιατί αναγκάζεται να υποκύπτει; Αν είναι ειλικρινής απέναντί σας, θα πρέπει να σας πει την αλήθεια, πως δηλαδή είναι εξαιτίας όλων όσων χωρίζουν τους Έλληνες σε στρατόπεδα, στους από δω και στους από κει. Αυτός είναι και ο λόγος που η Ελλάδα δεν μπορεί να σηκώσει ανάστημα.

Αντιθέτως, μία άλλη συνάδελφος, πάλι από τη Συγκυβέρνηση, η οποία είπε από το Βήμα ότι της στέρησαν τη σημαία επειδή ήταν κορίτσι, ότι της στέρησαν το δικαίωμα στην απεργία, ωστόσο αντέδρασε κι εκείνη με καταλήψεις όταν η ίδια έκρινε πως αυτό έπρεπε να κάνει, συμφώνησε με τον Πρόεδρο της Ένωσης Κεντρώων που είχε πει ότι όλα αυτά ήταν φανφάρες.

Δεν φάνηκε, όμως, να καταλαβαίνει πως η αναφορά του Προέδρου της Ένωσης Κεντρώων ήταν κυρίως για να καταδείξει το επίπεδο της συζήτησης που κάνουμε σε αυτήν εδώ την Αίθουσα σε τόσο σοβαρά θέματα, όπως είναι η παιδεία, όπως είναι η υγεία, όπως είναι το σημερινό νομοσχέδιο του Υπουργείου Ψηφιακής Πολιτικής στου οποίου τον σχολιασμό αμέσως προχωρώ.

Κυρίες και κύριοι συνάδελφοι, το υπό εξέταση νομοσχέδιο μάς δίνει την ευκαιρία -το επισήμανα και στις συζητήσεις μας στις επιτροπές- να κάνουμε μια σοβαρή συζήτηση επιχειρημάτων με αντικείμενο τέσσερις πολύ συγκεκριμένες ιδέες.

Η πρώτη και ίσως η πιο σημαντική είναι η ιδέα πως ο τηλεοπτικός διαφημιστικός χρόνος πρέπει να πωλείται και να αγοράζεται μέσω μιας συγκεκριμένης, μιας δημόσιας και διαφανούς διαδικασίας την οποία θα εκτελεί ένας διαχειριστής που θα προκύψει έπειτα από έναν διεθνή διαγωνισμό και θα εποπτεύει ένας ρυθμιστής, που -όπως ορίζεται στο άρθρο 8- θα είναι το Εθνικό Ραδιοτηλεοπτικό Συμβούλιο.

Τελικά η δημοσιοποίηση των συναλλαγών και η αυτόματη πληρωμή των αναλογούντων φόρων βαραίνουν πράγματι περισσότερο από την υποχρεωτική χρήση της πλατφόρμας ως μοναδικού μέσου συναλλαγών. Είναι αδύνατον να επιχειρηματολογήσει κανείς κατά της δημοσιοποίησης και άρα της διαφάνειας των συναλλαγών που αφορούν σε ένα δημόσιο, σπάνιο, πολύτιμο, σημαντικό αγαθό όπως είναι ο τηλεοπτικός χρόνος.

Μετά την υποχώρηση, δε, του Υπουργού στο ζήτημα περί υποχρεωτικής χρήσης της πλατφόρμας για τη διενέργεια των συναλλαγών και την κατάργηση των αντιστοίχων προβλέψεων του άρθρου 3 παράγραφος 1 και 2 αλλά και του άρθρου 4, κρίνουμε πως το νομοσχέδιο συνεχίζει μεν να έχει σκοπό να ρυθμίσει τον τρόπο διάθεσης του τηλεοπτικού διαφημιστικού χρόνου και θεσπίζει πράγματι τη λειτουργία ενός ηλεκτρονικού συστήματος, αλλά θα είναι πια προαιρετική η διενέργεια συναλλαγών μέσω αυτού.

Εντούτοις, όμως, θεωρούμε πιο σημαντικό το γεγονός πως παραμένει η υποχρέωση δημοσιοποίησης όλων των συναλλαγών οι οποίες θα αναρτώνται υποχρεωτικά στην πλατφόρμα, η οποία μάλιστα θα είναι διασυνδεδεμένη ηλεκτρονικά με την Ανεξάρτητη Αρχή Δημοσίων Εσόδων. Άρθρο 8 παράγραφος 2: Πρόκειται για μια θετική πρόβλεψη που θα ενισχύσει πραγματικά τα κρατικά ταμεία.

Η δεύτερη ιδέα που εισάγει το νομοσχέδιο είναι πως πρέπει επιτέλους να σταματήσει να είναι αρμοδιότητα του Υπουργείου να αποφασίζει αυθαίρετα και χωρίς λογοδοσία το ποιες επαρχιακές εφημερίδες δικαιούνται κρατική ενίσχυση και ποιες όχι. Έπρεπε εδώ και καιρό να έχουν μπει κανόνες, όροι και προϋποθέσεις για το πώς μέσω συγκεκριμένων διαδικασιών, γνωστών σε όλους και προσβάσιμων απ’ όλους, θα ενισχύει το κράτος οικονομικά τον περιφερειακό Τύπο.

Πολύ δύσκολα θα βρει κάποιος από κάπου να πιαστεί για να ζητήσει να παραμείνει στα χέρια ενός Υπουργού η διαχείριση δημόσιου χρήματος χωρίς την ταυτόχρονη ύπαρξη υποχρεωτικών όρων και προϋποθέσεων.

Η τρίτη ιδέα που παρουσιάζεται στο άρθρο 18, είναι πως σε μια ευνομούμενη κοινωνία πρέπει να δημοσιοποιούνται με αξιόπιστο τρόπο τα αληθινά στοιχεία σχετικά με την αναγνωσιμότητα και την κυκλοφορία των εφημερίδων και των περιοδικών. Πρέπει να μπορούμε να ξέρουμε πέραν πάσης αμφιβολίας και εμείς οι πολίτες αλλά και όσοι δραστηριοποιούνται στη διαφημιστική αγορά, το πόσο πουλάει η κάθε εφημερίδα.

Το πρόβλημα είναι εάν το πετυχαίνουμε αυτό μέσω της εφαρμογής του barcode, εάν θα έπρεπε να μπαίνει εκεί που μπαίνει barcode ή θα έπρεπε να μπαίνει κάπου αλλού. Δεν μπόρεσα να βρω κανένα επιχείρημα εναντίον όσων τονίζουν την αναγκαιότητα της άμεσης λειτουργίας ενός αξιόπιστου συστήματος για τη μέτρηση των πραγματικών πωλήσεων των εφημερίδων. Απλώς δεν είμαι σίγουρος πως με τα όσα προβλέπει το άρθρο 18 καλύπτουμε όλα τα ενδεχόμενα.

Το τέταρτο μέρος του νομοσχεδίου πραγματεύεται την ιδέα πως μπορούμε να δώσουμε σοβαρά κίνητρα σε διεθνείς παραγωγούς ταινιών να έρθουν να κάνουν τις δουλειές τους εδώ. Παράλληλα, δε, ισχυρίζεται πως μπορούμε με τις διατάξεις του να επιβάλλουμε αυστηρούς κανόνες, ώστε να μην τύχει να χρηματοδοτήσουμε και να αδειοδοτήσουμε κάποιο έργο που δεν σέβεται την Ελλάδα και την Ευρώπη.

Δεν μπορώ να διαφωνήσω στο να ενισχύσουμε την ελληνική οικονομία προσελκύοντας διεθνείς επενδύσεις στον τομέα των παραγωγικών, καλλιτεχνικών πονημάτων. Σωστό είναι να προσφέρουμε κάποια έκπτωση, όπως όλες οι άλλες χώρες που διεκδικούν μερίδιο της αγοράς σε όσους έρχονται να φτιάξουν εδώ ταινίες και παιχνίδια. Είναι σωστές, αλλά χρήζουν βελτιώσεων οι ευνοϊκές προβλέψεις για την τόνωση και την εξασφάλιση της συμμετοχής της εγχώριας αγοράς.

Η υποχρεωτική επιλογή που επιβάλλουν σε όσους επιλέξουν να επενδύσουν στην χώρα μας ανάμεσα στη συνεργασία με Έλληνα ή στο άνοιγμα υποκαταστήματος στην Ελλάδα, όπως και η καθιέρωση ενός point system για το ποιες ταινίες δεχόμαστε να διευκολύνουμε περισσότερο μοιάζουν να είναι πραγματικά αξιόπιστες ασφαλιστικές δικλίδες.

Οι ιδέες, λοιπόν, είναι μάλλον καλές και πραγματικά άξιζε που τις συζητήσαμε και τις συζητούμε. Η προτεινομένη, όμως, εφαρμογή τους σηκώνει ακόμα περισσότερη συζήτηση. Και, επειδή τα όσα συζητάμε σήμερα έχουν τη δυναμική να καθορίσουν για πολλά χρόνια το τοπίο των ΜΜΕ στην Ελλάδα, θα πρέπει να είμαστε εξαιρετικά προσεκτικοί.

Κυρίες και κύριοι συνάδελφοι, θα ήθελα να είμαι σίγουρος πως εξήγησα το σκεπτικό της Ένωσης Κεντρώων πριν κατέβω από αυτό το Βήμα.

Τα πεδία εφαρμογής του υπό εξέταση νόμου είναι πολλά και πολυσήμαντα. Ακριβώς για αυτόν τον λόγο δεν μπορούμε να καταφύγουμε σε έναν φτηνό λαϊκισμό, για να αποκρύψουμε την ανάγκη αλλαγών στον διαφημιστικό χώρο και στον διαφημιστικό χρόνο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το κρίσιμο ερώτημα παραμένει στα χείλη των συμπολιτών μας και ζητάει επιτακτικά από εμάς που ψηφίζουμε για το μέλλον τους να απαντήσουμε στα παρακάτω. Υπήρξε τελικά και σε τι βαθμό φοροδιαφυγή και σπατάλη στη διαφημιστική αγορά; Υπήρξε διακίνηση μαύρου χρήματος και μάλιστα με κομματική ταυτότητα στον κόσμο της τηλεόρασης, της διαφήμισης και του μάρκετινγκ; Ναι ή όχι;

Κυρίες και κύριοι συνάδελφοι, υπήρξα μέλος δύο εξεταστικών επιτροπών. Μία εξ αυτών ήταν εκείνη που διερεύνησε τη δανειοδότηση των κομμάτων και προσπάθησε να ανιχνεύσει την ύπαρξη του τριγώνου της διαπλοκής μεταξύ τραπεζών, ΜΜΕ και κομμάτων. Έχοντας, λοιπόν, την πληροφορία αυτή και έχοντας μελετήσει προσεκτικά και εξαντλητικά, θα έλεγα, τις πληροφορίες, τα στοιχεία, τις μαρτυρικές καταθέσεις και τις καταγγελίες, είμαι σε θέση να σας διαβεβαιώσω πως υπάρχει πράγματι πολύ μεγάλη ανάγκη αλλαγών σε αυτόν τον τομέα της κατανομής και της διαχείρισης, δηλαδή, της διαφημιστικής πίτας.

Το αν το νομοσχέδιο αυτό πληροί ή όχι τις προϋποθέσεις, το αν αυτό το νομοσχέδιο έχει στηριχθεί στα σωστά επιχειρήματα και το αν τελικά αυτό το νομοσχέδιο μπορεί να βάλει μία τάξη σε αυτό το άναρχο τοπίο ή αν απλώς επιχειρεί εκ νέου τη χειραγώγηση της αγοράς μένει να αποδειχθεί εκ του αποτελέσματος.

Η Ένωση Κεντρώων, όπως είπα και στην αρχή της εισήγησής μου, θα ψηφίσει «παρών», δηλώνοντας πως συμφωνεί με τις ιδέες, αλλά φοβάται για τον τρόπο εφαρμογής τους, τον οποίο βέβαια σε κάθε περίπτωση δεν θα πάψουμε να το παρακολουθούμε πολύ στενά και δια της άσκησης του κοινοβουλευτικού ελέγχου θα προσπαθήσουμε να συμβάλλουμε στην αποκατάσταση της εύρυθμης λειτουργίας στη σχέση ανάμεσα στους κρίσιμους τομείς της διαφήμισης, της έντυπης ενημέρωσης και των διεθνών παραγωγών.

Καλωσορίζουμε τις προτάσεις του Ραδιοτηλεοπτικού Συμβουλίου και επιφυλασσόμαστε να τις μελετήσουμε και να τοποθετηθούμε αύριο.

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από το Ποτάμι κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ:** Αγαπητοί συνάδελφοι, είναι γεγονός αναμφισβήτητο και αδιαμφησβήτητο ότι ζούσαμε σε έναν τόπο όπου υπήρχε ένα απόλυτο καθεστώς αυθαιρεσίας και στα μέσα μαζικής επικοινωνίας, όπως σε όλους περίπου τους τομείς αυτής της χώρας. Σε όλες τις δραστηριότητες, σε όλες τις υπηρεσίες, παντού είχαμε και φαινόμενα διαφθοράς και διαπλοκής και μια αυθαιρεσία, μια πολυνομία με παραθυράκια, άλλα εφαρμόζονταν, άλλα δεν εφαρμόζονταν, ψηφίζαμε νόμους τους οποίους τους βάζαμε στο συρτάρι ή τους πετάγαμε από τη μπαλκονόπορτα, ανοίγαμε φεγγίτες και μπαίναμε από τα παράθυρα. Αυτό το πράγμα το ζούσαμε επί δεκαετίες.

Ο καλός Θεούλης, λοιπόν, μας έκανε ένα δώρο. Μας έφερε την Κυβέρνηση της Αριστεράς, για να τακτοποιήσει αυτά τα ζητήματα, να μπει μια σειρά, να μπει μια τάξη, να μπει ένας ορθολογισμός, μια δίκαιη αντιμετώπιση σε όλα αυτά τα ζητήματα, στις εργασιακές σχέσεις, στο ασφαλιστικό, στη δικαιοσύνη, να μπουν κανόνες στα μέσα ενημέρωσης. Νομίζω ότι κάθε νοήμων πολίτης αυτό το ευχόταν, το ήλπιζε και του έδωσε ο Θεούλης αυτό το δώρο. Δια του λαού βεβαίως, καθώς δεν είναι ο Θεός που αποφασίζει, ο λαός αποφασίζει. Γιατί μερικοί από τον ΣΥΡΙΖΑ δεν θέλουν να ακούν για Θεούλη και εγώ δεν είμαι και πολύ φαν.

Έγινε, λοιπόν, αυτό. Το έχουμε. Και τι κάνουμε; Στο πρόσχημα ότι καθαρίζουμε τη διαπλοκή και τη διαφθορά, την πατάμε κάτω και την ξεδοντιάζουμε, οικοδομούμε τη δική μας διαφθορά και διαπλοκή. Ψάχνουμε να βρούμε τους δικούς μας καναλάρχες με «μαϊμουδιές» από τράπεζες, με «μαϊμού» βοσκοτόπια, με διάφορες διευθετήσεις και κόλπα, για να τακτοποιήσουμε αυτό το τοπίο, το τοπίο της προπαγάνδας των μέσων ενημέρωσης.

Είναι πολύ βασικό για μια Κυβέρνηση και μάλιστα για μια κυβέρνηση, που έχει και στο πίσω μέρος του μυαλού της ή και στο μπροστινό μια λογική και μια ιδεοληψία ολοκληρωτικού τύπου. Θα το ξαναπώ. Όποιος ελέγχει τα μέσα, ε, μπορεί να καθοδηγήσει, να κουλαντρίσει, να χειραγωγήσει την κοινή γνώμη κ.λπ.. Θα έχει την κρατική τηλεόραση που θα λιβανίζει την κυβέρνηση, που η ίδια η Αριστερά επί δεκαετίες κατήγγειλε τα λιβανιστήρια της κρατικής τηλεόρασης σ’ αυτούς που διαχειρίζονταν την εξουσία και το κράτος.

Ήρθε, λοιπόν, τώρα η στιγμή να τακτοποιηθεί αυτό το ζήτημα, πώς; Είπαμε ότι δεν θέλουμε τριάντα κανάλια, ούτε σαράντα πέντε, ούτε δώδεκα. Πόσα θα κάνουμε; Θα κάνουμε δυο; Θα κάνουμε πέντε. Όχι, γιατί να κάνουμε πέντε; Να κάνουμε τρία. Μήπως να κάνουμε τέσσερα; Ε, ας κάνουμε τέσσερα και τέσσερα που θα είναι τα κρατικά, τα δικά μας, θα είναι όλα δικά μας. Και τα τέσσερα τα ελεύθερα, τα πανελλαδικής εμβέλειας, πώς θα τα δώσουμε; Θα μπουντρουμιάσουμε διάφορους ενδιαφερόμενους για μερικές εβδομάδες με κάτι ράντζα να συζητάνε και να πλειοδοτούν. Και άλλος πήρε κανάλι με 20 εκατομμύρια, άλλος με 35, άλλος με 62. Λέω τα νούμερα.

Δεν είπαμε, όσοι θέλουν ας έρθουν να δώσουν το φάκελο, πόσοι θα είναι οι εργαζόμενοι, ποιο θα είναι το κανάλι, ποια συχνότητα, ποιες εγγυήσεις και ποια εγγύηση για να τακτοποιηθεί το ζήτημα να πάρεις την άδεια νομότυπα από την κυβέρνηση και μετά, το κανάλι είναι δικό σου, δούλευε το δίκαια, τηρώντας τις νομοθεσίες, σεβόμενος το κράτος, τον λαό, την πολιτεία.

Στις προηγούμενες συζητήσεις που έγιναν, όταν αυτός ο Υπουργός αυτού του Υπουργείου ήταν στο προηγούμενο Υπουργείο και είχε αναλάβει την εργολαβία να τακτοποιήσει τα κανάλια, είχαμε πει ότι αυτό δεν είναι τρόπος για να τακτοποιηθεί το ζήτημα, ότι θα καταπέσει, ότι δεν μπορεί να προχωρήσει. Δεν προχώρησε, κατέπεσε.

Άλλαξε Υπουργείο ο Υπουργός και στο άλλο Υπουργείο που πήγε, με τι να ασχοληθεί; Με τα κανάλια. Είναι το αγαπημένο μας θέμα. Θα ασχοληθεί με τα κανάλια, λοιπόν. Στο επόμενο Υπουργείο, που ενδεχομένως θα βρεθεί ο κ. Παππάς, ας πούμε στο Υπουργείο σχετικά με τις ιχθυοκαλλιέργειες ή με τον τουρισμό ή με τη ναυτιλία, πάλι με τα κανάλια θα ασχοληθεί. Γιατί; Γιατί το έχουμε πάρει αμέτι μουχαμέτι ότι το ζήτημα με τα κανάλια πρέπει να το τακτοποιήσουμε και δεν μπορούμε να την τρώμε μια από το ΕΣΡ -όταν υπάρχει, εάν υπήρχε και τώρα που υπάρχει- την άλλη από το Συμβούλιο της Επικρατείας κ.λπ.. Δηλαδή, δεν γίνεται αυτό το πράγμα, πρέπει να το τακτοποιήσουμε.

Και πώς πάμε να το τακτοποιήσουμε; Αφού δεν μπορούμε να κανονίσουμε ποιοι δικοί μας θα πάρουν τα κανάλια, λέμε σε ποιους δικούς μας στα κανάλια θα κατευθύνουμε τη διαφήμιση. Και αφού πάμε να νομοθετήσουμε έναν νόμο που είναι υποχρεωτικός, με αυτή την πλατφόρμα και με αυτούς τους τρόπους, με τους αλγόριθμους κ.λπ., κάποιος παίρνει τηλέφωνο και λέει: «Άστο, ρε Νίκο, επτά σε παίρνει αριστερά, μην το ζορίζεις, άστο, δεν βγαίνει αυτό το σύστημα, πάρτο λίγο πίσω». Το παίρνουμε και λίγο πίσω και κάνουμε τον υποχρεωτικό νόμο δυνητικό, ότι θα έχουμε μια πλατφόρμα, στην οποία όποιος θέλει θα συμμετέχει και όποιος δεν θέλει δεν θα είναι. Είναι ένας νόμος, αλλά δεν είναι και υποχρεωτικός. Είναι προαιρετικός. Εάν θέλουμε, μπαίνουμε. Εάν δεν θέλουμε, δεν μπαίνουμε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Διαβάστε λίγο!

**ΓΡΗΓΟΡΙΟΣ ΨΑΡΙΑΝΟΣ:** Τα κανάλια θα είναι τέσσερα, επτά, δεκαοκτώ; Αυτό είναι απόλυτη αρμοδιότητα του ΕΣΡ. Το ΕΣΡ το έχουμε! Μπορεί να γνωμοδοτήσει και να πει. Δεν είναι επόπτης. Είναι ρυθμιστής. Είναι ανεξάρτητη αρχή. Αποφασίζει, ρυθμίζει, δεν εποπτεύει, όπως γράφει εδώ μέσα.

Και ο κ. Μορώνης, στην ακρόαση των φορέων είπε «τι να εποπτεύσουμε και πώς;». Ο άνθρωπος ήταν αμήχανος και αυτός, όπως είναι αμήχανο όλο το ΕΣΡ, γιατί τι εποπτεία να κάνει, αφού ο ρόλος του είναι ρυθμιστικός;

Τα κανάλια θεωρητικά δεν μπορούν να είναι άπειρα, ούτε είπε κανείς να είναι άπειρα τα κανάλια. Και εάν μπορούσαν να είναι άπειρα, ας είναι άπειρα, απείρως άπειρα! Ελεύθερη οικονομία έχουμε, δεν είμαστε σε κάποιο άλλο καθεστώς, οπότε αυτά τα ρυθμίζει η αγορά και η οικονομία.

Βέβαια, το κράτος είναι ρυθμιστής, είναι διαιτητής, είναι εγγυητής του συστήματος, αλλά δεν είναι ούτε επιχειρηματίας, ούτε νταραβεριτζής, ούτε νταβατζής, ούτε καναλιζάρει, ούτε κουλαντρίζει, ούτε κάνει τέτοια κόλπα.

Αυτό συμβαίνει σε μια ευνομούμενη πολιτεία. Ένα αυταρχικό, ολοκληρωτικό κράτος κάνει ό,τι γουστάρει, είτε με υποχρεωτικούς νόμους είτε με προεδρικά διατάγματα είτε διά άλλων μέσων και τρόπων. Τα παρακολουθούμε σε άλλες χώρες και με μερικές δεκάδες νεκρούς.

Αυτή η ιστορία δεν μπορεί να βγει, δεν μπορεί να προχωρήσει. Το ξαναλέμε και τώρα. Εκεί που ο νόμος όριζε ότι «διενεργούνται οι συναλλαγές μέσω αυτού του νέου συστήματος», τροποποιείται και ορίζει ότι «δύνανται να διενεργούνται».

Εκεί που έλεγε «υποχρέωση συμμετοχής», τώρα λέει «συμμετέχουν», εάν και εφόσον το θέλουν. Τι σημαίνει δύνανται, δηλαδή; Εάν θέλουν, θα συμμετέχουν στο σύστημα και εάν δεν θέλουν, δεν θα συμμετέχουν. Και εάν είναι έτσι, γιατί να συμμετάσχει κάποιος οικειοθελώς;

Δεν είναι έτσι η περιγραφή;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Όχι!

**ΓΡΗΓΟΡΙΟΣ ΨΑΡΙΑΝΟΣ:** Δεν είναι έτσι η περιγραφή! Θα δούμε πώς θα εφαρμοστεί, θα δούμε πώς θα καταπέσει και θα δούμε πώς δεν θα προχωρήσει. Εδώ θα είμαστε και θα το δούμε.

Σε καμιά δεκαριά άρθρα που είχε το πρώτο μέρος του νομοσχεδίου ήρθαν ένα καροτσάκι νομοτεχνικές βελτιώσεις. Και έκανε το υποχρεωτικό, δυνητικό. Και τώρα πάμε να το ψηφίσουμε αυτό, μαζί με άλλα τρία μέρη του νομοσχεδίου, από τα οποία το ένα είναι για τον περιφερειακό Τύπο. Μιλάμε για εφημερίδες και όχι για διαφημιστικά φυλλάδια ή πατσαβουράκια. Μιλάμε για κανονικές εφημερίδες της περιφέρειας, ζήτημα που πρέπει να ρυθμιστεί και θα συμφωνούσαμε να το ρυθμίσουμε.

Και ήρθαν οι αγνοημένοι ως προχθές δεκάδες φορείς, διαμαρτυρήθηκαν όλοι και έκαναν συγκεκριμένες προτάσεις. Είπαμε κι εμείς ότι εφόσον γίνουν δεκτές λογικές τέτοιες προτάσεις εφημερίδων της επαρχίας, ενώσεων δημοσιογράφων, εκδοτών κ.λπ., να το προχωρήσουμε.

Καμμία από αυτές δεν έγινε δεκτή. Καμμία δική μας πρόταση, που και εγγράφως είχα καταθέσει στους συνεργάτες του Υπουργού δεν ενσωματώθηκε και δεν πέρασε, γιατί έχουμε άλλα πράγματα στο νου μας. Θα το τακτοποιήσουμε, όπως εμείς ξέρουμε!

Κανονικά δεν θα έπρεπε καν να ψηφίζουμε εδώ. Θα έπρεπε να απέχουμε από αυτές τις διαδικασίες και εφόσον έχετε εκατόν πενήντα τρεις αποφασισμένους σαμουράι, ψηφίστε τα. Ψηφίστε, σκουπίστε, τελειώσατε! Τι τους θέλετε τους άλλους, τους παλιούς γερμανοτσολιάδες; Τώρα είστε εσείς, οι φρέσκιοι γερμανοτσολιάδες! Τακτοποιήστε τα μόνοι σας και για τον επαρχιακό Τύπο της περιφέρειας και για το barcode, για τον κώδικα γράμμωσης των εφημερίδων.

Μερικά από αυτά τα πράγματα θα μπορούσαμε να τα συζητήσουμε και είπαμε στις επιτροπές πώς θα μπορούσαν να είναι δικαιολογημένα και να εφαρμοστούν δίκαια, χωρίς να επιβαρύνουν το κόστος μικρών εφημερίδων κ.λπ., που όμως κάνουν μία δουλειά στην περιφέρεια.

Υπάρχει και το τέταρτο μέρος για τις οπτικοακουστικές παραγωγές. Υπάρχουν κάποιοι που διαμαρτύρονται και διαφωνούν κάθετα. Εμείς δεν διαφωνούμε. Εμείς θα το ζητούσαμε αυτό! Εμείς θέλουμε να είναι η Ελλάδα ένας τόπος παραγωγής οπτικοακουστικού προϊόντος και να υπάρχουν νόμοι, κανόνες, σεβασμός στο περιβάλλον, στη νομοθεσία, στα εργασιακά δικαιώματα, στην ελληνική κινηματογραφία, στην ελληνική τηλεόραση, στα ελληνικά μέσα μαζικής επικοινωνίας, στις ελληνικές κινηματογραφικές και οπτικοακουστικές παραγωγές.

Αυτά όλα θα έπρεπε αναλυτικά να συζητηθούν, να τα συζητάμε επί μήνες με τους φορείς και με αρμόδιους που γνωρίζουν και είναι ειδικοί στον τομέα τους. Αντί γι’ αυτό, κατεβάζουμε τσάτρα πάτρα ένα νομοσχέδιο για την παιδεία που είναι συγκλονιστικό, που κατεδαφίζει την παιδεία και μας γυρίζει σαράντα χρόνια πίσω, και διαλύει το εκπαιδευτικό σύστημα. Ένα νομοσχέδιο για την υγεία και το νομοσχέδιο για τα μέσα μαζικής επικοινωνίας έρχονται τσάτρα πάτρα στην τούρλα του Αυγούστου για να συζητηθούν.

Στην αρχή, στην εισαγωγή του, ο Υπουργός μάς είπε ότι πρέπει γρήγορα να το τελειώσουμε αυτό, γιατί κλείνει η Βουλή. Να μην κλείσει η Βουλή. Τι είναι η Βουλή; Καφετέρια στην Κυψέλη για να κλείσει; Να μην κλείσουμε. Να τα συζητήσουμε την άλλη εβδομάδα αναλυτικά, όλα. Κι αν δεν προλάβουμε την άλλη, και την επόμενη. Τι είναι αυτό; Αύγουστος και Δεκαπενταύγουστος και τέτοια. Να μείνουμε εδώ και να το συζητήσουμε αναλυτικά. Να καλέσουμε και τους φορείς, να βάλουμε και ανεμιστήρες ωραίους και να συζητήσουμε κανονικά και αληθινά και ανθρώπινα και να τα δούμε όλα.

Αν θέλετε να κάνουμε διακοπές, να τις κάνουμε και να επανέλθουμε τον Σεπτέμβριο. Να αφαιρέσουμε διάφορα σημεία που είναι μαύρες τρύπες και να συζητήσουμε επί του πρακτέου δίκαια και δικαιολογημένα και στοιχειοθετημένα στις περιπτώσεις, στα κανάλια, στο πώς θα πληρώνονται, πώς θα πηγαίνει η διαφήμιση, πόσοι εργαζόμενοι θα είναι. Θα συζητήσουμε και θα καταλήξουμε. Θα το βρούμε. Αυτό πρέπει να γίνει.

Αλλά δεν μπορεί να γίνει με έναν τύπο, ας πούμε, διαχείρισης από έναν Υπουργό προπαγάνδας, σαν κάτι παλιά χρόνια, κύριε Παππά, που υπήρχε ένας κ. Ζαγοριανάκος με το «αποφασίζομεν και διατάσσομεν» και σε αυτόν ούτε το Συμβούλιο της Επικρατείας έλεγε τίποτα, ούτε κανένας άλλος και τα περνούσε και τα προχωρούσε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνίων και Ενημέρωσης):** …(δεν ακούστηκε)

(Θόρυβος στην Αίθουσα)

**ΓΡΗΓΟΡΙΟΣ ΨΑΡΙΑΝΟΣ:** Δεν το λέω για εσάς. Το λέω να μην έχουμε στο νου μας τέτοια κόλπα ότι μπορούμε να τα κάνουμε. Όχι για τον συγκεκριμένο Ζαγοριανάκο. Υπάρχουν κι άλλοι. Υπήρχαν κι άλλοι Υπουργοί προπαγάνδας και σε άλλες χώρες, με καθεστώτα λαϊκής δημοκρατίας, ας πούμε, με εγγύηση από τον λαό κ.λπ.. Μην αναπτύξουμε τώρα και να μην ανοίξουμε τέτοιες συζητήσεις, γιατί είναι λίγο κουραστικές, ξέρετε.

Η Αριστερά αγωνίστηκε για να φύγουν από τη μέση ιδεοληψίες και τα βάρη ενός μαύρου μετεμφυλιοπολεμικού καθεστώτος, για να φύγουν οι λογικές του χίτη και του ταγματασφαλίτη, αλλά όχι για να φέρουμε τις λογικές της ΟΠΛΑ. Δεν αγωνιστήκαμε ως Αριστεροί –εντός ή εκτός εισαγωγικών- για αυτό. Δεν αγωνιστήκαμε στα πανεπιστήμια για ελεύθερη διακίνηση ιδεών και τώρα να μην μπορείς να έχεις ελεύθερη διακίνηση ιδεών.

Διότι αν θέλετε να συζητήσουμε για τον νόμο για την παιδεία, κυρίες καθηγήτριες και κύριοι καθηγητές της Αριστεράς και της προόδου -ή χωρίς την πρόοδο που τη σβήσαμε-, να πάμε στα πανεπιστήμια να κάνουμε αυτόν τον διάλογο. Θέλετε να πάμε; Μερικοί θα πάμε στο νοσοκομείο βέβαια, έτσι; Θα πέσει πολύ ξύλο. Εγώ προσωπικά θα πάθω πολλαπλά κατάγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτή είναι η ελεύθερη διακίνηση ιδεών; Γι’ αυτήν αγωνιστήκαμε; Γι’ αυτά τα πανεπιστήμια αγωνιστήκαμε οι παλιότεροι; Γιατί κάτι νεότεροι τα πέρασαν αυτά πολύ εύκολα και γρήγορα. Αλλά κάτι παλιοί έφαγαν πολύ ξύλο για την ελεύθερη διακίνηση των ιδεών, η οποία δεν υπάρχει τώρα. Άμα πας στο πανεπιστήμιο να μιλήσεις, ούτε ελεύθερα μπορείς να μιλήσεις, ούτε να συζητήσεις, ούτε να επιχειρηματολογήσεις, ούτε θέση, αντίθεση, νέα θέση. Τίποτα, καμμία διαλεκτική δεν εφαρμόζεται, κανένας διάλογος δεν υπάρχει στα πανεπιστήμια. Υπάρχει ξύλο, να «χτίσουμε» κανέναν καθηγητή, τίποτα τσιμεντόλιθοι, να έρθουν απ’ έξω οι Μπερτσιμάδες και να τους πετάξουμε απ’ τα παράθυρα. Τέτοια μόνο μπορούμε να κάνουμε. Γιατί; Διότι πρέπει να τακτοποιήσουμε τις ιδεολογικές μας πελατείες. Αυτές είναι υπέρ πάντων: Η ιδεολογική πελατεία, ο λαός.

Ποιος λαός; Ο δικός μας λαός, όχι οι άλλοι. Έχουν πει Βουλευτές σας ότι «αυτά θα τα πληρώσετε εσείς οι γερμανοτσολιάδες, δεν θα τα πληρώσουν οι δικοί μας, εσείς θα τα πληρώσετε», οι παλιοί γερμανοτσολιάδες. Οι καινούργιοι δεν πληρώνουν.

Θέλω να πω το εξής: Δεκάδες φορείς ένα μεσημέρι επί τετράλεπτο ο καθένας έκαναν παρατηρήσεις και προσθήκες και προτάσεις. Αγνοήθηκαν όλες.

Εκτός από το συγκεκριμένο νομοσχέδιο στα τέσσερα μέρη για το οποίο συζητάμε, ήρθαν και με τα καροτσάκια κάτι τροπολογίες όλων των Υπουργείων για μία ακόμα φορά, για εκατοστή φορά. Διακόσιες τροπολογίες, τριακόσιες τροπολογίες, επτακόσιες τροπολογίες; Τροπολογίες «να φαν’ και οι κότες». «Βάλε τώρα που γυρίζει». «Μεθαύριο κλείνουμε και γρήγορα να τις ψηφίσουμε».

Συντρόφισσες και σύντροφοι, δεν θα ήθελα να διαβάσω τώρα τι περιλαμβάνει η κάθε μία τροπολογία. Είναι από τη σεξουαλική συμπεριφορά των κολεοπτέρων μέχρι τη ρύθμιση των διαστημικών τροχιών των ελληνικών δορυφόρων. Δεν μπορεί να βγάζουμε αυτά τα πακέτα τροπολογιών και να τα συζητάμε ταυτόχρονα με τρία πάρα πολύ σοβαρά νομοσχέδια μέσα σε πέντε μέρες, γιατί η Βουλή κλείνει.

Να μην κλείσει η Βουλή, σύντροφοι. Να τα συζητήσουμε αναλυτικά και να κάνουμε τη διαβούλευση με τους φορείς, με τους ενδιαφερόμενους, να καταθέσουν τις παρατηρήσεις τους, τις τροποποιητικές, τις βελτιώσεις επί των άρθρων και επί των θεμάτων, να το συζητήσουμε και να καταλήξουμε πραγματικά όλοι μαζί και συναινετικά. Έτσι κι αλλιώς, όλοι γερμανοτσολιάδες είμαστε τώρα!

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Με τον κ. Ψαριανό ολοκληρώθηκε ο κύκλος των εισηγητών και αγορητών.

Δώστε μου μισό λεπτό για να συνεννοηθούμε για το πώς θα οργανώσουμε την κουβέντα μας ως τις δώδεκα περίπου, όπως έχουμε προγραμματίσει. Στον κατάλογο έχουν εγγραφεί περίπου είκοσι τρεις συνάδελφοι. Έχουν ζητήσει τον λόγο δύο Κοινοβουλευτικοί, ο κ. Τζαβάρας και η κ. Ζαρούλια.

**ΕΛΕΝΗ ΖΑΡΟΥΛΙΑ:** Η κ. Ζαρούλια και ο κ. Τζαβάρας.

**ΠΡΟΕΔΡΕΥΩΝ (Γεώργιος Λαμπρούλης):** Θα ξεκινήσουμε με τον κατάλογο. Θα μιλήσουν οι δύο πρώτοι Βουλευτές, μετά ο κ. Τζαβάρας, μετά δύο Βουλευτές και μετά η κ. Ζαρούλια.

**ΕΛΕΝΗ ΖΑΡΟΥΛΙΑ:** Όχι, κύριε Πρόεδρε. Δεν είναι έτσι. Δεν ήσασταν εσείς ο Προεδρεύων πριν.

**ΠΡΟΕΔΡΕΥΩΝ (Γεώργιος Λαμπρούλης):** Μην αντιδράτε, κυρία Ζαρούλια. Γιατί αντιδράτε;

**ΕΛΕΝΗ ΖΑΡΟΥΛΙΑ:** Εγώ δήλωσα πρώτη.

**ΠΡΟΕΔΡΕΥΩΝ (Γεώργιος Λαμπρούλης):** Θα σας εξηγήσω. Καταλαβαίνω την αντίδρασή σας για ποιο θέμα είναι, αλλά να σας πω το εξής: O κ. Κακλαμάνης ζήτησε να έρθει στο Προεδρείο η εικόνα των Κοινοβουλευτικών οι οποίοι θα επιθυμούσαν απόψε να μιλήσουν. Ο κ. Τζαβάρας δήλωσε, όπως δηλώσατε κι εσείς. Έτσι δεν είναι;

**ΕΛΕΝΗ ΖΑΡΟΥΛΙΑ:** Όχι, δεν είναι έτσι. Εγώ δήλωσα πρώτη.

**ΠΡΟΕΔΡΕΥΩΝ (Γεώργιος Λαμπρούλης):** Αφήστε με να ολοκληρώσω. Στα Πρακτικά είναι γραμμένο αυτό. Ο κ. Κακλαμάνης, πέρα από το ότι ζήτησε από τους Κοινοβουλευτικούς να δηλώσουν για απόψε ποιος θέλει να μιλήσει, είπε να γίνει συνεννόηση μεταξύ των Κοινοβουλευτικών που ενδεχομένως θα μιλήσουν για το ποιος θέλει να προταχθεί ή όχι. Εμείς είμαστε αναγκασμένοι να το κάνουμε με βάση την κοινοβουλευτική σειρά. Αν ο κ. Τζαβάρας θέλει να σας παραχωρήσει τη θέση για να πάει μετά…

**ΕΛΕΝΗ ΖΑΡΟΥΛΙΑ:** Δεν μου παραχωρεί κανείς τη θέση του!

**ΠΡΟΕΔΡΕΥΩΝ (Γεώργιος Λαμπρούλης):** …δεν έχω αντίρρηση εγώ. Αυτό είναι θέμα των Κοινοβουλευτικών Εκπροσώπων. Εγώ είμαι υποχρεωμένος –με συγχωρείτε πάρα πολύ- να δώσω τον λόγο σε δύο Βουλευτές, μετά σε έναν Κοινοβουλευτικό και να πάμε δύο-ένας, δύο-ένας.

Με την ευκαιρία, θα πω ότι όπως υπολογίζω τους χρόνους, αν τηρηθούν έστω και με μια πολύ ελάχιστη ανοχή, μπορούμε να κλείσουμε απόψε με τον κ. Κάτση.

**ΕΛΕΝΗ ΖΑΡΟΥΛΙΑ:** Κύριε Πρόεδρε, δεν είναι έτσι όπως τα είπατε.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε να πείτε; Έχετε τον λόγο για να σας ακούσω. Πείτε μου.

**ΕΛΕΝΗ ΖΑΡΟΥΛΙΑ:** Όταν ξεκίνησε το νομοσχέδιο, ο κ. Τζαβάρας δεν ήταν καν στην Αίθουσα. Ήρθε μετά. Πήγα εγώ στην Έδρα, στον κ. Κακλαμάνη και μου είπε: «Ή όποιος δηλώσει πρώτος ή σύμφωνα με την κοινοβουλευτική δύναμη». Από τη στιγμή που έχει αποχωρήσει ο κ. Λοβέρδος, δεν νομίζω ότι τίθεται τέτοιο θέμα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** O κ. Λοβέρδος έχει πει για αύριο το πρωί.

**ΕΛΕΝΗ ΖΑΡΟΥΛΙΑ:** Καταλαβαίνετε; Αυτή ήταν η συνεννόηση. Μπορεί και η υπάλληλος δίπλα …

**ΠΡΟΕΔΡΕΥΩΝ (Γεώργιος Λαμπρούλης):** Τον κ. Λοβέρδο τώρα γιατί τον ανακατεύετε;

**ΕΛΕΝΗ ΖΑΡΟΥΛΙΑ:** Συγγνώμη. Να σας πω γιατί. Διότι αν ήταν να πάμε με την κοινοβουλευτική δύναμη, θα το δεχόμουν, γιατί έτσι μου είπε ο κ. Κακλαμάνης και μπορεί να το επιβεβαιώσει η κυρία που κάθεται δίπλα σας ότι εγώ δήλωσα πρώτη. Δεν μου παραχωρεί κανένας τη θέση του.

**ΠΡΟΕΔΡΕΥΩΝ (Γεώργιος Λαμπρούλης):** Αυτό που είπα μόλις πριν στην Αίθουσα, στους Βουλευτές, είναι ό,τι ειπώθηκε και ό,τι έχει καταγραφεί στα Πρακτικά. Εγώ είμαι υποχρεωμένος να λειτουργήσω …

**ΕΛΕΝΗ ΖΑΡΟΥΛΙΑ:** Τι έχει καταγραφεί στα Πρακτικά δηλαδή;

**ΠΡΟΕΔΡΕΥΩΝ (Γεώργιος Λαμπρούλης):** Μα, αυτό έχει καταγραφεί στα Πρακτικά.

**ΕΛΕΝΗ ΖΑΡΟΥΛΙΑ:** Τι; Ότι δήλωσε πρώτα ο Κοινοβουλευτικός Εκπρόσωπος …

**ΠΡΟΕΔΡΕΥΩΝ (Γεώργιος Λαμπρούλης):** Ότι ο κ. Κακλαμάνης ζήτησε από τις Κοινοβουλευτικές Ομάδες να δηλώσουν ποιοι Κοινοβουλευτικοί επιθυμούν απόψε να μιλήσουν και η σειρά, αν όχι με την κοινοβουλευτική δύναμη, να πάει έτσι. Και αν υπάρχει συνεννόηση μεταξύ των Κοινοβουλευτικών Εκπροσώπων, να αλλάξει η σειρά.

Εγώ είμαι υποχρεωμένος, λοιπόν, να ζητήσω από τον κ. Τζαβάρα να μιλήσει πρώτος με βάση την κοινοβουλευτική δύναμη και εσάς δεύτερη.

**ΕΛΕΝΗ ΖΑΡΟΥΛΙΑ:** Α, καλά. Εντάξει. Όχι, δεν είστε υποχρεωμένος.

**ΠΡΟΕΔΡΕΥΩΝ (Γεώργιος Λαμπρούλης):** Εάν ο κ. Τζαβάρας σας δίνει τη θέση του και θα πάει αυτός στη δική σας, είναι άλλο ζήτημα. Εδώ είναι ο κ. Τζαβάρας. Άμα θέλετε εντάξει. Διαφορετικά θα ξεκινήσουμε με τους δύο Βουλευτές, θα πάρει τον λόγο ο Κοινοβουλευτικός Εκπρόσωπος, άλλοι δύο Βουλευτές και ο δεύτερος Κοινοβουλευτικός. Θα γίνει συνεννόηση; Φέρτε την εικόνα στο Προεδρείο, συνεννοηθείτε και πείτε το.

Τον λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, σήμερα στην Ολομέλεια της Βουλής των Ελλήνων συζητάμε ένα νομοσχέδιο τομή για τα ελληνικά δεδομένα. Είναι ένα νομοσχέδιο που ενοχλεί αυτούς που το αντιλαμβάνονται, αλλά ενοχλεί και αυτούς που μάλλον δεν έχουν αντιληφθεί τη σημασία του.

Τέσσερις είναι οι βασικοί άξονες αυτού του νομοσχεδίου. Πρώτος, η εφαρμογή από τον Σεπτέμβριο του 2018 του ηλεκτρονικού συστήματος διάθεσης τηλεοπτικού χρόνου –διαφημιστικού- με ρυθμίσεις που έχουν άμεσο δημοσιονομικό χαρακτήρα, διότι αποσκοπούν μεταξύ άλλων και στην καταπολέμηση της φοροδιαφυγής. Θα λειτουργήσει επιτέλους μια πλατφόρμα που θα έχει σχεδιαστεί, αναπτυχθεί και υλοποιηθεί έτσι, ώστε μέσω αυτής να διενεργείται η αγορά και πώληση του διαφημιστικού χρόνου τόσο στους δημόσιους όσο και στους ιδιωτικούς τηλεοπτικούς οργανισμούς. Οφείλουν, λοιπόν, να συμμετάσχουν σε αυτήν την ιστορία οι δημόσιοι και οι ιδιωτικοί τηλεοπτικοί οργανισμοί εθνικής και περιφερειακής εμβέλειας που εκπέμπουν μέσω επίγειου δικτύου ψηφιακής εκπομπής, καθώς και οι διαφημιστές, δηλαδή οι επιχειρήσεις που μεσολαβούν για τη διάθεση του τηλεοπτικού διαφημιστικού χρόνου για λογαριασμό των διαφημιζομένων.

Είναι σημαντικό πως ρυθμιστής της πλατφόρμας θα είναι το Εθνικό Συμβούλιο Ραδιοτηλεόρασης, γεγονός που εγγυάται σήμερα αλλά και στο διηνεκές τη σωστή λειτουργία της.

Τέλος και αυτό είναι σημαντικό από εκεί, η Ανεξάρτητη Αρχή Δημοσίων Εσόδων θα μπορεί να αντλεί όλες τις πληροφορίες που χρειάζεται ώστε να έχει πλήρη τεκμηρίωση με ό,τι αυτό συνεπάγεται. Ποιoν ενοχλεί αυτό; Όλα στο φως, λοιπόν, με το εν λόγω καινοτόμο σύστημα διάθεσης του τηλεοπτικού διαφημιστικού χρόνου όπου καθίσταται απολύτως ξεκάθαρο το περιεχόμενο, οι όροι, η υλοποίηση και η εκκαθάριση των συναλλαγών που αφορούν τον διαφημιστικό χρόνο.

Επιτυγχάνεται ο ακριβής προσδιορισμός της φορολογητέας ύλης και αποφεύγεται έτσι η φοροδιαφυγή. Ενδυναμώνεται η διαφάνεια των οικονομικών συναλλαγών, διασφαλίζονται οι όροι και οι προϋποθέσεις για την οικονομική επιβίωση των τηλεοπτικών οργανισμών με την άμεση είσπραξη και εκκαθάριση των συναλλαγών διάθεσης τηλεοπτικού διαφημιστικού χρόνου. Καταπολεμούνται οι στρεβλώσεις διαφημιστικής αγοράς με τις πρακτικές των επιστροφών, των πιστωτικών σημειωμάτων, των καθυστερήσεων πληρωμών. Είναι χαρακτηριστικό αυτό που συμβαίνει ιδιαίτερα στον τηλεοπτικό χώρο όπου μπορείς να εργαστείς σήμερα και το σημερινό σου μεροκάματο να το εισπράξεις μετά από δύο χρόνια. Γιατί τότε θα δώσουν οι διαφημιζόμενοι στις διαφημιστικές τα χρήματα. Θα αργήσουν οι διαφημιστικές εταιρείες να τα δώσουν στο κανάλι. Το κανάλι τα παίρνει, κάνει όλες τις άλλες δουλειές και όταν περισσέψει, μετά από δύο χρόνια θα πληρωθεί ο σκηνοθέτης, ο ηθοποιός, ο δημοσιογράφος, ο σεναριογράφος.

Δεύτερος άξονας και πολύ σημαντικός είναι αυτός κατά τον οποίο θεσμοθετείται και εφαρμόζεται το barcode, ο γραμμικός κώδικας στον ημερήσιο και περιοδικό τύπο, ώστε να γίνεται η καταγραφή της κυκλοφορίας των εντύπων. Έτσι σταματάει μια πολύ παλιά παθογένεια του μιντιακού πεδίου, διότι είναι γνωστό σε όλους μας πως δεν υπάρχει επίσημη καταγεγραμμένη πληροφορία. Υπάρχουν μόνο κάποιες εκτιμήσεις πληροφορίας από τα πρακτορεία που μοιράζουν τις εφημερίδες. Πολλές φορές κάποια πρακτορεία έχουν και αυτά εφημερίδες, οπότε καταλαβαίνετε πόσο ειλικρινή μπορεί να είναι. Είναι μη έγκυρος ο τρόπος αυτός που χρησιμοποιούν τα πρακτορεία, έτσι αυθαίρετα, για να δίνουν τις κυκλοφορίες. Γίνονται αυθαίρετα χωρίς κανέναν έλεγχο ως προς τη μεθοδολογία που ακολουθείται και χωρίς κανέναν επιστημονικό εχέγγυο, δίνοντας βέβαια λαβή για καταγγελίες όσον αφορά τη χειραγώγηση της διαφημιστικής αγοράς από μεγάλους εις βάρος των μικρών και αδύναμων στον αθέμιτο αυτόν ανταγωνισμό.

Ο τρίτος άξονας, είναι η τροποποίηση του νόμου για τον περιφερειακό Τύπο. Με τη συγκεκριμένη νομοθετική πρωτοβουλία δημιουργείται, πια, ένα μητρώο περιφερειακού και τοπικού Τύπου και εκσυγχρονίζεται ο έλεγχος των εφημερίδων που δικαιούνται να δημοσιεύουν προκηρύξεις και διακηρύξεις συμβάσεων του δημοσίου. Είναι ένας έλεγχος που γίνεται πλέον ηλεκτρονικά, με απόλυτη αντικειμενικότητα και διαφάνεια και σταματά η οποιαδήποτε σχέση πολιτικής ηγεσίας και τοπικών παραγόντων, Βουλευτών, περιφερειακών, δημάρχων, με τις επιχειρήσεις περιφερειακού Τύπου. Έτσι, λοιπόν, μια εφημερίδα δεν χρειάζεται να λιβανίζει κανέναν για να παίρνει αυτά που δικαιούται, δηλαδή τις προκηρύξεις και τις διακηρύξεις των συμβάσεων του δημοσίου.

Τέταρτος άξονας -και κατά τη γνώμη μου σπουδαιότερος- είναι τα μέτρα για την ενίσχυση της οπτικοακουστικής παραγωγής στην πατρίδα μας μέσω του ΕΚΟΜΕ. Η συντριπτική πλειοψηφία των χωρών της Ευρώπης έχει υιοθετήσει μια σειρά επενδυτικών κινήτρων που βασικό στόχο έχουν την ανάπτυξη της εγχώριας οπτικοακουστικής παραγωγής μέσω της προσέλκυσης επενδυτικών κεφαλαίων και ιδίως των ξένων.

Εμείς, από την άλλη, το 2011 όχι μόνο δεν παραλάβαμε τίποτα, αλλά παραλάβαμε αρνητικό τοπίο, διότι το 2011 με απόφαση του τότε Υπουργού, κ. Μόσιαλου του ΠΑΣΟΚ, μεταφέρθηκαν, καταργήθηκαν, το Ινστιτούτο Οπτικοακουστικών Μέσων και το Εθνικό Οπτικοακουστικό Αρχείο στην ΕΡΤ.

Με την ουσιαστική κατάργηση αυτών των δύο φορέων η Ελλάδα έμεινε η μόνη χώρα στην Ευρώπη όπου δεν υπήρχαν λειτουργικά τουλάχιστον δημόσιοι φορείς άσκησης πολιτικής και έρευνας για τα οπτικοακουστικά μέσα. Αποτέλεσμα των καταστροφικών σας πολιτικών ήταν να οδηγηθεί το εξειδικευμένο προσωπικό του Ινστιτούτου και του Αρχείου αρχικά σε εφεδρεία και ύστερα στην απόλυση. Ενέργεια γνώριμη και πολύ αγαπημένη σας. Έτσι, η πολιτεία έχασε έναν σημαντικό σύμβουλο -προσέξτε- στη διαμόρφωση της εθνικής οπτικοακουστικής πολιτικής, ενώ χάθηκε έδαφος των ελληνικών κυβερνήσεων να επηρεάσουν το περιεχόμενο της οδηγίας για όλη την Ευρωπαϊκή Ένωση, για τις υπηρεσίες των οπτικοακουστικών μέσων και η Ελλάδα έχασε κοινοτικά κονδύλια που αφορούν την έρευνα και την εκπαίδευση σε θέματα οπτικοακουστικής παιδείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Η Κυβέρνηση του ΣΥΡΙΖΑ με τον ν.4339/2015 ίδρυσε το ΕΚΟΜΕ με σκοπό να καλύψει τα κενά της οπτικοακουστικής αγοράς. Έτσι, το Υπουργείο Ψηφιακής Πολιτικής ως εποπτεύων φορέας του ΕΚΟΜΕ αξιοποιεί τις διατάξεις του επενδυτικού νόμου ώστε να υποστηρίξει δημόσιες και ιδιωτικές πρωτοβουλίες εγχώριων και αλλοδαπών παραγωγών σε όλους τους τομείς οπτικοακουστικών μέσων, όπως: κινηματογράφος, τηλεόραση, documentary, animation, video games.

Έγινε μια ερώτηση, γιατί δεν υπέγραψε η Υπουργός Πολιτισμού το εν λόγω νομοσχέδιο. Έχει αλλάξει το τοπίο. Έχει δημιουργηθεί ένα νέο τοπίο με αυτά τα σύγχρονα εργαλεία. Είναι μερικές δεκαετίες πίσω αυτή η προσέγγιση, αλλά δεν πειράζει. Δεν μπορούμε να τα ξέρουμε όλοι, όλα.

Προσέξτε, ο νέος νόμος δεν έρχεται να βοηθήσει την ανάπτυξη του κινηματογράφου μόνο, αλλά το σύνολο της οπτικοακουστικής παραγωγής, όπως είπα, τηλεοπτικές σειρές, κινούμενα σχέδια, video games, documentary και έναν άλλο καινούργιο μεγάλο κόσμο που αναδεικνύεται μέσα στο ψηφιακό σύμπαν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκουρολιάκο, παρακαλώ, ολοκληρώνετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τελειώνω, κύριε Πρόεδρε.

Κυρίες και κύριοι Βουλευτές, στην αρχή της ομιλίας μου μίλησα για ένα νομοσχέδιο τομή στα ελληνικά δεδομένα. Τελικά δεν είναι απλά μια τομή, αλλά είναι μια ριζική μεταρρύθμιση που κάνει τη χώρα μας ελκυστική στην προσέγγιση επενδύσεων και στον οπτικοακουστικό τομέα που τόσο εύκολα απαξιώσατε τα προηγούμενα χρόνια με τις πολιτικές σας.

Σας καλώ, λοιπόν, ως ελάχιστη ένδειξη μεταμέλειας να ψηφίσετε το παρόν νομοσχέδιο γιατί κι εσείς καταλαβαίνετε ότι είναι ένα νομοσχέδιο που εκφράζει τη σύγχρονη εποχή και απαντά στις σύγχρονες ανάγκες με τα εργαλεία μιας νέας και διαρκώς εξελισσόμενης πραγματικότητας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Βαρβιτσιώτης από τη Νέα Δημοκρατία.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, δεν μπορώ παρά να πω ότι θαυμάζω τον τρόπο με τον οποίον οι συνάδελφοι του ΣΥΡΙΖΑ αλλάζουν τις απόψεις τους τόσο εύκολα. Ο νόμος-τομή, που καθιστούσε τη διαφάνεια στη διαφήμιση μέσα από την υποχρεωτική συμμετοχή σε δημοπρασίες τηλεοπτικού χρόνου, άλλαξε και έγινε προαιρετική η συμμετοχή στη δημοπρασία, έγινε υποχρεωτική μόνο η καταγραφή της διαφημιστικής δαπάνης, παρ’ όλα αυτά παραμένει τομή για αυτούς. Δεν καταλαβαίνω. Πραγματικά, δεν καταλαβαίνω.

Κύριε Υπουργέ, είπα στην επιτροπή ότι θα σας συγχαρώ αν αλλάζατε τον νόμο. Οφείλω να σας συγχαρώ και να σας πω ότι στο Συνταγματικό Δίκαιο από πέρυσι μέχρι φέτος έχετε αυξήσει σοβαρά την επίδοσή σας. Πέρυσι πήρατε μηδέν. Φέτος πήρατε άριστα, γιατί όντως δεχθήκατε όλες τις ενστάσεις επί του αντισυνταγματικού άρθρου που αφορούσε την υποχρεωτική…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εκούσια συμμόρφωση.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Περιμένετε. Πήρε άριστα. Σημαία, όμως, δεν μπορεί να φέρει, γιατί πρέπει να είναι και τυχερός. Δεν μπορεί να γίνει σημαιοφόρος. Μόνο ο τυχερός μπορεί. Οπότε ο συνάδελφος του επί της παιδείας, ο οποίος μάλλον από λοταρία βρέθηκε στη θέση του, γιατί μόνον αυτός από λοταρία μπορούσε να βρεθεί στη θέση αυτή και να κάνει αυτά, μπορεί να πάρει αυτός τη σημαία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μόνο εσείς θα μπορούσατε να πείτε για τον κ. Γαβρόγλου αυτό το πράγμα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τέλος πάντων. Εσείς αλλάξατε απόψεις. Ελάτε τώρα, αλλάξατε απόψεις. Άλλα λέγατε στην επιτροπή, άλλα λέτε τώρα και δεν ντρέπεστε! Δεν ντρέπεστε! Σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Δεν ντρέπεστε εσείς. Να ντραπώ εγώ;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Σας παρακαλώ. Μάθετε επιτέλους να ακούτε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μόνο εσείς έχετε το ανάστημα να μιλήσετε έτσι για τον Γαβρόγλου!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Να ακούτε και να δεχόσαστε ότι λέγατε ψέματα. Λέγατε στην επιτροπή ότι η υποχρεωτική συμμετοχή στις δημοπρασίες είναι συνταγματική και έρχονταν οι συνάδελφοί σας να υποστηρίξουν τη συνταγματικότητα της άποψης και σήμερα, που την αποσύρει η Κυβέρνηση, δεν έχετε να πείτε μία κουβέντα. Τρεις συνεδριάσεις αναλώσαμε σε αυτό το θέμα. Ο Υπουργός σας έμαθε. Εσείς δεν θα μάθετε;

Εγώ απορώ, πραγματικά, όμως, κύριοι Υπουργοί, και πρέπει να απορείτε και εσείς για το ποιος σας συμβουλεύει. Πρέπει να τον εξετάσετε και αυτόν στα θέματα του Συνταγματικού, γιατί έχετε οδηγηθεί σε αλλεπάλληλους σκοπέλους. Εγώ χαίρομαι και πραγματικά επικροτώ την αλλαγή σας σε αυτόν.

Θέλω, όμως, να σας πω κάτι γιατί άκουσα πάρα πολλά για τη διαφήμιση εδώ πέρα. Άκουσα μύδρους. Το ΚΚΕ μας είπε ότι δεν χρειάζεται καν τηλεοπτική διαφήμιση, ότι είναι μια χαρά ο κόσμος και ότι δεν χρειάζεται να καταναλώνετε εργατοώρες στη διαφήμιση. Βεβαίως, στη Σοβιετία είχατε μόνο προπαγάνδα, δεν είχατε διαφήμιση, οπότε δεν έχετε τέτοια θέματα.

Έχετε αντιληφθεί, κυρίες και κύριοι συνάδελφοι, ότι η τηλεοπτική διαφήμιση είναι το πιο υπερφορολογημένο προϊόν που υπάρχει σήμερα στη χώρα; Αγγίζει το 60% του διαφημιστικού κόστους ο φόρος. Θέλουμε να έχουμε έσοδα από τα κανάλια με 60% φόρο στην τηλεοπτική διαφήμιση; Πιστεύετε ότι αυτό θα μας οδηγήσει πουθενά; Όσες συνθήκες διαφάνειας καταγραφής και να κάνετε.

Νομίζω ότι είναι κάτι το οποίο πρέπει να το εξετάσετε πολύ σοβαρά.

Πάω, κύριε Πρόεδρε, στα θέματα που αφορούν τις παραγωγές στη χώρα και το cash rebate, την επιστροφή δηλαδή που θα δίνετε σε αυτούς που δεν θα έρχονται και θα κάνουν τηλεοπτικές και κινηματογραφικές παραγωγές στη χώρα μας. Θεωρώ ότι το σύστημα το οποίο φτιάχνετε, που δίνετε μία επιστροφή της τάξεως του 20% και όχι του 25%, διότι μόνο το 80% των δαπανών είναι επιλέξιμες, άρα αναλογικά μειώνεται η επιστροφή, βάζει τη χώρα σε μια συνθήκη διεθνούς ανταγωνισμού.

Εγώ κάθισα και είδα το μοντέλο που έχει λειτουργήσει καλύτερα σε όλον τον πλανήτη και είναι το μοντέλο της Ιρλανδίας. Η Ιρλανδία έφτιαξε πριν από δύο χρόνια έναν νόμο για τις επιστροφές στις τηλεοπτικές παραγωγές. Σήμερα έγινε πρωταθλήτρια. Έχει 32% επιστροφή.

Το 90% το δίνει κατευθείαν και το 10% της επιστροφής το δίνει αφού εξετάσει τα παραστατικά. Μπορεί να χρηματοδοτήσει και να ενταχθεί παραγωγή αξίας μέχρι 70 εκατομμυρίων ευρώ. Σήμερα έχει γίνει πρωταθλήτρια. Ανάλογα παραδείγματα είναι και όλες οι γείτονες χώρες, όπως τα Σκόπια, οι χώρες της Βαλκανικής, η Κροατία που πήρε μάλιστα το επόμενο «Mama mia» από την Ελλάδα. Δεν θα γυριστεί στην Ελλάδα, δεν θα γυριστεί σε ελληνικό νησί, αλλά σε νησάκι της Κροατίας, στις Δαλματικές Ακτές. Όπως έγινε και με το Jason Bourne, το οποίο ενώ έδειχνε την Πλατεία Συντάγματος, δεν γυρίστηκε στην Πλατεία Συντάγματος, γυρίστηκε στην Τενερίφη. Χάσαμε πάρα πολλά από αυτές τις παραγωγές.

Εγώ θα σας καταθέσω, κύριε Υπουργέ, το ιρλανδικό μοντέλο -που είναι απλό και πολύ πιο λειτουργικό από αυτό το οποίο φέρνετε- το οποίο είναι στη σωστή κατεύθυνση και νομίζω ότι άμα το υιοθετήσουν θα έχουν πολλά να δουν οι συνεργάτες σας.

(Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, τον τελευταίο καιρό και εσείς και πάρα πολλοί συνάδελφοι, Βουλευτές του ΣΥΡΙΖΑ, συνηθίζετε να μας δίνετε μαθήματα για το πώς πρέπει να κάνουμε αντιπολίτευση. Έχετε μάθει τώρα ότι θα μας μάθετε πώς να κάνουμε αντιπολίτευση. Είναι βέβαιο ότι δεν θα κάνουμε την αντιπολίτευση που κάνατε εσείς, την αντιπολίτευση του πεζοδρομίου, για να έρθετε να υιοθετήσετε και να εφαρμόσετε τα εντελώς αντίθετα.

Όμως, θέλω να σας δώσω κι εγώ μία συμβουλή, κύριε Υπουργέ. Ξέρω ότι είστε στενός συνεργάτης του Πρωθυπουργού. Στις επόμενες εκλογές με ένα πρόσωπο θα πάτε μπροστά, μόνο με το πρόσωπο του Πρωθυπουργού. Οι Υπουργοί σας έχουν δημοτικότητες, οι οποίες δεν πιάνουν τη βάση και η πολιτική σας βρίσκεται στον αντίποδα των όσων είχατε πει ότι θα κάνετε. Δεν έχετε κανένα λαϊκό έρεισμα από την πολιτική σας. Το μόνο που θα πουλήσετε είναι το πρόσωπο του Πρωθυπουργού. Όμως τον αναγκάζετε κάθε μέρα να έρχεται στη Βουλή και να καλύπτει όλες τις αστοχίες σας. Στο τέλος θα τον κάνετε αδειανό σακί. Τον φέρατε εδώ να καλύψει τις παράνομες, τις έκνομες ενέργειες του κ. Καμμένου. Έχει απολογηθεί ο ίδιος; Έχει μιλήσει ο κ. Τσίπρας γι’ αυτόν.

Τον φέρατε σήμερα στη Βουλή να μιλήσει για την εξόχως παράλογη κατάργηση της αριστείας στον θεσμό του σημαιοφόρου και να το κάνετε και ιδεολογικό πρόταγμα.

Τελικά, πώς θα έρθει ο κ. Τσίπρας να μιλήσει; Σε ποιο ακροατήριο στο τέλος; Σε αυτούς που ευνοούν την έννομη τάξη; Σε αυτούς οι οποίοι σέβονται τις αξίες; Σε ποιον θα μιλήσει; Νομίζω ότι τελικά δεν θα μιλήσει σε κανέναν.

Βεβαίως, είναι προσχηματική και η απουσία του κ. Καμμένου από μία τέτοιου είδους συζήτηση. Τον είδαμε να φιγουράρει με χαβανέζικα πουκάμισα στις ακτές της Φλόριντα, συνοδευόμενος από επιχειρηματίες. Όμως, δεν ακούσαμε μία κουβέντα από τους Ανεξάρτητους Έλληνες, που μέχρι πριν από λίγο μας έλεγαν ότι θα ρίξουν την Κυβέρνηση αν το θελήσει ο Αρχιεπίσκοπος. Σήμερα έρχονται και λένε ότι είναι πράξη προοδευτική η κατάργηση της αριστείας στην υπόθεση του σημαιοφόρου.

Νομίζω, κύριε Υπουργέ, ότι η Κυβέρνηση σας, δυστυχώς έτσι όπως πολιτεύεται θα φτάσει στο τέλος στις εκλογές και θα αναζητεί τους αρχικούς ψηφοφόρους στα αρχικά ποσοστά του ΣΥΡΙΖΑ, όταν μετά βίας έμπαινε στη Βουλή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βαρβιτσιώτη, ολοκληρώνετε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Με τέτοιο τσαλάκωμα της εικόνας του Πρωθυπουργού, του μοναδικού asset που έχετε -όπως έλεγε κάποτε ο ίδιος για τον κ. Βαρουφάκη- νομίζω ότι δεν θα πάτε πουθενά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εκ πρώτης θέλω από του Βήματος αυτού της Βουλής να καταγγείλω τη σημερινή επίθεση που έγινε στην οικεία του Αρχηγού της Αξιωματικής Αντιπολίτευσης από τα μέλη της γνωστής πια ομάδας «Ρουβίκων».

Είναι, πράγματι, από εκείνες τις καταστάσεις που πια, η συστηματικότητά τους στην επανάληψη και η επιμονή τους στην αμφισβήτηση των δημοκρατικών κατακτήσεων ενός λαού, δεν μας επιτρέπει να μείνουμε απαθείς.

Μάλιστα, αυτό που θέλω να γνωρίζετε, γιατί όλοι έχουμε ευθύνη σε αυτή την Αίθουσα, είναι ότι το περιεχόμενο των συνθημάτων που πέταξαν αποτελεί μια περαιτέρω εκτράχυνση, αποτελεί μία ποιοτική εξέλιξη στα μηνύματα που στέλνει αυτή η ομάδα προς τη δημοκρατία, πλέον. «Κανένας σεβασμός στη γιάφκα της Βουλής», διετράνωσαν σήμερα έξω από το σπίτι του Κυριάκου Μητσοτάκη, του Αρχηγού της Αξιωματικής Αντιπολίτευσης, του τέταρτου κατά σειρά πολιτειακού παράγοντα, με βάση το Σύνταγμα.

Το ερώτημα που τίθεται είναι: Ως πού θα φτάσει η ανοχή απέναντι σε αυτού του είδους τα φαινόμενα; Αισθάνεστε μέσα σας ότι έχετε μία δημοκρατική ευθύνη απέναντι στους κοινοβουλευτικούς θεσμούς και κυρίως απέναντι στην εντολή που μας έδωσε ο ελληνικός λαός να τον αντιπροσωπεύουμε σε αυτή την Αίθουσα, που για πολλοστή φορά, επαναλαμβάνω, ασκείται κατά τρόπο αληθινό, αλλά και συμβολικό, η λαϊκή κυριαρχία;

Εδώ ανεχθήκαμε, και μάλιστα με την προστασία των δυνάμεων του κράτους, συμπεριφορές που ευθέως έβαλαν εναντίον του Κοινοβουλίου. Τώρα, έχουμε μία περαιτέρω βελτίωση αυτής της αντιδημοκρατικής συμπεριφοράς, αυτής της συμπεριφοράς που θεωρεί ότι η αυθάδεια, η απείθεια, η ανομία αποτελούν ελευθερία ατομική και δικαίωμα του ανθρώπου.

Ρουβίκων, άλλωστε, θέλω να σας θυμίσω, είναι το όνομα ενός μικρού και ασήμαντου ποταμού, στα βόρια της Ρώμης. Ως ποταμός, δεν είχε καμμία αξία και καμία σημασία. Αυτό για το οποίο έμεινε στην ιστορία είναι ότι είχε προβλεφθεί ως σύνορο μεταξύ της νομιμότητας που εκπορευόταν από τον σεβασμό της ρωμαϊκής δημοκρατίας και εκείνων οι οποίοι ήθελαν να την ανατρέψουν. Γι’ αυτό και αποτελούσε, με απόφαση της Συγκλήτου, το έσχατο όριο πέραν του οποίου δεν επιτρεπόταν στον οποιονδήποτε στρατηγό να περάσει απέναντι με τα στρατεύματά του, με τις ρωμαϊκές λεγεώνες. Μια φορά έγινε αυτό, το 49 π.Χ., το έκανε ο Ιούλιος Καίσαρ και από τότε άρχισε η διαδικασία της αποσύνθεσης και της κατάλυσης της ρωμαϊκής δημοκρατίας, ξεκίνησε ο εμφύλιος πόλεμος, που κατέληξε στο 31 ή 34 π.Χ. με την ναυμαχία στο Άκτιο.

Και ερωτώ: Αυτόν τον συμβολισμό εσείς αισθάνεσθε την ευθύνη να τον διαχειριστείτε; Από το να ονομάζετε φαινόμενα υπονόμευσης, αμφισβήτησης, αλλά και έμπρακτης πλέον καταφοράς εναντίον θεσμών του πολιτεύματος, αισθάνεσθε την υποχρέωση, επιτέλους, αυτά τα φαινόμενα να τα στηλιτεύσετε, να τα αρνηθείτε, να διαχωρίσετε τη θέση σας, να βάλετε ένα όριο ανάμεσα σε εσάς και σ’ αυτούς;

Γιατί, αν δεν βάλετε ένα όριο, αν τελικά κι εσείς δεν αισθάνεσθε ως εκπρόσωποι της δημοκρατίας και της πολιτείας ότι σας χωρίζει ένας Ρουβίκωνας από αυτά τα φαινόμενα, τότε πολύ γρήγορα αυτή τη δημοκρατία που σήμερα ζούμε και απολαμβάνουμε θα αρχίσουμε να την κλαίμε, όπως ακριβώς συμβαίνει στη Βενεζουέλα. Γιατί, σήμερα, το Γενικό Συμβούλιο Ανθρωπίνων Δικαιωμάτων του ΟΗΕ καταδικάζει αυτή τη λαϊκή δημοκρατία της Λατινικής Αμερικής και την στηλιτεύει διεθνώς, για ένα κράτος που δεν σέβεται τα ανθρώπινα δικαιώματα και προβαίνει σε ακραίες αμφισβητήσεις και αιματηρές παραβιάσεις των ατομικών ελευθεριών.

Γι’ αυτό, λοιπόν, κύριε Υπουργέ, αυτό το έσχατο φυλάκιο, αυτό το έσχατο σύνορο προς την εκτροπή, το έχει πει με πολύ ωραία λόγια και σήμερα θεωρώ ότι το γεφυρώνει με τη σημερινή συζήτηση που κάνουμε εδώ, ο Γιώργος Σεφέρης, ο μεγάλος μας νομπελίστας ποιητής, στον «Τελευταίο σταθμό». Τι σύμπτωση!

Εκεί, λοιπόν, λέει ότι ο τόπος φυραίνει ολοένα χωματένιο σταμνί. Έτσι δυστυχώς καταντά σιγά - σιγά ανεπαισθήτως η κοινοβουλευτική δημοκρατία, όταν εσείς ως Υπουργός εμφανίζεστε ενώπιόν μας, φέρνοντας να ψηφίσουμε έναn νόμο που από τότε που τον καταθέσατε μέχρι σήμερα αποτελεί διαφορετικού περιεχομένου κείμενο.

Γιατί, εάν κάποιος διαβάσει το άρθρο 1, όπου εκεί αναφέρεται περί του σκοπού αυτού του νομοσχεδίου, θα δει ότι ο σκοπός σας όταν το φέρατε στη Βουλή ήταν να έχετε με αποκλειστικό τρόπο διάθεση διαφημιστικού ηλεκτρονικού χρόνου μέσω αυτής της ηλεκτρονικής πλατφόρμας, σε τέτοιο βαθμό μάλιστα που όποιος δεν συμμετέχει σε αυτό το σύστημα να κινδυνεύει με το να καταστεί άκυρη η συναλλαγή που κάνει.

Μετά την μετατροπή, όμως, το νομοσχέδιο άλλαξε. Αυτό που εσείς λέγατε «υποχρεωτική ηλεκτρονική διάθεση» έχει γίνει υποχρεωτική ηλεκτρονική καταγραφή. Για πείτε μου, λοιπόν, αυτές οι δύο ρυθμίσεις, αυτοί οι δύο θεσμοί, είναι ίδιοι;

Για να σας το δώσω ακόμα πιο απτά, πιο ψηλαφητά, θα σας πω: Σας ικανοποιεί το γεγονός ότι σήμερα θα ψηφίσουμε έναν νόμο που στην αιτιολογική του έκθεση αναφέρει διαφορετική επιχειρηματολογία για την αποδοχή του από εκείνη που πραγματικά εκπορεύεται από τη φραστική διατύπωση, την αλλαγή που κάνατε στο περιεχόμενο των διατάξεών του;

Σας πληροφορώ ότι πολλοί εφαρμοστές του δικαίου ανατρέχουν στην αιτιολογική έκθεση για να δουν ποια ήταν τα ελατήρια του νομοθέτη για να κάνει τη ρύθμιση, ποια ήταν η πολιτική επιλογή που υπάρχει στη βάση κάθε νομικής ρύθμισης. Εσείς, όμως, παρ’ όλα αυτά, σας βλέπω αγέρωχο και ατάραχο. Δεν πτοείστε, γιατί αυτό το νομοθέτημα που θα φέρει την υπογραφή σας άλλα θα λέει στην αιτιολογική του έκθεση και άλλα θα ορίζει.

Κάτι άλλο, μετά απ’ αυτά υπάρχει και ένας άλλος σοβαρός λόγος. Έχει απομείνει χωρίς ρυθμιστέα ύλη αυτό το συγκεκριμένο νομοσχέδιο. Γιατί αφού ο σκοπός σας ήταν να ελέγξετε τις γκρίζες ζώνες που παρουσιάζουν τα μέσα μαζικής ενημέρωσης όσον αφορά τη διάθεση τηλεοπτικού διαφημιστικού χρόνου -και αυτό είχατε αποφασίσει να το κάνετε κατά τρόπο αποκλειστικό- τώρα πια κανένας δεν υποχρεούται να κάνει κάτι τέτοιο. Υπό ποια έννοια λοιπόν, θα πρέπει η πολιτεία να έχει ένα βάρος το οποίο δεν θα ωφελεί και δεν θα εξυπηρετεί τον σκοπό για τον οποίο αρχικά το είχατε φέρει για να το ψηφίσουμε;

Τώρα απλώς θεωρώ ότι το μόνο που σας κάνει να επιμένετε και να μην αποσύρετε το πρώτο κεφάλαιο του νομοσχεδίου είναι το πείσμα σας για να μην αισθανθείτε ότι ηττηθήκατε.

Αυτά, όμως, στις δημοκρατίες δεν έχουν καμμία αξία. Η γενναιότητα ίσα ίσα που νοηματοδοτείται με την εντελώς διαφορετική τροπή, θα έπρεπε γενναία να έρθετε σε αυτό το Βήμα και να πείτε «ναι, επείσθηκα από αυτά που αναφέρει η έκθεση του επιστημονικού συμβουλίου, επείσθηκα από τον αντίλογο που έγινε εδώ από τις παρατάξεις της Αντιπολίτευσης» και τότε προς τιμήν σας θα ήσασταν ένας πραγματικός, αληθινός δημοκράτης Υπουργός, ο οποίος όταν αντιλαμβάνεται ότι το απέναντι επιχείρημα είναι βάσιμο, το υιοθετεί. Άλλωστε στον κόσμο που ζούμε, στη δημοκρατία που υπηρετούμε, ο μεγαλύτερος καταναγκασμός πρέπει να προέρχεται από το βέλτιστο επιχείρημα.

Εσείς, λοιπόν, το κάνατε μεν γιατί δεν μπορούσατε να κάνετε διαφορετικά, γιατί είσαστε προ των θυρών να υποστείτε άλλη μία ήττα στο Συμβούλιο της Επικρατείας, πλην όμως δεν το ομολογείτε. Όχι μόνο δεν το ομολογείτε, αλλά το κρύπτετε εντέχνως και περιτέχνως, βάζοντας σε μία ταλαιπωρία τους εφαρμοστές των διατάξεων που θα έρθουν, για να έχουν υποχρεωτική καταχώριση και καταγραφή συμβάσεων και συναλλαγών, για τις οποίες δεν υπάρχει απλώς η αρχή της ελευθερίας των συμβάσεων, αλλά υπάρχει και η αρχή του ατύπου των συμβάσεων.

Αλλά υπάρχει και η αρχή του ατύπου των συμβάσεων. Το άρθρο 158 του αστικού κώδικα αυτό ακριβώς καθιερώνει. Οι συμβάσεις είναι άτυπες και εδώ εσείς επιβάλλετε κατά τρόπο υποχρεωτικό, κατά τρόπο δηλαδή που δεσμεύει τη βούληση των συμβαλλομένων και άρα προσβάλει την αυτονομία της ιδιωτικής βούλησης -και κατά τούτο είναι αντισυνταγματικό πάλι- τους υποχρεώνετε να πηγαίνουν σε ένα κατάστιχο και εκεί επί ποινή ακυρότητας της σύμβασής τους και της συναλλαγής τους να καταγράφουν κάτι για το οποίο, βεβαίως, κανένας δεν μπορεί να ενδιαφέρεται. Γιατί αυτό είναι ζήτημα που έχει να κάνει με ιδιωτικές συναλλαγές.

Θα μου επιτρέψετε, κύριε Πρόεδρε, να αναφερθώ σε δύο θέματα.

Το πρώτο θέμα επί του νομοσχεδίου είναι ότι προκύπτουν τεράστια κενά τα οποία δεν φροντίσατε να τα καλύψετε. Στην αρχή μιλούσατε ότι μόνο νομικό πρόσωπο μπορεί να γίνει διαχειριστής. Εκεί, βεβαίως, θα δημιουργείτο εύλογα το ερώτημα: Τα φυσικά πρόσωπα δεν μπορούν να είναι υποκείμενα δικαιωμάτων και υποχρεώσεων;

Πράγματι φαίνεται ότι με μία καλύτερη ανάγνωση οδηγηθήκατε στο να αντιληφθείτε αυτήν ακριβώς την παρατυπία και φέρνετε ένα εδάφιο στην παράγραφο 9 του άρθρου 2, σημερινό, καινούργιο, που λέτε ότι το νομικό αυτό πρόσωπο που θα γίνει ο διαχειριστής θα το ιδρύσουν οι πιο αντιπροσωπευτικοί φορείς των διαφημιζομένων, των διαφημιστών και των τηλεοπτικών οργανισμών. Δηλαδή, υποχρεώνετε κάποιους που δεν επιθυμούν, τους αναγκάζετε να κάνουν σύμβαση ίδρυσης σύστασης νομικού προσώπου; Εδώ πρόκειται περί καταναγκασμού, τον οποίο όχι απλώς δεν τον επιτρέπει το Σύνταγμα, αλλά ουσιαστικά και οι συναλλαγές και οι αγορές και οι ελευθερίες, τις οποίες πρέπει να υπηρετούμε όλοι, θεωρούν ότι αυτό είναι ασύμβατο, εντελώς ξένο με όλη την κουλτούρα που υπάρχει στις συναλλαγές αλλά και με όλους τους ορισμούς του Συντάγματος.

Αυτή, λοιπόν, την υποχρεωτικότητα πώς την κρύβετε; Αν κάποιος δεν θέλει να πάει να συμβληθεί τι θα γίνει; Αν κανένας δεν θέλει να πάει, πώς θα τον υποχρεώσετε; Άρα λοιπόν, μένει στον αέρα αυτός ο διαχειριστής που, επαναλαμβάνω, κάτω από τις συνθήκες και τις προϋποθέσεις του πρώτου σχεδίου σας θα είχε αναδειχθεί με διεθνή διαγωνισμό. Τώρα δεν αναδεικνύεται καθόλου, με τίποτα, είναι εκεί γραμμένος κάπου και κανένας δεν ξέρει τον τρόπο με τον οποίο αυτό το σύστημα θα υλοποιηθεί.

Όσον αφορά τώρα μία τροπολογία, αυτή που κατέθεσε το ΚΚΕ, κυρίες και κύριοι συνάδελφοι, υπάρχει ένας νόμος που εξακολουθεί να ισχύει από το έτος 1920 και είναι ο ν.2112/1920. Ο νόμος αυτός κατάφερε επί εκατό και πλέον χρόνια σχεδόν να αποτελεί την προστασία των εργαζομένων. Αυτός πράγματι στην διάταξη του άρθρου 7 προβλέπει ότι η μονομερής βλαπτική μεταβολή των όρων της εργασίας αποτελεί καταγγελία της συμβάσεως. Αυτό είναι η μεγίστη προστασία απέναντι στην αυθαιρεσία του εργοδότη του εργαζόμενου. Γιατί; Γιατί οποιαδήποτε μεταβολή κάθε σύμβασης, όπως είναι η σύμβαση εργασίας, αποτελεί καινούργια συμφωνία, άρθρο 61 του Αστικού Κώδικα. Άρα αυτός που μονομερώς αλλάζει όρους της συμφωνίας ουσιαστικά δεν μπορεί παρά να θεωρείται ότι καταγγέλλει τη σύμβαση.

Το ερώτημα που γεννιέται είναι το εξής: Η καθυστέρηση της πληρωμής των δεδουλευμένων αποτελεί όρο της σύμβασης; Όχι βέβαια. Μεταβολή ανεπίτρεπτη των όρων της εργασίας θα ήταν εάν αυθαιρέτως ο εργοδότης έλεγε απευθυνόμενος στον εργαζόμενο «Συμφωνήσαμε 2.000, αλλά από εδώ και πέρα θα σου δίνω 1.000, συμφωνήσεις δεν συμφωνήσεις». Αυτό πράγματι λέγεται βλαπτική μεταβολή των όρων της εργασίας.

Τώρα όσον αφορά την διατύπωση αυτής της συγκεκριμένης διατάξεως, βεβαίως, δεν αμφισβητώ ότι προσπαθεί και γίνεται προσπάθεια και από την κυρία Υπουργό, που άκουσα, για την καλύτερη προστασία σε συνθήκες κρίσης των συμφερόντων του πιο αδύναμου μέρους, που είναι ο εργαζόμενος, στη σύμβαση εργασίας.

Πλην, όμως, εδώ εάν επιμείνετε -γιατί ουσιαστικά δεν μπορεί να έχει επιστημονική αξία αυτή η συγκεκριμένη διατύπωση έτσι όπως είναι- τουλάχιστον γράψτε αυτό που έχει πει σε μια πολύ σημαντική απόφασή του ο Άρειος Πάγος, την 447/2015, ότι πράγματι αποτελεί μονομερή βλαπτική μεταβολή των όρων της εργασίας, όταν συμβαίνει αυτή η καθυστέρηση της πληρωμής των δεδουλευμένων να γίνεται με δόλο, προκειμένου να προκαλέσει ή να οδηγήσει ή να εξαναγκάσει τον εργαζόμενο να παραιτηθεί ή να αποχωρήσει από την εργασία. Τότε, πράγματι, αποτελεί από πλευράς του εργοδότη καταγγελία της συμβάσεως εργασίας και νομίζω ότι κατά κάποιον τρόπο ισορροπούν και η επιστημονική άποψη που έχει διατυπωθεί και η βούληση του νομοθέτη στη συγκεκριμένη περίπτωση να προστατεύσει το αδύναμο μέρος της σύμβασης εργασίας.

Ευχαριστώ πολύ, κύριε Πρόεδρε, και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαβάρα, δεν πρόκειται περί ανοχής. Είστε Κοινοβουλευτικός Εκπρόσωπος και το ξέρετε εξάλλου ότι δικαιούστε πρωτολογία, δευτερολογία κ.λπ.. Εξαντλήσατε τα δεκαεξίμισι λεπτά και έχετε έως τα είκοσι ένα λεπτά τα υπόλοιπα, αύριο ενδεχομένως.

Τον λόγο έχει η κ. Μεγαλοοικονόμου, Ανεξάρτητη Βουλευτής.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, πριν αρχίσω την τοποθέτησή μου πάνω στο σημερινό νομοσχέδιο, θα ήθελα να αναφερθώ στην κλήρωση για τον σημαιοφόρο. Μου έκανε εντύπωση το γεγονός ότι καταργούμε την επιβράβευση για τον άριστο και κάνουμε μια κλήρωση για τον σημαιοφόρο. Παίζουμε τώρα έναν τζόγο. Με αυτό το σκεπτικό, δεν καταργούμε και τις Πανελλήνιες και το ΑΣΕΠ; Θα είναι πολύ πιο εύκολο για το δημόσιο.

Μου ήρθε και μία άλλη σκέψη. Μπορούμε να καταργήσουμε και τις βουλευτικές εκλογές. Πλέον και ο πρωθυπουργός μπορεί να βγαίνει με κλήρωση. Δεν χρειάζεται να ψάχνουμε τον πιο άξιο, τον πιο ικανό ή τους βουλευτές. Νομίζω ότι και στο δημόσιο θα κοστίσει πολύ λιγότερο, εάν βγαίνουν με μια κλήρωση. Κάλλιστα θα μπορούσε να διεξαγάγει μια κλήρωση ο ΟΠΑΠ και να βγαίνουν και ο πρωθυπουργός και οι βουλευτές με μία κλήρωση. Ο ΟΠΑΠ θα το κάνει κανονικά, ηλεκτρονικά και δεν θα αμφισβητείται η κλήρωση. Οπότε, θα έχουμε διπλό κέρδος. Θα στοιχηματίζουμε εμείς ποιος θα βγει πρωθυπουργός, ποιοι θα βγουν βουλευτές, όπως το ΤΖΟΚΕΡ και το δημόσιο θα γλιτώνει χρήματα και όλα θα είναι μια χαρά. Δεν θα έχουμε κανένα πρόβλημα. Έτσι που καταντήσαμε, νομίζω ότι θα συμφωνήσουμε όλοι και δεν θα έχουμε κανένα πρόβλημα.

Έρχομαι τώρα στο νομοσχέδιο. Φθάσαμε και φέτος κυρίες και κύριοι συνάδελφοι, στο τέλος της κοινοβουλευτικής περιόδου και είδαμε ότι πέρασαν αρκετά νομοσχέδια αυτή την περίοδο που προκάλεσαν έντονες αντιδράσεις στην ελληνική κοινωνία.

Δυστυχώς, φθάσαμε στο τελευταίο νομοσχέδιο που συζητάμε σήμερα, το οποίο δεν με βρίσκει σύμφωνη και είναι άκρως προβληματικό, γιατί βάζει θέματα ουσίας του πολιτεύματος. Διευκρινίζω τι εννοώ. Κατ’ αρχάς, το πρώτο κεφάλαιο που αφορά το ηλεκτρονικό σύστημα και τη διάθεση τηλεοπτικού διαφημιστικού χρόνου αποτελεί μία αναχρονιστική και άκρως επικίνδυνη απόπειρα πλήρους ελέγχου της διαφημιστική τηλεοπτικής αγοράς.

Σε αυτό το σημείο θα πρέπει να παραδεχθώ ότι η τηλεοπτική διαφήμιση είναι ένα κεφάλαιο που όντως χρειάζεται ρύθμιση και δεν μπορεί να παραμείνει η κατάσταση για πολύ ως έχει μέχρι σήμερα. Ωστόσο, το να βάζω συγκεκριμένους όρους σε μία αγορά απέχει πάρα πολύ απ’ αυτό που ζούμε σήμερα. Διότι το σημερινό νομοσχέδιο δεν θέτει απλώς κανόνες και όρια στον τρόπο διάθεσης της τηλεοπτικής διαφήμισης, αλλά επιδιώκει να ελέγχει πλήρως και απόλυτα το πού θα πηγαίνουν τα χρήματα της διαφήμισης και με ποιον τρόπο θα μοιράζονται.

Όμως, μία τέτοια τακτική, κύριε Υπουργέ, με βρίσκει εντελώς αντίθετη. Δεν υπάρχει καμμία απολύτως λογική πίσω από τη συγκεκριμένη δική σας επιλογή, πέραν της προφανούς πρόθεσης να υπάρχει ευθεία κυβερνητική επιλογή και γνώση του τηλεοπτικού χρήματος.

Όμως, όσα προβλέπονται στο συγκεκριμένο κεφάλαιο έρχονται σε ευθεία σύγκρουση με την αρχή της οικονομικής ελευθερίας, της ελευθερίας της διαπραγμάτευσης των μερών και της ελευθερίας των συμβάσεων, που κατοχυρώνονται πλήρως από την ελληνική και την ευρωπαϊκή νομοθεσία.

Στην ουσία μιλάμε για ένα νομοσχέδιο που προσβάλει ευθέως την αρχή της ελεύθερης οικονομίας. Διότι φυσικά δεν νοείται ελεύθερη οικονομία στην οποία το κράτος θα έχει επιλέξει αλγόριθμο για το πόσα χρήματα και το πόσα λεπτά τηλεοπτικού χρόνου θα αγοράζει ένας διαφημιστής. Είναι εντελώς απαράδεκτο να μην μπορεί να επιλέξει κανείς ελεύθερα και με δικά του κριτήρια με ποιον θα συναλλαχθεί.

Επομένως η όλη σύλληψη πίσω από το ηλεκτρονικό σύστημα διάθεσης τηλεοπτικού διαφημιστικού χρόνου είναι εντελώς στρεβλή και νοσηρή. Το συγκεκριμένο κεφάλαιο θα πρέπει να αποσυρθεί άμεσα.

Πέραν της συνολικά προβληματικής ρύθμισης στον πυρήνα του συγκεκριμένου κεφαλαίου, το νομοσχέδιο περιλαμβάνει και αρκετές διατάξεις που από μόνες τους προκαλούν ερωτήματα και απορίες.

Για παράδειγμα, το άρθρο 4 ορίζει ότι αν μία συναλλαγή για διαφημιστικό χρόνο γίνει εκτός του συστήματος, το αποτέλεσμα θα είναι η ακυρότητα της συναλλαγής.

Σας ερωτώ, κύριε Υπουργέ: Εάν μία διαφήμιση έχει ήδη παίξει στον τηλεοπτικό αέρα, για ποια ακυρότητα μιλάτε; Αφού θα έχει παίξει ήδη;

Αντιστοίχως, δεν θα έχει εύλογη αξίωση το τηλεοπτικό κανάλι να καταβάλει η διαφημιζόμενη εταιρία το αντίτιμο για τον χρόνο που έχει παίξει στη διαφήμιση; Επομένως, η ρύθμιση δεν θα έχει κανένα ουσιαστικό νόημα.

Αντίστοιχα, δεν διευκρινίζεται πουθενά στο νομοσχέδιο εάν οι ρυθμίσεις αφορούν αποκλειστικά σε τηλεοπτική διαφήμιση ή και σε τοποθέτηση προϊόντος εντός μίας εκπομπής, ειδικά στην εποχή μας που αυτή είναι η πιο δημοφιλής μορφή έμμεσης διαφήμισης.

Σας ερωτώ πάλι: Αν αφορά την τοποθέτηση προϊόντων, δεν θα έπρεπε να υπάρχει διαφορετικός αλγόριθμος για αυτές τις περιπτώσεις;

Επίσης, ο διαχειριστής του συστήματος που ορίζεται στο άρθρο 7 δεν επιτρέπεται να έχει οποιοδήποτε οικονομικό ή άλλο άμεσο ή έμμεσο συμφέρον σε επιχειρήσεις συμμετέχοντος. Όμως, η διάταξη είναι αρκετά αόριστη και ασαφής, αφού ο διαχειριστής θα είναι προφανώς εταιρία. Επομένως, θα έπρεπε να προβλέπεται ότι οι μέτοχοι και τα μέλη του ΔΣ της εταιρείας που θα είναι ο διαχειριστής δεν θα πρέπει να έχουν οικονομικά συμφέροντα σε επιχείρηση συμμετέχοντος.

Όσον αφορά το δεύτερο κεφάλαιο για τη σύσταση Μητρώου Περιφερειακού Τοπικού Τύπου, μέχρι σήμερα που το πεδίο του περιφερειακού τύπου ήταν τελείως αρρύθμιστο, ελάμβαναν κρατική διαφήμιση και καταχωρήσεις προκηρύξεων πολλά έντυπα, που όχι απλώς δεν τήρησαν τις προϋποθέσεις αλλά στην πραγματικότητα ήταν επιχειρήσεις στημένες με ελάχιστο κόστος, μόνο και μόνο για να βγάζουν χρήματα με αυτόν τον τρόπο.

Επομένως, θεωρώ πολύ σωστή την ύπαρξη ενός μητρώου, όπου οι εφημερίδες θα καταχωρούνται όταν διαθέτουν συγκεκριμένα ποιοτικά χαρακτηριστικά.

Ωστόσο και εδώ υπάρχουν ενστάσεις. Για παράδειγμα, σας ρωτώ: Πώς ακριβώς θα ελέγχεται το αν μία εφημερίδα εκτυπώνεται σε τυπογραφείο ή σε φωτοτυπικό μηχάνημα, πράγμα που δεν επιτρέπεται; Διότι θεωρώ δεδομένο ότι υπάρχουν τέτοιες περιπτώσεις εφημερίδων, οι οποίες λειτουργούν σε βάρος των σοβαρών επαγγελματιών του χώρου και δυστυχώς δεν έχετε προβλέψει έναν κατάλληλο μηχανισμό ελέγχου γι’ αυτές τις περιπτώσεις.

Τέλος θα ήθελα να κλείσω την ομιλία μου με λίγα σχόλια σε σχέση με το θεσμικό πλαίσιο για την ενίσχυση της παραγωγής οπτικοακουστικών έργων στην Ελλάδα.

Πράγματι, όλοι μας εδώ και πάρα πολύ καιρό φωνάζουμε πως η όποια αλλαγή θα έρθει στην Ελλάδα μόνο μέσα από πραγματικές επενδύσεις οι οποίες θα φέρουν την ανάπτυξη. Φαινομενικά αυτό κάνει το νομοσχέδιο, αφού προβλέπει χρηματοδότηση για όσες επιχειρήσεις θα επιλέξουν σοβαρά να πραγματοποιήσουν ένα οπτικοακουστικό έργο στη χώρα μας, όπως μία ταινία, μία σειρά, ένα ντοκιμαντέρ κ.λπ..

Όμως και σε αυτό το κομμάτι έχω μερικές πολύ σοβαρές επιφυλάξεις. Κατ’ αρχάς, διαβάζουμε στην ειδική έκθεση ότι πρόκειται να διατεθούν μέσω του προγράμματος 450 εκατομμύρια ευρώ για τα έτη 2017-2022, δηλαδή ένα καθόλου ευκαταφρόνητο ποσό για την Ελλάδα της ακραίας λιτότητας.

Ωστόσο, δεν διευκρινίζεται καθόλου στο νομοσχέδιο εάν και κατά πόσον η Επιτροπή Αξιολόγησης, που θα αποφασίζει ποιοι θα πάρουν τη σχετική οικονομική ενίσχυση, θα μπορεί να κρίνει και ποιοτικά χαρακτηριστικά του δημιουργήματος που πρόκειται να χρηματοδοτηθεί. Δηλαδή, αν θα αρκείται σε έλεγχο νομιμότητας και μόνο, αδιαφορώντας για το αν πρόκειται για ένα αξιόλογο έργο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μεγαλοοικονόμου, σας παρακαλώ, ολοκληρώστε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ένα λεπτό, κύριε Πρόεδρε. Είναι το σημαντικό σημείο.

Επίσης, τονίζω ότι το μέγιστο πρόβλημα στην Ελλάδα, όπως γνωρίζετε, είναι η γραφειοκρατία. Επομένως, μεγάλο στοίχημα θα είναι να τηρηθούν από όλους τους αρμόδιους φορείς οι αυστηρές προϋποθέσεις, ώστε να πειστούν οι επίδοξοι επενδυτές ότι, επιτέλους, είμαστε μία σοβαρή χώρα, με σοβαρούς κρατικούς μηχανισμούς.

Συνολικά το νομοσχέδιο επιχειρεί να δείξει ότι περιλαμβάνει προοδευτικές ρυθμίσεις, όταν στην πραγματικότητα, ειδικά στο κομμάτι της τηλεοπτικής διαφήμισης, θυμίζει άλλες περιόδους και άλλου τύπου καθεστώτα. Θα πρέπει, επιτέλους, να γίνει κατανοητό ότι η ελεύθερη οικονομία δεν είναι διαπραγματεύσιμη. Σε κάθε προσπάθεια περιορισμού της, θα επιφέρει καταστροφικά αποτελέσματα στη χώρα συνολικά.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γεωργιάδης από τη Νέα Δημοκρατία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι αρχαίοι Έλληνες είχαν μία παροιμία, νομίζω εξαιρετικά ταιριαστή για τη συγκεκριμένη περίπτωση: «ὤδινεν ὄρος καὶ ἔτεκεν μῦν».

Από πέρυσι ετοιμάζετε αυτήν την σούπερ πλατφόρμα. Είναι σχεδόν αστείο, δηλαδή θα άξιζε πραγματικά εν είδει αστείου να διαβάσουμε τι έλεγαν οι συνάδελφοι του ΣΥΡΙΖΑ για τη σούπερ πλατφόρμα στην πρώτη συνεδρίαση της επιτροπής, όταν η πλατφόρμα ήταν ακόμα υποχρεωτική, προτού καταλάβουν ότι θα κάνετε τη μεγάλη στροφή, όπου στην πραγματικότητα το νομοσχέδιό σας κάπου εκεί έλαβε τέλος. Γιατί όλοι καταλαβαίνουμε ότι αυτό το οποίο φέρατε τελικά -δεν θα πω τη λέξη τι είναι στην πραγματικότητα-, θα πω ότι είναι κάτι άνευ σημασίας. Τόσο άνευ σημασίας, που ερχόμενος να μιλήσω σκεφτόμουν: «Μα, γιατί αυτός ο άνθρωπος μες το καλοκαίρι, μπαίνει ο Αύγουστος, είμαστε, όπως είπε ο Πρωθυπουργός, επτά-οκτώ φορές για μπάνια, πρέπει να ψηφίσει σήμερα αυτό το νομοσχέδιο; Τι είναι αυτό το τόσο επείγον για να ψηφιστεί αυτό το νομοσχέδιο σήμερα;».

Στην πραγματικότητα, κύριε Υπουργέ, προσπαθώ πραγματικά να σκεφτώ αν είστε έξυπνος ή πονηρός. Γιατί ενώ είστε έξυπνος και φαίνεστε ευφυής, τα κάνατε θάλασσα. Πάμε να τα πάρουμε λίγο με τη σειρά;

Είστε το κατ’ εξοχήν πρόσωπο από την Κυβέρνησή σας που έχετε επαφή με την Κυβέρνηση της Βενεζουέλας. Μην κουνάτε το κεφάλι σας. Ταξίδι τον πήγαν τον άνθρωπο, με πολυτελές αεροσκάφος, σε ιδιαίτερο νησί, με τους Υπουργούς της Βενεζουέλας, με τον Μαδούρο δίπλα. Ο κατ’ εξοχήν. Όπως πάει, σε λίγο, όποιος έχει φωτογραφία με το καθεστώς της Βενεζουέλα στην Ευρώπη και στην Αμερική, δεν θα μπορεί να κυκλοφορήσει. Ξέρετε ότι χθες δεν έλαβε η Ευρωπαϊκή Ένωση κυρώσεις κατά της Βενεζουέλας, γιατί βάλατε βέτο εσείς. Δεν λέω εσείς ως Παππάς, λέω ως Κυβέρνηση της Ελλάδος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ως Μητροπολίτης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μη γελάτε, γιατί ξέρετε εκεί πεθαίνουν άνθρωποι, κύριε Σκουρολιάκο. Σήμερα ανακοίνωσε ο αγαπημένος του Μαδούρο ότι θα κλείσει στη φυλακή όσους στο twitter έγραψαν σχόλια εναντίον του.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εδώ να δείτε τι κάνατε εσείς. Εδώ να δείτε πόσοι πέθαναν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Παρακαλώ, κύριε Πρόεδρε, να τηρήσετε την τάξη.

Αφού σκεφτόμουν ότι αν παίρνατε ιδέες από τον Μαδούρο, θα ήμουν τρεις ισόβια. Όταν ξεκινήσατε δε αυτό το νομοσχέδιο, σας είχα γράψει ένα tweet, ότι είναι σοβιετικό. Ακόμα θυμάμαι όσους υποστηρικτές σας έμπαιναν από κάτω να με υβρίζουν ότι είμαι ο αγαπημένος των καναλαρχών. Αναρωτιέμαι, αυτοί που με εξύβριζαν ως αγαπημένο των καναλαρχών, ποια γνώμη έχουν για τη στροφή που κάνατε προφανώς υπέρ των καναλαρχών; Εγώ, όμως, θα πω υπέρ της λογικής, γιατί η αλήθεια είναι πως το αρχικό νομοσχέδιο ήταν μία ανοησία και η ιδέα αυτή της υποχρεωτικής πλατφόρμας.

Να το τελειώνουμε εδώ, για να μην χάνουμε τον χρόνο μας. Αύριο θα κάνετε ηλεκτρονική πλατφόρμα στο σούπερ μάρκετ, μεθαύριο ηλεκτρονική πλατφόρμα στα βιβλιοπωλεία, μεθαύριο ηλεκτρονική πλατφόρμα κάπου αλλού. Στη λογική ότι πρέπει να ελέγχουμε τη φοροδιαφυγή, θα κάνετε ηλεκτρονική πλατφόρμα σε όλα.

Αφού δεν έχετε μέτρο. To καταλάβατε, όμως, γιατί σιγά σιγά, όσο παίρνετε και τη βουλευτική αποζημίωση και αρχίζετε και δουλεύετε στην εξουσία, από την αρχική εικόνα του συριζαίου χωρίς γραβάτα που μπαίνει μέσα ατημέλητος στη Βουλή, έχετε τον εισηγητή σας που είναι μια χαρά άνθρωπος. Έτσι γίνεται η διαφορά σιγά σιγά, μόλις αρχίζει το γρανάζι της εξουσίας να αλλάζει. Εδώ ο κ. Χριστοφορίδης, ο στενός σας συνεργάτης που τον παίρνατε και ταξίδια και έχει γυρίσει τη μισή υφήλιο μαζί σας τζάμπα, με το ελληνικό δημόσιο, όταν χτύπαγε το μνημόνιο και τους δανειστές, μας είχε κάνει ιδιαίτερες αναφορές για το Αγγλικό Δίκαιο.

Να δείτε τι έλεγε ο Χριστοφορίδης και το «Χωνί», παιδιά, για το Αγγλικό Δίκαιο. Δεν φαντάζεστε. Τώρα το Αγγλικό Δίκαιο ήταν καλό. Τώρα το Αγγλικό Δίκαιο είναι καλό που μας πληρώνει τα τζάμπα ταξίδια στη Νέα Γουινέα και αλλού με τα μνημονιακά λεφτά.

Πάμε τώρα στην ουσία. Τα έχετε κάνει θάλασσα γενικώς στο θέμα της τηλεόρασης. Εδώ θέλω να σταθώ, γιατί αυτό είναι σοβαρό. Κάνατε χτες έναν διαγωνισμό. Είναι γνωστό πού κατέληξε ο διαγωνισμός. Ας μην επανέλθουμε. Κατέληξε εκεί που κατέληξε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εκεί θα έλθω, μην ανησυχείτε. Τι κραδαίνετε ως επιτυχία σας; Το πραγματικά υψηλό -εγώ θα πω εξωφρενικά υψηλό- τίμημα που πετύχατε. Εγώ είμαι δίκαιος άνθρωπος. Εμένα αν με ρώταγαν αν θα τα έδινα, θα έλεγα «όχι», γιατί εγώ είμαι γενικά άνθρωπος της λογικής και δεν μπορώ να το καταλάβω όταν γίνονται παράλογα πράγματα. Εγώ δουλεύω στην τηλεόραση είκοσι χρόνια. Δεν υπάρχουν αυτά τα λεφτά. Το γιατί κάποιος επιχειρηματίας αποφασίζει να δώσει αυτά τα λεφτά, επειδή δουλεύω στην Ελλάδα, δεν μπορώ να το καταλάβω. Από την τηλεόραση πάντως αυτά τα λεφτά δεν βγαίνουν, αυτό είναι το μόνο βέβαιο. Ο διαγωνισμός - φιάσκο που κάνατε πέρσι, όμως, δέσμευσε το ΕΣΡ στο τίμημα αυτό και το ΕΣΡ έβγαλε τα 35 εκατομμύρια. Μάλιστα. Είπατε στη δεύτερη επιτροπή ότι σκεφτήκατε πολύ σοβαρά να κάνετε φοροαπαλλαγές στους καναλάρχες. Μάλιστα.

Δείτε τώρα το πρόβλημα ποιο είναι: Εφόσον βάλατε ως κριτήριο το τίμημα, στην πραγματικότητα μόνο οι ζάμπλουτοι μπορούν να πάρουν τηλεοπτικό κανάλι. Όχι οι πλούσιοι. Οι ζάμπλουτοι.

Προσέξτε, όμως, τώρα κάτι. Εσείς υποτίθεται ότι είστε αριστεροί, ότι είστε υπέρ του πλουραλισμού, της ελευθερίας του λόγου. Είναι πράγματι, κύριε Υπουργέ, το μοναδικό τίμημα για την τηλεόραση το τίμημα; Το πιστεύετε; Μάλλον το πιστεύετε, γιατί παρέχετε μόνο…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δεν έχετε διαβάσει τον νόμο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όχι τον νόμο. Βλέπω το αποτέλεσμα. Μόνο οι ζάμπλουτοι στην εποχή του ΣΥΡΙΖΑ μπορούν να πάρουν τηλεόραση, κανάλι. Ο κ. Χριστοφορίδης παλιά έλεγε άλλα, ότι πρέπει η ενημέρωση να είναι ελεύθερη σ’ όλους.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είναι…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όχι, δεν είναι. Πρέπει να έχεις 35 εκατομμύρια για να πάρεις τηλεοπτική άδεια και αν το κάνεις σε τρεις δόσεις, σημαίνει όχι ο πλούσιος, αλλά ο ζάμπλουτος.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Σε δέκα είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σε δέκα είναι; Ένα λεπτό. Βγάλαμε είδηση. Παιδιά, το έχει προαποφασίσει το δέκα ο άνθρωπος και μας το παίζει τόση ώρα σκληρός με το τρία. Συμφωνώ, σε δέκα. Ακούστε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δεν μπορώ, όμως…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μη με διακόπτετε. Θα πάρετε τον λόγο μετά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, κάνετε τώρα διάλογο;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Αν επιτρέπει ο κύριος…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Επιτρέπω, εντάξει. Επιτρέπω.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δεν ήσασταν στην Αίθουσα. Έγινε μία έντονη συζήτηση με τον κ. Λοβέρδο. Ήλθαν νομοτεχνικές βελτιώσεις σε σχέση με τη διαγωνιστική διαδικασία, οι οποίες έγιναν κατόπιν πρότασης του Εθνικού Συμβουλίου Ραδιοτηλεόρασης και θα ήθελα να σας καλέσω πριν κατέβετε απ’ αυτό το Βήμα να μας πείτε αν η Νέα Δημοκρατία θα τις ψηφίσει.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Σας απάντησα εγώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, συνεχίστε, αλλά σας παρακαλώ πολύ να ολοκληρώσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ένα λεπτό. Δεν θα το καταχραστώ, παρ’ όλο που ευχαριστιέμαι πολύ τη συζήτηση με τον κ. Παππά.

Επανέρχομαι στο βασικό επιχείρημα: Οι ζάμπλουτοι μπορούν να πάρουν τηλεοπτική άδεια επί ΣΥΡΙΖΑ, επί «πρώτης φοράς Αριστεράς». Είχε πάρει ο κ. Λεβέντης, όχι ζάμπλουτος. Είχε πάρει ο κ. Κουρής, φίλος σας. Δεν είναι ζάμπλουτος. Άρα το παλαιό καθεστώς, το άναρχο που λέγατε, επέτρεπε στη δημοκρατία και στον πλουραλισμό να λειτουργήσουν. Τώρα, όμως, με το καθεστώς του ΣΥΡΙΖΑ, μόνο οι ζάμπλουτοι μπορούν. «Πρώτη φορά αριστερά»!

Είμαι πολύ περίεργος να δω πού θα καταλήξει αυτός ο διαγωνισμός. Είμαι πραγματικά πάρα πολύ περίεργος. Αν κάνετε καλές φοροαπαλλαγές, ίσως και να βγαίνει, γιατί αλλιώς τα 35 εκατομμύρια είναι εκτός τηλεοπτικής πραγματικότητας και το ξέρετε.

Άλλωστε, το βασικό σας επιχείρημα παλιά ήταν ότι η πιάτσα, η αγορά, έχει τέσσερα κανάλια. Τώρα στα επτά κανάλια με την ίδια τιμή άδειας; Άρα με το βασικό σας επιχείρημα δεν βγαίνει, μ’ αυτά που λέγατε πέρσι, εκτός και αν τα ξεχάσατε.

Κλείνω με την αναφορά μου στην ΕΡΤ. Ξαναφτιάξατε την ΕΡΤ. Προσλάβετε χιλιάδες κόσμου. Δεν μου λέτε, κύριε Παππά, είστε περήφανος για την ΕΡΤ; Εσείς που είστε υπεύθυνος Υπουργός, είστε υπερήφανος; Ακούστε τι έμεινε από την ΕΡΤ αυτά τα δύο χρόνια: Μία απογευματινή ζώνη που υβρίζει συνέχεια την Αντιπολίτευση και κάνει χυδαία προπαγάνδα για τον ΣΥΡΙΖΑ. Όχι BBC δεν είναι, που λέγατε, ούτε BBC του Πακιστάν δεν είναι.

Έχετε φτιάξει δελτία ειδήσεων που έχουν τηλεθέαση μικρότερη του τοπικού σταθμού «ΚΟΝΤΡΑ», που λέγατε προηγουμένως. Καλύτερα να βγαίνεις στον Παπαγιάννη παρά να βγαίνεις στην «ΕΡΤ». Έχετε αφήσει ως μόνο υπόδειγμα της εποχής στην «ΕΡΤ» ένα μνημείο εργαζομένων απέξω για τους νεκρούς της «ΕΡΤ». Εντάξει, αυτό είναι για να γελάμε περίπου. Απορώ πώς επιτρέψατε αυτή τη γελοιότητα. Από το μνημείο αυτό έμεινε το στα αρχαία ελληνικά ρητό του Αρτέμη Σώρρα,..

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, ολοκληρώστε σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:**...για το οποίο σας υπενθυμίζω, πιθανόν να το ξέρετε, ότι αυτό το «ΟΙΑ ΗΩ Ω ΥΙΕ ΑΕΙ ΕΙ» που έχουν βάλει στο μνημείο στην «ΕΡΤ», είναι ψεύτικο. Το έχει βγάλει από το μυαλό του ο Αρτέμης Σώρρας και το έχετε βάλει στο δημόσιο κτήριο της «ΕΡΤ» ως μνημείο. Του Σώρρα τη μπούρδα! Εσείς, ο Υπουργός! Αφήσατε να το βάλει η ΠΟΣΠΕΡΤ. Το μόνο που έμεινε από αυτήν την ιστορία ήταν οι φωνές της κ. Ραχήλ Μακρή για τους προδότες -για εσάς αναφερόταν- όταν την έκοβε με αγενή τρόπο, η αλήθεια είναι -αλλά τι να κάνει και αυτός, τον κατανοώ εκείνη τη στιγμή- ο άρτι παραιτηθείς κ. Τσακνής. Αυτά είναι που έχετε κάνει για την «ΕΡΤ».

Όχι μία τρύπα στο νερό, γιατί μας έχει κοστίσει και μερικά εκατομμύρια τα οποία τα πληρώνουμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, δέκα λεπτά πλέον νομίζω ήταν αρκετά. Σας παρακαλώ πολύ ολοκληρώνετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είστε περήφανος, κύριε Παππά, που τα έχετε κάνει θάλασσα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, ακούτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και για τη Βενεζουέλα μη νομίζετε ότι θα ξεφύγετε με χαμόγελο, γιατί προφανώς κάποιοι γεροί δεσμοί σάς δένουν για να μη βλέπετε τα θύματα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, σεβαστείτε τους επόμενους ομιλητές και ότι θα πρέπει να κλείνουμε τη διαδικασία για απόψε. Θα με αναγκάσετε να κλείσω το μικρόφωνο και δεν το θέλω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Για να μη βλέπετε τους νεκρούς, κάποιοι γεροί δεσμοί σάς δένουν με τη Βενεζουέλα, κύριε Παππά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Κοινοβουλευτική Εκπρόσωπος της Χρυσής Αυγής κ. Ζαρούλια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει προσωπικό, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει προσωπικό, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, αναφέρθηκε το όνομά μου και συνδέθηκε και με νεκρούς. Σας παρακαλώ, για ένα λεπτό, να μου δώσετε τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καμμία αναφορά προσωπικά δεν έγινε. Δεν υπάρχει προσωπικό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Όχι, όχι. Υπάρχει, κύριε Πρόεδρε. Πώς δεν υπάρχει; Αναφέρθηκε το όνομά μου.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κυρία Ζαρούλια.

**ΕΛΕΝΗ ΖΑΡΟΥΛΙΑ:** Μετά, μετά. Μου δόθηκε ο λόγος.

Μπορώ, κύριε Πρόεδρε, να μιλήσω;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πρόεδρε, είναι απαράδεκτο αυτό. Περιμένω μετά να πάρω τον λόγο.

**ΕΛΕΝΗ ΖΑΡΟΥΛΙΑ**: Μπορώ κύριε Πρόεδρε να μιλήσω;

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κυρία Ζαρούλια.

**ΕΛΕΝΗ ΖΑΡΟΥΛΙΑ:** Το υπ’ όψιν σχέδιο νόμου εισάγεται στη γιάφκα της Βουλής -για να χρησιμοποιήσω τη γλώσσα των δικών σας παιδιών- προς συζήτηση σε μία χρονική συγκυρία που μόνο τυχαία δεν μπορεί να θεωρηθεί. Εάν αφήσουμε κατά μέρος το τυπικό, διαδικαστικό σκέλος, τότε θα διαπιστώσουμε ότι η ουσία της όλης συζήτησης περισσότερο έχει να κάνει με ένα επικοινωνιακού τύπου νέο αφήγημα της συγκυβέρνησης, παρά με την αναδιάρθρωση του ελληνικού μιντιακού τοπίου πάνω στη βάση της ίσης μεταχείρισης και της ελεύθερης διακίνησης των ιδεών.

Παρά ταύτα, η Αντιπολίτευση και γενικώς οι εξαρτημένες από πληρωμένα μέσα μαζικής ενημερώσεως φωνές εγείρουν ζητήματα άσχετα με το θέμα που τίποτα δεν έχουν να προσφέρουν στην όλη συζήτηση. Γεγονός στο οποίο όμως θα αναφερθώ εν συνεχεία, για να αποδείξω ότι η διαμάχη ανάμεσα σε Κυβέρνηση και Αντιπολίτευση με φόντο τα μέσα μαζικής ενημερώσεως γίνεται καθαρά για τον έλεγχο και τη χειραγώγησή τους.

Ο ειδικός εισηγητής του ΣΥΡΙΖΑ μάλιστα επιβεβαίωσε τα λεγόμενά μας όταν κατά την πρώτη του τοποθέτηση για το σχέδιο νόμου αναφέρθηκε σε:-σας μεταφέρω επί λέξει:- «μεγάλα και μικρά επιχειρηματικά και δημοσιογραφικά συμφέροντα». Εφόσον υπάρχουν τέτοια, τότε γιατί δεν τα καταγγέλλει δημόσια και απλώς περιορίζεται σε μία γενική και αόριστη αναφορά; Επειδή σκοπός της συγκυβέρνησης του μνημονίου και πολύ περισσότερο μίας Κυβέρνησης που χρωστά την παραμονή της στην εξουσία σε δημοσιογράφους χειροκροτητές της αντιλαϊκής της πολιτικής όχι απλά δεν είναι η εξάλειψή τους, αλλά αντιθέτως η εξυπηρέτησή τους με καλύτερους όρους, ώστε να αποκομίσει τα μέγιστα δυνατά πολιτικά οφέλη.

Ακούστηκαν πολλά σε αυτήν την Αίθουσα. Αν υπάρχει κάτι που αποκόμισε ο ελληνικός λαός, ο οποίος παρακολουθεί αυτή τη συζήτηση, τότε αυτό είναι το περίσσιο θράσος με το οποίο αυτόκλητοι υπερασπιστές της δημοκρατίας μιλούν με τόση άνεση για το τέλος της ασυδοσίας, για ενίσχυση της πολυφωνίας, για περιφρούρηση της δημοκρατίας και άλλα τινά που καμμία σχέση δεν έχουν με την πραγματικότητα.

Επί παραδείγματι, όταν ο ΣΥΡΙΖΑ αναφέρεται σε δημοκρατικό έλλειμμα, αυτό αφορά στην απόλυτη φίμωση της τρίτης πολιτικής δύναμης της χώρας ή σε εκείνα τα μέσα που διαφωνούν με την πολιτική του; Όταν, για παράδειγμα, γίνεται λόγος για αποκατάσταση της τάξης στον χώρο της ενημέρωσης, αυτή αφορά και την παραχώρηση χρόνου σε ένα κοινοβουλευτικό κόμμα που εκφράζει ανοιχτά την αντίθεσή του στα μνημόνια ή στον αποκλεισμό του, ώστε μοναδικός αντίλογος σε κάθε δημόσια αντιπαράθεση να είναι αυτός που θα έχει να κάνει με το ποιος εφαρμόζει γρηγορότερα και με μεγαλύτερη αποτελεσματικότητα τα εθνοκτόνα μνημονιακά μέτρα;

Εν τέλει, μήπως ο πόλεμος που κήρυξε ο ΣΥΡΙΖΑ στο μιντιακό κατεστημένο είναι κατ’ ουσίαν πόλεμος κατά της αντικειμενικής ενημέρωσης και δευτερευόντως κατά της Αντιπολιτεύσεως, η οποία με τη σειρά της έχει επιστρατεύσει τα δικά της ελεγχόμενα μέσα για να πλήξει την εικόνα του και να αποδομήσει την πολιτική του; Αναμφισβήτητα, ναι. Εξάλλου, οι αντιρρήσεις της Νέας Δημοκρατίας δεν έχουν να κάνουν με τη διασφάλιση της πολυφωνίας, όπως υποκριτικά διατείνεται, αλλά με την εδραίωσή της στον χώρο των μέσων μαζικής ενημερώσεως με στόχο την υπερπροβολή της υποτιθέμενης διαφωνίας της ενάντια στην κυβερνητική πολιτική ως εναλλακτική λύση για την επιστροφή της στην εξουσία και αυτό αποτελεί πάγια θέση της από την εποχή ακόμη των «νταβατζήδων».

Ο ΣΥΡΙΖΑ διατείνεται ότι σκοπός της Κυβέρνησης και φιλοσοφία του υπ’ όψιν σχεδίου νόμου είναι η διασφάλιση της διαφάνειας. Αρκεί να ανατρέξουμε στα πρόσφατα γεγονότα της αγοράς των τεσσάρων τηλεοπτικών αδειών, για να διαπιστώσουμε ότι οι αγοραπωλησίες μεταξύ των ενδιαφερομένων μόνο με όρους διαφάνειας δεν έγιναν. Τζογάροντας ο καθένας τα ποσά που είχε στη διάθεσή του, πήρε εν τέλει ένα κομμάτι από την τηλεοπτική πίτα, ώστε να αναγκαστεί έπειτα να την επιστρέψει επειδή το Συμβούλιο της Επικρατείας κήρυξε την όλη διαδικασία παράνομη και αντισυνταγματική.

Όμως, ακόμη και σήμερα, επιμένετε σε μία αποτυχημένη συνταγή, εκφράζοντας άγνοια για το πρόσφατο παρελθόν και αδιαφορία για τον τρόπο με τον οποίο εντελώς χοντροκομμένα επιχειρήσατε να αποκτήσετε τον έλεγχο των μέσων μαζικής ενημερώσεως, χωρίς να κάνετε την παραμικρή αναφορά σε τελεσίδικη δικαστική απόφαση επειδή αυτή σας εκθέτει ανεπανόρθωτα.

Το δημόσιο συμφέρον, λοιπόν, στο οποίο αναφέρεστε δεν έχει να κάνει ούτε με τη χειραγώγηση των μέσων μαζικής ενημερώσεως ούτε με τον αριθμό των τηλεοπτικών αδειών ούτε με τη διανομή του διαφημιστικού χρόνου και με τις μικρότερης σημασίας διατάξεις του νομοσχεδίου σας, αλλά με την ελεύθερη διακίνηση των ιδεών, την οποία υπερήφανα καταστέλλετε όταν ακόμη και μέσα στο ελληνικό Κοινοβούλιο αρνείστε να διαλεχθείτε με Βουλευτές της Χρυσής Αυγής μόνο και μόνο επειδή διαφωνείτε μαζί τους.

Ενδεχομένως να πει κάποιος ότι η άρνηση διαλόγου με τη Χρυσή Αυγή είναι πράξη προάσπισης της δημοκρατίας, εφόσον αυτή υποτίθεται ότι στρέφεται εναντίον της με συμπεριφορές που δεν ταιριάζουν στα κοινοβουλευτικά ήθη κι έθιμα. Το λέτε αυτό εσείς που έχετε μετατρέψει σε νέο έθιμο τη λάσπη, τη ψευδολογία και τη συκοφαντία εις βάρος ενός κόμματος εκλεγμένου από τον λαό που υποστηρίζεται από μισό εκατομμύριο ψηφοφόρους.

Στην εκστρατεία λάσπης και συκοφαντίας που έχετε εξαπολύσει από τότε που η Χρυσή Αυγή εισήλθε στο ελληνικό Κοινοβούλιο ποιους άλλους έχετε συμπαραστάτες πέρα από τα λοιπά κόμματα; Τα μέσα μαζικής ενημέρωσης! Τα μέσα μαζικής ενημερώσεως, τα οποία αναπαράγουν τη λάσπη σας, που προβάλλουν χωρίς αντίλογο τις συκοφαντίες σας, που συστηματικά και κατ’ εξακολούθηση λοιδορούν τη μοναδική αντιμνημονιακή φωνή σε αυτήν τη χώρα. Πόσο τυχαίο είναι το γεγονός ότι ανεξαρτήτως κυβέρνησης και πρωθυπουργού η Χρυσή Αυγή βάλλεται μονίμως από τα συστημικά μέσα μαζικής ενημερώσεως, στα οποία ουδέποτε της δίνεται ο προβλεπόμενος τηλεοπτικός χρόνος για να υπερασπιστεί την τιμή του Αρχηγού, των Βουλευτών, των στελεχών και των ψηφοφόρων της;

Επειδή ο ΣΥΡΙΖΑ υποτίθεται ότι εξασφάλισε για τη χώρα ένα καθεστώς πολυφωνίας, μπορείτε να μου υποδείξετε έστω και έναν δημοσιογράφο που να έχει εκφραστεί ανοιχτά υπέρ της Χρυσής Αυγής, σε αντίθεση με τους κολαούζους κομματικούς εγκάθετους που έχετε διορίσει δεξιά και αριστερά για να χειροκροτούν και να υπερασπίζονται τις αντιλαϊκές πολιτικές σας;

Το ερώτημα αυτό αφορά ασφαλώς και τη Νέα Δημοκρατία που επί των ημερών της συνέβησαν σημεία και τέρατα εις ό,τι αφορά τον χώρο της ενημέρωσης και της διαφήμισης. Ο Πρόεδρός της να φανταστούμε ότι ουδέποτε απόρησε για ποιον λόγο μία δημόσια αντισυνταγματική παρέμβαση σε ελεγχόμενους κύκλους της δικαιοσύνης από τον πρώην Πρωθυπουργό και νυν Βουλευτή του κόμματός του εξαφανίστηκε από όλα τα μέσα ενημέρωσης.

Να φανταστούμε, επίσης, ότι το ηχητικό Σαμαρά, το βίντεο Μπαλτάκου, οι ομολογίες Αθανασίου για παρέμβαση στο έργο της δικαιοσύνης για τον ανηλεή διωγμό της Χρυσής Αυγής αποσιωπήθηκαν από όλα τα μέσα μαζικής ενημερώσεως όχι επειδή η Νέα Δημοκρατία ήλεγχε ένα ποσοστό τους, αλλά επειδή δεν υπήρχε κάποιος σοβαρός λόγος να αμαυρωθεί το προφίλ του πρώην μνημονιακού Πρωθυπουργού, που από τη μία ψήφιζε τα μνημόνια και από την άλλη προφυλάκιζε πολιτικούς του αντιπάλους επειδή του έκοβαν ψήφους.

Για τις καταγγελίες δημοσιογράφων που τον καιρό εκείνο δέχθηκαν προσωπικά τηλεφωνήματα από τον ίδιο τον Σαμαρά, ο οποίος ζήτησε ή πρόσταξε να μην αναπαράγουν τα ως άνω αίσχη που διέπραξε, έχει να μας πει τίποτα η Νέα Δημοκρατία ή θα αναλωθεί και πάλι σε μια στείρα αντιπαράθεση για τα μάτια του κόσμου παριστάνοντας την αθώα; Γι’ αυτό ανέφερα προηγουμένως ότι οι ενστάσεις και οι διαμαρτυρίες της Αξιωματικής Αντιπολιτεύσεως είναι καθαρά προσχηματικές.

Στο σημείο αυτό θα ήθελα να αναφερθώ στο θέμα που προέκυψε σχετικά με το Εθνικό Συμβούλιο Ραδιοτηλεόρασης. Τασσόμεθα υπέρ της σύστασης μιας πραγματικά ανεξάρτητης αρχής που θα επιτελεί τον ρόλο της ανεπηρέαστα, χωρίς διακρίσεις, χωρίς πολιτικές παρεμβάσεις και χωρίς εμπόδια. Η μέχρι τώρα πρόχειρη κατάσταση που επικρατούσε στον χώρο της ενημέρωσης βόλευε τους πάντες, καθότι, απουσία ρυθμιστικού οργάνου, ο καθείς μπορούσε αυθαίρετα να αποκλείει από τον δημόσιο διάλογο εκλεγμένους εκπροσώπους του έθνους, αυτούς της Χρυσής Αυγής.

Το σύστημα κυρώσεων στο οποίο στοχεύει το νομοσχέδιο θα πρέπει να είναι αυστηρό και να επαναφέρει στην τάξη όλους εκείνους που παραβαίνουν τον νόμο. Πώς εγγυάστε κάτι τέτοιο, όταν στις συζητήσεις που προηγήθηκαν σχετικά με την «ΕΡΤ» και την προληπτική λογοκρισία που επέβαλλε εις βάρος της Χρυσής Αυγής το μόνο που δεν κάνατε ήταν να χειροκροτήσετε τον υπαίτιο αυτής της κατάφωρης παράβασης του Συντάγματος;

Πόσα στελέχη και Βουλευτές της Κυβέρνησης διαμαρτυρήθηκαν για την εξόφθαλμη κατάργηση του πιο βασικού δικαιώματος σε μία δημοκρατία, αυτού της ελεύθερης διακίνησης των ιδεών και της ελευθερίας του λόγου;

Τι έκανε το τάχα μου «δημοκρατικό τόξο» όταν απαγορεύτηκαν ακόμη και οι ζωντανές μεταδόσεις της ομιλίας του Αρχηγού της Χρυσής Αυγής, με πρόσχημα απεργιακές κινητοποιήσεις των κομματικών εγκάθετων που έχουν διοριστεί στην αριστεροκρατούμενη «ΕΡΤ»;

Ουδεμία νομοθετική πρωτοβουλία πήρατε για τις παραπάνω σοβαρότατες παραβάσεις που καταργούν στην ουσία τους δημοκρατικούς θεσμούς. Απλώς άπαντες αποδεχτήκατε το γεγονός ότι ένας δημόσιος υπάλληλος είναι ανώτερος του Συντάγματος και ότι είναι στη διακριτική του ευχέρεια να αποφασίζει, χωρίς κανέναν έλεγχο, για το ποιος θα μιλάει δημόσια, για το τι θα λέει και για το αν οι απόψεις του πρέπει να μεταφερθούν ελεύθερα στον λαό χωρίς παρεμβάσεις και λογοκρισία.

Ας επανέλθουμε, όμως, στα του νομοσχεδίου.

Η δομή και τα κεφάλαια που το απαρτίζουν διέπονται από πνεύμα αοριστίας τα οποία υπερασπίστηκαν οι εισηγητές του ΣΥΡΙΖΑ, αντικαθιστώντας τα επιχειρήματα με ευχολόγια και κατηγορίες προς τις προηγούμενες κυβερνήσεις.

Εάν τα κόμματα που κυβέρνησαν τη χώρα ευθύνονται για το χάλι στον χώρο της ενημέρωσης, τότε ίδια ευθύνη φέρει και η παρούσα Κυβέρνηση που ανήλθε στην εξουσία το φθινόπωρο του 2015. Αν υποθέσουμε ότι ο ΣΥΡΙΖΑ έδινε για δύο ολόκληρα χρόνια μάχη με τα μεγάλα συμφέροντα, τότε δύο πράγματα θα μπορούσαν να προκύψουν: Ή να είχε πολλαπλασιάσει το ποσοστό του, εξαιτίας της συμπαράστασης που θα έδειχνε ο ελληνικός λαός, που αναμφισβήτητα θέλει μία κυβέρνηση μακριά από παιχνίδια διαπλοκής, ή να είχε καταρρεύσει υπό το βάρος των αποκαλύψεων σχετικά με την εθνοπροδοτική και φιλομνημονιακή πολιτική που ακολουθεί σε κρίσιμους τομείς, όπως η παιδεία, η εθνική άμυνα, η οικονομία και άλλα. Αντ’ αυτού, όμως, βλέπουμε ότι όσο ο ΣΥΡΙΖΑ εκπληρώνει τις αλλεπάλληλες μνημονιακές δεσμεύσεις τόσο ευνοϊκότερη μεταχείριση έχει από τα μέσα μαζικής ενημερώσεως.

Βλέπετε ότι αποφεύγω να αναφερθώ στα επιμέρους ζητήματα που προβλέπονται από το εκάστοτε άρθρο του νομοσχεδίου. Θα μπορούσα να το κάνω, αν πίστευα ότι η όλη συζήτηση έχει κάποιο νόημα και εφόσον η Κυβέρνηση απεδείκνυε ότι στόχος της είναι η πάταξη της διαπλοκής και η εφαρμογή όλων των άλλων διατάξεων που εισηγείται με όρους διαφάνειας.

Κάτι τέτοιο, όμως, έχω ήδη αποδείξει ότι δεν συμβαίνει και ως εκ τούτου καταψηφίζουμε το σχέδιο νόμου, καταγγέλλοντας την υποκρισία που διέπει μία Κυβέρνηση που χρησιμοποιεί τις ίδιες αντιδημοκρατικές μεθόδους με την προηγούμενη, για να χειραγωγήσει την κοινή γνώμη και να την προετοιμάσει ώστε να αποδεχθεί χωρίς καμμία διαμαρτυρία τα όσα έχει δεσμευτεί να υλοποιήσει εις βάρος του ελληνικού λαού.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μάριος Κάτσης από τον ΣΥΡΙΖΑ, τελευταίος ομιλητής για απόψε.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Βλέπω μία ανακούφιση για το «τελευταίος ομιλητής».

Κατ’ αρχάς θα ήθελα να απαντήσω -με την ευκαιρία- σε αυτά που ακούστηκαν προηγουμένως, κυρίως από τον Αντιπρόεδρο της Νέας Δημοκρατίας κ. Γεωργιάδη. Θα ήθελα να του πω να αρχίσει να συμβιβάζεται με την ιδέα της πλατφόρμας και της χρήσης αυτής, γιατί θα καταλάβει πόσο υποχρεωτική είναι, καθώς οι τηλεπωλήσεις συμπεριλαμβάνονται στην καταγραφή του τηλεοπτικού διαφημιστικού χρόνου. Άρα ως επιχειρηματίας πλέον και όχι ως Αντιπρόεδρος της Νέας Δημοκρατίας θα καταλάβει πόσο υποχρεωτική είναι η πλατφόρμα. Πρώτο αυτό.

Δεύτερον. Σας κατηγορώ ευθέως για πολιτικό «βέρτιγκο». Ευθέως! Συγγνώμη, μας εγκαλείτε γιατί ανταποκρινόμαστε στον ρόλο μας, επειδή στη νομοθετική διαδικασία, στη διαδικασία δηλαδή της συζήτησης του νομοσχεδίου, στις επιτροπές αλλά και στην Ολομέλεια, κάνουμε τα απαραίτητα βήματα προκειμένου να καταλήξουμε σε μία σύγκλιση.

Πραγματικά απορώ, γιατί δεν λέτε ότι γίνονται τα απαραίτητα βήματα, ότι διασφαλίζεται η διαφάνεια και ότι ναι, είμαστε υπέρ του νομοσχεδίου. Αυτό που σας ενδιαφέρει περισσότερο είναι εμείς να πούμε ότι «όχι, δεν κάνουμε τίποτα». Όμως, ούτε το ένα συμβαίνει ούτε το άλλο. Θα σας πω γιατί.

Λέξεις όπως «καταναγκασμός», που είπε ο κ. Τζαβάρας, «δυσκολία» ή «γιατί τους βάζετε σε αυτήν τη διαδικασία;» τι σημαίνουν; Κρύβουν κατά τη γνώμη μου κάτω από το χαλί, επιμελώς, ότι δεν κόπτεστε για τη διαφάνεια. Το αντίθετο. Δεν αναγνωρίζετε ότι υπάρχει χρήση ενός δημόσιου αγαθού, που κάποιοι κερδίζουν απ’ αυτό με τις διαφημίσεις. Πρέπει επιτέλους, αφού κανένας σε αυτήν την Αίθουσα δεν έχει απάντηση στο ερώτημα για το πόση είναι αυτή η διαφημιστική πίτα, να καταλάβετε ότι μια τέτοια διαδικασία και μια τέτοια νομοθέτηση απαντά σε αυτό το ερώτημα. Άρα νομίζω ότι είναι αδήριτη ανάγκη να υπάρχει αυτή η τομή.

Θα ήθελα, μιας και ακούστηκαν τα προηγούμενα, να πω ότι προσωπικά είναι από τις φορές που αισθάνομαι χαρούμενος, γιατί σαν Σώμα επιτελούμε τον θεσμικό μας ρόλο ακριβώς όπως οφείλει να είναι, δηλαδή πολλά νομοσχέδια, πλήρης ιδιοκτησία των νομοσχεδίων – τομών από την πλευρά μας. Διότι είναι στον πυρήνα του παράλληλου προγράμματός μας η ενίσχυση της υγείας, της παιδείας χωρίς ταξικούς φραγμούς και η ιδεολογικοπολιτική σύγκρουση με την Αντιπολίτευση, που αποκρυσταλλώνει εν τέλει τις διαφορές μας και τη διαφορετική πολιτική αντίληψη που μας διέπει, αυτό που κι εσείς παρουσιάζετε, ότι είμαστε δύο διαφορετικοί κόσμοι. Ναι, αυτά προφανώς βγαίνουν στην επιφάνεια. Πάντα τέτοια εύχομαι και ας είναι και ντάλα καλοκαίρι, να βγαίνουν στην επιφάνεια, για να ξέρει ο κόσμος σε ποιον απευθυνόμαστε και ποιους εκπροσωπούμε.

Έρχομαι τώρα στα του νομοσχεδίου. Είναι ένα νομοσχέδιο το οποίο συζητήθηκε διεξοδικά -όπως είπα και νωρίτερα- και γόνιμα στις επιτροπές, παρουσία πλήθους φορέων και μάλιστα υπήρξαν ένθεν και κακείθεν μετατοπίσεις και συγκλίσεις και αυτό είναι πολύ χρήσιμο.

Το παρόν σχέδιο νόμου στο ένα σκέλος αφορά τον καίριο τομέα της δημόσιας ζωής, τον τομέα της ενημέρωσης. Η ελευθεροτυπία και ο πλουραλισμός στην ενημέρωση αποτελούν οργανικά στοιχεία του κοινωνικού ελέγχου και αντικατοπτρίζουν το επίπεδο της δημοκρατίας μας.

Δυστυχώς, στη χώρα μας η εμπιστοσύνη των πολιτών προς τα ΜΜΕ έχει κλονιστεί σοβαρά. Όπως δείχνουν τα στοιχεία του ευρωβαρομέτρου του 2016, οι πολίτες σε ποσοστό 74% δεν τα εμπιστεύονται στη χώρα μας. Ο λόγος που οι συμπολίτες μας έχουν αυτήν την άποψη είναι, κατά τη γνώμη μου, προφανής. Θεωρώ πως είναι ίδιος ο τρόπος λειτουργίας ολόκληρου του χώρου των ΜΜΕ, καθώς αυτό που χαρακτηρίζει τον χώρο αυτό είναι η απουσία ισχυρού ρυθμιστικού πλαισίου με διαδικασίες που θα διασφαλίζουν ίσους κανόνες και διαφάνεια, αυτή η απουσία που στο νεοφιλελεύθερο γλωσσάρι λέγεται μικρό και ευέλικτο κράτος.

Είναι αυτή η απουσία που αποτέλεσε το πρόσφορο έδαφος ώστε να μετατραπεί η είδηση σε προϊόν συναλλαγής ανάμεσα σε επιχειρηματικά συμφέροντα και πολιτικές καρέκλες. Ο κόσμος, όμως, έχει μάτια και βλέπει. Βλέπει επιχειρηματίες που επί είκοσι οκτώ χρόνια δεν είχαν πληρώσει ούτε ένα ευρώ για τις δημόσιες συχνότητες. Μέχρι το 2015, βέβαια, αφού μέχρι σήμερα έχουμε εισπράξει 90 εκατομμύρια ευρώ.

Σήμερα είμαστε σε μία καινούργια φάση. Έχουν γίνει τα απαραίτητα βήματα και δεν χρειάζεται να υπενθυμίσουμε για πολλοστή φορά ότι η πρώτη νομοθέτηση που κάναμε το 2015, με τον ν.4339, περιλάμβανε διαγωνιστική διαδικασία από το ΕΣΡ. Δεν χρειάζεται να σας απολογηθούμε, ενώ εσείς δεν συστήνατε ΕΣΡ και δεν συμβάλλατε στο να συσταθεί ΕΣΡ, στο γιατί εμείς δεν έπρεπε να εφαρμόσουμε έναν ψηφισμένο από το ελληνικό Κοινοβούλιο νόμο, επειδή εσείς βάζετε εμπόδια. Ήταν αυτονόητο. Για την πρώτη και μόνο διαδικασία πήραμε τις αρμοδιότητες.

Βάλαμε και κριτήρια βιωσιμότητας, τα οποία, ξαφνικά, αρχίζετε και τα επικαλείστε εσείς και λέτε ότι τριάντα πέντε είναι πολλά. Μήπως να γυρίσουμε στα τέσσερα; Θα τρελαθούμε, δηλαδή. Πραγματικά, δεν ξέρω πώς μπορεί κάποιος να κάνει ορθολογικό πολιτικό διάλογο μαζί σας για να ξέρω πού να απαντήσω.

Εν πάση περιπτώσει, όμως, είδε ο κόσμος έναν ασύδοτο δανεισμό από τις τράπεζες προς τα μέσα μαζικής ενημέρωσης, τις οποίες ανακεφαλαιοποίησε ο ελληνικός λαός με τα λεφτά και τις θυσίες του. Είδε κυκλώματα εκβιαστών δημοσιογράφων και εκδοτών να εκβιάζουν ΔΕΚΟ για να λάβουν υπέρογκη διαφήμιση ή να ταΐζουν πολιτική προστασία, με το ανάλογο φυσικά τίμημα.

Αυτή η Κυβέρνηση έχει και το χρέος και τη θέληση να δώσει ένα οριστικό τέλος σε όλα αυτά. Το παρόν σχέδιο νόμου κινείται ακριβώς σε αυτή την κατεύθυνση.

Με τη δημιουργία ηλεκτρονικού συστήματος διάθεσης τηλεοπτικού διαφημιστικού χρόνου, αλλά και με τη ρύθμιση των κανόνων για τον περιφερειακό Τύπο, θα πέσει φως στις στρεβλώσεις και στις σκιές και στις πρακτικές της διαφημιστικής αγοράς. Οι συναλλαγές διάθεσης από τους τηλεοπτικούς σταθμούς θα αποτυπώνονται στο νέο σύστημα. Επίσης, θα πέσει φως σε αυτές τις γκρίζες ζώνες που είχε θεσμοθετήσει το προηγούμενο καθεστώς με τις επιστροφές και τις συμφωνίες κάτω από το τραπέζι.

Με αυτόν τον τρόπο αντιμετωπίζεται αποτελεσματικά η φοροδιαφυγή, καταπολεμούνται οι πρακτικές των επιστροφών και των πιστωτικών σημειωμάτων, όπως σας είπα, των καθυστερήσεων πληρωμών, που ακούστηκε στην επιτροπή ότι έφταναν μέχρι και τον έναν χρόνο, αλλά και των απαιτήσεων για παροχή ιδιαίτερα υψηλών πιστώσεων εκ μέρους των τηλεοπτικών οργανισμών. Αδιαφανείς συναλλαγές, λοιπόν, τέλος.

Καθιερώνουμε την ειδική σήμανση του γραμμωτού κώδικα, που πάλι σιγοψελλίζετε ότι μάλλον έχετε κάνει λάθος, αλλά δεν έχετε το πολιτικό ανάστημα και το θάρρος να πείτε ότι, ναι, το ψηφίζουμε πλέον στην Ολομέλεια. Κάντε το! Εμείς κάνουμε τα απαραίτητα βήματα για τις συγκλίσεις. Για την ειδική σήμανση του γραμμωτού κώδικα υποχρεωτικά για όλες τις έντυπες εκδόσεις περιοδικών και εφημερίδων, θα δοθεί καθαρή εικόνα για την πραγματική κυκλοφορία των εντύπων αυτών, ώστε η διαφημιστική πίτα να μοιραστεί δικαιότερα και διαφανέστερα.

Δεν νομίζω ότι χωράει συζήτηση για το αν πρέπει αν έχουμε ξεκάθαρη αποτύπωση της πραγματικής κυκλοφορίας των εφημερίδων και των περιοδικών. Οι όποιες τεχνικές λεπτομέρειες θεωρώ πως θα προκύψουν μέσα από υπουργικές αποφάσεις. Καλώ τον Υπουργό, μέσα από διαβούλευση, όταν εκδοθούν να εκδοθούν σωστά.

Όσον αφορά τη σύσταση μητρώου, το οποίο παίζει και τεράστιο ρόλο στη σωστή και άμεση ενημέρωση των τοπικών κοινωνιών, για εμάς η παρουσία του τοπικού Τύπου, αλλά και η στήριξη που πρέπει να έχει είναι δεδομένα. Γι’ αυτό και προχωρήσαμε στην αυστηρή τήρηση της ποσόστωσης καταβολής της δημόσιας διαφημιστικής δαπάνης με ποσοστό 70% για τα μέσα πανελλαδικής εμβέλειας και 50% υπέρ των μέσων της περιφέρειας.

Μέχρι τώρα ο περιφερειακός Τύπος δεν εισέπραττε τίποτα απ’ όλα αυτά τα ποσά. Υπάρχουν, δυστυχώς, μεγάλες παθογένειες και στον περιφερειακό Τύπο, οι οποίες εμποδίζουν την εύρυθμη λειτουργία και πλήττουν την αξιοπιστία του.

Μέσα σε αυτό το πλαίσιο, κι επειδή ακούστηκαν πολλά πράγματα στις επιτροπές -και εμείς σεβόμαστε αυτόν τον κοινοβουλευτικό διάλογο- καλούμε τον Υπουργό να κάνει δεκτή αύριο μία βουλευτική τροπολογία που καταθέσαμε -μετά από συνεννόηση των Βουλευτών και διακομματική συναίνεση, κατά τη γνώμη μου, με συναδέλφους από τη Νέα Δημοκρατία και από την Αντιπολίτευση γενικότερα, που εργάζονται στον περιφερειακό Τύπο- η οποία αφορά την αλλαγή στο εμβαδό των ημερήσιων εφημερίδων και μάλιστα, κάποιες νομοτεχνικές βελτιώσεις, οι οποίες διασφαλίζουν αυτή τη διαδικασία. Καλούμε, κύριε Υπουργέ, έστω και εκπρόθεσμη να την κάνετε αποδεκτή, προκειμένου να υπάρξει η μέγιστη δυνατή συναίνεση, όπως έχουμε πάει μέχρι τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κάτση, θα πρέπει να ολοκληρώσετε.

**ΜΑΡΙΟΣ ΚΑΤΣΗΣ:** Τελειώνω, κύριε Πρόεδρε.

Ο σφιχτός εναγκαλισμός, όπως έλεγα, με την εκάστοτε τοπική εξουσία και η εξάρτηση από την κρατική διαφήμιση μέσω των διακηρύξεων και των καταχωρήσεων, αλλά και ο διαβλητός έλεγχος από την πολιτική ηγεσία για το ποια εφημερίδα πληροί τα κριτήρια του νόμου για την πρόσβαση σε αυτά τα ποσά, δημιουργούν ένα αδιαφανές πλαίσιο που πλήττει πρωτίστως την ενημέρωση.

Σε αυτό το σημείο, θα ήθελα να πω ότι η επίσημη θέση της Νέας Δημοκρατίας και του κ. Μητσοτάκη είναι υπέρ της κατάργησης των διακηρύξεων, γιατί είναι φόρος υπέρ τρίτων, όπως ζητούσαν οι δανειστές. Δεν αποκαλύπτετε, όμως, το πρόγραμμά σας ανοιχτά. Εκτός εάν κάνω κάποιο λάθος για τη θέση σας αυτή, συνάδελφοι της Νέας Δημοκρατίας, και εάν με διαψεύσετε, εγώ θα ανακαλέσω πάραυτα. Εμείς, όμως, το διασφαλίσαμε αυτό μέχρι το 2021 και θα δώσουμε ξανά μάχη για τον περιφερειακό Τύπο για να δούμε ποιος κόπτεται γι’ αυτόν.

Κλείνω. Με το παρόν σχέδιο νόμου έχουμε τη δημιουργία θεσμικού πλαισίου για την ενίσχυση των οπτικοακουστικών παραγωγών για να αξιοποιήσουμε επιτέλους τα μεγάλα συγκριτικά πλεονεκτήματα της χώρας μας. Προχωράμε στη διαμόρφωση μιας νέας εξωστρεφούς εθνικής ταυτότητας με πολλαπλασιαστικά οφέλη για την ελληνική οικονομία.

Η προσέλκυση κεφαλαίων από το εξωτερικό για οπτικοακουστικές παραγωγές με την παροχή κινήτρων θα δημιουργήσει νέες θέσεις εργασίας, θα βελτιώσει την εικόνα της χώρας μας και θα ενισχύσει την ανάπτυξη και τον τουρισμό. Ταυτόχρονα το νέο θεσμικό πλαίσιο θα δώσει ανάσα και στην εγχώρια παραγωγή, η οποία μπορεί να αναπτυχθεί και να πρωτοπορήσει.

Κυρίες και κύριοι συνάδελφοι, ο χρόνος για να δράσουμε έχει φτάσει. Τώρα είναι η ευκαιρία να βάλουμε καθαρούς κανόνες. Τώρα είναι η ευκαιρία να απελευθερώσουμε την ενημέρωση από τα δεσμά των επιχειρηματικών και πολιτικών συμφερόντων και να προχωρήσουμε και σε καινοτόμες προτάσεις. Η κοινωνία περιμένει να προχωρήσουμε αποφασιστικά. Ας μην την απογοητεύσουμε.

Καλώ όλες τις πτέρυγες του Κοινοβουλίου να αποφασίσουν την υπερψήφιση του νομοσχεδίου συναινετικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 15 Ιουνίου 2017, της Πέμπτης 22 Ιουνίου 2017, της Παρασκευής 23 Ιουνίου 2017 και της Δευτέρας 26 Ιουνίου 2017 και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Πέμπτης 15 Ιουνίου 2017, της Πέμπτης 22 Ιουνίου 2017, της Παρασκευής 23 Ιουνίου 2017 και της Δευτέρας 26 Ιουνίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 0.27΄ λύεται η συνεδρίαση για σήμερα Παρασκευή 4 Αυγούστου 2017 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Ηλεκτρονικό σύστημα διάθεσης τηλεοπτικού διαφημιστικού χρόνου, τροποποίηση του ν.3548/2007, σύσταση μητρώου περιφερειακού και τοπικού τύπου, ειδική σήμανση γραμμωτού κώδικα στις έντυπες εκδόσεις, δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**