(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΕ΄

Δευτέρα 11 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Χ. Μπουκώρου, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομικών:  
 i. με θέμα: «Υπολογισμός ΕΝΦΙΑ με βάση την παλαιότητα ενός κτιρίου», σελ.   
 ii. σχετικά με την υπόθεση «Siemens», σελ.   
 iii. με θέμα: «Οι δεσμεύσεις προς το Διεθνές Νομισματικό Ταμείο (ΔΝΤ) και τα προαπαιτούμενα της αξιολόγησης χωρίς ενημέρωση της Βουλής», σελ.   
 iv. με θέμα «Προοπτική και ανάγκες του Διεθνούς Αερολιμένα Καλαμάτας», σελ.   
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την αυστηροποίηση των ποινών που επιβάλλονται σε καταστροφείς πολιτιστικών μνημείων, δημόσιας και ιδιωτικής περιουσίας, σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΑΜΥΡΑΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΑΜΑΤΕΡΟΣ Η. , σελ.  
ΚΟΝΤΟΝΗΣ Χ. , σελ.  
ΚΟΥΚΟΥΤΣΗΣ Δ. , σελ.  
ΚΟΥΤΣΟΥΚΟΣ Γ. , σελ.  
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΕ΄

Δευτέρα 11 Σεπτεμβρίου 2017

Αθήνα, σήμερα στις 11 Σεπτεμβρίου ημέρα Δευτέρα και ώρα 18.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΑ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 1390/5-9-2017 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών,με θέμα: «Υπολογισμός ΕΝΦΙΑ με βάση την παλαιότητα ενός κτιρίου». Θα απαντήσει η Υφυπουργός Οικονομικών κ. Αικατερίνη Παπανάτσιου.

Τον λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ:** Κυρία Υπουργέ, είμαι σίγουρος ότι εκτιμάτε την αξία αυτής της συζήτησης πολύ περισσότερο που το θέμα του ΕΝΦΙΑ είναι και επίκαιρο, αλλά έχει καταστεί εμβληματικό στοιχείο της επιβάρυνσης των πολιτών ίσως και πέρα από τις διαστάσεις που έπρεπε γιατί έχει και πολύ χειρότερους φόρους. Σίγουρα για αυτό φταίνε αυτοί που τον επέβαλαν, όταν τον επέβαλαν με τον τρόπο που τον επέβαλαν. Θυμόμαστε χαρακτηριστικά πώς εξαρτήθηκε από τους λογαριασμούς της ΔΕΗ και έφθαναν στο σημείο νοικοκυριά να μένουν χωρίς ρεύμα όταν δεν είχαν να πληρώσουν τον ΕΝΦΙΑ.

Δυστυχώς, κάτω από τις συνθήκες που όλοι ξέρουμε, αναγκαστήκαμε και εμείς να τον δεχθούμε. Δεν καταφέραμε να τον καταργήσουμε ή τον αντικαταστήσουμε, όπως είναι η πρόθεσή μας, με πιο δίκαιο φόρο υπέρ της μεγάλης ακίνητης περιουσίας. Όμως, παρ’ όλα αυτά είναι γνωστό ότι προσπαθήσαμε να κάνουμε βελτιώσεις. Υπήρξαν αρκετές μειώσεις, το 35% πληρώνει λιγότερο, το 30% περίπου το ίδιο, το βάλαμε σαν αντίμετρο στη δεύτερη αξιολόγηση που ψηφίσαμε. Όπως, επίσης, με τη ρύθμιση των αντικειμενικών που θα πλησιάσουν τις εμπορικές όπου και εκεί πάλι θα υπάρχει μείωση ιδιαίτερα στα χαμηλά εισοδήματα.

Όμως, για να έρθω στο θέμα της συγκεκριμένης ερώτησης, εξακολουθούν να υπάρχουν στρεβλώσεις, τις οποίες πρέπει συνέχεια να παρακολουθούμε και να διορθώνουμε υπέρ των αδυνάμων. Μία από αυτές είναι και ο χρόνος κατασκευής των οικοδομών. Ενώ αναφέρεται στον ν.4223/2013, στο άρθρο 4, πώς επιβάλλεται ο φόρος και αναφέρει σε οικοδομές που έχουν χτιστεί, έχουν οικοδομηθεί, σε διαφορετικές οικονομικές περιόδους, υπάρχει η στήλη 14, στην οποία αναγκάζεται κανείς, όπως λέει, σε περιπτώσεις που υπάρχουν τμήματα κτίσματος με διαφορετική παλαιότητα αναγράφεται το κτίσμα σε μία γραμμή και ως έτος κατασκευής το έτος της νεότερης οικοδομικής άδειας.

Έτσι, παρουσιάζεται η αδικία μία οικοδομή, που μπορεί να είναι και τα περισσότερα τετραγωνικά της –υπάρχουν τέτοιες περιπτώσεις- πολύ παλαιότερης δόμησης να φορολογείται σαν νεότερη, επειδή έτυχε να έχει κάνει πρόσφατα μία μικρή προσθήκη. Αυτό επιτείνεται και στην περίπτωση των αυθαίρετων. Γιατί και στα αυθαίρετα ισχύει αυτό, το ότι δηλαδή αν κάποιος έχει κάνει ακόμα και ένα μικρό δωματιάκι και πάει να το νομιμοποιήσει, τότε λογίζεται ότι ολόκληρη η οικοδομή είχε έτος κατασκευής το έτος νομιμοποίησης-δημιουργίας του αυθαιρέτου.

Αυτό, στο νομοσχέδιο που έρχεται για το δομημένο περιβάλλον, που συμπεριλαμβάνεται και η περίπτωση των αυθαιρέτων, διορθώνεται. Θα παρακαλούσα να δείτε κι εσείς το θέμα της διόρθωσης του συγκεκριμένου προβλήματος.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η Υφυπουργός Οικονομικών κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κύριε Καματερέ, για το ζήτημα που θίγετε στην ερώτησή σας θα σας αναφέρω το εξής. Ο νόμος του ΕΝΦΙΑ αποτελεί έναν ειδικό νόμο φορολογίας της κατοχής ακινήτου, που όπως κι εσείς είπατε ψηφίστηκε με συγκεκριμένο δημοσιονομικό στόχο και θέτει συγκεκριμένους όρους, προϋποθέσεις και σχετικές διαδικασίες.

Για το θέμα στο οποίο αναφέρεστε -που πραγματικά δεν είναι κι η μοναδική στρέβλωση του συγκεκριμένου νόμου- δηλαδή αυτό της παλαιότητας των ακινήτων στον ανωτέρω νόμο, προβλέπεται ότι η παλαιότητα του κτίσματος προκύπτει από τη διαφορά μεταξύ του έτους φορολογίας και του έτους έκδοσης της νεότερης οικοδομικής άδειας. Αν δεν υπάρχει οικοδομική άδεια, ως έτος έκδοσης λαμβάνεται το έτος κατασκευής, το οποίο προκύπτει από δημόσιο έγγραφο, που μπορεί να είναι προγενέστερος τίτλος κτήσης, βεβαίως η έναρξη ηλεκτροδότησης από τη ΔΕΗ ή η νομιμοποίηση αυθαιρέτου. Αν το έτος κατασκευής δεν προκύπτει από δημόσιο έγγραφο ή από τη δήλωση στοιχείων ακινήτων, ως έτος έκδοσης της άδειας λαμβάνεται το έτος κατά το οποίο δηλώθηκε το κτίσμα με την υποβολή του Ε9. Άδεια αλλαγής χρήσης του κτηρίου ή άδειες μη ουσιώδους ανακαίνισης, που δεν θίγουν τον φέροντα οργανισμό του κτηρίου, όπως για παράδειγμα είναι η άδεια ελαιοχρωματισμού, άδεια επισκευής πατωμάτων, άδεια πέργκολας κ.λπ. δεν λαμβάνονται υπ’ όψιν.

Τώρα, σε περιπτώσεις που υπάρχουν τμήματα κτίσματος με διαφορετική παλαιότητα για οποιονδήποτε λόγο, δηλαδή εξαιτίας νεότερης οικοδομικής άδειας για επέκταση ή μεταγενέστερης τακτοποίησης ή νομιμοποίησης τμήματος του ακινήτου, το κτίσμα γράφεται ενιαία σε μία γραμμή του Ε9 και σαν έτος κατασκευής αναγράφεται το έτος της νεότερης οικοδομικής άδειας ή το έτος στο οποίο συντελέστηκε η τακτοποίηση ή νομιμοποίηση του αυθαιρέτου κτίσματος.

Πιο συγκεκριμένα, εάν το έτος κατασκευής δεν προκύπτει από δημόσιο έγγραφο ή από τη δήλωση στοιχείων ακινήτων, σαν έτος κατασκευής λαμβάνεται το έτος κατά το οποίο δηλώθηκε το κτίσμα με την υποβολή της δήλωσης του Ε9. Στις αυθαίρετες κατασκευές οι προσθήκες, οι οποίες νομιμοποιήθηκαν ή τακτοποιήθηκαν σαν έτος κατασκευής λαμβάνεται το έτος κατασκευής, όπως αυτό αναγράφεται στην έκθεση του μηχανικού, στα έγγραφα της τακτοποίησης. Εάν ο μηχανικός αναγράφει εύρος ετών στην έκθεσή του, όπως για παράδειγμα μπορεί να αναφέρει από το 2008 έως το 2011, τότε σαν έτος κατασκευής λαμβάνεται η πιο πρόσφατη χρονολογία και σε περίπτωση, που δεν αναγράφεται έτος κατασκευής στην έκθεση του μηχανικού, σαν έτος κατασκευής λαμβάνεται αυτό της τακτοποίησης, το οποίο δεν μπορεί να είναι μεταγενέστερο του 2011, δεδομένου ότι δεν επιτρέπεται τακτοποίηση κτισμάτων μεταγενέστερης κατασκευής.

Όσον αφορά τη δεύτερη ερώτησή σας, σας γνωρίζουμε ότι σε περίπτωση που τα αρμόδια κτηματολογικά γραφεία Ρόδου, Κω και Λέρου διαθέτουν στο αρχείο τους τα σχετικά στοιχεία, από τα οποία να προκύπτουν τα απαραίτητα για την απόδειξη παλαιότητας συγκεκριμένου ακινήτου στοιχεία και τα κτηματολογικά γραφεία τα βεβαιώσουν, οι υπηρεσίες του Υπουργείου Οικονομικών δέχονται αυτές τις βεβαιώσεις, καθόσον αποτελούν εκ του νόμου δημόσια έγγραφα. Θα σας καταθέσω και έγγραφο της αρμόδιας διεύθυνσης ανεξάρτητης αρχής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τα υπόλοιπα στη δευτερολογία μου, για να μην καταχραστώ τον χρόνο, αφού ακούσω και τη δευτερολογία του συναδέλφου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υφυπουργέ.

Κύριε συνάδελφε, έχετε τον λόγο.

**ΗΛΙΑΣ ΚΑΜΑΤΕΡΟΣ:** Κυρία Υπουργέ, δυστυχώς επιβεβαιώνεται αυτό που είπα. Θα περιμένω να ακούσω στη δευτερολογία σας κάποια πρόθεση τουλάχιστον για διόρθωση, γιατί αυτό είναι μία αδικία, μία στρέβλωση.

Έχουμε πολλά τέτοια παραδείγματα και γι’ αυτό αναφέρθηκα στα κτηματολόγια αυτών των περιοχών, επειδή είναι πολύ παλιά και έχουμε οικοδομές του 1930 και του 1940. Να το επαναλάβω. Εάν υπάρχει μία οικοδομή που είναι τετρακόσια τετραγωνικά μέτρα και έχει κάνει στην πορεία μια μεταγενέστερη προσθήκη δέκα τετραγωνικών πρόσφατα ή νομιμοποίησε ένα παρόμοιο αυθαίρετο των δέκα τετραγωνικών, καταλαβαίνετε πόσο άδικο είναι να λογίζεται σαν έτος κατασκευής και να μην έχει μειωτικό συντελεστή όλη η οικοδομή, τα τετρακόσια τετραγωνικά. Πρέπει να το δείτε, γιατί είναι μια από τις σοβαρές στρεβλώσεις.

Επίσης, ίσως να μην το αναφέρω στην ερώτησή μου –ζητώ συγγνώμη για αυτά- και δεν είστε υποχρεωμένη να απαντήσετε, επειδή όμως αναφέρατε και εσείς ότι υπάρχουν πολλές στρεβλώσεις, επιτρέψτε μου να σας πω άλλες μια-δυο ακόμη, μιας και ο διάλογος που κάνουμε έχει την έννοια να τα λάβετε υπ’ όψιν σας αυτά τα θέματα στην κατεύθυνση της διόρθωσης. Αφού αναγνωρίζετε, λοιπόν, ότι είναι στρέβλωση, δείτε το.

Ένα άλλο παράδειγμα είναι τα αδόμητα οικόπεδα. Υπάρχουν οικόπεδα εντός σχεδίου πόλεως, τα οποία δεν έχουν πρόσοψη σε δρόμο. Προβλέπει το διάταγμα ότι όταν δεν έχουν πρόσοψη, υπάρχει ένας μειωτικός συντελεστής, αλλά όταν δεν οικοδομούνται, δεν προβλέπεται κανένας μειωτικός συντελεστής. Έχουμε περιπτώσεις οικόπεδα εντός σχεδίου να πληρώνουν υπερβολικά ΕΝΦΙΑ, ενώ δεν μπορούν να κτίσουν ούτε ένα τετραγωνικό.

Τελειώνοντας, επιτρέψτε μου και πάλι εκτός ημερήσιας διάταξης, αφού έχω λίγο χρόνο, να πω ότι περιμένουμε από εσάς μια κίνηση για τον ΕΝΦΙΑ στα μικρά νησιά κάτω από τριακόσιους κατοίκους. Το λέω, επειδή έχουμε πρόσφατη εμπειρία. Ήμασταν πριν από λίγες ημέρες περιοδεία με τους Υπουργούς, τον κ. Παππά και τον κ. Σαντορινιό, τον Υφυπουργό της Νησιωτικής Πολιτικής, στα μικρά νησιά. Είναι τραγικό στους Αρκιούς των είκοσι πέντε κατοίκων να μας βάζουν πρόβλημα και να λένε ο «ΕΝΦΙΑς», που όπως είπα και πριν έχει γίνει εμβληματικό στοιχείο η επιβάρυνση των πολιτών και έτσι τον λένε. Μας το είπαν σε νησί των είκοσι πέντε κατοίκων και προσέξτε, χωρίς να έχουν τίτλους ιδιοκτησίας, γιατί διεκδικούνται από το δημόσιο τα ακίνητά τους. Δηλαδή, έχουμε και τέτοια προβλήματα. Νομίζω ότι ήρθε ο καιρός να δούμε μια τέτοια ελάφρυνση, που δεν κοστίζει πάρα πολύ. Είναι ελάχιστη η επιβάρυνση.

Τελειώνω με ένα αίτημα που σας έχει φτάσει για έκπτωση στον ΕΝΦΙΑ στις περιοχές που επλήγησαν από σεισμό, όπως ήταν η Κως. Δεν ξέρω σε ποιο βαθμό μπορούμε να το ικανοποιήσουμε. Ας είναι έστω και ένα μικρό ποσοστό έκπτωσης του ΕΝΦΙΑ. Γιατί πέρα από τις αποζημιώσεις στα κτήρια που έχουν χαρακτηριστεί κόκκινα ή κίτρινα, που έχουν ζημιές και μπορούν να ζητήσουν αποζημίωση, υπάρχουν ζημιές σε πάρα πολλά κτήρια, που δεν έχουν χαρακτηριστεί ούτε κόκκινα ούτε κίτρινα. Είναι πράσινα αλλά έχουν ζημιές. Είναι βέβαια τέτοιες οι ζημιές, που δεν μπορούν να τα καταστήσουν ακατοίκητα ή άμεσων παρεμβάσεων, αλλά νομίζω ότι δικαιούνται έστω ενός μικρού ποσοστού έκπτωσης.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα τονίσω για άλλη μια φορά ότι ο νόμος του ΕΝΦΙΑ ψηφίστηκε το 2013 και η χώρα μας, στο πλαίσιο της δημοσιονομικής πολιτικής, έχει δεσμευθεί για συγκεκριμένο ποσό εισπράξεων ανά έτος από τον φόρο αυτό. Το γεγονός αυτό καθορίζει το πλαίσιο μέσα στο οποίο μπορούμε να κινηθούμε για την άσκηση της οικονομικής και κοινωνικής μας πολιτικής.

Πάρα ταύτα, έχουμε κάνει προσπάθειες μείωσης των φορολογικών βαρών. Για παράδειγμα, λύσαμε τα προβλήματα, που είχαν ανακύψει από την έναρξη ισχύος του ΕΝΦΙΑ και αφορούσαν τον σύνδικο της πτώχευσης, ο οποίος έπαψε να είναι υποκείμενος του φόρου, αλλά υπόχρεος μόνο για την υποβολή της δήλωσης στο όνομα του πτωχού.

Ένα δεύτερο είναι ότι παρατείναμε για δύο χρόνια, το 2017 και το 2018, την αναστολή επιβολής συμπληρωματικού φόρου για τα αγροτεμάχια των φυσικών προσώπων.

Τρίτον, δώσαμε τη δυνατότητα, σε περίπτωση μεταβίβασης του συνόλου της ακίνητης περιουσίας φυσικού ή νομικού προσώπου, εφόσον το συνολικά οφειλόμενο ποσό κύριων και πρόσθετων φόρων και προσαυξήσεων αποδίδεται από τον συμβολαιογράφο μέσα στην προθεσμία των τριών εργάσιμων ημερών, να χορηγείται ένα ενιαίο πιστοποιητικό ΕΝΦΙΑ, χωρίς να απαιτείται να έχει προηγηθεί ρύθμιση των ληξιπρόθεσμων οφειλών από ΕΝΦΙΑ ή και φόρο μεγάλης ακίνητης περιουσίας.

Τέταρτον, λύσαμε ένα σοβαρότατο θέμα που ταλαιπωρούσε ένα μεγάλο αριθμό πολιτών, καθώς προβλέψαμε τη δυνατότητα συζήτησης ενώπιον δικαστηρίου εμπράγματης αγωγής επί ακινήτου, χωρίς να απαιτείται η καταβολή του ΕΝΦΙΑ ή του ΦΑΠ του συγκεκριμένου ακίνητου, ούτε η ρύθμιση των υπόλοιπων χρεών ΕΝΦΙΑ ή ΦΑΠ.

Όπως αναφερθήκατε και εσείς, λόγω των σεισμών της 12ης Ιουνίου 2017 στη Λέσβο και της 21ης Ιουλίου 2017 στην Κω, θεσμοθετήσαμε την απαλλαγή από τον ΕΝΦΙΑ για τα έτη 2017 και 2018 για κτίσματα μετά του αναλογούντος σε αυτά οικόπεδα που αποδεδειγμένα υπέστησαν ζημιές.

Αυτό το ερώτημα που θέσατε ίσως είναι κάποιο καινούργιο αίτημα. Θα το εξετάσουμε. Θα δούμε αν μπορεί να σταθεί νομικά και τι μπορούμε να κάνουμε για ένα ποσοστό σε κάποια άλλα ακίνητα. Δεν έχει φτάσει ακόμα το συγκεκριμένο αίτημα στο Υπουργείο μας.

Το 2016 μειώσαμε τις αντικειμενικές αξίες στις περιοχές με μεσαίες τιμές, με αποτέλεσμα να ευνοηθούν οι μικρές περιουσίες, μετατοπίζοντας στο βάρος στις μεγαλύτερες. Όπως είπατε και εσείς πριν, στη δευτερολογία σας, ο φόρος έγινε πιο προοδευτικός, αλλά και πιο αναλογικός.

Σε κάθε περίπτωση, όμως, θα επανεξεταστεί ο τρόπος υπολογισμού της παλαιότητας των κτισμάτων, αλλά και γενικότερα ολόκληρος ο νόμος, καθώς βρισκόμαστε σε μία διαδικασία εξίσωσης των αντικειμενικών και εμπορικών αξιών, με σκοπό να θεσμοθετήσουμε ένα νέο νόμο φορολογίας κατοχής ακινήτων, πιο δίκαιο, πιο αντιπροσωπευτικό, διορθώνοντας στρεβλώσεις που υπάρχουν και προβλήματα που ανέκυψαν κατά την εφαρμογή του ΕΝΦΙΑ και αποκαθιστώντας την κοινωνική δικαιοσύνη και ισότητα.

Τα προβλήματα που θέσαμε πιστεύουμε ότι, όταν θα έχουμε ολοκληρώσει το κομμάτι της εξίσωσης των εμπορικών και των αντικειμενικών αξιών, θα είναι ένα από τα ζητήματα που θα δούμε.

Καταθέτω και σχετικό έγγραφο της αρμόδιας Διεύθυνσης του Υπουργείου Οικονομικών.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Ο Βουλευτής Μαγνησίας της Νέας Δημοκρατίας κ. Χρήστος Μπουκώρος ζητεί άδεια ολιγοήμερης απουσίας, από 21 Σεπτεμβρίου έως 25 Σεπτεμβρίου 2017, προκειμένου να μεταβεί στο εξωτερικό και συγκεκριμένα στην Ιταλία για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ακολουθεί η πρώτη με αριθμό 7403/19-7-2017 ερώτηση του κύκλου αναφορών - ερωτήσεων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων,σχετικά με την αυστηροποίηση των ποινών που επιβάλλονται σε καταστροφείς πολιτιστικών μνημείων, δημόσιας και ιδιωτικής περιουσίας.

Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, σήμερα συζητάμε το ζήτημα της αντιμετώπισης των συνεχιζόμενων –η αλήθεια είναι εδώ και πάρα πολλά χρόνια, εγώ πρώτη φορά το αντιμετώπισα το θέμα όταν ήμουν δήμαρχος στην Αθήνα, δηλαδή, από το 2006- καταστροφών και βανδαλισμών δημόσιας και ιδιωτικής περιουσίας και σε μνημεία πολιτιστικής κληρονομιάς, σε ιστορικά κτήρια ή έργα τέχνης, που όχι μόνο στην Αθήνα, αλλά και σε μεγάλες πόλεις της Ελλάδος συναντούμε.

Η αλήθεια είναι, κύριε Υπουργέ, ότι είχα κάνει προσπάθειες ως δήμαρχος στην τότε Κυβέρνηση. Δεν έγινε τίποτα. Είναι η τρίτη φορά πλέον που στη δική σας Κυβέρνηση το συζητώ. Η πρώτη φορά ήταν τον Μάρτιο του 2015, όταν ο τότε συνάδελφός σας μου απήντησε ότι κατά βάση συμφωνεί και με τις παρατηρήσεις μου και με την πρότασή μου, αλλά με παρέπεμπε στο ότι είχε συσταθεί τότε η επιτροπή για σύνταξη του νέου Ποινικού Κώδικα και ότι μέσα στο πλαίσιο της σύνταξης του θα φρόντιζε να ληφθεί μέριμνα για το θέμα, το οποίο συζητάμε.

Σήμερα, είμαστε είκοσι επτά μήνες μετά. Δεν ξέρω εάν έχει τελειώσει τις εργασίες της η επιτροπή. Θα μας ενημερώσετε. Νομίζω ότι τελείωνε τον Ιούλιο η προθεσμία ή κάτι τέτοιο. Νομίζω ότι πρέπει πλέον να πάρουμε αποφάσεις, κύριε Υπουργέ.

Είναι απαράδεκτο. Έχω τις φωτογραφίες εδώ. Στο άγαλμα του Παλαμά, κοντεύουμε να μην τον γνωρίζουμε. Επειδή το τρίβουν οι ειδικοί με το σβουράκι μετά από τους συνεχείς βανδαλισμούς, έχουμε φτάσει στο σημείο να μην φαίνεται ότι είναι ο Παλαμάς. Αποκεφαλίστηκε το άγαλμα της Κυβέλης. Καταστράφηκε το άγαλμα για τη Βόρεια Ήπειρο. Αποκεφαλίστηκε το άγαλμα της Λέλας Καραγιάννη. Δεν θέλω να πω τις καταστροφές που γίνονται σε ιδιωτικά κτήρια, νεοκλασικά και μη, αλλά και σε δημόσια κτήρια.

Κατά συνέπεια, νομίζω ότι θα είναι στα υπέρ της Κυβέρνησης και θα έχετε και τη στήριξη της συντριπτικής πλειοψηφίας της Βουλής, εάν λάβετε μέτρα πάνω σε αυτό το θέμα.

Θέλω να σας ρωτήσω, λοιπόν, εάν σας απασχολεί. Θέλω να μου πείτε, πού βρίσκεται αυτή η επιτροπή για τη σύνταξη του νέου Ποινικού Κώδικα και αν εκεί μέσα προβλέπεται κάτι παρά πάνω από αυτό που ήδη όμως προβλέπει το άρθρο 382 παράγραφος 4του Ποινικού Κώδικα. Θέλω επίσης να μου πείτε, εάν έχετε κάνει έναν έλεγχο, διότι ήταν μέρος της ερώτησης. Με βάση αυτό το –υποτίθεται- ισχύον άρθρο, το 382 παράγραφος 4, πόσοι έχουν καταδικαστεί και πόσες ποινικές διώξεις έχουν ασκηθεί για τα συγκεκριμένα αδικήματα τα οποία σας ανέφερα;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, το ζήτημα που θέτει ο αξιότιμος κύριος συνάδελφος, ο κ. Κακλαμάνης, είναι ένα θέμα ιδιαίτερα ευαίσθητο. Θα έλεγα ότι εάν ανατρέξουμε στην ελληνική ιστορία, από αρχαιοτάτων χρόνων, υπήρχε μια έντονη μομφή και απαξία στις πράξεις εκείνων οι οποίοι κατέστρεφαν τα μνημεία. Δεν είναι ανάγκη να υπενθυμίσω στην Εθνική Αντιπροσωπεία τις αποφάσεις που πήρε ο Δήμος της Αθήνας στην αρχαία περίοδο κατά του Αλκιβιάδη και των φίλων του, όταν προσάψαν σε αυτόν την κατηγορία της καταστροφής των Ερμών κεφαλών. Επομένως, θέλω να πω ότι αυτά τα ζητήματα έχουν μία διαχρονικότητα στην ελληνική ιστορία και έχουν και αυστηρή αντιμετώπιση.

Το πρώτο που θέλω να σας πω, κύριε συνάδελφε, είναι ότι το άρθρο 382 παράγραφος 4 προβλέπει αυστηρή ποινή, η οποία φτάνει στον ένα χρόνο φυλάκισης για αυτούς, που επιδίδονται σε τέτοιες παράνομες πράξεις. Δεν ξέρω αν είναι ανάγκη να διαβάσω το άρθρο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Το ξέρω. Το έχω δει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το γνωρίζετε.

Πολύ σωστά ο κ. Παρασκευόπουλος σε ερώτηση που είχατε υποβάλει προ έτους, αν θυμάμαι καλά, σας είχε απαντήσει ότι το ζήτημα θα το εξετάσει η νομοπαρασκευαστική επιτροπή του νέου Ποινικού Κώδικα. Όπως γνωρίζετε, κύριε Πρόεδρε, έχω ανακοινώσει στη Βουλή των Ελλήνων ότι η νομοπαρασκευαστική επιτροπή, η οποία συστάθηκε για να παραδώσει τον νέο Ποινικό Κώδικα και τον νέο Κώδικα Ποινικής Δικονομίας έχει ολοκληρώσει τις εργασίες της και έχουν παραδοθεί οι νέοι κώδικες προς μελέτη και περαιτέρω επεξεργασία.

Ήδη με απόφασή μου έχει συσταθεί η τελική νομοπαρασκευαστική επιτροπή, η οποία θα ελέγξει τα δύο νομοθετήματα μήπως υπάρχουν αντιφατικές διατάξεις και ελπίζω μέχρι το τέλος Οκτωβρίου να έχουν παραδώσει τα σχέδιά τους. Λογικό επακόλουθο αυτής της αλληλουχίας γεγονότων είναι ότι θεωρώ πως το αργότερο μέχρι το τέλος του χρόνου θα έχει η Βουλή των Ελλήνων ψηφίσει αυτά τα δύο βασικά νομοθετήματα.

Γι’ αυτό που με ρωτάτε κι επειδή έχω στα χέρια μου την εργασία της νομοπαρασκευαστικής επιτροπής, θέλω να σας πω ότι στο άρθρο 378, το οποίο αντικαθιστά το άρθρο 382, προβλέπεται στην παράγραφο 2 ότι τιμωρείται με φυλάκιση τουλάχιστον δύο ετών και χρηματική ποινή ο υπαίτιος, αν το αντικείμενο της πράξης προβλέπεται στο εδάφιο α΄ της προηγούμενης παραγράφου. Πρόκειται για φθορά πράγματος που χρησιμεύει για κοινό όφελος, καλλιτεχνικό ή ιστορικό μνημείο, αντικείμενο που έχει τοποθετηθεί σε δημόσιο χώρο, αν η φθορά έχει προκληθεί με φωτιά ή με εκρηκτικές ύλες.

Επομένως, από την αντιπαραβολή του υφιστάμενου άρθρου που αντιμετωπίζει αυτές τις παράνομες πράξεις και της παραγράφου η οποία πλέον θα τιμωρεί τις πράξεις που περιγράψατε και που ανέφερα, βλέπετε αυστηροποίηση με διπλασιασμό της ποινής η οποία προβλέπεται.

Έχω περάσει τον χρόνο, κύριε Πρόεδρε. Θα επανέλθω στο δεύτερο ερώτημα του κ. Κακλαμάνη στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κύριε Υπουργέ, κατ’ αρχάς εγώ δεν έχω κανένα πρόβλημα να σας πω ότι χαίρομαι με το ένα σκέλος της απάντησης που μου δώσατε. Πρώτον, τη θεωρώ επαρκή και, δεύτερον, θεωρώ ότι είναι προς τη σωστή κατεύθυνση. Το ότι το ένας έτος γίνεται δύο χρόνια το θεωρώ εξαιρετικά σημαντικό.

Αυτό που απομένει, όμως, κύριε Υπουργέ, είναι να δικάζονται αυτοί και να μην αυστηροποιήσουμε τον Ποινικό Κώδικα, ορθώς επαναλαμβάνω και σας συγχαίρω, αλλά να μείνει στο συρτάρι. Διότι και τώρα υπάρχει ένας χρόνος. Εάν ένας από αυτούς έμπαινε φυλακή για έναν χρόνο, το μήνυμα θα διαχέετο σε ολόκληρη την Ελλάδα. Η πληροφορία που έχω εγώ είναι ότι δεν έχει μπει κανείς. Δεν ξέρω πόσοι έχουν παραπεμφθεί και πόσοι έχουν δικαστεί. Αυτή την πληροφορία θα μου την πείτε εσείς. Μπορεί να έχουν παραπεμφθεί και να μην το ξέρω.

Και ξέρετε και κάτι άλλο, κύριε Υπουργέ, που δεν είναι στη δική σας υπουργική ευθύνη; Το πρώτο σκέλος είναι η σύλληψη αυτών. Είχε βανδαλιστεί η τριλογία στην Πανεπιστημίου, η Ακαδημία, το Πανεπιστήμιο και η Βιβλιοθήκη. Ξέρετε σε τι ύψος είχε γίνει ο βανδαλισμός; Στα αετώματα! Για να φτάσει κάποιος να βανδαλίσει τα αετώματα, σημαίνει ότι έβαλε σκάλα, διότι είναι έξι μέτρα ύψος. Ουδείς τον είδε; Ουδείς πήγε να του πει: «Τι κάνεις με την μπογιά εκεί πάνω;»;

Όλα αυτά είναι συνάρτηση, επαναλαμβάνω ότι δεν είναι στη δική σας ευθύνη, μετά τη διάλυση της Ομάδος «ΔΕΛΤΑ». Όσο υπήρχε η Ομάδα «ΔΕΛΤΑ» αυτά τα περιστατικά δεν είχαν εξαφανιστεί, αλλά είχαν μειωθεί σημαντικά. Άρα πρώτα είναι η σύλληψη και μετά η παραπομπή και η δίκη.

Εγώ δέχομαι αυτό που μου είπατε. Σας είπα ότι χαίρομαι. Αυτή ήταν εξάλλου πάντοτε η πρόταση που έκανα από όταν ήμουν δήμαρχος και ουδείς με άκουγε και ουδείς με λάμβανε υπ’ όψιν. Αλλά να γίνει και το δεύτερο κομμάτι.

Βεβαίως, δεν είναι δουλειά του Υπουργού να τον παίρνει να τον πηγαίνει στην Αίθουσα του δικαστηρίου. Για το όνομα του Θεού, δεν εννοώ αυτό. Αλλά πρέπει κάποια στιγμή κάποιος από αυτούς να μπει φυλακή. Εάν δεν μπει φυλακή για να φύγει το μήνυμα για όποιον βανδαλίζει την πολιτιστική μας κληρονομιά, δημόσια και ιδιωτική περιουσία, δεν γίνεται τίποτα άλλο.

Οι φωτογραφίες εδώ που έχω, κύριε Υπουργέ, είναι τρομερές. Δηλαδή είναι που είναι έτσι και το άγαλμα με τον Παλαμά σκεπτικό, δείτε εδώ εικόνα. Δείτε εδώ και το άγαλμα της Βορείου Ηπείρου. Δείτε εδώ τον αποκεφαλισμό της Κυβέλης.

Αυτά δεν γίνονται από τη μία στιγμή στην άλλη και είναι μέσα στο κέντρο της Αθήνας αυτά όλα. Δεν είναι σε κάποιο απόμερο σημείο που δεν το παίρνει χαμπάρι κάποιος. Περνάει κόσμος από μπροστά. Υποτίθεται περνάει και η αστυνομία από μπροστά.

Σε ό,τι σας αφορά, κατ’ αρχάς χαίρομαι με την απάντηση που μου δώσατε. Θα περιμένω να έρθει το θέμα στη Βουλή. Θέλω να πιστεύω ότι όλες οι πτέρυγες ή οι περισσότερες τουλάχιστον θα στηρίξουν αυτήν την αλλαγή του Ποινικού Κώδικα που λέτε. Μένει, βέβαια, και το δεύτερο σκέλος, που είναι να τους πιάνουμε και να τους στέλνουμε στο δικαστήριο, γιατί αν ψηφίσουμε την αυστηροποίηση χωρίς κανένας να παραπεμφθεί σε δικαστήριο, είναι δώρον άδωρον.

Ευχαριστώ πολύ, κύριε Υπουργέ.

(Στο σημείο αυτό ο Δ΄ Αντιπρόεδρος της Βουλής κ. Νικήτας Κακλαμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θέλω να θέσω υπ’ όψιν της Εθνικής Αντιπροσωπείας ότι η πληροφόρηση του κ. Κακλαμάνη όσον αφορά τις διώξεις και τις καταδίκες είναι λανθασμένη.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Μακάρι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το «μακάρι» δεν υπάρχει, κύριε Κακλαμάνη -το αντιλαμβάνεστε- διότι τα επίσημα στοιχεία της εισαγγελίας της χώρας αναφέρουν ότι το 2015 είχαν ασκηθεί δεκαέξι ποινικές διώξεις και είχαμε τρεις καταδίκες -αυτό δεν σημαίνει ότι οι υπόλοιποι αθωώθηκαν, μπορεί να έχουν πάρει μια δικάσιμο, η οποία είναι εν ευθέτω χρόνο- και το 2016 είχαμε δεκαεπτά διώξεις και τέσσερις καταδίκες.

Επομένως και ποινικές διώξεις ασκούνται…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Τιμωρήθηκαν;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τιμωρήθηκαν με την ποινή…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Πόσο; Γιατί αν τιμωρήθηκαν δύο μήνες…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κατά πρώτον, δεν με ρωτάτε ούτε είναι δυνατόν…

Ακούστε, κύριε Κακλαμάνη. Είχατε μια λάθος πληροφόρηση. Σας λέω ότι έχετε λάθος πληροφόρηση. Σας αναφέρω τα στοιχεία, τα οποία οι εισαγγελίες της χώρας μας έδωσαν για να σας ενημερώσω…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** …(δεν ακούστηκε)

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν το ρωτάτε αυτό το πράγμα και δεύτερον, δεν είναι αντικείμενο της ερώτησης…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Θα σας κάνω άλλη ερώτηση και θα σας ερωτώ…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν θέλετε, να κάνετε, βεβαίως, και να βάλουμε τις εισαγγελίες να ψάξουν τις ακριβείς ποινές.

Σας λέω, όμως, για να έλθουμε στο αρχικό σας ερώτημα, ότι και ποινικές διώξεις έχουν ασκηθεί –αρκετές απ’ ό,τι βλέπετε- αλλά και καταδίκες έχουν υπάρξει.

Τονίζω δε ότι δεν σημαίνει από τα έγγραφα των εισαγγελιών, που έλαβα υπ’ όψιν μου για να σας απαντήσω, ότι οι υπόλοιπες υποθέσεις οδηγήθηκαν σε αθωωτική κρίση, διότι μπορεί να έχει δοθεί μια ρητή δικάσιμος στο μέλλον, για την οποία τα δικαστήρια θα επιληφθούν με βάση, βεβαίως, τον νόμο που ίσχυε κατά την τέλεση του αδικήματος και όχι τον αυστηροποιημένο νόμο, τον οποίον θα φέρουμε με την ψήφιση του Ποινικού Κώδικα.

Δεύτερον, θέλω να αναφέρω το εξής: Υπάρχουν βανδαλισμοί μνημείων της πόλης, τα οποία είναι θλιβερά και θέλω να το τονίσω. Το άγαλμα του Κωστή Παλαμά το θυμάμαι από τα φοιτητικά μου χρόνια, της Κυβέλης, που είπατε εσείς…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Βεβαίως.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …του Ολοκαυτώματος ή της Βορείου Ηπείρου -θα μιλήσω γι’ αυτά- τα οποία χωρίς καμμία λογική -ακόμα και ηρώων της επανάστασης- κάποιοι τα βανδαλίζουν, τα καταστρέφουν, γράφουν.

Να σας θυμίσω ότι το άγαλμα του Κολοκοτρώνη στη βάση του στη Σταδίου έχει υποστεί σοβαρές φθορές κατά τη διάρκεια όλων αυτών των χρόνων.

Θέλω, επίσης, να σας αναφέρω ότι υπάρχουν και κλοπές προτομών, οι οποίες είναι από χαλκό, επειδή ο χαλκός είναι ακριβό μέταλλο. Μέχρι και εκεί έχουμε φθάσει όσον αφορά τα μνημεία της χώρας.

Εκείνο, όμως, που θα ήθελα, κύριε Κακλαμάνη, να επισημάνω, διότι διαλαμβάνεται στην ερώτησή σας, είναι μια ιδεολογική μονομέρεια όσον αφορά τους καταστροφείς. Αναφέρεστε σε αντιεξουσιαστές, σε αλληλέγγυους, σε κουκουλοφόρους. Το άγαλμα της Λέλας Καραγιάννη ή του Ολοκαυτώματος, για παράδειγμα, είναι βέβαιο ότι το βανδάλισαν φασίστες και νεοναζί. Να τα αναφέρουμε και αυτά, ακριβώς διότι σε αυτές τις ενέργειες υπάρχουν στα μυαλά ορισμένων και ιδεολογικά πρόσημα.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Υπάρχουν και οι γνωστοί άγνωστοι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι. Οι γνωστοί άγνωστοι, ξέρετε, έχουν μια ιδεολογική φόρτιση και το μυαλό πάει σε συγκεκριμένους χώρους.

Θέλω, λοιπόν, να πω ότι οι ενέργειες αυτές είναι απαράδεκτες και επειδή ακριβώς είναι απαράδεκτες, γι’ αυτό σας λέω από τώρα ότι η Κυβέρνηση συμφωνεί με την πρόταση της νομοπαρασκευαστικής επιτροπής για την αύξηση της ποινής στο νέο άρθρο, όπως αυτό διαμορφώνεται, το 378 του νέου Ποινικού Κώδικα, όπως αυτός θα ψηφιστεί από τη Βουλή ελπίζω μέχρι το τέλος του χρόνου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η πέμπτη με αριθμό 1444/5-9-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών,σχετικά με την υπόθεση «SIEMENS».

Θα απαντήσει ο κ. Ευκλείδης Τσακαλώτος.

Κύριε Αμυρά, έχετε τον λόγο για δύο λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ κύριε Τσακαλώτο, απόψε θα είμαι όλος αυτιά για να ακούσω τις απαντήσεις σας για το θέμα της «SIEMENS», γιατί η αλήθεια είναι ότι σας κυνηγάω από τις 20 Φεβρουαρίου 2017 να έρθετε εδώ για να απαντήσετε στην επίκαιρη ερώτηση. Την έχω επανακαταθέσει εννέα φορές, δέκα για την ακρίβεια, γιατί η δέκατη ήταν και η τυχερή.

Τέλος πάντων, από ό,τι φαίνεται πιο εύκολα κλείνει κάποιος ραντεβού με τη Σκάρλετ Γιόχανσον για ποτάκι, παρά με τον Ευκλείδη Τσακαλώτο κοινοβουλευτικό ραντεβού για τη «SIEMENS».

Πάμε τώρα στην ουσία της υπόθεσης: Στις 11 Απριλίου 2012 ψηφίστηκε εδώ στο Κοινοβούλιο ο ν.4072 και το άρθρο 324 όρισε το περιεχόμενο του εξωδικαστικού συμβιβασμού μεταξύ του ελληνικού δημοσίου και της «SIEMENS».

Ποιες ήταν οι υποχρεώσεις της «SIEMENS» με πενταετή περίοδο προθεσμίας υλοποίησης; Ήταν να καταβάλει 80 εκατομμύρια ευρώ για εισπρακτέες απαιτήσεις του ελληνικού δημοσίου. Και αυτομάτως σας ρωτώ εάν τα απέδωσε αυτά τα 80 εκατομμύρια ευρώ η «SIEMENS».

Επίσης υποχρεούτο να καταβάλει 90 εκατομμύρια ευρώ σε βάθος πενταετίας για ερευνητικά προγράμματα και ιατρικό εξοπλισμό σε νοσοκομεία.

Έχουν δοθεί αυτά τα ποσά σε εξοπλισμό και ποια ερευνητικά ακαδημαϊκά προγράμματα έγιναν;

Επίσης, όφειλε να επενδύσει στη χώρα μας 100 εκατομμύρια ευρώ για να διασφαλίσει την παρουσία της στην Ελλάδα, διατηρώντας τουλάχιστον εξακόσιες θέσεις εργασίας.

Σας ρωτώ πόσους εργαζόμενους έχει σήμερα η «SIEMENS» και εάν όντως προχώρησε στην επένδυση των 100 εκατομμυρίων ευρώ.

Τέλος, στις υποχρεώσεις της «SIEMENS» ήταν να εξετάσει την προοπτική για την κατασκευή ενός νέου εργοστασίου εδώ στην Ελλάδα, επενδύοντας 60 εκατομμύρια ευρώ και απασχολώντας επτακόσια άτομα.

Πρώτα από όλα, πείτε μου εάν είναι ακριβή όλα αυτά που σας αναφέρω, όσον αφορά στις υποχρεώσεις της «SIEMENS».

Θα ήθελα επίσης να ρωτήσω: Έληξε η πενταετής προθεσμία τον Αύγουστο που μας πέρασε ή όχι; Ήταν δεσμευτικά αυτά τα χρονοδιαγράμματα;

Ποιο από όλα αυτά που σας ανέφερα και από το εύρος των υποχρεώσεων της «SIEMENS» έχει εκπληρωθεί και ποιο όχι και ποιο είναι το μέλλον; Θα επικυρώσετε εκ νέου, εάν δεν έχει ολοκληρωθεί, αυτή τη συμφωνία, δηλαδή τον εξωδικαστικό συμβιβασμό μεταξύ «SIEMENS» και ελληνικού δημοσίου;

Κύριε Πρόεδρε, θα επανέλθω στη δευτερολογία μου για τα υπόλοιπα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε, και ευχαριστώ, κύριε συνάδελφε, για την ερώτηση.

Θα απαντήσω σε μία-μία τις ερωτήσεις, όπως τις κατάλαβα:

Η παροχή ύψους 80 εκατομμυρίων ευρώ από τη «SIEMENS» μέσω της διαγραφής εισπρακτέων απαιτήσεών της εις βάρος φορέων του ελληνικού δημοσίου έχει ολοκληρωθεί εντελώς. Άρα, αυτό έχει τελειώσει.

Η δεύτερη ερώτηση είναι για την παροχή ύψους 90 εκατομμυρίων ευρώ από τη «SIEMENS», διάθεσης συνολικά για πέντε έτη, για την υποστήριξη φορέων και δραστηριοτήτων της Ελληνικής Δημοκρατίας. Αφορά την υλοποίηση και διάθεση ποσών για το χρονικό διάστημα πέντε ετών, έως και τον Αύγουστο του 2017, ενώ έως την τελευταία συνεδρίαση της επιτροπής εποπτείας το σύνολο των 90 εκατομμυρίων ευρώ έχουν κατανεμηθεί στο 100% σε δράσεις και δικαιούχους.

Έχω πολλές λεπτομέρειες. Θα σας πω τα κύρια σημεία και εάν θέλετε τις επιμέρους δραστηριότητες μπορώ να σας τις δώσω να τις δείτε. Είναι η υποστήριξη φορέων, καθώς και σχεδίων και προγραμμάτων που στοχεύουν στην καταπολέμηση της διαφθοράς, της απάτης και του ξεπλύματος χρήματος, η υποστήριξη πανεπιστημιακών και άλλων επιστημονικών ερευνητικών προγραμμάτων στην Ελληνική Δημοκρατία στους τομείς της ενέργειας, της υγείας, της βιομηχανίας, των υποδομών και της αστικής ανάπτυξης. Επίσης, η διάθεση σε άλλες πιο μικρές δράσεις, η παροχή εκατό προγραμμάτων υποτροφιών κατ’ έτος για πανεπιστημιακές σπουδές στους τομείς της ενέργειας, της υγείας, της βιομηχανίας, των υποδομών και της αστικής ανάπτυξης.

Νομίζω ότι σας έχω δώσει το ζουμί. Έχει δεσμευθεί η «SIEMENS» ότι θα μείνει στην Ελλάδα και θα κάνει τις ανάλογες επενδύσεις με τις θέσεις εργασίας.

Δεν έχω τις λεπτομέρειες για τις θέσεις εργασίας, γιατί δεν το ρωτήσατε. Μπορώ, όμως, να σας τις φέρω σε άλλη συζήτηση.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Υπήρχε στην ερώτηση, αλλά δεν πειράζει, θα περιμένω σε δεύτερο χρόνο την απάντηση για το θέμα της διασφάλισης της παρουσίας της «SIEMENS» με επένδυση 100 εκατομμυρίων στο εργοστάσιό της που ήδη υπάρχει, συν την προοπτική ενός νέου εργοστασίου επένδυσης 60 εκατομμυρίων ευρώ με διασφάλιση θέσεων απασχόλησης τουλάχιστον επτακοσίων στον αριθμό.

Είναι και αυτά σημαντικά, κύριε Υπουργέ. Θα ήθελα να επανέλθετε κάποια στιγμή και να μου τα πείτε.

Ωστόσο, αγαπητέ κύριε Τσακαλώτο, ανησυχείτε μην τυχόν βρεθείτε κατηγορούμενος για απιστία και παράβαση καθήκοντος, επικυρώνοντας και υλοποιώντας αυτή τη σύμβαση, αυτόν τον εξωδικαστικό συμβιβασμό του ελληνικού δημοσίου με τη «SIEMENS»; Γιατί σας το λέω αυτό;

Θα καταθέσω στα Πρακτικά επίκαιρη ερώτηση του κ. Τσίπρα στις 20-7-2012, ο οποίος τι έλεγε; Και σας το λέω για να το έχετε υπ’ όψιν σας, μην τυχόν βρεθείτε κατηγορούμενος από τον ίδιο σας τον Αρχηγό, εάν εκείνος, βέβαια, τηρήσει εκείνα που έλεγε ως Αντιπολίτευση. Διότι έλεγε: «Η δε τυχόν υπογραφή του σχεδίου» -του συμβιβασμού δηλαδή- «από τον κύριο Υπουργό Οικονομικών θα αποτελέσει πράξη καθ’ όλα παράνομη και εξόφθαλμα επιζήμια για τα συμφέροντα του ελληνικού δημοσίου, συνιστώσα, πλην άλλων, απιστία και παράβαση καθήκοντος». Την καταθέτω και στα Πρακτικά για να τη δουν οι συνάδελφοι και να τη δει και ο Υπουργός.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, στην ίδια αυτή επίκαιρη ερώτηση ο κ. Τσίπρας τότε ζητούσε να μάθει από τον τότε Υπουργό Οικονομικών –εγώ ζητώ να μάθω από εσάς- ποιο τίμημα, εάν το έχετε εξετάσει, του δημοσίου χρέους προέκυψε από τις παράνομες συμβάσεις με τη «SIEMENS» και αν η Κυβέρνησή σας θα επιδιώξει τη διαγραφή του, όπως επιτάσσει το δημόσιο συμφέρον. Αυτά έλεγε ο κ. Τσίπρας το 2012 σε σχέση με τη «SIEMENS» και τη μορφή της συμφωνίας με το ελληνικό δημόσιο.

Και θα ήθελα, επίσης, μια απάντηση από τον Υπουργό Οικονομικών –και όχι από τον Ευκλείδη των πενήντα τριών- για το ζήτημα των επενδύσεων. Η «SIEMENS» έκανε ένα καραμπινάτο, τεράστιο, παγκόσμιο σκάνδαλο στον Νίγηρα, σε πολλές ευρωπαϊκές χώρες, αφρικανικές χώρες, στην Ασία. Παντού πλήρωσε ή εν πάση περιπτώσει είναι στη διαδικασία, να πληρώσει το τίμημα της διαφθοράς της. Εδώ πιστεύετε ότι μετά από αυτές τις παρεμβάσεις η «SIEMENS» και κάθε «SIEMENS» έχει ή όχι πια εργαλεία, για να δωροδοκεί δημόσιους λειτουργούς και να επηρεάζει συμβάσεις;

Και επίσης, θέλω να μου πείτε, αγαπητέ Υπουργέ –και όχι Ευκλείδη των πενήντα τριών- εσείς θα βγείτε στους δρόμους να πανηγυρίσετε το κλείσιμο της «ΧΡΥΣΟΣ Α.Ε.» στη Χαλκιδική, όπως ο πρωθυπουργικός σύμβουλος κ. Καρανίκας προέτρεψε, μέσω του facebook, τον κόσμο; Θα βγείτε να πανηγυρίσετε; Θεωρείτε ότι είναι για τα τσακίδια οι χιλιάδες εργαζόμενοι στη Χαλκιδική;

Ακόμα, θεωρείτε ότι είναι για τα τσακίδια ό,τι έλεγε ο κ. Τσίπρας πριν από δυο μέρες στη ΔΕΘ, μιλώντας για επενδύσεις και για ανάγκη διαμόρφωσης ενός λογικού και ευνοϊκού επενδυτικού κλίματος στη χώρα, με κανόνες και διαφάνεια; Μέσα σε μια μέρα, ο πρωθυπουργικός σύμβουλος στέλνει στα τσακίδια ό,τι είπε ο κ. Τσίπρας στη ΔΕΘ. Θα ήθελα, λοιπόν και τη δική σας θέση.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Αμυρά.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πριν απαντήσω σε αυτά, να σας απαντήσω πολύ συνοπτικά σε δυο ερωτήματα, που υπάρχουν στην ερώτηση και δεν τα αναφέρατε ή αν τα αναφέρατε, μου ξέφυγαν εμένα. Το ένα άτομο που αλλάξαμε -που αφήσατε να εννοηθεί ότι ήταν δικός μας- το αλλάξαμε επειδή υπήρχε συνταξιοδότηση.

Και όσον αφορά το δεύτερο θέμα, δεν έχει αλλάξει η εταιρεία. Η σύμβαση είναι όπως ήταν με τη «SIEMENS». Αυτό που λέτε για την Ιταλία…

**ΓΕΩΡΓΙΟΣ ΑΜΥΡΑΣ:** Ωραία, παραμένει, λοιπόν.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όσον αφορά το θέμα του αν φοβάμαι –τώρα δεν τα ξέρω και αυτά τα νομικά, αν είναι μήνυση ή αγωγή ή τι είναι- έχω δίπλα μου τον κ. Κοντονή, που είναι εξαιρετικός νομικός και είμαι σίγουρος ότι θα δεσμευθεί να με υποστηρίξει σε οποιαδήποτε αγωγή ή μήνυση από όπου και αν προέρχεται.

**ΓΕΩΡΓΙΟΣ ΑΜΥΡΑΣ:** Και από τον Τσίπρα ακόμα;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Από όπου και αν προέρχεται, είμαι σίγουρος ότι ο κ. Κοντονής θα είναι άξιος δικηγόρος μου σε αυτά τα θέματα.

Κοιτάξτε, για το θέμα του αν η «SIEMENS» έχει δώσει τίμημα ανάλογο με αυτό που είχε κάνει, δεν είμαι σε θέση να τοποθετηθώ. Μπορώ, όμως, να πω το τι έχουν κάνει εταιρείες στον καιρό του νεοφιλελευθερισμού, που περιορίστηκαν ακριβώς αυτές οι κοινωνικές και πολιτικές δομές περιορισμού του κέρδους, χωρίς κανέναν λόγο: Έχουν φέρει τέτοια φαινόμενα.

Η διαφορά που βλέπουμε και στην περίπτωση της «SIEMENS», αλλά και σε πάρα πολλές άλλες περιπτώσεις, μερικές από τις οποίες είναι στην Επιτροπή Ανταγωνισμού της ΕΕ, δείχνουν ότι ένας καπιταλισμός, που δεν έχει περιορισμούς, που θεωρεί ότι το κέρδος είναι η μόνη αξία και ότι δεν πρέπει να κοιτάς ούτε το περιβάλλον ούτε τους εργαζόμενους ούτε τον δημόσιο τομέα, είναι πολύ επικίνδυνος. Αυτό το συμπέρασμα βγάζω εγώ, ότι πριν από την κρίση του 2009 ήταν ένας καπιταλισμός, χωρίς αυτούς τους περιορισμούς που δημιουργούν κάποια προφύλαξη. Αν ήταν εδώ συνάδελφοι από το ΚΚΕ, θα μου έλεγαν ότι στον καπιταλισμό αυτά εννοούνται, ότι δεν μπορεί να υπάρξει καπιταλισμός χωρίς αυτά. Εγώ, όμως, λέω ότι στη δεκαετία του ’50 και του ’60 δεν είχαμε αυτά τα φαινόμενα, που είχαμε επί νεοφιλελευθερισμού. Υπήρχαν κάποιοι περιορισμοί στην αυτονομία των επιχειρήσεων.

Τώρα, όσον αφορά την επενδυτική πολιτική της Ελλάδας και για την «EL DORADO» εμένα με καλύπτει η ανακοίνωση που έβγαλε ο Υπουργός Ενέργειας. Νομίζω ότι βάζει πολύ καλά τα θέματα. Νομίζω ότι η Νέα Δημοκρατία προσπάθησε, σε συνεργασία ίσως και με την εταιρεία, να δημιουργήσει πρόβλημα ακριβώς μετά τη ΔΕΘ, όπου ο Πρωθυπουργός δεν ανακοίνωσε επενδύσεις συγκεκριμένες, αλλά πώς οργανώνουμε τις επενδύσεις, με ποιους όρους, σε ποιο πλαίσιο, με ποια στρατηγική. Αυτό είναι το σημαντικό.

Το σημαντικό για τις επενδύσεις δεν είναι μόνον να έρχεται ένας μεγάλος επενδυτής και να βλέπει έναν Υπουργό και να λέει «αυτό θέλω να κάνω». Είναι να έχεις κανόνες, να έχεις εργαλεία και να έχεις μια στόχευση, τι επενδύσεις θέλεις, τι φίλτρα θέλεις να έχεις, για να μπορεί η χώρα να βγει από την κρίση, χωρίς να γυρίσει στην περίοδο πριν από το 2009.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ακολουθεί η τρίτη με αριθμό 1389/4-9-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Οι δεσμεύσεις προς το Διεθνές Νομισματικό Ταμείο (ΔΝΤ) και τα προαπαιτούμενα της αξιολόγησης χωρίς ενημέρωση της Βουλής».

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Έχουμε σήμερα, κύριε Πρόεδρε, την εξαιρετική χαρά και την τιμή να βρίσκεται στα υπουργικά έδρανα ο κ. Τσακαλώτος και να απαντά σε επίκαιρες ερωτήσεις.

Η αφετηρία της δικής μου επίκαιρης ερώτησης είναι η 23η Φλεβάρη, όταν ο κ. Τσακαλώτος συμφώνησε στο Eurogroup και μετά «εποίησε την νήσσαν» γύρω από τη συμφωνία και τον ρωτούσα να μας πει τι συμφώνησε.

Επανήλθα, μαζί με τον συνάδελφο κ. Κεγκέρογλου με γραπτή ερώτηση στις 2 Μαΐου, ζητώντας να μας καταθέσει το τεχνικό και το συμπληρωματικό μνημόνιο. Και μάλιστα, αν είχε την καλοσύνη να μας τα καταθέσει στα ελληνικά, αλλιώς θα μας έβαζε στον κόπο να τα μεταφράσουμε και να πληρώσουμε. Δεν ανταποκρίθηκε ούτε καν στην γραπτή ερώτηση.

Αντιλαμβανόμαστε ότι ο Υπουργός Οικονομικών μπορεί να έχει φόρτο εργασίας, ιδίως όταν λείπει στο εξωτερικό, αλλά να υποτιμά με αυτόν τον τρόπο τη Βουλή με το μην απαντάει στις ερωτήσεις, δεν το αντιλαμβανόμαστε.

Κύριε Πρόεδρε, και εσείς κάτι πρέπει να κάνετε γι’ αυτό. Δεν ξέρω αν πρέπει να βάλετε σε ειδικό κεφάλαιο μεταχείρισης τον κ. Τσακαλώτο.

Εν πάση περιπτώσει, επανήλθα. Δύο σελίδες είναι η ιστορία αυτής της ερώτησης, εμπλουτισμένη κάθε φορά με τις εξελίξεις. Η τελευταία εξέλιξη, στην οποία αναφέρομαι, κύριε Υπουργέ, στην ερώτησή μου, είναι το έγγραφο που στείλατε στο ΔΝΤ με την υπογραφή τη δική σας, του κ. Στουρνάρα και του κ. Τσίπρα, σύμφωνα με τις πληροφορίες του Τύπου.

Άρα, λοιπόν χαιρόμαστε που είστε εδώ σήμερα και περιμένουμε να μας διαφωτίσετε. Μόλις προχθές επιβεβαιώσατε ότι τα προαπαιτούμενα, όπως διέρρευσαν από την αξιολόγηση της Ευρωπαϊκής Επιτροπής, είναι εκατόν δεκατρία και ότι τα ενενήντα πέντε πρέπει να υλοποιηθούν μέχρι τα Χριστούγεννα. Υπάρχουν τα υπόλοιπα από τη δεύτερη αξιολόγηση, υπάρχουν ζητήματα που τίθενται εκ νέου. Δεν ξέρω αν έχετε φέρει τα έγγραφα που σας ζήτησα. Θα μας είναι ιδιαίτερα χρήσιμα για να δούμε τι μας περιμένει.

Σας παρακαλώ να είστε ουσιαστικός στις απαντήσεις σας, για να ενημερωθούμε και εμείς και ο ελληνικός λαός, αλλά και οι Βουλευτές της Συμπολίτευσης, που θα κληθούν στο επόμενο διάστημα να ψηφίσουν, με βάση όσα έχετε συμφωνήσει ή διαπραγματεύεστε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Κουτσούκο.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, είμαι στην ευχάριστη θέση να σας πω ότι έχω καλά νέα για τον κ. Κουτσούκο.

Πριν του πω τα καλά λόγια, θα αρχίσω με μια προσωπική εμπειρία. Όταν άρχισα την πανεπιστημιακή μου καριέρα, μετά το διδακτορικό, στο Πανεπιστήμιο του Κεντ, η πρώτη μου έρευνα ήταν για τη διαφυγή κεφαλαίου και τι εξηγεί τις νομισματικές κρίσεις, τις κρίσεις των συναλλαγματικών ισοτιμιών. Έπρεπε επί έναν μήνα να πηγαίνω στη βιβλιοθήκη από τις 7.00΄ ως τις 11.00΄ για να βρω, για κάθε χώρα επί τριάντα χρόνια, τι ήταν η συναλλαγματική ισοτιμία διαχρονικά και τι ήταν αυτό που προέβλεπαν οι αγορές μελλοντικά. Πήγαινα δηλαδή στις εφημερίδες με τα μικροφίλμ και έβλεπα τι ήταν για την Αγγλία η συναλλαγματική ισοτιμία με το γαλλικό φράγκο κ.λπ..

Τώρα, οι νέες και νέοι φοιτητές –είμαι σε καλή διάθεση να σας πω- μπορούν να κάνουν αυτό με το πάτημα ενός κουμπιού. Όλα αυτά τα στοιχεία, που εμένα μου πήρε έναν μήνα να τα βρω, μπορούν να τα βρουν, πατώντας ένα κουμπί.

Τα καλά νέα είναι ότι το ίντερνετ μάς τα παρέχει αυτά. Μπορεί λοιπόν, και ο κ. Κουτσούκος να κάνει ακριβώς το ίδιο. Αν έκανε τον κόπο να πάει στο site του ΔΝΤ και της Κομισιόν, θα έβρισκε και τα εκατόν δεκατρία προαπαιτούμενα και τα ενενήντα πέντε, που πρέπει να υλοποιηθούν μέχρι τα Χριστούγεννα.

Θα μπορούσε επίσης ο κ. Κουτσούκος να μπει στο site του ΔΝΤ και να δει ποια είναι τα δικά του προαπαιτούμενα, που είναι λιγότερα. Αν θέλετε, μπορώ να σας εξηγήσω γιατί είναι λιγότερα. Θα μπορούσε να συγκρίνει ποια είναι ίδια και ποια διαφορετικά μεταξύ των ευρωπαϊκών θεσμών, που είναι στην Κομισιόν και του ΔΝΤ. Θα μπορούσε να δει επιπλέον, αν είναι καινούργια σε σχέση με αυτά που υπήρχαν πριν.

Άρα, βρίσκονται όλα σε δημόσιο χώρο. Δεν χρειαζόταν ούτε να γράψετε επιστολές ή να κάνετε ερωτήματα. Τα έχω εδώ, για να σας τα δώσω, αλλά δεν νομίζω ότι είναι χρήσιμα.

Ξέρετε, κύριε Κουτσούκο, τι έλεγε ο Κομφούκιος; «Αν δώσεις ένα ψάρι σε έναν άνθρωπο, τον κρατάς ζωντανό για μια μέρα. Αν όμως του μάθεις να ψαρεύει, τον κρατάς ζωντανό για μια ζωή».

Tα καταθέτω λοιπόν στα Πρακτικά για να τα δείτε.

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας παρακαλώ όμως να φέρετε κάποιους συνεργάτες σας, για να τους εξηγήσουν οι συνεργάτες μου πώς να τα κατεβάζουν από το ίντερνετ. Δεν χρειάζεται να βλέπετε τις δημοσιεύσεις. Δεν χρειάζεται να ψάχνετε δημοσιεύματα εφημερίδας. Θα σας εξηγήσουν πώς μπαίνουν στο site, που έχει το ΔΝΤ όλα τα κείμενα, που χρειάζεστε και νομίζω ότι έτσι θα είστε πολύ πιο ευχαριστημένος, πολύ περισσότερο αποτελεσματικός και θα κουράζετε τη Βουλή πολύ λιγότερο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Λυπάμαι πραγματικά, για το θράσος του Υπουργού, που λέει αυτά, αντί να ζητήσει μια συγγνώμη, που οι υπηρεσίες του δεν ανταποκρίνονται στοιχειωδώς.

Άκουσα τον κ. Μαυρωτά προχθές, να λέει ότι έχει δέκα αναπάντητες ερωτήσεις. Άκουσα τον συνάδελφο νωρίτερα, να λέει ότι έχει αναβληθεί η ερώτησή του δέκα φορές. Αντί να ζητήσει μια συγγνώμη, μας εγκαλεί ότι δεν ξέρουμε να χρησιμοποιούμε το διαδίκτυο.

Μπορεί, κύριε Υπουργέ, να μην σπούδασα στην Αγγλία, να μην είμαι αγγλοτραφής…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μη με ειρωνεύεστε για την Αγγλία.

**ΓΙΑΝΝΗΣ ΚΟΥΤΣΟΥΚΟΣ:** Θα μάθετε να μην προσβάλλετε τη Βουλή και τους συναδέλφους.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, μην απαντάτε.

**ΓΙΑΝΝΗΣ ΚΟΥΤΣΟΥΚΟΣ:** Μπορεί να προέρχομαι, κύριε Υπουργέ, από μία αγροτική οικογένεια της Αμαλιάδας, αλλά για να κάνω τη δουλειά μου, μπορώ να μπω στο διαδίκτυο και μαθαίνω και είμαι ενημερωμένος…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πού είστε ενημερωμένος;

**ΓΙΑΝΝΗΣ ΚΟΥΤΣΟΥΚΟΣ:** Αντί λοιπόν, να μας εγκαλείτε ότι δεν κάνουμε χρήση του διαδικτύου και σας κουράζουμε με το να έρχεστε στη Βουλή, να ζητήσετε μια συγγνώμη που δεν κάνατε καλά τη δουλειά σας. Και να πάψετε να απαντάτε με τέτοιου είδους ευφυολογήματα, υποβαθμίζοντας κάθε φορά τη συζήτηση και επί της ουσίας, υπεκφεύγοντας.

Διότι, εντάξει, κύριε Υπουργέ, στα αγγλικά μπορούμε να βρούμε στο δικτυακό τόπο του ΔΝΤ και της Κομισιόν αυτά που μας είπατε. Την επιστολή που στείλατε εσείς, ο κ. Τσίπρας και ο κ. Στουρνάρας στο ΔΝΤ, με τις είκοσι μία δεσμεύσεις δεν μπορούμε να τη βρούμε.

Κι επίσης, δεν ξέρω αν έχουμε το τεχνικό μνημόνιο ή το συμπληρωματικό μνημόνιο σε επίσημη μορφή και θέλω και την υπογραφή σας. Επιτέλους, δηλαδή!

Πήγατε στην 1η του Μάη, την ημέρα που τιμούμε τους αγώνες των εργαζομένων και βάλατε την υπογραφή σας, εσείς και η κ. Αχτσιόγλου! Ντρεπόσαστε; Αν ντρεπόσαστε, να μας το πείτε, όχι να μας παραπέμπετε στο διαδίκτυο!

Εν πάση περιπτώσει τώρα, για να έρθουμε και στο δια ταύτα, είμαστε στο τέλος, στα υπόλοιπα της δεύτερης αξιολόγησης. Λένε κάποιοι ότι υπάρχουν υπόλοιπα. Εσείς εδώ λέτε ότι πάνε όλα καλά. Προχθές στη Βουλή μας λέγατε, όταν σας είπαμε ότι επιδαψιλεύετε τα μνημόνια με κάτι νομοσχέδια, όπως αυτό το εργασιακό, ότι δεν σας τράβηξαν τα αφτιά και ότι δεν θα έχουμε τη διαδικασία του ξεψηφίσματος. Και την άλλη μέρα, πήρατε πίσω τη διάταξη.

Τι υπόλοιπα, λοιπόν, έχουμε από τη δεύτερη αξιολόγηση; Και να μας πείτε τώρα εν όψει της τρίτης αξιολόγησης που ξεκινά –γιατί διάβασα ότι έρχονται τα τεχνικά κλιμάκια, εσείς θα μας το επιβεβαιώσετε αυτό- ποια από τα ενενήντα πέντε προαπαιτούμενα πρέπει να υλοποιηθούν μέχρι τέλος του Δεκέμβρη και ποια είναι τα προβλήματα.

Θα υπάρξουν νέα αιτήματα για πρόσθετα μέτρα; Ακούμε ότι το ΔΝΤ θα θέσει θέμα ανακεφαλαιοποίησης των τραπεζών. Θα υπάρχουν ζητήματα εμπροσθοβαρούς άσκησης των μέτρων που έχουμε λάβει με το τέταρτο μνημόνιο, μετά την ηττοπαθή διαπραγμάτευση, ιδιαίτερα να έρθει μπροστά το αφορολόγητο;

Και τελικά, κύριε Υπουργέ, αυτό το success story, το οποίο έχετε την ικανότητα κάθε φορά να το διαμορφώνετε από τις πλατείες του «σκίζω τα μνημόνια» στο ότι «εγώ υλοποιώ καλύτερα τα μνημόνια» -αυτή είναι η πολιτική σας τώρα-, αυτό το αφήγημα μπορεί να υλοποιηθεί, όταν ξέρουμε πάρα πολύ καλά ότι τεράστια προβλήματα είναι μπροστά μας, ότι αποτυπώθηκε η φορολογική κόπωση στην ελλιπή απόδοση του φόρου εισοδήματος, ότι υπάρχει υστέρηση στις ιδιωτικοποιήσεις –ναυάγησαν πέρυσι οι ιδιωτικοποιήσεις και φέτος πάτε σχετικά καλύτερα, όμως τα δύο δισεκατομμύρια δεν ξέρω αν θα τα πλησιάσετε- ότι ρημάζουν ακίνητα του ελληνικού δημοσίου, όπως είναι το Ελληνικό και η Κασσιόπη;

Και ο κ. Τσίπρας χθες εμφανίστηκε φιλοεπενδυτικός και σήμερα αναχωρεί η «Eldorado Gold». Και μας είπατε, απαντώντας στον κύριο συνάδελφο, ότι συμφωνείτε με την ανακοίνωση του Υπουργού Ενέργειας, δεν μας λέτε όμως τι θα κάνετε γι’ αυτή την επένδυση. Τη θέλετε ή δεν τη θέλετε ως Κυβέρνηση;

Έχετε αναλάβει την αλλαγή του εργασιακού νόμου, του δικαιώματος της απεργίας. Έχετε την αρωγή της Νέας Δημοκρατίας. Το διαπραγματεύεστε; Τι θα κάνετε; Έχετε αναλάβει δεσμεύσεις να κόψετε επιδόματα, οικογενειακά, αναπήρων και ούτω καθεξής.

Άρα λοιπόν, υπάρχουν ζητήματα για τα οποία δεν μπορεί να απαντήσει το διαδίκτυο. Δεν μπορεί να απαντήσει το διαδίκτυο γιατί είναι σε μια ζωντανή διαδικασία διαπραγμάτευσης. Ήρθε ο κ. Μακρόν προχθές και διέρρευσε ότι έθεσε ζήτημα των νερών, της ΕΥΔΑΠ. Δεσμευτήκατε στον κ. Μακρόν να ιδιωτικοποιήσουμε τα νερά; Διότι εσείς πάτε από τη μία άκρη στην άλλη. Εδώ ρημάζουν τα ακίνητα του ελληνικού δημοσίου και πάτε να πουλήσετε το πιο πολύτιμο αγαθό.

Αυτά, λοιπόν, κύριε Υπουργέ, είναι που πρέπει να μας τα απαντήσετε, χωρίς υπεκφυγές και ευφυολογήματα. Και αφού σας αρέσουν τα ευφυολογήματα, να τελειώσω κι εγώ με ένα δικό μου. Ο κ. Τσίπρας είπε προχθές ότι αν βρει αγγλοτραφή που να ξέρει καλύτερα ελληνικά, μπορεί να τον κάνει Υπουργό. Να έχετε τον νου σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Τον λόγο έχει ο κύριος Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, σηκώνω τα χέρια.

Ο κ. Κουτσούκος ήταν σαν φοιτητής που δεν είχε ετοιμαστεί και μετά φωνάζει για να βρει το δίκιο του. Ό,τι ρωτάει είναι στη δημόσια σφαίρα. Αυτή είναι η αλήθεια, κύριε Κουτσούκο. Ακόμη και το γράμμα του Στουρνάρα, το δικό μου και του Τσίπρα είναι μία σελίδα πριν από αυτό που σας είπα, στη σελίδα 69.

Άρα κάνετε μια ερώτηση που λέτε: «Δημοσιεύματα λένε αυτό», «Ακούγεται εκείνο». Δεν χρειάζεται να το κάνετε αυτό. Θα μπορούσατε να βάλετε δύο συνεργάτες –δεν δέχομαι την ειρωνεία σας ότι δεν σπουδάσατε στην Αγγλία και αυτά, γι’ αυτό εκνευρίστηκα- να τα βρίσκουν.

Είναι ντροπή σας να έρχεστε εσείς εδώ και να μην ξέρετε τι είναι αυτό που έχετε ρωτήσει, να μην ξέρετε ότι είναι στο διαδίκτυο, να μην ξέρετε ότι είναι στον δημόσιο χώρο. Άρα μην εκνευρίζεστε, όταν έρχεστε απροετοίμαστος, όταν για εσάς οι πολιτικοί είναι μόνο να κάνουν μια ανακοίνωση να δυσκολέψουμε τον Υπουργό ή τον Πρωθυπουργό. Καθίστε κάτω, διαβάστε το μνημόνιο. Όλες οι ερωτήσεις που θέσατε είναι μέσα.

Απαξιώ να απαντήσω, όταν υπάρχει στον δημόσιο χώρο. Αν είχατε διαβάσει και θέλατε μια διευκρίνιση και μου λέγατε: «Ευκλείδη, τι σημαίνει ακριβώς; Αυτό είναι πιο δύσκολο, δεν το έχω καταλάβει», να κάνουμε μια συζήτηση.

Όμως έρχεστε εδώ, που κάτι είναι στον δημόσιο χώρο και μου λέτε: «Τι είναι αυτό, τι δεσμεύσεις;» Υπάρχουν και ημερομηνίες, γιατί μου είπατε ποιες από τις ενενήντα πέντε πρέπει να είναι και λέει ότι μέχρι τον Ιούνιο τάδε, μέχρι τον Αύγουστο τάδε, μέχρι τον Οκτώβριο τάδε. Τα λέει όλα ασπρόμαυρα. Όλα μπορείτε να τα διαβάσετε. Όταν είστε ενημερωμένοι και έχετε απορίες, είμαι εδώ με χαρά να σας τα εξηγήσω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΓΙΑΝΝΗΣ ΚΟΥΤΣΟΥΚΟΣ:** Αλλάξτε τον Κανονισμό της Βουλής, κύριε Πρόεδρε, για να λύσουμε αυτά που λέει ο κ. Τσακαλώτος.

**ΠΡΟΕΔΡΕΥΩΝ (Σπυρίδων Λυκούδης):** Υπάρχει ένα ζήτημα με τον κοινοβουλευτικό έλεγχο, αλλά νομίζω…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αλλάξτε τον Κανονισμό, να είναι προετοιμασμένος ο κ. Κουτσούκος και να κάνει ερωτήματα για τα οποία έχει κάνει λίγη δουλίτσα. Η ερώτηση είναι σοβαρό πράγμα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, εμένα ο ρόλος μου δεν είναι να παρεμβαίνω, αλλά να διαχειρίζομαι τη συζήτηση. Πάντως, θέλω να σας πω ότι στον κοινοβουλευτικό έλεγχο ο Βουλευτής ερωτά και ο Υπουργός απαντά. Δεν είναι ανάγκη να ανατρέξει αλλού για να βρει τις απαντήσεις.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι τις απαντήσεις στις ερωτήσεις.

**ΠΡΟΕΔΡΕΥΩΝ (Σπυρίδων Λυκούδης):** Εγώ άκουσα με πολύ μεγάλο ενδιαφέρον αυτό που είπατε, αλλά και η ζωντανή συζήτηση και ο διάλογος μέσα στο Κοινοβούλιο έχει τον ερωτώντα Βουλευτή και τον απαντώντα Υπουργό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, έχετε απόλυτο δίκιο για να διευκρινίσω και εγώ τι λέω.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

Ευχαριστώ, κύριε Υπουργέ.

Ακολουθεί η πέμπτη με αριθμό 1385/1-9-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Προοπτική και ανάγκες του διεθνούς αερολιμένα Καλαμάτας».

Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Σας ευχαριστώ, κύριε Πρόεδρε.

Τα τελευταία χρόνια, κύριε Υπουργέ, η ανάπτυξη του αερολιμένος της Καλαμάτας έχει, πράγματι, κάνει τεράστια άλματα. Υπολογίζεται ότι οι αφίξεις από το εξωτερικό και το εσωτερικό έχουν από το 2009 έως το 2016 κάνει ένα άλμα περίπου 300%.

Προχωράμε, λοιπόν, με γεωμετρική πρόοδο, με αποτέλεσμα για την τουριστική κίνηση για φέτος να γίνεται λόγος για πάνω από διακόσιες χιλιάδες αφίξεις στο αεροδρόμιο της Καλαμάτας. Είναι κάτι πρωτόγνωρο για εμάς.

Πέρα, βέβαια, απ’ αυτό το θετικό γεγονός, υπάρχει και η σκοτεινή πλευρά για το εάν θα ξέρουμε τελικά εάν ο αερολιμένας Καλαμάτας μείνει στο δημόσιο, εάν πωληθεί, γιατί από τον καιρό που έχω κάνει αυτή τη συγκεκριμένη ερώτηση ήδη έχει βγει μια ανακοίνωση. Ήδη ο Δήμαρχος Καλαμάτας συναντήθηκε με τον κ. Πιτσιόρλα και είχαν μια συζήτηση. Μιλάω για τα πενήντα στρέμματα, τα οποία απαλλοτριώνονται. Ουσιαστικά, δηλαδή εμείς δεν γνωρίζουμε εάν προχωρήσει το ελληνικό κράτος στην πώληση του αερολιμένα, εάν δοθεί δηλαδή σε ιδιώτες, εάν μείνει κρατικός.

Το Ινστιτούτο του Συνδέσμου Ελληνικών Τουριστικών Επιχειρήσεων προχώρησε σε έναν απολογισμό -για να τα ακούει και αυτά ο μέσος Έλληνας πολίτης- για τις αεροπορικές αφίξεις των ετών 2015-2016. Το 2015 καταγράφηκαν ογδόντα έξι χιλιάδες περίπου επιβάτες, ενώ το 2016 εκατόν πέντε χιλιάδες. Δηλαδή, μιλάμε για μια αύξηση της τάξεως του 22,63%. Λέγεται ότι μέχρι το τέλος του 2017 η αύξηση αυτή θα φθάσει σε σχέση με το 2016 στο 20%. Υπάρχει ένα επενδυτικό ενδιαφέρον. Δυστυχώς, απαιτούνται πολλά τεχνικά έργα για τον αερολιμένα της Καλαμάτας.

Η ερώτηση είναι η εξής: Εφόσον για το αεροδρόμιο της Καλαμάτας δεν διασφαλίζεται η αναγκαία αναβάθμισή του, ακόμη και η συνέχιση της λειτουργίας του θα θέλαμε εμείς, ως πολίτες της Καλαμάτας και του Νομού και γενικότερα της ευρύτερης περιοχής της Νότιας Πελοποννήσου, να εξασφαλιστεί.

Μετά την ιδιωτικοποίηση, εάν γίνει, είναι σίγουρο ότι θα επιβληθεί φόρος ανά επιβάτη, ανάλογος του «Σπατόσημου». Αυτό σημαίνει ότι για τους τουριστικούς πράκτορες, αλλά και για τους τουρίστες, η επιλογή του αεροδρομίου της Καλαμάτας θα είναι ασύμφορη.

Τι προτίθεστε να πράξετε, προκειμένου αυτό το γεγονός να μην πλήξει τον τουρισμό της ευρύτερης περιοχής;

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Κουκούτση, θέλω να σας διευκρινίσω μερικά πράγματα.

Κατ’ αρχάς, το αεροδρόμιο της Καλαμάτας, στο οποίο αναφέρεστε, δεν είναι στο ΤΑΙΠΕΔ. Ήταν στο ΤΑΙΠΕΔ και με κάποιον νόμο πήγε από το ΤΑΙΠΕΔ στην ΕΔΗΣ.ΑΕ . Στην ουσία, ποτέ δεν ήταν όλο το αεροδρόμιο της Καλαμάτας. Ήταν κάποια δικαιώματα που βγαίνουν από την ιδιοκτησία.

Αυτή τη στιγμή είναι στην ΕΔΗΣ.ΑΕ. Άρα όπως έχω εξηγήσει πολλές φορές, η διαφορά της ΕΔΗΣ.ΑΕ με το ΤΑΙΠΕΔ είναι η εξής: Ενώ ό,τι ήταν μέσα στο ΤΑΙΠΕΔ ήταν για πώληση, για να μειωθεί το χρέος, δεν ισχύει το ίδιο για την ΕΔΗΣ.ΑΕ. Εμείς διαπραγματευτήκαμε στο υπερταμείο -όπως το λέμε πιο λαϊκά- ότι η δουλειά του «ταμείου» είναι να αυξήσει τα περιουσιακά στοιχεία του ελληνικού δημοσίου είτε είναι στα ακίνητα είτε είναι στις δημόσιες επιχειρήσεις όπως είναι το αεροδρόμιο της Καβάλας, με ιδιωτικοποιήσεις ή άλλα μέσα.

Άρα το πρώτο πράγμα που θα πρέπει να κοιτάξει η ΕΔΗΣ μόλις βγει το νέο διοικητικό συμβούλιο σε δύο-τρεις εβδομάδες –αυτή τη στιγμή έχουμε μόνο το διοικητικό συμβούλιο του υπερταμείου και όχι τα τέσσερα υποταμεία που είναι κάτω από το υπερταμείο- θα είναι να εξετάσει μία στρατηγική για όλα τα αεροδρόμια, όπως θα κάνει και για όλα τα λιμάνια, αν πάνε εκεί. Το πώς θα το κάνει αυτό εξαρτάται από το γενικό στρατηγικό σχέδιο της Κυβέρνησης, αλλά και από τα επιμέρους στρατηγικά σχέδια που θα είναι σε κατώτερο επίπεδο.

Η δική μας άποψη, η άποψη της Κυβέρνησης, είναι ότι έτσι κι αλλιώς, είτε θέλουμε να ιδιωτικοποιηθούν είτε μόνο να αξιοποιηθούν, πρέπει πρώτα να γίνει μία αναδιάρθρωση, προκειμένου να είναι πιο ελκυστικά είτε για να μείνουν στο δημόσιο είτε για να πουληθούν.

Δεύτερον, εμείς έχουμε την άποψη ότι αυτά δεν πρέπει να τα δούμε ξεχωριστά, δηλαδή το ένα αεροδρόμιο της Καλαμάτας ή το άλλο αεροδρόμιο σε μία άλλη περιοχή. Πρέπει να έχουμε μία στρατηγική για όλα τα αεροδρόμια μαζί. Έτσι νομίζουμε ότι αυξάνουμε την αξία και τη χρησιμότητα αυτών των αεροδρομίων για το ελληνικό δημόσιο.

Άρα είμαστε πολύ μακριά αν συζητάμε τι θα γίνει σε περίπτωση που ιδιωτικοποιηθεί το αεροδρόμιο της Καλαμάτας και αν θα έχουμε κακές επιπτώσεις, γιατί αυτή τη στιγμή το πρώτο βήμα είναι να γίνει μία αναδιάρθρωση, να δούμε αυτό το αεροδρόμιο, να αυξηθεί η ελκυστικότητα όχι μόνο για τους ξένους επενδυτές, αλλά και για το ελληνικό δημόσιο και μετά το βλέπουμε. Αυτό είναι.

Άρα δεν ισχύει αυτή η ένταση που έχει η ερώτησή σας, όχι με την κακή έννοια, αλλά το πιεστικό, δηλαδή τι θα γίνει αν αύριο γίνει η ιδιωτικοποίηση. Ό,τι είναι στην ΕΔΗΣ δεν είναι απαραίτητα για ιδιωτικοποίηση. Επίσης, το πώς θα αυξηθούν τα περιουσιακά στοιχεία, θα εξαρτηθεί και από την πολιτική της ΕΔΗΣ, αλλά και από την πολιτική της Κυβέρνησης σε γενικό επίπεδο, αλλά και πιο συγκεκριμένα σε επίπεδο κλαδικό ή περιφερειακό.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ορίστε, κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Καταλαβαίνω την τακτική του Υπουργείου Οικονομικών –και είναι λογικό αυτό- αλλά, προσέξτε, πρέπει να τα δούμε όλα μαζί, όπως είπατε. Το συγκεκριμένο αεροδρόμιο έχει κάποιες ιδιαιτερότητες. Κατ’ αρχήν, πρέπει να γνωρίζετε ότι είναι νατοϊκό αεροδρόμιο, όσον αφορά τον αεροδιάδρομο. Δηλαδή, εκεί είναι η Σχολή «120 Πτέρυγα Εκπαιδεύσεως Αέρος» της Σχολής Ικάρων, στην οποία εκπαιδεύονται οι πιλότοι μας.

Παράλληλα, η λειτουργία του αερολιμένα Καλαμάτας γίνεται από την Υπηρεσία Πολιτικής Αεροπορίας. Από τη στιγμή, λοιπόν, που μιλάμε για μια κρατική, δημόσια αρχή, οπωσδήποτε, σε καιρούς κρίσης ζούμε, καταλαβαίνω ότι υπάρχουν προβλήματα χρηματοδότησης για τη λειτουργία του αερολιμένα και των έργων ανάπτυξης.

Υπάρχουν στο δημόσιο -το γνωρίζουμε όλοι μας, δεν είναι κρυφό- χρονοβόρες διαδικασίες όσον αφορά τις πιστώσεις, τις προσλήψεις, υπάρχουν προβλήματα στις υπηρεσίες του δημοσιονομικού ελέγχου. Όλα αυτά τα καταλαβαίνω. Όμως, στο πλαίσιο της δημόσιας λειτουργίας του, ο αερολιμένας Καλαμάτας μπορεί να παρέχει χαμηλά τέλη χρήσης. Μπορεί να έχει δηλαδή μικρότερο κόστος εισιτηρίου και για τους τουρίστες και για τους μεγάλους πράκτορες. Γιατί; Διότι έχει πολλές παροχές υπηρεσιών από την 120 πτέρυγα εκπαίδευσης της αεροπορίας, δηλαδή ο έλεγχος της εναέριας κυκλοφορίας, η πυρασφάλεια, η ασφάλεια, η αποκομιδή απορριμμάτων κλπ..

Ο συγκεκριμένος αερολιμένας είναι και διεθνής. Διαθέτει δηλαδή διαβατηριακό, συναλλαγματικό και τελωνειακό έλεγχο.

Το πρόβλημα είναι ότι υπάρχουν κάποια πράγματα που πρέπει να γίνουν. Το ωράριο λειτουργίας του είναι σε δύο βάρδιες. Αυτό πρέπει να γίνει σε τρεις. Είναι πολύ λίγα τα άτομα που δουλεύουν στον συγκεκριμένο αερολιμένα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σύμφωνα με γνώστες του αντικειμένου, χρειάζεται άμεση ενίσχυση σε προσωπικό. Το αεροδρόμιο αυτό λειτουργεί εντατικά από τις 15 Απριλίου ως τις 15 Οκτωβρίου και πρέπει να καλυφθούν κάποια κενά διαστήματα, τα οποία είναι συνήθως από τις 18.00΄ ως τις 24.00΄. Είναι εξειδικευμένα πράγματα, αλλά πρέπει να τα πούμε.

Πέραν των υπηρεσιών της ΥΠΑ, της Πολιτικής Αεροπορίας, απαιτείται και ενίσχυση των συνεργαζόμενων υπηρεσιών που εμπλέκονται στη λειτουργία του αερολιμένα, όπως είναι, παραδείγματος χάριν, η Αστυνομία. Χρειάζεται και εκεί ενίσχυση. Δεν είστε αρμόδιος Υπουργός εσείς, αλλά έχουμε πολλά προβλήματα τον τελευταίο καιρό.

Αναγκαία θεωρείται και η αύξηση της χωρητικότητας της εναέριας κυκλοφορίας, τουλάχιστον κατά μία επιπλέον, από τις τρεις κινήσεις που έχουμε σήμερα. Αυτό τι σημαίνει; Σημαίνει ότι μας δίνονται τρεις γραμμές από την Τρίπολη για να προσγειωθούν στην Καλαμάτα. Χρειάζεται άλλη μία.

Σημαντικές είναι ακόμα οι προσθήκες ενός check in, ζυγιστηρίου, ταινιοδρόμων, κλιματιστικών συγκροτημάτων και γενικότερα συντήρηση των εγκαταστάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω μόνο ένα λεπτό.

Η πρώτη διαρρύθμιση στους εσωτερικούς χώρους έγινε το 2002. Καλό είναι να αποπερατωθεί. Πρέπει να ολοκληρωθούν οι απαλλοτριώσεις. Πραγματικά, από το 2015 κωλυσιεργούν. Σήμερα έχει προχωρήσει η απαλλοτρίωση πενήντα στρεμμάτων -νομίζω ότι το γνωρίζετε αυτό- για να υλοποιηθεί το master plan με την κατασκευή τουλάχιστον δύο θέσεων μεγάλων αεροσκαφών και πέντε, έξι θέσεων για μικρά τζετ αεροσκάφη.

Λόγω της στενότητας των υπαίθριων χώρων, δεν έχει γίνει δυνατή και η ικανοποίηση ενός αιτήματος μεγάλης πετρελαϊκής εταιρείας για διάθεση χώρου κατασκευής υπογείων δεξαμενών. Δυστυχώς, οι κτιριακές εγκαταστάσεις είναι φτιαγμένες από το 1988. Καταλαβαίνετε τι πρόβλημα χώρου υπάρχει.

Είχα κάνει και κάποια ερώτηση στις 22-7-2016. Είχα επισημάνει άλλο ένα πρόβλημα του αερολιμένα, το οποίο δεν έχει λυθεί, και είναι η έλλειψη δικτύωσης με μέσα μαζικής μεταφοράς. Να ξέρετε ότι το συγκεκριμένο αεροδρόμιο μπορεί να εξυπηρετήσει όλη τη νότια Ελλάδα.

Σας είπα για τη συνάντηση που έχει κάνει και ο Δήμαρχος Καλαμάτας τον τελευταίο καιρό με τον κ. Πιτσιόρλα.

Παρεμπιπτόντως να πω και κάτι τελευταίο. Η έκταση που έχει απαλλοτριωθεί, έχει εκτιμηθεί γύρω στις 400.000 ευρώ. Δεν νομίζω ότι είναι κάποιο τεράστιο ποσό για την απαλλοτρίωση. Δυστυχώς, κωλυσιεργούν από το 2015.

Τέλος, κύριε Υπουργέ, πιστέψτε με, εμάς τους Μεσσήνιους –και θα μιλήσω και για την ευρύτερη περιοχή, θα το ξαναπώ αυτό- μας απασχολεί να έχουμε ένα βιώσιμο αεροδρόμιο, ένα αεροδρόμιο το οποίο θα εξυπηρετεί τη νότια Πελοπόννησο. Το αν θα είναι ιδιωτικό ή αν θα είναι δημόσιο, δεν μας ενδιαφέρει. Μας ενδιαφέρει αυτό το αεροδρόμιο να λειτουργήσει ευπρεπώς, να αναπτυχθεί και να εξυπηρετήσει την περιοχή. Απλώς φοβόμαστε πολύ ότι εάν δοθεί σε ιδιώτη, θα είναι υπέρογκα τα έξοδα. Ο ιδιώτης λογικό είναι να επενδύσει και να θέλει να κερδίσει χρήματα. Καταλαβαίνετε, λοιπόν, ότι θα αλλάξουν πάρα πολλά πράγματα, δεν θα έχουμε την ανάπτυξη που έχουμε αυτή τη στιγμή.

Σας ευχαριστώ και συγγνώμη, κύριε Πρόεδρε, για την κατάχρηση του χρόνου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Κουκούτση.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Κουκούτση, μέσα στη συμφωνία με τους πιστωτές ήταν ότι οποιαδήποτε αύξηση της αξίας του χαρτοφυλακίου του υπερταμείου, μισή θα πάει προς τους πιστωτές και μισή θα πάει για επενδύσεις.

Τώρα είμαστε στη φάση που συζητάμε με τους θεσμούς για να ολοκληρωθεί μέχρι το τέλος του έτους αυτό το κομμάτι που είναι για επενδύσεις και να δούμε ποιο θα είναι γενικά για επενδύσεις εκτός του ταμείου, για την ελληνική οικονομία, για την Περιφέρεια, για κάποια κλαδική πολιτική, και πόσα θα ξαναεπενδυθούν μέσα στο ταμείο για να μπορούν οι εταιρείες να αναδιαρθρωθούν, να μπορούν τα ακίνητα να γίνουν πιο ελκυστικά.

Άρα, κάνω αυτή τη μικρή εισαγωγή για να σας πω ότι θα υπάρχουν επενδυτικοί πόροι ακριβώς για να αναβαθμίσουν, είτε μιλάμε για λιμάνι είτε μιλάμε για μια δημόσια επιχείρηση ή για ένα αεροδρόμιο.

Άρα, το πρώτο στάδιο για εμένα –γι’ αυτό σας είπα ότι είμαστε μακριά από το να συζητάμε εάν θα είναι ιδιωτικό ή αν θα είναι δημόσιο- είναι να υπάρχουν αυτοί οι πόροι για να μπορεί το ταμείο να αναδιαρθρώσει αυτές τις επιχειρήσεις, στην προκειμένη περίπτωση το αεροδρόμιο.

Επομένως, το πρώτο καλό νέο για τους κατοίκους της Μεσσηνίας -που είναι εύλογο αυτό που είπατε ότι θέλουν ένα λειτουργικό, καλό αεροδρόμιο για τον νότο- είναι να αρχίσουν να γίνονται επενδύσεις. Αυτό νομίζω ότι θα πρέπει να γίνει έτσι κι αλλιώς. Είμαι σίγουρος ότι η ΕΔΗΣ θα θεωρήσει ότι το αεροδρόμιό σας είναι πολύτιμο περιουσιακό στοιχείο.

Και άρα θεωρώ ότι μετά από δυο χρόνια θα πρέπει να μου κάνετε ξανά αυτήν την ερώτηση -εάν είμαι εγώ και εσείς- και να μου πείτε: «Ωραία, και τώρα που το αναδιαρθρώσαμε και είναι πιο λειτουργικό, είναι πιο ελκυστικό, τι το κάνουμε; Το κρατάμε στο δημόσιο ή το κάνουμε ιδιωτικό;». Όμως, θεωρώ ότι είμαστε πολύ μακριά γι’ αυτήν την ερώτηση.

Και γι’ αυτό είναι σημαντικό για εσάς και για την αγωνία που υπάρχει πίσω από τις ερωτήσεις σας -μερικά είναι με περισσότερες λεπτομέρειες από όσες μπορώ εγώ να κατανοήσω- να δούμε πώς αναδιαρθρώνεται αυτή η επιχείρηση. Σ’ αυτό θα δείτε τα καλά, είτε τελικά πουληθεί είτε δεν πουληθεί.

Και άρα, νομίζω ότι είμαστε σε αυτήν την φάση, όπου περιμένουμε από το υπερταμείο να χρησιμοποιήσει αυτό το κομμάτι που θα είναι για τις επενδύσεις εντός του υπερταμείου, πώς θα αξιοποιήσει καλύτερα τα περιουσιακά στοιχεία και στην προκειμένη περίπτωση το δικό σας αεροδρόμιο.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Κύριε Υπουργέ, παρακαλώ να παραμείνετε, εάν μπορείτε, πέντε λεπτά μέσα στην Αίθουσα για να εκφωνήσω τις ερωτήσεις που δεν θα συζητηθούν. Οι μισές περίπου αφορούν το Υπουργείο σας.

Και εσείς, κύριε Κουκούτση, παρακαλώ, περιμένετε.

Η τέταρτη με αριθμό 1445/5-9-2017 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, με θέμα: «Επικίνδυνη η έλλειψη καρδιολόγου και χειρουργού στο Κέντρο Υγείας Καρπάθου», δεν θα συζητηθεί λόγω απουσίας στο εξωτερικό του Υπουργού Υγείας κ. Ανδρέα Ξανθού.

Η τέταρτη με αριθμό 1384/1-9-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Εισφορά του νόμου 128/1975», δεν θα συζητηθεί λόγω κωλύματος του ερωτώντος Βουλευτή.

Επίσης, η δεύτερη με αριθμό 1388/4-9-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών που έχασαν τα χρήματά τους με το «κούρεμα» του χρέους το 2012», δεν θα συζητηθεί μετά από συνεννόησή του Υπουργού Οικονομικών με τον κ. Ανδρέα Λοβέρδο.

Η δεύτερη με αριθμό 5958/576/30-5-2017 ερώτηση και αίτηση κατάθεσης εγγράφων του κύκλου αναφορών - ερωτήσεων του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αναζητήθηκαν ή όχι εναλλακτικές λύσεις, ώστε να αποφευχθεί η νέα περικοπή της συνταξιοδοτικής δαπάνης με τον τελευταίο νόμο 4472/2017;», δεν θα συζητηθεί μετά από συνεννόηση Υπουργού και Βουλευτή.

Επίσης, δεν θα συζητηθούν λόγω κωλύματος των αρμοδίων Υπουργών οι εξής ερωτήσεις:

Η δεύτερη με αριθμό 1443/5-9-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Εθνικής Άμυνας, «αναφορικά με το ύψος της αντικειμενικής αξίας των προς αξιοποίηση ακινήτων του Υπουργείου Εθνικής Άμυνας», δεν θα συζητηθεί λόγω κωλύματος του Υπουργού Εθνικής Άμυνας κ. Πάνου Καμμένου.

Η πρώτη με αριθμό 1381/1-9-2017 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εθνικής Άμυνας, με θέμα: «Στρατόπεδα “Εμμανουήλ Παππά” και “Παπαλουκά”», δεν θα συζητηθεί λόγω κωλύματος του Υπουργού Εθνικής Άμυνας κ. Πάνου Καμμένου.

Η τρίτη με αριθμό 1380/30-8-2017 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλουπρος τον Υπουργό Υγείας, με θέμα: «Νοσοκομεία που “νοσούν”», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη.

Η έβδομη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας,με θέμα: «Ελλείψεις ασθενοφόρων στον Νομό Χαλκιδικής θέτουν σε κίνδυνο τη ζωή πολιτών», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη.

Η όγδοη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του τάματος του έθνους», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου.

Τέλος, η έκτη με αριθμό 1293/21-8-2017 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών,σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς, δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 19.26΄ λύεται η συνεδρίαση για την προσεχή Πέμπτη 14 Σεπτεμβρίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**