(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΖ΄

Πέμπτη 26 Οκτωβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Θ. Φορτσάκη, σελ.   
3. Ανακοινώνεται ότι τη συνεδρίαση παρακολουθούν μέλη ομάδας ξένων καθηγητών, μαθητές από το 4ο Δημοτικό Σχολείο Αθήνας και το Γυμνάσιο των Ισθμίων Κορινθίας, σελ.   
4. Επί διαδικαστικού θέματος, σελ.   
5. Ανακοινώνεται επιστολή του Προέδρου της Νέας Δημοκρατίας κ. Κυριάκου Μητσοτάκη, προς τον Πρόεδρο της Βουλής κ. Νικόλαο Βούτση με την οποία ενημερώνει ότι η κυρία Αικατερίνη Παπακώστα-Σιδηροπούλου, Βουλευτής Β΄ Αθηνών, τίθεται εκτός Κοινοβουλευτικής Ομάδας της Νέας Δημοκρατίας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Υποδομών και Μεταφορών:  
 i. με θέμα: «Δημιουργία χώρων έκθεσης τοπικών προϊόντων στους Σταθμούς Εξυπηρέτησης Αυτοκινητιστών (Σ.Ε.Α.)», σελ.   
 ii. σχετικά με την επανέναρξη λειτουργίας του επιβατικού σιδηροδρομικού σταθμού Πυθίου- Έβρου, σελ.   
 iii. με θέμα: «Δημιουργία νέων υπηρεσιών δημοσίων έργων - αποδυνάμωση του Οδικού Άξονα Κρήτης (ΟΑΚ) - σε τέλμα τα δημόσια έργα στην Κρήτη», σελ.   
 β) Προς τον Υπουργό Εσωτερικών, με θέμα: «Αναγνώριση του επαγγέλματος των πυροσβεστών ως βαρύ-ανθυγιεινό και επικίνδυνο και λήψη μέτρων προστασίας κατά τη διάρκεια των συμβάντων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμοδίων Αρχών και διατάξεις εφαρμογής», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΕΤΤΑΣ Δ. , σελ.  
ΚΑΚΛΑΜΑΝΗΣ Ν. , σελ.  
  
Β. Επί των επικαίρων ερωτήσεων:  
ΑΥΓΕΝΑΚΗΣ Ε. , σελ.  
ΔΗΜΟΣΧΑΚΗΣ Α. , σελ.  
ΘΕΟΦΥΛΑΚΤΟΣ Ι. , σελ.  
ΚΑΤΣΩΤΗΣ Χ. , σελ.  
ΜΑΥΡΑΓΑΝΗΣ Ν. , σελ.  
ΤΟΣΚΑΣ Ν. , σελ.  
  
Γ. Επί του σχεδίου νόμου του Υπουργείου Οικονομικών:  
ΒΕΣΥΡΟΠΟΥΛΟΣ Α. , σελ.  
ΚΑΡΑΚΩΣΤΑΣ Ε. , σελ.  
ΚΑΤΣΩΤΗΣ Χ. , σελ.  
ΛΟΒΕΡΔΟΣ Α. , σελ.  
ΜΠΓΙΑΛΑΣ Χ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΝΑΤΣΙΟΥ Α. , σελ.  
ΦΟΡΤΣΑΚΗΣ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΖ΄

Πέμπτη 26 Οκτωβρίου 2017

Αθήνα, σήμερα στις 26 Οκτωβρίου2017 ημέρα Πέμπτη και ώρα 9.46΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Να ευχηθούμε εκ μέρους του Προεδρείου της Βουλής χρόνια πολλά στους εορτάζοντες συναδέλφους και σε όσους από τους εργαζόμενους και τις εργαζόμενες, τους δημοσιογράφους και τους αστυνομικούς της Βουλής εορτάζουν.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-10-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΣΤ΄ συνεδριάσεώς του, της Τετάρτης 25 Οκτωβρίου 2017, σε ό,τι αφορά την ψήφιση στο σύνολο του σχεδίου νόμου: «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛ. 6 Α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛ. 6 Β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να σας ανακοινώσω το δελτίο επικαίρων ερωτήσεων της Παρασκευή 27 Οκτωβρίου 2017.

Επίκαιρη ερώτηση προς τον Πρωθυπουργό (Άρθρο 129 παράγραφοι 2 και 3 και άρθρο 132 παράγραφος 1 του Κανονισμού της Βουλής)

Η με αριθμό 137/7/23-10-2017 επίκαιρη ερώτηση του Προέδρου της Κοινοβουλευτικής Ομάδας του Ποταμιού και Βουλευτή Α΄ Θεσσαλονίκης κ. Σταύρου Θεοδωράκη προς τον Πρωθυπουργό, με θέμα: «Ποια αντισταθμιστικά ανταλλάγματα εξασφάλισε η ελληνική κυβέρνηση για τη Σούδα και την αναβάθμιση των αεροσκαφών F-16 από τις ΗΠΑ;».

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σύμφωνα με επιστολή, που μας έχει στείλει ο Γραμματέας της Κυβέρνησης, θα συζητηθούν τέσσερις επίκαιρες ερωτήσεις, στις τρεις εκ των οποίων θα απαντήσει ο Υφυπουργός Υποδομών και Μεταφορών κ. Μαυραγάνης και στη μία ο Αναπληρωτής Υπουργός Εσωτερικών κ. Νικόλαος Τόσκας.

Η τέταρτη με αριθμό 102/20-10-2017 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς την Υπουργό Πολιτισμού και Αθλητισμού,σχετικά με τις αρχαιολογικές καθυστερήσεις και την απώλεια εσόδων στο Μετρό Θεσσαλονίκης, δεν θα συζητηθεί λόγω κωλύματος του ερωτώντος Βουλευτή.

Ξεκινάμε, λοιπόν, με την πρώτη με αριθμό 107/23-10-2017 επίκαιρη ερώτηση πρώτου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Υποδομών και Μεταφορών,με θέμα: «Δημιουργία χώρων έκθεσης τοπικών προϊόντων στους Σταθμούς Εξυπηρέτησης Αυτοκινητιστών (Σ.Ε.Α.)».

Ορίστε, κύριε Θεοφύλακτε, έχετε τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Κύριε Υφυπουργέ, είναι αδιαμφισβήτητο γεγονός ότι η ολοκλήρωση και παράδοση στην κυκλοφορία των αυτοκινητοδρόμων σε όλη τη χώρα αποτελεί σημαντικό επίτευγμα της Κυβέρνησης. Το λένε όλοι οι πολίτες που τους διέρχονται. Μάλιστα, να πούμε ότι έγιναν και με κέρδος του δημοσίου, καθώς ο Υπουργός κ. Σπίρτζης -και όλο το επιτελείο του και εσείς μαζί- τις επαναδιαπραγματεύτηκε και κερδίσαμε 700 εκατομμύρια και ολοκληρώθηκαν μέσα σε δυο χρόνια δρόμοι. Εξ αυτών, το 40% είχε γίνει σε δέκα χρόνια και εμείς, μέσα σε δυο χρόνια, ολοκληρώσαμε το 60%.

Ήμουν στα εγκαίνια και των ΣΕΑ Επισκοπικού και Τεμπών, γιατί τη Δυτική Μακεδονία, πραγματικά, την αφορούν αυτοί οι δρόμοι και τη βγάζουν από την απομόνωση. Τα γνωρίζω και τα παρακολουθώ, όπως και όλοι οι πολίτες.

Αυτό συμβάλλει μεν στην ασφαλέστερη και ταχύτερη διακίνηση όλων μας. Από την άλλη πλευρά, όμως, έχει και κάποια πλην, που πρέπει να δούμε πώς θα τα αντιμετωπίσουμε. Τα πλην είναι ότι απομονώνονται οι τοπικές επιχειρήσεις και οι τοπικοί παραγωγοί. Από τους παλιούς επαρχιακούς δρόμους ο οδηγός σταματούσε, αγόραζε προϊόντα και έτσι γινόταν ένα εμπόριο και ο παραγωγός μπορούσε να προωθήσει τα προϊόντα του και ο επιχειρηματίας το ίδιο. Τώρα και για τον οδηγό είναι δύσκολο, δεν θα σταματήσει, γιατί φεύγει από τον καινούργιο δρόμο με ταχύτητα και με ασφάλεια και δεν θα μπει στην πόλη για να ψωνίσει προϊόντα.

Αυτή την απομόνωση, την απόσταση μεταξύ του οδηγού, που είναι καταναλωτής σε αυτές τις περιπτώσεις, και του παραγωγού - επιχειρηματία πρέπει να βρεθεί τρόπος να την αντιμετωπίσουμε. Νομίζω ότι τα υπάρχοντα ΣΕΑ δεν αρκούν για να εξυπηρετήσουμε αυτή την απόσταση που υπάρχει, να την παρακάμψουμε και να φέρουμε κοντά τον οδηγό με τον παραγωγό, με τον επιχειρηματία.

Η γνώμη μου είναι ότι πρέπει να βρεθεί τρόπος, ώστε τα κατά τόπους ΕΒΕ ή σε συνεργασία να έχουν ξεχωριστούς τόπους, περίπτερα ή ό,τι άλλο όπου θα εκθέτουν τα τοπικά τους προϊόντα. Αυτό θα διευκολύνει και τον οδηγό και θα του δίνει και ένα κίνητρο να γνωρίζει και τα προϊόντα και τις περιοχές απ’ όπου διέρχεται.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαυραγάνη, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, κατ’ αρχάς, ευχαριστώ πάρα πολύ για την ερώτηση. Είναι πράγματι στο πνεύμα της κοινωνικής οικονομίας και θα πρέπει οπωσδήποτε να είναι ένας από τους βραχίονες κοινωνικής και οικονομικής ανάπτυξης του τόπου και προτεραιότητα της δικής μας πολιτικής.

Είναι σαφές ότι, όταν υπάρχει μια νέα διαστρωμάτωση του κυκλοφοριακού οδικού δικτύου της χώρας, προς όφελος βεβαίως και των μεταφορών και των συγκοινωνιών και της ασφάλειας, δημιουργούνται νέες συνθήκες. Αυτές οι νέες συνθήκες προφανώς έχουν και κάποια αρνητικά αντίκτυπα στις ήδη διαμορφωμένες αγορές στο παρελθόν, που είχαν συνηθίσει να είναι πέριξ κάποιων οδών που τώρα πλέον έχουν λιγότερο κυκλοφοριακό φόρτο.

Είναι ευτυχής συγκυρία ότι τούτες τις μέρες εισέρχεται στην κοινοβουλευτική διαδικασία το νομοσχέδιο του Υπουργείου Οικονομίας και Ανάπτυξης για το υπαίθριο εμπόριο, είτε αυτό είναι στάσιμο, είτε είναι πλανόδιο, είτε είναι αγορές καταναλωτών.

Θα έλεγα, λοιπόν, ότι αυτή η ιδέα σας, που εμένα προσωπικά και το Υπουργείο μας βρίσκει σύμφωνους, θα πρέπει να υποβληθεί παράλληλα στην επιτροπή επεξεργασίας του νομοσχεδίου αυτού, ούτως ώστε να υπάρξει μια πρόνοια και από εκεί. Αν χρειαστεί η συνδρομή του Υπουργείου Μεταφορών και Υποδομών, θα υπάρξει, για να γίνει μια πρόβλεψη πιθανόν στα άρθρα 36 με 40, όπου μιλάει ακριβώς για αυτούς τους τύπους υπαίθριου εμπορίου.

Θέλω να σας πω ότι ειδικά για τον Νομό Κοζάνης και την Εγνατία Οδό, υπάρχει στον κανονισμό της Εγνατίας Οδού -είναι το άρθρο 13 παράγραφος 1- πρόβλεψη ακριβώς για τα προϊόντα τοπικού ενδιαφέροντος. Εκεί, όπως και σε άλλους κανονισμούς των ΣΕΑ, δηλαδή των σταθμών εξυπηρέτησης αυτοκινήτων, είναι δυνατόν να έρθουν σε επαφή οι τοπικοί παράγοντες, το επιμελητήριο, η περιφέρεια, οι δήμοι, αλλά εκεί πρέπει να υπάρξει και μια πρόνοια ειδικότερη από το παρόν νομοσχέδιο, που συζητείται -επαναλαμβάνω- στην Επιτροπή Παραγωγής και Εμπορίου, ούτως ώστε να κλειδώσει και να δέσει η μια πρόβλεψη, που είναι συμβατική πρόβλεψη, με την άλλη πρόβλεψη, που είναι νομοθετική πρόβλεψη του παρόντος νομοσχεδίου.

Εμείς, πάντως, είμαστε θετικοί στην ιδέα σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοφύλακτε, έχετε τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ πολύ για την απάντηση, κύριε Υφυπουργέ.

Ευχαριστώ και για το ότι στέκεστε θετικός, εσείς και το Υπουργείο των Υποδομών που εκπροσωπείτε, στη σκέψη και στην ιδέα αυτή που άλλωστε θα εξυπηρετήσει τώρα μια ομάδα συμπολιτών μας και ένα μέρος της κοινωνίας μας, που όλοι ξέρουμε -και ο Πρωθυπουργός το αναφέρει συχνά πλέον στις ομιλίες του και όλη η Κυβέρνηση- ότι πρέπει να ασχοληθούμε μαζί της, δηλαδή με το επιχειρηματικό κομμάτι, με τους ελεύθερους επαγγελματίες. Ξέρουμε ότι βάλλονται. Εβλήθησαν ιδιαίτερα τα προηγούμενα χρόνια και είναι η ώρα τους.

Πρέπει να ασχοληθούμε μαζί τους. Πρέπει να βρούμε διεξόδους, ώστε να δημιουργήσουμε ανάπτυξη. Πρέπει να διευκολύνουμε τα πράγματα, ώστε οι παραγωγοί, επιχειρηματίες να κάνουν περισσότερο τζίρο και να μπορέσουν και αυτοί να προωθήσουν τα προϊόντα τους. Μάλιστα, πάντα πρέπει να το συνδέουμε με τον τουρισμό, έχοντας δηλαδή τόσα εκατομμύρια τουρίστες.

Δεν ξεχνάω τον Έλληνα ομογενή που είναι βουλευτής στην Αυστραλία και ήρθε εδώ πέρα και μας μίλησε. Είπε ότι πρέπει να τους βλέπετε σαν επισκέπτες. Ένα ολόκληρο εθνικό προϊόν μπορεί και πρέπει να στηθεί πάνω τους.

Αλλιώς, λοιπόν, είναι και ο επισκέπτης - τουρίστας, όταν θα διέρχεται τις πολύ σύγχρονες οδούς που κατασκευάστηκαν και θα λέει «εδώ θα πάρω τοπικά προϊόντα».

Σωστά αναφέρατε και τον νομό μου. Είναι ευτύχημα που υπάρχει ήδη στην Εγνατία Οδό τέτοια συμβατική υποχρέωση. Θα ασχοληθώ και προσωπικά για να το προχωρήσουμε και να για προωθηθούν τοπικά προϊόντα, όπως πατάτες Πολυμύλου, κρόκος Κοζάνης, μανιτάρια, όσπρια κλπ.. Αυτό μπορεί να γίνει και σε όλες τις οδούς.

Πολύ σωστά αναφέρατε ότι σήμερα είναι ευτυχής συγκυρία που ξεκινάει αμέσως η συζήτηση στην επιτροπή. Είμαι μέλος στην επιτροπή. Το νομοσχέδιο, μάλιστα, συνδέει τις διατάξεις για το υπαίθριο εμπόριο - λαϊκές αγορές με τα επιμελητήρια.

Να πληροφορήσω εσάς και το Σώμα ότι το έχω συζητήσει προφορικά και με τον Πρόεδρο ΓΣΕΒΕΕ κ. Καββαθά, ο οποίος επίσης το βλέπει πολύ θετικά. Νομίζω ότι είναι κάτι που μπορεί να προχωρήσει. Φαντάζομαι ότι δεν θα έχει καμμία αντίρρηση ούτε ο Υπουργός Οικονομίας και Ανάπτυξης. Είναι κάτι που θα μας φέρει ξανά κοντά όχι μόνο με τους Έλληνες οδηγούς, αλλά και με τους ξένους και θα δημιουργήσει επιπρόσθετο τζίρο στα μέλη των ΕΒΕ, κάτι που όλοι το ζητάμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Θα είμαι σύντομος, κύριε Πρόεδρε.

Είμαι απόλυτα σύμφωνος. Θέλω μόνο να προσέξουμε, όταν θα δημιουργήσουμε αυτές τις νέες αγορές στους άξονες αυτούς, να μην υπάρξουν αποκλεισμοί, να μην υπάρξει η παραμικρή υπόνοια δημιουργίας καρτέλ. Γι’ αυτό και πρέπει να υπάρξει η συνδρομή του Υπουργείου Οικονομίας και Ανάπτυξης με τους καλούς, τους αρμονικούς και τους ισότιμους κανόνες προς όλες τις κατευθύνσεις που θέτει στις λαϊκές αγορές ή στο υπαίθριο εμπόριο, είτε στο στάσιμο είτε το κινητικό υπαίθριο εμπόριο. Εφόσον ζητηθεί η συνδρομή του Υπουργείου Μεταφορών και Υποδομών, καθόσον μας αφορά, για τους οδικούς άξονες, θα είμαστε σύμφωνοι.

Να υπενθυμίσω μόνο ότι οι παραχωρησιούχοι ανά την Ελλάδα έχουν στα χέρια τους κάποιες συμβατικές υποχρεώσεις, που έρχονται από το παρελθόν από άλλες Κυβερνήσεις και από άλλες πολιτικές καταστάσεις. Εκεί δεν είμαι βέβαιος αν σε κάθε ΣΕΑ προβλέπεται η ίδια υποχρέωση που προβλέπεται στον παραχωρησιούχο «Εγνατία Οδός». Θα το δούμε αυτό το πράγμα, εάν είναι θέμα διαπραγμάτευσης, καθ’ όσον αφορά ad hoc την κάθε περίπτωση παραχωρησιούχων.

**ΠΡΟΕΔΡΕΥΩΝ (Νικήτας Κακλαμάνης):** Λόγω της απεργίας του μετρό υπάρχει κυκλοφοριακή συμφόρηση και μερικοί συνάδελφοι είναι εγκλωβισμένοι. Γι’ αυτό αφήνουμε προς το παρόν τη δεύτερη ερώτηση, που ήταν του κ. Αυγενάκη -ειδοποίησε ότι έρχεται, είναι εγκλωβισμένος- και πάμε στην επόμενη.

Θα συζητηθεί, λοιπόν, η πρώτη με αριθμό 110/23-10-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υποδομών και Μεταφορών, σχετικά με την επανέναρξη λειτουργίας του επιβατικού σιδηροδρομικού σταθμού Πυθίου-Έβρου.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, τα οδικά σημεία εισόδου - εξόδου Κήπων και Καστανεών του Νομού Έβρου σε σχέση με τη γειτονική χώρα δυσλειτουργούν. Η διακίνηση είναι αυξημένη και σε πρόσωπα και σε οχήματα και σε πράγματα. Δυστυχώς, όμως, λόγω δυσλειτουργίας, όπως προείπα, έχουμε ανάσχεση της κυκλοφορίας και δεν έχουμε ταχεία εξυπηρέτηση όλων αυτών που διακινούνται μέσω των δύο σημείων του Νομού Έβρου.

Το 1874 λειτούργησε η σιδηροδρομική γραμμή Παρίσι-Κωνσταντινούπολη, τμήμα της οποίας αποτέλεσε η γραμμή Θεσσαλονίκη – Αλεξανδρούπολη – Διδυμότειχο – Πύθιο - Μακρά Γέφυρα - Κωνσταντινούπολη. Το σιδηροδρομικό σημείο εισόδου - εξόδου μεταξύ Ελλάδας-Τουρκίας είναι το Πύθιο και μάλιστα έχει συμπεριληφθεί και στη Συμφωνία Σένγκεν, διότι είναι και το μόνο σημείο εισόδου - εξόδου της Ευρωπαϊκής Ένωσης προς την Ανατολή και αντίστοιχα.

Το 2011 σταμάτησαν τα δρομολόγια μεταφοράς προσώπων και πλέον εκτελούνται μεταφορές συγκεκριμένων εμπορευμάτων. Η μείωση του προσωπικού, αλλά και των υπηρεσιών, στον συγκεκριμένο σταθμό προκάλεσε απαξίωση των μεταφορών που οδήγησε σε οικονομικό τέλμα και το Πύθιο και το Διδυμότειχο, αλλά και όλο τον Έβρο, εξαιτίας κι αυτού του προβλήματος. Σημαντικές ελλείψεις παρουσιάζονται στις υποδομές, σε ότι αφορά τον σταθμό, ενώ αναγκαία είναι και η αντιπλημμυρική θωράκιση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Οι γείτονες μας έχουν κινηθεί πιο γρήγορα από ό,τι εμείς και έχουν υποβάλει σχετικό αίτημα επανέναρξης αυτής της γραμμής και αυτών των δρομολογίων. Θέλω να μας πείτε: Εξετάζετε το αίτημα της Τουρκίας; Έχετε προχωρήσει σε συζητήσεις; Σκέφτεστε να ανακαινίσετε τα απεριορίστου ιστορικού και αρχιτεκτονικού κάλλους κτήρια του σιδηροδρομικού σταθμού Πυθίου και τι ενέργειες θα κάνετε, ώστε να έχουμε την αντιπλημμυρική θωράκιση όλων των εγκαταστάσεων του σταθμού;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Βουλευτά, ευχαριστώ για την ερώτησή σας. Μου δίνετε την ευκαιρία να αναφερθώ σε μία πρόσφατη εξαιρετική, εθνική επιτυχία, την υπογραφή δηλαδή μίας G2G agreement, δηλαδή μίας διακρατικής συμφωνία μεταξύ Ελλάδας και Βουλγαρίας, που υπεγράφη τον Σεπτέμβριο του 2017 από τον Έλληνα Πρωθυπουργό και τον Βούλγαρο Πρωθυπουργό και περιλαμβάνει τη γεωπολιτική αναβάθμιση της χώρας διαμέσου της σιδηροδρομικής διασύνδεσης της Αλεξανδρούπολης με τρείς σημαντικές πόλεις -και εκείθεν με όλη την Κεντρική Ευρώπη- της Βουλγαρίας. Ποιες είναι αυτές; Βάρνα, Μπουργκάς και Ρούσε και φτάνουμε στον Δούναβη. Αυτό θα γίνει Αλεξανδρούπολη, Πύθιο, Ορμένιο και εκείθεν.

Άρα, το Πύθιο είναι πλέον επίκεντρο, είναι επίκεντρο των προνοιών της Κυβέρνησης, είναι επίκεντρο των σιδηροδρομικών και μεταφορικών προνοιών της Κυβέρνησης. Προφανώς, πρέπει να αισθάνονται ευτυχείς οι κάτοικοι του νομού και της ευρύτερης περιοχής, την οποία εκπροσωπείτε, διότι ακριβώς, χωρίς ουδεμία πρόβλεψη από το παρελθόν, εμείς θεωρήσαμε ότι ο νομός αυτός είναι ακρογωνιαίος λίθος για την Ελλάδα, ακρογωνιαίος λίθος για την Ευρώπη -συμφωνώ μαζί σας- και πρέπει αυτός ο νομός να αναστηθεί, όπως μαζί του θα αναστηθεί η γεωπολιτική σημασία της νοτιοανατολικής Ευρώπης και της Ελλάδας.

Στο πλαίσιο, λοιπόν, αυτόαυτό το κομμάτι από Αλεξανδρούπολη -– Πύθιο -Ορμένιο σιδηροδρομικά είναι μια από τις τέσσερις προτάσεις που έχουν κατατεθεί στο κλαδί Γιούνκερ, ούτως ώστε να αντλήσει χρηματοδότηση. Θεωρώ ότι θα είναι από εκείνες τις προτάσεις που θα τύχουν ιδιαίτερου ενδιαφέροντος, για να χρηματοδοτηθούν, και να προχωρήσει αυτό το πάρα πολύ σημαντικό έργο πλέον για την εθνική πτυχή της Ελλάδας, τη γεωπολιτική πτυχή της Ελλάδας και το Πύθιο θα είναι μέσα στο επίκεντρο αυτών.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, η γραμμή Αλεξανδρούπολης-Ορμενίου και ο ενδιάμεσος σταθμός αυτής, που είναι το Πύθιο, έχει ανακαινιστεί. Η γραμμή Πυθίου-Μακράς, Γέφυρας-Ραιδεστού-Καλλίπολης-Κωνσταντινούπολης έχει απόλυτα εκσυγχρονιστεί από το γειτονικό κράτος. Αυτή τη στιγμή έχουμε ουρές στους Κήπους και ακόμη περισσότερες τους θερινούς μήνες. Το ίδιο και στις Καστανιές. Εγώ μιλάω για εναλλακτική λύση προς αντιμετώπιση των προβλημάτων, που παρατηρούνται στα δύο σημεία εισόδου-εξόδου διότι κάποια στιγμή αυτοί, οι οποίοι θέλουν να έρθουν στην πατρίδα μας, θα αναζητήσουν άλλους δρόμους. Και θα πρέπει το κράτος να προετοιμαστεί για να αντιμετωπίσει αυτή τη διακίνηση είτε προσώπων είτε και πραγμάτων με οχήματα πάσης φύσεως.

Επίσης, έχουμε μια νέα Εγνατία, έναν αυτοκινητόδρομο, κύριε Πρόεδρε, από τους Κήπους μέχρι την Ηγουμενίτσα. Είναι ο μόνος αυτοκινητόδρομος, ο οποίος δεν χρησιμοποιείται. Και τι εννοώ: Είναι ο μόνος αυτοκινητόδρομος της Ευρώπης, που πραγματικά δεν έχει κυκλοφοριακούς φόρτους κατά στίχους. Γιατί; Γιατί δεν λειτουργούν τα σημεία εισόδου-εξόδου, γιατί δεν λειτουργεί το σιδηροδρομικό σημείου Πυθίου-Διδυμότειχου προς την Κωνσταντινούπολη, με αποτέλεσμα να ενισχύεται η παρα-Eγνατία από το σημείο της Αδριανούπολης, του Καπετάν Αντρέεβο προς την πλευρά της Κεντρικής Ευρώπης.

Θέλουμε, λοιπόν, να μας πείτε συγκεκριμένα: Θα αναβιώσετε αυτή τη σιδηροδρομική διασύνδεση με τη γειτονική χώρα και κυρίως σε ό,τι αφορά την Κωνσταντινούπολη; Γιατί το λέμε αυτό; Ζητούν οι άνθρωποι, αντί να έρχονται οδικώς με τις οικογένειές τους και με τα οχήματά τους, να έρχονται και σιδηροδρομικώς. Υπάρχουν βαγόνια ειδικώς διασκευασμένα, ώστε μπορεί κανείς να φορτώνει το αυτοκίνητό του μέσω ράμπας και κατευθείαν με τα πολυτελή κουπέ να φθάνει στον προορισμό του: στην Αλεξανδρούπολη, στην Καβάλα, στη Θεσσαλονίκη.

Να το πω, δηλαδή, ωμά: Χάνουμε πελάτες. Τους θέλουμε, ναι ή όχι; Και για να τους κρατήσουμε στη χώρα μας θα πρέπει να διευκολύνουμε τα πράγματα. Εμείς θέλουμε την πρόοδο και την ανάπτυξη του νομού. Και θέλουμε προς την κατεύθυνση αυτή να κινηθείτε για να βοηθήσετε. Σε λίγο τα αιτήματα εκ μέρους των θεσμικών παραγόντων και των φορέων του νομού θα είναι πιεστικά. Έχετε ετοιμαστεί να αντιμετωπίσετε το πρόβλημα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θέλω να υπενθυμίσω ότι η επιβατική γραμμή Πυθίου προς Κωνσταντινούπολη σταμάτησε να λειτουργεί μετά το 2010. Και δεν σταμάτησε να λειτουργεί επειδή ξαφνικά αποφάσισε η «ΤΡΑΙΝΟΣΕ» ή ο ΟΣΕ να σταματήσει τη λειτουργία της. Σταμάτησε επειδή δεν υπήρχε ζήτηση. Επίσης, θέλω να υπενθυμίσω, όπως βεβαιώνουν οι υπηρεσίες -και θα καταθέσω τα έγγραφα στα Πρακτικά- και από τον ΟΣΕ και από τον «ΕΡΓΟΣΕ» ότι έως στιγμής δεν έχει υποβληθεί κάποιο αίτημα ούτε από τοπικούς φορείς, αλλά ούτε από φορείς της τουρκικής κυβέρνησης.

(Στο σημείο αυτό ο Υφυπουργός κ. Νικόλαος Μαυραγάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο, θέλω να σας δικαιώσω σε ένα κομμάτι: Πράγματι, θα ήταν καλό, αν θέλετε και την προσωπική μου άποψη, να δημιουργηθεί εναλλακτική λύση στην οδική πρόσβαση της Κωνσταντινούπολης προς την Αλεξανδρούπολη και εκείθεν μέχρι τη Θεσσαλονίκη. Πρόκειται, όμως, για μια διακρατική συμφωνία. Και όπως αντιλαμβάνεστε, στις διακρατικές συμφωνίες δεν μπορεί να λειτουργήσει το ένα κράτος μονομερώς. Η συμφωνία πρέπει να προέλθει μετά από μία σύσταση ομάδας εργασίας και κατάληξης σε ένα πόρισμα, του οποίου η καταληκτική διαδικασία θα οριστεί, εν τέλει, με την υπογραφή της σύμβασης αυτής. Και χρειάζεται η συναίνεση και της Τουρκίας.

Τι κάναμε, λοιπόν; Συστήσαμε ομάδα εργασίας. Μάλιστα, σας πληροφορώ ότι τον επόμενο μήνα, το Νοέμβριο, θα έχουμε την επόμενη συνάντηση -έχουμε κάνει ήδη μία-δύο συναντήσεις- με την Τουρκία. Ένα από τα ζητήματα που έχουμε θέσει και έχουν θέσει και εκείνοι είναι η συνολική διασύνδεση της Κωνσταντινούπολης με τη Θεσσαλονίκη με σύγχρονο δίκτυο. Εμείς από την πλευρά μας το θέτουμε αυτό υπό την ομπρέλα της λεγόμενης σιδηροδρομικής Εγνατίας και βεβαίως έχουμε υποβάλει σχετική πρόταση προς το χρηματοδοτικό κλαδί Γιούνκερ, ούτως ώστε να τύχει χρηματοδότησης.

Αυτό, όμως, είναι υπό την αίρεση της συνολικής διακρατικής συμφωνίας μεταξύ Ελλάδας και Τουρκίας, που νομίζω ότι είναι σε καλό δρόμο. Έχουμε θέσει το ζήτημα αυτό. Το έχει θέσει και η Τουρκία και πρέπει να το δούμε συνολικά μεταξύ Κωνσταντινούπολης και Θεσσαλονίκης –συμφωνώ μαζί σας- και για ιστορικούς λόγους και για πολιτιστικούς λόγους και από την άλλη πλευρά για να έχουμε μια εναλλακτική λύση στην όδευση των επιβατικών, όχι μόνο των εμπορευματικών μεταφορών, προς τη Θεσσαλονίκη ή από τη Θεσσαλονίκη προς την Κωνσταντινούπολη. Πρέπει να υπάρξει οπωσδήποτε αυτή η πρόνοια για το μέλλον.

Νομίζω ότι η διακρατική συμφωνία θα περιλάβει και θα πείσουμε τους φίλους μας Τούρκους ότι είναι και προς το δικό τους συμφέρον να υπάρξει αυτός ο εκσυγχρονισμός και να κατατεθεί η πρόταση συνολικά, όπως την φανταζόμαστε, στο πλαίσιο της σιδηροδρομικής Εγνατίας.

**ΠΡΟΕΔΡΕΥΩΝ (Νικήτας Κακλαμάνης):** Μέχρι να έλθει ο κ. Αυγενάκης, που έχει καθυστερήσει, θα προχωρήσουμε στην τρίτη με αριθμό 151/24-10-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Αναγνώριση του επαγγέλματος των πυροσβεστών ως βαρύ-ανθυγιεινό και επικίνδυνο και λήψη μέτρων προστασίας κατά τη διάρκεια των συμβάντων».

Στην επίκαιρη ερώτηση του κ. Κατσώτη θα απαντήσει ο Αναπληρωτής Υπουργός Εσωτερικών κ. Νικόλαος Τόσκας.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε

Κύριε Υπουργέ, το θέμα της αναγνώρισης του επαγγέλματος των πυροσβεστών ως βαρύ, ανθυγιεινό και επικίνδυνο δεν είναι η πρώτη φορά που το θέτουμε ως ΚΚΕ. Είναι από τα σημαντικά αιτήματα του προσωπικού του Πυροσβεστικού Σώματος, κάτι που διεκδικούν χρόνια τώρα από πολλές κυβερνήσεις.

Το προσωπικό του Πυροσβεστικού Σώματος καταβάλλει μεγάλες προσπάθειες καθημερινά, εργαζόμενο κάτω από αντίξοες συνθήκες, για να προστατέψει τη ζωή, την περιουσία του λαού, τον δασικό πλούτο. Είναι γνωστό ότι οι προσπάθειες αυτές εντείνονται στην αντιπυρική περίοδο, αφού καλούνται, εκτός των άλλων, να προστατέψουν και τον δασικό πλούτο της χώρας, που λόγω των πολιτικών που εφαρμόζονται απ’ όλες τις κυβερνήσεις, γίνονται κάρβουνο κυριολεκτικά κάθε χρόνο χιλιάδες στρέμματα δάσους και δασικών εκτάσεων.

Οι συνθήκες εργασίας των πυροσβεστών γίνονται όλο και πιο σκληρές και αυτό οφείλεται στην έλλειψη μόνιμου προσωπικού, η οποία κάθε χρόνο γίνεται και μεγαλύτερη, με ευθύνη όλων των μέχρι τώρα κυβερνήσεων. Η εντατικοποίηση είναι γνωστό ότι πηγαίνει στο ζενίθ, με υπέρβαση πολλές φορές των ανθρώπινων ορίων και αντοχών. Αποτέλεσμα είναι η ψυχολογική και σωματική τους καταπόνηση, με σοβαρότατες συνέπειες στην υγεία και τη σωματική τους ακεραιότητα.

Από το 1998 που έγινε η μεταφορά της δασοπυρόσβεσης στο Πυροσβεστικό Σώμα έχουν καταγραφεί 35 θάνατοι, 19 μονίμων πυροσβεστών, 3 πυροσβεστών πενταετούς υποχρέωσης, 12 εποχικών πυροσβεστών και 1 εθελοντή. Αυτό είναι συνέπεια των έντονων ρυθμών εντατικοποίησης που επιβλήθηκε στο υπάρχον προσωπικό, για να ανταπεξέλθει σε υπερδιπλάσιο όγκο αρμοδιοτήτων και καθηκόντων, χωρίς όμως τα απαραίτητα μέσα και εκπαίδευση.

Η άρνηση όλων των προηγούμενων κυβερνήσεων, καθώς και της Κυβέρνησης ΣΥΡΙΖΑ-ΑΝΕΛ, να προστατεύσουν την υγεία και την ασφάλεια των πυροσβεστών, είχε σαν αποτέλεσμα, σύμφωνα και με ανακοινώσεις συνδικαλιστικών φορέων, να ενταθούν τα φαινόμενα εκδήλωσης στους υπαλλήλους του Πυροσβεστικού Σώματος, σοβαρότατων παθήσεων όπως καρδιοπάθειες, κακοήθειες, διαφόρων μορφών ηπατίτιδες, μυοσκελετικές κακώσεις και μια σειρά άλλων ασθενειών, συνέπεια της χρόνιας επαφής με μολυσματικούς παράγοντες και της μόνιμης ύπαρξης επαγγελματικού άγχους.

Παρ’ όλα αυτά, το επάγγελμα του πυροσβέστη δεν είναι αναγνωρισμένο ως βαρύ, επικίνδυνο και ανθυγιεινό. Με κυβερνητικά ευχολόγια, ευχαριστήρια και χτυπήματα στις πλάτες των πυροσβεστών δεν αντιμετωπίζονται οι δυσκολίες και τα προβλήματα του επαγγέλματός τους.

Όλα τα παραπάνω αποδεικνύουν ότι είναι δίκαιο το αίτημα του προσωπικού του Πυροσβεστικού Σώματος για την αναγνώριση του επαγγέλματος ως βαρύ, ανθυγιεινό και επικίνδυνο.

Σας ρωτούμε αν είναι στις προθέσεις της Κυβέρνησης η άμεση αναγνώριση του επαγγέλματος των πυροσβεστών ως βαρέως, ανθυγιεινού και επικίνδυνου και η θεσμοθέτηση του προεδρικού διατάγματος σχετικά με την υγεία και ασφάλεια του προσωπικού στο επιχειρησιακό σκέλος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κύριε Κατσώτη, θίξατε δυο ζητήματα.

Στο θέμα της λειτουργίας του Πυροσβεστικού Σώματος αναφέρατε ότι υπάρχει αντιδασική πολιτική και ότι πάρα πολλές εκτάσεις γίνονται κάρβουνο κάθε χρόνο. Χρησιμοποιώ τις λέξεις σας. Σας πληροφορώ ότι το Πυροσβεστικό Σώμα έδειξε ιδιαίτερο ζήλο και ιδιαίτερη αποτελεσματικότητα και την προηγούμενη αντιπυρική περίοδο η οποία έληξε με το τέλος Οκτωβρίου. Τα αποτελέσματα παρά τις φωνές, τις εντυπώσεις που δημιουργήθηκαν από διάφορα ΜΜΕ, σύμφωνα με τα στατιστικά στοιχεία της Πυροσβεστικής Υπηρεσίας είναι ικανοποιητικά. Τα τελευταία δέκα χρόνια έχουμε από τις λιγότερες καμένες εκτάσεις και έχουμε τα λιγότερα καμένα στρέμματα ανά πυρκαγιά. Δηλαδή, πολλές πυρκαγιές αλλά σε κάθε πυρκαγιά λίγα στρέμματα, που σημαίνει έγκαιρη επέμβαση, γρήγορη επέμβαση και καλή αποτελεσματικότητα των πυροσβεστικών δυνάμεων για την αντιμετώπιση των πυρκαγιών. Δυστυχώς δεν μπορούμε να μηδενίσουμε το φαινόμενο και τις καταστροφές. Είδατε τι έγινε τους προηγούμενους μήνες και τι γίνεται σχεδόν μέχρι αυτές τις μέρες και σε άλλες χώρες της νότιας Ευρώπης. Είδατε τις μεγάλες καταστροφές, τα πολλά θύματα ανάμεσα στους πυροσβέστες σε άλλες χώρες. Νομίζω σ’ αυτό το σκέλος παρά τη λύπη μας για τις καταστροφές που συνεχίζουν και υπάρχουν υπήρξε αποτελεσματικότητα του Πυροσβεστικού Σώματος. Αυτό είναι αποτέλεσμα και της αυτοθυσίας του προσωπικού του Πυροσβεστικού Σώματος το οποίο πολλές φορές με παλιά μέσα, όχι με τα μέσα που θα έπρεπε να είχε και με παλιά πυροσβεστικά αεροπλάνα, αυτά των αρχών της δεκαετίας του 1970, έφερε τα αποτελέσματα που ανέφερα προηγουμένως.

Τώρα σε ό,τι αφορά στο εργασιακό καθεστώς των πυροσβεστών σαν βαρύ, ανθυγιεινό και επικίνδυνο, θα έπρεπε να ξέρετε ότι δεν υπάγονται στο καθεστώς των βαρέων και ανθυγιεινών επαγγελμάτων οι ασφαλισμένοι που διέπονται ως προς την ασφάλισή τους από τις ισχύουσες για τους δημοσίους υπαλλήλους διατάξεις, κώδικα πολιτικών και στρατιωτικών συντάξεων ή ειδικές διατάξεις που παραπέμπουν σε αυτές, όπως στην περίπτωση των πυροσβεστών που διέπονται από τη συνταξιοδοτική νομοθεσία του δημοσίου. Ειδικά για το Πυροσβεστικό Σώμα, που ανήκει στα Σώματα Ασφαλείας οι αποδοχές καθορίζονται με ειδικό μισθολόγιο. Συνεπώς, η προστασία τους από τους επαγγελματικούς κινδύνους έχει ήδη προβλεφθεί μέσου του ειδικού μισθολογικού καθεστώτος στο οποίο ανήκουν. Αυτό δεν σημαίνει ότι δεν ασκούν επικίνδυνο επάγγελμα αυτοί οι άνθρωποι. Αυτές, όμως είναι οι προβλέψεις της πολιτείας εδώ και αρκετά χρόνια σε ό,τι αφορά στην κάλυψη της επικινδυνότητας της δουλειάς τους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο Βουλευτής κ. Θεόδωρος Φορτσάκης ζητεί άδεια απουσίας στο εξωτερικό από 2 Νοέμβρη έως 7 Νοέμβρη 2017 για συμμετοχή σε επιστημονικό συνέδριο. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, αναλώσατε μεγάλο μέρος της πρωτολογίας σας στο θέμα της λειτουργίας του Πυροσβεστικού Σώματος. Εμείς δεν είπαμε ότι δεν υπάρχει αυτοθυσία των πυροσβεστών, ότι δεν υπάρχει αποτελεσματικότητα στο έργο τους. Μπορεί τα στατιστικά στοιχεία να είναι αυτά που λέτε, ωστόσο όμως και ένα στρέμμα δάσους να καεί είναι πολύ σημαντικό. Καλούνται όλοι αυτοί με αυτά τα μέσα, όπως είπατε, να σώσουν περιουσίες και ζωές ανθρώπων με κίνδυνο της ζωής τους.

Στην ερώτησή μας αναφερθήκαμε στους πολλούς θανάτους που είχαμε, στο επικίνδυνο αυτού του έργου του Πυροσβεστικού Σώματος και εσείς το ξεπεράσατε με το ειδικό μισθολόγιο και όλα αυτά που διέπουν το Πυροσβεστικό Σώμα.

Εμείς λέμε ότι αυτό δεν είναι αρκετό. Για αυτό και το αίτημα των πυροσβεστών το οποίο εμείς αναδεικνύουμε να χαρακτηριστεί ως επικίνδυνο το επάγγελμά τους, ως βαρύ και ανθυγιεινό. Βέβαια, αυτό θα έχει συνέπειες και οικονομικές αλλά και τα όρια ηλικίας και όλα αυτά που χρειάζεται να τα ξαναδεί η Κυβέρνηση για να μπορέσει να ικανοποιήσει ζωτικές ανάγκες αυτών των εργαζομένων του Πυροσβεστικού Σώματος, γιατί όπως είπαμε εργάζεται κάτω από πολύ δύσκολες συνθήκες.

Κανείς σήμερα Έλληνας, κανείς που κατοικεί σε αυτήν τη χώρα δεν χαρακτηρίζει το επάγγελμα αυτό ότι είναι ένα επάγγελμα σαν όλα τα άλλα. Όλοι λένε ότι είναι επικίνδυνο. Λένε: «Ρίχτηκε στη φωτιά». Εδώ έχουμε τα συγκεκριμένα θύματα όπως είπα, τριάντα πέντε νεκρούς από το 1998 μέχρι σήμερα.

Βεβαίως, οι άλλοι που δεν φαίνονται, που δεν είναι νεκροί αλλά έχουν τις επαγγελματικές ασθένειες, είναι ακόμα πιο πολλοί, κύριε Υπουργέ. Βέβαια, μέχρι τώρα δεν έχει γίνει καμμία στατιστική στο Πυροσβεστικό Σώμα για το ποιες είναι οι επαγγελματικές ασθένειες που αφορούν τους πυροσβέστες. Τι είναι αυτό που –εάν θέλετε- καταστρέφει την υγεία του και τι μέτρα πρέπει να παρθούν για αυτά; Μέτρα μέχρι σήμερα δεν έχουν παρθεί. Για αυτό έχει και αυτό το σκέλος η ερώτησή μας που σας είπαμε: τα μέτρα προστασίας του Πυροσβεστικού Σώματος, μέτρα που θα πρέπει να παρθούν. Υπάρχει συγκεκριμένη μελέτη, την έχουν υποβάλει οι πυροσβέστες σε εσάς, στο Υπουργείο για να γίνει προεδρικό διάταγμα έτσι ώστε πράγματι να υπάρξουν όλοι αυτοί οι όροι της προστασίας της ζωής του ίδιου του Πυροσβεστικού Σώματος.

Εμείς, λοιπόν, δεν ικανοποιούμαστε από την απάντηση. Θεωρούμε ότι η Κυβέρνηση πρέπει να δει τον χαρακτηρισμό αυτού του επαγγέλματος σαν βαρύ, ανθυγιεινό και επικίνδυνο. Πέρα από αυτά να παρθούν και μέτρα προστασίας μέσα από το προεδρικό διάταγμα που έχουν ζητήσει οι εργαζόμενοι, μέτρα συγκεκριμένα για να προστατεύεται η ζωή των ίδιων των εργαζομένων στο Πυροσβεστικό Σώμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Κατσώτη, σε πολλά από τα σημεία τα οποία θίξατε θα συμφωνήσω. Γιατί πράγματι χρήζουν υποστήριξης αυτοί οι άνθρωποι οι οποίοι σε πολύ μικρό χρόνο έχουν ιδιαίτερη ένταση στη δουλειά τους, με ό,τι επιπτώσεις έχει αυτό στη σωματική και στη ψυχική υγεία.

Για αυτόν τον λόγο πρόσφατα ιδρύσαμε το γραφείο ψυχοκοινωνικής μέριμνας ώστε σε είκοσι τετράωρη βάση να παρέχει ψυχολογική υποστήριξη και στους εν ενεργεία και στους εν αποστρατεία πυροσβέστες. Για αυτόν τον λόγο κάναμε και τη συνεργασία με το Υπουργείο Άμυνας και το Νοσοκομείο της Αεροπορίας ώστε να μπορούν να έχουν καλύτερη περίθαλψη οι πυροσβέστες. Για αυτόν τον λόγο τους δώσαμε φέτος και φορούσαν όλοι τις προβλεπόμενες στολές, κάτι που για χρόνια εκκρεμούσε.

Υπάρχουν πάρα πολλά άλλα ζητήματα τα οποία πρέπει να καλυφθούν και τα οποία πρέπει να λύσουμε σε ένα σώμα που όπως έχω πει και με αρκετά σκληρά λόγια υπάρχουν προβλήματα, αλλά αυτά τα προβλήματα δεν έχουν σχέση με την αυτοθυσία του προσωπικού του σώματος.

Το προεδρικό διάταγμα το οποίο αναφέρατε και το οποίο πράγματι θα έπρεπε να έχει βγει είναι σε εξέλιξη η σύνταξή του και μέχρι το τέλος του έτους θα έχει βγει. Υπάρχουν πολλά προβλήματα. Έχουμε καλύψει αρκετά ζητήματα. Μένουν ίσως πολλά περισσότερα, αλλά βλέπετε ότι ίσως η κύρια προτεραιότητά μας αυτήν τη στιγμή στο Υπουργείο είναι η κάλυψη των προβλημάτων του Πυροσβεστικού Σώματος και η εναρμόνισή του με τις λειτουργίας και άλλα ευρωπαϊκών χωρών και άλλων σύγχρονων κρατών και των αναγκών που υπάρχουν. Γιατί δυστυχώς οι κλιματικές αλλαγές κάθε άλλο παρά προμηνύουν ότι τα επόμενα χρόνια θα είναι εύκολα.

Δίνουμε, λοιπόν, ιδιαίτερο βάρος σε αυτούς τους ανθρώπους και σε αυτές τις δημοσιονομικές συνθήκες τις οποίες διανύουμε προσπαθούμε να λύσουμε διάφορα προβλήματα. Εκτός από το θέμα του χαρακτηρισμού του επαγγέλματος σαν βαρέος και ανθυγιεινού, σε πολλά άλλα ζητήματα τα οποία αναφέρατε θα συμφωνούσα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, επτά μέλη ομάδας ξένων καθηγητών.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Περνάμε στην κρατηθείσα δεύτερη με αριθμό 109/23-10-2017 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκηπρος τον Υπουργό Υποδομών και Μεταφορών,με θέμα: «Δημιουργία νέων υπηρεσιών δημοσίων έργων - αποδυνάμωση του Οδικού Άξονα Κρήτης (ΟΑΚ) - σε τέλμα τα δημόσια έργα στην Κρήτη». Ευχαριστώ τον κ. Μαυραγάνη που περίμενε.

Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, με έκπληξη διαπιστώνω πως ο κ. Σπίρτζης δεν ήρθε σήμερα να απαντήσει παρά τις χθεσινές διαβεβαιώσεις που είχε δώσει στον συνεργάτη μου ο δικός του ο συνεργάτης. Έστω, λοιπόν, και με την παρουσία τη δική σας, ελπίζω να βγει κάτι ουσιαστικό για το ερώτημα το οποίο έχω καταθέσει και θα ζητήσω σε λίγο την απάντησή σας.

Κύριε Υπουργέ, έχει δημιουργήσει σύγχυση και μεγάλη αναστάτωση ο νέος οργανισμός του Υπουργείου σας βάσει του οποίου δημιουργούνται ειδικές υπηρεσίες δημοσίων έργων ως αποκεντρωμένες περιφερειακές υπηρεσίες του Υπουργείου σε επίπεδο υποδιεύθυνσης έργων.

Ειδικότερα στην Κρήτη, για να είμαι πιο συγκεκριμένος, προβλέπεται η σύσταση ΕΥΔΕ Κρήτης και Δωδεκανήσων με έδρα το Ηράκλειο. Αυτό ως γνωστό τουλάχιστον σε εμάς που είμαστε και του κλάδου αλλά και από την περιοχή δημιουργεί σημαντικότατα προβλήματα. Αγνοείτε ότι στην Κρήτη υπάρχει και λειτουργεί ο Οργανισμός Ανάπτυξης Κρήτης, ΟΑΚ ΑΕ, ο οποίος τρέχει και θα έπρεπε να τρέχει με πολύ μεγαλύτερο ρυθμό μεγάλα αναπτυξιακά έργα.

Τον ΟΑΚ τον ιδρύσαμε το 2013 –θυμίζω- σε μια προσπάθεια εξορθολογισμού της διοίκησης και της εκτέλεσης δημοσίων έργων. Επίσης, θυμίζω, ότι στον ΟΑΚ συγχωνεύσαμε τον ΟΑΔΥΚ, ΟΑΝΑΚ, ΕΥΔΕ ΒΟΑΚ και ΕΥΔΕ Αποσελέμη. Θυμίζω ότι το μοντέλο του ΟΑΚ είναι μία καινοτόμος προσέγγιση της δημόσιας διοίκησης η οποία λαμβάνει υπ’ όψιν τις αναπτυξιακές δυνατότητες και ιδιαιτερότητες του νησιού μας.

Παράλληλα με το νέο Οργανισμό ζητάτε –όπως τουλάχιστον περιγράφετε- να δημιουργηθούν άλλες δομές, άλλες υπηρεσίες, άλλες θέσεις εργασίας. Δηλαδή ζητήματα αλληλοεπικαλύψεων και αρμοδιοτήτων, όχι μόνον μεταξύ της νεοσύστατης ΕΥΔΕ Κρήτης, Δωδεκανήσων και του ΟΑΚ αλλά και με άλλες υπηρεσίες, της Διεύθυνσης Τεχνικών Έργων και Υπηρεσιών της Περιφέρειας Κρήτης, της Διεύθυνσης Τεχνικών Έργων της Περιφερειακής Ενότητας Κρήτης και της Διεύθυνσης Τεχνικών Υπηρεσιών των δήμων.

Για εμάς στη Νέα Δημοκρατία ο Οργανισμός Ανάπτυξης Κρήτης είναι σημαντικός για την ανάπτυξη του νησιού μας και μπορεί να γίνει η αιχμή του δόρατος εάν αξιοποιηθεί σωστά.

Κύριε Υπουργέ, δημιουργείτε νέες δημόσιες υπηρεσίες, αυξάνετε τη γραφειοκρατία, τις αλληλοεπικαλύψεις, την πολυπλοκότητα στον δημόσιο τομέα. Δίνετε την εντύπωση ότι δημιουργείτε νέες θέσεις εργασίας, προσπαθώντας να εξυπηρετήσετε τον πελατειακό κρατισμό σας και να βολέψετε «ημετέρους».

Επιλέγετε τον γιγαντισμό του δημοσίου και τη δημιουργία υπηρεσιών, αντί για την απλούστευση των διαδικασιών, τη μείωση της γραφειοκρατίας, τη στήριξη της ανάπτυξης. Επιλέγετε την υποσχεσιολογία φρούδων ελπίδων, αντί της επιτάχυνσης των αναπτυξιακών έργων της Κρήτης. Προσπαθείτε να καλύψετε την αδράνεια και την ανικανότητα της Κυβέρνησης με τη δημιουργία νέων φορέων και υπηρεσιών.

Σας ερωτώ, λοιπόν, κύριε Υπουργέ: Ποια η σκοπιμότητα της δημιουργίας νέων αποκεντρωμένων υπηρεσιών δημοσίων έργων του Υπουργείου Μεταφορών και Υποδομών; Ποια η αναγκαιότητα στο τέλος τέλος στην Κρήτη, δεδομένης της λειτουργίας του Οργανισμού Ανάπτυξης Κρήτης; Ποιος ο σχεδιασμός της Κυβέρνησης, ώστε να βγουν από το τέλμα της τελευταία τριετίας σχεδόν όλα τα μεγάλα αναπτυξιακά έργα του νησιού μας;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Μαυραγάνη, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θέλω λίγο να φρεσκάρω τη μνήμη όλων στην Αίθουσα αυτήν και των Κρητών που ακούνε μέσα από αυτήν τη συχνότητα. Στις 29 Αυγούστου 2014 -υπογραφή Κυριάκος Μητσοτάκης, Υπουργός Διοικητικής Μεταρρύθμισης και Ηλεκτρονικής Διακυβέρνησης- συγκροτείτε με το προεδρικό διάταγμα 109 ΕΥΔΕ ανά την Ελλάδα.

Άρα η ΕΥΔΕ, κυρίες και κύριοι συνάδελφοι, κύριε Βουλευτά -και είναι κάτι που θα έπρεπε να το γνωρίζετε βεβαίως- από τις 29 Αυγούστου 2014 είναι μία διοικητική πραγματικότητα.

Αναρωτιέται κανείς: Γιατί είναι μία διοικητική πραγματικότητα; Επειδή θέλουμε να ακυρώσουμε τον ΟΑΚ ή μήπως επειδή θέλει το Υπουργείο κεντροποιημένα από τη μία πλευρά, αλλά με οικονομίες κλίμακας που θα φτάνουν επιτόπου, για να έρθει η Κυβέρνηση -η κάθε κυβέρνηση, η σημερινή και οι επόμενες- κοντά στα προβλήματα και κοντά στον καθένα και την καθεμία, για να εποπτεύει και να διευθύνει τα έργα τα σημαντικά μόνο και τα ειδικά -για αυτά συγκροτήθηκαν οι ΕΥΔΕ για τα σημαντικά και τα ειδικά- όπως λέει -επειδή δεν είναι μία νέα πραγματικότητα- ο ν.679/77, με τον οποίο και συγκροτούνται οι ΕΥΔΕ, από το 1977;

Συνεπώς, αυτό υπήρξε ως αναγκαιότητα στην ελληνική διοικητική πραγματικότητα, διότι εκεί που τα υψηλού κόστους έργα συναντούσαν κάποια συμφέροντα, ίσως θα έπρεπε να είναι πιο κοντά ο εποπτεύων.

Μιλήσατε για τις ΤΥΔΚ, τις τεχνικές υπηρεσίες, δηλαδή, των νομαρχιών παλιά και τώρα των περιφερειών, που δανείζουν προσωπικό για την εποπτεία. Δανείζουν, διότι το Υπουργείο δεν έχει. Δανείζουν τους δήμους, διότι οι δήμοι πολλές φορές δεν έχουν.

Αυτήν τη στιγμή τι λέμε; Λέμε ότι μπορεί ο διοικητικός μηχανισμός του κράτους να είναι δίπλα στα προβλήματα, να εποπτεύει τα τοπικά έργα, να τα αφουγκράζεται και να τα διαχειρίζεται. Ποια έργα; Μόνο τα σημαντικά.

Εδώ, κύριε Βουλευτά, πρέπει να σας ενδιαφέρει ο Βόρειος Οδικός Άξονας της Κρήτης. Μου δίνετε την ευκαιρία να σας πω, ότι περιλαμβάνουμε στις πρόνοιες μας ένα έργο ύψους 1,3 με 1,6 δισεκατομμύριο ευρώ, το οποίο περιλαμβάνει εκατόν σαράντα έξι χιλιόμετρα οδικού άξονα, συνδέοντας τις παλαιότερες μελέτες -που ήταν άκεντρες μελέτες- με μία κοινή χάραξη. Ποτέ δεν είχε υπάρξει πρόνοια για να ευθυγραμμιστούν αυτές οι χαράξεις, γιατί ποτέ δεν υπήρχε πραγματική πρόνοια να εκτελεστούν τα έργα, γιατί για σαράντα χρόνια είχατε εκτελέσει σαράντα δύο χιλιόμετρα, ένα χιλιόμετρο τον χρόνο. Δεν είναι καλή επίδοση για το παλιό κατεστημένο πολιτικό σύστημα. Σαράντα χρόνια σαράντα δύο χιλιόμετρα!

Άρα μην ψάχνετε να βρείτε αποδυναμώσεις του ΟΑΚ. Στη δευτερολογία μου θα σας πω για την περαιτέρω ενίσχυση του ΟΑΚ προς άλλες κατευθύνσεις και για μικρότερα έργα και βεβαίως όχι για έργα δισεκατομμυρίων, γιατί δεν έχει καν τις τεχνικές δυνατότητες να τα υποστηρίξει.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα προσπαθήσω να κρατήσω την αναπνοή μου, για να ακούσω με ενδιαφέρον την δευτερολογία και αυτό που πραγματικά μας φυλάτε ως έκπληξη.

Ωστόσο, επειδή επικαλεστήκατε τον κ. Μητσοτάκη ως Υπουργό Διοικητικής Μεταρρύθμισης, θα ήθελα πραγματικά να ακολουθήσετε συνολικά το έργο που είχε χαράξει και είχε ξεκινήσει να υλοποιείται στο συγκεκριμένο Υπουργείο και όχι μια πρωτοβουλία που, βεβαίως, την αποσυνδέετε από μια σειρά άλλων γεγονότων και πρωτοβουλιών που είχε ήδη δρομολογήσει από τότε και που θα έπρεπε και εσείς, εάν πραγματικά πιστεύατε σε μια Ελλάδα σύγχρονη και αποτελεσματική, να συνεχίσετε.

Κάνατε μια περιγραφή και είπατε για οικονομίες κλίμακος που μόνο εσείς καταλάβατε, κύριε Υπουργέ. Δώστε λύσεις με έργα και μην προσπαθείτε να καλύψετε το ανύπαρκτο έργο σας με τη δημιουργία νέας γραφειοκρατίας.

Ο οργανισμός με την πρώτη του διοίκηση απέδειξε ότι επιτυγχάνει εξοικονόμηση πόρων, κύριε Υπουργέ και μείωση της γραφειοκρατίας σε σχέση με το προηγούμενο μοντέλο λειτουργίας, ενώ ταυτόχρονα παράγει περισσότερο έργο και μπορεί πολύ περισσότερο ακόμα.

Η Κυβέρνησή σας, αφού απαξίωσε τον οργανισμό, επιχειρεί να του αφαιρέσει την πιο ουσιαστική αρμοδιότητα, αυτή που αφορά τον ΒΟΑΚ, Βόρειο Οδικό Άξονα. Και χαίρομαι που αναφερθήκατε σε αυτό.

Πάμε, λοιπόν, μιας και αναφερθήκατε με ημερομηνίες και δηλώσεις, να σας θυμίσω κάποιες δηλώσεις που σίγουρα δεν θα σας είναι καθόλου ευχάριστες, κύριε Υπουργέ. Στις 14 Ιανουαρίου 2016 στην Περιφέρεια Κρήτης ο κ. Σπίρτζης, ο οποίος απουσιάζει από την Αίθουσα σήμερα, για την κατασκευή του ΒΟΑΚ χωρίς διόδια δήλωνε: «Έχουμε ένα συνολικό σχεδιασμό ως Κυβέρνηση για την εξεύρεση ανταποδοτικών για τους αυτοκινητόδρομους. Αυτό προβλέπει τη μη ιδιωτικοποίηση και καλύτερη αξιοποίηση δημοσίων έργων».

Στις 11 Νοεμβρίου, στη διϋπουργική επιτροπή, δήλωνε ο κ. Σπίρτζης: «Το έργο του ΒΟΑΚ θα πραγματοποιηθεί με χρηματοδότηση της Ευρωπαϊκής Τράπεζας Επενδύσεων και ταυτόχρονη συμμετοχή ιδιωτικών κεφαλαίων».

Στις 18 Μαΐου 2017 ο κ. Δέδες, ο Γενικός Γραμματέας σας, δήλωνε: «Το έργο του ΒΟΑΚ πρέπει να γίνει με ρήτρα διαθεσιμότητας –επαναλαμβάνω- που σημαίνει ότι θα πληρώνει κάθε χρόνο το κράτος το ποσοστό που θα ορίζεται στον ανάδοχο που θα πάρει το έργο. Το ζητούμενο για εμάς είναι να μην πληρώνει ο πολίτης».

Και υπάρχουν και κάτι άλλες ωραίες, χαλαρές, ευχάριστες δηλώσεις του κ. Σταθάκη, που τελικά, βεβαίως, κατέληγαν σε κάτι αόριστο και απραγματοποίητο.

Και πρόσφατα, στις 21 Σεπτεμβρίου, στα πλαίσια του Γ’ Αναπτυξιακού Συνεδρίου Κρήτης, δήλωνε ο κ. Τσίπρας πως δεν θέλει συμβάσεις παραχώρησης για τον ΒΟΑΚ και πως θα εξεταστούν άλλοι τρόποι για να μην επιβαρυνθούν οι Κρήτες.

Λίγες εβδομάδες μετά διαψεύδετε -ως συνηθίζετε, δηλαδή- τους ίδιους τους εαυτούς σας. Και τώρα κάνετε το ίδιο πράγμα. Ακολουθώντας την ίδια επιτυχημένη συνταγή, από εκεί που μιλούσατε για έναν ΒΟΑΚ χωρίς διόδια και κάνατε χυδαίες επιθέσεις κατά όσων εξέταζαν όλα τα ενδεχόμενα, τώρα διεξάγετε, παρακαλώ, δημοσκοπήσεις, προσπαθώντας να φέρετε το θέμα πλαγίως στο τραπέζι. Τελικά, τι ισχύει; Τι σχεδιάζετε να κάνετε; Θα υπάρξουν διόδια στο ΒΟΑΚ; Υπάρχει ένα ολοκληρωμένο σχέδιο; Τι ακριβώς θέλει να κάνει η Κυβέρνηση;

Κύριε Υπουργέ, παραπλανείτε τον κόσμο. Δεν ξέρω αν το κάνετε λόγω λανθασμένων στοιχείων ή αν υπάρχει σκοπιμότητα. Όμως, παραπλανείτε και δεν αναφέρετε τον πραγματικό άθλο του ΟΑΚ να ολοκληρώσει το μεγάλο υδραυλικό έργο της ΕΥΔΕ Αποσελέμι, δηλαδή το Φράγμα Αποσελέμι, και να έχει διάθεση μέχρι σήμερα δεκατέσσερα εκατομμύρια κυβικά νερού σε Ηράκλειο, σε Χερσόνησο και Άγιο Νικόλαο, όταν την ίδια στιγμή -να τα αναφέρουμε αυτά- τα «αδελφά έργα» στην Πάτρα και στη Ρόδο είναι ακόμα μη παραγωγικά.

Κύριε Υπουργέ, ποια είναι η θέση σας για το μέλλον του έργου; Τι θα γίνει όσον αφορά τη Διεύθυνση Υδραυλικών Έργων και μια σειρά άλλων γεγονότων και πρωτοβουλιών που λειτουργούν μέσα στον Οργανισμό Ανάπτυξης Ανατολικής Κρήτης;

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υφυπουργός Υποδομών και Μεταφορών κ. Νικόλαος Μαυραγάνης.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Να ξεκινήσω από αυτό το οποίο αγγίξατε τελευταίο, τη διαχείριση υδάτων Κρήτης. Όπως γνωρίζετε -αν δεν το γνωρίζετε, να σας πληροφορήσω εγώ- υδατικά ισοζύγια δεν έχει κανένας νομός της χώρας. Οι πρώτοι νομοί της χώρας που θα αποκτήσουν υδατικά ισοζύγια θα είναι οι νομοί της Κρήτης. Γιατί; Διότι συμφωνήθηκε ήδη μεταξύ περιφέρειας και ΟΑΚ ότι ο αποκλειστικός διαχειριστής των υδάτων της Κρήτης σε επίπεδο μελέτης και έργων θα είναι ο ΟΑΚ.

Ήδη χορηγήσαμε 800 χιλιάδες ευρώ προς τον ΟΑΚ -και αυτό είναι μία είδηση και σας ευχαριστώ πολύ που μου δίνετε την ευκαιρία να το πω- για να ολοκληρώσει και να ετοιμάσει μελέτη σχετική με τη διαχείριση των υδάτων κι, επιτέλους, οι νομοί της Κρήτης να αποκτήσουν υδατικά ισοζύγια. Για όσους δεν γνωρίζουν, δεν μπορεί να γίνει οποιοδήποτε έργο υδατικής διαχείρισης αν δεν υπάρχουν υδατικά ισοζύγια, σύμφωνα με τις τελευταίες αποφάσεις του Συμβουλίου της Επικρατείας.

Πάμε παρακάτω. ΒΟΑΚ: Εμείς θέλουμε να τον κάνουμε τον ΒΟΑΚ. Δυστυχώς, το προηγούμενο καθεστώς, το οποίο είχε εγκαθιδρυθεί στην Ελλάδα για πολλές δεκαετίες, δεν ήθελε να τον κάνει. Και σας απέδειξα γιατί δεν ήθελε να τον κάνει. Διότι για σαράντα χρόνια είχε κάνει σαράντα χιλιόμετρα. Ένα το κρατούμενο.

Δεύτερον: Ποια ήταν αυτά τα χιλιόμετρα; Ήταν οι παρακάμψεις των μεγάλων πόλεων της Κρήτης και μόνο. Οι μεταξύ συνδέσεις ουδέποτε είχαν ενιαία χάραξη. Για να καταλάβει ο κόσμος, «έργο» σημαίνει ότι πρέπει να κάνω μια μελέτη με ενιαία χάραξη. Αν δεν κάνω ενιαίες χαράξεις και η μία είναι στον βορρά και η άλλη είναι στον νότο, η άλλη είναι παράκεντρα, σημαίνει ότι δεν θέλω να τις κάνω και απλώς κάνω μελέτες για να βγάλω κάποια χρήματα.

Αυτό, λοιπόν, τελειώνει. Το έργο θα γίνει και θα δημοπρατηθεί. «Πότε;», είναι η ερώτηση. Ολοκληρώνουμε τις ενιαίες μελέτες -έχουμε προσλάβει τεχνικό και νομικό σύμβουλο- για ευθύγραμμη χάραξη από Χανιά μέχρι και Άγιο Νικόλαο μέχρι το πρώτο εξάμηνο του 2018. Η δημοπράτηση σχεδιάζουμε να γίνει μέσα στο πρώτο εξάμηνο -προς το τέλος αυτού- του 2018.

**ΕΛΕΥΘΕΡΙΟΣ ΑΥΓΕΝΑΚΗΣ:** Με ποιο μοντέλο;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Επιτέλους, ο ΒΟΑΚ θα αντιμετωπιστεί ενιαία μελετητικά και ενιαία ως έργο.

**ΕΛΕΥΘΕΡΙΟΣ ΑΥΓΕΝΑΚΗΣ:** Με ποιο μοντέλο χρηματοδότησης, κύριε Υπουργέ;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Επειδή έχετε μεγάλο άγχος…

**ΕΛΕΥΘΕΡΙΟΣ ΑΥΓΕΝΑΚΗΣ:** Έγνοια έχουμε.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** …και επειδή εσείς, η παράταξή σας μαζί με το ΠΑΣΟΚ, ήσασταν αυτοί που δέσμευσαν για πάρα πολλά χρόνια την Ελλάδα σε παραχωρήσεις, οι οποίες ήταν υποτελείς…

**ΠΡΟΕΔΡΕΥΩΝ (Νικήτας Κακλαμάνης):** Επί του αντικειμένου. Να κλείνουμε.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Σας λέω, λοιπόν, για να το κλείσουμε, ότι το μοντέλο θα είναι χρηματοοικονομικά ισόρροπο. Ψάχνουμε να βρούμε λύσεις τέτοιες που να μην επιβαρύνουν τους κατοίκους της Κρήτης.

**ΠΡΟΕΔΡΕΥΩΝ (Νικήτας Κακλαμάνης):** Αγαπητοί συνάδελφοι, ολοκληρώθηκε η συζήτηση των επικαίρων ερωτήσεων.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθητές και μαθήτριες και δύο εκπαιδευτικοί συνοδοί τους από το 41ο Δημοτικό Σχολείο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμοδίων Αρχών και διατάξεις εφαρμογής».

Το σχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν το λόγο όσοι έχουν αντίρρηση επί της κύρωσης αυτού του μνημονίου συνεννόησης.

Όπως προκύπτει από τα πρακτικά της Διαρκούς Επιτροπής, επιφυλάξεις είχαν διατυπώσει η Νέα Δημοκρατία, η Χρυσή Αυγή και το Κομμουνιστικό Κόμμα Ελλάδας.

Από τη Νέα Δημοκρατία είναι εδώ ο κ. Φορτσάκης, από τη Χρυσή Αυγή είναι εδώ ο εκπρόσωπός της, ο κ. Καρακώστας, και από το Κομμουνιστικό Κόμμα Ελλάδας ο κ. Κατσώτης.

Κύριε Φορτσάκη, έχετε τον λόγο για πέντε λεπτά.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε.

Εμείς είχαμε εκφράσει επιφύλαξη όχι επί του κειμένου της κυρώσεως, αλλά με την ιδέα ότι μπορούσαν να έρθουν και να κατατεθούν τροποποιήσεις οι οποίες θα ήταν σημαντικές, κατά την πάγια τακτική της Κυβέρνησης, και οι οποίες θα αλλοίωναν το κύριο αντικείμενο της συζητούμενης αποδοχής. Είπαμε, λοιπόν, ότι αν αυτές οι τροπολογίες ήταν πιο σημαντικές, δεν θα το ψηφίζαμε. Δεν είναι η περίπτωση αυτή.

Θα ψηφίσουμε, λοιπόν, την κύρωση, επαναλαμβάνοντας, όμως, ότι λυπούμαστε πάρα πολύ που η Κυβέρνηση δεν άδραξε την ευκαιρία να υπερασπιστεί και τα ελληνικά συμφέροντα στη σύμβαση αυτή. Αυτή η σύμβαση είναι, στην ουσία, αποδοχή του αμερικανικού κειμένου, χωρίς καμμία νομοπαρασκευαστική επεξεργασία από δικής μας πλευράς και έτσι καταλήγει σε μία απολύτως ετεροβαρή υποχρέωση.

Για παράδειγμα, ενώ οι Αμερικανοί μας ζητούν και τους κοινοποιούμε υποχρεωτικά όλα τα υπόλοιπα λογαριασμών, μαζί με τα ονόματα των Αμερικανών φορολογουμένων, είτε είναι Αμερικανοί υπήκοοι είτε είναι Αμερικανοί κάτοικοι, εκείνοι δεν μας δίνουν τα υπόλοιπα λογαριασμών.

Επίσης, υπάρχουν προβλήματα σε σχέση με το για ποιους υποχρεούται το κάθε κράτος να κοινοποιεί τα ονόματα. Έτσι, για παράδειγμα, τίθεται ένα ζήτημα για τους Έλληνες οι οποίοι έχουν και αμερικανική υπηκοότητα και οι οποίοι, εξαιτίας των ρυθμίσεων αυτών, μαζικά τώρα εγκαταλείπουν την αμερικανική υπηκοότητα. Αυτό θα πρέπει να απασχολήσει την Ελλάδα, διότι οι Ελληνοαμερικανοί είναι μία ομάδα η οποία στηρίζει τα ελληνικά συμφέροντα στις Ηνωμένες Πολιτείες και χρειάζεται για λόγους εθνικούς να υπάρχει.

Τα ίδια μπορούμε να πούμε για πολλά άλλα ζητήματα της σύμβασης αυτής, όπως, για παράδειγμα, ότι δεν καλύπτει τα μικρά χρηματοπιστωτικά ιδρύματα, τα οποία φαίνεται ότι μπορούν να τύχουν μίας μεταχειρίσεως διαφορετικής από τα υπόλοιπα. Έτσι, ανοίγεται μία οδός αποφυγής των σχετικών υποχρεώσεων.

Με λίγα λόγια, η Ελλάδα δεν έκανε αυτό το οποίο έπρεπε να κάνει, δηλαδή να ασχοληθεί σοβαρά με το θέμα και να κάνει προτάσεις, παρ’ ότι το αμερικανικό κείμενο επιτρέπει στα αντισυμβαλλόμενα κράτη να προβάλουν τα ζητήματα εκείνα τα οποία θα είναι απαραίτητα για να μπορέσει να ικανοποιηθεί και ο όρος της αμοιβαιότητας.

Θυμίζω ότι η αμοιβαιότητα είναι μία υποχρέωση η οποία έχει συνταγματική κατοχύρωση και ότι θα έπρεπε η ελληνική Κυβέρνηση να είναι πολύ προσεκτική στο σημείο αυτό. Δεν είναι η πρώτη φορά που έρχονται κείμενα χωρίς επεξεργασία. Είναι μία πρακτική την οποία το Υπουργείο πρέπει, επιτέλους, να αναθεωρήσει, διότι είναι ανάγκη να ασχολούμαστε με τα θέματα τα οποία φέρνουμε στη Βουλή, χωρίς να αποδεχόμαστε συστηματικά και χωρίς περαιτέρω σκέψη αυτά τα οποία μας προτείνουν οι ξένοι.

Για αυτό θα ψηφίσουμε μεν τη συμφωνία, αλλά θεωρούμε ότι υπάρχει ένα σημαντικό έλλειμμα προετοιμασίας από την ελληνική πλευρά, για το οποίο εκφράζουμε τη βαθιά μας λύπη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Φορτσάκη, και για το σύντομο της τοποθέτησης.

Τον λόγο έχει ο ειδικός αγορητής της Χρυσής Αυγής κ. Καρακώστας.

**ΕΥΑΓΓΕΛΟΣ ΚΑΡΑΚΩΣΤΑΣ:** Αποδεικνύεται για μία ακόμη φορά ότι τόσο η εξωτερική πολιτική όσο και οι νομοθετικές πρωτοβουλίες της Κυβέρνησης ΣΥΡΙΖΑ - ΑΝΕΛ αποσκοπούν, κατά βάση, στην εξυπηρέτηση ξένων συμφερόντων και στην εφαρμογή στη χώρα μας κάθε είδους εντολών, κανονισμών, οδηγιών και λοιπών υποδείξεων των διεθνών θεσμών, οι οποίοι και μας επιτηρούν.

Από την ψήφιση των εθνοκτόνων μνημονίων έως και την κύρωση και ενσωμάτωση στην εθνική νομοθεσία κάθε είδους σύμβασης ή οποιουδήποτε άλλου κειμένου προερχόμενου από το διευθυντήριο των Βρυξελλών, η Κυβέρνηση φάνηκε ότι είναι σε θέση να εξυπηρετήσει άψογα τα συμφέροντα όχι της χώρας μας, αλλά των εντολοδόχων της, κάνοντας κατάχρηση του άρθρου 28 παράγραφος 1 του Συντάγματος, υποβιβάζοντας, δηλαδή, το Εθνικό Δίκαιο έναντι των διεθνών συμβάσεων και παραχωρώντας με τον τρόπο αυτό εθνική κυριαρχία.

Με το υπό ψήφιση νομοθέτημα, όμως, αποδεικνύεται ότι η Κυβέρνηση είναι σε θέση να υπηρετεί εξίσου αποτελεσματικά και τα υπερατλαντικά συμφέροντα και συγκεκριμένα αυτά των μέχρι πρότινος «φονιάδων των λαών Αμερικάνων», αποδεχόμενοι στην ουσία την πλήρη εφαρμογή της αμερικάνικης νομοθεσίας εντός της ελληνικής επικράτειας προς όφελος όχι του εθνικού συμφέροντος, αλλά εκείνου των Ηνωμένων Πολιτειών.

Βασικό αντικείμενο του υπό ψήφιση σχεδίου νόμου αποτελεί ο νόμος περί φορολογικής συμμόρφωσης λογαριασμών της αλλοδαπής και η εφαρμογή του στην ελληνική επικράτεια μέσω της ενσωμάτωσης στην εθνική νομοθεσία και, μάλιστα, με αυξημένη ισχύ, κατά το άρθρο 28 παράγραφος 1 του Συντάγματος του σχετικού μνημονίου συνεργασίας και της συμφωνίας την οποία έχουν ήδη υπογράψει Ελλάδα και Ηνωμένες Πολιτείες.

Με το εν λόγω νομοθέτημα επεκτείνεται στην ουσία το πεδίο εφαρμογής της αμερικανικής νομοθεσίας και η κατά τόπους αρμοδιότητα των κρατικών αμερικανικών αρχών και υπηρεσιών εντός της ελληνικής επικράτειας. Η επίκληση της αρχής της αμοιβαιότητας γίνεται απλά και μόνο για λόγους εσωτερικής κατανάλωσης, ώστε να μην αντιληφθούν οι Έλληνες πολίτες, και ιδίως οι Έλληνες οι οποίοι έχουν με τον οποιοδήποτε τρόπο δεσμούς με τις Ηνωμένες Πολιτείες, ότι πλέον θα υπόκεινται στην αμερικανική νομοθεσία και μάλιστα με την υπογραφή και τις ευλογίες του ελληνικού κράτους.

Προφανώς και δεν υφίσταται καμμία αμοιβαιότητα από τη στιγμή που το αμερικάνικο δημόσιο και τα αμερικανικά χρηματοπιστωτικά ιδρύματα δεν αναλαμβάνουν ούτε κατ’ ελάχιστο δεσμεύσεις και υποχρεώσεις που θα ισχύουν για το ελληνικό δημόσιο και τις ελληνικές τράπεζες, όσον αφορά, για παράδειγμα, την παροχή πληροφοριών, την απειλή κυρώσεων, τις δυνατότητες ελέγχου και εποπτείας.

Με το υπό ψήφιση σχέδιο νόμου δεν επικυρώνεται από το ελληνικό Κοινοβούλιο μια διακρατική συμφωνία ή σύμβαση από αυτές που πολλές φορές συντάσσονται μεταξύ κυρίαρχων κρατών με γνώμονα τα κοινά συμφέροντα και με σεβασμό στην αρχή της αμοιβαιότητας. Στην προκειμένη περίπτωση έχουμε να κάνουμε με μία σύμβαση ετεροβαρή, στην ουσία με μία σύμβαση προσχώρησης, μέσω της οποίας υποχωρεί η εγχώρια νομοθεσία έναντι του αμερικανικού δικαιοδοτικού συστήματος.

Ειδικότερα ο νόμος FATCA αποτελεί νομοθέτημα το οποίο ψηφίστηκε από το Κογκρέσο των Ηνωμένων Πολιτειών το 2010 και αποσκοπεί στην καταστολή της φοροδιαφυγής των πολιτών των ΗΠΑ ή νομικών προσώπων που εδράζονται στις ΗΠΑ, τα οποία διατηρούν ξένους λογαριασμούς ή offshore επενδύσεις.

Με τη διεύρυνση του πεδίου εφαρμογής του νόμου FATCA σε διεθνές επίπεδο, η κυβέρνηση των Ηνωμένων Πολιτειών στην ουσία επιχειρεί να μετατρέψει τα ανά τον πλανήτη χρηματοπιστωτικά ιδρύματα σε άτυπα εντεταλμένα όργανα της IRS, δηλαδή της Αμερικανικής Υπηρεσίας Εσωτερικών Εσόδων.

Επιπλέον, με αντίστοιχες διακρατικές συμφωνίες διασφαλίζει την εφαρμογή του FATCA στις επικράτειες κυρίαρχων, υποτίθεται, κρατών. Τα κράτη αυτά στην ουσία αποδέχονται να ασκήσουν καθήκοντα ελεγκτικών οργάνων αναφερόμενα στο αμερικανικό Υπουργείο Οικονομικών.

Εν τέλει, η διασφάλιση των αμερικανικών συμφερόντων ολοκληρώνεται με τη θεσμική κατοχύρωση του FATCA, μέσω της ενσωμάτωσής του στην εθνική νομοθεσία του αντισυμβαλλόμενου κράτους διά της κυρώσεως της αντίστοιχης διακρατικής συμφωνίας, όπως ακριβώς συμβαίνει με το υπό ψήφιση σχέδιο νόμου.

Μετατρέπονται, λοιπόν, με αυτόν τον τρόπο τα εθνικά κοινοβούλια -και στην προκειμένη περίπτωση η Βουλή των Ελλήνων- σε άτυπη υποεπιτροπή του αμερικανικού Κογκρέσου, νομοθετώντας με γνώμονα τη διαφύλαξη των αμερικανικών συμφερόντων, την εφαρμογή της αμερικανικής νομοθεσίας και στοχεύοντας στην καταπολέμηση της οποιασδήποτε φοροδιαφυγής λαμβάνει χώρα από Αμερικανούς πολίτες σε βάρος των ΗΠΑ.

Κατά τη συζήτηση του υπό ψήφιση σχεδίου νόμου στην επιτροπή θέσαμε ως Χρυσή Αυγή κάποια καίρια ερωτήματα, για τα οποία, βεβαίως, δεν λάβαμε καμμία απάντηση.

Υπενθυμίζουμε κάποια από αυτά: Ποιο το όφελος το οποίο αποκομίζουμε ως χώρα από την απόφαση της ελληνικής Κυβέρνησης να λειτουργήσουν οι κρατικές μας υπηρεσίες και οι ελληνικές τράπεζες ως άτυπα κλιμάκια ελέγχου του αντίστοιχου αμερικάνικου ΣΔΟΕ; Ποια τα ανταλλάγματα, τα ενδεχόμενα κέρδη ή τα όποια αντισταθμιστικά οφέλη τυχόν προκύψουν για την Ελλάδα πέραν μιας γενικόλογης αναφοράς στο υπό ψήφιση σχέδιο νόμου περί αμοιβαιότητας και ανταλλαγής πληροφοριών;

Ποιες οι επιπτώσεις υπερψήφισης του εν λόγω νομοθετήματος για εκατοντάδες χιλιάδες Ελληνοαμερικανούς ομογενείς, οι οποίοι δραστηριοποιούνται στα οικονομικά δρώμενα της πατρίδας, αλλά ως Αμερικανοί πολίτες υπόκεινται στην εφαρμογή του νόμου FATCA;

Όσον δε αφορά στα συνήθη αποτελέσματα των διαπραγματευτικών ικανοτήτων της Κυβέρνησης, είτε αφορά στη συνάντηση Τσίπρα - Τραμπ είτε στο υπό ψήφιση σχέδιο νόμου, μας έρχεται στο μυαλό η γνωστή λαϊκή παροιμία, η οποία έχει ως εξής: «Εκεί που μας χρωστούσαν, μας πήραν και το βόδι.». Την αναφέρουμε με μία και μόνο ελπίδα, να μην μπει ποτέ στον πειρασμό ο κ. Τσίπρας να την αποδώσει στην αγγλική γλώσσα. Η Χρυσή Αυγή καταψηφίζει.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Καταψηφίζετε και τα άρθρα;

**ΕΥΑΓΓΕΛΟΣ ΚΑΡΑΚΩΣΤΑΣ:** Τα πάντα.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Προχωράμε στον ειδικό αγορητή από το Κομμουνιστικό Κόμμα Ελλάδας, τον κ. Κατσώτη.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η πολιτική διαχείριση των αναγκών του κεφαλαίου είναι γνωστό ότι υποτάσσει κάθε λαϊκή και κοινωνική ανάγκη στην καπιταλιστική ανάπτυξη. Έτσι δημιουργείται και το λεγόμενο «επενδυτικό φιλικό περιβάλλον».

Είναι στην καθημερινότητα η συζήτηση για τα δυσβάσταχτα χαράτσια, που πληρώνουν οι μισθωτοί, οι αυτοαπασχολούμενοι, οι φτωχοί αγρότες και η πλειοψηφία του λαού μας, για να αποπληρωθεί το χρέος, χρέος που δημιουργήθηκε αποκλειστικά από τους βιομήχανους, τους εφοπλιστές και επιχειρηματίες άλλων τομέων, από τις κυβερνήσεις, οι οποίες ανεξάρτητα από το πώς αυτοπροσδιορίστηκαν ή αυτοπροσδιορίζονται -δεξιές, σοσιαλιστικές ή αριστερές- με τους λεγόμενους «αναπτυξιακούς νόμους» επιχορηγήθηκαν και επιχορηγούνται για επενδύσεις, απαλλάσσονται από τη φορολογία ή φορολογούνται ελάχιστα, με το επιχείρημα των κινήτρων για την ανάπτυξη και τη δημιουργία νέων θέσεων εργασίας.

Η Κυβέρνηση φέρνει σήμερα για κύρωση τη διεθνή σύμβαση, το μνημόνιο συνεννόησης και της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και λοιπά.

Εμείς αυτή τη σύμβαση, αυτό το μνημόνιο το θεωρούμε υποκριτικό, γιατί δεν πρόκειται να αντιμετωπίσει τη φοροδιαφυγή, τη φοροαποφυγή, όπως δεν το έκαναν και άλλες, προηγούμενες συμβάσεις. Οι συμβάσεις, διμερείς και πολυμερείς, που έχουν κυρωθεί για ανταλλαγή πληροφοριών είναι αρκετές. Όμως, το φαινόμενο της φοροαποφυγής όχι μόνο δεν περιορίστηκε, αλλά αντίθετα διευρύνθηκε.

Οι συμφωνίες και οι συμβάσεις είναι υποκριτικές και επί της ουσίας έρχονται να κρύψουν την πραγματικότητα. Πρώτα έρχονται να κρύψουν τον φορολογικό πόλεμο, τους οξυμμένους φορολογικούς ανταγωνισμούς μεταξύ των ιμπεριαλιστικών κρατών. Οι Ηνωμένες Πολιτείες με την κυβέρνηση Τραμπ θέλουν να μειώσουν ακόμα παραπέρα τη φορολογική επιβάρυνση των επιχειρήσεων που δραστηριοποιούνται στις Ηνωμένες Πολιτείες. Η ίδια συζήτηση γίνεται και στην Ευρωπαϊκή Ένωση, για το πώς θα υπάρξουν νέοι, μειωμένοι, φορολογικοί συντελεστές.

Δεύτερο ζήτημα είναι η προκλητική και μη νόμιμη φοροαποφυγή για το μεγάλο κεφάλαιο. Για παράδειγμα, η υπόθεση με το εφοπλιστικό κεφάλαιο στην Ελλάδα ξεπερνά τα όρια του σκανδάλου. Με βάση τους νόμους του ελληνικού κράτους απαλλάσσονται επί της ουσίας από τη φορολογία. Πληρώνουν λιγότερα απ’ ό,τι πληρώνουν οι ναυτεργάτες. Από την άλλη, χτίζουν συνεχώς νέα καράβια, ύψους δισεκατομμυρίων δολαρίων. Είναι ή όχι σκάνδαλο αυτή η υπόθεση;

Τρίτο ζήτημα: Είναι γνωστό ότι με τη Συνθήκη του Μάαστριχτ υπάρχει η ελεύθερη κίνηση κεφαλαίων στο σύνολο της Ευρωπαϊκής Ένωσης, όπως, βέβαια, και στις άλλες καπιταλιστικές οικονομίες. Ως πυρήνα τους, βέβαια, έχουν την ανωνυμία: ανώνυμες μετοχές, το απόρρητο, το επιχειρηματικό, το εμπορικό, το φορολογικό, το τραπεζικό και όλα αυτά, που διασφαλίζουν βέβαια την πλουτοκρατία, τους ολιγάρχες. Όλο αυτό το πλαίσιο, το απόρρητο, η ανωνυμία, έχει νομοθετηθεί για να μπορεί να κάνει πιο εύκολη τη δραστηριότητά τους, τα παιχνίδια των επιχειρηματικών ομίλων.

Είναι υποκριτική και αυτή η συμφωνία, η διεθνής σύμβαση, γιατί αυτοί οι οποίοι κηρύσσουν τον πόλεμο απέναντι στη φοροδιαφυγή, η Ευρωπαϊκή Ένωση, οι Ηνωμένες Πολιτείες, έχουν μέσα στις χώρες τους φορολογικούς παραδείσους, που είναι γνωστοί και όχι μόνο τους ανέχονται, αλλά ενισχύουν αυτούς τους παραδείσους. Σε πόσες, αλήθεια, πολιτείες στις Ηνωμένες Πολιτείες δεν λειτουργούν τέτοιοι φορολογικοί παράδεισοι;

Από τους βασικούς φορολογικούς παραδείσους, με βάση την κατάταξη που κάνουν παγκόσμιοι οργανισμοί -το είπαμε και στις επιτροπές- οι πέντε στους τέσσερις είναι στην Ευρωπαϊκή Ένωση και ταυτόχρονα η Κομισιόν λέει ότι θέλει να πατάξει τη φοροδιαφυγή.

Τρίτο ζήτημα είναι η σύγκρουση που υπάρχει και βλέπουμε σήμερα ανάμεσα στις Ηνωμένες Πολιτείες και στην Ευρωπαϊκή Ένωση και στα ζητήματα της φορολογίας, που έχουν πάρει τεράστιες διαστάσεις. Βλέπουμε, από τη μία, εδώ η Κομισιόν να παίρνει αποφάσεις με πρόστιμα για τις αμερικάνικες πολυεθνικές εταιρείες και, αντίστοιχα, βλέπουμε τις Ηνωμένες Πολιτείες να διώκουν πολυεθνικές ευρωπαϊκές, όπως η «SIEMENS», η «VOLKSWAGEN» και λοιπά.

Επίσης, είναι πολλές άλλες υποθέσεις, όπως τα Panama papers, που είναι γνωστά και όλα αυτά αποτελούν για εμάς παραδείγματα, επιβεβαιώσεις αυτών που λέμε ότι υπάρχει μία κατάσταση, η οποία δεν λύνεται σ’ αυτό το σύστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν πρόκειται, λοιπόν, να λυθεί το πρόβλημα της φοροαποφυγής αλλά αντίθετα και με αυτή τη σύμβαση συσκοτίζεται αυτή η τάση, μία γενικότερη τάση που υπάρχει, να μειωθούν ακόμη περισσότερο οι φορολογικοί συντελεστές των επιχειρηματικών ομίλων, του μεγάλου κεφαλαίου και από την άλλη, βέβαια, με το επιχείρημα της διεύρυνσης της φορολογικής βάσης και όλων αυτών των κινήτρων, των επενδύσεων, το ότι πρέπει να δημιουργηθούν νέες θέσεις εργασίας, να χαρατσώνεται ο λαός, να ληστεύεται ο λαός, για να μπορεί να κερδίζει το μεγάλο κεφάλαιο.

Απ’ αυτή την άποψη και για όλους τους λόγους που αναφέραμε παραπάνω, εμείς ψηφίζουμε «όχι» στη σύμβαση και στα άρθρα της, γιατί θεωρούμε ότι είναι υποκριτική και κρύβει την πραγματικότητα συνολικά, ενώ καλύπτει τις ανάγκες του μεγάλου κεφαλαίου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, «όχι» και επί της αρχής και επί των άρθρων; Για να μη σας ρωτώ μετά ένα-ένα, το βάζω κατευθείαν;

**ΧΡΗΣΤΟΣ ΚΑΤΣΩΤΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο συνοδοί εκπαιδευτικοί από το Γυμνάσιο που βρίσκεται στα Ίσθμια Κορινθίας (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επειδή είχαμε μόνο τέσσερις ερωτήσεις προς συζήτηση και η διαδικασία προχώρησε όπως έπρεπε, θα πάρει τον λόγο η κυρία Υπουργός για πέντε λεπτά για να απαντήσει και μετά θα κάνω έναν κύκλο, ρωτώντας τον κάθε παρόντα Κοινοβουλευτικό Εκπρόσωπο, με τη σειρά των κομμάτων, για τρία λεπτά εάν θέλει να πάρει τον λόγο. Δεν είναι υποχρεωτικό. Όποιος θέλει μπορεί να πάρει τον λόγο, μιας που βρίσκεστε στην Αίθουσα και έχουμε τον σχετικό χρόνο.

Κυρία Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κατ’ αρχάς θα πρέπει να αναφέρω ότι η συμφωνία μονογραφήθηκε στις 21 Νοεμβρίου 2014, πράγμα που σημαίνει ότι η διαπραγμάτευση είχε ξεκινήσει νωρίτερα, δύο-τρία χρόνια τουλάχιστον. Ακατανόητη είναι η αγωνία ορισμένων κομμάτων να προστατεύσουν Αμερικανούς φοροφυγάδες. Γιατί γι’ αυτό μιλάμε.

Οι Ηνωμένες Πολιτείες Αμερικής είναι η μοναδική χώρα που μπορεί να επιβάλει φόρο, όχι μόνο στους φορολογικούς της κατοίκους αλλά και στους υπηκόους της. Γι’ αυτόν τον λόγο ανταλλάσσονται πληροφορίες και για υπηκόους Ηνωμένων Πολιτειών.

Οι ομογενείς μας με αμερικάνικη υπηκοότητα, που πλέον ζουν μόνιμα στην Ελλάδα, γιατί να απεμπολήσουν, όπως ειπώθηκε, την αμερικάνικη υπηκοότητα, εάν είναι συνεπείς στις φορολογικές τους υποχρεώσεις;

Αυτό που φαίνεται ότι δεν αρέσει σε κάποιους, είναι τα στοιχεία που θα έχουμε για τους Έλληνες που έχουν χρήματα στην Αμερική και θα πάρουμε στοιχεία, για να ξέρουμε πλέον τι υπάρχει.

**ΘΕΟΔΩΡΟΣ ΦΟΡΤΣΑΚΗΣ:** Μα, αυτό είναι το πρόβλημα, ότι δεν τα έχετε τα στοιχεία.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ακριβώς. Θα τα έχουμε γι’ αυτόν τον λόγο.

**ΘΕΟΔΩΡΟΣ ΦΟΡΤΣΑΚΗΣ:** Μόνο τα ονόματα ζητάτε.

**ΠΡΟΕΔΡΕΥΩΝ (Νικήτας Κακλαμάνης):** Μην κάνουμε τώρα διάλογο.

Κύριε Βεσυρόπουλε, μπορείτε να πάρετε για τρία λεπτά τον λόγο και να πείτε τις αντιρρήσεις σας.

Κυρία Υπουργέ, τελειώσατε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Παρ’ ότι δεν προβλέπεται από τη διαδικασία του άρθρου 108, το ξεκαθαρίζω, αλλά επειδή είναι μία ημέρα που προχωρήσαμε σύντομα, θα ρωτήσω ποιοι συνάδελφοι θέλουν να λάβουν τον λόγο.

Κύριε Βέττα, θέλετε να λάβετε τον λόγο;

**ΔΗΜΗΤΡΙΟΣ ΒΕΤΤΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βεσυρόπουλε, θέλετε τον λόγο για τρία λεπτά;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βεσυρόπουλε, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, δεν έχω να προσθέσω τίποτα νέο στα όσα ανέλυσε στην εμπεριστατωμένη εισήγησή του ο εισηγητής μας κ. Φορτσάκης, οφείλω όμως να επισημάνω μία κραυγαλέα αντίθεση: Τον ΣΥΡΙΖΑ που έρχεται σήμερα να ψηφίσει διακρατικές συμφωνίες για την ανταλλαγή στοιχείων που στοχεύουν στη φορολογική συμμόρφωση, όταν μέχρι τον Ιανουάριο του 2015 καταψήφιζε όλες τις σχετικές συμφωνίες που είχαν έρθει στη Βουλή.

Η συγκεκριμένη πολιτική συμπεριφορά δεν οφειλόταν ούτε σε ψευδαισθήσεις ούτε σε ιδεοληψίες. Αριβισμός ήταν και λαϊκισμός, μαζί με ημιμάθεια και άγνοια των διεθνών κανόνων και δεδομένων.

Καλώς ήρθατε στον πραγματικό κόσμο! Μόνο που τον λαϊκισμό και τις «ψευδαισθήσεις» σας τις έχουν πληρώσει πολύ ακριβά οι πολίτες.

Κυρίες και κύριοι συνάδελφοι, η κύρωση του μνημονίου συνεννόησης και της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή των νόμων περί φορολογικής συμμόρφωσης λογαριασμών της αλλοδαπής, που συζητούμε σήμερα, δεν αποτελεί προφανώς επίτευγμα και αποτέλεσμα της επίσκεψης του κυρίου Πρωθυπουργού στις Ηνωμένες Πολιτείες. Και αυτό γιατί πρόκειται για μια συμφωνία που είχε δρομολογηθεί τον Νοέμβριο του 2014, όπως είπε η κυρία Υπουργός, υπογράφτηκε στις 17 Ιανουαρίου 2017 και τώρα έρχεται προς κύρωση.

Αυτή η κύρωση λειτουργεί εξειδικευμένα και εντός του πλαισίου της συμφωνίας μεταξύ της Ελλάδας και των Ηνωμένων Πολιτειών για την αποφυγή της διπλής φορολογίας και την αποτροπή της φοροδιαφυγής, που χρονολογείται από το 1950. Οι συνθήκες που έχουν δημιουργηθεί επιβάλλουν την επικαιροποίησή της.

Ποιες είναι αυτές οι συνθήκες; Είναι οι δυνατότητες που δίδονται σήμερα σε ιδιώτες ή σε εταιρείες να έχουν οικονομική και επιχειρηματική δραστηριότητα, αλλά και επενδύσεις σε χρηματοπιστωτικά ιδρύματα εκτός της χώρας φορολογικής κατοικίας τους. Σε τέτοιες περιπτώσεις ενδημούν φαινόμενα φοροδιαφυγής και είναι επιτακτική η ανάγκη συνεργασίας μεταξύ των φορολογικών αρχών των χωρών.

Ειδικά η συγκεκριμένη συμφωνία στο θέμα της ανταλλαγής πληροφοριών και της συνεργασίας των φορολογικών αρχών στηρίζεται στον οδηγό του προτύπου αυτόματης ανταλλαγής πληροφοριών του ΟΟΣΑ. Εάν θυμάστε, είναι αυτό που είχατε καταψηφίσει παλαιότερα, όταν ήσασταν στην αντιπολίτευση.

Το συγκεκριμένο πρότυπο του ΟΟΣΑ, που έχει κυρώσει η χώρα μας, μαζί με το σύστημα ηλεκτρονικής διασταύρωσης τραπεζικών κινήσεων και φορολογικών δηλώσεων της ΑΑΔΕ, που ήδη λειτουργεί, μπορεί να συμβάλει αποφασιστικά στον έλεγχο της φοροδιαφυγής και στην αύξηση των δημοσίων εσόδων.

Η στόχευση της συγκεκριμένης συμφωνίας είναι δεδομένη. Αφορά στην ανταλλαγή πληροφοριών για ζητήματα που σχετίζονται στις περιπτώσεις φοροδιαφυγής αλλά και διακίνησης μαύρου χρήματος. Οι πληροφορίες που θα ανταλλάσσονται έχουν αναδρομική ισχύ από το 2014 και αφορούν συγκεκριμένα στοιχεία που σχετίζονται με χρηματοοικονομικούς λογαριασμούς, όπως το όνομα, η διεύθυνση, το ΑΦΜ, τα ονόματα των δικαιούχων και ο αριθμός των λογαριασμών, η επωνυμία, ο αριθμός ταυτοποίησης του δηλούντος ελληνικού ή αμερικανικού χρηματοπιστωτικού ιδρύματος, αλλά και στοιχεία για το υπόλοιπο ή την αξία του λογαριασμού, καθώς και τις ιδιωτικές κινήσεις.

Προβλέπονται, επίσης, πρόστιμα για τις περιπτώσεις που δεν υπάρχει συμμόρφωση των ελληνικών χρηματοπιστωτικών ιδρυμάτων για την ανταλλαγή πληροφοριών, η επιβολή προστίμων.

Είναι δεδομένη η θετική προδιάθεση της Νέας Δημοκρατίας απέναντι στην κύρωση της συμφωνίας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βεσυρόπουλε, για να κερδίσω μετά χρόνο, η Νέα Δημοκρατία ψηφίζει «ναι» και επί των άρθρων;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Να πούμε χρόνια πολλά στον εορτάζοντα κ. Βέττα εκ μέρους όλων.

**ΔΗΜΗΤΡΙΟΣ ΒΕΤΤΑΣ:** Ευχαριστώ!

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Χρόνια πολλά, κύριε συνάδελφε!

Κύριε Πρόεδρε, κυρία Υπουργέ, κυρίες και κύριοι Βουλευτές, εμείς ψηφίζουμε «ναι» επί της αρχής και «ναι» επί των άρθρων. Άλλωστε αυτή τη θέση υποστήριξε με τα επιχειρήματά του ο κ. Κουτσούκος στην αρμόδια Επιτροπή Οικονομικών.

Ζήτησα να πάρω τον λόγο, κύριε Πρόεδρε, ως Κοινοβουλευτικός Εκπρόσωπος της Δημοκρατικής Συμπαράταξης, για να θίξω -στον χρόνο που μου δίδεται- τους τίτλους τριών θεμάτων.

Κύριε Πρόεδρε, είμαι δημότης Πεύκης και είναι και η εκλογική μου περιφέρεια. Ταυτοχρόνως έχω διατελέσει Υπουργός Υγείας και ξέρω τη σημασία που διαδραματίζει για το σύστημα υγείας της χώρας ο «Ευαγγελισμός».

Αυτό που έγινε χθες με τον Ρουβίκωνα, αλλά και με τις επιθέσεις των γνωστών-αγνώστων στο Αστυνομικό Τμήμα Πεύκης πρέπει να καταδικαστεί από όλους. Και καταδικάζεται. Ωστόσο προσθέτω ότι η χώρα είναι μεν και πολιτικά και γεωγραφικά ενταγμένη στους θεσμούς της Δύσης –στην Ευρωπαϊκή Ένωση, στο ΝΑΤΟ- αλλά πρέπει η Βουλή να κάνει ό,τι μπορεί για να μη μετατραπεί η χώρα –γιατί η Κυβέρνηση έχει προβλήματα εδώ- σε Άγρια Δύση. Και δεν μπορούμε να καταπίνουμε ως ρουτίνα τα προβλήματα αυτά. Χρειάζεται η Κυβέρνηση, πρωτίστως, αλλά και η Βουλή να αντιδράσει με τους κατάλληλους τρόπους.

Δεύτερον, χθες, δημοσιεύθηκε από το Υπουργείο Οικονομικών, από το Γενικό Λογιστήριο του Κράτους, κυρία Υφυπουργέ, η πορεία των εσόδων. Είδαμε την υστέρηση των εσόδων κατά 2.400.000.000 ευρώ. Μέσα σε αυτά τα 2,4 δισεκατομμύρια της έλλειψης των εσόδων για το εννεάμηνο Ιανουάριος-Σεπτέμβριος, εντυπωσιακό στοιχείο είναι το πρόβλημα που δημιουργείται με τη φοροδοτική ικανότητα των φυσικών προσώπων, με τον φόρο εισοδήματος φυσικών προσώπων, όπου εκεί υπολείπεστε κατά περίπου 650.000.000 ευρώ των στόχων.

Αυτό, κυρία Υπουργέ, σημαίνει ότι παρ’ όλο που έχετε αφαιμάξει την αγορά και την κοινωνία κι έχετε δημιουργήσει τόσα πολλά προβλήματα στα μεσαία στρώματα, των οποίων είστε ο βασικός εχθρός, δεν τα καταφέρνετε. Κι ένα σχόλιο επ’ αυτού από εσάς, ως αρμόδιας Υφυπουργού, η Βουλή θα το χρειαζόταν.

Τρίτο και τελευταίο, κύριε Πρόεδρε, είναι συγκλονιστικό αν το δει κανείς από την πλευρά του ανθρώπου που το παθαίνει. Χθες το βράδυ με ενημέρωσε ένας συνάδελφος δικηγόρος ότι πήγε να πάρει τα 400 ευρώ που του είχαν μείνει στον λογαριασμό –τελειώνει ο μήνας- αλλά του τα πήρε ο ΕΦΚΑ με την απευθείας σύνδεση των μηχανισμών εισπράξεως των ασφαλιστικών εισφορών με τον ΕΦΚΑ.

Αυτή η κατάσταση, που έχει αρχίσει εδώ και μήνες να γίνεται, δεν αφορά μεγάλα εισοδήματα που φοροδιαφεύγουν ή εισφοροδιαφεύγουν και, εν πάση περιπτώσει, το κράτος αμύνεται απέναντί τους, αλλά αφορά καθημερινούς ανθρώπους, όπου αυτοί οι μηχανισμοί της –υποτίθεται- φιλολαϊκής Κυβέρνησης των ΣΥΡΙΖΑ και των ΑΝΕΛ έχουν μπει μπροστά του και τον αφαιμάζουν. Πρέπει να συνειδητοποιηθεί ότι αυτή η χωρίς όρια, χωρίς όρους, χωρίς διακρίσεις επίθεση εναντίον του βαλαντίου καθημερινών ανθρώπων, βαραίνει αυτή την Κυβέρνηση.

Και θα ήθελα να ξέρω, κυρία Υπουργέ –βέβαια, δεν είστε Υπουργός Εργασίας- αν το ίδιο συμβαίνει και με τους φόρους. Εκεί δεν θα σταθώ. Σε ό,τι αφορά όμως τις εισφορές, ειδικά των ελευθέρων επαγγελματιών, τους οποίους έχετε «γρονθοκοπήσει» πραγματικά, αυτή η έλλειψη σύνδεσης με τα βασικά αναγκαία για να ζει ένας άνθρωπος και αυτή η βάρβαρη εισπραξιμότητα, που έχετε προκαλέσει εσείς, οι υποτιθέμενοι φίλοι του λαού, πρέπει να τύχει, τουλάχιστον, μιας πρώτης αντιμετώπισης.

Θα θέλαμε να ξέρουμε, εάν η Κυβέρνησή σας σκέφτεται κάτι επ’ αυτού.

**ΠΡΟΕΔΡΕΥΩΝ (Νικήτας Κακλαμάνης):** Αυτό είναι θέμα κοινοβουλευτικού ελέγχου προς τον αρμόδιο Υπουργό.

Πάντως εγώ για λόγους ισονομίας και αφού ολοκληρώσω τον κύκλο, θα δώσω τον λόγο στην κυρία Υπουργό, εφόσον θέλει να απαντήσει σε κάποια από αυτά που ακούστηκαν.

Για το θέμα, όμως, του «Ευαγγελισμού» που έθεσε ο κ. Λοβέρδος, προσωπικά τα προσυπογράφω. Τυχαίνει και γνωρίζω τον συγκεκριμένο συνάδελφο και είναι ακριβώς το αντίθετο άκρο από αυτά που τον κατηγόρησαν. Είναι ακριβώς το αντίθετο άκρο!

**ΧΡΗΣΤΟΣ ΜΠΓΙΑΛΑΣ:** Κύριε Πρόεδρε, θα ήθελα τον λόγο κι εγώ.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, κύριε συνάδελφε, νόμιζα ότι ήταν ο κ. Βέττας εκπρόσωπος. Θα σας δώσω τον λόγο αμέσως μετά τον κ. Παναγιώταρο.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ηλίας Παναγιώταρος, για τρία λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Δεν νομίζω ότι καταδικάζουν όλα τα πολιτικά κόμματα ούτε τη χθεσινή επίθεση ούτε άλλες επιθέσεις οι οποίες έχουν λάβει χώρα τον τελευταίο καιρό στην πατρίδα μας. Όσο για το τι είχε πει ο κ. Τόσκας ότι η Αθήνα είναι μια ασφαλέστατη πόλη, το βλέπουμε καθημερινά. Πολίτες δέρνονται στο κέντρο, επειδή σε κάποιους δεν αρέσει η όψη τους. Χτυπιούνται ιερωμένοι. Καίγονται αστυνομικά τμήματα σε τακτική βάση. Κάθε Παρασκευή και Σάββατο είναι στο πρόγραμμα, συγκεκριμένες διμοιρίες των ΜΑΤ να δέχονται επιθέσεις. Βρέθηκε χθες σε μια σακούλα ένα κεφάλι γυναίκας στον Άγιο Παντελεήμονα. Συνεχώς ξεβράζονται πτώματα σε διάφορα μέρη της Αθήνας και ολόκληρης της Ελλάδος. Ένα βίντεο κυκλοφορεί από μια βάρβαρη επίθεση σε ένα βενζινάδικο στη βόρεια Ελλάδα, όπου έλιωσαν στο ξύλο στην κυριολεξία τον υπάλληλο, έναν φουκαρά, για να του πάρουν κάποιες εισπράξεις, όποιες ήταν αυτές. Και όλα καλά.

Βλέπουμε ότι οι αρμόδιοι «σφυρίζουν κλέφτικα» στην κυριολεξία και δεν τους ενδιαφέρει τίποτα.

Όσο για την εν λόγω κύρωση βλέπουμε ότι συνεχώς έρχονται στο ελληνικό Κοινοβούλιο διάφορες κυρώσεις, οι οποίες δεν έχουν να κάνουν εν τέλει με το συμφέρον και τα συμφέροντα της πατρίδας μας είτε στο νομικό είτε στο οικονομικό κομμάτι είτε σε άλλα ζητήματα. Βλέπουμε ότι στην εν λόγω κύρωση, εμείς είμαστε υποχρεωμένοι να δίνουμε στοιχεία, αλλά –η κυρία Υπουργός είπε ότι θα το αποδείξει- δεν θα μας δίνουν οι Αμερικάνοι στοιχεία, όταν θα ζητάμε εμείς. Είναι μονομερής κατά κάποιο τρόπο αυτή η κύρωση.

Από εκεί και πέρα πριν από λίγες μέρες έγινε συμφωνία μεταξύ της Ευρωπαϊκής Ένωσης και της Ιαπωνίας σε εμπορικά ζητήματα. Πάλι η Ελλάδα στα σοβαρότατα ζητήματα που την ενδιαφέρουν, είναι από κάτω. Άκουσε κανείς τίποτα για το ζήτημα της φέτας και άλλα; Όχι και πάλι είμαστε από κάτω. Έρχεται συμφωνία της Ευρωπαϊκής Ένωσης με τη Σιγκαπούρη και πάλι το ίδιο συμβαίνει με τα αγροτικά προϊόντα, τα ΠΟΠ, και άλλα προϊόντα και δεν βλέπουμε το ελληνικό κράτος να παλεύει για τα δίκαια των αγροτών, των κτηνοτρόφων, των Ελλήνων εργαζομένων, του οποιουδήποτε.

Βλέπουμε συνεχώς να έρχονται συμφωνίες και κυρώσεις, που στο τέλος της ημέρας, όταν κάνουμε ταμείο, δεν έχουν καμμία ωφέλεια για το ελληνικό κράτος. Είναι μια τακτική θλιβερή δυστυχώς. Ψηφίζετε ό,τι σας φέρνουν είτε από την Ευρωπαϊκή Ένωση είτε από οπουδήποτε αλλού, χωρίς να τολμάτε καν να διαπραγματευθείτε κάτι καλύτερο για το ελληνικό κράτος, την ελληνική οικονομία και τους Έλληνες πολίτες. Είναι θλιβερό, πραγματικά, το περιστατικό.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στην κυρία Υπουργό, τον λόγο έχει για τρία λεπτά ο κ. Χρήστος Μπγιάλας.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Όσον αφορά την κύρωση της συμφωνίας, είναι ένα εργαλείο το οποίο θα βοηθήσει στην πάταξη της φοροδιαφυγής. Πάντα οι τρόποι φοροδιαφυγής διαφόρων, είτε ανθρώπων είτε επιχειρήσεων, είναι σίγουρα πιο μπροστά από τις αποφάσεις της οργανωμένης πολιτείας. Είναι μια ανταλλαγή πληροφοριών που θα βοηθήσει, πιστεύουμε, σε σημαντικό βαθμό.

Όσον αφορά αυτά τα οποία αναφέρθηκαν από τους άλλους συναδέλφους, σαφώς και ο ΣΥΡΙΖΑ δεν επικροτεί την οποιαδήποτε αυτοχειρία είτε ομάδων είτε ανθρώπων. Το οργανωμένο κράτος είναι αυτό το οποίο υπερασπίζεται και τις δομές του αλλά και την λειτουργία του. Γι’ αυτό δεν μπορεί να υπάρχει καμμία αμφισβήτηση και κανένας δεν μπορεί να καταλογίσει τη λειτουργία κάποιων ανθρώπων ή κάποιων ομάδων ανθρώπων πάνω στον ΣΥΡΙΖΑ.

Όσον αφορά την υστέρηση εσόδων, το ζητούμενο είναι ότι οι στόχοι του 2017 θα έχουν επιτευχθεί μέχρι το τέλος της χρονιάς. Έχουμε υπεραπόδοση από τους στόχους και είναι ζήτημα που θα αποφασιστεί μέσα στον Νοέμβριο, πού θα διανεμηθούν τα 800 εκατομμύρια μέχρι 1 δισεκατομμύριο. Αυτό είναι το θέμα και δεν είναι το ζήτημα, εάν στα λογιστικά και ανάμεσα σε διαφορετικούς κωδικούς εσόδων υπάρχει μια υστέρηση ή μια υπέρβαση σε άλλους κωδικούς. Το τελικό αποτέλεσμα είναι για μας το σημαντικό.

Αλλά μπαίνει το εξής ζήτημα. Από τη μια κατηγορούμαστε αν υπάρχει στέρηση εσόδων και από την άλλη κατηγορούμαστε πάλι, που κάνουμε οποιεσδήποτε προσπάθειες για την είσπραξη κάποιων χρημάτων.

Τώρα για τις μεμονωμένες περιπτώσεις στις οποίες έγινε αναφορά, όπως ότι κάποιος είχε 400 ευρώ, αυτό μπορεί να το πει ο καθένας με έναν φανταστικό τρόπο, αλλά και από πράγματα που δεν μπορούμε να γνωρίζουμε, όπως ποια είναι η κατάσταση του καθενός.

Το σημαντικό είναι ότι και η ΑΑΔΕ αλλά και ο ΕΦΚΑ, έχουν το δικαίωμα να εισπράξουν από ανθρώπους που μπορούν να έχουν τη δυνατότητα και υπάρχει υπεράσπιση αυτών μέσα από το ακατάσχετο.

Κύριε Πρόεδρε, νομίζω ότι μέσα σε αυτή την περίοδο που διανύουμε, το σημαντικότερο είναι ότι αυτή τη στιγμή διάγουμε μια περίοδο, όπου η τρίτη αξιολόγηση βαίνει αρκετά καλά. Από τις πρώτες μέρες από τη χθεσινή-προχθεσινή μέρα φάνηκαν τα θετικά στοιχεία και έχουμε την εκταμίευση αύριο των 800 εκατομμυρίων.

Γιατί; Γιατί η Κυβέρνηση είχε υλοποιήσει τη δέσμευσή της για το 1,2 δισεκατομμύριο στην πληρωμή των ληξιπρόθεσμων -από 1,2 είμαστε στο 1,5 δισεκατομμύριο- με υπερκάλυψη και αυτού του στόχου. Άρα προχωράμε καλά.

Αν σκεφτόμαστε θετικά και η επόμενη ημέρα θα είναι σίγουρα καλύτερη από την προηγούμενη.

**ΠΡΟΕΔΡΕΥΩΝ (Νικήτας Κακλαμάνης):** Με την κυρία Υπουργό κλείνουμε τη συζήτηση.

Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς όσον αφορά τα 400 ευρώ που κατασχέθηκαν από κάποιον λογαριασμό, λόγω της οφειλής του ΕΦΚΑ, γνωρίζετε πάρα πολύ καλά, επειδή είστε νομικός, ότι ο ακατάσχετος λογαριασμός μπορεί 1.250 ευρώ να …

**ΑΝΔΡΕΑΣ ΛΟΒΕΡΔΟΣ:** Δεν είναι ανεξέλεγκτος, όμως.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Από εκεί και μετά νομίζω ότι κάτι δεν είχε κάνει καλά ο συγκεκριμένος επαγγελματίας και γι’ αυτό του κατασχέθηκε το ποσό των 400 ευρώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Είχε δηλώσει ακατάσχετο λογαριασμό;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ακριβώς αυτό λέω, κύριε συνάδελφε, αν είχε δηλώσει ακατάσχετο λογαριασμό. Όφειλε να δηλώσει ακατάσχετο λογαριασμό και το ξέρετε πάρα πολύ καλά.

**ΑΝΔΡΕΑΣ ΛΟΒΕΡΔΟΣ:** Δεν είναι ανεξέλεγκτος, κυρία Υπουργέ, ο ακατάσχετος λογαριασμός και το ξέρετε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, μην ανοίγουμε κουβέντα, επί θέματος που δεν έχει σχέση με το σχέδιο νόμου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα μπούμε σ’ έναν διάλογο τώρα, αν είχε κάνει μια πάγια εντολή για να παίρνουμε τα χρήματα από τον λογαριασμό του και αν είχε παραχωρήσει το δικαίωμα.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε, κυρία Υπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δεν νομίζω ότι μπορούμε να δημιουργούμε εντυπώσεις για 400 ευρώ σε κάποιες περιπτώσεις, οι οποίες είναι καθαρά νομοθετικές.

Όσον αφορά τα μειωμένα έσοδα, τα μειωμένα έσοδα έχουν να κάνουν, με το ότι σε κάποιες κατηγορίες για φέτος είχαμε μειωμένο συντελεστή. Ο συντελεστής του 26% που ήταν στους ελεύθερους επαγγελματίες, ήταν στο 22% σ’ αυτούς που ήταν με χαμηλά εισοδήματα και εκεί από και πέρα και στους αγρότες είχαμε το αφορολόγητο για πρώτη φορά.

Οι εκτιμήσεις για το 2017 είναι ότι όχι μόνο δεν έχουμε κανένα πρόβλημα και ήδη συμφωνήθηκε το πλεόνασμα, αλλά ότι θα υπάρχει και αρκετό ποσό, που θα μπορέσουμε να δώσουμε σαν κοινωνικό μέρισμα, όπως δώσαμε και πέρυσι -και σας θέλουμε μαζί μας αυτή τη φορά, για να ψηφίσουμε όλοι μαζί- για να πάει στις κοινωνικές ομάδες που το έχουν ανάγκη.

Ας έλθουμε στη συμφωνία. Μόλις ψηφιστεί η συμφωνία, θα υπάρξει επικοινωνία των αρμόδιων ελληνικών και αμερικανικών αρχών, ώστε να επιτευχθεί η αυτόματη ανταλλαγή πληροφοριών μέχρι το τέλος του έτους. Έτσι ακριβώς είναι η συμφωνία.

Εκτός, όμως, από την αυτόματη ανταλλαγή πληροφοριών η χώρα μας μπορεί ανά πάσα στιγμή να ζητήσει στοιχεία κατόπιν αίτησης στο πλαίσιο της σύμβασης αποφυγής διπλής φορολογίας με τις Ηνωμένες Πολιτείες Αμερικής, που ισχύει από τις αρχές της δεκαετίας του 1950.

Θα ήθελα εδώ να αναφέρω και πάλι ότι ήδη έχουν έλθει στην Ελλάδα στοιχεία για τους χρηματοοικονομικούς λογαριασμούς φορολογουμένων του 2016, με βάση τις δύο συμφωνίες που έχουμε κυρώσει μεταξύ της Ευρωπαϊκής Ένωσης και του ΟΟΣΑ και, βεβαίως, έχουμε δώσει και εμείς από την πλευρά μας τα αντίστοιχα στοιχεία στις συμβαλλόμενες χώρες.

Τα στοιχεία από τις πολυεθνικές -με βάση πάλι τις αντίστοιχες συμφωνίες και με την Ευρωπαϊκή Ένωση και με τον ΟΑΣΑ- θα έλθουν εντός του πρώτου εξαμήνου του 2018.

Συνεπώς βρίσκονται στη διάθεση της Ανεξάρτητης Αρχής των Δημοσίων Εσόδων τα απαραίτητα στοιχεία και θα έλθουν και τα υπόλοιπα στους επόμενους μήνες. Με αυτή τη δυνατότητα θα μπορεί να εντοπίσει τους παραβάτες, να υποχρεώσει να πληρώσουν τους φόρους που δεν πλήρωσαν αλλά και να τους φέρει στη δικαιοσύνη, σε περιπτώσεις που το απαιτεί η νομοθεσία.

Νομίζω ότι ολοκληρώνουμε σήμερα μια σημαντική φάση στις διεθνείς συμφωνίες για την αυτόματη ανταλλαγή πληροφοριών για φορολογικά στοιχεία. Η φορολογική διοίκηση θα τα αξιοποιήσει με τον αποδοτικότερο τρόπο και τα αποτελέσματα πρέπει να φανούν άμεσα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμόδιων Αρχών και διατάξεις εφαρμογής».

Ερωτάται το Σώμα: Γίνεται δεκτό το νομοσχέδιο επί της αρχής;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμόδιων Αρχών και διατάξεις εφαρμογής» έγινε δεκτό επί της αρχής κατά πλειοψηφία.

Ερωτάται το Σώμα: Γίνεται δεκτό το άρθρο πρώτο ως έχει;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δεύτερο ως έχει;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο δεύτερο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο τρίτο ως έχει;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο τρίτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο τέταρτο ως έχει;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο τέταρτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο πέμπτο ως έχει;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο πέμπτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο έκτο ως έχει;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο έκτο έγινε δεκτό ως έχει κατά πλειοψηφία.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του Νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμοδίων Αρχών και διατάξεις εφαρμογής» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΔΗΜΗΤΡΙΟΣ ΒΕΤΤΑΣ:** Ναι.

**ΘΕΟΔΩΡΟΣ ΦΟΡΤΣΑΚΗΣ:** Ναι.

**ΓΙΑΝΝΗΣ ΚΟΥΤΣΟΥΚΟΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Κύρωση του Μνημονίου Συνεννόησης και της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τη βελτίωση της διεθνούς φορολογικής συμμόρφωσης και την εφαρμογή του Νόμου περί Φορολογικής Συμμόρφωσης Λογαριασμών της Αλλοδαπής (FATCA), καθώς και της Συμφωνίας Αρμοδίων Αρχών και διατάξεις εφαρμογής» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου δηλαδή η σελίδα 86α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα παρέσχε τη ζητηθείσα εξουσιοδότηση.

Πριν λύσουμε τη συνεδρίαση, βρίσκομαι στην όχι ευχάριστη θέση να ανακοινώσω στο Σώμα την εξής επιστολή προς τον κ. Νικόλαο Βούτση, Πρόεδρο της Βουλής των Ελλήνων:

«Αξιότιμε κύριε Πρόεδρε,

Σας ενημερώνω ότι η κ. Αικατερίνη Παπακώστα - Σιδηροπούλου, Βουλευτής Β΄ Αθηνών, τίθεται εκτός Κοινοβουλευτικής Ομάδας της Νέας Δημοκρατίας.

Με εκτίμηση,

Κυριάκος Μητσοτάκης, Πρόεδρος της Νέας Δημοκρατίας».

(Στο σημείο αυτό κατατίθεται στα Πρακτικά η προαναφερθείσα επιστολή, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 88)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.28΄ λύεται η συνεδρίαση για αύριο, ημέρα Παρασκευή 27 Οκτωβρίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, επίκαιρη ερώτηση προς τον Πρωθυπουργό.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**