(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΗ΄

Δευτέρα 13 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Τρικάλων, το 3ο Δημοτικό Σχολείο Πυλαίας Θεσσαλονίκης και το Εσπερινό Γυμνάσιο Αχαρνών, σελ.   
2. Επί διαδικαστικού θέματος, σελ.   
3. Ανακοινώνεται ότι o Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη Υπουργών», όπως ισχύει στις 10-11-2012, ποινική δικογραφία που αφορά στον πρώην Υπουργό Οικονομικών κ. Ιωάνη Βαρουφάκη, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων, σχετικά με το κτιριακό πρόβλημα των μηχανολογικών εργαστηρίων του ΕΠΑΛ Σητείας, σελ.   
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Οι νόμοι δεν ισχύουν για τους δικαστές; Έχουν δικούς τους νόμους;», σελ.   
 γ) Προς τον Υπουργό Παιδείας, Έρευνας και Θρησκευμάτων, με θέμα: «Επείγουσα ανάγκη αποκατάστασης των κτηρίων του 2ου ΕΠΑΛ Κιλκίς», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ρυθμίσεις για την αγορά παιγνίων και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
ΚΡΕΜΑΣΤΙΝΟΣ Δ. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΑΝΤΑΣ Χ. , σελ.  
ΝΙΚΟΛΟΠΟΥΛΟΣ Ν. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
  
Β. Επί προσωπικού θέματος:  
ΔΡΙΤΣΑΣ Θ. , σελ.  
  
Γ. Επί των επικαίρων ερωτήσεων:  
ΓΕΩΡΓΑΝΤΑΣ Γ. , σελ.  
ΜΠΑΞΕΒΑΝΑΚΗΣ Δ. , σελ.  
ΝΙΚΟΛΟΠΟΥΛΟΣ Ν. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
ΣΥΝΤΥΧΑΚΗΣ Ε. , σελ.  
  
Δ. Επί του σχεδίου νόμου του Υπουργείου Οικονομικών:  
ΑΜΥΡΑΣ Γ. , σελ.  
ΑΥΛΩΝΙΤΟΥ Ε. , σελ.  
ΒΑΡΔΑΛΗΣ Α. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Μ. , σελ.  
ΓΕΩΡΓΙΑΔΗΣ Σ. , σελ.  
ΔΕΝΔΙΑΣ Ν. , σελ.  
ΚΑΒΑΔΕΛΛΑΣ Δ. , σελ.  
ΚΑΜΜΕΝΟΣ Δ. , σελ.  
ΚΑΡΑΚΩΣΤΑΣ Ε. , σελ.  
ΚΑΡΡΑΣ Γ. , σελ.  
ΚΑΤΣΩΤΗΣ Χ. , σελ.  
ΚΕΦΑΛΙΔΟΥ Χ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΡΔΑΣ Δ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΙΧΕΛΟΓΙΑΝΝΑΚΗΣ Ι. , σελ.  
ΝΙΚΟΛΟΠΟΥΛΟΣ Ν. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΠΑΣ Ν. , σελ.  
ΠΑΥΛΙΔΗΣ Κ. , σελ.  
ΠΕΤΡΟΠΟΥΛΟΣ Α. , σελ.  
ΤΣΑΚΑΛΩΤΟΣ Ε. , σελ.  
  
ΠΑΡΕΜΒΑΣΕΙΣ:  
ΠΑΥΛΙΔΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΗ΄

Δευτέρα 13 Νοεμβρίου 2017

Αθήνα, σήμερα στις 13 Νοεμβρίου 2017, ημέρα Δευτέρα και ώρα 17.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινούμε με την πέμπτη με αριθμό 252/7-11-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με το κτιριακό πρόβλημα των μηχανολογικών εργαστηρίων του ΕΠΑΛ Σητείας.

Θα απαντήσει ο Υφυπουργός Παιδείας, Έρευνας και Θρησκευμάτων κ. Μπαξεβανάκης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, γίνεται λόγος για δύο πολύ σοβαρά προβλήματα, που αντιμετωπίζει το ΕΠΑΛ Σητείας και εμφανίστηκαν το 2005. Πιο συγκεκριμένα, το ΕΠΑΛ Σητείας είναι χωρίς αίθουσες μηχανολογικών εργαστηρίων, μετά από καθίζηση που έγινε στο τμήμα αυτό του κτηρίου. Η αποκατάσταση της ζημιάς δεν έγινε ποτέ.

Κάπου, όμως, έπρεπε να γίνονται τα εργαστηριακά μαθήματα. Αναγκαστικά, λοιπόν, όλος ο μηχανολογικός εξοπλισμός για την πραγματοποίηση των μαθημάτων μεταφέρθηκε σε άλλες άσχετες αίθουσες σε διάφορα σημεία του σχολικού συγκροτήματος.

Ο εξοπλισμός δεν είναι ένα μηχάνημα που πιθανά μεταφέρεις εύκολα από το ένα σημείο στο άλλο. Τα μηχανολογικά εργαστήρια του ΕΠΑΛ Σητείας, μιας και αναφερόμαστε σε αυτό, αποτελούνται από τέσσερα διαφορετικά εργαστήρια: ένα εργαστήριο μηχανολογικών κατασκευών, ένα εργαστήριο ψύξης-κλιματισμού, ένα εργαστήριο εργαλειομηχανών και ένα εργαστήριο αυτοκινήτων.

Και προφανώς τα μαθήματα γίνονται από εκπαιδευτικούς προς τους μαθητές. Όμως, οι αίθουσες που προσωρινά φιλοξενούν τα μαθήματα, εκτός του ότι είναι μικρές, είναι και ακατάλληλες και επικίνδυνες. Δεν τηρούν, δηλαδή, τις στοιχειώδεις προδιαγραφές των εργαστηρίων ούτε τους κανόνες υγιεινής και ασφάλειας.

Μετά βίας χωρούν οι μαθητές, όρθιοι, στο εργαστήριο ψύξης, όπως και στο εργαστήριο εργαλειομηχανών, όπου υπάρχουν προβλήματα ασφάλειας με πιθανότητα ατυχημάτων, όπως σας είπα. Το εργαστήριο μηχανολογικών κατασκευών γίνεται σε έναν μικρό χώρο χωρίς εξαερισμό, ενώ το εργαστήριο αυτοκινήτων γίνεται σε υπόγειο χώρο χωρίς τον απαραίτητο εξαερισμό.

Ποιο είναι το τρελό της υπόθεσης; Το τρελό είναι ότι ενώ υπάρχει μηχανολογικός εξοπλισμός, δεν μπορεί να χρησιμοποιηθεί λόγω της έλλειψης χώρων. Τα μηχανολογικά εργαστηριακά μαθήματα γίνονται με υπεράνθρωπες προσπάθειες χάρη στο φιλότιμο των εκπαιδευτικών και με κινδύνους που διατρέχουν και οι ίδιοι οι εκπαιδευτικοί.

Και σαν να μην έφτανε η καθίζηση μέρους του κτηρίου, που δημιούργησε χίλια δύο προβλήματα, επιπλέον, το 2010 έγινε καθαίρεση τοιχοποιίας από την τότε νομαρχιακή αυτοδιοίκηση Λασιθίου, ώστε να γίνει οπτικός έλεγχος του φέροντος οργανισμού με σκοπό την εκπόνηση μελέτης στατικής ενίσχυσης. Από τότε, λοιπόν, μέχρι σήμερα οι αίθουσες των εργαστηρίων είναι εγκαταλειμμένες και μισογκρεμισμένες, έχουν στοιχειώσει. Η μελέτη, προφανώς, δεν προχώρησε με διάφορες προφάσεις.

Καταθέτω στα Πρακτικά και σχετικές φωτογραφίες του κτηρίου, οι οποίες πιθανά σε ένα κουίζ «Τι σας θυμίζουν αυτές οι εικόνες;» κάλλιστα, η απάντηση θα μπορούσε να είναι «Μας θυμίζει ένα βομβαρδισμένο τοπίο στο Χαλέπι της Συρίας».

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στέκει εκεί το κτήριο στο μαύρο του το χάλι, για να θυμίζει την εγκατάλειψη του αστικού κράτους -όλων των κυβερνήσεων διαχρονικά αλλά και της δικής σας Κυβέρνησης, γιατί εδώ και τρία χρόνια έχετε την ευθύνη απέναντι σε αυτά τα ζητήματα, στα οξυμένα προβλήματα της παιδείας συνολικά- και να δείχνει τη βιτρίνα της κανονικότητας στα σχολεία, σκοντάφτοντας στην άθλια κτηριακή υποδομή.

Για να ολοκληρώνω, κύριε Πρόεδρε, τα ερωτήματα είναι τα εξής:

Πρώτον, πότε επιτέλους, αλλά με συγκεκριμένο χρονοδιάγραμμα και άμεσα, με αποκλειστική ευθύνη του κράτους και άμεση επιχορήγηση του Δήμου Σητείας, θα προχωρήσει η εκπόνηση μελέτης στατικής επάρκειας του παλιού κτηρίου και θα δοθεί οριστική λύση στο κτηριακό πρόβλημα του ΕΠΑΛ Σητείας, για να πάνε τα εργαστήρια στις κατάλληλες αίθουσες εργαστηρίων που απαιτούνται;

Και δεύτερον: Μέχρι τότε τι πρακτικά μέτρα θα παρθούν, ώστε να πραγματοποιούνται τα εργαστήρια σε κατάλληλους και ασφαλείς χώρους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υφυπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε συνάδελφε, όπως πολύ σωστά είπατε, οι συνθήκες υπό τις οποίες διεξάγονται τα εργαστηριακά μαθήματα του μηχανολογικού τομέα στο ΕΠΑΛ Σητείας, απέχουν πολύ από το να είναι ικανοποιητικές. Θα έλεγα, μάλιστα, ότι δεν μας τιμούν καθόλου ως εκπαιδευτική κοινότητα.

Όμως, όπως επίσης γνωρίζετε πολύ καλά, ο ρόλος του Υπουργείου Παιδείας για τις υποδομές της σχολικής στέγης είναι καθαρά επιτελικός και αφορά τον σχεδιασμό των προδιαγραφών για την εκπόνηση και την υλοποίηση των σχετικών κτηρίων ανάλογα με το μέγεθος και τη δυναμικότητά τους.

Επίσης, πολύ καλά γνωρίζετε ότι αρμόδιοι είναι οι δήμοι σε ό,τι έχει να κάνει με τον προγραμματισμό, τη μελέτη και την εκτέλεση των έργων σχολικής στέγης σύμφωνα με τον ν.3852, τον γνωστό νόμο «ΚΑΛΛΙΚΡΑΤΗΣ». Οι δήμοι, λοιπόν, είναι αρμόδιοι να ιεραρχούν το τεχνικό τους πρόγραμμα, να συνεργάζονται, βεβαίως, με τις οικείες διευθύνσεις εκπαίδευσης και έχουν επίσης την ευθύνη για τα έργα συντήρησης, επισκευής και βελτίωσης των υφιστάμενων διδακτηρίων. Εάν κάποιοι δήμοι δεν διαθέτουν την απαραίτητη τεχνογνωσία ή το προσωπικό ή τα μέσα, μπορούν να ζητούν τη βοήθεια των Κτηριακών Υποδομών, που είναι η διάδοχος σε ό,τι αφορά τις εκπαιδευτικές δομές του Οργανισμού Σχολικών Κτηρίων.

Σε ό,τι αφορά το συγκεκριμένο ζήτημα, όπως ενημερωθήκαμε από τη Διεύθυνση Δευτεροβάθμιας Εκπαίδευσης Λασιθίου, στις 31 Οκτωβρίου πραγματοποιήθηκε συνάντηση για το θέμα ακριβώς των κτηριακών προβλημάτων του ΕΠΑΛ Σητείας, στην οποία συμμετείχε ο Δήμαρχος Σητείας και εκπρόσωποι του ΕΠΑΛ. Στη συνάντηση αυτή ο δήμαρχος δεσμεύτηκε για την επιδιόρθωση της καθίζησης και μάλιστα, με ένα συγκεκριμένο χρονοδιάγραμμα εργασιών, παρ’ ότι, όπως δήλωσε, οι μηχανικοί του δήμου έχουν φόρτο εργασίας και υπάρχουν και προβλήματα που προκύπτουν από τη συστέγαση του σχολείου με άλλες σχολικές μονάδες.

Παρακολουθούμε το θέμα. Παρ’ όλο που, όπως σας είπα, ανήκει στις αρμοδιότητες του δήμου, το Υπουργείο Παιδείας παρακολουθεί την εξέλιξη της πορείας του όλου θέματος.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και πάλι έχετε τον λόγο, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αν κατάλαβα καλά, κύριε Υπουργέ, είπατε ότι ο ρόλος του Υπουργείου είναι επικουρικός.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Είναι επιτελικός.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτελικός και επικουρικός πιθανά κλπ..

Κοιτάξτε, ορισμένα πράγματα έχουν ένα όριο. Τι θέλω να πω με αυτό; Από το 2005 μέχρι σήμερα έχουν περάσει δώδεκα-δεκατρία χρόνια. Ήρθαν, πέρασαν κυβερνήσεις παλιές, Νέας Δημοκρατίας, ΠΑΣΟΚ, συγκυβέρνησης, τώρα εσείς εδώ και τρία χρόνια κλπ.. Ακούμε το ίδιο τροπάρι. Ακριβώς το ίδιο τροπάρι!

Προσέξτε γιατί το λέω αυτό. Διότι το ιστορικό των ενεργειών που έχουν γίνει είναι πολύ συγκεκριμένο και μάλιστα, αυτό το ιστορικό αποτυπώνει την αδιαφορία, την εγκατάλειψη, την υποβάθμιση της επαγγελματικής εκπαίδευσης ως συνέχεια των περικοπών στην κρατική χρηματοδότηση για την παιδεία, της συγχώνευσης και κατάργησης τμημάτων και μαθημάτων των ΕΠΑΛ, της έλλειψης τμημάτων ένταξης και παράλληλης στήριξης, της μαθητείας, της απλήρωτης εργασίας και πολλά άλλα. Εν πάση περιπτώσει, ας μην τα αναλύσω, δεν είναι ακριβώς το θέμα αυτό. Σχετίζεται, αλλά δεν είναι ακριβώς αυτό το θέμα.

Δηλαδή, όπως σας είπα, το πρόβλημα ξεκινά το 2005. Από την πρώην νομαρχιακή αυτοδιοίκηση Λασιθίου εκπονήθηκε κατ’ αρχάς μελέτη αποτύπωσης στατικών βλαβών. Λόγω «ΚΑΛΛΙΚΡΑΤΗ», όπως και εσείς είπατε, το 2010 σταμάτησε η διαδικασία, διότι η σχολική στέγη -επισκευές, συντηρήσεις σχολικών κτηρίων- πέρασε στους δήμους. Ακολούθησαν διαμαρτυρίες με επιστολή και υπογράφοντες τους καθηγητές του ΕΠΑΛ προς τον Δήμο Σητείας και την Περιφέρεια Κρήτης.

Οι απαντήσεις, ποιες ήταν; Διαψεύδουν κατά κάποιο τρόπο και αυτό που εσείς λέτε ότι η ευθύνη είναι αποκλειστικά εκεί και δεν θέλουν ή δεν έχουν προσωπικό κλπ., που εν μέρει μπορεί να είναι έτσι, αλλά είναι η μισή αλήθεια. Δεν είναι ολόκληρη η αλήθεια.

Η μεν Περιφερειακή Ενότητα Λασιθίου αποποιείται των ευθυνών της, λέγοντας ότι δεν είναι δική της αρμοδιότητα. Ο δε δήμος στο τέλος του 2014, αφού έλαβε σχετικό ψήφισμα από το σχολικό συμβούλιο του ΕΠΑΛ, απάντησε ότι λόγω κόστους μελετών -240.000 ευρώ στο σύνολο- και έλλειψης χρηματοδότησης αδυνατεί να λύσει το πρόβλημα.

Άρα, προφανώς δεν υπάρχει προσωπικό και προφανώς οι τεχνικές υπηρεσίες δεν είναι σε θέση να ανταποκριθούν σ’ αυτό το ζήτημα. Τουλάχιστον αυτό λέει ο δήμος. Όμως, από την άλλη, υπάρχει και το ζήτημα της υποχρηματοδότησης. Μάλιστα, θα καταθέσω στα Πρακτικά και την επιστολή διαμαρτυρίας των καθηγητών το 2011, το ψήφισμα του σχολικού συμβουλίου τον Νοέμβριο του 2014 και την απόφαση του δημοτικού συμβουλίου Σητείας τον Δεκέμβριο του 2014, που αναφέρει αυτά τα οποία σας είπα.

Από τον Άννα στον Καϊάφα. Κανείς δεν αναλαμβάνει την ευθύνη και ο ένας ρίχνει την ευθύνη στον άλλον. Κι όλοι ευθύνη έχετε γι’ αυτό. Κατά τη γνώμη μας, δεν βγαίνει απ’ έξω ο δήμος ή η περιφέρεια, επειδή το κράτος πλέον δεν έχει την ευθύνη και την έχει μεταθέσει με βάση τον «ΚΑΛΛΙΚΡΑΤΗ» στους δήμους και την περιφέρεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Πού είναι η ευθύνη; Στο γεγονός ότι κανείς δεν λέει τελικά ότι όλοι στήριξαν τον «ΚΑΛΛΙΚΡΑΤΗ» και τις αρμοδιότητες που πήραν οι δήμοι χωρίς πόρους, ενώ αντίθετα περικόπησαν πάνω από 60% - 65% οι πόροι στους δήμους.

Η Κυβέρνηση, λοιπόν, δεν αναλαμβάνει την ευθύνη και πετάει το μπαλάκι στους δήμους. Είναι, αν θέλετε, και μια ένδειξη για το τι είδους αναθεώρηση του «ΚΑΛΛΙΚΡΑΤΗ» θέλει να κάνει.

Επανέρχομαι στο ερώτημα, κύριε Υπουργέ: Άμεσα, τώρα, τι θα κάνετε; Μπορεί να έγινε αυτή η συνάντηση. Όμως, αν λέει η απόφαση του δημοτικού συμβουλίου ότι «εγώ δεν έχω τα χρήματα για να προχωρήσω στην ανασκευή του σχολικού κτηρίου», σημαίνει ότι εδώ πρέπει να χρηματοδοτηθεί. Από πού θα χρηματοδοτηθεί; Εσείς πρέπει να το αναλάβετε, το κράτος.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα επιχορηγήσετε, λοιπόν, τους δήμους με τα απαραίτητα κονδύλια για τις επισκευές, κατασκευές και συντηρήσεις των σχολικών κτηρίων, στην προκειμένη περίπτωση τον Δήμο Σητείας και, δεύτερον, -μιλάμε για άμεσα, έτσι;- θα προχωρήσουν όλες οι εκκρεμείς υποθέσεις μελετών και έργων αντισεισμικής προστασίας και στατικής ενίσχυσης, προκειμένου να εξασφαλιστεί η εύρυθμη, ασφαλής και χωρίς εμπόδια λειτουργία των σχολείων και στην προκειμένη περίπτωση του ΕΠΑΛ Σητείας, για να μπορούν να δουλέψουν τα εργαστήρια;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Υφυπουργέ, και πάλι έχετε τον λόγο.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε συνάδελφε, παρ’ ότι γνωρίζετε τον νόμο του «ΚΑΛΛΙΚΡΑΤΗ», γνωρίζετε τις αρμοδιότητες και τις ευθύνες κάθε φορέα που ασκεί δημόσια εξουσία στη χώρα, επιμένετε να θεωρείτε ότι τα πάντα σ’ αυτήν τη χώρα είναι ευθύνη της Κυβέρνησης. Δεν είναι έτσι. Οι φορείς της αυτοδιοίκησης είναι εκλεγμένες εξουσίες, έχουν αρμοδιότητες, έχουν ευθύνες.

Επομένως, κατά την άποψή μας, οφείλει ο κάθε πολίτης και πολύ περισσότερο ένας εκλεγμένος εκπρόσωπος του λαού να αποδίδει τις ευθύνες εκεί που ανήκουν.

Σας είπα και στην πρωτολογία μου ότι αν κάποιοι δήμοι δεν έχουν την τεχνογνωσία ή δεν έχουν τα μέσα ή την εμπειρία για να ανταποκριθούν σε ορισμένες από τις αρμοδιότητές τους, σε ό,τι αφορά το προκείμενο μπορεί να ζητήσουν τη βοήθεια των «ΚΤΙΡΙΑΚΩΝ ΥΠΟΔΟΜΩΝ».

Η αντίληψη ενός συγκεντρωτισμού, που τα πάντα ρυθμίζονται από το κεντρικό κράτος, δεν μας βρίσκει σύμφωνους. Είμαστε υπέρ της αποκέντρωσης. Οι φορείς της αυτοδιοίκησης πρώτου και δεύτερου βαθμού είναι εκλεγμένα όργανα, έχουν αρμοδιότητες, έχουν και ευθύνες.

Σε ό,τι αφορά τις γενικότερες παρατηρήσεις σας νομίζω ότι δεν είναι σωστές. Ο προϋπολογισμός του 2017 αντέστρεψε μια τάση πτωτική οκτώ χρόνων στις δαπάνες για τη δημόσια εκπαίδευση. Μετά από οκτώ χρόνια πτωτικής πορείας για πρώτη φορά το 2017 οι δαπάνες για τη δημόσια εκπαίδευση αυξήθηκαν κατά 5%. Βεβαίως, απέχουν πολύ από το να θεωρούνται ικανοποιητικές. Όμως, η πτωτική πορεία ήδη αντιστράφηκε.

Σε ό,τι αφορά τα γενικότερα σχόλιά σας για την επαγγελματική εκπαίδευση και πιο συγκεκριμένα για τον θεσμό της τάξης μαθητείας, εγώ δεν έχω να σχολιάσω τίποτα. Σας παραπέμπω σε οποιοδήποτε ΕΠΑΛ. Ρωτήστε οποιονδήποτε εκπαιδευτικό μας, ρωτήστε τους χίλιους διακόσιους αποφοίτους των ΕΠΑΛ, που συμμετέχουν στο πρόγραμμα της μαθητείας, και θα πάρετε την απάντηση.

Ευχαριστώ πολύ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, είναι συζήτηση επίκαιρων ερωτήσεων. Τι θέλετε;

**ΑΝΔΡΕΑΣ ΛΟΒΕΡΔΟΣ:** Αν μπορείτε και αν οι συνάδελφοι δεν έχουν αντίρρηση, τη δικιά μου ερώτηση, που αναβάλλεται λόγω κωλύματος του Υπουργού, να την εκφωνήσετε τώρα ως αναβαλλομένη και να πάρω τον λόγο για τριάντα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Να εκφωνήσω αυτές που δεν θα συζητηθούν.

**ΑΝΔΡΕΑΣ ΛΟΒΕΡΔΟΣ:** Αν θέλετε.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ο Γενικός Γραμματέας της Κυβέρνησης κ. Καλογήρου πληροφορεί τη Βουλή για το ποιες επίκαιρες ερωτήσεις δεν θα συζητηθούν λόγω κωλύματος των αρμοδίων Υπουργών.

Η πρώτη με αριθμό 248/7-11-2017 επίκαιρη ερώτηση πρώτου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα», δεν θα συζητηθεί λόγω κωλύματος του Υπουργού Οικονομικών Ευκλείδη Τσακαλώτου. Αιτία ηπροετοιμασία νομοθετικού έργου.

Η τέταρτη με αριθμό 245/6-11-2017 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, με θέμα: «Οικονομικό κόστος των επιθέσεων από παρακρατικά στοιχεία», δεν θα συζητηθεί λόγω κωλύματος του Υπουργού Οικονομικών Ευκλείδη Τσακαλώτου. Αιτία: προετοιμασία νομοθετικού έργου.

Η τρίτη με αριθμό 215/3-11-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών,με θέμα «Ανησυχητικές εξελίξεις σχετικά με την πώληση της ΑΕΕΓΑ “Η Εθνική”», δεν θα συζητηθεί λόγω κωλύματος του Υπουργού Οικονομικών Ευκλείδη Τσακαλώτου. Αιτία: προετοιμασία νομοθετικού έργου.

Η δεύτερη με αριθμό 243/6-11-2017 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Παιδείας, Έρευνας και Θρησκευμάτων, με θέμα: «Δεύτερος κύκλος αιτήσεων φοιτητικού στεγαστικού επιδόματος», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου. Αιτία: θα βρίσκεται στο Περιφερειακό Συνέδριο στην Κομοτηνή.

Η έβδομη με αριθμό 249/7-11-2017 επίκαιρη ερώτηση πρώτου κύκλου του Βουλευτή Σερρών της Ένωσης Κεντρώων κ. Αναστασίου Μεγαλομύστακαπρος τον Υπουργό Παιδείας, Έρευνας και Θρησκευμάτων, με θέμα: «Αναζητούνται… μουσικοί στο Μουσικό Σχολείο Σερρών», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου. Αιτία: θα βρίσκεται στο Περιφερειακό Συνέδριο στην Κομοτηνή.

Η τρίτη με αριθμό 212/1-11-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ.Δημητρίου Κρεμαστινού προς τον Υπουργό Οικονομικών, με θέμα: «Οι οικονομικές απώλειες από το τέλος διανυκτέρευσης», δεν θα συζητηθεί λόγω κωλύματος της Υφυπουργού Οικονομικών κ. Παπανάτσιου. Αιτία: Θα βρίσκεται στο Περιφερειακό Συνέδριο στην Κομοτηνή.

Η έκτη με αριθμό 217/6-11-2017 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένουπρος τον Υπουργό Οικονομικών, σχετικά με τη «δήμευση περιουσίας του κ. Άκη Τσοχατζόπουλου», δεν θα συζητηθεί λόγω κωλύματος της Υφυπουργού Οικονομικών κ. Παπανάτσιου. Αιτία: θα βρίσκεται στο Περιφερειακό Συνέδριο στην Κομοτηνή.

Η δεύτερη με αριθμό 237/6-11-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον ΥπουργόΟικονομικών, με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το κούρεμα του χρέους το 2012», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Χουλιαράκη. Αιτία: φόρτος εργασίας.

Η πέμπτη με αριθμό 101/17-10-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Υγείας,με θέμα: «Ραγδαία αύξηση των κρουσμάτων ιλαράς στη χώρα», δεν θα συζητηθεί λόγω κωλύματος του Υπουργού Υγείας κ. Ξανθού.

Η τέταρτη με αριθμό 191/30-10-2017 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον ΥπουργόΥγείας,με θέμα: «Εκβιαστικός ο συμψηφισμός των ληξιπρόθεσμων οφειλών του ΕΟΠΥΥ», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: φόρτος εργασίας.

Η πρώτη με αριθμό 164/21/5-10-2017 ερώτηση και αίτηση κατάθεσης εγγράφων του κύκλου αναφορών - ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας,με θέμα: «Λειτουργία Μονάδας Μελετών και Κατασκευών (ΜΟΜΚΑ) 2017», δεν θα συζητηθεί λόγω κωλύματος του Υπουργού Εθνικής Άμυνας κ. Παναγιώτη Καμμένου. Αιτία: κυβερνητική αποστολή στο εξωτερικό.

Παρακαλώ, κύριε Λοβέρδο έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Τη συγκεκριμένη ερώτηση προς τον Υπουργό Οικονομικών την έχω καταθέσει από τον Ιούλιο. Είναι τέσσερις μήνες συνεχόμενων αναβολών. Αρμόδιος να απαντήσει, όπως λέει το Υπουργείο, είναι ο κ. Χουλιαράκης. Το γραφείο του, κύριε Πρόεδρε, είναι πολύ ευγενικό. Ενημερώνει και ενημερώνει εγκαίρως. Δεν έχω κανένα παράπονο. Πραγματικά είναι υποδειγματική η συμπεριφορά τους. Ωστόσο το τετράμηνο πάει πάρα πολύ.

Επειδή είστε παλιός κοινοβουλευτικός, θα θυμάστε πως συνάδελφοι με τη δική μας διαδρομή στα έδρανα αυτά, όταν ερωτούσαν κάτι και δεν ερχόταν ο ίδιος ο Υπουργός, έκαναν επεισόδιο. Θυμάμαι να μην δέχεται να απαντήσω ως Υφυπουργός Εξωτερικών, εκ μέρους του κ. Παπανδρέου τότε, ο Βουλευτής τάδε με τα πολλά χρόνια εδώ στην Αίθουσα.

Εγώ δεν έχω τέτοιο πρόβλημα. Μπορεί το Υπουργείο Οικονομικών να κάνει έναν καταμερισμό και να μου απαντήσει η Υφυπουργός. Δεν με προσβάλλει εμένα αυτό. Θα δεχτώ πολύ ευχαρίστως την απάντηση του Υπουργείου ως απάντηση πολιτική, την οποία υποστηρίζουν και τα τρία μέλη της Κυβέρνησης που είναι στο Υπουργείο αυτό.

Έτσι, σας παρακαλώ πάρα πολύ, μία δική σας παρέμβαση προς αυτήν την κατεύθυνση, γι’ αυτό το επίμαχο θέμα, να έχει αποτέλεσμα. Από την πλευρά μας είναι και αναγκαία και, αν το κάνετε, θα είναι και ιδιαιτέρως ευπρόσδεκτη.

Δράττομαι, όμως, της ευκαιρίας, να καταθέσω δύο έγγραφα για ένα άλλο θέμα. Εγώ δεν θέλω να κάνω διαρροές και δεν με χαρακτηρίζουν ποτέ οι διαρροές στα χρόνια της κοινοβουλευτικής μου διαδρομής.

Κύριε Πρόεδρε, θέλω να αναφερθώ σε ένα πραγματικό σκάνδαλο που αφορά την πώληση εξοπλισμού προς τη Σαουδική Αραβία, με δήθεν διακρατική συμφωνία που υπεγράφη τον Ιούνιο του 2017.

Δεν υπάρχει τέτοια διακρατική συμφωνία. Καταθέτω ένα σχετικό έγγραφο υπηρεσιακών παραγόντων, στρατιωτικών του Υπουργείου Εθνικής Αμύνης, όπως επίσης και ένα αντίστοιχο πάλι από το Υπουργείο Εθνικής Αμύνης, αρμοδίου για τα εξοπλιστικά προγράμματα.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μ’ αυτές τις απαράδεκτες ενέργειες χάθηκαν για την Ελλάδα 64 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να ολοκληρώσετε, γιατί είναι άλλη ερώτηση αυτή.

**ΑΝΔΡΕΑΣ ΛΟΒΕΡΔΟΣ:** Κάποιος πρέπει να φταίει γι’ αυτό και με ψέματα δεν βγαίνει εις πέρας αυτή η έντονη κοινοβουλευτική κριτική που την κάνουμε με δόκιμο τρόπο, αλλά απαιτώντας αξιοπρεπείς και ίσες απαντήσεις.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Όσον αφορά το θέμα των ερωτήσεων, επανειλημμένα στη Διάσκεψη των Προέδρων έχουμε φέρει το ζήτημα και, μάλιστα, έχουμε πει ότι οι αιτίες πρέπει να αναγράφονται με λεπτομέρεια γιατί «ο φόρτος εργασίας», για παράδειγμα, δεν είναι αιτία αναβολής, καθώς φόρτο εργασίας έχουμε όλοι. Πρέπει να είναι πιο συγκεκριμένες οι απαντήσεις των Υπουργών. Έχει ληφθεί και απόφαση από τη Διάσκεψη των Προέδρων γι’ αυτό. Ο Πρόεδρος της Βουλής κ. Βούτσης, βέβαια, κάνει ό,τι μπορεί πιέζοντας γι’ αυτά τα θέματα.

Άρα, λοιπόν, θα το θίξουμε αυτό το θέμα για άλλη μία φορά πιέζοντας, γιατί με διαφορετικό τρόπο δεν μπορούμε να έχουμε αποτέλεσμα.

Κυρίες και κύριοι συνάδελφοι, προχωρούμε στη συζήτηση της έκτης με αριθμό 143/24-10-2017 επίκαιρης ερώτησης δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλουπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων,με θέμα: «Οι νόμοι δεν ισχύουν για τους δικαστές; Έχουν δικούς τους νόμους;».

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η δική μου ερώτηση θα συζητηθεί τώρα;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παπαγγελόπουλε, η συγκεκριμένη ερώτηση έπρεπε να συζητηθεί πρώτη. Εάν θέλετε να απαντήσει ο κ. Μπαξεβανάκης ξανά στην άλλη ερώτηση, να το αλλάξουμε. Αλλιώς, η σειρά ήταν να συζητηθεί πρώτα η δική σας και επειδή είχατε καθυστερήσει, προχωρήσαμε στον κ. Μπαξεβανάκη.

Οπότε, τι θέλετε; Θέλετε να προχωρήσουμε με εσάς ή με τον κ. Μπαξεβανάκη;

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν έχω πρόβλημα, κύριε Πρόεδρε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, δεν με καλέσατε; Εγώ περιμένω να απαντήσω. Γιατί το αλλάζετε, επειδή σας το λένε τα κορίτσια της Γραμματείας;

**ΠΡΟΕΔΡΕΥΩΝ (Δημήτριος Κρεμαστινός):** Επειδή η Γραμματεία…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δεν πρέπει ο Ανδρέας Λοβέρδος να ζητά τον λόγο και επειδή είστε εσείς στο Βήμα, να βάζει άλλο θέμα στο Προεδρείο!

**ΠΡΟΕΔΡΕΥΩΝ (Δημήτριος Κρεμαστινός):** Όχι, όχι. Κοιτάξτε, εγώ άρχισα κανονικά, αλλά επειδή η Γραμματεία…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εντάξει, κι εγώ συμπαθώ τα κορίτσια της Γραμματείας.

**ΠΡΟΕΔΡΕΥΩΝ (Δημήτριος Κρεμαστινός):** …υπέβαλε μία ένσταση, είμαι υποχρεωμένος να ρωτήσω τους Υπουργούς.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εντάξει, εντάξει.

**ΠΡΟΕΔΡΕΥΩΝ (Δημήτριος Κρεμαστινός):** Εφ’ όσον εσείς επιμένετε, θα προχωρήσουμε στη δική σας ερώτηση.

Ορίστε, λοιπόν, κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εκτός εάν τα κορίτσια της Γραμματείας, λόγω της εκπάγλου ωραιότητος του συμπολίτη μου, έκαναν τα στραβά μάτια κι εσείς κάνατε ότι δεν ακούγατε τι έλεγε ο Ανδρέας Λοβέρδος.

**ΠΡΟΕΔΡΕΥΩΝ (Δημήτριος Κρεμαστινός):** Όχι. Πρέπει να σας διακόψω. Κοιτάξτε, εγώ έκανα παρατήρηση, αλλά δεν μπορούσα να του αφαιρέσω τον λόγο. Του είπε ότι είναι εκτός ερωτήσεως.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εντάξει, αυτά είναι γνωστά «τσαλιμάκια» του Λοβέρδου. Ήρθε τώρα να πει άλλα πράγματα…

**ΠΡΟΕΔΡΕΥΩΝ (Δημήτριος Κρεμαστινός):** Του είπα ότι είναι εκτός ερωτήσεως. Τι άλλο να πω; Δεν απάντησε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εντάξει, εντάξει.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, λοιπόν, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Πάντως, ευχαριστώ πολύ εσάς και τους Υπουργούς.

Κύριε Πρόεδρε, μετά τον χαμό, τον σάλο που ξέσπασε στην ελληνική κοινωνία, όπου τα δημοσιεύματα ήταν πολλά –η «Εφημερίδα των Συντακτών» έλεγε ότι οι δικαστές είναι υπεράνω του νόμου ή ότι υπάρχουν συνοπτικές διαδικασίες, η «Δημοκρατία» έλεγε ότι ο κ. Σακελλαρίου προσδιόρισε προσφυγή συναδέλφου του μέσα σε ένα μήνα και πολλά τέτοια σχετικά που θα καταθέσω- ήρθε ο παριστάμενος Υπουργός κ. Παπαγγελόπουλος στις 23 Οκτωβρίου και είπε τα εξής: «Μετά την τελευταία αναστολή που χορήγησε ο Πρόεδρος του Σ.τ.Ε για την υποβολή δηλώσεων «πόθεν έσχες» για τους εν ενεργεία και συνταξιούχους δικαστικούς μόνο, μελετώ και εξετάζω με ποιον τρόπο ή νομοθετική πρωτοβουλία η Κυβέρνηση θα εξασφαλίσει την ισονομία και την ίση μεταχείριση όλων των πολιτών, ώστε να μην υπάρχουν πληβείοι και πατρίκιοι στην απονομή της δικαιοσύνης». Είμαστε εδώ ακριβώς για να ακούσουμε τον τρόπο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, να μην βάλετε και τον χρόνο που συζητούσαμε πριν. Ευχαριστώ.

Είναι ξεκάθαρο, λοιπόν, ότι ο Υπουργός δέχεται πώς κάποιοι δικαστές θεωρούν τους εαυτούς τους «πατρίκιους» και παρότι η δικαιοσύνη πρέπει να είναι τυφλή, συμβαίνει να είναι μονόφθαλμη. Με πρωτοφανή στα χρονικά ταχύτητα, οι δικαστικοί λειτουργοί κατάφεραν να εξασφαλίσουν προσωρινή διαταγή για να μην καταθέσουν δηλώσεις πόθεν έσχες. Στη δική τους υπόθεση η ολομέλεια του Σ.τ.Ε κινήθηκε πραγματικά αστραπιαία. Συνεδρίασε, έκρινε και καθαρόγραψε μια απόφαση που δεν αφορά κανέναν άλλο, παρά μόνο τους δικαστικούς. Όποιος έχει μαχαίρι τρώει καρπούζι και όλοι οι άλλοι μένουν με τις φλούδες!

Θλίβομαι, λοιπόν, και εξοργίζομαι γιατί υπάρχουν κάποιοι που δεν κατανοούν ότι οι δικαστικές κρίσεις που δεν συνάδουν με το περί δικαίου αίσθημα, όπως αυτές για την Ηριάννα και τον Περικλή και το πόθεν έσχες των δικαστών, θέτουν ερωτήματα για τον τρόπο απονομής της δικαιοσύνης.

Συνομιλώ με δικαστές και γνωρίζω ότι πολλοί από αυτούς -δεν γνωρίζω καν αν είναι η πλειοψηφία πια- πεθαίνουν, δυστυχώς, κυριολεκτικά στην ψάθα και θαμμένοι κάτω από όγκους δικογραφιών υπερασπίζονται το δημόσιο και το κοινωνικό συμφέρον με αυτή την ίδια τη ζωή τους. Υπάρχουν, όμως, και άλλοι, αυτοί που μπαινοβγαίνουν από τις πίσω πόρτες στα γραφεία των άλλων εξουσιών, που υπηρετούν συμφέροντα και βγάζουν αποφάσεις που «βγάζουν μάτια».

Στη Συνεταιριστική Τράπεζα Λαμίας, για παράδειγμα, έβγαλαν βούλευμα μετά από δεκατρία χρόνια. Παραγράφηκε το σκάνδαλο δεκάδων εκατομμυρίων ευρώ που ζημίωσε το δημόσιο και χιλιάδες μετόχους. Το ίδιο συμβαίνει και στη Χαλκιδική με τα παραδικαστικά κυκλώματα τα καραμπινάτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πολιτικοί, καναλάρχες, εκδότες, νταβατζήδες, εθνικοί εργολάβοι και τραπεζίτες βρίσκονται αυτόν τον καιρό υπόλογοι για εκατοντάδες εκατομμύρια, αλλά η δικαιοσύνη πάει σαν τη χελώνα. Και να, ο Τσουκάτος περιμένει. Ψήφισε εχθές; Δεν μάθαμε. Και άλλοι όπως ο Παπαντωνίου, ο Μαντέλης, ο Άκης και λοιποί, ενώ διαπιστώθηκε ότι έχουν εκατομμύρια, δικάζονται είτε με βήμα χελώνας είτε με ποινές αστείες και τους αναγνωρίζονται ελαφρυντικά με αστείες δικαιολογίες.

Την ίδια ώρα η τυφλή δικαιοσύνη βάζει εξοντωτικές ποινές, επαναλαμβάνω, στην Ηριάννα, στον Περικλή, στην καθαρίστρια της Βουλής γιατί είχε, λέει, πλαστό απολυτήριο λυκείου. Την επώνυμη, όμως, με τα πλαστά πτυχία την πήγαν σε μονομελές και της έβαλαν ποινή κάτι μήνες, γιατί ήταν παρά τω Πρωθυπουργώ Σαμαρά. Στον ταμεία της Γαύδου, όμως, για ποσό που ήταν το ένα προς ογδόντα, σε σχέση με αυτό του Άκη του Τσοχατζόπουλου, έβαλαν ισόβια, ενώ στον Άκη είκοσι χρόνια!

Σας ερωτώ, λοιπόν, ευθέως: Έχουμε δικαιοσύνη για να υπηρετεί τους πλούσιους και να κρύβει το πώς πλουτίζουν ορισμένοι δικαστές, αδιαφορώντας για τα δηλητηριώδη σχόλια της κοινωνίας που λέει «Γιάννης κερνάει, Γιάννης πίνει»;

Οι πολίτες, λοιπόν, έχουν απαίτηση να ακούσουν σήμερα από τον Υπουργό Δικαιοσύνης πώς η πολιτική ηγεσία εξηγεί ότι η απόφαση, που ειρήσθω εν παρόδω το σκεπτικό της βάλει στα περισσότερα σημεία κατά της κοινής λογικής, καθαρογράφθηκε σε χρόνο ρεκόρ και δημοσιεύτηκε στην εκπνοή της προθεσμία για την υποβολή των δηλώσεων πόθεν έσχες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Με την ευκαιρία, πείτε μας, κύριε Υπουργέ, πόσοι δικαστές έχουν καταθέσει πόθεν έσχες και πόσοι όχι κατά την τελευταία τριετία; Προπάντων, όμως, κύριε Υπουργέ, μην ξεχάσετε να πείτε εδώ στη Βουλή των Ελλήνων γιατί δεν αναλάβατε ακόμα την πρωτοβουλία που υποσχεθήκατε, παρ’ ότι από τις 23 Οκτωβρίου δεσμευτήκατε ότι θα το πράξετε τάχιστα;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Νικολόπουλε, πιστεύω ότι αποζημιωθήκατε σε σχέση με τον χρόνο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μέχρι πριν λίγες ημέρες πίστευα ότι ήταν ο Ταλεϋράνδος αυτός που είχε πει στον Ναπολέοντα: «Είναι χειρότερο από έγκλημα, είναι λάθος». Όμως, όπως διάβασα πρόσφατα σε χρονογράφημα του Πέτρου Μανταίου στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», είναι πιθανότερο τη φράση αυτή να την είχε πει ο Αντουάν Μπουλέ ντε λα Μερ, νομικός πολιτικός, προσωπικός σύμβουλος του Ναπολέοντα, που είχε διατελέσει και πρόεδρος του Συμβουλίου Επικράτειας της Γαλλίας.

Ο πρόεδρος, λοιπόν, του γαλλικού Σ.τ.Ε δεν θα μπορούσε βέβαια να φανταστεί ότι μετά από δύο αιώνες οι σημερινοί Έλληνες συνάδελφοί του, μέλη του Συμβουλίου της Επικρατείας στην Ελλάδα, θα επιβεβαίωναν την κλασική πλέον αλλά εκπληκτική σε ευφυία φράση του.

Η πρόσφατη απόφαση του Σ.τ.Ε για την ηλεκτρινή δήλωση του πόθεν έσχες, κατά την άποψή μου, ως απλού πολίτη και όχι ως Υπουργού, είναι και τα δύο, είναι και λάθος και έγκλημα. Είναι τεράστιο νομικό λάθος, όπως θα εκθέσω πολύ σύντομα στη Βουλή και στις αρμόδιες επιτροπές, όταν θα συζητηθεί ο νέος νόμος για την ηλεκτρονική υποβολή πόθεν έσχες. Ταυτόχρονα, είναι και μεγάλο έγκλημα. Είναι έγκλημα κατά του κύρους της δικαιοσύνης.

Έχω δηλώσει, πρόσφατα, δημόσια ότι ο ελληνικός λαός θέλει τη δικαιοσύνη ψηλά, πολύ ψηλά. Εγώ δε προσωπικά λόγω του παρελθόντος μου, ακόμα ψηλότερα, όσο πιο ψηλά γίνεται. Όμως, υπάρχει Έλληνας που να θεωρεί ότι η απόφαση για την οποία συζητάμε σήμερα ανταποκρίνεται και στο ελάχιστο ακόμα, στο υψηλό κύρος που οφείλει να περιβάλει το θεσμό της δικαιοσύνης;

Κυρίες και κύριοι Βουλευτές, η Κυβέρνηση είναι αποφασισμένη να υλοποιήσει πλήρως τις δεσμεύσεις της απέναντι στον ελληνικό λαό για πλήρη διαφάνεια στον δημόσιο βίο. Επεξεργαζόμαστε ήδη και πολύ σύντομα θα καταθέσουμε στη Βουλή νέο νόμο, που θα επιλύει όλα τα προβλήματα που δημιουργήθηκαν από την πρόσφατη απόφαση του Σ.τ.Ε. Δεν θα υπάρξει ο παραμικρός συμβιβασμός σε θέματα καταπολέμησης της διαφθοράς και επικράτησης απόλυτης, κατά το δυνατόν, διαφάνειας στον δημόσιο βίο.

Τέλος, όσον αφορά τα ερωτήματα του κ. Νικολόπουλου, στο πρώτο ερώτημα πόσοι δικαστές έχουν κάνει δήλωση πόθεν έσχες και πόσοι όχι τα τελευταία τρία χρόνια, απαντώ ότι σύμφωνα με τα στοιχεία, που έχω στη διάθεσή μου τα τελευταία δύο χρόνια, που ισχύει η ηλεκτρονική υποβολή, σε σύνολο περίπου τεσσερισήμισι χιλιάδων δικαστών έχουν υποβάλλει ηλεκτρονική δήλωση πόθεν έσχες πεντακόσιοι ενενήντα οκτώ το 2016 και εξακόσιοι πέντε το 2017.

Όσο για το πότε θα επανεκδοθεί η νέα κοινή υπουργική απόφαση, ενημερώνω τον κ. Νικολόπουλο –του έχει διαφύγει- ότι αυτή εκδόθηκε την επόμενη ημέρα σε χρόνο ρεκόρ από το Υπουργείο. Την επομένη δημοσιοποιήσεως της απόφασης του Σ.τ.Ε, δημοσιεύθηκε κοινή υπουργική απόφαση. Βέβαια και κατά αυτής προσέφυγε ακαριαία η Ένωση Δικαστών.

Θεωρώ πολύ σημαντικό στη δευτερολογία μου να αναφερθώ στα ποσοστά συμμόρφωσης όλων των υπόχρεων υποβολής δηλώσεων πόθεν έσχες. Πιστεύω ότι από τα ποσοστά αυτά, κύριε Πρόεδρε, θα προκύψουν κάποια χρήσιμα και γιατί όχι και διδακτικά στοιχεία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Έχετε τον λόγο, κύριε Νικολόπουλε, και πάλι.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, αντιλαμβάνεστε ότι οι Ελληνίδες και οι Έλληνες, που άκουσαν τώρα τον Υπουργό να λέει την αλήθεια ότι και αν έβγαλε η Κυβέρνηση, που ανεδείχθη από τον ελληνικό λαό, ότι κι αν λέει η Βουλή εδώ, οι δικαστές είναι κράτος εν κράτει. Τεσσερισήμισι χιλιάδες δικαστές και πόσοι έκαναν δήλωση; Πεντακόσιοι και εξακόσιοι. Και έβγαλε, λέει, την άλλη μέρα καινούργια υπουργική απόφαση. Και άμα βγάλανε, λέει; Αυτοί ξαναπροσφεύγουν! Και καλά έκαναν.

Για σκεφτείτε εδώ πέρα, από τους τριακόσιους να είχαν κάνει δέκα μόνο πόθεν έσχες τι θα είχε γίνει! Της κακομοίρας!

Γι’ αυτό ήταν πάρα πολύ χρήσιμη η παρουσία σας εδώ, κύριε Υπουργέ, γιατί είμαι σίγουρος ότι δεν ζουν σε γυάλα οι δικαστές. Θα τους ρωτήσουν τα παιδιά τους, οι συμμαθητές των παιδιών τους εάν αυτοί είναι διαφορετικοί από εμάς.

Και επειδή δεν θέλω να γενικεύω, κύριε Πρόεδρε, θέλω να σας θυμίσω ότι ο πρώτος υπουργός, που πήγε φυλακή, μετά τη Μεταπολίτευση ήταν πρώην δικαστής, πρώην εισαγγελέας! Θέλω να σας πω ότι η πρώτη καταδίκη, που έφαγε η Ελλάδα στο Ευρωδικαστήριο ήταν το 2003 γιατί κάποιος εισαγγελέας φίμωσε και καταδίκασε σε εξοντωτική οικονομική ποινή μέσα ενημέρωσης και τον δημοσιογράφο Γιάννη Ντάσκα.

Σήμερα μου ανακοίνωσαν την απόφαση της αγωγής, που είχε κάνει ο κ. Αλαφούζος, κύριε Παπαγγελόπουλε –γιατί σας ρώταγα πώς πάνε οι ιστορίες κατά της διαφθοράς- και το δικαστήριο την απέρριψε την αγωγή του.

Επίσης, συνταξιούχος δικαστής ήταν η γιαγιά, που δήλωσε στο αστυνομικό τμήμα της γειτονιάς μας, «η οικονομική κρίση και η πιθανή πτώχευση της χώρας με ανάγκαζαν να βγάλω χρήματα από τις τράπεζες, τα είχα βάλει μέσα στην ντουλάπα», καταγγέλλοντας κλοπή 2 εκατομμυρίων ευρώ η γιαγιά η δικαστίνα σε μετρητά και κοσμήματα, όπως είπε, ανυπολόγιστης αξίας! Δεν θα ήθελε και αυτή να κάνει πόθεν έσχες, είμαι σίγουρος.

Εύλογο, λοιπόν, το ερώτημα για το πόθεν έσχες της. Εύλογο το ενδιαφέρον για την απάντηση, που δίνει σήμερα η Κυβέρνηση διά του αρμοδίου Υπουργού. Και αλήθεια, εάν υπήρχε και αυστηρότης στον έλεγχο όσων κατατίθενται, θα υπήρχε σήμερα εδώ αρχηγός της Αξιωματικής Αντιπολίτευσης, που θα κρυβόταν πίσω από το πόθεν έσχες, ή θα είχε φύγει και θα είχε παραιτηθεί;

Κοιτάξτε. Ξέρουμε πολύ καλά –και καλύτερα από εμένα τα ξέρει ο κ. Παπαγγελόπουλος- ότι θα είχαν βρεθεί τα χαμένα εκατομμύρια στην Ιπποκράτειο Πολιτεία, εκεί όπου ανώτατος δικαστικός έκανε κουμάντο και άλλος αχυράνθρωπος έκανε τον μπροστινό, που φιγουράρει σήμερα στη λίστα Λαγκάρντ και μοίραζε τα λεφτά, όπως και τα «μαύρα» θα είχαν βρεθεί εκείνου του δικαστικού, που με μπροστινό συγγενή του συντόνιζε την οικοπεδοποίηση της Πεντέλης και των άλλων, αλλά και εκείνων, που τελευταία στη Μύκονο πήγαν και αγόρασαν πανάκριβα οικόπεδα, καθώς και εκείνων, που στη Χαλκιδική χτίζουν βίλες και κυκλοφορούν με αυτοκίνητα υπερπολυτελή και θηριώδη τζιπ σαν πρώην προκατόχους σας, κύριε Υπουργέ, εκεί που κάθεστε εσείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ας καταγραφούν, λοιπόν, στα Πρακτικά, γιατί εσείς που ήσασταν και στην ΕΥΠ είμαι σίγουρος ότι το ξέρετε τι γράφουν οι κασέτες της υπηρεσίας για πάμπολλα τέτοια και δεν περιμένετε τώρα τον Νικολόπουλο από την Πάτρα να σας τα πει. Εγώ, όμως, θα τα καταθέσω να είναι εδώ στα Πρακτικά μήπως και ντραπεί κανένας.

Αυτοί όλοι έχουν ονοματεπώνυμο, κύριε Πρόεδρε. Επειδή, όμως, μένουν χωρίς έλεγχο χωρίς να καταθέτουν πόθεν έσχες βρωμίζουν και τους άλλους δικαστικούς, τους έντιμους. Θα πείτε τώρα «κόρακας κοράκου μάτι βγάζει»; Δεν ξέρω.

Όταν, όμως, είδε το φως της δημοσιότητας η ερωτική αλληλογραφία ανάμεσα σε έναν υψηλόβαθμο δικαστή του Συμβουλίου της Επικρατείας και μια σπουδάστρια της Εθνικής Σχολής Δικαστών, στην οποία ο ίδιος δίδασκε, «εποίησαν την νήσσαν». Όταν, όμως, το ροζ σκάνδαλο έγινε θέμα ο τότε και νυν Πρόεδρος του Σ.τ.Ε, ο κ. Σακελλαρίου, απέστειλε τον φάκελο με την ερωτική αλληλογραφία του κ. Ράντου στον τότε Υπουργό Δικαιοσύνης, τον κ. Παρασκευόπουλο και ενώ συνέταξε έκθεση, την οποία έστειλε στο πειθαρχικό συμβούλιο, εκείνο τον απήλλαξε.

Και τώρα; Τώρα διαβάσαμε –και θα σας το καταθέσω, γιατί φαίνεται μπορεί να μην διαβάζετε- ότι γυρίζει -γράφει η εφημερίδα- στα παλιά του λημέρια. Τον όρισε ο κ. Σακελλαρίου πρόεδρο της επιτροπής που θα διεξαγάγει σε λίγες ημέρες τις εξετάσεις για την εισαγωγή στην Εθνική Σχολή Δικαστών Λειτουργών.

Αυτό πάντως, όπως έγραψε η κεντροδεξιά εφημερίδα η «ΔΗΜΟΚΡΑΤΙΑ» -θα σας την καταθέσω- δεν εμπόδισε τους κακεντρεχείς του χώρου να σχολιάζουν εάν οι υποψήφιες να γίνουν δικαστίνες θα αγωνιούν αν πρέπει ή όχι να εμφανιστούν στις εξετάσεις με μπικίνι ή με βαθύ ντεκολτέ!

Και στον κυριακάτικο Τύπο, όμως, υπήρξε ανάλογου ήθους και περιεχομένου ρεπορτάζ από την εφημερίδα «DOCUMENTO», το οποίο επιγραφόταν: «Ο εξεταστής Ράντος ελέγχεται» και ανέφερε ότι ο κ. Ράντος απαλλάχθηκε, αφού το πειθαρχικό όργανο θεώρησε...

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Νικολόπουλε, ολοκληρώνετε. Έχουμε υπερβεί κατά πολύ τον χρόνο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τελειώνω, κύριε Πρόεδρε. Μόνοι μας είμαστε από ό,τι βλέπετε, τελειώνω.

Δεν μπορούσαν να γίνουν ανεκτά ως αποδεικτικά στοιχεία, διότι ήταν –λέει- παράνομα. Οι δικαστές, που τον ελέγξαν πειθαρχικά, ωστόσο, παρέβλεψαν δύο πράγματα. Πρώτον ότι εκτός από τα παράνομα emails υπήρχε και η κατάθεση της συγκεκριμένης κυρίας, που παραδεχόταν τη σχέση. Και δεύτερον ότι το θέμα δεν ήταν οι προσωπικές σχέσεις, αλλά εάν της είχε δώσει τα θέματα λόγω αυτών των σχέσεων.

Σε κάθε περίπτωση, όμως, ο κύριος ανώτατος θα προΐσταται των εξετάσεων και το τελευταίο διάστημα εμφανίζεται αρκετά άνετος. Δεν ξέρουμε, γράφει η εφημερίδα, εάν το ίδιο άνετες θα είναι και οι εξεταζόμενες.

Και ρωτάμε, λοιπόν και κλείνω, κύριε Υπουργέ. Οι εισαγγελείς και οι Υπουργοί διαβάζουν εφημερίδες; Ζουν στον κόσμο αυτό; Ζουν σε δικό τους κόσμο; Γιατί με τόσα που γράφουν και άλλα τόσα, που καταγγέλλονται εδώ με ερωτήσεις στη Βουλή, δημόσια, για παράνομες πράξεις νομίζω ότι θα έπρεπε αυτεπάγγελτα, τουλάχιστον, να διερευνώνται. Γιατί μου κάνει εντύπωση το ότι κανένας δεν κάλεσε ούτε τον συντάκτη ούτε τον εκδότη της εφημερίδος «ΠΑΡΑΠΟΛΙΤΙΚΑ» που δημοσίευσε στις 7 Οκτωβρίου ότι Υπουργός μέσω τρίτου προσώπου προσπαθεί να αλλάξει πεντακοσάευρα σε πενηντάευρα. Αλήθεια για ποιόν χτυπάει η καμπάνα;

Καταθέτω, λοιπόν, όλα τα σχετικά έγγραφα.

(Στο σημείο αυτό ο Βουλευτής, κ. Νικόλαος Νικολόπουλος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Επειδή δεν υπάρχουν απαντήσεις σε ερωτήσεις που καταθέτω χρόνια τώρα με τέτοια στοιχεία, τουλάχιστον, να είναι κατατεθειμένες να τις βλέπουν και –ποιος ξέρει;- μπορεί και κάποιος να βρεθεί και κάποια στιγμή να τις διερευνήσει.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Υπουργέ, έχετε τον λόγο, αλλά θα σας ρωτήσω και εγώ εάν μπορείτε να απαντήσετε: Όπως είναι το Σύνταγμά μας, μπορεί να έχει παρέμβαση –σε όλα αυτά που λέει ο κ. Νικολόπουλος- η Κυβέρνηση, η Βουλή ή οτιδήποτε; Διότι το να συζητούμε εδώ ρεπορτάζ αντιλαμβάνεστε ότι...

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μπορεί να τα στέλνει στον εισαγγελέα. Είστε γιατρός…

**ΠΡΟΕΔΡΕΥΩΝ (Δημήτριος Κρεμαστινός):** Να το απαντήσει ο Υπουργός, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δηλαδή θα σας είχε πει η σύζυγός σας από το ΚΕΕΛΠΝΟ ότι από εδώ στέλνονται στον εισαγγελέα, ότι οι Υπουργοί τα στέλνουν στον εισαγγελέα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ αφήστε να απαντήσει ο Υπουργός.

Τον λόγο έχει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Δημήτριος Παπαγγελόπουλος.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ, κύριε Πρόεδρε, έχω μπροστά μου την ερώτηση του κ. Νικολόπουλου, που αναφέρεται σε άλλα θέματα και όχι σε αυτά, που έθιξε σήμερα. Δεν έχω καμμία αντίρρηση, βέβαια, αν ο κ. Νικολόπουλος με ρωτήσει με επίκαιρη ερώτηση να του απαντήσω.

Σήμερα θα περιοριστώ στο πόθεν έσχες και όχι σε όλα τα άλλα που ανέφερε. Βεβαίως, η δικαιοσύνη, όπως όλοι γνωρίζουμε, είναι ανεξάρτητη και θεωρώ ότι τα τελευταία χρόνια κάνει καλά τη δουλειά της. Τώρα βέβαια, δεν μπορώ να ξέρω αυτή τη στιγμή απ’ έξω αν έχει ασχοληθεί με το τάδε δημοσίευμα ή με το άλλο. Αν με ρωτήσετε, αν μου υποβάλετε το ερώτημα, θα απευθυνθώ στους αρμόδιους εισαγγελείς και θα σας απαντήσω.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Θα τις ξανακαταθέσω με την ελπίδα αυτή τη φορά για τη δέσμευση σας.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όλες τις ερωτήσεις, κύριε Νικολόπουλε, που μου έχετε καταθέσει, τις έχω απαντήσει και τις έχω αποστείλει στον αρμόδιο εισαγγελέα κι έχω επισυνάψει την απάντηση, αν ενεργεί ανάκριση, αν κάνει προκαταρκτική. Κατά τα λοιπά, εγώ δεν μπορώ να διατάξω…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μακάρι να το κάνει και ο κ. Κοντονής αυτό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Νικολόπουλε, μην διακόπτετε.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ είμαι ο τελευταίος, σαν πρώην εισαγγελέας, που θα επιβάλω σε εισαγγελέα να κάνει αυτό, που δεν ήθελα εγώ ούτε να διανοηθούν απέναντί μου, δηλαδή να επιβάλω σε εισαγγελέα τι θα κάνει! Ο εισαγγελέας ξέρει το καθήκον του, οφείλει να το πράττει κι αν δεν το πράττει, υπάρχουν αρμόδια θεσμικά όργανα να τον ελέγξουν.

Κλείνω, λοιπόν, λέγοντας αυτό που δεν επέτρεψα εγώ τριάντα χρόνια σαν εισαγγελέας κανένας μα κανένας να μου πει, να μου υποδείξει τι θα κάνω, δεν θα το κάνω εγώ τώρα σαν πολιτικός στους παλιούς μου συναδέλφους.

Κι επανέρχομαι στο θέμα της ερώτησης. Σας είπα ότι θα σας διαβάσω έναν πίνακα από τον οποίο θα έχουμε πολύ χρήσιμα και διδακτικά συμπεράσματα. Στη Βουλή των Ελλήνων σε σύνολο υπόχρεων εννιακοσίων τριάντα εννιά, υπέβαλαν δήλωση πόθεν έσχες επτακόσιοι ενενήντα πέντε, ποσοστό δηλαδή 84%.

Στην τρίτη μονάδα ελέγχου δηλώσεων περιουσιακής κατάστασης της αρχής για το ξέπλυμα, στην οποία υπάγονται και οι δικαστικοί, σε σύνολο ογδόντα οχτώ χιλιάδων εξακοσίων εξήντα οχτώ, υπέβαλαν εξήντα εννέα χιλιάδες εκατόν σαράντα οχτώ, δηλαδή ποσοστό συμμετοχής 77%. Ας το κρατήσουμε αυτό.

Στον Γενικό Επιθεωρητή Δημόσιας Διοίκησης σε σύνολο υπόχρεων για υποβολή δήλωσης δύο χιλιάδων εκατόν τριάντα ένα, υπέβαλαν δύο χιλιάδες εβδομήντα τρεις, δηλαδή ποσοστό συμμετοχής 97%.

Στο Λιμενικό σε σύνολο υπόχρεων οχτώ χιλιάδων, υπέβαλαν επτά χιλιάδες επτακόσιοι δεκαέξι, δηλαδή ποσοστό 96%.

Και στην Αστυνομία σε σύνολο υπόχρεων εβδομήντα τριών χιλιάδων εξακοσίων τριάντα ενός, υπέβαλαν εξήντα οχτώ χιλιάδες, δηλαδή 92% ποσοστό.

Δεν υπάρχει, λοιπόν, καμμία αμφιβολία ότι η συντριπτική πλειοψηφία των υπόχρεων για ηλεκτρονική δήλωση πόθεν έσχες, υπέβαλαν εμπροθέσμως τις δηλώσεις τους. Αυτό σημαίνει ευρύτατη αποδοχή και ανταπόκριση από τους Έλληνες στην προσπάθεια της Κυβέρνησης να επικρατήσει επιτέλους πλήρης διαφάνεια στον δημόσιο βίο.

Όσοι αντιδρούν στην προσπάθεια αυτή, το πράττουν είτε από αντιπολιτευτική διάθεση στην καλύτερη περίπτωση είτε επειδή κάτι θέλουν να κρύψουν στη χειρότερη. Εγώ –όλοι το ξέρουν- είμαι αθεράπευτα ρομαντικός και αισιόδοξος, γι’ αυτό θέλω να πιστεύω ότι οι αντιδράσεις για πάταξη της διαφθοράς οφείλονται μόνο σε αντιπολιτευτικό μένος κι όχι σε σκελετούς στις ντουλάπες, στα στρώματα, στις θυρίδες και στις offshore κάποιων.

Σε κάθε περίπτωση, η συζήτηση στη Βουλή, που θα πραγματοποιηθεί πολύ σύντομα για την ψήφιση του νέου νόμου, θα είναι αποκαλυπτική, εύχομαι παιδαγωγική και απεύχομαι ειλικρινά να έχει δυσάρεστες εκπλήξεις για κάποιους.

Σας ευχαριστώ πολύ.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Το ποσοστό των δικαστικών πόσο ήταν;

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας είπα. Στην κατηγορία αυτή είναι και άλλοι, δεν είναι μόνο οι δικαστές. Είναι 77% γι’ αυτό κι έχει μειωθεί το ποσό.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Διότι στις τεσσερισήμισι χιλιάδες, οι πεντακόσιοι…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Νικολόπουλε. Δεν γίνεται έτσι συζήτηση.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Έχετε δίκιο, αλλά δεν πρέπει να απαντήσει ο Υπουργός; Δεν βγαίνουν τα μαθηματικά!

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Νομίζω πως απάντησα, κύριε Πρόεδρε. Να τα επαναλάβω;

**ΠΡΟΕΔΡΕΥΩΝ (Δημήτριος Κρεμαστινός):** Δεν νομίζω ότι χρειάζεται.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Στις τεσσερισήμισι τι ποσοστό είναι οι πεντακόσιοι, κύριε Πρόεδρε; Είναι 77%;

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είχαν αναστολή. Γι’ αυτό ήταν μικρό το ποσοστό.

**ΠΡΟΕΔΡΕΥΩΝ (Δημήτριος Κρεμαστινός):** Μα, το απάντησε, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Για να τα ακούσει και ο κόσμος. Γι’ αυτό το λέω.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Προχωρούμε στην πρώτη με αριθμό 244/6-11-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Παιδείας, Έρευνας και Θρησκευμάτων,με θέμα: «Επείγουσα ανάγκη αποκατάστασης των κτηρίων του 2ου ΕΠΑΛ Κιλκίς».

Παρακαλώ, κύριε Γεωργαντά, έχετε τον λόγο για δύο λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υφυπουργέ, στο Κιλκίς είχαμε πέρυσι το φθινόπωρο την ατυχία να υπάρχει μια έντονη σεισμική δραστηριότητα, η οποία, πλέον των άλλων προβλημάτων, ανέδειξε και προβλήματα τα οποία υπήρχαν στο κτηριακό συγκρότημα του 2ου ΕΠΑΛ, ένα κτηριακό συγκρότημα στο οποίο το πρωί κάνουν τα μαθήματα και τα εργαστήριά τους οι μαθητές των ΕΠΑΛ και το απόγευμα αυτοί που φοιτούν στο ΔΙΕΚ του Κιλκίς.

Δυστυχώς, η σεισμική αυτή δραστηριότητα ανέδειξε πρόβλημα στατικής επάρκειας, το οποίο υπήρχε στο κτηριακό αυτό συγκρότημα. Έγιναν οι αναγκαίες αυτοψίες και η Υπηρεσία Δόμησης του Δήμου Κιλκίς, ως όφειλε μετά τις αυτοψίες, απαγόρευσε τη διενέργεια μαθημάτων, γενικότερα οποιασδήποτε εκπαιδευτικής δραστηριότητας όχι μόνο στο ένα κτήριο που είχε τα πολλά προβλήματα, αλλά και στον περιβάλλοντα χώρο και βεβαίως απαγόρευσε τη χρήση του δευτέρου κτηρίου, γιατί βρίσκεται κοντά το ένα στο άλλο.

Αυτό είχε σαν αποτέλεσμα μια μεγάλη ταλαιπωρία αρχικά των σπουδαστών όλο αυτό το διάστημα ή και την αναγκαιότητα, κατά παρέκκλιση της γνωμάτευσης της υπηρεσίας δόμησης, να χρησιμοποιείται τελικώς το ένα κτήριο το οποίο κρίθηκε επικίνδυνο. Δηλαδή, ενώ έχουμε μια γνωμοδότηση ότι δεν πρέπει να χρησιμοποιηθεί κανένα κτήριο, το ένα δυστυχώς χρησιμοποιείται. Πάλι, όμως, δεν λύνονται τα προβλήματα και στερούνται οι σπουδαστές των ΕΠΑΛ και του ΔΙΕΚ τα εργαστήρια τα οποία είναι αναγκαία και καταλαβαίνετε πολύ καλά ότι ΕΠΑΛ χωρίς εργαστήρια, δεν μπορούν να παράσχουν στους σπουδαστές τα αναγκαία εκείνα εργαλεία για την ολοκλήρωση της εκπαίδευσής τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Είναι αναγκαίο να βρεθεί μια προσωρινή λύση στο ζήτημα αυτό. Κατανοούμε πολύ καλά ότι οι μελέτες και η αναγκαιότητα της παρέμβασης, η οποία πρέπει να γίνει στο κτηριακό συγκρότημα θα καθυστερήσουν, αλλά θα παρακαλούσα την απάντησή σας πρώτα επί του προσωρινού ζητήματος και να δούμε μετά και πώς μπορεί να δρομολογηθεί η οριστική επίλυση του θέματος αυτού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε συνάδελφε, όπως σωστά είπατε, από τον σεισμό, που έγινε πέρυσι τέτοια εποχή το κτήριο του 2ου ΕΠΑΛ Κιλκίς έχει πληγεί πάρα πολύ σοβαρά και από τις τεχνικές υπηρεσίες του δήμου απαγορεύτηκε η χρήση όλου του συγκροτήματος.

Μέχρι σήμερα έγινε προσπάθεια να εξευρεθούν χώροι για την πραγματοποίηση των μαθημάτων και σήμερα τα μαθήματα πραγματοποιούνται σε τρία διαφορετικά κτήρια, τα οποία, όπως γνωρίζετε, είναι το κτήριο του ΟΑΕΔ, το κτήριο του Κέντρου Γεωργικής Εκπαίδευσης «ΔΗΜΗΤΡΑ» και το κτήριο προκάτ, που βρίσκεται στον αύλειο χώρο του 2ου ΕΠΑΛ. Όμως, στα κτήρια αυτά πραγματοποιούνται μόνο τα θεωρητικά μαθήματα και, όπως σωστά είπατε, επαγγελματικό λύκειο χωρίς την πραγματοποίηση εργαστηριακών ασκήσεων δεν μπορεί να νοηθεί.

Πριν από λίγες μέρες, στην εορταστική εκδήλωση για την 28η Οκτωβρίου, την παραμονή που διεξάγεται η γιορτή στο σχολείο, με παρουσία του δημάρχου Κιλκίς, ανακοινώθηκε ότι παραχωρείται το κτήριο της εργατικής εστίας του ΟΑΕΔ, όπου θα μεταφερθεί το εργαστηριακό κέντρο και όπου εκεί θα πραγματοποιούνται πια από εδώ και στο εξής τα εργαστηριακά μαθήματα.

Ήδη, όπως μας ενημερώνει η διεύθυνση δευτεροβάθμιας εκπαίδευσης, από τον δήμο παραδόθηκαν στον διευθυντή του σχολείου τα κλειδιά, ενώ έχει αποκατασταθεί η σύνδεση του νερού και του ηλεκτρικού και έγινε και ο καθαρισμός του κτηρίου από συνεργεία του δήμου.

Βεβαίως, παρ’ ότι θα δοθεί μια ανάσα με την πραγματοποίηση των εργαστηριακών ασκήσεων, το να χρησιμοποιούνται τέσσερα διαφορετικά κτήρια για τη διεξαγωγή των μαθημάτων ενός σχολείου είναι εξαιρετικά δυσλειτουργικό και για τον διευθυντή του σχολείου και για τους εκπαιδευτικούς αλλά και για τους μαθητές.

Η οριστική λύση, όπως κι εσείς γνωρίζετε, θα δοθεί όταν μπορέσουμε, με το καλό, να μεταστεγάσουμε το ΤΕΙ, που εδρεύει στο Κιλκίς στο νεόδμητο κτήριό του κι όταν με το καλό πραγματοποιηθεί αυτή η μεταφορά, στο κτήριο που χρησιμοποιεί σήμερα το ΤΕΙ θα μεταστεγαστεί το 2ο ΕΠΑΛ. Ελπίζουμε ότι αυτή θα είναι η οριστική λύση κι ότι αυτή θα είναι σύντομα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Υπουργέ, να πω ότι συμφωνούμε απολύτως στις παραδοχές για τα δεδομένα τα οποία έχουμε. Χαίρομαι που έχουμε έστω αυτήν την εξέλιξη της παραχώρησης γι’ αυτήν την προσωρινή λύση στο συγκεκριμένο κτήριο το οποίο αναφέρατε.

Όμως, είμαι υποχρεωμένος να πω το εξής, έξω από την κατανόηση του ζητήματος, έξω από τις καλές προθέσεις, το Υπουργείο σε αυτήν την εξαιρετική περίπτωση –και τη λέω εξαιρετική, καθώς έχουμε ένα ζήτημα που έχει να κάνει με την επικινδυνότητα ενός κτηρίου, δεν μιλάμε απλά για καλύτερες συνθήκες, μιλάμε για ένα κτήριο, στο οποίο δεν μπορεί να παραμείνουν οι σπουδαστές ούτε μία ώρα ακόμα- καταλαβαίνετε πόσο υπεύθυνοι πρέπει να είμαστε απέναντι σε ένα τέτοιο μεγάλο ζήτημα, το οποίο ήδη απασχολεί τους σπουδαστές και τους γονείς τους και τους καθηγητές βεβαίως. Όμως, δεν μπορούμε όταν υπάρχει μια γνωμοδότηση για καμμία δραστηριότητα να χρησιμοποιούμε αυτήν τη στιγμή ένα από τα κτήρια αυτά.

Ο Δήμος Κιλκίς είναι ο τρίτος δήμος σε έκταση στην ηπειρωτική χώρα. Έχει ογδόντα τέσσερα σχολεία και η επιχορήγηση από το Υπουργείο για να μπορέσει να εξασφαλίσει μια αξιοπρεπή συντήρηση όλων αυτών των κτηρίων των σχολικών συγκροτημάτων ήταν μαζί με το ΦΠΑ 110.000 ευρώ ετησίως.

Καταλαβαίνετε πολύ καλά τη μεγάλη προσπάθεια, που γίνεται από τον δήμο. Όμως, σε αυτήν την έκτακτη συνθήκη είτε έχει να κάνει με την μετακίνηση του ΤΕΙ εκεί που βρίσκεται αυτήν τη στιγμή για τη μεταστέγασή του, είτε έχει να κάνει με το να γίνει λειτουργικό το κτήριο, το οποίο μας παραχωρείτε αυτήν τη στιγμή για να στεγαστεί προσωρινά το ΕΠΑΛ, χρειάζεται, κύριε Υπουργέ -αυτές είναι οι έκτακτες συνθήκες- μια οικονομική ενίσχυση από το Υπουργείο σας.

Πρέπει να γίνουν οι αναγκαίες μελέτες για την επάρκεια, πρέπει να γίνουν οι αναγκαίες εργολαβίες, εννοώ για την οριστική λύση. Έχουμε όλα αυτά τα ζητήματα τα ενδιάμεσα. Νομίζω ότι ο νομοθέτης τις έκτακτες συνθήκες, είχε κάτι τέτοιες περιπτώσεις όταν τις προσδιόριζε, αυτές που και πολιτικά και νομικά δίνουν και την υποχρέωση και το δικαίωμα να κάνει χρήση των σχετικών διατάξεων ο Υπουργός και να φροντίσει να δοθεί μια έκτακτη επιχορήγηση στον Δήμο του Κιλκίς, ο οποίος προσπαθεί πράγματι, αλλά καταλαβαίνετε πόσο μεγάλα είναι τα ζητήματα αυτά, για να τα ξεπεράσει, έτσι ώστε να μην έχουμε σπουδαστές στο Κιλκίς, στο μικρό Κιλκίς, που να πηγαίνουν σε τέσσερις διαφορετικούς χώρους για να μπορέσουν να τελειώσουν την επαγγελματική τους εκπαίδευση.

Παράκληση, κύριε Υπουργέ, αλλά νομίζω ότι εδώ είναι και η ώρα της υποχρέωσης του Υπουργείου με βάση τις συνθήκες, που σας περιέγραψα ότι πρέπει να ενισχυθεί οικονομικά, γιατί τελικά αυτό είναι το ζητούμενο. Οι προθέσεις κατανοητές, γνωστές. Είναι ευχάριστο που άκουσα τις παραδοχές, που όλοι τις διαβλέπουμε σε όλη την κοινωνία του Κιλκίς. Θα αναγνωριστεί από την κοινωνία του Κιλκίς, σε αυτήν τη συγκεκριμένη χρονική στιγμή, η ουσιαστική παρέμβαση, η ενίσχυση του Υπουργείου προς τον Δήμο Κιλκίς.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υφυπουργέ, έχετε και πάλι τον λόγο για τρία λεπτά.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε συνάδελφε, χαίρομαι που συμφωνούμε ότι η ανάγκη για την αποκατάσταση της εύρυθμης λειτουργίας του σχολείου είναι κοινός τόπος για όλους μας. Δεν είναι στην πρόθεση της Κυβέρνησης να μετατοπίζει ευθύνες ή να χρεώνει άλλους φορείς, εν προκειμένω την αυτοδιοίκηση, για ζητήματα στα οποία όλοι μας πρέπει να προσπαθούμε να βοηθήσουμε κατά το μέτρο που ο καθένας έχει την αρμοδιότητα και την ευθύνη.

Νομίζω ότι με τη συνεργασία της Κυβέρνησης και της αυτοδιοίκησης –άλλωστε όλοι νομίζω και οι τοπικοί φορείς και το Υπουργείο Παιδείας- επιδιώκουμε την ταχύτερη δυνατή αποκατάσταση της λειτουργίας του σχολείου σε συνθήκες κανονικότητας.

Θα εξετάσουμε πάρα πολύ σοβαρά το αίτημα, που υποβάλλεται από το σχολείο και από τον δήμο μέσω υμών, γιατί πραγματικά έχετε δίκιο ότι στις έκτακτες συνθήκες απαιτούνται έκτακτες λύσεις.

Τονίζουμε, επίσης, ότι είναι στη διάθεση του δήμου η βοήθεια από τις κτηριακές υποδομές, σε ό,τι αφορά το μελετητικό δυναμικό, τις προδιαγραφές και όποια βοήθεια μπορεί να υπάρξει για τον σχεδιασμό, τις μελέτες, μέχρι την αποκατάσταση της λύσης.

Με τη δέσμευση αυτή ότι θα εξετάσουμε πάρα πολύ σοβαρά, και με την ευθύνη του ίδιου του Υπουργού, το ζήτημα αυτό να προσθέσω –επιβεβαιώνοντας αυτό που είπα και στην πρωτολογία μου- ότι ελπίζουμε πως σύντομα θα μεταστεγαστεί το ΤΕΙ στο νεόδμητο κτήριό του και θα μπορέσουμε και με τη σύμφωνη γνώμη του ΟΑΕΔ –που δεν νομίζω να έχει αντίρρηση- τη μεταστέγαση του σχολείου του δεύτερου ΕΠΑΛ στο κτήριο που χρησιμοποιεί σήμερα το ΤΕΙ του Κιλκίς.

Σας ευχαριστώ πολύ.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, μου επιτρέπετε να πάρω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Ξέρετε ότι απαγορεύεται ο διάλογος.

**ΓΕΩΡΓΙΟΣ ΓΕΩΡΓΑΝΤΑΣ:** Θα ήθελα να επικυρώσω αυτά που είπε ο Υπουργός στη δευτερολογία του, αν μου το επιτρέπετε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε συνάδελφε.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Υπουργέ, θα απευθύνω προς το Δημοτικό Συμβούλιο του Κιλκίς την παράκληση να κάνουν ένα συγκεκριμένο αίτημα προς τον Υπουργό και θα παρακαλέσω πραγματικά στο πνεύμα της σημερινής σας τοποθέτησης, να το δείτε, για να ενισχυθεί σε αυτήν τη δύσκολη στιγμή ο Δήμος Κιλκίς και τα σχολεία όλης της περιφέρειας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 7ο Γυμνάσιο Τρικάλων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να πω ότι ολοκληρώθηκε η συνεδρίαση του κοινοβουλευτικού ελέγχου, όπου οι Βουλευτές ερωτούν τους Υπουργούς για διάφορα θέματα και παίρνουν απαντήσεις προς επίλυση των θεμάτων. Γι’ αυτό και βλέπουμε λίγους Βουλευτές στην Αίθουσα, διότι έρχονται για να κάνουν συγκεκριμένες ερωτήσεις και να πάρουν ορισμένες απαντήσεις. Σε λίγο θα εισέλθουμε στο νομοθετικό έργο.

Θα κάνουμε μία ολιγόλεπτη διακοπή και θα συνεχίσουμε σε λίγο.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ, ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών «Ρυθμίσεις για την αγορά παιγνίων και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 9 Νοεμβρίου 2017 τη συζήτηση του νομοσχεδίου σε μία ή το πολύ σε δύο συνεδριάσεις, ενιαία επί της αρχής, των άρθρων και των τροπολογιών.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα συμφωνεί.

Τον λόγο έχει ο εισηγητής του ΣΥΡΙΖΑ κ. Παυλίδης για δεκαπέντε λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, συγχωρείστε με, θα ολοκληρώσουμε απόψε;

**ΠΡΟΕΔΡΕΥΩΝ (Δημήτριος Κρεμαστινός):** Εάν υπάρχουν εγγεγραμμένοι ομιλητές, θα συνεχιστεί.

**ΑΝΔΡΕΑΣ ΛΟΒΕΡΔΟΣ:** Αύριο πρωί ή απόγευμα, γιατί το πρωί έχουμε επιτροπές;

**ΠΡΟΕΔΡΕΥΩΝ (Δημήτριος Κρεμαστινός):** Αύριο το πρωί στις 10.00΄.

**ΑΝΔΡΕΑΣ ΛΟΒΕΡΔΟΣ:** Έχουμε Επιτροπή Άμυνας και Εξωτερικών στις 11.00΄, κύριε Πρόεδρε, και έχουμε θέμα.

Δεν μπορεί να πάει αύριο το απόγευμα;

**ΠΡΟΕΔΡΕΥΩΝ (Δημήτριος Κρεμαστινός):** Έχει αποφασιστεί από τη Διάσκεψη των Προέδρων. Δεν μπορούμε να το αλλάξουμε.

Κύριε Παυλίδη, έχετε τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο ως αφετηρία, ξεκινάμε για την ολοκλήρωση ενός συνολικού ρυθμιστικού πλαισίου που αφορά σήμερα στον χώρο των παιγνίων, τα γνωστά μηχανήματα VLTs, και προοπτικά τα επόμενα στάδια μας είναι ο έλεγχος και η εποπτεία και στον ηλεκτρονικό τζόγο, στον online στοιχηματισμό και στην κατάσταση που επικρατεί στον χώρο των καζίνων, σε μια ενιαία ρυθμιστική παρέμβαση και στα τρία αυτά επίπεδα.

Μιλώντας, λοιπόν, γι’ αυτήν την ανάγκη ελέγχου και εποπτείας, το πρώτο βασικό είναι να κοιτάξουμε ποια είναι η υφιστάμενη κατάσταση σήμερα, στην οποία ερχόμαστε να παρέμβουμε νομοθετικά. Και η δημόσια διαβούλευση ξεκαθάρισε πάρα πολλές πτυχές αυτού του γκρίζου τοπίου που αφορά στον στοιχηματισμό, τον παράνομο τζόγο συνολικά.

Πρώτον, είναι μια αγορά στην οποία λειτουργούν 80.000 με 100.000 παράνομα μηχανήματα, σύμφωνα με μελέτες της Επιτροπής Ελέγχου και Εποπτείας Παιγνίων και πανεπιστημιακών μελετών. Είναι μια αγορά με 5.000.000.000 έως 6.000.000.000. κύκλο εργασιών που παράγει μια φορολογητέα ύλη κοντά στο 1,5 δισεκατομμύριο και οι απώλειες για το ελληνικό δημόσιο είναι της τάξης των 400.000.000 ευρώ.

Ταυτόχρονα, είναι μια αγορά η οποία όλο και περισσότερο διαμορφώνει μία τάση ροής προς την παρανομία και στον γκρίζο χώρο. Δεν είναι τυχαίο ότι -σύμφωνα και με δηλώσεις του Προέδρου της ΕΕΕΠ, κ. Καραγρηγορίου- στην black list των μη νόμιμων παρόχων, που αφορά τον παράνομο τζόγο, μέσα σε μια χρονιά τα περιστατικά σχεδόν διπλασιάστηκαν, από 600 έφτασαν τα 1.000. Γι’ αυτό και η Επιτροπή Ελέγχου και Εποπτείας Παιγνίων αναγκάστηκε να περάσει σε ένα θετικό στοιχείο, στην απαγόρευση της εμπορικής επικοινωνίας των παρόχων που δεν διαθέτουν τη σχετική αδειοδότηση, δηλαδή στον αποκλεισμό τους από κάθε διαφημιστική καμπάνια, ώστε να μπορέσουν με μία ad hoc παρέμβαση να εφαρμόσουν κανόνες για τους παρόχους των διαφημιστικών εταιρειών, σε ό,τι δηλαδή διαφημίζεται που δεν έχει νόμιμη αδειοδότηση.

Υπάρχει μια κουβέντα που έχει αναπτυχθεί όλο το προηγούμενο διάστημα στις επιτροπές της Βουλής σε σχέση με την πρόθεση ή μη της κατάργησης του τζόγου συνολικά. Νομίζω ότι δεν είναι μια διαδικασία όπου, όσο και εάν υπάρχουν αυτές οι προθέσεις, μπορεί εύκολα με ένα νόμο να καταργηθεί και ο τζόγος και η εξάρτησή του.

Και νομίζω ότι κυρίαρχα αυτό το φαινόμενο -ένα νοσηρό κοινωνικό φαινόμενο- αντιμετωπίζεται με πολιτικές πρόληψης, εκπαίδευσης, απεξάρτησης και κυρίως με πολιτικές ελέγχου και εποπτείας. Ό,τι δεν ελέγχεται σε περιβάλλον νομιμότητας και ασφάλειας, απλά ζει στην παρανομία με καθεστώς ποτοαπαγόρευσης. Και ταυτόχρονα αυτό μπορεί να σημαίνει ότι στον ευρύτερο κύκλο υπάρχουν παράλληλες δράσεις που εμπλουτίζουν αυτήν τη διαδικασία που αφορά ζητήματα προστασίας, ξεπλύματος μαύρου χρήματος, ναρκωτικών, πορνείας και ό,τι άλλο έχει αυτή η γκρίζα ζώνη του παράνομου τζόγου.

Νομίζω ότι ο κανονισμός για τα παίγνια είναι κατ’ αρχάς αρμοδιότητα της Ανεξάρτητης Αρχής Παιγνίων και της Επιτροπής Εποπτείας και Ελέγχου Παιγνίων. Και νομίζω ότι η κριτική της Αντιπολίτευσης για καζινοποίηση και για ένα ευρύτατο δίκτυο καζίνων στην κάθε γειτονιά και για τη μείωση των ηλικιακών ορίων είναι, αν μη τι άλλο, υπερβολική και έξω από την πραγματικότητα. Θα πω και παρακάτω για ποιο λόγο δεν είναι έτσι.

Πρώτον, σε σχέση με αυτήν την κατάσταση τροποποιούμε τα άρθρα 39, 40 και 42 του ν.4002/2011, άρθρα τα οποία αφορούν στην ουσία τους όρους της σύμβασης του ελληνικού δημοσίου με την εταιρεία «ΟΠΑΠ Α.Ε.» και δεν ακουμπάμε καθόλου ζητήματα που αφορούν το ρυθμιστικό πλαίσιο της Επιτροπής Εποπτείας και Ελέγχου Παιγνίων, όπως το άρθρο 33, που αφορά στα ηλικιακά όρια και στις αποστάσεις από σχολεία, εκκλησίες και άλλους χώρους.

Επειδή ακούστηκε στη συζήτηση της επιτροπής στη Βουλή ότι κατεβάζουμε τα ηλικιακά όρια στα δεκαεπτά και στα δεκαοκτώ έτη, μειώνουμε τις αποστάσεις και άλλα τέτοια διάφορα και τραγελαφικά, θα είμαστε ξεκάθαροι. Το κομμάτι που αφορά στον εποπτικό, ρυθμιστικό, ελεγκτικό μηχανισμό του πλαισίου αυτού δεν αλλάζει. Το άρθρο 39, που αφορά στο νομοσχέδιο του 2011 επί υπουργίας κ. Βενιζέλου, παραμένει ως έχει σήμερα και είναι έτσι και αλλιώς κομμάτι πριν απ’ όλα ελέγχου της αρχής της ΕΕΤΤ.

Και θα παρακαλέσω και όλους τους συναδέλφους –και αναφέρομαι στην Αντιπολίτευση- να είναι λίγο προσεκτικοί σ’ αυτόν τον τομέα. Ούτε ηλικιακά όρια πειράζουμε ούτε αποστάσεις, που ορίζονται έτσι και αλλιώς και καθορίζονται από την Επιτροπή Εποπτείας και Ελέγχου Παιγνίων.

Περνάω στο περιεχόμενο του σχεδίου νόμου αναλυτικά. Πρώτον, γίνεται μια δραστική παρέμβαση στη μείωση των μηχανημάτων. Από τριάντα πέντε χιλιάδες μηχανήματα τα μειώνουμε, κατά 30%, στα είκοσι πέντε χιλιάδες μηχανήματα VLTs, τα γνωστά «φρουτάκια». Είναι μια ισχυρή παρέμβαση μειωτική στον αριθμό αυτών των μηχανημάτων.

Δεύτερον, αυτή η μείωση στα μηχανήματα επιφέρει και μία μεγαλύτερη μείωση στον αριθμό των καταστημάτων τα οποία φιλοξενούν αυτά τα μηχανήματα. Η προηγούμενη μελέτη -και του ΟΠΑΠ- όριζε περίπου μια ελεύθερη αγορά χιλίων πεντακοσίων καταστημάτων, που αμιγώς θα φιλοξενούν αυτά τα μηχανήματα και αυτή η αγορά περιορίζεται κατά δύο τρίτα, μόλις στα πεντακόσια καταστήματα. Είναι, λοιπόν, μια πολύ δραστική μείωση -περισσότερο από τη μείωση των μηχανημάτων- στα καταστήματα τα οποία θα φιλοξενήσουν αυτά τα μηχανήματα.

Τρίτο και κυρίαρχο, κατά τη γνώμη μου, είναι το γεγονός ότι διαμορφώνεται ένα ενιαίο σύστημα παρακολούθησης από την ΟΠΑΠ ανά μηχάνημα, ανά κατάστημα και ανά παίκτη. Είναι πάρα πολύ βασικό ότι ανά πάσα ώρα και στιγμή μπορείς φορολογικά και εποπτικά να ελέγξεις και το κάθε κατάστημα που φιλοξενεί αυτά τα μηχανήματα και τη συμπεριφορά κάθε μηχανήματος, δηλαδή κατά πόσο έχει μία περίεργη παικτική συμπεριφορά στις αποδόσεις που δίνει το μηχάνημα, αλλά και κατά παίκτη, εξετάζοντας το προφίλ του παίκτη -να υπάρχει για παράδειγμα η υποχρέωση να υπάρχει κάρτα παίκτη για να μπορεί κάποιος να παίζει σε αυτά τα μηχανήματα δηλώνοντας τον αριθμό του δελτίου ταυτότητάς του- ώστε να μπορείς να έχεις και έναν έλεγχο για το αν υπάρχουν εκκρεμείς δικαστικές αποφάσεις ή διάφορες άλλες απαγορεύσεις γύρω από τη συμπεριφορά ή τη δυνατότητα να παίξει κάποιος παίκτης σε αυτά τα μηχανήματα. Αυτή νομίζω η ταυτοποίηση των στοιχείων από την ΟΠΑΠ με την κάρτα παίκτη είναι μια πάρα πολύ σοβαρή ασφαλιστική δικλείδα για το προφίλ των παικτών.

Είναι ένα από τα πιο αυστηρά ρυθμιστικά πλαίσια τα οποία υπάρχουν. Υπάρχουν χώρες στην Ευρώπη οι οποίες χρόνια λειτουργούν στον τζόγο χωρίς καν ρυθμιστικό πλαίσιο, κυρίως οι σκανδιναβικές χώρες, όπως η Φινλανδία ή η Νορβηγία ή άλλες χώρες, όπως η Αυστρία και άλλες της κεντρικής Ευρώπης, οι οποίες λειτουργούν με ένα περίπου ανάλογο ρυθμιστικό πλαίσιο. Είναι από τα αυστηρότερα ρυθμιστικά πλαίσια στο ευρωπαϊκό περιβάλλον.

Τέταρτον, ήταν πολύ σοβαρή η συζήτηση στη δημόσια διαβούλευση και από το ΚΕΘΕΑ, το οποίο το καλέσαμε να έρθει. Μιλήσαμε για τις πολιτικές που πρέπει να εφαρμοστούν στο κομμάτι της απεξάρτησης και της πρόληψης από την εξάρτηση από τα μηχανήματα.

Υπήρξε η ομολογία και από τον εκπρόσωπο του ΚΕΘΕΑ ότι στο παρόν νομοσχέδιο υπάρχουν κανόνες και δεοντολογία και συζητήσαμε και τις δυνατότητες συνεργασίας του ΚΕΘΕΑ με τη ρυθμιστική επιτροπή, ώστε να υπάρξει μια χρηματοδότηση από αυτήν την επιτροπή προς το ΚΕΘΕΑ, για να ενισχυθούν προγράμματα παρακολούθησης, πρόληψης και απεξάρτησης των παικτών.

Με βάση τις τοποθετήσεις των εκπροσώπων του ΟΠΑΠ από τα είκοσι πέντε χιλιάδες μηχανήματα –τα μειωμένα μηχανήματα σε σχέση με τις τριάντα πέντε χιλιάδες- περίπου λιγότερο από τα μισά, δηλαδή δέκα με δώδεκα χιλιάδες μηχανήματα, θα τοποθετηθούν στα πρακτορεία της ΟΠΑΠ και τα υπόλοιπα σε καταστήματα που θα έχουν αμιγώς μόνο τέτοια μηχανήματα.

Περίπου το μισό των καταστημάτων των πρακτορείων της ΟΠΑΠ θα φιλοξενούν αυτά τα μηχανήματα, γύρω στα δυόμισι με τρεις χιλιάδες από το σύνολο των τεσσερισήμισι χιλιάδων πρακτορείων της ΟΠΑΠ, τα οποία θα φιλοξενούν αυτά τα μηχανήματα όχι στον χώρο του στοιχηματισμού, αλλά σε ένα ξεχωριστό σεπαρέ-play room χώρο, στον οποίο θα υπάρχει ένας χώρος αυτόνομος και κλειστός, δεν θα έχει καν οπτική εικόνα από τον δημόσιο χώρο.

Και με τον κατάλληλο έλεγχο, με βάση την κάρτα παίκτη και τα ηλικιακά όρια θα μπορούν εκεί μέσα να παίζουν οι παίκτες αυτοί σε ένα ασφαλές και ελέγξιμο, νόμιμο περιβάλλον.

Ταυτόχρονα, οι εργασιακές σχέσεις θα είναι σχέσεις πλήρους απασχόλησης, γεννώντας μία νέα εργασιακή αγορά, περίπου πέντε χιλιάδων νέων θέσεων εργασίας.

Όπως σας είπα πριν, ο αυστηρός κανονισμός είναι σύμφωνος με τα διεθνή πρότυπα και παρέχει τις ανάλογες εγγυήσεις για την προστασία των παικτών, τηρούνται όλοι οι περιοριστικοί όροι περί αποστάσεων και ηλικιών με βάση τη νομοθεσία. Δεν πειράξαμε τίποτα από όλα αυτά και καλό είναι να μην ανοίξει καμμία κουβέντα, η οποία δεν θα έχει καμμία πραγματική βάση σε σχέση με αυτό, γιατί στην επιτροπή ακούστηκαν πράγματα τα οποία δεν ισχύουν και καλό είναι σε τέτοια ευαίσθητα ζητήματα να είμαστε πάρα πολύ προσεκτικοί στις δημόσιες τοποθετήσεις μας και κυρίαρχα μέσα σε αυτό εδώ το Κοινοβούλιο.

Επίσης, υπήρξαν προτάσεις για ανοικτό ελεγκτικό μηχανισμό μεταξύ της επιτροπής ελέγχου και της Αστυνομίας, ώστε να μπορέσει και η Ελληνική Αστυνομία να αξιοποιήσει την ανάλογη τεχνογνωσία και την αποτελεσματικότητα, με βάση και την εμπειρία της Επιτροπής Εποπτείας και Ελέγχου Παιγνίων, ώστε να κάνει πιο αποτελεσματικούς αυτούς τους ελέγχους.

Θα μπω τώρα επί της ουσίας των άρθρων, έτσι κι αλλιώς δεν είναι πολλά και δεν θα κουράσω, αφού είναι τέσσερα άρθρα. Το πρώτο άρθρο αφορά στην αντικατάσταση του τίτλου του άρθρου 39 του προηγούμενου νόμου, του ν.4002/2011, όπου ορίζεται η μείωση των αριθμών των VLTs, των αντίστοιχων μηχανημάτων, από τριάντα πέντε χιλιάδες σε είκοσι πέντε χιλιάδες. Θα υπάρξει μία άδεια VLTs για το σύνολο των είκοσι πέντε χιλιάδων μηχανημάτων.

Επίσης, τα αποκλειστικά δικαιώματα εγκατάστασης, λειτουργίας και εκμετάλλευσης παραμένουν ως έχουν στην ΟΠΑΠ και δεν παραχωρούνται σε τρίτους. Η συνολική χρονική περίοδος ισχύος της άδειας από δέκα έτη γίνεται δεκαοκτώ έτη ως αντιστάθμισμα της δραστικής μείωσης των μηχανημάτων των VLTs.

Στο άρθρο 2 υπάρχει μία αντικατάσταση του τίτλου του άρθρου 40 του ν.4002/2011, όπου ορίζεται ότι ο χρόνος εγκατάστασης και εκμετάλλευσης των μηχανημάτων αυτών είναι μέχρι 31-12-2019, με ποινή αφαιρέσεώς τους από την άδεια μετά τη λήξη της προθεσμίας αυτής αζημίως για το δημόσιο, δηλαδή ότι μέχρι αυτήν την ημερομηνία οφείλουν αυτά τα μηχανήματα να εγκατασταθούν στους ανάλογους χώρους.

Στο άρθρο 3 υπάρχει ορισμός του μέγιστου αριθμού των μηχανημάτων στα καταστήματα τύπου Β΄, στους αμιγείς δηλαδή χώρους εκτός πρακτορείων ΟΠΑΠ που θα φιλοξενήσουν αυτά τα μηχανήματα, που από είκοσι πέντε μηχανήματα ο αριθμός πηγαίνει στα πενήντα και στα καταστήματα τύπου ΣΤ΄, δηλαδή στα πρακτορεία του ΟΠΑΠ, από τρία που όριζε ο προηγούμενος νόμος σε δεκαπέντε.

Έτσι, αυτή η μεγαλύτερη συγκέντρωση σε καταστήματα ή σε πρακτορεία ΟΠΑΠ μειώνει δραστικά τον αριθμό των μηχανημάτων και των καταστημάτων αντίστοιχα, ώστε να υπάρχει ένας καλύτερος εποπτικός και φορολογικός έλεγχος αυτών των μηχανημάτων.

Στο άρθρο 4 ορίζεται η υπογραφή της σύμβασης εντός διμήνου από τη δημοσίευση του νόμου.

Συμπερασματικά, κυρίες και κύριοι συνάδελφοι, ο ν.4002/2011 όριζε περισσότερα μηχανήματα, τριάντα πέντε χιλιάδες, και περισσότερα καταστήματα, χίλια πεντακόσια καταστήματα εκτός πρακτορείων ΟΠΑΠ, ενώ το παρόν σχέδιο νόμου ορίζει λιγότερα μηχανήματα, είκοσι πέντε χιλιάδες, και άρα πολύ λιγότερα καταστήματα ελέγχου, από τα χίλια πεντακόσια, μόλις πεντακόσια καταστήματα.

Και νομίζω ότι οι κατηγορίες της Αντιπολίτευσης για «καζινοποίηση» της χώρας οφείλουν μάλλον να είναι στοιχείο αυτοκριτικής τους και όχι καταγγελίας. Μειώνουμε δραστικά τα μηχανήματα, μειώνουμε δραστικά τα καταστήματα, πολύ περισσότερο και ενισχύουμε τους εποπτικούς μηχανισμούς. Νομίζω ότι δεν υπάρχει δεύτερη κουβέντα πάνω σε αυτό.

Ταυτόχρονα, υπάρχει μία πολύ μικρότερη αγορά, άρα μία αγορά που γίνεται απόλυτα πιο ελέγξιμη και εποπτευόμενη και ταυτόχρονα ένας πιο ισχυρός εποπτικός μηχανισμός και από την ΟΠΑΠ, με μία ενιαία ηλεκτρονική πλατφόρμα ελέγχου, όπως είπα πριν, καταστημάτων, μηχανήματος και παίκτη ατομικά.

Θεσπίζονται και εφαρμόζονται μέτρα που θα συμβάλουν στην καταπολέμηση της παράνομης διεξαγωγής των παράνομων παιγνίων και τη μεταφορά των παικτών σε μία νόμιμη αγορά και σκοπός είναι η προστασία των παικτών και των συμφερόντων της πολιτείας. Διασφαλίζεται ότι η διεξαγωγή των τυχερών παιγνίων θα γίνεται με αξιόπιστο και ελεγχόμενο τρόπο και η αποτελεσματικότερη άσκηση των εποπτικών και ελεγκτικών αρμοδιοτήτων της πολιτείας θα γίνεται πλέον σ’ αυτό το νέο περιβάλλον. Ενισχύεται η εφαρμογή των αρχών του υπεύθυνου παιχνιδιού και ευθυγραμμίζεται το κανονιστικό πλαίσιο της χώρας με τις ισχύουσες βέλτιστες πρακτικές που επικρατούν στην Ευρώπη.

Ταυτόχρονα, η μείωση του συνολικού αριθμού των μηχανημάτων από τριάντα πέντε σε είκοσι πέντε χιλιάδες και η αύξηση των επιτρεπόμενων μηχανημάτων ανά κατάστημα οδηγεί σε περιορισμό των ευκαιριών πρόσβασης του κοινού σε τυχερά παίγνια και της αποτελεσματικότερης ρύθμισης της διοργάνωσης και της διεξαγωγής τους σ’ αυτήν την αγορά.

Δεύτερον, μειώνονται οι χώροι διεξαγωγής και η χωρική διασπορά αυτών των καταστημάτων στα αστικά κέντρα, η οποία θα συμβάλλει στη δημιουργία βέλτιστων συνθηκών εποπτείας και ελέγχου για την ΕΕΕΠ.

Ταυτόχρονα, είναι πολύ σημαντικό ότι θα υπάρξει μια μετακίνηση των παικτών του παράνομου τζόγου σε ένα ελεγχόμενο, εποπτευόμενο, ασφαλές και νόμιμο περιβάλλον.

Τέλος, είναι πολύ σημαντικό να αναφέρουμε ότι θα υπάρχει και μια ενίσχυση του εισοδήματος σε τέσσερις χιλιάδες πεντακόσιους πράκτορες και στις οικογένειές τους, ειδικά σ’ αυτούς τους δύσκολους καιρούς.

Νομίζω ότι ήρθε η στιγμή να μπει τάξη και κανόνας στην γκρίζα ζώνη του ανεξέλεγκτου και παράνομου τζόγου και να ακολουθήσουν και άλλα αντίστοιχης φιλοσοφίας νομοσχέδια, που θα αφορούν στον έλεγχο και στην εποπτεία και στον on line στοιχηματισμό και στα καζίνα.

Μια επιγραμματική τοποθέτηση για τις σημαντικές τροπολογίες που έρχονται, κυρίαρχα από το Υπουργείο Εργασίας. Η μία αφορά την επιτάχυνση της καταβολής της προσωρινής σύνταξης στο 80% της χορηγούμενης σύνταξης με την επιβολή της ηλεκτρονικής αίτησης. Θα δώσει μια διέξοδο στην πραγματικά μεγάλη χρονική διάρκεια απόδοσης των συντάξεων σε αυτούς τους καιρούς.

Νομίζω ότι με αυτήν τη διαδικασία θα μπορέσουν να επισπευσθούν τα χρονικά όρια, ώστε πολλοί περισσότεροι συνάνθρωποί μας να απολαμβάνουν μια, έστω κατά 80%, σημαντική συνταξιοδοτική παροχή και να μην παραμένουν όλο το διάστημα σε ένα περιβάλλον πάρα πολύ χρονοβόρο.

Δεύτερον, είναι πάρα πολύ σημαντική η τροπολογία, που αφορά στις ευνοϊκές μεταβολές στο καθεστώς των συντάξεων χηρείας, όπου πρώτα απ’ όλα, θεσπίζεται ένα κατώτατο όριο 380 ευρώ στη χήρα ή στον χήρο για είκοσι χρόνια ασφάλισης και μίνιμουμ 360 ευρώ αν τα χρόνια δεν είναι είκοσι, αλλά είναι δέκα πέντε χρόνια ασφάλισης και ταυτόχρονα, ένα αντίστοιχο μίνιμουμ οικονομικό μέγεθος των 380 ή των 360 ευρώ για τα ανήλικα και προστατευόμενα τέκνα. Είναι μια σοβαρή παρέμβαση, που προστατεύει απόλυτα την κατάσταση χηρείας και τις οικογένειες αυτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, υπάρχει μια τροπολογία που αφορά στη μεταφορά καζίνου. Νομίζω ότι είναι πολύ σημαντικό, προς αυτήν την κατεύθυνση, το γεγονός ότι με τις συμφωνίες που έχουν κάνει με τους εργαζόμενους, αυτή η μεταφορά καζίνου θα συνοδευθεί –τελειώνω, κύριε Πρόεδρε, σε μισό λεπτό- με ένα ισχυρό εργασιακό περιβάλλον, με τις ίδιες εργασιακές συνθήκες και χωρίς καμμία απόλυση.

Σχετικά με τις θέσεις εργασίας, που μπορεί να μην υπάρχουν στο νέο οργανόγραμμα, που αφορούν στους ανθρώπους του τελεφερίκ ή οποιασδήποτε άλλης θέσης, που αυτονόητα θα καταργηθεί, θα μπορέσουν στο νέο κανονισμό και στις νέες εργασιακές συμβάσεις όλοι αυτοί οι άνθρωποι να βρουν μια αντίστοιχη δουλειά με βάση τα τυπικά τους προσόντα.

Θεωρώ ότι είναι ένα πλαίσιο, το οποίο οφείλει και πρέπει να τύχει μιας καθολικής αποδοχής του Κοινοβουλίου, γιατί πραγματικά για πρώτη φορά τολμάμε να βάλουμε τόσο σοβαρούς κανόνες σε ένα τόσο άναρχο πεδίο.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο εισηγητής της Νέας Δημοκρατίας, ο κ. Γεωργαντάς έχει τον λόγο για δέκα πέντε λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, έχουμε ένα νομοσχέδιο, το οποίο έχει έναν τίτλο που δείχνει ότι εδώ υπάρχει μια πρόθεση τακτοποιήσεως θεμάτων: «Ρυθμίσεις για την αγορά παιγνίων».

Θα περίμενε κάποιος μια ολοκληρωμένη νομοθετική πρωτοβουλία για να ρυθμιστούν πολλά ζητήματα, τα οποία πράγματι υπάρχουν, τα οποία πράγματι απασχολούν και τα οποία στερούν και έσοδα από το κράτος, από τη στιγμή που έχουμε αποφασίσει ως κοινωνία και ως πολιτεία να υπάρχει ο νόμιμος τζόγος. Όμως, εδώ τελικά έχουμε μια αποσπασματική παρέμβαση για τη διευθέτηση ενός συγκεκριμένου μικρού μόνο ζητήματος, αλλά και αυτό έρχεται ατελές.

Κύριε Υπουργέ, κατά τη συνεδρίαση των επιτροπών στις παρατηρήσεις της Αντιπολίτευσης, δεσμευθήκατε ότι μέχρι τα Χριστούγεννα θα φέρετε δύο ακόμα νομοσχέδια, το ένα για ζητήματα που αφορούν στη λειτουργία των καζίνων και το άλλο για το θέμα του ιντερνετικού τζόγου. Πολύ σωστά τα αναφέρατε και φαντάζομαι εμμένετε και στη θέση σας αυτή.

Επίσης, αιτιολογήσατε και το άγχος σας να έρθει το συγκεκριμένο νομοσχέδιο τώρα, ενόψει των εορτών των Χριστουγέννων, για να υπάρξει εισπραξιμότητα. Αυτό είναι στην κρίση οποιουδήποτε, το ότι έρχεται ένα τόσο σοβαρό ζήτημα να νομοθετηθεί υπό αυτές τις συνθήκες.

Όμως, εγώ θέλω να πω το εξής, για να αρχίσουμε να ελέγχουμε τις προθέσεις και την αξιοπιστία. Στα Πρακτικά της τελευταίας συνεδρίασης, στις 2 Νοεμβρίου 2017, στην επιτροπή μάς είπατε: «Όταν θα μπει στην Ολομέλεια το νομοσχέδιο αυτό, θα έχουμε έτοιμο για διαβούλευση όλο το πλαίσιο για τα καζίνα.». Έχει συμβεί αυτό; Έχει βγει για διαβούλευση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αύριο.

**ΓΕΩΡΓΙΟΣ ΓΕΩΡΓΑΝΤΑΣ:** Πολύ ωραία. Αύριο, λοιπόν, ο Υπουργός θα φέρει όλο το πλαίσιο για τα καζίνα. Το κρατώ.

Βεβαίως, είπατε -και είναι άλλη μια υπόσχεση- ότι όταν θα ψηφιστεί και θα είναι στην Ολομέλεια το νομοσχέδιο για τα καζίνα, θα υπάρχει αντιστοίχως το γενικό πλαίσιο για τα online παιχνίδια. Το κρατάμε και αυτό και ευελπιστούμε σ’ αυτό.

Όμως, η πρόθεση, ο προγραμματισμός, η σωστή εργασία στο Υπουργείο, δυστυχώς για εμένα μέχρι στιγμής, τουλάχιστον στα VLTs δεν έχει γίνει. Το ανέφερα και την προηγούμενη φορά και κατηγορήθηκα και είδα ότι και ο εισηγητής της Πλειοψηφίας νωρίτερα μου επεσήμανε ζητήματα, που δήθεν πρέπει να αποφύγω να αναφέρω.

Εγώ, όμως, δεν θα αποφύγω να τα αναφέρω και θα σας πω γιατί. Σήμερα είναι σαν να δίνουμε παράταση σε ένα παιχνίδι. Για να μιλήσω με ποδοσφαιρικούς όρους, έχουμε ένα ποδοσφαιρικό παιχνίδι, δίδεται μια παράταση στη διάρκεια του παιχνιδιού, οι όροι όμως αυτού του παιχνιδιού δεν έχουν ξεκαθαρίσει ακόμα, οι όροι με τους οποίους οι παίκτες πρέπει να συμμετάσχουν, με τους οποίους το κράτος πρέπει να τους αντιμετωπίζει. Το κράτος πρέπει να εποπτεύει τον εθισμό των παικτών σ’ αυτό, πρέπει να τους προφυλάσσει, πρέπει να φιλτράρει την όλη διαδικασία και να επιβάλλει κανόνες, για να μπορέσει πράγματι να υπάρξει ένα παιχνίδι, του οποίου στόχος δεν είναι μόνο να φέρει έσοδα στο κράτος, αλλά στόχος είναι να προφυλάξει και την κοινωνία στις περιπτώσεις που πρέπει να την προφυλάξει. Αυτοί οι κανόνες, κύριε Υπουργέ, δεν έχουν μπει. Δίνουμε παράταση σε ένα παιχνίδι που δεν έχει κανόνες.

Και θα σας πω γιατί δεν έχει κανόνες. Σας διαβάζω αυτολεξεί το παρακάτω: «Με την απόφαση 225/25-10-2016 της Επιτροπής Παιγνίων επί της ουσίας καταργήθηκε το αυστηρό πλαίσιο προστασίας των παικτών, αναιρέθηκε η πρόοδος που είχε επιτευχθεί με τις προηγούμενες αποφάσεις σ’ αυτόν τον τομέα.». Αυτά τα λέει ο Βουλευτής σας κ. Δημαράς, στην τροπολογία την οποία κατέθεσε.

Έρχεται ο κ. Δημαράς και λέει το αυτονόητο, δηλαδή το κανονιστικό πλαίσιο, το οποίο με βάση τον συστατικό νόμο της Επιτροπής Εποπτείας και Ελέγχου Παιγνίων έπρεπε να περάσει από τη βάσανο και τον προληπτικό έλεγχο του Συμβουλίου της Επικρατείας και να υπάρξει έκδοση προεδρικού διατάγματος επ’ αυτού. Μπορούμε να τον έχουμε τροποποιήσει τρεις φορές και η τελευταία φορά να είναι καταφανώς προς το ελαστικότερο, με τρόπο κατά τον οποίο ουσιαστικά εγώ δεν βλέπω ιδιαίτερα κανέναν περιορισμό πια και να μην έχει περάσει αυτές τις τρεις φορές με τις δυο τροποποιήσεις, δηλαδή να είναι τρεις κανονισμοί ουσιαστικά και κανείς εξ αυτών να μην έχει περάσει την απαιτούμενη διαδικασία που προβλέπεται από τον νόμο για την αποστολή της απόφασης αυτής στο Συμβούλιο της Επικρατείας;

Αυτός είναι ο Κανονισμός Παιγνίων. Τον έκανε ένας άνθρωπος. Αυτήν τη στιγμή σε όλα τα καταστήματα, και σ’ αυτά που υπάρχουν και σ’ αυτά που θα δημιουργηθούν και σ’ αυτά που θα αυξηθούν ή θα περιοριστούν οι μηχανές VLTs, ένας άνθρωπος, ο Πρόεδρος της Επιτροπής Εποπτείας και Ελέγχου Παιγνίων, έκανε αυτόν τον κανονισμό. Ο νόμος, ξέρετε, του δίνει το δικαίωμα να το κάνει, αλλά μόνος του, κατά παρέκκλιση και προσωρινά, μέχρι πραγματικά να εγκριθεί κανονικά ο κανονισμός με έκδοση προεδρικού διατάγματος, που είναι ευθύνη του Υπουργείου να τον αποστείλει στο Συμβούλιο της Επικρατείας.

Πόσα χρόνια θα έχουμε έναν κανονισμό ενός ατόμου; Ποιο φίλτρο, ποια προϋπόθεση, ποια αντικειμενική διαδικασία, ποιες επιστημονικές γνώσεις, ποια δεδομένα αξιοποιήθηκαν και χρησιμοποιήθηκαν από τον όποιον φωστήρα, πρόεδρο της επιτροπής, για να έχουμε αυτόν τον κανονισμό; Δεν θα έπρεπε να μας απασχολεί όλους ότι έπρεπε να φιλτραριστεί όλη αυτή η διαδικασία, να υπάρξουν όλα τα δεδομένα, να δούμε τις πρακτικές που υπάρχουν στα αντίστοιχα παιχνίδια στην Ευρωπαϊκή Ένωση, να υπάρξει ο έλεγχος της νομιμότητας, της συμμόρφωσης με την εσωτερική νομοθεσία και την κοινοτική νομοθεσία, να γίνει ο προληπτικός έλεγχος από το Συμβούλιο της Επικρατείας;

Δεσμεύτηκε ο Υπουργός ότι εντός διμήνου -κάπως έτσι το ερμηνεύω από τα Πρακτικά, δεν ήταν απολύτως ξεκάθαρο- που θα τελειώσουμε με τον Κανονισμό της Επιτροπής Εποπτείας και Ελέγχου Παιγνίων -ξέρετε, δεν έγινε ακόμα ο οργανισμός της Επιτροπής Εποπτείας και Ελέγχου Παιγνίων, αλλά έβγαλε τον κανονισμό- εντός διμήνου που θα τελειώσουν όλα αυτά θα έχουμε –το ελπίζω και εδώ θα είμαστε, για να το παρακολουθήσουμε- έναν κανονισμό παιγνίων, ο οποίος με τη βάσανο που προβλέπει ο νόμος θα είναι πράγματι αυτός που πρέπει να είναι, για να προστατεύει από τον εθισμό, για να προστατεύει από την εκμετάλλευση, για να προστατεύει από την επιθυμία του υπερβολικού κέρδους, για να θέτει τους κανόνες, τους κανόνες λειτουργίας καταστημάτων όπου νόμιμα θα υπάρξουν κάποια τέτοια παιχνίδια.

Αυτό δεν υπάρχει μέχρι σήμερα. Όποιος εξακολουθήσει να παραβλέπει το γεγονός ότι δεν ακολουθείται η νόμιμη διαδικασία σε αυτό, τώρα που έχει τονιστεί και ξεκαθαρίζει το πλαίσιο, έχει και τις ευθύνες του έναντι της κοινωνίας.

Επί του νομοσχεδίου, έχουμε ένα πολύ καλό αφήγημα από την πλευρά της Κυβέρνησης. Είχαμε τριάντα πέντε χιλιάδες μηχανήματα και γίνονται είκοσι πέντε. Τέλεια, τα λύσαμε τα ζητήματα! Εκεί που υπήρχαν κάποια καταστήματα με είκοσι πέντε, εμείς τα κάνουμε με δυνατότητα πενήντα μηχανημάτων. Επειδή τα τριάντα πέντε χιλιάδες έγιναν είκοσι πέντε, με την αιτιολογία ότι περιορίζονται τα σημεία στα οποία παίζεται το παιχνίδι, άρα είναι πιο εύκολος ο έλεγχος και η εποπτεία, διαμορφώνεται το πολύ ωραίο αφήγημα ότι μπορούμε πλέον να τα επιβλέπουμε.

Τι να επιβλέπουμε; Ποιοι είναι οι κανόνες που υπάρχουν, οι οποίοι πρέπει να παρακολουθούμε αν τηρούνται; Άμα μου βρει κανείς εδώ κανέναν περιοριστικό κανόνα είτε σε σχέση με το ωράριο, είτε σε σχέση με τις αποστάσεις, είτε σε σχέση με το ελάχιστο ποσό που μπορεί να ποντάρει κανείς κάθε μέρα, είτε σε σχέση με το δώρο που μπορεί να επιτυγχάνει κάθε μέρα, είτε σε σχέση με την χρήση του αλκοόλ, τότε να μου τον πει, να τον κατανοήσω και να συμφωνήσω ότι, πράγματι, πλέον έχουμε λιγότερα σημεία, έχουμε έναν καλό Κανονισμό κι επειδή έχουμε έναν καλό Κανονισμό θα μπορούμε να επιτηρήσουμε, να επιβλέψουμε, να διαφυλάξουμε, όχι μόνο το δημόσιο συμφέρον, αλλά και το συμφέρον ενός εκάστου, ο οποίος μπορεί να έχει εθιστεί στο παιχνίδι αυτό.

Δεν υπάρχει Κανονισμός. Όσο δεν υπάρχει Κανονισμός, δεν μπορούμε να μιλάμε για τη δυνατότητα καλύτερης εποπτείας. Τα πράγματα είναι πολύ πιο απλά από ό,τι ίσως μερικοί τα βλέπουν. Πρέπει να μπουν ξεκάθαροι κανόνες. Συμφωνούμε απολύτως. Πρέπει να μπουν σκληροί κανόνες για τον παράνομο τζόγο.

Περιμένουμε ένα κανονιστικό πλαίσιο, το οποίο θα στηρίξουμε. Πρέπει να είναι πραγματικά σκληρές οι διατάξεις και οι συνέπειες για όποιον επιλέγει να δραστηριοποιηθεί με αυτόν τον τρόπο. Πρέπει να υπάρξει ένα ξεκάθαρο πλαίσιο σε σχέση με τους κανόνες, έτσι ώστε να μην εκτιθέμεθα στην Ευρωπαϊκή Ένωση. Γιατί υπάρχουν ερωτήματα σε σχέση με το αν η Ευρωπαϊκή Ένωση εγκρίνει ή όχι και τον Κανονισμό και το νομοσχέδιο αυτό. Αυτά τα ερωτήματα δεν τα εγείρω εγώ. Τα εγείρουν οι ίδιοι οι Βουλευτές σας εγγράφως, σε σχέση με την αρμόδια Ευρωπαϊκή Επιτροπή και σε σχέση με το τι γίνεται πραγματικά με τους κανόνες, οι οποίοι εμπεριέχονται στον Κανονισμό.

Το αφήγημα, λοιπόν, ότι κάναμε τις τριάντα πέντε χιλιάδες είκοσι πέντε, δεν είναι αφήγημα το οποίο μπορεί να βρει βάση σε αυτή όλη τη διαδικασία. Δεν έχει σημασία αν είναι ένα το παιχνίδι ή δύο ή πέντε. Πρέπει να υπάρχουν κανόνες. Αυτή τη στιγμή, δυστυχώς, οι κανόνες έχουν καταστρατηγηθεί.

Και να πούμε και το άλλο. Γίνεται αυτή η παράταση με μία αιτιολογία και με την έκθεση της «DELOITTE», η οποία μας παρουσιάστηκε την τελευταία ημέρα της συνεδρίασης στην επιτροπή, τη σκοπιμότητα της οποίας για το πού καταλήγουμε, για ποιον λόγο καταλήγουμε στα συγκεκριμένα χρόνια, για ποιον λόγο το ελληνικό δημόσιο δεν εισπράττει ένα ευρώ από όλη αυτή τη διαδικασία, εγώ προσπάθησα να παρακολουθήσω, αλλά δυστυχώς με ξεπέρασε.

Ήδη έχει κερδίσει πολλά η εταιρεία σε σχέση και με τη θέσπιση του προηγούμενου Κανονισμού, αλλά και με άλλα ζητήματα και θέματά της, τα οποία λύθηκαν. Δεν μπορώ πραγματικά να παρακολουθήσω τη λογική και την επιχειρηματολογία της έκθεσης της «DELOITTE» σε σχέση με τον λόγο για τον οποίον πρέπει να δοθεί αυτή η παράταση για αυτά τα χρόνια και χωρίς -επαναλαμβάνω- κανένα αντάλλαγμα.

Περιμένω, λοιπόν, κύριε Υπουργέ, πραγματικά, συγκεκριμένες δεσμεύσεις επί της ρυθμίσεως όλου του πλαισίου, σε σχέση με ό,τι δραστηριότητα έχει να κάνει με τον νόμιμο τζόγο σε όλες του τις εκφάνσεις.

Παρακαλώ, θα ήθελα πράγματι να τηρηθεί αυτό το χρονοδιάγραμμα μέχρι το τέλος του έτους, έτσι ώστε να υπάρχει μία ξεκάθαρη εικόνα, να μην υπάρχουν σκιές, να είναι ξεκάθαρο το πλαίσιο, ένα πλαίσιο στο οποίο πραγματικά να μπορεί να υπάρξει η δραστηριότητα αυτή, την οποία έχουμε αποδεχθεί ως κοινωνία, με το μεγαλύτερο όφελος για το κράτος, αλλά συγχρόνως και με την προστασία του κάθε παίκτη.

Υπάρχουν κάποιες τροπολογίες, οι οποίες κατατέθηκαν εδώ. Δεν μπορώ να μην σχολιάσω μερικές εξ αυτών. Στη δευτερολογία μου θα σχολιάσω τις υπόλοιπες.

Η τροπολογία για την Πάρνηθα είναι μία τροπολογία στην οποία μπορεί να αναγνώσει κάποιος θετικά σημεία, αλλά δεν μπορώ πραγματικά να καταλάβω τη βιασύνη να έρχεται σήμερα, όταν έχετε πει ότι σε λίγο καιρό, σε λίγες βδομάδες θα έρθει συνολικά νομοσχέδιο για τα καζίνα.

Νομίζω, λοιπόν, ότι δεν μπορεί να ερχόμαστε εδώ και να έχουμε αποσπασματικές ρυθμίσεις επί τόσο σοβαρών ζητημάτων. Θα έπρεπε να είναι συνολική η αντιμετώπιση και η θεώρηση των πραγμάτων, με όλα τα δεδομένα, με όλους τους κανόνες για όλους να ισχύουν το ίδιο. Νομίζω, λοιπόν, ότι είναι ελάχιστη υποχρέωσή σας.

Δεν μπορώ να καταλάβω τη σκοπιμότητα αυτής της ταχύτητας. Εμείς δεν μπορούμε να την παρακολουθήσουμε όσο δεν αιτιολογείται -εάν μπορείτε, να την αιτιολογήσετε- το γιατί έρχεται τώρα και όχι σε έναν μήνα. Θα το παρακολουθήσω. Εδώ είμαστε για να το δω. Όμως, αυτή τη στιγμή μού προκαλεί εντύπωση το γεγονός ότι ενώ έχετε αναγγείλει ότι θα έρθει ένα συνολικό νομοσχέδιο για τη ρύθμιση των ζητημάτων των καζίνων, ερχόμαστε σήμερα και έχουμε μόνο μία ρύθμιση τέτοια. Παρακαλώ για τις εξηγήσεις, τις οποίες θα δούμε εάν μπορούμε να παρακολουθήσουμε ή όχι στη συνέχεια.

Στις άλλες τροπολογίες, που είναι άσχετες με το νομοσχέδιο, θα αναφερθώ στη δευτερολογία μου.

Συνολικά διαπιστώνουμε ότι είναι ένα νομοσχέδιο το οποίο ήρθε με έναν περιπετειώδη τρόπο: κατατέθηκε την τελευταία ημέρα που θα έκλεινε η Βουλή, ξαναήρθε ξαφνικά μία Παρασκευή, χάθηκε για δεκαπέντε ημέρες, ξαναήρθε σήμερα, δεν πήραν τον λόγο Βουλευτές σας για να το στηρίξουν, αντιθέτως ακούσαμε από πολλούς από τους Βουλευτές εύλογες αντιδράσεις επί του περιεχομένου κι έχουμε κατατεθειμένη βουλευτική τροπολογία, η οποία ουσιαστικά ενστερνίζεται τα επιχειρήματα της Αντιπολίτευσης. Υπάρχουν ζητήματα τα οποία τίθενται και επί των οποίων πρέπει να τοποθετηθείτε, γιατί ξέρουμε όλοι ότι το συγκεκριμένο αυτό αντικείμενο είναι ένα αντικείμενο που από μόνο του προκαλεί εύλογα ερωτήματα και ενστάσεις και νομίζω ότι είναι υποχρέωση όλων μας αυτά να ξεκαθαρίσουμε.

Κύριε Υπουργέ, το επιχείρημα ότι αυτή η δραστηριότητα αποφέρει κέρδη στο ελληνικό δημόσιο από μόνο του δεν είναι ένα επιχείρημα που να δικαιολογεί οποιαδήποτε αποσπασματική ρύθμιση, η οποία διευκολύνει καταστάσεις, λύνει ζητήματα, χωρίς όμως να βλέπουμε τη μεγάλη εικόνα την οποία έχετε υποχρέωση να δείτε και σε σχέση με τον παίκτη και σε σχέση με την ελληνική κοινωνία στην κατάσταση στην οποία αυτή βρίσκεται σήμερα και σε σχέση με τον παράνομο τζόγο, τον οποίον τελικά όλη αυτή η δραστηριότητα δεν τον περιόρισε, αλλά τον ανέπτυξε περισσότερο. Ως προς αυτό δεν βλέπω καμμία κίνηση από την πλευρά της επίσημης πολιτείας για την αντιμετώπισή του.

Είπατε την προηγούμενη φορά: κάντε μας προτάσεις για την αντιμετώπιση του παράνομου τζόγου. Ζητήθηκε ποτέ αυτό; Ερωτήθηκε ποτέ η Αντιπολίτευση; Με μεγάλη μας χαρά να κάνουμε πάρα πολλές προτάσεις. Έχουμε έτοιμες προτάσεις. Σας είπα και μία την προηγούμενη φορά στην επιτροπή. Δεν μου είπατε αν την αποδέχεστε ή όχι.

Δεν μπορείτε έτσι από του Βήματος να κατηγορείτε την Αντιπολίτευση ότι δεν έφερε προτάσεις, σαν να τίθεται θέμα, το οποίο δεν τέθηκε από εσάς ποτέ. Ας τεθεί το θέμα της αντιμετώπισης του παράνομου τζόγου. Γιατί πραγματικά όποιος πληρώνει φόρους στο ελληνικό κράτος για μία δραστηριότητα που νομίμως του εκχωρήθηκε για να την ασκεί, θα πρέπει να προστατευθεί από έναν αθέμιτο ανταγωνισμό. Αυτό είναι κανόνας και τον αποδεχόμαστε. Αυτό όμως δεν σημαίνει ότι στο όνομα του αθέμιτου ανταγωνισμού που υπάρχει, επειδή δεν μπορούμε να τον αντιμετωπίσουμε δίνουμε επιπλέον πάρα πολλές παροχές και δικαιώματα σ’ αυτόν που είναι ο πάροχος αυτής της δραστηριότητας.

Πρέπει, λοιπόν, να βρούμε ένα μέτρο, ένα μέσο, έναν τρόπο, ένα νομοθετικό πλαίσιο που να κατοχυρώνει όλα τα ζητούμενα, γιατί όλοι μας έχουμε την ευθύνη απέναντι στην κοινωνία και στον κόσμο σε ένα τόσο μεγάλο και δύσκολο ζήτημα όπως είναι αυτό του τζόγου, του νομίμου και του παρανόμου τζόγου, γιατί και τα δυο μαζί είναι, να δίνουμε σαφείς απαντήσεις και να δείξουμε ομόθυμα την πρόθεση όλης της Βουλής να τα αντιμετωπίσει, όχι αποσπασματικά, όχι στα πλαίσια της νομιμότητας, του νόμου και όχι χωρίς να ακούμε και τις ευρωπαϊκές οδηγίες και χωρίς να περνάμε από τη βάσανο του προληπτικού ελέγχου των αρμοδίων δικαστικών οργάνων, όταν αυτό το επιβάλλει ο ίδιος ο νόμος.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 7ο Γυμνάσιο Τρικάλων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με την ειδική αγορήτρια της Δημοκρατικής Συμπαράταξης ΠΑΣΟΚ - ΔΗΜΑΡ κ. Κεφαλίδου.

Παρακαλώ, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε το σχέδιο νόμου: «Ρυθμίσεις για την αγορά παιγνίων». Απ’ όλες τις συζητήσεις που έγιναν στην επιτροπή αυτό που προέκυψε με βεβαιότητα είναι ότι τελικά το παρόν σχέδιο νόμου το μόνο που σίγουρα ρυθμίζει επαρκώς είναι τη χασούρα της «ΟΠΑΠ Α.Ε.» από ένα αποτυχημένο business plan που δεν έβγαινε.

Κατά τη διάρκεια της ενημέρωσης απ’ όλους τους εμπλεκόμενους φορείς ακούστηκαν πολλά και διαφωτιστικά. Πρώτοι απ’ όλους αναγνωρίζουμε ότι είναι αδήριτη ανάγκη να ρυθμιστεί και να ελεγχθεί ο χώρος των τυχερών παιγνίων. Σε αυτό δεν μπορεί να διαφωνήσει κανείς.

Η Κυβέρνηση, όμως, δεν μας έχει πει ακόμα τι σκοπεύει να κάνει με το μέγα θέμα του ηλεκτρονικού τζόγου. Ο κύριος Υπουργός παραδέχεται την αποσπασματικότητα της νομοθετικής του πρωτοβουλίας, αφού τα νομοσχέδια και για τον ηλεκτρονικό τζόγο και για τα καζίνα έπονται.

Σήμερα, αν θυμάμαι καλά, κύριε Υπουργέ, είχατε δεσμευθεί ότι θα υπάρχει στη διαβούλευση το νομοσχέδιο που αφορά τα καζίνα. Δεν υπάρχει τίποτα. Προφανώς, λοιπόν, κατανοείτε κι εσείς ότι το παρόν σχέδιο νόμου καταγράφεται μόνο ως μία πρόθεση για την αναγκαιότητα ρύθμισης του τζόγου και, φυσικά, δεν καταφέρνει όνμως να ελέγξει διεξοδικά, αλλά και αποτελεσματικά την κατάσταση.

Ο βασικός νόμος, που ρυθμίζει συνολικά αυτά τα ζητήματα, είναι ο ν.4002/2011, που έδινε με το άρθρο 39 εξουσιοδότηση για την έκδοση υπουργικής απόφασης χορήγησης άδειας στην «ΟΠΑΠ Α.Ε.», για να υπάρξουν τα τριάντα πέντε χιλιάδες παιγνιομηχανήματα, τα περίφημα VLTs.

Πράγματι, με την 0100010/4-11-2011 απόφαση του Υπουργείου Οικονομικών χορηγήθηκε άδεια εγκατάστασης και εκμετάλλευσης από την «ΟΠΑΠ Α.Ε.» δεκαεξίμισι χιλιάδων VLTs μέσω των πρακτορείων της και δεκαοχτώμισι χιλιάδων VLTs σε τρίτους παραχωρησιούχους. Η ισχύς της άδειας που χορηγήθηκε με τον αρχικό νόμο ήταν για δέκα χρόνια. Το τίμημα για τη χορήγηση αυτή είχε καθοριστεί, με βάση την πρώτη μελέτη της «DELOITTE», στο συνολικό ποσό των 566.000.000 ευρώ, το οποίο και κατέβαλε η «ΟΠΑΠ Α.Ε.». Με βάση αυτό το τίμημα, η αξία κάθε μηχανήματος εκτιμάτο στα 16.000 ευρώ.

Το παρόν σχέδιο νόμου, λοιπόν, στην πραγματικότητα αλλάζει εντελώς το εγκεκριμένο από την Κομισιόν business plan του 2012, που έγινε βάσει συγκεκριμένων παραδοχών της «DELOITTE». Με βάση αυτήν την πρώτη μελέτη η αξία της σύμβασης για τα τριάντα πέντε χιλιάδες μηχανήματα για δέκα χρόνια είχε κοστολογηθεί στα 566.000.000 ευρώ. Αντίστοιχα, το κόστος για τα είκοσι πέντε χιλιάδες VLTs για οκτώ χρόνια, με βάση αυτούς τους υπολογισμούς, θα έβγαινε στα 323.000.000 ευρώ.

Ωστόσο, στο δικό σας σχέδιο νόμου που συζητάμε, η αξία της οκταετούς σύμβασης υπολογίζεται όσο και τα δέκα χιλιάδες VLTs που αφαιρούνται, δηλαδή στα 160.000.000 ευρώ και γι’ αυτόν τον λόγο παραχωρείται ως αντάλλαγμα του ελληνικού δημοσίου προς την «ΟΠΑΠ Α.Ε.» η οκταετής παράταση.

Νομίζω ότι εδώ μέσα έχουμε όλοι τελειώσει σχολείο και ξέρουμε, έχουμε διδαχθεί απλή αριθμητική. Θα σας μιλήσω, λοιπόν, για την απλή μέθοδο των τριών, που φαντάζομαι ότι τη θυμάστε όλοι. Σας το λέω γιατί αυτό θα φανεί χρήσιμο στους παρακάτω συλλογισμούς:.

Παραδοχή πρώτη. Αν αποφασίσουμε να απαντήσουμε στο απλό ερώτημα «για πόσα χρόνια πρέπει να αδειοδοτηθούν τα είκοσι πέντε χιλιάδες VLTs», τι θα κάναμε; Θα λέγαμε το πολύ απλό: Όταν έχουμε τριάντα πέντε χιλιάδες μηχανήματα, για τα οποία χρειάστηκε να δώσουμε 566.000.000 και αυτό το ποσό το δώσαμε για δέκα χρόνια, για τα είκοσι πέντε χιλιάδες VLTs, που πάλι έχουμε το ίδιο ποσό -566.000.000- πόσα χρόνια θα χρειαζόταν;

Και «x=14», κύριοι συνάδελφοι, όχι «18». Τι σημαίνει, λοιπόν, αυτό; Σημαίνει ότι το ελληνικό δημόσιο δίνει για τη συνολική μείωση των VLTs στο παρόν σχέδιο νόμου, αν υποθέσουμε ότι θα έπρεπε να δώσει κάτι. Και εξήγησα παραπάνω ότι κάνουμε χορηγία στην ΟΠΑΠ για το κακό business plan τους. Αυτή, λοιπόν, η αδειοδότηση θα έπρεπε να είναι για δεκατέσσερα χρόνια, που σημαίνει τέσσερα χρόνια παράταση και όχι οκτώ. Άρα πολύ απλά το ελληνικό δημόσιο κάνει δώρο στην «ΟΠΑΠ Α.Ε.» τέσσερα ολόκληρα χρόνια.

Παραδοχή δεύτερη: Εφόσον η αξία κάθε μηχανήματος εκτιμάται στα 16.000 ευρώ τον χρόνο, άρα, για τα επιπλέον τέσσερα χρόνια τα είκοσι πέντε χιλιάδες VLTs θα στοίχιζαν 160.000.000 ευρώ επιπλέον. Και αυτά θα έπρεπε να τα καταβάλλει η «ΟΠΑΠ Α.Ε.».

Όμως, ας προχωρήσουμε και ας δούμε τι έχουμε σήμερα. Μέχρι σήμερα, λοιπόν, σύμφωνα με τον ν.4002/2011, από αυτά τα είκοσι πέντε χιλιάδες VLTs η «ΟΠΑΠ Α.Ε.» θα έπρεπε να εκμεταλλευθεί περίπου τα δώδεκα χιλιάδες. Τα υπόλοιπα δεκατρείς χιλιάδες θα τα αποκτούσαν τρίτοι παραχωρησιούχοι, φυσικά καταβάλλοντας ένα αντίτιμο, γιατί θα γινόταν διαγωνισμός που θα προκηρυσσόταν από την «ΟΠΑΠ Α.Ε.».

Τώρα με το δικό σας σχέδιο νόμου η «ΟΠΑΠ Α.Ε.» απαλλάσσεται από την υποχρέωση να έχει υποπαραχωρησιούχους και άρα, ανταγωνιστές. Επομένως, θα έχει το απόλυτο μονοπώλιο στην αγορά των VLTs.

Θεωρούμε ότι με αυτές τις παραδοχές θα έπρεπε να ξεκινάει η διαπραγμάτευση που γίνεται προς όφελος του ελληνικού δημοσίου καθώς και μία μελέτη που ζητείται για λογαριασμό του ελληνικού δημοσίου. Φυσικά, εννοείται πως όλες οι επιπλέον παραχωρήσεις που προσφέρει ο νέος νόμος στην «ΟΠΑΠ Α.Ε.» θα έπρεπε να φέρουν και επιπλέον άμεσα έσοδα στο δημόσιο.

Μέχρι και σήμερα τα ερωτήματα που έχουμε καταθέσει σε αυτή την Αίθουσα -στις τρεις επιτροπές που έχουν γίνει- είναι αναπάντητα. Προκύπτουν διαρκώς καινούργια και το τοπίο είναι θολό, κύριε Υπουργέ. Ένας βασικός λόγος είναι ότι δεν έχουμε συνολική εικόνα των προθέσεων της Κυβέρνησης.

Κυρίες και κύριοι συνάδελφοι, μετά από αυτούς τους υπολογισμούς και τα συμπεράσματά τους, μπαίνω στον πειρασμό να σας θυμίσω λίγο τι γινόταν στην ψήφιση του ν.4002, που έγινε επί των ημερών της δικής μας διακυβέρνησης και να σας θυμίσω ποια ήταν η στάση της τότε Αντιπολίτευσης. Η Νέα Δημοκρατία καταψήφισε τον νόμο και μετά ψήφισε τη σύμβασή του. Ο ΣΥΡΙΖΑ ζούσε στο φεγγάρι των καταγγελιών και της πύρινης Αντιπολίτευσης. Ο κ. Παπαδημούλης έλεγε τότε ότι μετατρέπουμε όλη την Ελλάδα σε ένα απέραντο καζίνο. Έλεγε ότι για να ρεφάρει ο ελληνικός λαός από αυτά που κόβουμε σε μισθούς και συντάξεις, καλούσαμε τον κόσμο να τζογάρει.

Σήμερα που οι μισθοί και οι συντάξεις έχουν πιάσει πάτο, εσείς τι κάνετε; Χάρες στην «ΟΠΑΠ Α.Ε.»; Θυμάστε πώς αντιμετωπίζατε τους πράκτορες; Ως μιάσματα. Σήμερα λέτε ότι θέλετε να προστατεύσετε τα δίκαια αιτήματά τους. Αποφασίστε: Τους εμπαίζατε τότε, ή τους εμπαίζετε τώρα, ή τους εμπαίζατε και τότε και τώρα;

Φωνάζατε τότε για τη μονοπωλιακή πολιτική της «ΟΠΑΠ Α.Ε.» και λέγατε ότι δίνει ψίχουλα στους υποπαραχωρησιούχους, κρατώντας τη μερίδα του λέοντος για την ίδια. Τότε ο ΣΥΡΙΖΑ μάς κατηγορούσε για χαριστική συμπεριφορά απέναντι στην «ΟΠΑΠ Α.Ε.». Φανταστείτε ότι εμείς είχαμε προβλέψει την υποχρέωση να δώσει και σε δέκα ανθρώπους το δικαίωμα εκμετάλλευσης παιχνιδομηχανών.

Τότε η σημερινή Κυβέρνηση χτυπιόταν για έναν 100% δημόσιο ΟΠΑΠ, δηλαδή ήταν υπέρ του κρατικού τζόγου. Σήμερα που η «ΟΠΑΠ Α.Ε.» δεν γίνεται μόνο κυρίαρχος, αλλά ο μόνος κυρίαρχος των VLTs, δεν ακούω καμιά κουβέντα. Τσιμουδιά!

Ο ΣΥΡΙΖΑ έβαλε ναφθαλίνη και φύλαξε για ώρα ανάγκης το επαναστατικό του αμπέχονο και φόρεσε πια σινιέ κοστούμι.

Εμείς τότε, αν θυμάστε, ήμασταν οι κακοί που θεωρούσαμε και θεωρούμε ότι δουλειά της πολιτείας είναι η ρύθμιση με κανόνες σαφείς και ο απαρέγκλιτος έλεγχος τήρησής τους. Εσείς, διαπνεόμενοι και εμποτιζόμενοι από το μεγάλο ιδεολόγημα του υπαρκτού σοσιαλισμού, θέλατε την πολιτεία μανούλα νηπίων, ανεύθυνων και ακαταλόγιστων πολιτών. Κάνατε στροφή εκατόν ογδόντα μοιρών. Τότε μας κατηγορούσατε ότι αυτά τα πράγματα δεν γίνονται πουθενά στον κόσμο.

Εσείς, λοιπόν, που ζητούσατε τότε την άμεση απόσυρση του νομοσχεδίου, τι έρχεστε να κάνετε σήμερα.

Φέρνετε ένα σχέδιο νόμου που πατά στον ν.4002/2011 που εσείς καταγγέλλατε και επιπλέον φέρνετε και τρεις υψηλής αξίας αλλαγές, οι οποίες αποτελούσαν πάγιες διεκδικήσεις της ΟΠΑΠ εδώ και καιρό και ήταν αντικείμενο συζητήσεων με την Επιτροπή Παιγνίων, προκειμένου να αυξηθεί η αποδοτικότητα και η κερδοφορία των VLTs.

Κυριότερη όλων είναι η οκταετής δωρεάν ανανέωση της σύμβασης για τα είκοσι πέντε χιλιάδες «φρουτάκια», η αξία της οποίας με βάση τη σύμβαση του 2012 ανέρχεται στα 320 εκατομμύρια ευρώ. Λογικά η αξία της πρέπει να είναι μεγαλύτερη, αφού πλέον η «ΟΠΑΠ Α.Ε.» δεν θα έχει ανταγωνισμό για τα επόμενα δεκαοκτώ χρόνια, γιατί θα είναι το απόλυτο μονοπώλιο στην αγορά των VLTs.

Επιπλέον, με την ίδια ρύθμιση την απαλλάσσετε από την υποχρέωση να έχει και ανταγωνιστές. Μειώνετε τον αριθμό των VLTs που έχει αναλάβει να αναπτύξει από τα τριάντα πέντε χιλιάδες στα είκοσι πέντε χιλιάδες και ως αντιστάθμισμα της δίνετε οκταετή επέκταση της άδειας για τα «φρουτάκια».

Με τις νέες ρυθμίσεις, λοιπόν, επιταχύνεται η υλοποίηση του σχεδίου των VLTs, απαλλάσσεται η «ΟΠΑΠ Α.Ε.» από την υποχρέωση να τοποθετήσει το σύνολο των τριάντα πέντε χιλιάδων μηχανών, με διαγωνισμούς αμφίβολης -επιτρέψτε μου να σας πω- επιτυχίας, με άμεση συνέπεια την εγγραφή ζημιών στον ισολογισμό της και, τέλος, χωρίς ανταγωνιστές έχουμε την «ΟΠΑΠ Α.Ε.» ως ισχυρό μονοπώλιο στην αγορά των VLTs. Αποκτά, λοιπόν, έτσι ένα σημαντικό προνόμιο εντελώς δωρεάν.

Κύριε Υπουργέ, κυρίες και κύριοι συνάδελφοι, λέτε: Θα περιορίσω τον συνολικό αριθμό των παιχνιδομηχανών από τριάντα πέντε χιλιάδες σε είκοσι πέντε χιλιάδες. Όσοι ασχολούνται, ξέρουν ότι αυτά τα δέκα χιλιάδες μηχανήματα δεν θα έμπαιναν ποτέ σε λειτουργία, αφού η επένδυσή τους κρίθηκε στην πορεία ως μη κερδοφόρα και επίσης η άδεια εγκατάστασής τους έληγε τον Νοέμβρη του 2018.

Βρήκατε, λοιπόν, έναν εύσχημο τρόπο για να καλύψει το ελληνικό δημόσιο τη χασούρα της «ΟΠΑΠ Α.Ε.» από μία ασύμφορη επένδυση και «όλα είναι μέλι-γάλα». Επειδή είναι γεγονός ότι ακούγεται πολύ χοντρό κάτι τέτοιο, ειδικά στους καιρούς που οι συντάξεις και οι μισθοί έχουν γίνει τριψήφια νούμερα, βρήκατε και το ωραίο περιτύλιγμα: Περιορίζουμε, λέτε, τον αριθμό των εν δυνάμει λειτουργούντων VLTs. Και μας το σερβίρατε.

Έτσι η μεγαλύτερη εταιρεία τυχερών παιχνιδιών κατάφερε να πετύχει διεκδικήσεις ζωτικές για την αύξηση της κερδοφορίας της, αφού σε αντίθετη περίπτωση θα έπρεπε είτε να εγγράψει ζημιές από τη ζημιογόνο ανάπτυξη των VLTs είτε να τα επιστρέψει πίσω στο δημόσιο αζημίως. Τώρα, λοιπόν, η «ΟΠΑΠ Α.Ε.» πέτυχε να τα επιστρέψει, με αντιστάθμισμα την επέκταση της σύμβασής της για οκτώ χρόνια, κάτι που θα της στοίχιζε τουλάχιστον 300 εκατομμύρια ευρώ.

Πήρε κάτι το δημόσιο πίσω για όλα αυτά; Τίποτα μετ’ επαίνων! Είναι απορίας άξιο ότι κανείς από την Κυβέρνηση δεν δείχνει να παραπονείται, δεν δείχνει να δυσανασχετεί. Αυτό δεν είναι χαριστική συμπεριφορά απέναντι στην «ΟΠΑΠ Α.Ε.» από ένα μπατιρισμένο μεν γαλαντόμο δε -με ξένα λεφτά- δημόσιο;

Το θέμα των VLTs βρίσκεται ήδη στα ραντάρ της Κομισιόν -το ξέρετε καλύτερα από τον καθέναν- μετά από τις καταγγελίες των καζίνων. Υπενθυμίζω μόνο ότι τον περασμένο Νοέμβριο η Κομισιόν είχε προειδοποιήσει την ελληνική πλευρά να μην προχωρήσει στην υλοποίηση του Κανονισμού της Επιτροπής Παιγνίων. Αντ’ αυτού, το ελληνικό Υπουργείο προχωρά και όπως μας είπε και ο αρμόδιος Υπουργός «αναλαμβάνουμε το ρίσκο».

Κατά τη σύνταξη του παρόντος σχεδίου νόμου δεν βρέθηκε ούτε ένας να σκεφτεί και να ζητήσει την εκπόνηση της πιο σημαντικής για το κοινωνικό σύνολο και το δημόσιο συμφέρον μελέτης που θα έπρεπε να έχει γίνει, της μελέτης που απεικονίζει τα μεγέθη του εθισμού και συνεπώς τη ζημιά για το κοινωνικό σύνολο από τον τζόγο, χωρίς όριο ποσού απώλειας, χωρίς ΑΦΜ στην κάρτα του παίκτη, χωρίς ωράριο λειτουργίας, ουσιαστικά χωρίς όριο χρόνου ενασχόλησης του καθενός με το σπορ του τζόγου. Για μία δραστηριότητα όπως ο τζόγος, με τέτοιες κοινωνικές προεκτάσεις, δεν θα έπρεπε να είναι προαπαιτούμενη σε ένα κράτος πρόνοιας; Αυτό στην επιτροπή το ανέδειξε ο Πρόεδρος του ΚΕΘΕΑ, ο κ. Πάριος, περιγράφοντας με τα πιο μελανά χρώματα το πόσο έχει εθιστεί κυρίως ο νέος κόσμος στον τζόγο και όχι μόνο.

Τέλος πάντων, δεν μας πείσατε για την αναγκαιότητα το ελληνικό κράτος να συνδράμει την ΟΠΑΠ, επειδή το δικό της business plan έπεσε έξω. Αυτό θεωρούμε ότι είναι σοβαρό ζήτημα για να απασχολεί μόνο την ίδια την εταιρεία, που ορθώς θέλει να προασπίσει τα συμφέροντά της. Όμως, το Ελληνικό Κοινοβούλιο οφείλει να προασπίζει το δημόσιο συμφέρον.

Αυτά προβλέπει στην πραγματικότητα το εισαγόμενο σήμερα σχέδιο νόμου και θα σας πω ότι το μεγάλο ερώτημα δεν είναι αν εμείς είμαστε θετικοί στην ψήφισή του. Το μεγάλο ερώτημα που πλανάται εδώ και μέρες είναι πώς εσείς είστε θετικοί σε ένα τέτοιο σχέδιο νόμου.

Φυσικά -προς Θεού!- κυρίες και κύριοι συνάδελφοι, δεν περιμένω απάντηση. Ρητορικό είναι το ερώτημα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό, κύριε Πρόεδρε.

Κυρίες και κύριοι συνάδελφοι, εμείς, λοιπόν, που δεν πιστεύουμε ότι το επίσημο κράτος έχει καμμιά δουλειά να κάνει τον τζογαδόρο ή τον βοηθό τζογαδόρου, εμείς που πιστεύουμε ότι η αποστολή της πολιτείας είναι η ρύθμιση με κανόνες αυστηρούς και σαφείς, που προασπίζονται το δημόσιο συμφέρον, δηλαδή το συμφέρον των πολιτών και που θεωρούμε ότι είναι απαρέγκλιτος ο έλεγχος της τήρησης αυτών των κανόνων, εμείς που πιστεύουμε στην ιδιωτική πρωτοβουλία, εμείς που από το 2010 μιλάμε και πιστεύουμε στην ανάγκη των μεγάλων ιδιωτικών επενδύσεων που έχει η χώρα μας, εμείς που δεν περπατούσαμε στα σύννεφα και αναγνωρίζαμε και τις προτεραιότητες που όφειλε να έχει η χώρα και τους αναγκαίους συμβιβασμούς και τις μεταρρυθμίσεις που όφειλαν να έχουν γίνει εδώ και χρόνια -και θα είχαν γίνει, αν δεν υπήρχε η ανεύθυνη στάση του ΣΥΡΙΖΑ τόσο ως Αντιπολίτευση όσο και ως Κυβέρνηση- εμείς που πιστεύουμε τελικά στην ενηλικίωση των πολιτών και στην υπεύθυνη στάση που οφείλουν να έχουν, εμείς που θεωρούμε ότι η μεγαλύτερη προστασία της πολιτείας προς τον πολίτη είναι η παιδεία, ώστε να μπορεί να αυτοπροστατεύεται και να αυτοπειθαρχεί -αυτή είναι η μεγαλύτερη ασπίδα σε ένα παγκοσμιοποιημένο περιβάλλον που οι δυνατότητες του διαδικτύου πάνε χέρι χέρι με τους κινδύνους- εμείς που από την αρχή της συζήτησης επισημάναμε τις αδυναμίες του νομοσχεδίου και τις αναδείξαμε σε ένα περιβάλλον γενικευμένης σιγής ασυρμάτου, εμείς, λοιπόν, θεωρούμε πως πρέπει οπωσδήποτε να ρυθμιστεί το θέμα του παράνομου τζόγου, αλλά δεν μας έχετε πείσει για την αναγκαιότητα του δώρου -γιατί περί δώρου πρόκειται- του κράτους προς μια ιδιωτική επιχείρηση.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, επιτρέψτε μου λίγο χρόνο. Ευχαριστώ.

Συνεπείς, λοιπόν, προς τον εαυτό μας και τις θέσεις μας, θα ψηφίσουμε επί της αρχής, αλλά χωρίς να κλείνουμε το μάτι στα ιδιωτικά συμφέροντα που βάζουν βόμβα στα θεμέλια του κοινωνικού συνόλου.

Για εσάς δεν θα τολμούσε κανείς να ισχυριστεί το ίδιο. Η συνέπεια λόγων και έργων δεν ήταν και δεν έγινε ποτέ το συγκριτικό σας πλεονέκτημα. Θα μου πείτε βέβαια -και με το δίκιο σας- ότι τότε λέγατε αυτά τα επαναστατικά που λέγατε «με νταούλια και ζουρνάδες», γιατί δεν είχατε δεξί σας χέρι τους ΑΝΕΛ, γιατί φορούσατε ακόμη την επαναστατική φορεσιά και γιατί δεν είχατε γλυκαθεί από την εξουσία. Τώρα όλα είναι διαφορετικά!

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε με τον ειδικό αγορητή της Χρυσής Αυγής, τον κ. Καρακώστα.

**ΕΥΑΓΓΕΛΟΣ ΚΑΡΑΚΩΣΤΑΣ:** Ευχαριστώ, κύριε Πρόεδρε.

Η σημερινή συζήτηση και η επερχόμενη ψηφοφορία του νομοσχεδίου για τη ρύθμιση στην αγορά παιγνίων συνίσταται στην τροποποίηση συμβατικών όρων της σύμβασης του 2011 μεταξύ του ελληνικού δημοσίου και της «ΟΠΑΠ Α.Ε.», η οποία επικυρώθηκε με τον ν.4002/2011.

Οι κύριες αλλαγές οι οποίες επέρχονται είναι οι εξής:

Πρώτον, η μείωση των παιγνιομηχανημάτων που θα λειτουργήσουν από τριάντα πέντε χιλιάδες σε είκοσι πέντε χιλιάδες.

Δεύτερον, η αύξηση του αριθμού των παιγνιομηχανημάτων τα οποία θα εγκατασταθούν σε καταστήματα τύπου Β΄, από εικοσιπέντε σε πενήντα.

Τρίτον, η αύξηση του αριθμού των παιγνιομηχανημάτων τα οποία θα λειτουργήσουν σε καταστήματα τύπου ΣΤ΄, από τρία σε δεκαπέντε.

Τέταρτον, η παράταση της χρονικής άδειας εκμετάλλευσης των μηχανημάτων από την «ΟΠΑΠ Α.Ε.» κατά οκτώ έτη. Έτσι πηγαίνουμε από τα δέκα έτη που ίσχυαν μέχρι τώρα με την προηγούμενη σύμβαση, στα δεκαοκτώ έτη.

Πέμπτον, κατάργηση της διαδικασίας παραχώρησης παιγνιομηχανημάτων από την «ΟΠΑΠ Α.Ε.» σε τρίτους παραχωρησιούχους.

Αυτές είναι οι βασικές τροποποιήσεις οι οποίες επέρχονται στη σχετική σύμβαση του ΟΠΑΠ με το ελληνικό δημόσιο. Διαπιστώθηκε σχεδόν από την πρώτη ανάγνωση του νομοσχεδίου ότι σκοπιμότητα της Κυβέρνησης είναι να εξυπηρετήσει επενδυτικά σχέδια των μετόχων της «ΟΠΑΠ Α.Ε.» Προκύπτει, μάλιστα, ότι η παράταση της άδειας εκμετάλλευσης των VLTs κατά οκτώ έτη δεν θα κοστίσει απολύτως τίποτα στην «ΟΠΑΠ Α.Ε.», αφού θα είναι το αντισταθμιστικό μέτρο σε σχέση με τη μείωση των μηχανημάτων από τις τριάντα πέντε χιλιάδες στις είκοσι πέντε χιλιάδες.

Όμως, καμμία λογιστική μελέτη δεν μας προσκομίσατε, ώστε να γνωρίζουμε με ακριβή οικονομικά στοιχεία ποιες συνέπειες επιφέρει αυτή η μείωση για τον ΟΠΑΠ και εν συνεχεία για το ελληνικό δημόσιο. Με προχειρότητα και μεροληπτική πολιτική βούληση, στο πλαίσιο μίας συνεννόησης και συνεργασίας μεταξύ της Κυβέρνησης με τους αντισυμβαλλόμενους, προχωράτε στην ψήφιση.

Σε όλη αυτή τη διαδικασία είναι ιδιαιτέρως σημαντικός ο ρόλος τον οποίο παίζουν, πρώτον η Επιτροπή Εποπτείας και Ελέγχου για τα παίγνια, δεύτερον μία εταιρεία με αντικείμενο την παροχή συμβουλευτικής υποστήριξης για τη διοίκηση των επιχειρήσεων –και ο λόγος είναι για τη «DELOITTE»- και τρίτον η διοίκηση της «ΟΠΑΠ Α.Ε.».

Από τις ενέργειες αυτών των τριών φορέων και από τα στοιχεία τα οποία έχουμε ελέγξει, εξάγουμε το ασφαλές συμπέρασμα ότι το σημερινό νομοσχέδιο έχει υπαγορευτεί προς εξυπηρέτηση των επενδυτικών αναγκών της «ΟΠΑΠ Α.Ε.». Αυτή η διαπίστωση δεν αποτελεί ούτε υπερβολή ούτε δημαγωγική πρόθεση εκ μέρους μας, καθώς κατά την ακρόαση των εξωκοινοβουλευτικών φορέων στην επιτροπή καταγγέλθηκε από πρώην πρόεδρο της Επιτροπής Ελέγχου το εξής σημαντικό: Κατά τη διάρκεια συζήτησης στην αρμόδια επιτροπή της κυπριακής βουλής σχεδίου νόμου αντίστοιχου, ίδιου αντικειμένου με το σημερινό, αποκαλύφθηκε ότι το κείμενο του νομοσχεδίου είχε συνταχθεί και αποσταλεί στην κυπριακή κυβέρνηση από την «ΟΠΑΠ Α.Ε.», με συνέπεια την απόσυρσή του.

Εάν ισχύει η ίδια αυτή συνθήκη και στην ελληνική υπόθεση, όλοι μπορούν να εξάγουν τα προφανή συμπεράσματα περί της αναξιοπιστίας της Κυβέρνησης στη νομοπαραγωγική διαδικασία.

Στην αιτιολογική έκθεση, εξέχουσα θέση στην παράθεση των επιχειρημάτων υποστήριξης του νομοσχεδίου είχε το κοινωνικό πρόβλημα το οποίο προκύπτει από τη διεξαγωγή δραστηριοτήτων τζόγου, νόμιμου ή παράνομου. Δηλαδή, ούτε λίγο ούτε πολύ, η Κυβέρνηση προσπάθησε να μας πείσει ότι με τη διασπορά είκοσι πέντε χιλιάδων μηχανημάτων τζόγου στη χώρα προσπαθεί να προστατεύσει τους πολίτες από την εύκολη πρόσβαση σε τέτοιου είδους δραστηριότητες.

Σ’ αυτό ακριβώς το σημείο διαπιστώνεται η βαθιά υποκρισία της Κυβέρνησης. Από τη μία ισχυρίζεστε πως θέλετε να καταπολεμηθεί το αρνητικό φαινόμενο που προκαλεί ο τζόγος και από την άλλη δίνετε τη δυνατότητα στους πολίτες να έχουν ευκολότερη πρόσβαση σ’ αυτόν. Πρόκειται για νομοθετική πρωτοβουλία η οποία δεν έχει καμμία λογική αλληλουχία, αναφορικά με την κοινωνική προστασία η οποία θα μπορούσε να συσχετιστεί και με επερχόμενα νομοσχέδια, όπως έχει δημοσιευτεί σε μερίδα των μέσων ενημέρωσης, σχετικά με τη νομιμοποίηση της κάνναβης.

Συνεπώς επιβεβαιώνεται το γεγονός ότι σε περιόδους βαθιάς οικονομικής ύφεσης ανθίζουν φαινόμενα αρνητικά και κοινωνικά επιζήμια, όπως είναι ο τζόγος, ο αλκοολισμός, η πορνεία. Η λογική της απελευθέρωσης από τα κοινωνικά ταμπού με το να νομιμοποιούνται συνεχώς οιονεί επικίνδυνες συνήθειες και δραστηριότητες αποδεικνύει την ελαφρότητα με την οποία αντιμετωπίζετε ως Κυβέρνηση τις βασικές κοινωνικές αξίες και τη μέριμνα υπέρ των Ελλήνων πολιτών.

Αναμφίβολα αυτά τα φαινόμενα δεν αντιμετωπίζονται από τη μια μέρα στην άλλη, δεδομένου ότι έχουν πολυσήμαντο χαρακτήρα και απαιτείται συνδρομή πολλών παραγόντων της κρατικής λειτουργίας για την καταπολέμησή τους. Ουσιαστικός, όμως, είναι ο ρόλος της νομοθετικής και της εκτελεστικής εξουσίας και το δίκιο το οποίο προκύπτει από τη λειτουργία τους.

Σ' ό,τι αφορά το επιχείρημα για τη μείωση του παράνομου τζόγου που θα επέλθει από τη διοχέτευση στην αγορά των εικοσιπέντε χιλιάδων μηχανημάτων με έσοδα για το κράτος περί τα 300 εκατομμύρια ευρώ –και προσέξτε εδώ πρόκειται για μια πιθανολόγηση την οποία ανέφερε ο Υπουργός και για την οποία δεν υπάρχει σχετική έκθεση- εμείς έχουμε να δηλώσουμε το εξής: Αν το Υπουργείο και οι αρμόδιες υπηρεσίες είχαν την πρόθεση και τον ζήλο να καταπολεμηθεί δραστικά ο παράνομος τζόγος και να μειωθεί η οικονομική ζημία, θα έπρεπε να νομοθετούν καταλλήλως. Θα έπρεπε δηλαδή να νομοθετούν για τη συλλογή πληροφοριών σχετικά με τον αριθμό των παράνομων μηχανημάτων, για την αυστηροποίηση των ελέγχων, για τον εντοπισμό των παράνομων καζίνων, για την άμεση παύση της λειτουργίας τους. Έτσι ένα κράτος προστατεύει τους πολίτες του από τα κακώς κείμενα και όχι με το να νομιμοποιεί τον τζόγο.

Εδώ αξίζει να αναφέρουμε και τα ισχύοντα για τους κανόνες των VLTs. Σύμφωνα με τον κανονισμό της Επιτροπής Εποπτείας και Ελέγχου, 225/2 απόφαση του 2016, ο παίχτης καθίσταται εμφανώς απροστάτευτος, αφού δεν τίθεται κανένα όριο χρηματικής απώλειας και απώλειας ανά παρτίδα, καθώς και ημερήσιας συμμετοχής. Ασυδοσία δηλαδή στο έπακρο. Ας βρεθεί άλλος τρόπος κερδοφορίας των εταιρειών και άλλος τρόπος για να καλυφθούν οι ανάγκες του προϋπολογισμού.

Το κρίσιμο, λοιπόν, ερώτημα είναι το εξής: Ποιο θα είναι το οικονομικό όφελος για την «ΟΠΑΠ Α.Ε.» από τη δωρεάν οκταετή παράταση της άδειας για τα «φρουτάκια» και ποιο θα είναι το όφελος του ελληνικού δημοσίου;

Ο Υπουργός σε μια τοποθέτησή του ανέφερε ότι από αυτή τη συμφωνία ίσως η Κυβέρνηση καταφέρει να γλιτώσει κάποιες περικοπές στο ΕΚΑΣ. Αντ’ αυτού πολύ σύντομα έρχονται νέα σκληρά οικονομικά μέτρα τα οποία θα πλήξουν ακόμα περισσότερου τους Έλληνες φορολογούμενους. Ο Υπουργός θα διαψευστεί για μια ακόμη φορά.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Όσο για το όφελος της «ΟΠΑΠ Α.Ε.», αυτό είναι σαφές. Καθίσταται μονοπωλιακός παράγοντας στα παίγνια και συνεπώς διαχειριστής ιδιαιτέρως σημαντικών κεφαλαίων για πολύ μεγάλο χρονικό διάστημα. Το ποιος ευνοείται, λοιπόν, από αυτή τη συμβατική σχέση, είναι ευκόλως κατανοητό.

Τα εκατοντάδες εκατομμύρια ευρώ τα οποία διακινούνται σε αυτό τον τομέα οικονομικής δραστηριότητας, είναι η απόδειξη της ύπαρξης των κοινωνικών και οικονομικών παθογενειών, τα οποία μαστίζουν πολλές κοινωνίες, αλλά πλήττουν ιδιαιτέρως την ελληνική κοινωνία.

Η αποδοχή και η συνεχής νομιμοποίηση του τζόγου εκ μέρους των εκάστοτε κυβερνώντων, καθώς και η θέσπιση κανονιστικών ρυθμιστικών πλαισίων με αμφίβολη λειτουργικότητα, δεν μπορεί να αποτελούν πράξεις μια κυβέρνησης η οποία σέβεται και προστατεύει τον πολίτη, αλλά πράξεις μιας κυβέρνησης η οποία επιδιώκει απεγνωσμένα έσοδα και βεβαίως νομοθετεί υπέρ ιδιωτικών συμφερόντων. Αντιθέτως όταν από τη νομοθετική δράση προκύπτει μείωση και περιστολή φαινομένων που προκαλούνται από την έντονη δραστηριότητα στο πεδίο του τζόγου, τότε και μόνο τότε μπορούμε να πούμε ότι υπάρχει θετική εξέλιξη για την κοινωνία και το ελληνικό δημόσιο.

Η νομιμοποίηση του τζόγου και η εξυπηρέτηση συμφερόντων της «ΟΠΑΠ Α.Ε.» είναι προφανώς ζητήματα στα οποία θα βρείτε απέναντί σας τον Λαϊκό Σύνδεσμό - Χρυσή Αυγή. Από την πρώτη συνεδρίαση της αρμόδιας επιτροπής της Βουλής ο Λαϊκός Σύνδεσμός - Χρυσή Αυγή πήρε σαφή θέση για την καταψήφιση του νομοσχεδίου στο σύνολό του, ενώ σ' ό,τι αφορά τις τροπολογίες οι οποίες θα ενσωματωθούν ως άρθρα στο υπό συζήτηση νομοσχέδιο, θα τοποθετηθεί ο Κοινοβουλευτικός μας Εκπρόσωπος.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Αθανάσιος Βαρδαλής από το Κομμουνιστικό Κόμμα Ελλάδας έχει τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Με το συγκεκριμένο νομοσχέδιο η Κυβέρνηση διατηρεί όλη τη νομοθεσία των προηγούμενων κυβερνήσεων που απελευθερώνει και νομιμοποιεί τον τζόγο, κάνοντας βεβαίως τις αναγκαίες προσαρμογές, ώστε αυτό να είναι πιο αποδοτικό, τόσο στον επιχειρηματικό όμιλο, δηλαδή την «ΟΠΑΠ Α.Ε.», όσο και στο κράτος.

Και μπορεί το νομοσχέδιο να είναι μικρό, να έχει μόνο τέσσερα άρθρα που αφορούν αυτό το ζήτημα όμως, η σημασία του για τον επιχειρηματικό όμιλο και το αστικό κράτος είναι τεράστια. Ο ισχυρισμός τώρα της Κυβέρνησης πως στόχος είναι ο περιορισμός του τζόγου μέσω της μείωσης του αριθμού των μηχανημάτων από τριάντα πέντε χιλιάδες σε είκοσι πέντε χιλιάδες είναι πέρα για πέρα παραπλανητικός.

Βασικός στόχος αποτελεί η προσέλκυση παιχτών από τα παράνομα δίκτυα στη νόμιμη αγορά με σκοπό να διασφαλιστούν τα κέρδη τόσο του επιχειρηματικού ομίλου, όσο παράλληλα να αποκομίσει φόρους του κράτους μέσω της φορολογίας. Άλλωστε, όπως φάνηκε και κατά τη συζήτηση στην επιτροπή οι όποιες αλλαγές γίνονται στη σύμβαση, υπάρχει η πλήρης συναίνεση της «ΟΠΑΠ Α.Ε.». Πράγματι υπάρχει περιορισμός των ηλεκτρονικών μηχανημάτων κατά δέκα χιλιάδες στην ελληνική επικράτεια συνολικά και ταυτόχρονα όμως, αυξάνονται τα μηχανήματα που μπορεί να φιλοξενήσει ένα κατάστημα από είκοσι πέντε σε πενήντα, και από τρία σε δεκαπέντε, όσον αφορά τα πρακτορεία της «ΟΠΑΠ Α.Ε.». Με αυτές τις αλλαγές όμως, το μόνο που πετυχαίνετε είναι να εξασφαλίσετε μεγαλύτερο ποσοστό κέρδους στην «ΟΠΑΠ Α.Ε.», μια που στην ουσία, με τη συγκεντροποίηση που γίνεται, μειώνεται το κόστος, αφού μειώνονται και τα καταστήματα, τα οποία τώρα μπορούν να εξυπηρετήσουν όμως περισσότερους «πελάτες». Αυτά τα καταστήματα θα φυτρώσουν κατά κύριο λόγο στις αστικές περιοχές, εκεί δηλαδή που θα βρίσκουν ευκολότερα πελάτες. Ταυτόχρονα λόγω της μείωσης των μηχανημάτων παρατείνετε τη σύμβαση για άλλα οχτώ χρόνια και έτσι από δέκα που ήταν, τώρα θα ισχύουν για δεκαοχτώ χρόνια. Για να διασφαλιστούν όμως τα προσδοκώμενα έσοδα από το «ναό του τζόγου» θα πρέπει να πείσετε τον κόσμο να παίζει. Η μετατροπή όμως της χώρας σε απέραντο ναό τζόγου θα έχει ανυπολόγιστες και καταστροφικές συνέπειες για τον λαό.

Δεν μπορεί στο όνομα της ενίσχυσης των κρατικών εσόδων να ανάβετε το πράσινο φως για την ευρύτατη διάδοση του τζόγου. Δεν μπορείτε να πουλάτε ελπίδα μέσα από τον τζόγο, γιατί αυτό κάνετε. Βασίζεστε στον άγραφο νόμο του τζόγου πώς η μάνα δεν χάνει ποτέ. Και αυτός ο νόμος είναι αμείλικτος. Αυτός ο νόμος είναι που φουσκώνει τα κέρδη των επιχειρηματιών του τζόγου και από εκεί και εσείς προσδοκάτε φορολογικά έσοδα. Γνωρίζετε ότι πολλά δισεκατομμύρια ευρώ ποντάρονται κάθε χρόνο. Γνωρίζετε όμως, ότι για κάποιους είναι η συναρπαστική ιδέα του γρήγορου, του εύκολου κέρδους, το ρίσκο, η ελπίδα. Για ορισμένους όμως ανθρώπους, κάτω από ορισμένες συνθήκες εξελίσσεται σε ένα πάθος, μια εξάρτηση που τους καταστρέφει τη ζωή. Ένας όμως βγαίνει πάντα κερδισμένος: οι επιχειρήσεις που εμπορεύονται τα τυχερά παιχνίδια, που διαχειρίζονται στο βωμό του τζόγου, δηλαδή το ντόπιο και το πολυεθνικό κεφάλαιο.

Η νομιμοποίηση του τζόγου, κυρίες και κύριοι Βουλευτές, θα επιφέρει πολυεπίπεδα κέρδη. Από τη μια, το σύστημα θα ελέγχει τις συνειδήσεις, ιδιαίτερα της νέας γενιάς, τη στιγμή που αγκομαχά κάτω από την καταστρατήγηση βασικών λαϊκών δικαιωμάτων, την ανεργία, την ανασφάλεια. Από την άλλη, το εμπόριο ελπίδας μέσω του τζόγου, νόμιμου ή παράνομου, αποτελεί μια μεγάλη καπιταλιστική επιχείρηση με κέρδη πολλών δισεκατομμυρίων ευρώ το χρόνο. Αλλά αυτό είναι το σύστημα που ζούμε, αυτός είναι ο καπιταλισμός. Αυτό είναι το σύστημα που προσπαθείτε να σώσετε. Αλίμονο όμως σε αυτούς που θα σας πιστέψουν. Αλίμονο σε αυτούς που θα αγνοήσουν τη λειτουργία αυτού του άγραφου νόμου. Αλίμονο σε αυτούς που πιστεύουν στις ψεύτικες ελπίδες και «ευκαιρίες» που δίνει αυτό το σύστημα. Σε αυτή την περίπτωση θα την πληρώσουν πολύ ακριβά.

Υποστηρίζετε επίσης -ακούστηκε και σήμερα από τον εισηγητή του ΣΥΡΙΖΑ, όπως άλλωστε υποστηρίζει και η ίδια η «ΟΠΑΠ Α.Ε».- ότι θα δημιουργηθούν πέντε χιλιάδες θέσεις εργασίας και πολλές άλλες έμμεσα. Και τα λέτε αυτά χωρίς ντροπή, όταν την προηγούμενη περίοδο η «ΟΠΑΠ Α.Ε.» προχώρησε σε πρόγραμμα εθελούσιας αποχώρησης με το οποίο έφυγαν τετρακόσιοι εργαζόμενοι και όσοι έμειναν υπέγραψαν ατομικές συμβάσεις. Απέλυσε οχτώ εργαζόμενους σε διάστημα οχτώ εβδομάδων για εκδικητικούς λόγους, γιατί διαμαρτυρήθηκαν για διάφορες αυθαίρετες συμπεριφορές και διεκδίκησαν τα δικαιώματά τους.

Μέσω ηλεκτρονικού μηνύματος προς τους εργαζόμενους προαναγγέλλει όχι μόνο νέες απολύσεις η εταιρεία, η «ΟΠΑΠ Α.Ε.», αλλά και μεταθέσεις από τη Θεσσαλονίκη στην Αθήνα. Γιατί; Γιατί, όπως υποστηρίζει, μειώθηκε ο όγκος εργασιών, με αποτέλεσμα να καταργηθούν πολλές από τις υφιστάμενες θέσεις σε Αθήνα και Θεσσαλονίκη. Κατήργησε την καταγραφή και τον έλεγχο των υπερωριών, για να μην τις πληρώνει. Αρνείται να υπογράψει συλλογική σύμβαση εργασίας. Παρεμποδίζει τη συνδικαλιστική δράση, σύμφωνα με τις καταγγελίες του σωματείου των εργαζομένων και τόσα άλλα.

Φαίνεται, λοιπόν, ξεκάθαρα ότι η κερδοφορία και του συγκεκριμένου επιχειρηματικού ομίλου πατά πάνω στην εκμετάλλευση των εργαζομένων. Η εργασιακή ζούγκλα αποτελεί απαραίτητη προϋπόθεση για να αυγατίζουν τα κέρδη της «ΟΠΑΠ Α.Ε.».

Και αφού, λοιπόν, νομιμοποιείτε τον τζόγο, σας φαίνεται από πάνω και παράξενο να μην τον φορολογείτε. Υποστηρίξατε, μάλιστα στην επιτροπή, πως: «Ναι μεν έχουμε να κάνουμε με μια φορολογία που αφαιρείται από το εισόδημα των φτωχών, αλλά υπάρχουν και τα καζίνα που χάνουν οι πλούσιοι. Κι επειδή στα καζίνα χάνουν οι πλούσιοι, είναι πιο προοδευτική η φορολογία αυτή, κατά κάποιον τρόπο». Αυτά μας είπατε στην επιτροπή, κύριε Υπουργέ.

Υποστηρίξατε, όμως, και κάτι άλλο, που καμμιά σχέση δεν έχει με την πραγματικότητα, ότι αξίζει τον κόπο. «Αν είναι να κόψουμε συντάξεις ή να αυξήσουμε τους φόρους, είναι πολύ καλύτερο να μαζέψουμε κάποια χρήματα απ’ αυτά». Μα, αν είναι δυνατόν. Λέτε εμμέσως ξεκάθαρα στους εργαζόμενους, στους συνταξιούχους και τα λαϊκά στρώματα: «Παίξτε όσο περισσότερο μπορείτε, γιατί μ’ αυτό τον τρόπο θα έχουμε περισσότερα έσοδα ως κράτος και θα σας τα επιστρέψουμε πίσω μέσω της αύξησης των μισθών, των συντάξεων και άλλων κοινωνικών παροχών».

Μιλάμε, δηλαδή, για μεγάλη κοροϊδία. Και είναι κοροϊδία, γιατί ακόμα κι αν παραβλέψουμε το γεγονός ότι πατάτε πάνω στη φτώχια του λαού και του δημιουργείτε ψεύτικες ελπίδες για γρήγορο κέρδος, ως μια ακόμη ευκαιρία που του δίνει το σύστημα, σε καμμία, μα σε καμμία περίπτωση τα 300 εκατομμύρια ευρώ που φιλοδοξείτε να πάρετε, όταν μάλιστα αναπτυχθεί πλήρως ο σχεδιασμός σας με τα φρουτάκια και τους κουλοχέρηδες, δεν πρόκειται να τα επιστρέψετε στον λαό.

Αυτό δεν φαίνεται μόνο από την εμπειρία των τριών χρόνων διακυβέρνησης από τους ΣΥΡΙΖΑ - ΑΝΕΛ, αλλά φαίνεται ξεκάθαρα κι από το προσχέδιο του προϋπολογισμού που έχετε καταθέσει, όπου τα βασικά στοιχεία αυτού του προσχεδίου είναι, πρώτον, ότι καλούνται να πληρώσουν για μια ακόμα φορά οι εργαζόμενοι και τα λαϊκά στρώματα και, δεύτερον, ότι ο πλούτος που παράγεται πάει στους επιχειρηματικούς ομίλους. Αυτή είναι η αλήθεια.

Όμως από τη μέχρι τώρα συζήτηση φάνηκε ξεκάθαρα ότι η Κυβέρνηση και όλα τα κόμματα της Αντιπολίτευσης συμφωνείτε στο βασικό. Ποιο είναι αυτό; Στο ότι ο τζόγος θα πρέπει να είναι νόμιμος, θα πρέπει να βάλετε κανόνες και σε αυτή την περίπτωση να τα φορολογείτε, για να έχει όφελος, όπως λέτε όλοι σας, η κοινωνία. Σε αυτό όλοι σας είστε απ’ την ίδια όχθη του ποταμού, παρά τις όποιες διαφορές έχετε στα ζητήματα των κανόνων που πρέπει να μπουν, των προϋποθέσεων, του αριθμού των μικρών καζίνων που θα δημιουργηθούν σε κάθε γειτονιά, του αριθμού των κουλοχέρηδων που θα μπουν σε κάθε κατάστημα. Είναι έτσι ή δεν είναι;

Εμείς σας προκαλούμε για μια ακόμη φορά: Πρέπει να είναι νομιμοποιημένος ο τζόγος ή όχι; Αυτό είναι το βασικό ζήτημα. Εμείς, ως Κομμουνιστικό Κόμμα της Ελλάδας, είμαστε ξεκάθαροι και κατηγορηματικοί. Δεν πρέπει να είναι νομιμοποιημένος ο τζόγος. Εσείς τι λέτε;

Συμπερασματικά, κυρίες και κύριοι Βουλευτές, με την αντιλαϊκή σας πολιτική ρημάζετε τις ζωές των λαϊκών στρωμάτων και χτίζετε κουλοχέρηδες. Αν υπάρχει ένας κωδικός στα έσοδα του κρατικού προϋπολογισμού που αποτυπώνει ως ακτινογραφία τη σαπίλα, την παρακμή του συστήματος και της πολιτικής σας, είναι ο κωδικός με τα έσοδα από τυχερά παιχνίδια. Αυτό σημαίνει πως στην Ελλάδα των κομμένων μισθών, των πετσοκομμένων συντάξεων, των καταργημένων δώρων, των απελευθερωμένων απολύσεων εσείς βάζετε στη θέση τους κουλοχέρηδες.

Αυτή είναι η αναπτυξιακή σας πολιτική. Αυτό είναι το όραμά σας, μόνο που από μια τέτοια ανάπτυξη τίποτα μα τίποτα δεν έχει να κερδίσει ο λαός. Απεναντίας, έχει να χάσει πάρα πολλά.

Το μεγάλο ζήτημα είναι η εργατική τάξη, οι αυτοαπασχολούμενοι της πόλης και του χωριού να μην μείνουν με τα χέρια σταυρωμένα. Να δημιουργήσουν τις προϋποθέσεις ώστε ο αγώνας τους να πάρει μαζικά χαρακτηριστικά σε σύγκρουση με την εργοδοσία και τις πολιτικές που στηρίζουν τα συμφέροντά της, που στηρίζουν την κερδοφορία της.

Η λύση δεν βρίσκεται στις ευκαιρίες που δίνει αυτό το σάπιο σύστημα. Δεν βρίσκεται στον τζόγο και στο εύκολο κέρδος. Η ελπίδα βρίσκεται στην οργάνωση, την πάλη, τη ρήξη με το σύστημα και τα πολιτικά του στηρίγματα.

Στον χρόνο που μου μένει θα ήθελα να αναφερθώ με λίγα λόγια σε μια τροπολογία που αφορά τη μείωση του ειδικού φόρου -μια που είναι και ο αντίστοιχος Υπουργός εδώ- επί της αξίας των διαφημίσεων που προβάλλονται από την τηλεόραση. Όταν διάβασα την τροπολογία, αυτό που ήταν εύκολο να θυμηθεί κανείς -και μου ήρθε στον νου- ήταν οι κραυγές ορισμένων Βουλευτών του ΣΥΡΙΖΑ από αυτό εδώ το Βήμα, κουνώντας μάλιστα τα χέρια ότι το «τζάμπα» τελείωσε. «Όποιος θέλει να έχει κανάλι θα πρέπει να πληρώσει».

Έλα, όμως, που το τζάμπα δεν τελειώνει ποτέ όταν πρόκειται για τους επιχειρηματικούς ομίλους. Σε αυτή την περίπτωση σόι πάει το βασίλειο, από τη Νέα Δημοκρατία στο ΠΑΣΟΚ και από εκεί στον ΣΥΡΙΖΑ. Το τζάμπα για τους επιχειρηματικούς ομίλους δεν τελειώνει ούτε με τις κυβερνήσεις της Νέας Δημοκρατίας και του ΠΑΣΟΚ, αλλά ούτε με κυβερνήσεις ΣΥΡΙΖΑ - ΑΝΕΛ. Το μόνο που μας τέλειωσε είναι οι τζάμπα μάγκες που ανεβαίνουν σε αυτό το Βήμα και το παίζουν κυνηγοί του κεφαλαίου και προστάτες των φτωχών. Με αυτούς πρέπει να τελειώνει ο λαός.

Τι κάνετε, κύριε Υπουργέ, με αυτή την τροπολογία; Λέτε στους καναλάρχες: «Εντάξει, θα πληρώσετε κάτι για να πάρετε την άδεια, να κάνουμε και εμείς το κομμάτι μας, αλλά μην στεναχωριέστε, εδώ είμαστε εμείς. Θα τα πάρετε πίσω μέσω της απαλλαγής σας ουσιαστικά από τον ειδικό φόρο επί της αξίας των διαφημίσεων που προβάλλονται από την τηλεόραση».

Και προσέξτε, κυρίες και κύριοι Βουλευτές, για να πάρουν την άδεια οι καναλάρχες, θα πληρώσουν πάνω κάτω 230 εκατομμύρια ευρώ. Αυτά που θα πληρώσουν, με τροπολογία που πέρασε η Κυβέρνηση ανάμεσα σε τόσες άλλες τροπολογίες, τώρα θα τα πληρώσουν σε δέκα χρόνια με δόσεις. Σύμφωνα με το Λογιστήριο του Κράτους, μέσα από τη μείωση της φορολογίας οι καναλάρχες τον χρόνο θα κερδίσουν 20 εκατομμύρια ευρώ. Πολλαπλασιάστε το επί δέκα χρόνια. Θα πάρουν πίσω 200 εκατομμύρια ευρώ. Σας θυμίζω ότι θα πληρώσουν για την άδεια 230 εκατομμύρια ευρώ. Από την απαλλαγή ουσιαστικά του φόρου θα πάρουν πίσω 200 εκατομμύρια ευρώ. Ε, λοιπόν, είναι ή δεν είναι «με το ένα χέρι τα παίρνουμε από τους καναλάρχες και με το άλλο τα δίνουμε πίσω»;

Αποδεικνύεται για μια ακόμη φορά ότι στα παζάρια με το μεγάλο κεφάλαιο τα πάτε μια χαρά. Δικαίως σας συγχαίρουν, κύριε Υπουργέ, και την Κυβέρνηση συνολικά.

Τελειώνοντας, άκουσα με προσοχή όλους τους εισηγητές και τους ειδικούς αγορητές όλων των άλλων κομμάτων, Νέας Δημοκρατίας, Δημοκρατικής Συμπαράταξης κ.λπ.. Δεν είπαν κουβέντα για αυτή την τροπολογία, απόλυτη σιωπή. Αναρωτιέμαι γιατί. Δεν είχατε χρόνο; Δεν έχει για εσάς μεγάλη σημασία αυτή η τροπολογία; Μήπως συμφωνείτε; Εάν ναι, να το πείτε. Θα έχει ενδιαφέρον να γνωρίζει ο λαός τη θέση σας για το δωράκι που κάνει η Κυβέρνηση.

Εμείς, κυρίες και κύριοι Βουλευτές, θα καταψηφίσουμε τόσο το νομοσχέδιο όσο και όλες μα όλες τις υπουργικές τροπολογίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ και εγώ, κύριε συνάδελφε.

Τον λόγο έχει ο συνάδελφος Βουλευτής των Ανεξαρτήτων Ελλήνων και Αντιπρόεδρος της Βουλής κ. Δημήτριος Καμμένος, για δεκαπέντε λεπτά.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Όπως εξηγήσαμε και στις επιτροπές είναι ένα πολύ σημαντικό νομοσχέδιο, διότι κάποια στιγμή στην ελληνική κοινωνία και δη σε αυτή που στενάζει οικονομικά, θα πρέπει να βάλουμε μια τάξη όσον αφορά το μαύρο χρήμα που κυκλοφορεί και τα αναρίθμητα καταστήματα κυρίως ηλεκτρονικού τζόγου που είναι κρυμμένα ή και κεκαλυμμένα πίσω από ίντερνετ γραφεία ή οπουδήποτε αλλού σε «τρύπες» στην επαρχία αλλά και στην Αθήνα και διασπαθίζουν το χρήμα, ό,τι περιμένει ή ό,τι υπάρχει, ότι απομένει του Έλληνα πολίτη και έχουν χαθεί περιουσίες.

Αυτό το νομοσχέδιο θα φέρει και φέρνει με αυτή τη νομοθετική πρωτοβουλία μια τάξη, έναν απόλυτο έλεγχο σε όλα τα μήκη και πλάτη της επικράτειας αλλά και ηλεκτρονικά, με το σύστημα το οποίο θα ελέγχει τις αποδώσεις αλλά και το πού και ποιος παίζει. Κάποια στιγμή θα δούμε και την προσωπική ταυτοποίηση για τα κέρδη και οτιδήποτε άλλο έχει οικονομική συναλλαγή με αυτά τα καταστήματα.

Πετύχαμε τη μείωση του συνολικού αριθμού των παιχνιδομηχανών, ταυτόχρονα μειώνονται τα καταστήματα. Αυτό αυξάνει τον έλεγχο. Είναι τόσο απλό, είναι κοινή λογική. Από το να είναι διάσπαρτα χιλιάδες καταστήματα σε όλη την επικράτεια, καλύτερα να είναι λιγότερα σε συγκεκριμένο χώρο με συγκεκριμένες προδιαγραφές, έτσι ώστε να μπορεί το κράτος και οποιαδήποτε αρχή να τα ελέγχει.

Η «ΟΠΑΠ Α.Ε.» απαγορεύεται να μεταβιβάζει και να παραχωρεί σε τρίτους υποπαραχωρησιούχους με ή χωρίς αντάλλαγμα το δικαίωμα εγκατάστασης και εκμετάλλευσης όλων των παιχνιδομηχανών.

Η θέσπιση και η εφαρμογή μέτρων που θα συμβάλλουν στην καταπολέμηση της παράνομης διεξαγωγής τυχερών παιχνιδιών και η μεταφορά των παικτών από την παράνομη στη νόμιμη διαδικασία. Η παράνομη διαδικασία έχει μεγάλο εύρος και αυτό θα πρέπει να καταπολεμήσουμε. Αυτό κάνουμε με αυτό το νομοσχέδιο. Πρέπει να γίνεται με έναν αξιόπιστο αλλά και ελεγχόμενο τρόπο η όλη διεξαγωγή. Αυτό το πετυχαίνει αυτό το νομοσχέδιο.

Βεβαίως υπάρχει, όπως είπα, μια αποτελεσματικότητα στην εποπτεία και τον έλεγχο όλων των αρμόδιων αρχών, είτε είναι η αστυνομία είτε είναι οι φορολογικές αρχές. Πρέπει να υπάρχει υπεύθυνο παιχνίδι, να προστατεύουμε τους ανήλικους, να προστατεύουμε τις ομάδες του πληθυσμού οι οποίες δεν πρέπει να παίζουν τυχερά παιχνίδια και αυτό το κάνουμε διότι υπάρχει πλέον έλεγχος, όπως εξήγησα παραπάνω. Φυσικά να ευθυγραμμιστούμε με το κοινοτικό πλαίσιο.

Από εκεί και πέρα, άκουσα πολλά αντεπιχειρήματα από την Αντιπολίτευση. Εδώ πρέπει να πούμε ότι όταν δόθηκαν οι άδειες της «ΟΠΑΠ Α.Ε.»–θυμόμαστε όλοι ως πολίτης εγώ, οι πιο πολλοί από εσάς ήταν και στη Βουλή ίσως- πώς δόθηκαν, ποιοι ήταν οι ενδιαφερόμενοι και πιο ήταν το σκεπτικό. Νομίζω ότι όταν πας να ξεκαθαρίσεις ένα τοπίο, να το οργανώσεις σωστά, αυτή τη στιγμή δεν υπάρχει ανταγωνισμός, άρα, εφόσον υπάρχει αυτό το ολιγοπώλιο πρέπει να κάνεις το καλύτερο που μπορείς έτσι ώστε να αντλήσεις έσοδα για το δημόσιο, να φέρεις τάξη, να φέρεις έλεγχο, να φέρεις εποπτεία, να προστατεύσεις τις ομάδες του πληθυσμού που πρέπει να προστατεύσεις και συγχρόνως τα έσοδα και τα έξοδα που θα έχεις, αυτά που προβλέπεις για τα επόμενα δέκα χρόνια ή δεκαοκτώ ή όπως επεκτείνεται η σύμβαση με την «ΟΠΑΠ Α.Ε.», να τα βάλουμε στον προϋπολογισμό και ο Υπουργός Οικονομικών, έτσι ώστε να έχουμε ένα μόνιμο αναμενόμενο έσοδο το οποίο πιθανόν με την αύξηση του εισοδήματος του κάθε παίκτη, την ανάπτυξη της οικονομίας πιθανόν και να αυξάνεται, αυτό το μόνιμο έσοδο να φέρει έναν ισοσκελισμό σε ένα προϋπολογισμό το οποίο μπορεί να έχει από την άλλη μεριά ένα κοινωνικό ή ένα άλλο έξοδο ή μια άλλη δαπάνη την οποία θα πρέπει να κάνουμε σαν κράτος.

Εάν δεν οργανώσουμε όλα αυτά τα έξοδα, τα έξοδα θα τα έχουμε, αλλά δεν θα έχουμε τα έσοδα. Ποιο είναι το σημαντικό; Ότι πρέπει να έρθει και νομίζω ότι είμαστε πολύ κοντά στο να φέρουμε και το νομοσχέδιο για τον ηλεκτρονικό τζόγο, το οποίο είναι πάρα πολύ σημαντικό για να ελεγχθεί σε όλο το εύρος του στην επικράτεια και συγχρόνως να προστατέψουμε τους νόμιμους κατόχους αδειών είτε πράκτορες της «ΟΠΑΠ Α.Ε.»ή οποιονδήποτε άλλον από όλους τους παρανόμους.

Πολύ σύντομα θα αναφερθώ, επειδή έχω πει ότι ψηφίζουμε επί της αρχής αλλά και επί των άρθρων και επί των τροπολογιών, το νομοσχέδιο το σημαντικό κομμάτι που έχουμε στις τροπολογίες για εμάς ήταν πολύ σημαντική επέκταση του χρόνου της οικειοθελούς αποκάλυψης των εισοδημάτων η οποία έχει φέρει πολλά έσοδα στα ελληνικό δημόσιο. Έχουμε περίπου 5 δισεκατομμύρια, αν δεν κάνω λάθος, στο συνολικό εισόδημα από το καλυφθέν και βεβαιωμένα έσοδα περίπου 600 εκατομμύρια, τα οποία δεν τα είχαμε. Τα έχουμε. Άρα αυτά βοηθούν στο πλεόνασμα και σε οποιοδήποτε άλλον υπολογισμό εσόδων και δαπανών θέλει να κάνει το Υπουργείο Εξωτερικών.

Όσον αφορά τις ρυθμίσεις στο ασφαλιστικό κομμάτι είμαστε σαφώς υπέρ, διότι ρυθμίζονται καταστάσεις και προβλήματα τα οποία έχουν χρονίσει και υπήρχαν πολλές αδικίες και όσον αφορά τα ζητήματα χηρείας αλλά και την έκδοση των συντάξεων και όπως πρέπει να υπολογίζονται αυτοί μέσα από τους μηχανισμούς. Νομίζω ότι δεν υπάρχει κάτι το οποίο θα μπορούσε κάποιος να διαφωνήσει σε αυτό.

Έστω και αν κάποιοι δεν καταλαβαίνουν από πολιτικά, λένε «όχι» σε όλα. Πιθανόν κάποιες τροπολογίες θα μπορούσαν να τις ψηφίσουν, διότι έχουν έναν πολύ βασικό κοινωνικό αντίκτυπο.

Ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Μάριος Γεωργιάδης από την Ένωση Κεντρώων έχει τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Αγαπητοί συνάδελφοι Βουλευτές, ο τομέας των τυχερών παιγνίων θα μπορούσε από μόνος του να αποτελέσει μια τεράστια πηγή εσόδων για το ελληνικό κράτος. Και δεν εννοούμε να γίνουμε ένα απέραντο καζίνο, αλλά να προσελκύσουμε στη χώρα μας τουρισμό που να στοχεύει στα τυχερά παίγνια.

Ωστόσο και ο τομέας αυτός έχει αποτελέσει στη χώρα μας προϊόν διαπλοκής και αδιαφάνειας και αντί να κερδίζει το ελληνικό δημόσιο έχει χάσει στο παρελθόν τεράστια ποσά.

Να σας υπενθυμίσω ότι εσείς ως κυβέρνηση ΣΥΡΙΖΑ έχετε κρατικοποιήσει χρέος του ΟΔΙΕ, των ιπποδρομιών δηλαδή, ύψους 208,3 εκατομμυρίων ευρώ με βάση την προσαρμογή της ελληνικής νομοθεσίας στην οδηγία 2013/50 της Ευρωπαϊκής Ένωσης του Ευρωπαϊκού Κοινοβουλίου. Καταθέτω στα Πρακτικά σχετικό άρθρο.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο τζόγος αποτελεί σχετικό μονοπώλιο, αφού η «ΟΠΑΠ Α.Ε.»ακόμη και μετά την πώλησή του, ακόμη και μετά την είσοδο ελάχιστων άλλων εταιρειών στην αγορά, κατέχει το συντριπτικό μερίδιο της αγοράς. Χαρακτηριστική και η τρέχουσα πρόβλεψη στο νομοσχέδιο στην παράγραφο 6 του άρθρου 39 που απαγορεύει στην «ΟΠΑΠ Α.Ε.» τη μεταβίβαση ή παραχώρηση σε τρίτους του δικαιώματος εγκατάστασης και εκμετάλλευσης των παιγνιομηχανημάτων. Το παιχνίδι, δηλαδή, στη χώρα μας γίνεται μεταξύ του κράτους και της «ΟΠΑΠ Α.Ε.», μια ασφυκτικά κλειστή αγορά, η οποία αφήνει περιθώρια αδιαφάνειας και αθέμιτων πρακτικών.

Ακόμη και με την «ΟΠΑΠ Α.Ε.», όμως, βρεθήκατε στα μαχαίρια, γιατί η Κυβέρνησή σας αρχικώς είχε παγώσει επένδυση που αφορούσε τα μηχανάκια παιγνίων VLTs και η «ΟΠΑΠ Α.Ε.» μάλιστα ζητούσε το κολοσσιαίο ποσό του ενός δισεκατομμυρίου ευρώ από το δημόσιο στα ευρωπαϊκά δικαστήρια. Και ευτυχώς βέβαια υπό την πίεση της Ευρωπαϊκής Ένωσης, αλλά και της κοινής λογικής ξεπεράσαμε το αρχικό αυτό εμπόδιο και γλιτώσαμε τα χειρότερα. Καταθέτω στα Πρακτικά σχετική ανακοίνωση της «ΟΠΑΠ Α.Ε.».

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, εκτός των άλλων, η φορολογία είναι εξαιρετικά επωφελής για το ελληνικό δημόσιο. Η συμμετοχή του ελληνικού δημοσίου κατά 35% στα μικτά κέρδη είναι πλέον η υψηλότερη στην Ευρώπη εάν όχι σε παγκόσμια κλίμακα.

Ενδεικτικά αναφέρουμε ότι στη Λιθουανία ανέρχεται στο 20%, στη Ρουμανία στο 16% στη Βουλγαρία στο 20%, ενώ στη Μεγάλη Βρετανία το ποσοστό έχει καθοριστεί στο 15%. Μάλιστα, μικρές χώρες, όπως είναι η Μάλτα, ζουν από αυτή τη δραστηριότητα σχεδόν αποκλειστικά και έχουν προσελκύσει διεθνείς κολοσσούς με πολιτικές κινήτρων και ανταποδοτικών οφελών σε επίπεδο φορολογίας.

Αυτές οι μικρές χώρες, όμως, έχουν πενταπλάσιους ρυθμούς ανάπτυξης από τους δικούς μας και ακόμη και σήμερα εμείς εδώ προσπαθούμε με μπαλώματα και ερασιτεχνισμούς να φτιάξουμε μια λογική και λειτουργική νομοθεσία που θα επιτρέψει σε επενδυτές τόσο θέσεις εργασίας όσο και έσοδα από φόρους και εισφορές.

Στο νομοσχέδιο σε γενικές γραμμές προβλέπεται αύξηση του αριθμού των μηχανημάτων τύπου VLT που δύναται να εγκατασταθούν σε αμιγείς χώρους κατά μέγιστο σε πενήντα ανά κατάστημα. Επίσης προβλέπεται αύξηση του αριθμού των εν λόγω μηχανημάτων ανά πρακτορείο «ΟΠΑΠ Α.Ε.» κατά μέγιστο σε δεκαπέντε ανά κατάστημα.

Ισχυρίζεστε ότι με τις ρυθμίσεις αυτές θα λειτουργήσουν λιγότερα μηχανάκια σε πολύ λιγότερα σημεία. Έτσι μας λέτε ότι θα υπάρξει μικρότερη έκθεση στον τζόγο για τους χρήστες και πιο εύκολος έλεγχος, χωρίς να δημιουργείται οικονομική ζημιά στο δημόσιο. Καταθέτω και σχετικό άρθρο από τα εν λόγω.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ειλικρινά δεν είναι κατανοητή η λογική που επικαλείστε. Ο έλεγχος του δημοσίου με ένα απλό λογισμικό και το διαδίκτυο μπορεί να γίνει εύκολα ανεξαρτήτως αριθμού μηχανημάτων VLTs. Δηλαδή, εσείς θέλω να μας εξηγήσετε πώς σκοπεύετε να κάνετε τον έλεγχο.

Θα πάτε σε ένα τοπικό κατάστημα ΟΠΑΠ, θα πάει ένας τοπικός έφορος και θα κόβει με το μάτι, θα βλέπει αν λειτουργούν σωστά τα μηχανάκια; Με αυτόν τον τρόπο, αν το κάνατε αυτό, θα είχε λογική αυτό που λέτε ότι «λιγότερα μηχανάκια, λιγότερη δουλειά» από τη μείωση του αριθμού των μηχανημάτων.

Επίσης, ο ανθρωπιστικός λόγος που επικαλείστε για μείωση του τζόγου, αν μη τι άλλο είναι υποκριτικός. Αν δεν θέλετε τζόγο, κυρίες και κύριοι, απλά τον απαγορεύετε. Ολίγον έγκυος δεν γίνεται να είσαι. Τον εθισμένο άνθρωπο στον τζόγο δεν τον ενδιαφέρει ούτε πόσα μηχανάκια υπάρχουν ούτε πού θα πάει να βρει κατάστημα. Όσα εμπόδια κι αν του βάλετε, αν θέλει να παίξει, θα βρει τον τρόπο. Επομένως, αργά σας έπιασαν οι ευαισθησίες περί αυτού.

Επίσης, ισχυρίζεστε μέσω των δηλώσεων σας, κύριε Υπουργέ, ότι με το τρέχον νομοσχέδιο βάζετε αυστηρό πλαίσιο εποπτείας κι έτσι πετυχαίνετε ένα καίριο πλήγμα στον παράνομο τζόγο. Καταθέτω και σχετικό άρθρο με τις δηλώσεις σας.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς ακριβώς το πετυχαίνετε αυτό; Θα θέλαμε να μας πείτε. Το αυθαίρετο αυτό συμπέρασμα από πού προκύπτει; Δηλαδή, επειδή προσαρμόσατε κάποιους αριθμούς μηχανημάτων VLTs, θα σταματήσει ο παράνομος τζόγος; Πραγματικά θα ήταν ένα λογικό άλμα, αλλά μόνο για μικροπολιτική μάς φαίνεται αυτό σκόπιμο και χρήσιμο. Η ισχύουσα νομοθεσία στα τυχερά παιχνίδια απλώς, όπως είπα και προηγουμένως, είναι αναποτελεσματική και ελλιπής.

Ενδεικτικά θα ήθελα να σας αναφέρω το τραγελαφικό της ισχύουσας νομοθεσίας σχετικά με τα παιχνίδια στο διαδίκτυο. Τα παιχνίδια μέσω διαδικτυακών υπηρεσιών είναι ένας ραγδαία αναπτυσσόμενος κλάδος παγκοσμίως, ο οποίος ανθεί σε όλες τις χώρες του δυτικού κόσμου, εκτός φυσικά από εδώ, την Ελλάδα.

Εμείς εδώ σήμερα που μιλάμε απαγορεύουμε τη διαδικτυακή διενέργεια μέχρι και παιχνιδιών καθαρής ικανότητας -δεν μιλάω για τύχη-, ακόμα και με κίνητρο κάποιο προϊόν ή με δώρο κάποια υπηρεσία. Σύμφωνα με τον ισχύοντα νόμο, τον ν.4002/2011 το παιχνίδι ικανοτήτων, τεχνικό ή ψυχαγωγικό παίγνιο δηλαδή, που αποδίδει στον παίκτη οικονομικό όφελος οποιασδήποτε μορφής, για παράδειγμα ένα χρηματικό αντάλλαγμα ή ένα δώρο, θεωρείται τυχερό. Αν δηλαδή κάποιος διοργανώσει σήμερα ένα διαδικτυακό τουρνουά σκάκι, με έπαθλο ένα μίξερ χειρός, λόγου χάριν, αυτό θεωρείται παράνομο, διότι το έπαθλο συνεπάγεται κάποιας μορφής οικονομικό όφελος, άρα θεωρείται παράνομο και απαγορεύεται ρητά.

Δηλαδή αυτή τη στιγμή το ελληνικό κράτος θεωρεί το να παίζεις σκάκι ίδιο πράγμα με το να παίζεις ρουλέτα ή μπλάκτζακ. Κι ενώ όλα αυτά τα έχουν κάνει χάλια οι προηγούμενες κυβερνήσεις, έρχεστε κι εσείς τώρα και εξαιρείτε την τηλεόραση απ’ αυτούς τους κανόνες.

Ακόμα και σήμερα διενεργούνται τηλεοπτικά παιχνίδια και διαγωνισμοί μέσω γραμμής υψηλής χρέωσης κι εσείς συνεχίζετε και τα επιτρέπετε. Νομοθεσία δύο μέτρων και δύο σταθμών, δηλαδή. Με την τηλεόραση το καταλαβαίνουμε, λόγω διαπλοκής θέλετε να τα έχετε καλά, να επιτρέπουμε στους καναλάρχες τη διεξαγωγή τηλεοπτικών παιχνιδιών. Στο διαδίκτυο, που θα μπορούσαμε να φέρουμε ουσιαστική ανάπτυξη, φορολογικά έσοδα και θέσεις εργασίας, το απαγορεύουμε διά ροπάλου. Στην τηλεόραση μέχρι σήμερα γίνεται νομικώς δεκτό ότι οι εν λόγω συμβάσεις διεξαγωγής τηλεοπτικών παιχνιδιών αποτελούν ιδιόρρυθμες συμβάσεις, με σκοπό τη διαφήμιση προϊόντων, χωρίς να εντάσσονται στην κατηγορία των τυχερών παιγνίων. Αρμόδια επιτροπή για τη ρύθμισή τους είναι το Εθνικό Ραδιοτηλεοπτικό Συμβούλιο και όχι η Επιτροπή Εποπτείας και Ελέγχου Παιγνίων. Δεν νομίζω να υπάρχει πιο κραυγαλέα απόδειξη από ένδειξη διαπλοκής από αυτή. Κρατάτε το παραθυράκι της τηλεόρασης για τους αγαπημένους σας καναλάρχες ανοικτό, για να συνεχίσουν την αισχροκέρδεια μέσω των τηλεοπτικών αυτών παιχνιδιών. Δυστυχώς το έχουν ξεκινήσει αυτό οι προηγούμενες κυβερνήσεις, αλλά εσείς το συνεχίζετε και δεν κάνετε κάτι επ’ αυτού.

Το μεγαλύτερο θέμα είναι ότι η Ελλάδα διακατέχεται από μια ρουσφετολογική και διαπλεκόμενη νομοθεσία, που εξυπηρετεί το συμφέρον κάθε κυβέρνησης, συμπεριλαμβανομένης και της δικής σας.

Εμείς τι προτείνουμε γι’ αυτά; Απλά, κατανοητά και αυτονόητα πράγματα. Πρώτον, ενιαία νομοθεσία τυχερών παιγνίων ικανότητας για όλα τα ΜΜΕ, το διαδίκτυο και τον φυσικό κόσμο.

Δεύτερον, διαχωρισμός των παιχνιδιών σε παιχνίδια ικανότητας, σε παιχνίδια τύχης και σε μεικτά παιχνίδια. Τέτοια μοντέλα διαχωρισμού υπάρχουν σε όλες τις χώρες και στη νομοθεσία του δυτικού κόσμου, όπως, για παράδειγμα, των Ηνωμένων Πολιτειών, από όπου θα μπορούσαμε να αντλήσουμε συγκεκριμένες πληροφορίες και να δούμε πώς λειτουργούν εκεί. Έτσι, δεν θα θεωρείται πλέον το σκάκι όμοιο με τη ρουλέτα και δεν θα ποινικοποιείται η δημόσια διεξαγωγή παιχνιδιών καθαρής ικανότητας.

Τρίτον, την απελευθέρωση της αγοράς, ώστε να μην καταντήσει άλλο ένα κλειστό επάγγελμα, με αδιαφανείς, διαπλεκόμενους κανόνες. Το κράτος οφείλει να ρυθμίζει και όχι να αποτελεί δυνάστη της ελεύθερης αγοράς.

Τέταρτον, χαμηλότερους και ενιαίους φορολογικούς συντελεστές, για να έρθουν ξένα επενδυτικά κεφάλαια.

Αν κάνετε τα παραπάνω απλά πράγματα, ένα μεγάλο κομμάτι των φορολογικών εσόδων του προϋπολογισμού θα είναι από τα τυχερά παίγνια αλλά και από τα παιχνίδια ικανότητας και τον τουρισμό.

Αν ακολουθήσετε αυτό που κάνετε τον τελευταίο καιρό, δηλαδή την φορομπηχτική και απολυταρχική πολιτική, μόνο ύφεση και απαγόρευση στην αγορά θα φέρετε και εννοείται ότι δεν πρόκειται να κάνετε τίποτα για τον παράνομο τζόγο. Απλά θα τον διαιωνίζετε, γιατί η φορολογία είναι πάρα πολύ υψηλή.

Είναι καθήκον σας να αντιμετωπίζετε τεχνοκρατικά τα πράγματα και, αν δεν μπορείτε εσείς, ζητήστε τη βοήθεια από τους ειδικούς, για να σας δείξουν πώς μπορείτε να το κάνετε. Μην αφήνετε τις ιδεοληψίες σας να μας παρασέρνουν στον οικονομικό και αναπτυξιακό αφανισμό, όπως κάνετε τα τελευταία, τουλάχιστον, δύο χρόνια.

Κύριε Υπουργέ, κλείνοντας, δεν θα κάνω αναφορά αυτή τη στιγμή σε όλες τις τροπολογίες. Θα τοποθετηθεί και ο Κοινοβουλευτικός μας Εκπρόσωπος. Πιθανότατα να αναφερθώ σε αυτές στη δευτερολογία μου, αφού δω πόσες θα καταθέσετε και στη συνέχεια.

Θα ήθελα μόνο να κάνω μία αναφορά στην τροπολογία που έχουμε καταθέσει σχετικά με την εξίσωση των τριτέκνων με τους πολύτεκνους. Θα θέλαμε να μάθουμε αν σκοπεύετε να την κάνετε δεκτή και με αυτό τον τρόπο να βοηθήσετε εμπράκτως την εν λόγω κοινωνική ομάδα.

Αναφορικά με το σχέδιο νόμου, έχουμε επιφυλαχθεί και θα τοποθετηθούμε στην ψηφοφορία, όταν αυτή διεξαχθεί.

Σας ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Γιώργος Αμυράς από το Ποτάμι έχει τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι ένα αδιαμφισβήτητο γεγονός ότι ο παράνομος τζόγος υπήρχε, υπάρχει και πολύ πιθανόν να υπάρχει και στο μέλλον. Ας είμεθα ρεαλιστές επ’ αυτού.

Είναι γεγονός ότι το ελληνικό δημόσιο χάνει έσοδα από αυτή την ανάπτυξη του παράνομου τζόγου. Υπάρχουν πολλές παρενέργειες στην ελληνική κοινωνία από την απουσία σε αυτή τη «μαύρη» περιοχή του παράνομου τζόγου. Υπάρχει, λοιπόν, μία συμμετοχή ανηλίκων και πρέπει αυτό να το δούμε.

Πρέπει να δούμε, επίσης, την άμεση και επιτακτική ανάγκη να ρυθμιστεί το πεδίο διεξαγωγής τυχερών παιγνίων συνολικά, όχι μόνο για να εξασφαλιστούν τα διαφυγόντα έσοδα του δημοσίου, που προανέφερα, αλλά, κυρίως, για να προστατευτούν οι χρήστες, οι οποίοι στον παράνομο τζόγο παίζουν χωρίς όριο: χωρίς όριο χρηματικό, χωρίς όριο ζημίας, χωρίς όριο ηλικίας, με ανεπανόρθωτες ζημιές και κινδύνους για το μέλλον της ψυχολογικής υγείας τους και, βεβαίως, της οικονομικής τους κατάστασης.

Ένας οργανισμός που έχει εμπειρία στα θέματα του τζόγου για τη βοήθεια των χρηστών, ο ανεξάρτητος οργανισμός «Choose Help» -«Επίλεξε βοήθεια» ή «Ζήτα βοήθεια», για να το πούμε απλά-, με έδρα το Λονδίνο, έβγαλε μία έκθεση και λέει ότι ο πρώτος από τους τρεις λόγους του άμεσου εθισμού των παιχτών είναι η ευκολία πρόσβασης στα φρουτάκια, τους κουλοχέρηδες, σε όλα αυτά, δηλαδή. Οι άλλοι δύο –εστιασμένοι μόνο στον τζόγο- είναι η απλότητα και η ταχύτητα της δράσης.

Άρα πρέπει να δούμε πολύ σοβαρά και σφαιρικά το θέμα, αλλά πρέπει να δούμε και την άλλη πλευρά, του οικονομικού κόστους. Έχουμε, δηλαδή, την έκθεση πεπραγμένων της Επιτροπής Ελέγχου και Εποπτείας Παιγνίων για το 2015, της οποίας τα στοιχεία είναι πραγματικά συγκλονιστικά. Κάθε ημέρα το 2014 η Ελληνική Αστυνομία έκλεινε και από μία παράνομη λέσχη.

Το 2014 καταγράφηκαν τετρακόσιες ογδόντα παραβάσεις. Συνελήφθησαν χίλια πεντακόσια δεκατρία άτομα και κατασχέθηκαν 160.000 ευρώ. Κατά την περίοδο 2005-2014 συνολικά εντοπίστηκαν δεκαοκτώ χιλιάδες εκατόν σαράντα εννέα παραβάσεις, συνελήφθησαν είκοσι οκτώ χιλιάδες εννιακόσια ογδόντα επτά άτομα και κατασχέθηκαν περίπου 5.500.0000 ευρώ. Μόνο σε μία ημέρα, στις 17 Δεκεμβρίου 2016 –για να έρθουμε στα ακόμα πιο πρόσφατα στοιχεία- οι αρχές έκαναν συνολικά είκοσι τρεις παρεμβάσεις και επεμβάσεις σε μίνι καζίνα και ίντερνετ καφέ από την Κω έως την Πτολεμαΐδα. Μόνο εκείνη την ημέρα –να φανταστείτε- είχαν συλλάβει εβδομήντα πέντε άτομα και είχαν προχωρήσει στην κατάσχεση σχεδόν διακοσίων ηλεκτρονικών υπολογιστών.

Άρα βλέπουμε ότι ο παράνομος τζόγος ανθεί. Βλέπουμε ότι μία κοινωνία οργανωμένη, η οργανωμένη πολιτεία δαπανά έναν σωρό λεφτά για τον ελεγκτικό μηχανισμό, για την αστυνομική παρέμβαση, για το δικαστικό σύστημα και βρισκόμαστε στα ίδια. Η δε μείωση των προστίμων που είδατε και των χρηματικών ποσών που κατασχέθηκαν κατά την περίοδο 2015-2016 -που ήταν μειωμένα- η ίδια η αρχή τα αποδίδει και στα capital controls.

Πάμε, λοιπόν, τώρα να δούμε ότι φρουτάκια παίζονται σήμερα σε ίντερνετ καφέ. Είναι κοινό μυστικό. Με το πάτημα ενός πλήκτρου ο ηλεκτρονικός υπολογιστής γυρνάει από συσκευή διεξαγωγής τεχνικού παιχνιδιού σε τυχερό και αντίστροφα. Στα μίνι καζίνα, στα γνωστά «φρουτάδικα», σε λέσχες αρκετά προστατευμένες, σε πολυτελείς χώρους με συστήματα ασφαλείας έχουμε μέσα φρουτάκια. Αυτό είναι το πραγματικό σκούρο παρακράτος, με τη μη παραδοσιακή του έννοια. Η παράνομη αγορά αυτού του στοιχηματισμού αποτιμάται περίπου στο ένα δισεκατομμύριο ευρώ. Τα έσοδα του ελληνικού δημοσίου που διαφεύγουν θα μπορούσαν να φτάσουν και τα 300 εκατομμύρια ευρώ.

Άρα πώς τοποθετούμαστε εμείς στο σχέδιο νόμου; Αν και τα έχουμε πει πολλές φορές στις προηγούμενες επιτροπές, θέλω να πω ότι εμείς θεωρούμε πως είναι μια θετική πρώτη κίνηση να συμμαζευτεί σε κάποια κανάλια ελέγχου η διάθεση και το ακόρεστο παίξιμο, χωρίς όρους τέτοιων τυχερών παιχνιδιών.

Θα ψηφίσουμε θετικά επί της αρχής. Για τα άρθρα θα σας πούμε στη συνέχεια και στη δευτερολογία μου για το πώς θα τοποθετηθούμε.

Ήθελα, όμως, να πω και δύο πράγματα για τις τροπολογίες. Είμαστε θετικοί στην παράταση της προθεσμίας οικειοθελούς αποκάλυψης φορολογητέας ύλης.

Σε σχέση με την τροπολογία που έφερε ο κ. Παππάς για τη μείωση από 20% σε 5% του συντελεστή ειδικού φόρου επί της αξίας διαφήμισης, εγώ θα σας πρότεινα τέτοιες μειώσεις να γίνουν παντού, όχι μόνο για το τηλεοπτικό προϊόν. Και οι εφημερίδες αντιμετωπίζουν τεράστιο πρόβλημα επιβίωσης. Εάν μειώσετε αντιστοίχως τους φόρους και στα υπόλοιπα μέσα, εμείς θα ψηφίσουμε θετικά. Πρέπει, όμως, να υπάρχει μια ισότητα για όλα τα μέσα.

Επίσης στην τροπολογία για την προσωρινή σύνταξη που υποβάλλεται ηλεκτρονικά είμαστε θετικοί.

Τα υπόλοιπα θα σας τα πω στη δευτερολογία μου. Περιμένω να ακούσω τον Υπουργό, τον κ. Παππά, κυρίως για το θέμα της τροπολογίας που έθεσα.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, πριν δώσω τον λόγο στον κύριο Υπουργό, θα κάνω μια ανακοίνωση για την εξέλιξη της κουβέντας.

Κυρίες και κύριοι συνάδελφοι, ολοκληρώσαμε τις παρεμβάσεις των εισηγητών και των ειδικών αγορητών. Με βάση τους εγγεγραμμένους συναδέλφους και το δεδομένο ότι θα μιλήσουν οι Κοινοβουλευτικοί Εκπρόσωποι και οι Υπουργοί κ.λπ., έχουμε κάνει έναν υπολογισμό ότι θέλουμε ακόμα εξίμισι με επτά ώρες. Επειδή θα πάμε και αύριο, να συνεννοηθούμε ότι μπορούμε να λήξουμε τη σημερινή συνεδρίαση γύρω στις 22.00΄ και ό,τι έχουμε σε υπόλοιπο της συνεδρίασης να πάει την αυριανή ημέρα.

**ΧΡΗΣΤΟΣ ΜΑΝΤΑΣ:** Πότε να πάμε;

**ΠΡΟΕΔΡΕΥΩΝ (Σπυρίδων Λυκούδης):** Αύριο στις 10.00΄. Εάν πάμε συνέχεια, θα φτάσουμε στις 3.00΄.

**ΧΡΗΣΤΟΣ ΜΑΝΤΑΣ:** Μήπως μπορούμε να το συμπτύξουμε;

**ΠΡΟΕΔΡΕΥΩΝ (Σπυρίδων Λυκούδης):** Πώς; Είναι εγγεγραμμένοι δεκαέξι συνάδελφοι. Δεν νομίζω ότι δεν θέλουν να μιλήσουν. Είναι και οι Υπουργοί και οι Κοινοβουλευτικοί Εκπρόσωποι. Αποκλείεται να πάμε νωρίτερα από τις 2.30΄ με 3.00΄.

Για αυτό –πιστεύω- πρέπει να συμφωνήσουμε ότι κάποια στιγμή κατά τις 21.30΄με 22.00΄ θα σταματήσουμε και θα πάμε αύριο για το υπόλοιπο.

Συμφωνείτε, κύριες και κύριοι συνάδελφοι;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα συνεφώνησε.

Τον λόγο έχει ο Υπουργός κ. Νικόλαος Παππάς, για να παρουσιάσει την τροπολογία του.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κυρίες και κύριοι Βουλευτές, τις προηγούμενες ημέρες εξελίχθηκε μια συζήτηση πάρα πολύ κρίσιμη για τη διάσωση του ταμείου των εργαζομένων του Τύπου. Όπως γνωρίζετε, η Κυβέρνηση έλαβε μία πολύ σημαντική πρωτοβουλία καταβάλλοντας έντονη προσπάθεια για την οριστική σωτηρία του ΕΔΟΕΑΠ, από τον οποίο εξαρτώνται χιλιάδες συμπολίτες μας. Η Κυβέρνηση μπήκε σε μια διαδικασία διαβούλευσης με τους θεσμούς, σε μια διαπραγμάτευση κατά την οποία εξηγήθηκε το τι διακυβεύεται, καταφέρνοντας τελικά να πείσει. Ήταν μια πολύ σημαντική επιτυχία, τη στιγμή που κάποιοι θεωρούσαν ότι η υπόθεση αυτή ήταν χαμένη, μια πρόταση που στηρίχθηκε από όλες τις πτέρυγες της Βουλής. Φέραμε μία τροπολογία η οποία υπερψηφίστηκε από τα περισσότερα κόμματα της Βουλής και αυτό το χαιρετίζουμε.

Το Υπουργείο Ψηφιακής Πολιτικής, Τηλεπικοινωνιών και Ενημέρωσης συμμετείχε στη διαβούλευση για τη σωτηρία του ταμείου, συνομιλώντας αρκετές φορές με εκπροσώπους των εργαζομένων στον Τύπο όσο και με τις ιδιοκτησίες των μέσων ενημέρωσης, και ανέλαβε να συμβάλει στη διαδικασία αυτή, στο πλαίσιο πάντα των αρμοδιοτήτων του. Για τον λόγο αυτόν φέρνουμε την τροπολογία για τη μείωση του φόρου διαφήμισης από το 20% στο 5%. Θα έλεγα ότι δεν προσφέρεται το θέμα για εύκολη κριτική και θα εξηγηθούμε.

Η τροπολογία έρχεται αφού τελεσφόρησε η διαδικασία της ψηφοφορίας για τον ΕΔΟΕΑΠ, που η προοπτική της λύσης αγκαλιάστηκε από το σύνολο του δημοσιογραφικού κόσμου. Έρχεται αφού η νομοθετική ρύθμιση επικυρώθηκε από τη Βουλή και με ευρύτατη πλειοψηφία. Κυρίως δε -και εδώ δεν υπάρχει χώρος για αμφισβητήσεις και δεύτερες σκέψεις, δεν υπάρχουν περιθώρια παρερμηνείας- θα ισχύει για τους σταθμούς που θα έχουν πλέον άδεια από τον διαγωνισμό του Εθνικού Συμβουλίου Ραδιοτηλεόρασης και για αυτόν τον λόγο μπαίνει ως ημερομηνία εφαρμογής η 1η Απριλίου του επόμενου έτους.

Με τις τελευταίες, λοιπόν, ρυθμίσεις οι οποίες πέρασαν, μετά την εκτεταμένη διαβούλευση που είχαμε με το Εθνικό Συμβούλιο Ραδιοτηλεόρασης, αντιλαμβάνεστε και ξέρετε και γνωρίζετε ότι η Βουλή έχει ψηφίσει πως τρεις μήνες μετά την επικείμενη αδειοδότηση δεν θα λειτουργούν τηλεοπτικοί σταθμοί πανελλαδικής εμβέλειας χωρίς άδεια.

Ποια είναι, λοιπόν, η μεγάλη εικόνα από την οποία δεν πρέπει να αποστούμε όταν κάνουμε έναν ειλικρινή διάλογο; Ότι το δημόσιο θα έχει πρόσθετα έσοδα, τα οποία θα προκύψουν, πρώτον, από το τίμημα για τις άδειες, την εισφορά επί του τζίρου, η οποία καθιερώνεται στο πλαίσιο της διάσωσης του ΕΔΟΕΑΠ, και τις αυξημένες εργοδοτικές εισφορές, οι οποίες θα προκύψουν από την αύξηση της απασχόλησης στους πανελλαδικούς τηλεοπτικούς σταθμούς, στους οποίους τώρα, κυρίες και κύριοι Βουλευτές, εργάζονται περίπου χίλιοι οκτακόσιοι συμπολίτες μας. Με την ολοκλήρωση της αδειοδότησης θα εργάζονται δύο χιλιάδες οκτακόσιοι, δηλαδή, τετρακόσια άτομα ανά κανάλι, υπενθυμίζω, επί επτά κανάλια.

Ποια είναι η κεντρική, μεγάλη εξίσωση, η οποία δεν λαμβάνει υπ’ όψιν τα πρόσθετα βάρη που προκύπτουν για τη σωτηρία του ΕΔΟΕΑΠ; Ότι οι πανελλαδικοί σταθμοί, τα κανάλια πανελλαδικής εμβέλειας θα καταβάλλουν 24,5 εκατομμύρια κατ’ έτος για το τίμημα των αδειών και η ελάφρυνση από τον φόρο διαφήμισης, κατά την έκθεση του Γενικού Λογιστηρίου του Κράτους, είναι 15 εκατομμύρια.

**ΑΘΑΝΑΣΙΟΣ ΒΑΡΔΑΛΗΣ:** Είναι 20 εκατομμύρια.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είναι 20 εκατομμύρια. Για το 2018, το οποίο είναι το κρίσιμο για την ολοκλήρωση του προγράμματος, ακριβώς επειδή ισχύει από την 1η Απρίλη, είναι 15 εκατομμύρια. Είναι 20 εκατομμύρια μετά.

Βεβαίως -θα έλεγα ότι οι πτέρυγες οι φιλεργατικές εδώ μέσα αυτό το πράγμα δεν μπορεί να το παρακάμπτουν- θα υπάρχουν αυξημένα έσοδα και από τις εργοδοτικές εισφορές, θα υπάρχει αύξηση της απασχόλησης σε έναν κλάδο ο οποίος χειμάζεται. Νομίζω ότι το ισοζύγιο είναι πάρα πολύ θετικό και για την πολιτεία και για τους εργαζόμενους. Διότι θα πάμε σε καθαρές κουβέντες και με τις ιδιοκτησίες των καναλιών, με τις οποίες εμείς ποτέ δεν μασήσαμε τα λόγια μας. Δεν διστάσαμε να υπογράψουμε το χαρτί το οποίο μίλαγε για τον καταλογισμό του φόρου διαφήμισης το 2015 και έλεγε ότι ο φόρος αυτός θα μειωθεί μόνο όταν ολοκληρωθεί η διαδικασία αδειοδότησης, απλά, καθαρά και ξάστερα.

Θέλω να κάνω τρεις επισημάνσεις.

Αν επιτρέπετε, κύριε Πρόεδρε, θα χρειαστώ άλλα δύο λεπτά, από τα πέντε που μου δώσατε.

**ΠΡΟΕΔΡΕΥΩΝ (Σπυρίδων Λυκούδης):** Συνεχίστε, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Σας ευχαριστώ.

Για πρώτη φορά περνούν στη φωτεινή πλευρά του δημοσιογραφικού φεγγαριού οι εργαζόμενοι στα διαδικτυακά μέσα ενημέρωσης. Αυτό συμβαίνει χάρη στη συγκρότηση του Μητρώου Online Media, το οποίο αριθμεί πλέον πάνω από χίλιες ιστοσελίδες, αλλά και την απόφαση της Ένωσης των Δημοσιογράφων να συμπεριλάβει στις διαδικασίες της και τους εργαζόμενους στα διαδικτυακά μέσα ενημέρωσης. Είναι μία απόφαση η οποία άργησε και είναι μία απόφαση –και θα ήθελα να το πω εμφατικά- η οποία δεν ελήφθη από προηγούμενες διοικήσεις των ενώσεων συντακτών, παρ’ όλο που αυτές οι διοικήσεις ήταν έτοιμες την Κυβέρνηση αυτή να την πετροβολήσουν, όταν επιχείρησε να βάλει τάξη στο τηλεοπτικό τοπίο.

Δεύτερον, κατά τη διάρκεια της συζήτησης και με τις ιδιοκτησίες των καναλιών κατατέθηκαν εκ μέρους τους πάρα πολλά αιτήματα, μεταξύ άλλων να αποσυρθεί η ΕΡΤ από τις διαφημίσεις, να χρεώνονται οι δορυφορικές πλατφόρμες 3 ευρώ ανά συνδρομητή, γύρω στα 36, δηλαδή, εκατομμύρια τον χρόνο, τα οποία να αποδίδονται στους ιδιωτικούς τηλεοπτικούς σταθμούς, να καταργηθεί η εισφορά 1,5% για τον κινηματογράφο, να μειωθεί ο κατώτατος αριθμός των εργαζομένων από τετρακόσιους σε τριακόσιους, να αρθεί κάθε περιορισμός σε σχέση με την προέλευση κεφαλαίων, να μηδενιστεί ο φόρος διαφήμισης. Αυτά, όπως αντιλαμβάνεστε, δεν μπορούσαν, δεν έπρεπε και δεν θα γίνουν αποδεκτά.

Τρίτον, ο ειδικός φόρος διαφήμισης για τον οποίο συζητάμε τώρα μπορεί να χαρακτηρισθεί από πολλούς ως φόρος βαρύς και υπέρμετρος. Είμαι ο πρώτος που το έχει πει από αυτό εδώ το Βήμα, κυρίες και κύριοι Βουλευτές, ότι είναι μεγάλα τα φορολογικά βάρη και δεν είναι καλό να έχουμε ρυθμίσεις οι οποίες βεβαιώνουν ότι κατ’ ανάγκη οι τηλεοπτικοί σταθμοί θα μπαίνουν μέσα. Διότι, όταν μπαίνουν μέσα, αρχίζουν οι πιέσεις προς τις τράπεζες να παρακάμπτονται οι τραπεζικοί κανόνες, οι πιέσεις προς το πολιτικό προσωπικό για άλλες χάρες, η συμπίεση του εργασιακού κόστους και βεβαίως η καταρράκωση, η κατακρήμνιση της ποιότητας των προγραμμάτων. Αυτή είναι η πραγματικότητα.

Η επιθυμία, λοιπόν, της πολιτείας και μάλιστα αυτής της Κυβέρνησης, η οποία έχει καταβάλει τεράστιες προσπάθειες απέναντι σε θεούς και δαίμονες να ρυθμίσει αυτό το τοπίο, είναι να υπάρχουν βιώσιμοι τηλεοπτικοί σταθμοί και στο πλαίσιο αυτό κινούμαστε.

Δεν θα διαφωνήσω, λοιπόν, με τον ισχυρισμό ότι είναι βαρύς ο φόρος, αλλά με την πάρα πολύ σοβαρή σημείωση ότι ψηφίστηκε το 2010, δεν καταλογίστηκε και δεν εισπράχθηκε ποτέ μέχρι το 2015, διότι και αυτός αναβαλλόταν κάθε 31η Δεκεμβρίου για την επόμενη χρονιά και ξεκίνησε να εισπράττεται –ω του θαύματος!- από το 2015 και μετά, με αποτέλεσμα το δημόσιο να εισπράξει 90 εκατομμύρια ευρώ, τα οποία ποτέ δεν θα είχαν εισπραχθεί. Πολύ απλά πράγματα. Ποτέ δεν θα είχαν εισπραχθεί αυτά τα χρήματα, εάν δεν υπήρχε η πολιτική αποφασιστικότητα και η πολιτική βούληση να προχωρήσουμε σε αυτή την πρωτοβουλία. Νομίζω ότι μετανιωμένοι κάποιοι θα κοιτούν τώρα τις εξελίξεις, διότι χρησιμοποιήθηκε αυτός ο φόρος ως ένας ανεπιτυχής, εκ του αποτελέσματος κρίνοντας, μοχλός πίεσης προς τους τηλεοπτικούς σταθμούς, για να αποσπαστεί πολιτική υποστήριξη. Για εμάς, αντίθετα, είναι υποχρέωση. Πάμε, λοιπόν, σε κανάλια με άδειες από το ΕΣΡ, με τετρακόσιες θέσεις εργασίας, με εργοδοτικές εισφορές και με βιώσιμο ταμείο.

Τέλος, και επειδή μπήκε και το θέμα από τον εκπρόσωπο του Ποταμιού: Όπως με τις ρυθμίσεις για τον ΕΔΟΕΑΠ, ανοίγει θέμα εξισορρόπησης των βαρών για τους τηλεοπτικούς σταθμούς, ανοίγει και για όλα τα μέσα μαζικής ενημέρωσης, τα οποία θα είναι υπόχρεα αυτής της νέας επιβάρυνσης η οποία έχει θεσπιστεί. Η Κυβέρνηση αντιλαμβάνεται πάρα πολύ καλά τα προβλήματα του Τύπου, τα οποία –ας είμαστε ειλικρινείς- προϋπήρχαν και της τεράστιας οικονομικής κρίσης. Το επόμενο διάστημα, λοιπόν, τις επόμενες εβδομάδες, θα ανοίξουμε έναν συστηματικό και συμπαγή και διαυγή και ανοικτό στη δημοσιότητα διάλογο με όλα τα ενδιαφερόμενα μέρη, πέραν των τηλεοπτικών σταθμών. Θα τον ανοίξουμε τον διάλογο αυτό, διότι γνωρίζουμε ότι ο χώρος του Τύπου περνάει δυσκολίες και θα τον ανοίξουμε σε μια προσπάθεια να δούμε ποια άλλα μέτρα μπορούν να ληφθούν, έτσι ώστε η στήριξη του ταμείου των δημοσιογράφων να μη σκοντάφτει στις υπαρκτές οικονομικές δυσκολίες των μέσων ενημέρωσης.

Εδώ θέλω να είμαι σαφής. Όπως υπάρχει αυτό το μέτρο εξισορρόπησης του κόστους για τους πανελλαδικούς σταθμούς, πρέπει αντίστοιχα μέτρα να υπάρξουν για την εξισορρόπηση του κόστους στη συνδρομητική τηλεόραση, στο ραδιόφωνο, στον έντυπο Τύπο, δηλαδή εφημερίδες και περιοδικά.

Υπήρξαν οι αντίστοιχες προσπάθειες στη Γαλλία. Έχουν υπάρξει και σε άλλες χώρες της Ευρωπαϊκής Ένωσης. Έχουμε κωδικοποιήσει τα μέτρα τα οποία υπάρχουν. Αυτή τη στιγμή επεξεργαζόμαστε και το τι θα μπορούσε να σημαίνει η εφαρμογή όλων αυτών των μέτρων, που καταγράφει η διεθνής εμπειρία, σε σχέση με την ελληνική πραγματικότητα. Τις επόμενες ημέρες θα ξεκινήσει ένας συστηματικός και σύντομος, εγώ θα έλεγα, διάλογος με τις ιδιοκτησίες των μέσων ενημέρωσης, για να δούμε πώς θα ολοκληρώσουμε αυτή τη μετάβαση σε ένα τοπίο το οποίο θα στηρίζει και τη βιωσιμότητα.

Η παρέμβασή μας, κυρίες και κύριοι Βουλευτές, δεν είναι δημοσιονομικά ουδέτερη. Είναι μια παρέμβαση, η οποία θα ωφελήσει το δημόσιο. Όπως εξήγησα, το τίμημα για τις άδειες υπερβαίνει, και κατά την έκθεση του Γενικού Λογιστηρίου του Κράτους, την ελάφρυνση η οποία θα προκύψει από τη μείωση του φόρου εισοδήματος.

Όμως, δεν είναι και πολιτικά ουδέτερη η παρέμβασή μας, διότι ρυθμίζει το τοπίο με την αδειοδότηση των τηλεοπτικών σταθμών, συμβάλλει στην προσπάθεια να σωθεί ο ΕΔΟΕΑΠ, αλλά και διασφαλίζει χίλιες θέσεις εργασίας, περισσότερες από όσες υπάρχουν σήμερα στα κανάλια πανελλαδικής εμβέλειας.

Άρα θα ήθελα να σας καλέσω να στηρίξετε το πέρασμα του Τύπου σε μια καινούργια φάση, η οποία χαρακτηρίζεται από τη ρύθμιση, την απασχόληση, την ασφάλιση και τη δίκαιη φορολόγηση.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Τι θα θέλατε, κύριε συνάδελφε;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, να μην επικαλεστώ τώρα τον Κανονισμό. Επειδή ο Υπουργός μίλησε, θέλω να πάρω τον λόγο επ’ αυτών που είπε για δύο λεπτά, όπως έχω από τον Κανονισμό το δικαίωμα. Δεν θα μακρηγορήσω.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, δεν έχω χρόνο για να απαντήσω στα εισαγωγικά. Άλλωστε, εσείς και ο κ. Κατρούγκαλος έχετε κάνει από έναν νόμο ο καθένας και κάθε δύο μήνες τον αλλάζετε. Κάνατε μια εισαγωγή πολιτική επί του έργου σας. Θα σας απαντήσουμε ενδεχομένως, αν το κρίνουμε σκόπιμο, αύριο.

Πάμε τώρα στο συγκεκριμένο μέτρο. Όταν το Υπουργείο Εργασίας πριν από λίγες ημέρες έφερε εδώ τη ρύθμιση για τον ΕΔΟΕΑΠ, αλλάζοντας τον νόμο Κατρούγκαλου για εικοστή τρίτη φορά –νομίζω-, του είπαμε ότι το να βάζεις 2% φόρο επί του τζίρου είναι ένα θέμα, αν μπορείς να το κάνεις. Το έκανε. Επίσης, του είπαμε ότι έχεις μια μελέτη Μαριού - Ρομπόλη για τον ΕΔΟΕΑΠ, που σου λέει ότι με το μέτρο, που κάνεις, δεν βγαίνει πέρα και σε λίγο καιρό θα ξανάρθεις.

Ο Υφυπουργός δίπλα σας είπε ότι την έχουμε αυτή τη μελέτη, αλλά δεν τη φέρνουμε, την έχουμε εμείς, και δικό μου θέμα είναι αν βγαίνει ή δεν βγαίνει το ταμείο. Έτσι το χαρακτήρισε, έτσι το είπε.

Ταυτοχρόνως, προτείναμε για όλα τα μέσα ενημέρωσης, για να αποφευχθούν οι απολύσεις ή οι οριζόντιες περικοπές, να υπάρξουν κάποια μέτρα και το αρνήθηκε. Το αρνήθηκε διά της σιωπής, δεν θυμάμαι ακριβώς, είπε «γιατί, όχι;», πάντως δεν προχώρησε σε κάποιο ισοδύναμο βοηθητικό.

Το ίδιο βράδυ, για να αποφύγετε φυσικά το σφυροκόπημα των μέσων ενημέρωσης, λέτε ότι για τα κανάλια είναι αυτή η μετατροπή του 20% σε 5%. Και στην ανακοίνωσή μας, που κάναμε χθες -ο κ. Αμυράς το ανέπτυξε σήμερα και αύριο θα το πω με πιο πολλά λόγια, γιατί δεν έχω πολύ χρόνο- σας είπαμε ότι αυτά τα ισοδύναμα μέτρα για κατηγορίες ενημέρωσης, δηλαδή μέσων ενημέρωσης, που κυρίως πλήττονται από την κρίση και αυτά είναι κυρίως οι εφημερίδες αλλά και τα ραδιόφωνα και τα sites, θα πρέπει να βρείτε τα ισοδύναμα και σε μια ενιαία ρύθμιση να τα φέρετε στη Βουλή, ειδάλλως λέει ο κ. Αμυράς –το ίδιο λέμε- δεν θα υπερψηφίσουμε, θα δηλώσουμε «παρών».

Λέτε τώρα, και αυτό είναι κάπως δελεαστικό για την Αντιπολίτευση, ότι ανοίγετε έναν διάλογο και θα φέρετε και για τα υπόλοιπα. Τι σας εμπόδισε, αφού σπεύσατε να κάνετε τη μείωση αυτή του φόρου στο 5%, να πάτε σε άλλα βάρη; Δεν έχουν τέτοιου είδους φόρο και τα υπόλοιπα μέσα ενημέρωσης για να κάνετε μια οριζόντια μείωση, θα πρέπει να πάτε στον ΦΠΑ, θα πρέπει να πάτε κάπου αλλού, σε κάποιο άλλο δικό τους βάρος. Τι σας εμποδίζει να κάνετε μια ενιαία ρύθμιση τώρα; Τι θέλετε; Να σας πούμε «ναι» και να αφήσουμε όλα τα θέματα στον μέλλοντα διάλογο;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σε δεκαπέντε δευτερόλεπτα ολοκληρώνω.

Όσο για τον ισολογισμό που κάνετε, τα 20 εκατομμύρια που θα χάσει το δημόσιο από το συγκεκριμένο μέτρο, με αυτά που θα εισπράξετε από την αδειοδότηση, με το παρελθόν, που έχετε, δεν μπορεί κανείς να σας εμπιστευτεί σε αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Έχει ζητήσει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο συνάδελφος κ. Χρήστος Κατσώτης.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Θα ξεκινήσω με την τοποθέτηση του κυρίου Υπουργού των μέσων μαζικής ενημέρωσης, που δικαιολόγησε την τροπολογία για τη μείωση από 20% σε 5% ως αποτέλεσμα της συμφωνίας που έχει επέλθει για τον ΕΔΟΕΑΠ και μάλιστα αναφέρθηκε επί μακρόν σε αυτό.

Το ΚΚΕ πήρε θέση σε αυτή την τροπολογία που φέρατε εδώ και διαφώνησε βέβαια. Και με το προηγούμενο καθεστώς διαφωνούσαμε, με αυτό που υπήρχε για τους δημοσιογράφους, για τον ΕΔΟΕΑΠ, αλλά διαφωνήσαμε και με αυτό που εσείς διαμορφώνετε τώρα.

Αναφερθήκαμε για αυτή την τροπολογία στον προηγούμενο νόμο που πέρασε. Δεν ψηφίσαμε, γιατί ο πυρήνας της ρύθμισης είναι ακριβώς το κεφαλαιοποιητικό σύστημα, είναι ακριβώς οι προκαθορισμένες εισφορές και όχι οι παροχές. Είναι, γιατί δεν υπάρχει καμμία εγγύηση του κράτους για τις ασφαλιστικές προσδοκίες που έχουν οι δημοσιογράφοι, όπως βέβαια αυτός είναι ο πυρήνας γενικά του ασφαλιστικού συστήματος που πέρασε η Κυβέρνηση ΣΥΡΙΖΑ - ΑΝΕΛ και θα αναφερθούμε παρακάτω για τις τροπολογίες που έχει φέρει εδώ η Κυβέρνηση και για την προσωρινή σύνταξη αλλά και για τις συντάξεις χηρείας.

Άρα, λοιπόν, κύριε Υπουργέ, δεν μπορεί εδώ να δικαιολογείτε μια τροπολογία ως αποτέλεσμα μιας τέτοιας συμφωνίας που έχετε κάνει. Ουσιαστικά, δηλαδή, είναι εκ των ων ουκ άνευ η καθιέρωση, όπως λέτε, εργοδοτικής εισφοράς. Την δίνετε πίσω με αυτή την τροπολογία που φέρνετε σήμερα.

Ας δούμε, λοιπόν, με ποιο κριτήριο καθορίζει τη στάση του το ΚΚΕ για το νομοσχέδιο. Με βάση το τι έρχεται να υπηρετήσει. Με αυτό το κριτήριο θα τοποθετηθούμε στις τροπολογίες του σχεδίου νόμου, στο οποίο με επάρκεια ανέπτυξε τις θέσεις μας ο εισηγητής μας, ο Σάκης Βαρδαλής.

Η θέση του ΚΚΕ για τα τυχερά παιχνίδια είναι γνωστή. Εκφράζουμε την καθολική μας αντίθεση σε κάθε μορφή τζόγου.

Η Κυβέρνηση με αυτό το νομοσχέδιο κάνει τον διαιτητή στα αντιτιθέμενα συμφέροντα των επενδυτών στον τζόγο. Επιδιώκει συμφωνίες και μοίρασμα της πίτας. Διευκολύνει την εύκολη πρόσβαση, την προσέλκυση νέων πελατών που επιθυμούν, τον εθισμό στον τζόγο. Οι κυβερνήσεις, πρώην και νυν, στηρίζουν τέτοιες δραστηριότητες και έχουν μεγάλη ευθύνη. Παρακολουθούμε τους ανταγωνισμούς των επιχειρηματικών ομίλων του τζόγου, παρακολουθούμε τις επιλογές της Κυβέρνησης, η οποία συνεχίζει να ικανοποιεί τις απαιτήσεις τους και επικαλείται δήθεν μέτρα προστασίας του δημοσίου συμφέροντος.

Απαιτούμε εδώ και σήμερα με αυτή τη συζήτηση το κύριο, που είναι η ικανοποίηση των αιτημάτων των εργαζομένων, η διατήρηση των θέσεων εργασίας με πλήρη εργασιακά και ασφαλιστικά δικαιώματα.

Η τροπολογία της Κυβέρνησης για τη μεταφορά του καζίνου της Πάρνηθας ουσιαστικά δεν περιέχει καμμία διασφάλιση για τους σχεδόν χίλιους εργαζόμενους. Δεν αναφέρεται στους συγκεκριμένους εργαζομένους που υπάρχουν σήμερα, αλλά γενικά στις υφιστάμενες θέσεις εργασίας, στον αριθμό δηλαδή, εννιακόσιες ενενήντα, χίλιες, όσες θα είναι. Δεν γίνεται απολύτως καμμία αναφορά στις εργασιακές σχέσεις, στα δικαιώματα που έχουν αυτοί οι συγκεκριμένοι εργαζόμενοι, όπως προβλέπονται από την επιχειρησιακή συλλογική σύμβαση εργασίας, τα οποία δεν διασφαλίζονται με κανέναν τρόπο, όπως και με ποιες εργασιακές σχέσεις θα συνεχίσουν να δουλεύουν. Δεν λάβατε υπ’ όψιν σας την αγωνία που εκφράζουν οι εργαζόμενοι για τους όρους αμοιβής και εργασίας. Θα καταθέσουμε στα Πρακτικά και συμφωνία που έχουν κάνει οι ίδιοι οι εργαζόμενοι με την επιχείρηση, η οποία όμως δεν ελήφθη καθόλου υπ’ όψιν από την Κυβέρνηση.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν πρακτικό συμφωνίας, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ήδη, μέσα απ’ αυτή την τροπολογία μερίδα των εργαζομένων, όπως το τμήμα του τελεφερίκ, μένει επί της ουσίας στον αέρα, αφού ναι μεν γίνεται αναφορά για πενταετή δέσμευση της εταιρείας για συντήρηση του τελεφερίκ, αλλά δεν αναφέρεται πουθενά κάτι συγκεκριμένο για τους εργαζόμενους, με τι όρους θα δουλεύουν αυτή την πενταετία ή τι θα γίνει με αυτούς μετά την παρέλευση αυτού του χρονικού διαστήματος.

Οι τριακόσιες νέες θέσεις εργασίας που προβλέπει η τροπολογία θα γίνουν, όπως σημειώνεται στο αντίστοιχο άρθρο, αφού το επιτρέψει ο όγκος των εργασιών και τα οικονομικά μεγέθη, δηλαδή η κερδοφορία της επιχείρησης.

Δεν συζητάμε, βέβαια, για το εργασιακό καθεστώς με το οποίο θα εργάζονται. Έχετε δώσει τα πάντα στην εργοδοσία, τη δυνατότητα να προσλαμβάνουν με ελαστικές μορφές εργασίας και τσακισμένα δικαιώματα, να ανατρέπουν κεκτημένα δικαιώματα των ήδη εργαζομένων, που βιώνουν την εργασιακή ζούγκλα με ελαστικές εργασιακές σχέσεις, με εργολαβίες, με ενοικίαση εργαζομένων, part time, συμβάσεις μιας μέρας.

Ο ΣΕΒ, ο ΣΕΤΕ και οι άλλοι εκπρόσωποι των επιχειρηματικών ομίλων, σύμφωνα με τις τελευταίες συναντήσεις τους, απαιτούν όχι μόνο τη μονιμοποίηση των ανατροπών αλλά και τη θέσπιση και άλλων ελαστικών μορφών εργασίας, όπως των συμβάσεων μηδενικού χρόνου και όσες άλλες υλοποιεί η εργοδοσία για να αυξήσει την εκμετάλλευση των εργαζομένων.

Προχθές, ακόμα, η Κυβέρνηση θέσπισε τη διευθέτηση του χρόνου εργασίας των γιατρών στις δημόσιες δομές της υγείας, δίνοντας τη δυνατότητα για εργασία έως και εξήντα ώρες την εβδομάδα, καλύπτοντας τα μεγάλα κενά με την εντατικοποίηση της εργασίας, με αρνητικές συνέπειες για την υγεία των γιατρών αλλά και της ποιότητας των υπηρεσιών υγείας.

Σε αυτή και σε χειρότερη κατεύθυνση θα κινηθεί και η κατάσταση με τους εργαζόμενους, αν δεν αντιπαραθέσουν με την ενότητά τους τη μαχητική υπεράσπιση των κατακτήσεων τους και τη διεκδίκηση των απωλειών τους.

Προς επίρρωση όσων ισχυριζόμαστε, υπενθυμίζουμε ότι με την ιδιωτικοποίηση το 2003 δημιουργήθηκαν κάποιες θέσεις με βάση την τότε σύμβαση παραχώρησης στο καζίνο της Πάρνηθας. Αυτές, όμως, ήταν με μειωμένα δικαιώματα σε σχέση με τους παλιούς -λιγότερα ρεπό, χαμηλότερους βασικούς μισθούς και φιλοδωρήματα. Η επιχείρηση προχώρησε σε σύμβαση με συνεργείο καθαρισμού από το 2009 και μόνο μέσα από τους αγώνες των εργαζομένων δεν έχει επεκταθεί και μέσα στους χώρους του καζίνου, ώστε να αντικατασταθούν οι εργαζόμενοι με συνεργεία.

Από το 2011, η επιχείρηση εφαρμόζει την εκ περιτροπής εργασία. Από το 2012, με την προοπτική ότι θα αδειοδοτηθούν τα μηχανάκια του ΟΠΑΠ, η επιχείρηση έχει εξαπολύσει επίθεση στα δικαιώματα των εργαζομένων, αξιοποιώντας όλο το νομοθετικό πλαίσιο από τις προηγούμενες κυβερνήσεις, που και εσείς βέβαια έχετε διατηρήσει και συνεχώς εμπλουτίζετε. Το ίδιο βέβαια έκανε και ο ΟΠΑΠ.

Ταυτόχρονα, με την ανοχή όλων των κυβερνήσεων, δεν έχει τηρηθεί καμμία συμβατική υποχρέωση από την ιδιωτικοποίηση του 2003. Δεν μερίμνησαν για ένα ασφαλές κτήριο μετά τον σεισμό του 1999, κάτι που είναι γνωστό.

Προβλέπεται στο νομοσχέδιο επένδυση 100-150 εκατομμυρίων ευρώ στον νέο χώρο. Αυτά, αν δαπανηθούν, θα τα πάρουν πίσω σύντομα από τους εργαζόμενους, το ξεζούμισμά τους, και από τη λεηλασία των πελατών.

Τονίζουμε ότι τα όποια δικαιώματα έχουν απομείνει είναι γιατί οι ίδιοι οι εργαζόμενοι στο καζίνο έχουν παλέψει με σκληρούς αγώνες, κόντρα στις αντεργατικές επιλογές των κυβερνήσεων και των ιδιοκτητών. Αυτός είναι ο δρόμος για τη συνέχεια.

Δεν θα ψηφίσουμε τη συγκεκριμένη τροπολογία, και απαιτούμε την ουσιαστική διασφάλιση των εργαζομένων με πλήρη δικαιώματα.

Όσον αφορά τις άλλες τροπολογίες, για τις προσωρινές συντάξεις και τις συντάξεις χηρείας, ο ν.4387/2016, που έχει επικρατήσει σαν νόμος Κατρούγκαλου, δεν παίρνει βελτιώσεις. Το εργατικό, το συνταξιοδοτικό κίνημα απαιτούν την ανατροπή του και διεκδικούν αποκλειστικά κοινωνικό ασφαλιστικό σύστημα με τα χαρακτηριστικά που του προσέδωσαν οι σκληροί αγώνες της εργατικής τάξης, που ήταν πίσω από τις δυνατότητες, διεκδικούν να αποκατασταθεί το ύψος των συντάξεων, όπως και η δέκατη τρίτη και η δέκατη τέταρτη σύνταξη, που πλήρωσαν με τον ιδρώτα και το αίμα τους για πολλά χρόνια οι ασφαλισμένοι.

Η επίθεση στο ασφαλιστικό συνεχίζεται. Ο αγώνας πρέπει να γίνει μαζικός, καθολικός, γιατί η μετατροπή της ασφάλισης από κοινωνική ευθύνη σε ατομική αποτελεί την κύρια κατεύθυνση της Ευρωπαϊκής Ένωσης και σε αυτή τη κατεύθυνση νομοθέτησαν οι κυβερνήσεις του ΠΑΣΟΚ και της Νέας Δημοκρατίας και συνεχίζει η Κυβέρνηση ΣΥΡΙΖΑ - ΑΝΕΛ, με αυτό τον νόμο «λαιμητόμο», όπως τον χαρακτηρίσαμε.

Έτσι, η Κυβέρνηση προχωρά στον κύριο πυρήνα αυτών των ανατροπών, που είναι η θέσπιση των προκαθορισμένων εισφορών και όχι παροχών -όπως είπα και για την τροπολογία του ΕΔΟΕΑΠ- η κατάργηση της εγγύησης του κράτους για τις συντάξεις, με την εγγύηση να περιορίζεται μόνο για τη λεγόμενη εθνική σύνταξη των 345 έως 384 ευρώ, και η απαλλαγή των εργοδοτών από την ασφάλιση με το επιχείρημα του διαχωρισμού του λεγόμενου κόστους εργασίας σε μισθολογικό και μη μισθολογικό.

Η καθυστέρηση στην απονομή των οριστικών συντάξεων είναι αποτέλεσμα αυτών των προσαρμογών στον νόμο που ψήφισε η Κυβέρνηση με τις γνωστές τραγικές συνέπειες στη σφαγή των συντάξεων και γενικά των παροχών και την κατακρεούργηση των συντάξεων θανάτου και αναπηρίας.

Η κατάσταση με την απονομή των επικουρικών και των εφάπαξ είναι ακόμα πιο τραγική την στιγμή που προβλέπεται η απαγόρευση συμμετοχής και εγγύησης του κράτους.

Η προσωρινή σύνταξη μέχρι τώρα ήταν το 50% του μισθού του μέσου όρου του τελευταίου χρόνου. Τώρα την κάνετε 80% της οριστικής σύνταξης, που όπως προβλέπει ο ν.4387 θα προκύπτει ο συντάξιμος μισθός από όλον τον ασφαλιστικό βίο του ασφαλισμένου, δηλαδή πολύ μειωμένος από ό,τι ίσχυε πριν. Σε κάποιες των περιπτώσεων το 80% που θεσπίζεται, θα είναι κατώτερο από το σημερινό 50%. Επικοινωνιακά, όμως, ακούγεται πολύ καλύτερα το 80% από το 50%.

Όμως, προκύπτει το εξής ερώτημα: Αφού μπορείτε εντός δύο μηνών να υπολογίζετε την οριστική σύνταξη, γιατί δίνετε το 80% αυτού του ποσού και δεν δίνετε ολόκληρο το ποσό της οριστικής σύνταξης; Έτσι λέτε. Διατείνεστε ότι σε δύο μήνες θα μπορείτε να υπολογίσετε την οριστική σύνταξη.

Ομολογείτε δε, με λίγα λόγια ότι εκτός των μεγάλων ποσών, παρακρατείτε από αυτά τα προβλεπόμενα πετσοκομμένα ποσά των συντάξεων ως έμμεσο δανεισμό. Δεν επικαλείστε έλλειψη προσωπικού, γιατί ισχυρίζεστε ότι μπορείτε να υπολογίσετε το 80% της οριστικής σε δύο μήνες με τους υπάρχοντες εργαζόμενους, τους οποίους εθελοντικά δήθεν υποχρεώνετε να δουλεύουν και Σαββατοκύριακα με την υπόσχεση κάποιας άδειας.

Αποκλείονται όσοι δεν υποβάλλουν ηλεκτρονική αίτηση. Αυτό είναι απαράδεκτο. Ζητείται υπεύθυνη δήλωση του ν.1599 που δεν μπορεί να είναι ηλεκτρονική. Γιατί να μην μπορούν να υποβάλλουν αίτηση προσωρινής σύνταξης μη ηλεκτρονικά, στον γκισέ αυτοί που δεν μπορούν, δεν έχουν τη δυνατότητα; Επίσης, σε περίπτωση διαδοχικής ασφάλισης ζητούνται βεβαιώσεις από τον άλλο φορέα, που όπως διαπιστώνεται ούτε αυτές θα είναι ηλεκτρονικές.

Για τις κατώτερες συντάξεις θανάτου απαιτούμε την άμεση κατάργηση του άρθρου 12 του ν.4387/2016 και την επαναφορά των ρυθμίσεων που ίσχυαν για τις συντάξεις θανάτου. Μόνο η κατάργηση αυτού του νόμου μπορεί να αποκαταστήσει αυτή την άδικη επιλογή που έχετε κάνει για τις συντάξεις θανάτου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι απαράδεκτη η διατήρηση των ορίων ηλικίας που έχουν θεσπιστεί για τις συντάξεις χηρείας, όπως και τα κατώτερα όρια, που είναι πολύ κάτω από αυτά που ίσχυαν πριν τον ν.4387/2016. Γι’ αυτό, λοιπόν, απαιτούμε να επανέλθει στο 70% της σύνταξης που ελάμβανε ή επρόκειτο να λάβει ο θανών χωρίς καμμιά διακοπή στη συνέχεια για τον χήρο ή τη χήρα. Το ίδιο και η σύνταξη αν δικαιούχος είναι ένα παιδί μόνο. Το ποσοστό 70% να αυξάνεται αν υπάρχουν περισσότεροι του ενός δικαιούχοι.

Η οικογένεια θανούντος να δικαιούται τη σύνταξη που ελάμβανε ή επρόκειτο να λάβει ο θανών ανεξάρτητα από τα έτη ασφάλισής του.

Σύνταξη να δικαιούται το ανίκανο πριν το εικοστό τέταρτο έτος ηλικίας, οπότε κι αν επέλθει η ανικανότητά πριν ή μετά το θάνατο του γονέα. Επίσης, να δικαιούται σύνταξη το παιδί που θα μείνει ανίκανο μετά τα είκοσι τέσσερα εφόσον είναι άπορο.

Ζητούμε κατώτερο όριο σύνταξης να είναι τα 486 ευρώ όπως για το σύνολο των συνταξιούχων. Ο επιζών σύζυγος να παίρνει συνεχώς την σύνταξη του θανούντος ανεξαρτήτως ηλικίας.

Σε περίπτωση δικαιοδόχων ανήλικων τέκνων ως έτος ενηλικίωσης να θεωρείται η 31Δεκεμβρίου του έτους που συμπληρώνει το δέκατο όγδοο και όχι η προηγούμενη της ημέρας γέννησης για κάθε ασφαλιστικό δικαίωμα ή του ίδιου του παιδιού ή των γονιών του, όπως εφαρμόζεται και στο δημόσιο.

Η πρόβλεψη που κάνετε για τα ορφανά και από τους δύο γονείς αναφέρεται προφανώς μόνο όταν δικαιούνται σύνταξη από τον ένα γονέα, να παίρνει τα 384 ευρώ. Όταν δικαιούται σύνταξη και από τους δύο γονείς, γιατί δεν τη δίνετε; Να δίνετε τη σύνταξη, δηλαδή τα 384 ευρώ και για τους δύο γονείς.

Εμείς λέμε να επανέλθει η προϋπόθεση συνταξιοδότησης λόγω θανάτου που ίσχυε μέχρι 12 Μαΐου 2016, με χίλιες πεντακόσιες ημέρες εργασίας, εκ των οποίων οι τριακόσιες στην πενταετία πριν το θάνατο του ασφαλισμένου.

Με αυτά, εμείς δεν θα ψηφίσουμε τις δύο τροπολογίες, γιατί δεν αντιμετωπίζουν το πρόβλημα. Δίνουν απλά το κατώτερο, τα 360 ευρώ και τα όρια ηλικίας παραμένουν. Κι όσον αφορά τις προσωρινές συντάξεις, αφού μπορείτε μέσα σε δύο μήνες να ξέρετε ποια είναι η οριστική, να δοθεί η οριστική σύνταξη και όχι η προσωρινή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Πυλαίας Θεσσαλονίκης.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η συνάδελφος κ. Ελένη Αυλωνίτου από τον ΣΥΡΙΖΑ.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, με το σημερινό νομοσχέδιο: «Ρυθμίσεις για την αγορά παιγνίων και άλλες διατάξεις» τίθεται επί τάπητος το ζήτημα των τυχερών παιχνιδιών και του τρόπου, με τον οποίον προσεγγίζει το θέμα η πολιτεία.

Κατ’ αρχάς, οφείλουμε να διαπιστώσουμε ότι το θέμα υπάρχει είτε ασχοληθεί μαζί του η πολιτεία είτε όχι. Τα τυχερά παιχνίδια και ο στοιχηματισμός περιέχουν από τη φύση τους πέντε κινδύνους.

Πρώτον, τον εθισμό στον τζόγο, στον οποίον μερικοί άνθρωποι είναι περισσότερο επιρρεπείς από τους άλλους. Ο εθισμός αυτός στις ακραίες εκδηλώσεις του μπορεί να γίνει καταστροφικός για τον εθισμένο.

Δεύτερον, την εξαπάτηση όσων στοιχηματίζουν από απατεώνες διοργανωτές τυχερών παιγνιδιών.

Τρίτον, τη δημιουργία χώρου ανάπτυξης του οργανωμένου εγκλήματος, που με αφετηρία τα τυχερά παιχνίδια μπορεί να επεκταθεί και αλλού.

Τέταρτον, τη δημιουργία αφορολόγητων εσόδων, και, πέμπτον, όταν το αντικείμενο στοιχηματισμού είναι αθλητικές οργανώσεις, την αλλοίωση του αποτελέσματος των αθλητικών αγώνων.

Διεθνώς, έχουν υπάρξει τρεις προσεγγίσεις στο θέμα των τυχερών παιχνιδιών: η απόλυτη απαγόρευση, η απόλυτη απελευθέρωση και η ρύθμιση υπό κρατικό έλεγχο.

Η απόλυτη απαγόρευση λειτουργεί ως επιδότηση στον παράνομο τζόγο, χωρίς, όμως, να τον καταργεί. Η απόλυτη απελευθέρωση οξύνει το πρόβλημα του εθισμού. Οπότε, η ρύθμιση υπό κρατικό έλεγχο έχει κριθεί ως η αποτελεσματικότερη προσέγγιση.

Το σημερινό νομοσχέδιο, λοιπόν, «Ρυθμίσεις για την αγορά παιγνίων και άλλες διατάξεις», κινούμενο στη λογική της ρύθμισης υπό κρατικό έλεγχο των τυχερών παιχνιδιών, τροποποιεί διατάξεις του ν.4002/2011, που αφορούν την αδειοδότηση λειτουργίας παιγνιομηχανών από τον ΟΠΑΠ.

Οι τροποποιήσεις αυτές στοχεύουν στην αύξηση του βαθμού ελέγχου, που ασκεί το κράτος, στη λειτουργία των παιγνιομηχανών με τον περιορισμό και του αριθμού των παιγνιομηχανών από τριάντα πέντε χιλιάδες σε είκοσι πέντε χιλιάδες και του αριθμού των καταστημάτων που αυτές θα λειτουργούν.

Πετυχαίνουμε το τελευταίο αυξάνοντας τον αριθμό των παιγνιομηχανών, που μπορούν να λειτουργούν σε κάθε κατάστημα, ώστε να είναι μικρότερος ο αριθμός των καταστημάτων και συνεπώς πιο εύκολος ο έλεγχός τους. Με το νομοσχέδιο αυτό, δηλαδή, δημιουργείται μικρότερη αγορά για να έχουμε καλύτερη εποπτεία.

Εις αντιστάθμιση της μείωσης εσόδων του ΟΠΑΠ από τον περιορισμό του αριθμού των παιγνιομηχανών, παρατείνεται η χρονική διάρκεια της αδειοδότησης από δέκα χρόνια σε δεκαοκτώ.

Κυρίες και κύριοι συνάδελφοι, αυτή τη στιγμή εκτιμάται ότι υπάρχουν δεκάδες χιλιάδες παράνομες παιγνιομηχανές στη χώρα, που λειτουργούν αδήλωτες, που λειτουργούν αφορολόγητες, που λειτουργούν χωρίς κανέναν έλεγχο για το αν είναι στημένο το παιχνίδι ή τι ποσοστό των εισπράξεων αποδίδουν σε κέρδη στους παίκτες και που, φυσικά, λειτουργούν και χωρίς καμμία μέριμνα για την αποφυγή του εθισμού των παικτών.

Στα μηχανήματα αυτά παίζονται εκατοντάδες εκατομμύρια ευρώ, από τα οποία το κράτος δεν εισπράττει τίποτα. Τώρα στη θέση αυτών των παράνομων μηχανημάτων θα μπουν μηχανήματα ελεγχόμενα τεχνικά, φορολογικά και λειτουργικά, με έμφαση στη λειτουργική και φορολογική εντιμότητα και την αποφυγή του εθισμού των παικτών.

Επιδιώκεται αυτά τα ελεγχόμενα και εγγυημένα μηχανήματα να απορροφήσουν την υπάρχουσα ζήτηση, που σήμερα διοχετεύεται στο παράνομο στοίχημα, ώστε και οι παίκτες να προστατευθούν και τα έσοδα του κράτους να αυξηθούν.

Στην εποχή του ίντερνετ και του ηλεκτρονικού στοιχηματισμού δεν επιτρέπεται να αφήνουμε αυτόν τον τομέα προνομιακό χώρο παρανομίας και δεν θα τον αφήσουμε. Θέλουμε να διοχετευθεί η υπάρχουσα ζήτηση για τυχερά παιχνίδια στις νόμιμες, ελεγχόμενες και φορολογούμενες δραστηριότητες του ΟΠΑΠ, χωρίς, όμως, στην πορεία να προκαλέσουμε αύξηση της συνολικής εγχώριας ζήτησης για τον στοιχηματισμό σε τυχερά παιχνίδια.

Μου προκαλεί, όμως, εντύπωση το γεγονός ότι εγκαλούμαστε από την Αντιπολίτευση, επειδή διευκολύνουμε την πραγματοποίηση μιας επένδυσης. Φοβάμαι πολύ ότι έχετε πιστέψει τα παραμύθια σας ότι η Κυβέρνηση είναι αντίθετη προς τις επενδύσεις και εκπλήσσεστε, όταν τα γεγονότα δεν σας επιβεβαιώνουν.

Τελειώνοντας, θέλω να αναφερθώ ακόμα και στις διατάξεις του νομοσχεδίου για τις συντάξεις χηρείας. Πρόκειται για ένα θέμα πολύ ευαίσθητο, αφού με τις πρόσφατες αλλαγές στη νομοθεσία περί συνταξιοδοτικού συστήματος βρέθηκαν να αδικούνται οι χήρες και ιδιαίτερα οι χήρες μητέρες, που αφού αφιέρωσαν μια ζωή να μεγαλώνουν παιδιά, κινδυνεύουν να βρεθούν χωρίς σύνταξη, αν πεθάνει ο σύζυγός τους έξω από ορισμένα ηλικιακά όρια. Αυτό το θέμα έχει και δημογραφικές επιπτώσεις, αφού είναι σαν να λέει η πολιτεία στις μητέρες ότι η δική τους κοινωνική προσφορά δεν έχει καμμία σημασία.

Το σημερινό νομοσχέδιο αντιμετωπίζει μεν αυτό το σοβαρό θέμα, αλλά το αντιμετωπίζει μόνο εν μέρει, βάζοντας ένα κατώτατο όριο στις συντάξεις λόγω θανάτου του συζύγου.

Το πρόβλημα, όμως, με τα ηλικιακά όρια παραμένει, κύριε Υπουργέ και θα πρέπει να αντιμετωπισθεί στο άμεσο μέλλον, έτσι ώστε τουλάχιστον οι μητέρες να μην τιμωρούνται, αν δεν εργάστηκαν στη ζωή τους, αλλά έμειναν στο σπίτι μεγαλώνοντας παιδιά.

Με αυτή την παρατήρηση θεωρώ ότι το νομοσχέδιο είναι γενικά ικανοποιητικό και το υπερψηφίζω επί της αρχής και επί των άρθρων.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ο συνάδελφος κ. Ηλίας Παναγιώταρος, Κοινοβουλευτικός Εκπρόσωπος της Χρυσής Αυγής, έχει τον λόγο για δώδεκα λεπτά και μετά θα μιλήσει ο κύριος Υπουργός.

Ορίστε, κύριε συνάδελφε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Εν μέσω της συνεχιζόμενης μαζικής στοχοποίησης του ελληνικού λαού, παρά την προσπάθεια περί του αντιθέτου από τη συγκυβέρνηση -εξάλλου όλα τα νούμερα και οι αριθμοί δείχνουν την τραγικότητα των καταστάσεων- φέρνετε ένα νομοσχέδιο, το οποίο μάλλον εμπαίζει τη συντριπτική πλειονότητα του ελληνικού λαού. Και το αντίθετο της φτωχοποίησης ποιο είναι; Τα φρουτάκια, τα οποία, βέβαια, πέντε πάνω, πέντε κάτω, δεν νομίζουμε ότι βελτιώνουν καθόλου την οικονομική κατάσταση των Ελλήνων πολιτών. Ίσως πριν από κάποια χρόνια, στα χρόνια της πλασματικής ευμάρειας, κατά την οποία πολλοί έπαιζαν τζόγο -παράνομο, νόμιμο, φρουτάκια και οτιδήποτε άλλο- να είχε και κάποια αξία το να βάλουμε μια τάξη. Τη στιγμή αυτή που ολόκληρη η ελληνική κοινωνία διαλύεται και οι περισσότεροι δεν έχουν να φάνε, μάλλον είναι κάπως ειρωνικό από μέρους σας.

Και αλήθεια, εσείς που αποτύχατε ακόμα και στη λοταρία των αποδείξεων, όπως λέγατε, που δεν καταφέρατε να κάνετε ούτε μια λοταρία για τους συνεπείς, όπως λέτε, φορολογούμενους, για να πάρουν κάποιοι φορολογούμενοι τα 1000 ευρώ -αποτύχατε και σε αυτό-, πιστεύετε ότι θα μπορέσετε να βάλετε τάξη σε ένα τόσο σοβαρό ζήτημα το οποίο έχει να κάνει με τον τζόγο, θα μπορέσετε να προσπαθήσετε να εξαλείψετε τον παράνομο τζόγο και να τακτοποιήσετε τον νόμιμο τζόγο;

Χώρια που πάνε και ο θέσεις που είχατε παλαιότερα για το ξεπούλημα, όπως λέγατε, του ΟΠΑΠ -τώρα είναι όλα καλά-, χώρια που πάει η θέση την οποία είχατε για τα καζίνα. Και ξαφνικά, αφού είχατε ψηφίσει να γίνει και δεύτερο καζίνο εντός Αττικής, δικαίως τώρα το φέρνετε, αλλά το φέρνετε μισό και αυτό, φέρνετε μια τροπολογία σχετικά με τη μετεγκατάσταση του καζίνου της Πάρνηθας.

Τους δίνετε αυτό το δικαίωμα. Ναι, πρέπει να το έχουν, διότι, εάν πρέπει να υπάρχει ένα καζίνο, είναι αυτό της Πάρνηθας και αν ήσασταν συνεπείς στους λόγους σας δεν θα ψηφίζατε και εσείς την αξιοποίηση, όπως λέτε, του Ελληνικού, που είναι οτιδήποτε άλλο παρά αξιοποίηση, αλλά θα αναβαθμίζατε όχι μόνον την Πάρνηθα αλλά και το υπέροχο αυτό ξενοδοχείο το οποίο έχει πληγεί από τον σεισμό και παραμένει αυτή τη στιγμή επί της ουσίας ένα γιαπί, ένα ερείπιο.

Σίγουρα θα είχατε υψηλοτάτου επιπέδου τουρίστες από το εξωτερικό, οι οποίοι θα ξόδευαν τα χρήματά τους και στο ξενοδοχείο «Μον Παρνές», αν λειτουργούσε αλλά και στο καζίνο, γιατί ζητούμενο δεν είναι να πάρουμε όσα λεφτά έχουν απομείνει στους Έλληνες πολίτες, οι περισσότεροι από τους οποίους αυτή την στιγμή ζουν ή κάτω από το όριο ή στο όριο της φτώχειας και απλώς παλεύουν να τα φέρουν βόλτα.

Θα ήθελα να κάνω μία μνεία, παρ’ ότι δεν συμπεριλαμβάνεται καθόλου στον εν λόγω νομοσχέδιο, για τα όσα συμβαίνουν σε ένα άλλο καζίνο, στο καζίνο Λουτρακίου. Βλέπουμε τις μεθοδεύσεις της ιδιοκτήτριας εταιρείας προκειμένου να ξεφορτωθεί το καζίνο αυτή τη στιγμή, διότι είναι ζημιογόνο, και να κρατήσει το ξενοδοχείο το οποίο πάει πάρα πολύ καλά.

Εξ όσων γνωρίζουμε –έχουμε κάνει και ερώτηση και αναμένουμε την απάντηση- όταν έγινε αυτή η σύμβαση, έλεγε ότι θα πρέπει να γίνει ένα ξενοδοχείο πεντάστερο και συγχρόνως μέσα σε αυτό να λειτουργεί και ένα καζίνο. Οι επιτήδειοι ιδιοκτήτες έφτιαξαν πρώτα ένα καζίνο, αφαίμαξαν τους πολίτες όχι μόνον του Νομού Κορινθίας, αλλά και των όμορων νομών και όταν είχαν έναν πακτωλό χρημάτων ως έσοδα, αποφάσισαν να φτιάξουν και το ξενοδοχείο. Ό,τι είχε κάνει και ο Κοσκωτάς, που του έδωσαν την Τράπεζα Κρήτης και την πλήρωσε με τα λεφτά της τράπεζας.

Και τώρα που οι καιροί είναι δύσκολοι και δεν πάει καλά το καζίνο –και αυτό θα έπρεπε να σας προβληματίσει γενικότερα, γιατί δείχνετε πολύ μεγάλο ενδιαφέρον και για δεύτερο καζίνο εντός της Αττικής- θέλουν να ξεφορτωθούν το ζημιογόνο καζίνο και να κρατήσουν το ξενοδοχείο.

Το καζίνο της Πάρνηθας το συμπεριλαμβάνετε σε μία τροπολογία, αλλά δεν λύνετε όλα τα προβλήματα. Όπως προείπαμε, συμφωνούμε να εξασφαλιστούν τα εργασιακά δικαιώματα όλων όσοι εργάζονται εκεί εδώ και πάρα πολλά χρόνια και όχι να θυσιαστούν αυτοί στις νέες –εντός πολλών εισαγωγικών- «επενδύσεις» που πάτε να φέρετε στο Ελληνικό, όταν και εάν γίνουν αυτές.

Θα ήθελα να κάνω μια αναφορά στις τροπολογίες.

Στην τροπολογία με γενικό αριθμό 1341 και ειδικό 213 σχετικά με τη μείωση του συντελεστή ειδικού φόρου για τις διαφημίσεις, τασσόμαστε κατά. Με την παρούσα επέρχεται τροποποίηση της παραγράφου 12 του άρθρου 5 του ν.3845/2010. Ενώ ο νόμος του 2010 επέβαλε στους διαφημιστές ή στις διαφημιζόμενες εταιρείες συντελεστή φόρου 20%, η τροπολογία μειώνει τον συντελεστή στο 5%.

Η ρύθμιση αφορά τις διαφημίσεις που προβάλλονται σε μέσα, στα οποία έχει χορηγηθεί προσφάτως άδεια από το Εθνικό Ραδιοτηλεοπτικό Συμβούλιο. Αφορά δηλαδή τα νέα κανάλια και κατά συνέπεια την εξυπηρέτηση συγκεκριμένων συμφερόντων.

Σημαντική είναι και η εκτίμηση που προκύπτει από την έκθεση του Γενικού Λογιστηρίου του Κράτους. Η μείωση των εσόδων του κρατικού προϋπολογισμού από την εφαρμογή της συγκεκριμένης διατάξεως θα ανέλθει στα 20 εκατομμύρια ευρώ. Γι’ αυτό και καταψηφίζουμε την εν λόγω τροπολογία.

Και πολύ ωραία η μείωση του συντελεστή φόρου στο 5%! Αλήθεια, γιατί δεν το κάνετε και σε άλλες κατηγορίες επαγγελμάτων, έτσι ώστε να ανακουφίσετε πολλούς ελεύθερους επαγγελματίες σε διάφορους τομείς, οι οποίοι βλέπουν συνεχώς τους συντελεστές να αυξάνονται;

Για την τροπολογία με γενικό αριθμό 1330 και ειδικό 212 δηλώνουμε «παρών». Η συγκυβέρνηση προσπαθεί να εξισορροπήσει τις τραγικές ανισότητες και ταυτόχρονα να άρει τις αδικίες που προκλήθηκαν από την εφαρμογή του νόμου Κατρούγκαλου, ο οποίος αναμφίβολα συνέβαλε αποφασιστικά στην περαιτέρω φτωχοποίηση της μεσαίας τάξης. Το παραδεχτήκατε εξάλλου και οι ίδιοι ότι αυτό είναι το πλάνο σας, να φτωχοποιήσετε όλους τους Έλληνες, ώστε μετά με τα επιδόματα, τα συσσίτια και τις ουρές να τους κάνετε να αισθάνονται και υποχρεωμένοι που τους δίνετε ένα σάντουιτς, ένα πιάτο φαΐ, αφού τους έχετε πάρει τα πάντα.

Η εν λόγω τροπολογία έρχεται με διάθεση να διορθώσει τα κακώς κείμενα. Επί της ουσίας νομοθετεί τη θέσπιση του ποσού των 384 ευρώ στις συντάξεις με εικοσαετή ασφάλιση ως κατώτατο όριο. Η τροπολογία αυτή αφορά αποκλειστικά τις αιτήσεις που υποβάλλονται ηλεκτρονικά και έχουν ως κύριο αίτημα τη χορήγηση προσωρινής σύνταξης.

Αυτό που υποστηρίζουμε εμείς, είναι ότι με τα ψίχουλα των 384 ευρώ που δίνετε στους δικαιούχους, απλώς χρυσώνετε το χάπι περί ασκήσεως μιας δήθεν κοινωνικής πολιτικής. Δεν λέτε, όμως, ότι ακόμα και αυτές οι πενιχρές αυξήσεις, είναι συνομολογούμενες με τους τροϊκανούς συναδέλφους σας και επί της ουσίας θεσπίζονται με την άδειά τους.

Συν τοις άλλοις διατηρείτε το γραφειοκρατικό καθεστώς που ταλαιπωρεί τους πολίτες, καθώς και ορισμένες προϋποθέσεις για την τήρηση προθεσμιών όπως αυτές αναφέρονται στην παράγραφο 3 της προτεινόμενης διάταξης, για να μην πούμε εδώ, αυτά τα οποία λέγατε προ του 2015, για κατώτατη σύνταξη-μισθό στα 751 ευρώ κ.λπ., κ.λπ., κ.λπ..

Ως προς την τροπολογία με γενικό αριθμό 1329 και ειδικό 211, μας έρχεται στο νου η λαϊκή έκφραση «να σε κάψω, Γιάννη, να σ’ αλείψω λάδι». Είναι γεγονός ότι με τον ν.4387/2016, πολλές κοινωνικές ομάδες και δη οι πλέον αδύναμες ήλθαν αντιμέτωπες με δραστική μείωση των αποδοχών τους. Αναφορικά δε με τις συντάξεις λόγω χηρείας η νομοθετική πρόβλεψη του ανωτέρω νόμου υπήρξε εξοντωτική. Η παρούσα διαμορφώνει το κατώτερο όριο σύνταξης λόγω θανάτου στα 360 ευρώ για δεκαπενταετή ασφάλιση και βαθμιαία το κατώτατο όριο ορίζεται στα 384 ευρώ για εικοσαετή έτη ασφάλισης και άνω.

Διαφαίνεται η πρόθεση για την ευνοϊκότερη ρύθμιση των σχετικών διατάξεων, αλλά είναι πανθομολογούμενο ότι αυτά τα ποσά που αυξάνονται, δεν αρκούν για να βελτιώσουν ούτε κατ’ ελάχιστο το βιοτικό επίπεδο των δικαιούχων. Για την τροπολογία αυτή ισχύει το ρητό «μεταξύ των δύο κακών το μη χείρον βέλτιστον».

Εμείς διαφωνούμε με τέτοιου είδους τροπολογίες, πολιτικές –μάλλον- πρακτικές και θα δηλώσουμε «παρών» στη συγκεκριμένη, όπως προείπα, τροπολογία.

Η τροπολογία 1327/209 πρόκειται για φοροτεχνικού περιεχομένου τροπολογία, σχετικά με τη διαδικασία και τη θέσπιση παράτασης προθεσμίας για την οικειοθελή αποκάλυψη της φορολογητέας ύλης για συνεχιζόμενο ακόμα χρονικό διάστημα. Συμφωνούμε με αυτό. Οτιδήποτε είναι επ’ ωφελεία των φορολογούμενων πολιτών είναι θετικό, αν και άλλα πράγματα θα έπρεπε να γίνουν. Παρόλα αυτά, θα πούμε «ναι».

Η τροπολογία 1328/210, αναφέρεται στις διατάξεις για το «Ελληνικό Καζίνο Πάρνηθας Α.Ε». Με την παρούσα νομοθετείται η μετεγκατάσταση του καζίνου από την Πάρνηθα σε άλλη περιοχή στον Νομό Αττικής, όπως είπαμε, που ακόμα δεν έχει οριστικοποιηθεί. Διαπιστώνουμε, όμως, από τις προηγούμενες διατάξεις ότι η Κυβέρνηση επιχειρεί να χρησιμοποιήσει τα επενδυτικά σχέδια των μετόχων της «ΕΚΠΑ Α.Ε.», καθώς και να εκμεταλλευτεί την ακίνητη περιουσία που διαθέτει εξαιτίας της μετεγκατάστασης για άγνωστους λόγους.

Θετική η πρόβλεψη για τη διασφάλιση των εργασιακών δικαιωμάτων των υπαλλήλων στην «ΕΚΠΑ Α.Ε.». Βεβαίως δεν παύει να υπάρχει ανασφάλεια και προβληματισμός, δεδομένου ότι σε κάθε μεταβατικό στάδιο οιωνδήποτε επενδυτικών σχεδίων αυτοί που πλήττονται άμεσα, είναι οι εργαζόμενοι. Εντύπωση προκαλεί η μεταβίβαση ακινήτων της «ΕΚΠΑ Α.Ε.» στην «ΕΤΑΔ Α.Ε.», που αποτελεί αίρεση για την έκδοση της σχετικής άδειας. Παρακαλούμε να μας εξηγήσετε, ποια είναι η λογιστική σκοπιμότητα της εν λόγω ρύθμισης.

Πέραν τούτου θεωρούμε ως προαπαιτούμενο την υπόδειξη των πιθανών χώρων μετεγκατάστασης του καζίνου, δεδομένου ότι μέχρι στιγμής υπάρχει ένας ορισμένος σχεδιασμός και συγκεκριμένες προθέσεις, βλέπε περίπτωση Ελληνικού. Θα ψηφίσουμε «ναι». Θα το τεκμηριώσουμε αύριο, που θα πάρουμε και την τελική μας απόφαση στη συγκεκριμένη τροπολογία, υπό την αίρεση ότι εξασφαλίζονται τα εργασιακά δικαιώματα.

Όπως και να έχει, τελειώνοντας, κύριε Πρόεδρε, επαναλαμβάνουμε ότι σε αυτούς τους πολύ δύσκολους καιρούς τους οποίους συνεχίζουμε και βιώνουμε ως ελληνικός λαός, το να μιλάμε για φρουτάκια και για καζίνο σε κάθε γειτονιά, σίγουρα δεν ήταν ούτε στη σκέψη μας ούτε -είμαστε σίγουροι- στη σκέψη όλων των Ελλήνων ότι έχει να κάνει με ανάπτυξη καθ’ οιονδήποτε τρόπο.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Παναγιώταρε.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σας ευχαριστώ, κύριε Πρόεδρε.

Έχω κάποιες νομοτεχνικές βελτιώσεις να καταθέσω. Οι πιο πολλές είναι εντελώς διαδικαστικές. Έχουν να κάνουν με το γεγονός ότι μπήκαν και θέματα συντάξεων, άρα πρέπει να πάνε μπροστά και μετά να αλλάξει η αρίθμηση.

Τα δύο βασικά είναι η περαιτέρω επέκταση για την εθελούσια αποκάλυψη, το λεγόμενο «VDI» και μία άλλη που έχει να κάνει με το καζίνο της Πάρνηθας, που αυξάνουμε το ποσό που η εταιρεία πρέπει να δώσει για πέντε χρόνια, από 1 εκατομμύριο ευρώ τον χρόνο σε 1,5 εκατομμύριο ευρώ, για λόγους που θα εξηγήσω και στη βασική μου ομιλία.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 172-177)

(ΑΛΛΑΓΗ ΣΕΛΙΔΑΣ)

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, απόψε θα είναι η βασική σας ομιλία;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τώρα, τώρα. Βέβαια αν πάρω τον λόγο αύριο, για να απαντήσω σε κάποια ερωτήματα που δεν έχουν απαντηθεί, το βλέπουμε.

Κυρίες και κύριοι συνάδελφοι, όταν μιλάμε για τα τυχερά παίγνια, έχουμε θέματα φορολογικής φύσεως –τι φορολογούμε γιατί και πώς- θέματα που έχουν να κάνουν με τον εθισμό και θέματα που έχουν να κάνουν με τη ρύθμιση των αγορών. Αυτά είναι τα τρία βασικά.

Επιτρέψτε μου να πω κάτι και για τα τρία, αρχίζοντας από τη φορολογία, δηλαδή πώς πρέπει να το φορολογήσουμε και πώς θα τα πάρουμε αυτά τα έσοδα.

Επιτρέψτε μου, όμως, να κάνω μία μικρή παρένθεση για τα «Paradise Papers». Έχει γίνει πολλή συζήτηση τις τελευταίες ημέρες για φοροδιαφυγή και ξέπλυμα χρήματος.

Κατά την άποψή μου όλα αυτά είναι σημαντικά και πρέπει να δούμε τις παρανομίες και να λογοδοτήσουν αυτοί που έχουν κάνει παρανομίες. Όμως δεν είναι αυτό το βασικό. Το βασικό που βγαίνει από τα «Paradise Papers», είναι ότι για τριάντα, σαράντα χρόνια μετά που μπήκαμε στην περίοδο του νεοφιλελευθερισμού, οι πλούσιοι, οι ελίτ έφτιαξαν ένα νόμιμο σύστημα, μέσα στο οποίο μπορούσαν οι πλούσιοι να εξαιρεθούν και να μην αποτελούν μέρος του φορολογητέου εισοδήματος.

Όταν ο κ. Μητσοτάκης κατηγορεί εμένα και τον κ. Χουλιαράκη ότι ομολογήσαμε κυνικά ότι τσακίσαμε τα μεσαία στρώματα –ποτέ δεν είπαμε ότι τσακίσαμε αλλά ότι ζορίσαμε και δεν είπαμε ότι το κάναμε σκόπιμα, το κάναμε γιατί είχαμε άλλες προτεραιότητες- εδώ υπάρχει ένα ζήτημα κυνισμού Και πάλι δεν είναι το παράνομο. Δεν είναι γιατί για τριάντα, σαράντα χρόνια μετά τη Μεταπολίτευση δεν κάνατε τίποτα για τη φοροδιαφυγή και έπρεπε εμείς να το αντιμετωπίσουμε, αλλά είναι το θέμα των «Paradise Papers».

Άρα θέλετε να κάνουμε μία συζήτηση στη Βουλή για τη φορολογία; Όμως να έρθετε έτοιμοι να απαντήσετε, γιατί για τριάντα χρόνια δεν κάνατε τίποτα γι’ αυτούς τους «παραδείσους». Γιατί για τριάντα χρόνια σε κανέναν διεθνή φορέα δεν βάλατε αυτό το θέμα; Ποια ήταν η θέση σας, αφού καίγεστε για τις μεσαίες τάξεις, όταν έπρεπε να αντιμετωπίσετε αυτό το σκάνδαλο, όχι το ποινικό αλλά το ηθικό, ότι δηλαδή μπορούμε να εξαιρέσουμε τους πλούσιους με νόμιμο τρόπο;

Μάλιστα δεν εξαιρώ και την κεντροαριστερά, γιατί επί Κλίντον, Σρέντερ και Μπλερ καθιερώθηκε αυτή η τάση και νομίμως έγινε αυτό το πλαίσιο, για να μπορεί το φορολογητέο εισόδημα να κλειστεί. Ένα από τα προβλήματα που έχει η σοσιαλδημοκρατία είναι και αυτό, που πρέπει να το αντιμετωπίσετε, αν είναι να πάρετε μέρος σε μία σοσιαλδημοκρατία, που αντιμετωπίζει την ανισότητα των μεσαίων τάξεων, η οποία δεν είναι συμβατή μ’ αυτό το πλαίσιο που χτίστηκε τα τελευταία τριάντα χρόνια.

Οπότε μετά απ’ αυτή την παρένθεση θα αναφερθώ στη φορολογία στα «VLTs». Κοιτάξτε, στην οικονομική θεωρία, όταν συζητάμε για φόρους, η αρχή σχεδόν όλων των οικονομολόγων –ένας οικονομολόγος το έλεγε και ονομαζόταν Πιγκού και ήταν ο πιο διάσημος οικονομολόγος στο Κέμπριτζ στον Μεσοπόλεμο, πριν έρθει η εποχή του Κέυνς- είναι στην ουσία ότι πρέπει το κράτος να φορολογεί τα κακά -θα εξηγήσω τι εννοώ με τη λέξη «κακά»- και να επιδοτεί τα καλά. Τι εννοούσε με τη φράση «τα κακά»; Εννοούσε όλες αυτές τις δραστηριότητες, που έχουν αρνητικές εξωτερικότητες.

Τι σημαίνει να έχεις αρνητική εξωτερικότητα; Σημαίνει ότι δημιουργείς πράγματα κακά για την κοινωνία, που δεν τα πληρώνεις. Το πιο κλασικό παράδειγμα είναι η μόλυνση. Μια επιχείρηση που μολύνει το περιβάλλον, πρέπει να έχει, όπως λέει ο Πιγκού, περισσότερο φόρο.

Η επιδότηση είναι σε αυτές τις δραστηριότητες που δημιουργούν θετικές εξωτερικότητες. Άρα δημιουργεί θετική εξωτερικότητα η κατάρτιση των εργαζομένων. Γιατί; Γιατί δεν αφορά μόνο τον ίδιο τον εργαζόμενο ή την εργαζόμενη αλλά αφορά και φτιάχνει την παραγωγικότητα όλης της οικονομίας. Άρα αυτό πρέπει να το επιδοτήσεις.

Ως προς την επιδότηση των κακών, λοιπόν, όλοι συμφωνούμε ότι ο τζόγος έχει πολλές κακές συνέπειες για την οικονομία. Είναι εντελώς μέσα στη λογική του Πιγκού. Ερχόμαστε και φορολογούμε κάτι που είναι εθιστικό, που δημιουργεί κοινωνικά προβλήματα για να το περιορίσουμε -επειδή το φορολογούμε- και να έχουμε και έσοδα από τα κακά. Μετά μπορείς να επιδοτήσεις τα καλά, όπως σας εξήγησα, με τη θέση που έχει ο Πιγκού.

Για τον εθισμό πρέπει να γίνει στην ελληνική κοινωνία, όπως νομίζω και σε όλες τις δυτικές κοινωνίες, μια πολύ σοβαρή συζήτηση. Δεν μπορεί να γίνει με τον τρόπο που το έχουμε κάνει, όχι εδώ στη Βουλή, γενικά στην κοινωνία μας σε όλη τη Ευρώπη. Ξέρουμε ότι είναι πολλές ουσίες που δημιουργούν εθισμό. Είναι τα ναρκωτικά, τα τσιγάρα, το αλκοόλ, τα παίγνια, ο τζόγος. Άρα πρέπει σαν κοινωνία, να δούμε ποια πρέπει να τα απαγορεύσουμε, ποια πρέπει να τα περιορίσουμε και σε ποια πρέπει να είμαστε πιο ελαστικοί.

Η ιδέα, όμως, που έχει το ΚΚΕ ότι απλώς μπορεί να απαγορεύσεις τον τζόγο, δεν έχει καμμία ιστορική υποστήριξη πουθενά ούτε στη Σοβιετική Ένωση, όπως δεν υπήρχε και η απαγόρευση του αλκοόλ στην Αμερική στον Μεσοπόλεμο. Όπως καταλαβαίνετε είχε αυξηθεί ο αλκοολισμός. Πρέπει να αντιμετωπίσουμε το θέμα.

Όμως δεν μπορεί επειδή κάτι δεν σου αρέσει, απλώς να το καταργήσεις. Δεν δημιουργείς έτσι μια σοβαρή συζήτηση στην κοινωνία για τους διάφορους εθισμούς και για το πώς τους αντιμετωπίζεις. Το κάνεις παράνομο και δημιουργείς περισσότερα προβλήματα.

Η λογική συνέπεια αυτού που λέτε είναι να απαγορεύσουμε το αλκοόλ. Από πού προκύπτει ότι οι κοινωνικές συνέπειες του τζόγου, είναι χειρότερες από το αλκοόλ; Δεν τα λένε αυτά οι μελέτες. Το αλκοόλ έχει περισσότερες αρνητικές συνέπειες από τον τζόγο. Δεν ξέρω ποιο θα είναι το πρόγραμμά σας στις επόμενες εκλογές, αλλά αν βάλετε και την απαγόρευση στο αλκοόλ, σίγουρα θα πάρουμε πολλές ψήφους από εσάς. Δεν σας το συνιστώ. Άρα ας κάνουμε μια σοβαρή συζήτηση για τον εθισμό και να δούμε πώς θα τα αντιμετωπίσουμε σαν πακέτο.

Πάμε τώρα στα θέματα της ρύθμισης. Ένα ζήτημα που τέθηκε και από την εκπρόσωπο του ΠΑΣΟΚ και από άλλους, είναι το μονοπώλιο. Πρέπει να σας πω ότι στα τυχερά παίγνια όπως και σε άλλα παιχνίδια, ο ανταγωνισμός δεν είναι πάντα εντός παιχνιδιού. Είναι ανάμεσα στα παιχνίδια ή ανάμεσα στα παίγνια.

Από τα πράγματα που μου έκαναν πάντα εντύπωση ως αριστερό, είναι γιατί το NBA, το μπάσκετ στην Αμερική, ή το NFL, το αμερικάνικο ποδόσφαιρο, είναι τόσο σοσιαλιστικά. Μου φαίνεται σχεδόν σοσιαλιστική αρχή ότι η ομάδα που είναι τελευταία, επιλέγει από τα κολέγια τους πρώτους για να ενδυναμωθεί. Φαίνεται αρκετά σοσιαλιστικό ότι υπάρχει μια οροφή σε τι μπορεί να πληρώσει σε μισθούς.

Αυτό σε αναγκάζει ή να πάρεις έναν σούπερ σταρ και να δώσεις πολλά λεφτά και να έχεις μέτριους άλλους, γιατί δεν μπορεί να ξεπεράσεις τον περιορισμό ή να έχεις πολλούς καλούς. Γιατί γίνεται αυτό στο NBA; Γιατί στο NBA ο ανταγωνισμός είναι ανάμεσα στα παιχνίδια. Το NBA στην ουσία ανταγωνίζεται το χόκεϊ, το ποδόσφαιρο, το μπέιζμπολ. Δεν είναι ο ανταγωνισμός εντός.

Κάτι τέτοιο ισχύει όχι μόνο στα παιχνίδια του αθλητισμού αλλά και στα τυχερά παιχνίδια. Αυτό που λέτε ότι εδώ δημιουργούμε μονοπώλιο, ισχύει εντός του παιχνιδιού, αλλά δεν ισχύει ανάμεσα στα παιχνίδια.

Γι’ αυτό, όπως έχω πει, έχουμε υποσχεθεί και ευελπιστώ ότι αύριο θα έχουμε στη διαβούλευση το νομοσχέδιο για τα καζίνα. Επίσης έχω υποσχεθεί ότι όταν θα ψηφίσουμε το νομοσχέδιο για τα καζίνα γενικότερα, θα υπάρχει στη διαβούλευση το νομοσχέδιο για τα online παιχνίδια, για το ιντερνετικό στοίχημα και τα ιντερνετικά παιχνίδια.

Πάμε σε άλλα θέματα της ρύθμισης. Εμείς λέμε ότι υπάρχουν λιγότερα μηχανάκια και θα υπάρχουν σε λιγότερα μαγαζιά και μπαίνει πάλι το ερώτημα από την κ. Κεφαλίδου αλλά και από άλλους, «και γιατί αυτό ισχύει ότι πρέπει να είναι η επέκταση του συμβολαίου για οκτώ χρόνια;». Πρέπει να σας πω ότι είναι πολύ πιο πολύπλοκο από τα μαθηματικά που μας παρουσιάσατε. Δεν είναι μόνο τρεις μεταβλητές, όταν θα κάνεις αυτή την επέκταση. Είναι πολλές άλλες μεταβλητές όπως το εθνικό εισόδημα. Άρα είναι πολύπλοκο.

Τέλος πάντων, εμείς είχαμε ένα πόρισμα που έλεγε μεταξύ οκτώ και δεκατέσσερα, διαλέξαμε το οκτώ, ενώ εσείς φαίνεται να υποστηρίζετε την προηγούμενη κατάσταση. Αυτό το πόρισμα, όμως, δεν το έχετε δει καν όχι μόνο εσείς. Το σωστό, βέβαια, είναι ότι δεν το έχουμε δει καν. Το προηγούμενο πόρισμα, δηλαδή, που έλεγε για πόσο είναι η χρονική διάρκεια του συμβολαίου, δεν το έχετε δει ούτε εσείς ούτε εγώ. Άρα να μη λέμε ότι δεν είπε ότι είναι αυθαίρετο. Βασίστηκε σε μια μελέτη, που μπορεί να κρίνετε και να μας πείτε την άποψή σας.

Όσο για τον κ. Γεωργαντά που μας λέει ότι πρέπει να υπάρχει το προεδρικό διάταγμα, πρέπει να σας πω πρώτα ότι σας εξήγησα στην επιτροπή πως θα γίνει το οργανόγραμμα και μετά θα υπάρχει ο κανονισμός για να πάει στο Συμβούλιο της Επικρατείας. Όμως και όταν θα πάει στο Συμβούλιο της Επικρατείας, δεν θα ασχοληθούν οι δικαστές με τον κανονισμό.

Δεν επηρεάζει, δηλαδή, την απόφαση της Επιτροπής Παιγνίων τι είναι ο περιορισμός, αν μπορείς να παίξεις αυτό το παιχνίδι για παράδειγμα ή αν ο περιορισμός είναι για είκοσι τέσσερις ώρες, για δέκα ημέρες ή κάτι άλλο. Επηρεάζει τον τρόπο που βγάζει η Επιτροπή Παιγνίων τους κανονισμούς. Εξάλλου και τα καζίνα λειτουργούν από το 1950, χωρίς να υπάρχει αυτό.

Όπως καταλαβαίνετε, με βάζετε σε δύσκολη θέση για να το συζητάω, γιατί ουσιαστικά πρέπει να κάνω κριτική, στο πώς έκανε τη δουλειά της η Επιτροπή Παιγνίων. Ξαναλέω, εδώ έχουμε να αποφασίσουμε για μια ισορροπία. Αν κάνουμε πολύ αυστηρό το ρυθμιστικό πλαίσιο, τότε όπως καταλαβαίνετε, θα είναι, ουσιαστικά, η θέση του ΚΚΕ ότι, δηλαδή, θα απαγορευτεί και θα υπάρχει μόνο το παράνομο και το ΚΚΕ θα λέει ότι δεν υπάρχει τζόγος και θα είμαστε όλοι ευχαριστημένοι…

**ΑΘΑΝΑΣΙΟΣ ΒΑΡΔΑΛΗΣ:** Το ΚΚΕ δεν λέει αυτά. Άλλα λέει και σας τα είπαμε και στην επιτροπή.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ωραία θα κάνουμε την αστυνομία σε κάθε γειτονιά και δεν θα υπάρχει παράνομος τζόγος.

Από την άλλη αν το κάνουμε πολύ λάιτ, δηλαδή αν είναι πολύ ευνοϊκό, τότε όπως καταλαβαίνετε είτε είναι παράνομο είτε νόμιμο, δεν αντιμετωπίζουμε τις κοινωνικές συνέπειες που θέλουμε να αντιμετωπίσουμε ούτε μπορούμε να βάλουμε και άλλα μέτρα, που θα έρθουν μετά από εδώ, μετά από τη συζήτηση που έγινε στην επιτροπή με κοινωνικούς φορείς, που είπαν ότι πρέπει να κάνουμε περισσότερη εκπαιδευτική δουλειά για να το αντιμετωπίσουμε.

Άρα σας λέω ότι κατά τη δική μας άποψη, αυτή η ρύθμιση της επιτροπής είναι η χρυσή τομή, δηλαδή ούτε πάρα πολύ αυστηρό ούτε πολύ λάιτ. Δεν ισχύει, όμως, ότι δεν υπάρχει κανένας περιορισμός. Υπάρχουν περιορισμοί, που είναι πιο μεγάλοι από την επιτροπή του κ. Γιαννακόπουλου και υπάρχουν περιορισμοί που είναι το ίδιο.

Για παράδειγμα σε αυτή τη ρύθμιση υπάρχει υποχρεωτικό ημερήσιο όριο απωλειών. Δηλαδή αποφασίζεις να πεις ότι εδώ σήμερα θέλω να χάσω μέχρι 100 ευρώ. Δεν ήταν υποχρεωτικό στου κ. Γιαννακόπουλου. Υπήρχε η δυνατότητα να το κάνεις. Τώρα υπάρχει και το «day stop» που είναι μέσα στον νόμο. Πατάς ένα κουμπί και λες «τέρμα για σήμερα». Ούτε αυτό υπήρχε.

Κύριε Γεωργαντά, λέτε ότι δεν βλέπετε κανέναν κανονισμό, καμμία ρύθμιση ότι οι ώρες λειτουργίας στα καταστήματα είναι, ουσιαστικά, οι ίδιες με αυτές του κανονισμού του κ. Γιαννακόπουλου. Προβλέπονται, όμως, δεκαπέντε ημέρες εικοσιτετράωρης λειτουργίας. Άρα είναι συγκρίσιμα μεγέθη. Δεν ξέρω εάν έχετε κάποια μελέτη, που λέει ότι οι περιορισμοί που υπάρχουν σε αυτόν τον κανονισμό είναι πιο λάιτ από ό,τι υπάρχει στη Βρετανία, στη Σουηδία, στην Ιταλία. Δεν είμαι καθόλου πεπεισμένος για αυτό.

Άρα χρειάζεται να είμαστε λίγο προσεκτικοί. Δεν είναι δική μας η ρύθμιση, είναι μιας ανεξάρτητης αρχής και προφανώς εάν θέλουμε να φορολογήσουμε τον τζόγο, επειδή με την έννοια του Πιγκού είναι κάτι που δημιουργεί κακές εξωτερικότητες κι εάν δεν θεωρούμε ότι είναι δυνατόν να τον απαγορεύσουμε, τότε μου φαίνεται ότι έχουμε μια καλή μέση λύση, για το πώς το αντιμετωπίζουμε.

Όσον αφορά την τροπολογία για την Πάρνηθα, αυτή ρυθμίζει και οικονομικά και χωροταξικά θέματα. Τα χωροταξικά τα εξήγησε ο εισηγητής μας, για πού το σπρώχνει να υπάρχει αυτή η νέα επένδυση. Τα οικονομικά είναι αυτά που θα πρέπει να πληρώσει η εταιρεία για πέντε χρόνια στην Πάρνηθα.

Για να απαντήσω σε διάφορους Βουλευτές, που μου είπαν ότι αυτό είναι άδικο για τον Δήμο Αχαρνών, θα πω ότι γι’ αυτό το αυξήσαμε, με τη νομοτεχνική βελτίωση που σας είπα, από 1 εκατομμύριο ευρώ κάθε χρόνο για πέντε χρόνια σε 1,5 εκατομμύριο ευρώ κάθε χρόνο για πέντε χρόνια. Νομίζω ότι αυτό αντιμετωπίζει το θέμα.

Για τους εργαζόμενους και τις συμβάσεις σηκώνω τα χέρια για ό,τι είπατε. Υπάρχει μια σύμβαση που καλύπτει τους εργαζόμενους και λέει ακόμη και για αυτούς που δεν θα δουλεύουν στο τελεφερίκ, πού θα δουλεύουν. Τι ακριβώς ζητάτε; Να παρέμβουμε σε αυτή τη σύμβαση; Μα η σύμβαση υπάρχει ανάμεσα στην εταιρεία και στους εργαζόμενους. Δεν ερχόμαστε εδώ να νομοθετήσουμε τη σύμβαση. Δεν λέω ότι παίρνω εγώ τους επαίνους ή ότι εγώ έκανα κάτι καλό για να μου πείτε μπράβο. Δεν το περιμένω αυτό έτσι και αλλιώς. Όμως, όπως λέτε, με τη μάχη που έδωσαν οι εργαζόμενοι, δημιουργήθηκε αυτή η σύμβαση. Η σύμβαση αυτή υπάρχει. Δεν καταλαβαίνω γιατί υπάρχει κάποιο πρόβλημα, που πρέπει να αντιμετωπίσουμε σε αυτόν τον νόμο.

Νομίζω, λοιπόν, ότι είναι ένα νομοσχέδιο ισορροπημένο, ένα νομοσχέδιο που προσπαθεί να ρυθμίσει τα θέματα των VLTs. Είναι ένα νομοσχέδιο, που θα φέρει μεγάλα έσοδα για το κράτος το 2018 και ακόμα περισσότερα το 2019 και το 2020. Βοηθάει σε αυτό. Νομίζω ότι θα δημιουργήσει τις συνθήκες να μειωθεί ο παράνομος τζόγος. Δεν είναι προφανές ότι έχουμε την τέλεια λύση.

Η Επιτροπή Παιγνίων έχει κάθε δικαίωμα να παρακολουθήσει τις ρυθμίσεις της και να κάνει βελτιωμένες προτάσεις. Δεν είναι γραμμένες στην πέτρα οι προτάσεις της. Έρχονται και τα άλλα νομοσχέδια που θα δημιουργήσουν το πλαίσιο για όλα τα καζίνα. Έρχεται και το νομοσχέδιο που θα ρυθμίσει το ιντερνετικό στοίχημα. Νομίζω ότι θα υπάρχει ανταγωνισμός -όπως είπα- ανάμεσα στα παίγνια και όχι εντός κάθε παιγνίου.

Άρα, είναι ένα νομοσχέδιο που μπορείτε να το υποστηρίξετε όλες οι πλευρές του Κοινοβουλίου χωρίς να έχετε ιδιαίτερο άγχος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, οκτώ μαθήτριες και μαθητές και δύο συνοδοί εκπαιδευτικοί από το Εσπερινό Γυμνάσιο Αχαρνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας έχει τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, σας ευχαριστώ.

Ζήτησα τον λόγο προηγουμένως θεωρώντας, όπως είθισται, ότι είναι ορθό να τοποθετηθώ επί της ομιλίας του αρμόδιου εισηγούμενου το νομοθέτημα Υπουργού Οικονομικών. Στο διάστημα, όμως, που μιλούσε ο κύριος Υπουργός πληροφορηθήκαμε ότι ο Πρωθυπουργός της χώρας απευθύνει διάγγελμα διά της τηλεόρασης προς τον ελληνικό λαό και μάλιστα επί θέματος που άπτεται οικονομικών παροχών, δηλαδή θέματος για το οποίο ο παριστάμενος Υπουργός, ο κ. Τσακαλώτος, είναι καθ’ ύλην αρμόδιος.

Κύριε Πρόεδρε, κατ’ αρχάς πρέπει να σας πω ότι αυτό στα δικά μου αφτιά είναι πρωτοφανές. Είναι πρωτοφανές και παραπέμπει σε άλλου είδους πολιτεύματα. Το πολίτευμα της χώρας είναι η Προεδρευομένη Κοινοβουλευτική Δημοκρατία. Συνεδριάζοντος, λοιπόν, του Κοινοβουλίου και μάλιστα επί θέματος αρμοδιότητας αυτού του Υπουργείου, το να κάνει διάγγελμα επί θεμάτων οικονομικών ο Πρωθυπουργός, να το αγνοεί το Κοινοβούλιο -προφανώς δεν το αγνοεί ο αρμόδιος Υπουργός των Οικονομικών, αλλά δεν είναι εξουσιοδοτημένος να μας πει τι λέει ο Πρωθυπουργός έξω από την Αίθουσα- κι εμείς να μην ξέρουμε περί τίνος πρόκειται, αλλά να τοποθετούμεθα για τα καζίνα ή για την Πάρνηθα ή για οτιδήποτε άλλο, αποτελεί σαφέστατο εμπαιγμό.

Κύριε Πρόεδρε, δεν θα πάρω τον λόγο. Θα περιμένω να πληροφορηθώ τι είπε ο Πρωθυπουργός της χώρας και να τοποθετηθώ αύριο. Θέλω, όμως, να πω στον κύριο Υπουργό των Οικονομικών -για την ακρίβεια, στην Κυβέρνηση δι’ αυτού- ο οποίος παρίσταται εδώ και είμαι σίγουρος ότι ούτε αυτός είναι ευχαριστημένος ούτε εγώ ζηλεύω τη θέση του αυτήν τη στιγμή, ότι το να αδειάζει ο Πρωθυπουργός συνολικά το εθνικό Κοινοβούλιο και να ενημερώνει τον ελληνικό λαό απευθείας, χωρίς το Κοινοβούλιο να ξέρει οτιδήποτε, αγνοώντας ακόμα και τη συνεδρίαση, μάς οδηγεί σε άλλη λογική, άλλων εποχών, της κατευθείαν σχέσεως του «ηγεμόνα» με τον λαό.

Αυτά δεν είναι πράγματα που ανήκουν στο πλαίσιο του ευρωπαϊκού κεκτημένου και της ευρωπαϊκής αντίληψης για τη δημοκρατία. Είναι λάθος. Είναι βαρύτατο λάθος και αναμένω από τον Υπουργό των Οικονομικών αύριο να εξηγήσει στο εθνικό Κοινοβούλιο τι ανάγκασε τον Πρωθυπουργό της χώρας να τοποθετηθεί στις 21.00΄, την ώρα που συνεδρίαζε το Κοινοβούλιο, χωρίς καν ο ίδιος να έχει ενημερώσει το Κοινοβούλιο περί τίνος πρόκειται, επί θέματος -ξαναλέω- του Υπουργείου που εδώ ήταν ο Υπουργός του.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Δένδια.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Θέλετε να κάνετε διευκρίνιση, κύριε Υπουργέ; Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω, κύριε Πρόεδρε, ότι ο κ. Δένδιας έχει μια μικρή τάση υπερβολής. Δεν θα το πω αλλιώς.

Το μέρισμα που ανακοίνωσε ο Πρωθυπουργός δεν είναι μόνον θέμα του Υπουργείου Οικονομικών. Θα δείτε, όταν θα το μελετήσετε, ότι έχει θέματα και για συντάξεις, έχει θέματα που άπτονται στην αρμοδιότητά του Υπουργείου Ενέργειας. Θα δείτε ότι υπάρχουν και άλλα θέματα.

Άρα, είναι ένα υπερυπουργικό πράγμα, για το οποίο θα υπάρχει τροπολογία και θα έχουμε τον καιρό να το συζητήσουμε. Δεν θέλουμε να σας ξαφνιάσουμε. Ξέρουμε ότι είστε πάρα πολύ μελετηροί και θα θέλετε να διαβάσετε όλες τις λεπτομέρειες. Όμως από εκεί μέχρι τού να πούμε ότι αλλάζουμε το πολίτευμα γιατί ο Πρωθυπουργός έκανε μια ανακοίνωση καθώς συζητάμε το νομοσχέδιο για τα παίγνια, ίσως εγώ ήμουν πολύ ταπεινός και ίσως είναι λίγο παραπάνω από μικρή η υπερβολή.

Ευχαριστώ πολύ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Θέλετε να κάνετε τώρα παρατήρηση επί του θέματος;

**ΑΝΔΡΕΑΣ ΛΟΒΕΡΔΟΣ:** Μία παρατήρηση θέλω να κάνω.

Έχουν έρθει τα πιο σκληρά μέτρα στη Βουλή αυτή και τα έχει εισηγηθεί ένας Υπουργός Οικονομικών, με πρόλογο περί νεοφιλελευθερισμού, σοσιαλισμού, Αριστεράς, Δεξιάς και λοιπών άλλων άσχετων θεμάτων με την ουσία των μέτρων που επιβάλλει. Και καταδίκης της λιτότητας, λες και η λιτότητα είναι μέτρο. Η λιτότητα είναι κατάσταση που προκύπτει από τα μέτρα.

Έχουμε και ένα αλαλούμ, που δεν ξέρω αν είναι πρόβλημα πολιτεύματος. Ξέρω ότι είναι παίγνιο πολιτικό σε βάρος και της οικονομίας και του ελληνικού λαού. Είναι σε βάρος του ελληνικού λαού, γιατί με κοροϊδίες έχετε διακυβερνήσει τον τόπο επί τρία χρόνια. «Να σου γκρεμίσω το σπίτι, να σου δώσω μία σκηνή να κάθεσαι». Αυτό είστε.

Οπωσδήποτε, κύριε Πρόεδρε, αύριο επί αυτών που ακούστηκαν, επί της εισηγήσεως του Υπουργού, επί όλων συνολικώς των πολιτικών θεμάτων και όχι των τροπολογιών ή των νομοτεχνικών βελτιώσεων, όπως πήγατε να παρουσιάσετε την εναντίον σας κριτική, θα κάνουμε συνολική τοποθέτηση.

Ένα είναι, όμως, το δεδομένο, κύριε Υπουργέ. Μην έχετε καμμία αμφιβολία. Αυτά είναι λόγια που ανταλλάσσονται. Μία είναι η αλήθεια. Στην κάλπη θα τη βρείτε!

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο συνάδελφος κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα μου επιτρέψετε μία ερώτηση επί αμιγώς δικού σας θέματος ως προς το διάγγελμα του κυρίου Πρωθυπουργού, από το οποίο άκουσα ένα κομμάτι ερχόμενος εδώ.

Ο κύριος Πρωθυπουργός ισχυρίστηκε, κυρίες και κύριοι συνάδελφοι, ότι γίνεται αυτή η διανομή του μερίσματος λόγω της υπεραποδόσεως της ελληνικής οικονομίας. Αυτή ήταν, κύριε Υπουργέ, η ακριβής φράση: «Λόγω της υπεραποδόσεως της ελληνικής οικονομίας»!

Όταν εσείς ως Υπουργός Οικονομικών εισηγηθήκατε πέρυσι τον προϋπολογισμό για το 2017 προβλέπατε ανάπτυξη 2,7%. Στη συνέχεια, μεσούντος του χρόνου αναθεωρήσατε στο 1,8%. Τώρα, οι νέες σας προβλέψεις το πάνε στο 1,7%; Άλλοι λένε για 1,6%; Μερικοί μιλάνε για 1,5%; Πάντως, εις πάσαν περίπτωση, θα είναι λιγότερο του αρχικώς προβλεφθέντος. Αυτό πρέπει να το συμφωνήσουμε.

Ο κ. Τσίπρας είναι πραγματικός μάγος. Μόνο ένας μάγος μπορεί να βγαίνει και να λέει στον ελληνικό λαό «πετύχαμε υπεραπόδοση», όταν έχει πέσει έξω τουλάχιστον 1% από τον προϋπολογισμό που έχει ψηφίσει στη Βουλή. Πως γίνεται, δηλαδή, ταυτοχρόνως να είσαι 1% προς τα κάτω και αυτό ταυτόχρονα να είναι υπεραπόδοση; Τέτοιος ψεύτης δεν έχει ξαναγεννηθεί στον πλανήτη! Δεν υπάρχει ο άνθρωπος. Είναι εκτός πάσης λογικής.

Εγώ, όμως, θα ήθελα πάρα πολύ εσείς, που δεν είστε τέτοιος -και το πιστεύω- να μας εξηγήσετε μετά πώς γίνεται ταυτόχρονα να έχετε πέσει έξω στην πρόβλεψή σας και ταυτόχρονα να είναι υπεραπόδοση; Πώς γίνονται και τα δύο; Για να δω αυτά τα τρομερά οικονομικά που μάθατε στην Αγγλία.

Κύριε Δρίτσα, έρχομαι σε εσάς τώρα. Αναρωτήθηκε ο κ. Δένδιας: «Μα, γιατί ο κ. Τσίπρας έρχεται ξαφνικά και κάνει αυτή τη δήλωση του μερίσματος σήμερα στις 21.00΄ η ώρα;». Είναι προφανές ποιος είναι ο υπεύθυνος. Ο κ. Λοβέρδος, λέει. Αυτό το χαρτάκι που καταθέσατε φταίει, κύριε Λοβέρδο.

Θα αναφερθώ σε εσάς, κύριε Δρίτσα, για τους εξής δύο λόγους. Πρώτον, γιατί -χωρίς κανένα ίχνος ειρωνείας- σας θεωρώ εξαιρετικά έντιμο. Δεν θεωρώ όλους τους ανθρώπους έντιμους, ούτε όσους είναι εδώ πέρα μέσα. Εσείς είστε από τους έντιμους. Δεύτερον, γιατί κάποτε ασχολούσασταν πολύ με την άμυνα. Κάποιοι λέγανε ότι θα γινόσασταν και Υπουργός Άμυνας. Μάλλον, σας «έφαγε» την καρέκλα ο Καμμένος. Αυτά συμβαίνουν στην πολιτική.

Το είδατε αυτό το χαρτί που κατέθεσε ο κ. Λοβέρδος; Είχατε βγει προχθές σε μία εκπομπή και υπερασπιζόσασταν τον Καμμένο και λέγατε ότι όλα έγιναν καλώς και αυτός ήταν εκπρόσωπος της Σαουδικής Αραβίας και τέτοια. Σας διαβάζω, λοιπόν, γιατί μπορεί να μην το είδατε.

Αν αυτό δεν είναι για ειδικό δικαστήριο, δεν ξέρω τι είναι στη Βουλή αυτή. Αλλά θα το ψηφίσετε και εσείς το ειδικό δικαστήριο για τον Καμμένο. Δεν μπορείτε να μην το ψηφίσετε.

Στην παράγραφο 7 λέει: «Με το Δ5» -ενημερώνουν τον Υπουργό πριν υπογράψει- «η ελληνική πρεσβεία στο Ριάντ μάς ανέφερε ότι Σαουδάραβες στρατιωτικοί δήλωσαν πλήρη άγνοια για τη δραστηριότητα του κ. Παπαδόπουλου και εξέφρασαν την επιθυμία για συνομιλίες government to government».

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Οι Σαουδάραβες στρατιωτικοί είναι η Κυβέρνηση; Τι λέτε; Ψέματα διαβάζετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όταν σας το λέει η ελληνική πρεσβεία του Ριάντ τι είναι, κυρία μου; Ξέρετε τι θα πει «ελληνική πρεσβεία του Ριάντ»; Θα πει ότι πήγαν οι αξιωματικοί του σαουδαραβικού στρατού στην πρεσβεία, σε αυτόν, δηλαδή, που εκπροσωπεί την Ελληνική Δημοκρατία, του είπαν ότι «εμείς δεν ξέρουμε κανέναν Παπαδόπουλο» και στη συνέχεια, οι αξιωματικοί που υπογράφουν –κύριε Μαντά, μην χαμογελάτε καθόλου- αναφέρουν λεπτομερώς με ποιον τρόπο τους διέταξε ο κ. Καμμένος να προχωρήσουν στην υπογραφή της συμφωνίας. Καίτοι υπάρχει αυτή η ενημέρωση, έβαλε τον κ. Κυριακίδη να πάει με στρατιωτικό αεροσκάφος στη Θεσσαλονίκη για να υπογράψει τη συμφωνία στο αεροδρόμιο.

Με συγχωρείτε, αυτά εάν τα δούμε σε ταινία να γίνονται λέμε: «Αυτά δεν γίνονται». Σε ταινία και δεν τα πιστεύουμε, όχι να έχουν συμβεί στην πατρίδα μας στα αλήθεια και για χάρη της καρέκλας, κύριε Δρίτσα και οι υπόλοιποι να χαμογελάτε! Γιατί εάν αυτό το είχε κάνει Υπουργός προηγούμενης κυβερνήσεως, δικαίως θα ήσασταν εδώ πρώτοι και θα φωνάζατε. Αλλά η καρέκλα είναι γλυκιά.

Για εμένα μπράβο σας! Εξευτελίζετε την Αριστερά μια ώρα αρχύτερα. Καλό είναι αυτό. Θα το βρει μπροστά της η Ελλάδα ως θετικό. Δεν θα τολμήσει ένας αριστερός, εξαιτίας σας, να σηκωθεί να ξαναμιλήσει ποτέ για ήθος, για εντιμότητα και για ακεραιότητα στο μέλλον. Είναι το μόνο καλό το οποίο δίνετε στην πατρίδα.

Βέβαια επειδή βλέπω τον κ. Νικολόπουλο, ο οποίος συχνά φωνάζει -και εκεί στην Επιτροπή της Υγείας όταν με καλέσετε, θα έρθω και θα σας εξηγήσω για το ΚΕΕΛΠΝΟ, γιατί ούτε και αυτά τα έχετε καταλάβει- τι λέτε, κύριε Νικολόπουλε, για όλα αυτά εδώ; Εσείς που κυνηγάτε τα σκάνδαλα ως ο Ηρακλής Πουαρό, εδώ δεν σας έχω ακούσει να λέτε τίποτα. Εδώ υπογράφουν οι στρατιωτικοί από κάτω και ενημερώνουν την ιεραρχία, τον Υπουργό, ότι αυτός δεν εκπροσωπεί τη Σαουδική Αραβία και αυτός διατάζει να υπογραφεί η συμφωνία στο αεροδρόμιο της Θεσσαλονίκης, μην χάσουμε το κελεπούρι και μέχρι σήμερα δεν έχουμε πάρει ούτε ένα ευρώ! Τι κάνει ο Νικολόπουλος, ο διαπρύσιος κήρυκας της καθάρσεως; Για να γνωριζόμαστε σιγά-σιγά εδώ πέρα μέσα.

Πάμε τώρα λίγο στο νομοσχέδιο. Κύριε Υπουργέ, τα πράγματα με το νομοσχέδιο είναι πάρα πολύ απλά. Δύο λόγια θα πω, κύριε Πρόεδρε. Τα πράγματα με το νομοσχέδιο είναι πάρα πολύ απλά. Εξηγήσατε εδώ για ποιο λόγο πρέπει να γίνει αυτή η συμφωνία για τα τυχερά παιχνίδια και την αλλαγή του αριθμού τους και την αύξηση των ετών και σας είπε ο κ. Γεωργαντάς τις ενστάσεις της Νέας Δημοκρατίας και όλα αυτά.

Εδώ το πολιτικό ερώτημα, κύριοι του ΣΥΡΙΖΑ, είναι ένα. Όταν η κυβέρνηση Σαμαρά έφερε την πώληση του ΟΠΑΠ στο σχήμα που σήμερα το έχει...

Κύριε Τσακαλώτε, παρακαλώ την προσοχή σας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πάντα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και εσείς πρώτος, ο ίδιος ο Τσακαλώτος, σας θυμάμαι, -δεν λέω για την αλήστου μνήμης Ζωή Κωνσταντοπούλου, αυτή είχε έρθει εδώ, κύριε Πρόεδρε και έλεγε ότι θα μας πάει όλους σε ειδικό δικαστήριο- αλλά και όλοι οι υπόλοιποι που ήσασταν από πίσω φωνάζατε: «Ξεπούλημα!».

Λέτε τώρα: «Και τι φταίμε εμείς που εσείς το πουλήσατε;» Μάλιστα. Ας υποθέσουμε ότι αυτό το λέτε στα αλήθεια. Αν εσείς δεν θέλατε αυτήν την πώληση και σας την φόρτωσαν οι προηγούμενοι, τι καλύτερη ευκαιρία τώρα αν η εταιρεία χάνει λεφτά, όπως ισχυρίζεται, από τα τυχερά παιχνίδια εσείς να μην κάνετε τη σημερινή ρύθμιση, η εταιρεία να συνεχίζει να χάνει τα λεφτά της και να εξαναγκαστεί μια ώρα αρχύτερα να φύγει; Ποιος ο λόγος, αφού εσείς δεν θέλετε αυτήν την εταιρεία στην Ελλάδα, να φροντίσετε η εταιρεία να κερδίζει λεφτά;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών)**: Υπάρχουν συμβόλαια, διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τα συμβόλαια δεν λένε να τους αλλάξετε τον αριθμό. Όχι, κύριε Υπουργέ, τα συμβόλαια δεν λένε ούτε να τους αλλάξετε τον αριθμό ούτε να τους αυξήσετε τα χρόνια. Αυτά είναι αυτά που ψηφίζετε σήμερα εσείς. Αφήστε τα αυτά σε εμένα.

Άρα, τι αποδεικνύεται; Αποδεικνύεται ότι δεν σας φόρτωσαν οι προηγούμενοι την πώληση του ΟΠΑΠ. Εσείς τη θέλετε την πώληση του ΟΠΑΠ. Και τώρα πρέπει να μας πείτε, αφού τη θέλετε την πώληση, γιατί φωνάζατε όταν η κυβέρνηση Σαμαρά προχώρησε; Τι είναι αυτό που άλλαξε;

Πάω στο τελευταίο που αφορά την τροπολογία του κ. Παππά για τη μείωση του ειδικού φόρου τηλεόρασης κατά 15%, από το 20% στο 5%. Ουαί υμίν Φαρισαίοι υποκριταί! Δεν υπάρχει αυτό που ζούμε στην Ελλάδα. Τον φόρο τον ειδικό στην τηλεόραση τον συμφώνησε με την τρόικα η κυβέρνηση του Γιώργου Παπανδρέου. Δεν τον εφήρμοσε. Ήρθε η κυβέρνηση Σαμαρά, δεν τον εφήρμοσε. Καλώς δεν τον εφήρμοσε.

**ΧΡΗΣΤΟΣ ΑΝΤΩΝΙΟΥ:** Γιατί; Δεν εφήρμοσε νόμο και λέτε καλώς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μη βιάζεστε. Θα ολοκληρώσω. Όπως ξέρετε, με δικές σας ψήφους πάρα πολλές φορές σε αυτό το Κοινοβούλιο έχετε αναστείλει την εφαρμογή νόμων εσείς προσωπικά που φωνάζετε. Εσείς που φωνάζετε, γιατί νομίζετε ότι ο κόσμος δεν ξέρει τι κάνετε εδώ πέρα μέσα. Μη σας φέρω δεκαπέντε νόμους που έχετε ψηφίσει την αναστολή τους.

Πάμε, όμως, στο σημερινό τώρα. Αφού μας υβρίζατε ότι είμαστε όργανα των καναλαρχών, διαπλεκόμενοι, και δεν βάζουμε τον φόρο και λέγαμε εμείς «Παιδιά, αυτόν τον φόρο κακώς τον συμφώνησε ο Παπανδρέου, λάθος έγινε, γιατί αυτός ο φόρος επιβαρύνει τα κανάλια και πάνε στον καταναλωτή και βλάπτει την οικονομία, γι’ αυτό δεν το εφαρμόζαμε», διαπλεκόμενους μας ανεβάζατε, διαπλεκόμενους μας κατεβάζατε.

Δεν μου λέτε, σήμερα που τον φόρο τον οποίο βάλατε και τον διαφημίσατε ως μεγάλη σας επιτυχία τον κόβετε, γιατί από το 20% αφήνετε ένα 5% για το ξεκάρφωμα, τώρα εσείς δεν είστε διαπλεκόμενοι; Δηλαδή, τώρα για ποιον νομοθετείτε ακριβώς; Εσύ, ο Βέττας που με κοιτάς τώρα και χαμογελάς, για ποιον νομοθετείς;

Δεν νομοθετείς για τα κανάλια; Τώρα εσείς δεν είστε διαπλεκόμενοι! Εσείς είστε καλοί άνθρωποι τώρα! Τώρα εσείς το κάνετε για την ψυχή της μάνας σας, είστε καλά παιδιά εσείς, εμείς ήμασταν διαπλεκόμενοι! Το λέω για έναν μόνο λόγο. Εγώ λέω ότι ο φόρος αυτός δεν έπρεπε να μπει ποτέ. Και είναι σωστό…

**ΧΡΗΣΤΟΣ ΑΝΤΩΝΙΟΥ:** …(δεν ακούστηκε)

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Γιατί, άλλαξε κάτι; Θα κάνετε διαγωνισμό. Τον φόρο τον καταργείτε τώρα και αναδρομικά. Άρα, τι κάνετε σήμερα; Δικαιώνετε την κυβέρνηση Σαμαρά που δεν έβαζε αυτόν τον φόρο -διότι αυτός ο φόρος δεν έπρεπε να μπει-, με τη διαφορά ότι δεν έρχεστε να πείτε τώρα στη Βουλή, «παιδιά, συγγνώμη γι’ αυτά που σας σούρναμε, συγγνώμη για όλη αυτήν τη «λάσπη» που πετάγαμε». Διότι αν ίσχυε η «λάσπη» που πετάγατε σε εμάς τότε, τώρα σε εσάς που βάλατε τον φόρο και βγάζετε τον φόρο, ισχύει εις διπλούν.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Κάναμε τον διαγωνισμό

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ο διαγωνισμός σας ακυρώθηκε. Το Συμβούλιο της Επικρατείας…

**ΠΡΟΕΔΡΕΥΩΝ (Σπυρίδων Λυκούδης):** Δεν γίνεται πάντως διάλογος, κύριε Γεωργιάδη. Δεν γίνεται διάλογος. Ήδη είμαστε στα δέκα λεπτά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ακυρώθηκε ο διαγωνισμός.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Θα γίνει.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Τον φόρο τον καταργείτε αναδρομικά, κύριε. Για να ξέρετε τι ψηφίζετε. Δεν καταργείτε τον φόρο όταν θα γίνει ο διαγωνισμός. Τον καταργείτε αναδρομικά τον φόρο.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Τώρα θα γίνει ο διαγωνισμός…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Αφήστε τα αυτά σε εμένα. Αν το έκανε αυτό η Νέα Δημοκρατία, πρώτος εσύ που φωνάζεις θα έλεγες για διαπλοκή. Εγώ το μόνο που σας λέω είναι: καλώς βγάζετε τον φόρο, ο οποίος δεν έπρεπε να μπει, αλλά να ξέρει ο ελληνικός λαός πόσο ψεύτες και υποκριτές είστε και σε αυτό το θέμα!

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Γεωργιάδη.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, παρακαλώ τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Δρίτσας για ένα λεπτό.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, δεν συνηθίζω να ζητώ επί προσωπικού τον λόγο. Συνήθως γίνεται κατάχρηση στα αιτήματα για να λάβει ένας Βουλευτής τον λόγο επί προσωπικού. Εγώ το αποφεύγω, αλλά εδώ είναι ad hoc, διότι αναφέρθηκε τρεις-τέσσερις φορές ο κ. Γεωργιάδης σε εμένα.

Ειλικρινά ευχαριστώ για τη δήλωσή του ενώπιον του Κοινοβουλίου ότι τιμά την εντιμότητά μου. Εγώ το εισπράττω ως την εντιμότητα όλων των μελών του ΣΥΡΙΖΑ, αλλά εν πάση περιπτώσει εκείνος σε εμένα απευθύνθηκε. Δεν μπορώ να κατανοήσω βέβαια πώς μπορεί να συνδέεται μια τέτοια δήλωση με τη συμπλήρωση ότι και αυτό δεν έχει καμμία θέση ειρωνείας. Αν είχα μια επαρκή απάντηση -δεν τη ζητώ- θα συγχωρούσα τα επόμενα.

Όντως υπομειδίασα όταν άκουσα τη ρητορική του κ. Γεωργιάδη για το πόσο δεν λέει αλήθεια ο Πρωθυπουργός και ο Υπουργός Οικονομικών για την υπεραπόδοση. Διότι εκείνη την ώρα ακούγοντας τέτοια επιχειρήματα ήταν πολύ φυσιολογικό να μου έρθει η σκέψη «δηλαδή ο Αλέξης Τσίπρας, ο Πρωθυπουργός της Ελλάδας, ο Ευκλείδης ο Τσακαλώτος, από την τσέπη τους θα τα δώσουν αυτά τα χρήματα ή πού αλλού μπορούσαν να τα βρουν αν δεν υπήρχε η υπεραπόδοση;». Και όντως γι’ αυτό υπομειδίασα. Από εκεί και πέρα, όλα τα άλλα έχουν απαντηθεί και από τον Υπουργό κ. Παππά και από τους υπόλοιπους.

Πιστεύω -και τελειώνω με αυτό- ότι στοιχείο και της πολιτικής εντιμότητας, την οποία εγώ και τα άλλα μέλη του ΣΥΡΙΖΑ με αυτόν τον τρόπο υπηρετούμε, είναι ότι δεν χρησιμοποιούμε το Κοινοβούλιο για να παράγουμε τρίλεπτα και πεντάλεπτα και δεκάλεπτα στα τηλεοπτικά παράθυρα. Διότι νομίζω ότι αυτό δεν ενισχύει το Κοινοβούλιο, αντίθετα ενισχύει έναν δημόσιο διάλογο που οδηγεί σε πλήρες αδιέξοδο για κάθε θέμα, σε βάρος της ελληνικής κοινωνίας.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Δρίτσα.

**ΧΡΗΣΤΟΣ ΜΑΝΤΑΣ:** Κύριε Πρόεδρε, παρακαλώ τον λόγο ως Κοινοβουλευτικός Εκπρόσωπος για μια παρατήρηση.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Μαντά, έχετε τον λόγογια δύο λεπτά.

**ΧΡΗΣΤΟΣ ΜΑΝΤΑΣ:** Μια μικρή τοποθέτηση θέλω να κάνω για να εξηγήσω, γιατί θα μιλήσω κι εγώ αύριο.

Θέλω να πω, κύριε Πρόεδρε και αγαπητοί συνάδελφοι, ότι είναι τέτοιος ο πανικός από την πλευρά συγκεκριμένων κομμάτων της Αντιπολίτευσης που τοποθετήθηκαν απέναντι στο διάγγελμα του Πρωθυπουργού της χώρας, ώστε οι ερμηνείες που δώσανε δεν είναι απλώς υπερβολικές.

Θα τις μελετήσω και μια δεύτερη φορά από τα Πρακτικά πριν από την αυριανή μου ομιλία. Αλλά στο πρώτο άκουσμα πραγματικά μένει κάποιος άφωνος. Μία εξήγηση, δηλαδή, είναι ότι σχεδόν καταλύεται το πολίτευμα και η άλλη εξήγηση είναι ότι η απάντηση θα δοθεί στην κάλπη. Στις ερμηνείες του κ. Γεωργιάδη δεν θέλω να αναφερθώ καθόλου. Διότι αυτές είναι όχι μόνο υπερβολές, αλλά κάτι παραπάνω, το οποίο δεν θέλω αυτή την στιγμή να το αποτυπώσω με κανέναν τρόπο.

Θέλω, όμως, -και τελειώνω με αυτό- να πω ότι είναι πολύ κακός σύμβουλος και η αμηχανία και η αγωνία και το άγχος. Όσο δε γι’ αυτούς οι οποίοι αποζητάνε και έχουν κώλυμα με τις καρέκλες, ας ψάξουν αλλού και όχι στην Κοινοβουλευτική Ομάδα του ΣΥΡΙΖΑ.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Μαντά.

Τον λόγο έχει ο συνάδελφος κ. Καβαδέλλας για επτά λεπτά.

**ΔΗΜΗΤΡΙΟΣ ΚΑΒΑΔΕΛΛΑΣ:** Κυρίες και κύριοι συνάδελφοι, επιτρέψτε μου να ξεκινήσω την ομιλία μου με μία σύντομη αναφορά στα βασικά χαρακτηριστικά του υπό ψήφιση νομοσχεδίου, προκειμένου στη συνέχεια να αναφερθώ στους λόγους για τους οποίους αντιμετωπίζουμε κατ’ αρχάς θετικά -και έχουμε επισημάνει κάποιες δικές μας θέσεις- το νομοσχέδιο.

Γιατί το αντιμετωπίζουμε θετικά; Γιατί, θα βάλει ίσως τα πράγματα σε τάξη εις όφελος του ελληνικού δημοσίου το οποίο χάνει χρήματα αυτή την στιγμή λόγω του ότι δεν έχει θεσμοθετηθεί, δεν έχει υπάρξει μία σύγχρονη νομοθετική ρύθμιση πάνω στα τυχερά παίγνια.

Θα ήθελα, λοιπόν, να εκφράσω τη δυσφορία μου για τη συνέχιση της πάγιας πρακτικής της Κυβέρνησης. Μιλάω για έναν μεγάλο αριθμό τροπολογιών που ως εκ θαύματος έρχονται την τελευταία στιγμή για να μην μπορούμε να μελετήσουμε, με εξαίρεση βέβαια την τροπολογία για το καζίνο της Πάρνηθας. Και παρεμπιπτόντως, ίσως θα έπρεπε να μελετηθεί η μεταφορά του καζίνου στα όρια του Δήμου Αχαρνών. Θα ήταν πολύ πιο –ας πούμε- δίκαιο.

Οι νομοθετικές ρυθμίσεις που συζητάμε σήμερα προβλέπουν κατ’ αρχάς τη μείωση από τις τριάντα πέντε χιλιάδες στις είκοσι πέντε χιλιάδες του αριθμού των παιγνιομηχανημάτων που μπορούν να λειτουργούν στην ελληνική επικράτεια. Επιπλέον, δεν προβλέπεται δυνατότητα παραχώρησης από τον ΟΠΑΠ του δικαιώματος εγκατάστασης και εκμετάλλευσης παιγνιομηχανημάτων σε παραχωρησιούχους.

Επεκτείνουν κατά οκτώ χρόνια τον χρόνο ισχύος της άδειας εκμετάλλευσης παιγνιομηχανημάτων από τον ΟΠΑΠ. Εισάγουν δε ρητή νομοθετική εξουσιοδότηση για την υπογραφή νέας σύμβασης μεταξύ του ελληνικού δημοσίου και της εταιρείας «ΟΠΑΠ Α.Ε.» για την εξειδίκευση των όρων και των προϋποθέσεων άσκησης του δικαιώματος της «ΟΠΑΠ Α.Ε.» στην εγκατάσταση και εκμετάλλευση των παιγνιομηχανημάτων.

Επιπλέον, προβλέπουν την αύξηση από είκοσι πέντε σε πενήντα τον αριθμό των παιγνιομηχανημάτων στο κατάστημα, που μπορούν να τοποθετηθούν σε αμιγείς χώρους και από τρία σε δεκαπέντε του αριθμού των παιγνιομηχανημάτων που μπορεί να εγκαταστήσει ο ΟΠΑΠ στα πρακτορεία του.

Όπως τονίσαμε και στη συζήτηση στην επιτροπή, το νομοσχέδιο κινείται προς την ορθή κατεύθυνση σε μια προσπάθεια να συνεισφέρει στην εξυπηρέτηση του δημοσίου συμφέροντος και να μην υπάρχει μαύρο χρήμα και παράνομος τζόγος.

Στοχεύει, λοιπόν, στην ενίσχυση της προστασίας των παιχτών αναλόγων μηχανημάτων. Θα το συζητήσουμε αυτό βεβαίως.

Επιχειρεί μια απλοποίηση της ελεγκτικής αρμοδιότητας της ΕΕΕΠ. Αυτό ισχυρίζεται η Κυβέρνηση ότι θα προέλθει από τη συνολική μείωση των παιγνιομηχανημάτων από τις τριάντα πέντε χιλιάδες στις είκοσι πέντε χιλιάδες που θα τεθούν σε λειτουργία από την εταιρεία «ΟΠΑΠ Α.Ε.» σε ολόκληρη την ελληνική επικράτεια, αλλά και από την αύξηση του αριθμού των παιγνιομηχανημάτων που επιτρέπεται να εγκατασταθούν σε αμιγείς χώρους καταστήματα τύπου β΄ κατά μέγιστο σε πενήντα από το υφιστάμενο πλαφόν των είκοσι πέντε και σε καταστήματα της εταιρείας «ΟΠΑΠ Α.Ε.», δηλαδή, καταστήματα τύπου στ΄, σε δεκαπέντε ανά κατάστημα από το όριο των τριών που ισχύει μέχρι σήμερα.

Το παρόν, λοιπόν, νομοσχέδιο έχει ως στόχο -και πρέπει να έχει αυτόν τον στόχο- να συνδράμει στην προσπάθεια μείωσης του εθισμού στα παίγνια και στην ανεξέλεγκτη κατασπατάληση χρήματος έως και τη διάπραξη εγκληματικών συμπεριφορών, που προκύπτουν και συνδέονται με τον τζόγο.

Μπορεί, επίσης, να συνεισφέρει στη διοχέτευση των παικτών στους νόμιμα οριζόμενους και ελεγχόμενους χώρους, που διαθέτουν βεβαίως την απαραίτητη πιστοποίηση, και συμβάλλει στην αποτροπή καταφυγής σε παράνομους παρόχους και διαφυγή χρήματος από την Ελλάδα προς το εξωτερικό.

Τείνει προς την καλύτερη οργάνωση της αγοράς παιγνιομηχανημάτων και συμβάλλει στην καταπολέμηση του ξεπλύματος βρώμικου χρήματος και της φοροδιαφυγής πάλι προς οικονομικό όφελος του δημοσίου. Υπάρχουν πολλά θετικά.

Ευελπιστούμε στο σημείο αυτό ότι θα μπορέσει η προσπάθεια αυτή της Κυβέρνησης να περιορίσει και το φαινόμενο των παράνομων μηχανημάτων που, όπως ειπώθηκε, τα διαφυγόντα κέρδη από αυτά φτάνουν και ξεπερνούν το ποσό του 1,3 δισεκατομμυρίου ευρώ.

Θεωρούμε δίκαιο, επίσης, δεδομένου ότι ο ΟΠΑΠ έχει ήδη καταβάλει το συνολικό ποσό των 560 εκατομμυρίων ευρώ προκειμένου να αποκτήσει το δικαίωμα λειτουργίας τριάντα πέντε χιλιάδων μηχανημάτων σύμφωνα με την υπογραφείσα με το ελληνικό δημόσιο σύμβαση, να του δοθεί κάποιο ικανό αντάλλαγμα, προκειμένου να αντισταθμιστεί αυτή η απώλεια εσόδων της εταιρείας. Μετά από τη μείωση των μηχανημάτων βεβαίως και προς αυτήν την κατεύθυνση υπάρχει μία πρόταση από τα δέκα στα δεκαοκτώ χρόνια να αυξηθεί η περίοδος ισχύος της αδείας.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Θα πρέπει, όμως, να καταθέσω και κάποιες επιφυλάξεις ως προς το γενικότερο πλαίσιο της λειτουργίας της αγοράς παιγνίων που τέθηκε από τον κανονισμό της ΕΕΕΠ τον Νοέμβριο του 2016.

Έχουμε θέσει κάποια ζητήματα όπως να υπάρξει μία ταυτότητα παίκτη. Μάλλον έγινε αποδεκτό από την Κυβέρνηση απ’ ό,τι κατάλαβα. Να διαθέτει ηλεκτρονική ταυτότητα ο παίκτης, για να ξέρουμε πώς παίζει.

Επίσης, να εξεταστεί η θέση ανώτατου ορίου απώλειας σύμφωνα με τη φορολογική δήλωση. Θα μπορούσε να τεθεί μία απόσταση του ενός από τον άλλον, ας πούμε στα διακόσια μέτρα, για να μην δημιουργείται πιάτσα. Γιατί όταν δημιουργείται πιάτσα μαζεύονται όλοι οι άρρωστοι εκεί.

Τα αλκοολούχα ποτά δεν πρέπει να σερβίρονται στους χώρους που γίνεται το παιχνίδι. Να υπάρχει και μια επιγραφή να βοηθάει στην επικοινωνία του εξαρτημένου, με κάποιους ειδικούς.

Συνοψίζοντας, λοιπόν, θα ήθελα να πω ότι είμαστε θετικοί. Το χρέος μας, της Ένωσης Κεντρώων, είναι να διαφυλάξουμε και να προστατέψουμε την ελληνική οικογένεια. Προς τούτο, το κόμμα μας έχει καταθέσει μια τροπολογία για την ένταξη των τριτέκνων και πολυτέκνων οικογενειών στον ν.1910/1944. Η πρότασή μας αφορά και άλλες κατηγορίες, όπως περιπτώσεις ανάπηρων πολέμου, θυμάτων πολέμου, χήρων με ιδιότητα τρίτεκνης οικογένειας, αφορά περιπτώσεις θανάτου ενός ή περισσοτέρων από τα τρία τέκνα και στοχεύει στην επέκταση της ιδιότητας της πολυτεκνικής οικογένειας και των συναφών ευεργετημάτων και στις τρίτεκνες οικογένειες.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Καβαδέλλα.

Τον λόγο έχει ο ανεξάρτητος Βουλευτής κ. Νικολόπουλος για επτά λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, νομίζω ότι ο κατελθών Πρόεδρος δεν πρόσεξε ότι ζήτησα και εγώ επί προσωπικού, όπως έδωσε στους άλλους, να μου δώσει τα δύο λεπτά. Γι’ αυτό, παρακαλώ για την ανοχή σας.

**ΠΡΟΕΔΡΕΥΩΝ (Μάριος Γεωργιάδης):** Αν μου σηκώνατε το χέρι, θα σας τον έδινα.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Το σήκωσα επανειλημμένως, αλλά δεν ήθελα να δημιουργήσω θέμα.

**ΠΡΟΕΔΡΕΥΩΝ (Μάριος Γεωργιάδης):** Θα έχετε την ανοχή, μην ανησυχείτε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Παρ’ ότι ο γνωστός Άδωνις είπε ό,τι είπε, νιώθω την ανάγκη από το Βήμα αυτό να δώσω μια εξήγηση και μια απάντηση.

Ξέρετε, είναι μουσαφίρης και έτσι δεν ξέρει τι επικρατεί στην παράταξη αυτή.

Εμένα, λοιπόν, κυρίες και κύριοι συνάδελφοι, όταν ο Κώστας Καραμανλής με έκανε γραμματέα σκανδάλων, γραμματέα ενημέρωσης –τεκμηρίωσης, μάλλον θα λέγαμε τότε, έμεινα για όλα τα χρόνια που ήταν Αρχηγός της Νέας Δημοκρατίας-μου είπε: «Σε παρακαλώ πολύ, κανένα σκάνδαλο-μαϊμού». Θα είναι αληθινά τα σκάνδαλα, που θα αναδεικνύουμε. Θα είναι πραγματικά. Δεν θα κάνεις θελήματα για κάποιους μόνο και μόνο για να δημιουργείς εντυπώσεις!».

Να είναι καλά! Να είσαι καλά, ρε Κώστα, όπου και να είσαι, γιατί σήμερα ακολουθώντας την εντολή του, κατέπεσε η αγωγή του κ. Αλαφούζου, που είχε κάνει εις βάρος μου. Γιατί το είχε πει στην εξεταστική επιτροπή, τότε που εξετάζαμε για τα δάνεια των ΜΜΕ, «θα σου κάνω αγωγή!». Και την έκανε. Και σήμερα με ενημέρωσε ο κ. Ματζουράνης ότι βγήκε η απόφαση και κατέπεσε η αγωγή.

Το ίδιο έγινε με τον κ. Μπόμπολα, γιατί όσα σκάνδαλα ανέδειξα ήταν αληθινά και πραγματικά. Δεκαοκτώ μήνες φυλακή πρωτόδικα και δώδεκα! Πατήρ και υιός Μπόμπολας! Το ίδιο έγινε με τον κ. Κοντομηνά! Τον θυμάστε στην εξεταστική επιτροπή; Η Δ΄ ΔΟΥ του έβγαλε 75 εκατομμύρια!

Ήταν, λοιπόν, πραγματικά τα σκάνδαλα. Αυτή είναι η διαφορά, κύριε Γεωργιάδη. Αλλά που να τα ξέρετε εσείς αυτά; Δεν πειράζει.

Όμως, δεν είναι το μόνο, που μου κάνει εντύπωση και με θλίβει. Ήταν αυτό, που σήμερα παρακολουθήσαμε. Ποιος να το περίμενε τώρα από το λαϊκό κόμμα αυτό της Κεντροδεξιάς; Να ακούγεται από τον Νίκο Δένδια –θα μου πείτε, παιδί του Κολεγίου είναι και ο Νίκος, αλλά δεν πειράζει, είναι εκλεγμένος- ότι στεναχωριέται, γιατί ο Πρωθυπουργός ανακοίνωσε κάποιες κοινωνικές παροχές. Αντί να πουν ότι είναι λίγα αυτά, είναι ψίχουλα, εμείς θέλουμε περισσότερα, εμείς θα δώσουμε περισσότερα, αυτοί λένε: Εμείς θα σας πάρουμε και ό,τι έχει απομείνει, και τη σκηνή που είπε ο άλλος.

Θεέ μου, αν είναι δυνατόν! Έχουν χάσει το μέτρο; Δεν τους μιλάει κανένας; Δεν καταλαβαίνουν σε τι κατήφορο είναι; Τόση πίκρα σήμερα; Γιατί, λέει, ο Πρωθυπουργός είπε υπέρ των αδυνάτων και των πτωχών; Καταλύεται το Πολίτευμα.

Και ακούστηκε κάτι ακόμα πιο φοβερό. Άκου, κύριε Γεωργαντά, εσύ που είσαι από το δεξιό Κιλκίς. Έχει, λέει, ο Πρωθυπουργός αδιαμεσολάβητη σχέση με τον λαό; Πω, πω! Οι ηγέτες δεν πρέπει, λέει. Και είναι έτσι. Γιατί στην Πάτρα, που ήρθαν προχθές, είχε ένα μπουκάλι οινόπνευμα στην τσέπη, για να καθαρίζει τα χέρια του από τα μικρόβια. Δεν υπάρχει μια φωτογραφία με πολίτες. Τους είχε πει: «Εγώ με το πόπολο; Ο ηγέτης; Εσείς είστε υποχρεωμένοι να με υπηρετείτε και σας κάνω χάρη. Εγώ δεν έχω τώρα πολλά-πολλά με τον λαό.» Και βγαίνει κάθε μέρα και βγήκε και σήμερα εδώ.

Κυρίες και κύριοι συνάδελφοι, θέλω να πω και για την αμηχανία και την ένοχη στάση της Αντιπολίτευσης στο συζητούμενο…

**ΓΕΩΡΓΙΟΣ ΓΕΩΡΓΑΝΤΑΣ:** Για την Κυβέρνηση θα πούμε τίποτα; Είπατε τίποτα;

**ΝΙΚΟΛΑΟΣ ΝΙΚΟΛΟΠΟΥΛΟΣ:** Για την Κυβέρνηση λέμε, κύριε Γεωργαντά, εκείνα που κάνει λάθος.

Ξέρετε, τι έχετε πάθει; Εσείς και για τα σωστά, λέτε ότι είναι λάθος και γι’ αυτό δεν σας παίρνει κανένας σοβαρά. Καταλάβατε;

**ΓΕΩΡΓΙΟΣ ΓΕΩΡΓΑΝΤΑΣ:** Εμείς ψηφίζουμε κιόλας!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Έτσι, λοιπόν, πριν λίγες μέρες στην επιτροπή, άκουσε και ο κ. Γεωργαντάς, γιατί ήταν ο εισηγητής, τι συμβαίνει στην Ελλάδα με τα παράνομα «φρουτάκια», που λειτουργούν σε όλη τη χώρα. Ακούσαμε όλοι, και αυτοί που σήμερα λένε «ναι», λένε «όχι», λένε «ναι» επί της αρχής, άλλα δεν θα ψηφίσουμε επί των άρθρων», ότι λειτουργούν εκατό χιλιάδες παράνομα «φρουτάκια», που τζιράρουν 1,5 δισεκατομμύριο τον χρόνο, και που το κράτος χάνει 400 εκατομμύρια ευρώ! Ποιοι έχουν τα παράνομα; Οι φρουτέμποροι στη λαχαναγορά; Όχι! Γνωστοί των ΜΜΕ!

Είναι πραγματικά απίστευτο! Και τι θέλουν; Να συνεχισθεί αυτή η παρανομία ελεύθερα.

Έχετε δει τα στοιχεία της Επιτροπής Εποπτείας Ελέγχου Παιγνίων; Λέει ότι από το 2005 έως το 2015 είχαμε περισσότερες από δεκαοκτώ χιλιάδες βεβαιωμένες παραβιάσεις του νόμου για τα τυχερά παιχνίδια, ότι κατασχέθηκαν περισσότερα από 5 εκατομμύρια ευρώ και έγιναν είκοσι εννέα χιλιάδες συλλήψεις. Να το ξαναπώ; Συνελήφθησαν είκοσι εννέα χιλιάδες άτομα.

Ξέρετε ότι τόσος είναι ο πληθυσμός της Τρίπολης; Αυτό είναι, λοιπόν, το θηρίο της ανομίας των στεκιών του παράνομου τζόγου.

Ξέρετε τι είπε η κ. Μπακογιάννη, η αδερφή του κ. Μητσοτάκη; Είπε: «Α, εάν ψηφιστεί αυτό, θα γίνει όλη η Ελλάδα ένα απέραντο καζίνο.». Μα ακόμη πού ζείτε;

Και εάν αυτά δεν σας φτάνουν, σας παρακαλώ να θυμηθείτε τον σάλο που είχαν προκαλέσει οι εκπομπές του Μάκη Τριανταφυλλόπουλου, εκείνες οι τηλεοπτικές εκπομπές για τα περιβόητα και διαβόητα «φρουτάκια».

Εμείς, λοιπόν, σήμερα, ξεκάθαρα, με την ψήφο μας, θα πούμε «ναι» στους παράνομους ή στους νόμιμους, στα παράνομα ή στα ανεξέλεγκτα παιγνιομηχανήματα; Α, αυτό είναι το δίλημμα, όλα τα άλλα είναι έτσι, γιατί νομίζουν ότι δεν καταλαβαίνει ο κόσμος.

Εδώ, λοιπόν, πρέπει να ακούσουν οι Ελληνίδες και οι Έλληνες, αυτοί που πήγαν χθες στην κάλπη, για να αναδείξουν Αρχηγό στο ΠΑΣΟΚ και στις λοιπές μικρές ομάδες που το ακολουθούν, ότι είναι τριάντα πέντε χιλιάδες τα ηλεκτρονικά μηχανήματα και αυτά τα έδωσε η Κυβέρνηση του ΠΑΣΟΚ, ο κ. Βαγγέλης Βενιζέλος. Σήμερα –τι υποκρισία, Θεέ μου!- ψηφίζει ναι, λέει, επί της αρχής, αλλά όχι επί των άρθρων. Πώς εξηγείται αυτό, τι να σας πω;

Ο κ. Γιαννακόπουλος –βλέπω ότι μόνο η Κατερίνα είναι εδώ, παλιά ΟΝΝΕΔίτισσα του 1974- ήταν στο εκτελεστικό γραφείο της ΟΝΝΕΔ. Είναι ο μετέπειτα γενικός γραμματέας του Βαγγέλη Βενιζέλου, που τον έπαιρνε στα Υπουργεία, γενικός γραμματέας του ΠΑΣΟΚ δηλαδή, όχι τυχαία θέση, δεξί χέρι. Τον διόρισε το ΠΑΣΟΚ Πρόεδρο της Επιτροπής Ελέγχου Παιγνίων. Προχθές, στην επιτροπή ήρθε ο άνθρωπος και είπε ότι είναι όλα καλώς καμωμένα αυτά που κάνουν σήμερα αυτοί εδώ. Το είπε ο κ. Γιαννακόπουλος του ΠΑΣΟΚ. Δεν τον άκουσαν; Τον άκουσαν. Τώρα, τι υπερισχύει; Ο κυβερνητικός ή ο αντιπολιτευτικός εαυτός; Δεν ξέρω, είναι δικό σας θέμα. Λύστε το.

Ειπώθηκαν πολλά, λοιπόν, στη συνεδρίαση, που βγήκαν και τα μαχαίρια για να κληθεί στην επιτροπή και ο Αντώνης Στεργιώτης, αυτός ο άντρας ο λεβέντης, ο Πρόεδρος της ΕΕΕΠ, που διόρισε ο Βαρουφάκης.

Ξέρετε γιατί τον διόρισε; Ακούστε, λοιπόν, εσείς, οι εχθροί του Βαρουφάκη γιατί διόρισε αυτόν τον άντρα και ποια βρωμοδουλειά είχαν συμφωνήσει να κάνουν. Τα λέει εδώ ο κ. Βαρουφάκης στο βιβλίο του. Στο βιβλίο του ομολογεί ότι σκεφτόταν να καταργήσει την άδεια που δόθηκε στον ΟΠΑΠ. Όμως, επειδή δεν μπορούσε γιατί ο ΟΠΑΠ θα προσέφευγε στα δικαστήρια, τα οποία θα κέρδιζε και αυτό θα κόστιζε στο κράτος πολλά λεφτά που δεν υπήρχαν, γι’ αυτό σχεδίασε την αλλαγή του κανονισμού. Είχε βρει τον κατάλληλο άνθρωπο, για την κατάλληλη θέση, τον Αντώνη Στεργιώτη, τον άνθρωπο των καζίνων, για όσους δεν το ξέρετε. Και τι έκανε ο κ. Στεργιώτης; Ακριβώς αυτό, μόλις λίγο μετά τον διορισμό του, πέρασε τον καινούργιο κανονισμό. Και μετά τι έγινε; Ο ΟΠΑΠ έσυρε την Κυβέρνηση στα δικαστήρια διεκδικώντας αποζημιώσεις εκατοντάδων εκατομμυρίων ευρώ και άφησε τους παράνομους να αλωνίζουν και φόρτωσε τη χώρα με μια δικαστική περιπέτεια και απώλειες εσόδων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, παρακαλώ.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ολοκληρώνω, κύριε Πρόεδρε.

Εγώ θέλω να επαναλάβω ό,τι είπα στην επιτροπή μπροστά στον κ. Στεργιώτη, ότι τις επόμενες ημέρες καταθέτω μηνυτήρια αναφορά, για να δούμε τις προσωπικές, τις πραγματικές του ευθύνες και βεβαίως, μαζί και το βιβλίο του κ. Βαρουφάκη.

Κυρίες και κύριοι συνάδελφοι, γιατί έπρεπε να αναλάβει ο αμέσως επόμενος πρόεδρος, ο κ. Καραγρηγορίου; Για να κλείσει εταιρείες, που είχαν εισηγηθεί οι αρμόδιες αρχές στον κ. Στεργιώτη ότι παρανόμως παίζουν και έπρεπε να τις κλείσει. Γιατί δεν τις έκλεινε; Πόσα λεφτά παίχτηκαν σ’ αυτές τις εταιρείες μέχρι να κλείσουν; Πόσα λεφτά έχασε το κράτος απ’ αυτές; Πόσα εκατομμύρια παράνομα κέρδισαν οι εθνικοί στοιχηματατζήδες; Ποιοι πήραν βιδάνιο; Τις απαντήσεις θα τις δώσουν τα πορίσματα των Οικονομικών Εισαγγελέων και τα σχετικά εισαγγελικά βουλεύματα που θα εκδοθούν γύρω απ’ αυτό το μεγάλο σκάνδαλο.

Κυρίες και κύριοι συνάδελφοι, κλείνοντας, θέλω να σταθώ και σ’ αυτά που είπαν οι εκπρόσωποι των πρακτόρων των ΟΠΑΠ, που ήρθαν στην Βουλή και μας μίλησαν. Οι καψεροί, τώρα στην καινούργια ιμιτασιόν Νέα Δημοκρατία, δεν ξέρουν ότι τα πρακτορεία των ΠΡΟ-ΠΟ είναι τα εκλογικά κέντρα, εκεί που χτυπά η καρδιά πολλών απλών ανθρώπων, ότι είναι ένα κέντρο ψυχαγωγίας.

Αυτοί, λοιπόν, οι τεσσερισήμισι χιλιάδες μικρομεσαίοι τίμιοι οικογενειάρχες επιχειρηματίες ήρθαν και μας παρακάλεσαν προχθές στην επιτροπή να ψηφίσουμε «ναι». Είπαν: «Έχουμε ματώσει οικονομικά, γιατί έχουμε εγκαταστήσει ένα, δύο, τρία, τέσσερα μηχανήματα». Και αναρωτιέμαι, γυρίζετε και σε αυτούς την πλάτη;

**ΠΡΟΕΔΡΕΩΝ (Μάριος Γεωργιάδης):** Κύριε Νικολόπουλε, έχουμε φτάσει ήδη στα έντεκα λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Για ποιον; Γυρίζετε την πλάτη σε αυτούς υπέρ ποιου να πάρει η ευχή; Για ποιον δουλεύετε; Για ποιου τα συμφέροντα, δηλαδή; Αν δεν είστε με τον προποτζή της γειτονιάς σας, με ποιον είστε; Με τον εθνικό στοιχηματατζή, που είναι και εθνικός εργολάβος, που είναι και εθνικός σκουπιδιάρης, που είναι όλα εκείνα, αλλά που ο καψερός τον τελευταίο καιρό έχει και αυτός την τύχη του Σταύρου Ψυχάρη; Διάβασα σήμερα ότι βγαίνει το σπίτι του στον Άγιο Διονύσιο σε πλειστηριασμό και οι ενδιαφερόμενοι μπορούν να πάνε να το δουν για να το «χτυπήσουν», μιας και δεν γίνεται τίποτα, κύριε Γεωργαντά, με αυτή την Κυβέρνηση.

**ΠΡΟΕΔΡΕΩΝ (Μάριος Γεωργιάδης):** Κύριε Νικολόπουλε, ολοκληρώστε. Έχετε εξαντλήσει την ανοχή μου.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αυτό λοιπόν κυρίες και κύριοι συνάδελφοι, είναι το στοίχημα όλων μας από τη Δεξιά μέχρι την Αριστερά. Αυτό είναι το στοίχημα όλων μας. Και εμείς σε αυτό, βεβαίως, δεν θα αρνηθούμε τη θετική μας ψήφο.

Σας ευχαριστώ.

**ΠΡΟΕΔΡΕΩΝ (Μάριος Γεωργιάδης):** Ευχαριστούμε τον κ. Νικολόπουλο.

Τον λόγο έχει ο κ. Μάρδας από την Κοινοβουλευτική Ομάδα του ΣΥΡΙΖΑ. Ελάτε, κύριε συνάδελφε, έχετε τον λόγο για επτά λεπτά.

Μέχρι να ανέβετε στο Βήμα, να σας ενημερώσω ότι απομένουν τέσσερις Βουλευτές και θα κλείσουμε την αποψινή συνεδρίαση. Οπότε, λογικά, μέσα στο επόμενο μισάωρο θέλω να πιστεύω ότι θα έχουμε ολοκληρώσει.

**ΔΗΜΗΤΡΙΟΣ ΜΑΡΔΑΣ:** Κύριε Πρόεδρε, κυρίες και κύριοι συνάδελφοι, όπως είχα πει και στην επιτροπή, μακάρι να ζούσαμε σε έναν κόσμο που δεν θα είχε ούτε τσιγάρα ούτε ποτά ούτε καζίνο ούτε ΠΡΟΠΟ ούτε ΛΟΤΤΟ ή οτιδήποτε. Με τίποτα από αυτά δεν ασχολούμαι και δεν θα μου έλειπε τίποτα.

Αλλά ξέρετε τι θα γινόταν στη χώρα μας αν τα απαγορεύαμε όλα; Πρώτον, αν έκανα τέτοια εισήγηση, θα με εξοστρακίζατε ίσως όλοι από εδώ μέσα. Από την άλλη πλευρά, θα χαρίζαμε έναν πλούσιο τουρισμό σε όλες τις χώρες εκτός Ελλάδας, όπως γίνεται σε κάθε τι απαγορευμένο.

Δυστυχώς, σε αυτή την ανοιχτή αγορά που ζούμε, κάποια πράγματα, κάποια πάθη, είμαστε υποχρεωμένοι να τα ακολουθήσουμε. Το ζητούμενο στην όλη υπόθεση είναι αυτά τα πάθη να μη δημιουργούν πολλές στρεβλώσεις. Μια στρέβλωση είναι η φορολογία. Όταν, λοιπόν, απαγορεύουμε κάτι, τότε αυτό οδηγεί στην παρανομία. Το πιο χαρακτηριστικό παράδειγμα είναι η ποταπαγόρευση στις ΗΠΑ, η οποία οδήγησε στην άνθιση βιομηχανιών, έξω από το πλαίσιο του νόμου. Ως εκ τούτου, αυτό που απομένει είναι η καλύτερη δυνατή ρύθμιση τέτοιων δραστηριοτήτων.

Δεν έχω ασχοληθεί με το συγκεκριμένο θέμα -είτε το καζίνο είτε το ΠΡΟΠΟ είτε τον ΟΠΑΠ- αλλά άρχισα να ασχολούμαι τη στιγμή κατά την οποία πριν από λίγο χρονικό διάστημα εκπρόσωπος του ΠΑΣΟΚ είχε βγει και είχε βροντοφωνάξει ότι καζινοποιούμε τη χώρα -εμείς, ως ΣΥΡΙΖΑ, καζινοποιούμε τη χώρα!- έχοντας τριάντα πέντε χιλιάδες παιχνιδομηχανές ή VLTs ή «φρουτάκια», όπως τα λέμε.

Και βέβαια, είχε ενδιαφέρον η συγκεκριμένη εισήγηση. Οπότε έψαξα και διαπίστωσα ότι ο νόμος του 2011 καζινοποιούσε τη χώρα με τριάντα πέντε χιλιάδες VLTs. Οποιαδήποτε αλλαγή οδηγούσε στη μείωση αυτού του αριθμού ήταν κάτι θετικό.

Από εκεί και πέρα, λόγω της ενδιαφέρουσας συζήτησης στις Επιτροπές, ακούστηκαν εδώ κάποιες τεχνικές αναλύσεις και αυτό δείχνει μια βελτίωση του διαλόγου στο πλαίσιο του συγκεκριμένου θέματος. Βέβαια, αυτές οι τεχνικές αναλύσεις μπορώ να πω ότι είναι ελλιπείς και ότι δεν έχουν λάβει κατά νου πολλές μεταβλητές. Και όταν κάνουμε μια τεχνική ανάλυση, καλό είναι να λαμβάνουμε, όσο το δυνατόν περισσότερες μεταβλητές, για να έχουμε πιο ακριβή αποτελέσματα.

Την ίδια περίοδο, ακούστηκε πάλι από εκπρόσωπο του ΠΑΣΟΚ ότι ο νέος κανονισμός είχε οσμή διαφθοράς. Και αυτή ήταν μια ενδιαφέρουσα θέση. Τις επόμενες μέρες ο κ. Καραγρηγορίου πήρε όλο το ντοσιέ και το κατέθεσε στον εισαγγελέα. Και βέβαια, αναρωτήθηκα, οσμή διαφθοράς είχε ένας κανονισμός, ο οποίος μπορεί να αλλάξει ή οσμή διαφθοράς έχει ένας κανονισμός, ο οποίος ένα γωνιακό κατάστημα το πουλάει σε μια τιμή σχετικά χαμηλή, όπου παρουσιάζεται μόνο ένας ενδιαφερόμενος; Κάτω από ορισμένες προϋποθέσεις και σύμφωνα με την ελληνική νομοθεσία θα έπρεπε να ακυρωθεί αυτός ο διαγωνισμός εκείνη την εποχή.

Άρα, ποιο από τα δύο είχε οσμή διαφθοράς; Οσμή διαφθοράς, επαναλαμβάνω, είχε ένας κανονισμός που μπορεί να αλλάξει ή ένα τίμημα το οποίο έδωσε πολλά πλεονεκτήματα σε ό,τι αφορά την εξόφλησή του στον ενδιαφερόμενο ο οποίος το αγόρασε;

Να θυμίσω ότι εκείνη την εποχή ήταν 30 εκατομμύρια το σύνολο του τιμήματος και θα αποπληρωνόταν από τα κέρδη του ΟΠΑΠ την επόμενη δεκαετία, 3 εκατομμύρια τη χρονιά. Οπότε, αν αυτή η σύμβαση θεωρείται μια σύμβαση η οποία είναι επικερδής για το ελληνικό δημόσιο, θα θέλαμε να ακούσουμε τι δεν ήταν επικερδές για το ελληνικό δημόσιο.

Σε ό,τι αφορά τον κανονισμό, όπως όλοι ξέρετε, υπάρχει ένας επιστημονικός διάλογος για το πώς πρέπει να συμπεριφέρεται η πολιτεία απέναντι στα τυχερά παίγνια. Δεν είναι έτσι απλά τα πράγματα, όπως ακριβώς παρουσιάζονται στη Βουλή, και είναι πολύ πιο σύνθετα και πρέπει να έχουμε στο μυαλό μας αυτό που σας είπα προηγουμένως, την ποτοαπαγόρευση. Δηλαδή, αν κάτι εισάγεται που φαίνεται πράγματι και είναι πολύ καλός κανονισμός, ως όρος κανονισμού, ως άρθρο κανονισμού, το ερώτημα είναι αν αυτό που εισάγεται προκαλεί ένα κίνημα ποτοαπαγόρευσης ή όχι. Αν το προκαλεί, δεν είναι καλό. Διαφορετικά, μπορεί να εφαρμοστεί.

Έρχομαι σε ένα τελευταίο θέμα, που έχει σχέση με τον κανονισμό του κ. Στεργιώτη. Κάποια ζητήματα τα άγγιξε ο προηγούμενος ομιλητής, δεν θα τα αγγίξω. Απλά και μόνο, θα αναφερθώ σε ένα ζήτημα το οποίο το έθεσα στην επιτροπή, αλλά δεν είχα την απάντηση την οποία περίμενα και έμεινε ανοιχτό.

Ο κ. Στεργιώτης, όπως σωστά τονίστηκε, ήταν άνθρωπος ο οποίος προήλθε από τα καζίνα. Ξέρει πάρα πολύ καλά τη δουλειά αυτή και από εκεί και πέρα, δημιούργησε έναν κανονισμό, ο οποίος μας οδήγησε στα δικαστήρια του Λονδίνου και η αποζημίωση ήταν 1,2 δισεκατομμύρια ευρώ, γιατί ο συγκεκριμένος κανονισμός επί της ουσίας παραβίαζε όρους της σύμβασης που υπέγραψε το ΠΑΣΟΚ με τον ανάδοχο.

Το ερώτημα που είχa θέσει ήταν το εξής απλό. Εκείνος ο κανονισμός επέφερε μια ισορροπία ανάμεσα στα καζίνα και τον ΟΠΑΠ ή δημιουργούσε ένα τέτοιο κλίμα υπέρ των καζίνων και εις βάρος του ΟΠΑΠ; Αυτή είναι μια σημαντική ερώτηση. Γιατί αν δημιουργούμε έναν κανονισμό ο οποίος λειτουργεί υπέρ μιας ομάδας και εις βάρος μιας άλλης, τότε αυτός ο κανονισμός μπορώ να σας πω ότι δεν είναι άμοιρος πολλών αποριών και ερωτημάτων. Και αυτή η ερώτηση δεν απαντήθηκε.

Από εκεί και πέρα, κλείνοντας, θέλω να πω ότι ένα μονοπώλιο ελέγχεται πολύ καλύτερα από μια ολιγοπωλιακή αγορά. Ο ΟΠΑΠ μπορεί να ελεγχθεί, γιατί είναι μονοπώλιο και το μονοπώλιο το βλέπουμε. Τα παίγνια που αναπτύσσονται σε ένα ολιγοπώλιο δεν μπορούμε να τα δούμε και αυτά τα παίγνια είναι, που παιδεύουν πάρα πολλές κυβερνήσεις είτε στο χώρο των προμηθειών του δημοσίου είτε στο πλαίσιο διαφόρων άλλων συναλλαγών, που γίνονται σε μια οικονομία και αυτά τα παίγνια είναι που παιδεύουν τις κυβερνήσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Μάρδα, για την ακρίβεια στο χρόνο.

Τον λόγο έχει η ανεξάρτητη Βουλευτής κ. Θεοδώρα Μεγαλοοικονόμου για επτά λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε επί ενός νομοσχεδίου, το οποίο τιτλοφορείται μεν: «Ρυθμίσεις για την αγορά παιγνίων», ωστόσο συνιστά μια εντελώς αποσπασματική προσπάθεια για τη ρύθμιση ελαχίστων ζητημάτων, τα οποία έχουν προκύψει σε σχέση με την ΟΠΑΠ Α.Ε.. Δηλαδή το όλο ζήτημα επικεντρώνεται μόνο γύρω από το ζήτημα των παιχνιδομηχανών, ενώ ο κύριος Υπουργός έχει δεσμευτεί πως έπονται άμεσα και άλλα νομοσχέδια που θα αφορούν τα παίγνια.

Εάν, λοιπόν, υπήρχε σοβαρή διάθεση να συζητήσουμε και να επιλύσουμε όλα τα θέματα, θα έπρεπε σήμερα, κύριε Υπουργέ, να έχουμε ένα συνολικό νομοσχέδιο, που να μιλά για τις παιχνιδομηχανές, για τον ηλεκτρονικό τζόγο, για το μέγα ζήτημα του παράνομου τζόγου και για τα καζίνα.

Κατ’ αρχάς, θα αναφερθώ στο σημερινό νομοσχέδιο. Ο ν.4002/2011 ρύθμιζε τον αριθμό των παιχνιδομηχανών, που θα υπήρχαν στην ελληνική επικράτεια και τον τρόπο διαχείρισής τους από την «ΟΠΑΠ Α.Ε.». Με το σημερινό νομοσχέδιο μειώνεται κατά δέκα χιλιάδες ο συνολικός αριθμός των μηχανήματων και έτσι από τριάντα πέντε χιλιάδες πλέον θα λειτουργούν είκοσι πέντε χιλιάδες μηχανές σε όλη την Ελλάδα.

Να θυμίσω ότι η «ΟΠΑΠ Α.Ε.» είχε αγοράσει το δικαίωμα χρήσης και υπενοικίασης αυτών των παιχνιδομηχανών για 16.000 ευρώ εκάστη. Δηλαδή, συνολικά, κατέθεσε 566.000.000 ευρώ. Τώρα, λόγω του ότι μειώνεται ο αριθμός των διαθεσίμων μηχανημάτων, αναγκαστικά για την κάλυψη αυτού του ποσού έρχεται η Κυβέρνηση να αυξήσει τον χρόνο, που θα ισχύει η άδεια. Δηλαδή, από δέκα έτη δίνετε στην «ΟΠΑΠ ΑΕ» δεκαοκτώ έτη. Ένα ουσιαστικό συμπέρασμα βγαίνει από αυτήν τη ρύθμιση. Είναι πως τίποτα και ποτέ δεν μπορεί να έχει μια σταθερότητα στην Ελλάδα. Καμμιά επένδυση δεν γίνεται χωρίς να υπάρχει πάντα ένας αόρατος κίνδυνος να αλλάξει ένα νομικό πλαίσιο, ακριβώς την επόμενη ημέρα, διότι έτσι καταστρατηγείται ο νόμος του 2011.

Και τώρα σας ερωτώ, κύριε Υπουργέ: Καταστρατηγείται ο νόμος αυτός του 2011 υπέρ ποίου; Υπέρ του ελληνικού δημοσίου ή υπέρ της «ΟΠΑΠ Α.Ε.»; Ασφαλώς υπέρ της «ΟΠΑΠ Α.Ε.».

Έχουμε, βέβαια, θα μου πείτε και τη σχετική έκθεση της «DELOITTE». Όμως, εμείς είμαστε εδώ για να ελέγξουμε όλες τις εκδοχές και συζητάμε σε κοινωνικό, πολιτικό επίπεδο και όχι μόνο στο οικονομικό.

Η Κυβέρνηση διατείνεται πώς μέσα από τη μείωση του αριθμού των παιχνιδομηχανών και, επίσης, του αριθμού των καταστημάτων που διαθέτουν τέτοια μηχανήματα θα υπάρξει τελικώς καλύτερος έλεγχος της πολιτείας σ’ αυτούς τους χώρους. Πράγματι, αυτή είναι μια πλευρά, αν κοιτάξουμε το ζήτημα, διότι αναμφισβήτητα, ο παράνομος τζόγος είναι μια τεράστια πληγή στη χώρας μας.

Το ζήτημα των παράνομων τυχερών παιγνίων έχει πάρει μεγάλες διαστάσεις τα τελευταία χρόνια. Στην εποχή της τρομακτικής οικονομικής κρίσης, της υπερφορολόγησης και της φοβερής μείωσης των συντάξεων και μισθών, είναι ασύλληπτο το νούμερο, που αφορά τα ποσά που διακινούνται στον παράνομο τζόγο. Ίσως βρίσκουν μια διέξοδο οι άνθρωποι, περιμένοντας την ελπίδα ότι θα κερδίσουν, γιατί συνήθως η ελπίδα πεθαίνει τελευταία. Όμως, πεθαίνει. Μιλάμε για 6 δισεκατομμύρια ευρώ, ένα αστρονομικό ποσό. Είναι άμεση η ανάγκη να το ελέγξουμε και να το περιορίσουμε, όσο το δυνατόν περισσότερο.

Γνωρίζω, μάλιστα, ότι οι προσπάθειες της Ελληνικής Αστυνομίας είναι πάρα πολύ μεγάλες. Πριν από μερικές ημέρες υπήρξαν νέες συλλήψεις σε ένα μίνι καζίνο, που είχε στηθεί εδώ στην Αττική.

Όμως, δεν αρκούν αυτά τα μέτρα, γιατί κάθε παράνομη λέσχη που εντοπίζεται αμέσως κλείνει και φυτρώνουν άλλες δύο. Μοιάζει σαν τη Λερναία Ύδρα. Κόβουμε ένα κεφάλι και φυτρώνουν δύο καινούρια.

Δυστυχώς, στην εποχή της ένδειας και της οικονομικής παρακμής, πάντοτε υπάρχει αύξηση του τζόγου. Επομένως, η Κυβέρνηση σήμερα, περισσότερο από ποτέ, θα πρέπει να πατάξει αποφασιστικά αυτά τα παράνομα καταστήματα και, κυρίως, να είναι αμείλικτη σε όποιον «επιχειρηματία» επανειλημμένως διαπράττει το ίδιο αδίκημα. Ακόμα μεγαλύτερο είναι το ζήτημα του ηλεκτρονικού τζόγου, ο οποίος είναι σχεδόν ανεξέλεγκτος.

Όμως, το μεγάλο πρόβλημα για όλα αυτά τα φαινόμενα, δεν είναι τα έσοδα που χάνει το κράτος, ο κρατικός προϋπολογισμός, αλλά ο φοβερός εθισμός που έχουν κάποιοι συμπολίτες μας. Ως επακόλουθο αυτού, είναι να δημιουργούνται οικογενειακά, κοινωνικά προβλήματα και μεγάλη παραβατικότητα, διότι γίνεται ενδοοικογενειακή βία και μετά ο άλλος, που είναι σαν τον ναρκομανή, για να βρει τα χρήματα να παίξει στον τζόγο, μπορεί να κάνει και κακουργηματικές πράξεις, να κλέψει, να σκοτώσει και δεν ξέρω τι άλλο μπορεί να κάνει.

Ένα άλλο που είναι πολύ σημαντικό είναι ότι συχνά, οι παίκτες είναι ανήλικοι και έφηβοι, οι οποίοι είναι ιδιαιτέρως επιρρεπείς σε τέτοιου είδους παίγνια και τους οποίους πρέπει πάση θυσία να προστατεύσουμε.

Επίσης, ας μην ξεχνάμε ότι με το παρόν νομοσχέδιο, κατέθεσε ο κύριος Υπουργός και την τροπολογία με γενικό αριθμό 1328 και ειδικό 210 για τη μεταφορά του καζίνου της Πάρνηθας. Η μεταφορά του καζίνου από την Πάρνηθα σε άλλη τοποθεσία εντός της Αττικής είναι κάτι που συζητείται εδώ και πολύ καιρό. Όμως και πάλι η τροπολογία έρχεται απομονωμένη από το γενικότερο πλαίσιο της λειτουργίας των καζίνων και της αδειοδότησής τους.

Παράλληλα, υπάρχουν πολλά κύρια ζητήματα, όπως οι όροι συμμετοχής των μετόχων της ΕΚΠΑ ΑΕ. Λέτε ότι θα οριστούν μελλοντικά με υπουργική απόφαση. Αυτό αφήνει κενά.

Τέλος, θα ήθελα να τοποθετηθώ σχετικά με την τροπολογία με γενικό αριθμό 1330 και ειδικό 212. Επιτέλους, είναι το αυτονόητο, δηλαδή όσοι αναμένουν την επίσημη έκδοση της σύνταξής τους να κάνουν ηλεκτρονική αίτηση και να λαμβάνουν προσωρινή σύνταξη, σε ποσοστό 80% επί της οριστικής.

Όμως, δεν λαμβάνουν το αντίστοιχο της επικουρικής, κύριε Υπουργέ. Και επικουρική πληρώνουν τόσα χρόνια οι άνθρωποι. Πρέπει να πάρουν και εκεί το αντίστοιχο ποσό, όχι μόνο από την κανονική τους σύνταξη.

Δεν γνωρίζω αν η αλλαγή έρχεται από επιταγή των θεσμών ή ήταν εντελώς απαραίτητη. Μήπως την επέβαλαν οι θεσμοί;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Για ένα λεπτό ακόμα, κύριε Πρόεδρε, θα ήθελα την ανοχή σας.

Μέχρι σήμερα, η ένδεια στην οποία ζούσαν όσοι ανέμεναν επί χρόνια να τους απονεμηθεί η σύνταξή τους, είναι πρωτίστως ένδεια πολιτισμού σε αυτή τη χώρα, γιατί το επίπεδο του πολιτισμού μας δεν φαίνεται μόνο από τα μουσεία μας ή από τις πολιτιστικές μας εκδηλώσεις, αλλά από τον τρόπο που φερόμαστε στους μεγαλύτερους σε ηλικία συμπολίτες μας, οι οποίοι έχουν ανάγκη τη στήριξη της πολιτείας και δεν έχουν διεξόδους.

Επίσης, θα ήθελα να αναφερθώ στην τροπολογία που κατέθεσε η συνάδελφος κ. Παπακώστα, σχετικά με τη σύνταξη χηρείας, την οποία υποστηρίζω και θεωρώ ότι βελτιώνει την τραγική κατάσταση, που υπάρχει σήμερα για τις χήρες εξαιτίας του άρθρου 12 –σύνταξη λόγω θανάτου- του ν.4387/2007.

Στο σύνολό του το σημερινό νομοσχέδιο δεν εμπεριέχει σοβαρά προβληματικές διατάξεις. Ωστόσο, για άλλη μια φορά, δεν λύνει το πρόβλημα του τζόγου και των παιγνίων συνολικά και επαφίεται μόνο σε μπαλώματα, τα οποία ελάχιστη βοήθεια θα μπορέσουν να προσφέρουν.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μεγαλοοικονόμου.

Τον λόγο έχει ο κ. Μιχελογιαννάκης από την Κοινοβουλευτική Ομάδα του ΣΥΡΙΖΑ.

Να σας ενημερώσω, μέχρι να έρθει ο συνάδελφος στο Βήμα, ότι απομένουν η κ. Παπακώστα και ο κ. Καρράς για να κλείσουμε την αποψινή συνεδρίαση.

Ορίστε, κύριε συνάδελφε, έχετε τον λόγο για επτά λεπτά.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Ευχαριστώ, κύριε Πρόεδρε.

Κατ’ αρχάς, το παρόν νομοσχέδιο αφορά μια οικονομία κοντά στα 6 δισεκατομμύρια, δηλαδή ανεξέλεγκτο εισόδημα 1,5 δισεκατομμύριο σε μια αγορά εξήντα έως ογδόντα χιλιάδων παράνομων μηχανημάτων.

Τι κάνουμε για όλα αυτά;

Πρώτον, μειώνουμε τα μηχανήματα VLTs που θα τεθούν σε λειτουργία από τριάντα πέντε χιλιάδες σε είκοσι πέντε χιλιάδες.

Δεύτερον, αυξάνουμε τον αριθμό των μηχανημάτων που θα εγκατασταθούν σε αμιγείς χώρους από είκοσι πέντε σε πενήντα μηχανήματα. Και αν υπολογίσει κανείς ότι χρειάζονται τρία τετραγωνικά μέτρα ανά μηχάνημα, μπορεί όλα τα πρακτορεία του ΟΠΑΠ να μην απορροφήσουν όλα τα μηχανήματα.

Τρίτον, αυξάνουμε τα μηχανήματα σε κάθε πρακτορείο ΟΑΕΕ από τρία σε δεκαπέντε.

Τέταρτον, υπάρχει μια κατάργηση της παραχώρησης από τον ΟΠΑΠ σε παραχωρησιούχους.

Πέμπτον, αυξάνεται από δέκα σε δεκαοκτώ χρόνια η άδεια εκμετάλλευσης από τον ΟΠΑΠ ως αντισταθμιστικό μέτρο και η παραμονή στο ποσό των 560 εκατομμυρίων, που ήταν η σύμβαση του 2011.

Έκτον, υπάρχει ρύθμιση εξουσιοδότησης για την υπογραφή σύμβασης μεταξύ ελληνικού δημοσίου και ΟΠΑΠ για τους όρους εκμετάλλευσης των μηχανημάτων. Καταληκτική ημερομηνία για τα αδιάθετα μηχανήματα η 31η Δεκέμβρη του 2019.

Έβδομον, υπάρχει ηλεκτρονική κάρτα που χρειάζεται πλέον την αστυνομική ταυτότητα.

Όγδοον, το δηλωμένο όριο συμμετοχής και σε χρηματικό μέγεθος και σε χρονικό όριο πλέον.

Τα κέντρα εκτός ΟΠΑΠ ήταν χίλια πεντακόσια και τα πρακτορεία ΟΠΑΠ τέσσερις χιλιάδες. Υπολογίζουμε τα νέα καταστήματα να είναι περίπου πεντακόσια. Θα δουλέψει η Ανεξάρτητη Αρχή Ελέγχου Παιγνίων και η ρυθμιστική αρχή. Θα υπάρξει καλύτερη εποπτεία από τη φορολογική αρχή. Η προηγούμενη σύμβαση ήταν για δεκαεξίμισι χιλιάδες μηχανήματα ΟΠΑΠ και οκτώμισι χιλιάδες μηχανήματα εκτός ΟΠΑΠ. Τώρα γίνονται όλα είκοσι πέντε χιλιάδες.

Κλείνω –επειδή είναι και αργά πλέον δεν θα μακρηγορήσω- λέγοντας ότι το παρόν νομοσχέδιο θα φέρει μικρότερη έκθεση στον τζόγο, σίγουρα αποτελεσματικότερο έλεγχο, μικρότερη ζημιά στο δημόσιο και σαφώς προστασία στον πολίτη.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μιχελογιαννάκη και για τη συντομία και την οικονομία του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη Υπουργών», όπως ισχύει στις 10-11-2012, ποινική δικογραφία που αφορά στον πρώην Υπουργό Οικονομικών κ. Ιωάννη Βαρουφάκη.

Τον λόγο έχει η κ. Παπακώστα για επτά λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ – ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι, συζητούμε ένα νομοσχέδιο -στο οποίο έχω καταθέσει και μία τροπολογία την οποία θέλω να υποστηρίξω, όπως την υποστήριξαν και προλαλήσαντες συνάδελφοί μου- μέσα σε μια ασφυκτική πολιτική ατμόσφαιρα, όπου δεν υπάρχει καθόλου οξυγόνο, παρά το γεγονός ότι θα έπρεπε ο ελληνικός λαός, η ελληνική κοινωνία, προσβλέποντας στη Βουλή των Ελλήνων, να διακρίνει αυτήν την ποιοτική διαφορά στον πολιτικό λόγο και από την πλευρά της Κυβέρνησης και από την πλευρά όλων των κομμάτων της Αντιπολίτευσης.

Αντί αυτού, αυτό το οποίο βιώνουμε αυτό το διάστημα είναι μια τρομερή πόλωση, οξύτητα, ανεβαίνουν οι τόνοι. Αυτή η κατάσταση πρέπει να εκτονωθεί για να μπορέσει να δουλέψει η χώρα ομαλά. Βλέπουμε μια ατμόσφαιρα η οποία νομίζω ότι δεν περιποιεί τιμή στον πολιτικό κόσμο, ο οποίος πρέπει να καταλάβει στο σύνολό του, αλλά ιδίως στην Κυβέρνηση.

Θα πρέπει όλοι να αντιληφθούμε ότι οι αντιπερισπασμοί, η πολιτική επικοινωνία, όλα είναι στοιχεία εκ των ων ουκ άνευ του πολιτικού παιχνιδιού. Αυτό που δεν πρέπει όμως να συμβαίνει σε καμμία περίπτωση –και το σημειώνω ως παρατήρηση γενική και είναι και μια πολιτική παραδοχή την οποία έχω εν πάση περιπτώσει υιοθετήσει κατά την περίοδο της κρίσης που βιώνουμε στη χώρα μας- γιατί είναι και στοιχείο παρακμής, είναι να μην μπορούμε να συνεννοηθούμε σε ζητήματα για τα οποία ο ελληνικός λαός και η ελληνική κοινωνία θέλει τη συνέργειά μας και αντί αυτών να έρχονται οι επόμενοι –οι σημερινοί δηλαδή- να επιδίδονται σε αντεγκλήσεις σε σχέση με το παρελθόν, να επιχειρείται ένας συμψηφισμός σφαλμάτων, πράξεων και παραλείψεων της σημερινής κυβέρνησης σε σχέση με τα σφάλματα, τις πράξεις και τις παραλείψεις των παρελθουσών κυβερνήσεων και να πορευόμαστε θεωρώντας ότι σε επίπεδο επικοινωνίας είπαμε τη σπουδαιότερη ατάκα ή επιτύχαμε καίριο πλήγμα στο μαλακό υπογάστριο του πολιτικού μας αντιπάλου και τα προβλήματα βεβαίως να κρύβονται κάτω από το χαλί.

Θέλω να πω δηλαδή, αγαπητοί συνάδελφοι, ότι αυτό γίνεται μπούμερανγκ. Αυτή η ιστορία «σου είπα», «μου είπες», «τι έκανες τότε εσύ», «τι κάνω εγώ σήμερα», «εγώ σήμερα το κάνω λίγο καλύτερα από εσένα», «γιατί δεν το έκανες τόσα χρόνια πριν;», «αφού εσείς κυβερνάτε, γιατί δεν κάνετε το σωστό;» δεν βγαίνει πουθενά. Είναι ένας φαύλος κύκλος, ο οποίος παράγει φαύλες συνέπειες που δεν βοηθούν σε καμμία κατεύθυνση, πολύ περισσότερο δε στην επίλυση των προβλημάτων του ελληνικού λαού.

Ρυθμίσεις για την αγορά παιγνίων. Ασφαλώς οτιδήποτε έρχεται από την παράνομη πλευρά στην πλευρά του νόμου, από το σκοτάδι στο φως κινείται ασφαλώς στην κατεύθυνση της ρύθμισης σε ένα κράτος δικαίου, το οποίο πρέπει να ρυθμίζει τα ζητήματά του επ’ ωφελεία της κοινωνίας -εν προκειμένω πρέπει να ρυθμίζει την αγορά παιγνίων, μιας και αυτό είναι το αντικείμενο του νομοσχεδίου- και πρέπει να το ρυθμίζει σε διάλογο, σε διαβούλευση με τους ενδιαφερόμενους.

Είδαμε τους ενδιαφερόμενους να ισχυρίζονται ότι οι διατάξεις είναι θετικές. Ισχυρίζομαι και εγώ ότι το να είναι απλώς θετικές κάποιες διατάξεις ή θετικότερες από αυτές οι οποίες ίσχυαν προηγουμένως, αυτό δεν απαντά στην ουσία του προβλήματος. Ποια είναι η ουσία του προβλήματος;

Μην προσπαθούμε, μην επιχειρούμε, αγαπητοί συνάδελφοι, γιατί ο ελληνικός λαός γνωρίζει. Μπορεί να είναι ταλαιπωρημένος, μπορεί να είναι φτωχοποιημένος, μπορεί να είναι υποχρέωσή μας να του αποδώσουμε κοινωνικό μέρισμα, διότι έχει υποδεχθεί βαρύτατες περικοπές. Η μεσαία τάξη όχι απλώς ζορίζεται, αλλά οι συνεπείς φορολογούμενοι -και κατέθεσα συγκεκριμένη ερώτηση επ’ αυτού- υπερφορολογούνται. Αυτό αντίκειται σε κάθε έννοια συνταγματικής επιταγής για την αναλογικότητα, για τη φοροδοτική ικανότητα, για την ανταποδοτικότητα και βεβαίως, εκεί που είχαμε τους φτωχούς, έχουμε και φτωχούς οι οποίοι προέρχονται από τη μεσαία τάξη.

Άρα είναι υποχρέωση του κράτους και δεν θα πρέπει να είναι τρόπαιο το κοινωνικό μέρισμα στα χέρια κανενός απολύτως. Είναι υποχρέωση της πολιτείας να αποδώσει, διότι αυτά προέρχονται από την υστέρηση και από το υστέρημα του ελληνικού λαού ο οποίος αιμορράγησε. Όταν προηγούμενες κυβερνήσεις έδιναν αυτό το κοινωνικό πλεόνασμα, τότε ήσασταν απέναντι. Σήμερα που το δίνετε εσείς είστε υπέρ. Αυτή η στάση δεν βοηθάει, πιστέψτε με, στο να δημιουργείται και σχέση εμπιστοσύνης ανάμεσα στην κοινωνία και στο πολιτικό σύστημα της χώρας.

Θέλω, λοιπόν, να σας πω ότι οι ρυθμίσεις για την αγορά παιγνίων, πέρα από το γεγονός ότι μπορεί να υπάρχουν κάποιες βελτιωτικές διατάξεις, θα πρέπει να παίρνουν υπ’ όψιν τους το εξής. Δεν μπορεί να μη συζητούμε για επένδυση, όταν μιλούμε για τζόγο, γιατί η διαφορά ανάμεσα στην επένδυση και στον τζόγο είναι ότι η επένδυση είναι το λογικά αναμενόμενο κέρδος, ενώ τζόγος είναι «αν αυτό δεν βγαίνει, αυτό συνιστά τζόγο». Τζόγο είχαμε πάντοτε -για να χρησιμοποιήσω αυτή την έκφραση, μιας και πολυχρησιμοποιήθηκε- από τους πεσσούς μέχρι σήμερα που φτάσαμε στα καζίνα.

Το ζητούμενο είναι να δούμε και το κόστος, μια θεωρία κόστους-ωφέλειας, μια μελέτη η οποία να λέει ότι από τη μια πλευρά, βεβαίως, ρυθμίζω μια παράνομη αγορά -και πρέπει να συμβεί αυτό και έχει συμβεί ήδη αυτό και από προηγούμενες κυβερνήσεις επί τα βελτίω- αλλά θα πρέπει να πάρουμε και την ηθική διάσταση της δημοκρατίας, η οποία λέει ότι αυτό φέρνει και εθισμό.

Ο εθισμός, ξέρετε, κατά τη διάρκεια σχεδόν ενός έτους που είχα την ευθύνη μαζί με άλλους συναδέλφους στο Υπουργείο Υγείας, εκτός από το γεγονός ότι δημιουργεί μια ψυχοπαθολογία και δημιουργεί συνέπειες στην προσωπικότητα των ανθρώπων οι οποίοι εθίζονται στον τζόγο, κοστίζει και στην ελληνική πολιτεία. Άρα θα πρέπει να υπάρχει και μια θεωρία κόστους-ωφέλειας σε σχέση με τα ζητήματα αυτά, πέρα από την ηθική διάσταση της δημοκρατίας, η οποία πρέπει να νομοθετεί επ’ ωφελεία και της ηθικής της πολιτικής σε ένα κράτος δικαίου και όχι μόνο με σκοπό το κέρδος.

Δέχομαι, βεβαίως, ότι σε μια κοινωνία η οποία είναι μια ανοιχτή αγορά, δεν θα πρέπει η χώρα να υστερεί σε σχέση με άλλες χώρες. Θα πρέπει οπωσδήποτε να έχει και εκείνη το πλεονέκτημα που έχουν άλλες χώρες οι οποίες μετέρχονται τέτοιου είδους αγορές και τις αξιοποιούν επ’ ωφελεία και του κοινωνικού συνόλου.

Πριν κλείσω, κύριε Πρόεδρε, θέλω να πω ότι ένα θέμα το οποίο πολυσυζητήθηκε, αλλά δεν επιλύθηκε, είναι το θέμα των συντάξεων χηρείας.

Έχει έρθει, λοιπόν, μια τροπολογία η οποία έχει δημιουργήσει ακόμη μεγαλύτερο πρόβλημα από εκείνο το οποίο κλήθηκε να λύσει εξαιτίας του πολυσχιδούς, του πολυπλόκου των ορίων ηλικίας. Μάλιστα, αυτού του είδους η ρύθμιση επιφέρει και διπλή ανισότητα σε βάρος των συνταξιούχων από χηρεία ανδρών και γυναικών, διότι αφ’ ενός μεν με τη νέα διάταξη του νόμου Κατρούγκαλου, όπως συνηθίζουμε να το λέμε, έχουν υποστεί περικοπές, όπως όλοι οι συνταξιούχοι άλλωστε. Αφ’ ετέρου, όμως, με την άρση των σταθερών, όπως παραδείγματος χάριν, ήταν το όριο ηλικίας και άλλες προϋποθέσεις, υφίστανται και μια δεύτερη ανισότητα η οποία περικόπτει δύο φορές τις ήδη κατακρεουργημένες συντάξεις χηρείας.

Γι’ αυτό, λοιπόν, θα παρακαλέσω πάρα πολύ. Κατέθεσα την τροπολογία 1342/214, όπου προτείνω να διορθωθούν ακριβώς αυτά τα άκρως προβληματικά σημεία του άρθρου 12 του νόμου Κατρούγκαλου, δηλαδή του ν.4387/2016.

Συγκεκριμένα, προτείνω πρώτον να μην ισχύει αυτό το περίπλοκο ηλικιακό όριο, το οποίο εισήχθη με τον νόμο Κατρούγκαλου και παρά τη σύνταξη να δικαιούται ο επιζών σύζυγος ανεξαρτήτως ηλικίας.

Προτείνω, επίσης, ο επιζών σύζυγος –είναι μελετημένη η τροπολογία- να λαμβάνει το 70% της σύνταξης και στα παιδιά του να διανέμεται το υπόλοιπο 30%.

Προτείνω, επίσης, να επανέλθει η παλαιά ρύθμιση η οποία ήταν πιο στέρεη και η νομοθέτηση πιο ορθή, όπου ο γάμος έπρεπε να είχε πραγματοποιηθεί τρία χρόνια προτού επέλθει ο θάνατος του συζύγου ή της συζύγου και όχι πέντε χρόνια, όπως είναι τώρα.

Τέλος, κλείνοντας –γιατί κάποιοι ενδεχομένως να πουν και πως θα λύσουμε τυχόν προσπάθειες αποκατάστασης συζύγων, οι οποίοι ή οι οποίες παντρεύτηκαν αποκλειστικά και μόνο προκειμένου να κληρονομήσουν τη σύνταξη του αποθανόντος- σας λέω ότι αυτά αποφεύγονται με τη ρύθμιση η οποία προβλέπει κλιμακωτή μείωση της σύνταξης σε περίπτωση που η διαφορά είναι πάνω από δέκα χρόνια.

Κύριε Πρόεδρε, κλείνοντας θέλω να πω ότι δεν νομοθετούμε με ατμόσφαιρα ομαλή, ούτε νομοθετούμε σε εύκολους καιρούς. Γι’ αυτό, λοιπόν, το Κοινοβούλιο θα πρέπει να δώσει το παράδειγμα στην ελληνική κοινωνία ότι μπορεί να αρθεί στο ύψος των περιστάσεων όχι πλειοδοτώντας ούτε υποτιμώντας, όχι σπιλώνοντας ούτε απαξιώνοντας, αλλά εργαζόμενο συνειδητά, μαζί με την εκλεγμένη κυβέρνηση –όποια είναι κάθε φορά- ώστε να επιλύει τα προβλήματα της ελληνικής κοινωνίας.

Τότε, κύριοι, θα έχουμε πετύχει πολύ σημαντικό έργο, όταν οι πολίτες θα αισθάνονται ότι μπορούν να εμπιστευθούν ξανά τον πολιτικό κόσμο. Τότε, πραγματικά, θα έχουμε επιτελέσει την αποστολή μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Παπακώστα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα μπορούσα να έχω τον λόγο, επειδή θα ήθελα να απαντήσω τώρα στην κ. Παπακώστα και όχι αύριο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο για δύο λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε. Θα είμαι πολύ σύντομος.

Προφανώς, υπάρχει μία παρανόηση στη δική μας τροπολογία. Γι’ αυτόν τον λόγο δεν θα δεχθώ και αυτήν που πρόβαλε και πρότεινε η κ. Παπακώστα. Η παρανόηση έγκειται στο ότι δεν έχει γίνει αντιληπτό, αν και το ανέφερα στην επιτροπή όπου ανέπτυξα την τροπολογία μας, ότι στην πραγματικότητα διπλασιάζουμε σχεδόν τη σύνταξη χηρείας, ως κατώτατο όριο φυσικά.

Να σας πω ότι ζήτησα από τους συνεργάτες μου και μου έκαναν έναν κατάλογο πού κυμαινόταν παλαιά το κατώτατο όριο συντάξεων χηρείας στα επιμέρους ασφαλιστικά ταμεία, πριν ενταχθούν στον ΕΦΚΑ. Ενώ τώρα έχουμε 384 ευρώ για τον χήρο ή την χήρα –είτε είναι άνδρας, είτε είναι γυναίκα είναι το ίδιο- και 384 ευρώ για τα τέκνα, δηλαδή 768 ευρώ το κατώτατο, με είκοσι χρόνια βεβαίως, ήταν στο πρώην ΙΚΑ 438 ευρώ, στον ΟΑΕΕ 378 ευρώ, στο ΤΕΒΕ 341 ευρώ, στον ΟΓΑ 73 ευρώ.

Νομίζω, δηλαδή, ότι η σύγκριση είναι συντριπτική. Αυτή η πρόταση που κάνουμε, η τροπολογία που εισάγουμε πραγματικά βελτιώνει –αγγίζει σχεδόν τον διπλασιασμό- την κατώτατη σύνταξη. Στα δεκαπέντε χρόνια είναι 460 ευρώ, γιατί μειώνονται για κάθε έτος από τα είκοσι και καταλήγει να είναι το κατώτατο 360 ευρώ, πάλι δύο φορές ή και παραπάνω, ανάλογα με την περίπτωση, όπως συμβαίνει στην περίπτωση των συντάξεων θανάτου.

Βελτιώνουμε και όλα τα άλλα. Δηλαδή, η σύνταξη καταβάλλεται στα παιδιά που σπουδάζουν ή παρατείνεται η καταβολή αυτής της σύνταξης όταν δεν έχουν καταφέρει να εισαχθούν με την πρώτη δοκιμασία τους στη σχολή, στα παιδιά δηλαδή που προσπαθούν να ενταχθούν στα ανώτατα εκπαιδευτικά ιδρύματα ή σε ΤΕΙ. Συνεχίζεται αυτή η καταβολή.

Είναι πάρα πολλά τα θετικά και δεν θα ήθελα να τα αναπτύξω άλλο. Τα ανέπτυξα στη συζήτηση. Υπάρχουν καταγεγραμμένες και στα Πρακτικά οι σχετικές αναπτύξεις.

Γι’ αυτόν το λόγο, κυρία Παπακώστα, δεν θα δεχθούμε την πρότασή σας.

Επίσης, δεν θα τη δεχθούμε γιατί όπως έχω πει, στο επόμενο διάστημα και πριν έρθει το 2019, οφείλουμε –και θα το κάνουμε- να βρούμε μέτρα για να καλύψουμε εκείνο το χρονικό κενό που δεν συμπληρώνεται το 55ο έτος της ηλικίας. Θα πάρουμε τέτοια μέτρα υποστήριξης αυτών των περιπτώσεων, γιατί κανείς δεν πρέπει να μείνει απροστάτευτος.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κύριε Πρόεδρε, μου επιτρέπετε να λάβω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Κυρία Παπακώστα, δεν προβλέπεται από τον Κανονισμό. Όμως θα σας δώσω τον λόγο για μία πολύ σύντομη παρέμβαση.

Ορίστε, κυρία συνάδελφε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ευχαριστώ πολύ.

Θέλω να πω, κύριε Υπουργέ, ότι απλώς συμπληρώνετε, δεν διορθώνετε. Προσέξτε. Δεν γίνεται διόρθωση, διότι με την εν λόγω συμπλήρωση που κάνετε δεν αλλάζει τίποτα για τους συνταξιούχους με περισσότερα χρόνια ασφάλισης. Αυτό είναι το πρώτο κενό. Δεν ξέρω αν θα το ρυθμίσετε αργότερα.

Το δεύτερο που θέλω να σας πω, το μείζον που δεν αγγίχτηκε από την τροπολογία με την οποία συμπληρώνετε και δεν διορθώνετε, είναι το ζήτημα του ηλικιακού ορίου. Αυτό είναι το μείζον πρόβλημα. Επίσης, δεν αγγίχτηκε το ποσοστό της σύνταξης το οποίο θα λαμβάνει ο επιζών σύζυγος. Δεν έγινε και καμμία αλλαγή στο χρονικό διάστημα κατά το οποίο πρέπει να ήταν παντρεμένο ένα ζευγάρι, προκειμένου να ισχύσει το δικαίωμα της καταβολής σύνταξης χηρείας.

Ξαναδείτε το και εδώ είμαστε να το νομοθετήσετε. Μη σπεύδετε, όμως, να πείτε ότι διορθώνετε, διότι συμπληρώνετε και μένουν κενά τα ζητήματα τα οποία σας έθεσα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Παπακώστα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θέλω να κάνω μόνο ένα σχόλιο.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε αρχίσει τον διάλογο τώρα και δεν προβλέπεται από τη διαδικασία. Ούτε σε εσάς έπρεπε να δώσω κανονικά τον λόγο στην αρχή. Να είστε σύντομος, για να λήξουμε και τη συνεδρίαση.

Ορίστε, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τονίζω τη σημασία της διάταξης για ένα πάρα πολύ ευαίσθητο θέμα, το οποίο πράγματι μας απασχολεί να το αντιμετωπίσουμε με την ευαισθησία που και η κ. Παπακώστα το θέτει. Δεν αντιδικούμε εδώ.

Εξήγησα, όμως, γιατί δεν την κάνω δεκτή. Αυτό είναι το ελάχιστο. Δεν σημαίνει ότι αν είναι μεγαλύτερη η σύνταξη δεν υπάρχει μεγαλύτερη σύνταξη που καταβάλλεται στη χηρεία. Μπορεί και μεγαλύτερη να είναι. Αυτή είναι η ελάχιστη, σε περίπτωση που είναι μικρότερη η σύνταξη που παίρνει ο θανών. Μόνο για αυτόν τον λόγο πρόκειται.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ωραία, κύριε Υπουργέ. Είναι ξεκάθαρο.

Ελάτε, κύριε Καρρά, να κλείσουμε μαζί τη συνεδρίαση. Έχετε τον λόγο για επτά λεπτά. Έχετε την ανοχή βέβαια, μια που είστε και τελευταίος.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, όταν μου ανακοινώθηκε ότι θα είμαι ο τελευταίος ομιλητής, εν όψει και της εικόνας της Αίθουσας και της κόπωσης των συναδέλφων που αναγκάστηκαν να αποχωρήσουν, σκέφτηκα ότι θα έπρεπε η ομιλία μου, εφόσον μιλάμε και για παίγνια, να είναι παιγνιώδης. Δηλαδή να αναφερθώ σε ζητήματα τα οποία δεν άπτονται αυτά καθεαυτά του νομοσχεδίου, αλλά θα έδιναν μια άλλη διάσταση στη συζήτηση περί παιγνίων. Δυστυχώς, όμως, αυτό με εμποδίζει πλέον. Υπάρχει η αντιστροφή του σχεδίου του νόμου όπου προηγούνται τα συνταξιοδοτικά θέματα.

Κάνω μια μικρή παρένθεση. Αν επιτρέπει η κ. Παπακώστα θα συμπληρώσω το εξής. Εκτός των πεσσών, να θυμίσω και το αρχαίο παιχνίδι των αστραγάλων. Κλείνω την παρένθεση.

Επανέρχομαι, λοιπόν. Εφόσον τίθενται θέματα συνταξιοδοτικά, εγώ θέλω να πω το εξής. Παρακολούθησα με πάρα πολλή προσοχή και έχω από την πρώτη στιγμή παρακολουθήσει τη συζήτηση που γίνεται για τις λεγόμενες συντάξεις χηρείας. Δεν έχω πειστεί σε όλη τη διαδρομή από τον Μάιο του 2016 μέχρι σήμερα, ποιος ο λόγος των ηλικιακών αυτών περιορισμών. Εάν υπήρχαν άλλα κριτήρια, όπως οικονομικά, κοινωνικά, θα μπορούσαν να το συζητήσω. Όμως με έναν κάθετο ηλικιακό περιορισμό, δεν έχω πειστεί ποιος είναι και αν είναι ο λόγος αυτός σε τέτοια έκταση που να επιβαρύνει δημοσιονομικά και να είναι αδύνατη πλέον η ικανοποίηση ενός αιτήματος.

Εγώ δεν το συνδέω μόνο με την οικονομική πλευρά, που κάνει προσπάθεια η Κυβέρνηση σήμερα να βελτιώσει κατά το δυνατόν την απολαβή. Η απολαβή, ούτως ή άλλως, έχει χρονικό σημείο τέλους. Δεν έχουμε μεταβολή. Για να αποφύγει βέβαια ο Υπουργός την ευθεία απάντηση, λέει: «το μελετάμε, θα το δούμε αργότερα».

Δεν θα ήταν σκόπιμο να έχει μελετηθεί και να φανεί τώρα ένα αποτέλεσμα, όταν είχαμε προ ημερών μια τεράστια διαμαρτυρία σε όλη την Ελλάδα αυτών των γυναικών; Δεν θέλω να κάνω χαρακτηρισμό, διότι έχουν επιδείξει την πλήρη αξιοπρέπεια με την οποία κινούνται στα αιτήματά τους. Δεν θα έπρεπε, λοιπόν, να το ενισχύσουμε και στο πλαίσιο του δημογραφικού προβλήματος της χώρας;

Εγώ το συνδέω και με το δημογραφικό, με την έλλειψη γεννήσεων. Όταν οι θάνατοι είναι περισσότεροι από τις γεννήσεις στην Ελλάδα της κρίσης, το μυαλό μου πάει και σε ένα άλλο σημείο, ότι και οι συντάξεις χηρείας θα είναι ένα κίνητρο, γιατί εκείνοι οι οποίοι, δυστυχώς, στη διάρκεια, συνήθως, του εργασιακού τους βίου χάνουν τη ζωή τους, θα σκέφτονται πάρα πολύ τι θα αφήσουν πίσω, ιδιαίτερα αν λειτουργούν σε επικίνδυνα επαγγέλματα, όπως είναι τα επαγγέλματα στις εξορύξεις -οι Σκουριές είναι επίκαιρες αυτή την εποχή- και τα επαγγέλματα όπως οι οδηγοί, οι εργαζόμενοι στα λιμάνια. Δείτε το προς αυτή την κατεύθυνση.

Από πλευράς, τώρα, νομικής ακόμα είδα την τροπολογία της κ. Παπακώστα και πρέπει να πω πως θεωρώ ότι δημιουργεί το βήμα επίλυσης του ζητήματος. Δεν νομίζω ότι είναι το δημοσιονομικό κόστος τέτοιο που να μην μπορούν να καταργηθούν τα ηλικιακά κριτήρια, αλλά δυστυχώς ακόμα δεν το έχουμε ακούσει αυτό. Εγώ τουλάχιστον -μπορεί να είναι δική μου αδυναμία- δεν άκουσα ποτέ ποιο είναι το κόστος και γιατί θα πρέπει να γίνουν αυτές οι περικοπές.

Βεβαίως, από την άλλη πλευρά, έχουμε διατάξεις στο ίδιο νομοσχέδιο περί παιγνίων. Και εκεί γεννιέται κι ένα δεύτερο ζήτημα, το οποίο θα πρέπει να μας προβληματίσει. Ναι, ξέρουμε όλοι ότι υπήρξε μνημονιακή υποχρέωση από το 2010 να αυξηθούν τα έσοδα του ελληνικού κράτους από τα παίγνια, διότι αυτό θα αντίκρυζε και τις υποχρεώσεις επί των δανείων. Ξέρουμε όλοι τον ανταγωνισμό που γίνεται μεταξύ του ηλεκτρονικού τζόγου, μεταξύ των παιγνιομηχανών. Μιλάμε όλοι για φοροδιαφυγή, για φοροαποφυγή που γίνεται από στοιχηματικές εταιρείες.

Όμως δεν σταθμίζεται, τουλάχιστον σε αυτό το νομοσχέδιο -έστω και εάν στην αιτιολογική του έκθεση προσπαθεί να δώσει ένα προανάκρουσμα της ηθικής πλευράς του ζητήματος-, η ηθική δυνατότητα που θα απαλύνει ή θα απαμβλύνει την εξάρτηση, τον εθισμό από τα παιχνίδια. Όταν κοντά στο σπίτι μου υπάρχουν παιγνιομηχανές και δεν έχω τι άλλο να κάνω θα πάω και θα ξαναπάω και στο τέλος έξις δευτέρα φύσις.

Θα μου επιτρέψετε ένα παράδειγμα και θέλω να το πω, αν και δεν ήθελα να το εντάξω στην ομιλία μου. Βρισκόμουν σε ένα χωριό όπου ξεκουραζόμουν. Κυριακή πρωί, στις 9.00΄, κατέβηκα προς την εκκλησία στην πλατεία του χωριού. Η εκκλησία είχε δύο κυρίες ηλικιωμένες και έξω πέντε άλλους που παραπονούντο κατά του πράκτορα του ΟΠΑΠ, ο οποίος είχε καθυστερήσει να ανοίξει το κατάστημά του και ήθελαν Κυριακή πρωί οπωσδήποτε να πάνε να παίξουν ΚΙΝΟ, ΤΖΟΚΕΡ και δεν ξέρω πώς αλλιώς λέγονται τα παιχνίδια αυτά. Αν αυτή είναι η εικόνα της Ελλάδος, λυπάμαι.

Και πρέπει να πω και κάτι άλλο. Στις περιόδους κρίσεως εκεί οδηγούμεθα. Οδηγούμεθα στον τζόγο κατ’ ανάγκη. Θα αυξηθεί ο αριθμός εκείνων που θα επιδιώξουν το κέρδος από ένα λαχείο, το κέρδος από ένα τυχερό παιχνίδι.

Και πρέπει να θυμίσω και το εξής: Δεν έχω ακούσει ακόμα μέτρα για τις λέσχες που υπάρχουν στην Αθήνα. Και οφείλω να το πω αυτό, ότι υπάρχουν λέσχες στην Αθήνα, τις οποίες δεν ξέρω τι πέπλο τις καλύπτει και εκεί γίνεται –θα χρησιμοποιήσω την έκφραση που έχω ακούσει από ίδιον παίκτη λέσχης- σφαγή των παικτών κάθε βράδυ.

Αυτά όλα μαζί αν τα συνοψίσουμε, κύριε Πρόεδρε…

Ακούω και μια μουσική υπόκρουση, σαν πιάνο ελαφρό, που μου προαναγγέλλει τη λήξη της ομιλίας.

**ΠΡΟΕΔΡΕΥΩΝ (Μάριος Γεωργιάδης):** Όχι, είναι από τον υπολογιστή κάποιο λάθος.

Συνεχίστε, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αφήστε λίγο, για παίγνια μιλάμε, κύριε Πρόεδρε. Περί παιγνίων γίνεται η συζήτηση σήμερα, το είπα από την αρχή.

**ΠΡΟΕΔΡΕΥΩΝ (Μάριος Γεωργιάδης):** Μετά μουσικής.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Νομίζω, λοιπόν, ότι όλα αυτά πρέπει να αποτελέσουν ένα πλήρες αντικείμενο ρύθμισης, για τον λόγο, όπως έλεγα, ότι η κρίση, η οποία είναι οικονομική, οδηγεί και σε εξαρτήσεις, σε εθισμούς.

Τελειώνοντας θέλω να πω και κάτι άλλο σχετικά με τα καζίνα. Βεβαίως, έχει πει η Κυβέρνηση ότι θα φέρει ένα ενιαίο νομοσχέδιο. Δεν το βλέπω ακόμα. Βλέπω μια μεταβολή του ισχύοντος νομοθετικού καθεστώτος για το καζίνο Πάρνηθας, όπου αναφέρεται ότι θα αποζημιώσει η εταιρεία -και γιατί να μην αποζημιώσει, αφού απ’ τα ψηλά βουνά την κατεβάζουμε στην πεδιάδα;- με μια σειρά πάρα πολλών νομικών παιγνίων. Εγώ δεν θα επαναλάβω εκείνα τα οποία έχει εντοπίσει η Επιστημονική Υπηρεσία της Βουλής σε σχέση με τη χωροθέτηση, σε σχέση με τα προβλήματα αναφορικά με το ρυθμιστικό σχέδιο της Αθήνας και της ευρύτερης περιοχής, γιατί αυτά θα βρεθούν μπροστά στη διαδρομή.

Εκείνο που θέλω να πω είναι το εξής: Εγώ ήμουν εξ εκείνων που είχα στηλιτεύσει, αν και είχα ψηφίσει με την έννοια της επένδυσης, τη σύμβαση του Ελληνικού. Είχα πει κάτι, ότι έχει πάρα πολλές ατέλειες, ότι δεν εξασφαλίζει το κράτος, εξασφαλίζει περισσότερο τον επενδυτή. Και βλέπουμε σήμερα κάτι άλλο. Για να ξεπεράσουμε κάποια κωλύματα τα οποία προέκυψαν –δεν είναι του παρόντος να τα πούμε- αφήνουμε, κοινολογούμε, ετοιμάζουμε τον κόσμο για το ότι θα υπάρχει και ένα ακόμα καζίνο στο Ελληνικό. Αυτό το καζίνο στο Ελληνικό είναι μέσα στον ιστό της πόλης και δεν ξέρουμε πώς θα συμπεριφερθούν εκείνοι οι οποίοι έχουν την έξη δευτέρα φύση ή εάν θα προσπαθήσουμε να προσελκύσουμε υψηλού εισοδήματος παίχτες ή χαρτοπαίχτες –όπως θέλετε πείτε τους- οι οποίοι όταν έρχονται για να παίξουν τα χρήματά τους ή να κερδίσουν συμπαρασύρουν και φέρνουν μαζί τους μια άλλη σειρά περιφερειακών, οι οποίοι από πολλές πλευρές πλησιάζουν και στο έγκλημα ακόμα. Αλλά μη μπω σε αυτήν τη συζήτηση. Είναι συζήτηση ποινικού δικαίου και εγκληματολογίας.

Και να πω μόνο τούτο: Δύο, τρία καζίνα υπάρχουν πλέον μέσα στην Αττική. Υπάρχει αυτή η ανάγκη; Θα μπουν περιορισμοί στα καζίνα τα οποία θα λειτουργήσουν, ώστε να μην είναι ελεύθερη η είσοδος στον καθένα; Θα ληφθούν υπ’ όψιν οι διατάξεις της Ευρωπαϊκής Ένωσης, οι οποίες αφήνουν μεν στη χώρα-μέλος την ελευθερία να νομοθετεί σε σχέση με την ρύθμιση των παιγνίων, αλλά προστατεύουν πρώτα εκείνον που δε θέλει να έχει σχέση με τα παίγνια.

Και δεν θα πρέπει να οδηγήσουμε με την επίφαση ότι δεν μπορεί να παίξει αυτός που είναι δεκαοκτώ ή είκοσι ενός ετών ή πρέπει εκείνος που είναι εθισμένος να δηλώνει. Μην ανοίξουμε δίπλα από την πόρτα μας μικρά καζίνα, γιατί τότε θα έχουμε άλλες συνέπειες.

Κύριε Πρόεδρε, ευχαριστώ και για την ανοχή.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και εμείς κύριε Καρρά.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):**  Με τη συναίνεση του Σώματος και ώρα 22.27΄ λύεται η συνεδρίαση για αύριο,ημέρα Τρίτη 14 Νοεμβρίου 2017 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Οικονομικών «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την Ελληνικό Καζίνο Πάρνηθας Α.Ε και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**