(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΔ΄

Παρασκευή 24 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Β. Κικίλια, Γ. Αντωνιάδη και Ι. Αχμέτ, σελ.   
3. Ανακοινώνεται ότι τη συνεδρίαση παρακολουθούν μαθητές από το 7ο Δημοτικό Σχολείο Αγίας Βαρβάρας και το 2ο Δημοτικό Σχολείο Αιγάλεω, σελ.   
4. Αναφορά στην ημέρα εορτασμού της Εθνικής Αντίστασης, ημέρα ανατίναξης της γέφυρας του Γοργοποτάμου, σελ.   
5. Αναφορά στην ημέρα κατά της βίας εναντίον των γυναικών, σελ.   
6. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.   
7. Ανακοινώνεται ότι ο Πρόεδρος της Βουλής ανταποκρίθηκε στο αίτημα της Γενικής Γραμματείας Ισότητας των Φύλων του Υπουργείου Εσωτερικών και, όπως έχει αποφασίσει ο ΟΗΕ, για την επέτειο καταπολέμησης της βίας κατά των γυναικών θα φωταγωγηθεί η Βουλή σε χρώμα πορτοκαλί, σελ.   
8. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανάγνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 27 Νοεμβρίου 2017, σελ.   
3. Συζήτηση επικαίρων ερωτήσεων:  
 α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Μέτρα πρόληψης και καταπολέμησης κυβερνοεπιθέσεων», σελ.   
 β) Προς τον Υπουργό Ναυτιλίας και Νησιωτικής Πολιτικής, με θέμα: «Η “νέα θαλάσσια Εγνατία“ χαράζει ρότα ανάπτυξης και προόδου για τον Έβρο, τη Σαμοθράκη και την Θράκη», σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΣΗΜΑΚΟΠΟΥΛΟΥ Ά. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΣΗΜΑΚΟΠΟΥΛΟΥ Ά. , σελ.  
ΔΗΜΟΣΧΑΚΗΣ Α. , σελ.  
ΠΑΠΠΑΣ Ν. , σελ.  
ΣΑΝΤΟΡΙΝΙΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΔ΄

Παρασκευή 24 Νοεμβρίου 2017

Αθήνα, σήμερα στις 24 Νοεμβρίου 2017, ημέρα Παρασκευή και ώρα 10.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-11-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΓ΄ συνεδριάσεώς του, της Πέμπτης 23 Νοεμβρίου 2017, σε ό,τι αφορά την ψήφιση στο σύνολο του σχεδίου νόμου: «Δια βίου εκπαίδευση προσωπικού Υπουργείου Ναυτιλίας και Νησιωτικής Πολιτικής, ενδυνάμωση της διαφάνειας και της αξιοκρατίας σε θέματα αρμοδιότητας Υπουργείου Ναυτιλίας και Νησιωτικής Πολιτικής, ενίσχυση της κοινωνικής συμμετοχής στην ακτοπλοΐα, θέματα πολιτικού προσωπικού, συμπλήρωση διατάξεων για τα λιμενικά έργα και άλλες διατάξεις».)

Σήμερα θα ξεκινήσουμε μνημονεύοντας δύο επετείους, όπως αποφάσισε η Διάσκεψη των Προέδρων, που γιορτάζονται κάθε χρόνο στις 25 Νοεμβρίου.

Η πρώτη είναι η Επέτειος της 25ης Νοεμβρίου του 1942, που έγινε η ανατίναξη της γέφυρας του Γοργοπόταμου, που όπως πολύ καλά γνωρίζετε, αποτέλεσε μια από τις πιο ηρωικές πράξεις της Εθνικής μας Αντίστασης. Τότε, λοιπόν, εκατόν πενήντα αντάρτες από το ΕΑΜ και τον ΕΔΕΣ με τη συνεργασία Άγγλων, οι οποίοι είχαν σχεδιάσει και τη συγκεκριμένη ενέργεια, έκαναν την ανατίναξη της γέφυρας του Γοργοπόταμου, προκειμένου να αποκόψουν από τα στρατεύματα του Ρόμελ τη δυνατότητα να ανεφοδιάζεται από τα λιμάνια του Νότου. Αν και μετά από λίγες μέρες έγινε η μάχη του Ελ Αλαμέιν, όπου συντρίφτηκαν οι δυνάμεις του Ρόμελ, και μ’ αυτή την έννοια μπορούμε να πούμε ότι αποκόπηκε οριστικά κάθε δυνατότητα ανεφοδιασμού των γερμανικών δυνάμεων κατοχής μέσω του δρόμου της Αφρικής, παρά ταύτα θεωρείται αυτή η συμβολική εμβληματική και ηρωική πράξη της ανατίναξης του Γοργοπόταμου, ως μια πολύ σημαντική ημερομηνία. Να σημειώσουμε ότι έγινε 25 Νοεμβρίου του 1942, έναν χρόνο μετά την έναρξη της γερμανικής κατοχής. Ανέβασε πάρα πολύ το φρόνιμα και το ηθικό των Ελλήνων και θεωρείται ως ημέρα, που καθόρισε σημαντικά τη συμμετοχή του ελληνικού λαού στην Εθνική Αντίσταση.

Μετά από αυτή την ημερομηνία άρχισαν να πυκνώνουν οι αντάρτικες ομάδες στα βουνά και τις πόλεις, προκειμένου να συντρίψουν τον ναζισμό και τον φασισμό που είχε καταλάβει τη χώρα μας.

Νομίζω ότι είναι μία ημέρα σημαντική. Θέλω να σας θυμίσω ότι με τον ν.1285/1982, η τότε κυβέρνηση είχε αποφασίσει ότι ως ημέρα εορτασμού της Εθνικής Αντίστασης ορίζεται η 25 Νοεμβρίου κάθε χρόνο, που είναι η ημέρα της ανατίναξης της γέφυρας του Γοργοποτάμου.

Έτσι στην Ελλάδα νιώθουμε υποχρέωσή μας γι’ αυτή τη μεγάλη εποποιία της Εθνικής Αντίστασης, να μνημονεύουμε την συγκεκριμένη ημερομηνία, γιατί οι λαοί που δεν ξεχνούν, είναι και πρωταγωνιστές της ιστορίας. Με αυτή την έννοια, αποφάσισε η Διάσκεψη των Προέδρων να πούμε δύο λόγια και να μνημονεύσουμε αυτή την ημέρα.

Η δεύτερη επέτειος -και αυτή στις 25 Νοεμβρίου- είναι μία ημέρα, επίσης, εμβληματική, η οποία «γιορτάζεται» σε όλο τον κόσμο, ως η ημέρα κατά της βίας εναντίον των γυναικών.

Θέλω να θυμίσω ότι στις 25-11-1960 η τότε δομινικανή δικτατορία δολοφόνησε τρεις γυναίκες, που ήταν μάλιστα και αδελφές, αφού τις βασάνισε πρώτα ο δικτάτορας Τρουχίγιο και από τότε αυτή η ημέρα θεωρείται ως μία ημέρα μνήμης και διαμαρτυρίας κατά της βίας, που ασκείται στις γυναίκες σε όλο τον κόσμο.

Γιορτάστηκε σχεδόν αμέσως μετά από γυναικείες οργανώσεις και, τελικώς, το 1991 ο ΟΗΕ την καθόρισε ως παγκόσμια ημέρα, για να γιορτάζεται και να μνημονεύονται αυτές οι ηρωίδες γυναίκες, προκειμένου να συνειδητοποιήσει η κοινωνία ότι η βία κατά των γυναικών, είναι μία απαράδεκτη συμπεριφορά που συνεχίζεται. Διότι η βία κατά των γυναικών δεν γνωρίζει σύνορα, δεν γνωρίζει θρησκείες, δεν γνωρίζει πολιτισμούς. Είναι ένα φαινόμενο που μοιάζει μοιραίο, γιατί τα στατιστικά στοιχεία είναι, πραγματικά, εξαιρετικά ανησυχητικά, για το τι συμβαίνει σε όλο τον πλανήτη ενάντια στις γυναίκες.

Η βία που είναι σωματική, σεξουαλική, προσωπική και ψυχολογική, που είναι και βία λεκτική, ασκείται με όλους αυτούς τους τρόπους σε βάρος των γυναικών όλου του κόσμου και γι’ αυτό ο ΟΗΕ θεώρησε ότι πρέπει να είναι μία ημέρα, που να υπενθυμίζεται ότι αυτό το φαινόμενο δεν πρέπει να είναι ανεκτό.

Εδώ θέλω να τονίσω ότι μπορεί να υπάρχουν νόμοι, μπορεί να υπάρχουν συμβάσεις που προστατεύουν τις γυναίκες, αλλά, όπως πάντα, σε τέτοια ζητήματα η κοινωνία είναι πιο πίσω από τους νόμους. Δικαιολογεί τον δράστη και ταυτόχρονα ενοχοποιεί το θύμα. Γι’ αυτό η ανοχή σε φαινόμενα βίας είναι μία συμπεριφορά καταδικαστέα, που πρέπει επιτέλους να τελειώσει.

Σήμερα σε όλο τον πλανήτη γνωρίζουμε ότι υπάρχει ανθρωπιστική κρίση. Υπάρχουν πόλεμοι, υπάρχει προσφυγιά, υπάρχει διαρκής φτώχεια και τα θύματα που είναι γυναίκες πολλαπλασιάζονται.

Πριν κλείσω, θα ήθελα να πω ότι είναι μία πολύ ευτυχής συγκυρία για τη χώρα μας, διότι επιτέλους επικυρώνουμε τη Σύμβαση της Κωνσταντινούπολης κατά της βίας ενάντια στις γυναίκες, που ήταν μία σύμβαση απαίτηση όλων των προοδευτικών κοινωνιών και η οποία ενώ υπογράφηκε στην ουσία το 2011, και η Ελλάδα ήταν από τις πρώτες χώρες που έσπευσε να την υπογράψει, όλα αυτά τα χρόνια δεν την έχουμε επικυρώσει.

Σήμερα, λοιπόν, υπάρχει η Κυβέρνηση του ΣΥΡΙΖΑ, η οποία πήρε αυτή τη νομοθετική πρωτοβουλία για την επικύρωση της Σύμβασης της Κωνσταντινούπολης και, μάλιστα, όχι με τους κλασικούς τρόπους που επικυρώνονται οι διεθνείς συμβάσεις, αλλά έθεσε τη σύμβαση σε δημόσια διαβούλευση, ώστε να ευαισθητοποιήσει τους πολίτες, και να γίνει ένας δημόσιος διάλογος, ώστε να αφυπνιστούν όλοι ενάντια σε αυτό το απαράδεκτο φαινόμενο της βίας κατά των γυναικών.

Ήδη θεωρείται ότι στην Ευρώπη δεκαεξίμισι εκατομμύρια γυναίκες πέφτουν κάθε χρόνο –φανταστείτε στην πολιτισμένη Ευρωπαϊκή Ένωση- θύματα της βίας από τους άντρες στον χώρο δουλειάς τους, μέσα στην οικογένειά τους, στον δρόμο, κακοποίησης σωματικής και σεξουαλικής.

Εδώ, λοιπόν, θα πρέπει, πραγματικά, ως Βουλή να αναλάβουμε κι εμείς δράση σε αυτή τη διεθνή εκστρατεία που διεξάγεται παντού, για να επικυρωθεί απ’ όλα τα κράτη η Σύμβαση της Κωνσταντινούπολης, για να ευαισθητοποιηθούν όχι μόνο οι γυναίκες αλλά το σύνολο της κοινωνίας.

Αυτή, λοιπόν, τη στιγμή που συμπίπτει με την ημέρα, θα πρέπει να την αναδείξουμε, γιατί η Σύμβαση της Κωνσταντινούπολης είναι μία σύμβαση προστασίας των γυναικών, μια σύμβαση τιμωρίας των δραστών και μια σύμβαση που προσδιορίζει πώς θα γίνεται η παρακολούθηση αυτών των φαινομένων σε όλες τις χώρες που υπογράφουν τη Σύμβαση της Κωνσταντινούπολης.

Εδώ θα ήθελα να τονίσω ότι οι γυναίκες, που αποτελούν θύματα καθημερινής βίας, έχουν καταφέρει με τις συλλογικές –όχι μεγάλες- αντιστάσεις τους, να διευρύνουν την έννοια της βίας κατά των γυναικών και έτσι πλέον να θεωρείται και να ποινικοποιείται και η σεξουαλική παρενόχληση αλλά και το stalking, που είναι μία διαδικασία συνεχούς παρακολούθησης του θύματος στην ιδιωτική του ζωή μετά την άσκηση της βίας, ώστε να γίνεται η ιδιωτική του ζωή κόλαση.

Με αυτά, λοιπόν, τα λίγα λόγια ήθελα να μνημονεύσω αυτές τις δύο επετείους, που είναι σημαντικές για όλον τον κόσμο. Γιατί το παράδειγμα της Εθνικής Αντίστασης αφύπνισε και ολόκληρη την Ευρώπη, αλλά και η βία κατά των γυναικών είναι ένα γενικό φαινόμενο, το οποίο οφείλουμε όλοι να μνημονεύουμε και να αντιπαλεύουμε.

Γιατί η αλήθεια, με την ομηρική σημασία της λέξης, δηλαδή η απουσία λήθης είναι αυτό που κάνει τους πολίτες ενεργούς, που τους κάνει να συνδέονται με την ιστορία που προηγήθηκε από αυτούς και όλα τα ηρωικά αλλά και τα πένθιμα γεγονότα που γιορτάζονται σε επετείους, να αποτελούν στιγμές μνήμης, στιγμές ευαισθητοποίησης, στιγμές συνειδητοποίησης, ώστε όλοι μας να είμαστε σε εγρήγορση, για να μπορούμε και τον φασισμό και τον ναζισμό, κάθε φορά που σηκώνει κεφάλι, να τον καταγγέλλουμε και να τον πολεμάμε, αλλά και να διαμαρτυρόμαστε κατά της βίας των γυναικών προκειμένου, πραγματικά, να πούμε κάποια στιγμή αυτά που συμβαίνουν στον πλανήτη ενάντια στις γυναίκες, από ακρωτηριασμό γεννητικών οργάνων μέχρι την καθημερινή λεκτική βία και περιθωριοποίηση, θα μπορούμε να πούμε ότι τελειώνουν και ότι είναι μειοψηφικές πια συμπεριφορές, που συμβαίνουν σε διάφορα σημεία της Γης.

Κυρίες και κύριοι συνάδελφοι, στο σημείο αυτό ολοκληρώθηκε η αναφορά στις δύο επετείους που γιορτάζονται κάθε χρόνο στις 25 Νοεμβρίου, σύμφωνα με την απόφαση της Διάσκεψης των Προέδρων.

Συνεχίζουμε, λοιπόν, τη συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 8α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 8β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 27 Νοεμβρίου 2017 και το δελτίο επικαίρων ερωτήσεων της Δευτέρας 20 Νοεμβρίου 2017.

Α. Δελτίο επικαίρων ερωτήσεων της Δευτέρας 27 Νοεμβρίου 2017.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 311/17-11-2017 επίκαιρη ερώτηση του Βουλευτή Λαρίσης της Νέας Δημοκρατίας κ. Χρήστου Κέλλα προς τον Υπουργό Παιδείας, Έρευνας και Θρησκευμάτων, με θέμα: «Σοβαρότατα προβλήματα στα σχολεία της διασποράς».

2. Η με αριθμό 303/14-11-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Οι καταστροφές στη Σύμη και η ανάγκη αναθεώρησης της πολιτικής για τον ΦΠΑ και το τέλος διανυκτέρευσης».

3. Η με αριθμό 365/21-11-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, με θέμα: «Πλημμύρες στην Αττική. Αποζημιώσεις και μέτρα αποκατάστασης των πληγέντων συμπολιτών μας».

4. Η με αριθμό 353/21-11-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εγκύκλιο υλοποίησης του προγράμματος για τα σχολικά γεύματα.

5. Η με αριθμό 300/14-11-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Προστασία ακινήτων αξίας έως 300.000 ευρώ από πλειστηριασμούς».

ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφος 2 και 3 του Κανονισμού της Βουλής)

1. Η με αριθμό 312/17-11-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Ερημώνει το «Δημοκρίτειο» Πανεπιστήμιο Θράκης με ευθύνη του Υπουργού Παιδείας κ. Γαβρόγλου».

2. Η με αριθμό 330/20-11-2017 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Οικονομικών, με θέμα: «Αποζημίωση πληγέντων από τη φονική πλημμύρα στη δυτική Αττική».

Β. Δελτίο επικαίρων ερωτήσεων της Δευτέρας 20 Νοεμβρίου 2017.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 266/10-11-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Παιδείας Έρευνας και Θρησκευμάτων, με θέμα: «Καίριες ελλείψεις καθηγητών στα σχολεία της Χαλκιδικής».

2. Η με αριθμό 257/10-11-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Οι οικονομικές απώλειες από το τέλος διανυκτέρευσης».

3. Η με αριθμό 296/14-11-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα της ψυχιατρικής κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ).

4. Η με αριθμό 258/10-11-2017 επίκαιρη ερώτηση του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Παιδείας, Έρευνας και Θρησκευμάτων, με θέμα: «Αναζητούνται…μουσικοί στο Μουσικό Σχολείο Σερρών».

ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 265/10-11-2017 επίκαιρη ερώτηση του Βουλευτή Φθιώτιδος της Νέας Δημοκρατίας κ. Χρήστου Σταϊκούραπρος τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

2. Η με αριθμό 259/10-11-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Παιδείας, Έρευνας και Θρησκευμάτων, με θέμα: «Δυσλειτουργία του Ελληνικού Ανοικτού Πανεπιστημίου (Ε.Α.Π.)».

3. Η με αριθμό 248/7-11-2017 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδηπρος τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο».

4. Η με αριθμό 245/6-11-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Οικονομικών,με θέμα: «Οικονομικό κόστος των επιθέσεων από παρακρατικά στοιχεία».

5. Η με αριθμό 237/6-11-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ. κ.Ανδρέα Λοβέρδου προς τον ΥπουργόΟικονομικών,με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το “κούρεμα” του χρέους το 2012».

6. Η με αριθμό 215/3-11-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών,με θέμα: **«** Ανησυχητικές εξελίξεις σχετικά με την πώληση της ΑΕΕΓΑ “Η Εθνική”».

7. Η με αριθμό 191/30-10-2017 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον ΥπουργόΥγείας,με θέμα: «”Εκβιαστικός” ο συμψηφισμός των ληξιπρόθεσμων οφειλών του ΕΟΠΥΥ».

8. Η με αριθμό 101/17-10-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρουπρος τον Υπουργό Υγείας,με θέμα: «Ραγδαία αύξηση των κρουσμάτων ιλαράς στη Χώρα».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 164/21/5-10-2017 ερώτηση και αίτηση κατάθεσης εγγράφων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας,με θέμα: «Λειτουργία Μονάδας Μελετών και Κατασκευών (ΜΟ.Μ.ΚΑ.) 2017».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Επίσης, ο Πρόεδρος της Βουλής ανταποκρίθηκε στο αίτημα της Γενικής Γραμματείας Ισότητας των Φύλων του Υπουργείου Εσωτερικών και, όπως έχει αποφασίσει ο ΟΗΕ, αύριο για την επέτειο καταπολέμησης της βίας κατά των γυναικών θα φωταγωγηθεί η Βουλή σε χρώμα πορτοκαλί. Και πέρυσι έγινε το ίδιο, σύμφωνα με την απόφαση που λήφθηκε από τον ΟΗΕ.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Υπάρχουν δύο ερωτήσεις που θα συζητηθούν σήμερα. Στη μία θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Παππάς και στη δεύτερη θα απαντήσει ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός. Ανάμεσα στη συζήτηση των ερωτήσεων θα ανακοινώσω ποιες δεν θα συζητηθούν και για ποιους λόγους.

Ξεκινάμε με την πρώτη με αριθμό 309/17-11-2017 επίκαιρη ερώτηση πρώτου κύκλου (Α΄) της Βουλευτού Β΄ Αθηνών της Νέας Δημοκρατίας κ. Άννας – Μισέλ Ασημακοπούλουπρος τον ΥπουργόΨηφιακής Πολιτικής, Τηλεπικοινωνιών και Ενημέρωσης,με θέμα: «Μέτρα πρόληψης και καταπολέμησης κυβερνοεπιθέσεων».

Τον λόγο έχει η κ. Ασημακοπούλου για δύο λεπτά, για να παρουσιάσει την επίκαιρη ερώτηση.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Θα ήθελα δυο λόγια, αν μου επιτρέπετε, για την εισαγωγική σας τοποθέτηση για την ημέρα καταπολέμησης της βίας κατά των γυναικών.

Κατ’ αρχάς χαίρομαι για την πρωτοβουλία που ανακοινώσατε για τη φωταγώγηση αύριο της Βουλής. Δεν θα μπορούσα να συμφωνήσω περισσότερο μαζί σας για το θέμα αυτό. Νομίζω ότι παρά τις όποιες διαφορές μας ιδεολογικές, πολιτικές, κομματικές –μας χωρίζει μια άβυσσος σε αυτά τα θέματα- στο θέμα της καταπολέμησης της βίας κατά των γυναικών μπορούμε να είμαστε ενωμένες.

Σε αυτήν την κατεύθυνση, λοιπόν, ήθελα να σας ζητήσω να παρέμβετε στον Πρόεδρο της Βουλής μήπως κάποια στιγμή συζητηθεί μια ερώτηση, που είχε κατατεθεί από γυναίκες συναδέλφους για τη σεξουαλική παρενόχληση από τον πρώην Πρέσβη της Βενεζουέλας. Το επαναφέρω αυτό το ζήτημα γιατί κατέστη εκ νέου επίκαιρο, καθότι διαβάζω ότι πολύ πρόσφατα υπήρξε ένα πόρισμα από τον Συνήγορο του Πολίτη, στον οποίο προσέφυγαν οι γυναίκες αυτές οι οποίες παρενοχλήθησαν σεξουαλικά, έτσι τουλάχιστον λέει το πόρισμα, και απολύθηκαν. Τώρα έχουν προσφύγει στα δικαστήρια.

Έχουμε ζητήσει να συζητηθεί αυτό το θέμα στη Βουλή και νομίζω ότι καλά είναι να κοιτάζουμε πρώτα τι μπορούμε να κάνουμε εμείς για τη σεξουαλική παρενόχληση και την καταπολέμηση της βίας κατά των γυναικών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα σας απαντήσω, κυρία Ασημακοπούλου. Ήταν υπό τη μορφή επίκαιρης ερώτησης; Δεν το γνωρίζω.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Είναι ερώτηση προς τον Πρωθυπουργό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο Πρωθυπουργός είναι αρμόδιος να απαντήσει τι έγινε στην Πρεσβεία;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Εγώ ζήτησα την παρέμβασή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μπορούμε να το ζητήσουμε ως μια γενική συζήτηση που να αφορά τη Βουλή και το σύνολο της Αντιπροσωπείας μας, να αναδείξει τα περιστατικά που γνωρίζει και τα οποία είναι σημαντικά για την καταπολέμηση της βίας.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Να το ζητήσετε όπως νομίζετε. Όσες φορές το έχουμε ζητήσει από τον Πρόεδρο της Βουλής, δεν έχει γίνει κάτι, οπότε ζητώ τη συμπαράστασή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο. Θα υπάρξει ενάμισι λεπτό επιπλέον χρόνου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, επιτέλους σας βλέπω στο πλαίσιο του κοινοβουλευτικού ελέγχου μετά από δύο αναβολές. Εκτιμώ, βεβαίως, ότι το πρόγραμμά σας είναι βεβαρημένο, αλλά επ’ ευκαιρίας της σημερινής παρουσίας εδώ να σας παρακαλέσω και να σας υπενθυμίσω ότι εκκρεμούν αρκετές απλές ερωτήσεις που έχω κάνει. Αν έχετε την καλοσύνη να μεριμνήσετε, για να λάβω απαντήσεις.

Συζητάμε το θέμα της κυβερνοασφάλειας σήμερα, το οποίο παραμένει επίκαιρο. Ο ψηφιακός κόσμος έχει πολλά πλεονεκτήματα –το έχουμε αναδείξει πολλές φορές αυτό- αλλά δυστυχώς υπάρχουν και αυτές οι νέες μορφές επιθέσεων και εγκληματικότητας. Μάλιστα διαβάζω ότι καλπάζει αυτή η εγκληματικότητα.

Ανησυχητικό στοιχείο ότι τον Μάιο του 2017 εντοπίστηκαν διακόσιες πενήντα χιλιάδες περιπτώσεις κυβερνοεπιθέσεων σε εκατόν πενήντα χώρες. Και για να καταλάβουμε λίγο το μέγεθος της ζημιάς που μπορεί να γίνει από τις κυβερνοεπιθέσεις, διάβαζα έναν υπολογισμό ότι μπορεί να υπάρξει απώλεια κερδών στις επιχειρήσεις από τις κυβερνοεπιθέσεις που να αγγίξει τα 2 τρισεκατομμύρια δολάρια μόνο μέσα στο έτος 2019.

Τον περασμένο Μάιο είχαμε μία μεγάλη κυβερνοεπίθεση σε παγκόσμια κλίμακα σε συστήματα οργανισμών και νοσοκομείων, η οποία έπληξε εκατόν πενήντα χώρες και μολύνθηκαν διακόσιες χιλιάδες χρήστες. Στην Ελλάδα έπεσε θύμα το Κέντρο Ηλεκτρονικής Διακυβέρνησης του Αριστοτελείου Πανεπιστημίου Θεσσαλονίκης.

Τον Σεπτέμβριο η ομάδα hackers «Anonymous Greece» επετέθη στην ιστοσελίδα των ηλεκτρονικών πλειστηριασμών στην Τράπεζα της Ελλάδος και απειλούσε να διαρρεύσει στοιχεία από την Τράπεζα της Ελλάδος και το Υπουργείο Εξωτερικών.

Οπότε, ξεκινώ με δύο σύντομα ερωτήματα, για να τα εξειδικεύσω στη δεύτερη παρέμβασή μου:

Κύριε Υπουργέ, σας παρακαλώ να μας πείτε ποια είναι τα μέτρα πρόληψης και καταπολέμησης αυτών των υποθέσεων και των φαινομένων που παίρνει η Κυβέρνησή σας, σε συνεργασία βέβαια με τη Διεύθυνση Δίωξης Ηλεκτρονικού Εγκλήματος στη χώρα μας και με εθνικούς, ευρωπαϊκούς και διεθνείς φορείς.

Αυτό είναι το ένα κομμάτι. Μετά, ο Οκτώβριος, όπως ξέρετε πολύ καλά, ήταν ο μήνας ευαισθητοποίησης για την κυβερνοασφάλεια. Η ENISA, η Ευρωπαϊκή Επιτροπή οργάνωσαν διάφορες δράσεις. Παρατήρησα ότι και το Πανεπιστήμιο του Πειραιά συμμετείχε δυναμικά σε αυτό. Όμως, στην εκστρατεία του 2017 δεν είδα κάποια πρωτοβουλία από το Υπουργείο σας.

Οπότε, το δεύτερο σκέλος της ερώτησής μου είναι, εκτός από την πρόληψη, ποιες είναι οι δράσεις ευαισθητοποίησης που έχει υπ’ όψιν του το Υπουργείο για το θέμα της κυβερνοασφάλειας.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κυρία Πρόεδρε, δεν θα μπορούσα κι εγώ παρά να προσυπογράψω τα εισαγωγικά σχόλια, τα οποία κάνατε για τις δύο πάρα πολύ σημαντικές πτυχές, οι οποίες άπτονται της σημερινής ημέρας, τόσο για την Ημέρα κατά της Βίας ενάντια στις Γυναίκες και βεβαίως για την επέτειο της ανατίναξης του Γοργοποτάμου.

Έκανε σχόλια και η κυρία Βουλευτής. Για την επέτειο της ανατίναξης του Γοργοποτάμου, θέλω κι εγώ να υπογραμμίσω ότι σηματοδοτεί ένα ορόσημο της Εθνικής Αντίστασης, ένα ορόσημο ενότητας των αντιστασιακών δυνάμεων, ένα ορόσημο, το οποίο σηματοδοτεί διαχρονικά το γεγονός ότι είναι θεμέλιο της αυτοσυνείδησης του λαού μας ο αγώνας ενάντια στην καταπίεση, ενάντια στον ναζισμό, ενάντια στον φασισμό και όσοι επιθυμούν, είτε να σβήσουν την ιστορία είτε να επαναφέρουν στο κέντρο της συνείδησης του ελληνικού λαού αυτές τις απεχθείς ιδέες και πρακτικές, δεν θα το καταφέρουν και είναι καταδικασμένοι να μένουν στο περιθώριο της ιστορίας, ως ένα αντιπαράδειγμα πολιτικής, ιδεολογίας και πρακτικής.

Οι κοινωνίες θα προχωρήσουν δημοκρατικά και η Ελλάδα θα βρίσκεται στην πρώτη γραμμή των δημοκρατικών αγώνων σε πανανθρώπινο επίπεδο.

Κυρίες και κύριοι Βουλευτές, κατ’ αρχάς θα ήθελα να καλωσορίσω την ερώτηση της κ. Ασημακοπούλου, διότι θεωρώ ότι άπτεται ενός εξαιρετικά σημαντικού ζητήματος.

Πράγματι, οι κυβερνοεπιθέσεις είναι ένα φαινόμενο το οποίο απασχολεί ιδιαιτέρως και θα απασχολήσει πολύ περισσότερο τα επόμενα χρόνια. Και θα απασχολήσει, διότι έχουμε την ανάπτυξη τεχνολογιών διασύνδεσης πλέον και συσκευών, εκτός από τη διασύνδεση των υπολογιστών.

Συνεπώς, μπορεί να αντιληφθεί κάποιος ότι η ασφάλεια δεν θα άπτεται μόνο των δεδομένων, αλλά θα άπτεται και της φυσικής ασφάλειας των ατόμων. Φανταστείτε όταν σε λίγα χρόνια θα υπάρχει και η ανεπτυγμένη τεχνολογία –και είμαστε αισιόδοξοι γι’ αυτό- των αυτοκινήτων χωρίς οδηγό τι μπορεί να σημαίνει πραγματικά για την ασφάλεια των πολιτών μία κυβερνοεπίθεση, η οποία θα μπορούσε να παρέμβει σε αυτό το επίπεδο.

Σωστά επισημάνθηκε ότι οι κίνδυνοι πολλαπλασιάζονται. Η ελληνική Κυβέρνηση καταγράφει τις προβλέψεις των ειδικών και ετοιμάζει τις γραμμές άμυνας. Βέβαια, πρέπει να υπογραμμίσουμε ότι το έγκλημα στον κυβερνοχώρο δεν μπορεί να αφορά μία μεμονωμένη χώρα.

Δυστυχώς, σε επίπεδο Ευρώπης οι έρευνες καταγράφουν ότι πάνω από τους μισούς Ευρωπαίους πολίτες δείχνουν να μην είναι ενημερωμένοι για τις απειλές, επτά στις δέκα εταιρείες δεν έχουν βασική γνώση για το κυβερνοέγκλημα, ενώ 60% από αυτές δεν έχει υπολογίσει ποτέ τις πιθανές οικονομικές απώλειες από μία κυβερνοεπίθεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εάν μου επιτρέπετε, ένα λεπτό ακόμη, κυρία Πρόεδρε.

Οι διαδικασίες σε ευρωπαϊκό επίπεδο έχουν προχωρήσει και είναι εγκεκριμένος ο Γενικός Κανονισμός για την Προστασία των Δεδομένων.

Ο κανονισμός αυτός θα μπει σε εφαρμογή από τις 25-5-2018.

Αυτό σημαίνει πρακτικά ότι κάθε ιστοσελίδα που διαχειρίζεται προσωπικά δεδομένα χρηστών, ακόμα και φαινομενικά αθώα δεδομένα, όπως ονοματεπώνυμα, e-mails και τα λοιπά, οφείλει πλέον να είναι σύννομη με το νέο πλαίσιο. Προβλέπονται, βεβαίως, και τεράστια πρόστιμα για τη μη συμμόρφωση με τις προβλέψεις του κανονισμού.

Ο κανονισμός άπτεται και του ιδιωτικού τομέα και του δημόσιου. Για τον ιδιωτικό τομέα η Αρχή Προστασίας Δεδομένων Προσωπικού Χαρακτήρα έχει την κεντρική ευθύνη, για τον δημόσιο τομέα το Υπουργείο μας συνεργάζεται με την εν λόγω αρχή.

Να σταματήσω εδώ, λέγοντας ότι για τα δυο περιστατικά τα οποία ανέφερε η κ. Ασημακοπούλου έχει γίνει η επικοινωνία του Υπουργείου μας με τον εθνικό CERT και τα καταγράφουμε και τα παρακολουθούμε.

Η Ελλάδα –και θα επανέλθω στη δευτερολογία μου- συντονίζει γρήγορα τις προσπάθειές της για τη συμμόρφωση με αυτόν τον κανονισμό και ανοίγεται ένα πεδίο, στο οποίο νομίζω ότι πρέπει να υπάρξει εγρήγορση και του δημόσιου και του ιδιωτικού τομέα, διότι, όπως είπα και πριν, είναι πολύ μεγάλοι οι κίνδυνοι μαζί με τις δυνατότητες που αναπτύσσονται μπροστά μας. Λεπτομέρειες θα αναφέρω στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Ασημακοπούλου, έχετε τον λόγο για τρία λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κυρία Πρόεδρε.

Υποθέτω ότι θα μου δώσετε περισσότερες λεπτομέρειες για αυτά που ρώτησα στη δευτερολογία σας, κύριε Υπουργέ.

Για τον κανονισμό γνωρίζουμε το χρονοδιάγραμμα. Μάλιστα, μου δίνετε την ευκαιρία να αναφερθώ και στη μεγάλη αναβάθμιση που υπάρχει αυτή τη στιγμή στην απόκριση από την Ευρωπαϊκή Ένωση, σχετικά με τις κυβερνοεπιθέσεις. Είχαμε και την Επίτροπο που μας επισκέφθηκε πρόσφατα.

Γενικώς, η Ευρωπαϊκή Επιτροπή, με στόχο να εξοπλίσει την Ευρώπη καλύτερα, με τα κατάλληλα εργαλεία, για να ανταποκριθεί σε αυτές τις κυβερνοεπιθέσεις, έχει προτείνει μια δέσμη μέτρων.

Αναφερθήκατε στον κανονισμό, αλλά εγώ θα ήθελα να σταθώ στην εξαγγελία ότι θα συσταθεί ένας οργανισμός στην Ευρωπαϊκή Ένωση ειδικά για αυτό, ο οποίος θα βασίζεται στον Οργανισμό της Ευρωπαϊκής Ένωσης για την Ασφάλεια Δικτύων και Πληροφοριών, στον γνωστό ENISA, ο οποίος έχουμε την τύχη και την τιμή να εδρεύει στη χώρα μας.

Υπάρχει και ένα σχέδιο που συζητείται αυτή την εβδομάδα –φαντάζομαι ότι το ξέρετε- για τη σύσταση ερευνητικών κέντρων, κυρίως για τις τεχνολογίες κρυπτογράφησης, τα οποία θα συνεργάζονται στενά και με τον ENISA.

Γενικώς, γίνεται όλη αυτή η κουβέντα σε επίπεδο κορυφής για τη στήριξη και την εξεύρεση διασυνοριακών λύσεων -γιατί πολύ σωστά είπατε ότι δεν είναι ένα εθνικό θέμα, είναι ένα παγκόσμιο θέμα από τη φύση του-, για να μπορούμε να πιάνουμε τους χάκερς, είτε είναι μέσα στην Ευρωπαϊκή Ένωση είτε όχι. Λαμβάνονται όλες αυτές οι πρωτοβουλίες.

Επ’ αφορμή της ερώτησης, ενημερώθηκα ότι στο Ηνωμένο Βασίλειο είναι πάρα πολύ δραστήριοι, έχουν πάρα πολύ δραστηριοποιηθεί στο να δημιουργήσουν ακόμα και ένα ειδικό επαγγελματικό σώμα, το οποίο θα κάνει ακριβώς αυτό. Η Νορβηγία είναι, επίσης, πάρα πολύ δραστήρια σε αυτό. Η Ουκρανία έχει ένα νομοθετικό πλαίσιο πάρα πολύ συγκεκριμένο, που δίνει αρμοδιότητες σε διάφορους φορείς.

Γενικώς εκεί, αν θέλετε, εστιάστε στην απάντησή σας, κύριε Υπουργέ: Εμείς τι ακριβώς κάνουμε, δηλαδή, ως χώρα και για αυτό και για το δημόσιο; Κάθε δημόσιος οργανισμός πρέπει να προστατεύει τις πληροφορίες του. Για αυτό οι δημόσιοι λειτουργοί εκπαιδεύονται, για να μπορέσουν να αντιμετωπίσουν αυτές τις προκλήσεις, ας πούμε, πράγμα που θα ήταν κάτι πολύ σημαντικό; Υπάρχει κάποιος στρατηγικός σχεδιασμός από πλευράς του Υπουργείου για τη θωράκιση του δημόσιου τομέα γενικά από τις κυβερνοεπιθέσεις;

Κλείνω, λέγοντας ότι, αν θέλετε, κύριε Υπουργέ, νομίζω ότι είναι σημαντικό να κάνετε μια αναφορά στο πώς θα στηρίξουμε τον ENISA, ούτως ώστε να εξασφαλίσουμε ότι θα πάρουμε και κάτι παραπάνω τώρα που η Ευρώπη εστιάζει σε αυτό το θέμα.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά και εσείς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κυρία Πρόεδρε.

Σε ό,τι αφορά τον δημόσιο τομέα και το Υπουργείο, το Υπουργείο, όπως προβλέπεται από τον οργανισμό του, συνεργάζεται με τα συναρμόδια Υπουργεία και τις ανεξάρτητες ρυθμιστικές αρχές για την άμεση ενσωμάτωση του σχετικού κανονισμού, τον οποίο και εσείς αναφέρατε. Θα υπάρξει συντονισμός των φορέων, ειδικά των φορέων οι οποίοι κρατούν μεγάλους όγκους δεδομένων, όπως η ΗΔΙΚΑ, η Γενική Γραμματεία Πληροφορικών Συστημάτων, ο ΕΟΠΥΥ, ο ΕΔΕΤ, που κατέχουν μεγάλο όγκο προσωπικών δεδομένων, ούτως ώστε να εναρμονιστούν με τον σχετικό κανονισμό.

Επίσης, στο πλαίσιο των αρμοδιοτήτων μας συμμετέχουμε στην ομάδα εναρμόνισης της εθνικής νομοθεσίας με την οδηγία NIS (Network and Information Security), που αφορά την ασφάλεια των δικτύων και των πληροφοριακών συστημάτων, αλλά και στην ομάδα συνεργασίας, όπου εκεί, βέβαια, γίνεται η ανταλλαγή των βέλτιστων πρακτικών μεταξύ των κρατών-μελών, με σκοπό τη διασφάλιση της προστασίας των δικτύων και των συστημάτων πληροφοριών.

Στο πλαίσιο του συντονισμού της ασφάλειας όλοι οι φορείς του δημοσίου τομέα καλούνται να ορίσουν υπεύθυνο ασφάλειας πληροφοριών και δικτύων, ο οποίος λειτουργεί ως σύνδεσμος με το Υπουργείο μας.

Το Υπουργείο θα εφαρμόσει κι ένα σύστημα οργάνωσης οριζόντιας δομής ασφάλειας συστημάτων, με αρμοδιότητες ανά τομείς, και τα μέλη του θα εκπαιδευθούν με εξειδικευμένα σεμινάρια στην ασφάλεια πληροφοριών και δικτύων.

Συνεργαζόμαστε με ερευνητικά ιδρύματα του εσωτερικού και του εξωτερικού, με στόχο τον από κοινού σχεδιασμό δράσεων ενημέρωσης και ευαισθητοποίησης των πολιτών, ενώ συμμετέχουμε και σε δράσεις σε ευρωπαϊκό και διεθνές επίπεδο, με στόχο τον συντονισμό και την ευθυγράμμιση στην αντιμετώπιση περιστατικών ασφαλείας.

Είναι εξαιρετικά σημαντικό το γεγονός ότι η Ευρωπαϊκή Επιτροπή προτείνει μια σειρά από νέα εργαλεία και μεταξύ αυτών την αναβάθμιση του Ευρωπαϊκού Οργανισμού για την Κυβερνοασφάλεια και, μάλιστα, με δεδομένο ότι η αναβάθμιση αυτή αφορά έναν οργανισμό ο οποίος βρίσκεται στη χώρα μας. Ο ENISA, δηλαδή, ο Ευρωπαϊκός Οργανισμός για την Κυβερνοασφάλεια, ενδυναμώνεται υπηρεσιακά, αφού θα υποστηρίζει τη συντονισμένη ανταπόκριση των κρατών-μελών της Ευρωπαϊκής Ένωσης σε μεγάλης κλίμακας περιστατικά κυβερνοεπιθέσεων και κρίσεων. Εμείς, βεβαίως, όχι μόνο στηρίζουμε αυτή την πρωτοβουλία, αλλά την ενισχύουμε ποικιλοτρόπως.

Τώρα, στις 4 Οκτωβρίου του 2017, κατά τη διάρκεια ημερίδας στη Χάγη, την οποία διοργάνωσε ο Ευρωπαϊκός Οργανισμός για την Ασφάλεια Δικτύων και Πληροφοριών, ο ENISA, παρουσιάσαμε το ελληνικό σχέδιο Εθνικής Στρατηγικής Κυβερνοασφάλειας, το οποίο έτυχε γενικής αναγνώρισης όσον αφορά την ετοιμότητα της χώρας σε θέματα ασφάλειας στον κυβερνοχώρο.

Στο σχέδιο αυτό περιγράφονται προτεραιότητες, όπως η πρόληψη, η αξιολόγηση, η ανάλυση και η αποτροπή απειλών για την ασφάλεια των συστημάτων και των υποδομών, η ενίσχυση της ικανότητας των φορέων του δημοσίου και των ιδιωτικού τομέα για την αντιμετώπιση συμβάντων κυβερνοασφάλειας, η δημιουργία αποτελεσματικού πλαισίου συντονισμού και συνεργασίας, με τον καθορισμό επιμέρους αρμοδιοτήτων και ρόλων των εμπλεκομένων φορέων.

Επιπρόσθετα, έχει συγκροτηθεί στο Υπουργείο Ψηφιακής Πολιτικής ομάδα εργασίας με τη συμμετοχή φορέων του δημοσίου για την ενσωμάτωση της ευρωπαϊκής οδηγίας σχετικά με τα μέτρα για το υψηλό κοινό επίπεδο ασφάλειας, την οδηγία NIS.

Ανάμεσα στις άλλες διατάξεις, η ενσωμάτωση της οδηγίας πρόκειται να επιφέρει τη σύσταση νέων δομών εντός του Υπουργείου, που θα δουλέψουν σε συντονισμό με την Εθνική Αρχή Αντιμετώπισης Ηλεκτρονικών Επιθέσεων για την αντιμετώπιση τέτοιων κρουσμάτων.

Θέλω να πω ότι η ερώτησή σας έφερε ένα πάρα πολύ σημαντικό ζήτημα στο επίπεδο του κοινοβουλευτικού ελέγχου και θα ήθελα, με ευκαιρία αυτή την απάντησή μου και την τοποθέτηση, να δεσμευθώ ότι θα διευρύνουμε τον διάλογο, θα αξιοποιήσουμε και τις βέλτιστες πρακτικές, οι οποίες έχουν σε άλλες ευρωπαϊκές χώρες αναφανεί, και θα δείξουμε ότι και σ’ αυτόν τον τομέα μπορούμε πραγματικά να πρωτοπορήσουμε και να αποδείξουμε ότι δικαίως αξίζουμε να είμαστε και οι οικοδεσπότες του Ευρωπαϊκού Οργανισμού για την Κυβερνοασφάλεια.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, ο κ. Βασίλειος Κικίλιας, Βουλευτής της Νέας Δημοκρατίας στην Α΄ Αθήνας, ζητεί άδεια ολιγοήμερης απουσίας του στο εξωτερικό, στις Ηνωμένες Πολιτείες Αμερικής, από 24 Νοεμβρίου έως 3 Δεκεμβρίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Επίσης, ο κ. Γιάννης Αντωνιάδης, Βουλευτής της Νέας Δημοκρατίας του Νομού Φλώρινας, ζητεί μονοήμερη άδεια απουσίας του τη Δευτέρα 27 Νοεμβρίου του 2017, όπου θα χρειαστεί να απουσιάσει στο εξωτερικό για προσωπικούς και οικογενειακούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Τέλος, ο κ. Ιλχάν Αχμέτ, Βουλευτής της Δημοκρατικής Συμπαράταξης του Νομού Ροδόπης, ζητεί άδεια ολιγοήμερης απουσίας του στο εξωτερικό, στην Τουρκία, από την Παρασκευή 24-11-2017 έως την Κυριακή 26-11-2017 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Η πρώτη με αριθμό 310/17-11-2017 επίκαιρη ερώτηση δεύτερου κύκλου (Α΄) του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Μεταναστευτικής Πολιτικής, με θέμα: «Λιμάνι Πάτρας - "Η Νέα Ειδομένη"», δεν θα συζητηθεί, διότι είναι αρμοδιότητας του Υπουργείου Εσωτερικών.

Επίσης, η δεύτερη με αριθμό 306/16-11-2017 επίκαιρη ερώτηση πρώτου κύκλου (Α΄) του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλουπρος τον Υπουργό Οικονομίας και Ανάπτυξης, με θέμα: «Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας», δεν θα συζητηθεί λόγω ανειλημμένων υποχρεώσεων του κυρίου Υπουργού κ. Χαρίτση.

Επίσης, δεν θα συζητηθεί η πρώτη με αριθμό 263/10-11-2017 επίκαιρη ερώτηση πρώτου κύκλου (Β΄) του Βουλευτή Χαλκιδικής της Νέας Δημοκρατίας κ. Γεωργίου Βαγιωνάπρος τον ΥπουργόΟικονομίας και Ανάπτυξης, με θέμα: «Απειλή λουκέτου για χιλιάδες αρτοποιεία».

Για τη συναρμοδιότητα Υπουργού Οικονομίας και Ανάπτυξης κ. Παπαδημητρίου που θα βρίσκεται σε περιφερειακό συνέδριο στην Κρήτη, δεν θα απαντηθεί η δεύτερη με αριθμό 299/14-11-2017 επίκαιρη ερώτηση δεύτερου κύκλου (Α΄) του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρράπρος τον ΥπουργόΟικονομίας και Ανάπτυξης, με θέμα: «Ανάγκη επέκτασης της ισχύος της δικαστικής απόφασης του νόμου για τα υπερχρεωμένα φυσικά πρόσωπα, που περιορίζει την αρχική οφειλή και υπέρ των συνοφειλετών και των εγγυητών».

Λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη εξαιτίας προπαρασκευαστικών συναντήσεων με τους θεσμούς, δεν θα συζητηθεί η δεύτερη με αριθμό 260/10-11-2017 επίκαιρη ερώτηση πρώτου κύκλου (Β΄) του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινοπούλου προς τον Υπουργό Περιβάλλοντος και Ενέργειας, με θέμα: «Χρηματοδότηση από τη «ΔΕΗ Α.Ε.» του έργου βελτίωσης του δρόμου Πουρναριά –Γεφύρι Κυράς - Μυγδαλιά, ύψους 500.000 ευρώ».

Επίσης, ο ίδιος Υπουργός δεν θα απαντήσει στη δεύτερη με αριθμό 253/7-11-2017 επίκαιρη ερώτηση δεύτερου κύκλου (Β΄) του Ανεξάρτητου Βουλευτή Ευβοίας κ**.** Νικολάου Μίχουπρος τoν Υπουργό Περιβάλλοντος και Ενέργειας,με θέμα: «Η ΔΕΗ κόβει το ρεύμα στην περιοχή Καρυστίας Εύβοιας».

Τέλος, λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου, ο οποίος θα βρίσκεται εκτός Αθηνών ως κεντρικός ομιλητής σε κυβερνητικές εκδηλώσεις, δεν θα συζητηθεί η πρώτη με αριθμό 264/10-11-2017 επίκαιρη ερώτηση δεύτερου κύκλου (Β΄) του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Περιβάλλοντος και Ενέργειας, με θέμα: «Μη κάλυψη ατομικών αναγκών σε καυσόξυλα κατά παράβαση του νόμου».

Για τις ίδιες αιτιολογίες μας ενημερώνει για τη μη συζήτηση των ερωτήσεων και ο Γενικός Γραμματέας της Κυβέρνησης.

Εισερχόμαστε, τώρα, στη συζήτηση της τρίτης με αριθμό 242/6-11-2017 επίκαιρη ερώτηση δεύτερου κύκλου (Β΄) του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής, με θέμα: «Η “νέα θαλάσσια Εγνατία” χαράζει ρότα ανάπτυξης και προόδου για τον Έβρο, τη Σαμοθράκη και την Θράκη».

Στην ερώτηση θα απαντήσει ο Υφυπουργός κ. Σαντορινιός.

Κύριε Δημοσχάκη, ορίστε, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κυρία Πρόεδρε.

Το θέμα της ακτοπλοϊκής σύνδεσης του Έβρου με τα νησιά του βορειοανατολικού Αιγαίου το ανέδειξα, κύριε Υφυπουργέ, εδώ και δύο χρόνια μέσα από τον κοινοβουλευτικό έλεγχο. Αυτό το θέμα συζητήθηκε πέρυσι στις 29 Σεπτεμβρίου στην Αλεξανδρούπολη σε μία ευρεία ημερίδα, όπου συμμετείχαν παράγοντες της Περιφέρειας Ανατολικής Μακεδονίας και Θράκης και αντίστοιχοι της Περιφέρειας Βορειοανατολικού Αιγαίου αλλά και εκπρόσωποι όλων των θεσμικών υπηρεσιών αλλά και των ζωτικών φορέων που έχουν σχέση με την ακτοπλοϊκή σύνδεση. Επίσης, στις 20 Οκτωβρίου του τρέχοντος έτους, στο πλαίσιο του διαδημοτικού συμβουλίου του Δήμου Αλεξανδρούπολης και του Δήμου Σαμοθράκης, πραγματοποιήθηκε αντίστοιχη στη Σαμοθράκη για το ίδιο θέμα.

Μέσα απ’ αυτές τις διαδικασίες βγήκε μία συνισταμένη, ότι δηλαδή θα πρέπει κάθε μέρα ένα φεριμπότ από την Αλεξανδρούπολη, στη συνέχεια από τη Σαμοθράκη, τη Λήμνο, να φθάνει στη Μυτιλήνη και την επόμενη μέρα να γυρίζει. Γιατί το θέλουμε αυτό το δρομολόγιο; Το θέλουμε, για να διασυνδεθούμε ως Θράκη με τις αγορές μας, με τις αντίστοιχες του βορειοανατολικού Αιγαίου. Έχουμε τον ζωτικό μας χώρο στα πόδια μας και δεν τον εκμεταλλευόμαστε.

Έχει το βορειοανατολικό Αιγαίο χερσαίο ζωτικό χώρο πάνω από το κεφάλι του και δεν τον εκμεταλλεύεται. Σήμερα το θέτουμε το θέμα αυτό και το επικαιροποιούμε και το διεκδικούμε.

Και μάλιστα σήμερα, κυρία Πρόεδρε, μου δήλωσε προφορικά ότι θα ήταν πολύ εύχαρις να ήταν ως παρακείμενος εδώ ο κ. Αθανασίου, ο οποίος εκπροσωπεί την εκλογική περιφέρεια του Βορειοανατολικού Αιγαίου και κυρίως την Περιφέρεια Λέσβου. Δυστυχώς, όμως, τον υποχρέωσαν οι υπηρεσιακές και οι βουλευτικές υποχρεώσεις να βρίσκεται στη Μυτιλήνη σήμερα.

Ωστόσο, εμείς συνεχίζουμε, κύριε Υφυπουργέ, να διεκδικούμε αυτό το δρομολόγιο. Και μάλιστα όχι μόνο για λόγους τουριστικούς, όχι μόνο να μεταφέρουμε τους τουρίστες, όπως ήδη σχεδιάζετε για τους θερινούς μήνες. Θέλουμε να προωθήσουμε τα προϊόντα μας. Θέλουμε να δεχθούμε τα προϊόντα τους. Θέλουμε τις συνέργειες.

Και αν εμείς μπορέσουμε και στεριώσουμε στο βορειοανατολικό Αιγαίο, κυρία Πρόεδρε, μετά θα πάρουμε μαζί μας και τα πονεμένα νησιά Ίμβρο και Τένεδο, διότι κι αυτά θα πρέπει να λειτουργήσουν μαζί μας σε έναν γεωγραφικό ενιαίο χώρο και όχι μόνο. Διότι μπορούμε να πετύχουμε στη συνέχεια με τη γειτονική χώρα τη θεσμοθέτηση ενός νησιωτικού σημείου εισόδου - εξόδου, ώστε να γίνει αυτό το όνειρο πραγματικότητα.

Γι’ αυτό, κύριε Υφυπουργέ -εύχομαι και με το καλό Υπουργός- να μας πείτε αν θα προχωρήσει η συγκεκριμένη ακτοπλοϊκή σύνδεση μόνο το καλοκαίρι. Εμείς διεκδικούμε να υπάρχει όλον τον χρόνο, χειμώνα, φθινόπωρο, άνοιξη, καλοκαίρι. Υπάρχει στα σχέδιά σας αυτή η πολιτική πρόθεση;

Επίσης, εγώ θα σας πω το εξής. Να σας δώσουμε ένα καράβι, να σας το δωρίσουμε κι από αύριο να είστε Έλληνας ακτοπλόος. Θα το διαθέσετε μόνο για δύο ημέρες την εβδομάδα και για τρεις μήνες τον χρόνο για να πραγματοποιεί το δρομολόγιο Αλεξανδρούπολη – Σαμοθράκη – Λήμνο - Μυτιλήνη; Τις άλλες πέντε μέρες τι θα το κάνατε;

Επίσης, αν είναι μόνο το καλοκαίρι, τις άλλες τρεις εποχές τι θα κάνατε; Και λάβετε υπ’ όψιν ότι δεν είστε μέσα στο κεντρικό Αιγαίο, που μπορείτε να έχετε εναλλακτικές λύσεις. Είστε στο Θρακικό Πέλαγος.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σαντορινιέ, κύριε Υφυπουργέ, έχετε τον λόγο για τρία λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Μάλλον, κύριε Δημοσχάκη, διεκδικούσατε να υπάρξει αυτή η γραμμή. Με το που ανακοινώσαμε ότι θα βγάλουμε αυτή τη γραμμή για το καλοκαίρι -γιατί όπως γνωρίζετε, είναι ήδη στον διαγωνισμό που τρέχει η γραμμή Λέσβος – Λήμνος – Σαμοθράκη - Αλεξανδρύπολη κι επιστροφή μία φορά την εβδομάδα για το καλοκαίρι, όπως είπατε- διεκδικείτε κάτι παραπάνω και θα έλεγα ότι είναι θεμιτό.

Είπατε, λοιπόν, ότι έγινε ένα αναπτυξιακό συνέδριο πέρυσι και το διαδημοτικό συμβούλιο φέτος. Μάλιστα, είχα ζητήσει από τους φορείς να πιστοποιήσουν αυτή την αναγκαιότητα. Γνωρίζετε, φαντάζομαι, ότι το είχα ζητήσει προσωπικά, για να βοηθήσουμε να βγει η δημοπράτηση αυτής της γραμμής. Μια γραμμή -μιας και χθες είχαμε τη συζήτηση για το νομοσχέδιο του Υπουργείου Ναυτιλίας και μας κατηγορήσατε ότι με το άρθρο 76 κρατικοποιούμε την ακτοπλοΐα, που τη θέλετε ιδιωτική εσείς- για να μπορεί να είναι αποτελεσματική και κερδοφόρος, θα πρέπει να έχει και κίνηση.

Η κίνηση αυτή θα πρέπει είτε να είναι προφανής κι επομένως να μην χρειάζεται χρηματοδότηση, διότι, όπως γνωρίζετε, δεν χρειάζεται άδεια σκοπιμότητας με την παλιά έννοια, για να βγει μια γραμμή, εφόσον εάν θέλει κάποιος ακτοπλόος, μπορεί να έρθει να δηλώσει αυτή τη γραμμή στη δρομολογιακή περίοδο, επομένως να έχει εμπορική κίνηση και άρα και κέρδος, είτε το κράτος να φροντίσει να υπάρχει αυτή η γραμμή μέσω της διαδικασίας που ήδη εμείς κάναμε, της προκήρυξης της γραμμής αυτής.

Ποιο είναι, λοιπόν, το ζητούμενο σήμερα; Σήμερα το ζητούμενο είναι να δούμε κατά πόσο πραγματικά αυτή η γραμμή μπορεί να λειτουργήσει και να έχει ουσιαστικά αποτελέσματα. Διότι φαντάζομαι ότι ούτε εσείς θέλετε ούτε εγώ να δοθούν κάποια χρήματα για μια γραμμή, η οποία στο τέλος θα αποδειχθεί ότι δεν έχει ουσιαστικά αποτελέσματα.

Από εκεί και πέρα, αν αυτή η γραμμή το καλοκαίρι μάς δείξει ότι πραγματικά έχει κίνηση και μπορεί να βοηθήσει έτι περαιτέρω την ανάπτυξη όχι μόνο του Έβρου αλλά και του Νομού Λέσβου, να είστε σίγουρος ότι στην επόμενη δρομολογιακή περίοδο εμείς θα προσπαθήσουμε να την κάνουμε και τακτικότερη και όλον τον χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Όμως αυτό μένει να αποδειχθεί. Περιμένουμε, λοιπόν, η πραγματικότητα να επιβεβαιώσει τα λεγόμενά σας -και θέλουμε πάρα πολύ να επιβεβαιώσει τα λεγόμενά σας- γιατί πραγματικά η σύνδεση του Έβρου με τη Λέσβο, με το βόρειο Αιγαίο θα είναι μια πραγματική, ουσιαστική, αναπτυξιακή ώθηση και για τους δύο νομούς τόσο για την τουριστική όσο και για την εμπορική κίνηση. Αυτό, όμως, μένει να αποδειχθεί και μόλις αποδειχθεί, εμείς εδώ είμαστε.

Είδατε ότι κάναμε τροποποίηση, είδαμε μία γραμμή η οποία δεν είχε αποτέλεσμα. Βγήκε, και ήρθε μία γραμμή η οποία πιστεύουμε ότι θα έχει καλύτερο αποτέλεσμα. Να είστε σίγουρος ότι η δική μας Κυβέρνηση δεν φείδεται χρημάτων, δεν φείδεται κόπου, όταν είναι να αναπτυχθούν περιοχές, όπως είναι η Σαμοθράκη και ιδιαίτερα μετά από τις πλημμύρες που είχε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δημοσχάκη, πριν σας δώσω τον λόγο, θα ήθελα να κάνω δύο ανακοινώσεις, γιατί είναι τα παιδιά μας εδώ και παρακολουθούν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως επισκέφθηκαν το κτήριο της Βουλής και συμμετείχαν στο εκπαιδευτικό πρόγραμμα «Εργαστήρι Δημοκρατίας», δεκαεννιά μαθητές και μαθήτριες από το 7ο Δημοτικό Σχολείο Αγίας Βαρβάρας.

Παιδιά, σάς καλωσορίζουμε στη Βουλή!

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Αιγάλεω.

Σάς καλωσορίζουμε, παιδιά!

(Χειροκροτήματα απ’ όλες τις πτέρυγες της Βουλής)

Σήμερα είναι μια μέρα κοινοβουλευτικού ελέγχου, κατά την οποία οι Βουλευτές ρωτούν τους Υπουργούς για διάφορα ζητήματα της αρμοδιότητάς τους και γίνεται αυτός ο διάλογος. Ρωτάει ο Βουλευτής, απαντάει ο Υπουργός και υπάρχει δευτερολογία. Γι’ αυτό δεν υπάρχουν πολλοί Βουλευτές σήμερα στην Αίθουσα, δεδομένου ότι δεν συνεδριάζουμε σε Ολομέλεια και κάθε Παρασκευή οι Βουλευτές των επαρχιών συνηθίζεται να πηγαίνουν στις πόλεις από τις οποίες κατάγονται και στους νομούς στους οποίους έχουν εκλεγεί.

Σας ευχαριστούμε που επισκεφθήκατε τη Βουλή.

Κύριε Δημοσχάκη, έχετε τον λόγο για τρία λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κυρία Πρόεδρε.

Κύριε Υφυπουργέ, ο σχεδιασμός σας είναι λειψός. Από την αρχή έχετε καταστήσει μη βιώσιμη αυτή τη γραμμή. Δεν θα υπάρξει ακτοπλόος να δείξει το ενδιαφέρον του. Σας το είπα ευγενώς. Σας χαρίζουμε ένα πλοίο. Θα το διαθέσετε μόνο για δύο ημέρες την εβδομάδα και μία εποχή του έτους; Δεν θα το διαθέσετε. Δεν θα υπάρξει.

Εμείς τι θέλουμε; Εμείς θέλουμε αυτή η γραμμή να υποστηριχθεί από το ελληνικό κράτος. Το οφείλει για τους στρατιώτες, για τους Μυτιληνιούς και για τους Λημνιούς και, μάλιστα, θα πρέπει να είναι για δύο χρόνια. Δεν ζητούμε περισσότερο.

Γιατί το ζητούμε για δύο χρόνια; Διότι θα δημιουργηθούν οι συνέργειες, κατ’ αρχάς, μεταξύ των δύο περιφερειών, κατά δεύτερον, μεταξύ των όμορων κρατών και θα γίνει αυτό που οραματιζόμαστε, μια γέφυρα. Θα είναι μια νέα «θαλάσσια Εγνατία», η οποία και θα κουμπώνει με τη νέα οδική Εγνατία στην Αλεξανδρούπολη, που ως γνωστόν φτάνει μέχρι την Ηγουμενίτσα.

Είμαστε οραματιστές για την πατρίδα μας. Εμείς δεχόμαστε ευγενώς ό,τι μας λέτε. Δεν είμαστε άνθρωποι οι οποίοι διεκδικούμε και κατεβαίνουμε στους δρόμους. Έχουμε σεβασμό στο κράτος, όπως αυτό εκφράζεται. Λέμε τον πόνο μας μεταξύ μας και σήμερα σας τον λέμε πλέον και κοινοβουλευτικά.

Εμείς θέλουμε όχι μόνο να προαγάγουμε τον τουρισμό κατά τους θερινούς μήνες, αλλά θέλουμε να προαγάγουμε την οικονομία, το εμπόριο. Διότι μπορούμε αυτά τα προϊόντα, τα ευλογημένα τα οποία παράγει η Θράκη να τα προωθήσουμε στο βορειοανατολικό Αιγαίο όπως και, αντίστροφα, αυτά που παράγει το βορειοανατολικό Αιγαίο με τα νησιά του να έρθουν στη δική μας την αγορά. Αυτή τη συνέργεια δεν μπορείτε εσείς να μας την εξασφαλίσετε.

Ωστόσο, επειδή είμαι καλός νοικοκύρης και επιτελής δυνατός θα σας παραδώσω ένα σχέδιο δρομολογίων θερινών και χειμερινών, το οποίο έχουν επεξεργαστεί επιστήμονες οι οποίοι αγαπούν και τις δύο περιφέρειες.

(Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα δείτε ότι μπορούμε να εξυπηρετήσουμε με ένα φεριμπότ όλες τις ακτοπλοϊκές ανάγκες που έχουν τα νησιά του βορειοανατολικού Αιγαίου, του Θρακικού Πελάγους. Και έτσι όταν θα φτάσουμε στη Μυτιλήνη, με ανταπόκριση μπορούμε να φτάσουμε και στο κεντρικό Αιγαίο και στο νοτιοανατολικό, που είσαστε εσείς. Αυτή είναι η οραματική «νέα θαλάσσια Εγνατία». Εγώ πιστεύω ότι αυτά τα δρομολόγια έχουν και κόστος. Εάν τα μελετήσετε, θα δείτε ότι θα βρείτε λύση στο πρόβλημά μας.

Να μη λέτε, όμως, ότι θα ευλογήσετε την περιοχή μας με ένα «κουτσό» δρομολόγιο μια φορά την εβδομάδα, όπως το ζήσαμε φέτος και μάλιστα στη γραμμή Αλεξανδρούπολη - Λαύριο. Περιμένουμε και αυτή τη γραμμή να μην τη βάλετε στο αρχείο. Εμείς τη θέλουμε αυτή τη γραμμή. Έγινε η αναβίωσή της. Ήταν πετυχημένη κατά το παρελθόν.

Νομίζω, κύριε Υφυπουργέ, πως ό,τι και αν διεκδικούμε, γυρίζουμε πίσω στην ιστορία. Ξέρετε ότι αυτή η γραμμή που διεκδικούμε, της Αλεξανδρούπολης με τη Μυτιλήνη, μεγαλούργησε στην περίοδο του μεσοπολέμου. Επίσης, μεγαλούργησε στη μεταπολεμική περίοδο. Δεν διεκδικούμε καινούργιες γραμμές. Αναβιώνουμε τις παλιές, οι οποίες ήταν πετυχημένες. Όποιος διαβάζει την ιστορία, μπορεί να είναι αποδοτικός και μπορεί να είναι και αποτελεσματικός.

Κυρία Πρόεδρε, κλείνοντας θα ήθελα να χαιρετήσω την τοποθέτηση του Προεδρείου της Βουλής για δύο μεγάλα θέματα, τα οποία έχουν σχέση με τους Έλληνες, με την ιστορία τους.

Το πρώτο θέμα είναι αυτό της Εθνικής Αντίστασης, που πραγματικά θα γιορτάσουμε σε όλες τις πρωτεύουσες των νομών, στο πλαίσιο της εφαρμογής και του νόμου αλλά και του ιστορικού χρέους. Ιστορικό χρέος σ' ό,τι αφορά τη μνήμη αυτών των ανθρώπων που θυσιάστηκαν για την πατρίδα. Ιστορικό χρέος γι’ αυτούς που από κοινού σχεδίασαν και υλοποίησαν ένα πολύ μεγάλο γεγονός εκείνης της ιστορικής περιόδου. Ο Γοργοπόταμος αποτελεί τη διασταύρωση, το σημείο όπου συναντήθηκαν όλες οι πλευρές και υπερασπίστηκαν την πατρίδα.

Σε ό,τι αφορά το δεύτερο θέμα, αυτό της εξάλειψης της βίας κατά των γυναικών, με παγκόσμια ημέρα την 25η Νοεμβρίου, θέλω να δηλώσω ότι οι γυναίκες προσέφεραν και προσφέρουν στην ανθρωπότητα, στην κοινωνία, στη χώρα μας γενναιόδωρα τους καρπούς τους. Εμείς δηλώνουμε από οποιοδήποτε αξίωμα αλλά και από οποιαδήποτε κοινωνική θέση ότι θα πρέπει να τις προστατεύουμε με κάθε τρόπο και με τα λόγια μας και με τις ευχές και με τις προσευχές μας αλλά πάνω από όλα, όμως, με τα έργα μας.

Θα ήθελα να δηλώσω ενώπιον όλων σας ότι από το πρότερο αξίωμα του Αρχηγού της Ελληνικής Αστυνομίας είχαμε προβεί σε μεγάλες τομές και συγκροτήσαμε μέσα από τον ελληνικό νόμο, ειδικές υπηρεσίες αντιμετώπισης αυτού του φρικτού φαινομένου, πραγματικά, που προσβάλλει τον άνθρωπο.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κύριε Υφυπουργέ, έχετε τον λόγο για τρία λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κύριε Δημοσχάκη, σας εξήγησα και πριν. Χθες στη συζήτηση, πραγματικά, φάνηκε ότι τουλάχιστον η δική σας παράταξη δεν συμφωνεί με αυτά που λέτε, γιατί όταν πήγαμε να φέρουμε το άρθρο 76, που θα έδινε τη δυνατότητα και στον ίδιο τον Δήμο της Σαμοθράκης να κάνει τον δικό του σχεδιασμό για ένα καλύτερο ακτοπλοϊκό σχέδιο, με χρηματοδοτήσεις και από την Ευρωπαϊκή Ένωση αλλά και απευθείας, δηλαδή χωρίς διενέργεια διαγωνισμού να μπορεί ο δήμος να κάνει προγραμματική σύμβαση -και θα μπορεί από εδώ και πέρα, από σήμερα να το κάνει- εσείς το καταψηφίσατε.

Συμφωνώ απόλυτα μαζί σας ότι πιθανόν και να μην είναι βιώσιμη αυτή η γραμμή, να μην είναι βιώσιμη σε οποιαδήποτε μορφή της. Γιατί αν ήταν βιώσιμη, σας το είπα και πριν, θα την έφερνε κάποιος ακτοπλόος χωρίς να του δώσουμε χρηματοδότηση. Εμείς θέλουμε να δώσουμε χρηματοδότηση.

Πραγματικά θα αξιοποιήσω και αυτό που καταθέσατε. Νομίζω ότι από τη στιγμή που λέτε ότι το έχουν επεξεργαστεί και επιστήμονες -φαντάζομαι πλοίαρχοι, συγκοινωνιολόγοι- θα το δούμε και πιθανώς στην επόμενη «δρομολογιακή» περίοδο να δημοπρατηθεί κάτι τέτοιο. Περιμένετε να δούμε τα αποτελέσματα της γραμμής που ήδη δημοπρατήσαμε. Ελπίζουμε ότι θα υπάρξει ενδιαφέρον. Τότε θα μπορέσουμε να τα αξιολογήσουμε. Εδώ θα είμαστε.

Δεν πρόκειται, όπως σας είπα και πριν, εμείς να αφήσουμε τη Σαμοθράκη να μην έχει συγκοινωνία, την καλύτερη συγκοινωνία και τη σύνδεση μεταξύ βορείου Αιγαίου και Έβρου. Αλλά, ειλικρινά, είναι ατυχής η συγκυρία να συζητάμε μια μέρα μετά την ψήφιση του νομοσχεδίου. Ούτε καν το Συμβούλιο Συνδυασμένων Μεταφορών δεν ψηφίσατε, όπου εκεί θα μπορούσαν όλοι οι φορείς να συζητήσουν αυτά τα θέματα και να δώσουν σοβαρές γνωμοδοτήσεις προς το Υπουργείο για τη δημιουργία νέων γραμμών και τον συνδυασμό όλων των μεταφορών, είτε αυτά είναι οδικοί άξονες είτε είναι σιδηρόδρομος είτε είναι αεροπλάνο. Γιατί; Ρωτήστε τον εισηγητή της παράταξής σας.

Από εκεί και πέρα, θα ήθελα κι εγώ πραγματικά, κυρία Πρόεδρε, να χαιρετίσω και τις δύο ημέρες, τις οποίες τιμά η Βουλή. Είναι πολύ σημαντικό ότι τιμάμε την αυριανή ημέρα ενάντια στη βία κατά των γυναικών. Δεν θα έπρεπε να είναι μόνο μια ημέρα επετειακή. Καλό είναι ότι υπάρχει αυτή η επετειακή ημέρα, αλλά θα πρέπει να είναι καθημερινή πράξη όλων μας και ιδίως ημών που έχουμε αξίωμα, να φροντίζουμε να μην υπάρχει βία κατά των γυναικών, να μην υπάρχει βία κατά κανενός ανθρώπου. Ιδιαίτερα, όμως, στα καταγεγραμμένα συμβάντα που υπάρχουν κατά τον γυναικών θα πρέπει όλοι να είμαστε ενωμένοι.

Είναι, βέβαια, πολύ σημαντική και η ημέρα της Εθνικής Αντίστασης και είναι ημέρα εθνικής αντίστασης με αφορμή την επέτειο του Γοργοποτάμου. Εκεί όλες οι δυνάμεις της εθνικής αντίστασης κατάφεραν να κάνουν το σημαντικό: να ανατρέψουν τη ροή του πολέμου, να χτυπήσουν στην καρδιά της στρατηγικής τις ναζιστικές δυνάμεις. Αυτή η ημέρα θα πρέπει να μας θυμίζει ότι ο ναζισμός και ο φασισμός δεν έχουν χώρο στην Ελλάδα, δεν έχουν χώρο στην Ευρώπη, δεν έχουν χώρο σε έναν πολιτισμένο κόσμο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς και για τα λόγια που είπατε για τις δύο επετείους, δηλαδή για την 25η Νοεμβρίου, που είναι η μέρα της ανατίναξης του Γοργοποτάμου, την οποία έχει αποφασίσει το ελληνικό κράτος να γιορτάζει κάθε χρόνο, καθώς και της μέρας που αποφάσισε ο ΟΗΕ το 1991, να θυμούνται όλοι ότι η βία κατά των γυναικών είναι ένα αποκρουστικό φαινόμενο που πρέπει να τελειώσει.

Ολοκληρώθηκε η συζήτηση των επικαίρων ερωτήσεων.

Ευχόμαστε σε όλους καλό Σαββατοκύριακο και να καμαρώσουμε τη Βουλή, που θα είναι φωταγωγημένη με πορτοκαλί χρώμα αύριο 25-11-2017, για να υπενθυμίζει το αποκρουστικό φαινόμενο της βίας.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 11.11΄ λύεται η συνεδρίαση για την προσεχή Δευτέρα 27 Νοεμβρίου 2017 και ώρα 11.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 9/7/8-11-2017 επίκαιρης επερώτησης Βουλευτών της Νέας Δημοκρατίας με θέμα: «Πώληση βλημάτων του Ελληνικού Στρατού Ξηράς και αεροπορικών βομβών της Ελληνικής Πολεμικής Αεροπορίας στη Σαουδική Αραβία με διακρατική συμφωνία».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**