(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ν΄

Πέμπτη 21 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 22/12/2017, σελ.   
3. Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «120 δόσεις για ληξιπρόθεσμες οφειλές ασφαλιστικών εισφορών», σελ.   
 β) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Αναθεώρηση των κριτηρίων επιλογής εκμετάλλευσης για τη δράση 10.01.04, μείωση της ρύπανσης νερού από γεωργική δραστηριότητα», σελ.   
 ii. με θέμα: «Η κατακόρυφη πτώση της τιμής του πρόβειου γάλακτος και ο πραγματικός κίνδυνος για τη φέτα», σελ.   
 iii. σχετικά με τη δωρεάν παραχώρηση της χρήσης για δυο ακίνητα στον Δήμο Δράμας, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις», σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας «Ενεργειακές Κοινότητες και άλλες διατάξεις», σελ.   
3. Αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας επί της τροπολογίας με γενικό αριθμό 1411 και ειδικό 130 του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων, σελ.   
4. Ονομαστική ψηφοφορία επί της τροπολογίας με γενικό αριθμό 1411 και ειδικό 130 του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων, σελ.   
5. Επιστολικές ψήφοι επί της ονομαστικής ψηφοφορίας, σελ.   
   
ΠΡΟΕΔΡΕΥΟΝΤΕΣ ΓΕΩΡΓΙΑΔΗΣ Μ. , σελ. ΚΑΜΜΕΝΟΣ Δ. , σελ. ΚΡΕΜΑΣΤΙΝΟΣ Δ. , σελ. ΛΑΜΠΡΟΥΛΗΣ Γ., σελ. ΛΥΚΟΥΔΗΣ Σ. , σελ. ΧΡΙΣΤΟΔΟΥΛΟΠΟΥΛΟΥ Α. , σελ.  
  
  
  
  
ΟΜΙΛΗΤΕΣ

Α. Επί διαδικαστικού θέματος:  
ΑΪΒΑΤΙΔΗΣ Ι. , σελ.  
ΑΜΥΡΑΣ Γ. , σελ.  
ΒΟΡΙΔΗΣ Μ. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Μ. , σελ.  
ΓΕΩΡΓΙΑΔΗΣ Σ. , σελ.  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΚΑΡΑΓΚΟΥΝΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.  
ΠΑΠΑΘΕΟΔΩΡΟΥ Θ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΒΡΑΝΤΖΑ Π. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΠΕΤΡΟΠΟΥΛΟΣ Α. , σελ.  
ΣΙΜΟΡΕΛΗΣ Χ. , σελ.  
  
Γ. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:  
ΑΘΑΝΑΣΙΟΥ Χ. , σελ.  
ΑΪΒΑΤΙΔΗΣ Ι. , σελ.  
ΑΜΥΡΑΣ Γ. , σελ.  
ΑΝΤΩΝΟΠΟΥΛΟΥ Ο. , σελ.  
ΒΑΚΗ Φ. , σελ.  
ΒΑΡΕΜΕΝΟΣ Γ. , σελ.  
ΒΙΤΣΑΣ Δ. , σελ.  
ΒΟΡΙΔΗΣ Μ. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Σ. , σελ.  
ΓΚΙΟΚΑΣ Ι. , σελ.  
ΔΑΝΕΛΛΗΣ Σ. , σελ.  
ΔΕΛΗΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΘΗΒΑΙΟΣ Ν. , σελ.  
ΚΑΜΑΤΕΡΟΣ Η. , σελ.  
ΚΑΡΑΓΚΟΥΝΗΣ Κ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΝΤΟΝΗΣ Χ. , σελ.  
ΛΑΓΟΣ Ι. , σελ.  
ΛΑΖΑΡΙΔΗΣ Γ. , σελ.  
ΜΑΝΤΑΣ Χ. , σελ.  
ΜΙΧΕΛΟΓΙΑΝΝΑΚΗΣ Ι. , σελ.  
ΜΠΟΥΚΩΡΟΣ Χ. , σελ.  
ΞΑΝΘΟΣ Α. , σελ.  
ΞΥΔΑΚΗΣ Ν. , σελ.  
ΠΑΠΑΗΛΙΟΥ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΦΙΛΙΠΠΟΥ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΠΑΦΙΛΗΣ Α. , σελ.  
ΠΕΤΡΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΚΟΥΡΛΕΤΗΣ Π. , σελ.  
ΤΑΣΣΟΣ Σ. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΙΡΚΑΣ Β. , σελ.  
ΤΣΟΓΚΑΣ Γ. , σελ.  
ΧΑΡΙΤΣΗΣ Α. , σελ.  
  
Δ. ΠΑΡΕΜΒΑΣΕΙΣ:  
ΓΚΙΟΚΑΣ Ι. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΛΑΠΠΑΣ Σ. , σελ.  
ΜΠΟΥΡΑΣ Α. , σελ.  
ΠΑΠΑΦΙΛΙΠΠΟΥ Γ. , σελ.  
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ν΄

Πέμπτη 21 Δεκεμβρίου 2017

Αθήνα, σήμερα στις 21 Δεκεμβρίου 2017, ημέρα Πέμπτη και ώρα 9.43΄, συνήλθε στην Αίθουσα της Γερουσίας η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-12-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΘ΄ συνεδριάσεώς του, της Τετάρτης 20 Δεκεμβρίου 2017, σε ό,τι αφορά την ψήφιση στο σύνολο των σχεδίων νόμου: α) «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018), στο πλαίσιο του προγράμματος “Η γαλλική γλώσσα στις διεθνείς σχέσεις”» και β) «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, πριν εισέλθουμε στην συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 22 Δεκεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 694/19-12-2017 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Έλλειψη θεσμικού πλαισίου στον έλεγχο δημοσκοπήσεων που δημοσιεύονται από το ΕΣΡ».

2. Η με αριθμό 699/19-12-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας – Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη δράση για την επιχορήγηση για δορυφορικό δέκτη των λευκών περιοχών που δεν καλύπτονται από το επίγειο ψηφιακό σήμα.

3. Η με αριθμό 584/8-12-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «Μεγάλοι κίνδυνοι για το μέλλον του προσφυγικού από τη λανθασμένη ασκούμενη πολιτική του Υπουργείου».

4. Η με αριθμό 620/11-12-2017 επίκαιρη ερώτηση του Βουλευτή B΄ Αθηνών του Ποταμιού κ. Γεωργίου Αμυρά προς τον Υπουργό Οικονομίας και Ανάπτυξης, με θέμα: «Κανένα “λαϊκό” σπίτι στα χέρια τραπεζίτη».

5. Η με αριθμό 681/18-12-2017 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Έλεγχος εγκυρότητας δημοσκοπήσεων».

6. Η με αριθμό 626/13-12-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Έλεγχος εγκυρότητας μετρήσεων κοινής γνώμης».

Β. ΕΠΙΚΑΙΡΕΣ ΕΡΩΤΗΣΕΙΣ Δευτέρου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 585/8-12-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Χρηματοδότηση από τη “ΔΕΗ Α.Ε.” του έργου βελτίωσης του δρόμου Πουρναριά-Γεφύρι Κυράς-Μυγδαλιά, ύψους 500.00 ευρώ».

2. Η με αριθμό 628/15-12-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Διοχετεύεται το 30% της κρατικής διαφήμισης στην περιφέρεια;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 999/7-11-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, με θέμα: «Να ενταχθούν στη μελέτη και το έργο του ΒΟΑΚ τα τμήματα Άγιος Νικόλαος-Σητεία και Άγιος Νικόλαος-Ιεράπετρα».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Γενικός Γραμματέας της Κυβέρνησης κ. Καλογήρου πληροφορεί τη Βουλή ότι θα απαντηθούν τέσσερις ερωτήσεις και δεν θα συζητηθούν οι εξής:

Η έκτη με αριθμό 693/18-12-2017 επίκαιρη ερώτηση δευτέρου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Εξωτερικών, με θέμα: «Η θέση του Υπουργείου Εξωτερικών για τη δήθεν διακρατική συμφωνία με τη Σαουδική Αραβία», δεν θα συζητηθεί, λόγω απουσίας του αρμοδίου Υφυπουργού στο εξωτερικό.

Η δεύτερη με αριθμό 698/19-12-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: «Ατελή και αποσπασματικά τα αποτελέσματα της Κυβέρνησης για τα Ψηφιακά Οργανογράμματα», δεν θα συζητηθεί, εξαιτίας κωλύματος της Υπουργού Διοικητικής Ανασυγκρότησης κ. Όλγας Γεροβασίλη, λόγω ανειλημμένων υποχρεώσεων.

Η πέμπτη με αριθμό 622/12-12-2017 επίκαιρη ερώτηση δευτέρου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης, με θέμα: «Πότε θα εφαρμοστεί η ψηφιακή υπογραφή;», δεν θα συζητηθεί, εξαιτίας κωλύματος της Υπουργού Διοικητικής Ανασυγκρότησης κ. Όλγας Γεροβασίλη, λόγω ανειλημμένων υποχρεώσεων.

Η τρίτη με αριθμό 580/6-12-2017 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Οικονομική ενίσχυση για την αποκατάσταση ζημιών κατοικίας και αντικατάσταση οικοσκευής για τους πληγέντες από τη φονική πλημμύρα στη δυτική Αττική», δεν θα συζητηθεί, εξαιτίας κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου, λόγω φόρτου εργασίας.

Η όγδοη με αριθμό 537/4-12-2017 επίκαιρη ερώτηση δευτέρου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Κοινωνική και ψυχολογική υποστήριξη των πληγέντων από τις φυσικές καταστροφές», δεν θα συζητηθεί, εξαιτίας κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου, λόγω φόρτου εργασίας.

Η τέταρτη με αριθμό 696/19-12-2017 επίκαιρη ερώτηση πρώτου κύκλου Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να σταματήσει η τρομοκρατία και οι διώξεις των εργαζομένων στα σουπερμάρκετ “ΚΑΡΥΠΙΔΗΣ”, να διασφαλιστεί το δικαίωμά τους στη δουλειά και να καταβληθούν τα δεδουλευμένα τους», δεν θα συζητηθεί, εξαιτίας κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου, λόγω ανειλημμένων υποχρεώσεων.

Η τρίτη με αριθμό 679/18-12-2017 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απόλυση εργαζόμενης, μέλους του Διοικητικού Συμβουλίου του «Συνδικάτου Γάλακτος - Τροφίμων και Ποτών Ν. Ηρακλείου» από την εταιρεία «ΣΑΒΟΪΔΑΚΗΣ Α.Ε.»», δεν θα συζητηθεί, εξαιτίας κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου, λόγω ανειλημμένων υποχρεώσεων.

Δεν θα συζητηθεί, επίσης, η έβδομη με αριθμό 571/5-12-2017 επίκαιρη ερώτηση δευτέρου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υποδομών και Μεταφορών, με θέμα: «Διαδικασία αντιμετώπισης των πρόσφατων φυσικών καταστροφών», λόγω κωλύματος του Υπουργού Υποδομών και Μεταφορών κ. Σπίρτζη, επειδή θα παρευρίσκεται στην Ξάνθη σε παράδοση δρόμου επί της Εγνατίας Οδού.

Η ένατη με αριθμό 536/4-12-2017 επίκαιρη ερώτηση δευτέρου κύκλου του Βουλευτή Αττικής του Ποταμιού κ. Γεωργίου Μαυρωτά προς τον Υπουργό Υποδομών και Μεταφορών, με θέμα: «Έργα αντιπλημμυρικής προστασίας στην Περιφέρεια Αττικής», δεν θα συζητηθεί, λόγω κωλύματος του Υπουργού Υποδομών και Μεταφορών κ. Σπίρτζη, επειδή θα παρευρίσκεται στην Ξάνθη σε παράδοση δρόμου επί της Εγνατίας Οδού.

Εισερχόμαστε στη συζήτηση της δεύτερης με αριθμό 678/18-12-2017 επίκαιρης ερώτησης δευτέρου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εκατόν είκοσι δόσεις για ληξιπρόθεσμες οφειλές ασφαλιστικών εισφορών».

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Από την ανάγνωση των ερωτήσεων που δεν θα συζητηθούν προκύπτει αβίαστα το συμπέρασμα ότι έχει εκφυλιστεί πάλι η διαδικασία του κοινοβουλευτικού ελέγχου. Τα 3/4 και πάνω ακυρώνονται και απ’ ό,τι άκουσα, πλην μιας περίπτωσης που είναι στο εξωτερικό, ο λόγος είναι ο φόρτος εργασίας, γενικώς και αορίστως.

Από τις τέσσερις ερωτήσεις που είχαμε καταθέσει εμείς, ως Δημοκρατική Συμπαράταξη, θα συζητηθεί μία.

**ΠΡΟΕΔΡΕΥΩΝ (Δημήτριος Κρεμαστινός):** Εγώ να σχολιάσω επ’ αυτού που είπατε ότι θα το φέρουμε το θέμα αυτό πάλι στη Διάσκεψη των Προέδρων. Και το έχουμε φέρει πολλές φορές. Η δικαιολογία για φόρτο εργασίας και ανειλημμένες υποχρεώσεις, αφού ξέρουν οι Υπουργοί τις συγκεκριμένες μέρες, είναι λίγο περίεργη. Θα το θίξουμε το θέμα αυτό και στην Κυβέρνηση ενδεχομένως.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το θέμα της επίκαιρης ερώτησής μου αφορά την εφαρμογή της ρύθμισης που προβλέπεται στον ν.4469 -είναι έξι μήνες πλέον που έχει ψηφιστεί και ισχύει- στις περιπτώσεις που δεν εντάσσονται στον εξωδικαστικό συμβιβασμό. Συγκεκριμένα, στον εξωδικαστικό συμβιβασμό δεν εντάσσονται όσοι οφειλέτες οφείλουν κάτω από 20.000 ευρώ και είναι μικροοφειλέτες.

Δεύτερον, δεν εντάσσονται όσοι έχουν επιχειρηματική δραστηριότητα, ελεύθεροι επαγγελματίες κ.λπ., αλλά δεν έχουν πτωχευτική ικανότητα. Τρίτη περίπτωση, αυτοί που έχουν οφειλή στο ΚΕΑΟ, που είναι στα ασφαλιστικά ταμεία, πάνω από 85% των συνολικών οφειλών τους.

Αυτές οι τρεις μεγάλες κατηγορίες μπορούν μέσα από την πρόβλεψη της παραγράφου 21 του άρθρου 15 του ν.4469 να ενταχθούν σε ρύθμιση εκατόν είκοσι δόσεων αυτοτελώς, χωρίς τους περιορισμούς του εξωδικαστικού συμβιβασμού, εφόσον βέβαια, το Υπουργείο δεήσει να βγάλει τις σχετικές υπουργικές αποφάσεις.

Το ερώτημα είναι: Τι κάνετε έξι μήνες, κύριε Υπουργέ, και δεν έχετε εκδώσει τις συγκεκριμένες, προβλεπόμενες από τον νόμο, υπουργικές αποφάσεις; Όλος αυτός ο κόσμος, ο οποίος μπορεί και θέλει να ενταχθεί στη ρύθμιση των εκατόν είκοσι δόσεων, όπως προβλέπεται από το σχετικό άρθρο, γιατί έξι μήνες τώρα να μην έχει τη δυνατότητα να ενταχθεί και να ρυθμίσει τις οφειλές του και να έχει τις ανάλογες ευεργεσίες, που έχουν να κάνουν με την ασφαλιστική ενημερότητα και όλα τα υπόλοιπα, τα σχετικά, και να τακτοποιούν τις οφειλές τους;

Άρα εδώ δεν πρόκειται περί αδράνειας και αδυναμίας των οφειλετών, αλλά περί αδράνειας και αδυναμίας του Υπουργείου να δώσει αυτή τη δυνατότητα και, μάλιστα, μέσα από έναν ψηφισμένο νόμο. Θα ήθελα σαφείς απαντήσεις από τον κύριο Υπουργό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υφυπουργός κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κεγκέρογλου, η καθυστέρηση οφείλεται στη μεγάλη προσπάθεια που γίνεται για τους βέλτιστους όρους διευκόλυνσης των οφειλετών στην καταβολή των οφειλών τους. Άλλον λόγο δεν είχαμε. Αυτό θα αποδειχθεί σε λίγες μέρες, που θα εκδοθεί σχετική υπουργική απόφαση.

Είναι προφανές ότι ο διακηρυγμένος στόχος της Κυβέρνησης για αντιμετώπιση των μεγάλων οφειλών που δημιουργήθηκαν, κοντά στο 90% των οφειλών, έχουν δημιουργηθεί μέχρι τις 31 Δεκεμβρίου του 2014. Αυτή είναι η κατάσταση.

Είναι γεγονός ότι οι πολιτικές που εφάρμοσε η Κυβέρνησή μας από την έναρξη της θητείας της για τη διευκόλυνση των οφειλετών δημιούργησαν πραγματικά καλές προϋποθέσεις, για να έχουμε θετικά αποτελέσματα στην είσπραξη των οφειλών. Μέχρι τώρα, αυτές οι πολιτικές ρυθμίσεως οφειλών έχουν συμβάλει πραγματικά και στη βελτίωση των οικονομικών του ΕΦΚΑ.

Συνεπώς εμείς από πρώτο χέρι ξέρουμε πόσο θετική είναι η νομοθέτηση ρυθμίσεων που διευκολύνουν τους ασφαλισμένους, καθώς είναι δύσκολη η είσπραξη ιδίως του μεγάλου όγκου των παλαιών οφειλών. Επαναλαμβάνω ότι περίπου το 90%, για να είμαι ακριβής το 87,8% των οφειλών, στο ΚΕΑΟ -στο οποίο συνεχώς λέτε ότι διογκώνονται οι οφειλές- είναι σωρευμένο μέχρι τις 31 Δεκεμβρίου του 2014 και, επειδή είναι και παλιές οφειλές, έχουν μεγάλες προσαυξήσεις. Είναι αδύνατον να μπορέσουν οι άνθρωποι αυτοί να ανταποκριθούν στη ρύθμιση αυτών των οφειλών, αν εμείς δεν βρούμε τις καλύτερες μεθόδους για να τους διευκολύνουμε.

Θα αποδείξουμε, όμως, ότι αυτή η καθυστέρηση ήταν προς ωφέλειά τους, διότι πολύ γρήγορα θα μπουν σε ρύθμιση πραγματικά πάρα πολλοί από τους οφειλέτες που χρωστάνε μέχρι 3.000 ευρώ στις τριάντα έξι δόσεις. Θα μου πείτε, γιατί δεν το κάναμε μόνο για αυτούς αρχικά; Διότι ο νόμος θα έπρεπε να αντιμετωπιστεί ενιαία και στη διαπραγμάτευση ήταν ένα ζήτημα ολοκλήρωσης όλου του θεσμικού πλαισίου. Για αυτό δεν κάναμε για αυτούς αμέσως τις ρυθμίσεις.

Όμως υπάρχουν και άλλα θέματα, τα οποία πρέπει να επιλύσουμε. Στις εκατόν είκοσι δόσεις θα μπουν όλοι οι οφειλέτες μέχρι 20.000 ευρώ, ανεξαρτήτως περιουσιακής κατάστασης, για να τις εξοφλήσουν. Και βεβαίως, από 20.000 ευρώ μέχρι 50.000 ευρώ θα υπάρχουν και κάποια κριτήρια οικονομικής δυνατότητας των επιχειρήσεων να ανταποκριθούν.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, έχετε και πάλι τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν αντιλήφθηκα, κύριε Υπουργέ, τον διαχωρισμό που κάνατε. Υπάρχουν καλοί και κακοί οφειλέτες πριν από τις 31-12-2014 και μετά; Πριν από το 2009 τούς διαχωρίσατε; Θα τους διαχωρίσουμε και πριν από το 2004; Είναι απαράδεκτος ο διαχωρισμός.

Θα σας πω, λοιπόν, τα στοιχεία του ΚΕΑΟ, το οποίο λειτουργεί θεσμικά και δεν διαχωρίζει, δεν λειτουργεί πολιτικάντικα. Σύμφωνα με τα τελευταία στοιχεία του ΚΕΑΟ, που δημοσιεύθηκαν στις 30 Σεπτεμβρίου, το πλήθος των οφειλετών ανέρχεται σε ένα εκατομμύριο διακόσιες ογδόντα τέσσερις χιλιάδες και το ποσό των ληξιπρόθεσμων οφειλών σε 26.135.000.000 ευρώ. Εκεί προστέθηκαν οι οφειλές του ΟΑΕΕ και το συνολικό ποσό είναι περίπου 30.000.000.000 ευρώ. Άρα, από τη δική σας πλευρά, οφείλετε να βρείτε τις καλύτερες μεθόδους, ούτως ώστε ένα μεγάλο ποσό από αυτά να μπορέσει να εισπραχθεί ή όσο ποσό μπορεί να εισπραχθεί.

Αυτό θα έχει ωφέλεια και για τον ΕΦΚΑ, αλλά πιστεύω ότι θα δοθεί η δυνατότητα αναθεώρησης και των υψηλών ασφαλιστικών εισφορών, τις οποίες έχετε επιβάλει, οι οποίες αυξάνονται συνεχώς και από 1-1-2018 θα έχουμε αύξηση και για τους αγρότες και για τους ελεύθερους επαγγελματίες. Άρα αυτός ο στόχος πρέπει να κυνηγηθεί μέρα με τη μέρα, για να δώσουμε τη δυνατότητα σε αυτούς που θέλουν και μπορούν να ρυθμίσουν και να πληρώσουν.

Έξι μήνες τώρα μου λέτε ότι ψάχνετε τις καλύτερες μεθόδους. Μα, το Υπουργείο Οικονομικών βρήκε την καλύτερη μέθοδο σε μια μέρα και μας έφερε τροπολογία, η οποία συζητείται σήμερα και μειώνει προσαυξήσεις, πρόστιμα κ.λπ. δεκάδων ή και εκατοντάδων εκατομμυρίων ευρώ, κι εσείς το ψάχνετε έξι μήνες; Αν είναι δυνατόν!

Οφείλετε να εκδώσετε άμεσα αυτές τις υπουργικές αποφάσεις. Είπατε ότι θα εκδοθούν τις επόμενες μέρες -εντός του 2017 ελπίζω να είναι αυτό-, ούτως ώστε μισό εκατομμύριο τουλάχιστον άνθρωποι, οι οποίοι εμπίπτουν σε αυτές τις κατηγορίες, να έχουν τη δυνατότητα να ενταχθούν.

Τώρα το πώς θα ενταχθούν, πόσοι θα προσφύγουν ή πόσοι δεν θα έχουν τη δυνατότητα, αυτό θα φανεί από την υπουργική απόφαση.

Πάντως θεωρώ ότι ο χρόνος που αναλώθηκε ήταν πάρα πολύ σημαντικός. Χάθηκε χρόνος. Πρέπει να εκδοθεί αυτή η υπουργική απόφαση, ούτως ώστε αυτοτελώς, όπως ορίζει το άρθρο 15, να μπορούν να ρυθμιστούν ασφαλιστικές εισφορές στις τρεις κατηγορίες που σας ανέφερα πριν. Είναι πάρα πολλοί εκείνοι οι οποίοι πιστεύω ότι θα ανταποκριθούν.

Εξάλλου στον εξωδικαστικό συμβιβασμό, αν θέλετε κάντε μας και μια ενημέρωση, από την πλευρά των ασφαλιστικών εισφορών πρέπει να μετρούνται στα δάκτυλα του ενός χεριού αυτοί οι οποίοι έχουν ήδη ενταχθεί, λόγω των δυσκολιών και των προϋποθέσεων που απαιτεί ο εξωδικαστικός συμβιβασμός.

Επομένως, κύριε Υπουργέ, για άλλη μια φορά πιστεύω ότι δεν πράξατε αυτά τα οποία έπρεπε. Έστω καθυστερημένα, όμως, δώστε τη δυνατότητα. Το νούμερο όσον αφορά τις κατασχέσεις που γίνονται κάθε μέρα σε τραπεζικούς λογαριασμούς λόγω οφειλών είναι πάρα πολύ μεγάλο. Γίνονται χίλιες κατασχέσεις την ημέρα. Εάν κάποιοι από αυτούς μπορούν και θέλουν -γιατί προφανώς και δεν αφορά το σύνολο- μέσα από τη ρύθμιση την οποία εσείς ο ίδιος έχετε εισηγηθεί -και συνέβη αυτό τον μήνα Μάιο- πρέπει να το κάνουν. Δεν μπορεί να καθυστερούμε άλλο ένα θέμα το οποίο είναι ωφέλιμο για όλους, για τα ασφαλιστικά ταμεία, για τους ίδιους τους οφειλέτες, για το σύνολο της κοινωνίας, που δεν θα καλείται να πληρώνει υψηλές ασφαλιστικές εισφορές.

Παρακαλώ πολύ, λοιπόν, συγκεκριμενοποιήστε τη δουλειά σας και, αν πράγματι είναι μέσα στο 2017, τουλάχιστον να έχουμε κάτι συγκεκριμένο με το οποίο να μπορούμε να ενημερώσουμε τους πολίτες και τους ενδιαφερόμενους, για να προβούν τις επόμενες μέρες στις ρυθμίσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Παρακαλώ, κύριε Υπουργέ, έχετε τον λόγο και πάλι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, δεν είπα αυτά που μου αποδίδετε. Βεβαίως κανείς ζαλίζεται να ακούει ότι το 90% των οφειλών δημιουργήθηκαν πριν από το 2015. Σας ζάλισε και εσάς και μου λέτε ότι εγώ διαχωρίζω τους οφειλέτες σε πριν και μετά. Δεν έκανα αυτό. Είπα κάτι πολύ απλό.

Όταν έχει κανείς οφειλές από πριν από πέντε, δέκα, δεκαπέντε, είκοσι χρόνια και όσο πιο πολλά χρόνια περνούν, τόσο πιο δύσκολο είναι να ανταποκριθεί. Πράγματι είναι σωτήρια αυτή η διάταξη που θα φέρουμε και έχει σημασία να αποδώσει, όχι απλώς να τη φέρουμε γρήγορα. Βελτιώνουμε πραγματικά, γιατί αυτό κάνουμε συνεχώς, όπως έχετε προσέξει και εσείς. Παρά τις αρχικές νομοθετικές δεσμεύσεις, πάντα επιχειρούμε στη διαδικασία της εφαρμογής να πετυχαίνουμε ακόμη καλύτερους όρους, διότι όλα αυτά -γνωρίζει ο ελληνικός λαός και δεν το κρύβουμε ποτέ από την πλευρά μας- προϋποθέτουν μια επιτυχή διαπραγμάτευση από την πλευρά των κυβερνητικών στελεχών. Στην περίοδο αυτή αυτό είναι ακριβώς που πετυχαίνουμε, να πετυχαίνουμε ακόμα καλύτερους όρους για την αποπληρωμή αυτών των οφειλών.

Επειδή είναι οι παλιές οφειλές περισσότερο επιβαρυμένες, λόγω της μεγάλης παρέλευσης χρόνου, με προσαυξήσεις υψηλότατες, αυτό ευνοεί ακόμα περισσότερο τους παλιούς οφειλέτες, πριν από το 2015, και είναι πραγματικά ο μεγάλος όγκος των οφειλετών. Οφείλουμε αυτούς που τους χτύπησε η πολιτική των προηγούμενων κυβερνήσεων να τους διαχειριστούμε ακόμα καλύτερα, ακόμα πιο αποτελεσματικά.

Παρά τα όσα λέτε, ότι εμείς προκαλούμε οφειλέτες γιατί αυξάνουμε τις εισφορές, είναι μετρημένα τα πράγματα. Το 2017 κατέβαλαν 623 εκατομμύρια ευρώ μικρότερες οφειλές σε σχέση με το 2016 οι μη μισθωτοί, για αυτούς μιλάμε, γιατί οι μισθωτοί πάντα ό,τι καταβάλλεται το καταβάλλουν.

Άρα κλήθηκαν να καταβάλουν 623 εκατομμύρια ευρώ λιγότερα. Θα εισπράξουμε περισσότερα βεβαίως, παρ’ όλο που κλήθηκαν να πληρώσουν λιγότερα, γιατί είναι λιγότεροι οι οφειλέτες και γι’ αυτό έχουμε μια ανταπόκριση κοντά στο 70% των μη μισθωτών ασφαλισμένων στις υποχρεώσεις τους. Και έχουμε τη μεγαλύτερη εισπραξιμότητα που έχει σημειωθεί όλα τα προηγούμενα χρόνια.

Στα επόμενα χρόνια, μετά και την αφαίρεση από τη βάση υπολογισμού των εισφορών που καταβλήθηκαν κατά το προηγούμενο έτος, που είχαμε στην αρχική περίοδο, θα έχουμε τουλάχιστον 500 εκατομμύρια ευρώ λιγότερες εισφορές που θα καταβάλλουν οι ελεύθεροι επαγγελματίες. Οι δικηγόροι, περίπου στο 19%, δεν πληρώνουν καμμία εισφορά.

Έχετε πάρει στον λαιμό σας ολόκληρους κλάδους, που καταστράφηκαν από μία μη σώφρονα αντίδραση απέναντι σε ένα σύστημα το οποίο ευνοούσε τον κόσμο της εργασίας και βεβαίως και τους απασχολούμενους, όπως φαίνεται από τα αποτελέσματα τα οποία μόλις σας ανέφερα.

Θα τα δούμε και για την επόμενη χρονιά. Θα δούμε και τις σχετικές υπουργικές αποφάσεις για τον εξωδικαστικό συμβιβασμό όλων αυτών που κοντά στο 90% θα ρυθμίσουν τις οφειλές τους και είναι ο μεγάλος όγκος από αυτή τη ρύθμιση. Θα κάνουμε έναν απολογισμό για το καλύτερο και θα μιλήσουμε τότε επί συγκεκριμένων θεμάτων.

Σας ευχαριστώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πότε θα εκδοθεί η απόφαση, κύριε Υπουργέ;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας είπα, εντός των ημερών.

**ΠΡΟΕΔΡΕΥΩΝ (Δημήτριος Κρεμαστινός):** Και προχωρούμε στις επόμενες ερωτήσεις, στις οποίες θα απαντήσει ο Υπουργός Αγροτικής Ανάπτυξης και Τροφίμων κ. Αποστόλου.

Θα ξεκινήσουμε με την πρώτη με αριθμό 615/11-12-2017 επίκαιρη ερώτηση πρώτου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Χρήστου Σιμορέλη προς τον Υπουργό Αγροτικής Ανάπτυξης και Τροφίμων, με θέμα: «Αναθεώρηση των κριτηρίων επιλογής εκμετάλλευσης για τη δράση 10.01.04, μείωση της ρύπανσης νερού από γεωργική δραστηριότητα».

Ορίστε, κύριε Σιμορέλη, έχετε τον λόγο για δύο λεπτά.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε.

Ένα ζήτημα που αφορά τον αγροτικό κόσμο του Νομού Τρικάλων είναι η αναθεώρηση του μέτρου 10.1.2004 «Μείωση της ρύπανσης νερού από γεωργική δραστηριότητα», το οποίο ανήκει στο Πρόγραμμα Αγροτικής Ανάπτυξης 2014-2020 στο μέτρο 10.

Η συγκεκριμένη δράση στοχεύει στη μείωση της ρύπανσης του νερού από νιτρικά ιόντα και από άλλες ρυπογόνες εισροές, με σκοπό να στρέψει τον Έλληνα αγρότη σε γεωργικές πρακτικές φιλικές προς το περιβάλλον, χωρίς να θέτει σε κίνδυνο τις αποδόσεις της παραγωγής του και το εισόδημά του.

Με την υπουργική απόφαση με αριθμό 1013/95296 έχουν τεθεί τα κριτήρια επιλεξιμότητας καθώς και τα κριτήρια επιλογής εκμετάλλευσης με την αντίστοιχη μοριοδότηση.

Σύμφωνα με αυτή την απόφαση, στην παράγραφο 8, προτεραιότητα δίνεται σε περιοχές με κακή ποιοτική χημική κατάσταση υπογείων υδατικών συστημάτων. Αυτές οι περιοχές βαθμολογούνται μέχρι εκατό μόρια, ενώ υπάρχει και ένα δεύτερο κριτήριο, που αφορά προστατευόμενες περιοχές «NATURA» κ.λπ., το οποίο μπορεί να δώσει επιπλέον είκοσι μόρια. Η πιστοποίηση των αγροτεμαχίων γίνεται μηχανογραφικά. Η κατηγοριοποίηση δε των αγροτεμαχίων γίνεται με βάση το Σχέδιο Διαχείρισης Λεκανών Απορροής Ποταμών Υδατικού Διαμερίσματος Θεσσαλίας. Σύμφωνα με τον χάρτη, το σύνολο της Περιφερειακής Ενότητας Τρικάλων βρίσκεται σε ζώνη καλής χημικής σύστασης υπογείων υδάτων.

Συνεπώς, με αυτόν τον τρόπο, αποκλείονται από το υπό συζήτηση μέτρο οι καλλιέργειες σε περιοχές που, αν και παρουσιάζουν προβλήματα νιτρορύπανσης, έχει αξιολογηθεί ότι τα υπόγεια ύδατά τους βρίσκονται σε καλή κατάσταση.

Ο ανωτέρω χαρακτηρισμός περί της καλής ή κακής ποιοτικής κατάστασης των υπόγειων υδατικών συστημάτων πραγματοποιήθηκε στο πλαίσιο σύνταξης των Σχεδίων Διαχείρισης Λεκανών Απορροής από την Ειδική Γραμματεία Υδάτων.

Επειδή η εμφάνιση νιτρικών ιόντων και άλλων ρυπογόνων παραγόντων στα υπόγεια ύδατα είναι πολύ μεγάλη απειλή για τη δημόσια υγεία, επειδή οι Έλληνες αγρότες είναι συνειδητοποιημένοι ως προς την προστασία του περιβάλλοντος και επιζητούν να ενταχθούν στη δράση και επειδή το ενδιαφέρον των Τρικαλινών αγροτών είναι πολύ μεγάλο για την ένταξη καλλιεργειών στην εν λόγω δράση και από τα μέχρι τώρα στοιχεία του προηγούμενου προγράμματος η ανταπόκριση και τα αποτελέσματα ήταν θετικά, ερωτάται ο κύριος Υπουργός αν είναι στην πρόθεσή του η τροποποίηση των κριτηρίων ένταξης στο εν λόγω μέτρο, ώστε να επιτευχθεί ο πραγματικός στόχος του προγράμματος -που είναι η μείωση της ρύπανσης του νερού από γεωργική δραστηριότητα-, ώστε να μην αποκλείονται εκμεταλλεύσεις με καλά ύδατα και σοβαρά προβλήματα νιτρορύπανσης και να μην υπάρξει αποκλεισμός των αγροτών των Τρικάλων από τη δράση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, αγαπητέ συνάδελφε, να πω ότι είναι όντως σοβαρό το ζήτημα. Η διαχείριση, όμως, των ευαίσθητων στη νιτρορύπανση ζωνών γίνεται κατ’ εφαρμογήν συγκεκριμένης ευρωπαϊκής οδηγίας για την προστασία των νερών γεωργικής προέλευσης.

Σύμφωνα, λοιπόν, με τη συγκεκριμένη οδηγία κάθε κράτος-μέλος, μεταξύ άλλων, οφείλει να ορίσει ποιες ζώνες είναι ευπρόσβλητες, ποιες είναι δηλαδή οι περιοχές όπου απορρέουν τα νερά και εμφανίζονται αυξημένες συγκεντρώσεις νιτρικών. Αυτές είναι οι ευπρόσβλητες περιοχές.

Άρα εμείς, σε συνεργασία με το Υπουργείο Περιβάλλοντος -και σας λέω ότι ειδικά την πρωτοβουλία την έχει το Υπουργείο Περιβάλλοντος-, συναποφασίζουμε, λαμβάνοντας υπ’ όψιν τις τιμές που υπάρχουν στα νιτρικά στις συγκεκριμένες περιοχές, στα υπόγεια, στα επιφανειακά ύδατα, καθώς και αποτελέσματα εξετάσεων, που μέσα από τις ανθρωπογενείς πιέσεις ασκούνται στις συγκεκριμένες λεκάνες απορροής. Οπότε φτάνουμε σε ένα σημείο και χαρακτηρίζουμε τις περιοχές αυτές ως ευπρόσβλητες ζώνες και είμαστε υποχρεωμένοι να καταρτίσουμε τα αναγκαία προγράμματα δράσης, για να μειώσουμε τη νιτρορύπανση των νερών της περιοχής.

Όπως προβλέπεται στην οδηγία, η εφαρμογή των προγραμμάτων δράσης είναι εκείνη που θα μας οδηγήσει στη μείωση της νιτρορύπανσης. Και βέβαια είναι ξεκάθαρο ότι η εφαρμογή των προβλέψεων των προγραμμάτων δράσης είναι υποχρεωτική για τους παραγωγούς και δεν ενισχύεται.

Στο πλαίσιο, όμως, υλοποίησης του έργου που αναφέρατε εσείς, τη σύνταξη προγραμμάτων δράσης στις ευπρόσβλητες από νιτρορύπανση περιοχές -που ήδη εκπονείται και θα μας παραδοθεί τον Απρίλιο του 2018-, θα συνταχθούν τα αντίστοιχα προγράμματα δράσης σε αυτές τις περιοχές για τις οποίες, βεβαίως, λόγω της μεγάλης έκτασης -ήδη η φετινή παρέμβαση πολλαπλασιάζει τις εκτάσεις σε σχέση με τις προηγούμενες περιοχές- και επειδή αντιλαμβάνεστε ότι αυτό μας οδήγησε και σε έναν αυξημένο προϋπολογισμό στο συγκεκριμένο μέτρο, κρίθηκε απαραίτητο να τεθούν κριτήρια επιλογής, για να μπορέσουμε να ανταποκριθούμε στις υποχρεώσεις.

Κανονιστικά, όμως, τα κριτήρια επιλογής αφορούν μόνο την περιβαλλοντική στόχευση του μέτρου και μπορούν να αλλάξουν μόνο όταν έχουν ολοκληρωθεί, όταν έχουν επικαιροποιηθεί όλα τα προγράμματα δράσης, δηλαδή μετά τον Απρίλη του 2018, που εμείς στοχεύουμε να έχουμε ολοκληρώσει τη συγκεκριμένη διαδικασία.

Επίσης, αυτό που έχω να σας πω είναι ότι εντός των ημερών -πιστεύουμε μέχρι το τέλος του χρόνου, όπως εξάλλου έχουμε δεσμευθεί- θα προκηρυχθεί το συγκεκριμένο μέτρο. Και βεβαίως τονίζουμε για μια ακόμη φορά ότι η ένταξη μιας εκμετάλλευσης στο συγκεκριμένο μέτρο αποκλείει την ένταξή τους στη βιολογική γεωργία, που και αυτή σε λίγες μέρες θα προκηρυχθεί.

Περισσότερα θα πω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σιμορέλη, έχετε τον λόγο για τη δευτερολογία σας.

**ΧΡΗΣΤΟΣ ΣΙΜΟΡΕΛΗΣ:** Συμφωνώ απόλυτα με τον κύριο Υπουργό, ότι έχουμε αύξηση κονδυλίων στον προϋπολογισμό του μέτρου αυτού. Παρ’ όλα ταύτα τα Τρίκαλα είναι πάλι απέξω. Και είναι αρκετοί εκείνοι οι αγρότες, οι καλλιεργητές, που επιμένουν στα Τρίκαλα και θεωρούν ότι είναι μια αδικία που γίνεται ειδικά στον Νομό Τρικάλων, ενώ λίγα χιλιόμετρα παρακάτω -τουλάχιστον δεν αμφισβητείται αυτό- ήδη έχουν μπει στο πρόγραμμα αυτό.

Εξάλλου αποδείχθηκε ότι με το πρόγραμμα αυτό οι αγρότες και φιλικοί είναι προς το περιβάλλον και πέρα από αυτό όμως μπορούν με λιγότερα λιπάσματα να έχουν και λιγότερο κόστος και συνεπώς και περισσότερα κέρδη. Εγώ επιμένω, οι αγρότες επιμένουν στα Τρίκαλα ότι πράγματι αυτό είναι μία αδικία και θα παρακαλούσα να αρθεί αυτή η αδικία, κύριε Υπουργέ, έστω εν μέρει.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, αν βλέπουμε ένα τέτοιο μέτρο στην εισοδηματική λογική της ενίσχυσης του εισοδήματος, τότε ενδέχεται οι συγκεκριμένοι αγρότες, επειδή πολλαπλασιάστηκαν οι συγκεκριμένες εκτάσεις, να έχουν επιπτώσεις μείωσης.

Όμως, η στόχευση του προγράμματος είναι άλλη. Θέλουμε πραγματικά να δώσουμε προτεραιότητα στις επιβαρυμένες περιοχές από πλευράς ρύπανσης των υδάτων τους. Βεβαίως, δεν σημαίνει ότι από τώρα έχουμε κλείσει, γιατί σας είπα ότι τα κριτήρια που έχουμε βάλει θα δούμε τι θα μας δώσουν τον Απρίλιο του 2018 και, από εκεί και πέρα, επειδή υπάρχει μια δυνατότητα τροποποίησης, θα δούμε τι μπορούμε να κάνουμε.

Όμως, εγώ θέλω -και συμφωνείτε και εσείς- να σταθώ στον προϋπολογισμό. Όταν είχαμε στο προηγούμενο πρόγραμμα 60 εκατομμύρια και τώρα έχουμε φτάσει στα 180 εκατομμύρια -έχει τριπλασιαστεί ο προϋπολογισμός-, αντιλαμβάνεστε ότι σε μια τέτοια στόχευση πρέπει οπωσδήποτε να διασφαλίσουμε και αυτό που είναι το ζητούμενο, την αντιμετώπιση της ρύπανσης των υδάτων.

Μέσα, λοιπόν, σε αυτή τη διαδικασία νομίζω ότι θα πρέπει όλοι να βοηθήσουν, πόσω μάλλον που οι συγκεκριμένες περιοχές -ασφαλώς αναφέρομαι στις περιοχές των Τρικάλων- έχουν μια παράδοση ιδιαίτερα καλή. Όμως εμείς δεν μπορούμε να ξεφύγουμε από αυτή τη στόχευση, δεδομένου ότι και η συγκεκριμένη οδηγία προς τα εκεί μας οδηγεί.

Άρα εμείς κανονιστικά έχουμε επιβάλει αυτά τα συγκεκριμένα κριτήρια. Αυτό που θα βγει μετά τον Απρίλιο του 2018 θα δούμε κατά πόσον έχει επηρεάσει τις κατανομές και βεβαίως, πάντα μέσα στο πλαίσιο του αρχικού στόχου, που είναι η αντιμετώπιση της ρύπανσης, θα επανεξετάσουμε τις επιπτώσεις όσον αφορά τις ενισχύσεις των αγροτών των Τρικάλων.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στη συζήτηση της επόμενης επίκαιρης ερώτησης προς τον Υπουργό κ. Αποστόλου. Είναι η πρώτη με αριθμό 642/18-12-2017 επίκαιρη ερώτηση δευτέρου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, με θέμα: «Η κατακόρυφη πτώση της τιμής του πρόβειου γάλακτος και ο πραγματικός κίνδυνος για τη φέτα».

Παρακαλώ, κυρία Βράντζα, έχετε τον λόγο για δύο λεπτά.

**ΠΑΝΑΓΙΩΤΑ ΒΡΑΝΤΖΑ:** Αυτή η σημερινή επίκαιρη ερώτηση είναι επίκαιρη εδώ και αρκετό καιρό. Αφορά ένα σημαντικό πρόβλημα της ελληνικής αγροτικής παραγωγής, το πρόβλημα των ελληνοποιήσεων.

Ήθελα, όμως, να επικεντρωθούμε σήμερα στη συζήτηση στο ζήτημα της φέτας, που αποτελεί, κατά τη γνώμη μου και, νομίζω, και τη δική σας, τη «ναυαρχίδα» των ΠΟΠ προϊόντων, των προϊόντων ονομασίας ζωικής προέλευσης. Πρέπει να προστατεύσουμε τη φέτα και η προστασία της πρέπει είναι πιο σύνθετη αλλά και άμεση και γρήγορη.

Σύμφωνα με την υπουργική απόφαση 313025/1994, το γάλα που χρησιμοποιείται για την παρασκευή της φέτας προέρχεται αποκλειστικά από τις περιοχές της Μακεδονίας, της Θράκης, της Ηπείρου, της Θεσσαλίας, της Στερεάς Ελλάδας, της Πελοποννήσου και του Νομού Λέσβου και από φυλές προβάτων και αιγών παραδοσιακά εκτρεφόμενες και προσαρμοσμένες στην περιοχή παρασκευής της. Αυτό σημαίνει ότι η ύπαρξη ελληνικού πρόβειου και γίδινου γάλακτος αποτελεί προϋπόθεση για την ύπαρξη της φέτας. Βεβαίως, στον νόμο ορίζονται και οι προϋποθέσεις όσον αφορά στον τρόπο παρασκευής και επεξεργασίας του γάλακτος.

Εδώ και περίπου έναν χρόνο, νομίζω ότι το ξέρετε, κύριε Υπουργέ, έχουμε μια κατακόρυφη πτώση στην τιμή του πρόβειου γάλακτος, που έχει παρασύρει και το γίδινο. Όταν έγραψα την ερώτηση, πριν από περίπου τρεις μήνες, η τιμή του πρόβειου γάλακτος στην επικράτεια ήταν περίπου 80 λεπτά το λίτρο και δυστυχώς σήμερα είναι ακόμα χαμηλότερη, φτάνοντας τα 75 λεπτά. Σε πολλές περιοχές της χώρας οι μεταποιητικές επιχειρήσεις δηλώνουν απρόθυμες ακόμα και να συνεχίσουν μακροχρόνιες συνεργασίες, με την αιτιολογία ότι δεν χρειάζονται περισσότερο γάλα. Υπάρχουν και περιπτώσεις που οι παραγωγοί έχουν ξεκινήσει και παραδίδουν το γάλα τους με ανοικτή τιμή και, όταν τελικά κλείνει η τιμή, κλείνει στις χαμηλές τιμές τις οποίες προανέφερα.

Δεν χρειάζεται να σας πω, βέβαια, ότι αυτές οι τιμές καθιστούν τις εκμεταλλεύσεις ζημιογόνες και οδηγούν τους παραγωγούς είτε σε μείωση του ζωικού κεφαλαίου είτε και στην εγκατάλειψη της εκτροφής και του κλάδου τελικά.

Δυστυχώς αυτή την κάθοδο στην τιμή του πρόβειου και του γίδινου γάλακτος ακολουθεί και η κάθοδος στην τιμή της φέτας από τους μεταποιητές, καθιστώντας τον ανταγωνισμό τόσο μεγάλο, που και γι’ αυτούς το ζήτημα της επιβίωσης πια είναι πολύ σημαντικό, ιδιαίτερα για τα μικρά τυροκομεία της χώρας.

Κύριε Υπουργέ, αν συνεχιστεί αυτή η ελεύθερη πτώση στην τιμή του γάλακτος και της φέτας, θα οδηγηθούμε με βεβαιότητα στην οικονομική εξόντωση τόσο των κτηνοτρόφων όσο και των τυροκόμων.

Σήμερα, λοιπόν, θα σας κάνω δύο ερωτήσεις. Γίνονται όλοι εκείνοι οι έλεγχοι που διασφαλίζουν ότι η φέτα -εννοώ σε όλα τα στάδια της παραγωγής- έχει τα χαρακτηριστικά που ορίζονται από τον νόμο, όσον αφορά την προέλευση, τη σύσταση του γάλακτος αλλά και τον τρόπο παρασκευής;

Η δεύτερη ερώτηση είναι αν προτίθεται το Υπουργείο να υιοθετήσει τη χρήση μεικτών κλιμακίων ελέγχου, έτσι ώστε να τηρείται η νομιμότητα σε όλα τα στάδια και της παραγωγής και της επεξεργασίας του προϊόντος.

Τέλος, προτίθεται το Υπουργείο να αλλάξει τον κυρωτικό νόμο, έτσι ώστε τα πρόστιμα να λειτουργούν αποτρεπτικά;

Αν θέλετε, μπορώ να σας κάνω και μία πρόταση. Αντί για οριζόντια πρόστιμα σε περίπτωση παράβασης, θα μπορούσαμε να βάζουμε πρόστιμα ανάλογα με τον τζίρο της κάθε επιχείρησης, η οποία διαπράττει παράβαση.

Θα συνεχίσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητή συνάδελφε, είναι πολύ σημαντική η επίκαιρη ερώτησή σας, γιατί προσεγγίζει ένα μεγάλο ζήτημα, αυτό του ελέγχου της αγοράς της φέτας, που ουσιαστικά είναι αλληλένδετο με την ανάγκη χάραξης εθνικής στρατηγικής στην κτηνοτροφία για τη φέτα, γιατί είναι το βασικότερο εργαλείο, θα έλεγα, για τη στήριξη της αιγοπροβατοτροφίας.

Όσον αφορά στο υπάρχον σύστημα ελέγχων, σαφώς υπάρχουν περιθώρια βελτίωσης, παρά τις πολύ αντίξοες συνθήκες έλλειψης οικονομικών πόρων και ανθρώπων, γιατί είναι γνωστή η υποστελέχωση που έχουμε, τόσο στο κέντρο όσο και στις περιφερειακές υπηρεσίες, τόσο των φορέων του Υπουργείου όσο και των άλλων, της περιφερειακής αυτοδιοίκησης, στις ΔΑΟΚ, κ.λπ..

Παρά ταύτα, οι συνέργειες υπάρχουν τόσο μεταξύ «ΕΛΓΟ - ΔΗΜΗΤΡΑ» και ΔΑΟΚ, όσο και με τον ΕΦΕΤ. Επιπλέον, αξιοποιείται η συνδρομή του Συντονιστικού Κέντρου Καταπολέμησης της Απάτης, σε συνεργασία με το οποίο έχουν γίνει –και θα συνεχίσουν να γίνονται- συντονισμένοι έλεγχοι κοινών κλιμακίων με την παρουσία της Οικονομικής Αστυνομίας.

Όμως, όλες αυτές οι καλές πρακτικές θέλουν ενίσχυση και προς αυτή την κατεύθυνση προσανατολιζόμαστε. Είχαμε μιλήσει πολλές φορές για την αναγκαιότητα να μπουν ξεκάθαροι κανόνες και διαφάνεια στην αγορά του γάλακτος και του κρέατος. Καταφέραμε μετά από μεγάλη επιμονή στις Βρυξέλλες να νομοθετήσουμε την υποχρεωτική αναγραφή της χώρας αρμέγματος του γάλακτος σε όλα τα γαλακτοκομικά προϊόντα και έχουμε ουσιαστικά προς αυτή την κατεύθυνση βασικό στόχο να γνωρίζει ο Έλληνας καταναλωτής τι αγοράζει.

Αντιλαμβάνεστε ότι αυτό το ζήτημα είναι πάρα πολύ σοβαρό, γιατί η απάτη στην αγορά των τροφίμων γενικά, αλλά και της φέτας ειδικότερα, είναι μία απάτη η οποία είναι καλά οργανωμένη -και το λέω εγώ ως Υπουργός- και έχει εδραιωθεί κιόλας.

Για αυτό, το τονίζω για μία ακόμα φορά, για να γίνει κατανοητό από όλους, εμείς θα είμαστε αυστηροί στην παρακολούθηση της εφαρμογής της συγκεκριμένης ρύθμισης, ιδιαίτερα γι’ αυτούς που είναι υποχρεωμένοι να την εφαρμόσουν, κυρίως όχι γιατί θέλουμε να προστατεύσουμε τον Έλληνα καταναλωτή -είναι σημαντική και αυτή η παράμετρος-, αλλά κυρίως γιατί θέλουμε να υπερασπιστούμε τη φέτα, ένα προϊόν που είναι σημαία γεωγραφικών ενδείξεων όχι μόνο της χώρας μας, αλλά και της Ευρωπαϊκής Ένωσης, γιατί τέτοιες τακτικές, αν υπάρξουν -το τονίζω αυτό- θα υπονομεύουν το συγκεκριμένο προϊόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, δώστε μου ένα λεπτό, γιατί είναι πάρα πολύ σημαντικό το θέμα.

Για αυτές, όμως, χρειάζεται και από τη δική μας πλευρά να υπάρξει μια ανταλλαγή πληροφοριών, μια ενοποίηση των πληροφοριακών στοιχείων και με τα συναρμόδια Υπουργεία, το Υπουργείο Οικονομικών. Έχουμε αυτή την ώρα αναπτύξει μια επικοινωνία, ιδιαίτερα και με τη συνεργασία της Οικονομικής Αστυνομίας. Όμως, όπως αντιλαμβάνεστε, η επικοινωνία αυτή πρέπει να γίνει πιο εντατική. Προς αυτή την κατεύθυνση δουλεύουμε.

Θα σας πω, όμως, στη δευτερολογία μου και άλλα θέματα που έχουν σχέση πραγματικά με την περαιτέρω ανάπτυξη των συγκεκριμένων μηχανισμών.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Βράντζα, έχετε τον λόγο και πάλι για τρία λεπτά.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Συμφωνώ με το ότι η νοθεία και η παραπλάνηση είναι πολύ καλά οργανωμένη. Για αυτό ακριβώς θα επιμείνω στους ελεγκτικούς μηχανισμούς. Διαφωνώ με τη σημερινή κατάσταση, με το ότι έχουμε τρεις διαφορετικούς ελεγκτικούς μηχανισμούς, τον ΕΦΕΤ, τις ΔΑΟΚ και τον ΕΛΓΟ, με επικάλυψη αρμοδιοτήτων και τελικά χωρίς να γίνεται η σωστή δουλειά που πρέπει. Άρα θα πρέπει να το δείτε και αυτό ως Υπουργείο.

Επίσης, θα πρέπει να δώσουμε πολύ μεγάλη σημασία, το είπα και πριν και θα το ξαναπώ, στις κυρώσεις και στα πρόστιμα, ώστε πραγματικά να υπάρχει καταστολή και να λειτουργούν τα πρόστιμα ως μηχανισμός, ώστε να μην προβαίνουν σε παραβάσεις τελικά, όποιοι το κάνουν, είτε είναι μεταποιητικές επιχειρήσεις είτε είναι επιχειρήσεις του λιανικού εμπορίου.

Πράγματι, βεβαίως, με βάση στα στοιχεία, έχουμε μια μείωση των πωλήσεων της φέτας εντός της χώρας. Θα πω περισσότερα στοιχεία, για να αποδείξω αυτό που είπατε, ότι υπάρχει ένα πολύ καλά οργανωμένο σύστημα. Βεβαίως, υπάρχει μείωση των πωλήσεων της φέτας εντός της χώρας, η οποία οφείλεται στη μείωση της κατανάλωσης. Αυτό είναι αποτέλεσμα της κρίσης. Όμως, το συνολικά παραγόμενο ποσό των γαλακτοκομικών προϊόντων παραμένει σταθερό. Άρα αυτή η δραματική μείωση στην τιμή της πρώτης ύλης δεν δικαιολογείται και αποτελεί μοναδικό φαινόμενο, κόντρα σε κάθε αρχή και πρακτική του εμπορίου και της αγοράς.

Τους λόγους, λοιπόν, που μπορούν να δικαιολογήσουν αυτό το φαινόμενο εγώ τους έχω συνοψίσει σε τέσσερις:

Ο πρώτος λόγος είναι η ύπαρξη πραγματικά μεγάλων ποσοτήτων εισαγόμενου γάλακτος, το οποίο τελικά «ελληνοποιείται» και χρησιμοποιείται για την παρασκευή της υποτιθέμενης φέτας.

Ο δεύτερος λόγος είναι εκτεταμένη νοθεία, είτε με τη χρήση άλλου γάλακτος είτε με διαφορετική μέθοδο παρασκευής από αυτή που ορίζει ο νόμος. Εννοώ την υπερδιήθηση, η οποία χρησιμοποιεί πολύ λιγότερο ποσό γάλακτος για την παραγωγή ίδιας ποσότητας φέτας, υποτιθέμενης φέτας.

Ο τρίτος λόγος είναι η νοθεία και η παραπλάνηση. Αυτό ίσως να είναι καινούργιο στοιχείο, κύριε Υπουργέ. Αναφέρομαι στη νοθεία και την παραπλάνηση που συντελούνται εκτός των συνόρων, όταν στην Ελλάδα παράγεται λευκό τυρί, που φεύγει ως λευκό τυρί από τη χώρα και στην πορεία επανασυσκευάζεται και φτάνει στον τελικό καταναλωτή ως φέτα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ο τέταρτος λόγος είναι η χρήση φθηνής πρώτης ύλης, συχνά μη επιτρεπτής, σε σχέση με τον νόμο. Μιλάω για το συμπυκνωμένο γάλα, το οποίο χρησιμοποιείται για την παραγωγή άλλων ελληνικών τυριών. Και τελικά το πρόβειο και το γίδινο γάλα παραμένουν αδιάθετα και δεν χρειάζονται για την παραγωγή της φέτας.

Ο λόγος που ξεκίνησα την ερώτηση είναι επειδή διάβασα και εγώ, όπως διαβάσατε και εσείς φαντάζομαι, το καλοκαίρι μια είδηση, σύμφωνα με την οποία μεγάλη ελληνική γαλακτοβιομηχανία έκλεισε συμφωνία με μεγάλη βρετανική αλυσίδα λιανικού εμπορίου για την προμήθεια φέτας με τιμή 4,30 ευρώ το κιλό. Μάλιστα, η αλυσίδα έσπασε υφιστάμενη αποκλειστική συμφωνία με άλλη ελληνική γαλακτοβιομηχανία και είναι υποχρεωμένη να πληρώσει ένα πρόστιμο, επειδή έσπασε τη συμφωνία, το αστρονομικό ποσό των 750.000 ευρώ.

Σύμφωνα με τα στοιχεία που έχουμε από τους τυροκόμους, η παρασκευή ενός κιλού φέτας, χωρίς την τιμή της πρώτης ύλης, πλησιάζει τα 80 λεπτά το κιλό. Και μιλάω για τη συλλογή, για την ωρίμανση, για την τυροκόμηση, τη συσκευασία και την επανασυσκευασία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ μισό λεπτό, κύριε Πρόεδρε.

Άρα, για να φτιάξουμε φέτα με 4,30 ευρώ το κιλό τιμή παραγωγής και όχι τιμή πώλησης, θα πρέπει ο τυροκόμος να μη βγάζει λεφτά και ο παραγωγός να πληρωθεί με 87 λεπτά το κιλό. Και τα δύο έχουν όριο βιωσιμότητας σήμερα ή χθες. Ξέρουμε, με βάση το κόστος παραγωγής στην Ελλάδα, ότι τα 90 λεπτά το κιλό για το πρόβειο γάλα για τον παραγωγό είναι σχεδόν αποτρεπτικά για να συνεχίσει να παράγει.

Προφανώς δεν είναι αρμοδιότητα ούτε της Κυβέρνησης ούτε του Υπουργείου να καθορίζει τις τιμές της αγοράς και της πώλησης των προϊόντων. Αυτό, όμως, που είναι υποχρέωση της πολιτείας, και πρέπει να το δούμε, είναι να διασφαλίσει ότι τα προϊόντα προστατευόμενης ονομασίας προέλευσης, τα προϊόντα ΠΟΠ, θα πληρούν τις προϋποθέσεις και δεν θα διακυβεύεται ούτε η αξιοπιστία ούτε η ποιότητα ούτε το κύρος τους. Αυτό μπορεί να επιτευχθεί -θα το πω τρίτη φορά- με ελέγχους και ποινές.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Δέκα δευτερόλεπτα θέλω ακόμη, κύριε Πρόεδρε.

Ξέρω ότι στην περίοδο της κρίσης μια από τις συνέπειες ήταν ο αποδεκατισμός πραγματικά των ελεγκτικών μηχανισμών. Μιλάω για τον ΕΛΟΓΑΚ, ο οποίος συγχωνεύτηκε το 2012 και, ενώ έχει την τεχνογνωσία, δεν έχει ούτε τα μέσα ούτε το προσωπικό ούτε το θεσμικό πλαίσιο εκείνο, που να διασφαλίζει τη λειτουργία της αγοράς των διατροφικών προϊόντων ζωικής προέλευσης.

Πιστεύω πραγματικά ότι ο μεγάλος κίνδυνος για τη φέτα δεν είναι οι διεθνείς συμβάσεις και οι παλιές δεσμεύσεις της χώρας. Θεωρώ ότι ο πραγματικός κίνδυνος για τη φέτα είναι οι πρακτικές και οι παραλείψεις εντός της χώρας.

Στα πλαίσια αυτού, λοιπόν, πιστεύω ότι πρέπει να κάνουμε ό,τι χρειάζεται, με όποιο κόστος και με όποιες συγκρούσεις, ώστε η φέτα και η ελληνική κτηνοτροφία να προστατευθεί από κάθε είδους επιτήδειους και πρακτικές κερδοσκοπίας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Συμφωνούμε, κυρία συνάδελφε, ότι πρέπει να αντιμετωπίσουμε με αυστηρούς ελέγχους αυτά τα φαινόμενα παραπλάνησης, ελληνοποιήσεων, απάτης, είτε στην εγχώρια αγορά είτε εντός της Ευρωπαϊκής Ένωσης είτε σε τρίτες χώρες, κάτι το οποίο συμβαίνει, όπως για παράδειγμα αυτό που αναφέρετε εσείς με τη συγκεκριμένη συμφωνία.

Όμως, εγώ θα πήγαινα και λίγο πιο πέρα. Μήπως εξίσου σημαντικό είναι και το θέμα του αυτοελέγχου της αγοράς, ειδικά σε περιόδους όπου έχουμε ελλείψεις, υποστελέχωση, έλλειψη πόρων κ.λπ.; Μήπως εκεί ο αυτοέλεγχος πρέπει να έχει ουσιαστικό ρόλο; Πρέπει να έλθουμε σε μία συνεννόηση τέτοια, που να προϋποθέτει εμπιστοσύνη, αποτελεσματικότητα και βεβαίως στήριξη της συγκεκριμένης πολιτικής, που ήδη εμείς έχουμε για τον κλάδο.

Άρα, λοιπόν, εμείς επιμένουμε προς αυτή την κατεύθυνση, αλλά δεν μπορεί την ίδια ώρα να διαπιστώνουμε φαινόμενα σαν και αυτό. Εμείς αυτή την ώρα καλούμε τον χώρο να δημιουργήσει μία διεπαγγελματική οργάνωση, για να μπορέσει να έχει μία οντότητα σε αυτή την διαδικασία, να επιβάλει αυτό που λέμε και τον αυτοέλεγχο, αλλά και να υπερασπιστεί το συγκεκριμένο προϊόν, να έχουμε δύο αντικρουόμενα αιτήματα αναγνώρισης διεπαγγελματικών οργανώσεων. Και, μάλιστα, έχουμε φτάσει και σε σημείο να παίρνουμε εξώδικα, γιατί κάνουμε το αυτονόητο: επιμένουμε και θα επιμένουμε ότι πρέπει να υπάρχει μία διεπαγγελματική οργάνωση για την υπεράσπιση της φέτας. Δεν μπορεί την ίδια ώρα που εμείς δίνουμε μάχες, είτε αφορά τις διεθνείς συμφωνίες, που ουσιαστικά σε πολλές από αυτές ήταν προδιαγεγραμμένη η πορεία, αλλά δίνουμε μάχες και έχουμε και θετικά αποτελέσματα, άρα, λοιπόν, δεν μπορεί αυτή την ώρα να έχουμε αιτήματα για δύο οργανώσεις. Εγώ το επαναλαμβάνω και πάλι ότι οι λειτουργίες αυτές είναι διασπαστικές.

Την ίδια ώρα, όταν εμείς διαθέτουμε πάνω από 150-160 εκατομμύρια ευρώ για την προώθηση των εξαγωγών και, μάλιστα, έχοντας βάλει –όπως είπα και προηγούμενα- ως σημαία τη φέτα, δεν μπορεί να υπάρχουν διασπαστικές λειτουργίες. Για αυτό, λοιπόν, καλώ, για μία ακόμη φορά τους εμπλεκόμενους φορείς να έλθουν σε μία εθνική συνεννόηση για την ίδρυση μίας διεπαγγελματικής οργάνωσης.

Επίσης, θέλω να κάνω μία αίτηση και στους κτηνοτρόφους: Οργανωθείτε! Υπάρχει ένα νομοθετικό πλαίσιο και θα έλεγα ότι έχει γίνει πολύ ευέλικτο, ιδιαίτερα για τις ομάδες, για τις οργανώσεις παραγωγών, γιατί δεν μπορεί την ίδια ώρα να έχουμε συνεταιριστικές –υπάρχουν παραδείγματα καλά- που κρατάνε τις τιμές σε αυτή την περίοδο, τον τελευταίο χρόνο που εμείς πάμε να κάνουμε αυτές τις παρεμβάσεις, είτε αφορούν την υποχρεωτική αναγραφή και όλα αυτά είναι αλληλένδετα και να έχουμε τους άλλους απέξω να έχουν βάλει σε μία πορεία πτωτική τις τιμές, χωρίς να υπάρχει ένας ιδιαίτερος λόγος που να οδηγεί προς αυτή την κατεύθυνση. Άρα, λοιπόν, και από τη δική τους πλευρά χρειάζεται και αυτοέλεγχος και οργανωτικότητα, για να μπορέσουμε να προχωρήσουμε.

**ΠΑΝΑΓΙΩΤΑ ΒΡΑΝΤΖΑ:** Κυρώσεις! Και κυρώσεις, δεν υπάρχουν.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρώσεις υπάρχουν. Υπάρχει το νομοθετικό πλαίσιο.

**ΠΡΟΕΔΡΕΥΩΝ (Δημήτριος Κρεμαστινός):** Εισερχόμαστε στην τελευταία επίκαιρη ερώτηση για σήμερα, τη με αριθμό 643/18-12-2017 του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Αγροτικής Ανάπτυξης και Τροφίμων, σχετικά με τη δωρεάν παραχώρηση της χρήσης για δυο ακίνητα στον Δήμο Δράμας.

Ορίστε, κύριε Καραγιαννίδη, έχετε τον λόγο.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, στο πλαίσιο του ν.4447/2016, θεσπίστηκε η δημιουργία Πράσινων Σημείων με ευθύνη των ΟΤΑ Α΄ Βαθμού, χώροι δηλαδή οι οποίοι θα οριοθετούνται και θα διαμορφώνονται με την κατάλληλη υποδομή και εξοπλισμό, ώστε οι πολίτες να αποθέτουν χωριστά συλλεγέντα ανακυκλώσιμα υλικά ή χρησιμοποιημένα αντικείμενα, προκειμένου αυτά να προωθηθούν για ανακύκλωση ή επαναχρησιμοποίηση. Στον χώρο αυτό μπορεί να γίνονται και εκπαιδευτικές δράσεις, για να ευαισθητοποιηθεί το κοινό.

Στη δημιουργία ενός τέτοιου Πράσινου Σημείου θέλει να προχωρήσει ο Δήμος Δράμας. Και γι’ αυτόν τον λόγο σάς έχει ζητήσει με πλήρη φάκελο ένα αγροτεμάχιο εμβαδού δώδεκα χιλιάδων εννιακοσίων τετραγωνικών μέτρων, που είναι στο αγρόκτημα του Μυλοποτάμου. Το δεύτερο που ζητάει ο Δήμος Δράμας είναι επίσης ακόμα ένα οικόπεδο για δημιουργία χώρου πρασίνου και αναψυχής, που θα έχει σαν αποτέλεσμα τη βελτίωση της ζωής των κατοίκων της συγκεκριμένης περιοχής. Τα έξοδα για τη συντήρηση αυτού του κτήματος δεν θα βαρύνουν το Υπουργείο. Επίσης θα συντηρηθεί και ο χώρος περαιτέρω, γιατί είχε αφεθεί για αρκετά χρόνια.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, το Υπουργείο μας και βεβαίως η Κυβέρνηση γενικότερα έχουν ως βασική τους στόχευση τη βελτίωση των όρων ζωής, ιδιαίτερα της επαρχίας, της υπαίθρου. Αντιλαμβάνεστε ότι μέσα σε αυτή τη λειτουργία εκείνο το οποίο πιστεύουμε εμείς, μετά από αιτήματα που υποβάλλονται, ότι συμβάλλει στη βελτίωση του περιβάλλοντος και της ποιότητας ζωής των τοπικών κοινωνιών το προσεγγίζουμε.

Για αυτό, λοιπόν, και στο πλαίσιο αυτό προσεγγίσαμε τα δύο αιτήματα του Δήμου Δράμας για την παραχώρηση δύο ακινήτων του Υπουργείου. Το πρώτο είναι η δημιουργία Πράσινου Σημείου από τον Δήμο Δράμας, που εξυπηρετεί την ανάγκη για ορθολογική διαχείριση των στερεών αποβλήτων, με κύριους άξονες τη μείωση, την επαναχρησιμοποίηση, τη διαλογή στην πηγή και την ανακύκλωση αυτών. Είναι ένα μεγάλο ζήτημα. Και, πραγματικά, χρειάζεται οπωσδήποτε να βοηθήσουμε. Εξάλλου, και το Περιφερειακό Σχέδιο Διαχείρισης Αποβλήτων του 2016 της Περιφέρειας Ανατολικής Μακεδονίας και Θράκης προβλέπει συνολικά την εγκατάσταση τριάντα επτά Πράσινων Σημείων, εκ των οποίων δύο είναι στον Δήμο Δράμας. Η ανάπτυξη, λοιπόν, των πράσινων δικτύων αποτελεί κύριο στόχο της εθνικής μας πολιτικής. Και για τον λόγο αυτό τις επόμενες μέρες –ήδη έχει ολοκληρωθεί η διαδικασία- θα υπογράψω τη δωρεάν παραχώρηση, τη χρήση έκτασης 12,9 στρεμμάτων στην περιοχή Μυλοποτάμου της Περιφερειακής Ενότητας Δράμας για την εξυπηρέτηση του προαναφερόμενου σκοπού.

Έρχομαι στη δεύτερη παραχώρηση, που αφορά ένα ακίνητο χιλίων οκτακοσίων εβδομήντα οκτώ τετραγωνικών μέτρων στη Χωριστή Δράμας. Πρόκειται για δράση που θα συμβάλει στην αναβάθμιση της ποιότητας ζωής του Δήμου Δράμας, η οποία θα υλοποιηθεί με τη δημιουργία χώρων πρασίνου και αναψυχής που προτίθεται να κατασκευάσει ο δήμος σε μία έκταση χιλίων οκτακοσίων εβδομήντα οκτώ τετραγωνικών μέτρων, η οποία βεβαίως ανήκει στη διαχείριση του Υπουργείου Αγροτικής Ανάπτυξης και Τροφίμων.

Επειδή, λοιπόν, και αυτή η δράση εντάσσεται μέσα στο γενικότερο πλαίσιο αξιοποίησης των ακινήτων του Υπουργείου για κοινωφελείς σκοπούς, σύντομα και αυτή θα υπογραφεί. Και, όπως και εσείς γνωρίζετε, αγαπητέ συνάδελφε, μέσα από την παραχώρηση των δύο αυτών ακινήτων θα υπηρετηθούν ανάγκες της τοπικής κοινωνίας και θα αξιοποιηθούν καλύτερα τα συγκεκριμένα ακίνητα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Καραγιαννίδη, και πάλι έχετε τον λόγο.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Ευχαριστούμε για την παραχώρηση, κύριε Υπουργέ. Δεν έχω να πω κάτι για το συγκεκριμένο.

Να σας πω -δράττομαι της ευκαιρίας να το κάνω- ότι υπάρχει ένας χώρος τον οποίο έχετε επισκεφθεί. Είναι το Καπνολογικό Ινστιτούτο Δράμας. Έχει μεγάλη ιστορία και το κτήριο αλλά και ο οργανισμός. Νομίζω ότι πρέπει να δούμε σοβαρά και με οργανωμένο τρόπο από την καινούργια χρονιά, να κάνουμε μία συζήτηση, με ποιον τρόπο θα μπορέσουμε να εκμεταλλευθούμε τις δυνατότητες της υπηρεσίας αυτής, που είναι μοναδική στην Ελλάδα, αλλά και πώς θα σώσουμε το ίδιο το κτήριο, το οποίο έχει κριθεί διατηρητέο. Να δούμε, δηλαδή, με ποιον τρόπο μπορεί να επανεκκινήσει αυτή η υπηρεσία. Αυτή τη στιγμή δεν έχουμε έλεγχο των τσιγάρων που κυκλοφορούν στη χώρα μας, λόγω της μη λειτουργίας του Καπνολογικού Ινστιτούτου.

Άρα, μπορούμε να κάνουμε μια κουβέντα την καινούργια χρονιά, να δούμε με ποιον τρόπο θα οργανωθεί αυτή η υπηρεσία, ώστε να δουλέψει ξανά και να μπορέσουμε να έχουμε έλεγχο στην Ελλάδα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, νομίζω ότι ανταποκρινόμαστε σε κάτι το οποίο είναι χρήσιμο. Εγώ απλώς να πω επί τη ευκαιρία ότι εμείς παραχωρούμε ακίνητα στην αυτοδιοίκηση όχι μόνο για κοινωφελείς σκοπούς, αλλά και γενικότερα θα σας έλεγα ότι έχουμε βάλει ως στόχο να αξιοποιήσουμε την αγροτική περιουσία μέσα από παραχώρηση σε νέους, σε νεοεισερχόμενους, σε συλλογικούς φορείς.

Για αυτό, λοιπόν, αυτή την ώρα έχουμε και με την περιφερειακή αυτοδιοίκηση -ιδιαίτερα για την υλοποίηση του Προγράμματος Αγροτικής Ανάπτυξης- μια σχέση που έχει ως κατεύθυνση να αξιοποιήσουμε όλες αυτές τις δυνατότητες επ’ ωφελεία του αγροτικού χώρου.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 14 Δεκεμβρίου 2017 τη συζήτηση του νομοσχεδίου σε μια συνεδρίαση, ενιαία επί της αρχής, επί των άρθρων και των τροπολογιών.

Συμφωνεί το Σώμα;

Τον λόγο έχει ο κ. Παφίλης, Κοινοβουλευτικός Εκπρόσωπος του ΚΚΕ.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, η Κυβέρνηση συνεχίζοντας την ίδια τακτική με την κατάθεση τροπολογιών, και μάλιστα εκπροθέσμων, έχει πλέον ξεπεράσει κάθε όριο, κάθε κατήφορο αυταρχισμού. Μιλάω για την τροπολογία που αφορά την ποινικοποίηση της δράσης κατά των πλειστηριασμών.

Αφού έφερε και απέσυρε, αλλά θα την ξαναφέρει, αυτή την άθλια τροπολογία που χτυπάει το δικαίωμα της απεργίας, τώρα έρχεται να ποινικοποιήσει τη δράση και τις κινητοποιήσεις κατά των πλειστηριασμών της λαϊκής κατοικίας, την οποία όχι μόνο δεν προστατεύει, αλλά, επειδή φαίνεται πλέον ότι ακριβώς αυτό θα συμβεί στο μέλλον, έρχεται με μια απαράδεκτη τροπολογία, την οποία ζητούμε από την Κυβέρνηση να την αποσύρει, σήμερα. Και λέμε εκ των προτέρων ότι, αν δεν την αποσύρει, εμείς θα κάνουμε ονομαστική ψηφοφορία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο. Θέλετε για τρία λεπτά;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Φθάνουν και περισσεύουν.

Κυρίες και κύριοι συνάδελφοι, στην αρχή κάθε βουλευτικής περιόδου, η Βουλή έχει την καλοσύνη να μοιράζει στους Βουλευτές το Σύνταγμα και τον Κανονισμό της Βουλής. Θα παρακαλούσα τον Πρόεδρο της Βουλής να μοιράζει και τον Ποινικό Κώδικα από εδώ και πέρα.

Ήδη έχω δώσει να φωτοτυπηθεί και να μοιραστεί -θα το καταθέσω τώρα αμέσως- το άρθρο 334 του Ποινικού Κώδικα, για να μπορέσουν όλοι οι Βουλευτές να κάνουν τη σύγκριση σχετικά με το τι διαλαμβάνεται στην υφιστάμενη νομοθεσία και τι αλλάζει.

Αν θέλετε, κύριε Παφίλη, μπορούμε να διαβάσουμε μαζί το άρθρο, γιατί είπατε ότι ποινικοποιούνται οι κινητοποιήσεις κ.λπ..

Η προσθήκη που γίνεται στην παράγραφο 3 του άρθρου 334 του Ποινικού Κώδικα είναι αυτή που αναφέρεται ως εξής: «σε χώρο που χρησιμοποιείται από υπάλληλο πλειστηριασμού κατά τη διαδικασία αναγκαστικής εκτέλεσης».

Όσον αφορά τα ειρηνοδικεία και τους δημόσιους χώρους δεν αλλάζει τίποτα. Παραμένει η διάταξη ως είχε από το 1950. Είναι το κείμενο του νόμου που ισχύει. Προσθέσαμε αυτή τη γραμμή, διότι πλέον οι ηλεκτρονικοί πλειστηριασμοί θα γίνονται σε ιδιωτικούς χώρους, που είναι τα γραφεία των συμβολαιογράφων. Το 1950, όταν ψηφίστηκε ο Ποινικός Κώδικας, δεν υπήρχε αυτή η πρόβλεψη, την οποία πρέπει να περιλάβουμε στον νόμο.

**ΙΩΑΝΝΗΣ ΓΚΙΟΚΑΣ:** Υπάρχουν άλλες δύο παράγραφοι, κύριε Υπουργέ. Η αυτεπάγγελτη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό ακριβώς σας λέμε. Αυτό προστέθηκε στη διάταξη. Δηλαδή, τι προστίθεται; Όπως ισχύει ό,τι ισχύει για τους δημόσιους πλειστηριασμούς στα ειρηνοδικεία –και αν θέλετε να σας το εξηγήσω και ιδιαιτέρως- από το 1950 θα ισχύει και για αυτή την περίπτωση, που μόλις τώρα σας διάβασα.

Σας παρακαλώ, κύριε Πρόεδρε, να μοιραστεί σε όλους τους συναδέλφους η υφιστάμενη διάταξη, για να δουν ακριβώς πού γίνεται η προσθήκη. Γιατί νομίζετε ότι αυτό το οποίο είναι η τροπολογία, η παράγραφος 3, είναι καινούργιο. Δεν είναι. Το καινούργιο στη συγκεκριμένη παράγραφο είναι η προσθήκη που σας διάβασα: «ή σε χώρο που χρησιμοποιείται από υπάλληλο πλειστηριασμού κατά τη διαδικασία της αναγκαστικής εκτέλεσης».

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι πλέον όπως ήταν διατυπωμένο το άρθρο –και ισχύει, δεν το αλλάζουμε- το αυτεπάγγελτο ίσχυε μόνο για τους δημόσιους χώρους, όπως είναι τα ειρηνοδικεία. Εκεί δεν αλλάζουμε. Μπορούμε να συνεννοηθούμε; Μπορώ να σας το εξηγήσω όσες φορές θέλετε. Για ειρηνοδικεία και τους λοιπούς δημόσιους χώρους δεν αλλάζει τίποτα. Το αυτεπάγγελτο ίσχυε και ισχύει. Τι γίνεται; Επεκτείνεται, διότι πλέον υπάρχει κενό, από τη στιγμή που έχουμε ηλεκτρονικούς πλειστηριασμούς. Επεκτείνουμε το ίδιο πράγμα και στα γραφεία των συμβολαιογράφων, που εκεί θα εκτελούν τους ηλεκτρονικούς πλειστηριασμούς. Για ποιο κίνημα μου λέτε και για πρώτη κατοικία;

Εγώ, κύριε Παφίλη, ξέρετε ότι σας αντιμετωπίζω σοβαρά και εξηγώ γραμμή-γραμμή τις νομοθετικές προβλέψεις που φέρνει η Κυβέρνηση. Γιατί λέτε, λοιπόν, για περαιτέρω ποινικοποίηση; Εδώ δεν έπρεπε ό,τι προβλέπεται για τους φυσικούς πλειστηριασμούς να προβλεφθεί και για τα γραφεία των συμβολαιογράφων;

Θεωρώ ότι δεν μπορείτε να αρνηθείτε αυτή την προστασία, όταν ένας υπάλληλος του πλειστηριασμού, συμβολαιογράφος, θα δέχεται επιθέσεις στον χώρο του που θα κάνει τον ηλεκτρονικό πλειστηριασμό. Ό,τι, λοιπόν, ισχύει για τους δημόσιους πλειστηριασμούς στα ειρηνοδικεία, αυτό το ίδιο πράγμα θα ισχύει και για τα γραφεία των συμβολαιογράφων. Αυτό είναι και τίποτα άλλο.

Διότι, δυστυχώς, τι διαπίστωσα χθες το βράδυ, παρακολουθώντας ορισμένες εκπομπές; Ορισμένοι οι οποίοι εμφανίζονταν στα κανάλια –ευτυχώς, αυτοί που άκουσα δεν ήταν νομικοί- νόμιζαν ότι η παράγραφος 3 του άρθρου 334 είναι νέα παράγραφος, είναι νέα διάταξη. Και σας επαναλαμβάνω ότι αυτή ισχύει. Για αυτό έδωσα το σχετικό άρθρο, να μοιραστεί σε όλους τους Βουλευτές, να κάνουν την αντιπαραβολή των δύο διατάξεων και να δουν ποια είναι η προσθήκη.

Η αρχή της καλής νομοθέτησης, κυρίες και κύριοι Βουλευτές, επιβάλλει στους εισηγητές των νόμων να φέρνουν στη Βουλή που αποφασίζει όχι μόνο μια γραμμή –γιατί θα μπορούσαμε να είχαμε φέρει μια γραμμή και να είναι καθαρό-, αλλά να φέρνουν συνολικά το άρθρο με την ένταξη, για να μη διαμορφώνεται κατάσταση εκκρεμής ως προς ορισμένα ζητήματα.

Θέλω, λοιπόν, να σας πω –και μπορώ ανά πάσα ώρα να σας το εξηγήσω και ιδιαιτέρως- ότι εδώ δεν έχουμε τίποτα καινούργιο, παρά μόνο ότι πρέπει να προστατευθεί ο συμβολαιογράφος από παράνομες ενέργειες εις βάρος του, που μπορεί να γίνουν στο γραφείο του. Και να εξισωθεί η δράση του συμβολαιογράφου, δηλαδή η δουλειά που κάνει στο γραφείο του, με αυτή που κάνει στο ειρηνοδικείο.

Και στο ειρηνοδικείο αυτά που διαλαμβάνονται στον νόμο δεν αλλάζουν. Δεν αλλάζουμε απολύτως τίποτα, κύριε Παφίλη, και θέλω αυτό να το κατανοήσετε. Για τους δημόσιους φυσικούς πλειστηριασμούς αυτά που ισχύουν στη διάταξη του νόμου συνεχίζουν να ισχύουν. Συμφωνούμε σ’ αυτό; Αν μου πείτε ότι διαφωνείτε για το αυτεπάγγελτο…

**ΑΘΑΝΑΣΙΟΣ ΠΑΦΙΛΗΣ:** Βεβαίως.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, είναι δυνατόν να διαφωνείτε σ’ αυτό; Θα σας πω γιατί είναι αδιανόητο αυτό που μου λέτε. Αυτό που ισχύει στη δράση του συμβολαιογράφου, αν κάνει φυσικό πλειστηριασμό στο ειρηνοδικείο, γιατί δεν πρέπει να ισχύει και στον ιδιωτικό του χώρο;

Το 1950, όταν ψηφίστηκε ο νόμος, δεν υπήρχαν βεβαίως ούτε ηλεκτρονικοί πλειστηριασμοί ούτε διαδίκτυο ούτε τίποτα. Τώρα, όμως, αυτόν τον άνθρωπο δεν πρέπει να τον προστατεύσουμε, όταν κάνει την ίδια δουλειά που κάνει στο ειρηνοδικείο στο γραφείο του;

**ΙΩΑΝΝΗΣ ΓΚΙΟΚΑΣ:** Κατ’ έγκληση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είδατε, κύριε Γκιόκα. Τώρα φτάσαμε στην ουσία. Λέτε να παραμείνει κατ’ έγκληση. Σας λέω ότι, αν ήταν στη σφαίρα του ιδιωτικού, να παρέμενε κατ’ έγκληση, να μην αλλάζαμε τίποτα, αλλά εδώ επιτελεί μια δημόσια λειτουργία, που, εξαιτίας της φύσης αυτής της λειτουργίας, δηλαδή ότι κάποιος μπορεί να εκτελεί έναν ηλεκτρονικό πλειστηριασμό…

**ΜΑΥΡΟΥΔΗΣ ΒΟΡΙΔΗΣ:** Ο πλειστηριασμός είναι ιδιωτικό ζήτημα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, τι λέτε, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Αστικές απαιτήσεις.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Βορίδη. Αν είναι να γίνει συζήτηση, να ζητήσετε τον λόγο, αλλά όχι έτσι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Βορίδη, αν από εκεί θέλετε, πείτε το δημόσια….

**ΜΑΥΡΟΥΔΗΣ ΒΟΡΙΔΗΣ:** Γίνεται στο πλαίσιο της αστικής δικονομίας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλω, όμως, να πω ότι δεν μπορούμε να έχουμε δυο μέτρα και δυο σταθμά. Απευθύνομαι σ’ εσάς που κατέχετε τα νομικά.

**ΙΩΑΝΝΗΣ ΓΚΙΟΚΑΣ:** Κάντε κατ’ έγκληση τον προηγούμενο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δηλαδή, τι μας λέτε; Να αλλάξουμε τον νόμο του 1950 και να κάνουμε κατ’ έγκληση και στα ειρηνοδικεία; Αυτό προτείνετε; Γιατί εμείς δεν αλλάζουμε τον νόμο όσον αφορά την κατεύθυνσή του, αλλά λέμε ότι ό,τι ισχύει στα ειρηνοδικεία θα ισχύει πλέον και στα γραφεία των συμβολαιογράφων, ακριβώς διότι ο συμβολαιογράφος την ίδια δουλειά κάνει, αλλά την κάνει με άλλα μέσα και σε άλλον χώρο.

Θέλω να κατανοήσετε αυτό το πράγμα, ότι δεν υπάρχει εδώ καμμία περαιτέρω πρόβλεψη, παρά μόνο για μια νέα κατάσταση, η οποία το 1950 δεν μπορούσε να προβλεφθεί από πουθενά. Είναι καινούργια. Για αυτό ακριβώς διαλαμβάνεται πως ό,τι ισχύει στα ειρηνοδικεία θα ισχύει και στα γραφεία, εφόσον οι άνθρωποι κάνουν αυτή τη δημόσια λειτουργία. Δηλαδή, είναι υπάλληλοι πλειστηριασμού. Για τα άλλα δεν επεμβαίνουμε. Θέλω, λοιπόν, να γίνει κατανοητό τι έχει η διάταξη.

Επαναλαμβάνω, λοιπόν. Γιατί τα λέω αυτά; Γιατί υπάρχει μια παραπληροφόρηση ότι η παράγραφος 3 του άρθρου 334 είναι νέα ολόκληρη.

**ΜΑΥΡΟΥΔΗΣ ΒΟΡΙΔΗΣ:** Δεν είναι. Όχι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):**  Για αυτό ακριβώς ζήτησα να μοιραστεί η υφιστάμενη διάταξη, για να κάνετε σύγκριση, τι υπάρχει και τι αλλάζει. Ίσως έχετε κι εσείς πέσει θύματα αυτής της παραπληροφόρησης. Αν όμως το περιορίζουμε μόνο ότι επεκτείνεται το αυτεπάγγελτο και στο γραφείο τους, τότε νομίζω ότι κάνετε λάθος. Διότι επαναλαμβάνω, για άλλη μια φορά, ότι την ίδια λειτουργία που κάνουν στα ειρηνοδικεία και προστατεύονται κατά τον τρόπο που προστατεύονται την επεκτείνουμε και στο γραφείο τους. Νομίζω ότι είναι πάρα πολύ σαφές και πρέπει να σταματήσει κάποια στιγμή η παραπληροφόρηση.

Επαναλαμβάνω, κύριε Πρόεδρε, ότι εμείς θα μπορούσαμε να φέρουμε μόνο τη συγκεκριμένη προσθήκη, η οποία είναι μια γραμμή. Δεν το κάνουμε αυτό, διότι, με βάση την αρχή της καλής νομοθέτησης, πρέπει να επαναδιατυπώνεται το άρθρο, για να μην υπάρχουν κενά και να δημιουργούνται ερωτηματικά στον εφαρμοστή του δικαίου μετά από την τροπολογία ή μετά από την προσθήκη αυτή.

Θέλω να γίνει κατανοητό προς όλους τι προβλέπει η διάταξη. Εάν έχουμε διαφωνία σε κάτι, να το αναφέρουμε, αλλά να κάνουμε τώρα κουβέντα γενικώς και αορίστως, αυτό ξεπερνάει κάθε όριο.

**ΜΑΥΡΟΥΔΗΣ ΒΟΡΙΔΗΣ:** Το ΚΚΕ τι λέει τώρα; Δεν ακούσαμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βορίδη, επειδή δεν ήσασταν εδώ, ζήτησε τον λόγο ο κ. Παφίλης και ο κύριος Υπουργός θέλησε να απαντήσει.

Κανονικά οι τροπολογίες έρχονται και συζητούνται μετάτις εισηγήσεις των εισηγητών.

**ΜΑΥΡΟΥΔΗΣ ΒΟΡΙΔΗΣ:** Εντάξει, αυτή είναι σημαντική όμως.

**ΠΡΟΕΔΡΕΥΩΝ (Δημήτριος Κρεμαστινός):** Ακριβώς. Επειδή, όμως, θέλησε ο κύριος Υπουργός να απαντήσει, εξαιρούμε αυτή την τροπολογία από τις υπόλοιπες, οι οποίες θα έρθουν στην ώρα τους και, εάν θέλετε να τοποθετηθείτε, κατ’ ανάγκη θα τοποθετηθείτε.

**ΜΑΥΡΟΥΔΗΣ ΒΟΡΙΔΗΣ:** Θα τοποθετηθούμε.

**ΠΡΟΕΔΡΕΥΩΝ (Δημήτριος Κρεμαστινός):** Αυτό, όμως, θα γίνει μόνο για αυτή την τροπολογία.

**ΜΑΥΡΟΥΔΗΣ ΒΟΡΙΔΗΣ:** Θα τοποθετηθούμε τώρα, αφού άνοιξε η κουβέντα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κοιτάξτε, κύριε Υπουργέ, το καινούργιο είναι ότι εκατοντάδες χιλιάδες σπίτια πρώτης κατοικίας βγαίνουν στο σφυρί. Αυτό είναι το καινούργιο.

(Θόρυβος στην Αίθουσα)

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, κύριε Παφίλη, δεν είναι καινούργιο! Αυτό είναι ανακριβές.

(Θόρυβος στην Αίθουσα)

**ΑΘΑΝΑΣΙΟΣ ΠΑΦΙΛΗΣ:** Αφήστε με να τοποθετηθώ. Εγώ δεν σας διέκοψα καθόλου. Σας άκουσα με προσοχή.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παφίλη, έχετε τον λόγο για δύο λεπτά.

**ΑΘΑΝΑΣΙΟΣ ΠΑΦΙΛΗΣ:** Η νέα κατάσταση που υπάρχει είναι αυτή. Να διαβάσετε καλά την ανακοίνωση τη δική μας. Εμείς ούτε παραπληροφόρηση κάνουμε ούτε τίποτα. Να τη διαβάσετε καλά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν την έχω δει.

**ΑΘΑΝΑΣΙΟΣ ΠΑΦΙΛΗΣ:** Εμείς λέμε ότι δημιουργούνται προϋποθέσεις με αυτό και με το αυτεπάγγελτο για ένταση της βίας και της καταστολής απέναντι σ’ αυτούς που διαμαρτύρονται.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Αυτή είναι η ουσία και ο νοών νοείτω.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν μου επιτρέπετε...

**ΑΘΑΝΑΣΙΟΣ ΠΑΦΙΛΗΣ:** Ποιος σάς είπε ότι συμφωνούμε εμείς με το προηγούμενο που υπάρχει; Δεν κατάλαβα, δηλαδή. Ποιος σάς λέει ότι συμφωνούμε με όσα λέγονται για τους πλειστηριασμούς;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ σας είπα ποιο είναι το προηγούμενο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε να σας δώσω τον λόγο;

**ΑΘΑΝΑΣΙΟΣ ΠΑΦΙΛΗΣ:** Το καινούργιο, λοιπόν, που είναι τώρα και με τη δική σας...

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ σας είπα ποιο είναι το προηγούμενο.

**ΑΘΑΝΑΣΙΟΣ ΠΑΦΙΛΗΣ:** Αφήστε με να τελειώσω. Είναι πολιτικό ζήτημα. Τέτοιο σημάδι είναι αυτό και γι’ αυτό διαβάστε μας την αιτιολογική έκθεση γιατί φέρνετε αυτή την τροπολογία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ακούστε λίγο.

**ΑΘΑΝΑΣΙΟΣ ΠΑΦΙΛΗΣ:** Διαβάστε μας τι λέτε. Τι λέτε; Για να γίνουν οι πλειστηριασμοί, για να αποφύγουμε των τραπεζών κ.λπ.. Αυτή είναι όλη η επιχειρηματολογία και αυτό προμηνύει το τι θα γίνει από τον καινούργιο χρόνο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κοντονή, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Παφίλη, κατά πρώτον, αν πάρω τοις μετρητοίς αυτά ακριβώς που είπατε -και νομίζω ότι σωστά τα προσλαμβάνω- εδώ διατυπώνετε έναν φόβο για το μέλλον. Λέτε και το είπατε τώρα ότι διαμορφώνονται οι προϋποθέσεις. Σας λέω ότι δεν διαμορφώνεται καμμία προϋπόθεση. Γιατί; Θα σας το αιτιολογήσω. Και θέλω καλόπιστα, όπως σας ακούω, να ακούσετε και εμένα.

Οι προϋποθέσεις που διατυπώνονται σήμερα στον νόμο είναι οι προϋποθέσεις προστασίας διαχρονικά, όπως προβλέπει ο νόμος για έναν υπάλληλο πλειστηριασμού. Όπως, λοιπόν, ο νόμος έχει κρίνει ότι αυτός ο άνθρωπος πρέπει να προστατεύεται κατά την άσκηση των καθηκόντων του, διότι οι πλειστηριασμοί μέχρι τώρα γίνονταν μόνο σε δημόσιους χώρους, άλλο τόσο κρίνουμε σήμερα ότι ο ίδιος άνθρωπος για την ίδια δουλειά πρέπει να προστατεύεται, εάν τον πλειστηριασμό αυτόν τον κάνει στο γραφείο του.

Εάν εσείς διαφωνείτε με την προστασία των υπαλλήλων του πλειστηριασμού κατά τη διενέργεια πλειστηριασμού σε δημόσιο χώρο, αυτό είναι άλλο πράγμα. Έχετε μια δομική άρνηση στην προστασία των υπαλλήλων του πλειστηριασμού.

**ΙΩΑΝΝΗΣ ΓΚΙΟΚΑΣ:** Δεν αφορά την προστασία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Την προστασία απολύτως αφορά.

Δεύτερον, έχετε άδικο συνδέοντάς το με την πρώτη κατοικία.

Κύριε Παφίλη, η Κυβέρνηση, το γνωρίζετε, όταν ανέλαβε τη διακυβέρνηση της χώρας, βρήκε μηδενικό νομοθετικό πεδίο προστασίας της πρώτης κατοικίας, διότι ο νόμος που προστάτευε την πρώτη κατοικία δανειοληπτών είχε εξαντλήσει την ισχύ του στις 31-12-2014.

Νομοθετήσαμε για την προστασία της πρώτης κατοικίας με αναμόρφωση του νόμου Κατσέλη από τον κ. Σταθάκη. Και υπάρχει σήμερα απόλυτη προστασία της πρώτης κατοικίας δανειοληπτών που έχουν λάβει στεγαστικά δάνεια και είτε ζητούν τη δικαστική προστασία από τα ειρηνοδικεία και την παίρνουν προσωρινά είτε έχουν δικαστικές αποφάσεις.

Σας λέω, λοιπόν, ότι όσον αφορά την πρώτη κατοικία υπάρχει απόλυτη προστασία. Για αυτό ακριβώς, κύριε Παφίλη, σήμερα κανένας δεν έχει βρει –όχι εσείς, αλλά κανένας- μία πρώτη κατοικία δανειολήπτη, η οποία να έχει κριθεί ότι χρήζει προστασίας και αυτή η πρώτη κατοικία να τίθεται σε πλειστηριασμό. Δεν υπάρχει καμμία.

Πέραν δε τούτου, έχει γίνει με τον πλέον κατηγορηματικό τρόπο γνωστό τοις πάσι ότι οι ηλεκτρονικοί πλειστηριασμοί αφορούν τους μεγαλοφειλέτες και τους «μεγαλοκαρχαρίες», οι οποίοι πήραν τα δάνεια –δάνεια όχι 50.000 ευρώ, αλλά εκατομμυρίων, κύριε Παφίλη-, έφτιαξαν τις βίλες και έβγαλαν και τα λεφτά έξω.

Σας λέω ως παράδειγμα ότι σήμερα έχουν διενεργηθεί αρκετοί ηλεκτρονικοί πλειστηριασμοί και αφορούν αποκλειστικά και μόνο αυτό το ζήτημα. Επομένως δεν έχετε δίκιο να λέτε ότι συνδέεται η διάταξη αυτή με την πρώτη κατοικία.

Η διάταξη αυτή συνδέεται μόνο με την προστασία των συμβολαιογράφων και εναρμονίζει μία πραγματική κατάσταση, την οποία έχουμε μπροστά μας, και είναι οι ηλεκτρονικοί πλειστηριασμοί, με αυτό που διαλαμβάνεται στον νόμο μέχρι σήμερα.

Θέλω να με καταλάβετε και θέλω –ειλικρινά σας το λέω- να μη βάζετε πίσω από το μυαλό σας δεύτερες σκέψεις. Αυτό που σας λέω είναι και τίποτα άλλο, ειλικρινά, απευθυνόμενος και στη νομική κοινότητα και στους ανθρώπους που κατέχουν νομικά.

Πείτε μου: Δεν θα έπρεπε σε κάτι το οποίο δεν είχε προβλέψει ο νόμος, γιατί δεν υπήρχε ο ηλεκτρονικός πλειστηριασμός τη δεκαετία του 1950 που ψηφίστηκε ο Ποινικός Κώδικας, να το προβλέψει τώρα και να αφήσουμε ένα πεδίο δράσης αυτών των ανθρώπων, που είναι η διενέργεια του πλειστηριασμού, ακάλυπτο από τον νόμο; Να έχουμε, δηλαδή, δύο μέτρα και δύο σταθμά; Δηλαδή, για αυτούς τους συμβολαιογράφους, που πάνε στους φυσικούς πλειστηριασμούς, να ισχύει ό,τι ίσχυε και στους άλλους, οι οποίοι διενεργούν ηλεκτρονικούς πλειστηριασμούς, να μην ισχύει;

Αυτό που είπε ο κ. Γκιόκας, «καταργήστε και το πρώτο», έχει μία λογική. Θα υπάρχει μία εναρμόνιση. Δεν γίνεται, όμως, συμβολαιογράφους που εκτελούν δημόσιο καθήκον, είναι υπάλληλοι πλειστηριασμών, να τους αφήσουμε απροστάτευτους.

Δεν είναι για τώρα, που υπάρχει μία ένταση, όπως, για παράδειγμα, να μπει ένας τρελός στο γραφείο του και να του ανοίξει το κεφάλι, αλλά για είκοσι χρόνια από τώρα, που δεν θα υπάρχει κανένα θέμα κρίσης και πρώτης κατοικίας, πέραν του γεγονότος –αυτό είναι το σημαντικό- ότι μέχρι σήμερα δεν υπάρχει καμμία πρώτη κατοικία η οποία να έχει φτάσει στον πλειστηριασμό.

Προσέξτε το αυτό. Θέλω να το τονίσω αυτό το πράγμα. Αν υπάρχει πρώτη κατοικία από ιδιωτικά χρέη, όχι δανειολήπτη από στεγαστικό δάνειο, αυτό είναι άλλη ιστορία. Το καταλαβαίνετε και εσείς ότι εκεί δεν μπορεί να επέμβει η νομοθετική εξουσία. Διότι εκεί σου λέει ο άλλος ότι «εμένα ο Γκιόκας μού χρωστάει, θέλω να πάρω τα λεφτά μου, δεν μπορώ να καταστραφώ και εγώ». Εκεί τι θα του πούμε ότι «όχι, να καταστραφείς;», ότι «δεν θα γίνει ο πλειστηριασμός»;

Επαναλαμβάνω και πάλι και το λέω σε όλους τους συναδέλφους, που ξέρω ότι καλόπιστα τοποθετούνται και ακούνε. Δεν υπάρχει κανένα θέμα πρώτης κατοικίας. Η διάταξη αυτή δεν συνδυάζεται ούτε με πρώτη κατοικία ούτε με τίποτα. Εναρμονίζει το νομοθετικό καθεστώς που υπάρχει για τους φυσικούς πλειστηριασμούς και για τους ηλεκτρονικούς, αυτά, δηλαδή, που δεν γίνονται σε δημόσιους χώρους, όπως αναφέρει η διάταξη. Διότι η διάταξη λέει αυτό ακριβώς το πράγμα: «σε δημόσιο χώρο, στο γραφείο». Δηλαδή, οι έννομες συνέπειες είναι ταυτόσημες, είτε γίνεται φυσικώς ο πλειστηριασμός, όπως προβλέπει ο νόμος μέχρι σήμερα και δεν αλλάζουμε τίποτα γι’ αυτό, με αυτό που γίνεται στο γραφείο του συμβολαιογράφου.

Κύριε Πρόεδρε, νομίζω ότι έδωσα επαρκείς εξηγήσεις ακριβώς για να αρθούν οποιεσδήποτε παρεξηγήσεις ή κακοπροαίρετες ερμηνείες της συγκεκριμένης διάταξης. Δεν νομοθετούμε τίποτα καινούργιο όσον αφορά τις διαδικασίες ενώπιον των ειρηνοδικείων. Να συμφωνήσουμε σε αυτό. Χαίρομαι που συμφωνεί ο κ. Βορίδης. Τίποτα καινούργιο.

Η μόνη προσθήκη που μπαίνει είναι η προστασία των συμβολαιογράφων στο γραφείο τους, όταν διενεργούν ηλεκτρονικό πλειστηριασμό. Δηλαδή, μεταφέρονται πλέον οι έννομες συνέπειες που προβλέπει ο νόμος για τους φυσικούς πλειστηριασμούς και στους ηλεκτρονικούς. Αυτό είναι και μόνο.

Ανά πάσα ώρα είμαι στη διάθεση οποιουδήποτε συναδέλφου να του εξηγήσω και ιδιαιτέρως, αν έχει κάποιες περαιτέρω απορίες.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχουν ζητήσει ο κ. Θεοχαρόπουλος και ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Θα μιλήσουν οι εισηγητές ή όποιος θέλει;

**ΠΡΟΕΔΡΕΥΩΝ (Δημήτριος Κρεμαστινός):** Ζήτησε τον λόγο ο κ. Θεοχαρόπουλος ως Κοινοβουλευτικός Εκπρόσωπος.

Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, σας άκουσα. Πρώτα-πρώτα, κακώς είστε εσείς σήμερα σ’ αυτή τη θέση. Ένας «υπερυπουργός» έπρεπε να έρθει για τις δεκάδες, συνεχώς αυξανόμενες, τροπολογίες. Δεν είναι δυνατόν να συνεχίσουμε με αυτόν τον τρόπο.

Κύριε Πρόεδρε, το ξέρω ότι και το Προεδρείο της Βουλής έχει ασχοληθεί με το συγκεκριμένο το θέμα. Δεν μπορούμε να συνεχίσουμε. Πολλές απ’ αυτές τις τροπολογίες, μάλιστα, είναι πολύ σημαντικές, όπως αυτή…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτή είναι του Υπουργείου Δικαιοσύνης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αυτή είναι η μοναδική του Υπουργείου Δικαιοσύνης, αλλά θέτει άλλα ζητήματα.

Είναι, επίσης, τροπολογίες του Υπουργείου Υγείας, του Υπουργείου Αγροτικής Ανάπτυξης. Είναι πάρα πολύ σοβαρά ζητήματα και δεν μπορούμε να τα συζητάμε με αυτόν τον τρόπο. Δεν γίνεται σε ελάχιστες ώρες να συζητηθούν όλα αυτά τα θέματα.

Εμείς την καταγγέλλουμε αυτή τη διαδικασία, κύριε Πρόεδρε, και ζητάμε επιτέλους από την Κυβέρνηση να αναλάβει πρωτοβουλίες. Και επειδή δεν το κάνει εδώ και δυόμισι χρόνια, το Προεδρείο της Βουλής πρέπει να αναλάβει τις σχετικές πρωτοβουλίες για να λυθεί. Δεν είναι δυνατόν τέτοια ζητήματα να προχωρούν, με τέτοια συζήτηση, δίλεπτη, όπως τώρα γι’ αυτά τα ζητήματα.

Τώρα πάμε στη συγκεκριμένη τροπολογία. Μάλιστα, κύριε Υπουργέ, αναφερθήκατε στην αρχή της καλής νομοθέτησης. Καλώ τους συναδέλφους του ΣΥΡΙΖΑ να πουν: Αυτή σήμερα είναι η αρχή της καλής νομοθέτησης; Αυτή σήμερα είναι η αρχή της καλής νομοθέτησης, την οποία κάνουμε σε όλα αυτά τα θέματα, χωρίς κοστολόγηση σε πολλά θέματα του Γενικού Λογιστηρίου του Κράτους, με τροπολογίες οι οποίες ήρθαν χθες το βράδυ, σήμερα το πρωί; Αυτή είναι η αρχή, ουσιαστικά, της μη ορθής νομοθέτησης!

Πάμε στα θέματα των δύο μέτρων και δύο σταθμών. Είδα μία επιλεκτική ευαισθησία, κύριε Υπουργέ, και θα μου απαντήσετε. Επειδή πολλές φορές φορές αναφέρεστε στους λόγους για τους οποίους έχετε εκλεγεί, αυτό που αναφέρετε στην αιτιολογική έκθεση, ότι «υπαγορεύονται οι λόγοι σας από λόγους υπέρτερου δημοσιονομικού δημοσίου συμφέροντος, που αποσκοπούν αφ’ ενός στη στήριξη της εθνικής οικονομίας, μέσω της απόλυτης διενέργειας των πλειστηριασμών ως μέσων ενίσχυσης της ρευστότητας του χρηματοπιστωτικού συστήματος», φαντάζομαι ότι είναι ένας λόγος που δεν εκφράζει τις προγραμματικές δηλώσεις της Κυβέρνησής σας το 2015. Και μιλάω για τον Σεπτέμβρη, γιατί πολλές φορές ρωτάτε για πότε μιλάμε. Μιλάμε για τον Σεπτέμβρη του 2015. Δεν φαντάζομαι ότι έχετε εκλεγεί με αυτή την επιχειρηματολογία. Και σας εκθέτουν, βεβαίως, όχι μόνο εδώ οι συνάδελφοι άλλων κομμάτων…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Θεοχαρόπουλε, επί του θέματος μιλήστε, διότι δεν είναι κανονική αγόρευση.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Η αιτιολογική έκθεση στην οποία αναφέρθηκα είναι επί του θέματος.

Στους πλειστηριασμούς παρουσιάζετε μία επιλεκτική ευαισθησία. Πράγματι, δεν είναι μια καινούργια διάταξη, κύριε Υπουργέ, να το ξεκαθαρίσουμε, είναι σαφές. Θέτετε, όμως, το θέμα, ουσιαστικά, της αυτεπάγγελτης διαδικασίας. Αυτό σας λέει το ΚΚΕ. Και εγώ σας ρωτώ: η αυτεπάγγελτη διαδικασία στις καταδρομικές επιθέσεις του «Ρουβίκωνα» και διάφορες άλλες διαδικασίες σε ιδιωτικούς χώρους, γιατί όχι;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κι αυτούς πιάνει.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Γιατί επιλεκτική ευαισθησία, κύριε Υπουργέ, στην αυτεπάγγελτη διαδικασία εναντίον των αλληλέγγυων στο θέμα των πλειστηριασμών; Γιατί αυτεπάγγελτη εδώ και όχι στα πανεπιστήμια, σε διάφορες διαδικασίες; Γιατί όχι ακριβώς τα ίδια ζητήματα, εκεί που σας λέμε ότι παρακωλύεται, πραγματικά, η έννομη τάξη;

Άρα τα δύο μέτρα και τα δύο σταθμά αποδεικνύονται από τη συγκεκριμένη ρύθμιση την οποία φέρνετε εσείς, η οποία είναι εκτός των προγραμματικών δηλώσεων της Κυβέρνησής σας και είναι και εκτός, ουσιαστικά, της ίσης αντιμετώπισης των πολιτών, όταν δεν έχετε αντιμετωπίσει καταδρομικές, όπως σας είπα, επιθέσεις που έχουν γίνει. Έχουν γίνει μέχρι κι εδώ στη Βουλή των Ελλήνων και δόθηκε το «οκέι» για να μη συλληφθούν αυτοί οι άνθρωποι και χαρακτηρίστηκαν από τον Κυβερνητικό Εκπρόσωπο ως «ακτιβιστικές ενέργειες». Εκεί έτσι, εδώ αλλιώς. Δεν γίνεται έτσι πολιτική, όμως.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Γεωργαντάς, ως Κοινοβουλευτικός Εκπρόσωπος.

**ΓΕΩΡΓΙΟΣ ΓΕΩΡΓΑΝΤΑΣ:** Θα μιλήσει ο κ. Βορίδης ως ειδικός επί του θέματος.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βορίδη, έχετε τον λόγο ως Κοινοβουλευτικός Εκπρόσωπος, αντικαθιστώντας τον κ. Γεωργαντά.

**ΜΑΥΡΟΥΔΗΣ ΒΟΡΙΔΗΣ:** Ως ειδικός σ’ αυτό το θέμα να κάνω μια παρέμβαση, κύριε Πρόεδρε.

Κυρίες και κύριοι συνάδελφοι, οφείλουμε να χαιρετίσουμε την αφοσίωση της Κυβερνήσεως στη διενέργεια των πλειστηριασμών. Είναι κάτι το οποίο δείχνει το πόσο ταγμένη είναι, το πόσο αφοσιωμένη είναι σ’ αυτό το καθήκον. Απλώς αναρωτιέμαι, κυρίες και κύριοι συνάδελφοι, εάν ενδεχομένως, τρία ή τέσσερα χρόνια πριν, με αυτή τη διάταξη κάποιοι εξ υμών θα βρισκόσασταν εκτεθειμένοι σε ποινικές διώξεις.

Το δεύτερο ερώτημα, το οποίο ανακύπτει, είναι ότι κανείς δεν μπορεί να ξεχάσει πως από το «κανένα σπίτι στα χέρια τραπεζίτη» τώρα θα νομοθετήσετε την αυτεπάγγελτη δίωξη για όποιον παρεμποδίζει και παρενοχλεί υπάλληλο που διενεργεί πλειστηριασμό, ώστε να πάει το σπίτι στα χέρια τραπεζίτη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ηλεκτρονικό πλειστηριασμό, γιατί το άλλο υπάρχει.

**ΜΑΥΡΟΥΔΗΣ ΒΟΡΙΔΗΣ:** Ναι, ηλεκτρονικό πλειστηριασμό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία.

**ΜΑΥΡΟΥΔΗΣ ΒΟΡΙΔΗΣ:** Άρα, λοιπόν, πραγματικά τι να κάνει κανείς σ’ αυτό εκτός από το να χαιρετήσει αυτή την αφοσίωσή σας;

Έρχομαι, λοιπόν, εδώ και λέω το εξής. Δεν θα ήταν πιο απλό, αντί γι’ αυτή τη ρύθμιση που φέρνετε τώρα, να φέρετε μία ρύθμιση η οποία αποτελεσματικά προστατεύει την πρώτη κατοικία; Διότι, για να μην κοροϊδευόμαστε τώρα, κύριε Υπουργέ, αυτό γίνεται ακριβώς εν όψει του αδιεξόδου στο οποίο έχει βρεθεί η Κυβέρνηση μπροστά στην κατάσταση που έχει διαμορφωθεί.

Φέρνετε άρον-άρον, πριν από το τέλος της χρονιάς, διάταξη για την αυτεπάγγελτη δίωξη στα γραφεία των συμβολαιογράφων, γιατί θυμηθήκατε ότι υπάρχει νομοθετικό κενό; Τη φέρνετε, γιατί αυτό αποτελεί υποχρέωση, προκειμένου να εξελίσσονται ομαλά οι ηλεκτρονικοί πλειστηριασμοί που έχουν νομοθετηθεί και προφανώς υπάρχει ανησυχία ότι δεν εξελίσσονται ομαλά. Αυτό θέλει να ρυθμίσει η εσπευσμένη νομοθέτηση με τροπολογία. Προφανώς!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι μας λέτε;

**ΜΑΥΡΟΥΔΗΣ ΒΟΡΙΔΗΣ:** Επισημαίνω ότι μας κάνατε ένα νομοθετικό κήρυγμα εδώ για την αρτιότητα της διατάξεως. Δεν αφήνουμε τώρα την αρτιότητα της διατάξεως; Άμα θυμάστε την καλή νομοθέτηση, να θυμάστε στο πλαίσιο της καλής νομοθέτησης να μη φέρνετε εκπρόθεσμες τροπολογίες! Να θυμάστε στο πλαίσιο της καλής νομοθέτησης να μη μας φέρνετε είκοσι πέντε τροπολογίες να τις συζητήσουμε άρον-άρον σήμερα, άμα σας κόφτει η καλή νομοθέτηση!

Δεν σας απασχολεί η καλή νομοθέτηση. Άλλο ζήτημα έχετε να αντιμετωπίσετε, άλλο ζήτημα έχετε να ρυθμίσετε.

Είναι, κυρίες και κύριοι συνάδελφοι, ειδικώς αυτή η διάταξη ενταγμένη –πώς το λέει κάποιος που τον συμπαθείτε και τον αγαπάτε πολύ;- στο «ήταν δίκαιο και έγινε πράξη». Ένα τέτοιο πράγμα είναι αυτό εδώ. Ήταν δίκαιο και έγινε πράξη!

Εκείνο, απλώς, το οποίο αξίζει περαιτέρω να σημειωθεί και να ερωτηθείτε, είναι: έχετε στόχο να φέρετε διάταξη με την οποία να προστατεύετε αποτελεσματικά την πρώτη κατοικία; Γιατί μένουν μερικές μέρες απ’ όπου αίρεται οποιαδήποτε προστασία στην πρώτη κατοικία. Είναι μερικές μέρες μέχρι το τέλος του χρόνου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μέχρι το τέλος του 2018.

**ΜΑΥΡΟΥΔΗΣ ΒΟΡΙΔΗΣ:** Θα φέρετε διάταξη;

Άρα, λοιπόν, αυτό είναι το σημαντικό. Αντί να φέρετε την προστατευτική διάταξη, φέρατε την καταδιωκτική διάταξη!

**ΧΡΗΣΤΟΣ ΜΑΝΤΑΣ:** Μέχρι το τέλος του 2018 είναι!

**ΜΑΥΡΟΥΔΗΣ ΒΟΡΙΔΗΣ:** Τι πάθατε; Πού στεναχωρηθήκατε;

**ΧΡΗΣΤΟΣ ΜΑΝΤΑΣ:** Μέχρι το τέλος του 2018 είναι. Όλα τα άλλα, εντάξει, όχι αυτό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΜΑΥΡΟΥΔΗΣ ΒΟΡΙΔΗΣ:** Ωραία. Εντάξει.

Εγώ επαναφέρω, λοιπόν, και ξαναρωτώ: θα φέρετε, λοιπόν, προστατευτική διάταξη; Αυτό είναι το ερώτημα, κύριε Μαντά. Αφήστε τα γύρω-γύρω.

**ΧΡΗΣΤΟΣ ΜΑΝΤΑΣ:** Όχι, γύρω-γύρω. Δεν είναι γύρω-γύρω.

**ΜΑΥΡΟΥΔΗΣ ΒΟΡΙΔΗΣ:** Γιατί αντί για εισήγηση για προστατευτική διάταξη, φέρνετε την προστασία των υπαλλήλων του πλειστηριασμού, όχι των δανειοληπτών, όχι των ανθρώπων που έχουν πρώτη κατοικία. Αυτό νομοθετείτε σήμερα εσπευσμένως. Άρα εδώ έχετε κάνει επιλογή. Μην κοροϊδευόμαστε εδώ μεταξύ μας για το ποια είναι η επιλογή σας. Βγείτε θαρραλέα. Βγαίνει ο κύριος Υπουργός -το έκανε, δεν μπορώ να πω- και την κάνει αυτή την επιλογή.

Άρα σ’ αυτό το πλαίσιο είναι που καλείστε να τοποθετηθείτε και αυτό είναι το οποίο θα ψηφίσετε, για να είμαστε όλοι συνεννοημένοι, συνεπείς, φαντάζομαι, αταλάντευτα στις κεντρικές και βασικές σας διακηρύξεις.

Εγώ, ειλικρινά, θέλω να ρωτήσω εδώ τους συναδέλφους. Πώς νιώθετε; Από το κίνημα, από τους δρόμους, από τα «δεν πληρώνω» στην περαιτέρω –θα πω εγώ, για να είμαι πλήρης- ποινικοποίηση της συγκεκριμένης δραστηριότητος! Είμαστε εντάξει; Νιώθετε καλά; Είναι σημαντικό να νιώθετε καλά!

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Βορίδη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κύριος Υπουργός.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι συνάδελφοι, νομίζω από την τοποθέτηση του κ. Βορίδη ότι έγινε σαφές ότι «περί άλλα τυρβάζει» η Αντιπολίτευση. Ενώ ξεκινήσαμε με μια επιχειρηματολογία του τύπου ότι «ποινικοποιούνται οι κοινωνικοί αγώνες» κ.λπ., καταλήξαμε σε μομφές για την Κυβέρνηση ότι δεν φέρνει διάταξη προστασίας της πρώτης κατοικίας.

Να σας ενημερώσω, λοιπόν, αν και το ξέρετε, αλλά τα λέτε αυτά τα πράγματα για να δημιουργείτε μια περιρρέουσα κατάσταση παραπληροφόρησης ότι η προστασία της πρώτης κατοικίας ισχύει μέχρι 31-12-2018. Επομένως για ποια νέα διάταξη μας καλείτε;

Δεύτερον, είπατε «πριν τρία χρόνια εάν γινόντουσαν αυτά, θα ήσασταν ποινικά εκτεθειμένοι». Κύριε Βορίδη, ξέρετε, εάν μου φέρετε εσείς μια πρώτη κατοικία, που έχει εκτεθεί σε πλειστηριασμό, είτε τον δημόσιο αναγκαστικό, όπως γινόταν στα ειρηνοδικεία, είτε τον ηλεκτρονικό, αλλά που πρόκειται για πρώτη κατοικία δανειολήπτη, ο οποίος έχει τις προϋποθέσεις του νόμου και την κάλυψη από την κρίση των δικαστηρίων και παρά ταύτα η πρώτη κατοικία του βγαίνει σε πλειστηριασμό. Τότε να μιλήσουμε. Εδώ κάνετε υποθέσεις.

Ο εκπρόσωπος του ΚΚΕ κ. Παφίλης είπε για προϋποθέσεις στο μέλλον. Εγώ μπορώ να το κουβεντιάσω αυτό, μπορώ να το συζητήσω, θα δείτε πάλι ότι δεν υπάρχουν προϋποθέσεις. Αλλά, να το λέτε εσείς, που 31-12-2014 αφήσατε όλους τους ανθρώπους, όλους τους δανειολήπτες στο έλεος των τραπεζών; Νομοθετήσαμε εμείς και μάλιστα μονομερώς τότε και μας καταγγείλατε ότι νομοθετούμε μονομερώς, εσείς και η τρόικα.

Εμείς, λοιπόν, νομοθετήσαμε την απόλυτη προστασία της πρώτης κατοικίας με την ενδιάμεση κρίση ενός δικαστηρίου, το οποίο θα κρίνει εάν ο προσφεύγων έχει ανάγκη προστασίας. Διότι το ξέρετε πολύ καλά, κύριοι συνάδελφοι, ότι μέσα σε μια γενική ομίχλη πρώτης κατοικίας που υπήρχε κρυβόντουσαν και κάποιοι οι οποίοι είχαν πάρει δάνεια 1,5 εκατομμύριο ευρώ, 5 εκατομμύρια ευρώ, είχαν φτιάξει βίλες με πισίνες και δεν πλήρωναν. Και ποιος τα πλήρωνε τα σπασμένα; Τα πλήρωνε, κυρίες και κύριοι συνάδελφοι, ο φορολογούμενος με τις ανακεφαλαιοποιήσεις των τραπεζών που είχατε κάνει και με τις μειώσεις στους μισθούς και στις συντάξεις. Επομένως μην τα λέτε σε μας. Ίσως από τα πρώτα νομοθετήματα που ψήφισε η Κυβέρνηση ήταν η προστασία της πρώτης κατοικίας. Μας την είχατε αφήσει στο έλεος του θεού.

**ΜΑΥΡΟΥΔΗΣ ΒΟΡΙΔΗΣ:** Ποιο έλεος; Εμείς; Τριπλή προστασία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Βορίδη, ακούστε με.

Στις 31-12-2014 είχε εκπνεύσει ο νόμος που είχατε ψηφίσει για προστασία και από 1-1-2015 υπήρχε απόλυτο νομοθετικό κενό. Εμείς νομοθετήσαμε. Αυτά για να τα ξεκαθαρίζουμε.

**ΑΘΑΝΑΣΙΟΣ ΜΠΟΥΡΑΣ:** Τι νομοθετήσατε; Αν προστατεύεται κάποιος είναι μόνο με τον νόμο Κατσέλη.

**ΜΑΥΡΟΥΔΗΣ ΒΟΡΙΔΗΣ:** Τριπλή προστασία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βορίδη, παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Υπήρξε, όμως, και κάτι άλλο, το οποίο το έθεσε και ο κ. Βορίδης και ο κ. Θεοχαρόπουλος, σχετικά με τον αριθμό των τροπολογιών.

Κατά πρώτον αυτές οι τροπολογίες εδώ είναι του Υπουργείου Δικαιοσύνης και δεν νομίζω να έχει κανείς αντίρρηση. Υπάρχουν κι άλλες, θέλω να σας πω τούτο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Οι Υπουργοί θα έρθουν;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα έρθουν όλοι, όπως όλοι ήρθαν στις επιτροπές.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Θεοχαρόπουλε, το είπαμε αυτό, μη λέμε τα ίδια πράγματα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλω να σας πω το εξής: Γνωρίζετε, όμως, ότι στο κλείσιμο της χρονιάς υπάρχει μια επίσπευση διατάξεων, οι οποίες δεν μπορούν να έρθουν μεμονωμένα με νόμο. Οπότε τι θα γίνει σ’ αυτή την περίπτωση; Θέλω να το προσεγγίσετε καλοπροαίρετα. Υπάρχουν κρίσιμες διατάξεις που δεν μπορούν να έρθουν αυτοτελώς με νόμο, να έρθουν δύο άρθρα με νόμο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Υπάρχουν κρίσιμες, υπάρχουν και τα φαρμακεία.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι, να τελειώνουμε, να μπούμε στο νομοσχέδιο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας λέω, λοιπόν, ότι έχετε εν μέρει δίκιο σε αυτό. Δεν σας λέει κανείς ότι έχετε άδικο. Πλην, όμως, λάβετε υπ’ όψιν σας ότι είμαστε στο τέλος της χρονιάς, υπάρχει μια κατεπείγουσα κατάσταση ρυθμίσεως πολλών θεμάτων, τα οποία αφορούν τους πολίτες, κύριοι συνάδελφοι. Αυτά τα θέματα δεν αφορούν το κόμμα που κυβερνάει, τα κόμματα που κυβερνούν, αφορούν τους πολίτες, οι οποίοι περιμένουν επίλυση των προβλημάτων τους.

**ΑΘΑΝΑΣΙΟΣ ΜΠΟΥΡΑΣ:** Τον παλιό σας εαυτό δεν τον θυμάστε, κύριε Υπουργέ; Γιατί θυμάμαι τη νοοτροπία σας!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εκεί μπορεί να έχετε δεοντολογικά**…**

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, σας παρακαλώ!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …αλλά λάβετε υπ’ όψιν σας…

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι!

**ΑΘΑΝΑΣΙΟΣ ΜΠΟΥΡΑΣ:** Όλα έχουν δικαιολογία! Τώρα για όλα είστε σύμφωνοι! Όλα δικαιολογούνται!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Γιατί φωνασκείτε, κύριε συνάδελφε; Γιατί με διακόπτετε συνεχώς;

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπούρα, σας παρακαλώ, μη διακόπτετε!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Λέμε, λοιπόν…

**ΑΘΑΝΑΣΙΟΣ ΜΠΟΥΡΑΣ:** Μας κάνετε και χάρη;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι λένε τώρα οι Βουλευτές…

**ΠΡΟΕΔΡΕΥΩΝ (Δημήτριος Κρεμαστινός):** Δεν γίνεται να γίνει η συζήτηση με αυτόν τον τρόπο. Σας παρακαλώ!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Πραγματικά, δεν γίνεται**.** Καταντάει στα όρια του χουλιγκανισμού αυτή η συμπεριφορά!

**ΓΕΩΡΓΙΟΣ ΓΕΩΡΓΑΝΤΑΣ:** Μιλάτε για χουλιγκανισμό εσείς; Δεν ντρέπεστε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Απλώς σας λέω: Θέλετε να χαρακτηριστείτε έτσι;

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Υπουργέ!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μην το ξαναπείτε αυτό άλλη φορά, γιατί θα απαντήσω ανάλογα! Να μη διακόπτετε! Θα μιλήσω εγώ, που δεν έχω…

**ΑΘΑΝΑΣΙΟΣ ΜΠΟΥΡΑΣ:** Μη μας προκαλείτε τη μνήμη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …αυτό για να τελειώνουμε…

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι, να τελειώσουμε για να μπούμε στο νομοσχέδιο!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** …είπα εγώ ότι πράγματι υπάρχει ένας όγκος τροπολογιών. Αυτό γιατί γίνεται; Είναι οι τελευταίες ημέρες του χρόνου και πρέπει να λυθούν κάποια εκκρεμή ζητήματα. Δεν σας φέραμε τροπολογίες αυτού του όγκου, ούτε στα μέσα της χρονιάς ούτε στις αρχές του χρόνου. Ότι υπάρχουν τροπολογίες στα νομοσχέδια, σε όλα υπάρχουν. Αλλά δείτε ότι εδώ υπάρχει μια ειδική κατάσταση που πρέπει να ρυθμιστεί και παρακαλώ για την ανοχή σας σε αυτό το ζήτημα.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, να προχωρήσουμε στο νομοσχέδιο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μπορώ να έχω τον λόγο;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όλοι οι Υπουργοί θα έρθουν και θα υπερασπιστούν τις τροπολογίες που καταθέτουν. Και πέρα από αυτό, νομίζω ότι θα γίνει διάλογος.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, εξαρχής είπαμε ότι ήταν μια παρένθεση. Οι τροπολογίες θα συζητηθούν μετά. Πρέπει να μπούμε στο νομοσχέδιο. Θα σας δώσε ένα λεπτό. Δεν είναι κανονική αγόρευση. Θα μιλήσετε μετά.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, δώστε όσον χρόνο δώσατε στους άλλους.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, δώστε μου όσον χρόνο δώσατε στους άλλους. Πρέπει να ακουστεί και η άποψη του Ποταμιού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, έχετε τον λόγο για δύο λεπτά και ολοκληρώνουμε.

**ΓΕΩΡΓΙΟΣ ΑΜΥΡΑΣ:** Αγαπητέ Υπουργέ, νωρίτερα απαντώντας στον κ. Παφίλη επικαλεστήκατε δύο φορές την αρχή της καλής νομοθέτησης.

Θέλω, λοιπόν, το σχόλιό σας από τη θέση του Υπουργού Δικαιοσύνης για το εξής: Αφήστε τις σημερινές τροπολογίες. Βέβαια, θα έρθω και σε αυτές. Εχθές στο σχέδιο νόμου για το Διάστημα, για τον Ελληνικό Διαστημικό Οργανισμό, κατατέθηκαν είκοσι τροπολογίες. Θα αναφερθώ σε δύο εξ αυτών: Η μία είχε σχέση με την κάρτα φιλάθλου, που ποτέ δεν θα γίνει, και μία δεύτερη για τη δυνατότητα του Υπουργείου Μεταναστευτικής Πολιτικής για απευθείας αναθέσεις για προμήθεια διαφόρων υλικών ή υπηρεσιών.

Αυτό το βρίσκετε εσείς καλή νομοθέτηση; Καλοπροαίρετα σας ρωτάω και περιμένω μία απάντηση καλοπροαίρετη.

Δεύτερον, η τροπολογία για τους πλειστηριασμούς και για το αυτόφωρο και την επέκταση του αυτοφώρου και στους ιδιωτικούς χώρους, γιατί περί αυτού πρόκειται, βεβαίως…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μόνο.

**ΓΕΩΡΓΙΟΣ ΑΜΥΡΑΣ:** Ναι, μόνο.

Όμως, έχει και κάτι ακόμα και θα σας το πω. Στην αιτιολογική έκθεση -και εκεί είναι η είδηση- γράφετε ότι δεν γίνεται η επέκταση για να υπάρχουν τα ίσα μέτρα και ίσα σταθμά μόνο μεταξύ του δημόσιου χώρου και του ιδιωτικού αλλά και για να αποφευχθεί ο κίνδυνος ανακεφαλαιοποίησης τραπεζών. Εδώ είναι η είδηση! Ακούμε, δηλαδή, επισήμως την Κυβέρνηση να μας επισείει τον κίνδυνο νέας ανακεφαλαιοποίησης τραπεζών.

Σας ρωτώ να μου πείτε, αφού εσείς είστε ο άνθρωπος της τροπολογίας αυτής, εάν βρισκόμαστε ενώπιον τέτοιου κινδύνου, νέας ανακεφαλαιοποίησης τραπεζών, όπως γράφεται στην αιτιολογική έκθεση της τροπολογίας.

Και, τρίτον, κύριε Πρόεδρε, η τροπολογία για τη διαγραφή χρεών και προστίμων επιχειρήσεων προς την εφορία. Θα ήθελα, κύριε Υπουργέ, αφού είναι δεκτή από εσάς αυτή η τροπολογία…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, δεν θα κάνουμε συζήτηση για τις τροπολογίες.

**ΓΕΩΡΓΙΟΣ ΑΜΥΡΑΣ:** Μισό λεπτό, κύριε Πρόεδρε!

Δεν είναι συζήτηση επί της τροπολογίας. Όμως, να μας πει ο αγαπητός κ. Κοντονής για ποιες επιχειρήσεις, για ποιο ύψος προστίμων και οφειλών προς την εφορία γίνεται αυτή η ρύθμιση. Να μας πείτε αυτές είναι οι επιχειρήσεις, αυτά είναι τα πρόστιμα που θα διαγραφούν, ούτως ώστε να μην υπάρχουν γκρίζες γραμμές και μαύρες τρύπες.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ. Ο Υπουργός θα τοποθετηθεί, πιστεύω, στην ομιλία του. Δεν θα συνεχίσουμε εδώ. Θα προχωρήσουμε τώρα στους εισηγητές και στους ειδικούς αγορητές.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αϊβατίδη, είστε ειδικός αγορητής και θα έχετε την ευχέρεια να μιλήσετε σε λίγο. Τι νόημα έχει να μιλήσετε τώρα;

**ΙΩΑΝΝΗΣ ΑΪΒΑΤΙΔΗΣ:** Επειδή μίλησαν όλοι.

**ΠΡΟΕΔΡΕΥΩΝ (Δημήτριος Κρεμαστινός):** Ο Κοινοβουλευτικός σας Εκπρόσωπος είναι ο κ. Λαγός. Εσείς θα τοποθετηθείτε ως ειδικός αγορητής, όταν έρθει η σειρά σας σε λίγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, θα ήθελα τον λόγο, ως Κοινοβουλευτικός Εκπρόσωπος, επί της διαδικασίας για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Γεωργαντά, έχετε τον λόγο για ένα λεπτό.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Νομίζω ότι η χρήσιμη, κατά τα άλλα, συζήτηση, η οποία προηγήθηκε, κύριε Πρόεδρε, ήταν διαφωτιστική ως προς την ανάγκη να αποφεύγονται οι τροπολογίες της τελευταίας στιγμής. Βλέπετε πόσα θέματα έχουν προκύψει. Βλέπετε ότι δεν υπάρχει ο χρόνος για να γίνει επαρκής αξιολόγηση από τους συναδέλφους των επιπτώσεων μιας τόσο σοβαρής τροπολογίας. Βεβαίως, είδαμε έναν Υπουργό να επικαλείται τις αρχές της καλής νομοθέτησης και να μας δίνει, εν μέρει, δίκιο για τις καταγγελίες μας περί αυτής της βιομηχανίας τροπολογιών, η οποία δυστυχώς συνηθίζεται.

Σήμερα, ξέρετε, το ζητούμενο είναι να δούμε, σε σχέση με τον κ. Παππά χθες και σε σχέση με τον κ. Κοντονή σήμερα, ποιανού νομοσχέδιο θα έχει τις περισσότερες τροπολογίες. Θα βγάλουμε τον πρωταθλητή χειμώνα. Δεν αρκεί να καταγγέλλουμε συνέχεια αυτόν τον τρόπο κακής νομοθέτησης. Θα πρέπει να εξαλειφθεί αυτό το φαινόμενο τέτοιων τροπολογιών άσχετων για πολύ σοβαρά ζητήματα.

Εμείς κατανοούμε, κύριε Πρόεδρε, κύριε Υπουργέ, την ανάγκη για μερικά ζητήματα, τα οποία λήγουν τέλος του έτους, να έρθει αυτό το ρυθμιστικό πλαίσιο για να ανανεωθούν και να παραταθούν, όμως δεν είναι όλες οι τροπολογίες τέτοιου είδους και περιεχομένου. Και αυτό το ξέρουμε πολύ καλά όλοι.

Αυτό πρέπει να σταματήσει. Νομίζω, κύριε Υπουργέ, δεν αρκεί πλέον να λέμε: «Υπάρχει δίκιο. Ναι, αυτό δεν έπρεπε να γίνεται». Πρέπει να τελειώσει αυτό. Υπήρξαν επιστολές, οι οποίες στάλθηκαν από τον Αρχηγό της Αξιωματικής Αντιπολίτευσης στον Πρόεδρο της Βουλής, αλλά βλέπω ότι κανείς δεν συγκινήθηκε.

Κύριοι συνάδελφοι του ΣΥΡΙΖΑ, συνεχίζουμε να γελοιοποιούμε τη διαδικασία του Κοινοβουλίου. Είμαστε πρώτο θέμα σε όλες τις τηλεοράσεις και τις εφημερίδες, γι’ αυτές τις τροπολογίες που έρχονται πάντα στο τέλος τους έτους. Να ξεκαθαρίσουμε ποιες είναι αναγκαίες και να τις συζητήσουμε, όπως κάναμε παλιά. Δεν έχουμε αντίρρηση. Περισσότερες από τις μισές δεν έπρεπε να έρθουν υπό αυτές τις συνθήκες.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Πριν δώσω τον λόγο στον κ. Τσίρκα, τον εισηγητή του ΣΥΡΙΖΑ, πρέπει να πω ότι επειδή δεν υπάρχει σύστημα αυτόματης εγγραφής των ομιλητών, πρέπει να δηλώνετε διά ανατάσεως της χειρός ότι θέλετε να μιλήσετε για το νομοσχέδιο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μέχρι να λάβει τον λόγο ο κ. Τσίρκας, θα ήθελα να πω ότι στα τέλη του 2014, όταν είχε κριθεί και ότι τελειώνει τον βίο της η κυβέρνηση Σαμαρά - Βενιζέλου, τον Δεκέμβριο είχαν έρθει εξήντα τροπολογίες.

**ΑΘΑΝΑΣΙΟΣ ΜΠΟΥΡΑΣ:** Μπορείτε να τις φέρετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα καταθέσω τον κατάλογο.

**ΑΘΑΝΑΣΙΟΣ ΜΠΟΥΡΑΣ:** Να τις φέρετε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με προκαλείτε.

Εγώ σας λέω ότι κι εσείς προσπαθούσατε κάτι να ρυθμίσετε. Αυτό σας λέω. Μη γίνεστε κήνσορες, ενώ έχετε κάνει πράγματα, τα οποία ήταν αδιανόητα.

**ΑΘΑΝΑΣΙΟΣ ΜΠΟΥΡΑΣ:** Άρα τελειώνετε. Αυτό μας λέτε, ότι τελειώνει ο βίος της Κυβέρνησης!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, κάνω παράκληση να τα πείτε στην ομιλίας σας, για να σταματήσει η συζήτηση.

Τον λόγο έχει ο κ. Τσίρκας.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, έχουμε και σήμερα μπροστά μας ένα πολύ σημαντικό νομοσχέδιο. Είναι σαφές ότι η πολιτική του Υπουργείου Δικαιοσύνης, Διαφάνειας και Ανθρωπίνων Δικαιωμάτων στοχεύει στην αποτελεσματική προστασία των ανθρωπίνων δικαιωμάτων σε κάθε πτυχή της κοινωνικής ζωής και στην ανάπτυξη ενός σύγχρονου σχεδίου αντεγκληματικής και σωφρονιστικής πολιτικής.

Το στρατηγικό αυτό σχέδιο στοχεύει στη βελτίωση των συνθηκών κράτησης και τον εκσυγχρονισμό των υποδομών, στην ανάπτυξη του ανθρώπινου δυναμικού, την εκπαίδευση του προσωπικού και της διοίκησης, στη μείωση του υπερπληθυσμού, θεσπίζοντας εναλλακτικά μέτρα για την αξιόπιστη έκτιση των ποινών και μέτρα που να κατευθύνονται στην πρόληψη αντιμετώπισης για την αντιμετώπιση της νεανικής παραβατικότητας αλλά και στην προετοιμασία επανένταξης και στη δημιουργία υπηρεσιών υγείας στις φυλακές σε συνεργασία με το Υπουργείο Υγείας.

Οι δικές μας πολιτικές κατατείνουν -εκτός των άλλων- και στην επιτάχυνση απονομής της δικαιοσύνης.

Δεν θα επαναλάβω τα στοιχεία που κατέθεσε πριν λίγες μέρες ο Υπουργός Δικαιοσύνης στην Ολομέλεια της Βουλής, κατά τη συζήτηση του κρατικού προϋπολογισμού. Είναι σημαντικό να πω, όμως, ότι η Κυβέρνηση έχει πετύχει να βελτιώσει την εικόνα των συνθηκών απονομής της δικαιοσύνης και επιτάχυνσης του χρόνου έκδοσης των αποφάσεων.

Χρειάζονται, βέβαια, και άλλες θεσμικές παρεμβάσεις και έχουμε αποδείξει ότι διαθέτουμε την πολιτική βούληση να τις προχωρήσουμε. Είναι σημαντικά, όμως, αυτά τα στοιχεία που έχει καταθέσει ο Υπουργός ότι, πράγματι, έχει επιτευχθεί η καλυτέρευση των συνθηκών απονομής της δικαιοσύνης και η επιτάχυνση των δικών.

Η παρούσα νομοθετική πρωτοβουλία, όπως και κάθε μεταρρυθμιστική παρέμβαση του Υπουργείου Δικαιοσύνης, αποσκοπεί στην αποτελεσματική λειτουργία του θεσμού της δικαιοσύνης και στην επιτάχυνση της απονομής της και κυρίως με το νομοσχέδιο αυτό με τις διατάξεις που περιέχονται στο δεύτερο μέρος του νομοσχεδίου.

Με το νομοσχέδιο, λοιπόν, που συζητάμε σήμερα, δίνεται έμφαση, τόσο στον εκσυγχρονισμό των μέτρων θεραπείες για δράστες αξιόποινων πράξεων με ψυχικές ή διανοητικές διαταραχές όσο και στην επιτάχυνση της απονομής της δικαιοσύνης με κύριο γνώμονα τη διαφάνεια.

Σημείο αναφοράς για τον σχεδιασμό αυτού του πολύ σημαντικού νομοθετήματος αποτέλεσαν οι εξελίξεις στη διεθνή και ευρωπαϊκή έννομη τάξη μετά το 1950, όπως αποτυπώνονται σε θεμελιώδη κείμενα προάσπισης των δικαιωμάτων του ανθρώπου, ενώ ενσωματώνονται και επισημάνσεις της Εθνικής Επιτροπής για τα Δικαιώματα του Ανθρώπου, του Συνηγόρου του Πολίτη αλλά και της Ελληνικής Ψυχιατρικής Εταιρίας.

Επιχειρείται μια σημαντική αλλαγή στο ισχύον θεσμικό πλαίσιο των άρθρων 38, 41, 69 και 70 του Ποινικού Κώδικα, βάζοντας τέλος σε αντιλήψεις του προηγούμενου αιώνα, που κάλυπταν την ισχύουσα νομοθεσία. Η αναθεώρηση των συγκεκριμένων διατάξεων σε συνδυασμό με τις αναγκαίες αλλαγές στον Κώδικα Ποινικής Δικονομίας και τη διαμόρφωση ειδικών κανόνων εκτέλεσης των προβλεπόμενων μέτρων, όπως απαιτεί το άρθρο 56 του Ποινικού Κώδικα, αποτελεί ζωτικής σημασίας ζήτημα, αν θέλουμε να συμμορφωθούμε με θεμελιώδη κείμενα προάσπισης των δικαιωμάτων του ανθρώπου.

Επιχειρείται με τον τρόπο αυτό να δοθεί μια ανάσα ανθρωπιάς, δικαίου και εξορθολογισμού, σχετικά με τα μέτρα για δράστες αξιόποινων πράξεων με ψυχικές ή διανοητικές διαταραχές που απέκλειαν ή μείωναν ουσιωδώς τον καταλογισμό τους. Τα μόνα μέτρα γι’ αυτούς τους δράστες ήταν ο εγκλεισμός σε άσυλο για αόριστο χρονικό διάστημα, με μοναδικό στόχο την αντιμετώπιση της επικινδυνότητας και την προφύλαξη της κοινωνίας, αδιαφορώντας για οποιοδήποτε αποτέλεσμα θεραπείας.

Τα μέτρα αυτού του νομοσχεδίου έχουν ως βασικό άξονα την εξασφάλιση θεραπείας. Ο παρωχημένος μακροχρόνιος εγκλεισμός σε ασυλικές μονάδες καταργείται και στη θέση του θεσπίζονται σύγχρονα μέτρα, που στοχεύουν πρωτίστως στη θεραπεία, ενώ ταυτόχρονα, εξασφαλίζουν την προστασία θεμελιωδών αγαθών των δραστών, όπως και ολόκληρης της κοινωνίας. Έτσι, η παραδοσιακή αντίληψη που αντιμετώπιζε τη θεραπευτική φύλαξη μόνο υπό το πρίσμα της ασφάλειας, εμπλουτίζεται με σύγχρονες επιστημονικές προσεγγίσεις για την ψυχιατρική περίθαλψη, ως παροχή υπηρεσιών ψυχικής υγείας αλλά και κοινωνικής επανένταξης. Παράλληλα, δίνεται έμφαση σε ένα ποιοτικό επίπεδο νοσηλείας και παρακολούθησης που προκρίνεται του στόχου της αποκλειστικής σωφρονιστικής επιτήρησης.

Αυτό το νομοσχέδιο, λοιπόν, που υλοποιεί βασικές πολιτικές κατευθύνσεις του ΣΥΡΙΖΑ, τροποποιεί το θεσμικό πλαίσιο ποινικής μεταχείρισης των αδικοπραγούντων ψυχικά ασθενών ατόμων.

Η αναφορά στη στιγματική ορολογία του Ποινικού Κώδικα «ακαταλόγιστους εγκληματίες», που έχει κριθεί ότι είναι δογματικά εσφαλμένη, καταργείται και αντικαθίσταται με μια πιο σύγχρονη επιστημονικά και ανθρωποκεντρική ορολογία, σε αρμονία, μάλιστα, με την αντίστοιχη ορολογία του Αστικού Κώδικα «ψυχική και διανοητική διαταραχή». Καταργείται, επίσης, και η ανελαστική αναφορά στη φύλαξη σε δημόσιο θεραπευτικό κατάστημα, που προβλέπεται σήμερα, και αντικαθίσταται με την αναφορά περισσότερων κατάλληλων θεραπευτικών μέτρων.

Επίσης, αντικαθίσταται η διάταξη του άρθρου 69 του Ποινικού Κώδικα και ορίζεται ρητά ότι αρμόδιο για την επιβολή του μέτρου ασφάλειας είναι αποκλειστικά το δικαστήριο. Με τον τρόπο αυτόν λύνεται και οριστικά ένα μείζον πρόβλημα στην επιβολή του μέτρου από το Δικαστικό Συμβούλιο και υιοθετείται η δικαιοκρατική θέση ότι ένα τέτοιο μέτρο μπορεί να επιβάλλεται μόνο αφού προηγηθεί δημόσια διαδικασία ενώπιον ακροατηρίου. Παράλληλα, δίνεται η δυνατότητα συμμετοχής στο τυχόν θύμα της άδικης πράξης.

Με τις διατάξεις του παρόντος νομοσχεδίου αυξάνεται η βαρύτητα του πλημμελήματος που μπορεί να δικαιολογήσει την επιβολή του μέτρου και ορίζεται ότι το πλημμέλημα πρέπει να απειλείται με ποινή τουλάχιστον ενός έτους και όχι έξι μηνών, όπως προβλέπεται σήμερα.

Ορίζονται ρητά με το δεύτερο άρθρο ότι οι προϋποθέσεις επιβολής του μέτρου βεβαιώνονται με δύο πραγματογνωμοσύνες, μία που διενεργείται αμέσως μετά τη σύλληψη και με άλλη μία τουλάχιστον πραγματογνωμοσύνη που διενεργείται όσο το δυνατόν πλησιέστερα προς τη δικάσιμο. Έτσι, λοιπόν, διαπιστώνεται και η κατάσταση της ψυχικής υγείας, όσο και της ενδεικνυόμενης θεραπείας.

Επίσης, καθορίζεται ένας νέος τρόπος ελέγχου της πορείας του μέτρου από το δικαστήριο με ετήσιο επανέλεγχο αυτεπαγγέλτως, σε αντίθεση με αυτό που ισχύει μέχρι σήμερα, που γινόταν επανέλεγχος κάθε τρία χρόνια για το αν χρειάζεται να συνεχιστεί η εκτέλεση του έργου.

Σε περίπτωση άσκησης έφεσης και αν ο θεραπευόμενος δεν έχει συνήγορο, διευκρινίζεται ότι στη διαδικασία ενώπιον του τριμελούς πλημμελειοδικείου, καθώς και του εφετείου διορίζεται συνήγορος αυτεπαγγέλτως κατά τις διατάξεις του άρθρου 340 του Κώδικα Ποινικής Δικονομίας.

Με το άρθρο 3 του νομοσχεδίου οι ρυθμίσεις των άρθρων 69 και 70 του Ποινικού Κώδικα επεκτείνονται και σε άτομα μειωμένου καταλογισμού λόγω ψυχικής ή διανοητικής διαταραχής, όταν το δικαστήριο κρίνει απαραίτητο κατά την έκδοση της απόφασης ότι υπάρχει κίνδυνος να τελέσουν και άλλα, τουλάχιστον ανάλογης βαρύτητας, εγκλήματα.

Σημαντική παρέμβαση με το άρθρο 18 του νομοσχεδίου αποτελεί η καθιέρωση του κρίσιμου θεσμού του εισαγγελέα επόπτη των μέτρων θεραπείας, προκειμένου να διασφαλιστεί ο σεβασμός των ατομικών ελευθεριών των θεραπευόμενων, αλλά και η τήρηση των περιορισμών που επιβάλλουν οι δικαστικές αρχές. Δίνεται επιπλέον η δυνατότητα αδειών εξόδων ή διαμονής σε εποπτευόμενους χώρους στους θεραπευόμενους, ανάλογα πάντα με τις θεραπευτικές τους ανάγκες.

Το δεύτερο μέρος του νομοσχεδίου αφορά διατάξεις που αφορούν τα πολιτικά, ποινικά και διοικητικά δικαστήρια και είναι σημαντικές οι νέες διατάξεις για την έκδοση συναινετικού διαζυγίου που πριν έβγαινε από τα δικαστήρια με την εκούσια δικαιοδοσία. Αντικαθίσταται με μια διαδικασία εξωδικαστική, στην οποία μετέχουν οι σύζυγοι, οι πληρεξούσιοι δικηγόροι τους κι ένας συμβολαιογράφος. Με αυτόν τον τρόπο καθίσταται ευκολότερη και ταχύτερη για τον διάδικο η διαδικασία του συναινετικού διαζυγίου.

Ειδικότερα, η συμφωνία των συζύγων για τη λύση του γάμου, καθώς και η συμφωνία για επιμέλεια, επικοινωνία και διατροφή των ανήλικων τέκνων, όταν υπάρχουν, θα υπογράφεται παρουσία δύο δικηγόρων που ο καθένας εκπροσωπεί έναν σύζυγο και στη συνέχεια θα υποβάλλεται σε συμβολαιογράφο που συντάσσει πλήρη πράξη λύσης γάμου, ενσωματώνοντας τη συμφωνία των συζύγων.

Εάν πρόκειται για θρησκευτικό γάμο, απαιτείται και η πνευματική λύση του με την ίδια διαδικασία που ακολουθείται και σήμερα. Λύνεται έτσι το πρόβλημα μιας χρονοβόρας διαδικασίας, που προβλέπεται μέχρι σήμερα, η οποία υπερβαίνει τον έναν χρόνο στα μεγάλα πρωτοδικεία της χώρας. Ο γάμος πια θα μπορεί να λυθεί συναινετικά μέσα σε λίγες μέρες και, όπως απέδειξε και η διαβούλευση, η κοινωνία υποδέχτηκε θερμά αυτές τις νέες ρυθμίσεις.

Με τον τρόπο αυτόν, βέβαια, καταργούνται τα σχετικά τμήματα και πραγματοποιείται και αποσυμφόρηση των δικαστηρίων. Με τις μεταβατικές διατάξεις του σχεδίου νόμου, οι ήδη κατατεθείσες αιτήσεις συναινετικού διαζυγίου μπορούν να εκδικαστούν από το δικαστήριο. Ωστόσο, δίνεται και η δυνατότητα σε όσους το επιθυμούν να παραιτηθούν από τις αιτήσεις που εκκρεμούν στα δικαστήρια και αν ακολουθήσουν τη νέα, πιο γρήγορη διαδικασία ενώπιον συμβολαιογράφου.

Η άποψή μας είναι ότι με τις νέες ρυθμίσεις και αναβαθμίζεται ο ρόλος του δικηγόρου αλλά και κατοχυρώνεται η δικηγορική ύλη. Οι συμφωνίες των συζύγων υπογράφονται παρουσία δικηγόρων υποχρεωτικά, οι οποίοι υποβάλλουν στη συνέχεια τα έγγραφα σε συμβολαιογράφο. Με τον τρόπο αυτόν οι δικηγόροι, που ούτως ή άλλως αναλάμβαναν έναν δύσκολο ρόλο, αυτόν των διαπραγματεύσεων μεταξύ των συζύγων, καθώς και τη σύνταξη των σχετικών συμφωνητικών, αναγνωρίζονται θεσμικά ως οι κύριοι παράγοντες της διαδικασίας.

Βέβαια, δεν τίθεται, κατά την άποψή μας, ζήτημα αντισυνταγματικότητας ή συνταγματικότητας των νέων διατάξεων για το συναινετικό διαζύγιο. Ο νομοθέτης εξάλλου είναι ελεύθερος να ορίσει τον τρόπο λύσης του γάμου, να διευκολύνει τους ενδιαφερόμενους, ιδίως –κι αυτό νομίζω ότι είναι εύλογο- όταν αυτοί επιλέγουν να λύσουν τον γάμο τους συναινετικά.

Αλλά και ως προς τη συμβατότητα με το Ενωσιακό Δίκαιο οι νέες διατάξεις είναι σύμφωνες με τους αντίστοιχους κανονισμούς. Η έννοια του δικαστηρίου, όπως αυτή προβλέπεται σε αυτούς τους κανονισμούς, είναι ευρεία καταλαμβάνοντας και άλλες αρχές κρατών-μελών, όπως οι συμβολαιογράφοι.

Ομοίως και η έννοια της απόφασης είναι ευρεία, περιλαμβάνοντας και τα συμβολαιογραφικά έγγραφα, με μοναδική, βέβαια, προϋπόθεση να έχουν αυτά εκτελεστότητα.

Με το άρθρο 23 του νομοσχεδίου τροποποιείται το άρθρο 686 του Κώδικα Πολιτικής Δικονομίας προβλέποντας δυνατότητα άσκησης προφορικά ανταίτησης στη διαδικασία ασφαλιστικών μέτρων, όπως συνέβαινε και πριν τη θέση σε ισχύ του νέου Κώδικα Πολιτικής Δικονομίας.

Με το άρθρο 26 ευθυγραμμίζεται η δικονομία που αφορά τις ακυρωτικές υποθέσεις ενώπιον του Συμβουλίου της Επικρατείας και ενώπιον των τακτικών διοικητικών δικαστηρίων, καθώς απαλλάσσει από την υποχρέωση αυτοπρόσωπης παρουσίας στο δικαστήριο και ευθυγραμμίζεται με εκείνη που εφαρμόζεται σε διαφορές ουσίας στα τακτικά διοικητικά δικαστήρια, καθώς και η δικονομία των διαφορών ουσίας σε όλα ανεξαιρέτως τα δικαστήρια, χωρίς να προκαλείται βλάβη στα δικονομικά συμφέροντα των διαδίκων.

Με το άρθρο 27 τροποποιείται το άρθρο 358 του Ποινικού Κώδικα, ώστε και η παραβίαση της υποχρέωσης διατροφής, που έχει επικυρώσει ο συμβολαιογράφος, κατά το άρθρο 1441 του Αστικού Κώδικα, να εμπίπτει στην έννοια και της αντικειμενικής υπόστασης του εν λόγω αδικήματος.

Με την προτεινόμενη τροποποίηση του ν.4039/2012, στο άρθρο 29, δίνεται η δυνατότητα παράστασης πολιτικής αγωγής στα φιλοζωικά σωματεία, προκειμένου να υποστηρίξουν την κατηγορία σε αντίστοιχες δίκες. Και αυτή η ρύθμιση τυγχάνει μεγάλης αποδοχής από τα φιλοζωικά σωματεία, από αυτά που συμμετείχαν στη διαβούλευση αλλά και κατά την κοινοβουλευτική ακρόαση των φορέων.

Με το άρθρο 31 προβλέπεται η δυνατότητα κατάθεσης του γραμματίου προείσπραξης και μετά τη συζήτηση της υπόθεσης και πριν την έκδοση της απόφασης, με ειδοποίηση του πληρεξούσιου δικηγόρου από το δικαστήριο, ώστε να μην απορρίπτεται εξ αυτού και μόνο του λόγου το ένδικο μέσο ή βοήθημα που έχει συζητηθεί.

Σύμφωνα με το άρθρο 33 αυξάνονται οι οργανικές θέσεις των εισαγγελικών λειτουργών. Από τα στατιστικά στοιχεία του Υπουργείου Δικαιοσύνης, Διαφάνειας και Ανθρωπίνων Δικαιωμάτων προκύπτει ότι ο αριθμός των υποθέσεων που κατατίθενται ετησίως στις εισαγγελίες της χώρας, είναι συνεχώς αυξανόμενος, ενώ οι διεθνείς δεσμεύσεις που έχει αναλάβει η χώρα, μάς επιβάλλουν ταχύτερη περαίωση των υποθέσεων αυτών.

Κυρίες και κύριοι Βουλευτές, αδιαμφισβήτητα η δικαιοσύνη αποτελεί έναν από τους πλέον νευραλγικούς τομείς και είναι επιτακτικές οι προσπάθειες βελτίωσης της ποιότητας και αποτελεσματικότητας των παρεχόμενων υπηρεσιών.

Η παρούσα νομοθετική πρωτοβουλία αποτελεί μια ρεαλιστική, απαραίτητη και πλήρως ανθρωποκεντρική προσέγγιση, που πραγματικά στηρίζει και προάγει την ασφάλεια.

Με αυτό το νομοθέτημα η ελληνική πολιτεία εναρμονίζεται και προσαρμόζεται στις εξελίξεις σε διεθνές και ευρωπαϊκό επίπεδο, κυρίως, όμως, διασφαλίζεται η αληθινή ψυχιατρική περίθαλψη των ασθενών που τέλεσαν άδικες πράξεις με τρόπο που σέβεται τον άνθρωπο-ασθενή και παράλληλα προστατεύει την κοινωνία, μειώνοντας την υποτροπή, δηλαδή με τρόπο αποτελεσματικό.

Το μεγάλο στοίχημα, μετά και την ψήφιση του προϋπολογισμού αλλά και την ολοκλήρωση της τρίτης αξιολόγησης, είναι να συνεχίσουμε με γρηγορότερους ρυθμούς τις θεσμικές τομές και τις αναγκαίες μεταρρυθμίσεις που χρειάζεται η χώρα, ώστε, σε συνδυασμό, βέβαια, και με το τέλος των μνημονίων τον Αύγουστο του 2018, να περάσουμε σε μια νέα εποχή της διαφάνειας και του κράτους δικαίου.

Η διαφορά αντίληψης με τις δυνάμεις της Αντιπολίτευσης, που κυβέρνησαν τον τόπο τα προηγούμενα χρόνια, είναι ορατή και ξεκάθαρη σε όλους τους ευαίσθητους τομείς. Το ίδιο συμβαίνει και στο πώς αντιλαμβάνονται τις θεσμικές τομές και τις παρεμβάσεις στον τομέα της δικαιοσύνης. Για εμάς η προστασία των ανθρωπίνων δικαιωμάτων αποτελεί την πεμπτουσία λειτουργίας της δημοκρατίας. Και η παρούσα Κυβέρνηση έχει να επιδείξει σημαντικό έργο και στον ευαίσθητο τομέα της δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμη, κύριε Πρόεδρε.

Στόχος μας είναι ο Έλληνας πολίτης να ξαναβρεί στη δικαιοσύνη το καταφύγιο εκείνο που του είχαν στερήσει οι προηγούμενες κυβερνήσεις και οι μνημονιακές πολιτικές, που ευθύνονται και οδήγησαν σε αυτή την κατάσταση τις συνθήκες απονομής της δικαιοσύνης, οι οποίες, όπως βλέπουμε σήμερα, μπορούν να βελτιωθούν έτι περαιτέρω.

Μόλις προχθές ψηφίστηκε στη Βουλή ο τελευταίος μνημονιακός προϋπολογισμός του 2018, που σηματοδοτεί την έξοδο της χώρας από μια περίοδο οικονομικής αστάθειας και κοινωνικής μη κανονικότητας. Θα περάσουμε το 2018 σε μια νέα περίοδο οικονομικής σταθερότητας και κανονικότητας.

Και εμείς, παρά τη δημοσιονομική στενότητα και τις δυσκολίες, συνεχίζουμε να αφήνουμε ισχυρό αποτύπωμα σε όλα τα επίπεδα. Θέτουμε γερές βάσεις για τη θεσμική ανασυγκρότηση της χώρας, βασικός πυλώνας της οποίας είναι η δικαιοσύνη σε όλες τις εκφάνσεις της. Και ο λαός που μας επέλεξε, γιατί ήθελε να αποδοθεί δικαιοσύνη, ζητάει διακαώς από εμάς θεσμικές, μεταρρυθμιστικές τομές και παρεμβάσεις για να εμπιστευτεί ξανά τη δικαιοσύνη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ο εισηγητής της Νέας Δημοκρατίας κ. Καραγκούνης έχει τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Θέλω να ξεκινήσω την εισήγησή μου, κάνοντας πρώτα ένα σχόλιο για τα όσα είπε ο Πρωθυπουργός στην προχθεσινή του ομιλία στον προϋπολογισμό, σχετικά με τη δικαιοσύνη.

Ο Πρωθυπουργός λίγο-πολύ επέπληξε την Αξιωματική Αντιπολίτευση διότι -και διαβάζω ακριβώς τα λόγια του- «…προσπαθεί να θέσει θέμα σύγκρουσης της κυβέρνησης με τη δικαιοσύνη και διαρκώς επιχειρεί να στρέψει τη δικαιοσύνη εναντίον της κυβέρνησης»!

Προφανώς και ο κύριος Υπουργός εδώ, αλλά και ο Πρωθυπουργός, κάνουν πως δεν καταλαβαίνουν. Δεν έχουν αντιληφθεί ακόμη -και συνολικά η Κυβέρνηση- σε τι ολισθηρό δρόμο, αντιθεσμικό, αντιδημοκρατικό, αντισυνταγματικό, έχει μπει η Κυβέρνηση.

Θέμα σύγκρουσης δεν θέτει η Αντιπολίτευση. Θέμα ανοιχτής σύγκρουσης της κυβέρνησης προς τη δικαιοσύνη θέτει η ίδια η Κυβέρνηση και ο παριστάμενος Υπουργός Δικαιοσύνης. Θέμα πολέμου προς την ανεξάρτητη δικαιοσύνη, που αγγίζει τα όρια της θεσμικής εκτροπής, θέτει η ίδια η Κυβέρνηση. Και αυτό δεν το καταγγέλλει η Νέα Δημοκρατία, το καταγγέλλει σύσσωμη η δικαιοσύνη.

Και ερωτώ τον παριστάμενο Υπουργό: Όταν η Ένωση Δικαστών και Εισαγγελέων, διά του Προέδρου της, σας επικρίνει και σας κατηγορεί για παρέμβαση στο έργο της και με ψήφισμά της σας καλεί να διαφυλάξετε τις θεμελιώδεις συνταγματικές αρχές και να ενισχύσετε τη δικαστική ανεξαρτησία, η Νέα Δημοκρατία στρέφει τη δικαιοσύνη εναντίον σας;

Όταν η Ένωση Εισαγγελέων σάς καταγγέλλει ότι με τη δημόσια κριτική σας σε δικαστικές αποφάσεις αποσκοπείτε να χειραγωγήσετε τη δικαιοσύνη και αυτό καταδεικνύει -ακούστε τι λένε- μία δημοκρατία που νοσεί, η Νέα Δημοκρατία στρέφει τη δικαιοσύνη εναντίον σας;

Όταν ο Πρόεδρος του Συμβουλίου της Επικρατείας, ένα πρόσωπο καθ’ όλα σεβαστό και άξιο, που εσείς επιλέξατε για τη θέση αυτή, σάς καταγγέλλει ότι παρεμβαίνετε ωμά στη δικαιοσύνη, μήπως και γι’ αυτό φταίει η Νέα Δημοκρατία;

Σας είπα και προχθές ότι αυτά που γίνονται τα τελευταία δυόμισι χρόνια, είναι πρωτοφανή. Δεν υπάρχει ανάλογη περίπτωση σε ευρωπαϊκή χώρα. Εκτός εάν βαθιά μέσα σας θέλετε να στήσετε λαϊκά δικαστήρια, να καταργήσουμε τα δικαστήρια και να αποφασίζετε διά βοής.

Αυτά γίνονται σε άλλα καθεστώτα, των οποίων είστε νοσταλγοί. Ευτυχώς η Ελλάδα ακόμα είναι δυτικό κράτος και όσο περνά από το χέρι μας, έτσι θα παραμείνει.

Πάμε τώρα στο νομοσχέδιο: Τι σας είχαμε πει στις επιτροπές; Ότι αδικαιολόγητα και ανεξήγητα εισάγετε άρον-άρον το νομοσχέδιο και δεν επιτρέψατε, μάλιστα, προς χάριν της βιασύνης σε αρκετούς φορείς να ακουστούν και να εκφράσουν την άποψή τους.

Μάλιστα, η Ένωση Δικαστών και Εισαγγελέων ανέδειξε το γεγονός αυτό και στη γενική της συνέλευση. Και ο κύριος Υπουργός, βέβαια, τι μας είπε στην επιτροπή; «Δεν χάνουμε και τίποτα που δεν θα μιλήσει η Ένωση Δικαστών και Εισαγγελέων».

Αλίμονο! Τι μπορεί να ενδιαφέρει τους δικαστές και τους εισαγγελείς εάν τροποποιείτε τον Ποινικό Κώδικα, τον Κώδικα Ποινικής Δικονομίας, τον Κώδικα Διοικητικής Δικονομίας, τον Κώδικα Οργανισμού των Δικαστηρίων και, βεβαίως, όλες οι τροπολογίες που έχετε φέρει;

Καταλαβαίνουμε, βέβαια, γιατί βιαστήκατε τόσο πολύ: Γι’ αυτό ακριβώς που είπα νωρίτερα, δηλαδή για να έχετε νομοσχέδιο καβάντζα για τις τροπολογίες που έχετε φέρει!

Και είστε εσείς οι ίδιοι, που μέχρι χθες μας κάνατε μαθήματα νομιμοφροσύνης και τήρησης της κοινοβουλευτικής τάξης και των κοινοβουλευτικών διαδικασιών. Και τώρα σας έπιασε ο πόνος, όπως είπε νωρίτερα ο Υπουργός, για την επίσπευση!

Απλά, καταδεικνύει το πόσο υποκριτές είστε! Μετράμε τώρα δεκάδες τροπολογίες που έχετε καταθέσει. Βεβαίως, θα δούμε αν θα υπάρξει και συνέχεια κατά τη διάρκεια της διαδικασίας. Και σας είπαμε ότι, αν τις μετρήσουμε, είναι πάνω από τριάντα τροπολογίες μέσα σε δύο ημέρες.

Και επειδή αναφερθήκατε στις εξήντα τροπολογίες, μην μπερδεύετε, κύριε Υπουργέ, τις βουλευτικές με τις υπουργικές τροπολογίες. Σε λίγο θα καταθέσει και ο Κοινοβουλευτικός μας Εκπρόσωπος ποιες υπουργικές τροπολογίες είχαν κατατεθεί το 2014 και θα συγκρίνουμε. Μάλιστα, οι περισσότερες ήταν υποχρεώσεις του μνημονίου.

Φέρνετε τροπολογία -την τρίτη στη σειρά- και στραγγαλίζετε οικονομικά τα κόμματα. Και, μάλιστα, στραγγαλίζετε κόμματα, όπως η Νέα Δημοκρατία –γιατί αυτός είναι ο στόχος σας, γι’ αυτό φέρνετε την τροπολογία- που εξυγιαίνει τα οικονομικά της, που δίνει όλη τη χρηματοδότηση για να αποπληρωθούν όλα τα δάνεια και όλες οι υποχρεώσεις. Αυτό, βεβαίως, δεν σας αρέσει. Θέλετε να στραγγαλίσετε τα κόμματα και ειδικά τη Νέα Δημοκρατία. Έτσι, όμως, στραγγαλίζετε και τη δημοκρατία. Και δεν καταλαβαίνετε ότι είναι πολύ ολισθηρός ο δρόμος αυτός που ακολουθείτε. Βεβαίως, δεν υπάρχει περίπτωση να σας βγει.

Φέρνετε τροπολογία με την οποία διαγράφετε, με «φωτογραφικό» τρόπο, πρόστιμα δεκάδων εκατομμυρίων ευρώ προς υμετέρους. Σας κάλεσε επίσημα η Νέα Δημοκρατία εχθές να αποκαλύψετε ποιους αφορούν. Ποιους, κύριε Υπουργέ και κύριοι της συγκυβέρνησης; Σιγή ιχθύος! Εσείς που μέχρι εχθές το παίζατε οι αρχάγγελοι της διαφάνειας και κυνηγοί της φοροδιαφυγής, κουβέντα δεν έχετε πει.

Σας είπαμε: φέρτε μας κατάλογο των επιχειρήσεων τις οποίες αφορά. Για ποιους νομοθετείτε; Στο κάτω-κάτω της γραφής, γιατί δεν το φέρνετε με τον προσήκοντα τρόπο, με την κανονική διαδικασία και το φέρνετε με τροπολογία; Φέρτε το στην επιτροπή, να το συζητήσουμε κανονικά, ως νομοσχέδιο. Το κάνετε, διότι, προφανώς, νομοθετείτε για κάποιους συγκεκριμένους και δεν μας το λέτε.

Φέρνετε τροπολογία, με την οποία απελευθερώνετε καθολικά το επάγγελμα του φαρμακοποιού. Πρόκειται για ένα ζήτημα που με την προηγούμενη κυβέρνηση είχε φύγει εντελώς από το τραπέζι της διαπραγμάτευσης με τους δανειστές, για ένα θέμα που το είχαμε αποκρούσει οριστικά και αμετάκλητα. Και εσείς με τις «περήφανες» διαπραγματεύσεις που έχετε κάνει, το επαναφέρετε! Να μη θυμηθώ τι λέγατε πριν από τις εκλογές, διότι έχει καταντήσει ανέκδοτο πια και ο κόσμος το γνωρίζει πάρα πολύ καλά.

Το καλύτερο; Άκουγα τον Υπουργό -όπως και όλοι οι συνάδελφοι- να υποστηρίζει με θέρμη την τροπολογία για τους πλειστηριασμούς. Οι υπερασπιστές των λαϊκών κατοικιών, οι προστάτες των σπιτιών της φτωχολογιάς! Σας το είπαμε και νωρίτερα: εάν βάζατε αναδρομική ισχύ στον νόμο, οι περισσότεροι από εσάς θα είχατε πρόβλημα. Θα ήσασταν ποινικά υπόλογοι, κύριοι συνάδελφοι της συγκυβέρνησης, εσείς που φωνάζατε και τραμπουκίζατε και ήσασταν έξω από τα ειρηνοδικεία και κάνατε ό,τι γίνεται και σήμερα. Είναι πραγματικά αυτό που λέμε, ότι όλα εδώ πληρώνονται!

Όλοι στη Νέα Δημοκρατία καταλαβαίνουμε τη δύσκολη θέση σας, καθώς προσπαθείτε να δικαιολογήσετε τα αδικαιολόγητα σε όλους όσους κοροϊδέψατε. Δυστυχώς, όμως, το ψέμα έχει κοντά ποδάρια και το χειρότερο είναι ότι θα σας κυνηγάει για πάρα πολύ καιρό ακόμα. Μάλλον για όσον χρόνο μείνετε στην Κυβέρνηση -τον λιγοστό χρόνο- αλλά και για πολύ μετά.

Πάμε τώρα στα βασικά σημεία του νομοσχεδίου.

Τι κάνετε με αυτό το νομοσχέδιο; Ενώ πράγματι προσπαθείτε υπό μία έννοια να εκσυγχρονίσετε -το είπαμε και κατά τη διάρκεια της συζήτησης στις επιτροπές- το νομοθετικό πλαίσιο σχετικά με τα μέτρα θεραπείας των πασχόντων από ψυχική ή διανοητική διαταραχή, στην ουσία -σας το τονίσαμε- δεν συνοδεύονται οι ρυθμίσεις που εισάγετε με τις ανάλογες υποδομές, για να υποστηρίξουν τις όποιες αλλαγές στις ρυθμίσεις του νόμου.

Εσείς έχετε την αντίληψη ότι πρώτα πρέπει να νομοθετήσετε και μετά να φτιάξετε τις υποδομές. Αυτή, όμως, κύριε Υπουργέ, δεν είναι σοβαρή τοποθέτηση, διότι θα αποφασιστεί, λόγου χάριν, θεραπευτικό μέτρο από το δικαστήριο, το οποίο πολύ απλά δεν θα μπορεί να εφαρμοστεί.

Για παράδειγμα, φέρατε το άρθρο 2, για το οποίο εμείς διαφωνήσαμε από την πρώτη στιγμή. Καταργείτε την επ’ αόριστον φύλαξη για τους ψυχικά και διανοητικά πάσχοντες και προβλέπετε μέγιστο χρόνο επιβολής του θεραπευτικού μέτρου για τέσσερα και δέκα χρόνια αντίστοιχα. Σας τονίσαμε ότι μετά την παρέλευση του χρόνου αυτού, δεν υπάρχει ουσιαστικά καμμία πρόνοια για τα άτομα αυτά, διότι με τις ισχύουσες διατάξεις το δικαστήριο ελέγχει κάθε τρία χρόνια εάν θα πρέπει να συνεχιστεί η εκτέλεση του μέτρου. Μετά την παρέλευση του ανώτατου χρόνου του θεραπευτικού μέτρου, δεν προβλέπεται το πώς θα αντιμετωπιστούν αυτά τα περιστατικά.

Στην αρχή…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έχουμε κάνει.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Το ξέρω, κύριε Υπουργέ, ότι έχετε κάνει. Θα καταλήξω εκεί. Να εξηγήσουμε στον κόσμο τι έχει γίνει κοινοβουλευτικά. Δεν το θέλετε; Σας πειράζει; Σας ενοχλεί;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, αλλά μου δίνετε την εντύπωση ότι δεν έχετε καταλάβει τι έχει συμβεί.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι, γνωρίζω πάρα πολύ καλά, κύριε Υπουργέ, αλλά να καταλάβει και ο κόσμος, που μας παρακολουθεί, τι είχατε κάνει. Μην αγχώνεστε. Θα τα πούμε.

Στην αρχή είπατε ότι θα μπορούν να καλυφθούν οι περιπτώσεις αυτές με τις διατάξεις περί ακούσιας νοσηλείας. Σας εξηγήσαμε ότι την ακούσια νοσηλεία τη ζητούν για τον πάσχοντα, είτε οι συγγενείς -αν τη ζητήσουν και αν υπάρχουν συγγενείς- είτε αυτεπάγγελτα ο εισαγγελέας πρωτοδικών, εάν υπάρξει εκ νέου παράβαση του νόμου.

Σας είπαμε, σας εξηγήσαμε και σας τονίσαμε ότι είναι μια νομοθέτηση άκρως επικίνδυνη για τη δημόσια ασφάλεια. Και τελικά -με την παρέμβασή σας πριν από λίγο- φέρνετε την τροπολογία, με την οποία, βεβαίως, αναγνωρίζετε το λάθος και προσπαθείτε να γλιτώσετε τη διάταξη. Όμως, κάνετε πάλι λάθος, διότι συγχέετε το θεραπευτικό μέτρο με τη φύση της ποινής όταν λέτε μέσα στην τροπολογία ότι το θεραπευτικό μέτρο δεν μπορεί να υπερβαίνει τη χρονική διάρκεια του ανώτατου ορίου της ποινής που προβλέπεται στον νόμο. Και πάλι, βέβαια, με την πάροδο του χρόνου, δεν υπάρχει πρόνοια. Αυτό θα σας πει και ο κ. Παρασκευόπουλος, εάν έρθει εδώ. Κάνετε σύγχυση του θεραπευτικού μέσου με τη φύση της ποινής.

Άρθρο 22, συναινετικό διαζύγιο. Δεν χρειάζεται καθόλου να επιμείνουμε σε αυτό το άρθρο. Είμαστε αντίθετοι με αυτή τη διάταξη. Αναλύσαμε τα νομικά μας επιχειρήματα και εκθέσαμε τους νομικούς κινδύνους που μπορεί να προκαλέσει. Η ουσία, βεβαίως, είναι και έγκειται στο ότι πάτε δήθεν να επιταχύνετε μια διαδικασία που έχει ήδη επιταχυνθεί με τον ν.4055 και δεν έχει τίποτα να προσφέρει πέρα από ανασφάλεια δικαίου και νομικές περιπέτειες στο μέλλον.

Ως προς το πρόβλημα που υπάρχει με το Πρωτοδικείο Αθηνών, σας εξηγήσαμε τι λύση μπορείτε να βρείτε και να τελειώσει το θέμα.

Δεν έχω διαβάσει τι λέει η επιστημονική έκθεση της Βουλής για τα ζητήματα αντισυνταγματικότητας που ήδη είχαμε αναπτύξει.

Πάμε στο άρθρο 28. Έχουμε χαρακτηρίσει αυτή τη διάταξη, κύριε Υπουργέ, ως μια πολύ περίεργη και ύποπτη διάταξη, διότι δεν είχατε καταφέρει να μας τεκμηριώσετε επιστημονικά για ποιον λόγο φέρνετε προς νομοθέτηση αυτή τη διάταξη. Δεν έχετε απαντήσει ακόμα με ποια επιστημονικά δεδομένα αυξάνετε το όριο περιεκτικότητας από 0,2% σε 0,8%.

Εμείς σας επισημάναμε ότι ο κοινοτικός κανονισμός, που ισχύει καθολικά σε όλη την Ευρωπαϊκή Ένωση, θέτει συγκεκριμένο κατώφλι το 0,2%. Πού ορίστηκε αυτό; Ορίστηκε στον ν.4139/2013.

Θα επαναλάβω προς την Ολομέλεια ότι εκπρόσωπος του Χημείου του Κράτους στην ακρόαση φορέων είπε πως δεν καταλαβαίνει γιατί προβλέπεται τέτοια αύξηση και, μάλιστα, δεν απέκλεισε ότι το 0,8% είναι όριο που μπορεί να οδηγήσει σε εξάρτηση. Ο εκπρόσωπος των καλλιεργητών στην ακρόαση φορέων είπε ότι οι παραγωγές τους ποτέ δεν ξεπερνούν το 0,2% σε περιεκτικότητα. Δηλαδή, με λίγα λόγια, για να το καταλάβει και ο κόσμος, ακόμη και οι ίδιοι οι καλλιεργητές δεν το ζητούν.

Είναι σαφές, λοιπόν, ότι η διάταξη καθιστά περισσότερο ευέλικτο το ενδεχόμενο να μην ασκηθεί δίωξη για την καλλιέργεια κάνναβης της συγκεκριμένης περιεκτικότητας, της τετραϋδροκανναβινόλης, από 0,2% μέχρι 0,8%. Με τις ισχύουσες διατάξεις, όποιο προϊόν έχει περιεκτικότητα πάνω από 0,2%, καταστρέφεται και ασκείται ποινική δίωξη στον καλλιεργητή. Για να ασκηθεί δίωξη πρέπει να πληρωθούν συγκεκριμένες προϋποθέσεις του νόμου: Να τεκμηριωθεί, λόγου χάριν, πως η υπέρβαση του ορίου δεν οφείλεται σε εξωγενείς παράγοντες -βλέπε ειδικές περιβαλλοντικές συνθήκες- ή άλλους παράγοντες που ήταν άγνωστοι στον παραγωγό.

Το σημαντικό, λοιπόν, που πρέπει να απαντηθεί και περιμένουμε να δούμε τι θα πείτε στη συνέχεια, είναι γιατί εκφεύγουμε από το κατώφλι του 0,2%. Μήπως για να αποζημιωθούν περισσότεροι παραγωγοί από την ΚΑΠ; Αυτό δεν ισχύει, διότι η Ευρωπαϊκή Ένωση θέτει ως όριο -όπως είπα και πριν- την περιεκτικότητα 0,2%, προκειμένου οι εκτάσεις που χρησιμοποιούνται για την παραγωγή κάνναβης να αποτελούν επιλέξιμα εκτάρια για άμεσες ενισχύσεις, όπως είναι το λάδι. Μάλιστα, το λέει και ξεκάθαρα ο κανονισμός 1307/2013. Διαβάστε τον. Το λέει πολύ καθαρά.

Είναι, επίσης, σαφές ότι όσοι έχουν πάρει ενίσχυση και βγάζουν προϊόν με περιεκτικότητα πάνω από 0,2%, θα πρέπει να επιστρέψουν την ενίσχυση.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Άλλο ουσιαστικό ερώτημα: Μήπως η περιεκτικότητα του 0,8% παραπέμπει -και εδώ είναι, βεβαίως, το σημαντικό- σε παραισθησιογόνες ιδιότητες; Διότι υπάρχουν καθηγητές -μας το είπαν, βεβαίως και οι φορείς εδώ, αλλά υπάρχουν και άλλοι καθηγητές- που θεωρούν πώς το 0,8% έχει ξεκάθαρα παραισθησιογόνες ιδιότητες. Αυτό να το ακούσει ο ελληνικός λαός. Το ίδιο πιστεύουν και κάποιοι σύμβουλοι του ΕΟΦ, με τους οποίους ήρθαμε σε επικοινωνία. Ισχυρίζονται πως με μια ad hoc γνωμοδότηση σχετικού επιστημονικού συμβουλίου, όχι βεβαίως του ίδιου του ΕΟΦ -ακούστε λίγο- περιεκτικότητα πάνω από 0,2% δημιουργεί ψυχοσωματική εξάρτηση που έχει παραισθησιογόνες επιδράσεις.

**ΧΡΗΣΤΟΣ ΜΑΝΤΑΣ:** Μπορείτε να την καταθέσετε;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Θα την καταθέσουμε, κύριε Μαντά. Και φαντάζομαι ότι θα τοποθετηθείτε πάνω σε αυτό.

**ΧΡΗΣΤΟΣ ΜΑΝΤΑΣ:** Επιστημονική τεκμηρίωση.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ πολύ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Πού μας οδηγούν, λοιπόν, όλα αυτά; Μας οδηγούν στο συμπέρασμα, κύριε Μαντά -επειδή βλέπω ότι σας έχει πιάσει και μία αγωνία- ότι αυτά είναι πολύ ευαίσθητα ζητήματα. Μάλιστα, η αυξομείωση περιεκτικότητας προβλέπεται να αποφασιστεί με κοινή υπουργική απόφαση και όχι με νόμο για να έρθουμε να τα συζητήσουμε και να καταθέσετε εσείς την επιστημονική σας άποψη, να καταθέσουμε κι εμείς τη δική μας, όπως πρέπει να γίνει.

Καλό θα είναι, λοιπόν, ο Υπουργός να πάρει πίσω τη διάταξη τώρα…

(Χειροκροτήματα από την πτέρυγα της Νέας Δημοκρατίας)

…και να συζητηθεί εκτενώς το θέμα, κύριε Μαντά, με επιστήμονες που το γνωρίζουν και μετέπειτα να αποφασιστεί αν, με ποιον τρόπο και με ποιες προϋποθέσεις θα πρέπει να έρθει αυτή η διάταξη, γιατί είναι πολύ περίεργη και πολύ ύποπτη, κύριε Μαντά, και περιμένουμε τις εξηγήσεις του Υπουργού.

Τα υπόλοιπα για τα άρθρα και τις τροπολογίες, θα τα πούμε αργότερα.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καραγκούνη.

Θα ήθελα να ενημερώσω το Σώμα ότι έκλεισε ο κατάλογος των ομιλητών. Επίσης, θα ήθελα να σας πω ότι υπάρχουν δεκαεπτά υπουργικές τροπολογίες και έξι βουλευτικές. Μόλις ολοκληρωθούν οι εισηγήσεις και από τους ειδικούς αγορητές, όποιος Υπουργός βρίσκεται στην Αίθουσα, θα παίρνει τον λόγο για να υποστηρίξει την τροπολογία του, όπως έγινε και κατά τη διάρκεια της χθεσινής συνεδρίασης της Ολομέλειας.

Επίσης, θα κάνουμε τον υπολογισμό των χρόνων και κατά τη διάρκεια ομιλίας των εισηγητών, θα σας ενημερώσω για την εκτίμηση της λήξης της σημερινής συνεδρίασης.

Συνεχίζουμε με τον ειδικό αγορητή από τη Δημοκρατική Συμπαράταξη.

Κύριε Παπαθεοδώρου, έχετε τον λόγο για δεκαπέντε λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το τελευταίο σχέδιο νόμου που καταθέτει η Κυβέρνηση γι’ αυτή τη χρονιά συζητείται στη Βουλή εν μέσω συναφών πολιτικών γεγονότων που τελικά διαμορφώνουν τον πολιτικό διάλογο.

Για να θυμηθούμε ότι δεν συζητάμε σήμερα ένα πολυνομοσχέδιο, αλλά το σχέδιο νόμου του Υπουργείου Δικαιοσύνης, το πρώτο πολιτικό γεγονός αφορά στην επίθεση που επιχειρεί η Κυβέρνηση στον θεσμό της δικαιοσύνης και στους δικαστικούς λειτουργούς, με τρόπο συστηματικό και απροκάλυπτο, με διαρροές κύκλων του Μαξίμου περί του «θα δούμε ποιος θα κουραστεί πρώτος» ή με την ευθεία αντιπαράθεση του Υπουργού Δικαιοσύνης με αποφάσεις της δικαιοσύνης αλλά και με δικαστικούς λειτουργούς.

Και στις δύο περιπτώσεις θεωρούμε ότι υπάρχει –και θα συνεχιστεί εντονότερα στο μέλλον- αυτή η σύγκρουση κυβέρνησης - δικαιοσύνης. Η στοχοποίηση ενός εσωτερικού εχθρού, όπως η δικαιοσύνη, είναι η βάση του αφηγήματος που αποπειράται να διαμορφώσει η Κυβέρνηση ΣΥΡΙΖΑ - ΑΝΕΛ ως αντιπερισπασμό, για να αποπροσανατολίσει τον λαό από τα προβλήματα μίας δυσβάσταχτης καθημερινότητας που επιδεινώνεται συνεχώς από τη φτωχοποίηση, την αβεβαιότητα και την υπερφορολόγηση που έφερε ο προϋπολογισμός του 2018.

Όμως, γι’ αυτούς τους ίδιους λόγους πιστεύουμε ότι η δικαιοσύνη, τα κόμματα της Αντιπολίτευσης του συνταγματικού τόξου, αλλά και ο ελληνικός λαός, οφείλουμε να μην πέσουμε στην παγίδα που στήνει η Κυβέρνηση σήμερα, καθώς η ίδια ως η μακροβιότερη μνημονιακή κυβέρνηση έχει συσσωρεύσει με την πολιτική της μεγάλα βάρη στις πλάτες του ελληνικού λαού και έχει υποχωρήσει πρόθυμα σε όλες τις απαιτήσεις των δανειστών και η γραμμή άμυνας προϋποθέτει τη δημιουργία ενός αφηγήματος και την κατασκευή ενός εσωτερικού εχθρού.

Έτσι, η δικαιοσύνη και οι θεσμοί, η κάθε είδους σκανδαλολογία και οι διά στόματος των Υπουργών επαπειλούμενες αποκαλύψεις βρίσκονται στο επίκεντρο αυτού του αφηγήματος.

Στόχος είναι η ριζοσπαστικοποίηση της ρητορικής και η ακραία σύγκρουση με τον εσωτερικό εχθρό, τη δικαιοσύνη ή με κάποιον άλλον, την Αντιπολίτευση, τα συμφέροντα, που βρίσκει κατά καιρούς η Κυβέρνηση. Είναι αυτές οι συνθήκες που επιβάλλουν σε εμάς να θωρακίσουμε το κύρος της δικαιοσύνης, να προστατεύσουμε με αποφασιστικότητα την κοινοβουλευτική λειτουργία της δημοκρατίας και τους κανόνες του κράτους δικαίου, να περιφρουρήσουμε τις δικαιοκρατικές εγγυήσεις, τη διαφάνεια, την ασφάλεια δικαίου, τον σεβασμό των ανθρωπίνων δικαιωμάτων.

Το δεύτερο χαρακτηριστικό της σημερινής συζήτησης, επ' ευκαιρία πλέον του σχεδίου νόμου, γιατί για άλλα πράγματα θα μιλήσουμε, είναι η σωρεία τροπολογιών με τις οποίες διευθετούνται πολλές μνημονιακές υποχρεώσεις και διαμορφώνεται πλέον το πλαίσιο της λεγόμενης «καθημερινότητας της επόμενης μέρας».

Από τα πολλά ψέματα που είπε ο Πρωθυπουργός κατά τη συζήτηση για τον προϋπολογισμό το μεγαλύτερο είναι ότι βγαίνουμε από τα μνημόνια και επιχειρούμε καθαρή έξοδο στις αγορές με όρους αξιοπιστίας και ανάπτυξης για την ελληνική οικονομία. Η θλιβερή αλήθεια είναι ότι από τα τέλη του 2018 παραμένουμε σε καθεστώς σκληρής λιτότητας με ήδη ψηφισμένα μέτρα πολλών δισεκατομμυρίων, με περικοπές και επιπλέον φόρους και με ασφυκτική επιτροπεία, ήδη παραχωρημένη από την Κυβέρνηση. Είναι αυτό που λένε οι δανειστές «monitoring», όπως έχει κατ’ επανάληψη διατυπωθεί.

Όπως ξέρει και ο κύριος Υπουργός, το «monitoring» προσομοιάζει με την επιτήρηση με ηλεκτρονικό βραχιόλι και την περιορισμένη κίνηση των πρώην κρατουμένων σε χώρο λίγων τετραγωνικών. Έτσι θα είναι και η χώρα μετά το 2018. Αυτά κατάφερε η Κυβέρνηση μετά από τρία χρόνια εφαρμογής των πλέον αχρείαστων μνημονίων, τη λιτότητα διαρκείας για τα επόμενα πολλά χρόνια.

Επί του νομοσχεδίου τώρα. Ο βασικός κορμός των ρυθμίσεων του νομοσχεδίου ανταποκρίνεται στη διεύρυνση της προστασίας με μέτρα θεραπείας ανθρώπων που τέλεσαν αξιόποινη πράξη και δεν τους αναγνωρίζεται καταλογισμός λόγω ψυχικής ή διανοητικής διαταραχής.

Οι διατάξεις αυτού του κεφαλαίου είναι στη σωστή κατεύθυνση και βελτιώνουν τις συνθήκες κράτησης των ατόμων που πάσχουν από ψυχική ή διανοητική διαταραχή, προκειμένου να εναρμονιστεί η εθνική πρακτική με τις διεθνείς ψυχιατρικές εξελίξεις και να δοθεί έμφαση στη θεραπεία αντί για την κράτηση.

Επιτρέπονται θεραπευτικά μέτρα απαραίτητα για τη θεραπεία, όπως η χορήγηση αδειών και εξόδων και μέσα αυξημένης ψυχιατρικής φροντίδας και ασφάλειας, όπως η προστατευτική απομόνωση και ο σωματικός περιορισμός, ενώ απαγορεύονται μέτρα όπως η στείρωση ή η λοβοτομή. Παράλληλα ρυθμίζεται ο μέγιστος χρόνος διάρκειας των θεραπευτικών μέτρων και παρέχεται η δυνατότητα άρσης ή αντικατάστασης του μέτρου που επιβλήθηκε με αίτηση του θεραπευομένου.

Σε κάθε περίπτωση είναι ανάγκη να επισπευστεί η έκδοση των προεδρικών διαταγμάτων για τη δημιουργία ειδικών δομών για τη θεραπεία των ψυχικώς πασχόντων, καθώς σήμερα εξακολουθούν να επιβαρύνονται τρία νοσοκομεία σε όλη τη χώρα. Χρειάζεται, επίσης, άμεση εφαρμογή του νέου πλαισίου για την αναβάθμιση ή έστω για την ενίσχυση των υποδομών, γιατί με τις σημερινές συνθήκες γνωρίζετε και γνωρίζουμε όλοι ότι το σχέδιο νόμου, όταν ψηφιστεί, απλά δεν θα μπορεί να εφαρμοστεί.

Για το συναινετικό διαζύγιο επιμένουμε ότι δεν προκύπτει καμμία μετρήσιμη αποσυμφόρηση των δικαστηρίων. Με τον νόμο του 2012 καταργήθηκε η δεύτερη συζήτηση και απλοποιήθηκε η διαδικασία. Επομένως έχει ήδη επιτευχθεί η επιτάχυνση σε όλη τη χώρα. Μόνο το Πρωτοδικείο Αθηνών, όπως έχω ξαναπεί, έχει πρόβλημα καθυστερήσεων. Επομένως είναι αδικαιολόγητο να αναγράφεται στην αιτιολογική έκθεση ότι αναμένεται επιτάχυνση της πολιτικής δίκης. Άρα δεν είναι τα συναινετικά διαζύγια το πρόβλημα των πολιτικών δικαστών.

Ο Υπουργός μάς είπε ότι αντιδρούμε στην αποδικαστηριοποίηση του οικογενειακού δικαίου. Είναι ανακριβές. Εμείς πρώτοι έχουμε ζητήσει τη δομική μεταρρύθμιση του οικογενειακού δικαίου, μια δεύτερη μεταρρύθμιση ανάλογη του 1983 και πάλι όταν είχε γίνει από το ΠΑΣΟΚ. Ζητάμε οικογενειακό δικαστήριο με εξειδικευμένους δικαστές και οικογενειακή διαμεσολάβηση. Αυτό που φέρνει ο κ. Κοντονής είναι ένα αποσπασματικό μέτρο που δεν έχει σχέση με τη διαμεσολάβηση ούτε με τη μεταρρύθμιση του οικογενειακού δικαίου.

Ας αφήσουμε, λοιπόν, τα ημίμετρα και ας έρθει σε διαβούλευση το σχέδιο νόμου για την υποχρεωτική απόπειρα διαμεσολάβησης στις οικογενειακές, εργατικές και αστικές διαφορές, όπως το έχουμε προτείνει. Η Κυβέρνηση αρνείται να το πράξει εδώ και τρία χρόνια, παρ’ όλο που τέτοιου είδους διατάξεις θα σηματοδοτούσαν μια πραγματική μεταρρύθμιση στον χώρο του οικογενειακού δικαίου.

Για τις διατάξεις σχετικά με τη διοικητική δικονομία θα πρέπει να σας πούμε ότι με τους νόμους του ΠΑΣΟΚ το 2010 και το 2012 υπήρξαν οι βασικές προϋποθέσεις …

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριε Παπαθεοδώρου, συγγνώμη, μισό λεπτό.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Και έλεγα πότε θα το κάνετε, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, επειδή η αίθουσα είναι μικρή έχουν συγκεντρωθεί πηγαδάκια και κάνετε κουβεντούλες και ακούγεστε και δεν μπορεί να αγορεύσει κανένας.

Σας παρακαλώ πολύ, εάν θέλετε, να σέβεστε τον εκάστοτε ομιλητή και να τον προσέχετε. Εάν δεν θέλετε, μπορείτε έξω, πολύ ευχαρίστως, να το κάνετε.

Συγγνώμη, κύριε Παπαθεοδώρου, συνεχίστε παρακαλώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Σας ευχαριστώ, κύριε Πρόεδρε.

Σας έλεγα ότι με τον νόμο του 2010 και του 2012 του ΠΑΣΟΚ υπήρξαν οι βασικές προϋποθέσεις αισθητής βελτίωσης των χρόνων απονομής της δικαιοσύνης, ειδικά στις φορολογικές διαφορές, όπως με την ίδρυση φορολογικών τμημάτων στα μεγάλα δικαστήρια, την πιλοτική δίκη, εν συμβουλίω διαδικασίες, κ.λπ.. Άρα αυτό το οποίο θα πρέπει να προωθηθεί είναι σε αυτή την κατεύθυνση οι μεταρρυθμίσεις.

Σχετικά με τις τροπολογίες, επειδή είναι πάρα πολλές και χρειάζεται επαρκής χρόνος για να τις συζητήσουμε, θα πρέπει να σας πω, κύριοι συνάδελφοι, ότι η σημερινή συζήτηση για τις τροπολογίες, η οποία κατανοώ ότι ενοχλεί τους συναδέλφους του ΣΥΡΙΖΑ, μου θυμίζει την τραγελαφική διαφορά μεταξύ της πραγματικότητας και της ευχετήριας κάρτας που έστειλε σήμερα ο Υπουργός Εσωτερικών κ. Σκουρλέτης στους εργαζόμενους του δημοσίου.

Δεν θα την έχετε δει. Ξέρετε τι έστειλε; Έστειλε το έργο του Πελίτσα ντα Βολπέντο «Τέταρτη Τάξη». Την «Τέταρτη Τάξη» έστειλε στους εργαζόμενους του δημοσίου αναφερόμενος στους αγώνες. Είναι λίγο χρονικά παράταιρο, διότι η «Τέταρτη Τάξη» αναφέρεται στην Πρωτομαγιά, εκεί έχουμε συνηθίσει να βλέπουμε τη συγκεκριμένη εικόνα. Είναι λίγο παράταιρο, τη στιγμή που μιλάμε για ευχές με την κάρτα της «Τέταρτης Τάξης», να συζητάμε τροπολογίες οι οποίες περικόπτουν δικαιώματα, δημιουργούν ιδιώνυμα εγκλήματα, διαμορφώνουν καταστάσεις περαιτέρω καταστολής. Ωραίο είναι, αλλά αυτή είναι η πραγματικότητα του ΣΥΡΙΖΑ. Είναι διπολική η πραγματικότητα του ΣΥΡΙΖΑ και θα σας εξηγήσω για ποιον λόγο.

Έπρεπε να έρθει, λοιπόν, η «πρώτη φορά» Αριστερά, για να δημιουργήσει κατά παραγγελία των δανειστών -το είχαν πει πριν το φέρετε- ένα αδίκημα παρακώλησης, ένα ιδιώνυμο αδίκημα παρακώλησης ή διατάραξης των ηλεκτρονικών πλειστηριασμών, θα μπορούσαμε να πούμε, σαν να μην αρκούσαν οι κείμενες διατάξεις. Οι κείμενες διατάξεις αρκούσαν! Απλώς έπρεπε να γίνει ιδιαίτερη ποινική αξία η διατάραξη των ηλεκτρονικών πλειστηριασμών και η παρακώλησή τους, για να μπορέσουν να ξεκινήσουν οι πλειστηριασμοί, έτσι όπως οι δανειστές το είχαν ζητήσει και η Κυβέρνηση είχε δεσμευτεί.

Την ώρα που η Δημοκρατική Συμπαράταξη καταθέτει πρόταση νόμου για τη διάσωση της κύριας κατοικίας, ο ΣΥΡΙΖΑ απαντά με την ποινική καταστολή των πρώην συντρόφων του. Δεν μας ενοχλεί αυτό. Θεωρούμε ότι πράγματι, κύριε Υπουργέ, υπάρχει ανάγκη μη διασάλευσης και μη παρακώλησης των ηλεκτρονικών πλειστηριασμών και προστασίας των συμβολαιογράφων που εμπλέκονται σε αυτούς.

Ποιο είναι το πρόβλημα; Μα, το πρόβλημα είναι ο διπολισμός που σας έλεγα προηγουμένως. Ο διπολισμός είναι ότι δυσκολεύονται οι συνάδελφοι του ΣΥΡΙΖΑ να σας ακολουθήσουν σε αυτή τη λογική, κύριε Υπουργέ, και είναι, απ’ ό,τι ακούσαμε, εάν θέλετε, κατανοητό, γιατί άλλα κάνανε μέχρι εχθές. Δυσκολεύονται έτι περαιτέρω όταν παρακολουθούν στις ειδήσεις να έχει υπάρξει: τραμπουκική ενέργεια στο Πανεπιστήμιο Μακεδονίας, να έχουν διαλύσει, βανδαλίσει την πρυτανεία του πανεπιστημίου, να έχουν χτυπηθεί φοιτητές και να έχουν σταλεί σε νοσοκομείο των Αθηνών, να αλωνίζει ο «Ρουβίκωνας» στις ΔΟΥ, στα Υπουργεία, στη Βουλή και η Κυβέρνηση αυτό να το θεωρεί απολύτως φυσιολογικό. Απ’ τους δε Υπουργούς περίμενα μια τοποθέτηση, εκ μέρους του Υπουργού Παιδείας, του Υπουργού Δημόσιας Τάξης.

Κύριε Υπουργέ, μιας και δεν το έκαναν οι άλλοι, σας παρακαλώ κάντε το, στηρίξτε την πανεπιστημιακή κοινότητα, που είναι θύμα τραμπουκισμών αυτή τη στιγμή. Γιατί ο πρύτανης του Πανεπιστημίου Μακεδονίας, όταν δεν βρήκε ανταπόκριση από τα Υπουργεία και την Αστυνομία, είπε: «Θα προσφύγω στην Ευρωπαϊκή Ένωση Πανεπιστημίων, γιατί η καθημερινότητά μου είναι αβίωτη».

Όταν, λοιπόν, δεν έχετε βγάλει καμμία ανακοίνωση γι’ αυτά τα γεγονότα, έρχεστε να ποινικοποιήσετε τις πράξεις των πρώην συντρόφων σας και όσων βρίσκονται στην ευθεία γραμμή από το κίνημα «Δεν πληρώνω» μέχρι σήμερα και κάνουν αυτά τα οποία κάνατε και εσείς προχθές. Αυτή είναι η πραγματικότητα. Αυτός είναι ο διπολισμός. Αν είναι σωστό το μέτρο το οποίο φέρνει σήμερα ο κύριος Υπουργός, δεν θα χρειαζόταν το ιδιώνυμο αδίκημα, το οποίο είναι και φορτισμένο δικαιικά και πολιτικά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν υπάρχει ιδιώνυμο αδίκημα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν υπάρχει, κύριε Υπουργέ.

Δεν θα χρειαζόταν, λοιπόν, μια τέτοια ρύθμιση. Αλλά θα σας θυμίσω ότι σε προηγούμενη ρύθμιση του κ. Παρασκευόπουλου οι πράξεις οι οποίες ήταν αποτέλεσμα της κοινωνικής αντίδρασης και δεν δημιουργούσαν μεγάλη ποινική απαξία έπρεπε να μείνουν ατιμώρητες. Αυτό είχατε ψηφίσει το 2016.

Καταλαβαίνετε, λοιπόν, ότι όλα αυτά είναι απόλυτα αντιφατικά. Και εγώ καταλαβαίνω τη δική σας δυσκολία να παρακολουθήσετε την εξέλιξη της νομοθετικής σκέψης των Υπουργών, αλλά και των συγκεκριμένων μεγάλων δεσμεύσεων που έχει πάρει η Κυβέρνηση, ακόμα και για τόσο μικρά θέματα, τα οποία θα έπρεπε να είχε λύσει η Αστυνομία, να είχε λύσει η δικαιοσύνη, να είχε λύσει το Υπουργείο Δημόσιας Τάξης και το Υπουργείο Δικαιοσύνης νωρίτερα. Το πρόβλημα είναι η διαχείριση της καταδίκης της βίας που κάνετε, κύριοι συνάδελφοι. Το πρόβλημα δεν είναι οι πλειστηριασμοί. Αν ήσασταν ξεκάθαροι στα μεν, θα ήσασταν ξεκάθαροι και φυσιολογικοί στη σκέψη σας στα δε.

Συνεχίζω με τις υπόλοιπες τροπολογίες, οι οποίες νομίζω ότι παρουσιάζουν μεγάλο ενδιαφέρον.

Η τροπολογία με γενικό αριθμό 1380 και ειδικό 118 -πλέον άρθρο 46- για τις αντικειμενικές αξίες των ακινήτων.

Μια φορά και έναν καιρό ο κ. Τσίπρας στη Θεσσαλονίκη έλεγε: «Αναπροσαρμόζουμε άμεσα τις αντικειμενικές αξίες τουλάχιστον από 30% έως 35%». Αυτές οι αυταπάτες πέρασαν. Ωστόσο, ακόμα το στοίχημα της εξίσωσης των αντικειμενικών αξιών με τις εμπορικές αξίες παραμένει μεγάλο ζητούμενο. Η Κυβέρνηση, υποχρεωμένη φυσικά από τις αποφάσεις του Σ.τ.Ε. το 2014 και το 2015, αναπροσάρμοσε με την ΠΟΛ.1009/2016 του Υπουργείου Οικονομικών τις τιμές του συστήματος αντικειμενικού προσδιορισμού της αξίας των με οποιαδήποτε αιτία μεταβιβαζόμενων ακινήτων που βρίσκονται σε περιοχές εντός σχεδίου όλης της χώρας, βασιζόμενη στις διατάξεις του άρθρου 13 του ν.1249/1982.

Να σημειωθεί, επίσης, ότι με το μνημόνιο ΣΥΡΙΖΑ - ΑΝΕΛ –ν.4336/2015- προβλεπόταν ότι ως τον Σεπτέμβριο του 2016 οι αρχές θα εναρμόνιζαν όλες τις αντικειμενικές αξίες ακινήτων με τις τιμές της αγοράς με ισχύ από τον Ιανουάριο του 2017. Έναν χρόνο πριν όλα αυτά. Μέχρι εκείνη την ημερομηνία θα διασταύρωναν το σύνολο των ιδιοκτησιακών συμφερόντων με τα στοιχεία για το σύνολο των ατομικών ιδιοκτησιών στο Κτηματολόγιο. Δεκαπέντε μήνες μετά τη σύσταση της επιτροπής για τις αντικειμενικές αξίες και δυόμισι χρόνια μετά την ψήφιση του μνημονίου, η Κυβέρνηση παρουσιάζει μια τροπολογία γραμμένη στο πόδι για ένα τόσο κρίσιμο ζήτημα, μια διάταξη στην οποία προβλέπονται πολυμελείς χωρικές επιτροπές, αλλά και μια δευτεροβάθμια επιτροπή με τεράστιο αριθμό υποεπιτροπών, με εμπειρογνώμονες, οι οποίοι θα καθορίσουν εκ νέου τις τιμές εκκίνησης ανά οικιστική ζώνη και τους συντελεστές αυξομείωσής τους. Καταλαβαίνετε ότι με αυτόν τον τρόπο η καθυστέρηση θα είναι ίσως διπλάσια της προηγούμενης. Και θεωρούμε ότι το μέτρο είναι απολύτως αλυσιτελές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ζητώ την ανοχή σας για ένα λεπτό ακόμα.

Η τροπολογία 1386 προβλέπει πράξεις διορθωτικού προσδιορισμού φόρου και για την υποβολή εκπρόθεσμων χρεωστικών δηλώσεων που αφορούν εν γένει φορολογικές υποχρεώσεις και χρήσεις, περιόδους ή υποθέσεις ως και την 31-12-2013, αντί των πρόσθετων φόρων του άρθρου 1 του νόμου του 1997. Οι νέες αθροιστικά κυρώσεις περιλαμβάνονται στο άρθρο 58: πρόστιμα ανακριβούς δήλωσης ή μη υποβολής δήλωσης, πρόστιμα για παραβιάσεις σχετικές με τον φόρο προστιθέμενης αξίας κ.λπ..

Στην αιτιολογική έκθεση αναφέρεται ρητά ότι οι προτεινόμενες διατάξεις αφορούν μόνο την επιβολή πρόσθετων φόρων, σύμφωνα με το άρθρο 1 του νόμου του 1997 και συνεπώς δεν θίγεται η επιβολή των προστίμων του άρθρου 7 του νόμου του 2015 που επιβάλλονται για τις παραβάσεις του κώδικα βιβλίων και στοιχείων.

Εδώ προκύπτουν τέσσερα ερωτήματα. Θα τα πω επιγραμματικά και τελειώνω με αυτό. Το πρώτο ερώτημα: είναι εξαιρετικά σύνθετη η παρέμβαση, καθώς επεμβαίνει εκ νέου σε μεταβατικές διατάξεις, που ήδη έχουν τροποποιηθεί επανειλημμένως. Επομένως είναι αναγκαίο να υπάρξουν αριθμητικά παραδείγματα, για να καταλάβουμε περί τίνος πρόκειται και πόσο επιβαρύνονται αυτές οι αξίες.

Δεύτερον, στην αιτιολογική έκθεση αναφέρεται ρητά ότι οι τροποποιήσεις των ανωτέρω διατάξεων υπαγορεύονται από την αρχή της αναδρομικής εφαρμογής της ηπιότερης κύρωσης, σύμφωνα με τη Γενική Αρχή του Ενωσιακού Δικαίου.

**ΠΡΟΕΔΡΕΥΩΝ (Μάριος Γεωργιάδης):** Κύριε Παπαθεοδώρου, σας παρακαλώ, ολοκληρώστε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ολοκληρώνω, πραγματικά, σε ένα λεπτό. Η αρχή της αναδρομικής εφαρμογής της ηπιότερης κύρωσης καταλαμβάνει μόνο όσους δεν έχουν πληρώσει με τη λογική ότι κατόπιν της απομακρύνσεως από το ταμείο ουδέν λάθος αναγνωρίζεται. Για τους υπόλοιπους;

Τρίτον, η έκθεση του Γενικού Λογιστηρίου του Κράτους αναφέρει ότι από τις προτεινόμενες διατάξεις επέρχεται μείωση των εσόδων του κρατικού προϋπολογισμού. Πώς σκέφτεστε να το χειριστείτε αυτό;

Και, τέταρτον, υπάρχουν αυτή τη στιγμή στο TAXISnet τα απαραίτητα εργαλεία στη φορολογική διοίκηση, ώστε να γίνεται άμεση η ανάδειξη της επιεικέστερης από τα δύο σενάρια των κυρώσεων; Όχι. Αυτό το οποίο ψηφίζετε είναι για άλλη μια φορά μη εφαρμόσιμο και αναποτελεσματικό. Μαζί με τις υπόλοιπες τροπολογίες που αναμένουμε να έρθουν -γιατί πριν ανέβω στο Βήμα κύριε Υπουργέ, είδαμε ότι το Υπουργείο Υγείας καταθέτει άλλη μια τροπολογία- θα σας παρακαλούσαμε -εκ μέρους, νομίζω, όλων των συναδέλφων- να ολοκληρώσουμε σήμερα τη συζήτηση, έστω και με αυτό το βεβαρημένο πρόγραμμα τροπολογιών, αλλά να μη σκεφτεί η Κυβέρνηση να κατεβάσει οποιαδήποτε τροπολογία η οποία θα αφορά τα ζητήματα επαναπροώθησης ασύλου μεταναστευτικής πολιτικής, η οποία απ’ ό,τι ξέρουμε έχει ύποπτο περιεχόμενο και υπαγορεύεται από δεσμεύσεις που ενδεχομένως να έχει λάβει ο Πρωθυπουργός απέναντι σε ξένους ηγέτες. Σταματώ εδώ.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαθεοδώρου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο για δεκαπέντε δευτερόλεπτα;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριοι συνάδελφοι, ελπίζω μια αναφορά που έγινε από τον κ. Παπαθεοδώρου περί ιδιωνύμου να έγινε εν τη ρύμη του λόγου. Αυτό και μόνο θέλω να πω. Διότι δεν μου αρέσει να κάνω μαθήματα, προς θεού. Αλλά ελπίζω να έγινε εν τη ρύμη του λόγου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, να απαντήσω σας παρακαλώ.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν αρκεστήκατε σε αυτό το οποίο είπα προηγουμένως ότι υπάρχουν στοιχεία ιδιωνύμου. Και θα σας πω ποια είναι. Στην αντικειμενική υπόσταση ενός εγκλήματος -εγώ επίσης, δεν θα ήθελα, γιατί είναι ένα αντικείμενο το οποίο το διδάσκω- όταν προσδιορίζονται στοιχεία σε σχέση με συγκεκριμένες και μόνο πράξεις, εξαιρώντας τη συγκεκριμένη διάταξη από τις γενικές, αυτός είναι ο ορισμός του ιδιωνύμου. Έτσι; Από εκεί και πέρα, όμως, λέω ότι υπάρχουν στοιχεία ιδιωνύμου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κανένα στοιχείο δεν υπάρχει.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Επικαλέστηκα, λοιπόν, ότι θα μπορούσε να πει κανείς ότι υπάρχουν στοιχεία ιδιωνύμου.

Ευχαριστώ πολύ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, αν αρχίσουμε, δεν θα τελειώσουμε ποτέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κοιτάξτε, κύριε συνάδελφε, και απευθύνομαι προς όλους. Το ιδιώνυμο έχει να κάνει ως προς τη βαρύτερη ποινική μεταχείριση μιας πράξης, η οποία φεύγει από την «ομπρέλα» της γενικής διάταξης.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αυτό ακριβώς που είπα κι εγώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό λοιπόν, είναι το ιδιώνυμο. Τέτοιο πράγμα δεν υπάρχει, για να συνεννοούμεθα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Άρα δώσαμε τον ίδιο ορισμό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, δεν δώσατε τον ίδιο ορισμό. Εσείς μιλήσατε για την αντικειμενική υπόσταση και ότι εντάσσεται μια συμπεριφορά στο πλέγμα του νόμου. Άλλο είναι αυτό που λέτε εσείς και άλλο είναι αυτό που λέω εγώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Εξαιρείται από το γενικό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ, λοιπόν σας λέω αυτό που ισχύει. Τι είναι ιδιώνυμο; Δεν υπάρχει αυστηρότερη ποινική μεταχείριση, ούτε υφιστάμενης πράξης ούτε προβλεπτέας.

Κύριε συνάδελφε, να μη φορτίζουμε τη συζήτηση με έννοιες οι οποίες δεν ανταποκρίνονται στην παρούσα νομοθετική φάση. Πυροδοτείται μια συζήτηση η οποία θα δείτε ότι δεν θα βγει σε καλό σε αυτούς που την πυροδοτούν.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Τι εννοείτε, κύριε Υπουργέ; Δεν θα βγει σε καλό σε τι;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Χαίρομαι που λέτε «στοιχεία» και «θα μπορούσε» κ.λπ…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, νομίζω ότι είναι ξεκάθαρο και καλό θα είναι να βάλουμε μια τελεία. Μπορεί να ολοκληρωθεί αυτό το debate, σας παρακαλώ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ λέω να τελειώσει εδώ. Αυτό που είπατε ότι θα μπορούσε να δημιουργήσει εντυπώσεις κ.λπ., ας μείνουμε σε αυτό.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Γι’ αυτό το είπαμε, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το ξέρετε πολύ καλά.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, είναι ξεκάθαρο. Νομίζω ότι θα πρέπει να βάλετε και εσείς μια άνω τελεία. Σας παρακαλώ πολύ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, αλλά άμα συνεχιστεί αυτό το πράγμα, κύριε Πρόεδρε…

**ΠΡΟΕΔΡΕΥΩΝ (Μάριος Γεωργιάδης):** Δεν θα συνεχιστεί. Λήγει εδώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν μπορεί η Κυβέρνηση να ακούει τέτοια πράγματα και να μην απαντά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Θα ήθελα για μισό λεπτό τον λόγο, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ πολύ, κύριε Παπαθεοδώρου. Λήγει εδώ. Θα αναγκαστεί να απαντήσει ξανά ο Υπουργός. Νομίζω ότι είναι ξεκάθαρο το θέμα. Παρακαλώ πολύ να συνεχίσουμε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Να σας πω, κύριε Παπαθεοδώρου τι γίνεται; Αυτήν τη στιγμή με τους υπολογισμούς που έχουμε κάνει και επειδή έχει ζητηθεί ονομαστική ψηφοφορία, πριν τις 22.00΄ δεν τελειώνουμε, χωρίς να υπολογίζεται η ονομαστική ψηφοφορία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Εδώ θα είμαστε όλοι.

**ΠΡΟΕΔΡΕΥΩΝ (Μάριος Γεωργιάδης):** Εάν συνεχίσουμε και με τους άλλους ειδικούς αγορητές να χρειάζεται να μιλήσουν δεκαεννιά λεπτά, κοντά στα είκοσι λεπτά, όπως μιλήσατε και εσείς, δεν θα τελειώσουμε σήμερα.

**ΜΑΥΡΟΥΔΗΣ ΒΟΡΙΔΗΣ:** Αυτό, κύριε Πρόεδρε, να το πείτε σε αυτούς που οργανώνουν τη συζήτηση. Γιατί το λέτε σε εμάς;

**ΠΡΟΕΔΡΕΥΩΝ (Μάριος Γεωργιάδης):** Εγώ το λέω προς όλους.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δώστε μου για τριάντα δευτερόλεπτα τον λόγο και θα λήξει εκεί.

**ΠΡΟΕΔΡΕΥΩΝ (Μάριος Γεωργιάδης):** Και επειδή υπάρχουν Υπουργοί που θέλετε να έρθουν να εξηγήσουν τις τροπολογίες τους, δεν πρόκειται να τελειώσουμε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Μπορώ να έχω τριάντα δευτερόλεπτα; Δεν ζητάω τον λόγο επί προσωπικού.

**ΠΡΟΕΔΡΕΥΩΝ (Μάριος Γεωργιάδης):** Δεν είναι το θέμα εάν θα ζητήσετε τον λόγο επί προσωπικού. Κύριε Παπαθεοδώρου, νομίζω ότι απαντήσατε σε αυτό που είπε ο κύριος Υπουργός. Καλό είναι να λήξει. Νομίζω ότι είναι ξεκάθαρο και από τις δύο πλευρές.

Οι ομιλητές είναι είκοσι δύο οι οποίοι έχουν δηλώσει να μιλήσουν. Έχουν έρθει και οι Υπουργοί. Όπως είπα, αφού ολοκληρώσουν τις ομιλίες τους οι ειδικοί αγορητές, τότε θα μπούμε στη διαδικασία να αναπτύξετε τις τροπολογίες σας, κύριοι Υπουργοί.

Για άλλη μια φορά θα ήθελα να παρακαλέσω, επειδή εσείς δεν το καταλαβαίνετε που είστε στα έδρανα, αλλά όποιος βρίσκεται πάνω στο Βήμα καταλαβαίνει πόσο δύσκολο είναι να συγκεντρωθεί. Είναι μικρή η Αίθουσα και ο παραμικρός ψίθυρος αποτελεί αρνητικό στοιχείο για τη συγκέντρωση του ομιλούντος.

Κύριε Αϊβατίδη, έχετε τον λόγο, για δεκαπέντε λεπτά.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Το εισαχθέν νομοσχέδιο έχει τίτλο: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής».

Με το εν λόγω σχέδιο νόμου καταργούνται κάποιοι ποινικοί όροι, μεταξύ των οποίων προεξάρχει η κατάργηση του όρου του ακαταλόγιστου εγκληματία. Δηλαδή, απαλείφεται η λέξη εγκληματίας.

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριε Αϊβατίδη, με συγχωρείτε για τη διακοπή.

Κύριοι συνάδελφοι, νομίζω ότι δεν έχω γίνει κατανοητός. Σας έχω παρακαλέσει. Ήδη είναι η τρίτη φορά. Ακούγεστε ενοχλητικά. Εάν θέλετε να κάνετε κουβέντα, παρακαλώ περάστε έξω από την Αίθουσα. Είναι ασέβεια προς τον ομιλούντα. Σας παρακαλώ πάρα πολύ.

Συνεχίστε, κύριε Αϊβατίδη.

**ΙΩΑΝΝΗΣ ΑΪΒΑΤΙΔΗΣ:** Πέραν, λοιπόν, του όρου του ακαταλόγιστου εγκληματία, καταργείται και ο όρος της εξωθεραπευτικής φύλαξης, όπως επίσης και ο όρος του επικινδύνου για τη δημόσια τάξη και ασφάλεια.

Είχα τονίσει και στις επιτροπές ότι αυτές οι καταργήσεις άπτονται της ιδεολογικής προσέγγισης του κυβερνώντος ΣΥΡΙΖΑ και θα έλεγα ότι αποτελούν μια μορφή ιδεοληψίας και ιδεοληπτικής προσέγγισης στο συγκεκριμένο -πολύ σοβαρό- ζήτημα.

Από τη συνεδρίαση της επιτροπής για τους φορείς έλαμψαν δια της απουσίας τους τόσο η Ελληνική Ψυχιατρική Εταιρεία, όσο και η Ένωση Δικαστών και Εισαγγελέων.

Δεν προσήλθε ούτε ο Πρόεδρος ούτε κάποιος νόμιμος αναπληρωτής. Θεωρούμε ότι αυτό αποτελεί μια μορφή διαμαρτυρίας για το συγκεκριμένο σχέδιο νόμου. Έτσι τουλάχιστον το εκλαμβάνουμε. Για να χρησιμοποιήσω έναν ψυχιατρικό όρο, αποτελεί μια μορφή παθητικής επιθετικότητας σε βάρος της Κυβέρνησης, ενδεχομένως και σε βάρος του προσώπου του κυρίου Υπουργού, του κ. Κοντονή, λόγω του ότι έχει κατηγορηθεί για παρεμβάσεις και αντεγκλήσεις με τη δικαιοσύνη.

Άρα, λοιπόν, το συγκεκριμένο σχέδιο νόμου αφορά ψυχιατρικούς ασθενείς με βαρεία ψυχοδιανοητική διαταραχή, οι οποίοι κατά την τέλεση της πράξης δεν έχουν πλήρη επίγνωση του αξιοποίνου της πράξεως. Η προσέγγιση της κατάργησης της λέξεως «εγκληματίας» από τη φράση «ακαταλόγιστος εγκληματίας», ουσιαστικά προδίδει ότι η Κυβέρνηση προσεγγίζει το θέμα αυτό όχι από την πλευρά του θύματος, δεν ακολουθεί δηλαδή -όπως θα ήταν το σωστό κατά τη γνώμη μας- μια θυματοκεντρική προσέγγιση στο ζήτημα.

Αντιθέτως βλέπει την τέλεση μια πράξεως, ενός εγκλήματος από την πλευρά του τελέσαντος και αφαιρεί τη λέξη «εγκληματίας» επειδή δεν είχε επίγνωση της πράξης. Μα, στις περιπτώσεις αυτές το έγκλημα έχει τελεστεί. Θύμα υπήρξε. Άρα, λοιπόν, ίσως θα μπορούσε ο κύριος Υπουργός εδώ να αντικαταστήσει -αν επιμείνει στην αντικατάσταση, όπως προβλέπει ουσιαστικά το σχέδιο νόμου- του όρου «ακαταλόγιστος εγκληματίας» με τη φράση «ακαταλόγιστος δράστης», γιατί υπάρχει πράξη αξιόποινη και με αξιόποινα αποτελέσματα, όπως στις ανθρωποκτονίες.

Αυτά τα μέτρα θεραπείας τα οποία εισηγείται το σχέδιο νόμου είναι τοποθέτηση σε ειδικό ψυχιατρικό τμήμα ή σε εξωνοσοκομειακή μονάδα ψυχικής υγείας του ψυχικώς ασθενούς, ο οποίος έχει τελέσει έγκλημα κατά της ζωής ή ακόμα σε εξωτερικά ιατρεία δημόσιου ψυχιατρικού ή γενικού νοσοκομείου. Ελλοχεύει ο κίνδυνος όχι μόνο της απόδρασης, αλλά και της υποτροπής. Θεωρούμε ότι είναι λίαν προκεχωρημένο το συγκεκριμένο σχέδιο νόμου στο σημείο αυτό. Δεν υπάρχουν οι ειδικές δομές.

Θα ήθελα, κύριε Υπουργέ, να σας πω ότι σε χώρες προηγμένες πολιτισμικά και επιστημονικά δεν έχει καταργηθεί η εξωθεραπευτική φύλαξη, κατά περίπτωση. Υπάρχουν, δηλαδή, άνθρωποι, ψυχιατρικά ασθενείς με σχιζοφρένεια που έχουν τελέσει κατά συρροή εγκλήματα και μάλιστα βαριά -ανθρωποκτονίες επί παραδείγματι- που δεν είναι δυνατόν αποκλειστικώς η θεραπευτική φύλαξη να είναι επαρκής και να εξασφαλίζει τη δημόσια τάξη και ασφάλεια, την προφύλαξη της ζωής των υπολοίπων τροφίμων, του νοσηλευτικού και ιατρικού προσωπικού.

Μ’ αυτή την προσπάθεια που κάνετε αποστιγματισμού του ψυχικά ασθενούς μπορούμε να συμφωνήσουμε. Επειδή όμως εδώ υπάρχει ποινική συνιστώσα εφαρμοσμένη στον Ποινικό Κώδικα δεν μπορούμε να συμφωνήσουμε. Θα διαφωνήσουμε γιατί φοβόμαστε ότι θα υπάρξει αφ΄ενός θέμα στη δημόσια τάξη και ασφάλεια. Αφ’ ετέρου πιστεύουμε ότι λόγω των μη επαρκών δομών, που είναι απαραίτητες για να εφαρμοστεί αυτός ο νόμος, καθίσταται ανεφάρμοστος.

Στο σημείο αυτό θα ήθελα να αναφερθώ στην αγωνία που εξέφρασε ένας φορέας που προσκλήθηκε και ήταν αυτός των νοσηλευτών των δημοσίων ψυχιατρικών νοσοκομείων.

Μίλησε επανειλημμένως ο εκπρόσωπός τους για τη φύλαξη, με μια αγωνία. Ο τρόπος, με τον οποίο εκφράστηκε, υποδηλώνει ότι οι ίδιοι επιθυμούν μια εξωθεραπευτική φύλαξη για ειδικές περιπτώσεις.

Θα ήθελα να θυμίσω ότι ο ψυχιατρικά ασθενής, ο οποίος έχει τελέσει ανθρωποκτονία, υποτροπιάζει άσχετα με τη θεραπεία στην οποία υποβάλλεται, σε ένα σημαντικό θα έλεγα ποσοστό -μικρό μεν, σημαντικό δε- για την κοινωνία, αφού αφορά μια στις δέκα χιλιάδες περιπτώσεις ανά έτος. Η γνώμη μας είναι ότι θα πρέπει να προεξάρχει η δημόσια τάξη και ασφάλεια των ιδεολογικών προσεγγίσεων του δικαιωματισμού και του ανθρωπισμού.

Εάν αναγνωρίσω ένα κίνητρο στην όλη νομοθετική προσπάθεια είναι αυτό της αποσυμφόρησης του Ψυχιατρείου του Κορυδαλλού, όπου πράγματι έχοντας εκεί διενεργήσει πραγματογνωμοσύνες είδα ότι υπάρχει ένα ζήτημα συμφόρησης.

Θα έρθω στο δεύτερο μέρος του σχεδίου νόμου και θα αναφερθώ στο άρθρο 22 για το συναινετικό διαζύγιο. Ο εκπρόσωπος των δικηγόρων, κατά τη συνεδρίαση της κλήσης φορέων, στην κυριολεξία κονιορτοποίησε την επιχειρηματολογία της Κυβέρνησης για το εισαχθέν άρθρο, το οποίο ουσιαστικά καταργεί τη διαδικασία ενώπιον δικαστηρίων για τα συναινετικά διαζύγια.

Εδώ πέρα ελλοχεύει ο κίνδυνος των εικονικών γάμων. Γνωρίζουμε ότι παράνομοι μετανάστες με εικονικούς γάμους επιχειρούν νομιμοποίηση. Προκύπτει και ένα άλλο ζήτημα, αφού θα εμπλέκεται συμβολαιογράφος. Αυτή η τελική συμβολαιογραφική πράξη του συναινετικού διαζυγίου πώς είναι δυνατόν να προσβληθεί σε περίπτωση που τα δύο μέρη θελήσουν συναινετικά να την προσβάλλουν;

Θα έρθω στο άρθρο 28, το οποίο θα έλεγα ότι αποτελεί μια κερκόπορτα για τη νομιμοποίηση της κάνναβης στη χώρα μας. Κάνοντας μια αναδρομή με τον ν.4139/2013 και επί συγκυβέρνησης Νέας Δημοκρατίας - ΠΑΣΟΚ – ΔΗΜΑΡ, επί υπουργίας του κ. Λυκουρέντζου ως Υπουργού Υγείας και του κ. Ρουπακιώτη ως Υπουργού Δικαιοσύνης νομιμοποιήθηκε η καλλιέργεια βιομηχανικής κάνναβης στην Ελλάδα.

Ο τότε νόμος περί ναρκωτικών και το συγκεκριμένο άρθρο έδινε και προέβλεπε ένα όριο, αυτό του 0,2%, στα προϊόντα κάνναβης. Από τη βιομηχανική κάνναβη προέρχονται και βρώσιμα προϊόντα. Ποιο είναι εδώ το σημαντικό; Θεωρούμε, κατ’ αρχάς, ότι αυτή η άνοδος του ποσοστού από 0,2% σε 0,8% αφ’ ενός είναι αυθαίρετη…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα τοποθετηθώ αμέσως μετά.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Υπουργέ.

Αφ’ ενός είναι αυθαίρετη αφ’ ετέρου δεν μπορώ να πιστέψω ότι αφορά κάποια εν εξελίξει δικαστική υπόθεση που θα συνεπάγεται η νομοθέτηση την παύση ποινικής δίωξης για τη συγκεκριμένη υπόθεση, εάν υπάρχει. Είναι μια εικασία, ένας κακόβουλος μπορεί να την κάνει. Δεν το πιστεύω εγώ αυτό. Πιστεύω ότι είναι μια λανθασμένη τοποθέτηση.

Να σας πω ότι το μεγαλύτερο ποσοστό υπάρχει στον Καναδά και είναι 0,3%. Εκεί πέρα, λοιπόν, όταν σε κάποιες πολιτείες στις ΗΠΑ επιχείρησαν να ανεβάσουν αυτό το ποσοστό στη βρώσιμη βιομηχανική κάνναβη -παρεμπιπτόντως να πω ότι είναι δυνατόν να γίνει γλυκίσματα, κέικ, μπισκότα- υπήρξαν τυχαίες δηλητηριάσεις σε παιδιά.

Ποιο είναι, όμως, εδώ το βασικό ζήτημα; Είναι ότι από τις κανναβινόλες που έχει η κάνναβη, ένα 10% είναι η κανναβιδιόλη, η οποία δεν έχει ψυχοδραστική επίδραση, ένα 90% περίπου είναι το Δ9 τετραϋδροκανναβινολικό οξύ και το υπόλοιπο ποσοστό αφορά την ψυχοδραστική ουσία, τη Δ9 τετραϋδροκανναβινόλη.

Τι γίνεται; Με τη θερμική επεξεργασία του βρώσιμου προϊόντος, το «ψήσιμο», μετατρέπεται σε ένα ποσοστό 30% με 70% το οξύ αυτό, το οποίο δεν έχει ψυχοδραστική επίδραση, στην ψυχοδραστική ουσία.

Άρα, λοιπόν, πιστεύουμε -και το λέω χωρίς αυτό να αποτελεί μία ιδεολογική προσέγγιση- ότι σε καμμία περίπτωση δεν πρέπει να γίνει αυτό τελικά αποδεκτό, το πολύ υψηλό ποσοστό. Αν θέλετε να το αυξήσετε, ας το αυξήσετε μέχρι το 0,3, όπως είναι στον Καναδά.

Όσον αφορά το άρθρο 29, που αφορά στην παράσταση πολιτικής αγωγής για τα φιλοζωικά σωματεία σε περιστατικά κακοποίησης ζώων, ακόμα και αδέσποτων, είμαστε θετικοί και προτείνουμε να υπάρχει μία κατά τόπον αρμοδιότητα του φιλοζωικού σωματείου σε σχέση με το ποινικό συμβάν, την κακοποίηση του ζώου. Συνεπώς, στο άρθρο 29 θα είμαστε θετικοί.

Το άρθρο 31, για την υποχρέωση προκαταβολής για την παράσταση που αφορά τους δικηγόρους, όπου αυτή η παράλειψη θεραπεύεται στην πορεία, έχει θετικά στοιχεία.

Επίσης, θετικό είναι και το άρθρο 56, που αφορά την Εθνική Σχολή Δικαστών για τη βαθμολόγηση, όπου γίνεται μία τροποποίηση όσον αφορά την προφορική και γραπτή εξέταση. Ενώ ήταν 50% και 50%, με την εισαγόμενη διάταξη και το αντίστοιχο άρθρο, 15% θα βαθμολογείται η προφορική εξέταση και 85% η γραπτή. Θεωρούμε ότι είναι σωστό.

Για το άρθρο 40, που αφορά την κακοποίηση ανηλίκου και το ακαταδίωκτο ψυχιάτρων, ψυχολόγων και κοινωνικών λειτουργών, δηλαδή ότι δεν θα υπάρχει δυνατότητα να εγκαλούνται για τα μη εκ δόλου αδικήματα, θα διαφωνήσουμε λόγω του ότι φαίνεται ότι έχει μία αναδρομικότητα. Μπορεί να αφορά εν εξελίξει υποθέσεις που αφορούν σε αστοχία διάγνωσης, γιατί αυτό μπορούμε να αντιληφθούμε. Δηλαδή, υπάρχει μία γνώμη εκπεφρασμένη σε κάποιο έγγραφο η οποία είναι λάθος, δεν προκύπτει δόλος, είναι μία διαγνωστική αστοχία και εσείς θέλετε το ακαταδίωκτο γι’ αυτή την αστοχία.

Αν σε κάθε περίπτωση προχωρήσετε, ίσως θα ήταν σκόπιμο να συμπεριλάβετε τους ιατροδικαστές του Υπουργείου Δικαιοσύνης, αλλά και αυτούς που υπηρετούν στα πανεπιστήμια, τους καθηγητές ιατροδικαστικής εννοώ αλλά και τους επιμελητές ή τους επικουρικούς που υπηρετούν στα νοσοκομεία.

Θα κλείσω με μία μικρή αναφορά στην τροπολογία για τους πλειστηριασμούς. Εδώ υπάρχει ένας παράδοξος προστατευτισμός της αριστερής Κυβέρνησης, ο οποίος ουσιαστικά αφορά τις τράπεζες και όχι, βεβαίως, τους δανειολήπτες. Υπάρχει, δηλαδή, μία αλλοπρόσαλλη πολιτική στάση.

Ναι, μεν, υπάρχει αυτό το λογικό έρεισμα να προστατευτούν οι συμβολαιογράφοι εν ώρα καθήκοντος, που αναλαμβάνουν καθήκοντα δημοσίου λειτουργού, πλην, όμως, αυτό φαίνεται ότι αποτελεί προστασία των συμφερόντων των τραπεζών, χωρίς βεβαίως εμείς να επιδοκιμάζουμε βίαιες πράξεις, οι οποίες είναι γνωστές με διάφορες επελάσεις τέως ιδεολογικών συντρόφων των κυβερνώντων.

Οπωσδήποτε, ενώ βλέπουμε ότι γίνονται αυτές οι πράξεις, είχε ενδιαφέρον η αναφορά του κυρίου Υπουργού για συμπεριφορά χούλιγκαν από την πλευρά της Νέας Δημοκρατίας.

Κατά τη διάρκεια των επιτροπών είχα θίξει το θέμα της έκδοσης…

**ΠΡΟΕΔΡΕΥΩΝ (Μάριος Γεωργιάδης):** Κύριε Αϊβατίδη, σας παρακαλώ σιγά-σιγά να ολοκληρώσετε.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, είναι δύο σημαντικά πράγματα. Θα τα θίξω και ολοκληρώνω.

Το πρώτο ζήτημα αφορά την έκδοση του Ρώσου υπηκόου Αλεξάντερ Βίνικ, που αποφάσισε ο Άρειος Πάγος να εκδοθεί στις Ηνωμένες Πολιτείες. Συγχρόνως, η Ρωσική Ομοσπονδία ζητά την έκδοσή του για κάποιο ανάλογο αδίκημα. Οι Ρώσοι υποστηρίζουν ότι αυτή η απόφαση του Αρείου Πάγου είναι πολιτική απόφαση. Δεν εναρμονιζόμαστε με αυτό, όμως έχει προκληθεί ένα μείζον θέμα και είναι στη δική σας διακριτική ευχέρεια να μην εκδοθεί ο Αλεξάντερ Βίνικ στις Ηνωμένες Πολιτείες.

Να πω ότι κατηγορείται για ξέπλυμα μαύρου χρήματος που αγγίζει τα 4 δισεκατομμύρια δολάρια και αφορά το bitcoin. Ποιος θα πιστέψει ότι, αν εσείς λάβετε μια απόφαση έκδοσης, αυτό δεν είναι εντολή από τις Ηνωμένες Πολιτείες Αμερικής;

Τέλος, στην επιτροπή μάθαμε ότι αυτός ο οποίος ουσιαστικά, διοργανώνει ή συντάσσει ή έχει καθοριστική συμβολή σε αυτά τα νομοθετήματα είναι ο Γενικός Γραμματέας Αντεγκληματικής Πολιτικής, ο κ. Φυτράκης. Έχουμε βάσιμες υποψίες ότι είναι ο ιθύνων νους πίσω από τον νόμο Παρασκευόπουλου και τις μετέπειτα επεκτάσεις και παρατάσεις του νόμου από τον κ. Κοντονή.

Υπάρχουν, όμως, στοιχεία -ίσως δεν ενήργησε εκ δόλου, δεν το πιστεύω άλλωστε αυτό, όμως δεν συγχωρείται τέτοια αμέλεια- τα οποία θα καταθέσω για τα Πρακτικά. Υπάρχει έγγραφο του κ. Φυτράκη, του Γενικού Γραμματέα Αντεγκληματικής Πολιτικής, ο οποίος στέρησε από τις Αρχές, λόγω της καθυστέρησης της διενέργειας νεκροψίας-νεκροτομής στην Κέρκυρα, τη δυνατότητα να συλλάβει τριαντάχρονο Αλβανό ο οποίος δολοφόνησε τη μητέρα της φίλης του και ασέλγησε στην ανήλικη κόρη της.

Πιστεύω ότι είναι πράγματι ο ιθύνων νους στα νομοθετήματα αυτά και πιστεύω ότι εξαιτίας αυτής του της παρέμβασης, ακόμα κι αν είναι εξ αμελείας, θα έπρεπε να έχει ήδη παραιτηθεί.

Ευχαριστώ.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αϊβατίδη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα να κάνω μία παρέμβαση για ένα λεπτό.

**ΠΡΟΕΔΡΕΥΩΝ (Μάριος Γεωργιάδης):** Θα σας παρακαλούσα να είστε σύντομος, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι συνάδελφοι, έχει τεθεί ένα θέμα της αύξησης αυτής της ουσίας από 0,2% σε 0,8%. Κατά τη διενέργεια των εργασιών της επιτροπής υπήρξαν τεκμηριωμένες επιστημονικά απόψεις περί του ποσοστού του 0,8%.

Όμως, μετά την ακρόαση των φορέων, οι καλλιεργητές δήλωσαν στην επιτροπή ότι τέτοιος κίνδυνος δεν υπάρχει και ότι το πολύ να φτάνει στο 0,3% μία προστασία που πρέπει να διαλαμβάνεται στον νόμο. Περιμένω μέχρι το μεσημέρι. Η Κυβέρνηση προσανατολίζεται αυτό το ποσοστό να περιοριστεί το 0,3%, όπως υπάρχει σε πάρα πολλές χώρες του κόσμου. Διότι, αν δεν υπάρχει αντικείμενο στη χώρα, δεν βλέπω γιατί πρέπει να επέμβουμε σε ένα τόσο υψηλό ποσοστό.

Από αυτή την άποψη, η κατάθεση των φορέων ενώπιον της επιτροπής ήταν αρκετά διαφωτιστική και προς αυτή την κατεύθυνση προσανατολιζόμαστε. Αυτό για να το έχουν υπ’ όψιν τους και οι επόμενοι εισηγητές που θα τοποθετηθούν.

**ΜΑΥΡΟΥΔΗΣ ΒΟΡΙΔΗΣ:** Αυτή είναι η θέση που παίρνετε τώρα ή περιμένετε κάτι;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτή είναι η θέση που παίρνω τώρα. Σας λέω ποιος είναι ο προσανατολισμός. Φαντάζομαι ότι μέχρι τις τρεις θα έχουμε απόλυτη εικόνα επί του θέματος, οπότε θα προχωρήσουμε σε νομοτεχνική βελτίωση του συγκεκριμένου άρθρου.

Ήθελα να τονίσω επί του θέματος, γιατί το είπε ο κ. Αϊβατίδης στην ομιλία του, ότι εκκρεμείς ποινικές υποθέσεις δεν υπάρχουν. Δεν γνωρίζουμε απολύτως τίποτα.

Ήταν μία επεξεργασία η οποία έχει γίνει από τον Φεβρουάριο –εάν θυμάμαι καλά- και η οποία έχει καταλήξει σε αυτό το ποσοστό. Δεν υπάρχει απολύτως τίποτα σκοτεινό σε αυτήν την υπόθεση. Απόδειξη είναι ότι τοποθετούμε με βάση αυτά τα οποία ακούσαμε και ήταν επαρκώς τεκμηριωμένα και αιτιολογημένα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό. Θεωρώ ότι ήταν όντως σημαντική η παρέμβασή του.

Τον λόγο έχει ο ειδικός αγορητής του ΚΚΕ κ. Δελής για δεκαπέντε λεπτά.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, όπως ήταν λογικό να συμβεί, τον τόνο στη σημερινή συνεδρίαση δεν τον δίνει το νομοσχέδιο, αφού χθες το βράδυ, λίγες ώρες πριν αυτό το νομοσχέδιο του Υπουργείου Δικαιοσύνης μπει για συζήτηση στην Ολομέλεια, ο Υπουργός Δικαιοσύνης φέρνει ξαφνικά μια τροπολογία -και τι τροπολογία!- για τους πλειστηριασμούς στο δικό του, παρακαλώ, νομοσχέδιο. Είναι ένα νομοσχέδιο –θυμίζω- το οποίο συζητιέται στις επιτροπές εδώ και μία εβδομάδα.

Στις καταγγελίες που κάνουμε για τη σχετική τροπολογία που επιχειρεί η Κυβέρνηση να ψηφίσει, ο Υπουργός μας απαντά: «Δεν είναι αυτό που νομίζετε, είναι ανώδυνο», αραδιάζοντας μια σειρά από νομικίστικα επιχειρήματα. Μόνο που -ξέρετε- το ζήτημα των πλειστηριασμών δεν είναι νομικό ζήτημα. Είναι κοινωνικό ζήτημα και γι’ αυτό βαθιά πολιτικό.

Για να εξηγούμαστε. Δεν υπάρχει καμμιά προστασία, καμμιάς κατοικίας και λογαριασμού για χρέη στο δημόσιο και τα ασφαλιστικά ταμεία. Και αυτό γίνεται τώρα, αυτή τη στιγμή που μιλάμε! Γι’ αυτό και οι κατασχέσεις σε αυτό το ζήτημα πάνε σύννεφο. Και δεν υπάρχει καμμιά προστασία κατοικίας από το 2018 και αυτό το ξέρουν πολύ καλά και οι τράπεζες και τα funds. Γι’ αυτό και ακονίζουν τα νύχια τους και εσείς με κάθε τρόπο τους βοηθάτε, όπως και με αυτήν την τροπολογία.

Φαίνεται ότι το υπνωτικό χάπι της περιβόητης «συμφωνίας κυρίων» που διαφημίσατε με τις τράπεζες, δεν πιάνει και αρπάζετε τον βούρδουλα της καταστολής. Άλλη μια φορά, λοιπόν, που η Κυβέρνηση του ΣΥΡΙΖΑ τις τελευταίες μέρες νομοθετεί στα μουλωχτά. Το αντιλαϊκό ρεπερτόριο της Κυβέρνησης δεν έχει τελειωμό. Η κατρακύλα δεν έχει σταματημό. Τούτη τη φορά επιχειρείτε να ποινικοποιήσετε αδίστακτα τον αγώνα όσων αγωνίζονται ενάντια στους πλειστηριασμούς λαϊκών κατοικιών.

Τις προάλλες προσπαθήσατε με τον ίδιο ακριβώς τρόπο να χτυπήσετε το πιο ιερό δικαίωμα των εργαζομένων, το δικαίωμα στην απεργία. Σήμερα η τροπολογία ΣΥΡΙΖΑ, η τροπολογία Κοντονή -όπως θα μείνει στην ιστορία- θεωρεί τον αγώνα για την προστασία της λαϊκής κατοικίας ως κακούργημα, το οποίο διώκεται αυτεπάγγελτα με ποινές φυλάκισης από τρεις έως έξι μήνες τουλάχιστον. Θεωρείτε δηλαδή, ως εγκληματία που πρέπει να φυλακιστεί όποιον αγωνίζεται για να προστατεύσει τα λαϊκά σπίτια από τα νύχια των αδίστακτων αρπακτικών, ντόπιων και ξένων. Αυτά νομοθετείτε. Να τα χαίρεστε και να τα καμαρώνετε!

Για σιγά, όμως, σαν πολύ φόρα δεν πήρατε; Ποιος σας δίνει αυτόν τον αέρα; Το ΔΝΤ; Ο Ντάισελμπλουμ; Οι θεσμοί; Η Ευρωπαϊκή Ένωση; Ή μήπως ο Τραμπ, όλοι αυτοί στάζουν μέλι για την Κυβέρνησή σας; Ή μήπως ο ΣΕΒ και οι τραπεζίτες που δεν τους χαλάτε χατίρι και σας έχουν στα όπα-όπα;

Κάνετε, όμως, ένα λάθος. Το ίδιο ακριβώς λάθος που έκαναν και άλλοι πριν από εσάς. Υποτιμάτε τον λαό και τη δύναμή του. Πάτε να τον φοβίσετε, να τον τρομοκρατήσετε για να μην αντιστέκεται στην πολιτική σας. Είστε, όμως, βαθιά νυχτωμένοι εάν νομίζετε ότι με τον αυταρχισμό και την καταστολή, την πυγμή και την κρατική βία θα σταματήσετε την πάλη του λαού για τα σπίτια του και τη ζωή του.

Το αντίθετο θα γίνει. Αυτή η πάλη, αυτός ο αγώνας θα δυναμώσει ακόμα πιο πολύ, θα παραμερίσουν τις αυταπάτες τους και θα έρθουν σε αυτόν πολλοί περισσότεροι. Γιατί οι δίκαιοι αγώνες δεν σταματούν και όποιος τους εμποδίζει, αλίμονό του. Η ιστορία του έχει έτοιμο τον πάσσαλο της ατίμωσης. Πέφτουν και οι τελευταίες σας μάσκες.

Αυτεπάγγελτα διώκονται όσοι διαταράσσουν την απρόσκοπτη και εύρυθμη διενέργεια των πλειστηριασμών, διατάζετε χωρίς ντροπή με τον νόμο σας, διότι «οι ανωτέρω νομοθετικές ρυθμίσεις υπαγορεύονται από λόγους υπέρτερου δημοσιονομικού και δημοσίου συμφέροντος, που αποσκοπούν στη στήριξη και προστασία της εθνικής οικονομίας» όπως γράφετε επί λέξει στην αιτιολόγηση της τροπολογίας σας. Αίσχος! Και τι δεν μας θυμίζουν όλα αυτά! Και ποιοι τα λέγανε πριν από εσάς, τρία χρόνια μόλις πριν, και θα τα λένε πάντα όσοι αντιμάχονται τον λαό και τις ανάγκες του!

Αποδεικνύεται ότι και για εσάς η λαϊκή κατοικία που αποκτήθηκε με κόπους και με βάσανα μίας ολόκληρης ζωής, όπως και όλα τα λαϊκά δικαιώματα, δεν ανήκουν στην εθνική οικονομία για να προστατευθούν. Ίσα-ίσα για εσάς, όπως και για τους πριν από εσάς, για το ίδιο το βάρβαρο σύστημα που υπηρετείτε οι λαϊκές κατοικίες είναι η τροφή των τραπεζών και των διαφόρων αρπακτικών τύπου funds και τα λαϊκά δικαιώματα είναι το λάδι και το καύσιμο στην μηχανή της ανάπτυξης των κερδών του κεφαλαίου. Για σας τα λαϊκά σπίτια είναι το καλύτερο προσάναμμα στην ενίσχυση της ρευστότητας του χρηματοπιστωτικού συστήματος και το γράφετε αυτό ξεδιάντροπα στον νόμο σας. Πάνω απ’ όλα η ρευστότητα των τραπεζών! Για χάρη της ρευστοποιείτε, εξαϋλώνετε κόπους και ιδρώτα μιας ζωής, δικαιώματα που κερδήθηκαν από την εργατική τάξη με θυσίες αιματοποτισμένες.

Κουνάτε και τον μπαμπούλα μιας νέας ανακεφαλαιοποίησης των τραπεζών, λες και είναι ευαγή ιδρύματα οι τράπεζες και όχι εργαλεία των κεφαλαιοκρατών, λες και αυτές τις ανακεφαλαιοποιήσεις είναι υποχρεωμένοι να τις φορτώνονται συνέχεια οι άνθρωποι του μόχθου και όχι αυτοί που τις έχουν και κάνουν κουμάντο σε αυτές, λες και για τις ανακεφαλαιοποιήσεις φταίνε οι εργαζόμενοι και οι συνταξιούχοι και όχι η αγριότητα της καπιταλιστικής μηχανής όταν βρίσκεται σε κρίση.

Και έτσι να που και ο ΣΥΡΙΖΑ σηκώνει το σιδερένιο χέρι του νόμου και της τάξης, αφήνει κατά μέρος το καρότο και πιάνει το μαστίγιο. Έτσι γίνεται πάντα. Όσο πιο αντιλαϊκή γίνεται η πολιτική σας τόσο περισσότερο θα καταφεύγει στον αυταρχισμό και στην καταστολή. Είναι σαν το νύχι με το κρέας αυτά, πάνε μαζί. Το μαθαίνουν καλά όσοι πάνε να διαδηλώσουν έξω από το Πρωθυπουργικό Μέγαρο. Το γνώρισαν πρόσφατα στα Γιάννενα οι απολυμένοι που έκαναν το έγκλημα να διαμαρτυρηθούν και να διεκδικήσουν το δικαίωμά τους στη δουλειά. Το ζήσανε, ίσως μάλιστα και για πρώτη φορά, στην πρόσφατη απεργία προχθές και οι μαθητές που τόλμησαν να θέλουν να σταθούν περήφανα δίπλα στους αγωνιζόμενους γονείς τους στα Τρίκαλα, στη Λαμία, στη Γραβιά, στη Θεσσαλονίκη, στη Βέροια, στη Νάουσα, στο Ίλιον, στην Ξάνθη και στα Γιάννενα και τότε εισπράξανε απειλές και πέσαν πάνω τους αποβολές από διευθυντάδες στον θλιβερό ρόλο του παιδονόμου. Βρήκαν μπροστά τους ακόμη και τα ΔΙΑΣ.

Απ’ ό,τι φαίνεται, ο ΣΥΡΙΖΑ μπαίνει για τα καλά στον δρόμο της κρατικής καταστολής και του αυταρχισμού. Είναι σαν να θέλει να στείλει μήνυμα για το ότι η αντιλαϊκή του πολιτική όχι μόνο θα συνεχιστεί, αλλά και θα ενταθεί διά πυρός και σιδήρου. Εμείς το ξέρουμε πάρα πολύ καλά.

Το μαρτυράει και ο προϋπολογισμός που προχθές ψηφίσατε, που και αυτός αυγαταίνει τους φόρους για τον λαό και κόβει από την υγεία και την παιδεία την ώρα που χαϊδεύει και ταΐζει το κεφάλαιο.

Το μαρτυράει η αύξηση στο οικιακό νυχτερινό ρεύμα που κάνατε χθες την ώρα που το μειώνετε για τις μεγάλες επιχειρήσεις.

Το μαρτυρά ακόμη άλλη μία τροπολογία στο ίδιο νομοσχέδιο το σημερινό, που έρχεται να απελευθερώσει τάχα από τα δεσμά τα φαρμακεία των αυτοαπασχολούμενων, που ήταν φυλακισμένα στα δεσμά, για να τα στείλει κατευθείαν στα σαγόνια των μεγάλων επιχειρηματιών που θέλουν να συγκεντρώσουν και να φάνε ολόκληρη την πίτα της λιανικής του φαρμάκου.

Όλα αυτά τα απαιτεί άλλωστε το κεφάλαιο, οι επιχειρηματικοί όμιλοι, ο ΣΕΒ, όλοι όσους υπηρετεί με την πολιτική της και η σημερινή Κυβέρνηση, όλοι όσοι βιάζονται να πιάσουν καλό τραπέζι στο μεγάλο φαγοπότι της ανάπτυξης που στρώνει γι’ αυτούς ο ΣΥΡΙΖΑ.

Να ξέρετε, όμως, καλά ότι το γάντι που ρίχνετε στον λαό αυτός θα το σηκώσει, μαζί με τους κομμουνιστές.

Και κάτι ακόμα. Οι καταδίκες που θα υπάρξουν με τη διάταξη που πάτε να ψηφίσετε σήμερα, –και εμείς λέμε ότι σίγουρα θα υπάρξουν με αυτό που θα ψηφίσετε- θα έχουν και την υπογραφή όλων όσοι ψηφίσουν σήμερα «ναι» στην ονομαστική ψηφοφορία την οποία κατέθεσε το ΚΚΕ σε αυτή την αισχρή τροπολογία.

Να πούμε και δύο λόγια για το νομοσχέδιο, ξεκινώντας από τη βασική θέση του ΚΚΕ. Οι ψυχιατρικοί ασθενείς, με τους οποίους ασχολείται το νομοσχέδιο, του άρθρου 69 και 70 του Ποινικού Κώδικα είναι αυτό που λέει η λέξη για μας, «ασθενείς», για τους οποίους η διάπραξη μιας αξιόποινης πράξης καταδεικνύει ακριβώς ότι έχουν και αυξημένη ανάγκη θεραπείας.

Η θεραπεία τους εντάσσεται μέσα στα ειδικά ψυχιατρικά νοσοκομεία και σε τμήματα εξειδικευμένα ανάλογα με τη νόσο, ψυχιατρικά νοσοκομεία με τις κατάλληλες υποδομές και τον εξοπλισμό και πλήρως στελεχωμένα με το κατάλληλο προσωπικό. Τι σας λέω τώρα δηλαδή! Εξειδικευμένα τμήματα που πρώτο τους μέλημα θα είναι η θεραπεία των ασθενών και όχι η κράτησή τους και η όποια αναγκαία φύλαξή τους θα είναι ενταγμένη, θα αποτελεί μέρος της θεραπείας και μετά την επιτυχή ολοκλήρωση αυτής της θεραπείας οι άνθρωποι αυτοί που έχουν ανάγκη από μονάδες αποκατάστασης και κοινωνικής επανένταξης με ολοκληρωμένα προγράμματα εκπαίδευσης και εργασίας, όλα αυτά θα τα βρίσκουν.

Ταυτόχρονα, είναι αναγκαία και η ένταξή τους σε δομές εξωνοσοκομειακής φροντίδας και περίθαλψης οι οποίες θα πρέπει να λειτουργούν στο ενιαίο, δημόσιο, μα πάνω απ’ όλα δωρεάν σύστημα υγείας, με κατάργηση κάθε επιχειρηματικής δράσης. Και βεβαίως θα έχουν ανάγκη από τακτική παρακολούθηση στα εξωτερικά ιατρεία εντός του ειδικού ψυχιατρικού νοσοκομείου, στα οποία και θα εξετάζονται δωρεάν και φυσικά θα έχουν δωρεάν όλα τα φάρμακα και όλες τις θεραπείες.

Για εμάς, για το κόμμα μας, κεντρικό ρόλο παίζει το ζήτημα της πρόληψης, η οποία πρέπει να εκδηλώνεται και να εφαρμόζεται σε όλα τα επίπεδα. Και δεν υπάρχει καλύτερο όργανο για την εφαρμογή της πρόληψης από το Κέντρο Ψυχικής Υγείας ως τμήμα του Ενιαίου Κέντρου Υγείας, το οποίο θα διασυνδέεται με τους χώρους ευθύνης σε κάθε επίπεδο τοπικό: στα σχολεία, στα διαμερίσματα, στα οικοτροφεία, οπουδήποτε ζει και δουλεύει ο λαός, γιατί θεωρούμε ότι μόνο με την ολοκληρωμένη πρόληψη μπορούν πραγματικά να μειωθούν τα περιστατικά ανθρώπων με ψυχικές διαταραχές που μένουν αφρόντιστοι, χωρίς την απαραίτητη περίθαλψη και κάτω από αυτές τις συνθήκες συχνά οδηγούνται και σε ποινικά κολάσιμες πράξεις.

Για όλα αυτά, το νομοσχέδιό σας δεν κάνει την παραμικρή αναφορά, παρά το ότι -και αυτό το αναγνωρίζουμε γενικά- ο δράστης αντιμετωπίζεται ως ψυχιατρικός ασθενής που έχει ανάγκη από θεραπεία, παρά το ότι προκρίνονται θεωρητικά τα θεραπευτικά μέτρα. Όμως το ζήτημα είναι σε ποιες υποδομές αυτά θα εφαρμοστούν, με ποιον εξοπλισμό, με ποιο προσωπικό. Στα ειδικά και στα γενικά τμήματα των ψυχιατρικών ή γενικών νοσοκομείων που στενάζουν από τις ελλείψεις; Ή τα θεραπευτικά μέτρα σε αυτούς τους ανθρώπους θα ανατεθούν στις λεγόμενες μη κυβερνητικές οργανώσεις, που έχουν αναλάβει σχεδόν εξ ολοκλήρου τις κινητές μονάδες ψυχικής υγείας, την ώρα που οι εξωνοσοκομειακές κρατικές μονάδες είναι ελάχιστες και υποστελεχωμένες;

Τελικά, όσα θετικά περιγράφονται στο νομοσχέδιο που συζητάμε, όλα αυτά τα υπονομεύει και εν τέλει τα ακυρώνει η πολιτική σας, που είναι μια πολιτική έντασης, περικοπών, υποχρηματοδότησης της υγείας με τον δημοσιονομικό κόφτη να παραφυλάει σαν κέρβερος από πάνω μην τυχόν και αυξηθούν οι κοινωνικές δαπάνες. Αυτόν τον κόφτη -σας το θυμίζουμε για άλλη μια φορά- εσείς τον νομοθετήσατε και εσείς τον τροχίζετε.

Κλείνοντας, θα ήθελα να κάνω ένα σχόλιο, επειδή είδαμε μια μετατόπιση του Υπουργού ως προς το όριο της ουσίας THC, τετραϋδροκανναβινόλης. Θέσαμε στον Υπουργό, ο οποίος μέχρι χθες επέμενε στο όριο του 0,8%, να μας προσκομίσει το έγγραφο του ΕΟΦ με το οποίο τεκμηρίωνε την άποψή του για το όριο αυτό. Απ’ ό,τι καταλαβαίνουμε, τέτοιο έγγραφο δεν υπάρχει. Γι’ αυτό και θα δούμε τελικά πώς θα διατυπωθεί στη νομοτεχνική βελτίωση το συγκεκριμένο άρθρο και θα τα ξαναπούμε. Σε κάθε περίπτωση, ο δικός μας φόβος είναι να μην ανοίξει κανένα, μα κανένα παράθυρο για να γίνει το παραμικρό βήμα στη νομιμοποίηση των ναρκωτικών.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δελή και για την ακρίβεια στον χρόνο.

Θα παρακαλούσα όλους τους συναδέλφους, επειδή κατατέθηκε και άλλη τροπολογία -δεκαοχτώ είναι στο σύνολο- να είστε όσο το δυνατόν περισσότερο εντός του χρόνου σας, για να μην αναγκαστούμε να μειώσουμε τον χρόνο των ομιλητών.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν θέλετε, κύριε Πρόεδρε, πείτε τι αφορά η τροπολογία που κατατέθηκε.

**ΠΡΟΕΔΡΕΥΩΝ (Μάριος Γεωργιάδης):** Η τελευταία που κατατέθηκε είναι η με αριθμό 1421, που υπογράφεται από τον κ. Τσακαλώτο και την κ. Παπανάτσιου, με τίτλο: «Τροποποίηση διατάξεων του κώδικα ΦΠΑ».

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτή η τροπολογία είναι κατεπείγουσα. Είναι για τον ΦΠΑ στα νησιά.

**ΠΡΟΕΔΡΕΥΩΝ (Μάριος Γεωργιάδης):** Οι Υπουργοί θα έχουν στη διάθεσή τους τον χρόνο να τις αναπτύξουν.

Κύριε Παπαχριστόπουλε, έχετε τον λόγο για δεκαπέντε λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Θέλω να αναφερθώ στο νομοσχέδιο. Δεν θα εξαντλήσω όμως όλον τον χρόνο. Πιστεύω ότι τα δεκαπέντε λεπτά μού είναι υπεραρκετά. Θέλω να αναφερθώ σε κάποια θέματα που μπήκαν και δεν έχουν σχέση με το νομοσχέδιο, έχουν όμως με το Υπουργείο Δικαιοσύνης.

Κατ’ αρχάς νομίζω ότι αρκετοί συνάδελφοι είπαν -και μάλιστα και από την Αντιπολίτευση- ότι βρήκαν πολλά θετικά στοιχεία σε αυτό το νομοσχέδιο και χάρηκα που το άκουσα.

Εγώ θέλω να αναφερθώ συγκεκριμένα στα εξής: Νομίζω ότι μας πήρε πολύ χρόνο για να καταλάβουμε ότι κάποιοι άνθρωποι δεν μπορούν να διώκονται ποινικά όταν είναι ψυχικά ασθενείς. Όλη η διαδικασία άργησε να έρθει, ήρθε όμως και νομίζω ότι αυτό το χαιρετίζουμε όλοι. Μου δίνεται όμως η ευκαιρία -καιρό τώρα θέλω να το πω αυτό- να μιλήσω για την παράγραφο 6 του άρθρου 2, που αναφέρεται σε κάποιον ο οποίος είναι θεραπευόμενος, ψυχικά ασθενής και δεν έχει συνήγορο. Εγώ δεν το σταματάω εκεί. Μπορεί κάποιος άνθρωπος να μην έχει ούτε μισό ευρώ στην τσέπη για να φάει και να πιει έναν καφέ ή να είναι οικονομικός μετανάστης ή να είναι πρόσφυγας.

Θέλω εδώ να σας αναφέρω ένα παράδειγμα το οποίο το έχω ζήσει στην Ολλανδία. Υπάρχει ένα ειδικό ταμείο και ένας ειδικός κωδικός όπου τις περιπτώσεις αυτές δεν τις αναλαμβάνει ένας νεαρός δικηγόρος την τελευταία στιγμή. Ξαναλέω ότι υπάρχει ειδικός κωδικός και ειδικό ταμείο από το ίδιο το ταμείο των δικηγόρων, που όμως ενισχύεται και από τον κρατικό προϋπολογισμό. Αυτοί οι άνθρωποι δεν μπορεί να είναι δεύτερης και τρίτης κατηγορίας. Πρέπει να αντιμετωπίζονται ισότιμα με κάποιον που έχει τη δυνατότητα να πληρώσει έναν δικηγόρο.

Για τη χαμένη, λοιπόν, τιμή του δικηγορικού σώματος -γιατί πιστεύω ότι το 99% των δικηγόρων είναι έντιμοι άνθρωποι και κάνουν σωστά τη δουλειά τους- ιδού πεδίο δόξης λαμπρό, να δούμε τι ακριβώς γίνεται στις χώρες της Ευρωπαϊκής Ένωσης με άτομα που δεν έχουν τη δυνατότητα να υπερασπιστούν τον εαυτό τους. Ακραία περίπτωση βέβαια είναι ένας ψυχικά ασθενής. Είναι κάτι που πρέπει να το δούμε, κύριε Υπουργέ. Τουλάχιστον εγώ θα επιμείνω και με επίκαιρη ερώτησή μου.

Συνεχίζω. Μου έκανε εντύπωση το άρθρο 18. Βρίσκω πολύ θετικό ότι καθιερώνεται ο θεσμός του εισαγγελέα επόπτη, κάποιος δηλαδή που πρέπει να διασφαλίζει τα ατομικά δικαιώματα και τις ατομικές ελευθερίες αυτών των ανθρώπων. Κατά τη γνώμη μου, αυτό αναδίδει δημοκρατία και θέλω να το αναδείξω.

Βλέπω πολύ θετικό το άρθρο 19, όπου ορίζονται και ο Συνήγορος του Πολίτη και η Ειδική Επιτροπή Ελέγχου Προστασίας Δικαιωμάτων των Δικαιωμάτων των Ατόμων με Ψυχικές Διαταραχές, ορισμός άλλου ενός κομματιού δημοκρατίας.

Θέλω, επίσης, να εκφράσω την έκπληξή μου για τον τρόπο που η Αξιωματική Αντιπολίτευση αντιμετωπίζει το συναινετικό διαζύγιο. Δεν θέλω να κάνω κανένα σχόλιο. Κρίνονται όλοι και τους ακούνε και οι πολίτες. Χτυπιόμαστε όλοι για την αποσυμφόρηση των δικαστηρίων. Εάν είναι δυνατόν! Μάλιστα, άκουσα επιχειρήματα ότι δεν βοηθάει. Πώς δεν βοηθάει; Ψάξτε και βρείτε τα πινάκια, να δείτε πόσες υποθέσεις υπάρχουν καθημερινά. Πηγαίνετε σε ένα δικαστήριο να το δείτε. Πιστεύω πως ήταν κάτι που έπρεπε να έχει γίνει εδώ και χρόνια.

Θέλω, επίσης, γιατί κάποιοι το περάσανε αβρόχοις ποσί, να πω και το εξής. Κάποτε λέγαμε «οι κουτόφραγκοι με τα σκυλάκια και τα γατάκια. Τι θέλουνε;» και τους κάναμε και κριτική εμείς οι Νότιοι, οι «σωστοί». Κάποτε, λοιπόν, ένας σοφός καθηγητής πανεπιστημίου μού είχε πει, όταν ήμουν μικρός και είχα και εγώ την ίδια αντίληψη και απαξίωνα, ότι στα χωριά τα ζώα τα σκοτώνουν, τα πετάνε στη στάχτη και δεν τα υπολογίζουν καθόλου παρά μόνο εάν τα χρησιμοποιούν. Και μου είχε πει ότι ένα γατί μπορεί να σου θεραπεύσει ένα εγκεφαλικό επεισόδιο. Ένα σκυλάκι και ένα γατί μπορούν να σε θεραπεύσουν από πάρα πολλές αρρώστιες.

Χρειάστηκε να περάσουν χρόνια για να το καταλάβουμε. Χαιρετίζω, λοιπόν, πολύ θετικά το άρθρο 29, που δίνει τη δυνατότητα παράστασης πολιτικής αγωγής στα φιλοζωικά σωματεία. Όχι, δεν είναι καθόλου πολυτέλεια. Υπάρχουν πολλοί μοναχικοί άνθρωποι, άνθρωποι ηλικιωμένοι, άνθρωποι άρρωστοι. Είναι σε θετική κατεύθυνση και αναδίδει δημοκρατία.

Πάμε στα Πρακτικά. Χτυπιόμαστε όλοι εδώ σε αυτήν την Αίθουσα και λέμε «τρία, τέσσερα, πέντε χρόνια». Τα έχω πει και στις επιτροπές. Υπάρχουν τετρακόσιες χιλιάδες υποθέσεις. Δεν έπρεπε κάτι να γίνει, να καταργηθεί το Ειδικό Ποινικό Τμήμα 7 του Εφετείου Αθηνών όπου στοιβάζονται όλες οι υποθέσεις; Πενταμελές Εφετείο, Μεικτό Ορκωτό, Τριμελή, Μονομελή, Συμβούλια Εφετών στοιβάζονται όλα μαζί. Το άρθρο 32 πραγματικά δίνει ώθηση στην αποσυμφόρηση και στην πιο σύντομη απονομή δικαιοσύνης και πιστεύω και στην πιο δίκαιη.

Θα μπορούσα να πω πολλά, αλλά θέλω να φθάσω και σε μερικά άλλα θέματα. Βλέπω πολύ θετικά το εξής. Οι άνθρωποι που αναλαμβάνουν αυτές τις περιπτώσεις, εννοώ κάποιου που έχει διαπράξει ποινικό αδίκημα και είναι ψυχικά ασθενής, είναι ψυχίατροι, είναι ψυχολόγοι, είναι κοινωνικοί λειτουργοί και πολλές φορές λογοδοτούσαν στις αίθουσες των δικαστηρίων, γιατί είχαν να πουν μία άποψη. Έρχεται, λοιπόν, με πολύ σεβασμό το άρθρο 40 και βάζει τα πράγματα στη θέση τους. Δεν μπορεί για «ψύλλου πήδημα» να στέλνονται αυτοί οι άνθρωποι στα δικαστήρια και θέλω να πιστεύω ότι συμφωνούμε όλοι σε αυτό.

Επίσης, θα αναφέρω κάτι που δεν σχολίασε κανένας. Οργιζόμαστε, στην κυριολεξία, όλοι το καλοκαίρι, όταν βλέπουμε ότι υπάρχει εμπρησμός για διάφορους λόγους. Έρχεται το άρθρο 41 -και χαίρομαι που ήρθε και το είδα- που εξαιρεί αυτές τις περιπτώσεις εμπρησμού δασών και λέει ότι η δικογραφία μπορεί να υποβάλλεται από τον εισαγγελέα πλημμελειοδικών αμέσως στον εισαγγελέα εφετών και να βγει γρήγορα στο ακροατήριο. Όταν βλέπουμε να καίγεται ένα απίστευτο δάσος ή συμβαίνουν αυτά που έχουμε δει κάθε καλοκαίρι -είναι νομίζω διαχρονικό πρόβλημα- είναι φυσικό να εξοργιζόμαστε. Πρέπει, λοιπόν, να χαιρετίσουμε όλοι αυτό το άρθρο 41.

Εννοείται ότι εμείς οι Ανεξάρτητοι Έλληνες υπερψηφίζουμε και επί της αρχής και επί των άρθρων όλο αυτό το νομοσχέδιο.

Θέλω όμως -και δεν μπορώ να αντισταθώ στην επιθυμία, έχω νομίζω λίγα λεπτά- να ασχοληθώ με δύο θέματα επειδή τα λόγια και οι υπερβολές είναι εύκολα, η πραγματικότητα είναι δύσκολη. Και εξηγούμαι.

Τις τελευταίες μέρες βλέπουμε κάποιες δημοσκοπήσεις. Πάντα ήμουν πολέμιος των δημοσκοπήσεων και έχω κάνει μία επίκαιρη ερώτηση και μία άλλη συζητιέται αύριο. Πρέπει να υπάρχουν κανόνες, να τελειώνει αυτή η ιστορία. Μπορεί να είναι μία εικόνα της στιγμής, αλλά να υπάρχουν κανόνες. Είδαμε δημοσκοπήσεις να πέφτουν έξω είκοσι και είκοσι πέντε μονάδες ή εφτά, οκτώ και πάει λέγοντας. Επηρεάζουν, ναι ή όχι, τη δημοκρατία; Πιστεύω πως ναι. Επηρεάζουν τους κανόνες της.

Είδαμε, λοιπόν, τρεις δημοσκοπήσεις της «MRB», σήμερα της «ALCO» και κυρίως της «KAPA RESEARCH». Μάλιστα, η «KAPA RESEARCH» δεν αναφέρεται σε χίλια ή χίλια πεντακόσια άτομα, αλλά αναφέρεται σε κοντά δεκατρείς χιλιάδες άτομα, σε δεκατρείς περιφέρειες και βλέπουμε μία καινούργια πραγματικότητα.

Αυτή η Κυβέρνηση, που έχει βάλει το κεφάλι της στον ντορβά, αρχίζει να εισπράττει από τον κόσμο, που ακόμη είναι φτωχός, ακόμα υποφέρει, κανείς δεν είπε το αντίθετο. Όμως, υπάρχει μία ελπίδα. Αυτό προκαλεί μία νευρικότητα σε κάποιους μέσα σε αυτή την Αίθουσα και ξέρετε ότι η νευρικότητα, σύμφωνα με τους στοιχειώδεις κανόνες της Ψυχιατρικής, οδηγεί σε επιθετική συμπεριφορά.

Άκουσα, λοιπόν, υψηλούς τόνους για δύο ζητήματα, τα οποία θέλω να σχολιάσω. Το ένα είναι οι πλειστηριασμοί. Θέλω να πω με σαφήνεια το εξής: Χθες ήταν ημέρα πλειστηριασμών. Προκαλώ να μου πει κάποιος εάν επισπεύδουσα ήταν τράπεζα, το δημόσιο ή ασφαλιστικά ταμεία. Κανένας από αυτούς δεν ήταν επισπεύδων σε αυτούς τους πλειστηριασμούς. Ποιοι ήταν επισπεύδοντες, δηλαδή ποιοι προκαλούν τους πλειστηριασμούς; Ιδιώτες! Σου έχω δανείσει 30.000 ευρώ, μου έχεις βάλει εγγύηση το σπίτι σου, δεν μου δίνεις τα λεφτά και σε πάω σε πλειστηριασμό.

Εάν κάποιος νομίζει ότι μπορεί να το αμφισβητήσει, ας μου πει εάν ήταν μισός πλειστηριασμός άλλης κατηγορίας.

Επειδή βέβαια το ξέρω το θέμα απέξω και ανακατωτά, θα σας πω το εξής: Υπάρχουν τρεις κατηγορίες πλειστηριασμών: Η μία είναι όταν επισπεύδων είναι ιδιώτης, δηλαδή αυτό που έγινε χθες. Μου χρωστάς, δεν μου δίνεις, μου έχεις βάλει εγγύηση το σπίτι και στο εκπλειστηριάζω.

Η δεύτερη είναι όταν υπάρχει εγγυητής. Έβλεπα χθες σε πολλά κανάλια, που η αποδοχή τους πλέον από τον κόσμο είναι 4% -όποιος διάβαζε τις ποιοτικές δημοσκοπήσεις- και χτυπιούνταν για τον πλειστηριασμό του φτωχού σπιτιού μίας γυναίκας, που δεν άξιζε το σπίτι. Αυτή η γυναίκα ήταν τέταρτη εγγυήτρια σε ένα δάνειο συζύγου της. Το αγνοείς αυτό το θέμα; Όχι! Είναι, όμως, επισπεύδων τράπεζα, δημόσιο ή για δάνειο πρώτης κατοικίας που πήρες και δεν μπορείς να το αποπληρώσεις; Όχι! Προκαλώ δημόσια να μου φέρει κάποιος έναν πλειστηριασμό που να είναι σε αυτή την κατηγορία. Έναν! Κανέναν δεν θα μου φέρει!

Η δεύτερη περίπτωση ήταν μία κυρία με δύο - τρία παιδιά, που είχε όλα τα δίκια του κόσμου. Είχε μπει και αυτή εγγυήτρια στο δάνειο του συζύγου της. Αυτά έμπαιναν στα ψιλά, στο τέλος της είδησης. Ηχούσε, όμως, επί μισή ώρα ο πλειστηριασμός. Η κακή Κυβέρνηση, οι κακές τράπεζες, το κακό δημόσιο, τα κακά ασφαλιστικά ταμεία. Το αφήνω στην κρίση σας!

Να κάνουμε την αυτοκριτική μας; Γιατί πλειστηριασμοί γίνονται εδώ και πενήντα χρόνια, δεν γίνονται τώρα. Σίγουρα κάποιοι υπερέβαλαν, είναι όμως αντιπολιτευτική τακτική να κάνεις συμψηφισμό λαθών; Γιατί αυτή η Κυβέρνηση πήγε σε δεύτερες εκλογές και εκεί είπε την αλήθεια, χωρίς καμμία υπερβολή.

Είναι αόρατες αυτές οι εκλογές του Σεπτεμβρίου, που έχουν γίνει δύο χρόνια και τρεις μήνες πριν. Δεν μιλάει κανείς γι’ αυτές. Δεν υπάρχει καμμία υπερβολή εκεί. Και ένα κομμάτι μάλιστα του ΣΥΡΙΖΑ, σαράντα με σαράντα πέντε Βουλευτές με άλλη άποψη κατέβηκαν και δοκιμάστηκαν. Τους σέβομαι και δεν σχολιάζω.

Τι θέλω να πω; Εγώ το παραδέχομαι και είμαι ο πρώτος που έχω πει να κάνουμε και την αυτοκριτική μας. Έγιναν πολλές υπερβολές. Όμως, ο ίδιος ο Πρωθυπουργός έχει πει πολλές φορές ότι στις δεύτερες εκλογές μάς επέβαλαν κάτι και πήγαμε σε αυτές. Το λέει και ο ίδιος ο Σόιμπλε, ο άνθρωπος που ήθελε να μας καρατομήσει στην κυριολεξία. Είπε ότι παραδέχθηκε αυτή την Κυβέρνηση που πήγε σε αυτές τις εκλογές. Αυτές, λοιπόν, οι εκλογές έχουν γίνει αόρατες.

Δεν θέλω να πω τίποτε άλλο για τους πλειστηριασμούς παρά μόνο το εξής: Η λέξη «κατάσχεση» και εμένα με ενοχλεί. Δεν έχει σχέση με πλειστηριασμό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έτσι!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Και πρέπει κάτι να κάνουμε. Συμφωνώ! Και για τους εγγυητές πρέπει κάτι να κάνουμε. Και για τον επισπεύδοντα ιδιώτη πρέπει κάτι να κάνουμε. Ελάτε μαζί να νομοθετήσουμε και γι’ αυτούς. Μην παραποιείτε, όμως, την αλήθεια και την πραγματικότητα. Οι πλειστηριασμοί δεν αφορούν την πρώτη κατοικία και δάνειο πρώτης κατοικίας. Ούτε ένας δεν υπάρχει!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω δύο λεπτά, κύριε Πρόεδρε;

**ΠΡΟΕΔΡΕΥΩΝ (Μάριος Γεωργιάδης):** Συντομεύστε, όμως, παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Πάμε στο δεύτερο θέμα, που το θεωρώ και πολύ πιο σοβαρό. Ακούω για την περίφημη παρέμβαση της Κυβέρνησης στη Δικαιοσύνη. Μάλιστα! Ένας γιατρός -και βάζω τον εαυτό μου- ο Παπαχριστόπουλος πήρε ένα φακελάκι 100 χιλιάρικα, για να κάνει μια δύσκολη επέμβαση και τα βάζει σε μια θυρίδα…

**ΓΕΩΡΓΙΟΣ ΑΜΥΡΑΣ:** Ακριβός είσαι!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μέχρι 15.000 ευρώ, λέω, παιδιά, μπορείτε να με ελέγξετε στη θυρίδα, πάνω από 15.000 ευρώ όχι!

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, ησυχία, παρακαλώ!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Είναι παρέμβαση αυτό το πράγμα στη δικαιοσύνη; Αν όλοι οι άλλοι πουν «τι είναι αυτά που λες, γιατρέ;»…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Παπαχριστόπουλε, δεν είπαμε αυτό!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεύτερον, θυμάμαι τις ΕΔΕ…

Ακούστε με λίγο, μη με διακόπτετε, μπορούμε να κάνουμε διάλογο όσο θέλετε.

Δεύτερον, θυμάμαι τις ΕΔΕ στα νοσοκομεία, όπου ο γιατρός είχε κάνει τα χίλια μύρια -εγώ, ας πούμε, είχα κάνει τα χίλια μύρια- και τον έκριναν συνάδελφοι. Όλες οι ΕΔΕ έβγαιναν απαλλακτικές. Πού ακούστηκε; Ακούστε με λίγο: Πού ακούστηκε ο ελέγχων να είναι και ελεγχόμενος; Πού ακούστηκε; Αυτό ζητούν οι δικαστικοί. Είναι παρέμβαση, λοιπόν, να αλλάξει αυτό;

Τρίτον –να συνεννοούμαστε για το τι λέμε- καθιερώνει έλεγχο των ανώτατων δικαστικών. Σας διαφεύγει ότι αν εγώ είμαι δικαστής και πάρω μια υπόθεση εκατομμυρίων ή δισεκατομμυρίων και την καταχωνιάσω για καιρό στο γραφείο μου, μπορεί και να παραγραφεί; Από πού και ως πού, λοιπόν, να συνεχιστεί ο δειγματοληπτικός έλεγχος στους ανώτατους δικαστές;

Έρχεται, λοιπόν, το Υπουργείο Δικαιοσύνης και λέει «όχι, θα ελέγχονται όλοι». Αντιδρούν σε αυτό. Είναι παρέμβαση; Είναι βεντέτα;

Και το χειρότερο: Για να καλυφθούν από αυτά τα τρία, απαλλάσσουν και εμένα τον πολιτικό, τον πολιτικό Αρχηγό, τον Βουλευτή. Πήγα στο πάρτι των βιομηχάνων και μου λένε «αν περάσεις αυτή την τροπολογία» -μιλάω για εμένα, δεν μιλάω για κανέναν άλλο και δεν ενοχοποιώ κανέναν- «θα σου δώσουμε και κατιτίς». Ούτε εγώ, λοιπόν, «πόθεν έσχες» ούτε οι μεγαλοδημοσιογράφοι «πόθεν έσχες», των οποίων τα ονόματα βρίσκω εγώ σήμερα στη λίστα του ΚΕΕΛΠΝΟ που πληρώνονταν! Τίποτα! Έλεγχος ούτε στους συγγενείς πρώτου βαθμού αυτών των ανθρώπων ούτε σε κρατικούς λειτουργούς που χειρίζονται απίστευτα χρήματα, για παράδειγμα στον Διοικητή της ΔΕΗ ή του ΟΤΕ! Είναι λογικά πράγματα αυτά; Αν είναι αυτό παρέμβαση στη δικαιοσύνη, ναι, κύριε Υπουργέ, τη θέλω αυτή την παρέμβαση στη δικαιοσύνη και τη θέλω γρήγορα! Αν είναι δυνατόν, τώρα!

(Χειροκροτήματα από την πτέρυγα του ΣΥΡΙΖΑ)

Τελειώνω.

**ΧΑΡΑΛΑΜΠΟΣ ΑΘΑΝΑΣΙΟΥ:** Επί εσφαλμένης προϋπόθεσης είναι αυτά που λέτε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Αθανασίου, μη με προκαλείτε, αφήστε με λίγο. Αφήστε το, δεν θέλω, σας σέβομαι, σας εκτιμάω.

**ΧΑΡΑΛΑΜΠΟΣ ΑΘΑΝΑΣΙΟΥ:** Και εγώ το ίδιο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ακούστε λίγο: Όταν ο Πρωθυπουργός γυρνούσε από τη Σύνοδο της Λισαβόνας, γράφτηκε ότι πάει για ταξίδι αναψυχής στο Λούβρο. Ο Μακρόν δεν ήταν ακόμη τίποτα, υποψήφιος ήταν τότε. Ήταν η πρώτη κίνηση του σημερινού Πρωθυπουργού με έναν άνθρωπο που παίζει καθοριστικό ρόλο αυτή τη στιγμή στην Ευρωζώνη και την Ευρωπαϊκή Ένωση.

Ο Τζέρεμι Κόρμπιν έχει κάνει θετικές δηλώσεις για αυτή την Κυβέρνηση, ενώ ακούμε κινδυνολογίες, μας λένε άχρηστους και λοιπά.

Τρίτον, ο Σουλτς τηλεφωνήθηκε μαζί του, όταν πήγαινε να συναντηθεί με την κ. Μέρκελ. Υπάρχει μεγάλη πιθανότητα να είναι Υπουργός Οικονομικών. Είναι ο άνθρωπος που ζητάει το 2025 να έχουμε Ηνωμένες Πολιτείες της Ευρώπης. Διαφωνεί κανείς; Οι αντιδράσεις είναι από την ελίτ, από κανέναν άλλο.

Ο Μάριο Σεντένο –κάποιοι χλεύαζαν τον Πρωθυπουργό, όταν πήγαινε στην Πορτογαλία- είναι ο άνθρωπος που πήρε αυτή τη στιγμή τη θέση του Ντάισελμπλουμ. Τι θέλω να πω;

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε με αυτό, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ακούω από το πρωί έως το βράδυ κινδυνολογίες, απίστευτες υπερβολές, καταστροφολογία σε μια εποχή που η Κυβέρνηση κάνει αγώνα να βγάλει το κάρο από τη λάσπη.

Είστε σε νευρικό κλονισμό! Σήμερα ήρθαν και άλλα ονόματα. Δεν είναι μόνο οι offshore. Πού; Ακούσαμε και για Αρούμπα σήμερα και θα δούμε. Και κάποιοι βγαίνουν από τα ρούχα τους και λένε «δεν έχουμε σχέση». Το σέβομαι εγώ. Όμως, στο ταξίδι της κ. Μπακογιάννη ήταν παρών ο συγκεκριμένος.

**ΠΡΟΕΔΡΕΥΩΝ (Μάριος Γεωργιάδης):** Κύριε Παπαχριστόπουλε, αν θέλετε, σας παρακαλώ, ολοκληρώστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

Τι θέλω να πω; Δεν αξίζει τον κόπο -σας το ξαναλέω- αυτή η υστερική τυφλή αντιπολίτευση σε μια χώρα που πιστεύω ότι κάποιοι κάνουν μια γιγάντια προσπάθεια. Δεν το έλυσαν ακόμα το πρόβλημα. Και θέλω να πιστεύω ότι αργά ή γρήγορα θα καταλάβετε και εσείς το λάθος σας. Μερικοί από εσάς το έχουν ήδη καταλάβει. Δεν το έχουν καταλάβει όλοι.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαχριστόπουλο.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Ενεργειακές Κοινότητες και άλλες διατάξεις»

Τον λόγο έχει ο ειδικός αγορητής της Ένωσης Κεντρώων ο κ. Σαρίδης για δεκαπέντε λεπτά.

Κύριε Σαρίδη, αν μπορείτε εσείς, τουλάχιστον, να είστε στον χρόνο.

**ΙΩΑΝΝΗΣ ΣΑΡΙΔΗΣ:** Θα προσπαθήσω, κύριε Πρόεδρε.

Κύριε Υπουργέ, αγαπητοί συνάδελφοι, τι έχει κάνει το πολιτικό σύστημα σε αυτήν τη χώρα! Τι παραμύθι έχει φάει ο ελληνικός λαός! Τι ψέματα! Τι υπερβολές! Όλοι σας! Όλοι όσοι εξυπηρετήσατε την εξουσία τα τελευταία τριάντα χρόνια στην Ελλάδα! Πόσο όμορφα λόγια, που τόσο όμορφα ακούγονται και πόσο κακό έχουν κάνει και συνεχίζουν να κάνουν! Πόση απογοήτευση έχουν φέρει, πόσο θυμό, πόσες αυτοκτονίες! Αρκούσε η αλήθεια. Αρκεί η αλήθεια. Να ακουστεί δυνατά. Να ακουστεί από όλους μαζί. Από όλες τις πτέρυγες μαζί. Να φτάσει ως το πιο απομακρυσμένο χωριό της Ελλάδας, να την ακούσουν οι πολίτες, να την καταλάβουν. Παιχνίδι λέξεων. Λέξεις που χάνουν τον νόημά τους. Αυτή είναι η εμπειρία της Ένωσης Κεντρώων δύο χρόνια τώρα μέσα στην ελληνική Βουλή.

Έχω πει πάρα πολλές φορές από αυτό το Βήμα για την τραγική αποτυχία του εγχώριου πολιτικού συστήματος, για τη φανερή αδυναμία του να σταθεί με αξιοπρέπεια στο ύψος που απαιτούν οι περιστάσεις. Σήμερα, όμως, βρισκόμαστε όλοι και όλες στη δυσάρεστη θέση να το διαπιστώσουμε αυτό με χειροπιαστό τρόπο, να διαπιστώσουμε τα αποτελέσματα αυτής της αποτυχίας.

Με αφορμή, λοιπόν, την τροπολογία με γενικό αριθμό 1411 και ειδικό αριθμό 130, που υπογράφεται από τον Υπουργό της Δικαιοσύνης και φέρει τον άκρως παραπλανητικό τίτλο: «Τροποποιήσεις διατάξεων του Ποινικού Κώδικα», καλούμαστε όλοι σήμερα να τοποθετηθούμε για το εάν είναι δίκαιο και σωστό να ασκείται αυτεπάγγελτη δίωξη σε βάρος όσων προκαλούν σωματικές βλάβες. Αυτό γράφει η τροπολογία.

Ποιος θα μπορούσε να έχει αντίρρηση σε αυτό που αναφέρεται στην τροπολογία; Η δίωξη εναντίον όσων προκαλούν σωματικές βλάβες ακούγεται λογικό πράγμα. Μοιάζει, επίσης, να είναι σωστό, ηθικό και νόμιμο το περιεχόμενο της φράσης «δίωξη όσων προκαλούν σωματικές βλάβες». Παρακάτω, όμως, γράφει «και δίωξη όσων απειλούν» και πιο κάτω γράφει και «δίωξη όσων διαταράσσουν». Και αυτά λογικά μοιάζουν. Και αυτά σωστά ακούγονται.

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, χαλαρώσαμε λίγο πάλι. Σας παρακαλώ πολύ, αν θέλετε, κάντε ησυχία.

Κύριε Σαρίδη, συνεχίστε.

**ΙΩΑΝΝΗΣ ΣΑΡΙΔΗΣ:** Κύριοι συνάδελφοι, όσο λογικές και να ακούγονται οι φράσεις αυτές, όσο στέρεες και ακλόνητες και αν μοιάζουν, τόσο είναι αντίστοιχα και το μέγεθος της αποτυχίας σύσσωμου του εγχώριου πολιτικού συστήματος. Εδώ και πολύ καιρό φωνάζουμε πως οι λέξεις έχουν χάσει το νόημά τους. Αυτό δεν θα μπορούσε παρά να έχει κάποιες συνέπειες.

Να, λοιπόν, οι συνέπειες ποιες είναι: Σήμερα πρέπει οι συνάδελφοι της Συμπολίτευσης να πείσουν τους εαυτούς τους, να πείσουν τους πολίτες, αλλά να πείσουν και εμάς της Αντιπολίτευσης πως η νομοθέτηση της δίωξης όσων προκαλούν σωματικές βλάβες και απειλούν είναι σωστό, είναι δίκαιο, είναι ηθικό, είναι τίμιο. Αυτό δεν είναι καθόλου εύκολο, διότι οι λέξεις αυτές, που χρειάζεστε αυτήν τη στιγμή και θέλετε να τις χρησιμοποιήσετε όντως γι’ αυτό που πραγματικά σημαίνουν, αυτές δυστυχώς για εσάς δεν σας κάνουν σήμερα το χατίρι και δεν θα μεταφέρουν τελικά το μήνυμα που εσείς θέλετε να περάσετε.

Κυρίες και κύριοι συνάδελφοι, οι λέξεις σήμερα δεν απαντάνε, αλλά ρωτάνε ευθέως γιατί έχουμε ανάγκη να νομοθετήσουμε κάτι τέτοιο. Υπήρχε κάποιο κενό στον νόμο μέχρι σήμερα; Δεν προβλέπεται ήδη η δίωξη όσων προκαλούν σωματικές βλάβες; Δεν προβλέπεται η δίωξη όσων απειλούν; Τι μας οδήγησε, λοιπόν, σήμερα εδώ σε αυτό το σημείο στο οποίο βρισκόμαστε;

Για να απαντήσουμε αυτό, θα πρέπει να δώσουμε απάντηση και σε ένα άλλο ερώτημα που θέτει επίμονα η συντριπτική πλειοψηφία του ελληνικού λαού: Γιατί δεν νομοθετούμε την προστασία της πρώτης κατοικίας;

Τι μας εμποδίζει να νομοθετήσουμε όλοι μαζί; Αυτό αναρωτιούνται και κανείς δεν βγαίνει να δώσει μια υπεύθυνη απάντηση. Το γεγονός ότι ο νόμος Κατσέλη ισχύει μέχρι το 2018 καθησυχάζει τους Έλληνες πολίτες, που βιώνουν στην καθημερινότητά τους αυτόν τον Αρμαγεδδώνα.

Εγώ προσωπικά εδώ και μήνες πηγαίνω κάθε μέρα και καταθέτω μια ερώτηση, ενίοτε επίκαιρη ερώτηση, ξανά και ξανά την ίδια. Ρωτούσα τον Υπουργό Δικαιοσύνης να μου πει -και θεωρούσα να βγει δημόσια να μου το πει- πώς έχει προχωρήσει, αν θα πρέπει η πρώτη κατοικία να στηριχθεί, αν αυτός είναι υπεύθυνος γι’ αυτό το πράγμα. Να μου απαντήσει, αν είχε το δικαίωμα.

Μου απάντησε ότι είναι αναρμόδιος ο Υπουργός Δικαιοσύνης. Απάντησε αναρμόδιος γι’ αυτό. Είπε στην απάντηση την οποία λάβαμε από το Υπουργείο «ρωτήστε το Υπουργείο Οικονομικών».

Μα, καλά, κύριε Υπουργέ, όταν εσείς πηγαίνατε και κάνατε συμφωνίες με τις τράπεζες, όταν εσείς βγαίνετε έξω και λέτε ότι εμείς συνεννοηθήκαμε με τις τράπεζες και κάναμε μια προφορική συμφωνία, αυτή καθαυτή η προφορική συμφωνία εξασφαλίζει τους Έλληνες πολίτες;

Ο κ. Κοντονής δήλωσε, λοιπόν, αναρμόδιος να απαντήσει.

Δεν καταλαβαίνετε, κύριε Υπουργέ της Δικαιοσύνης, ότι υπάρχει μια αναντιστοιχία, μια ανακολουθία στις δηλώσεις σας; Πώς είναι δυνατόν, από τη μια πλευρά, να νιώθετε αρμόδιος να διαπραγματευθείτε με τις τράπεζες και να κλείνετε συμφωνίες, τις οποίες ζητάτε από τους Έλληνες να εμπιστευθούν και έπειτα, για το ίδιο θέμα, όταν σας ρωτούμε εδώ, μέσα στην ελληνική Βουλή για το εάν θα πρέπει να κάνουμε νόμο του κράτους αυτή τη συμφωνία, να δηλώνετε αναρμόδιος; Σας φαίνεται λογικό αρμόδιος να κλείνετε προφορικές συμφωνίες, αρμόδιος για να καθησυχάζετε τους πολίτες, αναρμόδιος όμως για να νομοθετήσετε; Είναι λόγια του αέρα και οι πολίτες δεν μπορούν να εμπιστευθούν αυτά τα λόγια.

Κυρίες και κύριοι συνάδελφοι, έχουν δει οι πολίτες και έχουν καταλάβει τι αξία και τι σημασία έδωσε το πολιτικό σύστημα στις γραπτές συμφωνίες, όπως για παράδειγμα, στο Σύνταγμα και έτσι ξέρουν τι να περιμένουν από τις προφορικές συμφωνίες. Ακριβώς αυτός είναι ο λόγος που φτάσαμε σήμερα εδώ, επειδή δεν σας πιστεύουν οι πολίτες, αναγκάζεστε να τους απειλήσετε.

Σήμερα δεν συζητάμε να νομοθετήσουμε τη δίωξη όσων δέρνουν και απειλούν. Σήμερα μας ζητάτε να βάλουμε αστυνομικούς να λύσουν εκείνοι το δικό σας πρόβλημα, το πρόβλημα το οποίο δημιούργησε το πολιτικό σύστημα εδώ και χρόνια. Σήμερα σε ένα νομοσχέδιο που παρουσιάζει ως βασικό του επιχείρημα την ανάγκη αποσυμφόρησης των δικαστηρίων και ενώ η ελληνική κοινωνία ακόμα προσπαθεί να καταλάβει ποιους βγάλαμε από τη φυλακή με τον νόμο του κ. Παρασκευόπουλου, εσείς μας ζητάτε να επαναφέρουμε τα ιδιώνυμα.

Ο μόνος λόγος που αναγκάζεστε να το κάνετε αυτό είναι γιατί αποτύχατε, αγαπητοί συνάδελφοι. Οι Έλληνες έχουν μηδενική εμπιστοσύνη στο πολιτικό τους σύστημα. Αυτό συμβαίνει, όταν οι λέξεις χάνουν το νόημά τους. Και αν αναλογιστούμε την αρχή του σημερινού νομοσχεδίου, δηλαδή το νόημα που διαπνέει τις διατάξεις των βασικών άρθρων του, τότε μπορούμε να κάνουμε και λόγο και για τραγική ειρωνεία.

Σήμερα αναγκαζόμαστε να μιλάμε για αυτό το τίμημα που έχουν χάσει οι λέξεις το νόημά τους σε ένα νομοσχέδιο που προσπαθεί να διορθώσει κάποιες αδικίες, η ουσία και το μέγεθος των οποίων αποτυπώνεται στην αντίφαση και στον παραλογισμό του υφιστάμενου νομικού όρου «ακαταλόγιστοι εγκληματίες». Αυτή η φράση στέκει; Είναι ένας νεοφανής όρος του Ποινικού Δικαίου που θα δημιουργήσει προβλήματα. Ή έχεις το ακαταλόγιστο ή είσαι εγκληματίας. «Ακαταλόγιστος εγκληματίας» δεν υπάρχει. Και όμως, υπάρχει σήμερα στο Ελληνικό Δίκαιο. Έτσι τους αποκαλούμε και έτσι τους συμπεριφερόμαστε.

Η αντίφαση, δηλαδή, δεν είναι μόνο τυπική. Η ανακολουθία δεν είναι απλά γραφειοκρατική, αλλά είναι και ουσιαστική. Όταν καταλογίζεις εγκλήματα σε κάποιον που έχει το ακαταλόγιστο και ενώ είναι βεβαιωμένη η ψυχική του ασθένεια, τότε καθορίζεις και τον τρόπο με τον οποίον θα τον αντιμετωπίσει το δικαστικό και το σωφρονιστικό, αντίστοιχα, σύστημα.

Σήμερα με τα τρία πρώτα κεφάλαια του νομοσχεδίου και τα όσα προβλέπονται στις διατάξεις των άρθρων 1 έως 20, επιχειρούμε να διορθώσουμε αυτή την κατάσταση και μάλιστα, με τη συνδρομή πολύ σοβαρών επιστημόνων, οι οποίοι αναφέρονται και στην αιτιολογική έκθεση.

Κανονικά, λοιπόν, αν νομοθετούσαμε με φυσιολογικό τρόπο, σήμερα θα έπρεπε να μιλάμε αποκλειστικά και μόνο γι’ αυτά τα εικοσιένα άρθρα και για το περιεχόμενό τους και θα είχαμε την ευκαιρία να εξηγήσουμε στους πολίτες τον τρόπο που αντιλαμβανόμαστε όλοι μαζί πώς πρέπει να βρίσκει εφαρμογή η έννοια της ανθρωπιάς στους χώρους των δικαστηρίων και των φυλακών.

Δεν ζούμε, όμως, αγαπητοί συνάδελφοι, σε κανονικούς καιρούς. Τα χρόνια που ζούμε είναι δύσκολα. Έτσι, αντί να διορθώνουμε τα όσα συμβαίνουν στα δικαστήρια και στις φυλακές, ασχολούμαστε με τα όσα φοβόμαστε πως θα γίνονται στα συμβολαιογραφικά γραφεία και κοιτάμε πώς θα στείλουμε περισσότερους στα δικαστήρια και στις φυλακές. Αυτό κοιτάμε. Αυτή είναι η αντίφαση.

Κανένας διάλογος δεν μπορεί να έχει νόημα υπό αυτές τις συνθήκες. Τρανταχτό παράδειγμα το ζήτημα των φαρμακείων. Οι φαρμακοποιοί προειδοποιούν όσους σκοπεύουν να ανοίξουν φαρμακεία πως θα χάσουν τα λεφτά τους.

Κυρίες και κύριοι συνάδελφοι, κάτι δεν πάει καλά με τον τρόπο που νομοθετούμε. Δεν μπορεί να το βλέπει αυτό μόνο η Ένωση Κεντρώων, θα πρέπει να το αντιλαμβάνεστε και εσείς. Δεν μπορεί να μην το καταλαβαίνετε. Είναι φανερό σε όλους. Και αυτό δεν μπορεί παρά να έχει πολύ σοβαρές συνέπειες.

Σήμερα με το άρθρο 22 ισοπεδώνουμε την έννοια του γάμου. Ποια θα είναι η διαφορά στα μάτια του νόμου ανάμεσα στον γάμο και στο σύμφωνο συμβίωσης, όταν από αύριο θα ισχύσει το άρθρο 22; Κατά τη γνώμη μου, καμμία. Η μόνη διαφορά που από εδώ και πέρα θα έχει, θα είναι η ευλογία του Θεού. Σε μια χώρα που το δημογραφικό πρόβλημα αποτελεί πραγματική και ουσιαστική απειλή, εμείς επιλέγουμε να δείξουμε πόσο προοδευτικοί είμαστε με το να κάνουμε όσο πιο εύκολη μπορούμε τη διάλυση της οικογένειας.

Έχουμε κάνει και άλλα πολλά εύκολα πράγματα. Γενικά αυτή η χαλάρωση, αυτή η ευκολία η οποία περιβάλλει τους πυλώνες του ελληνικού έθνους, την οικογένεια δηλαδή και την Εκκλησία, δεν βοηθάει στη διατήρηση της κοινωνικής συνοχής, αγαπητοί συνάδελφοι.

Σας ρωτώ, τι μήνυμα στέλνουμε με το άρθρο 28; Πουθενά αλλού στον κόσμο δεν βρέθηκε κάποιος να αυξήσει το όριο του πότε τα συστατικά της κάνναβης την καθιστούν παράνομη. Όμως, εδώ στην Ελλάδα θα γίνει και αυτό. Απλά είναι ένα θέμα, λέει, υπουργικής απόφασης. Με κοινή υπουργική απόφαση δυο Υπουργών, του Υπουργού Δικαιοσύνης και του Υπουργού Αγροτικής Ανάπτυξης, θα μπορούμε μόνο εμείς εδώ στη χώρα μας να αναπροσαρμόζουμε το ανώτατο επιτρεπτό όριο περιεκτικότητας των ουσιών εκείνων που ξεχωρίζουν τη βιομηχανική από τη φαρμακευτική κάνναβη και τη φαρμακευτική κάνναβη από την παράνομη κάνναβη.

Σύμφωνα με τους νόμους, ζούμε σε μια πάρα πολύ προοδευτική χώρα. Στα χαρτιά αυτή η χώρα είναι πολύ μπροστά, πολύ μοντέρνα. Δυστυχώς, όμως, η απόσταση από την πραγματικότητα δεν θα μπορούσε να είναι μεγαλύτερη. Απόδειξη αποτελεί η σιωπή.

Ποιους αφορά η τροπολογία με γενικό αριθμό 1386 και ειδικό 120 που προβλέπει την αντικατάσταση των διατάξεων μεταβατικού χαρακτήρα του άρθρου 72 του Κώδικα Φορολογίας; Γιατί προχωράτε στις αιφνιδιαστικές αυτές αλλαγές που προβλέπονται για τους Έλληνες δικαστές στα άρθρα 33 και 36; Πώς είναι δυνατόν να πιστεύετε πως χωρίς να έχετε διαβουλευτεί κανέναν, χωρίς να έχετε συζητήσει με τους ίδιους τους δικαστές, θα έχουν θετικό αποτέλεσμα οι αλλαγές που προσπαθείτε να επιβάλετε στο δικαστικό σύστημα;

Αντί να σχολιάζετε ως πολίτης τις αποφάσεις και αντί, κύριε Υπουργέ, να τους προκαλείτε σε έναν αγώνα αντοχής, ίσως θα έπρεπε να επιδιώκετε τον διάλογο μαζί τους. Δεν μπορείτε να επικαλεστείτε το γεγονός πως είστε πολίτης, κύριε Υπουργέ, όποτε και σε ό,τι σας βολεύει, και παράλληλα να παρουσιάζεστε ως ειδικός, ως γνώστης, ως Υπουργός για να πείσετε για αυτά που λέτε τους πολίτες, όποτε επίσης σας βολεύει.

Κυρίες και κύριοι συνάδελφοι, η προσπάθεια της Ένωσης Κεντρώων να αντιμετωπίζει κάθε νομοσχέδιο με αντικειμενικό και ψύχραιμο τρόπο γίνεται καθημερινά όλο και πιο δύσκολη, πιστέψτε με. Αυτό συμβαίνει γιατί συνειδητοποιούμε πως συμπεριφέρεστε σαν να μη νιώθετε καμμία ανάγκη να απολογηθείτε, λες και δεν έχετε κανένα μερίδιο ευθύνης, που δεν μπορούν ούτε τα στελέχη σας να αποφασίσουν αν θα πρέπει να συμμετέχουν στις αντιδράσεις κατά των πλειστηριασμών ή να ψηφίσουν υπέρ της βίας.

Έχετε οχυρωθεί πίσω από τη δικαιολογία πως οι προηγούμενοι έκαναν χειρότερα, για να δικαιολογήσετε μέχρι και τη βία, λες και αυτό αρκεί στους πολίτες για να συνεχίσουν να ανέχονται αυτές τις συμπεριφορές. Είσαστε ασυνεπείς και ανακόλουθοι. Η τροπολογία για τον καθορισμό των αντικειμενικών αξιών το αποδεικνύει αυτό περίτρανα.

Με τροπολογία της τελευταίας στιγμής, χωρίς καμμία απολύτως ευκαιρία να τη συζητήσουμε στο ελληνικό Κοινοβούλιο, αιφνιδιάζοντας τους πάντες, προχωράτε σε μια απόφαση που είναι βέβαιο πως στο μέλλον θα δημιουργήσει πολλά προβλήματα, ενώ μέχρι τότε η καθυστέρηση που προκαλείται με αυτή σας την απόφαση μόνο ζημιά θα κάνει σε όλους, και στους ιδιοκτήτες και στην αγορά των ακινήτων.

«Παρών» στο νομοσχέδιο από την Ένωση Κεντρώων επί της δήθεν αρχής του νομοσχεδίου. Η ιστορία θα κρίνει εσάς, τους άλλους και εμάς για όσα κάνατε, για όσα δεν κάνατε, για τα ψέματα που είπατε, αλλά κυρίως για τις αλήθειες που δεν είπατε.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαρίδη. Ήταν ο μόνος που μίλησε λιγότερο από τον χρόνο του.

Ολοκληρώνουμε με τον κ. Δανέλλη από το Ποτάμι με τους ειδικούς αγορητές. Βλέπω ήδη τρεις Υπουργούς να είναι εδώ. Οπότε θα δώσω τον λόγο στους Υπουργούς να αιτιολογήσουν τις τροπολογίες τους, στον κ. Σκουρλέτη, στην κ. Παπανάτσιου και στον κ. Ξανθό. Μετά θα εισέλθουμε στη λίστα των ομιλητών. Θα μιλήσουν περίπου δύο με τρεις ομιλητές. Έχει ζητήσει τον λόγο ο κ. Αμυράς.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, πριν τους ομιλητές θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Πριν τους ομιλητές; Αφού αναπτύξουν τις τροπολογίες τους οι Υπουργοί;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αφού τελειώσουν οι συνάδελφοι τις εισηγήσεις τους.

**ΠΡΟΕΔΡΕΥΩΝ (Μάριος Γεωργιάδης):** Άρα, τώρα αμέσως θα πάρετε τον λόγο εσείς, πριν ξεκινήσουν οι Υπουργοί.

**ΓΕΩΡΓΙΟΣ ΑΜΥΡΑΣ:** Θα κάνετε την ομιλία σας την κανονική;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ένα μέρος.

**ΠΡΟΕΔΡΕΥΩΝ (Μάριος Γεωργιάδης):** Έχει ζητήσει τον λόγο και ο κ. Αμυράς ως Κοινοβουλευτικός Εκπρόσωπος. Οπότε θα μπούμε στη διαδικασία με δύο, τρεις ομιλητές από τη λίστα, θα παρεμβάλλονται κάποιοι Υπουργοί και κάποιοι Κοινοβουλευτικοί Εκπρόσωποι, για να μπορέσουμε να έχουμε ομαλά τη διαδικασία.

Κύριε Δανέλλη, έχετε τον λόγο για δεκαπέντε λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επί ορισμένων από τις τροπολογίες θα αναφερθώ στη δευτερολογία μου. Όμως, πριν αναφερθώ στο νομοσχέδιο, θα ήθελα να κάνω δύο σχολιασμούς. Ο πρώτος έχει σχέση με τη μεθοδολογία.

Κύριε Υπουργέ, η κατά κόρον χρησιμοποιούμενη αυτή μεθοδολογία κατά το παρελθόν δεν έπρεπε να συνεχιστεί από εσάς. Είναι κατανοητό ότι κάποιες φορές η τυπολατρία δεν πρέπει να ξεπερνάει την ουσία και την πραγματικότητα και τις ανάγκες τις. Όμως, η κατάχρηση αυτής της μεθοδολογίας που γίνεται τον τελευταίο καιρό -και σήμερα και χθες την έχουμε μπροστά μας- νομίζω ότι σας αδικεί. Αδικεί τα θέματα, τα οποία αντιμετωπίζετε με αυτό τον τρόπο, αδικεί εσάς και αδικεί, βεβαίως, τον Κοινοβουλευτισμό και τον τρόπο με τον οποίο νομοθετούμε. Αυτή την κακή κοινοβουλευτική πρακτική του παρελθόντος δεν είχατε κανένα λόγο να την υιοθετήσετε.

Να σας πω σε σχέση με την πολυσυζητημένη τροπολογία για την προστασία των συμβολαιογράφων κατά την εκτέλεση των καθηκόντων τους. Φαντάζεστε ότι το περιεχόμενο των αντεγκλήσεων που προηγήθηκαν ή αυτές που θα ακολουθήσουν θα ήταν το ίδιο αν, ακολουθώντας την κανονική διαδικασία νομοθέτησης, είχαμε ακρόαση των ίδιων των άμεσα ενδιαφερομένων εδώ; Φαντάζομαι ότι δεν θα ήταν έτσι. Άρα, σας αδικεί κατάφωρα αυτή η μεθοδολογία. Και μπορούσατε να την έχετε αποφύγει. Διότι την εκκρεμότητα αυτή δεν τη μάθαμε χθες και προχθές, ώστε όντως να έχει τον χαρακτήρα του κατεπείγοντος που έπρεπε σήμερα, αφού είναι η τελευταία ημέρα νομοθέτησης του χρόνου, να καλύψουμε αυτή την πραγματική ανάγκη. Λάθος, λοιπόν.

Σε σχέση τώρα με την ουσία αυτής της τροπολογίας. Εγώ τη χαιρετίζω, διότι δεν είναι δυνατόν σε μια ευνομούμενη ώριμη δημοκρατία, στην οποία βεβαίως θέλουμε να ανήκουμε και θεωρούμε ότι ανήκουμε, να υπάρχουν στη δημόσια ζωή αυτά τα φαινόμενα άσκησης ακραίας βίας. Είναι αδιανόητο. Όπως είναι αδιανόητο να προβαίνει κανείς σε συμψηφισμούς. Γιατί μπροστά στην απαίτηση της αντιμετώπισης του όλου ή του τίποτε, μοιραία οδηγείστε στο τίποτε. Χωρίς συμψηφισμούς, λοιπόν, από αυτό εδώ το Βήμα έλεγα χθες, μιλώντας ως Κοινοβουλευτικός Εκπρόσωπος στο νομοσχέδιο για τον Ελληνικό Διαστημικό Οργανισμό, ότι δεν είναι δυνατόν να ανεχόμαστε άλλο την κλιμάκωση της βίας στα ελληνικά πανεπιστήμια.

Χθες συνέβη αυτό που συνέβη στο ΠΑΜΑΚ. Και είχα αναφερθεί σε αυτό που είχε συμβεί την περασμένη εβδομάδα. Νομίζω ότι είναι πια υπερώριμες οι συνθήκες για να έχουμε την ουσιαστική αλλαγή του νόμου περί ασύλου στα ανώτατα εκπαιδευτικά ιδρύματα, διότι κατάφωρα δεν καλύπτουμε αυτά που υποτίθεται ότι ο νομοθέτης προέβλεπε τριάντα, σαράντα χρόνια πριν, όταν όντως υπήρχε ανάγκη, με αυτά που σήμερα συμβαίνουν.

Αναφέρθηκα, επίσης, στους σύγχρονους Ρομπέν των φτωχών, στον «Ρουβίκωνα», όπου το θράσος τους πια -το «δώσε θάρρος στον χωριάτη» εδώ είναι στην ακραία του μορφή- το βλέπουμε μπροστά μας να εξελίσσεται. Από τα δημόσια κτήρια πήγαμε στα σούπερ μάρκετ για να αποδώσουν έτσι την εργατική δικαιοσύνη. Έτσι νομίζουν ότι μπορούν να κάνουν και να αποκαταστήσουν το κράτος και τις υπηρεσίες του. Και βεβαίως, χθες τους είδαμε και στο Αγρίνιο. Αρχίζουν να εξαπλώνονται.

Για όλα αυτά πρέπει, όπως αντιμετωπίζουμε σήμερα -και πολύ σωστά- τα φαινόμενα βίας -που κάποιοι έχουν στήσει καριέρες ή προσπαθούν να χτίσουν δεύτερες καριέρες- στα συμβολαιογραφεία και οφείλουμε να το αντιμετωπίσουμε αυτό, έτσι πρέπει να το αντιμετωπίσουμε και στα πανεπιστήμια, κατ’ εξοχήν αλλά και οπουδήποτε αλλού στη δημόσια ζωή.

Και να πω και κάτι στους συναδέλφους μου της Αντιπολίτευσης. Νομίζω ότι το δικαίωμα στην εξέλιξη, στην αλλαγή, είναι αδιαπραγμάτευτο, γιατί είναι νόμος, νόμος ο οποίος δεν επιδέχεται εξαιρέσεων. Είναι νόμος της φύσης. Το ίδιο ισχύει και στην πολιτική. Αλίμονο, εάν δεν εξελίσσεται ένα πολιτικό κόμμα στις αντιλήψεις του, στον τρόπο αντιμετώπισης ζητημάτων, εάν δεν έχει μία δυναμική που ακολουθεί τη νέα πραγματικότητα που έχουμε να αντιμετωπίσουμε.

Άρα, εγώ θεωρώ ότι είναι και δικαίωμα και υποχρέωση του κυβερνώντος κόμματος να εξελιχθεί, να εξελίξει τις θέσεις του και τον τρόπο με τον οποίο αντιμετωπίζει κομμάτια της πραγματικότητας μας. Και νομίζω ότι δεν είναι προωθητικό για κανένα και κυρίως για τη χώρα και την κοινωνία, ιδιαίτερα σ αυτήν εδώ την κρίσιμη στιγμή, το σταυροδρόμι της εξόδου μας ή της παραμονής μας σε όλα αυτά που χαρακτηρίζουν τη ζωή αυτού του τόπου, το να δίνουμε μάχες με όρους παρελθόντος. Δεν είναι προωθητικό! Πρέπει να συνεννοηθούμε, λοιπόν, για να δούμε την πραγματικότητα έτσι έως έχει. Και η συμφιλίωση με την πραγματικότητα είναι υποχρέωση όλων μας και προϋπόθεση –το ξαναλέω- για να γυρίσουμε σελίδα.

Τώρα, επί του νομοσχεδίου, εάν σκοπός της ποινής, όπως γράφει ο περίφημος Ιταλός ποινικολόγος Τσεζάρε Μπεκαρία δεν είναι η εκδίκηση, αλλά ο σωφρονισμός αυτού που διέπραξε το αδίκημα, με άλλα λόγια η ειδική πρόληψη, δηλαδή το να αποτρέψει το συγκεκριμένο άτομο από το να εγκληματήσει ξανά, τότε σίγουρα η ποινή που θα του επιβληθεί είναι αναγκαίο να έχει έναν εξαγνιστικό, καθαρτικό χαρακτήρα, δηλαδή να παίξει ένα ρόλο νουθέτησης και όχι να φορτίζεται με το στοιχείο της εκδίκησης, γιατί τότε πια η τιμωρία παύει να είναι ποινή.

Δεν πρέπει να ξεχνάμε ότι τιμωρία στα αρχαία ελληνικά σημαίνει σε πρώτη σημασία βοήθεια, αρωγή, συνδρομή. Και συνδρομή παραμένει και με την έννοια της ποινής, εφόσον συμβάλλει στον επανθρωπισμό του εγκληματία. Και νομίζω πως σ’ αυτό το πλαίσιο σκέψης κινείται ο κύριος κορμός του συζητούμενου νομοσχεδίου για τα μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής. Πρόκειται για ένα σχέδιο νόμου που εντάσσεται στη φιλελευθεροποίηση του σωφρονιστικού μας συστήματος, τροποποιώντας το θεσμικό πλαίσιο ποινικής μεταχείρισης των αδικοπραγούντων ψυχικά ασθενών ατόμων και συγκεκριμένα τα άρθρα 38 έως 41 και 69 και 70 του Ποινικού Κώδικα.

Δεδομένου ότι η ποιότητα μιας δημοκρατίας καθορίζεται από τον τρόπο αντιμετώπισης και διαχείρισης των κοινωνικών μειονοτήτων και δεδομένου ότι το παρόν αποτελεί ένα δικαιωματικό νομοσχέδιο, εμείς, το Ποτάμι, δεν θα μπορούσαμε επί της αρχής να μην το στηρίξουμε, παρά τις όποιες αδυναμίες του.

Η προτεινόμενη δέσμη μέτρων έχει ως βασικό άξονα την άρση του διλήμματος: ασφάλεια ή ελευθερία; Οι αλλαγές συγκεκριμένων άρθρων του Ποινικού Κώδικα, στις οποίες προαναφέρθηκα, εξανθρωπίζουν το πλαίσιο των κυρώσεων, καθώς απελευθερώνουν μέσα και πόρους για την ανάπτυξη εναλλακτικών λύσεων παρακολούθησης αυτών των ατόμων στην κοινότητα, με περιορισμό της φύλαξης προς όφελος της θεραπείας και της ψυχοκοινωνικής αποκατάστασης. Με απλά λόγια, κομβικό ρόλο κατέχει η αποασυλοποίηση των ψυχικά ασθενών με παραβατική συμπεριφορά.

Σε ό,τι αφορά τη χώρα μας δεν θα πρέπει να κρυβόμαστε πίσω από το δάχτυλό μας. Οι ψυχικά ασθενείς στιγματίζονται ανεξαρτήτως παραβατικότητας ή όχι. Η ψυχική νόσος αποτελεί κοινωνικό στίγμα ακόμα και στις μέρες μας, ενώ συχνά συνδέεται αυθαίρετα με την παραβατικότητα. Ο τρόπος, που όχι μόνο το σωφρονιστικό, αλλά και το ποινικό μας σύστημα αντιμετωπίζουν τον ψυχικά ασθενή με παραβατική συμπεριφορά, μπορεί να λειτουργήσει και αντίστροφα. Μπορούν να αλλάξουν τον τρόπο με τον οποίο η κοινωνία αντιλαμβάνεται την ψυχική νόσο, αλλά κυρίως μπορούν να βοηθήσουν την ομαλή επανένταξη τέτοιων ανθρώπων στην κοινωνία.

Οι γενικές, στιγματικές ή και αναχρονιστικές αναφορές που καταργούνται με το παρόν νομοσχέδιο είναι το ελάχιστο που μπορούμε να κάνουμε ως χώρα εν έτει 2017, αργώντας σχεδόν επί εβδομήντα χρόνια.

Εκεί έγκειται και η επιβεβλημένη τροποποίηση της νομοθετικής ρύθμισης των άρθρων 69 και 70 του Ποινικού Κώδικα, καθώς αποτελεί προϋπόθεση για τη μεταβολή της κατ΄αρχάς άποψης για τον επικίνδυνο ψυχικά ασθενή. Μιας άποψης που συχνά ενισχύεται από τα μέσα μαζικής επικοινωνίας και γι’ αυτόν τον λόγο είναι και τόσο κυρίαρχη στην κοινωνία.

Όλο το στοίχημα της παρούσας δέσμης ρυθμίσεων του πρώτου μέρους είναι η μεταβολή της θέσης για τον ψυχικά ασθενή, από τον επικίνδυνο δράστη για τον κοινωνικό ιστό σε ασθενή-φορέα δικαιωμάτων και υποχρεώσεων σε κοινωνικό επίπεδο.

Ο Έλιοτ γράφει στα «Τέσσερα κουαρτέτα»: «Οι φράσεις της προηγούμενης χρονιάς, ανήκουν σε προηγούμενη πια γλώσσα και οι καινούργιες φράσεις περιμένουν τη νέα φωνή».

Στην περίπτωσή μας δεν μιλάμε για την προηγούμενη χρονιά, αλλά για το διάστημα από το μακρινό 1950 μέχρι σήμερα. Άρα, οι σημαντικές μεταβολές στη χρησιμοποιούμενη ορολογία, με την επιλογή όρων που να είναι συμβατοί με τα πορίσματα της Ψυχιατρικής επιστήμης και την αποφυγή του γλωσσικού έστω στιγματισμού, καθώς και ο τρόπος νομικής έκφρασης αναφορικά με τους ψυχικά ασθενείς πρέπει να δίνουν απόλυτα προτεραιότητα στην προστασία της προσωπικότητας και της αξιοπρέπειας των πασχόντων προσώπων. Αυτό ήταν κάτι το επιβεβλημένο. Διότι, δεν νοείται σήμερα να ισχύουν ακόμη οι διατάξεις που παραπέμπουν στη ζοφερή και πρωτόγονη κατάσταση των ψυχιατρείων, με όλη αυτήν την αναχρονιστική ορολογία περί λήψης μέτρων, στείρωσης, λοβοτομής κ.λπ. στο θεραπευτήριο. Δεν νοείται στις μέρες μας -το είπα αυτό και στη συζήτησή μας στην επιτροπή- να αναγκάζεται εισαγγελέας του Αρείου Πάγου να παραγγέλνει ακόμη τη διενέργεια έρευνας, προκειμένου να διαπιστώσει αν νόμιμα και σωστά εκατόν είκοσι πέντε ψυχικά ασθενείς παραμένουν για δεκαετίες σε δημόσια ψυχιατρεία ως μη έχοντες καταλογισμό. Δεν νοείται να μην γνωρίζουμε για αυτούς τους ανθρώπους σήμερα αν έχει αλλάξει η κατάσταση υγείας τους ή αν μπορούν να ενταχθούν στην κοινωνία.

Μέχρι σήμερα για τα άτομα με παραβατική συμπεριφορά που απαλλάσσονται από την ποινή τους λόγω ψυχικών ή διανοητικών διαταραχών, ο εγκλεισμός σε ψυχιατρείο ήταν μονόδρομος για τους δικαστές. Παρέμεναν έγκλειστα επ’ αόριστον, χωρίς να έχουν πρόσβαση σε στοιχειώδη δικαιώματα των κρατουμένων, όπως παραδείγματος χάριν η άσκηση έφεσης ή η λήψη άδειας, χωρίς να έχουν ούτε και τα δικαιώματα των ασθενών. Με καθυστέρηση, λοιπόν, με το νομοθέτημα αυτό η ελληνική πολιτεία προσαρμόζεται σε εξελίξεις σε διεθνές και ευρωπαϊκό επίπεδο, όπως αποτυπώνονται σε θεμελιώδη κείμενα υπεράσπισης των δικαιωμάτων του ανθρώπου.

Στο νομοσχέδιο εισάγεται σαφώς το πρωτείο της θεραπείας, έναντι της φύλαξης. Απονέμονται παράλληλα δικονομικές εγγυήσεις στο άτομο και ταυτόχρονα καθιερώνεται ένα διαβαθμισμένο σύστημα ψυχιατρικής παρακολούθησης σε κλειστές και ανοιχτές δομές ψυχικής υγείας Ο παρωχημένος μακροχρόνιος εγκλεισμός σε ασυλικές μονάδες καταργείται και στη θέση του θεσπίζονται σύγχρονα μέτρα, με στόχο το θεραπευτικό αποτέλεσμα, ταυτόχρονα με την ασφάλεια των ίδιων των ψυχικά ασθενών, αλλά βεβαίως και των τρίτων.

Δύο κριτικές παρατηρήσεις, ωστόσο. Πρώτον, δυστυχώς, η Ελλάδα σε πολλές περιπτώσεις αλλάζει τους νόμους, χωρίς να αλλάζει την πραγματικότητα, στην οποία αναφέρονται.

Δεύτερον, η εφαρμογή αυτού του νέου προοδευτικού πλαισίου για τους πρώην ακαταλόγιστους επιβάλλει τη δομική αλλαγή συντονισμού και λειτουργίας τόσο των ψυχιατρικών μονάδων μεταξύ τους -ενδονοσοκομειακών και εξωνοσοκομειακών- όσο και στην ουσιαστική συνεργασία δικαστικού και ψυχιατρικού συστήματος.

Φαντάζομαι ότι ο συναρμόδιος Υπουργός, ο κ. Ξάνθος, κύριε Κοντονή -ο οποίος είναι και εδώ- επειδή τον διακρίνουν ανάλογες αγωνίες και ευαισθησίες, προετοιμάζει ή έχει προετοιμάσει σε σημαντικό βαθμό -γιατί αλλιώς είναι κενό γράμμα αυτό που συζητάμε- το δημόσιο σύστημα υγείας να παρέχει τις αυξημένης ανάγκης υπηρεσίες, για να υποστηρίξει αυτό το οποίο σήμερα συζητάμε. Διότι, αν η πρακτική εφαρμογή του νόμου καθυστερήσει, λόγω έλλειψης κατάλληλων υποδομών σε κάποιες περιπτώσεις ή και των ειδικών, που απαιτούνται για την πραγματοποίηση των θεραπευτικών μέτρων, θα είναι δώρον-άδωρον η ψήφιση του.

Για την πλήρη εφαρμογή, λοιπόν, και για το ξεδίπλωμα των αρετών μιας τέτοιας προσέγγισης σ’ αυτήν την ειδική ομάδα ασθενών είναι απαραίτητη η θεσμική και υλικοτεχνική υποδομή.

Από τα λοιπά άρθρα θα αναφερθώ επιλεκτικά σε ένα-δύο, όπως στο άρθρο 22, που αφορά το συναινετικό διαζύγιο και φαινομενικά το απλοποιεί. Κρίναμε από την πρώτη κιόλας συνεδρίαση της επιτροπής ότι ίσως δημιουργηθεί κίνδυνος μη αυτόματης αναγνώρισης του συναινετικού διαζυγίου από τα άλλα κράτη-μέλη της Ευρωπαϊκής Ένωσης, μιας και στον Κανονισμό 2201/2003 απαιτείται η ρητή αναφορά, όπως την έχουμε στον Κανονισμό, των όρων «δικαστήριο» και «απόφαση». Θα πρέπει πάντα να μας ενδιαφέρει, όταν νομοθετούμε εδώ, η απόλυτη εναρμόνιση και ισχύς των όποιων ρυθμίσεων εισάγουμε και βεβαίως, σε πανευρωπαϊκό επίπεδο.

Από ό,τι γνωρίζω, και στις χώρες-πρότυπα, όπως η Γερμανία, η Γαλλία, η Μεγάλη Βρετανία αλλά και οι ΗΠΑ, το διαζύγιο κάθε είδους, απαγγέλλεται με αμετάκλητη δικαστική απόφαση, ώστε το γεγονός να περιβληθεί με τη φερεγγυότητα και τη σοβαρότητα, που του αρμόζει, αλλά και για να διασφαλιστούν οι σχετικές προϋποθέσεις και τα δικαιώματα των επιμέρους μερών, όπως είναι και η δυνατότητα άσκησης ενδίκων μέσων.

Η αναφορά σας πως η διαδικασία, ανάλογη με αυτήν που εισάγουμε, ισχύει σε χώρες, όπως η Εσθονία, Λετονία, Λιθουανία, Ισπανία και η Ρουμανία, θα σας πω ότι ισχύει, βεβαίως, αλλά δεν ξέρω αν μπορεί να μας καθησυχάσει σε σχέση με την πιθανή αμφισβήτηση από άλλες χώρες αυτών των αποφάσεων.

Επιπλέον, είχαμε παρατηρήσει ότι ναι μεν, το διαζύγιο βγαίνει νωρίτερα με αυτήν τη διαδικασία και πως ό,τι απλοποιεί τα πράγματα είναι προφανώς μια θετική μεταρρύθμιση και θα πρέπει να την υποστηρίζουμε, όμως θα πρέπει να ξαναδούμε εάν το κόστος είναι βαρύτερο για τους πολίτες, δεδομένης της απαίτησης των δύο δικηγόρων. Δηλαδή, όταν μιλάμε για συναινετικό, αυτή η απαίτηση θα μπορούσε να μην υπάρχει. Βεβαίως, αυτό δεν θα ευχαριστήσει το σώμα των δικηγόρων. Όμως, για να πάμε μπροστά, όπως είπαμε, πρέπει να φύγουμε από κάθε έννοια συντεχνιασμού και βεβαίως, το δημόσιο γενικό συμφέρον είναι υπεράνω των επιμέρους ομάδων.

Κυρίες και κύριοι συνάδελφοι, κλείνοντας, το εγχείρημα του κυρίως μέρους του συζητούμενου νομοσχεδίου, είναι να συνδεθούν οι εξελίξεις της επιστήμης της ψυχικής υγείας με τη συχνά άτεγκτη λειτουργία της δικαιοσύνης σε μια νέα επιστημονικά τεκμηριωμένη, ανθρωποκεντρική κουλτούρα.

Η πραγματική πρόκληση, αλλά και η δικλείδα για την ορθή αντιμετώπιση του ζητήματος έγκειται στο εάν θα εξασφαλίζεται η αληθινή ψυχιατρική περίθαλψη των ασθενών, που τέλεσαν άδικες πράξεις, με τρόπο που σέβεται τον άνθρωπο-ασθενή και παράλληλα, προστατεύει την κοινωνία, μειώνοντας την υποτροπή, δηλαδή με τρόπο αποτελεσματικό.

Νομίζω ότι θα συμφωνήσουμε όλοι πως, αν ακόμη και με ορισμένες ορατές αδυναμίες στο πρώτο κεφάλαιο, από το οποίο τιτλοφορήθηκε όλο το σχέδιο νόμου, επιχειρείται να γκρεμιστεί έστω και ένα μικρό κομμάτι αυτού του τείχους αδιαφορίας γύρω από το ευαίσθητο θέμα της αποασυλοποίησης των ψυχικά ασθενών παραβατών, οφείλουμε να το στηρίξουμε.

Θα συμφωνήσουμε ότι απομένει πολλή δουλειά, ώστε οι νέες ρυθμίσεις να μην μείνουν στα χαρτιά. Όμως, δεν μπορεί κανείς να είναι αντίθετος σ’ αυτές τις ρυθμίσεις, που κλείνουν ένα χάσμα εβδομήντα χρόνων. Υποχρέωση όλων μας είναι να ξαναδούμε κάποια πράγματα με διαφορετικό μάτι, γιατί η πρόκληση της υπέρβασης των ελλείψεων, των αντιστάσεων, της αδράνειας και των κοινωνικών προκαταλήψεων σε τέτοια ζητήματα ταμπού, ζητήματα που προκαλούν αδικαιολόγητα φόβο στην κοινωνία και υποδαυλίζονται συχνά από ανεύθυνα μέσα μαζικής ενημέρωσης, παραμένει στις μέρες μας πιο επίκαιρη από ποτέ.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δανέλλη.

Ολοκληρώθηκε ο κύκλος των ειδικών αγορητών.

Έχει ζητήσει τον λόγο για μια μικρή τοποθέτηση ο κ. Κοντονής. Πόσο χρόνο θέλετε, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μπορεί να χρειαστεί να επεκταθώ, οπότε θα το λάβετε υπόψιν σας στην πρωτολογία μου στη σημερινή διαδικασία.

**ΠΡΟΕΔΡΕΥΩΝ (Μάριος Γεωργιάδης):** Ωραία. Θα ξεκινήσει ο κύριος Υπουργός. Ο χρόνος του θα καθοριστεί ανάλογα και ίσως χρειαστεί να εξαντλήσει τον χρόνο της πρωτομιλίας του.

Πριν ξεκινήσει ο κύριος Υπουργός, θα ήθελα να πω ότι έχει τεθεί το αίτημα ονομαστικής ψηφοφορίας από το Κομμουνιστικό Κόμμα Ελλάδος. Καταλαβαίνω ότι το χρονικό περιθώριο δεν είναι επί της διαδικασίας. Δηλαδή, όποτε θέλετε, μπορείτε να το καταθέσετε το έγγραφο. Απλώς, θα παρακαλούσα να γίνει όσο το δυνατόν συντομότερα, για να μπορούν να κάνουν έναν προγραμματισμό και οι υπόλοιπες Κοινοβουλευτικές Ομάδες με τη σειρά τους. Είναι η τελευταία μέρα και κάποιοι από τους Βουλευτές θέλουν να αποχωρήσουν. Οπότε, επειδή είναι και η τελευταία μέρα για τις γιορτές, παρακαλούμε όσο το δυνατόν συντομότερα να φέρετε το επίσημο έγγραφο.

Ελάτε, κύριε Υπουργέ, έχετε τον λόγο. Θα σας δώσω όλο το χρόνο που δικαιούστε. Από εκεί και πέρα, εάν διακόψετε, θα κρατήσουμε τον χρόνο για μετά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, πολύ σωστά επισημάνθηκε από ορισμένους εισηγητές ότι η σημερινή συζήτηση στην Ολομέλεια δεν κυριαρχείται από όσα πρέπει να λεχθούν σχετικά με το υπό κρίση σχέδιο νόμου, αλλά από μια τροπολογία, η οποία δημιουργεί μια προσθήκη στο άρθρο 334 του Ποινικού Κώδικα.

Στην αρχή της συνεδρίασης τοποθετήθηκα επί του θέματος αυτού και θεωρώ ότι έδωσα διευκρινίσεις, κυρίως όσον αφορά στη λανθασμένη αντίληψη ορισμένων συναδέλφων ότι η παράγραφος 3, όπως έρχεται στην τροπολογία, είναι μια νέα εξ ολοκλήρου νέα νομοθετική παρέμβαση της Κυβέρνησης. Νομίζω ότι αυτό διευκρινίστηκε. Οι συνάδελφοι, οι οποίοι είχαν μια επιφύλαξη και μια άρνηση σχετικά με τη συγκεκριμένη τροπολογία, θεωρώ ότι κατάλαβαν -άλλο αν δεν το λένε- ότι δεν πρόκειται περί νομοθετικής ρυθμίσεως εν όλω, διότι αυτή η παράγραφος υπήρχε στον Ποινικό Κώδικα.

Γι’ αυτό, λοιπόν, ζήτησα από τον κύριο Πρόεδρο να μοιραστεί σε όλους τους συναδέλφους η υφιστάμενη διάταξη. Επρόκειτο περί μιας προσθήκης, η οποία προστατεύει τους συμβολαιογράφους, που πλέον δεν ασκούν τα καθήκοντά τους κατά τη διαδικασία της αναγκαστικής εκτέλεσης, δηλαδή κατά τον πλειστηριασμό μόνο σε δημόσιο χώρο, αλλά μπορούν να τα ασκήσουν και σε ιδιωτικό σ’ αυτή την περίπτωση. Και καθιστά, όπως στην πρώτη περίπτωση, έτσι και σε αυτή το αδίκημα αυτεπαγγέλτως διωκόμενο. Αν διαφωνούμε επ’ αυτών που λέω, σας παρακαλώ επ’ αυτών, που λέω να μου πείτε την διαφωνία σας.

Βλέπω, κύριε Γκιόκα, ότι κουνάτε το κεφάλι σας.

**ΙΩΑΝΝΗΣ ΓΚΙΟΚΑΣ:** Θα μιλήσω. Βεβαίως.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Διότι κάτι περισσότερο απ’ αυτό που σας είπα μόλις τώρα και που σας το είπα και το πρωί, η Κυβέρνηση δεν κάνει. Αν, δε, βάλετε τα άρθρα του Ποινικού Κώδικα, αυτό που υπήρχε και αυτό που θα ψηφίσουμε τώρα, θα δείτε, πέραν πάσης αμφιβολίας, ότι αυτό που σας λέω ισχύει κι όχι κάτι περισσότερο. Άλλωστε, επ’ αυτών που λέω τώρα, ήταν και η τοποθέτηση του Κοινοβουλευτικού σας Εκπροσώπου, του κ. Παφίλη, και νομίζω ότι εδόθησαν οι απαραίτητες εξηγήσεις.

Θέλω να πω κάτι, το οποίο είναι ανάγκη να ακουστεί.

Κυρίες και κύριοι συνάδελφοι, η Κυβέρνηση εδώ και περίπου δέκα μήνες νομοθέτησε ότι οι πλειστηριασμοί δεν θα διενεργούνται μόνο με φυσικό τρόπο στα ειρηνοδικεία, αλλά θα διενεργούνται και ηλεκτρονικά.

Θέλω να σας πω, όπως το είχα πει και τότε, ότι αυτή η διαδικασία των ηλεκτρονικών πλειστηριασμών είναι μια απολύτως θετική διαδικασία, την οποία έπρεπε να είχε νομοθετήσει η Βουλή πριν είκοσι χρόνια, όταν όλες οι χώρες του κόσμους, τουλάχιστον της Ευρώπης, εκινούντο προς αυτή την κατεύθυνση για πολλούς λόγους.

Κυρίες και κύριοι συνάδελφοι, ιδίως οι δικηγόροι, θυμόμαστε τι καταστάσεις επικρατούσαν στους πλειστηριασμούς. Σας λέω ότι στην αρχή αυτής της πορείας οι πλειστηριασμοί γίνονταν στους δήμους, στα δημοτικά καταστήματα. Εκεί οποιοσδήποτε μπορούσε να εμφανιστεί και να πλειοδοτήσει στη διαδικασία εκείνη. Θυμάστε, κύριοι συνάδελφοι, τι τραγικές καταστάσεις για την έννομη τάξη ελάμβαναν χώρα, με ακόμα-ακόμα και την παρουσία μελών του υποκόσμου, οι οποίοι τρομοκρατούσαν υποψήφιους πλειοδότες να μην λάβουν μέρος στον πλειστηριασμό και τελικά να εκπλειστηριάζονται ακίνητα για το τίποτα. Τα θυμάστε αυτά.

Αυτή την παθογένεια προσπάθησε να διορθώσει η Κυβέρνηση του ΠΑΣΟΚ, νομίζω, νομοθετώντας τη διαδικασία στα ειρηνοδικεία με κλειστές προσφορές.

Ήταν μια προσπάθεια, να αποκλειστούν οι άνθρωποι του υποκόσμου, που σας είπα, και που όλοι βλέπαμε. Είχε καλή προαίρεση δηλαδή, αυτή η προσπάθεια.

Δυστυχώς, όμως, και αυτή ήταν αλυσιτελής. Γιατί; Διότι με τις κλειστές προσφορές δεν υπήρχε η δυνατότητα να επανέλθει κάποιος πλειοδότης και τελικά, πού κατέληγε όλη αυτή η διαδικασία; Ένα ακίνητο να εκπλειστηριάζεται κατά κυριολεξία για ένα κομμάτι ψωμί. Δηλαδή, για παράδειγμα, σας λέω ότι ένα ακίνητο είχε μια εμπορική αξία 50.000 ευρώ και τελικά, ο πλειστηριασμός κατέληγε, με την καλύτερη προσφορά, στις 5.000 ή 15.000 ευρώ.

Είναι, λοιπόν, πρώτα και κύρια υποχρέωση μας -και αυτό έκανε η Κυβέρνηση με το νόμο με τους ηλεκτρονικούς πλειστηριασμούς- αυτόν τον πολίτη, ο οποίος βρίσκεται σε δεινή θέση, σε δύσκολη θέση, να βλέπει να εκπλειστηριάζεται ένα κινητό ή ακίνητο της περιουσίας του, να τον προστατεύσουμε.

Η προστασία δεν είναι να μην γίνονται πλειστηριασμοί, κύριοι συνάδελφοι. Το λέω σε όλους. Η προστασία είναι η διαδικασία του πλειστηριασμού να είναι διαφανής, να υπάρχει έλεγχος σ’ αυτή τη διαδικασία και τελικά να καταλήγει στο μέγιστο δυνατό εκπλειστηρίασμα.

Η διαδικασία, λοιπόν, του ηλεκτρονικού πλειστηριασμού αυτά τα πράγματα τα διασφαλίζει. Διασφαλίζει και τον έλεγχο και τη διαφάνεια και την απόλυτη συμμετοχή περισσοτέρων πλειοδοτών με αυτόν τον εύκολο τρόπο, που δεν χρειάζεται ούτε καν η μετακίνηση κάποιου, για να πάρει μέρος στον πλειστηριασμό, ούτως ώστε να επιτευχθεί το μέγιστο δυνατό εκπλειστηρίασμα.

Αν συμφωνούμε σ’ αυτά, κύριοι συνάδελφοι, νομίζω ότι δεν χρειάζεται να πούμε κάτι περισσότερο από το ότι οι ηλεκτρονικοί πλειστηριασμοί ήρθαν για να πετύχουμε αυτά, που σας περιέγραψα και τίποτα άλλο.

Όλα αυτά που αναφέρονται, ότι οι ηλεκτρονικοί πλειστηριασμοί γίνονται για να μην μπορούν κάποιοι να διαλύουν τους φυσικούς και να μην δημιουργούνται έκνομες καταστάσεις, αυτά, κυρίες και κύριοι συνάδελφοι, θα τα ακούει κάποιος μετά από μερικά χρόνια και θα γελάει. Διότι εμείς, δεν νομοθετούμε μόνο για το τώρα, νομοθετούμε για μια διάρκεια ετών και χωρίς το βάρος παρόμοιων καταστάσεων. Και αυτή είναι η ευθύνη μας απέναντι στην κοινωνία και απέναντι στους πολίτες.

Δεύτερον, αναφερθήκαμε εδώ πάρα πολλές φορές σχετικά με την προστασία της πρώτης κατοικίας. Και πάλι εδώ, κυρίες και κύριοι συνάδελφοι, τα γεγονότα και η πραγματικότητα βοά, διότι άκουσα βαριές κουβέντες από τον εισηγητή του ΚΚΕ.

Να σας πω, λοιπόν -και να σας ξαναθυμίσω- ότι η Κυβέρνηση από τα πρώτα νομοσχέδια, τα οποία έφερε προς ψήφιση και κατέστησαν νόμοι του κράτους, ήταν η προστασία της πρώτης κατοικίας. Αυτό τίθεται υπό αμφισβήτηση; Διότι ακούστηκε από κάπου ότι δεν υπάρχει πλαίσιο προστασίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Υπήρχε αυτό, Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Αθανασίου, με διακόπτετε και δεν κάνετε καθόλου καλά.

Αφού, όμως, με διακόπτετε, θα σας πω τι υπήρχε. Υπήρχε μέχρι 31-12-2014 ο νόμος και έκτοτε δεν υπήρχε τίποτα. Όταν παραλάβαμε εμείς, δεν υπήρχε κανένα πλαίσιο προστασίας, γι’ αυτό ακριβώς...

**ΧΑΡΑΛΑΜΠΟΣ ΑΘΑΝΑΣΙΟΥ:** Από το 2010.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν είναι έτσι ακριβώς.

Κύριε Αθανασίου, εγώ σέβομαι όλους τους συναδέλφους το ίδιο.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν αντιδικούμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας παρακαλώ, μη με διακόπτετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν σας διέκοψα, σας διόρθωσα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ξέρετε, λοιπόν, ότι είχαν ξεκινήσει εκείνο το περιβόητο εικοσαήμερο, από 1ηςμέχρι 25 Ιανουαρίου, που έγιναν οι εκλογές, πλειστηριασμοί πρώτης κατοικίας σε όλη την Ελλάδα. Και τότε, δικαίως φωνάζαμε εμείς: «Κανένα σπίτι στα χέρια τραπεζίτη!» Το φωνάζαμε και είμαστε περήφανοι που το φωνάζαμε, γιατί εμείς, πρώτα και κύρια, προστατέψαμε την πρώτη κατοικία από τέτοιες καταστάσεις.

Και νομοθετήσαμε, κυρίες και κύριοι συνάδελφοι, πάνω σ’ αυτό το ζήτημα.

Τι είπαμε με τον νόμο Σταθάκη; Ότι πλέον οποιοσδήποτε πολίτης δεν μπορεί να εξυπηρετήσει το στεγαστικό του δάνειο, που αφορά πρώτη κατοικία, έχει τη δυνατότητα να απευθυνθεί στη δικαιοσύνη, να κριθεί ότι δεν μπορεί και να εξαιρεθεί όλων των δυσμενών μέτρων και εξελίξεων αυτής της διαδικασίας. Έγιναν αυτά; Υπάρχει κάποιος που να το αμφισβητεί; Κανένας.

**ΓΕΩΡΓΙΟΣ ΓΕΩΡΓΑΝΤΑΣ:** Εγώ, όταν ανέβω.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν αμφισβητείτε τον νόμο, τι να πω;

Αυτή ήταν η κατάσταση και η χρονική αλληλουχία. Σας ξαναλέω και πάλι ότι ο δικός σας νόμος σταμάτησε να ισχύει στις 31-12-2014 και το ξέρετε πολύ καλά. Δεν είχατε πάρει κανένα μέτρο περαιτέρω…

**ΓΕΩΡΓΙΟΣ ΓΕΩΡΓΑΝΤΑΣ:** Ο νόμος Κατσέλη δεν υπήρχε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, ο νόμος Κατσέλη, κύριε συνάδελφε. Σας λέω για την ad hoc προστασία της πρώτης κατοικίας. Δεν καταλαβαίνετε ελληνικά; Εμείς εντάξαμε την προστασία της πρώτης κατοικίας στον νόμο Κατσέλη με την τροποποίηση Σταθάκη. Αυτά δεν τα καταλαβαίνετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Εξαιρούσαμε χρέη στο δημόσιο.

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν τα καταλαβαίνετε. Δεν πειράζει.

Σας λέμε, λοιπόν, ποια ήταν η κατάσταση και δεν νομίζω ότι κανένας…

**ΓΕΩΡΓΙΟΣ ΑΜΥΡΑΣ:** Λήγει τώρα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, ούτε λήγει τώρα, κύριε συνάδελφε. Λήγει 31-12-2018, δηλαδή έχουμε μπροστά μας ένα ολόκληρο έτος. Και έχει πει ο Πρωθυπουργός κατ’ επανάληψη ότι η Κυβέρνηση αυτό το ζήτημα το εξετάζει και το επανεξετάζει και όταν δει ότι μπορεί να προκύψει πρόβλημα, θα το λύσει νομοθετικά. Το έχει πει ο Πρωθυπουργός και δεν νομίζω ότι χρειάζεται να πω εγώ τίποτα περισσότερο επ’ αυτού.

Η Κυβέρνηση, λοιπόν, είχε νομοθετήσει την προστασία της πρώτης κατοικίας για στεγαστικά δάνεια, τα οποία είχαν λάβει συμπολίτες μας, συνάνθρωποί μας, που ξαφνικά με την έναρξη της κρίσης βρέθηκαν να μην μπορούν να τα εξυπηρετήσουν. Επαναλαμβάνω: Στεγαστικά δάνεια πολιτών, που πήραν από τις τράπεζες.

Γι’ αυτό και το σύνθημα «κανένα σπίτι στα χέρια τραπεζίτη» επαναλαμβάνω ότι εμείς -πείτε το όσες φορές θέλετε- το αποδεχόμαστε απολύτως. Όποιος θέλει, ας το λέει. Γιατί το λέμε και τώρα. Η προστασία της πρώτης κατοικίας, της λαϊκής κατοικίας, είναι για εμάς πρώτο και κύριο ζητούμενο και γι’ αυτό την προστατεύουμε απολύτως.

Κυρίες και κύριοι συνάδελφοι, είχε πει ποτέ η Κυβέρνηση, ή είχε προτείνει κάποιος, ότι από τους πλειστηριασμούς πρέπει να εξαιρεθούν ιδιωτικά χρέη;

**ΣΠΥΡΙΔΩΝΑΣ ΛΑΠΠΑΣ:** Δεν μπορεί να γίνει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ούτως ή άλλως, δεν μπορεί να γίνει, κύριε Λάππα. Σωστά το λέτε.

Κυρίες και κύριοι συνάδελφοι, αν ένας έμπορος έχει ένα χρέος στον προμηθευτή του, μετά από μία μακρά δικαστική διαδικασία, διότι αυτό το βγάζουν από τον λογαριασμό, ο οποίος πλέον έχει στα χέρια του εκτελεστό τίτλο, θα τον υποχρεώσουμε να μην εκτελέσει την απόφαση και να καταστραφεί και ο ίδιος οικονομικά; Υπάρχει κάποιο νομικό πεδίο, στο οποίο να στηρίζεται μία τέτοια απόφαση;

Ένας εργαζόμενος, κυρίες και κύριοι συνάδελφοι, ο οποίος έχει απαίτηση έναντι του εργοδότη του ούτε αυτός θα κάνει πλειστηριασμό για να εισπράξει τα δεδουλευμένα; Ούτε αυτός; Θα προστατευτεί και αυτή η κατάσταση; Ακόμα και αν έχει πρώτη κατοικία ο εργοδότης. Θα τον προστατεύσει ποιος; Αυτά είναι παραδείγματα, που τα ζούμε οι δικηγόροι κάθε ημέρα.

Μία σύζυγος, η οποία διεκδικεί από τον σύζυγό της διατροφή των παιδιών ούτε αυτή θα φτάσει στον πλειστηριασμό να εισπράξει τα χρήματα τα οποία ανάγονται στη διατροφή και τη ζωή των τέκνων; Τίποτα; Κανένας; Τι ωραία! Αυτή θα είναι η έννομη τάξη στη χώρα.

Επομένως, όσοι μας λένε ότι εμείς αφήνουμε ανοιχτά πεδία, να σας πω ότι αυτό το πεδίο των ιδιωτικών διαφορών ούτε χρήζει προστασίας ούτε μπορεί να προστατευτεί.

Να σας πω και κάτι. Το είπα στην αρχή, αλλά ορισμένοι το ξεπέρασαν. Δεν μου λέτε, κυρίες και κύριοι συνάδελφοι: Έχετε εσείς υπόψη σας, αυτή την περίοδο, που ορισμένοι έρχονται στα ειρηνοδικεία και παριστάνουν τους αγανακτισμένους και διαμαρτυρόμενους, εκείνη την ώρα στο ειρηνοδικείο ή στο γραφείο του συμβολαιογράφου να βγαίνει σε πλειστηριασμό καμμία πρώτη κατοικία, λαϊκή κατοικία από στεγαστικό δάνειο δανειολήπτη τράπεζας;

Διότι, σας λέμε ότι εμείς έχουμε συστήσει παρατηρητήριο και παρακολουθούμε έναν προς έναν τους πλειστηριασμούς και δεν υπάρχει κανένας. Ποιοι πλειστηριασμοί γίνονται; Κυρίες και κύριοι συνάδελφοι, πριν δέκα μέρες εκπλειστηριάστηκε ακίνητο δανείου –προσέξτε τα νούμερα- 1.450.000 ελβετικών φράγκων, με ηλεκτρονικό πλειστηριασμό. Και κάτω από το γραφείο της συμβολαιογράφου υπήρχαν διαμαρτυρόμενοι πολίτες, οι οποίοι ζητούσαν να μην διενεργηθεί ο ηλεκτρονικός αυτός πλειστηριασμός.

Να τους συγχαρούμε; Σας ερωτώ, κύριοι συνάδελφοι. Εκπλειστηριαζόταν ακίνητο για το οποίο ο δανειολήπτης έλαβε δάνειο 1.450.000 ελβετικά φράγκα, πρώτη κατοικία, -η οποία δεν εμπίπτει στην προστασία του νόμου, διότι ξέρετε ότι η προστασία κλιμακώνεται μέχρι 280.000 ευρώ για οικογένεια με τρία παιδιά- και υπήρχαν στο γραφείο της συμβολαιογράφου διαμαρτυρόμενοι, για να προστατεύσουν τον «φτωχό» αυτό άνθρωπο, ο οποίος είχε φτιάξει μια ωραία βίλα, με πισίνα στην Κηφισιά και υποτίθεται ότι έπρεπε να προστατευτεί και ζητούσαν να μην συνεχιστεί ο πλειστηριασμός.

Πείτε μου: Έχει καμμία σχέση με το κίνημα προστασίας της πρώτης κατοικίας, της λαϊκής κατοικίας, αυτό που σας λέω; Και πείτε μου, λοιπόν, εσείς που διαμαρτύρεστε σχετικά: Έγινε κανένας πλειστηριασμός -όχι με ηλεκτρονικό τρόπο- με φυσικό τρόπο, στο ειρηνοδικείο, που να αφορά πρώτη κατοικία και λαϊκή κατοικία και επιδίδεστε σε αυτές τις εκφράσεις;

Εγώ περιμένω να μου πείτε: «Έγινε πλειστηριασμός για τον τάδε δανειολήπτη για στεγαστικό δάνειο, τότε, εκεί, για πρώτη κατοικία, λαϊκή κατοικία.» Καμμία, κυρίες και κύριοι συνάδελφοι, -και το λέω αυτό, για να το ακούσει ο ελληνικός λαός- διαδικασία δεν υπήρξε ενώπιον υπαλλήλων πλειστηριασμού, γι’ αυτό που λέμε πρώτη κατοικία και λαϊκή κατοικία.

Κάνετε και κάτι άλλο, το οποίο είναι χειρότερο αυτού που λέω. Διότι κάποιοι μπορεί να έχουν άγνοια και μπορεί πολλοί από αυτούς που προστρέχουν, δήθεν, να διαμαρτυρηθούν, να μην γνωρίζουν. Ποιοι πλειστηριασμοί διενεργούνται; Δεν αναφέρομαι σε αυτούς που δεν ξέρουν, τα συγκροτήματα Τύπου και κυρίως το συγκρότημα του κ. Μαρινάκη, ο οποίος έβγαζε κάθε τρεις και λίγο περιπτώσεις και διαψεύδοντο, μία προς μία, από το Υπουργείο Δικαιοσύνης. Δεν αφορούσε καμμία την πρώτη κατοικία και λαϊκή κατοικία. Οι περισσότερες ήταν ιδιωτικά χρέη. Γίνεται κάτι άλλο, το οποίο, ξαναλέω, είναι χειρότερο. Επειδή ακριβώς δεν υπάρχει κανένας πλειστηριασμός, ορισμένοι αναφέρθηκαν σε κατασχέσεις.

Ξέρετε, κυρίες και κύριοι συνάδελφοι -για όσους δεν είναι νομικοί- άλλο η κατάσχεση και άλλο ο πλειστηριασμός. Και μάλιστα, αναφέρθηκαν σε κατασχέσεις, που διενεργούν δημόσιοι λειτουργοί, κατά την έννοια του νόμου και στο πλαίσιο των καθηκόντων. Διότι και εδώ θα σας ρωτήσω: Για πείτε μου εδώ στη Βουλή, που μας ακούνε όλοι, μας ακούει και ο ελληνικός λαός: Εκ μέρους του δημοσίου και ασφαλιστικών ταμείων έφτασε κάποια κατάσχεση σε πλειστηριασμό; Διότι εμείς δεν έχουμε υπόψη μας. Αν έχετε εσείς, πείτε μας.

Αλλά το να προσπαθείτε να δημιουργήσετε κλίμα, λέγοντας ότι γίνονται κατασχέσεις για ένα θέμα, που αφορά πλειστηριασμούς, τότε αυτό είναι λαθροχειρία. Και μάλιστα σκόπιμη, για να παραπλανηθούν κάποιοι οι οποίοι δεν καταλαβαίνουν τη διαφορά κατάσχεσης και πλειστηριασμού, ενώ αυτοί που τα λένε, τα ξέρουν πολύ καλά. Η κατάσχεση είναι το πρώτο βήμα της αναγκαστικής εκτέλεσης, η οποία καταλήγει στον πλειστηριασμό και μεσολαβούν δεκάδες άλλες πράξεις, από ανακοπές, μέχρι διορθώσεις κ.λπ. ακόμα και συμβιβασμοί. Και αυτές οι πράξεις μπορεί να μην οδηγήσουν ποτέ σε πλειστηριασμό.

Εδώ, λοιπόν, κυρίες και κύριοι συνάδελφοι, θα μπορούσε να διορθωθεί ένα λάθος που έγινε στην αρχή και να παραδεχθούν κάποιοι ότι δεν το είχαν εκτιμήσει σωστά. Να το πουν με παρρησία. Δεν είναι κακό. Στον κοινοβουλευτικό διάλογο συμβαίνουν.

Εγώ προηγουμένως είπα ότι θα προβώ σε διόρθωση. Αναφέρομαι στον εισηγητή του ΚΚΕ. Είχε δίκιο γι’ αυτό που είπε. Το αναγνώρισα. Αναγνωρίστε, όμως, και εσείς. Το αναγνώρισα διότι ακούσαμε, διασταυρώσαμε στοιχεία και το είπαμε με παρρησία. Πείτε, όμως, και εσείς ότι την πάθατε. Να το πείτε. Μην το πείτε έτσι όπως σας το λέω εγώ.

**ΙΩΑΝΝΗΣ ΓΚΙΟΚΑΣ:** Θα μιλήσουμε, κύριε Κοντονή. Μην προτρέχετε.

**ΠΡΟΕΔΡΕΥΩΝ (Μάριος Γεωργιάδης):** Κύριε Γκιόκα, σας παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εντάξει θα μιλήσετε.

Εκλάβατε το σύνολο της διάταξης ως τροπολογία και δεν διαπιστώσατε ότι η μόνη προσθήκη αφορά την προστασία των συμβαιολογράφων, οι οποίοι πλέον διενεργούν ηλεκτρονικούς πλειστηριασμούς στο γραφείο τους.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, επειδή έχετε και δευτερολογία, εάν θέλετε να βοηθήσετε ως προς τον χρόνο.

Ευχαριστώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τελειώνω με αυτό.

Αυτοί οι άνθρωποι, οι οποίοι προστατεύονταν από το νόμο για τη διαδικασία στα ειρηνοδικεία, δεν πρέπει να προστατευθούν με τον ίδιο τρόπο, χωρίς να προσθέσουμε κάτι περισσότερο ή λιγότερο ή να αφαιρέσουμε κάτι, και με την ίδια διαδικασία και με την ίδια πρόβλεψη στο γραφείο τους;

**ΙΩΑΝΝΗΣ ΓΚΙΟΚΑΣ:** Δεν κάνετε αυτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Γκιόκα, σας λέω ότι κάνουμε αυτό.

Και σας είπα ότι είμαι και στη διάθεση σας και ιδιαιτέρως, να μου θέσετε κάποια ζητήματα.

**ΙΩΑΝΝΗΣ ΓΚΙΟΚΑΣ:** Όχι ιδιαιτέρως, δημοσίως.

**ΠΡΟΕΔΡΕΥΩΝ (Μάριος Γεωργιάδης):** Μην ανοίγετε διάλογο, παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας είπα ότι μπορώ να σας ακούσω, ακόμα και εκτός διαδικασίας.

Αυτό το οποίο νομοθετεί η Κυβέρνηση σήμερα είναι η επέκταση της προστασίας των συμβολαιογράφων και μάλιστα, η προστασία αυτή να γίνεται αυτεπαγγέλτως. Αυτό νομοθετούμε. Έτσι ακριβώς είναι η διαδικασία στα ειρηνοδικεία, που ισχύει από το 1950.

**ΙΩΑΝΝΗΣ ΓΚΙΟΚΑΣ:** Δεν είναι έτσι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα μου το πείτε και θα σας ακούσω.

Κυρίες και κύριοι συνάδελφοι, δεν θα πω κάτι περισσότερο, γιατί ήδη έχω κάνει κατάχρηση. Είπα ότι θα μιλήσω λιγότερο, κύριε Πρόεδρε. Ήθελα, όμως, για άλλη μία φορά να ακουστούν αυτά τα πράγματα.

Και σε τελευταία ανάλυση, ζήτησα απ’ όσους αντιδράτε να εμείνετε σε μία κριτική για τη διάταξη αυτή. Δυστυχώς ,από τα άλλα κόμματα, εκτός του ΚΚΕ, ακούστηκαν άλλοι ισχυρισμοί. Ακούστηκε ότι θα έπρεπε να επεκταθεί και στα πανεπιστήμια και αλλού. Είναι ένας διάλογος ανοιχτός. Ιδίως σε ορισμένα ζητήματα πρέπει να ληφθούν μέτρα.

Εκείνο, όμως, που θα ήθελα να πω είναι να μην αναφέρεστε, ιδίως από τη Νέα Δημοκρατία, σας παρακαλώ στο θέμα των τροπολογιών κατά αυτόν τον τρόπο. Διότι, να σας θυμίσω ότι στις 24 Δεκεμβρίου του 2014 είχατε εισάγει ένα νόμο, ο οποίος περιελάμβανε 68 άρθρα. Και ξέρετε σε πόσα κατέληξε; Κατέληξε σε 128 άρθρα και σε μία νομιμοποίηση πράξης νομοθετικού περιεχομένου.

Γίνεται μία κριτική από τα άλλα κόμματα της ελάσσονος Αντιπολίτευσης, ότι, μην παίρνετε ως παράδειγμα μία κακή πρακτική, που γινόταν τα προηγούμενα χρόνια. Εγώ, όμως, σας καλώ να μου πείτε ποια από τις τροπολογίες, τις οποίες φέρνει η Κυβέρνηση, δεν έχει τον χαρακτήρα του κατεπείγοντος και να το συζητήσουμε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Προς ενημέρωση του Σώματος, θέλω να πω ότι έχει κατατεθεί επίσημα για ονομαστική ψηφοφορία το έγγραφο από την Κοινοβουλευτική Ομάδα του ΚΚΕ. Οπότε αντίστοιχα, ενημερώστε και εσείς τις Κοινοβουλευτικές σας Ομάδες.

Όπως είπα, θα δώσω τον λόγο στους τρεις Υπουργούς να αναπτύξουν αυτή τη στιγμή τις τροπολογίες. Θα πρέπει να ανοίξουμε και τη λίστα των ομιλητών, γιατί περιμένετε όλοι υπομονετικά.

Μετά από τους τρεις Υπουργούς θα ανοίξουμε τη λίστα των ομιλητών. Θα μιλάνε δύο ομιλητές και κατόπιν δύο-τρεις Υπουργοί, για να μπορέσουμε να διεξαχθεί ομαλά η διαδικασία. Η λίστα έχει βγει.

Τον λόγο έχει ο κύριος Υπουργός.

Έχετε τρία λεπτά για να αναπτύξετε την τροπολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να αναφερθώ σε δύο τροπολογίες. Η πρώτη είναι με γενικό αριθμό 1413 και ειδικό 132 και αφορά το θέμα της χρηματοδότησης των κομμάτων. Με τη συγκεκριμένη τροπολογία δίνεται η δυνατότητα ανώνυμων κουπονιών μέχρι 15 ευρώ ονομαστικής αξίας και σε σύνολο, ως πηγή τρόπου χρηματοδότησης, 75.000 ή το 4% της κρατικής χρηματοδότησης.

Όπως θα γνωρίζετε, το 2014 είχαν απαγορευτεί τα ανώνυμα κουπόνια. Εμείς ήρθαμε σε συνεννόηση με την GRECO, η οποία λειτουργεί στο πλαίσιο του Συμβουλίου της Ευρώπης και ασχολείται με τα θέματα του μαύρου χρήματος και της διαφθοράς. Η χώρα μας ήταν υπό επιτήρηση, γνωρίζετε για ποιους λόγους. Το πολιτικό σύστημα είχε κακές σχέσεις με το μαύρο χρήμα. Σήμερα δεν ισχύει αυτή η επιτήρηση. Προσαρμοζόμαστε, λοιπόν, με αυτές τις ρυθμίσεις σε ό,τι ισχύει στην υπόλοιπη Ευρώπη.

Προσωπικά, θα σας έλεγα ότι πιστεύω ότι είναι υποχρέωση ενός δημοκρατικού πολιτεύματος η διασφάλιση της κρατικής χρηματοδότησης, είναι στοιχείο δημοκρατίας. Δεν πιστεύω σε κόμματα παραρτήματα οικονομικών συμφερόντων.

Η δεύτερη τροπολογία είναι η με γενικό αριθμό 1416 και ειδικό 135, που αφορά την Ελευσίνα. Ο Δήμος Ελευσίνας έχε μία μεγάλη πρόκληση μπροστά του να ανταποκριθεί στην πολύ τιμητική γι’ αυτόν επιλογή που έγινε, να είναι πολιτιστική πρωτεύουσα της Ευρώπης. Αντιλαμβάνεστε ότι αυτό σημαίνει διάφορα πολύ συγκεκριμένα καθήκοντα. Δίνουμε, λοιπόν, τη δυνατότητα στον φορέα, που θα ασχοληθεί με τα ζητήματα της οργάνωσης της πολιτιστικής πρωτεύουσας να προσλάβει κατά παρέκκλιση των κείμενων διατάξεων είκοσι συμβασιούχους ως μέγιστο αριθμό και να έχει και τη δυνατότητα αποσπάσεων.

Είναι μια μεγάλη ευκαιρία για τη δυτική Αττική, όχι μόνο για το τι θα γίνει τη συγκεκριμένη περίοδο, που η πόλη θα είναι πολιτιστική πρωτεύουσα, αλλά για να γίνουν πράγματα, τα οποία θα συνιστούν μεγάλες παρεμβάσεις, οι οποίες θα αλλάξουν συνολικά το τοπίο σε αυτήν την πολύπαθη περιοχή.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

Τέλος, θα ήθελα να κάνω ένα σχόλιο, κύριε Παπαθεοδώρου, γιατί είδα το πρωί ότι σχολιάσατε την ευχετήρια κάρτα που έστειλε το Υπουργείο Εσωτερικών.

Κατ’ αρχήν, θα περίμενα από έναν πανεπιστημιακό ευρυμαθή να μην έχει μια τόσο στενή και φορμαλιστική προσέγγιση στα πράγματα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Είναι πρωτομαγιάτικη κάρτα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Η συγκεκριμένη κάρτα δεν είναι πρωτομαγιάτικη κάρτα. Είναι μια ζωγραφιά του Τζουζέπε Πελίτσα, ενός Ιταλού ζωγράφου, που συμβολίζει τη μετάβαση από τον 19ο στον 20ο αιώνα, δηλαδή, ξεκίνημα σε μια νέα εποχή. Αυτό νομίζω ότι είναι τελείως επίκαιρο με το ξεκίνημα μιας νέας χρονιάς. Εμείς θεωρούμε ότι το 2018, πράγματι μπορεί να είναι μια αφετηρία νέων εξελίξεων, για να οδηγηθούμε σε ένα καλύτερο μέλλον γι’ αυτόν τον πολύπαθο τόπο και τον λαό του.

Και του χρόνου, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Και του χρόνου, κύριε Υπουργέ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό.

Τον λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εισάγουμε τροπολογία σχετικά με μία εκκρεμή διάταξη του ν.4387 για τους τίτλους κτήσης.

**ΜΑΥΡΟΥΔΗΣ ΒΟΡΙΔΗΣ:** Ποιες εισηγείστε; Τι νούμερο έχουν;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Είναι πολλές…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Α, το νούμερο δεν το έχω.Μια έχουμε μόνο από το Υπουργείο. Αφορά την καταβολή ασφαλιστικών…

(Θόρυβος στην Αίθουσα)

Eίναι η τροπολογία με αριθμό 1403. Με αυτή την τροπολογία ρυθμίζουμε έναν χώρο απασχόλησης προβληματικό, που πολλές φορές υπέκρυπτε εξαρτημένη εργασία, αλλά εμφανιζόταν ως τίτλος δαπανών για την επιχείρηση, που απασχολούσε τους εργαζόμενους αυτούς.

Σε άλλες περιπτώσεις, βεβαίως, αφορούσε πραγματική απασχόληση, που δεν υπέκρυπτε εξαρτημένη εργασία. Τα όρια ήταν λίγο δυσδιάκριτα. Σχετίζεται με μια διάταξη για τους τίτλους κτήσης ή αποδείξεις δαπανών κατά άλλη έννοια, που ρύθμιζε εγκύκλιος του Υπουργείου Οικονομικών και διέφευγε της κοινωνικής ασφάλισης, αλλά και των πραγματικών όρων αμοιβής και εργασίας για όσους παρείχαν στην πραγματικότητα εξαρτημένη εργασία.

Έχει συμβεί το εξής σε πολλές περιπτώσεις: Μια επιχείρηση που παρείχε σε στελέχη της μισθό 8.000 ευρώ έλεγε «πάρτε τα 8.000 ευρώ ως μισθό και τα 2.000 ως απόδειξη δαπανών κάθε μήνα». Τέτοια συνέβαιναν και άλλα πολλά.

Αυτό δεν μπορούμε να το επιτρέπουμε. Συμβαίνει και στις χειρότερες περιπτώσεις. Και το ακόμα πιο δυσμενές για τους απασχολούμενους και έχει τεθεί μάλιστα, σε μια συζήτηση με αφορμή επερώτηση, στην οποία απήντησα: Κανονικά με μισθωτή εργασία οι απασχολούμενοι εμφανίζονταν σαν να είναι απασχολούμενοι με τίτλο κτήσης.

Αυτό δεν μπορούμε να το επιτρέψουμε και γι’ αυτό το λόγο, με αυτή τη ρύθμιση, ξεκαθαρίζεται το τοπίο των υποχρεώσεων στην καταβολή ασφαλιστικών εισφορών, βεβαίως, αλλά λειτουργεί και ερμηνευτικά και για θέματα απασχόλησης ατόμων με εξαρτημένη εργασία. Είμαι βέβαιος ότι θα διευθετηθεί στην εφαρμογή της σχετικής διάταξης και το εργασιακό τοπίο.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ πολύ, κύριε Υπουργέ.

Η Υφυπουργός κ. Παπανάτσιου έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα ήθελα στην αρχή να ξεκινήσω με τις δυο τροπολογίες, τις οποίες δεν έχουμε καταθέσει στην επιτροπή.

**ΜΑΥΡΟΥΔΗΣ ΒΟΡΙΔΗΣ:** Δεν έχουν κατατεθεί στην επιτροπή;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στην επιτροπή. Έχουν κατατεθεί εδώ στην Ολομέλεια. Τις άλλες δυο τις έχουμε συζητήσει στην επιτροπή, όμως, θα αναφερθώ και σε εκείνες.

Αφορά την τροπολογία με γενικό αριθμό 1410 και ειδικό αριθμό 129. Πρόκειται για την αναστολή του φόρου υπεραξίας ακινήτων. Με την προτεινόμενη διάταξη παρατείνεται έως και την 31η Δεκεμβρίου 2018 η αναστολή της εφαρμογής του φόρου υπεραξίας από τη μεταβίβαση ακίνητης περιουσίας, με επαχθή αιτία, όπως ορίζεται στο άρθρο 41 του Κώδικα Φορολογίας Εισοδήματος, για λόγους ενίσχυσης της αγοράς ακινήτων σε μια κρίσιμη περίοδο για την ανάκαμψη της ελληνικής οικονομίας, ενόψει της σκοπούμενης αναπροσαρμογής των αντικειμενικών αξιών ακινήτων. Ίσχυε μέχρι 31-12-2017 και απλά, την παρατείνουμε για ένα χρόνο.

Το δεύτερο άρθρο της ίδιας τροπολογίας αφορά τις ένσημες ταινίες καπνού. Στο πλαίσιο της γενικότερης προσπάθειας για την καταπολέμηση του λαθρεμπορίου και της φοροδιαφυγής ή φοροαποφυγής η Κυβέρνησή μας προχώρησε στα τέλη του 2016 στην ανάθεση της εκτύπωσης των ένσημων ταινιών φορολογίας καπνού στην Τράπεζα της Ελλάδος, η οποία αποτελεί ένα διεθνώς πιστοποιημένο φορέα.

Η Τράπεζα της Ελλάδας, ήδη από την 1-1-2017 και κατ’ αποκλειστικότητα από την 1-2-2017, προχώρησε με επιτυχία στην εκτύπωση των νέων ταινιών φορολογίας καπνού, οι οποίες ενσωματώνουν προηγμένη τεχνολογία και αποτελούν ένα ακόμα σημαντικό βήμα στον αγώνα κατά του λαθρεμπορίου. Με την παρούσα διάταξη ρυθμίζεται η διαδικασία εξόφλησης της Τράπεζας της Ελλάδος για την παραγωγή των ένσημων ταινιών φορολογίας καπνού του έτους 2017.

Η δεύτερη τροπολογία με γενικό αριθμό 1321 αφορά την τροποποίηση διατάξεων του Κώδικα του ΦΠΑ. Προβλέπεται με τις προτεινόμενες διατάξεις της παραγράφου 1 ότι εξακολουθούν να εφαρμόζονται μέχρι τις 30 Ιουνίου 2018 οι μειωμένοι συντελεστές ΦΠΑ για τα νησιά Λέρο, Λέσβο, Κω, Σάμο και Χίο, καθώς πρόκειται για νησιά των ανατολικών συνόρων της χώρας, που συνεχίζουν να πλήττονται από την προσφυγική κρίση.

Με τις προτεινόμενες διατάξεις της παραγράφου 2 ορίζεται η εφαρμογή μειωμένου συντελεστή 13% στην παροχή υπηρεσιών από οίκους ευγηρίας, εφόσον δεν απαλλάσσονται από τις διατάξεις της παραγράφου 1 του άρθρου 22 του Κώδικα ΦΠΑ. Πρόκειται δηλαδή, για οίκους ευγηρίας, μονάδες φροντίδας ηλικιωμένων, που λειτουργούν ως ιδιωτικές επιχειρήσεις παροχής στέγασης και φιλοξενίας υπερηλίκων και ηλικιωμένων. Η προτεινόμενη διάταξη έχει ως στόχο την ενίσχυση ατόμων, που ανήκουν σε ευαίσθητη ομάδα πληθυσμού, που χρήζουν ιδιαίτερης μεταχείρισης και θα πρέπει να αντιμετωπίζονται με προσοχή και ευαισθησία στα πλαίσια της φορολογικής δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, θα χρειαστώ τουλάχιστον άλλα τρία λεπτά, για να αναφερθώ και στο άρθρα 46, αναφορικά με τις αντικειμενικές αξίες. Έχει ενσωματωθεί στο νομοσχέδιο. Είναι η τροποποίηση του άρθρου 41 του ν.1249/82, με το οποίο ορίζεται ο τρόπος προσδιορισμού της φορολογητέας αξίας των ακινήτων. Καθιερώνεται ένας τρόπος προσδιορισμού των αντικειμενικών τιμών ακινήτων πιο αμερόληπτος και αντικειμενικός, με στόχο την προστασία των δημοσιονομικών, αλλά και των κοινωνικών συμφερόντων της χώρας.

Μετά από τριάντα πέντε χρόνια, είναι πλέον απαραίτητο να αναθεωρηθεί ο τρόπος συγκρότησης των τοπικών επιτροπών, λαμβάνοντας υπόψη τις εξελίξεις, που έχουν συμβεί στο ενδιάμεσο στο ζήτημα της αποτίμησης της αξίας των ακινήτων.

Προβλέπεται νέος τρόπος συγκρότησης των τοπικών επιτροπών, με τη συμμετοχή υπαλλήλων των κτηματικών υπηρεσιών της Γενικής Γραμματείας Δημόσιας Περιουσίας, της Ανεξάρτητης Αρχής Δημοσίων Εσόδων και των αρμόδιων υπηρεσιών των δήμων.

Θεσμοθετείται η συμμετοχή εκπροσώπων των αρμόδιων φορέων της αγοράς, δηλαδή συμβολαιογράφων, εκπροσώπων του Εθνικού Κτηματολογίου, εκπροσώπων τραπεζικών ιδρυμάτων, καθώς και εκτιμητών, που έχουν εγγραφεί στο αντίστοιχο μητρώο πιστοποιημένων εκτιμητών του Υπουργείου Οικονομικών, οι οποίοι θα καταθέτουν την αρχική εισήγηση στις επιτροπές. Με τον τρόπο αυτό, επιτυγχάνεται η συνεργασία εκπροσώπων από δημόσιους και ιδιωτικούς φορείς.

Με την παρούσα ρύθμιση, παρέχεται στις επιτροπές για πρώτη φορά η δυνατότητα να ζητούν τη συνδρομή άλλων εμπειρογνωμόνων από τους τομείς της πολεοδομίας, της τοπογραφίας, των οικοδομικών κατασκευών κ.λπ..

Επίσης, προβλέπεται η σύσταση δευτεροβάθμιας τριμελούς επιτροπής υψηλού επιπέδου, που αποτελείται από έναν Πάρεδρο του Νομικού Συμβουλίου του Κράτους ως Πρόεδρο και τους επικεφαλής των αρμοδίων υπηρεσιών της Γενικής Γραμματείας Δημόσιας Περιουσίας και της Ανεξάρτητης Αρχής Δημοσίων Εσόδων ως μέλη. Η σύσταση αυτής κρίνεται ιδιαίτερα σημαντική, προκειμένου να αποφευχθούν τυχόν στρεβλώσεις, που μπορεί να προκύψουν.

Με την παράγραφο 3 προβλέπεται μια εξαιρετική διαδικασία καθορισμού των αντικειμενικών τιμών ακινήτων, η οποία θα εφαρμοστεί μόνο για μία φορά, μετά τη δημοσίευση του νόμου. Ο λόγος της επείγουσας αυτής ρύθμισης είναι, αφενός η δημοσιονομική κατάσταση της χώρας και αφετέρου οι έντονες αμφισβητήσεις, που έχουν παρατηρηθεί κατά το τελευταίο χρονικό διάστημα, σχετικά με τις παλαιότερες τιμές ζωνών και έχουν ως αποτέλεσμα τη δημιουργία ενός ασταθούς τοπίου στην αγορά, αλλά και στη φορολογική αντιμετώπισή της.

Έτσι, το έργο της σύνταξης των απαιτούμενων εισηγήσεων προς τον Υπουργό Οικονομικών ανατίθεται στους ειδικούς εκτιμητές, που έχουν πιστοποιηθεί στο Μητρώο Πιστοποιημένων Εκτιμητών, στο πεδίο των ακινήτων του Υπουργείου Οικονομικών, οι οποίοι διαθέτουν σημαντικά εχέγγυα γνώσης, πληροφόρησης, εμπειρίας και αμεροληψίας και δεσμεύονται από τον σχετικό κώδικα δεοντολογίας του Υπουργείου Οικονομικών. Οι εκτιμητές που θα αναλάβουν το έργο, θα επιλεχθούν κατόπιν δημόσιας πρόσκλησης με αδιάβλητες και διαφανείς διαδικασίες. Αναμένεται η διαδικασία αυτή να έχει άμεσα και έγκυρα αποτελέσματα.

Θα αναφερθώ τώρα στο άρθρο 49 του παρόντος νομοσχεδίου, το οποίο αφορά την τροποποίηση του άρθρου 72 του Κώδικα Φορολογικής Διαδικασίας. Όσον αφορά την προτεινόμενη ρύθμιση, αποτελεί τμήμα ευρύτερης μεταρρύθμισης στον τομέα των διοικητικών κυρώσεων και αποσκοπεί αποκλειστικά στην προσαρμογή της νομοθεσίας μας με γενικές αρχές δικαίου, όπως αυτές της αναλογικότητας και της χρηστής διοίκησης, αλλά και στην εναρμόνιση με το δίκαιο της Ευρωπαϊκής Ένωσης.

Η ρύθμιση αφορά αναδρομική εφαρμογή του Κώδικα Φορολογικής Διαδικασίας –το τονίζω- μόνο για τις περιπτώσεις πρόσθετων φόρων και με βάση την παλιότερη νομοθεσία προ του 2017, η οποία ήταν πάρα πολύ υψηλή. Η ρύθμιση, όμως, δεν θίγει με κανέναν τρόπο την επιβολή προστίμων που επιβάλλουν για παραβάσεις του Κώδικα Βιβλίων και Στοιχείων ή του Κώδικα Φορολογικής Αποτύπωσης και βεβαίως, δεν έχει καμμία σχέση με τις τελωνειακές παραβάσεις.

Η οποιαδήποτε συζήτηση για το ζήτημα του προστίμου, που επιδικάστηκε σε εταιρεία καπνικών, είναι εντελώς άσχετη με τη ρύθμιση που προτείνουμε και κάθε σύνδεση με αυτή την υπόθεση είναι εκ του πονηρού. Ο απλός και ξεκάθαρος λόγος είναι ότι το συγκεκριμένο πρόστιμο αφορά τελωνειακές παραβάσεις και ως εκ τούτου, δεν συνδέεται με οποιονδήποτε τρόπο με τα φορολογικά πρόστιμα και τους πρόσθετους φόρους της προ της 1-1-2014 νομοθεσίας.

Οι συνάδελφοι Βουλευτές έφτασαν πια στα όρια του αστείου, καθώς ασκώντας την αγαπημένη τους ασχολία παραπληροφόρησης, δεν δίστασαν να μπερδέψουν επιμελώς τον Κώδικα Φορολογικών Διαδικασιών με τον Τελωνειακό Κώδικα, στην προσπάθειά τους να στήσουν μια ανύπαρκτη ιστορία αφήνοντας αιχμές για διακριτική μεταχείριση επιχειρήσεων και διαγραφές προστίμων.

Το ερώτημα, λοιπόν, προς τους συναδέλφους της Αντιπολίτευσης, που έκαναν τη σχετική φασαρία, είναι αν διάβασαν τη ρύθμιση και δεν κατάλαβαν ή αν κατάλαβαν και ψεύδονται για λόγους προπαγάνδας και fake news. Γνωρίζουν, όμως, πάρα πολύ καλά ότι είναι δύο διαφορετικά πράγματα, ο φορολογικός έλεγχος μέσω Κώδικα Φορολογικής Διαδικασίας και οι έλεγχοι Τελωνειακού Κώδικα.

**ΠΡΟΕΔΡΕΥΩΝ (Δημήτριος Καμμένος):** Κυρία Υπουργέ μου, δεν θέλω να σας διακόψω. Αλλά, αν έχετε την καλοσύνη, να ολοκληρώσετε, γιατί έχουμε φτάσει τα οκτώμισι λεπτά και είναι πολλοί συνάδελφοι να μιλήσουν.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Είναι πολύ σημαντικό, κύριε Πρόεδρε, και πρέπει να το αναφέρω, γιατί έχει γίνει σχετικό πρόβλημα από συγκεκριμένους συναδέλφους και από την επίσημη ανακοίνωση της Νέας Δημοκρατίας εξάλλου.

Είναι κρίμα, γιατί αυτά ακούστηκαν, ακόμη και από συναδέλφους Βουλευτές, που δεν πιστεύω ότι δεν γνωρίζουν τη διαφορά μεταξύ του Κώδικα Φορολογικής Διαδικασίας και του Τελωνειακού Κώδικα, κάτι που οι ίδιοι εφάρμοσαν στην εργασία τους.

Κύριοι συνάδελφοι, δεν έχετε όρια στη διαστρέβλωση της πραγματικότητας, εκτός αν αυτό που συμβαίνει είναι ότι η Νέα Δημοκρατία και το ΠΑΣΟΚ κρίνουν εξ ιδίων τα αλλότρια και γι’ αυτό βρίσκουν παντού πονηρές σκοπιμότητες, που βεβαίως, στη δική μας Κυβέρνηση δεν υπάρχουν, όπως αποδεικνύεται κάθε φορά. Αλλά στόχος σας δεν είναι η αλήθεια. Στόχος σας είναι η δημιουργία κλίματος και θολούρας, υποτιμώντας τη νοημοσύνη των πολιτών.

Η παρούσα Κυβέρνηση έχει στόχο την καταπολέμηση της φοροδιαφυγής. Έχουμε αποτελέσματα και η Αντιπολίτευση υπονομεύει αυτόν τον αγώνα, δημιουργεί κλίμα και στηρίζει τη φοροδιαφυγή. Δεν θα ανεχθούμε να μας κουνάνε το δάχτυλο με ψευδή επιχειρήματα εκείνοι που κατασπατάλησαν τα χρήματα του ελληνικού λαού και του ελληνικού δημοσίου και έπειτα μετέφεραν τα χρήματά τους σε παραδείσιες νήσους. Κάθε μέρα προστίθεται και μια.

Συνάδελφοι, δεν θα σας κουράσω με τεχνικές λεπτομέρειες.Πρέπει, όμως, να εξηγήσω ότι μετά από πολλές αποφάσεις του Δικαστηρίου της Ευρωπαϊκής Ένωσης και των ελληνικών δικαστηρίων και στο πλαίσιο της εφαρμογής των γενικών αρχών του ενωσιακού δικαίου, με τη ρύθμιση αυτή εξασφαλίζεται απλώς η αναδρομική εφαρμογή των ηπιότερων κυρώσεων, προς όφελος όλων των πολιτών και καμμίας συγκεκριμένης επιχείρησης.

Η παρούσα Κυβέρνηση, με τον ν.4446 θεσμοθέτησε την εθελοντική αποκάλυψη εισοδημάτων, που απέδωσε 711 εκατομμύρια ευρώ. Μετά τη λήξη του προγράμματος αυτού, οι πρόσθετοι φόροι για τις υποθέσεις πριν από το 2014 επανέρχονται στην προηγούμενη ισχύουσα κατάσταση, φτάνοντας μέχρι και το 120 για το φορολογούμενο.

Με τη ρύθμιση, που φέραμε, εφαρμόζονται οι ευνοϊκότερες διατάξεις του Κώδικα Φορολογικής Διαδικασίας και για τις παλιές υποθέσεις και έτσι γίνονται πιο δίκαια, πιο ρεαλιστικά και τελικά είναι πιο πιθανόν να εισπραχθούν.

Ενοχλείται η Αντιπολίτευση, που όχι μόνο κλείσαμε αναίμακτα την τρίτη αξιολόγηση, αλλά παράλληλα προσπαθούμε από την υπεραπόδοση των δημοσίων οικονομικών να τονώσουμε τους κοινωνικά αδύναμους. Γι’ αυτό και καταφεύγει στο μόνο όπλο, που της έχει απομείνει, τη διαστρέβλωση και τα fake news, ενώ εμείς μόλις ψηφίσαμε τον τελευταίο μνημονιακό προϋπολογισμό, τελειώνοντας με την επαχθή κληρονομιά που μας άφησαν.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα να κάνω μία σύντομη ερώτηση.

**ΠΡΟΕΔΡΕΥΩΝ (Δημήτριος Καμμένος):** Θέλετε να φύγετε και στις 15:00΄, οπότε πρέπει να βοηθήσουμε λίγο τη διαδικασία.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εάν παραμείνει η κ. Παπανάτσιου, θα την ρωτήσω στη διάρκεια της ομιλίας μου. Δεν έχω πρόβλημα.

**ΠΡΟΕΔΡΕΥΩΝ (Δημήτριος Καμμένος):** Να τα πείτε στην ομιλία σας, γιατί έχει ένα λεπτό ο κ. Κοντονής.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όμως, δεν πρέπει να γίνεται έτσι, με τις υπουργικές τροπολογίες, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Έχετε τον λόγο, αλλά σας παρακαλώ να μην καθυστερήσετε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Καθόλου. Όμως, δεν γίνεται έτσι η διαδικασία, να παρουσιάζονται οι υπουργικές τροπολογίες και να μην μπορούμε να θέσουμε ένα θέμα. Το καταλαβαίνετε και οι Υπουργοί το καταλαβαίνουν.

Κυρία Υπουργέ, το πρώτο ερώτημα είναι γιατί δεν καταθέτετε τις συγκεκριμένες τροπολογίες, μερικές εκ των οποίων είναι πολύ σωστές, στην Επιτροπή Οικονομικών, που λειτουργεί τώρα.

Εάν μου πείτε «γιατί πρέπει να έχει λήξει στις 31 Δεκεμβρίου», μπορεί να έχει αναδρομική ισχύ από την ημερομηνία κατάθεσης στην επιτροπή. Συνεπώς, ρωτώ γιατί δεν πάει εκεί που μπορούν οι άνθρωποι που λειτουργούν στην Επιτροπή Οικονομικών.

Το δεύτερο και πιο ουσιαστικό θέμα είναι να μας απαντήσετε σε δύο-τρία ερωτήματα, σε σχέση με αυτά που καταθέσατε. Σχετικά με το ζήτημα της εναρμόνισης της οδηγίας, για ποιον λόγο δεν εναρμονίζουμε ολόκληρη την οδηγία, παρά μόνο συγκεκριμένα άρθρα; Μιλάω για την παράγραφο 3 της τροπολογίας 1410.

Έτσι γίνεται σε όλα τα κράτη-μέλη, αλλά προκαλεί απορία γιατί η Κυβέρνηση επιδιώκει εδώ τη μερική ενσωμάτωση της οδηγίας. Προτίθεστε να την ενσωματώσετε ολόκληρη; Δεύτερον, έχουν ληφθεί υπ’ όψιν αυτά στον προϋπολογισμό του 2018; Το ρωτάω, γιατί από ότι φαίνεται από την εισηγητική έκθεση, αυτά θα καλυφθούν από άλλες πηγές εσόδων. Από ποιες πηγές εσόδων θα καλυφθούν, από τη στιγμή που δεν έχει προβλεφθεί στον προϋπολογισμό;

Σχετικά με την τροπολογία με γενικό αριθμό 1380 και ειδικό αριθμό 118, που παρουσιάσατε, αφορά ένα πολύ σοβαρό θέμα, τις αντικειμενικές αξίες. Συστήνετε μία πρωτοβάθμια, ύστερα μία δευτεροβάθμια και ύστερα, εάν η δευτεροβάθμια το προτείνει, μία επιστημονική επιτροπή με εμπειρογνώμονες. Ο νεωτερισμός, δηλαδή, είναι ο νέος τρόπος σύστασης των επιτροπών; Γιατί πρέπει να φτάσει κανείς στο τρίτο βήμα, να απευθυνθεί στους εμπειρογνώμονες;

Σας θυμίζω ότι τον Ιούλιο μιλήσατε για μία συντονιστική επιτροπή για αξιοποίηση της βάσης δεδομένων της Τράπεζας Αξιών Ακινήτων, για σύσταση εβδομήντα πέντε επιτροπών σε όλη την επικράτεια, για πιλοτική εφαρμογή. Τίποτα από αυτά δεν λειτούργησε.

Πώς εγγυάστε, λοιπόν, ότι θα λειτουργήσουν αυτές οι επιτροπές και αυτός ο δαιδαλώδης τρόπος σύστασης πρωτοβάθμιων επιτροπών, δευτεροβάθμιων επιτροπών και μετά εμπειρογνωμόνων;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, για την υπ’ αριθμόν 1410 είναι καταγεγραμμένο στον προϋπολογισμό και δεν υπάρχει κανένα θέμα.

Σχετικά με το άρθρο 41 για τη σύσταση των επιτροπών, οι επιτροπές θα είναι όπως ήταν στη συντονιστική. Θα ισχύουν ακριβώς τα ίδια σε όλη την επικράτεια και οι επιτροπές θα συστήνονται με τον ίδιο τρόπο.

Θα είναι οι ειδικοί εκτιμητές, θα είναι εκπρόσωποι του δημοσίου, εκπρόσωποι όλων των φορέων, που εμπλέκονται και θα εισηγούνται στο Υπουργείο Οικονομικών τις καινούριες αξίες. Στην περίπτωση που έχουμε προβλήματα διαβάθμισης μεταξύ των μελών της επιτροπής ή από την προηγούμενη με την καινούρια αξία, τότε εμπλέκεται η δευτεροβάθμια επιτροπή.

Δεν θα έρθουν όλες οι αντικειμενικές αξίες στη δευτεροβάθμια επιτροπή. Εκτός αυτού, για τη γνώμη από τους εμπειρογνώμονες, επειδή η δευτεροβάθμια επιτροπή αποτελείται από έναν πάρεδρο του ΝΣΚ και τους δύο εκπροσώπους της ΑΑΔΕ και της Κτηματικής, οι εμπειρογνώμονες ίσως θα έπρεπε να θέσουν τις απόψεις τους γι’ αυτόν τον λόγο και ενδέχεται να ζητηθεί η γνώμη από την δευτεροβάθμια από τους εμπειρογνώμονες, γιατί υπήρχε αυτή η διαφορά στις εκτιμήσεις της πρωτοβάθμιας.

Μόνο γι’ αυτόν τον λόγο δίνεται η δυνατότητα να ζητήσουν από τους εμπειρογνώμονες να εισηγηθούν τη διαφορά που υπάρχει στην πρωτοβάθμια επιτροπή.

Γιατί τις φέραμε τώρα; Γιατί μας πιέζει ο χρόνος. Τις είχαμε καταθέσει, γι’ αυτό και μπήκαν σε αυτό το νομοσχέδιο. Το νομοσχέδιο του Υπουργείου Οικονομικών δεν θα ψηφιστεί μέχρι 31 Δεκεμβρίου. Πηγαίνει στην επόμενη Επιτροπή 9 Ιανουαρίου. Από εκεί και μετά, για να ψηφιστεί πηγαίνει πολύ αργότερα.

Και ειδικά για τη συγκεκριμένη τροπολογία, μάς χρειάζεται ο χρόνος για να προλάβουμε να ολοκληρώσουμε τις αντικειμενικές αξίες μέχρι τις 31 Μαρτίου, όπου πρέπει να τις έχουμε ολοκληρώσει. Στις 31 Μαρτίου πρέπει να έχουμε ολοκληρώσει τις αντικειμενικές. Γι’ αυτόν τον λόγο γίνεται τώρα.

Από εκεί και μετά, πρέπει να αρχίσει να υπολογίζεται ο ΕΝΦΙΑ και να δούμε τι τροποποιήσεις θα υπάρχουν πάνω στο συγκεκριμένο θέμα.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο κ. Κοντονής. Θα ακολουθήσει ο κ. Θεοχαρόπουλος, γιατί πρέπει να φύγει, μας έχει ενημερώσει εδώ και ώρα.

Ορίστε, κύριε Κοντονή, έχετε τον λόγο για τις νομοτεχνικές βελτιώσεις. Ένα λεπτό αρκεί;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, δεν χρειάζεται παραπάνω.

Καταθέτω τις δύο νομοτεχνικές βελτιώσεις. Τη μία την είχα ήδη προαναγγείλει, σχετικά με το ποσοστό από 0,8% σε 0,3%.

Επίσης, κάνω μια νέα διατύπωση στο κρίσιμο άρθρο της τροπολογίας που συζητάμε. Είναι συντακτικής φύσεως.

Θέλω να πω ότι επειδή μου τέθηκε από αρκετούς Βουλευτές, σε σχέση με την τροποποίηση του άρθρου 333 του Ποινικού Κώδικα, το αδίκημα δηλαδή της απειλής, η Κυβέρνηση εξετάζει αν θα υπάρχει διαφοροποίηση και θα σας απαντήσω στις 18.30΄. Εξετάζουμε, όμως, αυτό το ζήτημα, διότι κατά τη γνώμη μου, μπορεί να καλυφθεί με τη γενική διάταξη του 334 για την ομαλή διεξαγωγή και διενέργεια των πλειστηριασμών.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛ)

(ΝΑ ΜΠΕΙ Η ΣΕΛ.254)

(ΑΛΛΑΓΗ ΣΕΛ)

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, να μιλήσω και εγώ για τη νομοτεχνική βελτίωση;

**ΠΡΟΕΔΡΕΥΩΝ (Δημήτριος Καμμένος):** Ναι, κυρία Υπουργέ, σύντομα, αν θέλετε. Ευχαριστώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Καταθέτω μία νομοτεχνική βελτίωση στην τροποποίηση του άρθρου 72, που αφορά την έναρξη ισχύος από 1-1-2018, λόγω μεσολάβησης των αργιών των εορτών και ανάγκης δημοσίευσης της προβλεπόμενης κανονιστικής απόφασης για την εφαρμογή της διάταξης. Η εφαρμογή της τίθεται από 1-1-2018.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛ)

(ΝΑ ΜΠΕΙ Η ΣΕΛ.256)

(ΑΛΛΑΓΗ ΣΕΛ)

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ.

Ορίστε, κύριε Αμυρά, έχετε τον λόγο. Αν θέλετε, να είστε σύντομος, για να προλάβουμε, γιατί έχουμε καθυστερήσει. Έπειτα θα μιλήσει ο κ. Ξανθός και ύστερα ένας άλλος Υπουργός.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θα είμαι πιο σύντομος από τον χρόνο, που μου αναλογεί, πιστεύω.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ.

**ΓΕΩΡΓΙΟΣ ΑΜΥΡΑΣ:** Κυρίες και κύριοι συνάδελφοι, σαφέστατα οι guest stars της σημερινής συζήτησης στην Ολομέλεια, όπως νομίζω ότι υπονόησε και ο κ. Κοντονής, σήμερα είναι οι τροπολογίες, διότι συζητάμε ολίγον από νόμο και κυρίως από τροπολογίες.

Σαν σήμερα, λοιπόν, στις 21 Δεκεμβρίου, πριν από τρία χρόνια, είχε συμβεί το εξής και θα ήθελα να είχα και εκείνο το σώμα των τροπολογιών που είπατε ότι έχετε, κύριε Κοντονή: Σαν σήμερα, πριν από τρία χρόνια ακριβώς, στις 21 Δεκεμβρίου, η τότε κυβέρνηση κατέθετε τροπολογίες –πάρα πολλές στον αριθμό- είχε εξήντα οκτώ άρθρα το νομοσχέδιο -αυτό εδώ ήταν- και άλλες εξήντα ήταν οι τροπολογίες, προκαλώντας την έντονη διαμαρτυρία των Βουλευτών του ΣΥΡΙΖΑ.

Κύριε Κοντονή, δεν θέλω να σας ξαφνιάσω, αλλά πείτε μου τι προτιμάτε: Προτιμάτε τις εξήντα σελίδες τροπολογιών ή τη μία τροπολογία της δικής σας Κυβέρνησης, του δικού σας Υπουργείου πριν από έναν μήνα, εκατόν δεκαεπτά σελίδων, που κατατέθηκε την ημέρα της ψήφισης;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, αλλά ήταν μία!

**ΓΕΩΡΓΙΟΣ ΑΜΥΡΑΣ:** Μία, αλλά τι μία, ε; Εκατόν δεκατέσσερις σελίδες!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έτσι είναι η Αριστερά, κύριε Αμυρά! Είναι μία και…

**ΓΕΩΡΓΙΟΣ ΑΜΥΡΑΣ:** Ωραία. Εγώ, αγαπητέ κύριε Κοντονή, σας λέω ότι και αυτό και το άλλο σενάριο δεν περιποιούν τιμή στον καλό τρόπο της νομοθέτησης.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν λέει κανένας όχι.

**ΓΕΩΡΓΙΟΣ ΑΜΥΡΑΣ:** Οπότε, σας δίνω, βεβαίως, το πρώτο σώμα και σας χαρίζω και τις εκατόν δεκατέσσερις σελίδες μίας μοναδικής τροπολογίας πριν από έναν μήνα, που κατέθεσε την ημέρα της ψήφισης το Υπουργείο Ναυτιλίας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, αλλά δεν ήταν η τελευταία μέρα.

**ΓΕΩΡΓΙΟΣ ΑΜΥΡΑΣ:** Κατατέθηκε την ημέρα της ψήφισης του νομοσχεδίου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και λοιπόν;

**ΓΕΩΡΓΙΟΣ ΑΜΥΡΑΣ:** Τι «και λοιπόν»; Τροπολογία εκατόν δεκατεσσάρων σελίδων, με επτά άρθρα και χίλια δυο θέματα σε μια μέρα; Όχι!

Άρα, θα έλεγα ότι είστε πάτσι οι προηγούμενοι με τους σημερινούς. Το θέμα είναι να το ξεπεράσουμε αυτό και να πάμε σε άλλες διαδικασίες, ώστε και οι Βουλευτές να έχουν τον χρόνο να εκφραστούν ελεύθερα, αφού μελετήσουν καλά τα θέματα.

Τότε είχε πει κάτι –και θα συμφωνούσα και συμφωνώ με αυτό- ο κ. Δραγασάκης.

Δεν μένω σε αυτά, που είχαν πει πριν τρία χρόνια ο τότε Κοινοβουλευτικός Εκπρόσωπος και ο εισηγητής του ΣΥΡΙΖΑ, οι οποίοι μίλαγαν για ευτελισμό, κατάπτωση κ.λπ..

Ποια είναι η δική μου άποψη για τις τροπολογίες; Βεβαίως, όταν είναι απαραίτητες και χρειάζονται, πρέπει να παίρνουν τη θέση τους στο Κοινοβούλιο, διότι είναι ένας γρήγορος και ευέλικτος τρόπος να αντιμετωπιστούν πιεστικές ανάγκες. Όταν όμως αυτό γίνεται «σχοινί–κορδόνι», έχουμε πρόβλημα.

Εγώ, όμως, θα συμφωνήσω με αυτό που είχε πει ο τότε Αντιπρόεδρος της Βουλής και νυν Αντιπρόεδρος της Κυβέρνησης κ. Δραγασάκης: Δεν είναι αντίθεση Βουλευτών και Υπουργείου, αλλά ζήτημα σχέσεων μεταξύ της νομοθετικής και της εκτελεστικής εξουσίας. Εκεί είναι το ρεζουμέ. Άρα, επί της διαδικασίας δυστυχώς τα ίδια και χειρότερα από αυτά που καταγγέλλατε κάνετε.

Πάμε, όμως, στην ουσία, και στην ουσία των τροπολογιών.

Όσον αφορά, λοιπόν, τους πλειστηριασμούς και την επέκταση του αυτοφώρου του αδικήματος και στους ιδιωτικούς χώρους των συμβολαιογράφων, πέρα από τους δημόσιους χώρους των ειρηνοδικείων, να δεχθούμε ένα γεγονός; Το 2018 θα γίνουν σαράντα χιλιάδες πλειστηριασμοί ακινήτων. Δεν νομίζω ότι το αμφισβητεί κανείς αυτό.

**ΧΡΗΣΤΟΣ ΜΑΝΤΑΣ:** Εσείς πώς το ξέρετε;

**ΓΕΩΡΓΙΟΣ ΑΜΥΡΑΣ:** Εσείς δεν το ξέρετε;

**ΧΡΗΣΤΟΣ ΜΑΝΤΑΣ:** Για το νούμερο λέω.

**ΓΕΩΡΓΙΟΣ ΑΜΥΡΑΣ:** Παρακολουθώ τον κ. Φίλη, κύριε Μαντά. Δεν το είπα εγώ. Ο κ. Φίλης το είπε. Γι’ αυτό μην προτρέχετε, μην βιάζεστε.

Για ποιον λόγο ο κ. Φίλης ζητάει νομοθετική παρέμβαση–τροπολογία για την οριζόντια διασφάλιση και προστασία της πρώτης κατοικίας; Διότι, όπως και εκείνος είχε πει, ανάμεσα σε αυτές τις χιλιάδες των πλειστηριασμών υπάρχει, πέραν των μπαταχτσήδων και των στρατηγικών κακοπληρωτών, και πρώτη κατοικία λαϊκών οικογενειών. Σε αυτό πρέπει να απαντήσετε και να ακούσουμε την απάντησή σας. Αλλιώς, το σύνθημα που ο κ. Τσίπρας, όταν ήταν στην Αντιπολίτευση, είχε προτάξει: «Πλειστηριασμοί εσείς, Σεισάχθεια εμείς», τώρα μετατρέπεται, μεταλλάσσεται σε: «Πλειστηριασμοί εμείς, αυτόφωρο εσείς», αν ισχύουν αυτά που λέει ο κ. Φίλης.

Κυρίες και κύριοι συνάδελφοι, δεύτερο θέμα: Το αυτόφωρο και η προστασία -να το πω έτσι- του τρόπου διενέργειας των πλειστηριασμών στα ειρηνοδικεία ισχύει από το 1950.

Πείτε μου εσείς, αυτή η διάταξη προστάτευσε τα ειρηνοδικεία, τους συμβολαιογράφους, τους δικαστές, τους συμμετέχοντες, ώστε να συμμετάσχουν στη διαδικασία του πλειστηριασμού; Δεν το πολυβλέπω. Εγώ θα πειστώ για την αποδοτικότητα πραγματικά και τις ειλικρινείς προθέσεις αυτής της διάταξης και αυτής της προσπάθειας που κάνετε, αν δω αυτόφωρο την παλιά σας σύντροφο, την Ζωή Κωνσταντοπούλου ή τον Παναγιώτη Λαφαζάνη, τον παλιό συνάδελφο και Υπουργό. Δεν είναι εκεί πρώτη σειρά;

Γελάτε, βλέπω. Εάν, λοιπόν, τους περάσετε αυτόφωρο, σε περίπτωση βεβαίως, που οι άνθρωποι παραβιάσουν τον νόμο, τότε θα πειστώ για την καλή διάθεση και πρόθεση αυτής της νομοθέτησης.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ξέρετε, τις ποινικές διώξεις δεν τις κάνει η Κυβέρνηση. Οι εισαγγελείς τις κάνουν.

**ΓΕΩΡΓΙΟΣ ΑΜΥΡΑΣ:** Βεβαίως, και θα πρέπει ο νόμος να εφαρμόζεται.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό κάνουμε. Γιατί το λέτε σε εμάς αυτό;

**ΓΕΩΡΓΙΟΣ ΑΜΥΡΑΣ:** Εάν οι εισαγγελείς δεν εφαρμόζουν τον νόμο, θα πρέπει εσείς να τους ελέγξετε. Έχετε τη δυνατότητα και την αρμοδιότητα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλετε να παρέμβουμε στη δικαιοσύνη;

**ΓΕΩΡΓΙΟΣ ΑΜΥΡΑΣ:** Έρχομαι τώρα στην τροπολογία για τα φαρμακεία.

Θέλω να μου πείτε, αγαπητέ κύριε Κοντονή, αλλά και συνάδελφοι του ΣΥΡΙΖΑ και των ΑΝΕΛ και αγαπητέ κύριε Ξανθέ, αν έχω δίκιο, λέγοντας ότι με πρόσχημα την άρση των εμποδίων της ανταγωνιστικότητας και ενώ ήδη στη χώρα μας υπάρχει μεγάλος αριθμός φαρμακείων, εσείς προωθείτε την πλήρη απελευθέρωση του επαγγέλματος, θέτοντας σε αμφισβήτηση το ιδιοκτησιακό τους καθεστώς, επιτρέποντας το άνοιγμα φαρμακείων από μη φαρμακοποιούς και έτσι κάθε μέρα, που περνάει γίνεστε και πιο επικίνδυνοι; Συμφωνείτε με αυτήν τη διαπίστωση, κύριε Ξανθέ;

**ΑΝΔΡΕΑΣ ΞΑΝΘΟΣ (Υπουργός Υγείας):** Θα ακούσετε αμέσως μετά. Μην βιάζεστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το ψυλλιάστηκε!

**ΓΕΩΡΓΙΟΣ ΑΜΥΡΑΣ:** Το ψυλλιάστηκε βεβαίως, γιατί βλέπει ότι το διαβάζω. Εγώ συνήθως δεν διαβάζω. Αυτά τα είπε ο κ. Τσίπρας το 2014 και ήταν επίσης και απόσπασμα ανακοίνωσης του ΣΥΡΙΖΑ στις 7 Μαρτίου του 2014.

Εξηγήστε μου τώρα, κύριε Κοντονή, για την απελευθέρωση του επαγγέλματος των φαρμακοποιών. Εγώ συμφωνώ. Η δική μου φιλελεύθερη αντίληψη λέει ότι δεν πρέπει να υπάρχει κανένα εμπόδιο, σε κανέναν οικονομικά ενεργό πολίτη, να προχωρήσει στο επάγγελμα, που πρέπει να ασκήσει, με κανόνες, βεβαίως, σεβόμενος τη δεοντολογία του κλάδου, του επαγγέλματος και πρέπει να αφεθεί ελεύθερος να αναπτυχθεί οικονομικά.

Άρα, αυτά λέγατε το 2014 για την απελευθέρωση τότε των φαρμακείων, που και τότε ήταν πιο ήπια η διάταξη, κύριε Ξανθέ, από τη σημερινή, διότι τότε δεν επιτρεπόταν να ανοίξουν φαρμακεία από μη φαρμακοποιούς, ενώ τώρα με την τροπολογία σας επιτρέπεται. Έτσι δεν είναι;

Θα το ακούσω, χαίρομαι όμως που συμφωνείτε. Διότι, αν διαφωνούσατε τώρα, κάτω θα γινόταν χαμός, ως συνήθως, δεν θα με είχατε αφήσει σε χλωρό κλαρί! Άρα, στη διαπίστωση, εννοώ, των γεγονότων -αφήστε την ερμηνεία- μάλλον είμαστε στο ίδιο πλοίο και βλέπουμε το ίδιο αποτέλεσμα.

Όλα αυτά σας τα λέω, γιατί χρειάζεται αυτοκριτική από εσάς, πρώτα από όλα. Κάνετε ένα καλό, κάνετε ενάμισι στραβό. Κάνετε ένα καλό και αντί να προτάξετε την ουσία του καλού -παραδείγματος χάριν, την απελευθέρωση, όπως σας λέω εγώ, του επαγγέλματος και του κλάδου του φαρμακοποιού- το εμφανίζετε ή ότι είναι αποτέλεσμα πιέσεων ή το θέλετε και δεν το θέλετε και έτσι δεν προχωράει σωστά και καλά η δουλειά, διότι η κοινωνία παίρνει αντιφατικά μηνύματα.

Τώρα έρχομαι σε σας, κύριε Κοντονή, γιατί είναι δικό σας το θέμα αυτό, που θα σας αναφέρω. Στις 13 Δεκεμβρίου, πριν από λίγες μέρες, ο Υπουργός Προστασίας του Πολίτη κ. Τόσκας, διέταξε την απόσπαση δύο αστυνομικών, του Διοικητή Ασφαλείας Κομοτηνής, που τον καθαίρεσε σε Υποδιοικητή ενός αστυνομικού τμήματος της Κομοτηνής και τον Προϊστάμενο του Γραφείου Κρατικής Ασφαλείας, που τον απέσπασε και τον έβαλε Υποδιοικητή της Τροχαίας εκεί. Γιατί; Τι είχαν κάνει αυτοί οι δύο λειτουργοί; Θα σας δώσω τις απαντήσεις.

Είχαν εκτελέσει παραγγελία -εκεί εισέρχεστε εσείς, θέλω το σχόλιό σας, Υπουργός Δικαιοσύνης είστε- της Εισαγγελίας Πρωτοδικών, στα πλαίσια των τυπικών τους καθηκόντων, για το ζήτημα της χρήσης του όρου του γνωστού θέματος -σε εισαγωγικά βάζω τη λέξη- «τουρκική μειονότητα».

Το Υπουργείο Παιδείας δεν επιθυμούσε να αναλάβει το κόστος για την αναταραχή, που το ίδιο προκάλεσε και έτσι προτίμησαν να θυσιάσουν δύο αξιωματικούς με υποτιμητικό τρόπο και να τους τιμωρήσουν, γιατί απλώς έκαναν την δουλειά τους, ακολουθώντας την εισαγγελική παραγγελία.

Ο δε Διοικητής Ασφαλείας Κομοτηνής, ο οποίος καθαιρέθηκε σε υποδιοικητή ενός αστυνομικού τμήματος, πριν από έναν χρόνο περίπου είχε δεχθεί δολοφονική επίθεση από ομάδα αντιεξουσιαστών. Τότε είχαν διαμαρτυρηθεί οι αστυνομικοί της περιοχής για την παθητική στάση, όπως έλεγαν, στην οποία τους υποχρεώνει το Υπουργείο.

Πείτε μου, λοιπόν, εσείς: Είναι αυτά τα πράγματα λογικά και σοβαρά; Είναι ωραίο να βλέπουμε τον «Ρουβίκωνα» να αλωνίζει από εδώ και από εκεί; Είναι ωραίο να βλέπουμε τα πανεπιστήμια να έχουν γίνει ένα κέντρο, πραγματικά, τραμπουκισμού και βίας, με το πρόσχημα του ασύλου; Για ποιο άσυλο μιλάμε το 2017; Οι ιδέες φεύγουν σαν τη φωτιά και διασπείρονται μέσα από το ίντερνετ, μέσα από τα σύγχρονα μέσα τεχνολογίας και εμείς, το άσυλο το έχουμε, για να προστατεύουμε τους τραμπούκους και τους δειλούς; Όχι, το άσυλο πρέπει να υπάρχει, για να προστατεύει τη φοιτητική κοινότητα, χωρίς συμψηφισμούς με «Ρουβίκωνες», αντιεξουσιαστικές ομάδες και όποιον άλλον.

Κυρίες και κύριοι συνάδελφοι, με αυτά τελειώνω. Ο εισηγητής μας κ. Δανέλλης, σας έδωσε το στίγμα για το πώς θα τοποθετηθούμε και στο νομοσχέδιο και στις επιμέρους τροπολογίες και χαίρομαι, που ο κ. Κοντονής έβαλε στην τσάντα του τις εκατόν δεκατέσσερις σελίδες της τροπολογίας, της μοναδικής που είχε ως αντιστάθμισμα για το κακό παρελθόν που, δυστυχώς, διαδεχθήκατε και το επαναλαμβάνετε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Αμυρά.

Παρακαλώ πολύ την Υπουργό κ. Αντωνοπούλου, η οποία έχει υποσχεθεί ότι θα είναι και εξαιρετικά σύντομη, γιατί είναι και περιεκτικός ο λόγος της, να λάβει τον λόγο. Μετά ακολουθεί ο κ. Ξανθός.

Έχετε τον λόγο, κυρία Υπουργέ.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ πολύ, κύριε Πρόεδρε.

Αξιότιμες και αξιότιμοι κύριοι Βουλευτές, ενώπιόν σας φέρνουμε την από 19 Δεκεμβρίου 2017 τροπολογία του Υπουργείου Εργασίας με γενικό αριθμό 1408 και ειδικό 128, με αντικείμενο την αντικατάσταση της παραγράφου 1 του άρθρου 73 του ν.4445/2016.

Πιο απλά, τι κάνουμε; Δίδεται μια επέκταση της ήδη υφιστάμενης δυνατότητας που έχει το Ταμείο Παρακαταθηκών και Δανείων να χρηματοδοτεί ΟΤΑ, με πόρους οι οποίοι προέρχονται από τα έσοδά του και πάντα σύμφωνα με τους καταστατικούς σκοπούς του ταμείου.

Επιπλέον, μπορεί να δίδεται αυτή η χρηματοδότηση για την εκπόνηση μελετών ή και την προμήθεια υλικών για τα έργα, που εκτελούνται από τους ΟΤΑ για ωφελούμενους των προγραμμάτων κοινωφελούς απασχόλησης.

Τονίζω ότι δεν αλλάζει κάτι στον τρόπο χρηματοδότησης των προγραμμάτων κοινωφελούς εργασίας, που σχεδιάζονται από το Υπουργείο μας. Όμως, με την προτεινόμενη ρύθμιση, δίδεται μια διέξοδος στους ΟΤΑ, μάλιστα στους φτωχότερους δήμους της χώρας μας, να χρηματοδοτηθούν από το Ταμείο Παρακαταθηκών και Δανείων για την αγορά υλικών που χρειάζονται, όπως χρώματα, πλακίδια πεζοδρομίων, εργαλεία, για να εκτελεστούν από τους ωφελούμενες τα προγράμματα κοινωφελούς εργασίας, που έχουν ένα κοινωνικό μετρήσιμο αποτύπωμα.

Σας ευχαριστώ για την προσοχή σας.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κυρία Υπουργό. Κράτησε και την υπόσχεσή της.

Ο κ. Ξανθός έχει τώρα τον λόγο.

**ΜΑΥΡΟΥΔΗΣ ΒΟΡΙΔΗΣ:** Έχουν μιλήσει όλοι οι Υπουργοί ή έχουμε και άλλους;

**ΠΡΟΕΔΡΕΥΩΝ (Δημήτριος Καμμένος):** Όχι. Έχουμε τον κ. Χαρίτση. Έχουμε πολλούς Υπουργούς.

Έχετε τον λόγο, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Αγαπητοί, συνάδελφοι, πριν παρουσιάσω τις τρεις τροπολογίες, που έχουμε καταθέσει, επιτρέψτε μου να πω δυο λόγια για το καθ’αυτό νομοσχέδιο, που θεωρώ ότι είναι ένα πολύ σημαντικό, προοδευτικό βήμα στην κατεύθυνση της ενίσχυσης του δικαιωματικού και ανθρωπιστικού πυρήνα και του δικαστικού συστήματος, αλλά και του δημόσιου συστήματος υπηρεσιών ψυχικής υγείας.

Είναι μια ρύθμιση, στην οποία συνέβαλαν τρεις εξαιρετικοί συνάδελφοι, μέλη της ψυχιατρικής κοινότητας της χώρας, ο κ. Πλουμπλίδης, ο κ. Υφαντής και ο κ. Παπαδόπουλος. Έγινε σε συνεννόηση και σε πολύ στενή συνεργασία με το Υπουργείο Δικαιοσύνης και το Υπουργείο Υγείας. Υπήρξε αντικείμενο πολύ εκτεταμένης διαβούλευσης, με όλη την επιστημονική κοινότητα.

Είναι ένα νομοσχέδιο, στο οποίο συνηγορούν και συνυπογράφουν και στηρίζουν πολύ σημαντικοί εκπρόσωποι της κοινωνίας και της επιστημονικής κοινότητας και της χώρας, όπως είναι η Ελληνική Ψυχιατρική Εταιρεία, η Ένωση για τα Δικαιώματα του Ανθρώπου, ο Συνήγορος του Πολίτη κ.λπ.. Επίσης, είναι ένα νομοσχέδιο, το οποίο συνάδει με τους χάρτες ανθρωπίνων δικαιωμάτων, με τις διεθνείς συμβάσεις, με την κουλτούρα σεβασμού των δικαιωμάτων, ειδικά των ψυχικά ασθενών.

Έχει ορισμένες πολύ σημαντικές αλλαγές. Νομίζω ότι η πιο σημαντική είναι ότι πλέον οι λεγόμενοι «ακαταλόγιστοι ασθενείς», οι άνθρωποι δηλαδή, οι οποίοι έχουν τελέσει ένα σοβαρό αδίκημα ή και έγκλημα, το οποίο, όμως, είναι απόρροια της ψυχικής τους νόσου, πλέον δεν αντιμετωπίζονται μόνο με όρους φύλαξης και εγκλεισμού, αλλά με όρους θεραπείας. Αυτό θεωρώ ότι είναι μια πάρα πολύ σημαντική αλλαγή αντίληψης.

Υπάρχουν πλέον συγκεκριμένα μέτρα για τη θεραπεία. Υπάρχουν πρωτόκολλα θεραπευτικά. Υπάρχει εξατομικευμένη προσέγγιση. Αυτή η φροντίδα δεν παρέχεται μόνο στα άσυλα, αλλά μπορεί να παρασχεθεί και στα ψυχιατρικά τμήματα των γενικών νοσοκομείων, ακόμα και σε δομές εξωνοσοκομειακές, σε δομές κοινοτικής φροντίδας, προφανώς υπό συνεχή παρακολούθηση και με ειδικές προϋποθέσεις κ.λπ..

Άρα, υπάρχουν δικλείδες ασφαλείας. Χρειάζονται δύο πραγματογνωμοσύνες αντί για μία. Υπάρχει δικαίωμα έφεσης. Υπάρχει πρόβλεψη για νόμιμη άδεια των ανθρώπων αυτών για έξοδο από το νοσοκομείο, όπως και για τις φυλακές.

Προφανώς, αυτό το οποίο είπε ο κ. Δανέλλης είναι πάρα πολύ σωστό, ότι απαιτείται μια λειτουργική υποστήριξη από την πλευρά του δημόσιου συστήματος ψυχικής υγείας γι’ αυτή τη ρύθμιση. Είμαστε σε αυτή την κατεύθυνση, προφανώς. Χρειάζεται μεγαλύτερη ενδυνάμωση και κυρίως, καλύτερη στελέχωση των ψυχιατρικών τμημάτων σε όλη τη χώρα και των ειδικών ψυχιατρικών νοσοκομείων, τα οποία είναι σε μια φάση ούτως ή άλλως μετασχηματισμού και υπέρβασης της ασυλικής λειτουργίας, στα πλαίσια της ψυχιατρικής μεταρρύθμισης. Αυτά όσον αφορά το νομοσχέδιο

Τώρα, έχουμε τρεις τροπολογίες. Η πρώτη είναι η με γενικό αριθμό 1417 και ειδικό 136, η οποία προβλέπει τη δυνατότητα να καταβληθούν εφημερίες, που έχει πραγματοποιήσει το ιατρικό προσωπικό που υπηρετεί στο ΕΚΕΠΥ και κάνει εικοσιτετράωρες βάρδιες στο ΕΚΕΠΥ, από τον Αύγουστο και μετά.

Με τον νέο οργανισμό του Υπουργείου και με μία διάταξη στον ν.4486, το ΕΚΕΠΥ συνιστάται ως αυτοτελής υπηρεσία του Υπουργείου Υγείας υπαγόμενη στον Υπουργό. Και με αυτόν τον τρόπο, σταματάμε τη διασύνδεση που υπήρχε ανάμεσα στο ΚΕΕΛΠΝΟ και στο ΕΚΕΠΥ, όπου το ΚΕΕΛΠΝΟ καλούνταν να πληρώσει εφημερίες, που πραγματοποιούνταν στο ΕΚΕΠΥ. Και κατά την άποψή μου, υπήρχε ένας ομφάλιος λώρος συναλλαγής και αδιαφανούς διαχείρισης αυτών των κονδυλίων, ακόμα και για τις εφημερίες.

Άρα, υπάρχει μία εξυγιαντική, ας πούμε, παρέμβαση και σ’ αυτό το τοπίο. Το ΕΚΕΠΥ χρειάζεται. Είναι πολύ σημαντικό. Είναι το Κέντρο Επιχειρήσεων Υγείας του Υπουργείου. Έχει ένα πολύ σημαντικό επιχειρησιακό ρόλο. Χρειάζεται να λειτουργεί σε εικοσιτετράωρη βάση και χρειάζεται, οι άνθρωποι που θα εμπλακούν στη λειτουργία της εφημερίας, να αμείβονται κανονικά. Και αυτό νομοθετείται με αυτόν τον τρόπο.

Η δεύτερη τροπολογία είναι η με γενικό αριθμό 1420 και ειδικό 138, η οποία αφορά ουσιαστικά την αύξηση της δαπάνης που είχε προβλεφθεί για νοσοκομειακή φαρμακευτική περίθαλψη είτε των νοσοκομείων του ΕΣΥ είτε των ιδιωτικών νοσοκομείων, μέσω των φαρμακείων του ΕΟΠΥΥ.

Θυμάστε πριν από λίγο καιρό σε ένα νομοσχέδιο που είχαμε τότε για το ωράριο εργασίας των γιατρών, υπήρξε μία ρύθμιση, την οποία την αποσύραμε και το επαναφέρουμε τώρα, σε συνεννόηση με τις ενώσεις της φαρμοκοβιομηχανίας. Ουσιαστικά, προστίθενται 30 εκατομμύρια ευρώ στον προϋπολογισμό, ο οποίος είχε προβλεφθεί και ο οποίος απεδείχθη ότι ήταν πάρα πολύ ανεπαρκής.

Είμαστε σε μία περίοδο όπου η φαρμακευτική δαπάνη έχει μία αυξητική τάση, κυρίως λόγω του ότι διευκολύναμε την πρόσβαση των ανασφάλιστων πολιτών στο δημόσιο σύστημα υγείας και στην ηλεκτρονική συνταγογράφηση, αλλά και λόγω των αναγκών που προέκυψαν από την αξιοπρεπή και πλήρη ιατροφαρμακευτική περίθαλψη των προσφύγων και των μεταναστών στη χώρα. Είναι μία παρέμβαση, λοιπόν, που έχει συμφωνηθεί.

Υπήρξε μία στρέβλωση, ειδικά στα νοσοκομειακά φάρμακα που χορηγούνται μέσω των φαρμακείων του ΕΟΠΥΥ, όπου ουσιαστικά το ποσό του clawback το οποίο ζητούσαμε ήταν μεγαλύτερο από το καταβαλλόμενο ποσό στους προμηθευτές, ήταν στο 110%. Νομίζω, λοιπόν, ότι αντιμετωπίζεται με αυτόν τον τρόπο αποτελεσματικά και αυτή η εκκρεμότητα.

Η τρίτη τροπολογία είναι η με γενικό αριθμό 1412 και με ειδικό 131 και αφορά αυτό στο οποίο αναφερθήκατε κάποιοι από εσάς, στο ιδιοκτησιακό καθεστώς των φαρμακείων. Επειδή, λοιπόν, έχει γίνει μία συζήτηση από χθες για αυτό το θέμα, θέλω να είμαι πάρα πολύ σαφής και να είμαστε πολύ καθαροί. Δεν πρόκειται για νέα ρύθμιση. Όσοι στοιχειωδώς παρακολουθούν τα πράγματα, ξέρουν ότι αυτό προέκυψε ως μία υποχρέωση παράγωγη του ν.3918/2011 που ξεκίνησε την ιστορία της απελευθέρωσης των επαγγελμάτων.

Αυτό πέρασε διάφορα στάδια. Υπήρξαν αλλαγές όσον αφορά τις αποστάσεις, τα ωράρια, το ένα, το άλλο και φτάσαμε στον μνημονιακό νόμο, τον ν.4336/2015, ο οποίος προέβλεπε ότι θα εκδοθεί μία κοινή υπουργική απόφαση, που θα ρυθμίζει τα θέματα ιδιοκτησίας των φαρμακείων.

Εμείς αυτήν την υπουργική απόφαση την βγάλαμε τον Οκτώβριο του 2015. Kαι, κατά την άποψή μας, κάναμε μία πάρα πολύ σοβαρή και τεκμηριωμένη παρέμβαση, που δεν επέτρεψε δύο χρόνια τώρα που λειτουργεί αυτή η διάταξη, να υπάρξει αυτό το οποίο περιγράψατε προηγουμένως, δηλαδή ένα κλίμα άλωσης της αγοράς από μεγάλα συμφέροντα, ολιγοπωλιακή -ας πούμε- αναδιάρθρωση του φαρμακευτικού τομέα, κ.λπ..

Είναι πολύ χαρακτηριστικό ότι σε αυτά τα δύο χρόνια που λειτουργούσε η διάταξη, έχουν γίνει τριάντα δύο αιτήσεις από μη φαρμακοποιούς ιδιώτες για να πάρουν άδεια φαρμακείου και εγκρίθηκαν έξι. Είχαμε βάλει στην Υπουργική Απόφαση ότι προηγούνται οι αιτήσεις των φαρμακοποιών και έπονται οι αιτήσεις των ιδιωτών. Είχαμε βάλει πολύ συγκεκριμένες ρήτρες, όπως για παράδειγμα ότι πρέπει να συσταθεί ΕΠΕ, στην οποία να είναι μέτοχος υποχρεωτικά ο φαρμακοποιός με 20% και ότι πρέπει να έχει περιορισμένο αριθμό αδειών.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αυτό ισχύει;

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέψτε μου, γιατί είναι λίγο λεπτό το θέμα και θέλω να το ξεκαθαρίσω. Αφήστε με λίγο και θα σας το ξεκαθαρίσω πλήρως.

Είχαμε βάλει, λοιπόν, ρήτρες που κατά την άποψή μας δεν επέτρεψαν να συμβεί αυτό το οποίο υπήρχε τότε ως ένας θεωρητικός κίνδυνος. Τριάντα δύο αιτήσεις, λοιπόν, σε αυτά τα δύο χρόνια, έξι εγκρίθηκαν, δύο ανακλήθηκαν και είναι τέσσερις που έχουν κατατεθεί και δεν έχουν ακόμα εξεταστεί.

**ΜΑΥΡΟΥΔΗΣ ΒΟΡΙΔΗΣ:** Τι αιτήσεις είναι αυτές;

**ΑΝΔΡΕΑΣ ΞΑΝΘΟΣ (Υπουργός Υγείας):** Αιτήσεις από μη φαρμακοποιούς ιδιώτες για απόκτηση αδείας. Δηλαδή, αυτήν τη στιγμή στη χώρα, μετά από δύο χρόνια που λειτουργούσε αυτή η ρύθμιση -που όμως κατέπεσε στο Συμβούλιο της Επικρατείας το καλοκαίρι και γι’ αυτό ερχόμαστε τώρα να επαναρρυθμίσουμε- δηλαδή τα δύο χρόνια της απελευθέρωσης, που όμως είναι με συγκεκριμένους όρους, στην ουσία υπάρχουν τέσσερα φαρμακεία στη χώρα που ο ιδιοκτήτης τους είναι μη φαρμακοποιός, σε σύνολο έντεκα χιλιάδων φαρμακείων.

**ΜΑΥΡΟΥΔΗΣ ΒΟΡΙΔΗΣ:** Οι αιτήσεις ήταν από εταιρείες;

**ΑΝΔΡΕΑΣ ΞΑΝΘΟΣ (Υπουργός Υγείας):** Όχι, όχι. Ρητά, κύριε Βορίδη, είχε αποκλειστεί η δυνατότητα να διεκδικήσει ανώνυμη εταιρεία…

**ΜΑΥΡΟΥΔΗΣ ΒΟΡΙΔΗΣ:** Δεν λέω ανώνυμες, λέω ΕΠΕ.

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε είχαμε βάλει φυσικά πρόσωπα ή φαρμακοποιός ή ιδιώτης και νομικά πρόσωπα, μόνο συνεταιρισμοί φαρμακοποιών, μέλη της ΟΣΦΕ, της Ομοσπονδίας των Φαρμακευτικών Συνεταιριστικών Ενώσεων. Νομίζω ότι ακριβώς γι’ αυτόν τον λόγο αποτρέψαμε τον κίνδυνο της άκρατης, ας πούμε, απελευθέρωσης.

Τώρα, κάνει προσφυγή ο Πανελλήνιος Φαρμακευτικός Σύλλογος και είναι θεμιτό από την πλευρά του. Εγώ δεν μπαίνω τώρα και στην ουσία του θέματος, του αν δηλαδή αυτού του τύπου η απελευθέρωση όντως προάγει τον ανταγωνισμό της αγοράς και συμβάλει στην ανάπτυξη κ.λπ. Θεωρώ ότι αυτό είναι ένα ιδεολόγημα και μια εμμονή κυρίως του ΔΝΤ και της εργαλειοθήκης 1 του ΟΟΣΑ κ.λπ..

Κάνει προσφυγή ο Πανελλήνιος, έρχεται λοιπόν αυτή η Υπουργική Απόφαση η εφαρμοστική του ν.4336 που βγάλαμε εμείς και καταπίπτει. Προσέξτε, το σκεπτικό του Συμβουλίου της Επικρατείας είναι ότι δεν μπορούσαμε με Κοινή Υπουργική Απόφαση να ρυθμίσουμε αυτά τα πράγματα.

Και τώρα καλούμαστε -και αυτό κάνουμε τώρα με τη ρύθμιση- και δίνουμε την εξουσιοδότηση να εκκινήσει η διαδικασία έκδοση Προεδρικού Διατάγματος, το οποίο, βεβαίως, έχουμε συμφωνήσει με τους θεσμούς ότι θα εμπεριέχει αυτές τις βασικές αρχές που τις περιγράφουν εδώ, δηλαδή βασικά μια αρχή, τη δυνατότητα χορήγησης άδειας υπό προϋποθέσεις και σε μη φαρμακοποιό.

Προσέξτε, όμως, γιατί αυτό είναι πολύ κρίσιμο. Λέει μέσα η τροπολογία ότι «μέχρι την έκδοση προεδρικού διατάγματος, άδειες χορηγούνται αυτήν την περίοδο μόνο σε φαρμακοποιούς». Στην ουσία, για να το καταλάβετε δηλαδή, έχει παγώσει η διαδικασία της υποτιθέμενης απελευθέρωσης.

Αυτήν την περίοδο και μέχρι την έκδοση προεδρικού διατάγματος θα χορηγείται άδεια ιδρύσεως φαρμακείου μόνο σε φαρμακοποιούς, το εντελώς αντίθετο δηλαδή από αυτό το οποίο επικαλείστε ότι συμβαίνει. Χορηγείται μόνο σε φαρμακοποιούς…

**ΜΑΥΡΟΥΔΗΣ ΒΟΡΙΔΗΣ:** Γιατί; Δεν θα εκδοθεί προεδρικό διάταγμα;

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε. Θα δούμε τι θα αποφασίσει το Σ.τ.Ε., κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Ως προς το προεδρικό διάταγμα;

**ΑΝΔΡΕΑΣ ΞΑΝΘΟΣ (Υπουργός Υγείας):** Βεβαίως.

**ΜΑΥΡΟΥΔΗΣ ΒΟΡΙΔΗΣ:** Αφού μας ζητάτε εξουσιοδότηση για να βγάλετε προεδρικό διάταγμα.

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε! Το προεδρικό διάταγμα θα περάσει από τον προληπτικό έλεγχο του Συμβουλίου της Επικρατείας. Δεν μπορεί να βάλει ο Πρόεδρος της Δημοκρατίας την υπογραφή του αν δεν περάσει.

**ΜΑΥΡΟΥΔΗΣ ΒΟΡΙΔΗΣ:** Σωστά.

**ΑΝΔΡΕΑΣ ΞΑΝΘΟΣ (Υπουργός Υγείας):** Ωραία, άρα θα έχουμε και την άποψη του Συμβουλίου της Επικρατείας, επί της ουσίας της ρύθμισης…

**ΧΡΗΣΤΟΣ ΜΑΝΤΑΣ:** Δεν έχω καταλάβει την άποψη της Νέας Δημοκρατίας.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα την ακούσουμε φαντάζομαι μετά. Ακούστε τώρα.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Καμμένος):** Σας παρακαλώ. Να τελειώσει ο Υπουργός γιατί έχουμε καθυστερήσει. Σας παρακαλώ.

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέψτε μου, λοιπόν, να πω το εξής. Αυτό που συμβαίνει στην ουσία αυτή τη στιγμή είναι ότι με τη ρύθμιση αυτή δεν μπορεί μη φαρμακοποιός να πάρει, μέχρι την έκδοση προεδρικού διατάγματος, άδεια λειτουργίας φαρμακείου. Αυτή είναι η αλήθεια. Θα δούμε πώς θα πάει το πράγμα και πώς θα εξελιχθεί. Εδώ είμαστε να το αντιμετωπίσουμε.

Επίσης, εγώ αντιλαμβάνομαι και την αγωνία των φαρμακοποιών οι οποίοι και αυτοί έχουν πληγεί προφανώς από την κρίση, διότι η φαρμακευτική αγορά συρρικνώθηκε δραματικά και ενδεχομένως δικαίως, διότι είχαμε φούσκα την προηγούμενη δεκαετία και το ξέρουν όλοι.

Εγώ αντιλαμβάνομαι την αγωνία. Αντιλαμβάνομαι έναν σκεπτικισμό και μια επιφύλαξη μήπως και κατά πόσον αυτού του τύπου οι παρεμβάσεις διευκόλυνσης του ανταγωνισμού και της αγοράς κ.λπ. μπορούν να συμβάλουν σε αυτό που λέμε «ολιγοπωλιακή αναδιάρθρωση». Όμως αυτό το οποίο οφείλουμε από την άλλη πλευρά να πούμε είναι ότι με τις ρήτρες που έχουμε βάλει, αυτός ο κίνδυνος στην πραγματικότητα δεν υφίσταται.

Ακούσαμε την ίδια συζήτηση όταν νομοθετήθηκε η ιστορία με τα μη συνταγογραφούμενα φάρμακα. Ξέρετε πάρα πολύ καλά ότι και εκεί βάλαμε ένα πλαίσιο ουσιαστικά με γνωμοδότηση του ΕΟΦ. Είπαμε ότι το 87% των ΜΗΣΥΦΑ δεν μπορεί να πωλείται εκτός φαρμακείου. Αυτά τα φάρμακα παρέμειναν στα φαρμακεία. Βεβαίως, υπάρχει το πρόβλημα ότι από φέτος απελευθερώθηκε η τιμή τους, διότι αυτό προέβλεπε το μνημόνιο. Εν πάση περιπτώσει, ο κίνδυνος να πάνε τα μη συνταγογραφούμενα φάρμακα στα σουπερμάρκετ, στην πράξη δεν έχει υλοποιηθεί.

Προβλέψαμε μια ειδική κατηγορία, τα λεγόμενα ΓΕΔΙΦΑ, δηλαδή τα Γενικής Διάθεσης Φάρμακα, τα οποία, όμως, επειδή βάλαμε και εκεί πολύ συγκεκριμένες προϋποθέσεις για τη συσκευασία τους, για την περιεκτικότητα σε κάψουλες κ.λπ., δεν έχει ενδιαφερθεί η βιομηχανία να αναπτύξει αυτό το πεδίο. Στην ουσία, δηλαδή, δεν έχει αλλάξει τίποτα. Τα ΜΗΣΥΦΑ παραμένουν στα φαρμακεία.

Επιτρέψτε μου να πω ότι έχουμε κάνει ορισμένες πολύ σημαντικές παρεμβάσεις που έχουν ενισχύσει τη λειτουργία, άρα και τη βιωσιμότητα του φαρμακείου που εμείς αναγνωρίζουμε ότι επιτελεί ένα σημαντικό σημείο επαφής και αναζήτησης του πολίτη με τη γενική έννοια υγειονομικών υπηρεσιών. Γι’ αυτό μάλιστα στο νομοσχέδιο για την πρωτοβάθμια φροντίδα είπαμε ότι το φαρμακείο είναι ένα σημείο που ενσωματώνεται στο δίκτυο των υπηρεσιών πρωτοβάθμιας φροντίδας.

Πρώτον, κάναμε, λοιπόν, αυτήν την πρώτη ρύθμιση για τα ΜΗΣΥΦΑ. Δεύτερον, διαπραγματευόμαστε και πιστεύω ότι θα το κλείσουμε -είναι σε εκκρεμότητα αυτό ακόμα- μια ρύθμιση στα πλαίσια του απελευθερωμένου ωραρίου το οποίο είχε δημιουργηθεί τα προηγούμενα χρόνια και το οποίο οδήγησε σε πάρα πολλές στρεβλώσεις και κυρίως στην άρνηση ορισμένων μικρών φαρμακείων να μπουν στο σύστημα διανυκτέρευσης και διημέρευσης, διότι τα μεγάλα φαρμακεία διευρυμένου ωραρίου έτρωγαν το μεγαλύτερο κομμάτι από την πίτα και τη δουλειά της ευρύτερης περιοχής.

Αμέσως μετά τις γιορτές θα φέρουμε το πολυνομοσχέδιο της αξιολόγησης. Έχουμε βάλει και κάποιες ρυθμίσεις. Το μόνο που δεν έχουμε καταφέρει εκεί είναι να μπει ένα ανώτατο όριο στο ωράριο λειτουργίας. Δηλαδή, εμείς λέμε να ταυτίζεται το ωράριο λειτουργίας των φαρμακείων με το ωράριο λειτουργίας των υπόλοιπων εμπορικών καταστημάτων. Θεωρούμε ότι είναι απολύτως λογικό. Διαφωνεί το ΔΝΤ. Θα το επανεξετάσουμε με μεγαλύτερη τεκμηρίωση.

Έχουμε, λοιπόν, τα ΜΗΣΥΦΑ. Έχουμε μια παρέμβαση ρύθμισης στο πλαίσιο του ωραρίου. Το πιο σημαντικό είναι ότι ενισχύσαμε τον τζίρο των φαρμακείων με τη φαρμακευτική δαπάνη των ανασφάλιστων πολιτών, ιδιαίτερα των απόρων που μέχρι τώρα αυτά τα φάρμακα χορηγούνταν από τα νοσοκομεία. Αυτό έχει αυξήσει τον κύκλο εργασιών των φαρμακείων. Διευρύναμε τη δυνατότητα μέσω των συμβάσεων που έκανε ο ΕΟΠΥΥ για ιατροτεχνολογικά προϊόντα και υγειονομικό υλικό από 1-1-2017 και αυτό επίσης έχει ενισχύσει τη λειτουργία των φαρμακείων.

Θεωρώ ότι συνολικά με όλες αυτές τις παρεμβάσεις η Κυβέρνηση πραγματικά έχει προστατέψει, σε ένα πολύ νεοφιλελεύθερο πλαίσιο, στο οποίο ο καθένας μπορεί να έχει την άποψή του και τη συμφωνία του ή τη διαφωνία του, επαρκώς και τον κοινωνικό ρόλο του φαρμακείου και του φαρμακοποιού και τη δημόσια υγεία. Αυτή είναι η άποψή μας.

Πραγματικά πιστεύω ότι δεν πρόκειται για αιφνιδιασμό. Κανείς δεν αιφνιδιάζεται. Οι φαρμακοποιοί είναι απολύτως σε γνώση αυτού του χειρισμού, καθώς και ο Πανελλήνιος Φαρμακευτικός Σύλλογος. Εγώ καταλαβαίνω την ανάγκη συνδικαλιστικής κριτικής, αλλά όσον αφορά αυτό δεν πρόκειται σε καμμία περίπτωση για αιφνιδιασμό. Είναι σε γνώση -δεν λέω σε συμφωνία, αλλά είναι σε γνώση- των συνδικαλιστικών οργάνων των φαρμακοποιών.

Ούτε νέες ρυθμίσεις έχουμε, ούτε αιφνιδιασμούς, ούτε ακροβατισμούς, όπως διάβασα σε κάποιου είδους κριτική. Ούτε το θέμα φυσικά είχε λυθεί από την απόφαση του Σ.τ.Ε., όπως παραπειστικά, κατά την άποψή μας, δηλώνει ο Πανελλήνιος Φαρμακευτικός Σύλλογος. Το Σ.τ.Ε. μάς έβαλε μπροστά στην ανάγκη μιας νέας ρύθμισης και αυτό ακριβώς κάνουμε, αγαπητοί συνάδελφοι.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Υπουργέ.

Τον λόγο έχει ο κ. Βαρεμένος.

**ΗΛΙΑΣ ΚΑΜΑΤΕΡΟΣ:** Θα ήθελα τον λόγο επί της διαδικασίας.

**ΑΝΔΡΕΑΣ ΞΑΝΘΟΣ (Υπουργός Υγείας):** Επίσης, προτρέπω τον Υπουργό Δικαιοσύνης να κάνει αποδεκτή μια τροπολογία...

**ΠΡΟΕΔΡΕΥΩΝ (Δημήτριος Καμμένος):** Ένα λεπτό, σας παρακαλώ, ησυχία!

Ορίστε, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Μισό λεπτό να συμπληρώσω κάτι τελευταίο που μου διέφυγε.

Πρόκειται για μια βουλευτική τροπολογία που εξαιρεί το Ευγενίδειο Ίδρυμα -για το οποίο ξέρετε ότι 98% είναι μετοχές του Πανεπιστημίου Αθηνών- από την καταβολή του clawback. Νομίζω ότι με αυτόν τον τρόπο διασφαλίζεται η βιωσιμότητά του και η ανάπτυξή του, σε διασύνδεση με τα άλλα πανεπιστημιακά νοσοκομεία.

Είναι μια βουλευτική τροπολογία την οποία στηρίζουμε και εμείς και προτρέπω και τον Υπουργό Δικαιοσύνης να την κάνει αποδεκτή.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Όσον αφορά τις βουλευτικές τροπολογίες καλό είναι να ξέρουμε την άποψη των αρμόδιων Υπουργών πριν αποχωρήσουν. Εκτός εάν εξουσιοδοτήσουν τον κ. Κοντονή.

**ΠΡΟΕΔΡΕΥΩΝ (Δημήτριος Καμμένος):** Θα μιλήσετε. Ευχαριστώ πολύ.

Τον λόγο έχει ο Β΄ Αντιπρόεδρος της Βουλής κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Ευχαριστώ, κύριε Πρόεδρε.

Είπαμε ότι θα έχουμε ονομαστική ψηφοφορία, αλλά δεν διευκρινίσαμε ποια ημερομηνία. Την 21η Δεκεμβρίου θα την έχουμε την ονομαστική ψηφοφορία, είναι η σημερινή ημέρα, εκτός και αν επειδή είναι η μεγαλύτερη νύχτα του χρόνου απόψε χρειαστεί να την εκμεταλλευτούμε. Έτσι δεν είναι;

Εκτός των άλλων παίρνω τον λόγο για μια βουλευτική τροπολογία, την οποία δεν ξέρω εάν θα την εντάξετε στον κατακλυσμό των τροπολογιών, επειδή αφορά πλημμύρες, ούτε αν θα την χαρακτηρίσετε χριστουγεννιάτικη, κύριε Βορίδη…

**ΜΑΥΡΟΥΔΗΣ ΒΟΡΙΔΗΣ:** Θα την ψηφίσουμε.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** …αλλά και να την χαρακτηρίσετε χριστουγεννιάτικη, δεν χάλασε ο κόσμος.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Την φέρατε αργά. Τώρα τη θυμηθήκατε;

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Σας παρακαλώ πάρα πολύ. Δεν νομίζω να επηρεαστεί η διάθεση αυτών τους οποίους αφορά.

Αναφέρομαι, λοιπόν, στα τελευταία ραγδαία, απρόσμενα, ασυνήθιστα καιρικά φαινόμενα που έπληξαν ορισμένες περιοχές της Αιτωλοακαρνανίας και ως αποτέλεσμα αυτών των ασυνήθιστων καιρικών φαινομένων είχαμε κάποιες τρομερά δυσάρεστες συνέπειες.

Όποιος ιδίοις όμμασι διαπίστωσε τις συνέπειες αυτές νομίζω ότι θα συμφωνήσει, επειδή κάποιοι άνθρωποι είδαν το βιός τους να το καταπίνει η λάσπη, πως πρέπει αυτές οι περιοχές να ενταχθούν στο καθεστώς αντίστοιχων περιοχών, όπως ήταν η Μάνδρα, η Σαμοθράκη, περιοχών που επλήγησαν από αντίστοιχα φαινόμενα.

**ΜΑΥΡΟΥΔΗΣ ΒΟΡΙΔΗΣ:** Είμαστε με το Αγρίνιο!

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Υπάρχουν όχι μόνο νοικοκυριά, κύριε Βορίδη, αλλά και επιχειρήσεις οι οποίες στη διάρκεια της κρίσης, όπως ξέρετε όλοι, έχουν βογκήξει από την ύφεση και έρχονται τώρα σαν το κερασάκι πάνω σε μια κατάπικρη και δύσπεπτη τούρτα οι θεομηνίες.

Λέω, λοιπόν, να το κάνουμε αυτό και να μην υιοθετήσουμε για τα αντίστοιχα φαινόμενα μια άποψη που εξέφρασε εδώ ένας συνάδελφος της Νέας Δημοκρατίας, κοντοπατριώτης, ο κ. Κοντογεώργος, ο οποίος στη διάρκεια της ομιλίας του για τον προϋπολογισμό, αφού χρησιμοποίησε όλα τα κοσμητικά επίθετα για τον ΣΥΡΙΖΑ που του ήταν εύκαιρα, σε μια πορεία να δικαιώσει λίγο - πολύ τον Ευκλείδη Τσακαλώτο για τις δέκα πληγές του Φαραώ, στο τέλος είπε το εξής: «Δεν φτάνουν όλα τα άλλα, είναι και μαύρες γάτες στον ΣΥΡΙΖΑ και έφεραν τις πλημμύρες»!

(Θόρυβος στην Αίθουσα)

Μην κάνετε παράσιτα, κύριε Καραγκούνη. Ειδικά εσείς δεν έχετε λόγο να το κάνετε σήμερα.

Λέω το εξής. Επειδή απογειώθηκε πολύ η πολιτική σκέψη, να μην της δώσουμε και διεθνείς διαστάσεις, διότι υπάρχει ο εξής κίνδυνος. Ξέρετε ποιος κίνδυνος υπάρχει; Για παράδειγμα, να υιοθετήσει αυτή την άποψη ο κ. Ντόναλντ Τραμπ και να πει ότι για τις δυστυχίες και τους κατακλυσμούς δεν φταίει η κλιματική αλλαγή, αλλά φταίει μία χοντρή μαύρη γάτα από τη Βόρεια Κορέα, ας πούμε. Καταλάβατε; Λέω, λοιπόν, να μην το πάμε τόσο μακριά.

**ΜΑΥΡΟΥΔΗΣ ΒΟΡΙΔΗΣ:** Το πρώτο μισό, αυτό για την κλιματική αλλαγή, το είπε.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Για να μιλήσουμε κάπως πιο σοβαρά, ένας νεοπροσήλυτος στο συνέδριο της Νέας Δημοκρατίας είπε ότι «εάν δεν γίνεται αυτοκριτική, όλα τα υπόλοιπα καταλήγουν να είναι προπαγάνδα».

**ΜΑΥΡΟΥΔΗΣ ΒΟΡΙΔΗΣ:** Ο Ράμφος.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Το είπε πού; Στο συνέδριο της Νέας Δημοκρατίας. Το άκουσε ποιος; Από τον διάλογο που γίνεται εδώ στη Βουλή έχω μεγάλες αμφιβολίες ότι το άκουσε κάποιος.

Κύριοι συνάδελφοι, δράττομαι της ευκαιρίας, γιατί δεν παίρνω συχνά τον λόγο, να πω το εξής το οποίο εμείς από την κυβερνητική πλευρά το εισπράττουμε ως ύβρη. Ποιο είναι αυτό; Δεν ξέρω ποιος ποιητής της επικοινωνίας ή ποια γάτα με πέταλα, μιας και αναφερθήκαμε στο συμπαθές τετράποδο, σκέφτηκε να πει το εξής, ότι «εσείς στον ΣΥΡΙΖΑ κάνετε όσα κάνετε γιατί σας ενδιαφέρει η εξουσία και η καρέκλα».

Τι εννοεί ο ποιητής αυτός; Ότι εμείς, οι άλλοι δηλαδή, που κουνάμε το δάχτυλο, ψηφίσαμε μνημόνια, και ένα μνημόνιο που δεν είναι δικό μας, και τα ψηφίσαμε για να υπηρετήσουμε το ευρωπαϊκό ιδεώδες και την ιδεολογία μας, που είναι ταυτόσημα με τα μνημόνια. Αυτά θέλει να πει, σωστά; Νομίζω ότι αν πράγματι θέλει να πει αυτό, δεν βρισκόμαστε σε δρόμο λογικής.

Κλείνοντας, για να μην αφαιρώ χρόνο από τους Κοινοβουλευτικούς Εκπροσώπους, θα ήθελα να πω ότι στη διάρκεια των μνημονίων η δημοκρατία μας έγινε μελαγχολική και επλήγη από την επιτροπεία και όλα τα συμπαρομαρτούντα. Αυτό είναι αλήθεια.

Θα έλεγα, όμως, σε αυτό το πλαίσιο ότι δεν υπάρχουν δύο Ελλάδες, μία ζωγραφισμένη με χαρούμενα χρώματα και η άλλη με τα χειρότερα, τα πιο σκοτεινά χρώματα. Υπάρχει μία Ελλάδα, η οποία μέσα από αυτή την επώδυνη διαδικασία σύρθηκε σε χρεοκοπία, επέτρεψε να βρεθεί στη θέση πειραματόζωου και να χρησιμοποιηθεί ως τέτοιο, αλλά που τώρα προσπαθεί, μαζεύει τα κομμάτια της, να σταθεί στα πόδια της, να βγούμε πάση θυσία από αυτό το τούνελ. Είναι ανάγκη. Αυτό πρέπει να γίνει και θα γίνει. Είναι θέμα και αποκατάστασης της εθνικής κυριαρχίας και της εθνικής αξιοπρέπειας.

(Χειροκροτήματα από την πτέρυγα του ΣΥΡΙΖΑ)

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, να μιλήσω για μία τροπολογία που κάνουμε αποδεκτή;

**ΠΡΟΕΔΡΕΥΩΝ (Δημήτριος Καμμένος):** Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα κάνουμε αποδεκτή, και εγώ και ο κ. Κοντονής, τη βουλευτική τροπολογία με γενικό αριθμό 1404 και ειδικό 125, με τη συμπλήρωση, μετά από τη φράση «και της Περιφερειακής Ενότητας Αιτωλοακαρνανίας», της φράσης «και Περιφέρειας Πρέβεζας». Θέλω να συμπεριληφθεί και η Περιφέρεια Πρέβεζας.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κυρία Υπουργέ.

Τον λόγο έχει ο Αναπληρωτής Υπουργός Οικονομίας και Ανάπτυξης κ. Χαρίτσης.

Κύριε Υπουργέ, ευχαριστούμε για την υπομονή.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Παρουσιάζω την τροπολογία με γενικό αριθμό 1418 και ειδικό 137. Η προτεινόμενη τροπολογία αποτελείται από πέντε άρθρα που αφορούν τη διαχείριση χρηματοδοτικών μέσων, επίλυση τεχνικών ζητημάτων σε σχέση με το Πρόγραμμα Δημοσίων Επενδύσεων και κυρίως την εισαγωγή νέων εργαλείων για την ενίσχυση των Οργανισμών Τοπικής Αυτοδιοίκησης.

Πιο συγκεκριμένα, με το πρώτο άρθρο δίνεται στις περιφέρειες η δυνατότητα να εκχωρούν πόρους, από αυτούς που διαχειρίζονται μέσω των Περιφερειακών Επιχειρησιακών Προγραμμάτων του ΕΣΠΑ, σε χρηματοδοτικά εργαλεία τα οποία διαχειριζόμαστε κεντρικά, μέσω της διαχειριστικής αρχής του ΕΠΑνΕΚ, του Επιχειρησιακού Προγράμματος «Ανταγωνιστικότητα, Επιχειρηματικότητα, Καινοτομία» του ΕΣΠΑ, όπως είναι το εργαλείο του Ταμείου Επιχειρηματικότητας για την ενίσχυση μικρομεσαίων επιχειρήσεων.

Έτσι γίνεται καλύτερη η διαχείριση και ο συντονισμός των σχετικών δράσεων σε κεντρικό επίπεδο. Ήδη, με τη δυνατότητα αυτή στο ΤΕΠΙΧ, το Ταμείο Επιχειρηματικότητας δηλαδή, που ενισχύει μικρομεσαίες επιχειρήσεις, ενισχύεται με επιπλέον εκατόν είκοσι οκτώ πόρους από το σύνολο σχεδόν των περιφερειών. Είναι πολύ κρίσιμη η συμμετοχή των περιφερειών σε τέτοια χρηματοδοτικά εργαλεία.

Με το δεύτερο και το τρίτο άρθρο της συγκεκριμένης τροπολογίας δίνεται η δυνατότητα στους ΟΤΑ και στα νομικά τους πρόσωπα να χρηματοδοτηθούν από την Ευρωπαϊκή Τράπεζα Επενδύσεων και το Ταμείων Παρακαταθηκών και Δανείων με δάνεια τα οποία αποπληρώνονται από το Πρόγραμμα Δημοσίων Επενδύσεων. Έρχεται, λοιπόν, το Πρόγραμμα Δημοσίων Επενδύσεων να συνδράμει την Τοπική Αυτοδιοίκηση και κυρίως τους δήμους, για την εκτέλεση απαραίτητων έργων ύδρευσης, αποχέτευσης, αποκατάστασης ΧΑΔΑ και αντιπλημμυρικής προστασίας.

Είναι, λοιπόν, ένα πολύ σημαντικό νέο πρόγραμμα, το οποίο δίνει τη δυνατότητα στους δήμους να υλοποιήσουν αυτά τα σημαντικά έργα χωρίς, επαναλαμβάνω, να χρειάζεται να αποπληρώσουν οι ίδιοι αυτά τα δάνεια. Αναλαμβάνει στη θέση τους το κόστος αυτό το Πρόγραμμα Δημοσίων Επενδύσεων.

Αντιστοίχως, και με το τέταρτο άρθρο, το οποίο λειτουργεί συμπληρωματικά ως προς τα δύο προηγούμενα, θεσπίζεται ένα ειδικό πρόγραμμα ενίσχυσης των δήμων, επίσης με χρηματοδότηση από το Πρόγραμμα Δημοσίων Επενδύσεων, για έργα τα οποία δεν είναι επιλέξιμα ούτε από το ΕΣΠΑ ούτε από το πρόγραμμα των δύο προηγούμενων άρθρων.

Με όλα αυτά τα προγράμματα των άρθρων 2, 3 και 4 στηρίζουμε έμπρακτα τους δήμους της χώρας με νέα χρηματοδοτικά εργαλεία, τα οποία λειτουργούν συμπληρωματικά ως προς τα ήδη υφιστάμενα, για την κάλυψη έργων τα οποία δεν μπορούν να υλοποιηθούν με άλλον τρόπο, κυρίως έργων τοπικών υποδομών τα οποία θα έπρεπε να έχουν υλοποιηθεί εδώ και πολλά χρόνια. Έρχεται η ώρα, με τα συγκεκριμένα χρηματοδοτικά εργαλεία, να υλοποιήσουμε αυτά τα έργα.

Τέλος, με το τελευταίο άρθρο της τροπολογίας, το πέμπτο άρθρο, εισάγεται η δυνατότητα ανακατανομής πόρων μεταξύ εθνικού και συγχρηματοδοτούμενου σκέλους του Προγράμματος Δημοσίων Επενδύσεων, πάντοτε βεβαίως εντός του συνολικού, ψηφισμένου από τη Βουλή, ετήσιου ορίου του Προγράμματος Δημοσίων Επενδύσεων, έτσι ώστε να μπορούμε να αντιμετωπίσουμε, εφόσον παραστεί η ανάγκη, έκτακτες συνθήκες όπως αυτές που ζήσαμε πρόσφατα στη Μάνδρα της δυτικής Αττικής.

Θα μπορούμε, λοιπόν, να ενισχύουμε τους δήμους που υφίστανται τις συνέπειες φυσικών καταστροφών, μέσα από την επιπλέον ενίσχυση από το Εθνικό Πρόγραμμα Δημοσίων Επενδύσεων, εφόσον και όταν αυτό χρειάζεται.

Κύριε Πρόεδρε, στη συγκεκριμένη τροπολογία καταθέτω και μία νομοτεχνική βελτίωση. Είναι απλώς μια λεκτική αναδιατύπωση στην παράγραφο 2. Μετά τη λέξη «Ανάπτυξης» προστίθεται ένα κόμμα και η λέξη «Εσωτερικών», μιας και υπάρχει συναρμοδιότητα με το Υπουργείο Εσωτερικών.

Ευχαριστώ πολύ.

(Στο σημείο αυτό ο Αναπληρωτής Υπουργός κ. Αλέξανδρος Χαρίτσης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**(ΑΛΛΑΓΗ ΣΕΛΙΔΑΣ)**

(Να μπει η σελ. 293)

**(ΑΛΛΑΓΗ ΣΕΛΙΔΑΣ)**

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κύριο Υπουργό.

Ο κ. Αθανασίου έχει τον λόγο. Μετά θα μιλήσει ο κ. Θεοχαρόπουλος και μετά θα κάνει ο κ. Καματερός την εισήγησή του στη βουλευτική του τροπολογία, γιατί είναι και η Υπουργός εδώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, εμείς στη Νέα Δημοκρατία έχουμε αποδείξει ότι σχέδια νόμου τα οποία αποβλέπουν στην καλή λειτουργία των θεσμών, αλλά και των υπηρεσιών γενικότερα, τα στηρίζουμε.

Έτσι, λοιπόν, στο νομοσχέδιο αυτό πρέπει να πω, εκ προοιμίου, ποιες διατάξεις είναι σωστές και τις στηρίζουμε.

Επιγραμματικά: Η τροποποίηση του άρθρου 440 του Κώδικα Ποινικής Δικονομίας για τον διορισμό του συνηγόρου όταν δεν υπάρχει, ειδικά στα κακουργήματα, είναι σωστή.

Ορθή είναι η παράταση του πίνακα ειρηνοδικών μέχρι το τέλος του 2018.

Ορθό είναι να μειωθεί και η δοκιμασία των δικαστικών και εισαγγελικών παρέδρων. Είναι δέκα μήνες τώρα. Πράγματι υπάρχουν πολλά προβλήματα στη δικαιοσύνη και πρέπει να τελειώσει η εκπαίδευσή τους πιο γρήγορα, πιο εντατικά. Σημειώστε παρακαλώ, όμως, ότι αν το κάνετε δύο μήνες είναι μικρό το χρονικό διάστημα και καλό θα είναι να πάει στους πέντε ή έξι μήνες.

Ορθή βεβαίως είναι και η διάταξη που φέρνετε για το ακαταλόγιστο. Το άρθρο 34 του Ποινικού Κώδικα μιλάει για τις πνευματικές λειτουργίες. Δεν καταλογίζεται στον δράστη η πράξη, αν υπάρχει διατάραξη της συνείδησής του ή των ικανοτήτων του να αντιληφθεί το άδικο της πράξης. Είναι σωστό. Όμως πρέπει να επαναδιατυπωθεί όλο το άρθρο 34 με την ψυχική και τη νοητική διαταραχή.

Γιατί το λέω αυτό; Γιατί όλα αυτά είναι αλληλένδετα και με τις διατάξεις του Ποινικού Κώδικα και όσον αφορά τα μέτρα ασφαλείας. Τα είχαμε πει και στην Επιτροπή του Σωφρονιστικού Κώδικα που είναι παρεμφερή θέματα. Ειδικά τον Ποινικό Κώδικα και τον Κώδικα Ποινικής Δικονομίας τον είχαμε παραδώσει έτοιμο. Είχε ξεκινήσει από τη συγκυβέρνηση -πριν από την επιτροπή η οποία έκανε την αναθεώρηση διατάξεων- να υπάρχει μία εναρμόνιση με τις διατάξεις του Κώδικα Ποινικής Δικονομίας, δηλαδή να μην υπάρχουν αντιφάσεις μεταξύ του Κώδικα Ποινικής και τον Σωφρονιστικό. Τα παραδώσαμε τον Ιανουάριο του 2015 στον κ. Παρασκευόπουλο. Έκτοτε μέχρι σήμερα δεν βλέπω να έρχεται τίποτα.

Το μόνο που έρχεται είναι αποσπασματικές διατάξεις οι οποίες λύνουν διάφορα ζητήματα, όμως αποδεικνύουν ότι δεν υπάρχει ένα ολοκληρωμένο σχέδιο αντιμετώπισης της αντεγκληματικής πολιτικής της πολιτείας.

Ορθή βεβαίως είναι και η πληρεξουσιότητα για τις εργατικές διαφορές. Είναι ένα αίτημα το οποίο είχε τεθεί και επί των ημερών μας. Ήταν σωστό. Έγινε μια βελτίωση. Αυτή η ρύθμιση τώρα όμως είναι πιο σωστή και λέμε ότι πρέπει να στηριχθεί, αρκεί να υπάρχει μια εξουσιοδότηση και δεν χρειάζεται πληρεξούσιο.

Τα ποινικά τμήματα -που καταργούνται- είναι καλό να υπάρχουν και υπάρχουν σε όλες τις χώρες της Ευρωπαϊκής Ένωσης. Το ανέπτυξε και ο κ. Καραγκούνης πολύ σωστά. Βέβαια, υπάρχουν δυσλειτουργίες ειδικά στο Εφετείο της Αθήνας και στο Εφετείο Θεσσαλονίκης κυρίως και όχι στα άλλα εφετεία. Γιατί υπάρχουν δίκες, ειδικά στην Αθήνα, μεγάλης διάρκειας όπως κατά των τρομοκρατών, κατά εγκληματικών οργανώσεων και εν πάση περιπτώσει μεγάλου κοινωνικού ενδιαφέροντος και δεν μπορεί να προχωρήσει και η ποινική διαδικασία, γιατί είναι εγκλωβισμένοι πάρα πολλοί δικαστές και οι αστικές υποθέσεις.

Καλό θα είναι -το είπε εξάλλου ο κ. Καραγκούνης- αντί να τα καταργήσουμε, να αυξήσουμε τις θέσεις. Και δεν μπορώ να καταλάβω γιατί έχετε αυξήσει τις θέσεις μόνο των εισαγγελικών λειτουργών -δεν ξέρω τι είδους παροχή είναι αυτή εν όψει και των τελευταίων εξελίξεων- και δεν υπάρχει και αύξηση των δικαστικών λειτουργών, που εκεί πονάμε.

Πάντοτε πρέπει να ξέρετε ότι από τότε που υπάρχουν οι κώδικές μας, από το 1952 και μετά υπήρχε μια αναλογία δικαστικών λειτουργών και εισαγγελικών λειτουργών. Αυτήν τώρα την ανατρέπετε. Με τα τελευταία τρία νομοθετήματα δεν βλέπω καμία αύξηση στους δικαστικούς λειτουργούς. Εκεί χρειάζεται, για να μπορούν να τελειώνουν γρηγορότερα οι υποθέσεις. Και τονίζω ότι ευτυχώς που επί ΠΑΣΟΚ ο κ. Παπαϊωάννου έκανε και τα μονομελή εφετεία σε μερικές περιπτώσεις και μπόρεσαν και αποσυμφορήθηκαν λίγο τα πινάκια. Άρα θα μπορούσατε να φέρετε και το θέμα αυτό.

Να πω λίγο τώρα και για τις διαφωνίες μας για τους πλειστηριασμούς. Βέβαια το θέμα το ανέπτυξε πάρα πολύ καλά και ο εισηγητής μας, ο κ. Καραγκούνης, και ο κ. Βορίδης. Όμως για να μην υπάρχουν ψευδαισθήσεις, γιατί δεν έχει γίνει αντιληπτό το θέμα, πρέπει να πω μερικά πράγματα πριν μπω στο ποινικό σκέλος. Ας πω για το αστικό μέρος.

Στις προηγούμενες εκδοχές του νόμου Κατσέλη, του ν.3869/2010, υπήρχε εξαίρεση από τη ρευστοποίηση περιουσιακών στοιχείων. Εξαιρείτο δηλαδή η πρώτη κατοικία ως ένα ποσό, που ήταν το αφορολόγητο όριο απόκτησης πρώτης κατοικίας. Εμείς ανεξαρτήτως του νόμου Κατσέλη -προσέξτε το αυτό- προστατεύαμε την πρώτη κατοικία μέχρι το 2014. Είναι ορθό αυτό το οποίο είπε ο κ. Κοντονής. Πράγματι από το 2010 δίνονταν παρατάσεις και προστατευόταν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ λίγα επιπλέον λεπτά, για να αναφερθώ σε όλα τα θέματα.

Το 2014 είχαμε πει στο ΚΥΣΔIΧ -υπενθυμίζω ότι το ΚΥΣΔIΧ είναι το Κυβερνητικό Συμβούλιο Διαχείρισης Ιδιωτικού Χρέους- ότι θα συζητούσαμε με την τρόικα, η οποία απαιτούσε να ρυθμιστούν τα θέματα αυτά. Κλίναμε προς ένα όπως το λέγαμε τότε, το ιρλανδικό πετυχημένο σύστημα. Τι ήταν το ιρλανδικό σύστημα; Ότι θα έμπαινε ένα ανώτατο όριο που θα απαγόρευε τους πλειστηριασμούς στην πρώτη κατοικία, θα είχε ρυθμιστεί ο Κώδικας Δεοντολογίας των τραπεζών, δηλαδή υπό ποιες προϋποθέσεις θα μπορούσε να γίνει ένας πλειστηριασμός και βεβαίως προϋπόθεση θα ήταν και ο συνεργάσιμος δανειολήπτης. Δεν πρόλαβε να γίνει. Άλλαξε, έγινε η μεταβολή.

Και τι κάνετε εσείς τώρα; Προσέξτε τι κάνετε επί ΣΥΡΙΖΑ. Δεν είναι εδώ ο κ. Κοντονής να το ακούσει και να το αντικρούσει, τον διέκοψα δύο φορές, ίσως να μην έχει ενημερωθεί και για την προϊστορία. Επί ΣΥΡΙΖΑ άλλαξε δύο φορές προς το χειρότερο η προστασία της πρώτης κατοικίας και ρυθμίστηκε μέχρι το τέλος του 2018. Προσέξτε τώρα τι προϋποθέσεις περιοριστικές έβαλαν. Αλλά αθροιστικά τις έβαλαν, όχι διαζευκτικά. Πρώτη προϋπόθεση: η αντικειμενική αξία να είναι μέχρι 180.000 ευρώ. Δεύτερη, το μηνιαίο εισόδημα να μην υπερβαίνει τις εύλογες δαπάνες διαβίωσης. Είναι εντελώς αόριστο, γιατί είναι υποκειμενικό. Ποιος θα το κρίνει αυτό και πώς θα κριθεί αυτό; Και τρίτη προϋπόθεση, βεβαίως, παρέμεινε ο συνεργάσιμος δανειολήπτης.

Μάλιστα δε, σας θυμίζω, κύριε Κοντονή, και ανατρέξτε στα Πρακτικά της Βουλής, τότε που έφερε ο κ. Σταθάκης τη ρύθμιση αυτή, τι είπε: «Δυστυχώς, πετύχαμε μόνο το 60% αυτών που υπήρχαν πριν και απ’ αυτά τα οποία ζητούσαμε».

Στον νόμο αυτόν προτείναμε εμείς να εξαιρεθούν από τον πλειστηριασμό πρώτης κατοικίας τα χρέη προς το δημόσιο και δεν έγινε δεκτό, γι’ αυτό υπάρχουν τώρα, αυτήν τη στιγμή. Αυτές είναι οι διαφορές, για να αποκαταστήσουμε την αλήθεια, για να καταλάβουμε ποιοι προστάτευσαν την πρώτη κατοικία και ποιοι δεν την προστατεύουν σήμερα, παρά τις ρητορείες αυτές.

Μπαίνουμε τώρα στα ποινικά θέματα. Πράγματι τα ανέπτυξε και ο κ. Καραγκούνης και ο κ. Βορίδης, αλλά εγώ έχω δύο απορίες. Η πρώτη είναι γιατί προστατεύετε τους συμβολαιογράφους μόνο για τους πλειστηριασμούς. Εάν δηλαδή κάποιος στο γραφείο του ασκεί μία άλλη εργασία, η οποία έχει δημόσιο χαρακτήρα, θέλει να κάνει μία διαθήκη ή ένα συμβόλαιο και πάνε και του επιτεθούνε οι ενδιαφερόμενοι κληρονόμοι που το έχουν πάρει είδηση, δεν θα προστατευθεί εκεί; Γιατί καταργείτε την έγκληση και το κάνετε αυτεπάγγελτα; Δεν μπορώ να το καταλάβω. Να γιατί ισχύει αυτό που σας είπε ο κ. Βορίδης, ότι ο στόχος σας είναι να προχωρήσουν οι πλειστηριασμοί για να ικανοποιηθούν και δεν είναι η προστασία κυρίως των συμβολαιογράφων. Θα δούμε τι θα γίνει και παρακάτω, τι παροχή δίνετε πάλι με τα συναινετικά διαζύγια.

Το άρθρο 333 είναι κλασική περίπτωση. Όλες οι ποινικές νομοθεσίες των ευρωπαϊκών χωρών το έχουν κατ’ έγκληση. Γιατί πρέπει εδώ, ειδικά όταν απειλείται ο συμβολαιογράφος, να είναι αυτεπάγγελτα; Αυτό δεν μπορώ να το καταλάβω και δείτε την αντίφαση με το άρθρο 334, την παραβίαση του ασύλου.

Για την κάνναβη τα είπαν οι συνάδελφοι. Προσέξτε το θέμα αυτό, θα οδηγηθεί σε νομιμοποίηση.

Τα συναινετικά διαζύγια είναι ένα θέμα το οποίο θεωρώ πάρα πολύ σοβαρό, το οποίο δεν έχει γίνει αντιληπτό. Τα διαζύγια είναι απόφαση δικαστηρίου, είναι δημοσίας τάξεως και πρέπει να υπάρχει απόφαση δικαστηρίου, έτσι λέει το Σύνταγμά μας. Στις ευρωπαϊκές χώρες, τις οποίες κατά διαστήματα επικαλούμεθα, αν δει κανείς το συγκριτικό δίκαιο, θα διαπιστώσει ότι το σύστημα αυτό τού να αποφαίνονται άλλα όργανα, και ειδικά οι συμβολαιογράφοι, δεν υπάρχει ούτε στη Γαλλία, ούτε στη Γερμανία, ούτε στην Ισπανία, ούτε στην Αγγλία, ούτε στην Ιταλία. Είναι δημοσίας τάξεως και το απαγορεύει το Σύνταγμά μας. Θα δημιουργήσετε πολλά προβλήματα με το θέμα αυτό. Πολύ περισσότερο όταν έχουμε παιδιά, γιατί όπως ξέρετε, δεν έγινε αντιληπτό ότι με το συναινετικό διαζύγιο είναι υποχρεωτικό να λυθούν δύο πράγματα: Η επιμέλεια της επικοινωνίας των παιδιών και βεβαίως τα αποκτήματα. Πώς θα λύνονται τώρα πολύ περισσότερο, όταν ο ένας από τους συζύγους είναι αλλοδαπός, και ενδεχομένως να έχουμε και διαχρονικό δίκαιο υπό προϋποθέσεις -τώρα δεν έχω χρόνο να το αναπτύξω- κατά κανόνα είναι της τελευταίας κατοικίας, αλλά μπορεί και να μην είναι.

Και δεύτερον, εκτός του να είναι αλλοδαπός ο ένας, υπάρχει η περίπτωση να έχουμε διαφορετική κατοικία. Είναι τεράστια θέματα πρακτικά τα οποία θα δημιουργηθούν και δεν μπορώ να καταλάβω γιατί αυτή η παροχή.

Δεν έχουμε τίποτα με τους συμβολαιογράφους. Εγώ ίσα-ίσα εκτιμώ και καταλαβαίνω ότι πλήττεται και ο κλάδος αυτός από την οικονομική δυσπραγία σήμερα, αλλά δεν είναι αυτή λύση όσον αφορά το θέμα αυτό.

Για τον ΦΠΑ των νησιών και το νομοσχέδιο το οποίο φέρατε, κύριε Υπουργέ, πρέπει να ξέρετε ότι ο συνταγματικός νομοθέτης ρύθμισε τη ρήτρα της νησιωτικότητας για τον απλούστατο λόγο ότι διείδε πως τα παραμεθόρια νησιά μας, και ιδιαίτερα αυτά που είναι κοντά στη γείτονα Τουρκία, πρέπει να τονωθούν οικονομικά, για να στηρίζουν τον πληθυσμό ο οποίος πρέπει να υπάρχει εκεί και να μη φύγει για εθνικούς αλλά και για οικονομικούς λόγους. Βεβαίως, τα κόστη παραγωγής και λειτουργίας των επιχειρήσεων είναι αυξημένα, ειδικά το μεταφορικό κόστος.

Η τρόικα το 2013 και το 2014 –ειδικά το 2014- επίμονα ζητούσε να καταργήσουμε τον μειωμένο ΦΠΑ και, βεβαίως, το αρνηθήκαμε. Μη μου πει κανείς ότι είναι δέσμευση μνημονιακή. Σήμερα είναι.

Οι δανειστές μας στο μνημόνιο, το οποίο δεν έχει καμία σχέση με τη δανειακή σύμβαση -τα έχουμε πει αυτά στη Βουλή-, ήθελαν μείωση των δαπανών. Το πώς θα γινόταν η μείωση των δαπανών είναι θέμα της Κυβέρνησης, της κάθε κυβέρνησης της χώρας, δεν είναι θέμα δικό τους. Εμείς δεχθήκαμε τη φορολογία και τη μείωση του ΦΠΑ, πράγμα που δεν το δεχθήκατε εσείς, και το καταργήσατε. Βεβαίως, εγώ δεν μπορώ να αποδώσω ευθύνη. Δεν μπορείτε τώρα να καταργήσετε την κατάργηση αυτή, γιατί είναι πια δέσμευση μνημονιακή και πρέπει να συναινέσει και ο αντισυμβαλλόμενος, οι δανειστές. Όμως, η αναστολή μπορούσε να γίνει για πολλούς λόγους, όπως έγινε και το 2018.

Απορώ πού λέτε στην εισηγητική έκθεση ότι αυτό γίνεται γιατί διαρκεί το μεταναστευτικό. Δηλαδή, μας εγγυάσθε, κύρια Υπουργέ, ότι τον Ιούνιο του 2018 θα σταματήσει το μεταναστευτικό και θα έχουμε αποσυμφόρηση των νησιών; Δεν κατάλαβα; Τι λογική αυτή;

Δεύτερον, γιατί εξαιρέθηκαν πιο φτωχά νησιά; Για παράδειγμα, η Λέσβος εξαιρείται το 2018. Η Λήμνος γιατί όχι; Ο Άη Στράτης που έχει εκατόν πενήντα κατοίκους και προσπαθούμε να κρατήσουμε τον κόσμο εκεί, οι Φούρνοι, η Ικαρία; Τα αναφέρω ενδεικτικά.

Αυτά δεν είναι σοβαρά πράγματα και νομίζω ότι δημιουργείται ένα πρόβλημα χωρίς να υπάρχει. Θα έπρεπε, λοιπόν, η ρύθμιση να αφορά τους νομούς, όπως είπαμε πριν, και βεβαίως, να μη συνδέεται και με το μεταναστευτικό, αλλά λόγω της συνταγματικής επιταγής την οποία σας είπα.

Τέλος, επειδή ειπώθηκαν πράγματα για το «πόθεν έσχες» των δικαστών, για να σταματήσει το παραμύθι αυτό. Οι δικαστές, κυρίες και κύριοι συνάδελφοι, από τη μέρα που θα διορισθούν μέχρι που θα συνταξιοδοτηθούν και τρία χρόνια μετά είναι υποχρεωμένοι -και αυτό κάνουν- να καταθέτουν «πόθεν έσχες». Μέχρι σήμερα αυτό γινόταν, μέχρι το 2016.

Ποιο είναι το πρόβλημα που δεν θέλουν να το πουν; Τι είπε η απόφαση της Ολομέλειας των Δικαστηρίων; Δυο, τρία θέματα: Ο ελληνικός λαός πρέπει να τα μάθει και να ακούσει επίσημα κάποια στιγμή και μην τον παραπληροφορούν, όπως ο Πρωθυπουργός προχθές στον προϋπολογισμό αλλά ούτε και οι Υπουργοί. Πρέπει να μάθουν μερικά πράγματα.

Πρώτον, οι δηλώσεις γίνονταν στην Εισαγγελία του Αρείου Πάγου. Ήρθαν οι θεσμοί και είπαν ότι πρέπει να υπάρχει ένα ουδέτερο θεσμικό όργανο για τις δηλώσεις των δικαστικών λειτουργών του Πρωθυπουργού, των Υπουργών, των Υφυπουργών, των Βουλευτών, των νομαρχών και των περιφερειαρχών. Πράγματι, το 2014 ήμουν Υπουργός Δικαιοσύνης και φέραμε τον νόμο αυτόν, ο οποίος ίσχυε μέχρι πρόσφατα.

Ποιος ήταν ο νόμος αυτός; Τρεις Βουλευτές, δυο Αντιπρόεδροι της Βουλής μας, ένας από την Κυβέρνηση και ένας από την Αντιπολίτευση, και ο Πρόεδρος της Επιτροπής Θεσμών και Διαφάνειας, δυο ανώτατοι δικαστικοί λειτουργοί, ο Εισαγγελέας Δίωξης για τη Νομιμοποίηση του Εγκλήματος και ένας της Τραπέζης της Ελλάδος, Υποδιοικητής, ένα όργανο ουδέτερο. Ο δικός μου νόμος ήταν ο ν.4281/2014

Έρχεται το 2016 ένας νόμος και τι κάνουν; Παίρνουν τους δικαστές –προσέξτε, μόνο τους δικαστές!- από τη ρύθμιση αυτή που έπρεπε να βάλουν το «πόθεν έσχες» και τον πάνε σε μια άλλη Αρχή, που είναι η λεγόμενη Τρίτη Μονάδα Ελέγχου των Δηλώσεων, μαζί με όλους τους άλλους.

Και λένε τώρα οι δικαστές, οι οποίοι είναι διοικητικοί…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να σας θυμίσω ότι βιαζόσασταν, επειδή θα φύγει το αεροπλάνο.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν το προλαβαίνω, πια. Ευχαριστώ πολύ, κύριε Κεγκέρογλου.

**ΙΩΑΝΝΗΣ ΓΚΙΟΚΑΣ:** Να μιλήσουμε κι εμείς όμως.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω.

Αν πάμε αναλογικά, τα τρία λεπτά των Υπουργών έγιναν είκοσι δύο.

Για τα νησιά να πω το εξής, τώρα που σας άκουσα, κύριε Πρόεδρε: Είδα, πολύ σωστά –διαψεύστε με, αν δεν είναι έτσι- ότι καταθέσατε μία επίκαιρη ερώτηση.

**ΠΡΟΕΔΡΕΥΩΝ (Δημήτριος Καμμένος):** Όχι, επίκαιρη, αλλά ερώτηση.

**ΧΑΡΑΛΑΜΠΟΣ ΑΘΑΝΑΣΙΟΥ:** Απλή;

**ΠΡΟΕΔΡΕΥΩΝ (Δημήτριος Καμμένος):** Ναι.

**ΧΑΡΑΛΑΜΠΟΣ ΑΘΑΝΑΣΙΟΥ:** Τέλος πάντων.

Κατέθεσε ο κύριος Πρόεδρος, ο κ. Δημήτρης Καμμένος μια ερώτηση, που –προσέξτε- εντοπίζει τα προβλήματα που θα δημιουργηθούν, κυρία Υπουργέ, στις ΔΟΥ με το να υπάρχει ο μειωμένος ΦΠΑ σε αυτά τα νησιά και σε όλους τους νομούς. Θα δείτε τι τεράστια προβλήματα και τι αδιέξοδα θα έχετε.

Αναφορικά με το «πόθεν έσχες», έρχεται το 2016 ο κύριος Αναπληρωτής Υπουργός Δικαιοσύνης και τους παίρνει και πάει τους δικαστές εκεί. Αυτόν τον νόμο κήρυξε αντισυνταγματικό το Συμβούλιο της Επικρατείας. Και είναι μόνο ένας δικαστικός λειτουργός και εισαγγελέας. Όλοι οι άλλοι είναι διοικητικοί υπάλληλοι οι οποίοι διορίζονται κατά κανόνα από την Κυβέρνηση. Δεν μπορεί, δηλαδή, ο ελεγχόμενος να είναι κριτής αυτών που ελέγχουν. Αυτή είναι η πραγματικότητα. Και δεν μπορούμε να καταλάβουμε γιατί.

**ΠΡΟΕΔΡΕΥΩΝ (Δημήτριος Καμμένος):** Κύριε Αθανασίου, σας παρακαλώ. Πρέπει να κλείσουμε. Μιλάτε δέκα επτά λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Η υπουργική απόφαση για τα τιμαλφή δεν είναι κανένα εφεύρημα των δικαστών. Το προβλέπει η κοινοτική οδηγία για την προστασία των προσωπικών δεδομένων. Το απαγορεύει η κοινοτική οδηγία. Να γίνει αντιληπτό αυτό και να μην έρχονται εδώ να λέτε ό,τι θέλουν για τα τιμαλφή.

Σε εφαρμογή, λοιπόν, των διατάξεων αυτών είπαν ότι είναι αντισυνταγματικές όλες αυτές οι ρυθμίσεις –προσέξτε- όχι ως προς τους δικαστές μόνο, αλλά ως προς όλους. Και δεν είναι σωστό να ακούγονται από κυβερνητικά χείλη ότι έγινε μόνο για τους δικαστικούς λειτουργούς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε.

Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, συζητάμε σήμερα στην Ολομέλεια της Βουλής με αφορμή ένα νομοσχέδιο του Υπουργείου Δικαιοσύνης. Και λέω με αφορμή, διότι το νομοσχέδιο αυτό συνοδεύεται από ένα τσουνάμι υπουργικών τροπολογιών. Έχουμε δεκάδες τροπολογίες από διάφορα Υπουργεία για τακτοποίηση ποικίλων υποθέσεων. Μερικές τροπολογίες είναι επείγουσες, διότι τελειώνει ο χρόνος. Άλλες πάλι, δεν μπορώ να καταλάβω γιατί δεν τις συζητούμε όπως θα έπρεπε. Τρέχει, λοιπόν, η Κυβέρνηση να κλείσει εκκρεμότητες πριν τελειώσει ο χρόνος. Είναι πάγια αυτή η τακτική της.

Βέβαια, ακόμα και αν δεν υπήρχαν οι τροπολογίες, θα μπορούσαμε μεν να συζητήσουμε την ουσία των διατάξεων του νομοσχεδίου, όχι όμως μια συνολική και ολοκληρωμένη προσέγγιση στο πλαίσιο της ορθής λειτουργίας της δικαιοσύνης. Διότι αυτό το νομοσχέδιο περιλαμβάνει και πάλι μια σειρά αποσπασματικών ρυθμίσεων, που δεν συνδέονται μεταξύ τους.

Για ποια ορθή λειτουργία της δικαιοσύνης μπορούμε να μιλάμε, όταν βρισκόμαστε αντιμέτωποι με ένα μπρα-ντε-φερ μεταξύ εκτελεστικής και δικαστικής εξουσίας; Η οξύτατη αντιπαράθεση Κυβέρνησης και δικαστών το μόνο που επιτυγχάνει είναι να υποσκάπτει το κύρος των θεσμών και την εμπιστοσύνη των πολιτών στη δικαιοσύνη.

Πολλές φορές, κύριοι της Κυβέρνησης, στέκεστε απέναντι στις δικαστικές αποφάσεις, ενώ οφείλετε να προστατέψετε τη δικαιοσύνη, ακόμη και από πολιτικές υποθέσεις, ιδίως ο Πρωθυπουργός και ο Υπουργός Δικαιοσύνης.

Βέβαια, δεν θεωρώ ότι πρέπει να υιοθετήσουμε ένα σκηνικό που θέλει τους δικαστές να είναι υπεράνω οποιασδήποτε κριτικής. Οι πολιτικές σκοπιμότητες όμως, απ’ όπου και αν προέρχονται, πρέπει να σπάσουν τα μούτρα τους μπροστά στον τοίχο που ονομάζεται κράτος δικαίου.

Είναι, όμως, δυνατόν ο ίδιος ο Πρωθυπουργός της χώρας να δηλώνει δυσαρέσκεια συνεχώς με τις αποφάσεις της δικαιοσύνης; Είναι δυνατόν να δηλώνει αγανάκτηση ο Πρωθυπουργός της χώρας, όταν βλέπει, όπως λέει, φαινόμενα, όπου οι δικαστές επιχειρούν ή επιθυμούν να βγάζουν αντισυνταγματικούς νόμους; Μα, με βάση το Σύνταγμα δεν αποφασίζουν οι δικαστές; Ας πει συγκεκριμένα πού και με τι διαφωνεί.

Θα θυμίσω ότι στην απόφαση των τηλεοπτικών αδειών, είχε προτρέξει να πει ότι δεν βλέπει κανέναν λόγο να αποφασίσει η δικαιοσύνη το θέμα των αδειών. Δηλαδή προσπαθεί συνεχώς να προλαμβάνει και να μην αποδέχεται την κριτική. Επιλέγει την μετωπική και άγονη αντιπαράθεση.

Και διαμηνύει μάλιστα ο κ. Τσίπρας στην προχθεσινή ομιλία του για τον προϋπολογισμό του 2018 ότι δεν είναι η Κυβέρνηση αυτή που θα κουραστεί πρώτη να επιβάλλει, υποτίθεται, τη δέσμευση ότι όλοι θα είναι ίσοι απέναντι στον νόμο, με ευθεία αναφορά βέβαια στη διαμάχη με τους δικαστές για το «πόθεν έσχες» τους. Αναφέρθηκε και πριν ο προηγούμενος ομιλητής για τη συγκεκριμένη διαμάχη.

Ο ίδιος ο κ. Τσίπρας, όμως, μιας που μιλάμε για συνδικαλιστικά, δεν ήταν αυτός που πριν λίγο καιρό δεσμευόταν για τη διατήρηση των ειδικών μισθολογίων των δικαστών στη συνάντησή του με τους προέδρους των ανωτάτων δικαστηρίων; Αντιλαμβάνεται ο κ. Τσίπρας τον ρόλο του; Η διάκριση των εξουσιών και η ανεξαρτησία της δικαιοσύνης αποτελεί ακρογωνιαίο λίθο των δημοκρατικών πολιτευμάτων.

Από την άλλη, δεν πρέπει να θεωρήσουμε ότι οποιαδήποτε κριτική στο έργο της δικαιοσύνης υπονομεύει τη διάκριση των εξουσιών. Η καλοπροαίρετη κριτική δεν διαλύει τις δημοκρατίες. Αντιθέτως, είναι συστατικό τους, είναι στοιχείο, είναι το οξυγόνο τους. Γιατί κατ’ ουσία δεν είναι οι δημοκρατίες που μέσα στη μεγαλοθυμία τους επιτρέπουν την κριτική, αλλά είναι η κριτική σκέψη και στάση που οικοδομεί τις δημοκρατίες.

Αν, λοιπόν, η Κυβέρνηση ενδιαφέρεται πραγματικά, για παράδειγμα, για την αντιμετώπιση της διαφθοράς, ας προχωρήσει εδώ σε νομοθετικές πρωτοβουλίες. Ας μας φέρει σχέδια νόμου και ας μην προχωρεί σε λασπομαχίες και κοκορομαχίες.

Η αποκλειστική προτεραιότητα στην επικοινωνιακή διαχείριση ουσιαστικών πολιτικών ζητημάτων οδηγεί πιο βαθιά τη χώρα στην παρακμή. Η δικαιοσύνη αποτελεί ύψιστο θεσμό της δημοκρατίας, θεμέλιο λίθο ενός σύγχρονου, αποτελεσματικού, κοινωνικού και αξιόπιστου κράτους. Οφείλουμε, λοιπόν, να την προφυλάξουμε, να αποτρέψουμε οποιαδήποτε προσπάθεια υπονόμευσης της ανεξαρτησίας της και το κυριότερο να την κρατάμε μακριά από πολιτικές σκοπιμότητες.

Σε αυτό το κλίμα, λοιπόν, σε σχέση με τη δικαιοσύνη συζητάμε ένα νομοσχέδιο το οποίο, παρά τις πολλές θετικές διατάξεις του, είναι αποσπασματικό και πάλι, μακράν μιας συνολικής και ολοκληρωμένης προσέγγισης, ενώ παράλληλα σωρεύει σειρά θεμάτων, άσχετων μεταξύ τους.

Οι ρυθμίσεις του Πρώτου Μέρους σχετικά με τα μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής είναι σε θετική κατεύθυνση, δεδομένου ότι προσαρμόζουν την ελληνική νομοθεσία στη διεθνή πρακτική. Έχει, όμως, υπολογιστεί ποιες είναι οι ανάγκες σε δομές και προσωπικό κι έχει γίνει η αντίστοιχη κοστολόγηση, όταν όλοι σχεδόν οι σχετικοί φορείς επισημαίνουν ότι οι δομές ψυχικής υγείας καταρρέουν;

Το Δεύτερο Μέρος του νομοσχεδίου αποτελείται από σειρά ασύνδετων διατάξεων που ρυθμίζουν θέματα πολιτικών, ποινικών και διοικητικών δικαστηρίων.

Θα σταθώ στο άρθρο 22 σχετικά με τα συναινετικά διαζύγια με συμβολαιογραφική πράξη. Για εμάς, αυτό που προέχει είναι η διαδικασία έκδοσης διαζυγίου να γίνει απλούστερη –έχει γίνει απλούστερη το τελευταίο χρονικό διάστημα- απαλλάσσοντας του συναινούντες συζύγους από τη γραφειοκρατία, να γίνει όσο το δυνατόν ταχύτερη με το λιγότερο δυνατό κόστος και με τη μέγιστη δυνατή νομική ασφάλεια. Πετυχαίνετε κάτι τέτοιο με τη ρύθμιση που φέρνετε; Δεν είμαι καθόλου βέβαιος. Δεν είμαστε αντίθετοι με την επιλογή μιας εξωδικαστικής λύσης του γάμου. Αυτό έχει και ιδεολογικό πρόσημο, το οποίο εμείς το θεωρούμε σωστό.

Εάν, όμως, πραγματικά επιλέγουμε και θέλουμε να διασφαλίσουμε την εξωδικαστική επίλυση του γάμου, τότε δεν πρέπει να εστιάσουμε στην παρουσία συμβολαιογράφου ή δικηγόρων, διότι έτσι όπως το θέτετε το θέμα μοιάζει σαν μεταφορά πελατολογίου από μια επαγγελματική ομάδα στην άλλη, αλλά ότι αυτή η διαδικασία κρίνεται σκόπιμο σε κάποιο σημείο να ελέγχεται από μια δικαστική απόφαση ή διάταξη.

**ΧΑΡΑΛΑΜΠΟΣ ΑΘΑΝΑΣΙΟΥ:** Σύμφωνο συμβίωσης γίνεται.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ακριβώς.

Σας το έχουν επισημάνει και οι φορείς. Σας έχουν υπογραμμίσει τον κίνδυνο να μην υπογραμμίζεται αυτόματα το συναινετικό διαζύγιο που εκδίδεται από συμβολαιογράφο από άλλες χώρες-μέλη της Ευρωπαϊκής Ένωσης ή να διακυβεύονται ζητήματα που σχετίζονται με τη λύση του γάμου, όπως, για παράδειγμα, το υπέρμετρο συμφέρον των παιδιών. Πρέπει, λοιπόν, να είμαστε πολύ προσεκτικοί.

Για να δούμε τι λέει η έκθεση της Επιστημονικής Υπηρεσίας της Βουλής σε αυτό το θέμα. Λέει, λοιπόν, ότι πρέπει να διασφαλιστούν οι δικονομικές εγγυήσεις που λειτουργούν ως θετικό μέσο προστασίας του γάμου και της οικογένειας, και ιδίως της παιδικής ηλικίας. Προτείνει η προτεινόμενη ρύθμιση της συμβολαιογραφικής λύσης του γάμου να εφαρμοστεί μόνο στην περίπτωση απουσίας τέκνων. Είναι πρόταση που κάνει η έκθεση της Επιστημονικής Υπηρεσίας της Βουλής στον Υπουργό. Να απαντήσει σε αυτήν. Αν δεν θέλει να απαντήσει σε εμάς σε συγκεκριμένα θέματα που θέτουμε, πρέπει να απαντήσει σε αυτό.

Ή για την περίπτωση διασυνοριακού διαζυγίου, του οποίου εφαρμοστέο δίκαιο δεν είναι το ελληνικό, λέει ότι στην περίπτωση αυτή θα πρέπει ο συμβολαιογράφος να ενημερώσει σχετικώς τους συζύγους και να απόσχει από την έκδοση πράξης λύσεως του γάμου.

Όλα αυτά θα απαντηθούν σήμερα ή θα πάμε σε μία νέα διαδικασία προβληματική από εδώ και στο εξής;

Δεν θέλω να μείνω σε άλλα θέματα του νομοσχεδίου, γιατί η συζήτηση έχει επισκιαστεί από τις τροπολογίες. Έχουμε συζητήσει για πολλά θέματα, αλλά θέλω να μείνω σε δύο ζητήματα: Πρώτον, έγινε μία συζήτηση το πρωί για τους πλειστηριασμούς. Είπα στον κύριο Υπουργό ορισμένα θέματα και απάντησε.

Με εντυπωσίασε πραγματικά που απάντησε ότι δικαίως φωνάξαμε και φωνάζαμε το σύνθημα: «Κανένα σπίτι στα χέρια τραπεζίτη». Περίμενα εδώ μία αυτοκριτική διάθεση για όλα όσα έχουν πει προεκλογικά. Αντί αυτής της αυτοκριτικής διάθεσης, άκουσα το ότι δικαίως φωνάζαμε: «Κανένα σπίτι στα χέρια τραπεζίτη» και τώρα στην ουσία κάνουμε το αντίθετο.

Ας μας έλεγε τουλάχιστον «κανένα σπίτι εκτός των μεγαλοοφειλετών, εκτός των πολύ πλουσίων» και δεν το είπαμε αυτό προεκλογικά. Ούτε αυτό!

Ταυτοχρόνως, όσον αφορά στο ζήτημα της αυτεπάγγελτης διαδικασίας, δεν έχει απαντηθεί γιατί θέλει σήμερα να δώσει αυτό το σήμα ουσιαστικά σε όσους είναι απέναντι στους πλειστηριασμούς. Γιατί αυτό το σήμα δεν ερχόμαστε εδώ να το δώσουμε για όσους αυτή τη στιγμή -και πολλές φορές κάνουν καταδρομικές επιθέσεις στο Υπουργείο Εθνικής Άμυνας, στη Βουλή των Ελλήνων, στα νοσοκομεία- δημιουργούν γκέτο σε ολόκληρες περιοχές της χώρας. Και αυτό το σήμα της αυτεπάγγελτης δίωξης δεν έχουμε επιλέξει να το δώσουμε σε αυτές τις περιπτώσεις, στα πανεπιστήμια και σε πολλές άλλες περιπτώσεις, αλλά επιλέγουμε να το δώσουμε σε όσους έρχονται απέναντι στους πλειστηριασμούς.

Αντί, λοιπόν, να δοθεί το σήμα εκεί και, βέβαια, να υπάρχει μία συνολική αντιμετώπιση αυτού του θέματος, δίνουν το σήμα εδώ! Αντί να δοθεί το σήμα προστασίας της πρώτης κατοικίας και να νομοθετήσουμε επιπρόσθετα, για να καλύψουμε όλα τα κενά που υπάρχουν, δίνουμε το σήμα της νομοθέτησης για την αυτεπάγγελτη διαδικασία σε όσους διαμαρτύρονται στους πλειστηριασμούς.

Η Δημοκρατική Συμπαράταξη κατέθεσε πρόταση νόμου, όπως έχει καταθέσει και για την πρώτη κατοικία. Αντί να απαντήσετε θετικά, λοιπόν, σε τέτοιες προτάσεις, ουσιαστικές, προοδευτικές, αυτό το οποίο πράττει η Κυβέρνηση είναι να προστατεύει ουσιαστικά τη διαδικασία των πλειστηριασμών.

Έρχομαι τώρα σε μία άλλη τροπολογία που αναλύθηκε πριν από τον κ. Ξανθό, τον Υπουργό Υγείας. Εδώ πραγματικά η επιστήμη σηκώνει τα χέρια ψηλά. Θα μου επιτρέψετε να πω ότι δεν κατάλαβα – και μίλησα με πολλούς Βουλευτές, που επίσης δεν κατάλαβαν- εάν ο κ. Ξανθός θέλει να απελευθερώσει το επάγγελμα ή να το κρατήσει μη απελευθερωμένο.

Κοιτάξτε τι έχει συμβεί σε αυτή την περίπτωση: Υπήρχε μία ρύθμιση. Το 2016 προσπάθησε με υπουργική απόφαση να αλλάξει το καθεστώς, έτσι ώστε να μπορούν να ανοίξουν φαρμακεία και οι μη φαρμακοποιοί και να συμμετέχουν στο 20% οι φαρμακοποιοί. Κρίθηκε παράνομο από το Συμβούλιο της Επικρατείας το θέμα της υπουργικής απόφασης, δηλαδή το να περνάει από προεδρικό διάταγμα.

Σήμερα, λοιπόν, το περνάει με προεδρικό διάταγμα, αλλά δεν διασφαλίζει το τι θα υπάρχει στην ΚΥΑ. Γιατί με ΚΥΑ πρέπει να πάει στο τελικό προεδρικό διάταγμα.

Εκ του πονηρού, λοιπόν, αναφέρεται το εξής: Σήμερα, ενώ θα ψηφίσουμε αυτό, ο Υπουργός Υγείας ανέφερε ότι μέχρι το προεδρικό διάταγμα δεν απελευθερώνεται. Δηλαδή, νομοθετούμε κάτι, θα ισχύει στο προεδρικό διάταγμα, αλλά μετά θα το έχει κάνει κάποιος άλλος;

Ταυτοχρόνως, βλέπω στην αιτιολογική έκθεση της τροπολογίας ότι αναγράφονται τα εξής, χωρίς αυτά να διασφαλίζονται στην τροπολογία, και αυτό είναι το χάπι για τους Βουλευτές του ΣΥΡΙΖΑ: «Τέτοιου είδους ρύθμιση είναι ενδεικτικά η διασφάλιση ενός ελάχιστου ποσοστού συμμετοχής του οριζόμενου ως υπεύθυνου φαρμακοποιού στο ιδιοκτησιακό καθεστώς, ο περιορισμός στα πρόσωπα που μπορούν να συμμετέχουν στην εκμετάλλευση φαρμακείων, ο περιορισμός στον αριθμό των αδειών που μπορεί να κατέχει κάποιο φυσικό πρόσωπο».

Έρχεται, λοιπόν, η τροπολογία που λέει ότι απελευθερώνει και βάζει στην αιτιολογική έκθεση αυτά τα τρία ενδεικτικά, για να μπορούν να τα χρησιμοποιούν οι Βουλευτές του ΣΥΡΙΖΑ στην ομιλία τους και δεν ξέρει ούτε ο κ. Ξανθός τι έχει κάνει σήμερα, εάν απελευθερώνει ή όχι το επάγγελμα και ποια είναι η θέση του ΣΥΡΙΖΑ.

Αγαπητοί συνάδελφοι του ΣΥΡΙΖΑ, δυστυχώς, συνεχίζετε με αυτή την τακτική να κοροϊδεύετε!

Κυρίες και κύριοι Βουλευτές, η Κυβέρνηση ΣΥΡΙΖΑ-ΑΝΕΛ μας εκπλήσσει συνέχεια με τις πρωτιές και τα μαγικά της: Πρωτιά σε ανέξοδες υποσχέσεις για προστασία και μεταρρυθμιστικές τομές στη δικαιοσύνη, πρωτιά στην αποσπασματικότητα νομοθετικών ρυθμίσεων και στην εξαιρετικά σύντομη αναθεώρηση αυτών των ίδιων, πρωτιά στην κατάργηση προηγούμενων ρυθμίσεων, χωρίς την ποιοτική, αλλά και ποσοτική αξιολόγηση αυτών, πρωτιά στην υιοθέτηση-επαναφορά προηγούμενων ρυθμίσεων, τις οποίες μάλιστα ιδιοποιείται, πρωτιά στις συγκρούσεις με τη δικαιοσύνη και τις ανεξάρτητες αρχές.

Δεν το συζητάμε, μέχρι και στο Γραφείο Προϋπολογισμού της Βουλής δεν ανανεώνεται η θητεία του επικεφαλής του, μόλις είδατε την κριτική η οποία είχε γίνει σε σχέση με τα θέματα του προϋπολογισμού.

Πρωτιά έχει η Κυβέρνηση στη μετατροπή αριστερών ιδεών και αξιών σε άκρως νεοφιλελεύθερες πολιτικές, τις οποίες, όμως, αναγκαζόμαστε να ακολουθήσουμε, όπως χαρακτηριστικά αναφέρει ο ΣΥΡΙΖΑ και τις οποίες καλύπτει με έναν φιλανθρωπικό «φερεντζέ», γιατί τα επιδόματα ανακύκλωσης της φτώχειας είναι ουσιαστικά μια λογική αδιέξοδη για τη χώρα.

Αυτό το οποίο χρειάζεται η χώρα είναι ανάπτυξη και δημιουργία σταθερών θέσεων εργασίας.

Πετύχαμε 7,5 δισεκατομμύρια ευρώ παραπάνω πλεόνασμα αυτά τα χρόνια. Η Κυβέρνηση στράγγισε τη μεσαία τάξη, υπερφορολόγησε τους πάντες, για να μοιράσει επιδόματα; Αντί να πέσουν αυτά τα λεφτά στην ανάπτυξη και να δημιουργηθούν σταθερές θέσεις εργασίας;

Αυτή η Κυβέρνηση, όμως, πέρα από τις πρωτιές, επιδίδεται και σε μαγικά, όπως, για παράδειγμα, όσον αφορά την ανεργία, η οποία καταλήγει σε ευέλικτη και υποαμειβόμενη εργασία και με αυτόν τον τρόπο αναφέρετε ότι μειώθηκε η ανεργία. Είναι η διαπραγμάτευση που καταλήγει σε υποχώρηση, όπως πριν είδαμε σε χαρακτηριστικά θέματα σε σχέση με τους πλειστηριασμούς, σε σχέση με τα φαρμακεία. Είναι οι φόροι και οι μειώσεις δαπανών που καταλήγουν σε υψηλούς στόχους για ανάπτυξη και τα δυσθεώρητα πλεονάσματα, τα οποία θέλουμε να τα μειώσουμε, αλλά πετυχαίνουμε τα διπλάσια ως χώρα, για να πάμε στη διαπραγμάτευση και να μας πουν «μα, γιατί θέλετε να μειώσετε τα πρωτογενή πλεονάσματα, αφού αντί για 3,5% θα πετύχετε 5%;».

Εν κατακλείδι, μια σειρά από κόκκινες γραμμές αλλάζουν ξαφνικά χρώμα. Σε ένα, πάντως, παραμένετε σταθεροί: στο πνεύμα των ημερών, αυτό των παραμυθιών.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Θεοχαρόπουλε.

Ορίστε, κύριε Καματερέ, έχετε τον λόγο για να στηρίξετε τη βουλευτική τροπολογία με γενικό αριθμό 1414 και ειδικό 133.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Επειδή προφανώς δεν θα είναι η κυρία Υφυπουργός εδώ πέρα για πολλή ώρα ακόμα, θα ήθελα μία απάντηση για το αν κάνει αποδεκτή την τροπολογία, η οποία ζητά κατ’ ουσίαν να γίνει η απαλλαγή από τον ΕΝΦΙΑ και στα κτίσματα της Καλύμνου που επλήγησαν από τον σεισμό της 21ης Ιουλίου που έγινε στην περιοχή της Κω, πράγμα, εξάλλου, που πρέπει να γίνει, γιατί και η Κάλυμνος συμπεριλαμβάνεται τελικά στη σεισμόπληκτη περιοχή. Τα κτίσματα δεν είναι, βέβαια, τόσο πολλά όσα είναι στην Κω, είναι λίγα, αλλά αποδεδειγμένα έχουν πληγεί, είναι χαρακτηρισμένα με βεβαιώσεις «κόκκινα» και «κίτρινα».

**ΠΡΟΕΔΡΕΥΩΝ (Δημήτριος Καμμένος):** Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Πραγματικά, έτσι είναι, όπως τα λέει ο Βουλευτής κ. Καματερός. Όσον αφορά τα κτίσματα της Καλύμνου, είχε κριθεί σε κατάσταση εκτάκτου ανάγκης και η περιοχή της Καλύμνου μετά τον σεισμό, αλλά αίτημα στο Υπουργείο Οικονομικών δεν είχε γίνει από τον Δήμο Καλύμνου, οπότε δεν συμπεριλήφθηκε στην τροπολογία που είχε κατατεθεί τότε για τον ΕΝΦΙΑ. Οπότε, πραγματικά το δικαιούνται οι Καλύμνιοι και κάνω αποδεκτή την τροπολογία.

**ΗΛΙΑΣ ΚΑΜΑΤΕΡΟΣ:** Ευχαριστώ, κυρία Υπουργέ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κυρία Υπουργό.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα αναφερθώ σε συγκεκριμένες τροπολογίες που έχουν κατατεθεί. Άλλωστε πλείστες στον αριθμό είχαμε και σε αυτό το νομοσχέδιο. Συνεχίζεται αυτή η μέθοδος που έχει γίνει κανόνας πλέον. Στο παρελθόν ήταν η εξαίρεση στον κανόνα και με εύλογες διαμαρτυρίες τότε. Τώρα είναι ο κανόνας και ψάχνουμε κάποιο νομοσχέδιο που θα συζητηθεί με τη διαδικασία του κανονικού. Αυτή είναι η κατάντια του νομοθετικού έργου και με την ανοχή του Προεδρείου της Βουλής συνολικά.

Δυστυχώς, κύριε Πρόεδρε, αυτό συμβαίνει.

Όμως δεν είναι μόνο τεχνικό το ζήτημα, είναι και πολιτικό. Έχουμε τις καταστροφές. Αντί να υπάρξει μια συνολική ρύθμιση η οποία να αφορά όλες τις περιοχές που ανακηρύσσονται σε κατάσταση έκτακτης ανάγκης και συμβαίνουν τέτοια φαινόμενα, έρχεται το Υπουργείο και κάθε φορά φέρνει τροπολογία για κάποια περιοχή που έπαθε ζημιές.

Όχι, κύριοι! Αυτή δεν είναι κανονική νομοθετική πράξη. Αυτή είναι μία πελατειακή νομοθετική πράξη, η οποία έχει να κάνει με τη νοοτροπία σας, που αναπαράγετε όλα τα κακώς κείμενα του παρελθόντος.

Και θα σας πω άλλες δέκα περιπτώσεις. Τη Σκόπελο την έχετε εντάξει; Όποια περίπτωση εντάσσεται σε φυσική καταστροφή και ανακηρύσσεται από τα αρμόδια Υπουργεία, πρέπει να εντάσσεται σε μία ρύθμιση. Αυτή είναι η πάγια ρύθμιση που αφορά την οικοσκευή, την εφάπαξ καταβολή. Δεν κατάλαβα γιατί αυτές οι ρυθμίσεις γίνονται με κατά περίπτωση νομοθετική πράξη. Για να μας κάνετε χατίρια; Όχι, δα! Είναι υποχρέωσή σας. Αφήστε τα κομπογιαννίτικα και φέρτε μια ολοκληρωμένη νομοθετική ρύθμιση για το θέμα.

Δεν είναι, όμως, μόνον αυτό. Ερχόμαστε και σε σοβαρότερα θέματα. Το γεγονός ότι ο κ. Κοντονής και ο κ. Τόσκας νομοθετούν και επιχειρούν κατά περίπτωση, όταν παραβιάζονται οι νόμοι, είναι ένα άλλο χαρακτηριστικό αυτής της Κυβέρνησης.

Αναφέρθηκε ο κ. Θεοχαρόπουλος σε πλείστες περιπτώσεις, που έχουν να κάνουν με το Υπουργείο Εθνικής Άμυνας, με τη Βουλή -θα ήθελα και τη δική σας τοποθέτηση γι’ αυτά, κύριε Καμμένο- με το Πανεπιστήμιο Μακεδονίας, με τα γραφεία μας, με διάφορες περιπτώσεις και διάφορους δράστες. Και έρχεται ο κ. Κοντονής με ένα ιδιώνυμο, το οποίο πρέπει να φέρει το όνομά του τιμητικά, το ιδιώνυμο Κοντονή, να φέρει ρύθμιση, ούτως ώστε αυτό να ισχύει μόνον για την προστασία των τραπεζών, μόνον για την προστασία αυτών που θέλουν να πάρουν τα σπίτια, χωρίς να διαχωρίζει τη λεγόμενη λαϊκή κατοικία, την οποία επικαλούνται τελευταία.

Είναι πολλές οι περιπτώσεις που έχουν αναδειχθεί. Πρόσφατα, έλαβαν όλα τα κόμματα μία κατασχετήρια έκθεση, που είναι για τις 20 Δεκεμβρίου, με την οποία επισπεύδεται ο πλειστηριασμός για κατοικία. Και το επιχείρημα κάποιου Βουλευτή του ΣΥΡΙΖΑ ήταν ότι δεν είχε ενταχθεί στον ν.3869. Καλά, αυτό το ξέρουμε! Αν είχε ενταχθεί στον ν.3869, θα είχε την προστασία του νόμου του ΠΑΣΟΚ. Δεν έχει ενταχθεί, όπως είναι και χιλιάδες άλλες.

Και αντί, λοιπόν, να αποδεχθεί τη ρύθμισή μας η Κυβέρνηση, η οποία θέτει και εισοδηματικό όριο και όριο για το ποια θεωρεί κατοικία φτωχού νοικοκυριού, έρχεται να νομοθετήσει υπέρ των τραπεζών και υπέρ της διαδικασίας επίσπευσης των πλειστηριασμών. Αυτά τα πράγματα δεν είναι εξέλιξη του ΣΥΡΙΖΑ, όπως είπε κάποιος συνάδελφος, είναι κατάπτωση και μετάλλαξη. Είναι ηθική κατάπτωση των κυβερνώντων που διευκολύνουν να γίνει, μόνο και μόνο για να υπογράψουν την τρίτη αξιολόγηση –γιατί αυτό είναι ζήτημα της τρίτης αξιολόγησης- μόνο και μόνο για να συμφωνήσουν με τους εταίρους και να παραταθεί η παραμονή τους στην εξουσία αυτό που κατήγγειλαν τα προηγούμενα χρόνια. Το κατήγγειλαν σε κάθε περίπτωση και στους υψηλότατους τόνους που είχαμε ακούσει όλοι. Και ο κ. Τσίπρας μεταλλάχθηκε, προφανώς, και τώρα θέλει να «μπουζουριάσει», να κλείσει φυλακή τους πρώην συντρόφους του. Αυτός ο οποίος νουθετούσε τον κόσμο στο κίνημα «Δεν πληρώνω», αυτός ο οποίος νουθετούσε τον κόσμο στο να μην προχωρούν τέτοιες διαδικασίες, έρχεται τώρα να τους «μπουζουριάσει».

Εμείς, βεβαίως, λέμε ότι τα ζητήματα λύνονται συνολικά, μετά από διάλογο και με αποδεκτές νομοθετικές παρεμβάσεις, όχι με κατασταλτικούς μηχανισμούς που δημιουργεί η Κυβέρνηση. Αριστερά, λέει! Κολοκύθια Αριστερά και μάλιστα βραστά! Νερόβραστα!

Έρχομαι στο Υπουργείο Οικονομικών. Αντί να αποδεχθεί τη δική μας πρόταση νόμου σε εφαρμογή του άρθρου 101 του Συντάγματος για την παράταση του μειωμένου ΦΠΑ στα τριάντα δύο νησιά και να συσταθεί και η επιτροπή, την οποία προτείναμε και να εξετάσουμε μέτρα στήριξης για όλα τα νησιά, φέρνει μία τροπολογία, βάζει ένα μπαλωματάκι, για να πάει λίγο παραπέρα. Μειωμένος ΦΠΑ για τα πέντε νησιά λόγω της επιβάρυνσης από τη μετανάστευση, όχι λόγω νησιωτικότητας, όχι λόγω της επιταγής του Συντάγματος για έξι μήνες, λες και σε έξι μήνες θα έχει λύσει τα άλλα ζητήματα! Σε έξι μήνες θα έχει λυθεί το μεταναστευτικό! Σε έξι μήνες θα υπάρχει αερογέφυρα! Δεν θα υπάρχει νησιωτικότητα πλέον για να νησιά. Αυτό είναι ένα θαύμα το οποίο μας προετοιμάζει η Κυβέρνηση.

Και στα είκοσι επτά μικρότερα νησιά, τα κατά τεκμήριο πιο φτωχά απ’ αυτά τα τριάντα δύο; Όχι μειωμένο ΦΠΑ. Άρα καταρρέει και το επιχείρημά τους.

Όταν είχαν φέρει πρώτη φορά την κατάργηση του μειωμένου ΦΠΑ, είχαν κατ’ αρχάς βάλει τους δικούς τους στα μέσα και έκαναν την προπαγάνδα «μα, στη Μύκονο, στη Σαντορίνη, εκεί που είναι οι πλούσιοι θα έχουμε μειωμένο ΦΠΑ;», για να δημιουργήσουν κοινωνικό αυτοματισμό με τους πολίτες της ηπειρωτικής Ελλάδας ότι δεν πρέπει να έχουν προνόμια οι νησιώτες κ.λπ., λες και αυτός ο μειωμένος ΦΠΑ αφορά τους επιχειρηματίες. Αφορά τον καταναλωτή, αφορά την ανταγωνιστικότητα των νησιών έναντι της Τουρκίας, αφορά πολλά πράγματα τα οποία έχουμε υποχρέωση να κάνουμε.

Εδώ, λοιπόν, έρχεται να καταρρίψει το ίδιο το επιχείρημα που μας έλεγαν, γιατί; Γιατί καταργεί τον μειωμένο ΦΠΑ στα φτωχά νησιά και τον αφήνει στα πέντε λόγω, λέει, μετανάστευσης.

Έρχομαι στην άλλη ρύθμιση. Την ώρα που γίνονται χίλιες κατασχέσεις περίπου την ημέρα σε μικροποσά μικροοφειλετών, έρχεται η Κυβέρνηση με επείγουσα ρύθμιση -δεν μπορούσε να τη φέρει σε άλλο νομοσχέδιο- να χαρίσει πρόστιμα και προσαυξήσεις σε μεγαλοσχήμονες και μεγαλοοφειλέτες. Αυτό το δικαίωμα, το να λέμε ότι είναι μεγαλοοφειλέτες, μας το δίνει η αοριστία της διάταξης, ότι δεν έχει έκθεση του Γενικού Λογιστηρίου του Κράτους, ότι δεν μας καταθέτει στοιχεία. Παρεμβαίνουν ακόμη και σε περιπτώσεις εκκρεμοδικίας. Και αυτό έγινε.

Θέλω, όμως, να θυμίσω στην κυρία Υπουργό ότι από 60 δισεκατομμύρια που ήταν οι οφειλές στο δημόσιο το 2014 μέχρι το τέλος του χρόνου θα γίνουν 104 δισεκατομμύρια, με τα 14 δισεκατομμύρια απ’ αυτά να αφορούν μόνο το 2017. Αυτό έχει να κάνει, βεβαίως, με τη φοροδοτική αδυναμία πλέον των πολιτών, την επιβολή στα χαρτιά υψηλών φόρων και αυξήσεων των προστίμων. Και ίσως να χρειάζεται μια διαδικασία -και χρειάζεται μια διαδικασία- που να αφορά πρώτα και κύρια τους μη έχοντες ανθρώπους, όχι να ξεκινάτε από τους έχοντες και κατέχοντες. Αν είναι δυνατόν!

Λέω τώρα. Οφείλουν στις ΔΟΥ 4 εκατομμύρια Έλληνες. Εδώ και έξι μήνες, από τον Μάιο, έχει ψηφιστεί ο ν.4469/2017. Το Υπουργείο Οικονομικών γιατί δεν έχει εκδώσει ακόμη την υπουργική απόφαση, βάσει της οποίας σε αυτά τα τέσσερα εκατομμύρια Έλληνες -στις πενήντα, στις εκατό, στις διακόσιες, στις τριακόσιες χιλιάδες, σε όσους θέλουν να ρυθμίσουν- να τους δίνετε τη δυνατότητα ένταξης στις εκατόν είκοσι δόσεις για τις οφειλές στο δημόσιο;

Πρέπει να εκδώσετε με βάση το άρθρο 15 και την παράγραφο 21 μια υπουργική απόφαση. Έξι μήνες γιατί δεν το κάνετε; Για να φορτώνονται νέα πρόστιμα, να φορτώνονται επιπλέον προσαυξήσεις, να μη φαίνονται ενήμεροι; Γιατί δεν τους δίνετε τη δυνατότητα; Κάνετε παράβαση νόμου εσείς, ναι ή όχι; Γιατί δεν την εκδίδετε; Να μας πείτε γιατί δεν την εκδίδετε.

Ο Υπουργός Εργασίας, που έπρεπε να εκδώσει μια πανομοιότυπη με εσάς απόφαση, σήμερα σε επίκαιρη ερώτηση μου απάντησε ότι θα τη βγάλει σε λίγες μέρες. Περιμένω να κρατήσει τον λόγο του. Ψιθύρισε, βέβαια και κάτι για διαπραγμάτευση και τρόικες -ξέχασα, όχι τρόικες, θεσμούς- αλλά εν πάση περιπτώσει, δεσμεύτηκε. Εσείς θα μας πείτε κάτι;

Βέβαια, η δέσμευση του Υπουργού δεν ξέρω κατά πόσο μπορεί να ληφθεί υπ’ όψιν. Διότι ήρθε σήμερα ο Υπουργός και μας έφερε ρύθμιση και τροπολογία ότι θα πληρώνουν και οι περιστασιακά εργαζόμενοι ένα μεροκάματο τον χρόνο, με τίτλους κτήσης όπως λέγονται ή απόδειξη επαγγελματικής δαπάνης και θα πληρώνουν χαράτσι 27% -το έφερε και αυτό- ενώ στις 23 Φεβρουαρίου -θα καταθέσω στα Πρακτικά τα Πρακτικά της συζήτησης της επίκαιρης ερώτησής μου- είχε δεσμευθεί, λέγοντας: «Όχι, κύριε Κεγκέρογλου, δεν θα επιβληθούν ασφαλιστικές εισφορές στους τίτλους κτήσης ούτε στις αποδείξεις επαγγελματικής δαπάνης για περιστασιακή εργασία σε καμμία περίπτωση».

Αυτά είναι από τα Πρακτικά και ο κ. Πετρόπουλος πρέπει να έρθει να μας απαντήσει ποιος τον ανάγκασε να αλλάξει άποψη. Είναι και αυτό άλλη μια υποχρέωση στα πλαίσια της τρίτης αξιολόγησης; Είναι και αυτό κάτι ανάλογο και παρόμοιο;

Ήρθε και ο κ. Χαρίτσης. Πού είναι; Έφυγε και αυτός; Τα είπε και έφυγε.

Κυρίες και κύριοι συνάδελφοι, οι θιασώτες της αποκέντρωσης φτιάχνουν, λέει, και νόμο για την Αυτοδιοίκηση, θα κάνουν απλή αναλογική και κάτι τέτοια. Έφερε σήμερα ρύθμιση, όχι να αποκεντρώνονται οι πόροι, για να μπορούν γρηγορότερα, ευκολότερα και σύμφωνα με τη βούληση των τοπικών φορέων να υλοποιούνται έργα, αλλά να επανασυγκεντρωθούν στο κέντρο.

Με το ΕΣΠΑ, από το 2014 και μετά προβλεπόταν ένα πολύ μεγάλο ποσοστό των πόρων όλων των ταμείων και του Ευρωπαϊκού Κοινωνικού Ταμείου 20% και του Περιφερειακής Ανάπτυξης να υλοποιηθεί από τα ΠΕΠ, να υλοποιηθούν μέσα από τις περιφερειακές διαχειριστικές αρχές. Έρχεται με το άρθρο 1 αυτής της τροπολογίας και λέει ότι οι περιφέρειες θα εκχωρούν στο κέντρο τα ποσά, για να γίνεται καλύτερος συντονισμός στο κέντρο. Ε, ναι, αυτό που έχουμε δει μέχρι τώρα και στα υπόλοιπα θέματα! Είναι άλλη μια καινοτομία και πρωτοτυπία.

Σε αυτή τη ρύθμιση έχει και άλλες διατάξεις που είναι θετικές. Θα παρακαλούσα το Προεδρείο να φροντίσει, ούτως ώστε τα τέσσερα άρθρα της συγκεκριμένης τροπολογίας να μπουν χωριστά σε ψηφοφορία, ούτως ώστε να δοθεί η δυνατότητα στους συναδέλφους να ψηφίσουν και να καταψηφίσουν τα συγκεκριμένα άρθρα με τα οποία συμφωνούν ή διαφωνούν και να μη μπει στην ψηφοφορία μαζεμένη αυτή η συγκεκριμένη τροπολογία.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κεγκέρογλου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, μπορώ να απαντήσω για μισό λεπτό;

**ΠΡΟΕΔΡΕΥΩΝ (Δημήτριος Καμμένος):** Μάλιστα, κυρία Υπουργέ.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Βουλευτά, αφού δεν σας βγήκε το αφήγημα περί προστίμου που επιδικάστηκε σε εταιρεία καπνικών, επαναλαμβάνετε πάλι το σενάριο των μεγαλοοφειλετών οι οποίοι θα ωφεληθούν από τη συγκεκριμένη τροπολογία του άρθρου 72 του ν.4174/2013.

Θα ήθελα να σας θυμίσω ότι ο ν.4174/2013 είναι δικό σας νόμος και στα συγκεκριμένα άρθρα 58, 58Α και 59 καθορίζει τα πρόστιμα αναλογικά.

Θα ήθελα ξανά και πάλι να πω ότι δεν αλλάζουμε τα πρόστιμα, μόνο τον πρόσθετο φόρο. Καμμία τροπολογία για τα πρόστιμα, τα οποία καταλογίζονται, μόνο ο πρόσθετος φόρος και εναρμονίζονται με το νόμο σας, τον ν.4174/2013, άρθρο 58, στον οποίο αναλογικά καταλογίζονται πλέον τα πρόστιμα, ανάλογα με τον φόρο. Αν θέλετε, μπορώ να σας το διαβάσω: 10%, αν το εν λόγω ποσό ανέρχεται σε ποσοστό 5% έως 20% του φόρου που προκύπτει με βάση τη φορολογική δήλωση, 25% του ποσού της διαφοράς αν το εν λόγω ποσό υπερβαίνει το ποσοστό 20% έως 50% του φόρου που προκύπτει με βάση τη φορολογική δήλωση και 50% του ποσού της διαφοράς, αν το εν λόγω ποσό υπερβαίνει σε ποσοστό 50% του φόρου που προκύπτει με βάση τη φορολογική δήλωση.

Άρα δεν μπορεί να μιλάτε για μεγαλοοφειλέτες. Υπάρχει διαβάθμιση, που εσείς οι ίδιοι την ψηφίσατε εδώ και πάρα πολύ καιρό, το 2013.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θέλω να πω μια κουβέντα.

**ΠΡΟΕΔΡΕΥΩΝ (Δημήτριος Καμμένος):** Έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κατ’ αρχάς, δεν μας διαφωτίσατε για το θέμα της αδράνειάς σας έξι μήνες τώρα να εκδώσετε την υπουργική απόφαση, για να μπορούν να ενταχθούν οι άνθρωποι στη ρύθμιση των εκατόν είκοσι δόσεων, αυτοί που έχουν οφειλές στο δημόσιο παραπάνω από το 85% και δεν εντάσσονται στον εξωδικαστικό, αυτοί οι οποίοι είναι επιχειρηματίες και έχουν έσοδα από επιχειρηματική δραστηριότητα, αλλά δεν έχουν πτωχευτική ικανότητα, επαγγελματίες και άλλοι και βεβαίως αυτοί που είναι κάτω από 20.000.

Δεν μας δώσατε απάντηση. Οφείλετε την απάντηση. Νομίζω, αν θέλετε, να το αναφέρετε, θα είναι θετικό.

Δεύτερον, η ρύθμιση του 2013 δεν είχε εφαρμογή από το παρελθόν, είχε από την ημέρα ψήφισης και μετά.

Επειδή, λοιπόν, εσείς ανατρέχετε στο παρελθόν, θα θέλαμε να μας πείτε ποιοι συγκεκριμένοι οφειλέτες σας είπαν ότι «αυτό υπάρχει και ρύθμισέ το, ρε παιδί μου»; Ποιος ήρθε; Ήρθε κανένας μικρός και σας το είπε; Δεν πιστεύω για μικρούς να έχετε κάνει καμμία ρύθμιση; Σας λέω ότι δεν κάνετε αυτή που αφορά τέσσερα εκατομμύρια Έλληνες και κάνετε την άλλη. Όνειρο το είδατε, ρε παιδί μου, ή πέρασε κανείς από το Μαξίμου και σας το είπε; Αυτό πείτε μας.

**ΠΡΟΕΔΡΕΥΩΝ (Δημήτριος Καμμένος):** Κυρία Υπουργέ, έχετε τον λόγο, για να κλείσουμε το θέμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, προσέχετε τι λέτε, κύριε Κεγκέρογλου, γιατί δεν νομίζω ότι σας τιμά όλο αυτό που λέτε. Εμείς δεν δουλεύουμε όπως δουλεύατε εσείς.

Δεν δεχόμαστε ανθρώπους αυτού του είδους στα γραφεία μας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πάρτε την πίσω τότε! Nα τη φέρετε στην επιτροπή.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Σε καμμία περίπτωση δεν δεχόμαστε τέτοιου είδους ανθρώπους στα γραφεία μας, για να μας βάλουν αιτήματα τέτοιου είδους. Να το ξέρετε πάρα πολύ καλά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εάν δεν θέλετε να τα ακούτε, να τη φέρετε στην επιτροπή.

**ΠΡΟΕΔΡΕΥΩΝ (Δημήτριος Καμμένος):** Κύριε Κεγκέρογλου, διευκολύνετε λίγο τη διαδικασία. Σας παρακαλώ!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Είπα και στην τοποθέτησή μου: Πρόκειται αποκλειστικά για προσαρμογή της νομοθεσίας με τις γενικές αρχές του δικαίου και εναρμόνιση με το δίκαιο της Ευρωπαϊκής Ένωσης.

Από εκεί και πέρα, σας ξαναλέω ότι όχι μόνο δεν δεχόμαστε, αλλά δεν μπορούμε να ξέρουμε και ποιοι είναι όλοι αυτοί. Ξέρετε ότι υπάρχει Ανεξάρτητη Αρχή Δημοσίων Εσόδων και ότι το Υπουργείο Οικονομικών δεν έχει καμμία παρέμβαση στην Ανεξάρτητη Αρχή Δημοσίων Εσόδων;

Από εκεί και πέρα, όσον αφορά για την Κοινή Υπουργική Απόφαση για τις 120 δόσεις, για τους επιτηδευματίες που είτε έχουν πτωχευτική ικανότητα είτε δεν έχουν, μέχρι 120 δόσεις, το επόμενο διάστημα θα έχει εκδοθεί.

**ΠΡΟΕΔΡΕΥΩΝ (Δημήτριος Καμμένος):** Τον λόγο έχει ο κ. Γκιόκας.

Κύριε Γκιόκα, έχετε τον λόγο για επτά λεπτά.

**ΙΩΑΝΝΗΣ ΓΚΙΟΚΑΣ:** Σας ευχαριστώ, κύριε Πρόεδρε.

Η Κυβέρνηση ΣΥΡΙΖΑ - ΑΝΕΛ αποδεικνύει καθημερινά ότι η πολιτική κατρακύλα, ο πολιτικός κατήφορος έχει ξεπεράσει κάθε όριο. Βεβαίως, δεν είναι κάτι το οποίο δεν έπρεπε να μην περιμένει κανείς. Εμείς, τουλάχιστον, το περιμέναμε. Όταν εφαρμόζεις μία πολιτική αντιλαϊκή, όταν τσακίζεις τον λαό, όταν παίρνεις αντεργατικά, αντιλαϊκά μέτρα, τότε και μεταμεσονύχτιες τροπολογίες θα φέρεις και λαϊκές κινητοποιήσεις θα προσπαθήσεις να απαγορεύσεις και το δικαίωμα στην απεργία θα επιχειρήσεις να χτυπήσεις και άρθρα στην «ΑΥΓΗ» θα γράψεις για την αξία του δόγματος νόμος και τάξη και για το ΚΚΕ που διασαλεύει αυτή την νομιμότητα, αλλά και προβοκάτσιες θα στήσεις και όλα αυτά που κάνατε τις προηγούμενες ημέρες και που κάνετε και τώρα με αφορμή το συγκεκριμένο νομοσχέδιο και με το μπαράζ των τροπολογιών που ήρθαν, που καταθέσατε, αλλά και με τη ρητορική των Υπουργών που ακούμε από το πρωί.

Ποιοι είναι οι στόχοι αυτής της πρακτικής που έχετε εγκαινιάσει;

Πρώτον, να πιάσετε τον λαό και τους εργαζόμενους στον ύπνο, όπως επιχειρήσατε να κάνετε και με την τροπολογία για την απεργία, άσχετα εάν τελικά δεν σας βγήκε και την αποσύρατε, για να την ξαναφέρετε.

Δεύτερος στόχος. Να τρομοκρατήσετε και να εκφοβίσετε τον λαό, όπως κάνετε με την τροπολογία για τους πλειστηριασμούς, που στην ουσία, ποινικοποιεί τη δράση όλων όσων διαμαρτύρονται και αντιστέκονται ενάντια σ’ αυτή την πολιτική.

Επειδή ειπώθηκαν πολλά από το πρωί, ειπώθηκαν πολλά και από τον κ. Κοντονή, με τη γνωστή αμετροέπεια που τον διέπει, ιδιαίτερα όταν απευθύνεται στο ΚΚΕ και που κυρίως στέκεται στο τρίτο άρθρο της τροπολογίας που κατέθεσε, να μιλήσουμε συγκεκριμένα και να πάμε σε όλα τα άρθρα της τροπολογίας, για την οποία μας είπε ότι δεν αλλάζει κάτι. Και εμείς σας λέμε ότι δεν είναι έτσι ούτε για τα ειρηνοδικεία ούτε συνολικά για τη διαδικασία των πλειστηριασμών.

Παράγραφος 1 της τροπολογίας, με την οποία εισάγετε νέα εξαίρεση στο άρθρο 315 του Ποινικού Κώδικα, για να υπάρχει αυτεπάγγελτη δίωξη στις περιπτώσεις απλής σωματικής βλάβης.

Σε τι αναφέρεται το άρθρο 315; Σε δημοσίους υπαλλήλους. Και εκεί όντως, δεν χρειάζεται έγκληση, μπορεί να γίνει με αυτεπάγγελτη δίωξη.

Οι συμβολαιογράφοι είναι δημόσιοι υπάλληλοι; Όχι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Είναι.

**ΙΩΑΝΝΗΣ ΓΚΙΟΚΑΣ:** Δεν είναι δημόσιοι υπάλληλοι. Γι’ αυτό βάζετε υπαλλήλους πλειστηριασμού, για να συμπεριλάβετε και τους συμβολαιογράφους, που δεν καλύπτονται. Ξέρετε καλά ότι κατ’ αναλογία ποινή στο Ποινικό Δίκαιο δεν υπάρχει. Και επειδή το ξέρετε ακριβώς, φέρνετε τη συγκεκριμένη ρύθμιση. Είναι άλλο πράγμα οι συμβολαιογράφοι που επιτελούν δημόσια λειτουργία και άλλο ότι είναι δημόσιοι υπάλληλοι.

Δεύτερο ζήτημα. Παράγραφος 2 της τροπολογίας. Για την απειλή του άρθρου 333 του Ποινικού Κώδικα δεν προβλέπεται αυτεπάγγελτη δίωξη ούτε για τις περιπτώσεις των δημοσίων υπαλλήλων, χρειάζεται σε κάθε περίπτωση έγκληση. Άρα εδώ μιλάμε και για τις περιπτώσεις των ειρηνοδικείων. Η Κυβέρνηση φέρνει μία προσθήκη, που όντως είναι τύπου ιδιώνυμο, έτσι ώστε μόνο στις περιπτώσεις των πλειστηριασμών να υπάρχει αυτεπάγγελτη δίωξη.

Άρα λοιπόν, τι είναι αυτό που λέτε ότι δεν ισχύει για τις περιπτώσεις των ειρηνοδικείων, ισχύει μόνο για τους ηλεκτρονικούς πλειστηριασμούς; Οι ρυθμίσεις που φέρνετε ισχύουν για όλα.

Η μόνη περίπτωση, που δεν υπάρχει ριζική αλλαγή, είναι η παράγραφος 3 για τη διατάραξη της οικιακής ειρήνης και όλως τυχαίως είναι η μόνη διάταξη που ο κ. Κοντονής μοίρασε στους Βουλευτές. Μάλιστα, είπε κιόλας «θα σας μοιράζουμε και τον Ποινικό Κώδικα για να δείτε». Η μόνη διάταξη, λοιπόν, την οποία μοίρασε, είναι η διάταξη του άρθρου 334 του Ποινικού Κώδικα. Όμως ξέρετε πάρα πολύ καλά ότι όλο αυτό το διάστημα, με το άρθρο 334 του Ποινικού Κώδικα, που αφορά τη διατάραξη της οικιακής ειρήνης, έχουν γίνει και κινητοποιήσεις σωματείων και διώξεις συνδικαλιστών. Άρα και στις τρεις παραγράφους της τροπολογίας δίνετε το πολιτικό σήμα, για να υπάρχουν διώξεις σε βάρος όλων όσοι κινητοποιούνται ενάντια σ’ αυτήν την πολιτική των πλειστηριασμών.

Αφήστε, λοιπόν, τις κορώνες κι όλα αυτά που λέτε για την προστασία δήθεν των υπαλλήλων, για την προστασία των συμβολαιογράφων, ότι θέλετε να κάνετε εξομοίωση, ότι θέλετε να κάνετε επικαιροποίηση της νομοθεσίας κ.ο.κ.. Θεσπίζετε την αυτεπάγγελτη δίωξη και στην ουσία διαμορφώνετε προϋποθέσεις, για να ενισχυθεί η κρατική αυθαιρεσία, να τυλίγονται σε μια κόλλα χαρτί άνθρωποι, να σέρνονται στα δικαστήρια, χωρίς καν να υπάρχει καταγγελία ή έγκληση από θιγόμενο πρόσωπο.

Άρα αυτό έχετε στο μυαλό σας, την τρομοκρατία, τον εκφοβισμό, για να επιτύχετε τι; Αυτό το οποίο πολύ καθαρά λέτε στην αιτιολογική έκθεση και που φοβάστε να το επαναλάβετε εδώ. Ποιο, δηλαδή; Ότι οι ανωτέρω νομοθετικές ρυθμίσεις υπαγορεύονται από λόγους υπέρτερου δημοσιονομικού και δημοσίου συμφέροντος, που αποσκοπούν στη στήριξη και προστασία της εθνικής οικονομίας, μέσω της ακόλουθης διενέργειας των πλειστηριασμών ως μέσων ενίσχυσης της ρευστότητας του χρηματοπιστωτικού συστήματος και αποφυγή ανάγκης νέας κεφαλαιοποίησης. Αυτό είναι το άγχος σας. Δεν σας έπιασε ξαφνικά ο πόνος να φέρετε την τροπολογία χριστουγεννιάτικα άρον-άρον, για να καλύψετε δήθεν νομοθετικά κενά που υπάρχουν. Θέλετε να πετύχετε αυτό. Και αυτό που επιχειρείτε δεν γίνεται μόνο, όπως λέτε, με τα σπίτια των πλουσίων, γίνεται και με τα σπίτια των φτωχών και με τις λαϊκές κατοικίες, οι οποίες δεν προστατεύονται με τις συμφωνίες κυρίων που επικαλείστε με τις τράπεζες.

Και για να μην κρυβόμαστε πίσω από το δάκτυλό μας και για να μην μπαίνουμε στην διαδικασία της περιπτωσιολογίας, υπάρχουν χώροι, επίσημες ιστοσελίδες, όπου γίνονται αναρτήσεις των πλειστηριασμών για το 2018. Μπείτε να δείτε ποιοι επισπεύδουν, για τι ποσά επισπεύδουν και αν αυτό αφορά πλούσιες κατοικίες ή κατοικίες λαϊκών οικογενειών, για να τελειώνουμε με αυτήν την καραμέλα, άσχετα αν ξεκινάτε, για λόγους τακτικής, με τις πισίνες και τις βίλες.

Οι πλειστηριασμοί, για τους οποίους έχετε δεσμευτεί, δεν αφορούν όμως μόνο αυτό. Άρα λοιπόν, συνειδητά ο κ. Κοντονής παραπλάνησε τη Βουλή σε σχέση με την τροπολογία, για την οποία λέμε ότι δεν θα μείνει μόνο εδώ και εδώ θα είμαστε. Αυτή η τροπολογία, έτσι όπως κατατέθηκε, θα λειτουργήσει τροχιοδεικτικά και ως προπομπός σε βάρος και άλλων μορφών πάλης του εργατικού λαϊκού κινήματος. Γι’ αυτόν το λόγο εμείς ζητήσαμε ονομαστική ψηφοφορία, επιμένουμε κι ο καθένας ας αναλάβει τις ευθύνες του.

Ο τρίτος στόχος που επιδιώκεται είναι ο πιο σημαντικός. Σας το είπαμε στη συζήτηση και για τον προϋπολογισμό και με αφορμή την τροπολογία για τις απεργίες κ.λπ.. Δίνετε εξετάσεις. Δίνετε εξετάσεις στο κεφάλαιο, δίνετε εξετάσεις στους εταίρους σας και δίνετε εγγυήσεις ότι μπορείτε να χρησιμοποιήσετε εξίσου καλά, πέρα από το καρότο, το οποίο δεν πολυπιάνει πλέον και το μαστίγιο. Γι’ αυτό έχετε προσχωρήσει στη λογική του δόγματος νόμος και τάξη και γι’ αυτό κάνετε όλες αυτές τις ενέργειες.

Τελειώνω με το εξής: Στοιχείο του αυταρχισμού σας είναι και ο νόμος για τα οικονομικά των κομμάτων, που δεν αφορά τον έλεγχο και τη διαφάνεια, όπως είπε ο κ. Σκουρλέτης. Διότι έλεγχος γίνεται στα κόμματα. Ειδικά στο Κομμουνιστικό Κόμμα Ελλάδας είναι ενδελεχής και εξαντλητικός. Στόχος είναι μια νόμιμη διαπλοκή, κόμματα τύπου Ηνωμένων Πολιτειών της Αμερικής και ένα γενικευμένο φακέλωμα μελών, φίλων, όλων όσοι στηρίζουν οικονομικά ένα κόμμα και οι οποίοι δεν θέλουν να δημοσιοποιείται το όνομά τους ή να δίνονται τα στοιχεία τους σε τράπεζες, εφορίες κ.ο.κ..

Ξέρετε πάρα πολύ καλά ότι σε αυτόν εδώ τον τόπο υπήρχαν άνθρωποι οι οποίοι στήθηκαν στο απόσπασμα, στάλθηκαν σε εξορίες, επειδή έδωσαν από το υστέρημά τους την ενίσχυση στον ΚΚΕ. Σας θυμίζουμε τι λέγατε εσείς το 2014. Γιατί ο συγκεκριμένος νόμος είναι νόμος της Νέας Δημοκρατίας. Εσείς, ως αντιπολίτευση τότε, η κ. Γεροβασίλη, ο κ. Βούτσης Πρόεδρος της Βουλής, ο κ. Κοντονής είχε μιλήσει τότε σε αυτό το νομοσχέδιο. Εσείς τότε είχατε πει και για αμερικανοποίηση και για διαπλοκή και για απαράδεκτες πρακτικές φακελώματος. Είχατε δεσμευτεί ότι θα καταργήσετε τον συγκεκριμένο νόμο. Και όχι απλά δεν τον καταργείτε, αλλά στην ουσία τον αυστηροποιείτε ακόμη περισσότερο.

Αυτό, λοιπόν, το κρεσέντο αυταρχισμού αποδεικνύει για μια ακόμη φορά ότι η πολιτική σας είναι βάρβαρη, ότι δεν ισχύουν τίποτα από όσα λέτε για δήθεν μεταμνημονιακές εποχές και δίκαιη ανάπτυξη κ.ο.κ., ότι οι λαϊκές αντιδράσεις θα μεγαλώσουν. Για αυτόν τον λόγο σπεύδετε άρον-άρον να πάρετε τα μέτρα σας.

Λογαριάζετε χωρίς τον ξενοδόχο. Θα έχετε απέναντί σας καθημερινά και το ΚΚΕ και το εργατικό λαϊκό κίνημα μέχρι την ανατροπή αυτής της αντιλαϊκής και βάρβαρης πολιτικής.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο κοινοβουλευτικός εκπρόσωπος της Χρυσής Αυγής κ. Λαγός και μετά ακολουθεί η κ. Παπακώστα.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Θα ξεκινήσω κάνοντας μια μικρή αναφορά στο νομοσχέδιο που κατατίθεται σήμερα και συγκεκριμένα στις διατάξεις και στα άρθρα που μιλάνε για το ενδεχόμενο κάποιος ο οποίος θα κάνει κάποιες εγκληματικές πράξεις, να μπορεί να μην μπει στη φυλακή, να μην έχει κάποιες εις βάρος του συνέπειες, αλλά να μπορεί πιθανόν από το σπίτι του, περνώντας από μια εξέταση αμφιβόλου ποιότητας, να δηλώσει ότι έχει ψυχολογικά προβλήματα, ότι έχει το ακαταλόγιστο και ότι δεν υπάρχει καμμία συνέπεια, να επισκέπτεται μόνο μια φορά τον μήνα αν είναι κάποιο ψυχιατρικό κατάστημα και να λέει ότι όλα είναι καλά.

Η ερώτηση που έχουμε να απευθύνουμε εμείς προς την Κυβέρνηση είναι ότι τόσο καιρό που είμαστε εδώ, δυόμισι χρόνια, η Κυβέρνηση της Αριστεράς έχει κάνει και έχει νομοθετήσει μόνο για όλες τις μειονότητες, για όλους τους προβληματικούς τύπους που έχουμε συναντήσει, για κάτι τραβεστί, για κάτι ομοφυλόφιλους, για κάτι προβληματικούς, για ψυχικά διαταραγμένους. Ο απλός Έλληνας πολίτης, ο νομοταγής, δεν έχει δικαιώματα σήμερα; Δεν δικαιούται τίποτα σε αυτήν την ελληνική κοινωνία;

Ένας άνθρωπος ο οποίος απλά δουλεύει και θέλει να συντηρήσει την οικογένειά του, τι έχει; Τι του παρέχει το ελληνικό κράτος σήμερα; Μήπως έχει δωρεάν υγεία; Μήπως έχει δωρεάν παιδεία; Μήπως έχει ασφάλεια στο σπίτι του με την οικογένειά του; Δεν φτάνουν όλα αυτά, αλλά είναι υποχρεωμένος να ανέχεται και να μην μπορεί να μιλήσει καθόλου για πράγματα που δεν του αρέσουν και δεν τον ικανοποιούν. Έχουμε φτάσει, λοιπόν, σε μια παράνοια την οποία ζούμε.

Να ρωτήσουμε τους υπεύθυνους της Κυβέρνησης και κάτι ακόμα: Εάν αυτοί οι άνθρωποι που θα διαπράξουν κάποιο έγκλημα και που θα αφεθούν μετά ελεύθεροι, που δεν θα πάνε στη φυλακή ή δεν θα έχουν κάποιες ποινικές διώξεις άλλες και θα πηγαίνουν μια βόλτα στο ψυχιατρείο και θα αφήνονται ελεύθεροι, εάν διαπράξουν και άλλα εγκλήματα, εάν χτυπήσουν και άλλους ανθρώπους, τους οικείους τους ή διάφορους άλλους, θα αναλάβουν οι Υπουργοί της Κυβέρνησης τις ευθύνες για αυτό το πράγμα;

Γιατί πριν από λίγο διάστημα ζήσαμε και ζούμε καθημερινά το φαινόμενο του νόμου Παρασκευόπουλου ο οποίος αποφυλάκισε τη σάρα και τη μάρα από τις ελληνικές φυλακές. Έβγαλε έξω ειδεχθείς εγκληματίες οι οποίοι κάνουν ακριβώς τα ίδια πράγματα. Μπαίνουν στα σπίτια αθώων ανθρώπων, στα μαγαζιά, τους σκοτώνουν και τους λεηλατούν. Και τι βλέπουμε από τα δελτία ειδήσεων και από όλους τους δημοσιογράφους; Ότι κατά 90% αυτοί είναι άνθρωποι οι οποίοι έχουν διαπράξει ήδη τα ίδια αδικήματα. Μπήκαν μέσα, λοιπόν, για δύο και τρία χρόνια, ενώ θα έπρεπε να σαπίσουν στις φυλακές, αφέθησαν ελεύθεροι, δεν έχουν καμμία συνέπεια και συνεχίζουν το καταστροφικό τους αυτό έργο.

Τον Έλληνα πολίτη, τον φορολογούμενο, ποιος θα τον προστατέψει για όλα αυτά; Πού θα βρει το δίκιο του αυτός ο άνθρωπος; Πού θα απευθυνθεί, αφού εσείς νομοθετείτε μόνο για τις μειονότητες;

Να δηλώσει, λοιπόν και ο απλός Έλληνας πολίτης ότι είναι μια μειονότητα στην Ελλάδα μήπως και βρει το δίκιο του κάπου, γιατί ειδάλλως δεν νομίζω να κερδίσει τίποτα.

Ας έρθουμε λίγο τώρα στο επίμαχο σημείο τελικά της σημερινής συζήτησης στο θέμα των πλειστηριασμών και στο τι συμβαίνει και στην τροπολογία που έφερε για άλλη μια φορά ο κ. Κοντονής, ο οποίος είναι πραγματικά θρασύτατος και λέει πράγματα, τα οποία δεν έχουν σχέση με την πραγματικότητα.

Βλέπουμε, λοιπόν, εδώ ότι όσοι εμποδίζουν τους πλειστηριασμούς, όσοι στέκονται απέναντί τους έχουν το πρόβλημα και τον κίνδυνο ότι μπορεί να φυλακιστούν κιόλας αυτεπαγγέλτως χωρίς να υπάρχει καμμία άλλη δίωξη, καμμία μήνυση, μόνο και μόνο γιατί στέκονται εναντίον των πλειστηριασμών.

Φυσικά, δεν είδαμε την ίδια ευαισθησία όταν τα ιδεολογικά σας -και όχι μόνο- τέκνα μπαίνουν μέσα στη Βουλή, όταν επιτίθενται κατά αθώων ανθρώπων, όταν μπαίνουν στα πανεπιστήμια, όταν βαράνε όποιον έχει αντίθετη άποψη από αυτούς. Εκεί δεν έχουμε δει να υπάρχει κάποια συνέπεια για όλους αυτούς. Εκεί αυτοί είναι νεαροί, οι οποίοι αγωνίζονται δήθεν για τα δικαιώματά τους, ενώ είναι κάποια τσογλάνια που κάνουν ό,τι θέλουν, γιατί εσείς είστε στην Κυβέρνηση.

**ΠΡΟΕΔΡΕΥΩΝ (Δημήτριος Καμμένος):** Κύριε Λαγέ, σας παρακαλώ! Ας αποφύγουμε λίγο αυτούς τους χαρακτηρισμούς, σας παρακαλώ.

**ΙΩΑΝΝΗΣ ΛΑΓΟΣ:** Καλά παιδιά δεν μπορώ να τα πω.

Βλέπουμε, λοιπόν, να συμβαίνουν αυτά τα πράγματα. Είδαμε, λοιπόν, ότι βγήκε ο Υπουργός, ο κ. Κοντονής και είπε ότι ό,τι ισχύει για το ειρηνοδικείο για τους πλειστηριασμούς -δεν κάναμε, λέει, και κάτι τρομερό- θα ισχύει πλέον και για τα γραφεία των συμβολαιογράφων.

Μα, εδώ είναι το όλο θέμα που γίνεται. Σιγά - σιγά εξελίσσονται οι πλειστηριασμοί. Γίνονται, πλέον, ηλεκτρονικοί και έτσι λοιπόν θα γίνονται μέσα από σπίτια, μέσα από γραφεία στα οποία κανείς δεν θα έχει το δικαίωμα να αντιδράσει πάνω σε αυτά. Κανείς δεν θα έχει δικαίωμα να εκφράσει την αντίθεσή του ή να διαμαρτυρηθεί να κάνει το οτιδήποτε.

Έτσι, λοιπόν, το πάτε για να χαθούν τα σπίτια των Ελλήνων, οι οποίοι δυστυχώς πτώχευσαν επί των κυβερνήσεων και της Νέας Δημοκρατίας και του ΠΑΣΟΚ και φυσικά τώρα επί ΣΥΡΙΖΑ - ΑΝΕΛ. Όποτε θα το κάνουμε στα μουλωχτά, νύχτα σε κάποια γραφεία μέσα που δεν θα ξέρει κανείς τίποτα, να χάνουν τις πρώτες κατοικίες οι Έλληνες πολίτες.

Είχε το θράσος πριν από λίγο ο κύριος Υπουργός να πει ότι δεν υπάρχουν πλειστηριασμοί πρώτων κατοικιών. Πού τα έχετε δει, λέει, αυτά τα πράγματα εσείς;

Μα, είναι τόσο θρασύτατοι; Είναι τόσο ψεύτες; Εμείς, λοιπόν, θα πούμε πού τα έχουμε δει αυτά.

Στις 10-01-2018 η Τράπεζα Πειραιώς βγάζει ακίνητο, αξίας 43.000 ευρώ. Η τράπεζα Πειραιώς στις 30-05-2018 βγάζει πρώτη κατοικία διαμέρισμα 76 τετραγωνικών, αξίας 50.000 ευρώ. Την ίδια μέρα άλλη πρώτη κατοικία, 70 τετραγωνικών διαμέρισμα θα βγει σε πλειστηριασμό για 62.000 ευρώ.

Και αν δεν σας κάνουν αυτά που θα βγουν στην πορεία, γιατί υπάρχει ένας μακρύς κατάλογος εδώ, θα σας πούμε ότι την Τετάρτη 29-11-2017 έγιναν δώδεκα πλειστηριασμοί, ανάμεσά τους και πολλών πρώτων κατοικιών, κύριε Κοντονή, που δεν είστε εδώ τώρα να απαντήσετε σε όλα αυτά. Μάλιστα, στο Μοσχάτο πλειστηριάστηκε πρώτη κατοικία για χρέη μικρότερα των 30.000 ευρώ. Επίσης, πλειστηριάστηκε πρώτη κατοικία στο Χαλάνδρι για χρέη και για οφειλές 43.000 ευρώ.

Αυτές είναι, κύριε Κοντονή, οι πρώτες κατοικίες που έχουν βγει σε πλειστηριασμούς. Μάλλον δεν τους ξέρετε εσείς, γιατί δεν ασχολείστε.

Επίσης, έχουμε να πούμε ότι την Τετάρτη 29 Νοεμβρίου του 2017 ήταν να πλειστηριαστούν -και ευτυχώς δεν έγινε είτε γιατί κάποιοι συμβολαιογράφοι δεν είχαν πάει γιατί φοβήθηκαν είτε γιατί υπήρχαν κάποιες αντιδράσεις- ένα διαμέρισμα πρώτη κατοικία στην Αθήνα, στα Πατήσια, αξίας 62.000 ευρώ και μια πρώτη κατοικία στο Γαλάτσι, αξίας 92.000 ευρώ από την Alpha Bank και τα δύο αυτά. Όπως, επίσης, η Alpha Bank έβγαλε για πλειστηριασμό ένα διαμέρισμα στο Χολαργό, πρώτη κατοικία, αξίας 128.000 ευρώ και με τα ίδια χρήματα μια πρώτη κατοικία στη Νέα Σμύρνη.

Αυτά είναι αν σας αρέσουν και αν δεν σας αρέσουν!

Βέβαια, για τον κ. Κοντονή, μπορεί να μην υπάρχουν όλα αυτά. Αυτές οι πρώτες κατοικίες μπορεί να είναι για παιχνίδια των ανθρώπων και όχι γιατί εκεί έχουν στεγάσει τα όνειρά τους και τις οικογένειές τους.

Την ίδια ώρα φυσικά το ελληνικό κράτος με τη συνδρομή διάφορων ΜΚΟ δίνει αφειδώς διαμερίσματα και σπίτια σε λαθρομετανάστες για να έρθουν, να μπουν μέσα, τους δίνουμε και επιδόματα. Δεν υπάρχει κάποιο πρόβλημα εκεί πέρα. Εάν, όμως, ο Έλληνας έπαιρνε πριν από τα μνημόνια 1.500 ευρώ και μπορούσε να βάλει κάποια λεφτά για να αγοράσει ένα σπίτι και σήμερα με τις παρούσες συνθήκες τα χρήματα αυτά πήγανε κάτω από το μισό και δεν μπορεί να πληρώσει, αυτός ο άνθρωπος χάνει τα σπίτια του.

Αυτή είναι, λοιπόν, η Κυβέρνηση των Αριστερών. Και προσπαθεί λοιπόν, εναγωνίως ο κ. Κοντονής να πείσει τις διάφορες πτέρυγες του ΣΥΡΙΖΑ ότι αυτό που κάνει είναι σωστό και προσπαθεί να τους μαζέψει, γιατί υπάρχουν κάποιες αντιδράσεις. Βέβαια, αντιδράσεις λεκτικά μόνο, γιατί συνειδησιακά δεν υπάρχουν αντιδράσεις. Όλοι θα έρθουν στην ονομαστική ψηφοφορία που θα έρθει σε λίγο να ψηφίσουν ότι συμφωνούν με αυτό που γίνεται. Διότι η καρέκλα του Βουλευτή είναι πολύ «γλυκιά» και δεν σκέφτονται να την αφήσουν.

Αυτά έχουν να κάνουν, λοιπόν, με τις πρώτες κατοικίες και τους πλειστηριασμούς, οι οποίοι δεν υπάρχουν για την Κυβέρνηση. Δυστυχώς, όμως, για την πραγματικότητα, για τον ελληνικό λαό, υπάρχουν.

Θα φτάσω σε ένα άλλο ζήτημα τώρα και θα μιλήσω για κάποια άλλα θέματα της επικαιρότητας. Είδαμε πριν από λίγες ημέρες να εμφανίζεται ο Πρόεδρος, ο Ερντογάν, στη Θράκη μας και να κάνει μία περιοδεία ηγέτη, με την ανοχή του ελληνικού κράτους.

Βγήκαν να μας πείσουν κάποιοι από την Κυβέρνηση ότι η παρουσία του Ερντογάν δεν ήταν αρνητική. «Δεν έκανε κάτι κακό», λέει. Εμφανίστηκε ως ηγέτης σε μία μουσουλμανική μειονότητα που υπάρχει στη Θράκη μας, προκειμένου να παραστήσει τον ηγέτη εκεί και κανείς δεν αντέδρασε.

Δεν είναι κακό ότι ο Ερντογάν, σύμφωνα με μία κάμερα κινητού που κατέγραψε την ομιλία του, πήγε σε ένα σχολείο της μουσουλμανικής μειονότητας και έλεγε στα παιδάκια που ήταν εκεί πέρα ότι «όλοι είμαστε Τουρκία». Δεν είχε κανένα πρόβλημα η Κυβέρνηση.

Ο Υπουργός Αμανατίδης, που ήταν δίπλα, δεν μπορούσε να «μαζέψει» τίποτα. Καθόταν, προσπάθησε κάτι να ψελλίσει, αλλά, δυστυχώς, για την Ελλάδα τον γράψανε στα παλιά τους τα «παπούτσια» και τον έβαλαν στην άκρη. Δεν είναι πρόβλημα αυτό.

Βλέπουμε μετά τον Υπουργό Γαβρόγλου, πριν καν το αεροπλάνο του Ερντογάν προσγειωθεί στην Τουρκία, να βγαίνει και να κάνει δεκτό στην ουσία το αίτημα που έθεσε ο Ερντογάν, λέγοντας ότι οι μουφτήδες στη Θράκη θα πρέπει να εκλέγονται από τη μουσουλμανική μειονότητα. Και δεν βρέθηκε ένας εκεί όταν τα είπε αυτά, γιατί τα είπε και στο Προεδρικό Μέγαρο, τα είπε και στον Πρωθυπουργό της Ελλάδας, που να ξέρει ή που να έχει το θάρρος να του πει ότι αυτά δεν γίνονται ούτε στην Τουρκία. Στην Τουρκία οι μουφτήδες δεν εκλέγονται, αλλά διορίζονται από το κράτος. Ήρθε, όμως, εδώ ο Ερντογάν να μας κάνει μάθημα ότι εκεί, στη Θράκη μας, πρέπει να τους ψηφίζει η μουσουλμανική μειονότητα, για να βάλουν δικούς τους αχυράνθρωπους.

Δεν ήταν τυχαίο, φυσικά, ότι όταν το αυτοκίνητο που μετέφερε τον Ερντογάν, για όσους παρακολούθησαν και ξέρουν, σταμάτησε έξω από το τζαμί τον περίμεναν οι τρεις ψευτομουφτήδες, οι μουφτήδες που αναγνωρίζει το τουρκικό προξενείο, αλλά όχι το ελληνικό κράτος. Πόσο ξεφτίλα μπορεί να γίνει αυτό το ελληνικό κράτος πια, αυτή η «οπερέτα»; Και βγαίνει ο Γαβρόγλου και λέει ότι θα το κάνει δεκτό και θα συζητήσουν αυτό το ζήτημα.

Όχι μόνο αυτό, αλλά συζητήσαμε, χθες μάλιστα, σε κάποιο νομοσχέδιο, που θα έρθει μετά τις γιορτές, για το θέμα της σαρίας στη Θράκη. Εδώ, όμως, είναι το οξύμωρο και το αστείο και το ταυτόχρονα επικίνδυνο εθνικά, ότι σαρία δεν υπάρχει ούτε στην Τουρκία. Και εκεί όσοι έχουν διαφορές πάνε στα δικαστήριά τους τα κανονικά. Όμως, εδώ θέλουν να μας εφαρμόσουν άλλους νόμους, μουσουλμανικούς. Έχουν βρει μία υποτακτική Κυβέρνηση, η οποία, δυστυχώς, τα αποδέχεται όλα.

Επίσης, θέλω να αναφερθώ και σε κάτι που διάβασα πριν από λίγο. Είδα ότι όλα τα κόμματα, που «μάχονται» για τις πρώτες κατοικίες των Ελλήνων, που προσπαθούν να μη βγαίνουν στο «σφυρί» και σε πλειστηριασμούς οι κατοικίες των ατόμων για 30.000 και για 40.000 και για 50.000, όπως με στοιχεία είπαμε εμείς ως Χρυσή Αυγή, δίνουν ένα «δωράκι» χριστουγεννιάτικο μέσα στην αναστάτωση των ημερών τέσσερα εκατομμύρια ευρώ, που θα μοιραστούν εδώ όλες οι πτέρυγες. Εκατομμύρια ευρώ!

Δεν βγήκε ένας από όλους αυτούς, από όλα αυτά τα πολιτικά κόμματα, να πει ότι εμείς τα χρήματα αυτά δεν τα θέλουμε και θέλουμε να επιστραφούν στους Έλληνες φορολογούμενους πολίτες, σε αυτούς που ταλαιπωρούνται τόσα χρόνια.

Πώς, λοιπόν, έχετε την απαίτηση ο ελληνικός λαός να κάνει θυσίες για εσάς, όταν βλέπει ότι αρπάζετε και από τις δύο τσέπες, και με το δεξί και με το αριστερό χέρι, αλλά ζητάτε συνεχώς να κάνει υπομονή και να πληρώνει «αιματηρές» φορολογικές θυσίες, που εσείς τους επιβάλλετε;

Επειδή δεν υπάρχει εξωτερική πολιτική στην Ελλάδα και τα Υπουργεία μας «κοιμούνται τον ύπνο του δικαίου», όταν ανέβηκε ο Ερντογάν πάνω στη Θράκη έκανε ένα μεγάλο λάθος για την Τουρκία. Αναγνώρισε επίσημα, με δηλώσεις που έκανε, ότι υπάρχει, φυσικά, πομακική μειονότητα, ότι υπάρχουν Πομάκοι στη Θράκη, κάτι που τόσα χρόνια ο τουρκικός επεκτατισμός τα αρνείται.

Αυτό έπρεπε να είναι το μεγαλύτερο δώρο για την Ελληνική Κυβέρνηση και θα έπρεπε να το χρησιμοποιήσει και να πει του Ερντογάν να κλείσει το στόμα του και να μην τολμάει να λέει ότι υπάρχει δήθεν τουρκική μειονότητα. Διότι υπάρχουν Πομάκοι και Ρομά, που είναι η συντριπτική πλειοψηφία των μουσουλμάνων στη Θράκη.

Αυτό, φυσικά, το ελληνικό κράτος δεν το κατάλαβε και βγήκαν μόνο οι Έλληνες Πομάκοι, ευτυχώς, και λένε χαρακτηριστικά εδώ πέρα ότι «οι Πομάκοι της Θράκης ευχαριστούν τον Ερντογάν», γιατί αναγνώρισε ότι υπάρχουν οι Πομάκοι στη Θράκη μας. Θέλω να το καταθέσω στα Πρακτικά, για να υπάρχει.

(Στο σημείο αυτό ο Βουλευτής κ. Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Το ελληνικό κράτος δεν το πήρε χαμπάρι. Τους το λέμε εμείς σήμερα, μήπως θελήσουν να το χρησιμοποιήσουν υπέρ μας, αν δεν είναι τόσο «γιουσουφάκια» όσο δείχνουν.

Θα κλείσω με ένα άλλο ζήτημα που απασχολεί την εξωτερική μας πολιτική. Είναι αδιανόητο η Ελλάδα, εδώ και πέντε περίπου χρόνια, να έχει κλείσει την πρεσβεία μας στη Συρία. Είναι αδιανόητο, επί της ουσίας, να τιμωρούμε το μοναδικό κράτος, τον μοναδικό ηγέτη, τον Άσαντ, ο οποίος τα έβαλε με τους τζιχαντιστές, με αυτούς τους ισλαμοπίθηκους, οι οποίοι ήθελαν να καταστρέψουν τα πάντα και κατάφερε και τους σταμάτησε. Ήταν το τελευταίο ανάχωμα. Κατάφερε και τους σταμάτησε και η Ελλάδα τον τιμωρεί κλείνοντας την πρεσβεία και ουσιαστικά μη έχοντας διπλωματικές σχέσεις με τη Συρία.

Και για να μαθαίνουν οι νεότεροι και να θυμούνται οι παλιότεροι, όταν το 1987 η Ελλάδα είχε προβλήματα για άλλη μία φορά με τους αισχρούς Τούρκους, όταν ο Ανδρέας Παπανδρέου είχε ζητήσει τότε βοήθεια από τη συριακή κυβέρνηση, ο πατέρας του νόμιμα εκλεγμένου σημερινού ηγέτη, του Άσαντ, είχε παρατάξει τα συριακά στρατεύματα στα σύνορα με την Τουρκία και είχε πει με δήλωσή του επίσημη ότι «αν ένας Τούρκος πατήσει σε ελληνικά εδάφη, αυτό σημαίνει ότι είναι σαν να πάτησε σε συριακά εδάφη και θα πολεμήσει την Τουρκία».

Αυτό είναι το ευχαριστώ της Ελλάδας σήμερα, αυτό είναι το ευχαριστώ των ελληνικών κυβερνήσεων και γι’ αυτό η Ελλάδα στην εξωτερική πολιτική έχει μείνει μόνη της, χωρίς να την υποστηρίζει, πραγματικά, κανένας. Γιατί είστε αχάριστοι και σέρνεστε όλοι, είτε δεξιοί είτε αριστεροί, πίσω από το άρμα των Αμερικάνων. Αυτή είναι η κατάντια σας!

Θα ήθελα να κλείσω λέγοντας ότι θα έπρεπε η ελληνική Κυβέρνηση να ζητήσει να γίνει καταγραφή, με τη συνδρομή του Πατριαρχείου της Αντιόχειας και της UNESCO, των χριστιανικών και ελληνικών κληροδοτημάτων που υπάρχουν εκεί και των καταστροφών που έχουν γίνει. Θα έπρεπε η ελληνική Κυβέρνηση να τα διεκδικήσει αυτά, αν είχε τη στοιχειώδη εθνική ευθιξία. Δεν το κάνει, όμως. Κοιτάει πώς θα πάρει την πρεσβεία από τη Συρία.

Πρέπει, λοιπόν, να αναδείξουμε εμείς όλα αυτά τα μνημεία, την κληρονομιά της πατρίδος μας, είτε χριστιανικούς ναούς, είτε παλαιότερα μνημεία τα οποία υπάρχουν, να καταγραφούν και να τα αναδείξουμε κι όχι να μην δίνετε σημασία στη συριακή κυβέρνηση και στον ηγέτη Άσαντ ο οποίος κατάφερε και σταμάτησε, επαναλαμβάνω για άλλη μία φορά, τους τζιχαντιστές.

Τέλος, να προσέξετε κάποιες συμπεριφορές που υπάρχουν. Γιατί μιλάμε μόνο για λαθρομετανάστες και για παιδάκια μουσουλμανάκια που έρχονται στην Ελλάδα, που είναι, δυστυχώς, η συντριπτική πλειοψηφία. Υπάρχουν, όμως, και κάποια παιδάκια που έρχονται, τα οποία είναι χριστιανόπουλα, ορθόδοξα. Έχουμε επίσημη καταγγελία ότι τρία παιδιά από τη Συρία βρίσκονται αυτή τη στιγμή σε έναν καταυλισμό στη Λέρο, δέχονται συνεχώς πιέσεις, ξυλοκοπούνται από μουσουλμάνους που είναι εκεί και η ελληνική Κυβέρνηση τα έχει παρατημένα. Αν ήταν μουσουλμάνοι, θα είχαν βγει όλοι στα κάγκελα για να τους προασπίσουν. Είναι, όμως, χριστιανοί ορθόδοξοι κι αυτό είναι το τίμημα που πληρώνουν.

Φροντίστε να είστε λίγο πιο έξυπνοι και φροντίστε να κάνετε μια πιο σωστή εξωτερική πολιτική.

Κι όσο για τα παραμύθια σας, που έχουν να κάνουν με το ότι δεν βγαίνει καμμία πρώτη κατοικία στο σφυρί, αυτά θα τα λέτε στους Βουλευτές του ΣΥΡΙΖΑ, που τους έχετε κάνει πειθήνια όργανα και πιστεύουν ό,τι λέτε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Καμμένος):** Τον λόγο έχει η κ. Παπακώστα και θα ακολουθήσει ο κ. Μιχελογιαννάκης.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ευχαριστώ, κύριε Πρόεδρε.

Παρακολουθώ τη συνεδρίαση από την έναρξή της, δηλαδή από το πρωί, και θέλω να καταθέσω στο Σώμα την άποψή μου.

Επειδή συμβαίνει να είμαι οπαδός του Δημόκριτου, ο οποίος λέει «ευ λογίζεσθαι, ευ λέγειν και πράττειν α δει», δηλαδή «να σκέφτεσαι σωστά, να μιλάς σωστά και να κάνεις αυτά που πρέπει», νομίζω ότι πάρα πολύ απέχει η σύνθεση της παρούσας Βουλής και ο τρόπος που συζητούμε από αυτή την άποψη του Δημόκριτου και κάτι πρέπει να κάνουμε επ’ αυτού.

Επίσης, θέλω να πω ότι υπάρχει και μία άλλη φράση την οποία η ελληνική κοινωνία την λέει πιο απλά. Εγώ θα την πω στην πρωτότυπη μορφή της: «Ο συ μισείς ετέρω μη ποιήσης», δηλαδή «ό,τι δεν θέλεις να σου κάνουν να μην κάνεις», κι αναφέρομαι στο θέμα της περίφημης συζήτησης που από το πρωί διεξάγεται σε σχέση με τις τροπολογίες. Πρέπει να πω ότι συμφωνώ απολύτως με την αποστροφή του λόγου του Υπουργού Δικαιοσύνης ο οποίος είπε: «Γιατί συζητάτε περί τροπολογιών, γιατί ανοίγετε ένα τέτοιο ζήτημα, την ώρα που η δήλωση της Κυβέρνησης είναι ότι αυτές είναι απολύτως κατεπείγουσες και άρα, συνεπώς και αναγκαίες, προκειμένου να επιλυθεί μία σειρά ζητημάτων, τα οποία είναι ζητήματα κατεπείγουσας μορφής και δεν πρέπει να αφεθούν στην τύχη τους».

Συμφωνώ και επαυξάνω. Και αναρωτιέμαι: Το «ο συ μισείς ετέρω μη ποιήσης» αναφέρεται ακριβώς σε αυτό.

Το ίδιο ακριβώς ζήτημα είχε και η συγκυβέρνηση με πυλώνα, με κορμό τη Νέα Δημοκρατία. Το ίδιο πρόβλημα είχαμε και εμείς ως Υπουργοί για αυτό το οποίο τότε ονομαζόταν ότι είναι μία παθογένεια, μία ιδιοτελής συμπεριφορά των Υπουργών της Κυβέρνησης και το οποίο στηλιτευόταν. Και εν πάση περιπτώσει δεχόμασταν σφοδρούς λίβελλους και καταιγισμό πυρών ως Υπουργοί της τότε κυβέρνησης από την τότε Αξιωματική Αντιπολίτευση παρά του ότι κάναμε επίκληση της αναγκαιότητος και του κατεπείγοντος, τα οποία ήταν πραγματικά και τα δύο.

Άρα, λοιπόν, αγαπητοί συνάδελφοι να διαχωρίσουμε τα πράγματα προκειμένου να πάμε κάτω από την ομπρέλα της ρήσης του Δημόκριτου περί του να σκέφτεσαι σωστά, να μιλάς σωστά και να κάνεις αυτά που πρέπει. Να διαχωρίσουμε την παθογένεια και τη στρέβλωση στην κοινοβουλευτική συζήτηση ανάμεσα στην κακονομία, στην πολυνομία και στην παθογένεια των τροπολογιών οι οποίες δεν υπηρετούν την ορθή νομοθέτηση. Και άλλη συζήτηση είναι εκείνη η οποία επιβάλλει εκ των πραγμάτων από το δίκαιο της ανάγκης ή από την κατεπείγουσα ανάγκη των πραγμάτων να νομοθετήσουμε και διά των τροπολογιών για να συνεννοηθούμε επιτέλους σε αυτό εδώ το κοινοβούλιο. Αυτή είναι μια πρώτη παρατήρηση.

Η δεύτερη παρατήρηση είναι ότι σε όλα τα νομοθετήματα -και αναφέρομαι τώρα στο θέμα των πλειστηριασμών- εγώ έχω μια καθαρή θέση, αγαπητοί συνάδελφοι. Είμαι υπέρ της προστασίας αναφανδόν τη πρώτης κατοικίας όχι γιατί ακούγεται ευχάριστα σε μια κοινωνική ομάδα πληθυσμού, αλλά επειδή είναι υποχρέωση της πολιτείας να προστατεύει τους αδυνάμους. Και είναι υποχρέωση της πολιτείας να θωρακίζει τις κοινωνικές εκείνες ομάδες οι οποίες αισθάνονται ότι βάλλονται επειδή ακριβώς είναι αδύναμες και άρα είμαι αναφανδόν υπέρ της προστασίας της πρώτης κατοικίας. Και είμαι απέναντι σε αυτό που ονομάζεται κατά κόρον «στρατηγικοί κακοπληρωτές». Το λέω για να ξεκαθαρίσω τη θέση μου και να την αποσαφηνίσω και για να μιλάμε καθαρά σε αυτό εδώ το κοινοβούλιο.

Οφείλω, όμως, να προτείνω στην Κυβέρνηση ακριβώς στο πλαίσιο αυτής θέσης και ούσα συνεπής με αυτήν μου την άποψη το εξής. Η επέκταση του αυτεπαγγέλτου θα πρέπει να συνοδευτεί οπωσδήποτε –είναι στοιχείο sine qua non, στοιχείο εκ των ων ουκ άνευ- με τη συζήτηση η οποία θα πρέπει να γίνει με την Ευρωπαϊκή Κεντρική Τράπεζα, διότι η άτυπη συμφωνία της Κυβέρνησης με τους τραπεζίτες δεν είναι αρκετή για την προστασία της πρώτης κατοικίας. Διότι όταν θα τελειώσουν με τους στρατηγικούς κακοπληρωτές, θα φτάσουν και τις κατοικίες που δεν ανήκουν σε αυτήν την κατηγορία.

Και θέλω επίσης, να προσθέσω και μία σκέψη την οποία σας την κάνω και ως πρόταση. Θα πρέπει αυτοί οι στρατηγικοί κακοπληρωτές να γίνονται γνωστοί δημοσίως. Πρέπει να γνωρίζει ο ελληνικός λαός ο οποίος πληρώνει με υπέρμετρες θυσίες ποιοι είναι αυτοί οι στρατηγικοί κακοπληρωτές. Αυτό είναι το δεύτερο σημείο της παρατήρησής μου. Άρα, αν δεν συνοδευτεί το αυτεπάγγελτο με τη συνεννόηση με την Ευρωπαϊκή Κεντρική Τράπεζα, νομίζω ότι η άτυπη συμφωνία με τις τράπεζες δεν θα λειτουργήσει.

Όσον αφορά τους ψυχικούς πάσχοντες άκουσα μερικά πράγματα. Ακούστε, είχαμε την ευκαιρία να δουλέψουμε, να εργαστούμε σκληρά επί σχεδόν ένα χρόνο στο Υπουργείο Υγείας με άλλους δύο συναδέλφους μου. Είχα στην αρμοδιότητά μου το θέμα της ψυχιατρικής μεταρρύθμισης. Η ψυχιατρική μεταρρύθμιση πρέπει να ολοκληρωθεί. Είχαμε συνεννοηθεί τότε με το Υπουργείο Δικαιοσύνης της εποχής –μεσολάβησαν οι εκλογές και αυτό δεν δρομολογήθηκε- να κάνουμε αυτό που φέρατε σήμερα, κύριε Υπουργέ, δηλαδή τη ρύθμιση του άρθρου 22 η οποία κινείται σε μία κατεύθυνση η οποία εντάσσεται στο πλαίσιο της ψυχιατρικής μεταρρύθμισης, εντάσσεται στο πλαίσιο της προστασίας των ανθρωπίνων δικαιωμάτων.

Πλην, όμως, θέλω να σας προτείνω και νομίζω ότι θα ήταν σκόπιμο να προβλεφθεί -διότι σημασία έχει η εφαρμοσμένη πολιτική, όχι απλώς η ορθή νομοθέτηση και η πρόθεση και η φιλοσοφία του νομοθέτη, αλλά και η εφαρμοσμένη πολιτική- μια διαδικασία, κύριε Υπουργέ, που να συνδυάζει στοιχεία περί ακουσίας νοσηλείας και τον συνδυασμό των άρθρων 13 και 14 του παρόντος, έτσι ώστε να πούμε ότι στην εφαρμογή της αυτή η πολιτική θα επιτύχει και θα φέρει τους αναμενόμενους καρπούς.

(Στη σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Τώρα, όσον αφορά το θέμα του πόθεν έσχες των δικαστών, που έγινε μία συζήτηση, είναι παρεμπίπτον ζήτημα το οποίο προέκυψε από τη συζήτηση, δεν είναι θέμα του νομοσχεδίου, είναι ένα πολιτικό ζήτημα, όμως. Θα σας πω τη γνώμη μου θέλοντας να ισορροπήσω ανάμεσα στην απόφαση των δικαστών, η οποία άγγιξε το τυπικό μέρος στο τυπικό της και στην ουσία της ορθής απονομής της δικαιοσύνης, αλλά και των αποφάσεων.

Κάνω επίκληση μιας φράσης που λέει ο Αδαμάντιος Κοραής, διότι έχουμε και μία κοινωνία στην οποία απευθυνόμαστε και οι πολιτικοί και οι δικαστές και οι κυβερνήσεις και άπαντες: «Οι δικαστές θα πρέπει να έχουν σαν οδηγό τους τα έθιμα, τα κείμενα και προπαντός τον ορθό λόγο», λέει ο Αδαμάντιος Κοραής. Αυτό, λοιπόν, νομίζω ότι είναι μία φράση η οποία, επικαιροποιημένη πια από την ανάγκη των καιρών και από τις αποφάσεις τις οποίες είδαμε, ταιριάζει απολύτως στην περίπτωση αυτή.

Και, εν πάση περιπτώσει, δεν θα πρέπει να αλέθονται όλα αυτά στον μύλο της όποιας αντιπολίτευσης, της όποιας επικοινωνιακής ανάγκης να ανέβουν τόνοι για λόγους ψηφοθηρικούς. Θα πρέπει να υπάρχουν κόκκινες γραμμές στον τρόπο που η πολιτική, αλλά και η δικαιοσύνη, αλλά και η Κυβέρνηση λειτουργούμε όλοι μαζί σε ένα πλαίσιο σεβασμού των θεσμών χωρίς να επιδιώκουμε σώνει και καλά την επικοινωνιακή επιτυχία είτε προς τη μια είτε προς την άλλη πλευρά. Διότι αυτό το οποίο τελικά προκύπτει ως καρπός είναι το να απαξιώνονται οι θεσμοί συνολικά, και εμείς και οι δικαστές και οι κυβερνώντες και όλοι.

Και βέβαια αναφέρομαι και στη συμπεριφορά μας όταν είμαστε στην κυβέρνηση και στη συμπεριφορά μας όταν είμαστε στην αντιπολίτευση όπου λειτουργούμε ως εξής: Ρωτήθηκε ο Δεληγιάννης από κάποιον ξένο δημοσιογράφο την εποχή που αυτός ήταν στην αντιπολίτευση «Τι θα κάνεις τώρα;» και είπε στον ξένο δημοσιογράφο «Μα, φυσικά θα κάνω το αντίθετο από αυτό που κάνει ο Τρικούπης». Αυτό σε σχέση με τον τρόπο που πολιτευόμαστε όταν είμαστε στα έδρανα της αντιπολίτευσης και στον τρόπο που πολιτευόμαστε όταν είμαστε στα έδρανα της κυβέρνησης. Αποτέλεσμα; Αυτή η εικόνα που υπάρχει, η έλλειψη συνεννόησης και ο ελληνικός λαός θολωμένος και συγχυσμένος να θεωρεί ότι όλοι μαζί είμαστε το ίδιο.

Επιτρέψτε μου, κύριε Πρόεδρε, να θίξω δύο θέματα πολύ συνοπτικά.

**ΠΡΟΕΔΡΕΥΩΝ (Σπυρίδων Λυκούδης):** Έχουμε καθυστερήσει, όμως, κυρία Παπακώστα.

**ΑΙΚΑΤΕΡΙΝΗ ΣΙΔΗΡΟΠΟΥΛΟΥ - ΠΑΠΑΚΩΣΤΑ:** Τελειώνω σε ένα λεπτό, κύριε Πρόεδρε.

Για την τροπολογία που φέρατε, του Υπουργείου Εθνικής Άμυνας για τη ρύθμιση της καταβολής του εφάπαξ βοηθήματος –δεν είναι κάποιος εδώ από το Υπουργείο Εθνικής Άμυνας να την εξηγήσει- από τους ειδικούς λογαριασμούς αλληλοβοήθειας των Μετοχικών Ταμείων Στρατού, Ναυτικού και Αεροπορίας έχω να προτείνω ότι οι επιλογές οι οποίες έχουν γίνει μέχρι τώρα στο ζήτημα αυτό είναι λανθασμένες. Λανθασμένη η επιλογή με τον νόμο Κατρούγκαλου η κύρια ασφάλιση των στρατιωτικών να υπαχθεί στον ΕΦΚΑ. Και η δεύτερη λανθασμένη επιλογή τα μετοχικά ταμεία, ενώ τυπικά υπάγονται στο Υπουργείο Εθνικής Άμυνας, στην πραγματικότητα τέθηκαν, δια του νόμου Κατρούγκαλου, σε περιορισμό με αποτέλεσμα να επηρεάζονται από την πολιτική του Υπουργείου Εργασίας και όχι από τη φυσική τους στέγη, που είναι το Υπουργείο Εθνικής Άμυνας.

Προτείνω, λοιπόν, να διορθωθούν τα λάθη του νόμου Κατρούγκαλου καταργώντας την παράγραφο 9 του άρθρου 35 και του άρθρου 49. Προτείνω να επαναφέρετε την ανεξαρτησία των μετοχικών ταμείων των Ενόπλων Δυνάμεων και των κλάδων τους. Αφήστε το Υπουργείο Εθνικής Άμυνας, με βάση τις αναλογιστικές μελέτες και τη βιωσιμότητα των ταμείων του, να καθορίζει τα του οίκου του. Δεν είναι επικουρικά ταμεία τα μετοχικά, να το ξέρετε, κυρίες και κύριοι συνάδελφοι, και δεν δέχονται εισφορά του δημοσίου.

Και τέλος, κύριε Πρόεδρε, και αγαπητοί συνάδελφοι, σε σχέση με το άρθρο 22, η δυνατότητα δηλαδή του συναινετικού διαζυγίου, πιστεύω ότι η σωστή λύση, κύριε Υπουργέ, είναι η δυνατότητα λύσης του γάμου με συμβολαιογραφική πράξη να είναι δυνατή μόνο εφόσον δεν υπάρχουν τέκνα. Αυτή είναι η δική μου πρόταση. Διότι θα σας πω ότι τα κράτη - μέλη που έχουν ήδη νομοθετήσει προς αυτήν την κατεύθυνση έχουν προβλέψει τη θέσπιση προστατευτικών ρυθμίσεων σε περίπτωση που από τον γάμο έχουν προκύψει παιδιά τα οποία είναι ακόμη ανήλικα. Άρα σας προτείνω, λοιπόν, τη δυνατότητα λύσης του γάμου με συμβολαιογραφική πράξη, μάλιστα, αλλά να είναι δυνατή μόνο εφόσον δεν υπάρχουν τέκνα.

Θετικό το άρθρο 29 για τα φιλοζωικά σωματεία, διότι υπάρχει και η φράση που λέει «γνώρισα τους ανθρώπους και αγάπησα τα ζώα» και το βλέπουμε αυτό. Πολύ καλά κάνετε που το νομοθετείτε.

**ΠΡΟΕΔΡΕΥΩΝ (Σπυρίδων Λυκούδης):** Κυρία Παπακώστα, είστε στα δώδεκα λεπτά.

**ΑΙΚΑΤΕΡΙΝΗ ΣΙΔΗΡΟΠΟΥΛΟΥ - ΠΑΠΑΚΩΣΤΑ:** Τελείωσα, κύριε Πρόεδρε.

Θέλω να πω για το θέμα της κάνναβης. Είναι τεχνικό θέμα νομίζω, αλλά και εδώ θα πρέπει ο καθένας να ξεκαθαρίσει τη θέση του.

Θα περίμενα μια αποσαφήνιση -είναι, βεβαίως, στις αρμοδιότητές σας, κύριε Υπουργέ- για το είδος της χρήσης. Αν είναι βιομηχανική, συμφωνώ, αν είναι εθιστική, διαφωνώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είναι για τη βιομηχανική. Το λέει η διάταξη.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Το λέει η διάταξη; Εγώ δεν το είδα έτσι, για να είμαι ειλικρινής. Θα το δω. Μακάρι να έχετε δίκιο.

Εν πάση περιπτώσει, κλείνοντας θα ήθελα να πω ότι στο πλαίσιο αυτό νομίζω ότι θα πρέπει να νομοθετήσουμε χωρίς υψηλούς τόνους πια, θεωρώντας ότι η ορθή νομοθέτηση είναι προς το συμφέρον των ομάδων πληθυσμού τις οποίες θέλουμε να εξυπηρετήσουμε.

Εύχομαι στο Προεδρείο και σε όλους τους συναδέλφους καλές γιορτές και καλά Χριστούγεννα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Μιχελογιαννάκης έχει τον λόγο.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Να μιλήσουμε πρώτα για το νομοσχέδιο. Μέχρι τώρα τα άτομα με ψυχικές ή διανοητικές διαταραχές αντιμετωπίζονταν με εγκλεισμό για αόριστο χρόνο με μοναδικό στόχο την αντιμετώπιση της επικινδυνότητάς τους. Δεν ασχολούνταν κανένας για τη θεραπεία τους, μια θεραπεία με φύλαξη, μόνο για ασφάλεια, περισσότερη φύλαξη με εξοντωτικές ποινές σε κακές συνθήκες διαβίωσης.

Στη φύλαξη σε δημόσιο θεραπευτικό κατάστημα που γινόταν μέχρι σήμερα χρησιμοποιούμε θεραπευτικά πλέον μέτρα νοσηλείας σε ειδικό τμήμα ψυχιατρικού ή γενικού νοσοκομείου και ψυχιατρική παρακολούθηση σε μονάδα ψυχικής υγείας ή σε εξωτερικά ιατρεία. Επιβολή του μέτρου της ασφάλειας μόνο από το δικαστήριο με δικαστικό συμβούλιο, με δημόσια διαδικασία, με ακροατήριο και με δυνατότητα να συμμετέχει και το θύμα της άδικης πράξης. Αυξάνεται η βαρύτητα του πλημμελήματος σε έναν χρόνο αντί έξι μηνών όπου ίσχυε μέχρι σήμερα.

Οι προϋποθέσεις επιβολής του μέτρου βεβαιώνονται με δυο πραγματογνωμοσύνες, η μία αμέσως μετά τη σύλληψη και η άλλη όσο πιο κοντά γίνεται με τη δικάσιμο. Μέγιστος χρόνος για πλημμέλημα τα δυο έτη και για τα κακουργήματα τα πέντε έτη. Παρίστανται ο θεραπευόμενος και ο συνήγορος του καθώς και η διεύθυνση της μονάδος. Ο επανέλεγχος κάθε χρόνο, αντί κάθε τρία χρόνια. Καθιερώνεται ο θεσμός εισαγγελέα-επόπτη των μέτρων θεραπείας. Δυνατότητα εξόδων ή διαμονής σε εποπτευομένους χώρους.

Τώρα, όσον αφορά το συναινετικό διαζύγιο. Εξωδικαστικά πλέον με τη συμμετοχή των δυο συζύγων, δυο πληρεξούσιων δικηγόρων και ενός συμβολαιογράφου και για τον θρησκευτικό γάμο πνευματική λύση. Αναβάθμιση, έτσι, του ρόλου του δικηγόρου και διαζύγιο σε λίγες μέρες. Σαφώς θετικό το μέτρο.

Δυνατότητα άσκησης προφορικά στη διαδικασία ασφαλιστικών μέτρων. Η δικονομία, που αφορά τις ακυρωτικές υποθέσεις ενώπιον του Συμβουλίου της Επικρατείας και ενώπιον τακτικών διοικητικών δικαστηρίων, καθώς απαλλάσσει από την υποχρέωση αυτοπρόσωπης παρουσίας στο δικαστήριο και ευθυγραμμίζεται με εκείνη που εφαρμόζεται στις διαφορές ουσίας στα τακτικά διοικητικά δικαστήρια, καθώς και η δικονομία των διαφορών ουσίας σε όλα τα δικαστήρια.

Δυνατότητα παράστασης πολιτικής αγωγής στα φιλοζωικά σωματεία. Πολύ θετικό και αυτό. Δυνατότητα μετάθεσης του γραμματίου προείσπραξης και μετά της συζήτησης της υπόθεσης πριν την έκδοση της απόφασης με ειδοποίηση του πληρεξούσιου δικηγόρου, ώστε να μην απορρίπτεται μόνο και μόνο για αυτό τον λόγο το ένδικο μέσο ή βοήθημα που έχει συζητηθεί.

Αυξάνονται οι οργανικές θέσεις των εισαγγελικών λειτουργών. Πολύ θετικό. Αναπροσαρμογή ανώτατου επιτρεπτού ορίου περιεκτικότητας σε τετραϋδροκανναβινόλη, εφόσον κριθεί επιστημονικά ενδεδειγμένο. Έτσι, προστατεύονται οι εγκεκριμένοι καλλιεργητές βιομηχανικής κάνναβης από το ενδεχόμενο ποινικής δίωξης, όταν το ποσοστό περιεκτικότητας σε τετραϋδροκανναβινόλη υπερβεί το νόμιμο εξαιτίας διαφόρων παραγόντων και περιβαλλοντικών συνθηκών που δεν μπορούν και οι ίδιοι να προβλέψουν.

Άρα, βελτιώνουμε τις συνθήκες κράτησης, εκσυγχρονίζουμε υποδομές, αντιμετωπίζουμε νεανική παραβατικότητα, δημιουργούμε υπηρεσίες υγείας στις φυλακές. Επιταχύνουμε την απονομή της δικαιοσύνης και προστατεύουμε τα ανθρώπινα δικαιώματα.

Κύριε Υπουργέ, όσον αφορά την αυτεπάγγελτη ποινική δίωξη σε αυτούς που ασκούν βία, δεν το συζητάει κανείς. Όσον αφορά, όμως, την αυτεπάγγελτη ποινική δίωξη με ποινή φυλάκισης έξι ή τρεις μήνες, κατά περίπτωση, σε όποιον εισέρχεται και παραμένει σε χώρους διεξαγωγής πλειστηριασμών κατά της διαδικασίας αναγκαστικής εκτέλεσης, διακόπτοντας ή διαταράσσοντας την ομαλή διεξαγωγή αυτών, σας θερμοπαρακαλώ να το πάρουμε πίσω, πρώτον, γιατί ο πλειστηριασμός - καταλαβαίνει κανείς- θέλει νομοθεσία όσον αφορά το θέμα της προστασίας και σε καμμία περίπτωση το ιστορικό, το DNA του ΣΥΡΙΖΑ, ο κινηματικός του χαρακτήρας δεν αφήνει περιθώρια για ποινικοποίηση λαϊκών κινητοποιήσεων.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, φοβάμαι ότι δεν έχω να συμπληρώσω πολλά πράγματα για τον πυρήνα του νομοσχεδίου σήμερα. Άλλωστε, τοποθετήθηκε αναλυτικά ο εισηγητής μας κ. Καραγκούνης και για τα ελλείμματα του νόμους, αλλά και για τον τρόπο νομοθέτησης της σημερινής Κυβέρνησης.

Έχουμε, όμως, σήμερα την ευκαιρία να αναφερθούμε στο μέγα κοινωνικό ζήτημα των πλειστηριασμών. Φέρνετε μια τροπολογία που επεκτείνει την προστασία των πλειστηριασμών. Θα μπορούσε να αναρωτηθεί κανείς εάν είναι κακό αυτό.

Με βάση το νομικό μας σύστημα και τον νομικό μας πολιτισμό, κανείς δεν έχει το δικαίωμα να παρεμποδίζει τους δημόσιους λειτουργούς στην άσκηση των καθηκόντων τους, πολύ περισσότερο να βιαιοπραγεί εναντίον τους και να τους εκφοβίζει. Γι’ αυτό άλλωστε και ο νομοθέτης προβλέπει ως αυτεπάγγελτα διωκόμενα τα αδικήματα της κατάληψης δικαστικών μεγάρων, ειρηνοδικείων, όπως άλλωστε και για όλα τα σοβαρά ζητήματα που στρέφονται εναντίον της διατάραξης τέτοιων διαδικασιών και των λειτουργών της.

Επεκτείνετε, λοιπόν, αυτήν την προστασία και μετατρέπετε και ορισμένα αδικήματα, τα οποία ήταν κατ’ έγκληση διωκόμενα σήμερα στους δημόσιους χώρους, όπως η απειλή εναντίον των συμβολαιογράφων, των δημοσίων λειτουργών, σε αυτεπαγγέλτως διωκόμενα αδικήματα. Θα μπορούσε να πει κανείς ότι είναι λογικό, διότι αν κάποιος απειλεί ή βιαιοπραγεί εντός δικαστηρίου, τότε εκτός δικαστηρίου τι θα κάνει; Θα πυροβολήσει;

Από εκεί και πέρα, όμως, κύριε Υπουργέ, υποστηρίζετε ότι η τροπολογία που έρχεται κυρίως καλύπτει και μετατρέπει αυτά τα αδικήματα από κατ’ έγκληση διωκόμενα αδικήματα σε αυτεπαγγέλτως διωκόμενα στους ιδιωτικούς χώρους και υποστηρίζετε ότι θέλετε να προστατεύσετε τα συμβολαιογραφικά γραφεία απ’ όπου διεξάγονται οι ηλεκτρονικοί πλειστηριασμοί.

Βεβαίως, αυτό είναι –αν θέλετε- κάπως έωλο, διότι φέρνετε μια τροπολογία συμβατικού περιεχομένου για να προστατεύσετε μια διαδικασία ηλεκτρονική. Γνωρίζουμε όλοι ότι με μια σύγχρονη πλατφόρμα πλειστηριασμών και με έναν κωδικό πρόσβασης των συμβολαιογράφων αυτές οι διαδικασίες δεν δρομολογούνται κατ’ ανάγκη από τα συμβολαιογραφικά γραφεία, αλλά μπορούν να δρομολογηθούν από οποιοδήποτε σημείο. Κατά συνέπεια, κάτι άλλο κρύβεται πίσω από αυτήν την ιστορία.

Για παράδειγμα, κύριε Υπουργέ, εάν οι πρώην σύντροφοί σας, εναντίον των οποίων στρέφεται αυτή η τροπολογία, αρχίζουν να πετούν πέτρες στα σπίτια των συμβολαιογράφων, αρχίζουν να τους εκφοβίζουν στον δρόμο, είστε διατεθειμένοι να αλλάξετε όλον τον ποινικό κώδικα για να μετατρέψετε όλα αυτά τα αδικήματα σε αυτεπαγγέλτως διωκόμενα, προκειμένου να υλοποιήσετε τις δεσμεύσεις σας περί πλειστηριασμών; Τα ερωτήματα είναι υποθετικά. Δεν ξέρουμε, όμως, πού ακριβώς θα καταλήξει αυτή η ιστορία.

Το λέω αυτό, κύριε Υπουργέ, γιατί βλέπω ότι συμφωνείτε ότι είναι υποθετικά αυτά τα ερωτήματα σε αυτό το σημείο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν συμφωνώ καθόλου.

**ΧΡΗΣΤΟΣ ΜΠΟΥΚΩΡΟΣ:** Όμως, ξέρετε τι τρέμουν οι συνάδελφοί σας της Πλειοψηφίας σήμερα; Την αντιμετώπιση που θα έχουν από τους πρώην συντρόφους τους, γιατί τους γνωρίζουν καλά.

Εν πάση περιπτώσει, κύριε Υπουργέ, εφόσον ήταν αυτεπαγγέλτως διωκόμενα αυτά τα αδικήματα τόσο καιρό, που έγιναν τα όσα έγιναν στα ειρηνοδικεία της χώρας, πόσους συλλάβατε; Πόσες ποινικές διώξεις ασκήθηκαν; Υπήρχαν κάποιες συλλήψεις και απελευθέρωση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η Κυβέρνηση τα κάνει αυτά; Ασκεί και ποινικές διώξεις η Κυβέρνηση;

**ΧΡΗΣΤΟΣ ΜΠΟΥΚΩΡΟΣ:** Όχι, βεβαίως, αλλά η Αστυνομία όταν συλλαμβάνει και απολύει χωρίς να ακολουθήσουν οι διαδικασίες, ακουμπάει αυτή η ευθύνη και στο Υπουργείο Δημοσίας Τάξεως και μην μου πείτε όχι.

Άρα, κανέναν. Άρα, πράγματι κάτι άλλο κρύβεται πίσω από αυτή την τροπολογία.

Ένα σύγχρονο κράτος δεν φτιάχνει τόξα -σας το είπα και προηγουμένως- για να πολεμήσει διαστημόπλοια. Μιλάμε για μια ηλεκτρονική διαδικασία και λέτε ότι με την απειλή του αυτεπάγγελτου θα εμποδίσετε αυτές τις διαδικασίες και θα προστατεύσετε την ηλεκτρονική διαδικασία.

Στο ερώτημα αν πρέπει να προστατευτούν οι συμβολαιογράφοι εμείς λέμε σαφώς ναι, όπως και ο κάθε δημόσιος λειτουργός. Η απάντηση, όμως, στο ερώτημα αν προστατεύονται από αυτή την τροπολογία οι συμβολαιογράφοι, είναι ακόμα σαφέστερη και είναι σαφώς όχι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Γιατί; Αφού οι συμβολαιογράφοι το ζητάνε.

**ΧΡΗΣΤΟΣ ΜΠΟΥΚΩΡΟΣ:** Σας εξήγησα προηγουμένως με παραδείγματα τα οποία εσείς τα χαρακτηρίζεται υποθετικά, αλλά δεν είναι καθόλου υποθετικό αυτό που συνέβη μέχρι σήμερα, κύριε Υπουργέ.

Υπήρχε το νομικό πλαίσιο και ήταν αυτεπαγγέλτως διωκόμενα τα περισσότερα από αυτά τα αδικήματα και σας ρωτώ πόσοι συνελήφθησαν και μου λέτε κανένας, αλλά μου λέτε τώρα ότι θα προστατευθούν οι συμβολαιογράφοι. Δεν ισχύει.

Τι κάνετε, λοιπόν; Απλά υλοποιείτε τις δεσμεύσεις του Πρωθυπουργού έναντι των δανειστών και έναντι της Ένωσης Ελληνικών Τραπεζών μετά την πρόσφατη συνάντησή τους. Κυρίως, όμως, επιχειρείτε να εκπέμψετε ένα μήνυμα αριστερής κατεύθυνσης προς τους πρώην συντρόφους σας, αυτούς με τους οποίους περπατήσατε πλάι πλάι στην πορεία εξαπάτησης του ελληνικού λαού –και είναι ήπιος ο όρος ο οποίος χρησιμοποιώ- για την κατάκτηση της εξουσίας. Τους γνωρίζετε πολύ καλά. Πορευθήκατε μαζί. Μαζί κατακτήσατε την εξουσία.

Γιατί, κύριε Υπουργέ, αν δεν είχατε κάνει τα όσα κάνατε στο Σύνταγμα, στα διόδια, στα ειρηνοδικεία, στο λιμάνι του Πειραιά, στους χώρους εργασίας, στις τράπεζες, αν δεν είχατε τάξει σεισάχθεια, αν δεν είχατε εργαλειοποιήσει πολιτικά ακόμα και τις αυτοκτονίες των άτυχων συμπολιτών μας, δεν θα βλέπατε εξουσία όχι με το κιάλι, αλλά ούτε με το μακαρόνι.

Ρίχνετε τώρα μια τροπολογία, ένα τροχιοδεικτικό βλήμα αριστερής στόχευσης και απειλείτε τους πρώην συντρόφους σας, ίσως και το ΚΚΕ, ότι θα τους βομβαρδίσετε και θα τους τσακίσετε. Γιατί τώρα είστε δοβλέτι, εξουσία την οποία θα διατηρήσετε παντοιοτρόπως, με κάθε τρόπο και με κάθε κόστος.

Ταυτόχρονα, αναζητάτε συνενόχους και ανάμεσα σε εμάς, συνενόχους στην εξαπάτηση και στην κυνική πολιτική σας μετάλλαξη. Ανάμεσά μας δεν θα βρείτε, κύριε Υπουργέ, συνενόχους.

Στο τέλος - τέλος, κύριοι της Κυβέρνησης, αφού δεν κατορθώσατε να προστατεύσετε καμμιά εκατοστή ειρηνοδικεία της χώρας, πώς θα κατορθώσετε να προστατεύσετε τα εκατοντάδες συμβολαιογραφικά γραφεία;

Όσο για τους ισχυρισμούς σας περί πρώτης κατοικίας και ότι δεν ισχύουν, θα σας εξιστορήσω ένα μικρό γεγονός για ένα λεπτό, κύριε Υπουργέ, που συνέβη χθες στην πόλη μου στο Βόλο.

Τις προσφυγικές κατοικίες ελπίζω ότι τις ξέρετε. Είναι αυτές που έχτισε η ελληνική πολιτεία, καμαρούλες μια σταλιά, για να αποκαταστήσει τους πρόσφυγες το 1922, μετά τη Μικρασιατική καταστροφή. Ένας κληρονόμος, λοιπόν, δύο τέτοιων κατοικιών που γειτνίαζαν…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κληρονόμος είναι;

**ΧΡΗΣΤΟΣ ΜΠΟΥΚΩΡΟΣ:** Κληρονόμος είναι. Από το 1922 ως σήμερα τι θα είναι;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και είναι πρώτη κατοικία αυτή; Αφού είναι κληρονόμος, πώς είναι πρώτη κατοικία;

**ΧΡΗΣΤΟΣ ΜΠΟΥΚΩΡΟΣ:** Είναι πρώτη και μοναδική μάλιστα του κατοικία.

Είχε την ατυχή έμπνευση το 2004, κύριε Υπουργέ, τότε που δέναμε τα σκυλιά με τα λουκάνικα, να πάρει ένα δάνειο 110.000 ευρώ, να συνενώσει τις δύο μικρές κατοικίες και να τις μετατρέψει σε πρώτη κατοικία για την πενταμελή οικογένειά του.

Μέχρι το 2010 πλήρωνε κανονικά τις δόσεις του. Μετά έμεινε άνεργος. Αυτή η οικογένεια στεγάζει δύο άνεργους και τρία παιδιά. Χθες, λοιπόν, αναρτήθηκε ο πλειστηριασμός και ακυρώθηκε το τελευταίο λεπτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν έγινε, λοιπόν!

**ΧΡΗΣΤΟΣ ΜΠΟΥΚΩΡΟΣ:** Το αναφέρουν δύο ιστορικές εφημερίδες του Βόλου, ο «ΤΑΧΥΔΡΟΜΟΣ» και η «ΘΕΣΣΑΛΙΑ»! Ακυρώθηκε λόγω του ξεσηκωμού της τοπικής κοινωνίας και των δημοσιευμάτων.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Τι λέτε, κύριε; Είναι παραπληροφόρηση!

**ΧΡΗΣΤΟΣ ΜΠΟΥΚΩΡΟΣ:** Γιατί έπρεπε να τρομοκρατηθεί, κυρία μου, μία πενταμελής οικογένεια;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είχε μπει στον νόμο Κατσέλη;

**ΧΡΗΣΤΟΣ ΜΠΟΥΚΩΡΟΣ:** Δεν ξέρω εάν μπήκε στον νόμο Κατσέλη.

Καταθέτω τις δύο εφημερίδες στα Πρακτικά.

(Στο σημείο αυτό ο Βουλευτής κ. Χρήστος Μπουκώρος καταθέτει για τα Πρακτικά τις προαναφερθείσες εφημερίδες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι εφημερίδες, φυλλάδες της σειράς. Είναι υπεραιωνόβιες και οι δύο εφημερίδες. Είναι σοβαρές εφημερίδες.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε!

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε**.** Όλοι οι ομιλητές ξεπέρασαν τα δέκα λεπτά. Και ήταν άλλος στο Προεδρείο.

**ΠΡΟΕΔΡΕΥΩΝ (Σπυρίδων Λυκούδης):** Αυτό δεν σημαίνει ότι πρέπει να το κάνουμε μέχρι το τέλος αυτό.

**ΧΡΗΣΤΟΣ ΜΠΟΥΚΩΡΟΣ:** Για να μην λέμε, λοιπόν, ότι δεν συμβαίνουν αυτά ή συμβαίνουν σε κάποια άλλη χώρα.

Όσο για τους φαρμακοποιούς, που δεν είναι του αντικειμένου σας, κύριε Υπουργέ, θυμίζω ότι είχαν μετατρέψει τα φαρμακεία τους σε εκλογικά κέντρα υπέρ του ΣΥΡΙΖΑ, ακολουθώντας μια ανεύθυνη συνδικαλιστική ηγεσία.

Το 2015 βγάλατε μία υπουργική απόφαση, για να τους ικανοποιήσετε εν μέρει. Εάν είχατε νομοθετήσει τότε, κύριε Υπουργέ, δεν θα μπορούσε να έρθει εκ των υστέρων το Συμβούλιο της Επικρατείας και να κρίνει άκυρη εκείνη την υπουργική απόφαση για τυπικούς λόγους, απαιτώντας νομοθεσία για το συγκεκριμένο ζήτημα. Εάν είχατε δει σοβαρά ως Κυβέρνηση το θέμα, θα είχε φύγει αυτό το ζήτημα από τον ορίζοντα των προαπαιτούμενων.

Άρα, η ευθύνη είναι δική σας και για τους φαρμακοποιούς. Και στο κάτω-κάτω, κύριε Υπουργέ, κυβερνάτε τρία χρόνια. Λέτε ότι πήρατε τη δεύτερη εκλογή. Όποιος ισχυρίζεται ότι το μνημόνιο του Δεκαπενταύγουστου του 2015 το ήξερε και το ενέκρινε ο ελληνικός λαός, ψευδώς ισχυρίζεται.

Εάν πραγματικά συμπεριφέρεστε έντιμα στον ελληνικό λαό, κάντε εκλογές τέλη Ιανουαρίου, στα τρία χρόνια, τώρα που ο ελληνικός λαός γνωρίζει και εμάς και εσάς και ας αποφασίσει εκείνος!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Νικόλαος Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τελικά δεν έχετε αφήσει μέρα που να μην επιβεβαιώνετε ότι η Κυβέρνηση ΣΥΡΙΖΑ - ΑΝΕΛ, τα κόμματα και του ΣΥΡΙΖΑ και των ΑΝΕΛ αποτελούν στις σημερινές συνθήκες το καλύτερο πολιτικό υπαλληλικό προσωπικό του μεγάλου κεφαλαίου και της αστικής τάξης στη χώρα μας. Και πραγματικά οφείλουμε να το ομολογήσουμε ότι έχετε βάλει τα γυαλιά, τόσο στη Νέα Δημοκρατία, όσο και στο ΠΑΣΟΚ.

Και δεν χρειάζεται πολύ μεγάλη προσπάθεια για να αποδειχθεί η πραγματικότητα, μόνο και μόνο αυτές οι τροπολογίες, οι οποίες μπορεί να φαίνονται σκόρπιες, αλλά έχουν μία κόκκινη γραμμή που τις ενώνει και τις ενοποιεί.

Για παράδειγμα, η απελευθέρωση του επαγγέλματος του φαρμακοποιού. Δηλαδή, δίνεται η δυνατότητα και σε μη φαρμακοποιούς να ανοίγουν φαρμακεία. Είναι ένα έργο που το ξεκίνησε η Νέα Δημοκρατία και το ΠΑΣΟΚ, που άρχισαν να ξηλώνουν το πουλόβερ στο όνομα του ανοίγματος των λεγόμενων «κλειστών επαγγελμάτων» κι εσείς το ολοκληρώνετε αυτό το έγκλημα.

Μην λέτε ότι δεν το ξέρατε ή δεν το θέλετε. Άλλωστε, εσείς ως Κυβέρνηση λέτε επανειλημμένα ότι πρέπει να εφαρμοστεί και η πρώτη και δεύτερη εργαλειοθήκη του ΟΟΣΑ. Και η εργαλειοθήκη του ΟΟΣΑ αυτό ακριβώς προέβλεπε: την απελευθέρωση και του επαγγέλματος του φαρμακοποιού, δηλαδή να μπορούν να ανοίγουν φαρμακεία και μη φαρμακοποιοί.

Και πού θα οδηγήσει αυτή η κατάσταση; Είναι φανερό ότι θα οδηγήσει στη συγκέντρωση. Γιατί μην μου πείτε τώρα ότι δίνετε ατομικά το δικαίωμα και δεν δίνετε δικαίωμα σε ανώνυμες εταιρείες να δημιουργούν φαρμακεία ή να έχουν τη μορφή των ανωνύμων εταιρειών. Γιατί ξέρετε πάρα πολύ καλά ότι αυτό που ήθελαν οι φαρμακοβιομηχανίες είναι να μπουν στη λιανική και να μπορούν να ανοίγουν τέτοια μαγαζιά στο όνομα του καθενός, αρκεί να έχουν τη στάμπα.

Άλλωστε, το franchise είναι ατομική επιχείρηση και όχι ανώνυμη εταιρεία. Θα μπορούσε κάλλιστα να μεταφερθεί και να μετατραπεί ακριβώς σε αυτό. Από αυτή την άποψη, λοιπόν, συγκεντροποιείτε και δίνετε το δικαίωμα στις μεγάλες φαρμακοβιομηχανίες να επεκταθούν στον χώρο της λιανικής πώλησης των φαρμάκων.

Και ταυτόχρονα, τι διαμορφώνετε; Διαμορφώνετε και κινδύνους για τη δημόσια υγεία, γιατί ακριβώς και υπερσυνταγογράφηση θα υπάρξει και υπερκατανάλωση των φαρμάκων. Αυτό είναι που κάνετε. Δεν είναι δώρο αυτό προς το μεγάλο κεφάλαιο; Προς ποιον είναι;

Δεύτερο στοιχείο, δεύτερο δώρο στο μεγάλο κεφάλαιο είναι ακριβώς η φορολογική τροπολογία. Τι δωράκι κάνετε στους επιχειρηματικούς ομίλους; Διαγράφετε τους πρόσθετους φόρους. Γιατί; Έχουν ανάγκη; Πόσα είναι αυτά τα ποσά; Είναι απροσδιόριστα, λέει το Γενικό Λογιστήριο του Κράτους. Απροσδιόριστο ποσό, δώρο προς τους επιχειρηματικούς ομίλους, την ίδια στιγμή που σκέφτεστε τρόπους για το πώς θα φορολογήσετε επιπλέον τα λαϊκά εισοδήματα και τι άλλης μορφής φορολογική επιβάρυνση θα βρείτε για τον λαό. Την ίδια στιγμή κάνετε φορολογικά δωράκια. Και δεν μιλάμε για την επίσημη δέσμευσή σας ότι θα μειώσετε περαιτέρω τον φορολογικό συντελεστή στα νομικά πρόσωπα από 29% έως το 26%.

Τρίτο στοιχείο: Καταργείτε τον μειωμένο ΦΠΑ στα νησιά του Αιγαίου. Αυτό δεν αποτελεί επίθεση στο βιοτικό επίπεδο των λαϊκών οικογενειών των νησιωτικών περιοχών; Και είναι πρόσθετη επίθεση, γιατί έχουν να κουβαλήσουν όλα τα προηγούμενα βάρη που τους έχετε φορτώσει και εσείς και οι προηγούμενες κυβερνήσεις και όσον αφορά το φορολογικό και όσον αφορά τις μειώσεις στους μισθούς, στις συντάξεις, τις μειώσεις στις κοινωνικές δαπάνες.

Και έρχεστε προκλητικά και τι λέτε; «Θα δώσουμε αντιστάθμισμα ένα επίδομα», λέτε. Είναι η επιδοματική λογική, δηλαδή τους καταδικάζουμε στη φτώχεια και την εξαθλίωση και από την άλλη μεριά, «ας δώσουμε και κάτι». Και το θεωρείτε και ισοδύναμο. Αν ήταν ισοδύναμο, γιατί να καταργήσετε τον μειωμένο ΦΠΑ, αφού έχει την ίδια επίπτωση στα δημοσιονομικά μεγέθη; Άρα, δεν πρόκειται περί ισοδυνάμου.

Και βεβαίως, αποτελεί και πρόκληση το ότι το συνδέετε με το προσφυγικό - μεταναστευτικό, τη διατήρηση για έξι μήνες. Δηλαδή, τι είναι; Είναι η λογική του «τεμαχίζω το σαλάμι», για να περάσει πολύ πιο εύκολα, «ξηλώνοντας το πουλόβερ», η οριστική κατάργηση του μειωμένου ΦΠΑ στα νησιά.

Εμείς ως ΚΚΕ τι λέμε; Λέμε ότι βεβαίως πρέπει να καταργηθεί η έμμεση φορολογία και ο ΦΠΑ που πληρώνει ο λαός. Και από αυτή την άποψη, αυτό το οποίο σας καλούμε να κάνετε είναι ποιο, σε αυτή τη φάση; Να φέρετε τροπολογία για την αναστολή επ’ αόριστον της κατάργησης του μειωμένου ΦΠΑ για τις νησιωτικές περιοχές. Αυτό σας καλούμε να κάνετε. Δεν κάνετε, όμως, αυτό.

Τέταρτο στοιχείο: Επίθεση στους εργαζόμενους. Ήρθε προκλητικά εδώ ο Υφυπουργός Εργασίας να πει τα εξής: «Καλύπτουμε και προσπαθούμε να βάλουμε τάξη στην αγορά εργασίας». Και τι κάνετε; Επιβάλλετε ασφαλιστικές εισφορές σε αυτές τις άτυπες μορφές εργασίας, στους εργαζόμενους δηλαδή που πληρώνονται με απόδειξη επαγγελματικής δαπάνης. Με αυτόν τον τρόπο τι κάνετε; Νομιμοποιείτε αυτή την άτυπη μορφή εξαρτημένης εργασίας. Και μάλιστα, όχι μόνο τη νομιμοποιείτε, αλλά μειώνετε και τις αποδοχές τους κατά 26,9%. Αυτή θα είναι η ασφαλιστική δαπάνη που πρέπει να καταβάλλουν αυτοί οι εργαζόμενοι με τις άτυπες μορφές εργασίας.

Άρα, δηλαδή, τους μειώνετε τον μισθό κατά 26,9% και ταυτόχρονα, τι λέτε; Επιβραβεύετε τον εργοδότη, γιατί ακριβώς δεν θα έχει ο ίδιος καμμία συμμετοχή στην ασφαλιστική κάλυψη. Μπράβο, καταπληκτικό αυτό που κάνετε! Επί της ουσίας τι λέτε όχι μόνο στην ΕΛΣΤΑΤ, που χρησιμοποιεί τέτοιες μορφές, αλλά και στους ιδιώτες και στις ιδιωτικές επιχειρήσεις; Αυτό είναι το μήνυμα που στέλνετε με αυτή τη διάταξη: «Δεν χρειάζεται να έχετε εξαρτημένης μορφής εργασία, πάρτε εργαζόμενους με αποδείξεις επαγγελματικής δαπάνης και θα βγείτε ωφελημένοι, γιατί δεν θα έχετε εργοδοτική εισφορά στα ασφαλιστικά ταμεία». Πάτε και νομιμοποιείτε επί της ουσίας την εργασιακή ζούγκλα και θέλετε μπράβο; Ή ντροπή; Αίσχος είναι αυτή η πράξη την οποία κάνετε.

Πέμπτο στοιχείο: Ποινικοποιείτε –και αυτή είναι η ουσία του ζητήματος, όσο και αν προσπαθείτε μέσα από δικολαβικά τερτίπια να το κρύψετε- τις κινητοποιήσεις ενάντια στους πλειστηριασμούς. Αυτεπάγγελτη δίωξη, κρατική αυθαιρεσία. Το είπε και ο εισηγητής μας, ο Γιάννης Γκιόκας.

Ποιο είναι το επίδικο; Όχι να προστατεύσετε τη λαϊκή κατοικία. Το λέτε καθαρά στην εισηγητική έκθεση: «Υπέρτατο συμφέρον δημόσιο και δημοσιονομικό επιβάλλει αυτό το μέτρο».

Και ποιο είναι αυτό το υπέρτατο δημόσιο και δημοσιονομικό συμφέρον; Είναι τα μέτρα ενίσχυσης της ρευστότητας του χρηματοπιστωτικού συστήματος και η αποφυγή της ανάγκης νέας ανακεφαλαιοποίησης. Αυτό είναι το υπέρτατο συμφέρον το οποίο υπερασπίζεστε, η σωτηρία του χρηματοπιστωτικού συστήματος και όχι η σωτηρία των αναγκών των λαϊκών στρωμάτων. Θυσιάζετε την ικανοποίηση των λαϊκών αναγκών για να προστατέψετε το χρηματοπιστωτικό σύστημα.

Από αυτήν την άποψη, λοιπόν, το πουλόβερ έχει αρχίσει να ξηλώνεται, βεβαίως, από τον νόμο Σταθάκη. Στην εισηγητική έκθεση έλεγε ότι θα προστατεύσει το 60% των πρώτων κατοικιών. Οι υπόλοιπες;

Δεύτερο στοιχείο για πώς άρχισε «να ξηλώνεται το πουλόβερ» για να μπούμε στους πλειστηριασμούς και πρώτης κατοικίας: Από την 1η Γενάρη 2018 μπορούν τα στεγαστικά δάνεια –όχι μόνο τα κόκκινα, οποιοδήποτε στεγαστικό δάνειο- να πωληθούν σε funds, στα «κοράκια», όπως τα αποκαλούσατε πριν.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Καταναλωτικά δάνεια…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Στην υπόθεση των πλειστηριασμών δεν εντάσσονται μόνον τα δάνεια προς τις τράπεζες, αλλά και τα χρέη προς τις εφορίες, τα ασφαλιστικά ταμεία. Μέσα από εκεί γίνονται οι πλειστηριασμοί και πρώτης κατοικίας.

Τι θέλετε να κάνετε; Να τρομοκρατήσετε τον κόσμο, ώστε να καταφύγει στις τράπεζες, να συμβιβαστεί με τις επιδιώξεις των τραπεζών, προσπαθώντας ακριβώς να σώσει το σπίτι του, ξεπουλώντας ό,τι άλλο μπορεί να έχει.

Το τελευταίο στοιχείο σε αυτό το πλαίσιο του αυταρχισμού, που τον επιδεικνύετε και με περισσό θράσος, αφορά το ζήτημα της χρηματοδότησης των Κομμάτων. Ποιον, αλήθεια, κοροϊδεύετε ότι θέλετε να επιβάλετε τη διαφάνεια; Εφαρμόζετε τις κατευθύνσεις της GRECO.

Τι είναι, αλήθεια, η GRECO; Ποιος την έχει νομιμοποιήσει αυτήν την GRECO και την φέρνετε εδώ; Είναι ένας αντιδραστικός οργανισμός, που στο όνομα της αντιμετώπισης του μαύρου πολιτικού χρήματος θέλει να το κάνει «λευκό» το πολιτικό χρήμα. Αυτό θέλει να κάνει με τις προτάσεις της. Θέλει να επισημοποιήσει τη διαπλοκή ανάμεσα στα Κόμματα και στις επιχειρήσεις, ανάμεσα στα κόμματα και στα διάφορα οικονομικά λόμπι, να μετατρέψει επίσημα πλέον τα κόμματα σε θυγατρικές των επιχειρήσεων.

Και μην μου πείτε τώρα ότι το μαύρο πολιτικό χρήμα διακινείται με τα κουπόνια των 5, 10 ή 15 ευρώ. Τα εκατομμύρια δεν δίνονται με τα κουπόνια. Μην τρελαθούμε τώρα!

**ΜΑΥΡΟΥΔΗΣ ΒΟΡΙΔΗΣ:** Έχει δίκιο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άρα ποιον πάτε να στοχοποιήσετε; Αυτό το Κόμμα το οποίο έχει ιστορικούς δεσμούς με τον λαό, χρηματοδοτείται και στηρίζεται από τον λαό με τα κουπόνια. Εμείς, ως ΚΚΕ δεν έχουμε ανεχθεί βεβαίως κανέναν έλεγχο.

Κοιτάξτε, όμως, είναι τόσο ισχυροί οι δεσμοί με τον λαό, που ούτε οι διώξεις ούτε οι φυλακίσεις απέτρεψαν την κυκλοφορία κουπονιών στις περιόδους που το Κόμμα βρισκόταν στην παρανομία. Προσέξτε να δείτε: Το ΚΚΕ μισό αιώνα ήταν στην παρανομία από τα εκατό χρόνια ζωής του και δεν υπέγραψε δήλωση μετανοίας ούτε τώρα θα υπογράψει δήλωση μετανοίας στη GRECO και στον κάθε ιμπεριαλιστικό οργανισμό και στις κυβερνήσεις που υπηρετούν τα συμφέροντά του.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, υποχρεωτικά η σημερινή συζήτηση έχει περιστραφεί γύρω από το ζήτημα των πλειστηριασμών, με βάση την τροπολογία η οποία έχει κατατεθεί και με βάση τις αιτίες, τις αφορμές, τα γεγονότα τα οποία οδήγησαν στην αναγκαιότητα μιας τέτοιας ρύθμισης.

Για να τελειώνουμε με κάποιες ανακρίβειες -να μην πω ψέματα- που ακούγονται εδώ, με στοιχεία θα δώσω τη θέση της Νέας Δημοκρατίας διαχρονικά και παρακαλώ τον Υπουργό αν μπορεί, στη συνέχεια, να διαψεύσει αυτά τα οποία θα πω.

Να θυμίσουμε πρώτον κάτι: Όταν ξέσπασε η κρίση, η πρώτη διάταξη η οποία ήρθε για να προστατεύσει τα ασθενέστερα νοικοκυριά ήταν ο ν.3869/2010, ο γνωστός ως νόμος Κατσέλη. Η Νέα Δημοκρατία ήταν τότε στην Αντιπολίτευση. Τον νόμο αυτόν τον ψήφισε. Ο ΣΥΡΙΖΑ δεν τον ψήφισε. Είναι καλό να το θυμόμαστε, ότι τον ν.3869/2010, που τον επικαλείται μέρα - νύχτα ο Πρωθυπουργός και όλα τα κυβερνητικά στελέχη, δεν τον ψήφισαν το 2010.

Ο νόμος, λοιπόν, αυτός είχε συγκεκριμένη προστασία και δυνατότητα για την πρώτη κατοικία ακριβώς στο άρθρο 9, στο οποίο λέει ότι «ο οφειλέτης μπορεί να υποβάλει στο δικαστήριο πρόταση εκκαθάρισης, ζητώντας να εξαιρεθεί από την εκποίηση βεβαρυμμένο ή μη με εμπράγματη ασφάλεια ακίνητο που χρησιμεύει ως κύρια κατοικία του» και είχε ελαχιστότατες προϋποθέσεις.

Έρχεστε εσείς, κύριε Υπουργέ, με τον περίφημο νόμο Σταθάκη, ο οποίος δήθεν προστάτευσε περισσότερο την πρώτη κατοικία από ό,τι ήδη ήταν, τροποποιείτε τον ν.3869 και στο άρθρο 14 του ν.4346/2015 λέτε τι πρέπει να συμβεί μέχρι τις 31 Δεκεμβρίου του 2018 για να προστατευθεί η πρώτη κατοικία. Έχει πολλές σωρευτικές προϋποθέσεις και μάλιστα, μία εξ αυτών θεωρώ ότι ισχύει σε ελάχιστες περιπτώσεις.

Το πρώτο, το συγκεκριμένο ακίνητο να είναι η κύρια κατοικία, βάζει προϋποθέσεις το μηνιαίο εισόδημα της οικογένειας, βάζει την προϋπόθεση της αντικειμενικής αξίας και το τέταρτο, λέει, ο οφειλέτης πρέπει να είναι συνεργάσιμος δανειολήπτης, σύμφωνα με τον κώδικα δεοντολογίας των τραπεζών.

Έχει διαβάσει κανείς, κυρίες και κύριοι συνάδελφοι, τον κώδικα δεοντολογίας των τραπεζών, για να δείτε τι θα πει συνεργάσιμος δανειολήπτης και ότι είμαστε πραγματικά στα χέρια των τραπεζών;

Συμφωνείτε, κύριε Καρρά;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Απόλυτα.

**ΓΕΩΡΓΙΟΣ ΓΕΩΡΓΑΝΤΑΣ:** Ο συγκεκριμένος κώδικας έχει συγκεκριμένες, πολύ στενές προϋποθέσεις για το πώς πρέπει να ανταποκρίνεται ο δανειολήπτης στην πρόσκληση του τραπεζίτη. Αν δεν υπήρχαν αυτές οι στενές προϋποθέσεις από τον κώδικα και αν δεν ήταν αυτή η συγκεκριμένη προϋπόθεση απαραίτητη σωρευτικά με τις άλλες τρεις, δεν θα παρακαλούσε ο Πρωθυπουργός προχθές τους τραπεζίτες. Αν υπάρχει το νομοθετικό πλαίσιο, γιατί να πάει ο Πρωθυπουργός και να βρεθεί με τους τραπεζίτες; Να τους πει τι; Αν το νομοθετικό πλαίσιο είναι ξεκάθαρο και προστατεύεται η πρώτη κατοικία, γιατί ο Πρωθυπουργός να «ξεπέσει» και να ζητάει από τους τραπεζίτες την προστασία της πρώτης κατοικίας;

Όμως, έξω από την προστασία της πρώτης κατοικίας, με βάση τον νόμο Κατσέλη, υπήρχε και μια άλλη οριζόντια προστασία από τη Νέα Δημοκρατία, μια οριζόντια προστασία η οποία πήγαινε με διαρκείς ετήσιες αναστολές κάθε έτος. Τώρα ακούμε από Βουλευτές του ΣΥΡΙΖΑ να μας λένε «με αυτές τις αναστολές μεγιστοποιήσατε το πρόβλημα». Δεν έχει ακουστεί, κύριε Βορίδη αυτό;

Μεγιστοποιήσαμε εμείς το πρόβλημα, που προστατεύαμε οριζόντια και είχαμε αναστολή πλειστηριασμών κύριας κατοικίας για ποσό αντικειμενικής αξίας έως 200.000 ευρώ. Διαβάζω, βεβαίως, τη συγκεκριμένη διάταξη. Είναι ο ν.4224/2013 άρθρο 2: «Από 1-1-2014 μέχρι 31-12-2014 απαγορεύονται οι πλειστηριασμοί ακινήτων οφειλετών που χρησιμεύουν ως κύρια κατοικία και η αντικειμενική αξία τους δεν υπερβαίνει τις 200.000 ευρώ». Πλήρης, οριζόντια προστασία. Πού είναι αυτή σήμερα;

Αν θέλετε να μας πείτε ότι έχουμε τρελαθεί όλοι και δεν μπορούμε να κατανοήσουμε την Κυβέρνηση και εσάς που λέτε ότι η πρώτη κατοικία προστατεύεται, οι πρώην σύντροφοί σας γιατί πηγαίνουν έξω από τα ειρηνοδικεία; Για να προστατεύσουν εφοπλιστές ή κακοπληρωτές;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το είπα προηγουμένως.

**ΓΕΩΡΓΙΟΣ ΓΕΩΡΓΑΝΤΑΣ:** Έχουν παρανοήσει, έχουν παραπλανηθεί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ήταν 1.450.000 ελβετικά φράγκα οι πλειστηριασμοί.

**ΓΕΩΡΓΙΟΣ ΓΕΩΡΓΑΝΤΑΣ:** Άρα, πηγαίνουν γι’ αυτό.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν ξέρω. Ρωτήστε τους εσείς που τα αθροίζετε.

**ΓΕΩΡΓΙΟΣ ΓΕΩΡΓΑΝΤΑΣ:** Πείτε μου: Αν το πλαίσιο είναι υποχρεωτικό, ο Πρωθυπουργός γιατί καλεί τους τραπεζίτες; Να τους πει τι; Να εφαρμοστεί το υποχρεωτικό πλαίσιο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εσείς πού το ξέρετε;

**ΓΕΩΡΓΙΟΣ ΓΕΩΡΓΑΝΤΑΣ:** Ξέρουμε πολύ καλά ότι έχει δεσμευθεί. Αυτό ανακοινώθηκε. Να κάνετε προτεραιοποίηση, τους είπε, ιεράρχηση. Γιατί να κάνουν ιεράρχηση; Υπάρχει ανάγκη, όταν είναι ξεκάθαρο το νομοθετικό πλαίσιο, να κάνουμε ιεράρχηση;

Ξέρουμε πολύ καλά ότι έχετε δεσμευθεί οι τράπεζες να εκκαθαρίσουν τα κόκκινα δάνειά τους. Πώς θα εκκαθαρίσουν τα κόκκινα δάνειά τους;

Είναι, λοιπόν, μια αποσπασματική ρύθμιση που έρχεται, η οποία έχει δημιουργηθεί με βάση το ασαφές πλαίσιο το οποίο υπάρχει σε σχέση με την προστασία της πρώτης κατοικίας.

Βεβαίως, να χειροκροτήσουμε τον υπέρμετρο ζήλο της Κυβερνήσεως να προστατεύσει κάποιους δημοσίους λειτουργούς κατά την άσκηση των καθηκόντων τους, αλλά πολύ θα θέλαμε να δούμε να επεκτείνεται αυτή η προστασία και σε άλλους δημόσιους λειτουργούς που κατά την ώρα της εργασίας τους ευτελίζονται, απειλούνται, δέχονται βιαιοπραγίες μέσα σε δημόσιες υπηρεσίες. Εκεί δεν είδαμε καμμιά αντίδραση της Κυβέρνησης για μια αυτεπάγγελτη δίωξη όλων αυτών, για μια προστασία αυτών των δημοσίων λειτουργών που το καθήκον τους κάνουν και αυτοί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν το λέει ο νόμος γι’ αυτούς;

**ΓΕΩΡΓΙΟΣ ΓΕΩΡΓΑΝΤΑΣ:** Βγάλατε καμμιά ανακοίνωση γι’ αυτούς; Δείξατε κάποιο ενδιαφέρον;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τώρα λέτε για ανακοίνωση…

**ΓΕΩΡΓΙΟΣ ΓΕΩΡΓΑΝΤΑΣ:** Καλέσατε τις εισαγγελικές αρχές να παρέμβουν αυτεπάγγελτα; Είδα καμμιά παραγγελία σας; Είδα κανέναν ενδιαφέρον σας; Δεν έχω δει τίποτα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν θα συνεννοηθούμε.

**ΓΕΩΡΓΙΟΣ ΓΕΩΡΓΑΝΤΑΣ:** Κύριοι συνάδελφοι, έχει τρελαθεί όλος ο κόσμος και πιστεύει ότι η πρώτη κατοικία δεν προστατεύεται, ενώ προστατεύεται. Εγώ που θα πάω στο Κιλκίς σήμερα θα τους πω «Μην ανησυχείτε, όλες οι πρώτες κατοικίες- γιατί δεν έχουμε καμμία πάνω από 300.000 ευρώ εμείς στο Κιλκίς- προστατεύονται». Και θα με πιστέψουν όλοι επειδή το είπε η Κυβέρνηση.

Έχω και δύο τροπολογίες στις οποίες πρέπει να κάνω μια αναφορά. Λείπει η αρμόδια Υπουργός για την τροποποίηση, σε σχέση με το άρθρο 72 του Κώδικα Φορολογικής Διαδικασίας. Μας μάλωσε κιόλας η Υπουργός γιατί δεν μπορούμε να το κατανοήσουμε, δεν μπορούμε να το καταλάβουμε.

Εγώ ξέρετε τι καταλαβαίνω; Έχει πολύ μεγάλο ενδιαφέρον να παρακολουθήσουμε την εξέλιξη αυτής της τροπολογίας. Εγώ να δεχθώ ότι με την αρχή της αναδρομικότητας, σε σχέση με τον ηπιότερο νόμο, μπορούσε να υπάρχει μια παρέμβαση σχετική από την Κυβέρνηση. Δεν μπορώ να κατανοήσω, όμως, γιατί αυτό να ισχύει και σε αμετάκλητες αποφάσεις και μάλιστα όχι όλες τις αμετάκλητες. Λέει ότι απαγορεύονται, εξαιρούνται οι αμετάκλητες. Δεν εξαιρούνται κάποιες αμετάκλητες. Ξέρετε ποιες δεν εξαιρούνται; Αυτές για τις οποίες ενώ έχει εκδοθεί η απόφαση δεν έχει κοινοποιηθεί στον φορολογούμενο.

Δηλαδή ακούστε τώρα. Βγαίνει μια αμετάκλητη απόφαση που απορρίπτει τα αιτήματα του φορολογούμενου. Δεν κάνει την εφαρμογή της αρχής του ηπιότερου νόμου. Σήμερα βγαίνουν δύο αποφάσεις. Τη μία την τρέχει ο υπάλληλος και την άλλη μέρα την επιδίδει. Αυτός δεν μπορεί να μπει στον ευνοϊκό αυτό νόμο και να πληρώσει υποπολλαπλάσια πρόστιμα. Ο άλλος που θα κρατηθεί ίσως η απόφαση αυτή και θα επιδοθεί στον φορολογούμενο αργότερα, θα ωφεληθεί.

Θα έχει πολύ ενδιαφέρον να δούμε πόσες αμετάκλητες αποφάσεις που έχουν εκδοθεί σήμερα, δημοσίευση του νόμου, είναι αυτές που δεν έχουν επιδοθεί και ποιοι επιχειρηματίες θα ωφεληθούν αύριο.

Εγώ δεν μπορώ ως νομικός να δεχθώ ότι για αμετάκλητη απόφαση στην οποία το δικαστήριο έχει αξιολογήσει τα πάντα, ερχόμαστε εμείς τώρα εδώ με τροπολογία, με νομοθετική πρωτοβουλία, με νομοθετική ενέργεια και παρεμβαίνουμε σε αυτή την αμετάκλητη δικαστική απόφαση. Ποιος το θέλει αυτό; Στις εκκρεμείς να το δεχθώ. Στις αμετάκλητες; Βέβαια λέτε: Εξαιρούνται οι αμετάκλητες, εκτός από τις αμετάκλητες που δεν επιδόθηκαν. Έχει πολύ ενδιαφέρον. Θα το δούμε. Θα το παρακολουθήσουμε.

Να πω και κάτι άλλο που είναι του αντικειμένου μου. Θα σας πω για μια άλλη τροπολογία που έφερε η κ. Γεροβασίλη. Την ανέπτυξε στην επιτροπή. Είχε πάρα πολύ ενδιαφέρον. Έφερε μια τροπολογία με την οποία ουσιαστικά διευρύνει το πλαίσιο αυτών που θα έχουν δυνατότητα να κάνουν αίτηση για τις γνωστές θέσεις που αναμένονται των διοικητικών και των τομεακών γραμματέων.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Έχει φέρει νομοθετική βελτίωση.

**ΓΕΩΡΓΙΟΣ ΓΕΩΡΓΑΝΤΑΣ:** Εκεί, λοιπόν, μετά από παρεμβάσεις μας, πλην των δημοσίων υπαλλήλων υπήρχε σε τροποποίηση δυνατότητα να εγγραφούν και αυτοί του ιδιωτικού τομέα. Φέρνει μια τροπολογία η κ. Γεροβασίλη και λέει: Όχι μόνο το μόνιμο πολιτικό προσωπικό δικαιούται να κάνει αίτηση, αλλά και αυτό που δεν έχει μόνιμη σχέση με το δημόσιο.

Ξέρετε ποιους αφορά αυτό; Αφορά τους ήδη υπηρετούντες γενικούς γραμματείς, τους μετακλητούς υπαλλήλους των Υπουργών, τους μετακλητούς υπάλληλους των Βουλευτών που δεν έχουν μόνιμη εργασιακή σχέση. Τώρα όλοι αυτοί θα κάνουν την αίτηση για να γίνουν διοικητικοί και τομεακοί γραμματείς -και οι υπηρετούντες γενικοί γραμματείς έχουν το δικαίωμα- και μετά θα μιλήσουμε εμείς για την αποκομματικοποίηση του δημοσίου ως ανέκδοτο φαντάζομαι.

Ο γενικός γραμματέας δηλαδή που υπηρετεί τώρα, με αυτή την τροπολογία έχει δικαίωμα να καταθέσει αίτηση αύριο. Θα γίνει και θα πάει ο Υπουργός να επιλέξει ανάμεσα στους τρεις τελικούς, ποιον από τους τρεις θα πάρει. Θα πάρει τον πρώην γενικό γραμματέα, τον πρώην μετακλητό υπάλληλο ή κάποιον άλλον;

Μάλιστα, στην προσμονή της και στην ανησυχία της να μπορέσει να περάσει αυτή την τροπολογία, αφαίρεσε από το κείμενο του νόμου την προηγούμενη διάταξη περί δυνατότητας και αυτών που εργάζονται στον ιδιωτικό τομέα. Ευτυχώς μετά από παρέμβαση, η οποία έγινε από εμένα στη Βουλή, έφερε τροποιητική και το συμπεριέλαβε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Άρα, τι παράπονο έχετε; Σας άκουσε.

**ΓΕΩΡΓΙΟΣ ΓΕΩΡΓΑΝΤΑΣ:** Ναι, μιλάμε για ένα νομοσχέδιο που έχει τίτλο…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τα κάνει έτσι, κακώς. Τα κάνει αλλιώς, πάλι κακώς.

**ΓΕΩΡΓΙΟΣ ΓΕΩΡΓΑΝΤΑΣ:** Καταλάβατε, κύριε Υπουργέ; Δεν μου λέτε, είναι δίκαιο και ηθικό ο μετακλητός του Υπουργείου σας να γίνει αύριο διοικητικός γραμματέας; Αυτή είναι η αποκομματικοποίηση του δημοσίου;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ο μετακλητός του γραφείου σας;

**ΓΕΩΡΓΙΟΣ ΓΕΩΡΓΑΝΤΑΣ:** Θα το απαγορεύσουμε. Είναι πολιτικά πρόσωπα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το ίδιο ισχύει για όλους.

**ΓΕΩΡΓΙΟΣ ΓΕΩΡΓΑΝΤΑΣ:** Μα, ο τίτλος του νομοσχεδίου σας είναι «αποκομματικοποίηση στο δημόσιο». Και δίνουμε τη δυνατότητα -με έναν τίτλο «αποκομματικοποίηση στο δημόσιο», που τον διαφημίζετε και συνέχεια το στηρίζετε και λέτε ότι κάτι κάνατε- ο γενικός γραμματέας που υπηρετεί τώρα ή ο μετακλητός του Υπουργείου, να μπορεί να καταλάβει τη θέση του διοικητικού γραμματέα, με επιλογή του Υπουργού και μιλάμε για αποκομματικοποίηση του δημοσίου;

Θα δούμε ποιοι θα καταλάβουν τις θέσεις των διοικητικών γραμματέων. Γύρω στα είκοσι άτομα, που υπηρετούν αυτή τη στιγμή σε θέσεις ευθύνης, μαθαίνω ότι ετοιμάζουν αιτήσεις και έχουν εγγραφεί ήδη στο μητρώο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Εδώ είμαστε και θα το δούμε.

**ΧΡΗΣΤΟΣ ΜΑΝΤΑΣ:** Γιατί, δεν έχουν δικαίωμα;

**ΓΕΩΡΓΙΟΣ ΓΕΩΡΓΑΝΤΑΣ:** Η αποκομματικοποίηση σαφέστατα είναι ένα επίτευγμά σας και αυτό όπως και πολλά άλλα και βεβαίως, πάνω απ’ όλα η πρώτη κατοικία, η προστασία της πρώτης κατοικίας.

Εγώ, επειδή ό,τι είπα θέλω να γίνει κτήμα και των συναδέλφων, που δεν μπορούν να το παρακολουθήσουν, σε σχέση με την προστασία της πρώτης κατοικίας, καταθέτω και τον νόμο Κατσέλη και τον νόμο Σταθάκη και τη διάταξη του 2014, με την οποία προστατεύαμε οριζόντια την πρώτη κατοικία.

Τα καταθέτω για τα Πρακτικά.

Σας ευχαριστώ πάρα πολύ.

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, θέλετε τον λόγο για δύο-τρία λεπτά; Πόσο χρόνο θέλετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Πολύ λίγο, κύριε Πρόεδρε.

Εν πρώτοις, μου κάνει εντύπωση το γεγονός ότι όταν η Αξιωματική Αντιπολίτευση επισημαίνει κάτι και γίνεται δεκτό από την Κυβέρνηση, μετά έρχεται πάλι και κατηγορεί την Κυβέρνηση, επειδή το έκανε δεκτό. Δηλαδή, είναι τρομερά αυτά τα πράγματα που ακούμε εδώ! Τι να σας πω;

**ΓΕΩΡΓΙΟΣ ΓΕΩΡΓΑΝΤΑΣ:** Σας πιάσαμε και το διορθώσατε!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, μας πιάσατε. Και επειδή μας πιάσατε, κάναμε δεκτό αυτό που είπατε.

Υπάρχουν και αβλεψίες. Δηλαδή, όταν εμείς κάναμε παρατηρήσεις και τις δεχόταν ο κ. Αθανασίου στην προηγούμενη Βουλή, ερχόμασταν μετά και σας κατακρίναμε; Ίσα-ίσα, σας επαινούσαμε. Εσείς εδώ έρχεσθε και μας κατακρίνετε.

Δεύτερον, δεν είναι τροπολογία του Υπουργείου Δικαιοσύνης. Είναι της κ. Παπανάτσιου. Και αναφερθήκατε για τις εκκρεμείς.

**ΓΕΩΡΓΙΟΣ ΓΕΩΡΓΑΝΤΑΣ:** Παράγραφος 2.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έτσι. Λέει λοιπόν η διάταξη: «Ως εκκρεμείς νοούνται επίσης οι υποθέσεις οι οποίες έχουν συζητηθεί και δεν έχει εκδοθεί αμετάκλητη απόφαση του δικαστηρίου». Συμφωνείτε;

**ΓΕΩΡΓΙΟΣ ΓΕΩΡΓΑΝΤΑΣ:** Συνεχίστε. Μέχρι εδώ, ναι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μπράβο.

Προσέξτε τώρα τι λέει παρακάτω: «ή έχει εκδοθεί μη αμετάκλητη απόφαση». Και εδώ έρχεσθε και διαβάζετε ότι ακόμα και αν έχει εκδοθεί αμετάκλητη, η οποία δεν έχει επιδοθεί.

**ΓΕΩΡΓΙΟΣ ΓΕΩΡΓΑΝΤΑΣ:** Συνεχίστε παρακάτω, διαβάστε το όλο, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η διάταξη, κύριε συνάδελφε …

**ΓΕΩΡΓΙΟΣ ΓΕΩΡΓΑΝΤΑΣ:** Διαβάστε το όλο, κύριε Υπουργέ. Παρακάτω!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, αυτό σας λέω. Τι παρακάτω, κύριε;

Εδώ ήλθατε και μας είπατε ότι φέρνει η Υπουργός διάταξη που λέει ότι στις εκκρεμείς συμπεριλαμβάνονται –αυτό είπατε προηγουμένως- και αμετάκλητες, οι οποίες δεν έχουν επιδοθεί. Και λέει η διάταξη: «μη αμετάκλητες, που δεν έχουν επιδοθεί». Τι είναι αυτά που λέτε; Διαβάζετε;

**ΓΕΩΡΓΙΟΣ ΓΕΩΡΓΑΝΤΑΣ:** Φυσικά τα έχω διαβάσει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι.

Και σας διαβάζω εγώ τη διάταξη και λέει «μη αμετάκλητη». Και λέγατε εδώ επί πέντε λεπτά: «αμετάκλητη που δεν επιδόθηκε».

**ΓΕΩΡΓΙΟΣ ΓΕΩΡΓΑΝΤΑΣ:** Αυτό είναι! Μα το λέει!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι να σας πω, δηλαδή; Δεν καταλαβαίνετε και τι σας λέω; Ή δεν καταλαβαίνετε τι είπατε;

**ΓΕΩΡΓΙΟΣ ΓΕΩΡΓΑΝΤΑΣ:** Όλα τα καταλαβαίνω. Και ο κόσμος τα καταλαβαίνει!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας λέω λοιπόν ότι εδώ βρισκόμαστε σε έναν παραλογισμό.

Η διάταξη, κύριε συνάδελφε, δεν αναφέρεται σε «αμετάκλητες που δεν επιδόθηκαν». Στην ομιλία σας αυτό είπατε. Η διάταξη αναφέρεται σε «μη αμετάκλητες που δεν επιδόθηκαν». Μα, επιτέλους δηλαδή! Γιατί μου έκανε και εμένα εντύπωση. Λέω «αμετάκλητη απόφαση»; Περί «μη αμετάκλητης», λέει ρητά η διάταξη. Σοβαρευτείτε, επιτέλους λίγο. Μη νομίζετε ότι ανακαλύπτετε την Αμερική!

Δεύτερον, ήθελα κάτι να ρωτήσω, αλλά δεν είναι εδώ ο κ. Καραθανασόπουλος. Όμως, είναι εδώ ο κ. Τάσσος.

Κύριε συνάδελφε, μου μεταφέρθηκε -γιατί δεν ήμουν εδώ, προσπάθησα να έλθω, αλλά το έχασα για πολύ λίγο- ότι ανέφερε ο κ. Γκιόκας -εάν μου έχει μεταφερθεί σωστά κατά πρώτον, κρατάω μια επιφύλαξη, γι’ αυτό το θέτω ως ερώτημα- την τροπολογία αυτή περί της ευθύνης τρίτων, έναντι των συμβολαιογράφων, οι οποίοι εκτελούν τα καθήκοντά τους. Και είπα ότι εμείς δεν έχουμε διαφωνία μόνο στο άρθρο 334, αλλά και στις δύο προηγούμενες παραγράφους.

Όσον αφορά το 333 είπα ότι η Κυβέρνηση το εξετάζει και θα σας ανακοινώσω την απόφαση.

**ΜΑΥΡΟΥΔΗΣ ΒΟΡΙΔΗΣ:** Τι εξετάζει;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εξετάζει εάν θα παραμείνει η παράγραφος 2 του πρώτου άρθρου.

Όμως, στο άρθρο της σωματικής βλάβης, εμείς δεν κάνουμε κάποια τροποποίηση. Η σωματική βλάβη κατά δημοσίων λειτουργών είναι αδίκημα, το οποίο διώκεται αυτεπαγγέλτως.

Το λέω αυτό για ποιο λόγο; Και το λέω σε όλους τους Βουλευτές, απλώς σε σας το απευθύνω, κύριε Βορίδη. Εάν περιορίζεται η διαφωνία μας στο άρθρο 333, είναι πολύ εύκολο να το λύσουμε. Η Κυβέρνηση ήδη το εξετάζει. Όμως εάν η διαφωνία είναι δομική, τότε προσεγγίζουμε αλλιώς το θέμα.

**ΜΑΥΡΟΥΔΗΣ ΒΟΡΙΔΗΣ:** Μπορεί να είναι και τα δύο.

**ΣΤΑΥΡΟΣ ΤΑΣΣΟΣ:** Προφανώς η διαφωνία είναι νομική.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι. Είπα δομική.

Αν δηλαδή μπορούμε να συνεννοηθούμε, να πούμε και να αποδεχτείτε κι εσείς αυτό που λέει η Κυβέρνηση, ότι ναι μεν στην παράγραφο 2 της συγκεκριμένης διάταξης υπάρχει μια βελτίωση όσον αφορά το αυτεπάγγελτο, το είπα και το πρωί στον κ. Παφίλη, ότι πράγματι εκεί έχουμε πάει ένα σκαλοπάτι παραπάνω, όχι στην ποινή, στο αυτεπάγγελτο…

**ΜΑΥΡΟΥΔΗΣ ΒΟΡΙΔΗΣ:** Συγγνώμη, στο 315 δεν υπάρχει επιπρόσθετο;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ένα λεπτό. Στην παράγραφο, όμως, 1 και 3 δεν υπάρχει κάτι περισσότερο. Μόνο το ότι βάζουμε και τους συμβολαιογράφους να μην υφίστανται αυτήν την κατάσταση. Αν συμφωνούμε σε αυτά τα δύο, τότε καλό είναι να το πούμε ρητά και να καταλήξουμε και σε μια ευρύτερη συμφωνία.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, πρέπει να πω ότι σήμερα είχα μια πρωτόγνωρη εμπειρία μέσα σε αυτήν την Αίθουσα. Αισθάνθηκα να συμμετέχω σε ένα μικρό Υπουργικό Συμβούλιο, το οποίο το παρακολούθησα μπορώ να πω με ενδιαφέρον. Ο αριθμός των τροπολογιών ήταν τέτοιος, η πλειονότητα των Υπουργών που παρήλασε, τους έδωσε την ευκαιρία μάλιστα σε ορισμένους εξ αυτών αντί να αναπτύξουν τροπολογίες, να κάνουν την αποτίμηση της χρονιάς. Ιδιαίτερα στον τομέα της υγείας, με μια ομιλία μισής ώρας. Εγώ δεν μπόρεσα να παρακολουθήσω, πράγματι, ποιες είναι οι τροπολογίες, διότι άκουγα πεπραγμένα, μη πεπραγμένα και προθέσεις.

Εγώ θέλω να σταθώ λίγο στο νομοσχέδιο αυτό, για το οποίο συζητάμε. Βέβαια, κατ’ ανάγκην θα αναφερθώ σε ψήγματα του νομοσχεδίου, λόγω του μεγάλου αριθμού των αντικειμένων τα οποία πραγματεύεται. Όμως ας δώσω ένα - δυο παραδείγματα.

Θέλω να αναφερθώ στο άρθρο 26 ειδικά και να απευθυνθώ στους εξ ημών νομικούς. Για ποιο λόγο; Λέει ότι στο Συμβούλιο της Επικρατείας μπορεί οι διάδικοι δικηγόροι να δηλώνουν με δήλωση ότι δεν επιθυμούν να παραστούν και να προχωρεί η συζήτηση απολιπομένων αυτών. Αυτό έχει συμβεί στα άλλα δικαστήρια, έχει συμβεί σε κατώτερα δικαστήρια. Δεν υπάρχει αμφιβολία ότι προάγει, βελτιώνει τη δυνατότητα των δικηγόρων να παρίστανται σε πολλές ταυτόχρονα συνεδριάσεις την ίδια μέρα. Εγώ δεν ξέρω. Ο κ. Παρασκευόπουλος ή εγώ είμαστε οι παλαιότεροι νομικοί μέσα στην Αίθουσα. Δεν θα πούμε τις ηλικίες τώρα, κύριε Παρασκευόπουλε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Γεννήθηκα το 1949.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εσείς προηγείστε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Όχι, ακριβώς.Είμαι μαζί με τον καθηγητή. Δεν το κρύβω.

Τι θέλω να πω; Εφόσον τα ανώτατα δικαστήρια και ιδιαίτερα οι ολομέλειες έχουν την ευθύνη, όταν παραπέμπεται από κατώτερο σχηματισμό, να κρίνουν τη συνταγματικότητα ή μη διατάξεως νόμου, εγώ δεν θέλω να μένει η συζήτηση έγγραφη, τυπική «δεν παρίσταμαι», αλλά θέλω να γίνεται προφορική συζήτηση και, αν θέλετε κύριε Υπουργέ, και υποχρεωτικά. Μπορεί να μην ακούγεται καλό σε συναδέλφους μας, με την έννοια ότι θα πρέπει να παραμένουν στο ακροατήριο, αλλά είναι ένα ζήτημα απονομής δικαιοσύνης και, αν θέλετε, ορθής απονομής δικαιοσύνης το σημείο αυτό, με την έννοια ότι ο διάλογος βοηθάει και τους δικαστές.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με κοινή δήλωση. Να συμφωνούν και οι δύο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεν είναι αυτό. Ήδη στο Συμβούλιο της Επικρατείας, όπως ξέρουμε, μπορούμε να παραλείπουμε την προφορική συζήτηση, να λέμε δεν επιθυμούμε ανάπτυξη.

Θα επιμείνω όμως ειδικά στην ολομέλεια όπου με το άρθρο 100 του Συντάγματος κρίνονται τα θέματα συνταγματικότητας ή μη. Θα επιμείνω σε αυτό το σημείο και θα πω ότι πρέπει να γίνεται προφορική συζήτηση. Και θέλετε να προχωρήσω και σε κάτι ακόμα που ίσως είναι δευτερεύον αλλά έχει αξία! Εγώ διδάχθηκα ως νέος δικηγόρος μέσα στα ακροατήρια των ανωτάτων δικαστηρίων και συνέστησα στους συνεργάτες μου, σε νεότερους συναδέλφους σαν εκπαιδευτικό στάδιο να παρακολουθούν αυτές τις συνεδριάσεις. Νομίζω, λοιπόν, ότι προσέφεραν. Αυτό το σημείο μην το αδυνατίσουμε.

Δεν έχω ακούσει την άποψη της Ένωσης Δικαστικών Λειτουργών του Συμβουλίου της Επικρατείας, γιατί δεν εκλήθησαν στην επεξεργασία του νομοσχεδίου, δεν είχα τη δυνατότητα να ακούσω την άποψή τους. Παίρνω την πρωτοβουλία να το θέσω -νομίζω ότι είναι εύλογο-, γιατί θα συμπληρώσουμε τις γνώσεις των νεότερων συναδέλφων τουλάχιστον εμπειρικά, τις οποίες δεν πρέπει να τους τις στερήσουμε.

Πηγαίνω σε άλλα θέματα του νομοσχεδίου. Για τις φιλοζωικές οργανώσεις πρέπει να πω ότι έχω μια συμπάθεια. Συμφωνώ με τη διάταξη της παροχής πολιτικής αγωγής, έστω μόνο για την υποστήριξη της κατηγορίας. Θέλω να σημειώσω μόνο σε αυτό το σημείο το εξής: Μπορεί πολλές φορές να έχουμε σύγκρουση με την έννοια ότι δεν προσδιορίζεται ακριβώς το έννομο συμφέρον της τοπικής οργάνωσης και της οργάνωσης εθνικού επιπέδου. Παρέχεται το δικαίωμα παράστασης πολιτικής αγωγής σε τοπικού ή εθνικού επιπέδου φιλοζωική οργάνωση. Δεν ξέρω εάν θα φέρει σύγκρουση στην πράξη. Το σημειώνω σαν ένα θέμα που ενδεχομένως μπορεί, χωρίς να οφείλεται σε πρόθεση, να μειώσει την προστασία την οποία θέλουμε να παράσχουμε. Νομίζω ότι η Αίθουσα σε αυτό το σημείο δεν έχει καμμία αντίρρηση στην παροχή της προστασίας.

Ένα άλλο θέμα, το οποίο φαντάζομαι μπορεί να τελειώσει σε λίγο ή να ανοίξει σε λίγο, είναι το θέμα των πλειστηριασμών. Εγώ δεν είμαι υπέρ της βίας. Οφείλω να πω ότι έχω προβληματιστεί με πολλές συμπεριφορές του τελευταίου διαστήματος. Όμως τη συγκεκριμένη διάταξη που έρχεται σήμερα -κατά τη δική μου αντίληψη- τη θεωρώ πρόωρη. Οφείλω να εξηγήσω γιατί το λέω αυτό. Διότι δεν έχουμε κλείσει ακόμα το πλαίσιο προστασίας της πρώτης κατοικίας. Και φέρνω άμεσα και εν συντομία παραδείγματα. Δεν μιλώ για εκείνους που εντάχθηκαν στον νόμο Κατσέλη. Μιλώ ακόμα για τους αμελείς ή για εκείνους που δεν έχουν τη δυνατότητα να ζητήσουν την προστασία…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μέχρι το 2018 μπορούν.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αφήστε με να τελειώσω. Θα με ακούσετε, εάν έχετε την καλοσύνη.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επειδή σας ακούω το λέω.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεν μιλώ για αυτούς που εντάσσονται. Μιλώ για αυτούς που δεν εντάσσονται ή δεν έχουν τη δυνατότητα να ενταχθούν. Και βάζω μια σημείωση, αφού θέλετε να ανοίξει αυτή η συζήτηση. Προστατεύεται αυτεπαγγέλτως, αυτοδυνάμως ο εγγυητής του νόμου Κατσέλη, με το άρθρο 12; Λέει «όχι» το άρθρο 12 του ν.3869. Ο εγγυητής δεν ακολουθεί την τύχη εάν εκδοθεί απόφαση προστασίας και ευθύνεται για το σύνολο της αρχικής οφειλής. Ο εγγυητής συνήθως είναι ο συγγενής, ο φίλος που περνούσε απ’ έξω -το έχω ξαναπεί-, που τον φωνάξαμε μέσα στην τράπεζα να βάλει μια υπογραφή.

Όσον αφορά τον εξωδικαστικό μηχανισμό, ξέρετε τι προβλήματα θα δημιουργήσει; Ακόμα δεν έχουμε δει στην εμπειρία την εφαρμογή του, αλλά έχει ένα ζήτημα: Όσοι ενταχθούν και οι πρωτοφειλέτες και οι εγγυητές θα πρέπει να διαθέσουν τη ρευστοποιητέα περιουσία τους για την κάλυψη των υποχρεώσεων. Τους αφήνω κατά μέρος. Έμποροι ίσως είναι αυτοί. Οι εγγυητές δεν είναι πάντα έμποροι. Είπα ότι είναι φίλοι, είναι γείτονες, είναι συγγενείς. Έχουμε, όμως, ένα άλλο πρόβλημα. Στην περίπτωση εκείνη που δεν έχουμε μια οικονομική χρήση εντός της τελευταίας τριετίας κερδοφόρο, αυτοί αποκλείονται εκ προοιμίου βάσει της πλατφόρμας του εξωδικαστικού μηχανισμού.

Εδώ, λοιπόν, τώρα ανοίγει το ζήτημα. Είναι έμποροι. Έχουν πτωχευτική ικανότητα και επομένως η περιουσία τους και η ατομική τους, η πρώτη κατοικία, είναι υπέγγυος για τα χρέη τα οποία δεν έχουν νομική οδό να τα αμφισβητήσουν. Δεν μπορούν να πάνε στον νόμο Κατσέλη αφού έχουν πτωχευτική ικανότητα. Το ίδιο ισχύει και για τα μέλη των προσωπικών εταιρειών. Το ίδιο ισχύει και για τους εγγυητές και γενικά για όσους απορριφθούν από τον εξωδικαστικό μηχανισμό.

Διότι, όπως ξέρετε, κύριε Υπουργέ, δεν πάει μόνος του ο οφειλέτης. Πάνε πακέτο. Πάει ο συνοφειλέτης, πάει ο εγγυητής, πάνε όλοι μαζί μια ωραία παρέα να παραδώσουν την περιουσία τους. Νομίζω, λοιπόν, ότι σ’ αυτά τα σημεία είναι η αναγκαία λύση που θα πρέπει να δοθεί για την προστασία της πρώτης κατοικίας και τα υπόλοιπα ας τα δούμε αργότερα.

Τελειώνοντας κάνω μια πρόταση την οποία έχω ξανακάνει. Υπάρχει η πλατφόρμα που αντιμετώπισε το ζήτημα του κοινωνικού μερίσματος. Ας βρούμε, λοιπόν, μια λύση. Μπορούμε να αποφύγουμε τα δικαστήρια σε πρώτο βαθμό, να βρούμε μια λύση προδικασίας, προκρίματος, ούτως ώστε να μπορεί με αυτήν την πλατφόρμα όταν καθένας θέλει με πρωτοβουλία του -δεν λέω ότι θα το καταστήσουμε υποχρεωτικό- να δώσει τα οικονομικά, τα κοινωνικά, τα οικογενειακά του στοιχεία και αν βγαίνει με έναν μαθηματικό τύπο ότι αδυνατεί να ανταποκριθεί στην υποχρέωσή του, αυτός να απαλλάσσεται και χωρίς να ζημιώνονται οι τράπεζες. Εδώ πρέπει να θυμίσω ότι έχει ψηφίσει η Αίθουσα για είκοσι χρόνια την αναβαλλόμενη φορολογική απαίτηση των τραπεζών. Η αναβαλλόμενη φορολογική απαίτηση των τραπεζών είναι το αντιστάθμισμα και αποζημιώσεις για τις διαγραφές που θα κάνουν οι τράπεζες από δάνεια τα οποία δεν θα επιτύχουν την είσπραξη ή θα πετύχουν μέσω δικαστηρίων τη διαγραφή.

Θέλω, λοιπόν, να καταλήξω και να πω τελειώνοντας -και ευχαριστώ για την ανοχή, κύριε Πρόεδρε- ότι αν δεν λάβουμε αυτά τα προηγούμενα μέτρα δεν έχει σημασία εάν η Βουλή ψηφίσει την προστασία των συμβολαιογράφων, αν η Βουλή ψηφίσει και κακουργηματικές πράξεις ακόμα. Δεν έχουμε παράσχει καμμία προστασία στην κατοικία. Και θα επιμείνω στο σημείο αυτό, ότι πρέπει να προστατευθεί, διότι είναι κοινωνική μας υποχρέωση. Εμείς που συζητάμε σήμερα καλά τα λέμε, μπορούμε να προσφέρουμε όμως αυτή την προστασία;

Καλώ, λοιπόν, όλες τις πτέρυγες της Αίθουσα να το συζητήσουν, να πάρουν αποφάσεις. Και προς διευκόλυνση μάλιστα, επειδή δεν είχα την τιμή να λάβω απαντήσεις, καταθέτω σειρά ερωτήσεων που έχω υποβάλει σχετικά με αυτό το ζήτημα που ανέφερα, όπου περιγράφω τη νομική και ουσιαστική διατύπωση και τις λεπτομέρειες που νομίζω ότι είναι αναγκαίες.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος - Δημήτριος Καρράς, καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ και εγώ.

Σειρά τώρα έχει ο κ. Καματερός. Θα ήθελα, όμως, προηγουμένως να δώσω τον λόγο στον κ. Θηβαίο, για να κάνει παρέμβαση αναφορικά με την τροπολογία για την ΕΑΒ.

Κύριε συνάδελφε, έχετε τον λόγο για ένα λεπτό.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Πρόκειται για την τροπολογία με γενικό αριθμό 1405 και ειδικό 126, που αφορά την παράταση χορήγησης φορολογικής και ασφαλιστικής ενημερότητας για την Ελληνική Αεροπορική Βιομηχανία, την ΕΑΒ.

Με την παράγραφο 2 του άρθρου 5 του ν.4244/2014 η Ελληνική Αεροπορική Βιομηχανία εξαιρέθηκε από την υποχρέωση προσκόμισης αποδεικτικού ενημερότητας του άρθρου 12 του ν.4174/2013 για τις πράξεις ή τις συναλλαγές, όπως ορίζονται.

Η απαλλαγή από την προσκόμιση ενημερότητας επαναλήφθηκε και για το έτος 2015, 2016 και 2017. Με βάση τα εδάφια γ΄ και δ΄ της αρχικής περίπτωσης 2 προτείνεται η απαλλαγή μέχρι 31/12/2018, μιας και εκτιμάται ότι για λόγους απρόσκοπτης λειτουργίας της επιχείρησης πρέπει να παραταθεί μέχρι τη συγκεκριμένη ημερομηνία.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Καματερέ, εδώ με ενημερώνουν ότι έχετε μιλήσει.

**ΗΛΙΑΣ ΚΑΜΑΤΕΡΟΣ:** Είχα μιλήσει ένα λεπτό για να παρουσιάσω την τροπολογία.

**ΠΡΟΕΔΡΕΥΩΝ (Σπυρίδων Λυκούδης):** Ωραία, ευχαριστώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Μισό λεπτό, κύριε Καματερέ.

Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να διευκρινίσω ότι οι βουλευτικές τροπολογίες οι οποίες κατατίθενται πρέπει να γίνουν αποδεκτές από τον αρμόδιο Υπουργό. Είναι αυτονόητο. Νομίζω ότι το ξέρετε όλοι αυτό το πράγμα.

**ΠΡΟΕΔΡΕΥΩΝ (Σπυρίδων Λυκούδης):** Καλό είναι να τηρούμε πάντως και το χρόνο και τη σειρά, κύριε Καματερέ.

**ΗΛΙΑΣ ΚΑΜΑΤΕΡΟΣ:** Σε εμένα το λέτε;

**ΠΡΟΕΔΡΕΥΩΝ (Σπυρίδων Λυκούδης):** Και σε εσάς, γιατί η προηγούμενη φορά δεν ήταν η τροπολογία...

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, συγγνώμη, κατέθεσα μια τροπολογία. Μου ζητήθηκε, γιατί έτσι προβλέπει η διαδικασία, να τη στηρίξω για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Την υπουργική τροπολογία;

**ΗΛΙΑΣ ΚΑΜΑΤΕΡΟΣ:** Βουλευτική τροπολογία, εγώ την κατέθεσα. Και μου ζητήθηκε για ένα λεπτό να τη στηρίξω, ούτε καν τη στήριξα. Απλά ρώτησα την κυρία Υπουργό, που ήταν εδώ, εάν θα την κάνει αποδεκτή ή όχι.

**ΠΡΟΕΔΡΕΥΩΝ (Σπυρίδων Λυκούδης):** Εν πάση περιπτώσει, θέλω να πω ότι πρέπει να προσέξουμε λίγο τον χρόνο. Στη Διάσκεψη των Προέδρων έγινε ολόκληρη συζήτηση για το τι ώρα θα πάμε σήμερα, πόσο θα κρατήσει η διαδικασία.

**ΗΛΙΑΣ ΚΑΜΑΤΕΡΟΣ:** Ωραία, να διακόπτατε τον κ. Αθανασίου που μίλησε δεκαεπτά λεπτά!

**ΠΡΟΕΔΡΕΥΩΝ (Σπυρίδων Λυκούδης):** Με συγχωρείτε, επειδή έχουμε και ονομαστική ψηφοφορία...

**ΗΛΙΑΣ ΚΑΜΑΤΕΡΟΣ:** Ας διακόπτατε τον κ. Αθανασίου.

**ΜΑΥΡΟΥΔΗΣ ΒΟΡΙΔΗΣ:** Καλά είμαστε.

**ΠΡΟΕΔΡΕΥΩΝ (Σπυρίδων Λυκούδης):** Το «καλά είμαστε» είναι σχετικό.Το λέτε εσείς, κύριε Βορίδη.

**ΗΛΙΑΣ ΚΑΜΑΤΕΡΟΣ:** Ο κ. Αθανασίου μίλησε δεκαεπτά λεπτά αντί για επτά και κάνετε παρέμβαση σε εμένα; Θα είμαι μέσα στον χρόνο.

**ΠΡΟΕΔΡΕΥΩΝ (Σπυρίδων Λυκούδης):** Δηλαδή, κύριε Καματερέ, να μην την κάνω την παρέμβαση; Να πάτε στα είκοσι ένα λεπτά τότε, αν πάμε έτσι.

**ΗΛΙΑΣ ΚΑΜΑΤΕΡΟΣ:** Πριν μιλήσω; Μίλησα, κύριε Πρόεδρε; Ξεκίνησα να μιλάω;

**ΠΡΟΕΔΡΕΥΩΝ (Σπυρίδων Λυκούδης):** Εγώ μέσα σε ένα καλό κλίμα προσπαθώ να διαχειριστώ τον χρόνο και εσείς μου λέτε ότι «ο άλλος μίλησε δεκαεπτά λεπτά, άρα δικαιούμαι να πάω στα είκοσι»; Τι μου λέτε τώρα;

**ΗΛΙΑΣ ΚΑΜΑΤΕΡΟΣ:** Μπορώ να ξεκινήσω;

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο.

**ΗΛΙΑΣ ΚΑΜΑΤΕΡΟΣ:** Όχι με τους καλύτερους οιωνούς. Εν πάση περιπτώσει.

Κατ’ αρχάς, οφείλω να ευχαριστήσω και Υπουργό κ. Κοντονή και την κ. Παπανάτσιου, που αποδέχθηκαν την τροπολογία η οποία αποκαθιστά μια αδικία για τα κτίσματα στην Κάλυμνο, τα οποία επλήγησαν από τον σεισμό αποδεδειγμένα και για τα οποία έγινε αυτοψία και χαρακτηρίστηκαν «κόκκινα» ή «κίτρινα».

Δεν είχαν συμπεριληφθεί στην απόφαση που απαλλάσσει τα κτίσματα από τον ΕΝΦΙΑ για τον σεισμό που έγινε στην περιοχή της Κω στις 21 Ιουλίου για τα έτη 2017 και 2018 και με την απλή αυτή τροπολογία συμπεριλαμβάνονται, όσο λίγα και αν είναι, γιατί δεν συγκρίνονται με τις ζημιές που υπέστη η Κως. Όμως, η Κάλυμνος είναι μέσα στην οριοθετημένη ζώνη σαν σεισμόπληκτη περιοχή.

Πρέπει να λύσουμε και μία παρεξήγηση, γιατί κάποια sites, όπως με πληροφορούν, δημοσιεύουν ότι η Κάλυμνος συμπεριλαμβάνεται μέσα στα πέντε νησιά στα οποία διατηρείται ο μειωμένος συντελεστής ΦΠΑ μέχρι τέλη Ιουνίου. Έγινε παρεξήγηση, προφανώς, απ’ αυτήν εδώ την τροπολογία, την οποία καταθέσαμε και έγινε αποδεκτή.

Κυρίες και κύριοι συνάδελφοι, όταν συζητάγαμε στην Ολομέλεια για τον προϋπολογισμό προσπάθησα να καταδείξω την υποκρισία της Αντιπολίτευσης και κυρίως της Νέας Δημοκρατίας για μiα σειρά ζητημάτων, πολύ περισσότερο για τον μειωμένο συντελεστή ΦΠΑ στα νησιά, τάχα μου, για το ενδιαφέρον τους γι’ αυτόν.

Σήμερα, μετά και την τοποθέτηση του κ. Αθανασίου και τις ανακοινώσεις που έχουν προηγηθεί και από τη Νέα Δημοκρατία και από Βουλευτές της Νέας Δημοκρατίας των νησιών, θέλω να καταγγείλω όχι πια την υποκρισία, αλλά την αναλγησία των Βουλευτών της Νέας Δημοκρατίας και συνολικά τις θέσεις που έχει το κόμμα πάνω σε αυτό το θέμα. Έχουν μάθει να μας καταγγέλλουν για ψευτιές, μας λένε ψεύτες, καταθέτοντας όμως ψέματα.

Ο κ. Αθανασίου προσπάθησε να μας πει ότι την κατάργηση του μειωμένου συντελεστή ΦΠΑ δεν μας την επέβαλαν οι δανειστές, αλλά την επιβάλαμε εμείς, ότι απλά είχαμε ένα γενικό πλαίσιο εξοικονόμησης πόρων και εμείς διαλέξαμε να καταργήσουμε τον μειωμένο συντελεστή ΦΠΑ.

Λυπάμαι, κύριε Αθανασίου. Και λυπάμαι που έφυγε και που δεν θα ψηφίσει κιόλας τη διάταξη. Όμως, είμαι σίγουρος ότι όσο ήταν δικαστής ήταν πιο αντικειμενικός και είχε καλύτερη, φυσικά, προσέγγιση με την αντικειμενικότητα. Γιατί με ποια στοιχεία μάς λέει εδώ ότι εμείς καταργήσαμε τον μειωμένο συντελεστή ΦΠΑ;

Αντίθετα, υπάρχουν στοιχεία και τα καταθέτουμε -το ξέρουν άλλωστε και ο κ. Αθανασίου και οι δήμαρχοι των νησιών-, ότι σε ερώτηση που έκαναν στον κ. Γιούνκερ τούς απάντησε λέγοντας την άποψη της Ευρωπαϊκής Ένωσης για τον μειωμένο συντελεστή ΦΠΑ, που επί λέξει είναι η εξής: «Η καθιέρωση διαφορετικών συντελεστών στα νησιά δημιουργεί στρεβλώσεις και αφήνει περιθώρια για φοροδιαφυγή». Αυτή είναι η άποψη της Ευρωπαϊκής Ένωσης για τον ΦΠΑ. Καταθέτουμε στοιχεία.

Φαίνεται, όμως, ο κ. Αθανασίου, φεύγοντας από δικαστικός, περιεβλήθη τη «στολή» του πολιτικού και ιδιαίτερα της Νέας Δημοκρατίας, που δεν έχει άλλον σκοπό από το να κάνει μικροπολιτική στις πλάτες, όμως, των νησιωτών.

Έχουν το θράσος αυτή τη στιγμή, που άλλοι παλεύουν για τη νησιωτικότητα, να «θρηνούν» υποτίθεται για την κατάργηση του μειωμένου συντελεστή ΦΠΑ και για την κατάσταση των νησιών, αναφέροντας και τις ανάγκες των νησιών και λοιπά.

Ο μειωμένος συντελεστής ΦΠΑ καθιερώθηκε το 1986, εφαρμόστηκε το 1987, ως το μοναδικό μέτρο νησιωτικής πολιτικής από τότε. Καλά έγινε τότε. Καλά κράτησε. Μακάρι να κρατούσε και μακάρι να κρατήσει. Τι έκαναν, όμως, για τα νησιά; Αυτή ήταν η υποχρέωσή τους για νησιωτικότητα; Δηλαδή, με αυτόν τον μειωμένο συντελεστή λύθηκαν τα προβλήματα των νησιών ως τα τώρα;

Και εγκαλούν εμάς αυτοί που κυβέρνησαν τόσες δεκαετίες; Για ποιο πράγμα; Μας εγκαλούν για τις ακτοπλοϊκές συγκοινωνίες που έχουν κάνει μονοπώλιο και δεν μπορεί κάποιος εύκολα να παρέμβει; Μας εγκαλούν για τις αεροπορικές συγκοινωνίες που τις έχουν κάνει μονοπώλιο; Μας εγκαλούν για την υγεία, που ήταν εγκαταλειμμένα τα νοσοκομεία, ιδιαίτερα των μικρών νησιών, επί τόσες δεκαετίες; Μας εγκαλούν για την παιδεία, που τα παιδιά δεν είχαν να πάνε στο σχολείο ή τα σχολεία είναι εγκαταλελειμμένα σε μικρά νησιά και δεν μπορούν να συνεχίσουν και γιατί δεν έχουν παρθεί μέτρα, οποιαδήποτε μέτρα μπορούν να παρθούν; Μας εγκαλούν για τις υπηρεσίες, που έκλεισαν εφορίες, για παράδειγμα, σε νησιά ή που έμειναν υπηρεσίες αστελέχωτες και δη χωρίς υπαλλήλους; Αυτοί τώρα έρχονται να εγκαλέσουν εμάς για τα προβλήματα των νησιών;

Εμείς, αντίθετα, εδώ και καιρό επεξεργαζόμαστε και εφαρμόζουμε σταδιακά τη νησιωτική πολιτική. Ο πρωθυπουργός από τη Νίσυρο εξήγγειλε μέτρα νησιωτικότητας πέρυσι.

Μέσα σε αυτό το πλαίσιο, πρέπει να δούμε και τον μειωμένο συντελεστή ΦΠΑ. Ναι, θα θέλαμε να διατηρηθεί. Με την εφαρμογή, όμως, ενός ευρύτερου πλαισίου μέτρων νησιωτικότητας, στα οποία «ναυαρχίδα» είναι το μεταφορικό ισοδύναμο, είμαστε σίγουροι ότι μπορούμε να καταφέρουμε, έστω και με την κατάργηση του μειωμένου συντελεστή ΦΠΑ, όχι μόνο να μη ζημιωθούν τα νησιά, αλλά να βρεθούν σε πολύ καλύτερη θέση απ’ ό,τι ήταν και με τον μειωμένο συντελεστή.

Γιατί το μεταφορικό ισοδύναμο χτυπάει την καρδιά του προβλήματος, της απομόνωσης των νησιών, της απόστασης από το κέντρο και του αυξημένου κόστους των μεταφορικών. Γιατί, για όσους δεν ξέρετε το επαναλαμβάνω, οι μεταφορές σήμερα, που έχουμε υποτίθεται μειωμένο συντελεστή, δεν είναι 30% φθηνότερες. Είναι στο 24% οι μεταφορές. Και υποτίθεται ότι ο μειωμένος συντελεστής ΦΠΑ έγινε για να καλύψει το κόστος μεταφορών.

Εμείς, με την εφαρμογή του μεταφορικού ισοδύναμου, που υπολογίζεται ότι είναι περίπου 40% αυξημένο το κόστος στις μεταφορές και προσώπων και εμπορευμάτων, θα καταφέρουμε ακριβώς να καλύψουμε αυτό εδώ το πρόβλημα που ως τώρα όχι μόνο δεν κάλυπτε τις μεταφορές, αλλά δημιουργούσε και διάφορα προβλήματα. Έτσι, λοιπόν, μέσα από μια συνολική νησιωτική πολιτική, που εμείς σταδιακά εφαρμόζουμε και επαναλαμβάνω, με αιχμή του δόρατος, με «ναυαρχίδα» το μεταφορικό ισοδύναμο, θα φτάσουμε στο αποτέλεσμα που θέλουμε.

Ως τότε, επειδή αυτό ευελπιστούμε κι έχουμε ως στόχο και υποχρέωση και δέσμευση να το κάνουμε στα μέσα του 2018, παίρνουμε κάποια μέτρα ανακούφισης στα νησιά της τελευταίας ομάδας -τα υπόλοιπα από τα τριάντα δύο, τα είκοσι επτά νησιά- στα οποία από 1/1/2018 καταργείται ο μειωμένος συντελεστής. Και πάλι θα είναι πιο ωφελημένα και θα το δείτε. Γιατί το κοινωνικό μέρισμα, το οποίο δίνεται σαν μια εφάπαξ αποζημίωση μέχρι να εφαρμοστεί το μεταφορικό ισοδύναμο σε έξι μήνες, η αποζημίωση αυτή δεν είναι απλά το κοινωνικό μέρισμα που πήραν ως τα τώρα, αλλά είναι πολύ διευρυμένο. Μπορεί να χρησιμοποιηθεί η ίδια πλατφόρμα, αλλά συμπεριλαμβάνει εισοδήματα πολύ μεγαλύτερα, συμπεριλαμβάνει και καταθέσεις πολύ μεγαλύτερες μέχρι 50 χιλιάδες και καλύπτει ένα ποσοστό 70%-75% των κατοίκων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο για ένα λεπτό, προκειμένου να πω ποιες βουλευτικές τροπολογίες κάνουμε δεκτές.

**ΠΡΟΕΔΡΕΥΩΝ (Σπυρίδων Λυκούδης):** Έχετε τον λόγο, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα ήθελα να σας ενημερώσω -γιατί μόλις επικοινώνησα και με τον κ. Τσακαλώτο για την τροπολογία του κ. Θηβαίου- ότι γίνονται δεκτές οι βουλευτικές τροπολογίες 1404/125, η 1405/126, 1407/127 και η 1414/133. Αυτές γίνονται δεκτές. Έχουν την έγκριση των αρμοδίων Υπουργών.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Πάντως για να είμαστε, κυρίες και κύριοι συνάδελφοι, απολύτως συνεννοημένοι, δεν χρειάζεται να σκιαμαχούμε επάνω σε ζητήματα τα οποία είναι αυταπόδεικτα από τα κείμενα που φέρνει η Κυβέρνηση. Το λέω αυτό, γιατί άκουσα μια μακρά επιχειρηματολογία για το θέμα των πλειστηριασμών. Και άμα μπείτε στον κόπο να διαβάσετε μόνο την αιτιολογική έκθεση της συγκεκριμένης τροπολογίας, θα δείτε ποια σκοπιμότητα υπηρετεί.

Διαβάζω: «Οι ανωτέρω νομοθετικές ρυθμίσεις υπαγορεύονται από λόγους υπερτέρου δημοσιονομικού και δημοσίου συμφέροντος» -τονίζω το «δημοσιονομικού»- «που αποσκοπούν αφ’ ενός στη στήριξη και στην προστασία της εθνικής οικονομίας μέσω της ακώλυτης διενέργειας των πλειστηριασμών ως μέσων ενίσχυσης της ρευστότητας του χρηματοπιστωτικού συστήματος.»!. Δεν λέει τίποτα για ιδιώτες. Για το χρηματοπιστωτικό σύστημα λέει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Συνεχίστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** «Και αποφυγής ανάγκης νέας ανακεφαλαιοποίησης των τραπεζών».

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και παρακάτω.

**ΜΑΥΡΟΥΔΗΣ ΒΟΡΙΔΗΣ:** «Αφ’ ετέρου στην εξασφάλιση της έννομης προστασίας των συμβολαιογράφων που διενεργούν πλειστηριασμούς ως υπάλληλοι αυτών».

Δηλαδή, οι υπάλληλοι των πλειστηριασμών που τους διενεργούν και η ανάγκη προστασίας του χρηματοπιστωτικού συστήματος, δηλαδή των τραπεζών, για να αποφύγουμε την ανακεφαλαιοποίησή τους. Τι δεν καταλαβαίνετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ποιος είπε ότι δεν καταλαβαίνουμε;

**ΜΑΥΡΟΥΔΗΣ ΒΟΡΙΔΗΣ:** Δύο λεπτά. Μην μας τα λέτε και έτσι και γιουβέτσι. Με συγχωρείτε πολύ. Πριν μας είπατε: «Κανένα σπίτι στα χέρια τραπεζίτη». Μας είπατε ότι αφορούν ιδιωτικές απαιτήσεις. Τι σχέση έχουν οι ιδιωτικές απαιτήσεις; Και μας είπατε τα παραδείγματα της κυρίας που κάνει πλειστηριασμό για τη διατροφή και το παράδειγμα των εργαζομένων…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι μόνο, κύριε Βορίδη. Και άλλα είπα.

**ΜΑΥΡΟΥΔΗΣ ΒΟΡΙΔΗΣ:** Με αφήνετε τώρα; Γιατί διακόπτετε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Παρακαλώ, κύριε Βορίδη, έχουμε αντιπαράθεση οριζόντια και κάθετη.

**ΜΑΥΡΟΥΔΗΣ ΒΟΡΙΔΗΣ:** Προφανώς.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, τι διαδικασία είναι αυτή;

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργιάδη, μερικές φορές η συζήτηση αποκαλύπτει και αποδεικνύει και πράγματα. Τι να κάνουμε, δηλαδή; Δεν σας ενδιαφέρει ο διάλογος αυτός;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Λέω, όμως, κύριε Βορίδη ότι ούτε εγώ ούτε εσείς βάλαμε στο στόμα του άλλου πράγματα που δεν ειπώθηκαν.

Εγώ, κύριε Βορίδη, είπα όχι μόνο για ιδιωτικές διαφορές αλλά ακόμα και για πρώτες κατοικίες οι οποίες υπερβαίνουν ένα ποσό και ο άλλος αποδεδειγμένα μπορεί να πληρώσει. Αυτό είπα. Και αυτό λέει ο νόμος Σταθάκη.

**ΜΑΥΡΟΥΔΗΣ ΒΟΡΙΔΗΣ:** Φέρατε με εναργέστατο και ζωηρότατο τρόπο παραδείγματα. Είπατε και αυτό το συγκεκριμένο παράδειγμα. Είναι αληθές. Μας είπατε, όμως, για την καημένη τη μάνα που δεν παίρνει τη διατροφή. Μας είπατε για τους φτωχούς τους εργαζόμενους που πρέπει να πληρωθούν. Και διαβάζω εγώ εδώ για την ανακεφαλαιοποίηση των τραπεζών.

Για να αποφασίσουμε. Ή κανένα σπίτι στα χέρια τραπεζίτη, και άρα δεν υπάρχει ανακεφαλαιοποίηση τραπεζών, ή αυτό γίνεται γι’ αυτόν τον λόγο.

Και πάμε τώρα και στο εάν κάνετε κάτι πρόσθετο ή δεν κάνετε. Εγώ απορώ, δηλαδή, γιατί παιδευόμαστε για τα αυτονόητα. Μα προφανώς κάνετε κάτι πρόσθετο. Προφανώς εισάγετε κάτι στη νομοθεσία, ακριβώς για να επιτύχετε τους στόχους της αιτιολογικής έκθεσης. Τι είναι αυτό που κάνετε;

Κυρίες και κύριοι συνάδελφοι, να μην κουράζω. Η απειλή –όπως γνωρίζουμε, όσοι το γνωρίζουμε- διώκεται μόνο κατ’ έγκληση, δηλαδή, με δυο λόγια, μόνο άμα το ζητήσει ο απειλούμενος. Τι έρχεται και λέει εδώ η διάταξη; Ο υπάλληλος του πλειστηριασμού που απειλείται θα διώκεται αυτεπαγγέλτως. Με δύο λόγια, είπε κάποιος μια απειλή στον υπάλληλο του πλειστηριασμού, το άκουσε το όργανο της τάξης και τον συλλαμβάνει. Αυτό γίνεται. Είναι αυτεπάγγελτη δίωξη.

Είναι πρόσθετο ή δεν είναι πρόσθετο;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας είπα ότι το επανεξετάζουμε.

**ΜΑΥΡΟΥΔΗΣ ΒΟΡΙΔΗΣ:** Επιτρέψτε μου. Όταν αλλάξετε τη διάταξη, θα δούμε τι θα αλλάξετε.

Αυτό αφορά τη διεξαγωγή των ηλεκτρονικών πλειστηριασμών ή κάθε πλειστηριασμού;

Δεύτερον είπατε στο άρθρο 315 -είναι η διάταξη που προξενεί τις σωματικές βλάβες- ότι αυτός ο οποίος υφίσταται τις σωματικές βλάβες, όταν είναι δημόσιος υπάλληλος, τότε διώκεται και αυτεπαγγέλτως. Μάλιστα!

Δημόσιος λειτουργός είναι ο υπάλληλος του πλειστηριασμού, αλλά δημόσιος υπάλληλος δεν είναι. Άρα, λοιπόν, τι προστίθεται εδώ; Προστίθεται ότι και σ’ αυτήν την περίπτωση, ενώ πριν έπρεπε να τη ζητήσει τη δίωξη ο ίδιος, τώρα κινείται αυτεπαγγέλτως.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σωστό.

**ΜΑΥΡΟΥΔΗΣ ΒΟΡΙΔΗΣ:** Είναι, λοιπόν, αυτά πρόσθετα σ’ αυτήν τη διαδικασία, που καθιστούν ουσιαστικά και θωρακίζουν τη διενέργεια των πλειστηριασμών από τους πρώην συντρόφους σας, που πάνε και τη διαταράσσουν; Τώρα μην κοροϊδευόμαστε, αυτός είναι ο στόχος, οι πρώην σύντροφοί σας. Δεν θα συλληφθώ εγώ μ’ αυτήν τη διάταξη. Η κ. Κωνσταντοπούλου θα συλληφθεί, ο κ. Λαφαζάνης θα συλληφθεί, οι άνθρωποι του ΚΚΕ θα συλληφθούν, αυτοί πρόκειται να συλληφθούν. Εγώ θα συλληφθώ; Άρα, λοιπόν, να είμαστε συνεννοημένοι. Αυτό κάνει αυτή η διάταξη. Και απορώ τώρα για ποιο πράγμα συζητάμε.

Σε ό,τι δε αφορά το εάν προστατεύεται ή εάν δεν προστατεύεται η πρώτη κατοικία, με συγχωρείτε πολύ, αλλά αυτή είναι μια συζήτηση που είχε εξηγηθεί τότε, όταν ήρθε ο νόμος Σταθάκη, ο οποίος εξηγήθηκε τότε ότι αφήνει κενά. Δεν θα την ξανακάνουμε τώρα. Προφανώς, δεν προστατεύεται πλήρως η πρώτη κατοικία, όπως προστατευόταν μέχρι 31-12-2014.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτοί που μπορούν να πληρώσουν, θα πληρώσουν.

**ΜΑΥΡΟΥΔΗΣ ΒΟΡΙΔΗΣ:** Εντάξει.

Ακούστε, είναι μεγάλη ηδονή για εμένα να σας ακούω με πάθος να υπερασπίζεστε τους πλειστηριασμούς της πρώτης κατοικίας.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το αντίθετο.

**ΜΑΥΡΟΥΔΗΣ ΒΟΡΙΔΗΣ:** Πρέπει να το καταλάβετε αυτό, εγώ είμαι πολύ χαρούμενος που το ακούω αυτό, διότι πρέπει να σκεφθεί κάποιος, εάν ποτέ κάποιος από εμάς έθετε το ζήτημα της ρευστότητας του χρηματοπιστωτικού συστήματος σε σχέση με τους πλειστηριασμούς, τι άκουγε από εσάς, που είστε τώρα σιωπηλοί, δεν αρθρώνετε κουβέντα και έτοιμοι να ψηφίσετε. Αυτό δεν μπορεί να μην το επισημάνει κάποιος.

Έρχομαι σε κάτι ακόμα, αφιερωμένο στο συνδικαλιστικό κίνημα των φαρμακοποιών, στον συμμαχητή τον πρόεδρο και όλους τους υπόλοιπους. Θυμάστε τις απεργίες επί ΣΥΡΙΖΑ; Θυμάστε επί Γεωργιάδη και επί Βορίδη «θα τα κάνουμε όλα τα φαρμακεία εκλογικά κέντρα του ΣΥΡΙΖΑ»; Ε, ας το σκεφτούνε άλλη μια φορά τώρα. Γιατί, βέβαια, εμείς τη συγκεκριμένη ρύθμιση την είχαμε αποκρούσει, παρ’ ότι μας είχε ζητηθεί και την είχαμε αποκρούσει όχι μια, όχι δύο αλλά αρκετές φορές.

Τώρα, η ρύθμιση έρχεται. Και τι ήρθε τώρα ο Υπουργός να μας πει; Τον ακούσατε και τον χειροκροτήσατε κιόλας. Λέει: «Ε, τι ζητάω από εσάς, από τους Βουλευτές της Πλειοψηφίας εδώ; Να μου δώσετε την εξουσιοδότηση να βγάλω ένα προεδρικό διάταγμα, γιατί έπεσε η υπουργική απόφαση. Αλλά τώρα, μέχρι να βγει το προεδρικό διάταγμα, ισχύουν τα παλιά».

Ερώτηση: Το προεδρικό διάταγμα θα το βγάλει ή δεν θα το βγάλει; Άμα βγάλει το προεδρικό διάταγμα, θα τα εφαρμόσει αυτά ή δεν θα τα εφαρμόσει; Τι απάντηση είναι αυτή; Νομοθετώ για να μην νομοθετήσω, αλλά τελικά θα νομοθετήσω. Και αυτό χειροκροτήθηκε. Εντάξει!

Και έρχομαι να πω δύο κουβέντες μόνο για το νομοσχέδιο. Σχετικά με αυτό το περίφημο ζήτημα για τη βιομηχανική κάνναβη, φέρατε μια ρύθμιση, σας άκουσα. Εγώ δεν θα πω ότι δεν είναι θετικό, να το αναγνωρίσω αυτό στον Υπουργό, ότι δείχνει μια ευελιξία σε μια σειρά ζητημάτων. Δηλαδή, ενώ ξεκίνησε να εισηγείται την αύξηση του ποσοστού περιεκτικότητας της συγκεκριμένης ψυχοτρόπου ουσίας στο 0,8%, επειδή υπάρχει έλλειψη τεκμηρίωσης, σκέφτεται να το επαναφέρει.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το επανέφερα με νομοτεχνική.

**ΜΑΥΡΟΥΔΗΣ ΒΟΡΙΔΗΣ:** Το πήγατε στο 0,3%.

Όμως, θα πω το εξής: Ποια η χρεία αλλαγής μιας διατάξεως και μάλιστα τόσο μεγάλης σημασίας, τη στιγμή που αυτό δεν έχει επιστημονική τεκμηρίωση και δεν προκύπτει; Έρχεται μια διάταξη και λέμε «θα το πάμε σε περιεκτικότητα 0,8%», μας προκύπτει ότι αυτό είναι στον αέρα, και λέμε «τι να κάνουμε τώρα;», αντί να την αποσύρουμε τη διάταξη, που θα ήταν το σωστό, ώστε, αν υπάρχει κάποιος ειδικός λόγος, να μελετηθεί ειδικώς -γιατί προφανώς δεν υπάρχει επιχειρηματολογία γι’ αυτό- λέμε τώρα «κάτσε να κάνουμε κάτω, να το πάμε λίγο πάνω». Ε, αυτό δεν είναι λογική νομοθετήσεως!

Όπως, επίσης, θα μου επιτρέψετε να πω ότι είδα τη διάταξη για την αλλαγή στο άρθρο 2, που ήταν και το ουσιαστικό άρθρο που συζητάμε τώρα, για το θέμα των ακαταλόγιστων εγκληματιών. Αλλά και πάλι μένει ένα κενό, το κενό του τι θα γίνει μετά το πέρας της συγκεκριμένης προθεσμίας, αυτής που λέτε του μεγίστου ορίου ποινής.

Προσέξτε το επιχείρημα της αναλογικότητας, δηλαδή εδώ εν προκειμένω του κυρίου Παρασκευόπουλου. Αυτό γιατί προκύπτει πάλι ως πρόβλημα; Διότι ακριβώς υπάρχει η σύγχυση που εντοπίσαμε -δεν έχω τον χρόνο να επεκταθώ τώρα- εκτενώς στην επιτροπή ανάμεσα στην έννοια της ποινής και του μέτρου ασφαλείας, του μέτρου θεραπείας, του μέτρου φυλάκισης προς θεραπεία, όπως θέλετε πείτε το, εμένα δεν με ενδιαφέρει η διατύπωση. Η ουσία είναι ότι υπάρχει ακαταλόγιστος επικίνδυνος εγκληματίας και πρέπει να προστατευθεί η κοινωνία και να θεραπευτεί και ο ίδιος. Επειδή αλλάζετε τη φύση του μέτρου και την αντιμετωπίζετε ως ποινή, από το σημείο αυτό προκύπτουν μια σειρά από αδιέξοδα, δογματικά και νομικά, που απεικονίζονται σε όλες τις ρυθμίσεις.

Αυτό, λοιπόν, τι σημαίνει; Ότι τελικά ήρθε ένα νομοσχέδιο, όπου τελικώς η προστιθέμενη αξία του, με συγχωρείτε, ήταν η κακή ρύθμιση για το συναινετικό διαζύγιο και όλα αυτά τα οποία φέρνετε με τροπολογίες εσπευσμένα, μόνο και μόνο για να μην υπάρξει ευρεία συζήτηση χριστουγεννιάτικα, για να αποφύγετε τις αντιδράσεις που υπάρχουν μέσα στην κοινωνία.

Ξεκαθαρίζω το εξής: Αυτού του τύπου η αντινομία, η ανακολουθία, τα συνεχή ψέματα, αλλά εν τέλει και ο τραγικός τρόπος με τον οποίον αντιμετωπίζονται τεράστιας σημασίας ζητήματα είναι κάτι το οποίο οδηγεί σε απόλυτο αδιέξοδο την Κυβέρνηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Βορίδη.

Ο συνάδελφος κ. Γεώργιος Παπαηλιού έχει τον λόγο.

Κύριε συνάδελφε, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, παρά το γεγονός ότι η συζήτηση περιεστράφη γύρω από τις τροπολογίες και ιδίως γύρω από την τροπολογία που αφορά στους πλειστηριασμούς, θα ήθελα εν τάχει να αναφερθώ στο νομοσχέδιο και στις ρυθμίσεις που εμπεριέχει.

Το νομοσχέδιο εμπεριέχει ρυθμίσεις που αναπροσανατολίζουν κεφάλαια του Ποινικού Δικαίου προς προοδευτική κατεύθυνση. Το απομακρύνουν από την τιμωρητική διάθεση από την οποία διαπνέονταν κατά το παρελθόν και του επιτρέπουν να κινηθεί στις ράγες του ανθρωπισμού και των σύγχρονων αντιλήψεων για τον σωφρονισμό. Συγχρόνως, εμπεριέχει ρυθμίσεις που κινούνται προς την κατεύθυνση της εξωδικαστικής επίλυσης ζητημάτων, χωρίς την περιττή εμπλοκή της πολιτείας, όπως στην περίπτωση του συναινετικού διαζυγίου και, τέλος, εμπεριέχει ρυθμίσεις που μπορούν να καταστήσουν την απονομή της δικαιοσύνης προσιτότερη, ευχερέστερη και ταχύτερη.

Αφετηρία και σημείο αναφοράς με το παρόν νομοσχέδιο στο πεδίο που αφορά την αντιμετώπιση ατόμων που απαλλάσσονται από την ποινή, λόγω ψυχικής ή διανοητικής διαταραχής, αποτέλεσαν οι εξελίξεις στη διεθνή και ευρωπαϊκή έννομη τάξη τις δεκαετίες μετά το τέλος του Β΄ Παγκοσμίου Πολέμου, που δεσμεύουν τον Έλληνα νομοθέτη και επιβάλλουν τη συμμόρφωσή του σε θεμελιώδη κείμενα προάσπισης των δικαιωμάτων του ανθρώπου.

Αυτές οι εξελίξεις στηρίζονται στις νέες επιστημονικές, ψυχιατρικές και άλλες διεπιστημονικές προσεγγίσεις, οι οποίες οδηγούν από την κλειστή ασυλική περίθαλψη στην κοινοτική φροντίδα ψυχικής υγείας.

Βάση και σκοπός αυτής της αλλαγής είναι η προστασία των ανθρωπίνων δικαιωμάτων. Τα προτεινόμενα μέτρα για τα άτομα που απαλλάσσονται της ποινής, λόγω ψυχικής ή διανοητικής διαταραχής, έχουν ως βασικό άξονα την εξασφάλιση της θεραπείας. Ο παρωχημένος μακροχρόνιος εγκλεισμός σε ασυλικές μονάδες καταργείται και στη θέση του θεσπίζονται σύγχρονα μέτρα που αποσκοπούν πρωτίστως στη θεραπεία, ενώ ταυτόχρονα εξασφαλίζουν την προστασία θεμελιωδών αγαθών των δραστών, αλλά και των τρίτων.

Σε αυτό το πλαίσιο η παραδοσιακή αντίληψη που αντιμετώπιζε τη θεραπευτική φύλαξη μόνο υπό το πρίσμα της ασφάλειας, εμπλουτίζεται με τις σύγχρονες επιστημονικές προσεγγίσεις για την ψυχιατρική περίθαλψη ως παροχή υπηρεσιών ψυχικής υγείας, ώστε να υπάρξει η αποκατάσταση αυτής αλλά και να επιτευχθεί η κοινωνική επανένταξη.

Η έμφαση δίδεται σήμερα στη διασφάλιση ενός ποιοτικού επιπέδου νοσηλείας και ιατρικής παρακολούθησης, που προκρίνεται του στόχου της αποκλειστικής σωφρονιστικής επιτήρησης.

Σε αυτό το πλαίσιο, ορίζεται πλέον ότι αποκλειστικά αρμόδιο για την επιβολή των προβλεπόμενων μέτρων είναι το δικαστήριο.

Θα κάνω μια αναφορά στο συναινετικό διαζύγιο. Η αναθεώρηση των ρυθμίσεων για το συναινετικό διαζύγιο κρίνεται αναγκαία, προκειμένου να γίνει ευκολότερη και ταχύτερη για τους διαδίκους η διαδικασία του συναινετικού διαζυγίου, στην οποία περιλαμβάνεται και η συμφωνία για την επιμέλεια, τη διατροφή των τέκνων και την επικοινωνία μ’ αυτά και η λύση του γάμου. Η συμφωνία των μερών επιβεβαιώνεται, επικυρώνεται με συμβολαιογραφική πράξη. Ο συμβολαιογραφικός τύπος με τον οποίο περιβάλλεται η βούληση των μερών θεσπίζεται, προκειμένου να υπάρχει εκτελεστός τίτλος.

Η γενικότερη, αλλά και η ευρωπαϊκή τάση είναι η αποδικαστηριοποίηση για υποθέσεις, στις οποίες υπάρχει συναίνεση των μερών. Στην περίπτωση του συναινετικού διαζυγίου, δεν υφίσταται διαφορά, η οποία να χρήζει επίλυσης από τα δικαστήρια. Επομένως, δεν τίθεται ζήτημα αντισυνταγματικότητας της σχετικής ρύθμισης, όπως ελέχθη από ορισμένους συναδέλφους της Αντιπολίτευσης, αφού δεν υπάρχει διαφορά προς επίλυση.

Οι πρώην σύζυγοι, οι κοινωνίες επιθυμούν να λυθεί ο γάμος χωρίς την εμπλοκή της πολιτείας. Επειδή, όμως, ο γάμος είναι μια σοβαρή υπόθεση, η λύση που προκρίνεται είναι το διαζύγιο να περιβάλλεται τον συμβολαιογραφικό τύπο, δεδομένου μάλιστα, ότι οι συμβολαιογράφοι ασκούν δημόσιο λειτούργημα και, επιπλέον, να παρίστανται πληρεξούσιοι δικηγόροι, ένας για το κάθε μέρος.

Εξάλλου, κυρίες και κύριοι συνάδελφοι, δεν είναι δυνατόν να είμαστε υπέρ της διαμεσολάβησης και της εξωδικαστικής επίλυσης των διαφορών, αλλά να τις αρνούμεθα σε ένα τόσο σημαντικό, αλλά και τόσο προσωπικό θέμα.

Θα κάνω μία αναφορά στα όσα έχουν λεχθεί τον τελευταίο καιρό για τη δήθεν σύγκρουση της εκτελεστικής με τη δικαστική εξουσία. Βάσει του Συντάγματος, η δικαστική λειτουργία είναι ανεξάρτητη. Αυτό δεν σημαίνει ότι η δικαιοσύνη είναι υπεράνω κριτικής ούτε ότι είναι ανεξέλεγκτη. Η κριτική έναντι δικαστικών αποφάσεων, αλλά και άλλων ενεργειών και κινήσεων της δικαστικής εξουσίας μπορεί να ασκείται –και ασκείται- από οποιονδήποτε και από δημόσια πρόσωπα, που και αυτά είναι πολίτες. Και οι κρίνοντες κρίνονται. Χειραγώγηση και παρεμβάσεις υφίστανται μόνο όταν φορείς των άλλων συντεταγμένων εξουσιών με τρόπο αδιαφανή επιχειρούν να επηρεάσουν τη δικαστική κρίση, πάντως όχι για υποθέσεις που αφορούν τη διοίκηση και εσωτερικά ζητήματα της δικαιοσύνης.

Αυτό δεν έγινε ούτε επιχειρήθηκε από την παρούσα Κυβέρνηση και τον Υπουργό Δικαιοσύνης. Αντίθετα, στο παρελθόν υπήρξαν τέτοιου είδους πρακτικές για υποθέσεις δημοσίου ενδιαφέροντος.

Οι δικαστικές αποφάσεις, κυρίες και κύριοι συνάδελφοι, δεν εκδίδονται εν κενώ, αλλά στο πλαίσιο της εκάστοτε συγκεκριμένης οικονομικής, κοινωνικής πραγματικότητας. Η δικαιοσύνη δεν λειτουργεί εντός δοκιμαστικού σωλήνα και ερήμην της κοινωνίας.

Το τελευταίο χρονικό διάστημα δικαστικές αποφάσεις για θέματα όπως το «πόθεν έσχες», την πενταετή παραγραφή για φορολογικές υποθέσεις, που -ω του θαύματος- περιλαμβάνουν λίστες ελεγχόμενων για φοροδιαφυγή, τις εργασιακές σχέσεις κτλ. έχουν προκαλέσει τουλάχιστον απορίες, όπως επίσης τα μισθολογικά και το συνταξιοδοτικό των δικαστών που αντιμετωπίζονται από τους ιδίους με τους δικούς τους όρους και διαφορετικά από τα μισθολογικά και το συνταξιοδοτικό των υπολοίπων πολιτών. Δηλαδή οι δικαστές χρησιμοποιούν δύο μέτρα και δύο σταθμά.

Η χώρα εδώ και πολλά χρόνια βρίσκεται υπό καθεστώς μνημονίων. Όλοι οι πολίτες έχουν υποστεί βίαιη απομείωση των εισοδημάτων τους. Παράλληλα, τα τελευταία χρόνια γίνεται προσπάθεια εξορθολογισμού της νομοθεσίας, ώστε η φορολογία να ανταποκρίνεται στις συνταγματικές επιταγές. Η επιμονή των δικαστών να αυτοεξαιρούνται από κανόνες που αποσκοπούν στην ισονομία, τον πλήρη έλεγχο και τη διαφάνεια προκαλεί και ερωτήματα και ανησυχία.

Όσον αφορά στην πολύ πρόσφατη απόφαση του Συμβουλίου της Επικρατείας για το «πόθεν έσχες», πρέπει να λεχθεί ότι έρχεται σε ευθεία αντίθεση προς τις αρχές της διαφάνειας και της ισονομίας και την ανάγκη για πλήρη έλεγχο των εισοδημάτων και καθιέρωση κανόνων για δικαιοσύνη και ισονομία στο φορολογικό σύστημα. Δηλαδή στην ουσία καταργεί το «πόθεν έσχες».

Κάτι τελευταίο: Κυρίες και κύριοι της Αξιωματικής Αντιπολίτευσης, εσείς που, όπως αβάσιμα ισχυρίστηκε ο εισηγητής σας, στραγγαλίζετε και θα στραγγαλιστείτε οικονομικά με την τροποποίηση για τα οικονομικά των κομμάτων, μπορείτε να μας πείτε πώς και πότε θα αποπληρώσετε τις οφειλές σας που υπερβαίνουν τα 200 εκατομμύρια ευρώ από την ανεξέλεγκτη δανειοδότησή σας από τις τράπεζες όλα τα τελευταία χρόνια. Γι’ αυτά δεν έχουμε λάβει καμμία απάντηση ποτέ και από κανέναν, ούτε από τη Νέα Δημοκρατία ούτε από το ΠΑΣΟΚ.

Και κάτι τελευταίο για τη ρύθμιση για τους πλειστηριασμούς. Κύριε Υπουργέ, η θέσπιση νομοθετικών ρυθμίσεων χωρίς αμφιβολία παράγει ή μπορεί να παραγάγει έννομα αποτελέσματα. Το ζήτημα που τίθεται είναι αν οι κοινωνικές και πολιτικές συνέπειες, που θα προκαλέσουν οι συγκεκριμένες νομοθετικές ρυθμίσεις κατά την εφαρμογή τους, είναι αυτές που προβλέπονται στην αιτιολογική έκθεση του νομοσχεδίου. Και θα έλεγα ότι ως προς αυτό, το ζήτημα παραμένει ανοικτό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Άδωνις Γεωργιάδης έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ήταν κάποια στιγμή το 2014 όταν ήμουν προσκεκλημένος σε μια εκπομπή στον «REAL FM» των κυρίων Μάνου Νιφλή και Άκη Παυλόπουλου. Σ’ εκείνη τη συνέντευξη με ρωτήσαν τη γνώμη μου για τους πλειστηριασμούς και τότε τους είπα ότι σε ένα καπιταλιστικό σύστημα ελευθέρας οικονομίας, οι πλειστηριασμοί είναι απαραίτητοι για την ενίσχυση της τραπεζικής πίστης και για να πέσει η ανεργία, να μπορούν οι τράπεζες να χορηγούν δάνεια και όλα τα υπόλοιπα.

Όταν το είπα αυτό, τις επόμενες δεκαπέντε μέρες δεν υπήρχε Βουλευτής του ΣΥΡΙΖΑ που να μην με υβρίσει στα ραδιόφωνα και στις τηλεοράσεις. Ούτε ένας! Είμαι σίγουρος ότι κι εσείς, κύριε Κοντονή, αν ψάξω, θα βρω και δική σας δήλωση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αποκλείεται εγώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είχε βγάλει ανακοίνωση το γραφείο Τύπου του ΣΥΡΙΖΑ. Είχα τις πρωινές εκπομπές να με υβρίζουν ασταμάτητα, γιατί τόλμησα να πω ότι πράγματι οι πλειστηριασμοί είναι ένα εργαλείο μέσα στο πλαίσιο της ελευθέρας οικονομίας προς ενίσχυση της τραπεζικής πίστης.

Καταλαβαίνετε την έκπληξή μου, λοιπόν, όταν βλέπω τον κ. Σταύρο Κοντονή και τον ΣΥΡΙΖΑ με πόση θέρμη σήμερα υποστηρίζουν τη σταθερότητα των τραπεζών.

Ξέρετε, έχω ζήσει σ’ αυτήν τη Βουλή όλα αυτά τα μνημονιακά χρόνια κι έχω ακούσει όλους τους μύδρους που λέγατε για τους «κακούς τραπεζίτες» και όλους εμάς που «προστατεύαμε» τις τράπεζες όλα αυτά τα χρόνια. Θα μπορούσε κάποιος να πει ευλόγως, άκουσα και τον κ. Δανέλλη να αναφέρει προηγουμένως, ότι «ναι, ρε παιδιά, έχει και ο ΣΥΡΙΖΑ το δικαίωμα στην αλλαγή της άποψής του».

Έρχομαι σ’ αυτό, λοιπόν. Έχω την εντύπωση, κύριε Υπουργέ, ότι έχετε μπλέξει πάρα πολύ άσχημα και θυμηθείτε με για την ημέρα που σας το λέω αυτό. Είπατε προηγουμένως στον κ. Βορίδη ότι θα αφαιρέσετε το αυτεπάγγελτο από την τροπολογία, αν κατάλαβα καλά. Η δέσμευσή σας προφανώς στους Βουλευτές του ΣΥΡΙΖΑ είναι ότι για να ψηφίσουν τη συγκεκριμένη διάταξη, θα καταργηθεί το αυτεπάγγελτο.

Άρα, λοιπόν, εγώ θα τεκμηριώσω το επιχείρημά μου βάσει αυτού, αν ισχύει αυτό που είπατε. Αυτό είπατε; Ισχύει ή όχι;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι. Δεν το είπα αυτό. Για το άρθρο 333 σκεφτόμαστε μόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μόνο για το άρθρο 333;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το σκεφτόμαστε ακόμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δεν είναι σίγουρο ακόμα, δηλαδή. Το σκεφτόμαστε.

Θα σας πω, λοιπόν, εγώ τι θα συμβεί, αν αφαιρέσετε το αυτεπάγγελτο.

Τι συμβαίνει σήμερα; Κατ’ αρχάς, ως προς τη μεγάλη συζήτηση αν νομοθετείτε παραπάνω ή όχι. Να το δούμε λίγο λογικά και αριστοτελικά. Είστε ο ΣΥΡΙΖΑ των κινημάτων, της οικολογίας, του ριζοσπαστισμού και πέντε-έξι άλλων, κατά τη γνώμη μου, φληναφημάτων. Αυτό είναι δικό σας δικαίωμα. Έχουμε τώρα τους πλειστηριασμούς. Μάλιστα.

Το κίνημα των κινημάτων που είναι ο ΣΥΡΙΖΑ, δεν είναι απλό κίνημα ο ΣΥΡΙΖΑ, έρχεται και νομοθετεί υπέρ των κινημάτων που τώρα ζητούν να σταματήσουν οι πλειστηριασμοί ή κατά των κινημάτων; Προφανώς, κατά των κινημάτων. Πολύ ωραία. Άλλοι λένε ότι είναι δείγμα ωρίμανσης του ΣΥΡΙΖΑ. Και αυτό το δέχομαι. Σημαίνει ότι αποδέχεται ο ΣΥΡΙΖΑ ότι κατά το παρελθόν ήταν ανώριμος, δηλαδή ανόητος και τώρα γίνεται ώριμος, δηλαδή περισσότερο λογικός. Κι αυτό μου αρέσει εμένα. Και σε αυτό συμφωνώ.

Όμως, εδώ υπάρχει ένα πιο σημαντικό ζήτημα. Εάν αφαιρέσετε το αυτεπάγγελτο, θα δουλέψει η τροπολογία, ώστε να γίνουν οι πλειστηριασμοί και να σταθεροποιηθεί το τραπεζικό σύστημα; Απάντηση: Όχι. Γιατί αυτοί στους οποίους πάτε να παράσχετε κάλυψη, δεν πρόκειται ποτέ να τολμήσουν να κάνουν μήνυση σε οποιονδήποτε από αυτούς τους ανθρώπους που κάνουν τις φασαρίες, γιατί θα φοβούνται ότι θα στοχοποιηθούν.

Έτσι θα κάνετε μια τρύπα στο νερό και θα έρθετε μετά από δυο-τρεις εβδομάδες εδώ, είτε γιατί θα σας πιέζει η τρόικα είτε γιατί θα σας πιέζουν οι τράπεζες, να φέρετε καινούρια τροπολογία. Αυτό θα γίνει!

Γιατί, εάν έχετε αποφασίσει ότι γίνατε ώριμοι και ότι θέλετε να δουλέψετε καπιταλιστικά, προφανώς δεν θα αφαιρέσετε το αυτεπάγγελτο, αφού γίνονται οι φασαρίες. Γιατί, εάν το αφαιρέσετε, δεν θα δουλέψει η τροπολογία και θα είμαστε πάλι εδώ μετά από τρεις εβδομάδες, για να ξεμπλοκαριστεί η αξιολόγηση.

Εάν τώρα δεν αφαιρέσετε το αυτεπάγγελτο και πείτε «πάμε, παιδιά, να σώσουμε τις τράπεζες», τι θα γίνει στην πράξη; Για να το ξέρουν τώρα οι Βουλευτές του ΣΥΡΙΖΑ. Στην επόμενη φασαρία –και είναι σαν να το βλέπω μπροστά μου, κύριε Υπουργέ- ο Παναγιώτης Λαφαζάνης, ο Δημήτρης Στρατούλης, η Ζωή Κωνσταντοπούλου σίγουρα, θα πάνε να κάνουν φασαρία, για να προκαλέσουν τα όργανα της τάξεως να εφαρμοστεί η τροπολογία Κοντονή που θα έχει ψηφίσει ο κ. Λάππας, που τώρα με κοιτάει με πολύ γλυκό ύφος και του εύχομαι «χρόνια πολλά»!

**ΣΠΥΡΙΔΩΝΑΣ ΛΑΠΠΑΣ:** Τον «κλέβετε» τον κ. Βορίδη!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ο κ. Βορίδης δεν θα είναι σίγουρα, σας διαβεβαιώ. Ούτε εγώ θα είμαι!

Εάν αγωνιάτε μήπως συλληφθώ εγώ από την αστυνομία, κύριε Υπουργέ, σας διαβεβαιώ ότι δεν προτίθεμαι να πάω σε καμμία τέτοια φασαρία. Εμένα δεν με αφορά η τροπολογία. Είμαι βέβαιος, όμως, ότι τις επόμενες εβδομάδες με την ψήφο σας, κύριοι συνάδελφοι του ΣΥΡΙΖΑ, θα συλληφθεί ο κ. Λαφαζάνης, θα συλληφθεί ο κ. Στρατούλης, θα συλληφθεί η κ. Ζωή Κωνσταντοπούλου. Τότε θέλω πάρα πολύ να σας δω, όταν οι πρώην σύντροφοί σας θα σας κατηγορούν ότι τους κλείνετε στη φυλακή, πως ακριβώς θα πάτε να το δικαιολογήσετε αυτό εις τον ΣΥΡΙΖΑ «των κινημάτων». Αυτό θέλω πάρα πολύ να το δω, κύριε Υπουργέ, και κύριοι Βουλευτές του ΣΥΡΙΖΑ!

Άρα, κοντολογίς, όχι μόνο γίνατε «μνημονιακότεροι» των μνημονιακών, όχι μόνο γίνατε «τραπεζικότεροι» των τραπεζών, γίνατε πιο καπιταλιστές των καπιταλιστών. Διότι εδώ υπάρχει και το άλλο ωραίο. Επικεφαλής της ομάδας των «53», ο οποίος αντιστέκεται στο μνημόνιο, είναι ο Υπουργός Οικονομικών Τσακαλώτος, ο οποίος χτυπάει το σφυρί στη Wall Street, την πατρίδα του καπιταλισμού, εισηγείται τροπολογίες προς προστασίαν των τραπεζών και υπέρ των πλειστηριασμών και μετά, φεύγοντας από εδώ, το παίζει και αρχηγός των «53», γιατί είναι λέει κομμουνιστής! Άρες μάρες κουκουνάρες!

Άρα, με αυτήν την ωραία τροπολογία που φέρατε, εάν μεν τη χαλάσετε, σε δύο εβδομάδες θα είμαστε εδώ, γιατί πάλι θα σας πιέζει η τρόικα και εάν επιμείνετε, σε δύο εβδομάδες θα τρέχετε να βγάλετε τον Στρατούλη με εγγύηση από τη φυλακή! Θέλω να δω τι από τα δύο θα γίνει. Είμαι πάρα πολύ περίεργος.

Πάντως, μην κλαίγεστε μετά οι Βουλευτές του ΣΥΡΙΖΑ που θα ψηφίσετε, γιατί θα έχουν συλληφθεί ο Στρατούλης, η Κωνσταντοπούλου και ο Λαφαζάνης. Εσείς θα τους έχετε συλλάβει με την ψήφο σας, για να είμαστε όλοι συνεννοημένοι εδώ και να μην κρύβεστε μετά από τις τηλεοράσεις και τα ραδιόφωνα και κάνετε ότι δεν έχετε καταλάβει τι έχει γίνει.

Θα ήθελα να πω μόνο μια κουβέντα για ένα λεπτό, κύριε Πρόεδρε, εάν θέλετε, και επί προσωπικού εν ευρεία εννοία, για τον καλό μου φίλο, τον Κώστα Λουράντο: Υπήρχε κάποτε, κυρίες και κύριοι συνάδελφοι, ένας πρόεδρος του Πανελληνίου Φαρμακευτικού Συλλόγου, ονόματι Κώστας Λουράντος. Τώρα δεν βρήκε ούτε την ψήφο του και έχει φύγει από το διοικητικό συμβούλιο. Αυτό είναι δικό του θέμα.

Τι έκανε αυτός ο μεγάλος συνδικαλιστής, αν και υποτιθέμενος νεοδημοκράτης; Όταν και εγώ, αλλά και ο Μάκης Βορίδης στη συνέχεια λέγαμε «όχι» στην τρόικα και εσείς υποσχόσασταν ότι θα πάρετε και πίσω τα μισά που είχαμε δεχθεί εμείς, βγήκε και είπε στην ελληνική κοινωνία: «Μετατρέπω έντεκα χιλιάδες φαρμακεία σε εκλογικά κέντρα του ΣΥΡΙΖΑ». Τύπωσε και κάτι αφίσες και έλεγε: «Μαύρο στον Χατζηδάκη» -να του ευχηθούμε και για τον γιο!- «και στον Άδωνι Γεωργιάδη».

**ΣΠΥΡΙΔΩΝΑΣ ΛΑΠΠΑΣ:** Τώρα είναι ο Λυμπερόπουλος. Το ίδιο κάνει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και αυτός, προφανώς, θα έχει την ίδια κατάληξη. Δεν μαθαίνουν.

Σήμερα, λοιπόν, είπε ο κ. Λουράντος στο Ραδιόφωνο του «ΣΚΑΪ» και στον κ. Τάκη Χατζή το αμίμητο. Ακούστε, κύριε Κοντονή, τι αποκάλυψε ο πρώην πρόεδρος των φαρμακοποιών: «Μου υπεσχέθη ο κ. Τσίπρας ότι δεν πρόκειται ποτέ να επιτρέψει την αλλαγή του ιδιοκτησιακού καθεστώτος των φαρμακείων και συγκεκριμένα αυτό δεν πρόκειται να το δεχθούμε ούτε μια στο εκατομμύριο»!

Μου θυμίζει εκείνο που έλεγε για τη Μέρκελ: «Η Μέρκελ θα δεχθεί ό,τι της πούμε και θα είναι μέρα μεσημέρι». Τα θυμάστε;

Δικαίως και ευλόγως, συνάδελφοι του ΣΥΡΙΖΑ, θα πείτε: «Μα, καλά και ο Λουράντος τον πίστεψε τον Τσίπρα;». Σε αυτό θα έχετε δίκιο. Δεν μπορώ να σας κακολογήσω. Έλα, όμως, που ο Λουράντος τον πίστεψε, έκανε τα φαρμακεία εκλογικά κέντρα του ΣΥΡΙΖΑ και σήμερα κατάλαβαν τι θα πει να πιστεύεις στον ΣΥΡΙΖΑ!

Άρα, κλείνουμε, κυρίες και κύριοι συνάδελφοι, και καλά Χριστούγεννα! Να δω τώρα πώς θα ξεμπλέξετε με Ζωή Κωνσταντοπούλου, Δημήτρη Στρατούλη και Παναγιώτη Λαφαζάνη, που θα πάτε να τους κλείσετε στη φυλακή. Να είστε καλά!

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝΑΣ ΛΑΠΠΑΣ:** Έχουμε ξεμπλέξει ήδη από καιρό!

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Η συνάδελφος κ. Παναγιώτα Κοζομπόλη έχει τον λόγο.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Κάποιοι ξεχνούν ότι έγιναν εκλογές και τον Σεπτέμβριο του 2015 και τότε είχε υπογραφεί η συμφωνία. Και αυτή η συμφωνία έλεγε πολλά πράγματα απ’ αυτά που είπε προ ολίγου ο προλαλήσας.

Όμως, δεν είναι πραγματικά απορίας άξιο, είναι μια ιστορία που επαναλαμβάνεται. Δεν πρέπει να απορούμε, γιατί όταν υπάρχει κάποιο συγκεκριμένο γεγονός, όπως για παράδειγμα το γεγονός ότι διαπιστώνεται ότι στις εξωχώριες εταιρείες υπάρχουν περιουσίες της οικογένειας του Αρχηγού της Αξιωματικής Αντιπολίτευσης ή κάτι άλλο, ξαφνικά υπάρχει ένα θέμα Καμμένου. Μετά, όταν αυτό λύνεται, υπάρχει κάτι άλλο και όταν υπάρχει το κοινωνικό μέρισμα, υπάρχει η οικονομία, που οι δείκτες της πάνε τόσο καλά, υπάρχει κάτι άλλο.

Και φυσικά, η προσπάθεια συσκότισης και παραπληροφόρησης είναι εμφανής. Θα μπορούσα να πω πάρα πολλά. Μέχρι προ ολίγου κατατέθηκαν εφημερίδες για έναν πλειστηριασμό, για ένα σπίτι που «βγήκε στο σφυρί» και τελικά η είδηση ήταν ότι ήταν αναρτημένο στη λίστα των πλειστηριασμών. Και όλοι το ξέρουμε ότι είχε αλλάξει ο Κώδικας Πολιτικής Δικονομίας και ότι αναρτώνται προ επταμήνου τουλάχιστον οι πλειστηριασμοί που πρόκειται να γίνουν το επόμενο διάστημα. Και μπορεί ενδιαμέσως από ανακοπές ή άλλα ένδικα μέσα να ακυρωθούν ή να συμβιβαστούν και να μην γίνουν ποτέ.

Όμως, κυρίες και κύριοι Βουλευτές, εγώ δεν θέλω να μιλήσω άλλο, γιατί σήμερα έχουμε ένα νομοσχέδιο, το οποίο πραγματικά το έχουμε αδικήσει. Έχουμε ένα νομοσχέδιο που κάνει τέτοιες ρυθμίσεις και πρέπει να θεωρηθεί τομή, το πρώτο μέρος του τουλάχιστον, γιατί ρυθμίζει θέματα που έχουν να νομοθετηθούν από το 1950 και που απηχούν αντιλήψεις από τις αρχές του 20ού αιώνα.

Κυρίες και κύριοι συνάδελφοι, όλο το νομοσχέδιο έχει θετικό πρόσημο.

Οι διατάξεις του δεύτερου μέρους, στην πλειοψηφία τους, λύνουν αιτήματα του δικηγορικού κόσμου, διευκολύνουν την άσκηση του λειτουργήματός τους και επιταχύνουν την απονομή δικαιοσύνης. Συμβάλλουν στην επίλυση πολύ σοβαρών προβλημάτων, όπως η δυνατότητα παράστασης στο ακροατήριο του διοικητικού δικαστηρίου με δήλωση, η δυνατότητα να προσκομιστεί η προείσπραξη και αργότερα. Διαδικαστικά θέματα, δηλαδή, που δεν είναι ουσιαστικά, μπορούν να λυθούν χωρίς να απορρίπτεται το δικόγραφο. Για παράδειγμα, επανέρχεται η παρέμβαση στα ασφαλιστικά μέτρα που είχε καταργηθεί. Γίνεται αύξηση των οργανικών θέσεων των δικαστών και εξορθολογισμός των οργανικών θέσεων των δικαστικών υπαλλήλων, όπου είχαμε δακτυλογράφους ακόμα και διάφορες άλλες ειδικότητες. Όλα αυτά διευκολύνουν την απονομή της δικαιοσύνης.

Επίσης, η διευκόλυνση της διαδικασίας των μεγάλων δικών είναι ένα άλλο θέμα που επιλύεται, η παράταση της ισχύος του πίνακα των ειρηνοδικών που είχαν πετύχει στον διαγωνισμό που δημοσιεύτηκε το 2016 και πολλά άλλα.

Στο νομοσχέδιο υπάρχουν θέματα που επιλύουν το ζήτημα της απονομής δικαιοσύνης, αιτήματα πολιτών, όπως η παράσταση φιλοζωικών σωματείων ως πολιτικώς εναγόντων για την υποστήριξη της κατηγορίας στην περίπτωση κακοποίησης ζώων, η περιφρούρηση της έκφρασης επιστημονικής γνώμης ειδικών επιστημόνων, ψυχιάτρων, ψυχολόγων, κοινωνικών λειτουργών.

Όμως, όπως είπα και στην αρχή της ομιλίας μου, η τομή στο παρόν σχέδιο νόμου είναι το πρώτο μέρος του.

Θέλω, όσον αφορά στις διατάξεις του πρώτου μέρους, να χαιρετίσω την πρωτοβουλία του Υπουργείου Δικαιοσύνης να συγκροτήσει νομοπαρασκευαστική επιτροπή και να ευχαριστήσω όλους όσους εργάστηκαν με σκοπό την κατάρτιση αυτού του σχεδίου για την τροποποίηση του αναχρονιστικού άρθρου 69 του Ποινικού Κώδικα και των σχετικών διατάξεων του Κώδικα Ποινικής Δικονομίας, οι οποίες θεσπίστηκαν το 1950 και από τότε παραμένουν αναλλοίωτες, ενώ απηχούν αντιλήψεις των αρχών του προηγούμενου αιώνα.

Τι προβλέπουν οι ισχύουσες σήμερα διατάξεις; Εάν κάποιος έχει τελέσει ένα σοβαρό έγκλημα και κριθεί από το δικαστικό συμβούλιο στη διάρκεια της προδικασίας ακόμη ότι αυτός έχει διανοητική ή ψυχική διαταραχή, αποφασίζεται η έκδοση απαλλακτικού βουλεύματος. Εάν ο συγκεκριμένος δράστης θεωρείται επικίνδυνος για τη δημόσια ασφάλεια, διατάσσεται ο εγκλεισμός του, η τοποθέτησή του σε κατάλληλο θεραπευτικό κατάστημα, δηλαδή ουσιαστικά σε ψυχιατρείο. Η παραπομπή του και η τοποθέτησή του είναι αόριστης διάρκειας. Άρα, δεν γνωρίζει πότε θα βγει. Απλώς, κάθε τρία χρόνια εξετάζεται αν μπορεί να βγει από το κατάστημα.

Πρώτον, λοιπόν, έχουμε αόριστη διάρκεια του μέτρου.

Δεύτερον, η παραπομπή, η ένταξή τους σε ψυχιατρείο γίνεται με μια κλειστή διαδικασία από ένα συμβούλιο, όχι με δικαστική απόφαση. Στερείται, επομένως, ο κατηγορούμενος μιας ανοιχτής δίκης, δικαίωμα που έχουν όλοι οι υπόλοιποι, κάτι για το οποίο έχει επικριθεί η συγκεκριμένη διαδικασία.

Τρίτον, το θύμα σ’ όλη αυτήν την ιστορία δεν έχει καμμία δυνατότητα παρέμβασης.

Τέταρτον, απ’ όλη τη διαδικασία ο θεραπευτικός σκοπός ξεχνιέται εντελώς από τον ποινικό νομοθέτη.

Με το παρόν σχέδιο νόμου αυτό το αναχρονιστικό καθεστώς παύει. Εάν στη διάρκεια της προδικασίας διαπιστώσει ο ανακριτής, ο εισαγγελέας και στη συνέχεια το δικαστικό συμβούλιο, ότι το άτομο αυτό που έχουν απέναντί τους και το οποίο κατηγορείται -κατά κανόνα για πολύ σοβαρά εγκλήματα- έχει ψυχική ή διανοητική διαταραχή ή εάν προβληθεί τέτοιος ισχυρισμός, θα πρέπει να γίνει μια πραγματογνωμοσύνη όσο γίνεται πιο κοντά στη σύλληψη.

Με βάση το αποτέλεσμα της πραγματογνωμοσύνης, ο ανακριτής και το δικαστικό συμβούλιο έχουν πλέον τη δυνατότητα να διατάξουν ως αυτοτελή περιοριστικό όρο ένα από τα μέτρα που προβλέπονται στο άρθρο 69, τοποθέτηση σε ειδικό ψυχιατρικό ή σε ειδικό τμήμα γενικού ψυχιατρικού νοσοκομείου, τοποθέτηση σε γενικό τμήμα νοσοκομείου, εξωνοσοκομειακή θεραπεία, παρακολούθηση, που συνήθως αυτό είναι για τις πλημμεληματικές πράξεις.

Ο κατηγορούμενος παραμένει στους συγκεκριμένους χώρους, παρακολουθείται από ψυχιάτρους και άρα, αν υπάρχει μια πληρέστερη γνώση και κρίση των ψυχιάτρων για το πρόβλημα της πάθησής του, αυτό αντικατοπτρίζεται στην πραγματογνωμοσύνη.

Το δικαστικό συμβούλιο δεν μπορεί να εκδώσει απαλλακτικό βούλευμα, αλλά παραπέμπει πάντα στο δικαστήριο. Αυτό έχει πολύ μεγάλη σημασία. Προηγουμένως γίνεται μια ανοικτή δίκη και πριν από τη δικάσιμο γίνεται εκ νέου πραγματογνωμοσύνη και εξετάζεται εάν τελέστηκε η πράξη, εάν είχε τον κατάλληλο δόλο για την τέλεση αυτής της πράξης ο δράστης και εάν με βάση την πρώτη και τη δεύτερη κυρίως πραγματογνωμοσύνη έχει ψυχική ή διανοητική διαταραχή.

Είναι φανερό ότι οι υπό νομοθέτηση διατάξεις μεταθέτουν το κέντρο βάρους στη διάγνωση με μεγαλύτερη ασφάλεια των προβλημάτων των ψυχικά ασθενών παραβατών και στη θεραπεία του. Η δίκη που θα ακολουθήσει είναι μία ανοικτή διαδικασία, κατά την οποία ο κατηγορούμενος μπορεί να προβάλει όλους τους ισχυρισμούς του, όπως και τα θύματα και οι συγγενείς των θυμάτων μπορούν να προβάλουν όλους τους ισχυρισμούς τους, ώστε να καταλήξει το δικαστήριο σε κάποιες από τις πιθανές λύσεις, δηλαδή να έχει την ποινική μεταχείριση που έχει οποιοσδήποτε άλλος, αφού κριθεί με ασφάλεια ότι δεν έχει μειωμένο καταλογισμό.

Η δεύτερη λύση είναι να επιβληθεί μειωμένη ποινή, αλλά με τις διακρίσεις του άρθρου 70 που προστίθεται, αφού κριθεί με ασφάλεια ότι έχει μειωμένο καταλογισμό. Η τρίτη λύση στην περίπτωση που ο δράστης ήταν πλήρως ακαταλόγιστος την ώρα που τέλεσε το αδίκημα, με βάση την πρώτη πραγματογνωμοσύνη, είναι η έκδοση αθωωτικής απόφασης και δίδεται πλέον η δυνατότητα να τοποθετηθεί σε ειδικό κατάστημα, όπως και σήμερα, στο μέτρο που θεωρείται ότι είναι πιθανόν να τελέσει και άλλα αδικήματα ανάλογης βαρύτητας. Βλέπουμε ξεκάθαρα τη διαφορά του νομοθετήματος αυτού και του νομοθέτη όσον αφορά στον άνθρωπο και την αξιοπρέπειά του.

Σε κάθε περίπτωση έχουμε επίγνωση ότι οι διατάξεις που θεσμοθετούνται χρειάζονται και απαραίτητες δομές για να υποστηριχθούν. Ακόμα, όμως, και αν δεν δημιουργηθούν αυτές οι δομές, έχει γίνει ένα τεράστιο βήμα, που έχει επίκεντρο τον άνθρωπο και την αξιοπρέπειά του, ώστε να νοσηλευτεί και να τιμωρηθεί, όπου χρειάζεται να τιμωρηθεί. Και αυτές οι δομές που υπάρχουν, μπορούν να υποστηρίξουν αυτά τα νομοθετικά μέτρα. Θεωρώ, όμως, ότι δεν θα σταματήσει η προσπάθεια να γίνουν καλύτερες οι δομές και να μπορούν τα μέτρα να εφαρμοστούν ακόμα πιο αποτελεσματικά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει ο κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Προηγουμένως, στην τοποθέτησή μου σχετικά με τις τροπολογίες, παρέλειψα να αναφέρω την τροπολογία με γενικό αριθμό 1423. Είναι μια πάρα πολύ κρίσιμη τροπολογία και νομίζω ότι ξεπερνά οποιοδήποτε μέτρο κατεπείγοντος, διότι αφορά την καταβολή πνευματικών δικαιωμάτων στους δικαιούχους. Αυτές τις ημέρες που όλοι θα διασκεδάζουν, δεν είναι δυνατόν οι πνευματικοί δημιουργοί να μην έχουν πάρει τα χρήματα τα οποία δικαιούνται.

Φαντάζομαι ότι επ’ αυτής θα μιλήσει ο κ. Ξυδάκης αργότερα.

Επίσης, παρέλειψα στη με αριθμό 1404 τροπολογία να αναφέρω και να περιληφθεί ότι, εκτός από τους πλημμυροπαθείς της Περιφερειακής Ενότητας Αιτωλοακαρνανίας, περιλαμβάνονται και οι πλημμυροπαθείς της Περιφερειακής Ενότητας Πρεβέζης.

Επίσης, γίνονται δεκτές όλες οι υπουργικές τροπολογίες, όπως τις ανέπτυξαν οι συνάδελφοι Υπουργοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ο κ. Σταύρος Τάσσος από το Κομμουνιστικό Κόμμα Ελλάδας έχει τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Πραγματικά, το κεφάλαιο και ο ιμπεριαλισμός ούτε στα καλύτερα όνειρά τους δεν φαντάζονταν ότι θα έβρισκαν καλύτερο υπηρέτη των συμφερόντων του, γι’ αυτό και τα βραβεία και τα μπράβο που δεν προλαβαίνετε να παίρνετε.

Διότι, τι άλλο είστε, όταν έχετε τσακίσει μισθούς, συντάξεις και εργατικά δικαιώματα; Έχετε εξουθενώσει στους φόρους τους εργαζόμενους και τα λαϊκά στρώματα. Καταργείτε στην ουσία το δικαίωμα στην απεργία. Βγάζετε στο σφυρί τη λαϊκή κατοικία. Ξεπλένετε τον αμερικάνικο ιμπεριαλισμό, αποκαλώντας τον Πρόεδρο των ΗΠΑ «διαβολικά καλό», έχετε αναβαθμίσει και συμφωνήσει στη μακροχρόνια χρήση της βάσης της Σούδας, αλλά και των άλλων αμερικανονατοϊκών βάσεων, δεν διστάζετε να πουλάτε όπλα σε κράτη-δολοφόνους, όπως η Σαουδική Αραβία.

Θα μπορούσα για ώρες να αραδιάζω σε πόσους τομείς έχετε ξεπεράσει τους δασκάλους σας, τη Νέα Δημοκρατία και το ΠΑΣΟΚ, αλλά δεν το επιτρέπει ο χρόνος.

Στο πλαίσιο αυτό και ειδικότερα του τρίτου μνημονίου, που βέβαια συνυπέγραψαν και η Νέα Δημοκρατία και το ΠΑΣΟΚ και άλλα αστικά κόμματα, καταργείτε τον μειωμένο ΦΠΑ στα είκοσι επτά νησιά του Αιγαίου, όπου δεν τον είχατε καταργήσει μέχρι τώρα, ενώ σε πέντε νησιά -στη Λέσβο, στη Χίο, στη Σάμο, στην Κω και στη Λέρο- τον διατηρείτε για περίπου έξι μήνες, συνδέοντάς τον με το προσφυγικό.

Τι λέτε, λοιπόν, στους κατοίκους αυτών των νησιών; Ότι, αν θέλετε να διατηρήσετε τον μειωμένο ΦΠΑ, κοιτάξτε να διατηρήσετε την κόλαση στη Μόρια και στα άλλα hotspots, μια κόλαση για την οποία και εσείς είστε συνυπεύθυνοι, συμβάλατε στη δημιουργία της, αφού συμμετέχετε στο ΝΑΤΟ και στην Ευρωπαϊκή Ένωση, σ’ αυτούς τους ιμπεριαλιστικούς οργανισμούς που με τις επεμβάσεις τους για το πετρέλαιο, το φυσικό αέριο και τους δρόμους μεταφοράς τους, αλλά και το γεωστρατηγικό πλεονέκτημα κατέστρεψαν αυτές τις χώρες, απ’ όπου φεύγουν οι πρόσφυγες και οι μετανάστες.

Εμείς, όπως ξέρετε, δεν κάνουμε καμμία διάκριση ανάμεσα σε πρόσφυγες και μετανάστες, γιατί τους μεν, τους πρόσφυγες, τους διώχνει ο ιμπεριαλιστικός σας πόλεμος για να γλιτώσουν από τον θάνατο, τους δε, η λεγόμενη ιμπεριαλιστική σας ειρήνη, για να γλιτώσουν από την εξαθλίωση, την εκμετάλλευση και τη φτώχεια.

Αυτούς, λοιπόν, τους ανθρώπους τους στοιβάζετε σ’ αυτά τα κέντρα συγκέντρωσης, σ’ αυτά τα κολαστήρια και λέτε αυτά στους κατοίκους των νησιών, που και αυτοί βέβαια έχουν πρόβλημα από την παρουσία τους, γιατί δημιουργούνται εντάσεις. Χθες πάλι έγινε στη Μόρια ο κακός χαμός. Διότι, όταν στοιβάζονται πεντέμισι-έξι χιλιάδες άνθρωποι μέσα σ’ έναν χώρο που μπορεί στο κατώτερο επίπεδο διαβίωσης να εξυπηρετήσει δύο χιλιάδες ανθρώπους, καταλαβαίνετε τι γίνεται. Μιλάμε, λοιπόν, για μια κόλαση, που καλείτε τους κατοίκους των νησιών να την αποδεχτούν, για να διατηρήσουν τον μειωμένο ΦΠΑ τους.

Βέβαια, αυτό είναι και το λάθος που έγινε από την αρχή και από ορισμένους δημάρχους, που συνέδεσαν τη διατήρηση του μειωμένου ΦΠΑ με το προσφυγικό και τώρα έχουν αυτά τα αποτελέσματα που έχουν.

Όπως είναι γνωστό, ο μειωμένος ΦΠΑ επιβλήθηκε μετά από πολλούς αγώνες -και το ΚΚΕ πρωτοστάτησε σ’ αυτούς τους αγώνες- και ήταν ένα μικρό αντιστάθμισμα στο αυξημένο κόστος μεταφοράς και παραγωγής στα νησιά. Επομένως, δεν έχει καμμία σχέση ούτε με το προσφυγικό ούτε με τις φυσικές καταστροφές, που και μ’ αυτές πήγε να συνδυαστεί.

Τι λέτε τώρα στους κατοίκους των νησιών, που το καταργείτε από την 1η Ιανουαρίου του 2018; Λέτε, κοιτάξτε να δείτε, θα σας δώσουμε το μεταφορικό ισοδύναμο. Τι σημαίνει αυτό; Τον ΦΠΑ που θα πάρετε από τους νησιώτες θα το δώσετε στους εφοπλιστές. Έτσι υπηρετείτε πλήρως τη λογική των έμμεσων φόρων, η οποία είναι να παίρνετε από τους πολλούς, τους εργαζόμενους και τα λαϊκά στρώματα και να τα δίνετε στο κεφάλαιο και τους εκπροσώπους του, τους εφοπλιστές, τους τραπεζίτες, τους βιομήχανους, τους μεγαλέμπορους και ούτω καθεξής.

Τι λέτε, επίσης; Λέτε, κοιτάξτε να δείτε, θα σας δώσουμε και ένα έκτακτο εφάπαξ, κοινωνικό αντιστάθμισμα. Και με αυτό καθαρίζετε! Δηλαδή, εδώ κάποιος μπορεί να πει αιδώς, Αργείοι!

Όμως, δυστυχώς, δεν νομίζω ότι πια σας έχει μείνει οποιαδήποτε πολιτική τσίπα. Ποιος έχασε την πολιτική τσίπα, για να τη βρείτε εσείς;

Λογαριάζετε, όμως, χωρίς τον ξενοδόχο. Γιατί η αγανάκτηση των εργαζομένων και των λαϊκών στρωμάτων σ’ όλη τη χώρα, αλλά ειδικότερα στα νησιά -και το ξέρω από πρώτο χέρι- έχει φτάσει στα ανώτερα όριά της και είναι βέβαια σε αντιστοιχία με τα ανώτερα όρια της κοροϊδίας, της υποκρισίας και του κυνισμού της δικής σας πολιτικής. Δεν θα αργήσει η ώρα που θα σας πάρουν με τις πέτρες για την πολιτική που υπηρετείτε.

Όσον αφορά στην τροπολογία για την ποινικοποίηση της δράσης ενάντια στους πλειστηριασμούς, η διαφωνία μας είναι βαθιά πολιτική και αφορά στην τρομοκράτηση και στον εκφοβισμό που επιχειρείτε ενάντια σ’ όσους αντιστέκονται σ’ αυτήν την πολιτική. Γι’ αυτό ζητάμε να την πάρετε πίσω αυτήν την τροπολογία, μαζί με όλες βέβαια τις άλλες αντιλαϊκές τροπολογίες και νόμους και πολιτικές.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Ξυδάκης έχει τον λόγο, για να παρουσιάσει την τροπολογία που υπογράφει.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κύριε Πρόεδρε.

Πρόκειται για την τροπολογία με γενικό αριθμό 1423 και ειδικό 141 που παρουσίασε πριν από λίγο ο Υπουργός. Αφορά, με λίγα λόγια, στην αποδέσμευση όσων χρημάτων εκ του πνευματικού δικαιώματος προορίζονται για διανομή σε δικαιούχους δημιουργούς, σε οργανισμούς συλλογικής διαχείρισης ή ανεξάρτητες οντότητες διαχείρισης.

Στην πραγματικότητα αφορά σε μια μεγάλη εταιρεία που είχε σχεδόν μονοπωλιακή θέση στην ελληνική αγορά πνευματικού δικαιώματος, την ΑΕΠΙ, η οποία βρίσκεται σε άθλια οικονομική κατάσταση. Κακοπάθαν χιλιάδες καλλιτέχνες δημιουργοί από την κακή της διαχείριση, τη μάλλον δόλια διαχείριση. Αυτήν τη στιγμή βρίσκεται με διαπιστωμένα αρνητικά κεφάλαια τουλάχιστον 40 εκατομμυρίων, που έχουν εισπραχθεί και έχουν εξαφανιστεί. Περίπου 30 εκατομμύρια είναι επιδικασμένα από το Διοικητικό Εφετείο για δόλια χρήση προ δεκατετραετίας.

Χονδρικώς, δηλαδή, σύμφωνα με τη μέχρι στιγμής έρευνα, υπάρχουν ελλείποντα κεφάλαια, οφειλόμενα στους δημιουργούς, πολλές δεκάδες εκατομμύρια συν τις οφειλές που έχει σε τρίτους, στο δημόσιο, σε τράπεζες, σε προμηθευτές. Μπορεί να υπερβαίνουν τα 80 εκατομμύρια τα υπολογισμένα μέχρι τώρα. Η έρευνα συνεχίζεται.

Η πραγματικότητα είναι ακόμη πιο οικτρή για τους δημιουργούς, οι οποίοι έχουν μόνη -είναι περιουσιακό στοιχείο στην πραγματικότητα το πνευματικό δικαίωμα- πηγή εσόδου το πνευματικό δικαίωμα, για τους πλείονες εξ αυτών, όσους δεν κάνουν ζωντανές εμφανίσεις. Αυτή η εταιρεία, ενώ έχει πολλές συνδεδεμένες κερδοφόρες και πλούσιες εταιρείες, η ίδια η εταιρεία έχει ένα περιουσιακό στοιχείο, ένα κτήριο, το οποίο κινείται να το δεσμεύσει η πιστώτρια τράπεζα. Άρα, οι δημιουργοί σε βάθος ετών δεν θα έχουν λαμβάνειν τίποτα, παρά μόνο θα είναι φορτωμένοι με κενό και χρέη.

Μ’ αυτήν την τροπολογία ζητάμε να αποδεσμευθούν όσα χρήματα υπάρχουν σε δεσμευμένους λογαριασμούς, τα οποία προορίζονται αποκλειστικά για τη διανομή, για να εξυπηρετηθεί το περιουσιακό δικαίωμα και το μόνο έσοδο που έχουν οι καλλιτέχνες, οι οποίοι ήδη το περασμένο εξάμηνο είχαν μια πάρα πολύ ταπεινωμένη διανομή, αναντίστοιχη προς οποιοδήποτε δεδομένο των περασμένων δεκαετιών, από μια φαλιρισμένη δολίως εταιρεία.

Τουλάχιστον, μέσα σε αυτά τα Χριστούγεννα να λάβουν κάτι από τα εισπραχθέντα και να έχουν ένα προβάδισμα ουσιαστικά, μιλάω ειλικρινά, έναντι του δημοσίου το οποίο απαιτεί και έναντι των τραπεζών. Διότι, στην πραγματικότητα αυτά τα χρήματα είναι δικά τους. Τα εισέπραττε για λογαριασμό τους και τα εξαφάνισε.

Αυτή είναι η κατάσταση. Ζητώ την κατανόηση όλων των συναδέλφων και των κομμάτων της Αντιπολίτευσης. Αυτή είναι η τροπολογία.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Νικόλαος Παρασκευόπουλος έχει τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Αγαπητές και αγαπητοί συνάδελφοι, δυο λόγια θα πω κι εγώ για την τροπολογία στην αρχή και τον υπόλοιπο χρόνο θα τον αφιερώσω στον πυρήνα του βασικού νομοθετήματος, το οποίο πιστεύω ότι είναι σημαντικό.

Κατ’ αρχάς, δεν θα μιλήσω ούτε πολιτικά ούτε οικονομικά, διότι αυτό το έχουν κάνει ήδη και ο Υπουργός και άλλοι κυβερνητικοί παράγοντες, πολύ αρμοδιότεροι από εμένα. Θέλω να πω δυο λόγια όμως νομικά για τη ρύθμιση, επειδή άκουσα το μεγαλύτερο μέρος της συζήτησης, εκτός από κάποιες στιγμές που έλειψα και κατάλαβα ότι πολλοί από τους Βουλευτές θεωρούν ότι εδώ ποινικοποιούνται κάποιες πράξεις οι οποίες αφορούν τη διεξαγωγή των πλειστηριασμών.

Δεν είναι έτσι τα πράγματα. Όλες αυτές οι πράξεις, στις οποίες αναφερόμαστε: Η άσκηση απειλής, η άσκηση βίας και η απλή διαταραχή της διαδικασίας διεξαγωγής ενός πλειστηριασμού ή η απλή παραμονή χωρίς νόμιμο λόγο στον χώρο που αυτός διεξάγεται, ενός προσώπου, όλα αυτά είναι ήδη ποινικοποιημένα. Και το άρθρο 333 τιμωρεί την απειλή και το άρθρο 334, το οποίο αφορά στην διατάραξη της οικιακής ειρήνης, που επεκτείνεται βέβαια και σε χώρους υπηρεσιακούς, όλα αυτά ποινικοποιούν ήδη όλες αυτές τις πράξεις για τις οποίες συζητούμε.

Ποια είναι η διαφορά; Οι διαφορές είναι δυο. Αντί να ποινικοποιούνται αυτές οι πράξεις με την πρώτη παράγραφο, ποινικοποιούνται με την τρίτη. Και τι σημαίνει αυτό πρακτικά; Δυο πράγματα: Λίγο ψηλότερο από το απειλούμενο πλαίσιο ποινής, αλλά καθώς καταλαβαίνω αμελητέα ψηλότερο, διότι έτσι κι αλλιώς στον χώρο του πλημμελήματος είναι και βλέπω ότι δεν απασχολεί αυτό ούτως ή άλλως.

Και δεύτερον, το γεγονός ότι αυτή η διαταραχή της διεξαγωγής μιας λειτουργίας και του τρόπου χρήσης ενός χώρου τιμωρείται πλέον αυτεπάγγελτα και όχι κατ’ έγκληση. Είναι σωστό αυτό ή όχι; Κατ’ αρχάς να πω ότι δεν βλέπω κανένα πρόβλημα στη ρύθμιση από άποψη δικαιωμάτων, δηλαδή ο νομοθέτης είναι ελεύθερος να κάνει οποιαδήποτε νέα ρύθμιση από θεσμική άποψη, αρκεί αυτό το οποίο προβλέπει να μην αντιβαίνει στο Σύνταγμα ή σε διεθνείς συνθήκες. Και αυτό βεβαίως εδώ διασφαλίζεται. Δεν συντρέχει κάτι τέτοιο.

Ταιριάζει εδώ όμως η έγκληση ή το αυτεπάγγελτο; Πιστεύω το δεύτερο. Και πιστεύω το δεύτερο για τον εξής λόγο: Ο κανόνας στην ποινική μας νομοθεσία είναι η αυτεπάγγελτη δίωξη. Κατ’ εξαίρεσιν, ορισμένα εγκλήματα, τα οποία είναι τελείως προσωποπαγή και τελείως προσωπικά, είναι τελείως ιδιωτικά αν θέλετε, τιμωρούνται κατ’ έγκληση. Γιατί; Γιατί εάν βρίσεις έναν άνθρωπο και δεν ενοχληθεί, εντάξει, τι να επέμβει ο τρίτος, ο εισαγγελέας; Ή εάν κάποιος μπει στο σπίτι του άλλου και κάτσει λίγη ώρα και αυτός τελικά δεν ενοχληθεί, παρά το ότι μπήκε χωρίς να τον ρωτήσει ο δράστης, εάν δεν ενοχληθεί ο ιδιοκτήτης, εντάξει να μην επέμβει ο εισαγγελέας αυτεπάγγελτα. Αλλά στη μεγάλη πλειοψηφία, στην πλειονότητα των εγκλημάτων βεβαίως, επεμβαίνει αυτεπάγγελτα ο εισαγγελέας.

Εδώ η διεξαγωγή των πλειστηριασμών είναι ένα θεματάκι μεταξύ δυο ιδιωτών ή είναι ένα θέμα το οποίο ενδιαφέρει τόσο κόσμο, που ακόμη και εάν θέλετε οι κινητοποιήσεις αυτό δείχνουν ότι το θέμα εδώ είναι θέμα δημόσιου ενδιαφέροντος ή ενδιαφέρει και γενικότερα και τη λειτουργία της οικονομίας και την κοινωνική λειτουργία; Προφανώς το δεύτερο. Και πιστεύω ότι η αυτεπάγγελτη δίωξη, γιατί αυτή είναι η μόνη αλλαγή που γίνεται, όπως σας είπα, κατά τα λοιπά έχουμε ποινικοποίηση, ταιριάζει. Τελείωσα με την τροπολογία.

Περνώ στο νομοθέτημα. Βεβαίως δεν έχω χρόνο και θέλω πάντα να σέβομαι το όριό μου.

Να σας πω ότι πιστεύω ότι είναι πολύ μεγάλης σημασίας, ιστορικής σημασίας, η μεταρρύθμιση που περιλαμβάνεται στα πρώτα άρθρα, το πρώτο και δεύτερο άρθρο, που αφορά ιδιαίτερα στη μεταχείριση των ανθρώπων οι οποίοι κρίθηκαν ακαταλόγιστοι λόγω μιας ψυχικής πάθησης. Κατάλαβα ότι σε αυτό το θέμα υπάρχουν πολλές παρεξηγήσεις και θα προσπαθήσω να σας πω τα βασικά.

Τα βασικά είναι τα εξής: Από το 1950 και μετά, όχι μόνο η χώρα μας με τον Ποινικό Κώδικα, αλλά η παγκόσμια έννομη τάξη, με την Οικουμενική Διακήρυξη των Ανθρωπίνων Δικαιωμάτων και την Ευρωπαϊκή Σύμβαση, θέλουν η κράτηση των ανθρώπων, ο εγκλεισμός τους σε ένα χώρο, να επιτρέπεται μόνο σε δύο περιπτώσεις. Η μία είναι: Έκαναν έγκλημα, τιμωρούνται και μπαίνουν στη φυλακή. Η άλλη είναι: Δεν έκαναν έγκλημα, αλλά επειδή έχουν μια ψυχική πάθηση η οποία είναι επικίνδυνη, στο μέτρο που η ψυχική τους πάθηση διαρκεί, ναι να κρατούνται. Μόνο αυτούς τους δύο όρους.

Αυτά που άκουσα εδώ, ότι «μα ξέρετε, μπορεί πια να μην είναι άρρωστος, αλλά είναι επικίνδυνος, να κρατείται», δεν έχουν θέση στην παγκόσμια έννομη τάξη. Η έννομη τάξη δεν θεωρεί την επικινδυνότητα λόγο κράτησης. Αλίμονο. Την επικινδυνότητα την αξιολογεί μόνο ως προς το μέγεθος της ποινής. Αλλά για να βάλει έναν άνθρωπο στην φυλακή, θέλει να έχει εκτελέσει έγκλημα. Κάνει έγκλημα αυτός ο οποίος έχει μια ψυχική πάθηση; Δεν κάνει. Κάνει άδικη πράξη και όχι έγκλημα γιατί πρέπει να έχει και ενοχή. Δεν είναι ένοχος.

Εδώ, λοιπόν, μιλάμε γι’ αυτούς που δεν κρίθηκαν ένοχοι και απλώς είναι άρρωστοι. Τι λέει η νέα μας νομοθεσία; Ναι, μπορεί να κρατηθεί αυτός ο οποίος είναι άρρωστος, εφόσον πρώτον, η πάθησή του είναι τέτοια που μπορεί να οδηγήσει σε επιθετικότητα ή σε οτιδήποτε σχετικό, αλλά μόνο εφόσον διαγνωσθεί με προσοχή η πάθησή του αυτή. Γι’ αυτό έχουμε και τις νέες προϋποθέσεις και τη διπλή πραγματογνωμοσύνη. Δεύτερον, πρέπει να έχουμε έναν διαρκή έλεγχο της κατάστασης της υγείας του, ώστε να διασφαλίζεται το γεγονός ότι κρατείται, ακριβώς επειδή παρατείνεται η πάθησή του, γιατί αλλιώς δεν θα έπρεπε να κρατείται.

Κατά τα άλλα, το νομοθέτημα, πολύ σωστά, θέτει το όριο της αναλογικότητας. Λέει, δηλαδή, ότι δεν μπορεί η κράτηση του ανθρώπου, ο οποίος έχει μια ψυχική πάθηση, να διαρκεί για διάστημα μεγαλύτερο από ό,τι θα διαρκούσε η κράτηση εκείνου, ο οποίος ενήργησε δόλια και με μία πλήρη ψυχική υγεία.

Γι’ αυτό λοιπόν και η αναλογικότητα καλύπτει και αυτές τις περιπτώσεις. Ο κ. Βορίδης πολλές φορές αναφέρθηκε στη διάκριση ποινής αφ’ ενός και αφ’ ετέρου μέτρων ασφαλείας ή διοικητικής κύρωσης. Πρέπει να πω ότι εδώ και πολλά χρόνια, πολλές δεκαετίες, η ποινική θεωρία ξεπέρασε το πρόβλημα της απάτης της ετικέτας. Δηλαδή να μετονομάζουμε ένα μέτρο, ας πούμε εγκλεισμού, να του δίνουμε ένα άλλο όνομα, όπως μέτρο ασφαλείας ή ποινικό μέτρο και να παύουμε να το αντιμετωπίζουμε ως ποινή. Όλοι δέχονται ότι όλα τα μέτρα, τα οποία είναι κυρωτικά, τα οποία είναι βαριά, είναι επώδυνα ως προς τα δικαιώματα του ανθρώπου, έχουν κυρωτικά χαρακτηριστικά. Και η αρχή της αναλογικότητας αφορά και αυτά. Το έχει κρίνει και ο ελληνικός Άρειος Πάγος το 2010 με την απόφαση 58, στην οποία δέχεται ότι η αρχή της αναλογικότητας δεσμεύει τόσο της ποινές όσο και ασφαλιστικά μέτρα.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ κύριε συνάδελφε.

Κύριοι συνάδελφοι, έχουμε συνεννοηθεί ότι στις 21.00΄ ακριβώς θα αρχίσει η ψηφοφορία. Επομένως, αν μπορούμε, να σεβαστούμε λίγο το χρόνο. Ο κ. Παρασκευόπουλος μίλησε επτά λεπτά και για την τροπολογία και για το νομοσχέδιο. Και νομίζω ότι δεν χάσαμε απ’ αυτήν την ομιλία. Αν είναι δυνατόν να συνεννοηθούμε.

Τον λόγο έχει ο κ. Χρήστος Μαντάς.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, με την αλλαγή του άρθρου 69 κάνουμε μια τομή στη φροντίδα των ανθρώπων που πάσχουν από ψυχικά νοσήματα, εξαιρετικά σημαντική. Πράγματι, συμφωνώ με τον προλαλήσαντα συνάδελφο, είναι ιστορική για τα ψυχιατρικά πράγματα στη χώρα μας και με ευρύτερες προεκτάσεις, θα έλεγα.

Δυστυχώς, η μέρα το έφερε να μην μπορέσουμε να κουβεντιάσουμε σε βάθος αυτήν την πολύ σημαντική τομή που επιχειρούμε. Ποια θα είναι η επόμενη μέρα; Διότι, οφείλω να πω και λόγω της εμπειρίας μου, μερικά πράγματα για την επόμενη μέρα.

Η επόμενη μέρα, λοιπόν, φεύγει και νομοθετικά πια από το να βλέπει τον ψυχικά πάσχοντα και ιδιαίτερα αυτόν που λόγω της ψυχικής του νόσου έχει διαπράξει κάποιο ποινικό αδίκημα -ίσως και σοβαρό πολλές φορές-, φεύγει από την οπτική του επικίνδυνου εγκληματία και πηγαίνει στην οπτική του ανθρώπου που πάσχει από ένα ψυχικό νόσημα και λόγω αυτού έχει προβεί σε αυτήν την πράξη. Άρα, μετατοπίζεται ολόκληρο το σύστημα με βάση το θεραπευτικό κριτήριο. Αυτό είναι εξαιρετικά κρίσιμο για τη ζωή αυτών των ανθρώπων που μπορεί να νομίζουν κάποιοι ότι είναι λίγοι, αλλά στη δημοκρατία αυτό που έχει σημασία –εκτός των άλλων- είναι ειδικά γι’ αυτά τα ευάλωτα άτομα, τους ανθρώπους αυτούς που βρέθηκαν σ’ αυτήν τη θέση, να φροντίζεις μ’ έναν διαφορετικό τρόπο για το πώς θα αντιμετωπίσεις το πρόβλημά τους.

Έτσι, λοιπόν, ο επικίνδυνος εγκληματίας ψυχασθενής με τη νομοθετική αυτή ρύθμιση γίνεται ο άνθρωπος που έχει ανάγκη από θεραπεία. Όλες οι διατάξεις προσαρμόζονται ακριβώς σ’ αυτόν τον άξονα.

Είναι μεγάλη τομή αυτή, διότι –ξέρετε- αυτοί οι άνθρωποι ήταν εγκαταλελειμμένοι ουσιαστικά στην κράτηση. Πολλοί από εδώ μέσα τα γνωρίζουν αυτά και από την κοινωνική τους εμπειρία και την επαγγελματική τους εμπειρία. Ήταν εγκαταλελειμμένοι στην κράτηση από τις οικογένειές τους, από τον κοινωνικό τους περίγυρο και σε καταστάσεις οι οποίες σε κάποιες φάσεις πραγματικά ήταν ντροπιαστικές για τον πολιτισμό της χώρας μας, ντροπιαστικές γενικώς.

Συνεπώς, νομίζω ότι αυτό θα απελευθερώσει αυτήν τη δυνατότητα της θεραπευτικής παρέμβασης και πράγματι υπάρχει η πρόκληση των υλικών υποδομών και όλων των διαδικασιών που πρέπει να γίνουν ώστε αυτά να μπορέσουν να γίνουν πράξη. Είμαστε σε μία τέτοια κατεύθυνση; Νομίζω ότι είμαστε σε μία τέτοια κατεύθυνση.

Με όσα έχουμε κάνει στη ψυχική υγεία όλο αυτό το χρονικό διάστημα -και συνεχίζουμε να κάνουμε- δημιουργώντας τμήματα γενικών νοσοκομείων στην περιφέρεια έτσι ώστε να περιορίσουμε την εισροή των ασθενών στα μεγάλα ειδικά ψυχιατρεία, με έναν σαφή προσανατολισμό που έχουμε στη θεραπεία στην κοινότητα, με τις αλλαγές που θα φέρουμε και στον τομέα της ακούσιας νοσηλείας πολύ σύντομα, νομίζω ότι κάνουμε μία μεγάλη ιστορική στροφή στην αντιμετώπιση του ψυχικά πάσχοντα και αυτό είναι ένα βήμα πολύ σημαντικό.

Θέλω προσωπικά να συγχαρώ όλη την επιστημονική ομάδα που συμμετείχε στο να βγει αυτή η νομοθετική πρωτοβουλία που νομίζω ότι είναι εξαιρετικά σημαντική και κρίσιμη.

Έχω καταθέσει δύο τροπολογίες. Δεν θέλω να φάω χρόνο σε αυτό, γιατί θέλω να πω δυο κουβέντες για τη συζήτηση που έγινε σήμερα. Η μία αφορά το Ευγενίδειο Θεραπευτήριο. Η αιτιολογική έκθεση είναι σαφής. Δίνουμε μία ανάσα και μία δυνατότητα αυτό το ίδρυμα, το οποίο κατά 99% ανήκει στο πανεπιστήμιο, να μπορέσει να λειτουργήσει με βάση το δημόσιο συμφέρον γενικά. Θα ακολουθήσουν και άλλα βήματα, αλλά αυτό είναι ουσιαστικό για να μπορέσει να λειτουργήσει και να μην έχει τους όρους ενός ιδιωτικού ιδρύματος.

Το δεύτερο αφορά την τροποποίηση του άρθρου 93 του ν.4389/2016 που ουσιαστικά είναι ερμηνευτικής τάξεως. Αφορά τον φόρο διαμονής, δηλαδή το να μην γίνεται επιβολή διπλού φόρου. Γίνεται ξεκάθαρο ότι επιβάλλεται φόρος μετά τη διαμονή στο κατάλυμα με έκδοση ειδικού στοιχείου, απόδειξη είσπραξης φόρου διαμονής. Αυτό είναι απαραίτητο προκειμένου να λειτουργήσει όλο το πλαίσιο που έχουμε σε σχέση με αυτά.

Είναι μία απλή επέκταση της νομοθεσίας που υπάρχει, χωρική επέκταση στην ουσία. Πρέπει κανένας να προσέξει και να ξαναδεί τις ομιλίες, ιδιαίτερα αυτού που ονομάζουμε «ακροδεξιά» πτέρυγα της Νέας Δημοκρατίας, σε όλα τα επίπεδα. Δεν θέλω να πω τι είπαν για το κύριο νομοσχέδιο, αυτά θα τα πούμε μία άλλη στιγμή.

Έχει συγκεντρώσει, λοιπόν, ένα κρεσέντο υποκρισίας, δηλώσεων «εδώ θα γονατίσετε», «θα γλείψετε εκεί που φτύνατε» και άλλα τέτοια, την ίδια στιγμή που στέλνουν μήνυμα -ξέρουν αυτοί πού- ότι «εμείς είμαστε πρόθυμοι να τα κάνουμε όλα και με τη μεγαλύτερη δυνατή αποτελεσματικότητα, εμείς δεν παίζουμε». Και υπάρχουν και κάποιοι άλλοι, οι οποίοι προσπαθούν να βρουν πιθανά ρόλους πάνω σε αυτήν τη διαδικασία.

Εγώ θέλω να είμαι σαφής. Εδώ πρόκειται για μία απλή επέκταση -ξαναλέω- της νομοθεσίας και σε ένα χώρο που αναγκαστικά πια χρησιμοποιείται για τη διενέργεια των ηλεκτρονικών πλειστηριασμών τελεία και παύλα ταυτόχρονα από την πλευρά όλων των Υπουργών και του παριστάμενου Υπουργού Δικαιοσύνης.

Έχει γίνει απόλυτα σαφές ότι εμείς δεν πρόκειται να παίξουμε με την λαϊκή κατοικία, έτσι όπως ορίζεται και από την κοινή λογική θα έλεγα εγώ, όχι μόνο από τη νομοθεσία. Ξέρουμε πάρα πολύ καλά τι γίνεται.

Επιπλέον, παρακολουθούμε με πάρα πολύ συστηματικό τρόπο τι γίνεται στον κάθε πλειστηριασμό και γι’ αυτό νομίζω ότι είμαστε και ανοικτοί -το είπε και ο Υπουργός- όποια πρόσθετη ενέργεια χρειάζεται, να την κάνουμε και να τη δρομολογήσουμε.

Δεν πρόκειται, όμως, σε αυτό το κρεσέντο, που νόμιζαν ότι βρήκαν παπά για να θάψουν πέντε-έξι, να υποχωρήσουμε. Δεν πρόκειται να κάνουμε πίσω από τη σταθερή μας προσπάθεια να υπερασπίσουμε την λαϊκή κατοικία ό,τι και να λένε.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Θανάσης Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Πριν από ούτε μισή ώρα εμποδίστηκε και προπηλακίστηκαν και οι αστυνομικοί που ήταν μαζί του ο Γενικός Γραμματέας του κόμματός μας, ο Δημήτρης ο Κουτσούμπας, από τα ΜΑΤ έξω από τη Βουλή. Φαντάζομαι ότι θα έχουν τραβηχτεί και σκηνές. Το θέμα δεν είναι ότι το καταγγέλλουμε και ότι είναι απαράδεκτο και πρέπει να ζητηθούν ευθύνες, γιατί δεν μπορεί αξιωματικοί και άλλοι να μην γνωρίζουν τον Γραμματέα του ΚΚΕ. Αυτό είναι το πρώτο, το θέμα της καταγγελίας.

Το δεύτερο είναι το σήμα που δίνετε το τελευταίο διάστημα και σε αυτούς ανεξάρτητα από οτιδήποτε άλλο. Το σήμα που δίνει η Κυβέρνηση τι αποδεικνύει;

Υπάρχει ένας νόμος ιστορικός, ο οποίος έχει περάσει από όλες τις κυβερνήσεις, όποιες και να ήταν μέχρι τώρα. Η αντιλαϊκή πολιτική, η έντασή της πάντα συνοδεύεται από αυταρχισμό, τρομοκρατία και προβοκάτσιες. Και δεν τα λέμε τυχαία.

Γιατί; Γιατί η κλιμάκωση της επίθεσης απέναντι στον λαό προκαλεί και κλιμάκωση των αντιδράσεων και είναι πάρα πολύ φυσικό. Δεν έχει άλλο όπλο. Επομένως με αυτά που ζούμε το τελευταίο διάστημα δεν είναι τυχαίο ότι αυτά τα φαινόμενα αυταρχισμού έχουν ενταθεί.

Τον άλλον τον απολύουν, δεν τον πληρώνουν, του χρωστάνε και πάει η αστυνομία και τον πιάνει στο σπίτι. Μα, τι είναι δηλαδή; Εγκληματίας; Συνδικαλιστές, κ.λπ.. Έχουν συμβεί και αυτά.

Αποβάλλετε μαθήτρια, γιατί μίλαγε με τους Κνίτες, που μοίραζαν έξω προκηρύξεις. Και πάνε να τα μαζέψουν μετά.

Ειπώθηκαν τέτοια παραδείγματα και από τον Γιάννη Δελή στην εισήγηση.

Πιο συχνή εμφάνιση των ΜΑΤ.

Δείχνουν ότι, επειδή προετοιμάζετε το έδαφος και για χειρότερα το επόμενο διάστημα -και αφήστε τώρα το «ΣΥΡΙΖΑ success story», γιατί γνωρίζετε πολύ καλά τι έρχεται, η εφαρμογή όσων ψηφίσατε και τα οποία ψήφισαν και άλλοι, καθώς και η τέταρτη αξιολόγηση-, γι’ αυτό ακριβώς εντείνεται και ο αυταρχισμός.

Όσον αφορά το νομοσχέδιο, να δώσω κατ’ αρχήν μία απάντηση. Μιλήσαμε για το νομοσχέδιο, όπως και ο εισηγητής μας. Αυτό που θέσαμε είναι ότι όποιες θετικές ρυθμίσεις υπάρχουν, στις οποίες συμφωνούμε ή έχουμε παρατηρήσεις, είναι στον «αέρα», από την άποψη ότι δεν υπάρχει οικονομική στήριξη σε όλα αυτά τα οποία πρέπει να γίνουν. Άρα μη μας λέτε ότι δεν μιλήσαμε.

Λέμε, λοιπόν, ότι οι τροπολογίες που έρχονται εδώ «σκόρπιες» υποτίθεται, όπως ανέλυσε συγκεκριμένα ο Νίκος Καραθανασόπουλος, δεν είναι ασύνδετες καθόλου. Είναι σε μία «γραμμή». Ποια είναι η «γραμμή»; Ποια συμφέροντα εξυπηρετούν; Εδώ είναι η απάντηση. Και αυτά δεν είναι τα λαϊκά συμφέροντα, αλλά είναι τα συμφέροντα του κεφαλαίου. Να τα δούμε επιγραμματικά.

Πρώτο θέμα: Απελευθέρωση φαρμακείων. Θα μπορεί να ανοίξει κάποιος που δεν είναι φαρμακοποιός. Ποιον υπηρετεί; Θα τρέξουν αύριο οι εργάτες και οι εργαζόμενοι ή οι άλλοι αυτοαπασχολούμενοι να ανοίξουν φαρμακεία; Αυτή είναι απαίτηση, για να σας το πω απλά, των φαρμακοβιομηχάνων.

Θα σας πω και μία προσωπική εμπειρία. Πριν από πάρα πολλά χρόνια έτυχε να πιάσω συζήτηση με κορυφαίο στέλεχος που συνάντησα στις Βρυξέλλες, τον οποίο δεν ήξερα καν, ο οποίος μου είπε ότι «γιατί εγώ θα πρέπει ως εταιρεία να πληρώνω και για τον εισαγωγέα και για τον τάδε και τον τάδε και να μην ανοίξω αλυσίδα και να βάλω έναν φαρμακοποιό με επτά ή οκτώ κατοστάρικα, οπότε όλο το κέρδος να έρχεται σε εμένα;». Αυτή είναι η απαίτηση και όχι του λαού.

Δεύτερο θέμα: Κατάργηση μειωμένου ΦΠΑ. Τα είπε ο Σταύρος Τάσος προηγουμένως. Ποιον ωφελεί; Μαζεύετε λεφτά, έτσι δεν είναι; Έμμεσος φόρος δεν είναι ο ΦΠΑ; Όλοι δεν τον κατήγγειλαν, όσοι τουλάχιστον είχαν στοιχειώδη αντίληψη κάποτε για τον λαό; Οι έμμεσοι φόροι είναι οι χειρότεροι. Γιατί άλλο το 18% σε έναν που έχει 10.000 ή 20.000 ή 50.000 ή 100.000 τον μήνα και άλλο σε έναν που παίρνει 5 κατοστάρικα. Δεν υπηρετεί συγκεκριμένα συμφέροντα; Πάτε τώρα να τους «δουλέψετε», πέρα από όσα είπατε.

Θέλω να πω και για την χρηματοδότηση των εφοπλιστών. Φτώχεια καταραμένη οι εφοπλιστές! Πρώτοι στον κόσμο. Καταραμένη φτώχεια. Δυόμισι-τρεις χιλιάδες καράβια τα τελευταία χρόνια και μέσα στην κρίση. Τα δίνετε εκεί. Άρα ποιον υπηρετεί; Όχι πάντως τον λαό.

Τρίτο θέμα. Αυτή η ρύθμιση για τους εργαζόμενους που πληρώνονται με δαπάνη απόδειξης εισφορών ποιους εξυπηρετεί; Λέτε: «Πρέπει να ασφαλιστούν όλοι». Σωστά. Να ασφαλιστούν όλοι. Και αυτοί. Τι κάνετε; 26,9% θα το πληρώνουν αυτοί.

Τι θα πληρώνουν οι εργοδότες; Τίποτα. Μηδέν. Τους μειώνετε τον μισθό και όπως, πολύ σωστά είπε ο Νίκος Καραθανασόπουλος, δίνετε «σήμα» ότι «μην είστε κορόιδα» και στους υπόλοιπους. «Πάρτε με τέτοιες σχέσεις, δεν θα πληρώνετε ούτε ασφαλιστικές εισφορές».

Είναι γνωστό ότι το κεφάλαιο συνολικά και η Ευρωπαϊκή Ένωση κ.λπ. απαιτούν συνεχώς να μειωθεί το μη μισθολογικό κόστος, τα ποσοστά της ασφάλισης κ.λπ.. Καραμπινάτο ποιους εξυπηρετεί.

Τέταρτο θέμα: Διαγραφή πρόσθετων φόρων από τις επιχειρήσεις. Δεν χρειάζεται να το εξηγήσω. Διαγράφονται οι πρόσθετοι φόροι από πού; Από τον εργαζόμενο; Όχι. Από τις επιχειρήσεις. Και άλλο «δώρο» προς τα εκεί.

Ερχόμαστε τώρα στους πλειστηριασμούς. Θα σας πω κάτι. Αφελείς δεν είμαστε. Είναι έτσι ή δεν είναι; Ας πείτε ότι δεν είναι.

Ο κύριος Υπουργός έκανε μία προσπάθεια το πρωί να μας πει ότι αυτό δεν είναι τίποτα, ότι είναι μία ρύθμιση που βοηθάει τους ηλεκτρονικούς πλειστηριασμούς και τους υπαλλήλους κ.λπ. Και με νομικό τρόπο, που τον ανέλυσε ο Γκιόκας και τον έκανε «φύλλο και φτερό» -και άλλοι-, προσπάθησε να μας πείσει ότι δεν «τρέχει» τίποτα.

Τότε, λοιπόν, γιατί εδώ λέει ότι «υπαγορεύονται από λόγους υπέρτερου δημοσιονομικού και δημοσίου συμφέροντος»; «Θέλει να κρυφτεί και δεν την αφήνει», λέει. Αυτό κάνατε εδώ. Τα λέτε ανοιχτά: «Στήριξη της εθνικής οικονομίας μέσω της απόλυτης διενέργειας των πλειστηριασμών ως μέσο ενίσχυσης της ρευστότητας του χρηματοπιστωτικού συστήματος και αποφυγής ανάγκης νέας ανακεφαλαιοποίησης των τραπεζών και αφ’ ετέρου εξασφάλιση της έννομης κ.λπ.». Αν ήταν το δεύτερο, τι το θέλετε το πρώτο; Γιατί; Αν ήταν μόνο να για προστατευτούν, γιατί το βάλατε; Να μας απαντήσετε μετά. Για να δούμε, λοιπόν.

Επομένως, ας τα αφήσουμε όλα αυτά. Τι δίλημμα βάζετε εδώ; Το βάζετε κι αλλού, έτσι γράφουν τουλάχιστον. Ανακεφαλαιοποίηση ή πλειστηριασμοί. Αυτό το δίλημμα δεν βάζετε; Ανακεφαλαιοποίηση ή πλειστηριασμοί. Δηλαδή ή περνάει η τροπολογία ή πέφτει η Κυβέρνηση. Γιατί; Αφού είναι τόσο απαλό αυτό το μέτρο κι έχει να κάνει μόνο με την προστασία των υπαλλήλων.

Άρα λοιπόν, λέω ότι δεν είμαστε αφελείς. Ποιος το απαιτεί αυτό; Πείτε το. Είναι προαπαιτούμενο, ναι ή όχι; Πείτε μας «είναι». Έτσι δεν είναι; Μάλιστα. Άρα ποιους εξυπηρετεί; Εδώ, καθαρά πράγματα και στα ίσια, βγείτε να το πείτε. Ποιους εξυπηρετεί; Δεν εξυπηρετεί τις τράπεζες και τα funds; Τι μας λέτε; Μας λέτε ότι προστατεύεται η πρώτη κατοικία και μάλιστα δίνετε και όρκους; Ποιοι προστατεύονται από την πρώτη κατοικία; Προστατεύονται όσοι μπήκαν στη ρύθμιση του «νόμου Κατσέλη» μέχρι τέλος του 2018. Ναι ή όχι; Οι άλλοι, που είναι δεκάδες χιλιάδες; Κανένας δεν προστατεύεται από πουθενά.

Μήπως προστατεύεται από τη συμφωνία κυρίων των τραπεζών; Ο Πρόεδρος της Ένωσης Τραπεζών το ξεκαθάρισε, παρά το τι λέτε εσείς και το τι υπόσχεστε. Άρα τι θέλετε με αυτόν τον νόμο να κάνετε; Για να μην αρχίζω και λέω πάρα πολλά πράγματα. Ποια είναι η ουσία; Η ουσία είναι να δώσετε ένα σήμα τρομοκρατίας, να μην αντιστέκεται ο κόσμος, ότι θα πηγαίνει φυλακή, ότι θα διώκεται αυτεπάγγελτα κλπ. Θέλετε να τους φοβίσετε, δηλαδή, ειδικά αυτούς που αντιστέκονται, το λαϊκό κίνημα. Για ποιον λόγο; Για να γίνουν οι πλειστηριασμοί στις βίλες κ.λπ.; Μα, μας δουλεύετε; Βγάλτε έναν κατάλογο και πείτε: «Να ποιοι είναι».

**ΦΩΤΕΙΝΗ ΒΑΚΗ:** Υπάρχει κατάλογος.

**ΑΘΑΝΑΣΙΟΣ ΠΑΦΙΛΗΣ:** Μη βιάζεστε. Τώρα στις 3 Ιανουαρίου που είναι οι πλειστηριασμοί, θα δείτε ποιοι είναι και πόσοι έχουν γίνει μέχρι τώρα.

Να πω και κάτι ακόμα. Για χρέη στο δημόσιο, εφορία κ.λπ., προστατεύεται η πρώτη κατοικία; Γίνονται πλειστηριασμοί ή όχι; Θα μου πείτε ότι υπήρχε αυτό και πριν. Ναι, αλλά πριν ο άλλος έπαιρνε 2.000 ευρώ και μπορούσε να πληρώσει ένα δάνειο 500 κι 700 ευρώ και τώρα παίρνει 700.

Άρα λοιπόν, εδώ είναι καθαρά τα πράγματα. Δεν χρειάζονται παιχνίδια. Θέλετε να διευκολύνετε να γίνουν πάρα πολύ γρήγορα κι όσο το δυνατόν με λιγότερες αντιστάσεις πλειστηριασμοί, οι οποίοι θα γενικευτούν. Μα, καλά, κορόιδα είναι τα funds που αγοράζουν, όχι μόνο τα κόκκινα, αλλά που ζητάνε τώρα και τα άλλα στεγαστικά δάνεια; Γιατί το κάνουν; Για την ψυχή της μάνας τους το κάνουν; Το κάνουν για να ξελαφρύνουν τους εργαζόμενους ή είναι τα «κοράκια», όπως τα λέγατε κι εσείς, για να πάρουν γρήγορα ό,τι μπορούν;

Κάνετε ένα λάθος με όλα αυτά. Το ξύλο έχει δύο άκρες. Όταν βγάζεις το μαστίγιο, έχει κι άκρη αν το πιάσει κι ο άλλος. Κι επειδή μπαίνει το οργανωμένο κίνημα, συνδικάτα, ομοσπονδίες κ.λπ. -γιατί εκεί απευθύνεται, στο οργανωμένο λαϊκό κίνημα, δεν σας φοβίζουν οι ακτιβισμοί- ο νόμος σας θα πάει στον κάλαθο των αχρήστων. Και σας το λέω ευθέως: Ναι, τους καλούμε να απειθαρχήσουν και να μην φοβηθούν.

Επίσης, το άρθρο που λέει για διατάραξη οικιακής ειρήνης κ.λπ. –να τα πούμε όλα εδώ- είναι αυτό με το οποίο συλλαμβάνονται συνδικαλιστές, σωματεία, για συμβολικές καταλήψεις ή για οτιδήποτε άλλο, όταν συλλαμβάνονται. Γενικά, όμως, επειδή είναι και θέμα συσχετισμού των δυνάμεων, δεν εφαρμόζεται τόσα χρόνια. Γιατί, αν εφαρμοζόταν, η μισή Ελλάδα που συμμετέχει στις κινητοποιήσεις θα ήταν στη φυλακή. Είναι έτσι ή όχι; Έτσι είναι.

Άρα λοιπόν, σας προειδοποιούμε ότι δεν πρόκειται να περάσει και στην πράξη. Τα «κοράκια» και οι τραπεζίτες κι όλοι υπόλοιποι οι οποίοι τρίβουν τα νύχια τους και τα μαχαίρια τους, που σας στηρίζουν, να ξέρουν ότι δεν θα περάσουν εύκολα αυτά τα πράγματα και ότι το ΚΚΕ θα αντιδράσει και θα είναι στην πρώτη γραμμή.

Μέσα στην τροπολογία, λοιπόν, είναι και η τροπολογία για τη χρηματοδότηση και τον έλεγχο των κομμάτων, όπως λέτε. Ν’ αρχίσουμε από το δεύτερο, με την «GRECO» κι όλη αυτή την ιστορία. Ελέγχονται τα κόμματα; Ελέγχονται, απ’ όσο ξέρουμε, όλα. Το ΚΚΕ ελέγχεται εξονυχιστικά. Δέκα μέρες κάθονται στα γραφεία. Ελέγχουν τα πάντα. Ό,τι στοιχεία ζητάνε δίνονται, εκτός από ένα. Θα σας το πω.

**ΣΠΥΡΙΔΩΝΑΣ ΛΑΠΠΑΣ:** Τα κουπόνια.

**ΑΘΑΝΑΣΙΟΣ ΠΑΦΙΛΗΣ:** Όχι τα κουπόνια. Τα ονόματα.

Τώρα θα τα πούμε εδώ. Είναι πονηρό. Και κοιτάξτε τώρα. Δεν γλείψουμε το δάχτυλό μας. Ορισμένοι ίσως και να μην ξέρουν τι γίνεται. Λέει ότι θέλουμε ΑΦΜ, Αστυνομική Ταυτότητα, στεφανοχάρτι –το στεφανοχάρτι είναι ειρωνικό- ονοματεπώνυμο κ.λπ. για κουπόνια πάνω από 15 ευρώ. Ταυτόχρονα, όμως, κατεβάζουν την ανώνυμη χρηματοδότηση από 150.000 σε 75.000 ευρώ. Άρα και το 1 ευρώ κουπόνι το θες ονομαστικό. Τι κάνουμε; Τι παιχνίδια, τι κόλπα είναι αυτά; Αναλύονται. Στην πραγματικότητα ποια κόμματα πάει να στραγγαλίσει κυρίως; Εκείνα που αντιστρατεύονται το ίδιο το σύστημα.

Επειδή τα πολιτικά επιχειρήματα θα τα πούμε τελειώνοντας, θα σας διαβάσω τι λέει η Αρχή Προστασίας Δεδομένων –που εσείς ορκίζεστε σε αυτά- προσωπικού χαρακτήρα: «Στη συνταγματική ελευθερία ανάπτυξης της προσωπικότητας του ατόμου περιλαμβάνεται και η ελευθερία συμμετοχής ή υποστήριξης και χρηματικής πολιτικών κομμάτων, καθόσον η ελευθερία ανάπτυξης της προσωπικότητας ενέχει την ελευθερία συμμετοχής στην οικονομική, κοινωνική και πολιτική ζωή της χώρας. Τα παραπάνω ατομικά, κοινωνικά δικαιώματα» -στα οποία εσείς ορκίζεστε και εμείς υποτίθεται δεν τα υπερασπίζουμε με σθένος- «συνδέονται και με τη μυστικότητα της ψήφου. Συνακόλουθα η ανάρτηση στο διαδίκτυο ζητούμενων στοιχείων φυσικών προσώπων συνιστά σοβαρό περιορισμό όλων των παραπάνω ατομικών, κοινωνικών δικαιωμάτων, η προσβολή των οποίων είναι υπέρμετρη και δεν δικαιολογείται από τον σκοπό του νόμου».

Γιατί, λοιπόν, έγιναν ο ν.3023/2002 και ο ν.4034/2014; Κατ’ αρχάς, πρέπει να πούμε ποιος τον έφερε, όχι ποιος τον ψήφισε. Ήταν η Νέα Δημοκρατία και την στήριξαν και τα άλλα κόμματα και το ΠΑΣΟΚ και το ΛΑΟΣ και δεν θυμάμαι εάν ήταν η ΔΗΜΑΡ.

Ποιος τον έφερε; Η «GRECO». Τι είναι η «GRECO»; Και μας την κουνάτε εδώ! Ποιοι μιλάνε για διαφθορά; Η Γερμανία με τη «SIEMENS»; Τι να τους κάνουμε αυτούς; Ποιοι μιλάνε για διαφθορά; Η Βρετανία, που η Βασίλισσα κάνει κομπίνες; Στα αγροτικά ποια; Η Δανία με την Υπουργό Αγροτικής Οικονομίας, που ήταν και Επίτροπος και στο τέλος την ξηλώσανε; Ποιοι μιλάνε για διαφθορά; Οι αρχιδιαφθορείς; Και μας λέτε για την «GRECO» και μας την κουνάτε;

Τι είναι η «GRECO»; Ποια νομιμοποίηση έχει; Επειδή την έκανε το Συμβούλιο της Ευρώπης; Και στο τέλος τέλος, είναι υποχρεωτικό να το εφαρμόσετε; Όχι, δεν είναι. Γιατί, λοιπόν, το εφαρμόζετε; Γιατί το δεχθήκατε σαν προαπαιτούμενο; Είναι και η Ευρωπαϊκή Ένωση από πίσω. Τι στόχο έχει; Να στραγγαλίσει οικονομικά –ξαναλέω- και να εμποδίσει πολιτική δράση κομμάτων.

Ποιων κομμάτων; Έχετε την εντύπωση ότι τα αστικά κόμματα θα πληγούν απ’ αυτά; Έχετε την εντύπωση ότι τα κουπόνια του ενός ευρώ, των δύο ευρώ, των πέντε, των πενήντα ευρώ –μέχρι εκεί βγάζουμε- φέρνουν τη διαφθορά; Αυτό είναι; Τα εκατομμύρια δίνονται με τα κουπόνια; Κουβαλιούνται και με φορτηγό ή σταματάνε οι εταιρείες;

Πρώτον νομιμοποιούν το αμερικάνικο σύστημα, αυτοί που είναι και κατά της διαφθοράς! Θυμάστε τους καταλόγους για το ποιες εταιρείες στηρίζουν τον χ΄ ή τον ψ΄, τον Κλίντον ή τον Τραμπ σήμερα. Αυτό είναι ένα θέμα. Νομιμοποιεί, δηλαδή, τη διασύνδεση και τη διαπλοκή.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Το δεύτερο και το κυριότερο είναι το φακέλωμα όλου του κόσμου. Ξέρετε, να σας πούμε, θα θέλαμε ειλικρινά –και το έχουμε πει πολλές φορές- όλοι όσοι ενισχύουν το ΚΚΕ να το δηλώνουν κιόλας, για να σπάσει την τρομοκρατία και τα πάντα. Όσοι θέλουν να το ενισχύσουν, το δημοσιεύουμε στον Ριζοσπάστη. Κανένα άλλο κόμμα δεν δημοσιεύει. Κάθε μέρα ο Ριζοσπάστης έχει προσφορές.

Αλλά, πού ζούμε, σε τι κλίμα; Δεν υπάρχει τρομοκρατία μέσα στο εργοστάσιο; Θα φακελώσουν όλο τον κόσμο; Και δεν είναι όλοι κομμουνιστές και δεν το ψηφίζουν ορισμένοι. Εκτιμάνε, όμως, τον ρόλο του. Εμείς δεν πρόκειται να το κάνουμε ποτέ αυτό. Και δεν πρόκειται να προσκυνήσουμε ούτε την «GRECO» ούτε κανέναν. Και ο λαός θα είναι μαζί μας.

Και επειδή, λοιπόν, λέτε διάφορα, θα σας διαβάσω την «ΑΥΓΗ» όταν ήταν εφημερίδα της Αριστεράς, για να μην πω το τραγούδι που λέει η ΚΝΕ τώρα. «Συνελήφθη μέλος του Γενικού Συμβουλίου της ΕΔΑ με το πρόσχημα διενέργειας παράνομου εράνου».

«Μήνυσις κατά μελών της ΕΔΑ στην Πρέβεζα για παράνομο έρανο». «Αθρόες συλλήψεις στελεχών και μελών της ΕΔΑ». «Αυθαιρεσίες αστυνομικών αρχών στην Χίο». «Ηράκλειο: δεκαεπτά πολίτες παραπέμπονται», πάλι για έρανο, «και νέες εκτοπίσεις». Στον Άη Στράτη, «συλλήψεις τριών γυναικών επειδή στο κρεοπωλείο», τάδε, «έκαναν έρανο υπέρ των εξορίστων». Πόσα να σας πω; Και υπάρχουν και άνθρωποι που στηθήκαν στον τοίχο γιατί ενίσχυαν το ΚΚΕ.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Και από εδώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παφίλη, παρακαλώ, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Συγγνώμη, κυρία Πρόεδρε, αλλά έχασα τον χρόνο.

Επομένως, να ξέρετε ότι αυτά δεν περνάνε και δεν θα περάσουν.

Τι έλεγε, λοιπόν, ο Πρόεδρος της Βουλής για τον νόμο; «Υπάρχει σαφής τάση μέσα σε αυτό το νομοσχέδιο για αμερικανοποίηση, για ένα σύστημα λόμπι που θα δημιουργηθεί γύρω από τα κόμματα για την άμεση εξυπηρέτηση συμφερόντων τους, που πολύ απέχει από το να υπάρχει διαφάνεια και έλεγχος, όπως είναι απαραίτητο. Για την αμερικανοποίηση, δηλαδή, για κόμματα ΑΕ και ονομαστικοποίηση των κουπονιών η διαφωνία μας είναι σαφέστατη». Και είχε ψηφίσει «κατά» το 2014.

Του κ. Κοντονή, να μην το διαβάσω, το έχει ο ίδιος. Περίπου στο ίδιο είναι. Κυρία Γεροβασίλη, που ήταν και εισηγήτρια: Λέει: «Νομιμοποιούνται με το νομοσχέδιο οι σχέσεις συναλλαγής μεταξύ οικονομικών συμφερόντων και κομμάτων. Κάποια θα δίνονται στο τραπέζι, κάποια από κάτω. Επιχειρήθηκε φακέλωμα φίλων και μελών, που συνεισφέρουν από το υστέρημά τους, προκειμένου να συνδράμουν το κόμμα που εκφράζει τις πολιτικές τους απόψεις. Διαφωνούμε με» εκείνο, εκείνο και εκείνο. Αυτά τα λέγατε εσείς. Τι άλλαξε από τον νόμο; Τίποτα.

Να ξέρετε, λοιπόν, ότι εμείς πίσω δεν κάνουμε. Χαφιεδολόι μέσω νόμου για να πούμε ποιος δίνει τι και πού δίνει, δεν πρόκειται να γίνουμε. Εσείς που βάζετε την υπογραφή σας θα απολογηθείτε και αύριο για όλα αυτά, ακόμα και σε δικούς σας ψηφοφόρους, όσοι σας μένουν, και κρατάνε κάποιες αντιλήψεις, και είναι αρκετοί βέβαια αυτοί που τις κρατάνε.

Μην έχετε την αυταπάτη ότι το ΚΚΕ θα το χτυπήσετε. Κλείνουμε εκατό χρόνια και τα πενήντα ήμασταν παράνομοι. Έχουμε μάθει και στα καλά και στα άσχημα, και στο κύμα και στην τρικυμία, και στη θύελλα και τη νικήσαμε και αυτή. Έτσι θα τη νικήσουμε και τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων, για πέντε λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι συνάδελφοι, αισθάνομαι σήμερα ότι ομιλώ εις ώτα μη ακουόντων ορισμένες φορές και λυπάμαι γι’ αυτό το πράγμα ειλικρινά. Ας ξεκαθαρίσουμε, λοιπόν, τα αυτονόητα.

Όσον αφορά την παράγραφο 3 της επίδικης τροπολογίας, δεχόμαστε όλοι ότι αποτελεί επέκταση και στον ιδιωτικό χώρο, διότι δεν είχε προβλεφθεί με τον κώδικα του 1950, γιατί δεν υπήρχαν ηλεκτρονικοί πλειστηριασμοί, internet κ.λπ.; Θα το δεχθούμε ή δεν θα το δεχθούμε; Τίποτα άλλο δεν κάνει η παράγραφος 3.

Είπε ο κ. Παφίλης προηγουμένως ότι επεκτείνεται το αυτεπάγγελτο και στην απειλή. Μα, το είπα και το πρωί. Δεν είπα κάτι για να σας παραπλανήσω. Στην απειλή επεκτείνεται. Και είπα ότι το εξετάζουμε. Μέχρι το τέλος της συνεδρίασης θα δούμε μήπως μπορεί να ενταχθεί αυτό το κομμάτι στην παράγραφο 3. Για την παράγραφο 3 έχουμε αντιρρήσεις;

Διότι αυτό που κάνει η Κυβέρνηση, και το λέω σε εσάς, κύριε Παφίλη, που είσαστε άνθρωπος καλής πίστης, είναι ότι λέμε ότι την προστασία την οποία έχει ένας συμβολαιογράφος στο ειρηνοδικείο θα την έχει και στο γραφείο του. Μόνο αυτό λέει η παράγραφος 3. Δεν λέει κάτι άλλο. Σε αυτό δεν νομίζω ότι μπορεί να υπάρξει αντίρρηση.

Σε αυτό που μου λέτε σχετικά με την απειλή πράγματι έχουμε εδώ το αυτεπάγγελτο. Είπαμε εμείς ότι το εξετάζουμε διότι υπήρχε από την αρχή η γνώμη ότι αυτό εντάσσεται στην παράγραφο 3 για την ομαλή διεξαγωγή του πλειστηριασμού.

Επίσης, η παράγραφος 1 δεν κομίζει και αυτή γλαύκας εις Αθήνας, διότι το αυτεπάγγελτο για τους δημοσίους υπαλλήλους ισχύει στον ποινικό μας κώδικα. Λέμε, λοιπόν, να ισχύει και για τους συμβολαιογράφους, οι οποίοι εκτελούν μία δημόσια λειτουργία.

Σας ερωτώ, κύριοι συνάδελφοι, το εξής: Εμείς οι Βουλευτές είναι ποτέ δυνατόν να δεχθούμε ότι ένας άνθρωπος, ο οποίος είναι εντεταλμένο όργανο και κάνει τη δουλειά του ως συμβολαιογράφος απολύτως νόμιμα και μέσα στα θεσμικά πλαίσια, που έχει ορίσει η πολιτεία, να προπηλακίζεται, να βρίσκεται σε μια κατάσταση πέραν κάθε λογικής; Μπορεί να το ανεχτεί αυτό το πράγμα η Βουλή, το σύνολο των Βουλευτών; Για αυτό ακριβώς οι συμβολαιογράφοι είχαν προκηρύξει αποχή και είπαν ότι «αν δεν υπάρξει ένα νομοθετικό πλαίσιο προστασίας, εμείς δεν είμαστε διατεθειμένοι να πηγαίνουμε εκεί και να διενεργούμε πλειστηριασμούς».

Ξέρετε, επιπλέον, ότι ορισμένοι κύκλοι ήθελαν οι πλειστηριασμοί να φύγουν από τα χέρια των συμβολαιογράφων. Τα γνωρίζετε αυτά. Δηλαδή, να τους στρώναμε και το χαλί! Και να μην υπάρχουν εκείνες οι δικονομικές εγγυήσεις, οι οποίες διαλαμβάνονται στον Κώδικα Πολιτικής Δικονομίας και εμείς περί άλλα να τυρβάζουμε εδώ.

Εγώ, λοιπόν, θέλω να σας πω, κυρίες και κύριοι συνάδελφοι, ότι ουσιαστικά ουδεμία αλλαγή επέρχεται με αυτή την τροπολογία, πέρα του γεγονότος της απειλής, η οποία καθίσταται διωκόμενο αυτεπαγγέλτως αδίκημα για τη συγκεκριμένη περίπτωση. Σας είπα ότι αυτό το εξετάζουμε και θα εξαντλήσουμε κάθε περιθώριο συνεννόησης.

Όμως, συνδυάζεται τώρα, από το πρωί γίνεται αυτή δουλειά, όσες ομιλίες και να έγιναν από την πλευρά της Κυβέρνησης, η προστασία των συμβολαιογράφων και, βεβαίως, η σταθερότητα του χρηματοπιστωτικού συστήματος, γιατί και τα δύο διαλαμβάνονται στην αιτιολογική έκθεση, αλλά λέτε μόνο το πρώτο με την …

**ΑΘΑΝΑΣΙΟΣ ΠΑΦΙΛΗΣ:** Το πρώτο τι θέλει;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Παφίλη, εσείς το είπατε. Άλλοι δεν το είπαν. Και τα δύο είναι της ίδιας αξίας. Και το πρώτο είναι σημαντικό, κύριε Παφίλη. Θα σας πω γιατί.

**ΑΘΑΝΑΣΙΟΣ ΠΑΦΙΛΗΣ:** Πείτε μας!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, δεν είπε κανένας ότι δεν είναι. Από τη στιγμή που το γράφουμε στην αιτιολογική έκθεση, δεν κρύβουμε κάτι, διότι αν δεν στηριχθεί το τραπεζικό σύστημα, ξέρετε πολύ καλά ότι η ανακεφαλαιοποίηση των τραπεζών θα πλήξει τους μισθωτούς, τους συνταξιούχους, αυτούς τους οποίους οι προηγούμενες κυβερνήσεις έβαλαν να πληρώσουν τόσα εκατομμύρια.

Επομένως εμείς δεν είμαστε διατεθειμένοι –και το λέω και σε εσάς, το λέω σε όλους- να μπούμε σε αυτή τη λογική, ξανά και ξανά ανακεφαλαιοποίηση των τραπεζών, την οποία θα πληρώνουν οι συνήθεις ύποπτοι. Ακριβώς αυτούς προσπαθούμε να προστατεύσουμε με το να αποκλείσουμε αυτή τη διαδικασία και γι’ αυτό το αναφέρουμε. Πού είναι το πρόβλημα; Πουθενά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επανέρχομαι στην αρχική μου σκέψη -κυρία Πρόεδρε, δώστε μου λίγο χρόνο- να συνδεθεί η συγκεκριμένη διάταξη με την πρώτη κατοικία. Εγώ το είπα δέκα φορές σήμερα. Η πρώτη κατοικία προστατεύεται απολύτως -και το λέω σε όλους- με τον νόμο Σταθάκη.

Ποιοι δεν προστατεύονται στην πρώτη κατοικία; Αυτοί που έχουν πάρει υπέρογκα δάνεια, πάνω από 280.000 ευρώ και επίσης εκείνοι οι οποίοι δεν είχαν τον νου να απευθυνθούν στη δικαιοσύνη. Γιατί ο νόμος Σταθάκη αυτό λέει, ότι για να προστατευθείς θα πρέπει να υπάρξει μια κρίση δικαστηρίου ότι εσύ πράγματι δεν μπορείς να αντεπεξέλθεις στο δάνειο.

Και ξέρετε, όχι δεκάδες, όχι εκατοντάδες, χιλιάδες αποφάσεις έχουν εκδώσει τα ειρηνοδικεία της χώρας προστασίας όλων εκείνων των πολιτών οι οποίοι δεν μπορούν να αντεπεξέλθουν στα βάρη τα οποία είχαν αναλάβει προ της κρίσεως. Αυτό είναι το ζητούμενο.

Εάν, λοιπόν, υπάρχει μια πρώτη κατοικία, που ο δανειολήπτης -γιατί γι’ αυτούς μιλάμε- δεν προσέφυγε ενώπιον της δικαιοσύνης, ενώ είχε τη δυνατότητα, τότε φταίει ο νόμος, φταίει η Κυβέρνηση; Η Κυβέρνηση του έδωσε τη δυνατότητα και μάλιστα από αυτό το Βήμα!

Κάνω έκκληση σε όλους τους πολίτες που έχουν πρόβλημα: Μέχρι τις 31 Δεκεμβρίου 2018 έχουν τη δυνατότητα προσφυγής, προσωρινής καταρχάς με την προσωρινή διαταγή και οριστικής με την έκδοση αποφάσεως. Μάλιστα, αυτή η προστασία δεν σταματάει στις 31 Δεκεμβρίου 2018. Γι’ αυτούς που θα έχουν λάβει την προστασία επεκτείνεται στο διηνεκές μπορώ να πω, μέχρι να λήξει αυτή η κατάσταση.

Αυτά γιατί δεν τα λέτε; Γιατί αυτά δεν τα λέει κανένας και κατηγορείται η Κυβέρνηση για αυτήν τη μεγαλειώδη προσπάθεια που έχει κάνει για την προστασία της πρώτης κατοικίας;

Ελάτε τώρα στην πραγματικότητα και στα γεγονότα. Ξέρετε, κύριοι συνάδελφοι –να μας το πείτε κι εμάς, γιατί εμείς έχουμε συστήσει παρατηρητήριο και παρακολουθούμε, κύριε Παφίλη, όχι μόνο τους πλειστηριασμούς, που έχουν γίνει, αλλά και αυτούς που είπατε, του Ιανουαρίου. Τα παρακολουθούμε όλα, καμμιά πρώτη κατοικία δανειολήπτη, που έχει εμπλακεί σε αυτή τη διαδικασία προστασίας, δεν έχει βγει σε πλειστηριασμό.

**ΧΡΗΣΤΟΣ ΚΑΤΣΩΤΗΣ:** Πάμπολλες.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τι λέτε, κύριε Κατσώτη; Τι λέτε τώρα;

(Θόρυβος - διαμαρτυρίες από την πτέρυγα του ΚΚΕ)

Κύριε Παφίλη, απευθύνομαι σε εσάς. Αποδέχεστε αυτό που λέει;

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εντάξει, δεν υπάρχει πλέον καμμία λογική στη συζήτηση.

Πείτε μου έναν. Σας λέω ότι δεν υπάρχει καμία πρώτη κατοικία, διότι εδώ τα πράγματα είναι καθαρά. Όποιος δανειολήπτης έχει ενταχθεί στον νόμο Σταθάκη έχει απόλυτη προστασία. Προσέξτε, εδώ μας λέτε: Είναι στο 100%; Όχι, δεν είναι -σας το είπαμε- διότι κάποιοι έχουν πρώτη κατοικία που τα δάνειά τους ξεπερνούν τις 280.000 ευρώ. Κάποιοι έχουν κριθεί από το δικαστήριο –σχετικά λίγοι σε σχέση με αυτούς που προσέφυγαν- ότι δεν χρήζουν προστασίας γιατί τα εισοδήματά τους υπερκαλύπτουν τη δόση την οποία τους πρότεινε μετά από διαπραγμάτευση η τράπεζα.

Ας σταθούμε, λοιπόν, εδώ ένα λεπτάκι. Αυτή είναι η πραγματικότητα. Σας λέω και πάλι, προηγουμένως εισέφερε στη συζήτηση συνάδελφος από τη Νέα Δημοκρατία. Κάποιες εφημερίδες έγραψαν για πρώτη κατοικία στον Βόλο. Ο συγκεκριμένος δανειολήπτης είχε προσφύγει ενώπιον της δικαιοσύνης που του δίνει το δικαίωμα ο νόμος; Διότι αν είχε προσφύγει και το αίτημά του είχε γίνει δεκτό, δεν θα ήταν σε αυτή τη δυσάρεστη θέση. Ή αν είχε προσφύγει και το αίτημά του απορρίφθηκε, τότε θα πρέπει να προσαρμοστεί στη δικαστική απόφαση. Εγώ, όμως, το παρακάμπτω αυτό.

Κάνω, λοιπόν, έκκληση σε όλους τους Έλληνες πολίτες, οι οποίοι έχουν πρόβλημα με την πρώτη κατοικία και δεν μπορούν να εξυπηρετήσουν το δάνειό τους. Έχουν μπροστά τους έναν ολόκληρο χρόνο να απευθυνθούν στη δικαιοσύνη, να θέσουν υπ’ όψιν των δικαστών την κατάσταση που αντιμετωπίζουν και να εξαιρεθούν.

Υπάρχουν, κυρίες και κύριοι συνάδελφοι, δικαστήρια τα οποία έχουν κάνει και κούρεμα των δανείων.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Όλα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σχεδόν όλα.

Αυτά γιατί δεν τα λέτε; Γιατί δεν τα λέει αυτά κανένας στον ελληνικό λαό και μοιράζετε φόβο και τρόμο ότι «εδώ γύρευε τι θα γίνει»; Δεν ξέρετε τι μπορεί να συμβεί; Αυτή είναι η πραγματικότητα.

Γι’ αυτό ακριβώς και κανένας τέτοιος δανειολήπτης δεν βρίσκεται στις διαμαρτυρίες. Διότι όλοι αυτοί έχουν προστατευτεί. Ποιοι άλλοι βρίσκονται;

Προσέξτε, την Τετάρτη, έγιναν κάποιοι πλειστηριασμοί στο Ειρηνοδικείο. Μπορείτε να μου πείτε έναν πλειστηριασμό που να αφορούσε πρώτη κατοικία δανειολήπτη; Ούτε ένας. Ήταν όλες ιδιωτικές διαφορές. Ποιους προστάτευαν αυτοί που είχαν συγκεντρωθεί έξω; Το ΚΚΕ ξέρω ότι δεν ήταν, απ’ ό,τι πληροφορήθηκα. Οι υπόλοιποι ποιους προστάτευαν; Για να μάθουμε. Δεν υπήρχε κανένας πλειστηριασμός πρώτης κατοικίας. Όλοι οι πλειστηριασμοί ήταν μεταξύ ιδιωτών, διαφορές ιδιωτικές και όμως απ’ έξω ήταν κάποιοι και φώναζαν: «Κανένα σπίτι στα χέρια τραπεζίτη».

Εδώ έχουμε να κάνουμε με παραπληροφόρηση; Έχουμε να κάνουμε με μία συστηματική παραπληροφόρηση ότι κάτι γίνεται, ενώ δεν γίνεται τίποτα; Κυρίες και κύριοι συνάδελφοι, αυτά που σας λέω έγιναν την Τετάρτη, χθες, όχι πριν ένα μήνα. Μπορεί κάποιος να μου πει το αντίθετο; Κανένας, κύριοι συνάδελφοι. Είχαν ελεγχθεί όλοι οι πλειστηριασμοί. Όλοι οι πλειστηριασμοί αφορούσαν ιδιωτικά χρέη, είτε γίνονταν στο Ειρηνοδικείο είτε ηλεκτρονικά.

Το άλλο σας το είπα το πρωί. Έβγαινε σε ηλεκτρονικό πλειστηριασμό ακίνητο με ύψους δανείου 1.450.000 ελβετικά φράγκα και κάτω από το γραφείο της συμβολαιογράφου υπήρχαν οι τύποι που έλεγαν να μην γίνει κανένας πλειστηριασμός.

**ΑΘΑΝΑΣΙΟΣ ΠΑΦΙΛΗΣ:** Εμείς δεν έχουμε καμία σχέση με αυτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν έχετε, πράγματι. Μα, σας το είπα.

Εγώ, λοιπόν, σας λέω, εάν εσείς εντοπίσετε λαϊκή κατοικία, πρώτη κατοικία δανειολήπτη ο οποίος είχε τη δυνατότητα ένταξης στον νόμο και παρά ταύτα το ακίνητό του τίθεται σε δημόσιο αναγκαστικό πλειστηριασμό, είτε φυσικό είτε ηλεκτρονικό, εδώ είμαστε εμείς, εδώ είναι η Κυβέρνηση. Αυτό που υποσχέθηκε, αυτό υλοποιεί επί μονίμου βάσεως και σε σταθερή αξία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, σε λίγο θα μιλήσετε πάλι για να κλείσουμε. Κάνετε το κλείσιμο τώρα;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν κάνω κλείσιμο, θα κάνω για πέντε λεπτά, όχι παραπάνω.

Κυρίες και κύριοι συνάδελφοι, μας κατηγορούν ότι ανεχόμαστε και υποθάλπουμε τη βία. Και τώρα που έρχεται εδώ μία διάταξη που θέλει να προστατεύσει αυτό τον συγκεκριμένο κλάδο, όλοι λένε «είμαστε κατά της βίας, αλλά δεν θα το ψηφίσουμε αυτό εδώ» για λόγους τους οποίους αρχίζουν να απαριθμούν.

Κοιτάξτε, ή είμαστε κατά της βίας και παίρνουμε μέτρα ή δεν είμαστε. Διότι άλλο πράγμα η πολιτική διαμαρτυρία και άλλο πράγμα η βία και μάλιστα η βία εις βάρος ενός ανθρώπου, ο οποίος είναι μόνος του εκείνη την ώρα. Είναι και ανανδρία, εκτός των άλλων.

Κυρίες και κύριοι συνάδελφοι, δεν θα μιλήσω τώρα για το νομοσχέδιο, ακριβώς για να μην το αδικήσω περισσότερο από ό,τι έχει αδικηθεί. Νομίζω όμως ότι το πολιτικό συμπέρασμα που βγαίνει από αυτή τη συζήτηση, είναι ότι πλέον η Νέα Δημοκρατία επιδιώκει διακαώς, αφού η Κυβέρνηση δεν κλονίστηκε τόσο καιρό με όσα οι ίδιοι έλεγαν ότι θα την κλονίσουν, να κλονιστεί με τους πλειστηριασμούς. Και ενώ αποστασιοποιείται από αδικοπραξίες, από την άλλη, ούτε λίγο ούτε πολύ, βάζει όλα της τα λεφτά σε καταστάσεις έκνομες, μήπως με αυτόν τον τρόπο μπορέσει να κερδίσει κάτι.

Σας λέω λοιπόν ότι, όπως αποτύχατε στη ρητορική σας ότι δεν θα κλείσει η δεύτερη αξιολόγηση και όπως αποτύχατε στη ρητορική σας ότι η τρίτη αξιολόγηση θα περιλαμβάνει δημοσιονομικά μέτρα, που τελικά δεν περιλαμβάνει, έτσι θα ηττηθείτε και εδώ. Και θα ηττηθείτε γιατί δεν υπάρχει πραγματική βάση.

Κινήματα δημιουργούνται όταν υπάρχει πραγματική βάση. Εδώ όταν όλοι οι λαϊκοί άνθρωποι, οι φτωχοί άνθρωποι οι οποίοι βρέθηκαν στον κυκεώνα της κρίσης, έχουν προστατευθεί ήδη ή μπορούν ακόμη και τώρα -όπως είπα- να απευθυνθούν στη δικαιοσύνη και να έχουν απόλυτη προστασία της κατοικίας τους, δεν υπάρχει πραγματική βάση για τη δημιουργία κινήματος.

Μπορεί οι συνήθεις ύποπτοι να κάνουν τα συνήθη επεισόδια αλλά κινητοποίηση μαζών δεν μπορεί να γίνει, γιατί η πρώτη κατοικία, η λαϊκή κατοικία προστατεύεται από τον νόμο και την Κυβέρνηση της Αριστεράς.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τσόγκας.

**ΓΕΩΡΓΙΟΣ ΤΣΟΓΚΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, η σπουδαιότητα του κρινόμενου νομοσχεδίου έγκειται στο γεγονός ότι θα μπορούσε να ισχυριστεί κάποιος ότι με αυτό αλλάζουν τα πολιτισμικά και κοινωνικά προτάγματα της κοινωνίας μας.

Αλλάζει ο τρόπος της κοινωνικής συμβίωσης διότι αλλάζει η λογική της αντιμετώπισης του ψυχικά πάσχοντος ή διανοητικά διαταραγμένου δράστη αξιόποινων πράξεων, στον οποίο πλέον αναγνωρίζονται δικαιώματα που επιβάλλουν τη συμμόρφωση με το αναθεωρούμενο θεσμικό πλαίσιο. Δηλαδή, καθίσταται προφανές ότι επιχειρείται αλλαγή παραδείγματος, αναδεικνύοντας έννοιες αξιοπρέπειας, αυτονομίας και σεβασμού του ψυχικά πάσχοντος ως υποκειμένου δικαίου.

Οι από δεκαετίες και πλέον ήδη επελθούσες μεταβολές, τόσο στη διεθνή όσο και στην ευρωπαϊκή έννομη τάξη, που τροποποίησαν τις διατάξεις ενός απαρχαιωμένου μοντέλου ποινικής συμπεριφοράς στους δράστες των εγκλημάτων αυτών, υποχρεώνουν την προσαρμογή της ελληνικής έννομης τάξης και τη μεταχείριση των ατόμων που απαλλάσσονται από την ποινή λόγω ψυχικής ή διανοητικής διαταραχής, να γίνεται με κεντρικό άξονα τη φροντίδα της ψυχικής τους υγείας και τη βελτίωση της θεραπευτικής τους αγωγής, με στόχο τη θεραπεία τους και όχι την εφαρμογή παρωχημένων μεθόδων ιατρικών και κοινωνικών προκαταλήψεων, οπότε η τροποποίηση του υπάρχοντος νομικού πλαισίου κατέστη προφανώς αναγκαία.

Έτσι, το πρώτο μέρος του υπό συζήτηση νομοσχεδίου έρχεται να βάλει ένα τέλος στον μακροχρόνιο και παρωχημένο λειτουργικά εγκλεισμό και την απομόνωση σε κλειστές ομάδες όσων αντιμετωπίζουν ψυχικές και διανοητικές διαταραχές, εξασφαλίζοντας με τον καλύτερο δυνατό τρόπο σύγχρονα μέτρα θεραπείας των αδικοπραγούντων ψυχικά ασθενών, αλλά και την εγγύηση της επέλευσης του επιδιωκόμενου θεραπευτικού αποτελέσματος.

Με το νομοσχέδιο αυτό τροποποιείται το ισχύον θεσμικό πλαίσιο όσων αντιμετωπίζουν ψυχικές ή διανοητικές διαταραχές και δη των άρθρων 38 - 41 και 69 και 70 του Ποινικού Κώδικα και επαναπροσδιορίζονται οι όροι και οι προϋποθέσεις αλλά και η διαδικασία επιβολής μέτρων θεραπείας των ατόμων αυτών που απαλλάσσονται από την ποινή λόγω της ψυχικής ή διανοητικής διαταραχής.

Τα επιβαλλόμενα μέτρα στους αδικοπραγούντες ψυχικά ασθενείς προβλέπεται ότι θα έχουν κατ’ εξοχήν θεραπευτικό χαρακτήρα, εξασφαλίζοντας ταυτόχρονα την προστασία των θεμελιωδών αγαθών των δραστών, ενώ ιδιαίτερη σημασία έχει η πρόβλεψη περί βεβαίωσης των προϋποθέσεων επιβολής του εκάστοτε μέτρου μετά από πραγματογνωμοσύνη, που διενεργείται αμέσως μετά τη σύλληψη, καθώς και με ακόμη μία πραγματογνωμοσύνη όσο το δυνατό εγγύτερα προς τη δικάσιμο.

Στην κατεύθυνση αυτή ρυθμίζεται ο μέγιστος χρόνος διάρκειας του θεραπευτικού μέτρου και εισάγοντας πρωτοπόρα καινοτομία παρέχεται η δυνατότητα άρσης ή αντικατάστασης του μέτρου που επιβλήθηκε και με αίτηση του θεραπευομένου, ενώ καινοτομώντας εκ νέου παρέχεται στον κατηγορούμενο δικαίωμα έφεσης τόσο κατά της απόφασης που επιβάλλει το μέτρο θεραπείας, αλλά και κατά εκείνης που διατάσσει την παράτασή του.

Με το τρίτο κεφάλαιο καθορίζονται οι βασικές αρχές που διέπουν την εκτέλεση των μέτρων θεραπείας και προσδιορίζονται οι μονάδες εκτέλεσης των εν λόγω μέτρων. Επίσης, προσδιορίζεται με απόλυτη σαφήνεια ο τρόπος και η διαδικασία εισαγωγής του θεραπευομένου σε ειδικό ή κοινό ψυχιατρικό τμήμα δημόσιου ψυχιατρικού ή γενικού νοσοκομείου, καθώς και η διαδικασία παρακολούθησής του σε τακτά χρονικά διαστήματα στις ανωτέρω μονάδες θεραπείας και ελέγχου από τον Συνήγορο του Πολίτη, την Ειδική Επιτροπή Ελέγχου Προστασίας των Δικαιωμάτων των Ατόμων με Ψυχικές Διαταραχές, το Σώμα Επιθεωρητών Υπηρεσιών Υγείας και Πρόνοιας.

Στο δεύτερο μέρος του νομοσχεδίου ανατρέπεται η μέχρι σήμερα διαδικασία έκδοσης ενός συναινετικού διαζυγίου και θεσπίζονται νέες ρυθμίσεις, προκειμένου να γίνει αποσυμφόρηση των πολιτικών δικαστηρίων και να επιταχυνθούν διαδικασίες λύσης του γάμου. Εκσυγχρονίζονται οι διαδικασίες και ορίζεται ότι ο γάμος μπορεί να λυθεί και με συμφωνία μεταξύ των συζύγων, η οποία βεβαιώνεται με τη σύνταξη σχετικής συμβολαιογραφικής πράξης, αλλάζοντας τα ισχύοντα νομικά στερεότυπα.

Τροποποιείται το άρθρο 686 του Κώδικα Πολιτικής Δικονομίας, προβλέποντας ότι στη διαδικασία των ασφαλιστικών μέτρων στο Μονομελές Πρωτοδικείο ή στο Ειρηνοδικείο η πρόσθετη παρέμβαση και η ανταίτηση θα μπορεί να ασκείται και προφορικά.

Το άρθρο 20 του ν.4039/2012 συμπληρώνεται και επιτρέπει σε κάθε φιλοζωικό σωματείο, με τοπικό ή εθνικό ενδιαφέρον, ανεξάρτητα από το εάν έχει ζημιωθεί ή όχι, να παρίσταται ως πολιτική αγωγή προς υποστήριξη της κατηγορίας και μόνο.

Ιδιαίτερα σημαντικές είναι οι αλλαγές που εισάγονται στον Κώδικα Διοικητικής Δικονομίας επιλύοντας χρόνια αιτήματα και κοινωνικές αντιδικίες, καθιερώνοντας με τρόπο σαφή τη δυνατότητα άσκησης δεύτερης προσφυγής από τον ίδιο προσφεύγοντα και της άσκησης έφεσης.

Παρέχεται επιπλέον η δυνατότητα στους πληρεξουσίους δικηγόρους των διαδίκων να παρίστανται με δήλωση ενώπιον του Συμβουλίου της Επικρατείας, τόσο στις ακυρωτικές όσο και στις υποθέσεις ουσίας, η οποία θα κατατίθεται από τον πληρεξούσιο δικηγόρο ή σε περίπτωση κοινής δήλωσης των διαδίκων το αργότερο έως την παραμονή της δικασίμου.

Επιλύονται ζητήματα που διευκολύνουν την άσκηση του δικηγορικού επαγγέλματος και ταυτόχρονα, προστατεύουν τον πολίτη κατά την εκδίκαση των υποθέσεών του. Έτσι και προκειμένου να μην απορρίπτονται οι υποθέσεις λόγω μη προσκόμισης γραμματίου προείσπραξης δικηγορικής αμοιβής, η παράλειψη της υποχρέωσης προκαταβολής της παράστασης του συνηγόρου κατά τη συζήτηση κάθε είδους ενδίκων βοηθημάτων ή μέσων θα θεωρείται τυπική παράλειψη, η οποία μπορεί να καλυφθεί μετά τη συζήτηση και πριν από την έκδοση της απόφασης, ύστερα από τη σχετική ειδοποίηση του πληρεξουσίου δικηγόρου από το δικαστήριο, επιλύοντας με τον τρόπο αυτό χρόνιους εφιάλτες του Δικηγορικού Σώματος.

Από 1-1-2018 καταργείται το ιδιαίτερο Ποινικό Τμήμα που λειτουργεί στο Εφετείο Αθηνών, για να αποσυμφορηθεί ο όγκος των ποινικών υποθέσεων και για να επιταχυνθεί η διαδικασία και αυξάνεται ο αριθμός των οργανικών θέσεων των δικαστικών λειτουργών.

Κυρίες και κύριοι συνάδελφοι, η ανάδειξη και η αυτονομία του αυτοπροσδιορισμού κάθε ατόμου σίγουρα υποδηλώνει την αντίληψη περί της ποιότητας της Δημοκρατίας μιας κοινωνίας και τη συνάφειά της με το πώς οι θεσμοί της προσεγγίζουν τα προβλήματα των ευάλωτων κοινωνικών ομάδων, όπως εν προκειμένω οι ψυχικά και διανοητικά ασθενείς-δράστες αξιόποινων πράξεων. Είναι ζητήματα για τα οποία η Κυβέρνηση ΣΥΡΙΖΑ για άλλη μία φορά δείχνει την κοινωνική της ευαισθησία και το ενδιαφέρον της για τις ευάλωτες και αδύναμες ομάδες, νομοθετώντας την προστασία της από παρωχημένες αντιλήψεις και πρακτικές.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε συνάδελφε.

Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Φωτεινή Βάκη.

**ΦΩΤΕΙΝΗ ΒΑΚΗ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, ήταν πολλά τα επίδικα σήμερα. Ωστόσο, θα μου επιτρέψετε να ξεκινήσω και από κάποιες εξαιρετικές διατάξεις του νομοσχεδίου που συζητούμε, τις οποίες νομίζω ότι αδίκησε η συζήτηση για την τροπολογία. Μετά θα μπω και στα επίδικα.

Τον μακρύ, λοιπόν, 18ο αιώνα, τον αιώνα του Διαφωτισμού, ο Τσέζαρε Μπεκαρία είχε υπογραμμίσει ότι το σωφρονιστικό σύστημα σκοπό δεν έχει την εκδικητικότητα, αλλά τον σωφρονισμό. Δύο αιώνες αργότερα, ο Μισέλ Φουκώ στο «Επιτήρηση και Τιμωρία» είχε ισχυριστεί ότι η φυλακή, όταν λειτουργεί ως μια αποθήκη ψυχών και ως κολαστήριο, αναπαράγει το έγκλημα, αντί να το εξαλείφει.

Σήμερα, λοιπόν, συζητούμε και ένα νομοσχέδιο το οποίο εγγράφεται σε μια συνέχεια προοδευτικών μεταρρυθμίσεων, η οποία ξεκίνησε το 2015 στο σωφρονιστικό μας σύστημα και οι οποίες έχουν κοινό παρονομαστή μια ισχυρή ανθρωποκεντρική θεώρηση του δικαίου, αλλά και μια ευκρινώς προοδευτική οπτική γωνία της σωφρονιστικής πολιτικής.

Οι παρεμβάσεις που έχουν πραγματοποιηθεί από το 2015 μέχρι σήμερα στο σωφρονιστικό σύστημα από την Κυβέρνηση έχουν συμβάλει καθοριστικά στην απομάκρυνση από προηγούμενες λογικές, λογικές κολαστηρίου, λογικές φυσικής ή διανοητικής εξόντωσης μέσω της ποινής ή λογικές φυλακής μέσα στη φυλακή, όπως ήταν τα «λευκά κελιά», στα οποία είχαν κάποιοι από εδώ αποδώσει και τον εύσχημο όρο «φυλακές τύπου Γ».

Σε συνέχεια, λοιπόν, αυτής της προοδευτικής ανασυγκρότησης της σωφρονιστικής πολιτικής, το παρόν νομοσχέδιο έρχεται να ρυθμίσει τα κρίσιμα ζητήματα που άπτονται της μεταχείρισης των ατόμων που απαλλάσσονται από την ποινή λόγω ψυχικής ή διανοητικής διαταραχής.

Με το παρόν νομοσχέδιο χαράσσεται μια διαχωριστική γραμμή με το παρελθόν, όταν ο μοναδικός στόχος του σωφρονιστικού συστήματος ήταν η απομόνωση του ψυχικώς πάσχοντος από την κοινωνία και η υπέρμετρη έμφαση στον εγκλεισμό με ταυτόχρονη αδιαφορία για την ψυχική ή διανοητική ασθένειά του.

Με άλλα λόγια, αλλάζουμε το μοντέλο αναφοράς από μια συντηρητική ανάγνωση της διαταραχής, προσκολλημένη στον εγκλεισμό και προχωρούμε σε μια σύγχρονη ανθρωποκεντρική θεώρηση για την αντιμετώπιση των ατόμων τα οποία απαλλάσσονται από την ποινή και για τα οποία επιλέγονται κατάλληλα μέτρα θεραπείας.

Ακούσαμε από τους συναδέλφους της Αξιωματικής Αντιπολίτευσης να εκφράζουν αντιρρήσεις στις προοδευτικές αυτές διατάξεις του νομοσχεδίου, προβάλλοντας με τον γνωστό υπερβολικό τους τρόπο φοβίες περί διασάλευσης της δημόσιας ασφάλειας και κινδυνολογώντας για εγκληματίες που ενδέχεται να πλημμυρίσουν την κοινωνία με το παρόν νομοσχέδιο.

Η αποστροφή της Αξιωματικής Αντιπολίτευσης για τις προοδευτικές αλλαγές του νομοσχεδίου έγινε ακόμη πιο εμφανής και με τις διατάξεις για το συναινετικό διαζύγιο. Διαφωνεί η Αντιπολίτευση με τις προβλέψεις για συναινετικό διαζύγιο ενώπιον συμβολαιογράφου, με την παρουσία δικηγόρου, υποστηρίζοντας ότι με τη διαδικασία αυτή ο γάμος εξισώνεται με το σύμφωνο συμβίωσης.

Είναι μια υπέρμετρα συντηρητική αντίληψη, αυτή που υποστηρίζει και την προσκόλληση σε μία δικαστική και πολλές φορές τραυματική εμπειρία ακόμη και για το συναινετικό διαζύγιο. Ας λάβουμε υπόψιν μας και τις ευρωπαϊκές πρακτικές και τα βήματα προόδου που έχουν γίνει και τα οποία οφείλει να ενσωματώσει και ο δικός μας Αστικός Κώδικας.

Προχωρώ τώρα -και κλείνω με αυτό, δεν θέλω να κάνω κατάχρηση χρόνου- στο επίμαχο θέμα μας, που είναι η περίφημη τροπολογία για τους πλειστηριασμούς. Ακούστηκαν πολλές κριτικές και εκ δεξιών και εξ αριστερών. Ας ξεκινήσω από την κριτική εκ δεξιών. Κροκοδείλια δάκρυα, υπερβολική ευαισθησία για νομοθέτηση για την προστασία της πρώτης κατοικίας. Από ποιους, συνάδελφοι; Από εσάς; Από τα κόμματα τα οποία κυβέρνησαν και τα οποία είχαν στείλει σαράντα πέντε χιλιάδες ανθρώπους στη διαθεσιμότητα, που είχαν απολύσει δεκαπέντε χιλιάδες δημοσίους υπαλλήλους, είχαν πάει τον κατώτατο μισθό των νέων στα 400 ευρώ ή έπαιρναν αφειδώς τα δάνεια χωρίς καμία απολύτως εγγύηση;

Κοιτάξτε, οι ευαισθησίες αυτές –ακούσαμε για τη λαϊκή κατοικία και για διάφορα άλλα- δεν συνάδουν ούτε με τις απολύσεις ούτε με τις εξωχώριες εταιρείες ούτε με τις αδήλωτες καταθέσεις.

Και έρχομαι στην εξ αριστερών κριτική. Τι δεν ακούσαμε! Ότι κάνουμε το ιδιώνυμο, ότι ποινικοποιούμε τα πάντα κ.λπ.. Να βάλουμε τα πράγματα με νηφαλιότητα σε μια σειρά. Ούτε κανένα ιδιώνυμο είναι ούτε κανείς θέλει να τιμωρήσει τη διαμαρτυρία ούτε κανείς θέλει να ποινικοποιήσει τις αντιστάσεις.

Προσωπικά και σε ό,τι με αφορά δεν υπήρξα ποτέ υπέρμαχος της προστασίας των πάντων από τους πλειστηριασμούς. Θα πρέπει να μην υπάρχουν οι σκόπιμες συγχύσεις και να γίνεται μία διάκριση. Οι πλειστηριασμοί υπήρχαν και πριν την κρίση και πριν από τα μνημόνια. Εδώ και πάρα πολλούς αιώνες υπάρχουν.

Υπάρχουν πλειστηριασμοί που αφορούν ιδιωτικές υποθέσεις, διαφορές μεταξύ ιδιωτών. Μπορούν, για παράδειγμα, να εξαιρεθούν ιδιώτες από χρέη; Υπάρχουν οι στρατηγικοί κακοπληρωτές. Όλοι αυτοί οι επιτήδειοι «ημέτεροι» των προηγούμενων κυβερνήσεων, οι οποίοι ήταν το μοντέλο του ζάμπλουτου επιχειρηματία με τη πτωχευμένη επιχείρηση. Όλοι αυτή η εμβληματική φούσκα της ψευδεπίγραφης ευωχίας και ευμάρειας, που εδραζόταν στα υπερχρέη στο εσωτερικό και τα υπερκέρδη που διέφευγαν μέσα από τις λείες και στιλπνές οδούς στους παραδείσους του εξωτερικού. Τα θαλασσοδάνεια έναντι, όπως μας είχε πει και πέρσι ο γνωστός εκδότης, αέρα κοπανιστού.

Έχουν δαπανηθεί 40 δισεκατομμύρια ευρώ για την ανακεφαλαιοποίηση των τραπεζών είτε από τον κρατικό προϋπολογισμό είτε από τα δάνεια. Και ξέρετε, όταν οι τράπεζες δεν είναι ανακεφαλαιοποιημένες γιατί κάποιοι επιτήδειοι έπαιρναν τα θαλασσοδάνεια έναντι αέρα κοπανιστού κ.ο.κ., αυτό σημαίνει ότι δεν θα μπορεί να πάρει ένα δάνειο και ο συνεπής δανειολήπτης, δεν θα μπορεί να στηριχθεί μία μικρομεσαία επιχείρηση, ένα έντιμος επιχειρηματίας. Δεν μπορούμε, λοιπόν, να συγχέουμε όλα αυτά και να τα βάζουμε μαζί.

Όσον αφορά στην τροπολογία, νομικός δεν είμαι. Άκουσα με μεγάλη προσοχή και τον Υπουργό, αλλά και άλλους εκλεκτούς συναδέλφους, που είναι έγκριτοι νομικοί, οι οποίοι ούτε λίγο ούτε πολύ είπαν το αυτονόητο. Δεν είχαμε μέχρι τώρα ηλεκτρονικούς πλειστηριασμούς. Γίνονταν με άλλο μοντέλο. Επομένως, ό,τι ισχύει από τον Ποινικό Κώδικα στα ειρηνοδικεία, μεταφέρεται στα γραφεία των συμβολαιογράφων.

Ήταν, γιατί μας το ζήτησε η τρόικα και οι δανειστές μετ’ επιτάσεως; Οι συμβολαιογράφοι το ζήτησαν για να προστατευτούν στη δουλειά τους. Είναι κάποιο συνωμοτικό σχέδιο για να πάμε εμείς οι κακοί, οι μεταλλαγμένοι νεοφιλελεύθεροι -και τι δεν ακούσαμε;- να πάρουμε τα σπίτια του κοσμάκη; Προφανώς και όχι.

Θεωρώ ότι το ζήτημα της προστασίας της πρώτης κατοικίας πρέπει να μας απασχολήσει, αγαπητές και αγαπητοί συνάδελφοι. Οι συμβολαιογράφοι θα πρέπει να κάνουν τη δουλειά τους χωρίς να απειλούνται. Το ζήτημα της πρώτης κατοικίας είναι ένα μείζον θέμα και θα πρέπει να προστατευθεί πάση θυσία.

Στις 31-12-2014 έληγε και το τελευταίο δίχτυ προστασίας. Καταφέραμε κάτι. Τι καταφέραμε; Τον νόμο Κατσέλη τροποποιημένο επί τα βελτίω -νόμο Κατσέλη - Σταθάκη, όπως τον αποκαλούμε- ο οποίος αφορά και δάνεια όχι μόνο στις τράπεζες, αλλά και στο δημόσιο και στους οργανισμούς τοπικής αυτοδιοίκησης.

Για τους επιχειρηματίες που έχουν βάλει υποθήκη για επιχειρηματικά δάνεια την κατοικία τους, υπάρχει ο εξωδικαστικός μηχανισμός ρύθμισης οφειλών. Ρώτησε -νομίζω ότι ήταν ο κ. Παφίλης- πριν: «Αυτοί που δεν έχουν υπαχθεί στον Νόμο Κατσέλη» -όπου, ειρήσθω εν παρόδω, η προθεσμία υποβολής είναι 31 Δεκεμβρίου του 2018- «τι θα κάνουν»;

Εγώ, λοιπόν, θα πω ότι ναι, είναι ικανή συνθήκη προστασίας αυτός ο νόμος, αλλά δεν είναι αναγκαία και πρέπει να γίνουν και άλλα βήματα. Πρέπει να νομοθετήσουμε ακόμη πιο αυστηρά για την προστασία της πρώτης κατοικίας.

Νομίζω ότι αυτό θα πρέπει να μας απασχολήσει. Δεν είναι, λοιπόν, ούτε ότι τιμωρούμε τη διαμαρτυρία ούτε ότι ποινικοποιούμε αντιστάσεις και κινήματα. Είναι ένα αίτημα των συμβολαιογράφων να μεταφερθεί ό,τι ισχύει στα ειρηνοδικεία, στα γραφεία τους, για να κάνουν τη δουλειά τους. Επί δικαίων και αδίκων; Προφανώς, όχι.

Επαναλαμβάνω ότι μέλημά μας, γνώμονας της πολιτικής μας σε αυτό το δύσκολο πλαίσιο θα πρέπει να είναι η προστασία της λαϊκής πρώτης κατοικίας, κάτι που επιτυγχάνει σε μεγάλο βαθμό ο ισχύων νόμος.

Αυτά και σας ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα δώσω για ένα λεπτό τον λόγο στον Αναπληρωτή Υπουργό κ. Βίτσα για μία νομοτεχνική βελτίωση.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Είναι μία νομοτεχνική βελτίωση στο άρθρο 45 του σώματος του νόμου που έχετε. Σας λέω τι γράφει: «Στο σημείο α΄ της παραγράφου 1, για χρόνο μετοχικής σχέσης έως 31-12-2014 το ύψος του βοηθήματος προκύπτει από τον πολλαπλασιασμό των ετών συμμετοχής τους ‘‘στον Ειδικό Λογαριασμό επί του αθροίσματος του βασικού μισθού’’». Ακριβώς εκεί συμπληρώνεται «του μισθολογικού κλιμακίου στο οποίο είναι ενταγμένοι» και μετά συνεχίζεται.

Αυτό έχει να κάνει με τις διαφορές, δηλαδή πως ήταν το ειδικό μισθολόγιο παλιά και πως είναι το ειδικό μισθολόγιο τώρα που έχουμε διαφορετικά κλιμάκια. Αυτή είναι και η νομοτεχνική βελτίωση. Την καταθέτω για τα Πρακτικά.

(Στο σημείο αυτό ο Αναπληρωτής Υπουργός κ. Δημήτριος Βίτσας καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ.518)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήθελα, λοιπόν, να σας ανακοινώσω, επειδή άκουσα ότι ρωτάτε, ότι έχει μείνει ένας Κοινοβουλευτικός Εκπρόσωπος και δύο Βουλευτές από τον κατάλογο ομιλητών. Θα μιλήσει ο Υπουργός για το κλείσιμο.

Σας ενημερώνω ή μάλλον, σας υπενθυμίζω ότι στις 21.00΄ αρχίζει η ονομαστική ψηφοφορία, διότι είναι διάφοροι συνάδελφοι με τις βαλίτσες απ’ έξω. Βοηθήστε να πιάσουμε τον στόχο, γιατί δεν ξέρω εάν θα τα καταφέρουμε.

Τον λόγο έχει η κ. Μαρία Τριανταφύλλου από τον ΣΥΡΙΖΑ.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κυρία Πρόεδρε.

Θα μιλήσω στην αρχή για μία τροπολογία που έγινε αποδεκτή. Είναι μία τροπολογία που καταθέσαμε μαζί με τον συνάδελφο Γιώργο Βαρεμένο για χορήγηση έκτακτης εφάπαξ ενίσχυσης με τη μορφή επιδόματος προς πληγέντα πρόσωπα και επιχειρήσεις στους δήμους της Περιφερειακής Ενότητας Αιτωλοακαρνανίας, αλλά και Πρέβεζας, όπως συμπληρώθηκε μετά από την Υπουργό, που έχουν τεθεί σε κατάσταση έκτακτης ανάγκης λόγω των ακραίων καιρικών φαινομένων που παρουσιάστηκαν την 1η και τη 2η Δεκεμβρίου του 2017, σύμφωνα με το παράδειγμα άλλων επιδομάτων που δόθηκαν σε άλλες περιοχές, στη Σαμοθράκη, στην Περιφέρεια της Δυτικής Αττικής για τις καταστροφές που είχαμε στην Μάνδρα και σε άλλες περιοχές.

Δύο πράγματα θέλω να πω για αυτή την τροπολογία και για αυτό που έγινε στην Αιτωλοακαρνανία και που, δυστυχώς, έγινε και σε άλλες περιοχές της χώρας φέτος. Θέλω να πω ότι υπήρξαν πράγματι εκτεταμένες καταστροφές και στον αστικό ιστό. Η Αιτωλοακαρνανία είναι ο πιο μεγάλος νομός της χώρας. Υπήρχαν καταστροφές και στο νότιο τμήμα της, αλλά και στους πιο βόρειους νομούς. Υπήρξαν εκτεταμένες καταστροφές, όπως είπα, στον αστικό ιστό, σε χωριά, κυρίως στον Δήμο Αγρινίου και στην αγροτική και στην κτηνοτροφική παραγωγή, αλλά και σε επιχειρήσεις. Υπάρχει, λοιπόν, άμεση ανάγκη αρωγής από την πολιτεία. Σε αυτή την κατεύθυνση κατατέθηκε και η συγκεκριμένη τροπολογία, που ευτυχώς έγινε αποδεκτή.

Θέλω, όμως, να πω το εξής. Ύστερα από τέτοιες καταστροφές και στην Αιτωλοακαρνανία, όπως έγινε και αλλού, υπάρχει πλειοδοσία και στην απόδοση ευθυνών και στις αιτίες και στη διάθεση για προσφορά. Υπήρξαν πάρα πολλά κλιμάκια, και έτσι έπρεπε να γίνει βέβαια, που ήρθαν στον Νομό Αιτωλοακαρνανίας από όλα τα κόμματα. Υπήρξε γκρίνια για Υπουργούς που ήρθαν ή δεν ήρθαν, για λίγα χρήματα που δόθηκαν. Όμως, θα σας πω ότι δεν υπήρξε, τουλάχιστον μέχρι τώρα, κανένας έλεγχος και καμμία ουσιαστική απόδοση ευθυνών. Τι δηλαδή; Πώς γίνεται πραγματικά και υπάρχουν; Πέρα από τα έντονα καιρικά φαινόμενα, που όταν είναι έντονο ένα καιρικό φαινόμενο πραγματικά μπορεί να δημιουργήσει πολλά προβλήματα και καταστροφές, δεν στεκόμαστε, κατά την άποψή μου, με τη δέουσα προσοχή και τη δέουσα ευθύνη που θα πρέπει να στεκόμαστε στο τι έχει συμβεί.

Όλες αυτές τις ημέρες και κλιμάκια από το ΓΕΩΤΕΕ πήγαν σε πολλές πληγείσες περιοχές του νομού. Διάβασα τις ανακοινώσεις τους και τα συμπεράσματά τους. Έτυχε σήμερα να δώσουν μία συνέντευξη Τύπου για τα συγκεκριμένα ζητήματα, όπου λένε: Κάναμε έργα μικρά και πιο μεγάλα σε σαθρά υπόβαθρα. Χτίζουμε στην άμμο και αυτό στοιχίζει σε χρήματα και μπορεί να στοιχίσει και σε ζωές.

Πράγματι είναι χιλιοειπωμένο ότι οι χρόνιες παθογένειες ανασύρονται κάθε φορά που βρισκόμαστε μπροστά σε καταστροφές. Το γνωρίζει ο κόσμος αυτό. Δεν χρειάζεται να πούμε κάτι άλλο, όπως τι έφταιξε, ποιες ήταν οι ευθύνες των προηγούμενων κυβερνήσεων και πώς εμείς διαχειριζόμαστε το πρόβλημα αυτό. Δεν χρειάζεται να πούμε κάτι άλλο.

Είναι, όμως, σημαντικό να τονιστούν δύο, τρία σημεία. Ας πούμε, τα σχέδια διαχείρισης των κινδύνων πλημμύρας που έπρεπε να έχουν ολοκληρωθεί από το 2015, δεν είχαν ολοκληρωθεί μέχρι το 2015. Για αυτό κιόλας υπάρχει η προειδοποιητική επιστολή από την Ευρωπαϊκή Επιτροπή και επανεκκινήθηκε η εκπόνηση των σχεδίων με κονδύλια του ΕΣΠΑ από τον Νοέμβριο του 2016.

Νομίζω ότι αυτές οι επισημάνσεις πρέπει να γίνουν ακριβώς γιατί υπήρξαν ανθρώπινες παρεμβάσεις, πολιτικές παρεμβάσεις και πολιτικές επιλογές όλα αυτά τα χρόνια, που οδήγησαν σε αυτούς τους ρυμοτομικούς σχεδιασμούς είτε στον αστικό ιστό είτε στις αγροτικές περιοχές κ.λπ..

Επομένως, νομίζω ότι από εδώ και πέρα, τουλάχιστον από εμάς -εμείς έχουμε τεράστια ευθύνη για αυτό- χρειάζεται επιτέλους ένας εθνικός σχεδιασμός. Απαιτείται μία συνολική εργασία ζωνοποίησης, προτεραιοποίησης των πιο επικίνδυνων σημείων για τις κατοικημένες αλλά και τις αγροτικές περιοχές της χώρας και των δήμων, ειδικά σε περιοχές όπου συχνότερα παρατηρούνται τέτοια φαινόμενα.

Χρειάζεται εξειδίκευση των δράσεων. Πρέπει να γίνουν γρήγορα όλες αυτές οι ενέργειες, όμως με βασικό τον εθνικό σχεδιασμό. Θα επιμείνω για αυτό, ακριβώς γιατί νομίζω ότι μία τέτοια νέου τύπου εκδήλωση τέτοιων καιρικών φαινομένων μπορεί και να μην είναι πολύ μακριά.

Πιστεύω ότι δεν θα πρέπει να είμαστε τόσο απροετοίμαστοι. Θα έλεγα ότι στην Αιτωλοακαρνανία, τουλάχιστον στον δρόμο που συνδέει το Αγρίνιο με το Μεσολόγγι, είναι θαύμα που δεν θρηνήσαμε θύματα. Δεν έχω χρόνο και δεν είναι και καθόλου το θέμα μας αυτό, να μιλήσω σήμερα για το τι ακριβώς έχει γίνει, για σχολεία που είδαμε ότι έχουν κτισθεί δίπλα σε βράχους και πολλά άλλα που θα μπορούσα να πω.

Σήμερα μονοπώλησε, δικαίως βέβαια ως έναν βαθμό, το ενδιαφέρον της συζήτησης και το ίδιο το νομοσχέδιο αλλά και η προστασία της πρώτης κατοικίας, της λαϊκής κατοικίας, που είναι πολύ σοβαρό φυσικά επίδικο. Η με κάθε τρόπο προστασία της κατοικίας και της πρώτης κατοικίας και μετά το 2018, αλλά και οι πρωτοβουλίες που πρέπει να πάρουμε γι’ αυτό το ζήτημα είναι πραγματικά επίδικο. Κατά την άποψή μου, μπορούμε να πάρουμε και πρωτοβουλίες. Πέρα από τις νομοθετικές ρυθμίσεις, πρέπει να πάρουμε πρωτοβουλίες ουσιαστικές και πολύ συγκεκριμένες και πρακτικές. Υπάρχει το Παρατηρητήριο πανελλαδικά. Εγώ θα έλεγα όμως, επειδή ο καθένας πρέπει να μιλάει και να παίρνει την ευθύνη των όσων λέει, ότι θα πρέπει να υπάρξει και εξειδίκευση. Πρέπει να υπάρχει Παρατηρητήριο σε κάθε νομό. Εγώ γνωρίζω στην περιοχή μου τι ακριβώς γίνεται, τι ακριβώς βγαίνει σε πλειστηριασμό, πότε βγαίνει σε πλειστηριασμό. Νομίζω ότι όλα αυτά τα στοιχεία δεν είναι απλά λογιστικά στοιχεία, αλλά είναι στοιχεία τα οποία μπορούν να εξειδικεύσουν ουσιαστικά και να δώσουν σημαντικές απαντήσεις στο τι σημαίνει πλειστηριασμός, γιατί γίνεται πλειστηριασμός και μια σειρά από άλλα ζητήματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως η μεγάλη εικόνα δεν είναι αυτή. Σήμερα μιλάμε βέβαια για τους πλειστηριασμούς, που ξαναλέω ότι είναι μείζον ζήτημα, αλλά δεν είναι αυτή η μεγάλη εικόνα. Βρισκόμαστε σε μια περίοδο μετάβασης, κατά την άποψή μου, και στην Ελλάδα και την Ευρωπαϊκή Ένωση, εστίες της νέας κοινωνίας που θέλουν να επεκταθούν κυρίως στην Ελλάδα. Ο ΣΥΡΙΖΑ, ας πούμε, που σε εποχές που η στράτευση είναι πιο χαλαρή, πιο ελαστική, στήριξε και στηρίζει κινήματα και θέλησε να πάψει να αποτελεί μόνο διαμαρτυρία, μόνο μία έκφραση δυσαρέσκειας. Αυτό είναι το πρόβλημα κυρίως για τη Νέα Δημοκρατία και για το ΠΑΣΟΚ, αλλά όχι μόνο, ότι δηλαδή φιλοδοξεί να διαχειρισθεί το κράτος, να έχει μια κρατική προέκταση, να μην αυτοπεριθωριοποιείται από την πάλη για τη δομή του κράτους, να μην επικαλείται πολιτική αδυναμία, να μην επικαλείται αυτό το «τόσες δυνάμεις έχουμε, τόσες μπορούμε», να είναι παρών στην περίπλοκη αναδιάταξη για τον μετασχηματισμό του κράτους. Και θα κριθεί τι κάνει.

Εάν δεν υπήρχαν, αγαπητοί συνάδελφοι, δύσκολες συνθήκες, δεν θα εμφανιζόταν η Αριστερά. Το ζήτημα είναι όχι απλά να κρατηθούμε σε μια διακυβέρνηση, το ζήτημα είναι να δώσουμε δείγματα διακυβέρνησης και τέτοιας διακυβέρνησης, δικαιοσύνης δηλαδή, πραγματικής δικαιοσύνης και πραγματικών αλλαγών που έχει ανάγκη ο τόπος. Θα κριθούμε γι’ αυτό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Κοινοβουλευτικός Εκπρόσωπος των ΑΝΕΛ κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Κυρίες και κύριοι συνάδελφοι, όπως είπαν και οι προλαλήσαντες συνάδελφοι και ο κύριος Υπουργός, καμμία πρώτη κατοικία ούτε βγήκε ούτε πρόκειται να βγει σε πλειστηριασμό. Και όπως ειπώθηκε, με τον νόμο Κατσέλη και Σταθάκη προστατεύονται και μέχρι 31-12-2018. Δεν έχει, λοιπόν, να φοβηθεί τίποτα κανένας από αυτούς τους συμπολίτες μας οι οποίοι χωρίς να φταίνε βρέθηκαν να ταλαιπωρούνται σήμερα. Ποιοι κινδυνεύουν όμως; Οι στρατηγικοί κακοπληρωτές και οι μεγαλοοφειλέτες. Αυτοί πράγματι κινδυνεύουν και έτσι πρέπει να είναι.

Εάν ψάξουμε μέσα στους καταλόγους των στρατηγικών κακοπληρωτών και μεγαλοοφειλετών ποιοι είναι αυτοί που είναι πάνω πάνω στη λίστα, τι θα βρούμε; Ω του θαύματος, αυτούς που έκαναν την περισσότερη φασαρία σήμερα εδώ μέσα, τα δυο κόμματα, το ΠΑΣΟΚ και τη Νέα Δημοκρατία. Αυτοί δεν δανείστηκαν, 220 εκατομμύρια το ένα κόμμα και 240 εκατομμύρια το άλλο κόμμα; Και τόσο έντιμα λειτουργούσαν αυτά τα δυο κόμματα, που κατέστησαν ακατάσχετες τις υποθηκευμένες επιχορηγήσεις που είχαν πάρει όταν έφτασε το 2014, γιατί είχαν σκοπό να φεσώσουν τις τράπεζες. Και όταν πήγε η Αγροτική Τράπεζα -γιατί εκεί ήταν η μεγαλύτερη οφειλή τους- και τους έστειλε εξώδικο και τους είπε ότι δεν είναι έντιμο αυτό που κάνουν και θα ξεκινήσει τα δικαστήρια, την έκλεισαν την Αγροτική σε είκοσι ημέρες.

Το ίδιο έκαναν και με το Ταχυδρομικό Ταμιευτήριο και την Εμπορική Τράπεζα. Ήταν οι τράπεζες στις οποίες είχαν τις μεγαλύτερες οφειλές. Αυτοί είναι οι μεγαλοοφειλέτες και οι στρατηγικοί κακοπληρωτές. Πράγματι, αυτοί κινδυνεύουν και γι’ αυτό κάνουν και όλη αυτήν τη φασαρία από το πρωί. Και γι’ αυτό κάνουν τόση μεγάλη φασαρία και αντιπολιτεύονται με τέτοιον τρόπο, προκειμένου να δημιουργήσουν θόρυβο, για να κρύψουν από τη μία πλευρά την αμηχανία τους και από την άλλη, το ότι λόγω των επιδόσεων αυτής της Κυβέρνησης τον τελευταίο καιρό, τον τελευταίο χρόνο, άρχισαν να φαίνονται κάποια πράγματα στο εξωτερικό με τις εξόδους που έκανε η χώρα, με τα ομόλογα, με τα swaps κ.λπ.. Με το προχθεσινό swap, είχαμε ρεκόρ ενδεκαετίας.

Τα επιτόκια τα οποία εξασφάλισε η χώρα συγκρίνονται με τα επιτόκια του 2006. Βέβαια, το 2006 είναι από τις περιόδους τις οποίες ο Αντιπρόεδρος της Νέας Δημοκρατίας -ο οποίος είναι και παρών- δεν συμπαθεί και τόσο. Διότι όταν ήταν στο ΛΑΟΣ είχε δηλώσει ότι η χώρα πτώχευσε. Το είχε δηλώσει ο κύριος Αντιπρόεδρος. Είχε δηλώσει ότι η χώρα πτώχευσε από τα δύο κόμματα, το ΠΑΣΟΚ και τη Νέα Δημοκρατία. Αυτή η Κυβέρνηση διαχειρίζεται και προσπαθεί να βγάλει τη χώρα από την κρίση, από όλη αυτήν την καταστροφή στην οποία την έφεραν αυτά τα δύο κόμματα.

Βέβαια πρόσφατα, είχε πολλούς λόγους, πολλά θέματα για τα οποία πρέπει να κάνει θόρυβο ώστε να μην φανούν. Είχαμε και τις offshore. Και όταν αποκαλύφθηκε η offshore της συζύγου η δήλωση που έκαναν για να την καλύψουν ήταν χειρότερη από το ίδιο το γεγονός. Γιατί είπαν ότι είχε την offshore η σύζυγός; Γιατί τα funds με τα οποία συνεργαζόταν μόνο με offshore μπορούν να συνεργαστούν. Και τι είναι τα funds, κύριοι συνάδελφοι; Είναι αυτοί οι «γύπες», τα «κοράκια» που γυρνούν σε όλον τον κόσμο, αγοράζουν χρέη χωρών ή πολιτών κάτω από το 10% της αξίας και στη συνέχεια το απαιτούν πολύ υψηλότερα, προκειμένου να αποκομίσουν τα μέγιστα οφέλη, τα μέγιστα κέρδη. Και χωρίς ντροπή λένε αυτό το πράγμα για τη σύζυγο του Προέδρου τους. Γι’ αυτό σας λέω ότι η δικαιολογία και η δήλωση που έκαναν ήταν χειρότερη από το ίδιο το γεγονός. Γι’ αυτό λοιπόν, κανείς πρέπει να αντιλαμβάνεται την αμηχανία τους, γιατί προσπαθούν να καλύψουν πολλά πράγματα.

Θα ήθελα να προχωρήσω στην τοποθέτησή μου. Κυρίες και κύριοι συνάδελφοι, το εν λόγω νομοσχέδιο αποτελεί μία επιπλέον νομοθετική πρωτοβουλία που έχει στόχο την επιτάχυνση στην απονομή της δικαιοσύνης, με κύριο γνώμονα τη διαφάνεια. Και εδώ μιλάμε για επιτάχυνση της δικαιοσύνης. Η δικαιοσύνη γιατί καθυστερεί; Γιατί στην ουσία όλη αυτή η καθυστέρηση της δικαιοσύνης είναι σαν να αρνείται να αποδώσει δικαιοσύνη. Είναι χάρη σε αυτά τα δύο κόμματα, χάρη στο νομικό πλαίσιο το οποίο έχουν διαμορφώσει αυτά τα δυο κόμματα και λειτουργεί η δικαιοσύνη.

Όπως ορθώς έχει ακουστεί κατά τη διάρκεια των επιτροπών, το νομοσχέδιο εισάγει κάποιες διατάξεις που επιτρέπουν πράγματα αυτονόητα για τη θεραπεία, τα οποία μέχρι τώρα απαγορεύονταν, όπως οι θεραπευτικές άδειες, η διαμονή σε εξωνοσοκομειακή δομή ή ακόμα και κατ’ οίκον με παρακολούθηση από υπηρεσία ψυχικής υγείας.

Βλέπουμε πως με το νομοθέτημα αυτό διασφαλίζεται η αληθινή ψυχιατρική περίθαλψη των ασθενών που τέλεσαν άδικες πράξεις, με τρόπο που σέβεται τον άνθρωπο ασθενή και παράλληλα προστατεύει την κοινωνία, μειώνοντας την υποτροπή, για να δοθεί μια ανάσα δικαίου και εξορθολογισμού στα μέτρα για δράστες αξιόποινων πράξεων, με ψυχικές ή διανοητικές διαταραχές που απέκλειαν ή μείωναν ουσιωδώς τον καταλογισμό τους, θέμα που διόλου δεν δικαιολογεί την όποια ένταση και το κλίμα στο οποίο κινούμαστε σήμερα.

Στο κείμενο του νομοσχεδίου, αλλά και στην αιτιολογική έκθεση, ενσωματώνονται -εκτός των άλλων- και επισημάνσεις της Εθνικής Επιτροπής για τα Δικαιώματα του Ανθρώπου, του Συνηγόρου του Πολίτη, αλλά και της Ελληνικής Ψυχιατρικής Εταιρείας.

Επιχειρείται με τον τρόπο αυτόν να δοθεί μία ανάσα ανθρωπιάς, μία ανάσα δικαίου και εξορθολογισμού σχετικά με τα μέτρα για τους δράστες αξιόποινων πράξεων με ψυχικές ή διανοητικές διαταραχές που απέκλειαν ή μείωναν ουσιωδώς τον καταλογισμό τους.

Χαρακτηριστικά και επί του νομοσχεδίου αξίζει να αναφέρουμε κάποιες σημαντικές ρυθμίσεις, όπως το ότι το δικαστήριο θα διατάσσει το κατάλληλο θεραπευτικό μέτρο για άτομο που διέπραξε αξιόποινη πράξη, αλλά θα παρέχεται και η δυνατότητα άρσης ή αντικατάστασης του μέτρου που επιβλήθηκε, με αίτηση του θεραπευμένου. Επιτρέπονται θεραπευτικά μέσα απαραίτητα για τη θεραπεία όπως η χορήγηση αδειών και εξόδων, μέσα αυξημένης ψυχιατρικής φροντίδας και ασφάλειας, προστατευτική απομόνωση και σωματικός περιορισμός, ενώ απαγορεύονται απολύτως μέτρα όπως είναι η στείρωση ή λοβοτομή.

Μεταξύ πολλών άλλων θα θέλαμε να αναφερθούμε στην προτεινόμενη διάταξη με την οποία παρέχεται η δυνατότητα παράστασης πολιτικής αγωγής στα φιλοζωικά σωματεία για την υποστήριξη της κατηγορίας και μόνο κατά την εκδίκαση εγκλημάτων κατά ζώων συντροφιάς.

Κύριοι συνάδελφοι, δεν κάνω τυχαία την αναφορά αυτή. Συμφωνούμε πλήρως με τη συγκεκριμένη ρύθμιση με την οποία δίνεται η δυνατότητα σε φιλοζωικά σωματεία και συλλόγους να παρίστανται σε δίκες που αφορούν κακοποίηση και βασανισμό ζώων. Συμφωνούμε και είναι κάτι που μας προσβάλλει όλους.

Το ζήτημα με τα αδέσποτα μας έχει απασχολήσει πολλές φορές λόγω των πολλών καταγγελιών και πιστεύουμε πως η ρύθμιση αυτή θα λειτουργήσει αποτρεπτικά για πολλούς που θα επιχειρήσουν κάτι ανάλογο.

Οι Ανεξάρτητοι Έλληνες άλλωστε έχουμε καταθέσει τις απόψεις μας επί του συγκεκριμένου θέματος, ενώ έχουμε προχωρήσει και σε πρόταση τροπολογίας με την οποία ρυθμίζονται θέματα για παλαιά ενδιαιτήματα μικρών αδέσποτων ζώων, δηλαδή εγκαταστάσεων που λειτουργούν για την περίθαλψη αδέσποτων ζώων ζητώντας επαναπροσαρμογή κάποιων όρων που δυσχεραίνουν το έργο τους.

Όσο για τη στείρα αντιπολιτευτική διάθεση που επιδεικνύουν τα κόμματα ΠΑΣΟΚ και Νέα Δημοκρατία σε όλα τα υπό συζήτηση νομοσχέδια, όπως και σε αυτό του Υπουργείου Δικαιοσύνης, θα ήθελα να πω ότι θα ήταν προτιμότερο για τον τόπο να εργάζονταν με την ίδια ζέση για την επίλυση των ως άνω και λοιπών ζητημάτων στα χρόνια που είχαν τη διακυβέρνηση της χώρας.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο τελευταίος ομιλητής εκ του καταλόγου, ο κ. Γεώργιος Παπαφιλίππου.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο και ειδικότερα το σκέλος αυτού που αφορά στα μέτρα θεραπείας των ατόμων που απαλλάσσονται από την ποινή λόγω ψυχικής ή διανοητικής διαταραχής, είναι ιστορικής σημασίας, για τους λόγους που εξέθεσαν πολλοί συνάδελφοι της Συμπολίτευσης και ιδίως ο έγκριτος νομικός και καθηγητής κ. Παρασκευόπουλος.

Και οι λοιπές όμως διατάξεις είναι εξίσου σημαντικές, γιατί με αυτές διευκολύνεται και επιταχύνεται η απονομή της δικαιοσύνης και μάλιστα με ασφάλεια δικαίου, απλοποιούνται οι διαδικασίες και αναβαθμίζεται ειδικώς ο ρόλος των δικηγόρων και το τονίζω γιατί και εγώ είμαι δικηγόρος στο επάγγελμα.

Δυστυχώς όμως υπήρξε αποπροσανατολισμός. Αντί να γίνει ουσιαστική συζήτηση για το νομοσχέδιο, αυτή επικεντρώθηκε σε μία τροπολογία του κυρίου Υπουργού που αφορά στην τροποποίηση τριών διατάξεων του Ποινικού Κώδικα, δηλαδή των άρθρων 315, 333 και 334. Και εγώ αισθάνομαι υποχρεωμένος να αφιερώσω την ομιλία μου στο σκέλος αυτό, προκειμένου να αντικρούσω ψεύδη που ειπώθηκαν εδώ μέσα.

Αποτελούν δε όλα αυτά τα ψεύδη μια πολιτική σπέκουλα τεραστίων διαστάσεων. Και αυτό γιατί; Ισχυρίζονται οι συνάδελφοι, ιδίως της Αξιωματικής Αντιπολίτευσης και του ΚΚΕ, ότι σήμερα δεν υπάρχει καμμία απολύτως προστασία για τους οικονομικά αδύναμους δανειολήπτες συμπατριώτες μας έναντι των οφειλών τους προς τις τράπεζες κι ότι μάλιστα η επίδικη τροπολογία διευκολύνει τη διενέργεια των πλειστηριασμών με σκοπό οι συμπατριώτες μας να απολέσουν την πρώτη κατοικία τους μέσω αυτών.

Είναι αληθινά αυτά τα γεγονότα που εκθέτουν οι συνάδελφοι της Αντιπολίτευσης; Βεβαιότατα όχι. Είναι όμως ένα αφήγημα που κατασκευάστηκε από τους συναδέλφους της Αντιπολίτευσης και από μέσα ενημέρωσης που πρόσκεινται προς αυτούς και έχουν ως σκοπό να τρομοκρατήσουν τον κόσμο και να τον κάνουν να πιστέψει ότι υπάρχει κίνδυνος για την πρώτη κατοικία του.

Διαβεβαιώνω τους συμπολίτες μας, λοιπόν, ότι δεν υφίσταται κανένας απολύτως κίνδυνος να χάσουν την πρώτη κατοικία τους, δεδομένου ότι ο νόμος Σταθάκη κυρίως, ο οποίος διεύρυνε τις οφειλές που μπορούν να ενταχθούν σε αυτόν και συμπεριλαμβάνονται οι οφειλές προς το δημόσιο και τα ασφαλιστικά ταμεία, τους διασφαλίζει πλήρως για ποσό δανείου μέχρι 280.000 ευρώ. Το ποσοστό δε των συμπατριωτών μας που δεν πρέπει να ανησυχούν ανέρχεται στο 80%.

Η επίδικη τροπολογία του κυρίου Υπουργού είναι πραγματικά προς την κατεύθυνση που εξέθεσαν οι συνάδελφοι της Αντιπολίτευσης; Βεβαίως και όχι. Να πω δε ότι οι συνάδελφοι της Αντιπολίτευσης μάς είπαν ότι θεσπίζονται για πρώτη φορά αδικήματα και μάλιστα ιδιώνυμα ή ότι υφιστάμενα αδικήματα μετατρέπονται σε ιδιώνυμα. Έχει καμμία σχέση με την αλήθεια αυτός ο ισχυρισμός; Βεβαιότατα όχι.

Ποιες διατάξεις τροποποιούνται, κύριοι συνάδελφοι; Θα πρέπει να γίνει αντιληπτό από τον κόσμο που μας ακούει, για να πάψει να τρομοκρατείται και να φοβάται. Τροποποιείται, λοιπόν, η διάταξη του άρθρου 315 παράγραφος 2. Και τι κάνει με την τροποποίηση αυτή; Συμπεριλαμβάνει στους δημοσίους υπαλλήλους για τα αδικήματα της σωματικής βλάβης που διαπράττονται σε βάρος τους το αυτεπάγγελτο της δίωξης.

Εδώ, κύριε Υπουργέ, σας το είπα και κατ’ ιδίαν, εκ περισσού υπάρχει αυτή η διάταξη, γιατί το άρθρο 13 του Ποινικού Κώδικα συμπεριλαμβάνει και τους συμβολαιογράφους κατά τη διενέργεια των πλειστηριασμών. Σε κάθε περίπτωση όμως αυτή είναι η τροποποίηση. Πού βλέπετε το ιδιώνυμο; Πού βλέπετε το νέο αδίκημα;

Η δεύτερη διάταξη αφορά στη θεσμοθέτηση της αυτεπάγγελτης δίωξης της απειλής, δηλαδή το άρθρο 333. Εδώ έχουμε νέα διάταξη; Έχουμε ιδιώνυμο;

Όπως πολύ ορθά επισήμανε ο κ. Παρασκευόπουλος, ο κανόνας στο ποινικό δίκαιο είναι αυτεπάγγελτη δίωξη των αδικημάτων. Η απειλή κατ’ εξαίρεση διώκεται κατ’ έγκληση. Με βάση, όμως, τα όσα έχουν λάβει χώρα πρόσφατα σε βάρος των συμβολαιογράφων δεν είναι ορθή αυτή η διάταξη, δεν είναι επιβεβλημένη;

Τρίτο και τελευταίο, υπάρχει μία προσθήκη μιας παραγράφου στο άρθρο 334, το οποίο υπάρχει, προβλέπει τις ποινές που προβλέπει και διώκεται αυτεπάγγελτα. Ποια είναι αυτή η παράγραφος; Ότι ισχύει και στην περίπτωση συμβολαιογράφων που διενεργούν ηλεκτρονικό πλειστηριασμό στα γραφεία τους. Αυτό δεν ήταν ένα κενό; Όταν καταρτίστηκε ο Ποινικός Κώδικας, είχαμε ηλεκτρονικούς πλειστηριασμούς; Υπήρχε ένα κενό και ορθά, λοιπόν, συμπληρώνεται.

Κύριοι συνάδελφοι, θα πρέπει να καταλάβετε το εξής. Η αναγκαστική εκτέλεση, γιατί ο πλειστηριασμός είναι μέσο της αναγκαστικής εκτέλεσης, είναι θεσμός κάθε έννομης τάξης που στηρίζεται στον δυτικό νομικό πολιτισμό. Είναι δε απολύτως συνυφασμένη με την ορθή απονομή της δικαιοσύνης.

Φαντάζεστε να επιτύχει ένας συμπατριώτης μας μία καταψηφιστική απόφαση και να μην μπορεί να την εκτελέσει; Ουσιαστικά, αναιρούμε την απονομή της δικαιοσύνης.

Η βούληση της Κυβέρνησης, όμως, δεν είναι να προστατεύσει τους μεγαλοοφειλέτες και στρατηγικούς κακοπληρωτές, που έλαβαν τεράστια δάνεια και πολλοί από αυτούς φυγάδευσαν τα κεφάλαιά τους σε παραδεισένια νησιά. Συνεπώς, αυτοί πρέπει να φοβούνται ότι δεν θα έχουν καμμία προστασία. Είναι αναγκαίο να διενεργούνται και να διενεργηθούν σε αυτή την φάση πλειστηριασμοί, για να τονωθεί και το χρηματοπιστωτικό σύστημα.

Κάνω μία έκκληση στους συμπατριώτες μας ότι έχουν τη δυνατότητα μέχρι και την 31η Δεκεμβρίου 2018 να ενταχθούν στον νόμο Κατσέλη - Σταθάκη και να μην εφησυχάζουν.

Επίσης να τους διαβεβαιώσω ότι αν έχουν οικονομική δυσκολία, δηλαδή να προστρέξουν σε δικηγόρο για να κινήσει τη σχετική διαδικασία, υπάρχει ο θεσμός της νομικής βοήθειας και θα πρέπει να τον αξιοποιήσουν.

Αυτά, κύριοι συνάδελφοι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν θα προχωρήσουμε σε δευτερολογίες. Έχουν συμφωνήσει όλοι.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι συνάδελφοι, παρακάμπτω ως πρώτο στοιχείο της τοποθέτησής μου και της ομιλίας μου το ζήτημα που προέκυψε και απασχόλησε κατά κόρον σήμερα την Εθνική Αντιπροσωπεία.

Θέλω, όμως, να σας πω ότι για τον χώρο του Ποινικού Δικαίου, για τον τομέα της διαχείρισης όλων εκείνων των συνανθρώπων μας οι οποίοι υπέπεσαν σε ένα αδίκημα, πλην, όμως, δεν είχαν καταλογισμό, είναι μία ιστορική συνεδρίαση για τη Βουλή των Ελλήνων. Ιστορική συνεδρίαση! Διότι μία εκκρεμότητα παραπάνω από πενήντα χρόνια επιλύεται αυτή τη στιγμή με τον καλύτερο δυνατό τρόπο. Μια εκκρεμότητα εξήντα ετών η Βουλή των Ελλήνων σήμερα την επιλύει και θεωρώ ότι αυτό τιμά τους πάντες, και όσους συμμετείχαν στη συζήτηση και όσους συνεισέφεραν με απόψεις και προτάσεις.

Κυρίες και κύριοι συνάδελφοι, δεν είναι άστοχο αυτό που ακούστηκε από πολλούς ομιλητές, ότι από το άσυλο μεταβαίνουμε στην αποασυλοποίηση.

Το νομοσχέδιο το οποίο συζητήσαμε και θα ψηφιστεί σε λίγη ώρα περνάει από τον ποινικό κολασμό στη θεραπεία. Είναι ιδιαίτερα θετικό το γεγονός ότι αρμόδιο όργανο, το οποίο θα προσδιορίσει τον τρόπο της θεραπείας, δεν είναι πλέον ένα μονοπρόσωπο όργανο, ο εισαγγελέας, είναι ένα δικαστήριο, στο οποίο μπορεί να αναπτύξει τις απόψεις του με τον πληρεξούσιο δικηγόρο του ο συνάνθρωπός μας ο οποίος έχει μεν υποπέσει σε ποινικό αδίκημα, αλλά έχει καταγνωστεί ο μειωμένος καταλογισμός.

Επίσης οι δικονομικές εγγυήσεις που δίνονται γι’ αυτή τη διαδικασία είναι ισχυρές και απόλυτες. Θέλω να πω ότι το σύστημα της ψυχικής παρακολούθησης, όπως αναφέρεται στον νόμο, είναι εκτεταμένο και διασφαλίζει απολύτως τη διαδικασία εντός του θεραπευτικού ιδρύματος.

Επίσης τοποθετείται εισαγγελέας επόπτης αυτής της διαδικασίας, ακριβώς για να μην υπάρχει καμμία διασάλευση και καμμία δυσμενής μεταβολή των όρων που το δικαστήριο θα θέσει.

Κυρίες και κύριοι συνάδελφοι, έγινε πολύς λόγος στην Εθνική Αντιπροσωπεία για το άρθρο 2. Αν και άποψη της νομοπαρασκευαστικής επιτροπής ήταν ότι δεν χρειάζεται κάτι περισσότερο πέρα από αυτό που αρχικά είχαμε εισηγηθεί στην Εθνική Αντιπροσωπεία, παρά ταύτα, για να μην υπάρχει κανένα κενό και καμμία αμφιβολία ότι η Κυβέρνηση θέλει να πράξει το καλύτερο δυνατό, κάναμε δεκτές τις προτάσεις και προσθέσαμε στην παράγραφο 1 τη διατύπωση ότι μπορεί να επεκταθεί ο χρόνος θεραπείας περισσότερο από τα δέκα χρόνια στα κακουργήματα και τα τέσσερα χρόνια στα πλημμελήματα, αρκεί να υπάρχει γνωμοδότηση τόσο του θεράποντος γιατρού όσο και τους προϊσταμένου της κλινικής.

Εδώ, προσέξτε. Έγινε αρκετή συζήτηση. Η σωστή άποψη, κατά τη γνώμη μου, είναι αυτή που διαλαμβάνεται πλέον στον νόμο, όπως θα τον ψηφίσουμε. Ναι, μεν μπορεί να επεκταθεί, αλλά δεν μπορεί να υπερβεί σε καμμία περίπτωση το μέγιστο της προβλεπόμενης ποινής. Και η προβλεπόμενη ποινή, κυρίες και κύριοι συνάδελφοι, για τα σοβαρά αδικήματα, αυτά που διαλαμβάνονται στον Ποινικό Κώδικα και στρέφονται κατά της ανθρώπινης ζωής, κυρίως, και της υγείας, είναι υψηλότατες. Αν έχουμε έναν άνθρωπο που έχει υποπέσει σε ανθρωποκτονία, η προβλεπόμενη ποινή είναι ισόβια. Για δε τα άλλα αδικήματα φτάνει μέχρι τα δεκαπέντε χρόνια κάθειρξη.

Αντιλαμβάνεστε, λοιπόν, ότι με αυτόν τον τρόπο όχι μόνο βρισκόμαστε σε μία αντιστοιχία με την αρχή της αναλογικότητας, αλλά δίνουμε και όλο εκείνο το περιθώριο αλλά και το χρονικό εύρος ώστε για να υπάρξει η θεραπεία.

Κυρίες και κύριοι συνάδελφοι, θέλω να πω ότι με το Πρώτο Μέρος του νομοσχεδίου η ελληνική έννομη τάξη εναρμονίζεται απολύτως με τα διεθνώς κρατούντα, πράγμα για το οποίο πάμπολλες φορές η χώρα μας είχε παρατηρηθεί γι’ αυτή τη καθυστέρηση δεκαετιών και γι’ αυτή την ολιγωρία δεκαετιών.

Η δεύτερη αναφορά που θα κάνω, όσον αφορά το νομοσχέδιο, είναι για το συναινετικό διαζύγιο. Κυρίες και κύριοι συνάδελφοι, θεωρώ ότι όλες εκείνες οι ενστάσεις και οι φόβοι οι οποίες είχαν εκφραστεί κατά τη συζήτηση του νομοσχεδίου, σχετικά με τη συνταγματικότητα της διάταξης, αλλά και την αναγνώριση αυτού του διαζυγίου από τις αλλοδαπές έννομες τάξεις της Ευρωπαϊκής Ένωσης, νομίζω ότι έχουν λυθεί. Δεν θα χρησιμοποιήσω τη λέξη «κονιορτοποιηθεί», διότι είναι μία λέξη αντιδικίας, αλλά θεωρώ ότι έχουν λυθεί. Κι έχουν λυθεί με τον καλύτερο δυνατό τρόπο και κατά τη συζήτηση, αλλά και με τη γνωμοδότηση του Επιστημονικού Συμβουλίου της Βουλής.

Για τον φόβο που εκφράστηκε ότι μπορεί αυτή η διαδικασία να μην αναγνωρίζεται από τις έννομες τάξεις των κρατών-μελών της Ευρωπαϊκής Ένωσης, θέλω να σας πω για άλλη μια φορά ότι ήδη αυτή τη στιγμή που συζητάμε, οι τρεις Βαλτικές χώρες, Λετονία, Εσθονία και Λιθουανία, η Ισπανία και η Ρουμανία, αυτή τη διαδικασία την έχουν εκχωρήσει στους συμβολαιογράφους.

Ακόμα περισσότερο, στην Αυστρία και στην Ουγγαρία υπάρχει η δυνατότητα είτε στον συμβολαιογράφο είτε στον ληξίαρχο. Και βλέπετε εδώ από αυτά που σας ανέφερα ότι η τάση είναι η αποδικαστηριοποίηση των υποθέσεων.

Στη Γαλλία, επίσης, έχει τη δυνατότητα ο πολίτης να προσφύγει στο δικαστήριο αλλά και στον συμβολαιογράφο, διαζευκτικά.

Είναι μία διάταξη, κυρίες και κύριοι συνάδελφοι, με την οποία αναβαθμίζεται ο θεσμικός ρόλος του δικηγόρου. Διότι πλέον ο δικηγόρος δεν θα εκφράσει μόνο τους ισχυρισμούς του εντολέα του ενώπιον ενός δικαστού, αλλά θα είναι ο ίδιος με τον συνάδελφό του οι οποίοι στην ουσία θα επιλύουν ένα τόσο σοβαρό ζήτημα, το οποίο –προσέξτε- συνδυάζεται απολύτως με τη λύση και κάποιων άλλων θεμάτων. Και αυτά είναι η επιμέλεια, η επικοινωνία και η διατροφή των τέκνων.

Θεωρούμε, κυρίες και κύριοι συνάδελφοι, ότι αυτή η διάταξη δεν αναβαθμίζει μόνο τον θεσμικό ρόλο του δικηγόρου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, σας παρακαλώ, ολοκληρώστε γιατί –είδατε- έχουν πάρει θέση όλοι για την ψηφοφορία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είναι μία διάταξη η οποία προάγει και την κοινωνική ειρήνη. Δίνει, δηλαδή, την πρωτοβουλία σε ένα ζευγάρι, σε δύο ανθρώπους που χωρίζουν, να επιλύσουν σε ένα πνεύμα κοινωνικής ομαλότητας και ειρήνης αυτές τις διαφορές οι οποίες τις περισσότερες φορές οδηγούνταν σε αντιδικία.

Κυρίες και κύριοι συνάδελφοι, κλείνω την ομιλία μου με μία αναφορά στην επίδικη τροπολογία η οποία απασχόλησε κατά το μάλλον ή ήττον τη σημερινή συζήτηση.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, κάντε ησυχία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλω να πω ότι η Κυβέρνηση τίποτα περισσότερο δεν εισέφερε στο επίπεδο το νομοθετικό, παρά μόνο την επέκταση της προστασίας των συμβολαιογράφων κατά τη διενέργεια των ηλεκτρονικών πλειστηριασμών. Τίποτα περισσότερο.

Επειδή δε αναφέρθηκα στην τελευταία ομιλία μου σε νομοτεχνική βελτίωση σχετικά με την παράγραφο 2, καταθέτω νομοτεχνική βελτίωση με την οποία απαλείφεται από τη συγκεκριμένη τροπολογία η παράγραφος 2, διότι, κατά τη γνώμη μας, η εύρυθμη ολοκλήρωση ενός πλειστηριασμού εξυπηρετείται απολύτως χωρίς τη συγκεκριμένη διάταξη από την παράγραφο 3, η οποία αναριθμείται και παίρνει τον αριθμό 2.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, θέλω να ευχαριστήσω άλλη μια φορά για τη συζήτηση και για την εισφορά ιδεών και απόψεων για το καλύτερο δυνατό αποτέλεσμα, πράγμα το οποίο πετύχαμε και με την τελευταία νομοτεχνική βελτίωση. Νομίζω ότι το νομοσχέδιο πρέπει να τύχει της απολύτου αποδοχής των δημοκρατικών κομμάτων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ.

(Να μπει η σελίδα 546)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς, κύριε Υπουργέ.

Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και η ψήφισή τους θα γίνει χωριστά.

Για την ψήφιση της τροπολογίας με γενικό αριθμό 1411 και ειδικό 130 του νομοσχεδίου έχει υποβληθεί αίτημα ονομαστικής ψηφοφορίας από Βουλευτές του Κομμουνιστικού Κόμματος Ελλάδας.

**ΓΕΩΡΓΙΟΣ ΓΕΩΡΓΑΝΤΑΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Γεωργαντά. Τώρα θα ψηφιστεί άλλη τροπολογία. Εσείς έχετε άλλη βουλευτική τροπολογία. Θα πάρετε τον λόγο μόλις τελειώσει η ονομαστική ψηφοφορία. Εδώ είμαστε για την ονομαστική ψηφοφορία που έχουν ζητήσει οι Βουλευτές του ΚΚΕ.

**ΓΕΩΡΓΙΟΣ ΓΕΩΡΓΑΝΤΑΣ:** Όχι, κυρία Πρόεδρε, πριν ξεκινήσει η ψηφοφορία, θέλω ένα λεπτό να τοποθετηθώ σε κάτι.

Έχω τον λόγο, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Η Νέα Δημοκρατία, κυρία Πρόεδρε, κατέθεσε μια δική της τροπολογία πριν από λίγο. Δεν ξέρω αν πρόλαβε να τη δει ο κύριος Υπουργός. Από τη στιγμή που βλέπουμε αυτό το ενδιαφέρον για την προστασία των δημοσίων λειτουργών με έναν αυτεπάγγελτο τρόπο κατά την άσκηση των καθηκόντων τους, εμείς προτείνουμε να υπάρξει μια διεύρυνση αυτής της προστασίας σε όλους τους δημοσίους λειτουργούς, σε όλους τους δημοσίους υπαλλήλους κατά την άσκηση του υπηρεσιακού τους καθήκοντος. Αυτό νομίζουμε ότι είναι μέσα στο πνεύμα της τροπολογίας του Υπουργού, να υπάρχει αυτή η διεύρυνση, γιατί και εκεί δημόσιοι λειτουργοί είναι και αυτοί που είναι σε υπηρεσίες και εκφοβίζονται και απειλούνται και δέχονται βιαιοπραγίες. Να υπάρχει μια καθολική προστασία με έναν αυτεπάγγελτο τρόπο σε όλους τους δημοσίους λειτουργούς και δημοσίους υπαλλήλους κατά την άσκηση των καθηκόντων τους! Αυτό θέλει η Νέα Δημοκρατία και αν πραγματικά δεν είναι υποκριτικό αυτό το οποίο υποστηρίζετε, θα δεχθείτε την τροπολογία μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργαντά, όλοι οι δημόσιοι υπάλληλοι προστατεύονται από τις ποινικές διατάξεις. Δηλαδή, τι να γράψουμε; Ως εκ περισσού να δείξουμε πάθος;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό ακριβώς ήθελα να πω, κυρία Πρόεδρε, ότι στις κείμενες διατάξεις στον Ποινικό Κώδικα όλοι οι δημόσιοι λειτουργοί προστατεύονται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και σε κάθε περίπτωση την καταθέσατε μετά, αφού κήρυξα τη λήξη της συζήτησης.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρία Πρόεδρε, είναι εντυπωσιακό ότι η Νέα Δημοκρατία φέρνει μια διάταξη, η οποία είναι στο κενό, διότι ο Ποινικός Κώδικας προστατεύει τους δημόσιους λειτουργούς. Διαβάστε τα σχετικά άρθρα.

Όμως, εκείνο που ξεπερνάει κάθε όριο, είναι να φέρετε, αφού έχει τελειώσει η συζήτηση, τροπολογία και επί τόσες μέρες να κατηγορείτε εμάς ότι φέρνουμε εκπρόθεσμες τροπολογίες! Δηλαδή, μέχρι πού θα φτάσετε επιτέλους;

(Χειροκροτήματα από την πτέρυγα του ΣΥΡΙΖΑ)

**ΓΕΩΡΓΙΟΣ ΓΕΩΡΓΑΝΤΑΣ:** Προστατέψτε όλους τους δημοσίους υπαλλήλους! Είναι δημόσιοι λειτουργοί που δέχονται επίθεση από το «Ρουβίκωνα»!

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλοι, κύριε Γεωργαντά! Τώρα δεν συζητάμε εδώ για τον «Ρουβίκωνα», έχουμε άλλο θέμα!

Επαναλαμβάνω, λοιπόν, ότι για την ψήφιση της τροπολογίας με γενικό αριθμό 1411 και ειδικό 130 του νομοσχεδίου έχει υποβληθεί αίτηση διεξαγωγής ονομαστικής ψηφοφορίας από Βουλευτές του Κομμουνιστικού Κόμματος Ελλάδας, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 551α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Κουτσούμπας Δημήτριος. Παρών.

Η κ. Παπαρήγα Αλεξάνδρα. Παρούσα.

Ο κ. Βαρδαλής Αθανάσιος. Παρών.

Ο κ. Γκιόκας Ιωάννης. Παρών.

Ο κ. Δελής Ιωάννης. Παρών.

Η κ. Κανέλλη Γαρυφαλιά.Παρούσα.

Ο κ. Καραθανασόπουλος Νικόλαος. Παρών.

Ο κ. Κατσώτης Χρήστος. Παρών.

Ο κ. Λαμπρούλης Γεώργιος. Παρών.

Η κ. Μανωλάκου Διαμάντω. Παρούσα.

Ο κ. Μωραΐτης Νικόλαος. Παρών.

Ο κ. Παφίλης Αθανάσιος. Παρών.

Ο κ. Στεργίου Κωνσταντίνος. Παρών.

Ο κ. Συντυχάκης Εμμανουήλ. Παρών.

Ο κ. Τάσσος Σταύρος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί της τροπολογίας με γενικό αριθμό 1411 και ειδικό 130 του νομοσχεδίου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις».

Οι αποδεχόμενοι την υπουργική τροπολογία με γενικό αριθμό 1411 και ειδικό 130 λέγουν «ΝΑΙ».

Οι μη αποδεχόμενοι την υπουργική τροπολογία με γενικό αριθμό 1411 και ειδικό 130 λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κ. Αναστασία Γκαρά από τον ΣΥΡΙΖΑ και ο κ. Γεώργιος Κασαπίδης από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της υπουργικής τροπολογίας με γενικό αριθμό 1411 και ειδικό 130. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Υπάρχει συνάδελφος, ο οποίος δεν άκουσε το όνομά του; Κανείς.

Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ.κ. Αντώνιου Μπαλωμενάκη, Νικολάου Μανιού, Χριστόφορου Παπαδόπουλου, Γεωργίου Ντζιμάνη, Αναστάσιου Κουράκη, Χαράλαμπου Αθανασίου, Σάββα Αναστασιάδη, Φωτεινής Αραμπατζή, Ιωάννη Αντωνιάδη, Μαρίας Αντωνίου, Γεωργίου Βαγιωνά, Απόστολου Βεσυρόπουλου, Βασιλείου Γιόγιακα, Στέργιου Γιαννάκη, Κωνσταντίνου Γκιουλέκα, Γεωργίου Καρασμάνη, Γεωργίου Κουμουτσάκου, Θεόδωρου Καράογλου, Κωνσταντίνου Κοντογεώργου, Κωνσταντίνου Κουκοδήμου, Εμμανουήλ Κόνσολα, Σταύρου Καλαφάτη, Κωνσταντίνου Αχιλλέα Καραμανλή, Όλγας Κεφαλογιάννη, Αθανάσιου Καββαδάς, Χρήστου Κέλλα, Νότη Μηταράκη, Έλενας Ράπτη, Ιάσονα Φωτήλα, Κωνσταντίνου Τζαβάρα, Αντρέα Κουτσούμπα, Ιλχάν Αχμέτ, Μιχαήλ Τζελέπη, Ευάγγελου Βενιζέλου, Κωνσταντίνου Σκανδαλίδη, οι οποίοι μας γνωρίζουν ότι απουσιάζουν από την ψηφοφορία.

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 558-592)

ΑΛΛΑΓΗ ΣΕΛΙΔΑΣ

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, μέχρι να ολοκληρωθεί η καταμέτρηση, προχωρούμε στην ψήφιση των υπόλοιπων άρθρων του νομοσχεδίου.

Ερωτάται το Σώμα: Γίνεται δεκτό το άρθρο 1 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον αρμόδιο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 24 έγινε δεκτό, όπως τροποποιήθηκε από τον αρμόδιο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28, όπως τροποποιήθηκε από τον αρμόδιο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 28 έγινε δεκτό, όπως τροποποιήθηκε από τον αρμόδιο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 29 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 30 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 33 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 34 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 34 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 35 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 39 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 45 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 49 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 54 έγινε δεκτό ως έχει κατά πλειοψηφία.

Εισερχόμαστε στην ψήφιση των τροπολογιών.

Ερωτάται το Σώμα: Γίνεται δεκτή η τροπολογία με γενικό αριθμό 1403 και ειδικό 124 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1403 και ειδικό 124 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1408 και ειδικό 128 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1408 και ειδικό 128 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1410 και ειδικό 129 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1410 και ειδικό 129 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Η τροπολογία με γενικό αριθμό 1411 και ειδικό 130 ετέθη σε ονομαστική ψηφοφορία.

Ερωτάται το Σώμα: Γίνεται δεκτή η τροπολογία με γενικό αριθμό 1412 και ειδικό 131 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1412 και ειδικό 131 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1413 και ειδικό 132 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1413 και ειδικό 132 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1416 και ειδικό 135 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1416 και ειδικό 135 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1417 και ειδικό 136 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1417 και ειδικό 136 έγινε δεκτή ως έχει ομοφώνως και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1418 και ειδικό 137, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1418 και ειδικό 137 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1420 και ειδικό 138 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1420 και ειδικό 138 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1421 και ειδικό 139 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1421 και ειδικό αριθμό 139 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1404 και ειδικό 125, όπως τροποποιήθηκε από τον κύριο Υπουργό;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1404 και ειδικό 125 έγινε δεκτή, όπως τροποποιήθηκε από τον κύριο Υπουργό, ομοφώνως και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1405 και ειδικό 126 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1405 και ειδικό 126 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1407 και ειδικό 127 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1407 και ειδικό 127 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1414 και ειδικό 133 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Ναι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1414 και ειδικό 133 έγινε δεκτή ως έχει ομοφώνως και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1423 και ειδικό 141 ως έχει;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1423 και ειδικό 141 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας.

Ψήφισαν 243 Βουλευτές.

Υπέρ της τροπολογίας, δηλαδή «ΝΑΙ», ψήφισαν 146 Βουλευτές.

Κατά της τροπολογίας, δηλαδή «ΟΧΙ», ψήφισαν 35 Βουλευτές.

«ΠΑΡΩΝ» ψήφισαν 62 Βουλευτές.

Συνεπώς η τροπολογία με γενικό αριθμό 1411 και ειδικό 130 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδια άρθρα.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 636α )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ναι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις» έγινε δεκτό επί της αρχής και επί των άρθρων.

Προχωρούμε στη ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΒΑΣΙΛΕΙΟΣ ΤΣΙΡΚΑΣ:** Ναι.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου σελ. 638α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 22.32΄ λύεται η συνεδρίαση για αύριο, ημέρα Παρασκευή 22 Δεκεμβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**