(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΔ΄

Παρασκευή 16 Φεβρουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 15ο Δημοτικό Σχολείο Αμαρουσίου, σελ.   
3. Ανακοινώνεται ότι με την υπ’ αρ. πρωτ. 2742/1984/15-2-2018 απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής Υποεπιτροπές των Ειδικών Μόνιμων Επιτροπών για τη Γ’ Σύνοδο της ΙΖ’ Βουλευτικής Περιόδου, σελ.   
4. Ανακοινώνεται ότι με την υπ’ αριθμ. πρωτ. 2743/1985/15-2-2018 απόφαση του Προέδρου της Βουλής, συγκροτήθηκε η Υποεπιτροπή για την Καταπολέμηση της Εμπορίας και της Εκμετάλλευσης των Ανθρώπων της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου για την Γ’ Σύνοδο της ΙΖ’ Βουλευτικής Περιόδου, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων προς τον Υπουργό Ψηφιακής Πολιτικής, Τηλεπικοινωνιών και Ενημέρωσης:  
 i. σχετικά με τις καθυστερήσεις στις επενδύσεις για την ευρυζωνικότητα, σελ.   
 ii. με θέμα: « Ανάγκη επαναφοράς του μειωμένου ταχυδρομικού τέλους για τα έντυπα των ιδιοκτητών-δημοσιογράφων που είναι ή μπορούν να είναι μέλη της ΕΔΙΠΤ, σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
  
Β. Συζήτηση επικαίρων ερωτήσεων:  
ΑΣΗΜΑΚΟΠΟΥΛΟΥ Ά. , σελ.  
ΚΑΡΡΑΣ Γ. , σελ.  
ΠΑΠΠΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΔ΄

Παρασκευή 16 Φεβρουαρίου 2018

Αθήνα, σήμερα στις 16 Φεβρουαρίου 2018, ημέρα Παρασκευή και ώρα 10.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-2-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΓ΄ συνεδριάσεώς του, της Πέμπτης 15 Φεβρουαρίου 2018, σε ό,τι αφορά την ψήφιση στο σύνολο του σχεδίου νόμου: «Μετεξέλιξη του Οργανισμού Γεωργικών Ασφαλίσεων σε Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) και λοιπές διατάξεις»).

Κυρίες και κύριοι συνάδελφοι, έχω την τιμή να ανακοινώσω στο Σώμα ότι με την υπ’ αριθμόν πρωτ. 2742/1984/15.2.2018 απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής Υποεπιτροπές των Ειδικών Μόνιμων Επιτροπών για τη Γ΄ Σύνοδο της ΙΖ΄ Βουλευτικής Περιόδου.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωρισθεί στα Πρακτικά της σημερινής συνεδρίασης.

(Στο σημείο αυτό καταχωρίζεται για τα Πρακτικά η προαναφερθείσα απόφαση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 3-6)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Μάριος Γεωργιάδης):** Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτής Θεσπρωτίας, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 7α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 7β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα απαντηθούν δύο ερωτήσεις από τον Υπουργό Ψηφιακής Πολιτικής, Τηλεπικοινωνιών και Ενημέρωσης κ. Παππά.

Θα ξεκινήσουμε με την πρώτη με αριθμό 1079/13-2-2018 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τις καθυστερήσεις στις επενδύσεις για την ευρυζωνικότητα.

Κυρία Ασημακοπούλου, έχετε τον λόγο για δύο λεπτά για την πρωτολογία σας.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η συζήτηση της περασμένης εβδομάδας ανεβλήθη, λόγω του ομολογουμένως εντυπωσιακού ταξιδιού, που κάνατε πρόσφατα στις Ηνωμένες Πολιτείες, συνοδεία όλων των γραμματέων του Υπουργείου σας, το οποίο περιελάμβανε, εκτός από τα τυπικά -μη με κατηγορήσετε ότι σας παρακολουθώ στα social media, σας παρακολουθώ είναι η δουλειά μου, δεν μπορώ να μην το κάνω αυτό …

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Υποχρέωσή σας.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Αναρτήσατε, λοιπόν, στα social media πάρα πολλά ενσταντανέ από την πρόσφατη περιοδεία σας στις Ηνωμένες Πολιτείες, στο Χόλυγουντ και από ό,τι κατάλαβα ετοιμάζεστε να πάτε να δείτε την εκτόξευση του HELLAS SAT στο Κέιπ Κανάβεραλ. Εν τω μεταξύ, καλώς ήρθατε στην Ελλάδα, όπου, δυστυχώς -δεν ξέρω αν διαβάσατε- σύμφωνα με τον δείκτη μιζέριας του Bloomberg, ανεβήκαμε μία θέση στη διεθνή κατάταξη -από έκτοι που ήμασταν το 2017, είμαστε πέμπτοι το 2018- και πλησιάζουμε, ανεβαίνοντας την πρώτη, η οποία, βεβαίως, είναι η αγαπημένη σας Βενεζουέλα.

Εδώ, λοιπόν, στη μιζέρια έχουμε και άλλα προβλήματα. Ξέρω ότι δεν είναι στο πορτοφόλιό σας το θέμα των τουρκικών προκλήσεων. Παρά ταύτα, αν θέλετε και επιτρέπει το Προεδρείο, με χαρά θα ήθελα να με ενημερώσετε για το tweet του κ. Μαγκλάρα, το οποίο λέει ότι οι διαστημικές δυνατότητες, τις οποίες κυνηγά και αναπτύσσει το Υπουργείο σας, είναι κάτι το οποίο μπορεί να μας βοηθήσει να αντιμετωπίσουμε την τουρκική προκλητικότητα.

Όμως, για να προσγειωθούμε στη γη, στη χώρα που είναι πέμπτη στη μιζέρια, εγώ ήρθα σήμερα να σας ρωτήσω για ένα άλλο θέμα: Πώς πάει ο σχεδιασμός του Υπουργείου σας στο να πιάσει τους στόχους της Ψηφιακής Ατζέντας 2020, σε σχέση με την ανάπτυξη υψηλών ταχυτήτων σύνδεσης στο διαδίκτυο; Είναι ένα θέμα, για το οποίο σας έχω κάνει αλλεπάλληλες ερωτήσεις. Από τον Ιούνιο του 2017 σας ρωτάμε γι’ αυτό το θέμα και από το Νοέμβριο του 2017 σας έχουμε καταθέσει ερωτήσεις για το πού βρίσκεται η χρηματοδότηση.

Τώρα διαβάζουμε ότι λίγο πριν τα Χριστούγεννα είχε έρθει μια επιστολή στον κ. Μαγκλάρα, η οποία σημειώνει ότι οι δράσεις αυτές, η «SUPERFAST BROADBAND» -ξέρετε σε ποιες αναφέρομαι, των 300 εκατομμυρίων ευρώ- όπως και η «CONNECTED ENTERPRISE», που είναι για τις επιχειρήσεις, όπως επίσης και το έργο **«**RURAL BROADBAND» -έργο που είχε υλοποιήσει η κυβέρνηση Σαμαρά και πήραμε βραβείο- έχουν, όχι μόνο καθυστερήσει, αλλά ουσιαστικά, όλος ο σχεδιασμός έχει απορριφθεί από την Ευρωπαϊκή Επιτροπή και υπάρχουν σοβαρές ενστάσεις, με μεγάλους κινδύνους, που προκαλούν καθυστερήσεις.

Ξεκινώ, λοιπόν, με μια βασική ερώτηση: Τι γίνεται με αυτό;

Στη δευτερολογία μου θα γίνω πιο συγκεκριμένη.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Ασημακοπούλου.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κυρία Ασημακοπούλου, θέλω να σας ευχαριστήσω για την ερώτηση. Να σας πω ότι η πολιτική, που εμείς έχουμε αναπτύξει στον τομέα του διαστήματος -επειδή αναφερθήκατε στα πάρα πολύ κρίσιμα ζητήματα των ελληνοτουρκικών σχέσεων και στις δυσκολίες, που υπάρχουν αυτό τον καιρό- είναι για ειρηνικούς σκοπούς. Αυτή είναι η στόχευση, αυτό είναι το πεδίο άσκησης πολιτικής, παρ’ όλο που πολλές φορές, εφαρμογές που αναπτύσσονται, μπορούν να έχουν πολλαπλές χρήσεις. Δεν θα ήθελα να επεκταθώ περισσότερο σε αυτό. Δηλαδή, το να έχει η χώρα μας ένα δικό της, πλήρες σύστημα μικροδορυφόρων, οι οποίοι μάλιστα, κατασκευάζονται εξ ολοκλήρου και από την αρχή στα ελληνικά ερευνητικά κέντρα και πανεπιστήμια, είναι κάτι που, όπως αντιλαμβάνονται, νομίζω, όλες οι πτέρυγες της Βουλής, αυξάνει τις δυνατότητές της, το εκτόπισμά της και τον όγκο των πληροφοριών, τις οποίες μπορεί πραγματικά, να συλλέγει.

Προφανέστατα, μέσα στον χρόνο θα έχουμε την εκτόξευση του HELLAS SAT 4, ο οποίος θα λάβει την τροχιακή του θέση, κάτι που νομίζω ότι είναι ένα ακόμη βήμα, ένα παραπάνω βήμα, στη συνολική επανάκαμψη της χώρας σε έναν τομέα, στον οποίο, δυστυχώς, δεν υπήρχε μέριμνα, ώστε να έχει την παρουσία, που της αρμόζει.

Για εμάς, κυρία Ασημακοπούλου, δεν υπάρχει άλλος τρόπος από τη δίκαιη ψηφιακή ανάπτυξη. Και αυτό το λέμε, διότι πιστεύουμε ότι αν οι νέες τεχνολογίες δεν απλωθούν με τέτοιο τρόπο, ώστε να είναι προσιτές -και οικονομικά προσιτές- προς όλους τους πολίτες, μπορούν να αποτελέσουν τη μήτρα νέων ανισοτήτων.

Θέλω να σας καθησυχάσω και να σας πω το εξής: Ο καιρός, κατά τον οποίο κινδύνευε η χώρα να χάσει ευρωπαϊκά κονδύλια, που λάμβανε επιστολές της λεγόμενης αιρεσιμότητας, οι οποίες απειλούσαν ότι επειδή δεν υπάρχει σχεδιασμένη πολιτική ως προς τα ψηφιακά μας έργα κινδυνεύουμε να χάσουμε ενάμισι δισεκατομμύριο ευρωπαϊκών κονδυλίων, έχει παρέλθει.

Για να γίνω πιο συγκεκριμένος, η επικοινωνία μας και με τη Γενική Γραμματεία Δημοσίων Επενδύσεων του ΕΣΠΑ και με τη διαχειριστική αρχή του ΕΠΑνΕΚ και με την ειδική υπηρεσία κρατικών ενισχύσεων και με τις αρμόδιες υπηρεσίες της Ευρωπαϊκής Επιτροπής είναι διαρκής και συστηματική. Ανταλλάσσουμε, βεβαίως, επιστολές και γνώμες για τον σχεδιασμό των έργων.

Εμείς βρεθήκαμε στη θέση να έχουμε παραλάβει μόνο ένα ευρυζωνικό σχέδιο είκοσι πέντε σελίδων -αυτό εννοείται ότι είχε εγκριθεί, προφανώς δεν είχε εγκριθεί κάποιο έργο, δεν είχε φτιαχτεί κάποιο τεχνικό δελτίο, δεν είχε περάσει από την επιτροπή του ΕΣΠΑ, πολύ περισσότερο δεν είχε πάει στις υπηρεσίες της Ευρωπαϊκής Επιτροπής- το οποίο έπρεπε να αναβαθμίσουμε για ποιο λόγο; Για να μπορούμε να είμαστε συμβατοί με τους στόχους της Ευρωπαϊκής Ένωσης για την κοινωνία του Gigabit.

Τι λένε αυτοί οι στόχοι; Λένε ότι το 50% των νοικοκυριών μας μέχρι το 2025 πρέπει να έχουν συνδεσιμότητες 100mbps τουλάχιστον, οι οποίες πρέπει να είναι άμεσα αναβαθμίσιμες στο 1 Gigabit συνδεσιμότητας, ταχύτητα σύνδεσης στο ίντερνετ.

Με το υπάρχον σχέδιο τότε αυτοί οι στόχοι δεν θα ήταν εφικτό να πιαστούν. Αναβαθμίζουμε, λοιπόν, τους στόχους, αναβαθμίζουμε τον τρόπο με τον οποίο πρέπει να γίνουν οι συνδέσεις και θα έρθω στη δευτερολογία μου να σας πω λεπτομέρειες για τον σχεδιασμό.

Θέλω να επαναλάβω, κλείνοντας την πρώτη μου τοποθέτηση, ότι κανένας κίνδυνος δεν υπάρχει και πάρα πολύ γρήγορα, ενδεχομένως και μέσα στον επόμενο μήνα, θα αρχίσει η απορρόφηση των κονδυλίων και για το «CONNECTED ENTERPRISE», αλλά και για το πρόγραμμα της επιδότησης της ζήτησης για τα νοικοκυριά, το οποίο με 50 εκατομμύρια ευρώ θα επιδοτήσει τη ζήτηση από το πρόγραμμα δημοσίων επενδύσεων και επανασχεδιάζεται βεβαίως, με γοργούς ρυθμούς το «SUPERFAST BROADBAND» μέσα στα πλαίσια της ανταλλαγής απόψεων με την Ευρωπαϊκή Επιτροπή. Είναι μία διαδικασία αναμενόμενη, είναι καλοδεχούμενη και μάλιστα, θα σας έλεγα, ότι δίνει δυνατότητα και στην Ευρωπαϊκή Επιτροπή να αντιληφθεί το ποιες είναι οι δικές μας προτεραιότητες.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Η κ. Ασημακοπούλου έχει τον λόγο για τρία λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Υπουργέ, από την απάντησή σας, δεν μπορώ, παρά να εξάγω το συμπέρασμα ότι η ενασχόλησή σας με τη διαστημική πολιτική μάλλον έχει επηρεάσει την όλη κοσμοθεώρησή σας και τον τρόπο με τον οποίο βλέπετε την πραγματικότητα, διότι αυτά τα οποία μας είπατε δεν έχουν καμμία απολύτως σχέση με την πραγματικότητα.

Αναφερθήκατε στην άρση της αιρεσιμότητας, κάτι για το οποίο η «πιάτσα» -επιτρέψτε μου- βοά. Κάνατε δύο χρόνια να καταφέρετε την άρση της αιρεσιμότητας. Αυτό οφείλεται εντελώς σε δικές σας καθυστερήσεις, εσωτερικές, στον τρόπο που ήταν οργανωμένο το Υπουργείο ή μάλλον εντελώς ανοργάνωτο.

Μετά την άρση της αιρεσιμότητας, έρχεστε τώρα να ξανασχεδιάσετε αυτό το έργο. Ένα έργο, επαναλαμβάνω, το οποίο είναι προϋπολογισμού 300 εκατομμυρίων ευρώ. Κάνετε, λοιπόν, έναν επανασχεδιασμό, αφού χάνετε και έναν γενικό γραμματέα στον δρόμο λόγω της έλλειψης δυνατότητας συνεργασίας με την Ευρωπαϊκή Επιτροπή, γιατί μη νομίζετε ότι δεν έχουμε εμείς επαφή με την Ευρωπαϊκή Επιτροπή. Εγώ δούλευα στην Ευρωπαϊκή Επιτροπή χρόνια. Βοά ο τόπος για το τι συμβαίνει με την έλλειψη απορρόφησης σχεδιασμού και με το γενικό αλαλούμ, το οποίο συμβαίνει αυτή τη στιγμή στο Υπουργείο σας, όχι μόνο σ’ αυτό το έργο, αλλά και σε άλλα έργα, για τα οποία σας έχω υποβάλει ερωτήσεις, ενώ εσείς πηγαίνατε βόλτα στο Χόλυγουντ.

Θα μας απαντήσετε και για τα περιφερειακά έργα, τα οποία κινδυνεύουν να χαθούν. Μη μας λέτε, λοιπόν, για την απορρόφηση κονδυλίων, όταν –εγώ τώρα μιλάω με στοιχεία- η έκθεση προόδου του ΕΠΑνΕΚ τον Νοέμβριο του 2017 αναφέρει ότι έχει ολοκληρωθεί ο ανασχεδιασμός των έργων Superfast «BROADBAND» και «REGIONAL BROADBAND EXTENSION», ενώ αναμένεται η έκδοση των σχετικών προσκλήσεων. Πότε θα γίνει αυτό; Στα τέλη του 2017. Δεν έγινε στα τέλη του 2017.

Για το «BROADBAND EXTENSION», επίσης, λέει για το πρώτο τρίμηνο του 2018 στη σελίδα 21 της έκθεσης. Είμαστε στα μέσα Φεβρουαρίου και δεν έχει γίνει τίποτα.

Θέλετε να επαναλάβετε αυτό, το οποίο μόλις είπατε; Διότι εγώ νομίζω ότι μόλις κατεγράφη μια εξαγγελία σας, ότι θα υπάρχει απορρόφηση εντός του μηνός. Δεν γίνεται αυτό! Είναι αδύνατο διαχειριστικά να συμβεί.

Πάμε, λοιπόν, στο έγγραφο εξειδίκευσης του Δεκεμβρίου 2017. Διαβάζω: Η έναρξη υλοποίησης θα γίνει το τρίτο τρίμηνο του 2018. Έχουμε δρόμο. Έχετε ήδη πει ότι θα γίνει το τρίτο τρίμηνο και τώρα μας λέτε ότι θα γίνει το πρώτο τρίμηνο;

Αναφέρεστε σε χρηματοδότηση και απορρόφηση κονδυλίων από το πρόγραμμα δημοσίων επενδύσεων. Ποια λεφτά και ποιο πρόγραμμα δημοσίων επενδύσεων; Δεν συζητάμε αυτά, κύριε Υπουργέ. Συζητάμε ότι κοντεύετε να χάσετε 300 εκατομμύρια ευρώ, τα οποία, ναι, είναι, για τη δίκαιη ανάπτυξη στο θέμα των ευρυζωνικών υπηρεσιών. Εάν όμως δεν μπορέσετε να τα απορροφήσετε, δεν θα υπάρχει, όχι δίκαιη και άδικη ανάπτυξη, μα καθόλου ανάπτυξη και αυτό είναι το πρόβλημα, το οποίο ερχόμαστε να συζητήσουμε σήμερα εδώ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ο κ. Μαγκλάρας στις δηλώσεις του ισχυριζόταν ότι φταίει η τραγική γραφειοκρατία των Βρυξελλών. Αλήθεια; Ξέρετε, αυτό είναι δική σας δουλειά να το αντιμετωπίσετε και σας υπενθυμίζω, κύριε Υπουργέ, ότι εκτός από ερώτηση, σας έχω κάνει και αίτηση κατάθεσης εγγράφων. Και επειδή εδώ μέσα πρέπει να λέμε αλήθειες κάποια στιγμή, σας έχω ζητήσει την αλληλογραφία, όπως επίσης έχω ζητήσει και το παραδοτέο από αυτήν την εταιρεία, «ENOMIX», στην οποία έχετε αναθέσει να σας κάνει τον επανασχεδιασμό, να υποβάλει στην Ευρωπαϊκή Επιτροπή αυτά που έχει ζητήσει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε, για ένα λεπτό ακόμη.

Οι ενστάσεις της Ευρωπαϊκής Επιτροπής είναι πάρα πολύ συγκεκριμένες, κύριε Υπουργέ, και αν δεν τις ξέρετε, θα τις συνοψίσω. Έχουν να κάνουν με το γεγονός ότι δεν δικαιολογείτε γιατί το κουπόνι θεραπεύει το «market failure», έχουν να κάνουν με το γεγονός ότι δεν έχετε υπερασπιστεί επαρκώς ότι το μέτρο που προτείνετε είναι τεχνολογικά ουδέτερο, έχουν να κάνουν με το γεγονός ότι δεν ασχολείστε με την ανάπτυξη των υποδομών, που είναι ένας από τους τεχνικούς παιδαριώδεις κανόνες και όποιος ασχολείται με κοινοτικές επιδοτήσεις από το συγκεκριμένο ταμείο, ξέρει ότι πρέπει να εστιάσετε στις υποδομές και έχουν να κάνουν, επίσης, με το θέμα τού εάν έχετε απευθυνθεί στην «DIGICOM» για το εάν υπάρχουν κρατικές ενισχύσεις.

Τίποτα απ’ όλα αυτά δεν έχει γίνει. Είναι αδύνατο αυτό το οποίο είπατε. Και εγώ, επειδή πάντα είμαι δίκαιη, εάν θέλετε, αυτή την εξαγγελία που κάνατε ότι μέσα στο μήνα θα έχει ξεκινήσει η απορρόφηση απ’ αυτά, καλό θα ήταν στην τελική σας τοποθέτηση να την επαναθεωρήσετε.

Εμείς, σε κάθε περίπτωση, δεν πρόκειται να σταματήσουμε να σας ζητάμε τα έγγραφα, για να τεκμηριώσετε αυτά τα οποία λέτε. Γιατί η αλήθεια καταγράφεται.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Ασημακοπούλου.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Νομίζω ότι η κ. Ασημακοπούλου είτε δεν ακούει είτε κάνει πως δεν ακούει. Αυτό που είπα είναι ότι υπάρχει ο σχεδιασμός για απορρόφηση κονδυλίων από το πρόγραμμα δημοσίων επενδύσεων, με τη μέθοδο της επιδότησης της ζήτησης, η οποία μπορεί να ξεκινήσει τις επόμενες εβδομάδες.

Και το επαναλαμβάνω. Το έργο «SUPERFAST BROADBAND», βεβαίως, στις συζητήσεις μας με την Ευρωπαϊκή Επιτροπή επανασχεδιάζεται, πάντα όμως για να μπορέσουμε να πιάσουμε τους στόχους, τους οποίους και εμείς θέλουμε για τη συνδεσιμότητα και η Ευρωπαϊκή Επιτροπή έχει βάλει. Διότι παραλάβαμε έναν σχεδιασμό, ο οποίος θα διοχέτευε όλους τους διαθέσιμους πόρους στην υπάρχουσα τεχνολογία, στη λεγόμενη τεχνολογία Vectoring, η οποία τεχνολογία είναι ασύμβατη και με αυτό που η Ελληνική Κυβέρνηση επιθυμεί, αλλά και με τους στόχους Gigabit Society.

Αυτή είναι η απλή αλήθεια. Τώρα, εσείς επιλέγετε εδώ ως μέθοδο αντιπολίτευσης να έρχεστε να καταστροφολογείτε και να κάνετε προβλέψεις, όπως κάνατε για την ψηφιακή πολιτική, οι οποίες διαψεύδονται παταγωδώς, διότι στην ψηφιακή πολιτική έχει γίνει μια κανονική κοσμογονία με την έναρξη διαχείρισης των έργων. Και δώστε μου εδώ την ευκαιρία να σας πω ότι το Υπουργείο μας αυτή τη στιγμή είναι πλήρως ψηφιοποιημένο. Και η ηλεκτρονική διακίνηση εγγράφων λειτουργεί και οι εξακόσιοι δημόσιοι λειτουργοί, που είναι στο Υπουργείο μας, έχουν την απομακρυσμένη ψηφιακή υπογραφή και τα πάντα διακινούνται μέσα στο δίκτυο των υπολογιστών. Τα παραλαμβάνουμε τα έγγραφα, τα υπογράφουμε κ.λπ.. Αυτού του τύπου η αντιπολίτευση νομίζω ότι δεν βοηθά. Πρέπει να γίνετε και εσείς λίγο πιο δημιουργικοί.

Επαναλαμβάνω, λοιπόν, ότι όχι μόνο θα προχωρήσουν τα έργα, αλλά και θα είναι συμβατά με τους κανόνες και τους στόχους της ελληνικής Κυβέρνησης. Νομίζω ότι θα μπορέσουμε στην εκτέλεσή τους να καταφέρουμε αυτό που λέμε, «να φέρουμε το αύριο σήμερα για όλους». Θα έχουμε και το Connected Enterprise με 50 εκατομμύρια ευρώ, τη δημιουργία υποδομών μέσα στα κτίρια με την κατασκευή εσωτερικής καλωδίωσης οπτικής ίνας, το Superfast Broadband και το Rural Extension, τα οποία θα ενοποιηθούν σε ένα πρόγραμμα 350 εκατομμυρίων ευρώ και 50 εκατομμύρια ευρώ τον χρόνο για ενίσχυση της ζήτησης.

Αυτό, λοιπόν, είναι το πλαίσιο. Είναι ένα πλαίσιο, το οποίο μπορεί να μας βάλει μέσα στους στόχους τους οποίους και εμείς έχουμε και η Ε.Ε έχει θέσει.

Θα ήθελα να επαναλάβω ότι η πρόγνωση για κακές ειδήσεις είναι κάτι το οποίο έχει κοντά ποδάρια. Θα θέλαμε να μας πείτε εσείς με ποιες αρχές θα κινούσασταν, εάν είχατε τη δυνατότητα να σχεδιάζετε και να εκτελείτε πολιτική -και εκεί, βεβαίως, να κάνουμε και την πολιτική μας αντιπαράθεση και αναμέτρηση.

Αλλά το επιχείρημα ότι αυτή η Κυβέρνηση έχει διαχειριστική ανεπάρκεια πέφτει, νομίζω, στον δημόσιο έλεγχο αυτόματα, όχι μόνο από τα ίδια τα αποτελέσματα, αλλά και από το κακό σας παρελθόν, το οποίο είναι πάρα πολύ δύσκολο να ξεχάσει κανείς και ειδικά από όσους έχουν ασχοληθεί και έχουν παροικήσει την ψηφιακή Ιερουσαλήμ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ολοκληρώθηκε η πρώτη ερώτηση. Απομένει άλλη μία.

Κυρίες και κύριοι συνάδελφοι, έχω την τιμή να σας ανακοινώσω ότι με την υπ’ αριθμόν πρωτ. 2743/1985/15-2-2018 απόφαση του Προέδρου της Βουλής, συγκροτήθηκε η Υποεπιτροπή για την Καταπολέμηση της Εμπορίας και της Εκμετάλλευσης των Ανθρώπων της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου για την Γ΄ Σύνοδο της ΙΖ΄ Βουλευτικής Περιόδου.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Στο σημείο αυτό καταχωρίζεται η προαναφερθείσα απόφαση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 29-30)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κύριε Καρρά, προτού προχωρήσουμε, θα μου επιτρέψετε να διαβάσω τα κωλύματα για τις ερωτήσεις που δεν θα απαντηθούν.

Η με αριθμό 1139/92/13-11-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα: «Αδικαιολόγητη καθυστέρηση στη σύνταξη και δημοσιοποίηση των τριμηνιαίων Εκθέσεων Πεπραγμένων της Αρχής Προσφυγών κατά των αποφάσεων της Υπηρεσίας Ασύλου», δεν θα συζητηθεί λόγω απουσίας του αρμόδιου Υπουργού στο εξωτερικό. Η ερώτηση αυτή θα επανακατατεθεί.

Η δεύτερη με αριθμό 1054/12-2-2018 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας», δεν θα συζητηθεί λόγω απουσίας του αρμόδιου Υπουργού στο εξωτερικό. Η ερώτηση αυτή θα επανακατατεθεί.

Η πρώτη με αριθμό 1080/13-2-2018 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Περιβάλλοντος και Ενέργειας, με θέμα: «Διάβρωση αιγιαλού και επιπτώσεις σε παράκτιες περιοχές του Ν. Αχαΐας», δεν θα συζητηθεί λόγω κωλύματος του αρμόδιου Υπουργού κ. Φάμελλου.

Η τρίτη με αριθμό 1081/13-2-2018 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, με θέμα: «Δημιουργία Χώρου Υγειονομικής Ταφής Επικίνδυνων Αποβλήτων (ΧΥΤΕΑ) στη Μεγαλόπολη», δεν θα συζητηθεί λόγω κωλύματος του αρμόδιου Υπουργού κ. Φάμελλου.

Η τέταρτη με αριθμό 997/6-2-2018 επίκαιρη ερώτηση δεύτερου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Περιβάλλοντος και Ενέργειας, με θέμα: «Αντιμετώπιση των επαναλαμβανόμενων επιδημικών προσβολών του εντόμου Lymantria dispar στο Νομό Κοζάνης με βιολογικές μεθόδους», δεν θα συζητηθεί λόγω κωλύματος του αρμόδιου Υπουργού κ. Φάμελλου.

Η τέταρτη με αριθμό 1008/7-2-2018 επίκαιρη ερώτηση πρώτου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, με θέμα: «Προσαρμογή των ρυθμίσεων οφειλών προς τη ΔΕΗ στην κοινωνική και οικονομική πραγματικότητα και ειδική πρόβλεψη σε περιοχές με ΑΠΕ», δεν θα συζητηθεί λόγω φόρτου εργασίας του αρμόδιου Υπουργού κ. Σταθάκη.

Η τρίτη με αριθμό 993/6-2-2018 επίκαιρη ερώτηση δεύτερου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Αθανασίου Αθανασίου προς τον Υπουργό Ναυτιλίας και Νησιωτικής Πολιτικής, με θέμα: «Δεκάδες παροπλισμένα πλοία και ναυάγια στην περιοχή Λιμένος Ελευσίνας», δεν θα συζητηθεί λόγω φόρτου εργασίας του αρμόδιου Υπουργού κ. Κουρουμπλή.

Έχει σταλεί και σχετική επιστολή από τον κ. Καλογήρου για τα εν λόγω κωλύματα.

Προχωράμε στην τελευταία ερώτηση για σήμερα. Θα συζητηθεί η δεύτερη με αριθμό 1042/12-2-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Ανάγκη επαναφοράς του μειωμένου ταχυδρομικού τέλους για τα έντυπα των ιδιοκτητών - δημοσιογράφων που  είναι ή μπορούν να είναι μέλη της ΕΔΙΠΤ».

Κύριε Καρρά, έχετε τον λόγο για δύο λεπτά, για την πρωτολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Είναι δεδομένο ότι το δικαίωμα της ενημέρωσης και της πληροφόρησης είναι κατοχυρωμένο παγκόσμια, όχι μόνο στην Ελλάδα, αλλά πανευρωπαϊκά και παγκόσμια. Ένα μέσο ενίσχυσης αυτού του δικαιώματος είναι πάντοτε –και αυτό το αποδέχεται και η Ευρωπαϊκή Ένωση, θεωρώντας ότι δεν αντίκειται στον ανταγωνισμό- η επιδότηση των ταχυδρομικών τελών για τη διακίνηση των εντύπων, ούτως ώστε να επιτυγχάνεται η ευχερέστερη πρόσβαση και να αποκτούν οι ενδιαφερόμενοι το δικαίωμα αυτό στην ενημέρωση, όπως είπα.

Στην Ελλάδα, λοιπόν, υπάρχει η επιδότηση των εντύπων παραδοσιακά. Πλην, όμως, το καλοκαίρι του 2017, με τον τελευταίο νόμου του Υπουργείου Ψηφιακής Πολιτικής ως προς μία κατηγορία εντύπων, εκείνων που είναι δημοσιογράφοι ιδιοκτήτες και ανήκουν στην οικεία Ένωση, αφορούν δε δεκαπενθήμερες και μηνιαίες εφημερίδες και περιοδικά, κατηργήθη με τη δικαιολογία ότι κατά την εργαλειοθήκη ο ΟΟΣΑ στρέβλωνε τον ανταγωνισμό και επομένως, δεν υποστήριζε τη δυνατότητα των επιχειρήσεων να ανταγωνίζονται μεταξύ τους.

Αυτό, όμως, είχε μια συνέπεια, κύριε Πρόεδρε, την αύξηση των ταχυδρομικών τελών, ενώ για όλες τις άλλες κατηγορίες του Τύπου εξακολουθεί να ισχύει. Μάλιστα, υπάρχει σύμβαση μεταξύ ελληνικού κράτους και ΕΛΤΑ, όπου καθορίζονται τα τιμολόγια και δίνονται οι επιδοτήσεις. Έφερε σε ήσσονα μοίρα την κατηγορία των εντύπων, των περιοδικών, των δεκαπενθήμερων και μηνιαίων εφημερίδων, οι οποίες σημειωτέον είναι παραδοσιακές. Μιλάμε ιδιαίτερα για τοπικό Τύπο, τον οποίο έχουμε ανάγκη για τον λόγο ότι είναι ο σύνδεσμος μεταξύ του κέντρου και της επαρχίας. Μιλάμε για διακόσια τριάντα έντυπα.

Αυτό λοιπόν δημιούργησε τις συνθήκες, ούτως ώστε να αρχίζουν να αδυνατούν να ανταποκριθούν οι εκδότες στις υποχρεώσεις αυτές. Επιπλέον, αυτό δεν αφορούσε μεγάλο αριθμό. Αφορούσε τετρακόσια έντυπα ανά έκδοση. Δεν ήταν κάτι το εξαιρετικό, που θα μπορούμε να πούμε ότι είχε και μια δημοσιονομική επίπτωση, ούτως ώστε να μπορούσα να αντιληφθώ τη δικαιολογητική βάση.

Σήμερα όμως είναι γεγονός η μείωση της ενημέρωσης, η διακινδύνευση των εντύπων και η αγωνία των αναγνωστών -οι οποίοι είναι σε όλη την επικράτεια κατανεμημένοι- για την τύχη του τρόπου με τον οποίο θα ενημερώνονται, κυρίως για κλαδικά και τοπικά θέματα.

Κατόπιν αυτού, επειδή διαπιστώθηκε ότι κατά την εξάμηνη εφαρμογή, κύριε Πρόεδρε, του μέτρου υπήρχαν δυσμενή αποτελέσματα, απευθύνω την ερώτηση προς τον Υπουργό με αντικείμενο: Υπάρχουν εναλλακτικές λύσεις; Εξετάστηκαν εναλλακτικές λύσεις αντί της πλήρους ισοπεδωτικής κατάργησης; Αν όχι, να εξεταστούν τώρα και να αναζητηθούν οι εναλλακτικές λύσεις και να τεθεί ένα χρονοδιάγραμμα σχετικώς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Κύριε Υπουργέ, πριν σας δώσω τον λόγο, θα ήθελα να κάνω μια διόρθωση για τα Πρακτικά.

Κύριε Καρρά, λόγω απουσίας του Υπουργού στο εξωτερικό, πρέπει να επανακαταθέσετε την ερώτηση που ανέγνωσα πριν…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω ενημερωθεί, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Το γνωρίζω. Απλώς, έκανα λάθος και το διευκρινίζω για τα Πρακτικά. Επαναπροσδιορίζεται αυτομάτως λόγω φόρτου εργασίας.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης) :** Ευχαριστώ, κύριε Πρόεδρε.

Κύριε Καρρά, νομίζω ότι απευθύνετε την ερώτηση σε μια Κυβέρνηση, η οποία έχει δείξει έμπρακτο ενδιαφέρον για τη βιωσιμότητα και την παρουσία του περιφερειακού Τύπου.

Εξηγούμαι: Εμείς από την αρχή ανάληψης αυτού του χαρτοφυλακίου έχουμε εναγκαλιστεί σε έναν διάλογο με τους φορείς του περιφερειακού Τύπου, ο οποίος δεν υπήρχε κατά το παρελθόν. Διότι είδαμε ανθρώπους να πασχίζουν να εξασκούν το λειτούργημά τους, που να προσπαθούν να διασφαλίσουν τον ρόλο ενός περιφερειακού εντύπου στην τοπική και περιφερειακή ανάπτυξη. Βεβαίως, έχουμε απόλυτη επίγνωση ότι το περιφερειακό έντυπο είναι κάτι το οποίο οι αναγνώστες επιζητούν, ψάχνουν και αναγνωρίζουν ως μία πηγή ενημέρωσης η οποία είναι αναντικατάστατη και δεν μπορεί να υποκατασταθεί από τα κεντρικά έντυπα.

Θέλω να εκμεταλλευθώ την ευκαιρία της σημαντικής ερώτησής σας για να υπενθυμίσω τα εξής: Έχουμε ενεργοποιήσει για πρώτη φορά στην ουσία, προβλέποντας ποινές για όσους δεν το τηρούν το λεγόμενο «70-30», την υποχρέωση δηλαδή όλων των φορέων του δημοσίου να διοχετεύουν τουλάχιστον το 30% του διαφημιστικού τους budget, της διαφημιστικής τους δαπάνης, στα μέσα ενημέρωσης της επαρχίας. Τι σημαίνει αυτό; Σημαίνει ότι όποιος φορέας δεν το τηρεί, θα έχει αντίστοιχες ποινές, θα έχει τα αντίστοιχα πρόστιμα, τα οποία θα είμαστε σε θέση, με το που θα παραλάβουμε σε λίγο χρονικό διάστημα τις αναλυτικές λίστες με τις δαπάνες των Υπουργείων, να τα καταλογίσουμε.

Θεσπίσαμε τη σύσταση του Μητρώου Περιφερειακού Τύπου και αυτό είναι εξαιρετικά σημαντικό, ώστε με διάφανους όρους και διάφανες προϋποθέσεις να συντάσσεται η σχετική λίστα με όσες εφημερίδες της περιφέρειας μπορούν να λαμβάνουν και να δημοσιεύουν προκηρύξεις του δημοσίου.

Θέλω να σας θυμίσω, κύριε Καρρά, και αυτό είναι πολύ σημαντικό, ότι μέχρι χθες αυτό εξαρτιόταν από μια υπουργική υπογραφή. Ήταν προϊόν, δηλαδή, όχι τήρησης κάποιων καθαρών κανόνων, τους οποίους θα έχει η δημοκρατική πολιτεία θεσπίσει, αλλά μιας υπουργικής απόφασης και βεβαίως έφτιαχνε και το έδαφος για τις ανάλογες δοσοληψίες, πράγμα το οποίο δεν υπάρχει. Βεβαίως έχουμε συστήσει και το μητρώο των online media, το μητρώο των διαδικτυακών μέσων ενημέρωσης, στο οποίο έχουν εγγραφεί πάνω από πεντακόσιες επιχειρήσεις οι οποίες αφορούν χίλιες ιστοσελίδες, εκ των οποίων οι μισές είναι σε μέσα ενημέρωσης της επαρχίας.

Πράγματι με τη συγκεκριμένη διάταξη την οποία συζητάτε καταργήθηκαν τα ειδικά τιμολόγια διακίνησης εφημερίδων και περιοδικών στο εσωτερικό της χώρας για τα μέλη των ενώσεων που λέτε. Δηλαδή, τι καταργήθηκε; Καταργήθηκε το έννομο αποτέλεσμα που απορρέει από την ιδιότητα του μέλους της ένωσης.

Θέλω να επισημάνω ότι η εν λόγω νομοθετική μεταβολή δεν αφορά τη μεγάλη πλειονότητα των εντύπων της περιφέρειας, που εξακολουθεί να λαμβάνει τη σχετική έκπτωση της ταχυδρομικής μεταφοράς μέσω των Ελληνικών Ταχυδρομείων. Δεν αφορά τις ημερήσιες και εβδομαδιαίες τοπικές και περιφερειακές εφημερίδες που υπάγονται στον σχετικό και περιοδικό κατάλογο και πολύ σύντομα στο μητρώο του περιφερειακού και τοπικού Τύπου και μπορούν να προβαίνουν σε κρατικές δημοσιεύσεις έπειτα από τον έλεγχο των ποιοτικών κριτηρίων.

Τα υπόλοιπα στη δευτερολογία μου.

Ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κύριε Καρρά, έχετε τον λόγο για τρία λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα μου επιτρέψει ο Υπουργός έναν σύντομο σχολιασμό. Εφόσον υπήρχε διάλογος, υπήρχε ανάγκη άμεσης κατάργησης; Πρώτο αυτό και το σημειώνω. Το δεύτερο ζήτημα: Δεν διαπιστώνεται, κύριε Υπουργέ, αναντιστοιχία και ανισότητα μεταξύ εκείνων που εξακολουθούν να απολαμβάνουν το δικαίωμα του μειωμένου τιμολογίου προς εκείνους που καταργήθηκε το καλοκαίρι; Αναφέρομαι σε διακόσια τριάντα έντυπα, αν θέλετε και τον αριθμό, επαρχιακού τύπου.

Επιπλέον, διαπιστώνω ότι, ενώ γίνεται επίκληση της εργαλειοθήκης του ΟΟΣΑ ότι υπάρχει μία προνομιακή, κατά την άποψή του, διάκριση, εντούτοις ο ΟΟΣΑ δεν συνέστησε την κατάργηση, συνέστησε τον επανακαθορισμό των κριτηρίων.

Θα μου επιτρέψει, κύριε Πρόεδρε, ο Υπουργός να υπενθυμίσω ότι συνιστά την κατάργηση προϋποθέσεων, δηλαδή της πρόβλεψης του αριθμού των ετών προγενέστερης κυκλοφορίας -υπήρχε ένα κριτήριο ότι έπρεπε να κυκλοφορούν δύο χρόνια προηγουμένως, δεκτό είναι να καταργηθεί, δεν δημιουργεί πρόβλημα, ώστε να καταστεί κάποιος επιλέξιμος για προνομιακά ταχυδρομικά τέλη- και της υποχρέωσης να διαθέτει ο ιδιοκτήτης μίας εφημερίδας με την ιδιότητα του εκδότη και του δημοσιογράφου. Δεν είπε ποτέ ο ΟΟΣΑ: «Καταργήστε τους», δεν είπε: «Μην χορηγείτε», διότι αντιλαμβανόταν ότι ερχόταν σε μία ανισότητα και αναντιστοιχία σε σχέση με τις λοιπές εκδοτικές επιχειρήσεις και τα έντυπα.

Βεβαίως, τα όσα ανέφερε ο κύριος Υπουργός για την κρατική διαφήμιση, την ποσόστωση ή για την εγγραφή στο μητρώο, αφορούν κυρίως ή απόλυτα τις καθημερινές εφημερίδες, αν δεν κάνω λάθος, και τις εβδομαδιαίες. Εδώ μιλάμε για έντυπα δεκαπενθήμερα, μηνιαία και περιοδικό και κλαδικό Τύπο.

Νομίζω, λοιπόν, ότι οι συνθήκες οι οποίες έλαβαν χώρα τότε για την κατάργηση -δεν θέλω να κάνω άλλον χαρακτηρισμό- οφείλονται σε παρερμηνεία μίας συστάσεως ή σε μία σπουδή την οποία επέδειξε νομοθετικά η Κυβέρνηση, χωρίς να σταθμίσει τις συνέπειες, διότι βλέπω ότι δέχεται ο Υπουργός ότι πρέπει το δικαίωμα στην ενημέρωση και στην πληροφόρηση να μην τίθεται υπό περιορισμούς.

Κατ’ αποτέλεσμα, όμως, όσον αφορά την κατάργηση της ρυθμίσεως και του τιμολογίου αυτού, θέλω να θυμίσω, κύριε Πρόεδρε, και είναι γνωστό ότι τα ΕΛΤΑ παρέχουν γενική, καθολική υπηρεσία στην Ελλάδα με ειδικές συμβάσεις μεταξύ του ελληνικού κράτους και των ΕΛΤΑ και δεν υπάρχει δημοσιονομική επίπτωση, διότι τα κονδύλια του τιμολογίου αυτά καταβάλλονται ούτως ή άλλως στο μεγαλύτερο ποσοστό. Δηλαδή, η διαφορά, το κέρδος, αν θέλετε, η δημοσιονομική ωφέλεια του κράτους από την κατάργηση της διακίνησης διακοσίων τριάντα εντύπων ποσοστιαία -δεν δινόταν δωρεάν, δινόταν μια έκπτωση- νομίζω ότι είναι αμελητέα και δεν θα πρέπει καν να το συζητάμε.

Εκείνο το οποίο θα πρέπει να συζητάμε, κύριε Υπουργέ, κατά τη δική μου άποψη, είναι να αναζητήσουμε κριτήρια και να διατηρήσουν το δικαίωμα. Αν κρίνει η Κυβέρνηση ότι υπάρχουν κάποια κριτήρια, τα οποία είναι αυστηρότερα των αναγκαίων, να συζητηθεί αυτό και να βρεθεί η λύση.

Όμως, θα πρέπει να επανέλθει το καθεστώς αυτό, διότι δεν συνδέεται ούτε με το μητρώο, το οποίο νομοθετήσατε, ούτε με τα sites, τα οποία θα εγγράφονται στον κατάλογο και θα απολαμβάνουν της κρατικής διαφήμισης. Όμως, πολύ δε περισσότερο δεν συνδέεται με το ζήτημα της ποσόστωσης 70%-30% της κρατικής διαφήμισης για τον λόγο ότι εκείνοι, οι οποίοι απολαμβάνουν του μειωμένου τιμολογίου, εξακολουθούν να έχουν και την κρατική διαφήμιση.

Αν θέλουμε, λοιπόν, να μιλάμε για ισότητα, αναζητήστε κριτήρια, τα οποία θα επαναφέρουν το δικαίωμα του μειωμένου τέλους, διότι έτσι με τον τρόπον τον οποίον τίθεται νομίζω ότι η εξαίρεση πλέον και η αυστηρότητα και η ανισότητα εντείνεται.

Ζητώ, λοιπόν, και πάλι -και τελειώνω, κύριε Πρόεδρε- από τον Υπουργό να επανέλθει στο ζήτημα και να κρίνει πως πρέπει να επαναχορηγηθεί το δικαίωμα του μειωμένου τιμολογίου, έστω αλλάζοντας τα κριτήρια και θα τον παρακαλέσω να θέσει και έναν χρονικό ορίζοντα, στον οποίον θα τα δει αυτά τα θέματα.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Καρρά, η νομοθετική μεταβολή που αναφέρατε αφορά μόνο την ιδιότητα ή τη δυνητική ιδιότητα του μέλους της Ένωσης Δημοσιογράφων και Διαιτητών Περιφερειακού Τύπου. Δεν λαμβάνουμε την έκπτωση της ταχυδρομικής μεταφοράς μέσω ΕΛΤΑ. Δηλαδή, αφορά σε όσους εκδίδουν εφημερίδες ή περιοδικά και είναι μέλη της ένωσης και σε όσους εκδίδουν εφημερίδες ή περιοδικά και δύνανται να είναι μέλη της ένωσης. Αυτή ήταν η σύσταση υπ’ αριθμόν 4 της Γ΄ Εργαλειοθήκης του ΟΟΣΑ στα πλαίσια της δεύτερης αξιολόγησης.

Σύμφωνα, λοιπόν, με τη σχετική σύσταση θεωρήθηκε ότι η διευκόλυνση που παρείχε η σχετική υπουργική απόφαση του 2011 ήταν μια διάκριση με βάση την ένταξη των εντύπων ή τη δυνητική τους ένταξη σε μια επαγγελματική ένωση. Αυτό κρίθηκε ότι τους παρείχε αθέμιτο προβάδισμα σε σχέση με συναδέλφους και, συνεπώς, αποτελούσε εμπόδιο στον υγιή ανταγωνισμό.

Με τη νομοθετική μεταβολή που κάνουμε δεν έγινε καμμία επιλογή ισοπεδωτικής λύσης, επιτρέψτε μου να σας πω, όπως αναφέρετε στην ερώτησή σας. Αντίθετα, υλοποιήθηκε αυτή η σύσταση, η οποία κατά σαφή διατύπωση ζητούσε την κατάργηση της προϋπόθεσης που λέει ότι ο εκδότης πρέπει να είναι μέλος αυτής της επαγγελματικής ένωσης.

Δεν το θεωρείτε λογικό να αρθεί αυτή η στρέβλωση, ειδικά όταν και τα μέλη και τα εν δυνάμει μέλη της συγκεκριμένης ένωσης μπορούν να εκδίδουν ημερήσιες ή εβδομαδιαίες εφημερίδες και να ενταχθούν στο Μητρώο Περιφερειακού και Τοπικού Τύπου; Δεν είναι καθόλου άσχετες οι πρωτοβουλίες που έχουμε λάβει εμείς για τη στήριξη του Τύπου, οι οποίες αποδεικνύουν ότι έχουμε μια -θα σας έλεγα- καθολική προσέγγιση στη στήριξη των περιφερειακών εντύπων και όχι μια επιλεκτική, η οποία να επιλέγει να διοχετεύει τα κονδύλια στήριξης ή τις επιδοτήσεις ή τις ελαφρύνσεις με βάση το κριτήριο του εάν είναι ή δεν είναι μέλη σε μια επαγγελματική ένωση.

Σε κάθε περίπτωση εγώ -και τελειώνω- λέω ότι είναι ανοιχτή η πόρτα μου για διάλογο και θα ήθελα, επίσης, να ενθαρρύνω, χωρίς να μπορώ, βεβαίως, να δεσμεύσω έναν εποπτευόμενο φορέα, τη συγκεκριμένη ένωση, να ξεκινήσει και έναν διάλογο με τα ΕΛΤΑ ως συλλογικό όργανο δημοσιογράφων και ιδιοκτητών, ο οποίος να καταλήξει σε ένα σύντομο χρονικό διάστημα και, ενδεχομένως, να μπορέσει να πετύχει καλύτερες τιμές.

Όμως, εδώ πραγματικά νομίζω -και θα ήθελα αυτό να αναγνωριστεί και από την πλευρά της Αντιπολίτευσης- ότι έχει γίνει μια πάρα πολύ συστηματική προσπάθεια να στηριχθεί ο περιφερειακός τύπος ως μοχλός και της περιφερειακής ανάπτυξης και της δημοκρατικής ενημέρωσης του λαού μας.

Ευχαριστώ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, εάν και δεν προβλέπεται τριτολογία, εάν μου επιτρέπετε, θα ήθελα να πω το εξής:

Κύριε Παππά, όπως είδατε, μίλησα για νέα κριτήρια. Επιλέξτε τα νέα κριτήρια, για να καλυφθούν όλοι. Δεν υπάρχει αντίρρηση σε αυτό.

**ΚΩΝΣΤΑΝΤΙΝΟΣ ΜΠΑΡΚΑΣ:** Υπήρχαν αυτά τα κριτήρια, κύριε Καρρά. Τα ξέρω.

**ΠΡΟΕΔΡΕΥΩΝ (Μάριος Γεωργιάδης):** Ας μη μακρηγορήσουμε άλλο!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, μου επιτρέπετε να έχω και εγώ τον λόγο για δέκα δευτερόλεπτα;

**ΠΡΟΕΔΡΕΥΩΝ (Μάριος Γεωργιάδης):** Εφόσον δώσαμε τον λόγο στον κ. Καρρά, έχετε κι εσείς τον λόγο, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είπα δύο πράγματα, τα οποία είναι απολύτως αξιοποιήσιμα: Πρώτον, ότι θα ήθελα να ενθαρρύνω τη συγκεκριμένη ένωση να μπει σε έναν συστηματικό διάλογο με τον οργανισμό, ο οποίος έχει την υποχρέωση της καθολικής υπηρεσίας και, δεύτερον, να επαναλάβω ότι η πόρτα του γραφείου μου είναι ανοιχτή, για να συνεχίσουμε τον διάλογο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννέα μαθητές και μαθήτριες και ένας εκπαιδευτικός συνοδός από το 15ο Δημοτικό Σχολείο Αμαρουσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 10.50΄ λύεται η συνεδρίαση για την προσεχή Τετάρτη 21 Φεβρουαρίου 2018 και ώρα 9.00΄, με αντικείμενο εργασιών του Σώματος: συζήτηση και λήψη απόφασης επί της προτάσεως που κατέθεσαν ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, κ. Αλέξης Τσίπρας, και εκατόν σαράντα τέσσερις Βουλευτές της Κοινοβουλευτικής του Ομάδας, καθώς και ο Πρόεδρος της Κοινοβουλευτικής Ομάδας των Ανεξαρτήτων Ελλήνων, κ. Παναγιώτης (Πάνος) Καμμένος, και οκτώ Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης κατά το άρθρο 86 του Συντάγματος, τα άρθρα 153 και επ. του Κανονισμού της Βουλής και τον ν.3126/2003 «Ποινική ευθύνη των Υπουργών», όπως ισχύουν, σχετικά με τη διερεύνηση της υπόθεσης «NOVARTIS», σύμφωνα με την ειδική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**