(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΒ΄

Δευτέρα 5 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας της Βουλευτού κ. Φ. Αραμπατζή, σελ.   
2. Ανακοινώνεται ότι τη συνεδρίαση παρακολουθούν σπουδαστές από τη Σχολή Δημοσιογραφίας του ΑΝΤ1 και μαθητές από το 14ο Γενικό Λύκειο Λάρισας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Θάνατος 26χρονου κρατουμένου μέσα στις φυλακές Λάρισας», σελ.   
 β) Προς τον Υπουργό Υγείας:  
 i. με θέμα: «Παιδιατρικό Νοσοκομείο στη Δυτική Θεσσαλονίκη», σελ.   
 ii. με θέμα: «SOS για τις Παθολογικές κλινικές και το Ψυχιατρικό τμήμα του Γενικού Νοσοκομείου Νίκαιας Πειραιώς», σελ.   
 iii. με θέμα: «Μόνιμη λύση στην εργασιακή ανασφάλεια και απληρωσιά των εργαζόμενων σε καθαριότητα και σίτιση στα Νοσοκομεία του «ΠΑΓΝΗ» και του «Βενιζέλειου», σελ.   
 iv. με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα», σελ.   
 v. σχετικά με την εφαρμογή του claw back σε συμβεβλημένους και μη κατασκευαστές, εισαγωγείς, διανομείς και προμηθευτές ιατροτεχνολογικών προϊόντων, σελ.   
 vi. σχετικά με τα προβλήματα ελλείψεων προσωπικού, κτιριακών υποδομών και εξοπλισμού στο Νοσοκομείο Αγίου Νικολάου Λασιθίου, σελ.   
 vii. με θέμα: « Έλλειψη Παιδιάτρων στο Γενικό Νοσοκομείο - Κέντρο Υγείας Ικαρίας», σελ.   
 viii. σχετικά με τη λήψη μέτρων για την εύρυθμη λειτουργία του Κέντρου Υγείας Μυτιλήνης, σελ.   
 ix. με θέμα: «Ανυπαρξία εθνικής πολιτικής για την αντιμετώπιση του καρκίνου και έλλειψη καινοτόμων ογκολογικών φαρμάκων», σελ.   
 γ) Προς τον Υπουργό Οικονομικών:  
 i. με θέμα: «Χωρίς πρόνοια για την προστασία της πρώτης κατοικίας η Εγκύκλιος για τους ηλεκτρονικούς πλειστηριασμούς από 1-5-2018», σελ.   
 ii. με θέμα: «Στήριξη πληγέντων παραγωγών σε Βιάννο, Ιεράπετρα και Σητεία κ.λπ.», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Ψηφιακής Πολιτικής, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Οικονομικών, Υγείας, Διοικητικής Ανασυγκρότησης, Μεταναστευτικής Πολιτικής και οι Αναπληρωτές Υπουργοί Εσωτερικών και Οικονομικών κατέθεσαν στις 5/3/2018 σχέδιο νόμου: «Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας και Ενσωμάτωση της 2005/214/ΔΕΥ απόφασης-πλαίσιο, όπως τροποποιήθηκε με την απόφαση-πλαίσιο 2009/299/ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
ΣΥΝΤΥΧΑΚΗΣ Ε. , σελ.  
  
Β. Επί των επικαίρων ερωτήσεων:  
ΒΛΑΧΟΣ Γ. , σελ.  
ΓΑΚΗΣ Δ. , σελ.  
ΘΕΟΧΑΡΗΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΚΟΥΤΣΟΥΚΟΣ Γ. , σελ.  
ΛΑΜΠΡΟΥΛΗΣ Γ. , σελ.  
ΞΑΝΘΟΣ Α. , σελ.  
ΟΙΚΟΝΟΜΟΥ Β. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΣΥΝΤΥΧΑΚΗΣ Ε. , σελ.  
ΤΑΣΣΟΣ Σ. , σελ.  
ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΒ΄

Δευτέρα 5 Μαρτίου 2018

Αθήνα, σήμερα στις 5 Μαρτίου 2018, ημέρα Δευτέρα και ώρα 18.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την ενδέκατη με αριθμό 1108/20-2-2018 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα «Θάνατος 26χρονου κρατουμένου μέσα στις φυλακές Λάρισας».

Θα την απαντήσει ο Υπουργός κ. Σταύρος Κοντονής.

Ο κ. Παπαχριστόπουλος έχει τον λόγο για να πρωτολογήσει.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Έχουν περάσει πάνω από τρεις δεκαετίες, αν θυμάμαι καλά, όταν ο Σορίν Ματέι δολοφονήθηκε εν ψυχρώ κατά τη μεταφορά από το Νοσοκομείο Νίκαιας στις φυλακές Κορυδαλλού. Η δικαιοσύνη αποδόθηκε μ’ αυτόν τον τρόπο. Η άτυχη Γκινάκη βρήκε τραγικό θάνατο σ’ ένα διαμέρισμα υπό την απειλή ενός Ρουμάνου. Πριν καν μεταφερθεί στις φυλακές ο Ρουμάνος, έγινε εισβολή της Αστυνομίας τότε –πιστεύω λανθασμένη, για να είμαστε δίκαιοι- και ήταν κι αυτός τραυματισμένος και πριν καν, επαναλαμβάνω, μεταφερθεί από το Νοσοκομείο Νίκαιας στις φυλακές Κορυδαλλού – αφού βέβαια ο άνθρωπος είχε προκαλέσει όλη αυτή την κατάσταση- κάποιοι φρόντισαν να του αφαιρέσουν τη ζωή κατά τη μεταφορά.

Προχθές άκουσα μία Βουλευτή της Αξιωματικής Αντιπολίτευσης να λέει ότι πρέπει να φτιάξουμε πολλές ακόμη φυλακές υψίστης ασφαλείας. Μου θύμισε τα «λευκά» κελιά της Γερμανίας, τους Μπάαντερ - Μάινχοφ. Τα λέω όλα αυτά με αφορμή το θάνατο του νεαρού κρατούμενου, ο οποίος ήταν είκοσι έξι χρονών και είχε ένα πρόβλημα, πιστεύω, όχι σημαντικό. Δεν είναι λόγος, όμως, για ένα παιδί, ό,τι και να έχει κάνει, να πεθάνει στα είκοσι έξι του χρόνια.

Εγώ δεν ρίχνω τις ευθύνες ούτε στο προσωπικό ούτε σε κανέναν, αλλά πιστεύω ότι υπάρχει μια νοοτροπία διάχυτη ότι αυτοί –συγχωρείστε μου την έκφραση, δεν ανήκει σε εμένα- είναι αποβράσματα της κοινωνίας, είναι υπάνθρωποι και συνεπώς δεν νοιαζόμαστε και πολύ για τη ζωή τους. Όχι, εγώ πιστεύω ότι ο καθρέφτης της δημοκρατίας μιας χώρας είναι τα δικαιώματα και των κρατουμένων, όσο ειδεχθή εγκλήματα και αν είχαν κάνει, παρ’ ότι ο εικοσιεξάχρονος δεν είχε κάνει ειδεχθή εγκλήματα, για απάτες ήταν, δεν είχε σκοτώσει κάποιον άνθρωπο.

Επειδή υπάρχουν παραδείγματα και μάλιστα νωπά, που τα έχω μπροστά μου, όπου μόνο τον τελευταίο μήνα αυτοκτόνησαν τέσσερις-πέντε κρατούμενοι -Αλικαρνασσός και πάει λέγοντας- θεωρώ ότι είναι ώρα να ασχοληθείτε μ’ αυτό το θέμα. Ξαναλέω, καθρέφτης πραγματικής δημοκρατίας είναι και τα δικαιώματα αυτών των ανθρώπων, παρ’ ότι κάποιοι συνάδελφοι εδώ μέσα έχουν άλλη άποψη, «λευκά» κελιά, σκληρές, πολλές περισσότερες φυλακές, αν είναι δυνατόν να γεμίσουμε με φυλακές και πάει λέγοντας. Πιστεύω ότι έχετε την ευαισθησία, γιατί σας ακούω συχνά με τον τρόπο που μιλάτε και νομίζω ότι δεν έχουμε πολλά περιθώρια μετά απ’ αυτό το περιστατικό και άλλα πολλά που συνυπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα σας πω και άλλο ένα και συγχωρήστε μου, κύριε Πρόεδρε, την κατάχρηση του χρόνου. Έτσι και αλλιώς, δεν έχετε πολλές επίκαιρες σήμερα. Ήμουν Διοικητής στο Γενικό Νοσοκομείο Νίκαιας, όταν κάποιοι βασιλικότεροι του βασιλέως στον Γιωτόπουλο, που ήταν τότε καταδικασμένος σε τρις ισόβια, είχε. ένα κομμάτι 4Χ3 που έβλεπε ουρανό και κάποιοι, για να τον τιμωρήσουν κι άλλο, πήγαν και το έκλεισαν. Εγώ ήμουν Διοικητής στο Γενικό Νοσοκομείο Νίκαιας και Υπουργός Δικαιοσύνης ήταν τότε ο Αναστάσης Παπαληγούρας, ο οποίος κατάλαβε αμέσως το πρόβλημα και το έλυσε σε δευτερόλεπτα. Να ανοίξει αμέσως, είπε, να βλέπει ο Γιωτόπουλος και σταμάτησε την απεργία πείνας και δίψας, γιατί τον είχα εγώ τότε στο νοσοκομείο μου.

Μετά από τόσα χρόνια, περιμένω να σας ακούσω με προσοχή. Υπάρχουν πολλά αιτήματα. Υπάρχει ένας ειδικός σύλλογος, όχι μόνο στο δικό σας κόμμα, αλλά είναι παλιά ιστορία και εγώ συμμετείχα, όπου τα δικαιώματα αυτών των ανθρώπων –και είναι πάρα πολλά, δεν είναι μόνο στην υγεία, είναι στην εκπαίδευση, στον πολιτισμό και πολλά άλλα- θα πρέπει να θωρακιστούν. Περιμένω την απάντησή σας.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Θα τα συνεχίσω στη δευτερολογία μου. Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Πριν δώσω τον λόγο στον κύριο Υπουργό, αγαπητοί συνάδελφοι, θέλω να συνεννοηθούμε για κάτι. Σήμερα ειδικά να σεβαστούμε πολύ τον χρόνο και όχι μόνο για λόγους τήρησης του Κανονισμού. Εγώ δεν έχω αντικαταστάτη στην Έδρα και με βάση τις δώδεκα επίκαιρες ερωτήσεις θα μείνω οπωσδήποτε τρεις ώρες. Παραπάνω δεν θα είναι δυνατόν να αντέξω. Επομένως, σας παρακαλώ πάρα πολύ να μην παραβιάσουμε τον χρόνο και να είμαστε συνεπείς. Με βάση τον κανονικό χρόνο θέλουμε ένα τρίωρο. Δεν μπορούμε να πάμε παραπάνω.

Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Δράττομαι της ευκαιρίας της ερωτήσεως του κυρίου συναδέλφου, για να πω κάτι πριν μπω στην ουσία της απάντησης.

Κυρίες και κύριοι συνάδελφοι, σήμερα ο Αρχηγός της Αξιωματικής Αντιπολίτευσης είχε μια πάρα πολύ κακή έμπνευση.

Είπε με αφορμή την απόφαση της Κεντρικής Επιτροπής Μεταγωγών –για κρατούμενο στις φυλακές Λάρισας, για τον οποίο υπήρξαν κάποιες κινητοποιήσεις την προηγούμενη εβδομάδα- ότι η Κυβέρνηση κάνει ό,τι της ζητήσουν ο κατηγορούμενος και η τρομοκρατία.

Θεωρώ ότι αυτή η δήλωση του κ. Μητσοτάκη είναι απολύτως άστοχη, για να μην πω ότι μου δίνει την εντύπωση ότι δεν έχει γνώση των πραγματικών γεγονότων. Και επειδή την προηγούμενη εβδομάδα το Υπουργείο Δικαιοσύνης με μεγάλη περίσκεψη, σοβαρότητα και εγκράτεια χειρίστηκε το θέμα, χωρίς τυμπανοκρουσίες και χωρίς να προβαίνουμε σε δημόσιες δηλώσεις, θέλω σήμερα από του Βήματος της Βουλής να ενημερώσω και την Εθνική Αντιπροσωπεία και τον ελληνικό λαό για τα εξής: Πρώτα απ’ όλα ο κρατούμενος αυτός κρατείτο στις δικαστικές φυλακές Λαρίσης. Με απόφαση του εισαγγελέα και του ανακριτή κατηγορείτο για απόπειρα ανθρωποκτονίας του πρώην Πρωθυπουργού κ. Παπαδήμου. Για δικαστήριο το οποίο είχε στην Αθήνα μετήχθη στις φυλακές Κορυδαλλού όπου παρέμεινε τέσσερις ημέρες και αμέσως μετά επανήλθε στις φυλακές της Λάρισας.

Εκεί ακριβώς υπήρχε ένα παράλογο και παράνομο αίτημα, να παραμείνει στις φυλακές Κορυδαλλού. Ήταν παράνομο και παράλογο. Παράνομο, διότι δεν είχε τηρηθεί καμμία διαδικασία και παράλογο διότι οι κρατούμενοι δεν επιλέγουν τα σωφρονιστικά ιδρύματα στα οποία θα παραμείνουν. Υπάρχουν κανονισμοί και αποφάσεις.

Αμέσως μετά τις κινητοποιήσεις υπεβλήθη μία αίτηση του συγκεκριμένου κρατούμενου προς την Κεντρική Επιτροπή Μεταγωγών, να μεταχθεί στην Αθήνα. Η Κεντρική Επιτροπή Μεταγωγών, κατά τη γνώμη μου ορθά, αποφάσισε τη μεταγωγή του στο πλαίσιο ενός σχεδιασμού μηνών που έχει καταστρώσει το Υπουργείο Δικαιοσύνης, για τη μετατροπή της φυλακής Κορυδαλλού από μία μεικτή φυλακή υποδίκων και καταδικασθέντων, σε φυλακή υποδίκων.

Μάλιστα, προς υλοποίηση αυτού του σχεδίου, τον επόμενο μήνα θα φύγουν από τις φυλακές Κορυδαλλού γύρω στους πενήντα επτά καταδικασθέντες και θα έλθουν περί τους είκοσι επτά υπόδικους, γιατί μ’ αυτόν τον τρόπο θα υλοποιηθεί και το ζήτημα της αποσυμφόρησης της φυλακής Κορυδαλλού, μ’ αυτήν την αναλογία, δηλαδή, θα γίνεται σταδιακά η μετακίνηση.

Στους πρώτους κρατουμένους υποδίκους που θα έρθουν στην φυλακή του Κορυδαλλού αποφάσισε η Κεντρική Επιτροπή Μεταγωγών και όχι η Κυβέρνηση, ότι θα είναι και ο συγκεκριμένος κρατούμενος, όπως επίσης άλλοι έξι από τη Λάρισα. Και γιατί το αποφάσισε αυτό -σωστά κατά τη γνώμη μου- η επιτροπή; Διότι ο συγκεκριμένος κρατούμενος εκτός των άλλων, όπως και οι άλλοι, έχουν σε άμεσο χρόνο πάρα πολύ σοβαρά δικαστήρια. Ο συγκεκριμένος, μάλιστα, έχει δικαστήριο, απ’ ό,τι πληροφορήθηκα, το πρώτο δεκαήμερο του Μαΐου. Επομένως, πολύ σωστά η επιτροπή αποφάσισε να έρθει στην Αθήνα, για να έχει μία καλύτερη συνεννόηση με τον συνήγορό του, διότι, προσέξτε κυρίες και κύριοι Βουλευτές, δεν θέλουμε κάποιος κρατούμενος ή κατηγορούμενος να ισχυριστεί ότι διαμορφώνονται επαχθείς συνθήκες για την υπεράσπισή του ενώπιον του δικαστηρίου για τόσο σοβαρά αδικήματα.

Αυτή, λοιπόν, ήταν η υπεύθυνη στάση της Κυβέρνησης. Δεν ενέδωσε σε κανένα αίτημα, όπως είπα, παράλογο και παράνομο, για άμεση επιστροφή του κρατουμένου -μάλιστα μερικοί ζητούσαν αυθημερόν να επιστρέψει στην Αθήνα- και μόνο αφού υπέβαλε αίτημα, το οποίο εξετάστηκε και θα υλοποιηθεί μετά από έναν μήνα και πλέον για τους λόγους που σας ανέφερα. Ελπίζω, λοιπόν, να πληροφορούν καλύτερα τον Αρχηγό της Αξιωματικής Αντιπολίτευσης οι συνεργάτες του και ο ίδιος να είναι πιο προσεκτικός όταν προβαίνει σε τέτοιου τύπου δηλώσεις.

Όσον αφορά αυτό που με ρωτήσατε, κύριε συνάδελφε, θέλω να σας πω ότι για τον θάνατο του κρατουμένου στη φυλακή Μαλανδρίνου ήδη έχει δοθεί από τους αρμόδιους εισαγγελείς παραγγελία στη Λάρισα και στην Άμφισσα για να διερευνηθούν τα αίτια του θανάτου. Επίσης, έχει γίνει νεκροψία και περιμένουμε τα αποτελέσματα.

Θέλω, όμως, να σημειώσετε τις ημερομηνίες για τις οποίες πρέπει να λάβετε γνώση. Θέλω να σας αναφέρω, λοιπόν, ότι στις 23 και στις 24 εμφανίστηκε μια ήπια ασθένεια, όσον αφορά τον πονόδοντο κ.τ.λ., στον κρατούμενο. Από το ιατρείο της φυλακής τού δόθηκαν αμέσως παυσίπονα και αντιφλεγμονώδη. Δεν υπήρξε βελτίωση. Στις 27 επανήλθε στο ιατρείο της φυλακής και του δόθηκε αντιβίωση. Εσείς, που είστε γιατρός, καταλαβαίνετε την πορεία αυτής της υπόθεσης. Σημειωτέον, ότι πήγαινε κανονικά σχολείο αυτές τις ημέρες.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, να συνεχίσετε στη δευτερολογία σας;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τελειώνω σε λίγα δευτερόλεπτα.

Στις 29 Ιανουαρίου, δηλαδή μετά από δύο ημέρες, μεταφέρθηκε στο Κέντρο Υγείας του Λιδωρικίου και εξετάστηκε από οδοντίατρο, διότι πρέπει να σας αναφέρω ότι η φυλακή δεν διαθέτει οδοντίατρο. Αν και έχουμε ζητήσει, δεν έχει υπάρξει ενδιαφέρον. Πήγε, λοιπόν, στο Κέντρο Υγείας, όπου εξετάστηκε από οδοντίατρο, ο οποίος διαπίστωσε ότι έχει πρόβλημα αρκετά σοβαρό, που πρέπει όμως να εξεταστεί από γναθοχειρουργό. Γι’ αυτό, έφυγε αμέσως από τη φυλακή και το Κέντρο Υγείας και την 1η Φεβρουαρίου μετήχθη στις φυλακές της Λάρισας, όπου ήδη είχε κλειστεί ραντεβού για να εξεταστεί στις 5 Φεβρουαρίου. Δυστυχώς, κατέληξε.

Σας ενημέρωσα για τις ημερομηνίες. Μπορείτε να δείτε ότι υπήρχε ένα συνεχές ενδιαφέρον των υπαλλήλων της φυλακής για τον κρατούμενο. Τα αποτελέσματα από τη δικαστική και την εισαγγελική έρευνα και τη νεκροψία θα μας δώσουν μια σαφή εικόνα. Διότι, ενδεχομένως, θα έπρεπε οι διαδικασίες της μετακίνησής του από το Μαλανδρίνο στη Λάρισα να είχαν κινηθεί με τη διαδικασία του κατεπείγοντος. Αυτά, όμως, είναι και θέματα ιατρικά. Περιμένουμε την πλήρη αποσαφήνιση αυτού του θέματος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Σέβομαι το πρόβλημα του Προέδρου. Θα μπορούσα να πω πάρα πολλά.

Δεν αμφιβάλλω, κύριε Υπουργέ, και δεν έχω κανένα λόγο να αμφισβητήσω αυτά που λέτε. Ωστόσο, είναι πολλά και πυκνά. Στις 29 Ιανουαρίου οροθετικός βρίσκεται κρεμασμένος στις φυλακές του Κορυδαλλού. Στις 5 Φεβρουαρίου τριαντατριάχρονος αυτοκτόνησε στις φυλακές Αλικαρνασσού. Στις 11 Φεβρουαρίου κρατούμενος αυτοκτόνησε μέσα στο Αστυνομικό Τμήμα Τρικάλων. Θα μπορούσα να σας πω άπειρα παραδείγματα.

Εδώ, θέλω να αναδείξω τρία πράγματα: Πιστεύω ότι αυτοί οι άνθρωποι έχουν δικαιώματα. Θα επαναλάβω ότι είναι υποχρεωμένη η πολιτεία, η κάθε πολιτεία που θέλει να πιστεύει ότι έχει δημοκρατία, αυτά να τα διασφαλίσει. Θα ήθελα, λοιπόν, να μου απαντήσετε στα εξής.

Κατ’ αρχάς, θα ήθελα να σας δώσω μια πληροφορία: Το νοσοκομείο Κορυδαλλού είναι κατ’ όνομα νοσοκομείο. Πολύ συχνά μένει μόνο με νοσηλευτές. Δεν υπάρχει γιατρός. Γενικά –υποτίθεται- πρέπει να δώσουμε δυνάμεις σ’ αυτούς τους ανθρώπους, που για κάποιους είναι δεύτερης κατηγορίας, για να μη χρησιμοποιήσω βαριές εκφράσεις, αλλά για εμάς έχουν δικαιώματα. Και αυτά τα δικαιώματα είμαστε υποχρεωμένοι να τα διασφαλίσουμε.

Σας λέω ότι θυμάμαι πως ήμουν σε ένα από τα κεντρικότερα καφέ του Άμστερνταμ όταν είδα δύο ανθρώπους να πίνουν καφέ. Μου είπαν ότι είναι ο φρουρός με τον κατηγορούμενο. Έμαθα ότι είχε καταδικαστεί σε δεκαοχτώ χρόνια.

Θυμάμαι ακόμη ότι όταν ήθελαν να πάρουν τηλέφωνο δεν ήταν στην ουρά πενήντα άτομα σε ένα καρτοτηλέφωνο. Τι εμποδίζει εμάς να δώσουμε αυτά τα δικαιώματα; Μιλάω για θέματα βασικά, που έχουν σχέση με τη ζωή τους. Δεν πάω στον πολιτισμό -γιατί θα με αγριέψει ο φίλος μου ο Πρόεδρος κι έχει δίκιο, γιατί είναι μόνος του- μιλάω για θέματα που αφορούν στην υγεία αυτών των ανθρώπων.

Πιστεύω ότι γι’ αυτά τα θέματα πρέπει να υπάρχει διασύνδεση. Και θέλω μια απάντηση του δικού σας του Υπουργείου. Να μην το αφήνουμε πάνω στον διευθυντή και τους σωφρονιστικούς υπαλλήλους. Ανά πάσα στιγμή πρέπει να υπάρχει ένας σύνδεσμος για όλα αυτά τα προβλήματα από έναν άνθρωπο που εσείς θα έχετε ορίσει -ή που διακομματικά θα έχουμε ορίσει- για τα προβλήματα αυτών των ανθρώπων.

Αύριο γίνεται μια ημερίδα –δεν θέλω να καθυστερήσω πολύ- την οποία εγώ θα παρακολουθήσω. Θα είμαι πιο λεπτομερειακός όταν θα έχω αυτές τις πληροφορίες, όταν θα γίνει αυτή η ημερίδα, που την οργανώνει μια παλιά δημοσιογράφος, η Ιωάννα Σωτήρχου. Εκεί, θα είναι όλος ο κόσμος που ενδιαφέρεται για τα δικαιώματα αυτών των ανθρώπων.

Ποτέ και μακριά από εμάς η νοοτροπία των «λευκών» κελιών, ότι αυτοί οι άνθρωποι είναι παρείσακτοι, είναι τέταρτης κατηγορίας και πρέπει η έννοια «σωφρονιστικό» να αποκτήσει επιτέλους περιεχόμενο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, δεν θα επανέλθω στο θέμα του κρατουμένου που έχασε τελικά τη ζωή του, απεβίωσε στις 2 Φεβρουαρίου, διότι, όπως είπα, είναι σε εξέλιξη εισαγγελική έρευνα, δύο κατά τόπον αρμόδιων εισαγγελικών αρχών και επίσης περιμένουμε και τα αποτελέσματα της νεκροψίας.

Κύριε Παπαχριστόπουλε, ανά πάσα ώρα και στιγμή είμαστε στη διάθεσή σας για να σας ενημερώσουμε για το πόρισμα το οποίο θα έχουμε στα χέρια μας.

Θα συμφωνήσω απολύτως, κυρίες και κύριοι συνάδελφοι, ότι τα ανθρώπινα δικαιώματα κρίνονται και στο επίπεδο των δικαιωμάτων των κρατουμένων και δυστυχώς, γνωρίζετε πολύ καλά ποια ήταν η κατάσταση την οποία παρέλαβε η Κυβέρνηση μας τον Ιανουάριο του 2015. Ήταν μια κατάσταση όνειδος για τη δημοκρατία και τα συνταγματικά κατοχυρωμένα ανθρώπινα δικαιώματα, σε σημείο τέτοιο που η Ελλάδα όχι μόνο είχε παρατηρηθεί, αλλά είχε πληθώρα καταδικών από το Ευρωπαϊκό Δικαστήριο Δικαιωμάτων του Ανθρώπου. Έφτασε δε, ελληνικό δικαστήριο να αθωώσει κατηγορούμενο που απέδρασε λόγω των απάνθρωπων συνθηκών που επικρατούσαν στο κατάστημα κράτησης που ήταν κρατούμενος. Εκεί είχαμε φτάσει, κυρίες και κύριοι συνάδελφοι.

Σήμερα η κατάστασή αυτή, κύριε Παπαχριστόπουλε, σε μεγάλο βαθμό έχει αλλάξει, ιδίως στα περιφερειακά καταστήματα. Θέλω, όμως, να πω ότι στον Κορυδαλλό υπάρχει πρόβλημα. Ακριβώς γι’ αυτό το στρατηγικό σχέδιο σάς μίλησα προηγουμένως, το οποίο θα υλοποιήσουμε βήμα-βήμα.

Θέλω, όμως, να τονίσω κάτι το οποίο αφορά στην ανθρώπινη αξιοπρέπεια και τα μέτρα υγείας που παίρνουμε στα καταστήματα κράτησης. Το πρώτο που θέλω να σας πω είναι η νομοθετική πρωτοβουλία για την πλήρη ένταξη των υπηρεσιών υγείας του Ψυχιατρείου Κρατουμένων του Κορυδαλλού και του νοσοκομείου στο Εθνικό Σύστημα Υγείας. Ήδη έχω υπογράψει τα προεδρικά διατάγματα με τον κ. Ξανθό και αναμένουμε τις υπογραφές του κ. Γαβρόγλου και του κ. Χουλιαράκη για να καταλήξουν στον Πρόεδρο της Δημοκρατίας. Είναι μια μεγάλη τομή αυτό.

Και θέλω να σας τονίσω, κύριε Παπαχριστόπουλε, και σε όλους τους συναδέλφους, ότι αυτήν την ώρα στα καταστήματα κράτησης υπηρετούν συνολικά εκατόν τριάντα πέντε γιατροί. Βεβαίως, όπως και στη φυλακή του Μαλανδρίνου που αναφέρθηκα προηγουμένως, έχει ζητηθεί από το κράτος και την πολιτεία και το Υπουργείο Δικαιοσύνης έχει προσκαλέσει γιατρούς να εργαστούν, πλην όμως δεν υπάρχει το αντίστοιχο ενδιαφέρον.

Επίσης, όσον αφορά στη στελέχωση θέλω να σας πω ότι στις επικείμενες προσλήψεις του ΕΣΥ συμπεριλαμβάνονται και εννέα θέσεις γιατρών και πέντε θέσεις νοσηλευτών. Επί των ημερών μας προστέθηκαν συνολικά είκοσι επιπλέον γιατροί στα σωφρονιστικά καταστήματα, διότι η κατάσταση ήταν απελπιστική σ’ αυτόν τον τομέα. Προέβημεν σε εκτεταμένες επισκευές των νοσοκομείων στα καταστήματα κράτησης.

Και θέλω ιδιαιτέρως να αναφερθώ σε νομοθετικές πρωτοβουλίες που έχουμε πάρει για την ενιαία «αντιμετώπιση των ασθενών», για τον νόμο που ψηφίσαμε πρόσφατα για τον εκσυγχρονισμό των μέτρων θεραπείας για τους ψυχικά πάσχοντες. Επίσης, θέλω να τονίσω ιδιαιτέρως ότι η Κυβέρνηση πήρε μια μεγάλη πρωτοβουλία σχετικά με τα θέματα των κρατουμένων, οι οποίοι ήταν χρήστες ναρκωτικών.

Και να σας αναφέρω, κυρίες και κύριοι Βουλευτές, ότι ιδίως για τη δομή που λειτουργεί στις φυλακές των Διαβατών Θεσσαλονίκης, η χώρα μας εκεί που ήταν παρίας σ’ αυτά τα θέματα και συνεχώς κατηγορουμένη, επαινέθηκε και έχει θεωρηθεί αυτή η δομή ως πρότυπο για όλη την Ευρώπη. Αυτή είναι η μεγάλη εξέλιξη και το μεγάλο άλμα προς τα μπρος που έχει κάνει η Κυβέρνηση στον τομέα που αναφερθήκατε.

Επίσης, στον τομέα του εκσυγχρονισμού θέλω να σας αναφέρω ότι έχουμε ήδη εισαγάγει το ηλεκτρονικό σύστημα συνταγογράφησης και για τα σωφρονιστικά καταστήματα.

Ένα τελευταίο που θέλω να σας πω είναι ότι ήδη λειτουργούν σε τέσσερα καταστήματα κράτησης, σε τέσσερις φυλακές, υπηρεσίες τηλεψυχιατρικής. Διότι ξέρετε ότι οι συνάνθρωποί μας, οι οποίοι έχουν υποπέσει σε σοβαρά αδικήματα για να βρίσκονται στη φυλακή αυτήν τη στιγμή, αντιμετωπίζουν και έντονα τέτοια φαινόμενα, τα οποία πρέπει και εκεί να τα δούμε και να τους βοηθήσουμε να τα ξεπεράσουν. Η φυλακή δεν είναι ένας χώρος αναψυχής, αλλά ένας δύσκολος χώρος με πολλούς περιορισμούς και κανόνες. Όμως, θα πρέπει τα δικαιώματα των κρατουμένων να είναι σεβαστά και η πολιτεία σε κάθε περίπτωση να στέρξει προς υλοποίηση των όσων έχει εξαγγείλει.

Τέλος, θέλω να σας πω -και το καταθέτω και στην Εθνική Αντιπροσωπεία- ότι το Υπουργείο Δικαιοσύνης εξέδωσε και ένα ειδικό φυλλάδιο για τις αυτοκτονίες, ούτως ώστε οι κρατούμενοι να γνωρίζουν τα συμπτώματα για να μην καταλήγουν σε απονενοημένα διαβήματα. Γι’ αυτόν ακριβώς τον λόγο εκδόθηκε αυτό το φυλλάδιο, το οποίο καταθέτω για να λάβετε γνώση, προς ενημέρωσή τους.

(Στο σημείο αυτό Υπουργός κ. Σταύρος Κοντονής καταθέτει για τα Πρακτικά το προαναφερθέν φυλλάδιο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η κατάσταση που παραλάβαμε, όπως είπα, ήταν μία κατάσταση απαράδεκτη για πολιτισμένο κράτος - μέλος της Ευρωπαϊκής Ένωσης. Σήμερα τα σχολεία δεύτερης ευκαιρίας, τα οποία έχουμε ιδρύσει, τα ινστιτούτα επαγγελματικής κατάρτισης, οι χώροι υποδοχής των παιδιών και των οικογενειών των κρατουμένων δίνουν μία άλλη εικόνα στις ελληνικές φυλακές.

Επίσης, τα μέτρα που έχουμε πάρει για την ιατροφαρμακευτική περίθαλψη των κρατουμένων έχουν βελτιωθεί και αυτά σε μεγάλο βαθμό. Όμως, εγώ συνηθίζω να λέω ότι κάναμε αρκετά αυτά τα τρία χρόνια, αλλά πρέπει να γίνουν ακόμη περισσότερα, διότι στον τομέα των δικαιωμάτων των κρατουμένων υπήρξε μεγάλη καθυστέρηση και μεγάλη υστέρηση. Επομένως, εδώ έχουμε ένα πεδίο μπροστά μας, στο οποίο μπορούμε να υλοποιήσουμε και αιτήματα, αλλά και εξαγγελίες.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ακολουθεί η πρώτη με αριθμό 1156/27-2-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Υγείας, με θέμα: «Παιδιατρικό Νοσοκομείο στη δυτική Θεσσαλονίκη».

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Δεν μπορώ, κύριε Υπουργέ, να αρχίσω αλλιώς την τοποθέτησή μου, καθώς δέχθηκα πριν από λίγο ένα sms εν όψει του προγραμματισμένου διαλόγου - αντιλόγου για το «Παιδιατρικό Νοσοκομείο Θεσσαλονίκης».

Σας έχω κάνει και σχετική αναφορά για τους χρήστες ασθενείς ναρκωτικών ουσιών που αναζητούν τη μεθαδόνη, το υποκατάστατο, και όσοι με ακούν στη Θεσσαλονίκη γνωρίζουν ότι στο κέντρο της πόλης αγόρια και κορίτσια, σκιές του εαυτού τους, προσπαθούν να δώσουν λύση -με ή χωρίς εισαγωγικά- στο πρόβλημά τους.

Θερμή παράκληση, κύριε Υπουργέ, να απαντήσετε σ’ αυτήν την αναφορά που έχω κάνει. Είναι το τρίτο εργαλείο που χρησιμοποιούμε ως Βουλευτές για να ασκήσουμε τον κοινοβουλευτικό μας έλεγχο.

Έρχομαι κατ’ ευθείαν στο θέμα, για το οποίο έχω την τιμή να απευθύνομαι σ’ εσάς μεταφέροντας ένα πάνδημο αίτημα της Θεσσαλονίκης.

Είναι η τρίτη φορά που έρχομαι μετά από το Στρατόπεδο «Παύλου Μελά», που μετά από τριάντα - σαράντα χρόνια αυτή η Κυβέρνηση παραχώρησε στον Δήμο Παύλου Μελά, γιατί θεωρεί ότι τα πρώην στρατόπεδα αποτελούν δημόσια περιουσία - τράπεζα γης, που ανήκει στους δημότες, στους κατοίκους της Θεσσαλονίκης.

Το δεύτερο ήταν για το Στρατόπεδο «Κόδρα» στην άλλη πλευρά της πόλης, στα ανατολικά, στην Καλαμαριά, όπου επίσης, αποδόθηκε στον Δήμο Καλαμαριάς για κοινωφελείς χρήσεις, πολιτισμού κ.λπ..

Το τρίτο αίτημα είναι αυτό για το Στρατόπεδο «Καρατάσιου», που ξέρω ότι ιδιοκτησιακά τουλάχιστον είναι αρκετά περιπλεγμένο.

Το αίτημά μου ορίζεται, κύριε Υπουργέ, κύριε Πολάκη, από δύο παραδοχές και τρία κριτήρια. Οι δύο βασικές παραδοχές, οι οποίες είναι καλοδεχούμενες, είναι, πρώτον, η δωρεά των 200 εκατομμυρίων από το Ίδρυμα «Σταύρος Νιάρχος» για τη βελτίωση ή για τη δημιουργία υποδομών στον χώρο της δημόσιας υγείας.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Η δεύτερη, επίσης καλοδεχούμενη, είναι η προτεραιοποίηση από την Κυβέρνηση των τριών σκοπών αξιοποίησης του εν λόγω ποσού για τη δημιουργία, όπως είπα, υποδομών υγείας, μεταξύ των οποίων και το «Παιδιατρικό Νοσοκομείο Θεσσαλονίκης», που –ειρήσθω εν παρόδω- αποτελεί έλλειμμα και αίτημα δεκαετιών για τη Θεσσαλονίκη.

Κατά την ταπεινή μου άποψη, η επιλογή του χώρου, που εκεί συνίσταται, εάν θέλετε, η διαφωνία, ο έλεγχος και η προσπάθεια, η δημιουργική συμβολή για να κάνουμε το καλύτερο δυνατό, κύριε Υπουργέ, πρέπει να υπακούει στα ακόλουθα τρία κριτήρια:

Πρώτον, να αποτελεί βέλτιστη επιλογή εφικτή και ρεαλιστική. Δεύτερον, να ικανοποιεί το υπέρτερο δημόσιο συμφέρον και, τρίτον, να αξιοποιεί τα πρώην στρατόπεδα εντός της Θεσσαλονίκης, τα οποία αποτελούν δημόσια περιουσία - τράπεζα γης, ακριβώς για να υποδεχθούν κοινωνικές λειτουργίες μέγιστης αξίας και σημασίας για το κοινωνικό σύνολο, όπως είναι το «Παιδιατρικό Νοσοκομείο Θεσσαλονίκης».

Ο χώρος, κύριε Υπουργέ, που όχι μόνο κατά την άποψή μου, αλλά κατά την άποψη της τοπικής κοινωνίας της Θεσσαλονίκης, ικανοποιεί αυτά τα τρία κριτήρια, είναι ο χώρος των σαράντα στρεμμάτων σε σύνολο επτακοσίων στρεμμάτων του πρώην Στρατοπέδου «Καρατάσιου», τα οποία βρίσκονται σε άμεση επαφή με την Περιφερειακή Οδό Θεσσαλονίκης.

Το σημαντικό είναι η προσβασιμότητα και η προσπελασιμότητα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Σπυρίδων Λυκούδης**): Κύριε συνάδελφε, ολοκληρώστε σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω, κύριε Πρόεδρε.

Θα ήθελα, εάν έχετε την καλοσύνη, κύριε Υπουργέ, να δείτε μία κάτοψη της Θεσσαλονίκης που έχω φέρει, για να είναι κατανοητό και διά γυμνού οφθαλμού, γιατί η επιλογή που συζητείτε, στην οποία έχετε καταλήξει, δεν θεωρώ ότι είναι ενδεδειγμένη.

Εδώ είναι το Φίλυρο. Εδώ είναι η Εσωτερική Περιφερειακή: Εύοσμος, Τούμπα και Καλαμαριά. Εδώ είναι το πρώην Στρατόπεδο «Καρατάσιου», που είναι επτακόσια στρέμματα. Από αυτά ζητούμε τα σαράντα που είναι σε επαφή με τον περιφερειακό, γιατί ακριβώς απέναντι υπάρχει το νοσοκομείο «Παπαγεωργίου» και το «424 Γενικό Στρατιωτικό Νοσοκομείο Εκπαιδεύσεως», ήδη δύο νοσοκομεία για την αντιμετώπιση σύνθετων περιστατικών, εάν και εφόσον επιλεγεί.

Εδώ θα υπάρξει στάση του μετρό, στη διακλάδωση που έρχεται για τη δυτική Θεσσαλονίκη. Και το νέο ζευγάρι που το βρέφος του έχει τριάντα εννιά και μισό πυρετό, είτε είναι στον Εύοσμο, είτε είναι στην Τούμπα, είτε είναι στην Καλαμαριά –και αυτό σας το αποδεικνύω- σε δέκα με δώδεκα λεπτά θα είναι στο «Παιδιατρικό Νοσοκομείο Θεσσαλονίκης». Συν το ότι εδώ είναι η Εγνατία Οδός, που θα ικανοποιήσει λειτουργικά ως προς την προσπελασιμότητα και την προσβασιμότητα και όλους τους γειτονικούς Νομούς –Πέλλα, Κιλκίς, Ημαθία, Πιερία. Εδώ, λοιπόν, είναι η Εγνατία Οδός, χωρίς φανάρια, με άμεση προσπελασιμότητα.

Για τα υπόλοιπα, που αφορούν το πάνδημο αίτημα, ανάλογα με την απάντησή σας, θα σας δώσω και συγκεκριμένα στοιχεία.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης**)**:** Κι εμείς ευχαριστούμε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αγαπητέ συνάδελφε, δυστυχώς δεν θα σας ικανοποιήσω.

Μετά από πολύ μεγάλη προσπάθεια και αφού υπήρξε ένας εξαντλητικός διάλογος και με το Ίδρυμα «Σταύρος Νιάρχος» και με τις υγειονομικές περιφέρειες, καταλήξαμε και στις 21 Μαρτίου θα υπογραφεί το μνημόνιο συνεργασίας ανάμεσα στην ελληνική πολιτεία και το Ίδρυμα «Σταύρος Νιάρχος» για τη μεγάλη δωρεά των 250 εκατομμυρίων, η οποία θα κατευθυνθεί στον σχεδιασμό, κατασκευή και εξοπλισμό του Νοσοκομείου Κομοτηνής, στον σχεδιασμό, κατασκευή και εξοπλισμό του νοσοκομείου «Παίδων» Θεσσαλονίκης, που αφορά όλη τη βόρεια Ελλάδα, στην αγορά των PET SCAN, που θα συμπληρώσουν τις αγορές, τις οποίες κάνουμε τώρα, για να αποκτήσει και ο δημόσιος τομέας την επάρκεια σε αυτή τη νέα τεχνολογία, στον σχεδιασμό, κατασκευή και εξοπλισμό του κτηρίου που θα ανεγερθεί στη θέση που βρίσκονται σήμερα τα κτήρια «Οίκος Αδελφών και Αδελφών Νοσοκόμων» στον «Ευαγγελισμό» και ό,τι εξοπλισμός χρειαστεί και βέβαια στην προμήθεια νέου εξοπλισμού πτητικών μέσων, που αφορά το ΕΚΑΒ, με την αγορά δύο αεροπλάνων αεροδιακομιδών και την επισκευή των τριών ελικοπτέρων, που είχε αγοράσει το ΕΚΑΒ και τα οποία, λόγω έλλειψης συντήρησης, έχουν καθίσει αυτή τη στιγμή και δεν επιχειρούν, καθώς επίσης και στην υλοποίηση εκπαιδευτικών προγραμμάτων.

Για να είμαστε σαφείς, θα σας έλεγα ότι είναι εύκολη μια συζήτηση η οποία λέει «αυτό πρέπει να γίνει εδώ, αυτό πρέπει να γίνει εκεί». Όμως, είμαστε σε μία χώρα, στην οποία ο γραφειοκρατικός μηχανισμός της, η πολυνομία, αυτός ο δαίδαλος των διατάξεων, μπορεί να ακυρώσει ή να καθυστερήσει σε μη ορατό χρόνο την υλοποίηση κάποιων πραγμάτων.

Μόνος σας είπατε στην αρχή ότι αυτό το στρατόπεδο είναι μπλεγμένο. Επειδή, λοιπόν, είναι το στρατόπεδο μπλεγμένο, αυτό σημαίνει ότι μπορεί να φάμε, έτσι όπως είναι δομημένο αυτό το σύστημα που έχουμε σε αυτή τη χώρα, εφτά χρόνια να το ξεμπερδέψουμε.

Εμείς, όμως, θέλουμε να υλοποιηθούν όλα αυτά τα πράγματα. Γι’ αυτόν τον λόγο επιλέξαμε έναν χώρο που είναι στο Φίλυρο, το οποίο το δείξατε. Από ό,τι μου λένε και οι έχοντες την ευθύνη από την Υγειονομική Περιφέρεια, έχει έναν επαρκή χώρο σαράντα περίπου στρεμμάτων, απέχει από το κέντρο επτάμισι χιλιόμετρα, από τον περιφερειακό τεσσεράμισι χιλιόμετρα. Υπάρχει πρόσβαση με λεωφορεία, η οποία μπορεί να βελτιωθεί και αυτή η βελτίωση θα είναι έργο και της ελληνικής πολιτείας και της περιφέρειας. Μπορεί να χτιστεί κάλλιστα το «Παιδιατρικό Νοσοκομείο της Θεσσαλονίκης» που θα καλύπτει όλη τη βόρεια Ελλάδα και με ογκολογική κλινική και τα λοιπά. Θα έχει περίπου διακόσιες με διακόσιες πενήντα κλίνες που θεωρούμε ότι είναι αρκετές για να καλύψουν τις ανάγκες του παιδικού πληθυσμού. Αυτό είναι ιδιοκτησία του Υπουργείου Υγείας.

Άρα δεν μπλέκουμε σε καμμία διαδικασία, γιατί δεν σας κρύβω ότι υπήρξε μία προσπάθεια να γίνει και μέσα στη Θεσσαλονίκη σε κάποιον άλλο χώρο. Μόνο που εκεί τελικά, στο υποτιθέμενο ελεύθερο οικόπεδο που θα έδινε και ο Δήμος Θεσσαλονίκης και τα λοιπά, βρέθηκαν άλλοι επτά, οκτώ ιδιοκτήτες.

Όσον αφορά το στρατόπεδο που λέτε, επίσης, πέρα από το ότι υπάρχουν ιδιοκτήτες, πέρα από το ότι χρησιμοποιούνται κάποιοι χώροι, πέρα από το ότι έχουν καταπατηθεί κάποιοι άλλοι χώροι, θα μπούμε και σε μια διαδικασία αντισταθμιστικού οφέλους προς τις Ένοπλες Δυνάμεις. Όλη αυτή η διαδικασία, λοιπόν, νομίζω ότι θα καθυστερήσει, θα εκταθεί σε έναν μεγάλο χρονικό ορίζοντα.

Από τη στιγμή που αυτό δεν είναι αυστηρά μόνο για τους Θεσσαλονικείς, αλλά είναι για όλη τη βόρεια Ελλάδα, θεωρώ ότι η θέση που επιλέγουμε, μιας και το οικόπεδο ανήκει στο Υπουργείο Υγείας -άρα μπορεί να παραχωρηθεί άμεσα, προκειμένου να ξεκινήσουν τα σχέδια και οι εργασίες- νομίζω ότι αποτελεί την καλύτερη και ορατή λύση, προκειμένου να υλοποιηθεί αυτή η δωρεά σε έναν ορατό χρονικό ορίζοντα και όχι να μπλέξουμε σε διαδικασίες οι οποίες μπορεί να τραβήξουν πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, συγχωρέστε με, αλλά ξέρετε η φράση που χρησιμοποιήσατε «δεν θα σας ικανοποιήσω»…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει, δεν είναι προσωπικό το θέμα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν θέλω να τη χαρακτηρίσω.

Και θα σας το αποδείξω αμέσως: Πρώτον, κατά ευτυχή ή δυστυχή συγκυρία την προηγούμενη Δευτέρα 26 Φεβρουαρίου με την πρώτη χιονόπτωση ο πρώτος δρόμος και τα πρώτα σχολεία που έκλεισαν ήταν στον Δήμο Πυλαίας - Χορτιάτη. Διαβάζω και θα το καταθέσω στα Πρακτικά: «Τα σχολεία στον Χορτιάτη, στο Ασβεστοχώρι, στην Εξοχή και στο Φίλυρο λόγω της συνεχιζόμενης χιονόπτωσης για προληπτικούς λόγους θα παραμείνουν σήμερα κλειστά».

Είναι αυτό που και ο τοπικός Τύπος επεσήμανε και είναι –αν θέλετε- η αγωνία και το δικό μου άγχος, γιατί και το Φίλυρο και το «Καρατάσιου» στον Δήμο Παύλου Μελά είναι δυτική Θεσσαλονίκη. Θα σας αποδείξω σύντομα ότι και η τοπική κοινωνία είναι στο ύψος των ευθυνών της. Ξεχάστε τον Τριανταφυλλίδη. Ξεχάστε την ψηφοθηρία. Εδώ μιλάμε για μία επιλογή που θα αφορά τα επόμενα πενήντα χρόνια και δεν αφορά ούτε τον Πολάκη ούτε τον Τριανταφυλλίδη ούτε τον ΣΥΡΙΖΑ.

Σας διαβάζω, δώστε μου μισό λεπτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Τριανταφυλλίδη, δεν απάντησα πριν, για να μην το συνεχίσουμε, ότι προσωπικά…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πολάκη, κρατήστε αυτό που θέλετε να πείτε, για να μου απαντήσετε στη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Τριανταφυλλίδη, εννοείται ότι το «δεν θα σας ικανοποιήσω» ήταν εν τη ρύμη του λόγου και όχι προσωπικό, οπότε μην το συνεχίζετε με αυτόν τον τρόπο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ωραία, δεν πειράζει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εντάξει.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Έρχομαι σε αυτούς που πρέπει, γιατί είμαστε υποχρεωμένοι ως Κυβέρνηση, είμαστε υποχρεωμένοι ως Βουλευτές της κυβερνώσας παράταξης, να ακούσουμε. Και είναι δύσκολη η θέση του Βουλευτή που ελέγχει, όταν είναι Βουλευτής της Πλειοψηφίας. Γιατί;

Διαβάζω: «Ως Δήμος Παύλου Μελά μάς βρίσκει απόλυτα συμφώνους το αίτημα του Βουλευτή του ΣΥΡΙΖΑ Αλέξανδρου Τριανταφυλλίδη που αφορά στην επίκαιρη ερώτηση προς τον αρμόδιο Υπουργό Υγείας κ. Ξανθό Ανδρέα για την ίδρυση και λειτουργία «Παιδιατρικού Νοσοκομείου Θεσσαλονίκης» σε χώρο του πρώην Στρατοπέδου «Καρατάσιου», που βρίσκεται στον δήμο μας». Υπογράφει ο Δήμαρχος Δημήτριος Δεμουρτζίδης. Το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Τασσόμαστε υπέρ της ίδρυσης και λειτουργίας Παιδιατρικού Νοσοκομείου Θεσσαλονίκης σε χώρο του πρώην Στρατοπέδου «Καρατάσιου», που βρίσκεται στον Δήμο Παύλου Μελά», αναφέρει ο Δήμαρχος Αμπελοκήπων - Μενεμένης Λάζαρος Κυρίζογλου, που είναι και ο Πρόεδρος της Περιφερειακής Ένωσης Δήμων Κεντρικής Μακεδονίας. Το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Η ανάπτυξη των δομών για την υγεία –ιδιαίτερα για τα μικρά παιδιά- αποτελεί ένα ζήτημα ζωτικής σημασίας για ολόκληρη την κοινωνία. Ως εκ τούτου σας πληροφορούμε ότι ο δήμος μας συναινεί στην ανέγερση παιδιατρικού νοσοκομείου στο πρώην Στρατόπεδο «Καρατάσιου»». Υπογράφει ο Δήμαρχος Ευόσμου – Κορδελιού Πέτρος Σούλας. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα στον Θεοδόση τον Μπακογλίδη, ο οποίος είναι δήμαρχος στην ανατολική πλευρά της πόλης και τον τιμά ιδιαίτερα που και αυτός μου αποστέλλει επιστολή στην οποία λέει: «Όπως γνωρίζετε η πόλη μας στερείται ενός αυτόνομου παιδιατρικού νοσοκομείου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με βάση την επίκαιρη ερώτηση του Βουλευτή του ΣΥΡΙΖΑ Αλέξανδρου Τριανταφυλλίδη το αίτημα για την ίδρυση και λειτουργία Παιδιατρικού Νοσοκομείου Θεσσαλονίκης σε χώρο του πρώην Στρατοπέδου «Καρατάσιου» μάς βρίσκει απόλυτα σύμφωνους. Υπογράφει ο Δήμαρχος Καλαμαριάς. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στον πέμπτο -είναι οι πέντε από τους έξι δημάρχους του πολεοδομικού συγκροτήματος, δεν ικανοποιείτε ή δεν ικανοποιείτε ή δυσαρεστείτε εμένα, γι’ αυτό μίλησα για πάνδημο αίτημα της Θεσσαλονίκης- τον δήμαρχο Νεάπολης – Συκεών Σίμο Δανιηλίδη: «Με αφορμή τη δημόσια συζήτηση που αναπτύσσεται τελευταία για την κατασκευή παιδιατρικού νοσοκομείου στη δυτική Θεσσαλονίκη, επανέρχομαι και σας αποστέλλω την αναλυτική δήλωσή μου σχετικά με το θέμα την οποία μπορείτε να αξιοποιήσετε δεόντως». Προτείνει να γίνουν τέσσερα νοσοκομεία στο πρώην Στρατόπεδο «Καρατάσιου». Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω με τον μητροπολίτη που μίλησε για ταξικότητα στη δυτική Θεσσαλονίκη, για τον οποίο ο Πρωθυπουργός Αλέξης Τσίπρας είπε ότι: «από τη στιγμή που οι μητροπολίτες άρχισαν να μιλούν για ταξικές επιλογές, τότε κάτι καλό πρέπει να συμβαίνει σε αυτήν τη χώρα». Είναι ένας φωτισμένος ιεράρχης, που δίνει προσφέρει οκτώμισι χιλιάδες συσσίτια την ημέρα. Δεν απευθύνει κατάρες, όπως κάποιοι άλλοι ακροδεξιάς φάρας. Είναι φωτισμένος ιεράρχης. Αυτός υπογράφει και λέει: Στο Στρατόπεδο «Καρατάσιου». Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τοπική κοινωνία και Εκκλησία συμφωνούν. Και σήμερα πιστέψτε με κατακλύστηκα από μηνύματα από όλες τις παιδιατρικές κλινικές. Είναι σημαντικό να πω από καρδιάς ένα μεγάλο μπράβο στους γιατρούς, τους νοσοκόμους, το νοσηλευτικό προσωπικό για το τεράστιο, τιτάνιο έργο που κάνουν στις παιδιατρικές κλινικές, που είναι διάσπαρτες σε όλα τα νοσοκομεία της Θεσσαλονίκης. Όλοι αυτοί θα αξιοποιηθούν.

Κλείνοντας, κύριε Υπουργέ, η τελευταία μου κουβέντα είναι: Βάλτε το χέρι στην καρδιά και αποφασίστε. Αυτά που είπατε πραγματικά τα αντιλαμβάνομαι. Πάνω απ’ όλα πρέπει να αξιοποιηθεί αυτή η χορηγία. Είναι ένα θέμα δέκα λεπτών. Με την παρουσία του Πάνου του Καμμένου, προς τον οποίο επίσης έχω υποβάλει ερώτηση –δεν συζητείται σήμερα λόγω αποστολής του στο εξωτερικό, θα συζητηθεί την επόμενη Δευτέρα-, γιατί αυτός θα συνυπογράψει για να δοθεί, μαζί με τον Ευκλείδη τον Τσακαλώτο, γιατί ερίζουν το ΤΕΘΑ -Ταμείο Εθνικής Άμυνας- με την Υπηρεσία Ανταλλάξιμου του Υπουργείου Οικονομικών και σας δημιουργούν το πρόβλημα και δεν σας δίνουν τη βέλτιστη επιλογή που είναι το πρώην Στρατόπεδο «Καρατάσιου», που είναι πάνω στον περιφερειακό και δεν χρειάζεται να πάτε πέντε χιλιόμετρα ψηλά στα βουνά και στα όρη για να έχετε πρόβλημα με την πρώτη χιονόπτωση, να καθίσετε σε ένα τραπέζι και εκεί να πείτε με μια τροπολογία μιάμιση σειρά: «Τα σαράντα από τα επτακόσια στρέμματα του πρώην Στρατοπέδου «Καρατάσιου» παραχωρούνται στο Υπουργείο Υγείας, με αποκλειστικό σκοπό την κατασκευή και τη λειτουργία Παιδιατρικού Νοσοκομείου Θεσσαλονίκης».

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε όμως.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε.

Το Ίδρυμα «Σταύρος Νιάρχος» έκανε το μείζον, έδωσε τα λεφτά. Εσείς ως Κυβέρνηση σε δέκα λεπτά, αν υπάρχει πολιτική βούληση, μπορείτε να δώσετε λύση. Σας καλώ, σας προσκαλώ, σας παρακαλώ, όσο είναι νωρίς, μπορεί να γίνει με μιάμιση σειρά τροπολογία νόμου, για να είναι κατοχυρωμένο, να υπάρχουν καθαροί τίτλοι ιδιοκτησίας, να μην έχει πρόβλημα και το ίδρυμα και έτσι να γίνει η βέλτιστη επιλογή και να εξυπηρετηθεί το υπέρτερο δημόσιο συμφέρον.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, δυστυχώς δεν θα σας ικανοποιήσω πάλι. Όσον αφορά αυτό που λέτε, υπάρχουν και άλλα αντίστοιχα παραδείγματα.

Μόνο σας απαντήσατε γιατί δεν γίνεται. Το είπατε προς το τέλος. Υπάρχει δικαστική διαμάχη ανάμεσα στο Υπουργείο Οικονομίας και στο Υπουργείο Εθνικής Άμυνας. Επίσης υπάρχουν και μία σειρά από υπηρεσιακούς παράγοντες από κάτω, πέρα από την πολιτική επιλογή, γιατί αυτά είναι και ιδιοκτησία των ταμείων, δεν είναι του Υπουργείου Εθνικής Άμυνας.

Για παράδειγμα, το Στρατόπεδο «Μαρκόπουλου» στα Χανιά είναι αίτημα της τοπικής κοινωνίας από το 1958. Με βάση τη νομοθεσία που υπάρχει, κατέστη δυνατό να δοθεί τώρα στον Δήμο Χανίων, δίνοντας ως αντάλλαγμα το 5% της αντικειμενικής αξίας του οικοπέδου.

Επειδή υπάρχει και δικαστική διαμάχη ανάμεσα στα δύο Υπουργεία, είτε κερδίσει ο ένας είτε ο άλλος, θα υπάρχει το θέμα του πώς και με ποιο αντάλλαγμα. Γιατί και πριν που είπατε για την παραχώρηση του Στρατοπέδου «Παύλου Μελά», υπήρχε ένα αντάλλαγμα προς το Υπουργείο Εθνικής Άμυνας, από ό,τι ξέρω, για να παραχωρηθεί στους δήμους κ.λπ. .

Επειδή εμείς έχουμε αυτό το οικόπεδο, επειδή αυτό το οικόπεδο είναι καθαρό, μπορούν να ξεκινήσουν άμεσα οι εργασίες. Αφορά όλη τη βόρεια Ελλάδα και όχι μόνο τη Θεσσαλονίκη. Και υπάρχουν πάρα πολλά νοσοκομεία και στην Αθήνα που, ως περιφερειακά, υποδέχονται ασθενείς από άλλες περιοχές, τα οποία δεν είναι πλησίον του οικιστικού ιστού. Είναι πολύ μακρύτερα από τον οικιστικό ιστό, τον πυρήνα της πόλης.

Νομίζω ότι αυτή τη στιγμή η βέλτιστη λύση για να προχωρήσουμε και όχι να κάνουμε δύο χρόνια για να αποφασίσουμε, είναι η θέση που έχουμε επιλέξει.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Συνεχίζουμε με τη δεύτερη με αριθμό 1160/27-2-2018 επίκαιρη ερώτηση πρώτου κύκλου του Βουλευτή Επικρατείας της Νέας Δημοκρατίας κ. Βασιλείου Οικονόμουπρος τον Υπουργό Υγείας,με θέμα: «SOS για τις Παθολογικές κλινικές και το Ψυχιατρικό τμήμα του Γενικού Νοσοκομείου Νίκαιας Πειραιώς».

Τον λόγο έχει ο κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, πραγματικά η υγεία για τη Νέα Δημοκρατία είναι πολύ ψηλά στο πρόγραμμά της και στην πολιτική της στόχευση. Είναι ένα θέμα μείζονος σημασίας.

Γι’ αυτό ο τομέας υγείας και εγώ ως τομεάρχης, όπως επίσης ο Ιάσων Φωτήλας ως αναπληρωτής τομεάρχης και πολλά επίλεκτα στελέχη του τομέα μας, με εντολή του Κυριάκου Μητσοτάκη, κινούμαστε σε όλη τη χώρα και παρακολουθούμε από πρώτο χέρι το πώς κινούνται οι δομές υγείας και πώς το Εθνικό Σύστημα Υγείας προσπαθεί να σταθεί, τρεκλίζοντας μεν, στα πόδια του δε.

Χθες γύρισα από τα Γιάννενα, όπου επισκέφτηκα το πανεπιστημιακό νοσοκομείο και το Νοσοκομείο «Χατζηκώστα». Πριν λίγες μέρες ήμασταν στην Κέρκυρα και είδαμε πάρα πολλά νοσοκομεία. Βεβαίως, θα συνεχίσουμε. Έχουμε φτάσει να έχουμε δει αισίως εξήντα πέντε δημόσια νοσοκομεία και έχουμε άλλα τόσα.

Ανάμεσα στα νοσοκομεία που επισκεφτήκαμε ήταν και το «Γενικό Νοσοκομείο Νίκαιας», ένα νοσοκομείο ναυαρχίδα, ένα από τα μεγαλύτερα της χώρας με εξακόσιες πενήντα κλίνες. Για τη δυτική Αττική μάλιστα είναι ένα από τα μεγαλύτερα νοσοκομεία που σε μέρες εφημερίας έχουν 3,5 εκατομμύρια αναφορά πληθυσμού.

Η επίσκεψή μας συνοδεύτηκε από μια οδυνηρή έκπληξη. Λίγο πολύ τα νοσοκομεία μπορείς να τα κατατάξεις σε μια καλή, μια μέτρια ή μια κακή κατάσταση. Υπάρχουν στοιχεία στα οποία υστερούν και άλλα στα οποία πλεονεκτούν. Όμως στο Νοσοκομείο της Νίκαιας πραγματικά βρεθήκαμε μπροστά σε μια οδυνηρή έκπληξη.

Οι παθολογικές κλινικές στο 1ο  όροφο ήταν σε τραγική κατάσταση. Θα μπορούσα να τις χαρακτηρίσω ως το «Κωσταλέξι» του Εθνικού Συστήματος Υγείας. Πραγματικά έμεινα έκπληκτος. Σας είπα ότι έχω επισκεφτεί πάρα πολλά νοσοκομεία αυτούς τους δέκα έξι μήνες. Δεν περίμενα ότι μπορεί να υπάρχουν άνθρωποι μέσα σε κλουβιά, τα οποία υποτίθεται ότι ήταν δωμάτια, με ένα ή δύο κρεβάτια, με δύο τουαλέτες για τριάντα ασθενείς, να είναι σε κατάρρευση ο τοίχοι, να φαίνονται τα τούβλα κ.λπ..

Πραγματικά εγώ ζητάω, από όποιον ασχολείται με τα θέματα κοινωνικής συνοχής και κοινωνικής αλληλεγγύης, να επισκεφτεί το «Γενικό Νοσοκομείο Νίκαιας» -αν δεν του έχει τύχει κάτι σε προσωπικό επίπεδο- για να δει πόσο δραματική είναι η κατάσταση.

Χαίρομαι που σήμερα ήρθατε εσείς κύριε Υπουργέ, κύριε Πολάκη, γιατί γνωρίζω ότι έχετε θητεύσει και στο νοσοκομείο και έχετε κάνει την ειδικότητά σας εκεί.

Οι επισκέψεις μας εκεί δεν είναι αντιπολιτευτικές επισκέψεις. Μέσα από τις επισκέψεις που κάνουμε ως τομέας στα νοσοκομεία, δεν πάμε ούτε να κάνουμε τους ντέτεκτιβς ούτε τους γκαουλάιτερ ούτε τους γκιουλέκες. Πάμε να δούμε τα προβλήματα και να δούμε πώς μπορούμε και εμείς να συνεισφέρουμε.

Οι ερωτήσεις μας, όπως βλέπετε, από αυτές που έρχονται σε εσάς, είναι ερωτήσεις που προσπαθούν να αναδείξουν και να φωτίσουν δύσκολες σκοτεινές γκρίζες περιοχές των νοσοκομείων, μήπως πάτε και δώσετε φως και λύσεις.

Μου έχει κάνει τρομερή εντύπωση το εξής: Ενώ είστε τρία χρόνια Υπουργός στο Υπουργείο Υγείας, στο νοσοκομείο που έχετε ξεκινήσει, πώς αφήνετε αυτή την κατάσταση να διαιωνίζεται; Εγώ θα έλεγα ότι εκεί θα έπρεπε να δώσετε πρώτα απ’ όλα τις εξετάσεις σας, τα διαπιστευτήρια μιας επιτυχημένης ή όχι υπουργίας.

Εκεί, λοιπόν, αυτό μου έχει κάνει εμένα προσωπικά τρομερή εντύπωση, βλέποντας αυτή τη δραματική κατάσταση. Περιμένω από εσάς να ακούσω ένα σχέδιο. Θα μου πείτε: Γιατί να λυθούν τα θέματα; Άφησέ τα, να χάνει ψήφους ο ΣΥΡΙΖΑ. Δεν είναι έτσι, όμως, το θέμα.

Εδώ είναι το θέμα πλέον ανθρωπιστικό, κύριε Πρόεδρε. Άμα πάτε να το δείτε, είναι μια κατάσταση «Κωσταλέξι», αν θυμάστε τη γνωστή υπόθεση με τις δραματικές καταστάσεις. Και βέβαια, δεν πήγαμε -μας είπαν «άμα πάτε στο Ψυχιατρικό…»-στην ψυχιατρική κλινική, η οποία είναι δέκα φορές χειρότερη από αυτό που είδαμε στο παθολογικό. Έκανα το σταυρό μου! Λέω: «Αν είναι δέκα φορές χειρότερα …»! Δεν θέλαμε να ενοχλήσουμε τους ασθενείς εκεί και τους ανθρώπους και δεν μπήκαμε, αλλά πραγματικά η κατάσταση στις παθολογικές του πρώτου ορόφου και στην ψυχιατρική κλινική είναι δραματική.

Κάνω έκκληση. Το SOS που βάλαμε στην ερώτηση είναι πραγματικό, είναι αληθινό. Πρέπει κάτι να κάνετε, γιατί αυτό θα πέσει πάνω σας ως μια δραματική κατάσταση και θα σας συνοδεύει σε όλη σας τη θητεία ως Υπουργός.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ευχαριστώ.

Κύριε Υπουργέ, πριν απαντήσετε, έχω να κάνω δύο ανακοινώσεις προς το Σώμα.

Έχουμε, κατ’ αρχάς, μια αίτηση αδείας. Η Βουλευτής κ. Φωτεινή Αραμπατζή ζητεί άδεια ολιγοήμερης απουσίας στο εξωτερικό και συγκεκριμένα αναφέρει: «Κύριε Πρόεδρε, με την παρούσα παρακαλώ όπως μου χορηγηθεί ολιγοήμερη άδεια από τη Δευτέρα 5 Μαρτίου έως και την Πέμπτη 8 Μαρτίου λόγω απουσίας μου στο εξωτερικό. Με εκτίμηση, Φωτεινή Αραμπατζή, Βουλευτής Σερρών της Νέας Δημοκρατίας». Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ σπουδαστές και σπουδάστριες και μία συνοδός καθηγήτρια από τη Σχολή Δημοσιογραφίας του «ANT1».

Καλώς ήλθατε στην ελληνική Βουλή, παιδιά.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Οικονόμου, ευχαριστώ για την επίκαιρη ερώτηση.

Το Νοσοκομείο της Νίκαιας είναι ένα νοσοκομείο που έχω αφήσει ένα κομμάτι της ζωής μου και εκεί ανδρώθηκα και ιατρικά και πολιτικά και συνδικαλιστικά στον χώρο της υγείας. Και αν αυτό που είδατε, περνώντας για να πάτε στο αμφιθέατρο για να κάνετε τη σύσκεψη, το θεωρείτε «Κωσταλέξι», δεν ξέρω τι χαρακτηρισμό θα δίνατε για τη δεκαετία του 1990, όπου έκανα εγώ ειδικότητα και μέχρι τη μεγαλύτερη απεργία στα χρονικά του υγειονομικού συστήματος της χώρας, που έγινε το 1997.

Αυτό το νοσοκομείο εφημέρευε μέρα παρά μέρα με το «Τζάνειο», που τώρα εφημερεύει ανά τέσσερις μέρες και που μόνο από αυτό, που ήταν αποτέλεσμα αυτής της κινητοποίησης -γιατί δεν ήταν μόνο αυτό το αποτέλεσμα- υπήρξε μια τεράστια ανακούφιση του νοσοκομείου, γιατί ήταν ένα νοσοκομείο εκστρατείας, διότι πρακτικά εκείνη την περίοδο που δεν υπήρχε και το «Αττικό», το πανεπιστημιακό νοσοκομείο, που και αυτό τώρα σηκώνει ένα πολύ μεγάλο βάρος της εφημερίας της δυτικής Αττικής, πραγματικά σήκωνε μόνο του όλη τη δυτική Αττική.

Το αποτέλεσμα εκείνης της κινητοποίησης, πέρα από την αλλαγή της εφημερίας από μέρα παρά μέρα σε ένα τριήμερο αρχικά και σε ένα τετραήμερο μετά, ήταν ότι -από τότε βγήκαν αυτά τα χρήματα- έφυγε το παθολογοανατομικό από τα υπόγεια, έφυγε η μονάδα τεχνητού νεφρού από εκεί που ήταν και φτιάχτηκαν καινούργια κτήρια -ήταν αποτέλεσμα αγώνων αυτό το πράγμα- και βέβαια φτιάχτηκε και το κτήριο για το τμήμα επειγόντων περιστατικών, όπου εκεί έχει μεταφερθεί, γιατί ήταν στο ισόγειο του κεντρικού κτηρίου και η εφημερία, ακριβώς από κάτω από τις παθολογικές κλινικές που είδατε, που και κάποιες από αυτές έχουν ανακατασκευαστεί από εκείνη τη δεκαετία και μετά.

**ΒΑΣΙΛΕΙΟΣ ΟΙΚΟΝΟΜΟΥ:** Το είδαμε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε τώρα, γιατί δεν θέλω να κάνω ιστορία, αλλά να πω κάποια πράγματα. Το Κρατικό Νοσοκομείο της Νίκαιας, δυστυχώς, ήταν ριγμένο και οικονομικά -πολύ ριγμένο- και δεν το είχαμε ρίξει εμείς, γιατί εμείς αναλάβαμε το 2015. Την ίδια στιγμή που το «Αττικό», που σηκώνει ένα αντίστοιχο βάρος, χρηματοδοτούταν από τον κρατικό προϋπολογισμό με περίπου 40-42 εκατομμύρια ευρώ, η Νίκαια χρηματοδοτούνταν με 18 εκατομμύρια, σηκώνοντας περίπου το ίδιο βάρος εφημέρευσης.

Αυτό είχατε προϋπολογίσει και εσείς τότε. Την πρώτη χρονιά, αυτά τα 18,5 εκατομμύρια ευρώ εμείς τα κάναμε 19,5 εκατομμύρια ευρώ και αυτή τη στιγμή από τον κρατικό προϋπολογισμό έχουν φτάσει τα 24.354.000 ευρώ. Όμως, δεν είναι μόνο αυτά. Φέτος, εκτός από τα 24 εκατομμύρια ευρώ από τον κρατικό προϋπολογισμό, το νοσοκομείο πήρε άλλα 8,5 εκατομμύρια ευρώ από τον ΕΟΠΥΥ. Αντίστοιχα, 8 εκατομμύρια ευρώ είχε πάρει και πέρυσι.

Έτσι το νοσοκομείο, κύριε Οικονόμου, ισορρόπησε, διότι αυτή τη στιγμή το νοσοκομείο, αν εξοφλήσει όλα τα εκκρεμή του -όχι τα ληξιπρόθεσμα, αλλά τα εκκρεμή του- θα περισσεύουν στο ταμείο του 11 εκατομμύρια ευρώ. Σε τέτοια θέση το νοσοκομείο δεν έχει ξαναβρεθεί ποτέ.

Ένα πρώτο πράγμα, λοιπόν, που κάναμε ήταν αυτό, δηλαδή σαφέστατα να ενισχύσουμε οικονομικά το νοσοκομείο, προκειμένου να μπορέσει να ισορροπήσει και να μην παρατηρούνται ελλείψεις υλικών, φαρμάκων, αντιδραστηρίων και οτιδήποτε άλλο χρειάζεται. Αυτό είναι το πρώτο.

Το δεύτερο είναι ότι έχει υπάρξει, όπως και σε άλλα νοσοκομεία της χώρας, ένα πρόγραμμα ενίσχυσής του με προσωπικό, το οποίο δεν έχει ολοκληρωθεί ακόμη. Υπάρχει ακόμη αρκετό προσωπικό να έρθει από την τελευταία προκήρυξη, την 7Κ, την οποία καθυστέρησε με απαράδεκτο τρόπο το ΑΣΕΠ. Όμως, ήδη έχουν αναλάβει περίπου δεκαεπτά μόνιμοι γιατροί παραπάνω αυτά τα δύο χρόνια, συν πολλοί επικουρικοί, συν εβδομήντα οκτώ άτομα, από τα οποία έχουν αναλάβει τα πενήντα έξι -μιλάω για μόνιμο προσωπικό από τις προκηρύξεις που έχουν γίνει μέχρι τώρα- και εκκρεμούν και άλλοι να έρθουν. Εδώ δεν υπολογίζω ούτε τους υπόλοιπους που έχουν έρθει μέσω ΟΑΕΔ ούτε αυτούς που έχουν έρθει ως επικουρικό προσωπικό, κ.λπ..

Τώρα, θα ήθελα να πω μία τελευταία κουβέντα για το θέμα που λέτε με τον πρώτο όροφο. Σ’ αυτό το νοσοκομείο ξεμπλοκάραμε δύο πράγματα. Το ένα ήταν η δωρεά του Ιδρύματος «Αγγελικούση», η οποία είχε χαθεί σε κάποια συρτάρια υπηρεσιών από την περιφέρεια μέχρι το Υπουργείο. Αυτή πρόκειται να ανακατασκευάσει τη νευροχειρουργική κλινική και υπολογίζεται παράδοση εντός τετραμήνου.

Επίσης, ξεκολλήσαμε μία μελέτη, την οποία έχει αναλάβει να χρηματοδοτήσει η Περιφέρεια Αττικής με 3,5 εκατομμύρια ευρώ για ανακατασκευή όλου αυτού του ορόφου, γιατί έχει προηγηθεί ανακατασκευή των από πάνω ορόφων. Η ΚΤΥΠ εδώ και τρία χρόνια δεν την προχωρούσε. Και ξέρετε γιατί δεν την προχωρούσε; Διότι με τη συνένωση που έγινε της ΔΕΠΑΝΟΜ, της «ΘΕΜΙΣ ΚΑΤΑΣΚΕΥΑΣΤΙΚΗ» και της αντίστοιχης κατασκευαστικής του Υπουργείου Υποδομών –που φτιάχτηκαν οι κτηριακές υποδομές και εκεί έχουν τώρα πάρα πολλούς μηχανικούς- δυστυχώς στο Νοσοκομείο «Μεταξά», στο Νοσοκομείο «Τζάνειο» και στο Νοσοκομείο της «Νίκαιας» ανέλαβαν, πριν αναλάβουμε εμείς, τις μελέτες τις οποίες θα χρηματοδοτούσε η Περιφέρεια Αττικής.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, σας παρακαλώ, τα υπόλοιπα μπορείτε να τα πείτε στη δευτερολογία σας, γιατί πρέπει να ολοκληρώνουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μόνο μία κουβέντα θα ήθελα να πω, κύριε Πρόεδρε.

Το «Τζάνειο» ευτυχώς τελείωσε, το «Μεταξά» προχώρησε και ξεκόλλησε και το Νοσοκομείιο «Νίκαιας». Γι’ αυτό έχουμε σκοπό να προκηρυχθεί αυτό το έργο φέτος, μέχρι το καλοκαίρι, διότι είναι εξασφαλισμένη η χρηματοδότηση δύο χρόνια και κάθεται. Όμως, όπως ξέρετε, χωρίς μελέτη δεν μπορεί να προχωρήσει κάποιο πράγμα. Δυστυχώς εδώ υπάρχουν σαφέστατες ευθύνες ενός διοικητικού μηχανισμού, ο οποίος έχει τη μελέτη και μπορεί να την προσαρμόσει μ’ αυτό που έγινε στον δεύτερο και στον τρίτο όροφο του νοσοκομείου. Όμως, εδώ και ενάμισι χρόνο δεν έκανε απολύτως τίποτα προς αυτή την κατεύθυνση. Μέχρι που έγινε και σύσκεψη υπό τον κ. Σπίρτζη γι’ αυτό το θέμα, προκειμένου να μπουν «επί τον τύπον των ήλων» οι ευθύνες ενός διοικητικού μηχανισμού και ενός υπηρεσιακού μηχανισμού στις κτηριακές υποδομές, ο οποίος δεν ολοκληρώνει τις μελέτες για να προκηρυχθεί το έργο.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε Υπουργέ, τα υπόλοιπα μπορείτε να τα πείτε στη δευτερολογία σας.

Ευχαριστώ.

Κατ’ αρχάς, αγαπητοί φίλοι σπουδαστές και σπουδάστριες, για να μην έχετε σήμερα εικόνα διαφορετική από την πραγματική στη συνεδρίαση και επειδή θα είστε μελλοντικά οι δημοσιογράφοι μας, θα ήθελα να σας ενημερώσω ότι σήμερα δεν έχουμε νομοθετικό έργο για να είναι όλοι οι Βουλευτές. Παρακολουθείτε διαδικασία κοινοβουλευτικού ελέγχου, όπου κάποιοι από τους Βουλευτές για θέματα που τους ενδιαφέρουν ερωτούν τους αντίστοιχης αρμοδιότητας Υπουργούς και οι Υπουργοί τούς απαντούν. Γι’ αυτό είναι λίγοι οι παριστάμενοι Βουλευτές. Δεν είναι μία κλασική λειτουργία της Ολομέλειας. Αυτό σας το λέω, για να έχετε την πραγματική εικόνα και να μη νομίζετε ότι η Βουλή λειτουργεί με πέντε, επτά ή δέκα Βουλευτές.

Ευχαριστώ πολύ.

Ορίστε, κύριε Οικονόμου, έχετε τον λόγο για τη δευτερολογία σας.

**ΒΑΣΙΛΕΙΟΣ ΟΙΚΟΝΟΜΟΥ:** Εμένα δεν με ικανοποίησε η απάντηση του Υπουργού, γιατί τον ρωτάω συγκεκριμένα και προσδιορίζω την ερώτησή μου για τις παθολογικές του πρώτου ορόφου και το ψυχιατρικό.

Δεν ανοίγω τη συζήτηση, γιατί είναι μεγάλο το νοσοκομείο και είναι πραγματικά μια δομή υγείας η οποία απευθύνεται σε εκατομμύρια πλέον ανθρώπους και σε κοινωνικά ευαίσθητες περιοχές, όπως είναι η δυτική Αττική. Θα μπορούσαμε να ανοίξουμε συζήτηση και για το προσωπικό. Ο «σύντροφός» του -δεν ξέρω αν μέχρι σήμερα είναι ακόμα φίλος του- εμένα δεν με συμπαθεί ιδιαίτερα. Τον χρησιμοποιώ για να καταλάβετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κουμπάροι είμαστε.

**ΒΑΣΙΛΕΙΟΣ ΟΙΚΟΝΟΜΟΥ:** Τον κ. Παπανικολάου.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τον έχω παντρέψει. Έχω βαπτίσει και την κόρη του.

**ΒΑΣΙΛΕΙΟΣ ΟΙΚΟΝΟΜΟΥ:** Να το! Είναι και συμπεθέρια. Εμένα δεν με συμπαθεί. Το εκφράζει συνέχεια.

Αυτός λέει για 50% στελέχωση του Νοσοκομείου Νίκαιας σήμερα. Αυτός λέει ότι δεκαοκτώ έκτακτα περιστατικά, αντί να πάνε στη ΜΕΘ, πήγανε στις κλινικές και διασωληνώθηκαν οι άνθρωποι στις κλινικές. Πρόκειται για καταστάσεις τριτοκοσμικής χώρας.

Όμως, για να μην κάνω χρήση μόνο τέτοιων στοιχείων, εγώ θα σας πω το εξής. Υπάρχουν εδώ πέρα -και τα έχω στα χέρια μου- τα αιτήματα όλων των δήμων της Β΄ και της Α΄ Πειραιώς. Ο αντιπεριφερειάρχης και όλοι -οι οποίοι δεν μπορώ να πω ότι είναι και υπέρ της Νέας Δημοκρατίας, δεν είναι άνθρωποι οι οποίοι κάνουν κομματική πολιτική- λένε ότι το πρόβλημα είναι τεράστιο.

Πρέπει να καταλάβει κάτι ο Υπουργός. Τα λεφτά που λέει θεωρητικά υπάρχουν. Υπήρχαν πεντακόσια χιλιάρικα το 2015. Ξεκίνησε μια μελέτη. Πήγε ένα εξακόσια. Φτάσαμε τον Νοέμβριο του 2016 -τα γνωρίζετε τώρα καλά αυτά- η μελέτη ολοκληρώθηκε, υποτίθεται, φτάσαμε τώρα στον Ιανουάριο, πήγαμε στον Μάρτιο του 2018 και η μελέτη δεν υπάρχει πουθενά.

Αυτός δεν ξέρω αν αποδίδει τις ευθύνες στην παλιά ΔΕΠΑΝΟΜ και σεόλοαυτό το γραφειοκρατικό σύστημα των μηχανικών που δεν προχωράνε. Όμως, καταλαβαίνετε, κύριε Πρόεδρε, ότι, όταν υπάρχει χρήμα και υποτίθεται ότι είναι δεσμευμένο για μια συγκεκριμένη λειτουργία, για να φτιαχτεί αυτό το αχούρι, και αυτό δεν προχωράει, αυτός θα τα φορτωθεί, ο κύριος Υπουργός.

Ο κύριος Υπουργός πραγματικά έκανε και μια ανάμνηση των ηρωικών αγώνων μια παλιάς εποχής. Σήμερα, όμως, η κατάσταση είναι δραματική. Εγώ δεν θα κάνω σύγκριση του Νοσοκομείου Νίκαιας του 2018 με το Νοσοκομείο Νίκαιας του 1990 ή του 1980. Εγώ θα κάνω σύγκριση του Νίκαιας σήμερα με το «Αττικό» σήμερα, με τα άλλα νοσοκομεία της Ελλάδας, για να δούμε πού αυτό το πραγματικά μεγάλο νοσοκομείο τοποθετείται στην ιεράρχηση και στην τοποθέτηση αυτού που λέμε Εθνικό Σύστημα Υγείας.

Εγώ, λοιπόν, λέω ότι τις μελέτες πρέπει να τις προχωρήσετε. Ελπίζω και αυτή η μελέτη που λέτε, η δωρεά του Αγγελικούση για τη νευροχειρουργική κλινική, να προχωρήσει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχει ξεκινήσει ήδη.

**ΒΑΣΙΛΕΙΟΣ ΟΙΚΟΝΟΜΟΥ:** Εντάξει τώρα! Έχει ξεκινήσει, αλλά να το προχωρήσετε. Όμως, αυτά είναι μια μικρή δωρεά, είναι για τη νευροχειρουργική κλινική. Να προχωρήσει.

Όμως, το μεγάλο και το μείζον πρόβλημα είναι άλλο. Το γνωρίζετε καλύτερα από εμένα, γι’ αυτό και απορώ. Διότι το να φτιάξετε μια παθολογική κλινική σε ένα νοσοκομείο σε όλη τη χώρα καλό είναι, αλλά όσο υπάρχει αυτή η κατάσταση στις παθολογικές κλινικές του πρώτου ορόφου του Νοσοκομείου Νίκαιας, θα σας χαρακτηρίζει, κύριε Πολάκη, ό,τι και να κάνετε, ό,τι και να λέτε, πέρα των ηρωικών και αγωνιστικών παλιών κινητοποιήσεων ή καταστάσεων που μας περιγράψατε τώρα.

Άρα τι γίνεται σήμερα; Εγώ και ο κόσμος που μας παρακολουθεί θέλουμε συγκεκριμένες απαντήσεις και δεσμεύσεις και να έρθουμε εδώ πέρα ξανά, να κάνουμε μια επίσκεψη και να δούμε αν κάτι δεν κινείται. Όμως, δυστυχώς, αφού έχουν περάσει τρία χρόνια υπουργίας σας και δεν βλέπει κάποιος κάτι, φοβάμαι ότι θα ολοκληρωθεί ο κύκλος της υπουργίας σας και θα σας μείνει το στίγμα ότι αφήσατε αυτό το «Κωσταλέξι».

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ευχαριστώ πολύ.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να σας δώσω και μερικά άλλα στοιχεία τότε, κύριε συνάδελφε, για να έχετε μια πιο ολοκληρωμένη εικόνα. Βλέπουμε την όψιμη επίδειξη ενδιαφέροντος για το «Κρατικό Νίκαιας», ενώ τα χρόνια που ήσασταν κυβέρνηση το είχατε στην πολύ μεγάλη υποχρηματοδότηση και την προνομιακή μεταφορά πόρων αλλού, λόγω δεσμεύσεων προς πανεπιστημιακά τμήματα.

**ΒΑΣΙΛΕΙΟΣ ΟΙΚΟΝΟΜΟΥ:** Εγώ;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Η Νέα Δημοκρατία.

Να μην επεκτείνω άλλο την κουβέντα. Ήταν το πρώτο που σας απάντησα.

Το πρώτο, όταν φτιάχνεις ένα νοσοκομείο, είναι ότι αυτό το νοσοκομείο πρέπει να έχει επάρκεια υλικών μέσων για να κάνει τη δουλειά του. Το πρώτο είναι αυτό. Υπάρχουν μια σειρά από νοσοκομεία στη χώρα, τα οποία έχουν πεπαλαιωμένο ξενοδοχειακό εξοπλισμό. Για αυτό και έχουμε κάνει και όλη αυτή την ιστορία μέσα από το Πρόγραμμα Δημοσίων Επενδύσεων, μέσα από το αποθεματικό του Υπουργείου Υγείας, μέσα από την αξιοποίηση πόρων του ΕΣΠΑ, προκειμένου να μπορέσουν αυτά τα πράγματα να βελτιωθούν. Αυτό έχει γίνει σε πάρα πολλά σημεία στην Ελλάδα.

Η κατάσταση δεν είναι σε αυτό το σημείο που την περιγράφετε και που το θέτετε τόσο έντονα. Ειδικά στις ημέρες της εφημερίας συμβαίνει αυτό το πράγμα.

Το θέμα είναι το εξής: Το νοσοκομείο αυτό έχει χρηματοδοτηθεί από δικούς μας πόρους από το Υπουργείο Υγείας με 480.000 το 2015 για την αγορά εξοπλισμού –και αγοράστηκαν όλα αυτά-, με 652.000 το 2016 για αγορά εξοπλισμού, με 352.000 το 2017 για αγορά εξοπλισμού, μηχανημάτων και υποδομών που έχουν να κάνουν με την άσκηση ιατρικής.

Δεύτερον, αυτή τη στιγμή η όλη ιστορία της καθυστέρησης γι’ αυτό το έργο -για το οποίο η Περιφέρεια Αττικής και προς τιμήν της έχει δεσμεύσει αυτά τα 3 εκατομμύρια ευρώ- έχει να κάνει με τη μη ολοκλήρωση της μελέτης από τις «ΚΤΙΡΙΑΚΕΣ ΥΠΟΔΟΜΕΣ». Έχουν γίνει δύο-τρεις συσκέψεις γι’ αυτό το πράγμα, αλλά, επειδή δεν μπορούν πια να δώσουν έξω τις μελέτες, υπάρχει μια διαδικασία καθυστέρησης.

Σας είπα και πριν, αλλά δεν το καταλάβατε, ότι έγινε μία σύσκεψη υπό τον κ. Σπίρτζη γι’ αυτό το θέμα. Εκτός από τη δωρεά του Νιάρχου που έφτιαξε τη θωρακοχειρουργική κλινική, εκτός από τη δωρεά του Αγγελικούση που φτιάχνει τη νευροχειρουργική κλινική –που εμείς την «ξεκολλήσαμε» πάλι λόγω της γραφειοκρατίας που είπα πριν- έχουμε δεσμεύσει και τα 4 εκατομμύρια ευρώ για να αγοραστεί το Cyberknife, που θα είναι το πρώτο που θα μπει στη χώρα. Και όχι μόνο αυτό, αλλά δεσμεύσαμε και 750.000 από το Πρόγραμμα Δημοσίων Επενδύσεων του 2018, για να γίνει η μετατροπή του χώρου που θα υποδεχθεί το μηχάνημα.

Αυτά, δυστυχώς, είναι βαριά, μεγάλα έργα. Έγινε μια πολύ μεγάλη προσπάθεια να μην πάει αυτό το μηχάνημα στο «Γενικό Κρατικό Νίκαιας», γιατί δεν μπορεί ένα νοσοκομείο που το έχουμε πιο χαμηλά να πάρει ένα μηχάνημα που δεν το έχει κανένα άλλο στη χώρα. Νομίζω ότι όταν σε τέσσερις-πέντε μήνες αυτά θα έχουν ολοκληρωθεί, τότε θα δείτε το αποτύπωμα που θα μείνει στο «Γενικό Κρατικό Νίκαιας», αφού καταφέραμε και να το ισορροπήσουμε σε επίπεδο χρηματοδότησης και να το ενισχύσουμε σε επίπεδο προσωπικού με όλες τις δυνατές μορφές.

Έχετε δίκιο –το λέω- όσον αφορά την καθυστέρηση της μελέτης. Δεν περνά, δυστυχώς, από το δικό μας χέρι, γιατί δόθηκε αυτή η μελέτη στις «ΚΤΙΡΙΑΚΕΣ ΥΠΟΔΟΜΕΣ» πριν από το 2015. Προσέξτε: Αυτή η μελέτη από το 2014 που την ανέλαβαν, μέχρι το τέλος του 2016 που αλλάξαμε τη διοίκηση στο «Γενικό Κρατικό Νίκαιας», δεν είχε γίνει απολύτως τίποτα. Ούτε που την είχαν πιάσει. Από τότε, από το τέλος του 2016, άρχισε να κινείται. Θα έπρεπε να έχει ολοκληρωθεί. Θα ολοκληρωθεί σύντομα και γι’ αυτό το έργο θα γίνει.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Συντυχάκη, έχετε δύο επίκαιρες ερωτήσεις. Εάν συμφωνεί και ο κύριος Υπουργός, θέλετε να τις ενοποιήσουμε, χωρίς να στερηθείτε τον χρόνο; Θα έχετε τον κανονικό χρόνο και για τις δύο. Το λέω απλώς για να μην περιμένουν οι άλλοι συνάδελφοι.

**ΕΜΜΑΝΟΥΗΛ ΣΥΝΤΥΧΑΚΗΣ:** Φοβάμαι να μη λειτουργήσει η μία εις βάρος της άλλης. Αφού θα είναι ο ίδιος χρόνος, προτιμώ να συζητηθούν ξεχωριστά.

**ΠΡΟΕΔΡΕΥΩΝ (Σπυρίδων Λυκούδης):** Όπως προτιμάτε.

Ακολουθεί η πέμπτη με αριθμό 1147/26-2-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον ΥπουργόΥγείας,με θέμα: «Μόνιμη λύση στην εργασιακή ανασφάλεια και απληρωσιά των εργαζόμενων σε καθαριότητα και σίτιση στα Νοσοκομεία του ΠΑΓΝΗ και του “Βενιζέλειου”».

Τον λόγο έχει ο κ. Συντυχάκης για την πρωτολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι εργαζόμενοι στην καθαριότητα και τη φύλαξη στα Νοσοκομεία του Πανεπιστημιακού Νοσοκομείου Ηρακλείου και του «Βενιζέλειου» βρίσκονται για άλλη μία φορά στην ανασφάλεια, στην ομηρία αλλά και στην απλήρωτη εργασία. Όλα αυτά συμβαίνουν, παρά την υπόσχεση που είχατε δώσει στους εργαζόμενους, το Υπουργείο Υγείας, η Κυβέρνηση συνολικότερα, η διοίκηση των νοσοκομείων, η 7η ΥΠΕ, ότι με την πρόσληψή τους, βάσει της προκήρυξης το φθινόπωρο του 2017, θα εξασφάλιζαν για δύο χρόνια την εργασία τους.

Οι εργαζόμενοι μέχρι και σήμερα ζουν με τον φόβο εάν θα έχουν δουλειά την επόμενη ημέρα. Βιώνουν συνεχώς την κοροϊδία, τον εμπαιγμό της διοίκησης, της Κυβέρνησης. Για άλλη μία φορά βιώνουν αυτόν τον φόβο της απληρωσιάς μετά την υπογραφή των ατομικών συμβάσεων τον Δεκέμβρη του 2017.

Ο επίτροπος δεν ενέκρινε τα εντάλματα πληρωμής. Βασιζόμενος στο υπάρχον αντιδραστικό πλαίσιο, έκρινε πως οι συμβάσεις δεν είναι νόμιμες, αφ’ ενός λόγω του ότι θεωρούνται συνεχιζόμενες για τους παλαιότερους εργαζόμενους, οι οποίοι υπόκεινται στο νόμο περί εικοσιτετραμήνου, αφ’ ετέρου διότι για όλους οι συμβάσεις δεν μπορούν να ισχύουν πέραν του 2018, με βάση την ισχύουσα νομοθεσία.

Οι εργαζόμενοι, με άμεση, δυναμική κινητοποίηση στην 7η ΥΠΕ, με συντονισμό των εργαζομένων των δύο νοσοκομείων, σε κοινό μέτωπο μόνιμων και συμβασιούχων και με αιτήματα που καλύπτουν τις πραγματικές τους ανάγκες, έφεραν αποτέλεσμα. Ως Κομμουνιστικό Κόμμα Ελλάδας χαιρετίζουμε αυτόν τον κοινό, ενωτικό αγώνα, την αγωνιστική ετοιμότητα των εργαζομένων.

Τα εντάλματα, όπως ενημέρωσε η υποδιοικήτρια της 7ης ΥΠΕ, υπεγράφησαν και από εβδομάδα, όπως ειπώθηκε στους εργαζόμενους, θα συζητηθεί στη Βουλή τροπολογία-ρύθμιση που θα διασφαλίζει την εργασία τους μέχρι το τέλος της σύμβασης, στο τέλος του 2019. Παρεμπιπτόντως, πείτε μας αν ισχύει αυτό και δώστε μας και μια εικόνα του περιεχομένου της τροπολογίας.

Είναι ικανοποιημένοι οι εργαζόμενοι; Εν μέρει. Όταν σου βάζουν, βέβαια, το μαχαίρι στον λαιμό, η όποια προσωρινή αναστολή της σφαγής είναι κι αυτή μια «ανάσα».

Η Κυβέρνηση, όμως, επιτρέψτε μου, κύριε Υπουργέ, παίζει με αυτές τις εντυπώσεις. Έχουν μείνει ορισμένα αναπάντητα ερωτήματα. Πρώτον, τι θα γίνουν οι τριάντα εργαζόμενοι στη σίτιση και καθαριότητα των δύο νοσοκομείων που είναι σε παράταση μέχρι τον Ιούνιο-Ιούλιο, αν δεν κάνω λάθος;

Δεύτερον -και το πιο σημαντικό- τι θα γίνει με τους εργαζόμενους μετά τη λήξη της σύμβασης, στο τέλος του 2019; Πάλι τα ίδια; Δυστυχώς, το μαρτύριο της σταγόνας εντείνει την ανασφάλεια, την ομηρία, εις το διηνεκές.

Εδώ και χρόνια οι εργαζόμενοι στη δημόσια υγεία διεκδικούν να φύγουν οι εργολάβοι από τα νοσοκομεία, να καταργηθεί η επιχειρηματική δραστηριότητα, να μην απολυθεί κανένας, να μονιμοποιηθούν όλοι οι συμβασιούχοι, να γίνουν μαζικές προσλήψεις μόνιμου προσωπικού όλων των ειδικοτήτων με βάση τις αυξημένες ανάγκες.

Κατά συνέπεια, σας ρωτάμε, κύριε Υπουργέ: Σε ποιες ενέργειες -προσδιορίστε ένα χρονοδιάγραμμα, εσείς είπατε ότι θα επιλυόταν το πρόβλημα με τη συγκεκριμένη εργασιακή σχέση που προκρίνατε- θα προβεί η Κυβέρνηση για να διασφαλιστούν για τους εργαζόμενους αυτούς οι δουλειές, η μόνιμη και σταθερή εργασία, με πλήρη εργασιακά, μισθολογικά και ασφαλιστικά δικαιώματα και να μπει οριστικό τέλος στην εργασιακή τους ανασφάλεια και την επαναλαμβανόμενη απειλή της απληρωσιάς;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Συντυχάκη, πραγματικά μού κάνει εντύπωση το ότι μας εγκαλείτε για ένα πράγμα στο οποίο έχουμε δώσει εδώ και δύο χρόνια και δείγματα γραφής και ψυχή και καρδιά και αγώνα. Αν δεν ήμασταν εμείς Κυβέρνηση, δεν θα υπήρχε «κούνημα», να το πω έτσι πολύ απλά.

Τα προηγούμενα χρόνια, που οι εργολάβοι στο σύνολο των νοσοκομείων της χώρας βυσσοδομούσαν πάνω στα εργασιακά δικαιώματα των εργαζόμενων από κάτω, που τους είχαν με όρους γαλέρας, κανείς δεν είχε κάνει απολύτως τίποτα. Δεν θυμάμαι καμμιά κινητοποίηση να έχει οργανωθεί εκείνα τα χρόνια της «μαύρης γαλέρας». Να υπήρχαν κάποιες εξαιρέσεις δεξιά-αριστερά; Ίσως. Δεν έπεσαν στην αντίληψή μου και παρακολουθώ Τύπο και εφημερίδες.

Αυτή τη στιγμή, τώρα που καταφέραμε σε έναν μεγάλο αριθμό νοσοκομείων της χώρας να έχουμε διώξει τους εργολάβους, μέσα από έναν τρομερό –και- δικαστικό πόλεμο –και θα πω και παραδείγματα- έρχεστε και, αν καθυστερήσουν να πληρωθούν κανέναν μήνα, λέτε: «Τους ρίχνει η Κυβέρνηση στα τάρταρα της εργασιακής ανασφάλειας. Και τι θα γίνει το 2019; Και τι θα γίνει το 2020; Και τι θα γίνει το 2030;»;

Αυτή τη στιγμή, ναι, δίνουμε έναν αγώνα χαρακωμάτων με ένα σύστημα διαπλοκής, το οποίο βγάζουμε σιγά-σιγά από τα νοσοκομεία και κάθε ένα που κερδίζουμε είναι μεγάλη νίκη. Για τον «Ευαγγελισμό», για παράδειγμα, δεν σας είδαμε να λέτε κανένα μπράβο που διώξαμε τον εργολάβο, ο οποίος απειλούσε. Ανέλαβαν υπηρεσία διακόσια ογδόντα άτομα στην καθαριότητα εκεί, με πολύ καλύτερες αποδοχές, 300 και 400 ευρώ παραπάνω στην τσέπη τους και το νοσοκομείο εξοικονομεί συνολικά 1 εκατομμύριο ευρώ τον χρόνο, ενώ οι εργαζόμενοι παίρνουν αυτή την αύξηση. Το ίδιο συμβαίνει σχεδόν σε όλη την Ελλάδα.

Εδώ, δυστυχώς -γιατί τα επίπεδα της αντίδρασης είναι πολλαπλά- όπως ξέρετε υπάρχουν νοσοκομεία, παραδείγματος χάριν το «Γεννηματάς», στο οποίο μας έχει μπλοκάρει προσωρινή διαταγή.

Ή ακόμα χειρότερα -και εδώ το καταγγέλλω και δημόσια αυτό το πράγμα- αυτό που συνέβη προχτές στο «Αττικό». Εκεί διέταξε ο δικαστής -και δεν θα γίνει, βέβαια- δύο μήνες μετά που είχαν αναλάβει υπηρεσία οι εργαζόμενοι στη φύλαξη, να διακοπούν οι συμβάσεις. Δυόμισι μήνες μετά αφότου είχαν αναλάβει υπηρεσία, να διακοπούν οι συμβάσεις. Και δεν ανακάλεσαν και την απόφαση στην αίτηση ανάκλησης που έκαναν εκεί. Και την ίδια στιγμή που συμβαίνει αυτό στο «Γεννηματά», στο «Σωτηρία» δίπλα έχουν αναλάβει υπηρεσία κανονικά με ατομικές συμβάσεις, πάλι με πολύ καλύτερους μισθούς κ.λπ..

Όσον αφορά την Κρήτη δεν λέω, γιατί έχει λυθεί το θέμα. Γιατί το δεύτερο επίπεδο, ας πούμε, που υπάρχει σε ορισμένα σημεία καθυστέρηση είναι των επιτρόπων του Ελεγκτικού Συνεδρίου, οι οποίοι κάνουν μια ιδιαίτερη εξήγηση κάποιων πραγμάτων σε σχέση με το δεκαοκτάμηνο και το εικοσιτετράμηνο και την επαναλαμβανόμενη εργασία και ορισμένοι βάζουν κώλυμα στο να υπογράψουν τα εντάλματα. Τα υπέγραψαν, όμως.

Και, για να το λύσουμε αυτό, ναι, όντως την Τετάρτη θα φέρουμε την τροπολογία αυτή, που συνυπογράφεται από την κ. Γεροβασίλη, τον κ. Σκουρλέτη, την κ. Αχτσιόγλου και από εμάς, από το Υπουργείο Υγείας. Πρακτικά λύνει το θέμα. Διότι οι συμβάσεις εργασίας, οι οποίες γίνονται μετά από διαγωνισμό με κριτήρια του ΑΣΕΠ, θεωρούνται νέες συμβάσεις και πρακτικά τούς δίνουμε τη δυνατότητα να συμμετέχουν και αυτοί που υπηρετούν σήμερα στους νέους διαγωνισμούς που θα προκηρυχθούν, γιατί λήγουν τα δεκαοκτάμηνα ή τα εικοσιτετράμηνα, χωρίς προηγουμένως να έχουν απολυθεί, γιατί υπάρχει ανάγκη και υπέρτερου δημοσίου συμφέροντος. Διότι εάν, για να επιτρέψουμε σε αυτούς που υπηρετούν σήμερα να συμμετέχουν στον διαγωνισμό, πρέπει να απολυθούν πρώτα τρεις μήνες, τότε θα πρέπει το μεσοδιάστημα αυτό τα νοσοκομεία ή να μην καθαρίζονται ή να ξαναπάρουμε εργολάβο, που δεν θέλουμε να το κάνουμε. Θα θέλαμε να τη στηρίξετε αυτή την τροπολογία στο νομοσχέδιο για την παιδεία που κατεβαίνει αύριο, μεθαύριο.

Όσον αφορά το θέμα του Ηρακλείου, λύθηκε. Θα ρυθμιστεί και συνολικά το θέμα, για να μην υπάρχουν μελλοντικά αυτές οι αντιρρήσεις από επιτρόπους. Σας είπα την τροπολογία.

Και νομίζω ότι, γενικά μιλώντας, θα πρέπει να αναγνωρίσετε στην Κυβέρνηση την προσπάθεια την οποία κάνει. Δυστυχώς, στο μνημονιακό πλαίσιο που ζούμε και μέχρι τον Αύγουστο του 2018, δεν μπορούμε να έχουμε τη δυνατότητα της προκήρυξης μόνιμων θέσεων εργασίας σε αυτό το επίπεδο αυτή τη στιγμή.

Αυτή είναι η απάντηση και δεν νομίζω ότι χρειάζεται να δευτερολογήσω. Θα σας παρακαλούσα να προχωρήσουμε στην επόμενη ερώτηση.

**ΠΡΟΕΔΡΕΥΩΝ (Σπυρίδων Λυκούδης):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Εσείς λέτε ότι δώσατε ψυχή και καρδιά ως Κυβέρνηση. Οι εργαζόμενοι, όμως, κύριε Πολάκη, καθημερινά ματώνουν για να μπορούν να εξασφαλίσουν τα προς το ζην…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για αυτόν τον λόγο το κάνουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** …να κάνουν τον οικογενειακό τους προγραμματισμό, για να μπορούν να επιβιώσουν οι οικογένειές τους.

Θα περίμενε κάποιος, με βάση τις υποσχέσεις που είχατε δώσει από το 2015 και πριν το 2015, να είχατε επιλύσει βασικά εργασιακά ζητήματα. Και δεν τα επιλύετε, αλλά τα πάτε από χαράκωμα σε χαράκωμα, λόγω βέβαια των μνημονιακών δεσμεύσεων. «Δυστυχώς» είπατε «λόγω των μνημονιακών δεσμεύσεων», τις οποίες εσείς αποδεχτήκατε. Εσείς τις αποδεχτήκατε αυτές τις μνημονιακές δεσμεύσεις.

Ακούστε με, αυτά που λέτε δεν έχουν καμμία ισχύ για τη μαχόμενη Κυβέρνησή σας. Διότι η μαχητική και μαζική κινητοποίηση έξω από την 7η ΥΠΕ στο Ηράκλειο αποδεικνύει ακριβώς το αντίθετο. Υπάρχει οργή και αγανάκτηση στους εργαζόμενους, διότι δεν αντέχουν άλλο αυτό, δηλαδή να επαναλαμβάνεται συνεχόμενα το ίδιο ζήτημα, το ίδιο πρόβλημα και να μην μπορούν οι άνθρωποι να κάνουν τον προγραμματισμό τους. Δεν ήταν μόνο για την απληρωσιά. Ήταν για αυτή τη συνεχιζόμενη αβεβαιότητα που βιώνουν.

Οι εργαζόμενοι με τους αγώνες τους έδωσαν την απάντηση που έπρεπε και σε εσάς και στην Κυβέρνηση συνολικά. Έδωσαν, βέβαια, απάντηση και στα διάφορα «παπαγαλάκια» που έλεγαν ότι με τις συμβάσεις αυτές σιγουρεύουν τις δουλειές τους. Έτσι δεν έλεγαν αυτά τα «παπαγαλάκια»; Ότι, δηλαδή, με αυτό που κάνετε εσείς, με τις κρατικές εργολαβίες, θα σιγούρευαν τη θέση τους και ότι χρειάζεται να έχουν εμπιστοσύνη στην Κυβέρνηση, στο Υπουργείο στις διοικήσεις κ.ο.κ..

Το πρόβλημα της διαρκούς εργασιακής εκκρεμότητας, ενίοτε και της απληρωσιάς, δεν είναι απλά ένα πρόβλημα κακού συντονισμού ή γραφειοκρατίας ή απλά του εχθρού επιτρόπου. Είναι αποτέλεσμα μιας βαθιάς αντιλαϊκής αντίληψης και πολιτικής, την οποία έχει υιοθετήσει και αυτή η Κυβέρνηση, όπως και οι προηγούμενες, στο τομέα και της υγείας, που θεωρεί ότι ο ασθενής είναι κόστος, βαφτίζοντας τη διαχείριση της φτώχειας στα νοσοκομεία ως εξορθολογισμό και ανάταξη του συστήματος υγείας, την υποχρηματοδότηση ως συμμάζεμα της σπατάλης, τις ελαστικές εργασιακές σχέσεις ως ευελιξία και απάντηση απέναντι στη δημοσιονομική πίεση την οποία δέχεστε.

Πατάτε σε υπαρκτά προβλήματα που άφησαν οι προκάτοχοί σας για να δικαιολογήσετε την πιστή υποταγή στην Ευρωπαϊκή Ένωση και το κεφάλαιο, στις οδηγίες του ΟΟΣΑ για τα ματωμένα πρωτογενή πλεονάσματα, τους πετσοκομμένους προϋπολογισμούς, την επιχειρηματική δραστηριότητα και τις εργολαβίες. Εργολαβίες είτε ιδιωτικές είτε κρατικές δεν παύει να είναι εργολαβίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Και σας παραπέμπω στη σύμβαση που έδωσε η διοίκηση του νοσοκομείου προς τους εργαζόμενους να υπογράψουν, σύμβαση γαλέρας. Αυτή πρόκειται για κρατική εργολαβία. Έχετε να πείτε κάτι για αυτήν; Σας την είχα πει και πέρυσι σε μια αντίστοιχη συζήτηση που είχαμε κάνει εδώ.

Ο επόμενος στόχος των ατομικών συμβάσεων σε καθαριότητα, σίτιση, φύλαξη κ.λπ. υπό αυτό το καθεστώς αβεβαιότητας και ανεξάρτητα από την όποια ρύθμιση θα κάνετε, τροπολογία, την οποία και θα την δούμε, βέβαια, και θα την εξετάσουμε και δεν έχουμε κανένα θέμα, εάν διασφαλίζει έστω και στο ελάχιστο, ακόμα και σε κάποιο προσωρινό επίπεδο, τους εργαζόμενους, να πούμε «όχι» -θα τη δούμε, βέβαια, όταν θα την πάρουμε στα χέρια μας- όλη αυτή η πορεία, λοιπόν, συντείνει στο να ενταχθούν αυτές οι υπηρεσίες στις λεγόμενες κοινωνικές συνεταιριστικές επιχειρήσεις. Πολύ το φοβόμαστε αυτό. Εσείς, βέβαια, επαίρεστε για αυτό, για τις κοινωνικές συνεταιριστικές επιχειρήσεις, που, κατά την άποψή μας, αποτελεί ένα βήμα προς την ιδιωτικοποίηση και την περαιτέρω καταπάτηση των εργασιακών δικαιωμάτων.

Οι εργαζόμενοι, κατά τη δική μας άποψη, καλύπτουν πάγιες, μόνιμες ανάγκες στο νοσοκομείο. Εργάζονται καθημερινά κάτω από πολύ αντίξοες συνθήκες, εξουθένωσης, λόγω έλλειψης προσωπικού. Νομίζουμε ότι δικαιούνται να έχουν μία εντελώς διαφορετική μεταχείριση. Και για αυτό καλούμε και τους εργαζόμενους να επαγρυπνούν.

Παραμένει όμως, το κύριο ερώτημα ότι εν έτει 2018 πρέπει ο εργαζόμενος να απολαμβάνει μόνιμη, σταθερή δουλειά, με πλήρη ασφαλιστικά, μισθολογικά, συνταξιοδοτικά δικαιώματα. Θα επιμείνουμε προς αυτή την κατεύθυνση.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν έχω πολλά να πω τώρα, γιατί είναι κόκκινη κλωστή δεμένη στην ανέμη τυλιγμένη το πράγμα. Ξανά μανά τα ίδια. Όταν θα βγούμε από τα μνημόνια, θα έχουμε φτάσει στο παλλαϊκό κράτος, θα ετοιμάζουμε την κοινωνία των ελεύθερα συνεταιρισμένων παραγωγών, των ελεύθερα σκεπτόμενων ανθρώπων και θα λύνουμε την αντίθεση άνθρωπος - φύση, τότε εννοείται δεν θα έχουμε καμμία αντίρρηση μεταξύ μας. Το θέμα είναι ότι αυτή τη στιγμή άλλο να κάνεις πολιτική και άλλο να κάνεις ιδεολογία.

Αυτό το οποίο περιγράφετε με τους κοινωνικούς συσχετισμούς που αυτή τη στιγμή έχουν υπάρξει και με τον τραυματισμό της χώρας, έτσι όπως έχει γίνει μετά από οκτώ χρόνια μνημονίων, πρακτικά δεν μπορεί να γίνει. Αυτό που μπόρεσε να γίνει, με βάση και το θεσμικό πλαίσιο και τις χειροπέδες που μας είχαν περάσει, ήταν αυτό το οποίο κάναμε, που το κάναμε συμβάσεις έργου στην αρχή για να πάρουμε τους ίδιους ανθρώπους που δούλευαν μέσα. Το έριξε το Συμβούλιο της Επικρατείας.

Είναι μία από τις δύο αποφάσεις που έριξε το Συμβούλιο της Επικρατείας, για να καταλάβετε και το μέγεθος και τη σημασία που δίνουν. Η πρώτη ήταν αυτή για τα κανάλια, η δεύτερη απόφαση ήταν αυτή εδώ που έριξε την ιστορία των συμβάσεων έργου στα νοσοκομεία για την καθαριότητα, τη σίτιση και τη φύλαξη.

Δεν κάναμε πίσω. Νομοθετήσαμε ξανά. Βάλαμε συμβάσεις εργασίας που έχουν πιο πολλά εργασιακά δικαιώματα και έχουν πιο πολλά εργασιακά δικαιώματα και βέβαια, οι άνθρωποι αυτοί που ματώνουν πληρώνονται. Επειδή ματώνουν το κάναμε και τόσα χρόνια πριν, και στις παχιές αγελάδες, όταν δεν ήμασταν στα μνημόνια, που είχαν πάλι εργολαβικά συνεργεία τότε, δεν θυμάμαι να είχατε καμμιά τέτοια μεγάλη κινητοποίηση εναντίον των εργολάβων. Δεν το θυμάμαι αυτό. Τώρα που αυτή η Κυβέρνηση, σε αυτό το πλαίσιο προσπαθεί να κάνει κάτι το οποίο είναι φιλεργατικό λέτε «Α, δεν μας κάνει. Θέλουμε το μέγιστο». Ε, δεν γίνεται, δεν κάνουμε πολιτική έτσι, παιδιά! Δεν κάνουμε πολιτική έτσι.

Νομίζω ότι οι εργαζόμενοι καταλαβαίνουν και στηρίζουν. Και εγώ χρησιμοποιώ την ερώτησή σας για να πω ότι εμείς θα το συνεχίσουμε αυτό και στα εκατόν τριάντα νοσοκομεία, διότι σε αρκετά μας έχουν μπλοκάρει δικαστικές αποφάσεις και μάλιστα με ένα σκεπτικό το οποίο είναι τρομερό: Δηλαδή, το να γίνει αυτό το πράγμα είναι εναντίον του κέρδους της επιχείρησης. Αυτό περιγράφεται σε σκεπτικό δικαστικής απόφασης, την ίδια στιγμή που άλλος δικαστής λέει ότι βεβαίως είναι προς όφελος του δημοσίου συμφέροντος και προς όφελος των εργαζομένων αυτό που γίνεται. Ο καθένας, βέβαια, βγάζει τα συμπεράσματά του γιατί συμβαίνει αυτό σε κάποια σημεία και κάπου αλλού δεν συμβαίνει.

Το θέμα εκεί, λοιπόν, έχει λυθεί. Νομίζω ότι θα δοθεί και μια λύση μελλοντικά με αυτό που είπα, με την τροπολογία. Νομίζω ότι δεν χρειάζεται να πούμε τίποτα άλλο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η πρώτη με αριθμό 1158/27-2-2018 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας, με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα».

Κύριε Γάκη, έχετε τον λόγο.

**ΔΗΜΗΤΡΙΟΣ ΓΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι υπηρεσίες υγείας έχουν ιδιαίτερη βαρύτητα στη βελτίωση της καθημερινότητας του πολίτη. Κάθε μεταρρύθμιση προς όφελος της διαφύλαξης του κοινωνικού χαρακτήρα του κράτους περνάει και μέσα από την αναβάθμιση των παρεχόμενων υπηρεσιών υγείας και περίθαλψης στους πολίτες.

Ειδικότερα, για τους νησιώτες οι απαιτήσεις σε υπηρεσίες υγείας που επιβάλλει η γεωμορφολογική και δημογραφική ιδιαιτερότητα των νησιών είναι κορυφαία προτεραιότητα. Γι’ αυτό η πολιτεία πρέπει να στέκεται με ιδιαίτερη προσοχή στα μικρά και μεγάλα ζητήματα της υγείας στα νησιά, δίνοντας αποτελεσματικές και λειτουργικές λύσεις που να ελαχιστοποιούν τις περιφερειακές διαφορές, όσον αφορά στην πρόσβαση των πολιτών στις υπηρεσίες υγείας, πόσο μάλλον όταν πρόκειται για τις πιο ευαίσθητες κοινωνικές ομάδες, όπως είναι τα άτομα με αναπηρίες.

Κύριε Υπουργέ, η στρατηγική επιλογή της Κυβέρνησης για ένα ποιοτικό και αποτελεσματικό δημόσιο σύστημα υγείας με επίκεντρο την άρση των ανισοτήτων στην πρόσβαση και στην καλή υγεία του πληθυσμού, ειδικά για τη νησιωτική χώρα, αποτελεί όχι απλά στόχο, αλλά κοινωνική υποχρέωση που απαιτεί ολοκληρωμένη προσέγγιση και αξιοποίηση όλων των δυνατοτήτων του συστήματος υγείας.

Ένα σημαντικό και ιδιαίτερα ευαίσθητο κομμάτι των αναγκαίων παρεμβάσεων στον τομέα υγείας στη νησιωτική χώρα αποτελούν οι δράσεις που αφορούν την πρόληψη, την αντιμετώπιση και τη θεραπεία οδοντιατρικών προβλημάτων των παιδιών με αναπηρία. Χαρακτηριστικό της κατάστασης που αντιμετωπίζουν χρόνια τώρα τα παιδιά με ειδικές ανάγκες και οι οικογένειες τους στα νησιά είναι το πρόβλημα-πρόκληση για τη δυνατότητα ολοκληρωμένης παροχής οδοντιατρικών υπηρεσιών επί τόπου, δηλαδή στα δημόσια νοσοκομεία, όπως για παράδειγμα στο Γενικό Νοσοκομείο Ρόδου.

Με τη λύση αυτή, σε ένα κοινωνικό και ανθρωπιστικό πρόβλημα που ταλανίζει τις οικογένειες παιδιών με αναπηρία στη Δωδεκάνησο αλλά και στα άλλα νησιά της χώρας, θα παρέχονται περισσότερες, ποιοτικότερες και αποτελεσματικότερες υπηρεσίες υγείας στα άτομα με αναπηρία στη νησιωτική Ελλάδα και ταυτόχρονα θα περιοριστεί σημαντικά η επίπονη και δαπανηρή μετάβαση των παιδιών σε κλινικές της Αθήνας.

Γνωρίζετε πολύ καλά ότι το κόστος μετάβασης και παραμονής του ασθενούς ΑΜΕΑ και του συνοδού του από το νησί σε κεντρικό νοσοκομείο της Αθήνας, όταν ο καιρός το επιτρέψει, είναι δυσβάσταχτο για τις οικονομικές δυνατότητες της πλειονότητας των νοικοκυριών των ατόμων αυτών. Σε αυτό θα πρέπει να υπολογίσετε, επίσης, και την επιπλέον πίεση και επιβάρυνση που ασκείται στις δομές υγείας των νοσοκομείων που διαθέτουν κατάλληλες μονάδες.

Κύριε Υπουργέ, η Κυβέρνηση -και εσείς ο ίδιος- έχει έμπρακτα επιδείξει κοινωνική ευαισθησία στη νησιωτική χώρα, όπως είναι χαρακτηριστικά η δρομολόγηση της λειτουργίας της μονάδας εντατικής νοσηλείας νεογνών στο Νοσοκομείο της Ρόδου. Βεβαίως, απομένει η λειτουργία ενός αυτόνομου ογκολογικού τμήματος με ακτινοθεραπευτικό τμήμα στο ίδιο νοσοκομείο. Για αυτό, όμως, το θέμα θα μιλήσω παρακάτω, στη δευτερολογία μου.

Ρωτάμε, λοιπόν, κύριε Υπουργέ: Προτίθεται η Κυβέρνηση και σε ποιο χρονοδιάγραμμα να προχωρήσει τη διαδικασία και τη λειτουργία, με τον ενδεδειγμένο επιστημονικά και οργανωτικά τρόπο, στο Γενικό Νοσοκομείο Ρόδου, κατάλληλα εξοπλισμένης μονάδας, με ειδικευμένο προσωπικό, με γνώσεις γύρω από τις ευαισθησίες των παιδιών με ειδικές ανάγκες, για την αποτελεσματικότερη παροχή οδοντιατρικών υπηρεσιών στη Δωδεκάνησο, σύμφωνα με τις πραγματικές ανάγκες του πληθυσμού;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, θεωρητικά έχετε δίκιο. Το θέμα είναι ότι πρακτικά δεν μπορεί να γίνει. Και θα είμαι πολύ σαφής.

Είμαστε μια χώρα η οποία έχει εκατοντάδες κατοικημένα νησιά. Αυτή τη στιγμή, αυτό το οποίο εμείς επιλέξαμε αυτά τα δύο χρόνια -και νομίζω ότι στη Ρόδο και σε όλο το Αιγαίο γενικά το έχουμε αποδείξει πολύ συγκεκριμένα-ήταν να στηρίξουμε το σύστημα και με γιατρούς και με προσωπικό και με χρηματοδότηση και με το να ανοίξουμε μια -και θα ανοίξουμε κι άλλες- μονάδα τεχνητού νεφρού. Μιλάω για της Νάξου και ετοιμάζεται και της Ικαρίας και θα βάλουμε μπροστά και της Σαντορίνης. Ενισχύσαμε και χρηματοδοτήσαμε το δικό σας νοσοκομείο, για να φτιαχτεί μονάδα εντατικής νοσηλείας νεογνών. Το Νοσοκομείο της Ρόδου χρηματοδοτήθηκε με 16,5 εκατομμύρια συνολικά το 2017, όταν το 2015 είχε χρηματοδοτηθεί με 9,5 εκατομμύρια. Αντίστοιχα ήταν και το 2014. Ενισχύθηκε με προσωπικό, προκειμένου να μπορεί να προσφέρει αξιοπρεπείς υπηρεσίες στους πολυπληθείς κατοίκους και στους πολυπληθέστερους επισκέπτες του νησιού.

Δεν λύσαμε όλα τα προβλήματα. Υπάρχουν κι άλλα που πρέπει να λυθούν. Αυτά τα δυόμισι χρόνια μέχρι σήμερα έχει συνολικά ενισχυθεί με εκατόν σαράντα εννέα άτομα προσωπικό. Νομίζω ότι έχουμε κάνει ένα μεγάλο μέρος του χρέους που έχουμε ως πολιτεία, όπως το κάναμε και στη Μυτιλήνη και στη Χίο και στη Σάμο και στη Λέρο και παντού, με χρηματοδοτήσεις μέσα από τα προγράμματα δημοσίων επενδύσεων και από τα αποθεματικά, προκειμένου να στηρίξουμε τη νησιωτικότητα.

Όμως, δεν μπορούμε τα πάντα παντού. Διότι, με βάση τα στοιχεία που έχουμε μαζέψει και έχουμε δει, δευτεροβάθμια οδοντιατρική περίθαλψη στη 2η ΥΠΕ παρέχεται σε δύο νοσοκομεία: Στο Νοσοκομείο Νίκαιας και στο Νοσοκομείο «Ασκληπιείο Βούλας», όπου υπάρχει και η εξειδίκευση οδοντιάτρων και η δυνατότητα για οδοντιατρική θεραπεία υπό αναισθησία. Σε αυτά τα νοσοκομεία, λοιπόν, τα οποία καλύπτουν όλη τη 2η ΥΠΕ, αλλά και ένα πολύ μεγάλο κομμάτι του χερσαίου τμήματος της 2ης ΥΠΕ με πάρα πολύ μεγάλο πληθυσμό, το σύνολο των περιστατικών είναι εκατόν πενήντα επτά ανά έτος στο Κρατικό Νίκαιας και εκατόν είκοσι περιστατικά ανά έτος στο Νοσοκομείο «Ασκληπιείο Βούλας».

Οπότε, όπως καταλαβαίνετε, δεν μπορούμε να στήσουμε τμήματα, τα οποία μπορεί αυτό το πράγμα που λέτε να το υλοποιήσουν για δέκα-δεκαπέντε περιστατικά τον χρόνο. Αν υπάρχει κάτι επείγον και αναγκαίο, γι’ αυτό ενισχύσαμε το σύστημα αεροδιακομιδών. Ενισχύσαμε το σύστημα αεροδιακομιδών και έχουμε δώσει πολλά χρήματα για να δημιουργήσουμε τις καινούργιες βάσεις και υποδομές. Έχουμε ενισχύσει με προσωπικό και τη βάση των αεροδιακομιδών της Ρόδου και τη βάση της Σύρου και τώρα ετοιμαζόμαστε να ενισχυθούν προς τα πάνω κι αυτά.

Οπότε αν υπάρξει κάτι επείγον που δεν μπορεί να μεταφερθεί, νομίζω ότι σε μια τέτοια φάση θα μπορεί ένας αναισθησιολόγος νοσοκομείου, δίνοντας μια νευροληπταναλγησία και σε συνεργασία με έναν οδοντίατρο ο οποίος θα ξέρει να το κάνει αυτό, να μπορεί να το αντιμετωπίσει. Ένα προγραμματισμένο περιστατικό, που λόγω της μη συνεργασίας αυτών των παιδιών θα πρέπει να κοιμηθούν, να ναρκωθούν για να μπορέσει να γίνει η οδοντιατρική παρέμβαση, δεν νομίζω ότι μπορεί να δικαιολογήσει ένα τέτοιο πράγμα, ειδικά για το Νοσοκομείο Ρόδου. Υπάρχει ένας αριθμός δέκα-δεκαπέντε περιστατικών. Σας είπα τα νούμερα που έχουμε στα νοσοκομεία. Όμως, δεν μπορεί να δικαιολογήσει κάτι τέτοιο. Αυτή είναι η απάντηση.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γάκη, έχετε τον λόγο.

**ΔΗΜΗΤΡΙΟΣ ΓΑΚΗΣ:** Κύριε Υπουργέ, ο δωδεκανησιακός λαός με έστειλε εδώ να ελέγχω την εξουσία και εσάς, για να εκτελείτε βεβαίως να εφαρμόζετε, μια πολιτική στην οποία έχουμε δεσμευτεί.

Από αυτή την άποψη, έχουμε δίκιο και θεωρητικά και στην πράξη, δυστυχώς. Πρακτικά, την εικόνα που υπάρχει στα νησιά την ξέρετε και εσείς, γιατί είστε νησιώτης. Είστε από μεγάλο νησί, βέβαια, αλλά οι δυσκολίες παραμένουν δυσκολίες. Προφανώς ούτε τα νοσοκομεία της Κρήτης έχουν τέτοιες μονάδες.

Επομένως νομίζω ότι θα ακουστεί η φωνή μας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μία είναι στο ΠΑΓΝΗ για όλη την Κρήτη.

**ΔΗΜΗΤΡΙΟΣ ΓΑΚΗΣ:** Α, έχει μία στην Κρήτη.

Άρα εγώ κάνω έκκληση να αφήσουμε λίγο την τεχνοκρατική αντίληψη και να πάμε στην ευαισθησία, την ανθρώπινη ευαισθησία. Και δεν μετριέται το κόστος με αριθμούς σε αυτά τα άτομα. Αυτά τα άτομα θέλουν ειδική μεταχείριση και ειδική προσοχή. Δεν θεωρείται για μας ανάπτυξη, η διατήρηση της περιθωριοποίησης αυτών των κοινωνικών ομάδων. Είναι μια «κολοβή» ανάπτυξη, θα έλεγα μια εντελώς «άχρηστη ανάπτυξη», αν ποντάρουμε στη διατήρηση αυτής της περιθωριοποίησης…

Η εικόνα των παιδιών αυτών, ξέρετε, κάνει τον γύρο του διαδικτύου. Δημιουργεί ευαισθησίες και υποχρεώσεις και της πολιτείας, αλλά και των Βουλευτών που ακούν αυτές τις φωνές.

Έχει υπάρξει μια πρόταση, την οποία καλούμαστε να αρχίσουμε να την υλοποιούμε και σιγά-σιγά να φτάσουμε στο επιθυμητό αποτέλεσμα. Ποια είναι αυτή; Τα άτομα με ειδικές ανάγκες ζητάνε να προγραμματίσετε, ώστε ανά τακτά χρονικά διαστήματα να έρχεται ειδική μονάδα αντιμετώπισης τέτοιων περιστατικών στο Γενικό Νοσοκομείο Ρόδου, προκειμένου να εξυπηρετούνται αυτά τα άτομα. Και μέσα από αυτή την επίσκεψη να περάσουμε και στην εκπαίδευση των οδοντιάτρων στο νοσοκομείο. Δεν χρειάζονται πολλά πράγματα. Υπάρχουν πράξεις οδοντιατρικές που μπορούν να γίνουν χωρίς τις αίθουσες των χειρουργείων. Υπάρχουν και πράξεις για τις οποίες πρέπει να οδηγηθούμε στο χειρουργείο και εκεί χρειάζεται μια ενίσχυση μόνο των αναισθησιολόγων. Δεν θέλουμε κάτι καινούργιο. Δεν θέλουμε κάτι τρομερό. Δεν θέλουμε μια καινούργια μονάδα η οποία θα «κάθεται» χωρίς να απασχολεί τα άτομα που τη λειτουργούν.

Συμπληρωματικά, οι οδοντίατροι του Νοσοκομείου Ρόδου, αλλά και ο Οδοντιατρικός Σύλλογος και η κοινωνία ολόκληρη, είναι διαθέσιμοι να συμβάλουν σε αυτή την κατεύθυνση της επίλυση του προβλήματος.

Θέλουμε να δώσουμε την εικόνα αυτή που μας αξίζει, την εικόνα δηλαδή ενός πολιτισμένου κράτους και μιας Κυβέρνησης η οποία δεν μένει στους αριθμούς, μένει στην ευαισθησία και όχι στην τεχνοκρατική αντίληψη, αλλά στην ανθρωπιστική αντίληψη.

Δείτε το και πάλι. Έχουμε αναπτυξιακό συνέδριο σε λίγες μέρες και στη Ρόδο θα πρέπει να δείτε και αυτό, αλλά και το θέμα του ογκολογικού τμήματος στο νοσοκομείο. Να έχουν λυθεί μέχρι τότε, κύριε Υπουργέ.

Σας ευχαριστώ πολύ.

(Στο σημείο αυτό ο Βουλευτής κ. Δημήτριος Γάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, μισό λεπτό να κάνω μια ανακοίνωση προς το Σώμα:

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Ψηφιακής Πολιτικής, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Οικονομικών, Υγείας, Διοικητικής Ανασυγκρότησης, Μεταναστευτικής Πολιτικής και οι Αναπληρωτές Υπουργοί Εσωτερικών και Οικονομικών κατέθεσαν στις 5-3-2018 σχέδιο νόμου: «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης - πλαίσιο, όπως τροποποιήθηκε με την απόφαση - πλαίσιο 2009/299/ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων».

Παραπέμπεται στην αρμόδια Διαρκή Επιτροπή.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριες συνάδελφε, νομίζω ότι είμαι ο τελευταίος που θα μπορούσα να κατηγορηθώ για έλλειψη κοινωνικής ευαισθησίας. Το έχουμε αποδείξει μαζί με τον Ανδρέα, εδώ και δύο χρόνια, ως εκεί που δεν πάει άλλο.

Νομίζω ότι απάντησα στην πρωτολογία. Αυτό το οποίο είναι ενδιαφέρον στη δευτερολογία που είπατε, είναι ότι ναι, αυτό μπορεί να γίνει. Να οργανώνεται μια ετήσια -ή δύο φορές τον χρόνο- επίσκεψη κλιμακίου από νοσοκομεία του κέντρου με προγραμματισμό κάποιων τέτοιων παρεμβάσεων στα παιδιά που έχουν πρόβλημα. Αυτό, ναι, μπορεί να γίνει και μπορούμε να το οργανώσουμε. Από αυτό –γιατί δεν λέτε αυτό στην ερώτηση- μέχρι το φτιάχνω τμήμα ειδικά στη Ρόδο γι’ αυτό το πράγμα, δεν είναι μία ανάγκη που μένει ακάλυπτη.

Με την ίδια λογική θα έπρεπε και στο Νοσοκομείο Χανίων να έχουμε ένα τέτοιο πράγμα ή στο Νοσοκομείο Αγίου Νικολάου, αλλά υπάρχει ένα στην Κρήτη, στο Πανεπιστημιακό Νοσοκομείο στο Ηράκλειο, που εκεί μαζεύονται αυτά τα παιδιά, προκειμένου να αντιμετωπιστεί αυτό το πρόβλημα.

Καταλαβαίνω την απόσταση και με τη Ρόδο, που, όμως, έχει τακτική συγκοινωνία, δεν είναι από τα απομονωμένα νησιά ή που συνδέονται μόνο με ακτοπλοϊκό μέσο. Επομένως το να οργανώσουμε με την ευθύνη της 2ης Υγειονομικής Περιφέρειας σε συνεργασία με τη διοίκηση του νοσοκομείου μία επίσκεψη δύο φορές τον χρόνο για την κάλυψη αυτών των παιδιών, αυτό μπορούμε να το εξετάσουμε και να το δούμε. Το άλλο που λέτε, δεν μπορούμε να το κάνουμε, αυτή τη στιγμή τουλάχιστον.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η δέκατη με αριθμό 1123/20-2-18 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, σχετικά με την εφαρμογή του clawback σε συμβεβλημένους και μη κατασκευαστές, εισαγωγείς, διανομείς / προμηθευτές ιατροτεχνολογικών προϊόντων.

Κύριε συνάδελφε, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, στον ν.4447/2016 και συγκεκριμένα στο άρθρο 34 αναφέρεται ότι οι δαπάνες για παρεχόμενες υπηρεσίες υγείας από συμβεβλημένους ιδιώτες-παρόχους, καθώς και για την παροχή ιατροτεχνολογικών προϊόντων και συμπληρωμάτων ειδικής διατροφής από συμβεβλημένους και μη με τον ΕΟΠΥΥ, δεν μπορούν να υπερβαίνουν τα επιτρεπόμενα όρια δαπανών, όπως αυτά καθορίζονται στην παράγραφο 4 του συγκεκριμένου άρθρου.

Επίσης, διευκρινίζεται ότι το υπερβάλλον ποσό αναζητείται από τον ΕΟΠΥΥ είτε από τους παρόχους υγείας είτε από τους κατασκευαστές, εισαγωγείς, διανομείς, προμηθευτές, ανάλογα αν το προϊόν παράγεται ή εισάγεται στην Ελλάδα.

Σε συνέχεια του ανωτέρω νόμου, στις 22-5-2017 με το ΦΕΚ 1752 ανακοινώνονται τα επιτρεπόμενα όρια δαπανών ανά κατηγορία παρεχόμενης υπηρεσίας υγείας των ιατροτεχνολογικών προϊόντων.

Όπως γίνεται αντιληπτό, η συγκριμένη απόφαση στα μισά του έτους και ειδικότερα η αναδρομική ισχύ της, έχει προκαλέσει τεράστια αναστάτωση στους συμβεβλημένους ιδιώτες-παρόχους υγείας και στους συμβεβλημένους και μη κατασκευαστές ή εισαγωγείς ιατροτεχνολογικών προϊόντων, καθώς οι συγκεκριμένες εταιρείες έχουν ήδη προγραμματίσει τον εταιρικό τους προϋπολογισμό, συμπεριλαμβανομένων και των εξόδων τους για το 2017, με αποτέλεσμα να απειλείται άμεσα η βιωσιμότητά τους.

Μάλιστα, σύμφωνα με το δεύτερο άρθρο της ίδιας υπουργικής απόφασης, το υπερβάλλον ποσό των ανώτατων επιτρεπόμενων ορίων αναζητείται εκ μέρους του ΕΟΠΥΥ από τις ανωτέρω εταιρείες, επιβαρύνοντάς τες με clawback στην τιμή λιανικής, η οποία, βεβαίως, περιλαμβάνει τον ΦΠΑ και το κέρδος του δικτύου διανομής, με αποτέλεσμα να καθιστά το clawback πιθανόν πολλαπλάσιο του κέρδους των εταιρειών και σίγουρα άδικο.

Δεν χρειάζεται, κύριε Υπουργέ, να είναι κάποιος ειδικός για να καταλάβει ότι οι σοβαρές καθυστερήσεις, καθώς, επίσης, και ο τρόπος εφαρμογής του clawback που έχετε επιλέξει, θα επιφέρει σημαντικό οικονομικό πλήγμα σε πολλές επιχειρήσεις του κλάδου. Έτσι, ενημερώθηκαν αρχικά και υποθετικά οι εισαγωγικές εταιρείες, οι οποίες επεσήμαναν ότι δεν έχουν σύμβαση και δεν είναι πάροχοι του ΕΟΠΥΥ για την ύπαρξη ενός ποσού επιστροφής προς τον ΕΟΠΥΥ, clawback, για την υπέρβαση δαπάνης από τον κλειστό προϋπολογισμό του 2017.

Όμως, δεν υπήρξε ταυτόχρονα καμμία ενημέρωση ούτε για το ύψος της πραγματικής δαπάνης του ΕΟΠΥΥ για το έτος 2016, ούτε για το ποσό του προϋπολογισμού του 2017 για την εκάστοτε κατηγορία προϊόντων, ώστε να γνωρίζουν οι εταιρείες την ανάλογη υπέρβαση, ούτε τον τρόπο υπολογισμού του clawback, με αποτέλεσμα καμμία εταιρεία να μη δύναται να προγραμματίσει καμμία εμπορική πολιτική και κανέναν στρατηγικό σχεδιασμό.

Κύριε Υπουργέ, θα αναφερθώ στην κατηγορία του σακχαρώδους διαβήτη με ετήσιο όριο δαπάνης 60 εκατομμύρια ευρώ. Καμμία άλλη πληροφόρηση δεν παρέχεται, παρ’ όλο που ακόμη –στα μέσα πια πέντε μηνών, γιατί η ερώτηση αυτή έχει κατατεθεί εδώ και περίπου δύο μήνες- ο νόμος ανέφερε ότι θα υπολογίζεται σε εξαμηνιαία βάση το ποσό επιστροφής. Ακόμη και με το πέρας του πρώτου εξαμήνου δεν ανακοινώθηκε ούτε το ποσό της πραγματικής δαπάνης έως τότε από τον ΕΟΠΥΥ ούτε ο τρόπος υπολογισμού και πώς θα επιβάλλεται στην κάθε εταιρεία το ποσό επιστροφής.

Επιπροσθέτως να σημειωθεί πως αν το ζητηθέν ποσό επιστροφής από τις εταιρείες είναι το ποσό που προκύπτει από την αφαίρεση της συνολικής πραγματοποιηθείσας δαπάνης μείον το επιτρεπόμενο όριο του προϋπολογισμού, τότε το εν λόγω ποσό περιλαμβάνει και ΦΠΑ, καθώς και το κέρδος των παρόχων του ΕΟΠΥΥ.

Συνεπώς πώς δύναται μέρος αυτού του ποσού να ζητείται από την εταιρεία εισαγωγής, το οποίο σαφέστατα δύναται να είναι μεγαλύτερο ακόμη και από τις πωλήσεις που έχουν πραγματοποιηθεί στην κατηγορία αυτή σε κάποιες περιπτώσεις ειδών;

Επιπροσθέτως συνυπολογίστε ότι και ως σήμερα δεν έχει ανακοινωθεί από τον ΕΟΠΥΥ ούτε το ποσό της πραγματικής δαπάνης ούτε ο τρόπος υπολογισμού του ποσού επιστροφής ούτε σε ποια βάση θα επιβληθεί ούτε οποιαδήποτε σχετική διευκρίνιση ή ενημέρωση. Αν, για παράδειγμα, η συνολική δαπάνη φθάσει στα 90 εκατομμύρια ευρώ, κύριε Υπουργέ, μια εταιρεία που έχει το 10% της αγοράς θα κληθεί να πληρώσει για το επιπλέον -τα 30 εκατομμύρια- 10%, 3 εκατομμύρια.

Ακόμη, πρέπει να προσθέσω ότι η δαπάνη για τον σακχαρώδη διαβήτη είναι κλειστή, αφού ο ασθενής έχει συγκεκριμένο αριθμό φαρμάκων και αναλωσίμων, που μπορεί ανάλογα με τον τύπο της ασθένειας που έχει να συνταγογραφήσει. Συνεπώς δεν υφίσταται δυνατότητα προκλητής ζήτησης και κατ’ επέκταση ποιος είναι ο λόγος του clawback; Έτσι υπάρχει ο κίνδυνος να ζητηθούν χρήματα επιστροφής, τα οποία να είναι περισσότερα από τον τζίρο και φυσικά από τα κέρδη, από πολλές εταιρείες, για να μην πω από όλες τις μικρές εταιρείες και αν είναι έτσι, αν είναι σωστός ο ισχυρισμός μου, πράγματι να οδηγηθούν σε κλείσιμο.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε παρακαλώ.

**ΓΕΩΡΓΙΟΣ ΒΛΑΧΟΣ:** Ολοκληρώνω, κύριε Πρόεδρε, θα μιλήσω λιγότερο στη δευτερολογία. Ουσιαστικά αυτή είναι η εισήγησή μου.

**ΠΡΟΕΔΡΕΥΩΝ (Σπυρίδων Λυκούδης):** Έχετε φθάσει στα πέντε λεπτά, γι’ αυτό σας το λέω.

**ΓΕΩΡΓΙΟΣ ΒΛΑΧΟΣ:** Σταματώ εδώ τότε, κύριε Πρόεδρε, και ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Βλάχο, ο τρόπος και ο υπολογισμός της αυτόματης επιστροφής περιγράφεται πάρα πολύ αναλυτικά στον ν.4447/2016. Δηλαδή, από τη δαπάνη που έχει γίνει και η οποία έχει ένα κλειστό όριο, γιατί μπήκαν κλειστά όρια και έπρεπε να μπουν, όπως είχαν μπει και σε άλλες κατηγορίες, την κλειστή περίθαλψη τα προηγούμενα χρόνια κ.λπ., αφού αφαιρεθούν οι εκπτώσεις που όλοι οι συμβεβλημένοι πάροχοι του ΕΟΠΥΥ δίνουν, γιατί πουλάω εκατό, δίνω μια έκπτωση 5%, πουλάω χίλια θα δώσω παραπάνω -θα αφαιρεθούν, λοιπόν, αυτές- αν αυτό που μένει έχει ξεπεράσει τη δαπάνη που είναι κλειστή, εφαρμόζεται ένα clawback, με βάση το ποσοστό της υπέρβασης στον κάθε πάροχο και το μερίδιο αγοράς.

Ακούστε με. Ξέρουμε πάρα πολύ καλά ότι ένα μέρος του γλεντιού των προηγούμενων χρόνων έγινε μέσα και από αυτή τη διαδικασία, διότι δεν είναι δυνατόν –γελάει ο κ. Κεγκέρογλου- το 2011 να έχουμε κόστος, πληρωμή από τον ΕΟΠΥΥ, ας πούμε για τα επιθέματα ή για τα οστομικά υλικά, να έχουμε 13 και 11 εκατομμύρια και το 2014 ή και το 2015 να έχουμε 53 και 48 εκατομμύρια. Αυτό δεν εξηγείται.

Χρησιμοποιώ ένα παράδειγμα, για να καταλάβετε κάποια πράγματα. Αυτό δεν εξηγείται. Δεν μπορεί να πολλαπλασιάστηκαν σε τέτοιον βαθμό οι ασθενείς στην Ελλάδα, οι οποίοι να απαιτούν τέτοια κάλυψη δαπανών. Εδώ συμβαίνουν δύο πράγματα. Ή είναι ψεύτικοι οι ασθενείς ή είναι ψεύτικες οι ενδείξεις ή είναι ακριβές οι τιμές. Ισχύει και αυτό. Και τα τρία ισχύουν.

Προσέξτε, όμως, τώρα. Με τη μέχρι τώρα διαδικασία, όταν ο ΕΟΠΥΥ δεν έχει σύμβαση με τον πάροχο, αλλά αποζημιώνει τον ασθενή που κάνει τη δαπάνη, τι γινόταν; Αυτό που είπα προηγουμένως. Έπαιρνε ο ασθενής αυτά τα υλικά από μια εταιρεία ή από ένα κατάστημα ιατροτεχνολογικών προϊόντων, τα πλήρωνε ή μπορεί και να μην τα πλήρωνε και τα κατέθετε σαν άτομο στον ΕΟΠΥΥ. Πώς θα ελέγξει ο ΕΟΠΥΥ πενήντα χιλιάδες ασθενείς, εξήντα χιλιάδες ασθενείς, εβδομήντα χιλιάδες ασθενείς; Δεν γίνεται αυτό το πράγμα. Δεν μπορεί να ελεγχθεί. Ο άλλος σου λέει ότι τα έδωσε. Πώς να τον ελέγξει;

Αυτό το οποίο υποκρύπτεται πίσω από αυτούς που σας παραπονέθηκαν, για να κάνετε την ερώτηση, είναι το ότι όταν υπογράφουν σύμβαση, μπορεί να γίνει και έλεγχος. Καταλαβαίνετε τι σας λέω. Όπως, ας πούμε, μια κλινική που έχει σύμβαση με τον ΕΟΠΥΥ από παλιά, εάν καταλάβω ότι κάτι συμβαίνει, έχω σύμβαση και πάω και την ελέγχω. Έναν που δίνει οξυγόνο ή αναπνευστικές συσκευές, συσκευές υποστήριξης για υπνική άπνοια κ.λπ., αν έχω σύμβαση θα τον ελέγξω.

Εάν δεν έχω σύμβαση, δεν μπορώ να απαντήσω στον ασθενή που μου λέει «να, πλήρωσα αυτά, άρα δώσε μού τα». Έτσι, εξακόντιζαν τη δαπάνη προς τα πάνω σε πάρα πολλά πράγματα.

Προσέξτε, δεν θέλουμε να κλείσουμε κανέναν. Και δεν θα κλείσουν. Να είστε σίγουροι. Όμως, ο ΕΟΠΥΥ θα έχει συμβάσεις με όλους τους παρόχους του, θα αποκτήσει συμβάσεις, θα μπορεί να τους κάνει έλεγχο και από τότε που εφάρμοσε αυτό το πράγμα, τη διαδικασία των συμβάσεων και του ελέγχου, σε όλους με τους οποίους έχει συμβασιοποιηθεί δεν τους γεννά χρέος. Δεν κάνουμε αυτό που έκαναν δεκαπέντε χρόνια πριν τα άλλα ταμεία, όπως το ΙΚΑ για παράδειγμα, ότι «μου καταθέτεις 100.000 ευρώ ως κλινική, πάρε τις 90.000 ευρώ και στις 10.000 ευρώ θα τα βρούμε». Δεν τα βρίσκαμε ποτέ. Αυτά είναι τα ληξιπρόθεσμα, που πληρώσατε και εσείς το 2013 –που δεν πληρώσατε πολλά- και εμείς τώρα. Αυτό το πράγμα είναι. Δηλαδή, δεν έγινε ποτέ ο έλεγχος. Τίποτα, τα χαρτιά εάν είχαν τις σφραγίδες κοίταζαν. Τώρα, όμως, σε κάθε πάροχο, κάθε μήνα, με τον μηχανισμό που έχει στήσει ο ΕΟΠΥΥ, γίνεται δειγματοληπτικός έλεγχος στο 4% έως 8% των φυσικών παραστατικών. Και αν εκεί διαπιστωθεί ότι υπάρχει πρόβλημα, κλοπή για να το πω έτσι ή παράνομη, ψεύτικη υποβολή, ανάγεται στο σύνολο του ποσού η περικοπή, υπάρχει η διαδικασία ένστασης κ.λπ. και αυτό αφαιρείται απ’ αυτό που πρέπει να καταβληθεί. Έτσι, όμως, δεν γεννάμε χρέη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, τα υπόλοιπα στη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στη δευτερολογία μου θα πω τα υπόλοιπα, αλλά νομίζω ότι πρέπει να κατάλαβε και ο κύριος συνάδελφος.

**ΠΡΟΕΔΡΕΥΩΝ (Σπυρίδων Λυκούδης):** Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, και αν ακόμα οι ισχυρισμοί σας, η γενική προσέγγιση είναι σωστή -δεν θα μπω εγώ σε περιπτωσιολογία, γιατί πολλά απ’ αυτά μπορεί να είναι και έτσι, δεν έχω τα στοιχεία- είδατε ότι εγώ επικεντρώθηκα κυρίως σε μια κατηγορία, στους ασθενείς με σακχαρώδη διαβήτη και είπα ότι και τα φάρμακα και τα αναλώσιμα στη συγκεκριμένη κατηγορία είναι κλειστά νοσήλια. Δεν μπορούν να συνταγογραφήσουν όσα θέλουν. Τα ξέρετε πολύ καλά, είστε γιατροί εσείς και ξέρετε ότι ο τύπου Α΄ ινσουλινοεξαρτώμενος θα γράψει τέσσερα κουτιά των πενήντα τεμαχίων και ο τύπου Β΄ δύο κουτιά. Αυτά θα γράψει τον μήνα. Εδώ δεν υπάρχει κάτι τεχνητό. Αυτό είπα, δεν μπορεί να προκαλέσει κατανάλωση. Είναι πολύ συγκεκριμένα τα πράγματα.

Έρχεστε, λοιπόν, σ’ αυτή την κατηγορία που έχουμε κλειστά νοσήλια και λέτε στον εισαγωγέα, που έχει μεσολαβήσει στο δίκτυο, «εφόσον έχεις το μερίδιο της αγοράς, το 10%, έλα να μου επιστρέψεις». Τι; Ποια είναι η υπέρβαση που έχει γίνει; Διότι, εάν έχει γίνει υπέρβαση, πρέπει να αλλάξουμε, να μειώσουμε τις ποσότητες που συνταγογραφούμε με τον μήνα. Αποτέλεσμα; Μια μικρή εταιρεία που είναι εισαγωγέας –γιατί για μικρές εταιρείες μιλάμε- να κινδυνεύει σήμερα να της ζητηθούν χρήματα, τα οποία δεν τα έχει εισπράξει. Ζητάμε, δηλαδή, σήμερα από έναν τζίρο, που απ’ αυτόν τον τζίρο ένα πολύ μικρό ποσοστό είναι το δικό της κέρδος, για όσα αποζημίωσε ο ΕΟΠΥΥ, όχι με δική του σύμβαση ή όσα πήραν οι ιδιώτες, γιατί μπορεί να είναι και ιδιωτική δαπάνη. Σήμερα, πάμε σε μια μικρή εταιρεία, που τυχαίνει ένας εισαγωγέας να έχει 50.000 ευρώ ή 60.000 κέρδος απ’ όλη αυτή τη διαδικασία και του λέτε, «αφού έχεις το 3%» «δώσε μου 3Χ3 9» -αυτό που λέω στην υπέρβαση- «δηλαδή 900.000 ευρώ clawback».

Εάν κάνω σωστά τον υπολογισμό -εγώ αυτό ήλπιζα ότι θα μου λέγατε- προφανώς έχουμε μια κραυγαλέα αδικία, διότι στα 30 εκατομμύρια επιπλέον ένας που έχει το 3% της αγοράς πρέπει να δώσει clawback, να επιστρέψει 900.000 ευρώ. Αυτό είναι ανέφικτο. Πώς δεν θα κλείσει η εταιρεία, που μου λέτε ότι δεν θέλετε να την κλείσετε; Εκ των πραγμάτων θα κλείσει.

Και τι λέμε τώρα; Έρχεστε στα μέσα του 2017 και λέτε με αναδρομική ισχύ και θα βγαίνει ανά εξάμηνο. Πέρασε όλο το 2017, δεν έγινε καμμία διευκρίνιση, τίποτα, τίποτα, τίποτα! Πρόσφατα αλλάξατε τα όρια –καλά κάνατε- και για τον ζαχαρώδη διαβήτη δεν το πειράξατε, έμειναν αυτά τα όρια, αλλά κανείς δεν εξηγεί σ’ αυτούς τους ανθρώπους, στις μικρές εταιρείες, πώς ακριβώς θα γίνει ο υπολογισμός και ποιες είναι οι δικές τους ευθύνες και η δική τους συμμετοχή.

Τι θα γίνει στην πράξη, εάν οι υπολογισμοί γίνουν έτσι όπως είπα; Οι μικρές εταιρείες θα κλείσουν και βεβαίως και αυτή η δαπάνη θα πάει σε μεγάλες πολυεθνικές εταιρείες, οι οποίες μπορούν να αντέξουν. Γι’ αυτό, λοιπόν, μιλώ και θέτω το θέμα.

Εγώ δεν ξέρω αν είστε σήμερα έτοιμος να απαντήσετε γι’ αυτό το συγκεκριμένο, αλλά θα ήθελα να το δείτε. Εγώ, πραγματικά, δεν ήρθα εδώ για να σας κάνω αντιπολίτευση. Ήρθα για να αναδείξω μια κραυγαλέα αδικία, την οποία εισέπραξα από διάφορες επιχειρήσεις της περιοχής μου. Κι επειδή συμφώνησα κι εγώ για το άδικο, σήμερα το αναδεικνύω εδώ, στο ελληνικό Κοινοβούλιο, προκειμένου να παρθούν μέτρα ή να δοθούν οι πρέπουσες διευκρινίσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Βλάχο, θα σας απαντήσω για τον διαβήτη. Και θα σας απαντήσω πάλι με ένα παράδειγμα. Αυτό που είπατε πριν είναι ότι γράφει τέσσερα κουτιά. Πόσο κάνει το κουτί όμως; Πόσο χρεώνει το κουτί; Διότι αν σου χρεώνει το κουτί 5 ευρώ, είναι άλλη δαπάνη. Αν σου χρεώνει το κουτί 20 ευρώ, είναι άλλη δαπάνη. Καταλάβατε πού είναι το πρόβλημα;

Να σας το πω σε επίπεδο χώρας. Εμείς, μάλιστα, αυξήσαμε με υπουργική απόφαση τους σκαρφιστήρες ή τις ταινίες, που μπορούν να έχουν ανάλογα τον τύπο του διαβήτη που ανήκουν. Διότι κάποτε ήταν λιγότερο. Το κάναμε αυτό με απόφαση του Διοικητικού Συμβουλίου του ΕΟΠΥΥ.

Προσέξτε όμως. Είδαμε το εξής παράδοξο, παίρνοντας τα στοιχεία των προηγούμενων χρόνων. Το 2015, είχαμε καταναλώσει 90 εκατομμύρια ευρώ στον ζαχαρώδη διαβήτη –και το 2016- και είδαμε ότι εάν χρησιμοποιούσαμε τις τιμές γι’ αυτά τα υλικά με τις οποίες αγοράζουμε στα νοσοκομεία, αυτό το κόστος δεν θα ήταν 90 εκατομμύρια, αλλά θα ήταν 45 εκατομμύρια. Αναφέρομαι στα ίδια υλικά. Καταλαβαίνετε τι λέω;

**ΓΕΩΡΓΙΟΣ ΒΛΑΧΟΣ:** Βάλτε πλαφόν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό κάναμε, κύριε Βλάχο. Τους ζητήσαμε τιμές. Συμφωνήσαμε και την τιμή που θα αποζημιώνουμε. Καταλάβετε τι σας λέω. Και αυτό συνέβαινε και τα προηγούμενα χρόνια. Απλώς τώρα το πήραμε χαμπάρι. Είναι αυτό που έχω πει πολλές φορές: Όποια πέτρα και να σηκώσεις, σκορπιούς και φίδια από κάτω θα βρεις. Δεν ξέρεις πού στην έχουν στημένη.

Σας λέω πολύ απλά ότι τα ίδια πράγματα, αυτά τα δύο υλικά, αν πάω και τα πάρω σαν ιδιώτης από ένα φαρμακείο ή από μια εταιρεία που τα πουλάει, μου τα χρεώνουν «Χ» και τα καταθέτω στον ΕΟΠΥΥ ως «Χ». Εάν την ίδια περίοδο αυτά στα νοσοκομεία τα αγοράζαμε «Χ/2» και από εκεί θα κερδίζουν προφανώς.

**ΓΕΩΡΓΙΟΣ ΒΛΑΧΟΣ:** Δεν διαφωνούμε σε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό πάμε να λύσουμε. Προσέξτε, δεν κάναμε εμείς τα 90 εκατομμύρια 45 εκατομμύρια. Τα αφήσαμε 60 εκατομμύρια, γιατί θέλαμε να καλύψουμε και ανασφάλιστους. Και έχουμε δώσει και γραμμή στα νοσοκομεία, να πριμοδοτούν τους ανασφάλιστους και να τους δίνουν από τα υλικά τα οποία έχουν αγοράσει, ακριβώς για να καλύψουμε αυτή την ανάγκη.

Επίσης, όπως είδατε, υπήρξε μια ανακατανομή στην τελευταία απόφαση του Ιανουαρίου για τα όρια του clawback, η οποία προσπαθεί να μειώσει την περικοπή, από κάποιες κατηγορίες που δεν την είχαν πιάσει. Για παράδειγμα στις μονάδες εντατικής θεραπείας το όριο που είχαμε βάλει δεν το έπιασαν. Δεν υπήρξαν αντίστοιχες υποβολές. Με το να υπάρχει χωριστός κωδικός σε αυτό, δεν θα υπάρξει περικοπή σε αυτούς που καταθέτουν νοσήλια εκεί. Ή εκεί που υπάρχουν ειδικές επεμβάσεις –να μιλήσω για τις κλινικές- που δεν μπορούν να κάνουν όλες οι ιδιωτικές κλινικές καρδιοχειρουργικές, νευροχειρουργικές ή κάποιες εξειδικευμένες επεμβάσεις, δεν καταθέτουν τέτοια ειδικά νοσήλια ούτε εκεί πιάστηκε το όριο. Άρα σε αυτό το τμήμα της υποβολής μιας κλινικής που κάνει και τέτοιες επεμβάσεις, δεν θα υπάρξει περικοπή. Κάνουμε πολύ πιο δίκαιη την κατανομή με αυτό.

Το ίδιο έγινε και με μια εκλογίκευση και στα υπόλοιπα, με τα υλικά τα οποία λέτε. Διότι το ποσό ήταν πάρα πολύ μεγάλο. Και το ποσό γινόταν μεγάλο, λόγω των τιμών με τις οποίες αποζημιώναμε. Τώρα έχουμε φτιάξει και μητρώο και ζητάμε και από τις εταιρείες να μας φέρουν τις τρεις τιμές. Προσπαθούμε να αντιγράψουμε λίγο τη διαδικασία του φαρμάκου, αλλά με πραγματικούς και σωστούς όρους και όχι γενικά. Δεν υπάρχουν παντού τράπεζες πληροφοριών γι’ αυτά.

Έχουν κάνει τεράστια δουλειά οι υπηρεσίες του ΕΟΠΥΥ, προκειμένου να αντλήσουν πόσο πωλείται ένα τέτοιο μηχάνημα στο εξωτερικό. Αυτό θα χρησιμοποιηθεί και στην Ενιαία Κεντρική Αρχή Προμηθειών, για κάποια πράγματα που θα προμηθεύονται τα νοσοκομεία. Διότι δεν είναι δυνατόν ένα υλικό που ξέρουμε ότι κάνει 300 ευρώ, να το αποζημιώνει ο ΕΟΠΥΥ με 1.100 ευρώ.

Δεν γίνεται αυτό και να γίνεται διαγωνισμός ανάμεσα στα καταστήματα ή στις εταιρείες από πού θα το πάρει ο ασθενής, για να του δώσουν λεφτά πίσω.

Αλλά όταν δεν έχει σύμβαση ο ΕΟΠΥΥ με τον πάροχο, δεν μπορώ να έρθω να σας ελέγξω. Τώρα που έχουν σύμβαση, μπορώ να σας ελέγξω. Και αν σας πιάσω, θα σας κάνω περικοπή ή θα κόψω και τη σύμβαση αύριο-μεθαύριο. Προσπαθούμε να είναι το ύψος της πραγματικής δαπάνης, γιατί με βάση και τον επιπολασμό αυτών των νόσων στο σύνολο του πληθυσμού, με βάση διεθνή επιδημιολογικά δεδομένα, πρέπει να έχουμε αυτή τη ζήτηση.

Άρα μια τιμή λογική που προφανώς θα έχει κέρδος, για να μπορεί να συνεχίσει ο άλλος, θα πρέπει να είναι σε αυτά τα επίπεδα. Γι’ αυτό κάναμε και τις αναπροσαρμογές και αν χρειαστεί θα γίνουν και φέτος.

Αλλά η διαδικασία του ορίου δαπανών, όσο καιρό είμαστε σε αυτή τη διαδικασία της μνημονιακής επιτήρησης, ήταν ένα στοιχείο της συμφωνίας. Θα εξορθολογήσουμε κάποια πράγματα. Και αυτό δεν σημαίνει ότι αν θα βγούμε θα γίνει πάλι αλίμπερτο το πράγμα. Εξηγούμαστε για να μην παρεξηγούμαστε. Απλά μέσα από αυτή τη διαδικασία αναγκάζουμε τους παρόχους, να κάνουν σύμβαση μαζί μας.

Βέβαια δεν πάμε να κλείσουμε κανέναν, αλλά δεν μπορούμε να πληρώνουμε ένα πράγμα. Και το έχω ξαναπεί το παράδειγμα. Το ίδιο επίθεμα ο γαλλικός ΕΟΠΥΥ το έπαιρνε 5 ευρώ, τα νοσοκομεία μας 12 με 15 ευρώ και ο ΕΟΠΥΥ το αποζημίωνε 35 ευρώ. Τα 35 ευρώ γεννούσαν τη δαπάνη. Όσο δεν είχα σύμβαση μαζί του, δεν μπορούσα να τον ελέγξω. Τώρα που έχω σύμβαση μαζί του, τον ελέγχω και του λέω: «Εγώ τόσο σε αποζημιώνω».

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, ολοκληρώσατε.

Σειρά έχει η δέκατη έκτη με αριθμό 1007/6-2-2018 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον ΥπουργόΥγείας,σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγίου Νικολάου Λασιθίου.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, το Νοσοκομείο του Αγίου Νικολάου αντιμετωπίζει χρόνια τώρα πάρα πολλά προβλήματα. Η έλλειψη προσωπικού είναι το σημαντικότερο και οξύνθηκε με την πολιτική των μνημονίων, αφού περιόρισε σε μεγάλο βαθμό τις προσλήψεις.

Με βάση τα στοιχεία και του Bi Form αλλά και του πρώην ESYnet τον Γενάρη του 2012 το σύνολο του μόνιμου ήταν τριακόσια εβδομήντα πέντε άτομα, τον Γενάρη του 2015 διακόσια πενήντα έξι και τον Οκτώβρη του 2017 διακόσιοι πενήντα τέσσερα, μειωμένο κατά δύο σε σύγκριση με το 2015 και κατά το 1/3 σε σχέση με το 2012.

Παρά τις όποιες προσλήψεις και τα μπαλώματα, η «αιμορραγία» του προσωπικού σε όλες τις υπηρεσίες συνεχίζεται. Εξακολουθούν να υπάρχουν κενά σε σημαντικές ειδικότητες. Παρουσιάζονται αντίστοιχες ελλείψεις νοσηλευτικού, διοικητικού, τεχνικού προσωπικού, προσωπικού ασφαλείας και έχει μια αξία να μας πείτε, αν για το 2018 προβλέπεται να προκηρυχθούν νέες θέσεις σε νοσηλευτικό και διοικητικό προσωπικό. Οι επικουρικές συμβάσεις ορισμένου χρόνου, οι ατομικές στην καθαριότητα, στη σίτιση και στη φύλαξη δεν λύνουν το πρόβλημα, αντίθετα το επιδεινώνουν.

Επιτρέψτε μου να καυτηριάσω, τις απαράδεκτες εργασιακές συνθήκες που επικρατούν στα μαγειρεία και στον ιματισμό. Είναι δραματικά υποστελεχωμένα και τα δύο τμήματα σε συνθήκες τριτοκοσμικές, για να μη μιλήσω για την έντονη δυσοσμία που αναδύεται από τις αποχετεύσεις που διασχίζουν τα δύο αυτά τμήματα και όπου υποτίθεται ότι πρέπει να τηρούνται όλοι οι κανόνες υγιεινής και συνθηκών εργασίας.

Στα μαγειρεία το λιγοστό προσωπικό κάνει όλες τις δουλειές. Μαγειρεύει, σκουπίζει, σφουγγαρίζει, αναγκάζονται να εργάζονται επί πολλές μέρες χωρίς ρεπό και να συσσωρεύονται δεκάδες οφειλόμενα ρεπό στον καθένα. Η κατάσταση έχει επιδεινωθεί από την πρόσφατη συνταξιοδότηση ενός μόνιμου μάγειρα και τον τραυματισμό άλλου, με αποτέλεσμα να έχουν απομείνει μόνο δύο μάγειρες, στον έναν εκ των οποίων οφείλονται περισσότερα από διακόσια ρεπό.

Στον δε ιματισμό πρώτον, τα μηχανήματα είναι απαρχαιωμένα (πλυντήρια, στεγνωτήριο-σιδερωτήριο) με συνεχείς βλάβες και δεύτερον, υπάρχει πλήρης υποστελέχωση. Απασχολούνταν εννέα άτομα στο τμήμα. Λόγω των συνεχών συνταξιοδοτήσεων και της έλλειψης νέων προσλήψεων έχει απομείνει μία μόνιμη υπάλληλος, μαζί με μια άλλη προερχόμενη από μετακίνηση καθώς και δύο άτομα από εργολαβικό συνεργείο με πεντάωρη απασχόληση και καθαρή αμοιβή κοντά στα 300 ευρώ τον μήνα.

Για να βγει αυτή η δουλειά, επιστρατεύουν προσωπικό από το τμήμα καθαριότητας, με αποτέλεσμα να δημιουργούνται και εκεί αντίστοιχα κενά.

Επίσης υπάρχουν επικίνδυνες κτηριακές υποδομές, ελλείψεις ιατροτεχνολογικού εξοπλισμού, συνωστισμοί στους χώρους αναμονής των ΕΠ και στους χώρους βραχείας νοσηλείας, το οδοντιατρείο είναι κλειστό, η ψυχιατρική κλινική δεν υπάρχει, παρ΄όλο που είναι αίτημα και του προσωπικού και των κατοίκων του Αγίου Νικολάου, το οφθαλμολογικό τμήμα έχει μόνο έναν γιατρό, ενώ οι ανάγκες απαιτούν την ίδρυση κλινικής με πρόσληψη επιπλέον γιατρών, αλλά φυσικά και την αγορά μιας οπτικής τομογραφίας αντοχής που είναι χρήσιμη, γιατί ολοκληρώνεται η διάγνωση του βυθού του οφθαλμού. Η μονάδα τεχνητού νεφρού ακόμα δεν έχει ξεκινήσει, δεν λειτουργεί, δεν έχει μεταφερθεί στο έτοιμο κτήριο, ενώ την ίδια στιγμή εταιρεία μονάδας τεχνητού νεφρού ετοιμάζεται να ανοίξει στο Κεντρί της Ιεράπετρας.

Οι τεχνικές υπηρεσίες είναι αποδεκατισμένες από ηλεκτρολόγους, συντηρητές και ηλεκτρονικό προσωπικό. Πιστοποιητικό πυρασφάλειας δεν διαθέτει το νοσοκομείο. Υπάρχουν καθυστερήσεις στην εγκατάσταση συστήματος πυρασφάλειας και κλιματισμού σε τμήμα του νοσοκομείου, καθώς και στη λειτουργία του συστήματος πυρανιχνευτών και πυρασφάλειας σε όλους τους χώρους του νοσοκομείου ιδιαίτερα στη νέα πτέρυγα. Ανύπαρκτη είναι, επίσης, και η πρωτοβάθμια φροντίδα υγείας.

Εσείς που μιλούσατε για την πολυδιαφημιζόμενη ΤΟΜΥ, δεν λειτουργεί στον Άγιο Νικόλαο. Δεν πήγε κανείς γιατρός. Είναι μακρύς ο κατάλογος των προβλημάτων.

Σας ρωτάμε, κύριε Υπουργέ: Τι μέτρα προτίθεστε να πάρετε, έτσι ώστε να γίνουν οι αναγκαίες προσλήψεις μόνιμου ιατρικού, νοσηλευτικού, διοικητικού προσωπικού με πλήρη εργασιακά και ασφαλιστικά δικαιώματα, για να μπορέσει να λειτουργήσει σύμφωνα με τις δυνατότητες και να καλύψει πλήρως τις ανάγκες του πληθυσμού της περιοχής και του Νομού Λασιθίου;

Αυτό το ερώτημα-αίτημα δεν είναι για τη Δευτέρα Παρουσία. Οι ανάγκες απαιτούν τώρα να δώσετε τη λύση και αυτή είναι και η απαίτηση των εργαζομένων.

Τέλος, πρέπει να υπάρξει έκτακτη και γενναία χρηματοδότηση του νοσοκομείου για μελέτες, κατασκευές έργων για τη βελτίωση των κτηριακών υποδομών, την αποκατάσταση των κτηριακών βλαβών και του μηχανολογικού εξοπλισμού και για την αγορά, βέβαια, του απαραίτητου νέου ιατροτεχνολογικού-βιοιατρικού εξοπλισμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, κύριε Πρόεδρε, να βρω τα χαρτιά.

**ΕΜΜΑΝΟΥΗΛ ΣΥΝΤΥΧΑΚΗΣ:** Τόση ώρα μιλούσες γύρω σου και δεν φρόντισες να βρεις τα χαρτιά σου!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Απλά είναι πολλά!

Αν μας άκουγε κανείς, κύριε συνάδελφε, θα νόμιζε ότι έπεσε κάποια πυρηνική βόμβα στον κόλπο του Μιραμπέλλου και δεν έμεινε από το Νοσοκομείου του Αγίου Νικολάου κολυμπηθρόξυλο. Έτσι; Ας σοβαρευτούμε λιγάκι και να μιλήσουμε με νούμερα. Τέτοια μαύρη καταστροφή έχουμε κάνει; Εμένα τα στοιχεία μου λένε άλλα.

Πρώτον, για να ξεκινήσω από τη χρηματοδότηση, το 2015, το νοσοκομείο είχαν προβλέψει οι προηγούμενοι, να πάρει 2.959.000 ευρώ. Πήρε, τελικά, 3.500.000 για να στηριχθεί από το Γενικό Λογιστήριο. Εδώ με τα νούμερα μιλάμε. Το 2015, λοιπόν, πήρε 3.429.000 χρηματοδότηση από το Γενικό Λογιστήριο του Κράτους και κουκί μετρημένο άλλο, τίποτε άλλο. Το 2016, πήρε 3.100.000 από το Γενικό Λογιστήριο και 2.787.000 από τον ΕΟΠΥΥ. Το 2017, πήρε 3.109.000 πάλι και 5.757.000 από τον ΕΟΠΥΥ και αυτή τη στιγμή ή σωστότερα στις 31-12-2017 το νοσοκομείο χρώσταγε συνολικά 2.394.000 και είχε στα ταμεία του 4.238.000. Δηλαδή είχε 2 εκατομμύρια ευρώ πλεόνασμα, αυτό που δεν έχει λεφτά και δεν μπορεί να λειτουργήσει, αυτό που είναι η μαύρη καταστροφή! Άρα δεν ισχύουν αυτά που λέτε.

Το δεύτερο ζήτημα αφορά τις προσλήψεις. Έχουν δοθεί σε επίπεδο γιατρών είκοσι πέντε εγκρίσεις μόνιμων γιατρών στο σύνολο των νοσοκομείων Αγίου Νικολάου, Ιεράπετρας, Σητείας κ.λπ. το 2016, έχουν δοθεί άλλες εννέα θέσεις το 2017, και στον Άγιο Νικόλαο το 2016 πήγαν δεκαέξι άτομα μόνιμο προσωπικό από τις προκηρύξεις 4Κ και 5Κ, δύο μόνιμοι ιατροί του ΕΣΥ, τρεις επικουρικοί και επτά επικουρικό προσωπικό.

Το 2017, ανέλαβαν υπηρεσία δεκατρείς μόνιμοι γιατροί, έξι υπόλοιπο προσωπικό, είκοσι πέντε ιδιωτικού δικαίου ορισμένου χρόνου –τα συνεργεία της καθαριότητας- δεκαοκτώ από τον ΟΑΕΔ, ένα ακόμα άτομο επικουρικό προσωπικό και από τις προκηρύξεις 7Κ και 5Κ του 2017 περιμένουμε, γιατί ολοκληρώθηκε επιτέλους η διαδικασία, να προσληφθούν άλλα δεκαέξι άτομα μέσα στο επόμενο χρονικό διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Αυτά που λέμε, για ένα νοσοκομείο της δυναμικότητας του Αγίου Νικολάου, δεν είναι μικρή ενίσχυση. Ότι συνταξιοδοτείται κόσμος είναι γεγονός. Επίσης είναι προφανές ότι δεν έχουμε καλύψει όλες τις ανάγκες. Όμως, από εκεί και πέρα, αυτό δεν το λες μη στήριξη και διάλυση του νοσοκομείου.

Έχουμε κάνει το ίδιο που έχουμε κάνει σε όλη τη χώρα και το μοιράσαμε με έναν τρόπο, που να μπορούμε να εξασφαλίζουμε συνθήκες επάρκειας. Από εκεί και πέρα για μία σειρά ακόμη από άλλα έργα για τα οποία μίλησες, σε προκαλώ να πάρεις το έγγραφο, να το ελέγξεις και να δεις εάν όντως έγιναν αυτά εδώ, τα οποία χρηματοδοτήθηκαν από το Υπουργείο μέσω του προϋπολογισμού ή του αποθεματικού. Είναι ένας πολύ μεγάλος κατάλογος εξοπλισμού και έργων, τα οποία έγιναν τα προηγούμενα δύο χρόνια. Γιατί έτσι όπως τα λέτε, φέρνετε την καταστροφή!

Θα πάρω πολλή ώρα να τα διαβάσω αυτά, γιατί είναι πολλά. Είναι εννέα δράσεις από τον Αύγουστο του 2016 μέχρι τον Δεκέμβριο του 2017, που αφορούν επισκευές και ξενοδοχειακές αναβαθμίσεις, είκοσι τέσσερις δράσεις που αφορούν εξοπλισμούς και άλλες σαράντα που είναι σε διαδικασία προκήρυξης κ.λπ..

Ναι υπάρχει καθυστέρηση στο θέμα της μονάδας τεχνητού νεφρού. Έχουμε πιέσει κι εμείς τη διοίκηση. Είναι όλη αυτή η διαδικασία των αδειοδοτήσεων, που λέγαμε πριν. Τα χρήματα είναι εδώ και πάρα πολύ καιρό εκεί. Είναι η διαδικασία της έγκρισης των αδειοδοτήσεων, προκειμένου να γίνει αυτό το πράγμα. Θα γίνει, όμως! Γιατί χρηματοδοτήσαμε και το οξυγόνο και όλα αυτά που θα προκηρυχθούν τώρα.

Δηλαδή, ό,τι κάνουμε σε όλη την Κρήτη, κάνουμε και εκεί. Δεν υπάρχει καμμία μεροληπτική μεταχείριση εναντίον του Νοσοκομείου Αγίου Νικολάου, όπως θα καταλάβαινε κανείς, ακούγοντάς σε πριν.

Θεωρούμε ότι έχει ενισχυθεί το νοσοκομείο. Όπως και όλα τα νοσοκομεία της χώρας χρειάζεται περαιτέρω ενίσχυση, αλλά νομίζω ότι εκτελεί αξιοπρεπώς τον ρόλο του και τις ανάγκες που θέλει να καλύψει.

**ΠΡΟΕΔΡΕΥΩΝ (Σπυρίδων Λυκούδης**): Κύριε Υπουργέ, τα υπόλοιπα θα τα πείτε στη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω, κύριε Πρόεδρε.

Με την ολοκλήρωση και των υπόλοιπων προσλήψεων, που είναι στη διαδικασία, νομίζω ότι θα βελτιωθεί περισσότερο η λειτουργία του.

**ΠΡΟΕΔΡΕΥΩΝ (Σπυρίδων Λυκούδης**): Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, εγώ σας κατέθεσα έναν πολύ μακρύ κατάλογο προβλημάτων που αντιμετωπίζει το Νοσοκομείο του Αγίου Νικολάου με βάση τα αιτήματα των εργαζομένων και γνωρίζοντας και τον φάκελο της διοίκησης του Νοσοκομείου Αγίου Νικολάου.

Δεν έπεσε βόμβα στον κόλπο του Μιραμπέλλου, αλλά η αντιλαϊκή πολιτική που εφαρμόζετε και εσείς, ως συνέχεια των προηγουμένων, προφανώς αποτελεί βόμβα στα θεμέλια του δημόσιου συστήματος υγείας και προφανώς απειλεί τους εργαζόμενους στα δημόσια νοσοκομεία και οδηγεί στο πλήρες ξεθεμελίωμα και την παράδοση της δημόσιας υγείας στην επιχειρηματική δραστηριότητα.

Οι προϋπολογισμοί, ξέρετε, από μόνοι τους ως νούμερα δεν λένε και πολλά πράγματα. Διότι θα σας υπενθυμίσω ότι πλέον οι επικουρικοί πληρώνονται από τα νοσοκομεία. Επιπλέον οι ανάγκες είναι τόσο πολύ αυξημένες σε σχέση με το παρελθόν, που οποιαδήποτε σύγκριση ενός προϋπολογισμού του τώρα με τους προϋπολογισμούς στο παρελθόν πιθανά να ενέχει πάρα πολλές τρικλοποδιές και ταχυδακτυλουργίες, που δεν αποδίδουν την πραγματικότητα.

Και αυτό όχι γιατί οι προηγούμενοι δεν τα ισοπέδωσαν, αλλά οι αριθμοί από μόνοι τους δείχνουν ότι αυτή η κατάσταση συνεχίζεται και σας έφερα και πολύ συγκεκριμένα παραδείγματα. Έτσι;

Θα μπω και σε πιο συγκεκριμένα ζητήματα: Από 1-1-2016, έχουν αποχωρήσει έντεκα μόνιμοι γιατροί λόγω συνταξιοδότησης, παραιτήσεων, ή μετατάξεων.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι έντεκα, είναι πέντε.

**ΕΜΜΑΝΟΥΗΛ ΣΥΝΤΥΧΑΚΗΣ:** Πριν από δύο μήνες συνταξιοδοτήθηκαν τρεις διευθυντές ακτινολογικού, γενικής χειρουργικής, μαιευτικής γυναικολογίας και ενώ το γνωρίζει αυτό το Υπουργείο, δεν έχει προκηρύξει καμμία θέση.

Υπάρχει πρόβλημα στο ακτινολογικό, όπου τον Γενάρη έμειναν αρχικά επτά κενές εφημερίες. Αυτόν τον μήνα που διανύουμε, τον Μάρτη, υπάρχουν στο πρόγραμμα εφημεριών επτά ημέρες χωρίς εφημερεύοντα ακτινολόγο. Αυτό σημαίνει ότι εκείνες τις μέρες εφημερίας δεν μπορούν να γίνονται ούτε αξονικές ούτε υπέρηχοι. Και τα περιστατικά πού πάνε; Στο Ηράκλειο. Τι κάνετε; Μετακινήσατε έναν ειδικευόμενο ακτινολόγο από το Ηράκλειο στον Άγιο Νικόλαο και οι κενές εφημερίδες καλύπτονται με ενεργές εφημερίες του ειδικευόμενου και εφημερίες ετοιμότητας ακτινολόγου του νοσοκομείου, ο οποίος κάνει πολύ περισσότερες εφημερίες από τις προβλεπόμενες. Είναι λύση προσωρινή. Ναι αλλά οι εγκρίσεις προκήρυξης για τις κενές θέσεις δεν έχουν γίνει ακόμα από το Υπουργείο Υγείας.

Δεύτερον, από τους επιτυχόντες του ΑΣΕΠ το 1998 ήρθαν δεκαπέντε διοικητικοί μόνιμοι υπάλληλοι, όπως προέβλεπε η αρχική κατανομή επιτυχόντων. Παρουσιάστηκαν και ανέλαβαν υπηρεσία οι έντεκα. Από τους έντεκα παραιτήθηκε ένας, εννέα έφυγαν με μετακίνηση σε άλλα νοσοκομεία και άλλους φορείς, μεταφέροντας παράλληλα και τις οργανικές τους θέσεις. Το ερώτημα είναι, αν θα υπάρξουν νέες οργανικές θέσεις με αυτές τις συνθήκες που επικρατούν στο νοσοκομείο.

Τρίτον, ενώ προσλήφθηκε τον Φλεβάρη του 2017 ογκολόγος-παθολόγος χημειοθεραπείες δεν γίνονται και οι καρκινοπαθείς συνεχίζουν να πηγαίνουν στο Ηράκλειο και αυτό γιατί δεν έχει προχωρήσει η διαγνωστική διαδικασία για την προμήθεια συσκευής σχετικά με τη διάλυση των κυτταροστατικών φαρμάκων.

Τέταρτον, από 28-8-2017 έχει προσληφθεί γαστρεντερολόγος, αλλά γαστροσκοπήσεις και κολονοσκοπήσεις δεν γίνονται, διότι δεν υπάρχει κολονοσκόπιο και γαστροσκόπιο και οι ασθενείς πάνε πάλι στο Ηράκλειο.

Πέμπτον, από 1-1-2017 δεν λειτουργεί το οδοντιατρείο. Έχει χαλάσει η οδοντιατρική καρέκλα και καθυστερεί η όποια επιδιόρθωση.

Έκτον, όσον αφορά τα χειρουργεία, λειτουργεί πλέον μία χειρουργική αίθουσα αντί για δύο τις τρεις ημέρες της εβδομάδας και δύο χειρουργικές αίθουσες τις δύο ημέρες της εβδομάδας. Το αποτέλεσμα είναι ατέλειωτες λίστες αναμονής για τα τακτικά χειρουργεία που φθάνουν μέχρι τον Μάρτιο, Απρίλιο και πάει λέγοντας.

Οι λύσεις, λοιπόν, που δίνετε διαιωνίζουν το πρόβλημα. Η προσχηματική κατανόηση για το δικαίωμα –να το πω έτσι- στη σταθερή δουλειά και τα λοιπά σκοντάφτει στις μνημονιακές δεσμεύσεις σας, στην οικονομική κρίση, που την υπηρετείτε με τον καλύτερο δυνατό τρόπο.

Αφήστε, λοιπόν, αυτό το μόνιμο αφήγημα της καμένης γης, «παραλάβαμε από τους προηγούμενους καμένη γη». Και οι προηγούμενοι από τους προπροηγούμενους παρέλαβαν καμένη γη και κάθε φορά, όποτε πιάνει τη σκυτάλη ο επόμενος, επικαλείται αυτό το ίδιο αφήγημα της καμένης γης. Ε, ναι, αλλά δεν βγήκατε στην κυβερνητική εξουσία για να λέτε για την καμένη γη του προηγούμενου, αλλά για να λύσετε ζητήματα.

Δεν πρέπει να προβοκάρετε το ΚΚΕ. Και το προβοκάρετε αναιτιολόγητα και δεν σας τιμά αυτό, γιατί γνωρίζετε πάρα πολύ καλά ότι οι δυνάμεις του ΚΚΕ –και αυτό θα συνεχίσουν να το κάνουν πάντα- ανεξάρτητα από το ποιος είναι στην κυβερνητική εξουσία -είτε η Νέα Δημοκρατία είτε το ΠΑΣΟΚ είτε εσείς- θα δίνουν τη μάχη έτσι ώστε πραγματικά ο εργαζόμενος, ο συνταξιούχος να έχει αυτή τη δημόσια, δωρεάν, αναβαθμισμένη υγεία με βάση τις σύγχρονες δυνατότητες της επιστήμης, αλλά και με βάση τις πραγματικές ανάγκες τις οποίες έχει.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις συνοδοί εκπαιδευτικοί από το 14ο Γενικό Λύκειο Λάρισας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Συντυχάκη, αφού με είπατε και προβοκάτορα, να ολοκληρώσω την προβοκάτσια: Εσείς, με αυτού του είδους την κριτική, δεν θα παραλάβετε ποτέ τίποτα, έτσι όπως πάει το πράγμα!

Δεν ήθελα να αναφερθώ αναλυτικά σε κάποια πράγματα, αλλά αφού με προκαλέσατε, πρέπει να το κάνω.

Ξέρετε, είναι πάρα πολύ εύκολο να βρω ένα νοσοκομείο, να γυρίσω όλα τα τμήματα από πάνω ως κάτω και να πω «εδώ έχει φύγει μια πέτρα, εκεί λείπει το παραθύρι, εκεί στράβωσε το πόμολο» και όλα αυτά να τα λέω μέσα εδώ στη Βουλή σαν να είναι πανικός και ομίχλη και μαύρη καταχνιά.

Ακούστε: Η προμήθεια και εγκατάσταση νέου συστήματος πυρασφάλειας κόστους 60.678 ευρώ ολοκληρώθηκε. Η μετεγκατάσταση επειγόντων ιατρείων σε αδιάθετο χώρο στο ισόγειο της παλιάς πτέρυγας και βελτίωση των χώρων ολοκληρώθηκε. Η κατασκευή ειδικού θαλάμου κρατουμένων κόστους 5 χιλιάδων ευρώ ολοκληρώθηκε. Κτηριακές βελτιώσεις, επισκευές, ελαιοχρωματισμοί, ανακαινίσεις στα τακτικά ιατρεία, στα εργαστήρια, στις κλινικές, στους θαλάμους και στα λουτρά ασθενών, σε χώρους αναμονής, σε βοηθητικούς χώρους, σε κεντρικές εισόδους, σε ανελκυστήρες, σε θύρες γίνονται και προγραμματίζονται και καινούργιες. Μεταφορά αρχείου σε αδιάθετο χώρο. Ανακατασκευή μιας ολόκληρης κλειστής αδιάθετης πτέρυγας του τέταρτου ορόφου του παλαιού κτηρίου, με χορηγία ιδιώτη, για τη μεταστέγαση του καρδιολογικού τμήματος. Μελέτες ενεργειακής αναβάθμισης και νομιμοποίησης των κτηρίων. Ολοκληρώθηκε η δημοπράτηση και αρχίζει η αντικατάσταση σωληνώσεων κλιματισμού «fan code» κόστους 73 χιλιάδων ευρώ. Η μεταστέγαση της μονάδας τεχνητού νεφρού κόστους 137 χιλιάδων ευρώ, όπως κατέληξε η διαδικασία, δημοπρατήθηκε μέσα στον Φεβρουάριο. Για την ανάπτυξη ψυχιατρικής κλινικής που έχει χρηματοδοτηθεί με 290 χιλιάδες ευρώ γίνεται αυτή τη στιγμή η μελέτη, τα χρήματα έχουν δεσμευτεί. Η κατασκευή μονάδας παρασκευής οξυγόνου είναι σε διαδικασία δημοπράτησης μαζί με όλα τα νοσοκομεία της Κρήτης στα οποία έχει μπει. Εννοώ το ΠΑΓΝΗ, το «Βενιζέλειο», τον Άγιο Νικόλαο και τα Χανιά.

Στην τοποθέτησή σας υπογραμμίσατε ότι λέμε πως παραλάβαμε καμένη γη. Ναι, καμένη γη παραλάβαμε και τη φτιάχνουμε. Όταν έπρεπε να αγοράσεις τα κάτωθι, καμένη γη παραλαμβάνεις και με βάση αυτό συγκρίνεις.

Θα διαβάσω γρήγορα αυτά που έχουν αγοραστεί από τον Αύγουστο του 2016 μέχρι τον Δεκέμβριο του 2017. Ποια είναι αυτά; Πλυντήριο χειρουργικών εργαλείων, υγρός κλίβανος αποστείρωσης, ακτινοσκοπικό μηχάνημα με σύστημα ψηφιοποίησης, πλήρες σετ έγχρωμου ψηφιακού υπερηχοτομογράφου, υστεροσκοπική αντλία, επωαστικό κλίβανο καλλιεργειών, καταψύκτη ασκών πλάσματος, αεροστρώματα με σύστημα μεταβλητής πίεσης, τέσσερις ή πέντε απ’ ό,τι βλέπω πολυκάναλους ηλεκτροκαρδιογράφους, λαπαροσκοπικές λαβίδες, οξύμετρα, λαπαροσκοπικούς στυλεούς, εξοπλισμό πληροφορικής, σύστημα διαχείρισης απεικονιστικών εξετάσεων (DICOM SERVER), κεντρικό ηλεκτρονικό σύστημα παρακολούθησης των μόνιτορ της ΜΕΘ. Ασύρματο δίκτυο για τους ασθενείς της Μονάδας Τεχνητού Νεφρού. Φορεία, κλίνες, εξεταστικές κλίνες, καρέκλες, κάδοι, πρέσα σιδερώματος, κλιματιστικά.

Ο λαπαροσκοπικός πύργος προκηρύχθηκε και αποσφραγίστηκε η προσφορά στις 22 Φεβρουαρίου. Ο ενδοσκοπικός πύργος παραλήφθηκε χορηγία ιδιώτη και θα εγκατασταθεί εντός του μηνός. Έχουμε χρηματοδοτήσει με 90 χιλιάδες ευρώ τα μηχανήματα αιμοκάθαρσης και αναμένεται η προκήρυξη τακτικού διαγωνισμού. Έχουν καθυστερήσει και εδώ.

Άλλα που έχουν προκηρυχθεί και αποσφραγίστηκαν οι προσφορές στις 14 Φεβρουαρίου του 2018: αυτόματο πλυντήριο ενδοσκοπίων, τράπεζα ανάνηψης νεογνού, απινιδωτής μόνιτορ, πολυθρόνες χημειοθεραπείας, πολυθρόνες αιμοκάθαρσης, θάλαμος κάθετης νηματικής ροής. Όλα αυτά έχουν αποσφραγιστεί και υλοποιούνται.

Πότε έχουν ξαναγίνει αυτά; Όταν λείπουν από ένα νοσοκομείο αυτά που λέμε τώρα και τα παίρνουμε, μου λέτε «λείπει και αυτό, λείπει εκείνη η καρέκλα, εκείνο, το άλλο». Εδώ τα έχω όλα. Τα καταθέτω για τα Πρακτικά και μπορείτε να τα πάρετε και να πάτε να δείτε αν έχουν γίνει ή όχι. Νομίζω ότι απάντησα προηγουμένως και για το προσωπικό και για τη χρηματοδότηση.

Δεν είναι μνημονιακό πλαίσιο όταν ένα νοσοκομείο βρίσκεται με 2 εκατομμύρια ταμειακό πλεόνασμα. Καμμία ιδεολογική, μαρξιστική ανάλυση δεν το λέει αυτό. Όταν ένα νοσοκομείο που πριν τρία χρόνια ήταν μέσα ντιπ, καταντίπ, χρώσταγε τα μαλλιά της κεφαλής του και αυτήν τη στιγμή, αφού έχει ξεπληρώσει ό,τι έχει αγοράσει στο παρελθόν, ό,τι κατανάλωσε το 2017, του μένουν και 2 εκατομμύρια, δεν είναι μνημονιακή κρεμάλα αυτό. Είναι πολιτική επιλογή της δικής μας Κυβέρνησης να στηρίξουμε τα δημόσια νοσοκομεία. Ότι δεν τα έχουμε κάνει όλα, το ξέρουμε. Θα μείνουμε καιρό και θα τα καταφέρουμε.

Ευχαριστώ πολύ.

(Στο σημείο αυτό ο Αναπληρωτής Υπουργός κ. Παύλος Πολάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, θέλω να σας πω ότι, με βάση τον Κανονισμό, οι επτά ερωτήσεις που έχουν απαντηθεί μέχρι τώρα, θα έπρεπε χρονικά να διαρκέσουν εβδομήντα επτά λεπτά. Όμως έχουν διαρκέσει εκατόν πενήντα λεπτά, δηλαδή δυόμισι ώρες. Είναι απίστευτη η παραβίαση του Κανονισμού!

Επίσης, έχω την τιμή να ανακοινώσω στο Σώμα ότι η τέταρτη με αριθμό 1148/26-2-2018 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππάπρος τον Υπουργό Οικονομικών, με θέμα: «Περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε.», δεν θα συζητηθεί λόγω απουσίας του αρμόδιου Υπουργού και του αρμόδιου Αναπληρωτή Υπουργού στο εξωτερικό.

Η δεύτερη με αριθμό 1161/27-2-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω απουσίας του αρμόδιου Υπουργού και του αρμόδιου Αναπληρωτή Υπουργού στο εξωτερικό.

Η δέκατη τέταρτη με αριθμό 998/6-2-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών, με θέμα: «Επισκόπηση δαπανών φορέων Γενικής Κυβέρνησης», δεν θα συζητηθεί λόγω απουσίας του αρμόδιου Υπουργού και του αρμόδιου Αναπληρωτή Υπουργού στο εξωτερικό.

Η δέκατη έβδομη με αριθμό 948/30-1-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες», δεν θα συζητηθεί λόγω απουσίας του αρμόδιου Υπουργού και του αρμόδιου Αναπληρωτή Υπουργού στο εξωτερικό.

Η έκτη με αριθμό 1157/27-2-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Εθνικής Άμυνας, με θέμα: «Παιδιατρικό Νοσοκομείο Θεσσαλονίκη στο πρώην στρατόπεδο Καρατάσιου», δεν θα συζητηθεί λόγω του ότι ο κ. Καμμένος βρίσκεται σε κυβερνητική αποστολή στο εξωτερικό.

Τώρα θα συζητηθεί η τρίτη με αριθμό 1152/26-2-2018 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Χωρίς πρόνοια για την προστασία της πρώτης κατοικίας η εγκύκλιος για τους ηλεκτρονικούς πλειστηριασμούς από 1-5-2018».

Στην επίκαιρη ερώτηση θα απαντήσει η Υφυπουργός Οικονομικών κ. Παπανάτσιου.

Τον λόγο έχει ο κ. Κουτσούκος για να παρουσιάσει την επίκαιρη ερώτηση.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Μαύρα μάτια κάναμε να σας δούμε, κυρία Υπουργέ. Μας έχει συνηθίσει ο κ. Τσακαλώτος να έρχεται μια φορά τον χρόνο, μας πάτε κι εσείς πίσω με συνεχείς αναβολές. Εν πάση περιπτώσει, χαίρομαι που είστε εδώ και περιμένουμε να μας δώσετε μια απάντηση επί της ουσίας.

Κυρία Υπουργέ, με τον τελευταίο μνημονιακό σας νόμο, τον ν.4512/2018, στο άρθρο 405 επεκτείνατε πλέον τους ηλεκτρονικούς πλειστηριασμούς και στις Δημόσιες Οικονομικές Υπηρεσίες, στις ΔΟΥ. Τώρα δεν υπάρχει διαδικασία προστασίας πλέον για κανέναν. Με βάση το πλαίσιο που θεσπίσατε, θα πηγαίνει ο κλητήρας και θα λέει: «κύριε, το σπίτι σου εκποιήθηκε μέσω της διαδικασίας ηλεκτρονικού πλειστηριασμού».

Ενώ ξέρουμε ποιες είναι οι προθέσεις σας και τι προβλήματα θα συναντήσει ο κάθε φουκαράς που χρωστάει στο δημόσιο, σας έχουμε καταθέσει από τις αρχές Δεκέμβρη πρόταση νόμου για την προστασία της πρώτης κατοικίας, την οποία δεν ξέρουμε πού την έχετε παραπέμψει. Στη Βουλή δεν την έχετε φέρει. Είναι τυπικό σας καθήκον, πέρα από το ουσιαστικό, να τη συζητήσουμε. Σε κάθε περίπτωση, πρέπει να πάρετε μέτρα για την προστασία της πρώτης κατοικίας, τώρα που θα ξεκινήσουν οι ηλεκτρονικοί πλειστηριασμοί από 1η Μαΐου, όπως λέει ο νόμος και από τις ΔΟΥ.

Θέλω να σας θυμίσω, κυρία Υπουργέ, ότι εμείς οι κακοί, που ο κ. Τσίπρας μας έλεγε ότι θα δώσουμε «κάθε σπίτι στα χέρια τραπεζίτη», είχαμε την πρόνοια, πρώτον, να θεσπίσουμε τον ν.3869/2010, ο οποίος όμως απαιτεί μια δικαστική διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή ξέραμε ότι ο κάθε φτωχός και ανήμπορος δεν είναι εύκολο να προσφεύγει στα δικαστήρια, είχε εκδώσει ο αρμόδιος Υπουργός τότε μια εγκύκλιο στις 12-5-2010, την ΠΟΛ 1055, η οποία έλεγε ότι ο έφορος δεν θα προβαίνει στη διαδικασία του πλειστηριασμού, αν το εκπλειστηριαζόμενο είναι πρώτη κατοικία.

Εμείς, λοιπόν, οι κακοί, είχαμε την πρόνοια αυτή. Μάλιστα, βγήκε και ένα φιλικό σας έντυπο προ καιρού και το έκανε πρωτοσέλιδο: «Ορίστε», λέει, «πώς προστατεύεται η πρώτη κατοικία». Αναφερόταν στη δική μας εγκύκλιο. Εσείς ήρθατε στη συνέχεια, βγάλατε την εφαρμοστική εγκύκλιο του ν.4512 και δεν έχετε καν την αναφορά στην ΠΟΛ 1055, που καθιστά τον έφορο υπεύθυνο να μην προχωρήσει σε διαδικασία πλειστηριασμού της πρώτης κατοικίας.

Αυτό είναι το αντικείμενο, λοιπόν, της επίκαιρης ερώτησής μου και περιμένω εγώ και οι χιλιάδες άλλοι που χρωστούν στο δημόσιο - καθώς δεν έχετε προχωρήσει ούτε στις εκατό δόσεις που σας έχουμε πει ούτε σε άλλες ευνοϊκές ρυθμίσεις- μια απάντηση, που πιστεύουμε να είναι ουσιαστική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ** **(Υφυπουργός Οικονομικών):** Ευχαριστώ, κύριε Πρόεδρε.

Με τη διάταξη του Υπουργείου μας για τους ηλεκτρονικούς πλειστηριασμούς προβλέπεται ρητά πλέον και για τη διοικητική εκτέλεση η διενέργεια πλειστηριασμών αποκλειστικά μέσω ηλεκτρονικών συστημάτων. Οι τροποποιήσεις αυτές εντάσσονται στο ευρύτερο πλαίσιο της εναρμόνισης του δικαίου, της διοικητικής με την αναγκαστική εκτέλεση.

Επίσης, με την ίδια ρύθμιση προβλέφθηκε ότι από την 1η Μαΐου 2018 οι πλειστηριασμοί θα γίνονται μόνο με ηλεκτρονικό τρόπο, ανεξάρτητα από τον χρόνο επιβολής της κατάσχεσης ή του χρόνου έκδοσης του προγράμματος πλειστηριασμού. Με τον τρόπο αυτό επιτεύχθηκε η εναρμόνιση του ΚΕΔΕ με τον Κώδικα Πολιτικής Δικονομίας όσον αφορά στις διαδικασίες και κυρίως τον τρόπο διενέργειας των πλειστηριασμών, δηλαδή ηλεκτρονικά. Συνεπώς ενισχύθηκε η διαφάνεια. Πλέον αποφεύγονται φαινόμενα αθέμιτων παρεμβάσεων και στημένων πλειστηριασμών και εξασφαλίστηκε η καλύτερη προάσπιση των δημοσιονομικών συμφερόντων της χώρας.

Θα ήθελα εδώ να τονίσω ως προς την αναφορά που κάνατε στην ΠΟΛ 1055/2010, ότι προβλέφθηκε ρητά ότι στην περίπτωση που συντρέχει σπουδαίος λόγος, παραδείγματος χάριν όταν πρόκειται για ακίνητο οφειλέτη, το οποίο αποτελεί αποδεδειγμένα την κύρια και μοναδική κατοικία και η οποία καλύπτει τις στοιχειώδεις ανάγκες στέγασης του πολίτη, οι προθεσμίες έκδοσης προγραμμάτων πλειστηριασμού ακινήτων δεν τηρούνται, κατόπιν αιτιολογημένης έκθεσης του προϊσταμένου της αρμόδιας ΔΟΥ. Αυτό σαφώς εξακολουθεί σε κάθε περίπτωση να ισχύει, ανεξαρτήτως του τρόπου διενέργειας του πλειστηριασμού, είτε είναι φυσικός είτε ηλεκτρονικός.

Με την ίδια ρύθμιση ορίστηκε ρητά ότι και στο δίκαιο της διοικητικής εκτέλεσης, εφαρμόζονται τα οριζόμενα στην παράγραφο 8 του άρθρου 959 του Κώδικα Πολιτικής Δικονομίας αναφορικά με τον χρόνο διενέργειας ηλεκτρονικών πλειστηριασμών, ενώ λήφθηκε και πρόνοια για την περίπτωση που για οποιονδήποτε λόγο δεν μπορεί να οριστεί συμβολαιογράφος του τόπου εκτέλεσης στο πρότυπο των νέων διατάξεων του Κώδικα Πολιτικής Δικονομίας.

Αποσαφηνίσθηκε, επίσης, προς άρση οποιασδήποτε αμφιβολίας με ρητή, πλέον διατύπωση στον νόμο, ότι πέραν των κινητών και στην περίπτωση πλειστηριασμού ακινήτων, η σύνταξη προγράμματος πλειστηριασμού μπορεί να ανατεθεί από τον προϊστάμενο της επισπεύδουσας υπηρεσίας σε δικαστικό επιμελητή και αυξήθηκε ο χρόνος κοινοποίησης του προγράμματος πλειστηριασμού σε σαράντα ημέρες πριν τον πλειστηριασμό από είκοσι ημέρες που ήταν πριν. Βέβαια, καταργήθηκαν οι αναχρονιστικές διατυπώσεις δημοσιότητας όπως τοιχοκόλληση, δημοσίευση σε εφημερίδα και έχουμε πλέον τη διαδικασία ηλεκτρονικής δημοσίευσης των περιλήψεων προγραμμάτων πλειστηριασμού.

Θα πρέπει να τονίσω για μια ακόμα φορά ότι δεν γίνονται μαζικοί πλειστηριασμοί κατοικιών από το δημόσιο. Το 2017 πραγματοποιήθηκαν οκτώ πλειστηριασμοί σ’ ολόκληρη την επικράτεια, τέσσερις στην Περιφέρεια Θεσσαλονίκης και τέσσερις στην Περιφέρεια Πειραιώς. Η ρύθμιση στην οποία αναφέρεστε είναι νομοθετικού χαρακτήρα.

Αναλυτικότερα, η ρύθμιση του Υπουργείου μας έχει δύο βασικούς στόχους: Πρώτον, την εναρμόνιση του ΚΕΔE με τον Κώδικα Πολιτικής Δικονομίας, προκειμένου το καθεστώς της διοικητικής και της αναγκαστικής εκτέλεσης να είναι ένα, σαφώς προσδιορισμένο και χωρίς «παραθυράκια» που δημιουργούν ανασφάλεια και άγχος στους πολίτες και δεύτερον, την υιοθέτηση της διαδικασίας των ηλεκτρονικών πλειστηριασμών και στο δημόσιο, προκειμένου να αποφευχθούν στημένοι πλειστηριασμοί και να διαφυλαχθούν τα συμφέροντα των πολιτών και της χώρας.

Κύριε Πρόεδρε, επιφυλάσσομαι για τα υπόλοιπα στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κύριε Κουτσούκο, ορίστε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Αυτό ακριβώς είπα και εγώ, κυρία Υπουργέ, ότι δηλαδή εναρμονίσατε τη διαδικασία των ηλεκτρονικών πλειστηριασμών και για τις δυο, από εδώ και πέρα. Μπορεί, όπως είπατε, να μην είχαμε μαζικούς πλειστηριασμούς μέσα στο 2017, αλλά από 1η Μαΐου –δεν ξέρω τι έχετε πάθει με αυτήν την ημέρα που συμβολίζει τους αγώνες της εργατικής τάξης, ήσασταν στο «Χίλτον» την 1η Μαΐου του 2017, αντί να διαδηλώνετε, για να κλείσετε τη συμφωνία του συμπληρωματικού μνημονίου- θα εφαρμοστούν οι πλειστηριασμοί από τις ΔΟΥ και δεν υπάρχει καμμία προστασία της πρώτης κατοικίας μ’ αυτήν την εναρμόνιση.

Φοβάμαι ότι αυτό που παρακολουθούμε τώρα να γίνεται με τους ηλεκτρονικούς πλειστηριασμούς, θα γίνει και μεθαύριο.

Μπορεί να μας είπατε, κυρία Υπουργέ, ότι ισχύει η ΠΟΛ 1055, στην οποία εγώ αναφέρθηκα, η οποία με σαφήνεια προστατεύει και τον έφορο έναντι παράβασης καθήκοντος και λέει ότι πρέπει να εξετάζει εάν πρόκειται περί πρώτης κατοικίας. Μας είπατε τώρα ότι ισχύει προφορικά. Διαβάζω την εγκύκλιο ΠΟΛ 1017/ 1η Φεβρουαρίου 2018, την οποία εκδώσατε σε εφαρμογή του νόμου για τους ηλεκτρονικούς πλειστηριασμούς, δηλαδή του ν.4512/2018 και συγκεκριμένα της παραγράφου 1 του άρθρου 405. Δεν έχει καμμία αναφορά. Θέλετε να την αντιπαραβάλουμε; Θα φάμε τον χρόνο μας. Εάν, λοιπόν, υπήρχε πρόνοια, θα το γράφατε, γιατί ξέρετε ότι ο νεότερος νόμος και η νεότερη εγκύκλιος καταργεί την προηγούμενη.

Άρα, αν θέλετε να σοβαρευτούμε και να δώσουμε ένα μήνυμα, θα δεσμευτείτε εδώ σήμερα ότι θα κυκλοφορήσει συμπληρωματική εγκύκλιος, που με βάση τού πώς καθορίζεται η πρώτη κατοικία, θα εξαιρείται από τους ηλεκτρονικούς πλειστηριασμούς. Αν δεν το κάνετε αυτό, πάει να πει ότι κοροϊδεύετε, για άλλη μια φορά, τον κόσμο.

Τον κοροϊδεύετε, κυρία Υπουργέ, διότι εάν θέλατε να λύσουμε το ζήτημα της προστασίας, θα είχατε φέρει να συζητήσουμε εδώ την πρόταση νόμου της Δημοκρατικής Συμπαράταξης. Έχουν περάσει τρεις μήνες. Η πρόταση που καταθέτουμε δεν είναι καμμία λαϊκίστικου χαρακτήρα πρόταση, σαν αυτό που λέγατε εσείς «κανένα σπίτι στα χέρια τραπεζίτη» και τώρα, κάθε σπίτι μπορεί να πάει στα χέρια τραπεζίτη. Είναι μια πρόταση, που έχει όριο τις 200.000 ευρώ αντικειμενική αξία και όριο εισοδήματος, όπως και όριο καταθέσεων, για να μην προστατεύει τον κάθε μπαταχτσή.

Κατά συνέπεια, έχετε μια άλλη αντίληψη από εκείνη, που έχουμε εμείς για την προστασία της πρώτης κατοικίας. Νομίζετε ότι αυτές οι εναρμονίσεις που λέτε τώρα και είναι μνημονιακές δεσμεύσεις σας θα περάσουν «αβρόχοις ποσί». Όμως, πάρα πολύ σύντομα ο κόσμος θα καταλάβει τι ακριβώς τού έχετε ετοιμάσει. Επειδή, μάλιστα, νομίζετε ότι ζείτε σε συνθήκες καθεστώτος, όσο νωρίτερα το καταλάβετε για να προσαρμόσετε τη νομοθεσία, τόσο το καλύτερο.

Αν μου επιτρέπετε, κύριε Πρόεδρε, θα ήθελα να κλείσω με τούτο. Μιας και παρακολουθώ τα οικονομικά, αυτή η καθεστωτική πράξη, που κάνατε σήμερα, να ορίσετε τον Γενικό Γραμματέα του Υπουργείου σας επικεφαλής του ανεξάρτητου Γραφείου Προϋπολογισμού της Βουλής, δεν σημαίνει ότι έχετε πλέον υπερβεί κάθε όριο και έχετε μια αντίληψη, η οποία λέει «είμαστε εξουσία και κάνουμε ότι θέλουμε»;

Κυρία Υπουργέ, αυτό πρέπει να το αφήσετε πίσω σας, αν θέλετε τουλάχιστον μεθαύριο να έχετε μια στοιχειώδη αξιοπιστία απέναντι σε όλους αυτούς που ο προϊστάμενος της ΔΟΥ πλέον, χωρίς να έχει καμμία κάλυψη, θα τους βγάλει στη διαδικασία του ηλεκτρονικού πλειστηριασμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Κουτσούκο.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, για τον Γενικό Γραμματέα που αναφερθήκατε, να πω ότι ο Πρόεδρος της Βουλής κατέθεσε τα απαραίτητα …

**ΓΙΑΝΝΗΣ ΚΟΥΤΣΟΥΚΟΣ:** Είναι κυβερνητικό στέλεχος.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όλοι έχουμε κάποια προηγούμενη υπηρεσία. Δεν έχει καμμία σημασία αυτό. Κατέθεσε τα απαραίτητα δικαιολογητικά. Είναι αξιόλογος επιστήμονας. Το απέδειξε εξάλλου, όλο το προηγούμενο διάστημα στη διοίκηση του Γενικού Λογιστηρίου του Κράτους, oπότε δεν μπορούμε να του επιρρίψουμε κανένα θέμα.

Όσον αφορά την επίκαιρη ερώτηση που κάνατε, στόχος της Κυβέρνησης, αλλά και του Υπουργείου, είναι η ενίσχυση της διαφάνειας και η αποφυγή φαινομένων αθέμιτων παρεμβάσεων και στημένων πλειστηριασμών, καθώς και η εξασφάλιση της προάσπισης των δημοσιονομικών συμφερόντων της χώρας.

Όσον αφορά για την 1η Μαΐου, ναι, θα ξεκινήσουν και θα εφαρμοστούν ηλεκτρονικοί πλειστηριασμοί, κύριε Κουτσούκο, αλλά θα εφαρμοστούν οι πλειστηριασμοί για στρατηγικούς κακοπληρωτές. Ουσιαστικά, οι προϋποθέσεις για την εκκίνηση της διαδικασίας του πλειστηριασμού δεν επηρεάζονται με οποιονδήποτε τρόπο από τη συγκεκριμένη ρύθμιση.

Όπως προανέφερα, το 2017 πραγματοποιήθηκαν οκτώ πλειστηριασμοί, τέσσερις στην περιφέρεια Θεσσαλονίκης, τέσσερις στην περιφέρεια Πειραιώς. Σε καμμία περίπτωση, δεν καταδεικνύεται η μη προστασία της κύριας και μοναδικής κατοικίας. Αυτό που καταδεικνύεται είναι πως εμείς εξαντλούμε όλα τα άλλα μέτρα, πριν φτάσουμε σε αυτά και σαφώς, το δημόσιο θα κινήσει διαδικασία έκδοσης προγράμματος πλειστηριασμού, μόνο εφόσον κρίνει ότι η διαδικασία αυτή εξυπηρετεί τα συμφέροντά του και θα ικανοποιήσει τις απαιτήσεις του με αυτόν τον τρόπο, όπως εξάλλου γινόταν ανέκαθεν και θα συνεχίσει να γίνεται από εδώ και πέρα.

Σε μια κρίσιμη εποχή για τα δημοσιονομικά, αλλά και τα κοινωνικά συμφέροντα της χώρας, με τον συγκεκριμένο νόμο ήρθαμε, απλά και μόνο, να εναρμονίσουμε δύο παρόμοιες διαδικασίες, μετατρέποντάς τες, μάλιστα, σε ηλεκτρονικές, με όλα τα οφέλη, που αυτό συνεπάγεται για το αδιάβλητο και την καθαρότητά τους.

Όσον αφορά στην ΠΟΛ 1017/2018 -την οποία αναφέρατε στην επίκαιρη ερώτησή σας- εγκύκλιο του διοικητή της Ανεξάρτητης Αρχής Δημοσίων Εσόδων, θα πρέπει να σας αναφέρω ότι με τη νέα αυτή εγκύκλιο δίνονται απλά οδηγίες για την ομοιόμορφη εφαρμογή των διατάξεων περί ηλεκτρονικών πλειστηριασμών και καμμία άλλη τροποποίηση δεν επέρχεται στο ήδη υφιστάμενο κανονιστικό πλαίσιο των πλειστηριασμών.

Ως εκ τούτου, η ΠΟΛ 1055/2010 εξακολουθεί σε κάθε περίπτωση να ισχύει, ανεξαρτήτως του τρόπου διενέργειας του πλειστηριασμού. Άλλωστε, δεν τροποποιήθηκε το τρίτο εδάφιο της παραγράφου 1 του άρθρου 41 του ΚΕΔΕ, στο οποίο προβλέπεται η ανωτέρω αναφερόμενη εξαίρεση από τις προθεσμίες έκδοσης προγράμματος πλειστηριασμού.

Τέλος, θα ήθελα να τονίσω και κάτι ακόμα. Ο ΚΕΔΕ αποτελεί μέρος της έννομης τάξης μας ήδη από το 1974, γιατί καμμία από τις προηγούμενες κυβερνήσεις δεν μπήκε στη διαδικασία να τον τροποποιήσει, να προστατέψει την πρώτη κατοικία του οφειλέτη, γιατί καμμία μεταπολιτευτική κυβέρνηση των «χρυσών» εποχών δεν έκρινε σκόπιμο να προστατεύσει τα συμφέροντα των πολιτών αυτής της χώρας από το κακό δημόσιο.

Εμείς απαντάμε σε όλα αυτά τα νούμερα με έργα. Έντεκα πλειστηριασμοί το 2016, οκτώ πλειστηριασμοί το 2017 για μεγαλοοφειλέτες και με πάγια τακτική να εξαντλούμε όλα τα άλλα μέτρα, πριν φτάσουμε σε αυτά. Επαναλαμβάνω ότι τίποτα από όλα αυτά δεν θα αλλάξει με την καινούργια διαδικασία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Ακολουθεί η τρίτη με αριθμό 1162/27-2-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, με θέμα: «Στήριξη πληγέντων παραγωγών σε Βιάννο, Ιεράπετρα και Σητεία κ.λπ.».

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, σας είναι γνωστή η κακοκαιρία της 25ης και της 26ης Ιανουαρίου, που έπληξε τις νότιες περιοχές της ανατολικής Κρήτης και συγκεκριμένα τον Δήμο Βιάννου, τον Δήμο Ιεράπετρας και μέρος του Δήμου Σητείας.Κατεστράφησαν παραγωγικές μονάδες, επιχειρήσεις, θερμοκηπιακές καλλιέργειες, εγκαταστάσεις και βεβαίως, υπήρξαν ζημιές, που αφορούν και στην φυτική παραγωγή και στο φυτικό κεφάλαιο.

Αυτά που έχουν σχέση με τις αρμοδιότητες σας και που ζητούν οι δήμαρχοι και οι παραγωγοί, ως μέτρα στήριξής τους, αφορούν πρώτα από όλα την έκτακτη οικονομική ενίσχυση στους αγρότες-παραγωγούς, όπως δόθηκε σε ανάλογες περιπτώσεις επαγγελματιών και επιχειρήσεων, που επλήγησαν από καιρικά φαινόμενα, με βάση την τροπολογία του Υπουργείου Οικονομικών, η οποία ψηφίστηκε τον Νοέμβριο του 2017. Το ζητούμενο είναι αν προτίθεστε να εντάξετε μέσα σε αυτήν τη διαδικασία και τις αγροτικές επιχειρήσεις, τις θερμοκηπιακές καλλιέργειες, δηλαδή θερμοκήπια και άλλες μονάδες που επλήγησαν.

Το δεύτερο, που αφορά τις αρμοδιότητές σας, είναι αν προτίθεστε να προβείτε σε «πάγωμα» φορολογικών υποχρεώσεων και βεβαίως, ασφαλιστικών -συναρμοδιότητα με το Υπουργείο Εργασίας- και να δώσετε τη δυνατότητα ευνοϊκών άτοκων ρυθμίσεων-οφειλών στο δημόσιο και στον ΕΦΚΑ, όπως έγινε στις ανάλογες περιπτώσεις.

Περιμένουμε σαφείς απαντήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η κυρία Υπουργός.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα χρειαστώ λίγο παραπάνω χρόνο, επειδή πρέπει να δώσω τις απαντήσεις που μας έστειλαν τα συναρμόδια Υπουργεία.

Βασική αρχή της Κυβέρνησής μας αποτελεί αποδεδειγμένα η άμεση στήριξη των πολιτών, που πλήττονται από τις φυσικές καταστροφές. Πραγματικά, χαίρομαι για την επίκαιρη ερώτηση, που μου απευθύνετε.

Απαντώ στο πρώτο ερώτημα σας: Έκτακτη οικονομική ενίσχυση για τους αγρότες που επλήγησαν από τα καιρικά φαινόμενα για την ανεμοθύελλα στις 25-26 Ιανουαρίου του 2018 κυρίως σε καλλιέργειες κηπευτικών, καλλιέργειες μπανάνας, αλλά και δενδρωδών καλλιεργειών στην ευρύτερη περιοχή της περιφερειακής ενότητας Ηρακλείου και Λασιθίου και κυρίως στους Δήμους Βιάννου, Φαιστού, Ιεράπετρας και Σητείας: Έχουν γίνει οι απαραίτητες επισημάνσεις από τους γεωτεχνικούς του ΕΛΓΑ. Έγιναν αναγγελίες και υποβλήθηκαν περίπου χίλιες δηλώσεις.

Όπως αντιλαμβάνεστε, το έργο των εξατομικευμένων εκτιμήσεων βρίσκεται σε εξέλιξη. Στη συνέχεια, θα κοινοποιηθούν πορίσματα και θα ακολουθήσει η καταβολή των αποζημιώσεων στους δικαιούχους, ασφαλιστικά ενήμερους παραγωγούς.

Να σημειωθεί ότι για την καταβολή των αποζημιώσεων από τον ΕΛΓΑ ακολουθείται μια σειρά διαδικασιών, οι οποίες ορίζονται από την κείμενη νομοθεσία. Είναι επομένως αυτονόητο ότι η κάθε διαδικασία να χρειάζεται τον ανάλογο χρόνο. Ο χρόνος εκκαθάρισης των ζημιών είναι έξι με επτά μήνες και έχει συντομεύσει κατά πολύ σε σύγκριση με τα παρελθόντα έτη.

Ζημιές από τη θεομηνία είχαμε και σε πάγιο κεφάλαιο, κυρίως θερμοκήπια. Εδώ να σημειώσω ότι υποβλήθηκαν τριακόσιες αρχικές αιτήσεις ζημιάς, που αφορούν περίπου χίλια τριακόσια στρέμματα. Το έργο των καταγραφών γι’ αυτές τις ζημιές είναι επίσης σε εξέλιξη και εφόσον πληρούνται οι προϋποθέσεις, που ισχύει ο Κανονισμός Κρατικών Οικονομικών Ενισχύσεων και οι κοινοτικές κατευθυντήριες γραμμές για τις κρατικές ενισχύσεις, θα ενταχθούν σε πρόγραμμα χορήγησης κρατικών οικονομικών ενισχύσεων, το οποίο υποβάλλεται προς έγκριση στην Ευρωπαϊκή Ένωση. Θα καταθέσω το αντίστοιχο έγγραφο του ΕΛΓΑ.

Επίσης, θα ήθελα να σας ενημερώσω ότι σύμφωνα με σχετικά απαντητικά έγγραφα του Υπουργείου Εσωτερικών, προβλέπεται ότι σε εξαιρετικές περιπτώσεις, καθώς και για την αντιμετώπιση έκτακτης και σοβαρής ανάγκης, επιτρέπεται να χορηγούνται στους οικονομικά αδύνατους κατοίκους και πολύτεκνους είδη διαβίωσης ή περίθαλψης, κυρίως ιατροφαρμακευτικής και νοσοκομειακής, με απόφαση του δημοτικού και κοινοτικού συμβουλίου. Επίσης, επιτρέπεται να χορηγούνται και χρηματικά βοηθήματα. Με απόφαση του δημοτικού συμβουλίου, που λαμβάνεται με την απόλυτη πλειοψηφία του αριθμού των μελών, είναι επίσης δυνατή η μείωση δημοτικών φόρων ή τελών ή η απαλλαγή από αυτούς για ευπαθείς ομάδες του πληθυσμού.

Τέλος, οι οικονομικές υποχρεώσεις προς τους δήμους, που επιβαρύνονται με προσαυξήσεις εκπρόθεσμης καταβολής, μπορούν πάλι με αιτιολογημένη απόφαση του δημοτικού συμβουλίου να απαλλάσσονται από τις ανωτέρω προσαυξήσεις, εφόσον η εκπρόθεσμη καταβολή οφείλεται, μεταξύ άλλων και σε οικονομική αδυναμία, που προήλθε από γεγονότα ανωτέρας βίας.

Σαφώς, λοιπόν, με το υφιστάμενο θεσμικό πλαίσιο παρέχεται κατ’αρχάς στους δήμους η απαραίτητη ευχέρεια, προκειμένου να πραγματοποιήσουν τις προβλεπόμενες διοικητικές ενέργειες στην κατεύθυνση της άμεσης ανακούφισης των δημοτών, τόσο των νοικοκυριών, όσο και των επιχειρήσεων, που πλήττονται από έντονα καιρικά φαινόμενα, όπως και στην προκειμένη περίπτωση.

Επίσης, η Διεύθυνση Οικονομικής και Αναπτυξιακής Πολιτικής του Υπουργείου Εσωτερικών μάς ενημέρωσε ότι αποδόθηκαν στον Δήμο Βιάννου, για την πρόληψη και αντιμετώπιση ζημιών και καταστροφών από θεομηνίες, ποσό 100.000 ευρώ, αλλά και από τους κεντρικούς αυτοτελείς πόρους των δήμων για την υλοποίηση έργων και επενδυτικών δραστηριοτήτων τα εξής ποσά: 399.810 ευρώ στον Δήμο Ιεράπετρας, 357.330 ευρώ στον Δήμο Σητείας και 135.210 ευρώ στον Δήμο Βιάννου του Νομού Ηρακλείου.

Επιπρόσθετα, στο πλαίσιο της ανακούφισης και στήριξης των πληγέντων για τις αποδεδειγμένα πληγείσες επιχειρήσεις, εργοδότες ή ασφαλισμένους που έχουν επαγγελματική εγκατάσταση ή δραστηριότητα σε περιοχές που πλήττονται από θεομηνίες ή άλλες φυσικές καταστροφές και αποδεδειγμένα έχουν υποστεί ζημιές, προβλέπονται διευκολύνσεις σε ό,τι αφορά την καταβολή ασφαλιστικών εισφορών, όπως κεφαλαιοποίηση των καθυστερούμενων, μέχρι το τέλος του προηγούμενου της φυσικής καταστροφής μήνα, ασφαλιστικών εισφορών, αναστολή καταβολής των τρεχουσών ασφαλιστικών εισφορών για έξι μήνες, αρχής γενομένης από την πρώτη του μήνα, κατά τον οποίο συνέβη η φυσική καταστροφή. Οι ανωτέρω εισφορές εξοφλούνται σε δώδεκα έως είκοσι τέσσερις ισόποσες μηνιαίες δόσεις, αρχής γενομένης από την πρώτη του επόμενου μήνα, εκείνου κατά τον οποίο έληξε η εξάμηνη αναστολή.

Θα καταθέσω για τα Πρακτικά όλα τα έγγραφα και το έγγραφο της Γενικής Γραμματείας Κοινωνικών Ασφαλίσεων.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιφυλάσσομαι να σας απαντήσω στη δεύτερη ερώτησή σας, στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, όπως ακούσαμε, μας είπατε για όλα τα άλλα Υπουργεία, εκτός από το δικό σας. Από τα άλλα Υπουργεία έχουμε πάρει απαντήσεις. Έχουμε φέρει εδώ τον κ. Αποστόλου και μας μίλησε για τη διαδικασία του ΕΛΓΑ. Όμως, δεν μας είπε αν θα ενισχύσει τα κλιμάκια, που εκτιμούν τις ζημιές, για να γίνει γρήγορα η εξατομίκευση. Δεν μας είπε πότε θα υποβάλει το πρόγραμμα ΠΣΕΑ και δεν μας έδωσε σαφείς απαντήσεις. Όταν τον ρωτήσαμε για την έκτακτη οικονομική ενίσχυση, για το θέμα που έχει να κάνει με τους επαγγελματίες αγρότες και την επιχείρησή τους, που είναι το θερμοκήπιο και για το εάν θα εφαρμοστούν μέτρα, όπως εφαρμόστηκαν σύμφωνα με την τροπολογία που καταθέσατε και ψηφίστηκε από τη Βουλή στις 20 Νοεμβρίου του 2017, τότε είπε: «Μα, είναι αρμόδιο το Υπουργείο Οικονομικών». Εδώ, λοιπόν, την ερώτηση σε εσάς δεν την κάναμε για να μας πείτε τι λένε τα άλλα Υπουργεία, αλλά για να μας πείτε τι λέτε εσείς.

Από τις τετρακόσιες δηλώσεις, περίπου οι τρακόσιες πενήντα ήταν στην Ιεράπετρα και αφορούν θερμοκήπια κατεστραμμένα, επιχειρήσεις κατεστραμμένες. Τριακόσιες ογδόντα πέντε δηλώσεις στον Δήμο Βιάννου ή το αντίστροφο, από τις οποίες το 80% και πλέον αφορούν κατεστραμμένες επιχειρήσεις. Ξαναλέω ότι η επιχείρηση του αγρότη καλλιεργητή, εκτός εποχής κηπευτικών είναι το θερμοκήπιο. Αυτή είναι η επιχείρησή του, η οποία καταστράφηκε.

Θα εφαρμόσετε τον νόμο και γι’ αυτές τις περιπτώσεις, όπως εφαρμόστηκε σε άλλες; Θα πάρουν την έκτακτη οικονομική ενίσχυση των 8.000 ευρώ, ούτως ώστε να μπορέσουν να ανακατασκευάσουν τα θερμοκήπια, βεβαίως και με τη συνδρομή των άλλων προγραμμάτων;

Βέβαια, η καταστροφή είναι τεράστια. Δεν έχει καμμία σχέση με τα 8.000 ευρώ. Ένα θερμοκήπιο των πέντε στρεμμάτων -ανάλογα και με τον εξοπλισμό που έχει- κοστίζει από 100.000 ευρώ και πάνω. Εδώ θα τους δώσετε μια οικονομική ενίσχυση, για να βάλουν τα μεροκάματα, που απαιτούνται για να αδειάσουν τον χώρο από τα άχρηστα υλικά. Δεν μιλάμε για τίποτα παραπάνω.

Το πρώτο θέμα, λοιπόν, είναι αυτό και είναι συγκεκριμένο. Έχετε σκοπό να εξετάσετε αυτό το αίτημα και να δώσετε αυτήν την έκτακτη οικονομική ενίσχυση;

Το δεύτερο που αφορά, επίσης, τις δικές σας αρμοδιότητες σε σχέση με τις οφειλές στις ΔΟΥ, είναι εάν η ρύθμιση θα είναι άτοκη και εάν παγώσουν οι οφειλές και για πόσο διάστημα. Είναι συγκεκριμένα πράγματα. Για τα θέματα του Υπουργείου Εργασίας ή του Υπουργείου Αγροτικής Ανάπτυξης, θα καλέσουμε τους ίδιους να μας τα πουν από πρώτο χέρι, για να μην κάνετε το σπασμένο τηλέφωνο. Για τα δικά σας πείτε μας, κυρία Υπουργέ.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Το Υπουργείο Οικονομικών είναι πάντοτε ενήμερο και διευθετεί τα συγκεκριμένα ζητήματα άμεσα και αποτελεσματικά, όπως σε όλες τις περιπτώσεις, που αντιμετωπίσαμε και το 2017 και το 2016.

Βάσει του υφιστάμενου θεσμικού πλαισίου σε περιπτώσεις σεισμών, πλημμυρών ή άλλων θεομηνιών, οι οποίες προκαλούν εκτεταμένες καταστροφές σε περιοχές της ελληνικής επικράτειας, ο Υπουργός Οικονομικών εκδίδει σχετικές αποφάσεις, με τις οποίες αναστέλλεται η είσπραξη ληξιπρόθεσμων οφειλών προς το δημόσιο, για χρονικό διάστημα μέχρι έξι μηνών και ρυθμίζεται η καταβολή των χρεών αυτών μέχρι είκοσι τέσσερις μηνιαίες δόσεις.

Επίσης, ο Υπουργός Οικονομικών εξουσιοδοτείται να παρατείνει με αποφάσεις του τις προθεσμίες καταβολής των βεβαιωμένων χρεών προς το δημόσιο σε εξαιρετικές περιπτώσεις.

Στο πλαίσιο των ανωτέρω, εκδόθηκε σχετική απόφαση ήδη από τις 20-2-2018, είναι η ΠΟΛ 1031, κατά την οποία προβλέπεται παράταση και αναστολή καταβολής βεβαιωμένων οφειλών για την αντιμετώπιση των έκτακτων αναγκών που προέκυψαν από τα έντονα καιρικά φαινόμενα στις περιοχές του Δήμου Βιάννου. Συνεπώς, παρατείνονται και αναστέλλονται οι προθεσμίες καταβολής των βεβαιωμένων, ρυθμισμένων και ληξιπρόθεσμων, αντίστοιχα, οφειλών στις τοπικές κοινότητες του Δήμου Βιάννου.

Επειδή στην ερώτησή σας αναφέρεστε και στον Δήμο Ιεράπετρας και Σητείας, θα ήθελα να σας ενημερώσω πως σχετικό αίτημα του Δήμου Ιεράπετρας υπεβλήθη στο γραφείο μας στις 27-2-2018. Σαφώς και το προωθήσαμε το ανάλογο αίτημα στην Ανεξάρτητη Αρχή Δημοσίων Εσόδων, προκειμένου να προβλεφθεί παράταση και αναστολή πληρωμής των βεβαιωμένων και ληξιπρόθεσμων οφειλών και του Δήμου Ιεράπετρας. Σήμερα, υπεγράφη το σχέδιο της σχετικής υπουργικής απόφασης, το οποίο επιστράφηκε στις υπηρεσίες και θα γίνει δημοσίευση στο ΦΕΚ στο αμέσως επόμενο διάστημα.

Όσον αφορά τον Δήμο Σητείας, μέχρι στιγμής δεν έχουμε πάρει κάποιο αίτημα.

Σύμφωνα με το υφιστάμενο θεσμικό πλαίσιο το Υπουργείο Οικονομικών είναι, επίσης, αρμόδιο για την αποζημίωση επιχειρήσεων με επιχορήγηση 30% της ζημιάς για κτηριακές εγκαταστάσεις, μηχανολογικό εξοπλισμό, πρώτες ύλες, και ό,τι άλλο αφορά από θεομηνίες, με έκδοση Κοινής Υπουργικής Απόφασης των Υπουργών Οικονομικών, Οικονομίας και Ανάπτυξης και Υποδομών και Μεταφορών.

Ποιες είναι οι προϋποθέσεις για την έκδοση της ανωτέρω απόφασης; Η έκδοση Κοινής Υπουργικής Απόφασης, με την οποία οριοθετούνται οι πληγείσες περιοχές και παρέχεται στεγαστική συνδρομή, δηλαδή δωρεάν κρατική αρωγή, άτοκα δάνεια για την επισκευή ή την ανακατασκευή των κτηρίων και κτηριακών εγκαταστάσεων που υπέστησαν ζημιές από τη θεομηνία. Η εν λόγω ΚΥΑ είναι αρμοδιότητα της Διεύθυνσης Αποκατάστασης Επιπτώσεων Φυσικών Καταστροφών του Υπουργείου Υποδομών και Μεταφορών. Και δεύτερον, η καταγραφή των ζημιών των εν λόγω επιχειρήσεων από την αρμόδια περιφέρεια.

Τέλος, σας γνωρίζουμε ότι το Υπουργείο μας παρακολουθεί την αποτελεσματικότητα της ασκούμενης φορολογικής πολιτικής, αξιολογεί τις επιπτώσεις των ληφθέντων φορολογικών μέτρων και εξετάζουμε σαφή αιτήματα που κατατίθενται από πολίτες και φορείς και προβαίνουμε στις απαραίτητες νομοθετικές ρυθμίσεις με γνώμονα την κοινωνικά δίκαιη και βιώσιμη ανάπτυξη, λαμβάνοντας υπόψη μας και τις υφιστάμενες δημοσιονομικές συνθήκες.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Ακολουθεί η τέταρτη με αριθμό 1166/27-2-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Έλλειψη Παιδιάτρων στο Γενικό Νοσοκομείο – Κέντρο Υγείας Ικαρίας».

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η ερώτηση, όπως αναφέρετε κι εσείς, κύριε Πρόεδρε, αφορά την έλλειψη παιδιάτρων στο ακριτικό νησί της Ικαρίας. Στο συγκεκριμένο νησί υπηρετεί μία παιδίατρος η οποία πρόσφατα, λόγω εκπαιδευτικής άδειας, απουσίασε για ένα συγκεκριμένο χρονικό διάστημα. Συγκεκριμένα –ανοίγω μια παρένθεση- η ερώτηση έγινε την περίοδο που η παιδίατρος έλειπε με την εκπαιδευτική της άδεια. Γι’ αυτό, ενδεχομένως, κάποια αναφορά που γίνεται σε παντελείς ελλείψεις αφορά εκείνη την περίοδο. Αυτό, για να μην υπάρξει κάποια παρεξήγηση. Αφορούσε την περίοδο που η παιδίατρος έλειπε όντως για την εκπαιδευτική της άδεια και σε αυτήν την κατεύθυνση καταθέσαμε εμείς την επίκαιρη ερώτηση. Και θέλουμε και τη θέση του Υπουργείου.

Υπηρετεί, λοιπόν, μία παιδίατρος η οποία καλείται να καλύψει τις ανάγκες των παιδιών και των βρεφών της Ικαρίας αλλά και των Φούρνων. Έλειψε αυτή τη φορά σαράντα μέρες με εκπαιδευτική άδεια και το νησί έμεινε ακάλυπτο από παιδίατρο. Αντίστοιχα, και σε προηγούμενες περιόδους για αντίστοιχες άδειες ή αναρρωτικές, αλλά και μελλοντικές, είτε κανονική άδεια που δικαιούται ως εργαζόμενη και η συγκεκριμένη παιδίατρος, πάλι το ίδιο πρόβλημα θα κληθούν να αντιμετωπίσουν οι γονείς και τα παιδιά του νησιού.

Στη βάση αυτών, λοιπόν, τα ερωτήματα που απευθύνουμε στον Υπουργό είναι ότι πρέπει να γίνουν άμεσα, να δρομολογηθούν προσλήψεις σε αριθμό παιδιάτρων τέτοιο ούτως ώστε να ικανοποιούνται οι ανάγκες των παιδιών, βεβαίως με μόνιμη πλήρη σχέση εργασίας στις δημόσιες μονάδες υγείας αποκλειστικής απασχόλησης.

Προκειμένου, λοιπόν, να στελεχωθούν οι μονάδες υγείας αλλά και να καλύπτονται οι ανάγκες υγείας των παιδιών όλο το εικοσιτετράωρο όλες τις ημέρες του χρόνου και παράλληλα να στελεχωθούν συγχρόνως με όλο το αναγκαίο υγειονομικό και επικουρικό προσωπικό, τα κέντρα υγείας του νησιού, ώστε να παρέχονται πλήρως και δωρεάν οι δημόσιες υπηρεσίες της πρωτοβάθμιας φροντίδας υγείας και αντίστοιχα πρόληψης σε όλο τον πληθυσμό του νησιού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, η εικόνα του Νοσοκομείου της Ικαρίας προφανώς αντιστοιχεί στην εικόνα ενός μικρού νοσοκομείου λίγων κλινών, σαράντα κλινών, το οποίο στον οργανισμό του έχει μια ελλιπή στελέχωση. Αυτό είναι σαφές. Στον ισχύοντα οργανισμό του νοσοκομείου προβλέπεται μία οργανική θέση παιδιάτρου η οποία και είναι καλυμμένη από πέρυσι με ένα μόνιμο ειδικευμένο παιδίατρο.

Υπήρξε αυτό το πρόβλημα το οποίο λέτε. Πραγματικά δημιουργήθηκε ένα κενό. Προφανώς οφείλουμε ως σύστημα υγείας, σε συνεννόηση με όμορα νοσοκομεία και με την εποπτεία της Υγειονομικής Περιφέρειας, να μην δημιουργούνται τέτοια κενά και να καλύπτονται έγκαιρα.

Το πρόβλημα, κατά την άποψή μου, μπορεί να λυθεί σε μόνιμη βάση με την προκήρυξη μιας οργανικής θέσης παιδίατρου που υπάρχει στο Κέντρο Υγείας Ευδήλου και με την προσπάθεια που θα κάνουμε, στο πλαίσιο της τροποποίησης των οργανισμών όλων των νοσοκομείων της χώρας.

Ο σχεδιασμός μας για φέτος είναι μέσα στους πρώτους μήνες του 2018 να περάσουμε ένα νέο πλαίσιο, να νομοθετηθεί δηλαδή ένα νέο πλαίσιο, για τους οργανισμούς όλων των νοσοκομείων και στη συνέχεια, με βάση αυτό, να γίνει επικαιροποίηση των οργανισμών των νοσοκομείων και να υπάρξει μια πρόνοια σε τέτοια υποστελεχωμένα νοσοκομεία να προστεθούν οργανικές θέσεις, ειδικότερα σε θέσεις αιχμής. Νομίζω ότι η παιδιατρική είναι μια από αυτές τις ειδικότητες.

Οφείλω να πω πάντως ότι όντως η παιδιατρική είναι μια ειδικότητα που σήμερα έχουμε μια δυσκολία κάλυψης αναγκών, ειδικά σε δυσπρόσιτες νησιωτικές και άγονες περιοχές. Έχουμε προκηρύξει θέση επικουρικού παιδιάτρου, χωρίς δυστυχώς ανταπόκριση. Έχουμε προκηρύξει θέση στο πλαίσιο της τοπικής μονάδας υγείας, του νέου δηλαδή οργανωτικού μοντέλου στην πρωτοβάθμια φροντίδα. Υπήρξε κι εκεί πρόσκληση ενδιαφέροντος και για παιδίατρο, επίσης, χωρίς ανταπόκριση. Νομίζω ότι είναι ένα ευρύτερο θέμα το πώς μπορούμε, με δεδομένους τους δημοσιονομικούς περιορισμούς, να δώσουμε μεγαλύτερα κίνητρα αυτήν την περίοδο σε περιοχές που πραγματικά υπάρχει μια αντικειμενική δυσκολία ανταπόκρισης σε γιατρούς, ιδιαίτερα σε συγκεκριμένες ειδικότητες, που, κατά την άποψή μου, είναι ειδικότητες που σχετικά εύκολα κανείς μπορεί να ανοίξει ιδιωτικό ιατρείο και μια τέτοια ειδικότητα είναι η παιδιατρική.

Η ουσία είναι πάντως ότι το νοσοκομείο είναι σήμερα -και νομίζω ότι αυτό αναγνωρίζεται από την τοπική κοινωνία- σε μια καλύτερη φάση από την άποψη της στελέχωσής του με ιατρικό προσωπικό. Με ενημέρωσαν ότι σήμερα υπηρετούν είκοσι έξι γιατροί, είκοσι ένας μόνιμοι και πέντε επικουρικοί, επί συνόλου τριάντα ενός οργανικών θέσεων. Νομίζω ότι είναι ένα αξιοπρεπές ποσοστό στελέχωσης.

Αυτήν την περίοδο περιμένουμε στο αμέσως επόμενο διάστημα μέσα στον Απρίλη να διοριστεί και δεύτερος αναισθησιολόγος. Υπήρχε διαχρονικά ένα έλλειμα σε αυτήν την πολύ κρίσιμη ειδικότητα. Τώρα έχουμε έναν μόνιμο και θα προστεθεί και άλλος ένας.

Θα κάνουμε πραγματικά μια προσπάθεια στο αμέσως επόμενο διάστημα κατ’ αρχάς να επαναπροκηρύξουμε τις θέσεις για την Τοπική Μονάδα Υγείας, για την ΤΟΜΥ δηλαδή, τη δομή της πρωτοβάθμιας, και να προκηρύξουμε τη θέση αυτή για το Κέντρο Υγείας Ευδήλου και να προβλέψουμε μια επιπλέον θέση στον οργανισμό του νοσοκομείου στα πλαίσια της αναθεώρησης του οργανισμού.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, αναμφίβολα ο ένας παιδίατρος -το παραδέχεστε και εσείς, νομίζω ο καθένας μπορεί να το αποδεχτεί και να το παραδεχτεί αυτό- δεν επαρκεί για να καλύψει τις ανάγκες αυτής της περιοχής, του νησιού αυτού.

Και δείτε τώρα είναι και οι Φούρνοι. Η ίδια η παιδίατρος καλείται να καλύψει και τους Φούρνους, τα κέντρα υγείας, κ.λπ.. Εδώ θέλει πραγματικά παρέμβαση της Κυβέρνησης, αξιοποιώντας όλες τις δυνατότητες και τα μέσα που υπάρχουν, ούτως ώστε να διοριστεί παιδίατρος. Κέντρο υγείας είναι αυτό; Βεβαίως και τα κέντρα υγείας θέλουν και αυτά στελέχωση, πάσχουν.

Δείτε τώρα, με αφορμή και την περίοδο αυτή που υπήρχε και έμεινε εντελώς ακάλυπτο το νησί από παιδίατρο, οι γονείς -όχι μόνο τώρα, αλλά και το προηγούμενο διάστημα- με αιτήματα αιχμής, κινητοποιούμενοι, διεκδικώντας, αναδεικνύαν τη βελτίωση των συνθηκών παροχής υπηρεσιών σε ό,τι αφορά τις παροχές της δημόσιας υγείας: νοσοκομεία, κέντρα υγείας, περιφερειακά ιατρεία. Υπάρχουν ελλείψεις και σε αγροτικούς γιατρούς και κατά περιόδους βεβαίως άλλοτε είναι οξυμένα ή όχι σε άλλες ειδικότητες.

Βέβαια δεν μπορεί ένας γενικός γιατρός -το καταλαβαίνετε, γιατρός είστε, γιατρός είμαι, δεν χρειάζεται στο κάτω - κάτω κάποιος να είναι γιατρός- να αναλάβει να διεκπεραιώσει τη δουλειά ενός παιδιάτρου όχι μόνο στην αντιμετώπιση και στην κατεύθυνση της διάγνωσης και ίασης μιας ασθένειας, αλλά πολύ περισσότερο στην κατεύθυνση της πρόληψης, που είναι βασικός τομέας και στην πρωτοβάθμια, αλλά και στον τομέα της υγείας στο σύνολο.

Λαμβάνοντας υπ’ όψιν παράλληλα ότι οι καιρικές συνθήκες του νησιού κατά τους χειμερινούς μήνες, όπως και σε πολλά άλλα νησιά της χώρας μας, είναι τέτοιες που δεν επιτρέπουν είτε την ακτοπλοϊκή μετακίνηση είτε τη μεταφορά με αεροπλάνο, κ.λπ., καταλαβαίνετε ότι η κατάσταση γίνεται ακόμα πιο δύσκολη και, αν θέλετε, και πιο εκρηκτική ενδεχομένως και σε περιόδους που λείπει η μια παιδίατρος που υπάρχει είναι έως και επικίνδυνη.

Άρα θεωρούμε ότι η Κυβέρνηση άμεσα θα πρέπει να κινηθεί. Είπατε κάποιες πρωτοβουλίες που θα αναλάβει το Υπουργείο, η Κυβέρνηση κατ’ επέκταση, αλλά νομίζω ότι αυτά θα πρέπει να επισπευσθούν, γιατί το ίδιο πρόβλημα θα αντιμετωπίζουν στην ίδια περιοχή και για τον παιδίατρο. Εγώ το εστιάζω μόνο στους παιδιάτρους. Η ερώτηση δεν αφορούσε, βεβαίως, όπως αναφέρατε εσείς, σε βελτιώσεις που υπήρξαν στο Νοσοκομείο, ενδεχομένως στις άλλες μονάδες. Υπάρχουν και εκεί τεράστια προβλήματα, τα ξέρετε.

Σε ό,τι αφορά, όμως, τους παιδιάτρους νομίζουμε και εκτιμούμε -και σε αυτήν την κατεύθυνση κινήθηκε και η κατάθεση της ερώτησης- πώς θα δρομολογηθεί με τον πιο γρήγορο τρόπο η διαδικασία πρόσληψης παιδιάτρων. Διαφορετικά θα είμαστε εδώ και θα ανακυκλώνονται τα ίδια προβλήματα και οι κάτοικοι βεβαίως θα νοιώθουν απομονωμένοι, όπως νοιώθουν σε πολλά νησιά και όχι μόνο, αλλά λέμε τώρα μιας και μιλάμε για τα νησιά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Νομίζω ότι είναι απολύτως κατανοητή η ευαισθησία και η ανασφάλεια, προφανώς, των μόνιμων κατοίκων της περιοχής για την παιδιατρική περίθαλψη στο νησί.

Ξαναλέω, αυτό που μπορούμε να κάνουμε και είναι εφικτό, είναι το εξής: Να είναι διαρκής η δυνατότητα πρόσληψης ενός επικουρικού, συμβασιούχου δηλαδή, παιδιάτρου, διότι σήμερα δεν υπάρχει κενή οργανική θέση στο νοσοκομείο, να αλλάξουμε τον οργανισμό μέσα στη χρονιά, να προβλέψουμε επιπλέον θέση την οποία να προκηρύξουμε κι επίσης, να προκηρύξουμε την προβλεπόμενη θέση στο Κέντρο Υγείας Ευδήλου από ένα πακέτο περίπου τετρακοσίων πενήντα θέσεων μονίμων γιατρών του ΕΣΥ που έχουμε σκοπό στον επόμενο μήνα, ελπίζω μέχρι το Πάσχα, να έχουμε προκηρύξει για όλα τα κέντρα υγείας της χώρας. Αυτό θεωρώ ότι είναι το εφικτό και το άμεσα υλοποιήσιμο.

Το νοσοκομείο πραγματικά έχει γίνει μια προσπάθεια να στηριχθεί αυτήν την περίοδο και με εξοπλισμό και με ανθρώπινο δυναμικό. Το ισοζύγιο μέσα στο 2017 του προσωπικού, αφαιρουμένων των αποχωρήσεων λόγω συνταξιοδότησης, ήταν συν δεκαέξι άτομα. Σας είπα ότι η στελέχωση, με βάση τις λιγοστές οργανικές θέσεις είναι, κατά την άποψή μου, ικανοποιητική επί του παρόντος και έχουν δρομολογηθεί δύο σημαντικές παρεμβάσεις.

Η μία είναι η αγορά σύγχρονου αξονικού τομογράφου από το Πρόγραμμα Δημοσίων Επενδύσεων του Υπουργείου αξίας 250.000 ευρώ και, επίσης, η οργάνωση Μονάδας Τεχνητού Νεφρού. Ήταν ένα διαχρονικό αίτημα των κατοίκων της περιοχής, έτσι ώστε οι νεφροπαθείς που χρειάζονται αιμοκάθαρση να μη χρειάζεται να μεταβαίνουν σε άλλα μέρη και συνήθως στον Πειραιά, στην Αθήνα, για να έχουν την απαιτούμενη φροντίδα. Επίσης, και αυτό έχει δρομολογηθεί πάλι από το Πρόγραμμα Δημοσίων Επενδύσεων του Υπουργείου.

Νομίζω, λοιπόν, ότι η προσπάθεια που θα κάνουμε είναι στο επόμενο διάστημα με αιχμή την ανάγκη στήριξης σε μόνιμη βάση από παιδίατρο να δοθεί ένα σήμα στην τοπική κοινωνία μεγαλύτερης και ασφαλέστερης κάλυψης των μονάδων της περιοχής. Είναι πολύ ενθαρρυντικό ότι τα περιφερειακά ιατρεία είναι όλα καλυμμένα αυτήν την περίοδο είτε με γενικούς γιατρούς είτε με αγροτικούς γιατρούς που κάνουν θητεία υπαίθρου είτε με οπλίτες γιατρούς. Είχαμε κάνει μια συμφωνία με τις Ένοπλες Δυνάμεις και έχουμε καλύψει περιφερειακά ιατρεία, όπως της Θύμαινας και της Χρυσομηλιάς, τα οποία ήταν για χρόνια ακάλυπτα και είναι τώρα καλυμμένα.

Νομίζω, λοιπόν, ότι η προσπάθεια είναι -και αυτό φαίνεται ότι έχει αποτυπωθεί- μιας πληρέστερης κάλυψης, προφανώς στα πλαίσια των ελλείψεων που πάντα υπάρχουν σε τέτοιες νησιωτικές και δυσπρόσιτες περιοχές.

**ΠΡΟΕΔΡΕΥΩΝ (Σπυρίδων Λυκούδης):** Ακολουθεί η έβδομη με αριθμό 1165/27-2-2018 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υγείας,σχετικά με τη λήψη μέτρων για την εύρυθμη λειτουργία του Κέντρου Υγείας Μυτιλήνης.

Τον λόγο έχει ο κ. Σταύρος Τάσσος.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, η κατάσταση σε ό,τι αφορά τις υγειονομικές υπηρεσίες στη Μυτιλήνη, και όχι μόνο βέβαια, θυμίζει εποχές της δεκαετίας του ’50. Στη Μυτιλήνη, όταν υπήρχαν στο ΙΚΑ και οι υγειονομικές του υπηρεσίες, ακόμα κι όταν αυτές έκλεισαν, υπήρχαν σαράντα οχτώ γιατροί διαφόρων ειδικοτήτων μικροβιολογικά, ακτινολογικά εργαστήρια και παρ’ όλα αυτά η λειτουργία του ήταν προβληματική για τους ασθενείς.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Τώρα, η κατάσταση στο κέντρο υγείας δεν είναι απλώς τραγική αλλά τριτοκοσμική, αφού αυτή τη στιγμή συνολικά στο κέντρο υγείας υπηρετούν τρεις κλινικοί γιατροί, ένας γενικής ιατρικής, ο οποίος είναι επικουρικός, ένας γυναικολόγος κι ένας πνευμονολόγος, ο διευθυντής του και τριάντα ένα άτομα βοηθητικό προσωπικό. Επίσης, έχουν μετακινηθεί και εργάζονται σε πρωινό ωράριο μία ημέρα την εβδομάδα, έξι γενικοί γιατροί και μία παθολόγος από τα περιφερειακά ιατρεία του νησιού.

Οι παραπάνω γιατροί συμμετέχουν στο πρόγραμμα εφημεριών στο ΤΕΠ μαζί με τους υπόλοιπους που εφημερεύουν σε μεικτή εφημερία.

Έτσι, το κέντρο υγείας, παρά τις μεγάλες ελλείψεις του σε ιατρικό προσωπικό, λειτουργεί ως τώρα σε εικοσιτετράωρη βάση μόνο χάρη στις υπεράνθρωπες προσπάθειες του ιατρικού και νοσηλευτικού προσωπικού. Με τις εφημερίες ένας γιατρός σε ενεργή και ένας σε μικτή ως τις εννιά η ώρα το βράδυ, καλύπτονται στοιχειωδώς οι ανάγκες όλου του εικοσιτετραώρου.

Τα τακτικά ραντεβού για τους ασφαλισμένους και συνταξιούχους για να επισκεφτούν παθολόγο γενικό γιατρό του κέντρου υγείας ή να γράψουν φάρμακα έχουν ανέβει πλέον στους δύο περίπου μήνες.

Βέβαια, η κατάσταση στο Γενικό Νοσοκομείο Μυτιλήνης, όσον αφορά τον χρόνο αναμονής, είναι ακόμα χειρότερη. Σας καταθέτω φωτοαντίγραφο ραντεβού ασφαλισμένου, που έκλεισε το Γενικό Νοσοκομείο Μυτιλήνης, με ημερομηνία 21 Φεβρουαρίου 2018, για τις 28 Ιουνίου 2018, δηλαδή μετά από εκατόν είκοσι οκτώ ημέρες ή πάνω από τέσσερις μήνες, σε ασφαλισμένο με σοβαρές παθήσεις, βεβαρημένο ιατρικό ιστορικό, βαρύ χειρουργείο στον εγκέφαλο, καρδιολογικά προβλήματα και ζαχαροδιαβήτη, που χρήζει καθημερινά ινσουλίνης τρεις φορές την ημέρα.

(Στο σημείο αυτό ο Βουλευτής κ. Τάσσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πού οδηγείται η κατάσταση η υγεία, η περίθαλψη να αποτελεί ατομική υπόθεση και στην αγοραία λογική «ο έχων χρήματα θεραπεύεται, ο μη έχων πεθαίνει»;

Οι εργαζόμενοι στο κέντρο υγείας, αλλά κυρίως οι κάτοικοι της Μυτιλήνης ζητούν μία ξεκάθαρη απάντηση, με δεδομένο ότι οι δεκατρείς συμβεβλημένοι με τον ΕΟΠΥΥ γιατροί για το 2018 δεν θα υπάρχουν, αλλά και επειδή στα ΤΟΜΥ δεν υποβλήθηκε καμία αίτηση και επομένως το κέντρο υγείας αυτή τη στιγμή είναι η μοναδική δομή πρωτοβάθμιας φροντίδας στη Μυτιλήνη, μια πόλη τριάντα χιλιάδων κατοίκων συν επτά-οκτώ χιλιάδες πρόσφυγες και μετανάστες –γιατί εκεί έχει σταθεροποιηθεί ο αριθμός τους- για το αν το κέντρο υγείας θα συνεχίσει να λειτουργεί κανονικά όλο το εικοσιτετράωρο, τριακόσιες εξήντα πέντε ημέρες τον χρόνο.

Σήμερα, βέβαια, το κάνει χάρη στις υπεράνθρωπες προσπάθειες των εργαζομένων, όσων έχουν απομείνει, του διευθυντή, του ιατρικού, του νοσηλευτικού και του διοικητικού προσωπικού, και με αποσπάσεις γιατρών από τα κέντρα υγείας ή από το Νοσοκομείο Μυτιλήνης, αλλά και που έστω και έτσι αποσυμφορίζει κάπως το Γενικό Νοσοκομείο Μυτιλήνης. Σας θυμίζω ότι κατά την επίσκεψή σας το περασμένο καλοκαίρι στο κέντρο υγείας είπατε ότι σας εντυπωσίασε η οργάνωσή του.

Βέβαια, ζητούν το ανάλογο μόνιμο προσωπικό και μέσα για το δημόσιο σύστημα υγείας, για να προσφέρουν δωρεάν και ανάλογα με τις σημερινές δυνατότητες της ιατρικής επιστήμης στην πρωτοβάθμια φροντίδα υγείας, σε όλους τους κατοίκους και επισκέπτες, χωρίς οι εργαζόμενοι να εξουθενώνονται και να αποσυμφορηθεί σε μεγάλο βαθμό το Γενικό Νοσοκομείο Μυτιλήνης.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τάσσο.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, η εικόνα που περιγράφετε, κατά την άποψή μου, δεν είναι ακριβής και το λέω εν πλήρει τη γνώσει των συνθηκών, γιατί έχω επισκεφτεί και το συγκεκριμένο κέντρο υγείας στην παλιά μονάδα του ΠΕΔΥ και το Νοσοκομείο Μυτιλήνης και Κέντρο Υγείας αγροτικού τύπου στο νησί.

Έχει γίνει μία πολύ σημαντική προσπάθεια συνολικής αναβάθμισης όλων των δομών της περιοχής και θα αναφερθώ πολύ αναλυτικά σε αυτό.

Για το συγκεκριμένο κέντρο υγείας πρέπει να πω ότι είχε μία ιδιαιτερότητα. Ήταν η μόνη δομή του πρώην ΙΚΑ - ΕΟΠΥΥ και πρώην ΠΕΔΥ σε αστικό κέντρο που είχε τεθεί σε εικοσιτετράωρη λειτουργία, ακριβώς για να αντιμετωπίσει τις αυξημένες ανάγκες λόγω του προσφυγικού.

Αυτή η εικόνα έχει λίγο διαφοροποιηθεί σήμερα, διότι έχει οργανωθεί καλύτερα η φροντίδα στους χώρους φιλοξενίας, δηλαδή και στη Μόρια και στον καταυλισμό του Καρά Τεπέ. Υπάρχει, δηλαδή, μόνιμο προσωπικό υγειονομικό μέσα από το πρόγραμμα «Φίλος» του ΚΕΕΛΠΝΟ, χρηματοδοτούμενο από ευρωπαϊκούς πόρους.

Άρα, γίνεται μία πρώτη διαχείριση των προσωπικών και έχει μειωθεί η ροή και η ανάγκη διακομιδής σε δομές στην πόλη, είτε στο κέντρο υγείας είτε στο νοσοκομείο.

Σε κάθε περίπτωση, θεωρούμε ότι όντως είναι μία δομή πολύ σημαντική για τον αστικό ιστό της Μυτιλήνης, την οποία προφανώς δεν έχουμε καμμία πρόθεση να υποβαθμίσουμε ή να απαξιώσουμε. Αυτό άλλωστε μαρτυρεί και το γεγονός ότι ήδη έχουμε δρομολογήσει πρόσληψη επιπλέον επικουρικού ορθοπεδικού, ο οποίος αναλαμβάνει τις επόμενες ημέρες.

Οφείλω να πω ότι αυτή τη στιγμή υπηρετούν συνολικά, πέραν των μονίμων γιατρών, με μετακινήσεις που έχουν γίνει από τις υπόλοιπες δομές πρωτοβάθμιας φροντίδας του νησιού, δεκαπέντε γιατροί. Υπηρετούν δύο γιατροί γενικής ιατρικής, ένας γιατρός μικροβιολόγος, ένας κυτταρολόγος, ένας μαιευτήρας, ένας οδοντίατρος, ένας παθολόγος, ένας πνευμονολόγος, τέσσερις γενικής ιατρικής από τα κέντρα υγείας και τρεις επικουρικοί, ένας ακτινοδιαγνώστης, ένας γενικής ιατρικής κι ένας επίσης βιοπαθολόγος. Νομίζω, λοιπόν, ότι μαζί με το λοιπό προσωπικό, το οποίο σωστά είπατε, είναι τριάντα ένα άτομα, είκοσι επτά είναι μόνιμοι και επικουρικοί και τέσσερις είναι από το πρόγραμμα του ΟΑΕΔ, έχει μία αξιοπρεπή στελέχωση.

Και μάλιστα, έχουμε κάνει μια προσπάθεια αναβάθμισης και του εξοπλισμού. Έχουμε δρομολογήσει βελτίωση του εξοπλισμού αξίας 180 χιλιάδων ευρώ στο συγκεκριμένο κέντρο υγείας, με πολύ χαρακτηριστικό την αγορά αναλυτή αερίων αίματος και ηλεκτρολυτών, μηχάνημα οστικής πυκνότητας, υπερηχοτομογράφο έγχρωμο και σύστημα ψηφιοποίησης ακτινογραφιών, μαζί με άλλες μικρότερες δαπάνες.

Βεβαίως, εξακολουθεί να παραμένει το στάτους της εφημερίας αυτό που είπατε, δηλαδή δύο άτομα σε εφημερία, ένας σε ενεργό κι ένας σε μεικτή εφημερία μέχρι το βράδυ. Νομίζουμε ότι με αυτόν τον τρόπο καλύπτεται η ροή περιστατικών που υπάρχουν στη διάρκεια του εικοσιτετράωρου και προφανώς, δεν υπάρχει ζήτημα υποβάθμισης ή οτιδήποτε άλλο το οποίο είπατε στην ερώτησή σας.

Εμείς αξιολογούμε τη δουλειά όλων των δημόσιων δομών, καταγράφουμε τα περιστατικά τα οποία προσέρχονται και τη διακίνησή τους και όποτε κρίνουμε απαραίτητο, προχωρούμε στις απαραίτητες αναπροσαρμογές. Η τάση, πάντως, είναι αυτή την περίοδο να βάλουμε περισσότερες δομές πρωτοβάθμιας φροντίδας που είναι στα αστικά κέντρα σε εικοσιτετράωρη εφημερία. Το έχουμε κάνει εδώ στην Αθήνα στο ΠΕΔΥ στη λεωφόρο Αλεξάνδρας, το ετοιμάζουμε τώρα να γίνει στο πρώην ΠΕΔΥ, τώρα Κέντρο Υγείας Περιστερίου και το έχουμε κάνει, επίσης, στη Θεσσαλονίκη στο Κέντρο Υγείας Ευόσμου.

Άρα, προσπαθούμε να ενισχύουμε και να αναβαθμίσουμε τη λειτουργία όλων των δομών πρωτοβάθμιας φροντίδας και όχι, προφανώς, να απαξιώσουμε ή να αποδιοργανώσουμε την υπάρχουσα λειτουργία.

**ΠΡΟΕΔΡΕΥΩΝ (Μάριος Γεωργιάδης):** Κύριε Τάσσο, έχετε τον λόγο για τη δευτερολογία σας.

**ΣΤΑΥΡΟΣ ΤΑΣΣΟΣ:** Κύριε Υπουργέ, κρατάω τη δέσμευσή σας ότι δεν έχετε πρόθεση να υποβαθμίσετε το κέντρο υγείας και την εικοσιτετράωρη λειτουργία του.

Τώρα, όσον αφορά τον αριθμό των γιατρών που είπατε, τα στοιχεία που έχω και μου έδωσε ο διευθυντής του κέντρου, είναι ότι υπάρχουν τρεις κλινικοί γιατροί, ένας γενικής ιατρικής, ο οποίος είναι επικουρικός, ένας γυναικολόγος, ένας πνευμονολόγος. Επίσης, όσον αφορά αυτούς που έχουν μετακινηθεί και εργάζονται αποσπασμένοι από τα κέντρα υγείας ή από το νοσοκομείο, είναι έξι γενικοί γιατροί και μία παθολόγος από τα περιφερειακά ιατρεία του νησιού. Σύνολο είναι επτά, συν τρεις, δέκα. Εσείς είπατε δεκαπέντε. Μακάρι να είναι τα δικά σας στοιχεία σωστά. Τι να πω;

Σε κάθε περίπτωση, όμως, είναι γεγονός ότι αυτά μπορεί να αρκούν για τη στοιχειώδη λειτουργία του σε εικοσιτετράωρη βάση, αλλά σίγουρα δεν αρκούν για την επαρκή λειτουργία του κέντρου υγείας για τους κατοίκους της Μυτιλήνης και τους πρόσφυγες και μετανάστες. Όπως είπατε, μπορεί σήμερα να μην έχουμε τις ροές που είχαμε στο παρελθόν, αλλά ο αριθμός τους έχει σταθεροποιηθεί σε επτά - οκτώ χιλιάδες. Αυτό σημαίνει ότι είναι το 1/3 έως 1/4 του πληθυσμού της πόλης. Είναι μεγάλη η επιβάρυνση.

Και βέβαια, δεν μπορεί να χρησιμοποιείται η καλή λειτουργία ενός κέντρου υγείας σε εικοσιτετράωρη βάση μόνο από το μεταναστευτικό. Δηλαδή, οι κάτοικοι του νησιού έχουν το δικαίωμα, έστω κι αν δεν υπάρχουν αυτές οι προσφυγικές ροές, να έχουν την εικοσιτετράωρη λειτουργία του κέντρου υγείας, έτσι ώστε να αποσυμφορίζεται και το γενικό νοσοκομείο της πόλης.

Γιατί τώρα, με το παραμικρό, ο άλλος τρέχει στο νοσοκομείο. Και σε συζητήσεις που είχα εκεί με τους γιατρούς του κέντρου υγείας, μου είπαν ότι καθημερινά έχουν να εξετάσουν εξήντα ανθρώπους. Όπως καταλαβαίνετε, σε ένα οκτάωρο να εξετάσεις εξήντα ανθρώπους, ούτε πέντε λεπτά δεν είναι για τον κάθε άνθρωπο.

Επομένως, κρατάω τη δέσμευσή σας, το ξαναλέω, ότι δεν θέλετε να υποβαθμίσετε το κέντρο υγείας γενικά και την εικοσιτετράωρη λειτουργία του, αλλά σίγουρα χρειάζεται περισσότερο προσωπικό για να μπορέσει πραγματικά να ανταποκριθεί το κέντρο υγείας στις ανάγκες της κοινωνίας της Μυτιλήνης.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει ο κύριος Υπουργός.

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέψτε μου να συμπληρώσω λίγο την εικόνα, ιδιαίτερα για τις υπόλοιπες δομές πρωτοβάθμιας φροντίδας του νησιού εκτός από την ενίσχυση του νοσοκομείου, που παίζει έναν πολύ κομβικό ρόλο και πραγματικά αναγνωρίζουμε ότι το ανθρώπινο δυναμικό του έχει υποστεί μια πολύ μεγάλη πίεση. Κλήθηκε πραγματικά το 2015, που ήταν η αιχμή της προσφυγικής κρίσης, να διαχειριστεί πολύ μεγάλο όγκο περιστατικών. Έκανε μια υπεράνθρωπη προσπάθεια. Γι’ αυτό και κάναμε και εμείς μια αντίστοιχη προσπάθεια να στηρίξουμε με ανθρώπινο δυναμικό αυτό το νοσοκομείο, το οποίο είχε πραγματικές ανάγκες, πραγματικά κενά.

Έχουμε, λοιπόν, δρομολογήσει την πρόσληψη έντεκα ατόμων μόνιμου προσωπικού, δεκαπέντε ατόμων επικουρικού, λοιπού προσωπικού, δώδεκα ατόμων που είναι επίσης νοσηλευτές και λοιπό προσωπικό και οι οποίοι είναι υπό διορισμό τώρα με την προκήρυξη 7Κ του ΑΣΕΠ. Έχει ενισχυθεί με σαράντα ένα άτομα επιπλέον μέσω προγράμματος του ΟΑΕΔ. Έχουμε προσλάβει οκτώ επικουρικούς γιατρούς και έχουμε προκηρύξει εννέα θέσεις μονίμων γιατρών του ΕΣΥ. Νομίζω ότι είναι μια πολύ αισθητή ένεση ανθρώπινου δυναμικού στο νοσοκομείο, που όταν ολοκληρωθεί – γιατί είναι σε εξέλιξη κάποιες απ’ αυτές τις κρίσεις- θα βελτιώσει πάρα πολύ τις υπηρεσίες.

Επίσης, υπάρχουν τα τέσσερα κέντρα υγείας της περιοχής, τα οποία πρόσφατα μάλιστα τα επισκέφθηκε και η διοικήτρια της 2ης υγειονομικής περιφέρειας. Εντοπίσαμε ότι υπάρχουν πολύ σημαντικές ανάγκες αναβάθμισης των κτηριακών υποδομών. Είναι γερασμένες οι υποδομές. Αυτό ισχύει στα περισσότερα κέντρα υγείας της χώρας μας, δυστυχώς. Διότι, από τη δεκαετία του ’80 που έγιναν τα περισσότερα, δεν έχουν αναβαθμιστεί. Θα τα βάλουμε, λοιπόν, τώρα σε ένα πρόγραμμα μέσα από διαθέσιμους πόρους της ΥΠΕ, ώστε να υπάρξει και σε αυτά τα τέσσερα μια στοχευμένη αναβάθμιση και του εξοπλισμού τους.

Και επίσης, σε αυτήν την προκήρυξη -που είπα προηγουμένως στην ερώτηση του κ. Λαμπρούλη ότι θα κάνουμε- των τετρακοσίων πενήντα περίπου μονίμων θέσεων γιατρών του ΕΣΥ, θα υπάρξει μια πρόνοια για να καλύψουμε και τις πιο επείγουσες ανάγκες από αυτές τις δομές.

Επίσης, το διθέσιο Περιφερειακό Ιατρείο στο Μανταμάδο αναβαθμίζεται σε κέντρο υγείας -έχουμε εγκεκριμένο οργανισμό από το 2009- και τώρα δρομολογείται η κτηριακή αυτή υποδομή σε συνεργασία με τον δήμο. Και επίσης το Περιφερειακό Ιατρείο Αγιάσου μετατρέπεται σε πολυδύναμο Περιφερειακό Ιατρείο -έχει πάρει ΦΕΚ- και αναμορφώνεται και το κτήριο στην περιοχή, έτσι ώστε πραγματικά να βελτιωθούν οι υπηρεσίες και στους κατοίκους και στους επισκέπτες του νησιού, οι οποίοι ευτυχώς είναι πάρα πολλοί το καλοκαίρι.

Επίσης, θα επαναπροκηρύξουμε τις θέσεις στις τοπικές μονάδες υγείας, ελπίζοντας σε μεγαλύτερη ανταπόκριση αυτήν την περίοδο, γιατί υπάρχουν αρκετοί νέοι γενικοί ιατροί και παιδίατροι και παθολόγοι που έχουν τελειώσει ειδικότητα και ελπίζουμε να υπάρξει μια μεγαλύτερη ανταπόκριση.

Και θέλω να πω και για το νοσοκομείο ότι είναι σε εξέλιξη δύο κρίσιμα έργα. Το ένα είναι η νέα πτέρυγα, που μπαίνει σε λίγο διάστημα σε λειτουργία και επίσης, το εργοδυναμικό εργαστήριο του οποίου έχει δρομολογηθεί ο εξοπλισμός του και υπάρχει πρόβλεψη για τη στελέχωσή του.

Νομίζω, λοιπόν, ότι η συνολική εικόνα από τις υπηρεσίες υγείας της περιοχής έχει μια θετική προοπτική στο επόμενο διάστημα. Πραγματικά θέλω να διαβεβαιώσουμε και τους εργαζόμενους και τους γιατρούς και το υπόλοιπο προσωπικό ότι αυτήν την περίοδο οι δημόσιες δομές που πραγματικά προσφέρουν καλές, ποιοτικές υπηρεσίες και εξυπηρετούν την κοινωνία, δεν έχουν να φοβούνται. Ίσα, ίσα εμείς θα προσπαθήσουμε στα πλαίσια των δυνατοτήτων της χώρας και των δημοσιονομικών περιορισμών να τις στηρίξουμε στο επόμενο διάστημα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Πριν προχωρήσουμε στην τελευταία ερώτηση για σήμερα, να μου επιτρέψετε να αναγνώσω τα κωλύματα των ερωτήσεων που δεν θα απαντηθούν. Αφορούν δύο Υπουργούς, τον Υπουργό Παιδείας, Έρευνας και Θρησκευμάτων, κ. Γαβρόγλου, και τον Υπουργό Οικονομικών, κ. Τσακαλώτο. Και οι επτά ερωτήσεις αναβάλλονται λόγω φόρτου εργασίας. Η μία αφορά τον κ. Γαβρόγλου και οι άλλες έξι τον κ. Τσακαλώτο.

Η πρώτη με αριθμό 956/6-11-2017 ερώτηση του κύκλου αναφορών – ερωτήσεων του Βουλευτή Λακωνίας της Νέας Δημοκρατίας κ.Αθανασίου Δαβάκηπρος τον Υπουργό Παιδείας, Έρευνας και Θρησκευμάτων, με θέμα: «Κατασκευή νέου διδακτηρίου για το Εργαστήριο Ειδικής Επαγγελματικής Εκπαίδευσης και Κατάρτισης (ΕΕΕΕΚ) Μυστρά», δεν θα συζητηθεί λόγω κωλύματος -φόρτος εργασίας- του κυρίου Υπουργού.

Οι υπόλοιπες έξι αφορούν τον κ. Τσακαλώτο.

Η πέμπτη με αριθμό 1153/26-2-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου – Δημητρίου Καρράπρος τον ΥπουργόΟικονομικών,με θέμα: «Ποια η τύχη των ρευστών αποθεματικών της Ο.Λ.Θ. Α.Ε. ύψους 65.108.327,16 ευρώ, μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;», δεν συζητείται λόγω κωλύματος -φόρτος εργασίας- του κυρίου Υπουργού.

Η όγδοη με αριθμό 1167/27-2-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. ΧρήστουΚατσώτη προς τον Υπουργό Οικονομικών,με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται», δεν συζητείται λόγω κωλύματος -φόρτος εργασίας- του κυρίου Υπουργού.

Η δωδέκατη με αριθμό 1105/16-2-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλουπρος τον ΥπουργόΟικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ “Η Εθνική”», δεν συζητείται λόγω κωλύματος -φόρτος εργασίας- του κυρίου Υπουργού.

Η δέκατη τρίτη με αριθμό 1112/20-2-2018 επίκαιρη ερώτηση δεύτερου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδηπρος τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα Καζίνο», δεν συζητείται λόγω κωλύματος -φόρτος εργασίας- του κυρίου Υπουργού.

Η δέκατη πέμπτη με αριθμό 976/5-2-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών,με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;», δεν συζητείται λόγω κωλύματος -φόρτος εργασίας- του κυρίου Υπουργού.

Η δεύτερη με αριθμό 2290/28-12-2017 ερώτηση του κύκλου αναφορών - ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Οικονομικών,με θέμα: «Να ανανεωθεί η παραχώρηση χρήσης στο Υπουργείο Δικαιοσύνης για να προχωρήσει η συντήρηση και βελτίωση του υφιστάμενου δικαστικού Μεγάρου Ηρακλείου (κτίριο Πρωτοδικείου/κτίριο Ειρηνοδικείου)», δεν συζητείται λόγω κωλύματος -φόρτος εργασίας- του κυρίου Υπουργού.

Για όλα τα παραπάνω υπάρχει η σχετική επιστολή του Γραμματέα της Κυβερνήσεως.

Κυρίες και κύριοι συνάδελφοι, προχωρούμε στην τελευταία επίκαιρη ερώτηση για σήμερα.

Είναι η ένατη με αριθμό 1143/26-2-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρηπρος τον Υπουργό Υγείας,με θέμα: «Ανυπαρξία εθνικής πολιτικής για την αντιμετώπιση του καρκίνου και έλλειψη καινοτόμων ογκολογικών φαρμάκων».

Κύριε συνάδελφε, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κύριε Υπουργέ, έχουμε σαράντα χιλιάδες περίπου νέα περιστατικά νεοπλασιών, νέα περιστατικά καρκίνου κάθε χρόνο και πιστεύω ότι θα συμφωνήσετε ότι δεν έχουμε εθνική πολιτική για την αντιμετώπιση του καρκίνου. Αυτό είναι τουλάχιστον ατυχές και επηρεάζει πάρα πολύ κόσμο. Κάθε ένας από εμάς ξέρει κάποιον στον στενό ή πολύ στενό του κύκλο, ο οποίος ταλαιπωρείται από αυτό το ζήτημα.

Η λειτουργία των ογκολογικών αλλά και των άλλων νοσοκομείων έχει τεράστιες ελλείψεις νοσηλευτικού και ιατρικού προσωπικού. Να θυμηθώ τι έγινε όταν έφυγε ο ογκολόγος από το νοσοκομείο της Μυτιλήνης και πώς καταφέρατε –ή καταφέραμε- να αντικαταστήσουμε την περίπτωση; Να σας θυμίσω ότι στη Λαμία δεν υπάρχει ογκολόγος αυτή τη στιγμή; Να επισημάνω τις περιπτώσεις των μεταφερόμενων ογκολόγων, μια παγκόσμια πρωτοτυπία της χώρας μας;

Τα μηχανήματα είναι γερασμένα, καθώς ο εξοπλισμός, αλλά και τώρα πια τα χημειοθεραπευτικά και καινοτόμα ογκολογικά φάρμακα αποκλείονται μέσω του άρθρου 98 του ν.4472/17 το περίφημο μέτρο «9-6-3».

Η Ομοσπονδία Καρκίνου, η Ένωση Ογκολόγων - Παθολόγων Ελλάδος, η Οργάνωση Win Cancer, έχουν κρούσει τον κώδωνα του κινδύνου πολλάκις, θα έλεγα, και νομίζω ότι θα πρέπει να τους ακούσουμε για το ζήτημα τουλάχιστον της μη ύπαρξης αρχείου καταγραφής περιστατικών καρκίνου στη χώρα μας, που σημαίνει ότι δεν έχουμε και τα στοιχεία για να μπορέσουμε να χαράξουμε μια σωστή, ορθή εθνική αντικαρκινική πολιτική.

Επειδή, λοιπόν, στο πλαίσιο του εθνικού προγράμματος για τον καρκίνο υπήρξε η πρόβλεψη για την ανάπτυξη εθνικού αρχείου νεοπλασιών, ο κωδικός είναι ο MIS 464/106 του επιχειρησιακού προγράμματος «Διοικητική μεταρρύθμιση 2007-2013» στο ΚΕΕΛΠΝΟ, επειδή εν μέσω των δημοσιονομικών περιορισμών πρέπει επιτέλους να δούμε τα κόστη συνολικά όχι μόνο στενά, αλλά ολιστικά σε σχέση με τα φάρμακα τα καινοτόμα, τα χημειοθεραπευτικά αλλά και τα κόστη της νοσοκομειακής δαπάνης των πρόωρων συνταξιοδοτήσεων και των επιδομάτων, σας ρωτάω:

Σε ποιο στάδιο υλοποίησης βρίσκεται η πράξη ανάπτυξης εθνικού αρχείου νεοπλασιών του ΚΕΕΛΠΝΟ;

Υπάρχει πρόβλεψη για τη συνέχιση της χρηματοδότησης είτε από ευρωπαϊκά κονδύλια είτε έστω από εθνικά;

Ποιος είναι γενικότερα ο σχεδιασμός γι’ αυτό το αρχείο;

Υπάρχει πρόγραμμα εν εξελίξει για το διάστημα 2016 και εντεύθεν σε συνέχιση του εθνικού προγράμματος για τον καρκίνο 2011-2015, με τα τεράστια προβλήματα που είχε και θα τα πούμε στη δευτερολογία;

Ποιος ο προγραμματισμός για εξαίρεση από τις διατάξεις του άρθρου 98 για ασθενείς με σπάνιο ή μεταστατικό καρκίνο για τους οποίους δεν υπάρχει άλλη εναλλακτική θεραπεία;

Και τέλος, με ποιον τρόπο σκοπεύετε να αντιμετωπίσετε τις δραματικές ελλείψεις σε ιατρικό και νοσηλευτικό προσωπικό, αλλά και το ζήτημα αντικατάστασης του πεπαλαιωμένου εξοπλισμού;

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοχάρη.

Ο κύριος Υπουργός έχει το λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, ο καρκίνος είναι όντως η δεύτερη αιτία θανάτου στη χώρα, μετά τα καρδιαγγειακά. Αφορά το 30% των θανάτων των ανδρών και το 20% των θανάτων των γυναικών. Είναι ένα μεγάλο διεθνές πρόβλημα για τις πολιτικές υγείας. Είναι μία μεγάλη πρόκληση για τα συστήματα υγείας όλων των χωρών, ακόμη και των πιο αναπτυγμένων και εύρωστων οικονομικά, διότι είμαστε σε μία περίοδο –ευτυχώς- που η έρευνα και η καινοτομία προσθέτει και διαγνωστικές τεχνικές και θεραπευτικά μέσα και νέες μεθόδους αποτελεσματικότερης αντιμετώπισης πολλών μορφών καρκίνου.

Άρα, αυτό σημαίνει ότι οφείλουμε όντως –και αυτό είναι ένα μεγάλο έλλειμα στη χώρα μας- να έχουμε μία εθνική στρατηγική για την αντιμετώπιση του καρκίνου που να πιάνει όλο το φάσμα της φροντίδας, δηλαδή από την πρόληψη, την αγωγή υγείας, τον προσυμπτωματικό έλεγχο, την έγκαιρη διάγνωση, την αποτελεσματική αντιμετώπιση είτε με χημειοθεραπεία, είτε με ακτινοθεραπεία, μέχρι τη φροντίδα τελικού σταδίου.

Αυτό είναι ένα μεγάλο έλλειμα συνολικά στον σχεδιασμό και στην οργάνωση της πολιτικής υγείας στη χώρα μας. Είμαστε σε μία πορεία αυτόν τον καιρό συζήτησης και με τις επιστημονικές οργανώσεις των ογκολόγων, δηλαδή την επιστημονική εταιρία ογκολογίας στην Ελλάδα και με τις οργανώσεις των ασθενών, την ομοσπονδία ΕΛΛΟΚ και άλλα πρωτοβάθμια σωματεία που εκπροσωπούν καρκινοπαθείς στη χώρα μας. Έχουμε ανοίξει έναν διάλογο με σκοπό να υπάρξει ένας φορέας -θα δούμε ακριβώς την οργανωτική του μορφή- ο οποίος θα έχει τη συνολική ευθύνη χάραξης εθνικής στρατηγικής στον τομέα του καρκίνου.

Υπάρχουν σοβαρά θεσμικά και λειτουργικά προβλήματα τα οποία πρέπει να αντιμετωπίσουμε στη φροντίδα των ογκολογικών ασθενών. Ένα σοβαρό θέμα –που είμαστε όμως σε μία πορεία βελτιούμενη σε αυτό το πεδίο- είναι η δημιουργία πρωτοκόλλων διαγνωστικών και θεραπευτικών για τον καρκίνο. Έχουμε εκπονήσει τέσσερα θεραπευτικά πρωτόκολλα για τους πιο συχνούς καρκίνους (πνεύμονα, παχύ έντερο, προστάτη και μαστό) και επίσης δέκα θεραπευτικά πρωτόκολλα για αιματολογικές κακοήθειες, κυρίως για λεμφώματα και λευχαιμίες.

Αυτά είναι σε μία φάση τώρα που έχουν ολοκληρωθεί από τα επιστημονικά όργανα, έχουν έρθει εισηγήσεις σε μας και εκκρεμεί η ενσωμάτωσή τους στο σύστημα ηλεκτρονικής συνταγογράφησης. Αυτό είναι πολύ σημαντικό βήμα.

Το επόμενο θεσμικό βήμα είναι η δημιουργία μητρώων ανά κατηγορία καρκίνου. Το εθνικό αρχείο νεοπλασιών είναι σίγουρα ένα σημαντικό εργαλείο, αλλά νομίζω ότι αυτό που έχει μεγαλύτερη αξία είναι ανά επί μέρους κατηγορία κακοήθειας καρκίνου να υπάρχει το αντίστοιχο μητρώο, έτσι ώστε να διευκολύνεται η στοχευμένη κάλυψη των αναγκών των πολιτών.

Είμαστε σε μία πορεία προς αυτή την κατεύθυνση και αυτό συνδυάζεται και με τη διαπραγμάτευση, η οποία είναι σε εξέλιξη μέσα από την αρμόδια επιτροπή με φαρμακευτικές εταιρίες για να πετυχαίνουμε προσιτές τιμές σε ακριβά ογκολογικά φάρμακα.

Έχουμε, ήδη, πρόσφατα ένα πετυχημένο μοντέλο πολύ καλής τελικής διαπραγμάτευσης για τα φάρμακα για το κακοήθες μελάνωμα.

Είμαστε, λοιπόν, σε μία πορεία αντιμετώπισης θεσμικών ελλειμμάτων. Τα λειτουργικά προβλήματα, τα οποία περιγράψατε, ιδιαίτερα στα ογκολογικά νοσοκομεία, αλλά και στα ογκολογικά τμήματα σε όλη τη χώρα είναι υπαρκτά. Όμως και εκεί, επιτρέψτε μου να πω ότι έχουν γίνει προσπάθειες και ενίσχυσης με ιατρικό δυναμικό. Έχουμε προσλάβει σαράντα πέντε επικουρικούς ογκολόγους σε όλα τα νοσοκομεία της χώρας και έχουμε προκηρύξει είκοσι θέσεις μόνιμων ειδικευμένων ογκολόγων, επίσης σε όλα τα νοσοκομεία της χώρας.

Έχει γίνει μία σημαντική δουλειά στην ανανέωση του εξοπλισμού, αξιοποιώντας και δωρεές ιδιωτών και πολύ συγκεκριμένα του Ιδρύματος «Σταύρος Νιάρχος» και άλλων ιδιωτικών φορέων, όπως το Ίδρυμα «Αγγελόπουλου», το Ίδρυμα «Λάτση» κ.λπ. και έχουμε αντικαταστήσει γραμμικούς επιταχυντές ή άλλες συσκευές, που έχουν σχέση με την ακτινοθεραπεία. Αυτά τα νέα μηχανήματα έχουν μεγαλύτερη παραγωγικότητα και υποδιπλασιάσαμε το χρόνο αναμονής, ο οποίος ήταν ιδιαίτερα υψηλός στα νοσοκομεία της Αθήνας και στο νοσοκομείο «Άγιος Σάββας». Από περίπου πεντέμισι μήνες έχει κατέβει κάτω από τους τρεις μήνες, που και αυτό είναι πρόβλημα και βεβαίως πρέπει να το αντιμετωπίσουμε.

Επιτρέψτε μου, επίσης, να πω ότι υπάρχει θεσμική ρύθμιση γι’ αυτό που λέτε, για το πρόβλημα των ογκολογικών φαρμάκων, τα οποία ενδεχομένως να μη μπορούν να εγκριθούν με το σημερινό εξωτερικό φίλτρο, το 963 και τα κριτήρια του HΤA, τα οποία έχουμε θεσμοθετήσει. Υπάρχει εγκύκλιος από το καλοκαίρι με την υπογραφή μου, η οποία δίνει τη δυνατότητα κατ’ εξαίρεση εξατομικευμένης πρόσβασης ογκολογικών ασθενών στο κατάλληλο φάρμακο με βάση ιατρική τεκμηρίωση, με βάση πολύ συγκεκριμένα κριτήρια και αναλαμβάνουν ο ΕΟΦ και ο ΙΦΕΤ την πρόσβαση του ασθενούς σ’ αυτό το θέμα. Μάλιστα, τώρα το έχουμε οργανώσει, έχουμε κάνει ένα ηλεκτρονικό σύστημα προεγκρίσεων του ΕΟΠΥΥ, το οποίο κατά την άποψή μου διασφαλίζει απόλυτα ότι οι ασθενείς, που έχουν πραγματικά ανάγκη -και τεκμηριώνεται αυτό βιβλιογραφικά- πρόσβασης σε ένα αποτελεσματικό φάρμακο, ακόμη και αν αυτό δεν είναι στη θετική λίστα, να μπορούν να έχουν πρόσβαση σ’ αυτό.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Θεοχάρη, έχετε το λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Υπουργέ, θα ξεκινήσω απ’ αυτά για τα οποία χαίρομαι. Χαίρομαι, γιατί μοιραζόμαστε τις ίδιες ευαισθησίες για μια ομάδα συμπολιτών μας, οι οποίοι βρίσκονται σε μία κατάσταση πάρα πολύ δύσκολη, αλλά και για τα αποτελέσματα σε σχέση με το δημόσιο συμφέρον των διαδικασιών, που έχουν σχέση με την αντιμετώπιση των προβλημάτων του καρκίνου σ’ αυτούς τους ασθενείς.

Χαίρομαι, επίσης, που συμφωνήσατε, εάν θέλετε –εγώ θα το πω με δικά μου λόγια- ότι εάν άλλες χώρες βρίσκονται σε καλύτερη δημοσιονομική κατάσταση από εμάς, στην περίπτωση που αυτές οι χώρες δεν έχουν εθνικό στρατηγικό σχέδιο αντιμετώπισης του καρκίνου είναι αμέλεια από την πλευρά τους, ενώ στη δική μας περίπτωση είναι εγκληματικό το γεγονός ότι αυτή τη στιγμή έχουμε και κάνουμε δράσεις, οι οποίες ενδεχομένως μεταξύ τους να μην συνάδουν ή να μην δημιουργούνται οι συνέργειες και τελικά είτε να ξοδεύουμε περισσότερα χρήματα, είτε να είμαστε λιγότεροι αποτελεσματικοί στην αντιμετώπιση των προβλημάτων αυτών των ασθενών, είτε τελικά και τα δύο.

Άκουσα την περιγραφή σας για το τι θα έπρεπε να περιλαμβάνει ένα τέτοιο εθνικό στρατηγικό σχέδιο. Θα σας προσέθετα μόνο -γιατί ήταν αρκετά πλήρης η περιγραφή- το ζήτημα της ψυχολογικής στήριξης αυτών των ασθενών. Δεν πρέπει να μένουν με το στίγμα αυτής της ασθένειας. Και αυτό το στίγμα ξεκινά, όπως ξέρετε πολύ καλά, από την αρχή της διάγνωσης, στο σημείο αυτό στο οποίο θα πρέπει νηφάλια να εξετάσουν μαζί με το γιατρό τους όλες τις επιλογές που έχουν να κάνουν για να αντιμετωπίσουν καλύτερα την ασθένεια και αντί γι’ αυτό, έχουν πάνω τους το στίγμα να τους βαραίνει.

Στεναχωριέμαι, γιατί ακούω πως πιστεύετε ότι χρειάζεται να δημιουργηθεί ένας νέος φορέας, να κάνετε έναν διαφορετικό σχεδιασμό από πριν, ενώ στην πραγματικότητα το ζήτημα του εθνικού στρατηγικού σχεδίου για τον καρκίνο είναι μία παλιά ιστορία, που έχει ξεκινήσει από τον κ. Αβραμόπουλο, που ξεχάστηκε και δεν φτιάχτηκε ποτέ. Γι’ αυτό δεν είναι οι ευθύνες μόνο δικές σας, αλλά εσείς πια είστε Υπουργός για ένα ικανό διάστημα, για να μπορείτε να κριθείτε και εσείς σ’ αυτό τον στίβο.

Άρχισε, λοιπόν, επί Αβραμόπουλου. Δεν έγινε ποτέ ένα σωστό και ολοκληρωμένο στρατηγικό σχέδιο, γιατί έλειπαν δυο πράγματα.

Έλειπαν οι οικονομικοί πόροι και οι πόροι σε προσωπικό και σε άλλα υλικά. Συνεπώς ήταν ένα στρατηγικό σχέδιο στα χαρτιά, το οποίο αφέθηκε, αφού επικαιροποιήθηκε και ξαναεπικαιροποιήθηκε απλώς και πάλι στα χαρτιά, να σβήσει και να πεθάνει το 2015.

Πρέπει λοιπόν να το επαναφέρουμε, όχι απαραίτητα με νέες δομές. Συμπληρώστε, όμως, αυτά τα δύο που λείπουν. Λείπουν οι υπόλοιποι οικονομικοί πόροι –και πρέπει να βρεθούν- που πρέπει να το στηρίξουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άκουσα πάλι –και γι’ αυτό δεν χαίρομαι ιδιαιτέρως- να μου περιγράφετε μια νέα στρατηγική για το μητρώο, ότι τώρα δεν θα πρέπει να είναι το Εθνικό Μητρώο Νεοπλασιών, αλλά θα πρέπει να είναι επιμέρους μητρώα. Δεν είμαι ειδικός ιατρός ούτε είμαι από εκείνους τους ανθρώπους, που θα πρέπει να ξέρουν αν το ένα ή το άλλο μητρώο είναι καλύτερο στην άλφα περίπτωση ή στη βήτα περίπτωση.

Αυτό που έχει σημασία, επιτέλους, σε αυτήν τη χώρα είναι να πάρουμε έναν σχεδιασμό, που ίσως μας έρχεται από το παρελθόν, και να τον υλοποιήσουμε. Η υλοποίηση του οποιουδήποτε μητρώου είναι πολύ καλύτερη από το να κοσκινίζουμε συνέχεια νέους σχεδιασμούς. Νομίζω ότι θα συμφωνήσετε κι εσείς σε αυτό μαζί μου.

Συνεπώς, δεν άκουσα από εσάς χρονοδιάγραμμα. Δεν άκουσα από εσάς τρόπους χρηματοδότησης γι’ αυτά τα μητρώα, τα οποία μας λέτε ότι πρέπει να είναι τα επιμέρους τέσσερα ή πέντε διαφορετικά μητρώα. Γι’ αυτό, έχω πάρα πολλές αμφιβολίες για το κατά πόσο αυτός ο σχεδιασμός μπορεί να προχωρήσει γρήγορα.

Τέλος, θα ήθελα να καταθέσω τρία σχετικά έγγραφα. Το ένα έχει σχέση με τις προτάσεις της Ελληνικής Ομοσπονδίας Καρκίνου –είναι το δευτεροβάθμιο όργανο των ασθενών, όπως ξέρετε πολύ καλά- η οποία μας λέει ότι θα πρέπει στην περίφημη Επιτροπή «Health Technology Assessment» να υπάρχουν ισοδύναμα, σύμφωνα με τα ευρωπαϊκά πρότυπα, εκπρόσωποι των ασθενών για να μπορέσει να κάνει καλύτερα τη δουλειά της αυτή η επιτροπή. Μας λένε ότι πρέπει να μην υπάρχει σύγκρουση συμφερόντων και να είναι ανεξάρτητη από τον Εθνικό Οργανισμό Φαρμάκων. Διότι άλλο είναι η αξιολόγηση του φαρμάκου και άλλο η έγκριση. Και αυτά τα δύο πρέπει, ακόμη και στις πιο προηγμένες χώρες, να είναι διακριτά.

Τελειώνω, κύριε Πρόεδρε, με το εξής: Κύριε Υπουργέ, θα ήθελα να σας ζητήσω δύο τελευταία πράγματα: Είπατε ότι υπάρχει κατ’ εξαίρεση διαδικασία. Και είναι πάρα πολύ θετικό το ότι υπογράψατε το καλοκαίρι την υπουργική απόφαση που την επιτρέπει. Μπορείτε να μας δώσετε στοιχεία σχετικά με το πόσοι ασθενείς έχουν κάνει χρήση αυτής της εξατομικευμένης διαδικασίας; Διότι με αυτά τα στοιχεία θα δούμε εάν στην πράξη πραγματικά έχετε δώσει λύση ή αν απλώς έχουμε δώσει λύση για να μας βλέπουν στη Βουλή όσοι μας παρακολουθούν.

Τέλος, θέλω να καταθέσω τον σχετικό ευρωπαϊκό οδηγό επιβίωσης ασθενών με καρκίνο. Είναι φτιαγμένος από την Ευρωπαϊκή Εταιρεία Παθολογικής Ογκολογίας. Θέλω να ζητήσω, κύριε Υπουργέ, με δική σας μέριμνα να διανέμεται στα νοσοκομεία της χώρας. Έχουν περάσει πια δύο ευρωπαϊκές κοινές δράσεις. Στην τελευταία ευρωπαϊκή κοινή δράση ολοκληρώθηκε ο σχεδιασμός για τα στρατηγικά σχέδια. Έχουμε τον τρόπο…

**ΠΡΟΕΔΡΕΥΩΝ (Μάριος Γεωργιάδης):** Κύριε Θεοχάρη, πρέπει να ολοκληρώσετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε.

Έχουμε τον τρόπο. Αυτά τα στρατηγικά σχέδια μπορούν να φτιαχτούν πολύ γρήγορα. Δεν χρειάζεται να χάσουμε καιρό. Ο παγκόσμιος οργανισμός στην τελευταία ευρωπαϊκή κοινή δράση είπε ότι αυτό που γίνεται στη Ελλάδα είναι ντροπή για μια δυτική ευρωπαϊκή χώρα. Προφανώς, οι υπόλοιπες χώρες προχωρούν τώρα και με την τρίτη ευρωπαϊκή κοινή δράση. Είμαι σίγουρος ότι έχετε την ευαισθησία να βοηθήσουμε αυτούς τους ανθρώπους. Αν δεν φτάνει, όμως, αυτή η ευαισθησία, ας το κάνουμε, ώστε επιτέλους να είμαστε αποτελεσματικοί και να μην σπαταλάμε σε δράσεις, οι οποίες μεταξύ τους δεν φέρνουν τα σωστά αποτελέσματα.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοχάρη.

Κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Αναγνωρίζω τα θεσμικά ελλείμματα, που έχουμε ως χώρα και όσον αφορά την καταγραφή, αλλά και την ύπαρξη δεδομένων και μητρώων. Πραγματικά, νομίζω ότι τώρα έχουμε εξασφαλίσει και την επιβίωση του συστήματος υγείας, η οποία δεν ήταν, κατά την άποψή μου, ούτε εύκολη ούτε δεδομένη ούτε αυτονόητη, αλλά και την ευχερή πρόσβαση των πολιτών.

Πρέπει να αναγνωρίσετε ότι ήταν πολύ σημαντική τομή να το μπορούν οι ανασφάλιστοι πολίτες μόνο με το ΑΜΚΑ τους, ιδιαίτερα οι ανασφάλιστοι ογκολογικοί άρρωστοι, να μην έχουν το άγχος ότι δεν θα νοσηλευτούν και δεν θα δεχτούν μια ακριβή θεραπεία κατάλληλη για την πάθησή τους ή ότι αυτό θα μεταφραστεί σε δυσβάσταχτη οικονομική επιβάρυνση η οποία μάλιστα θα μεταφερθεί και στις ΔΟΥ αργότερα. Ξέρουμε πάρα πολύ καλά ότι είχαν επιβαρυνθεί αυτοί οι πολίτες με δεκάδες εκατομμύρια ευρώ χρέους.

Αυτή η αλλαγή, νομίζω, ότι έχει πραγματικά μεταβάλει το τοπίο. Είναι εγγυημένη η πρόσβαση των πολιτών. Δεν υπάρχουν ελλείψεις σε ογκολογικά φάρμακα σήμερα στα δημόσια νοσοκομεία, όπως θυμάστε πάρα πολύ καλά ότι γινόταν πριν από μερικά χρόνια. Δεν επιβεβαιώθηκαν οι φόβοι περί Grexit φαρμάκων καινοτόμων και ακριβών, επειδή δήθεν ακολουθείται μια καταστροφική πολιτική. Θυμάστε ότι αυτές οι φωνές κριτικής ακούγονταν από πολλές πλευρές.

Δεν επιτρέψαμε σε φαρμακευτικές εταιρείες να υλοποιήσουν εκβιασμούς και να αποσύρουν αποτελεσματικά και όντως χρήσιμα ογκολογικά φάρμακα από τη χώρα. Πρόσφατα έχω αναφερθεί και στη Βουλή για την περίπτωση της φαρμακευτικής εταιρείας «ROCHE», που είχε εκβιάσει ουσιαστικά την Κυβέρνηση και την πολιτική ηγεσία του Υπουργείου για την απόσυρση ενός ογκολογικού φαρμάκου που αφορούσε το μελάνωμα. Μετά από πολλαπλές παρεμβάσεις και ανάδειξη του θέματος και σε επίπεδο Ευρωπαϊκής Ένωσης αποτρέψαμε αυτόν τον εκβιασμό.

Διασφαλίζουμε με κάθε τρόπο την αξιολόγηση των νέων καινοτόμων φαρμάκων με το νέο σύστημα το οποίο υλοποιείται σιγά-σιγά. Αυτές τις μέρες βγαίνει η πρόσκληση για τους επιστήμονες οι οποίοι θα στελεχώσουν την Επιτροπή ΗΤΑ με πολύ συγκεκριμένα κριτήρια. Σας παρακαλώ πολύ να τα διαβάσετε. Νομίζω ότι γίνεται για πρώτη φορά μια σοβαρή προσπάθεια να πάρουμε ό,τι καλύτερο διαθέτει το επιστημονικό προσωπικό της χώρας και να το αξιοποιήσουμε χωρίς κριτήρια.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ανθρώπους με εμπειρία…

**ΑΝΔΡΕΑΣ ΞΑΝΘΟΣ (Υπουργός Υγείας):** Βεβαίως, είμαστε σε συνεχή επικοινωνία και με τον Παγκόσμιο Οργανισμό Υγείας και με εμπειρογνώμονες από άλλες χώρες, όπως ιδιαίτερα την Ιταλία και την Πορτογαλία, με την οποία έχουμε συστηματική επιστημονική συνεργασία. Πραγματικά θέλουμε να θωρακίσουμε το σύστημα υγείας και τη φαρμακευτική πολιτική της χώρας μας με έναν αξιόπιστο μηχανισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχουμε ακούσει αυτή την κριτική από την πλευρά του συλλόγου των ασθενών. Έχουμε εξηγήσει, και το προβλέπει και ρητά ο νόμος, ότι είναι υποχρεωμένη η Επιτροπή ΗΤΑ να διαβουλεύεται με τους συλλόγους των ασθενών και με την επιστημονική κοινότητα, εννοείται, πριν τη λήψη απόφασης. Όμως, κρίναμε ότι δεν μπορούν να συμμετέχουν ως ισότιμα μέλη, με δικαίωμα ψήφου οι σύλλογοι των ασθενών στη διαδικασία αξιολόγησης. Αυτό είναι μια…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Στην Ευρώπη είναι πρακτική, όμως.

**ΑΝΔΡΕΑΣ ΞΑΝΘΟΣ (Υπουργός Υγείας):** Κοιτάξτε, δεν είναι παντού το ίδιο μοντέλο αυτών των επιτροπών. Εδώ κρίναμε ότι η συγκρότηση πρέπει να είναι με αμιγώς επιστημονικά κριτήρια και μάλιστα έχουμε περιγράψει έξι πεδία, φαρμακο-οικονομίας, φαρμακο-επιδημιολογίας, κλινικής φαρμακολογίας κ.λπ., με τα οποία θα απαρτιστεί αυτή η επιτροπή. Έχουμε συγκροτήσει μια τριμελή επιτροπή η οποία θα εισηγηθεί στον Υπουργό δεκαοκτώ ονόματα από τα οποία θα επιλεγούν έξι για τη στελέχωση της επιτροπής, συν αυτούς που θα είναι ex officio.

Νομίζω, λοιπόν, ότι κάνουμε ένα βήμα σημαντικό και το κυριότερο είναι ότι αυτό το βήμα συνοδεύεται και από μια αναβαθμισμένη διαδικασία διαπραγμάτευσης προσιτών τιμών. Αυτό δεν υπήρχε μέχρι τώρα στη χώρα μας. Ήταν σε μεγάλο βαθμό η αιτία της μεγάλης έκρηξης της φαρμακευτικής δαπάνης την προηγούμενη δεκαετία και θεωρώ ότι με αυτόν τον τρόπο καλύπτουμε και θωρακίζουμε το σύστημα.

Γίνεται προσπάθεια να αντιμετωπίσουμε και τα λειτουργικά προβλήματα στα νοσοκομεία, που σωστά επισημαίνετε ότι υπάρχουν. Εγώ δεν το αρνούμαι αυτό. Όμως, καταλαβαίνετε ότι και για εμάς ιδιαίτερα τα ογκολογικά νοσοκομεία είναι νοσοκομεία ειδικής ευαισθησίας και κάνουν μια προσπάθεια στις κατανομές, είτε γιατρών είτε λοιπού προσωπικού, να έχουν την απαραίτητη προτεραιότητα.

Και αυτή την περίοδο, επίσης, σε συνεργασία με το Ίδρυμα «Σταύρος Νιάρχος» θα προσθέσουμε τρία επιπλέον πολύ σύγχρονα διαγνωστικά μέσα που είναι τα PET/CT, πέρα των πέντε δημόσιων τα οποία υπάρχουν ήδη, άλλα τρία θα προστεθούν σε μεγάλα πανεπιστημιακά νοσοκομεία της περιφέρειας.

Νομίζω, λοιπόν, ότι συνολικά το πεδίο της ογκολογικής πολιτικής, της πολιτικής για τον καρκίνο έχει την προτεραιότητα που πρέπει.

Χρειάζεται λίγο πιο αναβαθμισμένη επιτελική οργάνωση και σχεδιασμός με βάση τα δεδομένα, τα οποία θα πρέπει να καταγράφονται από τα ειδικά μητρώα. Θα δούμε και το Εθνικό Αρχείο Νεοπλασιών. Δεν είναι η πρόθεσή μας να το εγκαταλείψουμε. Είναι σε συζήτηση, όμως, η μετεξέλιξη του ΚΕΕΛΠΝΟ σε έναν νέο εθνικό φορέα δημόσιας υγείας. Θα δούμε το φάσμα των νοσημάτων που θα καλύπτει, γιατί υπάρχει μια συζήτηση πάνω σε αυτό. Θα ακούσουμε απόψεις και θα πάρουμε και μοντέλα άλλων ευρωπαϊκών χωρών.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, συντομεύετε.

**ΑΝΔΡΕΑΣ ΞΑΝΘΟΣ (Υπουργός Υγείας):** Νομίζω ότι θα βρούμε τη βέλτιστη λύση, που θα δίνει αυτό στο οποίο κι εσείς συμφωνείτε, την απαραίτητη πολιτική προτεραιότητα σ’ αυτόν τον τομέα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 22.00΄ λύεται η συνεδρίαση για την προσεχή Τετάρτη 7 Μαρτίου 2018 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**