(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΘ΄

Παρασκευή 16 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 65ο Γενικό Λύκειο Αθήνας, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 19 Μαρτίου 2018, σελ.   
2. Συζήτηση επικαίρων ερωτήσεων:  
 α) Προς τον Υπουργό Μεταναστευτικής Πολιτικής, με θέμα: «Επεισόδια και συγκρούσεις στο λιμάνι της Πάτρας μεταξύ μεταναστών και ελληνικών αρχών», σελ.   
 β) Προς τον Υπουργό Περιβάλλοντος και Ενέργειας, με θέμα: «Δικαίωμα υπαγωγής των αυθαιρέτων κτισμάτων σε εξ' αδιαιρέτου ιδιοκτησίες», σελ.

ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΜΜΕΝΟΣ Δ. , σελ.  
  
Β. Επί των επικαίρων ερωτήσεων:  
ΒΙΤΣΑΣ Δ. , σελ.  
ΒΛΑΧΟΣ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΣΤΑΘΑΚΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΘ΄

Παρασκευή 16 Μαρτίου 2018

Αθήνα, σήμερα στις 16 Μαρτίου 2018, ημέρα Παρασκευή και ώρα 10.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 19 Μαρτίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1314/13-3-2018 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων».

2. Η με αριθμό 1269/6-3-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Η επιλογή του πολιτικού υφιστάμενου του κ. Τσακαλώτου ως κριτή του προϋπολογισμού του».

3. Η με αριθμό 1297/12-3-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομικών, με θέμα: «Περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε.».

4. Η με αριθμό 1309/13-3-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται».

5. Η με αριθμό 1310/13-3-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;».

6. Η με αριθμό 1270/7-3-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Τουρισμού, με θέμα: «Το Υπουργείο Τουρισμού καταλύει επί της ουσίας τον ΕΟΤ».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1315/13-3-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες».

2. Η με αριθμό 1299/12-3-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: « Ανησυχητικές εξελίξεις σχετικά με την πώληση της ΑΕΕΓΑ “Η Εθνική”».

3. Η με αριθμό 1300/12-3-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου – Δημητρίου Καρρά προς τον Υπουργό Οικονομικών, με θέμα: «Ποια η τύχη των ρευστών αποθεματικών της ΟΛΘ Α.Ε. ύψους 65.108.327,16 ευρώ μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;».

4. Η με αριθμό 1301/12-3-2018 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Φυλακές Νικηφόρου Δράμας και στελέχωσή τους: Ψέμα στο ψέμα;».

5. Η με αριθμό 1303/13-3-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Ταλαιπωρία για χιλιάδες ασθενείς η διάθεση φαρμάκων από τα φαρμακεία του ΕΟΠΥΥ».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3195/5-2-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Στελέχωση του Γενικού Νοσοκομείου Δράμας με αναισθησιολόγους και των Κέντρων Υγείας του Νομού με ιατρονοσηλευτικό προσωπικό».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητήσουμε δύο επίκαιρες ερωτήσεις.

Θα ξεκινήσουμε με τη δεύτερη με αριθμό 1268/6-3-2018 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρουπρος τον ΥπουργόΜεταναστευτικής Πολιτικής,με θέμα: «Επεισόδια και συγκρούσεις στο λιμάνι της Πάτρας μεταξύ μεταναστών και ελληνικών αρχών».

Θα απαντήσει ο Υπουργός Μεταναστευτικής Πολιτικής κ. Δημήτριος Βίτσας. Με την ευκαιρία αυτή, να του ευχηθούμε κάθε επιτυχία στα νέα του καθήκοντα και έχει όλη μας τη συμπαράσταση.

Κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, να σας ευχηθώ καλή δύναμη μετά την ανάληψη των καθηκόντων σας.

Θα αναφερθώ σε ένα θέμα, το οποίο απασχολεί πολύ την περιοχή της Πάτρας και της ευρύτερης Αχαΐας. Νομίζω ότι γνωρίζετε πως εδώ και δυόμισι χρόνια στην περιοχή εκτός της ζώνης του λιμανιού σε δύο εγκαταλελειμμένα εργοστάσια, της «ΑΒΕΞ» και του «ΛΑΔΟΠΟΥΛΟΥ», έχει δημιουργηθεί ένας άτυπος καταυλισμός αντικανονικών μεταναστών, οι οποίοι συγκεντρώνονται στο συγκεκριμένο σημείο, για να μπορέσουν να περάσουν παράνομα με τα πλοία της σύνδεσης μεταξύ Πάτρας και Ιταλίας και να διαφύγουν στο εξωτερικό.

Κύριε Υπουργέ, νομίζω ότι είναι κοινός τόπος ότι η έλευση των μεταναστών αυτών στη συγκεκριμένη περιοχή έχει φέρει επίσης και πολλές ομάδες οργανωμένου εγκλήματος τύπου Μαφίας, οι οποίοι και ελέγχουν την παράνομη διέλευση προς την Ιταλία.

Έχω κάνει πάρα πολλές ερωτήσεις στο Υπουργείο Μεταναστευτικής Πολιτικής, στον προκάτοχό σας, τον κ. Μουζάλα. Στην τελευταία απάντησε ότι επειδή δεν πρόκειται για κέντρο φιλοξενίας, δεν έχει αρμοδιότητα.

Πρόσφατα, όταν έγινε το λεγόμενο αναπτυξιακό συνέδριο στην Αχαΐα, παρατηρήσαμε ότι κυβερνητικοί παράγοντες φρόντισαν να κρύψουν τους μετανάστες και αμέσως μετά άρχισαν να δημιουργούνται και πάλι επεισόδια. Να σας πω ότι τα δυόμισι τελευταία χρόνια έχουν υπάρξει πάνω από εκατό γεγονότα συγκρούσεων, μεταξύ είτε μεταναστών και λιμενικών στη ζώνη εκτός, είτε μεταναστών και πολιτών, είτε μεταναστών και αστυνομικών στη ζώνη, η οποία υπάρχει έξω από το λιμάνι.

Οι κάτοικοι ανησυχούν. Πλέον βλέπουμε να υπάρχουν και πρωτοβουλίες κατοίκων, οι οποίοι συναντιούνται για να λάβουν μέτρα για την προστασία της περιουσίας τους, για την προστασία ακόμη και της ζωής και ασφάλειάς τους.

Επομένως, το ερώτημα είναι εάν υπάρχει κάποιος προγραμματισμός από το Υπουργείο για την άμεση εκκένωση του συγκεκριμένου άτυπου καταυλισμού, ενός καταυλισμού που είναι εστία εγκληματικότητας μεν, αλλά από την άλλη πλευρά πρέπει να σας πω –για όσους έχουν επισκεφθεί τον συγκεκριμένο καταυλισμό- ότι η κατάσταση, οι συνθήκες διαβίωσης εκεί των μεταναστών, πέραν των προβλημάτων, της εκμετάλλευσης, της εγκληματικότητας, είναι απάνθρωπες και αυτό το έχουν καταγγείλει σε διεθνείς οργανισμούς και γιατροί, αλλά και κοινωνικοί φορείς της Πάτρας.

Άρα, το ερώτημα είναι ένα: Κύριε Υπουργέ, τι προτίθεστε να κάνετε, έτσι ώστε να μην φθάσουμε από τις μερικές δεκάδες που ήταν πριν από λίγο καιρό σε αρκετές εκατοντάδες; Οι εκτιμήσεις σήμερα λένε ότι είναι πάνω από πεντακόσια άτομα αυτά τα οποία διαμένουν σε αυτούς τους άτυπους καταυλισμούς με προοπτική κάποιοι από αυτούς να περάσουν στην Ιταλία.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Παπαθεοδώρου.

Ορίστε, κύριε Υπουργέ, έχετε τον λόγο για την πρωτολογία σας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Κατ’ αρχάς, θέλω να σας πω, κύριε Παπαθεοδώρου, ότι ορθώς σας είχε απαντήσει ο κ. Μουζάλας στην προηγούμενη ερώτηση, αλλά το ζήτημα είναι περισσότερο ότι απαντάμε ως Κυβέρνηση σε τέτοιου είδους ερωτήσεις.

Και θέλω να ξεκινήσω από το δεύτερο σκέλος της ερώτησης, όπως ήταν στο κείμενο. Είναι πεντακόσια περίπου άτομα στο λιμάνι της Πάτρας, μεταξύ των οποίων υπάρχουν αιτούντες άσυλο, άτομα στα οποία εκκρεμεί η διοικητική διαδικασία, άτομα των οποίων η αίτηση για άσυλο έχει απορριφθεί σε δεύτερο βαθμό και κάτοχοι υπηρεσιακού σημειώματος της Αστυνομικής Αρχής, με το οποίο πιστοποιείται το ανέφικτο της απέλασης. Μένουν εκατόν πενήντα από αυτούς στην πρώην «ΧΑΡΤΟΠΟΙΙΑ ΛΑΔΟΠΟΥΛΟΥ». Είναι άτομα από το Αφγανιστάν, το Πακιστάν, τη Συρία και το Ιράν κατά κύριο λόγο, είναι μετανάστες δηλαδή, γιατί η λέξη «άτομα» είναι λίγο πικρή λέξη. Στην πρώην «ΑΒΕΞ» είναι περίπου τριακόσια πενήντα άτομα και υπάρχουν και δέκα άτομα σε αντίσκηνα στο παλιό εργοστάσιο της «ΠΕΙΡΑΪΚΗΣ ΠΑΤΡΑΪΚΗΣ».

Πριν λίγες ημέρες -σε σχέση με αυτό που αναφέρατε- χρησιμοποιούταν και ένας τέταρτος χώρος, για τον οποίο πρέπει να ξέρετε ότι από τις 13 του μήνα έχει σφραγιστεί και δεν χρησιμοποιείται πλέον.

Τα λέω αυτά για να γίνει αντιληπτό ότι έχουμε ακριβή εικόνα της κατάστασης και σε συνεργασία με το Υπουργείο Προστασίας του Πολίτη και το Υπουργείο Εμπορικής Ναυτιλίας και πιο συγκεκριμένα με την Ελληνική Αστυνομία, το Λιμενικό και τον Οργανισμό του Λιμένα Πατρών ξέρουμε το πρόβλημα και δεν το παραγνωρίζουμε. Μην ξεχνάμε ότι πριν από δυόμισι, τρία χρόνια είχαμε μια κατάσταση στην ίδια περιοχή με μια άτυπη πάλι δομή περίπου δύο χιλιάδων ατόμων.

Αυτό σημαίνει, βεβαίως, ότι δεν φθάνει να αναγνωρίσει κανείς το πρόβλημα, αλλά χρειάζεται και να το λύσει κανείς. Και το λύνουμε σε δύο κατευθύνσεις.

Η μία κατεύθυνση αφορά την ασφάλεια των κατοίκων της περιοχής –διότι μας ενδιαφέρει ιδιαίτερα- και την ηρεμία στο σύνολο της περιοχής και βέβαια και στο λιμάνι. Το δεύτερο είναι ότι μας ενδιαφέρει η κατάσταση των ίδιων των μεταναστών.

Να σας πω το εξής. Εδώ δεν πρόκειται να φτιαχτεί τυπική δομή φιλοξενίας, με την έννοια του camp στην περιοχή της Αχαΐας. Είναι διαφορετικό πράγμα η φιλοξενία σε κατοικίες, σε σπίτια, σε διαμερίσματα και διαφορετικό πράγμα να δημιουργήσουμε κάτι το οποίο με τυπικό τρόπο να παραπέμπει σε δευτερογενείς ροές τις οποίες δεν θέλουμε και είναι σίγουρο ότι θα τις αποφύγουμε.

Πιο συγκεκριμένα. Για την αστυνόμευση της περιοχής έχει εκπονηθεί από την Ελληνική Αστυνομία ειδικό επιχειρησιακό σχέδιο. Προβλέπονται συνεχείς αστυνομικοί έλεγχοι, αποτροπή της υπερπήδησης της περίφραξης και βέβαια αποφυγή επεισοδίων, αλλά και η αποφυγή του να περνάνε οι άνθρωποι τρέχοντας την εθνική οδό με κίνδυνο για τη ζωή τους.

Ιδιαίτερα τους επισημαίνουμε ότι ένα από αυτά τα κτήρια έχει και προβλήματα στατικότητας, για να ξέρουμε γιατί μιλάμε. Με αυτή την έννοια είναι αναγκαία η απομάκρυνσή τους. Δεν θέλουμε σε αυτή τη φάση να πάμε με βίαιο τρόπο. Υπάρχουν τρόποι και μορφές.

Άλλωστε πολλοί από αυτούς τους ανθρώπους έχουν θέσεις –και για αυτούς που δεν έχουν θέσεις, υπάρχουν θέσεις- σε δομές φιλοξενίας της ηπειρωτικής Ελλάδας. Το λέω αυτό γιατί κάποιοι έχουν ήδη θέσεις. Είναι γνωστοί δηλαδή και είναι είτε στο Σκαραμαγκά είτε σε άλλες περιοχές. Μπορούμε να το λύσουμε.

Πραγματοποιούμε περισσότερους ελέγχους. Μπορώ να σας δώσω ορισμένα επιπλέον στοιχεία. Ο στόχος μας είναι -περιφρουρώντας αυτούς τους ανθρώπους, με την έννοια του να μην βρεθούν οι ίδιοι σε κίνδυνο, αλλά να μην δημιουργούν κινδύνους και για τις ελληνικές αρχές και τους κατοίκους της περιοχής- να μεταφερθούν όλοι σε δομές φιλοξενίας σε όλη την υπόλοιπη Ελλάδα.

Στη δευτερολογία μου θα σας δώσω περισσότερα στοιχεία. Πάντως ολοκληρωμένο σχέδιο υπάρχει και ήδη με αυτό που σας είπα, ότι στις 13 Μαρτίου έκλεισε το ένα, έτσι θα συνεχιστεί και σύντομα θα έχει κλείσει όλη αυτή η διαδικασία.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Υπουργέ.

Τον λόγο έχει ο κ. Παπαθεοδώρου για τη δευτερολογία του.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Υπουργέ, δεν είναι σκόπιμο ούτε χρήσιμο να διαφωνήσουμε για το αν υπάρχει ή όχι αρμοδιότητα. Εφόσον υπάρχει ένα άτυπο camp, ένας άτυπος καταυλισμός, πιστεύω ότι υπάρχει αρμοδιότητα του Υπουργείου Μεταναστευτικής Πολιτικής.

Πάμε σε αυτά που είπατε. Κρατώ την πρόθεση του Υπουργείου να υπάρξει σταδιακή –γιατί δεν άκουσα για άμεση- μετεγκατάσταση σε δομές των μεταναστών που ζουν στα δυο εργοστάσια, γιατί εκεί είναι ο μεγαλύτερος αριθμός. Κρατώ ως θετικό επίσης ότι δεν θα υπάρξει οργανωμένο camp στην περιοχή της Αχαΐας, γιατί κάτι τέτοιο μέχρι τώρα δεν είχε καν συζητηθεί.

Αυτό όμως που πρέπει να σας πω είναι ότι από μια πλευρά, κύριε Υπουργέ, πρέπει να υπάρξει έλεγχος. Είπατε ότι υπήρξε τρία χρόνια πριν –ήταν πριν πέντε ή έξι χρόνια- ένας άλλος καταυλισμός ο οποίος κατέληξε με εμπρησμούς και βίαιη μεταφορά μεταναστών εκτός Αχαΐας.

Αυτό που επιδιώκουμε να αποφεύγουμε είναι οι μερικές δεκάδες που ήρθαν πριν από δυόμισι χρόνια και έχουν γίνει σήμερα πεντακόσιοι ή εξακόσιοι, να μην γίνουν χίλιοι ή δυο χιλιάδες, κάτι το οποίο είναι μια προοπτική τελείως ορατή.

Από την άλλη μεριά, στο σημείο που βρίσκεται ο άτυπος καταυλισμός δεν δημιουργεί μόνο προβλήματα στους κατοίκους της περιοχής, στις Ιτιές, στο νότιο μέρος της Πάτρας. Μας παρακολουθούν και για αυτό σας λέω ότι είναι ιδιαίτερα ανήσυχοι, γιατί σε ορισμένες περιοχές δεν μπορούν να κυκλοφορήσουν το βράδυ άνετα, γιατί γίνονται συμπλοκές, συγκρούσεις, μικροεπεισόδια εγκληματικότητας.

Πάνω από όλα όμως η συνέχιση της λειτουργίας αυτού του άτυπου καταυλισμού είναι, αν θέλετε, μια σύζευξη μεταξύ ενός προβλήματος μεταναστευτικής πολιτικής και ενός προβλήματος οργανωμένου εγκλήματος.

Διότι ξέρετε είναι γνωστό ότι για να έρθει ένας αντικανονικός μετανάστης μέχρι το λιμάνι, θα πρέπει να καταβάλει κάποιες χιλιάδες ευρώ και για να περάσει από την άλλη πλευρά, απέναντι στην Ιταλία, είναι γνωστό επίσης ότι υπάρχουν ομάδες οι οποίες εκμεταλλεύονται τους μετανάστες και αυτές οι ομάδες πολλές φορές είναι είτε ομοεθνείς τους είτε αλλοδαποί διαφορετικής καταγωγής.

Άρα, αυτό το οποίο λέω ότι δεν πρέπει, κύριε Υπουργέ, να αφήσουμε άλλο το πρόβλημα στα δυο αυτά εγκαταλελειμμένα εργοστάσια. Λέω, επίσης, ότι δεν υπάρχει σχεδιασμός. Αυτό αμφισβητώ. Εδώ χρειάζεται οπωσδήποτε μια συνεργασία με τον συνάδελφό σας, τον κ. Τόσκα, έτσι ώστε να έχουμε μια απομάκρυνση με τρόπους οι οποίοι δεν θα είναι βίαιοι -δεν χρειάζεται καταστολή- αλλά επίσης να αποκοπεί σε πολύ μεγάλο βαθμό και η εισροή καινούργιων αντικανονικών μεταναστών, των οποίων ο αριθμός το τελευταίο διάστημα πρέπει να σας πω ότι έχει αυξηθεί.

Άρα, επειδή είναι ένα κοινωνικό πρόβλημα, επειδή είναι ένα πρόβλημα μεταναστευτικής πολιτικής και επειδή είναι ένα πρόβλημα σε πολύ μεγάλο βαθμό διαχείρισης της Αστυνομίας σε τοπικό επίπεδο, λέω ότι θα πρέπει το χρονοδιάγραμμα να είναι σύντομο και επίσης, θα πρέπει να υποδειχθούν δομές, υπάρχουσες δομές, στις οποίες θα μεταφερθούν αυτοί οι άνθρωποι το γρηγορότερο δυνατό στην ηπειρωτική χώρα.

Σε κάθε άλλη περίπτωση αυτό το οποίο παρατηρούμε είναι να αυξάνεται η ανασφάλεια και μαζί με την ανασφάλεια να αυξάνονται και τα επεισόδια, αλλά και ένα συναίσθημα ξενοφοβικό, το οποίο πλέον βρίσκουμε ιδιαίτερα στα λαϊκά στρώματα της περιοχής, γιατί; Διότι δεν μπορούν να κατανοήσουν ότι ένα πρόβλημα το οποίο είχαν δει να ξαναγίνεται πριν από μερικά χρόνια, δεν το βλέπει η πολιτεία σήμερα, έτσι ώστε να το αντιμετωπίσει ακόμα και τώρα, μετά από δυόμισι χρόνια εν τη γενέσει του.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Παπαθεοδώρου.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Λοιπόν, το βασικό σας ερώτημα, κύριε Παπαθεοδώρου είναι: Υπάρχει σχεδιασμός ή δεν υπάρχει;

Εγώ σας απαντώ ρητά και κατηγορηματικά ότι υπάρχει τέτοιος σχεδιασμός. Τι περιλαμβάνει αυτός ο σχεδιασμός σε αδρές γραμμές; Την απομάκρυνση των αιτούντων άσυλο και των μεταναστών από τους εγκαταλελειμμένους βιομηχανικούς χώρους Λαδόπουλου, «ΑΒΕΞ» και της «ΠΕΙΡΑΪΚΗΣ ΠΑΤΡΑΪΚΗΣ», γιατί βρίσκονται δίπλα στο λιμάνι και οι άνθρωποι αυτοί πάνω στην απελπισία τους, τους χρησιμοποιούν με κίνδυνο πολλές φορές κατά την ενέργειά τους τραυματισμού, της ζωής τους κ.λπ.. Άρα, το ένα κομμάτι είναι αυτό.

Σε αυτή την κατεύθυνση της απομάκρυνσης θα χρησιμοποιηθούν όλα τα ήπια μέσα, από τις δυνατότητες που έχουμε και το έχουμε αποδείξει και στην Ειδομένη και στην Πάτρα και στον Πειραιά, αλλά και την αξιοποίηση και των συλλόγων-φορέων που έχουν μεταναστευτικές οργανώσεις εδώ στη χώρα, ώστε αυτοί οι άνθρωποι να πειστούν. Αυτή είναι η βασική μας έννοια.

Ώσπου να γίνει αυτό, δεν θα τους αφήσουμε με μια έννοια στην τύχη τους. Ξέρετε ότι στου Λαδόπουλου πήγε και έγινε και καθαρισμός, υπάρχει βοήθεια που δίνει ο Δήμος Πατρέων σε σίτιση κ.λπ.. Όλα αυτά είναι γνωστά. Από εκεί θα μετεγκατασταθούν σε κατάλληλους χώρους υποδομής. Οι θέσεις είναι έτοιμες και θα είναι χώροι φιλοξενίας, δεν θα είναι χώροι κράτησης. Να είναι και αυτό ξεκάθαρο, γιατί ξέρετε ότι δεν μας ακούν μόνο οι Πατρινοί. Ξέρετε ότι ένα κομμάτι της καταγωγής μου είναι από την Πάτρα λόγω μητρός. Έχει γεννηθεί εκεί, δηλαδή, η μητέρα μου και έζησε πολλά χρόνια. Την ξέρω πολύ καλά την περιοχή. Άλλωστε, η Πάτρα είναι μια αγαπημένη πόλη για όλους και έχουμε πάει όλοι και την έχουμε περπατήσει ολόκληρη. Άρα, αυτή είναι η διαδικασία.

Σημαντικό είναι να πειστούν να συμμορφώνονται στις νόμιμες ελληνικές διαδικασίες. Είναι ξεκάθαρο ότι όποιος είναι στην Ελλάδα είναι κάτω από τους ελληνικούς νόμους και την προστασία και της ευρωπαϊκής νομοθεσίας. Αυτό πρέπει να γίνει σε όλους καθαρό.

Ένα άλλο ζήτημα το οποίο θέτετε είναι το θέμα του χτυπήματος της εγκληματικότητας, το οποίο δεν έχει να κάνει με τους μετανάστες, αλλά με εκείνους που χρησιμοποιούν τους μετανάστες. Αυτό είναι ένα άλλο ζήτημα, που θα πρέπει να το δούμε.

Άρα, θα το κάνουμε ευελπιστώντας ότι όλα θα γίνουν χωρίς καταστολή, αλλά με πειθώ. Μου έστειλε μια επιστολή ο δήμαρχος της Πάτρας που νομίζω ότι είναι σε μια καλή κατεύθυνση. Άρα, μπορούμε να συνεργαστούμε, ώστε και ειρήνη να υπάρχει στην περιοχή, να γυρίσει ξανά η ειρήνη στις ψυχές αυτών των ανθρώπων και να βρουν τις υπηρεσίες που τους αξίζουν ως ανθρώπινες οντότητες.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, η τρίτη με αριθμό 1282/9-3-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτού Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με την «Εισβολή χιλίων τουριστικών σκαφών που ετοιμάζουν οι Τούρκοι στο Αιγαίο το καλοκαίρι», δεν θα συζητηθεί λόγω απουσίας του αρμοδίου Υπουργού κ. Παναγιώτη Κουρουμπλή στο εξωτερικό.

Επίσης, η πέμπτη με αριθμό 1266/6-3-2018 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, με θέμα «Χρηματοδότηση δικτύων ύδρευσης του Νομού Ηρακλείου», δεν θα συζητηθεί λόγω κωλύματος του ερωτώντος Βουλευτή.

Επίσης, η έκτη με αριθμό 1230/5-3-2018 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα «Προβάλλει εκ νέου επείγουσα η ανάγκη νομοθετικής ρύθμισης των στεγαστικών δανείων σε ελβετικό φράγκο», δεν θα συζητηθεί λόγω κωλύματος του ερωτώντος Βουλευτή.

Ας προχωρήσουμε τώρα στη συζήτηση της πρώτης με αριθμό 1313/13-3-2018 επίκαιρης ερώτησης πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Δικαίωμα υπαγωγής των αυθαιρέτων κτισμάτων σε εξ αδιαιρέτου ιδιοκτησίες».

Ορίστε, κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, με την ερώτηση αυτή σήμερα θέλω να αναδείξω ένα σοβαρό θέμα, που υπάρχει και το οποίο δυστυχώς δεν έλυσε ο ν.4495/2017. Πρόκειται για εκείνα τα κτίσματα τα οποία βρίσκονται σε εξ αδιαιρέτου οικόπεδα, γήπεδα. Ξέρετε ότι με τον προηγούμενο νόμο, τον ν.4315/2014, έγινε μία προσπάθεια στο άρθρο 34 ούτως ώστε όσα ήταν κτισμένα σε γήπεδα πάνω από τέσσερα στρέμματα να έχουν τη δυνατότητα με βάση τα προβλεπόμενα από τον ν.4178/2013 να τακτοποιούνται.

Δυστυχώς, εσείς με τον ν.4495/2017 καταργήσατε κάποιες ρυθμίσεις, μεταξύ αυτών και το άρθρο 34 και έτσι το θέμα μένει πάλι ανοικτό. Αντί να το επεκτείνουμε και για γήπεδα κάτω από τέσσερα στρέμματα, κάτι που θα ήταν το λογικό, εμείς καταργήσαμε και αυτό που ίσχυε.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Πρέπει να σας πω, επίσης, ότι αυτή η ρύθμιση, έστω και αν ήταν για τα πάνω από τέσσερα στρέμματα, έδινε λύση σε πάνω από 80% -για να μην πω 90%- των περιπτώσεων.

Τώρα βρισκόμαστε σε μία φάση που κανείς δεν ξέρει τι ισχύει. Μπορεί κάποιος να τακτοποιήσει το κτίσμα του εφόσον βρίσκεται σε εξ αδιαιρέτου οικόπεδο; Αυτό είναι το πρώτο. Δεύτερον, αυτοί που πρόλαβαν και εντάχθηκαν στον ν.4178/2013, σήμερα είναι «στον αέρα»; Μπορούν να συνεχίσουν τη ρύθμιση έτσι όπως προέβλεπε ο νόμος;

Θα σας πω και κάτι τελευταίο. Σας είχα ζητήσει και κατά την ψήφιση του νόμου όχι να λύσετε το ιδιοκτησιακό μ’ αυτήν τη ρύθμιση που φέρνετε, αλλά να αναγνωρίσετε τους ιδιοκτήτες ως φερόμενους ιδιοκτήτες. Αυτό το κάνετε έτσι και αλλιώς στον ν.4495/2017 στο άρθρο 99. Μιλάτε για «φερόμενους ιδιοκτήτες», με την προϋπόθεση όμως ότι εκεί αναγνωρίζετε την αυτοκατάδοση των ενδιαφερομένων και αφού αυτοκαταδοθούν, αφού μπουν πρόστιμα σε βάρος τους, τότε μπορούν να πάνε σε τακτοποίηση.

Αυτό θα έλεγα ότι πρέπει να διορθωθεί. Πρέπει να αναγνωρίσουμε ως φερόμενους ιδιοκτήτες όσους έχουν πρόβλημα. Και θα έλεγα να μην σας τρομάζει. Δεν λύνουμε εδώ πέρα ιδιοκτησιακά θέματα. Οι φερόμενοι ιδιοκτήτες μπαίνουν ως προς την τακτοποίηση, αλλά το ιδιοκτησιακό παραμένει ανοικτό. Δεν το τακτοποιούμε εμείς μ’ αυτόν τον νόμο. Απορώ γιατί επιμένετε -αν επιμένετε και ελπίζω να μην επιμένετε σήμερα- σ’ αυτήν την απαγόρευση.

Υπάρχει ένα τεράστιο πρόβλημα. Από τα κτίσματα υπολογίζουν ότι πάνω από το 35% είναι κτισμένα σε εξ αδιαιρέτου οικόπεδα. Ξέρετε, εκεί είναι και τα περίφημα λαϊκά σπίτια, για τα οποία μιλάτε. Είναι οι άνθρωποι που δεν είχαν να πάνε να αγοράσουν ολόκληρο οικόπεδο, αυτοτελές οικόπεδο και πήγαν σε ένα εξ αδιαιρέτου να κτίσουν. Σε αυτούς θα δώσετε λύση; Θα συνεχιστεί η ομηρία; Έχουμε να τους πούμε κάτι;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Βλάχο.

Κύριε Υπουργέ, έχετε τον λόγο για να δώσετε την απάντησή σας στην πρωτολογία.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η Νέα Δημοκρατία είχε μια ευκολία να ψηφίζει νόμους οι οποίοι δεν είναι συμβατοί με το Σύνταγμα και το κανονιστικό πλαίσιο της χώρας.

Τι έκανε στο συγκεκριμένο θέμα; Ψήφισε τον νόμο περί αυθαιρέτων του 2013, τον ν.4315, που ταυτοποιεί και τακτοποιεί τα αυθαίρετα, χωρίς καμμία αναφορά στο ιδιοκτησιακό θέμα. Πήγε στο Σ.τ.Ε. ο νόμος, κρίθηκε συνταγματικός. Και στα τέλη του 2014 -είχατε κάποιο άγχος στα τέλη του 2014 μάλλον γιατί γινόντουσαν εκλογές- φέρνει μια τροπολογία στη Βουλή η τότε κυβέρνηση. Αυτή είναι η διάταξη την οποία επικαλείται και η διάταξη αυτή λέει ότι «σε περιπτώσεις ακινήτων εκτός σχεδίου, επιφανείας άνω των 4.000 τετραγωνικών μέτρων, οι συγκύριοι ποσοστού δικαιώματος κυριότητας» -μέρος έχω, όχι όλο- «δύνανται να υπαχθούν στις διατάξεις περί αυθαιρέτων, χωρίς τη συναίνεση των λοιπών συνιδιοκτητών». Έχουμε Σύνταγμα στη χώρα που στην παράγραφο 1 του σχετικού άρθρου του μιλά για την ιδιοκτησία; Μπορούμε να διαφωνούμε θεωρητικά, ιδεολογικά, πολιτικά. Υπάρχει καταστατική αρχή.

Δεύτερον, τα θέματα της ιδιοκτησίας τα ρυθμίζει ο Αστικός Κώδικας και άλλο δίκαιο, το οποίο εγώ το αγνοώ. Δεν μπορεί ένας νόμος πολεοδομικός-χωροταξικός να παρέμβει στα θέματα της ιδιοκτησίας. Είναι παράτυπο, είναι μη νόμιμο. Θα πέσει στο Σ.τ.Ε.. Γι’ αυτό η παρούσα Κυβέρνηση όταν έφτιαξε τον νόμο περί αυθαιρέτων δεν έβαλε καμμία αναφορά σε αυτό το θέμα, για τον απλούστατο λόγο ότι το Σ.τ.Ε. θα ακύρωνε το σύνολο του νόμου.

Άρα, η νομοθεσία μας είναι σαφής. Χρειάζεται τη συναίνεση των συνιδιοκτητών. Καταλαβαίνω ότι ζούμε σε μια χώρα όπου υπάρχουν διάφοροι ενδοοικογενειακοί καβγάδες, συνήθως είναι αδέλφια, ξαδέλφια, μπαμπάς, μαμά, αυτοί που είναι οι συνιδιοκτήτες. Ο νομοθέτης δεν μπορεί να παρέμβει μέσω της πολεοδομίας, διότι θα έπεφτε ο νόμος.

Τι κάνουμε τώρα με αυτούς; Αυτοί οι οποίοι πήραν την τροπολογία σας -η οποία, επαναλαμβάνω, δεν στέκει σε κανένα νομικό σύστημα- και την ενεργοποίησαν, αν προσπαθούν να ενταχθούν, όπως έχουν δικαίωμα όλοι οι άλλοι που ήταν στον παλιό νόμο -επειδή τα δικά μας οικονομικά κίνητρα είναι με εισοδηματικά κριτήρια, κοινωνικά, διευκολύνουμε τα φτωχότερα στρώματα να τακτοποιήσουν τα αυθαίρετά τους με λιγότερα πρόστιμα- εάν, λοιπόν, κάποιοι ήταν στην αναμονή και μπουν στον δικό μας νόμο, όσοι επικαλούνται αυτή την τροπολογία απορρίπτονται. Τελεία.

Αυτοί οι οποίοι ταυτοποίησαν με την τροπολογία αυτή την οποία κάνετε, είναι «στον αέρα», όχι απέναντι στο δημόσιο, είναι «στον αέρα» απέναντι στους συνιδιοκτήτες τους. Αν δηλαδή ένας συνιδιοκτήτης τους, για κάποιον που ενεργοποίησε αυτή την τροπολογία, προσφύγει στο δικαστήριο και πει «ναι μεν η τροπολογία εκείνη τους έδωσε αυτό το δικαίωμα, αλλά εγώ διαφωνώ», δεν ξέρω τι θα κρίνει το δικαστήριο.

Άρα, η δική μας θέση είναι σαφής. Προστατεύουμε τον νόμο. Προστατεύουμε το Σύνταγμα και τους νόμους αυτής της χώρας. Δεν λύνουμε θέματα ιδιοκτησίας μέσω πολεοδομικής νομοθεσίας. Είναι σαφές.

Προστατεύουμε τη νέα ρύθμιση, στον νέο νόμο περί αυθαιρέτων. Λυπούμαστε πάρα πολύ, αλλά όπως είπα και στο Ηράκλειο, ο νόμος δίνει πολύ ισχυρά κίνητρα οι οικογένειες να τα ξαναβρούν.

**ΠΡΟΕΔΡΕΥΩΝ (Δημήτριος Καμμένος):** Έχει και κοινωνικές προεκτάσεις, κύριε Βλάχο.

Ορίστε, έχετε τον λόγο.

**ΓΕΩΡΓΙΟΣ ΒΛΑΧΟΣ:** Δεν είναι θέμα οικογενειών, κύριε Υπουργέ.

Και βεβαίως, ευχής έργον θα ήταν όλοι οι συνιδιοκτήτες να μπορούσαν να συμφωνήσουν και να το τακτοποιήσουν. Γι’ αυτό δεν έχει να πει κάποιος κάτι. Επειδή αυτό είναι δύσκολο, επειδή αυτό είναι ανέφικτο, γι’ αυτό συνεχίζεται η υπάρχουσα κατάσταση, γι’ αυτό συνεχίζεται το πρόβλημα. Γι’ αυτό θέτω σήμερα το συγκεκριμένο θέμα ενώπιόν σας. Και βεβαίως και μια τέτοια διαδικασία συν τοις άλλοις πρέπει να σας πω ότι θα είναι και αρκετά χρονοβόρα. Άρα και αν ξεκίναγε κάτι τέτοιο σήμερα, προφανώς δεν θα αξιοποιούσε τις όντως ευεργετικές διατάξεις του ν.4495/2017 για μειώσεις προστίμων, γιατί αυτό για να τελειώσει θα χρειαστεί ένα και δύο χρόνια.

Έρχομαι όμως στο ουσιαστικό. Πάλι εσείς μου λέτε για το ιδιοκτησιακό. Εγώ δεν έθεσα ποτέ θέμα ιδιοκτησιακού. Βεβαίως το πρόβλημα, το οποίο είπατε, με έναν συνιδιοκτήτη μπορεί ανά πάσα στιγμή να συμβεί. Εμείς δεν τον εξασφαλίζουμε με τον νόμο αυτόν, απλώς του δίνουμε τη δυνατότητα να πάει να τακτοποιήσει. Και μην φαντάζεστε ότι θα πάει κάποιος να τακτοποιήσει ένα κτίσμα το οποίο κινδυνεύει να χάσει από τους συνιδιοκτήτες.

Εξάλλου, σας είπα ότι στο άρθρο 99 παράγραφος α΄ του ν.4495/2017 εισήχθη η λογική του «φερόμενου ιδιοκτήτη» στο όνομα -προσέξτε- του εργολάβου ή του αναδόχου κατασκευαστή ή και του οποιουδήποτε ιδιοκτήτη αυθαιρέτου που του έχουν καταλογιστεί πρόστιμα ανέγερσης, διατήρησης από την πολεοδομία. Δηλαδή, εάν η πολεοδομία του έχει καταλογίσει πρόστιμο είτε ανέγερσης είτε διατήρησης, μπορεί να ενταχθεί στον νόμο ως φερόμενος ιδιοκτήτης. Και λέω: γιατί να μη γίνει το απλό, να θεωρηθούν «φερόμενοι ιδιοκτήτες» και όλοι όσοι έχουν στοιχεία, δηλαδή λογαριασμούς της ΔΕΗ, λογαριασμούς…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Με έναν λογαριασμό της ΔΕΗ; Θα καταπατούν τα δικαιώματα…

**ΓΕΩΡΓΙΟΣ ΒΛΑΧΟΣ:** Μισό λεπτό.

Δεν καταπατούν. Είναι φερόμενοι ιδιοκτήτες, κύριε Υπουργέ. Δεν αποφασίζουμε εμείς για την ιδιοκτησία, γιατί επιμένετε; Δεν αποφασίζουμε γι’ αυτό. Είναι φερόμενος ιδιοκτήτης! Προσκομίζει, λοιπόν, λογαριασμούς της ΔΕΗ, προσκομίζει λογαριασμούς ύδρευσης, προσκομίζει πληρωμές τις οποίες έχει κάνει στο ΙΚΑ. Άρα, ο άνθρωπος αυτός τεκμηριώνει κάτι. Και του λες: «σε αναγνωρίζω ως φερόμενο ιδιοκτήτη αυτού για το οποίο μου προσκομίζεις τα στοιχεία, δεν μπορώ να σου λύσω το ιδιοκτησιακό. Λύσε το ανά πάσα στιγμή με τους άλλους». Σε αυτό δεν παρεμβαίνετε.

Γιατί είναι αντισυνταγματικό; Δεν λύνεται το ιδιοκτησιακό. Του δίνει τη δυνατότητα να αξιοποιήσει τον νόμο, να τακτοποιήσει το κτίσμα. Και μην αμφιβάλλετε, η λογική λέει ότι ένας άνθρωπος που δεν έχει στοιχεία δεν θα πάει να τακτοποιήσει οποιοδήποτε κτίσμα που ανά πάσα στιγμή μπορεί να το χάσει από τον οποιονδήποτε συνιδιοκτήτη. Πρέπει να έχει τρανταχτά στοιχεία για να προβεί σε αυτήν τη πρωτοβουλία και σε αυτήν τη ρύθμιση. Στο τέλος τέλος θα αρχίσει να πληρώνει χρήματα, θα αρχίσει να πληρώνει δόσεις. Φαντάζεσθε ότι θα πάει κανείς να πληρώνει χρήματα για ένα κτίσμα που δεν του ανήκει; Δηλαδή είναι στοιχειώδες, δεν το λέει η λογική. Πώς θέλετε να το συμφωνήσουμε;

Και εσείς έρχεστε πάλι και μου λέτε ότι δεν θα λύσουμε θέματα ιδιοκτησιακά. Μα, δεν σας ζήτησα εγώ να τα λύσετε αυτά. Δεν μπορείτε να τα λύσετε εξάλλου. Να του δώσετε τη δυνατότητα, όπως έδινε και ο νόμος αυτός. Και κάνατε λάθος που είπατε ότι είχε σχέση με εκλογές. Παλέψαμε πολύ για εκείνον τον νόμο και τους δώσαμε τη δυνατότητα. Και, ξέρετε, πάρα πολλοί εντάχθηκαν τότε και χαίρομαι που σήμερα λέτε ότι δεν το παίρνετε πίσω. Αυτοί που εντάχθηκαν στον ν.4178/2013 και προχωρούν με τις ρυθμίσεις, παρ’ όλο που το συγκεκριμένο άρθρο του επόμενου νόμου καταργήθηκε, αυτοί θα συνεχίσουν να πληρώνουν ως φερόμενοι ιδιοκτήτες. Δηλαδή, και σε αυτή τη λογική λέτε όσοι πρόλαβαν, πρόλαβαν, οι υπόλοιποι σε ομηρία. Ε, δεν γίνεται έτσι, κύριε Υπουργέ!

Εν πάση περιπτώσει, χρειάζεται μαχαίρι για να κοπεί ένας κόμπος. Πρέπει να λύνονται τα προβλήματα και όχι να τα πηγαίνουμε παραπέρα. Θέλετε να διατηρήσετε το πρόβλημα; Διατηρήστε το. Εσείς θα έχετε την πολιτική ευθύνη. Εγώ σας το έθεσα όσο πιο αναλυτικά και όσο πιο πειστικά μπορούσα. Και πραγματικά, όποια πρωτοβουλία πάρετε είμαστε διατεθειμένοι να τη στηρίξουμε, αρκεί να είναι στη σωστή κατεύθυνση, να δίνει λύση σε αυτόν τον απλό κόσμο που δεν μπόρεσε να έχει ένα οικόπεδο, αν θέλετε, στο όνομά του, ένα κεραμίδι στη διάθεσή του.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Βλάχο.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Για το ότι η Νέα Δημοκρατία ψήφισε έναν παράνομο νόμο ή όχι, στείλτε τον στο Συμβούλιο της Επικρατείας, στείλτε τον για γνωμάτευση. Στο 99% όλων των νομικών της χώρας η απάντηση θα είναι σύντομη.

**ΓΕΩΡΓΙΟΣ ΒΛΑΧΟΣ:** Κατέπεσε αυτός ο νόμος;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Άρθρο που λέει ότι κάποιος δύναται, χωρίς τη συναίνεση των λοιπών συνιδιοκτητών να κάνει κάτι…

**ΓΕΩΡΓΙΟΣ ΒΛΑΧΟΣ:** Βελτιώστε τον.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν υπάρχει βελτίωση. Αυτά τα κάνατε εσείς για διάφορους λόγους, ψηφοθηρικούς ή άλλους. Δεν μας απασχολεί αυτό. Λοιπόν, τελείωσε.

Υπάρχει ένα υπαρκτό πρόβλημα, το οποίο θίξατε. Το υπαρκτό πρόβλημα ποιο είναι; Εγώ έχω κάνει μία αυθαιρεσία απέναντι στο κράτος, διπλή εν προκειμένω: Έχτισα ένα αυθαίρετο και έκανα και αυθαιρεσία απέναντι στους συνιδιοκτήτες μου, διότι δεν τους ρώτησα όταν το έχτισα το αυθαίρετο. Το δεύτερο δεν μπορούμε να το λύσουμε. Είναι άλυτο. Στο νομικό μας σύστημα δεν επιτρέπεται.

Το πρώτο, όμως, είναι υπαρκτό. Διότι εγώ σου δίνω το δικαίωμα να παρατείνεις τη λειτουργία του αυθαιρέτου για τριάντα χρόνια, αλλά σου έχω βάλει και ένα πρόστιμο στην εφορία. Υπάρχουν δηλαδή ιδιοκτήτες αυθαιρέτων οι οποίοι έχουν πρόστιμα στην εφορία, υψηλά πρόστιμα, και αν δεν μπορούν να υπαχθούν στις ευεργετικές διατάξεις του νόμου, υπάρχει ένα πρόβλημα. Διότι αυτός ο οποίος έχει την ιδιοκτησία του αυθαιρέτου θα προσφύγει στον νόμο. Έχει ένα πρόστιμο -λέω συμβολικά- 100 ευρώ στην εφορία λόγω του αυθαιρέτου. Θα ενταχθεί στον νόμο, θα πληρώσει 20 ευρώ και διαγράφεται το χρέος. Αυτός, όμως, ο οποίος δεν έχει τακτοποιήσει τα ιδιοκτησιακά, δεν μπορεί να το κάνει αυτό. Αυτό είναι υπαρκτό πρόβλημα.

**ΓΕΩΡΓΙΟΣ ΒΛΑΧΟΣ:** Δεν ανοίγετε την πόρτα δηλαδή, ανοίγετε το παράθυρο. Αυτό κάνετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μισό λεπτό.

Εφόσον, λοιπόν, δεν μπορούμε να λύσουμε το ένα εξαιτίας, επαναλαμβάνω, του Συντάγματος αυτής της χώρας, κ.λπ. -αυτό που σας διάβασα, η διάταξή σας, είναι εξόχως αντισυνταγματική-, πρέπει να δούμε πώς θα ρυθμίσουμε αυτό το θέμα. Δηλαδή, για τα πρόστιμα που έχουν επιβληθεί σε αυθαίρετα τα οποία έχουν τη δυνατότητα να ενταχθούν στον νόμο, εφόσον λύσουν κάποια από τα θέματα αυτά, να δούμε πώς μπορούν να γίνουν κάποιες ρυθμίσεις που να διευκολύνουν τους εν δυνάμει δικαιούχους να φύγουν από αυτή τη διαρκή απειλή. Όμως αυτό είναι ένα θέμα που θα το λύσουμε με το Υπουργείο Οικονομικών.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και δύο συνοδοί εκπαιδευτικοί από το 65ο Γενικό Λύκειο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την ανακοίνωση κάποιων ακόμη ερωτήσεων που δεν θα συζητηθούν.

Η με αριθμό 1139/92/13-11-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα: «Αδικαιολόγητη καθυστέρηση στη σύνταξη και δημοσιοποίηση των τριμηνιαίων Εκθέσεων Πεπραγμένων της Αρχής Προσφυγών κατά των αποφάσεων της Υπηρεσίας Ασύλου», δεν θα συζητηθεί.

Η έβδομη με αριθμό 1080/13-2-2018 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Περιβάλλοντος και Ενέργειας, με θέμα: «Διάβρωση αιγιαλού και επιπτώσεις σε παράκτιες περιοχές του Νομού Αχαΐας», δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου, με αιτία: φόρτος εργασίας.

Η τέταρτη με αριθμό 1261/6-3-2018 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας και Ανάπτυξης, με θέμα: «Βιωσιμότητα του Εργοστασίου της Ελληνικής Βιομηχανίας Ζάχαρης της Ορεστιάδας», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση, με αιτία: ανειλημμένες υποχρεώσεις.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 10.44΄ λύεται η συνεδρίαση για την προσεχή Δευτέρα 19 Μαρτίου 2018 και ώρα 17.00΄, με αντικείμενο εργασιών του Σώματος: α) νομοθετική εργασία, σύμφωνα με την ειδική ημερήσια διάταξη που έχει διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**