(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΑ΄

Δευτέρα 7 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Γυμνάσιο Θιναλίων Κέρκυρας και το 3ο Δημοτικό Σχολείο Κατερίνης, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Υγείας:  
 i. με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου», σελ.   
 ii. με θέμα: «Διακομιδή ασθενών από το ΕΚΑΒ σε Μονάδες Εντατικής Θεραπείας ιδιωτικών κλινικών», σελ.   
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων:  
 i. με θέμα: «Δύο μέτρα και δύο σταθμά;»  
 ii. με θέμα: «Αρχή Συνεπιμέλειας Τέκνων - Ειδική Νομοπαρασκευαστική Επιτροπή για την αναμόρφωση του Οικογενειακού Δικαίου», σελ.   
 iii. με θέμα: «Ανάγκη ανάληψης πρωτοβουλίας για την ενίσχυση της αντεγκληματικής πολιτικής ύστερα από τα πρόσφατα πολλαπλά φαινόμενα βιαίων εγκλημάτων σε κατοικίες και την άρση του άδικου χαρακτήρα των πράξεων αντίδρασης των θυμάτων», σελ.   
 γ) Προς τον Υπουργό Οικονομικών, με θέμα: «Αύξηση στις μισθωτικές αξίες απλής χρήσης Αιγιαλού», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση πρότασης νόμου:

Ο Πρόεδρος της Κοινοβουλευτικής Ομάδας του Λαϊκού Συνδέσμου-Χρυσή Αυγή και οι Βουλευτές του Κόμματός του κατέθεσαν στις 4-5-2018 πρόταση νόμου: «Ιδιωτική ανάρτηση της Ελληνικής Σημαίας», σελ.

ΠΡΟΕΔΡΕΥΟΝΤΕΣ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΡΗΓΟΡΑΚΟΣ Λ. , σελ.  
ΛΥΚΟΥΔΗΣ Σ. , σελ.  
ΜΠΟΥΡΑΣ Α. , σελ.  
  
Β. Επί των επικαίρων ερωτήσεων:  
ΓΡΗΓΟΡΑΚΟΣ Λ. , σελ.  
ΚΑΡΡΑΣ Γ. , σελ.  
ΚΟΝΤΟΝΗΣ Χ. , σελ.  
ΜΙΧΑΗΛΙΔΗΣ Α. , σελ.  
ΜΠΟΥΡΑΣ Α. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΝΑΤΣΙΟΥ Α. , σελ.  
ΠΟΛΑΚΗΣ Π. , σελ.  
ΧΑΤΖΗΣΑΒΒΑΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΑ΄

Δευτέρα 7 Μαΐου 2018

Αθήνα, σήμερα στις 7 Μαΐου 2018, ημέρα Δευτέρα και ώρα 18.01΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από το Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ.1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 1β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα αρχίσουμε τη συζήτηση με την έβδομη με αριθμό 1517/17-4-2018 επίκαιρη ερώτηση δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου».

Στην επίκαιρη ερώτηση του κυρίου συναδέλφου θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε συνάδελφε, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ κύριε Πρόεδρε.

Κύριε Υπουργέ, η επίκαιρη ερώτηση, την οποία κατέθεσα στο πλαίσιο του κοινοβουλευτικού ελέγχου, αφορά τη νέα πτέρυγα της Χειρουργικής Κλινικής, όπου στεγάζεται η Χειρουργική Κλινική, αλλά και άλλα τμήματα, του «Σκυλίτσειου» Νοσοκομείου Χίου, η οποία παραδόθηκε προς χρήση το 2013.

Έκτοτε, σε αυτά τα λίγα χρόνια της λειτουργίας της, εμφανίζει σοβαρά ζητήματα, τα οποία σχετίζονται -κατά διαπιστώσεις των τεχνικών συμβούλων που προσλαμβάνονται κατά καιρούς- με κακοτεχνίες, με κυρίαρχο ζήτημα του τελευταίου διαστήματος της εισροή ομβρίων υδάτων από το δώμα της Χειρουργικής Κλινικής. Η εισροή υδάτων έφτασε μέχρι τις αίθουσες των χειρουργείων.

Το παράδοξο, κύριε Υπουργέ, είναι ότι λανθάνουν οι τεχνικές μελέτες βάσει των οποίων έχει κατασκευαστεί το έργο, όσον αφορά τις υπηρεσίες του νοσοκομείου -εξ όσων γνωρίζω και από τις υπηρεσίες της Β΄ Υγειονομικής Περιφέρειας- γεγονός που καθιστά αδύνατο τον έλεγχο τού τι ακριβώς έχει συμβεί με αυτό το έργο.

Πρέπει να σας επισημάνω ότι το έργο αυτό ουδέποτε έχει παραληφθεί είτε προσωρινά είτε μόνιμα -δεν έχει γίνει, δηλαδή, διοικητική παραλαβή του έργου- ει μη μόνον η διοικητική παραλαβή του ξενοδοχειακού εξοπλισμού. Είναι ένα ζήτημα, το οποίο νομίζω ότι γεννά γενικότερα θέματα και θα ήθελα να ξέρω τι ακριβώς προγραμματίζετε πρώτα πρώτα στο επίπεδο της αντιμετώπισης των προβλημάτων, τα οποία ανακύπτουν και τα οποία η διοίκηση του νοσοκομείου σάς έχει κάνει γνωστά και –δεύτερον- το πώς αντιμετωπίζουμε σε ένα γενικότερο πλαίσιο αυτό το ζήτημα των ερωτηματικών που εγείρονται σχετικά με την κατασκευή αυτού του έργου, το οποίο θα πρέπει να πω ότι έχει κοστίσει 25 εκατομμύρια ευρώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε συνάδελφε, για την επίκαιρη ερώτηση.

Τα ξέρουμε τα προβλήματα στο Νοσοκομείο της Χίου. Δυστυχώς, αυτό είναι άλλο ένα επεισόδιο αντίστοιχων έργων, τα οποία είχε αναλάβει η ΔΕΠΑΝΟΜ να μελετήσει και να κατασκευάσει σε όλη τη χώρα τις «χρυσές» δεκαετίες που δένανε τα σκυλιά με τα λουκάνικα.

Πραγματικά -δεν είναι το μοναδικό παράδειγμα η Χίος- υπάρχουν πολλά παραδείγματα είτε κακοτεχνιών είτε έργων που έμειναν ανολοκλήρωτα, ενώ είχαν εκταμιευτεί πάρα πολλά χρήματα, με διαρκείς παρατάσεις συμβάσεων, έργα στα οποία έγιναν εγκαίνια σήμερα και την άλλη μέρα πήραν τον εξοπλισμό που είχαν φέρει και συνεχίζουν να τα φτιάχνουν. Για παράδειγμα, αναφέρω το Νοσοκομείο στην Αμαλιάδα.

Τώρα, στο νοσοκομείο το δικό σας οι καινούργιες πτέρυγες ξεκίνησαν το 2002 και τέλειωσαν το 2013, έχοντας πληρώσει 23 εκατομμύρια ευρώ και χωρίς να φτιαχτεί, όπως έπρεπε και ολοκληρωτικά, η παθολογική πτέρυγα. Έχει μεταφερθεί η παθολογική πτέρυγα με χρηματοδότηση 100.000 ευρώ που δώσαμε εμείς πέρυσι από το αποθεματικό του Υπουργείου Υγείας, σε έναν χώρο στο νέο κτήριο, αλλά που δεν είναι αυτή που θα έπρεπε να έχει φτιαχτεί και την οποία εντάξαμε εμείς. Βγάλαμε έγκριση σκοπιμότητας και έχουν εγκριθεί και οι μελέτες. Έχει ενταχθεί στο ΠΕΠ του βορείου Αιγαίου και από ό,τι μας έχει ενημερώσει η διοίκηση, μέχρι τους επόμενους δύο - τρεις μήνες θα έχει βγει η προκήρυξη, γιατί έχει ενταχθεί και εκεί, που είναι προϋπολογισμού 2.200.000 ευρώ.

Τρίτον, όντως αυτό που λέτε είναι παράλογο, αλλά είναι πραγματικότητα. Δεν υπάρχουν μελέτες για να δουν τι βλάβη έχει γίνει και αν έχουν τηρηθεί. Και πάλι αυτό δεν είναι το πρώτο παράδειγμα. Το ίδιο πάθαμε και με το Εθνικό Κέντρο Αιμοδοσίας στους Θρακομακεδόνες. Εκεί δεν μπορούμε να βρούμε τις μελέτες με τις οποίες κατασκευάστηκε, ξανακατασκευάστηκε, ολοκληρώθηκε και ξαναολοκληρώθηκε, διότι η ΔΕΠΑΝΟΜ που σήμερα αποτελεί έναν από τους τρεις συντελεστές που έφτιαξαν την ΚΤYΠ, πραγματικά είναι πολύ αμαρτωλή ιστορία. Είναι πάρα πολύ αμαρτωλή ιστορία υπερτιμολογήσεων, παρατάσεων συμβάσεων και κακοτεχνιών.

Αυτό το οποίο έγινε -και το ξέρετε, υποθέτω, αλλά είχε κατατεθεί και η ερώτηση πιο πριν- ήταν ότι κατέβηκε τεχνικός -γιατί δεν υπάρχει αντίστοιχος τεχνικός στο νοσοκομείο της Χίου- από τη δεύτερη υγειονομική περιφέρεια, έκαναν μία εκτίμηση της κατάστασης του δώματος των χειρουργείων και επιχορηγήθηκε –έχουν πάει τα χρήματα στο νοσοκομείο- με ποσό 50.000 ευρώ, προκειμένου να γίνουν οι επισκευές αυτής της πτέρυγας.

Επειδή έχει αλλάξει και η διοίκηση στην ΚΤYΠ και φαίνεται να παίρνει μπροστά ένα πράγμα που μπλοκαριζόταν από έναν υπηρεσιακό μηχανισμό, για αυτήν την ιστορία, όπως και για άλλες ιστορίες, έχουμε δώσει σαφείς εντολές και μαζί και με τον κ. Σπίρτζη στη νέα διοίκηση να ανασύρει τους φακέλους και όλα αυτά που έχει βρει.

Για παράδειγμα –θα σας πω κάτι μικρό σε σχέση με αυτό το έργο- η ΚΤYΠ κατασκεύασε και το νοσοκομείο στα Χανιά. Εκεί αγόρασε μία γ-κάμερα, η οποία ποτέ δεν αποσυσκευάστηκε. Ποτέ! Είδαμε και πάθαμε να βρούμε τα χαρτιά τού τι παρέλαβαν τότε αυτοί. Μετά από έναν χρόνο τα βρήκαμε και έχει κινηθεί δικαστική διαδικασία για να αποδοθούν ευθύνες. Το ίδιο θα γίνει και με το νοσοκομείο το δικό σας. Το ίδιο θα γίνει και για άλλα, διότι τελικά κάποιος πρέπει να πληρώσει για όλη αυτήν τη διασπάθιση του χρήματος του ελληνικού λαού.

Το άμεσο πρόβλημα με τα χειρουργεία θα λυθεί με βάση τις οδηγίες του τεχνικού της δεύτερης υγειονομικής περιφέρειας που κατέβηκε κι έκανε εκτίμηση εκεί και την επιχορήγηση που έχει γίνει στο νοσοκομείο.

Πιστεύω ότι τώρα με την ολοκλήρωση του έργου, με το υπόλοιπο που μπαίνει με τα 2.200.000 ευρώ, θα μπορέσουν πιθανόν να γίνουν μέσα από εκεί και ό,τι άλλα συμπληρωματικά χρειάζονται για να παραδώσουμε στη χιώτικη κοινωνία ένα κτήριο, το οποίο θα είναι λειτουργικό και να μη μπαίνουν νερά μέσα στο χειρουργείο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Μιχαηλίδη, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Δεν εκπλήσσομαι απ’ αυτά που ακούω, κύριε Υπουργέ. Σωστά επισημαίνετε ότι είναι μέσα σε ένα γενικότερο κλίμα, το οποίο επικρατούσε και δυστυχώς τα απόνερά του φθάνουν μέχρι και σήμερα.

Θέλω, επίσης, να επισημάνω –προφανώς σάς είναι γνωστό- ότι με ομόφωνη απόφαση του διοικητικού συμβουλίου η νέα διοίκηση του νοσοκομείου προσφεύγει και θα μετέλθει όλα τα νομικά και αστικά μέσα, τα οποία επιβάλλονται, για να αναζητηθούν οι πιθανές ευθύνες.

Εκείνο που θα πρέπει προφανώς να έχουμε στο μυαλό μας είναι ότι ομολογουμένως προξενεί εξαιρετική εντύπωση το γεγονός –και το ακούω και από εσάς, δηλαδή- ότι λανθάνουν οι μελέτες, βάσει των οποίων κατασκευάστηκε το έργο. Αυτό προκαλεί, νομίζω, όχι το κοινό αίσθημα, αλλά την κοινή λογική, ότι δηλαδή αυτήν τη στιγμή, πέντε χρόνια μετά την λειτουργία του έργου, δεν μπορούμε να εντοπίσουμε τις μελέτες βάσει των οποίων κατασκευάστηκε το έργο.

Θα μου επιτρέψετε να κάνω σχόλιο, λέγοντας ότι αυτό δεν το θεωρώ καθόλου τυχαίο. Πιστεύω ότι δεν εξαφανίζονται έτσι εύκολα μελέτες και μάλιστα μελέτες κατασκευής έργων αυτής της κλίμακας των 24 εκατομμυρίων ευρώ. Νομίζω ότι κάποιοι, για κάποιους λόγους, φρόντισαν να μην υπάρχουν αυτές οι μελέτες.

Παρακολουθούμε το θέμα, κύριε Υπουργέ, και θεωρώ ότι είναι ένα ζήτημα, το οποίο θα πρέπει να διερευνηθεί και για λόγους τάξης, αλλά κυρίως για λόγους ευθύνης απέναντι στον ελληνικό λαό, από το υστέρημα του οποίου και αυτά τα λεφτά δαπανήθηκαν και δεν ξέρουμε πώς δαπανήθηκαν.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δύο κουβέντες θέλω να πω.

Συμφωνώ απόλυτα με αυτό που λέτε, κύριε Μιχαηλίδη. Πιστεύω ότι η νέα διοίκηση και ο νέος διευθύνων σύμβουλος, όπως βρήκε και κάποια άλλα πράγματα, θα μπορέσει να βρει και αυτόν τον φάκελο. Πέρυσι είχε αναζητηθεί αυτός ο φάκελος από πάρα πολλούς υπηρεσιακούς, αλλά δεν ξέρουν πού τον έχουν, όπως δεν ήξεραν και πού είχαμε το κομμάτι της γ-κάμερας, το οποίο βρέθηκε.

Θεωρώ ότι θα μπορέσει να βρεθεί και σε συνεργασία με το νοσοκομείο και με την ΚΤΥΠ θα πρέπει να κινηθεί αυτή η δικαστική διαδικασία. Είναι και αυτό ένα «πετραδάκι» του συνόλου του σκανδάλου στον χώρο της υγείας.

Μιας που μου δίνετε την ευκαιρία, να πω και δυο κουβέντες για το νοσοκομείο της Χίου, που έχει ενισχυθεί αυτά τα δύο χρόνια. Πραγματικά είναι να τραβάς τα μαλλιά σου σ’ ένα έργο που παραδόθηκε το 2013, το 2017 - 2018 να μπάζει νερό η σκεπή. Κάποια στιγμή και κάποια εποχή το παν ήταν να φτιάξουμε τα έργα, να φτιάξουμε τα κτήρια, να πάρουμε τη μίζα και τελειώσαμε. Εδώ φτιάξαμε είκοσι τρία ΚΕΘΙΑΠ, εξαιρετικά κτήρια, με εξαιρετικό εξοπλισμό, τα οποία δεν λειτούργησαν ποτέ. «Ψιλολειτούργησαν» τα πέντε.

Έχει ενισχυθεί ο προϋπολογισμός του νοσοκομείου της Χίου. Από τα 3.700.000 που είχε προγραμματίσει η προηγούμενη κυβέρνηση να πάρει το 2015, έχει φτάσει να πάρει αθροιστικά προϋπολογισμό και ΕΟΠΥΥ 7.500.000 το 2018. Είναι πρακτικά διπλασιασμός της επιχορήγησής του.

Έχουν προκηρυχθεί συνολικά δεκαεννέα θέσεις γιατρών. Έχουν αναλάβει υπηρεσία δέκα μόνιμοι γιατροί, αναμένονται άλλοι εννέα και έχουν αναλάβει υπηρεσία από όλες τις λοιπές κατηγορίες προσωπικού άλλα εξήντα δυο άτομα και αναμένονται να αναλάβουν άλλα δύο από την τελευταία προκήρυξη, την 7Κ, φέτος.

Επίσης, είναι και τα νοσοκομεία έχουν προχωρήσει στη σύμβαση με τις καθαρίστριες. Έχουν προσληφθεί δεκαεπτά καθαρίστριες εκεί με παράλληλη εξοικονόμηση και νομίζω ότι είναι διαφορετικής ποιότητας αυτό που προσφέρει στους πολίτες του, το οποίο πραγματικά δεν πρέπει να χαλάει από κάποιες τέτοιες εικόνες. Πιστεύω ότι σύντομα θα υπάρξει επιδιόρθωση, αλλά κυρίως πιστεύω ότι θα πρέπει να ανακαλυφθούν οι φάκελοι και να αποδοθούν αυτά που πρέπει να αποδοθούν.

**ΠΡΟΕΔΡΕΥΩΝ (Σπυρίδων Λυκούδης):** Στη συνέχεια θα συζητηθεί η ένατη με αριθμό 1511/16-4-2018 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Διακομιδή ασθενών από το ΕΚΑΒ σε μονάδες εντατικής θεραπείας ιδιωτικών κλινικών».

Κύριε συνάδελφε, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ, κύριε Πρόεδρε.

Κύριε Υπουργέ, ήρθα σήμερα εδώ για να συζητήσουμε ένα θέμα άκρως ανθρώπινο που έχει σχέση με ασθενείς δύο ταχυτήτων.

Κύριε Πρόεδρε, το Σύνταγμά μας επιβάλλει ισονομία και ισοπολιτεία στους Έλληνες πολίτες. Εμείς τα προηγούμενα χρόνια προσπαθήσαμε, αλλά δεν το καταφέραμε. Κάναμε λάθη. Εγώ ήρθα σήμερα εδώ, χωρίς ίχνος ιδιοτέλειας και πολιτικής αντιπαράθεσης να θέσω ένα υπαρκτό θέμα στη Βουλή των Ελλήνων και να το ακούσει η πολιτική ηγεσία του Υπουργείου.

Όλοι οι Έλληνες πολίτες, στην πλειοψηφία τους, είναι φορολογούμενοι και είναι και ασφαλισμένοι. Τα τελευταία χρόνια, όμως, με στρεβλό τρόπο υπάρχει μία επεξήγηση ενός νόμου και μιας υπουργικής απόφασης που λέει ότι, όταν δεν υπάρχει κρεβάτι στον δημόσιο τομέα, όταν το δημόσιο νοσοκομείο αναζητά μονάδα εντατικής θεραπείας, δεν βρίσκει πουθενά, αλλά βρίσκει στον ιδιωτικό τομέα, το ΕΚΑΒ δεν δέχεται να μετακινήσει τον άρρωστο στην ιδιωτική κλινική, με αποτέλεσμα να έχουμε απώλεια χρόνου, απώλεια χρημάτων από τον ίδιο τον ιδιώτη -ο οποίος καλείται από την τσέπη του και τον οβολό του, στις δύσκολες οικονομικά στιγμές σήμερα, να καταβάλει το κόστος σε μία ιδιωτική κλινική- αλλά πάνω απ’ όλα βέβαια υπάρχει κόστος στην υγεία του ίδιου του αρρώστου. Θα καλέσει, παραδείγματος χάριν, κάποιος από το Καρπενήσι ιδιωτικό ασθενοφόρο από την Αθήνα ή τη Θεσσαλονίκη, για να τον φέρει στην Αθήνα, χάνοντας πολύτιμο χρόνο νοσηλείας και αντιμετώπισης του βαρέος προβλήματος.

Ζητάω από τον Υπουργό, από την Κυβέρνηση και από τον παρακείμενο Υπουργό Δικαιοσύνης ισονομία και ισοπολιτεία στα ανθρώπινα δικαιώματα. Κανείς σε αυτή τη χώρα, ό,τι και να πιστεύει, όσο ιδεοληπτικός κι αν είναι, δεν μπορεί να αφαιρεί το δικαίωμα της υγείας, της ελευθερίας και της προσβασιμότητας στις υπηρεσίες υγείας.

Απαιτώ από τον Υπουργό Δικαιοσύνης να με διαβεβαιώσει, αφού ο Υπουργός Υγείας πριν φρόντισε να μου το αποκλείσει, ότι οι Έλληνες πολίτες έχουν την προσβασιμότητα στις υπηρεσίες υγείας, όπου και αν βρίσκονται, και ότι δικαιούνται να μεταφερθούν με δημόσια μέσα στον ταχύτερο, καλύτερο και αποτελεσματικότερο υγειονομικό σχηματισμό, όταν ο δημόσιος τομέας υγείας δεν έχει τη δυνατότητα να το πράξει. Αυτή είναι η ερώτησή μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Για να βλέπουμε όλη την εικόνα, κύριε συνάδελφε, και στη Βουλή και στην ιατρική και στην εξειδίκευση…

**ΛΕΩΝΙΔΑΣ ΓΡΗΓΟΡΑΚΟΣ:** Άστο αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρέπει να μιλάμε με όρους…

**ΛΕΩΝΙΔΑΣ ΓΡΗΓΟΡΑΚΟΣ:** Απάντησέ μου πολιτικά. Άστα αυτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πολιτικά θα απαντήσω, αλλά με τον τρόπο που θέλω εγώ, όχι με τον τρόπο της όψιμης ευαισθησίας της υγείας και των ανθρωπίνων δικαιωμάτων.

**ΛΕΩΝΙΔΑΣ ΓΡΗΓΟΡΑΚΟΣ:** Τώρα θα μου στερήσεις και τον λόγο;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αν ήρθατε να τσακωθούμε, ξέρετε ότι εγώ τσακώνομαι.

**ΛΕΩΝΙΔΑΣ ΓΡΗΓΟΡΑΚΟΣ:** Δεν ήρθα για να τσακωθώ μαζί σου.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω με τον τρόπο που θέλω, έτσι όπως θέλω.

**ΛΕΩΝΙΔΑΣ ΓΡΗΓΟΡΑΚΟΣ:** Ωραία, απάντησέ μου.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τον Γενάρη, λοιπόν, του 2015 παραλάβαμε από τη συγκυβέρνησή σας στην οποία ήσασταν Αναπληρωτής Υπουργός –εκεί που κάθομαι εγώ καθόσασταν εσείς- τετρακόσια τριάντα οχτώ κρεβάτια μονάδας εντατικής θεραπείας σε λειτουργία στον δημόσιο τομέα.

**ΛΕΩΝΙΔΑΣ ΓΡΗΓΟΡΑΚΟΣ:** Πεντακόσια εξήντα, για εμένα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αφήστε τα αυτά.

Οι καταγραφές είναι συγκεκριμένες και δεν σηκώνουν αμφισβήτηση.

**ΛΕΩΝΙΔΑΣ ΓΡΗΓΟΡΑΚΟΣ:** Εσάς αμφισβητώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη με διακόπτετε, κύριε Γρηγοράκο. Ξέρετε ότι έχω δίκιο.

**ΛΕΩΝΙΔΑΣ ΓΡΗΓΟΡΑΚΟΣ:** Δεν μπορώ να ακούω ψέματα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Λοιπόν, παραλάβαμε τετρακόσια τριάντα οκτώ κρεβάτια σε λειτουργία. Αυτή τη στιγμή που μιλάμε πλησιάζουν τα σε λειτουργία κρεβάτια τα πεντακόσια εβδομήντα.

Υπενθυμίζω ότι το ρεκόρ το οποίο έχει φτάσει η χώρα μας στον δημόσιο τομέα ήταν τα παρά κάτι πεντακόσια κρεβάτια της περιόδου λίγο πριν από τους Ολυμπιακούς Αγώνες. Ποτέ πριν η χώρα δεν είχε τον αριθμό των κρεβατιών στο δημόσιο τομέα που σήμερα διαθέτει.

Εάν μιλάτε για τα κρεβάτια που γενικά υπάρχουν -κι αυτά υπολογίζονται- αυτά είναι εξακόσια εβδομήντα πέντε. Αυτά τα κρεβάτια υπάρχουν σαν υποδομή. Δεν ξέρω αν μετράτε αυτά. Εμείς αυτά τα δύο χρόνια πρέπει να έχουμε προσθέσει γύρω στα εξήντα με εβδομήντα κρεβάτια σε επίπεδο υποδομής με τα διάφορα έργα που έχουν ολοκληρωθεί. Όμως, δεν μετράμε αυτά που γενικώς υπάρχουν, μετράμε αυτά που ειδικώς λειτουργούν. Τον Γενάρη του 2015 λειτουργούσαν τετρακόσια τριάντα οκτώ, τον Μάρτη του 2018 λειτουργούν πεντακόσια εβδομήντα.

Ακούστε τώρα. Αυτό έχει αυξήσει τη δυναμικότητα του δημόσιου συστήματος υγείας κι αυτό φαίνεται από το ότι φέτος δεν έχει κάνει κανείς φασαρία, σαν αυτή που πήγε να κάνει το 2016, όταν είχαμε εκείνη την ανισορροπία και με τις κλίνες του ΚΕΕΛΠΝΟ κ.λπ..

Δεν υπάρχει καμμία μεγάλη αναμονή για κρεβάτι ΜΕΘ. Το πρώτο τρίμηνο του 2018 μεσοσταθμικά στο ΕΚΑΒ που αναζητούν κρεβάτι είναι δώδεκα με δεκατέσσερα άτομα την ημέρα, τα οποία βρίσκουν κρεβάτι. Δεν υπάρχουν πια τα νούμερα πενήντα, εβδομήντα, ογδόντα. Βοήθησε και το ότι δεν είχαμε μεγάλη επιδημία γρίπης, που σε αυτό βοήθησε το ότι εμβολιάσαμε περισσότερο πληθυσμό το φθινόπωρο.

Δεύτερον, έχουμε υπογράψει συμβάσεις με πολλές ιδιωτικές κλινικές και ο συνολικός αριθμός των κλινών που μπορούν να νοσηλευθούν οι Έλληνες πολίτες δωρεάν, όταν δεν βρίσκουν κρεβάτι από τον δημόσιο τομέα, είναι γύρω στα εβδομήντα στο Λεκανοπέδιο που διακινούνται μέσω ΕΚΑΒ και που το ΕΚΑΒ τους παίρνει και τους πηγαίνει εκεί, όταν δεν υπάρχει κρεβάτι σε δημόσιο νοσοκομείο ή αν νοσηλεύεται κάποιος και βαρύνει και πάλι δεν υπάρχει στο νοσοκομείο ή σε άλλο, τον πηγαίνει το ΕΚΑΒ δωρεάν εκεί, για να νοσηλευτεί δωρεάν εκεί. Αυτό υπάρχει.

Και μάλιστα τώρα θα ανακοινώσω και κάτι, μιας και κάνετε την ερώτηση. Αυτή η διαδικασία θα περάσει στο ΕΚΕΠΥ και όχι στο ΕΚΑΒ που ήταν μέχρι τώρα. Έχει φτιάξει ήδη ο ΕΟΠΥΥ μια ηλεκτρονική πλατφόρμα για να μπορούμε να παρακολουθούμε ακριβώς τι συμβαίνει. Μάλιστα φέτος είναι η πρώτη φορά που οι ιδιωτικές κλινικές οι οποίες νοσήλευσαν ασθενείς που δεν μπορούσαν να βρουν κρεβάτι στον δημόσιο τομέα και νοσηλεύτηκαν εκεί, γι’ αυτό το τμήμα της δαπάνης δεν θα χρεωθούν με clawback, με αυτόματη περικοπή.

Είχαμε βάλει 21.000.000 ευρώ για να δαπανήσουμε σε κλειστό προϋπολογισμό γι’ αυτό το κομμάτι και τελικά η δαπάνη ήταν 14.560.000 ευρώ για όλο το 2017. Περίπου τρεις χιλιάδες ασθενείς νοσηλεύθηκαν σε αυτά τα κρεβάτια όλο το 2017 και δεν πλήρωσαν. Αυτό κάναμε ως πολιτεία.

Κι επειδή, πρώτον, θα ανοίξουμε και άλλα κρεβάτια και θα αντιμετωπίσουμε και το πρόβλημα που θα δημιουργηθεί στον επόμενο ενάμιση μήνα, ήδη έχουμε ετοιμαστεί με το θέμα ότι τελειώνουν οι συμβάσεις του ΚΕΕΛΠΝΟ. Ήδη έχουμε πάρει τρία μέτρα για να αντιμετωπίσουμε αυτό το πρόβλημα. Θα ανοίξουμε και άλλα κρεβάτια στον δημόσιο τομέα για να λειτουργήσουμε όλα όσα υπάρχουν.

Δεύτερον, θα επεκτείνουμε στον βαθμό που υπάρχει ανάγκη τη σύμβαση. Όμως, ξέρετε, επειδή τραβήξαμε πολλά τα προηγούμενα χρόνια και ως χώρα, δεν μπορώ να αφήσω τρύπες στο σύστημα. Δηλαδή, δεν μπορώ να αφήσω ιδιωτική κλινική να παίρνει 1.000 ή 2.000 ευρώ την ημέρα από τον άρρωστο και παράλληλα να καταθέτει για να εισπράξει και το ΚΕΝ ή το ημερήσιο νοσήλιο. Αυτό τέλος!

Αυτό, όμως, για να ελεγχθεί, πρέπει να υπάρξει -ετοίμασε ο ΕΟΠΥΥ και το Τμήμα Πληροφορικής που έχει και που είναι εξαιρετικό- μία ηλεκτρονική πλατφόρμα η οποία θα είναι real time -γι’ αυτό θα πάει στο ΕΚΕΠΥ- και θα ξέρουμε πόσα κρεβάτια έχουν στο Λεκανοπέδιο από τον ιδιωτικό τομέα. Εξήντα, εβδομήντα, ογδόντα. Τώρα που είδαν ότι δεν έχουμε περικοπή, να δείτε ότι αυτή τη χρονιά θα μας δώσουν παραπάνω κρεβάτια σαν διαθεσιμότητα στον ιδιωτικό τομέα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, παρακαλώ ολοκληρώστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ δεν θέλω -θέλω να το πω ολοκληρωμένα-…

**ΠΡΟΕΔΡΕΥΩΝ (Σπυρίδων Λυκούδης):** Επεκτείνεστε, όμως, σε άλλα θέματα και θα καθυστερήσουμε. Μιλάτε επτά λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτός είναι ο λόγος…

**ΠΡΟΕΔΡΕΥΩΝ (Σπυρίδων Λυκούδης):** Επειδή η ερώτηση αφορά το ΕΚΑΒ και τη μεταφορά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …επειδή έχουμε αυτό το σχέδιο, δεν θέλω -και πολιτικά δεν θέλω- να μεταφέρει το ΕΚΑΒ ασθενή σε ιδιωτική κλινική για να πληρώνει τη νοσηλεία του μετά. Προσπαθώ να τον καλύψω, είτε ενισχύοντας τα κρεβάτια του δημόσιου τομέα είτε με σύμβαση με τα κρεβάτια του ιδιωτικού τομέα, όπου, όμως, ο ασθενής εκεί δεν θα πληρώνει. Όταν πηγαίνει σε κρεβάτι που δεν πληρώνει -και σήμερα- και τον μεταφέρει δωρεάν το ΕΚΑΒ, όταν τελειώσει η νοσηλεία του εκεί και δεν επιλέξει -η συντριπτική πλειοψηφία των περιπτώσεων δεν το επιλέγει- να παραμείνει στην κλινική, τότε τον γυρίζει ξανά πίσω το ΕΚΑΒ δωρεάν στο νοσοκομείο, από το οποίο έρχεται.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτή είναι η μεγάλη εικόνα, κύριε Γρηγοράκο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γρηγοράκο, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, εδώ ήλθαμε να συζητήσουμε κάτι πολύ σημαντικό χωρίς βιασύνη. Δώσατε οχτώ λεπτά στον Υπουργό και μένα στο δεύτερο λεπτό…

**ΠΡΟΕΔΡΕΥΩΝ (Σπυρίδων Λυκούδης):** Κύριε Γρηγοράκο, προσπάθησα να συντομεύσω, αλλά εν πάση περιπτώσει, εντάξει.

**ΛΕΩΝΙΔΑΣ ΓΡΗΓΟΡΑΚΟΣ:** Γι’ αυτό σας παρακαλώ πολύ να ακούσετε και μένα.

Από το μισό της συζήτησής σας και πέρα συμφωνώ. Δηλαδή, συμφωνώ με το clawback, συμφωνώ με τον έλεγχο, συμφωνώ με το ΕΚΕΠY, συμφωνώ με το ότι πρέπει να υπάρχουν περισσότερα κρεβάτια, συμφωνώ με όσα είπατε, αν τα κάνετε, για το ΚΕΕΛΠΝΟ, δηλαδή αν δώσετε παράταση και αν δώσετε γρήγορα και κερδίσετε όλα αυτά, συμφωνώ απόλυτα μαζί σας.

Εγώ εδώ δεν ήλθα να διαφωνήσω σήμερα μαζί σας. Ήλθα για ένα θέμα το οποίο δεν ακουμπήσατε καθόλου, αλλά το περάσατε έτσι. Και έχετε δίπλα τον Υπουργό Δικαιοσύνης και όλους εμάς. Έχει πληρώσει ο Έλληνας πολίτης ασφαλιστικά τα πάντα στη ζωή του και έχει δουλέψει για να έχει την ασφάλειά του και να έχει ισονομία και ισοπολιτεία απέναντι σ’ αυτό που λέγεται κράτος και σ’ αυτό που λέγεται υγεία και το κράτος το εκπροσωπεί το Υπουργείο Υγείας.

Δεν νοείται να βγαίνει Υπουργός στη Βουλή και να λέει «εγώ δεν πάω», από τη στιγμή που δεν υπάρχει στον δημόσιο τομέα κρεβάτι πουθενά, γιατί έχω αυτά τα καλά παιδιά που δεν θέλουν να δουλέψουν, να πάνε, λοιπόν, το περιστατικό από το Καρπενήσι, από το Αγρίνιο, από τον Πύργο σε ένα κενό κρεβάτι του ιδιωτικού τομέα.

Αυτό το θεωρώ κάτι απαράδεκτο και ρατσιστικό. Το θεωρώ ρατσιστικό σας είπα για τρεις λόγους: Πρώτον, για τον χρόνο που θα χαθεί για να στείλει ο ιδιώτης το ασθενοφόρο εκεί που είναι το συμβάν.

Δεύτερον, για τα δικαιώματα. Για ποια δικαιώματα και ποιος είναι αυτός ο οποίος καθορίζει τα ανθρώπινα δικαιώματα στη ζωή; Εσείς από το Υπουργείο; Οι άνθρωποί σας, οι οποίοι σας λένε από το νοσοκομείο ότι «εγώ θέλω να πάω εκεί, βρήκα κρεβάτι στη Μονάδα Εντατικής Θεραπείας του τάδε νοσοκομείου, του τάδε ιδιωτικού νοσοκομείου, είναι διαθέσιμο για μένα» και εσείς δεν δίνετε το ασθενοφόρο, διότι πρέπει να έλθει ένα ιδιωτικό ασθενοφόρο, που δεν πρέπει να επιβαρύνει την ήδη επιβαρυμένη οικονομική κατάσταση του Έλληνα πολίτη;

Γιατί όλα αυτά; Γιατί τόσο προστασία στη συντεχνία αυτή; Τι σας κάνει, δηλαδή, να είστε τόσο συντεχνιασμένοι; Εσείς είστε ένας Υπουργός που σας έβαλε εκεί ο Πρωθυπουργός, η ελληνική πολιτεία να προασπίζεστε τα συμφέροντα των Ελλήνων πολιτών και, πάνω απ’ όλα, να υπερασπίζεστε το ιερό αγαθό που λέγεται υγεία.

Δεν καταλαβαίνω, λοιπόν, την εμμονή σας, όταν δεν υπάρχει πουθενά ούτε στην τελευταία «Κολοπετινίτσα» κρεβάτι του ΕΚΑΒ ούτε του δημόσιου τομέα και υπάρχει στον ιδιωτικό τομέα. Ο δημόσιος τομέας με όλα τα μέσα που έχει πρέπει να βάζει τα δυνατά του για να σώσει μια ζωή.

Εκεί σας κατηγορώ, κύριε Πολάκη, και δεν απαντήσατε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καλά κάνετε και με κατηγορείτε, κύριε Γρηγοράκο. Έχουμε άλλο πολιτικό σχέδιο.

**ΛΕΩΝΙΔΑΣ ΓΡΗΓΟΡΑΚΟΣ:** Αυτό είναι σίγουρο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι προφανές, διότι αυτή η όψιμη ευαισθησία για τα ανθρώπινα δικαιώματα…

**ΛΕΩΝΙΔΑΣ ΓΡΗΓΟΡΑΚΟΣ:** Τρία χρόνια είστε στην καρέκλα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να ρωτήσω κάτι; Πριν από τρία χρόνια ήσασταν σ’ αυτή την καρέκλα.

**ΛΕΩΝΙΔΑΣ ΓΡΗΓΟΡΑΚΟΣ:** Για τα καινούργια μιλάμε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γρηγοράκο, αφήστε τον Υπουργό να απαντήσει, για να τελειώσουμε. Έχουμε ένα σωρό ερωτήσεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα ερωτήματά σας τότε δεν ίσχυαν;

**ΛΕΩΝΙΔΑΣ ΓΡΗΓΟΡΑΚΟΣ:** Βεβαίως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν υπήρχαν πολύ περισσότεροι απ’ ό,τι σήμερα ασθενείς οι οποίοι δεν έβρισκαν κρεβάτι; Φέτος είναι πολύ λιγότεροι.

**ΛΕΩΝΙΔΑΣ ΓΡΗΓΟΡΑΚΟΣ:** Συμψηφισμό θα κάνουμε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε. Για έναν ο οποίος επιλέγει να νοσηλευθεί σε ιδιωτική ΜΕΘ, το μικρότερο του κόστους του είναι η μεταφορά.

Δεύτερον, εγώ δεν θέλω να αφήσω πόρτα ανοιχτή στο ότι…

**ΛΕΩΝΙΔΑΣ ΓΡΗΓΟΡΑΚΟΣ:** Αν υπάρχει ανάγκη;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι πολύ μικρό και λίγο όσο περνάει ο καιρός προοπτικά αυτό που λέτε. Αλλά, μπορεί να γίνει πολύ μεγάλο, εάν η εύκολη λύση είναι «έχω δίπλα κενό, μην ψάξω μέσω του ΕΚΑΒ». Διότι ο γιατρός, που λέτε, του δημόσιου νοσοκομείου δεν βρίσκει γενικώς κρεβάτι στον ιδιωτικό τομέα. Αυτοί που το βρίσκουν ειδικώς το κρεβάτι στον ιδιωτικό τομέα, όταν δεν υπάρχει, είναι οι συγγενείς.

Ο γιατρός του δημόσιου νοσοκομείου ψάχνει στο ΕΚΑΒ, ψάχνει σε δημόσια νοσοκομεία και ψάχνει μέσω του ΕΚΑΒ σε ιδιωτικές κλινικές που έχουν σύμβαση με τον ΕΟΠΥΥ και ο ασθενής δεν πληρώνει. Τα υπόλοιπα δεν τα ψάχνει. Δεν του έρχεται επιφοίτηση! Δεν μπορεί ένας γιατρός από το Καρπενήσι να σηκωθεί και να πει «βρήκα κρεβάτι στο «Υγεία».

**ΛΕΩΝΙΔΑΣ ΓΡΗΓΟΡΑΚΟΣ:** Ήταν συγγενής του.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι πολύ συγκεκριμένα τα περιστατικά που μπορούν να κατευθυνθούν στο «Υγεία» και σε ορισμένες άλλες κλινικές. Και εκεί δεν είναι για τη ΜΕΘ ακριβώς. Είναι για να λάβουν μία θεραπεία, την οποία πιθανόν να μην μπορούμε να την κάνουμε στον χρόνο που απαιτείται, δηλαδή κάποιον εμβολισμό σε δημόσιο νοσοκομείο, που τότε μεταφέρεται με ασθενοφόρο του ΕΚΑΒ.

Όμως, δεν θέλω να αφήσω ένα παιχνίδι να εξελιχθεί.

**ΛΕΩΝΙΔΑΣ ΓΡΗΓΟΡΑΚΟΣ:** Καλόπιστα το λέω. Βάλτε ασφαλιστικές δικλίδες. Υπουργός είστε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Η κύρια προσπάθειά μας είναι, πρώτον, να αυξήσουμε τα κρεβάτια των δημόσιων νοσοκομείων, δεύτερον, τα κρεβάτια που μας δίνει ο ιδιωτικός τομέας με σύμβαση χωρίς ο ασθενής να πληρώνει και σε αυτά τα κρεβάτια ο ασθενής πρέπει να μεταφέρεται δωρεάν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, εισερχόμαστε στη συζήτηση της τρίτης με αριθμό1582/30-4-2018 επίκαιρης ερώτησης πρώτου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββαπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων,με θέμα: «Δύο μέτρα και δύο σταθμά;».

Θα απαντήσει ο Υπουργός Δικαιοσύνης κ. Σάββας Κοντονής.

Κύριε συνάδελφε, έχετε τον λόγο.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Κύριε Υπουργέ, την Κυριακή 18 Μαρτίου 2018 δηλώσατε απορημένος και είπατε πως θα ζητήσετε τα πρακτικά της δίκης στην οποία αθωώθηκε ο Μητροπολίτης Αιγιαλείας και Καλαβρύτων Αμβρόσιος από κατηγορίες βάσει του αντιρατσιστικού νόμου.

Μετά από μία εβδομάδα, όλως τυχαίως –και το εννοώ αυτό, καθώς έχει δέκα ημέρες ο εισαγγελέας να ασκήσει έφεση- ασκήθηκε αρμοδίως η έφεση κατά της εν λόγω αθωωτικής απόφασης.

Τη Δευτέρα 19 Μαρτίου 2018, δηλαδή μία ημέρα μετά, ο Υπουργός Εθνικής Άμυνας κρίθηκε αθώος στο Μονομελές Πλημμελειοδικείο Θεσσαλονίκης για την κατηγορία της προτροπής σε τέλεση αδικήματος, της ευρέως γνωστής, δηλαδή, προτροπής του σε λιντσάρισμα σε βάρος ενός πολίτη και τη Δευτέρα 26 Μαρτίου 2018 ο Δήμαρχος Ωραιοκάστρου καταδικάσθηκε βάσει του αντιρατσιστικού νόμου σε οκτώ μήνες φυλάκιση και χρηματική ποινή για δημόσια υποκίνηση βίας.

Για ποιον λόγο, κύριε Υπουργέ, μέχρι και σήμερα δεν έχετε αναζητήσει προς εξέταση, τόσο τα πρακτικά της καταδικαστικής απόφασης σε βάρος του Δημάρχου Ωραιοκάστρου, κυρίως όμως της αθωωτικής απόφασης για τον Υπουργό της συγκυβέρνησής σας, ο οποίος είχε προτρέψει τους πολίτες της Χαλκιδικής σε λιντσάρισμα ανθρώπου;

Πέρασαν βέβαια οι δέκα ημέρες που προβλέπει ο νόμος, αλλά αφού γενικότερα, όπως έχετε δηλώσει δημόσια, δεν ήταν για να παρέμβετε στο έργο της δικαιοσύνης, αλλά από ενδιαφέρον και απορία γιατί αθωώθηκε, γιατί δεν το κάνετε και στους άλλους και επιμένετε και σταματά το ενδιαφέρον σας μόνο στον Μητροπολίτη Αμβρόσιο;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Θέλω να τονίσω εν πρώτοις ότι το δικαίωμα που έχει ο Υπουργός Δικαιοσύνης δεν είναι να ζητάει τις αποφάσεις που εκδόθηκαν από τα δικαστήρια. Το δικαίωμά του στηρίζεται στη δυνατότητα που του παρέχει ο νόμος να ασκεί πειθαρχικό έλεγχο κατά λειτουργών της δικαιοσύνης, εάν διαπιστώσει ότι υπήρξε μία κακή εφαρμογή του νόμου ή άλλα ζητήματα που μπορεί να άπτονται πειθαρχικού ελέγχου.

Επομένως το πρώτο που θέλω να σας πω είναι ότι δεν συνηθίζεται και δεν το κάνω συχνά να ζητάω αποφάσεις δικαστηρίων, εκτός και εάν κάτι έχει υποπέσει στην αντίληψή μου από δημοσιεύματα ή από οτιδήποτε άλλο, που μπορεί να προκαλέσει έναν πιθανό πειθαρχικό έλεγχο δικαστικών λειτουργών.

Σας θυμίζω ότι είχα ζητήσει την απόφαση αθώωσης του Σώρρα, για την οποία μάλιστα ασκήθηκε αναίρεση από την εισαγγελέα του Αρείου Πάγου αμέσως μετά τον έλεγχο που είχα κάνει και βεβαίως δρομολογήθηκε και η πειθαρχική διαδικασία αρμοδίως.

Στη συγκεκριμένη περίπτωση δεν μπορώ να καταλάβω και να ερμηνεύσω αυτό που λέτε ή να πιθανολογήσω. Θυμάστε ότι στη δίκη του Μητροπολίτη, στον οποίο αναφέρεστε, είχαν ειπωθεί κατά την ακροαματική διαδικασία ιδιαίτερα σοβαρά πράγματα, τα οποία ήθελα να δω αν έχουν περιληφθεί στα πρακτικά. Γι’ αυτό τον λόγο ζήτησα τη συγκεκριμένη απόφαση αφού, όπως ξέρετε, στην απόφαση ενσωματώνονται και τα πρακτικά της δίκης.

Πλην όμως –όχι όλως τυχαίως, μετά από αίτηση του πολιτικώς ενάγοντα- ο εισαγγελέας εφετών άσκησε, όπως έχει το δικαίωμα, έφεση κατά της αθωωτικής απόφασης. Επειδή δε η υπόθεση αυτή είναι εκκρεμής στη δικαιοσύνη, εγώ δεν έχω προβεί σε καμμία άλλη ενέργεια ακριβώς γιατί δεν θέλω σε καμμία περίπτωση να θεωρηθεί οποιαδήποτε ενέργειά μου ως παρέμβαση στο έργο της δικαιοσύνης.

Η δικαιοσύνη έκρινε σε πρώτο βαθμό, θα κρίνει και σε δεύτερο βαθμό και τα αρμόδια όργανα της δικαιοσύνης που ασκούν τον πειθαρχικό έλεγχο μπορεί να ελέγξουν αν η διαδικασία τηρήθηκε, με βάση τον Κώδικα Ποινικής Δικονομίας και αν όλα ήταν σύννομα,.

Όσον αφορά τις άλλες αποφάσεις, δεν ξέρω αν έχει υποπέσει στην αντίληψή σας κάτι που να συνιστά πειθαρχικό αδίκημα, τουλάχιστον από αυτά που είδαν το φως της δημοσιότητας στον ημερήσιο, ηλεκτρονικό και έντυπο Τύπο. Δεν διαπίστωσα κάτι, επομένως δεν είχα και κανένα λόγο να ζητήσω πρακτικά. Αν έχει υποπέσει κάτι στην αντίληψή σας για αυτές τις δίκες, ευχαρίστως να το ακούσω.

Όμως, τουλάχιστον στο δημοσιογραφικό επίπεδο –όπως και στη μια περίπτωση, έτσι και στις άλλες δυο- δεν υπήρξε ουδεμία αρνητική αναφορά που να στοιχειοθετεί ένα πιθανό πειθαρχικό αδίκημα εις βάρος κάποιου εισαγγελικού ή δικαστικού λειτουργού.

Επομένως δεν θεωρώ ότι υπάρχει κανένα αντικείμενο πέραν όσων σας είπα…

**ΧΡΗΣΤΟΣ ΧΑΤΖΗΣΑΒΒΑΣ:** Μόνο πειθαρχικές παραβάσεις…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μόνο. Και θέλω να γίνει κατανοητό αυτό.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Χατζησάββα, έχετε τον λόγο για τη δευτερολογία σας.

**ΧΡΗΣΤΟΣ ΧΑΤΖΗΣΑΒΒΑΣ:** Κύριε Πρόεδρε, πραγματικά δεν περίμενα να πει ο Υπουργός ότι τα κίνητρά του ήταν απλά ο έλεγχος πειθαρχικών πιθανότατα παραβάσεων σε μια δίκη, μιας και ξέρουμε πάρα πολύ καλά ότι οι δηλώσεις που μπορεί να έγιναν από τον Μητροπολίτη -είτε πριν είτε μέσα στο δικαστήριο- δεν ήταν κάτι που ξεκίνησε εκεί. Είχαν γίνει πριν διάφορες ενέργειες, όπως το να κατέβει η ελληνική σημαία από τη Μητρόπολη και να ανέβει η σημαία των γκέι κ.λπ..

Εκεί πατάει, κύριε Υπουργέ, όλο το θέμα. Εκεί ήταν όλο το ενδιαφέρον σας. Μην προσπαθείτε να μας πείσετε ότι ήταν απλά ένα θέμα πειθαρχικών παραβάσεων. Ξέρουμε πάρα πολύ καλά ότι όλα αυτά είναι θέμα πολιτικής ιδεοληψίας, που έχετε στον χώρο σας.

Προσπαθείτε, με κάθε τρόπο, να πουλήσετε, σε κάθε συνιστώσα που υπάρχει μέσα στο ΣΥΡΙΖΑ, κάτι διαφορετικό, μιας και το αφήγημά σας -που ήταν αντιμνημονιακό- έχει τελειώσει. Έχετε πείσει όλους τους Βουλευτές να ψηφίζουν μνημόνια, οπότε έχετε ανάγκη από τέτοιες παρεμβάσεις, για να μπορέσετε να πείσετε τον κόσμο ότι συνεχίζετε και είστε επαναστατικοί.

Στην περίπτωση του Δημάρχου Ωραιοκάστρου, παραδείγματος χάρη, που δεν ξέρετε, ο δήμαρχος δεν είπε τίποτα που ήταν ουσιαστικά επιλήψιμο, απλά συμφώνησε με την κατάσταση που θα σας αναφέρω.

Έχουμε γεμίσει προβλήματα με τις ΜΚΟ και με χιλιάδες παράνομους ή λαθραίους –όπως θέλετε πείτε τους- μετανάστες. Τι θα κάνουμε, αφού δεν μας προστατεύει το κράτος; Θα πάρουμε τον νόμο στα χέρια μας; Ο δήμαρχος, εν πρώτοις, είπε: «Μπράβο!» Δηλαδή αυτό που λέγεται είναι το πρόβλημα. Ο πολίτης αισθάνεται ότι έχει πρόβλημα και δεν τον προστατεύει το κράτος και η Αστυνομία. Ζητάμε μια παραπάνω προστασία. Τι θα κάνουμε; Θα πάρουμε το νόμο στα χέρια μας; Γι’ αυτό δικάστηκε.

Ο Υπουργός Καμμένος δημόσια είπε –υπάρχει το βίντεο και παίζει στο διαδίκτυο- «λιντσάρετέ τον, όπου τον βρείτε». Πήγε μετά στο δικαστήριο, δεν ξέρω τι είπε και πώς τα είπε και αθωώθηκε. Το αφήγημά σας αρχίζει και τελειώνει εκεί. Τι να σας πω;

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, ο συνάδελφος δεν πρόσθεσε κάτι περισσότερο στη δεύτερη τοποθέτησή του. Του εξήγησα ότι η αρμοδιότητα του Υπουργού Δικαιοσύνης άπτεται συγκεκριμένης διάταξης του νόμου και του δίνει τη δυνατότητα να ελέγξει πειθαρχικά εισαγγελικούς και δικαστικούς λειτουργούς, αν κάτι δεν έχει τηρηθεί με βάση τον Κώδικα Περί Οργανισμού Δικαστικών Λειτουργών και βεβαίως, τον νόμο.

Όλα τα άλλα είναι μία προσπάθεια να ξεπλυθούν εδώ ρατσιστικές και ακροδεξιές συμπεριφορές. Εγώ δεν μπήκα στην ουσία τι είπε ο ένας και τι είπε ο άλλος. Αυτά είναι δουλειά της δικαιοσύνης. Θα πρέπει να μάθετε να σέβεστε τη δικαιοσύνη. Αυτά που αποφασίζουν τα δικαστήρια πρέπει να τα σέβεστε.

Έτσι, λοιπόν, το ένα δικαστήριο απήλλαξε τον Μητροπολίτη, έχει ασκηθεί έφεση και θα γίνει σε δεύτερο βαθμό η δίκη και το άλλο δικαστήριο καταδίκασε τον δήμαρχο, γιατί ασκήθηκε ποινική δίωξη εις βάρος του, με βάση τον αντιρατσιστικό νόμο και το δικαστήριο έκρινε ότι ήταν ένοχος. Τι θέλετε να μας πείτε; Ο Υπουργός Δικαιοσύνης δεν είναι Εφετείο ούτε Άρειος Πάγος. Επομένως, το έργο μου εξαντλείται, όπως σας είπα, στην περίπτωση που πέσει στην αντίληψή μου κάποια παράνομη ή παράτυπη συμπεριφορά κατά τη διάρκεια της ακροαματικής διαδικασίας. Επομένως, οι καταδικαστικές ή οι αθωωτικές αποφάσεις είναι δουλειά της δικαιοσύνης. Εμείς άλλα πράγματα ελέγχουμε και ελπίζω να το καταλαβαίνετε.

Όμως, ήθελα να σας πω ότι αυτά δεν είναι θέματα ιδεοληψιών, αλλά είναι θέματα ανθρωπίνων δικαιωμάτων και τήρησης του κράτους δικαίου. Ιδεοληψίες είναι, κύριε συνάδελφε, να υπερασπίζεστε νεοναζί, φασίστες και ρατσιστές. Αυτό είναι ιδεοληψία.

Μιας και κάνουμε εδώ πολιτική συζήτηση, σας λέω ότι απείχα περαιτέρω ενεργειών στο θέμα του Μητροπολίτη, ακριβώς γιατί ασκήθηκε έφεση από τον Εισαγγελέα Εφετών και θα εκδικαστεί σε δεύτερο βαθμό. Η δικαιοσύνη θα αποφασίσει σε δεύτερο βαθμό τελεσίδικα και τα αρμόδια πειθαρχικά όργανα της δικαιοσύνης επίσης θα ελέγξουν την πιθανότητα να υπάρχουν περαιτέρω παραβάσεις.

**ΧΡΗΣΤΟΣ ΧΑΤΖΗΣΑΒΒΑΣ:** Αν αθωωθεί, θα ζητήσετε ξανά τα Πρακτικά;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Λέτε κάτι, που δείχνει ότι δεν έχετε καμμία συναίσθηση της πραγματικότητας. Για να ζητήσω τα Πρακτικά, θα πρέπει κάτι να υποπέσει στην αντίληψή μου. Με ρωτάτε για κάτι, που δεν έχει συμβεί. Πώς είναι δυνατόν να με ρωτάτε για κάτι, που δεν έχει συμβεί; Μπορεί η διαδικασία να εξελιχθεί καθ’ όλα ομαλά και να μην υπάρχει κανένας λόγος να ελεγχθεί κάτι από αυτά, που θα δουν το φως της δημοσιότητας ή κάτι που θα προκαλέσει παράπονα και θα φτάσουν μέχρι εμένα.

Αν, λοιπόν, δεν υπάρξει απολύτως τίποτα, το αποτέλεσμα της δίκης είναι αυτό που θα αποφασίσουν οι δικαστές και εκεί τελειώνουν όλα. Να μάθετε επιτέλους να σέβεστε τις αποφάσεις της δικαιοσύνης και τον νόμο.

**ΠΡΟΕΔΡΕΥΩΝ (Σπυρίδων Λυκούδης):** Ακολουθεί η με αριθμό 1572/27-4-2018 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Αρχή Συνεπιμέλειας Τέκνων – Ειδική Νομοπαρασκευαστική Επιτροπή για την αναμόρφωση του Οικογενειακού Δικαίου».

Κύριε συνάδελφε, ορίστε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ουσιαστικό αντικείμενο της ερώτησής μου είναι η ανάγκη εκσυγχρονισμού κάποιων διατάξεων του Οικογενειακού Δικαίου μας, δεδομένου ότι στην ελληνική δικαστική πρακτική έχει παραχθεί ένα ιδιότυπο, θα έλεγα, νομολογιακό έθιμο, που δημιουργεί αδικίες και επιτείνει και αντιδικίες και συνοψίζεται στον τίτλο λίγο πολύ «Η επιμέλεια στη μητέρα άνευ ετέρου όρου».

Σε πάνω από το 90% των περιπτώσεων, όταν η αντιδικία μεταξύ γονέων φτάνει στα δικαστήρια, η αποκλειστική επιμέλεια του τέκνου ανατίθεται στη μητέρα. Σε κάθε περίπτωση, αποκόπτεται βιαίως διά της δικαστικής αποφάσεως ο ένας γονέας από την ουσιαστική επαφή με το παιδί του και αφαιρείται η επιμέλεια από τον έναν από τους δύο γονείς, όταν χωρίζει. Δεν εξετάζω εδώ την περίπτωση του φύλου. Ο ένας γονιός καταργείται στην ουσία. Προτάσσεται ως αιτιολογία η θεωρία της σύγκρουσης, ότι δηλαδή αν οι γονείς διαφωνούν, η επιμέλεια πρέπει να αφαιρεθεί από τον έναν. Όμως, εδώ δυστυχώς, η πρακτική των δικαστηρίων δεν κατευνάζει, αλλά, αν δεν επιτείνει, θα έλεγα ότι τουλάχιστον προκαλεί τη σύγκρουση.

Εδώ αγνοείται το Διεθνές και Ενωσιακό Δίκαιο. Θυμίζω ότι το Συμβούλιο της Ευρώπης, με ψήφισμά του το 2015 είχε διατυπώσει ρητά τις αρχές που διέπουν την προστασία του παιδιού, κάνοντας λόγο για κοινές γονικές ευθύνες. Πολλές ευρωπαϊκές χώρες εφαρμόζουν την κοινή επιμέλεια των τέκνων.

Σε όλα τα διεθνή κείμενα, πλέον, χρησιμοποιείται ο όρος «γονικής ευθύνης» και συνεπώς, οι όροι «γονική μέριμνα» και «επιμέλεια» είναι περίπου παρωχημένοι. Προκύπτει, επομένως, η ανάγκη αναμόρφωσης των σχετικών διατάξεων του Οικογενειακού Αστικού μας Δικαίου.

Το Υπουργείο Δικαιοσύνης, εδώ -επιτρέψτε μου να κάνω την εκτίμηση ότι- έχει λειτουργήσει κατά τρόπο αντιφατικό. Στις 15-3-2017 υποβλήθηκε τροπολογία από τρεις Βουλευτές της Αντιπολίτευσης με τίτλο: «Ίση μεταχείριση στη γονική μέριμνα». Αυτή απορρίφθηκε.

Στις 21-2-2018 συστήθηκε, με υπουργική σας απόφαση, ειδική νομοπαρασκευαστική επιτροπή, με αντικείμενο την αναμόρφωση διατάξεων περί του Οικογενειακού Δικαίου, με έμφαση στα θέματα επιμέλειας, επικοινωνίας και σχέσεων γονέων και τέκνων. Χρονοδιάγραμμα δε, για την περάτωση του έργου της επιτροπής ορίστηκε ο Σεπτέμβριος του τρέχοντος έτους.

Εδώ, λοιπόν, από τη μία το Υπουργείο αναγνωρίζει την ανάγκη αναμόρφωσης των διατάξεων του Οικογενειακού μας Δικαίου, από την άλλη όμως η στελέχωση της επιτροπής αυτής δημιουργεί θέμα και μας κάνει να πιστεύουμε ότι έχει γίνει με τρόπο προσχηματικό, αφενός διότι ο ορισθείς πρόεδρος έχει εκφραστεί δημοσίως και εγγράφως κατά της γονικής επιμέλειας και του χρονικού επιμερισμού της φροντίδας των τέκνων, αφετέρου και επιπροσθέτως -και αυτό είναι σημαντικό νομίζω- έχουν αποκλεισθεί από τη σύνθεσή της εκπρόσωποι επιστημονικών ειδικοτήτων, που θα μπορούσαν να εισφέρουν, κατά τρόπο ουσιαστικό και χρήσιμο την εμπεριστατωμένη επιστημονική τους άποψη γι’ αυτό το ζήτημα - δηλαδή παιδοψυχίατροι, παιδοψυχολόγοι, εκπρόσωπος του Συνηγόρου του Παιδιού.

Το ερώτημα, λοιπόν, είναι εάν προτίθεσθε να διορθώσετε τη σύνθεση της νομοπαρασκευαστικής επιτροπής, έτσι ώστε, μεταξύ άλλων, να συμπεριληφθούν και ειδικοί επιστήμονες, προκειμένου να προκύψει κατά τρόπο αντικειμενικό -όσο είναι δυνατόν- και επιστημονικά τεκμηριωμένο η πλήρης και ενδελεχής διερεύνηση και εξέταση του ζητήματος αυτού.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Για το ζήτημα αυτό έχω κατ’ επανάληψη τοποθετηθεί στην Εθνική Αντιπροσωπεία, δεν είναι ούτε μία ούτε δύο φορές. Μου κάνει εντύπωση που επανέρχεται και μάλιστα, με έναν πλάγιο τρόπο, με την ερώτηση του κυρίου συναδέλφου.

Εν πρώτοις, θέλω λοιπόν, να πω ότι η νομολογία των ελληνικών δικαστηρίων σε συντριπτικό ποσοστό, πάνω από 90%, παρέχει και στους δύο γονείς το δικαίωμα να ασκούν από κοινού, όταν έχουν διαζευχθεί -γιατί όταν είναι μαζί δεν τίθεται θέμα- τη γονική μέριμνα. Είναι σπάνιες οι περιπτώσεις στις αποφάσεις των ελληνικών δικαστηρίων, που ορίζεται ο ένας από τους δύο γονείς ως ασκών τη γονική μέριμνα.

Εδώ θα πρέπει να ξεκαθαρίσουμε ορισμένα ζητήματα. Η γονική μέριμνα είναι κάτι το ευρύτερο από την επιμέλεια. Στη γονική μέριμνα περιλαμβάνεται η επιμέλεια, η διοίκηση της περιουσίας του τέκνου και η εκπροσώπησή του. Όταν λοιπόν, επέρχεται διάσπαση του έγγαμου βίου στο δικαστήριο, επειδή δεν υπάρχει συμφωνία των γονέων, ο δικαστής επιλέγει, προτάσσοντας το συμφέρον του τέκνου, τον έναν από τους δύο γονείς να ασκεί την επιμέλεια. Δηλαδή, όλα εκείνα τα απαραίτητα της καθημερινότητας ενός παιδιού θα τα αποφασίζει ο ένας από τους δύο γονείς, από τον τόπο της κατοικίας, μέχρι το σχολείο, που θα πηγαίνει κ.λπ..

Εδώ, λοιπόν, γίνεται μια σύγχυση και το αντιλαμβάνομαι, διότι ορισμένοι συγχέουν τις νομικές έννοιες της «γονικής μέριμνας» και της «επιμέλειας». Επαναλαμβάνω ότι η επιμέλεια είναι υποκατηγορία. Κάποιοι αντιγράφουν επιπόλαια και λανθασμένα ορισμένες νομικές καταστάσεις, που επικρατούν στο εξωτερικό.

Στο εξωτερικό, κατά κύριο λόγο έχουν ως υποκατάστατο της επιμέλειας τη γονική μέριμνα. Γι’ αυτό βλέπετε και ορισμένες αποφάσεις, που στη μετάφρασή τους δεν διευκρινίζονται ακριβώς τα πραγματικά περιστατικά.

Θέλω, λοιπόν, να σας πω ότι, όχι μόνο η νομολογία αποδίδει τη γονική μέριμνα και στους δύο γονείς, αλλά τα τελευταία χρόνια υπάρχουν πάμπολλες αποφάσεις των ελληνικών δικαστηρίων, που αποδίδουν την επιμέλεια στον πατέρα, στον αιτούντα, αν έχουμε διαδικασία ασφαλιστικών μέτρων ή στον ενάγοντα. Αυτό δεν είναι κάτι που είναι άγνωστο. Το γνωρίζουν οι πάντες στην Ελλάδα ότι υπάρχει μια στροφή της νομολογίας.

Προσέξτε τώρα να δείτε πόσο άδικοι είσαστε, γεγονός που φτάνει μέχρι του σημείου του ατοπήματος. Να ζητάτε και εμμέσως να φέρνετε μια άποψη στη Βουλή, ότι τα μέλη των νομοπαρασκευαστικών επιτροπών πρέπει να είναι φακελωμένα όσον αφορά τις επιστημονικές τους απόψεις, αν τις έχουν εκφράσει, για να τοποθετηθούν ή όχι σε μια νομοπαρασκευαστική επιτροπή.

Για να γνωρίζετε δε, να πω ότι ο κ. Παπαγεωργίου, ο εφέτης, ο οποίος προΐσταται αυτής της επιτροπής, είναι από τους δικαστές εκείνους, που ως πρωτοδίκης έχει εκδώσει κατ’ επανάληψη αποφάσεις, που την επιμέλεια την παραχωρεί στον πατέρα. Λέω αυτά τα πράγματα, για να τα γνωρίζετε και για να μη νομίζουν ορισμένοι, οι οποίοι μπορεί να έχουν εύλογα παράπονα όχι από τα δικαστήρια, αλλά από τη συμπεριφορά της τέως συζύγου τους για παράδειγμα, ότι με αυτόν τον τρόπο θα λυθεί το πρόβλημα.

Το πρόβλημα θα λυθεί με τον τρόπο, που έχει δρομολογήσει η Κυβέρνηση: σύσταση νομοπαρασκευαστικής επιτροπής, στην οποία θα εξεταστούν τα ζητήματα αυτά και κυρίως, κυρίες και κύριοι συνάδελφοι, το ζήτημα της επικοινωνίας. Διότι το πρόβλημα, όπως ακριβώς το αναφέρουν και ορισμένοι γονείς -πατεράδες- οι οποίοι έχουν πρόβλημα με την επαφή τους με το παιδί τους, δεν είναι η επιμέλεια, είναι ότι στερούνται ουσιαστικής επικοινωνίας. Αυτά, λοιπόν, θα πρέπει να εξετάσει η νομοπαρασκευαστική επιτροπή.

Όπως έχω πει κατ’ επανάληψη στη Βουλή, θα πρέπει το δικαίωμα της επικοινωνίας να είναι ένα δικαίωμα, που θα το ασκεί ο άλλος γονέας απολύτως. Δεν θα μπαίνει σε ένα πλαίσιο αντιδικίας των συζύγων, διότι τελικά το παιδί πληρώνει τα σπασμένα σε αυτή την υπόθεση. Και σε κάθε περίπτωση, εάν αποδειχθεί ότι η σύζυγος είναι υπεύθυνη για τη μη ορθή επικοινωνία του παιδιού με τον άλλο γονέα, αυτό θα πρέπει να συνιστά κακή άσκηση της επιμέλειας και να της αφαιρείται ή να του αφαιρείται.

Αυτά, λοιπόν, είναι τα πολύ σοβαρά ζητήματα, για τα οποία σε πολύ σύντομο χρονικό διάστημα -πολύ σωστά είπατε ότι η 23 Σεπτεμβρίου είναι καταληκτική ημερομηνία- η νομοπαρασκευαστική επιτροπή θα έχει παραδώσει το πόρισμά της. Και με βάση τις επεξεργασίες της νομοπαρασκευαστικής επιτροπής, θα προχωρήσει το Υπουργείο Δικαιοσύνης σε περαιτέρω συζήτηση για την αναμόρφωση των συγκεκριμένων διατάξεων του οικογενειακού δικαίου.

Θέλω ένα τελευταίο να πω, κύριε Πρόεδρε. Θέλω, επίσης, να σας ενημερώσω ότι η επιτροπή δεν θα συζητήσει μόνο στο εσωτερικό της αυτά τα ζητήματα, θα καλέσει και τους εμπλεκομένους σε αυτή την υπόθεση είτε είναι συλλογικότητες είτε είναι ειδικοί επιστήμονες, οι οποίοι θα εκφράσουν τις απόψεις τους και ουσιαστικές και νομικές και εν γένει επιστημονικές. Να μην υπάρχει καμμία αμφιβολία ότι η νομοπαρασκευαστική επιτροπή θα επιτελέσει το έργο της με αίσθημα ευθύνης έναντι των πολιτών και έναντι του νόμου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Προφανώς, κύριε Υπουργέ, το θέμα δεν προσφέρεται για αντιδικία πολιτική εδώ. Ούτε βέβαια, εγώ έχω να διατυπώσω καμμία συγκεκριμένη άποψη προς το συγκεκριμένο δικαστικό πρόεδρο της νομοπαρασκευαστικής. Μακριά από εμένα αυτά.

Απλά διατύπωσα την άποψη ότι ένας δημόσιος λειτουργός, ο οποίος έχει δημόσια εκπεφρασμένη γνώμη υπέρ της μία και όχι της άλλης άποψης, θα μπορούσε να οδηγήσει προς μια συγκεκριμένη κατεύθυνση τις εργασίες της νομοπαρασκευαστικής επιτροπής. Αυτό θα έλεγα ότι θα ήταν εναντίον των εχεγγύων, που θα έπρεπε να έχει ένα τέτοιο όργανο ως προς την αντικειμενική επιστημονική κρίση.

Από εκεί και πέρα, είναι γεγονός ότι η έννοια της γονικής μέριμνας είναι το ευρύτερο σύνολο, αν θέλετε. Υποσύνολο της μέριμνας είναι τόσο η επιμέλεια, όσο βέβαια και η επικοινωνία. Όταν υπάρχει μια στρέβλωση στην άσκηση ή ανάθεση της επιμέλειας, αλλά και τη διενέργεια της επικοινωνίας του ενός γονέα σε σχέση με τον άλλο, τότε προφανώς προβληματικό είναι και το σύνολο που αποκαλούμε «γονική μέριμνα», ως προς τον τρόπο άσκησής του, στην ουσία.

Γι’ αυτό, λοιπόν, εκτιμώ και εκφράζω αυτή μου την εκτίμηση ότι θα πρέπει να υπάρξει εκσυγχρονισμός, αναδιάρθρωση -όπως αναγράφεται και στην υπουργική σας απόφαση περί σύστασης αυτής της Νομοπαρασκευαστικής Επιτροπής- συγκεκριμένων διατάξεων του οικογενειακού μας δικαίου, στα σχετικά άρθρα δηλαδή του Αστικού Κώδικα, έτσι ώστε να διασφαλίζεται, αν θέλετε, αυτή η άσκηση των δικαιωμάτων των δύο γονέων προς τα τέκνα κατά τρόπο ισότιμο.

Εξάλλου, ο ίδιος ο Αστικός Κώδικας στο άρθρο 1511 -και αυτό νομίζω ότι δεν θα πρέπει να αλλάξει- λέει ρητά ότι η απόφαση του δικαστηρίου πρέπει, αφ’ ενός, να σέβεται την ισότητα μεταξύ των γονέων και αφ’ ετέρου -και αυτό είναι το σημαντικότερο- να αποβλέπει στο συμφέρον του τέκνου. Όταν ο ένας γονέας, ασχέτως φύλου -θα μπορούσε να ήταν όχι ο πατέρας, αλλά η μητέρα, αφού, όπως είπατε, έχουν προκύψει τέτοιες αποφάσεις- αποκόπτεται βιαίως από την επικοινωνία με το τέκνο, από την άσκηση της επιμέλειας, που είναι στην ουσία όλες οι μεγάλες αποφάσεις για την ανατροφή των παιδιών, τότε στην ουσία, δεν διασφαλίζεται το πραγματικό συμφέρον του παιδιού, δηλαδή στοιχεία, όπως η διαμονή, η επικοινωνία, η επαφή και με τους δύο γονείς, έτσι ώστε αυτό να διαμορφώσει μια ολοκληρωμένη προσωπικότητα και να μην υπάρξει επιπλέον τραυματισμός από τον χωρισμό των γονέων.

Με αυτό το πρίσμα πρέπει να λειτουργήσει η νομοπαρασκευαστική επιτροπή και δεδομένου ότι πλέον διεθνώς έχουν επικρατήσει νέοι όροι, οι «γονικές ευθύνες» σε χώρες οι οποίες έχουν προοδευτικό πρόσημο όσον αφορά στη διαμόρφωση του δικού τους, ημεδαπού οικογενειακού δικαίου, νομίζω ότι αυτή θα ήταν μια κατεύθυνση που θα πρέπει να δούμε, προκειμένου να διασφαλίσουμε τα συμφέροντα και των γονέων, αλλά κυρίως των τέκνων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, κατά πρώτον, θέλω να ξεκινήσω με μια διαφωνία σε αυτά που είπε ο κύριος συνάδελφος. Είναι αδιανόητο να ισχυρίζεται κάποιος ότι ένας έγκριτος νομικός, διαπρεπής δικαστικός λειτουργός, ο οποίος είχε και συνεχίζει να έχει μια εξαιρετική πορεία στο δικαστικό σώμα, θα επιτελέσει έναν ρόλο ελέγχου -με την αρνητική έννοια του όρου- μιας νομοπαρασκευαστικής επιτροπής.

Αντίθετα, εγώ σας είπα για τον συγκεκριμένο δικαστικό λειτουργό ο οποίος προΐσταται της νομοπαρασκευαστικής επιτροπής και για αποφάσεις που έχει εκδώσει προς την κατεύθυνση του να έχουν την επιμέλεια όχι η μητέρα, αλλά ο πατέρας του παιδιού. Σας είπα ότι δεν ήταν μία και δύο περιπτώσεις, αλλά ήταν αρκετές.

Επομένως, οι αιτιάσεις που ακούστηκαν για το πρόσωπο του κ. Παπαγεωργίου, νομίζω ότι ήταν λανθασμένες αλλά και εδράζονται σε ένα κλίμα καχυποψίας, το οποίο κάποιοι παράγουν εκτός της Αιθούσης αυτής. Στην Αίθουσα, όμως, της Βουλής τέτοιοι ισχυρισμοί, καλύτερα να μην ακούγονται.

Δεύτερον, θα συμφωνήσω με τα υπόλοιπα που είπε ο κύριος συνάδελφος στη δευτερολογία του. Θέλω, όμως, να τονίσω ότι το βασικό που πρέπει σήμερα να δούμε -και οι δικηγόροι το έχουμε κατ’ επανάληψη βρει μπροστά μας- είναι να εντοπίσουμε το πρόβλημα. Και το πρόβλημα δεν είναι στην επιμέλεια, είναι στην άσκηση και στην έλλειψη νομικής θωράκισης της επικοινωνίας. Εδώ είναι το πρόβλημα. Θα πρέπει η επικοινωνία να λειτουργήσει εξισορροπητικά προς το δικαίωμα της επιμέλειας.

Δηλαδή, θεωρώ ότι είναι αδιανόητο αυτό που συμβαίνει κατά κύριο λόγο, να περιορίζεται η επικοινωνία σε ένα-δύο Σαββατοκύριακα τον μήνα, σε μια εβδομάδα κατά τις διακοπές των Χριστουγέννων και του Πάσχα και σε ένα μήνα το καλοκαίρι. Αυτό δεν είναι επικοινωνία, αυτό θα έλεγα είναι οιονεί επικοινωνία, για να μην το χαρακτηρίσω διαφορετικά.

Επομένως εδώ θα πρέπει να δούμε εάν υπάρχουν εκείνες οι πραγματικές προϋποθέσεις της πραγματικής επικοινωνίας, να μην μπλέκουμε καταστάσεις οι οποίες είναι πρώτα απ’ όλα εις βάρος των τέκνων και δηλητηριάζουν και τις σχέσεις αυτών των δυο ανθρώπων, που αποφάσισαν να δώσουν τέλος στην έγγαμη συμβίωση, ειδικά όταν όλα αυτά βαίνουν εις βάρος τους και εις βάρος βεβαίως των παιδιών.

Ας εντοπίσουμε, λοιπόν, το πρόβλημα και ας λύσουμε το πρόβλημα της επικοινωνίας, διότι σας ξαναλέω ότι στις διατάξεις του νόμου δεν υπάρχει θωράκιση της επικοινωνίας. Πολλές δε φορές, γνωρίζετε και εσείς ότι αυτό το δικαίωμα τίθεται σε αμφισβήτηση -και μάλιστα εκβιαστικά- ούτως ώστε να λυθούν άλλα προβλήματα, για παράδειγμα, περιουσιακής κατάστασης.

Εάν εμείς με τη δέουσα σοβαρότητα επιλύσουμε το κενό, που όλοι διαπιστώνουμε ότι υπάρχει, τότε δεν χρειάζεται να κάνουμε κάτι περισσότερο. Αυτά εξήγησα και σε μια συλλογικότητα που έχει συγκροτηθεί και με επισκέφθηκε. Τους υποσχέθηκα ότι η νομοπαρασκευαστική επιτροπή θα ακούσει όλες τις απόψεις και θα λάβει υπ’ όψιν της όλα αυτά τα ζητήματα.

Θέλω, όμως, να σας πω το εξής: Από την τοποθέτησή σας, εγώ δεν μπόρεσα να έχω μια σαφή εικόνα τι λέει το κόμμα σας, σχετικά με το δικαίωμα και με το ζήτημα της συνεπιμέλειας. Διότι εάν είχε μια άποψη υπέρ της συνεπιμέλειας θα έπρεπε καθ’ ον χρόνο κυβερνούσε να φέρει μια διάταξη προς αυτήν την κατεύθυνση. Όμως σωστά δεν έγινε. Πολύ σωστά δεν έγινε.

Εμείς, λοιπόν, θεωρούμε ότι το πρόβλημα υπάρχει. Το πρόβλημα εντοπίζεται στην επικοινωνία. Και αυτό το πρόβλημα θα το λύσουμε αμέσως μετά την 20η Σεπτεμβρίου που θα έχει ολοκληρώσει τις εργασίες της η νομοπαρασκευαστική επιτροπή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, θα ήθελα να σας ενημερώσω ότι ο Πρόεδρος της Κοινοβουλευτικής Ομάδας του Λαϊκού Συνδέσμου - Χρυσή Αυγή και οι Βουλευτές του κόμματός του κατέθεσαν στις 4-5-2018 πρόταση νόμου με θέμα: «Ιδιωτική ανάρτηση της ελληνικής σημαίας».

Παραπέμπεται στην αρμόδια Διαρκή Επιτροπή.

Θα συζητηθεί η δεύτερη με αριθμό 1581/30-4-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ανάγκη ανάληψης πρωτοβουλίας για την ενίσχυση της αντεγκληματικής πολιτικής ύστερα από τα πρόσφατα πολλαπλά φαινόμενα βιαίων εγκλημάτων σε κατοικίες και την άρση του άδικου χαρακτήρα των πράξεων αντίδρασης των θυμάτων».

Ορίστε, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Σας ευχαριστώ, κύριε Πρόεδρε.

Απηύθυνα προς τον κύριο Υπουργό την ερώτηση αυτή μετά από δυο φαινόμενα, τα οποία υπήρξαν το τελευταία διάστημα στην ελληνική κοινή γνώμη. Το ένα ήταν το ζήτημα της εισόδου ένοπλων ληστών στην οικία Σταματιάδη, η οποία δυστυχώς κατέληξε στο να απωλέσει τη ζωή του όταν προέβαλε μια μικρή αντίσταση. Το δεύτερο ήταν η σύλληψη αντιδρώντος υπερήλικος και η κίνηση σε βάρος του της διαδικασίας ποινικής δίωξης.

Αυτό, λοιπόν, δημιούργησε τον εξής προβληματισμό, κύριε Πρόεδρε: Αφ’ ενός εάν οι διατάξεις της κείμενης νομοθεσίας –και αναφέρομαι στην ποινική και στον κορμό της- είναι αρκετές για να αποτρέψουν πράξεις παράνομης εισόδου, παραβίασης των κατοικιών και των επαγγελματικών χώρων και αφ’ ετέρου εάν μπορούν να προστατευθούν τα θύματα, τα οποία αναγκάζονται να γίνουν θύτες με την άμυνα, συλλαμβάνονται και οδηγούνται στη βάσανο της δικαστικής δίωξης.

Παράλληλα, ευρεία δημοσιότητα το τελευταίο διάστημα έχουν επισύρει και οι τρεις διαδοχικοί νόμοι υπό την παρούσα Κυβέρνηση, αποσυμφόρησης των φυλακών.

Στη δική μου αντίληψη και στη δική μου σκέψη και οι νόμοι αυτοί χρειάζονται μια επέμβαση, κύριε Πρόεδρε, προς την πλευρά της εξειδίκευσης των εξαιρέσεων εκείνων οι οποίοι απολύονται. Διότι ως προς την αποσυμφόρηση των φυλακών δεν μπορώ να έχω αντίρρηση επί της αρχής τουλάχιστον. Όμως ζητώ να περιληφθούν εξαιρέσεις, οι οποίες θα περιλαμβάνουν και τα εγκλήματα εκείνα τα οποία γίνονται με παράνομη είσοδο σε κατοικίες και καταστήματα, ούτως ώστε να αισθανθούν και την ασφάλεια οι πολίτες, η οποία σήμερα αρχίζει να κλονίζεται, για τον λόγο ότι μεταβάλλονται και τα ποιοτικά χαρακτηριστικά της εγκληματικότητας.

Κατά συνέπεια του ιστορικού αυτού, κύριε Πρόεδρε, θέτω τα δύο ερωτήματα της ερώτησής μου: Υπάρχει δυνατότητα αυστηροποίησης των ποινών, όχι με την έννοια μιας γενικής αυστηροποίησης, αλλά στις ειδικές εκείνες περιπτώσεις -να το πω νομικά- ενδεχόμενα μια επιβαρυντική περίπτωση, όπως η είσοδος ενόπλων σε ένα σπίτι, σε ένα κατάστημα;

Παράλληλα, να αναζητήσουμε τον τρόπο εκείνον που το θύμα δεν θα γίνεται θύτης. Αναφέρομαι στον υπερήλικα. Εδώ τίθενται πλέον θέματα άμυνας, υπέρβασης ορίων αμύνης. Βεβαίως, γνωρίζω ότι την περασμένη εβδομάδα έγινε μια συζήτηση στη Βουλή επ’ αφορμής ερώτησης του κ. Κρεμαστινού. Έχω ακούσει και την άποψη του Υπουργού. Κατ’ αρχάς δεν θα διαφωνήσω, αλλά θα ήθελα συμπλήρωση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Θιναλίων Κέρκυρας.

Καλωσήρθατε στην ελληνική Βουλή, παιδιά.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Πράγματι, ο κύριος συνάδελφος σωστά ανέφερε ότι πριν μια εβδομάδα -την περασμένη Δευτέρα, αν δεν κάνω λάθος- απάντησα στην Ολομέλεια σε επίκαιρη ερώτηση του κ. Κρεμαστινού ακριβώς για τα ίδια, μάλιστα πραγματικά, περιστατικά που είχαν λάβει χώρα το τελευταίο χρονικό διάστημα.

Θέλω να σας πω εν πρώτοις ότι οι διατάξεις του Ποινικού Κώδικα στο άρθρο 22 και στο άρθρο 23 προσδιορίζουν με ακρίβεια και τα όρια της άμυνας, αλλά διαλαμβάνεται στο δεύτερο εδάφιο του άρθρου 23 του Ποινικού Κώδικα η περίπτωση κατά την οποία, ακόμα και όταν υπάρχει υπέρβαση αμύνης, μπορεί ο δράστης, ο οποίος υπερέβη τα νόμιμα όρια, να κριθεί ατιμώρητος.

Μάλιστα, θα το γνωρίζετε κι εσείς, κύριε συνάδελφε, τα ελληνικά δικαστήρια και η πλούσια νομολογία που υπάρχει σε αυτό το ζήτημα, έχουν διατυπώσει την άποψη ότι εάν κατά την άσκηση του δικαιώματος της άμυνας κάποιος βρίσκεται σε έντονη ταραχή και ψυχική πίεση, τότε δεν μπορεί να σταθμίσει τα όρια που τον τοποθετούν σε ένα πεδίο υπέρβασης της αμύνης και κρίνεται ατιμώρητος.

Θεωρώ λοιπόν, ότι όσον αφορά αυτές τις δύο θεμελιώδεις διατάξεις του Ποινικού μας Κώδικα δεν χρειάζεται καμμία, μα καμμία τροποποίηση. Ενημέρωσα και τη Βουλή την περασμένη Δευτέρα και τον κ. Κρεμαστινό που είχε την καλοσύνη να θέσει αυτά τα ερωτήματα ότι και η νομοπαρασκευαστική επιτροπή, η οποία επεξεργάζεται το σχέδιο -και μου το έχει παραδώσει- για τον νέο Ποινικό Κώδικα, δεν αλλάζει το παραμικρό στην υφιστάμενη νομοθεσία στα συγκεκριμένα άρθρα.

Το δεύτερο που ήθελα να σας πω είναι το εξής: Αναφερθήκατε στον νόμο Παρασκευόπουλου. Ο νόμος Παρασκευόπουλου, όπως και πολύ σωστά είπατε -και χαίρομαι που το ακούω, γιατί μέχρι τώρα ακούμε λαϊκισμούς και εύκολες κριτικές-, είχε να κάνει με την αποσυμφόρηση των φυλακών και με μία κατάσταση εκτός ορίων, που παραλάβαμε τον Ιανουάριο του 2015. Χαίρομαι που τοποθετηθήκατε θετικά κατ’ αρχήν.

Πλην όμως, ο νόμος Παρασκευόπουλου, όπως ίσχυσε το 2015 και το 2016, έχει αλλάξει, μετά από δική μου εισήγηση στη Βουλή και από τον Σεπτέμβριο του 2017 έχουν μπει αρκετοί περιορισμοί, όσον αφορά την υφ’ όρον απόλυση. Υπάρχουν δηλαδή ουσιαστικές διαφοροποιήσεις και όσον αφορά τα αδικήματα τα οποία εξαιρούνται και όσον αφορά τη διαδικασία που θα ακολουθείται γι’ αυτόν, ο οποίος δικαιούται υπό προϋποθέσεις την υφ’ όρον απόλυση.

Εσείς θέτετε ένα ζήτημα εδώ. Θέτετε το ζήτημα της περαιτέρω εξαίρεσης των αδικημάτων, που συνδυάζονται με επέμβαση στον ιδιωτικό χώρο ενός πολίτη είτε αυτός ο χώρος είναι η κατοικία του είτε είναι ένα κατάστημα. Αυτό θα το εξετάσουμε μετά τον Σεπτέμβριο, που λήγει η ισχύς του συγκεκριμένου νόμου. Κατά πρώτον, θα εξετάσουμε αν παραταθεί, αν θα συνεχίσουμε να έχουμε υφ’ όρον απόλυση και σε περίπτωση που αποφασίσουμε θετικά, θα εξετάσουμε και αυτό το ζήτημα το οποίο θέσατε.

Κύριε Πρόεδρε, να μην πω κάτι άλλο. Θα μιλήσω και στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κατ’ αρχάς, αγαπητές φίλες και φίλοι, μαθήτριες και μαθητές από την Κέρκυρα, να σας πω ότι παρακολουθείτε διαδικασία κοινοβουλευτικού ελέγχου. Δηλαδή ο Βουλευτής κ. Καρράς, ερωτά τον Υπουργό Δικαιοσύνης κ. Κοντονή πώς πρέπει να αντιμετωπίσει η Κυβέρνηση φαινόμενα εγκληματικής συμπεριφοράς που έχουν αναπτυχθεί πολύ περισσότερο τον τελευταίο καιρό και ο κύριος Υπουργός απαντά. Μια εξήγηση, ώστε να έχετε αίσθηση και της διαδικασίας. Ο κ. Καρράς τώρα θα κάνει τη δευτερολογία του και θα απαντήσει πάλι ο κύριος Υπουργός.

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Βέβαια, ως προς το δεύτερο σκέλος της άμυνας, θα πρέπει να ανοίξει και μια επόμενη συζήτηση, κύριε Υπουργέ, σχετικά με τις ποινικές διώξεις. Δηλαδή αν θα ακολουθούμε την αρχή της νομιμότητος, την ποινική δίωξη στις περιπτώσεις αυτές ή θα πρέπει να πάρουμε την πρωτοβουλία νομοθετικά και να προχωρήσουμε και στην εισαγωγή μορφών, αρχών σκοπιμότητας στην άσκηση της ποινικής δίωξης, αλλά νομίζω ότι αυτό θα πρέπει να το δει μια νομοπαρασκευαστική επιτροπή, σε ένα γενικότερο πλαίσιο, παρά στη σημερινή συζήτηση.

Μένω στο πρώτο σκέλος, λοιπόν, της ερώτησής μου, όπου προηγουμένως αναφέρθηκα ότι θα πρέπει να δούμε σαν επιβαρυντική περίπτωση την παράνομη είσοδο. Επιπλέον, θέλω να αναφέρω το εξής: Να κάνω μία διόρθωση: Στον νόμο του 2015 πράγματι δεν υπήρχαν εξαιρέσεις. Στην παράταση του νόμου του 2016 πράγματι δεν υπήρχαν εξαιρέσεις και δημιουργήθηκε όλο αυτό το ζήτημα, με φαινόμενα βαριάς εγκληματικότητας, εξαιτίας της κακότεχνης αποσυμφόρησης των φυλακών. Βεβαίως, και στον νόμο του 2017 ουσιαστικά δεν υπάρχουν εξαιρέσεις -επιτρέψατέ μου-, με τη μεταβατική διάταξη της παραγράφου 5, όπου λέτε ότι μέχρι την ημέρα ψήφισης του νόμου -η οποία, αν δεν κάνω λάθος, ήταν 20-21 Σεπτεμβρίου του 2017- δεν ισχύουν οι εξαιρέσεις που αναφέρονται, εφόσον είχαν τις προϋποθέσεις της υφ’ όρον απόλυσης. Η περίπτωση αυτή βεβαίως επέτεινε το πρόβλημα, με την έννοια ότι έχουμε και ένα άλλο έλλειμμα αντεγκληματικής πολιτικής.

Θα μου επιτρέψετε κι εσείς, κύριε Πρόεδρε, να κάνω μια παρένθεση σε αυτό το σημείο. Οι νόμοι της αποσυμφόρησης, ενώ εγώ κατ’ αρχάς λέω ότι είναι καλοί, δυστυχώς δεν μπορούν να καλύψουν ένα ζήτημα. Πρώτον, το ζήτημα της υποτροπής. Δηλαδή σε περίπτωση που ο απολυθείς από τις φυλακές εγκληματήσει εκ νέου είτε με το ίδιο έγκλημα για το οποίο απολύθηκε είτε διαπράξει άλλο βίαιο έγκλημα, έστω και αν μέσα ο ίδιος ο νόμος λέει ότι θα πρέπει εντός πενταετίας να ασκήσει αθροιστικά την ποινή του. Και αυτό για τον λόγο ότι μέσα σε πέντε χρόνια -κύριε Υπουργέ, ξέρετε καλύτερα από μένα-, δεν μπορεί να τελεσιδικήσει καμμία ποινική υπόθεση και δη κακουργηματική. Επομένως με την έννοια της προϋπόθεσης ότι θα πρέπει να έχει γίνει αμετάκλητη η νεότερη ποινική καταδίκη για να αρθεί η απόλυση υφ’ όρον, δημιουργεί μια μορφή ασυλίας.

Το δεύτερο ζήτημα που πρέπει να απασχολήσει -το οποίο βεβαίως δεν είναι άμεση η αρμοδιότητα του Υπουργείου Δικαιοσύνης, νομίζω ότι είναι συναρμοδιότητα-, είναι το θέμα των απελάσεων. Διότι απολύονται υφ’ όρον. Υπάρχουν δικαστικές αποφάσεις που διατάσσουν μετά την εκτέλεση της ποινής, όταν είναι αλλοδαπός, την άμεση απέλαση. Ορθά προχτές -κάνω και αυτήν την παρένθεση- το δικαστήριο έκρινε για τον Τούρκο, ο οποίος εισήλθε στην Ελλάδα -και δώσαμε το παράδειγμα του κράτους δικαίου για μια φορά ακόμα-, ότι παραιτούμενος των ενδίκων μέσων απελαύνεται αμέσως. Κι έτσι, επέστρεψε στην πατρίδα του και την οικογένειά του. Το θέμα, όμως, των απελάσεων με τους αποσυμφορητικούς νόμους, δυστυχώς, αφέθηκε κατά κάποιον τρόπο στην τύχη του -και δεν το λέω αυτό ανεπίσημα, το λέω σύμφωνα με στοιχεία τα οποία έχω δει εδώ σε προηγούμενο κοινοβουλευτικό έλεγχο και συγκεκριμένα με ημερομηνία 28 Απριλίου του 2017- όπου ο κ. Τόσκας, Αναπληρωτής Υπουργός Εσωτερικών, αναφέρει ότι από τέσσερις χιλιάδες τετρακόσιους είκοσι έναν κρατούμενους αλλοδαπούς, αφέθηκαν ελεύθεροι δύο χιλιάδες πεντακόσιες εβδομήντα έξι και απελάθησαν μόνο χίλιοι επτακόσιοι δεκατέσσερις. Επομένως περισσότεροι ήταν εκείνοι που παρέμειναν είτε έγκλειστοι είτε ελεύθεροι -και εκεί αγνοείται πλέον τι συμπεριφορά θα έχουν- από εκείνους που απελάθησαν.

Συνοψίζοντας, λοιπόν, νομίζω ότι αν υπάρξει μια νομοθετική πρωτοβουλία, θα πρέπει να περιλάβει στις εξαιρέσεις και εκείνες της παράνομης εισόδου μέσα σε κατοικία ή κατάστημα, σε χώρους δηλαδή της ιδιωτικής σφαίρας.

Δεύτερον, θα πρέπει να δούμε το ζήτημα του πώς μπορεί να εκτελούνται οι αποφάσεις απέλασης όταν πρόκειται περί αλλοδαπών, διότι από την ώρα την οποία περνάει ο μήνας ή το τρίμηνο στο οποίο δεν έχει μπορέσει να απελαθεί, τότε καταλαβαίνουμε όλοι ότι δεν μπορεί να κρατείται, αφήνεται ελεύθερος και περιφέρεται δεξιά και αριστερά και επαναλαμβάνει τις ίδιες πράξεις διότι δεν έχει –να το πούμε κι αλλιώς- πολλές επιλογές. Από τη φυλακή βγήκε.

Νομίζω, λοιπόν, ότι αυτή η συζήτηση πρέπει να ανοίξει ευρύτερα για τον εξής λόγο: Να μην ζήσουμε όμοια περιστατικά. Και ξέρετε γιατί; Γιατί οπωσδήποτε στους εγκληματικούς χώρους δημιουργείται μια εικόνα ασυδοσίας. Όταν δεν απελαύνεται, όταν δεν μπορεί να δικαστεί μια υποτροπή και αρθεί και εκτελέσει αθροιστικά το υπόλοιπο της ποινής της πρώτης πράξης για την οποία απελύθη, εκεί πλέον έχουμε ζητήματα.

Αυτά ήθελα να θέσω, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Καρρά.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, να ενημερώσω εν πρώτοις το Σώμα ότι δεν ήταν μόνο η περίπτωση, κύριε Καρρά, του Τούρκου ο οποίος μπήκε στην ελληνική επικράτεια, δικάστηκε και βεβαίως…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Είναι το πρόσφατο, γι’ αυτό αναφέρθηκα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Υπάρχει πιο πρόσφατο.

Πριν δυο, τρεις μέρες το Διοικητικό Πρωτοδικείο Πύργου έκανε δεκτό το αίτημα να διακοπεί η διοικητική κράτηση κατά δύο Τούρκων πολιτών, οι οποίοι συνελήφθησαν στο λιμάνι της Κυλλήνης. Υπήρξε διαβεβαίωση του τουρκικού προξενείου ότι έχουν σταθερή κατοικία και δηλώθηκε το τουρκικό προξενείο στην Αθήνα. Έτσι το δικαστήριο αποφάσισε τη διακοπή της διοικητικής κράτησης. Το λέω αυτό προς ενημέρωση της Βουλής, αλλά και προς ενημέρωση της κοινής γνώμης, για να γίνει κατανοητό ότι η Ελλάδα είναι κράτος δικαίου, διότι όταν το ελληνικό προξενείο παρέστη στη δίκη των δύο Ελλήνων αξιωματικών και δήλωσε ως τόπο κατοικίας τους την έδρα του ελληνικού προξενείου της Αδριανούπολης, αντίστοιχο αίτημα περί μη κράτησης δεν έγινε δεκτό από το τουρκικό δικαστήριο. Η Ελλάδα, όμως, είναι κράτος δικαίου και δεν ισοψηφίζει παράνομες ή παράτυπες συμπεριφορές. Αυτό το εκπέμπουμε ως μήνυμα, όχι μόνο στη γείτονα χώρα, αλλά και στην παγκόσμια κοινότητα από την οποία περιμένουμε μια πιο σταθερή στάση για το θέμα των δύο Ελλήνων αξιωματικών, οι οποίοι μέχρι σήμερα δεν ξέρουν γιατί κατηγορούνται. Και αυτό είναι το μεγάλο πρόβλημα.

Όσον αφορά τα ζητήματα που θέσατε με την ερώτησή σας, θέλω να πω κατά πρώτον ότι στο θέμα της ποινικής δίωξης μπορεί να υπάρξει και άποψη του εισαγγελέα που να θέσει μια υπόθεση στο αρχείο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Σπανίως.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, αλλά πρέπει να γίνεται. Διότι είπα και στον κ. Κρεμαστινό ότι δεν μπορεί να συνεχίζεται αυτή η ευθυνοφοβία, να ασκούμε μια ποινική δίωξη με τη δεύτερη σκέψη ότι θα κριθούν στο ακροατήριο αυτά τα ζητήματα και εκεί θα αθωωθεί ο κατηγορούμενος.

Από την αρχή της ποινικής διαδικασίας θα μπορεί και θα πρέπει να τυγχάνει εφαρμογής η συγκεκριμένη διάταξη του εδαφίου 2 του άρθρου 23 του ποινικού κώδικα και όχι να βλέπουμε αυτά που είδαμε την τελευταία περίοδο.

Όσον αφορά το ζήτημα των επιβαρυντικών περιπτώσεων, ξέρετε, τα δικαστήρια είναι ιδιαίτερα αυστηρά. Κατά πρώτον, όταν έχουμε ανθρωποκτονία, γνωρίζετε κι εσείς ότι επαπειλούμενη ποινή είναι των ισόβιων δεσμών, της ισόβιας κάθειρξης. Εδώ δεν υπάρχει τίποτα πιο επιβαρυντικό για αυτήν την περίπτωση. Σε περιπτώσεις δε σωματικής βλάβης ή ακόμα και ληστείας, οι ποινές που επιβάλλονται υπό αυτό το πλαίσιο, ότι δηλαδή έγινε στον ιδιωτικό χώρο ενός ανθρώπου του οποίου κινδύνευσε η ζωή και η σωματική ακεραιότητα -σας λέω και πάλι ότι προσπάθησα να έχω μια εικόνα- είναι ιδιαίτερα αυστηρές.

Επομένως, η ποινή, όπως ξέρετε, κρίνεται και από τις πραγματικές συνθήκες τέλεσης του αδικήματος. Επομένως, θεωρώ ότι κι εκεί δεν χρειάζεται κάτι περισσότερο, ούτε θεωρώ ότι θα έχουμε κάποιο αποτέλεσμα.

Στα ζητήματα υποτροπής που αναφέρατε ο νόμος είναι σαφής: Εάν απολυθεί κάποιος υφ’ όρον και τελέσει νέο αδίκημα δεν θα εκτίσει μόνον την ποινή για την οποία απολύθηκε υφ’ όρον, θα εκτίσει και την ποινή για το νέο αδίκημα, στην οποία θα ληφθεί υπ’ όψιν και η προηγούμενη καταδίκη.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εφόσον καταδικαστεί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως. Και έτσι πρέπει να είναι.

Επομένως, δεν νομίζω ότι εδώ τίθεται κάποιο θέμα παρέμβασης της νομοθετικής εξουσίας.

Σχετικά με τα θέματα που αναφέρατε των απελάσεων, για να απελαθεί κάποιος πρέπει είτε να βρίσκεται παράνομα εντός της ελληνικής επικράτειας είτε να κινηθεί η διαδικασία της εκδόσεως. Δεν σημαίνει ότι όλοι οι αλλοδαποί βρίσκονται παράνομα στη χώρα, οπότε δεν μπορεί να κινηθεί η διαδικασία της απέλασης και δεν σημαίνει ότι σε όλους τους αλλοδαπούς κρατούμενους ή σε ένα μέρος τους ενεργοποιείται η διαδικασία εκδόσεως.

Σας ενημερώνω ότι στις πλείστες όσες περιπτώσεις -εγώ δεν έχω υπ’ όψιν μου καμμία εξαίρεση, για να σας πω την αλήθεια- που έχουμε ποινικούς κρατούμενους, που έχουν τελέσει σοβαρά αδικήματα στην Ελλάδα και κατηγορούνται για άλλα αδικήματα στο εξωτερικό, μετά την έκτιση της ποινής τα ελληνικά δικαστήρια αποφασίζουν την έκδοσή τους, απόφαση την οποίαν προσυπογράφει και ο Υπουργός Δικαιοσύνης, γιατί, όπως ξέρετε, με βάση τον Κώδικα Ποινικής Δικονομίας είναι ο τελευταίος ο οποίος θεωρεί αυτήν την απόφαση.

Θεωρώ, κύριε συνάδελφε, ότι όσον αφορά το ζήτημα της κατάστασης στις φυλακές πλέον βρισκόμαστε σε καλό δρόμο. Δεν είναι τυχαίο το γεγονός ότι έχουμε επαινεθεί από τη διεθνή κοινότητα και από διεθνείς οργανισμούς γι’ αυτό που έχουμε οικοδομήσει τα τελευταία τρία χρόνια.

Η πορεία μας προσεγγίζει τις ευρωπαϊκές σταθερές. Να σας αναφέρω ότι δράσεις στις ελληνικές φυλακές αυτήν την ώρα προβάλλονται ως παραδείγματα ορθής διοίκησης και διαχείρισης των ζητημάτων στις φυλακές και σε κράτη του εξωτερικού. Η Ελλάδα επαινέθη ιδιαίτερα για δομές που λειτουργούν σήμερα στις φυλακές, δομές εκπαίδευσης, δομές επαγγελματικής κατάρτισης, δομές απεξάρτησης και γινόμαστε –εκεί που ήμασταν ο αποδιοπομπαίος τράγος των κρατών-μελών του Συμβουλίου της Ευρώπης- το παράδειγμα προς μίμηση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Μπούρα και κυρία Παπανάτσιου, να διαβάσω για πέντε λεπτά τις ερωτήσεις, που δεν θα συζητηθούν και θα περάσουμε και στη δική σας ερώτηση που είναι και η τελευταία.

Δεν θα συζητηθούν λόγω απουσίας των αρμόδιων Υπουργών στο εξωτερικό:

Η δεύτερη με αριθμό 1575/27-4-2018 επίκαιρη ερώτηση πρώτου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ –ΔΗΜΑΡ κ. Δημητρίου Κωνσταντόπουλουπρος τον ΥπουργόΕθνικής Άμυνας, με θέμα: «Προοπτική Στρατοπέδου Μεσολογγίου», διότι ο κ. Καμμένος βρίσκεται στην Ιορδανία.

Η δέκατη με αριθμό 1510/16-4-2018 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Παιδείας, Έρευνας και Θρησκευμάτων,με θέμα: «Σχέδιο κατάργησης του τμήματος Διοίκησης Επιχειρήσεων του ΤΕΙ Ηπείρου και λειτουργία τμήματος Διαπολιτισμικής Επικοινωνίας στην Ηγουμενίτσα», διότι ο κ. Γαβρόγλου βρίσκεται στο εξωτερικό.

Επίσης η πρώτη με αριθμό 1571/27-4-2018 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν θα συζητηθεί λόγω κωλύματος του αρμοδίου Αναπληρωτή Υπουργού Οικονομικών κ. Γεωργίου Χουλιαράκη. Αιτία ο φόρτος εργασίας.

Η τέταρτη με αριθμό 1557/26-4-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Υγείας,με θέμα: «Κατάχρηση των ευεργετικών διατάξεων του ν.4368/2016», δεν θα συζητηθεί διότι ο κ. Ξανθός λόγω φόρτου εργασίας δεν μπορεί να παρευρεθεί.

Η τέταρτη με αριθμό 1546/24-4-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον Υπουργό Υγείας,με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας», δεν θα συζητηθεί διότι ο κ. Ξανθός λόγω φόρτου εργασίας δεν μπορεί να παρευρεθεί.

Η με αριθμό 3727/23-2-2018 ερώτηση του κύκλου των αναφορών και ερωτήσεων του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώταπρος τον Υπουργό Υγείας,με θέμα: «Ανησυχητική η αύξηση των κρουσμάτων ιλαράς», δεν θα συζητηθεί διότι ο κ. Ξανθός λόγω φόρτου εργασίας δεν μπορεί να παρευρεθεί.

Η όγδοη με αριθμό 1518/17-4-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένουπρος τον Υπουργό Οικονομικών,σχετικά με τα προβλήματα τεσσάρων εκατομμυρίων δανειοληπτών, δεν θα συζητηθεί λόγω κωλύματος του Υπουργού Οικονομικών, κ. Ευκλείδη Τσακαλώτου λόγω φόρτου εργασίας.

Η πέμπτη με αριθμό 1538/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππάπρος τον Υπουργό Εθνικής Άμυνας,με θέμα: «Επιτακτική η ανάγκη αυξήσεως της στρατιωτικής θητείας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη.

Η έκτη με αριθμό 1539/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππάπρος τον Υπουργό Εθνικής Άμυνας,με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη.

**ΑΘΑΝΑΣΙΟΣ ΜΠΟΥΡΑΣ:** Πόσες δεν συζητούνται και πόσες συζητούνται, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Για τις αναβολές αυτές υπάρχει σχετικό έγγραφο από την Ειδική Γραμματεία του Προέδρου της Βουλής.

Θα συζητηθεί τώρα η τρίτη με αριθμό 1545/24-4-2018 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Οικονομικών, με θέμα: «Αύξηση στις μισθωτικές αξίες απλής χρήσης αιγιαλού».

Στην ερώτηση του κ. Μπούρα θα απαντήσει η Υφυπουργός Οικονομικών κ. Αικατερίνη Παπανάτσιου.

Κύριε Μπούρα, έχετε τον λόγο.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Άκουσα μια πλειάδα ερωτήσεων που δεν συζητούνται, ενώ απ’ ό,τι είδα συζητήθηκαν πέντε – έξι και πρέπει να είναι πάρα πολλές αυτές που δεν συζητούνται. Αυτό δεν είναι καλό. Είναι περιφρόνηση της Βουλής και αυτό θέλω να επισημάνω μόνο.

Στις 13 Μαρτίου 2018, κυρία Υπουργέ, η Κτηματική Υπηρεσία Πειραιά Νήσων και Δυτικής Αττικής κοινοποίησε στους δήμους της αρμοδιότητάς της, δηλαδή αυτών των περιοχών, τη νέα αναπροσδιορισμένη μισθωτική αξία για εκμετάλλευση ομπρελοξαπλωστρών και τραπεζοκαθισμάτων, αυξημένη μάλιστα σε πολλές περιπτώσεις πάνω από 50% αλλά και πάνω από 100%, όπως προσδιορίζεται στην ερώτησή μου.

Ειδικότερα, στον μεν Δήμο Μεγαρέων οι επιχειρήσεις που δραστηριοποιούνται στον αιγιαλό του καλούνται να πληρώσουν 15 ευρώ ανά τετραγωνικό μέτρο, τη στιγμή που η περσινή τιμή ήταν 10,34 ευρώ, δηλαδή αυξημένη κατά 50%.

Για τις δε επιχειρήσεις που δραστηριοποιούνται στον αιγιαλό του Δήμου Μάνδρας – Ειδυλλίας η μισθωτική αξία για τις παραλίες της Ψάθας και του Πόρτο Γερμενό προσδιορίζεται στα 18 ευρώ ανά τετραγωνικό μέτρο, ενώ στις υπόλοιπες στα 15 ευρώ ανά τετραγωνικό μέτρο, τη στιγμή που το δημοτικό συμβούλιο είχε προτείνει 7,50 ευρώ ανά τετραγωνικό μέτρο και μάλιστα την παραμονή της μεγάλης καταστροφής. Δηλαδή η απόφαση που έστειλε στην Κτηματική Υπηρεσία του Πειραιά και Δυτικής Αττικής ο Δήμος Μάνδρας ελήφθη 14 Νοεμβρίου. Την έχω εδώ. Και ξέρετε, στις 15 Νοεμβρίου έγινε αυτή η μεγάλη πρωτοφανής καταστροφή, που ισοπέδωσε και έχει καταστήσει την περιοχή ένα απέραντο σεληνιακό τοπίο.

Πέρα από τη δύσκολη οικονομική κατάσταση που επικρατεί, ας μην ξεχνάμε, κυρία Υπουργέ, ότι αρκετές δημοτικές ενότητες της δυτικής Αττικής έχουν κηρυχθεί σε κατάσταση έκτακτης ανάγκης, μετά από αυτή τη φονική πλημμύρα της 15ης Νοεμβρίου 2017. Το γεγονός αυτό και μόνο καθιστά την οποιαδήποτε αύξηση απαγορευτική.

Απεναντίας, κυρία Υπουργέ, θα έπρεπε να δοθεί ένα κίνητρο, μια βοήθεια σε επιχειρηματίες που πλήττονται. Πηγαίνετε μια βόλτα στις περιοχές που νέκρωσαν, για να δώσουμε ένα κίνητρο. Τίποτα! Θα έπρεπε να απαλλαγούν για φέτος από το να πληρώνουν. Αυτό θα ήταν πολιτική πράξη.

Επιπροσθέτως, στις παραλίες των ως άνω δήμων που βρέχονται από τον Κορινθιακό είναι δύσκολη η πρόσβαση. Έχω κάνει -δεν έτυχε να προεδρεύετε εσείς, κύριε Πρόεδρε- επανειλημμένα επίκαιρες ερωτήσεις για την κατάσταση της αδιαφορίας, για την εγκατάλειψη. Βάλαμε δύο φαναράκια που κόβουν τα αυτοκίνητα, γιατί δεν περνάνε, από μια λωρίδα, άνοδος-κάθοδος, στην παλιά εθνική οδό Αθήνας-Θήβας. Την ξέρετε όλοι, είναι αυτή που περνάει από την Κάζα.

Είναι η οδός που πάει ο κόσμος στις παραλίες της Ψάθας, του Αλεποχωρίου, του Πόρτο Γερμενό. Και όλοι αυτοί οι επιχειρηματίες και όλοι αυτοί οι άνθρωποι, οι κάτοικοι, αυτή την εποχή, που αρχίζει το καλοκαίρι, βρίσκονται απομονωμένοι. Και καλούνται να πληρώσουν στο 100%. Τόση είναι στον Δήμο Μάνδρας-Ειδυλλίας η επιπλέον επιβάρυνση. Ποιος θα πάει, όταν ξέρει ότι δεν έχει πρόσβαση και ότι θα πληρώσει ακριβότερα; Άρα, η περιοχή θα είναι νεκρή.

Μετά από αυτό, κυρία Υπουργέ, εγώ θα σας παρακαλέσω να κάνετε ό,τι είναι δυνατόν –βέβαια, ξέρω τι θα μου απαντήσετε και θα επανέλθω- ώστε να υπάρξει αναστολή για φέτος της πληρωμής των επιχειρηματιών, έτσι ώστε να μπορέσει να πάει κόσμος σε αυτές τις περιοχές, γνωρίζοντας ότι δεν θα επιβαρυνθεί με αυτό το επιπρόσθετο, τη στιγμή που ξέρουμε την πολύ μεγάλη οικονομική κρίση και ιδίως των κατοίκων της δυτικής Αττικής που υποφέρουν ιδιαίτερα, που προσφέρουν ιδιαίτερα στο εθνικό εισόδημα, που φιλοξενούν για χρόνια τώρα όλη τη βαριά βιομηχανία με τη ρύπανση και όλα τα συνεπακόλουθα προβλήματα που επιβαρύνουν το περιβάλλον τους.

Μέσα από αυτή την καταστροφή, η πολιτεία, τουλάχιστον για φέτος που είναι και σε κατάσταση εκτάκτου ανάγκης, θα έπρεπε να φροντίσει ώστε να μην υπάρχει όχι αύξηση, αλλά απεναντίας αναστολή πληρωμών, για να μπορούν να πάνε οι συμπολίτες μας εκεί.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ κι εγώ.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Βασική αρχή της Κυβέρνησής μας αποτελεί αποδεδειγμένα η άμεση στήριξη των πολιτών που πλήττονται από φυσικές καταστροφές, βροχοπτώσεις, πλημμύρες, σεισμούς, όπως άλλωστε συνέβη σε πάρα πολλές περιοχές της χώρας μας. Μεταξύ αυτών των περιοχών ήταν και οι δήμοι της Περιφερειακής Ενότητας Δυτικής Αττικής που επλήγησαν, δυστυχώς, από τη φονική πλημμύρα στις 15 Νοεμβρίου 2017.

Να σας θυμίσω πως πέραν της κήρυξης της περιοχής σε κατάσταση εκτάκτου ανάγκης, όλο το κυβερνητικό επιτελείο προσέτρεξε σε βοήθεια και στήριξη των πληγέντων. Το Υπουργείο Οικονομικών προχώρησε άμεσα σε έκδοση απόφασης για παράταση των προθεσμιών υποβολής των δηλώσεων καταβολής φόρων, καθώς και για παράταση και αναστολή καταβολής των βεβαιωμένων και ληξιπρόθεσμων οφειλών, λόγω ακριβώς των έντονων καιρικών φαινομένων που εκδηλώθηκαν.

Επίσης, με νόμο προχωρήσαμε σε έκτακτη εφάπαξ ενίσχυση με τη μορφή επιδόματος σε φυσικά πρόσωπα και επιχειρήσεις που επλήγησαν τους τελευταίους τέσσερις μήνες του 2017 σε διάφορες περιοχές της χώρας, μεταξύ αυτών και στην Περιφερειακή Ενότητα της Δυτικής Αττικής.

Όλοι αντιλαμβανόμαστε πόσο δύσκολη ήταν, και σε κάποιες περιπτώσεις παραμένει δύσκολη, η κατάσταση στη δυτική Αττική. Το Υπουργείο μας βρίσκεται πάντοτε σε επικοινωνία με φορείς και τοπικούς παράγοντες για πάρα πολλά θέματα.

Πραγματικά στις 13 Μαρτίου 2018 η Κτηματική Υπηρεσία Πειραιά και Νήσων και Δυτικής Αττικής κοινοποίησε στους αρμόδιους δήμους τις τιμές παραχώρησης απλής χρήσης αιγιαλού, όπως ακριβώς το θέτετε στην ερώτησή σας, βάσει των αναπροσαρμοσμένων μισθωτικών αξιών των αιγιαλών.

Όμως, κατόπιν σχετικού αιτήματος του Δήμου Μεγάρων, που υποβλήθηκε στο γραφείο μας στις 27 Μαρτίου 2018, με το οποίο θιγόταν το ζήτημα της αύξησης των μισθωμάτων απλής χρήσης αιγιαλού, αλλά και τα επακόλουθα της αύξησης αυτής, κινηθήκαμε άμεσα, συγκεντρώσαμε τα απαραίτητα στοιχεία και προχωρήσαμε σε εκτίμηση αυτών.

Έτσι, κατόπιν αξιολόγησης των σχετικών στοιχείων και πληροφοριών μας, όπως κάνουμε για όλα τα θέματα που φτάνουν στο Υπουργείο μας χωρίς καμμία εξαίρεση, θα ήθελα να σας ενημερώσω ότι το ζήτημα έχει ήδη επιλυθεί.

Σε συνεργασία με τον γενικό γραμματέα δημόσιας περιουσίας προχωρήσαμε σε ανάκληση της απόφασης της Κτηματικής Υπηρεσίας Πειραιά και Νήσων και δυτικής Αττικής και γνωστοποιήθηκε η απόφαση ότι οι τιμές παραχώρησης απλής χρήσης αιγιαλού στον Δήμο Μεγαρέων θα παραμείνουν στα ίδια επίπεδα με την περσινή περίοδο, λόγω των ακραίων φυσικών φαινομένων και καταστροφών που έλαβαν χώρα στην ευρύτερη περιοχή του δήμου τον μήνα Νοέμβριο του 2017.

Θα συνεχίσω για τα υπόλοιπα στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Τον λόγο έχει ο κ. Μπούρας.

**ΑΘΑΝΑΣΙΟΣ ΜΠΟΥΡΑΣ:** Κυρία Υπουργέ, δεν θα πω για τα προηγούμενα που είπατε στην αρχή, σχετικά με το τι δώσατε και τι δεν δώσατε. Πηγαίνετε μια βόλτα, για να δείτε τι κάνατε ιδιαίτερα στην περιοχή της Μάνδρας που επλήγη πολύ περισσότερο και για την οποία δεν είπατε λέξη και δεν κάνατε και τίποτα. Όμως, τα πρώτα που είπατε μου θύμισαν εκείνο το «στρίβειν δια του αρραβώνος».

Σήμερα είμαι συγκεκριμένος. Σας είπα ότι εγώ ο ίδιος έχω κάνει επίκαιρες ερωτήσεις στον Υπουργό Εσωτερικών, τον κ. Σκουρλέτη, στον Υπουργό τον κ. Σπίρτζη για τα άλλα, όπως για τα ρέματα που δεν έγιναν, που δεν γίνονται, γιατί έρχεται μετά από το καλοκαίρι και νέος χειμώνας, για τον δρόμο που δεν «περπατάει» και δεν μπορεί πλέον να πάει κάποιος σε αυτές τις περιοχές.

Και τώρα ξέρετε τι; Μου είπατε για 27 Απριλίου. Πρέπει να σας πω ότι εγώ την ερώτηση την έκανα στις 19 Απριλίου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στις 27 Μαρτίου σας είπα.

**ΑΘΑΝΑΣΙΟΣ ΜΠΟΥΡΑΣ:** Έχω την απόφαση που λέτε ότι οι τιμές για τα Μέγαρα μένουν ίδιες. Είναι στις 27-4-2018. Αν θέλετε, πάρτε την. Είναι του κ. Πατρώνη, που είναι ο προϊστάμενος της κτηματικής υπηρεσίας.

Εν πάση περιπτώσει, να σας πω ότι στις 10 Απριλίου καταμεσής του Πάσχα δηλαδή -8 Απριλίου είχαμε Πάσχα- ο δήμος ομόφωνα έκανε αυτήν τη διαμαρτυρία και την κοινοποίησε σε εσάς και στους Βουλευτές.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στις 27-3-2018.

**ΑΘΑΝΑΣΙΟΣ ΜΠΟΥΡΑΣ:** Μπράβο!

Εγώ, ως όφειλα και οφείλω από την υποχρέωση που έχω, κατέθεσα μία επίκαιρη ερώτηση. Δεν θα σας επικρίνω γιατί την αναβάλατε. Μιλάμε τώρα που έχουμε 7 Μαΐου ενώ η ερώτηση είχε προσδιοριστεί να συζητηθεί στις 24 Απριλίου. Λείπατε στο εξωτερικό. Δεν σας εγκαλώ. Επίκαιρη ερώτηση σημαίνει επίκαιρο θέμα και επίκαιρη λύση. Εν πάση περιπτώσει, έστω και αυτό το αναγνωρίζω ως ένα γεγονός.

Όσον αφορά στα άλλα, δεν μου απαντήσατε καθόλου. Κατ’ αρχάς εγώ δεν το θεωρώ ικανό. Εγώ θεωρώ ότι για φέτος τουλάχιστον θα πρέπει να βοηθηθούν οι περιοχές, έτσι ώστε να προσελκύσουν κάποιους ανθρώπους, για να μπορεί να στηριχθεί αυτός ο φτωχός επιχειρηματίας, που είδε το βιός του να χάνεται και την περιουσία του να εξαφανίζεται. Θα πρέπει να μπορεί να πει ότι τονώνεται για φέτος, γλιτώνοντας, εν πάση περιπτώσει αυτήν την επιβολή, την οποία βέβαια θα μετακυλήσει στον πολίτη. Ο πολίτης θα την πληρώσει την ομπρέλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από εκεί και πέρα, σας είπα κάτι: Τη μεγαλύτερη καταστροφή στην περιοχή την έπαθε ο Δήμος Μάνδρας. Επίσης, πρέπει να σας πω το εξής: Δεν ξέρω αν είχατε πάει στο συνέδριο, αυτά που κάνετε, που γυρίζατε σαν θίασος, στη δυτική Αττική τον Δεκέμβριο. Ξέρετε τι είπε ο Πρωθυπουργός; Σε τρεις μήνες -έχω τα πρακτικά- θα είναι τα πάντα έτοιμα. Ο δρόμος θα περνάει και τα πάντα θα είναι έτοιμα. Έχουν περάσει έξι μήνες και δεν έχει γίνει απολύτως τίποτε. Μην επαίρεστε, λοιπόν!

Επανέρχομαι και λέω ότι και για τη Μάνδρα, αλλά και για τα Μέγαρα για φέτος να μην ισχύσουν αυτά, δηλαδή να τους δοθεί λόγω του ότι είναι σε κατάσταση εκτάκτου ανάγκης. Όμως, στην πρωτολογία σας δεν είπατε τίποτα για τη Μάνδρα που είναι αυτή που έπαθε την όλη καταστροφή. Ο Δήμος Μάνδρας-Ειδυλλίας, που αναφέρονται σε αυτόν, οι παραλίες της Ψάθας, το Πόρτο Γερμενό και κάποιες άλλες, να μην τις αναφέρω. Πουθενά!

Αυτό το χαρτί που είπατε και επικαλεστήκατε –το έχω εδώ- και το έστειλε ο προϊστάμενος της κτηματικής υπηρεσίας -θα το καταθέσω στα Πρακτικά για να το δείτε-, ο κ. Δημήτριος Πατρώνης, λέει, κυρία Υπουργέ, τα εξής: «Με το ανωτέρω έγγραφο γνωστοποιήθηκε η απόφαση ότι οι τιμές της παραχώρησης απλής χρήσης στην περιοχή Δήμου Μεγαρέων θα επανέλθουν στα ίδια επίπεδα».

Εγώ ζητώ να μην επανέλθουν στα ίδια επίπεδα, αλλά για φέτος να μην ισχύσουν. Για τη δε Μάνδρα δεν αναφέρετε τίποτε γενικά.

(Στο σημείο αυτό κτυπάει το επαναληπτικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, γίνομαι λίγο κουραστικός και ζητώ την ανοχή σας, αλλά όπως είδα -τόση ώρα περιμένοντας- δείξατε ανοχή και στους προηγούμενους συναδέλφους.

**ΠΡΟΕΔΡΕΥΩΝ (Σπυρίδων Λυκούδης):** Η δική σας ερώτηση, κύριε συνάδελφε, είναι και η τελευταία, αλλά να μην το παρατραβήξουμε.

**ΑΘΑΝΑΣΙΟΣ ΜΠΟΥΡΑΣ:** Κυρία Υπουργέ, μπορώ να σας επαναλάβω ότι πριν γίνει το κακό ο Δήμος Μάνδρας πρότεινε -όχι σε εσάς, στην κτηματική υπηρεσία- στις 14 Νοεμβρίου 2017, έχω την απόφαση εδώ, και στις 15 Νοεμβρίου 2017 το πρωί έγινε η μεγάλη καταστροφή με τους τόσους πολλούς νεκρούς στη Μάνδρα.

Ξέρετε τι ισχύει; Ανά τετραγωνικό μέτρο 18 ευρώ από 7,5 ευρώ που πρότεινε ο δήμος στις 14 Νοεμβρίου για τις δύο περιοχές, Πόρτο Γερμενό και Ψάθα και για τις υπόλοιπες, οι οποίες είναι μικρότερης, ας πούμε, τουριστικής αξίας, 15 ευρώ, δηλαδή 100%. Το προηγούμενο ξέρετε τι ήταν; Αύξηση 150%. Για τη Μάνδρα, λοιπόν, δεν έχετε κάνει κάτι και γι’ αυτό θα παρακαλέσω να έχω την απάντησή σας γι’ αυτό το θέμα.

Σας ευχαριστώ.

(Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Κύρια Υφυπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, θα ήθελα να σημειώσω ότι η επίκαιρη ερώτηση ήταν να συζητηθεί στις 30 Απριλίου και όχι πιο πριν, όπως είπατε. Ήταν για την προηγούμενη Δευτέρα και αναβλήθηκε, επειδή είχα κάποιες υποχρεώσεις και δεν μπορούσα. Άρα, είχε ήδη εκδοθεί η απόφαση και δεν κατέφυγα στο να μην έρθω στην απάντηση της ερώτησης, επειδή δεν είχα κάτι να σας απαντήσω, όπως υπονοήσατε.

**ΑΘΑΝΑΣΙΟΣ ΜΠΟΥΡΑΣ:** Εγώ την έκανα στις 19 Απριλίου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στις 19 Απριλίου. Όμως, στις 27 Μαρτίου πήραμε εμείς την επιστολή από τον Δήμο Μεγαρέων και 27 Απριλίου είναι η απάντηση της κτηματικής υπηρεσίας προς τον Δήμο Μεγαρέων. Στις 27Μαρτίου έχει γίνει η **ε**ρώτηση από τον Δήμο Μεγαρέων στο Υπουργείο μας.

Από εκεί και μετά, θα ήθελα να τονίσω συμπληρωματικά σε ό,τι αφορά στις παραλίες το εξής: Πραγματικά, υπάρχει μια μεγάλη ανομοιομορφία στις τιμές για την παραχώρηση απλής χρήσης αιγιαλού.

Στόχος του Υπουργείου μας είναι η εξομάλυνση των διαφοροποιήσεων και ο γενικότερος εξορθολογισμός των τιμών αυτών, σύμφωνα πάντα με την τουριστική δραστηριότητα της κάθε περιοχής, ούτως ώστε να μην παρατηρούνται φαινόμενα άδικης και ασύμφορης μεταχείρισης των αιγιαλών, όπως κάποιοι υπέρτεροι τουριστικά δήμοι καταλήγουν να μισθώνουν με τιμή μικρότερη σε σχέση με κατώτερους τουριστικά δήμους.

Μακριά από μας να πούμε ότι πραγματικά δεν συνεχίζουν να υπάρχουν τα προβλήματα στη Μάνδρα. Το είπα και στην πρωτομιλία μου. Ακόμη και τώρα παραμένουν προβλήματα στη Μάνδρα.

Ας δούμε τώρα το συγκεκριμένο θέμα. Στο πλαίσιο αυτό και ειδικά στις περιπτώσεις που υποβάλλονται αιτήματα σε εμάς, ερχόμαστε να διορθώσουμε ό,τι υπάρχει. Ήδη υπάρχει εντολή προς την αρμόδια κτηματική υπηρεσία από την οποία ζητάμε να εξορθολογίσει ό,τι αφορά και στον Δήμο Μάνδρας. Σας ανέφερα ότι η απόφαση έγινε για τον Δήμο Μεγάρων, επειδή ακριβώς υπήρχε το αίτημα από τον Δήμο Μεγάρων. Δεν έχουμε δεχθεί αίτημα από τον Δήμο Μάνδρας.

Η παραχώρηση της απλής χρήσης του αιγιαλού, δεδομένου ότι στην περιοχή υπάρχει μεγάλη επισκεψιμότητα και με την εύκολη και γρήγορη πρόσβαση που έχουμε και με την τιμή που έχουμε επιβάλει στις συγκεκριμένες περιοχές, θεωρούμε ότι θα μπορέσουμε να βοηθήσουμε τους επαγγελματίες.

Από εκεί και πέρα, συμπερασματικά το Υπουργείο μας είναι εδώ για να στηρίζει και να συνδράμει τους πολίτες και τους επιχειρηματίες που πλήττονται από ακραία καιρικά φαινόμενα και θα κάνουμε ό,τι πρέπει να κάνουμε.

Όσον αφορά στα έγγραφα τα οποία μου δίνετε…

**ΑΘΑΝΑΣΙΟΣ ΜΠΟΥΡΑΣ:** Εγώ τα έδωσα για να σας βοηθήσουν στη λύση. Μπορείτε να τα κρατήσετε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ακριβώς για το ίδιο μιλάμε κι εμείς.

**ΑΘΑΝΑΣΙΟΣ ΜΠΟΥΡΑΣ:** Για τα Μέγαρα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Μιλάμε για 27 Απριλίου για τα Μέγαρα.

Επίσης, όσον αφορά στην ερώτησή σας στις 10 Απριλίου, σε εμάς το ερώτημα από τον δήμαρχο -που κοινοποιήθηκε και σε σας- ήρθε στις 27 Μαρτίου. Αυτό σας ανέφερα πριν. Απλά συμπίπτουν 27 Μαρτίου με 27 Απριλίου.

Θεωρώ ότι με τις ενέργειες οι οποίες έχουν γίνει και από τη μεριά σας με την ερώτηση που κάνατε και για τον Δήμο Μάνδρας και με τις κινήσεις τις δικές μας και τις οδηγίες που έχουν δοθεί προς τον προϊστάμενο της συγκεκριμένης Κτηματικής Υπηρεσίας Πειραιά-Νήσων και δυτικής Αττικής θα έχουμε την εναρμόνιση με τις περσινές τιμές και για τη Μάνδρα.

**ΑΘΑΝΑΣΙΟΣ ΜΠΟΥΡΑΣ:** Εγώ έδωσα αυτά τα έγγραφα, κύριε Πρόεδρε, μόνο για να βοηθήσω στη λύση. Νομίζω ότι θα σας είναι επιβοηθητικά, κυρία Υπουργέ, για να λύσετε το θέμα και για τη Μάνδρα. Και θα παρακαλέσω για άλλη μια φορά αν μπορείτε να το λύσετε συνολικά και για τα Μέγαρα και για τη Μάνδρα, προκειμένου να δώσετε μια ανάσα στην περιοχή.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Εκείνο που σας είπα από την αρχή είναι ότι 27 Απριλίου έγινε η κίνηση από την κτηματική υπηρεσία και 30 Απριλίου θα ερχόμουν εγώ να απαντήσω στην ερώτησή σας.

**ΑΘΑΝΑΣΙΟΣ ΜΠΟΥΡΑΣ:** Εντάξει, μην στεκόμαστε σ’ αυτό. Δεν είχατε πρόθεση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ήθελα, λοιπόν, να σας πω ότι δεν είχα καμμία πρόθεση να μην σας απαντήσω. Και η πρόθεσή μας ήταν να λύσουμε το πρόβλημα όταν έγινε το αίτημα από τον Δήμο Μεγαρέων. Πιστεύω ότι υπάρχει εντολή…

**ΑΘΑΝΑΣΙΟΣ ΜΠΟΥΡΑΣ:** Μπράβο! Και ο Βουλευτής διά των επικαίρων ερωτήσεων βοηθάει την Κυβέρνηση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Πάρα πολύ καλά κάνατε.

**ΑΘΑΝΑΣΙΟΣ ΜΠΟΥΡΑΣ:** Άρα, γνωρίζετε το θέμα και μπορείτε να προχωρήσετε και σε περαιτέρω λύσεις.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Από κοινού θα βοηθήσουμε τον λαό της Μάνδρας.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε. Ήμουν τελευταίος, οπότε έτυχα ιδιαίτερης εύνοιας.

**ΠΡΟΕΔΡΕΥΩΝ (Σπυρίδων Λυκούδης):** Μας βοηθήσατε που καθυστερήσατε, για να παρακολουθήσουν λίγο και οι μαθητές, οι επισκέπτες που ήρθαν. Διότι, αγαπητοί φίλοι, έχετε αργοπορήσει λίγο και ήρθατε την ώρα που τελειώνει η συνεδρίαση. Απλώς, σας ανακοινώνω, για να γνωρίζουμε και ποιοι έχουν έρθει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα έξι μαθήτριες και μαθητές και έξι συνοδοί εκπαιδευτικοί από το 3ο Δημοτικό Σχολείο Κατερίνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλώς ήρθατε, έστω και αργά, στην ελληνική Βουλή. Δεν θα προφτάσετε να παρακολουθήσετε κάποια συνεδρίαση, γιατί μόλις τελειώσαμε τη σημερινή συνεδρίαση. Για εμάς, όμως, είναι πάρα πολύ μεγάλη χαρά το ότι ήρθατε από την Κατερίνη, για να δείτε πως λειτουργεί η ελληνική Βουλή.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 19.55΄ λύεται η συνεδρίαση για αύριο, ημέρα Τρίτη 8 Μαΐου 2018 και ώρα 11.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης «Μέτρα για την προώθηση των Θεσμών της Αναδοχής και Υιοθεσίας», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**