(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚ΄

Πέμπτη 17 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτού κ. Ν. Παναγιωτόπουλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Αμαρουσίου, το 3ο Δημοτικό Σχολείο Καισαριανής, το Δημοτικό Σχολείο Κουβαρά και το Γυμνάσιο Παλαιοχώρας Χαλκιδικής, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.

2. Ανακοίνωση του δελτίου επικαίρων ερωτήσεων της Παρασκευής 18 Μαΐου 2018, σελ.  
3. Συζήτηση επικαίρων ερωτήσεων:  
 α) Προς τον Υπουργό Εξωτερικών, με θέμα: «Επείγουσα ανάγκη ενεργειών προώθησης για την αναγνώριση της Γενοκτονίας των Ελλήνων του Πόντου», σελ.   
 β) Προς τον Υπουργό Υποδομών και Μεταφορών:  
 i. με θέμα: «Διακοπή της λεωφορειακής γραμμής του ΟΑΣΑ Α16», σελ.   
 ii. με θέμα: «Να αποζημιωθούν άμεσα οι πληγέντες από τις καταστροφικές πλημμύρες στον Νομό Αιτωλοακαρνανίας», σελ.   
 iii. με θέμα: «Η δημιουργία τριών νέων σταθμών διοδίων στον Οδικό άξονα Προμαχώνας - Σέρρες - Λιμάνι Θεσσαλονίκης είναι καταστροφική για τον νομό Σερρών», σελ.   
 γ) Προς τον Υπουργό Εσωτερικών, με θέμα: «Επαναφορά αρχικής ρύθμισης ν. 3852/2010», σελ.   
 δ) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Για τη διακοπή ηλεκτροδότησης από τη ΔΕΗ Α.Ε. στον ΤΟΕΒ - Μάτι - Τυρνάβου - Αμπελώνα στο Νομό Λάρισας», σελ.   
 ii. με θέμα: «Αδιάθετες ποσότητες πατάτας στις κοινότητες Ορεινής και Άνω Βροντούς Νομού Σερρών», σελ.   
 iii. με θέμα: «Μέτρα και δράσεις για την αντιμετώπιση της λειψυδρίας-ξηρασίας», σελ.   
 iv. με θέμα: «Να προχωρήσει άμεσα η χρηματοδότηση για την εκτροπή του Πλατύ ποταμού για την ενίσχυση Φράγματος Φανερωμένης», σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΚΟΥΡΑΚΗΣ Α. , σελ.  
ΜΑΥΡΑΓΑΝΗΣ Ν. , σελ.  
ΜΩΡΑΪΤΗΣ Ν. , σελ.  
ΤΖΕΛΕΠΗΣ Μ. , σελ.  
  
Β. Επί των επικαίρων ερωτήσεων:  
ΑΜΑΝΑΤΙΔΗΣ Ι. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΜΑΥΡΑΓΑΝΗΣ Ν. , σελ.  
ΜΠΟΥΡΑΣ Α. , σελ.  
ΜΩΡΑΪΤΗΣ Ν. , σελ.  
ΞΥΔΑΚΗΣ Ν. , σελ.  
ΣΚΟΥΡΛΕΤΗΣ Π. , σελ.  
ΤΖΕΛΕΠΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚ΄

Πέμπτη 17 Μαΐου 2018

Αθήνα, σήμερα στις 17 Μαΐου 2018, ημέρα Πέμπτη και ώρα 9.37΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-5-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΘ΄ συνεδριάσεώς του, της Τετάρτης 16 Μαΐου 2018 σε ό,τι αφορά την ψήφιση στο σύνολο των σχεδίων νόμου:

1. «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Κούβας, αφετέρου».

2. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση».)

Παρακαλείται ο κύριος Γραμματέας να ανακοινώσει τις αναφορές προς το Σώμα

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί η σελ. 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη συζήτηση της δεκάτης έκτης με αριθμό 1614/7-5-2018 επίκαιρης ερώτησης δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Εξωτερικών, με θέμα: «Επείγουσα ανάγκη ενεργειών προώθησης για την αναγνώριση της Γενοκτονίας των Ελλήνων του Πόντου».

Στην ερώτηση του κ. Καρρά θα απαντήσει ο Υφυπουργός Εξωτερικών κ. Ιωάννης Αμανατίδης.

Κύριε Καρρά, έχετε τον λόγο για δύο λεπτά για να αναπτύξετε την ερώτησή σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Προβληματίστηκα για το εάν θα υποβάλω ή όχι αυτή την ερώτηση. Άκουγα παράπονα φίλων Ποντίων ότι το τελευταίο διάστημα δεν αισθάνονται να έχουν τη στοργή της ελληνικής πολιτείας στο ζήτημα της προώθησης της διεθνούς πλέον αναγνώρισης της Γενοκτονίας των Ελλήνων του Πόντου. Διότι είναι γνωστό ότι η ελληνική πολιτεία από το 1994 την έχει αναγνωρίσει, τελούνται γιορτές κάθε χρόνο, αλλά αισθάνονται ένα έλλειμμα.

Εγώ δεν είμαι Πόντιος στην καταγωγή, αλλά κατανοώ αυτό το οποίο ζητούν και μάλιστα το εάν θα ήταν επίκαιρη ή όχι η ερώτησή μου σταθμίστηκε στο ζήτημα της μεταβολής πλέον και της πολιτικής της Τουρκίας.

Διότι, όπως γνωρίζετε, κύριε Πρόεδρε, και γνωρίζει και ο Υπουργός, το αίτημα είναι τελικά να αναγνωρίσει η Τουρκία τη Γενοκτονία αυτή, με την έννοια να αιτηθεί τη «συγγνώμη» των Ποντίων και των Ελλήνων για τα όσα έχει διαπράξει εις βάρος τους διαχρονικά. Βεβαίως, αυτό δεν γίνεται, τουλάχιστον με τις παρούσες συνθήκες της τουρκικής πολιτικής.

Καταλήγω, λοιπόν, στο συμπέρασμα ότι πρέπει να ενταθεί η προσπάθεια να γίνει η διεθνής αναγνώριση της Γενοκτονίας και από τους διεθνείς οργανισμούς, αλλά και από άλλα κράτη, διότι όπως γνωρίζουμε όλοι ένας μικρός αριθμός κρατών την έχει αναγνωρίσει και ένας μικρός αριθμός πολιτειών των ΗΠΑ και της Ρωσικής Ομοσπονδίας. Φαίνεται, λοιπόν, ότι έχουμε μία ανάσχεση της προσπάθειας αυτής για την αναγνώριση.

Εκείνο που επιδιώκω, λοιπόν, με την επίκαιρη ερώτηση που κατέθεσα είναι να ενταθεί η προσπάθεια, ούτως ώστε στο τέλος να έρθει και η Τουρκία να ζητήσει τη συγγνώμη, την οποία περιμένουμε όλοι.

Γιατί το λέω τώρα αυτό; Διότι θα μπορούσα να δικαιολογήσω ένα ενδιάμεσο χρονικό διάστημα, όταν πλέον η Τουρκία υποτίθεται ότι προχωρούσε σε ενταξιακές διαδικασίες με την Ευρωπαϊκή Ένωση, που ετίθετο ενδεχόμενα ως προαπαιτούμενο. Σήμερα, όμως, απομακρύνονται αυτές οι προϋποθέσεις. Βλέπουμε μια ένταση διαφορετική στην περιοχή μας.

Παρακαλώ τον Υπουργό να εξηγήσει σε τι ενέργειες προβαίνει το Υπουργείο για την προώθηση του αιτήματος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καρρά.

Τον λόγο έχει ο Υφυπουργός Εξωτερικών κ. Ιωάννης Αμανατίδης, για τρία λεπτά.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Βουλευτά, ευχαριστώ για την ερώτηση. Γνωρίζετε ότι σε δύο ημέρες από τώρα κλείνουν ενενήντα εννέα χρόνια από την 19η Μαΐου του 1919 και χθες η Βουλή τίμησε σε ειδική συνεδρίαση τα θύματα της Γενοκτονίας των Ποντίων. Πέρασαν δηλαδή ενενήντα εννέα χρόνια από την ημέρα που τέθηκε σε εφαρμογή το σχέδιο για την τελειωτική εξόντωση των Ελλήνων σε όλον τον Πόντο, σε μια ατελείωτη πορεία θανάτου.

Κύριε Βουλευτά, η Ελλάδα αποτέλεσε την πρώτη χώρα που αναγνώρισε τη Γενοκτονία των Ελλήνων του Πόντου και της Μικράς Ασίας, με τα ψηφίσματα και με τους νόμους 2193/1994 και 2645/1998. Βεβαίως, η 19η Μαΐου και η 14η Σεπτεμβρίου έχουν καθιερωθεί σαν ημέρες μνήμης για τη Γενοκτονία των Ελλήνων του Πόντου, όπως και του ελληνισμού της Μικράς Ασίας. Και ήταν βέβαια ο ελάχιστος φόρος τιμής και ο ελάχιστος οφειλόμενος σεβασμός απέναντι στα θύματα αυτών των αποτρόπαιων γεγονότων.

Οι εν λόγω ημέρες μνήμης τιμώνται, όπως αρμόζει πιστεύω, σε πραγματικό επίπεδο από πλήθος ποντιακών και μικρασιατικών συλλόγων και οργανώσεων και από την ελληνική Βουλή και από την Κυβέρνηση, καθώς βέβαια και από μεγάλο αριθμό ομογενειακών σωματείων στο εξωτερικό.

Η Γενοκτονία των Ποντίων είναι ένα παραδεκτό διεθνώς ιστορικό γεγονός. Αναγνωρίστηκε από την Κύπρο στις 19 Μαΐου του 1994, στη Σουηδία το 2010, στην Αρμενία το 2015, μαζί με τη Γενοκτονία των Ασσυρίων, στην Ιρλανδία το 2015, μαζί με τη Γενοκτονία των Αρμενίων και Ασσυρίων, αλλά και σε πολλές πολιτείες των ΗΠΑ και της Αυστραλίας και σε πόλεις του Καναδά.

Θέλω να σας θυμίσω ιδιαίτερα ότι υπήρχε και το ψήφισμα, γιατί αυτά είναι ενέργειες της πολιτείας και διαχρονικά, που εξέδωσε η Ερευνητική Ακαδημαϊκή Επιστημονική Κοινότητα της Διεθνούς Ενώσεως Ακαδημαϊκών για τη Μελέτη των Γενοκτονιών, με το οποίο αναγνωρίζεται η Γενοκτονία Αρμενίων, Ασσυρίων και Ελλήνων, Ποντίων, Θρακών και Ιώνων το 2007 και μάλιστα με μια συντριπτική πλειοψηφία του 83% των ψήφων.

Η Γενοκτονία των Ποντίων προβάλλεται σε διπλωματικό και πολιτικό επίπεδο καταλλήλως από το Υπουργείο Εξωτερικών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα ήθελα την ανοχή σας, γιατί νομίζω ότι είναι ένα σημαντικό και επίκαιρο γεγονός.

Η διαφύλαξη της ιστορικής μνήμης αποτέλεσε και θα συνεχίσει να αποτελεί πρωταρχικό καθήκον της ελληνικής πολιτείας. Με αυτόν τον γνώμονα, καλούμαστε να αποτελέσουμε αρωγό στην προσπάθεια για την ανάδειξη και ευρύτερη αναγνώριση της Γενοκτονίας των Ελλήνων του Πόντου και της Μικράς Ασίας, στα πλαίσια της διεθνούς κοινότητας.

Θέλω να σας αναφέρω ενέργειες της Γενικής Γραμματείας Απόδημου Ελληνισμού, η οποία στηρίζει τις Ημέρες Μνήμης οι οποίες γίνονται ανά τον κόσμο, όπως επίσης και τις πρωτοβουλίες της Παγκόσμιας Συντονιστικής Επιτροπής Ποντιακής Νεολαίας υπό το σύνθημα «Θυμόμαστε» και δραστηριότητες οι οποίες έχουν στόχο την ευαισθητοποίηση της διεθνούς κοινότητας και οι οποίες στηρίζονται από τη Γενική Γραμματεία Απόδημου Ελληνισμού.

Υπάρχουν πρωτοβουλίες οι οποίες λαμβάνονται από τους αιρετούς της τοπικής αυτοδιοίκησης στην Ευρώπη όσο και από τις ποντιακές ομοσπονδίες εξωτερικού για την προώθηση της αναγνώρισης του αιτήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Χαρακτηριστικό παράδειγμα είναι η σειρά επαφών με τοπικές κυβερνήσεις, αλλά και με εκπροσώπους της Ομοσπονδιακής Κυβέρνησης στη Γερμανία, τις οποίες έχει ξεκινήσει η ΟΣΕΠΕ, η Ομοσπονδία Συλλόγων Ελλήνων Ποντίων στην Ευρώπη. Στήριξης από τη Γενική Γραμματεία Απόδημου Ελληνισμού έχουν τύχει, άλλωστε και διεθνή επιστημονικά συνέδρια που διοργανώνονται από ποντιακές ομογενειακές οργανώσεις, όπως το Διεθνές Συνέδριο με θέμα «1916-1923» στις 25 και 26 Φεβρουαρίου 2016 σε συνδιοργάνωση με το Ινστιτούτο Διασποράς των Γενοκτονιών του Μπόχουμ και της Ομοσπονδίας Συλλόγων Ελλήνων Ποντίων Ευρώπης.

Εδώ να προσθέσω την εξαγγελία δημιουργίας μουσείου στο Στρατόπεδο «Παύλου Μελά» στη Θεσσαλονίκη αφιερωμένου στον ποντιακό και μικρασιατικό ελληνισμό στον χώρο που παραχωρήθηκε εκεί, όπως και τη στήριξη που έχει η εκμάθηση της ποντιακής γλώσσας από Πόντιους εκπαιδευτικούς και από τον Σύνδεσμο Ποντίων Εκπαιδευτικών, ιδιαίτερα στη Θεσσαλονίκη. Είναι προγράμματα τα οποία έχουν τύχει της στήριξης της ελληνικής Κυβέρνησης.

Στη δευτερολογία μου θα σας αναφέρω και άλλα στοιχεία τα οποία νομίζω ότι δείχνουν ότι η ελληνική πολιτεία διαχρονικά και ιδιαίτερα η δική μας Κυβέρνηση είναι ευαίσθητη στο σημείο και στο ζήτημα αυτό.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Εξωτερικών κ. Ιωάννη Αμανατίδη.

Ορίστε, κύριε Καρρά, έχετε τον λόγο για τη δευτερολογία σας για τρία λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ και πάλι, κύριε Πρόεδρε.

Πρέπει να πω ότι αισθάνομαι πως αυτά τα οποία ανέφερε ο κύριος Υπουργός δεν μου αρκούν ως απάντηση, διότι αν διακρίνουμε στην τοποθέτησή του, ένα μεγάλο κομμάτι αφορούσε την ομογένεια, που κανείς δεν αμφισβητεί ότι η ελληνική ομογένεια εκτελεί το καθήκον της και μάλιστα με προσήλωση στην εθνική ιδέα και την ευρύτερη πολιτική της Ελλάδας και επιπλέον σε ενέργειες που γίνονται από τα ποντιακά σωματεία εντός της Ελλάδας.

Εκείνο το οποίο είναι το αντικείμενο για το οποίο εγώ –εναγωνίως αν θέλετε, κύριε Πρόεδρε- ζητώ την ένταση των ενεργειών της ελληνικής Κυβέρνησης είναι να προχωρήσουμε στη διεθνή αναγνώριση, αφού φαίνεται ότι ο χρόνος είναι κατάλληλος, εν όψει της πολιτικής που ακολουθεί η γείτων χώρα το τελευταίο διάστημα. Και δεδομένου ότι ο μόνος τρόπος άσκησης πίεσης είναι η αναγνώριση από διεθνείς οργανισμούς και επιπλέον από περισσότερα κράτη, είναι μονόδρομος πλέον ότι η ελληνική Κυβέρνηση θα πρέπει να ακολουθήσει αυτή την τακτική και πολιτική.

Εκείνο το οποίο θέλω να σημειώσω, όμως, είναι το εξής: Αναφέρθηκε –και σωστά- ο κύριος Υπουργός στο ότι χθές γιορτάσαμε στη Βουλή την Ημέρα Μνήμης της Γενοκτονίας των Ελλήνων του Πόντου.

Πρέπει να κάνω ένα σχόλιο, κύριε Υπουργέ. Ο Εκπρόσωπος της Κυβέρνησης, Πόντιος στην καταγωγή, όπως δήλωσε, δυστυχώς μόνο παρίστατο. Ζήτησε ως Πόντιος τη διεθνή αναγνώριση, αλλά δεν μας απήντησε σε τι ενέργειες προχωρεί η Κυβέρνηση για να φθάσει σε αυτό το θέμα. Ενώ, είναι ένα καθολικό αίτημα, από ό,τι φαίνεται.

Και θέλω να πω και κάτι άλλο. Όλοι ζητάμε την καταδίκη από την Διεθνή Κοινότητα, όταν υπάρχουν θέματα ανθρωπίνων καταστροφών, παραδείγματος χάριν στο παλαιστινιακό προχθές. Η επίθεση στην Παλαιστίνη από το Ισραήλ. Βγαίνει χθες η φιλική προς την Κυβέρνηση εφημερίδα «Η ΑΥΓΗ» και ζητά από τη διεθνή κοινότητα να στηλιτεύσει, να καταδικάσει τη βαρβαρότητα των Ισραηλινών.

Γιατί, λοιπόν, να μην το κάνουμε και εμείς ως Έλληνες και πρώτη η Κυβέρνηση– γιατί ακόμα δεν έχω ακούσει τις απαντήσεις που περίμενα-, γιατί να μην στηλιτεύσουμε, να μην καταδικάσουμε μέσω φιλικών κρατών τη βαρβαρότητα που υπήρχε, ούτως ώστε η διεθνής κοινότης να μπορέσει, κύριε Υπουργέ, να αντιληφθεί πέρα από τα οικονομικά ή γεωπολιτικά συμφέροντα, ότι η γείτων χώρα δεν είναι κράτος δικαίου; Και γιατί το λέω αυτό; Διότι η γενοκτονία είναι ένα απαράγραπτο έγκλημα το οποίο αφορά την ανθρωπότητα, δεν αφορά μόνο τα συγκεκριμένα θύματα ή τους απογόνους των θυμάτων.

Νομίζω, λοιπόν, ότι ο μοναδικός δρόμος πίεσης είναι αυτός μέσω των διεθνών οργανισμών. Δεν αρκεί, βέβαια, η ακαδημία στην οποία αναφερθήκατε, η οποία αναγνώρισε τη Γενοκτονία. Νομίζω -αν δεν κάνω λάθος- κύριε Υπουργέ, είναι ένα επιστημονικό σωματείο. Δεν ξέρω ακριβώς αν έχει διεθνή υπόσταση. Θα περιμένω να μου το πείτε στην απάντησή σας.

Επομένως, νομίζω ότι η Κυβέρνηση θα πρέπει να ενισχύσει αυτό το καθολικό αίτημα, να μην αρκείται σε γενικολογίες, όπως αυτές που άκουσα χθές από τον εκπρόσωπο της Κυβέρνησης, χωρίς να τοποθετείται συγκεκριμένα.

Επιπλέον, για να κλείσω, πρέπει να πω το εξής: Στη συγκεκριμένη περίπτωση η ομογένεια, όπως είπα και στην έναρξη της δευτερολογίας μου, κάνει το καθήκον της. Είναι, όμως, τα μέσα και τα εργαλεία, τα οποία της παρέχουμε, ικανά γι’ αυτό ή χρειάζεται και εκεί ένταση; Ο χρόνος που επέλεξα να κάνω την ερώτηση, δεν ήταν μόνον γιατί πλησιάζει η 19η Μαΐου ως ημέρα μνήμης και τιμής. Επέλεξα να κάνω την ερώτηση –και το αναφέρω, κύριε Υπουργέ, και στο κείμενό της, όπως θα έχετε δει- για τη μεταβολή και της στάσης της Ευρώπης. Θα πρέπει και η Ευρώπη να μεταβάλει τη στάση της. Θα πρέπει και η Ευρωπαϊκή Ένωση να τοποθετηθεί έναντι της γείτονος, διότι, αν και δεν θέλω να γίνω τώρα αυτήν τη στιγμή μάντης κακών ή να ασκήσω με τα λόγια εξωτερική πολιτική, φοβούμαι ότι, αν περάσει και αυτή η ευκαιρία, θα χαθεί οριστικά η διεθνής αναγνώριση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καρρά για τη δευτερολογία του.

Τον λόγο έχει ο Υφυπουργός Εξωτερικών κ. Ιωάννης Αμανατίδης για να κλείσει με τη δευτερολογία του.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, αυτό που ανέφερα στην πρωτολογία μου ότι προβάλλουμε κατάλληλα σε πολιτικό και διπλωματικό επίπεδο τη Γενοκτονία των Ποντίων από το Υπουργείο Εξωτερικών, δεν έχει καμμία σχέση με το ποια πολιτική ασκείται αυτήν τη στιγμή από την Τουρκία ή με τις διαθέσεις της Τουρκίας, ή ανάλογα με το αν πλησιάζει ή είναι κοντά στην Ευρωπαϊκή Ένωση ή είναι μακριά ή έχει ή δεν έχει διενέξεις.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Αναφέρομαι στο… (δεν ακούστηκε)

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Μπορεί να είναι, αλλά αυτό δεν επηρεάζει την πολιτική μας. Η πολιτική μας είναι αυτή που σας είπα, ότι με τον κατάλληλο τρόπο και με διπλωματικά μέσα και σε πολιτικό επίπεδο προβάλλουμε και στηρίζουμε τις ενέργειες αυτές. Αναφέρθηκα στην ομογένεια και στη Γενική Γραμματεία Απόδημου Ελληνισμού. Είναι άλλωστε το δεύτερο ερώτημα το οποίο είχατε υποβάλει και νομίζω ότι σας έχω απαντήσει.

Η χώρα μας σε στενή συνεργασία με χώρες που έχουν υπάρξει και θύματα γενοκτονίας στο παρελθόν, όπως το Ισραήλ και η Αρμενία, καλλιεργούμε συστηματικά τη συζήτηση για την ανάγκη διαφύλαξης της ιστορικής αλήθειας σχετικά με αυτά τα γεγονότα και πρωτοστατούμε στις προσπάθειες των Ηνωμένων Εθνών για την πλήρη εφαρμογή της σύμβασης για την Πρόληψη και την Καταστολή του Εγκλήματος της Γενοκτονίας του 1948.

Δικό μας χρέος, έτσι όπως το αισθανόμαστε -και το λέω γιατί σε αυτό το πλαίσιο κινούμαστε διαχρονικά στη χάραξη της πολιτικής μας-, είναι να διαφυλάξουμε την ιστορική αλήθεια, να διατηρήσουμε την ιστορική μνήμη και να μην σταματήσουμε τον αγώνα για την καθολική αναγνώριση από τη διεθνή κοινότητα της συστηματικής εξολόθρευσης και του βίαιου ξεριζωμού των Ελλήνων του Πόντου και της Ιωνίας από το 1914 έως το 1923, προκειμένου να μην επαναληφθούν.

Κύριε Βουλευτά, επιτρέψτε μου να δώσω και δύο, τρεις σκέψεις, οι οποίες νομίζω ότι έχουν την αξία τους, γιατί εχθές ακούστηκε και ρατσιστικός λόγος στην Αίθουσα αυτή και θα ήθελα να δώσω μία εκτίμηση.

Η ιστορία του ελληνισμού, όπως γνωρίζετε, είναι πρώτιστα ιστορία επιβίωσης, διάκρισης, προσφοράς και ευθύνης. Ταυτόχρονα, όμως, και τόλμης και εθνικής ομοψυχίας απέναντι σε κινδύνους και προκλήσεις. Στο δύσκολο αυτό έργο του τερματισμού της μη αποδοχής της ιστορικής αλήθειας από τη γείτονα χώρα, το οποίο για μένα αναμφισβήτητα θα πρέπει να συμπορευθεί με τη συγχώρεση, μπορούν να βοηθήσουν και οι ίδιες κοινωνίες σε απευθείας γόνιμο και εποικοδομητικό διάλογο, έτσι ώστε μια ειλικρινής προσέγγιση να αποκλείσει το ενδεχόμενο να επαναληφθούν παρόμοιες καταστάσεις και πράξεις οπουδήποτε στον κόσμο.

Ο διάλογος αυτός σε συνδυασμό με την αναγνώριση και εξάλειψη του ταμπού για την ποντιακή γενοκτονία πιστεύω ότι θα συμβάλουν στην αυγή μιας νέας εποχής. Οφείλουμε περισσότερο από ποτέ τόσο στα θύματα της γενοκτονίας, στους συγγενείς, αλλά και στους σύγχρονους, εμάς, να διαφυλάξουμε στη μνήμη μας το ιστορικό αυτό γεγονός και να δημιουργήσουμε εκείνες τις προϋποθέσεις που θα οδηγήσουν στη δικαίωση, στην ειρηνική συνύπαρξη και στη συνεργασία των λαών.

Η ιστορική μνήμη, που προσπαθούμε με όλες μας τις δυνάμεις να μείνει ζωντανή, είναι όχι μόνον για να μας θυμίζει, αλλά και για να μας καθοδηγεί. Όχι για να καλλιεργήσουμε τη μισαλλοδοξία, την ξενοφοβία και τον όποιας μορφής ρατσισμό. Θέλουμε την ιστορική μνήμη για να κρατήσουμε το δεσμό, τη φωνή μας, για να βάλουμε σημάδια στον δρόμο μας, να μην χαθούμε σε αυτήν την ατέλειωτη οδύσσεια της πορείας μας. Όπως χαρακτηριστικά είχε πει ο καθηγητής κ. Φωτιάδης, η μνήμη είναι δύναμη, είναι το μόνο υγιές πράγμα που μας κρατάει δυνατούς πάνω στη γη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Οι γενιές που έρχονται, θα αισθανθούν ασφαλείς πιστεύω όχι μόνον όταν θα πάψουν οι γενοκτονίες, αλλά όταν πάψουν να υπάρχουν και οι αιτίες που τις προκαλούν: ο σεβασμός του διεθνούς δικαίου, η εξασφάλιση των ανθρωπίνων δικαιωμάτων για όλους τους πολίτες κάθε κράτους χωρίς φυλετικές, εθνοτικές, πολιτισμικές ή θρησκευτικές διακρίσεις είναι αυτά που μπορούν να αποτρέψουν συγκρούσεις και διενέξεις που οδηγούν σε εθνοκαθάρσεις και γενοκτονίες.

Κύριε Βουλευτά, νομίζω ότι υπάρχει και μια άλλη θετική εξέλιξη στο ποντιακό ζήτημα. Πέρυσι στη Βουλή είχα ευχηθεί το εξής: «Στα εκατό χρόνια από τη Γενοκτονία των Ποντίων, δηλαδή του χρόνου, όλοι μαζί οι Πόντιοι να κάνουμε κοινές εκδηλώσεις. Η δύναμη των Ποντίων είναι η ενότητά μας».

Φέτος για πρώτη φορά πληροφορήθηκα ότι έναν χρόνο πριν από την συμπλήρωση των εκατό χρόνων από τη Γενοκτονία, ο οργανωμένος ποντιακός χώρος, δηλαδή η Παμποντιακή Ομοσπονδία Ελλάδος, η ΠΟΕ, η Πανελλήνια Ομοσπονδία Ποντιακών Σωματείων, η ΠΟΠΣ και η Πανελλήνια Ομοσπονδία των Ελληνοποντίων Παλιννοστούντων από την πρώην Σοβιετική Ένωση, η ΠΟΣΕΠ, μαζί βέβαια και με πολυάριθμα σωματεία και ιδρύματα, θα βρεθούν για πρώτη φορά μαζί, θα κάνουν κοινό εορτασμό στη Θεσσαλονίκη και στην Αθήνα. Στη Θεσσαλονίκη θα γίνει στις 18.30΄ το απόγευμα στις 19 Μαΐου και θα είναι από κοινού ο εορτασμός με κοινές εκδηλώσεις που γίνονται για πρώτη φορά.

Πιστεύω ότι είναι ένα θετικό βήμα για την προώθηση του ποντιακού ζητήματος. Είμαι πολύ χαρούμενος γι’ αυτό, γιατί νομίζω ότι κάνουμε πράξη το δυνατό μήνυμα από τον λόγο του Μακρυγιάννη που είναι πολύτιμο κληροδότημα για τον λαό μας. Θα μου επιτρέψετε να κλείσω με αυτό, μαζί με τη διαβεβαίωση ότι προσπαθούμε και οι ενέργειές μας θα συνεχιστούν, κύριε Βουλευτά.

«Τούτη τη πατρίδα την έχουμε όλοι μαζί, και σοφοί και αμαθείς και πλούσιοι και φτωχοί και πολιτικοί και στρατιωτικοί και οι πλέον μικρότεροι άνθρωποι. Όσοι αγωνιστήκαμεν, αναλόγως ο καθείς, έχουμε να ζήσομεν εδώ. Το λοιπόν δουλέψαμεν όλοι μαζί, να τη φυλάμε και όλοι μαζί και να μη λέγει ούτε ο δυνατός «εγώ» ούτε ο αδύνατος. Είμαστε εις το εμείς και όχι εις το εγώ». Με αυτά τα λόγια θα ήθελα να κλείσω.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό κ. Αμανατίδη.

Συνεχίζουμε με τη συζήτηση της πρώτης με αριθμό 1637/15-5-2018 επίκαιρης ερώτησης πρώτου κύκλου του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Υποδομών και Μεταφορών, με θέμα: «Διακοπή της λεωφορειακής γραμμής του ΟΑΣΑ Α16».

Στην ερώτηση του κ. Μπούρα θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης.

Εκ προοιμίου, να ζητήσουμε συγνώμη από τον κ. Μπούρα για την αλλαγή της σειράς. Οι υποχρεώσεις των Υπουργών επιβάλλουν αλλαγές στο πρόγραμμα, πλην όμως είναι επιβεβλημένες, θα έλεγα. Ζητάμε, λοιπόν, την κατανόηση των Βουλευτών όταν αλλάζει η σειρά τους.

**ΜΙΧΑΗΛ ΤΖΕΛΕΠΗΣ:** Ναι, κύριε Πρόεδρε, αλλά και εγώ στον κ. Μαυραγάνη έχω ερώτηση.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Τζελέπη.

Κύριε Μπούρα, έχετε τον λόγο για δύο λεπτά να αναπτύξετε την ερώτησή σας.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Κύριε Υπουργέ, οι κάτοικοι αλλά και οι χιλιάδες εργαζόμενοι και επισκέπτες της Ελευσίνας αναστατώθηκαν όταν πληροφορήθηκαν πριν από λίγες μέρες για την άμεση κιόλας διακοπή της λεωφορειακής γραμμής Α16 -ιστορική λεωφορειακή γραμμή- που συνδέει την Ελευσίνα με το κέντρο της Αθήνας και συγκεκριμένα με την πλατεία Κουμουνδούρου, όχι το Σύνταγμα. Το λέω ενδεικτικά αυτό.

Η γραμμή αυτή εξυπηρετεί καθημερινά χιλιάδες πολίτες της δυτικής Αττικής, όχι μόνο της Ελευσίνας. Η διακοπή που έγινε χωρίς προηγούμενη διαβούλευση –το τονίζω αυτό- με τους φορείς της περιοχής, δυσχεραίνει τις μετακινήσεις των πολιτών, καθώς τώρα αναγκάζονται να κάνουν αλλεπάλληλες μετεπιβιβάσεις είτε με το μετρό είτε με τον προαστιακό είτε με άλλες λεωφορειακές γραμμές.

Εδώ και καιρό η ευρύτερη περιοχή του Θριασίου Πεδίου θα έπρεπε να εξυπηρετείται με περισσότερα και πιο συχνά δρομολόγια, τόσο σε τοπικό επίπεδο όσο και προς την Αθήνα, λόγω της ανάπτυξης της βιομηχανικής και εμπορικής ζώνης και των χιλιάδων εργαζομένων. Αντ’ αυτού οι συνθήκες σύνδεσης του Θριασίου με την υπόλοιπη Αττική είναι τραγικές, παρόλο που στην περιοχή λειτουργεί ένα από τα πολύ μεγάλα νοσοκομεία της Αττικής, το Θριάσιο Νοσοκομείο, το οποίο καθημερινά επισκέπτονται εκατοντάδες αναξιοπαθούντες συγγενείς ασθενών, που μπορεί να μη διαθέτουν ή μάλλον δεν διαθέτουν ιδιωτικό μέσο μεταφοράς.

Η Ελευσίνα αποτελεί έναν από τους σημαντικότερους και παγκοσμίως γνωστούς πολιτιστικούς θησαυρούς της Ελλάδος. Μεμονωμένοι τουρίστες την επισκέπτονται καθημερινά. Διαχρονικά όλοι οι τουριστικοί οδηγοί -ξέρετε ότι όλοι με τους τουριστικούς οδηγούς περπατάμε, όταν πάμε κάπου- αναφέρουν τη λεωφορειακή γραμμή Α16 -και τώρα θα ψάχνονται- ως γραμμή σύνδεσης του κέντρου της Αθήνας με την Ελευσίνα.

Ας μην ξεχνάμε άλλωστε ότι κάθε χρόνο οι εκδηλώσεις των Αισχυλείων -είναι τον Αύγουστο και τον Σεπτέμβριο, με πληθώρα γεγονότων- γίνονται πόλος έλξης για πάρα πολύ κόσμο από την Αθήνα. Εν μέσω, μάλιστα, της προετοιμασίας της πόλης ως Πολιτιστική Πρωτεύουσα της Ευρώπης 2021, είναι πιο επιτακτική ανάγκη η λειτουργία της εν λόγω γραμμής με συχνότερα δρομολόγια. Οι τουρίστες θα αδυνατούν να επισκέπτονται την περιοχή με δημόσια μέσα για να θαυμάσουν την πολιτιστική κληρονομιά της και να απολαύσουν τις εκδηλώσεις που θα διεξάγονται από τώρα κιόλας, αλλά και καθ’ όλη τη διάρκεια του 2021.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εν όψει αυτών, κύριε Υπουργέ -και γι’ αυτό θεώρησα σωστό και έκανα επίκαιρη ερώτηση- συνεδρίασε στις 8 Μαΐου το δημοτικό συμβούλιο του Δήμου Ελευσίνας με την παρουσία και τη συμμετοχή της Περιφερειακής Ενότητας Δυτικής Αττικής -γνωρίζετε και πού πρόσκειται, εξάλλου-, του Εργατικού Κέντρου Ελευσίνας - Δυτικής Αττικής και της Ελευσίνα Πολιτιστική Πρωτεύουσα 2021 και κατέληξε σε ομόφωνο ψήφισμα-απόφαση για την επαναλειτουργία της γραμμής.

Διαβάζω πού κατέληξε μόνο και σταματώ εδώ, ευχαριστώντας για την ανοχή, κύριε Πρόεδρε.

Όλοι αυτοί λοιπόν που προείπα, δηλαδή το δημοτικό συμβούλιο Ελευσίνας, η Περιφερειακή Ενότητα Δυτικής Αττικής, το Εργατικό Κέντρο Ελευσίνας - Δυτικής Αττικής και η Ελευσίνα Πολιτιστική Πρωτεύουσα 2021 -που είναι τιμή που είναι αυτή η πόλη- ομόφωνα λένε το εξής: «Ζητάμε να επανέλθει, πρώτον, άμεσα η γραμμή Α16 με τακτικά δρομολόγια», όχι να την καταργήσετε αλλά να την ενισχύσετε. «Δεύτερον, να δημιουργηθούν τοπικά δρομολόγια στις βιομηχανικές και εμπορικές ζώνες του Θριασίου Πεδίου, αίτημα το οποίο εδώ και δεκαετίες υποβάλλεται συνεχώς στον ΟΑΣΑ από τους φορείς της δυτικής Αττικής χωρίς καμμία ανταπόκριση. Τρίτον, να προσδιοριστούν έκτακτα δρομολόγια για τους σκοπούς της πολιτιστικής πρωτεύουσας και των υπόλοιπων πολιτιστικών δράσεων της πόλης, φεστιβάλ Αισχύλεια, ξεναγήσεις αρχαιολογικού χώρου κ.λπ., με αφετηρία κεντρικά, κομβικά σημεία της πρωτεύουσας, όπως το Σύνταγμα, το Θησείο, ο Πειραιάς κ.λπ.. Και τέταρτον, άμεση διαβούλευση με τον ΟΑΣΑ, ώστε να υλοποιηθούν τα παραπάνω».

Καταθέτω στα Πρακτικά αυτό το ομόφωνο ψήφισμα.

(Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπούρα.

Τον λόγο έχει ο Υφυπουργός Υποδομών και Μεταφορών κ. Νικόλαος Μαυραγάνης για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, θα ξεκινήσω από το τελευταίο.

Εμείς, όπως ξέρετε, στην Κυβέρνησή μας, με τις ατέλειες και τις απειρίες, παρ’ όλα αυτά, έχουμε διακαή πόθο και αταλάντευτο στόχο τον ανθρωποκεντρισμό. Όταν γεννήθηκε το θέμα αυτό -και θα σας πω ακριβώς πώς γεννήθηκε και πώς επιλύθηκε- αποτέλεσε πρόταγμα η διαβούλευση με την περιοχή. Γι’ αυτό και ολοκληρώθηκαν χθες οι διαβουλεύσεις αυτές με την επιτόπια παρουσία εκπροσώπων των δήμων και άλλων τοπικών φορέων στον ΟΑΣΑ και κατέληξαν, βεβαίως, να κατανοήσουν ότι αυτό το μέτρο που ελήφθη, της διαφορετικής συγκοινωνιακής προσέγγισης μετά από μελέτες, ευνοεί τη συγκοινωνιακή σύνδεση των κατοίκων αυτής της ευαίσθητης και λαϊκής περιοχής, που πρέπει να στέρξουμε όλοι επάνω της και την ευνοεί με τον ακόλουθο τρόπο.

Πρώτον, η γραμμή Α16 όπως υπήρχε ήταν μια γραμμή η οποία δυσλειτουργούσε. Γιατί δυσλειτουργούσε; Διότι περνούσε από σημεία μεγάλου συγκοινωνιακού φόρτου, έκανε περιπορείες για να καταλήξει στον σταθμό του μετρό της Αγίας Μαρίνας, περνούσε από τη λεωφόρο Αθηνών και ενώ μπορούσε να κάνει μείωση της αποστάσεως και γρήγορη προσέγγιση του σταθμού του μετρό της Αγίας Μαρίνας, δεν το έκανε και έφτανε τελικά στην πλατεία Κουμουνδούρου μετά από μια ώρα, ενώ η συχνότητα των δρομολογίων ήταν άνω των σαράντα λεπτών.

Σήμερα, με αυτό το οποίο έγινε, που ουσιαστικά ενοποιήθηκε η γραμμή Α16 με τη γραμμή 876, διαφοροποιήθηκε το δρομολόγιο. Μέσα σε είκοσι με είκοσι πέντε λεπτά αυτοί οι συνάνθρωποί μας βρίσκονται στον σταθμό της Αγίας Μαρίνας, από όπου χωρίς να περπατήσουν ούτε μέτρο, μπορούν να διακλαδωθούν και να προσεγγίσουν χωρίς κόπο σε οποιοδήποτε σημείο του κέντρου της Αθήνας, όπου υπάρχει βεβαίως η διασπορά των σταθμών του μετρό.

Τι συνέβαινε μέχρι σήμερα; Οι άνθρωποι μετέβαιναν μετά κόπων και βασάνων χωρίς να έχουν συχνή προσέλευση -σαράντα λεπτά, ενώ τώρα είναι είκοσι λεπτά και με μία ώρα και παραπάνω δρομολόγιο- στην πλατεία Κουμουνδούρου και από εκεί έπρεπε να περπατήσουν τουλάχιστον ένα χιλιόμετρο, για να πάνε στο σταθμό του μετρό στο Μεταξουργείο και από εκεί σε οποιοδήποτε άλλο σημείο του κέντρου της Αθήνας. Αυτό σήμαινε ότι οι άνθρωποι ταλαιπωρούνταν, γιατί προφανώς είναι γεγονός ότι οι άνθρωποι που ξεκινούσαν από την Ελευσίνα δεν είχαν προορισμό όλοι την Κουμουνδούρου. Ήθελαν να πάνε στην Κουμουνδούρου, για να πάνε από εκεί και πέρα οπουδήποτε αλλού στο κέντρο της Αθήνας.

Προφανώς, λοιπόν, έπρεπε να βρούμε έναν τρόπο να τους ευνοήσουμε αυτούς τους ανθρώπους και να τους διευκολύνουμε. Νομίζω ότι αυτός ο τρόπος ότι είναι προς τη σωστή κατεύθυνση. Εδώ είμαστε, όμως, να το δούμε ξανά, αν προκύψουν θέματα στην πράξη, γιατί ξέρετε ότι καμμιά φορά η καθημερινότητα των πολιτών δείχνει και τον δρόμο που πρέπει να ακολουθήσουμε και στα συγκοινωνιακά μέτρα. Αν δούμε, λοιπόν, ότι δεν εξυπηρετούνται, εδώ είμαστε με μία δυναμική προσέγγιση, δηλαδή πλαστικότητα και προσαρμοστικότητα, να το δούμε ξανά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υφυπουργό.

Κύριε Μπούρα, έχετε τον λόγο για τη δευτερολογία σας για τρία λεπτά.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Κύριε Υπουργέ, είπατε ξεκινώντας ότι εκ των υστέρων έγινε η όποια συνάντηση και τη γνωρίζω. Εχθές συναντήθηκε για πρώτη φορά ο ΟΑΣΑ με εκπροσώπους της περιοχής. Εδώ καταγγέλλουν -με συγχωρείτε, δηλαδή- ότι χωρίς καμμία προειδοποίηση, απότομα πληροφορηθήκαμε ότι διακόπτεται αυτή η γραμμή. Από πού; Από την πρωτεύουσα της Δυτικής Αττικής! Πρέπει να σας πω ότι τυπικά -και επειδή τώρα μιλάμε για μεγάλες πόλεις- η Ελευσίνα είναι η πρωτεύουσα της δυτικής Αττικής, η οποία φιλοξενεί την πρώην νομαρχία νυν αντιπεριφέρεια, δημόσιες υπηρεσίες, οργανισμούς, που σημαίνει ότι εξυπηρετείται ευρύτερα όλος ο παλαιός νομός Δυτικής Αττικής, όταν είχαμε το σύστημα των νομαρχιών.

Με τα λόγια σας, ειλικρινά, παραξενεύομαι. Δηλαδή, οι άνθρωποι είναι μαζοχιστές, κύριε Υπουργέ; Είπατε ότι τους βελτιώνετε την κατάσταση. Το πρόταγμά τους ήταν να λειτουργήσει η μόνη γραμμή που συνδέει την Αθήνα με την Ελευσίνα.

Τώρα, όσον αφορά τα υπόλοιπα, ανέφερα κι εγώ, αλλά το αναφέρουν και στο ψήφισμά τους οι άνθρωποι, ότι διαχρονικά λόγω του γεγονότος ότι εκεί είναι η βαριά βιομηχανία -κι έτσι είναι, κύριε Υπουργέ, η βαριά βιομηχανία είναι στο Θριάσιο Πεδίο- εκεί σωρεύεται ο εθνικός πλούτος της χώρας που προσφέρει σε όλη την Ελλάδα. Εκεί είναι τα μεγάλα διυλιστήρια, τα μεγάλα εργοστάσια παραγωγής χρωμάτων, μεγάλες παραγωγικές μονάδες, εργοστάσια τσιμέντων και ό,τι μπορείτε να φανταστείτε.

Εγώ διαχρονικά υπερασπίζομαι το εξής: Αυτοί οι άνθρωποι, πάντα με πρόταγμα την προστασία του περιβάλλοντος, πρέπει να έχουν και κάποια αντισταθμίσματα, κάποια αντισταθμιστικά οφέλη. Αντί του οφέλους, εσείς σταματάτε τη μόνη γραμμή με την οποία εξυπηρετείται ακόμα και αυτός που δεν μπορεί, κύριε Υπουργέ, γιατί είναι ηλικιωμένος και έμαθε να μπαίνει στο λεωφορείο και να κατεβαίνει στην Κουμουνδούρου. Τι μου λέτε τώρα εσείς; Με ποιον συζητήσατε; Έρχεστε εκ των υστέρων να πείτε ότι το δρομολόγιο περνάει από το Αιγάλεω, ότι κάνει πολύ περισσότερο χρόνο. Γιατί τους αγνοήσατε τους ανθρώπους;

Και να σας πω κάτι; Δεν ανήκει στη Νέα Δημοκρατία ο Αντιπεριφερειάρχης που ομόφωνα ψηφίζει αυτά. Δεν ανήκει κανένας δήμος. Εγώ δεν τους «χρωματίζω» τους ανθρώπους. Είναι άρχοντες της τοπικής αυτοδιοίκησης και κάνουν τη δουλειά τους. Δεν ανήκει το Εργατικό Κέντρο Ελευσίνας. Καταλαβαίνετε; Δεν ανήκει η Ελευσίνα Πολιτιστική Πρωτεύουσα. Ομόφωνα πήραν αυτή την απόφαση, την οποία προώθησαν και σε εσάς και σε εμάς.

Εγώ ως Βουλευτής της περιοχής έκρινα σκόπιμο να το αναδείξω αυτό το θέμα επικαίρως, γιατί κύριε Πρόεδρε, πράγματι πρέπει κάποτε να μάθουμε και πρώτα εμείς οι Βουλευτές τι σημαίνει επίκαιρη ερώτηση. Επίκαιρη ερώτηση σημαίνει ότι είδαν ένα πρωί οι κάτοικοι και οι εργαζόμενοι και οι χιλιάδες επισκέπτες απότομα, χωρίς ούτε καν μια προειδοποίηση, να διακόπτεται αυτή η λεωφορειακή γραμμή και άρχισαν τότε να ψάχνονται να δουν μήπως πάνε στο Αιγάλεω και να ψάχνονται κάποιοι άνθρωποι ηλικιωμένοι ή μη γνωρίζοντες γράμματα ή οτιδήποτε άλλο μπορείτε να φανταστείτε. Ανεξάρτητα από το αν μου λέτε, κύριε Υπουργέ, ότι από το ένα λεωφορείο κατεβαίνουν και στο άλλο μπαίνουν, δεν είναι πράγματα αυτά.

Κύριε Υπουργέ, το μόνο στο οποίο εγώ επιμένω και πάλι είναι ότι για την περιοχή του Θριασίου Πεδίου με κέντρο την Ελευσίνα, που τόσο πολύ προσέφερε και προσφέρει στον εθνικό πλούτο της χώρας, πρέπει να επαναλειτουργήσει η γραμμή αυτή, την οποία γνωρίζει όλος ο κόσμος, εν όψει μάλιστα της προετοιμασίας της Πολιτιστικής Πρωτεύουσας της Ευρώπης. Σας είπα ότι με τον χάρτη ανοίγει και ψάχνει να βρει την Α16 ο τουρίστας από την Ευρώπη, από την Αμερική, από οπουδήποτε.

Από εκεί και πέρα, τα υπόλοιπα, με τα οποία συμφωνούμε, κύριε Υπουργέ, είναι γραμμένα και συγκεκριμένα, ότι πρέπει να αυξηθούν τα δρομολόγια, πρέπει να ενισχυθούν τα τοπικά δρομολόγια κι αυτό διότι υπάρχουν εργαζόμενοι που πάνε σε διάφορες περιοχές που δεν είναι τόσο εύκολες, δηλαδή δεν απέχουν εκατό μέτρα ή πενήντα μέτρα. Είναι ολόκληρο το Θριάσιο Πεδίο, υπάρχει το στρατιωτικό αεροδρόμιο στην Ελευσίνα, υπάρχουν χίλια άλλα πράγματα τα οποία πρέπει να σας κάνουν, με την παρέμβασή σας προς τον ΟΑΣΑ, να ενισχύσετε αυτά τα δρομολόγια.

Εμένα το αίτημά μου παραμένει αυτό, που είναι και αίτημα όλων όσων είπα, να επανέλθει -και τα υπόλοιπα τα συζητάμε- άμεσα η λεωφορειακή γραμμή Α16 που συνδέει την Ελευσίνα με την πλατεία Κουμουνδούρου στην Αθήνα, αυτή που έμαθαν για πολλές δεκαετίες οι κάτοικοι, αυτή που ξέρουν όλοι οι εργαζόμενοι και αυτοί που θέλουν να επισκεφθούν τους πολιτιστικούς θησαυρούς της Ελευσίνας και να έρχονται κάθε χρόνο τον Αύγουστο και τον Σεπτέμβριο να παρακολουθούν τις εκδηλώσεις και τις παραστάσεις των Αισχυλείων.

Σας ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Πειραιάς - Ελευσίνα 845. Πειραιάς - Ελευσίνα 871. Αχαρναί - Ελευσίνα 878. Αχαρναί - Θριάσιο Νοσοκομείο - Ελευσίνα 871. Ελευσίνα - Μάνδρα 817. Ελευσίνα - Μάνδρα 861. Παραλία - Άνω Ελευσίνα 862. Ελευσίνα - Θριάσιο Νοσοκομείο- Μάνδρα 863. Ελευσίνα - Ασπρόπυργος - Ρουπάκι 861.

**ΑΘΑΝΑΣΙΟΣ ΜΠΟΥΡΑΣ:** Κάθε δύο ώρες, κύριε Υπουργέ!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Προφανώς, λοιπόν, η ελληνική πολιτεία, κάτω από τη δική μας σκέπη, που δεν βάζουμε «κεφαλοκυνηγούς» στα αστικά λεωφορεία όπως κάνατε εσείς, που προμηθευόμαστε 8 εκατομμύρια σε ανταλλακτικά για να επισκευάζουμε λεωφορεία και να τα ξαναβάζουμε στις γραμμές, ενώ εσείς τα είχατε αφήσει από το 2012 χωρίς συντηρήσεις, που αφήνουμε τις ευαίσθητες κοινωνικές ομάδες αδαπάνως να χρησιμοποιούν τα μέσα μαζικής μεταφοράς, γιατί έτσι πρέπει να κάνουμε, εμείς λοιπόν, στέργουμε, όσο μπορούμε, προς την κατεύθυνση εξυπηρέτησης και αυτής της ευαίσθητης κοινωνικής περιοχής όπως είναι η Ελευσίνα.

Προφανώς θα υπάρχουν ατέλειες. Προφανώς θα υπάρχουν και αβελτηρίες. Όμως, εδώ είμαστε για να τα βελτιώνουμε όλα. Θεωρώ ότι όταν υποκαθιστάς μια γραμμή που είχε πορεία πάνω από μία ώρα με μια άλλη που έχει είκοσι πέντε λεπτά, μια γραμμή που είχε προσέλευση ανά σαράντα λεπτά με μια άλλη που έχει είκοσι λεπτά, μια γραμμή που σε άφηνε ένα χιλιόμετρο από το μετρό -το λέω για τους γέροντες, που αναφερθήκατε, που δεν μπορούν να περπατήσουν- με μια γραμμή που σε αφήνει ακριβώς δίπλα στο μετρό, μάλλον είμαστε στη σωστή κατεύθυνση.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Προχωρούμε στην τρίτη με αριθμό 1643/15-5-2018 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υποδομών και Μεταφορών, με θέμα: «Να αποζημιωθούν άμεσα οι πληγέντες από τις καταστροφικές πλημμύρες στον Νομό Αιτωλοακαρνανίας».

Στην ερώτηση του κ. Μωραΐτη θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης.

Ορίστε, κύριε Μωραΐτη, έχετε τον λόγο για δύο λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Πέρασε μισός χρόνος από τις μεγάλες πλημμύρες από τις αρχές του Δεκέμβρη του 2017 που έπληξαν τον Νομό Αιτωλοακαρνανίας, πλημμύρες που άφησαν πίσω τους τεράστιες καταστροφές σε λαϊκά νοικοκυριά, σε πάνω από διακόσια σπίτια, σε δέκα περίπου μικρές οικογενειακές επιχειρήσεις, σε υποδομές, στον δρόμο προς την Κλεισούρα, που οι προηγούμενες κυβερνήσεις και η δική σας Κυβέρνηση άφησε εκτός σύνδεσης με την Ιόνια Οδό τον μεγαλύτερο δήμο του νομού, τη μεγαλύτερη πόλη του νομού, το Αγρίνιο, με περίπου εκατό χιλιάδες κατοίκους. Και εκεί, όταν έγιναν οι καταστροφές, υπήρξε πραγματικά ένα κομφούζιο σε ό,τι αφορά την επικοινωνία των κατοίκων.

Απ’ αυτές τις πλημμύρες έπαθαν ζημιά και καταστροφές αγροτικές καλλιέργειες, σε αποθήκες, σε αγροτικά μηχανήματα και σε άλλο πάγιο κεφάλαιο. Πνίγηκαν ζώα. Έγινε μεγάλη καταστροφή σε εκατοντάδες στρέμματα καλλιεργημένης έκτασης, που μπαζώθηκαν με πέτρες, κορμούς δέντρων και καταστράφηκαν ολοσχερώς οδηγώντας σε απόγνωση τους ιδιοκτήτες, φτωχούς αγρότες, οι οποίοι έμειναν χωρίς εισόδημα.

Σε αυτά τα κτήματα υπήρχαν καλλιέργειες, κύριε Υπουργέ, οι οποίες σήμερα δεν υπάρχουν, έχουν εξαφανισθεί. Κανένας από τους πληγέντες δεν πήρε 1 ευρώ. Και μην απαντήσετε, κύριε Υπουργέ, ότι χθες δημοσιεύθηκε ΦΕΚ, η απόφαση αυτή που προβλέπει αποζημιώσεις, όπως θα μας πείτε, 5.000 και 8.000, αντίστοιχα, σε νοικοκυριά και επιχειρήσεις. Δεν έχουν πάρει μέχρι σήμερα ούτε 1 ευρώ! Αυτό το ΦΕΚ δεν λέει απολύτως τίποτα και δεν το πιστεύει κανένας, γιατί το ίδιο ακριβώς κάνατε πριν από τρία χρόνια με τις μεγάλες πλημμύρες που έγιναν στην πρωτεύουσα του νομού, στο Μεσολόγγι, και οι πληγέντες, τρία χρόνια τώρα, εκτός από μια μικρή βοήθεια του δήμου δεν έχουν πάρει ούτε 1 ευρώ.

Όμως το πιο σημαντικό και το πιο σοβαρό είναι ότι δεν έγινε ουσιαστικός καθαρισμός των ρεμάτων ή μεταφορά των μπάζων. Δούλεψαν τις πρώτες ημέρες κάποια μηχανήματα του δήμου και της περιφέρειας, φωτογραφήθηκαν εκεί, στον «τόπο του εγκλήματος» που λέμε εμείς, δημοτικοί άρχοντες, περιφερειάρχες, ο Υπουργός Εσωτερικών που είναι δίπλα σας, ο Γενικός Γραμματέας του Υπουργείου σας, εξέφρασαν την συμπόνοια τους, έταξαν αποζημιώσεις, όμως δεν πήραν ούτε ευρώ οι κάτοικοι. Άχνα, κουβέντα για τις αιτίες, γι’ αυτό το έγκλημα εκ προμελέτης, που είναι αποτέλεσμα της παντελούς έλλειψης μέτρων αντιπλημμυρικής προστασίας και θωράκισης της περιοχής! Και το λέμε αυτό γιατί δεν είναι η πρώτη φορά. Κάθε χρόνο είναι στο ίδιο έργο θεατές οι κάτοικοι του νομού! Όπως προανέφερα, το 2016 πνίγηκε το Μεσολόγγι. Κι αυτή τη στιγμή έχουμε στην περιοχή πράγματι τεράστιες καταστροφές.

Κύριε Υπουργέ, ξεχειλίζουν η οργή και η αγανάκτηση των κατοίκων των περιοχών αυτών που έχουν πληγεί. Δεν είναι μόνο το ότι δεν πήρατε κανένα μέτρο ανακούφισης, είναι κι ότι δεν παίρνονται, όπως ανέφερα, μέτρα αντιπλημμυρικής προστασίας και θωράκισης της περιοχής και είναι εκτεθειμένοι στα καιρικά φαινόμενα ανά πάσα στιγμή. Γι’ αυτό εμείς το χαρακτηρίζουμε ότι είναι έγκλημα εκ προμελέτης.

Βέβαια, αυτά τα έργα τα οποία προστατεύουν τους κατοίκους δεν είναι στις προτεραιότητες της Κυβέρνησης, γιατί δεν αφήνουν σίγουρα μεγάλα κέρδη στους κατασκευαστικούς ομίλους. Γι’ αυτό άλλωστε δεν τα εντάσσετε στα ΕΣΠΑ, γι’ αυτό κι έχουμε «ψίχουλα», μικροποσά στους προϋπολογισμούς στους δήμους και στις περιφέρειες.

**ΠΡΟΕΔΡΕΥΩΝ (Αναστάσιος Κουράκης):** Κύριε Μωραΐτη, ολοκληρώστε παρακαλώ την πρωτολογία σας.

**ΝΙΚΟΛΑΟΣ ΜΩΡΑΪΤΗΣ:** Ολοκληρώνω, κύριε Πρόεδρε.

Κύριε Υπουργέ, τα ερωτήματα είναι συγκεκριμένα -και σ’ αυτά θέλουμε να απαντήσετε- και είναι τα εξής: Ρωτάμε σε τι ενέργειες θα προβείτε ώστε να αποζημιωθούν άμεσα οι πληγέντες, να καθαριστούν τα χωράφια, που είναι σημαντικό ζήτημα και είναι θέμα επιβίωσης για τους φτωχούς αγρότες, αλλά και για να γίνει έγκριση των απαιτούμενων κονδυλίων, ώστε να προωθηθούν έργα τα οποία θα προστατεύουν την περιοχή, για να μη ζήσουν οι κάτοικοι και να μην είναι μπροστά στον κίνδυνο νέων πλημμυρών και καταστροφών ανά πάσα στιγμή.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μωραΐτη.

Κύριε Υφυπουργέ, έχετε τον λόγο για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, όπως ξέρετε, η ελληνική πολιτεία τις τελευταίες δεκαετίες, πράγματι, έδινε προτεραιότητα σε έργα βιτρίνας, σε έργα τα οποία φαινόντουσαν περισσότερο και όχι σε έργα τα οποία προφύλασσαν από φυσικές καταστροφές τον ίδιο τον άνθρωπο και φυσικά την περιουσία του. Αυτό είναι ριζωμένο βαθιά σε όλη τη δημόσια διοίκηση, αλλά -αν θέλετε- και στην ίδια την κοινωνία και στην τοπική αυτοδιοίκηση, η οποία ζητά τα ανάλογα έργα. Βήμα-βήμα προσπαθούμε αυτό να το αλλάξουμε και οι δικές μας οι κατευθύνσεις είναι προς την κατεύθυνση προτεραιοποίησης των έργων που προστατεύουν από φυσικές καταστροφές.

Πρέπει να γνωρίζουμε όλοι μας ότι η διαδικασία για την οριοθέτηση είτε ρεμάτων είτε για την μελέτη και κατασκευή αντιπλημμυρικών, εμπλέκει σε πολυδαίδαλη, αναγκαία κάποιες φορές όμως –θα το πω- διαδικασία διάφορες υπηρεσίες, είτε την Τοπική Αυτοδιοίκηση Β΄ βαθμού όταν πρόκειται για πεδινές ή ημιπεδινές περιοχές, είτε τις δασικές υπηρεσίες, όταν πρόκειται για ορεινές και ημιορεινές περιοχές. Πράγματι, αυτό δυσλειτουργεί αρκετές φορές.

Όμως, εν προκειμένω –για να σας απαντήσω στο τι έχουμε κάνει σε αυτό το συγκεκριμένο- παρά το γεγονός της διαδικασίας αυτής και παρά το γεγονός ότι εμπλέκεται ο δήμος ως προς τον οικιακό εξοπλισμό, ότι εμπλέκεται η περιφέρεια ως προς τον εξοπλισμό των επιχειρήσεων και ότι εμείς αποζημιώνουμε τις κτηριακές υποδομές και όλοι μαζί συνθέτουμε μια επιτροπή για να κάνουμε τις αυτοψίες και να δούμε την οριοθέτηση της ζημίας, παρά το γεγονός αυτό, εμείς τον δικό μας τον δρόμο τον διανύσαμε. Δυστυχώς, όμως, οι ανάλογες αιτήσεις και τα δικαιολογητικά δεν υπεβλήθησαν. Γι’ αυτό και αναγκαστήκαμε να δώσουμε περαιτέρω προθεσμία για να μας υποβάλουν τις αιτήσεις. Έχουμε, δηλαδή, εδώ το φαινόμενο η δημόσια διοίκηση να «τρέχει» λίγο πιο γρήγορα από την κοινωνία ή και την τοπική αυτοδιοίκηση. Παρά το γεγονός ότι θα έπρεπε η τοπική αυτοδιοίκηση, που έχει την αμεσότητα της καθημερινής επαφής με τον πολίτη που επλήγη, με τον συνάνθρωπό μας που επλήγη, να έχει ευαισθητοποιηθεί και να τρέξει περισσότερο, φαίνεται να ασθμαίνει. Γι’ αυτό και αναγκαστήκαμε με ΦΕΚ, το οποίο εκδώσαμε, να δώσουμε μία άλλη προθεσμία, να μας φέρουν επιτέλους τις αιτήσεις εκείνες με τις οποίες θα μπορέσουμε να δώσουμε τα χρήματα, πέρα από τα χρήματα βεβαίως που έχουμε δώσει –5.000 ευρώ ανά άτομο- σε αυτούς που πράγματι έχουν πληγεί.

Εκεί, λοιπόν, έγκειται το πρόβλημα. Είναι πρόβλημα συνολικό. Πράγματι, η διαδικασία είναι πολύμορφη και πολυεπίπεδη, αλλά αναγκαία, διότι δεν μπορεί να γίνει διαφορετικά. Ο δήμος πρέπει να είναι αρμόδιος για τον εξοπλισμό των οικιών. Η περιφέρεια πρέπει να είναι αρμόδια για τον εξοπλισμό των επιχειρήσεων και φυσικά για τα κτήρια το Υπουργείο Υποδομών.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υφυπουργέ.

Κύριε Μωραΐτη, έχετε τον λόγο για τη δευτερολογία σας για τρία λεπτά.

**ΝΙΚΟΛΑΟΣ ΜΩΡΑΪΤΗΣ:** Κύριε Πρόεδρε, ευχαριστώ για την ανοχή σας στην πρωτολογία μου.

Κύριε Υπουργέ, δεν απαντήσατε συγκεκριμένα σε κανένα από τα ερωτήματα που σας βάλαμε. Ρίχνετε τις ευθύνες στους δήμους, στον δήμο τον συγκεκριμένο που ενδεχομένως να έχει ευθύνη. Αυτό μπορεί να υπάρχει, αλλά είναι πρόκληση πραγματικά να ρίχνετε ευθύνες στους πλημμυροπαθείς. Ξέρετε πώς το λένε αυτό στο χωριό μου; «Εκεί που μας χρωστούσαν, μας πήραν και το βόδι». Αυτό ακριβώς κάνετε, κύριε Υπουργέ.

Σε ό,τι αφορά τώρα τα λόγια που είπατε για το ΦΕΚ και όλα αυτά, είναι χωρίς αντίκρισμα. Τα ακούνε βερεσέ οι κάτοικοι. Σας είπα ότι παρόμοιο ΦΕΚ έγινε στο Μεσολόγγι πριν από τρία χρόνια. Εκεί υπέβαλαν τα αιτήματα, όλα τα δικαιολογητικά. Δεν πήραν εδώ και τρία χρόνια αποζημίωση. Και να είναι μόνο αυτό;

Κύριε Υπουργέ, έχουμε παραδείγματα σε όλη τη χώρα με πληγέντες όπως είναι στις πλημμύρες στον Έβρο, όπως είναι στις πυρκαγιές στη Χίο που κάναμε συζήτηση πριν από λίγες μέρες, όπως είναι στην Κρυοπηγή της Πρέβεζας, όπου εκεί είχαμε κατολισθήσεις και ακόμη δεν έχουν πάρει μια δραχμή, όπως είναι στους σεισμούς της Λευκάδας Επομένως, όλα αυτά που είπατε δεν ανταποκρίνονται πραγματικά στις ανάγκες των πληγέντων.

Κάτι άλλο: Επειδή το ερώτημα αρχικά είχε γίνει στον Υπουργό Εσωτερικών που έφυγε πριν από λίγο, υπάρχει και ένα ερώτημα προς τον Υπουργό Αγροτικής Ανάπτυξης. Μην μου πείτε ότι είστε αναρμόδιοι. Είναι ενιαία η αντιλαϊκή σας πολιτική, κύριε Υπουργέ. Αυτά που είπατε δεν αφορούν τον μεγάλο αριθμό πληγέντων αγροτών που τονίσαμε ότι στην κυριολεξία έχουν χάσει τα κτήματά τους. Μην πείτε ότι είναι αρμοδιότητα άλλου Υπουργείου. Εμείς λέμε καθαρά ότι αυτοί δεν πρόκειται να αποζημιωθούν. Τους το λέμε για να το ακούσουν, γιατί θα τους παραπέμψετε στα ΠΣΕΑ. Δεν τους καλύπτει ούτε ο ληστρικός ΕΛΓΑ που γδέρνει τους παραγωγούς, που παίρνει υπέρογκα ασφάλιστρα και δεν καλύπτει ούτε βασικές ασθένειες, αλλά ούτε και ζημιές από αυτά τα φαινόμενα. Τα παραπέμπει στα ΠΣΕΑ, που είναι μια χρονοβόρα διαδικασία. Αν ποτέ πληρωθούν μετά από τέσσερα, πέντε, έξι χρόνια, γιατί τέτοιες περιπτώσεις έχουμε σε όλη τη χώρα, θα πάρουν ψίχουλα, τα οποία, όπως είπαμε, δεν ανταποκρίνονται στο ύψος των ζημιών.

Να γιατί είναι επίκαιρη και αναγκαία η πρόταση του ΚΚΕ για ΕΛΓΑ αποκλειστικά δημόσιο με χρηματοδότηση από τον κρατικό προϋπολογισμό, με συμμετοχή των αγροκτηνοτρόφων που θα καλύπτει στο 100% για όλες τις ζημιές από τα καιρικά φαινόμενα και τις νόσους. Κύριε Υπουργέ, έπαθαν ζημιές σε τρακτέρ, μηχανήματα, αποθήκες. Αυτός ο κόσμος από πού θα πληρωθεί; Δεν συμπεριλαμβάνονται στις 8 χιλιάδες που λέτε ότι θα δοθούν στις επιχειρήσεις.

Η Κυβέρνησή σας, όπως και οι προηγούμενες, προσπαθεί να κρυφτεί. Ισχυρίζεστε ότι φταίνε τα ακραία καιρικά φαινόμενα. Εμείς σας λέμε ότι ακραία αντιλαϊκή είναι η πολιτική σας και σ’ αυτόν τον τομέα που δεν βάζει σε προτεραιότητα τις λαϊκές ανάγκες, που βάζει σε κίνδυνο ανθρώπινες ζωές, που αφήνει απροστάτευτο το περιβάλλον, τα υπάρχοντα των λαϊκών νοικοκυριών και την παραγωγή της φτωχομεσαίας αγροτιάς, την ώρα, κύριε Υπουργέ, που η επιστήμη και η τεχνολογία μπορούν να προβλέψουν και να θωρακίσουν, να προστατεύσουν απ’ αυτές τις καταστροφές. Χρειάζεται μία άλλη πολιτική που στο επίκεντρό της, στον σχεδιασμό της θα έχει την προστασία των λαϊκών οικογενειών και των ανθρώπων.

Εμείς λέμε καθαρά ότι δεν πρέπει να περιμένουν άλλο. Απευθυνόμαστε κι απ’ αυτό το Βήμα στους πληγέντες της περιοχής. Πρέπει να πάρουν την υπόθεση στα χέρια τους, να παλέψουν και με τον αγώνα τους να διεκδικήσουν και να απαιτήσουν αποζημιώσεις, οι οποίες θα ανταποκρίνονται σε μέγεθος των ζημιών. Να μην αφήσουν στο απυρόβλητο ούτε την Κυβέρνηση, ούτε τις δημοτικές αρχές, ούτε τις περιφερειακές αρχές που όταν χαμήλωσαν τα φώτα της δημοσιότητας και κατέβηκαν οι τηλεοπτικές κάμερες, ξέχασαν τους πληγέντες της περιοχής.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μωραΐτη.

Κύριε Υπουργέ, έχετε τον λόγο για τη δευτερολογία σας για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Επειδή, λοιπόν, θέλετε κι αποδείξεις για του λόγου το αληθές ότι μεταστρέφουμε την πολιτική μας προς τον άνθρωπο και δεν κάνουμε έργα βιτρίνας, ακούστε. Αφορά στην περιοχή σας. Θα έπρεπε να το ξέρετε. Δεν το ξέρετε, όμως. Δέσμευση πίστωσης και διαβίβαση πίστωσης 1.800.000 για αντιπλημμυρική θωράκιση και αποκατάσταση βλαβών από φυσικές καταστροφές Οκτωβρίου 2016 στον δήμο Μεσολογγίου. Στις 14-3-2017 διαβίβαση της πίστωσης.

**ΝΙΚΟΛΑΟΣ ΜΩΡΑΪΤΗΣ:** Αν πήραν 1 ευρώ πείτε μου.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μη με διακόπτετε.

Διαβίβαση της πίστωσης σημαίνει ότι δώσαμε τα χρήματα. Αν αυτοί τα χρησιμοποίησαν ή όχι είναι δικό τους θέμα. Εκεί θα πάτε να κάνετε την ερώτησή σας, όχι σε εμάς.

Δεύτερον: Ακούστε αυτά που θα έπρεπε να γνωρίζετε. Στις 10-4-2017 διαβίβαση πίστωσης 1.200.000 για αποκατάσταση αντιπλημμυρικών τεχνικών έργων στην περιφερειακή ενότητα Αιτωλοακαρνανίας.

Τρίτον, διαβίβαση πίστωσης 1.200.000 στις 2-11-2017. Για ποιον λόγο; Συντήρηση και εκσυγχρονισμός επίλεκτων μηχανολογικών εγκαταστάσεων, αντλιοστασίων ομβρίων υποδομών από τις καταστροφικές πλημμύρες του 2016 στον δήμο Μεσολογγίου.

Δεν σταματάμε, όμως, εδώ. Επειδή κάποιοι έχουν αβελτηρίες στην τοπική αυτοδιοίκηση και δεν κάνουν μελέτες γι’ αυτά τα πράγματα, τις κάνουμε εμείς. Τι κάναμε;

Η διεύθυνση αντιπλημμυρικών εγγειοβελτιωτικών ολοκλήρωσε εκπόνηση μελετών στα κάτωθι έργα: Συμπληρωματικά έργα και αναβάθμιση υδατικών οικοσυστημάτων περιφερειακού διαμερίσματος Αιτωλοακαρνανίας προϋπολογισμού 10.000.000 ευρώ.

Έργα αποχέτευσης - αποστράγγισης αντλιοστασίων ένα, δύο και έξι και συναφών έργων. Τόπος: Λιμνοθάλασσα Μεσολογγίου Αιτωλικού, προϋπολογισμός 10.600.000 ευρώ.

Έργο παραλίμνιων περιοχών Αμβρακίας - Αμφιλοχίας, προϋπολογισμός 17.112.000 ευρώ.

Εγγειοβελτιωτικά έργα, α΄ φάση περιοχών Βάλτου νομού Αιτωλοακαρνανίας, προϋπολογισμός 41.227.000 ευρώ.

Μελέτες ολοκληρωμένες. Δεν είχαν καν μελέτες. Και χρήματα τους δώσαμε για να κάνουν τα υπόλοιπα που σας είπα και μελέτες τούς φτιάξαμε, όχι για έργα βιτρίνας, αλλά για έργα προάσπισης του ανθρώπου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό κ. Μαυραγάνη.

Συνεχίζουμε με την έκτημε αριθμό 1635/15-5-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ.Μιχαήλ Τζελέπη προς τον ΥπουργόΥποδομών και Μεταφορών,με θέμα: «Η δημιουργία τριών νέων σταθμών διοδίων στον οδικό άξονα Προμαχώνας - Σέρρες - Λιμάνι Θεσσαλονίκης είναι καταστροφική για τον νομό Σερρών».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης.

Κύριε Τζελέπη, έχετε τον λόγο για δύο λεπτά για να αναπτύξετε την επίκαιρη ερώτησή σας.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Η Κοινή Υπουργική Απόφαση του Υπουργού Οικονομικών, του κ. Τσακαλώτου και του Υπουργού Μεταφορών και Δικτύων, του κ. Σπίρτζη, η οποία δημοσιεύτηκε στο ΦΕΚ 1867/29-5-2017 περί χωροθέτησης τριάντα νέων σταθμών διοδίων στην Εγνατία Οδό και στους κάθετους άξονες, πέρα από το ότι καθιστά την Εγνατία Οδό από αναπτυξιακό, κοινωνικό και γεωστρατηγικό οδικό άξονα, μη ανταγωνιστική πλέον για τη βόρεια Ελλάδα και ιδιαίτερα για τη σύνδεσή της με τα νοτιοανατολικά Βαλκάνια και την Ευρώπη, είναι ολέθρια, καταστροφική και δυσβάστακτη,ιδιαίτερα για τον νομό Σερρών.

Γιατί; Διότι ο κάθετος άξονας Προμαχώνας - Σέρρες - Θεσσαλονίκη, ο Ε 60, μήκους 96 χιλιομέτρων, είναι ένας οδικός άξονας που ακόμα δεν έχει ολοκληρωθεί. Πριν από μερικούς μήνες παραδόθηκαν τα τελευταία είκοσι δύο χιλιόμετρα. Έχουμε, όμως, περίπου δεκαπέντε με είκοσι χιλιόμετρα από το Μελενικίτσι έως την Αμπέλα που θυμίζουν πραγματικά βομβαρδισμένο τοπίο και περιμένουμε πότε θα φτιαχτεί αυτό, γιατί είναι η είσοδος, η πύλη της χώρας στην νοτιοανατολική Ευρώπη.

Προβλέπεται η δημιουργία τριών νέων διοδίων σε ενενήντα έξι χιλιόμετρα. Ήδη το ένα έχει εγκατασταθεί στα σύνορα με την Βουλγαρία στον Προμαχώνα. Προβλέπεται ένα στο Στρυμονικό και ένα έξω από τη Θεσσαλονίκη, στην Ευκαρπία.

Καταλαβαίνετε τι σημαίνει αυτό για τον ήδη δοκιμαζόμενο και χειμαζόμενο νομό Σερρών, όπου πλέον αυτό φέρνει ένα δυσβάστακτο κόστος στις τοπικές κοινωνίες τόσο για τη μετακίνηση ανθρώπων όσο και για τη μεταφορά εμπορευμάτων και προϊόντων. Το πλεονέκτημα που είχε ο νομός Σερρών, δηλαδή το να είναι δίπλα στην Θεσσαλονίκη, γίνεται μειονέκτημα. Με τη δημιουργία των τριών νέων σταθμών διοδίων, που κάνουν πλέον απαγορευτική τη μεταφορά και τη μετακίνηση εμπορευμάτων και ανθρώπων στην Θεσσαλονίκη, το να είμαστε δίπλα στο μεγάλο αστικό κέντρο γίνεται μειονέκτημα.

Ρωτάω, κύριε Υπουργέ, επειδή αυτό ήταν στα προαπαιτούμενα σε σχέση με το συμπληρωματικό μνημόνιο για να μεταφέρετε την Εγνατία στο ΤΑΙΠΕΔ για να την ιδιωτικοποιήσετε, εάν σκοπεύετε να ανακαλέσετε την απόφαση αυτή για τη δημιουργία των δύο νέων διοδίων και ιδιαίτερα το ένα στην περιοχή του Στρυμονικού που είναι μέσα στο νομό Σερρών και έξω από την Θεσσαλονίκη, στην Ευκαρπία.

Γι’ αυτό ζητάμε να γίνει άμεσα διαπραγμάτευση με τους εταίρους - δανειστές για να επανασχεδιαστεί επάνω στην Εγνατία το πώς θα στηθούν τα διόδια. Πάντως όλοι οι φορείς του νομού Σερρών, μηδενός εξαιρουμένου, επιμελητήρια, οι επτά δήμοι, όλοι αντιδρούν σε σχέση με τον αποκλεισμό του νομού Σερρών με το απαγορευτικό κόστος πλέον τού να επικοινωνήσουν με την Θεσσαλονίκη.

Εάν δεν μπορείτε να το κάνετε αυτό, τότε ρωτώ εάν προτίθεστε να προβείτε στην έκδοση υπουργικής απόφασης που θα εξαιρεί όλους τους πολίτες και τις επιχειρήσεις του νομού Σερρών από την καταβολή του τέλους των διοδίων σε όλο το μήκος του άξονα Σερρών - Θεσσαλονίκης;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Τζελέπη.

Κύριε Υπουργέ, έχετε τον λόγο για να απαντήσετε για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Βουλευτά, μου κάνει εντύπωση το ότι αγνοείτε ορισμένα βασικά πράγματα.

Ξέρετε, το 2012 και το 2013 δεν ήμασταν εμείς κυβέρνηση. Εσείς ήσασταν. Ξέρετε, τις υπουργικές αποφάσεις 241/2013 και 215/2012 τις έχουν υπογράψει οι εξής άνθρωποι: Χρυσοχοΐδης, Γκίκας Χαρδούβελης και Βενιζέλος. Πού ανήκουν; Στη δική σας παράταξη, οι δύο τουλάχιστον εξ αυτών. Ξέρετε τι είναι αυτές οι αποφάσεις;

Οι αποφάσεις αυτές, 241/2013 και 215/2012, λένε το εξής: Μεταφορά στην εταιρεία «Ταμείο Αξιοποίησης Ιδιωτικής Περιουσίας του Δημοσίου, ΤΑΙΠΕΔ» και μέσα εμπεριέχεται η Εγνατία Οδός. Είπατε πριν ότι εμείς μεταβιβάσαμε. Το 2013 παίρνετε και άλλη απόφαση. Λέτε, μάλιστα, ότι μεταβιβάζετε άνευ ανταλλάγματος προς την κατεύθυνση εκμετάλλευσης της οδού αυτής, χωρίς να βάζετε κάποιο όριο.

Έρχεστε, μάλιστα, με δικές σας υπουργικές αποφάσεις -ο κ. Χρυσοχοΐδης- και φτιάχνετε είκοσι σταθμούς. Και λέτε σήμερα: «Ναι, αλλά εσείς βάζετε και άλλους». Τότε, το 2013 και 2014, δεν είχαν ετοιμαστεί τα υπόλοιπα. Είχατε κι εσείς την υποχρέωση να το κάνετε. Εμείς προσπαθούμε να κάνουμε ανάσχεση. Ξέρετε πώς, για να μιλάμε ειλικρινά, κύριε Βουλευτά; Μόνο μέσω του τίμιου και δίκαιου μέτρου της αναλογικοποίησης των διοδίων, των ηλεκτρονικών και δορυφορικών διοδίων.

Γι’ αυτόν τον λόγο, πράγμα το οποίο δεν είπατε, στην τελευταία απόφαση, αυτήν που εκδώσαμε εμείς, υπάρχει μέσα η ρήτρα ότι αυτά τα διόδια θα χρησιμοποιηθούν μόνον για το χρονικό διάστημα εκείνο μέχρι να εφαρμοστεί το νέο αναλογικό σύστημα διοδίων που θα πληρώνει ο πολίτης μόνο για τα χιλιόμετρα τα οποία διανύει και που θα τον βγάζει από την απομόνωση.

Δεν θα υπάρχουν πλέον, κύριε Βουλευτά, οι μπάρες οι οποίες βρίσκονται αντιμέτωπες με τον καθέναν καθημερινά ως φράγμα για να μπει κάποιος μέσα. Θα χρησιμοποιεί τον δρόμο και από εκεί και πέρα θα πληρώνει εν τω μέτρω του δυνατού και στον χρόνο που μπορεί, το ποσό το οποίο θα μπορέσει να πληρώνει, όπως έχουμε ανακοινώσει. Αυτό το μέτρο είναι που μπορεί να κάνει ανάσχεση στις δικές σας δεσμεύσεις, αυτές που εσείς αναλάβατε το 2012 και το 2013. Τα ξεχάσατε;

Όμως, ίσως να υπάρχει μία «θολερότητα» στην πολιτική σκέψη σας. Ξέρετε για ποιον λόγο; Αυτό το συγκεκριμένο πεδίο των δημοσίων έργων και των διοδίων δεν έπρεπε να το αγγίζετε, ειδικά τώρα που πριν από τέσσερις μήνες το Ευρωπαϊκό Ελεγκτικό Συνέδριο πήρε μία απόφαση, έβγαλε ένα πόρισμα και είπε ότι εκεί, γύρω στο 2013 - 2014, κάνατε το εξής φανταστικό: Μειώσατε κατά 50% το υλικό αντικείμενο των έργων που ήταν υπό παραχώρηση και αυξήσατε κατά 1,2 δισεκατομμύριο ευρώ την αμοιβή τους. Πώς σας φαίνεται αυτό;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Τον λόγο έχει ο κ. Τζελέπης για τρία λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Πραγματικά με έκπληξη ακούω τον κύριο Υφυπουργό να έρχεται ως Πόντιος Πιλάτος και να λέει ότι προγενέστερες κυβερνήσεις πήγαν την Εγνατία στο ΤΑΙΠΕΔ. Αν κατανοήσατε καλά, σας είπα ότι με τη δική σας υπουργική απόφαση χωροθετείτε τριάντα νέα διόδια πάνω στην Εγνατία Οδό. Στον δε Νομό Σερρών, στα ενενήντα έξι χιλιόμετρα, από τα χίλια τετρακόσια πενήντα της Εγνατίας Οδού, χωροθετείτε τρία νέα διόδια που δεν υπήρχαν πουθενά.

Αυτά τα διαπραγματευτήκατε εσείς. Εσείς φέρνετε αυτό το κόστος εις βάρος των Σερραίων πολιτών. Μην έρχεστε τώρα να πείτε ότι αυτά προϋπήρχαν. Και γιατί δεν τα αλλάξατε; Δεν διαπραγματευτήκατε;

Αντιθέτως, πάτε να πουλήσετε την Εγνατία Οδό έναντι 100 εκατομμυρίων, όταν με τα προϋπάρχοντα οκτώ διόδια, σε ενάμιση χρόνο, καλυπτόταν αυτό το κόστος. Γιατί δεχτήκατε τη δημιουργία τριάντα νέων διοδίων;

Αλλά ξέχασα, έχουμε έναν Υπουργό στο αρμόδιο Υπουργείο, τον κ. Σπίρτζη, που πρωταγωνιστούσε τότε στο κίνημα «Δεν πληρώνω» μαζί με άλλους Υπουργούς που σήμερα «χαρατσώνουν» τον ελληνικό λαό με τα νέα διόδια, αλλά έρχονται και υπόσχονται σε κάποιες περιφέρειες, όπως στο πρόσφατο συνέδριο του ΣΥΡΙΖΑ στην Ανατολική Αττική, ότι στόχος είναι να καταργήσουμε τα δύο διόδια στη Βαρυμπόμπη και στον Άγιο Στέφανο. Φαίνεται ότι είναι Υπουργός Μεταφορών μόνο για την Ανατολική Αττική, εις βάρος της υπόλοιπης Ελλάδος. Μήπως πολιτευθεί εκεί;

Μάλιστα, έρχεστε σε έναν νομό, στον νομό Σερρών που είναι ο τελευταίος σε σχέση με το κατά κεφαλήν ΑΕΠ εισόδημα -θα καταθέσω στα Πρακτικά τα στοιχεία- να επιβάλετε τρία νέα διόδια, καθιστώντας τον κεντρικό άξονα που ενώνει την ανατολική Ευρώπη με τη Θεσσαλονίκη και το Λιμάνι, Προμαχώνας- Θεσσαλονίκη, να μην μπορεί πλέον να χρησιμοποιηθεί λόγω του κόστους. Ξέρετε τι συνέπειες θα έχει αυτό ή τι συνέπειες θα έχει η επιλογή άλλων αξόνων με άλλα λιμάνια σε σχέση με οδικούς άξονες -που επιδίωκε η Τουρκία, το μουσουλμανικό τόξο, πέριξ των Βαλκανίων- ή η χρήση παράπλευρων οδικών δικτύων, όπως το δίκτυο θανάτου στον νόμο Σερρών, Γέφυρα του Στρυμώνα -Πετρίτσι – Κιλκίς – Δοϊράνη - Θεσσαλονίκη που είναι ένας δρόμος ξεχασμένος παντελώς, ιδιαίτερα τα τελευταία τρία χρόνια και που δεν είναι καν σε συντήρηση από το αρμόδιο Υπουργείο;

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, πρέπει να κατανοήσετε πόσο σημαντικός είναι για τον νομό Σερρών, έναν ακριτικό νομό, αυτός ο οδικός άξονας που ήταν ένας αναπτυξιακός πνεύμονας για τον νομό σε σχέση με τη διασύνδεσή του με τη Θεσσαλονίκη. Κάνετε απαγορευτική πλέον την πρόσβαση σε αυτόν τον οδικό άξονα που είναι μονοπωλιακός. Δεν υπάρχει άλλος δρόμος για να βγει ο νομός Σερρών στη Θεσσαλονίκη. Το κόστος είναι δυσβάσταχτο και θα υπάρξουν μεγάλος αντιδράσεις από τον νομό Σερρών.

Προσπαθώ από τις 7 Ιουνίου να κάνω συζήτηση στη Βουλή για το συγκεκριμένο θέμα. Τρεις φορές αναβλήθηκε στην προηγούμενη Σύνοδο της Βουλής και επτά στην τρέχουσα Σύνοδο της Βουλής. Δέκα φορές συνολικά! Γιατί δεν έρχεται ο κύριος Υπουργός να πει γι’ αυτόν τον σχεδιασμό; Γιατί δεν έρχεται να πει αυτά τα οποία έχει επιβάλει εις βάρος της βορείου Ελλάδος συνολικά; Καταργείτε τον αναπτυξιακό οδικό άξονα της βορείου Ελλάδος με τα τριάντα νέα διόδια.

Όμως, σε σχέση με τον νομό Σερρών, για να κλείσω…

**ΠΡΟΕΔΡΕΥΩΝ (Αναστάσιος Κουράκης):** Και ολοκληρώστε, παρακαλώ.

**ΜΙΧΑΗΛ ΤΖΕΛΕΠΗΣ:** …θα πρέπει, κύριε Υπουργέ, να αναθεωρήσετε τη δημιουργία των δύο διοδίων, γιατί δεν στέκει, όπως σας είπα. Η Εγνατία Οδός είναι χίλια τετρακόσια πενήντα χιλιόμετρα και στα ενενήντα χιλιόμετρα βάζετε τρία διόδια. Θα πρέπει να αναθεωρηθεί η χωροθέτηση στο Στρυμονικό Σερρών και στην Ευκαρπία της δημιουργίας αυτών των δύο διοδίων, ειδάλλως ας υπάρξει ελευθέρας για όλον τον νομό για πολίτες, επιχειρήσεις, εμπορεύματα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Τζελέπη.

Τον λόγο έχει ο Υφυπουργός Υποδομών και Μεταφορών κ. Νικόλαος Μαυραγάνης για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Θα κάνω μία γενική τοποθέτηση που ίσως να διαλανθάνει της προσοχής σας και αυτό το λέμε εμείς που είμαστε το αρμόδιο Υπουργείο. Κάποτε δεν τα λέγατε εσείς.

Υπάρχει δυνατότητα πράγματι, όταν κάποιος κατοικεί σε μία περιοχή, κάνοντας χρήση της οδηγίας 199/62 της Ευρωπαϊκής Κοινότητας, να απαλλαγεί από τα διόδια, εφόσον δεν υπάρχει άλλη ασφαλής διέλευση για την κατοικία του. Υπάρχει ήδη προανακοινωμένη από τον Υπουργό η εκπτωτική πολιτική την οποία θα ακολουθήσουμε μεσοσταθμικά 20% για τους εργαζομένους που καθημερινώς κάνουν χρήση της οδού σε όλη την Ελλάδα, όχι μόνο στις Σέρρες.

Όμως, θα απαντήσω ουσιαστικά, γιατί ίσως δεν σας άρεσαν αυτά τα οποία είπα και γι’ αυτόν τον λόγο δεν τα σχολιάσατε: Πρώτον, εσείς δεσμεύσατε τη χώρα σε αυτήν τη σύμβαση για την Εγνατία Οδό. Δεύτερον, για τα επιπρόσθετα διόδια που είναι τρία και όχι τριάντα, είχε αναληφθεί η υποχρέωση ούτως ή άλλως από την οικονομική εκμετάλλευση που εσείς υπογράψατε και εσείς με υπουργικές αποφάσεις του 2012 και του 2013 ορίσατε. Δείξατε, μάλιστα, και την κατεύθυνση με δύο υπουργικές αποφάσεις, μία του 2012 και μία του 2014, όπου καθώς κατασκευάζατε, βάζατε και σταθμούς διοδίων. Το ξαναλέω για να το ακούσετε αυτό.

**ΜΙΧΑΗΛ ΤΖΕΛΕΠΗΣ:** Καταθέστε τις, φέρτε αυτές τις αποφάσεις.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ακούστε τώρα. Άμα δεν ξέρετε τις υπουργικές αποφάσεις που εσείς οι ίδιοι βγάζατε, αυτό είναι πραγματικά ανέκδοτο.

**ΜΙΧΑΗΛ ΤΖΕΛΕΠΗΣ:** Καταθέστε τις!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Εδώ τις έχω, κύριοι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μας κοροϊδεύετε!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μη διακόπτετε, όμως, γιατί είναι τουλάχιστον αγενές. Ακούστε, λοιπόν, και μην κάνετε ούτε χειρονομίες ούτε να διακόπτετε.

Εμείς, λοιπόν, θα προσπαθήσουμε να ανασχέσουμε αυτό που δημιουργήσατε. Σας το ξαναλέω να το ακούσει ο λαός των Σερρών: Θα προσπαθήσουμε, λοιπόν, να εφαρμόσουμε όσο πιο γρήγορα γίνεται το σύστημα ηλεκτρονικών διοδίων. Διότι, πράγματι, αυτό το οποίο είπατε εσείς είναι αδικία, να υπάρχουν σωρεία σταθμών διοδίων σε σύντομο χιλιομετρικό διάστημα, που δεν αναλογεί με τα χιλιόμετρα που διανύει ο πολίτης και ο χρήστης.

Γι’ αυτόν τον λόγο θα το αναιρέσουμε με τα ηλεκτρονικά διόδια. Έχουμε κάνει ήδη τον διαγωνισμό, βρίσκεται στη δεύτερη φάση τον Ιούνιο του 2018…

**ΜΙΧΑΗΛ ΤΖΕΛΕΠΗΣ:** Μην κοροϊδεύετε την κοινωνία. Φτάνει!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Μη με διακόπτετε όμως, είναι τουλάχιστον αγενές. Αφήστε με να ολοκληρώσω.

**ΠΡΟΕΔΡΕΥΩΝ (Αναστάσιος Κουράκης):** Κύριε Τζελέπη, σας παρακαλώ, αφήστε να ολοκληρώσει ο κύριος Υπουργός.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ακούστε, λοιπόν, την απάντηση ολόκληρη. Πρέπει να έχετε το θάρρος να την ακούτε. Η απάντηση ολόκληρη, λοιπόν, είναι: Θα ανασχέσουμε αυτό που δημιουργήσατε εσείς με τα ηλεκτρονικά διόδια.

**ΜΙΧΑΗΛ ΤΖΕΛΕΠΗΣ:** Όχι ψέματα!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ψέματα, κύριε Τζελέπη, είναι αυτά που λέγατε εσείς, όταν λέγατε ότι εμείς δεν ξέρουμε τίποτα για την Εγνατία Οδό.

**ΜΙΧΑΗΛ ΤΖΕΛΕΠΗΣ:** Οκτώ σταθμούς και τους κάνατε τριάντα!

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Υπουργέ.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Την Εγνατία Οδό εσείς την πήγατε στο ΤΑΙΠΕΔ, εσείς υπογράψατε τις δεσμεύσεις και γι’ αυτόν τον λόγο σήμερα απολογείστε στον ελληνικό λαό.

**ΜΙΧΑΗΛ ΤΖΕΛΕΠΗΣ:** Ακυρώστε τα!

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Εμείς, λοιπόν, ακυρώνουμε στην πράξη με τα ηλεκτρονικά διόδια, τα οποία πράγματι είναι το πιο αναλογικό και δίκαιο σύστημα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και ένας εκπαιδευτικός συνοδός τους από το 7ο Γυμνάσιο Αμαρουσίου (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας ενημερώσω για τις επίκαιρες ερωτήσεις που δεν θα συζητηθούν.

Η πρώτη με αριθμό 1638/15-5-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Σε απόγνωση οι κάτοικοι των Εξαρχείων», δεν θα συζητηθεί λόγω κωλύματος –ανειλημμένες υποχρεώσεις- του Αναπληρωτή Υπουργού Εσωτερικών κ. Νικολάου Τόσκα.

Η δέκατη με αριθμό 1628/11-5-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες», δεν θα συζητηθεί λόγω κωλύματος –ανειλημμένες υποχρεώσεις- του Αναπληρωτή Υπουργού Εσωτερικών κ. Νικολάου Τόσκα.

Η ενδέκατη με αριθμό 1609/7-5-2018 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων», δεν θα συζητηθεί λόγω κωλύματος –ανειλημμένες υποχρεώσεις- του Αναπληρωτή Υπουργού Εσωτερικών κ. Νικολάου Τόσκα.

Η δέκατη πέμπτη με αριθμό 1615/8-5-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Εύης Χριστοφιλοπούλου προς τον Υπουργό Εσωτερικών, με θέμα: «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή», δεν θα συζητηθεί λόγω κωλύματος –ανειλημμένες υποχρεώσεις- του Αναπληρωτή Υπουργού Εσωτερικών κ. Νικολάου Τόσκα.

Επίσης, η δέκατη ένατη με αριθμό 1149/26-2-2018 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών, με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία: «δεν συζητούνται».

Η εικοστή με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Παναγιώτη Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία: «δεν συζητούνται».

Η δέκατη έβδομη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Αιτία: «δεν συζητούνται».

Συνεχίζουμε με τη δέκατη τρίτη με αριθμό 1604/7-5-2018 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Εσωτερικών, με θέμα: «Επαναφορά αρχικής ρύθμισης ν.3852/2010».

Κύριε Ξυδάκη, έχετε τον λόγο για δύο λεπτά για να αναπτύξετε την ερώτησή σας.

**ΝΙΚΟΛΑΟΣ ΞΥΔΑΚΗΣ:** Σας ευχαριστώ πολύ, κύριε Πρόεδρε, και για τη γενικότερη ρύθμιση και για την κατανόηση που δείξατε.

Ευχαριστώ και τον κύριο Υπουργό για την ανάλογη κατανόηση.

Το ερώτημα έχει εξής: Το 2010 με τον μεγάλο νόμο για την τοπική αυτοδιοίκηση με την κωδική ονομασία «ΚΑΛΛΙΚΡΑΤΗΣ» είχε επεκταθεί σε πέντε έτη η θητεία των αυτοδιοικητικών αρχόντων. Είχε τον ευγενή στόχο να δοθεί χρόνος στους αιρετούς της αυτοδιοίκησης να ολοκληρώσουν έργο. Έβαλε κάποιους περιορισμούς, για να διαφυλάξει το κύρος και τη λειτουργία και την εμπιστοσύνη των πολιτών στους θεσμούς.

Συγκεκριμένα εάν ένας αιρετός άρχοντας αυτοδιοικητικός ευρίσκετο καταδικασμένος τελεσιδίκως για κακούργημα ή σοβαρά πλημμελήματα, τα οποία τα όριζε καταλεπτώς ο νόμος μέσα, εξέπιπτε του αξιώματος. Εάν δε ευρίσκετο καταδικασμένος σε πρώτο βαθμό ή παρεπέμπετο για τα σοβαρά πλημμελήματα ή κακουργήματα θα ετίθετο σε αργία έως ότου τελεσιδικήσει η υπόθεση.

Το 2014 με τον λεγόμενο νόμο Μιχελάκη επί κυβερνήσεως Σαμαρά - Βενιζέλου ήρθησαν, αλλοιώθηκε αυτό το νόημα, παρέμειναν τα της εκπτώσεως –αλίμονο- αλλά οι όροι της αργίας έγιναν πολύ διαφορετικοί, πολύ ελαφρύτεροι. Εάν παρεπέμπετο κάποιος για σοβαρό πλημμέλημα και δεν συνοδευόταν από περιοριστικούς όρους, δεν ετίθετο σε αργία. Μπορώ να διευκρινίσω ότι σοβαρό πλημμέλημα θεωρείτο η δωροδοκία και η δωροληψία στην παρούσα φάση, η οποία είναι κομβικής σημασίας στη δημόσια διοίκηση και την πολιτική ζωή. Ούτε ο καταδικασθείς σε πρώτο βαθμό ετίθετο σε αργία.

Έγινε τότε μια επανόρθωση από τον Υπουργό Εσωτερικών κ. Κουρουμπλή: εάν ήροντο οι περιοριστικοί όροι, να μην αίρεται η αργία, διότι μετά το δεκαοκτάμηνο αναγκαστικά, αν δεν έχει γίνει η δίκη, αίρονται οι περιοριστικοί όροι και προχωρούμε. Ωστόσο, παραμένει, κατά την εκτίμησή μου, το αίτημα να θωρακιστεί ο θεσμός και να παραμείνει ακέραια η εμπιστοσύνη των πολιτών. Δεν μπορεί ένας υπόδικος ή ένας καταδικασθείς σε πρώτο βαθμό να συνεχίζει να ορίζει τις τύχες των συμπολιτών του και να ρυθμίζει τον καθημερινό βίο.

Θα ήθελα, λοιπόν, να ρωτήσω τον κύριο Υπουργό τι φρονεί να κάνει εν όψει της μεγάλης μεταρρυθμίσεως του λεγόμενου «ΚΛΕΙΣΘΕΝΗ», που θα ρυθμίζει πολλά ουσιώδη θέματα της βαθύτερης δημοκρατικής λειτουργίας. Επίσης να μας πει πώς σκέφτεται να θωρακίσει το κύρος των αρχόντων, τη θέση τους και την πίστη των πολιτών, η οποία προπάντων αυτή πρέπει να μας ενδιαφέρει.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ξυδάκη.

Στην ερώτηση θα απαντήσει ο Υπουργός Εσωτερικών κ. Παναγιώτης Σκουρλέτης.

Κύριε Υπουργέ, έχετε τον λόγο για τρία λεπτά για να απαντήσετε στην πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Ξυδάκη, με την ερώτησή σας ουσιαστικά, πέρα από τις συγκεκριμένες διατάξεις, αναδεικνύετε ένα πραγματικό πρόβλημα που είναι η εικόνα των δημόσιων λειτουργών και ιδιαίτερα των ανθρώπων που υπηρετούν την αυτοδιοίκηση. Διότι πέρα από αυτές τις ρυθμίσεις, οι οποίες με τον έναν ή με τον άλλον τρόπο προβλέπουν κάποια πράγματα στην περίπτωση παραπομπής αυτοδιοικητικών, αιρετών, υπάρχει πράγματι το θέμα της αξιοπιστίας της αυτοδιοίκησης συνολικά και ιδιαίτερα αυτών που, όπως είπαμε, την υπηρετούν.

Κατά συνέπεια, οφείλουμε, νομίζω, εμείς, ως πολιτεία, να θωρακίζουμε το κύρος αυτών των ανθρώπων με τον καλύτερο δυνατό τρόπο. Αυτή η συζήτηση δεν αφορά στενά τους ανθρώπους που υπηρετούν στην αυτοδιοίκηση, αλλά αφορά και τα πολιτικά πρόσωπα και είναι μία συζήτηση η οποία αξίζει να γίνεται στην κατεύθυνση ακριβώς του να ανεβάζει το κύρος και να θωρακίζει όσους κατέχουν ένα δημόσιο αξίωμα.

Ιδιαίτερα σε σχέση με την ερώτησή σας ο «ΚΑΛΛΙΚΡΑΤΗΣ» πράγματι προέβλεπε ότι σε περίπτωση κακουργήματος ετίθεντο σε αργία αιρετοί μετά από πρωτόδικη καταδικαστική απόφαση ή επιβολή με αμετάκλητο βούλευμα ή με απευθείας κλήση κατά της οποίας είχε εξαντληθεί το δικαίωμα προσφυγής έως την έκδοση της τελικής απόφασης.

Στη δε περίπτωση των πλημμελημάτων, ετίθεντο σε αργία μετά από επιβολή πρωτόδικης καταδικαστικής απόφασης έως την τελεσίδικη εκδίκαση της υπόθεσης. Υπήρξαν μετά οι ρυθμίσεις, στις οποίες αναφερθήκατε, με τον ν.4251/2014, όπου πράγματι ήρθησαν οι προϋποθέσεις των περιοριστικών όρων για την επιβολή του καθεστώτος της αργίας. Ήταν ουσιαστικά μια ελάφρυνση.

Εμείς ακριβώς με βάση το προηγούμενο σκεπτικό έχουμε θέσει σε διαβούλευση στον «ΚΛΕΙΣΘΕΝΗ Ι» συγκεκριμένες διατάξεις, με τις οποίες όσον αφορά την περίπτωση των κακουργημάτων, ουσιαστικά επαναφέρουμε το προηγούμενο καθεστώς που προβλέπεται στον «ΚΑΛΛΙΚΡΑΤΗ». Για δε την περίπτωση του πλημμελήματος διαχωρίζουμε και κάνουμε μια πιο αναλυτική προσέγγιση ανάλογα με την περίπτωση του αδικήματος, διότι δεν είναι όλα τα αδικήματα στην κατηγορία των πλημμελημάτων με την ίδια βαρύτητα. Πολύ δε περισσότερο πρέπει να σκεφθούμε ότι υπάρχουν και περιπτώσεις δημάρχων, οι οποίοι καλούνται να απολογηθούν για συμβάντα που αφορούν προηγούμενες θητείες, αλλά που βγήκαν στο φως της δημοσιότητας επί των ημερών τους, χωρίς άμεσα αυτοί να σχετίζονται.

Άρα, υπάρχει ανάγκη να ισορροπήσουμε ανάμεσα σε αυτό που λέγαμε πριν, την περιφρούρηση του θεσμού, αλλά ταυτόχρονα να μην θέτουμε, εάν θέλετε σε ένα καθεστώς δυσφήμισης, έναν άνθρωπο και να μην του αναγνωρίζουμε και το δικαίωμα που έχει του να είναι αθώος μέχρι αποδείξεως του εναντίου.

Εμείς με αυτές τις σκέψεις έχουμε –επαναλαμβάνω- επαναφέρει τις προηγούμενες ρυθμίσεις που προέβλεπε ο «ΚΑΛΛΙΚΡΑΤΗΣ» στην περίπτωση των κακουργημάτων. Άρα, πια δεν υπάρχει ο περιορισμός των περιοριστικών όρων για να τεθεί κάποιος σε αργία, από τη στιγμή που έχει υπάρξει πρωτόδικη καταδικαστική απόφαση. Στη δε περίπτωση των πλημμελημάτων –επαναλαμβάνω- κάνουμε έναν διαχωρισμό, ο οποίος προβλέπεται στο άρθρο 236 στην παράγραφο 1 του νόμου που είναι τώρα σε διαβούλευση.

Αυτή είναι η προσέγγισή μας. Το συζητάμε και τώρα με τους εκπροσώπους της αυτοδιοίκησης. Προφανώς θα το δούμε και κατά τη διάρκεια της συζήτησης του νομοσχεδίου μέσα στον Ιούνιο στις αρμόδιες επιτροπές, έτσι ώστε να μπορέσουμε να πετύχουμε και αυτό που θέλουμε, δηλαδή κανείς να μην έχει τη σκιά επάνω του αδίκως, αλλά ταυτόχρονα να περιφρουρείται το δημόσιο χρήμα και να περιφρουρούνται οι λειτουργίες της ίδιας της αυτοδιοίκησης, διότι αντιλαμβάνεσθε ότι όσοι διαχειρίζονται δημόσιες υποθέσεις, πρέπει να είναι κυριολεκτικά άμεμπτοι, να είναι αλλά και να φαίνονται κιόλας. Εκεί αποσκοπούν οι συγκεκριμένες προτάσεις που έχουμε κάνει.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κύριε Ξυδάκη, έχετε τον λόγο για τη δευτερολογία σας για τρία λεπτά.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για τις διευκρινίσεις. Σε πολύ μεγάλο βαθμό με καλύπτετε, δηλαδή στον βαθμό που υπάρχουν στο νομοσχέδιο όλα αυτά τα αιτήματα, τα οποία απηύθυνα προς συζήτηση, και εύχομαι να ολοκληρωθούν με τον καλύτερο δυνατό τρόπο κατά την ψήφιση του νόμου.

Συμφωνώ απολύτως ότι δεν πρέπει να κρατάμε ομήρους τους αιρετούς στη βάση μιας δικαστικής περιπέτειας, η οποία μπορεί να αποβεί υπέρ τους και να αποδειχθούν λευκοί και να τους μείνει αυτή η σκιά, και δεν πρέπει να τους κρατάμε ομήρους και λόγω της μακρόχρονης και αργόσυρτης δικαστικής διαδικασίας.

Νομίζω ότι θα πρέπει και οι δικαστές να καταλάβουν ότι σε τέτοιες περιπτώσεις θα πρέπει να επιλαμβάνονται και να λύνουν και να λειτουργούν στη διαδικασία αυτή με ταχύτητα προς όφελος όχι μόνο των ανθρώπων που είναι εμπλεκόμενοι, που είναι το πρώτο, αλλά και προς όφελος του αισθήματος δικαιοσύνης και δημοκρατίας στους πολίτες.

Ωστόσο, πρέπει να πούμε ότι με βάση τα όσα υπάρχουν -και ελπίζω ο νέος νόμος να τα διορθώσει- είχαμε δήμαρχο, ο οποίος καταδικασμένος πρωτοδίκως για δωροδοκία - δωροληψία και παράνομο στοιχηματισμό μπήκε σε υποχρεωτική αργία.

Πέρασε ο χρόνος και μετέπεσε το κακούργημα σε πλημμέλημα, σε σοβαρότατο πλημμέλημα. Γιατί και η πλαστογραφία και η σωματεμπορία και η δωροδοκία - δωροληψία πλημμελήματά είναι, πλην όμως, όπως είχαν προβλεφθεί από τον νομοθέτη πριν από χρόνια, είναι σοβαρότατα και έχουν άλλο χαρακτήρα, όταν μιλάμε για έναν αιρετό άρχοντα. Επανήλθε και δημαρχεύει κανονικά. Πώς πιστεύει ο πολίτης συνολικά τον θεσμό πια, όχι το πρόσωπο και τη νομοθεσία που του επέτρεψε να δημαρχεύσει, ενώ είναι καταδικασθείς και υπόδικος ίσως σε δεύτερο βαθμό; Και πώς θα εμπιστευτεί το συνολικό σύστημα «δημοκρατία- θεσμοί - δικαιοσύνη»;

Γι’ αυτό ευελπιστώ και εύχομαι όλοι οι συνάδελφοι όλων των δημοκρατικών παρατάξεων μέσα στο Κοινοβούλιο να αντιληφθούν το περιεχόμενο, πώς θα θωρακιστεί η πίστη των πολιτών σε μια πενταετή θητεία σε έναν άρχοντα που εκλέγεται για πέντε χρόνια, ώστε να είναι θωρακισμένοι όλοι, και ο θεσμός και η λειτουργία και το πρόσωπο και το Κοινοβούλιο που νομοθετεί, μαζί με την κυβέρνηση, τέτοιους νόμους.

Έχουμε τις περιπλοκές και τις περιπέτειες στο μεγάλο εθνικό επίπεδο από τις προβλέψεις και το πλέγμα του άρθρου 86 του Συντάγματος και του άρθρου 157 του εφαρμοστικού για την ευθύνη Υπουργών και πολιτικών προσώπων, που μας έχει φέρει σε μια κρίση εμπιστοσύνης προς τους πολίτες. Οπότε ας μη μεταφέρουμε αυτή την κρίση, την οποία πρέπει να την αλλάξουμε -και είναι δέσμευση πολλών πολιτικών δυνάμεων και μέσα στη Συνταγματική Αναθεώρηση- ας μη μεταφέρουμε αυτές τις δυσκολίες στην τοπική αυτοδιοίκηση, αλλά ας τα λύσουμε μια και έξω.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός έχει το λόγο για να δευτερολογήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Νομίζω, κύριε Ξυδάκη, ότι μπορώ να καταλάβω την περίπτωση στην οποία αναφέρεστε. Είναι μια υπόθεση, η οποία έχει συζητηθεί κατά κόρον. Αφορά μεγάλη πόλη της χώρας μας και είναι απ’ αυτές τις περιπτώσεις που δεν τιμούν την αυτοδιοίκηση.

Από εκεί και έπειτα, η αλήθεια είναι ότι ο μεγάλος χρόνος εκδίκασης κάποιων υποθέσεων είναι ένα επιπλέον ζήτημα, είτε το δει κανείς από τη μια πλευρά είτε από την άλλη. Είτε είναι για κάποιον ο οποίος εκτιμούμε ότι μπορεί να έχει πιθανότητες να έχει υποπέσει ή να αποδειχθεί ότι έχει κάνει αυτό για το οποίο κατηγορείται, και άρα υπάρχει ένας δημόσιος κίνδυνος, είτε για κάποιον ο οποίος τελικά, ενώ είναι αθώος, ταλαιπωρείται και τον συνοδεύει η σκιά μιας κατηγορίας. Αυτή, όμως, είναι μια άλλη συζήτηση, την οποία πρέπει να τη δούμε συνολικά, όπως είπατε και εσείς.

Η θητεία, μια και το αναφέρετε, αν και δεν είναι το θέμα της ερώτησής μας σήμερα, προτείνεται να επανέλθει στα τέσσερα χρόνια με τον νέο νόμο που έχουμε καταθέσει. Είναι κάτι το οποίο, νομίζω, πρέπει να αντιστοιχηθεί με τη θητεία και των Βουλευτών. Μάλιστα, επειδή καμμιά φορά επικαλούνται ορισμένοι αιρετοί, «μα, καλά με τον τρόπο που υλοποιούνται τα μέτρα, με τις γραφειοκρατικές διαδικασίες, δεν προλαβαίνουμε στα τέσσερα χρόνια να κάνουμε κάτι, άρα μήπως χρειάζεται, για να επιδείξει κάποιος ένα έργο, για να προχωρήσει κάποιες υποθέσεις, να έχει ένα χρόνο επιπλέον από τα τέσσερα;».

Η απάντηση είναι ότι πρέπει να διορθώσουμε όλα τα άλλα, ότι πρέπει να καταπολεμήσουμε τη γραφειοκρατία, ότι πρέπει να είμαστε πιο αποτελεσματικοί στον τρόπο λειτουργίας του κράτους, στην εκπόνηση μελετών, στην υλοποίηση των έργων και όχι να λέμε να συμβιβαστούμε με ένα καθεστώς πολυνομίας, επικάλυψης αρμοδιοτήτων, που λειτουργεί ως τροχοπέδη για να υλοποιηθούν κάποια έργα.

Για όλα αυτά, πράγματι, θα μας δοθεί η δυνατότητα με ένα συνολικό τρόπο, όπως ήδη τα συζητάμε εδώ και πάρα πολύ καιρό μέσα στα πλαίσια ενός πολύμορφου διαλόγου με τους ανθρώπους της αυτοδιοίκησης, να τα συζητήσουμε και στο Κοινοβούλιο και θεωρώ ότι σίγουρα θα καταλήξουμε τελικά στο να επιλέξουμε εκείνα τα νομοθετικά βήματα, να υλοποιήσουμε εκείνες τις μεταρρυθμίσεις, που θα ενσωματώνουν μια εμπειρία που υπάρχει γύρω από τις λειτουργίες της αυτοδιοίκησης τα τελευταία χρόνιά και που θα μας οδηγούν σε μια νέα περίοδο, που θεωρώ τελικά πως θα είναι προς όφελος και των τοπικών κοινωνιών και των πολιτών γενικότερα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εσωτερικών κ. Πάνο Σκουρλέτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Καισαριανής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θέλω να πω στους μαθητές ότι σήμερα παρακολουθείτε στο Κοινοβούλιο τη μια από τις δύο λειτουργίες του Κοινοβουλίου, που ονομάζεται κοινοβουλευτικός έλεγχος. Δηλαδή, οι Βουλευτές απευθύνουν ερωτήσεις από διάφορα αντικείμενα της κοινωνικής και πολιτικής ζωής στους Υπουργούς, οι οποίοι κάθονται στα δεξιά μου και απαντούν με μια διαδικασία εναλλάξ στις ερωτήσεις και στις αγωνίες των Βουλευτών.

Αυτή, όπως είπα, είναι μια από τις δύο λειτουργίες του Κοινοβουλίου. Η άλλη είναι το νομοθετικό έργο, δηλαδή ψηφίζουμε τους νόμους που εφαρμόζονται στην κοινωνία.

Θα συζητηθεί τώρα η τρίτη με αριθμό 1644/15-5-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Αγροτικής Ανάπτυξης και Τροφίμων, με θέμα: «Για τη διακοπή ηλεκτροδότησης από τη «ΔΕΗ Α.Ε». στον ΤΟΕΒ – Μάτι Τυρνάβου – Αμπελώνα στο Νομό Λάρισας».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Κύριε Λαμπρούλη, έχετε τον λόγο για δύο λεπτά, για να αναπτύξετε την ερώτησή σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως και εσείς προείπατε, κύριε Πρόεδρε, η ερώτηση αφορά το οξύτατο πρόβλημα που προέκυψε με τη διακοπή ρεύματος της ΔΕΗ στον ΤΟΕΒ Μάτι Τυρνάβου και Αμπελώνα, με έδρα τον Αμπελώνα, με αποτέλεσμα ενδεχόμενες καταστροφικές συνέπειες από τη μη δυνατότητα άρδευσης νερού και κατ’ επέκταση ποτίσματος σειράς καλλιεργειών -δενδρώδεις κυρίως καλλιέργειες- αλλά και καλλιεργειών καλαμποκιού, βαμβακιού και άλλων, όπως και περιβολιών, σ’ αυτή την περιοχή, μια περιοχή έκτασης περίπου δώδεκα χιλιάδων στρεμμάτων.

Σε συζητήσεις που έχουν γίνει το τελευταίο διάστημα με αφορμή τις οφειλές του ΤΟΕΒ προς τη ΔΕΗ στην κατεύθυνση της διευθέτησης, εάν θέλετε, των χρεών, μεταξύ του ΤΟΕΒ και της ΔΕΗ και κυβερνητικών παραγόντων, το πρόβλημα δεν έχει λυθεί. Δεν αρδεύεται νερό, δεν ποτίζονται οι καλλιέργειες. Η ΔΕΗ έχει τις δικές της απαιτήσεις σε περίπτωση. Ζητά, για παράδειγμα, όλο το ποσό ή τέλος πάντων, ένα ποσοστό επί του συνολικού ποσού της οφειλής. Η οφειλή ανέρχεται κοντά στα 2 εκατομμύρια. Είναι παλαιά χρέη, βεβαίως, τα οποία προστέθηκαν στην πορεία και με τόκους υπερημερίας και αυτό το ποσό, και στο σύνολό του, αδυνατεί να το καταβάλει ο ΤΟΕΒ. Βεβαίως, έχει καταθέσει μια πρόταση προς τη ΔΕΗ για το επόμενο διάστημα μέσα στο 2018 για αποπληρωμή μέρους σε δόσεις ενός ποσού. Το ζήτημα, όμως, που ανακύπτει είναι ότι βρισκόμαστε σε μια περίοδο με έντονη ζήτηση, με έντονες αρδευτικές ανάγκες, όπως καταλαβαίνετε, και η παρέμβαση που θα πρέπει να γίνει προς την κατεύθυνση διευθέτησης του προβλήματος θα πρέπει να είναι άμεση.

Έτσι, λοιπόν, το ερώτημα προς τον Υπουργό, προς την Κυβέρνηση, είναι: Σε τι ενέργειες θα προβεί, ώστε να αντιμετωπιστεί το πρόβλημα και να εξασφαλισθεί άμεσα, μόνιμα και με επάρκεια φθηνό –φυσικά- νερό και βεβαίως, η άρδευση της περιοχής;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γιώργο Λαμπρούλη.

Κύριε Υπουργέ, έχετε τον λόγο για τρία λεπτά, για να απαντήσετε.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, το 2015 παραλάβαμε ένα αρδευτικό δίκτυο πραγματικά απαρχαιωμένο. Παραλάβαμε ένα τοπίο, σύμφωνα με το οποίο οι Οργανισμοί Εγγείων Βελτιώσεων, είτε ΤΟΕΒ είτε ΟΕΒ, ήταν υπερχρεωμένοι είτε λόγω αναποτελεσματικότητας των διοικήσεων είτε λόγω κακοδιαχείρισης.

Ένας από τους βασικούς δανειστές των ΤΟΕΒ είναι και η ΔΕΗ. Από τα έγγραφα τα οποία ζητήσαμε, προκύπτει μια αποδεδειγμένη ασυνέπεια στον συγκεκριμένο ΤΟΕΒ, όπως ο ίδιος ο ΤΟΕΒ παραδέχεται. Σας διαβάζω.

«Προς ΔΕΗ. Κύριοι, αναγνωρίζουμε ότι δεν ανταποκριθήκαμε στη ρύθμιση προς τη Δημόσια Επιχείρηση Ηλεκτρισμού το προηγούμενο έτος 2017 και η έλλειψη εμπιστοσύνης, που δημιουργήθηκε, είναι δεδομένη».

Ειρήσθω εν παρόδω, εδώ απαντώ ως Υφυπουργός Αγροτικής Ανάπτυξης και όχι ως εκπρόσωπος της ΔΕΗ. Πρέπει, όμως, να λέμε τα πράγματα με το όνομά τους.

Συνεχίζω. Η ΔΕΗ απαντά και αναφέρει ότι ο συγκεκριμένος ΤΟΕΒ είναι από τους πλέον ασυνεπείς πελάτες της κατηγορίας του. Είναι χαρακτηριστικό ότι κάθε χρόνο, λίγο πριν την αρδευτική περίοδο, προτείνει διακανονισμό για τις οφειλές του. Η επιχείρηση τον διευκολύνει, αλλά στη συνέχεια τον αθετεί. Θα μου πείτε ότι το μάρμαρο θα το πληρώσουν οι αγρότες και δεν πρέπει να το πληρώσουν οι αγρότες.

Ως Υπουργείο Αγροτικής Ανάπτυξης μας ενδιαφέρει να ποτίσουν οι αγρότες. Γι’ αυτό και η ΔΕΗ αναφέρει εγγράφως ότι παρά τη μη αποδεκτή αυτή συμπεριφορά από τον συγκεκριμένο οργανισμό, η ΔΕΗ είναι διατεθειμένη να προβεί σε περαιτέρω διευκόλυνση, χωρίς βέβαια να δημιουργούνται προϋποθέσεις νέας ασυνέπειας.

Στη δευτερολογία μου, θα αναφέρω τι ακριβώς έχει κάνει και τι θα κάνει το Υπουργείο Αγροτικής Ανάπτυξης για να μην επαναληφθεί το πρόβλημα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κύριε Λαμπρούλη, έχετε τον λόγο για τη δευτερολογία σας για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, είναι γνωστό και δεν διαφωνούμε -το λέμε ξεκάθαρα- ότι υπήρχε η λεγόμενη, όπως λέτε, «κακοδιαχείριση» και σε επίπεδο ΤΟΕΒ. Ευθύνες, όμως, υπήρχαν πέρα από τις όποιες διοικήσεις και υπάρχουν και σήμερα.

Στο σημείο αυτό θα ανοίξω μια παρένθεση. Στο κάτω-κάτω, ας γίνει διαχειριστικός έλεγχος με πρωτοβουλία -αν θέλετε- ή με πίεση από το Υπουργείο και της παρούσας διοίκησης, όπως και των προηγούμενων. Διότι, με συγχωρείτε, αλλά όταν αναλαμβάνει κάποιος τη διοίκηση σε έναν χώρο τέτοιο, πρέπει να κοιτάζει και λίγο πίσω και να δει τι συμβαίνει. Στην κατεύθυνση αυτή, βεβαίως, πρέπει να δει και τη διαχείριση και τον διαχειριστικό έλεγχο, αν χρειάζεται, στο ζήτημα των χρεών κ.λπ..

Φυσικά, όμως, το ζήτημα του συγκεκριμένου ΤΟΕΒ, για τον οποίο κάναμε την ερώτηση, δεν αφορά τα τελευταία δύο-τρία χρόνια. Βεβαίως, είναι πάρα πολλά χρόνια. Αυτό, όμως, είναι αποτέλεσμα μιας συγκεκριμένης πολιτικής -πέρα από τα ζητήματα διαχείρισης του συγκεκριμένου ΤΟΕΒ- όλων αυτών των ετών και σε επίπεδο τοπικής διοίκησης –τις νομαρχίες τότε, πλέον οι αρμοδιότητες πέρασαν στις περιφέρειες- αλλά και κεντρικού κράτους, της κεντρικής κυβέρνησης, των κυβερνήσεων.

Δείτε τώρα το εξής: Όταν τη δεκαετία του 2000 -το λέω με αυτό το παράδειγμα, ενδεχομένως γινόταν και σε άλλους ΤΟΕΒ- αυξήθηκε κατακόρυφα το ρεύμα κατά 300% από τη ΔΕΗ, ο συγκεκριμένος ΤΟΕΒ από 30 ευρώ το στρέμμα πλήρωνε τα 10 ευρώ μέσω της είσπραξης από τους αγρότες και τα υπόλοιπα 20 ευρώ τα αναλάμβαναν -υποτίθεται- οι νομάρχες, εδώ βγαίνουν και ζητήματα πολιτικά, αλλά και ζητήματα ευθυνών. Βεβαίως, σήμερα αυτό είναι κληρονομιά και των περιφερειών. Ο περιφερειάρχης, όμως, και η περιφερειακή αρχή ποιεί τη νήσσα σε αυτό το θέμα. Και κατά τη γνώμη μας, έχει ευθύνη και η περιφερειακή αρχή γι’ αυτό το ζήτημα.

Φυσικά, υπάρχουν θέματα στην άσκηση πολιτικής στο ζήτημα του νερού, είτε αρδευτικό είτε ύδρευσης της πόλης, στα αστικά κέντρα κ.λπ., όπως επίσης, υπάρχουν θέματα και στα ζητήματα της ενέργειας. Για παράδειγμα, το πρόβλημα αυτό, ανεξάρτητα του βαθμού και της οξύτητας που προέκυψε στον συγκεκριμένο ΤΟΕΒ, σιγά-σιγά «σκάει» -επιτρέψτε μου την έκφραση- αναδεικνύεται σε μια σειρά από ΤΟΕΒ σε όλη την επικράτεια. Και αυτό το γνωρίζετε πολύ καλά ως Υπουργός στο αντίστοιχο Υπουργείο. Αυτό είναι αποτέλεσμα της πιεστικής πλέον πολιτικής που ασκεί η ΔΕΗ -και μετά την ιδιωτικοποίηση ιδιαίτερα- η οποία αναλαμβάνει μια πιο επιθετική πολιτική στην κατεύθυνση είσπραξης οφειλών.

Δείτε εδώ, για παράδειγμα, στον ΤΟΕΒ -ενδεχομένως και σε άλλους ΤΟΕΒ στην επικράτεια- τι ζητάνε από τους αγρότες; Ζητάνε να προκαταβάλουν για το 2018 προκειμένου να εισπράξουν και ενδεχομένως να καλύψουν ένα μέρος των οφειλών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κλείνω με αυτό, κύριε Πρόεδρε. Δώστε μου λίγα δευτερόλεπτα.

Οι αγρότες αυτή την περίοδο, όπως είπα και στην πρωτολογία μου, όπου οι αρδευτικές ανάγκες στα χωράφια και στις καλλιέργειές τους είναι αυξημένες, βρίσκονται σε αδιέξοδο. Το βερίκοκο, για παράδειγμα, χρειάζεται ένα-δυο ποτίσματα και θα αρχίσει η συγκομιδή. Προηγουμένως είπα και για το καλαμπόκι και για το βαμβάκι, για τα περιβόλια που έχουν να κάνουν με οπωροκηπευτικά, τα οποία ειρήσθω εν παρόδω τα πουλάνε στις λαϊκές, πέρα από τη μαζική παραγωγή και διάθεσή τους στην αγορά.

Άρα, αν άμεσα δεν παρέμβει η Κυβέρνηση, αν άμεσα δεν ξεκινήσει το πότισμα, θα έχουμε να αντιμετωπίσουμε μια καταστροφή, η οποία θα έχει επιπτώσεις και στο εισόδημα των αγροτών και κατ’ επέκταση στην επιβολή φόρων, για να μην συμπεριλάβουμε στα βάρη που βιώνουν και οι αγρότες στα πλαίσια αυτής της πολιτικής, τα χαράτσια, τους φόρους κ.λπ..

Συνεπώς κατά τη γνώμη μας, η Κυβέρνηση θα πρέπει να κινηθεί άμεσα σε αυτή την κατεύθυνση και να μην κωλυσιεργεί στα πλαίσια των διαβουλεύσεων ΔΕΗ, ΤΟΕΒ κ.λπ.. Πρέπει αύριο, για παράδειγμα, να ανοίξουν οι κρουνοί, κύριε Υπουργέ, να ηλεκτροδοτηθούν τα αντλιοστάσια και να ξεκινήσει το πότισμα. Ο κόσμος είναι σε απόγνωση!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαμπρούλη.

Κύριε Υφυπουργέ, έχετε τον λόγο για τρία λεπτά για να απαντήσετε.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, μετά την έγγραφη απάντηση της ΔΕΗ, ευελπιστώ και αισιοδοξώ ότι θα λυθεί αρκετά άμεσα το πρόβλημα. Η ΔΕΗ, όμως, οφείλει να δει ότι πίσω από τις διοικήσεις των ΤΟΕΒ είναι χιλιάδες παραγωγοί, χιλιάδες αρδευτές. Με την ερώτησή σας αναδεικνύεται ένα σημαντικότατο πρόβλημα και η ηγεσία του Υπουργείου Αγροτικής Ανάπτυξης οφείλει να διασφαλίζει, με τις πολιτικές της, να μην επαναλαμβάνονται τα χρόνια προβλήματα και οι παθογένειες του παρελθόντος. Διότι θα λυθεί το πρόβλημα του συγκεκριμένου ΤΟΕΒ, αλλά το ζητούμενο είναι να μην επαναληφθεί του χρόνου.

Κι εμείς, ως Υπουργείο Αγροτικής Ανάπτυξης τι έχουμε κάνει; Και καλά ρωτάτε ποιος κάνει τον έλεγχο. Χθες ήμουν στον Πύργο, στον ΤΟΕΒ Μυρτουντίων. Από την αλληλογραφία προκύπτει ότι αυτός ο ΤΟΕΒ είναι καλόπιστος, έχει προτείνει διακανονισμούς, έχει προτείνει εμπράγματες εξασφαλίσεις. Η ΔΕΗ αυτά θα πρέπει να τα δει και να μην αγνοεί τέτοιου είδους προτάσεις.

Όμως, κύριε Βουλευτά, επαναλαμβάνω ότι εμείς κρινόμαστε από την πολιτική μας και από το γεγονός ότι λύνουμε χρόνια προβλήματα.

Τι έχουμε κάνει; Μεταφέραμε, από πέρυσι, τον έλεγχο των οργανισμών αυτών στις περιφέρειες. Τους δώσαμε τη δυνατότητα να προσλαμβάνουν προσωπικό. Με συγκεκριμένη νομοθετική διάταξη, η οποία έχει ενταχθεί στο υπό κατάθεση νομοσχέδιο του Υπουργείο Αγροτικής Ανάπτυξης, δίνουμε λύση στην εισπραξιμότητα των αρδευτικών τελών για την εύρυθμη λειτουργία των οργανισμών αφενός και αφετέρου, στη δυνατότητα ρύθμισης των χρεών των παραγωγών, ώστε να συνεχίσουν να είναι βιώσιμες οι γεωργικές εκμεταλλεύσεις.

Θέλουμε αυτό το πρόβλημα, κύριε Βουλευτά, να λυθεί και να μην επαναληφθεί στο μέλλον. Με την υπό κατάθεση διάταξη πιστεύουμε ότι θα διευκολυνθούν οι οργανισμοί αφενός να μπορούν να εισπράξουν τα αρδευτικά τέλη -κάτι το οποίο δεν μπορούσαν να κάνουν τόσα χρόνια και γι’ αυτό και βρίσκονται σε αυτή τη δύσκολη κατάσταση, να μην μπορούν να πληρώσουν το ρεύμα- και αφετέρου, να μην κινδυνεύσει η βιωσιμότητα των αγροτικών εκμεταλλεύσεων, διότι πίσω από τις διοικήσεις -επαναλαμβάνω- βρίσκονται οι αγρότες, πίσω από τις διοικήσεις είναι χιλιάδες παραγωγοί οι οποίοι πρέπει και θα ποτίσουν τα χωράφια τους.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υφυπουργέ.

Ο Βουλευτής κ. Νικόλαος Παναγιωτόπουλος ζητεί άδεια ολιγοήμερης απουσίας στο εξωτερικό από 19 Μαΐου έως 24 Μαΐου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι μαθήτριες και μαθητές και ένας εκπαιδευτικός συνοδός τους από το Δημοτικό Σχολείο Κουβαρά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές ότι παρακολουθούν μια διαδικασία κοινοβουλευτικού ελέγχου, όπου οι Βουλευτές καταθέτουν ερωτήσεις και ελέγχουν την Κυβέρνηση, αναπτύσσουν την ερώτηση και οι Υπουργοί ή οι Υφυπουργοί απαντούν στις ερωτήσεις των Βουλευτών. Είναι ένας έλεγχος της Κυβέρνησης τρόπον τινά. Αυτή είναι η μία από τις δύο λειτουργίες που έχει ως αρμοδιότητα η Βουλή. Η δεύτερη είναι το νομοθετικό έργο. Δηλαδή, η Βουλή, σε αυτόν εδώ τον χώρο, στο Ελληνικό Κοινοβούλιο, όπως και σε άλλα κοινοβούλια άλλων χωρών, ψηφίζει νόμους του κράτους.

Συνεχίζουμε με τις επίκαιρες ερωτήσεις.

Η τέταρτη με αριθμό 1634/14-5-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον ΥπουργόΕσωτερικών,με θέμα: «Αντισταθμιστικά οφέλη από τη χρήση των νερών του ποταμού Ευήνου και του ποταμού Μόρνου», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Περιβάλλοντος και Ενέργειας.

Η δεύτερη με αριθμό 1625/8-5-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ -ΔΗΜΑΡ κ. Δημητρίου Κωνσταντόπουλου προς τον ΥπουργόΥποδομών και Μεταφορών,με θέμα: «Αποκατάσταση των ζημιών στη Γέφυρα του Μόρνου», δεν θα συζητηθεί λόγω αναρμοδιότητας, με την υπόδειξη ότι αρμόδιο Υπουργείο είναι το Υπουργείο Εσωτερικών.

Δεν θα συζητηθούν λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου εξαιτίας της επίσκεψης του Υπουργού Γεωργίας της Κύπρου στο Υπουργείο, οι παρακάτω ερωτήσεις:

Η δεύτερη με αριθμό 1624/8-5-2018 επίκαιρη ερώτηση πρώτου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ.Κωνσταντίνου Μπαργιώταπρος τον ΥπουργόΑγροτικής Ανάπτυξης και Τροφίμων, με θέμα: «Σκοπεύετε να αυξήσετε τον φόρο στο χύμα τσίπουρο των “διήμερων” από τα 57 λεπτά στα 6 ευρώ;».

Η δωδέκατη με αριθμό 1586/2-5-2018 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ -ΔΗΜΑΡ κ.Ιωάννη Μανιάτηπρος τον ΥπουργόΑγροτικής Ανάπτυξης και Τροφίμων, με θέμα: «καταβολή αποζημιώσεων από τον ΕΛΓΑ για τις ζημιές από τη χαλαζόπτωση του Νοεμβρίου του 2017.

Η δέκατη τέταρτη με αριθμό 1608/7-5-2018 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζήπρος τον Υπουργό Αγροτικής Ανάπτυξης και Τροφίμων**,** με θέμα: «Πρωτόγνωρη κρίση στην ελληνική αιγοπροβατοτροφία».

Τέλος, η με τρίτη αριθμό 4699/26-3-2018 ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ.Μιχαήλ Τζελέπηπρος τον ΥπουργόΑγροτικής Ανάπτυξης και Τροφίμων,με θέμα: «Η κτηνοτροφία σε κατάσταση έκτακτης ανάγκης».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οχτώ μαθήτριες και μαθητές και δύο εκπαιδευτικοί συνοδοί τους από το 7ο Γυμνάσιο Αμαρουσίου (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές ότι εδώ που βρίσκεστε είναι η Αίθουσα όπου ασκούνται οι δύο λειτουργίες του Κοινοβουλίου. Η μία είναι η νομοθετική λειτουργία, όπου ψηφίζονται οι νόμοι και η δεύτερη λειτουργία -πολύ σημαντική- είναι αυτή που ονομάζεται κοινοβουλευτικός έλεγχος. Δηλαδή, οι Βουλευτές έχουν ερωτήσεις για κρίσιμα ζητήματα σχετικά επίκαιρου χαρακτήρα -γι’ αυτό και λέγονται επίκαιρες ερωτήσεις- προς τα μέλη της Κυβέρνησης και με μια διαδικασία ο Βουλευτής, όπως θα δείτε στη συνέχεια, αναπτύσσει την ερώτησή του και ο αρμόδιος Υπουργός απαντά, παίρνοντας υπ’ όψη του όλα όσα λένε οι Βουλευτές. Με τον τρόπον αυτό, ελέγχεται και η Κυβέρνηση και το κυβερνητικό έργο.

Ακολουθεί η όγδοη με αριθμό 1636/15-5-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ.Μιχαήλ Τζελέπηπρος τον ΥπουργόΑγροτικής Ανάπτυξης και Τροφίμων,με θέμα: «Αδιάθετες ποσότητες πατάτας στις κοινότητες Ορεινής και Άνω Βροντούς Νομού Σερρών».

Στην ερώτηση αυτή, όπως και στην προηγούμενη, θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Κύριε Τζελέπη, έχετε τον λόγο για δύο λεπτά να αναπτύξετε την ερώτησή σας.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Ξεκινώντας, ήθελα να τονίσω ότι είχα και άλλη επίκαιρη ερώτηση, σε σχέση με την κατάσταση, στην οποία βρίσκεται η ελληνική κτηνοτροφία και ιδιαίτερα η αιγοπροβατoτροφία. Και το νόημα της επίκαιρης ερώτησης, όπως προαναφέρατε, είναι για καίρια ζητήματα, που αφορούν συγκεκριμένους παραγωγικούς κλάδους ή κομμάτια της κοινωνίας. Πρέπει να έρχεται να απαντάει ο Υπουργός, για να δοθούν λύσεις.

Δυστυχώς, βλέπετε ότι ο αρμόδιος Υπουργός Γεωργίας επανειλημμένα αρνείται να έρθει και να πάρει θέση επί του συγκεκριμένου θέματος, δίνοντας απλώς και μόνο συνεντεύξεις, για να δικαιολογήσει τα αδικαιολόγητα.

Σε σχέση με την επίκαιρη ερώτηση ως προς τις αδιάθετες ποσότητες πατάτας, ιδιαίτερα από δύο χωριά του Νομού Σερρών, την Βροντού και την Ορεινή, δύο ακριτικά ορεινά χωριά με ιδιαίτερες καιρικές και κλιματολογικές συνθήκες, θα ήθελα να αναφέρω τα εξής: Από τον Νοέμβριο του 2017, κύριε Υφυπουργέ, με ερώτησή μου, είχα κάνει γνωστό στο Υπουργείο ότι οι παραγωγοί πατάτας από τη συγκεκριμένη περιοχή είχαν πρόβλημα ως προς τη διάθεσή της. Υπήρχε έλλειψη ενδιαφέροντος από τους εμπόρους, λόγω των αθρόων εισαγωγών πατάτας και εναρμονισμένες πρακτικές από την πλευρά τους, ούτως ώστε να συμπιέσουν τις τιμές, κάτι το οποίο πέτυχαν.

Να σκεφτείτε ότι στα συγκεκριμένα χωριά η καλλιέργεια είναι μονοκαλλιέργεια. Εκτός από ένα 10% που βάζει φασόλια, οι υπόλοιπες καλλιέργειες περιορίζονται μόνο στην καλλιέργεια πατάτας. Το κόστος παραγωγής είναι αυξημένο, περίπου 600 ευρώ το στρέμμα, που σημαίνει ότι ο παραγωγός έχει κόστος ανά κιλό 0,28 με 0,30 ευρώ.

Οι έμποροι ζητούσαν να πάρουν τις πατάτες περίπου 0,12 με 0,14 ευρώ. Αυτό καταλαβαίνετε ότι ήταν καταστροφή για τους παραγωγούς.

Είχα θέσει ερώτηση τότε στο Υπουργείο εάν θα μπορούσε να κάνει παρέμβαση, ούτως ώστε να απορροφηθεί ένα μέρος της πατάτας για επισιτιστική βοήθεια στους απόρους και στους πρόσφυγες ή ακόμη και σε συνεργασία με το Υπουργείο Εθνικής Άμυνας για την αγορά αδιάθετων ποσοτήτων πατάτας από τις κοινότητες Άνω Βροντούς και Ορεινής.

Εσείς μου απαντήσατε, σε σχέση με τους φυτοϋγειονομικούς ελέγχους, που και αυτό το έθετα ως ερώτημα, για την αμφιβόλου ποιότητας πατάτα, που έρχεται, ιδιαίτερα από την Αίγυπτο.

Αναγκάστηκα να επανακαταθέσω τον Απρίλιο επίκαιρη ερώτηση πλέον, με το που ξεκίνησε να ανεβαίνει η θερμοκρασία, γιατί όπως ξέρετε, η πατάτα είναι ευπαθές προϊόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε σας παρακαλώ.

**ΜΙΧΑΗΛ ΤΖΕΛΕΠΗΣ:** Ολοκληρώνω, κύριε Πρόεδρε, αλλά η ερώτηση είναι συνδεδεμένη και με την προηγούμενη.

Αυτή τη στιγμή, η πατάτα έχει απορροφηθεί σε έναν βαθμό, από τους τριάντα χιλιάδες τόνους, η πλειοψηφία στην εξευτελιστική τιμή των 0,05 ευρώ, ενώ όση έχει μείνει έχει αλλοιωθεί και δεν είναι προς κατανάλωση.

Γι’ αυτό, κύριε Υφυπουργέ, έκανα και τη συγκεκριμένη επίκαιρη ερώτηση, ούτως ώστε το Υπουργείο να μεριμνήσει, προκειμένου οι συγκεκριμένοι παραγωγοί, που δεν μπορούν πλέον να μπουν ούτε καν στη νέα καλλιεργητική περίοδο -έχουν μείνει ανοιχτοί σε τράπεζες, σε εμπόρους κ.λπ.- για να μπορέσουν να επιβιώσουν. Ας μεριμνήσει το Υπουργείο, ώστε να πάρουν κάποια βοήθεια μέσω προγραμμάτων είτε αλληλεγγύης από την Ευρωπαϊκή Ένωση είτε ακόμη και με χρήση του de minimis, ούτως ώστε να μπορέσουν να παραμείνουν στα ακριτικά χωριά τους και να συνεχίσουν την παραγωγή τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Τζελέπη.

Ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης, έχει τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, πράγματι υπάρχει το πρόβλημα με την αδιάθετη πατάτα στον Νομό Σερρών, στις περιοχές Βροντούς και Ορεινής, αλλά υπάρχει και στο Νευροκόπι.

Προσωπικά, είμαι σε συνεχή επαφή και με τους δημάρχους και με τους συνεταιρισμούς και γνωρίζουμε πολύ καλά το πρόβλημα.

Να δούμε, όμως, τι έχει κάνει και τι μπορεί να κάνει το Υπουργείο Αγροτικής Ανάπτυξης για το συγκεκριμένο πρόβλημα, για την πατάτα.

Κατ’ αρχάς, η έκταση είναι περίπου 3,5 χιλιάδες στρέμματα σε αυτές τις περιοχές. Η πατάτα, δυστυχώς, δεν ανήκει στα προϊόντα των οπωροκηπευτικών, ώστε να επωφεληθεί των δράσεων των επιχειρησιακών προγραμμάτων και των οργανώσεων, όπως πολύ καλά γνωρίζετε.

Τι έχει κάνει και τι μπορεί να κάνει το Υπουργείο Αγροτικής Ανάπτυξης για την αδιάθετη ποσότητα; Πρώτον, το θεσμικό πλαίσιο για τους συνεταιρισμούς και τις ομάδες παραγωγών, δεύτερον, την ενίσχυση των επαγγελματιών παραγωγών στα σχέδια βελτίωσης για τον μηχανολογικό εξοπλισμό, τρίτον, την τυποποίηση-μεταποίηση της πατάτας και την εγκατάσταση νέων θερμοκηπιακών εγκαταστάσεων, αλλά και δικτυοκηπίων για την πατάτα.

Όπως πολύ καλά καταλαβαίνετε, το Υπουργείο Αγροτικής Ανάπτυξης είναι, αφ’ ενός υποχρεωμένο να δημιουργήσει το θεσμικό πλαίσιο για έναν υγιή συνεργατισμό, διότι για να απορροφηθεί το προϊόν, χρειάζονται οι συνέργειες όλων, κύριε Βουλευτά. Μαγικές λύσεις δεν υπάρχουν.

Μου δίνεται η δυνατότητα να μιλήσω για ένα τεράστιο πρόβλημα, με το οποίο ποτέ δεν έχει ασχοληθεί κανείς στην ελληνική γεωργία.

Επ’ ουδενί δεν λέω να εγκαταλείψουν την πατάτα οι άνθρωποι, αλλά οι αγρότες δεν γνωρίζουν τον πελάτη τους, κύριε Βουλευτά. Δεν τον γνωρίζουν. Πρέπει επιτέλους να έρθει και στη χώρα μας ο θεσμός του αγροτικού μάρκετινγκ. Οι ευθύνες, οι υποχρεώσεις της πολιτείας είναι δεδομένες. Υγιής συνεργατισμός, ενίσχυση των σχεδίων βελτιώσεων.

Στη δευτερολογία μου θα σας αναφέρω επακριβώς, ακόμα και αυτός ο υγιής συνεργατισμός, τι σχέση έχει με τη συνδρομή που μπορούμε να δώσουμε στους πατατοπαραγωγούς είτε εμείς είτε τα άλλα Υπουργεία που ζητάτε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Βουλευτά, κύριε Τζελέπη, έχετε τον λόγο για τη δευτερολογία σας για τρία λεπτά.

**ΜΙΧΑΗΛ ΤΖΕΛΕΠΗΣ:** Κύριε Υπουργέ, τα δέχομαι αυτά, ομάδες παραγωγών, οργάνωση των πατατοπαραγωγών, σχέδια βελτίωσης. Πώς θα ενταχθούν; Θέλει και ίδια συμμετοχή. Μεταποίηση. Ναι, να οργανωθούν. Σε ποια κατεύθυνση και με τι χρήματα; Καταλαβαίνετε ότι αυτή τη στιγμή οι κάτοικοι συνολικά του λεκανοπεδίου Νευροκοπίου και ιδιαίτερα τα δύο συγκεκριμένα χωριά του νομού μου, Ορεινή και Βροντού, δεν έχουν να πληρώσουν το εισιτήριο για να στείλουν τα παιδιά τους στο σχολείο; Ξέρετε για ποια κατάσταση μιλάμε; Μιλάμε για προγραμματισμό του αύριο, όταν δεν υπάρχει σήμερα;

Πρέπει να βρεθεί τρόπος, κύριε Υπουργέ, ούτως ώστε να μπορέσουν να επιβιώσουν πρωτίστως οι συγκεκριμένοι πατατοπαραγωγοί, οι μόνιμοι κάτοικοι των ορεινών χωριών του λεκανοπεδίου του Νευροκοπίου -να το πάρουμε συνολικά- να μπορέσουν να μπουν φέτος στην παραγωγή. Πώς θα μπουν στην παραγωγή; Έμειναν ανοικτοί από πέρυσι, χρωστούν στους εμπόρους, χρωστούν στην Αγροτική Τράπεζα, δεν ξέρουν και αυτοί πού χρωστούν. Ξέρετε τι σημαίνει να πουλάς την πατάτα 5 λεπτά, όταν έχει κοστολόγιο 28 ευρώ με 30 ευρώ το κιλό; Καταλαβαίνετε τι σημαίνει με μια καλλιέργεια, που έχει ένα κόστος 600 ευρώ ανά στρέμμα; Μιλάμε για την απόλυτη καταστροφή!

Άρα, δεν μπορούμε να συζητούμε για το αύριο, αν δεν αντιμετωπίσουμε το σήμερα. Γι’ αυτό και κάνω έκκληση, επειδή ξέρω ότι έχετε ευαισθησία σε σχέση με την αντιμετώπιση τέτοιων καταστροφικών γεγονότων.

Αν ήταν κάποιες περιοχές όπου θα μπορούσαν να καλλιεργήσουν άλλες παραγωγές, θα λέγαμε να το δούμε. Εδώ μιλάμε για μονοκαλλιέργεια.

Δεν έχουν άλλες επιλογές, κύριε Υπουργέ. Να ξεκινήσουν να ρυθμιστούν τα δάνεια. Να γίνει πρόταση στο Υπουργείο Κοινωνικής Ασφαλίσεων, ούτως ώστε να υπάρξει ένα μεταβατικό στάδιο ενός χρόνου αποπληρωμής των ασφαλίστρων. Αυτοί σε λίγο δεν θα έχουν ούτε ασφαλιστικές ενημερότητες ούτε φορολογικές ούτε τίποτα. Θα φρακάρουν. Ποια σχέδια βελτίωσης;

Το πρόβλημα είναι μείζον. Θα ζητούσα, το Υπουργείο με τους τεχνοκράτες και το επιστημονικό προσωπικό που διαθέτει, να δει σε ποιο πρόγραμμα της ευρωπαϊκής κοινότητας θα μπορούσαν να ενταχθούν. Αν δεν γίνει κάποια κίνηση τώρα, άμεσα, οικονομικής ανακούφισης, για να μπορέσουν να ξαναμπούν στην καλλιεργητική περίοδο, τότε δυστυχώς θα είναι η ολοκληρωτική καταστροφή για την πατατοπαραγωγή του λεκανοπεδίου του Νευροκοπίου συνολικά. Αλλά δυστυχώς θα είναι καταστροφή που θα προκαλέσει και ανθρωπιστική κρίση στη συγκεκριμένη περιοχή.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Τζελέπη.

Ορίστε, κύριε Υπουργέ, έχετε τον λόγο για να απαντήσετε.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, αναγνωρίζουμε ότι είναι σοβαρότατο το οικονομικό πρόβλημα, που αντιμετωπίζουν οι πατατοπαραγωγοί. Χωρίς, όμως, διάθεση αντιπολίτευσης -αναδεικνύετε σημαντικότατα θέματα- θα θέλαμε να πούμε ότι δεν έφθασαν τυχαία σε αυτό το σημείο. Η απουσία υπεύθυνων πολιτικών, στρατηγικών στη γεωργία έφθασε και τους πατατοπαραγωγούς σε αυτό το σημείο.

Για να καταλάβετε ότι ο υγιής συνεργατισμός είναι πολύ σημαντικός, εγώ προσωπικά, απέστειλα έγγραφο και στο Υπουργείο Εθνικής Άμυνας και στο Μεταναστευτικής Πολιτικής για το αίτημα για την αδιάθετη ποσότητα…

**ΜΙΧΑΗΛ ΤΖΕΛΕΠΗΣ:** Σας έκαναν αργά Υφυπουργό. Είναι αργά, όμως, τώρα. Από τον Νοέμβριο μήνα το ζητάμε.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Απέστειλα προσωπικά έγγραφο, αλλά σε περίπτωση καταφατικής απάντησης, κύριε Βουλευτά, θα απαιτηθεί ο συμβαλλόμενος να είναι συνεταιρισμός ή ομάδα παραγωγών. Δεν γίνεται ατομικά να διατεθεί η ποσότητα και να συνδεθεί το Υπουργείο Εθνικής Άμυνας –επαναλαμβάνω- σε περίπτωση θετικής απάντησης.

Όσον αφορά τα σχέδια βελτίωσης, είπατε ότι απαιτείται ιδία συμμετοχή. Ήδη είμαστε σε συνεννόηση με το Ταμείο Παρακαταθηκών και Δανείων, ώστε να μπορεί και να δύναται να καλύψει και την ιδία συμμετοχή στα σχέδια βελτίωσης.

**ΜΙΧΑΗΛ ΤΖΕΛΕΠΗΣ:** Ασφαλιστική ενημερότητα. Φορολογική;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Και επειδή είπατε και για τα δάνεια, νομίζω ότι με τις τελευταίες ρυθμίσεις δώσαμε καλή λύση για τα παλιά για την πρώην Αγροτική Τράπεζα.

**ΜΙΧΑΗΛ ΤΖΕΛΕΠΗΣ:** Για τα παλιά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Και προσπαθούμε να επουλώσουμε τις πληγές του παρελθόντος, ώστε σιγά-σιγά αυτοί οι άνθρωποι, όπως είναι οι πατατοπαραγωγοί του Νομού Σερρών, να σταθούν στα πόδια τους.

Από την πλευρά μας και από την πλευρά μου, κύριε Βουλευτά, είναι στη διάθεσή σας τα έγγραφα, που έχουμε αποστείλει και στο Υπουργείο Εθνικής Άμυνας και στο Μεταναστευτικής Πολιτικής, ώστε, αν υπάρχει πιθανότητα, να βοηθηθούν αυτοί οι άνθρωποι.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υφυπουργό.

Πριν προχωρήσουμε στην επόμενη ερώτηση, θα ήθελα να ανακοινώσω ότι δεν θα συζητηθεί η δέκατη όγδοη με αριθμό 1555/25-4-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ.Δημητρίου Κουκούτση προς τον ΥπουργόΕξωτερικών, με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης», λόγω κωλύματος του Υπουργού Εξωτερικών κ. Νικολάου Κοτζιά. Αιτία: φόρτος εργασίας.

Επίσης, δεν θα συζητηθεί η πέμπτη με αριθμό 1646/15-5-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης**,** με θέμα: «Απολύσεις-συνδικαλιστικές διώξεις στις εταιρείες “ΑΝΑΜΕΤΤ” και “ΒΙΑΝΑΤ” του Ομίλου Στασινόπουλου», λόγω κωλύματος -θα βρίσκεται στο Μόντρεαλ για την υπουργική Σύνοδο του ΟΟΣΑ- της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου.

Παράλληλα, δεν θα συζητηθεί η πρώτη με αριθμό 4391/15-3-2018 ερώτηση του Βουλευτή Ροδόπης της Δημοκρατικής Συμπαράταξης ΠΑΣΟΚ -ΔΗΜΑΡ κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Διευκόλυνση διενέργειας λατρευτικού τύπου σφαγών μικρών και μεγάλων μηρυκαστικών κατά τη διάρκεια της μουσουλμανικής θρησκευτικής εορτής “Κουρμάν Μπαϊράμ” στην Περιφέρεια Ανατολικής Μακεδονίας και Θράκης», λόγω κωλύματος του Αναπληρωτή Υπουργού Αγροτικής Ανάπτυξης και Τροφίμων κ. Ιωάννη Τσιρώνη. Θα συμμετάσχει σε διεθνή εκδήλωση για το μέλι που θα διοργανωθεί σε συνεργασία με την «APIVITA» και με την Πρεσβεία της Σλοβενίας υπό την αιγίδα του Υπουργείου.

Τέλος, δεν θα συζητηθεί η έβδομη με αριθμό 1647/15-5-2018 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκηπρος την ΥπουργόΠολιτισμού και Αθλητισμού, σχετικά με τις ανάγκες φύλαξης μουσείων και αρχαιολογικών χώρων, λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου. Αιτία: φόρτος εργασίας.

Προχωρούμε στην ένατη με αριθμό 1642/15-5-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων**,** με θέμα: «Μέτρα και δράσεις για την αντιμετώπιση της λειψυδρίας-ξηρασίας».

Στην ερώτηση θα απαντήσει, όπως και στις προηγούμενες, ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Ορίστε, κύριε Κεγκέρογλου, έχετε τον λόγο για δύο λεπτά, για να αναπτύξετε την ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ευχαριστώ που μου δίνετε τον λόγο.

Είμαι υποχρεωμένος, μετά τον μεγάλο αριθμό των ερωτήσεων που ανακοινώσατε ότι δεν θα συζητηθούν, λόγω κωλύματος των Υπουργών –και βέβαια, να επισημάνω ότι πέντε από αυτές είναι ερωτήσεις των Βουλευτών της Δημοκρατικής Συμπαράταξης- να σας καταθέσω ορισμένα στοιχεία, που δείχνουν ότι αυτό είναι συστηματικό. Παρά τις παραινέσεις του Προεδρείου της Βουλής και προσωπικά του Προέδρου, οι Υπουργοί δεν έρχονται να απαντήσουν σε ερωτήσεις.

Από την 1η Ιανουαρίου μέχρι τις 10 Μαΐου κατατέθηκαν εξακόσιες δεκατέσσερις επίκαιρες ερωτήσεις. Προσήλθαν για να απαντήσουν οι Υπουργοί ή οι Υφυπουργοί σε εκατόν ενενήντα έξη. Είναι τραγικό. Το ποσοστό είναι κάτω από 30%. Δεν νομίζω ότι τίθεται θέμα προσωπικό ή ασέβεια. Πολιτικό είναι το ζήτημα. Δεν έχουν τι να πουν οι Υπουργοί για ζητήματα, τα οποία τους τίθενται. Και όσοι έρχονται και έχουν την καλοσύνη να μην μας στήσουν την τρίτη φορά -και ο κ. Κόκκαλης την τρίτη φορά ήρθε για να απαντήσει στην ερώτησή μου- έχουν να πουν γενικά και αόριστα πράγματα. Θα τον παρακαλούσα σε συγκεκριμένες ερωτήσεις να απαντήσει συγκεκριμένα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε το ζήτημα της ξηρασίας. Τα τελευταία χρόνια, έχουμε έναν συνδυασμό υψηλών θερμοκρασιών, με μείωση των βροχοπτώσεων. Το μείγμα είναι εκρηκτικό. Δημιουργεί τεράστια προβλήματα. Οι υπόγειες δεξαμενές, οι ταμιευτήρες, τα επιφανειακά ύδατα έχουν μειωθεί κατακόρυφα και έχουμε συνολικά πρόβλημα στη χλωρίδα και στην πανίδα. Βεβαίως, οι καλλιέργειες δεν μπορούν να σταθούν. Και αν ακόμα τώρα, με την ποσότητα νερού, που υπάρχει για άρδευση, συντηρούνται οι καλλιέργειες, στο μέσον του καλοκαιριού ή προς το τέλος του θα βρεθούν σε πάρα πολύ δύσκολη κατάσταση.

Θέλω να ξέρω τον σχεδιασμό για τα άμεσα μέτρα, τα οποία θα έπρεπε να έχουν ληφθεί ή που θα ληφθούν, προκειμένου να έχουμε αντιμετώπιση και βεβαίως, τι προβλέπεται για την αποζημίωση των ανθρώπων αυτών, γιατί μπορεί να μην είναι έντονο το καιρικό φαινόμενο για ένα συγκεκριμένο χρονικό διάστημα, για ένα οκτάωρο, παραδείγματος χάριν, αλλά είναι εντονότατο και με μεγάλη διάρκεια, ως φαινόμενο ξηρασίας που καταστρέφει την ηρτημένη παραγωγή ή που βάζει φραγμό στην καρποφορία, εντείνοντας τα φαινόμενα ακαρπίας. Και μην πείτε για το παρελθόν, γιατί είστε για τέταρτο χρόνο κυβέρνηση και στην αρχή του 2016 σάς είχα κάνει συγκεκριμένη ερώτηση και ζητούσα τη λήψη συγκεκριμένων μέτρων. Επ’ αυτών θα ήθελα απάντηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Πριν δώσω τον λόγο στον κύριο Υπουργό, θα ήθελα να πω ότι συνυπογράφω την κριτική που κάνατε για τη χαμηλή παρουσία των Υπουργών και Υφυπουργών στις επίκαιρες ερωτήσεις. Πρέπει να σας πω ότι η κατάσταση έχει βελτιωθεί, αλλά πάρα πολύ λίγο, το τελευταίο διάστημα. Εκτός από τις δικαιολογημένες απουσίες των κυβερνητικών παραγόντων σε διεθνείς και άλλες συσκέψεις, υπάρχουν και ένα σωρό Υπουργοί και Υφυπουργοί, οι οποίοι θα μπορούσαν, με μεγαλύτερο σεβασμό στην κοινοβουλευτική διαδικασία, να παρίστανται και να απαντούν στις επίκαιρες ερωτήσεις των Βουλευτών.

Κύριε Υπουργέ, έχετε τον λόγο για τρία λεπτά, για να απαντήσετε στον κ. Κεγκέρογλου

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς είμαι υποχρεωμένος να απαντήσω στις αιτιάσεις του κ. Κεγκέρογλου όσον αφορά το πρόσωπό μου, για τις απαντήσεις και την παρουσία μου εδώ στις επίκαιρες ερωτήσεις.

Πρώτον, κύριε Κεγκέρογλου, την πρώτη φορά αναβλήθηκε οίκοθεν, που σημαίνει κατόπιν αιτήματος υπαλλήλου της Βουλής λόγω της επίσκεψης Γιούνκερ. Εγώ ήμουν έτοιμος. Τη δεύτερη φορά αναβλήθηκε λόγω της συμμετοχής μου σε κυβερνητική αποστολή στο Ισραήλ. Συνεπώς όσον αφορά το πρόσωπό μου ουδέποτε ήμουν αδικαιολόγητα απών από την υποχρέωση την οποία έχω να απαντήσω σε κοινοβουλευτικό έλεγχο. Να το ξεκαθαρίσουμε.

Όσον αφορά την ερώτησή σας, η οποία έχει σχέση και με τη δεύτερη επίκαιρη ερώτηση για τα έργα στον Νομό Ηρακλείου, να πούμε ότι η ξηρασία είναι σημαντικότατο πρόβλημα. Κατά την άποψή μου αναδεικνύεται ως εθνικό πλέον θέμα το νερό, η λειψυδρία και η ξηρασία. Να αναφέρουμε τι έχει γίνει στον Νομό Ηρακλείου και τι έχει σχεδιαστεί.

Πρώτον, έχει κατασκευαστεί ο αγωγός σύνδεσης του φράγματος Φανερωμένης με τα δίκτυα άρδευσης μέσω του Προγράμματος Αγροτικής Ανάπτυξης 2013 – 2017. Δεύτερον, το φράγμα της Φανερωμένης μέσω του Γ΄ Κοινοτικού Πλαισίου Στήριξης. Τρίτον, το αρδευτικό Αυγενικής – Κερασίων Ηρακλείου, το αρδευτικό Δαφνών Ηρακλείου, αρδευτικό Τυλίσου Ηρακλείου, αρδευτικό έργο Γέργερης και αρδευτικό έργο Γ΄ Ζώνης Μεσσαράς. Τέταρτον, η λιμνοδεξαμενή Καραβάδο και η λιμνοδεξαμενή Σκινιά μέσω του Α΄ Κοινοτικού Πλαισίου Στήριξης.

Επιπλέον, στο νέο Πρόγραμμα Αγροτικής Ανάπτυξης, στο μέτρο 4.3.1, εντάχθηκε ως ανειλημμένη υποχρέωση η μελέτη με τίτλο: «Μελέτη φράγματος στον Πλατύ Νομού Ρεθύμνης μετά του αγωγού μεταφοράς του αρδευτικού δικτύου και γεωτεχνικές μελέτες», με προϋπολογισμό 850.000 ευρώ και το έργο με τίτλο «φράγμα Πλακιώτισσας Μεσαράς Ηρακλείου Κρήτης», όπως και το έργο «Κατασκευή και αξιοποίηση φράγματος Χαλαυριανού χειμάρρου Δήμου Αρχανών».

Για την πορεία υλοποίησης των προαναφερόμενων πράξεων του Προγράμματος Αγροτικής Ανάπτυξης 2014-2020 αρμόδια να σας απαντήσει είναι η Διεύθυνση Τεχνικών Έργων και Αγροτικών Υποδομών του Υπουργείου Αγροτικής Ανάπτυξης.

Να πούμε ότι προτεραιότητα για τη χρηματοδότηση των ως άνω έργων έχουν αυτά που οδηγούν σε μείωση των απωλειών νερού στα υφιστάμενα συστήματα άρδευσης, καθώς και τα έργα αξιοποίησης ήδη κατασκευασμένων φραγμάτων. Τα υπόλοιπα στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, το θέμα είναι ευρύτερο. Όλες οι μελέτες, οι εκτιμήσεις των επιστημόνων, των αρμόδιων ινστιτούτων δείχνουν ότι χρειάζεται σοβαρότερη δουλειά. Χρειάζεται δηλαδή να αξιοποιήσουμε τις υπάρχουσες υποδομές, τις φυσικές πηγές και τον πλούτο που έχει ο τόπος μας και με σωστή διαχείριση των υδάτων -κυρίως για το αρδευτικό νερό, αλλά βεβαίως και για το υδρευτικό- να δούμε πώς αντιμετωπίζουμε το πρόβλημα. Χρειάζονται ίσως και περαιτέρω ενέργειες και πρωτοβουλίες για τις οποίες η Κυβέρνηση θα μπορούσε να έχει λάβει αποφάσεις να προχωρήσει.

Με αφορμή όμως την αναφορά έργων, θα ήθελα να σας πληροφορήσω ότι επειδή έχω ασχοληθεί αρκετά, πράγματι και από την εποχή των μεσογειακών ολοκληρωμένων προγραμμάτων με αρδευτικές γεωτρήσεις και συλλογικά δίκτυα και από το Α΄, Β΄ και Γ΄ Κοινοτικό Πλαίσιο, ο Νομός Ηρακλείου είναι ένας από τους νομούς στον οποίο έχουν γίνει πολλά και σημαντικά έργα αποταμίευσης, άρδευσης και εμπλουτισμού.

Αναφερθήκατε και στο Α΄ Κοινοτικό Πλαίσιο -σε αντίθεση με την προηγούμενή σας ερώτηση- καλώς. Θα θυμίσω ότι το φράγμα Φανερωμένης, το φράγμα Πλακιώτισσας, που βρίσκεται στην ολοκλήρωσή του, το φράγμα Ινίου, το φράγμα Αμουργελλών, το φράγμα Αρχανών, η λιμνοδεξαμενή Καραβάδο – Παρτήρων - Σχοινιά, τα αρδευτικά έργα Αυγενικής, Στυλίσσου, Νιπιδιτού, το αρδευτικό έργο εμπλουτισμού της Μεσαράς που είχε γίνει παλαιότερα το 1999-2002 και το οποίο είχε μεγάλη αποτελεσματικότητα, είναι έργα που έχουν γίνει και υπάρχουν και άλλα έργα που έχουν μελετηθεί και εκκρεμούν, όπως είναι το φράγμα Καλαμίου, το φράγμα Αμιρών - Αγίου Βασιλείου, το φράγμα Άνω Ασιτών - Πρινιά. Βεβαίως, υπάρχουν και ορισμένα αρδευτικά δίκτυα.

Είναι ένα συνεχές πρόγραμμα που δεν πρέπει να διακοπεί. Διαπιστώνω ότι τρία χρόνια τώρα υπάρχει αδράνεια. Δυστυχώς, μόνο όσα έργα είχαν ξεκινήσει το προηγούμενο διάστημα, πέρασαν. Δεν ξέρω αν είναι ο χρόνος του Κοινοτικού Πλαισίου αιτία για το ότι δεν δημοπρατούνται έργα το τελευταίο διάστημα και θα δημοπρατηθούν με το νέο. Ίσως να είναι αυτό. Πάντως αυτή είναι η πραγματικότητα.

Αυτό που σας λέω είναι πως, όταν υπάρχει ένα φράγμα, θα πρέπει να δούμε τα δίκτυά του. Το ενέταξαν οι προηγούμενοι και προχωράει. Πριν τελειώσει, θα πρέπει εσείς να φτιάξετε τα δίκτυα, αλλιώς θα έρθουμε μετά από τρία χρόνια που θα έχει ολοκληρωθεί το φράγμα –της Πλακιώτισσας για παράδειγμα, που τελειώνει όπου να είναι ή έχει τελειώσει σε σημαντικό βαθμό- και δεν θα έχουμε δίκτυα. Τι θα γίνει;

Είναι ένα γενικότερο θέμα. Βλέπω ότι η Κυβέρνηση εφησυχάζει, μήπως και βρέξει για να σωθεί από τον καιρό. Μια βροχή μας σώζει. Δεν νομίζω, όμως, ότι μπορούμε να συνεχίσουμε με αυτόν τον τρόπο. Δεν βλέπω σοβαρή δουλειά στο μεσοπρόθεσμο πρόβλημα. Οι εκτιμήσεις λένε ότι και τα επόμενα τρία έως εφτά χρόνια δεν θα ανατραπούν πολύ τα σημερινά δεδομένα της κλιματικής αλλαγής.

Άρα θα παρακαλούσα πάρα πολύ το Υπουργείο να δει ένα μεσοπρόθεσμο πρόγραμμα με βάση τα στοιχεία που έχουμε. Θα σας καταθέσω εδώ μία μελέτη που έχει κάνει η αποκεντρωμένη διοίκηση, η αρμόδια υπηρεσία, της οποίας προϊστάμενος είναι ένα άξιο στέλεχος της δημόσιας διοίκησης, ο Μαρίνος Κριτσωτάκης, για να δούμε πώς μπορούμε να αξιοποιήσουμε τις σκέψεις, τις προτάσεις, τις ιδέες αυτών των ανθρώπων για να μειώσουμε το πρόβλημα, ιδιαίτερα για την Κρήτη και το νότιο τμήμα, που είναι περιοχή πρώτης προτεραιότητας για την αντιμετώπισή της από ερημοποίηση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υφυπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, όπως ανέφερα, το νερό αποτελεί πλέον μείζον εθνικό πρόβλημα. Θα σας απαντήσω συγκεκριμένα για το Υπουργείο Αγροτικής Ανάπτυξης όσον αφορά τα αρδευτικά έργα για την αντιμετώπιση της ξηρασίας.

Μπορώ να σας πω ότι το Υπουργείο δεν καθυστέρησε καθόλου. Στις 23 Απριλίου 2018 προκηρύχθηκε το συγκεκριμένο μέτρο. Αυτό το μέτρο λέγεται «εγγειοβελτιωτικά έργα». Η υπηρεσία του Υπουργείου Αγροτικής Ανάπτυξης θα προτείνει όλα τα ως άνω έργα που αφορούν τον Νομό Ηρακλείου και που σας ανέφερα στη πρωτολογία μου και αυτά, κύριε Βουλευτά, θα αξιολογηθούν σύμφωνα με τα κριτήρια της Ευρωπαϊκής Επιτροπής από την αρμόδια διαχειριστική αρχή έως και 31 Αυγούστου 2018, ώστε να γνωρίζουν οι πολίτες της Κρήτης, οι πολίτες του Ηρακλείου ποια έργα έχουν προτεραιότητα, ποια έργα θα γίνουν και ποια έργα μπορούν να προχωρήσουν.

Η Κυβέρνηση –όπως το Υπουργείο Αγροτικής Ανάπτυξης- ήταν συνεπής ως προς το ότι την άνοιξη του 2018 θα προκηρυχθεί το μέτρο και θα ολοκληρωθεί η αξιολόγηση τον Αύγουστο του 2018. Όμως θα μου επιτρέψετε να σας αναφέρω ότι είναι πολύ σημαντικότερο το πρόβλημα και θέλει συνεργασία πολλών. Συγκεκριμένα, η λειψυδρία δεν αντιμετωπίζεται με αποσπασματικά μέτρα. Απαιτείται η απόκτηση πλέον παιδείας στην εξοικονόμηση νερού. Πρέπει να δούμε ως εθνικό πλέον το πρόβλημα με το νερό.

Είμαι στη διάθεσή σας για οποιαδήποτε διευκρίνιση ή παροχή στοιχείων που αφορούν τα έργα τα οποία θα προταθούν από την Υπηρεσία του Υπουργείου Αγροτικής Ανάπτυξης στον Νομό Ηρακλείου.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υφυπουργέ.

Πριν προχωρήσουμε στη συζήτηση της επόμενης ερώτησης που έχει συνάφεια με την προηγούμενη, θα ήθελα να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο εκπαιδευτικοί συνοδοί τους από το Γυμνάσιο Παλαιοχώρας Χαλκιδικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακολουθείτε σήμερα μια συνεδρίαση, η οποία είναι μια από τις λειτουργίες της Βουλής. Υπάρχει το νομοθετικό έργο όπου θεσπίζονται οι νόμοι του κράτους και η δεύτερη είναι αυτή που παρακολουθείτε και είναι η διαδικασία κοινοβουλευτικού ελέγχου. Είναι και αυτή πάρα πολύ σημαντική λειτουργία, καθώς οι Βουλευτές ελέγχουν το κυβερνητικό έργο, παρίστανται αυτοπροσώπως και με μια διαδικασία εναλλαγής θέτουν την επίκαιρη ερώτηση -όπως λέγεται- και ο Υπουργός ή ο Υφυπουργός είναι υποχρεωμένοι να απαντήσουν με όποιο τρόπο νομίζουν στην ερώτηση που τίθεται.

Σήμερα, λοιπόν, παρακολουθείτε ευτυχώς –λέω «ευτυχώς», όσον αφορά τον χρόνο- την τελευταία επίκαιρη ερώτηση που θα συζητηθεί.

Θα συζητηθεί, επομένως, η δεύτερη με αριθμό 2464/10-1-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να προχωρήσει άμεσα η χρηματοδότηση για την εκτροπή του Πλατύ ποταμού για την ενίσχυση φράγματος Φανερωμένης».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Ορίστε, κύριε Κεγκέρογλου, έχετε τον λόγο για δυο λεπτά, για να αναπτύξετε την ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

Αυτή η ερώτηση συνδέεται άμεσα με την προηγούμενη. Θα αναφέρω ότι για τρίτη συνεχή χρονιά είναι αισθητά μειωμένες οι βροχοπτώσεις στον Νομό Ηρακλείου. Από έναν σταθμό ανατολικά της πόλεως του Ηρακλείου, θα σας πω το παράδειγμα ότι από τον Οκτώβριο του 2017 έως τον Φεβρουάριο του 2018 είχαμε 214 mm, ενώ στην αντίστοιχη περίοδο του 2016-2017 -που και αυτή δεν ήταν ικανοποιητική- είχαμε 454 mm, δηλαδή είχαμε 53% μείωση. Αν πάρουμε τώρα το παράδειγμα του Οροπεδίου που είναι κρίσιμο γιατί υπάρχει ένα φράγμα το οποίο συγκεντρώνει τα νερά από το Οροπέδιο, από 688 mm που είχαμε το 2017 στο αντίστοιχο διάστημα, έπεσε στα 441 mm, δηλαδή είχαμε μείωση 36%.

Έχουμε, λοιπόν, όλα όσα συνηγορούν ότι πρέπει να είστε σε εγρήγορση. Έπρεπε να είσαστε ούτως ή άλλως σε εγρήγορση από τότε που είχαν προειδοποιήσει οι επιστήμονες. Όμως έστω και τώρα, θα πρέπει να υπάρξει μια διαφορετική διαδικασία.

Θα πρέπει να σας πω ότι το θέμα της εκτροπής του Πλατύ ποταμού είναι κορυφαίο ζήτημα για τους δύο νομούς. Αφορά και το νότιο Ρέθυμνο. Αφορά την πεδιάδα της Μεσαράς. Και βέβαια αφορά την πλήρη αξιοποίηση του φράγματος Φανερωμένης. Με την εκτροπή του Πλατύ ποταμού θα λυθεί μεσοπρόθεσμα για πολλές δεκαετίες το πρόβλημα της άρδευσης αυτού του εύφορου κάμπου.

Δυστυχώς, από πέρυσι που σας είχα κάνει πάλι ερώτηση για τον Πλατύ ποταμό δεν βλέπω να έχουν γίνει βήματα. Μου είπατε ότι την άνοιξη του 2017 θα βγει η πρόσκληση για να χρηματοδοτηθεί το έργο. Όμως το έργο αυτό δεν γνωρίζω αν και σήμερα έχει πάρει τον χαρακτηρισμό ως ένα σύνθετο και κρίσιμο έργο, και άρα να μπορεί να ενταχθεί σε προτεραιότητα και να μπορεί να υλοποιηθεί από το Υπουργείο Υποδομών. Εν πάση περιπτώσει, δεν γνωρίζω εάν αυτό το έργο έχει δρομολογηθεί, όπως έχει ζητήσει η περιφέρεια και όπως και η Κυβέρνηση έχει αποδεχθεί ότι πρέπει να δρομολογηθεί.

Κατ’ αρχάς, θα ήθελα μια ενημέρωση για το πού βρισκόμαστε, σε σχέση με αυτά που ούτως ή άλλως είναι καθυστερημένα για έναν χρόνο, με βάση τις απαντήσεις που μου είχατε δώσει παλαιότερα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Τον λόγο έχει για την πρωτολογία του ο Υφυπουργός κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, η προηγούμενη επίκαιρη ερώτηση νομίζω ότι ήταν τον Ιανουάριο του 2018 και όχι το 2017. Νομίζω ότι δεν θα το αμφισβητήσετε αυτό. Θα χρησιμοποιήσω επί σκοπώ όπως αναδείξω κάποια πράγματα, τη δευτερολογία μου κατά την επίκαιρη.

Ρωτούσατε τον Ιανουάριο του 2018 εάν έχει εκδοθεί η άδεια περιβαλλοντικών όρων για το συγκεκριμένο έργο και ποιο είναι το χρονοδιάγραμμα υπαγωγής του έργου στο Πρόγραμμα Αγροτικής Ανάπτυξης. Σας απήντησα ότι η κατασκευή των προαναφερθέντων έργων θα ακολουθήσει τη διαδικασία αξιολόγησης για την ένταξή του στο μέτρο 4.3.1 του Προγράμματος Αγροτικής Ανάπτυξης 2014-2020 όταν αυτό ενεργοποιηθεί. Συνεχίζω όσα σας είχα πει τον Ιανουάριο του 2018: Ως ενδεικτική ημερομηνία ενεργοποίησης του μέτρου αναφέρεται η άνοιξη -εδώ, αφού η επίκαιρη ήταν του 2018, είναι αδύνατο να λέμε για το 2017- του 2018.

Πότε προκηρύχθηκε το μέτρο, κύριε Βουλευτά; Προκηρύχθηκε στις 23 Απριλίου του 2018. Συνεπώς μπορείτε να δείτε μια συνέπεια: Τον Ιανουάριο σας αναφέρω ότι την άνοιξη του 2018 θα προκηρυχθεί το μέτρο. Και όντως προκηρύχθηκε στις 23 Απριλίου.

Τι μπορεί να γίνει από εδώ και πέρα; Θα σας πω για να πληροφορήσετε και τους πολίτες του Νομού Ηρακλείου; Η υπηρεσία μας θα προτείνει το συγκεκριμένο έργο. Θα το προτείνει. Και αρμόδια για να επιλεχθεί το έργο είναι η διαχειριστική αρχή, σύμφωνα με συγκεκριμένα κριτήρια τα οποία ορίζει η Ευρωπαϊκή Ένωση. Ένα από αυτά τα κριτήρια είναι και η εξοικονόμηση νερού.

Συνεπώς, εμείς ως Υπουργείο Αγροτικής Ανάπτυξης και συνεπείς ήμασταν σε αυτά που λέγαμε, αλλά και στο ότι θα προτείνουμε το συγκεκριμένο έργο για αξιολόγηση. Η αξιολόγηση, κύριε Βουλευτά, θα γίνει έως και 31 Αυγούστου του 2018.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό κ. Κόκκαλη.

Κύριε Κεγκέρογλου, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι πράγματι φιλότιμη η προσπάθειά σας, κύριε συνάδελφε. Όμως θα σας θυμίσω, πρόχειρος είμαι, ότι στις 17-3-2016 είναι η ερώτηση για μελέτες και έργα για τα αρδευτικά Νομού Ρεθύμνης και Ηρακλείου και την εκτροπή του Πλατύ ποταμού, ενίσχυση φράγματος Φανερωμένης. Εάν δείτε τις γραπτές απαντήσεις που πήρα από το Υπουργείο, θα διαπιστώσετε ότι η υπόσχεση για την ολοκλήρωση των μελετών και την ένταξη του έργου είναι με χρονοδιαγράμματα τελείως διαφορετικά από την ημέρα που μιλάμε. Μιλάω για την ερώτηση στις 17-3-2016.

Ακολούθησε η ερώτηση στις 21-10-2016 στην οποία ήρθατε και απαντήσατε εδώ στη Βουλή και δεσμευτήκατε για άλλη μία φορά γι’ αυτά που μου είπατε σήμερα. Μετά έχουμε στις 10-1-2018 άλλη ερώτηση, η οποία συζητήθηκε και αυτή ως αναπάντητη στη Βουλή ή απαντήθηκε γραπτά και στη συνέχεια έχουμε στις 6-2-2018 τη σημερινή συζήτηση, την οποία κάνουμε.

Εγώ δεν θα σταθώ στο διάστημα που χάθηκε και τι έγινε, παρ’ ότι είναι κρίσιμο, διότι εάν πράγματι είχαν ολοκληρωθεί οι μελέτες, είχαν βγει οι εγκρίσεις, όπως προβλεπόταν το 2015, το 2016 κ.λπ., και είχε τελειώσει η γραφειοκρατία, η ένταξη του έργου και η χρηματοδότησή του θα μπορούσε να είχε γίνει από το Πρόγραμμα Δημοσίων Επενδύσεων και στη συνέχεια να ενταχθεί στο πρόγραμμα του Υπουργείου Αγροτικής Ανάπτυξης. Εξάλλου, το μεγαλύτερο ποσοστό των έργων που πραγματοποιούνται στη χώρα μας, χρηματοδοτούνται από εθνικούς πόρους και εντάσσονται στη συνέχεια, εφόσον πληρούν τις προϋποθέσεις.

Άρα δεν είναι δικαιολογία το ότι άργησε η πρόσκληση του μέτρου. Μπορεί να είχε γίνει πέρυσι, εντάξει, δεν έγινε, έγινε φέτος. Η αδικαιολόγητη αδράνεια αφορά την ολοκλήρωση της αδειοδότησης, την ολοκλήρωση των μελετών, ούτως ώστε το έργο να μπορούσε να έχει ξεκινήσει με διαφορετικό τρόπο και να ενταχθεί στη συνέχεια στο Πρόγραμμα Αγροτικής Ανάπτυξης, να χρηματοδοτηθεί από ευρωπαϊκούς πόρους.

Με αυτήν την έννοια, έστω και σήμερα, θέλω να μου πείτε εάν έχει γίνει η έγκριση όχι μόνο της περιβαλλοντικής μελέτης, αλλά και του αιτήματος της Περιφέρειας Κρήτης το έργο να χαρακτηριστεί σύνθετο, ούτως ώστε να πάρει το δρόμο του ως τέτοιο, που σημαίνει μία διαφορετική γραφειοκρατική αντιμετώπιση, πιο εύκολη δηλαδή διαδικασία, μπαίνει κατά προτεραιότητα. Εάν υπάρχει αυτό το στοιχείο θα είναι σημαντικό. Και βεβαίως, αυτό θα διευκολύνει τα πράγματα, ούτως ώστε να καλυφθεί μέρος του χρόνου, ο οποίος χάθηκε.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, κατ’ αρχάς, η ουσία είναι να γίνει το έργο, όπως να γίνουν και άλλα έργα και να αξιοποιήσουμε τις δυνατότητες τις οποίες παρέχει το Πρόγραμμα Αγροτικής Ανάπτυξης.

Όμως θα αναφέρω ότι στις 21-10-2016 δεν ήμουν Υφυπουργός. Στις 10-1-2018 σας απαντώ και σας απαντώ θετικά στο ερώτημα που θέτετε και τώρα. Τι έλεγα τον Ιανουάριο; Έρχομαι στη δεύτερη ερώτηση για την έγκριση. Ρωτάτε εάν έχει εκδοθεί η απαραίτητη απόφαση περιβαλλοντικών όρων από το Υπουργείο Περιβάλλοντος. Η απάντηση είναι -κύριε Κεγκέρογλου, σας μεταφέρω την απάντησή μου στις 10 Ιανουαρίου 2018- ότι έχει εκδοθεί ήδη η έγκριση των περιβαλλοντικών όρων από τη Διεύθυνση Περιβαλλοντικών Αδειοδοτήσεων και νομίζω ότι αυτή είναι η ουσία της ερώτησής σας. Συνεπώς η απάντηση έχει ήδη δοθεί. Έχει εγκριθεί η άδεια.

Επαναλαμβάνω, το μέτρο προκηρύχθηκε στις 23 Απριλίου. Η υπηρεσία του Υπουργείου Αγροτικής Ανάπτυξης, η Διεύθυνση Εγγειοβελτιωτικών Έργων θα το προτείνει και θα γίνει η αξιολόγηση έως και τις 31 Αυγούστου 2018 από την αρμόδια υπηρεσία εφαρμογής του προγράμματος Αγροτικής Ανάπτυξης, από τη διαχειριστική αρχή.

Σας ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, υπάρχει μία παρεξήγηση. Η Περιφέρεια Κρήτης έχει ζητήσει με συγκεκριμένο έγγραφο, το οποίο θα σας παραδώσω, το έργο να χαρακτηριστεί σύνθετο, να πάρει έναν χαρακτηρισμό. Εάν δεν εγκριθεί αυτό το αίτημα της Περιφέρειας Κρήτης, δεν θα μπορέσει. Και αυτή είναι η ευρύτερη έννοια της αδειοδότησης στην οποία αναφέρθηκα, δεν είναι η αδειοδότηση μόνο η μελέτη περιβαλλοντικών μελετών για το συγκεκριμένο έργο, είναι συνολικά το έργο να πάρει το δρόμο του με αυτή την έγκριση που σας είπα, να χαρακτηριστεί ως σύνθετο. Δείτε το αυτό.

Δεν είναι μόνο θέμα του Υπουργείου Αγροτικής Ανάπτυξης, είναι και του Υπουργείου Υποδομών και γι’ αυτό θα παρακαλούσα να το δείτε και να έχουμε απάντηση, έστω ατύπως, γι’ αυτό το θέμα.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, νομίζω ότι το πιο σημαντικό είναι το εξής. Η δική μας υπηρεσία –και να το γνωρίζουν οι πολίτες του Ηρακλείου μέσω της ερώτησής σας- θα προτείνει το έργο το συγκεκριμένο, εάν πληροί το έργο τα κριτήρια για τα οποία θα αποφασίσει η διαχειριστική αρχή εντός των τεσσάρων επόμενων μηνών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να του δώσουμε τον χαρακτηρισμό ως σύνθετου έργου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 12.11΄ λύεται η συνεδρίαση για αύριο, ημέρα Παρασκευή 18 Μαΐου 2018 και ώρα 10.00΄, με αντικείμενο εργασιών του Σώματος: συζήτηση και λήψη απόφασης επί του διανεμηθέντος πορίσματος της Ειδικής Κοινοβουλευτικής Επιτροπής Προκαταρκτικής Εξέτασης, συσταθείσας με την από 21-2-2018 απόφαση της Ολομέλειας της Βουλής και την υπ’ αριθμ. πρωτ. 3169/2285/28-2-2018 απόφαση του Προέδρου της Βουλής για την άσκηση ή μη δίωξης κατά των πρώην Πρωθυπουργών: 1) Αντωνίου Σαμαρά, 2) Παναγιώτη Πικραμμένου και κατά των πρώην Υπουργών: 1) Δημητρίου Αβραμόπουλου, 2) Ανδρέα Λοβέρδου, 3) Ανδρέα Λυκουρέντζου, 4) Μάριου Σαλμά, 5) Σπυρίδωνος-Άδωνι Γεωργιάδη, 6) Ιωάννη Στουρνάρα, 7) Ευάγγελου Βενιζέλου, 8) Γεωργίου Κουτρουμάνη, για την ενδεχόμενη τέλεση των αδικημάτων: α) της δωροληψίας πολιτικών αξιωματούχων (άρθρο 159 παρ. 1 Π.Κ., όπως αντικαταστάθηκε με την υποπαρ. ΙΕ4 του άρθρου πρώτου του ν. 4254/2014), β) της παθητικής δωροδοκίας (άρθρο 235 παρ. 1-2 Π.Κ., όπως ίσχυε με το άρθρο δεύτερο παρ. 1 του ν. 3666/2008 και με την παρ. 9α του άρθρου 24 του ν. 3943/2011) και γ) της νομιμοποίησης εσόδων από παράνομες δραστηριότητες (άρθρο 2 παρ. 2 α, γ και δ του ν. 3691/2008), σύμφωνα με τα διαλαμβανόμενα στο πόρισμα και σύμφωνα με τις διατάξεις των άρθρων 86 του Συντάγματος, 153 επ. του Κανονισμού της Βουλής και του ν. 3126/2003 «Ποινική ευθύνη των Υπουργών», όπως ισχύουν, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**