(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΣΤ΄

Τρίτη 29 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Β. Κικίλια, σελ.   
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Αργοστολίου, το Δημοτικό Σχολείο Κάτω Τρίτους Λέσβου, σπουδαστές από το ΙΕΚ ΑΚΜΗ, μαθητές από το 5ο Δημοτικό Σχολείου Χίου, το 12ο Δημοτικό Σχολείο Αγρινίου, το 3ο Δημοτικό Σχολείο Λευκάδας και το 8ο Δημοτικό Σχολείο Βούλας, σελ.   
4. Επί διαδικαστικού θέματος, σελ.   
5. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 "Ποινική Ευθύνη των Υπουργών", όπως ισχύει, στις 25-05-2018, ποινική δικογραφία που αφορά στον Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Σταύρο Κοντονή, σελ.   
6. Επί του Κανονισμού, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομίας και Ανάπτυξης: "Τροποποίηση του ν.3190/1955 περί Εταιρειών Περιορισμένης Ευθύνης και άλλες διατάξεις", σελ.

2. Κατάθεση Εκθέσεως Διαρκούς Επιτροπής.

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας: "Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, Ελλάδα".

ΠΡΟΕΔΕΥΟΝΤΕΣ

ΓΕΩΡΓΙΑΔΗΣ Μ., σελ.

ΚΑΚΛΑΜΑΝΗΣ Ν., σελ.

ΛΥΚΟΥΔΗΣ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΑΜΥΡΑΣ Γ. , σελ.  
ΒΑΡΔΑΛΗΣ Α. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΡΑΣ Γ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΛΑΖΑΡΙΔΗΣ Γ. , σελ.  
ΛΥΚΟΥΔΗΣ Σ. , σελ.  
ΜΕΪΚΟΠΟΥΛΟΣ Α. , σελ.  
ΞΥΔΑΚΗΣ Ν. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΙΤΣΙΟΡΛΑΣ Α. , σελ.  
ΣΑΧΙΝΙΔΗΣ Ι. , σελ.  
  
Β. Επί του Κανονισμού:  
ΚΑΚΛΑΜΑΝΗΣ Ν. , σελ.  
ΛΟΒΕΡΔΟΣ Α. , σελ.  
  
Γ. Επί του σχεδίου νόμου του Υπουργείου Οικονομίας και Ανάπτυξης:  
ΑΘΑΝΑΣΙΟΥ Χ. , σελ.

ΑΜΥΡΑΣ Γ., σελ.  
ΒΑΡΔΑΛΗΣ Α. , σελ.  
ΓΕΩΡΓΙΑΔΗΣ Μ. , σελ.  
ΔΡΑΓΑΣΑΚΗΣ Ι. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΛΑΖΑΡΙΔΗΣ Γ. , σελ.  
ΛΟΒΕΡΔΟΣ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΕΪΚΟΠΟΥΛΟΣ Α. , σελ.  
ΞΥΔΑΚΗΣ Ν. , σελ.  
ΠΑΠΑΗΛΙΟΥ Γ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΠΑΣ Χ. , σελ.  
ΠΙΤΣΙΟΡΛΑΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΤΟΣΚΑΣ Ν. , σελ.  
ΦΩΤΑΚΗΣ Κ. , σελ.

Δ. ΠΑΡΕΜΒΑΣΕΙΣ

ΔΗΜΑΡΑΣ Γ., ΣΕΛ.

ΤΣΙΑΡΑΣ Κ., σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΣΤ΄

Τρίτη 29 Μαΐου 2018

Αθήνα, σήμερα στις 29 Μαΐου 2018, ημέρα Τρίτη και ώρα 11.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Τροποποίηση του ν.3190/1955 περί Εταιρειών Περιορισμένης Ευθύνης και άλλες διατάξεις».

Η Διάσκεψη των Προέδρων αποφάσισε στη συνεδρίασή στις 22 Μαΐου 2018 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Ξεκινάμε με τους δύο εισηγητές και τους έξι ειδικούς αγορητές. Οι Κοινοβουλευτικοί Εκπρόσωποι μπορούν να λάβουν μετά τον λόγο, όποτε θέλουν. Υποθέτω ότι θα θέλουν να ακούσουν πρώτα τον Υπουργό και μετά να μιλήσουν. Εάν θέλουν νωρίτερα, εξυπακούεται ότι θα δοθεί ο λόγος νωρίτερα.

Συνεννοήθηκα και με τον Υπουργό. Εάν είναι έτοιμος για τις νομοτεχνικές βελτιώσεις που θέλει να κάνει, αμέσως μετά τους ειδικούς αγορητές θα του δώσω τον λόγο. Αλλιώς θα πάρει τον λόγο μετά από όσους συναδέλφους εγγραφούν. Απ’ ό,τι αντιλαμβάνομαι, δεν θα εγγραφούν και πάρα πολλοί. Έτσι θα προχωρήσουμε. Νομίζω ότι θα τελειώσουμε σύντομα.

**ΓΕΩΡΓΙΟΣ ΑΜΥΡΑΣ:** Θα μας πει ο Υπουργός για τις τροπολογίες;

**ΠΡΟΕΔΡΕΥΩΝ (Νικήτας Κακλαμάνης):** Ναι, αυτό λέω, θα μας μιλήσει για τις νομοτεχνικές βελτιώσεις και τις τροπολογίες μαζί. Κοιτάζει τώρα τις τροπολογίες κάποιων συναδέλφων.

Οι τρεις Υπουργοί που έχουν τροπολογίες θα έρθουν να τις υποστηρίξουν, η κ. Παπανάτσιου, ο κ. Φωτάκης και ο κ. Τόσκας. Επομένως οι συνάδελφοι και κυρίως οι Κοινοβουλευτικοί Εκπρόσωποι θα έχουν εικόνα και για τις τρεις υπουργικές τροπολογίες.

Η εγγραφή γίνεται ηλεκτρονικά, για όποιον συνάδελφο θέλει να εγγραφεί.

Παρακαλώ να ανοίξουν τώρα τις εγγραφές και θα κλείσουν μόλις κατέβει από το Βήμα ο κ. Αθανασίου.

Ξεκινάμε με τον εισηγητή του ΣΥΡΙΖΑ, τον συνάδελφο κ. Αλέξανδρο Μεϊκόπουλο.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο για τις εταιρείες περιορισμένης ευθύνης, που συζητάμε σήμερα, επί της ουσίας αποτελεί το πρώτο από μία σειρά νομοσχεδίων που έχουν έναν στόχο: την αναμόρφωση, τον εκσυγχρονισμό της εμπορικής νομοθεσίας της χώρας.

Ήδη το επόμενο χρονικό διάστημα πρόκειται να κατατεθεί και το νέο νομοσχέδιο για τις ανώνυμες εταιρείες και γενικότερα θα εισαχθούν ρυθμίσεις που θα κατευθύνονται προς τη διευκόλυνση της εμπορικής δραστηριότητας στη χώρα και την ενίσχυση των συναλλαγών.

Με το παρόν νομοσχέδιο, λοιπόν, εισάγουμε ρυθμίσεις οι οποίες απλοποιούν τη σύσταση και τη λειτουργία των εμπορικών εταιρειών, ρυθμίσεις που εκσυγχρονίζουν το νομικό πλαίσιο που τις διέπει, που διευκολύνουν τις διεθνείς συναλλαγές τους και την ίδρυση ευρωπαϊκών και άλλων αλλοδαπών υποκαταστημάτων, όπως και την ίδρυση τέτοιων εταιρειών.

Γενικά αποτελούν ρυθμίσεις που έχουν στόχο να πατήσουν σε πραγματικές ανάγκες των εμπόρων, αλλά και να τονώσουν έμπρακτα και ουσιαστικά την εμπορική αγορά της χώρας.

Στις συνεδριάσεις της Διαρκούς Επιτροπής έχει γίνει μια αρκετά λεπτομερής και εκτενής κουβέντα. Μάλιστα, εκείνο που πρέπει να διαπιστώσουμε είναι ότι υπήρξε και μια ευρεία κοινοβουλευτική συναίνεση επί του νομοσχεδίου, αλλά ακόμα και οι φορείς κατά την ακρόαση διαπίστωσαν ότι το σύνολο του νομοσχεδίου κινείται προς τη θετική κατεύθυνση.

Θα σταθώ, λοιπόν, σε μερικά πολύ συγκεκριμένα σημεία του νομοσχεδίου, τα οποία –κατά τη γνώμη μας- αποτελούν και την ουσία.

Το νομοσχέδιο αποτελείται από δύο μέρη. Κατά το πρώτο μέρος του, όπως ήδη αναφέρθηκα, εισάγονται αλλαγές που βελτιώνουν το νομοθετικό καθεστώς που διέπει τη σύσταση και τη λειτουργία των Εταιρειών περιορισμένης ευθύνης και το δεύτερο μέρος του περιέχει κατά κύριο λόγο διατάξεις οι οποίες αποσαφηνίζουν ζητήματα που προέκυψαν από την πρακτική εφαρμογή του πρόσφατου νόμου για το υπαίθριο εμπόριο.

Στο άρθρο 1, λοιπόν, δίνεται η ευελιξία στην επωνυμία των εταιρειών περιορισμένης ευθύνης. Σύμφωνα με αυτή τη ρύθμιση η επωνυμία πια δεν είναι υποχρεωτικό να σχηματίζεται από τα ονόματα των εταίρων ή από το αντικείμενο της επιχείρησης, όπως ίσχυε μέχρι σήμερα, αλλά μπορεί να σχηματιστεί και από άλλες ενδείξεις. Αυτό σημαίνει ότι μπορεί να βοηθήσει στο μάρκετινγκ των ΕΠΕ και να βελτιώσει την ανταγωνιστικότητά τους, λαμβάνοντας υπ’ όψιν όλα τα εχέγγυα για τη μη πλάνη των καταναλωτών.

Να σταθώ, επίσης, στο σημείο ότι η επωνυμία της ΕΠΕ μπορεί να σχηματιστεί ολόκληρη με λατινικούς χαρακτήρες, κάτι που μέχρι σήμερα ήταν επιτρεπτό μόνο για τον διακριτικό τίτλο μιας εταιρείας και όχι για την επωνυμία της.

Στο άρθρο 2 περιλαμβάνεται διάταξη για τη σύσταση μιας εταιρείας περιορισμένης ευθύνης, η οποία πλέον μπορεί να γίνει και με τη χρήση προτύπου καταστατικού και όχι αποκλειστικά με συμβολαιογραφικό έγγραφο που προβλέπεται στον ν.4441/2016, εάν και εφόσον, φυσικά, αυτό επιλεγεί από τους ιδρυτές-εταίρους. Όταν, μάλιστα, προτιμάται η χρήση του προτύπου καταστατικού, η εταιρική σύμβαση μπορεί να καταρτίζεται και με ιδιωτικό έγγραφο.

Σε αυτό το σημείο να τονίσουμε ότι, πέρα από τον τρόπο σύστασης, με το νέο σχέδιο νόμου και στο ίδιο άρθρο ορίζεται ρητώς ότι η εταιρεία αποκτά νομική προσωπικότητα από την καταχώριση και δημοσίευση της συστατικής της πράξης στο Γενικό Εμπορικό Μητρώο.

Πολύ σημαντική, επίσης, είναι η παρέμβαση που εισάγεται με τον νέο νόμο στο άρθρο 3, ως προς τη δυνατότητα σύγκλησης της συνέλευσης των εταίρων της ΕΠΕ με τηλεδιάσκεψη.

Επίσης, σημαντική για την ευελιξία στη λειτουργία των ΕΠΕ είναι και η νέα ρύθμιση που εισάγεται με το άρθρο 6, με την οποία μεταβάλλεται το προϊσχύον ποσοστό της απαιτούμενης διπλής πλειοψηφίας από τρία τέταρτα σε δύο τρίτα για την τροποποίηση εταιρικής σύμβασης και την απόφαση λύσης της εταιρείας.

Με τη νέα, λοιπόν, ρύθμιση η τροποποίηση εταιρικής σύμβασης της ΕΠΕ γίνεται με τη διπλή πλειοψηφία των δύο τρίτων του συνολικού αριθμού των εταίρων που κατέχουν τα δύο τρίτα του εταιρικού κεφαλαίου.

Τέλος, πολύ σημαντικές είναι οι τροποποιήσεις που εισάγονται με το άρθρο 8 σχετικά με την εγκατάσταση αλλοδαπών εταιρειών στη χώρα μας. Συγκεκριμένα, επιχειρείται ένας διαχωρισμός μεταξύ εγκατάστασης αλλοδαπών εταιρειών προερχόμενων από την Ευρωπαϊκή Ένωση και τον ευρωπαϊκό οικονομικό χώρο από αυτές που προέρχονται από τρίτες χώρες.

Έτσι, λοιπόν, για να εξειδικεύσουμε λίγο περισσότερο, η εγκατάσταση για τις αλλοδαπές εταιρείες που προέρχονται από την Ευρωπαϊκή Ένωση απλοποιείται, καθώς δεν θα απαιτείται έκδοση σχετικής απόφασης εγκατάστασης από την αρμόδια εποπτική αρχή, ενώ, αντίθετα, στην περίπτωση αλλοδαπών εταιρειών τρίτης χώρας είναι προϋπόθεση η έκδοση απόφασης εγκατάστασης από την αρμόδια αρχή, δηλαδή τη Διεύθυνση Εταιρειών της Γενικής Γραμματείας Εμπορίου και Προστασίας του Καταναλωτή του Υπουργείου Οικονομίας και Ανάπτυξης ή την Περιφερειακή Ενότητα που έχει την κατά λόγο αρμοδιότητα.

Να έρθω τώρα και στο δεύτερο μέρος του νομοσχεδίου, όπου περιέχονται ρυθμιστικές και αποσαφηνιστικές διατάξεις του νόμου για το υπαίθριο εμπόριο. Θα αναφερθώ σε κάποια σημαντικά επιμέρους σημεία.

Το πρώτο είναι ότι με το άρθρο 14 δίνεται παράταση μέχρι τις 15 Ιανουαρίου του 2019 στους πωλητές των λαϊκών αγορών και στους πωλητές πλανόδιου και στάσιμου εμπορίου να ανανεώσουν τις ληφθείσες άδειές τους, σύμφωνα με τον ν.4264/2014, και ακόμη διευκρινίζεται ότι σε περίπτωση παρέλευσης χρονικού διαστήματος μεγαλύτερου του ενός έτους από τη λήξη ισχύος της άδειας του παραγωγού, δεν απαιτείται να τηρηθεί διαδικασία έκδοσης μίας άδειας, αν στο διάστημα αυτό ο παραγωγός υποβάλει αίτημα για ανανέωση. Με αυτόν τον τρόπο ουσιαστικά ο παραγωγός διευκολύνεται και δεν χάνει τη θέση του.

Θα ήθελα να σταθώ και στο δικαίωμα που δίνεται στα άτομα με αναπηρία να δραστηριοποιούνται στο υπαίθριο εμπόριο ακόμα και μετά τη λήψη σύνταξης λόγω αναπηρίας. Αυτή η ρύθμιση είναι αρκετά σημαντική για τους συμπολίτες μας με αναπηρία, καθώς γνωρίζουμε όλοι ότι πολλοί από αυτούς χρειάζεται να συνεχίσουν να δραστηριοποιούνται επαγγελματικά για να αντεπεξέλθουν στις ανάγκες της αναπηρίας τους. Ωστόσο στη διάταξη διευκρινίζεται ότι σε κάθε περίπτωση παραμένει ως προϋπόθεση για την ανανέωση της άδειας η μη λήψη σύνταξης λόγω γήρατος.

Να επισημάνουμε, τέλος, ότι στο άρθρο 15 περιλαμβάνονται ρυθμίσεις για την εναρμόνιση του πλαισίου έκδοσης των εγγυητικών επιστολών σύμφωνα με τις ευρωπαϊκές οδηγίες.

Κυρίες και κύριοι συνάδελφοι, οι διευκολύνσεις που παρέχονται με τη σημερινή νομοθετική πρωτοβουλία απευθύνονται, κατά τη γνώμη μας, σε ένα σημαντικό κομμάτι του επιχειρείν και λειτουργούν ως κίνητρο σε πολίτες που επιθυμούν να επιχειρούν ευέλικτα. Τρία είναι τα σημαντικά σημεία: η απλούστευση ως προς την ίδρυση και τη λειτουργία μίας ΕΠΕ, η μείωση του διοικητικού κόστους για την ίδρυσή της, καθώς και η διευκόλυνση της εγκατάστασης μίας ΕΠΕ από τον χώρο της Ευρωπαϊκής Ένωσης με την κατάργηση της διοικητικής έγκρισης, καθιστώντας ελκυστικότερες τις ξένες επενδύσεις μέσω της μείωσης της γραφειοκρατίας και των διοικητικών βαρών.

Όλοι γνωρίζουμε ότι στο μεγαλύτερο μέρος τους οι ΕΠΕ αποτελούν επιχειρήσεις που συνίστανται από τους λεγόμενους μικρομεσαίους. Οι μικρομεσαίοι, λοιπόν, επαγγελματίες νομίζω ότι είναι κοινή παραδοχή ότι αποτελούν ένα πολύ σημαντικό κομμάτι της ραχοκοκαλιάς της ελληνικής οικονομίας, τροφοδοτώντας ταυτόχρονα την αγορά με απασχόληση.

Στόχος μας, λοιπόν, θα πρέπει να είναι η διευκόλυνση της δημιουργίας και της λειτουργίας καινοτόμων μικρομεσαίων επιχειρήσεων, οι οποίες θα έχουν τη δυνατότητα αλλά και το κίνητρο να χρησιμοποιούν και το επιστημονικό δυναμικό της χώρας που βρίσκεται εντός και εκτός της ελληνικής επικράτειας.

Σήμερα, λοιπόν, που θα μπορούσαμε να πούμε ότι έχουμε ένα θετικό momentum για την ελληνική οικονομία, γεγονός που είναι κοινά παραδεκτό από όλους τους δείκτες, αλλά και από τον διεθνή παράγοντα, η πολιτεία οφείλει να δημιουργεί προϋποθέσεις για την άρση των δυσκαμψιών, ώστε να διαμορφώσει ένα σύγχρονο θεσμικό πλαίσιο, το οποίο να διευκολύνει στην πράξη τη δημιουργία και τη λειτουργία των μικρομεσαίων αυτών επιχειρήσεων.

Ο παρών, λοιπόν, νόμος πιστεύω ότι είναι η αρχή από μια σειρά πρωτοβουλιών σε αυτή την κατεύθυνση και γι’ αυτόν τον λόγο καλώ την Ολομέλεια να υπερψηφίσει τόσο κατ’ άρθρον όσο και στο σύνολο.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΩΝ (Νικήτας Κακλαμάνης):** Κι εγώ ευχαριστώ, κύριε Μεϊκόπουλε, και για τη συντομία σας.

Τον λόγο έχει ο γενικός εισηγητής της Νέας Δημοκρατίας, ο συνάδελφος κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το Υπουργείο Ανάπτυξης εισάγει στο Κοινοβούλιο νομοσχέδιο το οποίο, κατά τους συντάκτες του, αποβλέπει στον εκσυγχρονισμό του πλαισίου που διέπει τις εταιρείες περιορισμένης ευθύνης, τον ν.3190. Επί της ουσίας με τα πρώτα δεκατρία άρθρα τροποποιεί τον ν.3190, όπως ανέφερα, ενώ περιλαμβάνει και τρία άρθρα που αναφέρονται σε άλλα ζητήματα.

Είναι βέβαιο ότι το εν λόγω νομοθέτημα αποτελεί μνημονιακή υποχρέωση. Η επεξεργασία του σχεδίου νόμου, όπως είπα και στην επιτροπή, μου άφησε ανάμεικτες εντυπώσεις. Κάποιες επιμέρους διατάξεις τις θεωρώ χρήσιμες και ευπρόσδεκτες. Κάποιες άλλες τροποποιήσεις, που το σχέδιο νόμου επιφέρει, ήταν επιβεβλημένες λόγω εισαγωγής νεότερων διατάξεων, ιδίως αυτές περί δημοσιότητος του Γενικού Εμπορικού Μητρώου, που εισήχθη πρόσφατα.

Γι’ αυτό η στάση μας ήταν και είναι θετική επί της αρχής και επί συγκεκριμένων άρθρων, όπως για παράδειγμα για τις επωνυμίες των ΕΠΕ, την τροποποίηση του ορίου διπλών πλειοψηφιών στα 2/3 από 3/4 για τη λήψη σημαντικών αποφάσεων. Στις πλειοψηφίες νομίζω ότι θα φέρετε και κάποια νομοτεχνική βελτίωση, κύριε Υπουργέ, σύμφωνα και με την τροπολογία του κ. Κακλαμάνη. Άρα θα το συζητήσουμε κατά τη διάρκεια. Ας μην καταλήξουμε από τώρα. Εν πάση περιπτώσει, χρειάζεται βελτίωση και σωστά προχωρήσατε σε αυτό.

Επίσης, υπάρχουν διατάξεις για την εισαγωγή του θεσμού των συνεδριάσεων των εταίρων μέσω τηλεδιάσκεψης και η διευκόλυνση της εξόδου του εταίρου, όπως και ρυθμίσεις που αφορούν τις αλλοδαπές εταιρείες που θα έχουν έδρα στην Ελλάδα, δηλαδή όσον αφορά την οργάνωση, τη λειτουργία τους, την έδρα και λοιπά θέματα.

Σε άλλες διατάξεις, όπως θα πω, είχαμε επιφυλάξεις. Όμως σε μερικές από αυτές, μετά τις νομοτεχνικές βελτιώσεις που φέρατε, κύριε Υπουργέ, είμαστε θετικοί. Τις είπαμε και προχθές στην επιτροπή και θα τις ψηφίσουμε. Για άλλες όμως αναμένουμε βελτιώσεις. Όπως ανέφερα, θέλουμε να τις ακούσουμε για να δούμε πώς θα προχωρήσουμε.

Παραδείγματος χάριν, έχουμε ένα προβληματισμό με τις λαϊκές αγορές στο άρθρο 14. Είναι ένα νομοθέτημα που πρόσφατα φέρατε -το 2017- και ενώ ψηφίστηκε, κάνετε αυτές τις αλλαγές. Είναι ένα θέμα για το οποίο θέλουμε να σας ακούσουμε και θα επανέλθω, αν χρειαστεί, ανάλογα με τις τροποποιήσεις που θα κάνετε.

Πέρα από αυτά, οφείλω να σημειώσω πως είναι ένα κάπως προχειρογραμμένο σχέδιο νόμου, όπως μου δόθηκε η ευκαιρία να σας πω και στην επιτροπή. Τούτο προκύπτει και από κάποιες διατάξεις που είναι ασαφώς διατυπωμένες, αλλά κυρίως και από μια απλή ανάγνωση της αιτιολογικής έκθεσης, η οποία επί της ουσίας είναι ελλιπέστατη και σίγουρα κακογραμμένη, καθώς περιορίζεται σε μια σύντομη επανάληψη των εισαγομένων διατάξεων, χωρίς να αναφέρεται επί της ουσίας στη στρατηγική και τη φιλοσοφία πίσω από τις προτεινόμενες αλλαγές. Επιπλέον, δεν παρέχεται ούτε το ελάχιστο των οφειλομένων πληροφοριών.

Αρκετές φορές στην αιτιολογική έκθεση αναφέρονται διατάξεις που χρήζουν τροποποιήσεως, προκειμένου να προσαρμοστούν στο Ενωσιακό Δίκαιο, χωρίς όμως να αναφέρεται ποια είναι τα ενωσιακά νομοθετήματα και οι συγκεκριμένες διατάξεις που επιτάσσουν αυτές τις αλλαγές.

Το σχέδιο νόμου αποτυγχάνει στον βασικό του σκοπό, όπως είπα. Παρά τα θετικά, είναι ένα τεχνοκρατικό νομοσχέδιο και έπρεπε να γίνει ή να εκσυγχρονιστεί το δίκαιο των ΕΠΕ. Όσοι ασχολούνται με το εταιρικό δίκαιο γνωρίζουν πως οι ΕΠΕ αποτελούν έναν εταιρικό θεσμό που εν μέρει έχει πέσει σε αχρησία, καλώς ή κακώς, πολύ περισσότερο όταν εισήλθε στο δίκαιό μας αυτό το μόρφωμα –θετικά το λέω βέβαια- ή μάλλον αυτή η μορφή των ιδιωτικών κεφαλαιουχικών εταιρειών.

Το σχέδιο νόμου δεν μπορεί να δώσει απάντηση στο βασικό ερώτημα που μπορεί να απασχολεί έναν επιχειρηματία σήμερα. Ποιο είναι αυτό; Γιατί κάποιος να προτιμήσει να συστήσει ΕΠΕ; Αν επιθυμεί να συσταθεί η εταιρεία εύκολα και να έχει ευελιξία, είναι σίγουρο ότι θα προτιμήσει την ιδιωτική κεφαλαιουχική εταιρεία. Βλέπουμε σήμερα, από την πρακτική στα δικαστήρια, ότι σπάνια κάνουν ΕΠΕ εκτός αν είναι μονοπρόσωπη ή ολιγοπρόσωπη. Προτιμούν την ιδιωτική κεφαλαιουχική εταιρεία και, βεβαίως, τις ανώνυμες εταιρείες.

Από αυτή τη σκοπιά, όσο θετικές και αν χαρακτηριστούν οι διατάξεις στο σχέδιο νόμου, θεωρώ ότι εν τέλει δεν θα επηρεάσουν τις αποφάσεις των επιχειρηματιών, ούτε θα αποτελέσουν κίνητρο για τη δημιουργία περισσοτέρων ΕΠΕ.

Το σχέδιο νόμου δεν δίνει νέες απαντήσεις στα ουσιώδη ζητήματα που καθορίζουν τις αποφάσεις, όσο συστήνονται εταιρείες, δηλαδή ως προς το φορολογικό καθεστώς. Τι γίνεται με τον εταιρικό φόρο; Αλλάζει κάτι; Τι θα γίνεται από εδώ και πέρα; Ο φόρος στα μερίσματα; Και το λέω αυτό εν όψει του ότι έχουμε διφυή χαρακτήρα; Είναι και προσωπική και εταιρική η μορφή της εταιρείας. Το ίδιο ισχύει και στο ασφαλιστικό καθεστώς.

Σε αυτούς τους τομείς δεν αλλάζει τίποτα και ως εκ τούτου δεν δημιουργείται κανένα κίνητρο για νέες ΕΠΕ, ενώ θα έπρεπε να υπάρχουν ειδικά φορολογικά κίνητρα σε μία εποχή που βλέπουμε ότι όλες οι εταιρείες με τις πρωτοβουλίες που παίρνει η Κυβέρνησή σας φεύγουν στο εξωτερικό. Βλέπετε τι γίνεται τώρα, έχει κατακλυστεί η Βουλγαρία και η Ρουμανία από ελληνικές επιχειρήσεις, πολλές από τις οποίες είναι και ΕΠΕ. Βεβαίως, δεν μιλάω για τις ανώνυμες εταιρείες.

Πάνω από όλα, όμως, με το παρόν σχέδιο νόμου χάνεται η ευκαιρία να γίνει διάλογος για τη θέση των ΕΠΕ στην ελληνική οικονομία. Σε ποιους απευθύνονται; Ποιους εξυπηρετούν; Τι ουσιώδεις διαφορές έχουν από τις ΙΚΕ; Πώς θα μπορούσαν να έχουν αντίκτυπο στην απόφαση ενός επιχειρηματία να προτιμήσει έναν συγκεκριμένο εταιρικό τύπο;

Όλα αυτά τα ερωτήματα δεν απαντώνται και, δυστυχώς, οι ΕΠΕ ακόμα και μετά την ψήφιση του εν λόγω νομοσχεδίου, θα παραμείνουν ένας εταιρικός τύπος χωρίς ευδιάκριτα πλεονεκτήματα και χωρίς στρατηγική στόχευση σε επιχειρήσεις συγκεκριμένων χαρακτηριστικών.

Τέλος, το σχέδιο νόμου χάνει μία ακόμα σπουδαία ευκαιρία να κωδικοποιήσει την υφιστάμενη νομοθεσία. Βεβαίως, προβλέπετε με διάταξη νόμου ότι θα προχωρήσετε στην κωδικοποίηση. Όμως, θα μπορούσε να γίνει με το παρόν σχέδιο, για να τελειώνουμε μια και καλή. Εν πάση περιπτώσει, όμως, είναι θετική η διάταξη και καλώς τη φέρνετε.

Παρά τις επιμέρους θετικές διατάξεις, η άποψή μας είναι πως ο αντίκτυπος που θα έχει αυτό το νομοσχέδιο στην οικονομία, στη μορφή που τελικά θα ψηφιστεί –θα δούμε και τις βελτιώσεις που θα φέρετε- θα είναι μικρός. Στην καλύτερη των περιπτώσεων θα ρυθμιστούν κάποια ζητήματα και θα διευκολυνθεί η λειτουργία των υφισταμένων ΕΠΕ.

Τώρα, όσον αφορά τα άρθρα, θα ήθελα να τονίσω συμπληρωματικά ότι ως προς το άρθρο 1 συμφωνούμε με τη διεύρυνση του περιθωρίου και των επιλογών για τις επωνυμίες των ΕΠΕ, όπως συμφωνούμε και για όλες τις κεφαλαιουχικές εταιρείες, ενώ συμφωνούμε και με τις αλλαγές που αφορούν τον σχηματισμό του κεφαλαίου της εταιρείας.

Όσον αφορά το άρθρο 2, συμφωνούμε με την κατάργηση της διπλής δημοσιότητας στο Γενικό Εμπορικό Μητρώο και στην Εφημερίδα της Κυβερνήσεως, καθώς και με τη σύσταση με πρότυπο καταστατικό, χωρίς παρέμβαση συμβολαιογράφου.

Σας είπα, κύριε Υπουργέ, ότι έχουμε επιφυλάξεις –βλέπω ότι ήρθε και ο Αντιπρόεδρος, ο κ. Δραγασάκης- όσον αφορά τη χρονική διάρκεια και αυτό το λέω σε συνδυασμό του άρθρου 2 με το άρθρο 12 των ήδη υφισταμένων. Βέβαια, αν θέλετε, ρίξτε και μια ματιά στην έκθεση της Επιστημονικής Επιτροπής της Βουλής και στη διάρκεια της συζητήσεως θα το κουβεντιάσουμε αυτό, γιατί είναι ένα περιττό άρθρο. Δεν ξέρω αν υπάρχει ένα θέμα με τη μεταβατικότητα, με το άρθρο 12, δηλαδή, για τη σκοπιμότητα –για να μην πω συνταγματικότητα- της διάταξης. Όμως, διερωτώμαι, αφού ανά πάσα στιγμή μπορεί να τροποποιηθεί και να επεκταθεί η ισχύς με τις εταιρείες, τι χρειάζεται να μπαίνουν χρονικά όρια;

Στο άρθρο 3 συμφωνούμε με τις διατάξεις για τη συνέλευση των εταίρων, ιδίως για την πραγματοποίησή της μέσω της τηλεδιάσκεψης. Διευκρινίστηκε η παράγραφος 4 και, συνεπώς, συμφωνούμε. Συμφωνούμε και με την παράγραφο 5 του εν λόγω άρθρου. Εδώ τροποποιείται το άρθρο 19 του ν.3190/1955 και ορίζεται πως ο διαχειριστής, είτε είναι καταστατικός είτε έχει οριστεί με απόφαση της συνέλευσης των εταίρων, ανακαλείται με απόφαση της συνέλευσης των εταίρων οποτεδήποτε με βάση την αρχή της πλειοψηφίας, δηλαδή το 50% και δεν απαιτείται πλέον δικαστική απόφαση, παρά μόνο σε εξαιρετικές περιπτώσεις.

Είναι ορθή η διάταξη. Βεβαίως, αυτή είναι και η νομολογία των ελληνικών δικαστηρίων και πολύ σωστά οι συνεργάτες σας μετέφεραν τη νομολογία σε νομοθέτημα, ούτως ώστε να μην υπάρχει καμμία διχογνωμία. Και στη νομολογία είναι μία σωστή διάταξη.

Με το άρθρο 4 εισάγεται το Κεφάλαιο Γ΄, το οποίο θεωρώ αρκετά σπουδαίο και η Νέα Δημοκρατία το υπερψηφίζει. Το κεφάλαιο αφορά τη σύνταξη, τον έλεγχο και τη δημοσίευση οικονομικών καταστάσεων, την εφαρμογή, δηλαδή, των διεθνών λογιστικών προτύπων και τη δημιουργία πρόσθετων αποθεματικών. Πρόκειται για μία σωστή διάταξη, η οποία περιλαμβάνεται στη φιλοσοφία των αστικών δημοκρατιών και, βεβαίως, αποτελεί φιλοσοφία και του κόμματός μου.

Με το άρθρο 5 τροποποιείται το Κεφάλαιο Δ΄ του ν.3190. Συμφωνούμε με τις διατάξεις για τη διευκόλυνση μεταβίβασης εταιρικού μεριδίου. Όμως, για την έξοδο των εταίρων, η οποία καθίσταται ελεύθερη, εκτός αν ορίζει διαφορετικά το καταστατικό, έχουμε επιφυλάξεις.

Σας είπα ότι αν δεν τροποποιηθεί και αυτό, θα είμαστε αντίθετοι στη διάταξη αυτή, διότι με την αντικατάσταση αυτή προτάσσεται από τον νόμο η ελεύθερη έξοδος του εταίρου από την ΕΠΕ. Ενώ με τη μέχρι τώρα ισχύουσα ρύθμιση ο νόμος δεν επιτρέπει την ελεύθερη έξοδο, αλλά επιτρέπει απλώς στο καταστατικό να προβλεφθεί η δυνατότητα ελεύθερης εξόδου, πράγμα το οποίο τελείται και υπό δικαστικό έλεγχο.

Γιατί το λέω αυτό; Το λέω αυτό διότι, όπως γνωρίζετε, κύριε Υπουργέ, μου δόθηκε η ευκαιρία να το πω και στην επιτροπή, οι ΕΠΕ έχουν διφυή χαρακτήρα, είναι και προσωπικές εταιρείες και κεφαλαιουχικές. Συνεπώς όταν εγώ θέλω να επενδύσω, προσβλέπω και στα πρόσωπα που την απαρτίζουν, στην οικονομική τους επιφάνεια, το ηθικό τους υπόστρωμα, τη φήμη που έχουν στην αγορά και όλα αυτά τα ζητήματα, τα οποία νομίζω ότι χαρακτηρίζουν μια ΕΠΕ. Η μέχρι τώρα ισχύουσα ρύθμιση είναι πιο διαφανής και είναι προτιμότερη.

Το άρθρο 6 τροποποιεί το Κεφαλαίο Ε΄ του ν.3190. Εδώ συμφωνούμε με τη μείωση των ποσοστών της διπλής πλειοψηφίας από 2/3, τόσο για τους εταίρους όσο και για τα εταιρικά μερίδια, δηλαδή 2/3 των εταίρων που εκπροσωπούν τα 2/3 του κεφαλαίου από το ποσοστό το οποίο ήταν μέχρι τώρα.

Συμφωνούμε με την παράγραφο 4 που αντικαθιστά την παράγραφο 2 του άρθρο 43 και η οποία δίδει τη δυνατότητα στον εταίρο που επιθυμεί να εξέλθει από την εταιρεία, αλλά δεν του αποδίδεται η δικαστικά διαπιστωμένη αξία της μερίδας του μέχρι τώρα. Είχαμε και εδώ μια μεγάλη διχογνωμία στη νομολογία. Σωστά με τη διάταξη αυτή λύνεται το ζήτημα αυτό.

Εν τούτοις -σας το είπα και προχθές, δεν ξέρω τι θα φέρετε, και θέλω να το προσέξετε αυτό, γιατί θα δημιουργήσει μεγάλα νομολογιακά προβλήματα- η παράγραφος ως έχει είναι απολύτως ασαφής. Δεν κατανοούμε τι ακριβώς ορίζεται με τη διάταξη αυτή, καθώς προστίθεται νέα παράγραφος 5 στο άρθρο 38 του νόμου, με το οποίο ορίζεται ότι σε συγκεκριμένες περιπτώσεις τροποποίησης καταστατικού, όπως είναι η ανάκληση διαχειριστών, η μεταβίβαση εταιρικού μεριδίου, η έξοδος και ο αποκλεισμός εταίρων, απαιτείται μεν η δημοσιότητα του άρθρο 8 του ν.3190, αλλά όχι και οι άλλες διατυπώσεις, δηλαδή σε αντίθεση με τις υπόλοιπες περιπτώσεις τροποποίησης του καταστατικού.

Ως εδώ καλά. Όμως, αναφορικά με το εύρος της εξαίρεσης αυτής υπάρχει, προφανώς, κάποιο νομοτεχνικό σφάλμα, καθώς η αιτιολογική έκθεση αναφέρει πως δεν εφαρμόζεται η παράγραφος 1 του άρθρο 15 του ν.3419 –δίνει το αποτέλεσμα τότε της καταχώρισης- ενώ η διάταξη αναφέρει πως δεν απαιτείται η διαδικασία της παραγράφου 1 και χωρίς να εφαρμόζεται το άρθρο 15 του ν.3419. Επομένως δεν καθίσταται σαφές αν η αναφορά στην παράγραφο 1 αφορά την παράγραφο 1 του άρθρου 8 του ν.3190 ή του άρθρου 15 του ν.3419. Παρακαλώ να το δείτε. Θα σας δημιουργήσει προβλήματα. Με τη βασική διάταξη συμφωνούμε, δεν το συζητώ.

Πάμε στο άρθρο 7. Εδώ προβλέπεται ότι για τη λύση μιας ΕΠΕ δεν θα απαιτείται πλέον η πλειοψηφία των 3/4 που ισχύει σήμερα, αλλά τα 2/3 των εταίρων που εκπροσωπούν το εταιρικό κεφάλαιο. Ως λόγος προβλέπεται και η λήξη της διάρκειας της εταιρείας, εκτός αν παραταθεί η διάρκεια με νόμιμη απόφαση, όπως προκύπτει και από τις διατάξεις περί δημοσιότητας. Η διάταξη ναι μεν ενισχύει τη διαφάνεια, αλλά από την άλλη επιβάλλει επιπλέον υποχρεώσεις στους διαχειριστές και εταίρους. Και έτσι στην πράξη ίσως εφαρμοστεί με προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω, κύριε Πρόεδρε.

Στο παρόν άρθρο, μεταξύ άλλων, ορίζεται ότι σε περίπτωση που το σύνολο των ιδίων κεφαλαίων της εταιρείας καταστεί κατώτερο του 1/2 του εταιρικού κεφαλαίου, οι διαχειριστές υποχρεούνται να συγκαλέσουν τη συνέλευση των εταίρων, για να αποφασίσει για τη λήψη των αναγκαίων μέτρων. Η διάταξη είναι σχετικά ασαφής, διότι δεν μπορούμε να ξέρουμε ποια είναι τα αναγκαία μέτρα, ενώ η προηγούμενη ήταν πιο σωστή. Δηλαδή θα έχουμε νομολογία ενός δικαστηρίου, ας πούμε το Εφετείο Πάτρας, να λέει άλλα αναγκαία μέτρα και η Αθήνα να λέει άλλα, η Θεσσαλονίκη, η Κρήτη κ.ο.κ..

Σημειώνεται ότι για το συγκεκριμένο θέμα η ισχύουσα διάταξη του ν.3190 προβλέπει ότι σε περίπτωση απώλειας του 1/2 του εταιρικού κεφαλαίου οι διαχειριστές υποχρεούνται να συγκαλέσουν συνέλευση των εταίρων για να αποφασίσει ή τη διάλυση της εταιρείας ή τη μείωση του εταιρικού κεφαλαίου.

Με την αναθεώρηση του άρθρου 48 παράγραφος 7 διαφοροποιούνται οι οικονομικές καταστάσεις και οι διατυπώσεις δημοσιότητας της εκκαθάρισης και εισάγεται εμμέσως προθεσμία περάτωσης αυτής σε τριετία. Αλλιώς εφαρμόζεται αναλογικά η παράγραφος 6. Για τους μη νομικούς συναδέλφους είναι λίγο δύσκολα, αλλά τα λέω για τους συνεργάτες σας, κύριε Υπουργέ, μήπως γίνει πιο κατανοητό και δεν θα έχουμε προβλήματα.

Εισάγεται, επίσης, η δυνατότητα αναβίωσης της εταιρείας, ΕΠΕ, υπό συγκεκριμένες προϋποθέσεις, είτε με απόφαση των εταίρων είτε αν λύθηκε λόγω λήξης της διάρκειας. Είναι θετική η διάταξη. Και οι φορείς τη στήριξαν αυτή τη διάταξη. Και θα την ψηφίζαμε, αλλά για τις προηγούμενες διατάξεις, που έχουμε επιφυλάξεις, είναι ένα πρόβλημα.

Και σας είπα, κύριε Υπουργέ –δεν ξέρω αν θα το φέρετε- αυτό το άρθρο μπορείτε να το διασπάσετε. Γιατί το λέω αυτό; Γιατί εμείς, όπως ξέρετε από τον Κανονισμό της Βουλής και από το Σύνταγμα, αλλά ειδικά από τον Κανονισμό της Βουλής, τα άρθρα τα ψηφίζουμε εν συνόλω. Δηλαδή, έχει εδώ θετικές παραγράφους, που θέλουμε να τις ψηφίσουμε, αλλά δεν μπορούμε να ψηφίσουμε ολόκληρο το άρθρο. Εάν διασπαστεί αυτό, βεβαίως θέλουμε να ψηφίσουμε την αναβίωση της εταιρείας, για να είναι σωστή η εταιρεία.

Στο άρθρο 8, που αφορά τις αναγκαίες αλλαγές που επιφέρονται για τις ευρωπαϊκές εταιρείες, είμαστε θετικοί. Δεν το συζητώ. Το είπα και από την πρώτη στιγμή.

Το άρθρο 9 διορθώνεται εδώ χωρίς λόγο σε τρεις παραγράφους. Το φτιάξατε αυτό; Εντάξει. Εμείς το ψηφίζουμε το άρθρο 9. Ναι, νομίζω το είπατε, κύριε Υπουργέ, οπότε θα το ψηφίσουμε.

Στην καθ’ ύλην αρμοδιότητα και για την τόπο αρμοδιότητα το έχετε σωστά στη δικαιοδοσία. Μην το βάλετε αμφισβητούμενη ή εκουσία, γιατί πάει ανάλογα με τη διαδικασία, οπότε αποφασίζει το δικαστήριο. Δεν χρειάζεται να το πείτε αυτό.

Με το άρθρο 10 επεκτείνονται οι ρυθμίσεις του σχεδίου νόμου.

Σχετικά με τις επωνυμίες: Εδώ είναι ένα θέμα. Δηλαδή, ενώ η επωνυμία μπορεί να ανήκει και στη φαντασία των ιδρυτών στις ανώνυμες, είχαμε επιφύλαξη εάν μπορεί να γίνεται και στις ομόρρυθμες εταιρείες με την έννοια ότι οι ανώνυμες εταιρείες είναι προσωπικές εταιρείες. Είδα, όμως, ότι υπάρχει και προηγούμενο, οπότε αποσύρω τις επιφυλάξεις μου. Με πείσατε προχθές. Σε αυτό έχετε δίκιο. Όπως βλέπετε, η Νέα Δημοκρατία ό,τι θετικό γίνεται για τη χώρα από όπου και αν προέρχεται το ψηφίζουμε, πράγμα που δεν γινόταν…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αθανασίου, πρέπει λίγο να το μαζεύουμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Το λέω σε εσάς τώρα, κύριε Υπουργέ, γιατί, τέλος πάντων, είστε πιο συγκαταβατικός θα έλεγα και θα καταλάβετε, διότι εμείς είμαστε θετικοί για την πρόοδο της χώρας σε οποιονδήποτε τομέα.

Τελειώνω, κύριε Πρόεδρε.

Οι λοιπές διατάξεις είναι στο άρθρο 11. Εντάξει, το άρθρο 11 είναι σωστό.

Το άρθρο 12 είναι η διάρκεια της εταιρείας. Το συνδυάζω με το άρθρο 2. Σας το είπα πριν, δείτε και την έκθεση της επιτροπής.

Στο μόνο που ήθελα να παραμείνω λίγο -για τις λαϊκές αγορές θα σας ακούσω και θα επανέλθω να το πω- είναι η τροποποίηση που αφορά τις εγγυητικές επιστολές.

Αυτή η διάταξη, κύριε Υπουργέ, θέλει μελέτη. Εμείς δεν θέλουμε να την καταψηφίσουμε. Θα έλεγα να την αποσύρετε, αν μπορείτε. Είναι μια διάταξη, την οποία μπορούμε να μελετήσουμε, να τη δούμε, να βάλουμε κάποια ασφαλιστική δικλίδα. Και η Νέα Δημοκρατία θα την ψηφίσει. Δεν έχουμε καμμία αντίρρηση. Μάλιστα, είναι ένα θέμα πολύ σοβαρό. Το συζητούσα και με τον κ. Τσιάρα. Δεν θέλουμε να είμαστε αρνητικοί, αλλά όπως έχει η διάταξη αυτή τη στιγμή δεν μπορούμε να την ψηφίσουμε. Θα έλεγα -είμαστε καλής προαιρέσεως- αποσύρτε τη, φέρτε τη σε ένα άλλο νομοθέτημα να τη μελετήσουμε.

Γιατί το λέω αυτό; Γιατί γίνεται μια σύγχυση της εγγύησης με την εγγυητική επιστολή. Άλλο είναι η εγγύηση που δίνουν οι ασφαλιστικές εταιρείες που εγγυώνται τον εργολάβο. Δηλαδή, αν έχει μια ζημία το έργο από τα μηχανήματά του ή αν ένας εργάτης του τραυματιστεί ή σκοτωθεί κάποιος, θα βγάλει αποζημίωση. Οπότε η ασφαλιστική εταιρεία ασφαλίζει τον εργολάβο. Και είναι άλλο η εγγυητική επιστολή, η οποία είναι μια ασφάλεια στο ελληνικό δημόσιο. Και διερωτώμαι: Όλες οι ασφαλιστικές εταιρείες που υπάρχουν στη χώρα μας -δεν θέλω να χαρακτηρίσω, αλλά υπάρχουν μερικές οι οποίες δεν είναι τόσο φερέγγυες- τι θα γίνεται όταν βγάζουν μια εγγυητική επιστολή, για παράδειγμα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αθανασίου, συγγνώμη, αλλά δεν μπορώ να σας αφήσω άλλο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, κύριε Πρόεδρε, απλώς είναι ένα θέμα σοβαρό.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά κλείστε, παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Δείτε το αυτό. Η άποψή μας είναι εάν μπορείτε, να την αποσύρετε. Είδατε πόσο θετικοί είμαστε και θα δείτε ότι θα μπορούμε να το συζητήσουμε. Αλλιώς, διατηρώ πολλές επιφυλάξεις και θα τα πούμε στο τέλος της συνεδρίασης.

Κύριε Πρόεδρε, ευχαριστώ για την ανοχή σας, αλλά ήταν νομικά θέματα, όπως είδατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, είστε έτοιμος για τις νομοτεχνικές βελτιώσεις;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κυρίες και κύριοι συνάδελφοι, να καταθέσει τις νομοτεχνικές βελτιώσεις ο κύριος Υπουργός για να τις έχετε υπ’ όψιν. Θα πάρετε τον λόγο αμέσως μετά, κύριε Καρρά.

Κύριε Υπουργέ, έχετε τον λόγο. Εφόσον είναι για νομοτεχνικές βελτιώσεις, δεν θα σας χρονομετρήσω.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Θα πω μια γενική κουβέντα μόνο στην αρχή. Κάναμε πολύ καλή δουλειά στην επιτροπή. Θυμάστε ότι είχαμε καταθέσει κάποιες νομοτεχνικές βελτιώσεις. Φέρνουμε άλλες έξι τώρα. Τις καταθέτω για τα Πρακτικά. Αφορούν το άρθρο 4, το άρθρο 5. Κύριε Αθανασίου, λύνουμε δυο-τρία θέματα από αυτά που αναφέρατε με τις νομοτεχνικές βελτιώσεις. Είναι λεπτομερείς οι διατυπώσεις. Θα τις δείτε. Να μην τις αναφέρω τώρα.

(Στο σημείο αυτό ο Υφυπουργός κ. Αστέριος Πιτσιόρλας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 29)

ΑΛΛΑΓΗ ΣΕΛΙΔΑΣ

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Θέλω να πω κάτι για τις δύο βουλευτικές τροπολογίες που κατατέθηκαν, που αφορούν τις ειδικές πλειοψηφίες. Νομίζω ότι μπορούμε να διαμορφώσουμε μια κοινή πρόταση. Δηλαδή στην ανάγκη των αυξημένων πλειοψηφιών, εφόσον υπάρχει το 50% των μετόχων και αυτό το 50% των μετόχων συγκεντρώνει το 65% του κεφαλαίου, να μπορεί να υπάρξει απόφαση. Νομίζω ότι αυτό ενοποιεί και τις δύο τροπολογίες του κ. Δημαρά και του κ. Κακλαμάνη. Εγώ το κάνω αποδεκτό αυτό και θεωρώ ότι βοηθάμε να λυθούν αρκετά προβλήματα σε μεγάλη κατηγορία ων ΕΠΕ.

**ΧΑΡΑΛΑΜΠΟΣ ΑΘΑΝΑΣΙΟΥ:** Κάνετε έναν συγκερασμό αυτών των δύο;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ακριβώς κάνω έναν συγκερασμό των δύο τροπολογιών και νομίζω ότι είμαστε σύμφωνοι σε αυτό.

Τέθηκαν δύο θέματα και στην επιτροπή θέματα δημοσιότητας. Σας θυμίζω πως σας είχαμε πει και στην επιτροπή ότι θα υπάρξει νομοσχέδιο τον Σεπτέμβριο για την αλλαγή του νόμου περί ΓΕΜΗ, και τα θέματα εποπτείας και δημοσιότητας που αφορούν όλους τους τύπους των εταιρειών, θα τα λύσουμε εκεί με μια συζήτηση σοβαρή. Η πρόθεσή μας είναι το Εμπορικό Μητρώο να αναδειχθεί ακόμη περισσότερο και δεν είναι το μόνο σημείο που θα καταφεύγουν οι επιχειρήσεις και οι εταιρείες. Όμως αυτά τα θέματα θα τα ρυθμίσουμε εκεί.

Επίσης θέματα που σχετίζονται με την μετατροπή των ΕΠΕ σε κάποιον άλλον τύπο εταιρείας, θα τα ρυθμίσουμε στο νομοσχέδιο που ετοιμάζουμε περί μετασχηματισμών. Αυτό είναι σε εξέλιξη. Σχεδόν το μισό είναι έτοιμο. Θα ολοκληρωθεί και θα το ψηφίσουμε κι αυτό σύντομα σε συνδυασμό και με τον νόμο περί ΓΕΜΗ.

**ΧΑΡΑΛΑΜΠΟΣ ΑΘΑΝΑΣΙΟΥ:** Εκεί θα φέρετε και τις ασφαλιστικές εταιρείες;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Θα αναφερθώ. Την επόμενη εβδομάδα θα συζητήσουμε και την αντικατάσταση του ν.2190, ένα μεγάλο νομοθέτημα, και έτσι θα ολοκληρώσουμε όλα τα θέματα, αφού ολοκληρωθεί ο κύκλος των νομοσχεδίων αυτών. Αναφέρομαι, γιατί έγιναν παρατηρήσεις που σχετίζονται με τον έλεγχο, τη δημοσιότητα, που είναι πολύ σοβαρά. Θα τα ρυθμίσουμε όλα μαζί σε αυτό το νομοσχέδιο.

Όσον αφορά τις ασφαλιστικές εταιρείες, μας απασχόλησε και εμάς το θέμα. Θεωρώ ότι οι εξελίξεις που έχουμε στις ασφαλιστικές, οι δύο νέες οδηγίες που ενσωματώσαμε στο Δίκαιό μας και στην εποπτεία των ασφαλιστικών εταιρειών, μας εγγυώνται ότι δεν θα έχουμε τα προβλήματα που φοβάστε. Η εποπτεία είναι πάρα πολύ αυστηρή και πάρα πολύ συγκεκριμένη. Επομένως δεν νομίζω ότι θα υπάρξουν εκδόσεις εγγυητικών επιστολών που θα δημιουργούν προβλήματα. Απεναντίας είναι ένα μέτρο που ενισχύει κατά τη γνώμη μου τον ανταγωνισμό και θα βοηθήσει στις επιχειρήσεις.

**ΧΑΡΑΛΑΜΠΟΣ ΑΘΑΝΑΣΙΟΥ:** Αφού έχουμε τις τράπεζες.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Έχουμε τις τράπεζες, όμως, αυτό θα βοηθήσει και στο κόστος των εγγυητικών επιστολών. Νομίζω ότι είναι κάτι που το ζητάει και η αγορά και δεν θα είναι κακό, επαναλαμβάνω, σε συνδυασμό με τις τελευταίες εξελίξεις σε σχέση με την εποπτεία επί των ασφαλιστικών εταιρειών.

**ΓΕΩΡΓΙΟΣ ΔΗΜΑΡΑΣ:** Εποπτεία στην Ελλάδα;

**ΚΩΝΣΤΑΝΤΙΝΟΣ ΤΣΙΑΡΑΣ:** Πού υπάρχει;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Υπάρχει, υπάρχει!

Για τα θέματα του υπαίθριου εμπορίου δίνουμε την παράταση μέχρι το τέλος του χρόνου. Μέχρι τότε θα έχει ολοκληρωθεί και το ηλεκτρονικό μητρώο και υποσχόμαστε μέχρι τότε να ρυθμίσουμε τα ζητήματα που σχετίζονται με φορολογική και ασφαλιστική ενημερότητα, να κάνουμε μια τελική ρύθμιση, αλλά έχοντας μια εικόνα πολύ πιο καθαρή και επιλύοντας και άλλες πλευρές του προβλήματος που είναι σοβαρές.

Προς το παρόν όσοι έχουν τις άδειες, δεν αντιμετωπίζουν κανένα πρόβλημα. Με βάση τον τελευταίο νόμο μπορούν να δοθούν οι άδειες σε αυτούς που έχουν κάνει τις αιτήσεις. Στο τέλος του χρόνου θα έχουμε μια συνολική ρύθμιση, με στόχο να επιλύσουμε κι αυτά τα θέματα που δεν ζητούνται από άλλους, ζητούνται μόνο από αυτούς που έχουν τις άδειες για το υπαίθριο εμπόριο.

Αυτά ως προς τις νομοτεχνικές και στις διευκρινίσεις που έδωσα για τα θέματα που τέθηκαν στη συζήτηση στην επιτροπή. Αν χρειαστεί, στη συνέχεια θα επανέλθω.

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο γιατί τον έχω αναγγείλει στον κ. Καρρά και μετά για δύο-τρία λεπτά θα δώσω τον λόγο στον Αναπληρωτή Υπουργό Παιδείας, τον κ. Φωτάκη, να παρουσιάσει την τροπολογία του.

Κύριε Καρρά έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Η Κυβέρνηση φέρνει νομοσχέδιο για τον εξορθολογισμό της λειτουργίας των εταιρειών περιορισμένης ευθύνης. Το εντάσσει σε μια ευρύτερη νομοθετική πρωτοβουλία, δηλαδή ότι θα εξορθολογήσει, θα βελτιώσει το σύνολο του εταιρικού δικαίου, όπως προηγουμένως ο κύριος Υπουργός μας ενημέρωσε.

Βεβαίως πρέπει να πούμε και ένα σχόλιο πριν από αυτά. Η αισιοδοξία της Κυβέρνησης των τελευταίων ημερών, όταν εμφάνισε το ολιστικό σχέδιο ανάπτυξης, απέδειξε ότι ήταν μόνο αισιοδοξία. Διότι αμέσως μετά τη συζήτηση η οποία προκλήθηκε στην Ολομέλεια της Βουλής σε επίπεδο Αρχηγών για το θέμα της ανάπτυξης της οικονομίας με πρωτοβουλία της Προέδρου του Κινήματος Αλλαγής, το επόμενο πρωινό η Ευρωπαϊκή Ένωση κατέθεσε, έδωσε στη δημοσιότητα σχέδιο συμπληρωματικού μνημονίου, το οποίο απέδειξε έναν και μοναδικό στόχο. Ότι τα προαπαιτούμενα εκείνα τα οποία ήταν του τρίτου μνημονίου, του καλοκαιριού του 2015, εν πολλοίς δεν έχουν ολοκληρωθεί. Δεν έχουν γίνει ακόμα αυτές οι μεταρρυθμίσεις και θα πρέπει το επόμενο διάστημα -με προσήλωση μάλιστα, όπως λέει η μετάφραση του συμπληρωματικού μνημονίου που έχω δει- να γίνουν από πλευράς της ελληνικής Κυβέρνησης.

Ποια είναι όμως αυτά; Αυτά, δυστυχώς, είναι εκείνα που οδηγούν σε περαιτέρω φτωχοποίηση μιας μεγάλης μερίδας του ελληνικού λαού και κατ’ επέκταση και του κράτους, διότι αφορούν μόνο φορολογικά, ασφαλιστικά μέτρα και περικοπές. Επομένως την αισιοδοξία, δυστυχώς, την οποία προσπαθεί να δείξει η Κυβέρνηση με τα νομοθετήματα του εταιρικού δικαίου, εμείς δεν μπορούμε να τη δεχτούμε και δεν μπορούμε να είμαστε αντίστοιχα αισιόδοξοι.

Επειδή, όμως, σήμερα η συζήτηση που γίνεται αφορά το τεχνικό θέμα των ΕΠΕ, κατ’ ανάγκη θα αναφερθώ σε ορισμένες σκέψεις. Οι ΕΠΕ το γνωρίζουμε όλοι ήταν μια κατάκτηση της δεκαετίας του 1950, για τον λόγο ότι έλυνε δύο προβλήματα.

Το πρώτο πρόβλημα που έλυνε ήταν η ανάγκη μικρού κεφαλαίου σε σχέση με τις ανώνυμες εταιρείες τότε, οπότε μπορούσε να συσταθεί η επιχείρηση. Επιπλέον έδινε και το πλεονέκτημα της περιορισμένης ευθύνης των εταίρων. Μπορούσαν, λοιπόν, να δώσουν ένα μικρό κεφάλαιο και να έχουν και την περιορισμένη ευθύνη μέχρι του κεφαλαίου του οποίου κατέθεσαν. Αυτά δυστυχώς, όμως, έχουν εξαντληθεί. Έχουν αλλάξει οι δομές πλέον της οικονομίας και η έννοια της ΕΠΕ δεν υπάρχει με την έννοια του περιορισμού της ευθύνης, για τον λόγο ότι αναγκάστηκαν και αυτές να προσφύγουν στον τραπεζικό δανεισμό και μια υπογραφή η λεγόμενη προσωπική εγγύηση των εταίρων και των οικογενειών τους, τους μετέτρεψε και εις ολόκληρον συνυπεύθυνους και σε ολόκληρον συνοφειλέτες με τις ΕΠΕ.

Η προσπάθεια, λοιπόν, που έγινε το 2012 για την εισαγωγή του θεσμού της ιδιωτικής κεφαλαιουχικής εταιρείας, για εμάς ήταν μια μεταρρύθμιση. Και τίθεται σήμερα το εξής ζήτημα. Έχουμε ανάγκη διατήρησης των ΕΠΕ;

Νομίζω ναι, διότι υπάρχει ένας αριθμός ο οποίος λειτουργεί ακόμη υπό την νομική αυτή μορφή. Βεβαίως όπως ακούστηκε και στην επιτροπή από τους φορείς, είναι συνεχώς φθίνουσα η πορεία του αριθμού των νέων ΕΠΕ που ιδρύονται, ενώ είναι συντριπτικά μεγαλύτερος ο αριθμός των ιδιωτικών κεφαλαιουχικών εταιρειών.

Συνεπώς ανάγκη του νομοθετήματος υπάρχει όχι για αναπτυξιακούς λόγους ή για την ίδρυση νέων επιχειρήσεων με τη μορφή της περιορισμένης ευθύνης. Δεν το ελπίζει κανείς ή τουλάχιστον δεν το λέει η αγορά ότι περιμένει το νομοσχέδιο αυτό για να αναπτύξει νέες δραστηριότητες. Η αγορά περιμένει κάτι άλλο, περιμένει δηλαδή αυτό το νομοσχέδιο για να απλοποιηθούν οι διαδικασίες, ούτως ώστε να μπορούμε να ξεφύγουμε από αυτή τη μορφή της διπλής πλειοψηφίας, να τη βελτιώσουμε και να μπορούν να λειτουργούν.

Άκουσα προηγουμένως τον κύριο Υπουργό ότι απεδέχθη την τροπολογία των συναδέλφων του κ. Κακλαμάνη η οποία είχε προηγηθεί. Είναι προς τη σωστή κατεύθυνση. Εγώ θα συμπλήρωνα εκείνο το οποίο είχα ζητήσει και στην επιτροπή. Να μη δεχθούμε μόνο τη μεταβολή της πλειοψηφίας αλλά να δεχτούμε, κύριε Υπουργέ, και την παράταση της μεταβολής των εταιρειών περιορισμένης ευθύνης σε μορφή ιδιωτικής κεφαλαιουχικής εταιρείας. Σύμφωνα με την τότε μεταβατική διάταξη του ν.4072 που είπατε εσείς ο ίδιος, κύριε Υπουργέ, ότι δεν λειτούργησε, έχω να σας πω το εξής: Λειτούργησε περιορισμένα, ένας μικρός αριθμός την εφάρμοσε τη μετατροπή, αλλά τότε το 2012, με μια προθεσμία που έληγε στο τέλος του 2013, δεν είχαμε μπει ακόμα στην κρίση του τούνελ που μπήκαμε από το 2015 και μετά.

Επομένως, σήμερα, εμείς θεωρούμε αναγκαίο να παρατείνετε τη διάταξη περί μετατροπής των ΕΠΕ σε ιδιωτική κεφαλαιουχική εταιρεία. Θα δώσουμε έτσι άμεση λύση στα θέματα πλειοψηφιών, διότι όπως γνωρίζετε, η ιδιωτική κεφαλαιουχική εταιρεία την πλειοψηφία τη δίνει βάσει των μεριδίων στον πλειοψηφούντα εταίρο. Θα δώσουμε έτσι τη δυνατότητα να συνεχίσουν να υπάρχουν -αφού ούτως ή άλλως ο κανόνας πλέον είναι ιδιωτικές κεφαλαιουχικές.

Είπατε στην επιτροπή σε απάντησή μου, όπως και σήμερα, ότι αυτό θα αντιμετωπιστεί σε ένα νομοσχέδιο περί μετασχηματισμού των εταιρειών. Φοβάμαι ότι θα είναι λάθος, κύριε Υπουργέ. Γιατί το λέω αυτό; Στην Ελλάδα, κατ’ αρχάς, δεν έχουμε έναν κώδικα εταιρειών. Έχουμε νόμο ανωνύμων, νόμο ΕΠΕ, νόμο ΙΚΕ. Επομένως θα φέρετε με τη μορφή ενός κώδικα τους μετασχηματισμούς; Δεν θα βελτιώσει τίποτα. Εγώ θα πρότεινα σαν ακροτελεύτια άρθρα κάθε νομοθετήματος, κάθε μορφής ειδικότερης εταιρείας να επιτρέπεται ο μετασχηματισμός. Να θυμίσω τις αντίστοιχες διατάξεις του ν.2190, να θυμίσω τα άρθρα 50 επόμενα του ν.3190 περί ΕΠΕ που προβλέπουν μετασχηματισμούς. Δώστε αυτή τη διέξοδο, γιατί θα ξεφύγουμε από τον κίνδυνο διαλύσεως πολλών ΕΠΕ. Ανεξάρτητα από τις βελτιώσεις που έρχονται σήμερα, δεν νομίζω ότι οι οικονομικές συνθήκες επιτρέπουν τη διατήρηση αυτής της μορφής εταιρείας, δεδομένης της απεριορίστου, ουσιαστικά, ευθύνης τους με τη μορφή της προσωπικής εγγύησης προς τις τράπεζες όπως είπα νωρίτερα. Επομένως δώστε αυτή την λύση και δώστε τον μετασχηματισμό των εταιρειών από τώρα στον κορμό του κάθε νομοθετήματος, να μην περιμένουμε έναν κώδικα, ο οποίος θα δημιουργήσει και πολλά προβλήματα, όταν θα προσπαθούμε να κατανοήσουμε ή να κατατάξουμε διαφορετικές μορφές εταιρειών.

Επί της ουσίας τώρα, επί των άρθρων του νομοσχεδίου: Υπάρχουν πολλές διατάξεις τις οποίες τις βλέπουμε θετικές. Υπάρχουν τεχνικού χαρακτήρα διατάξεις, οι οποίες θα μπορούσαν να βελτιωθούν ακόμα περισσότερο, αλλά δεν θα επιμείνω σε αυτές για τον λόγο ότι περιμένουμε να δούμε και τα αποτελέσματα της εφαρμογής τους. Δεν θα προβλέψουμε το αποτέλεσμα των ρυθμίσεων. Θεωρούμε, βεβαίως, ότι υπήρξε αποτέλεσμα μελέτης κατά το στάδιο της συντάξεως του νομοσχεδίου και δεν θα υπάρξουν μεγάλα προβλήματα.

Εκείνο όμως το οποίο με έχει απασχολήσει ιδιαίτερα και στο οποίο κι εσείς προηγουμένως αναφερθήκατε, κύριε Υπουργέ, είναι το θέμα των ασφαλιστικών εταιρειών. Θα εκδίδουν εγγυητικές επιστολές καλής εκτέλεσης δημοσίων έργων ή συμμετοχής σε διαγωνισμούς.

Αν το κατανόησα, αυτό θα είναι το είδος των εγγυητικών. Δεν θα είναι μορφή ασφάλισης του έργου, διότι το έργο την εκτέλεση του έργου την ασφαλίζουν ήδη. Ασφαλίζουν τον εργολάβο, ασφαλίζουν το προσωπικό στα πλαίσια συμβάσεων ασφάλισης.

Αυτόματα γεννιέται ένα ερώτημα, σχετικά με το πώς θα εποπτεύονται στον τομέα αυτό οι ασφαλιστικές εταιρείες. Θα κάνω μια διαφοροποίηση σε αυτό. Η εποπτεία στην οποία αναφερθήκατε, κύριε Υπουργέ, και κατ’ αποδοχή της οδηγίας η οποία ενσωματώθηκε πρόσφατα στο Ελληνικό Δίκαιο, αφορά το έργο της ασφάλισης και της αντασφάλισης εποπτεία στο κομμάτι της εκδόσεως δεν υπάρχει γιατί δεν υπάρχει και ειδικός λογαριασμός.

Δεν προβλέπεται ένας ειδικός λογαριασμός σε κάθε ασφαλιστική εταιρεία να μπορούμε να έχουμε ένα όριο εγγυητικών επιστολών. Δεν μπορούμε να έχουμε ειδική πρόβλεψη κάθε χρονιά στο τι θα εκδίδει. Δεν τα προβλέπετε αυτά. Αν προβλέπετε ότι μέσα στους ισολογισμούς και στους προϋπολογισμούς της κάθε ασφαλιστικής εταιρείας θα είχαμε και έναν ειδικό λογαριασμό ή θα είχαμε κονδύλια σε σχέση με το όριο των εγγυητικών επιστολών που θα μπορεί να εκδίδει εκεί μπορούσαμε να το συζητήσουμε.

Όμως σήμερα η εποπτεία -και επανέρχομαι στο θέμα- είναι μόνο στην ασφάλιση και την αντασφάλιση. Γιατί συμβαίνει αυτό; Η οδηγία δεν προβλέπει έκδοση εγγυητικών επιστολών από ασφαλιστικές και αντασφαλιστικές εταιρείες. Συνεπώς όποια προσήλωση και αν θέλουνε να δείξουνε στο Ευρωπαϊκό Δίκαιο, αυτό θα μας ξεφύγει.

Νομίζω, λοιπόν, και συμφωνώ με την άποψη ότι θα πρέπει να αποσυρθεί η διάταξη, ούτως ώστε αποσυρόμενη, να μελετηθεί πραγματικά και να μη διακινδυνεύσουμε, γιατί οι κίνδυνοι για το δημόσιο συμφέρον θα είναι πολλαπλοί. Αφ’ ενός μεν μπορεί κάποια στιγμή να κλονιστεί και η φερεγγυότητα κάποιων μικρότερων ασφαλιστικών εταιρειών, και επιπλέον μπορεί να μην μπορούν να εκτελεστούν δημόσια έργα, ακόμη δε να γίνεται και κατάχρηση, γιατί οι ασφαλιστικές εταιρείες θέλουν βέβαια ενδεχόμενα να αποκτήσουν ένα έσοδο, θέλουμε και εμείς να υπάρξει ανταγωνισμός προς την κατεύθυνση, αλλά προσέξτε κάτι. Ανταγωνισμός με τις τράπεζες; Οι ασφαλιστικές εταιρείες είναι κυρίως είτε θυγατρικές είτε συμμετέχουν τράπεζες στο κεφάλαιό τους. Επομένως δεν μπορούμε να πετύχουμε το θέμα του ανταγωνισμού, αλλά να μη μείνω σε αυτό. Επαναλαμβάνω, νομίζω ότι πρέπει να αποσυρθεί.

Εκείνο το οποίο μας απασχόλησε και, προηγουμένως, στη συζήτηση της επιτροπής, είναι –πρέπει να πω- και το θέμα των λαϊκών αγορών, κύριε Υπουργέ, για το οποίο ένα πρόσφατο νομοσχέδιο το οποίο ήρθε και ψήφισε η Βουλή για τη ρύθμιση του υπαίθριου εμπορίου, φάνηκε ότι είναι δύσχρηστο, δυσεφάρμοστο. Δεν είναι το κρίσιμο αν η προθεσμία θα είναι μέχρι τέλος του 2018 για την χορήγηση ή όχι των αδειών του υπαίθριου εμπορίου. Το ζήτημα είναι βαθύτερο, διότι βλέπουμε ότι υπάρχει αδυναμία της απόκτησης φορολογικής και ασφαλιστικής ενημερότητος, που τίθεται ως προϋπόθεση για την έκδοση των αδειών.

Συνεπώς θα πρέπει να υπάρξει και μια επιπλέον ρύθμιση. Και αυτό γιατί; Ο Συνήγορος του Πολίτη, όπως γνωρίζετε, έχει έρθει κατόπιν αναφοράς και έχει πει ότι υπάρχει σοβαρό ενδεχόμενο αντισυνταγματικότητος της διάταξης που επιβάλλει την ασφαλιστική και φορολογική ενημερότητα στους πωλητές των λαϊκών αγορών ως προϋπόθεση της αδειοδότησης, για τον λόγο ότι περιορίζει την οικονομική ελευθερία, την οποία δεν περιορίζει σε άλλες δραστηριότητες.

Από τη μια πλευρά, λοιπόν, έχουμε τον Κώδικα Εισπράξεως Δημοσίων Εσόδων που θα μπορεί να επιδιώξει το κράτος. Από την άλλη πλευρά έχουμε τον νόμο που επιβάλλει αυτόν τον περιορισμό. Και ακούσαμε και κάτι επιπλέον ότι υπάρχει και ένα ζήτημα από τους δήμους, που όταν υπάρχει οφειλή προς τους δήμους, ζητάνε μια λεγόμενη δημοτική, οιονεί, ενημερότητα.

Πρέπει να βοηθήσουμε το υπαίθριο εμπόριο, γιατί βοηθάει και την πρωτογενή παραγωγή. Μην ξεχνάμε ότι η διακίνηση των πολλών και των καλών αγροτικών προϊόντων, γίνεται μέσω των λαϊκών αγορών και όχι μόνο των παραγωγών και των λαϊκών.

Λάβετε μια πρόνοια να αποσυνδεθεί η ασφαλιστική και φορολογική ενημερότητα από την αδειοδότηση. Είναι εύκολο να γίνει αυτό, διότι μπορείτε να χρησιμοποιήσετε και την πλατφόρμα του εξωδικαστικού μηχανισμού, ώστε να προχωρήσουν οι αιτήσεις ρυθμίσεις των οφειλών, ούτως ώστε και να ανακουφιστούν οι παραγωγοί και πωλητές των λαϊκών αγορών και να μην απολεσθούν έσοδα του δημοσίου ή των ασφαλιστικών οργανισμών.

Επ’ ευκαιρία που βρίσκομαι σε αυτό το σημείο, θέλω να θυμίσω και κάτι άλλο. Το ζήτημα εκείνο που θέτουμε για την εύκολη, την απλουστευμένη, την άμεση μετατροπή των εταιρειών περιορισμένης ευθύνης σε ΙΚΕ, σε ιδιωτικές κεφαλαιουχικές επιλύει και μια παθολογία του νόμου Κατρούγκαλου, διότι όλοι οι εταίροι της ΕΠΕ και με μια μόνο μερίδα επί των εκατό του συνολικού αριθμού είναι υποχρεωμένοι να είναι ασφαλισμένοι στον ΕΦΚΑ, να πληρώνουν τις ίδιες εισφορές με τον πλειοψηφούντα εταίρο.

Καταλαβαίνετε γιατί έχουν αδρανήσει οι εταιρείες αυτές, αλλά δεν μπορούν ή και δεν θέλουν ακόμα να ανταποκριθούν στις υποχρεώσεις αυτές, ενώ με την άμεση μετατροπή την οποία ζητούμε, θα μπορούν και αυτοί να ρυθμίσουν άμεσα τις υποχρεώσεις τους μέσω της πλατφόρμας του εξωδικαστικού μηχανισμού, να ξέρουν τι οφείλουν για το παρελθόν, αλλά να ανακουφιστούν και να λύσουν τα προβλήματά τους για το μέλλον και να οδηγηθούμε σε λύση τώρα που απλοποιείται και ο τρόπος διάλυσης-λύσης των εταιρειών περιορισμένης ευθύνης.

Διότι απλοποιείται μεν η διαδικασία ως προς τη διάλυση ή τη λήψη απόφασης των μετόχων των μελών, ξέρετε όμως πώς θα απλοποιηθεί τελικά; Θα αποφασίζουν τη λύση των εταιρειών αυτών, για να ξεφύγουν εκείνοι οι οποίοι υποχρεούνται στις ασφαλιστικές εισφορές να μην πληρώνουν για το μέλλον.

Εάν θέλετε, λοιπόν, να τις διατηρήσετε, δώστε ένα επιπλέον επιχείρημα στη μετατροπή για να μπορούν να διατηρούνται υπό τη νόμιμο υπόσταση, και ό,τι συνεισφέρουν στην οικονομία λίγο ή πολύ δεν έχει σημασία. Δίδουν, όμως, κυρίως σήμερα οι ΕΠΕ και προσωπική εργασία σε πολύ κόσμο, που αν διαλυθούν εξαιτίας υποχρεώσεων, θα χάσουν και την εργασία τους. Νομίζουμε, λοιπόν, ότι με αυτές τις σκέψεις και αυτές τις παρατηρήσεις μπορεί να βελτιωθεί το νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, θέλω να αναφερθώ και σε εκείνο το περίφημο Διεθνές Εμπορικό Επιμελητήριο των Παρισίων. Τους ακούσαμε τους ανθρώπους, δώσατε μια παράταση για τις αρχαιρεσίες. Νομίζω, όμως, ότι θα πρέπει να αποσυρθεί και το άρθρο αυτό, κύριε Υπουργέ, για να τεθεί υπό την πληρεστέρα βάσανο για τον εξής λόγο. Αναφέρει ότι η Εθνική Ελληνική Επιτροπή κάνει διαιτησίες. Μα ρώτησα τους εκπροσώπους της και δεν έχουν κάνει καμμία. Το μόνο στο οποίο περιορίζονται είναι να προτείνουν τον Έλληνα διαιτητή, τον Έλληνα δικαστή στο Παρίσι που θα εκπροσωπεί την Ελλάδα.

Ας βρούμε μια λύση και για αυτό, διότι και αυτό το 2% το οποίο βέβαια εσείς το μειώνετε για να μην είναι αυτό το 2% επί του τζίρου –των επιμελητηρίων η εισφορά στην ειδική ελληνική επιτροπή της διεύθυνσης Εμπορικού Επιμελητηρίου είναι, πράγματι, μεγάλο νούμερο για τα επιμελητήρια.

Θα πω και το τελευταίο που είπα και στην επιτροπή. Σας ξέφυγε πάλι και διατηρείτε μια άκρα καθαρεύουσα του 1920 σε ένα εδάφιο του σχεδίου νόμου. Επιτρέψτε μου πριν τελειώσω, κύριε Πρόεδρε, να το διαβάσω και αυτό. «Το διοικητικόν συμβούλιον εκλεγόμενο υπό της γενικής συνελεύσεως ου ο αριθμός των μελών και ο τρόπος της εκλογής κανονισθήσεται διά του καταστατικού…», είναι μια ανομοιομορφία σε σχέση και με το κείμενο του νόμου. Ή αλλάξτε το, κάντε το στη δημοτική να καταλαβαίνει και ο κόσμος, διότι φοβούμαι ότι το «ου…κανονισθήσεται» κ.λπ., δεν είναι άμεσα αντιληπτό.

Και με τις σκέψεις αυτές κλείνω την ομιλία μου. Ενδεχόμενα, κύριε Πρόεδρε, θα επανέλθω σε μια δευτερολογία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και έξι εκπαιδευτικοί συνοδοί τους από το 2ο Δημοτικό Σχολείο Αργοστολίου και το Δημοτικό Σχολείο Κάτω Τρίτους Λέσβου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης θα ήθελα να ανακοινώσω προς το Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, στις 25-05-2018: Ποινική δικογραφία που αφορά στον Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Σταύρο Κοντονή.

H Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, Ελλάδα».

Τώρα, όπως είπα, θα δώσω τον λόγο για τρία λεπτά -δεν θέλει παραπάνω μου είπε- στον Αναπληρωτή Υπουργό Παιδείας, Έρευνας και Θρησκευμάτων κ. Κωνσταντίνο Φωτάκη. Μετά θα μιλήσει η κ. Παπανάτσιου για άλλα τρία λεπτά, επειδή έχει έρθει και δεν θέλω να την κρατώ. Οι δύο Υπουργοί θα παρουσιάσουν τις τροπολογίες τους, ώστε οι συνάδελφοι που θα ακολουθήσουν να έχουν εικόνα και για τις δύο υπουργικές τροπολογίες.

Ορίστε, κύριε Φωτάκη, έχετε τον λόγο να παρουσιάσετε την τροπολογία σας από τη θέση σας παρακαλώ.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Αναφέρομαι στην τροπολογία με αριθμό 1586/32, που αφορά την μετεγκατάσταση του Ελληνικού Κέντρου Θαλασσίων Ερευνών από τις εγκαταστάσεις που έχει στο Μητροπολιτικό Πάρκο Ελληνικού με στόχο την επιτάχυνση και απλοποίηση των διαδικασιών. Αυτό συμβαίνει, γιατί υπάρχει πλέον ένα αυστηρό πρόγραμμα γι’ αυτή τη μετεγκατάσταση. Μέχρι τέλος Ιουνίου πρέπει να έχει εκπληρωθεί.

Επίσης υπεισέρχονται ιδιαίτερες συνθήκες, αφού η φύση των εγκαταστάσεων εκεί, όπως είναι οι ερευνητικές δεξαμενές για ιχθυοκαλλιέργειες, που απαιτούν ειδικές προδιαγραφές. Οι σχετικές συμβάσεις και για τις μελέτες και για τη μετεγκατάσταση την ίδια για τη μίσθωση κτηρίων θα υπογράφονται από τον Υπουργό κατόπιν εισήγησης του Διοικητικού Συμβουλίου του ΕΛΚΕΘΕ και η τροπολογία αυτή ρυθμίζει τις αναγκαίες λεπτομέρειες. Τώρα σε σχέση με αυτή την τροπολογία καταθέτω και δύο νομοτεχνικές.

Από την παράγραφο 1 απαλείφεται η έκφραση «από το δημόσιο» και αποσύρεται η παράγραφος 5 του άρθρου της τροπολογίας.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός κ. Κωνσταντίνος Φωτάκης καταθέτει για τα Πρακτικά την προαναφερθείσα νομοτεχνική διόρθωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 50)

(ΑΛΛΑΓΗ ΣΕΛΙΔΑΣ)

**ΧΑΡΑΛΑΜΠΟΣ ΑΘΑΝΑΣΙΟΥ:** Τι λέει η παράγραφος 1, κύριε Υπουργέ; Να τη δούμε λίγο, μισό λεπτό.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, να ρωτήσουμε κάτι τον κύριο Υπουργό;

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό. Τελειώσατε, κύριε Υπουργέ;

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Τελείωσα, κύριε Πρόεδρε, απλώς να διευκρινίσω κάτι για τους συναδέλφους σχετικά με την παράγραφο 1.

Η νομοτεχνική διόρθωση είναι η εξής: Από την παράγραφο 1 της υπ’ όψιν τροπολογίας διαγράφεται η φράση «από το δημόσιο». Δεν χρειάζεται αυτή η φράση και αποσύρεται.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα θα πάρει η κ. Παπανάτσιου και μια και ήρθε και ο κ. Τόσκας, να κλείσουμε με τους Υπουργούς. Θα τους παρακαλέσω να μείνουν για λίγο στην Αίθουσα, ώστε αν κάποιος συνάδελφος θελήσει κάποια διευκρίνιση, να είναι παρόντες οι Υπουργοί.

**ΧΑΡΑΛΑΜΠΟΣ ΑΘΑΝΑΣΙΟΥ:** Μία ερώτηση να κάνουμε, κύριε Πρόεδρε, στον κύριο Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Θα κάνετε, κύριε Αθανασίου, μόλις τελειώσουν οι Υπουργοί.

Τον λόγο έχει η Υφυπουργός Οικονομικών κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Σχετικά με την τροπολογία με γενικό αριθμό 1584 και ειδικό 30, με την προτεινόμενη διάταξη προβλέπεται η δυνατότητα εξόφλησης από τον κρατικό προϋπολογισμό των απλήρωτων υποχρεώσεων φορέων της γενικής κυβέρνησης προς προμηθευτές ηλεκτρικής ενέργειας, οι οποίες είχαν καταστεί ληξιπρόθεσμες μέχρι και την 30-4-2018.

Προς τον σκοπό αυτό -αφ’ ενός της τακτοποίησης των δημοσιονομικών τους εκκρεμοτήτων και τη διασφάλιση της εύρυθμης και σύμφωνης με τις αρχές της χρηστής δημοσιονομικής διαχείρισης της λειτουργίας τους και αφ’ ετέρου της εν γένει εξομάλυνσης λειτουργίας της αγοράς- θα ήθελα να πω ότι τα ποσά που θα καταβληθούν από τον κρατικό προϋπολογισμό για την κατά τα ανωτέρω εξόφληση, δύνανται να μειώνουν κατά περίπτωση τις εγγεγραμμένες πιστώσεις για μεταβιβαστικές πληρωμές προς τους φορείς της γενικής κυβέρνησης.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Αναπληρωτής Υπουργός Εσωτερικών κ. Νικόλαος Τόσκας για να παρουσιάσει μια ήσσονος σημασίας τροπολογία, όπως μου είπε και ο ίδιος.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Πρόκειται ακριβώς για μια τεχνική ρύθμιση που αφορά το καθεστώς του Ιδρύματος «Εξοχές της Ελληνικής Αστυνομίας». Υπάρχουν δύο ειδικοί λογαριασμοί στο Ίδρυμα «Εξοχές», ένας ειδικός λογαριασμός αρωγής του προσωπικού και ένας ειδικός λογαριασμός αρωγής των ορφανών των αστυνομικών, πυροσβεστών και πολιτικού προσωπικού.

Με το ως τώρα καθεστώς, δηλαδή, με το προηγούμενο μισθολόγιο οι κρατήσεις ήταν με αναγωγή επί τοις εκατό στον μισθό, δηλαδή, 0,6% επί του μισθού του αστυνόμου Β΄ και για τον δεύτερο ειδικό λογαριασμό οι κρατήσεις ήταν 0,3%.

Επειδή ο ν.4472/2017 άλλαξε τον τρόπο υπολογισμού και πλέον υπάρχουν διάφορες κατηγορίες ανάλογα με την προέλευση και λαμβάνοντας υπ’ όψιν διάφορους άλλους παράγοντες, σταθεροποιήθηκε το ποσοστό εισφορών και γίνεται 5,83 ευρώ στον μηνιαίο μισθό για όλους για τον ειδικό λογαριασμό αρωγής, και 2,92 ευρώ για τον ειδικό λογαριασμό αρωγής των ορφανών. Είναι -όπως είπα και στην αρχή- τεχνικό θέμα και αποσκοπεί στο να σταθεροποιηθεί το ποσό των εισφορών, ώστε να μη χρήζουν αναπροσαρμογής σε περιπτώσεις τροποποίησης των μισθολογικών διατάξεων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ξεκινώ, λοιπόν, με τη σειρά.

Κύριε Μεϊκόπουλε, θέλετε να ρωτήσετε κάτι τους τρεις Υπουργούς σχετικά με τις τροπολογίες τους;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Όχι, νομίζω ότι ήταν αρκετά σαφείς, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Θέλω να ρωτήσω τον κ. Φωτάκη για την τροπολογία 1586/32.

Εδώ βλέπω ότι είναι κατά παρέκκλιση του π. δ.715. Για ένα τόσο μεγάλο ποσό –απ’ ό,τι έχω σημειώσει είναι περίπου 2,5 εκατομμύρια ευρώ- θα γίνει απευθείας και χωρίς διαγωνισμό;

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Φωτάκης για να απαντήσει.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Μόνο η μίσθωση είναι απευθείας. Αυτό προβλέπεται. Και αυτό διότι επείγει να γίνει όλη αυτή η διαδικασία της μετεγκατάστασης μέχρι τις 30 Ιουνίου. Όμως, μιλάμε μόνο για τη μίσθωση.

**ΧΑΡΑΛΑΜΠΟΣ ΑΘΑΝΑΣΙΟΥ:** Και μέχρι πότε; Τι διάρκεια θα έχει αυτό;

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Η μίσθωση του νέου κτηρίου θα πρέπει να γίνει μέχρι το τέλος Ιουνίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Χωρίς διαγωνισμό; Αυτό λέω. Είναι 2,5 εκατομμύρια ευρώ!

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Προβλέπεται.

**ΧΑΡΑΛΑΜΠΟΣ ΑΘΑΝΑΣΙΟΥ:** Το προεδρικό διάταγμα προβλέπει διαγωνισμό. Εσείς θα το κάνετε χωρίς διαγωνισμό;

**ΠΡΟΕΔΡΕΥΩΝ (Νικήτας Κακλαμάνης):** Κοινώς αυτό που πρέπει να απαντήσετε, κύριε Φωτάκη, είναι εάν ισχύει αυτό που λέει ο κ. Αθανασίου ότι η μίσθωση στην οποία αναφερθήκατε γίνεται χωρίς διαγωνισμό ή προβλέπεται διαγωνισμός. Σε αυτό το ερώτημα να απαντήσετε.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Η μίσθωση θα γίνει με προσφορές και επιλογή από το διοικητικό συμβούλιο του ΕΛΚΕΘΕ. Απλώς θα την υπογράψει ο Υπουργός για να επιταχυνθεί η διαδικασία, η οποία πρέπει να έχει λήξει μέχρι τις 30 Ιουνίου.

**ΠΡΟΕΔΡΕΥΩΝ (Νικήτας Κακλαμάνης):** Τυπικά δεν είναι διαγωνισμός. Είναι κάποια μορφή διαγωνισμού.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Σε συνέχεια της προηγούμενης ερώτησης προς τον κ. Φωτάκη πέρα της μίσθωσης για την οποία, βεβαίως, δεν είμαι πρόχειρος να τοποθετηθώ αυτή τη στιγμή, νομίζω ότι το π.δ.715, μπορεί να τύχει εφαρμογής στην περίπτωση αυτή με έναν πρόχειρο διαγωνισμό.

Εκείνο, όμως, το οποίο με προβληματίζει, είναι οι επόμενες παράγραφοι της προτεινόμενης τροπολογίας για το οικόπεδο στην εκτός σχεδίου περιοχή Μαύρο Λιθάρι. Λέτε ότι με απόφαση του Υπουργού ανατίθενται όλες οι μελέτες που είναι απαραίτητες για τη διαδικασία μετεγκατάστασης. Πώς θα ανατεθούν αυτές οι μελέτες; Θέλω να το ακούσω. Θα ανατεθούν με την τακτική διαδικασία των δημοσίων συμβάσεων ή θα γίνουν και αυτές κατά παρέκκλιση και επομένως θα τίθεται εδώ το θέμα των δαπανών χωρίς διαφάνεια;

**ΠΡΟΕΔΡΕΥΩΝ (Νικήτας Κακλαμάνης):** Είναι σαφής η ερώτηση.

Τον λόγο έχει ο κ. Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Οι μελέτες αυτές για τη μετεγκατάσταση στο Μαύρο Λιθάρι θα γίνουν με διαγωνιστική διαδικασία. Η μίσθωση θα γίνει άμεσα, γιατί η μετεγκατάσταση πρέπει να γίνει άμεσα, όπως είπα μέχρι τέλος του μηνός.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα και μία ερώτηση για την κ. Παπανάτσιου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Καρρά, έχετε τον λόγο, αλλά παρακαλώ να είστε σύντομος.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πάντα σύντομος είμαι και το ξέρετε, κύριε Πρόεδρε.

Έχουμε εικόνα των κονδυλίων, των ποσών που οφείλονται προς τις ηλεκτρικές εταιρείες και ειδικότερα ποιος φορέας οφείλει και σε ποια;

**ΠΡΟΕΔΡΕΥΩΝ (Νικήτας Κακλαμάνης):** Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Οι οφειλές δεν μπορούν να προσδιοριστούν ακριβώς. Όμως, από τα διαθέσιμα στοιχεία που έχουμε, προκύπτει ότι είναι περίπου 48 εκατομμύρια.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε, λοιπόν.

Ο κ. Σαχινίδης θέλει να ρωτήσει κάτι;

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Βαρδαλής;

**ΑΘΑΝΑΣΙΟΣ ΒΑΡΔΑΛΗΣ:** Έχω καλυφθεί, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Λαζαρίδης;

**ΓΕΩΡΓΙΟΣ ΛΑΖΑΡΙΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θα ξεκινήσω και εγώ τότε με την κ. Παπανάτσιου.

Κυρία Παπανάτσιου, πρώτον, θα θέλαμε κατάλογο των φορέων που οφείλουν προς τις εταιρείες. Δεύτερον, τα ποσά αυτά θα μπορούν να συμψηφιστούν με ενδεχόμενες οφειλές προμηθευτών ηλεκτρικής ενέργειας; Επίσης, πόσες είναι αυτές οι οφειλές; Έχετε πρόχειρα αυτά τα στοιχεία;

Θέλω να θέσω ένα ερώτημα και προς τον κ. Φωτάκη.

Κύριε Φωτάκη, η δαπάνη των 2,5 εκατομμυρίων ευρώ για διαμόρφωση των χώρων του ΕΛΚΕΘΕ θα γίνει μέσω διαγωνιστικής διαδικασίας. Είναι σωστό αυτό; Το καταλάβαμε καλά;

Επίσης, κύριε Φωτάκη, για πόσο διάστημα είναι η μίσθωση; Διότι εμμέσως πλην σαφώς θα γίνει απευθείας η συνεννόηση, η μίσθωση, η επιλογή του εκμισθωτή.

Έχετε κάνει έρευνα για την πιθανότητα λειτουργίας του ΕΛΚΕΘΕ σε κάποιο ακίνητο του ΤΑΙΠΕΔ ή έστω του υπερταμείου; Είναι ένας τρόπος να αξιοποιηθεί η ακίνητη περιουσία, χωρίς να έχουμε πολλές απώλειες στα δημόσια έσοδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Δίνω τον λόγο στους Υπουργούς με τη σειρά που τέθηκαν οι ερωτήσεις.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Εκείνο που μπορώ να αναφέρω αυτήν τη στιγμή είναι ότι τα ποσά -και το είπα και στην εισήγησή μου- που θα καταβληθούν από τον κρατικό προϋπολογισμό μπορούν κατά περίπτωση να μειώνουν τις εγγεγραμμένες πιστώσεις για μεταβιβαστικές πληρωμές προς τους φορείς της γενικής κυβέρνησης. Αντίστοιχα, δηλαδή, θα μειώνουμε από τους φορείς της γενικής κυβέρνησης το ποσό αυτό που θα πληρώνουμε στους φορείς.

**ΓΕΩΡΓΙΟΣ ΑΜΥΡΑΣ:** Ποιοι είναι οι φορείς, το ξέρουμε; Έχουμε έναν κατάλογο;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα μπορέσουμε να σας φέρουμε στη συνέχεια.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Φωτάκης για τα ερωτήματα του κ. Αμυρά, παρακαλώ.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Η μίσθωση θα γίνει για πέντε χρόνια. Αυτή είναι η μοναδική παρέκκλιση από τον νόμο περί μισθώσεων, που λέει μέχρι τρία.

Έχει γίνει διερεύνηση για τη δυνατότητα εγκατάστασης σε ένα από τα κτήρια του ΤΑΙΠΕΔ. Πρέπει να είναι και κατάλληλο το κτήριο, γιατί μιλάμε για πειραματικές-ερευνητικές εγκαταστάσεις και επομένως δεν είναι απλά ζήτημα γραφείων.

Το άλλο που ήθελα να πω είναι ότι το πρόβλημα αυτό της μετεγκατάστασης του ΕΛΚΕΘΕ από τον χώρο του Ελληνικού χρονίζει από το 2011 και πρέπει κάποτε να λήξει. Γι’ αυτό κάνουμε αυτήν την τροπολογία, για να λήξει και να λήξει άμεσα, ούτως ώστε να προχωρήσουν εκεί τα έργα από την εταιρεία που έχει αναλάβει την αξιοποίηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φωτάκη, από ιδιώτη θα γίνει η μίσθωση; Είναι ιδιοκτησίας ιδιώτη; Έχουμε τα στοιχεία του;

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Ναι, αυτήν τη στιγμή το ΕΛΚΕΘΕ έχει βρει δύο ή τρεις, νομίζω, ιδιώτες και θα κάνει διαγωνισμό πρόχειρο, όπως είπαμε. Από ιδιώτη θα γίνει.

**ΠΡΟΕΔΡΕΥΩΝ (Νικήτας Κακλαμάνης):** Και τώρα προχωρούμε κανονικά στη διαδικασία.

Τον λόγο έχει ο ειδικός αγορητής της Χρυσής Αυγής κ. Ιωάννης Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Θα ξεκινήσω με έναν σχολιασμό επί των τροπολογιών που υποστήριξαν οι παρόντες Υπουργοί. Σχετικά με την τροπολογία με γενικό αριθμό 1581 και ειδικό 27, παρέχεται η δυνατότητα σε γιους ή αδερφούς θυμάτων τρομοκρατικών ενεργειών να υπηρετήσουν τρίμηνη θητεία στις ένοπλες δυνάμεις, εφόσον βέβαια το επιθυμούν.

Κατ’ αρχάς κινείται σε θετική κατεύθυνση και συνιστά ένα ελάχιστο δείγμα τιμής προς τα οικεία πρόσωπα των θυμάτων. Όμως, αν ο οποιοσδήποτε κάνει μια πρόχειρη αναζήτηση στο διαδίκτυο, θα δει ότι η τρομοκρατία, με ό,τι σχετίζεται στην Ελλάδα, έχει να κάνει με εβδομήντα και πλέον θύματα τα οποία, όμως, θύματα είναι όλα από αριστερούς τρομοκράτες.

Θεωρώ μέγιστη υποκρισία, λοιπόν, οι χειροκροτητές και οι υποστηρικτές στις δίκες των τρομοκρατών να καταθέτουν τροπολογία, η οποία αφορά τους συγγενείς των θυμάτων τρομοκρατικών επιθέσεων.

Ευχής έργον θα ήταν η πολιτεία και η Κυβέρνηση, εκτός από την απόδοση τιμών στα θύματα και στους συγγενείς τους, να μεριμνήσει και για τη σύλληψη των τρομοκρατών-δολοφόνων. Μόνο έτσι θα ερχόταν η πραγματική δικαίωση για τις ψυχές των αθώων θυμάτων και τις οικογένειές τους.

Την τροπολογία η οποία κατατέθηκε από έναν Υπουργό ο οποίος είναι υπερασπιστής των αστράτευτων και των αντιρρησιών συνείδησης φυσικά και δεν θα την ψηφίσουμε. Κάντε καμμιά αύξηση στις χήρες των θανόντων και όχι περικοπές, όπως και φροντίστε με κάποιον άλλον τρόπο στην αποκατάσταση των συγγενών των θυμάτων από τρομοκρατικές ενέργειες.

Έρχομαι στην τροπολογία με γενικό αριθμό 1584 και ειδικό 30, σχετικά με την εξόφληση ληξιπρόθεσμων οφειλών φορέων της γενικής κυβέρνησης. Εδώ με την προτεινόμενη τροπολογία ορίζεται ότι εξοφλούνται κατά προτεραιότητα από τις πιστώσεις του Υπουργείου Οικονομικών οι ληξιπρόθεσμες έως τις 30-4-2018 οφειλές των κρατικών υπηρεσιών προς τους προμηθευτές ηλεκτρικής ενέργειας. Πρόκειται για μια ρύθμιση ενδεικτική της νοοτροπίας που διέπει την Κυβέρνηση και της θλιβερής εικόνας που παρουσιάζει το ελληνικό δημόσιο όντας ένας κρατικός μηχανισμός που χρωστά στους πάντες, ασυνεπής προς όλους, που έχει οδηγήσει στην καταστροφή και στο «λουκέτο» χιλιάδες φυσικά ή νομικά πρόσωπα, λόγω μη καταβολής οφειλομένων, ένα κράτος-μπαταχτσής, θα έλεγα, που ενεργεί όπως ακριβώς ένας κοινός απατεώνας, ο οποίος μπορεί να οφείλει προς όλους, να έχει φεσώσει τους πάντες, αλλά φροντίζει τουλάχιστον να έχει ρεύμα στο σπίτι του.

Η εξόφληση των ληξιπρόθεσμων οφειλών του δημοσίου αποτελεί ένα ζήτημα ύψιστης σοβαρότητας που δεν μπορεί να αντιμετωπίζεται με άσχετες τροπολογίες της τελευταίας στιγμής. Θα πρέπει να υπάρξει μια συνολική και σοβαρή αντιμετώπιση του θέματος, το οποίο μπορεί να έχει μόνο μια λύση: την άμεση και πλήρη καταβολή όλων των ληξιπρόθεσμων οφειλών του δημοσίου προς την αγορά, τους επαγγελματίες και τον ιδιωτικό τομέα. Εκεί θα πρέπει να πάνε τα περίφημα πρωτογενή πλεονάσματα, αντί να τα σπαταλάτε σε προεκλογικά ρουσφέτια και σε παροχές σε λαθρομετανάστες.

Όσον αφορά την τροπολογία με γενικό αριθμό 1586 και ειδικό 32, σχετικά με τη ρύθμιση θεμάτων αρμοδιότητας Υπουργείου Παιδείας, Έρευνας και Θρησκευμάτων, η προτεινόμενη τροπολογία ρυθμίζει τη διαδικασία μετεγκατάστασης των Ινστιτούτων του Ελληνικού Κέντρου Θαλασσίων Ερευνών από την περιοχή του Αγίου Κοσμά στην περιοχή της Αναβύσσου. Θα πρέπει επιπλέον να σημειωθεί ότι η αιτία για την ως άνω μετεγκατάσταση είναι η πώληση από το ΤΑΙΠΕΔ της έκτασης του πρώην Αεροδρομίου του Ελληνικού και του παραλιακού μετώπου του Αγίου Κοσμά. Χαρακτηριστικό είναι ότι ο Πανελλήνιος Σύλλογος Εργαζομένων στο ΕΛΚΕΘΕ και ο Σύλλογος Ερευνητών ΕΛΚΕΘΕ, με δημόσια καταγγελία τους, χαρακτηρίζουν τη συγκεκριμένη διαδικασία μεταφοράς ως μετεγκατάσταση στο πουθενά, χωρίς σχέδιο, χωρίς μελέτη και -το κυριότερο- χωρίς να έχει βρεθεί ο κατάλληλος χώρος και προειδοποιούν ότι η συγκεκριμένη διαδικασία θα έχει ως αποτέλεσμα την ουσιαστική παύση λειτουργίας ζωτικών δραστηριοτήτων του ΕΛΚΕΘΕ επ’ αόριστον, με δραματικές επιστημονικές και οικονομικές συνέπειες για το Κέντρο και τους εργαζομένους του.

Πάμε στην τροπολογία με γενικό αριθμό 1588 και ειδικό 33. Εδώ γίνεται μια τροποποίηση και συμπλήρωση διατάξεων του ν.2622/1998 και του ν.2168/1993 και επανακαθορισμός του ποσού της εισφοράς του αστυνομικού, πυροσβεστικού και πολιτικού προσωπικού της Ελληνικής Αστυνομίας και του Πυροσβεστικού Σώματος, των Συνοριακών Φυλάκων και των Ειδικών Φρουρών στους αναφερόμενους ειδικούς λογαριασμούς που έχουν συσταθεί στο Ίδρυμα «Εξοχές Ελληνικής Αστυνομίας».

Το Ίδρυμα, λοιπόν, «Εξοχές Ελληνικής Αστυνομίας» είναι νομικό πρόσωπο δημοσίου δικαίου, κοινωφελούς χαρακτήρα και σκοπό έχει τη στήριξη, συμπαράσταση και οικονομική ενίσχυση του προσωπικού της Ελληνικής Αστυνομίας, και του εν ενεργεία και του εν αποστρατεία, και των οικογενειών τους στο πλαίσιο της πρόνοιας και αλληλεγγύης του Σώματος, συμπληρώνοντας τις δυνατότητες των κοινωνικών παροχών της πολιτείας.

Μεταξύ των άλλων, όμως, στο προανεφερθέν ίδρυμα, λειτουργεί λογαριασμός αρωγής ορφανών τέκνων του προσωπικού της Ελληνικής Αστυνομίας και του Πυροσβεστικού Σώματος, με σκοπό τη χορήγηση οικονομικής ενίσχυσης μια φορά τον χρόνο στα άγαμα και ανήλικα ορφανά τέκνα του προαναφερόμενου προσωπικού. Με την προτεινόμενη τροπολογία επανακαθορίζεται το ποσό της εισφοράς στον ως άνω ειδικό λογαριασμό και ειδικότερα, θεσπίζεται στο εξής η καταβολή εφάπαξ ποσού ετησίως, 2,92 και 5,83 ευρώ αντίστοιχα, για το προσωπικό των ως άνω υπηρεσιών και για τους μετόχους του Ειδικού Λογαριασμού Αρωγής Προσωπικού της Ελληνικής Αστυνομίας.

Όμως από το περιεχόμενο και από τη διατύπωση της υπό ψήφιση τροπολογίας δεν παρατίθενται συγκριτικά στοιχεία, ώστε να μπορεί να υπάρξει μια ασφαλής οικονομική αποτίμηση των προτεινόμενων τροποποιήσεων και ακριβής εκτίμηση των επιπτώσεων που θα έχουν οι προτεινόμενες διατάξεις στην οικονομική ευρωστία του ως άνω ιδρύματος.

Είναι προφανές ότι η στήριξη με κάθε τρόπο του συγκεκριμένου ιδρύματος της Ελληνικής Αστυνομίας θα πρέπει να αποτελεί πρώτιστη υποχρέωση της πολιτείας. Με τον τρόπο, όμως, που εισάγεται η υπό ψήφιση τροπολογία δεν μας δίνεται η δυνατότητα να συνάγουμε ασφαλή συμπεράσματα για το αν οι επιπτώσεις της θα είναι θετικές ή αρνητικές. Παρ’ όλα αυτά, με πολλές επιφυλάξεις, θα ψηφίσουμε «παρών» στην παρούσα τροπολογία.

Θα κάνω έναν σύντομο σχολιασμό και στα άρθρα.

Στο άρθρο 1 αναφέρονται ρυθμίσεις οι οποίες συνεισφέρουν στην απλοποίηση των διαδικασιών και λειτουργούν προς όφελος των εταιρειών περιορισμένης ευθύνης.

Στο άρθρο 2 προβλέπεται η δυνατότητα κατάρτισης της εταιρικής σύμβασης και με πρότυπο καταστατικό, το οποίο πληροί συγκεκριμένες προϋποθέσεις, εκτός από τον έως τώρα προβλεπόμενο τύπο του συμβολαιογραφικού εγγράφου. Ορθώς δίνεται η συγκεκριμένη δυνατότητα στους εταίρους. Επίσης, προβλέπεται η απόκτηση της νομικής προσωπικότητας από την εγγραφή στο ΓΕΜΗ και η ύπαρξη ενιαίας ολοκληρωμένης δημοσιότητας εντός του ΓΕΜΗ.

Στο άρθρο 3 ρυθμίζονται θέματα σχετικά με την οργάνωση και διοίκηση της εταιρείας. Ειδικότερα, γίνεται αναφορά στον τρόπο σύγκλησης της συνέλευσης των εταίρων, ενώ πλέον στις αποκλειστικές αρμοδιότητες των εταίρων θα υπάγεται και η δυνατότητα της αναβίωσης της εταιρείας. Τέλος, καθορίζονται τα ασυμβίβαστα των διαχειριστών, καθώς επίσης και η διαδικασία ανάκλησής τους.

Στο άρθρο 4 έχουμε θέματα οικονομικής φύσεως της εταιρείας και ειδικότερα θέματα σύνταξης, δημοσίευσης και ελέγχου των οικονομικών καταστάσεων των εταιρειών και διανομής των κερδών. Επιπλέον, προβλέπεται και η δυνατότητα σχηματισμού πρόσθετων αποθεματικών πέραν του τακτικού.

Στο άρθρο 5 ορίζεται ότι το εταιρικό μερίδιο του θανόντος μπορεί να μεταβιβαστεί σε τρίτο πρόσωπο το οποίο θα υποδείξει η εταιρεία, εφόσον ο κληρονόμος, μετά την απόκτηση του μεριδίου του θανόντος εταίρου, δεν επιθυμεί την παραμονή του στην εταιρεία.

Η συγκεκριμένη πρόβλεψη κινείται προς την σωστή κατεύθυνση και επιλύει αρκετά ζητήματα, τα οποία προκύπτουν σε περίπτωση θανάτου εταίρου και μεταβίβασης του μεριδίου του.

Στο άρθρο 6 δίνεται μεγαλύτερη ευχέρεια κινήσεων στους εταίρους και καθίσταται πιο ευέλικτη η λειτουργία και η εξέλιξη της εταιρείας.

Στο άρθρο 7 θα πρέπει να σημειωθεί ότι η πρόβλεψη περί λύσης της εταιρείας λόγω παρέλευσης του ορισμένου χρόνου και οι διατυπώσεις που προβλέπονται για την παράτασή της αποτελούν ρυθμίσεις που θέτουν περιττά προσκόμματα και εμπόδια στους εταίρους για τη λειτουργία της εταιρείας, ενώ το συγκεκριμένο θέμα θα μπορούσε να επιλυθεί με πολύ απλούστερες διαδικασίες.

Στο άρθρο 8 τίθενται θέματα σχετικά με την εγκατάσταση αλλοδαπών εταιρειών στην Ελλάδα προερχόμενες είτε από χώρες της Ευρωπαϊκής Ένωσης είτε από τρίτες χώρες.

Το γενικότερο πλαίσιο που αφορά την εγκατάσταση των ξένων εταιρειών και τη δραστηριοποίησή τους εντός της ελληνικής επικράτειας είναι αρκετά χαλαρό και δεν θέτει ιδιαίτερα σοβαρές προϋποθέσεις, όρους και περιορισμούς σε αυτές τις ξένες εταιρείες. Το κράτος οφείλει πρώτιστα να προστατεύει και να δημιουργεί ευνοϊκές συνθήκες για τις εγχώριες ελληνικές εταιρείες, με στόχο αυτές να μπορούν να πλεονεκτούν σε σχέση με τις υπόλοιπες.

Ως εκ τούτου, το καθεστώς εγκρίσεως της εγκαταστάσεως υποκαταστημάτων αλλοδαπών εταιρειών θα έπρεπε να εμπεριέχει πολύ σοβαρότερες ασφαλιστικές δικλίδες και περιορισμούς γι’ αυτές τις εταιρείες, με στόχο να δοθεί ώθηση και πλεονέκτημα στις αντίστοιχες ημεδαπές εταιρείες.

Στο άρθρο 9 ορθώς ορίζεται ότι τα δικαστήρια για την εκδίκαση των σχετικών διαφορών θα είναι τα δικαστήρια της έδρας της εταιρείας.

Στο άρθρο 10 ρυθμίζονται θέματα επωνυμιών και των υπολοίπων μορφών νομικών προσώπων, όπως της ανώνυμης εταιρείας και της ιδιωτικής κεφαλαιουχικής εταιρείας, για λόγους ενιαίας αντιμετώπισης του ζητήματος της επωνυμίας.

Στο άρθρο 11 προβλέπεται στο άμεσο μέλλον η απόδοση στη δημοτική γλώσσα των διατάξεων για τις ΕΠΕ. Είναι θετικό και αυτό.

Με τη διάταξη στο άρθρο 12, όσες εταιρείες περιορισμένης ευθύνης έχουν, όντως, ορίσει στα καταστατικά τους αόριστη διάρκεια και δεν μεριμνήσουν να το τροποποιήσουν εγκαίρως, λύονται και τίθενται αυτοδίκαια σε κατάσταση εκκαθάρισης μέχρι τις 31 Δεκεμβρίου 2021.

Η εμμονή της Κυβέρνησής σας στο θέμα της υποχρεωτικής ορισμένης διάρκειας των ΕΠΕ είναι άνευ λόγου και πρόκειται στην πράξη να δημιουργήσει περισσότερα προβλήματα από αυτά που υποτίθεται ότι αποσκοπεί να λύσει. Θα καταψηφίσουμε το παρόν άρθρο.

Στο άρθρο 13 καταργούνται οι διατάξεις που είναι σε αχρησία, ανεπίκαιρες ή αντιφατικές με νεότερες υφιστάμενες. Είναι θετικό και αυτό.

Πάμε στο Κεφάλαιο Β΄ και στο άρθρο 14, το οποίο αφορά τις άδειες των επαγγελματιών πωλητών και τις λαϊκές αγορές.

Κατ’ αρχάς, είναι θετική η εν λόγω διάταξη, διότι επιτρέπει τη δραστηριοποίηση στο υπαίθριο εμπόριο σε άτομα που έχουν λάβει σύνταξη αναπηρίας και ταυτόχρονα, προβλέπει και τη δυνατότητα προσωρινής αναπλήρωσής τους. Επίσης, απλοποιεί τις σχετικές διαδικασίες και επιλύει θέματα αρμοδιοτήτων μεταξύ συναρμόδιων οργάνων και φορέων. Απουσιάζει όμως και από το εν λόγω νομοθέτημα οποιαδήποτε ρύθμιση η οποία θα μπορούσε να δώσει λύση, για παράδειγμα, στο οξύτατο πρόβλημα του παρεμπορίου που διεξάγεται ανενόχλητα από αλλοδαπούς πωλητές, συνήθως λαθρομετανάστες, πέριξ των λαϊκών αγορών.

Με το άρθρο 15 και σε εφαρμογή μνημονιακών υποχρεώσεων ορίζεται ότι δύνανται πλέον κι οι ασφαλιστικές εταιρείες να χορηγούν εγγυητικές επιστολές. Αυτό είπαμε και στην επιτροπή, κύριε Υπουργέ, ότι χρήζει ιδιαίτερης προσοχής, καθώς πουθενά δεν διευκρινίζεται ποιες θα είναι οι ασφαλιστικές δικλίδες και οι προϋποθέσεις βάσει των οποίων θα έχουν τη δυνατότητα οι ασφαλιστικές εταιρείες να χορηγούν τις εγγυητικές. Δεν υπάρχει καμμία αναφορά στον τρόπο διαπίστωσης της φερεγγυότητας των ασφαλιστικών εταιρειών και της διασφάλισης ότι πράγματι θα είναι σε θέση να ανταποκριθούν στον συγκεκριμένο τομέα. Δεδομένης μάλιστα και της ανεπάρκειας των υφιστάμενων ελεγκτικών κρατικών μηχανισμών, ο προβληματισμός μας μεγαλώνει, διότι ελλοχεύει ο κίνδυνος να προκληθούν άσχημες καταστάσεις, με δυσμενέστατες συνέπειες για την αγορά.

Τέλος, στο άρθρο 16 υπήρξε μια νομοτεχνική βελτίωση. Διαγράφηκε η παράγραφος 2 του άρθρου 16, που περιόριζε τις εισφορές στο 2‰. Ταυτόχρονα, διατηρείται η εκ του νόμου υποχρεωτική συμμετοχή των επιμελητηρίων ΕΕΕΔΕΕ, γεγονός για το οποίο εξέφρασαν την αντίθεσή τους οι εκπρόσωποι των επιμελητηρίων, ζητώντας να εναπόκειται η συμμετοχή ή όχι στη διακριτική ευχέρεια του κάθε φορέα.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δώδεκα σπουδαστές και ένας συνοδός από το ΙΕΚ ΑΚΜΗ.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Αθανάσιος Βαρδαλής.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα να θίξω ένα θέμα Κανονισμού. Θα μου δώσετε τον λόγο μετά;

**ΠΡΟΕΔΡΕΥΩΝ (Νικήτας Κακλαμάνης):** Αμέσως μόλις κατέβει από το Βήμα ο κ. Βαρδαλής.

Κύριε συνάδελφε, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Από την εξέλιξη της όλης συζήτησης τόσο στην επιτροπή όσο και μέχρι τώρα στην Ολομέλεια νομίζουμε ότι φάνηκε ξεκάθαρα η στόχευση της Κυβέρνησης. Με αυτήν τη νομοθετική παρέμβαση θέλει να διευκολύνει τη δράση των εταιρειών περιορισμένης ευθύνης. Πρόκειται, όμως, για μια παρέμβαση που αποτελεί μέρος της συνολικότερης προσπάθειας αναμόρφωσης κι εκσυγχρονισμού όλου του Εμπορικού Δικαίου, με στόχο να διευκολύνει τη δράση των επιχειρήσεων, του κεφαλαίου συνολικά, τη στήριξη της κερδοφορίας του, να παραμερίσει κάθε εμπόδιο, μέσα από τη μείωση του κόστους λειτουργίας και την απλοποίηση των διαδικασιών ίδρυσης και επανασύστασης αυτών των εταιρειών.

Θα ακολουθήσουν, όπως μας είπε και ο κύριος Υπουργός, αντίστοιχες νομοθετικές πρωτοβουλίες, τόσο για τις ανώνυμες εταιρείες, το ΓΕΜΗ, αλλά και τα επιμελητήρια.

Γιατί τα κάνετε όλα αυτά; Μα, γιατί θέλετε μέσω της ενίσχυσης όλων των μορφών των εταιρειών να ενισχύσετε την κερδοφορία τους και με αυτόν τον τρόπο να διασφαλίσετε -να προσπαθήσετε, εν πάση περιπτώσει-, να σταθεροποιήσετε αυτήν την επισφαλή καπιταλιστική ανάπτυξη, την αναιμική, πείτε τη όπως θέλετε.

Αυτή η στόχευση της Κυβέρνησης είναι μέσα στο πλαίσιο και του «αναπτυξιακού σχεδίου» για το μέλλον, ένα σχέδιο που, πέρα από τη χρυσόσκονη της προστασίας της εργασίας και της δίκαιης ανάπτυξης, στο κέντρο της προσοχής του έχει τη βιώσιμη κερδοφορία, με βροχή ενισχύσεων για τους επιχειρηματικούς ομίλους.

Εδώ δεν έχουμε να κάνουμε απλά με έναν επώδυνο συμβιβασμό επειδή όλα αυτά αποτελούν μέρος του τρίτου μνημονίου και προτάσεις του ΟΟΣΑ, αλλά για μια συνειδητή προσπάθεια της Κυβέρνησης να εξασφαλιστεί η απρόσκοπτη κερδοφορία των επιχειρηματικών ομίλων. Και δεν μας εκπλήσσει καθόλου και η συμφωνία επί της ουσίας της στόχευσης του νομοσχεδίου από όλα τα άλλα κόμματα της Αντιπολίτευσης, ούτε βέβαια η προσπάθειά τους και η συμβολή τους στη βελτίωσή του, πιέζοντας μάλιστα και για περισσότερα κίνητρα, τόσο φορολογικά όσο και ασφαλιστικά.

Άλλωστε δεν πρόκειται για μία συμφωνία της Κυβέρνησης και των άλλων αστικών κομμάτων μόνο στο συγκεκριμένο νομοσχέδιο, αλλά εκφράζει τη βαθύτερη συμφωνία σας για να συνεχιστεί αποφασιστικά η αντιλαϊκή επίθεση, ώστε να θωρακιστεί η ανταγωνιστικότητα των επιχειρηματικών ομίλων.

Ο ΣΥΡΙΖΑ από τη μία μεριά και η Νέα Δημοκρατία και το Κίνημα Αλλαγής από την άλλη θέλουν να αποδείξουν ότι αυτοί, καθένας από τη μεριά του, μπορούν καλύτερα να διαχειριστούν αυτά τα ζητήματα, να αναγνωριστούν ως το γνήσιο κόμμα που θα εγγυηθεί τις επενδύσεις και την υγιή καπιταλιστική ανάπτυξη. Παρά τις όποιες διαχειριστικές διαφορές έχουν, το μόνο που αποδεικνύουν είναι ότι είναι οι δύο όψεις του ίδιου νομίσματος.

Όμως, το σχέδιο της Κυβέρνησης ΣΥΡΙΖΑ, της Νέας Δημοκρατίας και του Κινήματος Αλλαγής, αλλά και των άλλων αστικών κομμάτων για την επόμενη ημέρα, ο στόχος για την προσέλκυση νέων κερδοφόρων επενδύσεων, η «διαμόρφωση» του καλύτερου, του κατάλληλου, του φιλικού επενδυτικού περιβάλλοντος θα φέρει νέο μπαράζ αντιλαϊκών αναδιαρθρώσεων, νέες ανατροπές στο ασφαλιστικό, την ενίσχυση της φοροληστείας, ακόμη μεγαλύτερη ευελιξία στην αγορά εργασίας, περαιτέρω ιδιωτικοποιήσεις, το χτύπημα ακόμη και των συνδικαλιστικών ελευθεριών.

Το σχέδιό σας για προσέλκυση επενδύσεων θα έχει ως κράχτη αυτήν ακριβώς την αντιλαϊκή πολιτική: Από τη μία μεριά ενίσχυση των επιχειρηματικών ομίλων και από την άλλη χτύπημα των εργασιακών δικαιωμάτων.

Πώς συνδέονται όλα αυτά με το νομοσχέδιο που συζητάμε και αφορά τις εταιρείες περιορισμένης ευθύνης; Ποια είναι στην ουσία η στόχευση της Κυβέρνησης; Με τις αλλαγές που προτείνετε στη μέχρι τώρα νομοθεσία απλουστεύετε τη διαδικασία για να συσταθεί μία εταιρεία περιορισμένης ευθύνης ή η όλη διαδικασία να γίνεται ευκολότερα, όπως επίσης εισάγετε και τη δυνατότητα αναβίωσής της και το ζήτημα της αναβίωσης ιδιαίτερα αυτή την περίοδο είναι σημαντικό για τους στόχους που έχετε θέσει.

Πιστεύετε ότι αρκετές από αυτές θα μπορούσαν να επανασυσταθούν και γι’ αυτό εισάγετε τη δυνατότητα αναβίωσής τους, σε όσες βέβαια από αυτές μπορούν να σταθούν στον ανταγωνισμό.

Με τέτοια εργαλεία προσπαθείτε να πετύχετε τους παρακάτω στόχους:

Κατ’ αρχάς μειώνετε το ποσό του μετοχικού κεφαλαίου. Θα μπορούν πλέον να συστήνονται με τη χρήση πρότυπου καταστατικού και όχι αποκλειστικά με συμβολαιογραφικό έγγραφο, όπως ίσχυε μέχρι σήμερα, ενώ πλέον η ΕΠΕ θα αποκτά νομική προσωπικότητα μόνο με την εγγραφή της στο Γενικό Εμπορικό Μητρώο.

Καταργείται η λεγόμενη διπλή δημοσιότητα, και στην Εφημερίδα της Κυβέρνησης και στο Μητρώο των ΕΠΕ. Άρα, με όλα αυτά τα μέτρα μειώνετε τα έξοδα των εταιρειών για όλες αυτές τις διαδικασίες.

Παράλληλα, η συνέλευση των εταίρων των ΕΠΕ μπορεί να αποφασίσει την αναβίωση της εταιρείας. Επανακαθορίζετε τα ποσοστά πλειοψηφίας, σε αυτή την περίπτωση, των εταίρων σε μία ΕΠΕ, καταργείτε τη διοικητική έγκριση για την εγκατάσταση στην Ελλάδα υποκαταστήματος αλλοδαπής εταιρείας περιορισμένης ευθύνης που προέρχεται από χώρα της Ευρωπαϊκής Ένωσης.

Για όλους αυτούς τους λόγους, τόσο ο Σύνδεσμος Ελλήνων Βιομηχάνων όσο και ο Σύνδεσμος Ανώνυμων Εταιρειών και ΕΠΕ χαιρετίζουν την πρωτοβουλία της Κυβέρνησης σαν μία έμπρακτη απόδειξη της βούλησης να δημιουργήσει τις σωστές νομικές βάσεις και προϋποθέσεις προσέλκυσης νέων ευέλικτων επιχειρηματικών σχημάτων, απαραίτητων για την επανεκκίνηση της οικονομίας. Αυτά λέει ο ΣΕΒ.

Όλα αυτά βεβαίως δεν ακουμπούν σε καμμία περίπτωση τους μικρομεσαίους και τους αυτοαπασχολούμενους, όπως υποστηρίξατε στη συζήτηση μέχρι τώρα. Βάζετε για μία ακόμη φορά μπροστά τους εργαζόμενους, για να δικαιολογήσετε τη στήριξη που δίνετε στους επιχειρηματικούς ομίλους. Εσείς που πετσοκόψατε μισθούς και συντάξεις, που διατηρήσατε όλους τους αντεργατικούς νόμους των προηγούμενων κυβερνήσεων και προσθέσατε και νέους, πάει πολύ να επικαλείστε την προστασία των εργαζομένων.

Βεβαίως, όταν μιλάμε για επιχειρήσεις περιορισμένης ευθύνης, κατά κανόνα δεν μιλάμε για μεγάλα μονοπώλια και μεγάλους επιχειρηματικούς ομίλους, αλλά ούτε για αυτοαπασχολούμενους και μικρομεσαίους.

Όμως, ακόμη και αν ήταν έτσι -που δεν είναι-, με το να «βοηθάτε» όπως λέτε, μικρομεσαίες επιχειρήσεις και με τη γενικότερη πολιτική των διαρθρωτικών μεταρρυθμίσεων που ακολουθείτε και που αποτελούν κατευθύνσεις της Ευρωπαϊκής Ένωσης και του ΟΟΣΑ, με την ενίσχυση της ανταγωνιστικότητας και γενικότερα τον φιλομονοπωλιακό προσανατολισμό της Κυβέρνησης ΣΥΡΙΖΑ - ΑΝΕΛ, η μόνη προοπτική που επιφυλάσσετε στους μικρομεσαίους και τους αυτοαπασχολούμενους είναι το λουκέτο.

Η επόμενη μέρα μιας διακυβέρνησης ΣΥΡΙΖΑ θα τους βρει αντιμέτωπους με τα ίδια ακριβώς αδιέξοδα που έχουν και σήμερα, δηλαδή αναδουλειά, χρέη, εκβιασμοί, πετσόκομμα των ασφαλιστικών δικαιωμάτων. Η επανεκκίνηση της οικονομίας, η καπιταλιστική ανάπτυξη θα γίνει με όρους ασφυκτικής μονοπώλησης και δεν θα βελτιώσει την κατάσταση της πλειοψηφίας των μικρομεσαίων και των αυτοαπασχολούμενων.

Κυρίες και κύριοι, όλα αυτά που προωθούνται με το συγκεκριμένο νομοσχέδιο η Νέα Δημοκρατία ήταν έτοιμη να τα υλοποιήσει ακόμη και από το 2014, αλλά, όπως φαίνεται, δεν πρόλαβε. Ο τότε Υπουργός Διοικητικής Μεταρρύθμισης και Ηλεκτρονικής Διακυβέρνησης και σήμερα Πρόεδρος της Νέας Δημοκρατίας κ. Μητσοτάκης, σε απάντησή του τότε σε ερώτηση στη Βουλή επιβεβαιώνει ότι όλα αυτά κατ’ αρχάς αποτελούν προτάσεις του ΟΟΣΑ για την ελάφρυνση του διοικητικού βάρους σε επιχειρήσεις, ενημερώνοντας μάλιστα τη Βουλή ότι ετοιμάζεται να προωθήσει σχετικό νομοσχέδιο προς ψήφιση, για να αντιμετωπίσει όλα αυτά τα ζητήματα.

Εκείνη, μάλιστα, την περίοδο το ίδιο Υπουργείο εκτιμούσε ότι αυτή η ελάφρυνση, για την οποία γίνεται λόγος, προς τις επιχειρήσεις ανέρχεται στο ποσό των 41,83 εκατομμυρίων ευρώ κάθε χρόνο. Μιλάμε για τέτοια ποσά, που στις μέρες μας μπορεί να είναι και ακόμη μεγαλύτερα.

Βλέπουμε εδώ -και δεν είναι και η μοναδική περίπτωση και κατά τη γνώμη μας δεν θα είναι ούτε και η τελευταία- πως αποδεικνύεται ότι συνεχίζετε στην ίδια κατεύθυνση με τους προηγούμενους, αυτούς που αποκαλείτε «παλιό πολιτικό προσωπικό», παρά το ότι προσπαθείτε να πείσετε τον λαό ότι εκφράζετε δυο διαφορετικούς κόσμους.

Ο κόσμος που υπερασπίζεστε όλοι σας, ΣΥΡΙΖΑ, Νέα Δημοκρατία, Κίνημα Αλλαγής και τα άλλα κόμματα του ευρωμονόδρομου, δεν είναι ο κόσμος του λαού, αλλά είναι ο κόσμος του κεφαλαίου και της κερδοφορίας του. Κάνετε τα πάντα για τη διευκόλυνσή του. Αυτό βέβαια δεν σας εμποδίζει από την άλλη μεριά να σηκώνετε και κάλπικες διαχωριστικές γραμμές, για να κρύψετε ακριβώς αυτή την ταξική αντιλαϊκή σας πολιτική, αλλά και την ταύτισή σας στα μεγάλα ζητήματα που αφορούν το κεφάλαιο και την κερδοφορία του.

Όμως, η αντιπαράθεση, η σύγκρουση και η συντριβή αυτού του κόσμου του κεφαλαίου είναι προϋπόθεση για τη λαϊκή ευημερία. Και εδώ ο λαός αξίζει να καταθέσει κάθε θυσία σε αυτή την κατεύθυνση. Αυτή η δράση του κεφαλαίου είναι ο πραγματικός αντίπαλος. Αυτήν πρέπει να βάλουν στο στόχαστρο η εργατική τάξη και τα λαϊκά στρώματα.

Τώρα, όσον αφορά το δεύτερο μέρος του νομοσχεδίου για τις λοιπές διατάξεις, θα ήθελα κατ’ αρχάς και εγώ να αναφερθώ στο άρθρο 14 που αφορά το υπαίθριο εμπόριο. Με τις περισσότερες αλλαγές που γίνονται σε αυτό το άρθρο δεν έχουμε αντίρρηση. Άλλωστε αποτελούν και αιτήματα των σωματείων των επαγγελματιών πωλητών λαϊκών αγορών.

Στις συνεδριάσεις της επιτροπής, ιδιαίτερα για τις παραγράφους 12 και 13, που προβλέπουν την παράταση στη διαδικασία ανανέωσης των αδειών των επαγγελματιών πωλητών λαϊκών αγορών πλανόδιου και στάσιμου εμπορίου, σας βάλαμε το ζήτημα της αντιμετώπισης της ασφαλιστικής και φορολογικής ενημερότητας. Και τότε, αλλά και σήμερα είπατε ότι θα το αντιμετωπίσετε στο επόμενο χρονικό διάστημα.

Το πρόβλημα, κατά τη γνώμη μας, πρέπει να αντιμετωπιστεί τώρα. Φθάνουν τόσες παρατάσεις που έχουν δοθεί. Γι’ αυτόν ακριβώς τον λόγο εμείς στο συγκεκριμένο, παρά το ότι συμφωνούμε να δοθεί παράταση έτσι και αλλιώς, θα ψηφίσουμε «παρών».

Όσον αφορά το σύνολο του νομοσχεδίου, σύμφωνα με όλα όσα είπα προηγουμένως, γίνεται φανερό ότι εμείς θα το καταψηφίσουμε επί της αρχής.

Κλείνω με ορισμένα ζητήματα για τις τροπολογίες.

Κατ’ αρχάς να πω γι’ αυτήν που αφορά τη μετεγκατάσταση του ΕΛΚΕΘΕ. Σας έχει πιάσει τέτοια πρεμούρα να παραδώσετε το Ελληνικό, να καθαρίσετε και εδώ τα εμπόδια για να προχωρήσουν τα επενδυτικά σχέδια, που δεν λογαριάζετε τίποτα.

Να σας θυμίσω ότι εμείς ήμασταν αντίθετοι με αυτήν την εκχώρηση, την καταψηφίσαμε και σταθήκαμε δίπλα -για να μην πω πρωτοστατήσαμε- στους αγώνες του λαού ενάντια στην προώθηση της συγκεκριμένης επένδυσης. Εσείς δεν υπολογίζετε τίποτα μπροστά σε τέτοια συμφέροντα.

Φέρνετε μία τροπολογία για να παραδώσετε άρον-άρον τον χώρο και δεν παίρνετε υπόψιν ούτε τις αντιδράσεις των εργαζόμενων, των ερευνητών του ΕΛΚΕΘΕ, οι οποίοι σας λένε ότι δεν διασφαλίζονται οι στοιχειώδεις όροι για τη συνέχιση της λειτουργίας των υποδομών του ΕΛΚΕΘΕ και αναγκάζονται σε μετακίνηση, αφού, εκτός από τη δυνατότητα επίσπευσης των διαδικασιών, ουσιαστικά δεν διασφαλίζεται ότι η λειτουργία τους θα συνεχιστεί άμεσα και απρόσκοπτα τόσο ως προς το επιστημονικό-ερευνητικό έργο που συντελούνταν στις προς μετεγκατάσταση υποδομές όσο και ως προς τις συνθήκες εργασίας των εργαζομένων του ΕΛΚΕΘΕ που το στελεχώνουν. Έχουμε βάσιμους λόγους να θεωρούμε εξαιρετικά αμφίβολο ότι οι εγκαταστάσεις θα είναι έτοιμες και πλήρεις, καλύπτοντας όλες τις απαραίτητες προϋποθέσεις στην ώρα τους.

Από την άλλη πλευρά, είναι και προκλητικό. Ξαφνικά μπορείτε να διαθέσετε 2,5 εκατομμύρια ευρώ για να εξυπηρετήσετε ουσιαστικά τα επενδυτικά σχέδια, όταν υπάρχουν ακόμα απλήρωτοι εργαζόμενοι στα ερευνητικά κέντρα, που αναγκάστηκαν μάλιστα να δουλέψουν αμισθί, περιμένοντας τα νέα προγράμματα τους προηγούμενους μήνες.

Εμείς τη συγκεκριμένη τροπολογία θα την καταψηφίσουμε.

Τέλος, όσον αφορά την τροπολογία που δίνει τη δυνατότητα επέκτασης του στρατολογικού ευεργετήματος, γενικά δεν είμαστε αντίθετοι στην καθιέρωση ευεργετημάτων σε μέλη οικογενειών στρατιωτών που έχασαν τη ζωή τους κατά τη διάρκεια της θητείας τους. Το ενδιαφέρον μας, όμως, είναι διαρκές τόσο για τις πρακτικές συνθήκες διαβίωσης και ασφάλειας των στρατιωτών όσο και για το νομοθετικό πλαίσιο που τις ρυθμίζει.

Σε προτάσεις που έχουμε καταθέσει σε αυτήν την κατεύθυνση στο παρελθόν απαντάτε ότι τις θεωρείτε ως εξωπραγματικές λόγω του οικονομικού κόστους εφαρμογής τους. Το ίδιο είπατε και στην επιτροπή, κάνοντας λόγο για στενότητα του προϋπολογισμού λόγω της καπιταλιστικής οικονομικής κρίσης των τελευταίων χρόνων, όταν είναι γνωστό ότι η Κυβέρνησή σας δαπανά αρκετά δισεκατομμύρια για τις νατοϊκές δαπάνες.

Όσον αφορά τις ανακουφιστικές προβλέψεις σε περίπτωση απωλειών εξαιτίας της τρομοκρατίας, στην επιτροπή σας θέσαμε ένα ζήτημα για το οποίο δεν είπατε λέξη.

Για εμάς, για το κόμμα μας, η έννοια «τρομοκρατία» είναι πολιτικός όρος με πολύ συγκεκριμένο ταξικό περιεχόμενο. Εσείς, όμως, υλοποιείτε την απόφαση του ΝΑΤΟ για εμπλοκή των Ενόπλων Δυνάμεων στο εσωτερικό των χωρών τους για την αντιμετώπιση τρομοκρατικού κινδύνου, αν οι συνθήκες το επιβάλλουν. Ήδη έχουμε ασκήσεις – δοκιμή εφαρμογής υφιστάμενων επιχειρησιακών σχεδίων στην 71η Ταξιαρχία Κιλκίς και πολύ πρόσφατα στην 113 Πτέρυγα Μάχης στη Θεσσαλονίκη για την «αντιμετώπιση πλήθους».

Το ΚΚΕ θεωρεί απαράδεκτες τέτοιες ασκήσεις που είναι ενταγμένες στο πλαίσιο της ενίσχυσης της καταστολής του λαού με τη συμμετοχή των Ενόπλων Δυνάμεων και της εμπλοκής στα ευρωνατοϊκά σχέδια. Ανέφερα στην αρχή ότι δεν είμαστε αντίθετοι στην καθιέρωση ευεργετημάτων για τα μέλη οικογενειών στρατιωτών που έχασαν τη ζωή τους. Στη συγκεκριμένη τροπολογία εμείς θα ψηφίσουμε «παρών».

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, θέλετε τον λόγο για ένα, δύο λεπτά για θέμα Κανονισμού, όπως μου είπατε προηγουμένως;

**ΑΝΔΡΕΑΣ ΛΟΒΕΡΔΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης)**: Έχετε τον λόγο. Δεν σας βάζω χρόνο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε. Θα είμαι σύντομος.

Παίρνω τώρα τον λόγο, γιατί όπως βλέπω στην Αίθουσα δεν υπάρχει περίπτωση συναδέλφου που θα μπορούσε να παρεξηγήσει τα λόγια μου και να προσβληθεί.

Κύριε Πρόεδρε, δεν είμαι κομφορμιστής. Έξω από την Αίθουσα, ο καθένας είναι αυτό που είναι, κατά τα δικαιώματα που έχει και ασκεί.

Ωστόσο, υπάρχει στον Κανονισμό ένα άρθρο, το άρθρο 75 παράγραφος 3, το οποίο επιβάλλει ο Βουλευτής προσερχόμενος στην Αίθουσα να έχει μια εμφάνιση, που να ανταποκρίνεται στο έργο και στον ρόλο του. Ο προφανής σκοπός αυτής της διάταξης είναι να υπάρχει από σημειολογικής πλευράς -επαναλαμβάνω, από σημειολογικής πλευράς- εκείνη η εμφάνιση, που να μην δημιουργεί προβλήματα έξω από την Αίθουσα είτε πρόκειται για πολύ έξω από την Αίθουσα, δηλαδή στο εξωτερικό είτε πρόκειται για τους Έλληνες και τις Ελληνίδες. Γι’ αυτό, κάνω αυτή την παρατήρηση.

Ήθελα πολύ καιρό να την κάνω, εδώ και χρόνια. Σήμερα όμως, λόγω ενός ή δύο παραδειγμάτων νομίζω ότι το ποτήρι –σε ό,τι αφορά εμένα- ξεχειλίζει και κάνω την παρέμβαση. Είναι βέβαια, ένα ζήτημα ερμηνείας σε μια διάταξη, που την κρατάμε στον Κανονισμό. Έχουν περάσει χρόνια και δεν την έχουμε αλλάξει. Είναι ζήτημα ερμηνείας ποια είναι αυτή η εμφάνιση, που ανταποκρίνεται στο κοινοβουλευτικό έργο και εδώ μπορούν να ακουστούν πολλά και σωστά.

Ωστόσο, αρνητικά σκεπτόμενοι, πηγαίνοντας δηλαδή με αρνητική φορά επιχειρημάτων, δεν μπορούμε παρά να μην διαφωνούμε ότι η περιβολή πλαζ ή η περιβολή προπόνησης ανθρώπου που είναι έτοιμος ή να κολυμπήσει ή να προπονηθεί δεν είναι η κατάλληλη, κατά την έννοια τουλάχιστον του Κανονισμού.

Σας παρακαλώ, κύριε Πρόεδρε, αυτό το θέμα, κάποια στιγμή, να λυθεί. Και είναι πολλές φορές δύσκολο -το καταλαβαίνω- γιατί μπορεί κανείς να κατηγορηθεί για κομφορμισμό, ωστόσο είναι απαραίτητο για να μπορέσουμε να συνεννοηθούμε. Αρκετά έχουμε περάσει τα τελευταία χρόνια. Τουλάχιστον στα απλούστερα, όπως είναι αυτό, να είμαστε συνεννοημένοι.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Λοβέρδο.

Ως Προεδρεύων, σας δίνω μια δύο τυπικές απαντήσεις. Η πρώτη είναι αυτή που υπαινιχθήκατε και εσείς. Δυστυχώς, η παράγραφος 3 του άρθρου 75 είναι εξαιρετικά ασαφής και κατά τη δική μου γνώμη, εκεί όπου λέει «να συμβάλουν ο καθένας ατομικά στην ευπρεπή εμφάνιση της Βουλής».

Το δεύτερο είναι –μια πρόταση σας κάνω- ένας εκπρόσωπός σας στη Διάσκεψη των Προέδρων να θέσει το θέμα. Δεν είναι θέμα να το συζητάμε στην Ολομέλεια. Μπορούμε να το συζητήσουμε εκεί και ενδεχομένως να πρέπει μέσα στα πλαίσια αλλαγών στον Κανονισμό της Βουλής αυτό να γίνει πιο συγκεκριμένο. Ως άτομο, ως απλός Βουλευτής, μάλλον πλησιάζω προς τις δικές σας απόψεις.

Τον λόγο έχει ο κ. Λαζαρίδης, ειδικός αγορητής των Ανεξαρτήτων Ελλήνων.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε για ένα σχέδιο νόμου με το οποίο διευκολύνεται η ίδρυση και η λειτουργία των Εταιρειών Περιορισμένης Ευθύνης, το πρώτο μιας σειράς νομοθετημάτων με στόχο τη συνολική αναμόρφωση του εμπορικού δικαίου της χώρας.

Η απλοποίηση των διαδικασιών ίδρυσης, αλλά και λειτουργίας των συγκεκριμένων επιχειρήσεων, είναι ο βασικός στόχος και αυτό, διότι η μείωση της γραφειοκρατίας, πέραν του ότι θα βελτιώσει την ανταγωνιστικότητα της χώρας μας, αποτελεί και προαπαιτούμενο για την ολοκλήρωση της αξιολόγησης.

Το νομοσχέδιο για τις ΕΠΕ φέρνει μια σειρά μικρών και μεγάλων αλλαγών, που αφορούν, μεταξύ άλλων, την επωνυμία, τη δημοσιότητα, τη συνέλευση των εταίρων, τους διαχειριστές και την ίδρυση αλλοδαπού υποκαταστήματος στην Ελλάδα.

Έρχεται να εκσυγχρονίσει το θεσμικό πλαίσιο, που έχει καθοριστεί για πρώτη φορά με τον ν.3190/1955. Τροποποιεί απαρχαιωμένες διατάξεις και επιλύει χρόνια προβλήματα, που έχουν εντοπιστεί κατά την εφαρμογή της εταιρικής νομοθεσίας. Πρόκειται για εισαγωγή ενός πλέγματος ρυθμίσεων οι οποίες προσπαθούν να αντιμετωπίσουν με σωστό τρόπο δυσλειτουργίες στο θεσμικό πλαίσιο των ΕΠΕ, ενώ ως κοινώς αποδεκτό, εξάγεται το συμπέρασμα πως αντιμετωπίζονται με επιτυχία ζητήματα, που αφορούν τη χρηματοδότηση, τη μείωση του γραφειοκρατικού κόστους, την απλοποίηση της σύστασης και λειτουργίας των ΕΠΕ.

Συγκεκριμένα, οι νέες ρυθμίσεις, που δίνουν ευελιξία στην επωνυμία των ΕΠΕ διευκολύνουν και ενισχύουν τη δραστηριότητά τους, τόσο εσωτερικά, όσο και διεθνώς, ενώ το πρώτο στάδιο για τη σύσταση μιας ΕΠΕ κατά κανόνα μέχρι σήμερα, γινόταν με συμβολαιογραφικό έγγραφο. Σύμφωνα με την καινούργια διάταξη μπορεί να γίνει και με τη χρήση του πρότυπου καταστατικού, που προβλέπεται στον ν.4441/2016 ως ιδρυτικής πράξης, εάν και εφ’ όσον αυτό επιλεγεί από τους ιδρυτές εταίρους, κάτι που σαφώς διευκολύνει τις διαδικασίες σύστασης των ΕΠΕ και εναρμονίζει το περιεχόμενό τους με τα βέλτιστα ευρωπαϊκά πρότυπα, κάτι απολύτως απαραίτητο.

Επαναλαμβάνουμε πως έρχεται να εκσυγχρονίσει το θεσμικό πλαίσιο, που έχει καθοριστεί για πρώτη φορά με τον ν.3190/1955. Ο συγκεκριμένος νόμος έχει τροποποιηθεί πολλές φορές, κυρίως λόγω της εναρμόνισης κοινοτικών οδηγιών στο ελληνικό δίκαιο στο πλαίσιο της ενιαίας ρύθμισης των κεφαλαιουχικών εταιρειών εντός της Ευρωπαϊκής Ένωσης.

Η απλοποίηση της διαδικασίας ίδρυσης των επιχειρήσεων, η απλοποίηση των διαδικασιών για την αδειοδότηση των εταιρειών διαχείρισης και η απλοποίηση της διαδικασίας πτώχευσης για τις μικρομεσαίες επιχειρήσεις, αποτελεί επί χρόνια, ένα από τα ζητούμενα για την ανάπτυξη στη χώρα μας, η οποία δεν πρέπει να διαταράσσεται, αλλά να επιτυγχάνεται από αντικειμενικές προϋποθέσεις, όπως σαφή όρια δημόσιου και ιδιωτικού τομέα, συνέχεια και συνέπεια του κράτους, προστασία των ξένων επενδύσεων, λιγότερη γραφειοκρατία, φιλικό περιβάλλον για τις ιδιωτικές επιχειρήσεις, υγιή δημόσια οικονομικά, πρόσβαση σε υγιές τραπεζικό σύστημα και στην κεφαλαιαγορά. Άφησα τελευταίο το βασικότερο, που είναι το σταθερό φορολογικό περιβάλλον και τους ανταγωνιστικούς με την υπόλοιπη Ευρώπη φορολογικούς συντελεστές για τις επιχειρήσεις.

Αγαπητοί συνάδελφοι, αυτή η κατεύθυνση, δηλαδή το να ενισχυθεί η δημιουργία μικρομεσαίων επιχειρήσεων, κρίνεται αναγκαία, καθώς θα λειτουργήσει πολλαπλασιαστικά για το σύνολο της εγχώριας οικονομίας. Δημιουργία νέων εταιρειών, σημαίνει νέες θέσεις εργασίας, αύξηση των φορολογικών εσόδων του κράτους και συνθήκες για τη δημιουργία πλούτου για τη δημόσια και ιδιωτική οικονομία.

Με τις αλλαγές που προωθούνται, διευκολύνεται η εγκατάσταση στην Ελλάδα υποκαταστήματος ξένης ΕΠΕ, η σύσταση γίνεται ευκολότερη, ενώ εισάγεται η δυνατότητα αναβίωσης μιας ΕΠΕ, με βάση και τις αλλαγές που προβλέπονται. Βλέπουμε, δηλαδή, τις προσπάθειες που αναφέραμε, να μειωθεί η γραφειοκρατία και να γίνει απλούστερη διαδικασία, ενώ μεταξύ άλλων διατάξεων, μειώνεται το ποσό του μετοχικού κεφαλαίου και ορίζεται ότι η ονομαστική αξία των εταιρικών μεριδίων της εταιρείας δεν θα μπορεί να είναι μικρότερη του ενός ευρώ, από 30 ευρώ που είναι σήμερα. Καταργείται, δηλαδή, η λεγόμενη «διπλή δημοσιότητα» -Μητρώο ΕΕ και Εφημερίδα της Κυβέρνησης- που υφίσταται σήμερα και αντικαθίσταται από την ενιαία και ολοκληρωμένη δημοσιότητα του ΓΕΜΗ.

Επίσης, εισάγονται διατάξεις που ρυθμίζουν και πιο τυπικά θέματα, που όμως έχουν μεγάλη σημασία για τη λειτουργία των συγκεκριμένων επιχειρήσεων. Όμως, όλες οι διατάξεις έχουν τη σημασία τους και προσδοκούμε να βελτιώσουν άμεσα το επενδυτικό κλίμα. Για παράδειγμα, δίνεται πλέον η δυνατότητα στις ΕΠΕ να έχουν την επωνυμία τους με λατινικούς χαρακτήρες, ενώ προβλέπεται η κωδικοποίηση του ν.3190/1955 και η απόδοσή του στη δημοτική, κάτι το οποίο αποτελεί χρόνιο αίτημα τόσο της αγοράς, όσο και των υπηρεσιών και των δικηγόρων και των λογιστών που ασχολούνται με το εταιρικό δίκαιο.

Επίσης, το σχέδιο νόμου ρυθμίζει ζητήματα απώλειας θέσης για τον επαγγελματία πωλητή σε λαϊκές αγορές, στάσιμο και πλανόδιο εμπόριο, ενώ προβλέπει και την παράταση έως την 15η Ιανουαρίου 2019 για την ανανέωση των αδειών των επαγγελματιών πωλητών λαϊκών αγορών, πλανόδιου και στάσιμου εμπορίου για όσες έληξαν την 31η Μαρτίου 2018.

Εδώ, θα μου επιτρέψετε να κάνω μια στάση, γιατί είναι σημαντικό. Ξέρω και την ευαισθησία σας, κύριε Υπουργέ. Το συζητήσαμε. Είχα κάνει αναφορά και στην επιτροπή, όταν συζητήσαμε για το θέμα αυτό των λαϊκών αγορών. Πραγματικά, επισημαίνω την ευαισθησία σας, γιατί συζητήσαμε και στη συνέχεια κατ’ ιδίαν το ζήτημα αυτό.

Η υπόθεση των λαϊκών αγορών είναι μια υπόθεση, που έχει κοινωνική διάσταση, κατ’ αρχήν, όσον αφορά τους πωλητές ή τους παραγωγούς και γενικά τους εμπλεκόμενους στις λαϊκές αγορές, γιατί πραγματικά, βρίσκουν έναν τρόπο να ασκήσουν το επάγγελμα αυτό, μέσα από τις λαϊκές αγορές, άνθρωποι οι οποίοι δεν θα είχαν διαφορετικά τον τρόπο να ασκήσουν αυτή την επαγγελματική δραστηριότητα, την εμπορία εν προκειμένω.

Από την άλλη, όμως, υπάρχει και η κοινωνική διάσταση, όσον αφορά στον κόσμο, ο οποίος επισκέπτεται τις λαϊκές αγορές και γι’ αυτούς τους πολίτες -να το πω πιο απλά- που είναι φανατικοί των λαϊκών αγορών. Ένας από αυτούς, κύριε Υπουργέ, δεν σας κρύβω ότι είμαι και εγώ. Επισκέπτομαι συχνά τις λαϊκές αγορές. Κανονικά, λέμε ότι είναι η γλυκιά συνήθεια του κάθε πολίτη άπαξ της εβδομάδας, γιατί, ξέρετε, στην γειτονιά του καθενός ή στην περιοχή του καθενός μία φορά την εβδομάδα έχει λαϊκή.

Εγώ το έχω καθιερώσει και πάω δύο φορές την εβδομάδα, γιατί είμαι στη μέση από δύο λαϊκές αγορές και απολαμβάνω πραγματικά, αυτή την επαφή με τους παραγωγούς, με τους εμπόρους. Είναι σημαντικό για όλους τους πολίτες και για όλους εμάς. Θα το έλεγα σε όσους συναδέλφους δεν έχουν αυτή τη συνήθεια, ότι καλό είναι να την αποκτήσουν, γιατί έχουμε άμεση επικοινωνία και επαφή είτε με τους παραγωγούς είτε με τους εμπόρους και μαθαίνουμε τα προβλήματά τους και ό,τι τους απασχολεί.

Θα ήθελα, κύριε Υπουργέ, τώρα να έρθουμε στο νομοσχέδιο. Ζήτησαν οι έμποροι στις λαϊκές αγορές και οι παραγωγοί στην παράγραφο 12 στο άρθρο 14 στο σημείο που λέει «Όσοι επαγγελματίες πωλητές λαϊκών αγορών δύνανται να θεωρήσουν αυτή έως την 15η Ιανουαρίου 2019, σύμφωνα με τις διατάξεις του άρθρου 22 του παρόντος» να προσθέσουμε: «Έως τότε οι άδειες διατηρούνται σε ισχύ. Σε περίπτωση που οι άδειες δεν θεωρηθούν εντός της ως άνω προθεσμίας, ανακαλούνται οριστικά και αυτοδικαίως.». Δηλαδή θέλουμε να προσθέσουμε τη φράση: «Έως τότε οι άδειες διατηρούνται σε ισχύ.». Αυτό θέλω να δείτε, μέχρι να φτάσουμε στην ψήφιση του νομοσχεδίου.

Τώρα, όσον αφορά αυτά τα οποία πρέπει να προσκομίζουν, όταν κάνουν τις ανανεώσεις, δηλαδή αναφέρομαι στην ασφαλιστική και φορολογική ενημερότητα, κύριε Υπουργέ, το είχαμε συζητήσει. Σας είχα ενημερώσει ότι υπάρχει μια επιστολή, μια εισήγηση του Συνηγόρου του Πολίτη όπου κάνει αναφορά -και πραγματικά είναι εμπεριστατωμένη και στοιχειοθετημένη με αρκετά στοιχεία και ενδιαφέροντα η εισήγηση του Συνηγόρου του Πολίτη- και λέει ότι αυτή η αναγκαιότητα τού να προσκομίζουν οι πωλητές λαϊκών αγορών ή, εν πάση περιπτώσει, οι εμπλεκόμενοι ή οι παραγωγοί ασφαλιστική, φορολογική ενημερότητα, υπερβαίνει αυτό που λέμε τα, όρια του Συντάγματος. Δηλαδή μπορεί να χαρακτηριστεί ως αντισυνταγματική.

Εδώ σε αυτό το σημείο κάνει μια αναφορά ο Συνήγορος του Πολίτη και λέει: «Σύμφωνα με τον ν.4497/2017, βεβαίωση ασφαλιστικής ενημερότητας του αιτούντος ή δικαιούχου και φορολογικής ενημερότητας».

Λέει εδώ σε αυτό το σημείο, «ενώ επίσης με το νόμο αυτό λαμβάνεται μέριμνα» -δηλαδή υπάρχει ο νόμος, ο οποίος λαμβάνει μέριμνα- «στο να δοθεί ευκαιρία σε σημαντικό τμήμα του πληθυσμού, με έμφαση στις ειδικές ομάδες, να καταστεί οικονομικά ενεργό, μέσω των υπαίθριων εμπορικών δραστηριοτήτων.» Δηλαδή αυτό το σημείο τώρα, όπου προσπαθούμε να εντάξουμε κάποιες ειδικές ομάδες και να δώσουμε -αυτό που είπαμε νωρίτερα- τη δυνατότητα σε κάποιους ανθρώπους να δραστηριοποιηθούν επαγγελματικά, με την επιβολή αυτών των μέτρων, τα οποία δεν τα επιβάλλουμε σε άλλες επαγγελματικές ομάδες -δηλαδή μιλάω για τις ασφαλιστικές και φορολογικές ενημερότητες- υπάρχει κίνδυνος να εμποδίσουμε αυτούς τους ανθρώπους να δραστηριοποιηθούν επαγγελματικά. Δηλαδή, με αυτά τα περιοριστικά μέτρα βάζουμε εμπόδιο ή εάν θέλετε, ακυρώνουμε αυτό εδώ το σημείο.

Γι’ αυτό, θα σας παρακαλέσω, κύριε Υπουργέ, επειδή στη συζήτηση που είχαμε, επισημάνατε ότι θα το δείτε αυτό το θέμα και θα δώσετε λύση, να κάνετε μία αναφορά και σε αυτό.

Εδώ μάλιστα, ο Συνήγορος του Πολίτη κάνει μία αναφορά στην τελευταία παράγραφο –είναι σημαντικό να το διαβάσω αυτολεξεί, κύριε Υπουργέ, κύριε Πρόεδρε- και λέει: «Τέλος, θα επιθυμούσα να επισημάνω ότι κατά την τελευταία δεκαετία, ο νομοθέτης, υπό την πίεση της δημοσιονομικής κρίσης, έχει λάβει μέτρα, που αποσκοπούν στην ενίσχυση των δημοσίων εσόδων, με τρόπο που ενίοτε εμπεριέχει προσβολή θεμελιωδών δικαιωμάτων». Κλείνω τώρα αυτήν την αναφορά στις λαϊκές αγορές.

Επίσης, πριν προχωρήσω θα ήθελα, κύριε Υπουργέ, στο άρθρο 15, να το δείτε εάν διασφαλίζεται και κατά πόσο, το δημόσιο συμφέρον ή μήπως εκτίθενται κάποιοι σε κίνδυνο, που δεν θα έπρεπε. Θα ήθελα και σε αυτό να δείξουμε μία προσοχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συνεχίζω την τοποθέτησή μου και τελειώνω σε λίγο, κύριε Πρόεδρε.

Τέλος, με άλλη διάταξη, μειώνεται η συνδρομή των Εμπορικών Βιομηχανικών, Βιοτεχνικών και Επαγγελματικών Επιμελητηρίων του ν.4497/2017 προς την Εθνική Ελληνική Επιτροπή Διεθνούς Εμπορικού Επιμελητηρίου στο 2 ‰ των τακτικών εσόδων τους.

Κυρίες και κύριοι συνάδελφοι, πρόκειται για μία θετική νομοθετική παρέμβαση, καθώς διευκολύνει την επιχειρηματική δραστηριότητα, στηρίζει την αγορά και προσπαθεί να τονώσει τα δημόσια οικονομικά. Οι διατάξεις εξασφαλίζουν ότι η σύσταση μίας εταιρίας περιορισμένης ευθύνης, ΕΠΕ, γίνεται ευκολότερη. Η απλοποίηση της διαδικασίας ίδρυσης επιχειρήσεων, η απλοποίηση των διαδικασιών για την αδειοδότηση των εταιριών διαχείρισης και η απλοποίηση της διαδικασίας πτώχευσης για τις μικρομεσαίες επιχειρήσεις, αποτελούν απαραίτητα ζητούμενα για την ανάπτυξη στη χώρα μας, ανάπτυξη που δεν πρέπει να διαταράσσεται, αλλά να επιτυγχάνεται από αντικειμενικές προϋποθέσεις, με σαφή όρια δημόσιου και ιδιωτικού τομέα, προστασία των ξένων επενδύσεων, λιγότερη γραφειοκρατία, υγιή δημόσια οικονομικά, πρόσβαση σε υγιές τραπεζικό σύστημα και στην κεφαλαιαγορά.

Η μείωση της γραφειοκρατίας, όχι μόνο θα βελτιώσει την ανταγωνιστικότητα της χώρας μας, αλλά αποτελεί και προαπαιτούμενο για την ολοκλήρωση της αξιολόγησης. Και ευελπιστούμε να σημάνει τη δημιουργία νέων εταιριών, νέων θέσεων εργασίας και κυρίως, την περαιτέρω ανάπτυξη και την αισιοδοξία πολιτών και επενδυτών.

Για τους λόγους που αναφέραμε, οι Ανεξάρτητοι Έλληνες στηρίζουμε το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε.

Θα γίνει μία μικρή αλλαγή. Θα δώσω τον λόγο στον κ. Γεωργιάδη, που πρέπει σε λίγο να ανέβει στην Έδρα και μετά θα κλείσουμε με τον κ. Αμυρά.

Τον λόγο έχει ο κ. Γεωργιάδης, ειδικός αγορητής από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε. Ευχαριστώ και τον κ. Αμυρά για την κατανόηση.

Κυρίες και κύριοι συνάδελφοι, το σημερινό σχέδιο νόμου πρέπει να πούμε ότι αποτελεί πράγματι, μια κάποια προσπάθεια επικαιροποίησης του νομοθετικού πλαισίου για τις εταιρείες περιορισμένης ευθύνης και απλοποίησης των διαδικασιών και της λειτουργίας τους. Ωστόσο, πρέπει να επισημάνουμε και ότι άργησε πολύ, διότι εδώ και τριάμισι χρόνια, θα έπρεπε να έχει ολοκληρωθεί αυτή η διαδικασία, αλλά επίσης να πούμε ότι η Κυβέρνηση μάς το παρουσιάζει σαν πρωτοβουλία δική της, κάτι το οποίο δεν είναι. Είναι ως υποχρέωση από τους δανειστές να προχωρήσουμε σε αυτή την αλλαγή, δεδομένου ότι οι εταιρείες αυτές δραστηριοποιούνται εδώ και μια δεκαετία κάτω από αυτές τις συνθήκες με σοβαρά προβλήματα, ακόμη και βιωσιμότητας. Και είναι παρόντα όλο αυτό τον καιρό και τα βιώνουν αυτές οι μορφές εταιρείας.

Μάλιστα, σύμφωνα με στοιχεία που αναφέρθηκαν στις συνεδριάσεις της επιτροπής, ο αριθμός των νέων συστάσεων για τις ΕΠΕ τα τελευταία χρόνια είναι καθοδικός. Συνολικά πέντε χιλιάδες διακόσιες πενήντα πέντε είναι οι συστάσεις από το 2012 ως το 2017, εκ των οποίων, μόλις διακόσιες ενενήντα τέσσερις έγιναν το τελευταίο έτος. Αντίθετα, οι διαγραφές είναι επτά χιλιάδες σαράντα εννέα, με την πλειονότητα αυτών να είναι το 2015 και το 2016. Πρόκειται για μια σαφή ένδειξη ότι η ΕΠΕ δεν είναι μια μορφή ελκυστική για τους επιχειρηματίες.

Πάμε τώρα συγκεκριμένα επί των άρθρων του σχεδίου νόμου. Πολλά από αυτά, όπως έχουμε πει και στην επιτροπή, θα τα στηρίξουμε, όπως για παράδειγμα τα άρθρα 1 και 2.

Στο άρθρο 1 είναι θετικό, ότι στη διατύπωση της επωνυμίας, υπάρχει τώρα η δυνατότητα να χρησιμοποιούνται πλέον και λατινικοί χαρακτήρες. Δεν είναι κάτι, το οποίο μας βρίσκει διάφωνους. Σαφέστατα και συμφωνούμε με αυτό.

Στο άρθρο 2 μειώνεται το διαχειριστικό κόστος κατά τη σύσταση της εταιρείας με τη χρήση του γνωστού ν.4441/2016 και του πρότυπου καταστατικού. Το ίδιο δε, συμβαίνει και κατά τη λύση της. Συμφωνούμε και με αυτό το άρθρο.

Πάμε τώρα στο άρθρο 3, όπου επικαιροποιούνται οι σχετικές διατάξεις με τους διαχειριστές και τη σχέση με την εταιρεία τους και τους εταίρους. Στο δε ζήτημα της συνέλευσης των εταίρων, είναι θετικό το ότι παρέχεται η δυνατότητα συμμετοχής με τηλεδιάσκεψη. Αυτό είναι κάτι θετικό. Το είπαμε και στην επιτροπή. Αυτό, όμως, που μας προβληματίζει στο συγκεκριμένο άρθρο -και γι’ αυτό τον λόγο θα πούμε «παρών»- είναι ότι βάσει της παραγράφου 5 η απαίτηση ύπαρξης σοβαρού λόγου είναι απαραίτητη για την παραίτηση του διαχειριστή. Αυτό θεωρώ ότι χαλάει την εικόνα για το σχετικό άρθρο επί του συνόλου.

Πάμε στο άρθρο 4, όπου κωδικοποιούνται οι διατάξεις για τις ετήσιες οικονομικές καταστάσεις, που θα τηρούνται πλέον σύμφωνα με τα διεθνή πρότυπα. Συμφωνούμε με αυτό.

Στο άρθρο 5 δεν έχουμε πειστεί πραγματικά, για την παροχή υπερβολικής ευκολίας για έξοδο εταίρου από την εταιρεία με μια απλή δήλωση, όπως αναφέρεται, προς τον διαχειριστή. Από τη μια, αποτελεί ένα σωστό μέτρο απλοποίησης των διαδικασιών, σίγουρα όμως το ότι δεν διευκρινίζεται επαρκώς είναι κάτι το οποίο, όσον αφορά τα μερίδια και τι γίνεται με αυτά, αποτελεί μια έλλειψη. Σε κάθε περίπτωση, είναι και λίγο οξύμωρο από τη μια, το ότι, για να μπορέσει ο διαχειριστής να παραιτηθεί να χρειάζεται έναν πάρα πολύ σοβαρό λόγο, όπως προβλέπεται βάσει του άρθρου 3, και από την άλλη οποιοσδήποτε εταίρος, να φεύγει με μια απλή δήλωση στον διαχειριστή. Θεωρούμε ότι υπάρχει ένα κενό εδώ, κύριε Υπουργέ. Δείτε το κι εσείς. Για τον λόγο αυτό στο άρθρο 5 θα πούμε «παρών».

Για τα άρθρα 6, 7 και 8 είμαστε σύμφωνοι και θα τα υπερψηφίσουμε. Αφορά τη μείωση των απαιτούμενων ποσοστών διπλής πλειοψηφίας, όπου πλέον, θα παρέχεται μεγαλύτερη ευελιξία στη λήψη αποφάσεων, όπως η τροποποίηση εταιρικής σύμβασης, η μείωση κεφαλαίου κ.λπ.. Αναφέρομαι στο άρθρο 6.

Στο άρθρο 7 ξεκαθαρίζονται ζητήματα σχετικά με τις διαδικασίες λύσης και εκκαθάρισης της εταιρείας. Έτσι απλοποιείται η υφιστάμενη κατάσταση. Είναι κάτι επίσης θετικό.

Το άρθρο 8 διευκολύνει την ίδρυση υποκαταστήματος αλλοδαπής εταιρείας στην Ελλάδα. Άρα, συμφωνούμε και με αυτά τα άρθρα.

Το ίδιο συμβαίνει και με τα άρθρα 9 και 10, που αφορούν δικονομικές διατάξεις και γενικότερα κάποιες θετικές διατάξεις. Άρα, συμφωνούμε.

Επίσης, με το άρθρο 11, που είναι και μεταβατικό, για την κωδικοποίηση του δικαίου των ΕΠΕ στη δημοτική γλώσσα, σαφέστατα συμφωνούμε.

Πάμε, όμως στο άρθρο 12. Το λιγότερο που θα μπορούσαμε να χαρακτηρίσουμε θα ήταν, ότι είναι άστοχη η πρόβλεψη περί αυτόματης μαζικής λύσης για την 31η Δεκεμβρίου του 2021 όλων των εταιρειών, που στα καταστατικά τους σήμερα εμφανίζονται με αόριστη διάρκεια, εφόσον δεν έχουν μεριμνήσει να προβούν μέχρι τότε στην τροποποίησή τους και τη συγκεκριμενοποίηση της διάρκειας.

Πέρα από τα άπειρα προβλήματα, που μπορεί να δημιουργηθούν, κύριε Υπουργέ, και την υπέρμετρη αναστάτωση στην αγορά, όπως αναφέρεται και στην έκθεση της Επιστημονικής Υπηρεσίας της Βουλής, πουθενά δεν προκύπτει κάποιος σοβαρός λόγος, ένας λόγος δημοσίου συμφέροντος, έτσι ώστε να δικαιολογούσε την επιβολή ενός παρόμοιου μέτρου και γι’ αυτόν τον λόγο, θα καταψηφίσουμε το άρθρο 12.

Στο άρθρο 13 βασιζόμαστε στα γραφόμενα της αιτιολογικής έκθεσης, ότι οι καταργούμενες διατάξεις, πράγματι είναι ανεπίκαιρες ή άχρηστες ή αντιφατικές γενικότερα με κάποιες νεότερες, οπότε θα πούμε «παρών» στο άρθρο 13.

Σε ότι αφορά τώρα με το Κεφάλαιο Β΄ και το άρθρο 14, δεν έχουμε καμμία αντίρρηση για την παράταση οκτώ μηνών στις άδειες που χορηγείται με την παράγραφο 12 ούτε φυσικά για τη ρύθμιση για τη δραστηριοποίηση ατόμων με αναπηρία. Οπότε, συμφωνούμε και με το άρθρο 14.

Τώρα, όσον αφορά το άρθρο 15 και την παρεχόμενη εξουσιοδότηση προς τις ασφαλιστικές εταιρείες να εκδίδουν κι αυτές εγγυητικές επιστολές, εκφράζουμε, όχι απλά σοβαρές επιφυλάξεις, αλλά είμαστε τελείως αντίθετοι. Κι αυτό γιατί, όπως και με τις τράπεζες, η ενδεχόμενη κάλυψη από την ασφαλιστική εταιρεία οποιασδήποτε μορφής άμεσης οικονομικής υποχρέωσης του εντολέα έναντι του δικαιούχου θεωρείται ανάληψη λίαν υψηλού κινδύνου. Επομένως, είναι πολύ πιθανό, να πρέπει η ασφαλιστική επιχείρηση να καλύπτει την κεφαλαιακή απαίτηση της φερεγγυότητας, ανάλογα φυσικά, με τον βαθμό κινδύνου που αναλαμβάνει, σύμφωνα μάλιστα, με τις οδηγίες της Ευρωπαϊκής Ένωσης αλλά και της Τράπεζας της Ελλάδος.

Είναι ξεκάθαρο, τουλάχιστον κατ’ εμάς ως Ένωση Κεντρώων, ότι σε αυτό το σημείο είναι λίγο πρόχειρη η παρέμβαση και εκτιμούμε ότι θα έπρεπε πρώτα να έχετε συμβουλευτεί την Τράπεζα της Ελλάδος. Βέβαια, κύριε Υπουργέ, αντιλαμβανόμαστε ότι ιδιαίτερα μετά το σκάνδαλο «NOVARTIS», είναι λίγο δύσκολο να έρθετε σε επικοινωνία με τον Διοικητή της Τράπεζας της Ελλάδος και να του ζητήσετε κάποια συμβουλή. Παρ’ όλα αυτά, θεωρούμε ότι είναι πολύ σοβαρό το συγκεκριμένο ζήτημα και θα πρέπει να παραμεριστούν όλες αυτές οι όποιες αντιδικίες υπάρχουν και να συμβουλευτείτε και την Τράπεζα της Ελλάδος πάνω σε αυτό το ζήτημα. Οπότε θα το καταψηφίσουμε αυτό το άρθρο.

Πάμε στο άρθρο 16 για τη Εθνική Ελληνική Επιτροπή Διεθνούς Εμπορικού Επιμελητηρίου, με το οποίο συμφωνούμε από τη μία, αν και ποτέ δεν έγινε κάποια τυπική διαβούλευση για τις σχετικές διατάξεις ούτε ρωτήθηκε κανείς, όπως ανέφερε η Κεντρική Ένωση Επιμελητηρίων. Και γι’ αυτόν και μόνο τον λόγο θα πούμε «παρών» στο άρθρο 16.

Προχωράμε τώρα με τις τροπολογίες, συγκεκριμένα στο άρθρο 17 που έχει ενσωματωθεί και η τροπολογία με αριθμό 1581/27 του Υπουργείου Εθνικής Άμυνας για τη δυνατότητα μείωσης της στρατιωτικής θητείας των υιών και των αδελφών από θύματα τρομοκρατικής ενέργειας, οι οποίοι υπηρετούν στις Ένοπλες Δυνάμεις και στα Σώματα Ασφαλείας και έχουμε να πούμε τα εξής:

Ναι μεν, είχαμε συμφωνήσει ήδη στην επιτροπή και είπαμε ότι μας βρίσκει σύμφωνους, μιας και το μέτρο ακούγεται ως κοινωνικά δίκαιο, πλην όμως ακολουθώντας λίγο και διαβάζοντας τους προβληματισμούς που διατύπωσε στην έκθεσή της η Επιστημονική Υπηρεσία της Βουλής, ότι δηλαδή η προτεινόμενη «…επέκταση του ευεργετήματος σε όλους τους υιούς και αδελφούς κ.λπ., κ.λπ.», αφενός, δεν είναι προφανές ότι συνάδει με τη γενική αρχή της ισότητας, βάσει του άρθρου 4 παράγραφος 1 του Συντάγματος, και αφετέρου προς την αρχή της στρατολογικής ισότητας, βάσει του άρθρου 4 παράγραφος 6 του Συντάγματος, μας αναγκάζει, ως Ένωση Κεντρώων, να μην την υποστηρίξουμε πλήρως, όπως είχαμε κάνει στην επιτροπή.

Διότι εμείς, κύριε Υπουργέ, έχουμε ως αρχή να μην συμμετέχουμε στην ψήφιση διατάξεων, που εμπεριέχουν, έστω και κάποιο ίχνος αντισυνταγματικότητας. Επιπρόσθετα δε, έχουμε απόλυτη εμπιστοσύνη, τόσο στον τρόπο επιστημονικής επεξεργασίας των νομοσχεδίων, όσο και στα μέλη της συγκεκριμένης επιτροπής. Σεβόμαστε τη γνώμη τους και δεν μπορούμε να την αγνοήσουμε. Γι’ αυτό θα πούμε «παρών» σε αυτήν την τροπολογία. Παρ’ όλο που μπορεί να έχει κάποιο κοινωνικό πρόσημο, λόγω της πιθανής αντισυνταγματικής ιδιομορφίας της, αναγκαστικά πηγαίνουμε στο «παρών».

Όσο για το άρθρο 18 με την ενσωμάτωση της τροπολογίας με αριθμό 1583/29 θα ψηφίσουμε και εδώ «παρών» στην αναβολή των εκλογών του Διεθνούς Επιμελητηρίου. Επίσης, και στο άρθρο 19 που είναι η έναρξη της ισχύος.

Πάμε στην τροπολογία με αριθμό 1584/30, δηλαδή στην δυνατότητα εξόφλησης από τον κρατικό προϋπολογισμό ληξιπρόθεσμων οφειλών φορέων της γενικής κυβέρνησης, προμηθευτές ηλεκτρικής ενέργειας. Την εν λόγω τροπολογία θα την καταψηφίσουμε. Και ο λόγος που θα το κάνουμε αυτό είναι γιατί, κατ’ αρχάς, είναι μια άσχετη τροπολογία. Κατά δεύτερον, δεν είναι κοινωνικού χαρακτήρα. Κατά τρίτον, γίνεται κατά παρέκκλιση κάθε διάταξης. Τέλος, στην αιτιολογική έκθεση, δεν παρέχεται καμμία δικαιολογία για την αναγκαιότητά της ούτε τελικά για το ποιον εξυπηρετεί στο τέλος της ημέρας.

Πέρα από αυτό, στο μεν δεύτερο εδάφιο της παραγράφου 1 της τροπολογίας αναφέρεται ότι: «Τα ποσά που θα καταβληθούν από τον κρατικό προϋπολογισμό για την κατά τα ανωτέρω εξόφληση, δύναται να μειώνουν κατά περίπτωση τις εγγεγραμμένες πιστώσεις για μεταβιβαστικές πληρωμές από τους φορείς της γενικής κυβέρνησης».

Πάμε στη σχετική έκθεση του Γενικού Λογιστηρίου του Κράτους που, ενώ γίνεται λόγος για ενδεχόμενη δαπάνη σε βάρος του κρατικού προϋπολογισμού, η διατύπωση είναι αρνητικά κατηγορηματική. Δηλαδή: «Δεν θα αναλωθούν για τον σκοπό αυτό αντίστοιχα ποσά από τις εγγεγραμμένες πιστώσεις για μεταβιβαστικές πληρωμές προς τους προαναφερόμενους φορείς».

Δεν είναι ξεκάθαρο σε εμάς, κύριε Υπουργέ, και ίσως θα πρέπει να δείτε και εσείς τι γίνεται ακριβώς, γιατί οι δύο διατυπώσεις μεταξύ τους έχουν κάποια αντίφαση. Για τον λόγο αυτόν, δεν μπορούμε να τη στηρίξουμε, πόσω μάλλον όταν θα υπάρχει μια επιπρόσθετη επιβάρυνση του ελληνικού λαού κατά 48 εκατομμύρια ευρώ. Οπότε θα καταψηφίσουμε την εν λόγω τροπολογία.

Στην τροπολογία με αριθμό 1586/32, για την μετεγκατάσταση δηλαδή των Ινστιτούτων του Ελληνικού Κέντρου Θαλασσίων Ερευνών από την έκταση του λεγόμενου «Μητροπολιτικού Πόλου Ελληνικού-Αγίου Κοσμά» σε νέες εγκαταστάσεις, που ετοιμάζονται στην Ανάβυσσο, θα κρατήσουμε ουδέτερη στάση και θα πούμε «παρών». Θα πούμε «παρών», γιατί ναι μεν εκτιμούμε απεριόριστα το έργο που γίνεται και συντελείται από τα συγκεκριμένα ινστιτούτα -και ήταν γνωστό ότι οι φορείς αυτοί επρόκειτο να προχωρήσουν- πλην όμως υπάρχουν και κάποιοι αρνητικοί παράγοντες, όπως το ότι η τροπολογία κατατέθηκε από άσχετο Υπουργείο και αναφέρομαι στο Υπουργείο Παιδείας και ούτε καν συναρμόδιο στο εν λόγω σχέδιο νόμου.

Έρχεται αιφνιδιαστικά, κάνοντας και μια αναφορά για επείγουσα μετεγκατάσταση, όταν είναι γνωστό ότι θα έπρεπε να έχει ήδη πραγματοποιηθεί εδώ και ενάμιση χρόνο. Επίσης, υπάρχει επιβάρυνση του κρατικού προϋπολογισμού κατά 2,5 εκατομμύρια ευρώ για έξοδα μελετών, κατασκευών, προμήθειας υλικού κ.ο.κ. και υπάρχει επιπρόσθετα ένα ενοίκιο 20 χιλιάδων ευρώ το μήνα, ίσως και για πάντα. Μιλάμε για καταβολή ενοικίων, παρά το ότι θα ανεγερθεί το εν λόγω κτίσμα σε οικόπεδο του ΕΛΚΕΘΕ. Οπότε θα πούμε «παρών» σε αυτήν την τροπολογία, γιατί ναι μεν θέλουμε να προχωρήσει το έργο, αλλά δεν συμφωνούμε 100% με τον τρόπο που γίνεται.

Κυρίες και κύριοι συνάδελφοι, είναι αλήθεια ότι πολλές από τις διατάξεις που τροποποιούνται, δημιουργούσαν αντιφάσεις και είχαν ήδη ξεπεραστεί νομικά και επιχειρηματικά, προσδίδοντας έτσι στο παρόν νομοσχέδιο κάποια στοιχεία αναγκαιότητας. Είναι αλήθεια, επίσης, ότι κάποιες προτεινόμενες αλλαγές θα συμβάλουν, όχι μόνο στην μείωση γραφειοκρατικών διαδικασιών και στη διευκόλυνση των συναλλαγών, αλλά ίσως και στη σωτηρία κάποιων από τις ΕΠΕ.

Ως Ένωση Κεντρώων, είμαστε γενικά υπέρ της διατήρησης ενός περιβάλλοντος όσο το δυνατόν περισσότερο φιλικού προς το επιχειρείν, δεδομένου ότι αποτελεί το σημαντικότερο ίσως συστατικό για την ομαλή ανάπτυξη της ελληνικής οικονομίας και ελπίζουμε ότι οι διατάξεις που θα ψηφιστούν θα ενισχύσουν δομικά το όλο σύστημα και θα διαμορφώσουν ένα στέρεο και ουσιαστικό πλαίσιο κινήτρων.

Επομένως, είμαστε σαφέστατα και υπέρ του να δοθεί μια δεύτερη, κατά κάποιον τρόπο, ευκαιρία σε όλες αυτές τις μικρές επιχειρήσεις και επειδή δεν επιθυμούμε να συνεχιστεί η εν λόγω κατάσταση, όπου οι ΕΠΕ έχουν σχεδόν ξεχαστεί, όπως αναφέραμε και στις επιτροπές, επί της αρχής συμφωνούμε με το εν λόγω σχέδιο νόμου. Θα πούμε «παρών» επί του συνόλου και για τα άρθρα, όπως τα ανέλυσα παραπάνω, και για τους λόγους, τους οποίους τεκμηρίωσα. Κάποιες νομοτεχνικές βελτιώσεις της τελευταίας στιγμής θα τις σχολιάσει και ο Κοινοβουλευτικός Εκπρόσωπος μας κ. Σαρίδης.

Ευχαριστώ πολύ τον κ. Αμυρά, για άλλη μια φορά.

Σας ευχαριστώ πολύ για τον χρόνο σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε τον κύκλο των ειδικών αγορητών με τον κ. Γεώργιο Αμυρά, ειδικό αγορητή από το Ποτάμι.

Θα ήθελα να ενημερώσω ότι είναι πέντε συνάδελφοι εγγεγραμμένοι, ο κ. Παπαηλιού, ο κ. Κεγκέρογλου, η κ. Παπακώστα, η κ. Μεγαλοοικονόμου και η κ. Αντωνίου. Οι Υπουργοί μπορούν, αν θέλουν, να πάρουν τον λόγο μόλις τελειώσει ο κ. Αμυράς ή μπορούν να ακούσουν πρώτα τους πέντε συναδέλφους και να πάρουν μετά τον λόγο και να ακολουθήσουν οι Κοινοβουλευτικοί Εκπρόσωποι. Είναι στη δική τους απόφαση, του κ. Δραγασάκη και του κ. Πιτσιόρλα, πότε θέλουν να μιλήσουν.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε. Θα μιλήσω από τη θέση μου, γιατί θα είμαι σύντομος.

Θα ξεκινήσω κι εγώ με τις τροπολογίες, για να σας πω τη θέση του Ποταμιού, που βεβαίως είναι κοινή με της Δημοκρατική Συμπαράταξης, του Κινήματος Αλλαγής.

Σχετικά, λοιπόν, με την τροπολογία με αριθμό 1581/27 για την επέκταση του στρατολογικού ευεργετήματος, είμαστε θετικοί.

Η τροπολογία με αριθμό 1583/29 αφορά τη διεξαγωγή των πρώτων εκλογών για την ανάδειξη νέου διοικητικού συμβουλίου της Εθνικής Ελληνικής Επιτροπής του Διεθνούς Επιμελητηρίου. Εδώ θέλω να ρωτήσω, αγαπητέ Υπουργέ, ποια είναι η αποτίμηση του έργου αυτής της επιτροπής έως σήμερα. Πώς έχει συμβάλει σε ζητήματα εμπορικής και επενδυτικής πολιτικής και κυρίως σε ζητήματα -θα έλεγα εγώ- καταπολέμησης της διαφθοράς, τραπεζικών πρακτικών, ψηφιακής οικονομίας, περιβάλλοντος και ενέργειας και πολιτικών ανταγωνισμού. Θυμίζω ότι το κόστος ετήσιας λειτουργίας ανέρχεται σε 100.000 ευρώ, οπότε φαντάζομαι ότι έχουν πιάσει τόπο ή θα πιάνουν τόπο αυτά τα χρήματα και θα υπάρχει ένα πλούσιο έργο, που θα αντιστοιχεί, τουλάχιστον, σε αυτήν την οικονομική ενίσχυση. Για τον λόγο αυτό, θα σας πω για την τροπολογία, αφού ακούσω τις απαντήσεις σας γι’ αυτήν.

Τώρα, σχετικά με την τροπολογία με αριθμό 1588/34 είμαστε θετικοί για τον επανακαθορισμό του ποσού εισφοράς του αστυνομικού, πυροσβεστικού και πολιτικού προσωπικού. Είναι μια τροπολογία, θα έλεγα, τεχνικής φύσεως περισσότερο.

Έρχομαι στην τροπολογία για το ΕΛΚΕΘΕ. Έθεσα κι εγώ κάποια ερωτήματα νωρίτερα στον παριστάμενο Υπουργό κ. Φωτάκη. Η αλήθεια είναι ότι έχω μια αμφιβολία για το εξής: Μας είπε ο κ. Φωτάκης ότι τα 2,5 εκατομμύρια ευρώ που θα δαπανηθούν, μέσω μελετών βεβαίως κ.λπ. για τη δημιουργία των κατάλληλων χώρων είναι ένα αναγκαίο ποσό. Όταν ρώτησα για ποιον λόγο δεν αναζητούμε από το ΤΑΙΠΕΔ ένα κτήριο, είπε «διότι δεν είναι κατάλληλα τα κτήρια και θα πρέπει να διαμορφωθούν καταλλήλως». Μα, το ίδιο θα γίνει και με την παρούσα περίπτωση. Τα 2,5 εκατομμύρια ευρώ δεν είναι ένα ασήμαντο ποσό. Στην ουσία, εξ αρχής θα φτιαχτεί ο χώρος. Θα χτιστεί το ΕΛΚΕΘΕ εξ υπαρχής, θα έλεγα. Άρα, σε αυτήν την τροπολογία, είμαι πολύ επιφυλακτικός, εάν δεν ακούσω και πρόσθετες πληροφορίες από τον Υπουργό.

Τώρα, έρχομαι στην τροπολογία της κ. Παπανάτσιου, με αριθμό 1584/30 για την εξόφληση των ληξιπρόθεσμων οφειλών φορέων γενικής κυβέρνησης. Μένω σε ένα κομμάτι της τροπολογίας που λέει «τα ποσά που θα καταβληθούν δύνανται να μειώνουν...». Εμείς λέμε να φύγει το «δύνανται» και να γίνει απευθείας συμψηφισμός, δηλαδή να μην είναι στη διακριτική ευχέρεια κανενός, αλλά να είναι μονόδρομος ο συμψηφισμός, εννοώ και των οφειλών των εταιρειών ενέργειας προς το ελληνικό Δημόσιο και το αντίστροφο.

Φεύγω τώρα από τις τροπολογίες και έρχομαι πολύ γρήγορα στο σχέδιο νόμου. Το έχουμε συζητήσει εξαντλητικά. Δεν θα επαναλάβω τα ίδια, αγαπητέ Υπουργέ. Θα πω μόνο το εξής: Σημασία έχει να δούμε πώς θα βοηθήσουμε τις εταιρείες, είτε είναι ΕΠΕ είτε μη ΕΠΕ, σε σχέση με τη γραφειοκρατία. Το δημόσιο είναι ένα τέρας, είναι μια Λερναία Ύδρα γραφειοκρατίας. Κατατρύχει την ιδιωτική οικονομία, την επιχειρηματικότητα, την καινοτομία, την προσπάθεια των Ελλήνων επιχειρηματιών, που θυμίζω εν μέσω capital controls αγωνίζονται να βρουν τρόπο χρηματοδότησης, να βρουν τρόπο να γίνουν πιο ανταγωνιστικοί, σε ένα περιβάλλον ανταγωνιστικό και εξαιρετικά δύσκολο. Επομένως, θα έλεγα ότι θα χρειάζεται να σκεφτείτε λίγο και την επανίδρυση του κράτους που τόσο πολύ είχε ακουστεί τις προηγούμενες δεκαετίες, αλλά δυστυχώς δεν έγινε.

Εδώ έρχομαι να ας πω το εξής: Είχα προτείνει να επεκταθεί η ηλεκτρονική διακυβέρνηση και στις επιχειρήσεις. Σας είχα πει να λειτουργήσει στην ιστοσελίδα του ΓΕΜΗ, του Μητρώου Περιφερειών, επίσης, του Υπουργείου Ανάπτυξης, μια εφαρμογή με προφίλ της κάθε εταιρείας όσον αφορά τις ΕΠΕ -και όχι μόνο βέβαια- αλλά να υπάρχει καταγεγραμμένο, online, και αν πάσα ώρα και στιγμή -βεβαίως, με νέα στοιχεία που προκύπτουν να ανανεώνεται η πληροφορία- για το ύψος του εταιρικού κεφαλαίου, τις οικονομικές καταστάσεις, για παράδειγμα αν είναι φορολογικά ενήμερη ή όχι μια εταιρεία.

Εδώ συζητάμε για το υπαίθριο εμπόριο. Δεν θα μπορέσουν οι πωλητές στις λαϊκές και στις υπαίθριες αγορές να συνεχίσουν να ασκούν το επάγγελμά τους, εάν δεν έχουν φορολογική και ασφαλιστική ενημερότητα.

Θα έλεγα, λοιπόν, ότι αφού το ζητάμε από τον πωλητή της λαϊκής αγοράς και της υπαίθριας αγοράς, το ίδιο πρέπει να κάνουμε και με τις ΕΠΕ τουλάχιστον σε επίπεδο πληροφόρησης. Πρέπει να δούμε εάν εκκρεμούν σε βάρος τους ή όχι δικαστικές αποφάσεις και να υπάρχει διασύνδεση αυτής της πληροφορίας που λέω εγώ -ένα application είναι, δεν είναι τίποτα, είναι μια εύκολη ηλεκτρονική υπηρεσία- με τα Υπουργεία Οικονομικών, Οικονομίας, Κοινωνικής Ασφάλισης και Δικαιοσύνης, για να έχουμε αξιόπιστα στοιχεία και παρακολούθηση των δεικτών της οικονομίας και της ανάπτυξης σε πραγματικό χρόνο στο πεδίο.

Έχει θετικές διατάξεις το σχέδιο νόμου. Το ότι μπορεί να συσταθεί μια ΕΠΕ και με τη χρήση πρότυπου καταστατικού το βρίσκω θετικό, αντί με το συμβολαιογραφικό έγγραφο που ίσχυε. Είναι θετικό ότι καταργείται η λεγόμενη «διπλή δημοσιότητα» και έτσι εναρμονίζεται το καθεστώς δημοσιότητας των ΕΠΕ με τις διατάξεις του ν.3419/2005.

Έχω πει και για το άρθρο 4, που είναι παρόμοιο με αυτό που σας ανέφερα νωρίτερα με την ηλεκτρονική διακυβέρνηση, ότι θα μπορούσαν τα ζητήματα των οικονομικών καταστάσεων και της διανομής εταιρικών κερδών να επικαιροποιούνται σε ένα πλαίσιο σύνταξης ελέγχου και δημοσίευσης αυτών των οικονομικών καταστάσεων. Μέσω της ηλεκτρονικής διακυβέρνησης θα μπορούσαν να λυθούν τα χέρια πολλών, να έχουμε μεγαλύτερη διαφάνεια και αξιοπιστία στις συναλλαγές και καλύτερη εποπτεία της οικονομικής δραστηριότητας.

Για το άρθρο 5 υπάρχει μια ελαφρά επιφύλαξη για την ελεύθερη έξοδο του εταίρου. Είναι η τροποποίηση του Κεφαλαίου Δ΄ του ν.3190 και αναφέρεται σε στοιχεία μεταβίβασης εταιρικών μεριδίων και μεταβίβασης εταιρικών μεριδίων σε περίπτωση αποχώρησης εταίρων. Εμείς πιστεύουμε ότι θα πρέπει να αφήνονται ελεύθεροι οι επιχειρηματίες να ρυθμίζουν τις εσωτερικές εταιρικές σχέσεις τους με ιδιωτική πρωτοβουλία, αλλά βεβαίως και υπευθυνότητα.

Παραλείπω το πρώτο μέρος, διότι συμφωνούμε στα περισσότερα.

Έρχομαι στο Κεφάλαιο Β΄. Για άλλη μια φορά θα πω ότι όταν νομοθετεί η Κυβέρνηση των ΣΥΡΙΖΑ - ΑΝΕΛ με προχειρότητα, το βρίσκει μπροστά της. Ο ν.4497 ψηφίστηκε στο τέλος του 2017 -κύριε Καρρά, έτσι δεν είναι;- και έχει δεκατρείς αλλαγές. Αυτό το βλέπουμε και σε άλλα νομοθετήματα. Ψηφίζονται και μετά από δύο μήνες και τρείς μήνες γίνονται σουρωτήρι. Έρχονται τροπολογίες, έρχονται άλλα νομοσχέδια που είναι και άσχετα με το προηγούμενο που θέλει να διορθώσει και να αλλάξει. Και όταν τα λέμε εμείς και στις επιτροπές και στην Ολομέλεια και επισημαίνουμε ότι υπάρχουν διάφορα θέματα που πρέπει να τα προσέξει η Κυβέρνηση, οι επισπεύδοντες Υπουργοί κ.λπ., δεν ακούν τίποτα.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Άρα η σημερινή είναι μια χαρακτηριστική περίπτωση της πρόχειρης νομοθέτησης και των προβλημάτων που αυτή γεννά, διότι, ενώ υποτίθεται ότι θα ερχόταν ο ν.4497 να λύσει τα θέματα του υπαίθριου εμπορίου, των λαϊκών αγορών και του στάσιμου εμπορίου, τι κάνουμε τώρα; Δίνουμε άλλη μια παράταση για να συνεχιστεί το ίδιο καθεστώς που υποτίθεται ότι ο προηγούμενος νόμος ήρθε να αλλάξει.

Και εγώ σας ερωτώ: Τόσες χαμένες εργατοώρες εδώ οι Βουλευτές, οι επιτροπές, οι υπάλληλοι του Κοινοβουλίου, δηλαδή είναι ο σκύλος που κυνηγάει την ουρά του. Η πρόχειρη νομοθέτηση είναι ένα σήμα κατατεθέν αυτής της Κυβέρνησης.

Για το άρθρο 15, για την περίπτωση χορήγησης εγγυητικών επιστολών και από ασφαλιστικές εταιρείες, είμαστε πολύ επιφυλακτικοί σε αυτό, διότι ξέρουμε ότι οι ασφαλιστικές εταιρείες, όχι όλες βεβαίως, αλλά και κατά το παρελθόν αρκετές, δεν λειτουργούσαν με σωστό τρόπο. Ήταν σχεδόν κάποιες εξ αυτών πυραμίδες. Ήταν αεροπλανάκια.

Εγώ θέλω να επαναφέρω το ερώτημα που σας έθεσα και στις συνεδριάσεις των επιτροπών: Με ποιόν τρόπο θα γίνεται ο έλεγχος και πόσες είναι αυτές οι αξιόπιστες ασφαλιστικές επιχειρήσεις που μπορούν να δώσουν την εγγυητική επιστολή. Έχετε μια εικόνα; Προφανώς, θα έχετε για να φέρετε το άρθρο 15.

Κυρίες και κύριοι συνάδελφοι, σας είπα για το Διεθνές Επιμελητήριο. Περιμένω κάποιες απαντήσεις στο άρθρο 16. Σε μια γενική αποτίμηση θα έλεγα ότι το νομοσχέδιο εισάγει θετικές αυτονόητες τροποποιήσεις με γνώμονα την απεικόνιση της πραγματικότητας των εταιρειών. Μόνες προβληματικές οι διατάξεις των άρθρων 14 και μετά, που το ανέλυσα λίγο πριν, για την παράταση του χρόνου ανανέωσης έως 15-1-2019 για τις άδειες των επαγγελματιών του υπαίθριου εμπορίου.

Και θα περιμένω τις απαντήσεις σας, κύριε Υπουργέ. Λυπάμαι που επαναλαμβάνομαι, διότι έχω θέσει αυτά τα ερωτήματα από την πρώτη συνεδρίαση. Θα ήθελα τώρα να έχουμε σαφείς απαντήσεις. Εμείς εν πάση περιπτώσει επί της αρχής βλέπουμε θετικά και υπερψηφίζουμε το σχέδιο νόμου. Θα τηρήσουμε τις αποστάσεις ασφαλείας και θα καταψηφίσουμε εκείνα τα άρθρα που δεν μας βρίσκουν σύμφωνους και τις αντίστοιχες τροπολογίες.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά και για την οικονομία στον χρόνο. Θα μπούμε στη λίστα των ομιλητών.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Θέλετε να τοποθετηθείτε γενικά, κύριε Υπουργέ;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Γενικά.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, επειδή δύο συνάδελφοι θέλουν να μιλήσουν, γιατί πρέπει να πάνε στη Διάσκεψη των Προέδρων, μπορούν να προηγηθούν;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, είχα συνεννοηθεί με το Προεδρείο να μιλήσω μετά τους εισηγητές γιατί υπάρχει μια υποχρέωση…

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Υπουργέ.

Τον λόγο έχει ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ζητώ συγγνώμη από τους συναδέλφους αλλά υπάρχει μια υποχρέωση και γι’ αυτό είχα ζητήσει να μιλήσω τώρα.

Θέλω να κάνω ορισμένα γενικότερα σχόλια, δεδομένου ότι το νομοσχέδιο συζητήθηκε στην επιτροπή σε ένα κλίμα συνεργασίας και συναίνεσης και πιστεύω ότι το αποτέλεσμα θα είναι θετικό και θα έχει την έγκριση του Σώματος. Άλλωστε, και οι όποιες παρατηρήσεις γίνονται εδώ δεκτές από τον Υπουργό με πνεύμα θετικό.

Θα ήθελα, λοιπόν, να κάνω μια γενικότερη αναφορά, διότι και ακούστηκαν και κάποια σχόλια αλλά υπάρχουν και εξωγενείς εξελίξεις οι οποίες επηρεάζουν, όπως ίσως έχετε δει σήμερα, τις αγορές σε πολλές χώρες και στη δική μας. Είναι προφανές ότι μία από τις αιτίες αυτών των αναταράξεων είναι οι εξελίξεις οι πολιτικές στην Ιταλία και ενδεχομένως στην Ισπανία. Θέλω να πω ότι οι εξελίξεις αυτές δεν μας αιφνιδιάζουν ως Κυβέρνηση. Από καιρό έχουμε επιστήσει την προσοχή ότι βγαίνουμε από τα μνημόνια σε ένα διεθνές περιβάλλον αυξανόμενης αβεβαιότητας που κανείς δεν μπορεί να προβλέψει ακριβώς τις διαστάσεις που μπορεί να πάρει διότι είναι πολλές οι εστίες της αβεβαιότητας και οι πηγές. Και θέλω ακριβώς να τονίσω ότι η χώρα μας βρίσκεται σε μία θέση που έχει αρκετά μέσα στη διάθεσή της να αντιμετωπίσει αυτές τις εξελίξεις.

Είναι θετικό ότι βγαίνουμε από τα μνημόνια, άρα αποκτούμε τη δυνατότητα και την κυριαρχία στις εξελίξεις. Αποκτούμε τη δυνατότητα να σχεδιάζουμε το μέλλον μας στα πλαίσια εντός του ευρωπαϊκού πλαισίου. Είναι θετικό ότι δημιουργούμε ένα δικό μας ταμείο δανεισμού ύστατης ανάγκης, ούτως ώστε ό,τι κι αν συμβεί στο μέλλον, να έχουμε ένα όπλο στα χέρια μας πέραν από τους ευρωπαϊκούς θεσμούς. Είναι θετικό ότι οι τράπεζές μας έχουν κεφαλαιοποιηθεί και πρόσφατα βγήκαν από ένα αυστηρό τεστ και σενάριο δυσμενών εξελίξεων με επιτυχία. Και επίσης, είναι θετικό το ότι προχωρούμε έχοντας το δικό μας σχέδιο για την επόμενη μέρα το ολιστικό αναπτυξιακό σχέδιο.

Βεβαίως, αν οι αναταράξεις αυτές ενταθούν, επεκταθούν, συνεχιστούν, είναι προφανές ότι θα δοκιμαστούν οι αντοχές της κάθε χώρας ξεχωριστά και θα πρέπει η Ευρωπαϊκή Ένωση να δει συνολικότερες λύσεις, συνολικότερα μέτρα θωράκισης -επαναλαμβάνω- στην περίπτωση που οι εξελίξεις παραταθούν ή ενταθούν.

Σε ό,τι αφορά ένα σχόλιο που άκουσα πριν από έναν συνάδελφο εδώ, σχετικά με το δήθεν νέο μνημόνιο ή συμπληρωματικό μνημόνιο, κυρίες και κύριοι συνάδελφοι, θέλω να τονίσω ότι η χώρα βγαίνει από τα μνημόνια και αυτό είναι θετικό γεγονός. Αυτά δηλαδή τα οποία περάσαμε όλα αυτά τα χρόνια, δεν νομίζω ότι πρέπει να δημιουργούν μια σχετικοποίηση των εξελίξεων, ότι, είτε έχουμε μνημόνιο είτε δεν έχουμε μνημόνιο, είναι το ίδιο πράγμα, ότι αν έχουμε την υποχρέωση να κάνουμε κάποιες πολιτικές, διαφορετικά θα υποστούμε την απειλή της χρεοκοπίας, είναι το ίδιο πράγμα με το να συμφωνήσουμε κάποια μέτρα τα οποία πρέπει να υλοποιηθούν. Η χώρα, λοιπόν, βγαίνει από τα μνημόνια και από τη σκληρή επιτροπεία, άρα αποκτούμε βαθμούς ελευθερίας που χρειαζόμαστε και βεβαίως, αναλαμβάνουμε μεγαλύτερες ευθύνες σε ό,τι αφορά τη χρησιμοποίηση αυτών των δυνατοτήτων που έχουμε.

Αυτό που ονομάστηκε «συμπληρωματικό μνημόνιο», γνωρίζετε πολύ καλά ότι είναι τεχνικός όρος ο οποίος συνοδεύει, από το 2010 και μετά, το τέλος κάθε ολοκλήρωσης αξιολόγησης. Όταν μια αξιολόγηση ολοκληρώνεται, συντάσσεται ένα κείμενο το οποίο λέγεται συμπληρωματικό μνημόνιο, και το οποίο προβλέπει τα προαπαιτούμενα που πρέπει να θεσμοθετηθούν για να λήξει και τυπικά η αξιολόγηση. Περί αυτού πρόκειται. Σε λίγο θα έχουμε και τη σχετική νομοθεσία στη Βουλή.

Και επομένως, βεβαίως η κριτική είναι αποδεκτή, θεμιτή, είναι δικαίωμα του καθενός. Εκείνο, όμως, το οποίο επισημαίνω είναι ότι δεν θεωρώ ότι βοηθάει το να δημιουργούμε μια πλασματική εικόνα σε ό,τι αφορά το πού βρισκόμαστε. Δεν λύνονται τα προβλήματα με το ότι βγαίνουμε από τα μνημόνια. Δεν ξεπερνιούνται οι βαθύτερες αιτίες τις κρίσης και οι παθογένειες του παρελθόντος. Πολλές είναι εδώ ακόμα. Και ακριβώς έχουμε πολύ δουλειά να κάνουμε.

Ταυτόχρονα, όμως, επιτυγχάνουμε έναν στόχο. Βγαίνουμε σε ένα –όπως το ονομάσαμε- ξέφωτο, να μπορούμε να ανασυγκροτήσουμε τις δυνάμεις μας ως χώρα, ως κοινωνία, να μπορούμε να πατήσουμε πάνω σε ένα στέρεο έδαφος και να σχεδιάσουμε από εδώ και πέρα τα βήματά μας.

Αυτό ισχύει –θα έλεγα- ως ένα βαθμό τουλάχιστον και για τα μέτρα που υποχρεωθήκαμε να προνομοθετήσουμε και ισχύουν μετά την έξοδο από τα μνημόνια. Όταν ολοκληρωθεί η εικόνα, όταν ολοκληρωθεί η διαπραγμάτευση για το χρέος, όταν και επίσημα θα έχουμε βγει από τα μνημόνια, εδώ είμαστε να συζητήσουμε στην βάση των δεδομένων αποδεχόμενοι τις δεσμεύσεις που έχουμε αναλάβει, αλλά και τα νέα δεδομένα που έχουν διαμορφωθεί, να δούμε ακριβώς πώς θα πορευτούμε από εδώ και πέρα.

Το γενικό μήνυμα που θα ήθελα να μου επιτραπεί να πω, είναι το εξής: Κίνδυνοι εξωγενείς υπάρχουν. Νομίζω, όμως, ότι το ζητούμενο είναι όχι να επενδύει κάποιος τον πολιτικό του σχεδιασμό στην έλευση αυτών των κινδύνων. Το ζητούμενο για όλους –θέλω να πιστεύω- είναι πώς να αποτρέψουμε αυτούς του κινδύνους, και εάν δεν μπορέσουμε να τους αποτρέψουμε, τότε να δούμε πώς να τους αντιμετωπίσουμε, πώς να θωρακιστούμε και πώς να τους αντιμετωπίσουμε προς όφελος του κοινωνικού και ευρύτερου εθνικού συμφέροντος.

Σε ό,τι αφορά τώρα το θέμα στο οποίο εντάσσεται και το παρόν νομοσχέδιο, εγώ θα το ενέτασσα στο ευρύτερο πρόβλημα του πώς δημιουργούμε ένα ευνοϊκό επιχειρηματικό και επενδυτικό περιβάλλον, με το οποίο θα μπορούσαμε να επιτύχουμε μια επιτάχυνση των θετικών εξελίξεων, που ήδη σημειώνονται. Διότι είναι θετικό το ότι και πέρυσι και φέτος έχουμε μία αύξηση των επενδύσεων, αλλά η αποεπένδυση που έχει συντελεστεί είναι τέτοια που χρειαζόμαστε ακόμα πιο ισχυρή επενδυτική δραστηριότητα.

Επίσης, η ανεργία παρά τη μείωσή της παραμένει ακόμα σε υψηλά επίπεδα. Και τέλος, για να πάμε σε ένα νέο παραγωγικό υπόδειγμα ή όπως αλλιώς το λέει κανείς και σε μια νέα μορφή οικονομίας η οποία θα είναι βιώσιμη και με την οικολογική έννοια του όρου και με την διεθνή ανταγωνιστική διάσταση, χρειάζονται επενδύσεις, καθώς είναι η δύναμη που μεταμορφώνει την οικονομία. Χρειάζονται νέες επενδύσεις σε στοχευμένους τομείς εκεί ακριβώς που υπάρχει υψηλότερη προστιθέμενη αξία, εκεί που υπάρχει η δυνατότητα εξωστρέφειας. Όλα αυτά συνδέονται με τις επενδύσεις.

Θα ήθελα, λοιπόν, εδώ να επισημάνω ότι μπορούμε να διαπιστώσουμε στη δημόσια συζήτηση τουλάχιστον τρεις τρόπους απάντησης αυτού του θέματος. Ο πρώτος τρόπος βλέπει τη δημιουργία ενός τέτοιου ευνοϊκού επιχειρηματικού και επενδυτικού περιβάλλοντος μέσα από την υποβάθμιση της εργασίας. Η εργασία θεωρείται κόστος. Άρα όσο μικρότερο είναι αυτό το κόστος, τόσο πιο ευνοϊκές γίνονται οι συνθήκες για τις επενδύσεις. Αυτό ήταν ο πυρήνας –αν θέλετε- του πρώτου και του δεύτερου μνημονίου, αλλά παραμένει και ο πυρήνας απόψεων σε ορισμένους από τους δανειστές.

Η πολιτική αυτή εφαρμόστηκε και απέτυχε. Το εργατικό κόστος στην Ελλάδα μειώθηκε κατά 25% και πλέον οι συλλογικές διαπραγματεύσεις, τα δικαιώματα γενικά των εργαζομένων υποβαθμίστηκαν ή και απαγορεύτηκαν ορισμένα, ο κατώτατος μισθός μειώθηκε με νόμο κατά 22%. Το αποτέλεσμα ήταν ότι ναι μεν είχαμε μια βελτίωση στη λεγόμενη ανταγωνιστικότητα τιμής, αλλά η διαρθρωτική ανταγωνιστικότητα που είναι το μεγάλο πρόβλημα της χώρας μας δεν αντιμετωπίστηκε.

Και ακριβώς και στο τρίτο μνημόνιο αναγνωρίζεται αυτό και έμφαση δίνεται σε άλλους παράγοντες διαρθρωτικούς, στους οποίους θα αναφερθώ στη συνέχεια.

Επομένως η πολιτική αυτή που βλέπει τη δημιουργία ευνοϊκών επενδυτικών συνθηκών μέσα από τη μείωση των μισθών και την υποβάθμιση της εργασίας, όχι μόνο δεν αποδίδει αλλά έχει και αρνητικές συνέπειες. Η μία αρνητική συνέπεια είναι ότι περιορίζει την εσωτερική ζήτηση, άρα και την εσωτερική αγορά. Η δεύτερη είναι ότι δημιουργεί αντικίνητρο στο να περάσουμε σε μια οικονομία της γνώσης με έμφαση στην τεχνολογική καινοτομία και επομένως στη βελτίωση της παραγωγικότητας της εργασίας, που είναι και το υπόβαθρο της ανταγωνιστικότητας των οικονομιών.

Αν το δει κανείς πρακτικά, μπορεί να το κατανοήσει. Αν μια επιχείρηση έχει τόσο φθηνό εργατικό δυναμικό, πολλές φορές αυτό κάνει περιττή την αναζήτηση άλλων μεθόδων παραγωγής που είναι πιο σύγχρονες και πιο προηγμένες διεθνώς.

Η δεύτερη κατεύθυνση είναι η μείωση της φορολογίας. Ακούμε πολλά. Ποιος δεν θέλει μείωση της φορολογίας; Είναι και κάτι ευχάριστο το να υπόσχεται κανείς μείωση της φορολογίας. Αλλά πρέπει και εδώ να δει κανείς τα πραγματικά γεγονότα, για να διαπιστώσει ότι σε πάρα πολλές χώρες, και στο παρελθόν στη χώρα μας, ενώ μειώθηκε η φορολογία επί των κερδών, δεν είχαμε αύξηση των επενδύσεων.

Για να έρθω, όμως, στο σήμερα, αναφέρω ότι στην Ισπανία μειώθηκε ο εταιρικός συντελεστής φόρου από το 30% στο 25% και την ίδια περίοδο οι επενδύσεις μειώθηκαν από 24% στο 20% ως ποσοστό του ΑΕΠ. Στην Πορτογαλία, με την οποία είμαστε σε συγκρίσιμη κατάσταση, το 2009 ο εταιρικός φορολογικός συντελεστής ήταν 25% και το 2016 μειώθηκε στο 21%. Την ίδια περίοδο οι επενδύσεις μειώθηκαν από το 21% στο 15% ως ποσοστό του ΑΕΠ.

Άρα η μείωση των φορολογικών συντελεστών επί των κερδών δεν συνιστά καταλύτη, δεν υπάρχει κάποιος αυτόματος μηχανισμός, μια εξίσωση ότι μειώνω τη φορολογία στα κέρδη και άρα αυξάνονται οι επενδύσεις. Γιατί;

Πρώτον, διότι η μείωση της φορολογίας επί των κερδών αφορά την κατανομή του κέρδους. Όταν μια επιχείρηση παράγει ένα κέρδος, το κέρδος αυτό το μοιράζεται με τις τράπεζες, εφόσον έχει δάνεια και πληρώνει το επιτόκιο, με το κράτος, στο οποίο πληρώνει φορολογία, και με τους μετόχους, οι οποίοι επίσης παίρνουν το δικό τους μερίδιο του κέρδους. Έχει σημασία αυτό; Βεβαίως έχει σημασία. Αλλά είναι καθοριστικό αυτό για τις επενδύσεις; Δεν είναι καθοριστικό αυτό για τις επενδύσεις.

Καθοριστική για τις επενδύσεις είναι η προσδοκία του κέρδους, οι όροι παραγωγής του κέρδους. Και αυτό είναι και πολιτικά σημαντικό, το ότι, δηλαδή, υπάρχουν διάφοροι τρόποι και διάφορα καθεστώτα συσσώρευσης του κεφαλαίου. Άρα η πολιτική μπορεί να επηρεάσει ως ένα βαθμό ακόμα και υπό συνθήκες καπιταλισμού σημαντικές από κοινωνική και αναπτυξιακή άποψη παραμέτρους της διαδικασίας αυτής.

Η τρίτη, λοιπόν, κατεύθυνση είναι εκείνη την οποία η παρούσα Κυβέρνηση και πιστεύει και ακολουθεί και η οποία συνίσταται στο να επηρεάσουμε εκείνους τους μακροχρόνιους παράγοντες, οι οποίοι στη χώρα μας δημιούργησαν ένα καθεστώς αρνητικό για την επιχειρηματικότητα είτε με την έννοια των εμποδίων, που μίλησε πριν ο κύριος συνάδελφος, αλλά είτε και με την έννοια μιας χαοτικής κατάστασης, μιας άναρχης ανάπτυξης, η οποία ευνοεί κατά κανόνα την κερδοσκοπική δραστηριότητα και όχι την κοινωνικά υπεύθυνη επιχειρηματικότητα.

Μερικοί από τους παράγοντες αυτούς, τους οποίους θα έχουμε την ευκαιρία σε άλλο νομοσχέδιο και σε άλλες ευκαιρίες εδώ να συζητήσουμε, αφορούν:

Πρώτον, στη δημιουργία επιχειρηματικών υποδομών.

Δεύτερον, στη δημιουργία νέων αδειοδοτικών καθεστώτων, τα οποία προχωρούμε και από το δικό μας Υπουργείο, απλούστερα, αποτελεσματικότερα καθώς και νέα συστήματα ελέγχου, διότι τώρα έχουμε το φαινόμενο «πολλοί έλεγχοι, αλλά καθόλου έλεγχοι», δηλαδή, πολλές φορές οι υπερβολικοί έλεγχοι οδηγούν στον μη ουσιαστικό έλεγχο.

Τρίτον, αλλαγές στο εταιρικό δίκαιο, όπως είναι και αυτός ο νόμος, όπως είναι ο νόμος περί ανωνύμων εταιρειών, όπως θα είναι ο νόμος περί μετασχηματισμών, όπως θα είναι ο νόμος για την αναβάθμιση του ΓΕΜΗ και άλλοι.

Τέταρτον, δημιουργία νέων σχέσεων ανάμεσα στο κράτος και τις επιχειρήσεις. Παράδειγμα εδώ αποτελεί ο νέος αναπτυξιακός νόμος. Σχέσεις διαφανείς, σχέσεις…

**ΑΝΔΡΕΑΣ ΛΟΒΕΡΔΟΣ:** Αυτός που έγινε ή αυτός που θα έρθει;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Αυτός που έγινε και λειτουργεί ήδη και που θα έχει και ποσοτικά καλύτερα αποτελέσματα τώρα που απαλλάσσεται από τα βαρίδια του παρελθόντος. Διότι, ξέρετε, παραλάβαμε κάπου έξι χιλιάδες –δεν θυμάμαι ακριβώς πόσες- αιτήσεις να έχουν ενταχθεί στους νόμους, χωρίς να υπάρχει η χρηματοδότηση γι’ αυτούς τους νόμους.

Αναφέρομαι, λοιπόν, σε διαδικασίες διαφανείς, όσο γίνεται πιο αυτοματοποιημένες, στη θέση πελατειακών σχέσεων του παρελθόντος, που αποτελούσαν πολλές φορές και «θερμοκήπιο» διαφθοράς.

Πέμπτον, νέα χρηματοδοτικά εργαλεία τα οποία να μπορούν να χρηματοδοτούν επενδύσεις και επενδυτικά σχέδια, ακόμη και αν οι τράπεζες λόγω των κόκκινων δανείων δεν είναι σε θέση να παίξουν πλήρως αυτόν τον ρόλο και ήδη, είμαστε σε θέση να πούμε ότι εάν υπάρχει ένα επενδυτικό σχέδιο, υπάρχουν πόροι και τρόποι να χρηματοδοτηθεί.

Έκτον, μια νέα εργαλειοθήκη, που να βοηθά τον χωρικό και γενικότερο αναπτυξιακό σχεδιασμό. Κτηματολόγιο, δασικοί χάρτες, οριοθέτηση αιγιαλού, ειδικά κλαδικά χωροταξικά σχέδια εκεί που δεν υπήρχαν, όπως για παράδειγμα στον ορυκτό πλούτο, που δεν είχαμε ποτέ χωροταξικό σχέδιο, τοπικά χωρικά σχέδια και χρήσεις γης, θαλάσσιος χωροταξικός σχεδιασμός.

Πολλές φορές όταν λέμε γραφειοκρατία, πίσω απ’ αυτό βρίσκονται πολιτικές, είτε κενά πολιτικής, είτε λάθη πολιτικής, είτε ευθύνες πολιτικές. Αυτά που είπα, τα χρόνια αυτά προβλήματα της ελληνικής οικονομίας και κοινωνίας, για δεκαετίες είναι ανοικτά και έχουν δημιουργήσει ακριβώς ένα σύστημα περίπλοκο, αναποτελεσματικό, όπου όλοι ζημιώνονται. Και επιχειρήσεις ζημιώνονται και το δημόσιο συμφέρον ζημιώνεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επομένως, ολοκληρώνοντας, θέλω να πω ότι πιστεύω πως βρισκόμαστε στη σωστή κατεύθυνση. Ούτε η μείωση των μισθών ούτε οι εύκολες φορολογικές εξαγγελίες αποτελούν πειστική λύση. Πειστική απάντηση αποτελεί το να λύσουμε τα χρόνια προβλήματα, τα οποία άλλωστε αποτελούσαν και πολλές από τις αιτίες της κρίσης και της χρεοκοπίας της χώρας μας.

Σε ό,τι αφορά όμως τη φορολογία, για να μην αφήσω κάτι κενό, θέλω να πω ότι βεβαίως εφόσον έχουμε δημοσιονομικό πόρο να αξιοποιήσουμε, ένα μέρος του θα το αξιοποιήσουμε και για στοχευμένες φορολογικές ελαφρύνσεις. Πριν όμως αποφασίσουμε αυτές τις στοχευμένες φορολογικές ελαφρύνσεις σε ό,τι αφορά την επιχειρηματικότητα, θα κάνουμε διάλογο με τους φορείς των επιχειρήσεων, για να συνεννοηθούμε ποιες ακριβώς φορολογικές ελαφρύνσεις είναι αυτές οι οποίες δημιουργούν όχι πρόσκαιρα οφέλη, αλλά μακροχρόνιες ευνοϊκότερες συνθήκες.

Πρέπει να σας πω ότι έχουμε πάρει και στο Υπουργείο προτάσεις σοβαρές από το Σύνδεσμο Εξαγωγέων Βορείου Ελλάδος, από επιχειρηματικούς συνδέσμους, όπως η Ελληνική Παραγωγή, ο ΣΕΒ και άλλους. Όλες αυτές τις προτάσεις θα τις αξιολογήσουμε και μέσα από διάλογο θα καταλήξουμε, όπως είπα, σε στοχευμένες παρεμβάσεις.

Επομένως, δημιουργούμε ένα ευνοϊκό πλαίσιο για τις επενδύσεις και την κοινωνικά υπεύθυνη επιχειρηματικότητα. Δημιουργούμε τις προϋποθέσεις η επιχειρηματικότητα να είναι ελεύθερη, εντός όμως συγκεκριμένων κοινωνικών και οικολογικών δεσμεύσεων και αυτό νομίζω ότι είναι εκείνο που απαιτεί το κοινωνικό συμφέρον σήμερα στη χώρα μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Θα κάνω την ανακοίνωση για το σχολείο και αμέσως μετά θα σας δώσω τον λόγο, κύριε Λοβέρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθητές και μαθήτριες και τρεις εκπαιδευτικοί συνοδοί τους από το 5ο Δημοτικό Σχολείο Χίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κύριε Πρόεδρε, θα κάνω την παρέμβασή μου αργότερα, αφού ακούσουμε και τον κ. Πιτσιόρλα.

Ωστόσο κατά τον Κανονισμό, αντιδρώ στην παρέμβαση του Υπουργού με τα εξής. Σωστά ο ίδιος γενίκευσε. Έφυγε από τα θέματα του σχεδίου νόμου και μίλησε γενικότερα για το θέμα της αρμοδιότητάς του, που είναι και ένα από τα μεγαλύτερα θέματα -αν δεν είναι το μεγαλύτερο θέμα- που αντιμετωπίζει η χώρα μας σήμερα.

Όμως μετά από τρεισήμισι χρόνια είναι βασική υποχρέωση ενός Υπουργού Ανάπτυξης, όσο κι αν έχει ευκολίες από το γεγονός ότι είναι ο τρίτος στη σειρά -δεν ξεκινάει το 2015 η Κυβέρνηση με αυτόν- να μας πει τι θα κάνει κι όχι να μας πει τι δεν έγινε σωστά στο παρελθόν.

Σημειώνω, κύριε Πρόεδρε, ότι στα θέματα της δικής του αρμοδιότητος έγκειται πρωτίστως η εφαρμογή του λεγομένου Ολιστικού Σχεδίου Ανάπτυξης του κ. Τσακαλώτου, εις το οποίο μια απλή αναφορά έκανε και όχι περισσότερες. Αυτό για εμένα είναι χαρακτηριστικό.

Παίρνω, όμως, τον λόγο για κάτι άλλο. Κύριε Υπουργέ, σωστά αναφέρεστε στην ανάγκη μείωσης των φόρων. Από όλες τις πλευρές του Κοινοβουλίου αναφέρεται αυτό. Σωστά, επίσης, λέτε ότι είναι ανάγκη να αναπροσαρμοστεί και ο κατώτατος μισθός. Όλες τις πτέρυγες του Κοινοβουλίου το λένε αυτό.

Εσείς, όμως, δεν έχετε χρέος απλώς να αναφέρετε τι θα ήταν καλό να γίνει. Εσείς έχετε υποχρέωση να μας πείτε κάτι άλλο, μετά από τρεισήμισι χρόνια, μάλιστα, παραμονής στη διακυβέρνηση του τόπου. Είστε η μακροβιότερη Κυβέρνηση της κρίσης. Όλες οι άλλες είχαν λιγότερο χρόνο μπροστά τους, για πολλούς λόγους, ένας εκ των οποίων είστε κι εσείς, ως Αντιπολίτευση. Είστε υποχρεωμένος να μας πείτε πώς θα έρθει η Ελλάδα στην πολυτελή θέση να μειώσει τους φόρους.

Για τις εισφορές δεν είπατε κάτι. Το παραλείψατε ως ευκόλως εννοούμενο. Φαντάζομαι ότι το συμπεριλαμβάνετε. Πώς θα μειώσετε τις εισφορές; Πώς θα είστε σε θέση να αυξήσετε τον κατώτατο μισθό; Αυτή είναι η δουλειά ενός συνδυασμού αρμοδιοτήτων του Υπουργείου Οικονομίας και του Υπουργείου Οικονομικών. Είστε το μισό από το όλον της προσπάθειας για μια αναπτυξιακή πορεία.

Εδώ, σήμερα, φοβούμαι να πω ότι κάνατε προγραμματικές δηλώσεις. Όσο, όμως, κι αν είστε πρόσφατος σε αυτό το Υπουργείο, δεν έχετε το δικαίωμα μετά από τρεισήμισι χρόνια να στέκεστε σε προγραμματικές δηλώσεις. Μια καταγραφή πράξεως που αμέσως θα κάνετε, ως Υπουργός Ανάπτυξης, θα ήταν το δέον. Δεν το κάνατε. Ίσως έχετε μια άλλη ευκαιρία στο μέλλον.

Τα εργαλεία που αναφέρατε, όπως οι αδειοδοτήσεις -και κλείνω με αυτό- είναι εργαλεία τα οποία άλλοι προκάτοχοί σας έχουν φέρει εδώ προ δύο ετών και στην πράξη δεν έχει φανεί η παραμικρή τους επιτυχία. Παρακαλώ, από την επόμενη φορά που θα είστε εδώ, να μπορέσουμε να συζητήσουμε κάτι επί του συγκεκριμένου.

**ΠΡΟΕΔΡΕΩΝ (Μάριος Γεωργιάδης):** Τον λόγο έχει ο κ. Αμυράς και αμέσως μετά ο κύριος Υπουργός, ο κ. Δραγασάκης, για να απαντήσει συνολικά. Παρακαλώ, να είστε σύντομος κύριε Αμυρά.

**ΓΕΩΡΓΙΟΣ ΑΜΥΡΑΣ:** Σύντομος θα είμαι, γιατί πρέπει να πάω στη Διάσκεψη των Προέδρων.

Αγαπητέ κύριε Δραγασάκη, η ελληνική γλώσσα και η ορολογία που χρησιμοποιούμε μπορεί να μας δίνει πολλές φορές τις απαραίτητες οδούς διαφυγής από την πραγματικότητα, αλλά όπως και να γίνει, αυτή η πραγματικότητα είναι μια μυλόπετρα που σε καταπλακώνει και σε εγκλωβίζει. Δεν μπορείς να ξεφύγεις από την αλήθεια και την πραγματικότητα.

Γιατί σας το λέω αυτό; Διότι αν σας άκουγε κάποιος ξένος θα έλεγε, για ποια μνημόνια άραγε μιλάει ο κ. Δραγασάκης; Χρησιμοποιείτε τον πληθυντικό και λέτε μια γενική έκφραση «βγαίνουμε από τα μνημόνια». Δεν βγαίνουμε από τα μνημόνια. Βγαίνουμε από το μνημόνιο το δικό σας -αν βγαίνουμε βέβαια-, από το μνημόνιο Τσίπρα - Καμμένου. Γιατί σας το λέω αυτό; Διότι το 2015, το 2016 έως και το 2017 δεν χρησιμοποιούσατε καν τη λέξη μνημόνιο. Λέγατε για το πρόγραμμα. Τι είναι αυτό το πρόγραμμα;

Άρα μια πρώτη κίνηση καλής θελήσεως από μέρους σας θα ήταν να χρησιμοποιείτε την πραγματική ορολογία και να λέτε «βγαίνουμε από το μνημόνιο που σας βάλαμε». Ένα το κρατούμενο.

Θα μείνω λίγο στη φορολογία και τη μείωση της φορολόγησης των επιχειρήσεων. Είπατε ότι πρέπει να το δούμε και θα το δούμε στο μέλλον. Το έχετε ήδη κάνει. Σας θυμίζω ότι έχετε μειώσει τη φορολογία των καζίνο από 37% σε 17%, δηλαδή 20 μονάδες κάτω. Μάλιστα, εάν έχουν από ένα ποσοστό κερδών και πάνω φτάνει η φορολόγησή τους στο 8%. Δηλαδή, από το 37% έως το 8% είναι 29 μονάδες.

Ήθελα να σας ρωτήσω: Τι σκεφτήκατε εκεί; Ποιο ήταν το πλάνο, για να προτάξετε τα καζίνο στη μείωση της φορολόγησης και όχι τις εξαγωγικές επιχειρήσεις;

Άρα καταλήγω, λέγοντας ότι δεν βγαίνουμε, δυστυχώς, από τα μνημόνια. Μακάρι να βγαίναμε. Βγαίνουμε τυπικά από το μνημόνιο Τσίπρα-Καμμένου, αλλά η «ουρά» παραμένει.

Και η «ουρά» είναι η μείωση των συντάξεων από την 1η Ιανουαρίου 2019, δηλαδή σε λίγους μήνες από τώρα. Θα έχουμε μείωση σχεδόν όλων των συντάξεων έως και 18%. Σας θυμίζω τα πρωτογενή πλεονάσματα που τα χαρακτηρίζατε ματωμένα και δυσβάσταχτα για τον ελληνικό λαό και που παραμένουν υψηλά με δικές σας υπογραφές έως το 2022 και έως το 2060. Σας θυμίζω και την άλλη ημερομηνία ορόσημο, το 2114, όπου το υπερταμείο για ενενήντα εννέα χρόνια θα έχει υπό την ευθύνη του στην ουσία τη διαχείριση πάρα πολλών εμπράγματων και ακινήτων δικαιωμάτων του ελληνικού δημοσίου.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, πρέπει να ολοκληρώσετε.

**ΓΕΩΡΓΙΟΣ ΑΜΥΡΑΣ:** Άρα αγαπητέ κύριε Δραγασάκη, θα έλεγα ότι είναι καλή η μείωση της φορολογίας, αλλά όχι για τα καζίνο. Πρώτα έπρεπε να γίνει για τους Έλληνες εξαγωγείς, για τις ελληνικές κυρίως μικρομεσαίες επιχειρήσεις που παράγουν, καινοτομούν, προσλαμβάνουν κόσμο, δίνουν μεροκάματα και ωθούν τη χώρα μέσω της προσπάθειάς τους σε ένα περιβάλλον αντιξοοτήτων έξω από τα μνημόνια στα οποία μας βάλατε κι εσείς.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, η πρόθεσή μου δεν ήταν να πω στον κ. Αμυρά να υιοθετήσει τη δική μας αφήγηση, την κρίση και τη δική μας ερμηνεία ή να πω στον κ. Λοβέρδο τι πρέπει να κάνει σε κάποια θέματα. Εγώ έδωσα μια συγκεκριμένη ενημέρωση. Ό,τι είπα, κύριε Λοβέρδο, εδώ είναι μέρος του αναπτυξιακού σχεδίου. Ο νόμος για τις ανώνυμες εταιρείες θα έρθει σε δύο εβδομάδες. Το νέο μεσοπρόθεσμο σχέδιο που θα δείχνει και το δημοσιονομικό χώρο που έχουμε θα έρθει μαζί με τα προαπαιτούμενα. Τα σχέδια και το χρονοδιάγραμμα σε ό,τι αφορά τα νέα αδειοδοτικά καθεστώτα, τη χωροταξία, όλα τα μέτρα που είπα είναι μέσα. Είναι σχέδια δράσης.

Όπως είπα και την προηγούμενη φορά, μιλώντας για το αναπτυξιακό σχέδιο, –το επαναλαμβάνω- το Υπουργείο μας είναι ανοιχτό, πέρα από τον κοινοβουλευτικό έλεγχο που έχετε δικαίωμα να κάνετε σε οποιοδήποτε θέμα, για να συζητήσουμε και να σας δώσουμε ενημέρωση, η οποία ίσως δεν είναι ώριμη για να υπάρξει δημόσια. Άλλωστε, γνωριζόμαστε. Εμένα η πρόθεσή μου δεν είναι να αποφύγω την πραγματικότητα. Η πρόθεσή μου είναι να μιλήσω επί της πραγματικότητας, βλέποντας βεβαίως αυτά τα οποία θεωρώ ότι μπορούμε να κάνουμε.

Σε ό,τι αφορά τον κ. Αμυρά, η δική μου αντίληψη των πραγμάτων είναι ότι το 2010 η χώρα αυτή χρεωκόπησε. Το ιστορικό δηλαδή γεγονός, αυτό που θα μαθαίνουν και τα παιδιά στην ιστορία ελπίζω, είναι ότι το 2010 η Ελλάδα χρεωκόπησε. Άρα κάτι έφταιξε γι’ αυτήν την χρεωκοπία. Κάποιες αιτίες υπήρχαν. Κάποιες παθογένειες υπήρχαν. Πρέπει να σκεφθούμε πολύ σοβαρά ποιες ήταν αυτές οι παθογένειες για να μην τις επαναλάβουμε στο μέλλον.

Το δεύτερο είναι ότι, επειδή χρεωκοπήσαμε, δεν μπορούσαμε να δανειστούμε από τις αγορές πια και υπογράψαμε μια σύμβαση δανεισμού από θεσμούς έναντι μνημονίων. Αυτή η ιστορική φάση τελειώνει τον Αύγουστο του 2018. Δεν σας αρέσει η ορολογία που είπα; Το ιστορικό γεγονός πάλι εδώ είναι. Με τη σημερινή Κυβέρνηση πιστεύουμε θα υπογραφεί η λήξη αυτής της οδυνηρής περιόδου, η οποία αρχίζει το 2010, έχει διάφορα ενδιάμεσα στάδια και φτάνουμε στο σήμερα. Από εκεί και πέρα, εσείς μπορείτε να έχετε όποια αφήγηση θέλετε ότι η κρίση αρχίζει το 2015, ότι μέχρι τότε τα πράγματα ήταν καλά, ότι η καταστροφή για την οποία μιλάει όλη η ανθρωπότητα ότι υπέστη η Ελλάδα την υπέστη τώρα που η οικονομία ανακάμπτει. Δικαίωμά σας. Μην έχετε απαίτηση να πω εγώ αυτά που εσείς νομίζετε.

Εγώ λοιπόν, επαναλαμβάνω –για να ολοκληρώσω- ότι σε ό,τι αφορά τα θέματα ουσίας ήμουν συγκεκριμένος. Σε άλλη ευκαιρία θα μπορούμε να είμαστε και αναλυτικοί. Αν κάποιος συνάδελφος θέλει, μπορεί μέσω του κοινοβουλευτικού ελέγχου να ρωτήσει για οποιοδήποτε θέμα. Αν κάποιο κόμμα θέλει ενημέρωση από το Υπουργείο, μπορούμε και αυτήν να την παράσχουμε.

Σε όλα τα θέματα υπάρχουν σχέδια, χρονοδιαγράμματα σε ό,τι αφορά την πορεία και την ολοκλήρωσή τους. Πιστεύω, κοιτώντας αυτά τα σχέδια, μπορούμε να είμαστε όχι μόνο αισιόδοξοι για το μέλλον, αλλά μπορούμε να σιγουρευτούμε ότι είμαστε σε μια πορεία που αν τα κάνουμε αυτά -και άλλα βεβαίως πρέπει να γίνουν- τότε η έξοδος από τα μνημόνια μπορεί να αποδειχθεί μια κρίσιμη αφετηρία, ακριβώς για να μπορέσουμε να ανασυγκροτήσουμε τη χώρα και να την απαλλάξουμε από τέτοιες κρίσεις στο μέλλον.

Όσον αφορά τα καζίνο, δεν υπήρξε μείωση της φορολογίας τους. Η φορολογία παραμένει η ίδια. Τροποποιήθηκε το μέρος επί του τζίρου, το οποίο είναι διαφορετικό. Ο κ. Πιτσιόρλας που είναι εδώ είναι πιο ενήμερος για τις εξελίξεις, αν θέλετε να σας ενημερώσει.

Δεν ξέρω αν ελέχθη κάτι άλλο συγκεκριμένο. Προς το παρόν, μένουμε σε αυτά. Εδώ θα είμαστε για να επανέλθουμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, πότε θα μιλήσει ο κ. Πιτσιόρλας;

**ΠΡΟΕΔΡΕΥΩΝ (Μάριος Γεωργιάδης):** Θα μας ενημερώσει.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κύριε Πρόεδρε, θέλουν να μιλήσουν και οι Βουλευτές.

**ΠΡΟΕΔΡΕΥΩΝ (Μάριος Γεωργιάδης):** Θα μιλήσουν οι Βουλευτές, απλώς ακολουθούμε τη διαδικασία.

Να ξεκινήσουμε τον κατάλογο των ομιλητών με πρώτο τον συνάδελφο κ. Παπαηλιού. Είναι πέντε όσοι έχουν εγγραφεί, οπότε οι Κοινοβουλευτικοί Εκπρόσωποι να δηλώσετε σιγά-σιγά για να μιλήσετε μετά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Να μιλήσουμε οι Κοινοβουλευτικοί μετά, αφού ακούσουμε τον Υπουργό.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε συνάδελφε.

Ορίστε, κύριε Παπαηλιού, έχετε τον λόγο για επτά λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα είμαι πολύ συνοπτικός και πολύ συγκεκριμένος. Οι ραγδαίες τεχνολογικές εξελίξεις και οι συνθήκες παγκοσμιοποίησης της οικονομίας επιβάλλουν ευελιξία και ταχύτητα στις οικονομικές συναλλαγές.

Η εταιρεία περιορισμένης ευθύνης δεν αποτελεί πλέον ελκυστική εταιρική μορφή, κυρίως λόγω της δυσκαμψίας από την οποία χαρακτηρίζεται τόσο από θεσμικής όσο και από οικονομικής πλευράς. Οι νέες εταιρικές μορφές την «έχουν αφήσει πίσω», με συνέπεια η ζήτηση ίδρυσης νέων εταιρειών περιορισμένης ευθύνης να είναι εξαιρετικά περιορισμένη. Η πορεία των ΕΠΕ είναι φθίνουσα.

Παρά ταύτα, με το παρόν νομοσχέδιο επιχειρείται μία κατά το δυνατόν προσαρμογή της εταιρείας περιορισμένης ευθύνης στις νέες συνθήκες.

Οι βασικότερες αλλαγές, που προτείνονται με το σχέδιο νόμου αφορούν την επωνυμία, τη δημοσιότητα, τη συνέλευση των εταίρων, τους διαχειριστές και την ίδρυση αλλοδαπού υποκαταστήματος στην Ελλάδα.

Ενδεικτικά και συγκεκριμένα, παρέχεται η δυνατότητα σχηματισμού της επωνυμίας χωρίς να είναι υποχρεωτική η αναγραφή των ονομάτων των εταίρων ή του αντικειμένου της επιχείρησης, πάντα στο πλαίσιο της αρχής της αληθείας και συνακόλουθα της μη παραπλάνησης των συναλλασσομένων. Επιπλέον, παρέχεται η δυνατότητα σχηματισμού της επωνυμίας με λατινικούς χαρακτήρες, ώστε να διευκολύνονται οι διεθνείς συναλλαγές.

Προβλέπονται η πρόσκληση των εταίρων για σύγκληση συνέλευσής τους με ηλεκτρονικά μέσα και η διεξαγωγή συνέλευσης των εταίρων με τηλεδιάσκεψη. Επιπλέον μειώνονται τα ποσοστά της απαιτούμενης πλειοψηφίας από ¾ επί των εταίρων και των εταιρικών μεριδίων σε 2/3 για τη λήψη κρίσιμων αποφάσεων, με αποτέλεσμα την απόδοση μεγαλύτερης ευελιξίας.

Εναρμονίζεται ο ν.3190/1955 με τις επιταγές των νεότερων νομοθετημάτων περί δημοσιότητας αφού η δημοσίευση γίνεται στο Γενικό Εμπορικό Μητρώο -στο ΓΕΜΗ- και όχι στην Εφημερίδα της Κυβερνήσεως, καθώς και με τις νέες απαιτήσεις σχετικά με τις οικονομικές καταστάσεις.

Απλοποιούνται οι διαδικασίες και συνακόλουθα μειώνεται το κόστος σε κρίσιμα σημεία του κύκλου ζωής των ΕΠΕ, όπως στη σύσταση με την αντικατάσταση του συμβολαιογραφικού εγγράφου από πρότυπο καταστατικό, σύμφωνα με τον ν.4441/2016 και την αντίστοιχη απόφαση του Υπουργού Οικονομίας και Ανάπτυξης, αλλά και στη λύση με την κατάργηση του συμβολαιογραφικού εγγράφου (λύσης).

Καταργείται η υποχρεωτική προσφυγή στο δικαστήριο για την ανάκληση διαχειριστή που έχει οριστεί από το καταστατικό, καθώς και για τον ορισμό της αξίας των εταιρικών μεριδίων στις περιπτώσεις μεταβίβασής του αιτία θανάτου.

Διευκολύνεται η εγκατάσταση στην Ελλάδα υποκαταστήματος αλλοδαπής ΕΠΕ, που προέρχεται από χώρα-μέλος της Ευρωπαϊκής Ένωσης με την κατάργηση της διοικητικής έγκρισης, η οποία παραμένει στις περιπτώσεις εταιρειών που προέρχονται από χώρες εκτός Ευρωπαϊκής Ένωσης, με στόχο την ενδυνάμωση της ευελιξίας αλλοδαπών επιχειρήσεων στη λήψη αποφάσεων για επενδυτικές κινήσεις στη χώρα μας.

Τέλος, προβλέπεται εξουσιοδοτική διάταξη για την κωδικοποίηση του ν.3190/1955 και την απόδοσή του στη δημοτική, πρόβλεψη που αποτελεί χρόνιο αίτημα τόσο των υπηρεσιών και των επαγγελματιών που ασχολούνται με το εταιρικό δίκαιο όσο και της αγοράς.

Κυρίες και κύριοι συνάδελφοι, και αυτό το νομοσχέδιο αποτελεί μία ψηφίδα στο σύνολο των ρυθμίσεων, που έχουν θεσπιστεί και θα θεσπιστούν στο άμεσο μέλλον και οι οποίες απλοποιούν τις διαδικασίες σύστασης, λειτουργίας και λύσης αυτής της εταιρικής μορφής και συνακόλουθα μειώνουν το διοικητικό κόστος και τη διοικητική γραφειοκρατία. Επίσης, αναβαθμίζουν τη συνεργασία και τις συναλλαγές με το εξωτερικό, προσαρμόζουν το θεσμικό πλαίσιο στις συνθήκες της διεθνούς, της ευρωπαϊκής και της εγχώριας οικονομίας και εν γένει διευκολύνουν την επιχειρηματική δραστηριότητα. Έτσι, σταδιακά και βαθμιαία δημιουργούνται οι προϋποθέσεις για την προωθούμενη παραγωγική ανασυγκρότηση της χώρας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαηλιού.

Τον λόγο έχει η Ανεξάρτητη Βουλευτής κ. Παπακώστα, για επτά λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ – ΣΙΔΗΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, πρέπει να σας πω ότι χαίρομαι που τυγχάνει σχεδόν καθολικής αποδοχής η συγκεκριμένη νομοθετική ρύθμιση, την οποία εισάγετε σήμερα. Αυτό θεωρώ ότι οφείλεται στο γεγονός ότι εδράζεται -και πάρα πολύ ορθά- αυτή η νομοθετική σας πρωτοβουλία στην αποδοχή του περιεχομένου της νομοθετικής ρύθμισης από τους ενδιαφερομένους. Εφόσον οι ενδιαφερόμενοι θεωρούν ότι εξυπηρετούνται τα ζητούμενα που είχαν και έχουν, θεωρώ ότι αυτή η νομοθετική ρύθμιση μπορεί πραγματικά να σταθεί στη ζωή και στην αγορά και στην πραγματικότητα, διότι αυτή είναι η αξία του νόμου ως εργαλείου για να επιλύει προβλήματα.

Για την οικονομία της συζήτησης, θα συμφωνήσω με τις παρατηρήσεις δύο προλαλησάντων συναδέλφων, του κ. Καρρά και του κ. Αμυρά, του κ. Καρρά όσον αφορά στα ζητήματα της ασφαλιστικής και φορολογικής ενημερότητας των πωλητών των λαϊκών αγορών και του κ. Αμυρά σε σχέση κυρίως με τις τροπολογίες – προσθήκες που έχετε καταθέσει, εστιάζοντας βέβαια πάρα πολύ στην ηλεκτρονική διακυβέρνηση.

Κύριε Πρόεδρε και αγαπητοί συνάδελφοι, άκουσα με πολύ μεγάλη προσοχή την εισήγηση του κ. Δραγασάκη. Βάζει ουσιαστικά το πλαίσιο στο οποίο θα κινηθεί η χώρα από σήμερα, από χθες. Είναι γεγονός ότι το ιταλικό δράμα προκαλεί πολύ μεγάλη ανησυχία, διότι η παραμικρή αλλαγή στη διάθεση των πολιτών της Ιταλίας, αγαπητοί συνάδελφοι, και η ενδεχόμενη ρήξη με τις Βρυξέλλες καθιστά πολύ πιθανή τη διάλυση της ευρωζώνης, της Ευρωπαϊκής Ένωσης. Είναι δε απολύτως βέβαιο ότι η Ιταλία, η τρίτη μεγαλύτερη οικονομία της Ευρωπαϊκής Ένωσης, δεν νομίζω ότι θα κάνει πίσω, εάν δεν πάρουν τα ανταλλάγματα τα οποία ζητούν. Αυτό συνιστά περιδίνηση και της χώρας μας. Άκουσα σήμερα και τον κ. Κοτζιά, ο οποίος είπε στη συνέντευξη που έδωσε με αφορμή τη συζήτηση για το Σκοπιανό ότι ενδέχεται –και έτσι είναι- η κρίση της Ιταλίας να δημιουργήσει επιπτώσεις βεβαίως σε όλη την Ευρώπη, αλλά ένα παραπάνω σε εμάς.

Στο σημείο αυτό πρέπει να σας πω ότι χρειάζεται η ενότητα των πολιτικών δυνάμεων στην οποία έκανε επίκληση και έκκληση ο Πρόεδρος της Δημοκρατίας. Είναι περισσότερο από ποτέ η αναγκαία και ικανή προϋπόθεση, αγαπητοί συνάδελφοι, προκειμένου η χώρα να προχωρήσει μπροστά ενωμένη –«μια αγάπη, μια καρδιά, μια μοίρα» λέει το τραγούδι- και στην Ευρώπη, αλλά και για την πατρίδα.

Η πολιτική πρωτοβουλία που ανακοίνωσα στις 17 Απριλίου -το ΝΕΟ- και η οποία θα μετασχηματιστεί το φθινόπωρο σε πολιτικό φορέα, προκειμένου να κατέβει στις εθνικές εκλογές και στις ευρωεκλογές, εισηγείται μέσα σε αυτό το κλίμα τοξικότητας που διαμορφώθηκε το προηγούμενο χρονικό διάστημα, πρώτα απ’ όλα τη δημιουργία ενός εθνικού σχεδίου δράσης, το οποίο την επόμενη μέρα από την τυπική έξοδο και μέσα στην περιδίνηση του ιταλικού δράματος θα λειτουργήσει ως το στέρεο έδαφος, πάνω στο οποίο θα πατήσει η χώρα με τα δικά της πόδια και με τα δικά της εργαλεία για τα επόμενα δέκα χρόνια.

Θα πρέπει να σας πω ότι η κατάσταση είναι πράγματι πολύ έκρυθμη. Οι αγορές έχουν βυθιστεί σε συνδυασμό και με την κρίση που διατρέχει την Ισπανία, με αφορμή το σκάνδαλο, την πρόταση μομφής για θέματα διαφθοράς της κυβέρνησης Ραχόι.

Άρα, αντιλαμβάνεστε ότι εδώ έχουμε την ευκαιρία η σημερινή αρχιτεκτονική της Βουλής, με τις εντάσεις, με τα πάθη της, να αφήσει πίσω τον κακό της εαυτό και από σήμερα να ενώσουν οι πολιτικές δυνάμεις την ενέργειά τους προς όφελος της χώρας και του ελληνικού λαού, συναισθανόμενοι ακριβώς τι συμβαίνει στη χώρα.

Η ενότητα είναι προϋπόθεση και οι αρχηγοί οφείλουν να κατανοήσουν τη δύναμη της ενότητας, της ενοποιού συγκολλητικής ουσίας απέναντι στον λαό, ο οποίος τον τελευταίο καιρό διχάστηκε από δικαιολογημένη ή αδικαιολόγητη αγανάκτηση. Για μένα δεν υπάρχει ιερή αγανάκτηση στα ζητήματα άσκησης βίας, διότι είναι αδιέξοδη και δεν μπορεί αυτό να έχει πολιτικές αφετηρίες. Αυτό οφείλουμε όλοι να το αντιληφθούμε.

Θέλω να κάνω μια δήλωση μπροστά σε αυτά τα δραματικά, που είδαν το φως της δημοσιότητας το τελευταίο διάστημα, η οποία είναι η εξής. Η ιστορία μας διδάσκει και οφείλουμε να τη γνωρίζουμε. Οφείλουμε να γνωρίζουμε τις σκοτεινές περιόδους, προκειμένου να αποφύγουμε τα λάθη αυτών των περιόδων, αλλά και τις φωτεινές περιόδους, προκειμένου να αρθούμε στο ύψος των περιστάσεων.

Τώρα όσον αφορά τη συζήτηση, που γίνεται για το θέμα της επίλυσης του ονόματος της γειτονικής χώρας, πιστεύω και εύχομαι και κάνω έκκληση να μην αποτελέσει για μια ακόμη φορά, σε τέτοιους δύσκολους καιρούς και σε τέτοια κρίσιμη και έκρυθμη συγκυρία στην Ευρωπαϊκή Ένωση και την Ευρωζώνη, πεδίο αναμέτρησης και επίδειξης συσχετισμού δυνάμεων εδώ, στη Βουλή των Ελλήνων, όπως και άσκησης επιρροής στην κοινωνία εν όψει άλλων γεγονότων που πρόκειται να δουν το φως της δημοσιότητας τις επόμενες μέρες, εκμεταλλευόμενοι το αίσθημα του ελληνικού λαού και την ευαισθησία του σχετικά με το ζήτημα της ονοματοδοσίας. Κάνω έκκληση, κύριε Πρόεδρε, διότι θεωρώ ότι θα κριθούμε όλοι μας και μάλιστα πάρα πολύ αυστηρά.

Τέλος, θέλω να πω το εξής, με αφορμή το σχέδιο της Κυβέρνησης για ολιστική ανάπτυξη και για το πού θα οδηγηθεί η χώρα μετά την τυπική της έξοδο από το μνημόνιο.

Ως επικεφαλής του πολιτικού ρεύματος ΝΕΟ και ως Ανεξάρτητη Βουλευτής εισηγούμαι στην Κυβέρνηση και την ενθαρρύνω να δει το ζήτημα του κατώτατου μισθού, το ζήτημα της αποφυγής των ομαδικών απολύσεων, το ζήτημα της κοινωνικής ατζέντας, που αφορά στην κοινωνία, τις συντάξεις, τις διαπραγματεύσεις και να χτίσουμε την πολιτική μας όλοι μαζί για τα επόμενα χρόνια στο πλαίσιο το ότι ο άνθρωπος είναι στο επίκεντρο της πολιτικής μας και πρέπει να υπηρετείται από αυτή και όχι στην αναστροφή της πυραμίδας, όπου ισοπεδώσαμε τον άνθρωπο και εστιάσαμε στα εργαλεία τα οποία ουσιαστικά αναγορεύσαμε σε προτεραιότητά μας.

Αυτό, λοιπόν, είναι το διακύβευμα. Διότι οι κοινωνίες, η Ευρωπαϊκή Ένωση, η Ευρωζώνη, πρέπει να έχουν πολίτες, που να απολαμβάνουν το στοιχειώδες δικαίωμα στην εργασία και στην αξιοπρεπή διαβίωση και επιβίωση σε πολλές περιπτώσεις για τους πολύ φτωχούς, το δικαίωμα προστασίας της μητρότητας δίχως αστερίσκους και υποσημειώσεις, το δικαίωμα να υπηρετούμε τον άνθρωπο εκεί όπου αυτός είναι αδύναμος ως πολίτης μέσα στις δημοκρατικές μας κοινωνίες.

Αν δεν λειτουργήσουμε με αυτό τον τρόπο, πολύ φοβούμαι ότι οι κοινωνίες μας θα μετατραπούν σε αυτό που ο Ουγκώ περιέγραφε ως «αθλίους», επειδή η ευρωπαϊκή κοινωνία των πολιτών αρκετά εξαθλιώθηκε από το έλλειμμα πολιτικής. Εδώ χρειάζεται και για αυτό εισηγούμεθα και μια νέα αρχιτεκτονική για το ευρώ.

Χρειάζεται μια νέα αρχιτεκτονική πολιτική βούληση η οποία να σταματήσει τη σκληρή μονεταριστική πολιτική και να ρίξει το βάρος της στην κοινωνία των πολιτών, στους πολίτες. Αν αυτό δεν συμβεί, τότε η πολιτική και οι πολιτικοί θα πάψουμε να έχουμε ουσία και περιεχόμενο ύπαρξης και τότε θα οδηγηθούμε σε άλλες πολύ πιο ολιγαρχικές καταστάσεις από αυτές που βιώνουμε σήμερα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Παπακώστα.

Τον λόγο έχει η κ. Μεγαλοοικονόμου εκ μέρους του ΣΥΡΙΖΑ για επτά λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κύριε Υπουργέ, το σημερινό νομοσχέδιο έρχεται να καλύψει τις ανάγκες, που έχουν δημιουργηθεί εδώ και πολλά χρόνια στον εμπορικό κόσμο και, δυστυχώς, παρέμεναν χωρίς καμμία νομοθετική ανταπόκριση. Οι σύγχρονες επιχειρηματικές πρακτικές στο εμπόριο, όπως διεξάγεται σήμερα με ταχύτατους ρυθμούς και υψηλές απαιτήσεις, καθώς και η ευρύτερη ανάπτυξη του ηλεκτρονικού εμπορίου, όλα αυτά και πολλά ακόμη σημεία της εποχής, αποζητούν εδώ και χρόνια ένα σύγχρονο και ευέλικτο νομοθετικό πλαίσιο για τις εταιρείες που ιδρύονται.

Πράγματι θα πρέπει να αναγνωρίσω ότι κατ’ αρχας η σύσταση των ιδιωτικών κεφαλαιουχικών εταιρειών ήταν μία πρώτη κίνηση προς τη σωστή κατεύθυνση. Όμως, όπως γνωρίζουμε πολύ καλά όλοι όσοι ασχολούμαστε με το εμπόριο και το επιχειρείν, το μεγαλύτερο μέρος του ελληνικού εμπορίου παραμένει υπό τη μορφή της ανώνυμης εταιρείας και της εταιρείας περιορισμένης ευθύνης. Έτσι, αυτές οι δύο νομικές μορφές χρειάζονται περισσότερο την προσοχή μας.

Το παρόν νομοσχέδιο, λοιπόν, κάνει ακριβώς αυτό. Είναι εμφανές ότι είναι αποτέλεσμα μιας προσεκτικής καταγραφής όλων των προβλημάτων που αντιμετωπίζει μία ΕΠΕ σήμερα ή -ακόμη καλύτερα- όλων των εμποδίων που αποτρέπουν τους επιχειρηματίες να προτιμήσουν την ίδρυση μιας ΕΠΕ. Ως ακόλουθο μιας σωστής έρευνας και καταγραφής, το νομοσχέδιο λύνει πολλά από τα προβλήματα του παρελθόντος και δημιουργεί ένα εντελώς νέο, σύγχρονο και ευέλικτο πλαίσιο για την ίδρυση και λειτουργία μιας εταιρείας περιορισμένης ευθύνης.

Βέβαια, είναι πολλές οι διατάξεις που χρήζουν της προσοχής μας. Αυτές είναι, πρώτον, ο εκσυγχρονισμός της επωνυμίας της εταιρείας, η οποία πλέον μπορεί να φέρει ό,τι στοιχεία επιθυμούν οι εταίροι. Δηλαδή, επιτρέπεται για πρώτη φορά η φανταστική επωνυμία, πάντα στο πλαίσιο της αρχής της αλήθειας, ώστε να είναι νόμιμος κάθε ευφάνταστος τίτλος, αρκεί να μην είναι παραπλανητικός.

Δεύτερον, η επωνυμία μπορεί να είναι για πρώτη φορά σε λατινικούς χαρακτήρες. Επιτέλους, γίνεται μία τόσο απλή και τόσο χρήσιμη ρύθμιση για όλες τις ελληνικές επιχειρήσεις, που συναλλάσσονται με το εξωτερικό και έχουν μία κοινή επωνυμία τόσο για το εσωτερικό της χώρας, όσο και για το εξωτερικό.

Τρίτον, είναι η αλλαγή στο ελάχιστο κεφάλαιο της εταιρείας. Το κεφάλαιο από ένα ευρώ θα κάνει την ΕΠΕ ανταγωνιστική προς τις ΙΚΕ. Επίσης, ανταποκρίνεται πλήρως στις ανάγκες πολλών νέων επιχειρήσεων, κυρίως επιχειρήσεων παροχής υπηρεσιών οι οποίες δεν απαιτούν σεβαστό ποσό ως κεφάλαιο κίνησης και επομένως δεν υπάρχει λόγος να περιορίζονται από αναχρονιστικές λογικές.

Τέταρτον, απλοποιείται πολύ η διαδικασία της σύστασης, αφού πλέον δεν απαιτείται οπωσδήποτε συμβολαιογραφικό έγγραφο, αλλά αρκεί η ύπαρξη προτύπου καταστατικού του ν.4441/2016.

Πέμπτον, απλοποιείται πολύ η δυνατότητα εγκατάστασης στην Ελλάδα υποκαταστήματος αλλοδαπής ΕΠΕ, που προέρχεται από χώρα της Ευρωπαϊκής Ένωσης.

Έκτον, καταργείται η μέχρι σήμερα άσκοπη και η πιο δαπανηρή υποχρέωση διπλής δημοσιότητας -μητρώο ΕΠΕ και Εφημερίδα της Κυβερνήσεως- και πλέον καλύπτεται μόνο από τη δημοσίευση στο ΓΕΜΗ.

Έβδομον, απαλλάσσονται συνολικά οι πλειοψηφίες για τη λήψη αποφάσεων.

Θεωρώ ότι όλες αυτές οι διαδικασίες είναι αρκετές –αναφέρθηκαν έτσι κι αλλιώς σήμερα- και είναι αλλαγές πραγματικά χρήσιμες, που βοηθούν να υπάρξει μια γενικότερη αλλαγή νοοτροπίας. Ο κάθε μελλοντικός ή επίδοξος επιχειρηματίας δεν θα έχει στο μυαλό του πια ότι πρόκειται να έρθει αντιμέτωπος με τεράστια γραφειοκρατία, αλλά αντιθέτως θα γνωρίζει ότι το συνολικό νομικό περιβάλλον είναι απλό και φιλικό.

Τέλος, θα ήθελα να κάνω μία μικρή αναφορά στις διατάξεις για το υπαίθριο εμπόριο. Ήταν άκρως απαραίτητη η παράταση μέχρι 15 Ιανουαρίου 2019 που δίνεται για την ανανέωση των αδειών πλανοδίου και στάσιμου εμπορίου.

Όμως, το πιο σημαντικό, κατά την άποψή μου, είναι ότι πια θα μπορούν άτομα με αναπηρία να κατέχουν νόμιμα άδεια επαγγελματία πωλητή υπαίθριου εμπορίου. Θα ήταν άκρως υποκριτικό, θεωρώ, να κάνουμε το παν ως πολιτεία και ως κοινωνία θέλοντας να βοηθήσουμε τους ανθρώπους με αναπηρία και ταυτόχρονα να τους δημιουργούμε εμπόδια όταν επιχειρούν να δραστηριοποιούνται και να είναι οικονομικά ανεξάρτητοι και αυτόνομοι, γιατί αυτό τους δίνει πραγματικά θάρρος να προχωρήσουν στη ζωή τους. Επομένως, η συγκεκριμένη πρόβλεψη ήταν πράγματι αναγκαία και απολύτως λογική.

Συνολικά το σημερινό νομοσχέδιο σηματοδοτεί μια νέα εποχή για τις κεφαλαιουχικές εταιρείες, αφού ακολουθούν και άλλες αλλαγές άμεσα στις ανώνυμες εταιρείες. Η προσωπική μου εμπειρία από τον επιχειρηματικό χώρο, μου έχει δείξει ότι η άνευ λόγου γραφειοκρατία μπορεί να καταστρέψει έναν επιχειρηματία ή κατ’ ελάχιστον να τον απογοητεύσει. Έτσι το πρώτιστο που οφείλουμε να κάνουμε για όσους επιχειρούν ή ενδιαφέρονται να επιχειρήσουν στην Ελλάδα είναι να τους εξασφαλίσουμε μια γρήγορη, αποδοτική και ευέλικτη διαδικασία.

Τα τελευταία, τουλάχιστον, οκτώ χρόνια το μόνο που συζητάμε διαρκώς είναι η ανάγκη για νέες επενδύσεις στην Ελλάδα και το διαρκές κυνήγι της ανάπτυξης. Νομίζω ότι είναι αυτονόητο πως επενδυτές και ευκαιρίες για εισροή χρήματος δεν μπορούν να υπάρξουν εάν δεν υπάρχει ταυτόχρονα ένα υγιές, απλό και ελάχιστο γραφειοκρατικό σύστημα ίδρυσης και διαχείρισης μιας εταιρείας στην Ελλάδα.

Το σημερινό νομοσχέδιο αυτό ακριβώς εξασφαλίζει, κύριοι συνάδελφοι, πως δίνει και αυτό, σε συνδυασμό με όλες τις υπόλοιπες κυβερνητικές πρωτοβουλίες για την προσέλκυση επενδύσεων, μια νότα αισιοδοξίας στις ελληνικές επιχειρήσεις και στο ελληνικό εμπόριο για τις καλύτερες, πιο ευνοϊκές και πιο δημιουργικές ημέρες που έπονται.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μεγαλοοικονόμου.

Η κ. Αντωνίου από τη Νέα Δημοκρατία έχει τον λόγο για επτά λεπτά.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια το νομοσχέδιο του Υπουργείου Οικονομίας και Ανάπτυξης το οποίο τροποποιεί τον νόμο που διέπει τις εταιρείες περιορισμένης ευθύνης, τις γνωστές ΕΠΕ, δηλαδή τον ν.3190/1955, και το οποίο αποσκοπεί στον εκσυγχρονισμό του νομικού τους πλαισίου.

Είναι ένα νομοσχέδιο το οποίο, αν και περιλαμβάνει ορισμένες θετικές και χρήσιμες διατάξεις, αδυνατεί να δώσει απάντηση σε ένα βασικό ερώτημα: Γιατί ένας επιχειρηματίας, κύριε Υπουργέ, να επιλέξει το 2018 να ιδρύσει μια ΕΠΕ και όχι μια διαφορετικού τύπου εταιρεία; Είναι γνωστό ότι οι περισσότεροι επιχειρηματίες, που επιθυμούν σήμερα να συστήσουν μια κεφαλαιουχική εταιρεία, προτιμούν ως επί το πλείστον τις ιδιωτικές κεφαλαιουχικές εταιρείες, τις ΙΚΕ, που προσφέρουν μεγαλύτερη ευελιξία και, κατά δεύτερον, τις ανώνυμες εταιρείες.

Δυστυχώς, το παρόν νομοσχέδιο, όπως επεσήμανε και ο εισηγητής μας, δεν προσφέρει κανένα κίνητρο στον νέο επιχειρηματία να στραφεί προς την ΕΠΕ, καθώς δεν προβλέπει καμμιά ρύθμιση για τα κυριότερα προβλήματα που αντιμετωπίζει καθημερινά. Και ποια είναι αυτά τα προβλήματα; Τα ξέρουμε όλοι. Είναι το φορολογικό, που έχετε επιβάλλει και το αβάσταχτο ασφαλιστικό σας σύστημα.

Υπό αυτή την έννοια, λοιπόν, ευπρόσδεκτες οι τεχνικές βελτιώσεις σε ένα παλαιό νομοθέτημα, αλλά θα πρέπει να βλέπουμε και την ουσία του πράγματος. Και η ουσία είναι ότι το παρόν νομοσχέδιο δεν παρέχει κανένα κίνητρο, καμμία αναπτυξιακή προοπτική. Και πολύ φοβάμαι ότι μετά από αυτό τον νόμο η ΕΠΕ θα παραμείνει μια απαρχαιωμένη τύπου εταιρεία, χωρίς ιδιαίτερα πλεονεκτήματα για τον σημερινό επιχειρηματία.

Θα ήθελα, ωστόσο, να εστιάσω την τοποθέτησή μου στην τροπολογία 1586 του Υπουργείο Παιδείας, Έρευνας και Θρησκευμάτων. Η τροπολογία αυτή αναφέρεται στη μετεγκατάσταση του ΕΛΚΕΘΕ, του Ελληνικού Κέντρου Θαλασσίων Ερευνών από το Ελληνικό, Άγιο Κοσμά, στην Ανάβυσσο. Πρόκειται για μια τροπολογία η οποία ως προς το αντικείμενό της κινείται στη σωστή κατεύθυνση, καθώς, όπως λέει ο Υπουργός, στοχεύει στην επιτάχυνση και την απλοποίηση στις διαδικασίες μετεγκατάστασης των ινστιτούτων του ΕΛΚΕΘΕ και τη διασφάλιση της απρόσκοπτης λειτουργίας των υπηρεσιών του.

Το κατά πόσο υλοποιείται ο σκοπός αυτός εν μέσω της συγκεκριμένης τροπολογίας είναι ένα θέμα, που σηκώνει μεγάλη κουβέντα. Και φυσικά προκύπτουν πολλά και σημαντικά ερωτήματα στα οποία ο Υπουργός οφείλει να δώσει απαντήσεις και διευκρινήσεις. Δεν είναι εδώ ο κ. Φωτάκης, που εισηγήθηκε την τροπολογία, αλλά φαντάζομαι θα μας ακούει.

Πρώτα από όλα, διαπιστώνουμε για ακόμη μία φορά την παροιμιώδη καθυστέρηση, αναβλητικότητα και ανικανότητα της Κυβέρνησης και του Υπουργείου Παιδείας και Θρησκευμάτων να δώσει λύση σε ένα σημαντικό ζήτημα, που απασχολεί ένα από τα σπουδαιότερα ερευνητικά κέντρα της χώρας.

Κύριε Υπουργέ, είχατε στη διάθεσή σας τριάμισι ολόκληρα χρόνια - τριάμισι χρόνια δεν είναι Υπουργός ο κ. Φωτάκης;- για να υλοποιήσει τη μετεγκατάσταση του ΕΛΚΕΘΕ από τον Άγιο Κοσμά στην Ανάβυσσο, με κανονικές διαδικασίες. Τι κάνατε σε αυτά τα τριάμισι χρόνια για το θέμα αυτό, που σύμφωνα με τα λεγόμενα της τροπολογίας, χρονίζει; Η απάντηση; Απολύτως τίποτα!

Και έρχεστε σήμερα -κυριολεκτικά τελευταία στιγμή, καθώς η μίσθωση θα πρέπει να έχει υπογραφεί ως το τέλος του Ιουνίου- και τι λέτε στην παράγραφο 1 της τροπολογίας; Ότι οι μισθώσεις για τη στέγαση των ινστιτούτων του ΕΛΚΕΘΕ θα γίνονται απευθείας, χωρίς διαγωνισμό και κατά παρέκκλιση των διατάξεων, δηλαδή, του π.δ. 715 -όλα κατά παρέκκλιση τα κάνετε- και θα καταρτίζονται οι συμβάσεις και θα υπογράφονται από τον ίδιο τον Υπουργό, έστω και κατόπιν εισήγησης του διοικητικού συμβουλίου του ΕΛΚΕΘΕ.

Τι σας εμπόδιζε, κύριε Υπουργέ, τριάμισι χρόνια να κάνετε διαγωνισμό; Γιατί επιλέγετε τις απευθείας και κατά παρέκκλιση των κείμενων διατάξεων μισθώσεις; Περιμένω -μιας και σήμερα είναι της αγίας υπομονής- υπομονετικά τις απαντήσεις σας. Όμως, δεν θα φύγω χωρίς απάντηση.

Και από ό,τι διαπιστώνουμε και στην παράγραφο 2 τα πάντα ρυθμίζονται με απόφασή σας: οι συμβάσεις μεταφοράς, οι όροι και το χρονοδιάγραμμα, το κόστος των παρεχόμενων υπηρεσιών και κάθε ειδικό θέμα σχετικά με την οικονομική διαχείριση. Και σ’ αυτό το σημείο θέλω κάποιες διευκρινίσεις από τον κ. Φωτάκη, τον αρμόδιο Υπουργό. Βλέπουμε από την έκθεση του Γενικού Λογιστηρίου του Κράτους ότι προκύπτει μία δαπάνη σε βάρος του κρατικού προϋπολογισμού, η οποία ανέρχεται λέει: α) στο ποσό των 20.000 ευρώ μηνιαίως και στο ποσόν των 140.000 ευρώ για το τρέχον έτος, αναφορικά με την καταβολή των μισθωμάτων και β) στο ποσό των 2,5 εκατομμυρίων ευρώ για τη διαμόρφωση χώρων, τη διενέργεια μελετών, κατασκευών, την προμήθεια εξοπλισμού για την υλοποίηση της μετεγκατάστασης.

Κύριε Υπουργέ, από πού προκύπτουν αυτά τα νούμερα; Έχετε υπογράψει ήδη κάποια σύμβαση μίσθωσης και γνωρίζετε αυτά τα στοιχεία; Από ό,τι αναφέρετε, δεν έχετε υπογράψει κάποια σύμβαση. Από πού προκύπτουν, λοιπόν, τα 20.000 ευρώ μηνιαίως και τα 140.000 ευρώ τον χρόνο; Οφείλετε να γνωστοποιήσετε σε όλους τα πλήρη στοιχεία της μίσθωσης που θα υπογραφεί, το όνομα του ιδιώτη εκμισθωτή, τη διάρκεια της μίσθωσης -κάτι είπατε για πέντε χρόνια- και το κυριότερο, το ύψος του μισθώματος. Πόσο θα είναι μηνιαίως, πόσο τον πρώτο χρόνο και πόσο τα επόμενα έτη;

Επίσης, θα πρέπει να μας διευκρινίσετε τι περιλαμβάνει το ποσό των 2,5 εκατομμυρίων ευρώ και εάν φυσικά περιλαμβάνεται ή όχι η πλήρης αποπεράτωση του νέου κτηρίου του ΕΛΚΕΘΕ στο Μαύρο Λιθάρι. Γιατί εάν δεν περιλαμβάνεται, μου φαίνονται πολλά 2,5 εκατομμύρια ευρώ για διαμόρφωση χώρου και για μελέτες. Δεν συμφωνείτε, κύριε Υπουργέ; Παρακαλώ, δώστε μας συγκεκριμένα στοιχεία για να γνωρίζουν οι Έλληνες φορολογούμενοι πού ακριβώς πηγαίνουν τα χρήματά τους.

Τέλος, στην παράγραφο 3 της τροπολογίας αναφέρεστε στη μετεγκατάσταση μόνο των εγκαταστάσεων και δεξαμενών ιχθυοκαλλιεργειών του ΕΛΚΕΘΕ. Στον Άγιο Κοσμά, κύριε Υπουργέ, δεν βρίσκονται μόνο οι υδατοκαλλιέργειες και οι εγκαταστάσεις τους. Θα πρέπει να μεριμνήσουμε, λοιπόν, σε κάθε περίπτωση και για τη συνολική μετεγκατάσταση και τη μελλοντική συγκέντρωση όλων των υπηρεσιών, των ερευνητικών δραστηριοτήτων του σημαντικού αυτού ερευνητικού κέντρου, του ΕΛΚΕΘΕ, στο Μαύρο Λιθάρι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, τελειώνω σε μισό λεπτό.

Κλείνοντας, ας ελπίσουμε ότι θα δοθούν οι απαραίτητες διευκρινήσεις από τον αρμόδιο Υπουργό και ότι θα υλοποιηθεί με ταχύτητα και κυρίως, με νομιμότητα και διαφάνεια, η διαδικασία της μετεγκατάστασης του ΕΛΚΕΘΕ στην Ανάβυσσο.

Είναι πολύ σημαντικό να εξασφαλιστεί η απρόσκοπτη λειτουργία ενός εκ των κορυφαίων ερευνητικών κέντρων της χώρας, αλλά εξίσου σημαντικό να μην επιβαρύνετε, κύριε Υπουργέ, τον κρατικό προϋπολογισμό και τον Έλληνα φορολογούμενο με δαπάνες, που δεν είναι ακριβώς προσδιορισμένες και επαρκώς αιτιολογημένες. Αύριο δεν θα είναι της υπομονής, οπότε, αν δεν μας δικαιολογήσετε την τροπολογία, θα μας τα πείτε εγγράφως όταν σας τα ζητήσουμε, χωρίς υπομονή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Αντωνίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και έξι συνοδοί εκπαιδευτικοί από το 12ο Δημοτικό Σχολείο Αγρινίου και το 3ο Δημοτικό Σχολείο Λευκάδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Στο σημείο αυτό, θα ήθελα να σας ενημερώσω ότι από τον κατάλογο των εγγεγραμμένων ομιλητών περιμένουμε τον κ. Κεγκέρογλου, ο οποίος συμμετέχει στη Διάσκεψη των Προέδρων. Στην ουσία έχει ολοκληρωθεί σχεδόν η λίστα των ομιλητών. Θέλω να ρωτήσω τον κ. Σαρίδη αν θέλει να προηγηθεί του Υπουργού, γιατί κανονικά είναι να μιλήσει ο Υπουργός και μετά οι Κοινοβουλευτικοί Εκπρόσωποι.

Εσείς, κύριε Σαρίδη, τι επιθυμείτε; Αν είναι να μιλήσετε τώρα, αλλιώς θα πάμε με τη σειρά.

**ΙΩΑΝΝΗΣ ΣΑΡΙΔΗΣ:** Ας μιλήσει ο κύριος Υπουργός πρώτα, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Κατ’ αρχάς, θέλω να ευχαριστήσω όλους για τη συμβολή τους στην επεξεργασία του νομοσχεδίου. Θα πω λίγα πράγματα, γιατί νομίζω ότι έχουμε εξαντλήσει τη συζήτηση.

Τέθηκε ένα ερώτημα από τον κ. Αθανασίου και την τελευταία ομιλήτρια από την πλευρά της Νέας Δημοκρατίας σχετικά με το ότι δεν απαντάει το νομοσχέδιο στο ερώτημα γιατί κάποιος να κάνει σήμερα μια ΕΠΕ και τι κίνητρα δίνουμε γι’ αυτό. Εγώ θα απαντήσω με ειλικρίνεια. Δύσκολα από όλους εμάς, που είμαστε εδώ θα έκανε κάποιος σήμερα μια ΕΠΕ. Αν καλούνταν να επιλέξει έναν τύπο εταιρείας, δεν θα επέλεγε την ΕΠΕ. Όμως, υπάρχουν δεκάδες χιλιάδες ΕΠΕ, που λειτουργούν και έχουν τεράστια προβλήματα.

Στόχος, λοιπόν, του νομοσχεδίου είναι να επιλύσει, όσο του είναι δυνατόν, τα προβλήματα αυτών των εταιρειών και να μπορέσει να διευκολύνει τη ζωή τους και τη ζωή των εταίρων τους. Θεωρώ ότι το πετυχαίνουμε σε σημαντικό βαθμό και αυτό είναι μια προσφορά πάρα πολύ σημαντική. Όντως αφορά κατά κύριο λόγο μικρομεσαίες επιχειρήσεις και όχι μεγάλες εταιρείες ή το μεγάλο κεφάλαιο, μικρομεσαίες επιχειρήσεις οι οποίες είναι εγκλωβισμένες σε ένα καθεστώς ανελαστικό και αντιμετωπίζουν καθημερινά πολύ μεγάλα προβλήματα και μεγάλα κόστη. Κάνουμε, λοιπόν, προσπάθεια να δώσουμε λύσεις σε αυτά.

Βεβαίως, υπάρχει ένα όριο στις λύσεις, που θα δώσουμε. Και εδώ έχει δίκιο ο κ. Αθανασίου, ότι αυτή η εταιρεία έχει ένα ιδιαίτερο χαρακτηριστικό. Ήταν και κεφαλαιουχική και είναι και προσωπική. Άρα, λοιπόν, δεν μπορούμε να καταργήσουμε κάποιο από τα δύο στην προσπάθεια, που κάνουμε για τις λύσεις. Γιατί αν το καταργήσουμε, αναιρούμε τον χαρακτήρα, άρα υπερβαίνουμε τα επιτρεπτά, κατά τη γνώμη μου, όρια. Άρα, πρέπει να σεβαστούμε αυτόν τον χαρακτήρα και με σεβασμό στον χαρακτήρα να επιλύσουμε όσα μπορούμε.

Τώρα όσον αφορά τη μετατροπή, επειδή επιμένει ο κ. Καρράς -και ορθώς επιμένει- να δοθεί η δυνατότητα, εγώ είπα και το επαναλαμβάνω ότι θα δώσουμε πραγματική δυνατότητα με τον νόμο που θα φέρουμε για τους μετασχηματισμούς. Στον ν.4070/12 προβλέπεται η δυνατότητα μετατροπής και υπήρξε και μια ειδικότερη διάταξη -σε αυτήν μόνο υπήρχε η προθεσμία- για μια πιο ευνοϊκή ρύθμιση. Όμως, γενικά δεν έτυχε εφαρμογής και δεν έτυχε εφαρμογής, επειδή απουσιάζει το πλαίσιο των μετασχηματισμών.

Άρα, αυτό είναι το πρόβλημα, αυτή είναι η ουσία του προβλήματος και δεν αφορά μόνο τις ΕΠΕ, αλλά αφορά όλους τους τύπους των εταιρειών. Η αρμόδια υπηρεσία του Υπουργείου, που καλείται να δώσει απαντήσεις στα ερωτήματα που θέτουν οι εταιρείες που πρόκειται να προχωρούν σε μετασχηματισμούς κινείται στα τυφλά και πατώντας μόνο στη νομολογία.

Άρα, λοιπόν, με το νομοσχέδιο για τους μετασχηματισμούς θα δώσουμε πραγματική δυνατότητα για να υπάρξει μετατροπή όσων εταιρειών ΕΠΕ επιθυμούν σε άλλο τύπο εταιρείας.

Δεύτερον, έρχομαι στο θέμα που αφορά τη δημοσιότητα και τα θέματα που έθεσε ο κ. Αμυράς. Λείπει πάλι, αλλά θα επαναλάβω την απάντηση. Όντως, υπάρχει μεγάλο θέμα. Υπάρχει μεγάλο θέμα να έχει όλη η αγορά πραγματική εικόνα και εύκολη πρόσβαση στην εικόνα των επιχειρήσεων. Έχουμε και πρόσφατα μεγάλα παραδείγματα.

Κύριε Αμυρά, αναφέρομαι στην παρατήρηση σας.

**ΓΕΩΡΓΙΟΣ ΑΜΥΡΑΣ:** Συγγνώμη που έλειπα, αλλά ήμουν στη Διάσκεψη.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Λέω ότι το θέμα που θέτετε είναι πάρα πολύ σοβαρό. Πραγματικά πρέπει να κάνουμε μεγάλα βήματα, αξιοποιώντας τις τεχνολογικές δυνατότητες του σήμερα και να μπορέσουμε να δώσουμε σε όλους τη δυνατότητα να έχουν πρόσβαση στο προφίλ των εταιρειών.

Αυτό δεν μπορούμε να το κάνουμε στο νομοσχέδιο. Θα το κάνουμε στον νόμο περί ΓΕΜΗ, διότι εκεί πραγματικά θα μετατρέψουμε το εμπορικό μητρώο σε ένα πολύ χρήσιμο εργαλείο. Από τον Ιούνιο θα αρχίσει να λειτουργεί η ηλεκτρονική μορφή της αδειοδότησης της μιας τάσης για τις εταιρείες. Θα έχουμε ένα πρώτο βήμα. Κυρίως, όμως, με τις ρυθμίσεις που θα εισαγάγουμε στο σχέδιο για το ΓΕΜΗ -και εκεί θα συζητήσουμε πάρα πολύ αναλυτικά- πραγματικά θα δώσουμε αυτήν τη δυνατότητα σε πολύ μεγάλη έκταση.

Βεβαίως, υπάρχουν πολλά προβλήματα. Για παράδειγμα, οι αποφάσεις των δικαστηρίων έχουν μία τεχνική δυσκολία για την ηλεκτρονική τους χρησιμοποίηση. Όμως, λέω ότι αναγνωρίζω το πρόβλημα και θα κάνουμε μεγάλη προσπάθεια, ούτως ώστε πολύ γρήγορα να έχουμε πολύ σημαντικά βήματα σε αυτόν τον τομέα.

Να επανέλθω στην αυξημένη πλειοψηφία. Υπάρχουν δύο τροπολογίες και κάναμε κάποιες συνεννοήσεις. Νομίζω ότι αυτή που μπορεί τελικά να γίνει αποδεκτή, χωρίς να θίξουμε την ουσία του χαρακτήρα της εταιρείας, είναι η τροπολογία που κατέθεσε ο κ. Δημαράς για την αυξημένη πλειοψηφία. Θα την κάνουμε αποδεκτή και θα βελτιώσουμε όσο μπορούμε στο θέμα…

**ΧΑΡΑΛΑΜΠΟΣ ΑΘΑΝΑΣΙΟΥ:** Δηλαδή το 50% των εταίρων;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Η τροπολογία λέει 50% πλέον των μετόχων. Των μετόχων και τα 2/3 των μεριδίων.

**ΧΑΡΑΛΑΜΠΟΣ ΑΘΑΝΑΣΙΟΥ:** Δηλαδή, δεν είναι τροπολογία. Είναι νομοτεχνική βελτίωση.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ουσιαστικά είναι νομοτεχνική.

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, δεν ακούγεστε.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Πραγματικά είναι το όριο. Εγώ ήθελα να το κάνουμε πιο εύκολο, αλλά είναι το όριο που προσκρούουμε στον χαρακτήρα της εταιρείας.

**ΧΑΡΑΛΑΜΠΟΣ ΑΘΑΝΑΣΙΟΥ:** Το λέω αυτό, κύριε Υπουργέ, γιατί αν είναι έτσι, δεν χρειάζεται να εισαχθεί η τροπολογία του κ. Κακλαμάνη.

**ΠΡΟΕΔΡΕΥΩΝ (Μάριος Γεωργιάδης):** Κύριε Αθανασίου, δεν ακούγεστε.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ναι, έχει συμφωνήσει και ο κ. Κακλαμάνης σ’ αυτό.

**ΠΡΟΕΔΡΕΥΩΝ (Μάριος Γεωργιάδης):** Μιλάτε μεταξύ σας και δεν ακούγεστε γενικότερα. Αυτό είναι το θέμα.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Τώρα θα ήθελα να αναφερθώ στο Διεθνές Επιμελητήριο, επειδή έθεσε ένα ερώτημα ο κ. Αμυράς. Εγώ θεωρώ ότι είναι ένας πολύ σημαντικός θεσμός -τα είπαμε και στην επιτροπή- που δεν έχει τύχει της σημασίας που πρέπει. Η μεγαλύτερη απόδειξη είναι η στατιστική των διαιτητικών αποφάσεων που αφορούν το ελληνικό δημόσιο. Είναι καταστροφική η στατιστική.

Γι’ αυτόν τον λόγο εισηγήθηκα και ουσιαστικά αποσύρονται οι διατάξεις που αφορούν το Επιμελητήριο. Έχουμε συνεννοηθεί και με τη διοίκηση του Διεθνούς Επιμελητηρίου και με την Ένωση Επιμελητηρίων. Θα οργανώσουμε τον διάλογο όλων των μερών για να πάμε σε μία ρύθμιση αυτοτελή για το σύνολο του θέματος. Θα τη φέρουμε σύντομα. Πραγματικά, πρέπει να ρυθμίσουμε εξαρχής όλο το θέμα, δηλαδή ποια θα είναι τα μέλη του, ποια θα είναι τα οικονομικά του, ποιος θα είναι ο ρόλος του και τα πάντα. Γιατί τώρα όντως ορίζει τους εκπροσώπους της διαιτησίας. Από εκεί και πέρα, υπάρχουν και οι μεταξύ τους αντιπαραθέσεις που πρέπει να αρθούν. Θεωρώ ότι θα το λύσουμε και βεβαίως θα το συζητήσουμε πάρα πολύ αναλυτικά.

Όσον αφορά τις εγγυητικές, κύριε Πρόεδρε, ρωτήσαμε την Τράπεζα της Ελλάδος, όπως ρωτήσαμε και την ΕΑΑΔΗΣΥ. Έχουμε γνωμοδότηση θετική και από την Τράπεζα της Ελλάδος και από την ΕΑΑΔΗΣΥ για το θέμα.

**ΧΑΡΑΛΑΜΠΟΣ ΑΘΑΝΑΣΙΟΥ:** Να τη δούμε λίγο;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Υπάρχουν οι γνωμοδοτήσεις.

Τώρα, στη διάταξη γίνεται παραπομπή στον ν.3464/2016 και αναφέρεται στις ασφαλιστικές εταιρείες που έχουν την άδεια λειτουργίας στον κλάδο 15 των εγγυήσεων. Γι’ αυτό γίνεται η παραπομπή στον νόμο αυτόν. Άρα λοιπόν, μιλάμε για μια κατηγορία εταιρειών που έχουν την άδεια να λειτουργούν στον κλάδο των εγγυήσεων και επαναλαμβάνω έχουμε τη θετική γνωμοδότηση και της Τράπεζας της Ελλάδος και της ΕΑΑΔΗΣΥ. Επομένως, επιμένουμε σε αυτήν τη διάταξη.

Τώρα, πήρατε τις νομοτεχνικές στα επιμέρους ζητήματα. Θεωρώ ότι με το σύνολο των δέκα νομοτεχνικών αρκετά στοιχεία από τη συζήτηση έχουν ενσωματωθεί.

Πριν τελειώσω, μπαίνω στον πειρασμό να αναφερθώ για ένα λεπτό μόνο όχι τόσο στο ΕΛΚΕΘΕ όσο στο Ελληνικό, διότι το θέμα είναι πραγματικά μεγάλο. Επιδίωξή μας είναι να ολοκληρώσουμε μέχρι το τέλος Ιουνίου τις μετεγκαταστάσεις. Είπατε ότι είχαμε τρεισήμισι χρόνια. Δεν είχαμε τρεισήμισι, διότι το προεδρικό διάταγμα, το οποίο ουσιαστικά ολοκληρώνει τη βασική αδειοδότηση και άρα δρομολογεί όλες τις άλλες διαδικασίες…

**ΜΑΡΙΑ ΑΝΤΩΝΙΟΥ:** Το ξέρουμε εδώ και τρεισήμισι χρόνια…

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Μισό λεπτό. Σε αυτό θέλω να απαντήσω. Το προεδρικό διάταγμα εκδόθηκε τον Ιανουάριο. Έχουμε να κάνουμε με ένα θέμα πολύ δύσκολο. Έγινε ένας διαγωνισμός ο οποίος προέβλεπε από τη στιγμή που υπογραφόταν η Σύμβαση, έναν πολύ μεγάλο αριθμό αιρέσεων αναβλητικών, προκειμένου να ολοκληρωθεί αυτό το έργο και να γίνει η μεταβίβαση των μετοχών. Αυτό δεν έχει ξαναγίνει. Γι’ αυτό έχουμε τόσο μεγάλη καθυστέρηση και γι’ αυτό γίνεται τόσο μεγάλη συζήτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Να σας πω ένα χαρακτηριστικό παράδειγμα. Έγινε ένας διαγωνισμός πριν από αρκετά χρόνια βεβαίως για την παραχώρηση επτά χιλιάδων στρεμμάτων στην παραλία της Αθήνας χωρίς να υπάρχει πράξη χαρακτηρισμού, χωρίς να υπάρχει τοπογραφικό. Αυτά έπρεπε να γίνουν μετά. Όπως και για τη μετεγκατάσταση δεν μπορούσε καμμιά υπηρεσία να μετακινηθεί εάν ουσιαστικά δεν λαμβάνονταν οι αποφάσεις που θα σηματοδοτούσαν την υλοποίηση του έργου.

Επομένως, μπορεί να υπήρξε -και υπήρξε- καθυστέρηση. Όμως, είναι η φύση αυτού του έργου που μας οδήγησε σε όλες αυτές τις καθυστερήσεις, όπως και οι αντιπαραθέσεις, βεβαίως, αλλά και οι διαφωνίες. Όμως, είναι όλος ο τρόπος που προχώρησε αυτή η διαδικασία. Τώρα πρέπει να κλείσει. Επομένως, πρέπει με βάση αυτό το κριτήριο να πάρουμε όλες τις αποφάσεις. Προφανώς το αρμόδιο Υπουργείο θα δώσει όλες τις απαντήσεις που πρέπει να δώσει. Και θα τις δώσει. Όμως, η απόφαση πρέπει να παρθεί διότι πρέπει να ολοκληρώσουμε τέλος Ιουνίου.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Πρόεδρε. Έτσι κι αλλιώς έχετε τον λόγο, παρ’ όλο που το θέμα είναι επί προσωπικού, αφού είστε εγγεγραμμένος στη λίστα. Θα δώσουμε τον λόγο και στον κ. Κεγκέρογλου.

Κύριε Υπουργέ, φαντάζομαι ότι αυτό που είπατε όσον αφορά τη σύμφωνη γνώμη αφορούσε και στη δική μου τοποθέτηση. Απλά δεν το έχουμε λάβει και δεν το ξέρουμε και γι’ αυτόν τον λόγο τοποθετήθηκα κι εγώ. Το διευκρινίσατε και θα το διαπιστώσουμε.

Ορίστε, κύριε Πρόεδρε, έχετε ζητήσει τον λόγο επί προσωπικού. Έχετε ένα λεπτό.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Επειδή σας άκουσα βρισκόμενος στο γραφείο μου, εγώ δεν συμφώνησα με καμμιά τροπολογία του κ. Δημαρά. Εγώ συμφώνησα που πήγατε σε μια συμβιβαστική πρόταση. Η δική μου η τροπολογία έλεγε 3/5 του μετοχικού κεφαλαίου και το ήμισυ των μετόχων. Εσείς στην πρωτολογία σας που κάνατε τις νομοτεχνικές, είπατε 65% του μετοχικού κεφαλαίου και το ήμισυ των μετόχων. Ο κ. Δημαράς λέει για τα 2/3 του μετοχικού κεφαλαίου. Είναι άλλο το 67% και άλλο το 65%.

Επομένως, εγώ δεν συμφωνώ με αυτό που είπατε τώρα, με το οποίο στην ουσία πήρατε πίσω αυτό που είχατε πει στην αρχή.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ενημερώθηκα ότι σε μία συζήτηση που είχατε είπατε για το 50% και πλέον.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Αυτό που είπα στους συνεργάτες σας -προσέξτε- δεν το είχατε θίξει καθόλου στο νομοσχέδιο. Τους έδειξα τον παλιό νόμο του ’55, όπου πράγματι για τις απλές αποφάσεις χρειαζόταν αυξημένη πλειοψηφία σε σχέση με τις σημαντικές αποφάσεις. Δηλαδή για την αλλαγή του καταστατικού, που είναι η μεγάλη απόφαση, χρειάζονταν λιγότερα πράγματα απ’ ό,τι για να ενταχθεί μία ΕΠΕ στο ΕΣΠΑ. Δεν το είχατε καθόλου στον νόμο και είπα να σας ενημερώσω μήπως θέλατε να το διορθώσετε.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Επαναλαμβάνω. Αποδέχθηκα τώρα αυτόν τον περιορισμό. Εγώ ήθελα να είναι 50% των μετόχων. Αυτό αλλάζει -και γι’ αυτό είπα ότι υπάρχει ένα όριο- τον χαρακτήρα της εταιρείας και σε σχέση με τις απλές αποφάσεις και με τις αποφάσεις της πλειοψηφίας και γι’ αυτό νομίζω ότι πρέπει να μείνει το «πλέον» στο 50% των μετόχων.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Των εταίρων.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ναι, των εταίρων. Το 50% πλέον.

Για το θέμα του ποσοστού πράγματι είπα στην αρχική ομιλία ότι θα δεχόμουν -και το δέχομαι και τώρα- να το πάμε στο 65%.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ωραία. Άρα μένουμε στο 65% και λέτε αυξημένη πλειοψηφία στους εταίρους;

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, στα πρόσωπα.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Έτσι, κύριε Υπουργέ, με συγχωρείτε πολύ, δεν θα ληφθεί ποτέ καμμία απολύτως απόφαση. Ήρθε η ώρα τώρα να μιλήσω ανοικτά. Τα ξέρετε και εσείς, τα γράφει και η ολομέλεια των δικηγορικών συλλόγων. Οι έχοντες την πλειοψηφία στο κεφάλαιο, αυτοί που έχουν βάλει τα λεφτά, γίνονται δέσμιοι των υπολοίπων, με τα 2/3 τα οποία αφήνετε. Και ακούγονται διάφορα πράγματα. Εγώ δεν έχω καμμία ΕΠΕ και άρα δεν μπορώ να πω προσωπικό παράδειγμα, αλλά και στα δικά σας αυτιά έχει φτάσει ότι μέχρι και λεφτά ζητάνε κάτω από το τραπέζι για να πάνε να κάνουν συνέλευση. Δηλαδή, εάν είναι τέσσερα άτομα και οι δύο έχουν το 65% και οι άλλοι δύο το 35%, οι δύο που έχουν το 65% δεν μπορούν να κάνουν ούτε γενική συνέλευση. Ούτε γενική συνέλευση δεν μπορούν να κάνουν. Και είναι αναπτυξιακό αυτό;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ξέρετε ποιο είναι το πρόβλημα; Ακούστε με, σας παρακαλώ.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Εγώ βλέπω αυτό ότι είναι το μόνο πρόβλημα.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ακούστε το πρόβλημα ποιο είναι. Οι αποφάσεις με απλή πλειοψηφία λαμβάνονται με το 50% πλέον των εταίρων και το 50% πλέον των μεριδίων, η διπλή πλειοψηφία. Αν πάμε στην αυξημένη πλειοψηφία και μείνουμε απλώς στο 50% των εταίρων, τότε θα χρειάζεται για την αυξημένη πλειοψηφία μικρότερη πλειοψηφία των εταίρων από ό,τι για τις απλές αποφάσεις, για την απλή πλειοψηφία. Έχουμε μία αντίφαση.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Είναι αυτό που έδωσα.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Μπράβο.

Εάν, λοιπόν, τώρα αφαιρέσουμε το στοιχείο της πλειοψηφίας των εταίρων γενικώς, αναιρούμε τον χαρακτήρα, τον τύπο της εταιρείας. Αυτό είναι το πρόβλημα. Είναι ένα θέμα λεπτό και δύσκολο. Προφανώς πρέπει να διευκολύνουμε τη λήψη αποφάσεων, όμως θα καταστρατηγήσουμε, και εδώ μπαίνουν τα ζητήματα που τα έθεσε ορθώς κάποια στιγμή ο κ. Αθανασίου μιλώντας και για άλλο άρθρο.

Εγώ δεν έχω αντίρρηση να μειώσουμε στο 65% την πλειοψηφία των μεριδίων. Αυτό να το κάνουμε, σε αυτό το βήμα να πάμε. Αλλά το άλλοπραγματικά αγγίζει την ουσία της διαφοροποίησης αυτής της εταιρείας που, αν το αναιρέσουμε, θεωρώ ότι υπερβαίνουμε το όριο αλλαγών που μπορούμε να κάνουμε.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Θυμηθείτε ότι όταν θα φέρετε τον νόμο για τις ΑΕ πάλι θα τεθεί το θέμα, διότι, κύριε Υπουργέ μου, δένετε τα χέρια. Αυτοί που έχουν τα λεφτά μπορούν να πάνε μπροστά την εταιρεία -μην κοροϊδευόμαστε-, αυτοί που βάζουν τα λεφτά για να την αναπτύξουν, να πάρουν και δύο - τρεις εργαζόμενους. Όταν λοιπόν οι άλλοι τούς λένε «ή μου δίνεις αυτά κάτω από το τραπέζι ή διαφορετικά δεν κάνω ούτε γενική συνέλευση», καλύτερα πάτε στην πρόταση του κ. Καρρά, να μετατραπούν οι ΕΠΕ σε ΙΚΕ, και να λυθεί το πρόβλημα. Με συγχωρείτε πολύ, δεν θα γίνει τίποτα. Δεν μπορεί να λέμε «αναπτυξιακό πρόγραμμα» και αυτός που βάζει τα λεφτά να μην μπορεί να τα βάλει εάν δεν συμφωνήσουν οι άλλοι δύο που δεν βάζουν.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Πρόεδρo.

(Θόρυβος στην Αίθουσα)

Δεν ακούγεστε, κύριοι συνάδελφοι. Επίτηδες έχω αφήσει βέβαια και όλον αυτόν τον διάλογο να εξελιχθεί, διότι θεωρώ ότι λύνει πολλές απορίες.

Θα δώσω τον λόγο στον κ. Κεγκέρογλου, ο οποίος είναι ο τελευταίος εκ των ομιλητών από τη λίστα. Αμέσως μετά θα ξεκινήσουμε με τους Κοινοβουλευτικούς, θα πάμε με την κοινοβουλευτική δύναμη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, δεν είμαι ο τελευταίος. Με πήγατε τελευταίο.

**ΠΡΟΕΔΡΕΥΩΝ (Μάριος Γεωργιάδης):** Ήσασταν στη Διάσκεψη των Προέδρων, κύριε συνάδελφε.

Τον λόγο έχει ο κ. Βασίλειος Κεγκέρογλου για επτά λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε, έστω και τώρα που μου δίνετε τον λόγο.

Θα ήθελα να επισημάνω δύο - τρία θέματα που αφορούν τροπολογίες και να υποστηρίξω μία τροπολογία την οποία έχουμε καταθέσει από κοινού με την Κοινοβουλευτική Ομάδα του Ποταμιού.

Για τη μετεγκατάσταση του ΕΛΚΕΘΕ, υπάρχει μία απλή ερώτηση, μία απορία. Τριάμισι χρόνια τώρα, τρία χρόνια γεμάτα, και πολύ καιρό μετά την έγκριση από τη Βουλή της συμφωνίας που αφορά το Ελληνικό γιατί δεν έγιναν όλες οι απαραίτητες ενέργειες και για το ΕΛΚΕΘΕ, προκειμένου να μετεγκατασταθεί με βάση τις κανονικές διαδικασίες, τις προβλεπόμενες διαδικασίες και χρειάζεται να έρθει εσπευσμένα, λίγες μέρες πριν να λήξει η υποχρέωση, που είναι 30 Ιουνίου και να φέρνει εξπρές διαδικασίες οι οποίες ενέχουν τον κίνδυνο και της αδιαφάνειας, αλλά και χωρίς –πιθανόν- την ευθύνη οποιουδήποτε πολιτικού προσώπου να πέσουν στο κεφάλι του ευθύνες που δεν του αναλογούν; Αναφέρομαι συγκεκριμένα στον κ. Φωτάκη, ο οποίος θα υπογράφει -λέει- όλα αυτά τα οποία θα έχουν κάνει οι άλλοι. Τόση εμπιστοσύνη τους έχει; Πώς θα τα ελέγξει; Γιατί να μην είναι η ευθύνη στο συλλογικό όργανο, στο διοικητικό συμβούλιο του ΕΛΚΕΘΕ που κάνει τη διαδικασία και να είναι εξ ολοκλήρου η ευθύνη δική του; Να τηρήσει τις διαδικασίες που πρέπει. Μόνο θα πάει στο πολιτικό πρόσωπο. Τι παραπάνω θα ελέγξει; Υπάρχει λοιπόν ένα θέμα, εμάς δεν μας βρίσκει σύμφωνους αυτή η έκτακτη διαδικασία. Οφείλεται στην ολιγωρία της Κυβέρνησης. Τριάμισι χρόνια τώρα -επαναλαμβάνω- δεν έπραξε τίποτα ούτως ώστε να υπάρξει ασφαλής και με νόμιμες και κανονικές διαδικασίες μεταφορά του ΕΛΚΕΘΕ.

Το ίδιο βέβαια ισχύει και για άλλες εγκαταστάσεις που υπάρχουν μέσα κι όπως όπως προσπαθεί τώρα να τις μεταφέρει, να τις διαλύσει στην ουσία, όπως διαλύει τον σταθμό του ΟΑΣΑ. Αντί να τον μεταφέρει, όπως προβλεπόταν και να υπάρχει αυτό το τρίτο σημείο στην Αττική για τον ΟΑΣΑ, το διαλύει και το τεμαχίζει και πάει ορισμένα από εδώ και άλλα από εκεί.

Έρχομαι τώρα στην τροπολογία που αφορά την πληρωμή ληξιπρόθεσμων οφειλών φορέων της Γενικής Κυβέρνησης, όσον αφορά την ενέργεια, μέχρι 30 Απριλίου. Περιμένουμε να μας φέρει η κ. Παπανάτσιου τον κατάλογο που αφορά τους φορείς. Διότι προφανώς δεν ξύπνησε ένα πρωί και είπε «θα υπάρχουν κάποιοι φορείς που δεν έχουμε πληρώσει, να τους πληρώσουμε, τη ΔΕΗ και τους άλλους φορείς». Προφανώς υπάρχουν κάποια αιτήματα, υπάρχουν κάποιοι φορείς και με βάση αυτούς βγαίνουν τα 48 εκατομμύρια περίπου. Περιμένουμε αυτόν τον κατάλογο.

Και τον Ιανουάριο ψηφίστηκε άλλη μία τροπολογία, με την οποία δίδεται η δυνατότητα -άκουσον άκουσον!- να δοθεί προκαταβολή στη ΔΕΗ έναντι της κατανάλωσης που θα γίνει μέσα στο έτος. Μπακάλικο δηλαδή! Έχετε καταντήσει μπακάλικο. Το δημόσιο λογιστικό δεν τηρείται. Με τροπολογίες από εδώ κι από εκεί, με τσαπατσουλιές έρχεστε και φέρνετε ρυθμίσεις για να διασφαλίσετε τη ρευστότητα του φορέα ενέργειας. Περί αυτού πρόκειται.

Εδώ, λοιπόν, θα πρέπει να κάνετε μία τροποποίηση, άλλως υπάρχει αδιαφάνεια για το σε ποιους φορείς θα υπάρχει συμψηφισμός και σε ποιους δεν θα υπάρχει. Τι θα πει δύναται; Και ποιος δύναται να το κάνει; Ο Υπουργός, το Γενικό Λογιστήριο του Κράτους, ο φορέας με απόφασή του; Δύναται -λέει- να γίνει συμψηφισμός. Αν είναι δυνατόν! Αυτό το «δύναται» πρέπει να αντικατασταθεί με το «συμψηφίζεται υποχρεωτικά», άλλως παραβαίνουμε και άλλους κανόνες. Για κάποιους οργανισμούς δεν υπάρχει η δυνατότητα της επιπλέον χρηματοδότησης. Πώς θα την κάνετε την επιπλέον χρηματοδότηση; Θα μας φέρετε τους φορείς σήμερα, άλλως θα υπάρχει κοινοβουλευτικός έλεγχος από Δευτέρα και με αίτηση κατάθεσης εγγράφων να μας τους καταθέσετε, με τη διαδικασία που προβλέπεται.

Έρχομαι τώρα στο ίδιο θέμα, για να σας θυμίσω ότι χρωστάτε στα ΕΛΤΑ σε όλες τις καθολικές υπηρεσίες, δεν τις πληρώνετε και αυτό είχε ως αποτέλεσμα με τη διαχείριση που κάνουν τα ΕΛΤΑ να παρακρατούν χρήματα από τη ΔΕΗ. Γιατί δεν βάλατε και μία διάταξη εδώ, αφού θέλετε να τακτοποιήσετε θέματα, να πληρώσετε τα οφειλόμενα στα ΕΛΤΑ και να μην παρακρατούν τα ΕΛΤΑ χρήματα από τη ΔΕΗ; Μάλλον όχι χρήματα της ΔΕΗ, αλλά χρήματα που έχουν πληρωθεί από καταναλωτές και από ιδιώτες, οι οποίοι μάλιστα έχουν και τις συνέπειες της διακοπής, γιατί δεν φαίνεται στη ΔΕΗ ότι πλήρωσαν. Χάνουν την έκπτωση και έχουν και διακοπές. Πού είναι, λοιπόν, η πρόβλεψη για τα ΕΛΤΑ, αφού θέλετε να τακτοποιήσετε θέματα; Γι’ αυτό σας λέω ότι το μπακάλικο είναι καλύτερο.

Έρχομαι τώρα στην τροπολογία την οποία έχουμε υπογράψει -όπως σας είπα- από κοινού με το Ποτάμι και αφορά τη δυνατότητα να συνεχίσουν να διεξάγονται εξετάσεις, δοκιμασίες για υποψήφιους οδηγούς και οδηγούς. Και θα μου πείτε: «Δεν δίνεται η δυνατότητα και λέτε να δοθεί;». Υπάρχει από 1η Μαΐου ένα τεράστιο πρόβλημα σε όλες τις διευθύνσεις συγκοινωνιών της χώρας. Δεν διεξάγονται εξετάσεις για υποψήφιους οδηγούς και οδηγούς που θέλουν να αναβαθμίσουν ή να ανανεώσουν το δίπλωμά τους και αυτό έχει ως συνέπεια κάποιοι επαγγελματίες οδηγοί να έχουν χάσει τη δουλειά τους ή να έχουν τις συνέπειες του Κώδικα Οδικής Κυκλοφορίας, κάποιοι άλλοι που έχουν προγραμματίσει τη ζωή τους να μην μπορούν να δώσουν εξετάσεις και έχουμε μια πολιτεία η οποία λέει «καλά, θα δούμε, με κάποιο νομοσχέδιο που θα έρθει, τι θα κάνουμε αργότερα».

Θα σας παρακαλούσα, κύριε Πιτσιόρλα, να επικοινωνήσετε με τον αρμόδιο Υπουργό Συγκοινωνιών, να γίνει δεκτή σήμερα αυτή η τροπολογία, η οποία είναι πανομοιότυπη με αυτήν που έφερε η Κυβέρνηση και είχε παρατείνει το καθεστώς μέχρι τις 30 Απριλίου του τρέχοντος έτους. Το παρατείνουμε για ένα σημαντικό ακόμα διάστημα, προκειμένου να υπάρχει ομαλή λειτουργία.

Μιας και δεν φαίνεται να έχουμε για μεγάλο διάστημα νομοσχέδιο του Υπουργείου Μεταφορών -ήμουν στην Διάσκεψη των Προέδρων και συμμετείχα στον προγραμματισμό για τα νομοσχέδια, δεν υπάρχει άλλο σχετικό νομοσχέδιο για να μπει αυτή η ρύθμιση- θα παρακαλούσα να γίνει αυτή η επικοινωνία και να γίνει δεκτή η με γενικό αριθμό 1585 και με ειδικό 31 τροπολογία που καταθέσαμε, για να λυθεί αυτό το μεγάλο πρόβλημα το οποίο έχει προκληθεί από τη μη διενέργεια εξετάσεων.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κεγκέρογλου.

Ολοκληρώσαμε και με τη λίστα των ομιλητών. Θα περάσουμε στους Κοινοβουλευτικούς Εκπροσώπους. Έχουμε συνεννοηθεί να πάμε σύμφωνα με την κοινοβουλευτική δύναμη, γιατί όλοι θέλησαν να μιλήσουν πρώτοι, με εξαίρεση τον κ. Ξυδάκη που θα μιλήσει τελευταίος.

Τον λόγο έχει ο κ. Κεφαλογιάννης για δώδεκα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Δεν μπορώ να μην ξεκινήσω τη σημερινή μου ομιλία με μία αναφορά στη σημερινή ημέρα, η οποία αποτελεί ημέρα μνήμης και πένθους για τον ελληνισμό, καθώς σαν σήμερα, 29η Μαΐου, ήταν η ημέρα της Αλώσεως της Κωνσταντινούπολης. Είναι ημέρα μνήμης και νομίζω ότι πρέπει να γίνεται και αναφορά στο ελληνικό Κοινοβούλιο.

Όσον αφορά την επικαιρότητα, νομίζω πως φαίνεται, κυρίες και κύριοι συνάδελφοι, ότι τα παθήματα και οι περιπέτειες της Ελλάδας την τελευταία τριετία και ειδικότερα το 2015, δεν έχουν γίνει μάθημα σε κάποιες άλλες χώρες της Ευρωπαϊκής Ένωσης. Όπως δείχνουν όλα, σε μία χώρα ιδρυτικό μέλος της Ευρωπαϊκής Ένωσης όπως είναι η Ιταλία, το πολιτικό της σύστημα φαίνεται ότι ζήλεψε τη δόξα του κ. Τσίπρα και του κ. Βαρουφάκη και στο όνομα μιας ανάκτησης κάποιας υποτιθέμενης χαμένης εθνικής κυριαρχίας ένας ιταλικός λαϊκισμός, αριστεροδεξιός απ’ ό,τι φαίνεται, απαιτεί μία γενναία διαγραφή του χρέους και ετοιμάζονται να θέσουν τους δικούς τους όρους στους υπόλοιπους εταίρους.

Είναι, δυστυχώς, σαν να μην πέρασε μια μέρα, σαν να μην έχουν καταλάβει τι είχε συμβεί στην Ελλάδα το 2015, ένα έτος που είναι ίσως το πιο καταστροφικό στη σύγχρονη ιστορία της Ελλάδος.

Η ιταλική εκδοχή του λαϊκισμού βιώνει την πλάνη της οδηγώντας τη χώρα σε νέες εκλογές. Το θέμα είναι με τι σκοπό: Να μάθει τελικά αυτό που η Κυβέρνηση των ΣΥΡΙΖΑ και Ανεξαρτήτων Ελλήνων και δυστυχώς ο ελληνικός λαός έμαθε με τον πιο οδυνηρό τρόπο, δηλαδή ότι δεν μπορείς να επιτύχεις αλληλεγγύη, επιμερισμό και αμοιβαιοποίηση των κινδύνων όταν απειλείς να τιναχθείς στον αέρα παίρνοντας μαζί σου και τους άλλους. Η απέλπιδα προσπάθεια του Ιταλού Προέδρου της Δημοκρατίας να ερμηνεύσει και να εκφράσει αυθεντικά το εθνικό συμφέρον, ίσως και ενάντια στη νωπή λαϊκή εντολή, στο όνομα της προστασίας της ευρωπαϊκής πορείας της Ιταλίας και των αποταμιεύσεων των Ιταλών, δυστυχώς φαίνεται ότι δεν αρκεί.

Βεβαίως η βούληση του ιταλικού λαού για τη στήριξη των κομμάτων που κέρδισαν πρόσφατα τις εκλογές και τα οποία να πούμε ότι είναι η ιταλική εκδοχή των ΣΥΡΙΖΑ και Ανεξαρτήτων Ελλήνων, δεν μπορεί να παρακαμφθεί. Δεν μπορεί να παρακαμφθεί, βεβαίως, η βούληση του ιταλικού λαού γιατί διαφορετικά οδηγούμαστε σε επικίνδυνες για τη δημοκρατία ερμηνείες.

Η ευχή, όμως, όλων μας θα πρέπει να είναι ότι η συγκρουσιακή τροχιά στην οποία έχει υπεισέλθει η Ιταλία να έχει τις λιγότερες δυνατές αρνητικές επιπτώσεις για τους Ιταλούς πολίτες, για την πορεία της Ευρωπαϊκής Ένωσης και φυσικά για την πορεία εξόδου και της δικής μας χώρας από την πολιτική κρίση.

Γιατί μην είστε σίγουροι, κυρίες και κύριοι συνάδελφοι, ότι αυτή η κρίση στη γειτονική χώρα δεν θα έχει επιπτώσεις και σε εμάς. Μπορεί κανείς, μάλιστα, να φανταστεί ότι μία γενναία ρύθμιση χρέους για τη χώρα μας, με ρητό το αίτημα της νέας κυβέρνησης στην Ιταλία για μείωση, ενδεχομένως, 250 δισεκατομμύρια και ουσιαστικά τύπωμα χρήματος, είναι εφικτή; Βλέπει κανείς δηλαδή ως πολιτικώς δυνατόν η Ευρωζώνη να δώσει εξ ιδίας το «κακό» παράδειγμα και να μας διευκολύνει μέσω του ιταλικού λαϊκισμού, παραχωρώντας σε εμάς έναν διακανονισμό για το χρέος απαραίτητο, όταν υπάρχει ανοικτό το ιταλικό ζήτημα; Ή μήπως θεωρείτε πιο πιθανό το προσεχές φθινόπωρο να περιφέρεται ο ελληνικός λαϊκισμός ως ένα κουφάρι προς παραδειγματισμό εν όψει της επερχόμενης σύγκρουσης Ευρωπαϊκής Ένωσης και Ιταλίας;

Οι εξελίξεις στην Ιταλία οδηγούν σε οριστική κατάρρευση άλλον έναν μύθο που επιμελώς η Κυβέρνηση ΣΥΡΙΖΑ και Ανεξαρτήτων Ελλήνων προσπαθεί το τελευταίο διάστημα να περάσει στον ελληνικό λαό, τον μύθο της περίφημης «καθαρής εξόδου» και της ασφαλούς πρόσβασης στις αγορές χάρη στην υποτιθέμενη καλή πορεία της ελληνικής οικονομίας, έναν μύθο που ξαπλώνει στο περίφημο «μαξιλάρι», το ταμειακό απόθεμα ασφαλείας, όπως το έχει εκλεπτυσμένα αναφέρει ο κ. Τσακαλώτος. Ένα «μαξιλάρι», όμως, που χωρίς την πλήρη και φθηνή πρόσβαση στις αγορές, εξαιτίας της νέας αναταραχής στη διεθνή αγορά ομολόγων, χάνει την όποια αξία του το αργότερο το πρώτο εξάμηνο του 2019, εξαιτίας βεβαίως και των σοβαρών αναγκών εξυπηρέτησης του χρέους, ένα «μαξιλάρι» το οποίο φτιάχνεται από τα λεφτά των οργανισμών του δημοσίου αφαιρώντας την απαραίτητη ρευστότητα από την οικονομία και παράλληλα καταρρακώνοντας το κοινωνικό κράτος.

Πρέπει, νομίζω, κυρίες και κύριοι συνάδελφοι, να συνεννοηθούμε σε αυτήν την Αίθουσα για το πώς προχωράει η εκτέλεση του προϋπολογισμού. Η Κυβέρνηση δεν έχει δώσει αυτήν τη στιγμή 300 εκατομμύρια σε νοσοκομεία και υγεία, έχει μία καθαρή αύξηση των ληξιπρόθεσμων υποχρεώσεων, δηλαδή νέα φέσια, 95 εκατομμύρια, δεν έχει πληρώσει 500 εκατομμύρια για δημόσιες δαπάνες, έχει παρακρατήσει 210 εκατομμύρια ευρώ επιστροφές φόρων, τις οποίες υποχρεωτικά, μετά από απαίτηση της τρόικας, θα πληρώσει μέχρι τον Αύγουστο.

Να θυμίσουμε βεβαίως ότι η προηγούμενη κυβέρνηση, που η Αντιπολίτευση την ονόμαζε «γερμανοτσολιάδες», ήταν αυτή η οποία πλήρωνε τις υποχρεώσεις της με βάση τα έσοδα του Προϋπολογισμού, ενώ αντίθετα η σημερινή Κυβέρνηση της «αξιοπρέπειας» πληρώνει τις οφειλές του κράτους από τις δόσεις των δανείων. Όμως, δυστυχώς, ούτε και αυτό είναι σε θέση να το κάνει.

Κύριε Υπουργέ, δεν έχετε καταφέρει ως Κυβέρνηση να εισπράξετε ακόμα το 1 δισεκατομμύριο ευρώ από την τρίτη και όχι την τέταρτη αξιολόγηση, γιατί δυστυχώς δεν είστε συνεπείς στην εξόφληση των οφειλών προς τους ιδιώτες. Κινδυνεύει η χώρα μας να το χάσει, αν η Κυβέρνηση δεν αποδείξει μέχρι τις 4 Ιουνίου ότι έχει πληρώσει τις ισόποσες οφειλές της προς τον ιδιωτικό τομέα. Δυστυχώς, οδηγείτε εκ νέου τη χώρα προς τα βράχια.

Άκουσα προηγουμένως τον Αντιπρόεδρο της Κυβέρνησης να δίνει μία ωραιοποιημένη κατάσταση της οικονομίας και της κοινωνίας, η οποία δυστυχώς δεν ανταποκρίνεται στην πραγματικότητα, δεν ανταποκρίνεται στην αγορά και δεν ανταποκρίνεται στις παραγωγικές δυνάμεις αυτής της χώρας.

Πρέπει να δημιουργήσετε οπωσδήποτε ένα δίχτυ ασφαλείας μέχρι να αποκατασταθεί πλήρως η εμπιστοσύνη. Ανασχεδιάστε την πολιτική προώθησης στις αγορές, ακόμη και από κοινού με τον ESM. Αξιοποιήστε ακόμη και τους αδιάθετους πόρους του δανείου, που αυτή τη στιγμή λιμνάζουν και είναι 27,4 δισεκατομμύρια ευρώ, όταν η Κυβέρνησή σας έχει αναλάβει για μετά τη λήξη του προγράμματος υποχρεώσεις 5,1 δισεκατομμυρίων νέων μέτρων την επόμενη διετία, χωρίς να έχετε εξασφαλίσει νέα χρηματοδότηση.

Έχετε δεσμευθεί για πρωτογενή πλεονάσματα 3,5% μέχρι το 2023 και 2% μέχρι το 2060, τα οποία, όπως σας το έχουν πει όλοι, σε πολύ μεγάλο βαθμό υπονομεύουν την ανάπτυξη της οικονομίας και τις επενδύσεις. Τουλάχιστον, φροντίστε ως ελάχιστη ανταπόδοση για τις θυσίες που έχετε υποβάλει τους Έλληνες με το αχρείαστο τρίτο και τέταρτο μνημόνιο να πάρετε τις εκκρεμείς απ’ αυτό δόσεις, όταν αυτές οι δόσεις, που λιμνάζουν, επαναλαμβάνω, έχουν ένα επιτόκιο μικρότερο του 1%. Αντιθέτως, βλέπουμε μια ρητορική ότι πάμε να βγούμε στις αγορές για να δανειστούμε με ένα επιτόκιο τετραπλάσιο ή και πενταπλάσιο και πολύ φοβούμαι ότι αν συνεχιστεί αυτή η ανατάραξη στη γειτονική χώρα και ενδεχομένως και στην Ισπανία, αυτό το επιτόκιο θα εκτιναχθεί σε τέτοια σημεία που θα είναι δύσκολο ακόμα και εμείς να δανειστούμε.

Εάν πάλι, κύριε Υπουργέ, κυρίες και κύριοι συνάδελφοι της Συμπολίτευσης, δεν μπορείτε, οδηγήστε τη χώρα σε εκλογές, όπως σας το έχουμε ξαναπεί, εάν θεωρείτε ότι δεν μπορείτε να συνεχίσετε τη διακυβέρνηση της χώρας.

Έρχομαι τώρα στα του νομοσχεδίου. Σας το είπε και ο εισηγητής μας και οι συνάδελφοι που μίλησαν από τη Νέα Δημοκρατία. Βεβαίως και είναι καλοδεχούμενη η προσπάθεια εκσυγχρονισμού του νόμου περί εταιρειών περιορισμένης ευθύνης. Όσοι ασχολούμαστε με τα νομικά γνωρίζουμε -και το είπαν και πολλοί άλλοι συνάδελφοι- ότι οι ΕΠΕ είναι μία ξεπερασμένη νομική μορφή, που δυστυχώς δεν μπορεί να σταθεί πλέον στα διεθνή πρότυπα. Έχει ξεπεραστεί και από τις εξελίξεις και καταλαβαίνω, όπως το είπατε και εσείς στην ομιλία σας, ότι προφανώς αυτή η νομοθετική παρέμβαση αφορά τις χιλιάδες υπάρχουσες επιχειρήσεις και καλώς τη φέρατε προς ρύθμιση.

Νομίζω ότι σ’ αυτό το σημείο πρέπει να τονίσω το γεγονός ότι η Νέα Δημοκρατία τηρεί μία υπεύθυνη στάση. Υπερψηφίζει σχεδόν το σύνολο του νομοσχεδίου, με τις παρατηρήσεις που έχει κάνει και ο εισηγητής μας, ο κ. Αθανασίου. Αυτό το λέω ως παράδειγμα το οποίο έρχεται σε μία αντίθεση με τον ρόλο και τη στάση που κρατούσε ο ΣΥΡΙΖΑ, όσο ήταν στην Αντιπολίτευση. Μία στείρα Αντιπολίτευση, γιατί ακόμη και θετικά νομοσχέδια, τα οποία κλήθηκε να εφαρμόσει και στα οποία μετά προσπάθησε να πάρει και την πατρότητά τους, τα είχε καταψηφίσει, όταν ήταν στην Αντιπολίτευση. Αυτή είναι, κύριοι Υπουργοί, η μεγάλη διαφορά μεταξύ της Νέας Δημοκρατίας και του ΣΥΡΙΖΑ.

Όσον αφορά τις τροπολογίες, στη μόνη την οποία θα αναφερθώ -και αναφέρθηκε και η συνάδελφος κ. Αντωνίου- είναι η 1586/32, γιατί νομίζω ότι αναδεικνύει ιδιαιτέρως τα παροιμιώδους ολιγωρίας χαρακτηριστικά της Κυβέρνησης όσον αφορά την υλοποίηση της επένδυσης στο Ελληνικό. Τριάμισι χρόνια κάνατε να υλοποιήσετε, όπως σας είπαν και άλλοι συνάδελφοι, τη μετεγκατάσταση του ΕΛΚΕΘΕ από τον Άγιο Κοσμά στην Ανάβυσσο. Αντ’ αυτού, προχωράτε την τελευταία στιγμή, κάτω από ασφυκτικά χρονικά πλαίσια, σε απευθείας μισθώσεις, χωρίς διαγωνισμό, για άλλη μια φορά -και αυτό πρέπει να τονιστεί- κατά παρέκκλιση του προεδρικού διατάγματος 715/1979. Βεβαίως παραμένει και ένα ερώτημα, το οποίο σας έθεσε και η κ. Αντωνίου: Τελικά, πού πάνε αυτά τα 2,5 εκατομμύρια; Βεβαίως είστε, ενδεχομένως, αναρμόδιος Υπουργός για να απαντήσετε σ’ αυτό, αλλά επειδή η Κυβέρνηση έχει μία ενότητα και μία ολότητα, νομίζω ότι θα έπρεπε να απαντηθεί και αυτό το ερώτημα, πού πάνε αυτά τα χρήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κεφαλογιάννη και για την οικονομία στον χρόνο.

Ο κ. Λοβέρδος έχει τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Θα ξεκινήσω την παρέμβασή μου για ένα θέμα εξωτερικής πολιτικής, για το θέμα με τη FYROM. Θέλω να κάνω ένα σχόλιο, να καταθέσω μία σκέψη, στηριζόμενος σ’ αυτό που είπε ο Υπουργός Εξωτερικών, πριν από μία ημέρα, ότι οι Υπουργοί Εξωτερικών ολοκλήρωσαν τη δουλειά τους, διεκπεραίωσαν τις υποχρεώσεις τους και τώρα πια είναι θέμα Πρωθυπουργών.

Είναι μία βαρυσήμαντη δήλωση αυτή. Διότι, όπως ξέρετε, κυρίες και κύριοι Βουλευτές, ο Υπουργός Εξωτερικών τη Μεγάλη Εβδομάδα, προ ολίγου δηλαδή, ενημέρωσε όλα τα πολιτικά κόμματα -και εμάς, τη Δημοκρατική Συμπαράταξη. Ήταν λεπτομερέστατος στην πολύωρη συνάντηση που είχαμε μαζί του, από την οποία δεν προέκυψε ούτε μισή λέξη ως διαρροή. Αυτό είναι θετικό και για τις δυο πλευρές. Από τη λεπτομερέστατη ενημέρωση που είχαμε, λάβαμε πληροφορίες επί της ουσίας για όλα τα θέματα που αφορούν στη διαπραγμάτευση.

Συνεπώς εφόσον ολοκληρώνουν οι δύο Υπουργοί των Εξωτερικών, αυτό σημαίνει ότι πάρα πολλά θέματα ή όλα έχουν εξαντληθεί και η συμφωνία είναι στο τραπέζι τους και οι Πρωθυπουργοί θα την απορρίψουν ή θα την επικυρώσουν. Αυτή είναι η ορθή σειρά.

Ωστόσο, η Αντιπολίτευση δεν μπορεί να διατυπώσει γνώμη -και μάλιστα αναφέρομαι στη Δημοκρατική Συμπαράταξη που έχει κρατήσει επί μήνες μια στάση ευθύνης. Η Αντιπολίτευση περιμένει να δει ποια είναι ακριβώς η συμφωνία σε επίπεδο Υπουργών Εξωτερικών και ποια θα είναι η συνέχεια.

Ανησυχούμε από το γεγονός ότι έπεσε στο τραπέζι, κατά τη συζήτηση ανάμεσα στους δύο Πρωθυπουργούς, ένα όνομα που ήταν εκτός εθνικής γραμμής. Διότι αντί γεωγραφικού προσδιορισμού, προτάθηκε από την πλευρά των Σκοπίων ένας φορτισμένος ιδεολογικά και με έντονη αλυτρωτική διάσταση προσδιορισμός.

Ο Πρωθυπουργός δεν τον απέρριψε αμέσως. Τον κυκλοφόρησε στα κόμματα στην Ελλάδα. Επιφυλάχθηκε να απαντήσει σε πρώτο στάδιο, παρ’ ότι ήταν εκτός εθνικής γραμμής, όπως αυτή διαμορφώθηκε τη δεκαετία του 2000. Απήντησε αρνητικά πολύ εκ των υστέρων. Συνεπώς διατηρούμε επιφυλάξεις. Πλην όμως, περιμένουμε ποια θα είναι η τελική κατάληξη και περιμένουμε, όταν η Κυβέρνηση θα το κρίνει αναγκαίο, την ενημέρωσή μας.

Επί του σχεδίου νόμου, ο Υπουργός κ. Δραγασάκης γενίκευσε. Σωστά έπραξε. Είμαι κι εγώ υποχρεωμένος να κάνω μία γενίκευση, αναφερόμενος στο πλαίσιο μέσα στο οποίο λέτε ότι εντάσσεται και το παρόν σχέδιο νόμου.

Η βασική παράμετρος για την ελληνική οικονομία αυτή τη στιγμή είναι η παράμετρος της ανάπτυξης. Με την ανάπτυξη σχετίζονται τα πάντα -ανταπόκριση στις υποχρεώσεις και κοινωνική αλληλεγγύη- και το σταυρικό θέμα της Ελληνικής Δημοκρατίας σήμερα είναι αυτό.

Με την έννοια αυτή, νομιμοποιούμαι απολύτως να πω ότι η μέχρι τώρα πορεία σας είναι τραγική. Είναι τραγική, διότι εσείς τώρα, μετά από τριάμισι χρόνια, πρέπει να αρχίσετε να κάνετε απολογισμούς, απολογισμούς δράσης.

Έκανε επίκληση στις αδειοδοτήσεις ο κ. Δραγασάκης με μία έννοια μέλλοντος, αν τον κατάλαβα καλά, δηλαδή ότι θα φέρετε και κάτι ακόμα. Εμείς εδώ αποκρούσαμε την ψήφιση του νόμου σας περί αδειοδοτήσεων, λέγοντας ότι έχει τόσες πολλές δυσκολίες η εφαρμογή του, που στην πράξη ένας τίτλος είναι και το περιεχόμενό του δεν ανταποκρίνεται στον τίτλο του.

Ήρθε η ώρα της πράξης και μετά από δυο ολόκληρα χρόνια αποδεικνύεται ότι δεν στοχεύσατε σωστά. Διότι καταργήσατε τη χορήγηση αδειών προληπτικά, αλλά αφήσατε σε πλήρη ισχύ όλα τα αποκάτω.

Επομένως όταν οι υπηρεσίες για δευτερεύουσες της αδειοδότησης λειτουργίες έχουν τον ίδιο λόγο και κάνουν ένα, δυο, τρία χρόνια να ανταποκριθούν, τότε ποια κατάργηση αδειοδοτήσεων έχουμε;

Θέλω να υπογραμμίσω ότι έχετε στοιχεία, εν προκειμένω, συγκρουόμενων πολιτικών και πάντως έλλειψης συντονισμού. Γι’ αυτό, όταν είδα το ολιστικό σχέδιο, και έχοντας ακούσει και τον κ. Παπαδημητρίου και τον κ. Σταθάκη τα προηγούμενα χρόνια, μου ήρθε στο μυαλό η μάχη της Μπαλακλάβα το 1854 και ένας πολύ σοβαρός και μεγάλος, όπως λένε οι ειδικότεροι, Άγγλος ποιητής, ο οποίος έλεγε «πάμε στην κοιλάδα του θανάτου».

Όταν δεν έχετε συντονισμό, δεν μπορείτε να ανταποκριθείτε στις υποχρεώσεις του μεγάλου αναπτυξιακού στόχου της χώρας, που είναι η ανάπτυξη.

Κάνοντας για ένα δευτερόλεπτο σύντομη ιστορική αναδρομή, σας θυμίζω ότι παραλάβατε, όπως ομολογήσατε μετά στους απολογισμούς του κράτους, μια χώρα με 0,8% ανάπτυξη το 2014. Πήγαν πίσω όλες οι προβλέψεις όλων των διεθνών οργανισμών για ανάπτυξη 3% και παραπάνω το 2015, το 2016, το 2017. Πήγατε πίσω δύο χρόνια και τώρα είστε πίσω από τους ευρωπαϊκούς μέσους όρους, είστε πίσω από τις ανάγκες. Αυτό δημιουργεί προβλήματα.

Για να ξεπεράσεις τέτοιου είδους προβλήματα, είτε εσείς είτε η επόμενη κυβέρνηση, πρέπει να φθάσεις σε πραγματικά σοκαριστικούς ρυθμούς ανάπτυξης για να φέρεις τα πράγματα στα ίσια τους. Και για να γίνει αυτό, δεν μπορείς να έρχεσαι στη Βουλή στα μέσα του σωτηρίου έτους 2018 και να κάνεις προγραμματικές δηλώσεις, όπως ήταν οι δηλώσεις του κ. Δραγασάκη πριν από λίγες ώρες. Διότι ήταν προγραμματικές δηλώσεις.

Καταλαβαίνω ότι τώρα ξεκινάει σε αυτό το Υπουργείο και έχει τα ελαφρυντικά του ατομικά. Είναι όμως ο τρίτος κατά σειρά. Προηγήθηκε ο κ. Σταθάκης, ο κ. Παπαδημητρίου. Ο κ. Δραγασάκης είναι ο τρίτος μετά από τρία χρόνια και μισό. Ε, δεν γίνεται να λες περί κακώς κειμένων και να μην είσαι έτοιμος να πεις εδώ και τώρα τι θα κάνεις για τους στόχους που έχεις βάλει.

Του είπα ότι δεν ανέφερε αρκετά το «Ολιστικό Σχέδιο Ανάπτυξης». Απαντώντας, μου είπε ότι το ανέφερε, διότι αυτά που είπε είναι ενσωματωμένα εκεί.

Κυρίες και κύριοι Βουλευτές, το πρόβλημα δεν είναι να λέμε ότι θέλουμε να μειώσουμε τους φόρους. Εμείς τους είχαμε μειώσει. Είχαμε ξεκινήσει με σημαντικές μειώσεις. Τους αυξήσατε. Είναι γνωστά. Δεν θα τα ξαναπούμε. Το να μεταφέρεις, όμως, ως πολιτική τρέχουσα τον στόχο σου σε μια υποψιασμένη Εθνική Αντιπροσωπεία που έχει πολυετή εμπειρία από την κρίση δεν είναι σωστό. Δεν μπορεί να λες «θα μειώσω τους φόρους». Δεν μπορείς να λες «θα αυξήσω τον κατώτατο». Πρέπει να πεις πώς θα προκύψει η ανάπτυξη από την οποία θα αποκτήσεις τη δυνατότητα να παρέμβεις θετικά στη φορολογία και στον καθορισμό του κατώτατου μισθού κ.ο.κ..

Λέτε: «Το ολιστικό σχέδιο είναι η απάντησή μας». Θα σας διαβάσω ένα, κατά τη γνώμη μου, πάρα πολύ χαρακτηριστικό σημείο του προγράμματος. Διότι εγώ πιστεύω –και το λέω ματαίως, βέβαια, επί χρόνια- ότι το πρόβλημα της ανάπτυξης στην Ελλάδα δεν έχει να κάνει με μεταβιβάσεις κεφαλαίων. Δεν λέω, είναι κι αυτό σοβαρό. Δεν είναι, όμως, το πρώτο. Διότι μπορεί να έχεις κεφάλαια τα οποία τα μεταβιβάζεις, εκ προθέσεως να θες να τα μεταβιβάσεις δηλαδή, αλλά να μην μπορείς, διότι έχεις αγκυλώσεις που προκύπτουν από δύο μεγάλες γραφειοκρατίες: τη διοίκηση και τη δικαιοσύνη. Όχι στην απονομή της δικαιοσύνης και στη δικαστική απόφαση, αλλά στο πόσο χρόνο θέλει αυτή, προκειμένου να εκδοθεί, και τι προβλήματα αντιμετωπίζουμε στην πορεία.

Εγώ τα λέω εν γνώσει των δυσκολιών αυτών, διότι είμαι και νομικός, αλλά και ένας άνθρωπος που αυτά τα παρατηρεί χρόνια. Τώρα που κι εσείς ήρθατε εδώ, σε αυτό το επίπεδο, δηλαδή να συζητάτε βάσει συγκεκριμένης θεματολογίας, σας διαβάζω τι λέτε. Λέτε στη γενική θεώρηση του προβλήματος -αυτά είναι στη σελίδα 31- ότι η οικονομία έχει ανάγκη να δει θέματα που σχετίζονται με τη διοίκηση και τη δικαιοσύνη και μιλάτε για δικαστική αποτελεσματικότητα και επιτάχυνση των διαδικασιών. Καλός τίτλος είναι. Δεν λέω..

Όταν πάμε, όμως, στο περιεχόμενο του τίτλου, κύριε Υπουργέ, λέτε τα εξής: «Η βελτίωση της δικαστικής διοίκησης αποτελεί απόλυτη προτεραιότητα του Υπουργείου Δικαιοσύνης και λοιπών θεμάτων. Η Κυβέρνηση επιδιώκει να θεσπίσει ένα σύγχρονο και αποτελεσματικό κράτος δικαίου -ευχαριστούμε- εξασφαλίζοντας παράλληλα ανεμπόδιστη πρόσβαση στη δικαιοσύνη για όλες τις κοινωνικές ομάδες και τους πολίτες». Ευχαριστούμε δύο φορές. «Αποτελεί προτεραιότητα η επιτάχυνση της ακρόασης των υποθέσεων και των διαδικασιών -ευχαριστούμε τρεις φορές- και η εξάλειψη των καθυστερήσεων σε αστικές, ποινικές και διοικητικές διαδικασίες».

Βρε, τι μου λες! Υπάρχουν αστικές, ποινικές και διοικητικές διαδικασίες; Ευτυχώς που αποκτήσαμε ένα ολιστικό σχέδιο ανάπτυξης να μας το πει. Παρακάτω, πώς θα γίνουν αυτά;

Έχετε αποτιμήσει την αλλαγή στον Κώδικα Πολιτικής Δικονομίας που κάνατε ως προαπαιτούμενο για να μην πτωχεύσει η χώρα το καλοκαίρι του 2015 και που ο Πρωθυπουργός πήγαινε από δικηγορικό σύλλογο σε δικηγορικό σύλλογο και τον κατήγγειλε ως αντιπολίτευση;

Όταν γίνατε Κυβέρνηση και τελικά μπήκατε σε μια διαδικασία να καταλάβετε πού βρίσκεται η χώρα, σας υποχρέωσαν αυτό το σχέδιο νόμου να το φέρετε εδώ. Το φέρατε, το ψηφίσαμε. Το έχετε αποτιμήσει; Εγώ λόγω δικηγορικής ενασχόλησης το έχω. Εσείς το έχετε; Δούλεψε; Πρέπει να γίνουν αντίστοιχα βήματα και στις υπόλοιπες περιπτώσεις, δηλαδή και για την Ποινική Δικονομία ή για τη Διοικητική Δικονομία;

Εδώ πέρα πάντως αυτά δεν τα βλέπουμε και αφού δεν τα βλέπουμε εδώ, στο ολιστικό σας σχέδιο, τι νόημα έχει να μας τα αναφέρει με τους τίτλους τους ο Υπουργός Ανάπτυξης; Έχει το νόημα ότι δεν έχετε ακόμα ετοιμάσει αυτά που πρέπει να έχετε ετοιμάσει και κινείστε θέλοντας να κριθείτε με λόγια. Όμως, μεγάλοι στοχαστές έχουν πει –ένας κυρίως από αυτούς- ότι είσαι αυτό που δείχνουν οι πράξεις σου και όχι αυτό που λένε τα λόγια σου.

Και στο δικό σας σχέδιο νόμου μού κάνει πραγματική εντύπωση –δεν ξέρω, βέβαια, αν οι συνεργάτες σας το έχουν δει και σας το έχουν υποδείξει- ότι η Διεύθυνση Επιστημονικών Μελετών σάς κάνει δέκα, έντεκα παρατηρήσεις νομοτεχνικού περιεχομένου, παρατηρήσεις που, αν έχει δίκιο, ο εφαρμοστής των ρυθμίσεών σας σχετικά με τις εταιρείες περιορισμένης ευθύνης θα μπερδευτεί, δεν θα ξέρει τι ακριβώς είναι αυτό που ορίζει ο νόμος. Μάλιστα, σε κάποιες από αυτές τις περιπτώσεις σας προτείνει να κάνετε συγκεκριμένες παρεμβάσεις και ίσως –δεν είναι εδώ οι συνεργάτες σας- τους δώσετε μια εντολή να σας πουν από αυτά που λέει η Διεύθυνση Επιστημονικών Μελετών τι πρέπει εσείς να κρατήσετε.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτού)

Από όλα αυτά κρατάω –δεν έχω χρόνο και με την ανοχή του Προέδρου θα τελειώσω σε δύο λεπτά- κάτι που έχει θέσει ο κ. Καρράς και σας το θέτουν και εδώ οι νομικοί της Διεύθυνσης Επιστημονικών Μελετών. Σας λένε ότι στο άρθρο 2 καταργείτε τη δυνατότητα μιας ΕΠΕ να είναι αόριστης διάρκειας. Και στο άρθρο 12 λέτε ότι αν δεν γίνει η αλλαγή τους, δηλαδή αν δεν προσδιορίσουν τον χρόνο μέχρι το 2021, λύονται αυτοδικαίως οι εταιρείες. Σας λένε, μάλιστα, ότι αυτό μπορεί να είναι πάρα πολύ σκληρό ως μέτρο.

Και πάντως, ο κ. Καρράς και το είπε και μου το επιβεβαιώνει εδώ –το είπε και στην ομιλία του σήμερα, αλλά σας το είχε πει και στην επιτροπή- ότι δεν προκύπτει ο σκοπός γιατί το θέλετε αυτό. Ο συνάδελφος κ. Καρράς υποθέτει, μου μετέφερε μία υπόθεσή του -ίσως να το λένε και αυτό- εσείς, όμως, ούτε στην εισηγητική έκθεση ούτε εδώ μας είπατε γιατί θέλετε οι ΕΠΕ να είναι μόνο ορισμένου χρόνου, καταργείτε τις αορίστου και προβλέπετε και την κύρωση, αν δεν το κάνουν μόνοι τους, να λύονται αυτοδικαίως το 2021.

Και ο κ. Κωνσταντινόπουλος σάς είπε κάτι ακόμη. Το επιβεβαίωσε και ο κ. Καρράς. Είμαστε συνειδότες μιας αδυναμίας του σχεδίου νόμου εν προκειμένω. Λέμε ότι αν δεν προβλέψετε, σε σχέση με τις εισφορές, περιορισμό της εισφοροδοτικής υποχρέωσης στον διαχειριστή, τότε κρατάτε βάρη στις ΕΠΕ που κάνουν ασύμφορη τη λειτουργία τους, ασύμφορη δηλαδή τη λειτουργία μιας εταιρικής μορφής που προσιδιάζει σε μικρομεσαίες επιχειρήσεις.

Θαρρώ πως σε αυτά που οι συνάδελφοί μου έχουν θέσει με επάρκεια είστε υποχρεωμένος να μας δώσετε κάποιες απαντήσεις, αγαπητέ κύριε Υπουργέ.

Θέλω να κλείσω την τοποθέτησή μου με μία τελική σκέψη. Ο χρόνος δεν υπάρχει. Και δεν είναι μόνο ότι έχει τελειώσει το πολιτικό σας ρολόι. Αυτό είναι μια συγκεκριμένη πολιτική αναφορά που γίνεται και δεν θέλει φιλοσοφία. Αν μετρήσεις πότε εκλεγήκατε και πότε τελειώνει η θητεία σας, καταλαβαίνετε ότι η κλεψύδρα είναι γυρισμένη ανάποδα, οι κόκκοι της άμμου είναι στο κάτω της μέρος, όποια εκτίμηση και να κάνετε και όποια απόφαση και να πάρετε για το πότε θα γίνουν εκλογές. Το πολιτικό σας ρολόι δείχνει ότι είστε προς το τέλος.

Ο χρόνος, όμως, που ενδιαφέρει πιο πολύ την Εθνική Αντιπροσωπεία είναι ο χρόνος των πολιτών, ο χρόνος των κοινωνών. Δεν έχουν πάρα πολύ χρόνο. Θα έλεγα ότι δεν έχουν καθόλου χρόνο να διαθέσουν, για να ξυπνήσει το πολιτικό σύστημα, να αφυπνιστεί και να καταστεί, επιτέλους, και στα αναπτυξιακά θέματα πάρα πολύ σαφές.

Αφού τώρα το μεγαλύτερο μέρος του Κοινοβουλίου έχει καταλάβει ποιο είναι το πρόβλημα της χώρας, χρωστάει και απαντήσεις. Όσο είστε Κυβέρνηση, τις απαντήσεις αυτές τις χρωστάτε εσείς. Δεν μπορεί να κρύβεστε πίσω από τίτλους: «Κάναμε νέο δίκαιο ΕΠΕ». Θα ψηφίσουμε. «Κάνουμε νέο δίκαιο ΕΠΕ». Το θέμα είναι τι δίκαιο κάνουμε. Το θέμα είναι τι αλλαγές κάνουμε και αν αυτές μπορούν να βοηθήσουν την ανάπτυξη. Δεν μπορείτε και ο πολιτικός σας χρόνος έχει τελειώσει.

Θα κλείσω, όμως, επιβεβαιώνοντας μία ρύθμισή σας, επιβραβεύοντάς την και λέγοντας ότι θέλουμε να τη στηρίξουμε. Είναι η πρωτοβουλία Κουβέλη να επεκτείνει τα ωφελήματα που σχετίζονται με οικογένειες, με παιδιά δολοφονημένων από την τρομοκρατία ανθρώπων.

Και γιατί παίρνω τον λόγο γι’ αυτό; Τα είπε ο συνάδελφος ο κ. Καρράς. Δεν χρειάζομαι εγώ. Ωστόσο η Διεύθυνση Μελετών σάς κάνει μία παρατήρηση που πιστεύω ότι πρέπει να την αποκρούσετε.

Σας λέει -σωστά από την πλευρά της- ότι τίθενται ορισμένα ζητήματα που σχετίζονται με την ισότητα: «Καλά το πρώτο παιδί, αλλά όχι και όλα» και ότι μπορεί να υπάρξουν παράπονα, αιτιάσεις ως προς αυτό.

Εγώ σας ζητώ να επιμείνετε, πρώτον, γιατί δεν βλέπω και ποιος μπορεί να παραπονεθεί έχοντας έννομο συμφέρον και να πει να μην κάνετε τη ρύθμιση αυτή προβάλλοντας θέμα αντισυνταγματικότητας και, δεύτερον, γιατί κανένας δικαστής δεν πρόκειται να σας πει ότι παραβιάσατε την αρχή της ισότητας, κοιτώντας με καθαρό μάτι μια οικογένεια ενός δολοφονημένου. Κάνετε καλά. Κάνει καλά ο Υπουργός Άμυνας. Εμείς αυτήν τη διάταξη θα τη στηρίξουμε.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λοβέρδο.

Τον λόγο έχει ο κ. Παππάς, Κοινοβουλευτικός Εκπρόσωπος της Χρυσής Αυγής, για δώδεκα λεπτά.

**ΧΡΗΣΤΟΣ ΠΑΠΠΑΣ:** Σήμερα αποφράδα ημέρα. Και πάλι, όπως και τότε, είναι Τρίτη. Τρίτη 29 Μαΐου 1453 η Πόλις εάλω. Η Πόλη των Κωνσταντίνων πέφτει στα μιαρά χέρια των βαρβάρων Οθωμανών Τούρκων και κλείνει έτσι ο κύκλος του μεσαιωνικού Ελληνισμού. Οι Έλληνες έκτοτε στα τραγούδια τους, στις παραδόσεις τους, στους ύμνους, στους θρήνους, στους θρύλους διατρανώνουν την πίστη τους, που είναι και πίστη των Ελλήνων εθνικιστών, των εθνικιστών της Χρυσής Αυγής, πως και πάλι με χρόνια, με καιρούς, πάλι δικά μας θα ’ναι. Έτσι είναι και έτσι πρέπει να είναι, όσο και αν αυτό στενοχωρεί μαρξιστές και φιλελευθέρους.

Ερχόμαστε σήμερα να μιλήσουμε για ένα νομοσχέδιο τεχνοκρατικό, σε μια ιδιαίτερη χρονική συγκυρία. Ερχόμαστε σήμερα να μιλήσουμε, όταν οι συνομιλίες για το σκοπιανό μεταξύ των Υπουργών Εξωτερικών τελείωσαν. Το σχέδιο της προδοσίας της Μακεδονίας μας βρίσκεται, δυστυχώς, σε τελικό στάδιο. Ο Κοτζιάς είπε «τελειώσαμε» και η ίδια η Μέρκελ στηρίζει τον Τσίπρα στον κατήφορο της προδοσίας του. Αμέσως μετά τις πρώτες ανακοινώσεις από τους Υπουργούς Εξωτερικών, πήρε τηλέφωνο τόσο τον Ζάεφ όσο και τον κ. Τσίπρα, απευθύνοντας έκκληση, δίνοντας δηλαδή κατ’ ουσίαν διαταγή να επιλύσουν τώρα τα τελευταία ζητήματα και να αξιοποιήσουν, ίσως, μια ιστορική ευκαιρία, όπως ανέφερε.

Η Ελλάδα έτσι θα μπει σε μία δίνη ενεργειών που θα επιτρέψουν στα συμφέροντα της νέας παγκόσμιας τάξης και τον στρατιωτικό της βραχίονα, που είναι το ΝΑΤΟ, να ανοίξουν, διά της κυβερνήσεως εθνικής μειοδοσίας, την κερκόπορτα του μελλοντικού ακρωτηριασμού της πατρίδας μας από τους γείτονες επιβουλείς, είτε αυτοί είναι Σκοπιανοί είτε Αλβανοί είτε Τούρκοι.

Η Χρυσή Αυγή, όπως και η συντριπτική πλειοψηφία του ελληνικού λαού, λέει «όχι» στην προδοσία. Λέει «όχι» στην παράδοση του ιερού ονόματος της Μακεδονίας μας. Κανένας συμβιβασμός για τη Μακεδονία μας!

Και αυτό το λέει σε αντίθεση με τους ψευτοπατριώτες της Νέας Δημοκρατίας, οι οποίοι υποκριτικά κρατούν μια θολή στάση. Άλλοτε στηρίζουν ξεκάθαρα την προδοσία, άλλοτε μένουν με μισόλογα. Κατ’ ουσίαν, στηρίζουν την προδοσία μένοντας πιστοί στα αφεντικά τους, που δεν είναι άλλοι από τη Μέρκελ, το ΝΑΤΟ τους Αμερικανούς.

Γιατί τι άλλο από στήριξη είναι η δήλωση του κ. Κουμουτσάκου που είπε πως δεν χρειάζεται να περάσει η συμφωνία από τη Βουλή; Τι άλλο είναι παρά στήριξη της προδοσίας, όταν ο ίδιος ο κ. Μητσοτάκης λέει –εντός εισαγωγικών- «λύση δεν υπάρχει χωρίς το όνομα Μακεδονία»; Υποκρισία, λοιπόν, και ψευτοπατριωτισμός και σανός, θα έλεγα, σε βολεμένους και ωφελιμιστές, σε κομματικούς υποταγμένους.

Τολμήστε να κάνετε ένα δημοψήφισμα, Κυβέρνηση και Αξιωματική Αντιπολίτευση. Τολμήστε να κάνετε ένα δημοψήφισμα, να ρωτήσετε τον ελληνικό λαό. Κάντε ένα δημοψήφισμα εσείς, οι δημοκράτες.

Τέτοιες μέρες ήταν, στις 28 Μαΐου 1979, που υπογράφηκε στο Ζάππειο η πράξη προσχώρησης της Ελλάδος στην Ευρωπαϊκή Οικονομική Κοινότητα, τη μετέπειτα Ευρωπαϊκή Ένωση.

Τότε ο αυτοαποκαλούμενος Εθνάρχης, ο Κωνσταντίνος Καραμανλής ερήμην του ελληνικού λαού έβαλε την Ελλάδα σε μια περιπέτεια. Την έβαλε σε μια μακρά πτωτική καταστροφική πορεία. Δεν τόλμησε να κάνει δημοψήφισμα και αυτός ο δημοκράτης, όπως δεν τόλμησε να κάνει δημοψήφισμα και ο έτερος δημοκράτης, ο κ. Σημίτης, όταν μας έβαλε στο ευρώ.

Το ερώτημα που τίθεται είναι: Τι κάνει η Ελλάδα σήμερα; Σε ποιο σημείο βρίσκεται; Η Ελλάδα, δυστυχώς, βρίσκεται στο ναδίρ, στα τάρταρα, σε εξαιρετική δεινή θέση έχοντας δυστυχώς μια ανάξια ηγεσία -Κυβέρνηση και Αξιωματική Αντιπολίτευση εννοώ- μια ηγεσία που θα έπρεπε να αντιμετωπίσει την εμπόλεμη κατ’ ουσία κατάσταση και να αναστρέψει την πορεία προς την ολική καταστροφή. Δημογραφικό και λαθρομετανάστες θα τελειώσουν την πατρίδα. Αν τα συνδυάσεις αυτά και με την οικονομική κρίση, η καταστροφή είναι βεβαία.

Ας τα πάρουμε ένα, ένα. Στο δημογραφικό ο ΣΥΡΙΖΑ λέει ότι η λύση βρίσκεται στους λαθροεισβολείς, στους μετανάστες, όπως λέτε. Συναινεί δηλαδή στην αλλαγή του πληθυσμού στην πατρίδα μας, στα εκατομμύρια των αλλοφύλων μουσουλμάνων –στην πλειοψηφία τους μουσουλμάνοι είναι- οι οποίοι για τον ΣΥΡΙΖΑ θα αποτελέσουν τους νέους –εντός εισαγωγικών- «Έλληνες».

Και αντί να σταματήσουν αυτή τη λαθροεπιδρομή με απλές σοβαρές κινήσεις, όπως είναι το σχέδιο νόμου της Χρυσής Αυγής για το λαθρομεταναστευτικό, εσείς νομοθετείτε εδώ μέσα μέτρα που να διευκολύνουν την επιπλέον εισροή μεταναστών όπως τους λέτε. Να έρχονται εδώ στην Ελλάδα δηλαδή από όλα τα κράτη της γης.

Στα σοβαρά κράτη, κυρίες και κύριοι, αν περάσεις παράνομα τα σύνορα, πας φυλακή ή ακόμα σε πυροβολούν. Στην Ελλάδα τι γίνεται; Στην Ελλάδα σου δίνουν επίδομα, δωρεάν στέγη, περίθαλψη, ελληνική ταυτότητα και εκλογικό δικαίωμα. Ως εδώ, λοιπόν! Αυτό το αίσχος πρέπει να το σταματήσουμε.

Εμείς οι Έλληνες εθνικιστές, οι αγωνιστές της Χρυσής Αυγής, θέλουμε πατρίδα ελεύθερη, θέλουμε δάσκαλο Έλληνα, θέλουμε προσευχή στα σχολεία, θέλουμε έπαρση σημαίας, θέλουμε Ελλάδα σεβαστή σε εχθρούς και φίλους, θέλουμε την πατρίδα μας πίσω και θα την πάρουμε.

Εσείς, Συμπολίτευση και Αντιπολίτευση, το «δημοκρατικό τόξο», όπως αυτοαποκαλείστε, δηλαδή το κόμμα των πολιτικών κομμάτων, σκύβετε όλοι το κεφάλι στην Ευρωπαϊκή Ένωση, στη Μέρκελ και ετοιμάζεστε να επικυρώσετε αναγκαστικά τις διαταγές της, τα προαπαιτούμενα δηλαδή, το πακέτο των ογδόντα οκτώ νέων μέτρων έως τις 14 Ιουνίου, όπως πληροφορηθήκαμε πριν από λίγο στη Διάσκεψη των Προέδρων.

Όλα αυτά, λοιπόν, τα κάνετε σήμερα, ογδοηκοστή ένατη μέρα που οι δύο στρατιωτικοί μας παραμένουν αιχμάλωτοι, όμηροι στις φυλακές της Ανδριανουπόλεως και εσείς δεν έχει προβεί ουσιαστικά σε καμία ενέργεια, σε καμία απάντηση σε αυτή την πρωτοφανή τουρκική πρόκληση.

Όλα αυτά τα κάνετε, όταν οι λαοί του νότου της Ευρώπης ξεσηκώνονται. Και είναι αυτό που σας τρομάζει, η λαϊκή οργή. Τουναντίον, εσείς μεθαύριο πρόκειται να συναινέσετε, δυστυχώς, να πραγματοποιηθεί στην Κομοτηνή μία αισχρή πρόκληση. Πρόκειται να γίνει την Πέμπτη μία πρόκληση στην Κομοτηνή με τις ευλογίες σας, με τις ευλογίες της Κυβέρνησης. Θα κάνει, λέει, συγκέντρωση το κόμμα της κεμαλικής αντιπολίτευσης. Πού; Στην ελληνική Θράκη! Στο ελεύθερο τμήμα της ελληνικής Θράκης θα γίνει τουρκική προεκλογική συγκέντρωση! Μα, πόσο χαμηλά θα πέσετε ακόμα;

Και τι λέει ο κ. Προκόπης Παυλόπουλος πάνω σ’ αυτό το θέμα; Διότι στη γειτονική Ιταλία ο Ιταλός Προκόπης Παυλόπουλος, ο Πρόεδρος της Δημοκρατίας Ματαρέλα, άνθρωπος των τοκογλύφων του Διεθνούς Νομισματικού Ταμείου και της Ευρωπαϊκής Ένωσης, κερδίζει χρόνο για τα αφεντικά του πετώντας στα σκουπίδια τη λαϊκή βούληση και θέληση, λέγοντάς μας κατάμουτρα ότι οι εκλογές είναι άχρηστες και ότι τελικά τις κυβερνήσεις τις αποφασίζουν οι οίκοι αξιολόγησης και τα χρηματοπιστωτικά λόμπι.

Στην Ιταλία έχουμε σε εξέλιξη ένα μερκελικό πραξικόπημα ανάλογο με το πραξικόπημα Παπαδήμου και προκειμένου να μείνει η Ιταλία στο ευρώ, πετάνε στα σκουπίδια την ψήφο του ιταλικού λαού. Όμως, ο ιταλικός λαός ξεσηκώνεται, οι δήμαρχοι της βορείου Ιταλίας ήδη κατεβάζουν τα κάδρα του Ματαρέλα από τα δημαρχιακά μέγαρα, σε πολλές πόλεις ήδη καίνε τα πορτρέτα του και όλη την Ιταλία σαρώνει ένα κύμα διαμαρτυρίας.

Το μόνο που έχουμε να πούμε στους Ιταλούς αγωνιστές εμείς, η Χρυσή Αυγή, ως κίνημα ευρωσκεπτικισμού, ως λαϊκό εθνικιστικό κίνημα της Ελλάδος, είναι η ευχή και η προτροπή «Italiani Camerati, vinceremo». Ο Ματαρέλα κάνει ακριβώς ό,τι έκανε ο Τσίπρας με το δημοψήφισμα του 2015 και το υπερήφανο «όχι» του ελληνικού λαού, αποδεικνύοντας περίτρανα στα μάτια αυτού του λαού ότι αυτοί οι Αριστεροί, αλλά και οι Δεξιοί, οι «μενουμευρωπήδες» και «ευρωπολάγνοι», είναι το ίδιο. Είναι οι δύο πλευρές του αυτού νομίσματος. Είναι το ίδιο με μειωμένα εθνικά αντανακλαστικά και μπορούν να προσφέρουν και οι δύο κομμάτι-κομμάτι την πατρίδα μας, να πουλήσουν τη Μακεδονία μας, χάριν των προστατών τους.

Κάνετε ακριβώς τα αντίθετα αυτών που θα επέβαλε ένα πραγματικό πατριωτικό καθήκον. Η μόνη ενασχόληση που σας έχει απομείνει είναι πώς να φιμώσετε τη φωνή της εθνικής αντίστασης, πώς να φιμώσετε τη Χρυσή Αυγή. Φτάσαμε στο σημείο «παπαγαλάκια» του διαδικτύου να βαφτίσουν την παρακρατική επίθεση του Σαββάτου στους συνδικαλιστές της Χρυσής Αυγής στο Πέραμα «επίθεση Χρυσαυγιτών» και αυτό το ψέμα, αυτή η συκοφαντία, να υιοθετηθεί άμεσα από τον ΣΥΡΙΖΑ, πράγμα γελοίο. Είναι γελοίο αυτό που γράφηκε. Είναι γελοία η ανακοίνωση και γελοίοι αυτοί που την έβγαλαν, που την έκαναν.

Σύντροφοι, εκτίθεστε. Να προσέχετε!

Σχετικά με το σημερινό νομοσχέδιο, κλείνοντας σιγά-σιγά, κύριε Πρόεδρε, έχω να πω τα εξής: Το παρόν νομοσχέδιο έχει άμεση σχέση με την προδοσία του ονόματος της Μακεδονίας, διότι φωτίζει πόσες πτυχές έχει το εθνικό έγκλημα που πάτε να κάνετε, σε μια εποχή που στα Βαλκάνια το επιχειρηματικό έλλειμα της Ελλάδας είναι εμφανές. Πρόκειται για ένα έλλειμα τεχνητό, συντηρούμενο μέσω των μνημονίων, ένα έλλειμα το οποίο έχει καταστήσει τους βόρειους γείτονές μας κυρίως στη Βουλγαρία επιχειρηματικό παράδεισο και έχει καταντήσει την Ελλάδα επιχειρηματική κόλαση.

Τώρα, εσείς με την αναγόρευση των Σκοπίων ως «Μακεδονία» ανοίγετε και άλλο ασκό του Αιόλου. Θα κάνετε και τα Σκόπια από οικονομία εξαρτώμενη από την Ελλάδα, οικονομία ειδικών συνθηκών, δηλαδή ακόμη έναν επιχειρηματικό παράδεισο στα βόρεια σύνορά μας, επιδεινώνοντας περισσότερο τον βίο των Ελλήνων επιχειρηματιών.

Με τι προσόντα, λοιπόν, εσείς, άνθρωποι, που θεωρείτε την καριέρα χολέρα θα νομοθετήσετε για τις επιχειρήσεις και τις ΕΠΕ που λέτε σήμερα; Το καλύτερο που μπορείτε να κάνετε είναι να αφήσετε την επιχειρηματικότητα στην Ελλάδα μακριά από τα κομματικά σας μικροσυμφέροντα. Να το κάνετε αυτό μπας και επιβιώσει κανένας χριστιανός.

Τέλος, η αλήθεια, αν και σκληρή, είναι αδιαμφησβήτητη. Εταιρεία περιορισμένης ευθύνης είστε εσείς, η Κυβέρνηση, που με τους νόμους περί ευθύνης υπουργών δεν μπορεί ποτέ κανείς ουσιαστικά να σας αποδώσει ευθύνες. Θα έλεγα μάλιστα ότι έχετε de facto εφεύρει άλλον έναν τύπο εταιρείας, εκείνον της εταιρείας απεριόριστης ανευθυνότητας.

Η καμόρα του μνημονίου και της εθνικής ενδοτικότητας θα τελειώσει. Να το ξέρετε. Θα έρθει η ώρα που θα τελειώσει. Και θα τελειώσει με τη Χρυσή Αυγή. Κίνημα και λαός με πίστη και αποφασιστικότητα, εμείς οι Έλληνες εθνικιστές, οι «καταραμένοι φασίστες», ο αστάθμητος παράγοντας, ο μόνος λόγος που η πατρίδα μπορεί να ελπίζει, να προσπαθεί και να μάχεται, λέμε το δικό μας «όχι». Όχι, δεν θα μας λυγίσετε. Θα πάρουμε την πατρίδα μας πίσω.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παππά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο εκπαιδευτικοί συνοδοί τους από το 8ο Δημοτικό Σχολείο Βούλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ο κ. Βασίλειος Κικίλιας, Βουλευτής Α΄ Αθηνών της Νέας Δημοκρατίας, ζητά άδεια ολιγοήμερης απουσίας από 30 Μαΐου έως και 31 Μαΐου 2018 καθώς θα απουσιάζει στην Κύπρο. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Ο κ. Καραθανασόπουλος, Κοινοβουλευτικός Εκπρόσωπος του ΚΚΕ, έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η Κυβέρνηση και με ευκαιρία το σημερινό νομοσχέδιο παρουσίασε για ακόμη μία φορά το νέο της αφήγημα για την επόμενη μέρα, για τη νέα μέρα που περνάει η ελληνική οικονομία και η ελληνική κοινωνία συνολικότερα. Βασικά στοιχεία αυτού του αφηγήματος είναι ότι αφ’ ενός μεν, πρώτον, βγαίνουμε από τα μνημόνια.

Όμως, πώς μπορεί, κύριοι Υπουργοί, να βγαίνουμε από τα μνημόνια όταν παραμένουν όλοι οι αντιλαϊκοί μνημονιακοί νόμοι εν ισχύι; Πώς μπορεί να βγαίνουμε από τα μνημόνια όταν υπάρχει σαφέστατη κυβερνητική δέσμευση ότι θα πρέπει να συνεχίζονται στο διηνεκές τα αιματοβαμμένα πρωτογενή πλεονάσματα ύψους 3,5% ως το 2022 και 2% μέχρι το 2060; Πρόκειται για αιματοβαμμένα πρωτογενή πλεονάσματα τα οποία αποτελούν και τον μοχλό συνέχισης της αντιλαϊκής επίθεσης στο άπειρο. Πώς μπορούμε να βγαίνουμε από τα μνημόνια όταν νέα μέτρα αντιλαϊκά έχουν ήδη ψηφιστεί και πρόκειται εντός ολίγου να εφαρμοστούν, όπως οι νέες μειώσεις στις συντάξεις, η νέα μείωση του αφορολόγητου και υπάρχει και συνέχεια;

Η Κυβέρνηση ισχυρίζεται ότι βεβαίως θα βγούμε με ισχυρή εποπτεία, αλλά ταυτόχρονα θα υπάρχει μεγαλύτερος βαθμός ευελιξίας. Όμως, αυτή η ισχυρή εποπτεία είναι ακριβώς που καθορίζει και τον χαρακτήρα της πολιτικής και αποτελεί τον τροφοδότη λογαριασμό στην υλοποίηση της αντιλαϊκής ταξικής πολιτικής. Πρόκειται για μια ισχυρή εποπτεία που θα παραμείνει για τις επόμενες δεκαετίες μέχρι το όριο του κρατικού χρέους να κατέβει κάτω από το 70%, μέχρι να υλοποιηθεί το σύνολο των πρωτογενών πλεονασμάτων –δηλαδή, μέχρι το 2060 και βλέπουμε, αλλά είναι και ισχυρή εποπτεία η οποία καθορίζεται από τους ευρωπαϊκούς κανόνες της οικονομικής διακυβέρνησης για πλεονασματικούς προϋπολογισμούς για τα κράτη - μέλη της ευρωζώνης και που βρίσκεται στον πυρήνα της αντιδραστικής αναθεώρησης των διατάξεων και των συμφωνιών σε επίπεδο ευρωζώνης που συζητιούνται το επόμενο διάστημα.

Το τρίτο στοιχείο αυτής της νέας φάσης είναι ότι πλέον μπαίνουμε στον δρόμο μιας βιώσιμης ανάπτυξης, μιας δίκαιης ανάπτυξης. Κατ’ αρχάς, το περί βιώσιμης και μακροχρόνιας ανάπτυξης αρχίζει το τελευταίο διάστημα να αποτελεί ένα ευχολόγιο της Κυβέρνησης από τη στιγμή που, όπως δείχνουν όλα τα στοιχεία, θα έχουμε μια αβέβαιη, αναιμική και προσωρινού χαρακτήρα ανάκαμψη, γιατί ακριβώς η αβεβαιότητα αυτή καθορίζεται από τα σύννεφα τα οποία πυκνώνουν στην παγκόσμια καπιταλιστική οικονομία.

Τα σύννεφα αυτά βρίσκονται στην όξυνση του εμπορικού πολέμου ανάμεσα στις μεγάλες καπιταλιστικές οικονομίες, τις Ηνωμένες Πολιτείες από τη μία μεριά και την Κίνα, αλλά και την Ευρωπαϊκή Ένωση. Πρόκειται για αντιθέσεις και ανταγωνισμούς οι οποίοι κλιμακώνονται, σύννεφα τα οποία πυκνώνουν από την κλιμάκωση των ιμπεριαλιστικών επεμβάσεων και στην περιοχή μας, στην ευρύτερη περιοχή. H επίθεση στη Συρία που συνεχίζεται, ο ρόλος του Ισραήλ και η επιθετική του στάση απέναντι στους Παλαιστίνιους διαμορφώνουν ένα έδαφος, το οποίο ακριβώς φέρνει πιο κοντά τον κίνδυνο της γενικότερης πολεμικής σύγκρουσης στην περιοχή μας. Οι ιμπεριαλιστικές επεμβάσεις έχουν κι αυτές τη ρίζα τους στις αντιθέσεις ανάμεσα στις ιμπεριαλιστικές δυνάμεις για το ποιος θα βάλει στο χέρι τις πλουτοπαραγωγικές πηγές, σε αντιθέσεις με κύριους πρωταγωνιστές από τη μία μεριά τις Ηνωμένες Πολιτείες και το ΝΑΤΟ και από την άλλη τη Ρωσία.

Και η Κυβέρνηση έχει επιλέξει στρατόπεδο, έχει επιλέξει τον ρόλο του σημαιοφόρου των αμερικανο-νατοϊκών συμφερόντων. Σε αυτά τα πλαίσια εντάσσεται και η προσπάθεια την οποία κάνει για τη γρήγορη ολοκλήρωση της συμφωνίας με την Πρώην Γιουγκοσλαβική Δημοκρατία της Μακεδονίας για τα Σκόπια. Γιατί ακριβώς στο επίκεντρο αυτής της συμφωνίας δεν βρίσκεται τίποτα άλλο παρά η επιδίωξη για την ένταξη των δυτικών Βαλκανίων αλλά και των Σκοπίων στο ΝΑΤΟ και στην Ευρωπαϊκή Ένωση για το ενδυνάμωμα της παρουσίας των ιμπεριαλιστικών αυτών οργανισμών στην ευρύτερη περιοχή.

Από αυτήν την άποψη, ο οδικός χάρτης τον οποίο προετοίμασαν οι Υπουργοί Εξωτερικών, όχι μόνο δεν αντιμετωπίζουν το ζήτημα από τη σκοπιά της διασφάλισης των σχέσεων φιλίας και ειρηνικής συνύπαρξης ανάμεσα στους λαούς, αλλά αποτελεί ένα ακόμα βήμα στην περαιτέρω κλιμάκωση και όξυνση στον ανταγωνισμό, στη λογική του «διαίρει και βασίλευε».

Το ΚΚΕ επαναλαμβάνει και με αυτήν την ευκαιρία ότι δεν πρόκειται να ψηφίσει καμμία συμφωνία που στην προμετωπίδα της με τη γειτονική χώρα έχει ακριβώς τη λογική της ένταξής της στο ΝΑΤΟ και στην Ευρωπαϊκή Ένωση.

Τρίτο στοιχείο αυτό του αβέβαιου και προσωρινού χαρακτήρα είναι οι φυγόκεντρες τάσεις που οξύνονται στην Ευρωπαϊκή Ένωση και στην Ευρωζώνη ως αντανάκλαση της ανισόμετρης ανάπτυξης στο ίδιο το εσωτερικό της Ευρωζώνης με τη Γαλλία, αλλά και κατά κύριο λόγο την Ιταλία, να χάνουν έδαφος σε σχέση με τη Γερμανία και τις υπόλοιπες χώρες. Λόγω ακριβώς αυτής της υποχώρησης της ιταλικής οικονομίας αναπτύσσεται και ο ευρωσκεπτικισμός και οι τελευταίες εξελίξεις, οι οποίες υπάρχουν στην Ιταλία.

Σε αυτά τα πλαίσια πρέπει να αντιμετωπίσουμε τον ευρωσκεπτικισμό ως ένα ρεύμα της αστικής πολιτικής για τη διασφάλιση των τμημάτων του κεφαλαίου, τα οποία θίγονται από τις πολιτικές της Ευρωζώνης και της Ευρωπαϊκής Ένωσης, ένα ρεύμα το οποίο είναι εχθρικό προς τα συμφέροντα του λαού και της εργατικής τάξης. Και μία επιβεβαίωση της εχθρικότητας, του ευρωσκεπτικισμού για τα συμφέροντα της εργατικής τάξης και των λαϊκών στρωμάτων ήταν και ο φασιστικός χαιρετισμός, τον οποίο ανέφερε πριν από λίγο ο κοινοβουλευτικός εκπρόσωπος της Χρυσής Αυγής, επιβεβαιώνοντας ακόμη μία φορά το φασιστικό και ναζιστικό χαρακτήρα αυτού του μορφώματος.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Μα, πάνω από όλα, δεν έχει σχέση τόσο ο αβέβαιος και προσωρινός χαρακτήρας της καπιταλιστικής ανάπτυξης στη χώρα μας. Πάνω από όλα, θα είναι μία ανάπτυξη, η οποία θα είναι άδικη, θα έχει ταξικό χαρακτήρα και αντιλαϊκό περιεχόμενο. Γιατί ακριβώς στη βάση και προϋπόθεση αυτής της καπιταλιστικής ανάπτυξης είναι οι ανατροπές στην αγορά εργασίας, ανατροπές στην αγορά εργασίας, που έχουν τη σφραγίδα και του ΠΑΣΟΚ και της Νέας Δημοκρατίας αλλά και της συγκυβέρνησης ΣΥΡΙΖΑ - ΑΝΕΛ, ανατροπές στην αγορά εργασίας που εξυπηρετούν τα συμφέροντα και τους σχεδιασμούς του Συνδέσμου Ελληνικών Βιομηχανιών και Επιχειρήσεων, του ΣΕΒ, δηλαδή των κεφαλαιοκρατών. Στα πλαίσια μέσα από αυτές τις ανατροπές δεν έχουμε τίποτα άλλο παρά την κατάργηση των συγκροτημένων εργασιακών και ασφαλιστικών δικαιωμάτων των εργαζομένων. Έχουμε την ευελιξία στον καθορισμό του χρόνου εργασίας, τις ευέλικτες μορφές απασχόλησης, μορφές απασχόλησης που προσαρμόζονται στις εκάστοτε ανάγκες των μονοπωλιακών ομίλων. Και βεβαίως, έχουμε την αντιμετώπιση με τον κατώτερο μισθό, την κατάργηση των συλλογικών συμβάσεων, που επί της ουσίας έχει να κάνει με έναν μηχανισμό αναπαραγωγής μιας πολύ φτηνής εργατικής δύναμης, μιας εργατικής δύναμης που θα είναι αναλώσιμη, ανάλογα με τις επιδιώξεις των επιχειρηματικών ομίλων.

Ισχυρίζεται η Κυβέρνηση ότι θα αντιμετωπίσει το ζήτημα του κατώτερου μισθού προχωρώντας σε μια συζήτηση με τους εταίρους για την αύξησή του. Όμως, αυτή η συζήτηση εντάσσεται μέσα στη συνολικότερη λογική της μείωσης του μέσου μισθού, δηλαδή του κύριου όγκου των μισθών, τους οποίους καταβάλλουν κεφαλαιοκράτες, άρα δηλαδή στην ακόμη μεγαλύτερη ένταση της εκμετάλλευσης. Και πού εντάσσει αυτήν τη συζήτηση για τον επαναπροσδιορισμό του κατώτερου μισθού; Την εντάσσει μέσα σε ασφυκτικά πλαίσια: Πρώτον, με το ότι αυτή η συζήτηση και αυτός ο επανακαθορισμός δεν πρόκειται να επηρεάσει τις αντοχές της οικονομίας, δεύτερον με το ότι θα πρέπει να λαμβάνει υπ’ όψιν την ανταγωνιστικότητα των επιχειρηματικών ομίλων και την παραγωγικότητα.

Αυτοί οι τρεις δείκτες δεν είναι τίποτε άλλο παρά ακριβώς οι δείκτες που προσαρμόζουν και υποτάσσουν τον κατώτερο μισθό στις επιδιώξεις κάθε φορά των επιχειρηματικών ομίλων για τη θωράκιση και την ενίσχυση του καπιταλιστικού κέρδους. Άρα, όταν παίρνετε ως προϋπόθεση αυτούς τους τρεις άξονες, είναι φανερό ότι λέτε στους εργαζόμενους ότι πρέπει οι μισθοί τους να υποτάσσονται στα συμφέροντα των κεφαλαιοκρατών.

Βεβαίως, ο τέταρτος παράγοντας που θέτει η Κυβέρνηση, κύριε Υπουργέ, είναι ότι πρέπει να παίρνει υπ’ όψιν του το επίπεδο της ανεργίας. Αυτό κι αν δεν είναι αντιδραστική αντίληψη. Είναι, δηλαδή, σαν να λέτε ότι οι ίδιοι οι εργαζόμενοι, οι μισθοί των εργαζομένων φταίνε για τους ανέργους και ότι πρέπει να δεχτούν οι ίδιοι οι εργαζόμενοι τη μείωση των μισθών τους για να μπορέσουν να απορροφηθούν περισσότεροι άνεργοι σε θέσεις μερικής απασχόλησης με πολύ φτηνό μεροκάματο, με πολύ φτηνό μισθό.

Αυτό ακριβώς δεν είναι τίποτε άλλο και η απόδειξη του νέου ψευδεπίγραφου αντιδραστικού διαχωρισμού τον οποίο θέλετε να βάλετε μέσα στην ελληνική κοινωνία, την αντιπαράθεση δηλαδή με όρια τα 800 ευρώ. Όσοι έχουν κάτω από 800 ευρώ είναι οι μη προνομιούχοι και αυτοί που έχουν πάνω από 800 ευρώ είναι οι προνομιούχοι. Δηλαδή φέρνετε σε αντιπαράθεση ένα νέο είδος κοινωνικού αυτοματισμού ανάμεσα στους περισσότερο φτωχούς και στους λιγότερο φτωχούς.

Με αυτήν τη λογική και με αυτήν την αντίληψη αφήνετε στο απυρόβλητο τα συμφέροντα του μεγάλου κεφαλαίου. Κι όχι μόνο αφήνετε στο απυρόβλητο τα συμφέροντα του μεγάλου κεφαλαίου, αλλά του παρέχετε και απλόχερη κρατική στήριξη μέσα από την κρατική χρηματοδότηση, είτε αυτό πρόκειται να γίνει μέσα από το Πρόγραμμα Δημοσίων Επενδύσεων ή μέσα από τα ευρωπαϊκά προγράμματα, μέσα από τις φοροαπαλλαγές και τις φοροελαφρύνσεις. Οι μειώσεις στους φορολογικούς συντελεστές πρώτα και κύρια θα αφορούν τους φορολογικούς συντελεστές των ανωνύμων εταιρειών, τους φορολογικούς συντελεστές των καπιταλιστικών επιχειρήσεων. Τους παρέχετε στήριξη μέσα από τις ιδιωτικοποιήσεις στο εκτεταμένο πρόγραμμα Ιδιωτικοποιήσεων, της επέκτασης της δράσης και σε νέους τομείς και της εμπορευματοποίησης, επί της ουσίας, των κοινωνικών αναγκών της εργατικής τάξης και του λαού, μέσα από την επιτάχυνση της τάσης για τη συγκέντρωση και τη μεγέθυνση των επιχειρηματικών ομίλων που δραστηριοποιούνται στην ελληνική οικονομία σε βάρος των αυτοαπασχολούμενων, των επαγγελματιών, των βιοτεχνών, των μικρών επιχειρήσεων. Για αυτόν ακριβώς τον λόγο και αξιοποιείτε την εργαλειοθήκη του ΟΑΣΑ και σε αυτήν ακριβώς την εργαλειοθήκη του ΟΑΣΑ εντάσσονται και οι προσαρμογές που κάνετε στις ΕΠΕ με το σημερινό νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι, λοιπόν -και τελειώνω με αυτό, κύριε Πρόεδρε- η νέα μέρα, με βάση το αφήγημα της Κυβέρνησης, θα είναι μια νέα μέρα προς όφελος του κεφαλαίου, ενώ τα βάρη θα συνεχίσουν να παραμένουν και να τα υφίστανται οι εργαζόμενοι και τα λαϊκά στρώματα. Έτσι, λοιπόν, και στη νέα αυτή μέρα που θα ξημερώσει οι ανάγκες της εργατικής τάξης και του λαού θα συνεχίσουν να θυσιάζονται στον βωμό της ανταγωνιστικότητας και της καπιταλιστικής κερδοφορίας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, θέλετε να μιλήσετε τώρα για τις τροπολογίες;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Κύριε Πρόεδρε, θα προτιμούσα να ακούσω και τους άλλους συνάδελφους. Αν πρέπει να το κάνω τώρα, να το κάνω.

**ΠΡΟΕΔΡΕΥΩΝ (Σπυρίδων Λυκούδης):** Νομίζω ότι χρειάζεται να το κάνετε τώρα, διότι πρέπει να πάνε στην ηλεκτρονική ψηφοφορία. Για αυτό σας το είπα.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Θα αναφερθώ μόνο στις βουλευτικές τροπολογίες. Έχουν κατατεθεί πέντε. Η πρώτη είναι του κ. Κακλαμάνη, τη συζητήσαμε προηγούμενα.

Η τρίτη κατά σειρά είναι του κ. Δημαρά. Καταλήγουμε στο να κάνουμε δεκτή την τροπολογία του κ. Δημαρά -είναι για το ίδιο θέμα- με μια τροποποίηση. Τη διαβάζω αναλυτικά: «Η παράγραφος 1 του άρθρου 38 του ν.3190 αντικαθίσταται ως εξής: Η τροποποίηση της εταιρικής σύμβασης γίνεται μόνο με απόφαση της συνέλευσης, η οποία λαμβάνεται με πλειοψηφία τουλάχιστον του ½ του συνολικού αριθμού των εταίρων, οι οποίοι εκπροσωπούν τουλάχιστον το 65% του εταιρικού κεφαλαίου.». Μειώνουμε το ποσοστό του εταιρικού κεφαλαίου, που είναι 50% πλέον. Αυτή η τροπολογία γίνεται δεκτή. Είναι η τρίτη κατά σειρά τροπολογία, που έχει υποβληθεί από τον κ. Δημαρά, με αυτή την τροποποίηση που σας διάβασα.

Άρα η πρώτη του κ. Κακλαμάνη δεν γίνεται αποδεκτή. Ενσωματώνουμε ένα της στοιχείο στην τρίτη.

Η δεύτερη τροπολογία είναι των κυρίων Κεγκέρογλου, Μανιάτη, Παπαθεοδώρου, Δανέλλη και αφορά τα θέματα εξετάσεων υποψηφίων οδηγών. Επικοινώνησα με τον κ. Σπίρτζη, ο οποίος με διαβεβαίωσε ότι αυτό το περιεχόμενο συμπεριλαμβάνεται στο σχέδιο νόμου που θα φέρει το Υπουργείο με επείγοντα χαρακτήρα τις επόμενες ημέρες. Αυτή είναι η ενημέρωση που έχω από τον κύριο Υπουργό.

**ΧΑΡΑΛΑΜΠΟΣ ΑΘΑΝΑΣΙΟΥ:** Άρα δεν γίνεται αποδεκτή.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Δεν γίνεται αποδεκτή.

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι η με αριθμό1588;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Είναι η με αριθμό 1585.

**ΧΑΡΑΛΑΜΠΟΣ ΑΘΑΝΑΣΙΟΥ:** Του κ. Κεγκέρογλου;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Μάλιστα, η 1585.

Η τέταρτη, με αριθμό 1591, τροπολογία των κυρίων Καρρά, Κάτση, Μορφίδη, Μπαλαούρα, Παραστατίδη, Ρίζου, Σέλτσα, Στέφου αναφέρεται στην παράταση ουσιαστικά μέχρι τις 30 Ιουνίου του 2019 της λειτουργίας των ΚΑΕ στην παραμεθόριο ζώνη, στα σύνορα Βουλγαρίας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πείτε μας ειδικό αριθμό, κύριε Υπουργέ.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ειδικός 35.

Η τροπολογία έχει ως εξής:Το άρθρο 55 του ν.4447/2016 αντικαθίσταται ως εξής: «Άρθρο 55: η εφαρμογή της υποπαραγράφου 2 της παραγράφου 3 του άρθρου 85 του ν.3842/2010 αναστέλλεται μέχρι τις 30 Ιουνίου του 2019.».

Τέλος, υπάρχει η τροπολογία με γενικό αριθμό 1592 και ειδικό 36 των κυρίων Μεϊκόπουλου και Μπαλλή. Είναι η παράταση για τη μεταβίβαση της άδειας σε επαγγελματία πωλητή υπαίθριου εμπορίου, λόγω αναπηρίας. Με την τροπολογία αυτή ουσιαστικά ζητείται να εξομοιωθεί η προθεσμία που δίνεται με την παράταση που δίνουμε μέχρι τις 15 Ιανουαρίου. Θα σας διαβάσω ακριβώς τι λέει η τροπολογία με γενικό αριθμό 1592 και ειδικό 36: «Στο άρθρο 14 του νομοσχεδίου προστίθεται τρίτη παράγραφος, η οποία έχει ως εξής:

“Η παράγραφος 4 του άρθρου 23 του ν.4497/2017 αντικαθίσταται ως εξής: “Για τη μεταβίβαση της άδειας επαγγελματία πωλητή υπαίθριου εμπορίου λόγω αναπηρίας ο κάτοχος της άδειας εντός προθεσμίας εννιά μηνών υποχρεούται να υποβάλλει την πιστοποίηση αναπηρίας στις αρχές της παραγράφου 2 αίτηση με συνημμένα, βεβαίωση που εκδίδεται”» κ.λπ..

Δινόταν μια προθεσμία ουσιαστικά μέχρι τον Αύγουστο και αυτό το εξομοιώνουμε με τη γενική παράταση που δίνουμε μέχρι τον Ιανουάριο, για να ρυθμίσουμε το όλο θέμα. Αυτές είναι οι τροπολογίες…

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, την τροπολογία με αριθμό 1591 την κάνατε δεκτή, σωστά;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ναι.

**ΠΡΟΕΔΡΕΥΩΝ (Σπυρίδων Λυκούδης):** Και τη με αριθμό 1592;

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ναι.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Για να μην ξαναπάρω τον λόγο, θέλω να πω μία φράση μόνο σε όσα ειπώθηκαν μέχρι στιγμής.

Συζητάμε σήμερα το συγκεκριμένο νομοσχέδιο για τις ΕΠΕ. Προφανώς το νομοσχέδιο κατατίθεται σε ένα γενικότερο πλαίσιο πολιτικής, όμως, αν συζητάμε επί του συγκεκριμένου, όπως ζήτησε ο κ. Λοβέρδος, να συζητάμε επί του συγκεκριμένου νομοσχεδίου. Το να λέμε «το ψηφίζουμε, αλλά δεν λέει και τίποτα», δεν είναι σωστό. Ή είναι θετικό βήμα και το εγκρίνουμε ή δεν είναι θετικό και το απορρίπτουμε.

Εγώ θεωρώ ότι είναι ένα θετικό βήμα. Όλο το εταιρικό δίκαιο πρέπει να αναμορφωθεί και θα αναμορφωθεί και η αναμόρφωση του εταιρικού δικαίου προφανώς είναι ένας σημαντικός εκσυγχρονισμός, που αναφέρεται σε όλη την οικονομική λειτουργία της χώρας.

Επομένως, προφανώς δεν έχει την ίδια σημασία που ενδεχομένως θα είχε ένα νομοσχέδιο για πολύ ευρύτερα θέματα, όμως η επί του συγκεκριμένου συζήτηση μας υποχρεώνει να αξιολογούμε κάθε φορά αυτό που συζητάμε. Κάνουμε βήμα–βήμα αυτά που πρέπει να κάνουμε. Είναι θετικό το βήμα και θετικό το γεγονός ότι αναγνωρίζεται σχεδόν από όλες τις πτέρυγες της Βουλής. Επαναλαμβάνω και πάλι ότι ήταν πολύ εποικοδομητική η συζήτηση που κάναμε και στην επιτροπή και εδώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για το νομοσχέδιο δεν έχω να προσθέσω κάτι στα όσα τεκμηριωμένα και με επιχειρήματα εξήγησε από αυτό εδώ το Βήμα ο συνάδελφος εισηγητής της Ένωσης Κεντρώων, ο κ. Γεωργιάδης.

Είναι ένα θετικό βήμα το συγκεκριμένο νομοσχέδιο και το στηρίζουμε. Η στάση μας αποδεικνύει για άλλη μια φορά, αγαπητοί συνάδελφοι, πως παραμένουμε πιστοί στα όσα έχουμε υποσχεθεί στους πολίτες. Θα στηρίζουμε το σωστό και το δίκαιο και θα καταψηφίζουμε το άδικο και το αχρείαστο.

Ως Κοινοβουλευτικός Εκπρόσωπος, λοιπόν, θα αξιοποιήσω το Βήμα της Ολομέλειας για να ξεκαθαρίσω τη στάση μας απέναντι σε όσα έρχονται. Η κατάσταση στην οποία βρίσκεται η χώρα μας δεν επιτρέπει να τρωγόμαστε μεταξύ μας. Για αυτό κι εγώ θα δεχτώ χωρίς σχόλια την άποψη του Υπουργού Εξωτερικών, του κ. Κοτζιά, πως «η ιστορία δεν πρέπει να είναι φυλακή, αλλά σχολείο».

Για να δούμε όμως, πόσο καλοί μαθητές είμαστε μέσα σε αυτή εδώ την Αίθουσα.

Ερώτηση πρώτη: Στις εκλογές του Σεπτεμβρίου του 2015 σε τι βαθμό καθόρισε την ψήφο των Ελλήνων το σκοπιανό; Πόσοι ήταν εκείνοι που όταν ψήφιζαν ήξεραν τις ακριβείς θέσεις των κομμάτων, σχετικά με την ονομασία των βορείων γειτόνων μας; Είχαν όλα τα κόμματα ξεκάθαρα διατυπωμένες απόψεις; Αλλά ακόμα και από αυτούς που έτυχε να πληροφορηθούν στις σχετικές προγραμματικές δηλώσεις κάθε κόμματος επί των εθνικών θεμάτων, πόσοι ήταν εκείνοι που η λογική τους επέτρεψε να δείξουν την οποιαδήποτε εμπιστοσύνη σε αυτές; Πόσες μεταστροφές, πόσες μεταλλάξεις, πόσες διαφοροποιήσεις, πόσες κυβιστήσεις μπορεί να δικαιολογήσει κανείς σε μία μόνο λέξη; Αυταπάτες! Κανένας δεν είχε στο μυαλό του το σκοπιανό την τελευταία φορά που στήθηκαν οι κάλπες σε αυτή εδώ τη χώρα.

Ερώτηση δεύτερη: Μπορείτε να εξηγήσετε το γιατί οι Έλληνες βγήκαν διαμαρτυρόμενοι στους δρόμους για τη Μακεδονία και όχι για τη λεηλασία που υφίστανται; Τι συμπέρασμα βγάζετε από αυτή τη διαπίστωση; Τι καταλαβαίνετε, αγαπητοί συνάδελφοι, για τον τρόπο σκέψης των Ελλήνων πολιτών από αυτό το απλό και αδιαμφισβήτητο γεγονός;

Μήπως νομίζετε ότι έχουν ξεχάσει οι Έλληνες το ότι η περίφημη ενδιάμεση συμφωνία του 1995 δεν πέρασε ποτέ από τη Βουλή των Ελλήνων; Μήπως νομίζετε ότι έχουν ξεχάσει οι Έλληνες το γιατί, αν και είχαν το δικαίωμα οι ελληνικές κυβερνήσεις να καταγγείλουν την ενδιάμεση συμφωνία, λόγω παραβίασης από την πλευρά των Σκοπίων, δεν το έκαναν ποτέ;

Επαναλαμβάνετε σε κάθε ευκαιρία όλοι όσοι δεν έχετε πρόβλημα, όλοι όσοι αδιαφορείτε για το αν βρίσκετε σημαντικό πράγμα το να δώσουμε ένα όνομα, πως το «Μακεδονία» το έχουμε δώσει εδώ και καιρό. Αγαπητοί συνάδελφοι, αυτό λέτε.

Ποιος το έδωσε; Ποτέ δεν συναίνεσαν οι Έλληνες σε αυτό. Ποτέ δεν ψήφισε η Βουλή των Ελλήνων την παράδοση του όρου «Μακεδονία».

Οι ανεπαρκείς κυβερνήσεις της δεκαετίας του ’90, στελεχωμένες από ανθρώπους που σήμερα γνωρίζουμε πια πως θα έπρεπε να βρίσκονται στη φυλακή και ο μόνος λόγος που κυκλοφορούν ελεύθεροι είναι ο κατάπτυστος νόμος περί ευθύνης Υπουργών, αυτές οι κυβερνήσεις όχι μόνο απέτυχαν να διαφυλάξουν τα εθνικά συμφέροντα, αλλά αντιθέτως πέτυχαν την πλήρη απαξίωση της γνώμης των Ελλήνων.

Οι Έλληνες δεν συμφώνησαν ποτέ, λοιπόν, μέσω δημοκρατικών διαδικασιών στα όσα εγκληματικά έπραξαν οι κυβερνήσεις αυτές στο όνομά τους.

Ερώτηση τρίτη: Έχετε κατανοήσει το γιατί η αποχή καλπάζει, γιατί συνεχίζουν να χάνουν οι πολίτες την πίστη τους στους δημοκρατικούς θεσμούς; Έχετε καταλάβει ότι η μόνη θέση στην οποία διατρανώνεται πως είστε σταθεροί, η μόνη δέσμευση που τηρήσατε, το μόνο πράγμα για το οποίο επικαλείστε την περίφημη συνέχεια του κράτους είναι η παράδοση του ονόματος της Μακεδονίας; Είναι η μόνη σταθερή σας θέση. Όλοι σας.

Πώς πιστεύετε ότι θα κατορθώσετε να πείσετε πως ο λόγος που έχουμε βρεθεί σε αυτή τη θέση είναι επειδή πρέπει δήθεν να διατηρήσουμε την αξιοπιστία μας ως κράτος, τιμώντας τα λόγια του αέρα που ακούστηκαν κάποτε στο Βουκουρέστι; Για ποια αξιοπιστία μιλάμε;

Πού είναι γραμμένες οι δεσμεύσεις μας ως χώρας; Πού είναι εκείνο το χαρτί που λέει ότι από το 2008 έχουμε παραδώσει το όνομα; Πότε ερωτήθηκε για αυτό ο ελληνικός λαός; Πότε συμφώνησε σε αυτό ο ελληνικός λαός; Ποιος μπορεί να αμφισβητήσει ότι μόλις φέτος πληροφορήθηκαν οι περισσότεροι Έλληνες πως η χώρα έχει δήθεν αναλάβει κάποιου είδους δεσμεύσεις, πως έχει ήδη υποχωρήσει από το 2008 στο Βουκουρέστι;

Τι έχετε να πείτε, αγαπητοί συνάδελφοι της Νέας Δημοκρατίας; Τι εγγυήσεις δώσατε στο Βουκουρέστι; Τι εγγυηθήκατε; Φέρτε τα Πρακτικά να δούμε ποιος έχει δίκιο. Λέει αλήθεια ή ψέματα η Κυβέρνηση;

Σε ποια χώρα το επίπεδο της πολιτικής που παράγει φαίνεται από το γεγονός πως εξάγει ως πολιτικό όρο τη λέξη «κωλοτούμπα» στα λατινικά;

Εσείς σε αυτή τη χώρα το μόνο πράγμα που επικαλείστε συνέχεια είναι η συνέχεια του κράτους, είναι για να μας πείσετε πως ο αγώνας έχει ήδη χαθεί, πως το όνομα έχει ήδη παραδοθεί.

Τότε, αγαπητοί συνάδελφοι, γιατί όλη αυτή η φασαρία; Γιατί όλο αυτό το πανηγύρι; Άμα έχουμε χάσει, άμα έχουμε ήδη παραδοθεί, τότε προς τι όλη αυτή η πίεση προς την πλευρά μας;

Εάν είναι αρκετό πως εκατόν πενήντα χώρες, εκατόν εξήντα, εκατόν εβδομήντα τούς έχουν ήδη αναγνωρίσει με το συνταγματικό τους όνομα, τότε προς τι αυτή η πρεμούρα να τους αναγνωρίσουμε και εμείς; Τι τη χρειάζονται τη γνώμη της Ελλάδας μας, αφού όλα έχουν τελειώσει; Τι τη χρειάζονται την υπογραφή των Ελλήνων, αγαπητοί συνάδελφοι, αν όλα έχουν προαποφασισθεί;

Δεν παράγεται μεγάλη πολιτική σε αυτή τη χώρα. Είναι φτωχή η πολιτική σας. Δεν ταιριάζει με τον πολιτισμό και την ιστορία των Ελλήνων. Δεν έχετε εθνικό δόγμα. Δεν μπορείτε, κυρίες και κύριοι συνάδελφοι, να περιμένετε από τους Έλληνες να σας πάρουν στα σοβαρά, όταν ισχυρίζεστε πως επιδιώκετε την ενδυνάμωση των δημοκρατικών διαδικασιών, την ενίσχυση των συνταγματικά κατοχυρωμένων θεσμών, τη στιγμή που τα επιχειρήματά σας εξαντλούνται σε μια συμφωνία που δεν ήρθε ποτέ στη Βουλή το 1995, σε μια συμφωνία που δεν μπήκε ποτέ σε χαρτί το 2008, σε μια συμφωνία με την οποία δεν συμφώνησε ποτέ και κανένας Έλληνας απολύτως.

Κι επειδή δεν σας παίρνουν στα σοβαρά, δεν πάνε και στις κάλπες, ξέρετε. Πώς οδηγήθηκαν στο συμπέρασμα ότι δεν έχει καμμία σημασία το τι ψηφίζουν στην κάλπη, αφού τελικά αυτό που θα γίνει αποφασίζεται πίσω από κλειστές πόρτες, χωρίς να χρειάζεται καν να ερωτηθούν οι πολίτες;

Ερώτηση τέταρτη: Έχετε καταλάβει γιατί κλείνουν οι πολίτες τα τηλέφωνά τους στους δημοσκόπους; Τη γνώμη τους οι Έλληνες τη θεωρούν πολύτιμη και δεν τη δίνουν πια δώρο για να ταΐσουν κάποιοι τα κομματόσκυλα των δελτίων ειδήσεων και των μόνο κατ’ όνομα ειδησεογραφικών καναλιών. Τη γνώμη τους και την άποψή τους οι Έλληνες δεν τη δίνουν πια, γιατί ξέρουν πολύ καλά πως όχι μόνο δεν θα γίνουν σεβαστές, αλλά και πως θα αλλοιωθούν, θα διαστρεβλωθούν, θα παραποιηθούν και στο τέλος θα τους επιστραφούν υπό τη μορφή προπαγάνδας, αφήνοντάς τους πάντα με ανοικτό το στόμα από το μέγεθος της θρασύτητας και την έλλειψη ντροπής που χρειάζεται για να πάρει κανείς το άσπρο και να το κάνει μαύρο, το «όχι» να το κάνει «ναι».

Ερώτηση πέμπτη: Πολλοί ισχυρίζεστε για το αυγό του φιδιού που εκκολάφθηκε στην Ελλάδα και βγήκαν τα φίδια. Όμως αδυνατείτε να μας πείτε το γιατί. Αδυνατείτε δήθεν να το εντοπίσετε. Ποιος το κλώσησε αυτό το αυγό; Ποιος το ταΐζει σήμερα αυτό το φίδι; Ποιος έχει την ευθύνη σε μια δημοκρατία για την εκδίωξη των φιδιών και των αυγών τους; Ποιος φταίει που σε κάποιους συμπολίτες μας μοιάζει λογικό να καταφύγουν σε κάθε είδους ακραία πράξη; Τι μας έχει μάθει η ιστορία, κύριοι της Κυβέρνησης; Τι συμβαίνει όταν οι κυβερνήσεις αρνούνται να τιμήσουν το συμβόλαιο της δημοκρατίας; Τι μας έχει δείξει η ιστορία για το πώς είναι τα αποτελέσματα όταν άλλα θέλουν οι πολίτες και άλλα κάνουν οι κυβερνώντες, όταν άλλα υπόσχεστε προεκλογικά και άλλα κάνετε μετεκλογικά;

Ο αγώνας για τη δημοκρατία δεν εξαντλείται στις δημόσιες καταδίκες της βίας απ’ όπου προέρχεται, ο αγώνας για τη δημοκρατία δεν κερδίζεται με ευκαιριακές προσαγωγές, συλλήψεις και καταδίκες. Ο αγώνας για τη δημοκρατία δίνεται με επιχειρήματα, με διάλογο, με ειλικρίνεια. Τι έχετε να απαντήσετε στη συντριπτική πλειοψηφία των Ελλήνων, που πιστεύουν πως δεν έχει σημασία η γνώμη τους, που γνωρίζουν πως δεν γίνονται σεβαστές οι απόψεις τους, που θεωρούν ότι δεν έχουν καμμία πρόσβαση στα όσα γίνονται γι’ αυτούς χωρίς αυτούς;

Με ποια επιχειρήματα θα τους εξηγήσετε πως έκαναν λάθος όλοι όσοι χάρηκαν που είδαν πεσμένο τον Δήμαρχο της Θεσσαλονίκης στο έδαφος ή νομίζετε, αγαπητοί συνάδελφοι, ότι ήταν λίγοι αυτοί; Δυστυχώς, κυρίες και κύριοι συνάδελφοι, ήταν πολλοί εκείνοι που χαμογέλασαν βλέποντας τον κ. Μπουτάρη στα γόνατα, τον Δήμαρχο της Θεσσαλονίκης, έναν θεσμό της δημοκρατίας. Τι έχετε να πείτε σε αυτούς; Πού είναι η προσπάθειά σας να τους αντιμετωπίσετε με επιχειρήματα; Απλώς τους αποφεύγετε και μιλάτε για φίδια και αυγά, αλλά για την ουσία μηδέν, τίποτα.

Και είναι πολλά τα σημάδια από το μέγεθος της ζημιάς που έχει επέλθει στη δημοκρατία μας. Έχετε αναρωτηθεί, για παράδειγμα, ποιος είναι ο λόγος που ένα ιδιωτικό κανάλι το οποίο δεν προβάλλει καμμία ειδησεογραφική ενημέρωση και δεν παίζει ειδήσεις έρχεται πρώτο σε ακροαματικότητα; Όσοι αναγνωρίζετε τη σημασία που έχει να είναι ενημερωμένοι οι πολίτες, για να μπορούν να αντεπεξέρχονται με υπευθυνότητα στις δημοκρατικές υποχρεώσεις, πώς δικαιολογείτε ότι εννιά στους δέκα Έλληνες όταν βλέπουν ειδήσεις ή όταν ακούν ραδιόφωνο ή όταν διαβάζουν εφημερίδα ξεκινάνε να βρίζουν ακατάπαυστα; Είναι επειδή ο μέσος Έλληνας έχει χαμηλό επίπεδο, επειδή είμαστε αδιάφοροι ως έθνος; Τότε πώς βρέθηκαν όλοι αυτοί που βγήκαν στους δρόμους και τις πλατείες τα τελευταία χρόνια; Έχετε καταλάβει τις επιπτώσεις που μπορεί να έχει το γεγονός πως ο σημερινός Πρωθυπουργός της χώρας ακύρωσε με μία λέξη, με τη λέξη «αυταπάτες», τις ελπίδες, τα όνειρα εκατοντάδων χιλιάδων συμπολιτών μας; Έχετε καταλάβει τη ζημιά που προκαλούμε όταν προτρέπουμε τους νέους μας να ξεχάσουν τον Λαμπράκη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ενάμισι λεπτό, κύριε Πρόεδρε.

Κυρίες και κύριοι συνάδελφοι, διαφημίζετε πως είμαστε πάρα πολύ κοντά στη λύση του σκοπιανού. Σας καλώ να σκεφτείτε καλά τι σημαίνει αυτό, όχι για τους λίγους που αδιαφορούν, αλλά για τους πολλούς, για εκείνους που πονάνε με τα όσα βλέπουν να γίνονται.

Έχετε αναρωτηθεί πόσοι Έλληνες πιστεύουν πως έχουμε χάσει την ανεξαρτησία μας ως κράτος; Είστε σίγουροι πως θα μπορέσετε να ελέγξετε την αντίδραση των Ελλήνων;

Τελικά εσείς που κυβερνάτε αυτόν εδώ τον τόπο γνωρίζετε τον λαό που κυβερνάτε;

Οποιαδήποτε δήθεν λύση του σκοπιανού η οποία θα παραδίδει τη λέξη «Μακεδονία» θα προκαλέσει αντιδράσεις που το αναξιόπιστο πολιτικό σύστημα δεν θα καταφέρει να διαχειριστεί και έτσι τα κυβερνητικά σας όνειρα για καθαρές εξόδους και για πυλώνες σταθερότητας και ανάπτυξης θα ποδοπατηθούν στις πλατείες και στους δρόμους.

Η κοινωνική συνοχή στην Ελλάδα άντεξε στη λεηλασία των αποταμιεύσεων μια ζωής, άντεξε στην επιδρομή στους μισθούς και στις συντάξεις. Άντεξε τη διάλυση του κοινωνικού κράτους. Άντεξε την πίεση των προσφυγικών και μεταναστευτικών ροών. Άντεξε την ντροπή των μνημονίων. Άντεξε το θράσος των πολιτικών που άρπαξαν ό,τι μπορούσαν. Άντεξε την απαξίωση των θεσμών. Να δούμε εάν θα αντέξετε εσείς τώρα τις αντιδράσεις όλων των Ελλήνων.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, κύριε Υπουργέ, νομίζω ότι και με τις εργασίες της επιτροπής και με τη σημερινή αρκετά εκτενή συζήτηση στην Ολομέλεια διαπιστώθηκε ότι αυτό το νομοσχέδιο είναι ένα βήμα για τον εκσυγχρονισμό του εταιρικού δικαίου. Είναι ένα βήμα για τη διευκόλυνση των επιχειρήσεων στα σημερινά δεδομένα. Ξεφεύγουμε από το παλαιό πλαίσιο που διείπε τις εταιρείες. Λαμβάνουμε υπ’ όψιν την πραγματικότητα. Και προς αυτή την κατεύθυνση νομίζω ο Υπουργός και το Υπουργείο γενικά θα λάβει υπ’ όψιν του σοβαρά τις παραινέσεις από πολλές παρατάξεις για τη διευκόλυνση της μετατροπής των ΕΠΕ σε ιδιωτικές κεφαλαιουχικές εταιρείες και για την εξομοίωση των ασφαλιστικών βαρών.

Υπήρχε στο παρελθόν αυτή η ιδιομορφία -τα μερικά χρόνια που υπάρχουν οι ΙΚΕ- ότι όλοι οι εταίροι των ΕΠΕ βαρύνονται με ασφαλιστικές εισφορές, ενώ στις ιδιωτικές κεφαλαιουχικές εταιρείες ο μόνος που είναι υποχρεωμένος να έχει ασφαλιστική εισφορά είναι ο διαχειριστής. Αυτό δημιουργεί μειονεκτήματα και έχει καταστήσει -και από άλλους λόγους, βέβαια- ανενεργή και δυσκίνητη την εταιρεία περιορισμένης ευθύνης.

Θα ήθελα, επίσης, εξήγηση -έδωσε μερικές εξηγήσεις ο Υπουργός- για τον ρόλο των ασφαλιστικών εταιρειών στη χορήγηση εγγυητικών επιστολών σε εταιρείες. Μας κατέθεσε –υποθέτω- ένα έγγραφο, μια γνωμοδότηση της Τραπέζης της Ελλάδος, με την οποία γνωμοδοτεί θετικά και παρέπεμψε σε έναν νόμο ο κύριος Υπουργός. Ωστόσο, παραμένει ένα κενό, τουλάχιστον κατά τη δική μου αντίληψη -μπορεί να κάνω λάθος- ότι δεν ξέρω με ποιους μηχανισμούς προβλέπεται ένας εποπτικός μηχανισμός γι’ αυτή τη λειτουργία των ασφαλιστικών εταιρειών, που είναι ουσιαστικά μια τραπεζική λειτουργία.

Υπάρχει η διάχυτη κοινή εντύπωση ότι στα περασμένα χρόνια και προ κρίσεως υπήρξαν πολλές ασφαλιστικές εταιρείες με αδύναμα ή ψευδή αποθεματικά, τα οποία ταλαιπώρησαν πολύ και την ασφαλιστική αγορά και την αξιοπιστία του ασφαλιστικού κλάδου και κυρίως πάρα πολλούς πολίτες που ήταν πελάτες των υπηρεσιών τους.

Ο ανταγωνισμός ασφαλώς μπορεί να ωφελήσει οποιοδήποτε πεδίο της οικονομίας, ωστόσο θα πρέπει να είναι θεμιτός και καλός, ποιοτικός. Εάν κάποιος χωρίς αποθεματικά, χωρίς κεφαλαιακή επάρκεια, για να πάρει την προμήθεια, μπαίνει στην αγορά των εγγυητικών, θα πρέπει η πολιτεία να έχει τους εποπτικούς μηχανισμούς σε συναγερμό, σε διαρκή ετοιμότητα, να μπορεί να προστατεύσει και το δημόσιο και την εταιρεία που θα λάβει αυτή την εγγυητική.

Νομίζω ότι αυτές οι προϋποθέσεις και αυτοί οι όροι είναι γνωστοί στο Υπουργείο και είμαι βέβαιος ή τουλάχιστον ευελπιστώ ότι με σειρά άλλων ρυθμίσεων -άμεσα, όμως, προτού αρχίσει να ισχύει εν λευκώ- η πολιτεία διά του Υπουργείου Ανάπτυξης θα θεσπίσει ένα διαφανές, απλό και λειτουργικό πλαίσιο εποπτείας και λειτουργίας αυτού του ρόλου χορήγησης εγγυητικών επιστολών, ενδεχομένως και στο επόμενο νομοσχέδιο, που το έχετε προγραμματίσει σχετικά σύντομα.

Ασκήθηκε μία γενικότερη πολιτική κριτική από τα κόμματα της Αντιπολίτευσης. Ας πάμε από το γενικό, την ευρωπαϊκή εικόνα, τη μεγάλη εικόνα, την ιστορία, τη γειτονιά μας, στο ειδικό, στα δικά μας. Έδωσε επαρκείς απαντήσεις πολύ νηφάλια και πολύ συγκροτημένα ο Υπουργός Ανάπτυξης κ. Δραγασάκης σε αιτιάσεις, οι οποίες μάλλον δεν είχαν επαρκή επιχειρηματολογία.

Κατ’ αρχάς έγινε -και ορθώς- μια αναφορά στην ημέρα μνήμης σήμερα, στην 29η Μαΐου. Ωστόσο, με αφορμή μια ατυχή δήλωση του κ. Μητσοτάκη και την επανάληψη επί το ατυχέστερον από το κόμμα του για τη σχέση της μνήμης, της ιστορίας και ποιος μπορεί να θυμάται κάτι αν δεν έχει γεννηθεί, θα έλεγα ότι έχει ευτελισθεί τόσο πολύ ο δημόσιος διάλογος και το κυνήγι της ρηχής ατάκας, που αδικεί όχι μόνο τον κ. Μητσοτάκη, αλλά αδικεί όλο τον πολιτικό κόσμο, ο οποίος πλέον ομιλεί είτε κάνοντας κατάχρηση κακών, αστήρικτων επιχειρημάτων, αντλούμενων από την ιστορία, είτε αγνοώντας την ιστορία, βυθιζόμενος στον κόσμο της αμνημοσύνης και της λήθης.

Όταν έχουμε, λοιπόν, κάποιες ιστορικές επετείους, καλό είναι να αντιλαμβανόμαστε ότι η ιστορία είναι μεν για να διδάσκει, αλλά είναι κυρίως για να μας κάνει καλύτερους κοινωνούς των μεγάλων μηνυμάτων, των μεγάλων ηγετών, των μεγάλων φιλοσόφων, των μεγάλων δημιουργών. Ένας από τους εισηγητές -αν όχι ο πατέρας- της φιλοσοφίας της ιστορίας, ο Χέγκελ, έλεγε ότι αυτός ο οποίος δεν γνωρίζει την ιστορία είναι καταδικασμένος να την επαναλάβει.

Ας το ακούει αυτό και ο Αρχηγός της Αξιωματικής Αντιπολίτευσης, ο οποίος τοποθετεί την ιστορική του μνήμη μετά το έτος γεννήσεώς του, και οποιοσδήποτε άλλος κάνει έναν ασύστολο και ασύμμετρο ιστορικό σχετικισμό, μια εργαλειακή χρήση της ιστορίας, μεταφέροντας παραδείγματα, πράξεις ή θρύλους από το παρελθόν στο σήμερα, χωρίς καμμία δυνατότητα προσαρμογής δημιουργικής και ματιάς προς το μέλλον.

Ο κ. Κεφαλογιάννης είναι απών τώρα, αλλά είναι ευπρεπής και το αντιλαμβάνεται ότι υπάρχει ένας διάλογος σε αυτή την Αίθουσα αρκετές φορές. Έγιναν κάποιες κορόνες και γράφονται ήδη και κάποιες στα μέσα για την κατάσταση στην Ιταλία. Παρομοιάζουν τα δύο κόμματα που διεκδίκησαν εντολή σχηματισμού κυβέρνησης –θεμιτό, πλειοψηφούν στο εκλογικό σώμα– με τον ΣΥΡΙΖΑ ή με τους ΑΝΕΛ. Είναι επίσης μια ατυχής σύγκριση και δείχνει όχι μόνο τη ρηχή γνώση του ποιος είναι πού, σε ποιον τόπο, αλλά δείχνει κυρίως μια βιασύνη να τα τσουβαλιάζουμε όλα στον δικό μας επαρχιακό ορίζοντα.

Αυτό το οποίο παρατηρούμε στην Ιταλία είναι ότι το μεν ένα κόμμα υπόσχεται μαζικές απελάσεις και έχει βγει με τη σκληρή αντιμεταναστευτική πολιτική που βγήκε και η άκρα Δεξιά στην Αυστρία και με την οποία πανηγυρίζει επίσης ο Βίκτορ Όρμπαν στην Ουγγαρία, αυτό είναι το ένα χαρακτηριστικό. Το δε άλλο κόμμα, το Κίνημα των Πέντε Αστέρων, έχει κάποια χαρακτηριστικά τα οποία, ως έναν βαθμό, είναι καινοφανή στην ευρωπαϊκή πολιτική σφαίρα και οποιαδήποτε άμεση σύγκριση με άλλους είναι επιπόλαιη.

Αυτό το οποίο, όμως, βλέπουμε στην Ιταλία είναι τη διαρκώς διαπιστούμενη ασυμβατότητα της λαϊκής βούλησης με αυτό που ονομάζουμε «ευρωπαϊκό σχέδιο».

Δυστυχώς, ένα μήνυμα που στέλνει αυτή η κρίση στους Ιταλούς ψηφοφόρους είναι ότι δεν είναι υποχρεωμένο το κρατούν θεσμικό πλαίσιο ή το κατεστημένο να ακούσει τη λαϊκή ετυμηγορία. Είναι πικρό αυτό και είναι, επίσης, απότοκο μιας γενικότερης διαπίστωσης για το πώς διεξάγεται η πολιτική στις μέρες μας.

Η πολιτική μπορεί να διεκδικεί ως πρώτο πυλώνα της και απόλυτο πυλώνα τη λαϊκή κυριαρχία και την ανεξαρτησία των κρατών, αλλά μόνο στο εσωτερικό της χώρας, σε εθνικό επίπεδο. Στην οικονομία, δυστυχώς, βλέπουμε τη συγκλονιστικού εύρους διασύνδεση των οικονομιών και την ταπείνωση των πρωτοβουλιών στο τοπικό επίπεδο. Έχουμε, δηλαδή, μια διαρκή ασυμμετρία μεταξύ οικονομίας και πολιτικής, η οποία δυστυχώς στην Ευρώπη λαμβάνει ανορθολογικά χαρακτηριστικά. Η γνώμη και η άποψη και η βούληση, η εκφρασμένη των πολιτών, συχνά δεν λαμβάνεται υπ’ όψιν, ιδιαίτερα μετά την εκδίπλωση του ευρωπαϊκού σχεδίου. Θυμηθείτε πόσα δημοψηφίσματα και πόσες εκλογές έχουν γίνει τα τελευταία δεκαπέντε ή είκοσι χρόνια στην Ευρώπη σχετικά με το μέλλον του ευρωπαϊκού σχεδίου και δεν έχουν εισακουστεί. Και αυτό -περιγραφικά και μόνο μιλώντας, όχι αξιολογικά προς το παρόν- βλέπουμε πώς μετατοπίζει το εκλογικό σώμα σε σκληρές στάσεις, ανορθολογικές, ακροδεξιές, ρατσιστικές, στάσεις οι οποίες εμπεριέχουν το μήνυμα για έναν περίκλειστο κόσμο και έναν κόσμο βίας προς τον διπλανό, ακόμη και τον συγκάτοικο.

Είναι, επίσης, πολύ πρόχειρο και πολύ επιπόλαιο και σε εμάς στην Ελλάδα που έχουμε περάσει μια οκταετή μεγάλη περιπέτεια, στο πλαίσιο της μεγάλης ευρωπαϊκής περιπέτειας, που η Ευρώπη μπήκε σε κρίση, που η Ευρωζώνη μπήκε σε κρίση και η Ελλάδα ήταν το πιο πονεμένο θύμα της, να δούμε για ποιους ανθρώπους μιλάμε και γιατί και να δούμε, ακόμα, με ποιους όρους μπορούμε εμείς να βγάλουμε συμπεράσματα για το δικό μας μέλλον. Εν πάση περιπτώσει, αυτό αφορά τη μεγάλη εικόνα.

Στα δικά μας, θα ήθελα να κάνω μόνο δύο παρατηρήσεις σε μια αποστροφή του κ. Λοβέρδου, ο οποίος κάνει κριτική σε μια Κυβέρνηση τριάμισι ετών, αλλά δεν έχουμε ακούσει καμμιά αυτοκριτική –και αυτό γεννά μια μελαγχολία- για το πώς κυβερνήθηκε η Ελλάδα τα τελευταία σαράντα χρόνια, για το πώς βρέθηκε χωρίς έναν σύγχρονο, λειτουργικό και αποτελεσματικό τρόπο απονομής δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για ένα λεπτό, κύριε Πρόεδρε, ζητώ την επιείκειά σας.

Σήμερα που μιλάμε για αυτά τα πράγματα και για τον εκσυγχρονισμό του εταιρικού δικαίου, κυκλοφόρησε η έκθεση για την κατάσταση της δικαιοσύνης από την Ευρωπαϊκή Επιτροπή, στην οποία εξετάζεται ο χρόνος απονομής δικαιοσύνης σε αστικές και εμπορικές υποθέσεις. Με λύπη μας διαπιστώσαμε ότι η Ελλάδα είναι πρωταθλήτρια και σε πρώτο βαθμό και σε δεύτερο βαθμό στα δικαστήρια και οι χρόνοι απονομής στις αστικές και εμπορικές υποθέσεις είναι υπερτριπλάσιοι ή υπερπενταπλάσιοι από τον μέσο όρο στις άλλες ευρωπαϊκές χώρες.

Όταν ζητούμε ανάπτυξη, όταν ζητούμε να προσελκύσουμε τις ξένες επενδύσεις, όταν ζητούμε να ενθαρρύνουμε τον Έλληνα επιχειρηματία, τον Έλληνα επαγγελματία να επενδύσει στην εργασία του, θα πρέπει να είμαστε σε θέση να του προσφέρουμε ένα περιβάλλον ασφάλειας και βεβαιότητας, χαμηλού ρίσκου, για να μπορεί να υπολογίσει τη δουλειά του, τέτοια που προσφέρουν και ο Βορράς και οι υπόλοιπες χώρες που προσελκύουν κατά κόρον τις επενδύσεις, και τις εγχώριες και τις ξένες.

Κτηματολόγιο: Δεν υπάρχει. Εδώ και είκοσι πέντε χρόνια προσπαθούμε και δεν έχει ολοκληρωθεί. Το Δασολόγιο άρχισε με αυτή την Κυβέρνηση και προχωρά. Δεν υπάρχουν στα αστικά, διοικητικά και εμπορικά δικαστήρια, σ’ αυτές τις υποθέσεις, χρόνοι που να εξασφαλίζουν στον οποιονδήποτε πολίτη ή επιχειρηματία ότι θα μπει σε μια δικαστική διαδικασία και θα βγει προτού να έχει γεράσει ή να έχει καταστραφεί οικονομικά.

Δεν υπάρχουν ολοκληρωμένα και ειδικά χωροταξικά πλαίσια. Ξεκινούν τώρα τα κλαδικά. Δεν υπάρχει μια διοίκηση, που να είναι εναρμονισμένη με τις ανάγκες της κοινωνίας και της οικονομίας. Επιπλέον δεν υπάρχει -και αυτό είναι μία πρόκληση και για τη δική μας Κυβέρνηση- ένα φορολογικό σύστημα απλό, σαφές και λειτουργικό, που θα βοηθά τους πολίτες και τις επιχειρήσεις.

Αυτά θα έπρεπε να έχουν γίνει τις περασμένες δεκαετίες, ήδη από τη δεκαετία του ’90, όταν μπαίναμε στη Νομισματική Ένωση και στην κούρσα της σύγκλισης με τους ευρωπαϊκούς μέσους όρους. Ατυχήσαμε. Απέχουμε πολύ πια από τον ευρωπαϊκό μέσο όρο. Έχουμε χάσει την κούρσα της σύγκλισης. Πρέπει να ξαναμπούμε σε αυτή.

Χρέος όλης της πολιτικής τάξης και όλων των πολιτικών δυνάμεων είναι να μιλήσουν με παρρησία και τόλμη και με λόγια που μπορεί να πονούν ορισμένες μειοψηφίες, από αυτές που δεν προσφέρουν στην ανάπτυξη του τόπου. Πρέπει να φτιάξουμε μία άλλη διοίκηση, ένα άλλο σύστημα απονομής δικαιοσύνης και έναν παραγωγικό ιστό που θα επιβραβεύει την ποιότητα, την τιμιότητα και την προσφορά στο κοινωνικό σύνολο.

Σας ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, από τους εισηγητές και τους ειδικούς αγορητές έχουν ζητήσει τον λόγο για ένα λεπτό ο κ. Μεϊκόπουλος, ο κ. Αθανασίου και ο κ. Αμυράς και για πέντε λεπτά ο κ. Καρράς. Θα πάμε με τη σειρά.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Θα είμαι πάρα πολύ σύντομος. Νομίζω ότι οφείλουμε να χαιρετίσουμε, ως πολιτικό σύστημα, το κοινό έδαφος που διαμορφώθηκε και κατά τη διάρκεια των συνεδριάσεων στην επιτροπή, αλλά και στη σημερινή συζήτηση στην Ολομέλεια. Η πλειοψηφία αποδέχθηκε ότι το νομοσχέδιο κινείται προς τη θετική κατεύθυνση.

Θεωρώ, επίσης, ότι θα πρέπει να χαιρετίσουμε το γεγονός ότι υπό τη μορφή των δέκα περίπου νομοτεχνικών βελτιώσεων ενσωματώθηκαν αρκετές από τις παρατηρήσεις της Αντιπολίτευσης.

Νομίζω, λοιπόν, ότι σε καίρια ζητήματα, που αφορούν ειδικά την ελληνική επιχειρηματικότητα και την ελληνική οικονομία, διαμορφώθηκε με το εν λόγω νομοσχέδιο μια κοινή συμπεριφορά, κάτι που είναι θετικό.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κατ’ αρχάς, θα ήθελα να ξεκαθαρίσω κάτι που ειπώθηκε κατά κόρον στη Βουλή, κύριε Πρόεδρε. Σχετικά με το θέμα της ονομασίας της FYROM, το όνομα «Μακεδονία» για τη Νέα Δημοκρατία, όπως κατ’ επανάληψη έχει πει ο Πρόεδρός της, ο Κυριάκος Μητσοτάκης, είναι αδιαπραγμάτευτο. Μάλιστα, ζητάμε κατ’ επανάληψη να υπάρχει και Αναθεώρηση του Συντάγματος και ενδεχομένως η οποιαδήποτε συμφωνία να περιβληθεί τον τύπο μιας διεθνούς συμβάσεως.

Όσον αφορά τον συνάδελφο, ο οποίος είπε: «Γιατί συζητάμε τώρα για τη “Μακεδονία”, αφού έχει καθιερωθεί το όνομα;», αντιστρέφω το ερώτημα και λέω: Αν έχει καθιερωθεί, γιατί το συζητάμε;

Συνεπώς είναι ένα ζήτημα ανοικτό, για το οποίο πιέζουν και οι Σκοπιανοί, αλλά και μερικοί σύμμαχοί μας. Βεβαίως, είπα ότι η θέση της Νέας Δημοκρατίας είναι αυτή που ξεκαθάρισα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε μισό λεπτό.

Τώρα, όσον αφορά το θέμα που ανέφερε ο κ. Ξυδάκης, θα συμφωνήσω μαζί του, ότι πράγματι δεν είμαστε περήφανοι για την απονομή της δικαιοσύνης με τους ρυθμούς που πάει.

Όλες οι Κυβερνήσεις έχουν καταβάλει μεγάλες προσπάθειες για την επιτάχυνση της απονομής της δικαιοσύνης. Με τις τροποποιήσεις που είχα την τιμή να εισηγηθώ τότε στη Βουλή, όσον αφορά την ποινική δικαιοσύνη, έχουμε μία επιτάχυνση. Η πολιτική και η διοικητική δικαιοσύνη ακόμη καθυστερούν.

Δεν έχουν συνειδητοποιήσει οι Έλληνες, νομικοί και πολίτες, ότι οι εναλλακτικές μορφές απονομής δικαιοσύνης είναι οι πλέον ενδεδειγμένες. Δεν έχει προχωρήσει η διαιτησία. Αυτά είναι ζητήματα που μπορούμε να θίξουμε σε μια άλλη συζήτηση. Πάντως, επί της αρχής συμφωνώ ότι πράγματι χρειάζονται παρεμβάσεις.

Τώρα θα ήθελα να πω κάτι, κύριε Πρόεδρε, για την πορεία της οικονομίας και το μνημόνιο, διότι αναφέρθηκε σχετικώς ο Αντιπρόεδρος της Κυβέρνησης, ο κ. Δραγασάκης.

Πρέπει να ξεκαθαρίσουμε το εξής: Ακούστε, οι σημαντικές αποφάσεις για το ελληνικό πρόγραμμα της ελάφρυνσης του χρέους θα ληφθούν την τελευταία στιγμή. Αυτό έχει ξεκαθαριστεί.

Μάλιστα, όπως είδατε την Πέμπτη, στο Eurogroup, στη συζήτηση που γινόταν μεταξύ του Διεθνούς Νομισματικού Ταμείου αφ’ ενός και του Βερολίνου αφ’ ετέρου, δεν έγινε καμμία αναφορά στο ποια μέτρα θα ληφθούν για την ελάφρυνση του χρέους.

Τώρα, είπε ότι βγαίνουμε από το τρίτο μνημόνιο. Ναι, τα μέτρα, όμως, τα οποία ελήφθησαν δεν είναι τίποτε άλλο παρά ένα τέταρτο μνημόνιο. Εμείς λέμε ότι είναι ένα κρυμμένο μνημόνιο. Εσείς το ονομάζετε «συμπληρωματικό μνημόνιο». Διότι, εάν δεν είναι μνημόνιο, τι είναι οι περικοπές των συντάξεων, η κατάργηση του μειωμένου ΦΠΑ στα νησιά μας, η μείωση του αφορολόγητου, η εξαφάνιση του ΕΚΑΣ; Εν πάση περιπτώσει, πού πήγε η κόκκινη γραμμή την οποία είχε θέσει ο κ. Τσίπρας τον Δεκέμβριο του 2015, λέγοντας «βάλαμε κόκκινη γραμμή στις συντάξεις»; Αυτά, για να ξεκαθαρίσουμε τα θέματα.

Κύριε Πρόεδρε, όσον αφορά τις νομοτεχνικές βελτιώσεις που κατέθεσε ο κύριος Υπουργός, πρέπει να πω ότι δεν μας έχουν συνηθίσει πολύ οι Υπουργοί να εμβαθύνουν στις παρατηρήσεις που έκαναν τα μέλη της επιτροπής στην αρμόδια επιτροπή. Αυτό είναι στα θετικά και το πιστώνουμε στον κύριο Υπουργό, ο οποίος πράγματι είδε σε βάθος τις προτάσεις που κάναμε και ήρθαν πράγματι σωστές νομοτεχνικές βελτιώσεις, οι οποίες άλλαξαν και τη θέση των κομμάτων σε πάρα πολλά άρθρα, τα οποία και θα υπερψηφίσουμε. Μακάρι, κύριε Υπουργέ, να σας μιμούνται όλοι. Αναφέρομαι γενικώς και διακριτικά.

Θέλω να σταθώ μόνο σε μία τροπολογία, γιατί τα άλλα τα έχω συζητήσει και τα έχω πει στην κυρίως ομιλία μου, κύριε Πρόεδρε. Θα αναφερθώ στην τροπολογία με γενικό αριθμό 1584 και ειδικό αριθμό 30, η οποία δίνει τη δυνατότητα να εξοφλούνται από τον κρατικό προϋπολογισμό κατά παρέκκλιση κάθε αντίθετης γενικής ή ειδικής διάταξης οφειλές των φορέων της γενικής κυβέρνησης προς προμηθευτές ηλεκτρικής ενέργειας, οι οποίες έχουν καταστεί ληξιπρόθεσμες μέχρι τις 30 Απριλίου.

Τα ποσά που θα καταβληθούν από τον κρατικό προϋπολογισμό μάς λέει το Γενικό Λογιστήριο του Κράτους –δεν είναι εδώ ο Υπουργός Οικονομικών- κατά την εξόφληση δύναται -λέει- να μειώνουν κατά περίπτωση της εγγεγραμμένες πιστώσεις για μεταβιβαστικές πληρωμές προς τους φορείς γενικής κυβέρνησης. Το «δύναται» παρέχει –και είναι απλά ελληνικά- τη δυνατότητα να μην περικόπτονται ισόποσα, δηλαδή να υπάρχει μια μη αναλογική ισόποση περικοπή.

Θα σας διαβάσω πάλι από τη γενική έκθεση: «Οι προμήθειες αυτές οι οποίες περικόπτονται γίνονται χωρίς να αναλωθούν για τον σκοπό αυτό αντίστοιχα ποσά από τις εγγεγραμμένες πιστώσεις για μεταβιβαστικές πληρωμές προς τους προαναφερόμενους φορείς». Τα ποσά αυτά, δηλαδή, ενώ είχαν πιστωθεί στους φορείς –έτσι βγαίνει, τουλάχιστον εγώ αυτά τα ελληνικά καταλαβαίνω- δεν χρησιμοποιήθηκαν για την εξόφληση των απλήρωτων υποχρεώσεων; Αυτό μας λέει ο κύριος Υπουργός; Βεβαίως, το Γενικό Λογιστήριο του Κράτους λέει ότι οι οφειλές αυτές δεν μπορούν να προσδιοριστούν ακριβώς, αλλά από τα διαθέσιμα στοιχεία προκύπτει ότι θα είναι τουλάχιστον 48 εκατομμύρια ευρώ. Υπάρχει δηλαδή επιπλέον κόστος τουλάχιστον 48 εκατομμυρίων ευρώ για κάτι που ήδη έχουν πάρει πίστωση.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Κύρει Πρόεδρε, θα ήθελα να καταθέσω το έγγραφο της ΕΑΑΔΗΣΥ, τη γνωμοδότηση για τα θέματα ασφαλιστικών εταιρειών, στο οποίο μέσα συμπεριλαμβάνεται και το κείμενο της Τράπεζας της Ελλάδος σχετικά με το θέμα.

(Στο σημείο αυτό ο Υφυπουργός Οικονομίας και Ανάπτυξης κ. Αστέριος Πιτσιόρλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ωραία, κύριε Υπουργέ.

Τον λόγο έχει τώρα ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Κατ’ αρχάς, κύριε Πρόεδρε, πρέπει να πω ότι η κατάθεση της γνωμοδότησης της Τράπεζας της Ελλάδος για το θέμα των ασφαλιστικών εταιρειών δεν μας βοηθάει. Δεν έχουμε χρόνο ούτε να τη δούμε ούτε να την κρίνουμε ούτε να ενημερωθούμε. Συνεπώς είναι ανεπίκαιρη η κατάθεση, διότι έρχεται τρία λεπτά πριν την ψηφοφορία.

Ανεξάρτητα από αυτό, θέλω να σταχυολογήσω ελάχιστα σε σχέση με τη συζήτηση, η οποία προηγήθηκε.

Αισθάνομαι ότι ο κ. Δραγασάκης, όταν καυτηρίαζε ότι δεν πρόκειται περί τέταρτου συμπληρωματικού μνημονίου της τέταρτης αξιολόγησης απευθυνόταν και προς εμένα, ο οποίος είχα κάνει χρήση του όρου το πρωί στην πρωτομιλία μου, γιατί δεν έχει, λέει ο Υπουργός, μέτρα και είναι η έξοδος από τα μνημόνιο.

Με αναγκάζει να θυμίσω στην Κυβέρνηση τα εξής, τα οποία δεν τα λέω εγώ, τα λέει η Ευρωπαϊκή Επιτροπή, η οποία την Πέμπτη, προχθές, το πρωί, εξέδωσε έγγραφο υπό τον τίτλο «Συμπληρωματικό Μνημόνιο Συνεργασίας-Τέταρτη Αναθεώρηση». Εγώ δεν είμαι εξ εκείνων που λένε ότι είναι ένα καινούργιο μνημόνιο, όμως, λέω τούτο: Μιλάει για την «τεχνική υποστήριξη» και διαβάζω επί λέξει από την επίσημη μετάφραση: «Η επιτυχία της ανάκαμψης θα απαιτήσει την παρατεταμένη εφαρμογή των συμφωνημένων πολιτικών για πολλά χρόνια, η οποία καθιστά αναγκαία την πολιτική δέσμευση αλλά και την τεχνική ικανότητα της ελληνικής διοίκησης να προσφέρει και για τον σκοπό αυτό οι αρχές έχουν δεσμευθεί να κάνουν πλήρη χρήση της διαθέσιμης τεχνικής υποστήριξης». Αν αυτό δεν είναι ομολογία ότι θα εφαρμοστεί η σειρά των μέτρων η οποία έχει προνομοθετηθεί, δεν νομίζω ότι μπορώ να επικαλεστώ τίποτα άλλο.

Στη συνέχεια, βεβαίως, κάναμε μία κριτική και εγώ και ο κ. Λοβέρδος. Βλέπω μια ενδιάθετη άποψη του κ. Πιτσιόρλα να λέει το εξής: «Καλά, αφού κάνουμε αναμόρφωση του εταιρικού δικαίου, δεν χαίρεστε;». Μα, έχουμε πάντα το δικαίωμα της κριτικής και του σχολιασμού. Το έχουμε αυτό.

Επομένως, λοιπόν, δεν μπορείτε, κύριε Υπουργέ, να λέτε ότι θα πρέπει να χαιρόμαστε. Την κριτική την κάνουμε και την κάνουμε με συνέπεια, όπως έχουμε αποδείξει. Την κάνουμε χωρίς κορώνες και προσπαθούμε να βελτιώσουμε αυτό το νομοθετικό έργο.

Έρχομαι στο τελευταίο και κρισιμότερο. Και δεν θέλω να αναφερθώ στο σχόλιο του κ. Ξυδάκη, ο οποίος είπε «μα, ο κ. Λοβέρδος δεν ήταν προηγουμένως κυβέρνηση; Γιατί μας καταλογίζει;», αν το κατάλαβα καλά. Εγώ θα αντιλέξω και θα πω ότι τρεισήμισι χρόνια είστε κυβέρνηση, περιμέναμε τη δική σας θέση και τα δικά σας αποτελέσματα.

Αν πάμε τώρα κατευθείαν στο νομοσχέδιο, θέλω να πω κάτι που με έχει προβληματίσει πάρα πολύ και θα επαναφέρω με μεγάλη συντομία το εξής ζήτημα: Θέλουμε να διατηρήσουμε τη μορφή των εταιρειών περιορισμένης ευθύνης με τη μορφή της διπλής πλειοψηφίας; Η αποδοχή της τροπολογίας του κ. Δημαρά το επιβεβαιώνει.

Λέτε, κύριε Υπουργέ, ότι θα είναι πενήντα συν τα άτομα, τα μέλη της εταιρείας, συν το 65%, αν δεν κάνω λάθος, του εταιρικού κεφαλαίου. Επιβεβαιώνει, λοιπόν, ότι διατηρείται.

Διαβάζω, όμως, την έκθεση της δημόσιας διαβούλευσης -την οποία μας δώσατε- και η οποία λέει επί λέξει: «Η ομάδα εργασίας επέλεξε να διατηρήσει στοιχεία που διαχωρίζουν την ΕΠΕ από άλλες μορφές εταιρειών, παραδείγματος χάριν διπλή πλειοψηφία». Όμως, δεν αιτιολογεί πουθενά η ομάδα εργασίας γιατί εμμένει σε αυτή την άποψη.

Ανεξάρτητα από αυτό, ακούω με σχετική ικανοποίηση ότι θα αποδεχθείτε τον μετασχηματισμό των εταιρειών, αλλά αυτός ο μετασχηματισμός θα ήθελα να είναι πάρα πολύ σύντομος για τον λόγο ότι όπως έχουμε επισημάνει από όλες τις πλευρές στη Βουλή, είναι δυσβάσταχτη η διατήρηση μιας ΕΠΕ, όταν όλα τα μέλη της, οι εταίροι υποχρεούνται σε ασφαλιστικές εισφορές σαν να ασκούσαν τα ίδια απευθείας την επιχειρηματική δραστηριότητα. Αυτό θέλω να πω. Υπάρχουν εταίροι ΕΠΕ, οι οποίοι δεν έχουν καμμία ανάμειξη και απλώς προσδοκούν ένα μικρό μέρισμα, ένα μικρό κέρδος ή χρηματοδότησαν κάποτε και σήμερα οι περισσότερες είναι ζημιογόνες. Όταν, λοιπόν, επιμένουμε στη διατήρηση των ασφαλιστικών εισφορών για όλους και όχι μόνο για τους διαχειριστές, και τελεί πλέον υπό αίρεση –χρονική τουλάχιστον ή αναβλητική- η μεταβολή του εταιρικού τύπου, νομίζω ότι δεν συνεισφέρουμε και θα πρέπει να επισπευσθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τελειώνοντας, η τελευταία παρατήρησή μου και η μοναδική είναι στο εξής, ότι σε σχέση με τις λαϊκές αγορές -λέω αυτό και τελειώνω, κύριε Πρόεδρε- δεν άκουσα πραγματικές απαντήσεις για το τι θα ισχύσει στο μέλλον πραγματικά, πώς θα αντιμετωπισθεί, πέραν μιας παράτασης την οποία επιδιώκουμε και η οποία διαιωνίζει ένα πρόβλημα και το καθιστά άλυτο για το μέλλον. Δεν άκουσα πώς θα αντιμετωπισθούν οι πωλητές, οι παραγωγοί των λαϊκών αγορών στην απαίτηση της ασφαλιστικής και της φορολογικής ενημερότητας, όταν είναι πάρα πολύ εύκολο να λυθεί και αυτό, με την έννοια να παραπέμψουμε στις γενικές διατάξεις του Κώδικα Εισπράξεως Δημοσίων Εσόδων και να διεκδικούν και η φορολογούσα αρχή και οι ασφαλιστικοί φορείς τα δικαιώματα και τα εισοδήματά τους από τους εργαζόμενους στις λαϊκές αγορές, χωρίς όμως να τους στερούν το δικαίωμα της εργασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ κύριε Πιτσιόρλα, προηγουμένως, σε συζήτηση που είχα με τον κ. Δραγασάκη και ανταλλάσσοντας κάποια επιχειρήματα για τη φορολογία των επιχειρήσεων, αμφισβήτησε αυτό που εισέφερα στη συζήτηση, ότι η Κυβέρνησή σας αποφάσισε να μειώσει τη φορολογία των καζίνων. Όσο περισσότερα κέρδη έχουν, τόσο χαμηλότερη η φορολόγησή τους. Είπε ότι δεν το εισήγαγε η Κυβέρνησή σας αυτό το μέτρο, αλλά απλώς άλλαξε τα όρια. Δεν ισχύει αυτό. Επικαλέστηκε εσάς ο κ. Δραγασάκης για να έχει την πληροφόρησή του. Εγώ σας δίνω, λοιπόν, την πληροφόρηση και αν έχετε εσείς κάτι διαφορετικό να μου το πείτε.Πραγματικά είμαι περίεργος να το ακούσω.

Προ του ν.4512, το μεσοπρόθεσμο δηλαδή του 2018, που πριν λίγους μήνες ψήφισε η Πλειοψηφία ΣΥΡΙΖΑ – ΑΝΕΛ, ίσχυε ενιαίος φορολογικός συντελεστής 35% για τα καζίνα που λειτουργούν στη χώρα. Με υπογραφή ΣΥΡΙΖΑ – ΑΝΕΛ αποφασίστηκε η μείωση της φορολόγησης των καζίνων, όσο αυξάνονται τα κέρδη τους. Για κέρδη έως 100 εκατομμύρια ευρώ μείωση της φορολογίας από το 37% στο 20%. Ας μην σας κουράζω όμως. Φτάνει έως και 8% η φορολογία των καζίνων από το 37%, δηλαδή είκοσι εννιά ολόκληρες μονάδες κάτω, όταν την ίδια ώρα οι ελεύθεροι επαγγελματίες φορολογούνται για κέρδη έως 20.000 ευρώ με 22%, για κέρδη 20.001 ευρώ και έως 30 χιλιάδες ευρώ η φορολόγησή τους πάει στο 29%, από 30.001 ευρώ έως 40.000 ευρώ πάει στο 37% και για 40.001 ευρώ και πάνω η φορολόγηση πάει στο 45%.

Πόθεν προκύπτει ότι και οι προηγούμενοι μείωναν τη φορολόγηση των καζίνων όταν τα καζίνα είχαν μεγαλύτερα κέρδη; Ακριβώς το αντίστροφο έχει συμβεί. Οπότε παρακαλώ τον Υπουργό να μας το διευκρινίσει.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Αμυρά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο για δύο λεπτά πριν από τον κύριο Υπουργό.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Θα ήθελα να σχολιάσω κάτι που είπε ο Υφυπουργός κ. Πιτσιόρλας στην τοποθέτησή του και κάτι που είπε ο Κοινοβουλευτικός Εκπρόσωπος του ΣΥΡΙΖΑ, ο κ. Ξυδάκης.

Σας το είπε ο κ. Καρράς. Έχουμε μια εμπειρία μεταξύ μας στην Ολομέλεια που δουλεύαμε σε αίθουσα της επιτροπής -δεν θυμάμαι για ποιο σχέδιο νόμου- και μια δεύτερη είναι η σημερινή, που μπορούμε να συζητήσουμε. Αυτό είναι για καλό.

Δεν μπορείτε, όμως, να λέτε «ή το ψηφίζεις ή δεν το ψηφίζεις». Αυτή είναι παλιά τακτική και όταν πρόκειται για θέματα ανάπτυξης δεν στέκει. Ειδικά για τα θέματα αυτά, που είναι το άλφα και το ωμέγα για το αύριο των Ελληνίδων και των Ελλήνων, θέλει μια προσοχή η συζήτηση στη Βουλή και θέλει και συνεισφορά.

Ο κ. Καρράς εξήγησε για ποιους λόγους είμαστε θετικοί. Στη δική μου παρέμβαση, παρ’ ότι είμαι Κοινοβουλευτικός Εκπρόσωπος έμεινα ακόμα και σε νομοτεχνικά θέματα που αφορούσαν σειρά διατάξεων. Στήριξα μάλιστα και διατάξεις του σχεδίου νόμου που δεν αφορούν τις ΕΠΕ, αλλά που είναι σε μια σωστή κατεύθυνση.

Αυτό τι σημαίνει, κύριε Υπουργέ; Ότι πρέπει να δεχτώ ως άλλοθι από την πλευρά σας ότι ασκείτε αναπτυξιακή πολιτική μετά από τριάμισι χρόνια και η αναπτυξιακή πολιτική είναι το άρθρο 2, το άρθρο 3, το άρθρο 4 ενός σχεδίου νόμου που διευκολύνει την καθημερινότητα των ΕΠΕ και τίποτα περισσότερο;

Θα ήταν αυτό που έπρεπε να είναι, αν ακούγατε τις δικές μας παραινέσεις και πηγαίνατε στη λογική και των ΙΚΕ στο θέμα των υποχρεωμένων σε εισφορά. Ο διαχειριστής. Σας το είπε και ο κ. Καρράς και ο κ. Αμυράς και εγώ. Οι εταιρείες περιορισμένης ευθύνης έχουν και την κληρονομιά του παρελθόντος. Από το 1955 που ανέφερε ο κ. Καρράς ήταν μια ελπιδοφόρα εταιρική μορφή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από τη στιγμή, όμως, που οι τράπεζες άρχισαν να ζητούν προσωπικές εγγυήσεις από τους ετερόρρυθμους εταίρους και αυτοί να ευθύνονται όχι κατά το κεφάλαιο της συμμετοχής τους, αλλά εις ολόκληρον για τις υποχρεώσεις της εταιρείας, η ΕΠΕ έχασε τη χρησιμότητα που είχε. Ο νομοθέτης του 1955 δεν μπορούσε να προβλέψει αυτή την εξέλιξη, η οποία, όμως, ανέτρεψε τα αρχικά του σχέδια.

Τώρα σε ό,τι αφορά τον Κοινοβουλευτικό Εκπρόσωπο του ΣΥΡΙΖΑ, τον κ. Ξυδάκη, που είπε «κι εσείς δεν τα κάνατε;», έχει δίκιο, γιατί είναι πράγματα που δεν κάναμε. Όμως, η λογική ότι ο επόμενος κάνει αυτά που δεν έχει κάνει ο προηγούμενος και προχωράει τα πράγματα, είναι η καλή λογική. Τηρήθηκε αυτή η καλή λογική;

Αφήνω τους μισούς τομείς κυβερνητικής δράσης, στους οποίους ό,τι λειτουργεί η Κυβέρνηση σήμερα βασίζεται σε δικούς μας νόμους. Τα αφήνω αυτά. Πάμε να μιλήσουμε σχετικά με την ανάπτυξη. Τη μεταρρύθμιση του Κώδικα Πολιτικής Δικονομίας εμείς την είχαμε κάνει. Εσείς απλώς υποχρεωθήκατε από την τρόικα να την ψηφίσετε.

Σας είπα ότι αποτιμήσατε τη χρησιμότητά της; Είναι ένας νόμος ψηφισμένος εδώ και τρία χρόνια. Εγώ μπορώ να σας πω πού έχει ωφελήσει και πού όχι. Εσείς το έχετε κάνει; Εμείς είχαμε κάνει πραγματικά αναπτυξιακές αλλαγές. Είχαμε ιδρύσει τμήματα για αλλοδαπούς φοιτητές εκτός Ευρωπαϊκής Ένωσης με δίδακτρα. Τώρα θα είχαμε δύο χιλιάδες τέτοιους φοιτητές. Ο κ. Μπαλτάς τα εξαφάνισε και κανένας επόμενος Υπουργός Παιδείας δεν τα έβαλε σε εφαρμογή.

Κάναμε πολλά, δεν κάναμε όμως κι άλλα πολύ σοβαρά. Δεν επεκτείναμε αυτή τη μεταρρυθμιστική προσπάθεια. Εσείς δεν έπρεπε να πάρετε την σκυτάλη και να προχωρήσετε; Σε ποιο θέμα σάς κάναμε κριτική, για την οποία νομιμοποιούμαστε; Μετά από τριάμισι χρόνια κάνετε προγραμματικές δηλώσεις. Αυτό δεν είναι σωστό. Αυτό το περιεχόμενο είχε η δική μας παρέμβαση.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Κι εγώ ευχαριστώ.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, θα ήθελα να δευτερολογήσω.

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κύριε Ξυδάκη;

**ΝΙΚΟΛΑΟΣ ΞΥΔΑΚΗΣ:** Να δευτερολογήσω, όπως κι άλλοι Κοινοβουλευτικοί Εκπρόσωποι.

**ΠΡΟΕΔΡΕΥΩΝ (Σπυρίδων Λυκούδης):** Δεν θέλετε να δευτερολογήσετε, θέλετε κάποιον να σχολιάσετε, διότι έχουν τελειώσει οι πρωτολογίες και οι δευτερολογίες.

**ΝΙΚΟΛΑΟΣ ΞΥΔΑΚΗΣ:** Εγώ δευτερολογία δεν έκανα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Εν πάση περιπτώσει, κύριε Ξυδάκη. Θα μιλήσετε τώρα και μετά θα κλείσει ο κύριος Υπουργός.

Ορίστε, κύριε Ξυδάκη, έχετε τον λόγο.

**ΝΙΚΟΛΑΟΣ ΞΥΔΑΚΗΣ:** Επειδή αναφέρθηκαν και ο κ. Καρράς και ο κ. Λοβέρδος σε μία παρατήρηση, νομίζω ότι παρεξηγήθηκε όλο το πλαίσιο των συμφραζομένων.

Ζητάω κατ’ αρχάς από ανθρώπους που ανήκαν σε κυβερνήσεις των τελευταίων δεκαπέντε, είκοσι, είκοσι πέντε χρόνων -και μάλιστα στα χρόνια πριν από τη χρεοκοπία, την κρίση, την ύφεση και την κοινωνική αγωνία- να κάνουν μια αυτοκριτική γι’ αυτά που τότε, στον καιρό της ανάπτυξης και της ανόδου γίνονται, δηλαδή οι μεγάλες μεταρρυθμίσεις. Στον καιρό της πτώσεως όλες οι μεταρρυθμίσεις επιφέρουν ακόμα μεγαλύτερο πόνο, παρ’ ό,τι πολλές απ’ αυτές είναι αναγκαίες και πρέπει να γίνουν.

Είπα συγκεκριμένα πράγματα. Κτηματολόγιο έχει η χώρα μας; Είναι η μόνη χώρα στην Ευρωπαϊκή Ένωση που δεν έχει. Είναι παράγων ανάπτυξης, είναι προϋπόθεση. Δασολόγιο πριν από έναν χρόνο ψηφίσαμε και οι δασικοί χάρτες έχουν προχωρήσει γύρω στο 65% με 70%.

Μίλησα για τη δικαιοσύνη και έφερα παράδειγμα. Τα χρόνια της κρίσης και ο συνταγματικός περιορισμός δεν σου επιτρέπουν να αλλάξεις τον τρόπο απονομής δικαιοσύνης από τη μια μέρα στην άλλη. Ο κ. Αθανασίου ήταν Υπουργός Δικαιοσύνης, ο κ. Λοβέρδος και ο κ. Καρράς είναι έμπειροι νομικοί και το γνωρίζουν.

Είπα για το φορολογικό σύστημα. Σε αυτό, ναι, κάνουμε αυτοκριτική. Είναι ένα από τα μεγάλα μας καθήκοντα. Όμως, φορολογικό σύστημα της δεκαετίας του ’80 με τεκμήρια αυτοκίνητα δεκαπενταετίας να επιβαρύνουν τον άνεργο ή τον ημιαπασχολούμενο, δεν το φτιάξαμε εμείς. Εμείς τα βρήκαμε κληρονομιά, πρέπει να τα αλλάξουμε.

Και ένα τελευταίο. Είχαμε όλη αυτή την αισιοδοξία της δεκαετίας του ’90, του μεγάλου εκσυγχρονισμού, της σύγκλισης με την Ευρώπη, τού οι αγορές μάς ψηφίζουν, τα χρηματιστήρια, την πιστωτική υπερεπέκταση, όπως και το μείγμα υπεραισιοδοξίας και αβελτηρίας της δεκαετίας του 2000. Τότε ήταν ο καιρός της ευημερίας ή της επίπλαστης ευημερίας, τότε ήταν ο καιρός της αυταπάτης και των κατασκευασμένων ψευδαισθήσεων. Τώρα είναι ο καιρός της πικρής επίγνωσης, της επίνοιας. Ναι, είμαστε όλοι μαζί, αλλά δεν είμαστε όλοι με το ίδιο μερίδιο και με το ίδιο ποσοστό θράσους και αμνημοσύνης.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Ξυδάκη.

Τον λόγο έχει ο κύριος Υπουργός.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Θα είμαι σύντομος, κύριε Πρόεδρε.

Κύριε Λοβέρδο, προφανώς εγώ δεν αρνούμαι και δεν αμφισβητώ το δικαίωμα στην κριτική. Είναι προφανές.

Έκανα μία παρατήρηση σε κάτι που είπατε, το οποίο είναι διαφορετικό. Θα αποφύγω τον πειρασμό να μπω και στη γενικότερη συζήτηση, όπως το έκανα μέχρι τώρα. Συζητάμε ένα συγκεκριμένο νομοσχέδιο και επ’ αυτού θα συνεχίσω να μιλάω.

Είπατε επί λέξει: «Μας φέρνετε εδώ την αλλαγή του νόμου περί τις ΕΠΕ. Πάρα πολύ ωραία, καλό πράγμα η αλλαγή. Όμως, να δούμε τι αλλαγή είναι αυτή».

Το τι αλλαγή είναι αυτή το κρίνουμε και φαίνεται ότι συμφωνούμε όλοι -ή οι πιο πολλοί τέλος πάντων- ότι είναι καλή αλλαγή. Σε αυτό αναφέρθηκα μόνο. Κρίνουμε το περιεχόμενο μιας συγκεκριμένης πρωτοβουλίας. Αυτή η πρωτοβουλία, λοιπόν, έχει θετικά χαρακτηριστικά. Δεν υπάρχει λόγος να τα μηδενίσουμε. Σε αυτό αναφέρθηκα και σε τίποτε άλλο.

Τώρα, προφανώς, αυτό το νομοσχέδιο είναι το πρώτο βήμα και θα ακολουθήσουν και τα επόμενα.

Κύριε Καρρά, εξήγησα δύο φορές -και επιμένω σε αυτή την άποψη- ότι δεν είναι τυχαίο πως η δυνατότητα που δόθηκε για δύο χρόνια να μετατραπούν οι ΕΠΕ σε ΙΚΕ δεν αξιοποιήθηκε. Δεν υπάρχει τρόπος να γίνει. Γι’ αυτό δεν έγινε. Αν το πούμε και τώρα, απλώς θα επαναλάβουμε μία ευχή. Δεν υπάρχει τρόπος. Δεν υπάρχει πλαίσιο μετασχηματισμών στην Ελλάδα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Η νομολογία, κύριε Υπουργέ,…

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Μισό λεπτό, εγώ σας το ανέφερα. Είναι η νομολογία. Δεν είναι και λύση σε κάθε νόμο, στον οποίο αναφερόμαστε σε έναν τύπο εταιρειών να βάζουμε στο τέλος μία παράγραφο για τους μετασχηματισμούς. Θα φέρουμε σύντομα νόμο σοβαρό που θα ρυθμίζει και θα δίνει τη δυνατότητα. Θα το λύσουμε το πρόβλημα, γιατί πρέπει να το λύσουμε. Δεν υπάρχει αμφιβολία.

Μετά την ψήφιση της τροπολογίας που κατέθεσε το Υπουργείο Οικονομικών θα εκδοθεί υπουργική απόφαση, όπως με ενημερώνουν από το Υπουργείο Οικονομικών, στην οποία θα υπάρχει ο κατάλογος όλων των νομικών προσώπων και τα άλλα τα στοιχεία που ζητήθηκαν.

Τέλος, όσον αφορά τα καζίνα, ψηφίστηκε όντως ο νόμος τελευταία. Υπάρχουν δύο διαφορετικά μεγέθη. Άλλο είναι οι συντελεστές φορολόγησης των κερδών και άλλο η συμμετοχή, ουσιαστικά, του δημοσίου σε ένα ποσοστό του τζίρου. Οι αλλαγές που έγιναν, έγιναν στο δεύτερο μέρος. Δεν έγιναν στα θέματα των συντελεστών φορολόγησης των κερδών. Όλο αυτό θα ισχύσει από το 2022 και μετά.

Υπάρχει μία τεχνική για το GGR και πώς υπολογίζεται. Η λογική του νόμου ήταν να διευκολύνουμε την εγκατάσταση μεγάλων, σύνθετων καζίνων-θερέτρων, τα οποία δεν υπάρχουν και τα οποία από ένα όριο του GGR και πάνω -πολύ μεγάλο- θα απολαμβάνουν αυτών των πλεονεκτημάτων. Είναι τελείως διαφορετική η λογική του νόμου που ψηφίστηκε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομίας και Ανάπτυξης: «Τροποποίηση του ν.3190/1955 περί Εταιρειών Περιορισμένης Ευθύνης και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |
| --- | --- | --- | --- | --- | --- | --- |
|  | Ημ/νία: | ######## |  | Τροποποίηση του ν.3190/1955 περί των Εταιρειών Περιορισμένης Ευθύνης και άλλες διατάξεις. | | |
|  | Κωδικός: | 20180529 |  |  |  |  |
|  | Επί της αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 4 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 6 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 9 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 10 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 17 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 18 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπολογία 1584/30 ως έχει (άρθρο 19) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπολογία 1586/32 όπως τροποποιήθηκε (άρθρο 20) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπολογία 1588/33 ως έχει (άρθρο 21) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπολογία 1589/34 όπως τροπ. (εντάσσεται στο άρθρο 6) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Τροπολογία 1591/35 ως έχει (άρθρο 22) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Τροπολογία 1592/36 όπως τροπ. (εντάσσεται στο άρθρο 14) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Ακροτελεύτιο άρθρο ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Επί του συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  |  |  |  |  | Σελ. | 1-Ιαν |

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το σχέδιο νόμου του Υπουργείου Οικονομίας και Ανάπτυξης: «Τροποποίηση του ν.3190/1955 περί Εταιρειών Περιορισμένης Ευθύνης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.280.α.)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσαεξουσιοδότηση.

Έχουν διανεμηθεί τα Πρακτικά της Δευτέρας 19 Μαρτίου 2018, της Πέμπτης 22 Μαρτίου 2018, της Παρασκευής 23 Μαρτίου 2018 και της Δευτέρας 26 Μαρτίου 2018 και ερωτάται το Σώμα εάν τα επικυρώνει;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς τα Πρακτικά της Δευτέρας 19 Μαρτίου 2018, της Πέμπτης 22 Μαρτίου 2018, της Παρασκευής 23 Μαρτίου 2018 και της Δευτέρας 26 Μαρτίου 2018 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 17.28΄ λύεται η συνεδρίαση για αύριο, ημέρα Τετάρτη 30 Μαΐου 2018 και ώρα 10.00΄, με αντικείμενο εργασιών του Σώματος, νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την τροποποίηση της Συμφωνίας Υποδοχής μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, Ελλάδα».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**