(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΑ΄

Πέμπτη 5 Ιουλίου 2018 (μεσημέρι)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ι. Κεφαλογιάννη, σελ.   
2. Ειδική Ημερήσια Διάταξη:

Συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών Κομμάτων, με θέμα την Οικονομία, τις αποφάσεις του Eurogroup και τις δεσμεύσεις που ανέλαβε η Κυβέρνηση, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Κατάθεση πρότασης νόμου: Η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ, κυρία Φώφη Γεννηματά, και οι Βουλευτές του Κόμματός της κατέθεσαν σήμερα 5/7/2018 πρόταση νόμου: «Ακύρωση των μειώσεων στις συντάξεις και προώθηση της επαναθεμελίωσης του ασφαλιστικού συστήματος», σελ.   
   
ΠΡΟΕΔΡΟΣ

ΒΟΥΤΣΗΣ Ν. , σελ.  
  
ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΓΕΝΝΗΜΑΤΑ Φ. , σελ.  
ΔΡΑΓΑΣΑΚΗΣ Ι. , σελ.  
ΘΕΟΔΩΡΑΚΗΣ Σ. , σελ.  
ΚΟΥΤΣΟΥΜΠΑΣ Δ. , σελ.  
ΛΕΒΕΝΤΗΣ Β. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΤΣΑΚΑΛΩΤΟΣ Ε. , σελ.  
ΤΣΙΠΡΑΣ Α. , σελ.  
  
Β. Επί διαδικαστικού θέματος:  
ΒΟΥΤΣΗΣ Ν. , σελ.  
ΘΕΟΔΩΡΑΚΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
ΠΑΡΕΜΒΑΣΕΙΣ:  
ΑΝΤΩΝΙΟΥ Μ. , σελ.  
ΒΕΣΥΡΟΠΟΥΛΟΣ Α. , σελ.  
ΒΟΥΛΤΕΨΗ Σ. , σελ.  
ΚΑΜΜΕΝΟΣ Π. , σελ.  
ΚΥΡΙΑΖΙΔΗΣ Δ. , σελ.  
ΛΑΠΠΑΣ Σ. , σελ.  
ΛΙΒΑΝΙΟΥ Ζ. , σελ.  
ΜΑΝΤΑΣ Χ. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΟΥΡΣΟΥΖΙΔΗΣ Γ. , σελ.  
ΠΑΠΑΔΟΠΟΥΛΟΣ Ν. , σελ.  
ΤΑΣΟΥΛΑΣ Κ. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΙΡΩΝΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΑ΄

Πέμπτη 5 Ιουλίου 2018 (μεσημέρι)

Αθήνα, σήμερα στις 5 Ιουλίου 2018, ημέρα Πέμπτη και ώρα 12.28΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών κομμάτων,με θέμα την οικονομία, τις αποφάσεις του Eurogroup και τις δεσμεύσεις που ανέλαβε η Κυβέρνηση.

Σύμφωνα με το άρθρο 143 παράγραφος 4 του Κανονισμού της Βουλής, η διάρκεια της αγόρευσης του Πρωθυπουργού κ. Αλέξη Τσίπρα και του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, με πρωτοβουλία του οποίου πραγματοποιείται η σημερινή συζήτηση, είναι είκοσι πέντε λεπτά της ώρας. Η διάρκεια αγόρευσης των Προέδρων των Κοινοβουλευτικών Ομάδων της Δημοκρατικής Συμπαράταξης, του Λαϊκού Συνδέσμου-Χρυσή Αυγή, του ΚΚΕ, των Ανεξαρτήτων Ελλήνων, του Ποταμιού και της Ένωσης Κεντρώων είναι είκοσι λεπτά της ώρας για τον καθένα.

Στη συζήτηση συμμετέχουν έως δύο Υπουργοί. Εξ όσων γνωρίζω, θα συμμετάσχουν ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Δραγασάκης και ο Υπουργός Οικονομικών κ. Τσακαλώτος.

Στη σημερινή συνεδρίαση θα παραστούν και θα λάβουν τον λόγο, όπως σας είπα, οι δύο κύριοι Υπουργοί.

Σύμφωνα με το άρθρο 143 παράγραφος 4, η διάρκεια αγόρευσης των Υπουργών είναι μέχρι δέκα λεπτά της ώρας. Ο χρόνος ομιλίας του Υπουργού που παρεμβαίνει στο στάδιο των κυρίων αγορεύσεων ή των δευτερολογιών, πριν ολοκληρωθούν οι αγορεύσεις ή οι δευτερολογίες των Προέδρων των Κοινοβουλευτικών Ομάδων, περιορίζεται στο ήμισυ του χρόνου ομιλίας που δικαιούνται.

Δικαίωμα δευτερολογίας έχουν για δεκαπέντε λεπτά της ώρας ο Πρωθυπουργός και για δέκα λεπτά της ώρας οι Πρόεδροι των Κοινοβουλευτικών Ομάδων και οι Υπουργοί.

Τέλος, ο Πρωθυπουργός μπορεί να τριτολογήσει για πέντε λεπτά της ώρας.

Όπως και τις άλλες φορές έχουμε κάνει, οι δύο Υπουργοί θα μιλήσουν μετά την πρωτομιλία όλων των Αρχηγών και επίσης, μετά τη δευτερομιλία και θα κάνει χρήση ή δεν θα κάνει χρήση ο Πρωθυπουργός της τριτομιλίας του. Αυτό θα το δούμε στη διαδικασία.

Παρακαλώ πολύ τον Πρωθυπουργό κ. Αλέξη Τσίπρα να πάρει τον λόγο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, θέλω να σας ευχαριστήσω θερμά γι’ αυτή την ευκαιρία που μου δίνετε σήμερα. Δεν ξέρω ποιοι είναι αυτοί, που σας συμβουλεύουν να μου κάνετε τέτοια δώρα, αλλά θα δεχθώ με μεγάλη ευχαρίστηση να έχουμε σήμερα αυτή την ευκαιρία ενός ουσιαστικού διαλόγου, διεξοδικά, για τα ζητήματα της οικονομίας, μόλις λίγες μέρες μετά τη μεγάλη και ιστορική επιτυχία της χώρας στο προηγούμενο Eurogroup στις 21 Ιουνίου.

Και βεβαίως, δεν θα μπορούσα παρά να εκφράσω τη χαρά μου, διότι νομίζω ότι ιδίως τα τελευταία οκτώ χρόνια δεν υπήρξε άλλοτε ευκαιρία σε Πρωθυπουργό της χώρας να έχει τη δυνατότητα να αναφερθεί διεξοδικά σε μία συζήτηση για την οικονομία σε τόσες πολλές μαζεμένες θετικές εξελίξεις στην ελληνική οικονομία.

Ας πάρουμε τα πράγματα με τη σειρά, λοιπόν. Ας ξεκινήσουμε να συγκρίνουμε σε τι κατάσταση βρισκόταν η χώρα, η ελληνική οικονομία, όταν παραδώσατε την εξουσία εσείς, τον Ιανουάριο του 2015, και πού βρισκόμαστε σήμερα.

Παραλάβαμε μία κατάσταση δραματική, σύμφωνα με τους κοινωνικούς δείκτες, και πρώτα από όλα με την ανεργία να βρίσκεται στο 27% και μάλιστα επί των ημερών σας να έχει φτάσει στο ντροπιαστικό ιστορικό ρεκόρ του 28% και την ίδια στιγμή την ανεργία των νέων να προσεγγίζει τότε το 60%, ρεκόρ που πιθανά θα μείνει ακατάρριπτο στην ιστορία της Ευρώπης. Ένας στους τρεις Έλληνες πολίτες ήταν άνεργος και δύο στους τρεις νέους ήταν άνεργοι. Μέσα στα πέντε χρόνια των δύο πρώτων προγραμμάτων, υπήρξαν οκτακόσιες πενήντα χιλιάδες χαμένες θέσεις εργασίες, από το 2010 έως το 2014.

Επίσης, εκεί που υποτίθεται ότι θα χτίζατε το success story στα δημοσιονομικά, πετύχατε το απόλυτο διπλό φιάσκο. Από τη μία, είχατε βάλει φαρδιά πλατιά την υπογραφή σας για πλεονάσματα ύψους 4,5% του ΑΕΠ ως το 2018 και από την άλλη, ως φυσικό επακόλουθο, δεν καταφέρατε ποτέ ούτε καν να τα προσεγγίσετε. Ακόμα και την πρώτη χρονιά, που ο στόχος ήταν 1,5%, φτάσατε, αγκομαχώντας και με σκληρά μέτρα, στο 0,2%.

Επομένως, τι είχατε καταφέρει; Να φτιάξετε μια οικονομία, η οποία με βάση την έκθεση των θεσμών τον Μάιο του 2014, ήταν, όπως έλεγαν τότε επί λέξει, «αναντίστρεπτα εκτός πορείας».

Την ίδια στιγμή, όμως, είχατε το θράσος να προαναγγέλλετε τάχα το τέλος των μνημονίων και κραδαίνατε, ως κατόρθωμα, τη δοκιμαστική και απολύτως προστατευόμενη τότε έξοδο στις αγορές τον Μάιο του 2014.

Για πείτε μας, όμως, τι απέγινε η επόμενη απόπειρά σας τότε να βγείτε στις αγορές; Ήταν καταστροφή, γιατί όχι μόνο δεν είχατε πάρει καμμία ρύθμιση για το χρέος, αλλά δεν είχατε προχωρήσει και σε καμμία ουσιαστική διαρθρωτική μεταρρύθμιση, παρά μόνο σε περικοπές που και αυτές, ανορθολογικά δομημένες, δεν ήταν ικανές να οδηγήσουν σε δημοσιονομική ισορροπία.

Κι ενώ εσείς συνειδητά τότε παραμυθιάζατε τους Έλληνες πολίτες ότι είμαστε λίγους μήνες πριν την έξοδο, οι δανειστές έλεγαν ότι η ελληνική οικονομία έχει εκτροχιαστεί, οι αγορές συνέχιζαν να θεωρούν τα ελληνικά ομόλογα σκουπίδια και οι επενδυτές αντιμετώπιζαν την Ελλάδα ως «fail state».

Φυσικά, όταν καταλάβατε ότι αυτή η επικοινωνιακή εκστρατεία βυθίζεται αύτανδρη και η εκλογική ήττα ήταν αναπόφευκτη, τι κάνατε; Ασχοληθήκατε μονάχα με το πώς θα ναρκοθετήσετε περισσότερο τις προοπτικές της χώρας και με το πώς θα οργανώσετε αποθεματικά το σχέδιο του εγκλωβισμού της επόμενης κυβέρνησης, ώστε να βρεθεί αυτή μπροστά σε άδεια ταμεία και απέναντι στο ενδεχόμενο της χρηματοπιστωτικής ασφυξίας.

Τι ακριβώς θέλετε, λοιπόν, να συγκρίνουμε, σε σχέση με το τι παραλάβαμε το 2015 και πού βρισκόμαστε σήμερα; Πρόκειται για τη μέρα με τη νύχτα. Στις 20 Αυγούστου, σε λίγες μέρες από σήμερα, για μεγάλη σας στενοχώρια, απ’ ό,τι φαίνεται, η Ελλάδα βγαίνει καθαρά, οριστικά, αμετάκλητα και με ασφάλεια από τα μνημόνια που οι δικές σας κυβερνήσεις οδήγησαν τον τόπο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εκεί που απέτυχαν τρεις δικές σας κυβερνήσεις, η δική μας Κυβέρνηση πέτυχε. Και αυτό, κυρίες και κύριοι συνάδελφοι, δεν είναι μόνο στα χαρτιά. Έχει αλλάξει και η εικόνα της χώρας άρδην, τόσο εντός, όσο και εκτός.

Η ανεργία έχει μειωθεί σε μία τριετία κατά επτά μονάδες. Η ανεργία των νέων έχει μειωθεί κοντά στις είκοσι μονάδες. Εσείς χάσατε οχτακόσιες πενήντα χιλιάδες θέσεις εργασίας. Εμείς δημιουργήσαμε τριακόσες πενήντα χιλιάδες νέες θέσεις εργασίας. Και αυτός ο αριθμός αναμένεται να αυξηθεί σημαντικά τόσο φέτος, όσο και τα επόμενα χρόνια. Οι δημοσιονομικοί στόχοι για κάθε χρονιά του τρίτου προγράμματος υπερκαλύφθηκαν κατά πολύ. Μάλιστα, αυτό συνέβη χωρίς να χρειαστούν νέοι γύροι αβάσταχτων περικοπών για την κοινωνική πλειοψηφία.

Επίσης, μετά από σχεδόν μια δεκαετία, η Ελλάδα καταγράφει θετικούς ρυθμούς ανάπτυξης. Το 2017 έκλεισε με αύξηση του ΑΕΠ κοντά στο 1,5% και ήδη, το πρώτο τρίμηνο του 2018 καταγράφηκε αύξηση του ΑΕΠ κατά 2,3%, δηλαδή σχεδόν εξαπλάσιο από τον μέσο όρο της Ευρωζώνης που έκλεισε με 0,4% για το πρώτο τρίμηνο.

Την ίδια στιγμή, τα ελληνικά ομόλογα καταρρίπτουν το ένα ρεκόρ μετά το άλλο, ευρισκόμενα σήμερα σε επίπεδα προ κρίσης, σε επίπεδα 2006, ενώ οι διεθνείς οίκοι αξιολόγησης διεθνώς αναβαθμίζουν τη θέση και τις προοπτικές της ελληνικής οικονομίας.

Η θετική εικόνα αποτυπώνεται και στους βασικούς δείκτες της εγχώριας παραγωγής. Πιο συγκεκριμένα, είχαμε ετήσια αύξηση 6,7% του δείκτη κύκλου εργασιών στη βιομηχανία τον Απρίλιο του 2018. Είχαμε ετήσια αύξηση σχεδόν 30% των καθαρών εισροών ξένων άμεσων επενδύσεων στην Ελλάδα για το 2017 που ανήλθαν σε 3,6 δισεκατομμύρια ευρώ, το υψηλότερο της τελευταίας δεκαετίας με ακόμα ανοδικότερη τάση για το 2018. Είχαμε ετήσια αύξηση της συνολικής αξίας των εξαγωγών αγαθών και υπηρεσιών τον Απρίλιο του 2018 κατά 11,6%. Και φυσικά, όσον αφορά τον τουρισμό, τα πρόσφατα στοιχεία τον Απρίλη έδειξαν αύξηση 11% σε σχέση με πέρσι, χρονιά που θυμίζω ότι καταγράφηκε ιστορικό ρεκόρ με πάνω από τριάντα εκατομμύρια επισκέπτες στη χώρα μας.

Και όλα αυτά, κυρίες και κύριοι συνάδελφοι, είναι μονάχα η αρχή μιας πορείας, που διαρκώς από εδώ και στο εξής θα επιταχύνεται, ιδιαίτερα μετά την καθοριστική -και τολμώ να το πω με την έννοια της λέξης- ιστορική απόφαση του Eurogroup της 21ης του Ιούνη, μια απόφαση που χωρίζεται σε τρία σκέλη. Το πρώτο αφορά την οριστική ολοκλήρωση του τρίτου προγράμματος και, φυσικά, την παραδοχή ότι η Ελλάδα δεν έχει ανάγκη πλέον τον δανεισμό από τον επίσημο τομέα, αλλά μπορεί αυτοδύναμα να επιστρέψει στην κανονικότητα του δανεισμού από τις αγορές.

Το δεύτερο σκέλος αφορά τη ρύθμιση του ελληνικού χρέους, που τη διεκδικούμε από τότε που έγινε η μεγάλη καταστροφή, η μεγάλη ζημιά, που πήγαμε από το 120% στο 180% του ΑΕΠ με το PSI. Πρόκειται για μια απόφαση, η οποία επαναφέρει το ελληνικό δημόσιο χρέος σε τροχιά βιωσιμότητας και το πλέον σημαντικό είναι ότι διαμορφώνει έναν καθαρό διάδρομο για την ελληνική οικονομία για την επόμενη δεκαπενταετία.

Όπως γνωρίζετε, άλλωστε, η επιτυχία ή μη αυτής της απόφασης, ό,τι και να λέμε εμείς στον εσωτερικό πολιτικό διάλογο, κρίνεται από τις αγορές. Την επόμενη μέρα, μάλιστα, αυτής της απόφασης, το καθοδικό ράλι που κατέγραψαν οι αποδόσεις των ελληνικών ομολόγων από τις 22 του Ιούνη και μετά αποδεικνύει -ό,τι και να λέμε εμείς μεταξύ μας- ότι η λύση αυτή έγινε δεκτή με ικανοποίηση από τις αγορές και, βεβαίως, αποδεικνύει ότι ανοίγει τον δρόμο για τη σταθερή πρόσβαση της χώρας σε αυτές και την επιστροφή στην κανονικότητα.

Εκτός αν, κύριε Μητσοτάκη, πιστεύετε ότι μετά τον κ. Μοσκοβισί και τους Ευρωπαίους αξιωματούχους είναι και οι αγορές κομμάτι αυτής της διεθνούς συνωμοσίας υπέρ του ΣΥΡΙΖΑ και εναντίον της Νέας Δημοκρατίας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Το τρίτο σκέλος της απόφασης του Eurogroup, όμως, αφορά τη μεταμνημονιακή παρακολούθηση. Και τι δεν ακούσαμε σ’ αυτήν εδώ την Αίθουσα! Για παράταση της ασφυκτικής επιτροπείας, για νέα μνημόνια, για εκχώρηση κυριαρχίας μέχρι το 2060, για το περιβόητο τέταρτο μνημόνιο, που, απ’ ό,τι φαίνεται, δεν είναι μόνο η κρυφή σας φαντασίωση, αλλά και είναι και η απεγνωσμένη σας επιθυμία.

Τι συνέβη, όμως, τελικά; Αυτό το οποίο επανειλημμένα είχαμε περιγράψει, τόσο εγώ όσο και ο Υπουργός Οικονομικών, ότι η παρακολούθηση της ελληνικής οικονομίας θα γίνεται υπό τη μορφή εκθέσεων για την πορεία της και πιθανά να εισηγούνται και κάποιες παρεμβάσεις, αν κριθεί απαραίτητο, όπως ακριβώς γίνεται με όλες τις χώρες, που βρεθήκαν σε μνημόνια και βγήκαν από αυτά, όπως η Ιρλανδία, η Κύπρος, η Πορτογαλία. Τα στοιχεία αυτών των εκθέσεων η ελληνική Κυβέρνηση θα τα λαμβάνει υπ’ όψιν της. Όμως, ο πρώτος και ο τελευταίος λόγος για τις παρεμβάσεις, που θα γίνουν θα ανήκει στις εκλεγμένες από τον ελληνικό λαό κυβερνήσεις της χώρας. Και αυτή είναι η μεγάλη αλλαγή, η τεράστια αλλαγή, τα τελευταία οχτώ χρόνια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Με δυο λόγια, κυρίες και κύριοι συνάδελφοι, η Ελλάδα θα έχει και πάλι τον πρώτο και τον τελευταίο λόγο για το παρόν και το μέλλον της και κανένας άλλος, πέραν των εκλεγμένων αντιπροσώπων του ελληνικού λαού.

Η κατάσταση που βίωσε η χώρα για μια οχταετία τελειώνει οριστικά και αμετάκλητα και αυτό είναι, τελικά, που δυσκολεύεστε να χωνέψετε και αντιδράτε εντελώς σπασμωδικά, για να γελάει ο κόσμος δηλαδή.

Κυρίες και κύριοι συνάδελφοι, δεν αναφέρθηκα σε όλες αυτές τις θετικές εξελίξεις για τη χώρα και το μέλλον της και για την ελληνική οικονομία για να πείσω τον κ. Μητσοτάκη. Νομίζω ότι έχει τραβήξει τον δρόμο του μακριά από τις πραγματικές αγωνίες και τις ανάγκες των πολιτών. Αναφέρθηκα, όμως, σ’ αυτές απευθυνόμενος στον ελληνικό λαό που μας ακούει αυτήν τη στιγμή και βλέπει ότι μετά από πολλά χρόνια υπάρχει, επιτέλους, προοπτική για τον τόπο, που βλέπει ότι όλα όσα κάναμε για να φτάσουμε σ’ αυτό το σημείο, είχαν έναν σκοπό.

Δεν προχωρήσαμε σε έναν δύσκολο συμβιβασμό τρία χρόνια πριν, απλά και μόνο για να μην επιστρέψουν αυτοί που λεηλάτησαν και χρεοκόπησαν τη χώρα σε θέσεις εξουσίας, αλλά προχωρήσαμε με σχέδιο για την ανάκαμψη της οικονομίας και με διαρκή αταλάντευτο στόχο να επουλώσουμε τις πληγές της κρίσης, να δημιουργήσουμε τις συνθήκες για να βελτιωθεί το βιοτικό επίπεδο των συμπολιτών μας, να κάνουμε την Ελλάδα μια κανονική, σύγχρονη, ευρωπαϊκή χώρα.

Γι’ αυτό πιστεύω ότι η περίοδος, που ανοίγεται από εδώ και στο εξής μπροστά μας είναι η πιο κρίσιμη για εμάς περίοδος. Γι’ αυτό και επεξεργαζόμαστε από τώρα τις απαραίτητες παρεμβάσεις που σταδιακά θα επαναφέρουν τη χώρα στην κανονικότητα, αλλά και θα βελτιώσουν το επίπεδο ζωής, την καθημερινότητα των πολιτών.

Το σχέδιό μας είναι σαφές, να λάβουμε τις απαραίτητες πρωτοβουλίες ώστε να ενισχυθεί περαιτέρω η αναπτυξιακή δυναμική της ελληνικής οικονομίας, να προστατεύσουμε τον κόσμο της εργασίας, να ενισχύσουμε τη διαπραγματευτική δύναμη των εργαζόμενων, να βελτιωθούν οι συνθήκες δουλειάς, να αυξηθούν οι μισθοί, να περιοριστεί η εργοδοτική αυθαιρεσία, να ενισχύσουμε ακόμη περισσότερο το κοινωνικό κράτος, να μην μείνει κανένας συμπολίτης μας ποτέ ξανά μόνος του απέναντι στην κρίση, μόνος του στο περιθώριο, να έχουν όλοι οι Έλληνες πολίτες πρόσβαση σε ένα υψηλής ποιότητας δημόσιο Εθνικό Σύστημα Υγείας –αυτό θέλουμε- να αναβαθμίσουμε τη λειτουργία του δημόσιου συστήματος εκπαίδευσης, να μην μπορεί ποτέ κανείς στο μέλλον να διανοηθεί να παίξει στα ζάρια την ομαλή λειτουργία των σχολείων, αφήνοντάς τα να λειτουργούν χωρίς δασκάλους, χωρίς βιβλία, όπως συνέβαινε τα πέντε πρώτα χρόνια των μνημονίων.

Το σχέδιό μας είναι να πάρουμε ακόμα περισσότερα μέτρα για την αντιμετώπιση και του ιδιωτικού χρέους, να κάνουμε ό,τι χρειαστεί για να στηρίξουμε τα υπερχρεωμένα νοικοκυριά και τους επαγγελματίες που υπέστησαν θυσίες και πήραν πολύ μεγάλο βάρος στα χρόνια της κρίσης.

Και μιας και μιλώ για αυτό, να το πω ξεκάθαρα: Θα πρέπει και οι τράπεζες, που φέρουν υψηλό –πιστεύω- μέρος της ευθύνης, από εδώ και στο εξής με ακριβώς αυτό το αίσθημα ευθύνης που απαιτούν οι καιροί να συμβάλλουν σε αυτή την προσπάθεια, να γίνουν και αυτές από μέρος του προβλήματος μέρος της λύσης για τα επόμενα χρόνια.

Αυτά, κυρίες και κύριοι συνάδελφοι, συνιστούν για εμάς ένα καθαρό μήνυμα προς τον ελληνικό λαό, ότι το τέλος των μνημονίων δεν είναι ένα σύνθημα, δεν είναι κάτι αόριστο, αλλά μετουσιώνεται σε συγκεκριμένες πολιτικές παρεμβάσεις.

Και αυτός είναι ο σκοπός μας το αμέσως επόμενο διάστημα: Κάθε Έλληνας και κάθε Ελληνίδα θα πρέπει το συντομότερο δυνατόν να δει απτά στην καθημερινότητά του σταδιακή βελτίωση. Αυτό είναι που χρειάζεται σήμερα η πατρίδα μας, να ανακτήσει τη συλλογική δύναμη των ανθρώπων της, οι οποίοι για χρόνια «έβαλαν πλάτη», πληρώνοντας άδικα τα σπασμένα ενός χρεοκοπημένου πολιτικού και οικονομικού συστήματος.

Ξέρω καλά, κύριε Μητσοτάκη, ότι σας ενοχλεί μια τέτοια προοπτική, γιατί δεν αποτελεί κριτήριό σας η βελτίωση των συνθηκών ζωής του ελληνικού λαού. Για τον λόγο αυτό θέλετε διαρκώς να ανακυκλώνεται η μιζέρια και η καχεξία, η καταστροφή και το έρεβος.

Όμως, είμαι βέβαιος ότι είστε νοήμων άνθρωπος και κατανοείτε τις θετικές προοπτικές, που υπάρχουν πλέον για τη χώρα. Απλώς, εκτός από νοήμων, θα έπρεπε να είστε και στοιχειωδώς θαρραλέος, αλλά εσείς ουδέποτε υπήρξατε θαρραλέος και σήμερα το επιβεβαιώνετε ξανά. Διότι δεν έχετε το πολιτικό σθένος να αναγνωρίσετε ότι τα πράγματα στη χώρα όντως πάνε καλύτερα.

Και ξέρετε, όποιος δεν διαθέτει πολιτικό σθένος, συνήθως αντικαθιστά αυτή την απώλεια με πολιτικό θράσος. Το αποδείξατε αυτό χθες και προχθές με την επίθεσή σας –την αδιανόητη επίθεσή σας!- στον Επίτροπο Οικονομικών, τον κ. Μοσκοβισί.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θυμώσατε, κύριε Μητσοτάκη και κύριοι της Νέας Δημοκρατίας, γιατί ο Ευρωπαίος Επίτροπος αναφέρθηκε στα πραγματικά δεδομένα στην Αίθουσα της Γερουσίας της Βουλής, απευθυνόμενος στην Επιτροπή Οικονομικών.

Θυμώσατε γιατί είπε ότι τα περί τετάρτου μνημονίου, που αποτελούν την προπαγανδιστική σας «καραμέλα», είναι λόγια του αέρα, χονδροειδές ψέμα και μαύρη προπαγάνδα.

Θυμώσατε, γιατί τα όσα είπε κατεδάφισαν το πολιτικό αφήγημα που στήσετε εδώ και μία τριετία.

Και τι κάνατε; Τον βγάλατε ψεύτη. Αφού είναι ψεύτης ο Τσίπρας που λέει «τέλος τα μνημόνια», ψεύτης και ο Μοσκοβισί, που λέει το ίδιο. Και αφού είναι ψεύτης ο Μοσκοβισί, είναι ψεύτες και όλοι όσοι αμέσως μετά το Eurogroup είπαν ακόμη πιο καθαρά όσα είπε προχθές στην Ελληνική Βουλή ο Ευρωπαίος Επίτροπος. Και αφού ψεύτης ο Μοσκοβισί, ψεύτης και ο Γιούνκερ, γιατί τα ίδια είπε. Σε αυτήν εδώ την Αίθουσα μάλιστα μίλησε για καθαρή, για πεντακάθαρη έξοδο από τα μνημόνια. Μόνο που σε αυτόν, είτε από ευγένεια είτε από τακτ, δεν επιτεθήκατε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ψεύτες όλοι, λοιπόν. Ψεύτρα και η πραγματικότητα, όταν δεν σας αρέσει, ψεύτες και οι Ευρωπαίοι ηγέτες, που στη Σύνοδο Κορυφής μας έδιναν ο ένας μετά τον άλλο, συγχαρητήρια, ψεύτες τα στελέχη του ESM, ψεύτες οι επικεφαλής των οίκων αξιολόγησης, που μας αναβαθμίζουν, ψεύτρες οι αγορές! Ψεύτες όλοι!

Πολύ ωραία γραμμή, κύριε Μητσοτάκη, έχετε αναλάβει να εκπροσωπήσετε και να διατηρήσετε το επόμενο διάστημα! Συγχαρητήρια σε εσάς και όσους σας συμβουλεύουν!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Είπαμε, κύριε Μητσοτάκη, ότι έχετε μία προφανή -δεν είναι ανάγκη να το πω εγώ, το βλέπει όλος ο ελληνικός λαός- επικοινωνιακή υπεροπλία -ας το πω έτσι- μέσων ενημέρωσης και μέσων προπαγάνδας στην Ελλάδα. Έχετε διάφορους φίλους της οικογένειάς σας με διάφορα τραβήγματα με τη δικαιοσύνη -τώρα τελευταία είναι η αλήθεια-, που για χάρη σας, όμως, έχουν αγοράσει μια ντουζίνα εφημερίδες για να κάνουν προπαγάνδα. Το να πείσετε, όμως, ότι ο ήλιος ανατέλλει από τη δύση, κομματάκι δύσκολο, κύριε Μητσοτάκη! Δεν νομίζετε; Δεν είναι εύκολο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Το εντυπωσιακότερο όλων, κυρίες και κύριοι συνάδελφοι, δεν είναι μόνο η στάση της Νέας Δημοκρατίας σχετικά με την απέλπιδα προσπάθεια να υπερασπιστεί το ψέμα περί τετάρτου μνημονίου. Το πιο ενδιαφέρον είναι η πρεμούρα που τους έχει πιάσει σχετικά με το ζήτημα των συντάξεων. Τι πράγμα είναι αυτό! Κρατήστε τουλάχιστον και λίγο τα προσχήματα. Τέτοιος θυμός πια, τέτοιος πανικός, να μην μπορείτε να κρυφτείτε με τίποτα;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βγήκε, λοιπόν, ο κατά τα άλλα ιδιαίτερα συμπαθής, διότι είναι μετριοπαθής και τον εκτιμώ πολιτικά…

**ΣΟΦΙΑ ΒΟΥΛΤΕΨΗ**:…

**ΠΡΟΕΔΡΟΣ (Νικόλαος Βούτσης):** Εντάξει, κυρία Βούλτεψη, σας ακούσαμε. Παρακαλώ ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, δεν κάνω διάλογο. Συνεχίζω την ομιλία μου.

Βγήκε, λοιπόν, ο ένας εκ των δύο Αντιπροέδρων, ο μετριοπαθής, ο κ. Χατζηδάκης -φαντασθείτε να έβγαινε ο άλλος, ο μη μετριοπαθής!- στην ενημέρωση του κ. Μοσκοβισί στην Αίθουσα της Γερουσίας και έσπευσε να «μαλώσει» τον Ευρωπαίο Επίτροπο. Να τον «μαλώσει» που μίλησε για ανελαστικές δεσμεύσεις -αυτό τον πείραξε!- στον βαθμό που πιάνονται οι στόχοι και τα πλεονάσματα. Να τον «μαλώσει» γιατί είπε το αυτονόητο, αυτό που λέμε και εμείς -μάλλον, όμως, από την πολλή αυθυποβολή σας δεν τα πιστεύετε κιόλας, έχετε πειστεί για τα αντίστροφα- ότι από εδώ και στο εξής οι ελληνικές κυβερνήσεις θα αποφασίζουν αυτές για το μείγμα της πολιτικής, αρκεί να πιάνουν τους συμφωνημένους δημοσιονομικούς στόχους. Είπε δηλαδή τα αυτονόητα. Εσάς, όμως, μάλλον «σας τσίμπησε μύγα».

Ακούγοντας τη ρητορική σας και τις επιθέσεις σας τις τελευταίες μέρες, το συμπέρασμα είναι ένα: ότι τελικά επιθυμείτε διακαώς την περικοπή των συντάξεων και τρέμετε η πιθανότητα αυτή στο τέλος να μην εφαρμοστεί. Αυτός είναι ο μεγάλος σας φόβος.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εμείς έχουμε συνηθίσει στον κυνισμό σας, αλλά αυτό ήταν πραγματικά αποκαλυπτικό. Αυτές τις δύο ημέρες αποδείξατε όχι σε εμάς, αλλά στους Έλληνες πολίτες, στον κάθε συνταξιούχο ποιες είναι οι πραγματικές σας προθέσεις. Δεν σας ενδιαφέρει το βιοτικό επίπεδο των Ελλήνων πολιτών. Δεν σας αφορούν οι ανάγκες των ανθρώπων.

Το μόνο που σας αφορά είναι η πολιτική σας επιβίωση, η δίψα σας για επιστροφή στην εξουσία. Πορεύεστε με ένα και μόνο δόγμα: Όσο χειρότερα για τον λαό τόσο καλύτερα για σας. Όταν βλέπετε ότι δεν διαφαίνεται η πιθανότητα να πάνε τα πράγματα χειρότερα για τον λαό, αλλά πηγαίνουν καλύτερα, χάνετε απολύτως την ψυχραιμία σας και εκτίθεσθε.

Η αλήθεια είναι, κυρίες και κύριοι συνάδελφοι, ότι δεν χρειαζόταν ο κ. Μοσκοβισί για να αποκαλυφθεί ο κ. Μητσοτάκης και η Νέα Δημοκρατία. Είναι καιρός τώρα που φαίνεται ότι τους τρώει αυτό το σαράκι σχετικά με τις περικοπές και όπως μάθαμε σήμερα από ένα εντυπωσιακό, θα έλεγα, αποκαλυπτικό δημοσίευμα της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ», ο κ. Μητσοτάκης οργάνωσε ολόκληρο ταξίδι στο Βερολίνο και στις Βρυξέλλες.

(Θόρυβος - διαμαρτυρίες από την πτέρυγα της Νέας Δημοκρατίας)

Θα έπρεπε να ντρέπεσθε γι’ αυτό και όχι να φωνάζετε. Πήγατε μέχρι το Βερολίνο για να ζητήσετε διαβεβαιώσεις ότι η Γερμανία θα πιέσει, ώστε να εφαρμοστεί το μέτρο.

Ντροπή σας, κύριε Μητσοτάκη! Είναι ντροπή αυτό που κάνετε! Ντροπή, ντροπή, ντροπή! Πρέπει να ντρέπεστε απέναντι στους Έλληνες πολίτες, απέναντι στον ελληνικό λαό, απέναντι στους συνταξιούχους, απέναντι και στην παράταξή σας, να βγαίνετε στο εξωτερικό και αντί να υπερασπίζεστε τα συμφέροντα της Ελλάδας, τα συμφέροντα των συνταξιούχων και των κοινωνικών δυνάμεων, να υπερασπίζεστε τα στενά κομματικά σας συμφέροντα.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

Επειδή, όμως…

(Θόρυβος - διαμαρτυρίες από την πτέρυγα της Νέας Δημοκρατίας)

Μη φωνασκείτε. Θα τα ακούσετε όλα σήμερα.

Επειδή μας δώσατε αυτό το μεγάλο δώρο αυτής της συζήτησης στη Βουλή, θα τα πούμε όλα, χαρτί και καλαμάρι.

(Θόρυβος - διαμαρτυρίες από την πτέρυγα της Νέας Δημοκρατίας)

Θα σας πάρει χαμπάρι και ο τελευταίος Έλληνας πολίτης.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Επειδή, όμως, το θράσος σας και ο κυνισμός σας δεν έχουν όρια, την ίδια ντροπιαστική στάση έχετε πάρει και σε σχέση με όσα έχουν να κάνουν με την ευρωπαϊκή αντιμετώπιση της προσφυγικής κρίσης. Ουσιαστικά, τι κάνατε; Βγήκατε και κατηγορήσατε χωρίς αιδώ την Καγκελάριο Μέρκελ και εμένα ότι κάνουμε παζάρια και βρώμικες συναλλαγές, ότι δήθεν ανταλλάξαμε τη διατήρηση μειωμένου ΦΠΑ στα πέντε νησιά με τη δημιουργία νέων hot spots.

**ΣΟΦΙΑ ΒΟΥΛΤΕΨΗ:** Φρειδερίκη την έλεγαν!

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Πραγματικά, όσο και αν φωνάζετε, κυρία Βούλτεψη, δεν υπάρχει πάτος στο βαρέλι του αυτοεξευτελισμού σας! Αυτοεξευτελίζεσθε μπροστά στα μάτια του ελληνικού λαού και στα μάτια των Ευρωπαίων πολιτών!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΣΟΦΙΑ ΒΟΥΛΤΕΨΗ:** Φρειδερίκη τη φώναζες!

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

Κυρία Βούλτεψη, είναι νωρίς ακόμα στη συζήτηση.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, σε αυτόν τον κατήφορο που οδηγείτε την πολιτική αντιπαράθεση, αλλά και την παράταξή σας δεν θα σας ακολουθήσουμε. Καθοδηγείστε πια μόνο από την κυνική σας επιθυμία να γυρίσετε εκεί όπου εσείς γεννηθήκατε και μεγαλώσατε, στις καρέκλες της εξουσίας. Καθοδηγείστε από ορισμένους νεόκοπους συμβούλους, καιροσκόπους και από τους ακροδεξιούς του Λαϊκού Ορθόδοξου Συναγερμού, που έχουν γίνει οι ιδεολογικοί καθοδηγητές στο κόμμα σας, έχουν αποκτήσει την πλήρη ιδεολογική ηγεμονία.

Για σας μιλάω, κύριε Γεωργιάδη, κύριε Βορίδη! Συγχαρητήρια! Τα συγχαρητήριά μου! Το καταφέρατε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αναρωτιέμαι, όμως, κυρίες και κύριοι συνάδελφοι, πόσο διαφορετικά θα ήταν τα πράγματα για τη χώρα, αλλά και πόσο διαφορετική θα ήταν η στάση μιας πολύ σημαντικής παράταξης για τον τόπο, της συντηρητικής παράταξης, πόσο διαφορετική θα ήταν και η πορεία της χώρας, αν δεν είχατε καταφέρει τότε να αναβάλετε λόγω τεχνικής ανεπάρκειας την εσωκομματική εκλογική αναμέτρηση, κύριε Μητσοτάκη και εκλεγόταν από τον πρώτο γύρο τότε -γιατί έτσι διαφαινόταν- Πρόεδρος του κόμματος ο κ. Μεϊμαράκης.

(Χειροκροτήματα από την πτέρυγα του ΣΥΡΙΖΑ)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Με τον κ. Μεϊμαράκη είχα έντονη πολιτική αντιπαράθεση. Αντιπαρατεθήκαμε -δυνατά, είναι αλήθεια- στις εκλογές του Σεπτέμβρη, πάντοτε όμως με πολιτικά επιχειρήματα. Και του αναγνωρίζω και εγώ –οφείλω να το αναγνωρίσω, όπως και όλοι στην Ευρώπη- ότι στη δύσκολη στιγμή για τη χώρα έβαλε μπροστά αυτό που καταλάβαινε ως εθνικό και όχι ως προσωπικό συμφέρον.

Είμαι βέβαιος, λοιπόν, πως σε αντίθεση με αυτή τη ντροπιαστική στάση, που κρατάτε εσείς σήμερα, και για εσάς και για την παράταξή σας, όχι μόνο δεν θα εξευτελίζονταν πηγαίνοντας στο Βερολίνο να παρακαλάει για σκληρή στάση απέναντι στην Ελλάδα, αλλά θα μου έλεγε: «Εμείς βάζουμε πλάτη πρώτοι για τις συντάξεις, γιατί εάν εσύ το καταφέρεις, θα είναι κέρδος για την Ελλάδα και για κάθε κυβέρνηση, όχι μόνο για τη σημερινή».

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτό το απλό αυτονόητο δεν καταλαβαίνετε εσείς, κύριε Μητσοτάκη, μπροστά στην παραζάλη σας να επιστρέψετε στην εξουσία. Είστε εγκλωβισμένος σε μια αδιέξοδα καταστροφική στάση, εν τέλει επιζήμια για τη χώρα. Και λυπάμαι που το λέω, αλλά εννοώ τις φράσεις που λέω: επιζήμια για τη χώρα.

Και ένας από τους λόγους που βεβαίως οδηγείστε σε αυτή τη στάση είναι ότι το τέλος των μνημονίων σάς κάνει να αισθάνεστε ότι φεύγει η γη κάτω από τα πόδια σας, γιατί ξέρετε ότι αυτό που έχετε φτιάξει εσείς με τους συνεργάτες σας ως πρόγραμμα της Νέας Δημοκρατίας για να απευθυνθείτε στον ελληνικό λαό στις επόμενες εκλογές, δεν μπορεί να σταθεί δίχως μνημόνια. Οι καταστροφικές και αντικοινωνικές πολιτικές σας δεν μπορούν να δικαιολογηθούν χωρίς το άλλοθι του μνημονιακού καταναγκασμού, διότι τώρα χωρίς το μνημόνιο οι διαχωριστικές γραμμές ανάμεσα στις πολιτικές δυνάμεις γίνονται ακόμη πιο καθαρές. Και τώρα έρχεται η ώρα να μιλήσουμε όχι για το χθες, αλλά για το αύριο, να μιλήσουμε για την Ελλάδα του μέλλοντος.

Και τα διλήμματα ενώπιον του ελληνικού λαού είναι σαφή: Με το οκτάωρο ή με το δωδεκάωρο του κ. Κουρτς, που θα τον συναντήσετε σε λίγες ημέρες στην Αυστρία, του ομοϊδεάτη σας;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Με το κοινωνικό κράτος ή με τις απολύσεις που είναι η αγαπημένη σας συνήθεια και ως Υπουργός Διοικητικής Μεταρρύθμισης; Με την προστασία της εργασίας ή με τη συντριβή της εργασίας; Με τις συλλογικές διαπραγματεύσεις ή με τη ζούγκλα της εργασιακής απορρύθμισης; Με ασφαλιστικό σύστημα ισχυρό και βιώσιμο ή με την κατάρρευσή του στο βωμό της ιδιωτικής ασφάλισης; Με στοχευμένες φοροελαφρύνσεις σε όσους, πραγματικά, έχουν ανάγκη ή με την φοροασυλία του μεγάλου πλούτου και με τα δωράκια στις επιχειρηματικές ελίτ των off shore, που αποτελεί άλλωστε και ειδικότητά σας οικογενειακή; Αυτά είναι τα διλλήματα που αφορούν το αύριο της χώρας και του ελληνικού λαού στα οποία θα κληθείτε να πάρετε θέση, θέλετε, δεν θέλετε.

Και επειδή ξέρετε πολύ καλά ποιον δρόμο επιλέγει ο ελληνικός λαός για το μέλλον του, τι κάνετε; Επιμένετε να στρουθοκαμηλίζετε, επιμένετε στο ψέμα και στη διαστρέβλωση. Και ταυτόχρονα, ανοίξατε και ένα άλλο μέτωπο, ίσως πιο επικίνδυνο, το επικίνδυνο παιχνίδι, που παίζετε το τελευταίο διάστημα παρασυρόμενος από την ακροδεξιά ομάδα που ηγείται του κόμματός σας, αποφασίσατε σε ένα κρίσιμο εθνικό θέμα να διχάσετε τους Έλληνες, προκειμένου να μην διχάσετε και να κρατήσετε ενωμένο το κόμμα σας.

Σπείρατε όμως ανέμους και φοβάμαι ότι θα θερίσετε και εσείς θύελλες, γιατί με τη στάση σας στο θέμα της συμφωνίας με την πρώην Γιουγκοσλαβική Δημοκρατία της Μακεδονίας παίρνετε οριστικά διαζύγιο με ό,τι ονομάσατε «φιλελευθερισμός» και «κεντροδεξιά», όπου ήταν η ταυτότητά σας το προηγούμενο διάστημα.

Προσωπικά ουδόλως με ενδιαφέρει και με αφορά το πώς θα αποφασίσετε εσείς ποιος θα είναι ο πολιτικός σας προσανατολισμός. Αυτό, όμως, που με αφορά εν συνόλω και αφορά το μέλλον της χώρας, γιατί αφορά τη δημοκρατία μας, γιατί αφορά την πολιτική ζωή του τόπου, είναι ότι υιοθετώντας τον λόγο και τις πρακτικές μιας νέας εθνικοφροσύνης, προσφέρετε πολιτική κάλυψη στον φασισμό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δώσατε την ευκαιρία στις προηγούμενες ημέρες σε κάθε λογής εθνικιστικές και φασιστικές ομάδες να βγουν από τις κρυψώνες τους στο προσκήνιο, να απειλούν, να προπηλακίζουν, να βιαιοπραγούν, να οργανώνουν αυτοσυγκεντρώσεις σε πολιτικές συγκεντρώσεις άλλων κομμάτων, πράγματα που είχαμε να δούμε από την δεκαετία του ’60.

(Θόρυβος - διαμαρτυρίες από την πτέρυγα της Νέας Δημοκρατίας)

Και δήθεν με σκοπό τη Μακεδονία να φωνάζουν….

(Θόρυβος - διαμαρτυρίες από την πτέρυγα της Νέας Δημοκρατίας)

Ακούστε. Θα τα ακούσετε όλα. Καθίστε κάτω. Θα τα ακούσετε όλα.

**ΒΑΣΙΛΕΙΟΣ ΚΙΚΙΛΙΑΣ:** …(δεν ακούστηκε)

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

Κύριε Κικίλια, σας παρακαλώ.

**ΒΑΣΙΛΕΙΟΣ ΚΙΚΙΛΙΑΣ:** …

**ΠΡΟΕΔΡΟΣ (Νικόλαος Βούτσης):** Σας παρακαλώ, αφήστε τις πλατείες ήσυχες. Σας παρακαλώ! Και να μην γραφτούν στα Πρακτικά αυτά που είπατε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ξέρουμε, ο κ. Μητσοτάκης θεωρεί ότι οι δεκαεπτάχρονοι σήμερα οφείλουν να μην γνωρίζουν ποιος ήταν ο Λαμπράκης και τι έγινε τη δεκαετία του ’60. Αλλά δεν είναι ανάγκη όταν σας τα θυμίζουμε, να εξανίσταστε κιόλας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και να φωνάζουν, κυρίες και κύριοι συνάδελφοι -ακούστε, γιατί είναι σοβαρό, αφορά τη δημοκρατία μας- σε αυτές τις αντισυγκεντρώσεις δήθεν για να εκφράσουν την αγανάκτησή τους για τη συμφωνία, τα εξής συνθήματα: «Μαχαίρι στην καρδιά του κάθε αντιφασίστα και στα όπλα, στα όπλα να μπούμε μέσα στα Σκόπια».

**ΘΕΟΔΩΡΟΣ ΚΑΡΑΟΓΛΟΥ:** …

**ΠΡΟΕΔΡΟΣ (Νικόλαος Βούτσης):** Κύριε Καράογλου, ήσυχα παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αυτά τα συνθήματα φωνάζουν σε αυτές τις συγκεντρώσεις.

Θα μου πείτε τώρα: «Εντάξει, γιατί μας κατηγορείς; Δεν τις οργανώνουμε εμείς». Δεν λέω αυτό. Δεν λέω αυτό, κύριε Μητσοτάκη. Λέω, όμως, ότι έχετε εσείς ευθύνη…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Μνήσθητί μου, Κύριε! Σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Λέω, όμως, ότι έχετε εσείς ευθύνη γι’ αυτόν τον επιχειρούμενο διχασμό και γι’ αυτήν την έξαρση της ακροδεξιάς ρητορικής και πρακτικής. Διότι θα έπρεπε να γνωρίζετε ότι όταν η Αξιωματική Αντιπολίτευση πολιτεύεται δανειζόμενη τη ρητορική της ακροδεξιάς και των εθνικιστών, είναι δεδομένο ότι θα δώσει αφορμή στους πιο σκληρούς φορείς αυτού του ιδεολογικού χώρου να βγουν στο προσκήνιο.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Τι έχετε πάθει με τις πλατείες; Σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Γνωρίζω ότι όσα λέω ενοχλούν τους συναδέλφους της Νέας Δημοκρατίας, αλλά έτσι είναι ο πολιτικός διάλογος. Κάποιες φορές οφείλει να γίνεται σκληρός, πάντοτε όμως, ειλικρινής. Θα πω, λοιπόν, αυτά που έχω να πω και ας τα αντικρούσει ο Αρχηγός σας. Έχει την ικανότητα να τα αντικρούσει, νομίζω. Δεν τον εμπιστεύεστε; Μην με διακόπτετε συνεχώς.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Λέω, λοιπόν, κυρίες και κύριοι συνάδελφοι, ότι με αυτόν τον τρόπο ένα πράγμα δεν καταλαβαίνετε, ότι υποθηκεύετε και το δικό σας πολιτικό μέλλον, τη δική σας φυλακή χτίζετε.

Είχατε μια ιστορική ευκαιρία, κύριε Μητσοτάκη, σε ένα κρίσιμο θέμα που αφορά το μέλλον της Ευρώπης, στο κύριο θέμα που συζητάει σήμερα η Ευρώπη, το προσφυγικό, να διαλέξετε τη σωστή πλευρά της ιστορίας, να τιμήσετε τη φιλελεύθερη και ευρωπαϊκή παράδοση της παράταξής σας. Δεν την αξιοποιήσατε αυτήν την ευκαιρία. Το αντίθετο μάλιστα, συνεχίζετε την αγαστή σύμπλευση με την ακροδεξιά εντός, αλλά και εκτός συνόρων.

Ταυτίζεστε, λοιπόν, στο προσφυγικό με τις απόψεις του κ. Όρμπαν και του κ. Κούρτς, της Ευρώπης φρούριο που υψώνει τείχη σε κυνηγημένους, της Ευρώπης που αρνείται τη συνευθύνη και την αλληλεγγύη. Την Ευρώπη, δηλαδή, των λαϊκιστών και των εθνικιστών που δεν απειλούν μονάχα τις αξίες μας, απειλούν ευθέως την ίδια την ύπαρξη της Ευρώπης. Ταυτιστήκατε, λοιπόν, με αυτούς στο προσφυγικό και στο Μακεδονικό συμπλέετε απόλυτα με τον κ. Γκρουέφσκι και τους υπερεθνικιστές στην πρώην Γιουγκοσλαβική Δημοκρατία της Μακεδονίας. Λέτε ακριβώς τα ίδια επιχειρήματα με αντίθετη φορά. Με δυο λόγια, λοιπόν, έχετε επιλέξει στρατόπεδο στη συζήτηση για το μέλλον της Ευρώπης και του κόσμου, μόνο που είστε με τη λάθος μεριά της ιστορίας.

Μέχρι πρότινος χαρακτηριζόσασταν και αυτοχαρακτηριζόσασταν ως φιλελεύθερος, νεοφιλελεύθερος λέγαμε εμείς. Σήμερα με τη στάση σας στο μακεδονικό και το προσφυγικό χαρακτηρίζεστε και από διεθνή μέσα ενημέρωσης ως ο Έλληνας Όρμπαν, κάθε άλλο δηλαδή παρά φιλελεύθερος.

Με τους φιλελεύθερους…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πήρε 49%.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι, ακριβώς αυτός είναι ο καιροσκοπισμός σας, επειδή πήρε 49%. Πουλάτε αξίες, πουλάτε ιδανικά, πουλάτε οράματα, πουλάτε τις θέσεις σας, την παρακαταθήκη της παράταξης σας, γιατί βλέπετε ότι ο Όρμπαν πήρε 49%.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και γίνεστε ακροδεξιοί, πιο πολύ και από τον Άδωνι. Συγχαρητήρια! Μόνο που εδώ είναι Ελλάδα και ο ελληνικός λαός έχει ιστορία, έχει αγώνες, έχει αξίες, έχει παρακαταθήκη και δεν θα σας δώσει ούτε 1% παραπάνω από αυτήν τη στάση που κρατάτε, την υποκριτική, την καιροσκοπική, την απαράδεκτη.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Έλεγα, κυρίες και κύριοι συνάδελφοι, ότι με τους φιλελεύθερους και τους νεοφιλελεύθερους, μας χωρίζει ιδεολογική άβυσσος. Όμως, με αρκετούς από αυτούς υπάρχει έδαφος για σκληρή πολιτική σύγκρουση, στη βάση όμως θέσεων και επιχειρημάτων. Μια σύγκρουση, όμως, που ενέχει το σεβασμό απέναντι στη διαφορετική άποψη, γιατί εκκινεί από μια συγκεκριμένη τεκμηριωμένη πολιτική θέση. Με κανέναν ακροδεξιό δεν ισχύει αυτό ούτε τώρα ούτε στο παρελθόν ούτε στο μέλλον θα ισχύει. Διότι η ακροδεξιά, κύριε Μητσοτάκη, είναι το τελευταίο καταφύγιο των πολιτικών απατεώνων, που βασίζονται μόνο στο ψέμα, στην προπαγάνδα και στον διχασμό. Και εσείς, δυστυχώς, αποδεικνύετε ότι ακολουθείτε αυτόν το δρόμο. Και εσείς αποδεικνύετε ότι θέλετε να καταγραφείτε στη συνείδηση των πολιτών ως ένας πολιτικός απατεώνας.

Διότι την ώρα που σκορπάτε τον διχασμό, την ώρα αυτή ψεύδεστε ανερυθρίαστα ενώπιον του ελληνικού λαού. Εσείς ο υπερασπιστής των εθνικών δικαίων, ο τιμητής της αλήθειας απέναντι σε όσους ρίχνουν στάχτη στα μάτια του ελληνικού λαού για τα δεινά που έρχονται, είστε απλά -και θα το πω ευθέως, εδώ με την ευκαιρία που μου δίνετε σήμερα, ενώπιον του ελληνικού λαού- ένα πολιτικό κατασκεύασμα των πολιτικών ελίτ της χώρας, μεταξύ των οποίων και του φίλου σας, όπως αποκαλύφθηκε προχθές, του κ. Φρουζή της «NOVARTIS».

(Χειροκροτήματα από την πτέρυγα του ΣΥΡΙΖΑ)

Του κατηγορούμενου, δηλαδή, για ένα από τα μεγαλύτερα σκάνδαλα στην ιστορία του ελληνικού κράτους, που μας λέγατε δίχως ντροπή ότι δεν γνωρίζετε ποιος είναι. Ο άνθρωπος που δεν γνωρίζετε λοιπόν ποιος είναι, είναι αυτός που διοργάνωνε, προφανώς εν αγνοία σας, δείπνα προς τιμήν σας, και προφανώς σε απευθείας συνεννόηση μαζί σας. Και σε απευθείας συνεννόηση μαζί σας συμμετείχε ενεργά στην εκστρατεία σας για την εκλογή σας στην ηγεσία της Νέας Δημοκρατίας. Και είχατε και το θράσος να μας λέτε από αυτό εδώ το Βήμα ότι στήσαμε και σκευωρία στο θέμα της «NOVARTIS», για να σπιλώσουμε αθώους. Και πάλι ντροπή σας, κύριε Μητσοτάκη!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Πείτε μου όμως, αλήθεια, όταν ανοίγατε σαμπάνιες με τον κ. Φρουζή, για πόσο καιρό νομίζατε ότι θα πίνατε εις υγείαν των κορόιδων; Και αλήθεια, τι σας υποσχέθηκαν όλοι αυτοί; Σε πόσο καιρό σας είχαν υποσχεθεί τότε ότι θα σας έβγαζαν Πρωθυπουργό και βιαζόσασταν τότε και ζητάγατε εκλογές από την πρώτη μέρα που γίνατε Αρχηγός; Αυτό, όμως, που έχει σημασία για τον ελληνικό λαό είναι κυρίως με τι ανταλλάγματα σας το υποσχέθηκαν αυτό.

Θα σας το πω ακόμα μια φορά και κλείνω με αυτό. Κύριε Μητσοτάκη, η χώρα δεν είναι πια τσιφλίκι ούτε του κ. Φρουζή ούτε του κ. Χριστοφοράκου ούτε κανενός επιχειρηματικού παράγοντα, που παριστάνει τον αντιστασιακό στα μπουζούκια, δίπλα στα μπουκάλια με τις σαμπάνιες νομίζοντας ότι το πορτοφόλι του και ο τραπεζικός του λογαριασμός αρκούν για να ανεβοκατεβάζει κυβερνήσεις. Αυτή η Ελλάδα τελείωσε, κύριε Μητσοτάκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος στην Αίθουσα)

Τον επίλογο αυτής της Ελλάδας του χθες τον έχει γράψει ο ελληνικός λαός, που είναι ο μόνος απόλυτος κυρίαρχος σε αυτόν τον τόπο. Η Ελλάδα του χθες, της χρεοκοπίας, της διαπλοκής, της διαφθοράς, τελείωσε. Η Ελλάδα του σήμερα και του αύριο είναι το ζήτημα, που στέκεται ξανά στα πόδια της, που είναι ξανά περήφανη, που μπορεί να κοιτάξει με αισιοδοξία, που βρίσκει ξανά τη χαμένη της αξιοπρέπεια, που βρίσκει ξανά τη χαμένη της δύναμη και γίνεται μια ισχυρή οικονομική και γεωπολιτική δύναμη στον ευρωπαϊκό χώρο και μαζί με τη μεγάλη εθνική προσπάθεια για την οικονομική και κοινωνική ανασυγκρότηση, βάζει τάξη στα του οίκου της και κόβει τους δεσμούς με τα συστήματα του παρελθόντος, τη διαπλοκή, τη διαφθορά, την ασυδοσία ενός πολιτικού και οικονομικού κατεστημένου, που περιφρονούσε για χρόνια τις ανάγκες και τις θυσίες του ελληνικού λαού.

Πάρτε το, λοιπόν, απόφαση, κύριε Μητσοτάκη και σας παρακαλώ να το μεταφέρετε αυτό και στους φίλους σας τους Φρουζήδες και τους άλλους επιφανείς επιχειρηματικούς παράγοντες που νομίζουν ότι η χώρα τούς ανήκει. Δεν τους ανήκει η Ελλάδα. Η Ελλάδα ανήκει στον ελληνικό λαό που κυρίαρχα αποφασίζει. Η Ελλάδα δεν θα γυρίσει πίσω. Η Ελλάδα στάθηκε στα πόδια της και φεύγει προς τα εμπρός. Δεν θα καταφέρετε να ξαναγυρίσετε τους Έλληνες στη μιζέρια και στην αναξιοπρέπεια. Βάλτε το καλά στο μυαλό σας και εσείς και αυτοί που σας στηρίζουν!

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Τον λόγο έχει ο κ. Κυριάκος Μητσοτάκης, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Συνήθως, κύριε Τσίπρα, χάνετε την ψυχραιμία σας στη δευτερολογία. Αυτήν τη φορά μάς αιφνιδιάσατε, πράγματι. Βγάλατε έναν ακατανόητο εκνευρισμό και ίσως μας δώσατε μία πρόγευση για το τι θα ακολουθήσει σ’ αυτήν την προεκλογική περίοδο, στην οποία ούτως ή άλλως η χώρα έχει ουσιαστικά εισέλθει.

Πριν μπω στο περιεχόμενο της ομιλίας μου, σας διαβεβαιώνω, κύριε Τσίπρα, ότι αν ρωτήσετε σήμερα, αν βγείτε έξω και κάνετε μια βόλτα, αν μπορείτε να το κάνετε φυσικά,…

(Θόρυβος από την πτέρυγα του ΣΥΡΙΖΑ)

Ναι, γιατί είδα ότι στη Θεσσαλονίκη μέχρι το αεροδρόμιο φτάσατε. Δεν τολμήσατε να πάτε μέχρι την πόλη. Δεν πήγατε παραπέρα.

(Χειροκροτήματα από την πτέρυγα της Νέας Δημοκρατίας)

Αν, λοιπόν, ρωτήσετε τους Έλληνες σε ποιον πολιτικό ταιριάζουν οι λέξεις «πολιτικός ψεύτης» και «πολιτικός απατεώνας», σας βεβαιώνω ότι η απάντηση είναι μία: Στον κύριο Αλέξη Τσίπρα. Και αυτό δεν επιδέχεται καμμία αμφισβήτηση.

(Χειροκροτήματα από την πτέρυγα της Νέας Δημοκρατίας)

Όσες παραστάσεις και κρεσέντα και να χρησιμοποιήσετε σε αυτήν την Αίθουσα, αυτή η πραγματικότητα δεν αλλάζει.

Επιτρέψτε μου, όμως, ξεκινώντας, να ανταποδώσω κι εγώ τις ευχαριστίες μου, όχι για το γεγονός ότι αποδεχθήκατε αυτήν τη συζήτηση. Εξάλλου, υποχρέωσή σας ήταν, όπως είναι υποχρέωση, κύριε Πρόεδρε, να προγραμματίσετε και τη δεύτερη προ ημερησίας διατάξεως συζήτηση που έχουμε ζητήσει για την ψήφο των Ελλήνων εκτός Ελλάδος, την οποία με δική σας πολιτική ευθύνη μάς ενημερώσατε ότι δεν είστε διατεθειμένος να διεξάγετε.

(Χειροκροτήματα από την πτέρυγα της Νέας Δημοκρατίας)

Αυτή είναι Βουλή και η μειοψηφία έχει δικαιώματα. Δεν θα τα καταστρατηγείτε κατά βούληση, κύριε Τσίπρα. Το Κοινοβούλιο έχει κανόνες.

(Χειροκροτήματα από την πτέρυγα της Νέας Δημοκρατίας)

Η σημερινή συνεδρίαση πραγματοποιείται σε μία σημαδιακή ημέρα. Το σκεφτήκατε, κύριε Τσίπρα, όταν προγραμματίσατε τη σημερινή συνεδρίαση, ότι σήμερα είναι η επέτειος του δημοψηφίσματος του 2015; Συνειδητά την προγραμματίσατε;

(Χειροκροτήματα από την πτέρυγα της Νέας Δημοκρατίας)

Τότε φέρατε την κοινωνία μπροστά στο χείλος του διχασμού και τη χώρα μπροστά στο βάραθρο της χρεοκοπίας, όταν διχάσατε και εξαπατήσατε τον ελληνικό λαό.

Αναφερθήκατε πριν στην τάση μας να χρησιμοποιούμε ως Νέα Δημοκρατία έναν ακραίο και διχαστικό λόγο, τον οποίον είπατε ότι «δεν έχουμε ξαναδεί από τη δεκαετία του ‘60».

Θέλω να σας θυμίσω ένα πράγμα μόνο από εκείνες τις μέρες. Είναι ένα tweet του Αναπληρωτή Υπουργού Υγείας.

**ΚΩΝΣΤΑΝΤΙΝΟΣ ΜΠΑΡΚΑΣ:** Tweet το 60’;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι. Είναι από εκείνες τις ημέρες του δημοψηφίσματος.

Η μαντινάδα με την οποία συνόδευσε ο κ. Πολάκης το δημοψήφισμα έλεγε: «Το «όχι» θέλει Έλληνες, το «ναι» θέλει προδότες, καιρός να ξεχωρίσουνε τα αγρίμια από τις κότες». Αυτοί είστε, κύριε Τσίπρα. Αυτός είναι ο Υπουργός σας, καθρέφτης του πολιτικού σας λόγου. Και μετά θέλετε να μας πείσετε ότι έχετε αλλάξει κιόλας! Το ποιοι είναι οι προδότες, ποια είναι τα αγρίμια και ποιοι είναι οι κότες, το συμπέρασμα θα το βγάλει πια ο ελληνικός λαός.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Έχουν περάσει, λοιπόν, τρία χρόνια από τότε, από αυτήν τη καταστροφική σας επιλογή για την οποία φυσικά δεν είπατε ούτε μια λέξη στην πρωτολογία σας. Ίσως αισθανθείτε την ανάγκη να επανέλθετε στη δευτερολογία σας. Τις συνέπειες της επιλογής σας, όμως, τις πληρώνουμε ακόμα, όχι μόνο γιατί η Ελλάδα συνεχίζει να ζει με τις συνέπειες του μαύρου 2015 -με τη φτώχεια, τους φόρους, με την ανασφάλεια, με τα capital controls-, αλλά γιατί εσείς ακόμα και σήμερα, τρία χρόνια μετά το «όχι», συνεχίζετε να κυβερνάτε με ψέματα και να διχάζετε τους Έλληνες.

Και ναι, πράγματι, μπορεί κάποιοι στην οικογένειά σας -μιας και αναφερθήκατε και στη δικιά μου οικογένεια- να θρηνούν κάθε τέτοια μέρα που το «όχι» έγινε «ναι» το 2015, αλλά για τους υπόλοιπους σας διαβεβαιώνω ότι η σημερινή επέτειος είναι μια οδυνηρή, αλλά και μια χρήσιμη αφορμή να αναλογιστούμε και να συνειδητοποιήσουμε τι ακριβώς έγινε αυτά τα τριάμισι χρόνια, δηλαδή τι σημαίνει ο λαϊκισμός, η ανευθυνότητα και η ανικανότητα στην εξουσία.

Όσο για εσάς, κύριε Τσίπρα, η επέτειος αυτή σηματοδοτεί όχι το χρονικό της πολιτικής σας μετάλλαξης, αλλά της ουσιαστικής πολιτικής σας ήττας. Φωνάζατε «Go back Madame Merkel» και σήμερα εκλιπαρείτε για δύο λόγια συμπάθειας και για ένα φιλικό χτύπημα στην πλάτη.

(Χειροκροτήματα από την πτέρυγα της Νέας Δημοκρατίας)

Παριστάνατε τον επαναστάτη που έκαιγε σημαίες έξω από την Αμερικάνικη Πρεσβεία. Εσείς που θα αλλάζατε την Ευρώπη, σήμερα έχετε γίνει το παιδί για όλες τις δουλειές. Πετάξατε στην άκρη τους παλιούς σας συντρόφους. Γίνατε οι εκλεκτοί της νέας διαπλοκής. Μην ανησυχείτε, θα επανέλθω σε αυτό με ονόματα και διευθύνσεις.

Κατακεραυνώνατε τις αποκρατικοποιήσεις, την εργαλειοθήκη του ΟΟΣΑ, την αξιοποίηση του Ελληνικού, την πώληση της ΔΕΗ. Σήμερα τα υπογράφετε όλα αυτά και με τα δυο σας χέρια. Δεν καταφέρατε βέβαια να υλοποιήσετε τίποτα, γιατί εκτός από ανεύθυνοι είστε και ανίκανοι. Κι όλο αυτό το ξεγύμνωμα, αυτήν την ιδεολογική σας συντριβή θέλετε τώρα να τη βαφτίσετε και επιτυχία.

Και μη βιαστείτε πάλι, κύριοι της Συμπολίτευσης να μας πείτε, να επαναλάβετε την «καραμέλα» ότι: «Όχι, ας αφήσουμε στην άκρη τι έγινε το πρώτο εξάμηνο του 2015. Αυτά τα καινούρια εγκρίθηκαν στις εκλογές του Σεπτεμβρίου του 2015». Γιατί και τότε πάλι με ψέματα προσπαθήσατε να κρύψετε την κωλοτούμπα σας.

Το παράλληλο πρόγραμμα της Θεσσαλονίκης να σας θυμίσω λίγο τι προέβλεπε; Τότε λέγατε «αποκατάσταση της ρευστότητας», «άρση των capital controls» και «φορολογική ελάφρυνση των μικρομεσαίων επιχειρήσεων». Τρία χρόνια τώρα τα capital controls ζουν και βασιλεύουν! Οι ελεύθεροι επαγγελματίες και οι μικρομεσαίοι επιχειρηματίες ψάχνουν να βρουν πώς θα πληρώσουν τους φόρους και τις εισφορές που εσείς επιβάλατε.

Και δεν είναι μόνο αυτό. Τον Σεπτέμβριο του 2015 δεν είχατε πει κουβέντα για το υπερταμείο και για την παραχώρηση της δημόσιας περιουσίας για ενενήντα εννιά χρόνια.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το βασικό θέμα της διαπραγμάτευσης τότε…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Α, είχατε πει ότι θα δεσμεύσετε την περιουσία μέχρι το 2115; Τα είχατε πει αυτά; Δεν ντρέπεστε λίγο; Και μιλάτε εδώ πέρα για ψέματα;

(Χειροκροτήματα από την πτέρυγα της Νέας Δημοκρατίας)

Μην κουνάτε πολύ τα χέρια σας, κύριε Καμμένε, θα έρθω και σε σας σε λίγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** …(δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Περιμένετε. Λίγη υπομονή.

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ, όλοι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναρωτιέμαι, αλήθεια, κύριε Τσίπρα, γιατί δεν πήρατε τον κ. Καμμένο δίπλα σας σήμερα και τον αφήσατε να κάθεται στα άλλα έδρανα; Σας ενοχλεί λίγο το «κάδρο»; Η αντιδιαστολή σάς προβληματίζει;

(Γέλωτες από την πτέρυγα της Νέας Δημοκρατίας)

Τότε δεν είχατε πει κουβέντα για τα πλεονάσματα 3,5% μέχρι το 2022 και 2,2% μέχρι το 2060. Δεν είχατε πει λέξη για τη νέα μείωση των συντάξεων και του αφορολόγητου που θα ψήφιζε η Κυβέρνησή σας. Αντιθέτως, οι Υπουργοί σας, ο κ. Τσακαλώτος πρώτος, προανήγγειλαν παραιτήσεις αν μειωθεί το αφορολόγητο.

Στη θεσούλα σας κάθεστε μια χαρά, κύριε Τσακαλώτε και κάνετε και γκριμάτσες. Ντροπή σας, κύριε Τσακαλώτε, λίγη ευθιξία. Το βρετανικό σας φλέγμα θα έπρεπε…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** …(δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μην εκνευρίζεστε. Σας έχω για πιο ψύχραιμο.

**ΠΡΟΕΔΡΟΣ (Νικόλαος Βούτσης):** Παρακαλώ, μην κάνετε δημιουργική αντιπαράθεση. Ήσυχα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εσείς τα είπατε, κύριε Τσακαλώτε, δεν τα είπα εγώ. Όπως δεν μας είχατε πει ούτε λέξη για τον ΦΠΑ των νησιών. Και γι’ αυτόν σκίζατε τα ιμάτιά σας. Απειλούσατε ότι θα παραιτηθείτε. Τον αυξήσατε σε όλα τα νησιά της χώρας και πανηγυρίζετε τώρα γιατί εξαιρέθηκαν πέντε νησιά για έξι μήνες.

Ψέματα, λοιπόν, κύριε Τσίπρα, λέγατε τον Ιανουάριο του 2015, ψέματα λέγατε τον Σεπτέμβριο του 2015, ψέματα λέτε και τώρα. Και αυτά τα χαρακτηριστικά που σας συνοδεύουν, είναι μέσα στο DNA σας φαίνεται, του διχασμού και της εξαπάτησης, συνεχίζετε να τα διατηρείτε όλα αυτά τα χρόνια.

Τα πράγματα, όμως, κύριε Τσίπρα, δυστυχώς για σας, άλλαξαν και σήμερα έχετε απέναντί σας μια κοινωνία την οποία δεν τολμάτε να την κοιτάξετε στα μάτια, όπως έχετε απέναντί σας και τα γεγονότα, τα οποία είναι ξεροκέφαλα και αμείλικτα, τα γεγονότα τα οποία εσείς προκαλέσατε και τα βιώνουν οι πολίτες. Και η χώρα σε μια τόσο δύσκολη περίοδο έχει στο τιμόνι της μια Κυβέρνηση - οπερέτα, έναν θίασο, που άλλα λέει το πρωί, άλλα το μεσημέρι και άλλα το βράδυ. Άλλα λέει ο Πρωθυπουργός, άλλα λέει ο Υπουργός Εξωτερικών, άλλα λέει ο Υπουργός Αμύνης και άλλα λέει ο Υπουργός Οικονομικών.

Ο δε ταλαίπωρος Κυβερνητικός Εκπρόσωπός σας έχει γίνει Κυβερνητικός διπρόσωπος. Άλλα λέει το πρωί, τα αντίθετά τους το βράδυ, προσπαθώντας να συγκεράσει τις αντιφάσεις σας. Και φτάσατε στο σημείο να χειριστείτε με πρωτοφανή ανικανότητα και τυχοδιωκτισμό ακόμα και τα εθνικά μας θέματα.

Ο κ. Καμμένος τη μία μέρα επέτρεψε στον κ. Τσίπρα και στον κ. Κοτζιά να πάνε να υπογράψουν τη Συμφωνία των Πρεσπών, την επόμενη μας λέει ότι θα ρίξει την Κυβέρνηση. Τη μία μέρα μας λέει -προσέξτε- ότι η συμφωνία είναι κακή αν έρθει να ψηφιστεί με 151 Βουλευτές, αλλά ότι είναι καλή και μπορούμε να τη δεχθούμε αν έρθει με 180.

Ένας φυσιολογικός Πρωθυπουργός θα σας είχε απολύσει, κύριε Καμμένε, την πρώτη στιγμή όταν θα άκουγε να λέτε αυτές τις σαχλαμάρες, όταν διαφωνεί ο Υπουργός Εθνικής Άμυνας με τον Πρωθυπουργό σε ένα τόσο κρίσιμο εθνικό θέμα. Αλήθεια, πώς ακριβώς θα πάτε στο ΝΑΤΟ; Θα πάτε την ίδια μέρα; Θα πάτε διαφορετικές; Θα κάτσετε παρέα, κύριε Τσίπρα; Εκεί στο ΝΑΤΟ μαζί θα καθίσετε με τον κ. Καμμένο, ο οποίος ισχυρίζεται σήμερα ότι δεν του αρέσει η Συμφωνία, την οποία εσείς έχετε υπογράψει;

Κύριε Τσίπρα, εκτός από αναξιόπιστος, είστε και ένας Πρωθυπουργός αδύναμος, υπό προθεσμία. Κυβερνάτε μέχρι, ενδεχομένως, να συναποφασίσετε από κοινού με τον κ. Καμμένο να δώσετε ένα τέλος σε αυτήν την παθιασμένη σχέση. Ενδεχομένως να ψάξετε να βρείτε άλλους πρόθυμους την επόμενη μέρα. Το βλέπω λίγο δύσκολο σ’ αυτήν τη Βουλή. Μέχρι τότε, όμως, κάνετε πολύ καλά αυτό το οποίο ξέρετε. Το κάνατε και σήμερα με προκλητικό και με χυδαίο τρόπο: Συκοφαντείτε, λασπολογείτε, διχάζετε.

Σήμερα είχατε το θράσος σε αυτήν εδώ την Αίθουσα να χαρακτηρίσετε συλλήβδην όποιον διαφωνεί μαζί σας ως ακροδεξιό, εσείς που αντιμετωπίσατε με πρωτοφανή αλαζονεία και αυταρχισμό τους πολίτες οι οποίοι διαδήλωσαν κόντρα στις δικές σας επιλογές.

Και συνεχίζετε και σήμερα ακόμα τα ωμά ψέματα.

Μας είπατε, κύριε Τσίπρα, ότι με τη συμφωνία των Πρεσπών δεν αναγνωρίσατε μακεδονική εθνότητα και μακεδονική γλώσσα. Και από την ημέρα της συμφωνίας ο Πρωθυπουργός των Σκοπίων πανηγυρίζει πρωί, μεσημέρι και βράδυ ότι κατοχύρωσε την ταυτότητα και τη γλώσσα, ότι είναι Μακεδόνες και ότι αυτό το αναγνωρίζει όλος ο κόσμος και η Ελλάδα, φυσικά, είναι υποχρεωμένη να το αναγνωρίσει με τη συμφωνία την οποία υπογράψατε.

(Χειροκροτήματα από την πτέρυγα της Νέας Δημοκρατίας)

Χθες μάθαμε ότι υπάρχει και μακεδονικός στρατός. Πείτε στον κ. Κοτζιά ότι είναι λίγο αργά για δάκρυα. Είχαμε προειδοποιήσει ότι η Συμφωνία αυτή παράγει τετελεσμένα από την υπογραφή της, γι’ αυτό καταθέσαμε και την πρόταση δυσπιστίας, για να τεθούν όλοι προ των ευθυνών τους.

Δυστυχώς για τη χώρα, είχαμε δίκιο. Σας είπα ότι εσείς προσπαθείτε να διχάσετε τους Έλληνες για να ενώσετε κάποιους άλλους. Δεν τα καταφέρατε όμως. Πετύχατε απλώς να ενώσετε τη μεγάλη πλειοψηφία των Ελλήνων απέναντί σας. Αυτό καταφέρατε.

(Χειροκροτήματα από την πτέρυγα της Νέας Δημοκρατίας)

Και όταν όχι μόνο εγώ αλλά και πολλοί άλλοι επισημαίνουμε με στοιχεία, με τεκμήρια, με αποδείξεις συγκεκριμένα λάθη -κατά την εκτίμησή μας- στη συμφωνία, συγκεκριμένες υποχωρήσεις τις οποίες εμείς θεωρούμε απαράδεκτες, η απάντησή σας είναι, τα είπατε και σήμερα πάλι: «είστε ακροδεξιοί». Ακροδεξιός εγώ, ακροδεξιά, φαντάζομαι, η κ. Γεννηματά, ο κ. Λεβέντης, ο κ. Κουτσούμπας. Όλοι κάνουμε τις ίδιες επισημάνσεις, όπως κάνει και η μεγάλη πλειοψηφία του ελληνικού λαού αυτές τις επισημάνσεις.

Κύριε Τσίπρα, κοιτάξτε να δείτε, όσες φορές και αν το επαναλάβετε ματαιοπονείτε και όση λάσπη και αν πετάξετε δεν με ακουμπά και οι πολίτες ξέρουν πολύ καλά και ποιος είμαι και τι πιστεύω και ποια είναι αυτή η μεγάλη κεντροδεξιά παράταξη της Νέας Δημοκρατίας την οποία δεν έχετε κανένα δικαίωμα εσείς να ταυτίζετε με τον φασισμό. Εμείς αποκαταστήσαμε τη δημοκρατία, κύριε Τσίπρα, και έχουμε καταγράψει τη δικιά μας ιστορική υποθήκη στο να οικοδομήσουμε την καλύτερη δημοκρατία που γνώρισε αυτός ο τόπος μέχρι που να έρθετε εσείς και να τα διαλύσετε όλα.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Ξέρουν και κάτι άλλο, όμως, οι πολίτες, κύριε Τσίπρα: ο μεγάλος ευεργέτης της Ακροδεξιάς στην Ελλάδα είστε εσείς. Εσείς συνεργαστήκατε μαζί τους όταν ήσασταν στην αντιπολίτευση.

(Χειροκροτήματα από την πτέρυγα της Νέας Δημοκρατίας)

Εσείς φωνάζατε μαζί τους στις πλατείες για προδότες και κρεμάλες. Τι διαφορά έχει το tweet του κ. Πολάκη από αυτά που έλεγε η Χρυσή Αυγή; Τα ίδια πράγματα λέγατε τότε ακριβώς. Και φυσικά εσείς συγκυβερνάτε με την Ακροδεξιά του κ. Καμμένου εδώ και τριάμισι χρόνια. Ο συγκυβερνήτης σας, τον οποίον αποκαλούν Ακροδεξιό οι δικοί σας Βουλευτές!

(Χειροκροτήματα από την πτέρυγα της Νέας Δημοκρατίας)

Βέβαια, εσείς ψάχνατε να μετρήσετε τις ψήφους της Χρυσής Αυγής όταν θέλατε να αλλάξετε τον εκλογικό νόμο και εσείς κάνατε και κάνετε τα πάντα στο προσκήνιο και στο παρασκήνιο για να δημιουργηθεί ένα ακόμα ακροδεξιό κόμμα στα δεξιά της Νέας Δημοκρατίας, με την ελπίδα ότι θα κόψει κάποιες ψήφους. Γι’ αυτό κινηθήκατε όπως κινηθήκατε, διχαστικά στο σκοπιανό, αλλά και σε άλλα θέματα.

Παριστάνετε, κύριε Τσίπρα, ότι μάχεστε την Ακροδεξιά, την ώρα που έχετε ποντάρει πάνω της τα ρέστα σας για την πολιτική σας επιβίωση. Μάταιος ο κόπος σας, διότι, όπως είδατε, στον λάκκο που σκάβατε πέσατε εσείς πρώτος μέσα και σήμερα η κοινωνία αναζητεί μια καθαρή έξοδο από τα αδιέξοδα στα οποία την οδηγήσατε. Αυτό μπορεί να γίνει μόνο με εκλογές μια ώρα νωρίτερα, για να τελειώνουμε επιτέλους με αυτόν τον θίασο, που κάθε μέρα υπονομεύει τα εθνικά μας συμφέροντα και για να πάμε επιτέλους την Ελλάδα μπροστά!

(Χειροκροτήματα από την πτέρυγα της Νέας Δημοκρατίας)

Κυρίες και κύριοι Βουλευτές, προκάλεσα τη σημερινή συζήτηση στη Βουλή όχι μόνο για να φανεί το ψέμα του υποτιθέμενου τέλους των μνημονίων και για να περιγράψω την αληθινή εικόνα της οικονομίας, αλλά κυρίως για να φέρω στο φως το νέο παραπλανητικό σχέδιο μιας Κυβέρνησης που επιχειρεί και σήμερα να εξωραΐσει τα δεινά που η ίδια επιφέρει και βέβαια για να δείξω πως μπορεί επιτέλους να μπει ένα τέλος σε αυτόν τον συνεχή κατήφορο της χώρας.

Είμαστε, όμως, εδώ γιατί θέλουμε να εκπέμψουμε και ένα θετικό μήνυμα, να δώσουμε ελπίδα και προοπτική στους Έλληνες, γιατί οι Έλληνες βέβαια αξίζουν καλύτερα, αλλά αξίζουν, κύριε Τσίπρα, να μάθουν και την αλήθεια.

Αλήθεια πρώτη. Στο τέλος Αυγούστου τελειώνει το τρίτο πρόγραμμα. Αυτό τι σημαίνει; Αυτό σημαίνει ότι λήγει ο ευνοϊκός δανεισμός από ευρωπαϊκά κεφάλαια και η χώρα καλείται να απευθυνθεί στις διεθνείς αγορές, ένας δανεισμός ο οποίος συνοδευόταν με σκληρά μέτρα και σκληρές δεσμεύσεις, το τρίτο μνημόνιο, το οποίο σας θυμίζω ότι εσείς υπογράψατε. Αχρείαστο ήταν και αν δεν είχε μεσολαβήσει το πρώτο εξάμηνο του 2015 θα είχαμε βγει από τα μνημόνια ήδη το 2015.

Κάθε απόπειρα, όμως, δανεισμού της Ελλάδας από εδώ και στο εξής θα συνοδεύεται από ειδικές εκθέσεις και του Διεθνούς Νομισματικού Ταμείου για το χρέος, ενώ ανά τρίμηνο -το επαναλαμβάνω, ανά τρίμηνο, κύριε Τσίπρα- η ευρωπαϊκή εποπτεία θα κάνει τη δικιά της έκθεση σχετικά με την εφαρμογή μέτρων τα οποία έχουν ήδη συμφωνηθεί και ανάλογα και με αυτές τις εκθέσεις θα διαμορφώνεται και η απαίτηση των κεφαλαιαγορών από όπου ελπίζουμε να μπορεί να δανείζεται η χώρα. Όπως και να το κάνουμε, αυτό, κύριε Τσίπρα, ούτε τέλος των μνημονίων λέγεται ούτε κανονική έξοδος στις αγορές μπορεί να ονομαστεί.

Αλήθεια δεύτερη. Τη λεγόμενη ασφάλεια, την οποία έχετε εξασφαλίσει για τους επόμενους είκοσι δύο μήνες, την έχετε εξασφαλίσει επειδή έχετε φτιάξει ένα «μαξιλάρι» από ορισμένα υπόλοιπα παλαιών δανείων και από τη συσσώρευση πολύ υψηλών πρωτογενών πλεονασμάτων. Αυτή η συσσώρευση, όμως, υψηλών πρωτογενών πλεονασμάτων από πού προκύπτει; Προκύπτει από τον στραγγαλισμό της πραγματικής οικονομίας, από την αναγκαστική δέσμευση των αποθεματικών των νοσοκομείων, από την παρακράτηση συντάξεων και από την μη αποπληρωμή οφειλών του δημοσίου προς τις ελληνικές επιχειρήσεις.

(Θόρυβος στην Αίθουσα)

Θα απαντήσετε μετά, κύριε Τσακαλώτο, μη συγχύζεστε.

Μια χώρα που παραλύει σήμερα εντός συνόρων για να μπορεί να διεκδικήσει δανεισμό εκτός συνόρων. Μια τέτοια έξοδο δεν την λες ακριβώς ούτε καθαρή ούτε ασφαλή.

Αλήθεια τρίτη και πιο σημαντική. Σύμφωνα με τον ν.4472/2017 που φέρει τις υπογραφές του κ. Τσίπρα και του κ. Τσακαλώτου, που έχει φυσικά και το «ναι σε όλα» του κ. Καμμένου και βεβαίως την ψήφο όλων των Βουλευτών ΣΥΡΙΖΑ – ΑΝΕΛ, η Ελλάδα δεσμεύεται να λάβει πρόσθετα μέτρα λιτότητας ύψους 5,1 δισεκατομμυρίων ευρώ μέσα στην επόμενη διετία. Δεν φαντάζομαι να το αμφισβητείτε και αυτό.

Επίσης, υποχρεώνεται να εξασφαλίζει πρωτογενή πλεονάσματα ύψους 3,5% του ΑΕΠ μέχρι το 2022 και 2,2% μέχρι το 2060. Όπως και να το κάνουμε δεν μπορείς να μιλάς για μεταμνημονιακή εποχή όταν έχεις ψηφίσει τέτοια μνημονιακά μέτρα και τόσο αυστηρούς στόχους.

Αλήθεια, πείτε μου, κύριε Τσίπρα, υπήρχε μια χώρα που βγήκε από τα προγράμματα η οποία να είχε δεσμευτεί σε συγκεκριμένα προψηφισμένα δημοσιονομικά μέτρα μετά τη λήξη των προγραμμάτων; Έγινε αυτό στην Ιρλανδία; Έγινε στην Κύπρο; Έγινε στην Πορτογαλία; Πουθενά δεν έγινε.

Γι’ αυτό και μιλάμε για την Ελλάδα ως μια ειδική περίπτωση. Και γι’ αυτό και οι ισχυρισμοί ότι η Ελλάδα ακολουθεί την ίδια πορεία με τις άλλες χώρες που βγήκαν από τα μνημόνια είναι απολύτως ψευδείς.

Και τέταρτη αλήθεια. Στον ίδιο νόμο προβλέπονται ακόμα τα εξής: Μείωση του αφορολόγητου από 1-1-2020 στα 5.680 ευρώ, εξαφάνιση του ΕΚΑΣ και των επιδομάτων και οριζόντια κατάργηση της έκπτωσης 15% επί των εσόδων όλων των ελεύθερων επαγγελματιών και των αγροτών.

Όλα αυτά, κύριε Τσίπρα, μόνο δίκαιη ανάπτυξη με κοινωνικό πρόσημο δεν αποτελούν. Γι’ αυτό να τελειώσουμε με την προπαγάνδα και να σταματήσετε να προκαλείτε τους Έλληνες. Διότι με φιέστες και λαμέ γραβάτες δεν θα έρθει έξοδος από την κρίση.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έτσι την είδα εγώ. Εντάξει, με ματ γραβάτες.

Και επιτέλους, εσείς, κύριε Τσίπρα, και κάποιοι στην Ευρώπη -δεν είναι όλοι- που επιμένουν να σας σιγοντάρουν ας δείξουν τουλάχιστον λίγο σεβασμό σε έναν λαό που υποφέρει εξαιτίας των δικών σας τραγικών επιλογών.

(Χειροκροτήματα από την πτέρυγα της Νέας Δημοκρατίας)

Καταθέτω στα Πρακτικά τους δύο νόμους, καθώς και τα συμπεράσματα του Eurogroup και βέβαια, τις σχετικές δεσμεύσεις, δηλαδή «Specific commitments, to ensure the continuity and completion of reforms adopted under the ESM program.», στα αγγλικά. Δώστε το στον κ. Τσίπρα, να του φρεσκάρουμε λίγο τη μνήμη γι’ αυτά τα οποία έχει υπογράψει.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Νικόλαος Βούτσης):** Εντάξει, ησυχία παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και βέβαια, επειδή αναφερθήκατε, κύριε Τσίπρα σε Ευρωπαίους αξιωματούχους, ξέρετε δεν λένε όλοι τα ίδια με τον κ. Μοσκοβισί. Ο κ. Μοσκοβισί ενδεχομένως να έχει και τη δική του πολιτική ατζέντα. Μας ανακοίνωσε στο μπλογκ του ότι ενδιαφέρεται να είναι και υποψήφιος των Ευρωπαίων Σοσιαλιστών για την Προεδρεία της Κομισιόν. Έχει το δικαίωμα, φορώντας το δεύτερο καπέλο του, να παρουσιάζει ενδεχομένως τα πράγματα πολύ πιο όμορφα απ’ ό,τι είναι στην πραγματικότητα. Σας διαβεβαιώνω, όμως, ότι τις συντάξεις δεν θα τις κόψουμε από τον κ. Μοσκοβισί ούτε θα επηρεαστεί ο μισθός του κ. Μοσκοβισί. Οι Έλληνες πληρώνουν σήμερα τις επιπτώσεις των δικών σας επιλογών.

Υπάρχουν, όμως και άλλοι Ευρωπαίοι αξιωματούχοι, οι οποίοι δεν λένε τα ίδια πράγματα, κύριε Τσίπρα. τι λέει ο κ. Ρέγκλινγκ; Τι λέει ο κ. Βίζερ; Ότι μας στοίχισε αυτή η περιπέτεια μεταξύ 100 δισεκατομμυρίων ευρώ και 200 δισεκατομμυρίων ευρώ και ότι η Ελλάδα είναι μια ειδική…

**ΣΠΥΡΙΔΩΝΑΣ ΛΑΠΠΑΣ:** Άντε πάλι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τώρα σας ενοχλούν αυτά; Μόνο τη μία μεριά θέλετε να ακούτε; Μόνο τον κ. Μοσκοβισί; Δεν θέλετε να ακούσετε άλλα;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και ότι η χώρα θα βρίσκετε σε ένα καθεστώς ειδικής παρακολούθησης για πολλά ακόμα χρόνια.

Καταθέτω στα Πρακτικά τις σχετικές συνεντεύξεις, για να μην λέτε ψέματα, κύριε Τσίπρα, και γι’ αυτά τα οποία λένε οι Ευρωπαίοι Αξιωματούχοι.

(Στο σημείο αυτό ο Πρόεδρος της Νέας Δημοκρατίας, κ. Κυριάκος Μητσοτάκης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι τέσσερις, λοιπόν, αυτές οδυνηρές αλήθειες είναι το έργο των κυβερνήσεων Τσίπρα – Καμμένου. Αποτυπώνονται στο τελευταίο μεσοπρόθεσμο και στην απόφαση του Eurogroup. Και τα κατέθεσα στα Πρακτικά, όχι βέβαια γιατί μπορούν να αμφισβητηθούν, αλλά τα παρουσιάζω στη Βουλή ως ελάχιστο αποδεικτικό στοιχείο μιας κυβερνητικής αναξιοπιστίας, η οποία έχει ξεπεράσει κάθε όριο, αλλά και ως στοιχειώδη προστασία που προσφέρει η ίδια η πραγματικότητα απέναντι στην κυβερνητική προπαγάνδα.

Διότι ήδη από τα υπόγεια του Μαξίμου διακινούνται διάφορα σενάρια ότι τα ψηφισμένα μέτρα μπορούν με κάποιον τρόπο να ανασταλούν ή ενδεχομένως και να καταργηθούν, εάν υπάρχει δημοσιονομική υπεραπόδοση.

Λοιπόν, για να ξεκαθαρίσουμε τα πράγματα, θέλω να σας θυμίσω ότι οι περικοπές αυτές των συντάξεων δεν προβλέπονταν –επαναλαμβάνω, δεν προβλέπονταν- στο τρίτο μνημόνιο. Άρα, δεν έχετε κανένα δικαίωμα να λέτε ότι ο λαός σας έδωσε εντολή να επιβάλετε αυτές τις μειώσεις.

Οι περικοπές αυτές ήταν περικοπές τελείως αχρείαστες. Είναι το τίμημα της δικής σας προσωπικής αναξιοπιστίας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και βέβαια, σας διαφεύγει μία μικρή λεπτομέρεια, κύριε Τσίπρα. Εμείς δεν ψηφίσαμε αυτές τις περικοπές! Εσείς τις ψηφίσατε! Και ζητάτε τα ρέστα από εμάς για τις περικοπές που εσείς φέρατε; Πόσο θράσος, κύριε Τσίπρα, πρέπει να έχει κάποιος για να λέει αυτά τα πράγματα; Εσείς τις ψηφίσατε! Εμείς ήμασταν απέναντι στις περικοπές!

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Και για να αφήσουμε πια τα παραμύθια, εμείς, κύριε Τσίπρα, έχουμε ετοιμάσει μία τροπολογία. Την έχω έτοιμη εδώ πέρα. Είναι μία τροπολογία η οποία είναι σύμφωνη. Είδατε ότι και η κ. Γεννηματά κατέθεσε μία σχετική πρόταση νόμου. Είναι μία τροπολογία η οποία λέει πολύ απλά: Ελάτε να ψηφίσουμε μαζί ότι δεν θα κοπούν οι συντάξεις.

Αν έχετε, λοιπόν, το θάρρος, ελάτε και υπερψηφίστε είτε τη δική μας τροπολογία είτε την πρόταση της κ. Γεννηματά, για να αποδείξουμε πραγματικά ποιος είναι υποκριτής σ’ αυτήν την Αίθουσα, ποιος λέει την αλήθεια και ποιος κοροϊδεύει τον ελληνικό λαό!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Δυστυχώς, όμως, κύριε Τσίπρα, όλοι οι Έλληνες γνωρίζουν ότι αν εσείς παραμείνετε στην εξουσία, οι μειώσεις συντάξεων θα είναι αναπόφευκτες. Και θα είναι αναπόφευκτες διότι εσείς εξακολουθείτε να στραγγαλίζετε την πραγματική οικονομία, που είναι τελικά ο αιμοδότης του κάθε ασφαλιστικού συστήματος.

Αυτή την ανάπτυξη η οποία ερχόταν από το 2014, όταν η χώρα ετοιμαζόταν να βγει από την κρίση, αυτή την ανάπτυξη, κύριε Τσίπρα, την σκοτώσατε σε ένα ντελίριο ψεύδους και λαϊκισμού, που είχε ως μόνο στόχο να σας φέρει στην εξουσία.

Έχω ένα διάγραμμα εδώ, κύριε Τσίπρα. Κοιτάξτε το λίγο. Θα σας το δώσω. Δείχνει την πορεία του ΑΕΠ. Ήταν πτωτική μέχρι το 2011 και μετά σταδιακά ανοδική. Και τι έγινε τα χρόνια 2015-2017; Είναι οι τριμηνιαίες μεταβολές του ΑΕΠ. Εκεί που η οικονομία θα έπρεπε να αναπτύσσεται με γρήγορους ρυθμούς, ήρθατε εσείς και την καθηλώσατε στη στασιμότητα. Αυτή είναι η πραγματικότητα, κύριε Τσίπρα!

Καταθέτω για τα Πρακτικά τον σχετικό πίνακα. Δώστε τον στον Πρωθυπουργό, παρακαλώ.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η μεγάλη ζημιά την οποία κάνατε στη χώρα! Αυτή είναι μεγάλη χαμένη ευκαιρία της δικής σας τριετίας!

Αναρωτιέμαι, κύριε Τσίπρα, πώς αισθάνεστε κάθε φορά που συναντάτε τον ομόλογό σας Πορτογάλο Πρωθυπουργό; Ο Πορτογάλος Πρωθυπουργός ήρθε στην εξουσία περίπου την ίδια εποχή που ήρθατε κι εσείς και κατάφερε η Πορτογαλία να έχει σήμερα, την τριετία αυτή, ανάπτυξη 10%, όταν εσείς έχετε 0,9%. Είστε υπερήφανος, κύριε Τσίπρα, γι’ αυτή την απόδοση.

**ΜΑΡΙΑ ΤΡΙΑΝΤΑΦΥΛΛΟΥ:** ...(δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σιωπή παρακαλώ!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία! Κυρία Τριανταφύλλου, σας παρακαλώ. Μη ζηλώνετε άλλων τη δόξα!

Παρακαλώ, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είστε υπερήφανος που χάσαμε τα τρία καλύτερα χρόνια της ευρωπαϊκής ανάκαμψης και που αφήσατε την Ελλάδα καθηλωμένη στη στασιμότητα και στη μιζέρια; Αυτή είναι η παρακαταθήκη σας, κύριε Τσίπρα!

Και σήμερα όλοι οι Έλληνες γνωρίζουν ότι χρειάζεται πια μια άλλη κυβέρνηση, μία κυβέρνηση ικανή να απελευθερώσει τις δυνάμεις της πραγματικής οικονομίας, να αυξήσει τον παραγόμενο πλούτο, να αναζωογονήσει την απασχόληση, ώστε να μπορέσουν να κρατηθούν οι συντάξεις σε ανθρώπινα επίπεδα.

Αυτό θα κάνουμε εμείς. Είναι υποχρέωσή μας να προστατεύσουμε το εισόδημα των συνταξιούχων. Αυτό, όμως, μπορεί να γίνει, μόνο όταν πάρει μπροστά η μηχανή της πραγματικής οικονομίας, με μια κυβέρνηση της Νέας Δημοκρατίας με νωπή και ισχυρή λαϊκή εντολή και με την εμπιστοσύνη του ελληνικού λαού.

Εμάς, κύριε Τσίπρα, πράγματι το σχέδιό μας είναι πολύ διαφορετικό από το δικό μας. Συνοψίζεται σε τέσσερις απλούς στόχους: Λιγότεροι φόροι και εισφορές, περισσότερες επενδύσεις και καλύτερες δουλειές, καλύτερο και αποτελεσματικότερο κράτος και προστασία για τους πιο αδύναμους συμπολίτες μας. Και η απάντησή μας στα προβλήματα της χώρας είναι λιτή, είναι κοστολογημένη και είναι ρεαλιστική. Δεν κρύβει τις δυσκολίες ούτε τις παγίδες με τις οποίες έχετε υποθηκεύσει το μέλλον της χώρας. Αποτελεί, όμως, τον μόνο δρόμο για να σταματήσει ο διαρκής κατήφορος και να υπάρξουν πραγματικές προϋποθέσεις να αναγεννηθεί η πατρίδα μας.

Γυρίζω όλη την Ελλάδα -κάνω αυτό το οποίο καταλαβαίνω ότι εσείς έχετε κάποια δυσκολία να κάνετε-, συζητώ με τους πολίτες και με τους φορείς το σχέδιό μας για την επόμενη μέρα. Πράγματι, κάποιοι με ρωτούν: «Μα πώς θα μπορέσετε εσείς να αλλάξετε ρότα, όταν ο ΣΥΡΙΖΑ έχει δεσμεύσει τη χώρα; Το κράτος, καλώς ή κακώς, δεν πρέπει να έχει συνέχεια; Δεν θα αντιδράσουν οι δανειστές μας;». Τους απαντώ: Πιστεύω και πιστεύω βαθιά στο δημιουργικό σοκ που προκαλούν στην οικονομία η σιγουριά και το φιλοεπενδυτικό κλίμα. Εμπιστεύομαι, όμως, –ναι!- και τον Έλληνα που μεγαλουργεί όταν νιώσει ότι δεν τον κοροϊδεύουν!

(Χειροκροτήματα από την πτέρυγα της Νέας Δημοκρατίας)

Όσο για τους δανειστές μας, επιτρέψτε μου να γνωρίζω και εγώ το διεθνές περιβάλλον και τη δυναμική των οικονομικών σχέσεων. Ξέρετε, μεταξύ του διπλού νομίσματος Βαρουφάκη από τη μία και των μνημονίων που έρχονται γραμμένα στα αγγλικά από την άλλη, υπάρχει και ο δικός μας δρόμος: ο δρόμος του μέτρου, της αλήθειας, της πειστικής επιχειρηματολογίας, ο ρόλος του ισότιμου συνομιλητή, όχι του επαναστάτη που μετατρέπεται σε «yes man». Όταν ξέρεις τι ζητάς και πώς θα φέρεις αποτελέσματα, τότε, ναι, σε ακούν και σε σέβονται. Όταν, αφού έχεις αποτύχει οικτρά, εκλιπαρείς για λίγο χρόνο εξουσίας ακόμα, τότε σου επιβάλλονται.

Γι’ αυτό –και το λέω για άλλη μία φορά με απόλυτη σαφήνεια- όταν η επόμενη κυβέρνηση αποδείξει τη μεταρρυθμιστική της προσήλωση και κερδίσει την εμπιστοσύνη των αγορών, θα διεκδικήσει και θα πετύχει τη μείωση των στόχων του πρωτογενούς πλεονάσματος. Γιατί αυτό είναι το σωστό για τη χώρα! Αυτό είναι το σωστό για τη χώρα.

(Χειροκροτήματα από την πτέρυγα της Νέας Δημοκρατίας)

Είναι άδικο οι Έλληνες να πληρώνουν για δύο γενιές την ανικανότητα, τις αυταπάτες και τον κυνισμό του κ. Τσίπρα.

Ακούω και το άλλο επιχείρημα, το οποίο τελευταία διοχετεύεται στον φιλικό σας Τύπο. Αλήθεια, κύριε Τσίπρα –ανοίγω μία παρένθεση- είχατε το θράσος σήμερα να επικαλεστείτε ρεπορτάζ της «Εφημερίδας των Συντακτών» ως αληθινό; Είστε σοβαρός;

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να πω το εξής: Είναι τόσο έγκριτη η «Εφημερίδα των Συντακτών», που δεν γνωρίζει ότι δεν συναντήθηκα ποτέ με τον κ. Ζεεχόφερ! Και είναι τόσο έγκριτη η «Εφημερίδα των Συντακτών» που δεν γνώριζε ότι δεν συναντήθηκα ποτέ με την κ. Μέρκελ σ’ αυτήν τη σύνοδο του Ευρωπαϊκού Λαϊκού Κόμματος! Είστε Ψεύτης, Ψεύτης, Ψεύτης, με κεφαλαίο «Ψ», κύριε Τσίπρα, που αναπαράγετε αυτά τα άθλια δημοσιεύματα!

(Χειροκροτήματα από την πτέρυγα της Νέας Δημοκρατίας)

Και είστε διπλός ψεύτης όταν μιλώντας για το μεταναστευτικό, τολμάτε να ταυτίζετε εμένα με τον κ. Όρμπαν και όταν ξέρετε πολύ καλά ότι σε κάθε Σύνοδο Κορυφής του Ευρωπαϊκού Λαϊκού Κόμματος έχω δώσει αγώνες και έχω συγκρουστεί σκληρά με τον Πρωθυπουργό της Ουγγαρίας, λέγοντάς του ότι πρέπει να υπάρχουν ευρωπαϊκές λύσεις στα θέματα του προσφυγικού! Και έρχεστε σήμερα σ’ αυτήν εδώ πέρα την Αίθουσα να πείτε ακριβώς τα ανάποδα.

Είστε ψεύτης, ψεύτης, ψεύτης! Αυτό θα σας συνοδεύει για όλη σας την σταδιοδρομία. Ντροπή σας!

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, σας παρακαλώ κάντε λίγη ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ακούω, λοιπόν, και το επιχείρημα, που διοχετεύεται στον φιλικό σας Τύπο, ότι τώρα, τάχα, η Κυβέρνηση δείχνει να έχει προσγειωθεί και αναγνωρίζετε πια τα λάθη σας.

Πήγατε και στον κ. Παυλόπουλο και του είπατε ότι, ναι, ίσως κάναμε λάθος με το δημοψήφισμα, μάλλον δεν τα ζυγίσαμε σωστά.

Αυτό είπατε, κύριε Τσίπρα, εκτός εάν θέλετε να έρθετε εδώ να το διορθώσετε μάλλον επηρεασμένος από την επέτειο που είναι σήμερα. Όμως, δεν μπορείτε να ξεχάσετε τόσο γρήγορα το παρελθόν σας.

Μάλιστα ίσως να λένε κάποιοι μήπως αξίζετε ακόμη μια ευκαιρία.

Απαντώ: Κύριε Τσίπρα, είχατε δύο ευκαιρίες και αντί αυτού στείλατε τον λογαριασμό στους πολίτες. Δεν αξίζετε, κύριε Τσίπρα, καμμία τρίτη ευκαιρία και γι’ αυτό δεν θα την έχετε, διότι τελικά δεν είστε ούτε αριστερός, ούτε δεξιός, ούτε κεντροαριστερός, ούτε κεντρώος. Είστε ένα κυνικός χειριστής της εξουσίας, που μεταμφιέζεται κάθε μέρα με πολιτική ιδιοτέλεια.

Το ότι δεν έχετε κανένα αίσθημα ευθύνης φάνηκε ξεκάθαρα στην παράδοση της μακεδονικής ταυτότητας και της μακεδονικής γλώσσας στην απαράδεκτη συμφωνία την οποία κάνατε στις Πρέσπες. Η πολιτική σας ασφάλεια φαίνεται και στο Ζεφύρι και στα Εξάρχεια. Η πολιτική σας δε στο προσφυγικό φάνηκε το 2015, όταν ανοίξατε τα σύνορα και εξακολουθεί να φαίνεται κάθε μέρα στην Μόρια …

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ξέρετε, κυρίες και κύριοι του ΣΥΡΙΖΑ, όλη η Ευρώπη σήμερα αναγνωρίζει –κύριε Τσίπρα, προσέξτε με λίγο- την ανάγκη να προστατεύσουμε τα εξωτερικά μας σύνορα.

Συμφωνείτε ή όχι με αυτή την παρατήρηση; Συμφωνείτε ή όχι με την ανάγκη η Ευρώπη να προστατεύσει τα σύνορά της; Πείτε μου, ναι ή όχι;

(Χειροκροτήματα από την πτέρυγα της Νέας Δημοκρατίας)

Απλώς, κύριε Τσίπρα, έχετε ένα πρόβλημα να υπερασπιστείτε αυτή τη γραμμή που είναι ευρωπαϊκή γραμμή, δεν είναι μόνο γραμμή του Ευρωπαϊκού Λαϊκού Κόμματος. Είναι γραμμή των Ευρωπαίων σοσιαλιστών, είναι γραμμή του κ. Μακρόν. Όλοι λέμε το ίδιο πράγμα. Αν λέτε κάτι διαφορετικό, να μας το εξηγήσετε.

Όμως, αν έχετε αλλάξει άποψη, με τι αξιοπιστία θα μιλήσετε εσείς για την προστασία των εξωτερικών συνόρων, όταν είχατε τότε αρμόδια Υπουργό την κυρία που μιλούσε για τους μετανάστες που λιάζονται. Διότι, ξέρετε, αυτά σας συνοδεύουν και όλοι οι αλληλέγγυοι, οι οποίοι περιφέρονται ακόμη στα νησιά του ανατολικού Αιγαίου και αγωνίζονται για το πως όλοι θα πάρουν άσυλο, είναι αυτοί που δεν σας επιτρέπουν να αλλάξετε και τις διαδικασίες χορήγησης ασύλου, με αποτέλεσμα να μην μπορείτε να στείλετε σχεδόν κανέναν πίσω στην Τουρκία και να κατηγορούμαστε εμείς ότι είμαστε υπεύθυνοι για τον λόγο που δεν τηρείται η συμφωνία Ευρωπαϊκής Ένωσης-Τουρκίας.

(Χειροκροτήματα από την πτέρυγα της Νέας Δημοκρατίας)

Άρα, κύριε Τσίπρα, όταν μιλάτε για το προσφυγικό, έχετε μηδενική πολιτική αξιοπιστία και μηδενικό πολιτικό κεφάλαιο και θα σας ζητούσα να είστε σε αυτό λίγο πιο προσεκτικός.

Όμως, εσείς, κύριε Τσίπρα, ούτε στην παιδεία θέλετε πρόοδο. Θέλετε νέους των τριακοσίων τριάντα ευρώ, μετανάστες στο εξωτερικό χωρίς δικαίωμα ψήφου.

Αλήθεια, κύριε Τσίπρα, θα ψηφίσουμε παρέα τη δυνατότητα στους Έλληνες του εξωτερικού να ψηφίσουν από αυτές τις εκλογές; Ναι; Κουνάτε το κεφάλι σας ή όχι; Ή δεν απαντάτε; Ή κάνετε πως δεν ακούτε; Μάλλον κάνετε πως δεν ακούτε. Σας βάζω λίγο δύσκολα. Μην ανησυχείτε, την επόμενη εβδομάδα με αφορμή τον «ΚΛΕΙΣΘΕΝΗ» θα μπορέσουμε να τα συζητήσουμε και αυτά.

**ΧΡΗΣΤΟΣ ΑΝΤΩΝΙΟΥ:** Όταν ήσασταν Υπουργός, γιατί δεν το κάνατε;

**ΠΡΟΕΔΡΟΣ (Νικόλαος Βούτσης):** Σας παρακαλώ, ηρεμήστε. Τι ερωτήματα είναι αυτά;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτό σας απασχολεί; Ελάτε να το κάνουμε τώρα. Άρα, συμφωνείτε. Πολύ ωραία! Βρήκα ήδη έναν πρόθυμο Βουλευτή σας, κύριε Τσίπρα, ο οποίος συμφωνεί. Απομένει και η δική σας θετική ψήφος.

Είπα και άλλοτε, κύριε Τσίπρα, ότι το δικό μας ΑΕΠ δεν είναι μόνο μέγεθος οικονομικό. Το «Α» είναι η ανάπτυξη, είναι η αξιοπρέπεια, είναι η αξιοπιστία. Το «Ε» σημαίνει ενότητα και εργασία και το «Π» είναι ένας νέος πατριωτισμός. Με άλλα λόγια, το πρόβλημα της χώρας δεν είναι απλώς οικονομικό, είναι βαθιά πολιτικό. Κάθε μέρα που περνάει, το σπιράλ της υποχώρησης θα συνεχίζεται, η μιζέρια θα ανακυκλώνεται και η απαισιοδοξία θα τυλίγει όλο και περισσότερο την κοινωνία.

Μου άρεσε, κύριε Τσίπρα, να ανατρέχω σε δημοσκοπήσεις. Δεν πρόκειται να κάνω καμμία αναφορά σε μετρήσεις που αφορούν στην πρόθεση ψήφου. Θα σας ρωτήσω ένα πράγμα μόνο: Πώς αισθάνεστε σήμερα, που συστηματικά σε όλες τις μετρήσεις οκτώ στους δέκα Έλληνες μας λένε ότι τα πράγματα πάνε σε λάθος κατεύθυνση; Αυτοί έχουν δίκιο ή εσείς;

Φοβάμαι ότι έχουν αυτοί, κύριε Τσίπρα. Και γι’ αυτό η πολιτική αλλαγή αποτελεί πλέον μια ζωτική ανάγκη για τη χώρα. Άλλωστε, μετά τις τελευταίες εξελίξεις σε αυτήν την τραγελαφική συμμαχία, την οποία έχετε πια με τον κ. Καμμένο, το μόνο που σας μένει είναι να ορίσετε την ημερομηνία των εκλογών. Και αυτή είναι η μόνη καθαρή έξοδος που έχετε να κάνετε: Η έξοδος από την εξουσία το συντομότερο δυνατόν με κάλπες και με καθαρές δημοκρατικές διαδικασίες.

(Χειροκροτήματα από την πτέρυγα της Νέας Δημοκρατίας)

Η δημοκρατία δεν έχει αδιέξοδα. Το μέλλον της χώρας δεν μπορεί να περιμένει άλλο. Η Ελλάδα χρειάζεται νέα ηγεσία, καλούς ανθρώπους και ένα αξιόπιστο εθνικό μεταρρυθμιστικό σχέδιο. Χρειάζεται μία αναπτυξιακή έκρηξη του 4%. Ανάπτυξη, δηλαδή, διπλάσια, κύριε Τσίπρα, από αυτή που προβλέπεται τώρα με ένα άλλο μείγμα πολιτικής, με λιγότερους φόρους και εισφορές, με πολλές επενδύσεις και πολλές καλές νέες δουλειές. Μία δημόσια διοίκηση, μακριά από το κόμμα, στην υπηρεσία του πολίτη, με άξιους δημόσιους λειτουργούς, που θα είναι πραγματικά υπερήφανοι για τη δουλειά τους, αλλά και με μία κυβέρνηση που να φέρνει αποτελέσματα στο εσωτερικό, ώστε να μπορεί να διεκδικεί ως ισότιμος εταίρος τη σωστή, τη δίκαιη αντιμετώπιση από την Ευρώπη. Και μόνο έτσι θα μπορέσουμε να πετύχουμε αναθεώρηση των υψηλών πρωτογενών πλεονασμάτων: Με τη γνώση και τη δουλειά μας ως Έλληνες της Ευρώπης και όχι κάνοντας ντελίβερι λιτότητας στην Ελλάδα, όπως δυστυχώς έχετε κάνει αυτά τα τριάμισι χρόνια. Γιατί η χώρα αξίζει πολύ καλύτερα.

Οφείλω, βέβαια, να προειδοποιήσει ότι ο δρόμος προς τις εκλογές θα είναι ένας δρόμος δύσκολος. Η κυβερνητική προπαγάνδα θα επιχειρήσει για άλλη μία φορά να κοροϊδέψει τους πολίτες με άδειες υποσχέσεις και με μεγάλα ψέματα.

Θα είμαστε εδώ για να τα αποκαλύψουμε. Τα υπόγεια του Μαξίμου θα αρχίσουν και πάλι να διακινούν λάσπη και βρώμικα σενάρια κατά των πολιτικών αντιπάλων. Και βέβαια, κύριε Τσίπρα, και σήμερα δεν μπορέσατε να αντισταθείτε σ’ αυτόν τον πειρασμό.

Τον κ. Φρουζή τον έχω δει δύο φορές στη ζωή μου. Δύο φορές στη ζωή μου! Δεν είναι φίλος μου, όπως είπατε ψευδώς. Και τα mails τα οποία επικαλείσθε –είστε και τόσο απρόσεκτος- αναφέρονται –προσέξτε- σε μία περίοδο που δεν ήταν διευθύνων σύμβουλος στη «NOVARTIS» -είχε φύγει- αλλά και σε μία περίοδο που εγώ δεν είχα εκδηλώσει καν την πρόθεσή μου να είμαι υποψήφιος Πρόεδρος της Νέας Δημοκρατίας.

(Γέλωτες – θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Επικαλείσθε αυτό το δημοσίευμα για να κάνετε τι; Για να αφήσετε εντυπώσεις. Είστε ένας άθλιος συκοφάντης! Είστε ντροπή και κατάντια για τη χώρα! Ντροπή!

(Χειροκροτήματα από την πτέρυγα της Νέας Δημοκρατίας)

Δεν μου λέτε, κύριε Τσίπρα, για να σας ρωτήσω κάτι, για να τα πούμε όλα εδώ πέρα: Εσείς συναντιέστε με επιχειρηματίες; Με τον κ. Μαρινάκη έχετε συναντηθεί; Πόσες φορές, κύριε Τσίπρα, έχετε συναντηθεί με τον κ. Μαρινάκη; Για πείτε μας.

(Θόρυβος στην Αίθουσα)

Με τον κ. Σαββίδη, τον οποίο τώρα φωτογραφίζετε ότι είναι πίσω από την αποσταθεροποίηση της Κυβέρνησης, έχετε συναντηθεί; Με τον κ. Μπόμπολα συναντιέστε, κύριε Τσίπρα; Με τον κ. Καλογρίτσα με τα βοσκοτόπια, τον αγαπημένο σας καναλάρχη μέχρι που κατέρρευσε αυτή η σκευωρία, συναντηθήκατε;

(Χειροκροτήματα από την πτέρυγα της Νέας Δημοκρατίας)

Με τον κ. Μελισσανίδη, με τον κ. Λαυρεντιάδη, καταδικασμένο για απάτες, συναντιέστε;

Τα περιβόητα lear jet της Βενεζουέλας με το δικηγόρο των off shore. Μιας και μιλάτε για off shore, κύριε Τσίπρα, τι δουλειά είχε ο κ. Παππάς; Πού κρύβεται; Κάπου εκεί πίσω τον είδα. Ο κ. Παππάς τι δουλειά έχει με τον αγαπημένο δικηγόρο των off shore;

(Θόρυβος από την πτέρυγα του ΣΥΡΙΖΑ)

Μπαινοβγαίνει ο κύριος αυτός στο Μαξίμου, κύριε Τσίπρα, και σήμερα που μιλάμε;

Η εποχή που παριστάνατε το έντιμο παλικάρι, που βρίσκεται απέναντι στα συμφέροντα της διαπλοκής, έχει παρέλθει ανεπιστρεπτί. Είστε αδίστακτος και βαθιά διαπλεκόμενος πολιτικός, κύριε Τσίπρα.

(Χειροκροτήματα από την πτέρυγα της Νέας Δημοκρατίας)

Αυτή είναι η πραγματικότητα και ανακαλύψατε τη διαπλοκή πολύ νωρίτερα και με πολύ πιο ισχυρούς δεσμούς απ’ ό,τι οι προηγούμενες κυβερνήσεις.

(Χειροκροτήματα από την πτέρυγα της Νέας Δημοκρατίας)

Και είστε προσωπικά πίσω από το χυδαίο παρακράτος, το οποίο στοχεύει με απαράδεκτα και ψευδή δημοσιεύματα εμένα, τα στελέχη μας, αλλά και τις οικογένειές μας. Εσείς τα συντονίζετε όλα και είστε προσωπικά υπεύθυνος για όλα αυτά, για τις αθλιότητες του κάθε κ. Βαξεβάνη και κ. Ματζουράνη, οι εκλεκτοί σας, οι αγαπημένοι σας συνοδοιπόροι στο παρακράτος της διαπλοκής που έχετε κτίσει και θα τολμήσετε μετά να κουνήσετε το δάκτυλο σε εμένα και στη Νέα Δημοκρατία; Ντροπή σας!

(Χειροκροτήματα από την πτέρυγα της Νέας Δημοκρατίας)

Ο μεγαλύτερος ψεύτης και ο πιο χυδαίος!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΧΡΗΣΤΟΣ ΜΑΝΤΑΣ:** Πες και κανένα επιχείρημα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Επιχειρήματα ήταν όλα αυτά.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ανασύρατε και σήμερα το «ή τους τελειώνουμε ή μας τελειώνουν». Είμαστε εδώ, όμως, για να μην επιτρέψουμε ένα νέο διχασμό, κύριε Τσίπρα.

Βιώνοντας το θλιβερό επίλογο μιας καταστροφικής Κυβέρνησης, οι πολίτες αναζητούν πλέον μια σταθερή απάντηση στα προβλήματα που αφήνουν πίσω τους οι ΣΥΡΙΖΑ-ΑΝΕΛ. Νιώθουν ότι δεν πάει άλλο. Αποστρέφουν το βλέμμα τους από ανίκανους Υπουργούς και από έναν Πρωθυπουργό, που δεν μπορεί σήμερα να κοιτάξει την κοινωνία στα μάτια. Οι πολίτες θέλουν καθαρές κουβέντες και ψάχνουν καθαρές λύσεις, γιατί μόνο έτσι θα πάμε μπροστά.

Μάθαμε όλοι μας από την τραυματική εμπειρία των μνημονίων, αλλά και από τις τοξικές συνέπειες της επικράτησης του λαϊκισμού. Καθώς ξεθωριάζουν οι παλιές ιδεολογικές διαχωριστικές γραμμές, το κεντρικό δίλημμα σήμερα είναι αλλού, ανάμεσα στην αλήθεια και το ψέμα, στην πρόοδο και τη στασιμότητα, στην αποτελεσματικότητα και την ανικανότητα.

Η Νέα Δημοκρατία είναι έτοιμη να αναλάβει τη μεγάλη ευθύνη της διακυβέρνησης της χώρας. Έχει πρόγραμμα, έχει όραμα, έχει στελέχη, έχει όρεξη για δουλειά. Ταυτόχρονα, όμως, είναι σε θέση να ηγηθεί και ενός ευρύτερου μετώπου, που θα ζωντανέψει ξανά την Ελλάδα και είμαστε έτοιμοι να αντιμετωπίσουμε την πρόκληση μιας νέας μεγάλης εθνικής σύνθεσης, της ανασύνθεση του ευρωπαϊκού δημοκρατικού μετώπου, που τόσο έχει σήμερα ανάγκη η πατρίδα μας. Ξέρουμε που θέλουμε να πάμε, ξέρουμε κυρίως όμως που μπορεί να φτάσει η χώρα. Πιστεύουμε στην Ελλάδα, όπως πιστεύουμε και στους Έλληνες. Θέλουμε και θέλουν να γυρίσουν όλοι όσοι έφυγαν τα τελευταία χρόνια, ψάχνοντας για δουλειά στο εξωτερικό.

Θέλουμε να έρθουν επενδύσεις, να ανθίσουν οι ανταγωνιστικοί κλάδοι, όπως ανθεί πράγματι αυτό το καλοκαίρι ο τουρισμός, παρά τις ελλείψεις και τις ανεπάρκειες της κυβερνητικής πολιτικής.

Θέλουμε τους Έλληνες ενωμένους και γι’ αυτό ποτέ ξανά νικημένους. Γιατί, ξέρουμε ότι μπορούμε όλοι μας, όλοι οι Έλληνες, να νικήσουμε τον κακό μας εαυτό, το ψέμα, τη μετριότητα, για να μπορούμε να παραδώσουμε στα παιδιά μας μία Ελλάδα φωτεινή, μία Ελλάδα υπερήφανη.

Είμαι εδώ για να σας πω ότι εμείς στη Νέα Δημοκρατία δεν θα σταματήσουμε να προσπαθούμε, ώστε όλα αυτά να γίνουν πράξη. Οι εκλογές δεν θα είναι το τέλος, αλλά η αφετηρία μίας ελπιδοφόρας πορείας, για να δώσουμε στην πατρίδα μας το μέλλον που της αξίζει, το μέλλον που μας αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, μπορώ να έχω τον λόγο επί προσωπικού; Έγινε μία αναφορά στο όνομά μου.

**ΠΡΟΕΔΡΟΣ (Νικόλαος Βούτσης):** Κύριε Πολάκη, με συγχωρείτε, αλλά δεν θα δώσω τον λόγο σε κανέναν, διότι το ίδιον αυτών των συζητήσεων είναι τέτοιο, που σε όσες αναφορές γίνονται σε Υπουργούς ή σε συναδέλφους είναι θέμα των πολιτικών αρχηγών, αν χρειαστεί, να απαντήσουν. Διότι, προηγουμένως ο Πρόεδρος της Νέας Δημοκρατίας αναφέρθηκε περίπου στο μισό Υπουργικό Συμβούλιο. Δικαίως, αδίκως, ευλόγως; Δεν είναι δυνατόν αυτήν τη στιγμή στο όνομα του προσωπικού να υπάρξουν παρεμβάσεις από άλλους εκτός των πολιτικών αρχηγών. Περί αυτού πρόκειται. Παρακαλώ πολύ. Και για τον κ. Παππά άκουσα και για τον κ. Κοτζιά, για τον κ. Τσακαλώτο. Αντιλαμβάνεστε ότι το λέω για την οικονομία και για τη θεσμική θωράκιση της συζήτησης.

Παρακαλώ πολύ την κ. Γεννηματά, Πρόεδρο της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ, να λάβει τον λόγο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

(Θόρυβος στην Αίθουσα)

Παρακαλώ όσοι θέλουν να εξέλθουν, να το κάνουν αθόρυβα.

Κυρία Πρόεδρε, έχετε τον λόγο.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ πολύ, κύριε Πρόεδρε.

Όπως είναι φανερό, η Κυβέρνηση έφυγε ήδη. Είναι σε αποδρομή από τώρα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Παρακολουθούμε εδώ και δύο ώρες τη συζήτηση και το συμπέρασμα είναι ένα. Ο κ. Τσίπρας και ο κ. Μητσοτάκης έχουν κάνει την επιλογή τους. Η επιλογή τους είναι η πόλωση και ο διχασμός για άλλη μία φορά. Το μέτωπο δημιουργήθηκε σε αυτήν τη χώρα. Δημιουργήθηκε στις πλατείες των αγανακτισμένων, όταν μαζί ο ΣΥΡΙΖΑ, η Νέα Δημοκρατία και η Χρυσή Αυγή προπηλάκιζαν από τον Πρόεδρο της Δημοκρατίας μέχρι τους Υπουργούς, τους Βουλευτές.

Εμείς, λοιπόν, θέλω να δηλώσω ρητά ότι είμαστε απέναντι και σε αυτούς που έλεγαν «Κουβέλη έκανες τα δικαιώματα κουρέλι» και σε αυτούς που λένε σήμερα να πάρουν τα όπλα και να πάνε στα Σκόπια.

Αντιστρέφω, λοιπόν, το ερώτημα: Εσείς με ποιον είστε; Θα στηρίξετε επιτέλους την εθνική συνεννόηση, την ενότητα του ελληνικού λαού, για να αφήσουμε οριστικά την κρίση πίσω μας ή θα συνεχίσετε τα ίδια παιχνίδια για πολλά χρόνια ακόμη;

Και δεν χρειαζόταν, κύριε Μητσοτάκη, να έρθετε σήμερα να καταθέσετε τροπολογία. Μπορούσατε πολύ απλά και αντρίκια να έρθετε και να πείτε ότι, ναι, θα στηρίξω την πρόταση νόμου που κατέθεσε η κ. Γεννηματά και η Κοινοβουλευτική Ομάδα της Δημοκρατικής Συμπαράταξης και του Κινήματος Αλλαγής. Είναι απλά τα πράγματα. Δεν χρειάζεται να δημιουργείτε εντυπώσεις.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μα, το είπα κι αυτό!

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Τρεις μέρες σας πήρε να αποφασίσετε τι θα κάνετε με τις συντάξεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μα, αυτό ακριβώς είπε.

**ΠΡΟΕΔΡΟΣ (Νικόλαος Βούτσης):** Παρακαλώ, όχι δυνατές διευκρινίσεις. Υπάρχουν δευτερολογίες ύστερα για ό,τι χρειαστεί. Σας παρακαλώ, μη διακόπτετε.

Κυρία Γεννηματά, συνεχίστε.

**ΦΩΤΕΙΝΗ (ΦΩΦΗ) ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ζητήσατε σήμερα να συζητήσουμε για τις αποφάσεις του Eurogroup. Τι να συζητήσουμε, κύριε Μητσοτάκη; Να συζητήσουμε τα τετελεσμένα; Τον αφήσατε τον Πρωθυπουργό να πάει να αναλάβει δεσμεύσεις για τη χώρα που προφανώς, σας βολεύουν. Σας εξυπηρετεί άλλοι να προωθούν τις συντηρητικές πολιτικές αντί για εσάς. Προφανώς, γι’ αυτό όταν εμείς είπαμε «εκλογές πριν τη συμφωνία», εσείς που ζητούσατε δυο χρόνια εκλογές, είπατε: «Ραντεβού το φθινόπωρο και βλέπουμε. Έχει ο Θεός».

Από την άλλη μεριά, ο κ. Τσίπρας έχει γίνει πια ο μεγάλος χορηγός της Νέας Δημοκρατίας. Ό,τι μπορεί κάνει ο άνθρωπος για να δυναμώσει ο κ. Μητσοτάκης. Βέβαια, θα παραδεχθώ ότι δεν είναι μόνος του σ’ αυτήν την προσπάθεια. Όπως λέει και το τραγούδι: «Έχει λίγη βοήθεια από τους φίλους του». Ποιοι είναι αυτοί; Πριν απ’ όλα οι συμμαχίες του στη Δεξιά. Μόνο ονόματα και διευθύνσεις δεν μας έδωσε νωρίτερα στην ομιλία του ο Πρωθυπουργός. Βέβαια, είναι και ο ακροδεξιός του συνεταίρος. Με έκπληξη τον άκουσα νωρίτερα να λέει ότι η Ακροδεξιά είναι το καταφύγιο των απατεώνων. Ε, κάτι περισσότερο ξέρει ο Πρωθυπουργός σε σχέση με τις συνεργασίες με την Ακροδεξιά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Ωραία, λοιπόν, και για τους δυο. Και για τον κ. Τσίπρα και για τον κ. Μητσοτάκη. Το κακό, όμως, είναι ότι το «μάρμαρο» τελικά το πληρώνει ο ελληνικός λαός. Κι έχει πληρώσει πολύ ακριβά και τον τυχοδιωκτισμό του κ. Τσίπρα και τον καιροσκοπισμό της Νέας Δημοκρατίας όλα αυτά τα χρόνια της κρίσης.

Κυρίες και κύριοι Βουλευτές, ο κ. Τσίπρας για άλλη μια φορά, ήρθε εδώ και αυτοθαυμάστηκε. «Ζήτω ο Πρωθυπουργός» μας είπε. Τι και αν τον αμφισβητούν τώρα οι συγκυβερνήτες του. Τι και αν λένε ότι δεν έχει ισχύ η υπογραφή του. Λένε ότι είναι Κυβέρνηση υπό προθεσμία. Ό, τι ώρα θέλει, λέει ο συγκυβερνήτης του, τον ρίχνει από την Κυβέρνηση. Γιατί άραγε, ρωτώ εγώ; Δεν είναι κρίμα με τέτοιο σοβαρό και σημαντικό έργο στη χώρα; Σας πάει η καρδιά να τον ρίξετε και να βάλετε τέλος σ’ αυτήν την κοινή σας προσπάθεια; Ή μήπως αισθάνεστε ότι δεν κερδίζετε πια τίποτα από τη συμμετοχή σας σ’ αυτήν την Κυβέρνηση, γιατί γνωρίζετε πολύ καλά ποια είναι η σκληρή αλήθεια για τις δεσμεύσεις που έχετε αναλάβει για τον τόπο και τον ελληνικό λαό για τα επόμενα χρόνια;

Κυρίες και κύριοι Βουλευτές, τι πανηγύριζαν -και πανηγυρίζουν- οι ΣΥΡΙΖΑ - ΑΝΕΛ; Την τυπική λήξη του τρίτου μνημονίου, του δικού τους μνημονίου, που ήταν απολύτως αχρείαστο και ήταν και το χειρότερο και το επαχθέστερο. Ήταν αυτό ακριβώς που προκάλεσε η καταστροφική τους πολιτική. Δεν μιλάει, όμως, η Κυβέρνηση για το ότι έβαλε υποθήκη τη δημόσια περιουσία για όλα αυτά. Δεν λέει ότι επέτρεψε να διοικούν τις τράπεζες οι ξένοι. Πανηγυρίζει η Κυβέρνηση, αλλά δεν λέει ότι η πολιτική της το πρώτο εξάμηνο του 2015, δηλαδή η σημερινή επέτειος, στοίχισε στη χώρα περίπου 200 δισεκατομμύρια, περίπου δηλαδή 20.000 ευρώ για κάθε Έλληνα πολίτη. Είναι ακριβή η επέτειος η σημερινή. Είναι αργά, όμως, για δάκρια. Την ώρα που άνοιγαν οι κάνουλες τις ρευστότητας από την Ευρωπαϊκή Κεντρική Τράπεζα με τα χαμηλά επιτόκια, η Κυβέρνηση δεν έβλεπε τα τρένα να περνούν, αλλά την τρόικα που ερχόταν κι έφευγε κι έδινε οδηγίες κι εντολές.

Χώρες όπως η Πορτογαλία και η Ισπανία έχουν επωφεληθεί από αυτήν την αλλαγή για να πετύχουν και υψηλούς ρυθμούς ανάπτυξης, αλλά και για να αναδιαρθρώσουν το δημόσιο χρέος και να μην παρακαλούν -όπως κάνει σήμερα η ελληνική Κυβέρνηση- την Ευρωζώνη και τον ESM.

Πανηγυρίζουν που ξεπέρασαν τον στόχο για τα πρωτογενή πλεονάσματα. Δεν λένε, όμως, ότι το 2016 και το 2017 από τα επιπλέον 10 δισεκατομμύρια που μάζεψαν επέστρεψαν μόνο τα 2 με επιδόματα προσωρινά. Τα τερατώδη αυτά πλεονάσματα από πού βγήκαν; Βγήκαν κυρίως από τις τσέπες της μεσαίας τάξης. Και, βέβαια, μειώθηκε και το εθνικό εισόδημα κατά 5 δισεκατομμύρια ευρώ περίπου από τις απώλειες της ανάπτυξης.

Ερωτώ: Γιατί ανέβηκε και άλλο ο πήχης του πρωτογενούς πλεονάσματος; Θα μου πείτε -ίσως ακούγεται- ότι είναι μικρή η αύξηση. Αυξήθηκε, όμως, για είκοσι επτά χρόνια. Αν τα αθροίσει κάποιος όλα μαζί, η αύξηση αυτή από το 2% στο 2,2% σημαίνει σε παρούσα αξία πάνω από 12 δισεκατομμύρια ευρώ. Είναι άλλο ένα φορτίο από την τρομερή επιτυχία που είχε η διαπραγμάτευση της Κυβέρνησης ΣΥΡΙΖΑ-ΑΝΕΛ.

Πανηγυρίζουν για την επιστροφή με δόσεις των κερδών των κεντρικών τραπεζών από τα ελληνικά ομόλογα. Το φωνάζουμε χρόνια ότι έπρεπε να το διεκδικήσουν και να γίνει αυτό.

Δεν λένε πως είχε συμφωνηθεί να επιστραφούν κέρδη 6,5 δισεκατομμυρίων ευρώ, που χάθηκαν από τις τυχοδιωκτικές ενέργειες των Τσίπρα-Βαρουφάκη. Τώρα τι κάνουν; Παίρνουν πολύ λιγότερα και με αυστηρούς όρους και εμφανίζονται και ευχαριστημένοι.

Η ρύθμιση επιστροφής των κερδών ήταν σαφώς επιβεβλημένη και έπρεπε να γίνει χωρίς καμμία δέσμευση. Τώρα τι έγινε; Σαλαμοποιήθηκε σε οκτώ δόσεις, προκαθορίστηκε η διάθεσή τους και υπό τον όρο της αυστηρής δημοσιονομικής συμμόρφωσης.

Κυρίες και κύριοι Βουλευτές, ακούσαμε για άλλη μια φορά να επικαλείται η Κυβέρνηση το τι λένε οι Ευρωπαίοι. Δεν υπάρχει αμφιβολία ότι έχουν τους δικούς τους λόγους οι Ευρωπαίοι εταίροι μας να επιχαίρουν για τις αποφάσεις του Eurogroup. Βλέπουν, πράγματι, οι εταίροι μας οριστική έξοδο; Όχι, βέβαια. Αυτό που βλέπουν είναι ότι πολύ απλά δεν έχουν άλλες οικονομικές υποχρεώσεις απέναντι στην Ελλάδα, αισθάνονται εξασφαλισμένοι για τα επόμενα χρόνια γιατί είναι πολύ υψηλά τα πρωτογενή πλεονάσματα και γιατί αν δεν τα καταφέρουμε, έχουν βάλει υποθήκη τη δημόσια περιουσία και, άρα, δεν πρόκειται να χάσουν ούτε ευρώ από τα συμφέροντά τους.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Στύψατε τη μεσαία τάξη για να διασφαλίσετε τα συμφέροντα των δανειστών. Αυτό πράξατε.

Κυρίες και κύριοι Βουλευτές, όσον αφορά τώρα ειδικότερα στο περιεχόμενο της απόφασης του Eurogroup, θέλω να θέσω μερικά ερωτήματα.

Ερώτημα πρώτο: Πρόκειται, πράγματι, για το τέλος των μνημονίων; Όχι, βέβαια, γιατί η Κυβέρνηση έχει ήδη νομοθετήσει νέα μέτρα για τη μείωση των συντάξεων και του αφορολόγητου, γιατί ήδη έχει αποδεχθεί τη σκληρή εποπτεία και επιτροπεία για πάρα πολλά χρόνια μπροστά. Η τρόικα θα έρχεται στην Ελλάδα κάθε τρίμηνο και θα μας αξιολογεί και το Eurogroup θα μπορεί να επιβάλλει μέτρα, εάν δει ότι αυτό είναι αναγκαίο.

Ερώτημα δεύτερο: Υπάρχουν, πράγματι, ουσιαστικές ρυθμίσεις για το δημόσιο χρέος της χώρας; Όχι, βέβαια. Δεν υπάρχει κανένα «κούρεμα» χρέους, όπως το «κούρεμα» των 106 δισεκατομμυρίων ευρώ. Για άλλη μια φορά μας είπε ο κ. Τσίπρας ότι ήταν τρισκατάρατο το PSI και μας είπε και κάτι άλλο εντυπωσιακό, ότι αυξήθηκε –λέει- τότε το χρέος. Φυσικά, παρέλειψε για άλλη μια φορά -έχει αδύνατη μνήμη, φαίνεται- να μας πει για το χρέος που εκτοξεύθηκε την πενταετία της Νέας Δημοκρατίας, από το 2004 έως το 2009, και οδήγησε στην κρίση και στα μνημόνια.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Πήραμε μόνο μια περαιτέρω αναβολή των τόκων για τα δάνεια του EFSF κατά δέκα χρόνια και μια παράταση του μέγιστου μέσου όρου ωρίμανσης κατά δέκα χρόνια. Χάσαμε και το γαλλικό «κλειδί». Θα επανέλθω σ’ αυτό στη συνέχεια.

Η απόφαση είναι σαφής υποχώρηση όχι μόνο από τις προεκλογικές δεσμεύσεις του Πρωθυπουργού, αλλά και από όσα είχαν συμφωνηθεί και στο Eurogroup του 2012, αλλά και στο Eurogroup του 2016, γιατί ξεχάστηκε κάθε αναφορά στα μεσοπρόθεσμα μέτρα, που θα στήριζαν τη βιωσιμότητα του χρέους και θα διευκόλυναν την αξιοπιστία της χώρας για την έξοδο στις αγορές.

Αυτά παραπέμφθηκαν για μετά το 2032.

Ερώτημα τρίτο: Ενισχύονται πράγματι οι προϋποθέσεις της ανάπτυξης; Όχι, βέβαια! Και αυτό είναι ίσως το χειρότερο σημείο αυτής της συμφωνίας, γιατί έχει να κάνει με την προοπτική της πατρίδας μας.

Με τις πολύχρονες υποχρεώσεις για δυσβάσταχτα πρωτογενή πλεονάσματα τι καλείται να κάνει η χώρα μας; Καλείται να τρέξει να δημιουργήσει ανάπτυξη με μία βαριά μπάλα στο πόδι. Δεν μας έφτανε η θηλιά που μας έχει φορέσει στον λαιμό όλα αυτά τα χρόνια, τώρα μας έδεσε και μία βαριά μπάλα στο πόδι, να τρέχει η Ελλάδα να προσπαθεί να πετύχει την ανάπτυξη.

Πώς θα πετύχεις υψηλούς ρυθμούς ανάπτυξης με την εξοντωτική φορολογία νοικοκυριών και επιχειρήσεων; Πώς συμβιβάζονται οι επιδιώξεις για ανάπτυξη με τις δραστικές περικοπές του Προγράμματος Δημοσίων Επενδύσεων, για να επιτευχθούν, βέβαια, τα θηριώδη πλεονάσματα;

Δεν περιμένω απαντήσεις από το κυβερνητικό επιτελείο. Απλώς επισημαίνω ότι έχει τελειώσει η εποχή που μπορούσαν να κοροϊδεύουν τον ελληνικό λαό.

Και από την άλλη μεριά, τα μεγάλα πρωτογενή πλεονάσματα μετατρέπονται σε πόρους που μεταφέρονται στο εξωτερικό, ακριβώς επειδή πηγαίνουν για την εξυπηρέτηση των υποχρεώσεων της χώρας στους εταίρους μας για το χρέος.

Η απόφαση του 2016 –και επιστρέφω στο ζήτημα της γαλλικής πρότασης- λέει ρητά ότι με το τέλος του προγράμματος θα υπάρξει ευελιξία για την αντιμετώπιση της αβεβαιότητας του ρυθμού ανάπτυξης του ΑΕΠ και των πληρωμών τόκων στο μέλλον.

Στην απόφαση του Ιουνίου του 2017 υπενθυμίζεται η προηγούμενη δέσμευση και περιγράφεται με σαφήνεια ότι –και το διαβάζω ακριβώς- «σε περίπτωση μίας απροσδόκητης αρνητικής εξέλιξης του ΑΕΠ, θα μπορούσε να ενεργοποιηθεί ένας μηχανισμός αντιμετώπισης. Η ενεργοποίηση του μηχανισμού θα εξετασθεί στη βάση απόφασης του Eurogroup και θα μπορούσε να περιλαμβάνει μέτρα, όπως περαιτέρω μετακύλιση δανείων του EFSF, μετάθεση πληρωμής τόκων και πλαφόν στο ύψος τους».

Όλοι στην Ελλάδα είχαν μείνει με την εντύπωση ότι αυτή η απόφαση έχει ήδη ληφθεί. Στην τελική, όμως, απόφαση του 2018 δεν υπάρχει καμμία απολύτως αναφορά σε αυτό τον μηχανισμό. Και εδώ, πίσω ολοταχώς!

Ερώτημα τέταρτο: Είναι αλήθεια πώς καλύπτονται οι χρηματοδοτικές μας ανάγκες σε βάθος χρόνου; Όχι, βέβαια! Το κεφαλαιακό «μαξιλάρι» των 24 δισεκατομμυρίων ευρώ που συμφωνήθηκε και τελεί υπό τον έλεγχο του ESM μας καλύπτει μόνο για είκοσι δύο μήνες μετά τη λήξη του προγράμματος. Είναι το «μαξιλάρι» που προέρχεται κυρίως από τη σάρωση της ρευστότητας που υπάρχει στους φορείς του δημοσίου. Αν δεν έχουμε την αξιοπιστία να βγούμε στις αγορές και αρχίζει να γίνεται χρήση αυτού του προληπτικού μέτρου, τότε οδηγούμαστε σε πολύ επικίνδυνες καταστάσεις τα επόμενα χρόνια. Δηλαδή, αν μέσα στους επόμενους είκοσι δύο μήνες οι συνθήκες για έξοδο στις αγορές δεν είναι ευνοϊκές, το ελληνικό δημόσιο θα έχει στραγγίσει τελείως, με ό,τι αυτό συνεπάγεται για τις πληρωμές του δημοσίου και τις υποχρεώσεις του.

Και το ζήτημα που τίθεται –παρά τα όσα λέγονται- είναι ότι τόσο αυτή η Κυβέρνηση όσο και οι δεσμεύσεις που ανέλαβε κάθε άλλο παρά δημιουργούν το αίσθημα της ασφάλειας και της βεβαιότητας στις αγορές.

Και τέλος, ερώτημα πέμπτο: Έχουν βάση οι ελπίδες που δημιουργεί η Κυβέρνηση για την άσκηση κοινωνικής πολιτικής από εδώ και πέρα; Όχι, βέβαια! Η Κυβέρνηση συνεχίζει να φτωχοποιεί τον ελληνικό λαό με τα μέτρα και τις πολιτικές της. Δεν είναι τυχαίο πως μόνο τον μήνα Μάιο προστέθηκαν νέα ληξιπρόθεσμα φορολογικά χρέη, το συνολικό ύψος των οποίων αγγίζει το νούμερο-ρεκόρ των 101,48 δισεκατομμυρίων ευρώ.

Τον ίδιο μήνα έγιναν σχεδόν δέκα χιλιάδες εξακόσιες νέες κατασχέσεις για χρέη στην εφορία, ανεβάζοντας τον συνολικό αριθμό όσων έχουν υποστεί κατασχέσεις στη χώρα στο ύψος - ρεκόρ του ενός εκατομυρίου εκατό χιάδων πολιτών.

Τι ακολουθεί; Οι πλειστηριασμοί πρώτης κατοικίας, με την απόλυτη ευθύνη για το έλλειμμα προστασίας της στην Κυβέρνηση ΣΥΡΙΖΑ - ΑΝΕΛ. Δεν αντέχουν άλλο οι Έλληνες!

Και ποιοι είναι, αλήθεια, αυτοί που θίγονται από τις κυβερνητικές πολιτικές; Είναι, μήπως, οι πλούσιοι, οι ισχυροί, όπως διατείνονται τα στελέχη αυτής της Κυβέρνησης από εδώ και από εκεί; Όχι, βέβαια.

Είναι οι μισθωτοί και οι συνταξιούχοι που θα κληθούν τώρα, με τη μείωση του αφορολόγητου, να πληρώσουν ακόμα 2 δισεκατομμύρια ευρώ κάθε χρόνο. Είναι ένα εκατομμύριο χαμηλόμισθοι, χαμηλοσυνταξιούχοι και αγρότες που θα κληθούν για πρώτη φορά να πληρώσουν τον φόρο, χάνοντας ακόμα 650 ευρώ τον χρόνο από το εισόδημά τους. Είναι ένα εκατομμύριο συνταξιούχοι, που θα κληθούν να πληρώσουν 2,6 δισεκατομμύρια ευρώ κάθε χρόνο με την εφαρμογή του νόμου Κατρούγκαλου. Είναι οι συνταξιούχοι που θα χάσουν ακόμα 700 εκατομμύρια από την αναβολή των προβλεπόμενων αυξήσεων στις συντάξεις τους. Και, βέβαια, είναι οι χαμηλοσυνταξιούχοι, που αποχαιρετούν οριστικά το ΕΚΑΣ.

Είναι οι ελεύθεροι επαγγελματίες που θα κληθούν να πληρώνουν ακόμα 140 εκατομμύρια ευρώ κάθε χρόνο λόγω της αλλαγής του τρόπου υπολογισμού των εισφορών τους. Είναι οι νησιώτες μας, που παρά την όποια προσωρινή αναστολή, στο τέλος θα κληθούν να πληρώσουν τον αυξημένο ΦΠΑ, και μάλιστα σε μία εποχή που οι μεταναστευτικές ροές και η κυβερνητική αδυναμία να τις αντιμετωπίσει, οξύνουν τα προβλήματα στα νησιά.

Είναι τα ελληνικά νοικοκυριά, που βλέπουν ότι ο ΕΝΦΙΑ όχι μόνο ζει και βασιλεύει, αλλά και μονιμοποιείται και διευρύνεται, θίγοντας όλο και περισσότερο τις λαϊκές τάξεις. Ήταν άδικο και έγινε πράξη!

Κοινωνική πολιτική, κύριοι της Κυβέρνησης, δεν είναι τα εφάπαξ επιδόματα και τα φιλοδωρήματα, που επιστρέφουν ένα μικρό μόνο μέρος από αυτό που παίρνετε από τους Έλληνες πολίτες. Κοινωνική πολιτική δεν είναι τα ψίχουλα που διαπραγματεύονται για τον κατώτατο μισθό.

Αν, λοιπόν, πραγματικά μιλάμε για κοινωνική πολιτική, ιδού η Ρόδος για την Κυβέρνηση! Ζητώ τώρα να δεσμευθεί ο Πρωθυπουργός ότι θα ψηφίσει την πρόταση νόμου που καταθέσαμε για τη μη περικοπή των συντάξεων.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Κύριε Τσίπρα, αφού, όπως λέτε, έχουμε καθαρή έξοδο, αφού όπως λέτε γίναμε μια κανονική χώρα, αφού, όπως λέτε, δεν θα επιστρέψει η τρόικα και η περήφανη ελληνική Κυβέρνηση μπορεί να αποφασίζει, αποδείξτε ότι η δική σας υπογραφή, επιτέλους, έχει αξία. Κάντε το βήμα. Δεσμευθείτε σήμερα ότι δεν θα υπάρξουν περικοπές στις συντάξεις, μιας και κατέληξε και η Αξιωματική Αντιπολίτευση και θα στηρίξει την πρότασή μας.

Και μια προειδοποίηση: Μην διανοηθεί να παίξει κανείς παιχνίδια σε βάρος των συνταξιούχων με απλή αναβολή εφαρμογής του μέτρου για τις περικοπές. Εδώ και τώρα, μπροστά σε όλον τον ελληνικό λαό, καθαρές, ξεκάθαρες δεσμεύσεις από όλους!

Αν πράγματι συζητάμε για κοινωνική πολιτική, ιδού η Ρόδος, κύριοι της Κυβέρνησης! Ζητώ τώρα να δεσμευθεί ο Πρωθυπουργός για επαναφορά του καθορισμού του κατώτερου μισθού στη δικαιοδοσία της Εθνικής Γενικής Συλλογικής Σύμβασης Εργασίας, στη δικαιοδοσία των κοινωνικών εταίρων.

Ζητώ την ακύρωση της νέας αύξησης της εισφοράς των ελεύθερων επαγγελματιών και την καθιέρωση ανώτατου μηνιαίου πλαφόν.

Ζητώ την επαναφορά της σύνταξης χηρείας στα προηγούμενα επίπεδα και την πραγματική στήριξη της ελληνικής οικογένειας και την αντιμετώπιση του δημογραφικού με ουσιαστική στήριξη και επιδότηση του τρίτου παιδιού.

Οι προτάσεις που καταθέτουμε για άλλη μια φορά -γιατί δεν είναι η πρώτη και το γνωρίζετε- για μας είναι δέσμευση διεκδίκησής τους μέχρι να υλοποιηθούν.

Κυρίες και κύριοι Βουλευτές, είναι τρομακτικές οι μεταμορφώσεις αυτής της Κυβέρνησης. Για την εξουσία και μόνο ενδιαφέρονται και όχι για τα συμφέροντα του ελληνικού λαού. Ξεκίνησαν μια δήθεν αντισυστημική επανάσταση το 2015 απέναντι στην Ευρωπαϊκή Ένωση. Πώς κατέληξαν; Μερκελιστές. Σήμερα κάνετε ό,τι σας λέει η Καγκελάριος. Και σήμερα ακούσαμε και το απίθανο: «Κάτω τα χέρια από τη Μέρκελ».

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Κύριε Τσίπρα, δεν αλλάζετε πρόσωπα, αλλά προσωπεία. Και πίσω από αυτά τα προσωπεία κρύβεται ένας Ιανός. Είστε αριστερός στα πίτουρα και δεξιός στο αλεύρι! Αυτός είστε πραγματικά και σήμερα είχε τη δυνατότητα να το δει πολύ καθαρά ο ελληνικός λαός.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Η άτακτη υποχώρησή σας από τις θέσεις της προόδου είναι θεαματική σε κάθε επίπεδο, ακόμα και στα μεγάλα ανθρωπιστικά ζητήματα. Τα βάλατε και αυτά στο παζάρι. Η αναστολή της αύξησης του ΦΠΑ στα νησιά για ένα εξάμηνο, που συμπίπτει περίπου με τον χρόνο που ελπίζετε ότι θα είστε ακόμα στην Κυβέρνηση, ανταλλάσσεται με υποχωρήσεις σας στο προσφυγικό, αλλά όχι για να αντιμετωπίσετε τα προβλήματα της νησιωτικότητας.

Μετατρέπετε, λοιπόν, τη χώρα σε μια αποθήκη ψυχών μόνο και μόνο για το δικό σας βραχυπρόθεσμο όφελος και απομακρύνετε με αυτόν τον τρόπο και κάθε προοπτική να αλλάξει, επιτέλους, ο Κανονισμός Δουβλίνο ΙΙ, αυτό δηλαδή που η Ελλάδα διεκδικεί όλα τα τελευταία χρόνια. Διότι, προφανώς, αν τα ζητήματά σας τα λύνετε διμερώς με τα αφεντικά σας, δεν υπάρχει κανένας λόγος να αλλάξει η Συνθήκη του Δουβλίνου. Λύνετε εσείς τα προβλήματα των Γερμανών.

Όμως, δεν μπορείτε, όπως είπα πριν, να κοροϊδέψετε κανέναν πια ούτε στα νησιά ούτε στην υπόλοιπη Ελλάδα.

Είναι προφανές, κυρίες και κύριοι Βουλευτές, ότι αυτή η Κυβέρνηση ΣΥΡΙΖΑ - ΑΝΕΛ μόνο ζημιά προκαλεί στον τόπο όσο παραμένει. Είναι προφανές ότι η Κυβέρνηση αυτή δεν μπορεί. Η Ελλάδα, όμως, μπορεί. Μπορεί, βέβαια, με δύο σημαντικές προϋποθέσεις. Η πρώτη είναι η πολιτική αλλαγή. Να αλλάξει επιτέλους αυτή η Κυβέρνηση και να μπει ένα τέλος στον κατήφορο.

Γι’ αυτό διεκδικούμε την αύξηση των ποσοστών μας και θα αλλάξουμε τους πολιτικούς συσχετισμούς, για να εξασφαλίσουμε την εθνική συνεννόηση, την πολιτική σταθερότητα και την προοδευτική διακυβέρνηση σε αυτό τον τόπο. Διότι η δεύτερη προϋπόθεση για να πάει η χώρα μπροστά, είναι ένα ολοκληρωμένο, προοδευτικό, αξιόπιστο σχέδιο, με ελληνική ιδιοκτησία, που θα αυξήσει την αξιοπιστία της χώρας, έτσι ώστε να καταφέρουμε να βγούμε στις αγορές, αλλά και να πείσουμε τους εταίρους μας για τις διορθώσεις που πρέπει να γίνουν στη συμφωνία και ιδιαίτερα όσον αφορά στον στόχο για τα πρωτογενή πλεονάσματα.

Το παρόν, αλλά και το μέλλον αυτού του τόπου δεν μπορεί άλλο να είναι η φτώχεια, η λιτότητα, η αναξιοκρατία, οι πελατειακές σχέσεις, οι παρεμβάσεις στους θεσμούς και οι φιλάνθρωποι Υπουργοί. Μπορούμε να αλλάξουμε τη μοίρα που μας επιφυλάσσει αυτή η Κυβέρνηση. Γι’ αυτό και ο μόνος δρόμος που υπάρχει μπροστά είναι να μιλήσει ο ελληνικός λαός στις εκλογές που θα γίνουν σύντομα. Η αντίστροφη μέτρηση έχει αρχίσει.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Σήμερα, όμως, πήραμε μια γεύση από την προεκλογική περίοδο με την πόλωση και τον διχασμό που οδηγούν για άλλη μια φορά τη χώρα σε επικίνδυνα αδιέξοδα. Ας τα λάβουν όλοι όσοι μας παρακολουθούν σήμερα υπ’ όψιν τους. Και νομίζω ότι δεν έμεινε αμφιβολία σε κανέναν προοδευτικό Έλληνα πολίτη για το εάν άλλαξε ή όχι ο κ. Τσίπρας.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Γεννηματά.

Τώρα θα δώσουμε τον λόγο στον κ. Μιχαλολιάκο για είκοσι λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κυρία Πρόεδρε, κυρίες και κύριοι Βουλευτές, πραγματικά εκπλήσσομαι για τη βαρύνουσα άποψη που έχουν για την κρίση του ελληνικού λαού, ο οποίος υποθέτουν ότι έχει μνήμη χρυσόψαρου. Ζήτησε προηγουμένως από εδώ η κ. Γεννηματά την κατάργηση της Συμφωνίας του Δουβλίνο ΙΙ. Μόνο που αυτή η συμφωνία, αυτή η ολέθρια για το έθνος μας συμφωνία, υπεγράφη επί κυβερνήσεως ΠΑΣΟΚ!

Προηγουμένως στο Βήμα ήταν κατ’ αρχάς ο κ. Τσίπρας και στη συνέχεια ο κ. Μητσοτάκης.

Ο κ. Τσίπρας επανέλαβε ότι κυρίαρχος είναι ο λαός. Αν είναι κυρίαρχος ο λαός, ας τον αφήσει να εκφραστεί, που δεν τον αφήνει να εκφραστεί ούτε δρομολογώντας τις εκλογικές διαδικασίες που επιβάλλονται στις παρούσες περιστάσεις, ούτε, βεβαίως, σεβόμενος τη θέλησή του.

Είπε, επίσης, για τα χρόνια της διακυβερνήσεώς του, ότι επί των ημερών του ΣΥΡΙΖΑ και των Ανεξαρτήτων Ελλήνων κερδίζουμε αξιοπρέπεια και περηφάνεια.

Έχω εδώ μία δημοσκόπηση, μία πολιτική έρευνα, η οποία δημοσιεύτηκε σήμερα, σύμφωνα με την οποία λέξεις που εκφράζουν περισσότερο τον Έλληνα για το παρόν και το μέλλον της χώρας είναι: φόβος 39,8%, ντροπή 52,5%, οργή 58,3%. Αυτή είναι η περηφάνεια στην οποία οδήγησε τον ελληνικό λαό ο κ. Τσίπρας και η Αριστερά μαζί με τους Ανεξάρτητους Έλληνες. Δεν κερδίσαμε καμμία αξιοπρέπεια, καμμία υπερηφάνεια.

Εις ό,τι αφορά τις πορείες διαμαρτυρίας που γίνονται σε κάθε γωνιά της Ελλάδος -τις οποίες κατήγγειλε ο κ. Τσίπρας και θα αναφερθώ στην καταγγελία του και θα απαντήσω- ο κ. Τσίπρας ξέχασε, φαίνεται, τις ημέρες πριν το 2015, όταν γιουχάραν τότε τους Υπουργούς, όταν δημιουργούσαν ανάλογες εκδηλώσεις. Και οι εκδηλώσεις τότε γίνονταν για να σκιστεί το μνημόνιο, το οποίο φυσικά και δεν έσκισαν.

Όμως, αυτές οι πορείες που γίνονται σήμερα στις Σέρρες, στη Δράμα, σε κάθε γωνιά της Ελλάδος, δεν έχουν κομματικό χαρακτήρα. Όλοι κρατούν μία γαλανόλευκη και λένε «Κάτω τα χέρια από τη Μακεδονία».

(Χειροκροτήματα από την πτέρυγα της Χρυσής Αυγής)

Ο κ. Τσίπρας μίλησε για αντισυγκεντρώσεις. Πράγματι θαυμάζω το θράσος του, διότι δύο ημέρες πριν στη Θεσσαλονίκη, πατριωτικές οργανώσεις είχαν αναγγείλει μέσω του διαδικτύου μία συγκέντρωση στο άγαλμα του Ελευθερίου Βενιζέλου και έκαναν αντισυγκεντρώσεις οι πρόθυμοι συνέταιροι της Κυβερνήσεως της Αριστεράς, οι ψευτοαντιεξουσιαστές, αυτοί οι παρακρατικοί και κατέλαβαν τον χώρο της συγκεντρώσεως. Αυτό δεν είναι αντισυγκέντρωση;

Να μιλήσουμε για άλλες αντισυγκεντρώσεις; Να μιλήσουμε για την πλατεία Ρηγίλλης, όπου στο μνημείο των Ιμίων από τον Ιανουάριο του 2016 οργανώνεται συστηματικά -με συμμετέχουσα και τη νεολαία του ΣΥΡΙΖΑ- αντισυγκέντρωση για να μην πραγματοποιήσει η Χρυσή Αυγή τη συγκέντρωση προς τιμήν των τριών γενναίων αξιωματικών του Πολεμικού Ναυτικού μας;

Οι αντισυγκεντρώσεις είναι έργο δικό τους και δεν έρχονται από τη δεκαετία του 1960. Αντισυγκεντρώσεις γίνονται όπου η Χρυσή Αυγή αποφασίζει να κάνει συγκεντρώσεις και όχι μόνο. Τρομοκρατία: Δεν υπάρχει κεντρικό ξενοδοχείο σήμερα στην Αθήνα και στον Πειραιά όπου μπορεί να δώσει η Χρυσή Αυγή μία διάλεξη ή να κάνει μία συγκέντρωση, γιατί πηγαίνουν οι παρακρατικοί αλήτες των διάφορων Ρουβικώνων και απειλούν τους ιδιοκτήτες.

Να ξέρουν, όμως, ότι δεν θα τους περάσει! Η Χρυσή Αυγή είναι εδώ, είναι στις πλατείες και στους δρόμους, είναι στις πόλεις και στα χωριά, αντιστέκεται για την Ελλάδα!

(Χειροκροτήματα από την πτέρυγα της Χρυσής Αυγής)

Στη συνέχεια, μετά τον κ. Τσίπρα, τον ρόλο πήρε ο κ. Μητσοτάκης, ο οποίος μίλησε περί συμμαχίας ΣΥΡΙΖΑ - Χρυσής Αυγής. Είχε μιλήσει και προηγουμένως ο κ. Τσίπρας περί συμμαχίας Νέας Δημοκρατίας και Χρυσής Αυγής. Μην μαλώνετε αναμεταξύ σας. Η Χρυσή Αυγή δεν είναι ούτε με τον έναν ούτε με τον άλλον. Βλάπτετε και οι δύο την πατρίδα το ίδιο και είμαι εναντίον σας. Η Χρυσή Αυγή είναι με την Ελλάδα, τον λαό, την τιμή, την αξιοπρέπεια, την ιστορία και αγωνίζεται για αυτό!

(Χειροκροτήματα από την πτέρυγα της Χρυσής Αυγής)

Από τα λεγόμενα του κ. Μητσοτάκη, θα σταθώ, επίσης, και θα επισημάνω πως όταν ομιλούσε περί συμμαχίας ΣΥΡΙΖΑ - Χρυσής Αυγής, ξέχασε ότι μαζί με το ΣΥΡΙΖΑ η Νέα Δημοκρατία ψήφισε το νόμο για το τζαμί, μαζί με τη Νέα Δημοκρατία ψήφισε το τρίτο μνημόνιο. Και για του λόγου το αληθές, μόλις χθες ήταν εδώ ο Γάλλος, «πρώτης γενιάς», Μοσκοβισί, ο οποίος απευθυνόμενος στην ηγεσία της Νέας Δημοκρατίας δήλωσε χαρακτηριστικά: «Εάν το κόμμα της Νέας Δημοκρατίας δεν ήταν εκεί το καλοκαίρι του 2015 για να ψηφίσει, για να στηρίξει, δεν θα ήμασταν σήμερα σε αυτό το καλό σημείο».

Αυτό, το λέω προς όλους αυτούς της Νέας Δημοκρατίας, οι οποίοι κατακρίνουν την Κυβέρνηση. Σε αυτό το καλό σημείο είναι γιατί ψήφισαν και αυτοί το μνημόνιο του ΣΥΡΙΖΑ.

Αναφέρθηκε εκτενώς ο κ. Μητσοτάκης στο θέμα το μακεδονικό, στο οποίο θα αναφερθώ και εγώ και είπε την εξής χαρακτηριστική φράση: «Η συμφωνία παράγει τετελεσμένα». Για όσους γνωρίζουν ελληνικά η λέξη «τετελεσμένα» είναι μετοχή του παρακειμένου και σημαίνει πως ό,τι υπογράψει η Κυβέρνηση αυτή του ΣΥΡΙΖΑ, δεν μπορεί να αλλάξει. Αυτό παραδέχεται ο κ. Μητσοτάκης. Προς τι, λοιπόν, όλη αυτή η κριτική;

Και εις ό,τι αφορά τις μειώσεις των συντάξεων και του αφορολογήτου είπε, απευθυνόμενος στον κ. Τσίπρα, το εξής: «Ελάτε να ψηφίσουμε μαζί ότι δεν θα κοπούν οι συντάξεις».

Και ερωτώ εγώ: Εάν ο ΣΥΡΙΖΑ και οι ΑΝΕΛ ψηφίσουν να κοπούν οι συντάξεις, όπως έχουν ψηφίσει, τι θα κάνει ο Μητσοτάκης εάν γίνει κυβέρνηση. Θα το αλλάξει; Δεσμεύεται για αυτό; Όχι, βέβαια.

Εις ό,τι αφορά τον Ούγγρο πολιτικό ηγέτη Όρμπαν και τον σφοδρό αγώνα που δίνει για την προστασία των εθνικών τους συνόρων, παραλλήλισε ο κ. Τσίπρας τον Μητσοτάκη με τον Όρμπαν και αυτός είπε ότι σε καμμία περίπτωση δεν έχει σχέση με τον Όρμπαν. Συμφωνούμε απολύτως. Δεν έχει οποιαδήποτε σχέση, γιατί επί των ημερών της Νέας Δημοκρατίας -και ήταν πολλά χρόνια- ήταν, επίσης, ανοιχτά τα σύνορα για πρόσφυγες και λαθρομετανάστες.

Και επειδή η λέξη «λαθρομετανάστες» δημιούργησε κι ένα πρόβλημα τελευταία στην Κυβέρνηση, σε σημείο που ανάγκασε το Υπουργείο Εθνικής Αμύνης να αλλάξει μια εγκύκλιο κατόπιν ενστάσεως δώδεκα Βουλευτών του ΣΥΡΙΖΑ, καλώ άπαντες να ανοίξουν το μεγάλο ετυμολογικό λεξικό της νεοελληνικής γλώσσας του Γεωργίου Μπαμπινιώτη στην σελίδα 754, όπου υπάρχει εκεί η λέξη «λαθρομετανάστης».

Βεβαίως, εις ό,τι αφορά τη σημερινή συνεδρίαση θα ήθελα να εκφράσω μια μεγάλη απορία. Η απορία μου αυτή έχει να κάνει για ποιο λόγο ζήτησε ο κ. Μητσοτάκης αυτή τη συζήτηση προ ημερησίας διατάξεως. Έχει σκοπό να αλλάξει κάτι σημαντικό στην οικονομία; Έχει σκοπό να σταθεί ενάντια στα μνημόνια; Ούτε το είπε ούτε το ισχυρίζεται.

Θα ήθελα, επίσης, να καταγγείλω, ότι είναι η δεύτερη φορά κατά την οποία -και αυτό συνέβη πριν λίγες ημέρες- αποφασίστηκε με τρόπο αντισυνταγματικό και αντιδημοκρατικό ο αποκλεισμός της Χρυσής Αυγής -στο σύνολό της- στη συζήτηση για την πρόταση δυσπιστίας της Νέας Δημοκρατίας και η ομόφωνη αυτή στάση κατά της Χρυσής Αυγής δείχνει ότι όλοι σε αυτή εδώ την Αίθουσα, όλα τα κόμματα -και αυτό το μαρτυρούν και τα άδεια έδρανα που υπάρχουν σε αυτή εδώ την Αίθουσα- όλοι είστε το κόμμα των πολιτικών κομμάτων που εξυπηρετείτε τον ξένο παράγοντα και το μεγάλο κεφάλαιο και απέναντί σας είναι μια δύναμη εθνική, η Χρυσή Αυγή.

(Χειροκροτήματα από την πτέρυγα της Χρυσής Αυγής)

Νομίζετε ότι με αποκλεισμούς θα χτυπήσετε τη Χρυσή Αυγή; Κάνετε λάθος. Την κάνετε περισσότερο δυνατή. Θέλω να καταγγείλω την αριστερή χούντα που ποδηγετεί την κοινή γνώμη στην Ελλάδα εδώ και δεκαετίες, έχοντας απέναντί της μια ψευτοδεξιά που σύρεται κατά περίσταση και υπηρετεί την αριστερά και λέει ότι σέβεται και τιμά τους αγώνες της, μια αριστερή χούντα που βλέπει παντού φασίστες και ναζιστές και τους βλέπει και τώρα πίσω από τις αυθόρμητες διαδηλώσεις διαμαρτυρίας του λαού για τη Συνθήκη των Πρεσπών. Κάνετε λάθος. Είναι ο λαός, ο παντοδύναμος λαός που τρέμετε εσείς οι δημοφιλείς, εντός πολλών εισαγωγικών. Για τον λόγο αυτόν δεν κάνετε και το αυτονόητο που γίνεται στα Σκόπια. Δεν κάνετε ένα δημοψήφισμα για να δούμε εάν θέλει ο ελληνικός λαός τη Συμφωνία των Πρεσπών ή όχι.

Η Χρυσή Αυγή επιμένει: Δημοψήφισμα να αποφασίσει ο λαός για το μέλλον του, για το ιστορικό αυτό θέμα. Γιατί η Μακεδονία -εμείς θα το επαναλαμβάνουμε συνεχώς- είναι μία και είναι ελληνική!

(Χειροκροτήματα από την πτέρυγα της Χρυσής Αυγής)

Είστε δημοφιλής και για τον λόγο αυτόν για να πάτε στη Λέσβο, την οποία έχετε ρημάξει με το προσφυγικό κύμα και με τους λαθρομετανάστες, χρειάζεστε δεκάδες διμοιρίες των ΜΑΤ. Το ίδιο και στη Θεσσαλονίκη. Αποκλείετε την πόλη. Χθες η Θεσσαλονίκη θύμιζε κυριολεκτικά κατεχόμενη πόλη.

Όμως, εις ό,τι αφορά τη Συμφωνία των Πρεσπών, ασφαλώς και τίθεται θέμα εάν είναι έγκυρη, από την στιγμή κατά την οποία οι Ανεξάρτητοι Έλληνες έχουν διαφορετική άποψη. Δεν έχετε την κυβερνητική πλειοψηφία.

Εις ό,τι αφορά, δε, το κείμενο της πρότασης δυσπιστίας, το οποίο κατέθεσε η Νέα Δημοκρατία, είχε προβλήματα και μάλιστα σημαντικά και ίσως και εκ του πονηρού. Συγκεκριμένα, στην πρόταση δυσπιστίας δώσατε το περιθώριο στους Βουλευτές των Ανεξαρτήτων Ελλήνων να διαφύγουν, υπερψηφίζοντας την πρόταση της Κυβερνήσεως, καταψηφίζοντας, δηλαδή, την πρόταση δυσπιστίας. Γιατί; Διότι δεν είχατε στην πρότασή σας ένα και μοναδικό θέμα, το θέμα της Μακεδονίας. Βάλατε και άλλα και την αδυνατήσατε. Έτσι δώσατε διέξοδο να υπερψηφίσουν την πρόταση δυσπιστίας οι Βουλευτές των Ανεξαρτήτων Ελλήνων, ενώ αν είχε ένα και μοναδικό θέμα, το θέμα της Μακεδονίας, δεν θα είχαν αυτή τη δυνατότητα.

Επιπλέον, η πρόταση της Νέας Δημοκρατίας -θα σας διαβάσω αυτολεξεί τι λέει στο θέμα αυτό- αναφέρει χαρακτηριστικά: «Είναι μια επιζήμια συμφωνία για τα εθνικά συμφέροντα. Αναγνωρίζει δήθεν μακεδονική εθνότητα και γλώσσα για τους βόρειους γείτονές μας. Πρόκειται για μείζονα εθνική υποχώρηση που δεν μπορεί να γίνει αποδεκτή». Ακούσατε, μήπως, καμμία λέξη για το θέμα του ονόματος; Ακούσατε στην πρόταση δυσπιστίας της Νέας Δημοκρατίας να γίνεται αναφορά ότι η παραχώρηση του όρου «Μακεδονία» είναι απαράδεκτη; Όχι!

Ακούσατε μήπως καμμία δέσμευση εκ μέρους της Νέας Δημοκρατίας, ότι αν γίνει κυβέρνηση θα καταγγείλει τη συμφωνία; Όχι. Στο «ΣΚΑΪ» ο κ. Μητσοτάκης είπε χαρακτηριστικά ότι αν έχει κυρωθεί η συμφωνία, θα είναι πολύ δύσκολο να την αποφύγουμε. Και επιπλέον, ακόμη και τώρα στέκονται στα δύο αυτά σοβαρά ζητήματα, τα οποία όμως δεν είναι οπωσδήποτε τόσο σημαντικά όσο το όνομα. Και είναι σημαντικό το όνομα, όπως αναφέρει με έκθεσή της η Εταιρεία Μακεδονικών Σπουδών μόλις χθες, διότι το όνομα αυτό καθ’ εαυτό είναι το όχημα του αλυτρωτισμού.

Εις ό,τι αφορά τα περί εθνικότητος, είχαν το θράσος κυβερνητικά στελέχη να πουν ότι δεν αναφέρεται εθνικότητα και να παραθέσουν το ελληνικό κείμενο, το οποίο μιλούσε για ιθαγένεια. Ενώ αντίθετα το επίσημο κείμενο αναφέρει για το χαρακτηρισμό των κατοίκων των Σκοπίων, λέει «Nationality: Macedonian», λέει Nationality, δηλαδή εθνικότητα. Το αποκάλυψε αυτό με πρωτοσέλιδο η εφημερίδα «ΕΣΤΙΑ», με άρθρο του κ. Στυλιανίδη. Έχετε δώσει εθνικότητα.

Εις ό,τι αφορά τη μακεδονική γλώσσα, τη λεγόμενη «μακεδονική γλώσσα», δεν υπάρχει μακεδονική γλώσσα ούτε σλαβομακεδονική γλώσσα. Είναι ένα τοπικό ιδίωμα, το οποίο περιέχει λέξεις βλάχικες, λέξεις σλαβικές για πολλά ζητήματα. Ενώ υπάρχουν λέξεις βουλγάρικες και σερβικές λέξεις, χρησιμοποιεί ελληνικές και ανάμεσα στα άλλα περιέχει περίπου χίλιες λέξεις με προέλευση ομηρική και νεοελληνική. Ήταν μια lingua franca, όπως αναφέρει ο καθηγητής Ευαγγελίδης σε εργασία η οποία δημοσιεύτηκε στον ιστότοπο «Αντίβαρο» και η οποία δεν ήταν σε καμμία περίπτωση γλώσσα. Γλώσσα την έκανε η κομμουνιστική προπαγάνδα επί Τίτο και την επικυρώνετε κι εσείς, τη στιγμή που δεν ήταν τίποτα άλλο παρά ένα τοπικό ιδίωμα.

Η Χρυσή Αυγή για το θέμα αυτό ήταν ξεκάθαρη. Για του λόγου το αληθές αποστείλαμε στην αντιπροσωπεία της Ευρωπαϊκής Επιτροπής στην Ελλάδα, στο Ευρωπαϊκό Κοινοβούλιο, στον ΟΗΕ, στη διεύθυνση του ΝΑΤΟ και της Ευρωατλαντικής Συμφωνίας, στην Πρεσβεία της FYROM, στη Πρεσβεία της Γερμανίας, στην Πρεσβεία των ΗΠΑ, της Γαλλίας, μια επιστολή- δέσμευση προσωπική δική μου και του κόμματος προς τους διεθνείς οργανισμούς, ότι αν ποτέ ο Θεός θέλει και έχουμε τη δύναμη θα καταγγείλουμε και θα ακυρώσουμε αυτήν τη συμφωνία.

(Χειροκροτήματα από την πτέρυγα της Χρυσής Αυγής)

Την καταθέτω στα Πρακτικά.

(Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλώ τη Νέα Δημοκρατία, αν είναι πραγματικά ειλικρινής σε αυτά που λέει, να κάνει την ανάλογη ενέργεια, να καταγγείλει τη συμφωνία αυτή.

Για τη Χρυσή Αυγή είναι απλό. Όσο υπάρχουν Έλληνες, δεν μας ενδιαφέρει αν είναι άδεια αυτά εδώ τα έδρανα. Είναι γεμάτοι οι δρόμοι και οι πλατείες. Όσο υπάρχουν Έλληνες, όσο υπάρχει η Χρυσή Αυγή δεν θα αναγνωριστεί ποτέ το όνομα Μακεδονία στους Σλάβους της περιοχής των Σκοπίων. Η Μακεδονία είναι μια και ελληνική.

(Χειροκροτήματα από την πτέρυγα της Χρυσής Αυγής)

Και για το λόγο αυτό χαιρετίζουμε με θέρμη τη δραστηριοποίηση του ελληνικού λαού, ο οποίος διαμαρτύρεται γεμάτος εθνικό πάθος για όσα συνέβησαν με τη Συμφωνία των Πρεσπών. Θέλουμε να πούμε προς όλους ας φύγει από το μυαλό τους ότι είναι μια συνωμοσία φασιστική. Είναι ο λαός. Είναι ο ίδιος ο λαός και η θέλησή του και αυτό προκύπτει και από όλες τις πολιτικές έρευνες που έχουν γίνει σχετικά.

Δεν θα μπορούσα να παραλείψω επιγραμματικά την πρόσφατη συμφωνία με τη Μέρκελ για την επανεγκατάσταση των παράνομων μεταναστών και των προσφύγων, οι οποίοι βρίσκονται στη Γερμανία, στην Ελλάδα. Και να τονίσω ότι το αντάλλαγμα που έλαβε η Κυβέρνηση με την κατάργηση του αυξημένου ΦΠΑ σε πέντε νησιά, απαντήθηκε από τους ίδιους τους δημάρχους των νησιών. Ο Δήμαρχος της Λέσβου, ο Δήμαρχος της Σάμου, ο Δήμαρχος της Χίου, της Λέρου και της νήσου Κω απάντησαν υπερήφανα στην Κυβέρνηση: «Δεν θέλουμε μείωση του ΦΠΑ. Δεν θέλουμε άλλους πρόσφυγες και λαθρομετανάστες». Σεβαστείτε επιτέλους τη θέληση του λαού.

Η Ιταλία, όπου ανατέλλει πραγματικά μια ελπίδα για την Ευρώπη με τη Λέγκα του Βορρά και τον Σαλβίνι, ζήτησε την καταγγελία της Συμφωνίας του Δουβλίνου, αυτή τη συμφωνία που ζήτησε να καταργηθεί και η κ. Γεννηματά και που το ΠΑΣΟΚ είχε υπογράψει και η Νέα Δημοκρατία είχε διατηρήσει.

Η Ελλάδα, δυστυχώς, δεν συντάχθηκε στο πλευρό της Ιταλίας, αλλά συντάχθηκε στο πλευρό της Μέρκελ, την οποία έσωσαν ο αριστερός Τσίπρας και ο σοσιαλιστής Σάντσεθ.

Επειδή μιλάμε για Αριστερά, διασκέδασα πραγματικά πολύ το θέαμα χθες, στις 4 Ιουλίου, εθνική εορτή των Ηνωμένων Πολιτειών της Αμερικής, όπου κάποιοι «ΗΠΑνθρωποι» με η -ο όρος είναι δικός σας, κύριε Ζουράρι- στοιχήθηκαν στην Αμερικανική Πρεσβεία και ξέχασαν τα νιάτα τους, όπου είχαν χαλάσει δεκάδες ζευγάρια παπουτσιών διαδηλώνοντας και φωνάζοντας «φονιάδες των λαών Αμερικάνοι». Εκλεκτοί των Αμερικάνων, εκλεκτοί των πλουτοκρατών, εκλεκτοί της Μέρκελ πλέον, βαδίζουν και το μόνο που τους ενδιαφέρει είναι η εξουσία.

Ακόμα και η Βουλγαρία αρνήθηκε τη μετεγκατάσταση παράνομων μεταναστών και προσφύγων στο έδαφός της, το ίδιο και η Ουγγαρία, η Αυστρία, η Πολωνία, η Τσεχία. Ακόμη και η Αλβανία αρνήθηκε, δηλώνοντας ότι το αρνείται ακόμα και αν αντάλλαγμα είναι η είσοδός της στην Ευρωπαϊκή Ένωση. Αντ’ αυτού, η Ελλάς δέχτηκε.

Θα πω δυο λόγια περί οικονομίας. Μεγάλο ψέμα το τέλος του μνημονίου. Όσο υπάρχει χρέος με Αγγλικό Δίκαιο, υπάρχει στην πραγματικότητα όχι απλά μνημόνιο, αλλά ένα σκληρό μνημόνιο. Άλλωστε, η εποπτεία τι θα είναι; Δεν θα είναι μνημόνιο;

Σε ό,τι αφορά την υποδούλωση της πατρίδας μας στους δανειστές μέχρι το 2060 με υποθήκη της εθνικής περιουσίας, μας θυμίζει τα δάνεια του αγώνος του 1824, όταν ζητούσαν οι αδελφοί Ρικάρντο και άλλοι εκλεκτοί τραπεζικοί οίκοι του Σίτι του Λονδίνου την υποθήκευση της εθνικής περιουσίας και συγκεκριμένα της Κορινθίας και της Αργολίδας έναντι του χρέους. Αυτό που δεν έκαναν τότε, που πραγματικά σφάζονταν με τους Τούρκους, οι Έλληνες που δεν είχαν καν κράτος, το κάνει σήμερα μια αριστερή Κυβέρνηση που υποθηκεύει με το περίφημο υπερταμείο την εθνική περιουσία.

Πρωτογενές πλεόνασμα 32 δισεκατομμύρια έως το 2022. Ο κ. Μητσοτάκης να λέει ότι θα φέρει την ανάπτυξη, η οποία δεν υπάρχει. Και πώς θα τη φέρει; Με αυτό το πρωτογενές πλεόνασμα είναι δυνατό να τη φέρει; Όχι. Δεσμεύεται ότι θα το καταγγείλει; Όχι. Στέλνει μία επιστολή να πει ότι είναι αντίθετος με όλα αυτά; Καμμία ανάπτυξη δεν πρόκειται να έλθει. Πραγματικά η Νέα Δημοκρατία βρίσκεται σε αμηχανία. Θα μιλήσει πάλι για συνέχεια του κράτους, εάν πάρει την εξουσία μετά από έναν χρόνο, μετά από κάποιους μήνες. Ας δεσμευτεί επιτέλους ότι θα καταγγείλει όλα αυτά τα αντιλαϊκά μέτρα. Δεν το κάνει, όμως.

Στην Ιταλία ο Σαλβίνι δείχνει τον δρόμο. Σκληρές διαπραγματεύσεις. Η Ελλάδα δεν πρόκειται να αναπτυχθεί, εάν δεν αποκτήσει σταθερό φορολογικό σύστημα. Αναφέρθηκε στις εφημερίδες πρόσφατα ότι υπάρχουν δεκάδες δισεκατομμύρια ευρώ εκτός τραπεζικών λογαριασμών στα ντουλάπια, στα συρτάρια, στα στρώματα. Πώς θέλετε να επενδυθούν αυτά τα χρήματα, όταν η φορολογία ξεπερνά το 50%;

Η Χρυσή Αυγή προτείνει: Φορολογία 15% για τις επιχειρήσεις και 20% για τα φυσικά πρόσωπα. Έτσι θα βγουν τα χρήματα στην επιφάνεια, έτσι θα αρχίσει η ανάπτυξη, έτσι θα δημιουργηθούν νέες θέσεις εργασίας.

Όμως, το μεγάλο πρόβλημα της ελληνικής οικονομίας είναι το πρόβλημα του χρέους. Για να είμαστε ειλικρινείς, επειδή διαφημίζετε ότι ρυθμίσατε το χρέος, δεν κόπηκε από το χρέος ούτε ένα ευρώ. Μια επιμήκυνση έγινε.

Η Χρυσή Αυγή επιμένει, όπως επέμενε και ο ΣΥΡΙΖΑ μέχρι να γίνει εξουσία: Πρέπει να γίνει λογιστικός έλεγχος του χρέους και πρέπει να εξεταστεί σοβαρά το ζήτημα του ευρώ και αν συμφέρει την πατρίδα μας μια συντεταγμένη έξοδος με παράλληλη ανάπτυξη της εθνικής μας οικονομίας.

Η οικονομία μας μπορεί να γίνει ανταγωνιστική μόνο με εθνικό νόμισμα, μόνο με επιστροφή στην εθνική παραγωγή και φυσικά με εκμετάλλευση του ορυκτού μας πλούτου, με πρώτο από όλα τους υδρογονάνθρακες. Μόνο τα κοιτάσματα νότια της Κρήτης είναι δύο φορές το δημόσιο χρέος. Αλλά για να εκμεταλλευτούμε τους υδρογονάνθρακες χρειαζόμαστε αεροπλάνα, χρειαζόμαστε φρεγάτες, χρειαζόμαστε όπλα, πανίσχυρες Ένοπλες Δυνάμεις που θα εμποδίσουν είτε Τούρκους, είτε τον οποιοδήποτε επίβουλο γείτονα να μας εμποδίσει να εκμεταλλευτούμε τον εθνικό μας πλούτο.

Το πρόβλημα της χώρας, όμως, είναι και πολιτικό. Η Κυβέρνηση ΣΥΡΙΖΑ - ΑΝΕΛ είναι φανερό ότι είναι μια κυβέρνηση μειοψηφίας. Εάν είχατε πολιτικό φιλότιμο θα έπρεπε να παραιτηθείτε άμεσα, να προκηρύξετε εκλογές εδώ και τώρα.

Μας πολεμάτε με κάθε τρόπο, όλοι μαζί. Είμαστε η τελευταία ελπίδα των Ελλήνων, η Ελλάδα που έρχεται, η Χρυσή Αυγή που θα ανατείλει στην πατρίδα και θα φέρει νέες ημέρες, ένα νέο ελληνικό ήλιο.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Δημήτριος Κουτσούμπας, Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας για είκοσι λεπτά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Τσίπρας, Μητσοτάκης. Μητσοτάκης, Τσίπρας. «Είπε ο γάιδαρος τον πετεινό κεφάλα». Όσο κι αν οξύνετε τους κούφιος φραστικούς διαπληκτισμούς μεταξύ σας, κύριοι της Κυβέρνησης του ΣΥΡΙΖΑ και κύριοι της Αξιωματικής Αντιπολίτευσης της Νέας Δημοκρατίας, δεν μπορείτε να κρύψετε το κύριο: την ουσιαστική συμφωνία σας στις κατευθύνσεις και τα μέτρα που θα γονατίσουν τον λαό μας από τα βάρη ακόμα περισσότερο το επόμενο διάστημα.

Οι αντιπαραθέσεις σας για το ποιος είναι πολιτικός απατεώνας και ποιος είναι ανίκανος ως διαχειριστής, δεν μπορούν να κρύψουν τις δεσμεύσεις σας να περικοπούν τα επόμενα χρόνια οι συντάξεις, να μειωθεί και άλλο το αφορολόγητο όριο, να συνεχιστούν οι λαϊκές θυσίες για να ανακάμψει η κερδοφορία των μονοπωλιακών ομίλων.

Η πρόσφατη τοποθέτηση του ΣΕΒ αποτελεί την πιο αποκαλυπτική μαρτυρία για το τι έρχεται την επόμενη μέρα, για το τι θέλετε να κρύψετε, δημιουργώντας κλίμα τεχνητής πόλωσης. Τι ζητάει ο ΣΕΒ; Να μειωθεί κι άλλο το λεγόμενο μη μισθολογικό κόστος, να διατηρηθούν οι μισθοί πείνας, να ελαφρυνθεί ακόμη περισσότερο η φορολογία του κεφαλαίου, με άλλα λόγια να αυξηθεί η αφαίμαξη των μισθωτών και των αυτοαπασχολούμενων. Τι συνιστά ο ΣΕΒ; Να αποφευχθεί η πολιτική πόλωση και να συνεχιστούν οι αποφασισμένες αντιλαϊκές μεταρρυθμίσεις χωρίς υποχωρήσεις.

Είναι, λοιπόν, ολοφάνερο ότι χέρι-χέρι οι δανειστές και η εγχώρια άρχουσα τάξη έχουν δρομολογήσει τις χειρότερες μέρες που έρχονται για τους εργαζόμενους. Είναι πράγματι πρόκληση να μιλάει η Κυβέρνηση για δίπολο ανάμεσα στην πρόοδο και τη συντήρηση, τη στιγμή που σήμερα λαμβάνει επαίνους από τα επιτελεία της Ευρωπαϊκής Ένωσης, του ΝΑΤΟ, της αμερικάνικης κυβέρνησης και φυσικά της γερμανικής σοσιαλδημοκρατίας. Είναι πρόκληση να εμφανίζετε ως βαθιές τάχα διαφορές με τη Νέα Δημοκρατία το αν θα αναστείλετε, για μερικούς μήνες στην ουσία, άντε μέχρι τις κάλπες των βουλευτικών εκλογών, τις δεσμεύσεις σας να πετσοκόψετε τις συντάξεις.

Το ΚΚΕ έχει αποκαλύψει και καταγγείλει το τσάκισμα των εργασιακών και ασφαλιστικών δικαιωμάτων των εργαζομένων που έχουν οδηγήσει σε μεγάλες περικοπές μισθών και συντάξεων και διεκδικεί την κάλυψη των απωλειών, την επαναφορά της δέκατης τρίτης και δέκατης τέταρτης σύνταξης.

Οι απώλειες για τους απόμαχους της δουλειάς συνεχίζονται. Δημιουργούνται συνθήκες απόγνωσης, επιβεβαιώνοντας τις εκτιμήσεις ότι η μεταμνημονιακή εποχή θα συνοδεύεται με νέα μέτρα για την κάλυψη των ματωμένων πλεονασμάτων και την ικανοποίηση των αιτημάτων των επιχειρηματικών ομίλων.

Εάν θέλετε, πραγματικά, να ανακουφίσετε τους συνταξιούχους και όχι να τους κοροϊδέψετε πάλι μέχρι τις επόμενες εκλογές, τότε ψηφίστε την τροπολογία που σας καταθέσαμε σήμερα το πρωί και που είναι στο νομοσχέδιο του Υπουργείου Εργασίας που θα συζητηθεί την ερχόμενη Τρίτη, για κατάργηση όλων των ρυθμίσεων του ν.4387/2016 που προβλέπουν τον επαναϋπολογισμό των συντάξεων και την περικοπή της προσωπικής διαφοράς.

Την καταθέτουμε και στα Πρακτικά -ήδη έχει κατατεθεί- για να την έχετε και να τη μελετήσετε. Έχετε χρόνο μέχρι την Τρίτη.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, προχωρήστε στην άμεση κατάργηση του άρθρου 12 του νόμου Κατρούγκαλου για να αποκατασταθούν οι συντάξεις χηρείας, όπως ήταν πριν τον νόμο αυτό.

Κυρίες και κύριοι, είναι επίσης μεγάλη πρόκληση να εμφανίζετε ως φιλολαϊκή στροφή τη μείωση του ΦΠΑ, που εσείς οι ίδιοι είχατε αυξήσει στα νησιά και, μάλιστα, όταν μιλάτε για μείωση μόνο σε πέντε νησιά του Αιγαίου και όχι στο σύνολό τους.

Σας θυμίζουμε ότι είστε όλοι υπόλογοι, γιατί με το τρίτο μνημόνιο της Συγκυβέρνησης ΣΥΡΙΖΑ - ΑΝΕΛ -αλλά και τα άλλα κόμματα που το ψήφισαν, η Νέα Δημοκρατία, το ΠΑΣΟΚ, το Ποτάμι- δεσμευτήκατε για την κατάργηση του μειωμένου ΦΠΑ στα νησιά του Αιγαίου. Ο μειωμένος ΦΠΑ αποτελούσε ένα μέτρο - αντιστάθμισμα στις συνέπειες που δυσκολεύουν τη ζωή των νησιωτών.

Η προσωρινή διατήρηση του μειωμένου ΦΠΑ σε πέντε νησιά μέχρι τις 31 Δεκέμβρη φέτος και με πρόφαση το προσφυγικό, είναι μια ενέργεια ουσιαστικά νομιμοποίησης των επικίνδυνων, των αντιδραστικών πολιτικών της Ευρωπαϊκής Ένωσης, που μετατρέπει τα νησιά μας σε μόνιμους χώρους εγκλωβισμού προσφύγων και μεταναστών.

Το ΚΚΕ διεκδικεί την κατάργηση του ΦΠΑ στα είδη λαϊκής κατανάλωσης. Στο πλαίσιο αυτό προτείνουμε τη διατήρηση του μειωμένου ΦΠΑ στο σύνολο των νησιών του Αιγαίου.

Για τον λόγο αυτό καταθέσαμε τροπολογία - προσθήκη στο σχέδιο νόμου του Υπουργείου Εργασίας που θα συζητηθεί την Τρίτη και σας προκαλούμε να την ψηφίσετε, εάν δεν έχετε σκοπό, πάλι, να κοροϊδέψετε γι’ αυτό το εξάμηνο του νησιώτες που πραγματικά υποφέρουν.

Σας την καταθέτω και αυτή για τα Πρακτικά.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι πρόκληση να έχετε πάρει νέα, μόνιμα αντιλαϊκά μέτρα για όλα τα επόμενα χρόνια και να μας λέτε ότι αντισταθμίζονται από ορισμένα βοηθήματα που θα δοθούν μόνο μια φορά σε ορισμένες κατηγορίες, κυρίως ακραίας φτώχειας.

Όμως τα βοηθήματα, τις αποζημιώσεις που δικαιούνται, κυρίως τα έργα που έπρεπε να έχουν γίνει και δεν έχουν καν ξεκινήσει ακόμα εδώ και οκτώ μήνες μετά τις καταστροφικές πλημμύρες, οι κάτοικοι της Μάνδρας και των άλλων περιοχών που έχουν πληγεί από τις φονικές πλημμύρες ακόμα τις περιμένουν.

Χτες ήμουν εκεί με κλιμάκιο του ΚΚΕ, τώρα που έχουν σβήσει τα φώτα της δημοσιότητας και οι υποσχέσεις μένουν ανεκπλήρωτες μέχρι μια νέα καταστροφή.

Ποιος σας δίνει το δικαίωμα, κύριοι του ΣΥΡΙΖΑ, του ΠΑΣΟΚ, της Νέας Δημοκρατίας -γιατί έχετε κι εσείς ευθύνες για τις προηγούμενες περιόδους διακυβέρνησης- να παίζετε με τις ζωές, με το βιος των ανθρώπων, των λαϊκών οικογενειών στη Μάνδρα; Ξέρετε ότι τα μαγαζιά εκεί ανοίγουν -όπως οι ίδιοι οι κάτοικοι, οι επαγγελματίες και οι καταστηματάρχες μας έλεγαν- μόνο για ψυχολογικούς λόγους, αφού δεν μπαίνει άνθρωπος να ψωνίσει, γιατί εσείς με την πολιτικής σας, τη γραφειοκρατία σας, την αναλγησία σας, τους έχετε προγράψει, την ίδια ώρα που δίνετε αβέρτα ζεστό χρήμα σε ομίλους, δήθεν επενδυτές της ανάπτυξής σας, που εξοντώνει, όμως, τους αδύναμους, τη φτωχολογιά.

Θα μας βρίσκετε μπροστά σας και γι’ αυτό και για όλα τα άλλα ζητήματα, κάθε μέρα, κάθε ώρα, μέχρι να λύσετε αυτά τα προβλήματα.

Με τη φαρσοκωμωδία της γραβάτας είχατε το θράσος να βγείτε στον ελληνικό λαό και να ανακοινώσετε πως λύσατε το ζήτημα του χρέους, πως το πρόβλημα διευθετήθηκε δήθεν μέσα από τη σκληρή σας διαπραγμάτευση.

Αλήθεια, κύριε Τσίπρα, ας δούμε τι ακριβώς κέρδισε ο ελληνικός λαός:

Το ύψος του κρατικού χρέους, που ζητάτε να αποπληρώσουν και πάλι οι εργαζόμενοι, παραμένει σταθερό και δεν ελαττώθηκε στο ελάχιστο. Θα μας πείτε ότι πήρατε μια χρονική μετάθεση για τα δάνεια των δέκα ετών για τα δάνεια του EFSF. Στην ουσία, προσπαθείτε να κρύψετε το πρόβλημα του υπέρογκου κρατικού δανεισμού κάτω από το χαλί, να το σπρώξετε λίγο παραπέρα στο μέλλον, όταν πια θα είστε και μια πολιτική ανάμνηση.

Tο γεγονός πως η λύση σας δεν εξασφαλίζει ούτε καν την περιβόητη βιωσιμότητα του χρέους, φαίνεται ακόμα και από τη σχετική τοποθέτηση του Διεθνούς Νομισματικού Ταμείου. Σύντομα, πριν τις εκλογές, θα προετοιμάσετε οπωσδήποτε και μια πανηγυρική έξοδο της χώρας στις αγορές. Θα προχωρήσετε σε μια έκδοση ομολόγων, η οποία θα μας πείτε ότι σφραγίζει την εμπιστοσύνη των αγορών, όμως, είναι απολύτως λογικό, σας λέμε, να συμβεί αυτό, πολύ απλά γιατί το μόνο που κερδίσατε με τη διαπραγμάτευση, είναι η δυνατότητα να μην αποπληρώνει το κράτος δάνεια προς τον EFSM για μια δεκαετία σπρώχνοντάς τα λίγο προς τα πίσω. Τι επιτρέπει αυτό; Ασφάλεια σε όσους δανείσουν σήμερα στο ελληνικό κράτος, που θα πάρουν τα λεφτά τους πίσω, αφού τη δεκαετία που εξασφαλίσατε δεν έχει άλλες μεγάλες δανειακές υποχρεώσεις. Οι εργαζόμενοι αρκεί να σκεφτούν ποιος πληρώνει και ποιος θα ωφεληθεί από τη νέα ρύθμιση του χρέους.

Η συμφωνία σας δεσμεύει τους εργαζόμενους της χώρας σε τερατώδη πρωτογενή πλεονάσματα του 3,5% για τα επόμενα τέσσερα χρόνια και στη συνέχεια για πλεονάσματα αδιευκρίνιστου ύψους πάνω από το 2,2% μέχρι το 2060, φορτώνοντας σε τρεις γενιές Ελλήνων εργαζομένων να αποπληρώνουν τα διάφορα δάνεια.

Τι έχει να περιμένει, λοιπόν, ο μισθωτός, ο αυτοπασχολούμενος, ο επαγγελματίας, ο επιστήμονας, ο αγρότης, ο συνταξιούχος; Τερατώδη πρωτογενή πλεονάσματα για δεκαετίες. Η νέα ρύθμιση, λοιπόν, του χρέους σημαίνει πως ο λαός ξανά θα ματώνει.

Δεύτερο ψέμα σας, από το οποίο δεν μπορείτε πια να κρυφτείτε είναι πως η περιβόητη εποπτεία τελείωσε. Δεν σταματάτε να διακηρύττετε σε όλους στους τόνους πως πλέον η χώρα βγαίνει από το τούνελ της αυστηρής εποπτείας, των αποφάσεων των δανειστών και πως στέκεται στα πόδια της. Πανηγυρίζετε γιατί τάχα η νέα περίοδος θα είναι ριζικά διαφορετική γιατί, όπως μας λέτε, δεν θα αποφασίζουν οι έξω, αλλά θα αποφασίζουμε εμείς εδώ.

Αν δούμε, όμως, την πραγματικότητα, κάποιος που ξέρει να διαβάζει, καταλαβαίνει τι ακριβώς διαπραγματευόσασταν τόσες ώρες. Διαπραγματευόσασταν το πώς θα κρύψετε τη συνέχιση της εποπτείας από τον ελληνικό λαό και η λύση βρέθηκε στο να τη μεταφράσετε ως σχέδιο συνεργασίας και υποστήριξης. Δεν μπορείτε, όμως, να κρύψετε πως πρόκειται ουσιαστικά για συνέχιση της αυστηρής εποπτείας για αδιευκρίνιστο χρονικό διάστημα, χωρίς να συνυπολογίσουμε τους κανόνες και το πλαίσιο εποπτείας που υπάρχει για όλα τα κράτη-μέλη της Ευρωπαϊκής Ένωσης.

Η συμφωνία που υπογράψατε προβλέπει ένα συνεχές, μόνιμο, αυστηρό πλαίσιο ελέγχου των οικονομικών εξελίξεων στη χώρα. Προβλέπει πως κλιμάκια των δανειστών, των θεσμών, των εταίρων -όπως θέλετε πείτε τους, δεν έχει καμμιά σημασία, δεν αλλάζει και τίποτα- θα βρίσκονται σε τακτά χρονικά διαστήματα στην Ελλάδα και θα ελέγχουν την πορεία των οικονομικών εξελίξεων της χώρας.

Σίγουρα, κύριοι της Κυβέρνησης, κάτι θα σκεφτείτε. Αφού τους βγάλατε από τα Υπουργεία για να γίνονται οι συναντήσεις σε ξενοδοχεία, κάτι θα σκεφτείτε και τώρα. Ίσως κάνετε τις συναντήσεις σε κάποιο πολυτελές χώρο συναντήσεων, όπως αυτούς που φτιάχνετε τώρα, με μεγάλη μανία μάλιστα, στην παραλιακή ζώνη από τον Πειραιά μέχρι το Ελληνικό.

Όπου, όμως, και να γίνονται οι συναντήσεις η πραγματικότητα δεν κρύβεται. Ο έλεγχος, οι εκθέσεις για την εφαρμογή των μέτρων θα συνεχιστούν για πολλά χρόνια ακόμα. Προσπαθείτε να αμυνθείτε λέγοντας πως η εποπτεία αυτή είναι διαφορετική, πως είναι δημοσιονομική εποπτεία, πως αφορά στην επίτευξη των στόχων και πως ο τρόπος με τον οποίον θα γίνει είναι πια δική μας δουλειά. Κάτι τέτοιο προσπαθήσατε να κάνετε στην πρόσφατη συνέντευξή σας, κύριε Τσίπρα, σε ένα αγαπημένο σας δίκτυο, στο «Bloomberg».

Τι σημαίνει, όμως, αυτό; Σημαίνει ότι η Κυβέρνηση θα επιλέξει τον τρόπο σφαγής του λαού με βάση τις προτεραιότητες της εγχώριας αστικής τάξης. Η συμφωνία που υπογράψατε είναι σαφής και δεν χωρά καμμία απολύτως αμφιβολία, δεν αφήνει κανένα περιθώριο αμφιβολίας. Για μια ακόμη φορά δεσμευτήκατε στο ότι όλες οι μεταρρυθμίσεις που έχουν γίνει θα διατηρηθούν.

Η συμφωνία κάνει επανειλημμένα λόγο για πρόγραμμα που ανήκει στις ελληνικές αρχές και μάλιστα δεχθήκατε ως Κυβέρνηση και επανειλημμένα συγχαρητήρια για τις επιδόσεις αυτές, για το πόσο πολύ έχετε πια πιστέψει σε αυτές τις αντιλαϊκές κατά τα άλλα μεταρρυθμίσεις.

Η συμφωνία, όμως, που δίνει περιθώρια ευελιξίας στην ελληνική Κυβέρνηση περιλαμβάνει με απόλυτη σαφήνεια τα αντιλαϊκά μέτρα που πρέπει να υλοποιήσετε την επόμενη περίοδο και την ίδια στιγμή συνδέει την υλοποίησή τους με τα όποια μέτρα ελάφρυνσης του χρέους.

Ποιον προσπαθείτε, λοιπόν, να κοροϊδέψετε; Η συμφωνία που φέρατε προβλέπει συνεχή επιτόπια εποπτεία από τους θεσμούς, που θα εξετάζουν κάθε τρίμηνο εάν έχουν υλοποιηθεί συγκεκριμένα αντιλαϊκά μέτρα και θα προτείνουν διορθωτικά μέτρα. Όλα τα άλλα που λέτε είναι για εσωτερική, μικροκομματική, πολιτική κατανάλωση.

Επίσης, τι ακριβώς εννοείτε όταν λέτε ότι θα αποφασίζουμε εμείς όλοι μαζί για τα σκληρά αντιλαϊκά μέτρα; Μήπως αυτά τα μέτρα που απαιτούν και οι εκπρόσωποι της εγχώριας τάξης σάς τα ζήτησε κανένας συνταξιούχος εδώ στην Ελλάδα, κανένας μισθωτός, κανένας αυτοαπασχολούμενος;

Θεωρείτε ότι έχουν ενιαία συμφέροντα, αλήθεια, στην ελληνική κοινωνία οι μεγαλομέτοχοι των ομίλων και όσοι δίνουν την καθημερινή τους μάχη για να επιβιώσουν;

Το πιο ωμό ψέμα σας είναι πως με τη συμφωνία σας που υπογράψατε τα βάσανα των εργαζομένων τελειώνουν, γιατί πρέπει να το παραδεχτούμε πως το θράσος σας είναι κυριολεκτικά απύθμενο.

Ας δούμε τι λέει η συμφωνία που υπογράψατε, ποια είναι η πραγματικότητα. Πρώτα-πρώτα διακηρύττετε με τη συμφωνία σας τη δέσμευσή σας για τη θωράκιση όλων των μέχρι τώρα σημαντικών μεταρρυθμίσεων. Λέτε, με άλλα λόγια, πως η μέχρι σήμερα σφαγή των λαϊκών δικαιωμάτων σε μισθούς, σε συντάξεις, σε φόρους θα θωρακιστούν στο διηνεκές, πως δεν πρόκειται να γίνει καμμία υποχώρηση, καμμία ελάφρυνση.

Δεν περιοριζόσαστε, όμως, στην απαρέγκλιτη τήρηση των προηγούμενων αντιλαϊκών μέτρων που έχετε λάβει, γιατί η μεταμνημονιακή περίοδος, που τάχα θα άρει τη λιτότητα, στην πραγματικότητα φέρνει νέα ακόμα πιο σκληρά μέτρα. Αρκεί να διαβάσει κανείς το παράρτημα της συμφωνίας σας για να καταλάβει πως η μεταμνημονιακή περίοδος μεταφράζεται σε νέες σκληρές θυσίες για τους εργαζόμενους. Ό,τι και να ψελλίζετε για τις συντάξεις, για τη φορολογία η σαφής, απόλυτη, κυνική τελικά δέσμευσή σας στις μεταρρυθμίσεις – κλειδί, που έχουν ήδη προωθηθεί, μαρτυρά πόσοι συνταξιούχοι θα πληρώσουν ένα δισεκατομμύριο ευρώ με την κατάργηση της προσωπικής διαφοράς από τις αρχές του 2019, ενώ από τις αρχές του 2020 η μείωση του αφορολόγητου θα οδηγήσει σε νέα αφαίμαξη λαϊκών εισοδημάτων.

Δεν μπορείτε πια να κοροϊδέψετε κανένα. Δεν μπορείτε, βέβαια, να μας εξηγήσετε και πώς θα αποφύγετε το τσεκούρωμα των συντάξεων, όταν έχετε ήδη συμφωνήσει πλεόνασμα 3,5% κι όταν έχετε συμφωνήσει σε θωράκιση των ψηφισμένων μέτρων. Το λέμε ξανά προς εμπέδωση.

Η συμφωνία σας προβλέπει νέα φορολογική αφαίμαξη του λαού μέσα από νέα αύξηση του ΕΝΦΙΑ και των αντικειμενικών αξιών στις λαϊκές κατοικίες, ενώ δεσμευτήκατε ρητά πως θα προχωρήσετε όχι μόνο στη θωράκιση, αλλά και σε νέα επέκταση του πλαισίου διαχείρισης των μη εξυπηρετούμενων δανείων, που σε απλά ελληνικά μεταφράζεται σε νέα επιθετική επέκταση των πλειστηριασμών, ώστε να εξαναγκαστούν όλοι να πληρώσουν, για να στηριχθεί το τραπεζικό κεφάλαιο.

Υπόσχεστε γενικά και αόριστα αλλαγές στους μισθούς και βελτίωση των εργασιακών συνθηκών και λέτε συνειδητά ψέματα για μια ακόμα φορά. Διότι η συμφωνία που κραδαίνετε, παριστάνοντας τον νέο Μωυσή, κάνει λόγο για θωράκιση της ανταγωνιστικότητας του κεφαλαίου και για επιλογές του κατώτατου μισθού με αυτό και μόνο το κριτήριο. Αποκαλύπτεστε, γιατί με αυτό το κριτήριο οι μισθοί δεν πρόκειται να επανέλθουν. Θα παραμείνουν καθηλωμένοι.

Τίποτα θετικό δεν υπάρχει; Θα μας ρωτήσετε. Θετικό για ποιον; Θα σας απαντήσουμε. Φυσικά, για τους φίλους σας στον ΣΕΒ, στο ΣΕΤΕ, τους άλλους εκπροσώπους του κεφαλαίου. Φυσικά, για τους φίλους σας στα επενδυτικά funds. Η συμφωνία είναι γεμάτη με στοιχεία που όλους μαζί τους παραπάνω κι εσάς, σας επιτρέπει να πανηγυρίζετε. Η πλήρης απελευθέρωση των επενδύσεων με τους εκ των υστέρων τυπικούς ελέγχους που διαλύουν ακόμα και το σημερινό ελάχιστο πλέγμα προστασίας που υφίσταται τώρα, είναι σημείο που σίγουρα σας επιτρέπει να χαμογελάτε, γιατί έρχονται οι περιβόητες επενδύσεις. Έρχεται, βλέπετε, η ανάπτυξη.

Η επιθετική προώθηση των ιδιωτικοποιήσεων σε δεκάδες διαφορετικούς τομείς είναι μια ακόμα πλευρά για την οποία θα σας επιβραβεύσουν οι φίλοι σας. Η συμφωνία σας επαναλαμβάνει τη σαφή δέσμευσή σας για να εκχωρήσετε στο μεγάλο κεφάλαιο και να ολοκληρώσετε τις ιδιωτικοποιήσεις στην ενέργεια, στην ύδρευση, στις μεταφορές. Ιδιωτικοποιήσεις που θα οδηγήσουν σε τεράστια εκτίναξη του κόστους για τα άλλα κόμματα, για τις λαϊκές οικογένειες.

Έρχεστε με θράσος και λέτε πως τα μέτρα σας φέρνουν κοινωνική δικαιοσύνη, πως πρόκειται για ένα μείγμα πολιτικής, για μια αναδιανομή δήθεν απ’ αυτούς που έχουν προς τους φτωχούς, πως όσοι μπορούν πρέπει να βάλουν το χέρι στην τσέπη ως ελεήμονες για να στηριχθούν οι αδύναμοι.

Κύριοι της Κυβέρνησης, σε λίγο θα μας πείτε ότι προνομιούχος είναι και ο μισθωτός με 10.000 χρονιάτικο εισόδημα, τον οποίο τσακίζετε με τη φορολογία. Όμως, πλούσιος δεν είναι ο συνταξιούχος των 1.300 ευρώ που θα του κόψετε τη σύνταξη. Πλούσιος δεν είναι ούτε αυτός που έχει ένα μικρό εξοχικό και που για να μην χάσει το σπίτι του λόγω χρεών στην τράπεζα αναγκάζεται να το πουλήσει μπιρ παρά, γιατί αλλιώς δεν εντάσσεται στον νόμο Κατσέλη. Η πολιτική σας είναι να τσακίσετε πλέον απροκάλυπτα όλους όσοι έχουν κάτι ακόμα να δώσουν, να αφαιμάξετε μισθωτούς, αυτοαπασχολούμενους, συνταξιούχους που δεν βρίσκονται σε κατάσταση εξαθλίωσης, προκειμένου να τροφοδοτήσετε μόνο την κερδοφορία των μονοπωλιακών ομίλων. Και για να συγκαλύψετε αυτήν την κατάσταση, δίνετε και ελάχιστα ψίχουλα στους απόλυτα εξαθλιωμένους.

Η λογική σας έχει έναν και μοναδικό στόχο: να συγκαλύψει τον πραγματικό πλούτο, τα κέρδη των εφοπλιστών, των βιομηχάνων, των τραπεζών που συσσωρεύουν δισεκατομμύρια ευρώ σε βάρος των εργαζομένων.

Η πραγματική διαχωριστική γραμμή δεν είναι ανάμεσα στον μισθωτό των πεντακοσίων ευρώ και στον μισθωτό των χιλίων ευρώ. Είναι ανάμεσα στη συντριπτική πλειοψηφία των εργαζομένων και στα πολιτικά αφεντικά σας, τους ομίλους, τους οποίους τροφοδοτείτε με αναπτυξιακούς νόμους, με τις φοροελαφρύνσεις, με τις ιδιωτικοποιήσεις και με το αίμα των εργαζομένων από την εκμετάλλευσή τους.

Θέλει θράσος να βαφτίζετε «κοινωνική δικαιοσύνη» το να τσακίζετε στην πραγματικότητα τον λαό, να παίρνετε από τις τσέπες του δέκα, να δίνετε τα εννιά στους ομίλους και το ένα που δίνετε πίσω στον λαό με τα διάφορα αντίμετρα να το βαφτίζετε «κοινωνική δικαιοσύνη». Σταματήστε αυτή την κοροϊδία.

Πράγματι, η ανάπτυξη –η καπιταλιστική ανάπτυξη, για να εξηγούμαστε- έρχεται, έστω με ρυθμούς χελώνας. Δεν έχει τόση σημασία αυτή τη στιγμή. Οι ρυθμοί ανάκαμψης του ΑΕΠ θα πάρουν τα πάνω τους, τα κέρδη των ομίλων θα σταθεροποιηθούν.

Άλλωστε, αυτό το φροντίζετε εσείς με την πολιτική σας. Ό,τι κάνετε έχει από πίσω αυτή την κατεύθυνση, τη σταθεροποίηση των κερδών των ομίλων. Η πολιτική λιτότητας που φέρνετε στη μεταμνημονιακή περίοδο έχει αυτό το περιτύλιγμα: να μη στομώσει η καπιταλιστική κερδοφορία, να μη χάσουν οι πλουτοκράτες τα όσα κατέκτησαν. Για αυτό και σε ολόκληρο τον κόσμο εδώ που τα λέμε προωθούνται τέτοια αντιλαϊκά μέτρα. Η καπιταλιστική κερδοφορία απαιτεί φθηνή εργατική δύναμη και μεταρρυθμίσεις που εγγυώνται τη διασφάλιση των κερδών του μεγάλου κεφαλαίου. Αυτό πετυχαίνετε κι εσείς, αυτό πετυχαίνουν και οι συνάδελφοί σας σε άλλες χώρες. Φέρνετε μέτρα που εγγυώνται την καπιταλιστική κερδοφορία, γι’ αυτό και σας κρατάνε τα πολιτικά αφεντικά σας και σας αξιοποιούν σε αυτή μόνο την κατεύθυνση.

Η ανάπτυξή σας πατάει πάνω στο τσάκισμα των εργαζομένων, στη διατήρηση αντιλαϊκών μέτρων, σε νέα μέτρα που θα έρθουν, για φθηνή εργατική δύναμη. Για αυτό και οι εργαζόμενοι πρέπει να φοβούνται αυτή την ανάπτυξή σας, η οποία, ό,τι και να κάνετε, δεν μπορεί να είναι σταθερή για μεγάλο χρονικό διάστημα.

Η υπερσυσσώρευση κεφαλαίου είναι το πραγματικό πρόβλημα που δεν μπορεί να αντιμετωπιστεί. Σε ολόκληρο τον κόσμο τα υπερσυσσωρευμένα κεφάλαια που δεν βρίσκουν κερδοφόρα διέξοδο διογκώνονται. Χαρακτηριστική έκφρασή τους είναι τα τεράστια κρατικά χρέη, που δεν είναι πλέον διαχειρίσιμα. Για αυτό και η εκδήλωση νέας καπιταλιστικής κρίσης είναι σχεδόν αναπόφευκτη. Κρατήστε το αυτό. Για αυτό και η ενδοϊμπεριαλιστικές αντιθέσεις οξύνονται και η πιθανότητα ενός γενικευμένου πολέμου αυξάνεται συνεχώς. Κι αυτό κρατήστε το.

Εσείς, κύριοι της Κυβέρνησης, δεν μπορείτε να κρύψετε πια και τον ρόλο που παίζετε εδώ, στην ευρύτερη περιοχή. Έχετε αναλάβει τον ρόλο σημαιοφόρου των συμφερόντων των Ηνωμένων Πολιτειών της Αμερικής και του ΝΑΤΟ, διακινδυνεύοντας ακόμα και τη συμμετοχή της Ελλάδας σε πολεμική αναμέτρηση, για τα συμφέροντα μονοπωλιακών ομίλων.

Το μεγάλο σας, λοιπόν, καινούργιο προπαγανδιστικό ψέμα, με το οποίο πιθανόν θα πάτε και στις εκλογές, είναι πως η νέα περίοδος θα είναι φιλολαϊκή. Εμείς, όμως, σας λέμε καθαρά και προειδοποιούμε γι’ αυτό τον ελληνικό λαό ότι αυτή η ανάπτυξή σας απαιτεί μόνο νέα βάσανα για τον λαό. Η νέα συμφωνία που φέρνετε προδιαγράφει ακριβώς αυτό: νέα βάρη για θωράκιση μόνο των κερδών των λίγων, την ίδια στιγμή που η πιθανότητα εκδήλωσης νέας κρίσης και εμπλοκής της χώρας, ακόμα και σε πολεμικές περιπέτειες, αυξάνεται διαρκώς.

Είστε, βέβαια, ένας επιτυχημένος διαχειριστής, κύριε Τσίπρα, αυτού του σάπιου και διεφθαρμένου συστήματος. Για αυτό και η Νέα Δημοκρατία δυσκολεύεται να σας αντιπολιτευτεί επί της ουσίας και ανακαλύπτει ακόμα και αριστερά στοιχεία στην πολιτική σας εκεί που δεν υπάρχουν, διακινδυνεύοντας ακόμα και τη σοβαρότητά της, ως το βασικό αστικό κόμμα που εκφράζει την πολιτική του μεγάλου κεφαλαίου.

Δεν θα σας αφήσουμε, όμως, να συνεχίσετε ανενόχλητοι αυτή τη φαρσοκωμωδία της τεχνητής πόλωσης. Τα έχουμε ζήσει αυτά με όλους τους προηγούμενους, με τη Νέα Δημοκρατία και το ΠΑΣΟΚ με τα εξαπτέρυγά τους και τώρα με τον ΣΥΡΙΖΑ και τα δικά του εξαπτέρυγα. Τον προσεταιρίστηκε η αστική τάξη πολιτικά εδώ και πάρα πολλά χρόνια, πρώτα ως εφεδρεία, για να περιορίσει το ΚΚΕ, και σε συνέχεια ως γκεσέμι στο πολιτικό σύστημα και τελικά ως εξουσία, ως μέρος της εξουσίας στην καρέκλα της κυβερνητικής εξουσίας.

Τα περί φωτός - σκότους, προόδου - συντήρησης, ακροδεξιάς - ακροαριστεράς και κολοκύθια τούμπανα είναι μόνο για να κρύψουν την πλήρη ταύτιση και των δύο σας στη σημερινή κυρίαρχη και άκρως επικίνδυνη ευρωατλαντική πολιτική. Οι επιμέρους διαφορές σας στο μείγμα της αντιλαϊκής πολιτικής, που υλοποιείτε και οι δύο, δεν σας σώνουν ούτε είναι αρκετές για να πείσετε ότι κάποιος από τους δύο σας είναι δήθεν μικρότερο κακό από τον άλλο. Και οι δυο με τους απαραίτητους κολαούζους σας είστε το ίδιο επικίνδυνοι για τα λαϊκά συμφέροντα, για τα λαϊκά δικαιώματα, για την ευημερία αυτού του λαού και αυτού του τόπου.

Στο χέρι, λοιπόν, του λαού μας, των εργαζομένων, των νέων είναι να βγουν στο προσκήνιο, να οργανώσουν την αντεπίθεσή τους ενάντια σε όλους εσάς που τους ματώνετε τα όνειρα, που τους κλέβετε την ίδια τη ζωή. Εμείς σε αυτή τη μάχη θα είμαστε παρόντες κάθε ώρα, κάθε στιγμή, με δυναμισμό και με συνέπεια.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο Πρόεδρος της Κοινοβουλευτικής Ομάδας των Ανεξαρτήτων Ελλήνων για είκοσι λεπτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ευχαριστώ, κυρία Πρόεδρε.

Κυρίες και κύριοι συνάδελφοι, ο Αρχηγός της Αξιωματικής Αντιπολίτευσης αμφισβήτησε σήμερα τη συνάντησή του με Μέρκελ και Σολτς, όπου παράκλητος πήγε στη Ευρώπη, προκειμένου να μη μιλήσει κανείς για την καθαρή έξοδο, να μην πει κανείς ότι η Ελλάδα βγαίνει από την οικονομική κρίση και μάλιστα να κάνουν όλοι μαζί προσπάθειες στο Ευρωκοινοβούλιο με τρεις Ευρωβουλευτές της Νέας Δημοκρατίας, προκειμένου να δυναμιτίσουν την ίδια την εικόνα της χώρας.

Μόνο και μόνο η συμπεριφορά των Ευρωβουλευτών της Νέας Δημοκρατίας ή η χθεσινή αναφορά και το ύφος του Αντιπροέδρου της Νέας Δημοκρατίας –που είδε όλος ο ελληνικός λαός από την τηλεόραση- λέγοντάς προς τον Μοσκοβισί ότι, εάν είναι να μην περικόψετε τις συντάξεις, να μας το πείτε, για να αλλάξουμε την πολιτική μας, δείχνουν ότι αυτός ο πανικός στον οποίο έχει οδηγηθεί η Αξιωματική Αντιπολίτευση και το ΠΑΣΟΚ είναι ένας πανικός που έχει οδηγήσει για πρώτη φορά στην ιστορία της Μεταπολίτευσης δύο κόμματα της αντιπολίτευσης στο να υποδαυλίζουν όχι την πολιτική του κομματικού τους αντιπάλου, αλλά την ίδια την εθνική οικονομία και τον ελληνικό λαό.

Μου θυμίζει αυτό που είπε ο μακαριστός Χριστόδουλος για την πολιτική που θέλει τον γείτονα να μην παρακαλάει για το δικό του εισόδημα, αλλά για να ψοφήσει η γίδα του διπλανού. Εδώ, όμως, δεν παρακαλά να ψοφήσει η γίδα του διπλανού, να αποτύχει η πολιτική της Κυβέρνησης. Εδώ παρακαλούν να ψοφήσει η γίδα των Ελλήνων, να τιναχθεί στον αέρα η εθνική οικονομία. Στεναχωριούνται, θλίβονται, όταν βλέπουν να πηγαίνει η Ελλάδα μπροστά. Και απορώ πραγματικά πώς είναι δυνατόν να έχουμε φτάσει σε αυτό το σημείο.

Έχουν περάσει από αυτό το Κοινοβούλιο πολιτικοί αντίπαλοι πολύ σκληροί: Ο Κωνσταντίνος Καραμανλής με τον Ανδρέα Παπανδρέου. Ο Κωνσταντίνος Μητσοτάκης με τον Ανδρέα Παπανδρέου και τον Σημίτη. Ήταν πολιτικοί αντίπαλοι οι οποίοι αντιπαρατέθηκαν με πολύ μεγάλη σφοδρότητα, αλλά ποτέ δεν τόλμησαν, δημόσια τουλάχιστον, να υπονομεύσουν την ίδια τη χώρα, τους ίδιους τους πολίτες της χώρας τους οποίους εκπροσωπούν. Και αυτό είναι ένα φαινόμενο στο οποίο έχουμε οδηγηθεί, ακριβώς γιατί έχουμε μετακινηθεί τα ίδια τα κόμματα.

Είπε ο κ. Μητσοτάκης προηγουμένως στην ομιλία του «είμαστε η Κεντροδεξιά, η ιστορική παράταξη». Ποια ιστορική παράταξη; Έχει καμμία σχέση σήμερα ο λόγος του Κυριάκου Μητσοτάκη με τον λόγο του Κωνσταντίνου Καραμανλή, του Κωνσταντίνου Μητσοτάκη, του Ευάγγελου Αβέρωφ, του Κώστα Καραμανλή; Είδαμε ποτέ από αυτό εδώ το έδρανο Αρχηγό της Αξιωματικής Αντιπολιτεύσεως να παρακαλεί δημοσίως να τιναχθεί στον αέρα η εθνική πολιτική; Όχι. Γιατί; Γιατί ακριβώς δεν είναι ούτε καν Κεντροδεξιά.

Γελούσαν ο κ. Βορίδης και ο κ. Γεωργιάδης, όταν ο Πρωθυπουργός από το Βήμα τούς είπε ότι έχουν πάρει στα χέρια τους την ηγεσία της Νέας Δημοκρατίας. Μαζί τους γελούσε και ο κ. Μητσοτάκης, αποδεχόμενος ουσιαστικά ότι αυτό το κόμμα, που ανήκει στην Κεντροδεξιά, αλλά μέσα στο πλαίσιο του δημοκρατικού τόξου, το κόμμα που αποκατέστησε τη δημοκρατία, έχει σήμερα Κοινοβουλευτικό του Εκπρόσωπο, εκείνον που ανέλαβε την προεδρία της νεολαίας της ΕΠΕΝ από τον Νίκο Μιχαλολιάκο, τον κ. Βορίδη. Έχει Αντιπρόεδρό του εκείνον ο οποίος συνέγραφε αντισημιτικά βιβλία και παρευρίσκετο μαζί με νεοναζιστές σε κοινές εκδηλώσεις.

Έχουν παραδώσει το κόμμα που αποκατέστησε τη δημοκρατία και συνεργάστηκε κάποια στιγμή, σε κοινή συνεργασία με το Κομμουνιστικό Κόμμα Ελλάδας, με την Αριστερά, με την Κυβέρνηση Εθνικής Ενότητας και σήμερα επαναφέρουν λογικές που έρχονται να ταυτιστούν με έναν νέο αντικομμουνισμό, που γεννιέται μέσα στην Ευρώπη από καθαρά νεοναζιστικά κόμματα.

Αυτή είναι η πολιτική εικόνα του σήμερα. Και σε αυτή την πολιτική εικόνα του σήμερα, στην κατάντια που έχει πέσει ένα κόμμα σαν τη Νέα Δημοκρατία, ένα κόμμα της Αξιωματικής Αντιπολιτεύσεως, η πρόταση της Κυβέρνησης είναι μια πρόταση εθνικής ενότητας, μια πρόταση δύο κομμάτων που βρισκόμαστε σε άλλους πολιτικούς χώρους, με τις δικές μας διαφορές διατυπωμένες δημόσια και έντιμα, αλλά με μια απόφαση να συνεργαστούμε, προκειμένου να βγει η χώρα από αυτή τη λαίλαπα, την οποία οι Έλληνες πολίτες έχουν υποστεί τα τελευταία οκτώ χρόνια.

Η σημερινή προ ημερησίας διάταξης συζήτηση για την οικονομία και μετά τις πρόσφατες διαβεβαιώσεις του Πιερ Μοσκοβισί εδώ, ενώπιον όλων, αφορά την καθαρή έξοδο της πατρίδας μας από τα μνημόνια, τη ρύθμιση του χρέους και την επιστροφή της Ελλάδας στις αγορές, τη συνταγματική, την οικονομική και τη δημοσιονομική κανονικότητα της Ευρωζώνης και έτσι την ανάκτηση της εθνικής και οικονομικής μας κυριαρχίας.

Είναι πλέον οριστικό και αμετάκλητο και θα πρέπει, επιτέλους, κύριε Μητσοτάκη, να το χωνέψετε και εσείς, αφού κατάφερε να το χωνέψει ακόμη και ο ιδεολογικός σας καθοδηγητής, ο κ. Γιάννης Στουρνάρας, ο Υπουργός Οικονομικών του ΕΝΦΙΑ και σημερινός Διοικητής της Τράπεζας της Ελλάδος, ότι δεν θα υπάρξει τέταρτο μνημόνιο, δεν θα υπάρξει τέταρτο πρόγραμμα, δεν θα υπάρξουν νέα μέτρα, δεν θα ξανάρθει η τρόικα στην Ελλάδα, προκειμένου να ασκήσει εθνική κυριαρχία. Και η έξοδος από τα μνημόνια είναι σήμερα αυτή ακριβώς για την οποία δεσμεύθηκε στον ελληνικό λαό η Κυβέρνηση τον Σεπτέμβριο του 2015: καθαρή, χωρίς προληπτική πιστωτική γραμμή και με την Ελλάδα να ρυθμίζει το χρέος της και να επιστρέφει με ψηλά το κεφάλι στις αγορές.

Όμως, κυρίες και κύριοι συνάδελφοι, όλα αυτά δεν θα είχαν ποτέ καταστεί δυνατά και δεν θα είχαν γίνει σήμερα πράξη, αν οι Ανεξάρτητοι Έλληνες -και εγώ προσωπικά- ακούγαμε τις σειρήνες των όψιμων ψευτομακεδονομάχων, εκείνων που είχαν παραδώσει τον όρο «Μακεδονία» πολλά χρόνια πριν και σήμερα εμφανίζονται ως δήθεν μαχητές της καθαρότητας του ονόματος, κατόπιν, βεβαίως, των οδηγιών της νέας ηγεσίας της Νέας Δημοκρατίας.

Αν πέφταμε εμείς στην παγίδα του μαύρου μετώπου της διαπλοκής και της τρόικας εξωτερικού -που με αφορμή το «μακεδονικό» επιχείρησε να αλλάξει την τρέχουσα ατζέντα και ήθελαν να μας πείσουν δήθεν για το καλό της πατρίδας, δηλαδή, για το καλό της δικής τους παρτίδας- ότι θα έπρεπε εμείς να ρίξουμε την Κυβέρνηση.

Και σας ρωτώ, λοιπόν, ευθέως, κοιτώντας σας στα μάτια, κυρίες και κύριοι συνάδελφοι, θα ήμασταν σήμερα εδώ σε προ ημερησίας διατάξεως συζήτηση για την οικονομία, για το τέλος των μνημονίων, για τη ρύθμιση του χρέους και την καθαρή έξοδο της Ελλάδας στις αγορές, αν η Κοινοβουλευτική Ομάδα των Ανεξάρτητων Ελλήνων έριχνε την Κυβέρνηση; Και γιατί να ρίχναμε την Κυβέρνηση, κυρίες και κύριοι συνάδελφοι; Για να κάνουμε τη χάρη στις πρόθυμες κοινοβουλευτικές καβάτζες του συστήματος Σόρος να διαμορφώσουν νέες κυβερνητικές πλειοψηφίες; Για να περάσουν αυτές με δική τους ψήφο εδώ στη Βουλή των Ελλήνων τη σύνθετη ονομασία;

Τον ξεχάσατε τον κ. Θεοδωράκη; Πριν από λίγες ημέρες δήλωνε πρόθυμος να αναλάβει αυτόν τον ρόλο, με μοναδικό όρο να φύγουν οι Ανεξάρτητοι Έλληνες από την Κυβέρνηση και, για να πείσει τους χορηγούς του, έφτασε μέχρι το σημείο να διαλύσει το Κίνημα Αλλαγής, αφήνοντας την κ. Γεννηματά με περισσότερα ΑΦΜ από τον αριθμό των Βουλευτών της.

Να ρίχναμε την Κυβέρνηση, γιατί; Για να κάνουμε το χατίρι της τρόικας εσωτερικού και των πολιτικών υπαλλήλων της, του κ. Μητσοτάκη, του κ. Θεοδωράκη, της κ. Γεννηματά, του κ. Βενιζέλου, του κ. Στουρνάρα και όλων των υπολοίπων, που, την ώρα που η Κυβέρνηση έδινε τη μάχη της καθαρής εξόδου από τα μνημόνια, αυτοί ζητούσαν μετά μανίας από την Ευρωπαϊκή Κεντρική Τράπεζα και το ΔΝΤ νέο μνημόνιο με προληπτική πιστωτική γραμμή;

Ο Διοικητής της Τράπεζας της Ελλάδος δεν έκανε ούτε μία ανακοίνωση μετά την επιτυχία του οικονομικού επιτελείου και των διαπραγματευτών της ελληνικής Κυβέρνησης. Γιατί να ρίχναμε την Κυβέρνηση; Για να ανοίγαμε σαμπάνιες στο μαύρο μέτωπο της διαφθοράς και της διαπλοκής; Στο οικονομικό έγκλημα, στις συμμορίες των κάθε λογής λαθρεμπόρων και ναρκεμπόρων, που έπαιξαν αυτό το διάστημα τα ρέστα τους στην πτώση της Κυβέρνησης, μέσα από τα σκυλάδικα, λέγοντας να φύγει η χούντα; Σε αυτούς που χρηματοδοτώντας κόμματα με μαύρα λεφτά από τουρκική ηρωίνη, κοινοβουλευτικά και εξωκοινοβουλευτικά, πλήρωσαν αποστασίες, εξαγορές Βουλευτών, φυλλάδες, ιστοσελίδες, μέσα κοινωνικής δικτύωσης και κανάλια;

Όλοι αυτοί οι τρόφιμοι του ιδρύματος Σόρος, η τρόικα εσωτερικού και το μαύρο μέτωπο της διαφθοράς, της διαπλοκής και των λαθρεμπόρων και των ναρκωτικών συνασπίστηκαν σε μια πρωτόγνωρη πολιτικοοικονομική κοινοπραξία, με μοναδικό σκοπό την εργολαβία της κατεδάφισης της κυβερνητικής πλειοψηφίας και την πάση θυσία ανατροπή της Κυβέρνησης, για να μην προλάβει να ολοκληρώσει το έργο της, για να μη βγάλουμε την Ελλάδα από τα μνημόνια και να μη ρυθμίσουμε το χρέος, για να γλιτώσουν τη φυλακή τα λαμόγια της «NOVARTIS» και του ΚΕΕΛΠΝΟ, των θαλασσοδανείων της Νέας Δημοκρατίας και του ΠΑΣΟΚ και των μέσων μαζικής ενημέρωσης και όλων των υπολοίπων σκανδάλων, που μόνο αυτή η Κυβέρνηση για πρώτη φορά στην ιστορία της Ελλάδος τόλμησε όχι μόνο να τα διερευνήσει, αλλά και να τα στείλει στη δικαιοσύνη.

Αυτή, λοιπόν, κυρίες και κύριοι συνάδελφοι, βάφτισαν και βαπτίστηκαν οι ίδιοι εν μία νυκτί μακεδονομάχοι. Και το τραγικότερο όλων είναι ότι οι πολιτικοί τους ηγέτες είναι εκείνοι οι ίδιοι που ευθύνονται για την καυτή πατάτα του «μακεδονικού», που πέταξαν –μαζί με τις χιλιάδες άλλα προβλήματα, εθνικά, πολιτικά, κοινωνικά και οικονομικά– στα χέρια της δικής μας Κυβέρνησης. Είναι εκείνοι που, για να σώσουν τα τομάρια τους, όχι μόνο μακεδονομάχοι, αλλά θα πήγαιναν ακόμη και μισθοφόροι στην Κεντρική Αφρική και που την ώρα που δήθεν αγωνιζόντουσαν για τη Μακεδονία, το πρώτο πράγμα που φρόντισαν να εξασφαλίσουν ήταν η διαγραφή των θαλασσοδανείων τους στην Attica Bank.

Ο Κυριάκος Μητσοτάκης και η Φώφη Γεννηματά, με τη συνδρομή του δικού τους ανθρώπου, του ίδιου υπόδικου για τα δάνειά του στην Αγροτική Τράπεζα, του κ. Πανταλάκη, μεθόδευσαν την πώληση των θαλασσοδανείων του ΠΑΣΟΚ και της Νέας Δημοκρατίας σε γνωστό fund, προκειμένου να πληρώσουν το 3% έως 5% του σημερινού υπολοίπου τους και να συνεχίσουν να κοροϊδεύουν τα στελέχη, τους Βουλευτές και τους ψηφοφόρους τους, αλλά και τις χιλιάδες αγνούς πατριώτες που διαμαρτύρονται στα συλλαλητήρια ότι δήθεν τα εξυπηρετούν και που ευτυχώς μετά την αποκάλυψη του σκανδάλου και τη σχετική ερώτηση που κατατέθηκε πριν από λίγες μέρες εδώ στη Βουλή, ο κ. Πανταλάκης αναγκάστηκε να ακυρώσει την πώληση, δηλώνοντας μάλιστα ότι δήθεν έγινε εκ παραδρομής. Αυτά συνέβαιναν την ώρα που επετίθεντο στους Ανεξάρτητους Έλληνες.

Καταλάβατε τώρα πόσο αμετανόητοι και πόσο αδίστακτοι είναι οι πολιτικοί υποκινητές του νέου «μακεδονικού» και ποιοι είναι οι πραγματικοί στόχοι που θέλουν να πετύχουν με πάση θυσία την ανατροπή της Κυβέρνησης;

Αυτές, λοιπόν, οι τραγικές καρικατούρες της πολιτικής και οικονομικής ζωής του τόπου παγίδευσαν στο ψευδεπίγραφο αφήγημα του δήθεν μακεδονικού τους αγώνα χιλιάδες Έλληνες αγωνιστές πατριώτες, τους οποίους κατάφεραν να πείσουν ότι η πρόσφατη πρόταση δυσπιστίας αφορούσε δήθεν το «μακεδονικό». Και αυτά την ώρα που σήμερα η ατζέντα της Κυβέρνησης είναι η καθαρή έξοδος από τα μνημόνια και η ρύθμιση του χρέους, η πάση θυσία πάταξη της διαφθοράς και της διαπλοκής με την παραδειγματική τιμωρία όλων εκείνων που ευθύνονται για την οικονομική και δημοσιονομική κατάρρευση της χώρας, για τα λουκέτα, τη φτώχεια, την ανεργία, τις αυτοκτονίες, τις εκατοντάδες χιλιάδες συμπολίτες μας που πήραν τον δρόμο της ξενιτιάς και για τα παιδιά μας που σκοτώνει καθημερινά η πρέζα, αυτή η πρέζα που φέρνουν οι χρηματοδότες τους.

Και βέβαια, κυρίες και κύριοι συνάδελφοι, τώρα είναι η ώρα του «μακεδονικού». Η ώρα αυτή, όπως έχω ήδη επαναλάβει πολλές φορές μέχρι σήμερα, θα είναι εάν ποτέ έρθει και όταν έρθει η συμφωνία προς ψήφιση στη Βουλή και την ώρα εκείνη οι Ανεξάρτητοι Έλληνες ξεκαθαρίσαμε τι θα κάνουμε.

Το ερώτημα είναι: Εάν έρθει με εκατόν ογδόντα Βουλευτές η πρόταση, τι θα κάνει η Νέα Δημοκρατία; Τι θα κάνει η Νέα Δημοκρατία, η οποία άλλα υπόσχεται στην κ. Μέρκελ, άλλα λέει στο εξωτερικό και άλλα στο εσωτερικό; Θα ακολουθήσει τη γραμμή του Βελιγραδίου του Κώστα Καραμανλή ή τη γραμμή του Άδωνη Γεωργιάδη; Αυτό είναι το ερώτημα.

Σας διαβάζω, κύριε Μητσοτάκη, τη χθεσινή δήλωση του Κυβερνητικού Εκπροσώπου, του κ. Τζανακόπουλου, μήπως και σας διέφυγε: «Η πρόταση του κ. Καμμένου, η οποία είναι μια πολιτική πρόταση, θα εξεταστεί, όπως και κάθε άλλη πρόταση, όταν την καταθέσει ο κυβερνητικός μας εταίρος. Θα αποτελέσει πεδίο συζήτησης, αντικείμενο διαβούλευσης στο εσωτερικό της Κυβέρνησης, έτσι ώστε, όταν έρθει η ώρα, να παρθούν οι οποιεσδήποτε αποφάσεις».

Καταλάβατε, κύριε Μητσοτάκη, τι σας είπε; Ότι τέλειωσε η πλάκα και μπορεί να κληθεί η Βουλή να κυρώσει τη συμφωνία με εκατόν ογδόντα ψήφους. Εσείς τι θα ψηφίσετε εκείνη την ώρα; Εμείς ξέρετε πολύ καλά τι θα ψηφίσουμε. Είμαστε ρητά και κατηγορηματικά κατά οποιασδήποτε ονομασίας περιέχει τον όρο «Μακεδονία». Τι θα κάνετε, κύριε Μητσοτάκη, όταν την κρίσιμη εκείνη ώρα χτυπήσει το τηλέφωνό σας και ακούσετε από την άλλη μεριά του ακουστικού σας την ίδια εκείνη φωνή, που σας έλεγε μέχρι χθες να συζητάτε για μνημόνιο και προληπτική πιστωτική γραμμή, να σας λέει τότε να ψηφίσετε «ναι» στην κύρωση της συμφωνίας, αφού ανήκετε και εσείς στην πλειοψηφία της σύνθετης ονομασίας με γεωγραφικό προσδιορισμό, δηλαδή της «Βόρειας Μακεδονίας»;

Θα ψηφίσουν, άραγε, τότε οι ακρονεοφιλελεύθερες, οι προοδευτικές, οι ακροδεξιές συνιστώσες του κόμματός σας; Τι θα ψηφίσει, άραγε, τότε η αντιπροεδρεύουσα συνιστώσα της Νέας Δημοκρατίας «NOVARTIS Macedonia», που επινόησε το «μακεδονικό» για να γλιτώσει από το φάντασμα της «NOVARTIS», από τα 5 εκατομμύρια και τα κατηγορητήρια που θα χτυπήσουν σύντομα την πόρτα, και πόσες απώλειες θα έχετε στην ψηφοφορία, εάν στους τυχόν έγκλειστους τότε για τα γνωστά σκάνδαλα Βουλευτές σας δεν θα χορηγηθούν άδειες από τις φυλακές, για να έρθουν να ψηφίσουν στη Βουλή;

Αυτά είναι τα δύσκολα, κύριε Μητσοτάκη. Το γνωρίζω, αλλά είστε ο ίδιος που βάλατε δυστυχώς τον εαυτό σας στη δύσκολη αυτή θέση. Επιχειρήσατε να μειώσετε την τεράστια επιτυχία της Κυβέρνησης ακόμα και στα μάτια των δανειστών, που έκπληκτοι σας άκουγαν να εγκαλείτε τον κ. Μοσκοβισί, όταν πριν από λίγες ημέρες, απ’ αυτό εδώ το Βήμα, σας έλεγε ότι δεν θα μειωθούν οι συντάξεις. Ευτυχώς, δηλαδή, που ο κ. Μοσκοβισί ανήκει στους Ευρωπαίους σοσιαλιστές, γιατί, εάν ήταν στο Ευρωπαϊκό Λαϊκό Κόμμα, θα είχατε ήδη κινήσει εναντίον του την ίδια διαδικασία που επιφυλάξατε στον κ. Μίχαλο. Θα τον διαγράφατε και αυτόν. Ευτυχώς για τους Ευρωπαίους σοσιαλιστές, που την κ. Γεννηματά, μαζί με τα νεοφιλελεύθερα βαρίδια του κ. Βενιζέλου και του κ. Λοβέρδου, που κουβαλάει στην πλάτη της, την έχουν για συνιστώσα της Νέας Δημοκρατίας και του Ευρωπαϊκού Λαϊκού Κόμματος και δεν την παίρνουν στα σοβαρά. Θυμάμαι, πριν από λίγους μήνες, που έβαζε μέσον για να μιλήσει στον κ. Πιτέλα, που δεν ήθελε να τη βλέπει ούτε ζωγραφιστή.

Βέβαια, στον κατήφορο της αντιπολιτευτικής τακτικής υπήρχε και πρωταθλητής και ήταν ακριβώς ο κ. Χατζηδάκης, που εγκάλεσε τον κ. Μοσκοβισί για τις συντάξεις.

Κυρίες και κύριοι συνάδελφοι, οι Έλληνες συνταξιούχοι δεν είναι ούτε ΣΥΡΙΖΑ ούτε ΠΑΣΟΚ ούτε Νέα Δημοκρατία ούτε Ανεξάρτητοι Έλληνες ούτε ΚΚΕ. Παλεύουν και αγωνιούν για τις συντάξεις τους και για τις συντάξεις τους παλεύουμε και αγωνιούμε όλοι στην Κυβέρνηση. Αυτούς τους Έλληνες συνταξιούχους έχουμε λαϊκή εντολή να τους προστατεύσουμε και θα έπρεπε να παρακαλάτε να μη μειωθούν οι συντάξεις τους. Εγώ είμαι βέβαιος ότι το οικονομικό επιτελείο της Κυβέρνησης θα τα καταφέρει και θα μπορέσουμε σύντομα να ανακοινώσουμε σ’ αυτούς τους ανθρώπους ότι δεν έχουν να αγωνιούν παραπάνω.

Κυρίες και κύριοι συνάδελφοι, εάν τότε κρατήσετε την ίδια γραμμή, τότε θα σας κυνηγούν οι συνταξιούχοι και δεν θα τους έχουμε καλέσει εμείς να σας κυνηγούν στους δρόμους. Αυτό να το θυμάστε.

Συνοψίζοντας, με τη συμφωνία, για την οποία η Αξιωματική Αντιπολίτευση προκάλεσε τη σημερινή προ ημερησίας συζήτηση, κερδίσαμε τα εξής: την πέμπτη και τελευταία δόση του προγράμματος, που συμφωνήθηκε στα 15 δισεκατομμύρια ευρώ. Εξ αυτών, τα 5,5 δισεκατομμύρια ευρώ θα εκταμιευθούν σε ξεχωριστό λογαριασμό, προκειμένου να χρησιμοποιηθούν για την εξυπηρέτηση του χρέους. Τα υπόλοιπα 9,5 δισεκατομμύρια ευρώ θα συμβάλουν στη δημιουργία ενός μαξιλαριού ρευστότητος, το οποίο θα χρησιμοποιηθεί σε κατάσταση έκτακτης ανάγκης για την εξυπηρέτηση του χρέους.

Έτσι το συνολικό μαξιλάρι ρευστότητας θα διαμορφωθεί στα 24,1 δισεκατομμύρια ευρώ και θα μπορεί να καλύψει τις χρηματοδοτικές ανάγκες της χώρας για είκοσι δύο μήνες, μετά το τέλος του τρέχοντος προγράμματος, τον Αύγουστο του 2018, με αποτέλεσμα να μη χρειάζεται καμμία προληπτική πιστωτική γραμμή.

Και το νέο μνημόνιο με αυτά τα μέτρα, που αυτό έχετε ονειρευτεί, δεν θα υπάρξει ποτέ. Η Ελλάδα βρήκε την έξοδο από το μνημόνιο και αυτή η έξοδος είναι απόλυτα καθαρή.

Οι ακαθάριστες χρηματοδοτικές ανάγκες θα παραμείνουν κάτω του 15% του ΑΕΠ σε μεσοπρόθεσμο επίπεδο και κάτω του 20% του ΑΕΠ σε μακροπρόθεσμο επίπεδο.

Για το χρέος πετύχαμε μεσοπρόθεσμα μέτρα ελάφρυνσης με εμπροσθοβαρή υλοποίηση, που θα εφαρμοσθούν στη συνέχεια των ήδη ληφθεισών βραχυπρόθεσμων δράσεων. Με κατάργηση των προσαυξήσεων στα επιτόκια των ομολόγων, τα οποία σχετίζονται με την επαναγορά του χρέους, στο πλαίσιο του δευτέρου προγράμματος βοηθείας, το συγκεκριμένο μέτρο θα τεθεί σε εφαρμογή από το 2018.

Πετύχαμε τη χρήση των κερδών της Ευρωπαϊκής Κεντρικής Τράπεζας από την αξιοποίηση των ελληνικών ομολόγων, που θα μεταφέρονται στην Ελλάδα σε εξαμηνιαία βάση, αρχής γενομένης από το 2018 και μέχρι το 2022.

Πετύχαμε την αναβολή κατά δέκα χρόνια της υποχρέωσης καταβολής τόκων και αποσβέσεων από τον EFSF και την επιμήκυνση κατά δέκα χρόνια της μέσης ωρίμανσης των ομολόγων που κατέχει ο EFSF. Σήμερα, έχει στην κατοχή του ελληνικά ομόλογα αξίας 100 δισεκατομμυρίων ευρώ.

Το κυριότερο, όμως, όλων είναι η αξιολόγηση της βιωσιμότητος του χρέους, που δεν τελείωσε εδώ, αλλά μόλις ξεκίνησε, αφού το Eurogroup δεσμεύθηκε ότι μετά το τέλος της περιόδου χάριτος, το 2032, θα επαναξιολογήσει τη βιωσιμότητα του ελληνικού χρέους και θα προχωρήσει στη λήψη επιπρόσθετων μέτρων ελάφρυνσης.

Επιβεβαιώθηκε, δηλαδή, η επίτευξη πρωτογενών πλεονασμάτων ύψους 3,5% του ΑΕΠ έως το 2022 και 2,2% του ΑΕΠ κατά μέσο όρο για την περίοδο 2023 έως 2060.

Το 2,2%, το οποίο άκουσα να το λέει και η κ. Γεννηματά, κυρίες και κύριοι συνάδελφοι, είναι σε κάθε περίπτωση χαμηλότερο του 2,6% των κανόνων της Ευρωπαϊκής Ένωσης, αφού και στα μνημόνια να μην είχε μπει η χώρα, με βάση το χρέος που μας κληροδότησε η Αντιπολίτευση, οι υποχρεώσεις για τα πλεονάσματα θα ήταν μεγαλύτερες.

Οι δεσμεύσεις για την εφαρμογή των μεταρρυθμίσεων, οι οποίες έχουν ήδη συμφωνηθεί, συνδέονται με την επιστροφή των κερδών από τα ομόλογα της Ευρωπαϊκής Κεντρικής Τράπεζας και την κατάργηση της προσαύξησης των επιτοκίων έως το 2022.

Η αξιολόγηση των μεταρρυθμίσεων θα υλοποιείται σε τριμηνιαία βάση, στο πλαίσιο συνήθους μεταμνημονιακής παρακολούθησης της οικονομικής, δημοσιονομικής και χρηματοοικονομικής κατάστασης της χώρας, όπως γίνεται σε όλες τις χώρες της Ευρωπαϊκής Ένωσης, που δεν ήταν σε μνημόνιο.

Και ο ρόλος του Διεθνούς Νομισματικού Ταμείου περιορίζεται στη μεταμνημονιακή εποπτεία και παύει να παίζει τον ρόλο του δανειστή.

Κυρίες και κύριοι συνάδελφοι, όπως είπε ο ίδιος ο Πρωθυπουργός, κερδίσαμε μια κρίσιμη μάχη, αλλά έχουμε ακόμη πολλές μάχες μπροστά μας, με πρώτη και κυριότερη μάχη τη διάχυση των ευεργετικών αποτελεσμάτων της συμφωνίας στην ελληνική κοινωνία. Αυτό φοβάστε. Για αυτό θέλετε να ανατρέψετε την Κυβέρνηση.

Δεν θα υπάρξει κανένα νέο μέτρο. Και επειδή η έξοδος είναι καθαρή, η Ελλάδα θα έχει κάθε δυνατότητα να αξιολογήσει τα ήδη συμφωνηθέντα αντίμετρα. Έχουμε μπροστά μας τη δυνατότητα της εξέτασης της αύξησης του κατώτατου μισθού, τη συνέχιση της διανομής του κοινωνικού μερίσματος και της φορολογικής ελάφρυνσης των κατηγοριών που επιβαρύνθηκαν υπέρμετρα για τα μνημόνια.

Οι Ανεξάρτητοι Έλληνες θα δώσουμε τεράστια έμφαση στο φλέγον θέμα του ιδιωτικού χρέους, που βασανίζει νοικοκυριά και επιχειρήσεις, ιδιαίτερα δε τις μικρομεσαίες, του χρέους που έχουν όλοι οι Έλληνες σε τράπεζες, δημόσιο και ασφαλιστικά ταμεία και που σήμερα ξεπερνάει συνολικά τα 300 δισεκατομμύρια ευρώ.

Στο πλαίσιο της μεγαλύτερης ελευθερίας των κινήσεων της κυβερνητικής πολιτικής, που μας εξασφαλίζει η καθαρή έξοδος από τα μνημόνια, τους επόμενους μήνες θα δώσουμε τη μάχη της καθημερινότητας, για τη βελτίωση και την αποτελεσματικότερη εφαρμογή όλων των ρυθμίσεων, ιδιαίτερα δε αυτών του εξωδικαστικού μηχανισμού ρύθμισης οφειλών, της ρύθμισης των εκατό δόσεων, της τραπεζικής διαμεσολάβησης, της αποτελεσματικής προστασίας της πρώτης κατοικίας από τους πλειστηριασμούς, της δυνατότητας των δανειοληπτών να εξαγοράζουν τις οφειλές τους από δάνεια και κάρτες από τις τράπεζες και τα funds σε τιμήματα ανάλογα των αντιστοίχων πωλήσεων.

Δεν θα επιτρέψουμε σε κάποιους να εμπορεύονται τη δυστυχία των Ελλήνων. Θα σταθούμε στο πλευρό του Συνηγόρου του Καταναλωτή, για να τιμωρήσουμε και να πατάξουμε κάθε λογής αυθαιρεσία, ιδιαίτερα δε αυτές των τραπεζών και των εισπρακτικών εταιρειών.

Αυτό, βέβαια, κύριε Μητσοτάκη δεν σημαίνει ότι θα σας χαρίσουμε τα δάνεια του «Κήρυκα Χανίων» ή τα θαλασσοδάνεια τα δικά σας, της Νέας Δημοκρατίας, και τα αντίστοιχα του ΠΑΣΟΚ, που σήμερα ξεπερνούν τα 500 εκατομμύρια ευρώ και ισοδυναμούν με δεκαπέντε τουλάχιστον σκάνδαλα Κοσκωτά.

Ιδιαίτερα, δε, αυτό το κόμμα της Νέας Δημοκρατίας, στην περίοδο που είχε καταληφθεί από το σύνδρομο της αλαζονείας της εξουσίας, διακήρυττε διά στόματος Βορίδη και Βαρβιτσιώτη ότι όποιος δεν έχει να πληρώσει, πρέπει να χάσει το σπίτι του. Τα θυμάστε αυτά εσείς, που σήμερα μιλάτε για κοινωνική πολιτική;

Και να μην εκμεταλλεύεστε τη γενναιοψυχία του Πρωθυπουργού, που δεν έβαλε τα θαλασσοδάνεια των κομμάτων στα προαπαιτούμενα της τελευταίας αξιολόγησης. Διότι μόνο έτσι έχετε σήμερα την πολυτέλεια του θράσους να προκαλείτε και προ ημερησίας διάταξης συζήτηση στη Βουλή για τη συμφωνία στην οικονομία και να φωνάζετε και «ψεύτες».

Φαντάζομαι ότι μπορείτε να αντιληφθείτε πού θα ήσασταν σήμερα, αν το κόμμα το δικό σας δεν μπορούσε να εισπράξει δεκάρα τσακιστή από την κρατική χρηματοδότηση του προϋπολογισμού, που φέρνει στα ταμεία σας τουλάχιστον 5 εκατομμύρια ευρώ τον χρόνο. Φροντίστε, λοιπόν, από εδώ και πέρα, εκεί στη Νέα Δημοκρατία να βρείτε ποιος θα χάσει πρώτος το σπίτι του, για να εξοφληθούν τα δικά σας θαλασσοδάνεια. Πάντως εγώ θα συνιστούσα να ξεκινήσουμε από το σπίτι του Βολταίρου.

Φροντίστε, επίσης, να σταματήσετε να κοροϊδεύετε τους Έλληνες, παριστάνοντας τους νοικοκυραίους. Τολμάτε να ασκείτε κριτική και να ισχυρίζεστε ότι μπορείτε να συμμαζέψετε καλύτερα και αποτελεσματικότερα τα οικονομικά της Ελλάδος και να κάνετε το χρέος, δημόσιο και ιδιωτικό, βιώσιμο. Γιατί, λοιπόν, δεν ξεκινάτε από το δικό σας το κόμμα; Γιατί δεν κάνετε βιώσιμο τον ισολογισμό και τα χρέη σας; Πώς θα κάνετε πλεονασματική την Ελλάδα, την ώρα που αδυνατείτε να κάνετε πλεονασματικό τον προϋπολογισμό του κόμματός σας, που τρέχει με ελλείμματα άνω των 20 εκατομμυρίων τον χρόνο; Πώς θα κάνετε βιώσιμο το ελληνικό χρέος, όταν αδυνατείτε να κάνετε βιώσιμο το τραπεζικό σας χρέος, που ξεπέρασε τα 250 εκατομμύρια και τρέχει με ρυθμούς αύξησης 25 εκατομμυρίων ευρώ τον χρόνο; Και ρωτάω: Αυτά τα δανείζεστε;

Εγώ θα καταθέσω τον τελευταίο προϋπολογισμό της Νέας Δημοκρατίας, αυτόν που κρύβει από τα στελέχη, τους Βουλευτές και τους ψηφοφόρους, αυτόν που τολμάει να αναρτήσει στην επίσημη σελίδα της μετά από όσα προανέφερα και που καταλήγει στο ασφαλές συμπέρασμα ότι ο κ. Μητσοτάκης είναι στρατηγικός κακοπληρωτής, αφού δεν πληρώνουν δεκάρα στις τράπεζες, όχι μόνο για το κεφάλαιο των δανείων, αλλά ούτε για τους τόκους.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι προϋποθέσεις μιας στιβαρής παραγωγής υγιούς οικονομίας από εδώ και πέρα είναι, πρώτον, η υγιής και ανταγωνιστική επιχειρηματικότητα, το ανταποδοτικό φορολογικό σύστημα, το δίκαιο και αρωγό κράτος, η επιστροφή των ηθικών αξιών στην κοινωνία και τους θεσμούς.

Οι Ανεξάρτητοι Έλληνες, για να τηρηθούν τα παραπάνω, θα δώσουμε μάχη, προκειμένου να γίνει μια βαθιά τομή στο πρόβλημα της γραφειοκρατίας, επιδιώκοντας την εξάλειψη με προτάσεις που θα αποσυμφορήσουν γραφειοκρατικά μεγάλα επιχειρηματικά project, τα οποία θα ζωντανέψουν και τις μικρομεσαίες επιχειρήσεις, που αποτελούν τη ραχοκοκαλιά της ελληνικής οικονομίας και θα εξοικονομήσουν εκατομμύρια ευρώ στο δημόσιο.

Επίσης, θα δώσουμε μάχη για αποτελεσματικές και γρήγορες διαδικασίες, με την ίδρυση κέντρων εξυπηρέτησης επιχειρηματιών με αυξημένες αρμοδιότητες και παρεμβάσεις μεταξύ επιχειρηματιών και κράτους για την άρση γραφειοκρατικών εμποδίων, για την υποχρεωτική ηλεκτρονική διακίνηση εγγράφων στο δημόσιο, με στόχο την ύπαρξη κοινής βάσης δεδομένων ανά φυσικό πρόσωπο.

Αυτά πρέπει να κάνουμε τώρα. Αυτός ο χρόνος είναι ο χρόνος των επενδύσεων, ο χρόνος που πρέπει να διευκολύνουμε όλοι και ιδίως εμείς ως Κυβέρνηση, ώστε να έρθουν να επενδύσουν αυτοί που μας εμπιστεύονται.

Δεν υπήρχε ποτέ άλλη εποχή στην πατρίδα μας που να βγαίνει ο Αμερικανός πρέσβης σε δημόσια ομιλία του και να καλεί τους επενδυτές να έρθουν στην Ελλάδα. Αυτό δεν υπάρχει πουθενά σε χώρα άλλη που βγαίνει από τα μνημόνια. Και έρχονται οι ίδιοι οι οίκοι αξιολόγησης που μας έστειλαν εδώ που μας έστειλαν και προτείνουν στους επενδυτές να έρθουν να επενδύσουν στην Ελλάδα.

Στα χέρια μας, λοιπόν, κυρίες και κύριοι συνάδελφοι και αγαπητοί συνάδελφοι της Κυβέρνησης, είναι αυτούς τους έξι μήνες να διευκολύνουμε τις επενδύσεις, να μειωθεί ακόμη πιο βίαια η ανεργία, για να μπορέσουν να ανασάνουν οι μικρομεσαίες επιχειρήσεις.

Οι προτάσεις των Ανεξάρτητων Ελλήνων θα έρθουν σε λίγες ημέρες, με την κατάθεση νομοσχεδίων για την καθιέρωση ενός σταθερού ανταποδοτικού φορολογικού συστήματος, ώστε κανείς να μην αιφνιδιάζεται και κάθε μικρομεσαία επιχείρηση να προχωράει σε μακροπρόθεσμους σχεδιασμούς για τη βιωσιμότητα και την ανάπτυξή της.

Είναι απαραίτητη η κινητοποίηση με φορολογικά κίνητρα στάσιμων ελληνικών κεφαλαίων που βρίσκονται ήδη στο εξωτερικό και στο εσωτερικό και δεν αποτελούν προϊόν μαύρου πολιτικού χρήματος, που χρήζει άλλης, πολύ περισσότερο σκληρής αντιμετώπισης.

Τομές επένδυσης των άλλων κεφαλαίων πρέπει να είναι με κάθε τρόπο η εξόρυξη, η εκμετάλλευση ορυκτών και η μεταποίηση της παραγωγής προϊόντων εξ αυτών, ο κάθε είδους τουρισμός, εξαιρούμενης της κοινής εστιάσεως, οι κάθε είδους μεταφορές, υποδομές μεταφορών και οδικών αξόνων, η κάθε είδους και μορφής -αγροτική, κτηνοτροφική πτηνοτροφική, αλιευτική- παραγωγή, η κάθε είδους βιομηχανική και βιοτεχνική παραγωγή και ιδιαίτερα σε τομείς που δεν υπάρχει ή υπολειτουργεί τέτοια παραγωγή στην Ελλάδα.

Πιστεύουμε στην κλιμακωτή μείωση του ΕΝΦΙΑ, αντιστρόφως ανάλογη του φόρου που πληρώνει κάποιος για τα ενοίκια που εισπράττει, με χρήση του υπερπλεονάσματος, στη σταδιακή κατάργηση του ΕΝΦΙΑ για την πρώτη κατοικία, όπως ήδη ανακοίνωσε ο Πρωθυπουργός, με τη χρήση του υπερπλεονάσματος, και στην προσμέτρηση στις δαπάνες κάθε νοικοκυριού όλων των αποδείξεων με χρήση κάρτας.

Για την υλοποίηση όλων αυτών, θα συμβάλουμε με την κατάθεση συγκεκριμένων σχεδίων νόμων και, βεβαίως, είναι σημαντικό να προχωρήσουμε σε συνταγματικές αλλαγές, με την κατάργηση του αντιδημοκρατικού νόμου συγκάλυψης ευθύνης Υπουργών, όπως αυτός υπάρχει στο άρθρο 86 του Συντάγματος.

Για τον λόγο αυτόν είναι επιτακτική η ανάγκη, σύμφωνα με το άρθρο 77 του Συντάγματος, με ερμηνευτική διάταξη να ξεκαθαρίσουν τα κρίσιμα εγκλήματα που τελούνται από τα μέλη των κυβερνήσεων επ’ ευκαιρία της άρσης των καθηκόντων τους, όπως είναι αυτό της δωροληψίας, της παράνομης νομιμοποίησης εσόδων από εγκληματικές ενέργειες κ.λπ..

Είναι γεγονός αδιαμφισβήτητο πως η άνω συνταγματική διάταξη πρέπει να είναι από εκείνες που θα αναθεωρηθούν την επόμενη συνταγματική Αναθεώρηση. Τα ποινικά αδικήματα που έχουν εκτελέσει Υπουργοί, Υφυπουργοί πρέπει να δικάζονται στα κοινά δικαστήρια, όπως ισχύει για όλους τους Έλληνες πολίτες, βάσει του γενικού ποινικού νόμου. Ασυλία δεν πρέπει να υπάρχει για κανέναν.

Έχουμε ήδη καταθέσει την τροποποίηση του ν.3126/2003, την οποία ζητάμε από τον Πρόεδρο της Βουλής να τη βάλει σε διαδικασία ψήφισης.

Τέλος, για την παραγωγική ανασυγκρότηση του αγροτικού τομέα, επιτέλους, μετά από δεκαπέντε χρόνια, πετύχαμε τη δυνατότητα διαγραφής σημαντικού μέρους των χρεών έως 60% των αγροτών μέσα από τη διαδικασία της εποπτευόμενης διαπραγμάτευσης, με την εκκαθαρίστρια εταιρεία της παλαιάς Αγροτικής Τράπεζας.

Κυρίες και κύριοι συνάδελφοι, κλείνοντας θέλω να πω ότι η πολιτική την οποία ακολουθήσατε μέχρι σήμερα εσείς της Αξιωματικής Αντιπολίτευσης και του ΠΑΣΟΚ, μια πολιτική της δολοφονίας της γίδας του διπλανού, πρέπει να σταματήσει εδώ. Υπάρχουν υγιείς δυνάμεις, οι οποίες από μόνες τους αντέδρασαν.

Είδα το tweet του κ. Μεϊμαράκη προχθές, στον οποίον έκανε αναφορά ο κύριος Πρωθυπουργός σήμερα, στο οποίο είπε ότι μέρος της επιτυχίας θα πρέπει να δοθεί και στη Νέα Δημοκρατία, που ψήφισε το πρόγραμμα του 2015, αυτό το πρόγραμμα που σήμερα αρνείστε.

Απομονώστε τους νεοφασίστες. Αφήστε τους. Αυτοί θα βρουν τον δρόμο. Οι χρηματοδότες ήδη με βαλίτσες κυκλοφορούν, είτε με τη μορφή καλογέρου είτε με τη μορφή βαποριού. Αυτούς θα τους πάρουν κοντά τους και στο τέλος θα έχετε μείνει μόνοι και ορφανοί με τη δική τους πολιτική.

Πάρτε μια σοβαρή ευθύνη για τη χώρα. Ελάτε, κάνοντας κριτική στην Κυβέρνηση, να βοηθήσετε την εθνική προσπάθεια. Αυτό θα το εκτιμήσουν όλοι οι Έλληνες.

Εμείς κάναμε το πρώτο βήμα ως Ανεξάρτητοι Έλληνες. Είμαστε περήφανοι που συνεργαστήκαμε με ένα κόμμα που βρισκόταν στον ιδεολογικό αντίποδα μαζί μας, αλλά κάναμε πράξη την εθνική συμφιλίωση. Όταν υπάρχουν αρχές, είναι εύκολο να συνεργαστείς και όταν, βέβαια, ως σκοπό σου έχεις μόνο το καλό της πατρίδας και το καλό των πολιτών και όχι το καλό των «κολλητών».

Ευχαριστώ.

(Χειροκροτήματα από τις πτέρυγες των ΑΝΕΛ και του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να έρθει στο Βήμα ο κ. Σταύρος Θεοδωράκης, Πρόεδρος της Κοινοβουλευτικής Ομάδας του Ποταμιού.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):**  Κυρίες και κύριοι συνάδελφοι, έχω διαφορές με τον κ. Καμμένο, αλλά έχω και μια ανθρώπινη υποχρέωση απέναντί του. Θέλω να τον απαλλάξω από το μόνιμο άγχος του και να πω ξανά ότι δεν θα γίνουμε οι «Καμμένοι» του ΣΥΡΙΖΑ.

Μπορεί, λοιπόν, ο κ. Καμμένος να συνεχίσει τα υπερπολυτελή του ταξίδια, όπως αποκάλυψαν πρόσφατα «ΤΑ ΝΕΑ» ή μάλλον –συγγνώμη- «ΤΟ ΒΗΜΑ».

**ΖΩΗ ΛΙΒΑΝΙΟΥ:** Τα ίδια είναι.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ναι, υπάρχει μια διαφορά στους δημοσιογράφους.

Όπως αποκάλυψε, λοιπόν, πρόσφατα ο ελληνικός Τύπος, μπορεί να συνεχίσει τα υπερπολυτελή του ταξίδια, βέβαια σε χρέωση του ελληνικού λαού.

Επίσης, μπορεί να συνεχίσει τις πτήσεις με το Super Puma προς το εξοχικό του στην Ικαρία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν έχω πάει ποτέ στη ζωή μου με…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αυτά προς το παρόν.

Εμείς, πάντως, έχουμε άλλα σχέδια και άλλες αρχές.

Θέλω να κάνω μία μικρή αναφορά στη σημερινή μέρα, που είναι η 5η Ιουλίου. Θα περίμενα από τον Πρωθυπουργό να κάνει μία αναφορά στη «μαύρη επέτειο» και θα σας πω την άποψή μου γιατί είναι «μαύρη επέτειος».

(Θόρυβος από την πτέρυγα του ΣΥΡΙΖΑ)

Θα ήθελα, αφού το θέτετε έτσι, να μην επιμένετε στην άποψη ότι το δημοψήφισμα βοήθησε τη χώρα και ότι ήταν απαραίτητο όπλο διαπραγμάτευσης. Το δημοψήφισμα ήταν μια βουτιά προς τα πίσω, ένας επικίνδυνος τυχοδιωκτισμός, με ένα ερώτημα που δεν ήταν ερώτημα και μία απάντηση που δεν ήταν απάντηση. Και η χώρα σώθηκε από τη βίαιη έξοδο από την Ευρωπαϊκή Ένωση και τον ξαφνικό θάνατο, χάρη στις προσπάθειες που έγιναν την επόμενη μέρα του δημοψηφίσματος, τη Δευτέρα 6 Ιουλίου, στο Προεδρικό Μέγαρο.

Ξέρετε, κυρίες και κύριοι συνάδελφοι, ότι δεν υπήρξα ποτέ υποστηρικτής του Προκόπη Παυλόπουλου. Άλλωστε, η δική μας πρόταση για Πρόεδρο της Δημοκρατίας ήταν ο συνταγματολόγος Νίκος Αλιβιζάτος. Όμως -και αυτή τη μέρα μπορώ να το αναφέρω και πρέπει να το αναφέρω- ο Προκόπης Παυλόπουλος έπαιξε καθοριστικό ρόλο εκείνες τις κρίσιμες ώρες, σε συνεργασία με τον Πρόεδρο της Γαλλικής Δημοκρατίας τότε, τον Φρανσουά Ολάντ. Ούτε ο Ολάντ με μάγεψε ποτέ, αλλά μας στήριξε σε μία πολύ κρίσιμη στιγμή για τη χώρα, σε μία στιγμή που η Ευρώπη είχε βαρεθεί τα παιχνίδια του Βαρουφάκη και τους φθηνούς τσαμπουκάδες της καινούργιας κυβέρνησης των ΣΥΡΙΖΑ - ΑΝΕΛ.

Βέβαια, δεν αρκούσε μόνο ο Προκόπης Παυλόπουλος και επιτρέψτε μου μια μικρή παρένθεση ιστορίας. Έπρεπε να συναινέσουν οι τότε Αρχηγοί της δημοκρατικής αντιπολίτευσης, ο κ. Μεϊμαράκης, η κ. Γεννηματά και εγώ. Ανεξαρτήτως των πιέσεων που δέχθηκαν οι Αρχηγοί από τα κόμματά τους, το αποτέλεσμα ήταν τελικά ότι και οι τρεις στηρίξαμε τη στροφή στην ευρωπαϊκή πραγματικότητα, τη στροφή των ΣΥΡΙΖΑ - ΑΝΕΛ ή της κυβέρνησης, τέλος πάντων, στην ευρωπαϊκή πραγματικότητα. Και συντάξαμε ένα ανακοινωθέν, που αποτέλεσε εγγύηση για τους Ευρωπαίους, ότι στην Αθήνα υπάρχουν ηγέτες να υπερασπιστούν χωρίς αστερίσκους την ευρωπαϊκή πορεία.

Το λέω όλο αυτό, γιατί οφείλει ο κ. Τσίπρας να το αναγνωρίσει, όπως οφείλει -και νομίζω ότι θα είναι ένα στοιχείο που θα εκτιμηθεί θετικά από την ιστορία- να ζητήσει ένα μεγάλο συγγνώμη για τις τραγικές αποφάσεις το πρώτο εξάμηνο του 2015.

Εμείς τότε τολμήσαμε. Εδώ στη Βουλή είχα πει «ναι στην αλήθεια, ναι στις μεταρρυθμίσεις, ναι στην εθνική συνεννόηση, ναι στη δημιουργία, ναι στην ευρωπαϊκή πολιτεία, που δίνει περισσότερα στους περισσότερους, όχι στα ψέματα, όχι στην ύφεση, όχι στον διχασμό, όχι στα τριτοκοσμικά πειράματα των αριστερών πολυτελείας», και ξέρετε σε ποιον πρώην σύντροφό σας κυρίως αναφερόμουν, «όχι στους τυχοδιώκτες».

Τα είχα πει εδώ στη Βουλή και θα μου επιτρέψετε να πω ότι τα ίδια θα μπορούσα να πω και σήμερα: αλήθεια, μεταρρυθμίσεις, εθνική συνεννόηση, δημιουργία, ευρωπαϊκή πολιτεία, με στόχο να έχουν περισσότερα οι περισσότεροι.

Αφού, λοιπόν, τελείωσα με αυτή τη σύντομη αναφορά στα επετειακά, να πρωτοτυπήσω και να αναφερθώ λίγο στο θέμα της ημερήσιας διάταξης, δηλαδή στο θέμα της οικονομίας.

Υπάρχουν πέντε «βουνά» -πέντε δεν είναι πολλά, αλλά δεν είναι και λίγα- που πρέπει να ανέβουμε, προκειμένου να μπούμε σε δρόμο ανάπτυξης.

Το πρώτο είναι αυτό που αφορά τις τράπεζες, τα capital controls και όλα τα προβλήματα που έχουν δημιουργηθεί. Δεν υπάρχει καμμία οικονομία στον κόσμο που να πέτυχε υψηλούς ρυθμούς ανάπτυξης με capital controls, τα οποία φέρατε σχεδόν πανηγυρίζοντας, αλλά είναι ακόμη εδώ και πνίγουν την επιχειρηματικότητα.

Οι ισολογισμοί των τραπεζών μπορεί να βελτιώνονται, αλλά το χρήμα στην αγορά ρέει με το σταγονόμετρο. Τα κόκκινα δάνεια συνεχίζουν να υπερβαίνουν τα 90 δισεκατομμύρια ευρώ. Χρειάζονται τολμηρές αποφάσεις, αναδιαρθρώσεις των επιχειρήσεων, διαγραφές, διακανονισμοί, αυστηρό πλαίσιο, με παραχωρήσεις μόνο σε αυτούς που πραγματικά αδυνατούν και πραγματικά δεν έχουν.

Χρειαζόμαστε -και το ξέρετε, είναι συχνός τίτλος στις οικονομικές εφημερίδες- επιπλέον επενδύσεις περί τα 20 δισεκατομμύρια ετησίως. Αυτό, φίλες και φίλοι, θα έπρεπε να είναι η μόνη μας έγνοια, ειδικά αυτό το καλοκαίρι. Σε σαράντα επτά ημέρες η χώρα θα κληθεί να περπατήσει μόνη της στις αγορές. Η τρόικα θα υπάρχει. Θα υπάρχει, όμως, όχι για να δίνει λεφτά, αλλά μόνο για να επιτηρεί.

Και θα περίμενε κανείς σήμερα, που είναι η τελευταία ουσιαστικά συζήτηση στη Βουλή για την οικονομία πριν από τον Αύγουστο, να έχουμε μία αντιπαράθεση, μία σύγκρουση για όλα τα επείγοντα που πρέπει να γίνουν. Η Βουλή, όμως, μετατράπηκε, με ευθύνη πρώτα του Πρωθυπουργού, σε προεκλογικό μπαλκόνι, να βγάζουμε όλοι το άχτι μας για τους πολιτικούς μας αντιπάλους, χωρίς να δίνουμε τις απαντήσεις που επιβάλλουν οι καιροί.

Έλεγα, λοιπόν, για τις επενδύσεις. Είναι το μεγάλο ζητούμενο. Οι επενδύσεις μπλοκάρονται από τα κάστρα των γραφειοκρατών. Μιλάμε για το τρένο της ανάπτυξης, χωρίς ακόμα να έχουμε σταθεροποιήσει τις ράγες. Η Ελλάδα είχε και συνεχίζει να έχει μία γραφειοκρατική αργοκίνητη κομματική διοίκηση, μπλοκαρισμένη από συντεχνίες, εξαρτημένη από το ρουσφέτι και τα μικροσυμφέροντα. Μιλώ για μικροσυμφέροντα, γιατί βεβαίως τα μεγαλοσυμφέροντα ανέκαθεν πηγαίνουν κατευθείαν στα υψηλά κλιμάκια, στους Υπουργούς κ.λπ..

Τα μνημόνια άφησαν ανέπαφη τη μεγαλύτερη αιτία του ελληνικού προβλήματος. Η μεγαλύτερη αιτία του ελληνικού προβλήματος είναι η διοίκηση και το κομματικό κράτος. Δεκάδες αλλαγές, που έγιναν με πίεση της Ευρώπης και που θα οδηγούσαν στην επιτάχυνση των αδειών για επενδύσεις και δουλειές, έχουν μείνει μόνο στα χαρτιά.

Τα παραδείγματα ηχούν πλέον ως ανέκδοτα. Για να φτιάξει κάποιος -δημοσιοποιήθηκε πρόσφατα- ένα πατάρι στις νόμιμες εγκαταστάσεις της επιχείρησής του, έπρεπε να ελεγχθεί ξανά το υπέδαφος από την Αρχαιολογική Υπηρεσία. Ένας τμηματάρχης, ένας δασάρχης ή ένας υπάλληλος του Υπουργείου Πολιτισμού μπορεί να κάνει εύκολα μαύρη τη ζωή σε έναν επενδυτή, μικρό ή μεγάλο.

Δεν ξέρω αν προσέξατε ότι, όπως αποκάλυψε εχθές ο διευθύνων σύμβουλος της «FRAPORT», που ανέλαβε να εκσυγχρονίσει τα δεκατέσσερα περιφερειακά αεροδρόμια, για να ξεκινήσουν οι εργασίες ανακαίνισης χρειάστηκαν διακόσιες άδειες και εγκρίσεις, ενώ πολύ προσφάτως στην ίδια προσπάθεια στην Αγία Πετρούπολη χρειάστηκαν δύο εγκρίσεις, δύο άδειες.

Θα έχετε δει ότι, σύμφωνα με τις ευρωπαϊκές έρευνες, στην Ελλάδα το 70% των επιχειρήσεων -απαντούν τα στελέχη των επιχειρήσεων- λέει ότι η εγχώρια γραφειοκρατία αποτελεί εμπόδιο για την ανάπτυξή τους, ενώ το ευρωπαϊκό ποσοστό είναι μόλις 39%.

Η Ελλάδα χρειάζεται, λοιπόν, ένα πρόγραμμα ριζικών τομών και ρήξεων στο κεντρικό κράτος και στην αυτοδιοίκηση, στις δομές, στις αρμοδιότητες, στους προϋπολογισμούς, στο ανθρώπινο δυναμικό.

Να σας δώσω και ένα άλλο παράδειγμα: Ένα παιδί γεννιέται το 1980. Τη χρονιά εκείνη μια επιχείρηση αποφασίζει να ξεκινήσει έναν δικαστικό αγώνα, για να βρει το δίκιο της. Το 2014 το παιδί του 1980, ως δικηγόρος πλέον, υποστήριξε ενώπιον του Αρείου Πάγου την υπόθεση της αντιδικίας που είχε η επιχείρηση τόσα χρόνια με τους προμηθευτές, με το δημόσιο κ.λπ..

Δεν είναι δικό μου κατασκεύασμα, δεν είναι επιστημονική φαντασία. Είναι ένα πραγματικό γεγονός, που αναφέρθηκε πριν από λίγους μήνες σε επιστημονική ημερίδα που διοργάνωσε η Νομική Βιβλιοθήκη στην Αθήνα.

Συμφωνούμε, λοιπόν, όλοι ότι οι χρόνοι απονομής δικαιοσύνης στη χώρα είναι τραγικοί. Εκκρεμούν σχεδόν εκατομμύρια υποθέσεις, από τις οποίες περίπου οι διακόσιες χιλιάδες στα διοικητικά δικαστήρια.

Πάμε, λοιπόν, στο τέταρτο «βουνό». Είπαμε για τις τράπεζες, είπαμε για τη γραφειοκρατία, είπαμε για την καθυστέρηση στη δικαιοσύνη. Τι μένει; Η φορολογία. Οι Έλληνες έχουν 100 δισεκατομμύρια ευρώ ληξιπρόθεσμες οφειλές στην εφορία, πάνω από 30 δισεκατομμύρια ληξιπρόθεσμες οφειλές στα ασφαλιστικά ταμεία και η Κυβέρνηση υπολογίζει να αντλήσει από την οικονομία φέτος φόρους 48 δισεκατομμυρίων. Ο φορολογικός συντελεστής των κερδών των επιχειρήσεων είναι από τους μεγαλύτερους στην Ευρώπη, 29%, σημαντικότερος και μεγαλύτερος από τους φόρους αντίστοιχα σε πολλές άλλες χώρες της Ευρώπης, αλλά το σημαντικότερο είναι ότι είναι πολύ μεγαλύτερος από οποιονδήποτε άλλον φόρο στη γεωγραφική μας περιοχή.

Αντιλαμβάνεστε ότι αυτό μάς ενδιαφέρει, γιατί σε αυτές τις χώρες μεταναστεύει η επιχειρηματικότητά μας, η μικρή, και η μεγάλη των πολυεθνικών. Τα υπόλοιπα είναι γνωστά. Ένας νέος που θέλει να κάνει τη δική του δουλειά έχει πάγια ετήσια έξοδα μόνο προς το κράτος 3.000 ευρώ. Χωρίς να έχει πουλήσει τίποτα, χωρίς να έχει αγοράσει τίποτα, πρέπει να δώσει 650 ευρώ τέλος επιτηδεύματος και περίπου 2.500 ευρώ -2.300 ευρώ- σε ασφαλιστικές εισφορές.

Θα το μάθατε ότι η μέρα φορολογικής ελευθερίας, δηλαδή η μέρα του χρόνου που ο μέσος φορολογούμενος δουλεύει επιτέλους γι’ αυτόν και όχι πια για το κράτος, θα είναι φέτος η 18η Ιουλίου, σε δεκατρείς ημέρες, ενώ πέρυσι ήταν η 6η Ιουλίου.

Το μικρό ΑΕΠ και η σπατάλη του πελατειακού κράτους είναι σήμερα το πρόβλημα της χώρας, όπως ήταν και χθες, και η μείωση -εδώ ίσως είναι η διαφορά μας με τις δικές σας πολιτικές, κύριοι των ΣΥΡΙΖΑ - ΑΝΕΛ- των φόρων που πρέπει να επιχειρήσουμε, που πρέπει να κάνουμε, δεν περνάει μόνο από την καταπολέμηση της φοροδιαφυγής -προφανώς, καταπολέμηση της φοροδιαφυγής-, αλλά περνάει κυρίως από τη δραστική περιστολή της κακοδιαχείρισης στο δημόσιο. Και σε αυτό αποτύχατε πλήρως.

Το σημαντικότερο, όμως, πρόβλημα -για να τελειώνουμε με τα «βουνά»- λένε όλοι όσοι ασχολούνται με την επιστήμη της πολιτικής είναι το διχαστικό πολιτικό περιβάλλον και η αβεβαιότητα η οποία πλανάται συνεχώς πάνω από την Αθήνα. Πιστεύετε ειλικρινά -θέλω να κάνω ένα ερώτημα προς όλους και προς εμένα και προς τον εαυτό μου- ότι, αν στα θεωρεία της Βουλής ήταν σήμερα διεθνείς επενδυτές, τη Δευτέρα θα έτρεχαν να βάλουν τα λεφτά τους στην Ελλάδα ή θα έτρεχαν να φύγουν, μετά από ένα ωραίο Σαββατοκύριακο στην ωραία μας Αθήνα;

Μετά, βέβαια, είναι το άλλο. Το έχω ξαναπεί και η Κυβέρνηση δεν μπορεί, βέβαια, να πει κάτι. Δευτέρα – Τετάρτη - Παρασκευή ο κ. Καμμένος φεύγει, Τρίτη – Πέμπτη - Σάββατο ο κ. Καμμένος μένει και Κυριακή παίζει κορόνα-γράμματα ή κάποιο άλλο παρεμφερές παιγνίδι.

Το ασφαλές περιβάλλον, η κυβερνητική σταθερότητα, σε συνδυασμό με ένα νομοθετικό και ρυθμιστικό πλαίσιο που δεν αλλάζει κάθε τρεις και λίγο αποτελούν τους κυριότερους παράγοντες για την επιτυχή προσέλκυση επενδύσεων. Η πόλωση, ο διχασμός, η διαστρέβλωση της πραγματικότητας, η «δολοφονία χαρακτήρων» που επικρατεί κατά περιόδους τα τελευταία χρόνια είναι αποσταθεροποιητικοί παράγοντες για την οικονομία, όπως βέβαια και οι κωλυσιεργίες στις διαπραγματεύσεις, οι συνεχείς τροποποιήσεις σε φορολογικά ζητήματα, στο ασφαλιστικό και τα μπρος-πίσω στις ιδιωτικοποιήσεις. Η απενοχοποίηση της επιχειρηματικότητας και της ιδιωτικής πρωτοβουλίας θα έπρεπε να είναι κοινός τόπος και κοινή προσπάθεια.

Κυρίες και κύριοι συνάδελφοι, το χειρότερο που μπορεί να συμβεί στην κοινωνία μας είναι να βγούμε από τα μνημόνια, χωρίς να καταλάβουμε γιατί μπήκαμε, χωρίς να αναγνωρίσουμε τα λάθη μας και χωρίς να δοκιμάσουμε τις δυνατότητές μας, χωρίς, δηλαδή, να αλλάξουμε. Η χώρα -και θα επιμείνω- έχει ανάγκη από μία πολιτική με φιλελεύθερες ευρωπαϊκές αρχές, με μεταρρυθμιστική ορμή, με σύγχρονες αντιλήψεις, με ευαισθησία απέναντι σ’ αυτούς που δεν μπορούν, αλλά και με αυστηρότητα απέναντι σ’ αυτούς που δεν θέλουν. Η χώρα έχει ανάγκη από πολιτικούς που δεν ταλαντεύονται συνεχώς ανάμεσα στον συντηρητισμό και τον λαϊκισμό.

Η αδυναμία των συμβατικών πολιτικών να προσαρμοστούν στη νέα κοινωνική πραγματικότητα έχει πολλαπλασιάσει τα τελευταία χρόνια αυτούς που αρνούνται να ψηφίσουν και αυτούς που δεν έχουν τι να ψηφίσουν. Δεν ξέρω, μάλιστα, αν προσέξατε και στη σημερινή δημοσκόπηση, όπως και στις προηγούμενες δημοσκοπήσεις, ότι το μέγεθος που ραγδαία αυξάνεται είναι η αδιευκρίνιστη ψήφος, δηλαδή αυτοί που δεν ξέρουν ποιον να πιστέψουν και δεν έχουν τι να ψηφίσουν.

Για μας η λύση είναι μία και τη λέμε εδώ και τέσσερα χρόνια περίπου: Νέα μυαλά που δεν θα είναι διαβρωμένα από τον παλαιό τρόπο σκέψης, νέα μυαλά χωρίς εξαρτήσεις, νέα μυαλά με εμπειρία στην κανονική ζωή, στην κανονική οικονομία. Η λύση, δηλαδή, σε μία χώρα σε κρίση είναι αυτή που ήταν πάντα: μεγάλες αλλαγές παντού, χωρίς φόβο και χωρίς πάθος.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε και για τον χρόνο, κύριε Θεοδωράκη.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Να επισημανθεί, κυρία Πρόεδρε. Μου χρωστάτε τρία λεπτά!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει ο κ. Λεβέντης, Πρόεδρος της Κοινοβουλευτικής Ομάδας της Ένωσης Κεντρώων.

Ορίστε, κύριε Λεβέντη, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κυρία Πρόεδρε, κυρίες και κύριοι Υπουργοί, κυρίες και κύριοι Βουλευτές, σας καλημερίζω.

Η συζήτηση, βέβαια, γίνεται για την οικονομία και για το πώς πάει η οικονομία. Θα σας θυμίσω λίγο την ιστορία. Πριν από τρεις, τέσσερις μήνες που ήταν η προηγούμενη αξιολόγηση, όλοι οι Βουλευτές του ΣΥΡΙΖΑ έβγαιναν στα κανάλια και έλεγαν ότι θα έρθει «QE» και ότι θα μειωθεί το χρέος. Ήταν γενικός παρονομαστής όλων των ομιλιών σας.

Δεν ήρθε «QE» ούτε το χρέος μειώθηκε. Μία «συγγνώμη» δεν ζητήσατε! Τώρα έχετε αρχίσει εδώ και έναν μήνα να λέτε ότι δεν θα γίνουν μειώσεις συντάξεων στο τέλος του έτους και το κυκλοφορείτε. Μάλιστα, μερικοί το λένε με τρόπο απόλυτο πως είναι σίγουροι ότι δεν θα γίνουν μειώσεις συντάξεων.

Και ήρθε εδώ ο κ. Μοσκοβισί και είπε ότι «πρέπει η χώρα σας να τηρήσει όλες τις υποχρεώσεις». Εσείς όμως συνεχίζετε να λέτε ότι δεν θα μειωθούν οι συντάξεις ούτε το αφορολόγητο θα μειωθεί. Εντάξει!

Να πάμε λίγο πιο πριν, στον Γενάρη του 2015, που λέγατε ότι θα σκίσετε μνημόνια και ότι έχετε άλλες λύσεις και θα αλλάξει η Ευρώπη, ότι ο ΣΥΡΙΖΑ θα άλλαζε την Ευρώπη;

Κάνατε ένα δημοψήφισμα -και νομίζω ότι είναι σήμερα η επέτειος του δημοψηφίσματος- και έδειχνε κάποια τηλεόραση σήμερα το πρωί τους χορούς που σέρνατε οι νικητές του δημοψηφίσματος, κάτι χορούς που θύμιζαν το παλιό ΠΑΣΟΚ, που όταν κέρδιζε έψηναν για καμμιά βδομάδα αρνιά. Αυτό μου θύμισε εκείνη τη σκηνή.

Και αμέσως μετά βγαίνει ο κ. Τσίπρας και πήγε και υπέγραψε το τρίτο μνημόνιο. Συγγνώμη; Προς θεού! «Συγγνώμη» να πείτε; Γιατί να πείτε «συγγνώμη»; Χρειάζεται «συγγνώμη» σε αυτή τη χώρα; Σε αυτή τη χώρα συνηθίσαμε στην άποψη ότι ο λαός τα καταπίνει όλα, ό,τι και να του δώσεις. Και βιτριόλι να του δώσεις, το καταπίνει.

Έγινε πρόσφατα ένα γκάλοπ, μία δημοσκόπηση. Πριν να υπογράψει τη συμφωνία για τα Σκόπια ο ΣΥΡΙΖΑ είχε 21%. Υπέγραψε, έγινε η καινούργια δημοσκόπηση, της ίδιας εταιρείας, πάλι 21%. Αυτόν που έκανε αυτό το γκάλοπ πρέπει να τον κάνετε εικόνισμα στο γραφείο σας στον ΣΥΡΙΖΑ, γιατί δεν θα ξαναβρεθεί άλλος τέτοιος. Από τέτοια λαίλαπα να περάσετε και να μη σας φύγει ούτε ένας; Αυτό είναι πολύ ωραίο γκάλοπ! Είναι πάρα πολύ ωραίο. Ούτε ένας ψηφοφόρος δεν σας έφυγε! Και εμείς στην Ένωση Κεντρώων κερδίσαμε μισή μονάδα, κύριοι! Και εσείς δεν χάσετε ούτε έναν!

Ο κ. Βαρουφάκης στις χαρές εκείνου του δημοψηφίσματος ήταν κι εκείνος μαζί με τον Τσίπρα, μαζί με τον Φλαμπουράρη και έκαναν γλέντι. Την ημέρα του δημοψηφίσματος έχαιρε μαζί σας και ο κ. Βαρουφάκης, το ξέρετε; Μπορεί να τα ξεχάσατε, αλλά υπάρχουν τα βίντεο.

Η Νέα Δημοκρατία, βέβαια, λέει ότι κόστισε εκείνο το επτάμηνο, οκτάμηνο, πόσο ήταν, μέχρι διακόσια δισεκατομμύρια βγάζει τον λογαριασμό.

Εγώ δεν θα το πάω έτσι, δεν κοστολογώ με τα δισεκατομμύρια αυτό που έπαθε η χώρα. Εγώ άλλο θα πω, ότι υπήρχε ένα κόμμα το οποίο είχε πέσει τελείως έξω στους υπολογισμούς του και δεν είπε ούτε μία συγγνώμη. Και θεωρείτε «κολυμπήθρα του Σιλωάμ» το ότι σας ξαναψήφισε ο λαός τον Σεπτέμβριο, ένας λαός, όμως, που δεν είχε καταλάβει τι έγινε ή τι θα ακολουθούσε. Ήταν ένας λαός που δεν είχε αντιληφθεί τι είναι αυτό το τρίτο μνημόνιο, τι υπογράψατε, τι επακόλουθα, τι επιπτώσεις θα είχε! Εάν αφήνατε πρώτα να πέσουν οι υπογραφές και να γίνουν τα μέτρα και μετά να κάνετε τις εκλογές, ξέρετε πόσο θα παίρνατε. Ή δεν ξέρετε;

Έχετε καταστήσει εσείς εις τον ΣΥΡΙΖΑ την ελεημοσύνη κριτήριο της πολιτικής σας: θα δίνετε στον έναν, θα δίνετε στον άλλον μποναμάδες. Δεν θέλει η χώρα, κύριοι, μποναμάδες, δεν θέλει παντελεήμονες. Η θρησκεία μπορεί να χρειάζεται παντελεήμονες, η χώρα όχι. Η χώρα θέλει πολιτική ανάπτυξης και σοβαρότητας.

Απευθύνεστε ακόμη στους Έλληνες πολίτες σαν να είναι αξιολύπητοι, να τους στείλετε στον μητροπολίτη να φάνε, να τους δώσετε 300 ευρώ, με τέτοιους τρόπους.

Αλλάξτε νοοτροπία. Θα πέσετε από την Κυβέρνηση, αλλά τουλάχιστον αποκτήστε μια νοοτροπία κόμματος σοβαρού. Διότι δεν θέλει αυτό το πράγμα η Ελλάδα, να μοιράζετε μπουναμάδες και να έρχεστε σαν ελεήμονες να βοηθάτε τον κοσμάκη, εκτός αν τη θέλετε τριτοκοσμική και να πέφτει στα πόδια σας, αν έχετε τέτοιες απόψεις περί Ελλάδας.

Εγώ πιστεύω ότι τη λύση θα τη δώσει η ανάπτυξη. Και όσοι με ρωτούν «Πώς θα γίνει, κύριε Λεβέντη, η ανάπτυξη;», λέω ότι ανάπτυξη σε αυτόν τον τόπο θα έχουμε όταν γυρίσουν τα λεφτά των καταθέσεων που έχουν φύγει στο εξωτερικό και όταν έρθουν ξένες επενδύσεις.

Έχει γίνει τίποτα από αυτά; Όχι. Προσπαθείτε με κοψίματα μισθών και συντάξεων και επιβολή φόρων. Αυτή είναι η πολιτική σας. Και πόσο θα τραβήξει μια τέτοια πολιτική; Πόση αντοχή έχει ο κόσμος να του κόβετε μισθούς και συντάξεις ή να έρχεστε και να λέτε «αγωνιζόμαστε να μη σας κόψουμε»; Ακούστε πολιτική: «αγωνιζόμαστε να μη σας κόψουν»! Είστε τόσο καλοί άνθρωποι, που αγωνίζεστε να μην του κόψετε αυτό που έχετε ψηφίσει στην Αίθουσα αυτή να του κόψετε του λαού!

Έρχεται από την άλλη μεριά η Νέα Δημοκρατία και λέει ότι θα φέρει ελάχιστο εγγυημένο εισόδημα, θα μειώσει φόρους. Σε όλα καλή η Νέα Δημοκρατία, αρίστη. Μόνο που δεν μας λέει γιατί επί των ημερών της δεν ήρθε και τότε ούτε μία επένδυση. Γιατί δεν ήρθε καμμία επένδυση; Δηλαδή, ένα κόμμα που δοκιμάστηκε πριν από δυόμισι χρόνια και είχε πλήρη αποτυχία στην οικονομική του πολιτική, τώρα υπόσχεται τα πάντα. Και βεβαίως ένας που είναι στην αντιπολίτευση τα πάντα υπόσχεται για να πάρει την κυβέρνηση. Αλλά πόσο αξιόπιστος μπορεί να είναι, πόσο αξιόπιστος, όταν δοκιμάστηκε πρότινος και απέτυχε πλήρως;

Νομίζω, κύριοι της Νέας Δημοκρατίας, ότι αυτό που σας λείπει είναι η ειλικρίνεια. Εάν λέγατε «θα αγωνιστούμε, θα κάνουμε το παν, θα λειτουργήσουμε συναινετικά, θα δώσουμε στη χώρα εικόνα εμπιστοσύνης και ενότητας και πιστεύουμε με τη βοήθεια όλων να αλλάξει το κλίμα», αυτό θα το δεχόμουν, γιατί πάντα είμαι αισιόδοξος και πάντα είμαι υπέρ τού να αλλάξει προς το καλύτερο η κατάσταση. Αλλά ότι θα φύγουν οι κύριοι που απέτυχαν και θα έρθετε εσείς οι επιτυχημένοι, αυτό μην το λέτε, γιατί μόνο άνθρωποι αμόρφωτοι και άνθρωποι τελείως επιπόλαιοι θα μπορούσαν να πιστέψουν ένα τέτοιο διήγημα. Έχετε, άλλωστε, στην Αίθουσα αυτή κάνει τόσα πολλά, που δεν σας πιστεύει ο κόσμος.

Μου είπε ένας δημοσιογράφος από τη Ρόδο προχθές: «Δεν φοβόσαστε μήπως έρθει η πόλωση;». Του απάντησα: «Όχι, στην Ένωση Κεντρώων δεν φοβόμαστε, γιατί, αφού απεδείχθησαν και του ΣΥΡΙΖΑ και του Τσίπρα άχρηστοι, θα ήταν ακόμη μεγαλύτερη επιπολαιότητα για τον λαό να γυρίσει πάλι στους άχρηστους. Δεν φοβόμαστε όσες υποσχέσεις κι αν δώσουν, γιατί δεν γίνονται πλέον πιστευτοί». Όσο και αν τα παπαγαλάκια προπαγανδίζουν ξανά διπολισμό από εδώ και από εκεί, είναι νωπές οι εμπειρίες και τα τραύματα της κοινωνίας για να σας πιστέψουν.

Θέλετε να φέρετε την απλή αναλογική και τις δημοτικές εκλογές. Απλή αναλογική σε όλο τον κόσμο είναι μία Κυριακή, δεν είναι δύο. Η δεύτερη Κυριακή ξέρετε τι σκοπό έχει; Να προηγηθούν, να πρωτεύσουν στους πέντε δημάρχους, αν βάζουν σε κάθε δήμο, οι του ΣΥΡΙΖΑ και της Νέας Δημοκρατίας και να παλέψετε τη δεύτερη Κυριακή μεταξύ σας, καπακώνοντας όλους τους άλλους.

Όχι, κύριοι, μία Κυριακή. Η Ένωση Κεντρώων δεν θα ψηφίσει την απλή αναλογική, παρ’ ότι τασσόμαστε υπέρ της απλής αναλογικής, αν δεν την κάνετε μία Κυριακή. Σε όλο τον κόσμο η απλή αναλογική είναι σύστημα μίας Κυριακής, όχι δύο Κυριακών. Διότι στη δεύτερη Κυριακή μετέχουν οι δύο πρωτεύοντες. Τι δουλειά έχει; Άρα ξανά τα ίδια. Θα υποχρεωθεί το ΚΚΕ, η Ένωση Κεντρώων -όλα τα κόμματα, μετά τα δύο πρώτα- ή να απόσχουν ή να διαλέγουν διά της βίας έναν εκ των δύο πρωτευόντων. Όχι, κύριοι, ξανασκεφτείτε το.

Η Ένωση Κεντρώων, όταν έγινε η ψηφοφορία για την απλή αναλογική στις βουλευτικές, την ψήφισε. Τώρα, όμως, τα τεχνάσματα του κ. Σκουρλέτη δεν με βρίσκουν σύμφωνο. Τοσούτω μάλλον, γιατί ήμουν δίπλα στον κ. Σκουρλέτη σε ένα συνέδριο της ΚΕΔΕ και του λέω «τι τη θέλετε τη δεύτερη Κυριακή;» και μου είπε «έχεις δίκιο, η μία Κυριακή είναι η απλή αναλογική». Λοιπόν, τώρα τι κάνει; Παζάρια ή αρνείται ότι μου το είπε; Αρνείται ο κ. Σκουρλέτης ότι μου είπε πως η μία Κυριακή είναι απλή αναλογική; Τι κάνει; Δοσοληψίες με τους περιφερειάρχες και τους δημάρχους; Τελεία και παύλα. Παζάρια σε τέτοια σοβαρά θέματα δεν πρέπει να γίνονται. Αν πιστεύετε στην απλή αναλογική, κάντε το. Δεν πιστεύετε; Εγκαταλείψτε το.

Στο σπάσιμο των περιφερειών κάνετε παζάρια με τη Νέα Δημοκρατία, η οποία λέει ότι αν δώσετε την ψήφο στους ομογενείς, θα ψηφίσει εκείνη το σπάσιμο των περιφερειών. Δεν καταλαβαίνω το σπάσιμο των περιφερειών τι θα ωφελήσει και ποιον. Θα ωφελήσει την πάταξη της διαφθοράς; Σε τι θα ωφελήσει; Είναι μια περιφέρεια μεγάλη, στην οποία όλα τα κόμματα της Β΄ Αθηνών -γιατί του Νομού Αττικής δεν είναι μεγάλη περιφέρεια- βάζουν προβεβλημένες προσωπικότητες, με σκοπό να ανταγωνιστούν μεταξύ τους.

Αφήστε τα λεφτά. Με τα λεφτά γίνεται ο αγώνας στη Β΄ Αθηνών; Αφού ξέρετε ότι με τα κανάλια γίνεται. Άλλωστε τα κανάλια ποιους καλούν; Πέντε Βουλευτές του ΣΥΡΙΖΑ και πέντε Βουλευτές της Νέας Δημοκρατίας. Βγαίνουν Βουλευτές τώρα σε κάτι «δευτερότερες» εκπομπές και από εκεί μαθαίνω την όψη των Βουλευτών. Πέντε άτομα βγαίνουν από τη Νέα Δημοκρατία και πέντε από τον ΣΥΡΙΖΑ. Σιγά τη δημοκρατία που έχουμε! Σας παρακαλώ! Τι είναι αυτά;

Δηλαδή με το κόψιμο των περιφερειών ποιος κερδίζει; Θα μπορέσει και ο φτωχός να κάνει αγώνα; Δηλαδή στις υπόλοιπες περιφέρειες, που είναι τέσσερις οι έδρες, δέκα, εκεί γίνεται τίμιος αγών; Δεν γίνεται κι εκεί το έλα να δεις; Συγγνώμη, αν σπάσει η περιφέρεια της Β΄ Αθηνών σε τρεις και γίνει όμοια με την Πάτρα, τη Λάρισα, θα γίνει τίμιος αγώνας μεταξύ των κομμάτων; Ξέρετε τι γίνεται εκεί; Ο ίδιος ο κ. Τσίπρας στην πρώτη συνάντηση μας για την απλή αναλογική μού είπε «έχεις δίκιο». Τώρα γιατί παζαρεύει;

Απλά, τι καταλαβαίνω; Ότι ο Τσίπρας νομίζει ότι παζαρεύοντας και ρίχνοντας άδεια, θα πιάσει γεμάτα. Πολεμάει να διαιρέσει το ΠΑΣΟΚ, πολεμάει να φέρει σε δύσκολη θέση τη Νέα Δημοκρατία. Εγώ πιστεύω ότι ένας πολιτικός άνδρας πάει καλά όταν έχει τις απόψεις του και το θάρρος υπεράσπισης των απόψεων αυτών και όχι όταν παζαρεύει ένθεν κακείθεν. Πολιτικοί που διέπρεψαν δεν παζάρεψαν με τις άλλες πτέρυγες. Απλά, υπερασπίστηκαν με παρρησία τη δική τους θέση. Με τα παζάρια ο κ. Τσίπρας δεν θα κερδίσει τίποτα.

Εδώ έχει δημιουργηθεί μια έννοια. Η έννοια «δημοκρατία» και η άλλη έννοια «πατρίδα». Όσοι είναι πατριώτες, συνήθως, δεν είναι καθόλου δημοκράτες. Δηλαδή οι ακροδεξιοί που παριστάνουν τους πατριώτες, έχουν μικρή αίσθηση και αγάπη προς τη δημοκρατία. Από την άλλη μεριά, όσοι παριστάνουν τους δημοκράτες, αγνοούν την πατρίδα. Τη θεωρούν υπόθεση της ακροδεξιάς.

Αυτά είναι λάθη. Να ξέρετε ότι όλοι οι μεγάλοι ηγέτες του Κέντρου, ο Γεώργιος Μαύρος, ο Πλαστήρας, ο Γεώργιος Παπανδρέου, συνδύαζαν και τα δύο και αυτή είναι η αξία του κεντρώου χώρου: και φλογερή αγάπη στην πατρίδα και βαθιά πίστη προς τη δημοκρατία. Είναι δύο πράγματα που για να τα ταιριάξεις μέσα σου πρέπει να είσαι με DNA δημοκρατικό. Δεν νοείται ένας να ονομάζεται δημοκράτης όταν δεν έχει και μεγάλη αγάπη, φλογερή αγάπη προς την πατρίδα. Είναι έννοιες που δεν συγκρούονται μεταξύ τους, παρά στα μάτια αυτών που έχουν φτωχό πνεύμα.

Θα πω δυο λέξεις για το σκοπιανό και θα τις πω με μεγάλη λύπη. Όλοι οι Βουλευτές του ΣΥΡΙΖΑ, που βγαίνουν στα κανάλια εξηγώντας το γιατί τα παραχώρησαν όλα, λένε ότι τα είχε παραχωρήσει ο Καραμανλής το ’77, τα είχε παραχωρήσει και η Ντόρα με τον άλλο Καραμανλή, τον Κώστα, το 2008 και εξηγούν δι’ αυτού του τρόπου τη δική τους συμπεριφορά. Βασίζονται, δηλαδή, στην υποχωρητικότητα και τη μειοδοσία άλλων για να εξηγήσουν τη δική τους μειοδοσία.

Αυτό πιστεύετε ότι είναι καλό, ότι είναι ωραίο; Τι κάνουν οι πολιτικοί άνδρες που έχουν ανάστημα; Αν πιστεύουν ότι ωφελούν έναν λαό με αυτή τη συμφωνία που κάνουν, κατεβαίνουν στον λαό, τον πείθουν με επιχειρήματα, κάνουν δημοψήφισμα και μετά είναι όλος ο λαός μαζί σας. Είχατε λύση να είναι ο λαός μαζί σας, αλλά ξέρατε ότι υπογράψατε συμφωνία με την οποία ο λαός επ’ ουδενί θα μπορούσε να συμφωνήσει και προσπαθείτε, λέγοντας ότι είναι ακροδεξιοί, να κατηγορήσετε το τεράστιο πλήθος του κόσμου που διαφωνεί.

Έλαβα πριν από λίγο στο γραφείο μου μια επιστολή από την Εθνική Γενική Συνομοσπονδία Αναπήρων και Θυμάτων Πολέμου που είναι κατά της Συμφωνίας των Πρεσπών και καλεί Πρόεδρο της Δημοκρατίας, Πρωθυπουργό και όλα τα κόμματα, να μην προχωρήσουμε στη συμφωνία. Είναι ακροδεξιοί αυτοί; Καταλήγουν: «Έχοντας δώσει το αίμα μας και τη ζωή μας για την πατρίδα, δηλώνουμε προς κάθε κατεύθυνση ότι δεν θα ανεχτούμε την παραχώρηση της ιστορίας μας σε κανέναν από κανέναν».

Το καταθέτω για τα Πρακτικά, κύριοι, αν και το λάβατε όλα τα κόμματα, γιατί κάνατε το ολίσθημα να ονομάσετε ακροδεξιό πάντα τον διαφωνούντα μαζί σας και το μόνιμο επιχείρημα είναι ότι τα είχε υπογράψει ο Καραμανλής το ’08, τα είχε υπογράψει ο γέρος ο Καραμανλής το ’77 και είναι αυτό αρκετό.

(Στο σημείο αυτό Προέδρος της Ένωσης Κεντρώων κ. Βασίλης Λεβέντης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι Πρωθυπουργοί βγαίνουν γιατί; Για να συμπληρώνουν τη μειοδοσία των προηγουμένων ή για να αναιρούν και να αποσοβούν την προδοσία και τη μειοδοσία; Πείτε μου γιατί βγαίνουν οι Πρωθυπουργοί. Φανταστείτε αύριο να βγει άλλος ένας Πρωθυπουργός στην Αίθουσα αυτή, να παραχωρήσει στην Τουρκία τα ανάλογα και να λέει «τα είχαν δώσει άλλοι» και να θεωρεί ότι αυτό είναι επαρκής εξήγηση.

Το ΠΑΣΟΚ έκανε μια πρόταση να μην κόψουμε τις συντάξεις στις 31 Δεκεμβρίου του 2018. Ωραία πρόταση, αλλά την κάνει ένα κόμμα που έκοψε τις συντάξεις δεκατρείς φορές. Καταλάβατε; Είναι σαν να έρχεται και να κάνει εκστρατεία κατά των ναρκωτικών κάποιος που διετέλεσε έμπορος. Κάπως έτσι το βλέπω εγώ. Αφού κόβουμε δεκατρείς φορές τις συντάξεις, καλούμε τη Βουλή να μην τις ξανακόψει.

Εγώ πιστεύω ότι προφανώς κανείς δεν θέλει να κόβει συντάξεις. Υπάρχει Βουλευτής που το θέλει; Το θέμα είναι κατά πόσον η χώρα μπορεί να μην κόψει συντάξεις, χωρίς να διατρέξει κίνδυνο. Αυτό είναι το πρόβλημα.

Ο κ. Μοσκοβισί χθες είπε ότι στις 15 Οκτωβρίου θα εκτιμήσουμε εάν είναι δυνατόν, τηρουμένων των στόχων, να υπάρξει κάτι που να φύγει από τα ψηφισμένα. Το είπε σαφώς. Αλλά ήρθε το ΠΑΣΟΚ σήμερα -παριστάνοντας την καλοσυνάτη η κ. Γεννηματά- και μας είπε να αποφασίσουμε εμείς και να αγνοήσουμε και τον Μοσκοβισί και όλους μονομερώς. Οι μονομέρειες μας έφεραν να είμαστε αναξιόπιστοι. Και για τον μποναμά, που δώσατε πέρυσι δεν είχατε ρωτήσει κανέναν και μετά γυρεύατε γονυπετείς συγγνώμη.

Υπάρχουν δύο κατηγορίες πολιτών, οι μικροομολογιούχοι και οι άνθρωποι της ευρύτερης κοινωνίας που έχουν χάσει πάνω από το 50% με 60% του εισοδήματός τους. Έχω ζητήσει από τον Πρωθυπουργό κατ’ επανάληψη και από κοντά έναντι των μικροομολογιούχων να αναλάβουμε την υποχρέωση, υπό μορφή μη πληρωμής φόρων –και αποδεδειγμένα για εκείνους που έχασαν κάποια λεφτά με το PSI-, να μην πληρώνουν φόρο και σε έναν βαθμό να ισοφαρίσουν τις απώλειες. Δεν απαντά ο Πρωθυπουργός.

Για την υπόθεση του ΦΠΑ στα νησιά μόνο από τον γιακά δεν τον είχα πιάσει. Σε περιοχές που ήταν 80% κάτω ο τουρισμός είχατε ψηφίσει σε δύο μέρες να ανέβει ο ΦΠΑ. Αυτό είχατε ψηφίσει. Στο τέλος το θεωρήσατε επιτυχία. Ποιο ήταν επιτυχία; Το ότι οι Ευρωπαίοι μόνοι τους είπαν: «Βρε, παιδιά»; Αλλά πότε το έδωσαν; Όταν δεχθήκαμε να γίνουμε αποθήκη ψυχών, να πάρουμε πίσω τους πρόσφυγές τους. Γιατί μη νομίζετε ότι αυτή η ισοδυναμία να παίρνεις και να δίνεις πρόσφυγες δεν θα είναι εις βάρος της Ελλάδος. Περιμένετε λίγο και θα δείτε τι συμφωνία έκανε ο κ. Τσίπρας. Να δούμε τους αριθμούς σε δύο-τρεις μήνες και θα δείτε πόσοι θα έρθουν και πόσοι θα φύγουν. Τότε θα καταλάβετε αυτόν το ΦΠΑ στα νησιά πόσο τον πληρώσαμε.

Επομένως, για να επανέλθω στο σκοπιανό, υπάρχουν στοιχεία ότι όλα τα κόμματα και πρώτη η Νέα Δημοκρατία είχε δηλώσει σύνθετη ονομασία. Είναι κακό να κρύβεται. Το πιο γενναίο θα ήταν να πουν και στη Νέα Δημοκρατία: «Σφάλαμε, είχαμε ακολουθήσει μια πολιτική λανθασμένη, αλλά βλέποντας τη θύελλα της κοινωνίας αναπροσαρμόζουμε την πολιτική μας και θα πάμε σε όλο τον κόσμο να δηλώσουμε ότι δεν δίνουμε τη λέξη «Μακεδονία»». Αντί να έχει αυτή τη γενναιότητα, κρύβεται: «Δεν είχε υπογράψει ο Καραμανλής», «δεν είχε κάνει ο ένας». Αφού στην ιστοσελίδα του Υπουργείου Εξωτερικών είχατε αναρτήσει αυτή τη σύνθετη ονομασία. Πώς δεν είχατε υπογράψει, κύριοι; Πάλι λείπει το πολιτικό θάρρος; Δηλώστε: «Κάναμε εσφαλμένη εκτίμηση, δεν πιστεύαμε ότι ο λαός θα έχει καθολική αντίσταση, αλλά βλέποντας αυτόν τον λαό, που ξύπνησε μέσα του το θηρίο, κάνουμε πίσω και θα πάμε μαζί με τον ΣΥΡΙΖΑ, μαζί με την Ένωση Κεντρώων, μαζί με όλους στην Ευρώπη, στην Αμερική».

Εγώ βούτηξα και προχθές ακόμη τον Αμερικανό πρέσβη και του είπα: «Σε θέλω την άλλη εβδομάδα στο γραφείο μου». Γιατί τον βούτηξα; Γιατί την προηγούμενη φορά είχα μαλώσει, γιατί του είχα πει: Εάν ιδρύετο μια Νέα Υόρκη δίπλα στη δική σας, θα δεχόσασταν να την αναγνωρίσετε; Και μου λέει: «Έχετε δίκιο». Μα, άμα έχω δίκιο σε αυτό, γιατί τάσσεστε με τα Σκόπια; Αυτό είναι το θέμα των Σκοπίων. Η Αμερική που -υποτίθεται- είναι μια χώρα ισχυρή, μια χώρα που ακολουθεί τη δικαιοσύνη, που υπερασπίζεται την έννομη τάξη, υπερασπίζεται ένα κρατίδιο που ξέρει ότι μέσα του βράζει ο αλυτρωτισμός. Καθησυχάζει την Ελλάδα να υπογράψουμε τώρα, να συναινέσουμε σε όλα και μετά το θηρίο του αλυτρωτισμού να επιστρέψει.

Γιατί ποια εγγύηση δίνουν οι Αμερικανοί; Καμμία.

Ξέρετε, κάποτε είχα κατηγορήσει τον γέρο Καραμανλή ότι μας έβγαλε από το ΝΑΤΟ, γιατί όταν ζήτησε τη στήριξη των Αμερικανών να εμποδιστεί η τουρκική απόβαση στην Κύπρο, αντί να μας υποστηρίξουν οι Αμερικάνοι, έστειλαν τον Σίσκο τον Υπουργό τους στο Πεντάγωνο και γυρνούσε στο ΓΕΣ, στο ΓΕΝ και στο ΓΕΑ και έλεγε: «Προς θεού, μην απαντήσετε στις προκλήσεις». Να δεχθούμε, δηλαδή, να κάνουν αποβίβαση στο κυπριακό έδαφος. Ακούστε ουδετερότητα οι Αμερικανοί. Αντί να εμποδίσουν δύο συμμάχων την εμπόλεμη κατάσταση, έστειλαν Υπουργό στο Πεντάγωνο σε ένα διαλυμένο χουντικό καθεστώς να τους λένε: «Προς θεού, μην αντιδράσετε, γιατί θα μπλέξετε σε μακράς διάρκειας πόλεμο». Αυτό έκανε ο βρώμικος Σίσκο. Αυτό έκανε.

Και τώρα βγαίνουν κάποιοι δικοί σας στα κανάλια και λένε: «Έλα μωρέ, μικρό κράτος είναι, ούτε στρατό δεν έχει». Άκουσα χθες έναν του ΣΥΡΙΖΑ που έλεγε: «Με εκατό είναι, απειλούν την Ελλάδα οι Σκοπιανοί;» Οι Σκοπιανοί βεβαίως σήμερα όχι. Αύριο, όμως; Και η Τουρκία –πιστεύετε- ότι θα κάθεται θεατής άμα βλέπει ότι μπορεί να δημιουργήσει πρόβλημα στην Ελλάδα;

Ξέρετε τι ευθύνες αναλαμβάνετε με τη Συμφωνία των Πρεσπών; Έχετε αντιληφθεί τις ευθύνες που αναλαμβάνετε αν τα πράγματα έρθουν όπως προαισθάνομαι, θα κρύβεστε. Τώρα έχετε αστυνομικούς και βγαίνετε στους δρόμους. Ίσως τότε δεν αρκούν και χιλιάδες αστυνομικοί για να σας προστατεύουν. Να το ξέρετε αυτό.

Έστειλα μια επιστολή στον κ. Μητσοτάκη και του είπα: «Ξεκαθάρισε ότι η Νέα Δημοκρατία επ’ ουδενί δεν θα δώσει τη λέξη «Μακεδονία». Δεν απάντησε. Αντί, μάλιστα, να μου απαντήσει εμένα ξεκάθαρα, έκανε κάτι άλλο. Πήγε σε συνέντευξη στην κ. Κοσιώνη και είπε: «Αν το ψηφίσει η Βουλή, τι να κάνουμε, τα περιθώρια είναι στενά».

Ώστε τη Νέα Δημοκρατία γι’ αυτό θέλουμε να τη βγάλουμε στην κυβέρνηση, για να μας δηλώσει ότι δεν έχει τα περιθώρια διόρθωσης του αίσχους, του εγκλήματος αυτού; Γι’ αυτό κατεβαίνετε στις εκλογές; Για να δηλώσετε αδυναμία επέμβασης; Αυτό περιμένουμε από τη Νέα Δημοκρατία; Είναι πολύ βολικό να κάνει τη βρώμικη δουλειά ο Τσίπρας και να τη βρείτε έτοιμη. Είναι πολύ βολικό, κύριοι.

Πληροφορήθηκα από το εξωτερικό ότι ετοιμάζεται μια συμφωνία με την Αλβανία και το χειρότερο που έρχεται είναι μια συμφωνία με την Τουρκία. Θέλω να δω ιδιαίτερα τη συμφωνία με την Τουρκία. Και της Αλβανίας θα είναι πραγματικά αξιοπερίεργο να δούμε τη συμφωνία, αλλά και με την Τουρκία, διότι θα αρχίσετε πάλι: «Οι δεξιοί τα είχαν κάνει, οι δεξιοί είχαν κάνει τις γκρίζες ζώνες και δεν υπερασπίστηκαν τα Ίμια, το ΠΑΣΟΚ με τον Σημίτη κατέβασε τη σημαία». Μόνιμη επωδός εις ό,τι πράττει ο ΣΥΡΙΖΑ είναι ότι οι άλλοι πριν είχαν προδώσει, τι να κάνουμε; Κάνουμε ό,τι μπορούμε.

Και εμφανίζεται ότι είναι ένα σύγχρονο ευρωπαϊκό κράτος η Ελλάδα σήμερα, επειδή υποτάσσεται εις τους ξένους. Πείτε μου ο κ. Τσίπρας σε ένα σημείο που αντιστάθηκε στην Ευρώπη ή στην Αμερική. Είστε τρία χρόνια στην Κυβέρνηση, πείτε μου ένα πράγμα στο οποίο αντιταχθήκατε. Ένα πράγμα σοβαρό. Σε όλα είπατε «ναι». Εξευτελίζετε την Αριστερά, εξευτελίζετε και τη χώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πρόεδρε, ολοκληρώστε παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πέρασε η ώρα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θέλω να πω και δύο λέξεις για τον φίλο μου, τον κ. Καμμένο, ο οποίος λέει ότι ο κ. Τσίπρας είναι ο καλύτερος Πρωθυπουργός. Ο καλύτερος, όμως, Πρωθυπουργός πήγε και υπέγραψε με τον Κοτζιά, το οποίο δεν του αρέσει.

Πρώτη φορά οι καλύτεροι Πρωθυπουργοί υπογράφουν μειοδοτικά χαρτιά. Δεν τον καταλαβαίνω. Πρέπει να πάρει την απόφασή του, γιατί η Κυβέρνηση κάποτε θα φύγει. Και πρέπει να έχει τη δύναμη να βγαίνει στον δρόμο, να συναντά τον κόσμο. Λέγοντας αυτά, θα έχει αδυναμία να βγαίνει από το σπίτι του. Έτσι πιστεύω.

(Θόρυβος από την πτέρυγα του ΣΥΡΙΖΑ)

Όταν λέει ότι είναι ο καλύτερος Πρωθυπουργός, αλλά ότι είναι κακή η συμφωνία και όταν έρθει θα ρίξει την Κυβέρνηση και διάφορα τέτοια, αυτά δεν τιμούν την πολιτική. Αυτά μοιάζουν με ενέργειες που δεν θέλω να ονομάσω.

Τον παρακαλώ, λοιπόν, θερμά τον κ. Καμμένο να αντιληφθεί ότι εκτός από το ότι είμαστε στη Βουλή, στην πολιτική, είμαστε και πολίτες αυτής της χώρας και πρέπει να έχουμε έναν εγωισμό, μια αξιοπρέπεια! Και ποια είναι η λύση;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αυτό λέω και εγώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αφήστε, εσείς. Κύριε Παπαδόπουλε, όταν θα θυμόσαστε ότι κάποτε ήσασταν στη Βουλή, τότε θα λέτε ότι ένας έλεγε την αλήθεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λεβέντη, μη χάνετε τον χρόνο σας σε απαντήσεις, γιατί έχετε υπερβεί κάθε όριο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θέλω να πω κάτι τελευταίο: Ποια είναι η λύση για το σκοπιανό; Υπάρχει λύση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σήμερα συζητάμε για την οικονομία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όλα τα κόμματα μετά τη λαϊκή αντίσταση, την καθολική, να κάνουμε σύσκεψη υπό τον Πρόεδρο της Δημοκρατίας, να αποφασίσουμε ότι είναι άκυρη η συμφωνία αυτή και ο Πρωθυπουργός εν πλάνη την υπέγραψε με τον Κοτζιά, να δηλώσουμε ότι από μηδενική βάση θα γίνει η νέα συμφωνία, με βάση το να μη δώσουμε τον όρο «Μακεδονία» και να δώσουμε άλλης φύσεως ανταλλάγματα. Και αν δεν το δεχτούν οι κύριοι, αυτό είναι απόδειξη ότι έχουν βρώμικες και αλυτρωτικές διαθέσεις.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στο σημείο αυτό θα καλέσω στο Βήμα τον κ. Δραγασάκη, τον Αντιπρόεδρο της Κυβέρνησης και Υπουργό Οικονομίας και Ανάπτυξης.

Κύριε Δραγασάκη, έχετε δέκα λεπτά για την πρωτολογία σας και δέκα λεπτά για τη δευτερολογία σας. Θα τα ενοποιήσετε;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Λεβέντη, ψαρεύετε σε θολά νερά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πώς;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ψαρεύετε σε θολά νερά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εσείς σε καθαρά;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Καθίστε κάτω, σας παρακαλώ.

Όμως, σε θολά νερά μόνο μαύρα φίδια υπάρχουν.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα σας φάνε! Τα φίδια θα σας φάνε!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Όμως, δεν είστε ο μόνος. Αυτοί στους οποίους αναφέρεστε εδώ, διαδήλωναν -και διαδηλώνουν- με το σύνθημα: «Αλήτες, προδότες πολιτικοί».

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τι;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Δεν ακούτε κιόλας…

Αυτοί οι οποίοι διαδηλώνουν, τους οποίους επικαλείστε εδώ και εσείς και ο κ. Μητσοτάκης, διαδηλώνουν με το σύνθημα και τη γραμμή: «Αλήτες, προδότες πολιτικοί». Και δεν γράφει από κάτω με αστερίσκο ότι εξαιρείται ο κ. Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σας θεωρούσα σοβαρό! Αποχωρώ, γιατί σας θεωρούσα σοβαρό!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ούτε γράφει ότι εξαιρείται ο κ. Μητσοτάκης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αδυνατώ να παρακολουθήσω το παραλήρημά σας.

(Στο σημείο αυτό αποχωρεί από την Αίθουσα η Κοινοβουλευτική Ομάδα της Ένωσης Κεντρώων)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ελπίζω να μην έχετε συνείδηση σε τι ατραπούς οδηγείστε με αυτά τα οποία λέτε. Και γίνεστε και τιμητής αυτής της Κυβέρνησης;

Διαβάστε τις προγραμματικές δηλώσεις της Κυβέρνησης. Τι είπε η Κυβέρνηση όταν ζήτησε ψήφοεμπιστοσύνης μετά από τις εκλογές του Ιανουαρίου και οι οποίες, βεβαίως, ισχύουν και μετά;

«Σημαντική είναι, επίσης…» -είχε πει ο Πρωθυπουργός- «η εξεύρεση στο πλαίσιο των συνομιλιών υπό τον Οργανισμό των Ηνωμένων Εθνών αμοιβαίας αποδεκτής λύσης στη διαφορά για το όνομα με την Πρώην Γιουγκοσλαβική Δημοκρατία της Μακεδονίας στη βάση μιας σύνθετης ονομασίας με γεωγραφικό προσδιορισμό για όλες τις χρήσεις».

Αυτό δεν το ξέρετε όσοι ανεβαίνετε εδώ και λέτε όλα αυτά τα ανόητα πράγματα; Δικαίωμα του καθενός να έχει όποια άποψη θέλει. Εγκαλείτε αυτή την Κυβέρνηση επειδή υλοποιεί την πολιτική για την οποία πήρε ψήφο εμπιστοσύνης από τη Βουλή;

(Χειροκροτήματα από την πτέρυγα του ΣΥΡΙΖΑ)

Εμείς δεν κατηγορούμε για ακροδεξιό ή για φασίστα όποιον έχει διαφορετική άποψη. Κατηγορούμε για δεξιό, για υποκριτή, για φασίστα, αυτόν που καπηλεύεται τα εθνικά συμφέροντα, αυτόν που στο όνομα της πατρίδας οδηγεί τη χώρα σε καταστροφές.

**ΜΑΡΙΑ ΑΝΤΩΝΙΟΥ:** Για τον Καμμένο λέτε!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Αυτοί οι οποίοι προκάλεσαν την κρίση και την καταστροφή στην Κύπρο δεν ήταν διεθνιστές αριστεροί. Για πατριώτες περνούσαν τον εαυτό τους. Αυτοί που προκάλεσαν τη Μικρασιατική Καταστροφή δεν το έκαναν στο όνομα κάποιας Αριστεράς. Στο όνομα του πατριωτισμού το έκαναν.

Σε αυτή τη χώρα, λοιπόν, υπάρχει ιστορία. Και ξέρουμε ακριβώς από την ιστορία ότι πολλές φορές η καπηλεία της πατρίδας κρύβει πάρα πολύ επικίνδυνες καταστάσεις.

Όσοι μιλούν για γλώσσα και για όνομα, δεν διάβασαν το άρθρο 7 της συνθήκης; Όταν το άρθρο 7 λέει ότι η γλώσσα των γειτόνων μας ανήκει σε σλαβικά φύλα, σε σλαβική διάλεκτο, εννοούν ότι η ελληνική γλώσσα είναι σλαβική γλώσσα; Όταν το άρθρο 7 λέει ότι η ιστορία και ο πολιτισμός των γειτόνων μας δεν έχουν καμμία σχέση με την ελληνική ιστορία, αυτό σημαίνει ότι παραδίδουμε την ιστορία μας;

Ως πού νομίζετε ότι θα φτάσουν αυτά τα ψέματα; Μόνο την άγνοια χαϊδεύουν. Μόνο τον φανατισμό επιβραβεύουν. Είναι αυτή γραμμή για να προχωρήσει η Ελλάδα στον 21ο αιώνα; Να είναι, δηλαδή, μια περίκλειστη, φοβική χώρα, όταν μπορούμε να αξιοποιήσουμε την ευκαιρία που έχουμε -τη γεωπολιτική- και να παίξουμε έναν πρωταγωνιστικό ρόλο στα Βαλκάνια, να δημιουργήσουμε ανάπτυξη, ειρήνη, συνεργασία και δουλειές για τον κόσμο, πριν απ’ όλα για τον κόσμο της βόρειας Ελλάδας;

Εγώ δεν έχω καμμία αμφιβολία ότι αυτά τα ψεύδη έχουν κοντά ποδάρια και επομένως ο λαός θα βγάλει τα συμπεράσματά του. Και ήδη τα βγάζει.

Βεβαίως, αυτό ήταν εκτροπή από το κυρίως θέμα που είχαμε σήμερα, όποιο κι αν ήταν αυτό. Διότι αυτό το οποίο εγώ ήθελα να πω και θα προσπαθήσω να το πω, είναι ότι η έξοδος από τα μνημόνια, συνιστά μια ευκαιρία για τη χώρα. Κι αυτή η ευκαιρία δεν αφορά το κόμμα του ΣΥΡΙΖΑ ή την παράταξή μας, της Αριστεράς, ή την Κυβέρνηση ΣΥΡΙΖΑ - ΑΝΕΛ. Αυτή είναι μια ευκαιρία που αφορά συνολικά τη χώρα, αφορά συνολικά την κοινωνία και τον ελληνικό λαό.

Αυτό που θα έπρεπε να συζητάμε σήμερα εδώ όλα τα κόμματα, είναι πώς θα αξιοποιήσουμε αυτή την ευκαιρία, με ποιον τρόπο οι δυνατότητες που διαμορφώνονται, αυτό το «ξέφωτο», όπως εμείς το λέγαμε και προεκλογικά, θα μπορέσουμε να το αξιοποιήσουμε. Πώς θα αξιοποιήσουμε αυτά τα δεκαπέντε χρόνια που έχουμε, στα οποία το χρέος έχει τεθεί υπό πλήρη έλεγχο, για να ανασυγκροτήσουμε τη χώρα και να διαμορφώσουμε ένα τέτοιο κράτος, μία τέτοια οικονομία όπου να μη χρειαστεί ποτέ να ξανασυζητήσουμε για χρέος, να συζητήσουμε για βοήθεια, για προγράμματα κ.λπ.. Αυτό είναι το θέμα όχι της ημέρας, αλλά πιστεύω της ευρύτερης ιστορικής φάσης στην οποία μπαίνουμε.

Εμείς, λοιπόν, δημιουργούμε προϋποθέσεις για ένα καλύτερο μέλλον που αφορά τους πάντες. Και ακριβώς η αξία αυτής της Κυβέρνησης είναι ότι δημιουργεί ένα αγαθό κοινό, ένα αγαθό δημόσιο, ένα αγαθό για όλους.

Δυστυχώς ο κ. Μητσοτάκης με την πρότασή του εξαρχής προσανατόλιζε τη συζήτηση σε αυτό που ακούσαμε εδώ: Προσανατόλιζε τη συζήτηση σε κάτι που ορισμένοι το ονομάζουν «μιζεραμπιλισμό». Κι όποιος δεν κατανοεί τη λέξη αυτή τι θα πει, μπορεί να ακούσει την ομιλία του κ. Μητσοτάκη. Αυτό είναι «μιζεραμπιλισμός».

(Χειροκροτήματα από την πτέρυγα του ΣΥΡΙΖΑ)

Μίλησε ο Αρχηγός της Αξιωματικής Αντιπολίτευσης για αχρείαστο μνημόνιο. Είπε ότι «ναι, τελειώνει το μνημόνιο, αλλά αυτό το μνημόνιο ήταν αχρείαστο». Γιατί ήταν αχρείαστο; Είχε τελειώσει το προηγούμενο μνημόνιο; Το δεύτερο μνημόνιο είχε τελειώσει; Η πέμπτη αξιολόγηση είχε τελειώσει; Είχαμε πάρει δόση; Είχε γίνει εκταμίευση από τις ευρωεκλογές και μετά;

Μας είπε κάτι καταπληκτικό ο κ. Μητσοτάκης: «Αν μέναμε, θα τέλειωνε». Μα, πες μας τι έκανες όσο ήσουν στην κυβέρνηση. Πείτε μας τι κάνατε ως κυβέρνηση και μη μας λέτε τι θα κάνατε εάν μένατε. Αν μένατε, μπορεί να κάνατε άλλα πέντε μνημόνια. Ποιο είναι το στοιχείο, το τεκμήριο, που λέει ότι αν έμενα θα έκανα αυτό που ως κυβέρνηση δεν έκανα;

Έχει, λοιπόν, σημασία για τους πολίτες που ενδιαφέρονται για την πραγματικότητα -κι εγώ πιστεύω ότι είναι οι πολλοί- να θυμίσουμε εδώ ότι εκείνο που εμείς παραλάβαμε, ήταν μια χώρα σε αδιέξοδο, μια κοινωνία σε κατάρρευση, ένα κράτος μετέωρο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το δεύτερο μνημόνιο δεν είχε ολοκληρωθεί. Το κράτος χρωστούσε και έπρεπε να πληρωθούν από το 2015 έως το 2019 ογδόντα δισεκατομμύρια ευρώ -30 δισεκατομμύρια για τόκους και 50 δισεκατομμύρια για χρεολύσια- και δεν υπήρχε συμφωνία χρηματοδότησης. Το πρόγραμμα είχε λήξει και είχε πάρει μία τεχνητή παράταση μέχρι τις 27 Φεβρουαρίου του 2015.

Τα ξεχάσατε αυτά; Ξεχάσατε την παγίδα που στήσατε –υποτίθεται- στον ΣΥΡΙΖΑ, αλλά ήταν παγίδα για τη χώρα; Ξεχάσατε ότι είχαν σχεδιάσει κάτι που προέβλεπε πως την 1η Μαρτίου έπρεπε να χρεοκοπήσουμε, διότι έληγε η συμφωνία, διότι δεν υπήρχε χρηματοδότηση, αλλά έτρεχαν οι υποχρεώσεις;

Το πρώτο, λοιπόν, ήταν ότι δεν υπήρχε ολοκληρωμένο μνημόνιο.

Κατά δεύτερον, υπήρχαν τεράστιες υποχρεώσεις, χωρίς δανειακή σύμβαση, που να μπορούμε να τις καλύψουμε.

Και, τρίτον, μόλις αναλάβαμε, υπήρχαν δαπάνες που έπρεπε να γίνουν από το κράτος, χωρίς να υπάρχουν ταμειακά διαθέσιμα.

Στις 20 Φεβρουαρίου 2015 υπήρχαν στο ταμείο του κράτους μείον 425 εκατομμύρια ευρώ! Δεν μπορούσαμε να πληρώσουμε μισθούς και συντάξεις, εάν δεν υπογράφαμε τη συμφωνία της 20ης Φεβρουαρίου. Αυτή ήταν η κληρονομιά, αυτό μας παραδώσατε και έχετε το θράσος να μιλάτε για το κόστος του 2015. Αυτός ήταν ο λογαριασμός, αυτή ήταν η αιτία του κόστους. Στήσατε έναν εκβιασμό -επαναλαμβάνω- για να αποτρέψετε την άνοδο του ΣΥΡΙΖΑ και μετά να οδηγήσετε σε πρόωρη καταστροφή τη συγκυβέρνηση. Και όλα αυτά ήταν μια τεράστια καταστροφή.

Θα καταθέσω επίσημο έγγραφο από το Γενικό Λογιστήριο του Κράτους, αλλά και δημοσιεύματα της περιόδου, πριν τις εκλογές του 2015 -Δεκέμβριος του 2014- με τίτλο «Μυστική σύσκεψη στην Τράπεζα της Ελλάδας για τα ταμειακά διαθέσιμα», διότι από τότε είχε φανεί το αδιέξοδο.

Μας λέτε, λοιπόν, ότι ήταν αχρείαστο το μνημόνιο; Τι έπρεπε να κάνουμε; Να αφήσουμε τη χώρα να χρεοκοπήσει; Εμείς υπογράψαμε ένα μνημόνιο υπό τις συνθήκες που το υπογράψαμε και το τελειώσαμε αυτό το μνημόνιο. Εσείς υπογράψατε δύο μνημόνια και δεν τελειώσατε κανένα. Και δεν υπάρχει καμμία εγγύηση για το πού θα είχε καταλήξει αυτή η χώρα με τις συνθήκες που είχαν διαμορφωθεί τότε, εάν μένατε στην κυβέρνηση

Τι πετύχαμε εμείς αυτά τα τρία χρόνια; Βεβαίως, -το είπε και ο Πρωθυπουργός- οι στιγμές που περνάμε είναι στιγμές με ένα ιστορικό βάρος. Απαιτούν μεγαλοκαρδία, απαιτούν πολιτικό θάρρος, το οποίο δεν υπάρχει. Εάν υπήρχε, όμως, θα αναγνωριζόταν ότι ζούμε το τέλος αυτής της εφιαλτικής περιόδου για τη χώρα, ότι βάζουμε τέλος στα μνημόνια.

Και αυτό είναι σημαντικό για δύο λόγους. Πρώτον, διότι δεν ήταν αυτονόητο ότι θα τελειώναμε τα μνημόνια. Υπάρχουν ιστορικές περίοδοι της χώρας μας –διότι, δυστυχώς, δεν είναι και η πρώτη χρεοκοπία- όπου επί δεκαετίες η Ελλάδα ήταν αποκλεισμένη από τις αγορές. Άρα το ότι βγαίνουμε τώρα από τα μνημόνια με τρόπο και προϋποθέσεις να βγούμε και στις αγορές, είναι πράγματι ένα γεγονός που έχει ιστορική σημασία. Αρκεί να το αξιοποιήσουμε και σωστά.

Και ο δεύτερος λόγος είναι -όπως ήδη είπα- πως το ότι βγαίνουμε από τα μνημόνια συνιστά μια εθνική ευκαιρία. Είναι μια δυνατότητα θετική, ευνοϊκή. Έχουμε προβλήματα -θα μιλήσω γι’ αυτά- αλλά έχουμε και προϋποθέσεις να αντιμετωπίσουμε αυτά τα προβλήματα ως κράτος, ως κοινωνία, ως επιχειρήσεις, ως εργαζόμενοι, ως νοικοκυριά, με κάποιον ορίζοντα μπροστά μας, με κάποια ορατότητα στο μέλλον.

Επίσης, καταστήσαμε το χρέος βιώσιμο από κάθε άποψη. Βεβαίως, δεν υπήρξε «κούρεμα» του χρέους. Όμως, δεν μπορεί να υπάρξει «κούρεμα» του χρέους μόνο μιας χώρας, διότι μετά το PSI οι οφειλέτες είναι και δανειστές. Χρωστάμε στην Ιταλία, η οποία χρωστάει. Χρωστάμε στη Γαλλία, η οποία έχει και αυτή χρέος. Χρωστάμε στην Πορτογαλία. Γι’ αυτό η θέση μας παραμένει επίκαιρη ότι ριζική λύση, δηλαδή και με «κούρεμα» του χρέους, μπορεί να υπάρξει μόνο ως μία πανευρωπαϊκή λύση. Πετύχαμε, όμως, μια λειτουργική λύση, η οποία μας επιτρέπει να προχωρήσουμε μπροστά.

Τρίτον, πετύχαμε ασφαλή έξοδο. Θωρακίζουμε τη χώρα ακόμα και έναντι συνθηκών έκτακτων, απρόβλεπτων και κινδύνων εξωγενών. Δύο αριθμούς θα σας πω: Οι υποχρεώσεις της χώρας μέχρι το 2022 είναι 58 δισεκατομμύρια ευρώ. Πρέπει να σας πω ότι διαθέτουμε πάνω από 58 δισεκατομμύρια ευρώ, διότι πέρα από τα 24,1 δισεκατομμύρια -που είναι το απόθεμα που έχουμε- και τα έσοδα από τα πλεονάσματα θα πετύχουμε και τα 4,8 δισεκατομμύρια παίρνουμε. Άρα στην ουσία καλύπτουμε τις ανάγκες μας για τετραετία.

Συνεπώς ό,τι μπορέσουμε να πάρουμε βγαίνοντας στις αγορές θα μας επιτρέψει να κάνουμε και επαναγορά χρέους, ακριβού χρέους, του IMF ή άλλου, το οποίο θα μπορούμε έτσι να εξοφλήσουμε.

Άρα έχουμε μια ασφαλή έξοδο από τα μνημόνια και μια οποιαδήποτε έξοδο από τα μνημόνια.

Δεν θα σχολιάσω εδώ τι θα συνέβαινε αν κάναμε αυτό που μας πρότειναν κάποιοι, να αρχίσουμε νέες συζητήσεις με τα κοινοβούλια της Γερμανίας και άλλων για να κάνουμε προληπτική γραμμή.

Τέταρτον, δημιουργήσαμε τις προϋποθέσεις για μόνιμα, από εδώ και πέρα, μέτρα ανακούφισης. Είναι ο λεγόμενος «δημοσιονομικός χώρος» που δημιουργείται πέρα από τα πλεονάσματα. Είναι 700 εκατομμύρια το 2019 και 1.200.000 το 2020. Μπορεί να είναι λίγο πάνω, λίγο κάτω ή πολύ πάνω. Θα το δούμε. Πάντως έχουμε τη δυνατότητα για μόνιμες αλλαγές πολιτικής και στη φορολογία και στις κοινωνικές δαπάνες.

Πέμπτον, βάλαμε την οικονομία σε τροχιά ανάκαμψης, σταθερής ανάκαμψης, βιώσιμης και με μεσοπρόθεσμο, τουλάχιστον, ορίζοντα έναντι μιας μικρής φούσκας που επιχειρήθηκε να δημιουργηθεί το 2014. Έχουμε αντιστροφή των τάσεων σε ό,τι αφορά την απασχόληση. Αντί για αύξηση, δηλαδή, της ανεργίας, έχουμε μείωση της ανεργίας. Και στο κοινωνικό κράτος, αντί για μείωση των δαπανών, έχουμε αρχίσει να έχουμε μικρές -έστω- αυξήσεις.

Έκτον, λύνουμε εκκρεμότητες του παρελθόντος, όπως είναι το «μακεδονικό» και όπως είναι η σχέση μας με την Αλβανία. Θα προσπαθήσουμε να λύσουμε όσο μπορούμε, με όρους εθνικού συμφέροντος, όλες τις εκκρεμότητες, ώστε -όπως είπα και στην αρχή- να δημιουργήσουμε συνθήκες ευρύτερης σταθερότητας και ειρήνης στην περιοχή, ευρύτερης συνεργασίας και συνανάπτυξης στην περιοχή μας.

Είναι αδιανόητο, αν κάποιος συζητήσει σοβαρά, αν κοιτάξει τον χάρτη, να μιλάμε για ανάπτυξη της Ελλάδος έξω από μια ευρύτερη συνανάπτυξη των Βαλκανίων. Τα λιμάνια μας, τα τρένα μας, οι υποδομές μας, τα πάντα θα αποκτήσουν αξία στον βαθμό που θα λειτουργούν ως υποδομές των Βαλκανίων και όλης της Ευρώπης, θα έλεγα, με όρους εθνικού σχεδίου ανάπτυξης, το οποίο σήμερα διαθέτουμε.

Τέλος, δημιουργήσαμε τις προϋποθέσεις ο ΣΥΡΙΖΑ -αυτό το παράξενο κόμμα της Αριστεράς- να αναδειχθεί σε βασικό πόλο της πολιτικής μας ζωής από εδώ και πέρα, εγγυητής της δημοκρατίας, εγγυητής του αγώνα για τις προοδευτικές αλλαγές, οι οποίες θα πρέπει να συνεχίζονται. Και είναι ένα παράδειγμα αριστερού κόμματος που θέλει να κυβερνά χωρίς να ενσωματώνεται στο σύστημα για ολόκληρη την Ευρώπη. Και αυτό είναι, επίσης, επίτευγμα, όχι μόνο για την Αριστερά αλλά ευρύτερα για την κοινωνία μας.

Λύθηκαν όλα τα προβλήματα; Προφανώς, όχι. Η έξοδος από τα μνημόνια -το έχουμε ξαναπεί- μας δίνει από τη μια μεριά περισσότερους βαθμούς ελευθερίας, αλλά από την άλλη μεριά μας δημιουργεί και μεγαλύτερες ευθύνες. Τουλάχιστον, εμείς, ως Κυβέρνηση έτσι το αντιλαμβανόμαστε. Και μας δημιουργεί περισσότερες ευθύνες ακριβώς διότι τώρα όχι μόνο πρέπει να σχεδιάσουμε μόνοι μας το μέλλον κ.λπ., αλλά και διότι πρέπει να αναμετρηθούμε με βαθύτερες αιτίες και παθογένειες του ελληνικού συστήματος, θα έλεγα με ταυτοτικά στοιχεία του ελληνικού καπιταλισμού, διότι το δημόσιο έλλειμμα ή και το έλλειμμα στο ισοζύγιο πληρωμών είναι επιφαινόμενα. Πίσω από αυτά τα ελλείμματα υπάρχουν οι βαθύτερες αιτίες: Η αποσπασματικότητα της ανάπτυξης, η ανισότητα της ανάπτυξης, η ποιότητα της επιχειρηματικότητας της χώρας μας, η απουσία πολιτικών σε μια σειρά από τομείς. Αυτά είναι τα βαθύτερα προβλήματα.

Ακούω συνέχεια να μιλάμε -ακόμα και εμείς το λέμε- για τη γραφειοκρατία**.** Πίσω από τη γραφειοκρατία υπάρχουν ελλείμματα πολιτικής. Αν μια χώρα δεν έχει κτηματολόγιο, αν δεν έχει μια χώρα δασικούς χάρτες, αν μια χώρα δεν έχει χαράξει τον αιγιαλό, αν μια χώρα δεν έχει υποδοχείς για να μπαίνουν επιχειρήσεις, πάρκα κ.λπ., να εντάσσονται, αν δεν έχει προϋποθέσεις οργανωμένης ανάπτυξης, μετά λέμε ότι γενικά μας φταίει η γραφειοκρατία; Οι κυβερνήσεις φταίνε, πρώτα απ’ όλα, που δεν τα έκαναν αυτά.

Άρα στη φάση που μπαίνουμε τώρα έχουμε δύο μεγάλες ομάδες προβλημάτων. Πρώτον, είναι οι κληρονομιές του παρελθόντος και, δεύτερον, είναι οι προκλήσεις του μέλλοντος. Είναι η κληρονομιά της κρίσης, αλλά είναι και η τέταρτη βιομηχανική επανάσταση, είναι και η κλιματική αλλαγή και η παγκόσμια ρευστότητα μέσα στην οποία πρέπει να σχεδιάσουμε το μέλλον μας.

Δυο λόγια γι’ αυτά. Πρώτον, η ανεργία. Μειώθηκε από το 27% που ήταν στο 20% και αυτό είναι μεγάλη επιτυχία, διότι έγινε σε συνθήκες σχετικής στασιμότητας. Όμως, το 20% ανεργία ή το 35% ανεργία στους νέους είναι τεράστιο μέγεθος.

Πετύχαμε να μειώσουμε τη φτώχεια κατά δύο μονάδες και πετύχαμε να μειώσουμε τις ανισότητες κατά τρεις μονάδες κατά τον δείκτη «Gini». Και αυτό είναι σημαντικό επίτευγμα. Είμαστε η μόνη χώρα στην Ευρώπη που έχουμε αυτή την επίδοση. Μπορούμε, όμως, να είμαστε ικανοποιημένοι μόνο με αυτό, όταν η φτώχεια ακόμα υπάρχει, όταν υπάρχουν αποκλεισμένοι; Και έχουμε τριγύρω μας ανθρώπους ή κοινωνικές ομάδες, οι οποίοι είναι χρεωμένοι, χωρίς να έχουν εισόδημα να εξυπηρετήσουν το χρέος τους. Έχουμε επιχειρηματίες χωρίς επιχειρήσεις, διότι έκλεισαν. Έχουμε πτυχιούχους χωρίς αναγνώριση των πτυχίων τους. Έχουμε συνταξιούχους χωρίς εισόδημα.

Έχουμε, λοιπόν, μία σειρά προβλήματα, υπό τον τίτλο «κληρονομιά της κρίσης, κληρονομιά του παρελθόντος», τα οποία τώρα θα πρέπει βήμα-βήμα, ένα-ένα, να τα αντιμετωπίσουμε.

Δεύτερον, είναι τα γενικότερα προβλήματα, τα οποία πρέπει να αντιμετωπίσουμε με ένα σχέδιο με ευρύ ορίζοντα για μία νέα Ελλάδα του 2030, αλλά μπαίνουμε σ’ αυτή τη φάση με όπλα. Έχουμε δημιουργήσει προϋποθέσεις θετικές που μπορούμε να αξιοποιήσουμε, όπως είπα, το βιώσιμο χρέος, το απόθεμα ασφάλειας που έχουμε και άλλα πολλά. Έχουμε μία αναπτυξιακή στρατηγική. Για πρώτη φορά αυτή η χώρα αποκτά αναπτυξιακή στρατηγική. Έχουμε σχέδιο, έχουμε κάνει επιλογές. Δεν μπορούμε να αναπτυχθούμε ως χώρα χαμηλού κόστους, θα αναπτυχθούμε ως χώρα με οικονομία γνώσης, επενδύοντας στην καινοτομία, την έρευνα, την εξωστρέφεια κ.λπ.. Έχουμε κερδίσει αξιοπιστία και αυτό έχει φανεί.

Επομένως μπαίνουμε σ’ αυτή τη νέα φάση, όπως είπα και στην αρχή, έχοντας δημιουργήσει προϋποθέσεις θετικές, που αν τις αξιοποιήσουμε -και αυτή είναι η πολιτική ευθύνη που έχουμε εμείς, αλλά και όλα τα κόμματα- τότε μπορούμε να πετύχουμε θετικά αποτελέσματα για τον ελληνικό λαό.

Τον κ. Μητσοτάκη τον ακούσαμε. Μίλησε πενήντα λεπτά. Είπε αρκετές φορές ψεύτη τον Πρωθυπουργό. Πέραν αυτού, ούτε όραμα ακούσαμε ούτε σχέδιο ακούσαμε ούτε προτάσεις ακούσαμε για το μέλλον. Και αυτό δεν είναι τυχαίο. Ο κ. Μητσοτάκης επένδυσε στην αποτυχία και απέτυχε. Επένδυσε στο ότι θα αποτύγχανε αυτή η Κυβέρνηση, θα αποτύγχανε η πρώτη αξιολόγηση, η δεύτερη αξιολόγηση, η τρίτη αξιολόγηση, δεν θα βγαίναμε από τα μνημόνια και τώρα που βγήκαμε, δεν το πιστεύει. «Μνημόνια», λέει, «θα έχουμε αιωνίως». Απέτυχαν σε ό,τι επιχείρησαν, διαψεύστηκαν σε ό,τι είπαν.

Θα κλείσω, όμως, με μία σύντομη αναφορά σε κάτι το οποίο θα ήθελα να κρατήσω εγώ ως συμπέρασμα και αυτό είναι το εξής: Κάθε μεγάλη κρίση έχει αποδειχθεί ότι αναδεικνύει ορισμένες ιστορικές τάσεις. Η μεγάλη κρίση του 1929 παλαιότερα γέννησε ένα προοδευτικό ρεύμα και ένα αντιδραστικό φασιστικό. Το προοδευτικό ρεύμα εκφράστηκε με τον Ρούζβελτ στην Αμερική, με κυβερνήσεις Αριστεράς στην Ευρώπη και αλλού και το αντιδραστικό εκφράστηκε με τον φασισμό, τον αυταρχισμό, τον πόλεμο, τον ρατσισμό.

Έχω την αίσθηση ότι σήμερα αν κοιτάξουμε τον κόσμο και ειδικά την Ευρώπη, θα διαπιστώσουμε φαινόμενα ανησυχητικά, ότι πράγματι και σήμερα, με κάποιες αναλογίες βεβαίως, έχουμε απ’ αυτή την κρίση καινούργια φαινόμενα. Από τη μία μεριά, έχουμε φαινόμενα που προκαλούν ανησυχία με τον αυταρχισμό, τον εθνοκεντρισμό, το κλείσιμο, τον ρατσισμό, αλλά από την άλλη μεριά, έχουμε και τάσεις που δείχνουν ότι το προοδευτικό ρεύμα σήμερα αναδεικνύεται με νέες μορφές στην Αγγλία, στην Αμερική, στην Ελλάδα.

Ο ΣΥΡΙΖΑ, λοιπόν, αποτελεί -ας το πάρουν κάποιοι απόφαση, επιτέλους, τώρα πια- το νέο που βγήκε μέσα απ’ αυτή την κρίση. Είναι η νέα πολιτική δύναμη της Αριστεράς που αναδείχθηκε και ακριβώς γι’ αυτό βλέπουμε, παρά τα προβλήματα, παρά τις πρωτοφανείς δυσκολίες, ότι ο ΣΥΡΙΖΑ και η Κυβέρνηση που στηρίζει έχουν την πρωτοβουλία των κινήσεων.

Εμείς, λοιπόν, έχουμε σχέδιο, έχουμε στρατηγική, έχουμε προτάσεις, έχουμε την ιστορία με το μέρος μας και γι’ αυτό θα κερδίσουμε τελικά.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Στο σημείο αυτό Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Οικονομικών κ. Τσακαλώτος.

Κύριε Υπουργέ, θα ενσωματώσουμε και τον χρόνο της δευτερολογίας σας;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ πολύ.

Κυρίες και κύριοι συνάδελφοι, ο Αρχηγός της Αξιωματικής Αντιπολίτευσης έκανε μια ομιλία, που είμαι σίγουρος ότι τη θεωρεί συναινετική, ήπια και μη διαχωριστική. Είπε τις λέξεις «ψέμα» και «ψεύτης» είκοσι πέντε φορές. Μίλησε για «αναξιόπιστους», για «απατεώνες», άλλες είκοσι τόσες φορές. Σαράντα τέσσερις φορές στο σύνολο, σχεδόν μία φορά το λεπτό.

Αυτό που δεν έκανε, ήταν ότι δεν ανέφερε ούτε μια φορά τη λέξη «χρέος». Δηλαδή, είναι σαν να μην ξέρει ότι στις 21 Ιουνίου ήταν στην ατζέντα του Eurogroup το χρέος. Θέλω να πω, δηλαδή, ότι συζητήθηκε το χρέος. Όλοι το ξέρουν ότι ήταν το βασικό θέμα και δεν είχε ούτε μια λέξη να πει για το χρέος.

Πώς κρίνουμε αυτή τη συμφωνία; Με τι κριτήρια; Πότε τα βάζουμε; Μπορώ να είμαι ξεκάθαρος γι’ αυτό. Πρέπει να βάζουμε τα κριτήρια πριν γίνει το γεγονός και να έχουμε καθαρά κριτήρια για επιτυχία ή μη επιτυχία.

Εγώ από το 2017 σας λέω ποια είναι τα κριτήριά μας. Από το 2017, όχι μετά, για να μπορώ να πω ότι πέτυχα, να πω τότε τι κριτήρια ήταν και, άρα, ήταν επιτυχημένο.

Από το 2017, λοιπόν, και έλεγα δύο πράγματα. Το ένα, που ήταν σε μια συζήτηση που θα έχετε παρακολουθήσει πολλές φορές με τον κ. Βενιζέλο, ήταν τι θα γράψουν οι «FINANCIAL TIMES» την άλλη ημέρα. Γιατί στη συζήτησή μας με τον κ. Βενιζέλο, εάν ήταν καλό ή δεν ήταν καλό το PSI, πάντα έλεγα ότι εάν ήταν καλή η συμφωνία, την άλλη ημέρα οι αγορές θα το είχαν αγκαλιάσει και οι «FINANCIAL TIMES» θα είχαν πει ότι είναι καλή η συμφωνία. Και δεν είπαν αυτό οι «FINANCIAL TIMES». Οι «FINANCIAL TIMES» τότε είπαν ότι οι «Ευρωπαίοι κλώτσησαν τον τενεκέ του ελληνικού χρέους πιο κάτω, δεν πήραν τις σοβαρές αποφάσεις». Εδώ είναι τα άρθρα των «FINANCIAL TIMES», που λένε ότι η «ελάφρυνση του χρέους για την Ελλάδα δίνει ελπίδα μετά από χρόνια λιτότητας».

Και δεν είναι μόνο οι «FINANCIAL TIMES». Όλος ο οικονομικός Τύπος είπε ότι υπήρχε αυτή η ελάφρυνση του χρέους.

Το δεύτερο κριτήριο, που έβαλα από το 2017, είναι εάν θα έχουμε καθαρό διάδρομο για τους επενδυτές. Είμαι σίγουρος ότι όλοι και όλες με έχετε ακούσει να το λέω αυτό. Θα έχουμε καθαρό διάδρομο για το χρέος; Αυτό ήταν το βασικό ερώτημα.

Με τα μέτρα που πήραμε όλοι λένε, μα όλοι, ότι τουλάχιστον μεσοπρόθεσμα -μόνο την κ. Γεννηματά έχω ακούσει να λέει το αντίθετο- έχουμε αυτόν τον καθαρό διάδρομο τουλάχιστον για δεκαπέντε χρόνια με την επιμήκυνση των ωριμάνσεων του EFSF, με το σπρώξιμο πίσω των επιτοκίων, με τη δυνατότητα να αλλάξουμε ακριβό και βραχυπρόθεσμο χρέος με χρέος που είναι μακροπρόθεσμο και φθηνό. Αυτά όλα τα πράγματα λένε ότι μπορούμε να βγούμε στις αγορές και να έχουμε έναν διάδρομο δέκα με δεκαπέντε χρόνια. Είναι αυτό που ζητήσαμε το κριτήριο, που δεν το βάζω τώρα, το έβαλα πέρυσι και το έχουμε αυτό. Το λένε το ECB, το ΔΝΤ, το λένε οι αγορές, οι οίκοι αξιολόγησης, τα κράτη-μέλη. Άρα έχουμε αυτόν τον διάδρομο για δέκα δεκαπέντε χρόνια, που, βεβαίως, πρέπει να τον εκμεταλλευτούμε –διότι δεν είναι σίγουρο εάν δεν παλέψουμε, να έχουμε ανάπτυξη και σοβαρότητα- αλλά τον έχουμε αυτόν.

Μεσοπρόθεσμα, μακροπρόθεσμα τι γίνεται; Σωστά είπε κάποιος –η κ. Γεννηματά, νομίζω- ότι δεν πήραμε τον γαλλικό μηχανισμό.

Ήταν ένα κόστος το ότι δεν πήραμε τον γαλλικό μηχανισμό. Δεν πήραμε όλα αυτά που θέλαμε για το μακροπρόθεσμο. Όμως πήραμε μια υπόσχεση, που είναι διαφορετική από την υπόσχεση του 2012. Η υπόσχεση που πήραμε, είναι ότι θα ξανακοιτάξουμε το χρέος το 2032 μετά από δεκαπέντε χρόνια αλλά με επιστημονικό τρόπο. Δεν θα κοιτάξουμε πώς θα αισθάνονται οι Υπουργοί Οικονομικών στο Eurogroup τότε, αλλά θα ληφθεί η απόφαση με βάση την ανάλυση βιωσιμότητας του χρέους. Θα πρέπει το χρέος να μην είναι παραπάνω από το 20% του ΑΕΠ.

Άρα είναι ήδη φιξαρισμένο ότι η απόφαση θα παρθεί. Δεν είναι θέμα βολονταρισμού, αν θέλουν οι Ευρωπαίοι να βοηθήσουν την καημένη την Ελλάδα. Είναι μια συγκεκριμένη πρόταση και δέσμευση, για να μπορούμε να βγούμε στις αγορές μακροπρόθεσμα.

Όμως κανένας δεν αμφισβητεί ότι έχουμε τον καθαρό διάδρομο. Άρα τα βάλαμε τα κριτήρια από πριν και τα κερδίσαμε για το 2021. Πόσο διαφορετικό είναι αυτό από το 2014;

Ξέρετε, είπε η Νέα Δημοκρατία ότι αυτά που πήρε ο ΣΥΡΙΖΑ για μετά τις 21 Ιουνίου ήταν στο τραπέζι από το 2014. Μάλιστα το είπε και ο ανώτατος καθοδηγητής της Νέας Δημοκρατίας -δεν εννοώ εσάς, κύριε Βορίδη, γιατί ξέρω ότι το θέλετε αυτό- ο οποίος, από ό,τι έχω καταλάβει, θεωρεί ότι η πιο μεγάλη στιγμή του ελληνικού πολιτεύματος μετά από τον Β΄ Παγκόσμιο Πόλεμο, ήταν το Γ΄ Ψήφισμα του 1946. Πάλι ζητώ συγγνώμη από τη Νέα Δημοκρατία, αν έχετε ξεχάσει, εκτός από τον Γρηγόρη Λαμπράκη, και το Γ΄ Ψήφισμα και τι σήμαινε αυτό για τον ελληνικό λαό. Είπε ότι ήταν στο τραπέζι.

Είπα, λοιπόν, κι εγώ να κάνουμε την αυτοκριτική μας, γιατί δεν το πήραμε εμείς, όπως λέει η Αντιπολίτευση, αφού ήταν στο τραπέζι. Άρα θα φταίγαμε εμείς. Κάλεσα τότε μια ομάδα από Συριζαίους, για να συζητήσουμε και να αυτομαστιγωθούμε, γιατί δεν το πήραμε.

Όμως, δυστυχώς, κύριοι της Νέας Δημοκρατίας γιατί δεν βλέπω κυρίες -τους δώσατε άδεια φαίνεται- δυστυχώς δεν έχουν όλοι οι Βουλευτές του ΣΥΡΙΖΑ την καλοπροαίρετη διάθεση που έχω εγώ. Έτσι όταν μίλησα για αυτοκριτική και την απαίτησα, το πρώτο πράγμα που έκανα ήταν να μου δώσουν αυτό το κείμενο. Είναι το κείμενο του ΔΝΤ του 2014, που έχουν καταθέσει και ο κ. Σταϊκούρας και ο κ. Μητσοτάκης στη Βουλή, το οποίο λέει ότι το χρέος είναι βιώσιμο. Και μας κουνούσαν τότε το έγγραφο στη μούρη μας.

Μπορώ να κάνω μια ερώτηση; Αφού ήταν βιώσιμο το χρέος, γιατί να μας έδιναν κάτι; Και πώς ήταν βιώσιμο το χρέος; Ήταν βιώσιμο, γιατί είχαν δεσμευτεί σε πολύ υψηλούς ρυθμούς ανάπτυξης και σε πολύ υψηλά πρωτογενή πλεονάσματα.

Άρα τι έγινε το 2014; Το ΔΝΤ για να σώσει την παρτίδα, είναι αναγκασμένο να πει ότι το χρέος είναι βιώσιμο, γιατί αλλιώς δεν μπορεί να είναι σε πρόγραμμα. Έτσι αναγκάζει την ελληνική Κυβέρνηση να δεσμευτεί σε υψηλούς ρυθμούς ανάπτυξης και σε πολύ μεγαλύτερα πλεονάσματα από αυτά που συμφωνήσαμε εμείς και μετά να πει ότι δεν χρειάζεται κάτι.

Άρα πού πήγε η υπόσχεση του 2012 ότι θα δώσουν κάτι για το χρέος, αν είναι αναγκαίο; Πουθενά,, γιατί δεν ήταν αναγκαίο. Γιατί το κείμενο που θα καταθέσω και έχετε καταθέσει, λέει ότι το χρέος ήταν βιώσιμο και αφού ήταν βιώσιμο, δεν χρειάζεστε τίποτα άλλο.

Και ένας άλλος «κακοπροαίρετος» Συριζαίος μού έδωσε και το μεσοπρόθεσμο του κ. Σταϊκούρα, που δίνει τις ίδιες υποσχέσεις. Εσείς είστε λίγο πιο γενναιόδωρος, κύριε Σταϊκούρα. Δίνετε υψηλότερους ρυθμούς ανάπτυξης.

Άρα το 2014 η κατάσταση ήταν πολύ απλή. Δεν πήραμε τίποτα για το χρέος. Δεν θα μπορούσαμε να πάρουμε κάτι για το χρέος, αφού ήταν βιώσιμο. Και, βεβαίως, δεν είχαμε και «μαξιλάρι», δεν είχαμε buffer. Είχατε βγει μιάμιση φορά στις αγορές, είχατε 4,5 δισεκατομμύρια ευρώ και δεν ζητήσατε buffer. Δεν θα μπορούσατε να βγείτε στις αγορές με το μαξιλάρι των 4,5 δισεκατομμυρίων ευρώ.

Γι’ αυτό λέτε τώρα ότι ζητήσατε προληπτική γραμμή στήριξης, που για κάποιον λόγο δεν είναι τρίτο μνημόνιο αυτό. Δεν έχω καταλάβει, γιατί η προληπτική γραμμή δεν είναι;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν θα μπορούσατε να βγείτε μόνοι σας. Το ξέρουν όλοι. Άρα το τρίτο μνημόνιο υπήρχε για εσάς με σιγουριά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γιατί για εσάς δεν υπήρχε!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς λέτε ότι έχουμε τρίτο και τέταρτο, κύριε Μητσοτάκη. Να ακούτε το επιχείρημα. Αστεϊσμοί χωρίς να ακούτε το επιχείρημα, δεν είναι αστεία. Να απαντάτε στο επιχείρημα.

Πάμε παρακάτω. Πώς τώρα έρχεται η Νέα Δημοκρατία και λύνει όλα τα προβλήματα; Διότι δεν είπε τίποτα γι’ αυτό ο κ. Μητσοτάκης. Μπροστά, όμως, λέει ότι θα έχουμε βασική μείωση στους φόρους και δεν θα έχουμε πρόβλημα με τις συντάξεις, δεν θα έχουμε πρόβλημα με το κοινωνικό κράτος και όλα θα πάνε καλά. Πώς θα πάνε καλά; Διότι θα έχουμε ανάπτυξη. Γιατί θα έχουμε ανάπτυξη; Γιατί έχουμε καλή σχέση με τον ιδιωτικό τομέα. Καλά μην υπερβάλλουμε. Καλή σχέση με συγκεκριμένα συμφέροντα έχετε. Νομίζω ότι αυτό είναι διαφορετικό από την καλή σχέση με τον ιδιωτικό τομέα. Άλλο το ένα άλλο το άλλο και διά μαγείας όλα λύνονται.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Υπάρχει ένα παλιό έργο, στο οποίο κάποιοι δικηγόροι υπεράσπισης για να υποστηρίξουν έναν αθώο άνθρωπο, βρίσκουν ένα μαγικό φίλτρο, το οποίο κάνει τους μάρτυρες κατηγορίας, όταν φτάνουν στο δικαστήριο, να μιλούν υπέρ του κατηγορούμενου. Εμείς είμαστε πιο τυχεροί με τον κ. Μητσοτάκη. Δεν χρειάζεται καν να του δώσουμε το μαγικό φίλτρο. Μπορεί να μιλήσει υπέρ μας χωρίς το μαγικό φίλτρο.

(Γέλωτες - χειροκροτήματα από τις πτέρυγα του ΣΥΡΙΖΑ και των ΑΝΕΛ)

Διότι κατέθεσε ως μάρτυρας κατηγορίας αυτό το διάγραμμα. Και αυτό το διάγραμμα τι ακριβώς δείχνει; Δείχνει ότι φτάσαμε στον πάτο το 2011 με -9% ανάπτυξη. Μετά πήγε -7%. Μετά πήγε -3%. Και είχαμε έναν χρόνο με 0,8%.

Αυτό θα το καταθέσω και εγώ ως μαρτυρία υπεράσπισης. Σας ευχαριστούμε πάρα πολύ. Μετά από πέντε χρόνια μνημόνια φέρατε έναν χρόνο με 0,8% ανάπτυξη. Θα το καταθέσω κι αυτό. Νομίζω είναι σημαντικό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΘΑΝΑΣΙΟΣ ΜΠΟΥΡΑΣ:** Διαβάστε το καλύτερα. Το ανεβάσαμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γιατί φωνάζετε, κύριε Μπούρα; Μιλάμε πάνω στα ίδια κείμενα. Είναι τα ίδια κείμενα. Είναι πάρα πολύ καλό. Συμφωνούμε στα γεγονότα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

Κύριε Υπουργέ, συνεχίστε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πάμε παρακάτω.

Η μεγάλη διαφορά ανάμεσα στην Κυβέρνηση ΣΥΡΙΖΑ - ΑΝΕΛ και τη Νέα Δημοκρατία είναι ότι εμείς χτίζουμε την πολιτική μας πάνω σε πραγματικές τάσεις της οικονομίας. Αυτές τις τάσεις τις είπε ο κ. Δραγασάκης. Είπε για το πώς επιστρέφει η ανάπτυξη και το πώς μειώνεται η ανεργία.

Εγώ δεν σας λέω συνεχώς τα ίδια στοιχεία. Πάντα υπόσχομαι να σας πω στοιχεία που δεν σας είχα πει στην προηγούμενη ομιλία. Άρα θα σας πω ένα νέο στοιχείο από την προηγούμενη ομιλία από το MARKIT που βγήκε τη Δευτέρα, που λέει για τη βιομηχανία και τις εξαγωγές.

Διότι ποιο ήταν το αφήγημα μέχρι τώρα της Νέας Δημοκρατίας; Ότι όλη η Ευρώπη πάει μπροστά κι εμείς δεν μπορούμε να ακολουθήσουμε. Τι λέει ο Άντριου Χάρκερ, που είναι ο Αναπληρωτής Διευθυντής του «IHS MARKIT»; Λέει: «Παρ’ ότι οι ρυθμοί ανάπτυξης εξασθένισαν σε πολλές χώρες τις Ευρωζώνης κατά τη διάρκεια των τελευταίων μηνών, ο μεταποιητικός τομέας στην Ελλάδα απέδειξε ότι είναι ικανός να διατηρήσει σταθερό ρυθμό ανάπτυξης κατά τη διάρκεια του δεύτερου τριμήνου. Ιδιαίτερα ευχάριστη εξέλιξη του Ιουνίου ήταν η δριμεία και επιταχυνόμενη αύξηση των νεών παραγγελιών εξαγωγών». Πάει και αυτό που λέγατε. Η Ευρώπη μπροστά. Η Ελλάδα ακολουθεί. Πάει και αυτό το αφήγημα.

Δεν είναι, όμως, μόνο η ανάπτυξη. Είπε και ο κ. Δραγασάκης, ο Αντιπρόεδρος, πόσο έχουμε μειώσει τη φτώχεια.

Να προσθέσω μόνο σε αυτά που είπατε, κύριε Δραγασάκη, πόσο έχουμε μειώσει τη φτώχεια στα παιδιά, που είναι σε ευαίσθητη θέση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως ούτε αυτό φτάνει. Ξέρετε γιατί δεν φτάνει; Γιατί τα στοιχεία που έχω εγώ και ο κ. Δραγασάκης και δίνουμε -ο κ. Θεοχαρόπουλος «τράβηξε το αυτί» στον κ. Μοσκοβισί ότι αυξάνεται η φτώχεια και η παιδική φτώχεια, ενώ δείχνουν ακριβώς το αντίθετο τα στοιχεία- είναι στοιχεία του 2016. Δηλαδή είναι πριν το 2017 που υπήρχε το ΚΕΑ. Δηλαδή φανταστείτε ότι αφού το 2016 είχε μειωθεί τόσες μονάδες, πού θα είναι τώρα με το ΚΕΑ. Άρα δεν έχουμε μόνο ανάπτυξη αλλά ανάπτυξη που μειώνει τη φτώχεια, μειώνει τον κοινωνικό αποκλεισμό, μειώνει την παιδική φτώχεια.

Πάμε τώρα στην αναπτυξιακή στρατηγική. Ο κ. Θεοδωράκης μάς είπε τρία τέσσερα πράγματα που πρέπει να γίνουν για την αναπτυξιακή μας στρατηγική. Είπε ότι είναι πολύ αργή η δικαιοσύνη. Είπε και αυτή τη φοβερή ιστορία με τον γιο που έγινε δικηγόρος και έκρινε, τελικά, τη δίκη. Μας είπε για το επενδυτικό περιβάλλον. Μας είπε κιόλας για τον δημόσιο τομέα.

Μα αυτές είναι οι τρεις αιχμές του στρατηγικού μας σχεδίου. Δηλαδή το ολιστικό σχέδιο που καταθέσαμε εμείς παίρνει αυτούς τους τρεις στόχους και λέει -επειδή λέμε ότι όποιος έχει πολλές προτεραιότητες δεν έχει καμμία προτεραιότητα- ακριβώς ότι θα συνεχιστούν οι μεταρρυθμίσεις στον δημόσιο τομέα, στη δικαιοσύνη και στο επενδυτικό κλίμα μέσω της αδειοδότησης των επενδύσεων.

Μπορούμε να μιλήσουμε, όμως, λίγο επί του πρακτέου του συγκεκριμένου; Μας λέτε ότι έχουμε και καινούργιο πρόγραμμα τέταρτο μνημόνιο. Διαβάσατε ποιες είναι οι δεσμεύσεις;

Πρώτον, να μας πείτε ποιες από αυτές τις δεσμεύσεις δεν ήταν στο τρίτο πρόγραμμα και δεύτερον, να μας πείτε συγκεκριμένα: Θέλετε οι γενικοί γραμματείς να βγαίνουν με ανοιχτή διαδικασία όπως έχουμε υποσχεθεί μέχρι τους τομεάρχες ή όπως το κάνατε εσείς προσωπικά, κύριε Μητσοτάκη, πριν φύγετε, που βάλατε όλους τους διευθυντές για να μας κολλήσουν εμάς μετά; Αυτό δεν κάνατε; Κάνατε κάτι άλλο; Πριν φύγετε βάλατε όλους τους διευθυντές με δική σας διαταγή.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλετε ή δεν θέλετε…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ούτε ξέρετε τι λέτε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν αλλάξατε τους διευθυντές; Τίποτα δεν αλλάξατε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μείνετε σε αυτά που κάπως ξέρετε. Τα άλλα αφήστε τα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν αλλάξατε; Πλάκα μας κάνετε, νομίζω.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θέλετε ή δεν θέλετε να ολοκληρωθεί το χρηματιστήριο ενέργειας; Να καταλάβουμε ποια είναι η θέση σας. Να μας πείτε αυτές είναι απαράδεκτες δεσμεύσεις, αυτές είναι έτσι και έτσι και με αυτές τις δεσμεύσεις συμφωνούμε. Να ξέρουμε ποιες είναι οι δικές σας αντιρρήσεις στην ολοκλήρωση του τρίτου προγράμματος, αυτά που έχουν μείνει. Δεν λέω για τις ιδιωτικοποιήσεις. Λέω για τα άλλα τα δομικά.

Τίποτα δεν καταλαβαίνουμε. Μια διαφορά μας είναι ότι στις δικές μας δεσμεύσεις που βάλαμε μέσα στο πρόγραμμα, υπάρχουν και κοινωνικές. Υπάρχει η αύξηση του κατώτατου μισθού, υπάρχει και η επιστροφή των συλλογικών συμβάσεων. Υπάρχουν ακριβώς αυτά τα πράγματα που μας δίνουν την εμπιστοσύνη ότι μπορούμε να έχουμε μια ανάπτυξη που είναι πιο δίκαια.

Κυρίες και κύριοι συνάδελφοι, σε έναν χρόνο έχουμε ευρωεκλογές. Όπως είπε και ο κ. Δραγασάκης χωρίς να συνεννοηθούμε, θέλω να τελειώσω με παρόμοιο τρόπο. Εγώ βλέπω ότι σε όλη την Ευρώπη θα υπάρχουν τουλάχιστον τρεις διαχωριστικές γραμμές, για τις οποίες όλοι πρέπει να πάρουμε θέση.

Η πρώτη είναι για το μεταναστευτικό. Σας θυμίζω το έργο του Σπίλμπεργκ «Η λίστα του Σίντλερ». Θυμάστε ότι είναι ασπρόμαυρο έργο και ξαφνικά κάπου στη μέση βλέπουμε ένα κοριτσάκι με κόκκινο παλτό. Γιατί; Γιατί θέλει να πει ο ποιητής στα συναισθήματά μας ότι αν μόνο μπορούσαμε να σώσουμε αυτό το παιδί, όχι τη μάζα, κάτι θα γινόταν. Το ξέρουμε ότι δεν θα ήταν σημαντικό ένα παιδί. Όμως αν μπορούσαμε;

Εμείς στο μεταναστευτικό δεν βλέπουμε ορδές μεταναστών. Εμείς βλέπουμε τον Χασάν, βλέπουμε τη Φάτιμα, που έχουν την ιστορία τους, τα συναισθήματά τους, την αγάπη τους για την οικογένειά τους, που πιστεύουν σε αξίες όπως εμείς, που αν τους δείρεις, πονούν, αν τους γδάρεις, αιμορραγούν. Και γι’ αυτό θέλουμε μια υπερεθνική λύση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μας λέτε, κύριε Μητσοτάκη, ότι δεν είστε με τον Όρμπαν. Πρέπει να σας πω ότι «δεν του κάνατε τη μούρη κρέας» σήμερα. Θα ήταν πολύ ευχαριστημένος με την ομιλία που κάνατε ακόμη περισσότερο με τον προηγούμενο Αρχηγό σας –δεν εννοώ, προφανώς, τον κ. Μεϊμαράκη- ο οποίος είπε ότι θα μας πάει στα ειδικά δικαστήρια,» επειδή είχαμε ανοιχτά σύνορα. Λόγω αυτού λέτε ότι θα μπείτε στις ευρωεκλογές και θα έχετε προοδευτικό λόγο για τους μετανάστες; Μπορούμε να το συζητήσουμε σοβαρά αυτό το θέμα;

Δεύτερον, εθνικισμός ή μη εθνικισμός; Διεθνισμός ή το εθνικό κράτος; Εμείς στο «μακεδονικό» έχουμε την εντύπωση ότι μπορεί να υπάρχει συνανάπτυξη των Βαλκανίων. Βοηθάει αυτό τις υπερεθνικές λύσεις; Στην Ευρωζώνη προωθούμε τις εγγυήσεις καταθέσεων σε ευρωπαϊκό επίπεδο, προωθούμε τη δημοσιονομική ικανότητα της Ευρώπης να βοηθήσει τις περιφέρειες, προσπαθούμε παντού να είμαστε μέρος μιας ευρωπαϊκής λύσης.

Μπορείτε να μας πείτε ποια είναι η θέση σας; Μπορείτε να μας πείτε, αν η θέση σας για το «μακεδονικό» βοηθάει σε αυτό; Βοηθάει, δηλαδή, στη συμφιλίωση των λαών; Πραγματικά αυτό είναι που πιστεύετε;

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Δεν μου λέτε, εκτός του ότι έχετε ξεχάσει τον Λαμπράκη και εκτός του ότι έχετε ξεχάσει το Γ΄ Ψήφισμα, μήπως ξεχάσετε τι έγινε τη δεκαετία του 1930, όταν αφήσαμε τον εθνικισμό να ξεφύγει; Είστε ευχαριστημένοι με τον κίνδυνο που υπάρχει; Ξέρετε να τον αντιμετωπίσετε αυτόν τον κίνδυνο; Τι ακριβώς θα κάνετε, για να μπορούμε να φτιάξουμε μια Ευρώπη, η οποία για πάντα θα πάει στην μπάντα τον εθνικισμό;

Και υπάρχει μια τρίτη αντίφαση. Τι ανάπτυξη θα έχουμε; Θα έχει τον κοινωνικό χαρακτήρα; Θα μειώσει τις περιφερειακές ανισότητες; Θα μπορέσει να μειώσει το κέρδος ως ποσοστό του ΑΕΠ; Θα μπορέσουν οι μισθοί να πηγαίνουν τουλάχιστον με την παραγωγικότητα, που σε όλη την Ευρώπη και την Αμερική είναι πολύ πίσω από την παραγωγικότητα;

Καταλαβαίνουμε ότι πίσω από τον εθνικισμό, τον ρατσισμό, τον φόβο, είναι ότι ο κόσμος της εργασίας και τα μεσαία στρώματα αισθάνονται αυτή την απειλή;

Με ποιες πολιτικές θέλετε εσείς, όσον αφορά αυτόν τον διαχωρισμό, να μπείτε στη συζήτηση που θα γίνει στην Ευρώπη στις ευρωεκλογές;

Κυρίες και κύριοι συνάδελφοι, ο κ. Κουτσούμπας, Γενικός Γραμματέας του ΚΚΕ, είπε ότι αυξάνονται οι αντιθέσεις στο καπιταλιστικό σύστημα και δεν αποκλείει και μελλοντική κρίση και μελλοντικό πόλεμο. Έχει απόλυτο δίκιο, μόνο που σε αυτές τις αντιθέσεις πρέπει να παρέμβεις, πρέπει να έχεις στρατηγική, πρέπει να αποφύγεις το χειρότερο κακό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν μπορεί να κάθεσαι και να λες ως αναλυτής ότι φοβόμαστε ότι μπορεί να έρθει ο εθνικισμός.

Ό,τι έχουμε καταφέρει οι Βουλευτές των ΑΝΕΛ και του ΣΥΡΙΖΑ, το έχουμε καταφέρει μαζί. Σας λέω να μη φοβάστε. Σας λέω το καλοκαίρι, στις διακοπές που έρχονται, να γυρίσετε τις περιφέρειες και να εξηγήσετε στον κόσμο τι διακυβεύεται τον επόμενο χρόνο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εξηγήστε ότι δεν έχετε τίποτα να φοβηθείτε, εκτός από τον φόβο. Εξηγήστε ότι μπορούμε να πάμε μπροστά. Εξηγήστε ότι μπορούμε να αλλάξουμε και την Ευρώπη, όπως πάντα λέγαμε. Και εξηγήστε ότι όλοι μαζί μπορούμε να το κάνουμε αυτό.

Σας ευχαριστώ πάρα πολύ.

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, εξ όσων καταλαβαίνω –και μάλλον καταλαβαίνω σωστά- η σημερινή συζήτηση θα κλείσει με τις δευτερολογίες του Πρωθυπουργού και του Αρχηγού της Αξιωματικής Αντιπολίτευσης και με την ενδεχόμενη τριτολογία του Πρωθυπουργού. Οι άλλοι πολιτικοί Αρχηγοί έχουν δηλώσει ότι δεν θα κάνουν χρήση δευτερολογίας. Υπάρχει μία εκκρεμότητα, που θα λυθεί κατά τη διάρκεια της συζήτησης. Πάντως με τους δύο Αρχηγούς θα λήξει η συζήτηση.

Ορίστε, κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, ο κ. Μητσοτάκης ζήτησε να διεξαχθεί προ ημερησίας διατάξεως συζήτηση για την οικονομία. Του είπα ότι είναι καλοδεχούμενη, ότι είναι πραγματικό δώρο. Σήμερα, όμως, αποδείχθηκε ότι ο κ. Μητσοτάκης μόνο για την οικονομία δεν ήρθε σε αυτή εδώ την Αίθουσα να μιλήσει.

Τον κατανοούμε, διότι προφανώς δεν αισθάνεται ότι είναι προνομιακό πεδίο γι’ αυτόν και για το κόμμα του η συζήτηση για την οικονομία. Γι’ αυτόν, ακριβώς, τον λόγο επέλεξε -είναι αλήθεια με πολύ εκνευρισμό- να επιδοθεί σε ένα κρεσέντο ύβρεων, σε ένα υβρεολόγιο.

Οφείλω να πω το εξής: Πραγματικά δεν βρισκόμαστε σε εκείνη την ψυχολογία που τα παίρνουμε όλα τοις μετρητοίς, κύριε Μητσοτάκη. Είπατε καμιά σαρανταριά φορές ψεύτης, ψεύτες. Και μια φορά να το πείτε φτάνει. Δεν χρειάζεται να το επαναλαμβάνετε σαράντα φορές. Είναι ένδειξη της αμηχανίας και του εκνευρισμού σας αυτό. Και ξέρετε, ορισμένες φορές αυτή η αμηχανία και ο εκνευρισμός κάνει τον ομιλητή να κινείται στα όρια του γραφικού και να έχει ο λόγος του και μια δόση κωμικότητας, ιδίως όταν διανθίζεται από αυτά τα περίτεχνα ανεβάσματα του τόνου της φωνής. Επίσης θα έλεγα ότι πολλές φορές αυτό κάνει τον ομιλητή όχι να έχει απλά απόσταση από αυτόν που τον παρακολουθεί, αλλά αυτός που τον παρακολουθεί να αισθάνεται και συμπόνια.

Το κύριο, όμως, είναι ότι σε αυτό το εξηντάλεπτο κρεσέντο, βρήκατε μόλις δέκα λεπτά να μιλήσετε για την οικονομία. Μόλις δέκα λεπτά! Και στα δέκα, όμως, αυτά λεπτά που μιλήσατε, τιμήσατε την προσωπική κοινοβουλευτική σας παράδοση και προλάβατε να φανερώσετε μια σειρά από ανεπάρκειες και στον τομέα της οικονομίας. Θα πάω σε αυτές τις ανεπάρκειες στη συνέχεια.

Θα ήθελα, όμως, να ξεκινήσω από μία τρομακτική παράλειψη. Ξέρετε, το κρίσιμο θέμα που συζητούσε το Eurogroup στις 21 Ιούνη -ένα από τα τρία όπως εξήγησα αλλά το πιο κρίσιμο, το περιμέναμε από το 2012 και μετά- ήταν το χρέος. Δεν είπατε κουβέντα για το χρέος. Ούτε καν αναφερθήκατε σε αυτό. Και προφανώς δεν το ξεχάσατε.

Είναι λογικό. Μέχρι και εσείς δεν μπορείτε να αμφισβητήσετε αυτό που λέει ολόκληρος ο κόσμος, όλοι οι οίκοι αξιολόγησης που μας αναβαθμίζουν, οι κεφαλαιαγορές, οι διεθνείς αναλυτές, ο Ευρωπαϊκός Μηχανισμός Σταθερότητας, ακόμη και το ίδιο το Διεθνές Νομισματικό Ταμείο, ότι δηλαδή το ελληνικό χρέος με τη συμφωνία της 21ης του Ιούνη κατέστη επιτέλους βιώσιμο και ότι με όπλο αυτή τη συμφωνία οι αγορές είναι πλέον ορθάνοιχτες για την ελληνική οικονομία, για τα ελληνικά ομόλογα, για την Ελλάδα. Και μάλιστα είναι ορθάνοιχτες χωρίς καμμία επιπλέον επιβάρυνση για τις τράπεζες, για τα ασφαλιστικά ταμεία, για τα νοσοκομεία, για τους μικροομολογιούχους, για να θυμηθούμε και άλλες αναδιαρθρώσεις, αυτή που έγινε το 2011 με την περίπτωση του διαβόητου PSI.

O κ. Μητσοτάκης, όμως, μίλησε για τα πλεονάσματα που συμφώνησε η ελληνική κυβέρνηση, 3,5% μέχρι το 2022 και 2,2% στη συνέχεια. Μας είπε πόσο καταστροφικά και πόσο περιοριστικά είναι αυτά τα πλεονάσματα για την ελληνική οικονομία.

Θα ήθελα, όμως, εδώ να επισημάνω ορισμένα πράγματα. Υπάρχει, αλήθεια, κανείς -και συμπεριλαμβάνω και τους απόντες, γιατί δεν είναι εδώ οι εκπρόσωποι της Κοινοβουλευτικής Ομάδας του ΠΑΣΟΚ- σε αυτή εδώ την Αίθουσα, που διαχειρίστηκε τα χρόνια της κρίσης διαπραγματεύσεις που αφορούσαν την πορεία του προγράμματος και τη βιωσιμότητα του ελληνικού χρέους, που να πέτυχε κάτι καλύτερο; Αν υπάρχει κανείς που να πέτυχε κάτι καλύτερο από αυτά τα πλεονάσματα, να σηκώσει το χέρι του και να μας εξηγήσει, να πει «εγώ πέτυχα».

Εγώ δεν θυμάμαι, κύριε Μητσοτάκη, να πέτυχε κανείς κάτι καλύτερο. Αντιθέτως θυμάμαι ότι στην Κυβέρνηση που εσείς συμμετείχατε, είχατε συμφωνήσει πρωτογενή πλεονάσματα 4,5% μέχρι το 2018 και μέσο όρο 4% μέχρι το 2031.

Το αμφισβητείτε αυτό; Δεν μπορείτε να το αμφισβητήσετε, γιατί είναι η πραγματικότητα. Γι’ αυτό θα έλεγα είναι ότι είναι δείγμα θράσους να έρχεστε και να μας κάνετε κριτική για το ύψος των πλεονασμάτων.

Παρουσιάσατε όμως και ένα πολύ ενδιαφέρον διάγραμμα -αναφέρθηκε ο κ. Τσακαλώτος σε αυτό το διάγραμμα- και μάλιστα, το κατέθεσε και στα Πρακτικά, εξηγώντας ότι θα έπρεπε να το καταθέσουμε εμείς, για να ισχυριστούμε τα δικά μας επιχειρήματα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αναρωτιέμαι, κύριε Μητσοτάκη, το εξής: Αυτό το ωραίο διάγραμμα το δανειστήκατε από τις ειδήσεις του «ΣΚΑΪ», που βάζουν κατά καιρούς διαγράμματα για την πορεία της ελληνικής οικονομίας αντεστραμμένα;

Εγώ, κύριε Μητσοτάκη, θα ήθελα να καταθέσω την πραγματική εικόνα. Η πραγματική εικόνα είναι αυτή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι μαύρη!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι είναι μαύρη, γιατί είναι τα χρόνια που κυβερνήσατε, κύριε Μητσοτάκη, γι’ αυτό είναι μαύρη!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είναι τα χρόνια που κυβερνήσατε και συρρικνώσατε το ΑΕΠ της χώρας συνολικά κατά εικοσιπέντε μονάδες και όχι τα δικά σας τεχνάσματα όπου παρουσιάζετε όχι τον ρυθμό του ΑΕΠ αλλά τον ρυθμό μεταβολής του ΑΕΠ.

Να σας παρουσιάσω, βεβαίως, και μια πιο ευκολοδιάβαστη εικόνα που είναι αυτή εδώ και αφορά, κύριε Μητσοτάκη, το γεγονός ότι το 2009 το ΑΕΠ μειώθηκε 4,3%, το 2010 μειώθηκε 5,5%, το 2011 μειώθηκε 9,1%, μετά το 2012 ναι πήγαμε στο 7,3%. Δεν μείναμε στο 9,1% ευτυχώς!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι -7,3%!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι, -7,3%. Μετά το 2013 πήγαμε στο 3,2%, δεν μείναμε στο -7,3%. Αυτά είναι τα κατορθώματα, που, συνολικά, αν τα αθροίσουμε, έχουμε -25% του Ακαθάριστου Εγχώριου Προϊόντος.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δηλαδή συρρικνώσατε τον εθνικό πλούτο κατά το 1/4 και έχετε το θράσος να έρχεστε εδώ, σ’ αυτή την Αίθουσα και να μας παρουσιάζετε και διαγράμματα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ξεχάσατε το 2014!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι το 2014 είχατε μια οριακή αύξηση.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Σταματήστε! Τι κάνετε; Πάνελ είναι εδώ; Σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Συγχαρητήρια! Συρρικνώσατε τον δημόσιο πλούτο κατά 25% κατά το 1/4 και καταφέρατε μετά από πέντε χρόνια θυσιών, περικοπών, λεηλασίας, να φτάσετε στο 0,8%. Συγχαρητήρια! Αυτό θέλετε να σας πω; Συγχαρητήρια!

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Να έρθω, λοιπόν, κύριε Μητσοτάκη, στην επόμενη λαθροχειρία την οποία επιχειρήσατε απ’ αυτό εδώ το Βήμα. Εδώ, πραγματικά, αναρωτιέμαι αν οι οικονομικοί σας σύμβουλοι, αυτοί που σας συμβουλεύουν, το κάνουν επίτηδες για να σας κάνουν ζημιά ή αν, εν πάση περιπτώσει, δεν έχουν γνώσεις, αν είναι άσχετοι ή απλώς κυνικοί και ψεύτες. Διότι είπατε για πολλοστή φορά και απ’ αυτό εδώ το Βήμα ξανά -τα έχετε ξαναπεί, όμως, και σας έχουμε διαψεύσει, σας έχουμε δώσει τα στοιχεία, σας έχει απαντήσει ο κ. Τσακαλώτος- ότι το χρηματοδοτικό μαξιλάρι ύψους 25 δισεκατομμυρίων ευρώ έχει προκύψει από τα πρωτογενή πλεονάσματα και από τη στάση πληρωμών προς το ελληνικό δημόσιο-. Ψέματα επί ψεμάτων ή λάθη επί λαθών. Ένα από τα δύο πρέπει να διαλέξετε. Ή τζάμπα πήγε το Χάρβαρντ ή εδώ έχετε επιλέξει ένα σκόπιμο ψέμα.

Να σας ενημερώσω, λοιπόν, ότι το χρηματοδοτικό μαξιλάρι προέκυψε από δύο πηγές. Από τις εκταμιεύσεις του ESM σκοπίμως μεγαλύτερες από την αποπληρωμή των δανειακών αναγκών της χώρας, καθώς και από τις δοκιμαστικές εξόδους που έχουμε πραγματοποιήσει στις αγορές χρήματος την προηγούμενη χρονιά.

Όσο για την περιβόητη στάση πληρωμών του ελληνικού δημοσίου να σας ενημερώσω επίσης ότι αυτή τη στιγμή που μιλάμε, βρισκόμαστε σε ιστορικό χαμηλό ληξιπρόθεσμων του ελληνικού δημοσίου και μέσα στους επόμενους μήνες ό,τι έχει απομείνει θα αποπληρωθεί και για πρώτη φορά θα μηδενιστούν οι ληξιπρόθεσμες οφειλές του ελληνικού δημοσίου προς ιδιώτες.

Βρείτε, λοιπόν, κανένα άλλο επιχείρημα! Πάει αυτό, σκούριασε η στάση πληρωμών!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Πάμε, όμως, παρακάτω, διότι μεγαλύτερη σημασία από τα ψέματα και τις λαθροχειρίες του κ. Μητσοτάκη νομίζω ότι έχει και το πολιτικό του σχέδιο για τη χώρα.

Μας είπε, λοιπόν, ότι έχει διαπραγματευτικό στόχο να μειώσει τα πλεονάσματα, αφού θα έχει προκαλέσει ένα δημιουργικό σοκ στην ελληνική οικονομία.

Ενδιαφέρουσες λέξεις για να περιγράψει κανείς το ανατριχιαστικό αντικοινωνικό πρόγραμμα, το οποίο ετοιμάζει η Νέα Δημοκρατία προς τον ελληνικό λαό για την επόμενη εκλογική αναμέτρηση!

Ακούστε, λοιπόν, ποιο είναι το σοκ που σχεδιάζει ο κ. Μητσοτάκης, που, ευτυχώς, θα μείνει στα συρτάρια της οδού Πειραιώς και δεν θα εφαρμοστεί ποτέ. Το δημιουργικό σοκ, λοιπόν, είναι κατ’ αρχάς στον δρόμο του ομοϊδεάτη σας κ. Κουρτς –που δεν είναι ακροδεξιός, απ’ ό,τι άκουσα εδώ, αλλά είναι φιλελεύθερος- και είναι το δωδεκάωρο της εργασίας, η απελευθέρωση των ομαδικών απολύσεων, το lock out, δηλαδή η ανταπεργία, η οριστική κατάργηση των συλλογικών διαπραγματεύσεων -που επανέρχονται τον Σεπτέμβριο- η καθήλωση και όχι η αύξηση του κατώτατου μισθού, το κόψιμο των δαπανών για την υγεία και την παιδεία, η διατήρηση του «ένα προς πέντε» αποχωρήσεις προς προσλήψεις στο δημόσιο –μία μόνο πρόσληψη για πέντε αποχωρήσεις-, ενώ εμείς έχουμε φθάσει στο «ένα προς ένα» και έχουμε συμφωνήσει με τους θεσμούς.

Με δυο λόγια, λοιπόν, αυτό το δημιουργικό σοκ που ετοιμάζετε, αυτή η κρυφή ατζέντα, είναι μια ατζέντα απολύσεων, ξεπουλήματος, απορρύθμισης, κατεδάφισης κοινωνικών και εργασιακών κεκτημένων, κοινωνικών δικαιωμάτων, κοινωνικού κράτους. Αυτό είναι το δημιουργικό σοκ του κ. Μητσοτάκη. Με δυο λόγια είναι ένα τρισχειρότερο μνημόνιο, το οποίο έχει έτοιμο ως πρόγραμμα –και, μάλιστα, θα έχουμε εμείς την ιδιοκτησία των μεταρρυθμίσεων που οραματίζεται- προς τον ελληνικό λαό. Και είναι ακριβώς γι’ αυτόν τον λόγο, τελικά, που η έξοδος από αυτόν τον ιδιότυπο μηχανισμό επιτροπείας έχει αποσταθεροποιήσει τη Νέα Δημοκρατία και τον κ. Μητσοτάκη προσωπικά, διότι γνωρίζει καλά ότι αυτό το σχέδιο δεν μπορεί εύκολα να υλοποιηθεί χωρίς αυτό το άλλοθι του μνημονιακού καταναγκασμού.

Ποιο είναι αν θέλετε, μάλιστα, το «τυράκι» αυτής της κρυφής πολιτικής ατζέντας του δημιουργικού σοκ; Είναι ότι αν την εφαρμόσουμε και αν περάσουμε ακόμα λίγα, βρε αδελφέ, μαύρα χρόνια –τόσα περάσαμε-, ίσως τότε οι δανειστές μας να αποδεχθούν να μειώσουν λίγο τα πλεονάσματα, γιατί το 3,5% είναι μεγάλο, ενώ το 4,5% που είχαν υπογράψει αυτοί ήταν καλό.

Βεβαίως εδώ να επισημάνουμε ότι δεν υπάρχει κάποιος που να λέει ότι το 3,5% είναι μικρό νούμερο. Όμως από το 2019 και μετά διαμορφώνεται δημοσιονομικός χώρος, δηλαδή 800 εκατομμύρια ευρώ το 2019, ενάμισι δισεκατομμύριο ευρώ το 2020 και ούτω καθεξής. Αυτός ο δημοσιονομικός χώρος θα φθάσει πάνω από τα τρία δισεκατομμύρια ευρώ, με δεδομένα αυτά τα πλεονάσματα, με βάση τις προβλέψεις που υπάρχουν για την ανάπτυξη της οικονομίας, τη μείωση της ανεργίας και την αύξηση της απασχόλησης, όλη αυτή τη θετική πορεία που έχει δημιουργηθεί, που θα μας δώσει τη δυνατότητα, παρά αυτά τα πλεονάσματα, να έχουμε στοχευμένες φοροελαφρύνσεις σε εκείνες τις κοινωνικές κατηγορίες που έχουν επιβαρυνθεί.

Τώρα, κύριε Μητσοτάκη, επιτρέψτε μου να έρθω στο αγαπημένο σας θέμα, στο αγαπημένο θέμα της Νέας Δημοκρατίας που είναι οι συντάξεις. Δεν θυμάστε μάλλον ότι όταν εμείς διαπραγματευόμασταν με το Διεθνές Νομισματικό Ταμείο και όταν το Διεθνές Νομισματικό Ταμείο πίεζε με τις γνωστές του θέσεις και απαιτούσε τις αχρείαστες δημοσιονομικά περικοπές, ήσασταν εσείς και τα στελέχη σας που κάθε τρεις και λίγο εκείνες τις μέρες βγαίνατε και λέγατε –έχω μαζέψει δεκαεννέα δημόσιες τοποθετήσεις σας εκείνο τον καιρό- «Κλείστε την αξιολόγηση, κλείστε την αξιολόγηση», «Δεχθείτε τα μέτρα, δεχθείτε τα μέτρα». Και, βεβαίως, όχι φανερά αλλά ίσως κρυφά κάποιοι στο Twitter το έγραφαν κιόλας, «Βάστα Σόιμπλε, βάστα Γερούν, βάστα ΔΝΤ»!

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κρυφά στο Twitter;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Λέω ότι κάποιοι στο Twitter το φανέρωναν κιόλας. Λέω «Κάποιοι κρυφά κάποιοι το φανέρωναν κιόλας».

**ΚΩΝΣΤΑΝΤΙΝΟΣ ΤΑΣΟΥΛΑΣ:** Το «κρυφά» πού πάει;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εντάξει, κύριε Τασούλα!

**ΠΡΟΕΔΡΟΣ (Νικόλαος Βούτσης):** Ελάτε! Ύστερα θα λυθούν αυτά, κύριε Τασούλα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εσείς δεν εκφράζεστε ποτέ κρυφίως. Λέτε φανερά ό,τι πιστεύετε. Άλλωστε τις τελευταίες μέρες το παραφανερώσατε το σαράκι σας σ’ αυτή εδώ την Αίθουσα!

Έρχομαι, λοιπόν, και λέω το εξής. Ήσασταν εσείς που, όταν οι περικοπές ήταν στο τραπέζι της διαπραγμάτευσης, μας καλούσατε άρον-άρον να κλείσουμε την αξιολόγηση και μάλιστα χωρίς τα αντίμετρα. Τρεις ημέρες τώρα επιχειρηματολογείτε και ψάχνετε και βρίσκετε διαρκώς τους λόγους εκείνους, για τους οποίους δεν επιτρέπεται να υπάρξει καμμία παρεκτροπή από αυτή την ψηφισμένη υποχρέωση, που αφορά την περικοπή των συντάξεων. Καμμία! Μάλιστα σήμερα άκουγα καθώς ερχόμουν στη Βουλή τον κ. Βρούτση –δεν ξέρω αν είναι στην Αίθουσα- να δίνει μια συνέντευξη σε κάποιον ραδιοφωνικό σταθμό και να ψάχνει να βρει τον λόγο, για τον οποίο αυτό είναι αδιανόητο, διότι, λέει, θα χρειαστούμε νέες αναλογιστικές μελέτες και δεν μπορούμε να κάνουμε τέτοιο έγκλημα και πώς τολμάμε να τα λέμε αυτά. Αυτά λέγατε και αυτά λέτε τρεις ημέρες τώρα.

Και, βεβαίως, ο κ. Χατζηδάκης ήταν αυτός που ομολόγησε προχθές ότι έχετε συμπεριλάβει την περικοπή στο πρόγραμμά σας και έχετε βάλει, βεβαίως, και τους κονδυλοφόρους σας να γράφουν ότι δεν γίνεται η Ευρώπη να μας χαριστεί, διότι αυτό θα θέσει, εκτός των άλλων, σε κίνδυνο και τη δική σας προεκλογική καμπάνια.

Και σήμερα, κύριε Μητσοτάκη, όταν φαίνεται εκ των αντιδράσεών σας και μόνο και όχι από τα δημοσιεύματα -θα πω και γι’ αυτά- ότι σας έπιασαν «με τη γίδα στην πλάτη» όπως λένε στο χωριό μου, και όταν, βεβαίως, έχει γίνει λίγο-πολύ γνωστό ότι η θέση και η στάση σας είναι και απέναντι στους εταίρους μας –το είπατε εδώ στον Μοσκοβισί- ότι δεν πρέπει να κουνηθούν ρούπι από την εφαρμογή αυτής της περικοπής, αντί να ζητήσετε συγγνώμη για τον κυνισμό σας, έρχεστε εδώ και αρχίζετε τις υπεκφυγές. Δεν είχατε, λέει, συνάντηση με την κ. Μέρκελ. Ήσασταν μαζί στη Σύνοδο του Ευρωπαϊκού Λαϊκού Κόμματος ή ήσασταν εσείς σε άλλη σύνοδο και αυτή σε άλλη σύνοδο; Μαζί ήσασταν. Δεν είχατε, λέει, συνάντηση με τον κ. Ζεεχόφερ! Και άρα αυτό είναι το μεγάλο θέμα, δεν είχατε συνάντηση, άρα το δημοσίευμα είναι ψευδές.

Εγώ δεν θέλω να μείνω στο δημοσίευμα. Η αντίδρασή σας και μόνο αναγνωρίζει την απόλυτη ενοχή σας. Η αντίδρασή σας τρεις ημέρες μόνο στην ελληνική Βουλή, στον δημόσιο λόγο, στα μέσα μαζικής ενημέρωσης αναγνωρίζει και αναδεικνύει την απόλυτη ενοχή σας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ευτυχώς που δεν γίνατε δικαστής!

**ΠΡΟΕΔΡΟΣ (Νικόλαος Βούτσης):** Κύριε Τασούλα, αφήστε τις ευχές. Μη διακόπτετε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μέχρι χθες, λοιπόν, ερχόσασταν εδώ και παριστάνατε εσείς τους δικαστές, τους δικαστές των ευρωπαϊκών θεσμών και τους κριτές της νομιμοφροσύνης της ευρωπαϊκής κανονικότητας και τους επιβάλλατε την τάξη.

Και σήμερα, όμως, ήρθατε εδώ να παριστάνετε τον τσάμπα μάγκα. Και καταθέσατε μια τροπολογία, που στην πραγματικότητα πρόκειται για «τρυπολογία», δηλαδή, για μια τρύπα στο νερό.

Μέχρι χθες θεωρούσατε δεδομένη την περικοπή. Λέγατε δημόσια ότι είναι δέσμευση της χώρας, εγκαλούσατε τον Μοσκοβισί. Τώρα είδατε την τρύπα την τεράστια τρύπα στην προπαγάνδα σας και σπεύσατε να τρυπώσετε μέσα στην τρύπα. Επαναστάτες της κακιάς ώρας!

Προσέξτε όμως, κύριε Μητσοτάκη, μη θυμώσει μαζί σας ο κ. Χατζηδάκης, γιατί τον εκθέσατε σήμερα με αυτά που είπε προχθές.

Λοιπόν, να σοβαρευτούμε. Ακούστε! Οι συνταξιούχοι, κύριε Μητσοτάκη, δεν είναι ποντίκια για να χωθούν σε αυτή την τρύπα, που σπεύσατε εσείς να χωθείτε σήμερα με την «τρυπολογία» σας. Είναι άνθρωποι με υπερηφάνεια, με μυαλό. Ξέρουν ποιοι είναι αυτοί και με ποιον τρόπο τους καταδίκασαν στη φτώχεια με δώδεκα συνεχόμενες περικοπές των συντάξεών τους από το 2010 έως και το 2014.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και δεν είναι καν σπασμωδική απόπειρα απάτης η τροπολογία σας. Είναι η επιτομή της γελοιότητας και του κυνισμού σας, γιατί παίζετε εν ου παικτοίς με τις δυσκολίες και τις προσδοκίες χιλιάδων απόμαχων της δουλειάς, που αν μη τι άλλο αξίζουν τον σεβασμό μας.

Και σας το λέω, κύριε Μητσοτάκη, από αυτό εδώ το Βήμα. Μη βιάζεστε. Το πικρό αυτό ποτήρι θα το πιείτε γουλιά-γουλιά και σιγά-σιγά μέχρι το τέλος. Μη βιάζεστε. Όλα στην ώρα τους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ο τυχοδιωκτισμός, όμως, του κ. Μητσοτάκη δεν περιορίζεται στα θέματα της οικονομίας. Βεβαίως στα θέματα της οικονομίας οδηγείτε την παράταξή σας από το ένα στραπάτσο στο άλλο, αλλά νομίζω ότι ο τυχοδιωκτισμός είναι βασικό χαρακτηριστικό και στο μεγάλο θέμα, όπως είπε και ο Ευκλείδης Τσακαλώτος πριν, στο κρίσιμο θέμα της εποχής μας, στο μεγάλο θέμα της διαχείρισης αυτού του παγκόσμιου φαινομένου της διαχείρισης του προσφυγικού.

Σας ξέφυγε πριν από λίγο κατά τη διάρκεια της πρωτομιλίας μου και με θαυμασμό ομολογουμένως είπατε ότι ο Ούγγρος Πρωθυπουργός πήρε κοντά στο 49%. Αυτό, ακριβώς, είναι το μοναδικό σας κριτήριο γι’ αυτό το θέμα η ψηφοθηρία. Και γι’ αυτό παίρνετε πλέον σαφή θέση στο μείζον διακύβευμα σήμερα στην Ευρώπη, στο μείζον διακύβευμα μιας διχασμένης Ευρώπης και συμπαρατάσσεστε, είπα στην πρωτομιλία μου, με τη λάθος πλευρά της ιστορίας, συμπαρατάσσεστε με τους ακραίους όχι μόνο του κόμματός σας αλλά και ολόκληρης της Ευρωπαϊκής Ένωσης. Ταυτίζεστε -δεν ξέρω αν το καταλαβαίνετε ή όχι- με την πιο ακραία σοβινιστική αντιμεταναστευτική και θα το πω ξεκάθαρα, αντιευρωπαϊκή πρόταση για τη διαχείριση της προσφυγικής κρίσης.

Δεν ακούτε ούτε καν τις μετριοπαθείς φωνές μέσα στο Ευρωπαϊκό Λαϊκό Κόμμα, που ζητούν ευρωπαϊκές λύσεις για το μείζον ευρωπαϊκό πρόβλημα της διαχείρισης του προσφυγικού. Θέλετε να καβαλήσετε κι εσείς το κύμα του λαϊκισμού και της ακροδεξιάς και υιοθετείτε ακραία επιχειρήματα, που έχουν, βεβαίως, διατυπωθεί και στην πρόσφατη Σύνοδο Κορυφής, από αυτούς όμως, κύριε Μητσοτάκη, που θέλουν να μετατρέψουν την Ελλάδα και τον ευρωπαϊκό Νότο σε αποθήκες ψυχών.

Βεβαίως αυτοί λένε ότι η λύση μπορεί να έρθει, όταν η μία μετά την άλλη χώρες αρχίσουν να κλείνουν τα σύνορά τους, εάν αφήσουμε -το λένε κι αυτό- τους πρόσφυγες να πνίγονται στη θάλασσα, στη Μεσόγειο και στο Αιγαίο και αν καταστρατηγήσουμε κάθε διάταξη του Διεθνούς Δικαίου.

Εγώ, όμως, θα ήθελα να σας ρωτήσω, κύριε Μητσοτάκη, και να σας ζητήσω να αναρωτηθείτε κι εσείς. Έχετε αλήθεια σκεφτεί ότι η ταύτισή σας με αυτές τις ακραίες δεξιές θέσεις για το ζήτημα του προσφυγικού στην Ευρώπη, στο τέλος της ημέρας είναι και μια ταύτιση με όσους έχουν θέσεις ενάντια στα συμφέροντα της πατρίδας μας; Αντιλαμβάνεστε ότι υπερασπιζόμενος τα επιχειρήματα της ακροδεξιάς, επί της ουσίας φέρνετε τη χώρα μας μπροστά στον κίνδυνο να κληθεί από άλλους ομοϊδεάτες σας, να αντιμετωπίσει κάποια στιγμή το προσφυγικό μόνη της; Διότι δεν γίνεται στο εσωτερικό να υιοθετείτε επιχειρηματολογία Κουρτς, αλλά να λέτε ότι στο εξωτερικό ζητάτε ευρωπαϊκές λύσεις. Και τα δύο δεν γίνονται.

Διότι σας άκουσα κάποια στιγμή να λέτε ότι, για την προσφυγική κρίση ευθύνεται η Κυβέρνησή μας, η οποία άνοιξε, αυτή ήταν επί λέξει η τοποθέτησή σας, τα σύνορα το 2005. Αυτή ακριβώς, κύριε Μητσοτάκη, είναι η επιχειρηματολογία και το κατηγορητήριο του FDP στη Γερμανία ενάντια στην Καγκελάριο Μέρκελ. Την κατηγορούν, διότι το 2015 άνοιξε τα σύνορα στους πρόσφυγες τα σύνορα της Γερμανίας. Ακριβώς αυτή τη θέση υιοθετείτε. Και δεν γίνεται να υιοθετείτε αυτή τη θέση και αμέσως μετά να σπεύδετε να μας πείτε ότι δίνετε μάχες εσείς στο Ευρωπαϊκό Λαϊκό Κόμμα απέναντι στον κ. Όρμπαν.

Έρχομαι για λίγο και στο ζήτημα το αγαπημένο σας κι αυτό, τελευταία, της συμφωνίας με την πρώην Γιουγκοσλαβική Δημοκρατία της Μακεδονίας. Εκεί να δείτε λαϊκισμός.

Κοιτάξτε, κύριε Μητσοτάκη, η Ελλάδα και όλη η Ευρώπη γνωρίζει και το γράφουν πια έγκυροι αναλυτές, ο διεθνής Τύπος, ότι γίνατε όψιμα Μακεδονομάχος από ανάγκη για να μη σας διασπάσουν το κόμμα σας οι γνωστοί πατριδοκάπηλοι, οι οποίοι έχουν χτίσει την πολιτική τους καριέρα πάνω στο ζήτημα αυτό από το ’92. Αυτό είναι γνωστό. Δεν θέλω να επεκταθώ άλλο με τις παλινωδίες σας στο ζήτημα αυτό. Τα είπαμε άλλωστε και άλλη φορά από αυτό εδώ το Βήμα στη συνεδρίαση για την ψήφο εμπιστοσύνης.

Στην προσπάθειά σας, όμως, να πείσετε ότι δεν είναι η καλύτερη συμφωνία, ότι η συμφωνία είναι εις βάρος των εθνικών συμφερόντων, ότι είναι η χειρότερη που έχει πέσει ποτέ στο τραπέζι για να διευθετήσει τις σχέσεις μας με την γείτονα στην εικοσιπενταετή αυτή διένεξη, επιμένετε κάθε μέρα σε διαστρεβλώσεις και σε ψέματα. Επιμένετε να λέτε ψέματα, πως με τη συμφωνία αυτή η Ελλάδα αποδέχεται «μακεδονικό έθνος» και γλώσσα.

Για τη γλώσσα ξέρετε πολύ καλά ότι από το 1977, δυστυχώς, σε μια Σύνοδο εδώ στην Ελλάδα, στο Ζάππειο, η χώρα μας από τότε και μετά βρέθηκε προ τετελεσμένων. Εκεί που ωστόσο κάνετε τη μεγαλύτερη λαθροχειρία, είναι στο ζήτημα του έθνους, διότι γνωρίζετε πολύ καλά ότι πουθενά -επαναλαμβάνω πουθενά- στη συμφωνία δεν υπάρχει αναγνώριση «μακεδονικού έθνους». Υπάρχει μονάχα το θέμα της ιθαγένειας. Και βεβαίως δεν ξέρω…

**ΔΗΜΗΤΡΙΟΣ ΚΥΡΙΑΖΙΔΗΣ:** Nationality…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αυτό θέλετε να πείτε; Έχετε αστυνομική ταυτότητα;

**ΔΗΜΗΤΡΙΟΣ ΚΥΡΙΑΖΙΔΗΣ:** Εγώ έχω. Για εσάς δεν ξέρω.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βγάλτε την. Ήσασταν και αστυνομικός, αν δεν κάνω λάθος. Βγάλτε την αστυνομική σας ταυτότητα και διαβάστε εκεί που λέει Nationality-Ιθαγένεια και δείτε τι γράφει. Βγάλτε την αστυνομική σας ταυτότητα και σταματήστε να διαστρεβλώνετε και να παραπληροφορείτε τον ελληνικό λαό ότι δήθεν αναγνωρίσαμε «μακεδονικό έθνος». Είναι ντροπή σας να το κάνετε αυτό!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κάνετε αυτές τις μέρες ότι δεν έχετε ακούσει ίσως το πιο ενδιαφέρον σημείο όλων όσων έχουν ακουστεί το τελευταίο διάστημα πάνω στο ζήτημα αυτό και αφορά τις τοποθετήσεις και του Ζάεφ και του Ντιμιτρόφ, του Πρωθυπουργού και του Υπουργού Εξωτερικών της πρώην Γιουγκοσλαβικής Δημοκρατίας της Μακεδονίας. Συμβαίνει πρώτη φορά, μετά τον Γκλιγκόροφ το ’92, πρωθυπουργός και υπουργός εξωτερικών της γείτονος, να παραδέχονται στις συνεντεύξεις τους οι άνθρωποι ότι είναι Σλάβοι και ότι καμμία σχέση δεν έχουν με την πολιτισμική κληρονομιά, με την ιστορία, την παράδοση της ελληνικής Μακεδονίας -αυτό είναι το πιο σημαντικό!-, ότι δεν κατάγονται από τη Μακεδονία και την κληρονομιά της και, βεβαίως, -εξίσου πολύ σημαντικό και κρίσιμο- ότι δεν διεκδικούν και δεν θα μπορούσαν άλλωστε να διεκδικούν ή να έχουν διεκδικήσεις σχετικά με μειονότητες εντός της Ελλάδας.

Θέλω τώρα να σας ρωτήσω το εξής, κύριε Μητσοτάκη. Έμαθα ότι αναρτήσατε προχθές μια συνέντευξή σας στο διεθνές πολιτικό περιοδικό «POLITICO». Έμαθα ότι άλλο κείμενο αναρτήσατε εσείς στο επίσημο site του κόμματός σας και άλλο ανήρτησε το περιοδικό ως τη βασική σας συνέντευξη. Έλειπαν κάποια κομμάτια. Αυτά, λοιπόν, τα κομμάτια που έλειπαν, προξένησαν το ενδιαφέρον κάποιων συνεργατών μου και έψαξαν και βρήκαν -δεν το βάλατε αυτό στο επίσημο site- ότι λέτε πως υπάρχει φόβος για περιφερειακές αναταραχές στην ελληνική Μακεδονία, όπου οι αυτονομιστικές δυνάμεις μπορούν να δουν τη συμφωνία ως πρόσκληση να οργανωθούν.

Θέλω να σας ρωτήσω, κύριε Μητσοτάκη, αν είναι αλήθεια αυτό το οποίο διάβασα. Δηλαδή οι γείτονές μας επισήμως με βάση αυτή τη συμφωνία αναγνωρίζουν και λένε ρητά, διατυμπανίζουν ότι δεν υπάρχει καμμία μειονότητα στην Ελλάδα και έρχεστε εσείς, ως Αρχηγός της Αξιωματικής Αντιπολίτευσης, να μιλήσετε σε ένα διεθνές περιοδικό για αυτονομιστικές δυνάμεις; Ποιες είναι αυτές οι αυτονομιστικές δυνάμεις; Αναγνωρίζουμε εμείς τέτοιες δυνάμεις στη χώρα μας;

Κύριε Μητσοτάκη, φοβάμαι ότι μπροστά στον ακροδεξιό παροξυσμό σας για να κρατήσετε μαζί σας τους ακραίους του κόμματός σας, γίνεστε εθνικά επικίνδυνος και πρέπει να το προσέξετε αυτό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και έρχομαι τώρα στα θέματα εκείνα στα οποία υψώσατε πολύ τη φωνή. Σας άκουσα, λοιπόν, με πολλή προσοχή, αντί για απαντήσεις στα θέματα που αφορούν αποδεδειγμένες σχέσεις σας με επιχειρηματικά συμφέροντα και επιχειρηματίες, να προσπαθείτε όχι να απαντήσετε, όχι να αποδείξετε ότι δεν είστε σε εμπλοκή με συγκεκριμένα πρόσωπα, αλλά να προσπαθείτε να αποδείξετε ότι είμαστε το ίδιο εγώ κι εσείς. Αυτή είναι η γνωστή στρατηγική. Όλοι το ίδιο είμαστε.

Το βασικό σας επιχείρημα ήταν υπό μορφή ερωτήματος που μου κάνατε, αν έχω συναντήσει ή όχι επιχειρηματίες. Αδιάσειστο επιχείρημα ομολογώ, χιλιοπαιγμένο από την εποχή της περιβόητης γάτας των Ιμαλαΐων.

Μόνο που το κρίσιμο ερώτημα, κύριε Μητσοτάκη, δεν είναι αν κάποιος πολιτικός, Πρωθυπουργός ή Αρχηγός της Αντιπολίτευσης συναντά ή όχι επιχειρηματίες. Το κρίσιμο ερώτημα είναι, αν τους συναντά και αποδέχεται τα αιτήματά τους. Το κρίσιμο ερώτημα είναι, αν τους συναντά και μετά πολιτεύεται προκειμένου να υπηρετήσει τα συμφέροντά τους. Το κρίσιμο ερώτημα είναι, αν τους συναντά και τους κάνει τα χατίρια έναντι ανταλλαγμάτων στήριξης.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ήσυχα. Μη βιάζεστε.

Κάνατε, λοιπόν, το βήμα σήμερα και αναφερθήκατε και σε ονόματα. Πολύ ενδιαφέρον. Με ρωτήσατε αν, μεταξύ άλλων, έχω συναντήσει τον κ. Μπόμπολα, τον κ. Ψυχάρη, τον κ. Μαρινάκη, τον κ. Καλογρίτσα, αν και γι’ αυτόν μάλλον πρέπει να ρωτήσετε τον κ. Θεοδωρικάκο, τον συνεργάτη σας, αν τον συναντά συχνά όχι εμένα.

Θέλω να σας απαντήσω ή μάλλον θέλω να δούμε μαζί, αν συμφωνήσουμε ότι το κρίσιμο θέμα δεν είναι αν συναντάς, αλλά αν κάνεις σε κάποιον τα χατίρια, τι χατίρια έχει κάνει σ’ αυτούς η Κυβέρνησή μου; Για να δούμε!

Όπως ίσως γνωρίζετε, κύριε Μητσοτάκη, -και αν δεν το γνωρίζετε, να σας ενημερώσω εγώ- ο κ. Μπόμπολας δεν έχει πια την εφημερίδα «ΈΘΝΟΣ». Γιατί; Διότι δεν του χαρίστηκαν τα δάνεια. Απ’ ό,τι έμαθα, εσχάτως, και στην επιχείρησή του έχει χάσει το πάνω χέρι έναντι άλλων συνεταίρων του.

Ο κ. Ψυχάρης; Τι κάνει αυτή η ψυχή; Ο κ. Ψυχάρης δεν έχει πια τον ΔΟΛ. Δεν είναι εκείνο το ισχυρό πρόσωπο όλων των προηγούμενων κυβερνήσεων από την περίοδο Σημίτη και μετά, για τον ίδιο ακριβώς λόγο, διότι δεν του χαρίστηκαν τα δάνειά του και δεν κράτησε την εφημερίδα του. Απ’ ό,τι μαθαίνω, έχει χάσει και ένα μεγάλο κομμάτι των περιουσιακών του στοιχείων σε πλειστηριασμούς, ένα πολυτελέστατο σπίτι, μια βίλα που μάλλον είχε κάπου στο Πόρτο Χέλι.

Ο κ. Μαρινάκης; Ο κ. Μαρινάκης παρά το γεγονός ότι, πράγματι, συναντήθηκε μαζί μου, εντούτοις επί κυβερνήσεών μας δεν γλίτωσε από το να του ασκηθεί ποινική δίωξη για τα μπλεξίματα που έχει με τις δουλειές του.

Γιατί, κύριε Μητσοτάκη; Διότι, κύριε Μητσοτάκη, όσο περνάει από το χέρι μας βέβαια -γιατί δεν περνάνε όλα από το χέρι μας- όσο εμείς θα είμαστε Κυβέρνηση, θα είναι όλοι οι Έλληνες πολίτες ίσοι απέναντι στον νόμο και χατίρια σε επιχειρηματίες εμείς δεν κάναμε, δεν κάνουμε και δεν θα κάνουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αλήθεια εσείς έχετε τη δυνατότητα να έλθετε μετά από εμένα σ’ αυτό εδώ το Βήμα και να ισχυριστείτε το ίδιο; Κάντε το, αν την έχετε.

Μπορείτε να ισχυριστείτε εσείς, κύριε Μητσοτάκη, ότι όταν ο κ. Χριστοφοράκος για λογαριασμό της «SIEMENS» σάς πλήρωνε, σας αγόραζε ακόμα και το τηλεφωνικό κέντρο στο γραφείο σας, εσείς και η κυβέρνηση την οποία υπηρετούσατε, δεν εξυπηρετούσατε τα συμφέροντα της «SIEMENS» και του κ. Χριστοφοράκου; Μπορείτε να το ισχυριστείτε;

Μπορείτε να ισχυριστείτε το ίδιο για τον κ. Φρουζή και τη «NOVARTIS», ότι, δηλαδή, δεν τους βοηθούσαν οι κυβερνήσεις σας, να διατηρούν υψηλά τις τιμές των φαρμακευτικών τους σκευασμάτων;

Μπορείτε να ισχυριστείτε το ίδιο για τον κ. Μαρινάκη, που φτάσατε στο σημείο σε επίκαιρη ερώτηση της Νέας Δημοκρατίας εδώ στη Βουλή, να αναγράφετε επισήμως το κόμμα σας, να αναγράφει ότι είστε τόσο δεμένοι μεταξύ σας, που αν πληγούν τα δικά του οικονομικά συμφέροντα, πλήττεται ο Αρχηγός της Αξιωματικής Αντιπολίτευσης;

Αν μπορείτε αυτά να τα ισχυριστείτε ισχυριστείτε τα. Εδώ είμαστε. Είμαι ανοικτός να ακούσω απαντήσεις.

Κύριε Μητσοτάκη, ό,τι και να πείτε, δεν μπορείτε να πείσετε για έναν απλό λόγο, που νομίζω ότι όλοι τον καταλαβαίνουν, όλος ο ελληνικός λαός. Δεν είμαστε το ίδιο και φαίνεται αυτό. Έχουμε άλλη διαδρομή, έχουμε άλλο ηθικό φορτίο και μην προσπαθείτε να κάνετε τέτοιου είδους συγκρίσεις. Δεν θα σας βγει σε καλό.

(Χειροκροτήματα από την πτέρυγα του ΣΥΡΙΖΑ)

Και για να τελειώνουμε με αυτό το ανέκδοτο μιας και με προκαλέσατε -εάν δεν με προκαλούσατε, θα έμενα στην οικονομία-, σταματήστε, κύριε Μητσοτάκη, να παρουσιάζετε τον εαυτό σας ως δήθεν θύμα της κακόβουλης δημοσιογραφίας, των δημοσιευμάτων που δήθεν κατευθύνονται από το Μαξίμου και από εμένα προσωπικά, ότι δήθεν όσα βλέπουν το φως της δημοσιότητας και αφορούν οικονομικά της οικογένειάς σας ή της συζύγου σας, είναι παραβίαση της προσωπικής σας ζωής και του προσωπικού σας απορρήτου και ότι είναι χτυπήματα κάτω από τη μέση. Έλεος! Αφήστε την αυτή την «καραμέλα». Ποσώς μας ενδιαφέρει σε ό,τι αφορά εμάς εδώ και φαντάζομαι και την πλειοψηφία του ελληνικού λαού, η προσωπική σας ζωή, κύριε Μητσοτάκη. Ποσώς μας ενδιαφέρει! Είστε, όμως, δημόσιο πρόσωπο -μην το ξεχνάτε αυτό- όπως και εγώ. Είστε Αρχηγός της Αξιωματικής Αντιπολίτευσης. Διεκδικείτε να γίνετε Πρωθυπουργός. Εγώ το κατάφερα και από τότε είμαι δημόσιο πρόσωπο. Και, βεβαίως, είμαι υποχρεωμένος να δέχομαι και την κριτική και το σχόλιο.

Φανταστείτε, λοιπόν, κυρίες και κύριοι συνάδελφοι -κάνω μια υπόθεση- εάν εγώ είτε ως Αρχηγός της Αντιπολίτευσης παλαιότερα είτε ως Πρωθυπουργός σήμερα αρνιόμουν να παρουσιάσω το «πόθεν έσχες», που αφορά τις δραστηριότητες της συζύγου μου, τι θα έγραφαν και τι θα έκαναν όλα τα «παπαγαλάκια», που σήμερα έχουν γραμμή να μην αναφέρονται σε αυτό το θέμα. Φανταστείτε εάν η σύζυγός μου είχε εταιρεία offshore χρεοκοπημένη, που τη χρηματοδοτούσε με κοντά 1 εκατομμυριούχο ευρώ κάποιος άγνωστος επιχειρηματίας, μέσω offshore, η οποία offshore είναι η ίδια που έδωσε 8 εκατομμύρια ευρώ στην εφημερίδα «Πρώτο Θέμα», τι θα έγραφαν, τι θα έλεγαν! Και αν μου ζητούσαν να αποκαλύψω ποιος είναι αυτός που χρηματοδοτεί τις επιχειρηματικές δραστηριότητες της συζύγου μου και εγώ σιωπούσα επί μήνες, τι θα έλεγαν αυτά τα «παπαγαλάκια» για εμένα; Και τι θα λέγατε εσείς, όχι τα «παπαγαλάκια», αλλά εσείς, που επί μήνες στήσατε στον τοίχο του Φλαμπουράρη και τον Σταθάκη, γιατί, δήθεν, δεν είχαν ορθό «πόθεν έσχες», όχι γιατί απέκρυψαν χρήματα, όχι γιατί δεν δικαιολόγησαν χρήματα, όχι γιατί είχαν κάποια ουσιαστική παρατυπία, αλλά γιατί έτσι σας βόλευε τότε, να στήσετε στον τοίχο δύο ανθρώπους, που αποδείχθηκε ότι ήταν αθώοι. Τι θα λέγατε για μένα εσείς, αν τα είχα εγώ αυτά;

Φανταστείτε, λοιπόν, κυρίες και κύριοι συνάδελφοι, εγώ να είχα τέτοια ανοιχτά θέματα και όχι μόνο να σιωπούσα, αλλά να είχα το θράσος εδώ να κάνω και τον τιμητή. Φανταστείτε να είχα εγώ δάνειο 700.000 ευρώ και να είχα κάνει ρύθμιση με την Τράπεζα Πειραιώς να πληρώνω 3 χιλιάρικα τον μήνα -balloon payment λέγεται αυτό- και τα υπόλοιπα στο τέλος, αν και εφόσον. Φανταστείτε να είχα κάνει τέτοια προκλητική ρύθμιση αποπληρωμής, όταν ο μέσος Έλληνας επιχειρηματίας σήμερα απειλείται με κατασχέσεις από τις τράπεζες. Αυτή είναι η πραγματικότητα.

Γι’ αυτό λέω, κύριε Μητσοτάκη, αφήστε τα αυτά τα θέματα. Τι τα θέλετε τώρα και τα αναδεικνύετε; Άστε το να πάει! Δεν χρειάζεται!

(Χειροκροτήματα από την πτέρυγα του ΣΥΡΙΖΑ)

Δεν χρειάζεται, γιατί κύριε Μητσοτάκη, είστε ο ορισμός του όρου διαπλοκή στη σύγχρονη ελληνική πολιτική ιστορία. Αυτή είναι η πραγματικότητα. Και δεν μπορεί στο σπίτι του κρεμασμένου να μιλάτε για σχοινί.

(Χειροκροτήματα από την πτέρυγα του ΣΥΡΙΖΑ)

Πάμε παρακάτω και κλείνω με αυτό, γιατί αυτό είναι το πιο ευαίσθητο θέμα για εμένα και δεν μπορούσα να το αφήσω ασχολίαστο. Την ίδια στιγμή, που μου ζητάτε να δείξω ευαισθησία και να μη σχολιάζω ζητήματα, που αφορούν την επιχειρηματική δραστηριότητα της συζύγου σας, εσείς από αυτό εδώ το Βήμα σχολιάσατε πριν από λίγο τις απόψεις και τα συναισθήματα της δικής μου συζύγου, σε σχέση με το δημοψήφισμα του 2015.

Ακούστε, κύριε Μητσοτάκη. Είμαι και είμαστε όλοι εμείς βαθιά περήφανοι για τη στάση του ελληνικού λαού στις 5 Ιουλίου του 2015.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Γιατί ήταν μια κορυφαία πράξη αντίστασης και όποιος λοιδορεί το συναίσθημα ενός λαού, είναι πολιτικά αλλά και ανθρώπινα ανεπαρκής και λίγος. Η 5η του Ιούλη είναι καταγεγραμμένη ως φως και δύναμη στην ιστορία του ελληνικού λαού και είμαστε περήφανοι, γιατί τολμήσαμε να φέρουμε στο προσκήνιο της διαπραγμάτευσης τον ελληνικό λαό και ακόμα πιο περήφανοι που, όταν εσείς εκβιάζατε και τρομοκρατούσατε για να αποσπάσατε το «ναι» του, εμείς δίναμε τη μάχη του «όχι», όταν εσείς αναφωνούσατε: «Βάστα Σόιμπλε», εμείς στηρίζαμε την αξιοπρέπεια και την αντίσταση στον εκβιασμό!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Το να έρχεστε, λοιπόν, τώρα εκ των υστέρων και να ζητάτε τον λόγο για το πώς διαχειριστήκαμε το «όχι» του λαού, που εσείς λυσσαλέα πολεμήσατε, είναι πολιτικό θράσος. Ο λαός ψήφισε στις 5 Ιούλη του 2015, αλλά ψήφισε και τον Σεπτέμβρη του 2015, μην το ξεχνάτε αυτό, και η ετυμηγορία του εκφράστηκε στις κάλπες και είναι αυτή, που σας έστειλε στα έδρανα της Αντιπολίτευσης.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτή την ετυμηγορία, κύριε Μητσοτάκη, όχι μόνον δεν επιθυμούμε να ξεχάσουμε, όχι μόνο δεν επιθυμούμε να ξεγράψουμε, όχι μόνο δεν επιθυμούμε να υποτιμήσουμε, αλλά αυτήν την ετυμηγορία την τιμούμε και θα την τιμούμε, γιατί δίχως αυτήν την ετυμηγορία, σήμερα δεν θα είχαμε καταφέρει όσα καταφέραμε να πετύχουμε, δίχως αυτήν τη ετυμηγορία σήμερα δεν θα είχαμε καταφέρει να απαλλαγούμε από τα μνημόνια, δεν θα είχαμε καταφέρει να ανακτήσουμε την κυριαρχία μας, δεν θα είχαμε καταφέρει να ξαναγυρίσουμε τη διακυβέρνηση της χώρας στα χέρια των εκλεγμένων από τον ελληνικό λαό κυβερνήσεων.

Αυτή είναι η μεγάλη μας ιστορική παρακαταθήκη και γι’ αυτήν τη μεγάλη ιστορική παρακαταθήκη, σήμερα είμαστε περήφανοι και δυο φορές περήφανοι, που τρία χρόνια μετά καταφέραμε και ανακτήσαμε την κυριαρχία μας και κοιτάμε στα μάτια, περήφανα αυτόν τον ελληνικό λαό, που στάθηκε όρθιος παρά τις απειλές, παρά τις προκλήσεις. Κάντε κι εσείς το ίδιο, αν έχετε τα κότσια!

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Να ενημερώσω το Σώμα ότι μετά τον κ. Μητσοτάκη έχει ζητήσει και η κ. Γεννηματά να έχει το δεκάλεπτο της δευτερολογίας της και ύστερα θα υπάρξει η τριτομιλία του Πρωθυπουργού.

Παρακαλώ, τον λόγο έχει ο Αρχηγός της Αξιωματικής Αντιπολίτευσης και Πρόεδρος της Νέας Δημοκρατίας κ. Κυριάκος Μητσοτάκης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, όταν στη δευτερολογία σας αναγκάζεστε να μιλήσετε τρεις φορές παραπάνω από τον χρόνο που έχετε στη διάθεσή σας, ξέρω πάντα πολύ καλά ότι κάτι δεν πήγε καλά στην πρωτολογία σας.

Θα μου δώσετε κι εμένα την άνεση του χρόνου, κύριε Πρόεδρε, για να μπορέσω να απαντήσω σε ένα προς ένα στα ζητήματα, τα οποία έχει θέσει ο κ. Τσίπρας.

Και ξεκινώ με τα ζητήματα των πλεονασμάτων.

Κύριε Τσίπρα, εσείς δεν ήσασταν αυτός που στο συνέδριο του «ECONOMIST», πριν από ενάμιση χρόνο, είπατε ότι είναι αδύνατον να δεχθούμε πλεονάσματα 3,5%, διότι καταδικάζουν τη χώρα σε παρατεταμένη ύφεση και λιτότητα; Κάνω λάθος; Το διαψεύδετε;

Έχω καταθέσει δύο φορές στα Πρακτικά της Βουλής τη σχετική σας αποστροφή. Την επαναλαμβάνω. Ακούστε την καλά, κύριε Τσίπρα: «Είναι απολύτως αδύνατον πρωτογενή πλεονάσματα του ύψους 3,5% μετά το 2018 να διατηρηθούν και μάλιστα, για αρκετά χρόνια, εκτός και αν θέλουμε να πνίξουμε την ελληνική οικονομία και να έχουμε διαρκώς συνθήκες μακροχρόνιας στασιμότητας».

Βλέπετε, κύριε Τσίπρα, σε αντίθεση με εσάς, που ποτέ δεν χρησιμοποιείτε αποσπάσματα από δικές μου ομιλίες, αλλά επιλέγετε πάντα να διαστρέφετε πλήρως αυτά που λέω, εγώ σας φέρνω αντιμέτωπο με αυτά τα οποία έχετε πει.

Ήταν, λοιπόν ή δεν ήταν αδύνατον τότε να συντηρήσουμε αυτά τα πλεονάσματα και είναι ή δεν είναι εφικτό να το κάνουμε τώρα, χωρίς να βουλιάζουμε την οικονομία σε βαθιά και παρατεταμένη ύφεση;

Κύριε Τσακαλώτε, μας μιλήσατε για την έκθεση βιωσιμότητας του χρέους 2014. Ομολογήσατε δηλαδή και εσείς ότι το 2014, σύμφωνα με το ΔΝΤ, το χρέος ήταν βιώσιμο. Τι είναι καλύτερο, σας ρωτώ: να είναι το χρέος βιώσιμο ή να μην είναι το χρέος βιώσιμο για μια χώρα; Εσείς είστε οικονομολόγος σοβαρός, διακεκριμένος. Είναι καλό να έχεις βιώσιμο χρέος ή να μην έχεις βιώσιμο χρέος;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αν η ανάπτυξη... (δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Βεβαίως, με μια διαφορά όμως, κύριε Τσακαλώτε. Γιατί το Διεθνές Νομισματικό Ταμείο το 2014 δεχόταν υψηλότερους ρυθμούς ανάπτυξης από αυτούς που δέχεται τώρα; Γιατί;

Θα σας πω γιατί. Διότι κυβερνήσατε τριάμισι χρόνια, διότι διαλύσατε την παραγωγική οικονομία, διότι επιβάλατε φόρους και βουλιάξατε την οικονομία σε βαθιά ύφεση.

(Χειροκροτήματα από την πτέρυγα της Νέας Δημοκρατίας)

Γι’ αυτό και σας εξηγώ -να τα ακούσει και ο Πρωθυπουργός, να τα καταλάβει- ότι η βιωσιμότητα του χρέους είναι πρωτίστως συνδεδεμένη με τους ρυθμούς ανάπτυξης. Και οι ρυθμοί ανάπτυξης μειώνονται, διότι είστε ανίκανοι να προκαλέσετε ένα αναπτυξιακό σοκ.

Μη διαστρεβλώνετε αυτά που λέω, κύριε Τσίπρα, εκτός και αν προτιμάτε εσείς να έχετε ρυθμούς ανάπτυξης 2%. Εγώ θέλω 4%. Αν θέλετε εσείς να συμβιβαστείτε με το 2%, να έρθετε και να το πείτε.

Αυτοί οι ρυθμοί ανάπτυξης τους οποίους εσείς μπορείτε να δρομολογήσετε, κύριε Τσακαλώτε, είναι αυτοί που μας αναγκάζουν να κάνουμε μια πιο τολμηρή παρέμβαση στο χρέος, για την οποία, εδώ που φέραμε τα πράγματα -για να το ξεκαθαρίσουμε, κύριε Τσίπρα, γιατί εγώ τα ίδια πράγματα λέω εδώ, τα ίδια πράγματα λέω κι εκτός Ελλάδος- είπα και επαναλαμβάνω ότι είναι καλοδεχούμενη οποιαδήποτε παρέμβαση στο χρέος, αναγκαία, έτσι όπως τα κάνατε, όχι ικανή, για να βγάλει τη χώρα από την περιπέτεια, στην οποία έχει περιέλθει.

Ήρθε η ώρα να συνεχίσουμε, κύριε Τσίπρα, την, νομίζω, πολύ διδακτική διαδικασία των διαγραμμάτων. Και θα επανέλθω στο διάγραμμα αυτό, το οποίο σπεύσατε να λοιδορήσετε, διότι προφανώς, δεν το καταλάβατε. Κύριε Τσακαλώτε, υπάρχει ένα πράγμα που λέγεται στα αγγλικά, αν μου επιτρέπετε, trend, ποια είναι η τάση.

Η τάση, από τη στιγμή που χτυπήσαμε τον πάτο το 2011, ήταν έντονη βελτίωση τρίμηνο από τρίμηνο στο ΑΕΠ. Αυτήν την τάση περιγράφει αυτό το διάγραμμα. Και τι λέει μετά αυτό το διάγραμμα; Λέει ότι εκεί που θα έπρεπε να συνεχίσουμε αυτήν την τάση, ήρθατε εσείς και ο κ. Βαρουφάκης και ο κ. Τσίπρας και το δημοψήφισμα, το οποίο και σήμερα ακόμα είχατε το θράσος να υπερασπιστείτε.

(Χειροκροτήματα από την πτέρυγα της Νέας Δημοκρατίας)

Άρα, βγάζω το συμπέρασμα από αυτά τα οποία λέτε ότι, ναι, παραμένετε υπερήφανος για το δημοψήφισμα, το οποίο έκλεισε τις τράπεζες. Θα το κρατήσω αυτό. Θα επανέλθω στο θέμα των τραπεζών, ξέρετε, διότι εκεί έχετε πολύ λερωμένη τη φωλιά σας.

Λοιπόν, κύριε Τσακαλώτε, πάμε στο επόμενο διάγραμμα. Εάν το trend, η τάση συνεχιζόταν, όπως προέβλεπαν όλοι οι διεθνείς οίκοι εκείνη την εποχή και αν η Ελλάδα απλά ακολουθούσε την πρόοδο, την οποία έκανε η Ιρλανδία, η Πορτογαλία, η Κύπρος, πού θα ήταν το ΑΕΠ, κύριε Τσακαλώτε σήμερα; Θα ήταν στα 217 δισεκατομμύρια ευρώ. Αυτό, λοιπόν, είναι η συνέχεια αυτού. Πού είναι το ΑΕΠ σήμερα; Είναι περίπου στα 183 δισεκατομμύρια ευρώ. Χάσατε, δηλαδή, με τις σαχλαμάρες σας 34 δισεκατομμύρια ευρώ ΑΕΠ κάθε χρόνο! Κάθε χρόνο τα χάσατε αυτά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Το πρόβλημα είναι εδώ ότι εσείς, κύριε Τσίπρα και κύριε Τσακαλώτε, δεν πιστεύετε καν τις δικές σας προβλέψεις. Έχω εδώ άλλο ένα ενδιαφέρον διάγραμμα, το οποίο έχει δύο καμπύλες: η μπλε είναι πιο πάνω από την κόκκινη. Το βλέπετε νομίζω, έτσι δεν είναι; Τι είναι, λοιπόν, αυτές οι δύο καμπύλες; Είναι οι προβλέψεις οι δικές σας του Μαΐου του 2017 και του Μαΐου του 2018. Έρχεστε, λοιπόν -ο ίδιος άνθρωπος- και αναθεωρείτε προς τα κάτω τις δικές σας προβλέψεις. Δικά σας είναι αυτά, κύριε Τσακαλώτε. Δικά σας είναι αυτά, για να δούμε πόσο αξιοπιστία έχουν οι προβλέψεις, τις οποίες κάνατε.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Έχουμε αφήσει, όμως, έξω από αυτήν την συζήτηση και κάποια στοιχεία ακόμα, τα οποία τα θεωρώ χρήσιμα.

Μη χασκογελάτε, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημερώσης):** Δεν γελάω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μην ανησυχείτε, θα έρθω και στα δικά σας στη συνέχεια. Κάντε λίγη υπομονή.

Βεβαίως και το δημόσιο χρέος, κύριε Τσίπρα, είναι πολύ σημαντικό. Υπάρχει, όμως, και το ιδιωτικό χρέος, ξέρετε. Κι όσο κι αν οι συμπολίτες μας, που μας ακούνε, θέλουν να παρακολουθήσουν αυτή τη συζήτηση, αυτό το οποίο καταλαβαίνουν είναι ότι σήμερα πνίγονται από τα χρέη και δεν μπορούν να ανταποκριθούν και ότι τα τηλέφωνα των εταιρειών είσπραξης χτυπάνε τις πιο άσχετες ώρες κι ότι έχουν γίνει ένα εκατομμύριο κατασχέσεις μέχρι σήμερα.

Γιατί; Διότι παραλάβατε το ιδιωτικό χρέος, αυτά τα οποία χρωστάνε όλοι οι Έλληνες πολίτες στην εφορία και στα ασφαλιστικά ταμεία –δείτε, κύριε Τσίπρα πού το παραλάβατε- στα 85,3 δισεκατομμύρια. Και πού είναι σήμερα; Είναι στα 131 δισεκατομμύρια ευρώ. Αυτή η άνοδος στο ιδιωτικό χρέος είναι το αποτέλεσμα των δικών σας τραγικών πολιτικών, της υπερφορολόγησης, του αφανισμού της μεσαίας τάξης και μίας, τολμώ να πω, σκληρά ταξικής προσέγγισης για οποιονδήποτε σε αυτή τη χώρα παράγει, δημιουργεί και τελικά παράγει κέρδη.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στα ζητήματα της ανταγωνιστικότητας. Όπως σας είπα, εμένα μου αρέσει να μιλάω με στοιχεία. Μας λέτε, κύριε Τσακαλώτε, τι καλύτερα που πάει η ανταγωνιστικότητα της οικονομίας και πως η Ελλάδα γίνεται μία χώρα φιλική προς τις επενδύσεις. Μάλιστα. Δεν θα σταθώ σε αυτά τα οποία είπε τελευταία ο Διευθύνων Σύμβουλος της «FRAPORT», που κι αυτός, ανάμεσα σε πολλούς, περιέγραψε το αδειοδοτικό χάος και τη δυσκολία του να κάνει κανείς επενδύσεις σε αυτή τη χώρα.

Να πάρουμε τα επίσημα στοιχεία του World Economic Forum, όπου πέσαμε από την ογδοηκοστή πρώτη θέση στην ογδοηκοστή έβδομη και στα στοιχεία της World Bank, όπου πέσαμε από την εξηκοστή θέση στην εξηκοστή έβδομη. Φαντάζομαι, κύριε Τσίπρα, δεν τα αμφισβητείτε ούτε αυτά τα στοιχεία.

Δώστε τα κι αυτά, παρακαλώ, στον Υπουργό Οικονομικών και στον Πρωθυπουργό.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι έρχομαι τώρα στο ζήτημα των τραπεζών. Κύριε Τσίπρα, μας είπατε με πολύ μεγάλη υπερηφάνεια τι καλά που τα κάνατε στο δημοψήφισμα. Μόνο που σας διέφυγε μία πραγματικότητα, ότι ως αποτέλεσμα του δημοψηφίσματος και του κλεισίματος των τραπεζών, χρειάστηκε να γίνει τρίτη ανακεφαλαιοποίηση των ελληνικών τραπεζών, η οποία ήταν τελείως άχρηστη, πριν την περιπέτεια του πρώτου εξαμήνου του 2015.

Ποιο ήταν το αποτέλεσμα αυτής της τρίτης ανακεφαλαιοποίησης; Το αποτέλεσμα είναι σε αυτό εδώ το διάγραμμα. Για κοιτάξτε το λίγο, κύριε Τσίπρα και κύριε Τσακαλώτε. Ποια ήταν η αξία των μετοχών στο ΤΧΣ των τεσσάρων συστημικών τραπεζών; Αυτή ήταν αθροιστικά η αξία, παραπάνω από 20 δισεκατομμύρια. Και πού την φέρατε εσείς μετά το δημοψήφισμα; Σε αυτή την άθλια εικόνα.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταστρέψατε με το δημοψήφισμα, αξία του Έλληνα φορολογούμενου παραπάνω από 25 δισεκατομμύρια και είστε εδώ και πανηγυρίζετε και χειροκροτείτε για τα τσάμικα, που χορεύατε στο Σύνταγμα, παρέα με τους χρυσαυγίτες και μας λέτε τι περήφανοι που είστε, για να έρθετε μετά να κάνετε μια μεγάλη κωλοτούμπα. Κι αν δεν ήμασταν εμείς, η Ελλάδα θα είχε ήδη βγει από το ευρώ.

(Χειροκροτήματα από την πτέρυγα της Νέας Δημοκρατίας)

Καταλαβαίνω την ανάγκη να μιλήσετε θετικά για τον κ. Μεϊμαράκη, αλλά στον κ. Μεϊμαράκη είπατε το «ή σας τελειώνουμε ή μας τελειώνετε». Και στον κ. Μεϊμαράκη και στην κ. Γεννηματά και στον κ. Θεοδωράκη δεσμευθήκατε ότι δεν θα κάνετε εκλογές και μετά από σαράντα μέρες πήγατε και κάνατε εκλογές. Ψεύτης, ψεύτης, ψεύτης και σε αυτό! Και φαντάζομαι ότι δεν το αμφισβητείτε.

(Χειροκροτήματα από την πτέρυγα της Νέας Δημοκρατίας)

Όσον αφορά τους συνταξιούχους, να σοβαρευτούμε λίγο, όντως, κύριε Τσίπρα. Μιλήσατε εσείς για σεβασμό στους συνταξιούχους; Εσείς δεν τάξατε δέκατη τρίτη και δέκατη τέταρτη σύνταξη; Μας κοροϊδεύετε τώρα; Εσείς δεν κόψατε τις συντάξεις; Εσείς δεν είστε που νομοθετήσατε τις πρόσθετες περικοπές; Και μιλάτε εσείς για σεβασμό στους συνταξιούχους; Τους έχετε ξεφτιλίσει και τους κοροϊδεύετε στα μούτρα τους! Τους κοροϊδεύετε και σήμερα!

(Χειροκροτήματα από την πτέρυγα της Νέας Δημοκρατίας)

Αναρωτιέμαι τι πρέπει να αισθάνεται ένας συνταξιούχος, που σας ακούει σήμερα.

Αναφερθήκατε στον κ. Χατζηδάκη. Τι σας είπε ο κ. Χατζηδάκης το οποίο προκάλεσε την αντίδρασή σας; Είπε πολύ απλά ότι εάν υπάρχει η δυνατότητα να μην κοπούν οι συντάξεις, να μην κοπούν οι συντάξεις. Δεν τις ψηφίσαμε εμείς, κύριε Τσίπρα. Εσείς τις ψηφίσατε!

(Χειροκροτήματα από την πτέρυγα της Νέας Δημοκρατίας)

Και εάν αλλάξετε πολιτική και ξεψηφίσετε, αυτά που ψηφίσατε, εμείς είμαστε μαζί σας. Αλλά ή υπάρχει πρόγραμμα και δεσμεύσεις ή δεν υπάρχει.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ πολύ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είδα ότι ο κ. Τσίπρας τα πήρε πίσω αυτά, τα οποία έλεγε.

Βρήκα πολύ ενδιαφέρον ότι ο κ. Σόλτς, τον οποίο συνάντησα και κάναμε συζήτηση αρκετά εκτενή –οι δύο μας ήμασταν και ξέρετε ότι όταν είναι δύο άτομα σε μία συζήτηση, εκ των πραγμάτων οι διαρροές περιορίζονται- έκρινε σκόπιμο προφανώς, κύριε Τσίπρα, να ενημερώσει αυτά τα οποία συζητήσαμε όχι την «DIE WELT», «DIE ZEIT», το «SPIEGEL», αλλά την «Εφημερίδα των Συντακτών»! Μωρέ μπράβο ο κ. Σολτς, επικοινωνεί με την «Εφημερίδα των Συντακτών»! Φοβερό! Και δεν είπε στην «Εφημερίδα των Συντακτών» το τι είπε αυτός, αλλά το τι είπα εγώ!

(Χειροκροτήματα από την πτέρυγα της Νέας Δημοκρατίας)

Και εδώ έγινε ένα ακόμα θαύμα της σύγχρονης δημοσιογραφίας. Δεν τα έγραψε μόνο η «Εφημερίδα των Συντακτών». Τα έγραψε και ο κ. Καρτερός. Άρα, ο κ. Σολτς επικοινωνεί και με τον κ. Καρτερό! Έχει τόσες επαφές στην Ελλάδα! Ποιον κοροϊδεύετε; Στημένη ιστορία από εσάς ήταν και από τα υπόγεια του Μαξίμου, κύριε Τσίπρα. Και θέλετε να πιστέψει ο οποιοσδήποτε ότι εμείς είπαμε αυτά, τα οποία ισχυρίζεστε εσείς ότι λέμε; Δεν είναι σοβαρά πράγματα αυτά, κύριε Τσίπρα.

Έρχομαι τώρα στα υπόλοιπα θέματα, τα οποία θίξατε. Όσον αφορά το Σκοπιανό, κύριε Τσακαλώτε, μη μιλάτε γι’ αυτό το θέμα, ειδικά εσείς. Υπογράψατε ή όχι το 2008 ότι αναγνωρίζετε τα Σκόπια ως «Δημοκρατία της Μακεδονίας». Ναι ή όχι;

(Χειροκροτήματα από την πτέρυγα της Νέας Δημοκρατίας)

Μην μιλάτε, αφήστε το. Ασχοληθείτε με την οικονομία. Στην οικονομία, αναγνωρίζω ότι μπορούμε να κάνουμε μία σκληρή αντιπαράθεση. Έχουμε άλλες απόψεις. Πιστεύω, όμως, ότι μπορούμε να συζητήσουμε. Το Σκοπιανό αφήστε το καλύτερα, γιατί έχετε πολύ «λερωμένη τη φωλιά σας».

Έρχομαι τώρα στο κρίσιμο ζήτημα, το οποίο έθιξε ο Πρωθυπουργός. Αναγνωρίστηκε ή όχι «μακεδονική» εθνότητα; Τι λέει ο κ. Ζάεφ;

**ΜΑΡΙΑ ΤΡΙΑΝΤΑΦΥΛΛΟΥ:** Η συμφωνία τι λέει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η συμφωνία λέει «nationality». Το «nationality» στα ελληνικά, κυρία μου, μεταφράζεται ως εθνότητα. Η ιθαγένεια είναι «citizenship». Μάθετε και λίγα αγγλικά! Δεν βλάπτει!

(Χειροκροτήματα από την πτέρυγα της Νέας Δημοκρατίας)

Αυτό λέει η συμφωνία στη σελίδα 2, αλλά δεν μπαίνετε στον κόπο να την διαβάσετε. Σας φέρανε «γουρούνι στο σακί» να το ψηφίσετε. Δεν ξέρω εάν και εσείς ανήκετε στην κατηγορία αυτών, που δεν σας ενοχλεί πολύ το θέμα του ονόματος.

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Η ταυτότητά μας τι λέει; Τι λέει η ταυτότητά μου;

**ΠΡΟΕΔΡΟΣ (Νικόλαος Βούτσης):** Ησυχία! Παρακαλώ, κύριε Τσιρώνη!

(Θόρυβος από την πτέρυγα του ΣΥΡΙΖΑ και της Νέας Δημοκρατίας)

Κάντε ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τι λέει ο κ. Ζάεφ, λοιπόν;

(Θόρυβος από την πτέρυγα του ΣΥΡΙΖΑ και της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Έχω πει «ησυχία»! Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ρωτήστε τον κ. Ζάεφ. Γιατί όλη η καμπάνια του κ. Ζάεφ στηρίζεται στο πολύ απλό επιχείρημα ότι «για πρώτη φορά πήραμε από την Ελλάδα, αυτό το οποίο πάντα διεκδικούσαμε, μακεδονική γλώσσα και μακεδονική εθνότητα». Αυτά λέει ο κ. Ζάεφ. Ο ίδιος τα λέει. Δεν τα λέω εγώ. Δεν τα λέτε εσείς.

Δώσατε με άλλα λόγια, κύριε Τσίπρα –και γι’ αυτό σας ασκούμε κριτική και γι' αυτό λέμε ότι η συμφωνία είναι κακή- κάτι το οποίο, κανείς άλλος δεν ήταν διατεθειμένος να δώσει. Και αυτή είναι η βασική κριτική, την οποία ασκούμε στη συμφωνία, σε συνδυασμό με το χάος, το οποίο έχετε επιφέρει στη βόρειο Ελλάδα.

Θα μιλήσετε και στην βόρειο Ελλάδα, από ότι καταλαβαίνω, σύντομα εκεί -θα επανέλθω και σε αυτό το ζήτημα- να μιλήσετε λίγο στις εταιρείες στη βόρειο Ελλάδα, να δείτε τι τεράστια προβλήματα έχετε δημιουργήσει σε όλες τις ελληνικές εταιρείες, που χρησιμοποιούν το επίθετο «μακεδονικός», το οποίο σήμερα δεν κατοχυρώνεται πια και είναι ξεκρέμαστες όλες αυτές οι εταιρείες, επειδή δεν σπεύσατε με την συμφωνία σας να τις προστατεύσετε.

(Χειροκροτήματα από την πτέρυγα της Νέας Δημοκρατίας)

Κύριε Τσίπρα, καταλαβαίνω την προσπάθειά σας να παρουσιάσετε ως πρόγραμμα της Νέας Δημοκρατίας αποκυήματα της φαντασίας σας. Παρουσιάσατε μια ατζέντα, η οποία δεν έχει καμμία σχέση, με αυτά τα οποία έχω πει.

Μιλήσατε για τον κατώτατο μισθό. Προφανώς, δεν παρακολουθήσατε ότι στην ομιλία, την οποία έκανα στον ΣΕΒ, μίλησα για τη δυνατότητα, υπό την προϋπόθεση ότι θα το συμφωνήσουν οι κοινωνικοί εταίροι- αύξησης του κατώτατου μισθού, κύριε Τσίπρα. Αυτό σας διέφυγε τελείως, αλλά σταθήκατε σε αυτό το Βήμα και είπατε ότι εγώ θέλω να μειώσω τον κατώτατο μισθό και να πάω σε δωδεκάωρο.

Πότε τα είπα αυτά, κύριε Τσίπρα; Με τι θράσος στέκεστε εδώ και βάζετε στο στόμα μου λόγια, τα οποία δεν έχω πει ποτέ; Φαντάζεστε, θα θέλατε να είχα πει αυτά, αλλά προφανώς, κάποιοι ενοχλούνται από το γεγονός ότι η Νέα Δημοκρατία, μέσα από τις πρωτοβουλίες της, αποδεικνύει ότι έχει έμπρακτη κοινωνική ατζέντα.

Σας ενοχλεί ότι βάλαμε πρώτοι το ζήτημα των παιδικών σταθμών και είπαμε «κανένα παιδί εκτός παιδικού σταθμού». Σας ενοχλεί ότι ήμασταν οι πρώτοι, που εφαρμόσαμε το ελάχιστο εγγυημένο εισόδημα και είπαμε ότι θέλουμε να δώσουμε ένα δισεκατομμύριο στο ελάχιστο εγγυημένο εισόδημα. Σας ενοχλούν όλα αυτά, γιατί εσείς το πολεμήσατε, πολεμήσατε το ΚΕΑ, όπως το λέτε τώρα.

Άρα, καταλαβαίνω ότι αυτό σας χαλάει λίγο το αφήγημα. Όμως, τι να κάνουμε; Θα πρέπει να προσαρμοστείτε και σε αυτήν την κατάσταση.

Πάλι δεν μου είπατε τίποτα, κύριε Τσίπρα -δεν ξέρω γιατί αποφεύγετε αυτό το θέμα τόσο συστηματικά και εσείς και ο κ. Βούτσης- για την ψήφο των ομογενών. Τι θα γίνει με αυτό το θέμα, επιτέλους; Είναι τόσο δύσκολο να συμφωνήσουμε; Ας συμφωνήσουμε και σε κάτι, βρε παιδί μου! Πάμε να σπάσουμε τη Β’ Αθηνών και να συμφωνήσουμε τι θα ψηφίσουν οι άνθρωποι από τις επόμενες εκλογές. Γιατί πετάτε το μπαλάκι συνέχεια στην εξέδρα; Γιατί μας λέτε ότι θα φτιάξουμε επιτροπές, είναι δύσκολο, το ένα, το άλλο, το τρίτο;

Δεσμευτείτε ξεκάθαρα ότι θα ισχύσει στις επόμενες εκλογές, να πάμε μαζί να σπάσουμε και τη Β’ Αθηνών, να μη λέει ο κόσμος ότι τσακωνόμαστε συνέχεια. Να συμφωνήσουμε και σε κάτι! Δεν είναι κακό!

Όμως, φαντάζομαι ότι αναγνωρίζετε πως αυτό αποτελεί μια ηθική υποχρέωση απέναντι στα νέα παιδιά, τα οποία έφυγαν, αλλά απέναντι και σε όλους όσοι δεν έχουν την οικονομική δυνατότητα να αγοράσουν ένα εισιτήριο και να ψηφίσουν στις επόμενες εκλογές.

Θα περιμένω την απάντησή σας, αν και διαισθάνομαι από την άρνησητη δική σας και του Προέδρου της Βουλής, να συζητήσουμε αυτό το θέμα σε ξεχωριστή συνεδρίαση, όπως έχουμε ζητήσει και έχουμε δικαίωμα να κάνουμε, ότι μάλλον δεν έχουν πολλές πιθανότητες να σας πείσουμε γι’ αυτό.

Προσφυγικό: Συνέντευξη Τσίπρα στις 29 Φεβρουαρίου στον “enikos”. Κάνει μια κριτική στον κ. Γεωργιάδη.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σε ποιον; Στον “enikos”;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Στον κ. Γεωργιάδη κάνετε μια κριτική, στον Χατζηνικολάου –με συγχωρείτε- στην τηλεόραση του ΑΝΤ1. «Να σας πω ότι με τα tweet αυτά ο κ. Γεωργιάδης και με τη σαφή διαφοροποίησή του από τη θέση του κ. Μητσοτάκη, που για να μη λέτε ότι λέω μόνο αρνητικά, να πω ότι και η στάση που κρατά στα προσφυγικό είναι στάση ευθύνης». Εσείς τα είπατε. Τα είπατε στις 29-2-2016. Μετά τι έγινε δηλαδή; Ξαφνικά μετατράπηκα σε σύμμαχο του Όρμπαν;

(Χειροκροτήματα από την πτέρυγα της Νέας Δημοκρατίας)

Τουλάχιστον, κύριε Τσίπρα, να θυμάστε αυτά που λέτε, γιατί εκτίθεστε.

Το καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, ηρεμήστε και μην παρεμβαίνετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Για να το ξεκαθαρίσουμε αυτό. Σας είπα, από την πρώτη στιγμή, κύριε Τσίπρα, ότι στο ζήτημα του προσφυγικού πρέπει να βρούμε ευρωπαϊκές λύσεις, αλλά εξακολουθείτε και σήμερα να μην μπορείτε να πείτε τι είναι αυτή η ομηρία πια από τις αριστερές συνιστώσες, ότι πρέπει να προστατεύουμε τα σύνορά μας.

Δεν μπορείτε να το πείτε; Είναι τόσο δύσκολο να βγει αυτή η φράση από το στόμα σας; Τη λένε, όχι μόνο οι κεντροδεξιοί. Σπεύσατε να με ταυτίσετε με το AFD. Ο Μακρόν δεν λέει τα ίδια πράγματα; Οι Σοσιαλοδημοκράτες της Γερμανίας δεν λένε τα ίδια πράγματα, ότι πρέπει να προστατεύσει η Ευρώπη τα σύνορά της και ότι αν δεν τα προστατεύσει με κάποιον τρόπο δεν γίνεται να επιβιώσει το Σένγκεν; Μόνο εμείς το λέμε; Εσείς, γιατί έχετε τόση δυσκολία να το πείτε αυτό κύριε Τσίπρα; Τι ιδεολογικά γραμμάτια έχετε να εξοφλήσετε, που δεν μπορείτε να δεχθείτε αυτήν την απλή πραγματικότητα;

Σας λέω, λοιπόν, ότι οι λύσεις στο προσφυγικό πρέπει να είναι ευρωπαϊκές. Δεν ξέρω τι συμφωνία κάνατε με την κ. Μέρκελ –δεν το ξέρω, γι’ αυτό και δεν μπορώ να τοποθετηθώ- αλλά βλέπετε ότι δεν έσπευσα να είμαι κριτικός σε αυτή τη συμφωνία, διότι δεν ξέρω το περιεχόμενό της. Θα ήταν πάρα πολύ εύκολο να λαϊκίσω πάνω σε αυτό. Δεν το έκανα, κύριε Τσίπρα, διότι πράγματι, πρέπει να υπάρχει ευρωπαϊκή αλληλεγγύη και να σταθούμε μαζί με αυτούς, οι οποίοι σήκωσαν μεγάλο βάρος στη διαχείριση του προσφυγικού και απέναντι σε αυτούς που θεωρούν ότι το πρόβλημα δεν τους αφορά. Άρα, μην προσπαθήσετε και εδώ να βάλετε λόγια στο στόμα μου, τα οποία δεν έχω πει. Τελειώνω, κύριε Πρόεδρε, με τα πιο προσωπικά θέματα.

Κύριε Τσίπρα, φαντάζομαι ότι δεν αφήσατε κάποιο υπονοούμενο, ότι όποιες κοινωνικές σχέσεις μπορώ να έχω, είχαν ως αποτέλεσμα συγκεκριμένο όφελος κάποιων επιχειρηματιών, διότι δεν υπήρχε ποτέ κάποια περίπτωση να συμβεί οτιδήποτε τέτοιο. Ούτε είχα καμμία αρμοδιότητα να κάνω κάτι τέτοιο. Κι όταν αναφερθήκατε στο θέμα της “NOVARTIS” γνωρίζετε πάρα πολύ καλά ότι μια κοινωνική επαφή, εσείς τη διαστρεβλώσατε με τέτοιο τρόπο, για να αφήσετε υπονοούμενο. Όταν, μάλιστα, ο κ. Φρουζής δεν ήταν καν διευθύνων σύμβουλος της “NOVARTIS”, όταν έγινε αυτή η συνάντηση. Και εσείς τον είδατε τον κ. Φρουζή. Και εσείς τον έχετε δει τον κ. Φρουζή. Δεν τον έχετε δει; Α, δεν τον έχετε δει ποτέ. Μάλιστα. Δεν τον είδατε ποτέ ως εκπρόσωπο των φαρμακοβιομηχάνων! Δεν το θυμάστε! Θα σας φρεσκάρω τη μνήμη σας σε άλλη ευκαιρία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** εσείς, πού το ξέρετε τόσο καλά;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχετε βγάλει δελτίο Tύπου.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Πού το ξέρετε αυτό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχετε βγάλει δελτίο Τύπου! Δεν ντρέπεστε λίγο; Έχετε βγάλει δελτίο Τύπου! Πολύ επιλεκτική μνήμη έχετε. Τα δελτία Τύπου σας διαβάζω.

(Χειροκροτήματα από την πτέρυγα της Νέας Δημοκρατίας)

Αυτό που μπορώ να σας πω, όμως, είναι το εξής: Αναφερθήκατε σε διάφορα ονόματα. Να πιαστώ από ένα μόνο, γιατί το αναφέρατε: Καλογρίτσας.

Ξέρετε, βρέθηκα στην Πάτρα χθες και το μεγάλο παράπονο των Πατρινών και της δυτικής Ελλάδας, είναι αυτός ο ταλαίπωρος δρόμος από την Πάτρα στον Πύργο. Τον σπάσατε σε οχτώ εργολαβίες. Τις τέσσερις τις δώσατε στον κ. Καλογρίτσα. Χρεωκοπημένο. Το έργο σταμάτησε με τον κ. Καλογρίτσα. Θέλετε να του δώσετε κανάλι. Δεχθήκατε τα βοσκοτόπια ως ενέχυρο. Και έρχεστε μετά και μου λέτε ότι «δεν κάνουμε δουλειές με αυτούς»; Ποιον κοροϊδεύετε, κύριε Τσίπρα; Μπαινοβγαίνουν στο Μαξίμου και συναλλάσσεστε μαζί τους. Εγώ, απ’ ότι βλέπετε, μιλάω με στοιχεία. Αν έχετε να μου προσάψετε ότι η “NOVARTIS” ωφελήθηκε από κάποια δική μου υπογραφή, να μου το πείτε σας παρακαλώ πολύ.

(Χειροκροτήματα από την πτέρυγα της Νέας Δημοκρατίας)

Έρχομαι τώρα στα πιο προσωπικά. Κύριε Τσίπρα, εδώ και δύο χρόνια, εκδοτικά συγκροτήματα απολύτως ταυτισμένα με το Μέγαρο Μαξίμου έχουν στοχοποιήσει χυδαία τη σύζυγό μου. Έχουν διασύρει την προσωπική μας ζωή. Έχουν αρπαχτεί από μια προσωπική περιπέτεια, για να ισχυριστούν ότι τάχα δεν είχαμε βρεθεί σε διάσταση και ότι όλο αυτό ήταν εικονικό, για να κρύψουμε στοιχεία του «πόθεν έσχες». Αυτά έλεγαν τα δικά σας φερέφωνα.

Ως αποτέλεσμα αυτών των δημοσιευμάτων και της μήνυσης που κατατέθηκε, με αστραπιαία ταχύτητα διεξήχθη στη σύζυγό μου φορολογικός έλεγχος γραμμή-γραμμή. Μέσα σε σαράντα οχτώ ώρες έγινε αυτό. Τι έγινε; Το δέχθηκε κανονικά και προσκόμισε όλα τα στοιχεία. Και τι απεφάνθη το ΚΕΦΟΜΕΠ, κύριε Τσίπρα; Ότι δεν υπάρχει καμμία φορολογική εκκρεμότητα.

(Χειροκροτήματα από την πτέρυγα της Νέας Δημοκρατίας)

Και τι απεφάνθη η εισαγγελέας κ. Ψαρουδάκη; Ότι η υπόθεση πάει στο αρχείο. Δεν τα ξέρετε αυτά; Δεν τα ξέρετε; Μάθετε τα, λοιπόν. Από τη στιγμή, λοιπόν, που τα έχετε μάθει, να μην αναφερθείτε ξανά στο όνομα της συζύγου μου. Αρκετά την έχετε ταλαιπωρήσει. Είναι μια υπεύθυνη γυναίκα, μια επιχειρηματίας. Δεν έκανε ποτέ δουλειές με το δημόσιο. Βρέθηκε να στοχοποιείται, μόνο και μόνο γιατί αυτό εξυπηρετούσε τα δικά σας συμφέροντα. Και στο ζήτημα του «πόθεν έσχες» γνωρίζετε πολύ καλά ότι η αρχική απόφαση της επιτροπής ήταν ότι δεν χρειάζεται να κάνουμε κοινή δήλωση «πόθεν έσχες» και μετά από διάφορες παρεμβάσεις η επιτροπή άλλαξε την απόφασή της και θα προσκομίσει κανονικά η σύζυγός μου όλα τα στοιχεία, που ζητάει η Επιτροπή «Πόθεν Έσχες».

Αναρωτηθήκατε άραγε στην Επιτροπή «Πόθεν Έσχες» γιατί οι ανεξάρτητοι δικαστικοί ψήφισαν κατά της υποχρέωσης να προσκομίσει «πόθεν έσχες» και μόνο οι πολιτικά κατευθυνόμενοι ψήφισαν υπέρ; Δεν θα πω τίποτα παραπάνω. Αυτό αποφάσισε η επιτροπή. Αυτό θα γίνει.

Όμως, από τη στιγμή, κύριε Τσίπρα, που η υπόθεση μπήκε στο αρχείο από την ελληνική δικαιοσύνη -εισαγγελέας υπάρχει, εισαγγελέας δεν είναι ούτε ο κ. Βαξεβάνης, ούτε εσείς- σας απαγορεύω να ξαναμιλήσετε για τη σύζυγό μου και για το θέμα αυτό.

(Χειροκροτήματα από την πτέρυγα της Νέας Δημοκρατίας)

Γιατί, ξέρετε, είναι και άνανδρο από ένα σημείο και πέρα. Είναι άνανδρο και πρωτοφανές, αυτό το οποίο κάνατε. Και το κάνατε εσείς, προσωπικά. Ξέρατε ότι η υπόθεση έχει αρχειοθετηθεί και πάρα ταύτα, επανέρχεστε στο ίδιο ακριβώς θέμα.

Για τα ζητήματα των ρυθμίσεων των δανείων, θα τα πούμε άλλη ώρα. Για κοιτάξτε και εσείς, όμως, μήπως τυχόν και έχετε εσείς στην οικογένειά σας εταιρίες, που έχουν κάνει ρυθμίσεις δανείων. Προσέξτε το λίγο. Ψάξτε το λίγο. Μπορεί να το ξέρετε και εσείς. Δεν θα πω τίποτε παραπάνω σήμερα. Την επόμενη φορά μπορεί να μου το πείτε εσείς. Διότι πρέπει να είστε πιο προσεκτικός σε αυτά, όταν έχετε τη φωλιά σας λερωμένη.

Από εκεί και πέρα, για να χαλαρώσουμε και λίγο το κλίμα, μετά την, όπως καταλαβαίνετε, φορτισμένη συναισθηματικά απάντησή μου, κλείνω με μία ενδιαφέρουσα…

**ΓΕΩΡΓΙΟΣ ΟΥΡΣΟΥΖΙΔΗΣ:** Του «Κήρυκα»;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ρυθμισμένα είναι όλα τα δάνεια. Να ρωτήσετε τον κ. Τσίπρα εάν συγγενείς του έχουν εταιρία, που και αυτή έχει ρυθμίσει τα δάνειά της και με τι όρους και αν αυτοί είναι προνομιακοί. Όχι δύο μέτρα και δύο σταθμά.

Λοιπόν, να τελειώσουμε με κάτι λίγο πιο χαλαρό.

Κύριε Τσακαλώτε, είπατε ότι πρέπει να βγούνε οι Βουλευτές στον δρόμο και να ενημερώσουν και να εξηγήσουν στους πολίτες για τη συμφωνία.

Έλαβα μία πρόσκληση για την ομιλία σας -την έλαβα και εγώ στο mail μου με μία μαζική αποστολή- την οποία θα κάνετε στον ΣΒΒΕ Θεσσαλονίκης. Ξαναπάτε στη Θεσσαλονίκη. Ξαναπάτε στον ίδιο χώρο, που πήγατε την προηγούμενη φορά ακριβώς, δίπλα στο αεροδρόμιο.

Όπως αναφέρει η πρόσκληση, «λόγω των αυξημένων μέτρων ασφαλείας, θα παρακαλούσαμε πολύ να έχετε μαζί την αστυνομική σας ταυτότητα».

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά αντίγραφο του προαναφερθέντος ηλεκτρονικού μηνύματος, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι πηγαίνετε στη Θεσσαλονίκη πια, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Έτσι πηγαίνετε στη Θεσσαλονίκη. Να δω πώς θα πάτε στη ΔΕΘ. Να δω πώς θα περπατήσετε στον δρόμο και θα εξηγήσετε στους Μακεδόνες τη συμφωνία, την οποία υπογράψατε.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, ο Βουλευτής της Νέας Δημοκρατίας κ. Ιωάννης Κεφαλογιάννης ζητεί άδεια ολιγοήμερης απουσίας στο εξωτερικό, προκειμένου να μεταβεί στο Βέλγιο, από 9 Ιουλίου έως 10 Ιουλίου 2018, για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γεννηματά και οι Βουλευτές του Κόμματός της κατέθεσαν σήμερα 5-7-2018 πρόταση νόμου: «Ακύρωση των μειώσεων στις συντάξεις και προώθηση της επαναθεμελίωσης του ασφαλιστικού συστήματος».

Παραπέμπεται στην αρμόδια Διαρκή Επιτροπή.

(Γέλωτες από την πτέρυγα του ΣΥΡΙΖΑ)

Σας παρακαλώ πολύ, μη γελάτε!

Η κ. Γεννηματά δεν θα μιλήσει.

Η συνεδρίαση θα κλείσει με την τριτομιλία του Πρωθυπουργού κ. Αλέξη Τσίπρα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα είναι σύντομη η παρέμβασή μου, κύριε Πρόεδρε. Δεν θα μακρηγορήσω αυτή τη φορά, για να μην ανησυχήσω κι άλλο τον κ. Μητσοτάκη, ο οποίος είπε ότι μακρηγόρησα στη δευτερολογία μου, επειδή με κατατρόπωσε στην πρωτομιλία. Τέτοια κατατρόπωση δεν έχω ξαναδεί!

Κυρίες και κύριοι συνάδελφοι -ο κ. Μητσοτάκης δεν είναι στην Αίθουσα- θα ξεκινήσω από τα θέματα της οικονομίας. Δεν θα τοποθετηθώ επί μακρόν, αλλά θα ήθελα να πω το εξής. Αναφέρθηκε στην διόγκωση του ιδιωτικού χρέους ο κ. Μητσοτάκης. Θα ήθελα να επισημάνω ότι πραγματικά, αποτελεί ένα ζήτημα για την ελληνική οικονομία το ιδιωτικό χρέος. Όμως, θα πρέπει να έχουμε όλη την πραγματική εικόνα.

Από τα περίπου 130 δισεκατομμύρια ευρώ του ιδιωτικού χρέους, τα 32 δισεκατομμύρια αφορούν μόλις εβδομήντα τρία ΑΦΜ. Συμπεριλαμβανομένων και αυτών των εβδομήντα τριών ΑΦΜ, μόνο δεκαεπτά χιλιάδες ΑΦΜ χρωστούν τα 85 δισεκατομμύρια.

Αντιλαμβανόμαστε, λοιπόν, ότι εδώ βρισκόμαστε μπροστά σε ένα πρόβλημα πάρα πολύ δομικό, ουσιαστικό, το οποίο δεν αντιμετωπίζεται με το να το ξορκίζει κανείς. Βρισκόμαστε σε ένα πρόβλημα, που έχει να κάνει κυρίως με το γεγονός ότι μεγάλες επιχειρήσεις ή μεγάλοι επιχειρηματίες έχουν καταφέρει, δυστυχώς, να βγάλουν τα χρήματά τους στο εξωτερικό κατά πάσα πιθανότητα, να χρεοκοπήσουν τις επιχειρήσεις τους, και να χρωστούν κάποια δισεκατομμύρια στις τράπεζες, τα οποία δεν θα τα επιστρέψουν ποτέ. Και αυτό είναι το δομικό πρόβλημα, που αφορά ένα μεγάλο μέρος των μη εξυπηρετούμενων δανείων. Είναι οι λεγόμενοι «στρατηγικοί κακοπληρωτές».

Σε ότι αφορά το κρίσιμο θέμα, που έχει να κάνει με το αν ο κ. Μητσοτάκης όντως έχει μια ατζέντα αντικοινωνική -σοκαριστική είπα εγώ στην ομιλία μου- μια κρυφή ατζέντα -και περιέγραψα το δημιουργικό σοκ, που περνάει μέσα από την κατάργηση των κατακτήσεων του εργατικού κινήματος, την απελευθέρωση, λέμε εμείς, απολύσεων, τη διεύρυνση του οκτάωρου- ο ίδιος είπε ότι ποτέ δεν τα ανέφερε αυτά.

Εγώ θα ήθελα να του υπενθυμίσω ότι μόλις πριν από λίγες ημέρες, πριν από έναν περίπου μήνα, στην ομιλία του προς το ΣΕΠΕ ανέφερε επί λέξει το γεγονός ότι στις μέρες μας το οχτάωρο έχει ξεπεραστεί. Ήταν μία από τις πολλές περιπτώσεις, κατά τις οποίες ο κ. Μητσοτάκης μάς έχει αιφνιδιάσει με την ειλικρίνεια των τοποθετήσεών του, όταν βρίσκεται, βεβαίως, μπροστά σε ακροατήρια που, μάλλον, αισθάνεται ότι θα τους αρέσει αυτό το οποίο θα ειπωθεί.

Στη Βουλή σήμερα είπε διαφορετικά. Όταν, όμως, κάποιος λέει ότι το οχτάωρο είναι ξεπερασμένο και δηλώνει φανατικός υποστηρικτής του Αυστριακού Καγκελάριου κ. Κουρτς, που καθιέρωσε το δωδεκάωρο, είναι βέβαιο ότι η ατζέντα που κρύβει στα ζητήματα της εργασίας, είναι μια ατζέντα ακραία νεοφιλελεύθερη και συντηρητική.

Έρχομαι στα ζητήματα που έθεσε ο κ. Μητσοτάκης, σε σχέση με το μακεδονικό. Έκανε σαν να μην κατάλαβε αυτό το οποίο είπα από το Βήμα, ότι πουθενά στη συμφωνία, την οποία έχουμε υπογράψει, δεν αναφέρεται η έννοια «Μακεδονικό έθνος». Και έκανε μία ακόμη από τις πολλές γνώριμες λαθροχειρίες, που έχει επιχειρήσει κατά καιρούς, να βγει και να μας πει ότι «nationality» σημαίνει «έθνος» και όχι «ιθαγένεια».

Εγώ, λοιπόν, κυρίες και κύριοι συνάδελφοι, δεν έχω τίποτε άλλο να πω από το να επαναλάβω την προτροπή μου να βγάλετε τις αστυνομικές σας ταυτότητες. Η αστυνομική ταυτότητα που έχω εδώ, έχει εκδοθεί το 2007, όπως βλέπω. Μου την έδωσε ένας συνάδελφος, γιατί εγώ δεν είχα τη δική μου μαζί. Το 2007 δεν κυβερνούσε ο ΣΥΡΙΖΑ, για να κάνει καμμία λαθροχειρία ή να προσπαθήσει να ανατρέψει τα δεδομένα.

Στο μπροστινό μέρος, λοιπόν, της αστυνομικής ταυτότητας, που κρατούν όλοι οι Έλληνες, που έχουν αστυνομική ταυτότητα, αναγράφεται στα ελληνικά: «Ελληνική ιθαγένεια». Από κάτω αναγράφεται στα αγγλικά: «Hellenic nationality». Τι σημαίνει αυτό; Αυτό σημαίνει ότι στην επίσημη ορολογία, ο όρος «ιθαγένεια» στα αγγλικά -η ιθαγένεια είναι ένας νομικός δεσμός του κάθε κράτους με τους πολίτες του- ή «υπηκοότητα» εννοιολογικά τόσο στην αγγλική όσο και στη γαλλική, αποδίδεται με όρους αντίστοιχα «nationality» - «citizenship».

Αυτή είναι η πραγματικότητα. Γιατί επιχειρείτε αυτήν την πραγματικότητα τόσο να τη διαστρεβλώσετε; Έχει ο κάθε Έλληνας πολίτης δελτίο αστυνομικής ταυτότητας. Μπορεί να το βγάλει και να το διαβάσει. Πώς πιστεύετε, δηλαδή, ότι μπορείτε να κάνετε αυτή τη διαστρέβλωση της πραγματικότητας και αυτό το τρικ να πετύχει;

Όμως, ο κ. Μητσοτάκης έκανε και κάτι ακόμη. Απευθύνθηκε στον κ. Τσακαλώτο, κουνώντας του το δάχτυλο, γιατί -λέει- ο κ. Τσακαλώτος είναι αυτός που κάποια στιγμή, κάποτε, παλιότερα, είχε υπογράψει ένα κείμενο, ένα πολιτικό κείμενο, μαζί με πολλούς άλλους, το οποίο κείμενο ανέφερε -ενδεχομένως, δεν το γνωρίζω, δεν το αμφισβητώ, όμως, δεν έχω λόγο να το αμφισβητήσω-...

(Γέλωτες από την πτέρυγα της Νέας Δημοκρατίας)

Μη χαμογελάτε. Θα σας κοπεί το χαμόγελο σε λίγο.

**ΠΡΟΕΔΡΟΣ (Νικόλαος Βούτσης):** Παρακαλώ, ηρεμήστε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ανέφερε, λοιπόν, το κείμενο περί Δημοκρατίας της Μακεδονίας.

Εγώ, λοιπόν, θέλω να καταθέσω στα Πρακτικά, όχι τι υπέγραψε ο κ. Τσακαλώτος, αλλά τη συνέντευξη που έδωσε ο κ. Μητσοτάκης, ο Κυριάκος Μητσοτάκης, στις 17 Ιανουαρίου του 1993 στο δημοσιογράφο Στέφανο Κασιμάτη στο «ΈΨΙΛΟΝ» της ΕΛΕΥΘΕΡΟΤΥΠΙΑΣ. Ξέρετε ποιος ήταν ο κεντρικός τίτλος; «Ε, όχι και μέγα θέμα η Μακεδονία. Και το ζήτημα της ονομασίας πρέπει να λυθεί με συμβιβασμό, σύνθετη ονομασία, γεωγραφικό προσδιορισμό».

Το καταθέτω για τα Πρακτικά

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΘΑΝΑΣΙΟΣ ΜΠΟΥΡΑΣ:** Ποιος Μητσοτάκης;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυριάκος Μητσοτάκης.

**ΑΘΑΝΑΣΙΟΣ ΜΠΟΥΡΑΣ:** Το 1993;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι, το 1993. Αναφερθήκατε σε κείμενο του κ. Τσακαλώτου, που είναι πάνω από μια δεκαετία. Όμως, αυτά που αφορούν τον Κυριάκο Μητσοτάκη, τα οποία είναι στο παρελθόν, θέλετε να τα σκεπάσετε. Δεν σας αρέσουν!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία.

**ΑΘΑΝΑΣΙΟΣ ΜΠΟΥΡΑΣ:** ... (δεν ακούστηκε)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μπούρα, εντάξει, στο σχολείο. Μάθαινε πράγματα στο σχολείο. Στο Χάρβαρντ ήταν. Μάθαινε. Δεν μάθαινε, βέβαια, για το 1960 και για την υπόθεση Λαμπράκη, αλλά μάθαινε πράγματα. Και τότε υπερασπιζόταν μια θέση, που ήταν η επίσημη θέση του κόμματός σας και του αείμνηστου Κωνσταντίνου Μητσοτάκη.

Άρα, ήταν σε μια ορθή θέση και στάση σε σχέση με την πολιτική του κληρονομιά, την οποία έχει επαναλάβει πολλές φορές και σε δημόσιες δηλώσεις του αργότερα, αλλά και σε αυτό εδώ το Βήμα, στην Αίθουσα αυτή.

Και, πράγματι, το 2016, στις αρχικές του τοποθετήσεις για το προσφυγικό, είχε τηρήσει μια διαφορετική στάση. Σας θυμίζω ότι το 2016 ο κ. Μητσοτάκης για το μακεδονικό μας εγκαλούσε εδώ στη Βουλή «Γιατί δεν το φέρνετε;» και ότι «Η θέση μας είναι το Βουκουρέστι και η σύνθετη ονομασία». Βεβαίως, αργότερα, για λόγους που έχουν να κάνουν -και είναι γνωστοί- με την ανάγκη ενότητας του κόμματός σας και της ηγεμονίας της ακροδεξιάς πτέρυγας, άλλαξε θέση και προσχώρησε σε μια άποψη, η οποία δεν αποτελεί την πάγια θέση και του ίδιου και της παράταξής σας.

Θέλω να κλείσω με τους υπαινιγμούς που άφησε εδώ ο κ. Μητσοτάκης, στα θέματα, που αφορούν τις σχέσεις με επιχειρηματίες. Έδωσα, νομίζω, μια ολοκληρωμένη απάντηση στη δευτερομιλία μου.

Κυρίες και κύριοι συνάδελφοι και κύριε Μητσοτάκη, που φαντάζομαι ότι με ακούτε, αλλά δεν είστε στην Αίθουσα -είμαι βέβαιος ότι με ακούτε- εγώ δεν έριξα λάσπη στο ανεμιστήρα. Εγώ δεν αναφέρθηκα σε ζητήματα, που δεν είναι γνωστά ούτε σε θέματα κρυφά, τα οποία ειλικρινά δεν γνωρίζω, και μπορεί να έχουν κάποιοι -όπως λέει- στην οικογένειά μου. Ποιοι είναι; Γιατί δεν τους λέει; Και πώς τα βρήκε αυτά; Πού έψαξε; Με ποιες μεθόδους, αλήθεια, έψαξε γι’ αυτά; Εγώ αναφέρθηκα σε ζητήματα, τα οποία είναι γνωστά στο ευρύ κοινό και τα οποία ήδη απασχολούν τους δικαστικούς λειτουργούς.

Η υπόθεση «SIEMENS» απασχολεί για χρόνια την ελληνική δικαιοσύνη. Και, προφανώς, όλα όσα έχει καταθέσει η κ. Τσακάλου, που εμπλέκουν τον κ. Μητσοτάκη, είναι καταθέσεις, που έχει κάνει ενόρκως η γραμματέας του κ. Χριστοφοράκου. Δεν είναι λάσπη στον ανεμιστήρα αυτό. Απασχολεί η υπόθεση την ελληνική δικαιοσύνη χρόνια τώρα.

Και η υπόθεση «NOVARTIS» απασχολεί την ελληνική δικαιοσύνη και τους εισαγγελικούς λειτουργούς. Φαντάζομαι ότι θα εξετάζουν εξονυχιστικά και τα mail του κ. Φρουζή προς τον κ. Μητσοτάκη και άλλα ενδεχομένως στοιχεία, που δεν έχουν περιέλθει στο φως της δημοσιότητας. Ούτε αυτό είναι λάσπη στον ανεμιστήρα. Αφορούν πολύ συγκεκριμένα πράγματα.

Συνέχισε, όμως, ο κ. Μητσοτάκης την προσπάθεια αυτοθυματοποίησής του, ότι είναι το μεγάλο θύμα. Μάλιστα, με εισαγγελικό τόνο, μου απαγόρευσε να αναφερθώ ξανά σε αυτό το θέμα, που αφορά επιχειρηματικές δραστηριότητες της συζύγου του. Και εξήγησα στη δική μου ομιλία, ότι αν αντίστοιχα, η δική μου σύζυγος είχε επιχειρηματικές δραστηριότητες και κάποια offshore κάποιου άλλου επιχειρηματία, ο οποίος έδωσε 8 εκατομμύρια ευρώ στο «ΠΡΩΤΟ ΘΕΜΑ», και χρηματοδοτούσε με 850.000 ευρώ αυτές τις επιχειρηματικές δραστηριότητες της δικής μου συζύγου, τότε, αν δεν ερχόμουν εγώ εδώ να πω ποιος είναι αυτός ο επιχειρηματίας, θα ήταν μείζον θέμα για τη δημοκρατία και την πολιτική ζωή του τόπου.

Δεν απάντησε, λοιπόν, ο κ. Μητσοτάκης σε αυτό. Αντιθέτως, άρχισε να μου λέει πράγματα, τα οποία εγώ δεν ανέφερα. Δεν ανέφερα εγώ αν έγινε ή όχι φορολογικός έλεγχος και τι έκανε το ΚΕΦΟΜΕΠ. Εγώ τον ρώτησα ένα πράγμα πολύ συγκεκριμένο: Ποιος είναι αυτός ο επιχειρηματίας και η offshore που χρηματοδοτεί τη σύζυγό του και άρα, τον ίδιο -και ας αφήσουμε αυτή την καραμέλα των προσωπικών σχέσεων, θέλει να γίνει Πρωθυπουργός- με 850.000 ευρώ και χρηματοδοτεί και το «ΠΡΩΤΟ ΘΕΜΑ» με 8 εκατομμύρια ευρώ; Δεν είναι θέμα αυτό, που αφορά την πολιτική ζωή του τόπου και τη δημοκρατία;

Θυμίζω ότι στις γαλλικές προεδρικές εκλογές ο υποψήφιος της Δεξιάς έχασε τις εκλογές για μία υπόθεση που αφορούσε τη σύζυγό του. Και τις έχασε, όχι για 850.000 ευρώ χρηματοδότηση κρυφού επιχειρηματία, αλλά γιατί η σύζυγός του ήταν σε μία θέση αργομισθίας και έπαιρνε 1.000 με 2.000 ευρώ τον μήνα. Γι’ αυτό έχασε τις γαλλικές εκλογές. Θέλουμε, λοιπόν, να είμαστε Ευρώπη, θέλουμε να μένουμε Ευρώπη, αλλά θέλουμε να είμαστε Ευρώπη με συνθήκες διαπλοκής, που θυμίζουν Ανατολή και όχι Ευρώπη.

Πάμε παρακάτω.

Εγώ, λοιπόν, έθεσα ζητήματα, τα οποία είναι γνωστά, τα περισσότερα από αυτά απασχολούν τα μέσα ενημέρωσης και τις εισαγγελικές και δικαστικές αρχές, τους δικαστικούς λειτουργούς.

Ο κ. Μητσοτάκης αναφέρθηκε -για να μην το ξεχάσω και αυτό- στον επιχειρηματία κ. Καλογρίτσα, ρίχνοντας πάλι λάσπη στον ανεμιστήρα. Και τι είπε; «Του δώσατε τα έργα». Ποια έργα δώσαμε εμείς στον κ. Καλογρίτσα; Δεν έγινε διαγωνισμός; Δεν πλειοδότησε στον διαγωνισμό; Έχει να καταγγείλει κάτι συγκεκριμένο; Λάσπη, λοιπόν, στον ανεμιστήρα, υπονοούμενα τα οποία τον προκαλώ -τον προκαλώ!- αν έχει στοιχειώδη πολιτική εντιμότητα, να τα αναδείξει. Αναφέρθηκε σε δικές μου οικογενειακές υποθέσεις με δάνεια. Δεν τα γνωρίζω καν. Τον προκαλώ! Και τον προκαλώ, εάν υπάρχει οτιδήποτε που αφορά εμένα, την οικογένειά μου ή Υπουργούς αυτής της Κυβέρνησης, να τα πάει στον εισαγγελέα. Απλά και σταράτα! Με αυτά δεν θα παίζουμε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ολοκληρώθηκε η προ ημερησίας διατάξεως συζήτηση, σύμφωνα με το άρθρο 143 του Κανονισμού της Βουλής, που διεξήχθη με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών κομμάτων,με θέμα την οικονομία, τις αποφάσεις του Eurogroup και τις δεσμεύσεις που ανέλαβε η Κυβέρνηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Με τη συναίνεση του Σώματος και ώρα 19.18΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**