(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΓ΄

Πέμπτη 13 Σεπτεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Αναφορά από το Προεδρείο για την Ημέρα Εθνικής Μνήμης της γενοκτονίας των Ελλήνων της Μικράς Ασίας από το τουρκικό κράτος, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης, προς τον Υπουργό Παιδείας, Έρευνας και Θρησκευμάτων, με θέμα: «Τραγική η κατάσταση με τις φοιτητικές εστίες», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
  
Β. Επί της επίκαιρης ερώτησης:  
ΓΑΒΡΟΓΛΟΥ Κ. , σελ.  
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΓ΄

Πέμπτη 13 Σεπτεμβρίου 2018

Αθήνα, σήμερα στις 13 Σεπτεμβρίου 2018, ημέρα Πέμπτη και ώρα 10.20΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Γ΄ σύνθεση) για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Θα γίνει αναφορά από το Προεδρείο για την Ημέρα Εθνικής Μνήμης της γενοκτονίας των Ελλήνων της Μικράς Ασίας από το τουρκικό κράτος.

Κυρίες και κύριοι Βουλευτές, σήμερα είναι ημέρα εθνικής μνήμης για την καταστροφή του Ελληνισμού της Μικράς Ασίας, μέρα που καθιερώθηκε με τον ν.2645/1998 ως ημέρα μνήμης της γενοκτονίας των Ελλήνων της Μικράς Ασίας.

Η καθιέρωση της ημέρας αυτής δεν αποσκοπεί μόνο στην έκφραση της οδύνης μας για ένα αποτρόπαιο έγκλημα. Λειτουργεί ως αφορμή για περίσκεψη και περισυλλογή για κάθε είδους βαρβαρότητα που έχει ασκηθεί σε βάρος εκατομμυρίων ανθρώπων σε όλο τον κόσμο. Η εποχή μας σημαδεύτηκε και σημαδεύεται από τέτοια εγκλήματα, που οφείλουμε να θυμόμαστε και να καταδικάζουμε για να μην αφήνουμε κανένα περιθώριο στην ανοχή και κανένα περιθώριο στη λήθη.

Αν πιστεύουμε ότι η ιστορία δεν πρέπει να γίνεται όργανο πολιτικών σκοπιμοτήτων, πρέπει να αποφεύγουμε και την ιδεολογική της κρίση. Τούτο ισχύει κατά μείζονα λόγο για μια από τις πιο τραγικές σελίδες της ιστορίας μας, τη Μικρασιατική Καταστροφή, που άφησε πίσω της εκατοντάδες χιλιάδες νεκρούς, ενάμισι εκατομμύριο πρόσφυγες και κυρίως το ξερίζωμα του πιο ζωντανού κομματιού του Ελληνισμού από την προαιώνια ιστορική εστία του.

Ας μην ξεχνάμε ότι η μικρασιατική εκστρατεία, το όραμα της Μεγάλης Ελλάδας και η τελική καταστροφή έγιναν μέσα στον εθνικό διχασμό και έγιναν αντικείμενο έντονης πολιτικής αντιπαράθεσης για δεκαετίες.

Ευτυχώς, πάνε χρόνια που αφήσαμε πίσω μας εκείνον τον διχασμό και το ξερίζωμα του μικρασιατικού ελληνισμού είναι πια μόνο ημέρα μνήμης. Η μνήμη, όμως, μένει άσβεστη. Εκτός από ημέρα μνήμης για τους ανθρώπους και τις πατρίδες που χάθηκαν, νομίζω ότι η σημερινή ημέρα πρέπει να είναι και ημέρα αναστοχασμού.

Όπως είπαμε, δεν διδάσκει η ιστορία. Προβληματίζει και παραδειγματίζει. Δεν μπορεί να μη δει κάποιος πως οδηγηθήκαμε από τον μεγαλοϊδεατισμό και την υπερβολή των δυνατοτήτων μας σε μια μη αναστρέψιμη καταστροφή. Ο ελληνικός στρατός που μπήκε ελευθερωτής στη Σμύρνη, κατέληξε να πολεμάει πέρα από τον Σαγγάριο και μάλιστα τον έστειλε εκεί μια κυβέρνηση που εκλέχθηκε υποσχόμενη ότι θα έθετε σύντομο τέλος στην εκστρατεία. Βεβαίως, τα επιφανέστερα στελέχη εκείνης της κυβέρνησης καταδικάστηκαν και εκτελέστηκαν, ανοίγοντας έτσι και συμπληρώνοντας ακόμα περισσότερο το χάσμα του διχασμού στη χώρα. Δίκαια, όμως, η τιμωρία τους.

Ας δούμε, όμως, και την άλλη πλευρά. Μια χώρα χρεοκοπημένη το 1898, όταν επιβάλετο ο διεθνής οικονομικός έλεγχος, θα διπλασιαστεί δεκαπέντε χρόνια μετά. Αυτό είναι ένα δείγμα του τι μπορεί να επιτευχθεί όταν υπάρχει όραμα, ρεαλισμός και συνετή εθνική πολιτική. Δείχνει, επίσης, ότι η χώρα μας πέτυχε την επέκτασή της, εδαφική και οικονομική, όταν είχε τις κατάλληλες συμμαχίες, όπως όταν μπήκε στη διεθνή σκακιέρα, διαλέγοντας πλευρά.

Η ασφάλεια της χώρας δεν είναι κάτι που πρέπει να θεωρούμε εύκολο και δεδομένο. Στη γειτονιά μας ακόμα και σήμερα χρειάζεται επαγρύπνηση, διορατικότητα, συμμαχίες με ψυχραιμία, επαγγελματισμό και μέθοδο.

Ο πόνος από το ξερίζωμα μπορεί να ξεθωριάζει, γιατί μαζί με τις παλιές γενιές χάνεται και το βίωμα, αλλά εγγράφεται πια ως ιστορία, όπως εγγράφεται και η νέα ζωή όσων μέσα από μύριες δυσκολίες κατάφεραν να διασωθούν και να αρχίσουν μια νέα ζωή στην Ελλάδα και σ’ αυτό πρέπει να σταθούμε περισσότερο.

Η φτωχή και κατεστραμμένη Ελλάδα του ’22 πραγματοποίησε έναν άθλο. Αρκετά γρήγορα και όχι πάντα χωρίς κραδασμούς, με πολλή δουλειά και θυσίες, κατάφερε να εντάξει τους πρόσφυγες στη νέα τους κοινωνική και οικονομική πραγματικότητα, αυτήν της νέας εστίας. Δεν νομίζω να υπάρχουν πολλά ανάλογα παραδείγματα στη σύγχρονη ιστορία. Ίσως είναι και ο καλύτερος φόρος τιμής για όλους εκείνους που χάθηκαν και δεν άφησαν ποτέ τη Μικρά Ασία, η νέα ζωή που έχτισαν οι συμπατριώτες τους στη νέα τους εστία.

Δεν διδάσκει η ιστορία, αλλά μπορεί να εμπνεύσει παραδειγματίζοντας.

Ημέρα μνήμης, λοιπόν, η σημερινή, κυρίες και κύριοι συνάδελφοι, για μια Ελλάδα που ξεριζώθηκε, αλλά ημέρα μνήμης και για μια Ελλάδα που συγχωνεύτηκε, που αφομοίωσε, που μετέτρεψε τελικά την απελπισία σε δημιουργία και αναδιαμορφώθηκε με νέα στοιχεία και νέες προοπτικές.

Σας ευχαριστώ.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πέμπτη με αριθμό 31/4-9-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά – Σιωροπούλου προς τον Υπουργό Παιδείας, Έρευνας και Θρησκευμάτων, με θέμα: «Αξιοποίηση και αναβάθμιση των παιδικών κατασκηνώσεων Δρακότρυπας και Καστανιάς του Νομού Καρδίτσας», δεν θα συζητηθεί λόγω κωλύματος της ερωτώσας Βουλευτού.

Η πρώτη με αριθμό 37/7-9-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Απελπιστική η κατάσταση στα νησιά του Ανατολικού Αιγαίου», δεν θα συζητηθεί λόγω κωλύματος του αρμόδιου Υπουργού κ. Δημητρίου Βίτσα.

Η δεύτερη με αριθμό 38/7-9-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών, με θέμα: «Ορατός πλέον ο κίνδυνος να μείνει η Ηλεία εκτός του εθνικού δικτύου των αυτοκινητοδρόμων, με βάση τις μεθοδεύσεις της Κυβέρνησης στον πολύπαθο δρόμο Πάτρα-Πύργος», δεν θα συζητηθεί λόγω κωλύματος του αρμόδιου Υπουργού κ. Χρήστου Σπίρτζη.

Η τέταρτη με αριθμό 36/7-9-2018 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς την Υπουργό Πολιτισμού και Αθλητισμού, με θέμα: «Αποκατάσταση τοιχογραφιών Ιερού Ναού Αγίου Ιωάννου Θεολόγου Δήμου Αχαρνών», δεν θα συζητηθεί λόγω φόρτου εργασίας της αρμόδιας Υπουργού Πολιτισμού και Αθλητισμού κ. Μυρσίνης Ζορμπά.

Τέλος, η έκτη με αριθμό 33/5-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των ΗΠΑ στο σκοπιανό ζήτημα;», δεν θα συζητηθεί λόγω κωλύματος του Υφυπουργού Εξωτερικών κ. Μάρκου Μπόλαρη.

Κυρίες και κύριοι συνάδελφοι, στο σημείο αυτό αρχίζουμε τη συζήτηση με την τρίτη με αριθμό 39/10-9-2018 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, με θέμα: «Τραγική η κατάσταση με τις φοιτητικές εστίες».

Θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόβλου.

Ορίστε, κύριε συνάδελφε, έχετε τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, το πρόβλημα με τις φοιτητικές εστίες της χώρας, με την τραγική κατάσταση στην οποία έχουν περιέλθει και τη σοβαρή έλλειψη δωματίων, την κλιμακούμενη έξωση σπουδαστών, συνεχώς διογκώνεται. Στην περίοδο των εκατοντάδων «μεταμνημονιακών» νόμων, που τα προβλήματα της λαϊκής οικογένειας γιγαντώνονται, η Κυβέρνηση συντηρεί και επιτείνει το πρόβλημα με εστίες και λέσχες, πετιούνται κυριολεκτικά σπουδαστές στον δρόμο, ξεπουλώντας τις υποδομές σε ιδιώτες. Είναι δε χαρακτηριστικό ότι ενώ οι αιτήσεις για διαμονή στις εστίες κάθε χρόνο αυξάνονται, η δυναμικότητα των εστιών και των ενοικιαζόμενων δωματίων είναι κάτω από το 9% του πλήθους των φοιτητών, με αποτέλεσμα ακόμα πολλοί πρωτοετείς φοιτητές που πέρασαν σε σχολές μακριά από τα σπίτια τους να μην ξεκινούν καν τις σπουδές τους.

Η Κυβέρνηση ΣΥΡΙΖΑ - ΑΝΕΛ συνεχίζει το έργο των προηγούμενων κυβερνήσεων στις εστίες: την υποχρηματοδότηση, τα προκλητικά συμβόλαια εκατομμυρίων με τους εργολάβους, τις μηδενικές προσλήψεις μόνιμου προσωπικού, την υποβάθμιση, τα ενοίκια σε μια σειρά εστίες, την μη ανέγερση νέων εστιών, την εμπορευματοποίηση της φοιτητικής μέριμνας. Η κατάσταση στις υπάρχουσες εστίες σε όλη τη χώρα είναι δραματική: πλυντήρια χαλασμένα, ασυντήρητοι κλιματισμοί και καλοριφέρ, ανυπαρξία ζεστού νερού, ηλεκτρομηχανολογικές εγκαταστάσεις που λειτουργούν στοιχειωδώς. Είναι, για παράδειγμα, χαρακτηριστικό ότι στη φοιτητική εστία της Πάτρας αναλογεί ένα πλυντήριο για επτακόσιους φοιτητές! Η καθαριότητα και η φύλαξη είναι παραδομένα σε εργολάβους και υπάρχει σοβαρός κίνδυνος για την υγεία και την ασφάλεια των φοιτητών. Σε αρκετές φοιτητικές εστίες οι οικότροφοι διώχνονται κυριολεκτικά τους καλοκαιρινούς μήνες για να αξιοποιηθούν τουριστικά οι εγκαταστάσεις.

Αυτή η πολιτική οδηγεί εκατοντάδες φοιτητές να πετιούνται έξω από τις εστίες, να διακόπτουν τις σπουδές τους, να αναγκάζονται να εργαστούν για να τα βγάλουν πέρα, να ζουν σε τριτοκοσμικές συνθήκες σε αρκετές εστίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας ρωτάμε, λοιπόν, κύριε Υπουργέ, τι μέτρα προτίθεστε να πάρετε ώστε: Πρώτον, κανένας φοιτητής να μην πεταχτεί έξω από τις φοιτητικές εστίες. Να προβλεφθούν οι ανάγκες στέγασης των πρωτοετών φοιτητών που εισήχθησαν το νέο ακαδημαϊκό έτος. Να δημιουργηθούν νέες εστίες. Να συντηρηθούν και να ανακαινιστούν οι υπάρχουσες και να αναβαθμιστούν οι παρεχόμενες υπηρεσίες τους δωρεάν για όλους τους φοιτητές σπουδαστές. Να αξιοποιηθούν άμεσα ξενοδοχειακά συγκροτήματα και άλλοι κατάλληλοι χώροι για τη διασφάλιση της δωρεάν στέγασης και σίτισης του συνόλου των φοιτητών σπουδαστών. Και δεύτερον, μέχρι τη διασφάλιση δωρεάν χώρων φοίτησης–στέγασης να επιδοτηθούν τα ενοίκια των φοιτητών και σπουδαστών που έχουν περάσει σε τμήματα μακριά από τον τόπο διαμονής τους.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Θεωρώ ότι το κείμενο που διαβάσατε σχετικά με τη Μικρασιατική Καταστροφή είναι ένα από τα πιο καλά κείμενα που έχω ακούσει στο Κοινοβούλιο και νομίζω ότι πρέπει να συγχαρούμε το Προεδρείο. Για λόγους ιστορικής υποσημείωσης να πούμε ότι, πέρα από την ανείπωτη τραγωδία της προσφυγιάς, σταμάτησε στη μέση ένα από τα σημαντικότερα εγχειρήματα του Ελευθέριου Βενιζέλου για την ανώτατη εκπαίδευση στη χώρα μας. Πρόκειται για το Πανεπιστήμιο της Σμύρνης, το οποίο ήταν έτοιμο να λειτουργήσει την επόμενη χρονιά υπό την ηγεσία του Κωνσταντίνου Καραθεοδωρή. Αυτό το εγχείρημα έμεινε στη μέση και, όπως ξέρετε, έκλεισαν τα εξαιρετικά σχολεία, το Φιλολογικό Γυμνάσιο, το Κεντρικό Παρθεναγωγείο και βεβαίως η Ευαγγελική Σχολή. Είναι και αυτά μέρος της ιστορίας της εκπαίδευσής μας.

Κύριε Τάσσο, θίγετε ένα από τα σοβαρότερα προβλήματα που αντιμετωπίζουμε στα πανεπιστήμια και αυτό είναι το πρόβλημα της φοιτητικής μέριμνας. Το πρόβλημα της φοιτητικής μέριμνας, όπως προφανώς γνωρίζετε, είναι ένα πρόβλημα που δεν μπορεί να λυθεί με το πάτημα ενός κουμπιού. Παραλάβαμε μια κατάσταση πέραν, ας πούμε, του χάους, με αδιαφανή οικονομικά, με πράγματα που κατέρρεαν, με κτήρια που δεν είχαν καν οικοδομικές άδειες και χρησιμοποιούνταν και ενώ έχουμε τα χρήματα, δεν μπορούμε να παρέμβουμε, επειδή ακριβώς δεν υπάρχουν οικοδομικές άδειες. Όλα αυτά είναι μέρος της κατάστασης που παραλάβαμε.

Εκείνο που προσπαθούμε να κάνουμε είναι να κινηθούμε σε δύο κατευθύνσεις. Η μία κατεύθυνση είναι ο μακροπρόθεσμος σχεδιασμός. Για πρώτη φορά έχει γίνει μια επιτροπή και με τη συμβολή των πανεπιστημίων, δηλαδή έχουμε το ΙΝΕΔΙΒΙΜ, το Υπουργείο, μαζί με τους εκπροσώπους της Συνόδου Πρυτάνεων για έναν μακροπρόθεσμο σχεδιασμό. Η άλλη κατεύθυνση είναι να κάνουμε διάφορες παρεμβάσεις άμεσου χαρακτήρα. Είπατε, ας πούμε, για το ζεστό νερό. Πέρυσι είχαμε ένα τεράστιο πρόβλημα με το Πολυτεχνείο. Το λύσαμε. Όμως, αυτές είναι παρεμβάσεις σε εγκαταστάσεις ιδιαίτερα προβληματικές που προφανώς μπορείς να τις αντιμετωπίσεις βραχυπρόθεσμα, αλλά αυτό θέλει έναν μακροπρόθεσμο σχεδιασμό και προφανώς θέλει και μια δημοσιονομική κατάσταση να μπορέσεις να αντιμετωπίσεις αυτά τα ζητήματα.

Είμαστε σε σχετικά καλό δρόμο. Δεν θέλω να κουκουλώσω τα προβλήματα. Η συγκεκριμένη ομάδα εργασίας είναι πια έτοιμη να καταθέσει ένα σχέδιο. Έχει σημασία να είναι ένα σχέδιο που θα γίνει αποδεκτό από τα πανεπιστήμια, διότι η διαχείριση όπως ξέρετε είναι σε πολλά επίπεδα των εστιών για να δούμε, πρώτον, τι νομοθετικές αλλαγές πρέπει να έχουμε και, δεύτερον, τι να προγραμματίσουμε.

Για το θέμα, όμως, της βοήθειας, φέτος έχουν εγγραφεί στον προϋπολογισμό 47 εκατομμύρια ευρώ για το στεγαστικό επίδομα των φοιτητών. Είναι ένα πράγμα που λειτουργεί και λειτουργεί σχετικά καλά. Είναι ένα πολύ μεγάλο ποσό με δεδομένα τα οικονομικά μας, και το θέμα της φοιτητικής μέριμνας απορροφά πολύ μεγάλα κονδύλια. Είναι γύρω στα 200 εκατομμύρια, διότι περιλαμβάνονται και τα δωρεάν συγγράμματα που δίνουμε, οι μετακινήσεις, τα πάσο κ.λπ.. Θέλω να σας πω ότι υπάρχει, από πλευράς πολιτείας, δέσμευση με μεγάλα ποσά. Σίγουρα δεν είναι επαρκή και σίγουρα αυτό που θέσατε θέλει άλλου είδους προγραμματισμό.

Ένα πράγμα που θα σας παρακαλούσα να διευκρινίζατε είναι το εξής: Είπατε στην πρωτομιλία σας ότι υπάρχουν εστίες που πάνε σε ιδιώτες και εμπορευματοποιούμε τη φοιτητική μέριμνα. Θα ήθελα μια διευκρίνιση από πλευρά σας και γι’ αυτά τα δύο σχόλια που κάνατε.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ:** Ξέρετε ποιο είναι το πρόβλημα, κύριε Υπουργέ; Το πρόβλημα είναι ότι η δική σας Κυβέρνηση συνεχίζει να εφαρμόζει μια πολιτική που στον πυρήνα της είναι αντιλαϊκή. Και είναι αντιλαϊκή η πολιτική αυτή γιατί υπηρετεί τα συμφέροντα της κερδοφορίας των επιχειρηματικών ομίλων και του ιμπεριαλισμού.

Δεν έχετε ουσιαστικές διαφορές, όσον αφορά στη στρατηγική στόχευση μεταξύ των προηγούμενων κυβερνήσεων. Δεν υπάρχουν διαφορές μεταξύ των προηγούμενων κυβερνήσεων και της δικής σας. Αυτή η πολιτική δεν γίνεται με βάση τις ανάγκες της κοινωνίας. Εμείς θέλουμε, και θα συνεχίσουμε να το κάνουμε, να κάνουμε πολιτική με βάση τις ανάγκες του λαού, τις λαϊκές ανάγκες και της νεολαίας και ειδικότερα της σπουδάζουσας νεολαίας, στην περίπτωση που συζητάμε σήμερα.

Εδώ έχω έναν κατάλογο όλων των φοιτητικών εστιών -και θα σας το παραδώσω- με όλα τα προβλήματα που υπάρχουν.

(Στο σημείο αυτό ο Βουλευτής κ. Σταύρος Τάσσος καταθέτει για τα Πρακτικά τον προαναφερθέντα κατάλογο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο βαθμός ικανοποίησης των αιτήσεων είναι, στην καλύτερη περίπτωση, τέσσερα προς ένα και φτάνει το έξι προς ένα. Ανέφερα στην πρωτολογία μου ότι μόνον το 9% καλύπτονται από το σύνολο των φοιτητών σε εστίες. Προφανώς κάποιοι μπορούν να μην μένουν στις εστίες γιατί είναι στον τόπο διαμονής τους ή μπορεί να έχουν την οικονομική δυνατότητα, αλλά το 60% τουλάχιστον των φοιτητών έχει ανάγκη από εστία. Μόνον ο ένας στους έξι ικανοποιεί αυτήν την ανάγκη. Αυτό, λοιπόν, το πρόβλημα συνδυάζεται με αυτό που είπαμε προηγούμενα, ότι πλέον και η διαχείριση της φοιτητικής μέριμνας περνάει σε ιδιώτες, διότι το ίδρυμα που έχει δημιουργηθεί -ξεχνάω το όνομά του...

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** ΙΝΕΔΙΒΙΜ. Είναι ίδρυμα του Υπουργείου.

**ΣΤΑΥΡΟΣ ΤΑΣΣΟΣ:** Ναι. Αυτό κάνει. Λειτουργεί, όμως, με ιδιωτικοοικονομικά κριτήρια. Δεν είναι ταμπέλα ότι είναι δημόσιο ίδρυμα. Λειτουργεί με λογική κόστους-οφέλους. Δεν μπορεί να μπαίνουν οι λαϊκές ανάγκες, οι ανάγκες υγείας και παιδείας, στη λογική του κόστους και του οφέλους. Οι λαϊκές ανάγκες πρέπει να ικανοποιούνται και ειδικά αυτές της υγείας και της παιδείας. Δεν μπορούν να λειτουργούν με ιδιωτικοοικονομικά κριτήρια.

Γι’ αυτό, λοιπόν, περιμένουμε από εσάς συγκεκριμένα μέτρα:

Πρώτον, μακροπρόθεσμα όλες οι εστίες να παρέχουν αξιοπρεπείς συνθήκες στέγασης σε όλους τους φοιτητές που έχουν ανάγκη, και δεύτερον, μέχρι να γίνει αυτό, να επιδοτηθούν με τέτοιον τρόπο, ώστε να μπορούν πραγματικά να καλύψουν αυτή την ανάγκη. Γιατί υπάρχουν πάρα πολλοί πρωτοετείς φοιτητές που δεν πάνε καν, δεν γράφονται, δεν ξεκινάνε τις σπουδές τους επειδή δεν μπορούν να καλύψουν το κόστος. Είναι πάρα πολλοί αυτοί οι φοιτητές. Δεν είναι ένας και δύο. Σήμερα –το ξέρετε, γιατί φαντάζομαι ζείτε σε αυτήν την κοινωνία- οι συνθήκες είναι τραγικές για τον λαό μας γενικά και για τη νεολαία ειδικά.

Επομένως, δεν μπορούμε να δίνουμε 4 δισεκατομμύρια για τις ανάγκες του ΝΑΤΟ και να υποβαθμίζεται η κάλυψη όλων των αναγκών της νεολαίας, μιας και συζητάμε αυτό το θέμα. Όμως, αυτό είναι μια στρατηγική επιλογή, δυστυχώς, γιατί αυτή είναι η στρατηγική επιλογή όλων των αστικών κυβερνήσεων, να υπηρετήσουν τις ανάγκες τις κερδοφορίας του κεφαλαίου και τις ανάγκες του ιμπεριαλισμού. Εμείς, όπως ξέρετε, είμαστε κάθετα αντίθετοι με αυτήν τη λογική.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν θα προσπαθήσω να κατανοήσω πώς ακριβώς γίνεται η σύνδεση ανάμεσα στις εστίες και τον ιμπεριαλισμό και θα πάω παρακάτω.

Καταλαβαίνω ότι δεν υπήρξε απάντηση στην παράκληση που έκανα να διευκρινίσετε πώς ακριβώς και πού πάνε σε ιδιώτες και πώς γίνεται η εμπορευματοποίηση της φοιτητικής μέριμνας. Άρα, για να μην υπάρχει απάντηση, δεν ισχύει.

Υπάρχει μια άλλη διαπίστωσή σας, ότι το ΙΝΕΔΙΒΙΜ, ο οργανισμός ο οποίος έχει αντικαταστήσει το Ίδρυμα Νεολαίας κ.λπ. κι έχει την ευθύνη πολλών διαδικασιών της φοιτητικής μέριμνας, λειτουργεί με κριτήριο κόστους - οφέλους. Δηλαδή θέλετε να πείτε εμείς να μην κάνουμε δημόσιες προκηρύξεις για το πώς θα είναι τα εστιατόρια και πώς θα μπορέσουν να έρχονται τα διάφορα τρόφιμα, τα διάφορα αναψυκτικά κ.λπ. στις φοιτητικές εστίες και στα φοιτητικά εστιατόρια; Δηλαδή, πρέπει να είναι από μία αυθαιρεσία του κράτους, κατά τη γνώμη σας; Είναι απολύτως διαφανείς αυτές οι διαδικασίες, είναι διαδικασίες που έχουν οδηγήσει στο να σταματήσουν παλιές διαπλοκές σε αυτά τα ζητήματα. Μάλιστα έχουμε οδηγήσει πρύτανη στο πειθαρχικό γιατί από παντού, από όλες τις εκθέσεις φαινόταν εμπλοκή στον τρόπο προμηθειών και πάει λέγοντας. Αν κάτι κάναμε είναι ότι όλος ο τρόπος προμηθειών είναι απολύτως διαφανής. Άρα, το ΙΝΕΔΙΒΙΜ θα πρέπει να το συγχαρούμε για τον τρόπο με τον οποίο διαχειρίζεται εκατομμύρια του ελληνικού λαού. Και τα διαχειρίζεται με έναν εξαιρετικά αποτελεσματικό τρόπο.

Λέτε ότι έχουμε μια αντιλαϊκή πολιτική. Μην εμπλακούμε σε αυτούς τους χαρακτηρισμούς. Εγώ λέω: ουδέποτε 47 εκατομμύρια δεν πήγαν για επιδότηση ενοικίου. Δεν είναι για το κακό της κοινωνίας, για το καλό είναι. Χρειάζεται παραπάνω; Εγώ σας λέω: χρειάζεται παραπάνω. Δεν υπάρχουν τα λεφτά. Πάντως, αν δείτε πέρσι, πρόπερσι κ.λπ., υπάρχει μια αύξηση.

Δεύτερον, για πρώτη φορά φέτος, για πρώτη φορά μετά από οκτώ χρόνια, αυξήθηκε ο προϋπολογισμός των πανεπιστημίων, αυτά που δίνει το κράτος, κατά 45%. Το αναγνωρίζουν όλοι, αντιπολιτευόμενοι, συμπολιτευόμενοι κ.λπ.. Είναι ενδείξεις και του ότι βγαίνουμε από το πολύ δύσκολο οικονομικό πλαίσιο των προηγουμένων ετών και του ότι η πρώτη μας προτεραιότητα είναι να κανονικοποιήσουμε τη ζωή στα πανεπιστήμια και στις εστίες. Το πρώτο είναι πιο εύκολο από το δεύτερο και με πολύ ειλικρινή τρόπο σας είπα ποια είναι τα προβλήματα και για τα θέματα που θίξατε.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Τμήματος και ώρα 10.43΄ λύεται η συνεδρίαση για την προσεχή Τρίτη 18 Σεπτεμβρίου 2018 και ώρα 18.00΄, με αντικείμενο εργασιών του Τμήματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**