(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΣΥΝΕΔΡΙΑΣΗ ΙΗ΄

Παρασκευή 28 Σεπτεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Θ. Φορτσάκη, σελ.   
3. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 "Ποινική Ευθύνη των Υπουργών", όπως ισχύει, την 27-09-2018: Ποινική δικογραφία που αφορά στον Υπουργό Εξωτερικών, Νικόλαο Κοτζιά. Ποινική δικογραφία που αφορά στον πρώην Υπουργό Υφυπουργό Οικονομίας, Χρήστο Πάχτα. Ποινική δικογραφία που αφορά στον πρώην Υπουργό Εσωτερικών, Παναγιώτη Σκουρλέτη και ποινική δικογραφία που αφορά στον Υπουργό Παιδείας, Έρευνας και Θρησκευμάτων, Κώστα Γαβρόγλου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης επερώτησης τριάντα Βουλευτών της Νέας Δημοκρατίας, προς την Υπουργό Διοικητικής Ανασυγκρότησης, με θέμα: "Η Κυβέρνηση επιχειρεί την πλήρη κομματικοποίηση της Δημόσιας Διοίκησης", σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ., σελ.

ΧΡΙΣΤΟΔΟΥΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΒΛΑΧΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί της επίκαιρης επερώτησης:  
ΒΛΑΧΟΣ Γ. , σελ.  
ΒΟΡΙΔΗΣ Μ. , σελ.  
ΓΕΩΡΓΑΝΤΑΣ Γ. , σελ.  
ΔΕΝΔΙΑΣ Ν. , σελ.  
ΚΑΒΑΔΕΛΛΑΣ Δ. , σελ.  
ΚΑΡΑΓΚΟΥΝΗΣ Κ. , σελ.  
ΚΕΔΙΚΟΓΛΟΥ Σ. , σελ.  
ΛΑΠΠΑΣ Σ. , σελ.  
ΜΑΥΡΩΤΑΣ Γ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΚΑΝΔΑΛΙΔΗΣ Κ. , σελ.  
ΧΑΡΑΚΟΠΟΥΛΟΣ Μ. , σελ.  
ΧΑΤΖΗΣΑΒΒΑΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙH΄

Παρασκευή 28 Σεπτεμβρίου 2018

Αθήνα, σήμερα στις 28 Σεπτεμβρίου 2018, ημέρα Παρασκευή και ώρα 10.10΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Γ΄ σύνθεση) για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-9-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΖ΄ συνεδριάσεώς του, της Πέμπτης 27 Σεπτεμβρίου 2018, σε ό,τι αφορά την ψήφιση στο σύνολο των σχεδίων νόμου: α) «Ενσωμάτωση στην ελληνική νομοθεσία της Οδηγίας 2015/637/ΕΕ του Συμβουλίου της 20ηςΑπριλίου 2015 (EEL 106/24.4.2015) και άλλες διατάξεις» και β) «Κύρωση Σύμβασης Δωρεάς μεταξύ του Κοινωφελούς Ιδρύματος «ΑΛΕΞΑΝΔΡΟΣ Σ. ΩΝΑΣΗΣ», του Ωνάσειου Καρδιοχειρουργικού Κέντρου (Ω.Κ.Κ.) και του Ελληνικού Δημοσίου και λοιπές διατάξεις».)

Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 3/3/19-9-2018 επίκαιρη επερώτηση των Βουλευτών της Νέας Δημοκρατίας κ.κ. Γεωργίου Γεωργαντά, Κωνσταντίνου Τσιάρα, Άννας - Μισέλ Ασημακοπούλου, Ελευθερίου Αυγενάκη, Γεωργίου Βαγιωνά, Μιλτιάδη Βαρβιτσιώτη, Γεωργίου Βλάχου, Μαυρουδή (Μάκη) Βορίδη, Σοφίας Βούλτεψη, Σπυρίδωνος - Αδώνιδος Γεωργιάδη, Γεράσιμου Γιακουμάτου, Αθανασίου Δαβάκη, Νικολάου - Γεωργίου Δένδια, Κωνσταντίνου Καραγκούνη, Συμεών (Σίμου) Κεδίκογλου, Όλγας Κεφαλογιάννη, Βασιλείου Κικίλια, Δημητρίου Κυριαζίδη, Θεοδώρας (Ντόρας) Μπακογιάννη, Αθανασίου Μπούρα, Νικολάου Παναγιωτόπουλου, Ιωάννη Πλακιωτάκη, Μάριου Σαλμά, Κωνσταντίνου Σκρέκα, Δημητρίου Σταμάτη, Κωνσταντίνου Τασούλα, Κωνσταντίνου Τζαβάρα, Ιωάννη Τραγάκη, Κωνσταντίνου (Κωστή) Χατζηδάκη και Μάξιμου Χαρακόπουλου προς την Υπουργό Διοικητικής Ανασυγκρότησης, με θέμα: «Η Κυβέρνηση επιχειρεί την πλήρη κομματικοποίηση της δημόσιας διοίκησης». Δεν έχει ερωτηματικό!

Τον λόγο έχει ο πρώτος επερωτών, ο Βουλευτής Κιλκίς της Νέας Δημοκρατίας κ. Γεώργιος Γεωργαντάς, για δέκα λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κυρία Πρόεδρε.

Να ευχηθώ λίγο πρόωρα καλή κοινοβουλευτική περίοδο σε όλους μας και στην κυρία Υπουργό καλή εκτέλεση των καθηκόντων της.

Πράγματι, η επίκαιρη επερώτηση δεν έχει ερωτηματικό στο τέλος. Είναι διαπίστωση ουσιαστικά, αλλά καταλήγει σε συγκεκριμένα ερωτήματα, τα οποία ευελπιστούμε η νέα Υπουργός Διοικητικής Ανασυγκρότησης να απαντήσει, γιατί την προηγούμενη περίοδο είχαμε το πρωτόγνωρο και παράδοξο να μην απαντώνται ερωτήσεις σε σχέση με τις αρμοδιότητες του συγκεκριμένου Υπουργείου σε πολύ σοβαρά ζητήματα και μάλιστα είχαμε και το φαινόμενο να παραμένουν επί τρεις μήνες στο συρτάρι της προηγούμενης Υπουργού Διοικητικής Ανασυγκρότησης απαντήσεις και έγγραφα, που εστάλησαν από το ΑΣΕΠ, σε ερώτηση που είχα κάνει και αναγκάστηκα, τελικά, να πάω ο ίδιος, να υποβάλω την ερώτησή μου στο ίδιο το ΑΣΕΠ, που θεωρώ ότι δεν είναι ο ρόλος ενός Βουλευτή.

Κυρία Υπουργέ, συμπληρώνονται σήμερα ουσιαστικά δυόμισι χρόνια από την ψήφιση του ν.4369/2016, ενός νόμου για τη στελέχωση των επιτελικών θέσεων του δημοσίου και άλλων διατάξεων περί του δημοσίου. Ο νόμος αυτός, από τον τότε Υπουργό που τον κατέθεσε, τον κ. Βερναρδάκη, εμφανίστηκε ως ένας εμβληματικός νόμος που φέρνει η παρούσα Κυβέρνηση, με σκοπό την πλήρη αποκομματικοποίηση της δημόσιας διοίκησης. Αυτή ήταν η αγαπημένη λέξη και ο ισχυρισμός όλων των ομιλητών τότε του ΣΥΡΙΖΑ και των ΑΝΕΛ.

Δυόμισι χρόνια μετά από την ψήφιση αυτού του νόμου έχουμε απτά παραδείγματα για τον τρόπο με τον οποίο επιχειρήθηκε ο στρεβλός αυτός, κατά την άποψή μας, σε πολλά σημεία νόμος να εφαρμοστεί. Τελικά ο τρόπος με τον οποίο επιχειρήθηκε να εφαρμοστεί το απέδειξε περίτρανα και μας δικαίωσε που δεν τον υπερψηφίσαμε.

Όπως αναφέρω και στην επίκαιρη επερώτησή μου, δύο είναι τα επίπεδα στα οποία επιχειρήθηκε -και μέχρι ενός σημείου έχει επιτευχθεί- η πλήρης κομματικοποίηση της δημόσιας διοίκησης.

Το πρώτο έχει να κάνει με την επιλογή των παλαιών γενικών γραμματέων που πλέον μετονομάστηκαν σε διοικητικούς και τομεακούς γραμματείς με τους αναπληρωτές τους.

Πρώτη παρατήρηση είναι πως πρόκειται για εξήντα εννιά πρόσωπα, ενώ ξέρουμε όλοι πολύ καλά ότι σε παλαιότερες κυβερνήσεις αυτός ο αριθμός δεν ξεπέρασε ποτέ τον αριθμό των σαράντα γραμματέων. Αυτό το ξεπερνάμε. Έχετε μία κλίση προς το να δημιουργείτε νέες δομές, γιατί προφανώς οι νέες δομές δίνουν και τη δυνατότητα εξυπηρέτησης των όποιων σκοπιμοτήτων σας.

Σε αυτόν τον νόμο, ο οποίος είχε στρεβλά σημεία από την ίδρυσή του, όπως ήταν το ότι η τελική επιλογή σε μια αποκομματικοποιημένη κατά τα άλλα διαδικασία -όπως ισχυριζόσασταν- γίνεται τελικά από τον ίδιο τον Υπουργό, εμφανίστηκαν δύο σημεία τα οποία απαξίωσαν πλήρως την όλη διαδικασία. Το ένα είναι ότι οι προκηρύξεις, οι οποίες έγιναν, δεν έγιναν από μία αρχή, για παράδειγμα από το ΑΣΕΠ, έτσι ώστε να είναι ενιαία τα κριτήρια και ο τρόπος αξιολόγησης των υποψηφιοτήτων, αλλά κάθε Υπουργείο, κάθε γενικός γραμματέας ουσιαστικά κάθε Υπουργείου έκανε την προκήρυξη για το δικό του Υπουργείο, βάζοντας τα χαρακτηριστικά και τα απαραίτητα προσόντα που αυτός έκρινε. Και, δυστυχώς, σε πάμπολλες περιπτώσεις αυτό το οποίο διαπιστώθηκε είναι ότι αυτά τα χαρακτηριστικά συνήθως προσομοίαζαν στον ίδιο τον υπηρετούντα σε εκείνη τη θέση γενικό γραμματέα, ο οποίος είχε τοποθετηθεί νωρίτερα από τον ΣΥΡΙΖΑ.

Αυτό, μάλιστα, δεν είναι μια απλή καταγγελία από μέρους μας. Με βάση αυτές τις αναφορές τις δικές μας ενεργοποιήθηκαν επιτέλους και οι θεσμοί στο θέμα της δημόσιας διοίκησης, οι οποίοι μέχρι τότε θεωρούμε ότι έδειχναν μια σχετική αδιαφορία για πολύ σοβαρά ζητήματα, που είχαν να κάνουν με τη μεταρρύθμιση του κράτους και της δημόσιας διοίκησης, γιατί προφανώς εξυπηρετούνταν οι άλλες πολιτικές σκοπιμότητες στα άλλα επίπεδα, τα δημοσιονομικά.

Το ζήτημα είναι ότι υποχρεωθήκατε ως Υπουργείο είκοσι δύο από αυτές τις εξήντα εννέα προκηρύξεις να τις επαναπροκηρύξετε μετά τις καταγγελίες μας. Και μόνο αυτό το γεγονός, δηλαδή ότι μία στις τρεις δεχθήκατε και την επαναπροκηρύξατε -που εμείς θεωρούμε ότι σχεδόν όλες έπρεπε να επαναπροκηρυχθούν- αποδεικνύει ακριβώς το δίκαιο των καταγγελιών μας.

Μάλιστα, το κάνατε με έναν τρόπο έωλο νομικά και το καταγγέλλω για δεύτερη φορά από τη Βουλή, γιατί θα τα βρούμε μπροστά μας όλα αυτά. Έπρεπε να υπάρξει μια νομοθετική πρωτοβουλία από την πλευρά του Υπουργείου για την ακύρωση της διαδικασίας των προηγούμενων προκηρύξεων, οι οποίες είχαν φθάσει μέχρι ένα συγκεκριμένο σημείο ωριμότητας. Χωρίς να υπάρξει καμμιά τέτοια πρωτοβουλία από την πλευρά της Κυβέρνησης, έχουμε αυτή τη στιγμή επαναπροκήρυξη των δεκαεννιά από τις είκοσι δύο θέσεις. Οι άλλες τρεις δεν ξέρω γιατί δεν επαναπροκηρύσσονται, ή μάλλον ξέρω, αλλά αυτό θα αποτελέσει αντικείμενο, προφανώς, άλλης ερώτησής μου.

Το πρώτο, λοιπόν, γεγονός είναι το ζήτημα αυτών των προκηρύξεων.

Όμως, αυτό που ξεπέρασε κάθε όριο παρέμβασής σας -παρέμβασης της Κυβέρνησης εννοώ- στην επιλογή αυτών των προσώπων είναι το αποδεδειγμένο γεγονός -με βάση επίσημο έγγραφο του ΑΣΕΠ- ότι τέσσερις Υπουργοί ζήτησαν και πήραν από την αρμόδια Επιτροπή του ΑΣΕΠ αντίγραφα από τα στοιχεία των φακέλων των υποψηφίων για τις θέσεις των διοικητικών και τομεακών γραμματέων.

Αυτό το ανήκουστο, αυτό το πρωτόγνωρο έχει συμβεί και κανείς δεν έχει συγκινηθεί για να πει και ποια είναι τα ονόματα αυτά και τι θα γίνει με αυτές τις εν εξελίξει διαδικασίες. Από πού και ως πού οι φάκελοι ουσιαστικά με τα στοιχεία των υποψηφίων -ιδιωτών και δημοσίων- βρέθηκαν στα γραφεία των Υπουργών; Ποιος ο λόγος, ποια η σκοπιμότητα, ποια η νομιμοποίηση αυτής της ενέργειας; Τι γίνεται με τις εν εξελίξει διαδικασίες; Για ποιον λόγο δεν λέγονται μέχρι και σήμερα τα ονόματα αυτά;

Κυρία Υπουργέ, σήμερα θέλουμε μία απάντηση ξεκάθαρη από εσάς. Ξέρουμε ότι το Υπουργείο σας, με βάση τις απαντητικές επιστολές του ΑΣΕΠ, γνωρίζει ποιοι είναι αυτοί οι τέσσερις Υπουργοί. Ή αυτοί οι Υπουργοί τα έπραξαν όλα σωστά και επέδειξαν μάλιστα και έναν υπερβάλλοντα ζήλο, για να έχουν την εικόνα όλων των υποψηφίων, για να δουν και το επίπεδο αυτών, οπότε ας πείτε τα ονόματά τους, να τους επιδοκιμάσουμε και να τους επιβραβεύσουμε, ή δεν τα έπραξαν όλα σωστά και τότε χρειάζεται όχι μόνο μία έρευνα εισαγγελική, που την έχουμε ζητήσει, αλλά και μία πρωτοβουλία εκ μέρους σας για την ακύρωση αυτής της απαξίωσης, τόσο σε διοικητικό όσο και σε θεσμικό επίπεδο. Η εξέλιξη αυτής της διαδικασίας έχει παρενέργειες, τις οποίες δεν μπορεί αυτή τη στιγμή κανείς να φαντασθεί και, αν δεν ακυρωθεί, θα είναι οδυνηρές για όσους τη σκέφτηκαν και για όσους συμμετέχουν στην υλοποίησή της.

Σήμερα είναι η δική σας ευκαιρία -η προηγούμενη Υπουργός δεν αποδέχτηκε αυτή την πρόσκλησή μου και μπορώ να κατανοήσω τον λόγο, τον οποίο, αν χρειαστεί, θα τον πω μέχρι ενός σημείου- να διαχωρίσετε τη θέση σας από ό,τι έκαναν άλλοι συνάδελφοι Υπουργοί ή και η προηγούμενη Υπουργός.

Οφείλετε, λοιπόν, τα ονόματα των τεσσάρων αυτών Υπουργών να τα αναφέρετε. Δεν είναι, όμως, αυτό το μόνο που ζητάμε. Στη συνέχεια να φροντίσετε για να επανακτηθεί η όποια αξιοπιστία μπορεί πια να επανακτηθεί σε αυτή τη διαδικασία, η οποία με πρωτοβουλία της Κυβερνήσεως έχει φτάσει σε αυτό το σημείο και να ακυρώσετε και να επαναλάβετε, να επαναπροκηρύξετε όλες τις διαδικασίες γι’ αυτά τα τέσσερα Υπουργεία τουλάχιστον. Αυτό νομίζω ότι είναι υποχρέωσή σας, όχι μόνον εκ του θεσμικού σας ρόλου αλλά και απέναντι σε όλους τους ανθρώπους, τους εκατοντάδες ή χιλιάδες, όπως θα πείτε, που συμμετείχαν στον διαγωνισμό, κάτι που δείχνει μια προσδοκία από κάποιους ότι εδώ θα υπάρξει μια διαδικασία η οποία θα έχει αντικειμενικότητα.

Ζητήστε να μάθετε, κάνετε μία έρευνα ποιο είναι το επίπεδο αξιοπιστίας που φαίνεται πλέον ότι έχει αυτή η διαδικασία. Έχετε υποχρέωση απέναντι στους ανθρώπους, γιατί υπάρχουν και ποινικά αδικήματα τα οποία αγγίζουν όλους τους εμπλεκόμενους σε αυτή τη διαδικασία. Τα προσωπικά δεδομένα του κάθε υποψηφίου, είτε είναι δημόσιος υπάλληλος είτε είναι ιδιώτης, δεν μπορεί άνευ λόγου και αιτίας και χωρίς καμμία νομοθετική βάση να βρίσκονται στα γραφεία των Υπουργών.

Θα κάνω και μία δεύτερη αναφορά στο δεύτερο επίπεδο της επερώτησης, σχετικά με την κάλυψη των κενών θέσεων στα νομικά πρόσωπα του άρθρου 8 του ν.4369/2016.

Κύριοι συνάδελφοι, όταν υπήρξε αυτή η νομοθέτηση το ερώτημα ήταν: «Θα το προχωρήσετε γρήγορα; Πιστεύετε πράγματι ότι οδηγεί σε μία αποκομματικοποίηση;». Η απάντηση ήταν: «Ναι, θα το προχωρήσουμε γρήγορα γιατί το πιστεύουμε, γιατί δεν έχουμε σκοπό να εξυπηρετήσουμε συγγενείς και φίλους».

Δυόμισι χρόνια μετά την ψήφιση του ν.4369 στο άρθρο 8 για την κάλυψη των διοικητικών συμβουλίων ή των προέδρων των νομικών προσώπων δημοσίου ή ιδιωτικού δικαίου κατά περίπτωση έχει εφαρμοστεί μόνο σε μία προκήρυξη και μάλιστα προκήρυξη που είναι σε εξέλιξη, δεν έχει ολοκληρωθεί. Εγώ τουλάχιστον αυτή βρήκα. Αν η Υπουργός έχει άλλες προκηρύξεις, να μας την πει.

Το ωραίο μάλιστα είναι ότι πριν από δύο μήνες η Κυβέρνηση με τροπολογία ανέστειλε ουσιαστικά την εφαρμογή του δικού της νόμου, του εμβληματικού νόμου, και την πήγε από 1-1-2019. Πλέον μόνο οι θέσεις που κενώνονται από 1-1-2019 θα καλύπτονται με αυτή τη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Κυρία Πρόεδρε, σε μισό λεπτό τελειώνω.

Κυρία Υπουργέ, οφείλετε να δώσετε συγκεκριμένες απαντήσεις και σας λέω ότι έχετε την ευκαιρία να ξεκινήσετε με απόλυτη αξιοπιστία απέναντι στο Σώμα, να πείτε τι ακριβώς έχει συμβεί, να ξεκαθαρίσετε τη στάση της Κυβέρνησης σε σχέση με το μείζον όχι μόνο πολιτικό αλλά και νομικό και ποινικό για μένα ζήτημα το οποίο έχει προκύψει και να επιχειρήσετε στον όποιον βαθμό μπορείτε, αν το μπορείτε και αν το θέλετε πια, να αποκαταστήσετε την αξιοπιστία της διαδικασίας αυτής, την οποία καταγγείλαμε από την πρώτη στιγμή, γιατί άφηνε αυτά τα περιθώρια, για να δημιουργηθούν τα ζητήματα τα οποία δημιουργήθηκαν. Για μια ακόμη φορά, όμως, η Κυβέρνηση ξεπέρασε τον εαυτό της, ακόμα και σε αυτά που περιμέναμε εμείς να συμβούν. Κανείς δεν μπορούσε να φανταστεί ότι οι Υπουργοί θα παίρνουν τους φακέλους στα γραφεία τους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα καλέσω τους επόμενους επερωτώντες, και αν θέλουν να δηλώνουν εάν θα πάρουν και τον χρόνο της δευτερολογίας.

Τώρα τον λόγο έχει ο κ. Βορίδης, ο οποίος έχει πέντε λεπτά για την πρωτολογία και τρία λεπτά για τη δευτερολογία. Θέλετε και τον χρόνο της δευτερολογίας σας;

**ΜΑΥΡΟΥΔΗΣ ΒΟΡΙΔΗΣ:** Θα επιφυλαχθώ για τη δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Βορίδη.

Ορίστε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Κυρία Υπουργέ, ο βασικός αγορητής μας έθεσε τα ερωτήματα. Θεωρώ ότι η εμβληματική φράση που χαρακτηρίζει τον τρόπο με τον οποίο πολιτεύεται θεσμικά η Κυβέρνησή σας, είναι το «πήραμε την Κυβέρνηση αλλά όχι την εξουσία». Αυτή είναι η βασική αντίληψη που έχετε κι αυτό έχει φανεί σε μια σειρά ζητημάτων που αφορούν τη σχέση της Κυβερνήσεως με όλο το θεσμικό εποικοδόμημα, με τη δικαιοσύνη, με τις ανεξάρτητες αρχές, με τον Τύπο και τώρα, βεβαίως, με τη διοίκηση.

Είναι μια συζήτηση, αν αυτές οι θέσεις για τις οποίες συζητάμε, οι θέσεις, δηλαδή, των γενικών γραμματέων αλλά και των διοικητικών συμβουλίων των νομικών προσώπων Ιδιωτικού δικαίου και δημοσίου δικαίου -που είναι θέσεις μη πολιτικές- είναι θέσεις στις οποίες δεν θα έπρεπε να μεσολαβεί το κριτήριο της πολιτικής επιλογής. Αυτό, όμως, ισχυριστήκατε εσείς.

Αυτή η συζήτηση, θεωρητικά, έχει κλείσει για την Κυβέρνηση με τη νομοθέτηση που έκανε το 2016. Είπατε ναι εμείς θέλουμε να είναι θέσεις μη πολιτικές, θεωρούμε ότι δεν έχουν πολιτικό ή ιδεολογικό χαρακτήρα, θεωρούμε ότι αυτοί οι γενικοί γραμματείς και αυτά τα διοικητικά συμβούλια απλώς εκτελούν την όποια πολιτική επιλογή έχει μέσα στο θεσμικό πλαίσιο η Κυβέρνηση. Αυτό έχετε πει.

Αφού το είπατε αυτό, τώρα πρέπει να μας εξηγήσετε, τι σας ενδιαφέρει, τους Υπουργούς, το ποιοι συμμετέχουν στη διαδικασία; Εσείς το είπατε. Δεν σας νοιάζει κανονικά. Όποιος είναι αρκεί να έχει τηρηθεί η διαδικασία. Άρα μας δίνετε τα ονόματα των Υπουργών; Γιατί έχει μια σημασία να γνωριζόμαστε. Τέσσερις το έκαναν. Δεν το έκαναν όλοι το ότι πήγαν και πήραν.

Υπάρχει και ένα δεύτερο θέμα, εγώ θα το πω. Υπάρχει ένα θέμα θεσμικό για το ΑΣΕΠ. Και αυτό είναι σημαντικό, γιατί στην πραγματικότητα πάλι και εδώ μέσα από την πίεση της Κυβέρνησης νοθεύεται ένα όργανο, που η αμεροληψία του έχει κατοχυρωθεί στη διαδρομή. Αλλά και το ΑΣΕΠ έδωσε τους φακέλους ως μη ώφειλε.

Άρα εδώ υπάρχουν δύο ζητήματα, τα οποία εγείρουν και θέματα πολιτικής τάξης και θέματα νομιμότητας, ενδεχομένως, και άλλα θέματα, όπως είναι τα θέματα προστασίας προσωπικών δεδομένων για αυτούς που συμμετέχουν, και που μπορούν να λάβουν γνώση των δεδομένων τους αυτών, μόνο οι έχοντες σχέση με τη διαδικασία της επιλογής άρα όχι ο Υπουργός. Αυτό, λοιπόν, είναι το ένα ζήτημα.

Πάμε στο δεύτερο ζήτημα. Πρέπει, επίσης, να δώσετε μια εξήγηση. Γιατί για τον Γενικό Γραμματέα Αθλητισμού η προκήρυξη περιγράφει ότι πρέπει να γνωρίζει δύο γλώσσες, μία από χώρα της Ευρωπαϊκής Ένωσης και μία από χώρα εκτός Ευρωπαϊκής Ένωσης; Όχι ότι δεν είναι καλό να γνωρίζει κάποιες γλώσσες, αλλά γιατί ειδικώς αυτές και γιατί ειδικά μόνο αυτός; Αυτό είναι προσόν μόνο για τον συγκεκριμένο Γραμματέα Αθλητισμού; Δεν θα το θέλαμε, παραδείγματος χάριν, για τον Γραμματέα Μεταφορών; Για τον Γραμματέα Τουρισμού δεν θα το θέλαμε; Άρα το δεύτερο ζήτημα που πρέπει να εξηγήσετε είναι το κριτήριο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αυτά εν τω μεταξύ -θα με συγχωρήσετε- είναι και κόλπα, τα οποία είναι παλαιάς κοπής ευρύτατα γνωστά. Τα κάνουν όχι μόνο στη διαδικασία επιλογής προσωπικού αλλά, δυστυχώς, και σε τεχνικές προκηρύξεις και σε μια σειρά ζητημάτων. Δηλαδή βάζεις μια φωτογραφική διάταξη, η οποία φαίνεται ότι είναι γενική και τελικώς δεν μπορεί να γίνει πιο ειδική, ειδικώς αν έχεις προεπιλέξει ότι ο συγκεκριμένος ένας έχει αυτό το μοναδικό προσόν, το οποίο είναι και τελείως σπάνιο και τελείως αδύνατο να έχει οποιοσδήποτε άλλος, ή να έχει προϋπηρεσία πέντε ετών –λέμε τώρα- ως δικηγόρος ειδικά στον χώρο της δημοσίας διοικήσεως.

Ωραία να έχει. Εγώ δεν λέω όχι να μην έχει. Όμως πάλι ερωτώ. Γιατί ο συγκεκριμένος γραμματέας και όχι όλοι; Μόνο αυτός πρέπει να έχει, παραδείγματος χάριν, νομική παιδεία; Και νομική παιδεία σημαίνει μόνο γραμματέας στον χώρο της δημοσίας διοικήσεως;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και το τρίτο –και τελειώνω, κυρία Πρόεδρε- στο οποίο πρέπει να απαντήσετε. Θυμάμαι ότι εδώ είχαμε διαφωνία με τον κ. Βερναρδάκη. Είχαμε διαφωνία για τον νόμο και τα λέγαμε.

**ΣΠΥΡΙΔΩΝΑΣ ΛΑΠΠΑΣ:** Όχι διαφωνία, σύγκρουση.

**ΜΑΥΡΟΥΔΗΣ ΒΟΡΙΔΗΣ:** Σύγκρουση, εντάξει. Δεν πιαστήκαμε και στα χέρια!

**ΣΠΥΡΙΔΩΝΑΣ ΛΑΠΠΑΣ:** Σχεδόν.

**ΜΑΥΡΟΥΔΗΣ ΒΟΡΙΔΗΣ:** Είχαμε διαφωνία με τον κ. Βερναρδάκη. Και του λέγαμε: «Δεν θα εφαρμοστεί αυτός ο νόμος». Αυτός έλεγε: «Τι είναι αυτά που λέτε;». Μέσα στο εξάμηνο. Θυμάμαι ότι ψηφιζόταν Φεβρουάριο και είχε δώσει απώτατη προθεσμία τον Σεπτέμβριο του ίδιου χρόνου. Από εκείνον τον Σεπτέμβριο έχουν περάσει δύο πλήρη έτη. Γιατί δεν έχουν ενεργοποιηθεί ακόμα αυτές οι περίφημες προκηρύξεις;

Νομίζω, λοιπόν, ότι αυτά αποκαλύπτουν τον κεντρικό σχεδιασμό της Κυβέρνησής σας, που στην πραγματικότητα είναι ότι δεν πιστεύει στον νόμο που κάνει, δεν ήθελε να τον υλοποιήσει, προσπαθεί να εφαρμόσει το δόγμα «δεν έχουμε όλη την εξουσία, θέλουμε όλη την εξουσία και ας είμαστε στην Κυβέρνηση».

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ, κυρία Πρόεδρε. Θα κάνω χρήση και της δευτερολογίας.

Προτού αναφερθώ στα ειδικότερα της επερώτησης που καταθέσαμε, που ούτως ή άλλως ήδη οι δύο καλοί συνάδελφοι έχουν ήδη αναλύσει με λεπτομέρεια, θέλω να κάνω ένα γενικότερο σχόλιο. Αυτό που συζητάμε σήμερα με τις προφανείς παρεμβάσεις των Υπουργών στη δημόσια διοίκηση και στη λειτουργία της, έχω την αίσθηση ότι εντάσσεται σε μια γενική φυσιογνωμία της Κυβέρνησης, η οποία στην ουσία τι εκφράζει; Εκφράζει την ιδεολογία της. Είναι αυτή η ξεπερασμένη νοοτροπία, που απεχθάνεται όλα αυτά που κάνει μια σύγχρονη κοινωνία, μια σύγχρονη οικονομία και, βεβαίως, γι’ αυτό που συζητάμε μια σύγχρονη δημόσια διοίκηση, ώστε τέλος πάντων να πάει αυτή η χώρα επιτέλους μπροστά. Και ποια είναι αυτά; Η σκληρή δουλειά, η παιδεία ως αυτοσκοπός, μια αίσθηση προσωπικής εντιμότητας χωρίς συμβιβασμούς.

Όλα αυτά δηλαδή, κυρία Υπουργέ, που για εμάς στη Νέα Δημοκρατία είναι οι ιδεολογικές συντεταγμένες. Παράγουν αυτό που πολύς κόσμος αντιλαμβάνεται και έχει την αίσθηση για τη δική μας παράταξη ως νοικοκύρηδες. Εγώ θα το πω πολύ πιο απλά, κυρίες και κύριοι συνάδελφοι, ως σοβαρούς ανθρώπους.

Αυτοί, όμως, που θεωρούν ότι ο έλεγχος, η αξιολόγηση και η αριστεία, αντί να βελτιώνουν τα παιδιά τους, επιφέρουν δήθεν ψυχολογικά και ηθικά πλήγματα -διότι το ακούσαμε και αυτό από την Κυβέρνηση-«πρώτη φορά Αριστερά»- είναι οι άνθρωποι που θέλουν μια κοινωνία με άλλες αξίες. Και, δυστυχώς, κυρία Υπουργέ, αυτή είναι η πραγματικότητα. Μια κοινωνία που θα πηγαίνει μπροστά όχι με τη σκληρή δουλειά αλλά με κομματικές διασυνδέσεις, όχι με γνώσεις και γενική παιδεία αλλά με συμπεριφορά μονίμου ψευδοσυνδικαλιστή και, βεβαίως, όχι με μια αίσθηση προσωπικής αυστηρότητας και αυτολογοκρισίας, πράγματα απαραίτητα για να έχεις εντιμότητα, αλλά με αυτές τις ψευτοκουλτουριάρικες απόψεις που, δυστυχώς, ακούμε, κυρίες και κύριοι συνάδελφοι, ότι έχουμε δικαιώματα αλλά δεν έχουμε υποχρεώσεις. Με δυο λόγια είναι αυτό που έχει πολλές φορές επικριθεί στο πρόσωπο του πρωθυπουργικού συμβούλου -Θεός φυλάξοι, όπως έχουμε πει πάρα πολλές φορές- του κ. Καρανίκα.

Διότι η αλήθεια είναι αυτή, κυρίες και κύριοι συνάδελφοι -και αυτό έχει αποδείξει η πράξη και αυτό σας λένε και οι καλοί συνάδελφοι όλο αυτό διάστημα-ότι τι θέλετε; Θέλετε παντού στη δημόσια διοίκηση «Καρανίκες» με ανάλογα χαρακτηριστικά, γνώσεις, προϋπηρεσία και χαρακτήρα. Είναι αυτό που λέμε ό,τι δηλώσεις είσαι άλλα αντ’ άλλων. Και αυτό που συζητάμε, σε αυτό το γενικό κλίμα εντάσσεται, κυρίες και κύριοι συνάδελφοι. Δηλαδή, με λίγα λόγια, αυτό που θέλει η Κυβέρνηση, είναι μια δημόσια διοίκηση με την οποία θα αισθάνεται αλληλέγγυος και ο κ. Καρανίκας αλλά, βεβαίως, και όλοι οι κομματικοί παρατρεχάμενοι, που, δυστυχώς, τα τελευταία τριάμισι χρόνια έχετε διορίσει.

Και γιατί σας επικρίνουμε -για να πάμε και στο προκείμενο-, κύριε Υπουργέ και κύριοι της Κυβέρνησης; Διότι προς επίρρωση όσων σας είπα νωρίτερα ακολουθείτε ακριβώς αυτές τις παθογένειες και αυτές τις πρακτικές της δεκαετίας του ’80. Τι κάνατε εν προκειμένω; Ψηφίσατε πανηγυρικά τον νόμο για να επιλέξετε γραμματείς -δήθεν με αδιάβλητο και αξιοκρατικό τρόπο- και τελικά τι κάνετε; Ακριβώς το αντίθετο. Καθυστερήσατε την εφαρμογή του νόμου, και με τις πρακτικές σας στην ουσία, τον αλλοιώσατε, για να εξυπηρετήσετε, όπως σας είπα και πριν, τους κομματικούς σας φίλους.

Εδώ, όμως -το είπε και ο Γιώργος Γεωργαντάς- υπάρχουν πολύ σοβαρά ζητήματα που ανακύπτουν. Έχω την αίσθηση ότι είναι και πολιτικώς μεμπτά, για να μην πούμε και κάτι άλλο. Θα δούμε στη συνέχεια. Διότι δεν μπορείς να διακηρύττεις ότι θέλεις τη διαφάνεια και την ίδια στιγμή να αποκρύπτεις το γεγονός ότι τέσσερις Υπουργοί λάβατε έγγραφα από το ΑΣΕΠ που αφορούσαν στοιχεία των υποψηφίων. Τέσσερις Υπουργοί! Έχω την αίσθηση, κύρια Υπουργέ, ότι πρέπει να απαντήσετε, διότι εδώ είναι κάτι πολύ σαφές και συγκεκριμένο που λέμε. Μάλιστα ήταν καταστάσεις με τα ονόματα και τα πλήρη στοιχεία όλων των υποψηφίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είπα ότι θα κάνω χρήση και της δευτερολογίας μου.

Το είπε και ο κ. Βορίδης. Τα ευαίσθητα προσωπικά δεδομένα, όπως γνωρίζετε, περιβάλλονται της προστασίας όχι μόνο των εσωτερικών νόμων, αλλά τελευταία -με πολύ αυστηρό τρόπο με ένα ιδιαίτερα αυστηρό πλαίσιο- και των κοινοτικών νόμων. Στοιχεία που αντί να είναι υπό την προστασία της θεσμικής θωράκισης που παρέχει το ΑΣΕΠ, βρίσκονται, τελικά, σε συρτάρια Υπουργών. Διότι είναι εύλογο να έχει κάποιος υπόνοιες -το λέμε εμείς ως Νέα Δημοκρατία- ότι μπορεί να αλλοιωθεί η αξιολόγηση αλλά, βεβαίως ,και η τελική επιλογή, από τη στιγμή που μπορεί ο Υπουργός να έχει πρόσβαση σε αυτά τα στοιχεία.

Εδώ, λοιπόν, αυτό που πρέπει να απαντήσετε, είναι πόσο λογικό και ηθικά επιτρεπτό είναι να γνωρίζουν οι εν ενεργεία γενικοί γραμματείς τους ανθυποψηφίους τους και τα προσόντα τους, τη στιγμή που οι άλλοι υποψήφιοι αγνοούν τα δικά τους. Έχετε σχηματίσει την αντίληψη, την αίσθηση ότι τηρήθηκαν διαφανώς και αξιοκρατικά οι διαδικασίες; Στην ουσία κάνετε αυτό που σας είπε νωρίτερα ο συνάδελφος κ. Βορίδης. Φωτογραφίζετε τις θέσεις. Βάζετε κατά περίπτωση τις προϋποθέσεις που θέλετε και μετά κάνετε τις επιλογές. Σας το είπε περίτρανα με τα δύο παραδείγματα των γενικών γραμματέων. Ή ισχύει για όλους ή ισχύει κατά περίπτωση. Ισχύει κατά περίπτωση «να μπει ο δικός μας». Αυτή είναι η ουσία.

Πού ενεπλάκη, λοιπόν, το ΑΣΕΠ στην πρόσκληση ενδιαφέροντος στην επιλογή των διοικητικών, τομεακών αναπληρωτών και όλων αυτών των γραμματέων; Πού είναι το Ειδικό Συμβούλιο Επιλογής Διοικήσεων-- που είναι υπό τη στέγη του ΑΣΕΠ- στη διαδικασία αξιολόγησης των προσόντων όπως προβλέπει ο νόμος; Ψηφίσατε τον νόμο για τα επιτελικά στελέχη από το 2016. Ποια κενή θέση καλύψατε με τις προϋποθέσεις του νόμου; Δίνετε συνεχώς παρατάσεις και στην ουσία τι κάνετε; Απλά καταστρατηγείτε τον νόμο και ποτέ δεν τον εφαρμόζετε, έναν νόμο που με πολλές κορώνες τον φέρατε στη Βουλή.

Για να συνεννοούμαστε και να φτάσουμε στο προκείμενο, τέτοιες πρακτικές δεν αντέχουν στη λογική, και εμείς αύριο ως Κυβέρνηση -το έχει πει και ο Κυριάκος Μητσοτάκης- κομματικούς φίλους, «Καρανίκες» και ημετέρους δεν πρόκειται να τους δεχτούμε. Αυτό είναι ξεκάθαρο και να το γνωρίζετε.

Και όλα αυτά που σας αναφέρω έρχονται απλά να επικυρώσουν αυτό που σας είπα και στην αρχή. Στην ουσία, είστε εραστές των παθογενειών του παρελθόντος, είστε εραστές της δεκαετίας του ’80.

Υποτίθεται ότι θα φέρνατε το καινούργιο, το νέο και για αυτό σας ψήφισε ο κόσμος, αλλά, όπως είπα και πριν, είστε το κακό παρελθόν, που ούτως ή άλλως, αργά ή γρήγορα -μάλλον πολύ σύντομα, όπως δείχνουν τα πράγματα- θα είστε οριστικά και γενικά παρελθόν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κεδίκογλου.

**ΣΙΜΟΣ ΚΕΔΙΚΟΓΛΟΥ:** Κυρίες και κύριοι συνάδελφοι, «αρχή άνδρα δείκνυσιν» έλεγαν οι πρόγονοί μας και τα τριάμισι τελευταία χρόνια βιώνουμε τη χειρότερη δυνατή επιβεβαίωση του γνωστού ρητού. Τώρα πια έπεσαν οι μάσκες σας οι προεκλογικές. Όλοι γνωρίζουν τι είστε, τι πρεσβεύετε, ποιο είναι το ήθος και το ύφος της διακυβέρνησής σας, ποια είναι η προσήλωσή σας στο Σύνταγμα, στα δημοκρατικά ιδεώδη. Δεν είναι τυχαίο άλλωστε ότι το καινούργιο συντομότερο ανέκδοτο είναι «το ηθικό πλεονέκτημα της Αριστεράς».

Ας αρχίσουμε όμως από τα βασικά. Η δημοκρατία εδράζεται στη διάκριση και την ανεξαρτησία των τριών θεσμικών πυλώνων της -της νομοθετικής, εκτελεστικής και δικαστικής εξουσίας- και στην ελεύθερη λειτουργία της λεγόμενης «τέταρτης εξουσίας», των μέσων ενημέρωσης.

Είναι άραγε τυχαίο ότι πρώτος στόχος της Κυβέρνησης ΣΥΡΙΖΑ ήταν να πλήξει την ανεξαρτησία των άλλων πυλώνων της δημοκρατίας μας; Μάλλον όχι, αφού για εσάς η διάκριση των εξουσιών είναι απεχθής. Για εσάς η εξουσία είναι μια και πρέπει να την ελέγχετε ολοκληρωτικά. Εξ ου και οι περίφημες ατάκες του τύπου «πήραμε την Κυβέρνηση, δεν πήραμε ακόμα την εξουσία».

Ξεκινήσατε, λοιπόν, με μία πρωτοφανή επίθεση στα μέσα ενημέρωσης που δεν σας ήταν αρεστά. Προσπαθήσατε να κλείσετε εφημερίδες, πανηγυρίσατε, όταν εξουδετερώσατε ένα τηλεοπτικό κανάλι που σας ενοχλούσε και θελήσατε να επιβάλετε έναν κατάφωρα αντισυνταγματικό νόμο για τις άδειες τηλεοπτικών σταθμών. Μέχρι και για άχρηστα βοσκοτόπια πήγατε να πουλήσετε άδειες στους εκλεκτούς σας.

Ευτυχώς εκεί προστάτεψε τις δημοκρατικές ελευθερίες μας η ελληνική δικαιοσύνη. Παρά τα διαδικαστικά πραξικοπήματα για να προωθήσετε δικούς σας στις ηγεσίες των ανωτάτων δικαστηρίων, παρά τις γκεμπελικές μεθόδους που χρησιμοποιήσατε για να δολοφονήσετε τον χαρακτήρα δικαστών που όρθωσαν το ανάστημά τους, δεν καταφέρατε να ποδηγετήσετε την ελληνική δικαιοσύνη.

Βέβαια, δεν το βάζετε εύκολα κάτω, όπως απέδειξε και η εξοργιστική προσπάθειά σας να παγώσετε τη δικαστική έρευνα για την εθνική τραγωδία στο Μάτι. Μια προσπάθεια τόσο εξοργιστική που ακόμα και οι εκλεκτοί σας αναγκάστηκαν μετά τις σφοδρές αντιδράσεις να πάρουν πίσω κακήν κακώς.

Σε όλο αυτό το διάστημα όμως βρίσκεται σε πλήρη εξέλιξη το σχέδιό σας για άλωση του κράτους, αφού βασικός κανόνας του πολιτικού σας «πιστεύω» είναι ότι «κυβέρνηση ίσον κράτος» και «κράτος ίσον εξουσία». Εκεί βρίσκεται και η απάντηση στο ερώτημα γιατί υπερφορολογείτε άγρια τον κόσμο της παραγωγής και της εργασίας και γιατί εξοντώνετε τη μεσαία τάξη. Για να χρηματοδοτηθεί μια άνευ προηγουμένου καταδρομική εισβολή των δικών σας ανθρώπων, υπερδιογκώνοντας το κράτος, πέραν πάσης οικονομικής και αναπτυξιακής λογικής.

Δεκάδες νέες, άχρηστες δομές δημιουργήθηκαν. Μέχρι και Μουσείο Αγροτικού Κινήματος αποκτήσαμε. Κύριε Υπουργέ, οι αγρότες χρειάζονται γεωπόνους, δεν χρειάζονται μουσείο, εκτός και αν σκοπεύετε να τους βάλετε εκεί.

Μυριάδες συμβασιούχοι προσελήφθησαν με αδιαφανείς διαδικασίες και δρομολογήθηκε η μονιμοποίησή τους με μεταμεσονύχτιες τροπολογίες προφανούς αντισυνταγματικότητας. Όλα αυτά με κόστος εκατοντάδων εκατομμυρίων ευρώ, όταν απειλούνται με περικοπές οι συντάξεις για πολύ λιγότερα.

Με την υπερδιόγκωση και άλωση του κράτους σε πλήρη εξέλιξη, αυτό το οποίο σας απασχολεί τώρα είναι πως θα διατηρήσετε τον έλεγχο στη συνέχεια, αφού δηλαδή προκύψει το μεγάλο σας πρόβλημα. Και το μεγάλο σας πρόβλημα είναι άλλο ένα βασικό χαρακτηριστικό της δημοκρατίας μας: οι εκλογές και η εναλλαγή των κομμάτων στη διακυβέρνηση της χώρας.

Κύριό σας μέλημα, λοιπόν, είναι πώς θα ναρκοθετήσετε την πορεία της επόμενης κυβέρνησης, που γνωρίζετε πλέον πολύ καλά ότι δεν θα είστε εσείς. Το κάνετε στο πεδίο της οικονομίας, αφήνοντας πίσω σας δεσμεύσεις αβάσταχτες, το κάνετε στα εθνικά θέματα, προβαίνοντας σε παραχωρήσεις απαράδεκτες και το επιχειρείτε και στη λειτουργία του κράτους με την πλήρη κομματικοποίηση της Δημόσιας Διοίκησης.

Δώσατε ήδη πάμπολλα δείγματα γραφής με τις τοποθετήσεις των επικεφαλής σε διάφορους δημόσιους οργανισμούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τον χρόνο της δευτερολογίας μου, κυρία Πρόεδρε.

Έχω και προσωπικό παράδειγμα στην Εύβοια, όπου στον Οργανισμό Λιμένος παρακάμφθηκαν δεκαπέντε άνθρωποι με τίτλο μεταπτυχιακών σπουδών και επελέγη κάποιος που είχε –λέει- μεταπτυχιακές σπουδές χωρίς τίτλο. Μεγάλη πρωτοτυπία! Τέλος πάντων.

Εκεί, όμως, που ξεπεράσατε κάθε όριο είναι ο τρόπος που δρομολογήθηκε και υλοποιείται η επιλογή των διοικητικών, τομεακών και ειδικών γραμματέων. Είναι ένα μνημείο πολιτικού κυνισμού και ανηθικότητας. Πρώτα ψηφίσατε έναν νόμο το 2016 για τη δήθεν αποκομματικοποίηση της Δημόσιας Διοίκησης με την αδιάβλητη και αξιοκρατική, όπως λέγατε, διαδικασία επιλογής νέων γραμματέων τετραετούς θητείας.

Μετά δεν εφαρμόσατε καθόλου τον νόμο για δύο χρόνια, αφ’ ενός για να τοποθετήσετε όποιον θέλετε εκεί με τη συνεπαγόμενη αντίστοιχη μοριοδότηση προϋπηρεσίας και αφ’ ετέρου για να φορτωθεί τη θητεία των νέων γραμματέων η επόμενη κυβέρνηση. Και όταν αποφασίσατε φέτος να εφαρμόσετε τον δήθεν αξιοκρατικό νόμο, εκεί δείξατε το πραγματικό σας πρόσωπο.

Και τι δεν κάνατε! Μέχρι και το ΑΣΕΠ, ένα όργανο του οποίου τις αποφάσεις σέβονταν όλοι οι Έλληνες, προσπαθήσατε να εξευτελίσετε διά της απόπειρας χειραγώγησής του.

Επιπλέον, δεν υπάρχει αντικειμενική μοριοδότηση -τι να το κάνεις το μεταπτυχιακό, αν κάνεις καλή συνέντευξη με τον κολλητό- και οι προκηρύξεις θέσεων ήταν «φωτογραφικές». Συνήθως ήταν και νομοθετικές selfies –είναι μια πραγματική πρωτοτυπία- αφού ο κρινόμενος ήταν και κριτής, ο νυν γραμματέας που τοποθετήθηκε από τον ΣΥΡΙΖΑ και βέβαια η τελική επιλογή γίνεται από τον Υπουργό.

Για να έχει ο Υπουργός το κεφάλι του ήσυχο, να μην υπάρχει δηλαδή καμμία περίπτωση ανεπιθύμητου επιτυχόντα, ζήτησε και πήρε τους φακέλους από το ΑΣΕΠ με τα προσωπικά δεδομένα των υποψηφίων, για να τα φτιάξει όλα στα μέτρα του εκλεκτού του. Ήταν παράνομο και έγινε πράξη!

Κυρίες και κύριοι της Κυβέρνησης, κατά βάθος σας κατανοώ. Κατανοώ την αλλεργία σας στις αρχές και τους κανόνες της δημοκρατίας μας, γιατί δεν πιστεύετε σε αυτήν. Κατανοώ την ανάγκη σας να υπερδιογκώσετε το κράτος εις βάρος του ιδιωτικού τομέα, γιατί το ιδανικό της κοσμοθεωρίας σας είναι να γίνουν όλα κρατικά. Κατανοώ ακόμα και αυτήν εδώ την επαίσχυντη απόπειρα κομματικοποίησης της Δημόσιας Διοίκησης, γιατί πιστεύετε ότι ένα είναι το σωστό κόμμα και πρέπει να ταυτιστεί με το κράτος.

Ξέρετε ότι έχω ζήσει στη Σοβιετική Ένωση και όλα αυτά θυμίζουν λίγο μεθόδους μπολσεβίκων, με λαϊκούς κομισάριους σε κάθε υπηρεσία. Να θυμάστε, όμως, ότι αυτές οι μέθοδοι ήταν η αιτία που οδήγησαν στην κατάρρευση της Σοβιετικής Ένωσης. Εδώ είναι Ελλάδα, ανήκουμε στην Ευρώπη και ολοκληρωτική εξουσία δεν θα υπάρξει.

Επί της ουσίας πάντως, για τους τέσσερις Υπουργούς, για παράδειγμα, που ζήτησαν και πήραν φακέλους από το ΑΣΕΠ, φοβάμαι ότι και πάλι απαντήσεις δεν θα πάρουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Χαρακόπουλος για πέντε λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ο λαϊκίστικος αριστερός και δεξιός τυχοδιωκτισμός της Κυβέρνησης ΣΥΡΙΖΑ - ΑΝΕΛ οδεύει πλέον με γοργά βήματα προς τη δύση του, προς μεγάλη βεβαίως θλίψη της κυβερνητικής πλειοψηφίας, η οποία αγάπησε τις καρέκλες της εξουσίας όσο κανείς στο παρελθόν.

Μοιραίος εξ αυτού του γεγονότος ο εκνευρισμός στους κυβερνητικούς συνεταίρους, που τους οδηγεί πλέον σε αποφάσεις εν θερμώ, όπως αυτή της δίωξης δημοσιογράφων που κλείστηκαν στα κρατητήρια από τον Υπουργό Εθνικής Άμυνας. Γιατί; Διότι τόλμησαν να μιλήσουν για τη σκανδαλώδη διαχείριση του μεταναστευτικού που ερευνά πλέον και η ΟLAF και που εξευτελίζει διεθνώς τη χώρα. Και αυτό από την Κυβέρνηση των ευαίσθητων υπερασπιστών των δικαιωμάτων, αυτών που κατηγορούσαν την κυβέρνηση Σαμαρά ως ακροδεξιά λόγω Αμυγδαλέζας και σήμερα έστησαν το αίσχος της Μόριας, παρά τα εκατοντάδες εκατομμύρια ευρώ που έλαβε η χώρα από ευρωπαϊκά κονδύλια σε δομές που βολεύτηκαν άπειροι υμέτεροι. Ίσως πολλοί απ’ αυτούς προηγουμένως ήταν μονίμως στα πεζοδρόμια, διαδηλώνοντας κατά των μνημονίων και του καπιταλισμού, όπως και ο γνωστός ακτιβιστής τού «Δεν πληρώνω τα διόδια» που διορίστηκε στο οικονομικό γραφείο του Πρωθυπουργού.

Επί ΣΥΡΙΖΑ -ω του θαύματος!- εξαφανίστηκαν ως διά μαγείας όλοι όσοι έκαναν κινητοποιήσεις σε διόδια, παρελάσεις, πλειστηριασμούς.

Κυρίες και κύριοι συνάδελφοι της κυβερνητικής πλειοψηφίας, με τις καθεστωτικές σας αντιλήψεις στην ΕΡΤ, τις διώξεις δημοσιογράφων, τις παρεμβάσεις στη δικαιοσύνη, ομοιάζετε να ακολουθείτε πρακτικές Όρμπαν που κατά τα άλλα ξορκίζετε. Κερδίσατε την εξουσία λέγοντας ψέματα με τη σέσουλα, ότι δήθεν θα φέρνατε το νέο στην πολιτική, αποσιωπώντας ότι στον ΣΥΡΙΖΑ είχαν προσχωρήσει μαζικά πρώην στελέχη του βαθέος ΠΑΣΟΚ, κάποια από τα οποία φιγουράρουν και σε υπουργικές θέσεις.

Αυτό που επιδιώξατε εξαρχής ήταν η δημιουργία ενός κομματικού κράτους. Προϋπόθεση γι’ αυτό ήταν οι λέξεις «αξιολόγηση» και «αξιοκρατία» να τεθούν σε καθεστώς διωγμού. Θεσμοί και νόμοι εξευτελίστηκαν ένεκα του τελικού σκοπού. Δοξάσατε όσο κανείς άλλος τη ρήση «ο σκοπός αγιάζει τα μέσα».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κάνω χρήση και της δευτερολογίας μου, κυρία Πρόεδρε.

Όσα συνέβησαν με τη μη εφαρμογή του ν.4369/2016 για το Εθνικό Μητρώο Επιτελικών Στελεχών του Δημοσίου χαρακτηρίζουν ολόκληρη τη διακυβέρνησή σας. Η περίφημη φράση που μνημονεύτηκε «πήραμε την Κυβέρνηση, όχι όμως και την εξουσία» σάς έχει γίνει εμμονή. Για αυτό και τέσσερις Υπουργοί σας παρενέβησαν στο ΑΣΕΠ και τους Γραμματείς της Δημόσιας Διοίκησης, γιατί το μείζον είναι η κομματική ταυτότητα και για αυτό επιθυμείτε να γιγαντώσετε κι άλλο το κράτος, για να διορίζετε κόσμο, όπως έχετε κάνει με τις στρατιές των μετακλητών, με «Καρανίκες» παντός τύπου, χωρίς προσόντα, χωρίς εμπειρία, ενίοτε και χωρίς αντικείμενο. Μια μικρή γεύση αυτού πήραμε προσφάτως στον ανασχηματισμό με το κομβόι μετακλητών που απασχολούσαν οι Υπουργοί που καρατομήθηκαν.

Οι διορισμοί, όμως, δεν σταματούν στους μετακλητούς. Επεκτείνονται και στο ίδιο το δημόσιο, με τη γνωστή φάμπρικα των συμβασιούχων. Σύμφωνα με τα επίσημα στοιχεία της απογραφής φέτος τον Μάιο, οι συμβασιούχοι για πρώτη φορά ξεπέρασαν τις εκατό χιλιάδες. Από ογδόντα χιλιάδες διακόσιοι εβδομήντα οχτώ που ήταν τον Μάιο του 2015 έφτασαν αισίως τον Μάιο του 2018 τις εκατόν τρεις χιλιάδες εκατόν είκοσι τέσσερις. Έχουμε, δηλαδή, μια αύξηση σχεδόν είκοσι τρεις χιλιάδες νέους συμβασιούχους στους οποίους, βεβαίως, κλείνετε το μάτι της μονιμοποίησης κρατώντας τους σε ομηρία.

Την ίδια ώρα, όμως, αγαπητοί συνάδελφοι, νέα παιδιά με προσόντα παίρνουν τον δρόμο της ξενιτιάς και της μετανάστευσης. Γιατί εδώ η Κυβέρνησή σας έχει επιλέξει να «στείβει» τον ιδιωτικό τομέα, την επιχειρηματικότητα, κάθε παραγωγική ικμάδα με φόρους πάνω στους φόρους, για να συντηρεί τους ψηφοφόρους της, για να μοιράζει υποσχέσεις αποκατάστασης εις βάρος βεβαίως του τόπου, του παρόντος και του μέλλοντός του.

Ως εκ τούτου καμμία έκπληξη δεν μας προκάλεσε η είδηση ότι η Ελλάδα, στην οικονομική ελευθερία, καταλαμβάνεται παγκοσμίως στην εκατοστή όγδοη θέση μαζί με το Βασίλειο της Σουαζιλάνδης. Ευτυχώς που το δράμα λαμβάνει σύντομα τέλος. Η Κυβέρνηση αυτή θα μείνει ως μια κακή ανάμνηση. Η Ελλάδα σύντομα θα αλλάξει σελίδα με τη Νέα Δημοκρατία και τον Κυριάκο Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελευταίος από τους επερωτώντες είναι ο κ. Βλάχος.

Κύριε Βλάχο, θα μιλήσετε από τη θέση σας;

**ΓΕΩΡΓΙΟΣ ΒΛΑΧΟΣ:** Ναι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα κάνετε χρήση της δευτερολογίας σας;

**ΓΕΩΡΓΙΟΣ ΒΛΑΧΟΣ:** Νομίζω, ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κυρία Υπουργέ, βεβαίως εσείς τότε δεν ήσασταν ούτε στον Συνασπισμό, ούτε στον ΣΥΡΙΖΑ, αλλά ο ΣΥΡΙΖΑ τότε που είχε τα μικρά ποσοστά στο παρελθόν και που η πολιτική του παρέμβαση δεν ήταν ιδιαίτερα σημαντική, είχε τη δυνατότητα να θεωρητικολογεί, να διακηρύττει τα πάντα, ό,τι ήταν σωστό ήταν και δικό του, το υιοθέτησε, ό,τι ήταν δίκαιο ήταν και δικό του, ό,τι ήταν τέλειο το διεκδικούσε, ό,τι ήταν ελπιδοφόρο, εκεί και αν δεν ήταν δικό του!

Έτσι, σιγά-σιγά δημιουργήθηκε αυτός ο μύθος ότι ό,τι είναι καλό είναι και αριστερό. Με αυτή τη νοοτροπία, λοιπόν, άλλαξαν τα πράγματα και ήρθε στη διακυβέρνηση. Κι όταν ήρθε η ώρα να αποδείξει αυτά που έλεγε στο παρελθόν, βεβαίως, φέρνει έναν νόμο και πάλι θεωρητικολογεί και καθυστερεί. Όταν όμως έρχεται η ώρα της πράξης, εκεί πια αρχίζουν τα προβλήματα. Εκεί πια αρχίζει η ατέλειωτη ασυνέπεια. Αρχίζουμε να βλέπουμε πώς εννοούσατε όλα αυτά στο παρελθόν τώρα που είναι να γίνουν πράξη.

Έρχεστε, λοιπόν, να ορίσετε τους περίφημους διοικητικούς και τομεακούς γραμματείς με τετραετή θητεία. Ωραία ακούγεται σαν πρόβλεψη. Τι σημαίνει όμως τετραετής θητεία; Σημαίνει ότι θα επιλέξουμε μη πολιτικά πρόσωπα ευρύτερης αποδοχής, υπερκομματικά, αν θέλετε. Γιατί αυτά τα πρόσωπα θα πρέπει να έχουν τη δυνατότητα να υπηρετήσουν και μια ή και άλλες κυβερνήσεις, πιθανόν και διαφορετικές πολιτικές. Άρα δεν μπορεί να έχουν κομματικές παρωπίδες. Αυτό λέει και πάλι η θεωρία.

Έρχεται η ώρα του διαγωνισμού. Και τότε αρχίζετε και φτιάχνετε τους λεγόμενους φωτογραφικούς διαγωνισμούς. Πώς το κάνετε αυτό; Απομονώνετε την κάθε υποψηφιότητα, τον κάθε γραμματέα. Αν θέλετε να τους κάνετε όλους μαζί, θα πηγαίνατε στο ΑΣΕΠ να προκηρύξει εξήντα εννιά θέσεις. Δεν το κάνατε αυτό. Πήγατε ανά γραμματέα, ανά Υπουργείο. Και αφού φωτογραφίσατε τα προσόντα του εκλεκτού σας, του δικού σας υποψηφίου, που είχατε στο μυαλό σας, κατατίθενται οι υποψηφιότητες και, για να σιγουρέψετε ότι δεν θα κάνετε λάθος, πάτε και ζητάτε τους φακέλους, με πρώτη, νομίζω, απ’ ότι γράφεται, την πρώην συνάδελφό σας στο Υπουργείο, την κ. Γεροβασίλη. Εσείς, όμως, θα μας πείτε για τα υπόλοιπα ονόματα. Με ποιο δικαίωμα πάτε στο ΑΣΕΠ και ζητάτε τους φακέλους; Από πού προκύπτει ότι έχετε αυτό το δικαίωμα; Μπορείτε να μας το εξηγήσετε;

Γιατί απαξιώνετε το ΑΣΕΠ; Όλοι προσπαθούμε να το αναβαθμίσουμε, να το στηρίξουμε. Κι εσείς πάτε σε ένα βράδυ και το ξεφτιλίζετε. Γιατί το κάνετε αυτό; Για να στελεχώσετε την κρατική μηχανή με κομματικούς σας φίλους;

Θα πει κανείς «Μα, αφού είχαν κατατεθεί οι φάκελοι. Οι προκηρύξεις ήταν γνωστές». Ναι. Θα σας πω εγώ το υπόλοιπο μυστικό. Πήγατε, γνωρίζοντας τα προσόντα των υπολοίπων. Μπορούσατε να κινηθείτε, ανάλογα στην περίφημη συνέντευξη. Κι όχι μόνο. Αυτό είναι ένα θέμα, που θα δούμε εν καιρώ. Γνωρίζετε ποιοι είναι οι υποψήφιοι και τι προσόντα έχουν, τι επικαλούνται. Έτσι, λοιπόν, προσπαθήσατε σε ένα βράδυ ουσιαστικά να μεταλλάξετε τους κομματικούς σας φίλους, τις κομματικές επιλογές που είχατε δικαίωμα να τοποθετήσετε στα Υπουργεία ως γραμματείς, ως τομεακούς και διοικητικούς γραμματείς με τετραετή θητεία, επειδή έτσι το αποφασίσατε.

Αυτό, κυρία Υπουργέ, δεν μπορεί να είναι το νέο. Βεβαίως, σας θυμίζω κι εγώ κάτι, που λέχθηκε από τους συναδέλφους, ότι είκοσι δύο φάκελοι πάρθηκαν πίσω. Αν είχατε ευαισθησία, θα έπρεπε να σκεφθείτε να πάρετε το όλο εγχείρημα από την αρχή. Γιατί το λάθος δεν έγινε μόνο στους είκοσι δυο. Προφανώς εκεί θα εντοπίστηκαν τα μεγάλα σκάνδαλα. Αλλά, εν πάση περιπτώσει, καταλαβαίνετε ότι και τα υπόλοιπα, αφού έγιναν με την ίδια διαδικασία, είναι προβληματικά.

Αυτό, λοιπόν, δεν μπορεί να είναι το νέο. Θέλετε να το πούμε κουτοπονηριά; Να το πούμε. Θέλετε να το πούμε εξυπνάδα; Να το πούμε. Αλλά δεν μπορεί να είναι το νέο, που εσείς επιμένετε μέχρι σήμερα να ισχυρίζεστε ότι μπορεί να υπηρετείτε.

Θα κλείσω θυμίζοντάς σας μια φράση που αρέσει σε εσάς της Αριστεράς. Τη λέγατε κι από παλιά θυμάμαι, από τα αμφιθέατρα. «Πού είσαι νιότη που έλεγες πως θα γινόμουν άλλος». Τελικά δεν μπορέσατε να γίνετε άλλοι.

Εδώ μου θυμίζετε και έναν παλαιό πολιτικό, από την περιοχή του κ. Τσιάρα, που είπε σε έναν νέο πολιτικό: «Πότε πρόλαβες, μωρέ, και χάλασες τόσο πολύ»; Πότε προλάβατε και φέρατε τα πάνω κάτω; Πότε προλάβατε και ανατρέψατε όλες αυτές τις θεωρίες; Τόση αγάπη για την εξουσία; Τόσο τη λατρέψατε;

Σήμερα με αυτή τη αφορμή, που σας δίνει η Αξιωματική Αντιπολίτευση, πραγματικά, και σαν Κυβέρνηση κι εσείς προσωπικά νιώθετε την ανάγκη, επιτέλους, να μας απαντήσετε στα συγκεκριμένα ερωτήματα που λέμε και να μη γενικεύσετε την απάντησή σας, ούτως ώστε αν απαντήσετε συγκεκριμένα να μπορούμε όλοι εμείς, αλλά κυρίως οι πολίτες, να κάνουμε τις συγκρίσεις;

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Θα ήθελα να κάνω χρήση και της δευτερολογίας μου, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας δίνω οκτώ λεπτά. Εντάξει;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, αυτή Κυβέρνηση έχει έφεση στην ανεκδοτολογία. Ένα ανέκδοτο που ζήσαμε ήταν η σκληρή διαπραγμάτευση Τσίπρα-Βαρουφάκη και αυτό οδήγησε στο επιπλέον τέταρτο μνημόνιο και αυτό το άτυπο, που βιώνουμε σήμερα, αλλά και στον λογαριασμό των 100 δισεκατομμυρίων στον ελληνικό λαό.

Ένα άλλο ανέκδοτο ήταν η «αξιοπρέπεια» και αυτή οδήγησε στη συνειδητή φτωχοποίηση της μεσαίας τάξης, αλλά και σε μια άλλη παράμετρο, στην ντροπή της Μόριας, που επίσης ζούμε, όλος ο κόσμος ζει και επισημαίνει σήμερα.

Ένα άλλο ανέκδοτο ήταν η διπλωματική επιτυχία της διαπραγμάτευσης Κοτζιά και αυτό οδήγησε στην εθνικά επιζήμια Συμφωνία των Πρεσπών, η οποία εξελίσσεται, χωρίς βέβαια πρωτοβουλίες πλέον της ελληνικής Κυβέρνησης.

Ένα άλλο ήταν η «στραβή» στη βάρδια της Περιφερειάρχου Αττικής, που οδήγησε σε εκατόν νεκρούς στην τραγωδία στο Μάτι.

Ένα κορυφαίο, όμως, ανέκδοτο του βίου και της πολιτείας αυτής της Κυβέρνησης ήταν η συμφωνία για αποκομματικοποίηση της δημόσιας διοίκησης, η οποία μπήκε πρώτα στο χαρτί, κατά την προκαταρκτική συμφωνία της 21ης Φεβρουαρίου του 2015, ανάμεσα στον Πρωθυπουργό και τους δανειστές, οι οποίοι τότε πίστευαν στο νέο, άφθαρτο και ηθικό, που ερχόταν στην ελληνική πολιτική σκηνή με φόρα, πριν τελικά προκύψει η πραγματικότητα.

Θυμίζω ότι ο πρώτος νόμος που ψηφίστηκε από την Κυβέρνηση ΣΥΡΙΖΑ τον Μάρτιο του 2015 είχε τίτλο: «Μέτρα για την αντιμετώπιση της ανθρωπιστικής κρίσης». Όμως, τα τριάντα τέσσερα –αν δεν απατώμαι- από τα σαράντα δύο άρθρα αυτού του νόμου είχαν να κάνουν με τη θέσπιση νέων θέσεων και φορέων στη δημόσια διοίκηση, ιδίως αυτών των θέσεων των αναπληρωτών γενικών γραμματέων, που θα έρχονταν να συνδράμουν τους γενικούς γραμματείς των Υπουργείων, νέες θέσεις, νέες δυνατότητες για διορισμούς πολιτικών φίλων.

Είχαμε νομοθετικές πρωτοβουλίες, που προέβλεπαν τη δημιουργία οργάνων, φορέων, επιτροπών, προκειμένου να υπάρχει η ευχέρεια στελέχωσής τους με φίλους της Κυβέρνησης. Είχαμε φωτογραφικές προκηρύξεις, όπου πολλές φορές το κύριο χαρακτηριστικό τους ήταν η απαξίωση της επαγγελματικής εμπειρίας. Δεν μετρούσε τόσο να έχεις δουλέψει κάπου, προκειμένου να διεκδικείς μια θέση δημόσιου φορέα. Είχαμε διαβλητούς διαγωνισμούς, παρεμβάσεις στις διαδικασίες, αδιάβλητες υποτίθεται. Ήταν παρεμβάσεις που συνεπάγονται όχι μόνο πολιτικές αλλά, σε μερικές περιπτώσεις, και ποινικές ευθύνες. Γενικά είχαμε μια διαρκή και συστηματική προσπάθεια άλωσης της δημόσιας διοίκησης.

Πρόσφατα η Ευρωπαϊκή Επιτροπή αναγνώρισε την ανάγκη να επαναπροκηρυχθούν είκοσι δύο θέσεις γραμματέων. Το ερώτημα που σας απευθύνουμε μεταξύ άλλων είναι αν το κάνατε, αν επαναπροκηρύξατε τις θέσεις γενικών γραμματέων, για τις οποίες οι ίδιοι οι Ευρωπαίοι και η επιτροπή αποφάνθηκε ότι ο διαγωνισμός και όλη η διαγωνιστική διαδικασία ήταν διαβλητή και επομένως, έπρεπε να αλλάξει.

Ένα από τα μεγάλα ζητήματα, όμως, στη διαδικασία επιλογής είναι αυτό της επιλογής διοικητικών και τομεακών γραμματέων. Στις 7 Αυγούστου προσήλθαμε στην Εισαγγελία του Αρείου Πάγου, προκειμένου να καταθέσουμε μήνυση κατά παντός υπευθύνου και ζητήσαμε να διερευνηθεί η υπόθεση παράνομης διαβίβασης σε τουλάχιστον τέσσερις Υπουργούς της Κυβέρνησης ΣΥΡΙΖΑ - ΑΝΕΛ των ονομάτων, στοιχείων και προσόντων των υποψηφίων, καθώς βρίσκονταν σε εξέλιξη η διαδικασία.

Είχαμε να κάνουμε με ένα χρονικό σημείο, κατά το οποίο κανείς δεν νομιμοποιούνταν -ιδίως Υπουργός- και δεν είχε δικαίωμα να λάβει γνώση των σχετικών στοιχείων και επομένως, θα μπορούσε να υπάρξει αθέμιτη παρέμβαση στο έργο της επιτροπής.

Θεωρήσαμε ότι η αποστολή των στοιχείων όλων των φακέλων των υποψηφίων στους Υπουργούς κατέστησε τη διαδικασία μονόδρομο, ως προς την ακύρωσή της και ζητάμε την ακύρωσή της, δεδομένου ότι έχει τιναχθεί στον αέρα ο αδιάβλητος -υποτίθεται- χαρακτήρας της, για να μην πω ότι έγινε μια ανεπίτρεπτη, αχαρακτήριστη παρέμβαση στον ΑΣΕΠ.

Αυτήν τη στιγμή εγείρουμε όλα αυτά τα ερωτήματα σε εσάς. Και σας ρωτάμε:

Γιατί εδώ και πέντε μήνες σιωπάτε και δεν αποκαλύπτετε τα ονόματα των τεσσάρων Υπουργών, που ζήτησαν και πήραν από τον ΑΣΕΠ τα στοιχεία από τους φακέλους των υποψήφιων διοικητικών και τομεακών γραμματέων;

Γιατί δεν δίνετε επαρκείς εξηγήσεις για μια διαδικασία, η οποία από αδιάβλητη έχει μετατραπεί σε απολύτως διαβλητή και έωλη;

Πρέπει να δώσετε απαντήσεις. Μην ξεχνάτε ότι έχει κατατεθεί μήνυση και επομένως, πιθανώς μια εισαγγελική αρχή τώρα να διενεργεί τη δέουσα έρευνα, προκειμένου να διαπιστωθούν ποινικές πλέον ευθύνες σε φυσικά πρόσωπα.

Κυρίες και κύριοι συνάδελφοι, κύριοι της Κυβέρνησης, κυρία Υπουργέ, που έχετε αναλάβει εδώ και λίγο καιρό τα καθήκοντά σας και ελπίζουμε παρά το γενικό κανόνα της συνέχειας της κυβερνητικής λειτουργίας εσείς να λειτουργήσετε κάπως διαφορετικά από τους προκατόχους σας.

Δώστε απαντήσεις σε αυτά τα ερωτήματα. Δυστυχώς, έχετε να απαντήσετε και για όλη αυτήν την εξαιρετικά προβληματική διαδικασία, η οποία μόνο σε αποκομματικοποίηση της δημόσιας διοίκησης δεν παραπέμπει, αντιθέτως παραπέμπει σε συστηματική προσπάθεια άλωσής της. Οφείλετε να δώσετε απαντήσεις.

Κοιτάξτε. Ο Πρωθυπουργός είπε κάποτε ότι για να χτίσει πρέπει πρώτα να χαλάσει. Εμείς πολύ φοβούμεθα ότι εδώ και τέσσερα χρόνια χαλάτε συστηματικά και δεν χτίζετε καθόλου και δυστυχώς, θα έρθει μια επόμενη κυβέρνηση, η οποία θα αναλάβει το πολύ δύσκολο έργο μέσα σε ένα εντελώς ναρκοθετημένο πεδίο να χτίσει μέσα από τα χαλάσματα που εσείς αφήσατε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα εκ μέρους της Κυβέρνησης θα πάρει τον λόγο η Υπουργός Διοικητικής Ανασυγκρότησης κ. Ξενογιαννακοπούλου.

Έχετε είκοσι λεπτά για την πρωτολογία σας και στη συνέχεια δέκα λεπτά και πέντε λεπτά. Θα κάνετε χρήση όλου του χρόνου, κυρία Υπουργέ;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Θα επιφυλαχτώ, κυρία Πρόεδρε. Θα δω πώς θα πάει η πρωτομιλία και θα επανέλθω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Υπουργέ, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ πολύ.

Κυρία Πρόεδρε, κυρίες και κύριοι Βουλευτές, θέλω, κατ’ αρχάς να εκφράσω τη χαρά μου, που βρίσκομαι σήμερα στο Βήμα της Βουλής για να απαντήσω στην επίκαιρη επερώτηση των Βουλευτών της Νέας Δημοκρατίας.

Και χαίρομαι για δύο λόγους. Ο πρώτος είναι γιατί πιστεύω πραγματικά στον κοινοβουλευτικό έλεγχο και στην εποικοδομητική συνεργασία της Κυβέρνησης και των Υπουργών με το Κοινοβούλιο. Παρ’ ότι είμαι λίγες εβδομάδες σε αυτή τη θέση, προσήλθα πραγματικά εποικοδομητικά, γιατί πιστεύω ότι θα οικοδομήσουμε τέτοια σχέση και θα το αποδείξουμε και στο μέλλον.

Χαίρομαι, όμως, και για έναν δεύτερο λόγο, γιατί μου δίνετε την ευκαιρία να μπορέσω να τοποθετηθώ και να αποσαφηνίσω και κάποια θέματα γύρω από τα κρίσιμα ζητήματα της δημόσιας διοίκησης και της επιλογής των επιτελικών στελεχών, κάτι που είναι στην καρδιά μιας συνολικής και συλλογικής προσπάθειας σε αυτή τη νέα περίοδο που πλέον έχει εισέλθει η χώρα μας και στην υλοποίηση ενός αναγκαίου σχεδίου θεσμικής, παραγωγικής και κοινωνικής ανασυγκρότησης. Γιατί η δημόσια διοίκηση είναι αυτονόητο -και εδώ νομίζω θα συμφωνήσουμε όλοι- ότι είναι στην καρδιά αυτής της προσπάθειας και βέβαια είναι ο κρίσιμος παράγοντας για τη λειτουργία των θεσμών της δημοκρατίας, της ανάπτυξης και του κοινωνικού κράτους.

Πιστεύω ότι δεν είναι τυχαίο -και θα κάνω και δύο, τρεις γενικές παρατηρήσεις- ότι και ο Πρωθυπουργός πριν λίγες εβδομάδες στη Διεθνή Έκθεση Θεσσαλονίκης, όταν παρουσίασε τις μεγάλες προτεραιότητες και το πλαίσιο σε αυτή τη νέα εποχή μετά τα μνημόνια που η χώρα μας γύρισε σελίδα, αναφέρθηκε στη δημόσια διοίκηση και στη δέσμευση που έχουμε ως Κυβέρνηση προκειμένου να ολοκληρωθούν όλες οι διαδικασίες, οι οποίες έχουν ξεκινήσει για την απαραίτητη διοικητική ανασυγκρότηση και τις συναφείς μεταρρυθμίσεις που βρίσκονται σε εξέλιξη.

Ξέρετε πολύ καλά ότι η δημόσια διοίκηση κατά τη μνημονιακή περίοδο υπέστη μία συνολική απαξίωση. Κι αυτό όχι μόνο στη χώρα μας. Η επικράτηση μίας ακραίας νεοφιλελεύθερης αντίληψης, που είχε ξεκινήσει ήδη από τη δεκαετία του 1990 με την παγκοσμιοποίηση, ήρθε να απαξιώσει συνολικά τις κρατικές λειτουργίες.

Και πρέπει να σας πω, επειδή έχω εργαστεί πολλά χρόνια και στην ευρωπαϊκή διοίκηση, την ίδια προσπάθεια απαξίωσης βίωσε την ίδια περίοδο και η ευρωπαϊκή διοίκηση και μία γενική προσπάθεια να συρρικνωθεί το κράτος, να υπάρχει ιδιωτικοποίηση στο χώρο των δημοσίων υπηρεσιών, όπως επίσης, επιχειρήθηκε και μία ισοπεδωτική απαξίωση των δημοσίων λειτουργών, των δημοσίων υπαλλήλων.

Αυτό σε καμμία περίπτωση δεν σημαίνει ότι δεν υπήρχαν και δεν υπάρχουν παθογένειες και προβλήματα. Ίσα-ίσα, υπάρχουν προβλήματα που πρέπει να τα αντιμετωπίσουμε και αυτή είναι μία συνεχής προσπάθεια. Δεν πρέπει να ισοπεδώνουμε και καμμία περίοδο, γιατί μεγάλες τομές έχουν γίνει καθ’ όλη τη διάρκεια αυτή.

Δηλαδή, το ΑΣΕΠ το οποίο είναι μία μεγάλη εγγύηση και όλοι πλέον το παραδεχόμαστε και σεβόμαστε την ανεξαρτησία του, τα ζητήματα της αποκέντρωσης και της Αυτοδιοίκησης, τα θέματα του ΚΕΠ, της «ΔΙΑΦΑΝΕΙΑΣ» και της «ΔΙΑΥΓΕΙΑΣ», είναι ζητήματα πάνω στα οποία ερχόμαστε σε κάθε περίοδο να οικοδομήσουμε.

Άρα λοιπόν, η ισοπέδωση δεν βοηθάει. Αντίθετα, νομίζω ότι τώρα που γυρίζουμε σελίδα και προχωράμε μπροστά, πρέπει να καταστήσουμε τη δημόσια διοίκηση πραγματικά και αποτελεσματική και σύγχρονη και ανεξάρτητη και να μπορεί πραγματικά να είναι ο κινητήριος μοχλός σε αυτή τη νέα προσπάθεια ανασυγκρότησης της χώρας μας.

Και επειδή άκουσα και κριτική γύρω από το πώς αντιμετωπίζουν οι θεσμοί και οι εταίροι μας τις προσπάθειες που γίνονται, θα έλεγα ότι δεν πρέπει να έχουμε μία προσέγγιση αλά καρτ. Οι διαπραγματεύσεις και οι σχέσεις με τους εταίρους και τους θεσμούς ήταν πάρα πολύ δύσκολες τα προηγούμενα χρόνια.

Εδώ θέλω να σημειώσω ότι η προκάτοχός μου, η κ. Γεροβασίλη, σε μια πάρα πολύ δύσκολη περίοδο έκανε ένα πάρα πολύ σημαντικό έργο και μάλιστα, με πολλή εργατικότητα και συνέπεια και μπόρεσε να πετύχει και μια σειρά πράγματα, που εμείς καλούμαστε σήμερα να ολοκληρώσουμε και να δώσουμε μία συνέχεια.

Κλείνοντας, λοιπόν, τις γενικές παρατηρήσεις –επιτρέψτε μου αυτή την κατάχρηση, αλλά μιας που είναι η πρώτη φορά που απευθύνομαι στο Κοινοβούλιο- να πω ότι σε αυτή την περίοδο θέτουμε τρεις μεγάλες προτεραιότητες στον τομέα της διοικητικής ανασυγκρότησης:

Η πρώτη, είναι ακριβώς αυτή που ανέφερα προηγούμενα, η ολοκλήρωση της προσπάθειας της διοικητικής ανασυγκρότησης και των μεγάλων μεταρρυθμίσεων οι οποίες έχουν ξεκινήσει για την ενδυνάμωση του δημόσιου τομέα και της λειτουργίας του.

Η δεύτερη μεγάλη προτεραιότητα είναι ακριβώς να μπορέσει η δημόσια διοίκηση να συμμετάσχει σε αυτή τη συλλογική και συνολική προσπάθεια του σχεδίου ανασυγκρότησης της χώρας μας, με την ενδυνάμωσή της, με την επιμόρφωση των στελεχών και με την αναγκαία ανανέωση, μέσα από στοχευμένες προσλήψεις -θα επανέλθω σε αυτό- και φυσικά, μέσα στο πλαίσιο του δημοσιονομικού πλαισίου και των συγκεκριμένων αναγκών που αυτή τη στιγμή έχουμε στην περίοδο που διανύουμε.

Και η τρίτη μεγάλη προτεραιότητα είναι η συνεχής προσπάθεια για την ποιοτική και ψηφιακή αναβάθμιση της δημόσιας διοίκησης και της λειτουργίας της, η οποία είναι πρώτα απ’ όλα για την εξυπηρέτηση του πολίτη, αλλά φυσικά και της πραγματικής οικονομίας, της επιχειρηματικότητας και του κοινωνικού κράτους.

Όταν ανέλαβε η Κυβέρνηση μετά τις εκλογές του 2015, έπρεπε να κινηθεί αμέσως και κινήθηκε σε δύο κατευθύνσεις:

Η πρώτη –και αυτό ήταν η νομοθεσία που πέρασε το 2015- ήταν να μπορέσει να αντιμετωπίσει και να αποκαταστήσει τις μεγάλες αδικίες και τα προβλήματα που βρήκε από τη διακυβέρνηση της Νέας Δημοκρατίας, όταν έγινε η αλλαγή το 2015.

Και αναφέρομαι εδώ στον νόμο που έφερε τότε η κυβέρνηση σχετικά με την κατάργηση της περίφημης διαθεσιμότητας -και όλα τα προβλήματα και τη μεγάλη ανασφάλεια που είχε δημιουργήσει στον δημόσιο τομέα- τα ζητήματα των απολύσεων, και να μπορέσει να αποκατασταθεί μια στοιχειώδης σταθερότητα και ένα αίσθημα εσωτερικής εμπιστοσύνης μέσα στη δημόσια διοίκηση. Γιατί ξέρετε πολύ καλά ότι για να λειτουργεί η δημόσια διοίκηση, πρέπει πρώτα απ’ όλα το στελεχικό δυναμικό, το ανθρώπινο δυναμικό της δημόσιας διοίκησης να νιώθει ότι έχει αξιοπρέπεια, ότι δεν απαξιώνεται και ότι πραγματικά η δουλειά του πιάνει τόπο.

Και επειδή αναφερθήκατε περί κομματικοποιήσεων, περί κομματικού κράτους, εγκάθετων, περί εγκλωβισμού για το μέλλον, εγώ θα ήθελα να σας θυμίσω ότι ο Πρόεδρος της Νέας Δημοκρατίας ο οποίος ήταν στη θέση μου –ήταν Υπουργός τότε Διοικητικής Μεταρρύθμισης- εν μία νυκτί –επειδή αναφέρατε για αποφάσεις που λαμβάνονται επί μία νυκτί- τον Δεκέμβριο του 2014 με διοικητική πολιτική απόφαση, χωρίς καμμία διαδικασία διαφάνειας, κρίσης, κριτηρίων –για να θυμόμαστε βέβαια και πού βρισκόμαστε και τι συζητάμε- έκανε τις τοποθετήσεις όλων των γενικών διευθυντών όλων των Υπουργείων. Αυτό έγινε τέλη Δεκεμβρίου 2014 που πηγαίναμε για εκλογές στις αρχές του 2015.

Τι έκανε, λοιπόν, η Κυβέρνηση μετά το 2015, που τόσο εύκολα ερχόσαστε και λέτε ότι έκανε την προσπάθεια να βάλει εγκάθετους, να τακτοποιήσει τους εκλεκτούς και τους ημέτερους; Σεβάστηκε αυτούς τους γενικούς διευθυντές. Δεν έκανε καμμία καθαίρεση, δεν έδιωξε κανέναν. Αλλά αντίθετα, οι Υπουργοί αυτά τα τρία χρόνια της διακυβέρνησης συνεργάστηκαν με αυτούς τους γενικούς διευθυντές.

Και το λέω αυτό, γιατί είναι συναφές με τα ερωτήματα, καθώς παράλληλα με τις κρίσεις των διοικητικών γραμματέων και των τομεακών γραμματέων είναι και οι κρίσεις οι οποίες έχουν ήδη ολοκληρωθεί -και θέλω να σας ενημερώσω- όλων των γενικών διευθυντών των Υπουργείων, πλην τριών που ολοκληρώνονται και αυτές.

Σεβάστηκε, λοιπόν, αυτήν την κρίση, συνεργάστηκε. Γιατί δόθηκε ένα δείγμα γραφής, ότι εμάς δεν μας νοιάζει τι ψηφίζει ο κάθε δημόσιος υπάλληλος. Εμάς μας νοιάζει να κάνει καλά τη δουλειά του, να είναι έντιμος και να επιτελεί ό,τι χρειάζεται για τον πολίτη και για το δημόσιο συμφέρον.

Σε αυτά τα νομοθετήματα, λοιπόν, της πρώτης περιόδου που ήρθαν να διορθώσουν τις αδικίες, ήρθε η Κυβέρνηση το 2016 με δύο κρίσιμα νομοθετήματα -που είναι και το θεσμικό πλαίσιο στο οποίο εμείς τώρα κινούμαστε και υλοποιούμε- τα οποία είναι και αυτά μία σημαντική θεσμική τομή, η οποία αναγνωρίζεται και από τους εταίρους μας και από τα ευρωπαϊκά όργανα και από όλες τις εκθέσεις που έχουν βγει σχετικά, στη λογική ακριβώς του να υπάρχει η επιλογή των επιτελικών στελεχών, της δημόσιας διοίκησης, αλλά και του ευρύτερου δημόσιου τομέα των εποπτευομένων φορέων με τρόπο ο οποίος να ξεφεύγει με αυτό που γινόταν έως τώρα. Γιατί ας μη γελιόμαστε –και εσείς οι ίδιοι το έχετε πει- ήταν πολιτικές οι τοποθετήσεις για πολιτικές θέσεις. Ήταν μια άλλη αντίληψη της διοίκησης. Δεν έρχεται κανείς να το κατακρίνει. Ήταν μια άλλη αντίληψη του πώς ασκείται η διοίκηση.

Η Κυβέρνηση, όμως, με αυτόν το νόμο του 2016 ήρθε να φέρει μία ευρωπαϊκή παράδοση οργάνωσης της δημόσιας διοίκησης στη χώρα μας. Γιατί εδώ πρέπει πάλι να σας πω και από προσωπική εμπειρία ότι έτσι είναι οργανωμένες πάρα πολλές διοικήσεις σε πολλές χώρες-μέλη της Ένωσης και φυσικά η ίδια η Ευρωπαϊκή Επιτροπή. Η Ευρωπαϊκή Επιτροπή λειτουργεί σε αυτό το πλαίσιο. Δηλαδή, ο γενικός διευθυντής είναι ο αντίστοιχος διοικητικός γραμματέας που εξασφαλίζει τη συνέχεια, τη θεσμική μνήμη και την αποτελεσματικότητα στην εποπτεία της διοίκησης και από πάνω υπάρχει ο επίτροπος που είναι βέβαια πολιτικό πρόσωπο και το κολλέγιο των επιτρόπων με την αντίστοιχη λειτουργία τους, που είναι –θα λέγαμε- η αντιστοιχία της κυβέρνησης. Αυτό, λοιπόν, είναι ένα ευρωπαϊκό πρότυπο. Και σε αυτό το πρότυπο βασιστήκαμε και αυτήν την προσπάθεια κάνουμε.

Λέτε τώρα: Ποιες ήταν οι εγγυήσεις και εάν υπήρξαν προβλήματα. Οι εγγυήσεις κατ’ αρχάς δίνονται από τον ίδιο το νόμο. Η πρώτη μεγάλη εγγύηση είναι το μητρώο επιτελικών στελεχών. Αυτό το μητρώο λειτουργεί. Και επειδή υπάρχουν και ερωτήματα γύρω από τη λειτουργία του μητρώου, θα σας δώσω και τα στοιχεία ακριβώς για να γνωρίζετε και σε αυτή τη φάση πόσοι είναι που έχουν ενταχθεί στο μητρώο αυτό. Και βέβαια, με δική σας προτροπή και πρόταση –και εδώ δείχνει ότι υπάρχει πάντα η καλή συνεργασία και προσπάθεια να υπάρχει μία σύνθεση στο Κοινοβούλιο- ήταν η αντίληψη ότι έπρεπε να υπάρχει και η δυνατότητα σε αυτές τις επιτελικές θέσεις, είτε αφορά τους τομεακούς και διοικητικούς γραμματείς είτε τις διοικήσεις των νομικών προσώπων του ευρύτερου δημόσιου τομέα, να συμμετάσχει και ο ιδιωτικός τομέας. Και έγινε αποδεκτό.

Όμως αυτήν τη στιγμή το Μητρώο Στελεχών λειτουργεί. Και βέβαια ένα μεγάλο μέρος των υποψηφίων βρίσκονται υπό την κρίση του αντίστοιχου οργάνου, του Εθνικού Συμβουλίου Επιλογής Διοικήσεων, που είναι ένα όργανο θεσμοθετημένο από τον νόμο και που έχει όλα τα κριτήρια στη συγκρότησή του, ότι φυσικά εκεί δεν υπάρχει κυβερνητική παρέμβαση. Ο Αντιπρόεδρος του ΑΣΕΠ είναι και ο Πρόεδρος αυτού του συμβουλίου, λειτουργεί κάτω από την εποπτεία του ΑΣΕΠ.

Και φυσικά το Μητρώο Στελεχών για τις επιτελικές θέσεις της διοίκησης και αυτό, όπως ξέρετε, λειτουργεί και υπάρχει και αυτήν τη στιγμή. Θα σας δώσω τα ακριβή νούμερα, τα οποία είναι πιο επικαιροποιημένα: έως σήμερα στο Μητρώο Επιτελικών Στελεχών έχουν εγγραφεί συνολικά δύο χιλιάδες επτακόσια πενήντα εννέα άτομα, εκ των οποίων τα δύο χιλιάδες εκατόν δεκαπέντε είναι οριστική εγγραφή, δηλαδή έχουν επιβεβαιωθεί όλα τα δικαιολογητικά και έχουν διασταυρωθεί και είναι στο στάδιο της οριστικής εγγραφής μετά από την επιβεβαίωση ακόμα εξακόσια σαράντα τέσσερα άτομα.

Τώρα, όσον αφορά το Ειδικό Συμβούλιο, το Ειδικό Συμβούλιο Επιλογής Διοικήσεων δεν είναι απλώς ότι έχει τη λειτουργία με τη θεσμική συγκρότηση -να μην κουράσω, αλλά αν θέλετε στη δευτερολογία μου ευχαρίστως να θυμίσω ποιοι το συγκροτούν, αλλά σίγουρα το γνωρίζετε- είναι ότι έχει κάνει και μια σειρά κινήσεις για να εξασφαλίσει ακριβώς το πώς θα λειτουργήσει αυτή η κρίση.

Δηλαδή, πρώτα απ’ όλα υπάρχει ανηρτημένος στην ιστοσελίδα του ΑΣΕΠ ο ενιαίος πίνακας κριτηρίων και η αντίστοιχη μοριοδότηση. Διότι τα κριτήρια που υπάρχουν όσον αφορά τα προσόντα και άλλα θέματα στις προκηρύξεις που έχουν βγει –και τώρα υπεισέρχομαι και στο ειδικό ερώτημα για τους διοικητικούς γραμματείς- εκφράζουν κάποια επιθυμητά ελάχιστα προσόντα. Όμως όλα αυτά στην τελική φάση, όταν θα έρθει το Ειδικό Συμβούλιο να τα κρίνει, θα τα κρίνει με βάση τα συγκεκριμένα πρότυπα κριτηρίων που έχει βάλει στην ιστοσελίδα. Δεσμεύεται από αυτό και θα ελέγχεται, βέβαια, για την τήρηση αυτών, καθώς και για τη μοριοδότηση που έχει αναφέρει και φυσικά μπορείτε να μπείτε στην ιστοσελίδα του ΑΣΕΠ και να τα δείτε.

Και πολύ περισσότερο η ίδια η δομημένη συνέντευξη δεν αφήνει περιθώρια να υπάρξουν διαφοροποιήσεις ως προς την εξέταση των υποψηφίων. Και ακριβώς για να υπάρχει η διαφάνεια και ισοτιμία και ισονομία απέναντι στους υποψήφιους και το πρότυπο της δομημένης συνέντευξης είναι και αυτό ανηρτημένο στην ιστοσελίδα του ΑΣΕΠ, για να μην υπάρχει πρόβλημα.

Ένα προτελευταίο θέμα, για να καταλήξω με τις προκηρύξεις, είναι το ζήτημα που πολλοί θέσατε, δηλαδή γιατί στο τέλος αυτής της μακράς διαδικασίας, που ξεκινάμε από τους εκατοντάδες, χιλιάδες υποψηφίους, περνάμε όλη αυτήν τη φάση της προεπιλογής μέσω του Ειδικού Συμβουλίου και μετά της δομημένης συνέντευξης, γιατί καταλήγουμε ο Υπουργός να επιλέγει ανάμεσα σε τρεις, το περίφημο «short list» που ισχύει και στην Ευρωπαϊκή Επιτροπή πρέπει να σας πω και σε όλες τις διαδικασίες όπου υπάρχουν αντίστοιχες διαδικασίες επιλογής ανωτέρων στελεχών.

Όμως η επιλογή του Υπουργού είναι μία επιλογή που είναι δέσμια. Δεν μπορεί να πει «δεν τους θέλω», δεν μπορεί να πει «θέλω κάποιον άλλον». Η επιλογή γίνεται μέσα από όλο αυτό το φιλτράρισμα και τη θεσμική διαδικασία με όλα αυτά τα σκαλοπάτια που σας ανέφερα. Και όταν φτάνει ο Υπουργός, όπως και σε άλλες εκφράσεις, και συνταγματικά, για την επιλογή επιτελικών στελεχών σε άλλους τομείς, όπως είναι ο στρατός ή όπως είναι η δικαιοσύνη, υπάρχει στο τέλος και η έκφραση της λαϊκής κυριαρχίας στο πρόσωπο του εκάστοτε Υπουργού, όσον αφορά τη δέσμια επιλογή ανάμεσα σε τρεις που έχουν επιλεγεί μέσα από τη μεγάλη δεξαμενή των εκατοντάδων, χιλιάδων υποψηφίων.

Και τώρα έρχομαι στο συγκεκριμένο θέμα των προκηρύξεων, γιατί αυτό είναι και το κρίσιμο θέμα που έχετε αναφέρει.

Πρώτα απ’ όλα, εγώ θέλω να πω με ειλικρίνεια ότι είναι φυσικό όταν γίνονται μεγάλες θεσμικές τομές και είναι η πρώτη τους εφαρμογή, ενδεχομένως να υπάρχουν κάποιες φορές και αδυναμίες. Δεν υπήρχε στα αλήθεια καθυστέρηση. Έπρεπε, όμως, πρώτα απ’ όλα, γιατί αυτή ήταν μία συνολική θεσμική αλλαγή, να ολοκληρωθούν και οι αντίστοιχες λειτουργίες και τα οργανογράμματα των Υπουργείων με τη νέα λογική, να αποσαφηνιστεί πάνω σε ποια δημόσια διοίκηση και σε ποια διάρθρωση ερχόμαστε να προκηρύξουμε την κεφαλή, πλέον, τη θεσμική, δηλαδή τους διοικητικούς και τους τομεακούς γραμματείς.

Από εκεί και πέρα, θέλω πραγματικά να πω ότι η συνάδελφος, η κυρία Γεροβασίλη είχε την ευθιξία και το πολιτικό θάρρος όταν υπήρξαν διαμαρτυρίες και προβλήματα -που ενδεχομένως σε κάποια στιγμή να είχαν και μια έντονη αντιπολιτευτική και αντικυβερνητική χροιά και τα δημοσιεύματα, όλα αυτά είναι μέσα στην πολιτική- εφόσον υπήρχε ένα θέμα, να πει ότι εδώ θα αναθέσουμε στον εξωτερικό μας τεχνικό σύμβουλο της τεχνικής βοήθειας. Ξέρετε ότι είναι η «EXPERTISE FRANCE», η οποία ανέλαβε να κάνει μια αξιολόγηση. Κι αυτό, αν θέλετε, δεν είναι μόνο επειδή μας το ζητήσατε εσείς, που δείχνει ότι είναι και εποικοδομητικός ο κοινοβουλευτικός έλεγχος, είναι πρώτα απ’ όλα για μας, γιατί όταν κάνεις και υλοποιείς μια τέτοια μεγάλη θεσμική τομή, θες να έχεις τα μεγαλύτερα εχέγγυα αξιοπιστίας και φυσικά αξιοκρατίας.

Ολοκληρώθηκε, λοιπόν, αυτή η μελέτη. Είναι πλήρως ενημερωμένοι σχετικά και οι θεσμοί. Και μέσα από αυτή τη μελέτη, από τις εξήντα εννιά προκηρύξεις, όντως θεωρήθηκε ότι για είκοσι δύο προκηρύξεις θα έπρεπε να επαναπροκηρυχθούν. Μάλιστα, η προσπάθεια, που έγινε και όντως αποτυπώνεται στις προκηρύξεις αυτές, ήταν να υπάρχει μια κωδικοποίηση περισσότερο και μια συνεκτικότητα των κριτηρίων σε τρία θέματα, στην γνώση των γλωσσών και την επαγγελματική και διοικητική εμπειρία.

Και επειδή με ρωτήσατε -και οφείλω να σας ενημερώσω-, από τις είκοσι δύο αυτές προκηρύξεις, οι δεκαεννιά έχουν όχι μόνο επαναπροκηρυχθεί, αλλά έχει περάσει και η προθεσμία υποβολής των υποψηφιοτήτων και φυσικά προχωρά κανονικά η διαδικασία, όπως και για τις προηγούμενες, μέσα στο πλαίσιο της αιγίδας και της εποπτείας του ΑΣΕΠ και του ειδικού συμβουλίου. Θα ακολουθήσουν αντίστοιχα και οι τρεις που απομένουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κυρία Πρόεδρε, θα χρειαστώ τρία λεπτά από τη δευτερολογία μου.

Έρχομαι στο θέμα των στοιχείων των υποψηφίων και του ΑΣΕΠ: Ο κ. Γεωργαντάς κατέθεσε στις 29 Ιουνίου συγκεκριμένη επιστολή που έλαβε ο ίδιος από το ΑΣΕΠ. Εγώ στέκομαι σ’ αυτή την επιστολή. Έχετε την επίσημη απάντηση του ΑΣΕΠ, εσείς ο ίδιος την καταθέσατε στα Πρακτικά. Το ΑΣΕΠ είναι μια ανεξάρτητη αρχή. Ως Υπουργός δεν παρεμβαίνω στη λειτουργία και δεν κρίνω τη λειτουργία του. Άρα, η απάντηση υπάρχει και σας παραπέμπω στην απάντηση που εσείς ο ίδιος έχετε καταθέσει στα Πρακτικά. Τώρα στο τρίτο θέμα…

**ΓΕΩΡΓΙΟΣ ΓΕΩΡΓΑΝΤΑΣ:** Τα ονόματα… (δεν ακούστηκε)

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Πάντως απάντησε το ΑΣΕΠ.

**ΓΕΩΡΓΙΟΣ ΓΕΩΡΓΑΝΤΑΣ:** Κυρία Υπουργέ, εγώ δεν μπορώ να ξέρω ποιοι είναι οι τέσσερις πρώτοι, εσείς τους ξέρετε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Κύριε Γεωργαντά, θα απαντήσετε στη δευτερολογία σας. Εγώ δεν διέκοψα κανέναν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργαντά, σας παρακαλώ. Έχετε και δευτερολογία για να μιλήσετε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Τώρα έρχομαι στο θέμα της τροπολογίας για την εφαρμογή του μητρώου των επιτελικών στελεχών σε σχέση με τη στελέχωση στις επιτελικές θέσεις του ευρύτερου δημόσιου τομέα των νομικών προσώπων δημοσίου δικαίου και την τροπολογία που ήρθε τον Ιούνιο, νομίζω, όχι για την αναβολή και την αναστολή, αλλά για τη μετάθεση για έξι μήνες.

Εδώ θα είμαι ειλικρινής γιατί έγινε αυτό. Πρώτα απ’ όλα, ξέρετε ότι είναι εκατοντάδες αυτοί οι οργανισμοί. Μια ταυτόχρονη εκείνη την ώρα πλήρης αλλαγή διοικήσεων, τη χρονική στιγμή που ενδεχομένως πριν από δύο χρόνια δεν μπορούσαμε να έχουμε την πλήρη εικόνα της χρονικής στιγμής για το πώς θα ήταν τα πράγματα, τη χρονική στιγμή που γινόταν η τεράστια προσπάθεια για να μπορέσει η χώρα να βγει από το μνημόνιο και βέβαια, όλες οι πράξεις της διοικήσεως και όλα τα προαπαιτούμενα που έπρεπε να υλοποιηθούν για να μπορέσουμε να γυρίσουμε σελίδα, καταλαβαίνετε ότι θα δημιουργούσε ένα πρόβλημα εάν μπαίναμε εκείνη την ώρα σε μια συνολική αλλαγή διοικήσεων. Μέχρι να προσαρμοστούν, να ενημερωθούν, θα υπήρχε ένα θέμα. Γι’ αυτό τότε, κι αυτό ήταν και το σκεπτικό όταν ήρθε η τροπολογία στη Βουλή, ανακοινώθηκε από την Κυβέρνηση ότι πρόκειται για μια μετάθεση και θα ισχύσει απαρέγκλιτα από την 1η Ιανουαρίου 2019, από εδώ και πέρα. Άρα, λέω ότι δεν υπήρχε κάποια άλλη σκοπιμότητα.

Και να πω και ένα δεύτερο στοιχείο: Το ΑΣΕΠ έχει επιβαρυνθεί πάρα πολύ αυτή την περίοδο από πάρα πολλές αρμοδιότητες και επειδή ακριβώς έχει τη συνολική αξιοπιστία, είναι υπεύθυνο και για τα θέματα των προσλήψεων και όλων των συμβάσεων που πρέπει να ελέγχει και των προκηρύξεων και για όλα αυτά τα ζητήματα και φυσικά μαζί με το Ειδικό Συμβούλιο Επιλογής Διοικήσεων βοηθάει για τις επιλογές των επιτελικών προσώπων και των κρίσεων.

Δεν θα μπορούσε, λοιπόν, σ’ αυτή τη φάση να οργανώσει και να ανταπεξέλθει με ταχύτητα και σ’ αυτό το θέμα. Προκειμένου, λοιπόν, να μην έχουμε προβλήματα στη λειτουργία του δημοσίου, έγινε αυτή η μετάθεση της ημερομηνίας, αλλά από την 1η Ιανουαρίου της επόμενης χρονιάς θα λειτουργήσει κανονικά.

Θα επανέλθω, για να μην κάνω κατάχρηση, στη δευτερολογία μου για τα θέματα που δεν μπόρεσα να απαντήσω.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Υπουργέ.

Τώρα αρχίζει ο κύκλος των Κοινοβουλευτικών Εκπροσώπων. Κατά συνέπεια, καλώ πρώτον στο Βήμα τον κ. Δένδια, που έχει δώδεκα λεπτά και φυσικά έχει και δικαίωμα δευτερολογίας εάν το αποφασίσει.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Ευχαριστώ, κυρία Πρόεδρε.

Κυρία Υπουργέ, κύριοι συνάδελφοι, είπε η κυρία Υπουργός πως «ό,τι δεν πρόλαβα να καλύψω στην πρωτολογία μου θα τα καλύψω στη δευτερολογία μου».

Προφανώς, κυρία Υπουργέ, η πρόθεσή σας να απαντήσετε είναι στη δευτερολογία σας, διότι στην πρωτολογία σας δεν μας είπατε και τίποτε. Ερωτάστε για τρία βασικά πράγματα εδώ.

Ξέρετε, κυρίες και κύριοι συνάδελφοι, αυτή η διαδικασία του κοινοβουλευτικού ελέγχου δεν είναι μια διαδικασία φιλικής ανταλλαγής απόψεων περί παντός επιστητού ή μια συνάντηση παλαιών συντρόφων και φίλων που συζητούν για παλαιές δόξες, αλλά είναι μια συγκεκριμένη διαδικασία για συγκεκριμένα ερωτήματα, που ως δικαιούται η Αξιωματική Αντιπολίτευση απευθύνει σε μια Κυβέρνηση, την οποία σαφώς με αυτή την επερώτηση την κατηγορεί κατ’ ελάχιστον για φαυλότητα.

Και τα ερωτήματα, κυρία Υπουργέ, είναι τρία. Ποιοι είναι οι τέσσερις Υπουργοί, οι οποίοι υπέβαλαν αίτημα στο ΑΣΕΠ; Απαντήσατε; Όχι. Πόσες προσκλήσεις ενδιαφέροντος έχουν εκδοθεί; Απαντήσατε; Όχι. Πόσες επιτελικές θέσεις έχουν πληρωθεί; Απαντήσατε; Όχι. Τι συζητάμε τότε; Μιλήσατε είκοσι δύο λεπτά. Τι λέγατε;

Δεν θέλω να σας καλωσορίσω με αυτόν τον τρόπο σε μια Κυβέρνηση, που ούτως ή άλλως δεν θα ήθελα να σας καλωσορίσω. Επειδή μου είστε ιδιαιτέρως προσωπικά συμπαθής, ειλικρινώς σας λέω ότι θα ευχόμουν να ήσασταν σε οποιονδήποτε άλλον πολιτικό χώρο. Υπάρχουν και εξαιρέσεις βέβαια, αλλά δεν είναι τώρα στην Αίθουσα. Εν πάση περιπτώσει, μιας και αποφασίσατε αυτό το απονενοημένο διάβημα, να μετέχετε σ’ αυτή την Κυβέρνηση, ελάτε να μας απαντήσετε.

Με συγχωρείτε πάρα πολύ, κύριοι συνάδελφοι, γι’ αυτή την έκφραση που θα χρησιμοποιήσω, αλλά αυτός ο πολιτικός κομπογιαννιτισμός για όλα τα κακά στον κόσμο να φταίει κάποιος οιονεί νεοφιλελευθερισμός, ο οποίος υπερίπταται, μας θυμίζει ένα έργο με τη Γεωργία Βασιλειάδου, στο οποίο ήταν μαμή και όποιος πήγαινε για να τον κοιτάξει, μέχρι να πάει ο γιατρός στο χωριό, του διαπίστωνε μία ασθένεια, η οποία θα θεραπευόταν με ένα βότανο. Αυτή η ασθένεια, λοιπόν, κατά τον ΣΥΡΙΖΑ, είναι η αρχή των πάντων, ο δήθεν νεοφιλελευθερισμός που στην Ελλάδα δεν έχει υπάρξει τέτοιο φαινόμενο ποτέ, η οποία ασθένεια θεραπεύεται με ένα βότανο: τον ΣΥΡΙΖΑ. Μπορούμε τώρα να μιλάμε λίγο σοβαρά;

Επειδή ως Κοινοβουλευτικός Εκπρόσωπος έχω και θεσμική υποχρέωση, διότι, όπως ξέρετε, ο κοινοβουλευτικός εκπρόσωπος είναι ο αντιπρόσωπος του αρχηγού του κόμματος κατά την κοινοβουλευτική διαδικασία, εγώ ομιλώ εξ ονόματος του Αρχηγού της Νέας Δημοκρατίας.

Είπε η κ. Ξενογιαννακοπούλου ως δείγμα μεγάλης δικής μας φαυλότητας ότι ο κ. Μητσοτάκης τον Δεκέμβριο του 2014 υπέγραψε την υπουργική απόφαση, με την οποία ορίστηκαν οι γενικοί διευθυντές. Μάλιστα, την υπέγραψε, καλά έκανε. Έγινε αυτό κατ’ εφαρμογή του ν.4275/2014, ναι ή όχι; Είχε εξαγγελθεί, ναι ή όχι; Υπήρχε η διαδικασία που περιγραφόταν στον νόμο και ακολουθήθηκε, ναι ή όχι; Υποψηφιότητες, ΑΣΕΠ, υπηρεσιακά συμβούλια. Ποιο είναι το μεμπτό, ότι το υπέγραψε τον Δεκέμβρη του 2014; Γιατί το λέτε αυτό; Κατ’ επιλογή πέσαμε από την κυβέρνηση τον Γενάρη του 2015 και είχαμε προγραμματίσει να κάνουμε τις δουλειές μας τον Δεκέμβρη του 2014 ή μας ρίξατε; Για να ξέρουμε τι λέμε, δηλαδή.

Ήταν ομαλή η λήξη της κυβέρνησης και στο τέλος της συνταγματικής της θητείας, δεκαπέντε ημέρες πριν από τις εκλογές ή έναν μήνα ή δύο μήνες ο κ. Μητσοτάκης υπέγραψε κάτι, το οποίο προφανώς είναι νόμιμο; Διότι μη μου πείτε ότι εάν ο κ. Μητσοτάκης είχε υπογράψει κάτι παράνομο ή κάτι διαβλητό ή κάτι φαύλο, η ευγενής Κυβέρνηση του ΣΥΡΙΖΑ θα είχε διατηρήσει τους προϊσταμένους επί δύο χρόνια! Τώρα μιλάμε σοβαρά; Μπορούσατε, δηλαδή, να τους «ξηλώσετε» και δεν τους «ξηλώσατε» προς χάριν του κ. Μητσοτάκη και της Νέας Δημοκρατίας και της φαυλότητας, την οποία δήθεν εξυπηρετούσαμε; Αυτό ήρθατε να μας πείτε, κυρία Υπουργέ, εδώ πέρα;

Πάμε, όμως, λίγο και σε συγκεκριμένα πράγματα. Σας παρακαλώ ξεκάθαρα, κατ’ αρχάς, απαντήστε μας στις τρεις ερωτήσεις ή ελάτε και πείτε μας «δεν σας απαντώ» ή αλλιώς πείτε μας «έχω κώλυμα και δεν έρχομαι». Όμως, το να έρχεστε, να τρώμε όλη την ώρα μας εδώ και να μην παίρνουμε καμμία απάντηση είναι κρίμα και είναι κρίμα και για εσάς.

Πάμε, όμως, πίσω για να δούμε τι έγινε τελικά.

Έρχεστε με τον ν.4369 και διαπιστώνετε στην εισηγητική του έκθεση -και γίνεται και μεγάλη συζήτηση, θυμάμαι, στην Ολομέλεια- τα περί εθνικού μητρώου επιτελικών στελεχών. Και κατ’ αυτή τη συζήτηση, εσείς διαπιστώνετε ποιες είναι οι μεγάλες ασθένειες, ποιοι είναι οι δαίμονες της δημόσιας διοίκησης. Είναι η παρέμβαση της πολιτικής ηγεσίας -λέγατε τότε- το ρουσφέτι, η αναξιοκρατία, ο συγκεντρωτισμός, η έλλειψη εξειδίκευσης. Αυτά τα διαπίστωνε ο Υπουργός πανηγυρικά και χειροκροτούσε η Αίθουσα και η κυβερνητική πλειοψηφία και προέτεινε με τον νόμο τη θεραπεία. Ποια ήταν η θεραπεία, αγαπητέ κύριε Λάππα; Είναι απλό: επιτελικά στελέχη, εθνικό μητρώο, σύστημα αξιολόγησης, βαθμολογική διάρθρωση θέσεων. Αυτά λέγατε τότε. Αυτός ήταν ο νόμος, τον οποίο χαρακτηρίσατε «τομή». Μάλιστα, απαντήσατε στον κ. Βορίδη: «Όχι, συγκρουστήκαμε». Διότι βεβαίως ήταν τομή. Και η τομή θέλει συγκρούσεις, ε; Έτσι δεν είναι; Χωρίς συγκρούσεις υπάρχει τομή, υπάρχει πρόοδος;

Ξέρετε, πώς φερθήκατε εσείς σε αυτή τη μεγάλη τομή που πανηγυρικά μας είπατε ότι ήταν ένα νέο βήμα για την Ελλάδα; Να σας κάνω λίγο τον λογαριασμό; Ψηφίζετε τον νόμο το 2016. Τον ίδιο χρόνο, το 2016, τον τροποποιείτε τέσσερις φορές. Ο επόμενος νόμος ο ν.4370 –ο προηγούμενος ήταν ο ν.4369- είναι τροποποίηση του νόμου. Μια βδομάδα μετά περνάτε τροποποίηση. Με τον ν.4386 τον ξανατροποποιείτε. Με τον ν.4389 τον ξανατροποποιείτε. Με τον ν.4440 τον ξανατροποποιείτε. Θα μου πείτε ότι ήταν αρχή και ότι κάνατε τέσσερις τροποποιήσεις.

Πάμε στο 2017 τώρα. Ξέρετε πόσες φορές τον τροποποιήσατε; Έξι φορές! Έχουμε τον ν.4461, τον ν.4464, τον ν.4472, τον ν.4459, τον ν.4483 και τον ν.4489. Κάνατε έξι τροποποιήσεις μέσα στο 2017 του νόμου που –δήθεν- θα έτεμνε τη δημόσια διοίκηση!

Θέλετε να δείτε τι έχετε κάνει το 2018; Φέρνετε τον ν. 4512, τον ν.4514, τον ν.4533. Έχετε κι άλλες τροποποιήσεις του νόμου «τομή» να μας φέρετε; Πείτε μας, για να δούμε τι τομή κάνατε και να ξέρουμε επιτέλους εδώ μέσα τι μας γίνεται. Εσείς υποτίθεται ήρθατε να θεραπεύσετε τις διαπιστωμένες ασθένειες της δημόσιας διοίκησης με το νομοθέτημα «τομή».

Δεν φτάνουν, όμως, αυτά τα χάλια. Γίνεστε ρεζίλι διεθνώς και γελοιοποιείτε τη χώρα. Με συγχωρείτε, μου λέτε για την άλλη φορά, όπου με την έκθεση συμμόρφωσης κατεξευτελίστηκε η χώρα και ζητήθηκε να επαναπροκηρυχθούν θέσεις; Μου τη φέρνετε άλλη μια φορά εδώ να τη δω; Για τις είκοσι δύο θέσεις από τις εξήντα εννιά σας λέει και η έκθεση συμμόρφωσης της Κομισιόν. Η ξεφτίλα έχει περάσει τα όρια της επικράτειας πλέον και πηγαίνει σε όλη την Ευρώπη. Σας λένε «τι έχετε κάνει εδώ; Ξαναπροκηρύξτε».

Και έρχεστε και μας τα παρουσιάζετε όλα αυτά εν τη ρύμη του λόγου σαν να είναι μια απλή διαδικασία στο πλαίσιο ενός κάποιου εκσυγχρονισμού. «Τι να κάνουμε; Στην αρχή κάνουμε και μερικά λάθη. Όμως, δεν πειράζει, θα τα φτιάξουμε μετά όλα».

Με συγχωρείτε, έχετε καταλάβει κάτι τέτοιο; Το ξέρετε ότι τελειώνει η θητεία της Κυβέρνησης; Έχετε καταλάβει ότι ήρθε η ώρα να απολογηθούμε μπροστά στο αφεντικό μας, την ελληνική κοινωνία, και να πούμε ο καθένας τι έκανε, γιατί το έκανε και πώς το έκανε; Με αυτήν την απολογία θα πάτε; Δώστε μου μια λογική απάντηση για να καταλάβω.

Το ελληνικό δημόσιο είχε χίλιες παθογένειες. Με τον ν.2190, ο οποίος δεν ανήκει σε πολιτικό του δικού μας χώρου –για να είμαστε εξηγημένοι- αποφασίστηκε και έγινε δεκτό από όλο το πολιτικό σύστημα και από την κοινωνία να κλείσει επιτέλους η πόρτα της φαυλότητας και να υπάρξει το ΑΣΕΠ και να τελειώσουμε μια και καλή με αυτό.

Έρχεστε εσείς τώρα, με άθλιες διαδικασίες, με κουτοπονηριές του αισχίστου είδους να καταργήσετε κάτι που αποτελεί θεσμική επιτυχία, αν θέλετε, της ελληνικής κοινωνίας και του πολιτικού συστήματος –για να είμαι και ειλικρινής, από τις λίγες σπουδαίες- και να περάσετε από δίπλα και να βάλετε πάλι τους δικούς σας και να διαιωνίσετε τον έλεγχο του κράτους.

Υπάρχει μια ρήση στο κατά Ιωάννη Ευαγγέλιο: «Ο μή εισερχόμενος διά της θύρας εις την αυλήν των προβάτων… κλέπτης εστί και ληστής». Το καταλαβαίνετε; Άλλοθι για να μπουν οι δικοί μας μέσα, να αλώσουμε τη διοίκηση, να δούμε τι μπορούμε να σκαρώσουμε, διότι φεύγουμε από την εξουσία.

Κυρίες και κύριοι συνάδελφοι, δεν γίνεται έτσι. Η κοινωνία έχει περάσει σε άλλες φάσεις και δεν ανέχεται αυτές τις κουτοπονηριές. Και υψώνω τον τόνο –όπως ξέρετε, σπανίως το κάνω- για να σας δείξω ότι υπάρχει κάποια γραμμή. Αυτήν τη γραμμή δεν μπορείτε να την υπερβαίνετε πλέον. Η χώρα έχει περάσει σε μια άλλη θεσμική και κοινωνική φάση μετά από μια βαθιά κρίση. Δεν δικαιούστε να χρησιμοποιείτε την κρίση ως εισιτήριο για να βολέψετε τους δικούς σας, να ελέγξετε τη δημόσια διοίκηση και να επιστρέψετε τη χώρα εκεί που βρισκόταν επί του Τζουμπέ, ούτε καν προ της κρίσης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει ο Κοινοβουλευτικός Εκπρόσωπος από τον ΣΥΡΙΖΑ κ. Λάππας.

Κύριε Λάππα, έχετε τον λόγο για έξι λεπτά.

**ΣΠΥΡΙΔΩΝΑΣ ΛΑΠΠΑΣ:** Μόνο έξι λεπτά, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι μόνο εσείς, όλοι έξι λεπτά έχουν. Αυτή είναι η διαδικασία της επερώτησης, οπότε κοιτάξτε μην θυμώσετε και εσείς.

**ΣΠΥΡΙΔΩΝΑΣ ΛΑΠΠΑΣ:** Δεν θα θυμώσουμε καθόλου.

Ευχαριστώ πολύ, κυρία Πρόεδρε.

Κύριοι συνάδελφοι, κυρία Υπουργέ, συζητάμε ένα θέμα που όλοι αναγνωρίζουμε ότι είναι ο μεγάλος διαχρονικός ασθενής στο ελληνικό κράτος, γι’ αυτό άλλωστε χαρακτηριζόταν από τους ευρωπαϊκούς και διεθνείς θεσμούς πολλές φορές ως «μη κράτος δικαίου», και είναι ακριβώς η δημόσια διοίκηση. Θα περίμενα, τουλάχιστον, από τους ομιλητές της Νέας Δημοκρατίας μια συστολή, τέλος πάντων, γιατί κυβερνάνε αυτή τη χώρα από το 1950, αδιακόπως, διαχρονικά, διαρκώς και αενάως. Και ψάχνω να βρω στη ρητορική τους, στην επιχειρηματολογία τους, στις πολιτικές τους αποφάσεις μία –και είναι αριθμητικό- προσπάθεια εκσυγχρονισμού, εξορθολογισμού της δημόσιας διοίκησης.

Σήμερα έρχονται να μας πουν τι; Ότι εμείς επιχειρούμε με τον ν.4369 να βάλουμε κομματικούς φίλους. Δεν διαβάζουν τουλάχιστον τον νόμο; Εμείς λέμε ότι το Μητρώο Επιτελικών Στελεχών θα συγκροτηθεί αποκλειστικά, πρωταρχικά από τα ίδια τα στελέχη της δημόσιας διοίκησης. Και το λέμε αυτό γιατί έχουμε μια ολόκληρη φιλοσοφία, προκειμένου να έχουμε τη συνέχεια -αυτό που λέμε θεσμική μνήμη- της δημόσιας διοίκησης.

Ακούω από εσάς ότι επιλέγουμε να βάλουμε κομματικούς φίλους. Ξαφνικά τα στελέχη της μισής δημόσιας διοίκησης, που εσείς διορίσατε επί δεκαετίες με αδιαφανείς και μη νόμιμες διαδικασίες στο σύνολό της, έγιναν φίλοι του ΣΥΡΙΖΑ και της Κυβέρνησης και θέλουμε να τους αξιοποιήσουμε στο Μητρώο Επιτελικών Στελεχών; Δηλαδή, το γεγονός ότι υπάρχει ένα όργανο συγκροτημένο από το πιο βαθύ θεσμικό περιβάλλον του ελληνικού κράτους, ΑΣΕΠ, Νομικό Συμβούλιο του Κράτους, εκπροσώπους, εμπειρογνώμονες από κορυφαία όργανα, από όλους τους παραγωγικούς και κοινωνικούς φορείς που κοσμούν και συγκροτούν αυτό το όργανο, για εσάς δεν παρέχει την ελάχιστη θεσμική εγγύηση και πυροβολείτε και καταστροφολογείτε για τα πάντα;

Θα σας πω όμως γιατί το κάνετε. Τα τρία χρόνια που έχουμε εδώ ως Βουλευτές, θα ήθελα να σας πω, κύριε Βορίδη και κύριε Δένδια, ότι εμείς δεν είμαστε επαγγελματίες πολιτικοί. Δικηγόροι είμαστε ακόμη κυρίως και δευτερευόντως Βουλευτές. Και δεν έχουμε κανένα πρόβλημα με αυτό που είπε πριν ο κ. Καραγκούνης ότι τρέμουμε μην χάσουμε την καρέκλα μας. Κανέναν τρόμο δεν έχουμε και κανένα πάθος δεν έχουμε για την καρέκλα μας. Ξέρουμε ότι φεύγοντας από εδώ θα πάμε στα γραφεία μας και θα εργαστούμε γιατί το σπουδάσαμε, κύριε Βορίδη, και το ξέρετε πολύ καλά.

Όμως, με το να λέτε ότι εμείς επιχειρήσαμε σε αυτό το στάδιο να γεμίσουμε «Καρανίκες» το μητρώο, μάλλον έχετε πάρει απόφαση να καταργήσετε αυτόν τον νόμο, επειδή ονειρεύεστε ότι θα γίνεται Κυβέρνηση, που δεν θα γίνεται, απλώς ελπίζετε. Και όπως έλεγε ο Αριστοτέλης: «Η ελπίδα είναι το όνειρο ενός ξυπνητού ανθρώπου». Όμως, μάλλον δεν είστε ξυπνητοί ακόμα, κύριε Δένδια. Κοιμάστε. Δεν θα γίνετε Κυβέρνηση, άρα δεν θα μπορέσετε να τον καταργήσετε.

Αυτή η επερώτηση εδώ εγώ πιστεύω ότι έχει έναν σκοπό. Δεν αναλάβατε το ελάχιστο της ευθύνης, όλα τα στελέχη της Νέας Δημοκρατίας. Και εδώ ανοίξτε μια παρένθεση. Δεν πυροβολείτε και δεν πολεμάτε με λύσσα, θα έλεγα εγώ, κάθε εκσυγχρονιστική προσπάθεια που κάνουμε στον χώρο της δημόσιας διοίκησης, αλλά το ίδιο κάνατε και με το ΠΑΣΟΚ του Ανδρέα Παπανδρέου. Τα ίδια λέγατε και τότε. Γι’ αυτό στην πολιτική σας επιχειρηματολογία και φιλοσοφία δεν υπάρχει μια εκσυγχρονιστική πολιτική πρόταση.

Ξέρετε γιατί τα πολεμάτε; Θα σας πω μετά ποιες ήταν οι πρωτοβουλίες που τις πολεμήσατε όλες στο σύνολό τους. Διότι κάθε προσπάθεια που θέλει να κλείσει πόρτες, παράθυρα, φεγγίτες, τρύπες, υπόγεια, διαδρόμους σκοτεινούς, τα οποία εσείς χρησιμοποιήσατε για δεκαετίες για τα δικά σας παιδιά, τρέμετε τώρα αν αυτά κλείσουν οριστικά. Και κλείνουν με τέτοιες νομοθετικές προσπάθειες, όπως έκλεισαν σε μεγάλο βαθμό και οι προσπάθειες του ΠΑΣΟΚ του Ανδρέα Παπανδρέου και αργότερα. Δεν λέω ότι δεν έγιναν, έγιναν και άλλες αξιόλογες προσπάθειες, αλλά ήταν ατελείς που δεν έλυσαν το πρόβλημα τουλάχιστον σε βάθος και οριστικά.

Τώρα θα φέρω στη μνήμη μου τη μάχη που κάναμε, την πολιτική αντιπαράθεση, όταν συζητούσαμε το νομοσχέδιο που μετά έγινε ο ν.4369.

Κύριε Βορίδη, εγώ σας θεωρώ ειλικρινή άνθρωπο. Έχω τη δήλωση του κ. Γεωργαντά, τώρα τον Ιούνιο. Από τότε είπατε ότι είστε εναντίον της αρχής του νομοσχεδίου. Ο δε κ. Γεωργαντάς ήταν απόλυτα ειλικρινής στο ελληνικό Κοινοβούλιο. Ακούστε τη δήλωσή του: «Ακόμα κι αν όλα τα διαδικαστικά θέματα τα λύσετε, κυρία Υπουργέ -έλεγε στην κυρία Γεροβασίλη- και τα διορθώνατε σήμερα, εμείς διαφωνούμε με τη φιλοσοφία του νόμου».

Αυτό είναι το πρόβλημά σας, δεν είναι ούτε οι φάκελοι των τεσσάρων Υπουργών, ούτε τίποτα άλλο. Πυροβολείτε έναν νόμο τον οποίο πολεμήσατε με λύσσα και πολεμάτε και σήμερα.

Μάλιστα, τι λέτε; Λέτε ότι αν ποτέ έλθετε στην εξουσία, το πρώτο που θα κάνετε είναι να καταργήσετε τον νόμο. Γιατί; Ας ακούσει ο ελληνικός λαός γιατί. Διότι δεν θέλετε να αξιοποιήσετε στις θέσεις επιτελικών, διοικητικών υπαλλήλων ανθρώπους της δημόσιας διοίκησης. Θέλετε κομματικούς φίλους. Αυτό δεν κάνετε επί πενήντα χρόνια; Και τι θέλετε να αλλάξετε; Δεν έλεγε το Συμβούλιο της Επικρατείας σε σωρεία αποφάσεων ότι η δημόσια διοίκηση δεν διακρίνεται από ισονομία, από ισηγορία, από ισοπολιτεία, από αξιοκρατία, από αξιοπιστία, από συναίσθηση υπηρέτησης του δημόσιου συμφέροντος, κύριε Βορίδη; Στο πανεπιστήμιο μάθαμε ότι η δημόσια διοίκηση πρωτίστως πρέπει να υπηρετεί το δημόσιο συμφέρον, το «salus populi suprema lex esto», κύριε Δένδια που χαμογελάτε. Αυτό μάθαμε στη νομική επιστήμη και ως δικηγόροι στα ακροατήρια αυτό υπερασπιζόμαστε. Αυτό δεν θέλετε.

Είπε η Υπουργός κάτι το οποίο θα επαναλάβω κι εγώ. Ο νόμος έχει ατέλειες στην εφαρμογή του; Ελάτε εδώ με τη διαδικασία του κοινοβουλευτικού ελέγχου, που είναι η πιο υπεύθυνη και δημόσια διαδικασία, να κάνετε προτάσεις βελτίωσής του. Δεν το κάνετε όμως. Λέτε «εμείς θέλουμε να καταργήσουμε τον νόμο. Εμείς θέλουμε τα επιτελικά στελέχη της δημόσιας διοίκησης να είναι πολιτικοί μας φίλοι». Μόνο που δεν είναι πολιτικοί φίλοι, κύριε Βορίδη. Είναι κομματικοί φίλοι, είναι κομματικά στελέχη.

Εμείς αυτό το μητρώο προτείναμε. Αυτό είναι το ήθος μας, αυτή είναι η φιλοσοφία μας, αυτή είναι η πολιτική μας πρόταση. Το δικό σας μητρώο ποιο είναι; Το μητρώο των κομματικών στελεχών που έχετε φτιάξει από τα στελέχη που ετοιμάζετε για «επανακατάληψη» της δημόσιας διοίκησης ή το μητρώο στο οποίο θα ενταχθεί ο κ. Μαρκογιαννάκης για ανταλλαγή της συναλλαγής πολιτικής έδρας και θέσης σε έναν μεγάλο οργανισμό; Αυτό είναι το δικό σας μητρώο και αυτό πρέπει να το καταλάβει ο ελληνικός λαός. Και δεν θα σας επιτρέψω να το κάνετε. Επανακατάληψη της λογικής σας, της φιλοσοφίας σας και της πρακτικής σας δεν πρόκειται να γίνει.

Άκουσα από κάποιον από τους επερωτώντες να λέγεται ότι εμείς κάνουμε όλα αυτά που κάνουμε, τα τρομερά, τα καταστροφικά, ότι καταστρέφουμε τη δημόσια διοίκηση και το κράτος δικαίου και θα βάλουμε δικούς μας κομματικούς φίλους. Και μπέρδεψε κάποιος ομιλητής τους μετακλητούς υπαλλήλους με τα επιτελικά στελέχη. Αντιλαμβάνεστε ότι μιλάμε για ανθρώπους της δημόσιας διοίκησης; Αυτό το λέτε; Δεν το λέτε. Δεν το είπε κανείς από εσάς και το αποκρύπτετε. Είπατε τι εγγυήσεις προβλέπει ο ίδιος ο νόμος σε όλη τη διαδικασία και τη διαδρομή επιλογής όλων των επιτελικών στελεχών, είτε είναι ειδικοί γραμματείς, είτε είναι τομεακοί, είτε είναι διευθυντές και προϊστάμενοι, είτε οι διοικήσεις όλων των νομικών προσώπων δημοσίου και ιδιωτικού δικαίου; Μιλάμε για χιλιάδες και λέτε ότι έχει «φωτογραφικό» χαρακτήρα. Αν μπορεί να εννοηθεί, κυρία Πρόεδρε, «φωτογραφικός» χαρακτήρας επτάμισι χιλιάδων υποψηφίων σε εξήντα εννέα προκηρύξεις! Πόσο «φωτογραφική» μπορεί να είναι; Επτάμισι χιλιάδες υποψήφιοι και ούτε ένας δεν προσέφυγε στη δικαιοσύνη για άδικη ή δήθεν παράνομη διαδικασία. Ούτε ένας! Και ξέρουμε ότι το Συμβούλιο Επικρατείας και τα διοικητικά δικαστήρια έχουν τριακόσιες χιλιάδες υποθέσεις, που αφορούν τον τρόπο επιλογής και τις διαδικασίες διορισμού τους. Ούτε ένας -και το τονίζω για να το καταλάβει ο ελληνικός λαός, κυρία Πρόεδρε- δεν προσέφυγε γι’ αυτά που αναφέρονται σήμερα στην επερώτηση!

Τι κρίνω, κύριε Γεωργαντά; Ακούστε πώς αντιλαμβάνομαι την ουσία και τον πυρήνα της πολιτικής σας σκέψης που υπάρχει εδώ, στην καρδιά της επερώτησής σας. Η παράγραφος απειλής ποινικών ευθυνών, επειδή στο μέλλον λέτε ότι «αν ποτέ γίνουμε Κυβέρνηση» -θα γίνετε κάποτε, όχι τώρα, μπορεί να γίνετε κάποτε, άλλωστε αυτό είναι ο κοινοβουλευτικός έλεγχος, αυτή είναι η κοινοβουλευτική δημοκρατία, εναλλαγή των κομμάτων στην εξουσία-, λέτε ότι η ποινική διαδικασία και ο ποινικός έλεγχος θα σας βοηθήσει να είναι ο εμβρυουλκός της κατάργησης του νόμου. Δεν θα τα καταφέρετε. Ξέρετε γιατί; Διότι θα αντιδράσει και η κοινωνία και η Ευρώπη ολόκληρη. Δεν θα το καταφέρετε γιατί δεν μπορείτε να επιστρέψετε σε αυτά που κάνατε επί πενήντα χρόνια. Δεν μπορείτε. Και θα σας πω αμέσως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Λάππα, καταλαβαίνω ότι θέλετε να πείτε πολλά, αλλά είναι και η Υπουργός που πρέπει να μιλήσει.

**ΣΠΥΡΙΔΩΝΑΣ ΛΑΠΠΑΣ:** Τελειώνω, κυρία Πρόεδρε.

Κύριε Βορίδη, κύριε Γεωργαντά, μπορείτε να μου πείτε όταν γίναμε Κυβέρνηση, ποιο ήταν το πρώτο πράγμα που κάναμε όσον αφορά στους γενικούς γραμματείς των επτά αποκεντρωμένων διοικήσεων; Τι κάναμε όπου υπήρχαν παραιτήσεις; Ποιοι τους αναπλήρωσαν; Οι γενικοί διευθυντές. Και αμέσως, με αντικειμενικά κριτήρια και μέσω ΑΣΕΠ ακολουθήθηκε η στελέχωση των επτά αποκεντρωμένων διοικήσεων. Οι διοικητές των νοσοκομείων γκρινιάζουν γιατί δεν βάλαμε δικά τους παιδιά. Δεν θα βάλουμε, γιατί έχουμε άλλη φιλοσοφία για τη δημόσια διοίκηση. Και επειδή γενικώς θα μπορούσα να σας αναφέρω άπειρες νομοθετικές πρωτοβουλίες και παρεμβάσεις, τις οποίες τις πολεμήσατε όλες…

**ΜΑΥΡΟΥΔΗΣ ΒΟΡΙΔΗΣ:** Τους κόψατε με νόμο! Τους παύσατε! Είναι στα δικαστήρια.

**ΣΠΥΡΙΔΩΝΑΣ ΛΑΠΠΑΣ:** Πολεμήσατε όλες τις νομοθετικές πρωτοβουλίες, κύριε Γεωργαντά. Όλες τις πολεμήσατε. Δεν υποστηρίξατε μια νομοθετική πρωτοβουλία που να αφορούσε τον εξορθολογισμό και τον εκσυγχρονισμό της δημόσιας διοίκησης. Και δεν το κάνατε μόνο τότε, το κάνετε διαχρονικά.

Και επειδή μιλάτε γενικώς για ανομία θα σας θυμίσω μια φράση που είπε ο Νίκος Παρασκευόπουλος, όχι τώρα ως Βουλευτής, αλλά ως καθηγητής: «Ανομία είναι η απόσταση των θεσμών και της δημόσιας διοίκησης από την πραγματικότητα και τη νομιμότητα». Αυτή είναι η ανομία. Η άλλη ανομία είναι στο μυαλό σας και στη συνείδησή σας. Αλλά η συνείδησή σας ξέρουμε ποια είναι. Είναι αυτό που είπε ο Αρχηγός σας τον Δεκέμβριο του 2014, όταν άλλαζε συλλήβδην όλους τους διευθυντές. Λέει «νόμιμα» ο κ. Δένδιας. Πώς νόμιμα; Με ποια κρίση…

**ΓΕΩΡΓΙΟΣ ΓΕΩΡΓΑΝΤΑΣ:** Μιλήστε για τους τέσσερις Υπουργούς που πήραν τους φακέλους στο γραφείο τους. Καλά έκαναν; Συμφωνείτε; Γιατί αυτό απασχολεί τη σημερινή συνεδρίαση. Απαντήστε για την «ταμπακιέρα».

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργαντά, σας παρακαλώ. Δεν έχει νόημα. Το έχετε πει ήδη.

**ΣΠΥΡΙΔΩΝΑΣ ΛΑΠΠΑΣ:** Έχετε πολλά νεύρα σήμερα, κύριε Γεωργαντά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το είπατε οκτώ άτομα αυτό, κύριε Γεωργαντά. Ακούστηκε.

**ΓΕΩΡΓΙΟΣ ΓΕΩΡΓΑΝΤΑΣ:** Απαντήστε για την «ταμπακιέρα».

**ΣΠΥΡΙΔΩΝΑΣ ΛΑΠΠΑΣ:** Σας το απάντησε το ΑΣΕΠ και ο αρμόδιος Υπουργός.

**ΓΕΩΡΓΙΟΣ ΓΕΩΡΓΑΝΤΑΣ:** Στην Υπουργό απάντησε, όχι σε εμένα. Εγώ δεν έχω τον φάκελο.

**ΣΠΥΡΙΔΩΝΑΣ ΛΑΠΠΑΣ:** Τότε λοιπόν που ο Αρχηγός σας ως Υπουργός Διοικητικής Ανασυγκρότησης άλλαξε όλους τους διευθυντές έκανε την εξής δήλωση στο Κοινοβούλιο, κυρία Πρόεδρε, απευθυνόμενος στον κ. Τσίπρα και στον ΣΥΡΙΖΑ: «Δεν σας αρέσουν οι αριθμοί. Βλέπετε εσείς ενδιαφέρεστε μόνο για τους ανθρώπους». Αυτό είναι. Για τους ανθρώπους της Δημόσιας Διοίκησης ενδιαφερόμαστε πρωτίστως, να μην πω αποκλειστικώς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σκανδαλίδης. Έχετε έξι λεπτά κι εσείς.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρία Πρόεδρε, διαδέχομαι στο Βήμα εξαίρετους νομικούς σε μια δικανικού τύπου αντιπαράθεση που ζω αυτή τη στιγμή, και μάλιστα σε έξαρση. Θα μου επιτρέψετε μερικές ταπεινές παρατηρήσεις.

Κυρία Υπουργέ, έχω μια δυσκολία. Τη δυσκολία τη γνωρίζετε καλύτερα από μένα. Καταλαβαίνω ότι καταβάλλετε μια μεγάλη προσπάθεια να δώσετε ένα επίχρισμα θεσμικής νομιμότητας σε μια πολιτική, ανεξάρτητα από την επερώτηση και τα συγκεκριμένα στοιχεία της, για τα οποία κι εγώ κατάλαβα ότι, δυστυχώς, δεν απαντήσατε συγκεκριμένα. Με έναν πολύ σοβαρό τρόπο προσπαθήσατε να δώσετε αυτό το επίχρισμα.

Είχαμε μια κοινή πορεία πριν ακόμα από το 1980 και γνωρίζετε πόσο περήφανη νιώθατε και με πόσο φανατισμό υπερασπίζατε τις μεγάλες μεταρρυθμίσεις που σημάδεψαν ολόκληρη την εποχή της Μεταπολίτευσης: Το ΑΣΕΠ, τα ΚΕΠ, τον Συνήγορο του Πολίτη, τον «ΚΑΠΟΔΙΣΤΡΙΑ», τη διοικητική αποκέντρωση, τη διοίκηση με στόχους κι αποτελέσματα, με δείκτες αποδοτικότητας, με αξιολόγηση, με διαφάνεια, με αξιοκρατία, και αργότερα, σε μια δεύτερη περίοδο, τη «ΔΙΑΥΓΕΙΑ», τους θεσμούς διαφάνειας κι όλα αυτά που σήμερα συνιστούν το νομικό πλαίσιο λειτουργίας της δημόσιας διοίκησης, που είναι ελλιπές, που χρειάζεται διαρκείς αλλαγές, αλλά που όμως εγκαθιδρύθηκε εκείνη την εποχή.

Σήμερα σας ακούω και πραγματικά δεν πιστεύω στ’ αυτιά μου γιατί γίνεστε απολογητής μιας Κυβέρνησης, που η καθημερινή πρακτική δείχνει ότι δεν έχει πίστη στους θεσμούς και προσπαθεί να τους χειραγωγήσει. Χρησιμοποιεί το κράτος ως φέουδο εξουσίας, καταργεί τη διάκριση και την αυτονομία των συνταγματικών εξουσιών. Πυροβολεί την ελευθερία του Τύπου. Η καθημερινή ζωή βρίθει από τέτοια παραδείγματα πολιτικής αυθαιρεσίας.

Μέχρι πριν από μερικά χρόνια υπερασπίζατε την ιδέα της προόδου, των δημοκρατικών μεταρρυθμίσεων. Σήμερα απολογείστε, πάλι στο όνομα της προόδου, για την εντελώς αντίθετη πολιτική. Είναι μια αντιμεταρρυθμιστική πολιτική σταθερά από την αρχή μέχρι το τέλος.

Σε ό,τι αφορά στη σημερινή επερώτηση, νομίζω ότι δεν «κομίζω γλαύκα εις Αθήνας» αν αρχίσω να καταμετρώ καθημερινά αποτυπώματα αυτής της πολιτικής. Δεν είναι μόνο τα στοιχεία της επερώτησης, που δεν θα τα επαναλάβω. Ανοίξτε καθημερινά τις εφημερίδες και τα ηλεκτρονικά μέσα μαζικής ενημέρωσης και θα διαπιστώσετε ότι βρίθουν από παρόμοιες υποθέσεις. Η μέθοδος των διορισμών διά της διαρκούς επέκτασης των διοικητικών δομών, των γενικών γραμματειών, η σκανδαλώδης αύξηση των μετακλητών υπαλλήλων, το δήθεν υπερκομματικό πλαίσιο, που καθημερινά ουσιαστικά μετατρέπει το κράτος σε σημείο που μαζεύονται οι αρεστοί και οι κομματικοί, είναι μια καθημερινή πραγματικότητα που έχει επιπλέον και κάτι που δεν έχει τίποτα το εξευγενισμένο. Έχετε και μια χονδροειδή πρακτική.

Είναι ο τρόπος που εισάγονται οι τροπολογίες σε μεγάλα θεσμικά θέματα, όπως ήταν για παράδειγμα το θέμα του «ΚΛΕΙΣΘΕΝΗ» και η τροπολογία για τις εκλογές, ο τρόπος που γίνεται καθημερινά η πλήρωση των κενών θέσεων, ο τρόπος που γίνεται με τους μετακλητούς υπαλλήλους, με την αύξηση των γενικών γραμματειών, που σήμερα το κράτος μεγαλώνει ξαφνικά για να διορίζονται άνθρωποι.

Αυτό δεν μπορεί να συνάδει με όλα αυτά που είπατε εσείς τα οποία ισχύουν σε ευρωπαϊκό πλαίσιο για τη λειτουργία της διοίκησης. Γι’ αυτό πιστεύω ότι θα πρέπει να σταματήσουν αυτός ο κυνισμός -γιατί τρομάζει αυτός ο κυνισμός- και αυτή η εξόφθαλμη πρακτική, που ουσιαστικά καταλήγει να καθιστά ψευδεπίγραφη την αξιοκρατία και την ουσιαστική λειτουργία της διοίκησης.

Εγώ δεν είμαι από αυτούς που ισχυρίζονται ότι οι αλλαγές που έγιναν τα προηγούμενα χρόνια ήταν αλλαγές πλήρεις και ολοκληρωμένες. Θυμάμαι πως όταν φέραμε το ΑΣΕΠ, κ. Λάππα, έγινε μια μεγάλη μάχη από τον κ. Πεπονή για να μπει στο ΑΣΕΠ και ο ευρύτερος δημόσιος τομέας. Δεν το δέχθηκε τότε η πλειοψηφία της κυβέρνησης και έγινε μάχη εσωτερική για να γίνει αυτό. Αυτό καθυστέρησε την εφαρμογή του κάποιες βδομάδες, κάποιους μήνες, κάποια χρόνια.

Ήταν και ατελείς οι μεταρρυθμίσεις που κάναμε, αλλά ήταν μεταρρυθμίσεις. Τότε, όμως, ήσασταν όλοι αντίθετοι -στον δρόμο, αντίθετοι.

**ΣΠΥΡΙΔΩΝΑΣ ΛΑΠΠΑΣ:** Από εκείνη την πλευρά.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Όχι, δεν είναι μόνο από εκείνη την πλευρά, διότι δεν μιλάω μόνο για το ΑΣΕΠ και για τη συγκεκριμένη αλλαγή. Μιλάω για όλες τις μεγάλες αλλαγές και μεταρρυθμίσεις, ατελείς και μη ατελείς, οι οποίες ουσιαστικά σημάδεψαν τη Μεταπολίτευση.

Γι’ αυτό θεωρώ ότι είναι μεγάλο σφάλμα να προσπαθήσουν κάποιοι, όπως ο αείμνηστος Κωνσταντίνος Μητσοτάκης, να ξαναγράψουν την ιστορία της Μεταπολίτευσης από τη δική τους σκοπιά και να γίνει μια ουσιαστική παραχάραξη της ιστορίας από μια δεύτερη σκοπιά, προκειμένου να ακυρωθεί μια περίοδος που ήταν η πιο φωτεινή περίοδος για την Ελληνική Δημοκρατία.

Δεν μπορεί να ακούω, ακόμη και σήμερα, εδώ, για το «βαθύ ΠΑΣΟΚ» και ότι το «βαθύ ΠΑΣΟΚ» έχει κάνει όλα τα στραβά σ’ αυτήν την κοινωνία.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Από ποιον ακούστηκε;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Το ΠΑΣΟΚ είναι το μόνο που έκανε τις μεταρρυθμίσεις, το μόνο που έκανε προοδευτικές αλλαγές, το μόνο που άλλαξε πράγματα με βάση τις ανάγκες της χώρας και ήταν όλοι στις περισσότερες περιπτώσεις απέναντί του -όλοι!-, είτε αποχωρούσαν από τη Βουλή είτε συμμετείχαν και καταψήφιζαν.

Και εδώ μας εμποδίζει το εξής. Γι’ αυτό ξεκίνησα μ’ αυτή τη δικανικού τύπου αντιπαράθεση. Υπάρχει το θέμα της συνέχειας του κράτους. Η αχίλλειος πτέρνα της ελληνικής κοινωνίας, η αχίλλειος πτέρνα της Μεταπολίτευσης, είναι ότι όλοι προσπάθησαν να αλλάξουν το κράτος, να το κάνουν πιο σύγχρονο, αλλά τελικά ήρθε ακόμη και ο νεότερος Καραμανλής να το εκσυγχρονίσει και να το επανιδρύσει κιόλας και διορίστηκαν πάνω από τετρακόσιες χιλιάδες υπάλληλοι στην περίοδο αυτή. Και λέω λίγους, γιατί κατά άλλες εκδοχές είναι μέχρι και επτακόσιες χιλιάδες.

Δεν είναι δυνατόν, λοιπόν, η κάθε κυβέρνηση που έρχεται να ξηλώνει ό,τι έχει κάνει η προηγούμενη και να ξαναρχίζουμε φτου και πάλι από την αρχή το «πουλόβερ», για να μπορέσει να λειτουργήσει επιτέλους η διοίκηση και να πάψει η αχίλλειος πτέρνα.

Θέλω, λοιπόν, να σας πω με πολύ μεγάλη συναίσθηση της ευθύνης, ότι δεν αλλάζουν αυτά χωρίς εθνική συνεννόηση. Δεν αλλάζουν χωρίς να συμφωνήσουν οι δημοκρατικές πολιτικές δυνάμεις στην προετοιμασία, στον σχεδιασμό και να αποφασίσουν να το εφαρμόσουν μαζί. Δεν αλλάζουν έτσι αυτά.

Και δεν είναι θέμα ταξικό η λειτουργία του κράτους πια. Δεν είναι. Δεν είναι ποιος το κατέχει. Δεν είναι ποιος το μεταχειρίζεται. Δεν είναι ποιος το διοικεί, αλλά πόσο αποτελεσματικό είναι σε μια κρίσιμη περίοδο της νεότερης ελληνικής ιστορίας, για να βγει η χώρα από την κρίση και όχι απλώς να αποκτήσει δομές πραγματικά σύγχρονου κράτους, αλλά για να ζήσει η χώρα.

Αυτό το πράγμα δεν μπορεί κάποιος να το κατανοήσει, παρά μονάχα αν υπάρξει ένα πλαίσιο εθνικής συνεννόησης. Δεν γίνεται αυτό; Δεν έχουμε μέλλον και απλώς θα εξαντλούμαστε σε μάχες χαρακωμάτων. Εγώ, αγαπητοί συνάδελφοι, είμαι σχεδόν τριάντα χρόνια σ’ αυτήν την Αίθουσα. Βαρέθηκα τις μάχες χαρακωμάτων. Τις βαρέθηκα! Δεν λένε τίποτα σε κανέναν και για τίποτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Χατζησάββας από τη Χρυσή Αυγή για έξι λεπτά.

**ΧΡΗΣΤΟΣ ΧΑΤΖΗΣΑΒΒΑΣ:** Κυρία Πρόεδρε, ζούμε απίστευτα σουρεαλιστικές καταστάσεις ακούγοντας τη Νέα Δημοκρατία και το ΠΑΣΟΚ να μιλάνε περί σύστασης κομματικού κράτους και μάλιστα να καταφέρεται εναντίον Υπουργών και στελεχών που προέρχονται από τον χώρο τους.

Εκτός αυτού, ομιλούν σαν να μην έχουν κυβερνήσει ποτέ τις τελευταίες δεκαετίες, από το 1974 και μετά δηλαδή, και σαν επί των ημερών τους να στελεχώνεται το κράτος με κλήρωση.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Η Νέα Δημοκρατία, όμως, έχει το εξής πρόβλημα. Επί των ημερών της, στην προσπάθειά της να οικοδομήσει ένα κομματικό κράτος, αισθανόμενη ότι την κυνηγούν ενοχές και σύνδρομα του παρελθόντος περί επάρατης Δεξιάς και φοβούμενοι να μην τους αποκαλέσουν φασίστες και ακροδεξιούς, διόριζαν αριστερούς και πασοκτζήδες στο κράτος, πιστεύοντας ότι θα τους αλλάξουν γνώμη και θα τους κάνουν Νέα Δημοκρατία, πετώντας στα σκουπίδια τη λαϊκή βάση της Νέας Δημοκρατίας που αγωνιζόταν και έτρεχε, αλλά έπρεπε πάντα να διορίζονται οι αριστεροί ακόμα και επί των ημερών της Νέας Δημοκρατίας.

Η Κυβέρνηση ΣΥΡΙΖΑ-ΑΝΕΛ λόγω του ότι ανέλαβε να συνεχίσει το μνημονιακό συμβόλαιο εξόντωσης του ελληνικού λαού και εκχώρησης της όποιας εθνικής ανεξαρτησίας και κυριαρχίας είχε μείνει από τους προηγούμενους, ξέρουν πολύ καλά ότι θα κυβερνήσουν μόνο μια φορά, αυτή είναι η ευκαιρία τους, και έτσι έχουν ανάψει και φώτα και είκοσι τέσσερις ώρες το εικοσιτετράωρο λειτουργούν για να πετύχουν τον σκοπό τους.

Φτιάχνουν έναν κομματικό στρατό ψηφοφόρων, όχι μόνο με διορισμούς, κυρίως με μετεγγραφές από το διαλυμένο ΠΑΣΟΚ, όχι μόνο πρωτοκλασάτων στελεχών, Βουλευτών, πρώην Βουλευτών και Υπουργών του ΠΑΣΟΚ, αλλά και ψηφοφόρων και αυτό θα φανεί πάρα πολύ καλά στις επόμενες εκλογές.

Το ΠΑΣΟΚ προσπαθεί βέβαια με κάποιες αλλαγές σε πρόσωπα και ονόματα να αλλάξει την κατάσταση. Ο λαός, όμως, δεν τιμωρεί το ΠΑΣΟΚ μόνο για τις κλεψιές και τα σκάνδαλα που ρήμαξαν την Ελλάδα. Το ΠΑΣΟΚ τιμωρείται κυρίως γιατί απεκδύθηκε το προφίλ και την προβιά του φιλολαϊκού σοσιαλιστή και αποκαλύφθηκε ο λύκος του άκρατου καπιταλισμού. Η συνεργασία τους με τη νεοφιλελεύθερη Νέα Δημοκρατία αποδεικνύει ότι είναι το ίδιο με τη Νέα Δημοκρατία, οπότε ο λαός δεν το έχει ανάγκη.

Όπως και να έχει, όμως, δοθείσης της ευκαιρίας να μιλήσουμε περί της παθογένειας του ελληνικού κράτους, να πω ότι η μεγαλύτερη και πιο βασική παθογένεια του ελληνικού κράτους δεν είναι ότι το κράτος γίνεται κομματικό, είναι ότι το κράτος δεν είναι εθνικό. Έχει καταντήσει εχθρός του έθνους, στοχοποιεί και διώκει τον ελληνικό λαό, του στερεί βασικά δικαιώματα και ελευθερίες. Και αυτό το βλέπουμε καθημερινά, σε κάθε έκφανση της πολιτικής ζωής και στην οικονομία, στον τρόπο έκφρασης διαμαρτυρίας του ελληνικού λαού, το πως καταστέλλεται. Φυσικά αυτό το βλέπει ο ελληνικός λαός και νομίζω ότι δεν θα μπορείτε να τον κοροϊδεύετε για πολύ καιρό ακόμα.

Θα πρέπει άμεσα να υπάρξει αναγέννηση του ελληνικού κράτους, να υπάρξει άμεσα ένα εθνικό κράτος αρωγός στις προσπάθειες και τους κόπους των Ελλήνων που καταβάλλουν τα τελευταία χρόνια. Άσχετα με το αν κατηγορούν λέγοντας ότι οι Έλληνες δεν θέλουν να δουλεύουν, ότι είναι αντιπαραγωγικοί, επιδοτούσε η Ευρωπαϊκή Ένωση τη μη παραγωγικότητα και το έχουμε δει σε όλα τα επίπεδα των επιδοτήσεων που έδινε, είτε ήταν αγροτικές είτε ήταν οτιδήποτε άλλο.

Θα πρέπει να υπάρξει άμεσα ένα κράτος συμπαραστάτης στους αγροκτηνοτρόφους, στους εργάτες, στους ελεύθερους επαγγελματίες, στους συνταξιούχους, να κρατήσει τους νέους που φεύγουν από την Ελλάδα και να προσπαθήσει να επαναφέρει αυτούς που έφυγαν με θλίψη και με πόνο. Γιατί δεν ήθελαν να φύγουν από την Ελλάδα, απλώς τους στερήσατε, εκτός από την εργασία, και το δικαίωμα για ένα όραμα για το μέλλον.

Θα πρέπει άμεσα να υπάρξει ένα εθνικό κράτος προστάτης των πολύτεκνων οικογενειών, που θα επιδοτεί τη γέννηση νέων Ελλήνων, μιας και το πρόβλημα της υπογεννητικότητας είναι τεράστιο και ό,τι άλλο και να λύσετε, όποιο πρόβλημα και να λύσετε, θα βρούμε μπροστά μας το πρόβλημα της υπογεννητικότητας, που δεν λύνεται με το να έρθουν ξένοι αλλοδαποί και λαθρομετανάστες στην Ελλάδα.

Ένα εθνικό κράτος, λοιπόν, που μόνον η Χρυσή Αυγή θα καταφέρει να οικοδομήσει, με την ψήφο του ελληνικού λαού, και φυσικά να εγγυηθεί το μέλλον των παιδιών του έθνους μας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Χατζησάββα.

Τον λόγο έχει ο κ. Παπαχριστόπουλος από τους Ανεξάρτητους Έλληνες για έξι λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Διερωτώμαι εάν ζω τη σημερινή ελληνική πραγματικότητα ή κάποια άλλη. Άκουσα τον κ. Δένδια πραγματικά με ευστροφία, με γρήγορο λόγο να διατυπώνει μια σκέψη και να τη θεωρεί και σίγουρη.

Θα ήθελα να υπενθυμίσω μερικά δυσάρεστα πράγματα. Πριν από μερικές μέρες ένας παλιός Υπουργός και Βουλευτής για πολλά χρόνια της Νέας Δημοκρατίας, ο κ. Μαρκογιαννάκης, είπε δημοσίως ότι ο Αρχηγός της Αξιωματικής Αντιπολίτευσης του είπε: «Κάνε πίσω, θέλω να ανανεώσω το κόμμα. Δεν θέλω να είσαι υποψήφιος στα Χανιά και αν θέλεις μπορώ να σου δώσω όποια ΔΕΚΟ μου ζητήσεις». Ο κ. Μαρκογιαννάκης δεν είναι ούτε καφενόβιος ούτε κάποιος που θέλει να κάνει κακό, φαντάζομαι, σε ένα κόμμα που υπηρέτησε επί πολλά, πολλά χρόνια, πιο πολλά και από τον κ. Δένδια και από όλους όσους είναι εδώ μέσα.

Με απλά λόγια, η αντίληψη για τη Δημόσια Διοίκηση του σημερινού Αρχηγού της Νέας Δημοκρατίας αποτυπώνεται στον τρόπο που αντιμετώπισε έναν παλιό Βουλευτή του και παλιό Υπουργό. Αυτή είναι η εντύπωση: «λάφυρο η Δημόσια Διοίκηση στους εκάστοτε κυβερνώντες».

Θέλω ακόμα να θυμίσω κάτι, γιατί γίνανε σημεία και τέρατα τον τελευταίο καιρό και κάποιοι κάνουν ότι δεν τα θυμούνται. Κάποιο δικό σας στέλεχος -γιατί έχω την εμμονή να θυμάμαι τα του ΚΕΕΛΠΝΟ, της «NOVARTIS», του «ΕΡΡΙΚΟΣ ΝΤΥΝΑΝ»- με μια σαθρή δημόσια διοίκηση έπαιρνε εμβόλια άχρηστα, τα οποία σάπιζαν μέσα στα ψυγεία και προς τιμήν της -δεν το λέει η ίδια, το λέω εγώ- η σημερινή Υπουργός γλίτωσε τότε ως Υπουργός Υγείας κάπου 80 εκατομμύρια, που της επεστράφησαν με επίμονες προσπάθειες. Είναι η ταυτότητα της σημερινής Υπουργού που κάποιοι είπαν ότι την λυπούνται ή δεν ξέρω τι.

Επίσης, η εξεταστική επιτροπή για το σκάνδαλο της «SIEMENS» καταλόγισε ομόφωνα 2 δισεκατομμύρια. Ακόμα και η Νιγηρία τότε πήρε λεφτά. Πού ήσασταν, αλήθεια, τότε όταν ο τότε πρωθυπουργός κ. Σαμαράς ανέθεσε στο δικηγόρο του τον κ. Μπερνίτσα την υπόθεση και τα 2 δισεκατομμύρια έγιναν 150 εκατομμύρια που δεν εισπράχθηκαν ποτέ;

Ποια δημόσια διοίκηση ακριβώς είχατε τότε, για να συνεννοηθούμε, τότε που σχεδόν όλο το περιβάλλον του τότε πρωθυπουργού βρέθηκε να έχει off shore στα Panama Papers; Μην με αναγκάσετε να πω ονόματα, γιατί τα έχω μπροστά μου. Όχι του ίδιου του κ. Σαμαρά, όλο το περιβάλλον το συγγενικό και φιλικό του. Μάλιστα, θυμάμαι όταν ο κ. Μπερνίτσας ο δικηγόρος του, αυτός που χειρίστηκε την υπόθεση «SIEMENS», αυτός που τον ακολουθούσε παντού, είπε: «Έχω και εγώ μια off shore στα Panama Papers». Για ποια δημόσια διοίκηση μιλάμε;

Ακούω καθημερινά μια επιχειρηματολογία που αν πραγματικά θέλετε να την στηρίξετε φέρτε διακόσιους οικονομολόγους. Προσπαθείτε τη χρεοκοπία της χώρας να την φορτώσετε στα τρία, τριάμισι χρόνια της διακυβέρνησης από αυτήν την Κυβέρνηση. Μπορείτε; Όχι, δεν μπορείτε.

Ακούω για 80 δισεκατομμύρια, 100 δισεκατομμύρια. Μερικοί είναι γαλαντόμοι και μιλάνε και για 200 δισεκατομμύρια. Φέρτε έναν οικονομολόγο σοβαρό να το στηρίξει και να μας πει που αποτυπώνονται αυτά.

Το δημόσιο χρέος ήταν 325 δισεκατομμύρια, πάνω κάτω 5 δισεκατομμύρια και όχι παραπάνω, το λένε όλοι οι υπεύθυνοι άνθρωποι σε όλο τον πλανήτη.

Για ποια δημόσια διοίκηση μιλάτε; Γι’ αυτήν που χρεοκόπησε τη χώρα; Θα σας θυμίσω μερικά νούμερα. Το έλλειμμα που παρέλαβε αυτή η Κυβέρνηση το 2009 ήταν 15,1%. Σήμερα είναι 0,8%, αλλά είναι πλεόνασμα.

Σε κάποια φάση, ξέρετε, κύριοι, που χρησιμοποιείτε εκφράσεις και ύβρεις –δεν μου έρχεται καν να τις πω- όπως η «κακή Κυβέρνηση», οι «αρχισυμμορίτες» κ.λπ., φτάσατε την ύφεση στο 5,5%. Σήμερα είναι ανάπτυξη. Φτάσατε την ανεργία στο 28%. Είναι μεγάλη η ανεργία, αλλά έπεσε επτά μονάδες. Δεν δικαιολογήσατε ποτέ αυτό το δημόσιο χρέος, όταν έφευγαν σαν τις σφαίρες τα χρήματα στο εξωτερικό.

Κι επειδή άκουσα τον κ. Δένδια, που ειλικρινά τον σέβομαι, να λέει ότι για κάθε νόσο κ.λπ. υπάρχει μόνο μία λέξη, «νεοφιλελευθερισμός». εγώ θέλω να θυμίσω στον κ. Δένδια το εξής: Στα γεγονότα του 2008, με την κατάρρευση της «LEHMAN BROTHERS», χρεώθηκε ο πλανήτης 10 τρισεκατομμύρια. Τη νύφη την πλήρωσε η εργατική τάξη και η μεσαία τάξη. Η ανακεφαλαιοποίηση των τραπεζών έγινε με χρήματα αυτών των ανθρώπων και κανενός άλλου. Καταδίκασαν εκατομμύρια ανθρώπους στην ανεργία, στη λιτότητα και στην απώλεια εισοδήματος.

Μήπως σας θυμίζει κάτι, κύριε Δένδια, το γεγονός ότι μας παραδώσατε 27,5% εσείς που τόσο καλά μιλάτε κι απαξιώνετε οτιδήποτε; Ήταν, ναι ή όχι, η νοοτροπία του νεοφιλελευθερισμού που καταδίκασε όλους τους Έλληνες να χάσουν το ένα τέταρτο της περιουσίας τους, να φτάσουμε την ανεργία στο 28% και σε λιτότητα μέχρι θανάτου; Μήπως ζω σε άλλη χώρα και δεν το έχω καταλάβει;

Δεν έχω χρόνο. Έχω μόνο να διαβάσω την απάντηση του ΑΣΕΠ. Κατ’ αρχάς, εγώ άκουσα τον κ. Σκανδαλίδη με σεβασμό. Ναι, πράγματι, ο Αναστάσιος Πεπονής, που καθιέρωσε το ΑΣΕΠ, δεν ξαναβγήκε Βουλευτής, για όσους δεν θυμούνται. Παραδέχομαι ότι είναι ειλικρινές αυτό που είπε ο κ. Σκανδαλίδης και ποτέ δεν ισοπεδώνω. Πιστεύω ότι έγιναν αρκετά πράγματα τότε, πολύ θετικά. Δεν είναι ώρα να τα απαριθμήσω, γιατί δεν έχω χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω δύο λεπτά, κύριε Πρόεδρε. Μπορώ να τα έχω; Και τελειώνω.

**ΠΡΟΕΔΡΕΥΩΝ (Μάριος Γεωργιάδης):** Περιορίστε το σε ένα λεπτό. Ήδη μιλάτε επτάμισι λεπτά. Θα έχετε μία σχετική ανοχή. Πρέπει να ολοκληρώσουμε, γιατί άλλωστε ακολουθεί η Διάσκεψη των Προέδρων και καταλαβαίνετε ότι πρέπει να πάμε. Αν μπορείτε να είσαστε σύντομος και να ολοκληρώσετε σε ένα λεπτό.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Διαβάζω, γιατί άκουσα πάρα πολλά. Τον Δεκέμβριο του 2014, το τακτικό προσωπικό του δημοσίου ήταν πεντακόσιες εβδομήντα εννιά χιλιάδες τριακόσιοι τριάντα δύο. Τον Δεκέμβριο του 2017, στα τρία χρόνια που πέρασαν με αυτή την Κυβέρνηση, ήταν πεντακόσιες εξήντα έξι χιλιάδες οκτακόσιοι εξήντα ένας. Γιατί ακούω διάφορα. Στο δημόσιο, δηλαδή, υπήρξε μείωση δημοσίων υπαλλήλων κατά, περίπου, δεκατέσσερις-δεκαπέντε χιλιάδες.

Δεύτερον, διαβάζω την απάντηση του ΑΣΕΠ, αυτούσια, σε αυτά που ρωτάει ο κ. Δένδιας: «Τα στοιχεία και προσόντα όσων εκ των υποψηφίων στις εν θέματι διαδικασίες προέρχονται από τον δημόσιο τομέα, έχουν καταχωρηθεί στο Μητρώο Επιτελικών Στελεχών Δημόσιας Διοίκησης, το οποίο τηρείται, ήδη από τον Ιούλιο του έτους 2016, ηλεκτρονικά από το ΑΣΕΠ και είναι αναρτημένο στην επίσημη ιστοσελίδα του. Επίσης, διευκρινίζεται ότι τα προσόντα των υποψηφίων που περιέχονται στους ως άνω πίνακες δεν έχουν υποστεί επεξεργασία και αξιολόγηση από το ΑΣΕΠ καθόσον αυτά ανήκουν στην αρμοδιότητα του Ειδικού Συμβουλίου Επιλογής Διοικήσεων».

Ακόμα -και τελειώνω, γιατί έχει περάσει ο χρόνος μου- θέλω να θυμίσω το εξής: Τι ακριβώς κάνατε με τους γενικούς και ειδικούς γραμματείς; Ήταν όρος ή όχι δεκαοκτώ μήνες πριν από τις εκλογές, που σημαίνει ότι ήταν καθαρά πολιτική θέση; Είναι βήμα προς τα εμπρός αυτό που ξεκίνησε αυτή η Κυβέρνηση; Θέλετε να συμφωνήσω εγώ σε μερικά μαζί σας, ότι η δημόσια διοίκηση πάσχει, ότι δεν διορθώνεται από τη μία μέρα στην άλλη; Ήταν πολύ θετικό βήμα.

Και μάλιστα, μας εξέπληξε όλους ο τρόπος. Είπαν κάποιοι «πρέπει να ντρέπονται», «να ξεφτιλιστούν». Όχι, κύριε Δένδια. Δεν ντρέπομαι καθόλου!

Άλλοι έπρεπε να ντρέπονται, που χρεοκόπησαν τη χώρα και φορτώνουν άδικα δήθεν στον Βαρουφάκη τα ανύπαρκτα ογδόντα δισεκατομμύρια, τα εκατό δισεκατομμύρια –αποφασίστε πόσα είναι- και τα διακόσια δισεκατομμύρια!

**ΠΡΟΕΔΡΕΥΩΝ (Μάριος Γεωργιάδης):** Κύριε Παπαχριστόπουλε, σας παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω και λέω το εξής: Είναι η τελευταία μου φράση. Ειλικρινά.

**ΠΡΟΕΔΡΕΥΩΝ (Μάριος Γεωργιάδης):** Ναι, αλλά φτάσατε στα τρία λεπτά από τα δύο λεπτά που ζητήσατε.

Ολοκληρώστε, παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Η Έκθεση Συμμόρφωσης της Ευρωπαϊκής Επιτροπής επαινεί αυτήν την Κυβέρνηση. Εάν δεν το ξέρετε, να σας το δώσω να το διαβάσετε. Και συγκεκριμένα λέει ότι για πρώτη φορά δεν διορίζονται και δεν παύονται εν μια νυκτί διοικητικοί γραμματείς από τον εκάστοτε Υπουργό. Αντιθέτως επιλέγονται μέσω ανοιχτής και διαφανούς διαδικασίας.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε Παπαχριστόπουλε. Με φέρνετε σε δύσκολη θέση.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εγώ θα συμφωνήσω σε κάτι, όμως. Η δημόσια διοίκηση είναι ίσως το πιο ασθενικό κομμάτι του ελληνικού κράτους, γιατί πράγματι ήταν λάφυρο για πολλά χρόνια. Δεν αλλάζει από τη μία μέρα στην άλλη. Ένα θετικό βήμα, όμως, γίνεται.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Να είστε καλά.

Τον λόγο έχει ο κ. Μαυρωτάς για έξι λεπτά. Έτσι και αλλιώς εσείς είστε πάντα συνεπέστατος. Ελπίζω να το τηρήσετε και τώρα.

**ΓΕΩΡΓΙΟΣ ΜΑΥΡΩΤΑΣ:** Θα είμαι, κύριε Πρόεδρε, και ευχαριστώ πολύ.

Θεωρώ ότι η νούμερο ένα παθογένεια του πολιτικού μας συστήματος είναι το πελατειακό κράτος και η κομματοκρατία. Όχι μόνο γιατί η προκύπτουσα αναξιοκρατία καταλήγει σε ανικανότητα που τελικά στοιχίζει, αλλά γιατί εκμαυλίζει συνειδήσεις και νοοτροπίες που τελικά πιστεύουν ότι για να προχωρήσεις θέλει τρόπο και όχι κόπο, θέλει γνωριμίες και όχι γνώσεις, θέλει μπάρμπα στην Κορώνη ή στη Χαριλάου Τρικούπη και στη Ρηγίλλης παλαιότερα και τώρα στην Κουμουνδούρου.

Η προώθηση, λοιπόν, των ευνοούμενων και όχι των καταλληλότερων λειτουργεί διαβρωτικά και για το κράτος και για την κοινωνία εν γένει. Η κομματοκρατία, λοιπόν, και το πελατειακό κράτος είναι η νούμερο ένα παθογένεια διαχρονικά και όχι μόνο τα τελευταία τρία χρόνια επί ΣΥΡΙΖΑ - ΑΝΕΛ. Ήταν και προηγουμένως, να είμαστε δίκαιοι.

Πολλές φορές ακούω τον ΣΥΡΙΖΑ να δικαιολογείται λέγοντας ότι τα ίδια έκαναν και οι προηγούμενοι. Γι’ αυτό, όμως, είναι και προηγούμενοι. Ο κόσμος σάς ψήφισε, γιατί πίστεψε ότι η ελπίδα έρχεται και όχι επειδή το έργο επαναλαμβάνεται. Όταν ο ΣΥΡΙΖΑ προεκλογικά μίλαγε για την καταπολέμηση του πελατειακού κράτους, πολλοί τον πίστεψαν και απογοητεύτηκαν.

Θα σας πω ένα πρόσφατο παράδειγμα, να το θέσω και υπ’ όψιν σας, κυρία Υπουργέ, αφού σας ευχηθώ «καλή επιτυχία» στον ρόλο σας. Τις τελευταίες μέρες μού φτάνουν καταγγελίες για τις διαδικασίες επιλογής σχολικών συμβούλων ή συντονιστών εκπαιδευτικού έργου -όπως είναι η νέα ορολογία- μετά τον πρόσφατο νόμο για τις δομές εκπαίδευσης.

Στις διαδικασίες αυτές, δηλαδή της επιλογής συντονιστών εκπαιδευτικού έργου, υπήρχε η μοριοδότηση από τα επιστημονικά κριτήρια και την εμπειρία –που ήταν τα αντικειμενικά κριτήρια- και από τη συνέντευξη, από μία επιτροπή όπου η πλειοψηφία ήταν υπηρεσιακοί παράγοντες.

Ω του θαύματος, λοιπόν, κάποιοι σχολικοί σύμβουλοι που δεν ήταν ημέτεροι και είχαν αντιταχθεί στον νόμο για τις δομές εκπαίδευσης, καταβαραθρώθηκαν μετά τη συνέντευξη. Και άλλοι, μάλλον πιο φιλικοί στην Κυβέρνηση, εκτοξεύτηκαν από τη συνέντευξη. Και μάλιστα –όπως μου καταγγέλθηκε- η συνέντευξη με τους πρώτους, τους «αντικυβερνητικούς» περιλάμβανε ερωτήσεις της μορφής: «Αφού είστε αντίθετοι με τον νόμο, πώς θα τον υπηρετήσετε;», λες και οι δημόσιοι λειτουργοί κάνουν επιλογή των νόμων που θα εφαρμόσουν. Ή τους έλεγαν: «Συμφωνείτε με τις εξαγγελίες της Πανελλήνιας Ένωσης Σχολικών Συμβούλων, που δημόσια διαφωνούσε με την κυβερνητική πολιτική, για τις δομές εκπαίδευσης;». Έχουμε δηλαδή τώρα και δηλώσεις εκπαιδευτικών φρονημάτων.

Νόμιζα ότι τέτοιες απαράδεκτες καταστάσεις τις είχαμε αφήσει στο παρελθόν. Φαίνεται, όμως, ότι επιστρέφουν δριμύτερες και επί των ημερών σας. Η αξιολόγηση και η επιλογή στελεχών εκπαίδευσης άρχισε ανορθόδοξα με τον νόμο αυτό από κάτω προς τα πάνω, ώστε οι περιφερειακοί διευθυντές εκπαίδευσης να επιλέξουν τους αρεστούς και να αποκλείσουν τους μη αρεστούς.

Οι περιφερειακοί διευθυντές εκπαίδευσης να υπενθυμίσω ότι ήταν κατά βάση επιλεγμένοι με κομματικά κριτήρια και η χάρη τους –εάν θυμάστε- είχε φτάσει μέχρι το Ευρωκοινοβούλιο.

Ο ρεβανσισμός, κυρίες και κύριοι συνάδελφοι, ειδικά στον ευαίσθητο χώρο της εκπαίδευσης ήταν και είναι ένας φαύλος κύκλος, που υποθηκεύει τη σωστή λειτουργία της.

Πάμε και λίγο πιο πίσω. Με τον ν.4369/2016 για τη δημόσια διοίκηση και το μητρώο των επιτελικών στελεχών οι θέσεις των γραμματέων των Υπουργείων θα προκηρύσσονταν με ανοιχτές προσκλήσεις. Ήταν ανοιχτές στα λόγια, όμως. Γιατί στην πράξη, έτσι όπως διαμορφώθηκαν οι προκηρύξεις ανά Υπουργείο, τελικά ήταν ερμητικά κλειστές. Χώραγε μόνο η φωτογραφία του υπηρετούντος γραμματέα ή άλλου εκλεκτού της Κυβέρνησης.

Χαρακτηριστική περίπτωση -αναφέρθηκε και προηγουμένως- η θέση του γενικού γραμματέα Αθλητισμού, που χρειάζεται δύο ξένες γλώσσες, αλλά η μία να είναι εκτός Ευρωπαϊκής Ένωσης, λες και ψάχνουμε κάποιον που σπούδασε στην Κίνα ή στη Ρωσία. Ή μήπως κάποιον τέτοιον ψάχνουμε;

Με περίσσια κουτοπονηριά θα τους κοροϊδεύαμε, λοιπόν, τους κουτόφραγκους. Έλα, όμως, που μας έπιασαν με τη γίδα στην πλάτη και έδειξαν κόκκινη κάρτα στην Κυβέρνηση αναγκάζοντάς την να προβεί, όπως ακούστηκε προηγουμένως, στην επαναπροκήρυξη είκοσι δύο από τις συνολικά εξήντα εννιά θέσεις των διοικητικών και τομεακών γραμματέων των Υπουργείων, δηλαδή μία στις τρεις. Ηθικό πλεονέκτημα είναι αυτό ή ανήθικη πλεονεξία;

Βέβαια, το πελατειακό κράτος και η κομματικοποίηση θέλει και εκπαιδευμένους πελάτες, που θεωρούν ότι, αν κολλήσουν σε κάποιο κόμμα, κάπως, κάπου, κάποτε αυτό θα τους βολέψει. Τις τελευταίες δεκαετίες η πρώτη φορά που έρχεται σε επαφή ο πολίτης με το πελατειακό κράτος είναι με τις κομματικές φοιτητικές παρατάξεις στα πανεπιστήμια, αυτές που εκπέμπουν το «έλα μαζί μας και εμείς θα σε βολέψουμε». Αυτό μπορεί να βολεύει μεν τα κόμματα -έτσι ουσιαστικά εκπαιδεύουν στελέχη- δεν βολεύει, όμως, τα πανεπιστήμια, γιατί τα κομματικά και τα ακαδημαϊκά κριτήρια δεν συγκλίνουν.

Κλείνοντας, κυρίες και κύριοι συνάδελφοι, την εξάλεπτη τοποθέτηση, όταν μιλάμε για αντιμετώπιση της κομματοκρατίας και του πελατειακού κράτους, αυτό είναι το προνομιακό πεδίο του Ποταμιού. Γιατί; Νομίζω ότι το καταλαβαίνετε όλοι. Γιατί έχει ως βασικότερο σημείο της φυσιογνωμίας του τον πόλεμο στο πελατειακό κράτος, την αναξιοκρατία και την κολλητοκρατία. Μπορεί να το κάνει πειστικά, επειδή ακριβώς δεν έχει πελάτες να ικανοποιήσει, δεν έχει γραμμάτια να ξεπληρώσει. Επειδή δεν λέει στον πολίτη ότι θα τον βολέψει, αλλά ότι θα του ανοίξει τον δρόμο για να τρέξει με ίσες ευκαιρίες και ανοικτές διαδικασίες. Και αν δεν καταλαβαίνουμε ότι η Ελλάδα χρειάζεται σε θέσεις «κλειδιά» αυτούς που ξέρουν το αντικείμενο και όχι αυτούς που ξέρουν τον Υπουργό ή τον Βουλευτή, θα κυνηγάμε συνεχώς την ουρά μας.

Η κομματικοποίηση, λοιπόν, της δημόσιας διοίκησης και στο παρελθόν και στο παρόν είναι η «γάγγραινα» του σύγχρονου κράτους που, αντί για γνώσεις, επιστρατεύει γνωριμίες, αντί για γνωστικά πειστήρια, επιστρατεύει κομματικά διαπιστευτήρια. Αυτή η Ελλάδα, όμως, δεν μπορεί να πάει μακριά. Άντε μέχρι τα Βαλκάνια και πίσω.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μαυρωτά και για τη συνέπειά του.

Τον λόγο έχει ο κ. Καβαδέλλας για έξι λεπτά, τελευταίος εκ των Κοινοβουλευτικών. Μετά θα περάσουμε στις δευτερολογίες για να ολοκληρώσουμε τη διαδικασία.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Είχα την εντύπωση ότι η Αριστερά, κατέχοντας το ηθικό πλεονέκτημα, θα διέθετε την ευαισθησία να φτάσει το μαχαίρι στο κόκκαλο, να δείξει ότι με τις πρακτικές που ακολουθεί έχει ένα νέο, έντιμο, ανανεωτικό πρόσωπο. Πραγματικά χάρηκα τότε που πήρατε την Κυβέρνηση την πρώτη φορά. Μία αριστερή κυβέρνηση θα άλλαζε τα πράγματα, όπως είχατε υποσχεθεί.

Επί του προκειμένου, η νέα Υπουργός Διοικητικής Ανασυγκρότησης είχε την ευκαιρία να δείξει ότι κινείται στο πλαίσιο ενός θεσμικού ρόλου, ένα νέο προφίλ για την ίδια, αλλά και για την Κυβέρνησή σας. Η διακυβέρνησή σας, όμως, γίνεται όλο και πιο καθεστωτική και αυτό δεν μας κάνει ιδιαίτερη εντύπωση, μιας και δεν παραλείπετε να μας θυμίζετε κάθε τόσο τον σεβασμό σας για τον Μαδούρο και τον Κάστρο και άλλους δημοκράτες παρόμοιας εμβέλειας.

Μεγάλη εντύπωση μάς κάνουν οι φωτογραφικές περιγραφές απαιτουμένων προσόντων. Πριν από μερικές ημέρες φέρατε νομοσχέδιο προς ψήφιση με άρθρο που έδινε σαράντα μόρια στον υποψήφιο μετά από συνέντευξη και πέντε μόνο μόρια για κάθε μεταπτυχιακό, κύριοι. Δηλαδή, «καλημέρα σας, ήρθα για συνέντευξη και είμαι κολλητός, πάρε σαράντα μόρια εσύ», ενώ «καλημέρα σας, έχω τρία μεταπτυχιακά, λυπούμαστε έχετε μόνο δεκαπέντε μόρια και απορρίπτεστε».

Ο ελληνικός λαός αρχίζει και καταλαβαίνει το πραγματικό σας πρόσωπο και τις πραγματικές σας προθέσεις. Δεν δείχνετε, λοιπόν, καμμία ευαισθησία, όταν επί πέντε μήνες κρατάτε στην ανωνυμία τους τέσσερις Υπουργούς σας που έκαναν χρήση της εξουσίας τους κατά ανεπίτρεπτο τρόπο και επενέβησαν σε διαδικασίες ΑΣΕΠ αντλώντας στοιχεία των υποψηφίων διοικητικών και τομεακών γραμματέων. Μου θυμίζετε το παλαιό ΠΑΣΟΚ, το ΠΑΣΟΚ των πρασινοφρουρών, που χρησιμοποιείτε τις ίδιες παλαιοκομματικές πρακτικές τύπου παλαιάς Δεξιάς.

Παραπονείστε ότι πήρατε την Κυβέρνηση και όχι την εξουσία. Θέλετε να πάρετε την εξουσία και να αλώσετε τα πάντα. Μία από τις χειρότερες προσπάθειες άλωσης ήταν η προσπάθεια του κ. Παππά να υπερκεράσει το συνταγματικώς κατοχυρωμένο Ραδιοτηλεοπτικό Συμβούλιο. Ήθελε μόνο τέσσερις άδειες για να εξουσιάζει.

Η ΕΡΤ, το κανάλι σας, παρουσιάζει την πλέον θλιβερή εικόνα από την ίδρυσή της. Είναι ένα λιβανιστήρι της εξουσίας και όχι μόνο. Δίνουν –ακούστε, κύριοι!- 1 εκατομμύριο ευρώ για το χιλιοπαιγμένο και ξασπρισμένο, που δεν βλέπεται πλέον, «Μικρό σπίτι στο λιβάδι».

Σας ζητά εξηγήσεις σήμερα η Νέα Δημοκρατία για μη αξιοκρατικές διαδικασίες. Λέω, λοιπόν, προς την κατηγορούσα πλευρά, η οποία μάλλον ως άρτι εξελθούσα της κολυμβήθρας του Σιλωάμ και αναμάρτητος πλέον ζητά εξηγήσεις, «ο αναμάρτητος πρώτος τον λίθον βαλέτω». Οι αμαρτίες σας, βεβαίως, δεν σας αφαιρούν το δικαίωμα να ρωτάτε, αλλά και εμείς, μια που είστε στα πρόθυρα της εξουσίας, σας ρωτάμε το εξής: Πώς προτίθεστε, κύριοι της Δεξιάς, να κυβερνήσετε; Μήπως η μη εφαρμογή της απλής αναλογικής δεν είναι η μέγιστη πρόθεση για άλωση του κράτους, για άλωση της δημοκρατικής έκφρασης; Γιατί η ψήφος του δικού μου ψηφοφόρου να μετράει 0,7 και του δικού σας ψηφοφόρου 1,3.

Απευθύνομαι τώρα και στην Κυβέρνηση. Μας δηλώνετε ότι έχετε συνεχείς αυταπάτες για να δικαιολογείτε τα λάθη σας. Μας λέτε συνεχώς αφηγήματα. Δεν μπορούμε να σας εμπιστευθούμε πλέον, ούτε εμείς ούτε ο ελληνικός λαός. Δυστυχώς, η εξουσία σάς έχει διαφθείρει πολιτικά, όχι βέβαια στα ανώτατα στάδια της διακυβέρνησης, αλλά το βλέπετε στα κατώτερα.

Εσείς, κύριοι της Νέας Δημοκρατίας, σίγουρα θα είστε στην εξουσία μάλλον σύντομα. Το «σίγουρα», βέβαια, θα το δούμε. Πολύ φοβάμαι ότι ούτε εσείς έχετε διδαχθεί τίποτα. Εδώ θα είμαστε και τότε, με παρόμοιες κατηγορίες και παρόμοια ερωτήματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καβαδέλλα και για τη συντομία του χρόνου.

Τον λόγο έχει ο κ. Γεωργαντάς για τη δευτερολογία του. Μετά ακολουθεί ο κ. Βορίδης και θα συνεχίσουμε με τις δευτερολογίες της Υπουργού και του Κοινοβουλευτικού Εκπροσώπου της Νέας Δημοκρατίας κ. Δένδια, για να ολοκληρώσουμε τη διαδικασία.

Κύριε Γεωργαντά, έχετε τον λόγο για πέντε λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, σήμερα χάσατε μια μοναδική ευκαιρία. Ελπίζω να διαψευστώ στη δευτερολογία σας, αν και το περιεχόμενο της πρωτολογίας σας δεν με κάνει ιδιαίτερα αισιόδοξο ως προς αυτό.

Δεν υπάρχει λόγος επί των συγκεκριμένων ζητημάτων που θέσαμε να υπερασπιστείτε κανέναν. Η ερώτησή μου σήμερα, η επίκαιρη επερώτηση των τριάντα Βουλευτών της Νέας Δημοκρατίας, που είχα την τιμή ως αρμόδιος τομεάρχης να συντάξω, έχει τρία συγκεκριμένα ερωτήματα. Αρνηθήκατε να απαντήσετε και στα τρία, αν και εμμέσως έχουν απαντηθεί τα δυο εξ αυτών και θα πω ποια είναι, για να καταλάβουμε όλοι τι γίνεται.

Τρίτο και τελευταίο ερώτημα ήταν πόσες επιτελικές θέσεις ευθύνης από αυτές που προβλέπονται στο άρθρο 8 του ν.4369/2016 έχουν πληρωθεί ως σήμερα με τη διαδικασία επιλογής του Μητρώου Επιτελικών Στελεχών. Το άρθρο 8 είναι αυτό για τα νομικά πρόσωπα δημοσίου και ιδιωτικού δικαίου, τους οργανισμούς, τα νοσοκομεία.

Δίνω εγώ την απάντηση: «Κανένα». Κανένα πρόσωπο από αυτά που προβλέπονται στο άρθρο 8 του ν.4369/2016, που ψηφίσατε ως εμβληματικό νόμο τον Φεβρουάριο του 2016 και έπρεπε να λειτουργήσει από τον Σεπτέμβριο του 2016, δεν έχει πληρωθεί από αυτή τη διαδικασία του δικού σας νόμου.

Ερώτηση δεύτερη: Από τον Οκτώβριο του 2016 μέχρι σήμερα, που λειτουργεί το Μητρώο Επιτελικών Στελεχών του Δημοσίου, πόσες προκηρύξεις έχουν εκδοθεί για την πλήρωση αντιστοίχων θέσεων σύμφωνα με το άρθρο 8;

Να σας δώσω εγώ την απάντηση: «Μία, πριν από ένα μήνα!» Εκατοντάδες θέσεις έχουν πληρωθεί όλο αυτό το διάστημα απευθείας από τους Υπουργούς, απευθείας από τους αρμοδίους, χωρίς καμμία διαγωνιστική διαδικασία, χωρίς κανένα κριτήριο, χωρίς καμμία αξιολόγηση, έστω αυτή, τη με στρεβλά σημεία, έτσι όπως εσείς την είχατε περιγράψει στον νόμο τον οποίο εσείς υπερψηφίσατε. Εμείς τον καταψηφίσαμε τότε -και σωστά, κύριε Λάππα- γιατί εμείς ειδικά ως προς τους γραμματείς έχουμε μια συγκεκριμένη πολιτική θέση -την αναγνώρισε η κυρία Υπουργός- τη λέμε ευθαρσώς: Δεν θέλουμε τη θητεία, θέλουμε να είναι πολιτικές οι θέσεις. Όμως, σε όλα τα άλλα –γιατί αυτό που λένε είναι «όλα τα άλλα»- ουδείς, καμμία προκήρυξη. Και λέτε ως δικαιολογία ότι δεν μπόρεσε να γίνει αυτό -και γι’ αυτό με την τροπολογία που ήρθε τον Ιούλιο το αφήσατε για το 2019, λες και δεν θα προλάβετε να το κάνετε εσείς- ότι υπήρχε φόρτος στο ΑΣΕΠ.

Εγώ ξέρετε πώς το καταλαβαίνω αυτό; Πρώτον, δεν χρειαζόταν να γίνουν όλες μαζί. Θα γίνονταν σταδιακά με την κένωση της κάθε θέσης. Είχατε δυο χρόνια για να το κάνετε και το ΑΣΕΠ δεν είδα πουθενά να διαμαρτύρεται και να λέει «μου στείλατε πενήντα προκηρύξεις, μου στείλατε εκατό, μου στείλατε διακόσιες, δεν μπορώ να τις κάνω». Δεν του στείλατε.

Στην αιτιολογική έκθεση της τροπολογίας λέτε «λόγω επιβάρυνσης του ΑΣΕΠ» και λέτε και κάτι άλλο «και της δημόσιας διοίκησης». Δεν το καταλαβαίνω. Είναι στην αιτιολογική έκθεση της τροπολογίας σας. Ακριβώς η διατύπωση είναι: «είναι αναγκαίο λόγω του υφιστάμενου φόρτου εργασιών του ΑΣΕΠ, αλλά και των λοιπών υπηρεσιών της διοίκησης». Δεν καλύψαμε, δηλαδή, με βάση τον νόμο, τον αντικειμενικό όπως εσείς λέγατε, τη θέση σ’ ένα νοσοκομείο, αλλά αφήσαμε τον κάθε Υπουργό να τον επιλέγει αυτόματα, επειδή η διοίκηση είχε φόρτο εργασίας; Δεν το καταλαβαίνω. Και το ΑΣΕΠ είχε φόρτο εργασίας, όταν δεν του στείλατε καμμία προκήρυξη;

Δεύτερον, και μόνο το γεγονός ότι έχουν εγγραφεί οριστικά δύο χιλιάδες εκατό μέλη στο Μητρώο Επιτελικών Στελεχών του Δημοσίου δείχνει την απαξίωση αυτού του θεσμού στο σύνολο των δημοσίων υπαλλήλων. Αυτοί που είχαν δυνατότητα για να εγγραφούν είναι δεκάδες χιλιάδες. Απ’ αυτούς, λοιπόν, τις δεκάδες χιλιάδες που είχαν τη δυνατότητα να εγγραφούν, εγγράφηκαν δύο χιλιάδες εκατό. Από τους επτά χιλιάδες που ακούγονται, οι πέντε χιλιάδες είναι από τον ιδιωτικό τομέα.

Κύριε Λάππα, ποιος σας είπε ότι μπορεί κάποιος να κάνει ένσταση κατά προκηρύξεως, εάν δεν βγουν οι πίνακες; Έχει έννομο συμφέρον; Γιατί λέτε ότι κανείς δεν προσέφυγε στα δικαστήρια; Γιατί ψεύδεστε; Πρέπει να βγουν οι πίνακες και ο αποκλειόμενος να έχει έννομο συμφέρον και να κάνει την ένστασή του και να προσφύγει στα διοικητικά.

**ΣΠΥΡΙΔΩΝΑΣ ΛΑΠΠΑΣ:** Προφανώς.

**ΓΕΩΡΓΙΟΣ ΓΕΩΡΓΑΝΤΑΣ:** Βγήκε κανένας πίνακας, κύριε Λάππα; Κανένας. Πώς να κάνουν προσφυγή; Όταν βγάλετε τους πίνακες, εάν τολμήσετε, τότε θα δούμε πόσες προσφυγές θα γίνουν. Και όταν βγουν οι πίνακες, θα έχει ενδιαφέρον να δούμε πόσοι από τους υπηρετούντες αυτή τη στιγμή γενικούς και διοικητικούς γραμματείς, οι οποίοι οι ίδιοι έκαναν τις προκηρύξεις, οι ίδιοι συμμετείχαν και μάλιστα, με τροπολογία που ψηφίστηκε τον Δεκέμβριο του 2017, είναι αυτοί που τελικώς θα επιλεγούν.

Και για να τελειώνουμε με τους τέσσερις Υπουργούς, γιατί εκεί δεν υπάρχει απλώς ψεύδος, υπάρχει και υποκρισία και για εμένα πλέον υπάρχει και συνέργεια, θα πω το εξής: Εγώ το μόνο που έχω στα χέρια μου -και το πήρα μετά από τρεις μήνες που έκανα γραπτή ερώτηση προς την κ. Γεροβασίλη- είναι το αντίγραφο ενός φύλλου, του πρώτου φύλλου από την απάντηση που έστειλε το ΑΣΕΠ προς το Υπουργείο σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω. Ένα λεπτό θέλω ακόμα, κύριε Πρόεδρε.

Εκεί, λοιπόν, το ΑΣΕΠ μου λέει ότι πράγματι σε τέσσερα Υπουργεία, μετά από αιτήματά τους, εστάλησαν πίνακες. Όπως φαίνεται, λέει ακριβώς, στο συνημμένο υπάρχει υπόδειγμα Α΄. Όποιος έχει στα χέρια του το υπόδειγμα Α΄ -που εγώ δεν το έχω, εσείς το έχετε- φαίνονται τα ονόματα των τεσσάρων Υπουργών.

**ΣΠΥΡΙΔΩΝΑΣ ΛΑΠΠΑΣ:** Είναι αναρτημένο.

**ΓΕΩΡΓΙΟΣ ΓΕΩΡΓΑΝΤΑΣ:** Δεν είναι αναρτημένο πουθενά, το έχει μόνο το Υπουργείο.

Πείτε τα ονόματα των τεσσάρων Υπουργών.

**ΣΠΥΡΙΔΩΝΑΣ ΛΑΠΠΑΣ:** Το λέει παρακάτω.

**ΓΕΩΡΓΙΟΣ ΓΕΩΡΓΑΝΤΑΣ:** Ποιο είναι το πρόβλημα; Τι είναι αναρτημένο; Αυτοί οι πίνακες δεν υπάρχουν πουθενά, είναι οι πίνακες που εστάλησαν στο Υπουργείο. Στην απάντηση εγώ δεν τους έχω. Πείτε τα ονόματα των τεσσάρων Υπουργών. Εάν τα έπραξαν όλα νόμιμα, γιατί δεν το λέτε, για να τους πούμε και ένα «μπράβο»; Το θεωρείτε θεμιτό, νόμιμο, να βρίσκονται στα γραφεία των Υπουργών τα αντίγραφα των φακέλων από τους υποψηφίους; Το έχετε δει στην Ευρώπη αυτό, κυρία Υπουργέ; Γιατί αναφερθήκατε στην ευρωπαϊκή πρακτική πολιτική. Εκεί όποιος επιλέγει παίρνει και στο γραφείο του όλους τους φακέλους όλων των υποψηφίων, για να επιλέξει στο τέλος;

Η υποκρισία να τελειώνει! Αυτή την ιστορία η Νέα Δημοκρατία δεν πρόκειται να την αφήσει. Τα ονόματα των τεσσάρων Υπουργών θα τα μάθουμε. Είναι ακυρωτέες –όχι ακυρώσιμες- όλες αυτές οι διαδικασίες και έχετε ευθύνη που τις αφήνετε να προχωράνε. Να ξέρετε ότι η ευθύνη, από τη στιγμή που δεν ανακόπτετε όλη αυτή την άκυρη διαδικασία, την έωλη νομικά και ηθικά, γίνεται πλέον και δική σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γεωργαντά.

Θα δώσω τον λόγο στον κ. Βορίδη και αμέσως μετά η Υπουργός θα ξεκινήσει τη δευτερολογία της.

Κύριε Βορίδη, έχετε τον λόγο για τρία λεπτά.

**ΜΑΥΡΟΥΔΗΣ ΒΟΡΙΔΗΣ:** Κοιτάξτε, εδώ σήμερα δεν κάνουμε μια γενική συζήτηση για τα θέματα δημοσίας διοικήσεως. Δεν κάνουμε μια γενική συζήτηση για διαφορετικές αντιλήψεις ή πολιτικές φιλοσοφίες για αυτά τα ζητήματα, για τα θέματα της δημοσίας διοικήσεως.

Όμως, φιλότιμα και η κυρία Υπουργός, αλλά και ο Κοινοβουλευτικός Εκπρόσωπος του ΣΥΡΙΖΑ, ο κ. Λάππας, προσπάθησαν να εκτρέψουν τη συζήτηση σε αυτά. Από τα είκοσι δύο λεπτά της πρωτολογίας της κυρίας Υπουργού, τα δεκαεπτά λεπτά ήταν η περιγραφή των νομοθετικών πρωτοβουλιών. Ευχαριστούμε για την ενημέρωση, καλοσύνη σας, μας τα υπενθυμίσατε για όσους δεν τα θυμόντουσαν, αλλά σε τελευταία ανάλυση δεν συζητάμε αυτό.

Αυτό για το οποίο κατηγορείστε –κατηγορείται η Κυβέρνηση, την οποία εκπροσωπείτε εδώ- είναι το εξής απλό. Και το θέτω σύμφωνα με τη δική σας αντίληψη, όχι με τη δική μας. Έχουμε διαφορετική αντίληψη σε αυτό. Έχει διατυπωθεί. Δεν κάνουμε, όμως, σήμερα αυτή την κουβέντα. Εμείς πήγαμε τώρα στον νόμο σας. Έχετε φέρει έναν νόμο. Σε αυτόν τον νόμο πρέπει να εξηγήσετε: Γιατί ξαφνικά οι φάκελοι πάνε στα γραφεία των Υπουργών; Ήταν σωστό αυτό; Μπορούμε να έχουμε μια τοποθέτηση της Κυβέρνησης;

Αν ήταν σωστό, μπορείτε να μας πείτε τα ονόματα των τεσσάρων να τους παρασημοφορήσουμε εδώ δημοσίως, να τους επαινέσουμε και να τους πούμε «εύγε»; Να τους πούμε: «Είστε εργατικοί και κάνατε εσείς το παραπάνω που δεν έκαναν οι άλλοι». Εάν δεν ήταν σωστό, να μας πείτε τα ονόματα να τους επιτιμήσουμε. Είναι απλό το θέμα. Γιατί δεν λέμε τα ονόματα; Γιατί δεν τοποθετήστε; Ήταν σωστό αυτό ή όχι με βάση τη δική σας αντίληψη και νομοθεσία; Αφήστε τι λέμε εμείς. Δεν κάνουμε αυτή τη συζήτηση εδώ.

Ερχόμαστε στο δεύτερο ζήτημα. Άκουσα την τοποθέτησή σας και λέτε: «Τι καλά που έκανε η κ. Γεροβασίλη που ανεγνώρισε ότι στο αρχικό στάδιο υπήρξαν κάποιες δυσλειτουργίες». Επρόκειτο περί δυσλειτουργιών, περί αμέλειας, περί αβλεψίας; Εξ αβλεψίας, δηλαδή, ετέθησαν αυτές οι προϋποθέσεις των δύο γλωσσών; Εκεί που έγραφε κάποιος δηλαδή, κύριε Λάππα, και λέει «τι προσόντα θέλω για τον γενικό γραμματέα Αθλητισμού;» του έφυγε το στυλό και έγραψε: «Θέλω δύο γλώσσες, μία από την Ευρώπη και την άλλη εκτός Ευρώπης». Επρόκειτο περί αβλεψίας; Δεν επρόκειτο περί δολίας πράξεως με την οποία φωτογραφήθηκε συγκεκριμένο πρόσωπο; Αυτό θέλω να μας πείτε. Δεν μας απαντήσατε, όμως, ούτε σε αυτό.

Εδώ, ενώ θεωρητικά έχετε τη δυνατότητα μιας καινούργιας αρχής, αναλαμβάνετε ένα βάρος συγκεκριμένο. Διότι αν πείτε: «Ναι, ξέρετε, εμφιλοχώρησαν απαράδεκτες πρακτικές. Τις αποδοκιμάζω και τώρα το πάμε κανονικά», αυτό είναι μία τοποθέτηση, έντιμη, καθαρή, που καταλογίζει ευθύνες και ξεκινάει. Είναι άλλο, όμως, να λέτε: «Τι καλή που είναι η κ. Γεροβασίλη, η οποία αναγνώρισε ότι υπήρχαν κάτι ζητήματα στο 1/3 των προκηρύξεων». Δεν υπήρχαν ζητηματάκια, γιατί κάτι ξέφυγε όμως. Υπήρχαν ζητηματάκια τέτοια.

Το τελευταίο ερώτημα, στο οποίο πρέπει να τοποθετηθείτε είναι το εξής: Δώσατε την παράταση και λέτε: «Ε, δεν μπορούσαμε την ώρα που η χώρα εμάχετο για την έξοδο από το μνημόνιο να κάνουμε και αυτό». Μα, τους χρόνους τους γνωρίζατε. Η διοίκηση και η Κυβέρνηση εγνώριζε τον χρόνο λήξεως των θητειών. Άρα, αν ήταν ειλικρινής στην πρόθεσή της -δεν είχαμε, δηλαδή, εδώ αιφνίδιο γεγονός που σας αναγκάζει να παρατείνετε, είχατε γνώση, ξέρετε ότι οι θητείες λήγουν τότε και πρέπει να ετοιμαστείτε- γιατί δεν ετοιμαστήκατε; Και γι’ αυτό, το οποίο σας κατηγορούμε εδώ είναι ότι δολίως δεν ετοιμαστήκατε. Δεν ετοιμαστήκατε διότι, στην πραγματικότητα, δεν έχετε συγκροτήσει έναν μηχανισμό που θα καταστήσει διαβλητή και αυτή τη διαδικασία με βάση τους δικούς σας όρους.

Άρα, λοιπόν, οι εξαγγελίες σας, κύριε Λάππα, είναι έωλες. Οι νομοθετικές σας πρωτοβουλίες είναι έωλες και ακυρώνονται από την πρακτική της Κυβέρνησης. Ακυρώνεται η δήθεν διακηρυχθείσα πρόθεση αποπολιτικοποιήσεως της διοικήσεως, γιατί ακριβώς υπάρχει μια οργανωμένη μεθοδολογία που οδηγεί στην πλήρη κομματικοποίηση της διοικήσεως. Σε αυτά, όμως, θέλουμε απαντήσεις, ελπίζουμε στη δευτερολογία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βορίδη.

Κυρία Υπουργέ, έχετε τον λόγο για τη δευτερολογία σας για δέκα λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κυρίες και κύριοι Βουλευτές, άκουσα με πολλή προσοχή όλες τις τοποθετήσεις των Βουλευτών. Θέλω να ξεκαθαρίσω κάποια πράγματα εξ αρχής.

Πρώτα απ’ όλα, επειδή αναρωτηθήκατε και με λίγο απαξιωτικό τρόπο γιατί έχω έρθει σήμερα να απαντήσω, θα ήθελα να πω ότι έχω έρθει για να τιμήσω πρώτα απ’ όλα τη Βουλή, την κοινοβουλευτική διαδικασία και εσάς ως επερωτώντες. Μπορεί, κατά τη δική σας κρίση, να μην σας καλύπτουν απόλυτα οι απαντήσεις μου ή να μην συμφωνείτε με αυτά που λέω, αλλά νομίζω ότι πρέπει να αναγνωρίσετε ότι βρίσκομαι ακριβώς εδώ, τρεις βδομάδες αφού ανέλαβα τα καθήκοντά μου, γιατί τιμώ αυτή τη διαδικασία.

Ακούστηκε από κάποιους Βουλευτές το «Γιατί επέλεξα να συμμετάσχω σε αυτή την Κυβέρνηση;» και θέλω εδώ να πω με πλήρη συνείδηση και απόλυτο αίσθημα ευθύνης ότι αποδέχτηκα την τιμητική πρόσκληση και πρόταση του Πρωθυπουργού να συμμετάσχω στην Κυβέρνηση γιατί πιστεύω ότι σε αυτή τη συγκυρία που η χώρα μας γυρίζει σελίδα και προχωράει μπροστά, απαιτείται μια ευρύτερη συλλογική συστράτευση όλων των δυνάμεων εκείνων που πιστεύουμε ότι αυτή η νέα πορεία της χώρας μας μπορεί να έχει ένα προοδευτικό πρόσημο.

Γι’ αυτό, λοιπόν, συμμετέχω και θα προσπαθήσω με όλες μου τις δυνάμεις να κάνω τα καθήκοντά μου με τον καλύτερο δυνατό τρόπο και φυσικά να μπορέσει να υλοποιηθεί μια τέτοια προοπτική για το μέλλον.

Ακούστηκαν συγκεκριμένα πράγματα. Είπαν ορισμένοι, νομίζω ο κ. Δένδιας το ανάφερε, «γιατί αναφέρετε τον νεοφιλελευθερισμό;», τη στιγμή βέβαια που δικοί σας Βουλευτές προηγουμένως μίλησαν για διαφορά ιδεολογίας, ήθους και πολιτικών απόψεων. Αναφέρθηκα σε αυτό, γιατί αυτή είναι η πραγματικότητα. Αυτό που έζησε η Ευρώπη, αυτό που ζήσαν όλες οι χώρες που ήταν κάτω από προγράμματα μνημονιακά, είχε ως έναν βασικό πυλώνα την απαξίωση και την οριζόντια αποδυνάμωση της δημόσιας διοίκησης κι αυτό είναι πραγματικότητα. Η δημόσια διοίκηση στη χώρα μας είχε μια συρρίκνωση οριζόντια, χωρίς συγκεκριμένη ποιοτική αντίληψη, ανάλυση και στρατηγική, που κοντεύει να φτάσει το 20%.

Και για τα τρία ερωτήματα που θέσατε, γιατί εγώ δεν θέλω να αφήσω οτιδήποτε αναπάντητο. Πρώτα απ’ όλα για το θεσμικό πλαίσιο και τους νόμους που υλοποιούνται, το πιστεύω βαθιά ότι είναι μια θεσμική τομή και δεν το πιστεύω μόνο εγώ, δεν το πιστεύει μόνο η Κυβέρνηση. Είναι ο χαρακτηρισμός που δεχόμαστε κι από τα ευρωπαϊκά όργανα κι από τους εταίρους μας, γιατί βλέπουν μια προσπάθεια.

Δυστυχώς έφυγε ο κ. Κώστας Σκανδαλίδης, με τον οποίο έχω και παλιά φιλική σχέση. Ποτέ δεν θα ισοπέδωνα και δεν νομίζω ότι και κανείς σε αυτή την Αίθουσα θέλει να ισοπεδώσει οτιδήποτε θετικό έχει γίνει, γι’ αυτό και στην πρωτομιλία μου πρώτη εγώ ανέφερα θεσμικές τομές που γίνανε στο παρελθόν. Και πιστεύω πραγματικά ότι ερχόμαστε σε κάθε συγκυρία και με τις ανάγκες της συγκυρίας να κάνουμε αλλαγές και να προχωρήσουμε.

Και η συγκυρία αυτή, αν είναι μια συγκυρία που απαιτεί να γίνει μια μεγάλη διοικητική ανασυγκρότηση και θεσμική αλλαγή στη δημόσια διοίκηση, είναι μετά από αυτή την τεράστια κρίση που πέρασε η Ευρώπη και η χώρα μας και που πρέπει να έρθουμε να υλοποιήσουμε, άσχετο πώς το προσεγγίζει ο καθένας μας ιδεολογικά και πολιτικά, ένα σχέδιο ανασυγκρότησης. Αυτά τα λέω, επειδή ειπώθηκαν τα γενικά.

Κι αν αναφέρθηκα, κύριε Δένδια, στο θέμα του κ. Μητσοτάκη ως Υπουργού Διοικητικής Μεταρρύθμισης, δεν το έκανα επειδή ήθελα να ξεφύγω από τις ερωτήσεις, αλλά γιατί και στο κείμενο της επερώτησης και στις τοποθετήσεις των Βουλευτών της Νέας Δημοκρατίας ακούστηκαν χαρακτηρισμοί. Ακούστηκαν χαρακτηρισμοί για εγκάθετους, ακούστηκαν χαρακτηρισμοί για κομματικοποιήσεις, για άλωση του κράτους, για κράτος-λάφυρο.

Σε αυτά απαντώ, λοιπόν, και λέω ότι εδώ πέρα θέλει μια προσοχή όταν τοποθετείστε, γιατί υπάρχουν συγκεκριμένα θέματα από το παρελθόν. Όταν, λοιπόν, εμείς αυτή τη στιγμή έχουμε ολοκληρώσει ογδόντα έξι κρίσεις γενικών διευθυντών όλων των Υπουργείων -και αυτό έχει να κάνει με την επερώτηση που κάνετε- με πλήρη συνεργασία και εποπτεία του ΑΣΕΠ, όταν είχαν δέκα χρόνια να γίνουν κρίσεις σε αυτή τη διοίκηση, και προχωράμε τώρα και στους διευθυντές, έχει ήδη ξεκινήσει, και αργότερα στους τμηματάρχες, από την επόμενη χρονιά. Αυτό είναι απάντηση στα δικά σας ερωτήματα.

Όταν μιλάτε για κομματικοποίηση και εγκάθετους ή όταν εγώ αναφέρθηκα στην ανάγκη να υπάρχει αξιοπρέπεια και εμπιστοσύνη στη δημόσια διοίκηση, δεν είναι θέμα ότι τοποθετήθηκαν μόνο σε μία νύχτα όλοι οι γενικοί διευθυντές. Να θυμίσω, γιατί αναφέρατε τους νόμους, ότι φυσικά με νόμο το έκανε ο κ. Μητσοτάκης, δεν είπα εγώ ότι ήταν παράνομο. Ήταν ένας νόμος που αποτύπωνε τη δική σας πολιτική. Όπως ο αντίστοιχος νόμος είχε την περίφημη συγκριτική αξιολόγηση, που εσείς οι ίδιοι αναγκαστήκατε κάτω από την κατακραυγή, έξι μήνες μετά, να την αποσύρετε στα τέλη του 2014, η οποία έλεγε ότι υποχρεωτικό ποσοστό 15% των δημοσίων υπαλλήλων κρίνονταν ανεπαρκείς και όχι θεωρητικά, σε συνδυασμό που πάλι με τον νόμο είχατε προβλέψει, δεν αμφισβητεί κανείς ότι δεν το κάνατε με τον νόμο, για την περίφημη διαθεσιμότητα που οδηγούσε και οδήγησε κιόλας, όσο προλάβατε, σε τρεις χιλιάδες απολύσεις.

Αυτούς τους νόμους τούς αλλάξαμε εμείς. Αλλάξαμε τους νόμους με το που γίναμε Κυβέρνηση, το 2015, και για τη διαθεσιμότητα και για τις απολύσεις και στη συνέχεια για την αξιολόγηση.

Και φυσικά, εάν υπήρχε η πρόθεση και αν ήμασταν τόσο αδίστακτοι ως Κυβέρνηση, θα μπορούσαμε να είχαμε αλλάξει και τους γενικούς διευθυντές. Δεν το κάναμε, όμως, ακριβώς γιατί σεβόμαστε την ιεραρχία της δημόσιας διοίκησης και γιατί δεν μας νοιάζει τι ψηφίζει ο καθένας. Μας νοιάζει να είναι καλός, άξιος και έντιμος δημόσιος λειτουργός.

Θα μπω στα τρία ερωτήματα. Πρώτα από όλα, για το Μητρώο Επιτελικών Στελεχών ανέφερα πριν τα νούμερα. Μη σας κουράζω. Δεν τα επαναλαμβάνω. Είναι κάτω από την αιγίδα του ΑΣΕΠ.

Αυτή τη στιγμή, για να απαντήσω στο τρίτο ερώτημα καθαρά, δεν έχει τοποθετηθεί ακόμα κάποιος με βάση αυτό το μητρώο, αλλά έχουν βγει προκηρύξεις με βάση αυτό το μητρώο.

**ΓΕΩΡΓΙΟΣ ΓΕΩΡΓΑΝΤΑΣ:** Μόνο μία.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Όχι, επιτρέψτε μου, έχουν βγει εβδομήντα.

**ΓΕΩΡΓΙΟΣ ΓΕΩΡΓΑΝΤΑΣ:** Ψέματα!

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργαντά, σας παρακαλώ πολύ!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Θα έλεγα πριν βιαστείτε, κύριε Γεωργαντά…

**ΓΕΩΡΓΙΟΣ ΓΕΩΡΓΑΝΤΑΣ:** Μία είναι. Ξέρω τι λέω.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Κατ’ αρχάς, επιτρέψτε μου να ολοκληρώσω. Μπορείτε να διαφωνείτε μαζί μου, αλλά…

**ΓΕΩΡΓΙΟΣ ΓΕΩΡΓΑΝΤΑΣ:** Σας έχουν παραπληροφορήσει. Να τις καταθέσετε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Θα σας τις αναφέρω τώρα. Δεν θα τις καταθέσω, αλλά θα τις αναφέρω. Μη βιάζεστε να πείτε ότι λέω ψέματα. Στην πολιτική μου διαδρομή δεν έχω πει ποτέ ψέματα και ό,τι λέω το λέω με αίσθημα ευθύνης. Σας παρακαλώ πάρα πολύ.

**ΓΕΩΡΓΙΟΣ ΓΕΩΡΓΑΝΤΑΣ:** Είπα ότι σας έχουν παραπληροφορήσει.

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργαντά, μη διακόπτετε, παρακαλώ. Σεβαστείτε την κυρία Υπουργό που μιλάει από το Βήμα.

**ΓΕΩΡΓΙΟΣ ΓΕΩΡΓΑΝΤΑΣ:** Μα η ερώτησή μου λέει για το άρθρο 8.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ακούστε με. Προφανώς, έχω έρθει καλόπιστα για να σας ενημερώσω. Εάν κρίνετε ότι είναι ανεπαρκής η απάντηση μου, είναι δικαίωμά σας να μου το πείτε.

**ΜΑΥΡΟΥΔΗΣ ΒΟΡΙΔΗΣ:** Ανακαλούμε το «ψέμα». Αναδιατυπώνουμε: αναληθές.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Λοιπόν, αυτή τη στιγμή, επί του τρίτου ερωτήματος -και είμαι πάρα πολύ σαφής- δεν έχει οριστεί κάποιος από το μητρώο. Υπάρχουν, όμως, αυτή τη στιγμή εξήντα εννιά συν μία προκηρύξεις, εβδομήντα τον αριθμό.

Είναι η προκήρυξη -και τη λέω ακριβώς, για να μην έχουμε και παρεξήγηση- για την Εθνική Κεντρική Αρχή Προμηθειών Υγείας. Είναι μία και εξήντα εννιά προκηρύξεις…

**ΓΕΩΡΓΙΟΣ ΓΕΩΡΓΑΝΤΑΣ:** Όχι, είναι ανακριβές αυτό.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Σας παρακαλώ, κύριε Γεωργαντά. Σας παρακαλώ.

**ΠΡΟΕΔΡΕΥΩΝ (Μάριος Γεωργιάδης):** Ελάτε τώρα, κύριε Γεωργαντά, σας παρακαλώ πολύ!

**ΓΕΩΡΓΙΟΣ ΓΕΩΡΓΑΝΤΑΣ:** Μα δεν μιλάει για αυτό η ερώτησή μου.

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργαντά, όχι, μιλάει η κυρία Υπουργός.

**ΓΕΩΡΓΙΟΣ ΓΕΩΡΓΑΝΤΑΣ:** Για το άρθρο 8 είναι η ερώτηση. Οι εξήντα εννιά προκηρύξεις αφορούν την ερώτηση του άρθρου 1.

**ΠΡΟΕΔΡΕΥΩΝ (Μάριος Γεωργιάδης):** Δεν έχετε τον λόγο, κύριε Γεωργαντά.

**ΓΕΩΡΓΙΟΣ ΓΕΩΡΓΑΝΤΑΣ:** Για τα νομικά πρόσωπα δημοσίου δικαίου είναι μία η προκήρυξη. Τέλος!

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργαντά, σας παρακαλώ πολύ!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Εγώ απαντώ συνολικά…

**ΠΡΟΕΔΡΕΥΩΝ (Μάριος Γεωργιάδης):** Με συγχωρείτε, κυρία Υπουργέ.

Κύριε Γεωργαντά, γιατί δεν σέβεστε τη διαδικασία; Σηκωθήκατε κιόλας να πάρετε τον λόγο, χωρίς να τον ζητήσετε, χωρίς να σας τον δώσω και χωρίς να σέβεστε την κυρία Υπουργό που είναι στο Βήμα; Αφήστε να ολοκληρώσει η Υπουργός. Έχετε Κοινοβουλευτικό Εκπρόσωπο. Δόξα τω Θεώ, ο κ. Δένδιας μπορεί να υπερασπιστεί όλα τα θέματα της Νέας Δημοκρατίας. Θα απαντήσει και θα γίνει διάλογος. Σας παρακαλώ πολύ!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Υπάρχουν πολλοί τρόποι να βρίσκετε το δίκιο σας.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κυρία Υπουργέ, συνεχίστε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ένα λεπτό.

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, μην ανοίγετε και εσείς τον διάλογο με τον κ. Γεωργαντά, γιατί του δίνετε βήμα.

**ΓΕΩΡΓΙΟΣ ΓΕΩΡΓΑΝΤΑΣ:** Ας μου πει ότι λέω ψέματα.

**ΠΡΟΕΔΡΕΥΩΝ (Μάριος Γεωργιάδης):** Συνεχίζετε, κύριε Γεωργαντά. Σας παρακαλώ πολύ, όμως.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Κατ’ αρχάς, νομίζω ότι εσείς είπατε ότι εγώ λέω ψέματα.

**ΓΕΩΡΓΙΟΣ ΓΕΩΡΓΑΝΤΑΣ:** Ε, το λέω!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Δεν είπα εγώ για εσάς.

**ΓΕΩΡΓΙΟΣ ΓΕΩΡΓΑΝΤΑΣ:** Θα τρελαθούμε τώρα. Ό,τι θέλει ο καθένας θα λέει εδώ;

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Μα, σας παρακαλώ πολύ, τώρα! Θα γίνει διάλογος;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Κυρίες και κύριοι Βουλευτές…

**ΓΕΩΡΓΙΟΣ ΓΕΩΡΓΑΝΤΑΣ:** Έτσι παραπλανούν τον κόσμο.

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργαντά, αφήστε την κυρία Υπουργό. Δείξτε τουλάχιστον ότι σέβεστε την κυρία Υπουργό, που είναι στο Βήμα.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Νομίζω ότι, κυρίες και κύριοι Βουλευτές, ο καθένας από εμάς κρίνεται με βάση τη διαδρομή, τον πολιτικό του λόγο και τον τρόπο που αντιμετωπίζει την κοινοβουλευτική διαδικασία.

Εγώ, λοιπόν, είμαι πάρα πολύ σαφής και λέω το εξής σε σχέση με τη λειτουργία αυτού του περίφημου Μητρώου Επιτελικών Στελεχών, που εμείς θεωρούμε ότι είναι μια σημαντική κατάκτηση και είμαστε σίγουροι ότι και στο μέλλον αυτό το μητρώο θα συνεχίσει να λειτουργεί. Δεν αναφέρομαι ειδικά με ποιο άρθρο γίνεται. Αναφέρομαι στη λειτουργία του μητρώου.

Λέω, λοιπόν, ότι όσον αφορά -για να είμαστε ακόμη πιο σαφείς- τον ευρύτερο δημόσιο τομέα και τα νομικά πρόσωπα δημοσίου δικαίου και παρ’ ότι υπάρχει εκεί η τροπολογία, για την οποία και εγώ πρώτη αναφέρθηκα, που μεταθέτει για έξι μήνες την έναρξη υλοποίησης αυτής της διαδικασίας, εκεί έχουμε μια προκήρυξη που είναι σε εξέλιξη και αφορά την Εθνική Κεντρική Αρχή Προμηθειών Υγείας.

Όσον αφορά τη συσχέτιση αυτού του μητρώου -γιατί το βλέπουμε συνολικά το μητρώο- με τις επιτελικές θέσεις επιλογής του στενού δημόσιου τομέα, υπάρχουν εξήντα εννέα προκηρύξεις, εκ των οποίων οι είκοσι δύο έπρεπε -είπαμε τη διαδικασία, δεν επαναλαμβάνω- να επαναπροκηρυχθούν και με βάση τους ρυθμούς και την ανάγκη να πάμε γρήγορα. Θα έχουμε και εκεί, όπως ελπίζουμε και προσπαθούμε και αυτή είναι και η διαβεβαίωση του ΑΣΕΠ, αποτελέσματα μέχρι το τέλος του έτους. Άρα, λοιπόν, το μητρώο ήδη βρίσκεται σε πλήρη λειτουργία.

Τώρα, όσον αφορά τις περίφημες αυτές προκηρύξεις και το αν υπήρχαν προβλήματα και κάποιες διατάξεις οι οποίες θα μπορούσαν να παρερμηνευθούν, αυτό που είπα και το πιστεύω είναι ότι, όταν εφαρμόζεις έναν νόμο και μια θεσμική αλλαγή, θέλει και πολιτικό θάρρος, θέλει και ευθιξία να κάνεις τις αντίστοιχες προσαρμογές. Η προκάτοχός μου τα είχε και τα δύο. Και μάλιστα ανέθεσε σε μια εξωτερική σύμβουλο τεχνική, την «Expertise France», η οποία έκανε αυτή την ανάλυση και τις υποδείξεις και γι’ αυτόν τον λόγο είχαμε τις νέες επαναπροκηρύξεις, οι οποίες έχουν ολοκληρωθεί, οι υποψήφιοι έχουν υποβάλει τα χαρτιά τους και είναι σε πλήρη εξέλιξη.

Από εκεί και πέρα, όμως, τόνισα -και αυτό ούτως ή άλλως ισχύει- ότι, πέραν των στοιχείων των προκηρύξεων, η κρίση θα γίνει από αυτό το ειδικό συμβούλιο, κάτω από την αιγίδα και εποπτεία του ΑΣΕΠ, με αντιπρόεδρο το ΑΣΕΠ, που αυτή τη στιγμή στην ιστοσελίδα του ΑΣΕΠ υπάρχει πίνακας ενιαίος κριτηρίων, η αντίστοιχη μοριοδότηση, όπως επίσης είναι αναρτημένη και η δομημένη συνέντευξη, για να μην υπάρχει πρόβλημα. Φαντάζομαι τα έχετε δει, γιατί ασχολείστε με όλα αυτά τα ζητήματα.

Κύριε Μαυρωτά, το θέμα που θέσατε εσείς δεν το γνωρίζω. Αφορά τον χώρο της παιδείας. Ευχαρίστως να το κοιτάξω, το σημείωσα να το δούμε.

Από εκεί και πέρα, το θέμα του ΑΣΕΠ και των στοιχείων των υποψηφίων, επειδή έρχεται και επανέρχεται: Εδώ δεν είναι απλώς η πρώτη σελίδα. Εγώ ζήτησα και πήρα -γιατί έπρεπε κι εγώ να ενημερωθώ, είμαι σε μια φάση ενημέρωσης- από τα Πρακτικά της Βουλής την επιστολή που καταθέσατε εσείς ο ίδιος -υπάρχει στα Πρακτικά και γι’ αυτό την πήρα κι εγώ-, τρεις σελίδες απάντηση του ΑΣΕΠ γι’ αυτό το θέμα. Εγώ αυτό που λέω ως Υπουργός Διοικητικής Ανασυγκρότησης είναι ότι το ΑΣΕΠ είναι μια ανεξάρτητη αρχή, σας απάντησε, απάντησε για την ίδια τη δική του λειτουργία. Από εκεί και πέρα, εγώ σέβομαι αυτή την ανεξαρτησία και δεν έχω κάτι παραπάνω να σχολιάσω για τον τρόπο που λειτούργησε το ΑΣΕΠ.

Θα ήθελα να περάσω σε δύο θέματα κρίσιμα, τα οποία έχουν σημασία όμως. Όταν μιλάμε περί διόγκωσης του κράτους και ακούστηκαν διάφορα περί συμβασιούχων και για συμβάσεις και «ημετέρων» κ.λπ.. Επειδή πραγματικά θέλω να έχω όλα τα στοιχεία και θα τα δώσω κι εγώ για να τα έχετε κι εσείς. Πρώτον -και κλείνω με αυτές τις δύο παρατηρήσεις-, ξέρετε πολύ καλά ότι όχι μόνο δεν υπήρχε διόγκωση του κράτους τα τελευταία χρόνια, αλλά είχαμε μια συρρίκνωση αλλά και γήρανση του κράτους. Για αυτό κιόλας θέλω κι εγώ να θέσω ένα ερώτημα σήμερα, ρητορικό βέβαια γιατί δεν μπορώ να το θέσω στην κοινοβουλευτική διαδικασία προς την Αξιωματική Αντιπολίτευση, γιατί άκουσα τον Αντιπρόεδρο και τον Πρόεδρό σας στη Θεσσαλονίκη να μιλάει ότι δεν θα σεβαστεί το ένα προς ένα, το οποίο με διαπραγμάτευση πέτυχε η δική μας Κυβέρνηση και με την πλήρη συμφωνία των θεσμών, όχι για να αυξηθεί το κράτος –προσέξτε, κύριοι Βουλευτές-, αλλά για να σταματήσει ο κατήφορος της συρρίκνωσης. Δηλαδή ένας να φεύγει, ένας να μπαίνει και όχι στην ίδια θέση, αλλά εκεί που υπάρχουν ανάγκες, όπως υγεία, παιδεία, «Βοήθεια στο Σπίτι». Τα είπε ο κύριος Υπουργός.

Εδώ μπαίνει ένα ρητορικό ερώτημα, που φαντάζομαι κάποια στιγμή στον δημόσιο λόγο πρέπει να απαντηθεί. Τη στιγμή που, αν πάτε στο ένα προς πέντε, δηλαδή στην πιο σκληρή μνημονιακή φάση, όπως είπε ο κ. Χατζηδάκης, με το ζόρι καλύπτονται οι ανελαστικές δυνάμεις…

**ΜΑΥΡΟΥΔΗΣ ΒΟΡΙΔΗΣ:** Η πιο σκληρή ήταν το ένα προς δέκα. Δεν έχουμε πάει ακόμα εκεί. Το σκεφτόμαστε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ: (Υπουργός Διοικητικής Ανασυγκρότησης):** Είστε ακόμα σε μια ενδιάμεση φάση, μνημονιακή. Το ζήτημα είναι τη στιγμή που με το ζόρι καλύπτονται, με το ένα προς πέντε, οι ανελαστικές ανάγκες, δηλαδή οι παραγωγικές σχολές του Στρατού, των Σωμάτων Ασφαλείας, Διπλωματικού Σώματος κ.λπ., πώς θα τα καλύψετε;

Πώς θα καλύψετε όλες αυτές τις ανάγκες με τις οποίες εσείς οι ίδιοι υποτίθεται ότι συμφωνείτε; Ταυτόχρονα, λέτε ότι δεν θα ανανεώσετε τους συμβασιούχους και ότι θα τους απολύσετε, παρ’ ότι, σημειωτέον, όλοι οι συμβασιούχοι είναι με διαδικασίες του ΑΣΕΠ. Άρα μένει μια απάντηση. Τη θέτω εγώ. Μπορείτε εσείς να με διαψεύσετε: περαιτέρω ιδιωτικοποίηση του δημόσιου τομέα με τη δική σας αντίληψη.

Απαντώ στον κ. Δένδια επειδή κατά κάποιο τρόπο μού άσκησε κριτική γιατί σε διαδικασία κοινοβουλευτικού ελέγχου αναφέρομαι στον νεοφιλελευθερισμό και το παρελθόν. Δυστυχώς ο νεοφιλελευθερισμός δεν είναι μόνο στο παρελθόν, είναι και στις μελλοντικές επιδιώξεις.

Καταθέτω, λοιπόν, για τα Πρακτικά δύο πίνακες οι οποίοι φαντάζομαι σας είναι και χρήσιμοι. Είναι η εξέλιξη του τακτικού προσωπικού της δημόσιας διοίκησης από το 2009 μέχρι σήμερα που δείχνει την πλήρη μείωση ανά χρόνο. Είναι από την απογραφή που υπάρχει στην ιστοσελίδα του Υπουργείου. Μπορείτε να μπείτε να το διασταυρώσετε. Φυσικά, καταθέτω και την αντίστοιχη των συμβασιούχων, επειδή ακούστηκε και γι’ αυτούς. Μάλιστα, για να είμαστε απόλυτα ακριβείς, θα δείτε τη μείωση που υπάρχει όλα τα τελευταία χρόνια μέχρι και σήμερα.

(Στο σημείο αυτό η Υπουργός κ. Μαριλίζα Ξενογιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να σας διευκολύνουμε στην ανάγνωση, θα κάνω δύο παρατηρήσεις και κλείνω. Έχουμε προσθέσει και τους επιπλέον συμβασιούχους για το μεταναστευτικό πρόβλημα και πληρώνονται από τον κρατικό προϋπολογισμό με ειδική ένδειξη. Για να είμαστε τελείως διαφανείς.

Οι αριθμοί στους οποίους πολλές φορές αναφέρεστε –αυτό πρέπει να το προσαρμόσετε και να το ψάξετε- είναι του ΕΣΠΑ και συγχρηματοδοτημένων προγραμμάτων που είναι άλλη διαδικασία. Ακόμα κι εκεί υπάρχει μείωση. Αλλά σε κάθε περίπτωση οι συμβασιούχοι για τους οποίους μιλάμε και είναι μέσω του ΑΣΕΠ και όλης της διαδικασίας διαφάνειας είναι συμβασιούχοι οι οποίοι αμείβονται από τον τακτικό προϋπολογισμό.

Κυρίες και κύριοι Βουλευτές, σας ευχαριστώ για την ευκαιρία. Θα έχουμε κι άλλες ευκαιρίες στο μέλλον να συζητήσουμε για τα κρίσιμα θέματα της δημόσιας διοίκησης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Ελάτε, κύριε Δένδια. Έχετε τον λόγο για έξι λεπτά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, σας ευχαριστώ.

Κυρία Υπουργέ, κάτι βγάλαμε. Κουραστήκαμε λίγο εδώ με τη διαδικασία, αλλά μας απαντήσατε στο δεύτερο και στο τρίτο ερώτημα. Στο δεύτερο ερώτημα με λίγες φωνασκίες του κ. Γεωργαντά, αλλά εν πάση περιπτώσει το βρήκαμε.

Η απάντηση στο δεύτερο ερώτημα είναι ότι μια έχει προκηρυχθεί από τα νομικά πρόσωπα δημοσίου δικαίου. Η απάντηση στο τρίτο ερώτημα για το πόσες έχουν καλυφθεί είναι μηδέν. Αυτά, κυρίες και κύριοι συνάδελφοι, τα συμφωνήσαμε.

Έμεινε αναπάντητο το πρώτο. Ποιοι είναι αυτοί οι τέσσερις γενναίοι Υπουργοί, οι φύλακες της νομιμότητας, οι Ηρακλειδείς της αξιοκρατίας, οι οποίοι για κάποιον λόγο δεν αναφέρονται από κανέναν. Εμείς ρωτάμε γιατί δεν τους ξέρουμε. Έχουμε ακούσει φήμες. Φαίνεται να έχουν κάνει άριστα τη δουλειά τους. Κύριε Λάππα, άριστα πρέπει να την έχουν κάνει. Δεν μπορεί. Υπουργοί αυτής της Κυβέρνησης να μην τα έχουν κάνει άριστα. Περίεργο. Από την άλλη το κρύβουν όλοι. Ρώτησε ο κ. Βορίδης ποιον να παρασημοφορήσουμε. Δεν υπάρχει κάποιος προς παρασημοφόρηση.

Η κυρία Υπουργός έχει πάρει την απάντηση του ΑΣΕΠ κι αναφέρθηκε. Τι έχει συμβεί; Στον κ. Γεωργαντά κοινοποιήθηκε η πρώτη σελίδα. Τα ονόματα είναι στο συμπλήρωμα. Το συμπλήρωμα δεν κοινοποιήθηκε. Θα το βρούμε. Μην ανησυχείτε. Υπομονή πια έχουμε αποκτήσει.

**ΠΡΟΕΔΡΕΥΩΝ (Μάριος Γεωργιάδης):** Ελάτε τώρα, κύριοι συνάδελφοι.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Το λέω για να μην νομίζετε ότι το έχουμε ξεχάσει. Να είμαστε μεταξύ μας ειλικρινείς. Γνωριζόμαστε πια. Τέσσερα χρόνια είμαστε μαζί εδώ. Κάτι μας κρύβετε εδώ. Αν ήσασταν πολύ περήφανοι δεν νομίζω ότι θα τους κρύβατε τόσο πολύ. Άντε κάπου από εδώ, κάτι από εκεί, όσο κι αν είστε διακριτικοί και σεμνοί κάτι θα μας λέγατε.

Από εκεί και πέρα, κυρίες και κύριοι συνάδελφοι, εγώ έχω να πω το εξής: μιλώντας σοβαρά και επί του γενικού. Υπάρχει μια προφανής προσπάθεια αυτής της Κυβέρνησης θεσμικής άλωσης του κράτους. Δεν έχει αυτή η Κυβέρνηση και δεν έχει αυτή η λαϊκιστική λαίλαπα που κτύπησε τη χώρα σαν αποτέλεσμα της κρίσης αντίληψη λειτουργίας των θεσμών ευρωπαϊκού κράτους. Προσλαμβάνει τους θεσμούς ως όργανο προς εξυπηρέτηση όχι μόνο των στενών κομματικών συμφερόντων, αλλά της διαιώνισης στην παραμονή στην εξουσία. Αν θέλετε παράδειγμα σάς παραπέμπω ας πούμε στην τεράστια καθυστέρηση που συνιστά και τεράστιο θεσμικό πρόβλημα της επιλογής του νέου προέδρου του Συμβουλίου της Επικρατείας.

Από πότε έχει παραιτηθεί, κυρίες και κύριοι συνάδελφοι, ο προηγούμενος πρόεδρος του Συμβουλίου της Επικρατείας; Πόσο καιρό έχετε αφήσει ακέφαλο το Ανώτατο Δικαστήριο; Γιατί το έχετε κάνει αυτό; Τι συμβαίνει στο παρασκήνιο;

**ΣΠΥΡΙΔΩΝΑΣ ΛΑΠΠΑΣ:** Χθες συνεδρίασε.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Ναι, ξέρω. Γι’ αυτό σας το θίγω, δεν θα σας έλεγα κάτι αν δεν ήταν επίκαιρο, κύριε Λάππα. Είναι γνωστή η διαδικασία παράτασης της εκκρεμότητος και είναι και διαφανή τα κίνητρα της παράτασης της εκκρεμότητος με την πέραν του ορίζοντος -σε εισαγωγικά- «συζήτηση». Όλα αυτά δεν αρμόζουν στη θεσμική λειτουργία ενός δυτικοευρωπαϊκού κράτους.

Κυρίες και κύριοι συνάδελφοι, η κρίση ήταν μια μεγάλη δυστυχία για τη χώρα και για πάρα πολλούς Έλληνες. Χάσαμε το 25% του εθνικού μας προϊόντος, πάρα πολλοί άνθρωποι βρέθηκαν σε τεράστια δυσκολία, ακόμα και σε δυσκολία επιβίωσης, ενώ το πληρώσαμε με τεράστια ανεργία και με φυγή συμπολιτών μας στο εξωτερικό.

Θα μπορούσε να έχει υπάρξει ένα θετικό αποτέλεσμα από όλη αυτή την τεράστια κρίση. Ο εκσυγχρονισμός, έστω και υπό συνθήκες κρίσης, της ελληνικής κρατικής μηχανής και του ευρύτερου θεσμικού πλαισίου και η προσέγγιση στο ευρωπαϊκό πρότυπο του κράτος, αυτό στο οποίο υποτίθεται ότι η Ελλάδα επιδιώκει να ενταχθεί απολύτως, όχι μόνον νομικά διά της συμμετοχής της αλλά και ουσιαστικά διά της εξομοίωσής της με το δυτικοευρωπαϊκό κράτος, το κράτος που ξεκινάει η παράδοσή του από τον Διαφωτισμό.

Λυπάμαι να πω ότι τα τέσσερα χρόνια που η χώρα κυβερνήθηκε από τη συμμαχία ανάμεσα στη λαϊκιστική υπερδεξιά και στη λαϊκιστική ριζοσπαστική Αριστερά η Ελλάδα απέκλινε, δεν συνέκλινε, προς το μέσο ευρωπαϊκό κράτος και αποκλίνει όλο και περισσότερο κάθε μέρα. Ειλικρινά σας λέω, όσο και αν αυτό στα δικά σας αφτιά είναι δυσάρεστο, είναι ευλογία η επερχόμενη αναχώρηση αυτής της Κυβέρνησης από την εξουσία. Η παράτασή της δημιουργεί προβλήματα δύσκολα, εξαιρετικά δύσκολα επιδιορθώσιμα στο θεσμικό πλαίσιο λειτουργίας του κράτους.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Δένδια.

Κυρία Υπουργέ, έχετε τον λόγο για να κλείσετε την επίκαιρη επερώτηση. Έχετε στη διάθεσή σας δύο - τρία λεπτά. Θεωρώ ότι τα έχετε πει όλα.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κυρία και κύριοι Βουλευτές, πιστεύω ότι πραγματικά είμαστε σε μια φάση της χώρας μας μετά από αυτή τη δύσκολη περίοδο της κρίσης και των μνημονίων που ανακτούμε σταδιακά τα περιθώρια κινήσεων και επιλογών. Γίνεται μεν σταδιακά, αλλά είναι πολύ σημαντικό, γιατί αυτό σημαίνει ότι η πολιτική ξαναμπαίνει στο προσκήνιο, αυτό σημαίνει ότι υπάρχουν ξανά επιλογές και αναδεικνύονται πλέον, όχι προσχηματικά, αλλά με περιεχόμενο, οι πολιτικές διαφορές, οι πολιτικές αντιπαραθέσεις, οι οποίες είναι υγεία στη δημοκρατία. Και ένας από τους λόγους που είχε μειωθεί και η εμπιστοσύνη των λαών γενικά της Ευρώπης, όχι μόνον στην Ελλάδα, απέναντι στους θεσμούς -είτε τους ευρωπαϊκούς είτε τους εθνικούς- ήταν η λογική του μονόδρομου.

Άρα είναι υγιές και για το Κοινοβούλιο και για τη δημόσια ζωή να έχουμε διαφορετικές απόψεις και φυσικά να προσπαθούμε να κάνουμε συνθέσεις και να υπάρχει ο καλός διάλογος, γιατί φυσικά όλα βοηθούν. Η καλόπιστη κοινοβουλευτική κριτική είναι και αυτή πάρα πολύ χρήσιμη.

Το ότι αυτή τη στιγμή η χώρα μας όχι μόνο δεν αποκλίνει, αλλά συγκλίνει, κύριε Δένδια, με την υπόλοιπη Ευρώπη δεν είναι κάτι που το λέμε μόνον εμείς, αλλά είναι κάτι που αναγνωρίζει η ίδια η Ευρώπη. Έχει να κάνει με τις εκθέσεις, με τα ψηφίσματα του Ευρωπαϊκού Κοινοβουλίου, έχει να κάνει με αυτά που λένε οι αξιωματούχοι της Ευρωπαϊκής Επιτροπής και οι εταίροι μας από τις άλλες χώρες. Γιατί έχει γίνει μια τεράστια προσπάθεια, με πολύ μεγάλες θυσίες, πρωτίστως του ίδιου του ελληνικού λαού.

Σεβόμαστε τους θεσμούς και γι’ αυτόν τον λόγο προσπαθούμε συνεχώς να βελτιώνουμε αυτές τις διαδικασίες. Εγώ δεν θα αρνηθώ ότι υπάρχουν και παθογένειες και προβλήματα στη δημόσια διοίκηση και χρόνιες παθογένειες εξαιτίας της κρίσης. Αναφέρθηκα σε αυτές και δεν θα τις επαναλάβω. Θα έχουμε και στο μέλλον την ευκαιρία να τα κουβεντιάσουμε. Σημασία έχει με βάση αυτή την εμπειρία να προχωρήσουμε μπροστά.

Εμείς από την πλευρά μας με πλήρη σεβασμό στις ανεξάρτητες αρχές, στο ΑΣΕΠ, σε όλες τις διαδικασίες οι οποίες έχουν θεσμοθετηθεί θέλουμε μέχρι το τέλος του χρόνου να μπορέσει πραγματικά να φανεί αυτή η διαφορά. Όπως τελειώσαμε με τους γενικούς διευθυντές, να τελειώσουμε με τους διευθυντές της κεντρικής διοίκησης, να προχωρήσουν και οι διοικητικοί γραμματείς και να υπάρχει αυτή η νέα θεσμική περίοδος με τη θεσμική μνήμη και τη συνέχεια της δημόσιας διοίκησης.

Πιστεύω, λοιπόν, ότι σε αυτή τη νέα εποχή μάς αξίζει ως χώρα και ως λαό πάνω από όλα, ως ευρωπαϊκή χώρα με προοπτική μια δημόσια διοίκηση ανεξάρτητη, αποτελεσματική, ανανεωμένη και ηλικιακά και ψηφιακά και ποιοτικά που πάνω από όλα να εξυπηρετεί τον πολίτη, την ανάπτυξη και το κοινωνικό κράτος.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κηρύσσεται περαιωμένη η συζήτηση επί της υπ’ αριθμόν 3/3/19-9-2018 επίκαιρης επερώτησης, με θέμα: «Η Κυβέρνηση επιχειρεί την πλήρη κομματικοποίηση της Δημόσιας Διοίκησης».

Κυρίες και κύριοι συνάδελφοι, πριν ολοκληρώσουμε, θα ήθελα να κάνω στο Τμήμα κάποιες ανακοινώσεις.

Κατ’ αρχάς ο Βουλευτής Επικρατείας της Νέας Δημοκρατίας κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό από την 1η Οκτωβρίου έως και 2Οκτωβρίου 2018 για ακαδημαϊκούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς, η Βουλή ενέκρινε τη ζητηθείσα άδεια.

Επίσης, έχω την τιμή να ανακοινώσω στο Τμήμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει την 27-09-2018: Ποινική δικογραφία που αφορά στον Υπουργό Εξωτερικών, κ. Νικόλαο Κοτζιά. Ποινική δικογραφία που αφορά στον πρώην Υφυπουργό Οικονομίας, κ. Χρήστο Πάχτα. Ποινική δικογραφία που αφορά στον πρώην Υπουργό Εσωτερικών, κ. Παναγιώτη Σκουρλέτη και ποινική δικογραφία που αφορά στον Υπουργό Παιδείας, Έρευνας και Θρησκευμάτων, κ. Κώστα Γαβρόγλου.

Κυρίες και κύριοι συνάδελφοι, παρακαλώ πολύ το Τμήμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των κατωτέρω συνεδριάσεων της ΙΖ΄ Περιόδου, Α΄, Β΄ και Γ΄ Θερινών Τμημάτων της Βουλής: Συνεδρίαση Α΄ 17-7-2018, Β΄ 19-7-2018, Γ΄ 20-7-2018, Δ΄ 24-7-2018, Ε΄ 26-7-2018, ΣΤ΄ 31-7-2018, Ζ΄ 1-8-2018, Η΄ 2-8-2018, Θ΄ 30-8-2018, Ι΄ 6-9-2018, ΙΑ΄ 11-9-2018 (πρωί), ΙΒ΄ 11-9-2018 (απόγευμα), ΙΓ΄ 13-9-2018, ΙΔ΄ 18-9-2018, ΙΕ΄ 20-9-2018, ΙΣΤ΄ 25-9-2018, ΙΖ΄ 27-9-2018 και ΙΗ΄ 28-9-2018.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς τα Πρακτικά των συνεδριάσεων της ΙΖ΄ Περιόδου, Α΄, Β΄ και Γ΄ Θερινών Τμημάτων της Βουλής: Συνεδρίαση Α΄ 17-7-2018, Β΄ 19-7-2018, Γ΄ 20-7-2018, Δ΄ 24-7-2018, Ε΄ 26-7-2018, ΣΤ΄ 31-7-2018, Ζ΄ 1-8-2018, Η΄ 2-8-2018, Θ΄ 30-8-2018, Ι΄ 6-9-2018, ΙΑ΄ 11-9-2018 (πρωί), ΙΒ΄ 11-9-2018 (απόγευμα), ΙΓ΄ 13-9-2018, ΙΔ΄ 18-9-2018, ΙΕ΄ 20-9-2018, ΙΣΤ΄ 25-9-2018, ΙΖ΄ 27-9-2018 και ΙΗ΄ 28-9-2018 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Τμήματος και ώρα 13.09΄ λύεται η συνεδρίαση για την προσεχή Δευτέρα 1η Οκτωβρίου 2018 και ώρα 11.00΄, με αντικείμενο εργασιών του Σώματος: α) Ανακοίνωση του Προεδρικού Διατάγματος για τη λήξη των εργασιών της Γ΄ Συνόδου και β) Αγιασμός για την έναρξη των εργασιών της Δ΄ Συνόδου από τον Μακαριότατο Αρχιεπίσκοπο Αθηνών και Πάσης Ελλάδος κ. Ιερώνυμο και τα μέλη της Διαρκούς Ιεράς Συνόδου, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**