(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Γ΄

Τρίτη 2 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Κουμουτσάκου, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: "Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στον Δρόμο του Μεταξιού", σελ.   
2. Κατάθεση σχεδίου νόμου:

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων και Οικονομικών, καθώς και ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κατέθεσαν την 1.10.2018 σχέδιο νόμου: "Επείγουσες ρυθμίσεις για την υποβολή δηλώσεων περιουσιακής κατάστασης και άλλες διατάξεις", σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΖΑΡΟΥΛΙΑ Ε. , σελ.  
ΤΖΕΛΕΠΗΣ Μ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί του σχεδίου νόμου του Υπουργείου Τουρισμού:  
ΖΑΡΟΥΛΙΑ Ε. , σελ.  
ΚΟΥΝΤΟΥΡΑ Έ. , σελ.  
ΛΑΜΠΡΟΥΛΗΣ Γ. , σελ.  
ΤΖΕΛΕΠΗΣ Μ. , σελ.  
  
ΠΑΡΕΜΒΑΣΕΙΣ:  
ΘΕΟΧΑΡΟΠΟΥΛΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Γ΄

Τρίτη 2 Οκτωβρίου 2018

Αθήνα, σήμερα στις 2 Οκτωβρίου 2018, ημέρα Τρίτη και ώρα 18.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-10-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Β΄ συνεδριάσεώς του, της Δευτέρας 1ης Οκτωβρίου 2018, σε ό,τι αφορά την εκλογή των Κοσμητόρων και των Γραμματέων του Σώματος.)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στον Δρόμο του Μεταξιού».

Σήμερα έχουμε πολύ ωραίο θέμα!

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι μόνο έχουν αντίρρηση επί της κύρωσης αυτής της συμφωνίας.

Θέλει κάποιος συνάδελφος να λάβει τον λόγο;

Να πούμε ότι στην επιτροπή οι θέσεις των κομμάτων ήταν οι εξής: ΣΥΡΙΖΑ υπέρ, Νέα Δημοκρατία υπέρ, Δημοκρατική Συμπαράταξη υπέρ, Χρυσή Αυγή κατά, ΚΚΕ με επιφύλαξη, Ανεξάρτητοι Έλληνες υπέρ, το Ποτάμι υπέρ και η Ένωση Κεντρώων με επιφύλαξη.

Κατά συνέπεια, σύμφωνα με τον Κανονισμό ξεκινάμε με τη Χρυσή Αυγή.

**ΕΛΕΝΗ ΖΑΡΟΥΛΙΑ:** Εμείς καταψηφίζουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μόνο αυτό; Ευχαριστούμε.

Ο κ. Λαμπρούλης έχει τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Όπως τονίσαμε και στην επιτροπή στη συζήτηση της συγκεκριμένης σύμβασης, οι εξελίξεις στον τομέα του κλάδου του τουρισμού είναι άμεσα συνδεδεμένες και με τις εξελίξεις της παγκόσμιας καπιταλιστικής οικονομίας, τις εξελίξεις στην Ευρωπαϊκή Ένωση και βεβαίως τις ενδοϊμπεριαλιστικές αντιθέσεις και ανταγωνισμούς που ξεδιπλώνονται στη Μεσόγειο και όχι μόνο, αλλά και τις ιμπεριαλιστικές επεμβάσεις και ακριβώς στη βάση αυτών των εξελίξεων προκαλούνται και οι αυξομειώσεις των τουριστικών ροών.

Έτσι οι ιμπεριαλιστικές επεμβάσεις, οι πόλεμοι στην περιοχή μας και όχι μόνο και η μεγάλη αστάθεια που προκαλείται ευρύτερα, ενισχύουν σε αυτή τη φάση τις ροές προς τη χώρα μας. Όμως τις μεγάλες αυξήσεις των τουριστικών ροών σήμερα μπορεί να τις διαδεχθούν μεγάλες μειώσεις αύριο, στη βάση των γεωπολιτικών ανταγωνισμών και συγκρούσεων που καθορίζουν όχι μόνο την πορεία του τουρισμού, αλλά και της οικονομίας γενικότερα. Και επιβεβαίωση των ανωτέρω αποτελούν η Τουρκία και η Αίγυπτος στην περιοχή μας.

Σε αυτό το ρευστό πεδίο των οξυμένων αντιθέσεων και ανταγωνισμών των ΗΠΑ, της Ευρωπαϊκής Ένωσης, της Ρωσίας, της Κίνας, με την τεράστια συγκέντρωση στρατιωτικών δυνάμεων στην περιοχή μας, δυνάμεων αποσταθεροποίησης, προκειμένου να προωθηθούν τα συμφέροντα μονοπωλιακών ομίλων, μονοπωλιακών κολοσσών και συγχρόνως την υπόθαλψη του αλυτρωτισμού, του εθνικισμού, των διεκδικήσεων χωρών έναντι άλλων, της αλλαγής συνόρων με το μάτωμα των λαών, ο λεγόμενος περίφημος δρόμος του μεταξιού, δεν αποτελεί τίποτα άλλο παρά ένα πεδίο διεργασιών, ανταγωνισμών και ανακατατάξεων των ιμπεριαλιστικών συμμαχιών, με την Ευρασία να εξελίσσεται στο άμεσο μέλλον σε πεδίο οξυμένων ανταγωνισμών.

Έτσι η διεθνής συνάντηση που οργανώνεται από τον Παγκόσμιο Οργανισμό Τουρισμού στη Θεσσαλονίκη δεν έχει να προσφέρει τίποτα ουσιαστικό, όχι μόνο στον ελληνικό λαό, αλλά και σε οποιονδήποτε άλλο λαό, αφού ο Παγκόσμιος Οργανισμός Τουρισμού διαμορφώνει κατευθύνσεις και επενδυτικούς σχεδιασμούς που υπηρετούν την ενίσχυση της ανταγωνιστικότητας δηλαδή της κερδοφορίας των τουριστικών επιχειρηματικών ομίλων. Αντίστοιχα και οι όποιες δράσεις και προγράμματα εκπονούνται, προσαρμόζονται στις ανάγκες της κερδοφορίας των μονοπωλίων του κλάδου και από αυτούς τους σχεδιασμούς δεν έχει να κερδίσει κανένας λαός, όπως και οι εργαζόμενοι στον τουρισμό.

Αντίθετα, οι εργαζόμενοι στον κλάδο σε όλες τις χώρες δουλεύουν σε συνθήκες γαλέρας, αντιμετωπίζουν την εντατικοποίηση, τα εξαντλητικά ωράρια εργασίας, τους χαμηλούς μισθούς και την υπερεκμετάλλευση, ενώ οι λαοί σε χώρες με μεγάλη τουριστική ανάπτυξη ζουν σε συνθήκες ανέχειας, φτώχειας και εξαθλίωσης, με το δικαίωμα στις διακοπές, στην ανάπαυση, στη ψυχαγωγία, στον τουρισμό να αποτελεί όνειρο θερινής νυκτός για την πλειοψηφία των εργαζομένων, αφού αποτελεί πολυτελές εμπόρευμα απλησίαστο το πλαίσιο της σημερινής μορφής οργάνωσης της οικονομίας και όχι κοινωνικό δικαίωμα. Και ακριβώς για την ικανοποίηση αυτού του κοινωνικού δικαιώματος του λαού, που το σημερινό σύστημα ο καπιταλισμός δεν μπορεί να καλύψει, εμείς λέμε ότι είναι εφικτό και μπορεί να γίνει, αρκεί να μπουν στην υπηρεσία και αυτού του δικαιώματος όλες οι τουριστικές υποδομές. Προϋπόθεση; Να φύγει από τη μέση το κίνητρο του καπιταλιστικού κέρδους. Να οργανωθεί η παραγωγή με κίνητρο τις λαϊκές ανάγκες, με τους εργαζόμενους στην εξουσία.

Με βάση τα ανωτέρω, θα καταψηφίσουμε τη σύμβαση. Να επαναφέρω, όμως, το ερώτημα που θέσαμε στην επιτροπή και που φαίνεται βεβαίως και στη σύμβαση μέσα σε ό,τι αφορά συγκεκριμένα την έκθεση του Λογιστηρίου του Κράτους που δεν αποτυπώνει, έστω ενδεικτικά κάποιο ποσό. Γιατί εδώ –να θυμίσω- ότι με πρόσχημα από την Κυβέρνηση τη μη αποτύπωση ποσών στην έκθεση του Λογιστηρίου του Κράτους έχει απορρίψει προτάσεις νόμων, τροπολογίες, και συγκεκριμένα τροπολογίες του Κομμουνιστικού Κόμματος που αφορούσαν την ελάφρυνση - απάλειψη βαρών των λαϊκών οικογενειών, των λαϊκών στρωμάτων, που βεβαίως βάναυσα ταλανίζονται από τα μέτρα που παίρνονται και από την παρούσα Κυβέρνηση και από τις προηγούμενες κυβερνήσεις.

Βέβαια, απάντηση στην επιτροπή δεν υπήρξε. Περιμένουμε, λοιπόν, την κυρία Υπουργό, έστω σε αυτό, να μας απαντήσει.

Ευχαριστώ.

**ΠΡΟΕΔΡΕYΟΥΣΑ (Αναστασία Χριστοδουλοπούλου):** Θα ήθελα να ανακοινώσω προς το Σώμα ότι οι Υπουργοί Δικαιοσύνης, Διαφάνειας και Ανθρωπίνων Δικαιωμάτων και Οικονομικών, καθώς και ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κατέθεσαν την 1-10-2018 σχέδιο νόμου: «Επείγουσες ρυθμίσεις για την υποβολή δηλώσεων περιουσιακής κατάστασης και άλλες διατάξεις».

Παραπέμπεται στην αρμόδια Διαρκή Επιτροπή.

Επίσης, ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από τις 3 Οκτωβρίου 2018 έως τις 5 Οκτωβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕYΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Η κ. Ζαρούλια θέλει τώρα να μιλήσει για πέντε λεπτά.

Πρέπει να πω ότι δεν έβαλα προηγουμένως χρόνο, θεωρώντας ότι όλοι οι συνάδελφοι θα είστε σύντομοι.

Κυρία Ζαρούλια, έχετε τον λόγο.

**ΕΛΕΝΗ ΖΑΡΟΥΛΙΑ:** Οφείλουμε να αναφερθούμε ακόμη μία φορά, μια που είμαστε το μοναδικό κόμμα που καταψήφισε το νομοσχέδιο - εκδήλωση για τον «Δρόμο του Μεταξιού», που θα διοργανωθεί στη Θεσσαλονίκη, στο πρωτοφανές γεγονός ότι χρειάζεται συνεδρίαση της Ολομέλειας της Βουλής των Ελλήνων, προκειμένου να διεξαχθεί μια δευτερευούσης σημασίας εκδήλωση, στην οποία θα συμμετέχουν ο Παγκόσμιος Οργανισμός Τουρισμού και άλλοι φορείς.

Πρωτοφανές, γιατί η Κυβέρνηση όχι μόνο δεν έχει φροντίσει να αναδείξει αυτή την εκδήλωση, που μπορεί να είναι σημαντική για τις τουριστικές επιχειρήσεις της χώρας μας, αλλά γιατί δεν έχει φροντίσει να ενημερώσει ούτε και όσους εμπλέκονται με τον τουρισμό. Μιλάμε, δηλαδή, για μια εκδήλωση που ακόμη και αν ήταν τόσο σημαντική όσο θέλει να μας την παρουσιάσει η Κυβέρνηση, δεν έχει γίνει τίποτα σημαντικό, ώστε να την προετοιμάσει όπως έπρεπε, να τη διαφημίσει και να την αναδείξει.

Εάν είναι πράγματι έτσι, γιατί στην αιτιολογική έκθεση δεν περιλαμβάνεται κανένα απολύτως στοιχείο για τη σημασία της εκδηλώσεως με στοιχεία; Δηλαδή, ποιους τομείς της οικονομίας και του τουρισμού αφορά; Ποιους παραγωγικούς φορείς ενδιαφέρει; Τι θα συνεισφέρει στην εθνική οικονομία; Ποιος τουρισμός ενισχύεται απ’ αυτήν την προσπάθεια; Ο συνεδριακός, ο ιαματικός, ο θρησκευτικός; Γιατί δεν τα λέει αυτά, ως όφειλε, η αιτιολογική έκθεση; Γιατί δεν μας τα λέτε εσείς, τουλάχιστον;

Επομένως, είτε έχουμε να κάνουμε με άλλη μια παροιμιώδη προχειρότητα της Κυβερνήσεως, που προσπαθεί τελευταία στιγμή, δέκα μέρες πριν την εκδήλωση, να στριμώξει την ψήφιση για να διατεθούν τα άγνωστα κονδύλια είτε πρόκειται για μια σημαντική εκδήλωση και η Κυβέρνηση για ακόμη μια φορά έχασε την ευκαιρία να αποκομίσει, ως όφειλε, τα απαιτούμενα εθνικά οφέλη, όπως κάνει συνήθως.

Και στις δυο περιπτώσεις, ειδικά αφού δεν δόθηκαν οι απαιτούμενες πληροφορίες, δικαιολογείται η αρνητική στάση που κρατούμε, που βασίζεται κυρίως στην αδιαφάνεια των κονδυλίων που θα διατεθούν. Παρά ταύτα, θεωρούμε πως οποιαδήποτε ευκαιρία, κατά την οποία ακούγεται στο εξωτερικό η χώρα μας τουριστικά, είναι θετική και πρέπει να αξιοποιείται, γιατί αποδίδει καρπούς στην εγχώρια αγορά. Όμως, αυτό πρέπει να γίνεται με σύστημα και συνέπεια και όχι ευκαιριακά και πρόχειρα, όπως φαίνεται να γίνεται στη συγκεκριμένη περίπτωση.

Κατά τα λοιπά, η διευκρίνιση που παρείχε ο Υπουργός, ο κ. Κατρούγκαλος, μετά την τοποθέτησή μας στην επιτροπή, μπορεί να έλυσε εν μέρει το γιατί εισάγεται προς ψήφιση με τη μορφή του νομοσχεδίου μια εκδήλωση φορέων στη Θεσσαλονίκη, δεν έλυσε όμως το σημαντικότερο ζήτημα, που είναι τα διαθέσιμα κονδύλια.

Ειδικά για το θέμα των διαθεσίμων κονδυλίων σε σχέση με την εκδήλωση, για το οποίο τοποθετήθηκαν και άλλοι εκπρόσωποι, οι εξηγήσεις που παρασχέθηκαν είναι τελείως ανεπαρκείς. Μερίδιο ευθύνης γι’ αυτό υπάρχει, ασφαλώς, και στο Γενικό Λογιστήριο του Κράτους, που ανέχεται να προβαίνει σε αοριστολογίες, αντί να κάνει μια έστω κατά προσέγγιση εκτίμηση για τα ποσά που θα διατεθούν για την επιτυχία της εκδήλωσης.

Πόσα περίπου θα είναι τα ποσά που θα απαιτηθούν; Μπορεί να μας απαντήσει έστω τώρα, λίγες μέρες πριν από την εκδήλωση, ο αρμόδιος Υπουργός; Θα ξεπεράσουν τις 10.000, τις 100.000, τις 500.000 ευρώ το σύνολο των υπηρεσιών, ξενοδοχείων, αυτοκινήτων, γραμματειακής υποστήριξης, αιθουσών κ.λπ. ή θα είναι ακόμα περισσότερα; Από ποιο κονδύλι, ποιανού φορέα, θα διατεθούν και αν έχετε κάποια εικόνα, γιατί δεν την μεταφέρετε και στο Γενικό Λογιστήριο του Κράτους, το οποίο συντάσσει εκθέσεις που το εκθέτουν;

Επιπροσθέτως, αφού στο κείμενο αναφέρεται ότι μπορεί να υπάρξει «εξωτερική χορηγία με σκοπό την επαύξηση της ποιότητάς της», για ποιο λόγο δεν επιδιώξατε να πάρετε αυτή τη χορηγία, ώστε να μην επιβαρυνθεί ο κρατικός προϋπολογισμός με έξοδα, τα οποία δεν μπορείτε ούτε σήμερα να μας πείτε; Η απάντηση είναι μία. Επειδή ως συνήθως τελευταία στιγμή σκεφθήκατε ότι εκκρεμεί μια εκδήλωση και τελευταία στιγμή αναγκάζεστε να την φέρετε προς ψήφιση, γιατί αλλιώς θα ήταν στον αέρα.

Από την απάντηση του κυρίου Υπουργού στην προηγούμενη τοποθέτησή μας στην επιτροπή προέκυψε και κάτι ακόμη, το οποίο, νομίζω, μπορεί να εξηγήσει σήμερα.

Είπε χαρακτηριστικά ότι «δεν έχουμε ειδική σύμβαση με τον Παγκόσμιο Οργανισμό Τουρισμού για ασυλίες και ατέλειες». Η ερώτησή μας είναι η εξής: Πώς γίνεται μια χώρα, που επενδύει τόσα πολλά στον τουρισμό, να μην έχει μέχρι σήμερα σύμβαση με τον οργανισμό περί ατελειών;

Όπως διαπιστώνετε και εσείς, υπάρχουν πλήθος αναπάντητων ερωτημάτων, που δεν θα απαντηθούν, τα οποία προκλήθηκαν από την αίσθηση προχειρότητας που διαπνέει όχι μόνο το κείμενο που φέρνετε προς ψήφιση, αλλά, πολύ φοβούμαστε, και την ίδια την εκδήλωση.

Αυτός είναι και ο λόγος που ο Λαϊκός Σύνδεσμος - Χρυσή Αυγή καταψηφίζει το εν λόγω νομοσχέδιο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα ήθελε κάποιος συνάδελφος τον λόγο;

**ΜΙΧΑΗΛ ΤΖΕΛΕΠΗΣ:** Εγώ θα ήθελα τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, έχετε τον λόγο για πέντε λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κυρία Πρόεδρε.

Συμφωνήσαμε στην επιτροπή για την κύρωση της πράξης μεταξύ του Παγκόσμιου Οργανισμού Τουρισμού και του Υπουργείου Τουρισμού της χώρας μας για τη συγκεκριμένη εκδήλωση. Βάλαμε, όμως, ορισμένους προβληματισμούς.

Ο πρώτος είναι σε σχέση με τον προϋπολογισμό. Υπάρχει έκθεση του Γενικού Λογιστηρίου του Κράτους, που λέει ότι θα προκύψει επιβάρυνση σε βάρος του Κρατικού Προϋπολογισμού. Ένας ενδεικτικός προϋπολογισμός δεν μπορεί να υπάρξει, κυρία Υπουργέ, για τη συγκεκριμένη εκδήλωση; Μέχρι ποιο ποσό θα επιβαρυνθεί ο κρατικός προϋπολογισμός;

Από την άλλη πλευρά, θέσαμε και κάποιους άλλους προβληματισμούς, όπως το πόσο πρόχειρα αντιμετωπίζετε μία τέτοια σημαντική ευκαιρία, ιδιαίτερα σήμερα, που για εμάς οι επενδύσεις είναι το ζητούμενο, ως χώρα.

Σε αυτό το μεγαλόπνοο σχέδιο από την πλευρά της Κίνας, αυτή τη συνεργατική πρωτοβουλία, συμμετέχουν εκατόν δεκαεπτά φορείς από την πλευρά της Κίνας και άλλοι εκατό περίπου φορείς από τα υπόλοιπα κράτη. Όλοι αυτοί συμμετέχουν προσανατολισμένοι σε μία συνεργασία στον οικονομικό, κατασκευαστικό και χρηματοπιστωτικό τομέα. Γίνονται δράσεις για να προωθήσουν αυτές τις συνεργασίες, όπως τη συγκεκριμένη, προκειμένου να υπάρξει μία επιχειρηματική διασύνδεση σε οικονομικό επίπεδο, αλλά και σε επίπεδο πολιτιστικών φορέων, αυτοδιοίκησης και πανεπιστημίων.

Και έρχομαι τώρα να ρωτήσω, από τη δική μας την πλευρά, ως χώρα, ποια είναι η στόχευσή μας; Αναφέρετε στην αιτιολογική έκθεση πολύ αναλυτικά μέχρι και τον τρόπο με τον οποίο θα προσκληθούν οι προσκεκλημένοι για να παρευρεθούν. Ποια είναι η στόχευση από τη δική μας την πλευρά, ως χώρα;

Δεν υπάρχει καμμία αναφορά που να μας ενημερώνει για τις επενδυτικές ευκαιρίες που ενδεχομένως θα προκύψουν για τη χώρα μας ή για το αν η χώρα μας είναι έτοιμη και προετοιμασμένη να στοχεύσει κάπου. Τι προσδοκούμε από αυτήν τη συμφωνία;

Χαίρομαι που η Κυβέρνηση μέσα από τη στροφή της ιδεολογικής της σκέψης και το τέλος της αυταπάτης της προσγειώνεται πλέον στην πραγματικότητα και έρχεται να συμμετάσχει σε αυτήν τη συνεργατική πρωτοβουλία, το νέο «δρόμο του μεταξιού». Όταν, όμως, τον Νοέμβριο του 2015 στην Κίνα πήρε σάρκα και οστά αυτή η πρωτοβουλία ενώ συμμετείχαν από την Ευρωπαϊκή Ένωση τουλάχιστον δεκαπέντε χώρες, εμείς απουσιάζαμε. Οπότε, είναι θετικό που, έστω και σήμερα, η χώρα μας είναι παρούσα σ’ αυτήν τη διαδικασία.

Μάλιστα, θα ήθελα να τονίσω ότι, ναι, συμφωνούμε πως είναι μία ευκαιρία για την τουριστική προβολή της χώρας και για την περαιτέρω άνθηση της τουριστικής ανάπτυξης που χρειαζόμαστε.

Και δεν μπορούμε να είμαστε αντίθετοι, σε σχέση με την κύρωση της συγκεκριμένης πράξης και για έναν ακόμη λόγο: Σ’ αυτήν τη διεθνή συμβουλευτική επιτροπή της Κίνας συμμετέχει από την πρώτη στιγμή και ως μέλος της επιτροπής ο πρώην Πρωθυπουργός της χώρας και Πρόεδρος της Σοσιαλιστικής Διεθνούς, ο Γιώργος Παπανδρέου. Νομίζω ότι θα ήταν χρήσιμο η Κυβέρνηση να αξιοποιήσει αυτό το γεγονός προς όφελος για τη χώρα μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζελέπη, σας έδωσα καταχρηστικά τον λόγο, αλλά εντάξει.

**ΜΙΧΑΗΛ ΤΖΕΛΕΠΗΣ:** Νομίζω ότι περιμένω από την κυρία Υπουργό, τουλάχιστον σε δύο σοβαρά ζητήματα, ένα του προϋπολογισμού…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό θα μπορούσατε να το πείτε μέσα σε ένα λεπτό. Μπορούσατε να κάνετε απλώς τις ερωτήσεις και να τελειώσουμε.

**ΜΙΧΑΗΛ ΤΖΕΛΕΠΗΣ:** Μήπωςσας ενόχλησε που αναφέρθηκα στον πρώην Πρωθυπουργό τον Γιώργο Παπανδρέου;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, βέβαια…

**ΜΙΧΑΗΛ ΤΖΕΛΕΠΗΣ:** Τι να κάνουμε; Είναι μέλος αυτής της επιτροπής που φέρατε για να συζητήσουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσάς σας ενοχλεί, όχι εμένα.

**ΜΙΧΑΗΛ ΤΖΕΛΕΠΗΣ:** Νομίζω ότι δεν είναι πρέπον να με διακόπτετε, κυρία Πρόεδρε, όταν δεν έχει τελειώσει καν το πεντάλεπτο που μου δώσατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, τώρα, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Άρα, από την πλευρά μας –για να ολοκληρώσω, μιας και βιάζεται η κυρία Πρόεδρος- συμφωνούμε για την κύρωση της συμφωνίας, όπως τόνισα και στην επιτροπή. Εκεί, έθεσα τους προβληματισμούς και περιμένω από την κυρία Υπουργό απαντήσεις, τόσο για τον προϋπολογισμό, όσο και για τη συγκεκριμένη στόχευση που έχει το Υπουργείο για τα οφέλη που μπορεί να έχει η χώρα μας από αυτή τη συμφωνία.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν πιστεύω να θέλει να πάρει και κάποιος άλλος συνάδελφος τον λόγο ενώ είναι υπέρ της συμφωνίας.

Τον λόγο έχει, τώρα, η κυρία Υπουργός για πέντε λεπτά.

**ΕΛΕΝΑ ΚΟΥΝΤΟΥΡΑ (Υπουργός Πολιτισμού):** Ευχαριστώ, κυρία Πρόεδρε.

Αγαπητοί συνάδελφοι, ο τουρισμός είναι προτεραιότητά μας. Είμαστε η πρώτη Κυβέρνηση που αναγνώρισε την αξία του τουρισμού και την καταλυτική του συμβολή στην οικονομική ανάπτυξη και την κοινωνική ευημερία της πατρίδας μας.

Με ισχυρή πολιτική βούληση, με όραμα και σκληρή δουλειά, μέσα σε πολύ δύσκολες και συχνά αντίξοες συνθήκες, τα τελευταία χρόνια, δώσαμε σημαντική ώθηση στον τουρισμό και καταφέραμε σήμερα να αποτελεί πλέον ισχυρή κινητήρια δύναμη για την εθνική μας οικονομία.

Από το 2015 υλοποιούμε την εθνική και περιφερειακή τουριστική πολίτική μας με στόχο τουρισμό τριακόσιες εξήντα πέντε μέρες τον χρόνο. Η πολιτική μας οδήγησε στο μεγαλύτερο τουριστικό άλμα όλων των εποχών και απέδωσε με απτά αποτελέσματα. Για τέσσερις συνεχόμενες χρονιές σπάσαμε όλα τα ρεκόρ σε αφίξεις, σε έσοδα και σε όλα τα τουριστικά μεγέθη. Αυξήσαμε κατά 25% τον εισερχόμενο τουρισμό τα τρία προηγούμενα χρόνια σταθερά. Είχαμε δύο εκατομμύρια διεθνείς αφίξεις επιπλέον κάθε χρόνο. Το 2017 ξεπεράσαμε για πρώτη φορά το φράγμα των τριάντα εκατομμυρίων. Είχαμε τριάντα εκατομμύρια διεθνείς επισκέπτες μαζί με την κρουαζιέρα. Το 2018, επιδιώξαμε και πετύχαμε ακόμα πιο ισχυρή ζήτηση για την Ελλάδα, παρ’ ότι και οι γειτονικοί μας προορισμοί έχουν ανακάμψει σημαντικά.

Διανύουμε την καλύτερη, μέχρι σήμερα, τουριστική χρονιά για την Ελλάδα και εξασφαλίσαμε διψήφια αύξηση στις αυξήσεις και διψήφια αύξηση στα έσοδα, τα υψηλότερα στην ιστορία του τουρισμού μας.

Οι κρατήσεις είναι αυξημένες και για τους φθινοπωρινούς μήνες και ιδιαίτερα τον χειμώνα, μία περίοδο που ενισχύσαμε, γιατί επιλέξαμε να την τονώσουμε με πολύ δυναμική πρόθεση και προβολή, ειδικές συμφωνίες και διαπραγματεύσεις, έτσι ώστε να μπορέσουμε να αυξήσουμε την τουριστική μας κίνηση όλον τον χρόνο.

Όπως όλα δείχνουν, θα ξεπεράσουμε τα τριάντα δύο εκατομμύρια επισκέπτες μέχρι το τέλος της χρονιάς. Πετύχαμε αυτά τα εξαιρετικά αποτελέσματα μέσα από συγκεκριμένο σχέδιο σε πέντε στρατηγικούς άξονες. Επιμηκύναμε τη θερινή τουριστική περίοδο. Αυξήσαμε τον τουρισμό του χειμώνα. Ενισχύσαμε τις παραδοσιακές μας αγορές στην Ευρώπη. Ανοίξαμε και νέες αγορές ξένων επισκεπτών από τις οποίες έχουμε κάθε χρόνο διψήφια αύξηση, με αποτέλεσμα σήμερα έξι στους δέκα ξένους επισκέπτες μας να είναι και υψηλού εισοδήματος και υψηλού μορφωτικού επιπέδου.

Αναπτύξαμε τον θεματικό τουρισμό, όπου προσελκύει επισκέπτες στη χώρα μας όλον τον χρόνο, αλλά δημιουργεί νέα, επίσης, επαγγελματική δραστηριότητα, αλλά και νέες αναπτυξιακές ευκαιρίες σε όλη τη χώρα. Με συγκεκριμένες στρατηγικές συμφωνίες και συνεργασίες, αλλά και με συστηματική δουλειά διεκδικήσαμε, πετύχαμε την αλματώδη αυτή αύξηση του τουρισμού από την οποία πάνω απ’ όλα επωφελήθηκαν όχι μόνο οι δημοφιλείς, αλλά και οι νέοι ελληνικοί προορισμοί που προωθήσαμε.

Με την τουριστική πολιτική που εφαρμόσαμε αύξησαν πολύ σημαντικά τον κύκλο εργασιών τους και την κερδοφορίας τους, όχι μόνο οι επαγγελματίες σε όλο το φάσμα του τουριστικού τομέα, αλλά και οι επιχειρήσεις πολλών άλλων παραγωγικών κλάδων της οικονομίας, όπως είναι το εμπόριο, οι μεταφορές, η πρωτογενής παραγωγή, η εστίαση, τα τρόφιμα, οι κατασκευές, τα μεσιτικά, το real estate και ενισχύθηκαν πολύ σημαντικά τα έσοδα των αρχαιολογικών χώρων, μουσείων, οι αγορές tax-free και φυσικά οι τοπικές αγορές.

Μέσα από αυτή την τουριστική ανάπτυξη φέραμε την τόνωση της απασχόλησης. Δημιουργήθηκαν νέες θέσεις εργασίας σε όλους τους τομείς που συνδέονται άμεσα και έμμεσα με τον τουρισμό. Σε συνδυασμό με τις υψηλές τουριστικές επιδόσεις που εξασφαλίσαμε, προωθήσαμε συστηματικά στο εξωτερικό τα τελευταία χρόνια τις ελκυστικές ευκαιρίες σε αυτόν τον πολύ δυναμικό αναπτυσσόμενο τουριστικό τομέα, με αποτέλεσμα να έχουμε έκρηξη επενδυτικού ενδιαφέροντος και νέων επενδύσεων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού)

Θα χρειαστώ δύο λεπτά, κυρία Πρόεδρε.

Διεθνείς τουριστικοί όμιλοι, ξενοδοχειακές αλυσίδες και επενδυτικά funds διερευνούν αυτές τις ευκαιρίες που έχουμε ανακοινώσει και αυτά τα επενδυτικά σχέδια βρίσκονται πάρα πολλά και στον αναπτυξιακό νόμο ως στρατηγικές επενδύσεις επίσης.

Ταυτόχρονα, κινητοποιήσαμε χιλιάδες νέες μικρομεσαίες επιχειρήσεις να δημιουργηθούν στον τουρισμό, όπως δείχνουν όλα τα στοιχεία των αιτήσεων στα προγράμματα ΕΣΠΑ που προκηρύξαμε. Και δεν εφησυχάζουμε γιατί εντατικοποιούμε τις διαπραγματεύσεις και συμφωνίες με το εξωτερικό. Εντείνουμε την παγκόσμια τουριστική προώθηση και προβολή, ώστε να διατηρήσουμε και να αυξήσουμε τα εθνικά τουριστικά μας μερίδια.

Ενισχύουμε τα έσοδα, λοιπόν, στον τουρισμό. Έχουμε διαμορφώσει το αναπτυξιακό μας σχέδιο και πάνω σε αυτό με τη βιώσιμη και ισόρροπη ανάπτυξη και σε συνεργασία με τον Παγκόσμιο Οργανισμό Τουρισμού, καταφέραμε να εκλεγούμε για πρώτη φορά στο Εκτελεστικό Συμβούλιο του Παγκόσμιου Οργανισμού Τουρισμού για το 2018 - 2021 και η Ελλάδα πλέον συμμετέχει ενεργά και συμβάλλει στη διαμόρφωση των πολιτικών παγκόσμια στα megatrends, αλλά και επιβάλλει τις θέσεις της μέσα στο Παγκόσμιο Συμβούλιο Ταξιδίων και Τουρισμού, όπως επίσης και στον ΟΟΣΑ με εξαιρετικές συνεργασίες, έτσι ώστε να ενισχύσουμε τον θεσμικό μας ρόλο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Αυτή η συμφωνία, λοιπόν, μεταξύ της Ελληνικής Κυβέρνησης, εκπροσωπούμενης από το Υπουργείο Τουρισμού, και τον Παγκόσμιο Οργανισμό Τουρισμού εντάσσεται στη στρατηγική αυτή επιλογή, τόσο της Κυβέρνησης για την προώθηση και την ανάπτυξη των διμερών σχέσεων, όσο και του Υπουργείου Τουρισμού για την ενίσχυση της τουριστικής προώθησης και προβολής της Ελλάδας και την αναβάθμισή της στην παγκόσμια τουριστική αγορά.

Είναι πολύ σημαντικό ότι για πρώτη φορά στην Ελλάδα θα υπάρξει διεθνής συνάντηση του ΠΟΤ. Η Ελλάδα βρίσκεται στο επίκεντρο αυτή τη στιγμή διεθνώς γιατί φιλοξενεί αυτή τη συνάντηση μεταξύ εκπροσώπων κρατών και ιδιωτικών φορέων, με στόχο και την ανάπτυξη διμερών και διεθνών συνεργασιών σε τομείς όπως ο τουρισμός, η οικονομία, το χρηματοπιστωτικό σύστημα, η άυλη πολιτιστική κληρονομιά.

Το δίκτυο δε των τουριστικών διαδρομών, ηπειρωτικών και θαλάσσιων, που αναπτύσσονται στον «Δρόμο του Μεταξιού», δημιουργεί ευκαιρίες της διασυνοριακής συνεργασίας, συνεργατικής προβολής και προώθησης των προορισμών, ανάπτυξης νέων τουριστικών προϊόντων και εταιρικών σχέσεων μεταξύ του δημόσιου και ιδιωτικού τομέα, καθώς και της προστασίας της πολιτιστικής κληρονομιάς. Βασίζεται δε στις ανταλλαγές μεταξύ λαών, πολιτισμών, θρησκειών και αγαθών κατά μήκος του «Δρόμου του Μεταξιού» από τα αρχαία χρόνια.

Τα οφέλη, λοιπόν, για την Ελλάδα είναι σημαντικά και είναι τα εξής: Ενισχύεται η θέση της χώρας ως θεσμικός εταίρος. Ανοίγει ο δρόμος για την ενδυνάμωση διμερών σχέσεων και την ανάπτυξη νέων σχέσεων με χώρες και αναδυόμενες οικονομίες. Μέσα από τις συμφωνίες με αυτή τη διεθνή βαρύτητα και κύρος, όπως η συγκεκριμένη για τον Παγκόσμιο Οργανισμό Τουρισμού, αυξάνουμε την τουριστική μας εξωστρέφεια διεθνώς και ενισχύουμε την ανταγωνιστική μας θέση στον τουρισμό. Δημιουργούμε πρόσφορο έδαφος και τις συνθήκες εκείνες όχι μόνο για να διατηρήσουμε τα εξαιρετικά αποτελέσματα που έχουμε, αλλά και για να αυξήσουμε τις τουριστικές ροές προς τη χώρα μας τα επόμενα χρόνια. Επίσης προωθούμε νέες ελκυστικές ευκαιρίες για τουριστικές επενδύσεις υψηλής προστιθέμενης αξίας.

Πρόκειται, λοιπόν, για μία πρωτοβουλία με πολύ σημαντικό αναπτυξιακό πρόσημο. Εξυπηρετεί τον εντοπισμό νέων ευκαιριών, τόσο για προορισμούς, όσο και για εταίρους που ενδιαφέρονται για διασυνοριακές συνεργασίες και για την ανάπτυξη καινοτόμων θεματικών προϊόντων, στηριζόμενων στην αξιοποίηση πολιτιστικών πόρων.

Από την τουριστική δε ανάπτυξη που κινητοποιούμε ωφελούνται, φυσικά, οι τοπικές κοινωνίες του δρόμου του μεταξιού και ενισχύονται οι επενδύσεις μέσα από τη διατήρηση και ανάδειξη της πολιτιστικής κληρονομιάς της διαδρομής.

Με τη συμφωνία αυτή και τη συμμετοχή της Ελλάδας, επίσης, επιτυγχάνουμε να ενισχύσουμε την αναγνωρισιμότητα των αξιοθέατων και των προορισμών του δρόμου του μεταξιού. Δημιουργούμε μια νέα τουριστική προσφορά που προωθεί, εκτός από τα καθιερωμένα τουριστικά προϊόντα και νέες δραστηριότητες ειδικών εναλλακτικών μορφών, όπως είναι οι πολιτιστικές, οι θαλάσσιες και η γαστρονομία.

Και, φυσικά, πάντα με βάση τις σύγχρονες διεθνείς τάσεις στις προτιμήσεις των ταξιδιωτών επιτυγχάνεται δε η περαιτέρω επιμήκυνση της περιόδου στους προορισμούς που αφορούν τον δρόμο του μεταξιού. Ενθαρρύνεται η συνεργασία του τουριστικού τομέα των κρατών που συμμετέχουν σ’ αυτή την πρωτοβουλία, καθώς οι προορισμοί και αυτοί οι φορείς που δραστηριοποιούνται ανταλλάσσουν τεχνογνωσία σε θέματα αειφόρου τουριστικής ανάπτυξης. Ενθαρρύνεται, επίσης, η δικτύωση και η ανάπτυξη των τοπικών μικρομεσαίων επιχειρήσεων.

Μέσα απ’ όλες αυτές τις δράσεις και τις πρωτοβουλίες επιτυγχάνεται νέα οικονομική ανάπτυξη που δημιουργεί νέες θέσεις εργασίας στους τουριστικούς δρόμους του μεταξιού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, δεν γίνεται να σας δώσω άλλο χρόνο.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Μία πρόταση θέλω να πω ακόμα, κυρία Πρόεδρε.

Αγαπητοί συνάδελφοι, στις δύο ερωτήσεις που έχουν τεθεί, θέλω να πω ότι δεν είχαμε διμερή σύμβαση με τον Παγκόσμιο Οργανισμό Τουρισμού, διότι ουδέποτε ήμασταν σημαντικά, θα έλεγα, μέσα στη διαδικασία του Παγκόσμιου Οργανισμού Τουρισμού, όπως είμαστε σήμερα. Ήμασταν ένα απλό μέλος. Σήμερα είμαστε μέσα στο εκτελεστικό συνέδριο. Γι’ αυτό και δεν είχαμε αυτή τη διμερή, αν θέλετε, σύμβαση για τις ατέλειες, παροχές, προνόμια και διευκολύνσεις.

Όσον αφορά τον κρατικό προϋπολογισμό που αναφέραμε, είναι πάρα πολύ μικρό το ποσό. Για να καταλάβετε, δηλαδή, όλα τα κόστη τα έχει αναλάβει η περιφέρεια και φυσικά όλα τα μέρη του Παγκόσμιου Οργανισμού Τουρισμού. Ο ΕΟΤ απλά αναλαμβάνει μόνο το γεύμα. Όλα τα υπόλοιπα επιβαρύνονται από την περιφέρεια και τα υπόλοιπα μέλη.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πρέπει να γίνει σύμβαση, όμως.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Όχι.

Ευχαριστώ πολύ. Να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Υπουργέ.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Τουρισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |
| --- | --- | --- | --- | --- |
| Άρθρο | Ονοματεπώνυμο | Κ.Ο | Εκλ. Περιφέρεια | Ψήφος |
| Επί του νομοσχεδίου | ΓΕΩΡΓΙΑΔΗΣ ΜΑΡΙΟΣ | ΕΝ. ΚΕΝΤΡΩΩΝ | Α' ΑΘΗΝΩΝ | ΝΑΙ |
| Επί του νομοσχεδίου | ΖΑΡΟΥΛΙΑ ΕΛΕΝΗ | Χ.Α | Β' ΑΘΗΝΩΝ | ΟΧΙ |
| Επί του νομοσχεδίου | ΚΑΜΑΤΕΡΟΣ ΗΛΙΑΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| Επί του νομοσχεδίου | ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε | ΛΑΡΙΣΗΣ | ΟΧΙ |
| Επί του νομοσχεδίου | ΜΑΥΡΩΤΑΣ ΓΕΩΡΓΙΟΣ | ΠΟΤΑΜΙ | ΑΤΤΙΚΗΣ | ΝΑΙ |
| Επί του νομοσχεδίου | ΜΠΟΥΡΑΣ ΑΘΑΝΑΣΙΟΣ | Ν.Δ. | ΑΤΤΙΚΗΣ | ΝΑΙ |
| Επί του νομοσχεδίου | ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ | ΑΝ.ΕΛ | Β' ΑΘΗΝΩΝ | ΝΑΙ |
| Επί του νομοσχεδίου | ΤΖΕΛΕΠΗΣ ΜΙΧΑΗΛ | ΔΗ.ΣΥ | ΣΕΡΡΩΝ | ΝΑΙ |
|  |  |  |  | ΣΥΝΟΛΙΚΑ ΨΗΦΟΙ: NAI:6, OXI:2, ΠΡΝ:0 |

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το σχέδιο νόμου του Υπουργείου Τουρισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στον Δρόμο του Μεταξιού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 27α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 18.37΄ λύεται η συνεδρίαση για αύριο, ημέρα Τετάρτη 3 Οκτωβρίου 2018 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών, Μεταφορών και Δικτύων: «Θέματα υδατοδρομίων, αστικών οδικών μεταφορών και λοιπές διατάξεις».

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**