(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Η΄

Πέμπτη 11 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Π. Μηταράκη και Α. Μάρκου, σελ.   
3. Ανακοινώνεται ότι τη συνεδρίαση παρακολουθούν μαθητές από το 11ο Γυμνάσιο Αχαρνών και το 3ο Γυμνάσιο Κορωπίου, σελ.   
4. Ανακοινώνεται:  
 α) η υπ’ αριθμόν πρωτοκόλλου 12631/7922 από 9 Οκτωβρίου 2018 απόφαση του Προέδρου της Βουλής: «Σύσταση και συγκρότηση της Επιτροπής του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους», σελ.   
 β) η υπ’ αριθμόν πρωτοκόλλου 12632/7923 από 9 Οκτωβρίου 2018 απόφαση του Προέδρου της Βουλής: «Σύσταση και συγκρότηση της Ειδικής Διαρκούς Επιτροπής Εξοπλιστικών Προγραμμάτων και Συμβάσεων», σελ.   
 γ) η υπ’ αριθμόν πρωτοκόλλου 12633/7924 από 9 Οκτωβρίου 2018 απόφαση του Προέδρου της Βουλής: «Σύσταση και συγκρότηση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης», σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 12 Οκτωβρίου 2018, σελ.   
2. Συζήτηση επικαίρων ερωτήσεων:   
 Προς τον Υπουργό Αγροτικής Ανάπτυξης και Τροφίμων:  
 i. με θέμα: «Για τον αποκλεισμό δικαιούχων της εξισωτικής αποζημίωσης από τον επανακαθορισμό των «μειονεκτικών» περιοχών», σελ.   
 ii. με θέμα: «Εξαίρεση των αγροτών του Έβρου από την DE MINIMIS αποζημίωση», σελ.   
 iii. με θέμα: «Αίτημα των καλλιεργητών της περιοχής Μαντινείας και Κορυθίου του Δήμου Τριπόλεως Αρκαδίας για την αποζημίωσή τους λόγω των καταστροφών από έντονες βροχοπτώσεις», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα», σελ.   
3. Κατάθεση σχεδίου νόμου:

Ο Υπουργός Υποδομών και Μεταφορών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Οικονομικών, Περιβάλλοντος και Ενέργειας και Διοικητικής Ανασυγκρότησης, οι Αναπληρωτές Υπουργοί Οικονομίας και Ανάπτυξης και Οικονομικών, καθώς και η Υφυπουργός Οικονομικών κατέθεσαν την 9-10-2018 σχέδιο νόμου: «Κύρωση της Σύμβασης Παραχώρησης μεταξύ του Ελληνικού Δημοσίου και της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ», της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ», για την «ΑΝΑΠΤΥΞΗ ΕΜΠΟΡΕΥΜΑΤΙΚΟΥ ΚΕΝΤΡΟΥ ΘΡΙΑΣΙΟΥ ΠΕΔΙΟΥ» και άλλες διατάξεις», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΑΡΑΧΩΒΙΤΗΣ Σ. , σελ.  
ΔΗΜΟΣΧΑΚΗΣ Α. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΩΡΑΪΤΗΣ Ν. , σελ.  
  
Γ. Επί του σχεδίου νόμου του Υπουργείου Παιδείας, Έρευνας και Θρησκευμάτων:   
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΤΖΑΒΑΡΑΣ Κ. , σελ.  
ΤΖΟΥΦΗ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Η΄

Πέμπτη 11 Οκτωβρίου 2018

Αθήνα, σήμερα στις 11 Οκτωβρίου 2018, ημέρα Πέμπτη και ώρα 9.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 12 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 34/8-10-2018 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Περιβάλλοντος και Ενέργειας, με θέμα: «Έκδοση των εκκρεμών προεδρικών διαταγμάτων για τη θεσμοθέτηση των Περιοχών Οργανωμένης Ανάπτυξης Υδατοκαλλιεργειών».

2. Η με αριθμό 18/3-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ. κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Η κυβέρνηση φόρτωσε στη ΔΕΗ τις "πληγές του Φαραώ"».

3. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγής κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο».

4. Η με αριθμό 44/9-10-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να δοθεί άμεση λύση στο ζήτημα της καθαριότητας και της υγιεινής των σχολείων».

5. Η με αριθμό 23/4-10-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Περί της νομιμότητας αδειοδότησης του μεταλλείου Σκουριών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 35/8-10-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Παιδείας, Έρευνας και Θρησκευμάτων, με θέμα: «Προβλήματα στις διαδικασίες επιλογής συντονιστών εκπαιδευτικού έργου».

2. Η με αριθμό 27/5-10-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση, ότι προστατεύονται οι εγγυητές των υπερχρεωμένων νοικοκυριών».

3. Η με αριθμό 45/9-10-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εσωτερικών, με θέμα: «Για τις καταστροφές από τον κυκλώνα "Ζορμπά" που προκλήθηκαν στην Πελοπόννησο».

4. Η με αριθμό 31/8-10-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Ψηφιακής Πολιτικής, Τηλεπικοινωνίων και Ενημέρωσης με θέμα: «Βαρύτατες καταγγελίες για την λειτουργία της ΕΡΤ».

5. Η με αριθμό 46/9-10-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, με θέμα: «Να υλοποιηθούν άμεσα μέτρα στήριξης των φοιτητών που στεγάζονταν στις φοιτητικές εστίες που κάηκαν καθώς και για την ανέγερση νέων εστιών».

6. Η με αριθμό 38/8-10-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης , με θέμα: «Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας».

7. Η με αριθμό 26/5-10-2018 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Παιδείας, Έρευνας και Θρησκευμάτων, σχετικά με την «τροπολογία που παγώνει το π.δ. για τους Μουφτήδες».

8. Η με αριθμό 3/1-10-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα».

Επίσης, ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό από την Τρίτη 23 Οκτωβρίου έως το Σάββατο 27 Οκτωβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε τη συζήτηση με την τρίτη με αριθμό 47/9-10-2018 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτηπρος τον Υπουργό Αγροτικής Ανάπτυξης και Τροφίμων,με θέμα: «Για τον αποκλεισμό δικαιούχων της εξισωτικής αποζημίωσης από τον επανακαθορισμό των "μειονεκτικών” περιοχών».

Τον λόγο έχει ο κ. Μωραΐτης.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Η νέα πρόταση του Υπουργείου Αγροτικής Ανάπτυξης και Τροφίμων που δόθηκε στη δημόσια διαβούλευση, ανταποκρινόμενη βέβαια στις κατευθύνσεις και στις απαιτήσεις της Ευρωπαϊκής Ένωσης, σύμφωνα με τον Κανονισμό 1305/2013, έχει δημιουργήσει αναστάτωση και δικαιολογημένη οργή σε χιλιάδες φτωχούς και μεσαίους αγρότες και κτηνοτρόφους σε όλη τη χώρα, που αποκλείονται, κύριε Υπουργέ, μετά το 2019 από την εξισωτική αποζημίωση, σύμφωνα με τη νέα οριοθέτηση περιοχών με φυσικούς περιορισμούς και ειδικά μειονεκτήματα.

Η νέα οριοθέτηση γίνεται οριζόντια σε αυτές τις περιοχές και δεν παίρνει υπόψη της κανένα κριτήριο επιβίωσης των βιοπαλαιστών αγροτοκτηνοτρόφων στις περιοχές που μένουν και απεντάσσονται, ενώ στην προηγούμενη οριοθέτηση ήταν εντός αυτών των περιοχών, δηλαδή ήταν μειονεκτικές περιοχές. Μιλάμε για εκεί που υπάρχουν μικρές κτηνοτροφικές μονάδες, μικρός άγονος κλήρος.

Για παράδειγμα, υπάρχουν τοπικά διαμερίσματα, ακόμα και ολόκληροι δήμοι, που στα γεωγραφικά τους όρια υπάρχουν βέβαια κάποιες αρδευόμενες εκτάσεις, αλλά υπάρχουν και ξερικές άγονες που λειτουργούν μόνο σαν βοσκότοποι. Δεν τα παίρνετε υπ’ όψιν σας και λειτουργείτε με τη λογική της σκούπας.

Οι φτωχοί αγροτοκτηνοτρόφοι αυτών των περιοχών σήμερα βιώνουν τα αδιέξοδα των αντιλαϊκών πολιτικών της Κυβέρνησης και της Ευρωπαϊκής Ένωσης. Συνθλίβονται στις μυλόπετρες του ανταγωνισμού των μονοπωλίων για το κέρδος. Το κόστος παραγωγής είναι μεγάλο, οι τιμές των προϊόντων κατρακυλάνε. Για παράδειγμα, το αιγοπρόβειο γάλα που σας ρωτήσαμε πριν λίγες ημέρες. Υπάρχει καθυστέρηση τιμών, ανοικτές τιμές στην πώληση των προϊόντων. Σε συνδυασμό με αυτήν την εξέλιξη και με την εξισωτική θα δοθεί χαριστική βολή για αυτές τις περιοχές και για αυτούς τους παραγωγούς που εμείς μιλάμε. Δηλαδή, σήμερα εάν δείτε σε όλα τα site, υπάρχουν ανακοινώσεις για την πώληση κοπαδιών. Εάν αυτοί οι κτηνοτρόφοι αυτών των περιοχών δεχθούν και αυτό το πλήγμα, αυτή η κατάσταση θα επιδεινωθεί δραματικά.

Βέβαια αυτή η κατάσταση, κατά τη γνώμη μας, δεν είναι κεραυνός εν αιθρία, αλλά είναι μία στοχευμένη πολιτική και με τον τρόπο που δίνονταν οι επιδοτήσεις όλα αυτά τα χρόνια. Δηλαδή τι έκαναν οι επιδοτήσεις; Θα εξηγήσουμε ότι διευκόλυναν τη συγκέντρωση γης και παραγωγής σε λίγα χέρια για τις καπιταλιστικές μεγάλες επιχειρήσεις και τα μονοπώλια.

Το ΚΚΕ σταθερά όλα αυτά τα χρόνια είχε τη θέση ότι η κατανομή των επιδοτήσεων, που είναι χρήματα του ελληνικού λαού και των λαών της Ευρώπης και πρέπει να το εξηγήσουμε αυτό, πρέπει να είναι απόλυτα συνδεμένη με την παραγωγή, και τη φυτική και τη ζωική παραγωγή, το ζωικό κεφάλαιο. Να στηρίζονται οι φτωχοί αγροτοκτηνοτρόφοι, να μπορούν να επιβιώσουν, να συνεχίζουν την παραγωγική τους δραστηριότητα, να συνεχίζουν να παράγουν ποιοτικά προϊόντα για τις σύγχρονες διατροφικές λαϊκές ανάγκες. Και να στηρίζονται περιοχές που μέχρι σήμερα δίνουν μια μάχη να επιβιώσουν αυτοί οι κτηνοτρόφοι, αλλά να υπάρχουν και οι συνθήκες που να μπορούν να ζουν με αξιοπρέπεια και να παραμένουν σε αυτές τις περιοχές.

Για όλα αυτά, κύριε Υπουργέ, σας ρωτάμε τι μέτρα προτίθεστε να πάρετε ώστε να μην εξαιρεθούν αυτές οι περιοχές και να δίνεται αυτό, που είναι ψίχουλα στην ουσία, αλλά πράγματι είναι ένα βοήθημα για να μπορούν να συνεχίζουν την παραγωγική δραστηριότητα αυτοί οι φτωχοί και μεσαίοι αγρότες και κτηνοτρόφοι αυτών των περιοχών.

**ΠΡΟΕΔΡΕΥΩΝ (Σπυρίδων Λυκούδης):** Θα απαντήσει ο Υπουργός Αγροτικής Ανάπτυξης και Τροφίμων κ. Σταύρος Αραχωβίτης.

Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, φέρνετε στη Βουλή των Ελλήνων σήμερα ένα πολύ σημαντικό θέμα, το οποίο έχει εξελιχθεί σε μείζον θέμα συζήτησης σε όλες τις εκτός αστικών κέντρων περιοχές.

Αυτό που οφείλω να ξεκαθαρίσω από την αρχή είναι ότι δεν πρόκειται να υπάρξουν αδικίες σε καμμία περιοχή. Ωστόσο με αφορμή την ερώτησή σας πρέπει να ξεκαθαρίσουμε ορισμένα πράγματα. Το πρώτο είναι ότι η συζήτηση για τις μειονεκτικές περιοχές και τις περιοχές με ειδικά μειονεκτήματα τέθηκε σε διαβούλευση. Γιατί τέθηκε σε διαβούλευση; Τέθηκε σε διαβούλευση έτσι ώστε να δούμε, με βάση τα νέα κριτήρια του κανονισμού 1305/2013, ποιες είναι αυτές οι περιοχές που πληρούν τα κριτήρια του κανονισμού και ποιες είναι οι περιοχές εκείνες που ακόμα μπορούν και πρέπει να ενταχθούν στον κανονισμό.

Ήδη έχω μιλήσει με πάρα πολλούς περιφερειάρχες, με πάρα πολλούς δημάρχους, με πάρα πολλούς αυτοδιοικητικούς που έχουν κατανοήσει τη διαδικασία της διαβούλευσης και ενδεχομένως εδώ επικοινωνιακά να υπήρχε ένα θέμα που μπορείτε να μας καταλογίσετε, όταν τέθηκε στη διαβούλευση. Ωστόσο όλοι οι αυτοδιοικητικοί έχουν κατανοήσει ότι πρέπει να συμβάλουν στον διάλογο αυτό τεκμηριωμένα.

Το δεύτερο που πρέπει να ξεκαθαρίσουμε είναι ότι οι ορεινές περιοχές οι οποίες απορροφούν τα 2/3 των πόρων της εξισωτικής δεν αλλάζουν. Οι ορεινές περιοχές παραμένουν ως είχαν.

Το τρίτο είναι ότι οι νησιωτικές και παραμεθόριες περιοχές εντάσσονται όλες στις περιοχές με ειδικά μειονεκτήματα. Άρα, και από εκεί διασφαλίζεται ότι δεν πρόκειται κανένας να αδικηθεί.

Το τέταρτο σημείο, όμως, που πρέπει να προσέξουμε είναι ότι ο νέος κανονισμός, ο 1305/2013, θέτει νέα κριτήρια. Δεν είναι τα ίδια κριτήρια τα οποία είχαν τεθεί με τον προηγούμενο κανονισμό που ίσχυε ήδη από τη δεκαετία του 1980. Άρα, για να είμαστε εντάξει με τις επιδοτήσεις, να διασφαλίσουμε το να μην κινδυνεύσουν οι επιδοτήσεις από το 2019 και μετά, θα πρέπει έγκαιρα, δηλαδή μέχρι τέλους του χρόνου, να έχουμε προχωρήσει στην οριοθέτηση των νέων μειονεκτικών περιοχών και των νέων περιοχών με ειδικά μειονεκτήματα. Αυτό να γίνει ξεκάθαρο. Αν δεν προχωρήσουμε σε αυτή την οριοθέτηση με τρόπο αντικειμενικό, δίκαιο και προπάντων σύμφωνα με τα κριτήρια που θέτει ο κανονισμός, θα κινδυνεύσουν οι επιδοτήσεις. Και αυτή η Κυβέρνηση δεν είναι διατεθειμένη να ρισκάρει τις επιδοτήσεις για τη στήριξη των Ελλήνων αγροτών.

Ποια είναι τα κριτήρια, όμως, τα οποία τίθενται; Τα κριτήρια είναι βιοφυσικά και όχι κοινωνικά. Είναι κριτήρια που περιλαμβάνουν φυσικούς περιορισμούς ή κακές κλιματολογικές συνθήκες, αλλά δεν έχουν ξεπεραστεί με επενδύσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, ολοκληρώνω σε ένα λεπτό.

Προσέξτε το σημείο αυτό που θέτει ο κανονισμός εδώ για τους κτηνοτρόφους, γιατί για εμάς αποτελεί προτεραιότητα η στήριξη της κτηνοτροφίας, καθώς την τελευταία, τουλάχιστον, δεκαετία υπάρχει μια αρνητική τάση στο ισοζύγιο και κατ’ επέκταση στη διαβίωση των κτηνοτρόφων. Εξετάζουμε την ενσωμάτωση των βοσκοτόπων όλων των δημοτικών διαμερισμάτων που έχουν βοσκοτόπους με βάση ένα κριτήριο που επιτρέπει την ένταξή τους στις ειδικές περιοχές.

Εδώ να ξεκαθαρίσουμε και το εξής γιατί ακούγεται έντονα: Το Υπουργείο Αγροτικής Ανάπτυξης και Τροφίμων ανέθεσε στο Γεωπονικό Πανεπιστήμιο τη σύνταξη μιας μελέτης για την εξειδίκευση των κατευθύνσεων που δίνει ο κανονισμός. Αυτή η μελέτη εγκρίθηκε από το κοινό Κέντρο Ερευνών της Ευρωπαϊκής Επιτροπής. Άρα ο χάρτης που βγήκε και τα κριτήρια που τέθηκαν βασίζονται σε μια εγκεκριμένη μελέτη του Γεωπονικού Πανεπιστημίου.

Τώρα για τις περιοχές με ειδικά μειονεκτήματα θα σας αναλύσω στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Μωραΐτη, πριν σας δώσω τον λόγο θα κάνω μια ανακοίνωση για τους επισκέπτες μας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δυο εκπαιδευτικοί συνοδοί τους από το 11ο Γυμνάσιο Αχαρνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα σας πω μερικά πράγματα για να καταλάβετε τι κάνουμε τώρα. Είσαστε σε μια διαδικασία κοινοβουλευτικού ελέγχου, δηλαδή βουλευτές από διάφορες περιοχές της χώρας ρωτούν για ζητήματα που αφορούν την περιοχή τους τον αρμόδιο Υπουργό και ο Υπουργός απαντά. Αυτή την ώρα ρωτά τον Υπουργό Αγροτικής Ανάπτυξης κ. Αραχωβίτη ο Βουλευτής του Κομμουνιστικού Κόμματος Αιτωλοακαρνανίας κ. Μωραΐτης για ζητήματα της περιοχής του και απαντά ο Υπουργός.

Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, τι μας είπατε στην τοποθέτησή σας; Ότι όποιες αλλαγές γίνονται για τον επανακαθορισμό αυτών των περιοχών, γίνονται με κάποια κριτήρια προφανώς κοινωνικά και οι περιοχές που απετάσσονται είναι προφανώς περιοχές με εισόδημα, με ανάπτυξη, με επενδύσεις. Δεν το είπατε εμείς σήμερα. Αυτό ισχυρίζεται το Υπουργείο.

Σας είπαμε στην πρωτολογία ότι αυτή, κατά τη γνώμη μας, είναι η μισή αλήθεια. Είναι πρόσχημα για να περάσει αυτή η πολιτική. Πάνε δηλαδή τα χλωρά μαζί με τα ξερά. Η επαναχάραξη αυτών των περιοχών, κατά τη γνώμη μας, γίνεται χωρίς κανένα κριτήριο, τέτοιο που εμείς εννοούμε κοινωνικό κριτήριο. Δεν παίρνετε υπ’ όψιν σας τη διαστρωμάτωση αυτών των περιοχών, τους βάζετε όλους μαζί στο ίδιο τσουβάλι. Υπάρχουν υπομνήματα, τα οποία θα καταθέσω και στα Πρακτικά, από μια σειρά ομοσπονδίες και αγροτικούς συλλόγους που τεκμηριωμένα αποδεικνύουν αυτό που σας είπα στην πρωτολογία, ότι μπορεί πράγματι σε μια περιοχή να υπάρχουν αυτές οι αρδευόμενες εκτάσεις, αλλά υπάρχουν στα γεωγραφικά όρια ενός δήμου πάνω από το 70% που είναι εξισωτικές εκτάσεις. Δεν μπορεί αυτός ο δήμος να βγαίνει όλος έξω από την εξισωτική αποζημίωση.

Υπάρχει και η μορφολογία του εδάφους. Για παράδειγμα, μπορεί σε μια περιοχή να παράγονται προϊόντα σε αυτό που λέμε αρδευόμενες εκτάσεις, ενώ στην υπόλοιπη περιοχή να μην μπορούν να παράγουν προϊόντα. Βέβαια, η εξισωτική αποζημίωση και η μείωσή της δεν είναι κεραυνός εν αιθρία. Έχουμε ήδη μειώσεις από το 2013 με το σχέδιο δράσης της κυβέρνησης του ΠΑΣΟΚ και της Νέας Δημοκρατίας, με το σχέδιο δράσης για τα βοσκοτόπια που πάρα πολλοί έμειναν έξω και βέβαια περιμένουν, γιατί υποσχεθήκατε, κύριε Υπουργέ, ότι κάποιες απώλειες από αυτή την περίοδο θα επανορθώσετε.

Κάνατε και εσείς, η Κυβέρνησή σας, το 2016 μια μείωση σε μια εξισωτική αποζημίωση που έφτανε το 30% με 40%. Τι κάνατε, δηλαδή; Από εβδομήντα πέντε χιλιάδες κάνατε τους δικαιούχους διακόσιες πενήντα χιλιάδες και μη μας πείτε ότι πήραν και κάποιοι φτωχοί άνθρωποι. Μπορεί να είναι έτσι. Αλλά τι κάνετε; Παίρνετε από τους φτωχούς και τα δίνετε σε άλλους φτωχούς. Η δική μας διαφωνία είναι ότι όλα αυτά πρέπει να γίνονται με βάση κριτήρια, όπως το να παραμένει αυτός ο κόσμος στην παραγωγική δραστηριότητα και να εξασφαλίζεται η παραμονή του σε αυτές τις περιοχές.

Το 2016 δώσατε την εξισωτική σε αυτούς που είχαν και εξωαγροτικό εισόδημα, αρκεί να έπαιρναν τη βασική ενίσχυση ή να είχαν κτηματική περιουσία σε αυτές τις περιοχές. Αυτό που κάνετε τώρα με αυτές τις περιοχές είναι το εξής: Παίρνετε υπ’ όψιν σας τον μέσο όρο του εισοδήματος και αυτό είναι εις βάρος κάποιων παραγωγών. Δεν μπορεί σε μια περιοχή να διαιρείτε το εισόδημα και να τους βάζετε όλους μαζί στην ίδια θέση.

Εμείς θεωρούμε ότι αυτή τη στιγμή και αν υπάρχει ανάπτυξη, γίνεται σε αυτές τις περιοχές που είναι οι καπιταλιστικές επιχειρήσεις, γιατί, για παράδειγμα, και τα διάφορα σχέδια που υπάρχουν από το Υπουργείο Αγροτικής Ανάπτυξης, τα προγράμματα, δεν μπορούν να τα πάρουν οι φτωχοί παραγωγοί, γιατί η συμμετοχή από ίδια κεφάλαια από 25% πηγαίνει στο 50%. Δηλαδή για μια μικρή επένδυση 50.000 ένας κτηνοτρόφος, ένας φτωχός αγρότης πρέπει να βάλει συμμετοχή τουλάχιστον 20.000. Ποιος έχει τη δυνατότητα από αυτόν τον κόσμο; Και όσοι έκαναν αυτή την προσπάθεια, σήμερα τους σφίγγει τη θηλιά η τράπεζα καθημερινά και βρίσκονται σε αδιέξοδα. Εμείς θεωρούμε ότι αυτή η πολιτική είναι εχθρική απέναντι στην αγροτιά και πρέπει να οργανώσει την πάλη της.

Κύριε Υπουργέ, έχω χρέος να σας αναφέρω ότι η χώρα γίνεται ένα απέραντο αγροτοδικείο. Χθες καταδικάστηκαν στη Λάρισα αγωνιστές αγρότες που πάλευαν για το δίκιο και για το ψωμί των παιδιών τους και καταδικάστηκαν για το μπλόκο του 2013, που ο κύριος Πρωθυπουργός, τότε σαν Αρχηγός της αξιωματικής αντιπολίτευσης, είχε επισκεφτεί το μπλόκο και ξέρετε τι είχε πει; Είπε: «Ο αγώνας σας είναι δίκαιος και να συνεχίσετε, γιατί, όσο η πολιτική αυτή εφαρμόζεται, θα ξεκληρίζεστε.». Σήμερα αυτός ο κόσμος οδηγήθηκε στα δικαστήρια και δικάστηκε. Και όπως σήμερα έγινε δικαστήριο στο Αίγιο, εμείς θα λέμε καθαρά ότι είναι δοκιμασμένες αυτές οι συνταγές. Η ποινικοποίηση των αγώνων δεν πρόκειται να κάμψει το αγωνιστικό φρόνημα των αγροτών, γιατί έχουν δίκιο και πραγματικά πρέπει οργανωμένα να παλέψουν για το δίκιο τους.

Εμείς στηρίζουμε αυτούς τους αγώνες, αλλά ιδιαίτερα σε αυτό που σας ρωτάμε σήμερα, πρέπει να πάρετε υπ’ όψιν σας, κύριε Υπουργέ, όλα αυτά που σας λέμε. Αυτή είναι η πραγματικότητα και αδικούνται πάρα πολλοί αγρότες και κτηνοτρόφοι. Σας δηλώνουμε ότι με αυτή την αντιλαϊκή πολιτική αυτός ο κόσμος θα οδηγηθεί σε βίαιο μαζικό ξεκλήρισμα.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Νικόλαος Μωραΐτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κύριος Υπουργός έχει το λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Μωραΐτη, νομίζω ότι ένα σημείο δεν το ερμηνεύσαμε καλά. Ο κανονισμός για τον ορισμό των μειονεκτικών περιοχών δεν προβλέπει κοινωνικά κριτήρια. Ωστόσο, είναι ευτύχημα για τη χώρα μας ότι στην κατηγορία των περιοχών με ειδικά μειονεκτήματα, στις ειδικές περιοχές, προβλέπονται κάποια κοινωνικά κριτήρια.

Με βάση, λοιπόν, αυτή την πρόβλεψη, εντάσσουμε τόσο τις νησιωτικές περιοχές, που αποδεικνύεται άλλωστε ότι έχουν ειδικά μειονεκτήματα, όπως είναι η δυσχερής σύνδεση, το μεταφορικό κόστος, όλα αυτά τα πράγματα για τις νησιωτικές περιοχές, αλλά και των περιοχών με χερσαία σύνορα, όπου και εκεί είναι αποδεδειγμένο ότι έχουμε φυσικά μειονεκτήματα, λόγω της εγγύτητάς τους με άλλες περιοχές, είτε λόγω ανταγωνισμού είτε οτιδήποτε άλλο κ.λπ..

Να ξεκαθαρίσουμε κάτι για τους βοσκοτόπους. Ο νέος ορισμός που πέτυχε η χώρα για τους βοσκοτόπους στον Omnibus διευρύνει τον βοσκότοπο, οπότε λύνει τα προβλήματα του παρελθόντος. Αυτά τα προβλήματα, λοιπόν, επιλύονται και θα το δείτε με την εφαρμογή του κανονισμού. Ωστόσο, το πρώτο βήμα το πετύχαμε, το πέτυχε η χώρα.

Όσον αφορά τη μείωση του προϋπολογισμού, το 2016 να ξεκαθαρίσουμε ότι δόθηκε ένα υπόλοιπο που υπήρχε από το προηγούμενο πλαίσιο και μοιράστηκε στους αγρότες. Ο προϋπολογισμός έχει αυξηθεί, έχει διπλασιαστεί από τον προβλεπόμενο -από το 2017 δηλαδή, που ήταν ο κανονικός προϋπολογισμός- και έχει φθάσει στα 245 εκατομμύρια ευρώ για την εξισωτική.

Εγώ θα συμφωνήσω μαζί σας ότι δεν πρέπει να ξαναγυρίσουμε σ’ ένα παρελθόν που οι επιδοτήσεις δίνονταν με έναν πελατειακό τρόπο και δεν θα ξαναγυρίσουμε σ’ ένα ξαναμοίρασμα με αυτή τη λογική. Θα πρέπει να είμαστε απόλυτα, μα απόλυτα, διαφανείς –και γι’ αυτό τέθηκε και στη διαβούλευση–, θα πρέπει να είμαστε απόλυτα τεκμηριωμένοι και συμβατοί με τους κανονισμούς, έτσι ώστε να μη φτάσουν να κινδυνεύσουν οι επιδοτήσεις των Ελλήνων παραγωγών και ειδικά των μικρομεσαίων αγροτών, που τις έχουν και μεγαλύτερη ανάγκη από όλους.

Σας ευχαριστώ πάρα πολύ για την ερώτηση.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Θα συζητηθεί τώρα η πρώτη με αριθμό 33/8-10-2018 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων,με θέμα: «Εξαίρεση των αγροτών του Έβρου από την De Minimis αποζημίωση».

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, προχθές υποδεχθήκατε τους αγρότες του Έβρου μαζί με τους θεσμικούς παράγοντες, τους δημάρχους, αλλά και τους παραγωγικούς φορείς της περιοχής. Είχατε μια πλήρη ενημέρωση για το τι ακριβώς συμβαίνει κυρίως με μια βασική καλλιέργεια, που είναι το βαμβάκι. Είναι οι ζημιές που έχουν προκληθεί από το σκουλήκι, αλλά αυτή τη στιγμή δεν είναι μόνο αυτό. Δεν μείναμε ικανοποιημένοι από την απάντηση και την τοποθέτησή σας. Δεν δεσμευθήκατε, δεν δημιουργήσατε την αισιοδοξία, την ελπίδα σ’ αυτούς τους ανθρώπους, διότι ο χειμώνας, κύριε Πρόεδρε, ως γνωστόν, για τους αγροκτηνοτρόφους είναι δύσκολος και πολύ περισσότερο στην περιοχή μου, στην εκλογική μου περιφέρεια, εκεί που τα πλήγματα είναι καίρια σε βάρος όλων των καλλιεργειών.

Οι έντονες και συνεχείς βροχοπτώσεις του χειμώνα αλλά και η πρόκληση τοπικών πλημμυρών που προέρχονται από τα βρόχινα νερά, όπως και η υπερχείλιση του ποταμού Έβρου κατά τον μήνα Μάρτιο δημιούργησαν σοβαρότατα προβλήματα και ζημιές στις χειμερινές καλλιέργειες. Ταυτόχρονα, όμως, δημιούργησαν και προβλήματα στις περιόδους της καλλιέργειας, με αποτέλεσμα να δημιουργηθούν σοβαρότατα προβλήματα, με αποτέλεσμα να έχουμε διπλή σπορά στον αυτό αγρό και να έχουμε προβλήματα και στη συγκομιδή.

Τα προβλήματά μας εστιάζονται στα σιτηρά, στον ηλίανθο, στο βαμβάκι, όπως προείπα από άλλες αιτίες, στα κηπευτικά και στον καπνό. Αυτές οι ζημιές, οι οποίες έχουν προκληθεί, είναι ανεπανόρθωτες, όπως αποδεικνύεται και από τις αποδόσεις που είχαμε κατά τη συγκομιδή.

Αυτή τη στιγμή η πολιτεία δεν στηρίζει αυτούς τους ανθρώπους που είχαν αυτές τις ζημιές. Εμείς προτείναμε μέσα από τις συσκέψεις που έχουν πραγματοποιηθεί, είτε στον τοπικό Δήμο του Διδυμοτείχου είτε στον τοπικό Δήμο της Ορεστιάδας, την ενεργοποίηση του κανονισμού κρατικής ενίσχυσης ήσσονος απόδοσης, με τη γνωστή επωνυμία De Minimis.

Κύριε Υπουργέ, είναι το μόνο χρηματοδοτικό εργαλείο. Ο προκάτοχός σας σε γραπτή ερώτησή μου δεν μας ικανοποίησε με τις απαντήσεις του και δεν έλυσε το πρόβλημα. Το πρόβλημα συνεχίζει να υπάρχει. Για αυτό και αυτή η ερώτηση η γραπτή μετατράπηκε σε επίκαιρη.

Παρακαλώ, να δώσετε τις απαντήσεις στα ερωτήματά μας: Σχεδιάζετε να χρησιμοποιήσετε αυτό το χρηματοδοτικό εργαλείο; Υπάρχει στον κωδικό το ανάλογο χρήμα; Διότι, αυτό υποστήριξε ο προκάτοχός σας. Έχετε άλλο χρηματοδοτικό εργαλείο;

Κύριε Πρόεδρε, φανταστείτε ότι ένα στρέμμα καλής ποιότητας παραγωγής στα σιτηρά πωλείται από πεντακόσια έως επτακόσια κιλά. Φέτος, είχαμε από εβδομήντα μέχρι εκατό κιλά ανά στρέμμα και μάλιστα κακής ποιότητας παραγωγή. Τα πλήγματα, όπως προείπα, είναι πολύ μεγάλα. Θα πρέπει να σκύψετε στο πρόβλημα, το οποίο απασχολεί έναν ολόκληρο νομό. Μπορώ να πω και στον Νομό Ροδόπης είναι περίπου ομοειδή τα προβλήματα.

Παρακαλώ, κύριε Υπουργέ, να ακούσουμε τις απαντήσεις σας σε ό,τι αφορά τα προβλήματα αυτά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε συνάδελφε, για την ερώτηση.

Όντως, όπως σωστά είπατε, πριν από λίγες ημέρες είχαμε μια ευρύτατη σύσκεψη με τους Βουλευτές, όχι μόνο του Έβρου αλλά και ολόκληρης της Θράκης με τους αυτοδιοικητικούς και με εκπροσώπους των αγροτών στο Υπουργείο.

Αυτό που ξεκαθαρίσαμε -και το επαναλαμβάνω από εδώ- είναι ότι η λύση δεν είναι ενιαία. Οι λύσεις είναι λύσεις κατά περίπτωση. Θα εξεταστούν όλα, λοιπόν, τα εργαλεία τα οποία έχουμε στη διάθεσή μας.

Αν θέλετε, επιτρέψτε μου να πω κάτι προσωπικό. Υποσχέσεις πριν να έχουμε ολοκληρωμένο το έργο από εμένα δεν θα ακούσετε. Προτιμώ να κάνουμε υπομονή λίγες ημέρες, να εξετάσουμε όλα τα εργαλεία που έχουμε στη διάθεσή μας και να ανακοινώσουμε τις λύσεις και όχι τις προβλέψεις. Κάνετε λίγες ημέρες υπομονή λοιπόν. Κατανοώ και τη δική σας αγωνία και όλων των αυτοδιοικητικών, όλων των συναδέλφων Βουλευτών, αλλά περισσότερο των παραγωγών να ακούσουν κάτι χειροπιαστό. Κάνετε υπομονή, όμως, να ακούσουμε τις λύσεις πραγματικά.

Όσον αφορά τον De Minimis που θέσατε για τη χορήγηση ενισχύσεων ήσσονος σημασίας, διέπεται από έναν συγκεκριμένο κανονισμό της Ευρωπαϊκής Ένωσης, τον 1408/2013, ο οποίος προβλέπει ένα συγκεκριμένο πλαίσιο ένταξης ζημιών και χορήγησης ενισχύσεων μέσω του De Minimis. Το συνολικό ποσό που έχουμε στη διάθεσή μας είναι 109.260.000 ευρώ για την τριετία μέχρι το 2020. Από αυτά έχει δοθεί ένα ποσό σε ροδάκινα για το εμπάργκο της Ρωσίας. Έχει δοθεί ένα ποσό σε ροδάκινα και νεκταρίνια για τις άκαιρες βροχοπτώσεις του 2017. Έχει δοθεί στη νησιωτική Ελλάδα για διάφορα προβλήματα που έχουν δημιουργηθεί, κυρίως στην κτηνοτροφία και στα νησιά, για ασθένειες, για καταστροφή, υποβάθμιση βοσκοτόπων και για τα χιόνια του 2017.

Εδώ, όμως, να το επισημάνω και πάλι: Οι προϋποθέσεις χορήγησης ενισχύσεων ήσσονος σημασίας είναι αρκετά αυστηρές και πρέπει να τις τηρήσουμε κατά γράμμα, εάν δεν θέλουμε να δούμε πάλι φαινόμενα του παρελθόντος, κατά τα οποία είχαμε ανακτήσεις ή καταλογισμούς στους αγρότες μας.

Να πούμε ότι για τον Έβρο και για την ευρύτερη περιοχή της Ροδόπης, οι ζημίες χωρίζονται σε δύο βασικές κατηγορίες: στις καλυπτόμενες από τον Κανονισμό του ΕΛΓΑ και τις μη καλυπτόμενες. Για τις καλυπτόμενες ζημίες ήδη έχει ξεκινήσει η διαδικασία, όπως ξέρουν οι αγρότες, τόσο της πρώτης εκτίμησης που είναι η πρώτη φάση, όσο και της αναγγελίας της ζημίας για να κάνουν τις δουλειές τους και της έναρξης της εξατομίκευσης της ζημιάς. Μάλιστα, έχω και το νούμερο των αιτήσεων, οι οποίες έχουν φτάσει στις δύο χιλιάδες διακόσες σαράντα. Αυτό δείχνει βέβαια και το μέγεθος της ζημίας που υπάρχει στην περιοχή.

Ο ΕΛΓΑ έχει ολοκληρώσει σε πολλές περιπτώσεις και το έργο των εξατομικευμένων ενισχύσεων, οπότε προχωράει στην καθαρογραφή των πορισμάτων, στην καταβολή των χρημάτων και τη διαδικασία, όπου υπάρχει αντίρρηση, της επανεκτίμησης. Αυτά όσον αφορά τις καλυπτόμενες ζημιές.

Όσον αφορά τώρα τις μη καλυπτόμενες ζημιές…

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Όπως μιλάμε.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ναι, όπως μιλάμε τώρα. Για τις μη καλυπτόμενες ζημιές, ο ΕΛΓΑ θα μας βοηθήσει με την παροχή τόσο μετεωρολογικών δεδομένων όσο και εκτιμήσεων για το ποσοστό μείωσης της ζημιάς, που θα μας βοηθήσει να αποτυπώσουμε το μέγεθος της ζημιάς και να δούμε ποια από τα εργαλεία μπορούμε να χρησιμοποιήσουμε.

Στη δευτερολογία μου θα σας αναφέρω αναλυτικότερα τα αίτια…

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, σε ό,τι αφορά τον ΕΛΓΑ, οι εταίροι και οι μέτοχοι αυτού είναι οι αγρότες, οι οποίοι και πληρώνουν και πολλές φορές ο κανονισμός δεν τους καλύπτει.

Σήμερα σας ενημερώνω με αριθμούς, οι οποίοι δεν είναι δικοί μου, είναι των ενεργών γεωπόνων και των υπηρεσιών του Υπουργείου Αγροτικής Ανάπτυξης στην περιοχή μου. Έχουμε διακόσια ενενήντα τρία χιλιάδες στρέμματα με σιτηρά, διακόσια σαράντα χιλιάδες στρέμματα με ηλίανθο, δεκαοκτώ χιλιάδες στρέμματα με κηπευτικά.

Υπ’ όψιν, κύριε Πρόεδρε, ότι τα κηπευτικά του Έβρου σχεδόν εφοδιάζουν τις μεγάλες εταιρείες, από τις οποίες αγοράζουμε κατεψυγμένα προϊόντα από τα διάφορα σουπερμάρκετ. Έχουμε τρεις μονάδες, οι οποίες είναι πραγματικά οι ατμομηχανές σε ό,τι αφορά το αντικείμενο και οι ζημιές είναι πάρα πολύ μεγάλες.

Έχουμε τρεισήμισι χιλιάδες στρέμματα καπνού στον ορεινό όγκο και διακόσια εξήντα χιλιάδες στρέμματα βαμβακιού.

Βλέπετε ότι τα μεγέθη είναι πολύ μεγάλα και θα πρέπει να βρείτε τον τρόπο από τώρα και, μάλιστα, ως νεοφώτιστος Υπουργός, και τη λύση στο μεγάλο πρόβλημα.

Χθες ήμασταν με διακομματική επιτροπή στην έδρα της Ευρωπαϊκής Ένωσης στις Βρυξέλλες, στην Ευρωπαϊκή Επιτροπή και στο Ευρωπαϊκό Κοινοβούλιο και επισκεφθήκαμε και τη Μόνιμη Ελληνική Αντιπροσωπεία, την γνωστή ΜΕΑ. Οι άνθρωποι εκεί είναι στη διάθεσή σας να βοηθήσουν. Έχουν δυνατότητες πολλές. Ένα παράδειγμα είναι το Ταμείο Κλιματικής Αλλαγής.

Ήδη, η Γερμανία, κύριε Πρόεδρε, ζητάει την ενεργοποίηση αυτού του ταμείου με οικονομικά χρηματοδοτικά εργαλεία ισχυρά για να βοηθήσει τους αγροκτηνοτρόφους της γερμανικής επικράτειας. Γιατί να μην το πράξουμε; Κι εσείς πιστεύω το γνωρίζετε και, μάλιστα, ως εγκρατής πάνω στα θέματα αυτά.

Συνεπώς εγώ εκείνο το οποίο θα σας παρακαλέσω είναι να σκύψετε στα προβλήματά μας. Η κατάσταση είναι οριακή. Θα έχουμε κινητοποιήσεις, οι οποίες δεν τιμούν τους Εβρίτες, δηλαδή να διεκδικούν κατ’ αυτόν τον τρόπο την ικανοποίηση των αιτημάτων τους. Συνέρχονται, συζητούν με τους δημάρχους, με τους παραγωγικούς φορείς, με τους γεωπόνους, με τις υπηρεσίες τις δικές σας, που έχετε πάνω και σε περιφερειακό και σε νομαρχιακό επίπεδο.

Δυστυχώς, όμως, οι λύσεις δεν υπάρχουν. Εσείς έχετε το κλειδί στα χέρια σας κι εσείς μπορείτε να στηρίξετε αυτούς τους ανθρώπους και αξίζει τον κόπο.

Θα πρέπει να γνωρίζετε ότι η λεκάνη απορροής του ποταμού Έβρου με τέσσερις παραποτάμους ένθεν και ένθεν είναι μεν ευλογία, αλλά πολλές φορές, μας τιμωρεί. Δυστυχώς σχεδόν κάθε χρόνο έχουμε αυτά τα πλημμυρικά φαινόμενα και τα τοπικά και τα γενικότερα. Έχουμε και τα καιρικά φαινόμενα, όπως προείπαμε, είχαμε και την ξηρασία εξαιτίας της ανομβρίας στη συνέχεια. Από εκεί και πέρα, είχαμε και την ανάπτυξη του σκουληκιού, το οποίο μας κατάφερε οριστικό πλήγμα στην ολική καταστροφή της βασικής μας καλλιέργειας.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Η εικόνα αυτή που μας μεταφέρετε, κύριε Δημοσχάκη, μας έχει μεταφερθεί και από τους παραγωγούς και από τους φορείς της περιοχής, αλλά και από τις υπηρεσίες, και από τον ΕΛΓΑ και από δικές μας αποκεντρωμένες υπηρεσίες.

Όντως οι παραγωγοί από το πράσινο σκουλήκι, από εντομολογικές προσβολές, από μυκητολογικές προσβολές έχουν πάθει ζημιά σε πάρα πολύ μεγάλο βαθμό, η οποία είναι σχεδόν ολοκληρωτική.

Αυτό που κάνουμε εμείς είναι, πρώτον, ότι για τις ζημίες, οι οποίες οφείλονται σε αίτια κλιματικής αλλαγής, η Ελλάδα έχει καταθέσει διά του Γενικού Γραμματέα του Υπουργείου επιστολή προς την Ευρωπαϊκή Επιτροπή –παράλληλα με τη Γερμανία- όπου εξηγούμε τους λόγους –αναλυτικά, όμως και όχι γενικά- σχετικά με τα άκαιρα καιρικά φαινόμενα, όχι μόνο τις υψηλές θερμοκρασίες ή τις περιόδους με ξηρασία ή τα πλημμυρικά φαινόμενα, αλλά τον συνδυασμό αυτών και κατά χρονοσειρά με μετεωρολογικά δεδομένα. Έχουμε καταθέσει και εμείς επιστολή στην Ευρωπαϊκή Επιτροπή και τεκμηριώνουμε τις επιπτώσεις της κλιματικής αλλαγής.

Δεύτερον, έχουμε φτιάξει σε συνεργασία με το Γεωπονικό Πανεπιστήμιο επιτροπή η οποία μας βοηθάει στη σύνταξη φακέλου για την παρακολούθηση αυτού του φαινομένου και την άμεση και συνεχή ενημέρωση της Ευρωπαϊκής Επιτροπής.

Τρίτον, με τη ΜΕΑ έχουμε μία πολύ καλή επικοινωνία και προσπαθούμε να την ενισχύσουμε κιόλας, γιατί η Μόνιμη Ελληνική Αντιπροσωπεία είναι ένα πολύτιμο εργαλείο, που μας κρατάει σε άμεση επαφή και ταυτόχρονα περνάει και τις ελληνικές θέσεις. Είμαστε σε άμεση επαφή και προσπαθούμε να την ενισχύσουμε.

Αυτό, όμως, που θέλω να ξέρουν οι αγρότες είναι ότι η πρόθεσή μας είναι να στηρίξουμε την απώλεια του εισοδήματος στον μέγιστο βαθμό που μπορούμε και αυτό το κάνουμε με κάθε τρόπο, απόλυτα τεκμηριωμένο, όμως και μέσα στους κανονισμούς. Δηλαδή η επιστημονική επιτροπή, που έχουμε φτιάξει, με τα επίσημα μετεωρολογικά στοιχεία που παίρνει τεκμηριώνει τη δημιουργία φακέλου για τη χρησιμοποίηση όλων των εργαλείων. Το εργαλείο για την κλιματική αλλαγή που είπατε είναι ένα από αυτά. Υπάρχουν και άλλα εργαλεία.

Όλα αυτά τα εργαλεία τα έχουμε ενεργοποιήσει και προσπαθούμε να αντλήσουμε τους μέγιστους πόρους, γιατί, δυστυχώς –και με αυτό θα κλείσω- η χώρα μας είναι από τις χώρες που πλήττονται πρώτα από την κλιματική αλλαγή, τόσο στην αλιεία όσο και στη γεωργία, και φυσικά κατ’ επέκταση και στην κτηνοτροφία. Οπότε τα επόμενα χρόνια πρέπει να αξιοποιήσουμε όλα τα εργαλεία που έχουμε στη διάθεσή μας και να τα διευρύνουμε.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Επόμενη είναι η πρώτη με αριθμό 862/23-8-2018 ερώτηση του κύκλου αναφορών και ερωτήσεων του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλουπρος τον Υπουργό Αγροτικής Ανάπτυξης και Τροφίμων, με θέμα: «Αίτημα των καλλιεργητών της περιοχής Μαντινείας και Κορυθίου του Δήμου Τριπόλεως Αρκαδίας για την αποζημίωσή τους λόγω των καταστροφών από έντονες βροχοπτώσεις».

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είμαι εδώ σήμερα γιατί δεν απαντήσατε στην ερώτησή μου και έχουν περάσει τουλάχιστον δύο μήνες. Η ερώτησή μου αφορούσε τις καταστροφές που έγιναν στις 23 Αυγούστου στις συγκεκριμένες περιοχές. Και χαίρομαι που έστω και σήμερα ήρθατε, γιατί ο κ. Αγγελόπουλος, όταν γίνεται ερώτηση στη Βουλή, τις προηγούμενες μέρες αποδέχεται τις αναγγελίες. Θα σας πω λίγο πιο κάτω.

Πήγαν στον κ. Αγγελόπουλο, τους αποθάρρυνε και μετά από την ερώτησή μου στις 23 Αυγούστου εμφανίστηκε ο κ. Κουρεμπές, ο οποίος είπε «να δούμε τι ακριβώς συμβαίνει, να δούμε αν μπορούν να αποζημιωθούν ή όχι», ενώ ο κ. Αγγελόπουλος έλεγε ότι δεν γίνεται να δοθεί καμμία αποζημίωση και ζήτησε οι τελικές εκτιμήσεις να γίνουν μετά τη συγκομιδή.

Βεβαίως, να σας πω ότι ήρθε και ο «Ζορμπάς», ο οποίος έκανε μεγάλες καταστροφές, αλλά σήμερα η δέσμευση του κ. Κουρεμπέ είναι ότι αν είναι παραπάνω από 30% η ζημιά στην πραγματική παραγωγή, οι αγρότες θα ενταχθούν στα ΠΣΕΑ και θα αρχίσουν να λαμβάνονται αποζημιώσεις.

Ακούστε τώρα τα στοιχεία που υπάρχουν, που έχουμε συγκεντρώσει εμείς –ελπίζω θα έχετε και εσείς- κύριε Υπουργέ, από πενήντα αμπελουργούς της Μαντινείας: Οι σαράντα πέντε έχουν υποστεί σχεδόν ολική καταστροφή, 75% με 100%. Οι εκτιμήσεις στις αμπελοκαλλιέργειες δεν έχουν ξεκινήσει καν. Οι εκτιμητές του ΕΛΓΑ έχουν πάει μόνο σε κάποιες πατατοκαλλιέργειες.

Επιπλέον, θα σας πω κάτι που νομίζω ότι σας ενδιαφέρει και το οποίο είναι εντελώς παράξενο. Θα μου επιτρέψετε να σας πω και να καταθέσω την προσπάθεια που κάνει ο περιφερειακός διευθυντής, που εσείς έχετε -και τον γνωρίζετε πολύ καλά, δεν θέλω να πω κάτι παραπάνω- να μην κάνει αναγγελίες.

Θα σας καταθέσω το από τις 5-10-2018 απομαγνητοφωνημένο κείμενο από την τοπική τηλεόραση του κ. Δεληγιάννη, του κ. Αθανασόπουλου, του κ. Κοσκολού, του κ. Παφίλη. Αναρωτιούνται γιατί ο διευθυντής δεν κάνει δεκτές τις αναγγελίες. Ευτυχώς έμαθα σήμερα το πρωί ότι χθες, διά μαγείας, αποδέχθηκε σε τρεις-τέσσερις περιοχές.

Πρέπει να κάνουμε ερώτηση κάθε μέρα σε σας, αλλά εδώ υπάρχει ένα βασικό ζήτημα, κύριε Υπουργέ. Έχουμε καταστροφές στο 75% έως 100%. Ο κ. Κουρεμπές έχει επισκεφθεί τις περιοχές. Σας ζητώ να πείτε, όχι σε μένα, αλλά στους αγρότες -γιατί μας παρακολουθούν δεκάδες αγρότες- τι θα κάνετε σε σχέση με αυτή την καταστροφή.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, σχετικά με τις έντονες βροχοπτώσεις του τρέχοντος έτους, του καλοκαιριού, όσον αφορά κυρίως την περιφερειακή ενότητα Αρκαδίας, πρέπει να λάβουμε υπ’ όψιν μας και να ξεκαθαρίσουμε ότι δεν είναι θέμα απόφασης ενός περιφερειακού διευθυντή. Υπάρχει μία συγκεκριμένη διαδικασία, που είναι σύμφωνη με τον κανονισμό που ισχύει από το 1988 για το πώς γίνεται η αναγγελία μέχρι να φτάσουμε στο τέλος.

Δεν νομίζω ότι κανένας περιφερειακός διευθυντής, πόσω μάλλον ο Περιφερειακός Διευθυντής Πελοποννήσου έχει καμμία αντίρρηση στο να βγουν αναγγελίες όταν πραγματικά υπάρχουν ζημιές και είναι σύμφωνες με τον κανονισμό. Ξέρετε ότι και εγώ είμαι από την περιοχή. Οι αγρότες έχουν μια καλή εικόνα για το περιφερειακό κατάστημα της Τρίπολης.

Τα βήματα, λοιπόν, είναι τα εξής: Πρώτον, μετά την εκδήλωση της ζημιάς, άμεσα οι γεωτεχνικοί επισκέπτονται την περιοχή από την πρώτη στιγμή και κάνουν τις απαραίτητες επισημάνσεις. Κάνουν χωροθέτηση της περιοχής για το πού υπάρχει ζημιά. Το δεύτερο βήμα είναι η αναγγελία της ζημιάς. Στη συνέχεια οι αγρότες κάνουν τη δήλωσή τους και μετά ακολουθεί η εξατομίκευση της ζημιάς από τους γεωπόνους, τους γεωτεχνικούς, το προσωπικό του ΕΛΓΑ, μόνιμο και έκτακτο.

Να σας ενημερώσω εδώ ότι το υποκατάστημα του ΕΛΓΑ της Πελοποννήσου έχει ήδη στελεχωθεί με εποχικούς συναδέλφους γεωτεχνικούς, οπότε είναι πλήρως έτοιμο να προχωρήσει και να δει όλες τις ζημιές, που δυστυχώς το τελευταίο διάστημα ήταν πολλές, ακριβώς και λόγω του πρόσφατου κυκλώνα που είχαμε στην περιοχή.

Ακολουθεί η καθαρογραφή και κοινοποίηση των πορισμάτων και ταυτόχρονα γίνει η καταβολή των αποζημιώσεων. Εδώ, όπου υπάρχει αντίρρηση ή διαφωνία μεταξύ παραγωγού και πορίσματος, υπάρχει και η δυνατότητα της επανεκτίμησης. Αυτό το ξέρουν οι παραγωγοί μας και μπορεί να γίνει.

Όμως, εδώ να δούμε το εξής: Έχουμε έναν κανονισμό ασφάλισης του ΕΛΓΑ, που ο βασικός κορμός του είναι από το 1988 με την τροποποίηση του 2011 όταν έγινε οργανισμός της κεντρικής κυβέρνησης. Τα θυμάστε αυτά.

Αυτή τη διαδικασία, που περιγράφει σαφέστατα ο κανονισμός, είναι υποχρεωμένοι οι υπηρεσιακοί, αλλά και ο οργανισμός –γιατί λογοδοτεί- να τον ακολουθήσουν πιστά. Δεν είναι ότι κάποιος δεν θέλει να δώσει αποζημιώσεις, ωστόσο αυτές πρέπει να είναι σύμφωνες με τον κανονισμό. Θέλω να είναι κατανοητό αυτό.

Όπως είπα στην προηγούμενη ερώτηση του κ. Δημοσχάκη, υπάρχουν και άλλα εργαλεία που μπορούν να αξιοποιηθούν, δηλαδή ό,τι δεν είναι καλυπτόμενο μέσα από τον κανονισμό, αλλά μπορεί να τεκμηριωθεί η αναγκαιότητά του και η κάλυψή του μέσω άλλων χρηματοδοτικών εργαλείων, εργαλείων αποζημίωσης ή εργαλείων ενίσχυσης. Όλα αυτά θα χρησιμοποιηθούν. Φέτος ήταν και μία από τις πιο δύσκολες χρονιές. Για τον κανονισμό, όμως, θα ήθελα να πω δυο πράγματα ακόμα στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κωνσταντινόπουλε, έχετε τον λόγο για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ σας παρακολούθησα, αλλά δεν κατάλαβα τι είπατε. Κάνατε την ανάλυση της διαδικασίας. Οι αγρότες στην Αρκαδία είμαι σίγουρος ότι την ξέρουν αυτή. Ας υποθέσουμε ότι την είπατε σε μένα και καλά κάνατε.

Εγώ δεν κατάλαβα τι απαντήσατε στην ερώτησή μου και σίγουρα δεν κατάλαβαν και οι αγρότες. Εγώ θέλω να σας ρωτήσω το εξής. Σχετικά με αυτή την ερώτηση που σας έχω κάνει από τον Αύγουστο, δεν την απαντήσατε, την μετατρέψαμε σε επίκαιρη, τελικά στους αμπελώνες τι θα γίνει; Εντάξει, καλύψατε τον διευθυντή. Καλά κάνατε. Είναι δικαίωμά σας. Θα σας ακούσουν και σε αυτό οι αγρότες.

Εγώ σας ρωτώ, τι κάνατε γι’ αυτούς; Θα αποζημιωθούν; Έχουν καταστροφές 75% - 100%. Είναι ολική η καταστροφή. Σας ρωτώ τι θα κάνετε. Τους λέτε τη διαδικασία. Την ξέρουν τη διαδικασία. Έχετε στείλει; Είναι δύο μήνες. Πού βρίσκεται αυτή η διαδικασία; Περιμένετε να μιλήσετε για να μην υπάρχει λόγος και να μην έχετε αντίλογο; Και μας χαλάσατε τρία λεπτά, για να πείτε ποια είναι η διαδικασία της αναγγελίας και το ένα και το άλλο; Ωραία, και να μην το ήξερα εγώ, κύριε Υπουργέ, ένα τέτοιο ζήτημα, οι αγρότες το ξέρουν.

Εδώ σας φέρνω και σας παρακαλώ να κατατεθεί ένα έγγραφο, για να δείτε τι λένε οι ίδιοι οι αγρότες. Είσαστε στην Κυβέρνηση για να αλλάζετε ό,τι δεν πάει καλά. Σας λέω ότι πήγε ο κ. Κουρεμπές και έκανε περιοδεία εκεί και είπε: «Έχουμε ένα συγκεκριμένο θέμα, που είναι μη καλυπτόμενο από τον ΕΛΓΑ. Θα παρακολουθούμε την ασθένεια, για να δούμε αν μπορεί να υπαχθεί σε κάποιο πρόγραμμα του Υπουργείου Αγροτικής Ανάπτυξης». Και λέει, «να γίνει πρώτα η συγκομιδή και αφού εκτιμηθεί η πραγματική ζημία του κάθε αγρότη, αν η μείωση είναι μεγαλύτερη από 30%, οι αγρότες θα αποζημιωθούν». Τι έχει γίνει;

Σας λέμε ότι έχουμε διαπιστώσει εμείς -γιατί εσείς αποδεδειγμένα δεν έχετε στοιχεία - ότι πενήντα αμπελουργοί της Μαντινείας έχουν καταστροφές 75-100%. Να σας τους δείξουμε. Να έρθετε, κύριε Υπουργέ, στην Αρκαδία να τους δείτε. Και σας ρωτώ: Έχουν κάνει τις εκτιμήσεις οι υπηρεσίες σας; Τι θα κάνουν; Θα αποζημιωθούν ναι ή όχι;

Αυτό είναι το βασικό ερώτημα που περιμένουμε να απαντήσετε. Αν δεν απαντήσετε, μη νομίζετε, σας ακούνε ένας προς έναν. Στην Αρκαδία σήμερα σας παρακολουθούν όλοι οι ενδιαφερόμενοι αγρότες.

Και για τις αναγγελίες να ξέρετε ότι ξέρουν πολύ καλύτερα από εσάς, τι κάνει και τι δεν κάνει ο κ. Αγγελόπουλος και αν αποδέχθηκε χθες τις αναγγελίες ή όχι. Τα ξέρουν αυτοί. Γιατί εγώ δεν τα λέω από μόνος μου. Τα είπαν στη δημόσια τηλεόραση. Ο κ. Κοσκολός είπε επί λέξει: «Είμαστε, λοιπόν, παραγωγοί -κατά τον ΕΛΓΑ και τον προϊστάμενό του- ενός άλλου θεού». Δεν τα λέω εγώ. Τα λένε οι ίδιοι οι αγρότες, αυτοί με τους οποίους πηγαίνατε αγκαλιά πολλές φορές.

Σας παρακαλώ, κύριε Υπουργέ, να απαντήσετε συγκεκριμένα για αυτή την περιοχή και για όλα αυτά που σας έχω πει -γιατί καταλαβαίνετε ότι τα περιθώρια της ερώτησής μου είναι συγκεκριμένα- αν έχετε κάνει κάτι, αν υπάρχουν εξελίξεις, αν θα αποζημιωθούν ή όχι, για να ξέρουν οι άνθρωποι.

Σας ευχαριστώ.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Κύριε Κωνσταντινόπουλε, προφανώς και εσείς καταλάβατε πολύ καλά και οι αγρότες μας κατάλαβαν πολύ καλά. Ας αφήσουμε, λοιπόν, αυτή τη συζήτηση και ας πάμε στην ουσία.

Η ουσία, όπως ξαναείπα και ξαναλέω, είναι ότι η διαδικασία προβλέπει ότι οι γεωτεχνικοί βγαίνουν από την πρώτη στιγμή της ζημιάς και κάνουν τις απαραίτητες επισημάνσεις. Έγινε αυτό στην Αρκαδία, ναι ή όχι;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ θα σας πω;

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Έγινε. Από την πρώτη στιγμή, λοιπόν, της ζημιάς οι αγρότες ξέρουν πολύ καλά ότι κλιμάκια του ΕΛΓΑ ήταν εκεί και έκαναν τις επισημάνσεις. Και δεν ήταν μόνο την πρώτη στιγμή, αλλά είναι και στην εξέλιξη της διαδικασίας για όλα τα ζημιογόνα αίτια τα καλυπτόμενα από τον κανονισμό ασφάλισης, που από το 1988 κανένας δεν άλλαξε.

Αυτός ο κανονισμός είναι σε διαδικασία αλλαγής τώρα. Τώρα αλλάζει ο κανονισμός με αυτή την Κυβέρνηση. Γιατί αυτή η Κυβέρνηση έχει μάθει να ακούει τα προβλήματα. Κάνουμε, λοιπόν, έναν πιο σύγχρονο κανονισμό, ο οποίος βρίσκεται τώρα στη διαδικασία. Ξεκινάνε οι αναλογιστικές μελέτες, έτσι ώστε να ξέρουμε τι θα μπει, τι θα βγει, πόσο θα αναπροσαρμοστεί το ασφάλιστρο προς τα πάνω ή προς τα κάτω σε όσες περιπτώσεις χρειάζεται, έτσι ώστε να εξυπηρετεί τις σύγχρονες ανάγκες.

Είναι μια διαδικασία που έχουμε από το 1988. Έχουμε και νέες καλλιέργειες και νέες τεχνικές καλλιέργειας, που ποτέ δεν ελήφθησαν υπ’ όψιν. Έχουμε κλιματική αλλαγή. Τα ζούμε και τα βλέπουμε όλα. Χρειάζεται ευελιξία και, κυρίως, κοινωνική δικαιοσύνη.

Καταλάβετε κάτι. Κανένας σε αυτή την Κυβέρνηση δεν πρόκειται να παρανομήσει, γιατί αναγνωρίζοντας τις ανάγκες των παραγωγών, θα χρησιμοποιήσουμε όλα τα εργαλεία στο νόμιμο πλαίσιο. Καταλογισμοί και ανακτήσεις από αυτή την Κυβέρνηση δεν θα υπάρξουν. Οι αγρότες πρέπει να αποζημιωθούν, γιατί πρέπει να επιβιώσουν και πρέπει να παραμείνουν στο επάγγελμά τους. Αυτό, όμως, θα γίνει με τον απόλυτα νόμιμο τρόπο. Αυτή είναι η διαδικασία.

Γνωρίζετε καλά, λοιπόν, ότι για την περιοχή της Αρκαδίας έχουν βγει αναγγελίες ζημιών, έχουν γίνει δηλώσεις και η διαδικασία βρίσκεται σε εξέλιξη. Αυτό το ξέρουν και οι αγρότες μας, που μας παρακολουθούν. Και όχι μόνον εκεί αλλά και σε όλες τις περιοχές. Στον Έβρο ήδη έχουν ολοκληρωθεί για πολλές ζημιές. Αλλού και ανάλογα με τη χρονική περίοδο η διαδικασία βρίσκεται σε εξέλιξη.

Ο οργανισμός είναι πλέον επαρκώς στελεχωμένος με εποχικό προσωπικό όπου χρειάζεται και όσο χρειάζεται, έτσι ώστε να μην έχουμε καθυστερήσεις. Όμως να ξεκαθαρίσω -και τελειώνω με αυτό- ότι αυτό που μας ενδιαφέρει είναι ο δημόσιος και αλληλέγγυος χαρακτήρας του οργανισμού με αίσθημα κοινωνικής δικαιοσύνης, αλλά ταυτόχρονα και ένας οργανισμός που θα είναι δίπλα στον αγρότη όταν τον χρειάζεται. Αυτός είναι ο στόχος μας και θα τον επιτύχουμε και με την αλλαγή και τον εκσυγχρονισμό του κανονισμού που ήδη έχει ξεκινήσει μετά το 1988.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, η τρίτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί.

Η πρώτη με αριθμό 32/8-10-2018 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ.Γεωργίου Βλάχουπρος τον Υπουργό Υποδομών και Μεταφορών, με θέμα: «Χρονοδιάγραμμα αποκατάστασης των υποδομών στις περιοχές που επλήγησαν από την καταστροφική πυρκαγιά της 23ης Ιουλίου 2018», δεν θα συζητηθεί κατόπιν συνεννόησης του αρμόδιου Υπουργού και του Βουλευτού.

Η δεύτερη με αριθμό 29/8-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλουπρος τον Υπουργό Εξωτερικών,με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί λόγω κωλύματος του αρμοδίου Υπουργού κ. Γεωργίου Κατρούγκαλου, ο οποίος θα βρίσκεται εκτός Ελλάδας.

Τέλος η δεύτερη με αριθμό 30/8-10-2018 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. ΕλένηςΖαρούλιαπρος τον Υπουργό Εξωτερικών,με θέμα: «Συνεχίζεται το πογκρόμ κατά των Ελλήνων στη Χιμάρα», δεν θα συζητηθεί λόγω κωλύματος του αρμοδίου Υπουργού κ. Γεωργίου Κατρούγκαλου, ο οποίος θα βρίσκεται εκτός Ελλάδας.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης**): Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Μπορούν, δηλαδή, να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Θα ήθελε κάποιος συνάδελφος να πάρει τον λόγο;

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο συνάδελφος κ. Χρήστος Παππάς από τον Λαϊκό Σύνδεσμο – Χρυσή Αυγή.

**ΧΡΗΣΤΟΣ ΠΑΠΠΑΣ:** Στο πρόσφατο ταξίδι του κυβερνητικού εταίρου, του ΑΝΕΛίτη κ. Καμμένου, στις Ηνωμένες Πολιτείες και κατά τη συνάντησή του με τον Υπουργό Εθνικής Αμύνης αυτόν που φέρει το παρωνύμιο, το παρατσούκλι δηλαδή, στις Ηνωμένες Πολιτείες «λυσσασμένο σκυλί», ειπώθηκαν πάρα πολλά και ο εκπρόσωπος της Κυβέρνησης «Πρώτη φορά Αριστερά» κυριολεκτικά τα έδωσε όλα στους Αμερικανούς και είπε ότι θα πρέπει να υπάρξει μεγαλύτερη στρατιωτική παρουσία των Ηνωμένων Πολιτειών στην Ελλάδα. Μάλιστα προσέφερε αφειδώς περιοχές και νέες βάσεις, ώστε να γίνει η Ελλάδα μία απέραντη αμερικανική βάση και τορπίλισε συγχρόνως τις Ελληνορωσικές σχέσεις.

Όλα αυτά, βεβαίως, προκάλεσαν τον ενθουσιασμό του Αμερικανού, ο οποίος μάλιστα συν τοις άλλοις έδειξε ένα μεγάλο ενδιαφέρον για την αντιμετώπιση της προσφυγικής κρίσης και εξέφρασε και την ευαρέσκειά του για την πολιτική των ανοιχτών συνόρων που εφαρμόζει η Κυβέρνηση Τσίπρα.

Γίνονται, λοιπόν, όλα αυτά, όταν σύμφωνα με δημοσιεύματα και πληροφορίες, ακόμα και πληροφορίες και δηλώσεις τοπικών αρχόντων της περιοχής μας, του Έβρου, μισό εκατομμύριο Ιρακινοί και Αφγανοί είναι έτοιμοι να εισέλθουν στην Ελλάδα από τα σύνορα του ποταμού Έβρου. Και παρεμπιπτόντως θα πρέπει να πούμε και να μάθει ο ελληνικός λαός ότι από τη συμφωνία επαναπροώθησης των παρατύπων μεταναστών, όπως λέτε εσείς, μεταξύ Ευρωπαϊκής Ένωσης και Τουρκίας εξαιρούνται τα χερσαία σύνορα του Έβρου, ενώ ισχύει μόνο για τα νησιά του Αιγαίου.

Όταν, λοιπόν, γίνονται όλα αυτά, όταν στο στόχαστρο της Κυβέρνησης και των «κορακιών» των τραπεζών βρίσκεται η πρώτη κατοικία των Ελλήνων από 1-1-2019, εμείς μιλάμε για την Κύρωση Συνεργασίας πολιτιστικής, μορφωτικής και επιστημονικής με τον Άγιο Μαρίνο, με την Γαληνότατη Δημοκρατία του Αγίου Μαρίνου. Μιλάμε για ένα περίκλειστο κράτος στην Ιταλία, στην βορειοανατολική πλευρά των Απεννίνων Ορέων, ένα από τα πιο μικρά κράτη του κόσμου, με πληθυσμό περίπου τριάντα τρεις χιλιάδες κατοίκους, σύμφωνα με στοιχεία του 2018. Μιλάμε, λοιπόν, για μία συνεργασία με ένα κρατίδιο τριάντα τριών χιλιάδων κατοίκων. Δηλαδή, τι πιο ανούσιο θα μπορούσε να γίνει αυτή τη στιγμή στην Ολομέλεια της Βουλής των Ελλήνων;

Συζητάμε, λοιπόν, αυτό το ανούσιο θέμα και ενδεχομένως, λέγω, ανοίγουμε τον δρόμο για κάποιες μπίζνες, για κάποιες δουλειές κάποιων «ημετέρων». Με τις αποκαλύψεις ενδεχομένως που θα έχουμε στο μέλλον, θα δικαιωθούμε.

Εμείς σε αυτή την κύρωση, που «τρέχει» από το 2010, δηλώνουμε «παρών», όπως και είμαστε παρόντες, και δεν συμμετέχουμε και δεν συμφωνούμε.

**ΠΡΟΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννιά μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Κορωπίου (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Παπαχριστόπουλε, οι Ανεξάρτητοι Έλληνες ήταν απόντες στην επιτροπή. Δεν ξέρω επομένως αν ψηφίζετε υπέρ της κυρώσεως. Λογικά, με βάση τον Κανονισμό, δεν μιλάτε. Σας ρωτώ απλώς επειδή ήσασταν απόντες και έχω υποχρέωση να σας ρωτήσω.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ψηφίζουμε υπέρ, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Παπαχριστόπουλε.

Ο κ. Τσιάρας δεν έχει έρθει.

Κύριε Τζαβάρα, θα έρθει ο κ. Τσιάρας;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σε ένα λεπτό, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ωραία. Θα διαβάσω μερικές ανακοινώσεις, περιμένοντας.

Ο Υπουργός Υποδομών και Μεταφορών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Οικονομικών, Περιβάλλοντος και Ενέργειας και Διοικητικής Ανασυγκρότησης, οι Αναπληρωτές Υπουργοί Οικονομίας και Ανάπτυξης και Οικονομικών, καθώς και η Υφυπουργός Οικονομικών κατέθεσαν στις 9-10-2018 σχέδιο νόμου: «Κύρωση της Σύμβασης Παραχώρησης μεταξύ του Ελληνικού Δημοσίου και της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ», της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ», για την «ΑΝΑΠΤΥΞΗ ΕΜΠΟΡΕΥΜΑΤΙΚΟΥ ΚΕΝΤΡΟΥ ΘΡΙΑΣΙΟΥ ΠΕΔΙΟΥ» και άλλες διατάξεις».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, έχω επίσης την τιμή να σας ανακοινώσω:

α) την υπ’ αριθμόν πρωτοκόλλου 12631/7922 από 9 Οκτωβρίου 2018 απόφαση του Προέδρου της Βουλής «Σύσταση και συγκρότηση της Επιτροπής του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους»,

β) την υπ’ αριθμόν πρωτοκόλλου 12632/7923 από 9 Οκτωβρίου 2018 απόφαση του Προέδρου της Βουλής «Σύσταση και συγκρότηση της Ειδικής Διαρκούς Επιτροπής Εξοπλιστικών Προγραμμάτων και Συμβάσεων»,

γ) την υπ’ αριθμόν πρωτοκόλλου 12633/7924 από 9 Οκτωβρίου 2018 απόφαση του Προέδρου της Βουλής «Σύσταση και συγκρότηση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης».

Οι σχετικές αποφάσεις έχουν αναρτηθεί στην Κοινοβουλευτική Διαφάνεια και θα καταχωριστούν στα Πρακτικά της σημερινής συνεδρίασης.

(Οι προαναφερθείσες αποφάσεις καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 50 έως 55)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Η Βουλευτής κ. Αικατερίνη Μάρκου ζητεί άδεια ολιγοήμερης απουσίας στο εξωτερικό για το διάστημα από 18 Οκτωβρίου έως 22 Οκτωβρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κύριε Τσιάρα, θέλετε τον λόγο;

**ΚΩΝΣΤΑΝΤΙΝΟΣ ΤΣΙΑΡΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Τζαβάρα και κύριε Τσιάρα, είχατε δηλώσει επιφύλαξη στην επιτροπή, επομένως αποσαφηνίστε την ψήφο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Η επιφύλαξη ουσιαστικά, έγινε για τεχνικούς λόγους, γιατί πράγματι, η Κυβέρνηση μάς έχει συνηθίσει, όταν έρχονται στην Ολομέλεια να συζητηθούν αυτού του είδους οι συμβάσεις, μονίμως να συνοδεύονται από δύο-τρεις τροπολογίες, τις οποίες είμαστε υποχρεωμένοι να αναπτύσσουμε και να παίρνουμε τον λόγο με μια διαδικασία, η οποία δεν προσιδιάζει σε αυτό…

**ΠΡΟΕΔΡΕΥΩΝ (Σπυρίδων Λυκούδης):** Επιφυλαχθήκατε, δηλαδή, για να δείτε τι θα γίνει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γι’ αυτό ακριβώς σήμερα, σας λέμε ότι γι’ αυτή τουλάχιστον τη συμφωνία πολιτιστικής και εκπαιδευτικής συνεργασίας μεταξύ της Ελλάδας και της Δημοκρατίας του Αγίου Μαρίνου δεν χρειάζεται η Βουλή να καταναλώσει λόγο, πέραν αυτού που χρειάζεται, για να επικυρωθεί.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Τζαβάρα.

Κυρία Υπουργέ, θέλετε να μιλήσετε;

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Κατ’ αρχάς, θα ήθελα να πω ότι χαίρομαι, που σχεδόν όλες οι πτέρυγες της Βουλής συμφωνούν στην κύρωση αυτής της συμφωνίας, που, όπως ήδη ειπώθηκε, αφορά την εκπαίδευση, τις επιστήμες, την έρευνα, τη νεολαία, τον πολιτισμό και τον αθλητισμό.

Βεβαίως υπήρχε μια καθυστέρηση από το 2010, αλλά η επιθυμία υπάρχει και μπορούμε, λοιπόν, να προχωρήσουμε σ’ αυτή τη συνεργασία.

Τώρα, το θέμα που τέθηκε, σχετικά με το αν έχει κάποια σημασία να κάνει κανείς συμφωνία με ένα τόσο μικρό κράτος, απαντήθηκε και στην επιτροπή ότι μπορεί να πρόκειται για ένα μικρό κράτος, έχει όμως διαχρονικά βαρύνουσα πολιτισμική παρουσία στη διάρκεια των χρόνων, είναι από τις παλαιότερες δημοκρατίες στον κόσμο και ολόκληρο το κρατίδιο βρίσκεται στον κατάλογο των Μνημείων Πολιτιστικής Κληρονομιάς της UNESCO.

Μάλιστα, είχα καταθέσει εκεί και το πόσο πρωτοπόρο είναι αυτό το κράτος, κυρίως στο κομμάτι του κοινωνικού κράτους, με μηδενικό αναλφαβητισμό, με ανεργία σε πολύ χαμηλά επίπεδα και με ένα πανεπιστήμιο. Που. παρ’ ότι είναι καινούργιο, είναι ιδιαίτερα ενεργό και δραστήριο σε διεθνές επίπεδο. με συνεργασίες με πανεπιστήμια σε όλον τον κόσμο, ενώ ανεκτίμητη είναι και η κληρονομιά της κρατικής βιβλιοθήκης, των μουσείων και των πινακοθηκών του.

Επιπλέον, είναι ένα κράτος που παρ’ ότι είναι ανεξάρτητο, συμμετέχει σε διεθνείς οργανισμούς, όπως είναι η UNESCO και το Συμβούλιο της Ευρώπης και παρ’ ότι δεν είναι μέλος ακόμη της Ευρωπαϊκής Ένωσης, έχει υπογράψει με την Ευρωπαϊκή Ένωση «Σύμφωνο Συνεργασίας και Τελωνειακής Σύνδεσης» και ως μέλος του Συμβουλίου της Ευρώπης, αλλά και άλλων διεθνών οργανισμών και του ΟΗΕ, σταθερά και διαχρονικά, υποστηρίζει τις ελληνικές θέσεις σε όλα τα θέματα, συμπεριλαμβανομένων και των εθνικών θεμάτων.

Ήδη έχει ξεκινήσει μια συνεργασία στο επίπεδο της «Biennale των Νέων Δημιουργών της Ευρώπης και της Μεσογείου» και η Γενική Γραμματεία Νέας Γενιάς και διά Βίου Μάθησης του Υπουργείου Παιδείας, Έρευνας και Θρησκευμάτων συνεργάζεται σ’ αυτήν την κατεύθυνση. Έχουν προκηρυχθεί ήδη από τον Μάιο του 2018 οι υποτροφίες για φοιτητές για πολλά ενδιαφέροντα πεδία, για συγγραφείς τέχνης, για καλλιτεχνικούς ερευνητές ηλικίας από δεκαοκτώ έως τριάντα τεσσάρων ετών, που υπάρχουν και μπορούν να συμμετέχουν σε αυτό το σημαντικό διακρατικό ερευνητικό πρόγραμμα κατάρτισης μακράς διάρκειας «A natural Oasis» του 2018.

Είναι, λοιπόν, μια συμφωνία πολλαπλά ωφέλιμη και για τον Άγιο Μαρίνο και για μας. Γενικά, οι μορφωτικές συμφωνίες μπορούν να συμβάλουν σε πάρα πολλές κατευθύνσεις. Είχε γίνει μια κριτική στην επιτροπή σχετικά με τον καθορισμό των μελών της επιτροπής. Εκεί απαντήθηκε -το λέω ξανά τώρα- ότι αυτό είναι το πρωτόκολλο, με το οποίο καταγράφονται οι μορφωτικές συμφωνίες και στη συνέχεια, η διοίκηση μπορεί, ως μέλη αυτής της μεικτής επιτροπής για την υλοποίηση της συνθήκης, στα εκτελεστικά προγράμματα, που είναι συνήθως τριετούς διάρκειας, να βάλει ως μέλη της μεικτής επιτροπής διπλωματικούς υπαλλήλους των Αρχών μας στο εξωτερικό, κυρίως για να περιοριστούν οι δαπάνες.

Τώρα, σχετικά με τις δαπάνες που προβλέπονται στη συμφωνία, ένα μέρος βεβαίως, αναλογεί στη χώρα μας. Υπάρχουν ενδεικτικά εγγεγραμμένες στην έκθεση του Γενικού Λογιστηρίου του Κράτους και βεβαίως, θα καθοριστούν με απόλυτη ακρίβεια, αφού εξαρτώνται από το εύρος της συνεργασίας και κατά την πλειονότητά τους θα καλυφθούν από την τεχνική βοήθεια της Γενικής Γραμματείας Έρευνας και Τεχνολογίας, ενώ τα κόστη δράσεων στην πολιτιστική συνεργασία, από τις πιστώσεις του προϋπολογισμού του Υπουργείου Πολιτισμού και Αθλητισμού.

Καταληκτικά, λοιπόν, θεωρούμε ότι είναι μια συμφωνία, που μπορεί να βοηθήσει στην υιοθέτηση βέλτιστων πρακτικών στον τομέα της έρευνας, της επιστήμης, του πολιτισμού, στη στήριξη νέων ανθρώπων -είπα ήδη για υπάρχουσες υποτροφίες που είναι διαθέσιμες- στο να αναδειχθούν τα ιδιαίτερα πολιτιστικά χαρακτηριστικά των δύο λαών και στη διαπολιτισμική προσέγγιση. Βέβαια, ενδυναμώνουν και τις διμερείς σχέσεις που μας είναι πολύτιμες στα διεθνή fora.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού)

Θα χρειαστώ ακόμη ένα λεπτό, κύριε Πρόεδρε, σας παρακαλώ.

Επίσης, στο ερευνητικό κομμάτι το γεγονός ότι μπορεί να συμμετέχει μια τρίτη συνεργαζόμενη χώρα μάς δίνει βάσει του άρθρου 9 τη δυνατότητα να βρούμε και άλλους πόρους από διεθνείς οργανισμούς, που αφορούν για παράδειγμα τη συμμετοχή μας στο «ERASMUS PLUS», στο οποίο ο Άγιος Μαρίνος είναι επιλέξιμη χώρα.

Φυσικά, καταθέτω εδώ ότι όλες αυτές οι διαδικασίες θα χαρακτηρίζονται από διαφάνεια, από ανοικτές προσκλήσεις, διασφαλίζοντας την ουσιαστική δυνατότητα της συμμετοχής. Αυτού του τύπου οι συμφωνίες φιλοδοξούν να αποτελέσουν γέφυρες πολιτισμού και βεβαίως να τονώσουν την κινητικότητα και την αλληλεπίδραση μεταξύ όλων των νέων ανθρώπων που αποτελούν το πνευματικό κεφάλαιο κάθε τόπου.

Θα ήθελα να πω δύο ακόμα κουβέντες σχετικά με την παρέμβαση της Χρυσής Αυγής. Η ελληνική Κυβέρνηση παραμένει σταθερά προσηλωμένη στη Συμφωνία των Πρεσπών και περιμένουμε από τη γειτονική χώρα να εκπληρώσει τις υποχρεώσεις της, να προχωρήσει στις αλλαγές στο Σύνταγμά της και μόνο εφόσον αυτό ολοκληρωθεί θα ξεκινήσουν οι διαδικασίες στην ελληνική Βουλή.

Επιπλέον συνεργαζόμαστε, θεωρούμε ότι είναι μία βιώσιμη συμφωνία, η οποία μπορεί να προάγει τη δημοκρατία, την ειρήνη αλλά και τη συνεργασία στα Βαλκάνια και βεβαίως δεν υπάρχει καμμία συζήτηση για νέες βάσεις στη χώρα μας, διότι η Ελλάδα δεν θέλει να παίξει τον ρόλο του προκεχωρημένου φυλακίου των Ηνωμένων Πολιτειών, είναι δύναμη σταθερότητας για την περιοχή και στόχος της είναι να βελτιώνει διαρκώς τις σχέσεις της με όλες τις γειτονικές χώρες και προς αυτή την κατεύθυνση εργάζεται η Κυβέρνηση.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κυρία Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής και επί των άρθρων του σχεδίου νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |
| --- | --- | --- | --- | --- | --- | --- |
| Υπ. Παιδείας Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου | | | | |  |  |
|  | Ημ/νία: | 11/10/2018 |  |  |  |  |
|  | Κωδικός: | 20181011 |  |  |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | |  |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | - |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο πρώτο ΔΕΚΤΟ ΚΑΤΑ ΠΛΕΙΟΨΗΦΙΑ | | | |  |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | - |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Ακροτελεύτιο άρθρο ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | - |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | - |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το σχέδιο νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αγίου Μαρίνου σχετικά με τη συνεργασία στον πολιτιστικό, μορφωτικό και επιστημονικό τομέα» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 67α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 10.44΄ λύεται η συνεδρίαση για αύριο, ημέρα Παρασκευή 12 Οκτωβρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**