(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΒ΄

Παρασκευή 19 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 1ο Γυμνάσιο Βριλησσίων, το 5ο Δημοτικό Σχολείο Βύρωνα, το 10ο Δημοτικό Σχολείο Νέας Ιωνίας και το 7ο Δημοτικό Σχολείο Χαϊδαρίου, σελ.   
2. Ομόφωνη έγκριση παράτασης λειτουργίας της Εξεταστικής Επιτροπής: «Για τη διερεύνηση σκανδάλων στον χώρο της Υγείας κατά τα έτη 1997-2014», που έχει συσταθεί, σύμφωνα με τα άρθρα 144 και επ. του Κανονισμού της Βουλής για την οποία η Ολομέλεια της Βουλής έχει ορίσει προθεσμία υποβολής του Πορίσματός της την 23η Οκτωβρίου 2018, μέχρι την 23η Νοεμβρίου 2018, σελ.   
3. Ομόφωνη έγκριση παράτασης λειτουργίας της Διακομματικής Κοινοβουλευτικής Επιτροπής για το Δημογραφικό, που έχει συσταθεί στις 22-5-2017, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της Έκθεσής της μέχρι την 31η Οκτωβρίου 2018, μέχρι την 15η Δεκεμβρίου 2018, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 22 Οκτωβρίου 2018, σελ.   
2. Συζήτηση επικαίρων ερωτήσεων:  
 α) Προς τον Υπουργό Οικονομίας και Ανάπτυξης, με θέμα: « Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας», σελ.   
 β) Προς τον Υπουργό Παιδείας, Έρευνας και Θρησκευμάτων:  
 i. με θέμα: «Να δοθεί άμεσα λύση στο ζήτημα της καθαριότητας και της υγιεινής των σχολείων», σελ.   
 ii. με θέμα: «Προβληματικές οι διαδικασίες για την υποχρεωτικότητα της Προσχολικής Αγωγής σε δημόσιες και δημοτικές δομές», σελ.   
 iii. με θέμα: «Να υλοποιηθούν άμεσα μέτρα στήριξης των φοιτητών που στεγάζονταν στις φοιτητικές εστίες που κάηκαν καθώς και για την ανέγερση νέων εστιών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Επείγουσες Ρυθμίσεις για την υποβολή δηλώσεων περιουσιακής κατάστασης και άλλες διατάξεις», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΑΒΡΟΓΛΟΥ Κ. , σελ.  
ΓΕΩΡΓΙΑΔΗΣ Μ. , σελ.  
  
Β. Επί των επικαίρων ερωτήσεων:  
ΓΑΒΡΟΓΛΟΥ Κ. , σελ.  
ΓΙΑΝΝΑΚΙΔΗΣ Ε. , σελ.  
ΘΕΟΧΑΡΗΣ Θ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΒ΄

Παρασκευή 19 Οκτωβρίου 2018

Αθήνα, σήμερα στις 19 Οκτωβρίου 2018, ημέρα Παρασκευή και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 22 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 63/16-10-2018 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Θεμιστοκλή (Θέμη) Μουμουλίδη προς τον Υπουργό Οικονομικών, με θέμα: «Η αύξηση του ΦΠΑ στις συναυλίες στο 24% είναι καταστροφική για την ελληνική μουσική και τους Έλληνες δημιουργούς και καλλιτέχνες».

2. Η με αριθμό 68/16-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

3. Η με αριθμό 61/16-10-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώταπρος τον ΥπουργόΥγείας,με θέμα: «Γιατί δεν κάνετε δεκτή την τροπολογία της ΔΗΣΥ για τη λειτουργία χώρων ιατρικώς εποπτευόμενης χρήσης ψυχοτρόπων ουσιών; Μπορεί να εκπονηθεί Εθνικό Σχέδιο Δράσης κατά των Ναρκωτικών δίχως Εθνικό Συντονιστή;».

4. Η με αριθμό 55/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά».

5. Η με αριθμό 52/10-10-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Δικαιοσύνης, Διαφάνειας και ΑνθρωπίνωνΔικαιωμάτων, με θέμα: «Υποχρέωση εφαρμογής των νόμων του ελληνικού κράτους από τα ελληνικά δικαστήρια όλων των βαθμίδων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 62/16-10-2018 επίκαιρη ερώτηση της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Οικονομικών, με θέμα: «Ένταξη του Νομού Πέλλας στην Α΄ Ζώνη για τη χορήγηση του επιδόματος πετρελαίου θέρμανσης».

2. Η με αριθμό 69/16-10-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Λανθασμένη αντιμετώπιση της υγειονομικής βόμβας στη Μόρια Λέσβου από το Υπουργείο».

3. Η με αριθμό 11/1-10-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών».

4. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος την Υπουργό Προστασίας του Πολίτη,με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών».

5. Η με αριθμό 36/8-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών,με θέμα: «Επισκόπηση δαπανών φορέων γενικής κυβέρνησης».

6. Η με αριθμό 19/3-10-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκουπρος τον Υπουργό Οικονομικών, με θέμα: «Το υπόλοιπο του Ταμείου Μολυβιάτη».

7. Η με αριθμό 28/8-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ.Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων».

8. Η με αριθμό 17/2-10-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της ανατολικής Αττικής».

9. Η με αριθμό 43/9-10-2018 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος την Υπουργό Προστασίας του Πολίτη,με θέμα: «Σχετικά με φιλοσκοπιανή εκδήλωση στη Φλώρινα».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις συνοδοί εκπαιδευτικοί από το 1ο Γυμνάσιο Βριλησσίων, πρώτο τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, θέλω να θέσω υπ’ όψιν σας ότι η εξεταστική επιτροπή «Για τη διερεύνηση σκανδάλων στον χώρο της υγείας κατά τα έτη 1997 - 2014», που έχει συσταθεί σύμφωνα με τα άρθρα 144 και επ. του Κανονισμού της Βουλής για την οποία η Ολομέλεια της Βουλής έχει ορίσει προθεσμία υποβολής του πορίσματός της την 23η Οκτωβρίου 2018, ζητεί παράταση της λειτουργίας της, μέχρι την 23η Νοεμβρίου 2018. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα συνεφώνησε ομοφώνως.

Κυρίες και κύριοι συνάδελφοι, θέλω επίσης να θέσω υπ’ όψιν σας ότι η διακομματική κοινοβουλευτική επιτροπή για το δημογραφικό, που έχει συσταθεί στις 22-5-2017, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της μέχρι την 31η Οκτωβρίου 2018, ζητεί παράταση της λειτουργίας της μέχρι την 15η Δεκεμβρίου 2018. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα συνεφώνησε ομοφώνως.

Συνεχίζουμε με τις ανακοινώσεις. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Επείγουσες Ρυθμίσεις για την υποβολή δηλώσεων περιουσιακής κατάστασης και άλλες διατάξεις».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε με τη συζήτηση της ένατης με αριθμό 38/8-10-2018 επίκαιρης ερώτησης δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργου β' φάσης επέκτασης δικτύου διανομής τηλεθέρμανσης Μεγαλόπολης Αρκαδίας».

Στην επίκαιρη ερώτηση θα απαντήσει ο Υφυπουργός Οικονομίας και Ανάπτυξης κ. Ευστάθιος Γιαννακίδης.

Ορίστε, κύριε συνάδελφε, έχετε τον λόγο για δυο λεπτά, για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, για κακή σας τύχη έφυγε γρήγορα ο κ. Χαρίτσης από το Υπουργείο και σήμερα πρέπει να μου απαντήσετε και για λογαριασμό του κ. Χαρίτση. Όμως και εσείς είστε στην Κυβέρνηση ΣΥΡΙΖΑ, είσαστε γενικώς όλοι, στη λογική εννοώ.

Κοιτάξτε, εγώ θα σας πω για ένα θέμα το οποίο δεν έχει ξαναγίνει. Άμα είχαμε video wall εδώ πέρα και βάζαμε τις ομιλίες του κ. Χαρίτση και του κ. Τσίπρα επί τέσσερα χρόνια, θα βλέπαμε τι είναι αυτό που λέμε ο Τσίπρας, τι σημαίνει Τσίπρας και τι σημαίνει ΣΥΡΙΖΑ. Ψέματα, ψέματα, ψέματα!

Πάμε, όμως, να σας τα πω.

Το έργο «β΄ φάση επέκτασης δικτύου τηλεθέρμανσης Μεγαλόπολης» ύψος 15 εκατομμυρίων ευρώ, εντάχθηκε ως δυνητική πράξη στο ΠΔΕ του 2014. Όταν ήρθατε Κυβέρνηση το 2015, το απεντάξατε.

Θα σας διαβάσω από τα Πρακτικά της Βουλής, τι ακριβώς είπε ο κ. Χαρίτσης στις 19 Δεκεμβρίου 2016 και θα τα καταθέσω. Αναφέρει ότι στις αρχές του 2017, το έργο θα ενταχθεί στο Πρόγραμμα «Υποδομές, Μεταφορές, Περιβάλλον και Αειφόρος Ανάπτυξη 2014 - 2020», στο οποίο προβλέπεται η χρηματοδότηση για την υλοποίηση εξοικονόμησης ενέργειας μέσω του άξονα 10 και του θεσμικού στόχου 4 και ειδικότερα της επενδυτικής προτεραιότητας 4g». Αυτά το 2016.

Στις 26 Μαΐου 2017, ο κ. Χαρίτσης λέει ότι η Κυβέρνηση έχει ξεκινήσει την αναθεώρηση των προγραμμάτων του ΕΣΠΑ και θα ολοκληρωθεί –«δεσμεύεται ο κ. Χαρίτσης και η Κυβέρνηση ΣΥΡΙΖΑ;» θα μου πείτε τώρα, αλλά εν πάση περιπτώσει αυτή έχουμε, τι να κάνουμε -τον Φεβρουάριο του 2018, κύριε Γιαννακίδη. Αυτά είπε ο κ. Χαρίτσης στις 26 Μαΐου 2017. Πέρασε και αυτό.

Πάμε στις 17 Απριλίου 2018. Δεν προσήλθε ο Υπουργός στη Βουλή. Στις 8 Ιουνίου 2018 απαντά, επιτέλους, σε μια ερώτηση –την έχω εδώ και θα την καταθέσω- και λέει ότι στο αμέσως επόμενο χρονικό διάστημα και εντός του δεύτερου εξαμήνου του 2018 -τώρα είμαστε δύο μήνες πριν, από το 2016 έχουμε φτάσει στο 2018- θα προβεί στην έκδοση σχετικής πρόσκλησης υποβολής προτάσεων προς χρηματοδότηση, που θα αφορά αποκλειστικά έργα, ώστε αυτά να αξιολογηθούν με σκοπό την ένταξή τους. Αυτό είναι άλλο. Το υπογράφει ο Χαρίτσης.

Θέλω, κύριε Υπουργέ, να σας ρωτήσω, πραγματικά, με ειλικρίνεια εσείς αν ήσασταν κάτοικος της Αρκαδίας, της Μεγαλόπολης, απλός πολίτης τι θα πιστεύατε μετά από όλα αυτά που έχει πει ο αρμόδιος Υπουργός, η Κυβέρνησή σας; Γιατί δεν είναι προσωπικό και θέλω να σας πω ότι εκτιμώ πάρα πολύ τον κ. Χαρίτση. Έχουν ειπωθεί τόσα ψέματα, έχετε σκεφτεί σήμερα που θα μιλήσετε, τι θα πείτε; Εύχομαι και ελπίζω να μη φύγετε από Κυβέρνηση και να μην έχει γίνει ούτε η ένταξη του προγράμματος. Είναι πια απολύτως δική σας ευθύνη.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Ευχαριστώ, κύριε Πρόεδρε.

Κατ’ αρχάς θα ξεκινήσω λέγοντας ότι αισθάνομαι ιδιαίτερα τυχερός, που μου δίνεται η ευκαιρία να αναδείξω συνολικά -με αφορμή ένα συγκεκριμένο γεγονός- ένα συγκεκριμένο έργο, την πλούσια δουλειά που έχει κάνει ο προκάτοχός μου και συνολικά το Υπουργείο Οικονομίας και Ανάπτυξης, όσον αφορά και το συγκεκριμένο έργο και συνολικά την πορεία υλοποίησης των προγραμμάτων ΕΣΠΑ 2014 - 2020.

Έχουμε αναφέρει αρκετές φορές ότι οι επιδόσεις της χώρας μας σε ό,τι αφορά την ενεργοποίηση και την απορρόφηση του ΕΣΠΑ, μάς κατατάσσουν στην κορυφή της κατάταξης μεταξύ των κρατών-μελών και αυτό είναι κάτι το οποίο αναγνωρίζουν και επισημαίνουν όλοι οι αρμόδιοι φορείς και αξιωματούχοι σε κάθε ευκαιρία.

Αντιλαμβάνομαι την άρνησή σας να παραδεχθείτε το συγκεκριμένο γεγονός, διότι στα χρόνια της δικής σας διακυβέρνησης ένα τέτοιο επίτευγμα θα ήταν ακατόρθωτο. Η έλλειψη στρατηγικής που χαρακτήριζε την πολιτική σας όλα τα προηγούμενα χρόνια, δημιούργησε μια σειρά από σκοπέλους που καθυστερούσαν την υλοποίηση προγραμμάτων των δράσεων του ΕΣΠΑ.

Θα ήθελα να αναφέρω ότι η κακοδιαχείριση και οι αιρεσιμότητες ήταν σημαντικά εμπόδια, που πλέον ανήκουν στο παρελθόν. Η συμμόρφωση της χώρας με τις ευρωπαϊκές πολιτικές, η απαιτούμενη διαφάνεια και η χρηστή διαχείριση μας δίνουν πλέον τη δυνατότητα για την βέλτιστη αξιοποίηση των ευρωπαϊκών κονδυλίων και προγραμμάτων.

Και για να έλθω συγκεκριμένα στο ερώτημά σας, θα ήθελα να σας ενημερώσω ότι στην προγραμματική περίοδο του ΕΣΠΑ 2014 - 2020 και συγκεκριμένα στο επιχειρησιακό Πρόγραμμα «Υποδομές, Μεταφορές, Περιβάλλον και Αειφόρος Ανάπτυξη 2014 - 2020», προβλέπεται η χρηματοδότηση για την υλοποίηση δράσεων εξοικονόμησης ενέργειας. Οι δράσεις αυτές εντάσσονται στον άξονα προτεραιότητας για την εφαρμογή στρατηγικών επίτευξης χαμηλών εκπομπών διοξειδίου του άνθρακα με έμφαση στις αστικές περιοχές και τον θεματικό στόχο για την υποστήριξη της μετάβασης σε μια οικονομία χαμηλών εκπομπών διοξειδίων του άνθρακα σε όλους τους τομείς και ειδικότερα στην επενδυτική προτεραιότητα για την προώθηση της χρήσης συμπαραγωγής θερμότητας και ηλεκτρισμού με υψηλή απόδοση βάσει της ζήτησης για χρήσιμη θερμότητα.

Μέσω, λοιπόν, της δράσης ολοκλήρωσης για επέκταση των υποδομών για την αύξηση δυναμικότητας ηλεκτρισμού μέσω συμπαραγωγής προβλέπεται να προωθηθούν έργα τηλεθερμάνσεων σε περιφέρειες της χώρας και συγκεκριμένα στις Περιφέρειες Δυτικής Μακεδονίας και Πελοποννήσου. Κατόπιν τούτου, τον Δεκέμβριο του 2014, το έργο της επέκτασης του δικτύου τηλεθέρμανσης Μεγαλόπολης συμπεριλήφθηκε ως πράξη εμπροσθοβαρής στους εθνικούς πόρους, με δέσμευση να γίνει ενεργοποίηση της δράσης, αλλά να μην ανοιχτούν οικονομικές προσφορές σε διαγωνισμό που θα διενεργηθεί, εάν προηγουμένως δεν έχει ενταχθεί η πράξη σε συγχρηματοδοτούμενο επιχειρησιακό πρόγραμμα.

Ο δικαιούχος τηλεθέρμανσης Μεγαλόπολης Α.Ε. ΟΤΑ είχε ενημερωθεί επίσημα με έγγραφο από τις αρμόδιες υπηρεσίες του Υπουργείου μας. Στη συνέχεια και συγκεκριμένα στις 24-10-2016 εγκρίθηκε η πέμπτη εξειδίκευση του Προγράμματος ΥΜΕΠΕΡΑΑ από τη Β΄ επιτροπή παρακολούθησης. Στην εξειδίκευση αυτή συμπεριλήφθηκε η δράση ολοκλήρωση-επέκταση των υποδομών για την αύξηση της δυναμικότητας ηλεκτρισμού μέσω της συμπαραγωγής τηλεθέρμανσης στην Κοζάνη και στην Φλώρινα, διότι προωθήθηκαν ώριμα έργα. Τα ανωτέρω είχαν ενεργοποιηθεί από την προγραμματική περίοδο 2007 - 2013 και είχαν εν εξελίξει συμβάσεις υλοποίησης των κυρίων εργολαβιών των αντίστοιχων πράξεων.

Μέχρι την εξειδίκευση του προγράμματος για το έργο που θίγετε στην ερώτησή σας, δεν είχε προχωρήσει καμμία διαγωνιστική διαδικασία. Και για τον λόγο αυτό δεν συμπεριλήφθηκε σε αυτή. Στην εξειδίκευση του προγράμματος που εγκρίθηκε στις 13-4-2018, αυξήθηκαν οι προγραμματικοί πόροι από 24.750.000 ευρώ σε 42.457.000 ευρώ. Η δράση αυτή αφορά στην προώθηση της εξοικονόμησης πρωτογενούς ενέργειας μέσω της εφαρμογής ολοκληρωμένων παρεμβάσεων…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, να σας υπενθυμίσω ότι έχετε και δευτερολογία.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Ολοκληρώνω σύντομα, κύριε Πρόεδρε.

Η δράση, λοιπόν, αφορά στην προώθηση της εξοικονόμησης πρωτογενούς ενέργειας μέσω της εφαρμογής ολοκληρωμένων παρεμβάσεων συμπαραγωγής θερμότητας και ηλεκτρισμού σε υποδομές και εγκαταστάσεις με γνώμονα τον συνδυασμό του επιδεικτικού εμβληματικού χαρακτήρα των εγκαταστάσεων και της επίτευξης συμπαραγωγής ηλεκτρισμού και θερμότητας υψηλής απόδοσης, ώστε να συμβάλλουν τόσο στην ευαισθητοποίηση του πληθυσμού όσο και στην κινητοποίηση του ιδιωτικού τομέα.

Με την ανωτέρω δράση επιδιώκεται η ολοκλήρωση δύο facing έργων στην Περιφέρεια Δυτικής Μακεδονίας –τηλεθέρμανση Φλώρινας και τηλεθέρμανση Κοζάνης- καθώς και η υλοποίηση νέων αντίστοιχων έργων στις Περιφέρειες Δυτικής Μακεδονίας και στην Πελοπόννησο και συγκεκριμένα στη Μεγαλόπολη, που αναφέρετε και στο ερώτημά μας. Στο αμέσως προσεχές διάστημα και εντός του 2018 προχωράμε στην έκδοση σχετικής πρόσκλησης υποβολής προτάσεων προς χρηματοδότηση, που θα αφορά αποκλειστικά νέα έργα, ώστε αυτές να αξιολογηθούν με σκοπό την ένταξή τους στο Πρόγραμμα ΥΜΕΠΕΡΑΑ προς χρηματοδότηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Κωνσταντινόπουλε, έχετε τρία λεπτά για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έχουμε κάνει ερώτηση για το ΕΣΠΑ. Θα τα πούμε αυτά. Να μην τα μπερδεύουμε όλα. Καταλαβαίνω ότι ήρθατε εδώ πέρα, κάτι πρέπει να πείτε κι εσείς. Θέλω να σας θυμίσω κάτι, πιθανόν δεν σας έχουν ενημερώσει γι’ αυτό. Δεν ήθελα να σας το πω από την αρχή, αλλά δεν σας έχουν ενημερώσει ότι ο Πρωθυπουργός, ο κ. Τσίπρας, είχε πει στο περιφερειακό συνέδριο ότι θα ολοκληρωθεί το 2018. Σας είπα μόνο τι είχε πει ο κ. Χαρίτσης, αλλά δεν σας είπα τι είπε ο κ. Τσίπρας στην Τρίπολη.

Εσείς τώρα ξέρετε τι λέτε; Ο κ. Τσίπρας στην Τρίπολη στις 27 Φεβρουαρίου δεν μίλησε για αξιολόγηση έργου ή για αυτό που λέτε εσείς. Μίλησε για ένταξη του έργου εντός του 2018. Ποιον να πιστέψω; Εσάς ή τον κ. Τσίπρα; Πείτε μου ποιον να πιστέψω. Εγώ δεν πιστεύω κανέναν, αλλά εν πάση περιπτώσει ας πούμε ότι είναι ο Πρωθυπουργός της χώρας. Εσείς λέτε ότι θα βγάλετε πρόσκληση για να αξιολογηθούν. Ο κ. Τσίπρας μίλησε για ένταξη, κύριε Γιαννακίδη, απέναντι στους φορείς της Περιφέρειας Πελοποννήσου. Ποιος λέει αλήθεια;

Κοιτάξτε, εγώ θα σας πω κάτι. Αυτό το έργο είναι ένα έργο το οποίο αφορά μια περιοχή, η οποία έχει περάσει πολύ δύσκολα χρόνια λόγω της αξιοποίησης του λιγνίτη.

Οι πολίτες θα μας ακούσουν στην Αρκαδία και θα καταλάβουν τι είπα εγώ, τι είπε ο κ. Τσίπρας, τι είπατε και εσείς. Δεν με απασχολεί αυτό. Αυτό είναι για εμένα το ελάχιστο. Ούτε οι εντυπώσεις με απασχολούν. Με απασχολεί, όμως, κάτι πολύ σημαντικό και έχει να κάνει με την υλοποίηση του έργου.

Η υλοποίηση του έργου, κύριε Γιαννακίδη, σε μια περιοχή όπως είναι η Μεγαλόπολη, θα δημιουργήσει πάρα πολλές συνέργειες για την ανάπτυξη της περιοχής. Θα μειώσει το κόστος στους κατοίκους που μένουν εκεί. Θα μειώσει το κόστος, επίσης, εάν το χρησιμοποιήσουν στη γεωργία και στην κτηνοτροφία. Θα μπορέσουν έτσι να μειώσουν το κόστος και να γίνει ελκυστικό προς τις επενδύσεις.

Κάντε κάτι. Φεύγετε σε λίγο χρονικό διάστημα. Με βάση αυτά που είπε ο κ. Βούτσης, τον Μάιο θα έχετε εκλογές. Δυστυχώς για εσάς θα έχετε πει πέντε χρόνια ψέματα και εύχομαι και ελπίζω, πραγματικά, να διαψευστώ και να ενταχθεί το έργο κατά τη θητεία σας.

Σας ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Κωνσταντινόπουλο.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Με αφορμή τη δευτερολογία σας με βάζετε, πραγματικά, στον πειρασμό, να σας θυμίσω κάποια πράγματα για τις δικές σας πολιτικές και ευθύνες για τη διαχείριση των ΕΣΠΑ και συνολικότερα των ευρωπαϊκών κονδυλίων. Και αυτό γιατί το έργο στη Μεγαλόπολη είναι ιδιαίτερα ενδεικτικό, για το ποια ήταν τα αποτελέσματα αυτής της πολιτικής, ποια ήταν τα προβλήματα και πώς η Κυβέρνησή μας καθημερινά εργάζεται συστηματικά για την υπέρβασή τους.

Σας λέω, λοιπόν, ότι όταν το έργο στη Μεγαλόπολη εντάχθηκε από την Κυβέρνηση σας στο Πρόγραμμα Δημοσίων Επενδύσεων, δεν ήταν ώριμο και επομένως δεν μπόρεσε να πραγματοποιηθεί μέχρι σήμερα. Και αυτή ήταν μια πρακτική που επιλέγατε κατ’ εξακολούθηση.

Σήμερα η ελληνική Κυβέρνηση μπορεί και ξεπερνά συνολικά τις δυσκολίες και τα εμπόδια που είχαν θέσει η κακοδιαχείρισή σας και οι πολιτικές σας, δυσκολίες που στην περίπτωση του ΕΣΠΑ είχαν να κάνουν με τις εκ των προτέρων αιρεσιμότητες και δυσκόλευαν την υλοποίηση δράσεων της περιόδου 2014 -2020.

Να θυμίσω, επίσης, ότι επί των ημερών σας στη χώρα μας επιβλήθηκαν περισσότερες αιρεσιμότητες από οποιοδήποτε άλλο κράτος-μέλος της Ευρωπαϊκής Ένωσης. Τα φαινόμενα κακοδιαχείρισης και διαφθοράς συμπλήρωναν την εικόνα της πολιτικής σας, που χαρακτηριζόταν από παντελή έλλειψη στρατηγικής.

Αντιστρέφοντας αυτή την εικόνα, βρίσκεται στην κορυφή της ενεργοποίησης και απορρόφησης των ευρωπαϊκών πόρων η χώρα και δρομολογούμε την υλοποίηση σημαντικών έργων για τις τοπικές κοινωνίες και την ελληνική οικονομία. Έργα που συμβάλλουν τόσο στην ευαισθητοποίηση του πληθυσμού όσο και στην κινητοποίηση του ιδιωτικού τομέα, όπως το συγκεκριμένο έργο το οποίο συζητάμε σήμερα.

Μπορεί να βιάζεστε και να εύχεστε να φύγουμε γρήγορα απ’ αυτή την Κυβέρνηση, αλλά όπως έχει αποδείξει η Ιστορία, αυτό δεν πρόκειται να συμβεί παρά τη βούλησή σας.

Είμαστε σε ετοιμότητα να αναπτύξουμε συνολικά το σχέδιο για την ανάπτυξη αυτής της χώρας, ένα σχέδιο που επί των ημερών σας και όπως είχε κατατεθεί στο Eurogroup, αποτελούνταν από μόλις οκτώ σελίδες, το οποίο αποδεικνύει την παντελή έλλειψη αναπτυξιακής στρατηγικής για αυτή τη χώρα και σίγουρα επί των ημερών μας θα υλοποιηθεί και το έργο στη Μεγαλόπολη αλλά και όλα όσα έχετε αφήσει ως εκκρεμότητες από την προηγούμενη περίοδο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Πριν περάσουμε στη συζήτηση της επόμενης επίκαιρης ερώτησης, να αναγνώσω μερικά κωλύματα.

Η δέκατη με αριθμό 26/5-10-2018 επίκαιρη ερώτηση δεύτερου κύκλου του Ανεξάρτητου Βουλευτή Πειραιώς κ. Δημητρίου Καμμένου προς τον Υπουργό Παιδείας, Έρευνας και Θρησκευμάτων, σχετικά «με την τροπολογία που παγώνει το προεδρικό διάταγμα για τους μουφτήδες», δεν θα συζητηθεί λόγω κωλύματος του κυρίου Βουλευτή.

Η πρώτη με αριθμό 67/16-10-2018 επίκαιρη ερώτηση δεύτερου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα «Απορρόφηση πόρων ΕΣΠΑ 2014-2020», δεν θα συζητηθεί λόγω κωλύματος του κυρίου Βουλευτή.

Επίσης, η τρίτη με αριθμό 53/11-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου», δεν θα συζητηθεί.

Η έκτη με αριθμό 20/3-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο, δεν θα συζητηθεί

Συνεχίζουμε με τρεις επίκαιρες ερωτήσεις τις οποίες θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.

Ξεκινάμε με την τέταρτη με αριθμό 72/16-10-2018 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, με θέμα: «Να δοθεί άμεσα λύση στο ζήτημα της καθαριότητας και της υγιεινής των σχολείων».

Κύριε συνάδελφε, έχετε τον λόγο για δύο λεπτά για να την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οξυμένο είναι το πρόβλημα της καθαριότητας και της υγιεινής των σχολείων. Είναι ένα πρόβλημα, βέβαια, που συχνά φέρνει και τους γονείς και τους εκπαιδευτικούς σε απόγνωση. Τα μικρά παιδιά, κυρίως στην πρωτοβάθμια εκπαίδευση, νοσούν πάρα πολύ συχνά από ασθένειες που μεταδίδονται από τις τουαλέτες που δεν καθαρίζονται επαρκώς και με συχνότητα. Σε πάρα πολλά σχολεία παρατηρείται αυτή η άθλια κατάσταση. Συνωστίζονται παιδιά λόγω ελάχιστου αριθμού τουαλετών, λόγω έλλειψης προσωπικού καθαριότητας κατά τη διάρκεια λειτουργίας του σχολείου, λόγω έλλειψης υλικών υγιεινής και πάρα πολλά άλλα.

Αυτή η κατάσταση οδηγεί, ειδικά τα μικρότερα παιδιά, σε διάφορες ασθένειες όπως, για παράδειγμα, είναι οι ουρολοιμώξεις. Δεν πάνε στην τουαλέτα όλη μέρα με αποτέλεσμα να τα κάνουν απάνω τους -επιτρέψτε μου την έκφραση-, ενώ έχουν εμφανιστεί και διάφορες άλλες λοιμώξεις. Σε αρκετές σχολικές μονάδες καλούνται οι σύλλογοι γονέων να καλύπτουν τις ελλείψεις πληρώνοντας ιδιώτη για την καθαριότητα ή για τα απαραίτητα υλικά υγιεινής ή ακόμα και για την κατασκευή, συντήρηση των χώρων υγιεινής, καθώς το θέμα της υγείας των παιδιών είναι πρωταρχικό και άμεσο και οι αρμόδιοι φορείς εσκεμμένα πολλές φορές δεν δίνουν λύσεις ή γιατί έχουν την οικονομική αδυναμία. Το καθεστώς των συμβασιούχων καθαριστριών εντείνει το πρόβλημα. Είναι σημαντικό θέμα το εργασιακό.

Σύμφωνα με τη σύμβασή τους οι πενιχροί μισθοί τους υπολογίζονται με βάση τις σχολικές αίθουσες που καθαρίζονται, χωρίς να λαμβάνονται υπ’ όψιν οι υπόλοιποι χώροι των σχολείων, όπως η αίθουσα των εργαστηρίων, οι βοηθητικοί και αύλειοι χώροι, τα γραφεία καθηγητών και οι τουαλέτες.

Οι δήμοι ως αρμόδιοι για τα σχολικά κτήρια, αντί να φωνάξουν και να διεκδικήσουν, σηκώνουν ψηλά τα χέρια, αφού η νομοθεσία και η χρηματοδότηση από το ΙΝΕΔΙΒΙΜ καθορίζει τις συμβάσεις, τον αριθμό του προσωπικού καθαριότητας, τη χρηματοδότηση των σχολικών επιτροπών με το σταγονόμετρο. Επιβαρύνονται οι προϋπολογισμοί των δήμων, ενώ οι πόροι από τους κεντρικούς αυτοτελείς πόρους έχουν μειωθεί πάνω από 60%. Οι δήμαρχοι, όμως, ήξεραν να φωνάζουν για να πάρουν τις αρμοδιότητες από την ευθύνη του κράτους.

Το αποτέλεσμα είναι κάθε χρόνο οι εργαζόμενες καθαρίστριες να είναι αντιμέτωπες με την απειλή της ανανέωσης ή όχι των συμβάσεων, με μεροκάματο ψυχούλα και η υγιεινή των σχολικών μονάδων μόνιμα και πολλές φορές τραγικά ελλιπής.

Σας ρωτάμε, κύριε Υπουργέ, καθώς λέτε και εσείς και η Κυβέρνησή σας ότι έχουμε μπει πλέον στην μεταμνημονιακή κανονικότητα: Θα μετατραπούν οι συμβάσεις έργου για το προσωπικό καθαριότητας των σχολείων σε μόνιμες συμβάσεις και με πλήρες ωράριο, ώστε να αντιμετωπιστεί επιτέλους με τη σχετική πληρότητα το κρίσιμο ζήτημα της υγιεινής στα σχολεία για τα παιδιά;

Δεύτερον, θα αυξηθεί η χρηματοδότηση των σχολικών επιτροπών γενικά, αλλά και ειδικά από το ΙΝΕΔΙΒΙΜ, για την κάλυψη των αναγκών σε προσωπικό καθαριότητας;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Συντυχάκη.

Κύριε Υπουργέ, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα να κάνω δύο σχόλια προκαταρκτικά. Δεν είναι προσωπικό το σχόλιο.

Νομίζω ότι, όταν υπάρχουν σχολεία και είναι ημέρα κοινοβουλευτικού ελέγχου, όπως συζήτηση επίκαιρων ερωτήσεων πρέπει να εξηγούμε στα παιδιά το γιατί υπάρχουν τόσοι λίγοι Βουλευτές στην Αίθουσα σε σχέση με τις ολομέλειες, διότι δίνει μια αίσθηση η έλλειψη ενδιαφέροντος των Βουλευτών. Επιμένω και το έχω πει και σε άλλους Προέδρους. Δεν είναι προσωπικό.

**ΠΡΟΕΔΡΕΥΩΝ (Μάριος Γεωργιάδης):** Εννοείται, κύριε Υπουργέ και θα το εξηγήσουμε για τους μαθητές που εισέρχονται αυτήν τη στιγμή στην Αίθουσα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Α, εντάξει πολύ ωραία. Δεν τους είδα.

**ΠΡΟΕΔΡΕΥΩΝ (Μάριος Γεωργιάδης):** Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεύτερον, είπατε τον τίτλο μιας ερώτησης του κ. Καμμένου ο οποίος χθες το βράδυ ειδοποίησε ότι δεν μπορεί. Δεν υπάρχει πάγωμα του προεδρικού διατάγματος στις μουφτίες. Υπάρχει ενεργοποίηση του νόμου άμεσα, ανεξάρτητα από το πότε θα βγει το προεδρικό διάταγμα, διότι όπως ξέρουμε…

**ΠΡΟΕΔΡΕΥΩΝ (Μάριος Γεωργιάδης):** Νομίζω θα έχετε την ευκαιρία, όταν επανακατατεθεί η ερώτηση, να αναπτύξετε και διάλογο με τον συνάδελφο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, αλλά δημιουργούνται εντυπώσεις για κάτι πάρα πολύ λεπτό και σημαντικό.

Τώρα έρχομαι σε αυτά που είπε ο κ. Συντυχάκης.

Κύριε Συντυχάκη, ξέρετε καμμιά φορά διαφέρουμε στην περιγραφή της πραγματικότητας. Αυτά που είπατε όντως ισχύουν. Η δική μας αίσθηση είναι ότι ισχύουν για ένα πολύ μικρό ποσοστό των σχολείων, ακόμη και γι’ αυτό το ποσοστό δεν πρέπει να ισχύουν. Εννοώ όλη την κατάσταση που περιγράψατε με τα παιδιά. Αλλά ας μην σταθούμε σε αυτό.

Γνωρίζετε ότι οι καθαρίστριες προσλαμβάνονται μετά από προτάσεις των δήμων. Σωστά; Εδώ, λοιπόν, υπάρχει κάτι που το είπατε προς το τέλος της ομιλίας σας. Οι δήμοι διεκδίκησαν δικαιώματα και σήμερα δεν είναι σε θέση να μπορέσουν να αντεπεξέλθουν στις υποχρεώσεις τους. Εμείς δεν νομίζουμε ότι είναι θέμα χρηματοδότησης. Να σας πω ότι υπάρχει ένα κονδύλιο 100 εκατομμυρίων ευρώ και από φέτος, από το 2019, θα είναι 110 εκατομμύρια ευρώ για το θέμα της καθαριότητας και της φροντίδας των σχολείων.

Οι δήμοι, όμως, όπως ξέρετε κι εσείς πολύ καλά, δεν κάνουν έναν προγραμματισμό συντήρησης των κτηρίων, όπου εκεί μέσα προφανώς μπαίνουν και οι χώροι υγιεινής. Εδώ, λοιπόν, υπάρχει ένα πολύ σοβαρό ζήτημα και το ζήτημα αυτό είναι η συνεργασία των δήμων με την κεντρική εξουσία από τη μια και των δήμων με τα σχολεία από την άλλη, γιατί, όπως ξέρετε, τα λειτουργικά έξοδα και κυρίως η συντήρηση εξαρτάται από τους δήμους.

Τώρα, πράγματι υπάρχει ένα πρόβλημα ως προς την πρόσληψη μόνιμων καθαριστριών. Γνωρίζετε, όμως, κι εσείς πολύ καλά ότι από πέρσι καταφέραμε να εντάξουμε στις συμβάσεις των καθαριστριών που είναι με ΕΣΠΑ τους κοινόχρηστους χώρους και τους χώρους υγιεινής. Πραγματικά, μας σόκαρε όταν είδαμε ότι στις συμβάσεις τους δεν υπάρχουν αυτοί οι χώροι, ενώ οι άνθρωποι καθάριζαν αυτούς τους χώρους.

Αυτό που θέλω να σας πω είναι ότι αυτή τη στιγμή κάνουμε κάθε προσπάθεια και λόγω τη μεταμνημονιακής κατάστασης, ενίσχυσης αυτού του κλάδου που εμείς θεωρούμε ένα οργανικό κομμάτι της καθημερινότητας των σχολείων. Αυτό σημαίνει καλύτερες συμβάσεις και υψηλότερο μισθό.

Νομίζω ότι έχουμε κάνει κάποια βήματα, μικρά -δεν λέω ότι λύσαμε το πρόβλημα-, αλλά είναι προς τη σωστή κατεύθυνση. Και καλώ και τις σχολικές επιτροπές και τους δήμους να μπορέσουν να πάρουν στα χέρια τους αυτό που οι ίδιοι διεκδίκησαν. Η μόνιμη επίκληση ότι δεν έχουν χρήματα νομίζω ότι είναι ένα άλλοθι που σε πάρα πολλές περιπτώσεις το έχουμε δει. Το έχω δει πολύ συγκεκριμένα και πράγματι είναι ένα άλλοθι και δεν ανταποκρίνεται στην πραγματικότητα.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις συνοδοί-εκπαιδευτικοί από το 5ο Δημοτικό Σχολείο Βύρωνα και από το 10ο Δημοτικό Σχολείο Νέας Ιωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Όπως σωστά είπε και ο Υπουργός Παιδείας, σας αφορούν τα ζητήματα τα οποία συζητάμε, αυτή τη στιγμή παρακολουθείτε τη διαδικασία επικαίρων ερωτήσεων όπου ο εκάστοτε Βουλευτής έχει το δικαίωμα να ρωτήσει τον Υπουργό για κάποια θέματα που απασχολούν την επικαιρότητα. Αυτή τη στιγμή βρίσκεται ο Υπουργός Παιδείας κοντά μας και οι Βουλευτές ρωτάνε θέματα που είναι άμεσα συνδεδεμένα με τη δική σας ενασχόληση, που δεν είναι άλλη από τη φοίτησή σας και τα μαθητικά σας χρόνια.

Κύριε Συντυχάκη, έχετε τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, σχολιάσατε ότι διαφέρουμε στην περιγραφή των προβλημάτων και ότι το θέμα της υγιεινής των σχολείων ισχύει για ένα πολύ μικρό μέρος σχολείων.

Εγώ δεν μπορώ να μετρήσω ποια σχολεία έχουν και ποια δεν έχουν. Φαίνεται, όμως, ότι είναι οξυμένο και για δύο πολύ σημαντικούς λόγους: Το ένα θέμα είναι της υποχρηματοδότησης, γιατί καθοριστικό ρόλο παίζει το χρήμα -είναι η κινητήριος δύναμη- και το άλλο, φυσικά, είναι το εργασιακό με τις καθαρίστριες. Ξέρετε ότι και τα δύο -και το θέμα της υποχρηματοδότησης και το θέμα το εργασιακό με τις καθαρίστριες- είναι γενικευμένα σε όλα τα σχολεία. Δεν περιορίζονται σε κάποιο.

Άρα, τα προβλήματα της υγιεινής, που είναι άμεσα συνέπεια των δύο προηγουμένων θεμάτων που σας είπα, φαίνεται ότι είναι σε πάρα πολλά σχολεία και η Κυβέρνηση έχει την πρώτη και την κύρια ευθύνη, όπως, βέβαια και οι προηγούμενες.

Οι δήμοι, όπως και οι περιφέρειες, είναι κράτος, είναι μηχανισμός του κράτους.

Άρα, αφ’ ενός η Κυβέρνηση έχει την πρώτη και την κύρια ευθύνη και, φυσικά, και οι δήμοι έχουν τη δική τους ευθύνη, διότι αποδέχτηκαν το πέρασμα των αρμοδιοτήτων των σχολείων στους δήμους και, μάλιστα, χωρίς τους αντίστοιχους πόρους, οι σχολικές επιτροπές να μετρούν πενταροδεκάρες για να καλύψουν στοιχειώδεις λειτουργικές ανάγκες και την ίδια στιγμή το κράτος από αυτήν την ιστορία να βγάζει την ουρά του απ’ έξω.

Αυτό είπατε κάπου στην πρωτολογία σας: «Ξέρετε, την πρώτη και την κύρια ευθύνη την έχουν οι δήμοι, οι οποίοι δεν κάνουν συντήρηση. Δεν είναι θέμα», είπατε, «χρηματοδότησης, αλλά για το γεγονός ότι οι δήμοι δεν προγραμματίζουν να κάνουν συντήρηση των σχολικών μονάδων».

Είναι πολύ υποκειμενικό. Δεν νομίζω ότι ισχύει αυτό. Οι δήμοι απλώς δεν έχουν την οικονομική δυνατότητα αυτήν τη στιγμή. Φυσικά, μπορεί να υπάρχει και η αδιαφορία, μπορεί να υπάρξει σε ορισμένες περιπτώσεις και ανικανότητα. Όμως, την πρώτη και την κύρια ευθύνη την έχει το κράτος, η Κυβέρνηση.

Οι εργαζόμενες στην καθαριότητα των δημόσιων σχολείων αγωνίζονται καθημερινά, κύριε Υπουργέ, και μέσα σε αντίξοες συνθήκες εδώ και πάρα πολλά χρόνια, ώστε τα σχολεία να είναι καθαρά, οι μαθητές, οι γονείς, οι εκπαιδευτικοί να λειτουργούν μέσα σ’ ένα υγιές και ασφαλές περιβάλλον.

Αν και η ανάγκη καθαριότητας και υγιεινής στα σχολεία είναι αδιάκοπη και υποχρεωτική, οι εργαζόμενες εδώ και πολλά χρόνια εξαναγκάζονται να δουλεύουν με ανανεούμενες, επαναλαμβανόμενες συμβάσεις για να μην κατοχυρώνουν κανένα εργασιακό δικαίωμα και να είναι συνεχής η ομηρία τους και η ανασφάλειά τους.

Εσείς τι είπατε στην πρωτολογία; «Κάνουμε προσπάθεια να ενισχύσουμε τον κλάδο των καθαριστριών…», αν καλά κατάλαβα, «…με καλύτερες αμοιβές και υψηλότερο μισθό». Πάρα πολύ γενικό είναι αυτό. Αυτό δεν διασφαλίζει ούτε τη μονιμότητα ούτε τις καλύτερες εργασιακές συνθήκες, τα μισθολογικά δικαιώματα.

Ενώ καλύπτουν πάγιες και διαρκείς ανάγκες, το κράτος τις θεωρεί επί της ουσίας εργολάβους καθαρισμού κατ’ αποκοπή και χωρίς δικαιώματα. Εργάζονται σε καθεστώς επισφάλειας, βιώνοντας ενίοτε εκβιασμούς και απόλυση κάθε φορά που διεκδικούν σεβασμό και αξιοπρεπείς συνθήκες εργασίας. Δεν έχουν ούτε το στοιχειώδες δικαίωμα στην άδεια –προσέξτε- στην ασθένεια, στη μητρότητα. Η μισθοδοσία καθυστερεί πολλές φορές αδικαιολόγητα, με αποτέλεσμα να οδηγούνται σε πλήρη απόγνωση. Δεν λαμβάνουν δώρο Χριστουγέννων, δώρο Πάσχα, επίδομα αδείας. Εισπράττουν άρνηση πολλές φορές από τις σχολικές επιτροπές για τη χορήγηση εκ του νόμου προβλεπόμενων μέσων ατομικής προστασίας και του γάλακτος, ή πολλές φορές όταν παίρνουν το γάλα, η ημερομηνία λήξης του γάλακτος μπορεί να είναι λίγες μέρες μετά την παραλαβή από τις εργαζόμενες.

Το σύνολο σχεδόν των εργαζομένων στον κλάδο είναι άτομα που στηρίζουν πολύτεκνες, τρίτεκνες, μονογονεϊκές οικογένειες, προστατευμένα μέλη με ειδικές ανάγκες. Πληρώνονται ξέρετε πόσο; 1000 έως 5000 ετησίως και αμείβονται με ελάχιστα ευρώ για κάθε αίθουσα διδασκαλίας ασχέτως ωραρίου και με υποχρέωση να παραδίδουν κάθε μέρα το σχολείο καθαρό και ασφαλές.

Πολλά θα μπορούσαμε να πούμε, αλλά ολοκληρώνω, κύριε Πρόεδρε. Εμείς θεωρούμε ότι η καθαριότητα των σχολείων, η υγιεινή των παιδιών δεν μπορούν στα σοβαρά να εξασφαλίζονται με αυτό το εργασιακό καθεστώς και με αυτήν την κανονικότητα την οποία αναφέρατε προηγουμένως, που είναι επί της ουσίας μετάθεση επίλυσης του όλου προβλήματος εις το διηνεκές.

Εμείς θεωρούμε ότι αυτοί οι άνθρωποι καλύπτουν πάγιες και διαρκείς ανάγκες των σχολείων.

Γι’ αυτό για εμάς κανονικότητα είναι η μόνιμη, πλήρης, σταθερή εργασία με αορίστου χρόνου συμβάσεις και πλήρη εργασιακά, ασφαλιστικά δικαιώματα, η μονιμοποίηση των εργαζομένων, χωρίς όρους και προϋποθέσεις, αξιοπρεπείς αμοιβές, επαναφορά όλου του κλάδου στα βαρέα και ανθυγιεινά, μιας και ήδη γίνεται μία συζήτηση για το ποιος θα ενταχθεί και το ποιος θα βγει από τα βαρέα και ανθυγιεινά.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, παρακαλώ, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Πρέπει να έχουν ανθρώπινες συνθήκες εργασίας, να τηρηθούν οι κανόνες υγιεινής, ασφάλειας, να δίνονται τα μέσα ατομικής προστασίας με αναδρομική ισχύ. Πρέπει, επίσης, να γίνεται έγκαιρη και άμεση καταβολή των δεδουλευμένων αποδοχών και να υπάρχει ασφάλεια και όχι επισφάλεια στην εργασία.

Καμμία μείωση αιθουσών στο πρόγραμμα το οποίο έχουν οι καθαρίστριες!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Συντυχάκη.

Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κοιτάξτε, καταλαβαίνω τον λόγο της πλήρους υιοθέτησης όλων αυτών των αιτημάτων. Το είπατε, αλλά πρέπει να ξεκαθαρίσουμε ότι μιλάτε για τους συμβασιούχους, δεν μιλάτε για τους μόνιμους. Έχει σημασία αυτό, γιατί δεν πρέπει να δώσουμε την εντύπωση ότι όλοι αυτοί που δουλεύουν σε αυτόν τον κλάδο είναι συμβασιούχοι.

**ΕΜΜΑΝΟΥΗΛ ΣΥΝΤΥΧΑΚΗΣ:** Μιλάμε για τις καθαρίστριες στα σχολεία που είναι με συμβάσεις έργου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακριβώς, με συμβάσεις έργου, αυτό λέω. Όμως, υπάρχει και ένα σύνολο καθαριστριών που είναι…

**ΕΜΜΑΝΟΥΗΛ ΣΥΝΤΥΧΑΚΗΣ:** Σε άλλες υπηρεσίες, σε άλλα Υπουργεία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κοιτάξτε, δεν είναι όλα θέμα του αν οι δήμοι έχουν την οικονομική δυνατότητα ή όχι. Αυτό που προσπάθησα να πω είναι ότι οι δήμοι αυτή τη στιγμή δεν έχουν κανέναν προγραμματισμό. Εγώ ζητάω τον προγραμματισμό επανειλημμένα και μου ήρθε από τους τριακόσιους είκοσι πέντε δήμους σε όλη τη χώρα, από λιγότερους των είκοσι πέντε ο προγραμματισμός που έχουν για το τι κάνουν στα θέματα της εκπαίδευσης.

Δυστυχώς, υπάρχει, να πούμε ολιγωρία; Δεν θέλω να πω αδιαφορία. Να πω γραφειοκρατία; Πάντως, υπάρχει κάτι που πρέπει να βελτιωθεί, για να μπορεί και η κεντρική εξουσία να έχει άποψη για το ποιες είναι οι ανάγκες και να μην γενικεύονται αυτές.

Το δεύτερο θέμα που θίξατε –που έχει σημασία και συμφωνώ μαζί σας- έχει σχέση με τις συμβάσεις αυτών των ανθρώπων. Αυτές οι συμβάσεις πρέπει να βελτιωθούν. Αυτό που σας ρωτάω, όμως, είναι αν υπάρχει βελτίωση τα τελευταία χρόνια. Εμείς λέμε ότι υπάρχει βελτίωση. Είναι τόση ώστε να πούμε ότι τελείωσε αυτό το θέμα; Προφανώς και δεν είναι.

Θεωρούμε ότι στη μεταμνημονιακή περίοδο, στην οποία μπαίνουμε -που όπως γνωρίζετε πολύ καλά, έχουμε ήδη ανακοινώσει δεκαπέντε χιλιάδες προσλήψεις διδακτικού προσωπικού για τα επόμενα τρία χρόνια και ήδη αρχίζουν οι διαδικασίες για τις τεσσερισήμισι χιλιάδες στην ειδική αγωγή- προσπαθούμε να κανονικοποιήσουμε μία κατάσταση, την οποία συντηρήσαμε στα χρόνια της κρίσης. Βρήκαμε παθογένειες οι οποίες είχαν δημιουργηθεί σε απίστευτο βαθμό. Προσπαθήσαμε να συντηρήσουμε μία κατάσταση, να τη βελτιώσουμε κατά τι και τώρα είμαστε σε έναν δρόμο με τον οποίο νομίζουμε ότι θα πάμε στο επόμενο βήμα.

Εκεί, πράγματι, αυτός ο κλάδος, αυτοί οι εργαζόμενοι πρέπει να έχουν τη θέση τους ως προς τη βελτίωση όλων αυτών των ζητημάτων που είπατε. Και πάλι νομίζω ότι πρέπει να δούμε τα πράγματα μέσα σε ένα ρεαλιστικό πλαίσιο.

Εμείς λέμε ότι υπάρχουν βήματα βελτίωσης. Αυτά πρέπει να κατοχυρωθούν και μετά πρέπει να δούμε ποια μπορεί να είναι τα επόμενα βήματα.

Για να μη νομίσετε ότι δεν θέλω να απαντήσω ως προς τις συμβάσεις αορίστου χρόνου, προφανώς άτομα τα οποία είναι απαραίτητα στην καθημερινότητα των σχολείων πρέπει να έχουν ένα τέτοιο καθεστώς. Και προφανώς, πάντα θα υπάρχουν και κάποια άτομα βοηθητικά είτε άτομα που θα έχουν συμβάσεις όχι αυτού του χαρακτήρα.

Γι’ αυτό και το πρώτο που πάμε να κανονικοποιήσουμε είναι το θέμα των αναπληρωτών καθηγητών. Ξέρετε ότι έχουμε ένα τεράστιο ποσοστό αναπληρωτών καθηγητών. Αυτό δεν έχει μόνο δυσμενείς επιπτώσεις σε αυτά καθαυτά τα άτομα, αλλά και στην ίδια την εκπαιδευτική διαδικασία.

Πάμε, λοιπόν, τώρα σε αυτόν τον προγραμματισμό, ο οποίος έχει κατοχυρωθεί και με την εγγραφή του ποσού στον προϋπολογισμό και τα λοιπά. Πέραν τούτου, πρέπει να δούμε συνολικά τα άτομα που δουλεύουν στην καθαριότητα, τα άτομα που επιτελούν διοικητικό έργο στα σχολεία και τα λοιπά.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

κυρίες και κύριοι συνάδελφοι, να σας ανακοινώσω ποιες επίκαιρες ερωτήσεις δεν θα συζητηθούν.

Η πρώτη με αριθμό 66/16-10-2018 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα αναβάθμισης της λειτουργίας της Ακαδημίας Εμπορικού Ναυτικού στην Κάλυμνο», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής κ. Φωτίου - Φανούριου Κουβέλη, εξαιτίας ανειλημμένων υποχρεώσεων.

Η δεύτερη με αριθμό 59/12-10-2018 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, εξαιτίας κυβερνητικής αποστολής στην Πύλο.

Η έβδομη με αριθμό 27/5-10-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση, ότι προστατεύονται οι εγγυητές των υπερχρεωμένων νοικοκυριών», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, εξαιτίας κυβερνητικής αποστολής στην Πύλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και δύο συνοδοί εκπαιδευτικοί από το 7ο Δημοτικό Σχολείο Χαϊδαρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητά παιδιά, παρακολουθείτε τη διαδικασία των επικαίρων ερωτήσεων, που ο Βουλευτής ρωτά τον Υπουργό για κάποια επίκαιρα θέματα και γίνεται μια γόνιμη συζήτηση. Για αυτόν τον λόγο και βλέπετε λίγους παρευρισκόμενους εντός της Αιθούσης.

Επόμενη είναι η πέμπτη με αριθμό 60/16-10-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Παιδείας, Έρευνας και Θρησκευμάτων, με θέμα: «Προβληματικές οι διαδικασίες για την υποχρεωτικότητα της προσχολικής αγωγής σε δημόσιες και δημοτικές δομές».

Κύριε Θεοχάρη, έχετε τον λόγο για δύο λεπτά για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κύριε Υπουργέ, είμαι σίγουρος πως ξέρετε πολύ καλά και λαμβάνετε υπ’ όψιν σας τη σημασία της προσχολικής αγωγής, στη γνωσιακή λιγότερο, θα έλεγα, αλλά κυρίως στην κοινωνικοποίηση και στην ανάπτυξη της κοινωνικής προσωπικότητας κάθε παιδιού, όπως και στα θέματα που έχουν σχέση ακόμα και με την καταπολέμηση της φτώχειας και τη δημιουργία ίσων ευκαιριών για τις νέες γενιές που έρχονται και που είναι το μέλλον της χώρας μας.

Ξέρετε πολύ καλά πως η κατάσταση στη χώρα μας δεν είναι εκεί που θα έπρεπε να είναι. Η ετήσια έκθεση της Ευρωπαϊκής Ένωσης για την παρακολούθηση της εκπαίδευσης και της κατάρτισης, του 2017 είναι η τελευταία, και η οποία ουσιαστικά παρακολουθεί την πρόοδο των χωρών για τους στόχους της Βαρκελώνης για το 2020 κατατάσσει τη χώρα μας σε προβληματική θέση. Όσον αφορά τα τετράχρονα στο 79,6%, τρίτη από το τέλος, και όσον αφορά τα τρίχρονα είμαστε στο 12%, πολύ μακριά από τον στόχο του 33% που είναι για το 2020.

Είμαι σίγουρος πως αυτά λάβατε υπ’ όψιν σας στην προσπάθεια που κάνατε φέτος για να οδηγήσετε βίαια και πολύ γρήγορα τη χώρα μας σε μία λογική υποχρεωτικής προσχολικής αγωγής, κατεβάζοντας τα χρόνια προς τα κάτω και προσπαθώντας να πιέσετε με τα πιλοτικά προγράμματα σε αυτούς τους δήμους την υποχρεωτικότητα αυτή.

Όμως, η υποχρεωτικότητα, πρώτον, δεν είναι ένας στόχος που ο ίδιος ο Πρωθυπουργός είχε μιλήσει γι’ αυτόν και, δεύτερον, η ίδια η Ευρωπαϊκή Ένωση μιλάει για προσβασιμότητα και όχι για υποχρεωτικότητα. Συνεπώς εδώ έχουμε μία προσπάθεια επιβολής μίας συγκεκριμένης πολιτικής, γιατί κοιτάτε ενδεχομένως μόνο τα νούμερα και, σε μία προσπάθεια να τα πετύχετε, κάνετε μία πολιτική που είναι βίαιη από τη μια μεριά και μάλλον χωρίς τους αναγκαίους επενδυτικούς πόρους.

Συνεπώς σας ρωτώ, κύριε Υπουργέ: Ποιος είναι ο χρονικός προγραμματισμός σας και ποιο το συνολικό ύψος του προϋπολογισμού για την πραγματοποίηση προσλήψεων και τη δημιουργία νέων δομών, για να υλοποιηθεί η υποχρεωτικότητα αυτή; Σας είχα ζητήσει αναλυτικά τα οικονομικά στοιχεία.

Τι πρόκειται να γίνει με τις χιλιάδες βρεφονηπιοκόμους και το λοιπό επιστημονικό προσωπικό που απασχολούνται σήμερα σε ιδιωτικούς και δημοτικούς παιδικούς σταθμούς; Ποιες οι προϋποθέσεις για τη συμμετοχή των ιδιωτικών παιδικών σταθμών στην υποχρεωτικότητα γενικά της προσχολικής εκπαίδευσης, κάποιο άλλο σύστημα voucher κ.λπ.; Πώς εξηγείται η επιλογή του Υπουργείου σας σε σχέση με την υποχρεωτικότητα έναντι της καθολικότητας μέσω προσβασιμότητας, την οποία προκρίνει η Ευρωπαϊκή Ένωση ως καλύτερη;

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοχάρη.

Κύριε Υπουργέ, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Μετά από εξήντα ένα χρόνια καταφέραμε στη χώρα αυτή να έχουμε υποχρεωτική δίχρονη προσχολική εκπαίδευση. Μη θεωρήσουν οι πολίτες αυτής της χώρας ότι η υποχρεωτικότητα σημαίνει κάτι το καταπιεστικό. Νομίζω ότι το είπατε πολύ καλά ότι δεν είναι το θέμα γνωσιακό, αλλά είναι ένα θέμα κοινωνικοποίησης αυτών των παιδιών.

Κοιτάξτε, λοιπόν, τι γινόταν. Πρέπει να πας υποχρεωτικά έναν χρόνο νηπιαγωγείο, για να μπορέσεις να γραφτείς στο δημοτικό.

Εμείς, λοιπόν, λέμε ότι μετά από τα τρία χρόνια όλοι θα έχουν τη δυνατότητα να πηγαίνουν δύο χρόνια στο νηπιαγωγείο και να γράφονται στο δημοτικό.

Φέτος από τους τριακόσιους εικοσιπέντε δήμους στους εκατόν ογδόντα επτά, πολύ περισσότερους από τους μισούς, καταφέραμε και έχουμε δίχρονη προσχολική εκπαίδευση. Του χρόνου θα έχουμε επιπρόσθετα άλλους εκατό δήμους και τον τρίτο χρόνο θα ολοκληρωθεί και στους τριακόσιους εικοσιπέντε δήμους.

Καταλαβαίνετε, και σε αυτό θα πρέπει να συμφωνήσετε, ότι αυτό είναι ένα τεράστιο εγχείρημα και δεν μπορεί κανείς να πει ότι με το πάτημα ενός κουμπιού από του χρόνου θα πρέπει όλοι να έχουν αυτή τη δυνατότητα.

Το δεύτερο πολύ σημαντικό είναι ότι μέχρι τώρα στους βρεφονηπιακούς σταθμούς πήγαιναν πολλά τετράχρονα. Αυτό σήμαινε ότι αποκλείονταν πολύ μικρότερα παιδιά.

Εμείς, λοιπόν, με το να εντάξουμε τώρα τα τετράχρονα στον πρώτο χρόνο της προσχολικής εκπαίδευσης δίνουμε τη δυνατότητα για πολλά μικρότερα παιδιά να πηγαίνουν στους βρεφονηπιακούς σταθμούς. Άρα είναι όλοι κερδισμένοι και κυρίως είναι κερδισμένα τα νέα ζευγάρια, τα οποία είχαν πολύ μικρά παιδιά, που δεν μπορούσαν να πάνε στους βρεφονηπιακούς σταθμούς ακριβώς επειδή πήγαιναν τα τετράχρονα.

Η λογική, λοιπόν, είναι να αυξηθεί ο αριθμός των μικρών παιδιών στους βρεφονηπιακούς σταθμούς, να αυξηθεί ο αριθμός των τετράχρονων στην προσχολική αγωγή. Αυτό φαίνεται ότι έγινε δυνατό στους εκατόν ογδόντα επτά δήμους που ήδη κάνουμε.

Αυτά όλα θέλουν μια υποδομή, όπως καταλαβαίνετε και όπως το λέτε και εσείς. Στους εκατόν ογδόντα επτά δήμους η απόφαση πάρθηκε ομόφωνα, δηλαδή ψήφιζε ο δήμαρχος, ο εκπρόσωπος των εκπαιδευτικών και ο διευθυντής της πρωτοβάθμιας εκπαίδευσης. Άρα ομόφωνα είχαν αποφασίσει ότι έχουν την υλικοτεχνική υποδομή. Εμείς διορίσαμε προφανώς και τους απαραίτητους νηπιαγωγούς.

Στα επόμενα θα κάνουμε ένα μεικτό σύστημα. Δηλαδή, έχουμε νηπιαγωγεία τα οποία οικοδομούνται, έχουμε μέρη τα οποία θα νοικιάσουμε και έχουμε τη δυνατότητα προκατασκευασμένων χώρων, που, όπως ξέρετε, δεν είναι όπως ήταν παλιά οι προκατασκευασμένοι χώροι. Αυτή τη στιγμή έχουν ευρωπαϊκές προδιαγραφές, έχουν πάρα πολλές δυνατότητες, είναι ευρύχωροι, έχουν εγγυήσεις εικοσιπέντε ετών κ.λπ., κ.λπ..

Άρα του χρόνου με μια πρόσθετη επένδυση 4.300.000 ευρώ θα καταφέρουμε να έχουμε σε αυτούς τους εκατό δήμους τη δυνατότητα τα παιδιά να εμπλακούν στην υποχρεωτική δίχρονη εκπαίδευση.

Επειδή δεν θέλω να καταναλώσω τον χρόνο μου, τα υπόλοιπα θα τα πω στη δευτερολογία, ακούγοντας και τον κ. Θεοχάρη.

Δεν υπάρχει κάτι που θα ανατρέπει τη δική σας δευτερολογία. Μη νομίζετε ότι το κάνω για λόγους συνδικαλιστικούς.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε συνάδελφε, έχετε τρία λεπτά για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Υπουργέ, ήμουν σίγουρος –αλλά χαίρομαι γιατί το βλέπω και στην πράξη- ότι συμφωνούμε στο πνεύμα, στον στόχο, στη σκοπιμότητα. Εκεί, όμως, που βλέπω ότι διαφωνούμε είναι στον τρόπο, στη μεθοδολογία και τελικά στα αποτελέσματα. Μας παρουσιάσατε μια πολύ θετική, ειδυλλιακή, εικόνα και αναμένονται, φυσικά, κάποια προβλήματα για ένα τόσο πολύπλοκο εγχείρημα. Όμως, δεν αναμένεται στους Αγίους Αναργύρους να έχουμε ένα κλειστό κοντέινερ, χωρίς φυσικό εξαερισμό, στο οποίο να βρίσκονται μέσα τα παιδιά, σύμφωνα με καταγγελίες των γονέων.

Επαναλαμβάνω αυτό που είπα και στην πρωτολογία μου. Πιστεύω ότι θέλετε να πετύχετε ένα πολύπλοκο έργο, χωρίς να κάνετε επενδύσεις. Θα μου πείτε, με τα γλίσχρα οικονομικά που μας επιτρέπει το Υπουργείο Οικονομικών, έργα χωρίς επενδύσεις προσπαθούμε να κάνουμε συνολικά. Δεν είναι, όμως, αυτός ο λόγος και δεν είναι αυτό δικαιολογία για να πειραματιζόμαστε πάνω στις πλάτες των βρεφών, των νηπίων και των μικρών παιδιών.

Επίσης, χθες και προχθές συζητούσαμε το προσχέδιο του προϋπολογισμού. Εκεί, στο θετικό σενάριο για την Κυβέρνηση, τα 150 εκατομμύρια ευρώ που θα δίνονταν για τους βρεφονηπιακούς σταθμούς του χρόνου, πέφτουν στα 22 εκατομμύρια ευρώ. Ελπίζω να έχετε τη δυνατότητα να μιλήσετε με τον Υπουργό Οικονομικών και να μην προχωρήσει σ’ αυτή τη λογική.

Λέω ξανά ότι είναι το σενάριο στο οποίο δεν κόβονται οι συντάξεις και το σενάριο που ο Υπουργός Οικονομικών μάς είπε χθες ότι είναι σχεδόν συμφωνημένο με το εξωτερικό και αυτό θα υλοποιηθεί. Σε αυτό το σενάριο, οι πόροι μειώνονται ακόμα περισσότερο. Φέτος δεν πετύχατε τον δικό σας στόχο. Από τις εκατόν τριάντα πέντε χιλιάδες παιδιά, βρήκαν θέση περίπου οι εκατόν είκοσι χιλιάδες παιδιά και δεκαπέντε χιλιάδες παιδιά έμειναν απ’ έξω.

Τριάντα ένας δήμοι είχαν κρούσει τον κώδωνα του κινδύνου, δηλώνοντας πως δεν υπάρχουν κατάλληλα κτήρια. Έχω τα σχετικά έγγραφα και θα σας τα καταθέσω. Έχουμε προβλήματα με την ΚΤΥΠ. Θα έπρεπε να είχαμε δομές. Θα έπρεπε να είχαμε τη δυνατότητα οι «ΚΤΙΡΙΑΚΕΣ ΥΠΟΔΟΜΕΣ» να δημιουργήσουν τέτοιου είδους δομές και να δοθεί αυτός ο χρόνος και ο κατάλληλος προγραμματισμός να έχει ξεκινήσει πριν από τις εξαγγελίες.

Όμως, αυτή τη στιγμή, η ΚΤΥΠ μέσω της μεταφοράς στο υπερταμείο –μεταφέρεται, δεν μεταφέρεται- αποψιλώνεται από στελεχιακό δυναμικό. Πάνω από εκατόν πενήντα εργαζόμενοι μετατάχθηκαν αλλού. Θα σας καταθέσω και ανακοίνωση αντιστοίχως του σωματείου των εργαζομένων για τα προβλήματα εκεί. Όλα αυτά δεν σας επιτρέπουν να χρησιμοποιήσετε τις δομές αυτές, για να δημιουργήσετε κτηριακές υποδομές οι οποίες είναι απαραίτητες. Αυτό είναι το πρώτο πρόβλημα.

Το δεύτερο πρόβλημα αφορά το προσωπικό. Είχατε υποσχεθεί ότι θα υπήρχε στελέχωση. Μέχρι σήμερα, καθώς πλησιάζουμε στο τέλος Οκτωβρίου, δεν έχει γίνει ακόμα ούτε ένας διορισμός για να λυθούν τα προβλήματα.

Το τρίτο πρόβλημα αφορά το εκπαιδευτικό πρόγραμμα. Δεν έχει καταρτισθεί. Ξεκινάμε, λοιπόν, μια διαδικασία, χωρίς να έχουμε το βασικό. Τι πρέπει να πετυχαίνουμε με αυτά τα παιδιά; Είναι «πάρκινγκ»; Είναι προφανές ότι είναι θετικό για τις οικογένειες, ιδιαίτερα τις μονογονεϊκές οικογένειες, που μπορεί να μην έχουν και στήριξη για να μπορέσει να δουλέψει ο γονιός, αλλά δεν μπορεί τα παιδιά να τα στέλνουμε απλώς σε «πάρκινγκ». Πρέπει να υπάρχει πρόγραμμα, πρέπει να πετυχαίνουν κάποιους στόχους, πρέπει να μαθαίνουν κάποια πράγματα σε σχέση με την επαφή τους με άλλα παιδιά, με ανθρώπους οι οποίοι είναι ξένοι προς αυτά, με ό,τι αυτό συνεπάγεται για την κοινωνικοποίησή τους και για την ανάπτυξη της προσωπικότητάς τους.

Συνεπώς βλέπουμε ελάχιστη πρόοδο, ρυθμούς χελώνας. Για παράδειγμα, όσον αφορά τα 95 εκατομμύρια ευρώ από το ΣΑΕ 055 από το ΕΣΠΑ που θέλετε να δώσετε για τη δημιουργία δομών, μόνο μία έχει παραληφθεί, όπως βλέπω, η «Παιδική Στέγη Κρώσφηλδ» στη Δραπετσώνα.

Συνεπώς βλέπουμε ότι τα προβλήματα είναι τεράστια και πολύ σημαντικά. Ακόμα και για ιδιωτικούς παιδικούς σταθμούς η προθεσμία έληγε στις 25 Σεπτεμβρίου για την αδειοδότηση. Άρα έχουμε κι εκεί ένα άτυπο καθεστώς, στο οποίο δεν υπάρχουν οι σωστές αδειοδοτήσεις.

Θα καταθέσω κι ένα σχετικό έγγραφο, στο οποίο βλέπουμε αυτά τα προβλήματα.

Συνεπώς καταλήγω λέγοντάς σας ότι είναι πάρα πολύ σημαντικό και για λόγους των ίδιων των παιδιών αυτών και για λόγους κοινωνικής κινητικότητας. Δεν είναι τυχαίο ότι στη Γαλλία ο Πρόεδρος Μακρόν ανακοίνωσε πρόγραμμα κατά της φτώχειας και στην καρδιά του προγράμματος αυτού είναι οι στόχοι για την εκπαίδευση των νηπίων από τριών ετών και πάνω, ώστε να μπορέσουν να ξεφύγουν από το δυσμενές κοινωνικοοικονομικό περιβάλλον και έτσι να μπορέσουν να πετύχουν στη ζωή τους. Είναι λόγοι ισότητας και δυνατότητας των οικογενειών να μπορέσουν να προγραμματίσουν και να έχουν μια ζωή ανθρώπινη, χωρίς να είναι συνέχεια με το άγχος πού θα αφήσουν τα παιδιά τους, για να μπορέσουν να ανταποκριθούν στις επαγγελματικές και άλλες υποχρεώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ολοκληρώνω, κύριε Πρόεδρε, σύντομα.

Και τέλος είναι και οι στόχοι που έχουμε μέσα στο πλαίσιο της Ευρωπαϊκής Ένωσης. Συνηθίζουμε να μιλάμε για την Ευρωπαϊκή Ένωση ως δημιουργό προβλημάτων οικονομικών και άλλων δεινών. Όμως σε αυτή την περίπτωση η Ευρωπαϊκή Ένωση εδώ είναι ένας αρωγός, μας δίνει βοήθεια, μας δίνει μεθοδολογία και θα πρέπει να χρησιμοποιήσουμε αυτή για να πετύχουμε αυτούς τους στόχους με καλύτερο τρόπο.

Κοιτάξτε, κύριε Υπουργέ, να σώσετε το παιδί, γιατί, εάν το σώσετε, υπάρχει ελπίδα.

(Στο σημείο αυτό ο Βουλευτής κ. Θεοχάρης (Χάρης)Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοχάρη.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Νομίζω υπάρχει μια σύγχυση, θα μου επιτρέψετε να σας πω.

Οι βρεφονηπιακοί σταθμοί είναι μια δομή την ευθύνη της οποίας έχει ο δήμος. Άρα ο δήμος -και ορθά- οργανώνει τη φροντίδα αυτών των παιδιών. Το λέμε αυτό, διότι όντως υπάρχει ένα θέμα φροντίδας, το οποίο είναι διαφορετικό από την εκπαίδευση.

Τα τμήματα από τα οποία αποφοιτούν οι βρεφονηπιαγωγοί είναι τμήματα φροντίδας της πρώιμης παιδικής ηλικίας και είναι σε σχολές κοινωνικών επιστημών, δεν είναι σε σχολές παιδαγωγικών. Έχει μια σημασία αυτό. Και έχει μια σημασία για τον λόγο που αναφερθήκατε και εσείς. Άρα έχουμε τα παιδιά εκεί για να κοινωνικοποιηθούν. Έχουμε τα παιδιά εκεί για πολλούς και διαφορετικούς κοινωνικούς λόγους, συμπεριλαμβανομένων και των αναγκών των γονέων.

Πάμε στο νηπιαγωγείο. Το νηπιαγωγείο έχει μια άλλη λογική, για αυτό και λέμε τα τετράχρονα να είναι στο νηπιαγωγείο. Είναι λάθος να σχολειοποιείται το νηπιαγωγείο, γιατί δυστυχώς και από πολλούς γονείς υπάρχει μια αίσθηση ότι θα πάει το παιδί στο νηπιαγωγείο για να μάθει γράμματα. Δεν είναι αυτός ο λόγος του νηπιαγωγείου, προφανώς.

Υπάρχουν, λοιπόν, προγράμματα. Εμείς έχουμε στείλει νηπιαγωγούς σε όλες αυτές τις νέες δομές, δεν υπάρχει πουθενά έλλειψη. Βεβαίως, σε πολλά νηπιαγωγεία, που έχουν πολλές τάξεις μαζί, υπάρχει ένα θέμα έλλειψης βοηθητικού προσωπικού κ.λπ., αλλά ως προς τους νηπιαγωγούς αυτούς καθαυτούς δεν υπάρχει κανένα απολύτως πρόβλημα.

Αναφερθήκατε στους Αγίους Αναργύρους, δεν ήταν στην ερώτησή σας. Εάν θυμάμαι καλά, μπορεί να κάνω λάθος, στους Αγίους Αναργύρους υπάρχει ένα νηπιαγωγείο το οποίο λειτουργεί κανονικά σε ένα κτήριο και ο δήμος τώρα έχει βρει μια έκταση στην οποία θα υπάρξει επέκταση με ένα προκατασκευασμένο κτίσμα, ώστε να υπάρχουν λιγότερα παιδιά στο υπάρχον κτήριο. Επιμένω, εάν το θυμάμαι καλά. Και μάλιστα, έχω μιλήσει και με τον δήμαρχο και τις νηπιαγωγούς.

Τώρα, εμείς ποτέ στην ιστορία μας, εννοώ της σύγχρονης Ελλάδας, δεν έχουμε δώσει τόσα χρήματα στους βρεφονηπιακούς σταθμούς και στα νηπιαγωγεία, όσα δίνουμε τώρα. Αυτό είναι μια αντικειμενική αλήθεια.

Οι βρεφονηπιοκόμοι προφανώς θα ασχολούνται στους δημοτικούς βρεφικούς και νηπιακούς σταθμούς και προφανώς στον ιδιωτικό τομέα. Βεβαίως οι ιδιοκτήτες των ιδιωτικών βρεφονηπιακών σταθμών προσέφυγαν σε ασφαλιστικά μέτρα ουσιαστικά εναντίον της δίχρονης προσχολικής εκπαίδευσης. Αυτά θα πρέπει λίγο να τα σκεφτεί ο καθένας μας. Δεν μπορεί η επιχειρηματικότητα να έρχεται σε αντίθεση με την προοπτική των μικρών παιδιών να ενταχθούν σε ένα σύστημα το οποίο υπάρχει και σε άλλες χώρες, όπως ξέρετε, στις χώρες της Δυτικής Ευρώπης τουλάχιστον δεν είναι ενιαίο το σύστημα, υπάρχουν διαφορές παιδαγωγικού χαρακτήρα. Εν πάση περιπτώσει, όμως, αυτό που κάνουμε είναι ένα από τα πολύ στάνταρ πράγματα και πρέπει όλοι να το υπερασπιστούμε.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Να συνεχίσουμε ολοκληρώνοντας με τις ερωτήσεις που δεν θα συζητηθούν.

Η τέταρτη με αριθμό 70/16-10-2018 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εσωτερικών, με θέμα: «Για τις καταστροφές από τον κυκλώνα "Ζορμπά" που προκλήθηκαν στην Πελοπόννησο», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση. Αιτία: Κυβερνητική αποστολή.

Η τρίτη με αριθμό 71/16-10-2018 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Εσωτερικών, με θέμα: «Για τις καταστροφικές πλημμύρες που προκλήθηκαν στη Βορειοκεντρική Εύβοια», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση. Αιτία: Κυβερνητική αποστολή.

Η δεύτερη με αριθμό 73/16-10-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Η Κρήτη δικαιούται την ένταξη στην καθολική εφαρμογή του μεταφορικού ισοδυνάμου από 1η-1-2019», δεν θα συζητηθεί λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού, λόγω ανειλημμένων υποχρεώσεων.

Η πρώτη με αριθμό 1326/6-9-2018 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη. Αιτία: Φόρτος εργασίας.

Για όλα τα παραπάνω υπάρχει και σχετική επιστολή από τον Γενικό Γραμματέα της Κυβερνήσεως.

Τελευταία για τη σημερινή συνεδρίαση θα συζητηθεί η όγδοη με αριθμό 46/9-10-2018 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, με θέμα: «Να υλοποιηθούν άμεσα μέτρα στήριξης των φοιτητών που στεγάζονταν στις φοιτητικές εστίες που κάηκαν καθώς και για την ανέγερση νέων εστιών».

Κύριε Συντυχάκη, έχετε δυο λεπτά για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, βρισκόμαστε έναν μήνα μετά το περιστατικό πυρκαγιάς στις παλιές εγκαταστάσεις που Πανεπιστημίου Κρήτης στο Ηράκλειο, όπου στεγάζονται οι φοιτητικές εστίες με εκατόν είκοσι φοιτητές. Αυτές οι εστίες δεν καλύπτουν ούτε το 2% του συνόλου των φοιτητών. Σας δίνω μια τάξη μεγέθους, για να δούμε ποιες είναι πραγματικές ανάγκες στέγασης. Είναι θέμα τύχης που δεν θρηνήσαμε θύματα, όπως το καλοκαίρι με τις πυρκαγιές στο Μάτι. Ειλικρινά σάς μιλάω. Κι αυτό φυσικά είναι μια απόδειξη ότι η πολιτική που ασκούν διαχρονικά οι κυβερνήσεις και οι διοικήσεις των πανεπιστημίων –δεν είναι άμοιρες ευθυνών- είναι επικίνδυνη για τη ζωή και τα δικαιώματα των φοιτητών και των εργαζομένων εκεί.

Ευτυχώς υπήρξε η ψύχραιμη, αποτελεσματική και επαγγελματική στάση της υπαλλήλου φύλακα της πρωινής βάρδιας και φυσικά η αυτοθυσία πυροσβεστών για την άμεση απομάκρυνση των φοιτητών από την εστία.

Κύριε Υπουργέ, παρά τις υποσχέσεις της Κυβέρνησης και εσάς προσωπικά που επισκεφθήκατε το Ηράκλειο, οι φοιτητές, παλιοί και νεοεισερχόμενοι, στο σύνολό τους εκατόν είκοσι με βάση τη δυναμικότητα των εστιών έχουν μείνει ξεκρέμαστοι. Μόλις προχθές έλαβαν κάποιοι το επίδομα των δυο χιλιάδων ευρώ που είχατε πει. Όχι όλοι. Μετά κόπων και βασάνων.

Παραμένουν όμως σε δύο ξενοδοχεία που δεν πληρούν στοιχειώδεις προϋποθέσεις. Αλλά και η σκέψη για μεταφορά τους σε άλλο ξενοδοχείο και πάλι δεν ικανοποιεί τις ανάγκες των φοιτητών. Σε αυτό το νέο ξενοδοχείο που θα πάνε θα μείνουν, λέει, μέχρι τα Χριστούγεννα και από 1-1-2019 σε άλλο ξενοδοχείο με βάση τον διαγωνισμό του ΙΝΕΔΙΒΙΜ. Έτσι θα βγει η ακαδημαϊκή τους χρονιά;

Βεβαίως, θα καυτηριάσουμε και το γεγονός ότι την πιο κρίσιμη στιγμή του ανθρώπινου δράματος οι ξενοδόχοι έδειξαν το απάνθρωπο πρόσωπό τους. Μπροστά στο κέρδος δεν τους ενδιαφέρει ούτε η ανθρώπινη ζωή. Οι φοιτητές, κύριε Υπουργέ, αντιμετωπίζουν πρόβλημα με τις υποχρεώσεις τους και τα μαθήματά τους.

Συγγράμματα, υπολογιστές, χώροι για να διαβάσουν. Οι πρωτοετείς φοιτητές είναι ακόμα στον αέρα και πολλοί αναγκάζονται να μην ξεκινήσουν τις σπουδές λόγω του όγκου των εξόδων που δεν μπορούν να αντέξουν οι οικογένειές τους.

Οι τεράστιες ευθύνες βαραίνουν, κατά την άποψή μας, τόσο την Κυβέρνηση όσο και τη διοίκηση του Πανεπιστημίου Κρήτης. Ο ένας πετάει το μπαλάκι των ευθυνών στον άλλον, ενώ και οι δύο είστε εκτεθειμένοι μπροστά σε όλους τους φοιτητές και στην κοινωνία. Γιατί; Γιατί δεν φροντίσατε και εσείς και οι παλιότερες κυβερνήσεις, που δεν είναι άμοιρες ευθυνών, οι κατά καιρούς ηγεσίες του Υπουργείου Παιδείας να στεγάσουν τους φοιτητές σε κατάλληλα, ασφαλή και σύγχρονα κτήρια. Η πολιτική υποχρηματοδότησης της παιδείας και η εμπορευματοποίησή της κατά την άποψή μας είναι η μήτρα του προβλήματος στις σχολές και στις εστίες, καθώς οι φοιτητές και οι ανάγκες τους αντιμετωπίζονται πίσω από το «μαζί σας είμαστε, προσπαθούμε για εσάς», βλέποντάς τους ως περιττό κόστος.

Τέλος, προκύπτει ένα πολύ πιο σύνθετο πρόβλημα. Και επιτρέψτε μου να μιλήσω λίγο παραπάνω, γιατί είναι σοβαρό το θέμα. Επαναλαμβάνω ότι παραλίγο να έχουμε ένα δεύτερο Μάτι στο Ηράκλειο.

Το κτήριο του Πανεπιστημίου που κάηκε φιλοξενούσε, εκτός από τις φοιτητικές εστίες, τα εργαστήρια του Μουσείου Φυσικής Ιστορίας και υπηρεσίες του Βενιζέλειου Νοσοκομείου: γραφείο προσωπικού, προμήθειες, πληροφορική, πρωτόκολλο, τεχνικές, αποθήκη υγειονομικού υλικού. Κάηκαν ολοσχερώς. Από τότε μέχρι σήμερα οι όποιες κυβερνητικές ενέργειες για το πού θα εγκατασταθούν, πώς και πότε θα επαναλειτουργήσουν, επιτρέψτε μου να πω ότι διακατέχονται από αμηχανία και τσαπατσούλικες λύσεις. Βέβαια, το θέμα της μετεγκατάστασης των υπηρεσιών του Βενιζέλειου Νοσοκομείου αφορά εν μέρει το Υπουργείο Παιδείας, όχι κατά κύριο λόγο. Το Υπουργείο Υγείας αφορά, όχι εξ ολοκλήρου το Υπουργείο Παιδείας. Νομίζω ότι σε συνεννόηση με το Υπουργείο Υγείας πρέπει να λυθεί το θέμα, μιας και οι κτηριακές εγκαταστάσεις που διεκδικούν οι εργαζόμενοι είναι τα λεγόμενα «λευκά κτήρια», και όχι φυσικά να τους πάνε στα κοντέινερ. Γιατί εκεί τους πάνε τους υπαλλήλους του Βενιζέλειου Νοσοκομείου.

Σας ρωτάμε, κύριε Υπουργέ, τι μέτρα θα πάρετε, επαναλαμβάνω, μιας και μπήκαμε στην κανονικότητα τη μεταμνημονιακή, όπως λέει η Κυβέρνησή σας; Πότε θα πάρουν όλοι το επίδομα των 2.000 ευρώ; Έχει γίνει πια ανέκδοτο αυτό το επίδομα. Και να σταματήσουν και οι αντεγκλήσεις μεταξύ Κυβέρνησης και Πρυτανείας Πανεπιστημίου Κρήτης γύρω από αυτό το ζήτημα.

Δεύτερον, να στεγαστούν άμεσα σε ξενοδοχείο και να καλύπτονται όλες οι ανάγκες -πλυντήρια, γραφεία, άλλος εξοπλισμός- μέχρι το τέλος της ακαδημαϊκής χρονιάς. Και όλοι οι πρωτοετείς φοιτητές που έχουν ανάγκη εστίας να πάρουν δωμάτιο σε ξενοδοχείο. Οι εστιακοί φοιτητές να έχουν πλήρη και δωρεάν σίτιση και μετακίνηση.

Τρίτον, να υπάρξει συγκεκριμένο χρονοδιάγραμμα ανέγερσης των νέων εστιών στην περιοχή των Βουτών με αποκλειστικά κρατική χρηματοδότηση. Και να προσληφθεί, βέβαια, και το αναγκαίο προσωπικό, γιατί υπάρχουν ελλείψεις. Ήδη υπήρχαν ελλείψεις σε αυτές τις εστίες των εκατόν είκοσι φοιτητών. Και να προσληφθούν, φυσικά, με πλήρη μισθολογικά και συνταξιοδοτικά δικαιώματα και με κριτήριο τις ανάγκες λειτουργίας τους.

Τέλος, να επιλυθεί το πρόβλημα στέγασης τόσο του Μουσείου Φυσικής Ιστορίας με την αντίστοιχη χρηματοδότησή του για την επαναλειτουργία του όσο και των υπηρεσιών του Βενιζέλειου Νοσοκομείου, σε συνεννόηση πάντα με το Υπουργείο Υγείας.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Συντυχάκη.

Κύριε Υπουργέ, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κατ’ αρχάς, γνωρίζετε ότι όσοι φοιτητές μένουν σε εστίες μπορούν να φάνε δωρεάν. Υπάρχει δωρεάν σίτιση για όλα τα παιδιά που μένουν στις εστίες. Το γνωρίζετε αυτό. Άρα δεν υπάρχει θέμα σίτισης.

Δεύτερον, σήμερα υπογράφηκε η σύμβαση ανάμεσα σε ένα ξενοδοχείο και το Υπουργείο. Οι φοιτητές θα μείνουν εκεί μέχρι και τον Απρίλιο. Το ξενοδοχείο αυτό επιλέχθηκε και με σύμφωνη γνώμη των εστιακών φοιτητών.

Χαίρομαι πάντως που συμμεριζόμαστε την αγανάκτηση που εκφράσατε προς τους ξενοδόχους. Νομίζουμε ότι τα παιδιά είναι ελάχιστος αριθμός ως προς τα δωμάτια που υπάρχουν. Και θα έδειχναν μια κοινωνική ευαισθησία, αν το κάθε ξενοδοχείο έδινε από ένα δωμάτιο. Δεν ήταν παραπάνω από ένα δωμάτιο για ένα πράγμα του οποίου τη σημασία κανείς δεν αμφισβητεί ως προς την κοινωνική προσφορά.

Είπατε, επίσης, ότι πήραν κάποιοι μόνο τα 2.000 ευρώ. Δεν ισχύει αυτό. Τα 2.000 ευρώ τα πήραν όλοι όσοι ήταν στην εστία την ημέρα της πυρκαγιάς και κάηκαν τα πάντα που είχαν.

Υπάρχουν οι πρωτοετείς οι οποίοι δεν είχαν ακόμη κατέβει. Τα παιδιά αυτά ήταν εκεί επειδή δεν είχε τελειώσει ακόμη η εξεταστική περίοδος κ.λπ.. Άρα τα παιδιά -και νομίζω ότι είναι ενενήντα δύο παιδιά- πήραν τα 2.000 ευρώ.

Όμως, κοιτάξτε τι έγινε πάλι. Εμείς σε χρόνο ρεκόρ, σε μιάμιση μέρα, καταφέραμε και εντάξαμε αυτό το ποσό -γνωρίζετε ότι η γραφειοκρατία δεν είναι τόσο απλή σε τέτοιου είδους θέματα- στον προϋπολογισμό του Πανεπιστημίου Κρήτης. Το Πανεπιστήμιο Κρήτης θα μπορούσε μέσω της Επιτροπής Ερευνών που έχει διαφορετικούς κανόνες διαχείρισης να δώσει σε αυτά τα παιδιά την επομένη, διότι η πυρκαγιά όπως ξέρετε έγινε το πρωί της Κυριακής, το απόγευμα της Κυριακής ζήτησα να πάει ο πρόεδρος του ΙΝΕΔΙΒΙΜ και εγώ πήγα εκεί τη Δευτέρα το μεσημέρι για να μπορέσω να συναντηθώ με τους υπηρεσιακούς και να δω τις δυνατότητες που είχαμε. Αυτό θα μπορούσε να δοθεί άμεσα, μια που η πολιτεία θα τα έδινε αυτά τα λεφτά, δεν είναι ότι θα τα έπαιρνε πίσω.

Εν πάση περιπτώσει, τα παιδιά έχουν πάρει αυτά τα λεφτά, έχουμε βρει το ξενοδοχείο. Το κτήριο, στο οποίο στεγαζόταν η εστία αυτή, κατά τη γνώμη μας, δεν έπρεπε να υπάρχει εδώ και πολλά χρόνια. Υπάρχει ένα σχέδιο ανέγερσης και στο Ρέθυμνο και στο Ηράκλειο. Επίσης, υπάρχει μια πρόσθετη χρηματοδότηση που κακώς δεν έχει πάρει δημοσιότητα από το Ίδρυμα Κρατικών Υποτροφιών προς αυτούς τους φοιτητές με ομόφωνη απόφαση του διοικητικού τους συμβουλίου.

Θίξατε δύο πράγματα επιπλέον. Πρώτον, τα εργαστήρια του Μουσείου Φυσικής Ιστορίας. Πρόκειται για μοναδικά εργαστήρια στην Ελλάδα, όχι μόνο λόγω του επιστημονικού έργου που παράγουν αλλά και λόγω των συλλογών που έχουν. Ευτυχώς, δεν έπαθαν τίποτα οι συλλογές.

Απέναντι ακριβώς είναι το λευκό κτήριο που είπατε. Πρέπει το πανεπιστήμιο να αποφασίσει με σαφήνεια πού θα πάνε αυτά τα εργαστήρια. Δεν μπορεί η πολιτεία να κάνει τίποτα. Εμείς λέμε με σαφήνεια να αποφασιστεί ότι πάνε στο λευκό κτήριο και έχουμε δεσμευθεί να πληρώσουμε ως Υπουργείο τη μεταφορά όλου του εξοπλισμού των συλλογών κ.λπ., στο όποιο καινούργιο κτήριο. Νομίζουμε ότι το λευκό κτήριο είναι αρκετά καλή λύση.

Πράγματι, υπάρχει και το θέμα, αν θέλετε, του αρχειακού υλικού του Βενιζέλειου Νοσοκομείου, για το οποίο είπαμε ότι αν υπάρχουν κάποιοι χώροι που θα μείνουν στο λευκό κτήριο να στεγαστούν εκεί και, εν πάση περιπτώσει, να βρούμε και στο πλαίσιο αυτής της μετακίνησης λύση και γι’ αυτές τις υπηρεσίες του Βενιζέλειου Νοσοκομείου.

Εμένα η αίσθησή μου είναι ότι το πανεπιστήμιο δέχεται να γίνει αυτή η μεταφορά στο λευκό κτήριο –ναι, συμφωνώ μαζί σας- και επομένως, να πιέσουμε το πανεπιστήμιο να πάνε εκεί, που είναι μια άμεση και σοβαρή λύση και σε εναπομείναντες χώρους να μπορούν να πάνε οι υπηρεσίες αυτές του Βενιζέλειου Νοσοκομείου που καταστράφηκαν.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κύριο Υπουργό.

Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, κατ’ αρχάς για τη δωρεάν σίτιση για τους φοιτητές την οποία αναφέρατε ότι ισχύει, απ’ όσο γνωρίζω είναι μόνο για τις καθημερινές όχι τα Σαββατοκύριακα. Είναι ένα θέμα που πρέπει να το δείτε αυτό, να ισχύει για όλες τις μέρες. Τι θα πει καθημερινή και τι θα πει Σαββατοκύριακο; Κρατάω το ότι έχουν πάρει τα 2.000 ευρώ επίδομα οι ενενήντα δύο φοιτητές ή οι σαράντα φοιτητές τελικά γιατί δεν κατάλαβα;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Οι ενενήντα δύο φοιτητές. Έχουν εγγραφεί στον προϋπολογισμό 184.000 ευρώ αποκλειστικά γι’ αυτόν τον σκοπό. Άρα είναι για ενενήντα δύο άτομα.

**ΕΜΜΑΝΟΥΗΛ ΣΥΝΤΥΧΑΚΗΣ:** Νομίζω ότι αυτό πρέπει να επεκταθεί και στους άλλους, τους νεοεισερχόμενους φοιτητές, γιατί στα ξενοδοχεία στα οποία φιλοξενούνται δεν υπάρχουν οι στοιχειώδεις προϋποθέσεις, δηλαδή δεν έχουν ένα φουρνάκι, δεν έχουν ένα τραπέζι, δεν έχουν κάτι για να κάτσουν να διαβάσουν. Πώς θα καλύψουν τις βασικές ακαδημαϊκές τους ανάγκες;

Επίσης, κρατάμε και το θέμα της επιπρόσθετης χρηματοδότησης από το Κρατικό Ίδρυμα Υποτροφιών. Αυτό, όμως, δεν σημαίνει ότι απαλλάσσει την Κυβέρνηση και τις προηγούμενες από τις ευθύνες τις οποίες έχουν απέναντι στην πανεπιστημιακή κοινότητα και κυρίως στους φοιτητές. Γιατί το λέμε αυτό; Διότι απεδείχθη ότι είναι τα κτήρια ακατάλληλα και δεν είχαν κτιστεί γι’ αυτές τις ανάγκες, καθώς τα δωμάτια των εστιών χωρίζονταν το ένα από το άλλο με γυψοσανίδες, οι τοίχοι περιείχαν αμίαντο και κάτω απ’ αυτά υπήρχαν εργαστήρια με φιάλες βουτανίου και μεγάλες ποσότητες οινοπνεύματος, με κίνδυνο φυσικά να τιναχθούν οι φοιτητές στον αέρα και μάλιστα σε μια πυκνοκατοικημένη περιοχή, δίπλα σε σχολείο και στο Βενιζέλειο Νοσοκομείο.

Παρά τις διαβεβαιώσεις της πρυτανείας για ακαταλληλότητα του κτηρίου, η πυρασφάλεια ήταν ανεπαρκής. Ο συναγερμός δεν λειτούργησε όπως έπρεπε και οι φοιτητές είχαν μόνο μια έξοδο διαφυγής, καθώς όλες οι υπόλοιπες πόρτες ήταν κλειδωμένες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Είναι χαρακτηριστικό το γεγονός ότι ποτέ δεν υπήρξε επαρκής χρηματοδότηση για τη φοιτητική μέριμνα. Αυτά είναι θέματα ευθυνών της Κυβέρνησης και φυσικά της πρυτανείας, που έχει την εποπτεία εκεί επιτόπου να προωθεί και να λύνει ζητήματα των πανεπιστημίων.

Επίσης, καμμιά απόλυτη δέσμευση δεν έχει γίνει από την Κυβέρνηση και από την πρυτανεία για ανάπλαση, αξιοποίηση των πανεπιστημιακών εγκαταστάσεων προς όφελος των φοιτητών και των εργαζομένων του πανεπιστήμιου -και εδώ βάζω μια άλλη διάσταση με αφορμή το ζήτημα της πυρκαγιάς- με χρήματα από τον κρατικό προϋπολογισμό, μακριά από ανταποδοτικές λειτουργίες, ενώ είναι γνωστή εδώ και κάποια χρόνια η πρόθεση της πρυτανείας –προσέξτε το- να παραδώσει σημαντικό τμήμα εγκαταστάσεων σε ιδιώτη επενδυτή. Κρατήστε το αυτό.

Έχει μια σημασία η Κυβέρνηση, εσείς, να μας πείτε τις δικές σας προθέσεις, εάν γνωρίζετε, κατ’ αρχάς, για τις προθέσεις της πρυτανείας και τι λέτε εσείς γύρω απ’ αυτό το ζήτημα.

Κατά την άποψή μου, δεν κρύβονται οι ευθύνες. Οι ευθύνες δεν μπορούν να κρυφτούν και δεν είναι θέμα πρόθεσης, γιατί εσείς μπορεί να έχετε τις καλύτερες προθέσεις, αλλά είναι θέμα πολιτικής επιλογής και των δεσμεύσεων που έχει η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η μεν πρυτανεία –προσέξτε- έφτασε στο σημείο να απαιτεί από τους εστιακούς φοιτητές 60 ευρώ, για να μείνουν στα δωμάτια το καλοκαίρι. Ντροπή! Και δέκα μέρες πριν, εάν καλά θυμάμαι, εσείς ο ίδιος μέσα στη Βουλή δηλώνατε με μια υπερηφάνεια ότι για πρώτη φορά, μετά από οκτώ χρόνια, αυξήθηκε κατά 45% ο προϋπολογισμός των πανεπιστημίων. Να, όμως, που τελικά οι ανάγκες είναι πολλαπλάσιες.

Όχι, μόνο, λοιπόν, δεν έχει λυθεί ακόμα η προσωρινή στέγαση των παλαιών φοιτητών, γιατί λύση δεν μπορεί να θεωρείται αυτό που είπατε, η στέγαση σε αυτό που μένουν και σ’ ένα εγκαταλελειμμένο για πάνω από τρία χρόνια κτήριο, …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Κύριε Συντυχάκη, θα παρακαλούσα να μην έχετε τον ίδιο χρόνο με την πρωτολογία.

**ΕΜΜΑΝΟΥΗΛ ΣΥΝΤΥΧΑΚΗΣ:** …χωρίς βασικές υποδομές, αλλά ούτε και η μελλοντική λύση που σκέφτεστε, καθώς επίσης έτσι οι φοιτητές βρίσκονται στον αέρα.

Στη Σύγκλητο χθες, που έγινε η κινητοποίηση των φοιτητών, υπήρξε εισήγηση για να ξεκινήσει μελέτη για τις εστίες στις Βούτες κ.λπ. και ο κύριος πρύτανης ανέφερε ότι δεν θα είναι έτοιμες νωρίτερα από τέσσερα χρόνια. Γι’ αυτό σας είπα στην πρωτολογία μου ότι οι όποιες αντιπαραθέσεις ανάμεσα σε εκείνους που φέρουν τη βασική ευθύνη για την κατάσταση που έχει διαμορφωθεί λειτουργεί και λίγο αποπροσανατολιστικά και δεν μπορεί να σκεπάσει τις όποιες ευθύνες.

Κατά συνέπεια θεωρούμε ότι δεν είναι μόνο το επίδομα των 2.000 ευρώ. Μπορεί να λύνει προσωρινά, προσωρινότατα, ένα πρόβλημα, αλλά πρέπει να βρεθεί ξενοδοχείο που να καλύπτει τις ανάγκες για όλη την ακαδημαϊκή χρονιά, δηλαδή να είναι αξιοπρεπής η διαμονή, να υπάρχουν ξεχωριστά γραφεία για διάβασμα, ίντερνετ, υπηρεσίες πλυντηρίου, ατομικό κουζινάκι, να εξασφαλιστεί η δωρεάν, ασφαλής και συχνή μετακίνηση των εστιακών για όλη τη χρονιά. Γιατί εξαρτάται πού είναι αυτό το ξενοδοχείο. Κάτι έχει ακουστεί για την Αγία Πελαγία που είναι είκοσι χιλιόμετρα έξω από το Ηράκλειο. Ποιος θα τους μετακινεί προς το πανεπιστήμιο;

Επίσης, να ξεκινήσει φυσικά η ανέγερση των νέων εστιών σε χώρους του πανεπιστημίου ή του ΙΤΕ στις Βούτες, χωρίς εργολάβους και ενοίκια και να καλύπτουν τις πραγματικές ανάγκες των φοιτητών και να αποκατασταθούν άμεσα με κονδύλι του κρατικού προϋπολογισμού οι εγκαταστάσεις του πανεπιστημίου που έχουν πληγεί από την πυρκαγιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Κύριε Συντυχάκη, με φέρνετε σε δύσκολη θέση.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι άλλο να κάνω, κύριε Πρόεδρε;

**ΠΡΟΕΔΡΕΥΩΝ (Μάριος Γεωργιάδης):** Έχετε τριπλασιάσει τον χρόνο σας, όχι μόνο διπλασιάσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό. Φυσικά, οι εγκαταστάσεις του Πανεπιστημίου Κρήτης να αξιοποιηθούν προς όφελος του λαού και των εργαζομένων και των φοιτητών του Πανεπιστημίου, του Μουσείου Φυσικής Ιστορίας, του Βενιζέλειου Νοσοκομείου, χωρίς ανταλλάγματα και ενοίκια, με την αποκλειστική ευθύνη χρηματοδότησης και λειτουργίας από το ίδιο το κράτος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Να είστε καλά, κύριε Συντυχάκη.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Συντυχάκη, η αυτοτέλεια των πανεπιστημίων σημαίνει υποχρεώσεις και δικαιώματα των πανεπιστημίων. Αν τυχόν όλα εξαρτώνται από το κράτος, αυτό είναι μια άλλη αντίληψη για τη δημοκρατία την οποία δεν έχουμε.

Εμείς, λοιπόν, λέμε ότι υπάρχουν δομές που έχουν μια σχετική αυτονομία σε σχέση με το κράτος. Αυτό διασφαλίζει έναν πλουραλισμό, με κομμάτι το οποίο μπορεί να συμφωνεί η κεντρική κυβέρνηση ιδεολογικοπολιτικά, με κομμάτι να μη συμφωνεί κ.λπ.. Είναι, όμως, μια κατάκτηση που την έχουν κυρίως μετά τη Μεταπολίτευση και είναι μια κατάκτηση που θα πρέπει όλοι μας να διαφυλάξουμε.

Το δεύτερο που θα ήθελα και εσείς να προβληματιστείτε είναι το εξής. Ξέρετε, διαβάζω καθημερινά στον «ΡΙΖΟΣΠΑΣΤΗ», και ακούω με μεγάλη προσοχή τους συναδέλφους του Κομμουνιστικού Κόμματος Ελλάδας, για αγωνιστικές παρεμβάσεις. Ξέρουμε ότι στις κοινωνίες τα πράγματα προχωράνε, όχι μόνο λόγω φωτισμένων κυβερνήσεων αλλά και λόγω διεκδικήσεων μιας κοινωνίας.

Για να μην υπάρχουν παρεξηγήσεις δεν λέω ότι για όλα φταίει η -αν θέλετε- κατάσταση που επικρατεί και στον τρόπο διεκδικήσεων μέσα στο πανεπιστήμιο. Δυστυχώς, όπως όλη η κοινωνία, έτσι και το πανεπιστήμιο, έτσι και οι διδάσκοντές μας, έτσι και οι φοιτητές μας, περνάμε μία μεταβατική κατάσταση, κατά την οποία το κίνημα δεν έχει την αποτελεσματικότητα που πρέπει να έχει για να μπορέσει να λύσει άμεσα τα δικά του προβλήματα. Και ξέρετε ότι ποτέ κάτι -το κόμμα σας το ξέρει καλύτερα από όλους μας- δεν έχει χαριστεί σε κανέναν αν δεν το διεκδικήσει, με έναν τρόπο όμως αποτελεσματικό, όχι με έναν τρόπο για να βγούμε φωτογραφία, για να δημιουργήσουμε ένα ντόρο, όπως λέγεται στην καθομιλουμένη. Λέω, λοιπόν, ότι πολλά από τα προβλήματα που είπατε έχουν άμεση σχέση με τέτοιου είδους ζητήματα.

Καταλαβαίνω και εγώ τώρα ότι υπήρχαν σοβαρά προβλήματα παραδείγματος χάριν ως προς τη λειτουργία του κτηρίου που κάηκε. Αυτά έπρεπε να είχαν λυθεί. Έπρεπε να υπάρχει απαίτηση να λυθούν αυτά τα προβλήματα. Καταλαβαίνω ότι υπήρχαν προσπάθειες, απλώς δεν τελεσφόρησαν.

Το άλλο που είπατε είναι ότι τα χρήματα πρέπει να δοθούν και στους πρωτοετείς. Θα μπορούσα να μην τοποθετηθώ επί του ζητήματος. Εδώ έγινε κάτι έκτακτο, έτσι δεν είναι; Το έκτακτο αφορά έναν κόσμο που ήταν εκεί και ευτυχώς δεν είχαμε τραγικές συνέπειες. Θα πρέπει η φροντίδα μας να εστιαστεί σε αυτόν τον κόσμο. Αυτός τα έχασε όλα. Τα υπόλοιπα παιδιά δεν ήταν καν εκεί, γιατί δεν είχαν έρθει ακόμα, όπως σας είπα δεν είχε αρχίσει το ακαδημαϊκό έτος. Θεωρώ, λοιπόν, ότι είναι ένας σεβασμός προς την κοινωνική πολιτική της Κυβέρνησης, αυτά τα παιδιά -για τα οποία δεν υπάρχει κανένα αίτημα- να πουν «προφανώς οι δικοί μας συνάδελφοι καταστράφηκαν, τα πάντα, εμείς έτυχε να ήμαστε μακριά».

Λέτε για την καθημερινότητά τους, για τα ξενοδοχεία και πάει λέγοντας. Έχετε δίκιο, γι’ αυτό και σας είπα ότι το ξενοδοχείο το οποίο αποφασίστηκε είναι και με σύμφωνη γνώμη των εστιακών φοιτητών και είναι μετά από προκήρυξη κ.λπ.. Υποψιάζομαι, μια που συμφώνησαν όλοι, ότι θα καλύπτει βασικές ανάγκες.

Δεν θέλω να δώσω την εντύπωση ότι όλα έγιναν τέλεια. Εκείνο, όμως, που θέλω να σας πω ότι στην πολύ συγκεκριμένη περίπτωση νομίζω ότι η Κυβέρνηση τουλάχιστον λειτούργησε άψογα ως προς τις υποχρεώσεις της.

Για το θέμα των εστιών, συμφωνούμε μαζί ότι είναι ένα θέμα μακροπρόθεσμου προγραμματισμού. Υπάρχουν χρήματα για την ανέγερσή τους. Εκείνο που δεν υπάρχει είναι οι ώριμες μελέτες που πρέπει να γίνουν από τους εμπλεκόμενους φορείς, για να μπορέσουμε να προχωρήσουμε σε έναν μακροπρόθεσμο σχεδιασμό και κυρίως υλοποίηση των εστιών, που ξέρετε ότι σε όλη την Ευρώπη είναι ένα πολύ περίπλοκο ζήτημα. Εμείς δεν βασιζόμαστε μόνο στο θέμα των εστιών. Κάθε χρόνο, όπως γνωρίζετε, δίνουμε 42 εκατομμύρια ευρώ για στεγαστικό δάνειο φοιτητών και φοιτητριών.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 11.35΄ λύεται η συνεδρίαση για την προσεχή Δευτέρα 22 Οκτωβρίου 2018 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 3/3/9-10-2018 επίκαιρης επερώτησης προς τον Υπουργό Ψηφιακής Πολιτικής Τηλεπικοινωνιών και Ενημέρωσης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**