(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΔ΄

Τετάρτη 28 Νοεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Γυμνάσιο Λειβαδιάς, το 3ο Γυμνάσιο Ωραιοκάστρου Θεσσαλονίκης και το Havdrup Skole σχολείο της Δανίας, σελ.   
3. Ειδική Ημερήσια Διάταξη: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Ελένης Ζαρούλια και του κ. Ελευθέριου Αυγενάκη, σελ.   
4. Ανακοινώνεται ότι ο Υπουργός Διαφάνειας, Δικαιοσύνης και Ανθρωπίνων Δικαιωμάτων διαβίβασε στη Βουλή, στις 15 Ιουνίου 2018, ποινική δικογραφία που αφορά στον Βουλευτή και Υπουργό Ψηφιακής πολιτικής, Τηλεπικοινωνιών και ενημέρωσης, κ. Νικόλαο Παππά, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 29 Νοεμβρίου 2018, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Προστασίας του Πολίτη: «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΚΗ Φ. , σελ.  
ΒΑΡΕΜΕΝΟΣ Γ. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Σ. , σελ.  
ΗΛΙΟΠΟΥΛΟΣ Π. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΥΚΟΥΔΗΣ Σ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
  
Β. Επί προσωπικού θέματος:  
ΒΑΚΗ Φ. , σελ.  
ΓΕΩΡΓΙΑΔΗΣ Σ. , σελ.  
  
Γ. Επί του σχεδίου νόμου του Υπουργείου Προστασίας του Πολίτη:  
ΑΣΗΜΑΚΟΠΟΥΛΟΥ Ά. , σελ.  
ΒΑΚΗ Φ. , σελ.  
ΒΕΣΥΡΟΠΟΥΛΟΣ Α. , σελ.  
ΒΟΡΙΔΗΣ Μ. , σελ.  
ΒΡΟΥΤΣΗΣ Ι. , σελ.  
ΓΕΡΜΕΝΗΣ Γ. , σελ.  
ΓΕΡΟΒΑΣΙΛΗ Ό. , σελ.  
ΓΕΩΡΓΙΑΔΗΣ Σ. , σελ.  
ΔΑΒΑΚΗΣ Α. , σελ.  
ΔΑΝΕΛΛΗΣ Σ. , σελ.  
ΗΛΙΟΠΟΥΛΟΣ Π. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΥΤΣΟΥΚΟΣ Γ. , σελ.  
ΜΠΑΛΛΗΣ Σ. , σελ.  
ΜΠΓΙΑΛΑΣ Χ. , σελ.  
ΜΠΟΥΚΩΡΟΣ Χ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΤΑΣΣΟΣ Σ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΠΡΑΣ Α. , σελ.  
ΦΑΜΕΛΛΟΣ Σ. , σελ.  
ΧΑΡΑΚΟΠΟΥΛΟΣ Μ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
ΨΑΡΙΑΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΔ΄

Τετάρτη 28 Νοεμβρίου 2018

Αθήνα, σήμερα στις 28 Νοεμβρίου 2018, ημέρα Τετάρτη και ώρα 10.19΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 29 Νοεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 179/26-11-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Εξωτερικών, με θέμα: «Αυξημένη τουρκική προκλητικότητα στο Αιγαίο και την Ανατολική Μεσόγειο».

2. Η με αριθμό 187/27-11-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να ανακληθούν οι απολύσεις, να προστατευτούν οι εργαζόμενοι και να εφαρμοστούν οι κλαδικές συλλογικές συμβάσεις στον Επισιτισμό Τουρισμού».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 180/26-11-2018 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Αγροτικής Ανάπτυξης και Τροφίμων, με θέμα: «Προβλήματα και διαμαρτυρίες κατά την πληρωμή της προκαταβολής της βασικής ενίσχυσης του έτους 2018».

2. Η με αριθμό 161/19-11-2018 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, με θέμα: «Με αργούς ρυθμούς σημαντικά έργα υποδομών στη Μαγνησία».

3. Η με αριθμό 169/20-11-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αντιμετώπιση επιπτώσεων από την κατασκευή και λειτουργία του αεροδρομίου στο Καστέλι. Αναγκαία έργα και ανταποδοτικά οφέλη για την περιοχή».

4. Η με αριθμό 120/1-11-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών».

5. Η με αριθμό 75/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων».

6. Η με αριθμό 1/1-10-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας-Σκοπίων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1191/4-9-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να απεγκλωβιστούν χιλιάδες υπό συνταξιοδότηση συμπολίτες μας, ασφαλισμένοι του ΟΑΕΕ και του ΟΓΑ οι οποίοι σήμερα είναι χωρίς εισόδημα και χωρίς σύνταξη».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην οδηγία (ΕΕ) 2016/681».

Η Διάσκεψη των Προέδρων αποφάσισε στη συνεδρίασή της στις 26 Νοεμβρίου 2018, τη συζήτηση του νομοσχεδίου σε μια συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα συμφώνησε.

Επιτρέψτε μου σ’ αυτό το σημείο, πριν περάσουμε στους εισηγητές των κομμάτων, να δώσω τον λόγο στον κ. Τσακαλώτο και στην κ. Γεροβασίλη, για να παρουσιάσουν δυο τροπολογίες, προκειμένου και εσείς να έχετε έγκαιρα γνώση αυτών των τροπολογιών.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρίες και κύριοι συνάδελφοι, είχαμε διάφορες διαφωνίες τον τελευταίο χρόνο για τον προϋπολογισμό και το μεσοπρόθεσμο, όπου η Αντιπολίτευση μας έλεγε διάφορα πράγματα που φαίνονται τώρα ότι δεν ισχύουν.

Είναι αλήθεια ότι τα τελευταία χρόνια δώσαμε μέρισμα, είχαμε υπεραπόδοση. Έχουμε εξηγήσει τους λόγους γιατί είχαμε υπεραπόδοση. Διαφωνούμε για τους λόγους. Δεν νομίζω ότι χρειάζεται να το ξαναπούμε. Ποτέ δεν είχαμε εμείς ως στόχο να έχουμε υπεραπόδοση και δίναμε το μέρισμα, όπως και φέτος θα δώσουμε ένα μέρισμα περίπου 710 εκατομμυρίων ευρώ, στα ίδια πρότυπα που ήταν πέρυσι. Η τροπολογία θα κατατεθεί σε μισή ώρα.

Θα σας εξηγήσω τώρα την τροπολογία. Εάν θέλετε, θα σας την εξηγήσω ξανά, αλλά για να μην χάνουμε χρόνο και μιλώ δυο φορές, θα σας τα πω τώρα, εάν θέλετε, το ξαναλέω και μετά, αλλά νομίζω ότι είναι υπερβολή. Απλώς, μου είπαν τυπικά ότι πρέπει πρώτα να κατατεθεί και μετά να το πω.

Είναι στο ίδιο μήκος κύματος, λοιπόν. Οι παράμετροι δεν αλλάζουν καθόλου. Υπάρχουν οριακές διαφορές. Και θα δείτε ότι η τροπολογία λέει πως με υπουργική απόφαση θα υπάρχουν κάποιες λεπτομέρειες.

Τώρα, όμως, όπως εξήγησα και στο μεσοπρόθεσμο και πάρα πολλές φορές -το έχει εξηγήσει και ο Πρωθυπουργός- αλλάζει ο τρόπος που θα λειτουργούμε. Τώρα που έχουμε βγει από το πρόγραμμα, δεν έχουμε καμμία ανάγκη να υπάρχει υπερπλεόνασμα επειδή μας αναγκάζει το ΔΝΤ, για να λέει ότι η απόδοση κάποιου φορολογικού μέτρου θα είναι χαμηλή. Άρα, μπορούμε να κάνουμε μέτρα εκ των προτέρων. Προφανώς ο στόχος είναι το 3,5%. Μέσα σ’ αυτό το 3,5% αφήνουμε και μια «καβάτζα» για να μη γίνει κάποιο λάθος. Πάντα χρειάζεσαι μια ασφάλεια σ’ αυτά τα πράγματα.

Επίσης, κάνουμε δύο πράγματα: Πρώτον, το ξοδεύουμε εκ των προτέρων και δεύτερον, το ξοδεύουμε σε μόνιμα μέτρα. Δηλαδή, σχετικά με όλα αυτά που έγιναν την προηγούμενη εβδομάδα για την κοινωνική ασφάλιση, ό,τι ισχύει για το 2019, θα ισχύει και για το 2020 και το 2021. Για το επίδομα στέγασης πάλι το ίδιο. Είναι μόνιμα μέτρα που εμείς νομίζουμε ότι θα βοηθήσουν την οικονομία.

Σήμερα έχουμε δύο απ’ αυτά τα μέτρα που πάλι επιβεβαιώνουν το δικό μας αφήγημα. Ποιο είναι αυτό; Όχι μόνο δεν θα μειωθούν οι συντάξεις, αλλά και ένα μέρος των αντίμετρων θα μπορέσουμε να το έχουμε όχι σε δύο χρόνια, που ήταν η συμφωνία του καλοκαιριού του 2017, αλλά σε τέσσερα χρόνια. Άρα, αυτό που συζητάμε σήμερα είναι μέρος από τα μέτρα του 2019, που είναι μέρος από τα αντίμετρα που θα δείτε το 2019, το 2020, το 2021 και το 2022.

Η πρώτη τροπολογία είναι για τη μείωση των συντελεστών φορολογίας νομικών προσώπων -όπως ξέρετε, το ανακοίνωσε ο Πρωθυπουργός στη Θεσσαλονίκη.- όπου θα πάει στο 28% το 2019, στο 27% το 2020, στο 26% το 2021 και στο 25% το 2022. Όταν θα φτάσει στο 25%, θα είναι λίγο μεγαλύτερο από τον μέσο όρο στην Ευρωπαϊκή Ένωση, που είναι περίπου 24%, 24,2% ή 24,3%, αν θυμάμαι σωστά.

Θέλω να αναφέρω δύο πράγματα γι’ αυτό το μέτρο. Είναι κάτι που θα βοηθήσει τις επιχειρήσεις. Μην ξεχνάτε, όμως, ότι στην Ελλάδα υπάρχουν και πάρα πολύ μικρές επιχειρήσεις που θα βοηθηθούν απ’ αυτό. Άρα, δεν είναι μόνο οι μεγάλες επιχειρήσεις που θα κερδίσουν.

Το δεύτερο είναι ότι παρ’ όλο που υπάρχει μια πίεση διεθνώς στην εποχή της παγκοσμιοποίησης για χαμηλούς συντελεστές φορολόγησης, το πιο σημαντικό που έχουμε καταλάβει -και μπορούν να το επιβεβαιώσουν και οι Υπουργοί Οικονομίας και Ανάπτυξης του ΣΥΡΙΖΑ, αλλά και προηγούμενοι Υπουργοί- είναι να είναι σταθερό το σύστημα, να ξέρουν οι επενδυτές πόσο θα είναι και πως θα είναι με κάποια διάρκεια. Άρα τώρα αυτό προσπαθούμε, δηλαδή να ξέρουν οι επενδυτές τους κανόνες του παιχνιδιού.

Το τρίτο είναι το εξής: Δεν ξέρω καν τις απόψεις των κομμάτων της Αντιπολίτευσης. Η θέση που η ελληνική Κυβέρνηση υποστηρίζει στην Ευρώπη, είναι ο φόρος πάνω στα κέρδη να είναι σε ευρωπαϊκό επίπεδο και να υπάρχει ένας συντελεστής, δηλαδή ίδιος στην Ελλάδα, στη Γερμανία, στην Ιρλανδία, για να μην υπάρχει αυτός ο ανταγωνισμός ανάμεσα στα κράτη ότι «εγώ τον μειώνω για να έχω περισσότερες επενδύσεις από εσάς». Αυτό είναι ένα θέμα που ίσως πρέπει να συζητήσουμε αν όλοι το υποστηρίζουμε, δηλαδή να μην υπάρχει φορολογικός ανταγωνισμός σ’ αυτό το επίπεδο, γιατί αυτό είναι κάτι που μας πάει σ’ έναν αγώνα προς τα κάτω και μειώνεται μετά το κοινωνικό κράτος επειδή δεν υπάρχουν αρκετά φορολογικά έσοδα.

Πάω γρήγορα στη μείωση του ΕΝΦΙΑ, που κι αυτό ανακοινώθηκε από τον Πρωθυπουργό στη Θεσσαλονίκη. Στη ρύθμιση που έχουμε, ο ΕΝΦΙΑ μειώνεται κατά 30% για περιουσίες φυσικών προσώπων με αντικειμενική αξία που ανέρχεται μέχρι 60.000 ευρώ. Όταν η συνολική αξία της περιουσίας υπερβαίνει το ποσό των 60.000 ευρώ, το ποσό έκπτωσης του 30% μειώνεται κατά 70 λεπτά ανά 1.000 ευρώ, με μέγιστη έκπτωση ΕΝΦΙΑ τα 100 ευρώ.

Θα σας δώσω κάποια παραδείγματα για το τι σημαίνει αυτό: Σε σύνολο 5,9 εκατομμύριων ιδιοκτητών, τα τριάμισι εκατομμύρια -δηλαδή το 60% των ιδιοκτητών- θα έχουν μείωση 30%, άλλο ένα εκατομμύριο -το 70% των ιδιοκτητών- θα έχει μείωση 20% και άλλο μισό εκατομμύριο θα έχει μείωση 10%. Δηλαδή πέντε από τα 5,9 εκατομμύρια ιδιοκτητών -το 87% των ιδιοκτητών- θα έχει μείωση μεγαλύτερη ή ίση του 10%.

Βλέπουμε, λοιπόν, ότι μειώνουμε μεσοσταθμικά τον ΕΝΦΙΑ 10%. Όμως, για ένα πολύ σημαντικό κομμάτι των πολιτών η μείωση είναι μεγαλύτερη. Και σ’ αυτό το κομμάτι εντάσσεται το σύνολο των λαϊκών στρωμάτων, αλλά και ένα συντριπτικά μεγάλο μέρος της μεσαίας τάξης.

Αυτές ήταν οι υποσχέσεις μας στη Θεσσαλονίκη. Αυτά είναι τα πράγματα που κάνουμε. Είμαι σίγουρος ότι όλο το Σώμα προτιμά μια πολιτική που έχουμε μόνιμα μέτρα εκ των προτέρων, παρά να έχουμε εκ των υστέρων μερίσματα και γι’ αυτό περιμένω να υπάρχει καθολική υποστήριξη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει η κ. Γεροβασίλη.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κυρίες και κύριοι συνάδελφοι, είναι τρεις οι τροπολογίες στο νομοσχέδιο που συζητείται, τις οποίες θέλω να αναπτύξω.

Η μία τροπολογία ρυθμίζει θέματα αναφορικά με επιτυχόντες και επιλαχόντες προηγουμένων διαγωνισμών κατάταξης πρόσληψης στο Πυροσβεστικό Σώμα.

Γνωρίζουμε όλοι τα προβλήματα στελέχωσης του Πυροσβεστικού Σώματος, τα οποία είναι χρόνια και χρήζουν άμεσης επίλυσης. Γνωρίζετε, επίσης, ότι οι μνημονιακοί περιορισμοί δεν επέτρεψαν αυτά τα χρόνια να μπορέσουμε να έχουμε ανθρώπινο δυναμικό από τους υπάρχοντες πίνακες επιλαχόντων προγενέστερων διαγωνισμών του Πυροσβεστικού Σώματος.

Συγκεκριμένα, δεν μπορέσαμε μέχρι σήμερα να αξιοποιήσουμε πίνακες επιλαχόντων αφ’ ενός για μόνιμους πυροσβέστες γενικών καθηκόντων, του τελευταίου διαγωνισμού του 2011, αλλά και για πυροσβέστες πενταετούς υποχρέωσης του ίδιου διαγωνισμού του 2011.

Οι επιχειρησιακές ανάγκες καθιστούν επιτακτική την παράταση ισχύος των πινάκων αυτών. Έτσι, με την εισηγούμενη τροπολογία θεσπίζεται η δυνατότητα άμεσης πρόσληψης προσωπικού, τόσο σε πυροσβέστες πενταετούς υποχρέωσης, όσο και σε μόνιμους πυροσβέστες.

Η καινούργια προκήρυξη, όπως αντιλαμβάνεστε, δεν θα ήταν δυνατόν να επιλύσει άμεσα αυτές τις ανάγκες, με δεδομένη και την εμπειρία της προηγούμενης περιόδου. Αντιλαμβανόμαστε όλοι την επείγουσα πρόσληψη από τους συγκεκριμένους πίνακες. Η παράταση ισχύος είναι μέχρι 31 Δεκεμβρίου 2019 και για τους πενταετούς υποχρέωσης από την κατηγορία των εποχικών πυροσβεστών, οι οποίοι είναι έμπειρο προσωπικό και σήμερα μπορούν να αξιοποιηθούν κατάλληλα και για τους δόκιμους πυροσβέστες από τον τελευταίο διαγωνισμό του 2011. Αυτή είναι η τροπολογία με γενικό αριθμό 1810.

Η τροπολογία με γενικό αριθμό 1808 ρυθμίζει θέματα αναφορικά με την υγειονομική υπηρεσία του Πυροσβεστικού Σώματος, δηλαδή προβλέπεται η μετεγκατάσταση της υγειονομικής υπηρεσίας του Σώματος στις δομές του «251 Γενικού Νοσοκομείου Αεροπορίας», επ’ ωφελεία, όπως αντιλαμβάνεστε, και των δύο φορέων και με εξοικονόμηση πόρων. Προβλέπεται, επίσης, ότι αυτοί οι οποίοι μετατάσσονται προς το νοσοκομείο, αν δεν έχουν αποκτήσει ιατρική ειδικότητα, τότε θα μπορούν να συνεχίσουν στο νοσοκομείο και να αποκτήσουν την ειδικότητα.

Η τρίτη τροπολογία με γενικό αριθμό 1809 ρυθμίζει μερικά τεχνικά ζητήματα αναφορικά με την ΕΥΠ. Καθορίζει παράβολα για συμμετοχή σε διαδικασίες διορισμού και πρόσληψης προσωπικού στην ΕΥΠ και ρυθμίζει την αποτελεσματικότερη διαδικασία προκήρυξης πλήρωσης θέσεων της ΕΥΠ.

Κυρίως αναδιοργανώνονται οι υπηρεσίες, τροποποιούνται αρμοδιότητες υπηρεσιακών μονάδων, διευκρινίζονται τα πτυχία ως προσόν διορισμού, ώστε να περιλαμβάνονται τα πτυχία του Ελληνικού Ανοιχτού Πανεπιστημίου, τα οποία αντιστοιχούν ήδη με τα προβλεπόμενα πτυχία ΑΕ. Επίσης, ορίζεται η συμμετοχή του προϊσταμένου Διεύθυνσης Διοικητικής Υποστήριξης και Ανθρωπίνων Πόρων της ΕΥΠ στην τριμελή επιτροπή επιλογής προσωπικού που θα συγκροτηθεί.

Αυτές είναι οι τρεις τροπολογίες.

Υπάρχει και μια νομοτεχνική βελτίωση, την οποία και θα καταθέσω για τα Πρακτικά. Σας θυμίζω ότι είχε γίνει μια συζήτηση για το δεύτερο εδάφιο στην παράγραφο 3 του άρθρου 9 του νομοσχεδίου, το οποίο διαγράφεται ακριβώς για να μην δημιουργείται η αμφιβολία που είχαμε συζητήσει, αν μπορούν να διευρυνθούν τα εγκλήματα τα οποία ελέγχονται.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Στο σημείο αυτό η Υπουργός κ. Όλγα Γεροβασίλη καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 13α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Φάμελλος έχει τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι Βουλευτές, θα παρουσιάσω την τροπολογία που αφορά στις ρυθμίσεις του τρόπου δόμησης για την αποκατάσταση και ανάπλαση της πυρόπληκτης περιοχής των Δήμων Μαραθώνος και Ραφήνας-Πικερμίου.

Πριν από μία εβδομάδα παρουσιάσαμε την επιτάχυνση των διαδικασιών βεβαίωσης σχετικά με το δασικό χαρακτήρα για τις περιοχές αυτές και είχαμε δεσμευθεί ότι σε μια εβδομάδα θα ολοκληρώσουμε όλα τα μέτρα που απαιτούνται για την αποκατάσταση της περιοχής. Και αυτό θα γίνει διαφυλάττοντας την ιδιαιτερότητα και τον χαρακτήρα της περιοχής, βελτιώνοντας σαφώς την ποιότητα ζωής, αίροντας όλες τις επιβαρυντικές και αρνητικές, αν θέλετε, καταστάσεις που είχαν διαμορφωθεί και τους παράγοντες, που ήταν η άναρχη ως μηδαμινή πρόσβαση σε δρόμους και δίκτυα κυκλοφορίας, η ανισομερής κατανομή του δομημένου αποθέματος και των κατασκευών, η αλλοίωση των περιοχών, ιδιαίτερα της παράκτιας ζώνης. Γενικά θα αντιμετωπιστούν όλες οι καταστάσεις που είχαν δημιουργηθεί, δίνοντας τη θέση τους σε ένα ειδικό χωρικό σχέδιο που θα περιλαμβάνει και θα ενσωματώνει τη βιώσιμη ανάπτυξη της περιοχής. Έτσι, η ανάπλαση της περιοχής θα συνδυαστεί με την άμεση αποκατάσταση των πληγέντων κτηρίων και, άρα, την ικανοποίηση των αναγκών των πυρόπληκτων συμπολιτών μας.

Ο απώτερος στόχος είναι να διαμορφωθεί ένα ανθρωπογενές περιβάλλον στην περιοχή, που θα έχει βασικό κριτήριο την προστασία της ανθρώπινης ζωής, διότι αυτό έλειπε από την προηγουμένη κατάσταση.

Καθορίζονται, λοιπόν, με την τροπολογία που έχει κατατεθεί, οι περιορισμοί δόμησης και η αποκατάσταση των πληγέντων κτηρίων, που θα επιτρέψουν να επισκευάζονται και να ανεγείρονται νέα κτήρια χωρίς να σταματάει η διαδικασία σχεδιασμού, αλλά και κατασκευής των δασικών έργων υποδομής, που κύρια είναι οι οδικοί άξονες και η πρόσβαση στην παραλία.

Συγκεκριμένα, αναστέλλεται η έκδοση οικοδομικών αδειών και απαγορεύεται η εργασία δόμησης σε περιοχές που είναι κρίσιμες για τον χωρικό σχεδιασμό -αυτές που σας ανέφερα-, δημιουργούνται κίνητρα για την άμεση διάνοιξη οδών και, ταυτόχρονα, για την κατασκευή ενός ασφαλούς οδικού δικτύου, οπισθοχωρώντας ουσιαστικά οι κατασκευές για να υπάρχει επαρκές πλάτος οδοποιίας, απομακρύνονται τα κτήρια που βρίσκονται στις περιοχές που διέπονται από τη δασική νομοθεσία και κύρια στην περιοχή του ρέματος Παππά και επιταχύνονται οι διαδικασίες για τη συμπλήρωση του οδικού δικτύου και την απόδοση σε κοινή χρήση των τμημάτων του παραλιακού μετώπου, τα οποία θα υποδεικνύονται και από το ειδικό χωρικό σχέδιο ως δίοδοι προς της θάλασσα, αλλά και ως δίκτυο κυκλοφορίας πεζών.

Με τη θεσμοθέτηση όλων αυτών των διατάξεων, αποκαθίστανται τα κτήρια της περιοχής, υπάρχει η επιλογή που δίνει σε όλους τους πολίτες τρόπο αποκατάστασης και συνέχισης της ζωής στην περιοχή με ολοκληρωμένο νομικό πλαίσιο. Όμως, το βασικό είναι ότι αίρονται χρόνιες παθογένειες του ελληνικού κράτος στην αντιμετώπιση της οικιστικής πραγματικότητας και κυρίως ότι δεν θα επαναληφθούν τα ίδια αδιέξοδα που οδήγησαν και συνετέλεσαν, δυστυχώς, στη μεγάλη τραγωδία και στην καταστροφή στο Μάτι.

Ειδικότερα, η αναστολή της έκδοσης οικοδομικών αδειών είναι σε περιοχές όπως: Ζώνη συγκεκριμένου πλάτους από τον άξονα οδών που θεωρούνται κρίσιμες για τον συνολικό σχεδιασμό. Το πλάτος της αναστολής διευκρινίζουμε ότι δεν αποτελεί την οικοδομική και ρυμοτομική γραμμή. Είναι το περιθώριο, το οποίο αναστέλλεται η δόμηση για να έλθει το ειδικό χωρικό σχέδιο να καθορίσει τη ρυμοτομική και οικοδομική γραμμή. Η επιλογή των οδών έχει γίνει έτσι, ώστε να υπάρχουν δίδυμα οδών ανόδου και καθόδου, να υπάρχει, δηλαδή, διευκόλυνση κυκλοφορίας και, ταυτόχρονα, να υπάρχει σύνδεση, αν θέλετε, με τις ευρύτερες και όμορες περιοχές, μιας και δεν υπήρχε σύνδεση ούτε με τις γειτονικές περιοχές.

Βέβαια, η αναστολή αυτή συνδυάζεται με την παράγραφο 2 του άρθρου, όπου δίνεται η δυνατότητα σε κτήρια με βαριές βλάβες, που βρίσκονται στην περιοχή αναστολής, να αποζημιωθούν ως κατεδαφιστέα και να κατασκευαστούν σε άλλη ζώνη ή να οπισθοχωρήσουν ή να πάνε σε άλλη ζώνη.

Αυτή η αναστολή αφορά κάθε οικοδομική εργασία και δεν επισκευάζονται και δεν ανακατασκευάζονται μάντρες και άλλες κατασκευές περιβάλλοντος χώρου, εφόσον η θέση τους είναι στη ζώνη αναστολής και μέσα στα όρια της οδοποιίας.

Ταυτόχρονα, η αναστολή μέσα σ’ αυτήν τη ζώνη αφορά και κάθε αδόμητο οικόπεδο, την ανακατασκευή στην παραλιακή περιοχή και βέβαια αφορά και κάθε κτήριο που βρίσκεται σε είκοσι μέτρα από τη ζώνη του ρέματος Παπά. Δίνεται, όμως, η δυνατότητα να απομακρυνθούν αυτά τα κτήρια με τη χορήγηση έκτακτου επιδόματος στέγασης. Εξαιρείται από την αναστολή η αποκατάσταση κτηρίων με βλάβες τοπικού χαρακτήρα, δηλαδή εξαιρούνται αυτά που θέλουν μικρές αποκαταστάσεις.

Τα κτήρια που έχουν κριθεί επισκευάσιμα και βρίσκονται κατά σύνολο ή τμήμα στη ζώνη αναστολής μπορούν να πάρουν επιδότηση κατεδαφιστέου και να κατασκευαστούν εκ νέου εκτός ζώνης και βέβαια μπορούν και να μετατοπιστούν στο ίδιο τεμάχιο σε περιοχή εκτός της ζώνης αναστολής.

Με αυτήν τη δυνατότητα τα περισσότερα κτήρια που είναι παλιά και ισόγεια και έχουν κατασκευαστεί με τα πρότυπα –το «πρότυπο» είναι λανθασμένη λέξη- παραθεριστικών κατοικιών ή λυόμενων μπορούν να ανακατασκευαστούν με σύγχρονες τεχνικές προδιαγραφές σε θέση που δεν θα εμποδίζει τη διάνοιξη των οδών. Και εφόσον οι ιδιοκτήτες δεν κάνουν χρήση αυτής της παραγράφου, μπορούν απλά να επισκευάσουν το υφιστάμενο κτήριο, αρκεί να μην είναι μέσα στη ζώνη αναστολής.

Όσον αφορά τις περιοχές στις οποίες υπάρχει ζώνη αναστολής –και ιδιαίτερα για το ρέμα Παπά και την περιοχή που διέπεται από τη δασική νομοθεσία- χορηγείται έκτακτο Κοινωνικό Επίδομα Στέγασης για τα πληγέντα κτήρια που είναι κύρια και μοναδική κατοικία, μετά από έκθεση ιδιώτη μηχανικού, αλλά και έκθεση δικηγόρου σχετικά με τη μετεγγραφή του τίτλου και έτσι αυτά τα κτήρια θα κατεδαφιστούν. Εφόσον κατεδαφιστούν, θα δοθεί και το Κοινωνικό Επίδομα Στέγασης. Δεν επιτρέπεται η άδεια σε αυτές τις περιοχές ούτε για επισκευή και βέβαια αυτή η επιδότηση αφορά στα κτήρια που κατασκευάστηκαν πριν από τη νομοθεσία και το χρονικό όριο του νόμου περί τακτοποίησης αυθαιρέτων, όχι μετέπειτα, δηλαδή όχι τα νέα αυθαίρετα.

Έτσι, λοιπόν, πιστεύουμε ότι καθορίζεται ταυτόχρονα με λεπτομέρειες ο τρόπος διαπίστωσης του εμβαδού της κατασκευής, αλλά και η εκτέλεση των έργων τροποποίησης του οδικού δικτύου -που αυτό είναι και το βασικό ζήτημα- η άμεση κατασκευή των έργων οδικού δικτύου, αλλά και η κατασκευή των κοινόχρηστων χώρων της περιοχής -και ιδιαίτερα αυτών που αφορούν στην παράκτια, παράλια περιοχή, για να μπορέσει να αποκατασταθεί η διάνοιξη των οδών- η σύνδεση με τις γειτονικές περιοχές, η αποκατάσταση των κτηρίων, ιδιαίτερα της κύριας και μοναδικής κατοικίας, η πρόσβαση των πεζών στην κυκλοφορία, στο θαλάσσιο μέτωπο, αλλά και η ασφαλής λειτουργία της περιοχής.

Έτσι, αποκαθίσταται άμεσα η ζωή στην περιοχή, αποκαθίστανται οι περιουσίες και πάνω απ’ όλα αντιμετωπίζονται μόνιμα χρόνιες παθογένειες του ελληνικού κράτους στην αντιμετώπιση της αυθαίρετης οικιστικής πραγματικότητας που επέτρεψαν οι προηγούμενες κυβερνήσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ξεκινάμε τώρα με τους εισηγητές με πρώτο στη σειρά τον κ. Μπαλλή, εισηγητή του ΣΥΡΙΖΑ.

Ορίστε, κύριε Μπαλλή, έχετε τον λόγο για δεκαπέντε λεπτά.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, νομίζω ότι σήμερα είναι μια καλή μέρα για το Κοινοβούλιό μας. Είναι μια καλή μέρα, γιατί περιλαμβάνει καλές ειδήσεις, έχει καλά νέα κυρίως για εκείνες τις κοινωνικές ομάδες που είχαν πληγεί περισσότερο τα προηγούμενα χρόνια και που τώρα βλέπουν και διαπιστώνουν ότι αρχίζει και δικαιώνεται η ελπίδα τους πως κάτι θα αλλάξει, όταν με το καλό η χώρα θα μπορέσει να τηρήσει μεν τις υποχρεώσεις της, τις δεσμεύσεις της αλλά και θα μπορέσει να διεκδικήσει και να πετύχει -όπως και πέτυχε- την έξοδο από τη σκληρή εποπτεία και από τα μνημόνια.

Ακούσαμε πριν από λίγο από τους Υπουργούς -τον κ. Τσακαλώτο κυρίως- να περιγράφουν αυτά τα καλά νέα που είπα στην αρχή. Σήμερα είναι η συνέχεια, διότι πριν από λίγες μέρες νομοθετήσαμε τη μείωση των ασφαλιστικών εισφορών για τους νέους επιστήμονες, τους ελεύθερους επαγγελματίες, τους αυτοαπασχολούμενους. Νομοθετήσαμε την επιδότηση των ασφαλιστικών εισφορών για τους νέους που θα προσλαμβάνονται, για να βοηθήσουμε την ενίσχυση της απασχόλησης, ειδικά στις νεότερες ηλικίες.

Και σήμερα έχουμε τη συνέχεια -με όσα ακούσαμε, με τις τροπολογίες που έρχονται- μιας διαφορετικού τύπου νομοθέτησης από την Κυβέρνηση. Είναι μια νομοθέτηση που θα έχει πλέον και επιτέλους το δικό μας στίγμα, το στίγμα της δικαιότερης κατανομής και των βαρών και των ωφελημάτων, το στίγμα της δικής μας ταυτότητας μετά την έξοδο από το πρόγραμμα, μετά την έξοδο από τα μνημόνια, για να επιστραφεί σταδιακά –με προσεκτικά πάντα βήματα- σε εκείνους που σήκωσαν το μεγαλύτερο βάρος τα προηγούμενα χρόνια ένα μέρος των ωφελημάτων που μπορούμε πλέον να έχουμε.

Σήμερα έχουμε να συζητήσουμε το νομοσχέδιο που ενσωματώνει την ευρωπαϊκή οδηγία για τον τρόπο διαβίβασης και διαχείρισης των ονομαστικών στοιχείων επιβατών, των στοιχείων PNR. Νομίζω, όμως, ότι στο μυαλό όλων μας το νομοσχέδιο αυτό θα καταγραφεί κυρίως ως το νομοσχέδιο που στα μέτρα του, στις ρυθμίσεις του, στα άρθρα του θα περιλαμβάνει και τις σημαντικές, διαφορετικές πλέον, νομοθετήσεις που αλλάζουν τα προηγούμενα, δυσμενή για τους περισσότερους πολίτες της χώρας, δεδομένα.

Προβλέπεται η μείωση του ΕΝΦΙΑ μεσοσταθμικά κατά 10% και 30% για όσους έχουν ακίνητη περιουσία πολύ χαμηλής αξίας και η μείωση των φορολογικών επιβαρύνσεων στις επιχειρήσεις και στις νομικές οντότητες που αποκτούν κέρδη από την επιχειρηματική τους δραστηριότητα. Σταδιακά θα φτάσουμε στον ευρωπαϊκό μέσο όρο. Ξεκινάμε από του χρόνου την κατά 1% ανά έτος μείωση αυτών των επιβαρύνσεων.

Πρέπει, όμως, να πούμε και μερικά λόγια για να παρουσιάσουμε και το νομοσχέδιο, το κυριότερο μέρος που έχουμε να συζητήσουμε σήμερα.

Κυρίες και κύριοι συνάδελφοι, με αυτό το νομοσχέδιο, όπως είπα και πριν, ενσωματώνεται στην εθνική νομοθεσία η οδηγία τόσο της Ευρωπαϊκής Επιτροπής, όσο και του Ευρωπαϊκού Κοινοβουλίου από τον Απρίλιο του 2016, καθώς η Ελλάδα είναι μία από τις λίγες -τρεις είναι όλες κι όλες- ευρωπαϊκές χώρες που ακόμα δεν έχουν ενσωματώσει στη νομοθεσία τους τη συγκεκριμένη οδηγία. Αυτή αφορά στην ευρωπαϊκή οδηγία για τις καταστάσεις ονομάτων επιβατών, εν συντομία PNR, με στόχο την πρόληψη, την ανίχνευση, διερεύνηση και δίωξη τρομοκρατικών, αλλά και πολλών άλλων σοβαρών ποινικών αδικημάτων.

Αντικείμενο του νομοσχεδίου, αντικείμενο της οδηγίας είναι ο τρόπος συλλογής, διαβίβασης και επεξεργασίας των ονομαστικών αρχείων των επιβατών των αεροπορικών πτήσεων εντός και εκτός Ευρωπαϊκής Ένωσης. Στόχος, όπως είπα, είναι η πρόληψη των πολύ σοβαρών εγκλημάτων. Η έγκαιρη πρόβλεψη αυτών των αδικημάτων -και κυρίως τρομοκρατικών ενεργειών- ήταν αντικείμενο ευρωπαϊκού και διεθνούς προβληματισμού μετά την επίθεση της 11ης Σεπτεμβρίου του 2001 στις Ηνωμένες Πολιτείες Αμερικής, πολύ περισσότερο όμως σε ευρωπαϊκό επίπεδο μετά τις τρομοκρατικές επιθέσεις στο Παρίσι και τις Βρυξέλλες το 2015 και το 2016 αντίστοιχα.

Στη σκιά αυτών των επιθέσεων είχε δώσει το Ευρωπαϊκό Κοινοβούλιο το πράσινο φως για να αναπτυχθεί αυτό το σύστημα καταγραφής, ανταλλαγής και χρήσης των στοιχείων και προσωπικών δεδομένων των επιβατών των αεροπορικών πτήσεων.

Στη χώρα μας η προσαρμογή της νομοθεσίας σ’ αυτήν την οδηγία, η οποία θα πρέπει να τονίσουμε και να πούμε ότι περιλαμβάνει πλέον και εκτενέστερες προβλέψεις για την προστασία των προσωπικών δεδομένων και των δικαιωμάτων, κρίνεται αναγκαία όχι μόνο για τους σκοπούς πρόληψης των σοβαρών εγκλημάτων που ανέφερα πριν, αλλά και για να μπορέσει η Ελλάδα να προσαρμοστεί στα νέα δεδομένα που δημιουργεί μια διαρκώς μεταβαλλόμενη διασυνοριακή εγκληματικότητα.

Είναι φυσικό να διατυπώνονται -το ακούσαμε- κάποιες κατ’ αρχάς επιφυλάξεις και αντιρρήσεις από τη στιγμή που το νομοσχέδιο αφορά και στη διαχείριση στοιχείων προσωπικών δεδομένων. Επιτρέψτε μου, όμως, στο σημείο αυτό να σας πως ότι στο θέμα της προστασίας των προσωπικών δεδομένων, στο θέμα της προστασίας των δικαιωμάτων και των ανθρώπινων δικαιωμάτων, δεν είμαστε λιγότερο ευαισθητοποιημένοι από άλλους. Πιστεύω ότι όλοι μας έχουμε την ίδια ευαισθησία στην αντιμετώπιση αυτών των ζητημάτων. Γι’ αυτόν τον λόγο και έχουν προστεθεί επιπλέον ασφαλιστικές δικλίδες για τη διασφάλιση της προστασίας των στοιχείων των προσωπικών δεδομένων.

Σε κάθε περίπτωση, εφαρμόζεται η αρχή της αναγκαιότητας και της αναλογικότητας ενώ για τις περιπτώσεις που κάποια στοιχεία κάποιων επιβατών κριθεί ότι χρήζουν περαιτέρω διερεύνησης και αξιολόγησης, ισχύει η αρχή ότι το δημόσιο συμφέρον υπερισχύει της ιδιωτικότητας. Μην ξεχνάμε άλλωστε ότι μιλάμε για τη δυνατότητα πρόληψης τρομοκρατικών και άλλων σοβαρών αδικημάτων.

Επίσης, ας μην μας διαφεύγει το γεγονός ότι οι αεροπορικές εταιρείες σήμερα έτσι κι αλλιώς ήδη συλλέγουν και μεταβιβάζουν προς διάφορες αρχές, προς διάφορες χώρες τέτοια προσωπικά στοιχεία των επιβατών τους. Η μεταβίβαση αυτών των στοιχείων περιλαμβάνει σήμερα περίπου εξήντα κατηγορίες τέτοιων δεδομένων, προσωπικών στοιχείων.

Με το παρόν νομοσχέδιο, οι κατηγορίες αυτές περιορίζονται σε δεκαοκτώ. Μήπως είναι καλύτερα -αν το σκεφθούμε- τα πολύ περισσότερα μεταδιδόμενα στοιχεία να μετακινούνται έτσι ανεξέλεγκτα προς άγνωστους, πολλές φορές, φορείς υποδοχής και χρήστες και δίχως την παραμικρή διασφάλιση και τον έλεγχο για το απόρρητο και την προστασία των ευαίσθητων προσωπικών δεδομένων;

Δεν πρόκειται για συλλογή και μεταβίβαση περισσότερων στοιχείων από όσα ήδη από τις αεροπορικές εταιρείες σήμερα διαβιβάζονται. Μιλάμε για λιγότερα και με περισσότερη ασφάλεια στη μεταβίβασή τους. Τα δεδομένα που συλλέγονται υφίστανται επεξεργασία μόνο για τον σκοπό της πρόληψης, για την ανίχνευση, τη διερεύνηση και τη δίωξη των αδικημάτων που ανέφερα πριν και που αναφέρονται συγκεκριμένα μέσα στο νομοσχέδιο.

Τα στοιχεία των επιβατών που θα καταχωρίζονται στο αρχείο της Ελληνικής Αστυνομίας περιλαμβάνουν πληροφορίες, όπως τα στοιχεία ταυτότητας του κάθε επιβάτη, τον αριθμό διαβατηρίου του, την αεροπορική εταιρεία που ταξίδεψε, το πρακτορείο μέσω του οποίου έκανε την κράτησή του, τον τρόπο πληρωμής του εισιτηρίου και εάν έχει συνταξιδιώτες και τα στοιχεία των συνταξιδιωτών του.

Για την υποδοχή, την αξιολόγηση και τη διαχείριση αυτών των στοιχείων, των στοιχείων PNR, ιδρύεται και λειτουργεί η Εθνική Μονάδα Στοιχείων Επιβατών ως ανεξάρτητο τμήμα στη Διεύθυνση Διαχείρισης και Ανάλυσης Πληροφορίας της Ελληνικής Αστυνομίας. Γιατί σε Διεύθυνση της Ελληνικής Αστυνομίας; Διότι αυτή η Διεύθυνση διαθέτει πολιτική ασφάλειας και προστασίας των εγκαταστάσεων και των υποδομών της, ώστε να μπορεί να διασφαλίσει την προστασία των προσωπικών δεδομένων από κάποια διαρροή, από κάποια ανεξέλεγκτη χρήση.

Να θυμίσω ότι αυτή η Διεύθυνση της Αστυνομίας εποπτεύεται από εισαγγελικό λειτουργό και από την Ανεξάρτητη Αρχή Προστασίας Δεδομένων Προσωπικού Χαρακτήρα. Η Μονάδα Στοιχείων Επιβατών που θα λειτουργεί υπ’ αυτή τη Διεύθυνση ανεξάρτητα θα εποπτεύεται επίσης από την Αρχή Προστασίας Προσωπικών Δεδομένων.

Πώς θα γίνεται η αξιολόγηση αυτών των στοιχείων; Με κριτήρια που θα καθορίζονται από τη Μονάδα Στοιχείων Επιβατών σε συνεργασία με την Αρχή Προστασίας Προσωπικών Δεδομένων, κριτήρια τα οποία θα επανεξετάζονται σε τακτική βάση και όταν κρίνεται αναγκαίο, θα βελτιώνονται, θα τροποποιούνται. Θα είναι κριτήρια στοχευμένα για τον εντοπισμό πιθανών υπόπτων, θα είναι κριτήρια αναλογικά, θα είναι κριτήρια ειδικά, ώστε να περιορίζονται οι περιπτώσεις προσώπων που θα πρέπει να εξεταστούν περαιτέρω.

Μετά τον αυτοματοποιημένο έλεγχο, που θα γίνεται βάσει αυτών των κριτηρίων, θα υπάρχει και ο μη αυτοματοποιημένος έλεγχος. Δεν θα είναι όλα στην εξουσία μιας μηχανής, ενός υπολογιστικού συστήματος. Θα υπάρχει και ο μη αυτοματοποιημένος έλεγχος μεμονωμένος από εξουσιοδοτημένο στέλεχος της μονάδας.

Οι πληροφορίες θα παραμένουν στο αρχείο της Αστυνομίας για διάστημα πέντε ετών. Μετά θα καταστρέφονται, θα διαγράφονται. Το πρώτο εξάμηνο θα είναι ανοικτά στην πρόσβασή τους από τις αρχές, οι οποίες θα μπορούν να κάνουν χρήση και να έχουν πρόσβαση σ’ αυτά τα στοιχεία. Μετά το εξάμηνο, τα στοιχεία θα αποπροσωποποιούνται. Θα παραμένουν, θα διατηρούνται για πέντε χρόνια χωρίς όμως τα προσωπικά στοιχεία των επιβατών, τα οποία θα κρύβονται.

Το μεγάλο ερώτημα, που συζητήθηκε και στις επιτροπές και στην ακρόαση των φορέων, είναι με ποιον τρόπο διασφαλίζεται η προστασία των δεδομένων. Κατ’ αρχάς, να υπενθυμίσω ότι σκοπός της επεξεργασίας των στοιχείων είναι η πρόληψη της τρομοκρατίας -κι αυτό να μην το ξεχνάμε- αλλά και η πρόληψη σοβαρών αδικημάτων, όπως εμπόριο ανθρώπων, εμπόριο ανθρωπίνων οργάνων, διακίνηση ναρκωτικών, λαθραία διακίνηση ραδιενεργών ή πυρηνικών ουσιών, πορνογραφία, δωροδοκία και ξέπλυμα μαύρου χρήματος από πολιτικά πρόσωπα, παράνομη διακίνηση πολιτιστικών αγαθών και πολλά άλλα σοβαρά αδικήματα που επιφέρουν βαριές ποινές και στην Ελλάδα και στις άλλες ευρωπαϊκές χώρες. Είναι συγκεκριμένα και περιοριστικά, είκοσι επτά, τα αδικήματα που αναφέρονται αναλυτικά στο νομοσχέδιο και τα οποία επισείουν, όπως είπα, βαριές ποινές.

Πρόσβαση στα στοιχεία θα έχει μόνο το εξουσιοδοτημένο προσωπικό της Μονάδας Στοιχείων Επιβατών. Ο υπεύθυνος της μονάδας είναι υπεύθυνος και για την προστασία των δεδομένων. Θα έχει συνεχή συνεργασία με την εποπτεύουσα Αρχή Προστασίας Προσωπικών Δεδομένων. Η μεταβίβαση των δεδομένων από τις αεροπορικές εταιρείες θα γίνεται με συγκεκριμένο μορφότυπο εντύπων, με ειδική κρυπτογράφηση και κατά την ηλεκτρονική τους και μόνο μετάδοση θα υπάρχει προστασία από τυχόν υποκλοπές.

Από τα μεταδιδόμενα στοιχεία, αυτά τα στοιχεία που θα στέλνουν στη μονάδα οι αεροπορικές εταιρείες, θα διαγράφονται υποχρεωτικά και αμέσως όσα στοιχεία δεν περιλαμβάνονται στα προς αξιολόγηση –αυτά τα οποία αναφέρθηκαν πριν- αλλά θα διαγράφονται και τα στοιχεία που εμπίπτουν πιθανώς σε ειδικές κατηγορίες προσωπικού χαρακτήρα.

Ακόμα, ο υπό αξιολόγηση επιβάτης θα έχει το δικαίωμα να ενημερωθεί για το περιεχόμενο των στοιχείων που τον αφορούν, να κάνει διορθώσεις, να τα περιορίσει, ακόμα και να διαγράψει κάποια από αυτά. Θα έχει και το δικαίωμα να διεκδικήσει δικαστικά αποζημίωση, αν κρίνει ότι θίγεται, όπως επίσης και να ζητήσει και την παρέμβαση του υπευθύνου προστασίας δεδομένων.

Το νομοσχέδιο που συζητάμε και ψηφίζουμε σήμερα έχει κατά βάση στον κορμό του –θα ενσωματωθούν και οι τροπολογίες- δεκαοκτώ άρθρα, τα οποία διαρθρώνονται σε πέντε κεφάλαια. Στο πρώτο κεφάλαιο και στα πρώτα πέντε άρθρα αναλύονται οι ορισμοί που περιλαμβάνονται στο νομοσχέδιο, ποια είναι περιοριστικά αυτά τα είκοσι επτά σοβαρά εγκλήματα και οι αξιόποινες πράξεις που αφορούν στο αντικείμενο της χρήσης των ονομαστικών στοιχείων επιβατών, καθώς επίσης προσδιορίζονται και τα στοιχεία εκείνα και τα δεδομένα των επιβατών που συλλέγονται και μεταβιβάζονται από τους αερομεταφορείς. Είναι δεκαοκτώ ομάδες στοιχείων. Περιορίζονται δηλαδή, αντί των εξήντα –υπενθυμίζω- που σήμερα μαζεύουν και μεταβιβάζουν οι αεροπορικές εταιρείες.

Στο δεύτερο κεφάλαιο αναλύονται τα σχετικά με την ίδρυση και λειτουργία της Εθνικής Μονάδας Στοιχείων Επιβατών. Είπα τα βασικά σημεία της λειτουργίας αυτής της μονάδας νωρίτερα.

Στο τρίτο κεφάλαιο αναλύεται ο τρόπος συλλογής και ανταλλαγής των δεδομένων. Εδώ υπάρχει μια σημαντική επισήμανση που λέει ότι οι αρχές αξιολόγησης των μεταδιδόμενων στοιχείων δεν λαμβάνουν υπ’ όψιν και δεν λαμβάνουν απόφαση η οποία θα έχει δυσμενείς νομικές συνέπειες για συγκεκριμένο πρόσωπο, έχοντας ως μόνο κριτήριο την αυτοματοποιημένη επεξεργασία. Θα χρειάζεται και η μη αυτοματοποιημένη επεξεργασία. Κυρίως, όμως, δεν θα λαμβάνεται υπ’ όψιν η φυλετική ή η εθνοτική καταγωγή. Δεν θα λαμβάνονται υπ’ όψιν τα πολιτικά φρονήματα, οι θρησκευτικές ή φιλοσοφικές πεποιθήσεις, η συνδικαλιστική ενδεχομένως δραστηριότητα του εξεταζόμενου επιβάτη, ο σεξουαλικός προσανατολισμός, η κατάσταση υγείας και άλλα ευαίσθητου χαρακτήρα προσωπικά δεδομένα. Αναλύεται, επίσης και ο τρόπος ανταλλαγής των πληροφοριών με την ειδική κρυπτογράφηση για προστασία.

Στο τελευταίο κεφάλαιο, στο πέμπτο, στα άρθρα 14 έως 17, είναι ο χρόνος διατήρησης των δεδομένων, το εξάμηνο που είναι ανοικτά τα στοιχεία. Μετά το εξάμηνο αποπροσωποποιούνται και διατηρούνται για πέντε χρόνια στο αρχείο της ΕΛ.ΑΣ. της Ειδικής Υπηρεσίας της Μονάδας, οπότε μετά καταστρέφονται και διαγράφονται.

Υπάρχει και το τελευταίο άρθρο για την έναρξη ισχύος του νόμου.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε. Ήταν απόλυτη η εφαρμογή του χρόνου από εσάς.

Κύριοι συνάδελφοι, νομίζω ότι έχετε δει ότι εδώ και ώρα έχει ανοίξει το σύστημα για τους ομιλητές.

Τώρα τον λόγο έχει ο κ. Αθανάσιος Δαβάκης, εισηγητής της Νέας Δημοκρατίας.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι Βουλευτές, αντικείμενο του νομοσχεδίου που συζητούμε είναι η θεσμοθέτηση ενός νομοθετικού πλαισίου για τη διαβίβαση, αποθήκευση, επεξεργασία και χρήση ονομαστικών αρχείων επιβατών για σκοπούς που άπτονται της καταπολέμησης της τρομοκρατίας και άλλων σοβαρών εγκλημάτων.

Κάθε θεσμικό πλαίσιο, όπως αναφέραμε και στην επιτροπή που επεξεργαστήκαμε το νομοσχέδιο, που αφορά στη συλλογή προσωπικών δεδομένων των πολιτών με σκοπό την επιβολή του νόμου, αποτελεί μια άσκηση ισορροπίας μεταξύ της ανάγκης διαφύλαξης της δημόσιας ασφάλειας και της προστασίας των ατομικών δικαιωμάτων των πολιτών.

Με βάση αυτή τη διαπίστωση, αυτό το νομοσχέδιο οφείλει να αξιολογηθεί με βάση τα ακόλουθα κατά τη γνώμη μας πέντε κριτήρια.

Πρώτο κριτήριο: Θα συνεισφέρει η προτεινόμενη συλλογή των δεδομένων PNR -Passenger Name Record- στη βελτίωση του επιπέδου ασφαλείας που απολαμβάνουν οι πολίτες;

Η απάντηση είναι ότι τόσο οι τρομοκρατικές οργανώσεις όσο και το οργανωμένο έγκλημα χρησιμοποιούν τις διεθνείς αερομεταφορές κατά βάση ως μέσο διευκόλυνσης του σχεδιασμού και της εκτέλεσης τρομοκρατικών επιθέσεων και εγκληματικών ενεργειών. Την τελευταία δεκαπενταετία είναι πολλά τα παραδείγματα, τα οποία το πιστοποιούν αυτό. Είναι συνεπώς εξαιρετικά χρήσιμο οι διωκτικές αρχές να διαθέτουν μια μέθοδο συλλογής και επεξεργασίας των δεδομένων PNR -όπως συντετμημένα λέγεται- με σκοπό να διαχωρίσουν μεταξύ των δεκάδων χιλιάδων επιβατών που ταξιδεύουν από και προς τα αεροδρόμια της χώρας μας, τα πρόσωπα εκείνα που ενδέχεται να εμπλέκονται σε τέτοιου είδους παράνομες δραστηριότητες.

Δεύτερο κριτήριο. Εξασφαλίζεται ότι οι αεροπορικές εταιρείες θα προωθούν με έγκαιρο και έγκυρο τρόπο τα δεδομένα ονομαστικών αρχείων των επιβατών τους; Εδώ ερχόμαστε αντιμέτωποι, κυρίες και κύριοι συνάδελφοι, με το πρώτο σημαντικό πρόβλημα του παρόντος νομοσχεδίου.

Συγκεκριμένα, στα άρθρα 3 και 16 ορίζεται ότι η Αρχή Πολιτικής Αεροπορίας, η οποία δημιουργήθηκε μόλις το 2016, θα έχει τη δυνατότητα να επιβάλλει πρόστιμα στους αερομεταφορείς, στις εταιρείες δηλαδή, που αμελούν να διαβιβάσουν τα δεδομένα PNR. Το πρόβλημα που εντοπίζεται σ’ αυτήν την ρύθμιση είναι το γεγονός ότι το σχετικό προεδρικό διάταγμα που προβλέπει την οργάνωση της Αρχής Πολιτικής Αεροπορίας, της ΑΠΑ, εκδόθηκε μόλις το περασμένο Αύγουστο και ακόμη δεν έχει εφαρμοστεί, με αποτέλεσμα ο οργανισμός αυτός να μην είναι σήμερα εν λειτουργία.

Θυμάται η κυρία Υπουργός ότι το θέσαμε αυτό στη συζήτηση στην επιτροπή και λάβαμε την απάντηση ότι η μη λειτουργία της Αρχής Πολιτικής Αεροπορίας δεν αποτελεί πρακτικά τροχοπέδη στην εφαρμογή του νόμου, καθώς ούτε η μονάδα στοιχείων επιβατών υφίσταται ακόμη. Εν ολίγοις, μας λέει να μην ανησυχούμε που έχει καθυστερήσει η υλοποίηση αυτού του σημαντικού κομματιού της αρχιτεκτονικής του νομοσχεδίου μας, του εργαλείου δηλαδή του νομοσχεδίου μας, γιατί ούτε τα υπόλοιπα είναι έτοιμα. Η απάντηση αυτή εγείρει σημαντικά ερωτήματα γύρω από το πώς η Κυβέρνηση αντιλαμβάνεται τα σχετικά χρονοδιαγράμματα και σε ποιο στάδιο βρίσκονται αυτήν τη στιγμή που μιλάμε οι εργασίες σύστασης και οργάνωσης της Μονάδας Στοιχείων Επιβατών.

Προσερχόμαστε, όπως φάνηκε στην επιτροπή, με θετικό πνεύμα στο νομοσχέδιο και συμφωνούμε. Πρέπει, όμως, εκ του ρόλου μας να εντοπίσουμε τις αδυναμίες που υπάρχουν όσον αφορά στα θεσμικά εργαλεία τα οποία το νομοσχέδιο αυτό θα χρησιμοποιήσει προκειμένου να εφαρμοστεί ως νόμος. Και γι’ αυτόν το λόγο τα λέω αυτά. Σε κάθε περίπτωση πιστεύουμε ότι θα ήταν χρήσιμο να εξετάσετε την εισαγωγή κάποιας σχετικής μεταβατικής διάταξης, η οποία να καλύπτει την κατάσταση μέχρις ότου ολοκληρωθεί η σύσταση και λειτουργία της Αρχής Πολιτικής Αεροπορίας, διότι αντιλαμβάνεστε ότι θα μεταβιβάζονται ονόματα, αρχεία, καταστάσεις από ιδιώτες σε δημόσια αρχή, σε ένα μετέωρο χρονικό πλαίσιο, το οποίο πρέπει να διασφαλίσουμε, για αυτό προτείνουμε αυτό.

Κριτήριο τρίτο. Εξασφαλίζεται ότι τα δεδομένα PNR θα συλλέγονται και θα τυγχάνουν επεξεργασίας με ταχύ και αποτελεσματικό τρόπο; Κατά τη διάρκεια της συνεδρίασης της επιτροπής ζητήσαμε από την Υπουργό να σκιαγραφήσει τη δομή της Μονάδας Στοιχείων Επιβατών, τον τρόπο λειτουργίας της, το χρονοδιάγραμμα σύστασής της. Δεν πιστεύω ότι ξεκαθάρισε, διότι αντιλαμβάνομαι τις δυσκολίες, εν πάση περιπτώσει όμως πρέπει εν τη εφαρμογή του ο νόμος να είναι ευδιάκριτος, ξεκάθαρος όσον αφορά στις διατάξεις του.

Τέταρτο κριτήριο. Εξασφαλίζεται ότι η διάθεση των δεδομένων PNR στις δικαστικές και εισαγγελικές αρχές και τις υπηρεσίες ασφαλείας θα γίνεται με ταχύ και αποτελεσματικό τρόπο;

Στο άρθρο 8 προβλέπεται η συνεργασία της μονάδας με τις υπόλοιπες υπηρεσίες ασφαλείας με σκοπό την τακτική επανεξέταση και επικαιροποίηση των κριτηρίων, βάσει των οποίων θα γίνεται η αξιολόγηση των επιβατών. Πώς, λοιπόν, σκοπεύουμε να εξασφαλίσουμε ότι ο δίαυλος αυτός θα είναι λειτουργικός και αποδοτικός; Το ερώτημα αυτό ανακύπτει μετά και από τις πρόσφατες δηλώσεις ενός καθ’ ύλην συναρμόδιου με θέματα ασφαλείας Υπουργού, όπως είναι ο κ. Καμμένος, με τις οποίες άφησε αιχμές για τη λειτουργία του συστήματος συντονισμού της συλλογής και διάθεσης πληροφοριών σε πρόσφατη ομιλία του σε διεθνές συνέδριο και τη συνεργασία των δομών του κράτους με αυτό. Όταν λέει ότι δεν επικοινωνεί το Υπουργείο Άμυνας με την ΕΥΠ σε επίπεδο πληροφοριών, αντιλαμβάνεστε ότι αυτά μας βάζουν σε σοβαρές ανησυχίες.

Περαιτέρω, αβεβαιότητα γύρω από αυτό το θέμα προκαλεί και το γεγονός ότι η Κυβέρνηση αποφεύγει συστηματικά να δώσει σαφείς απαντήσεις για τη λειτουργία ήδη υφισταμένων δομών συνεργασίας μεταξύ των υπηρεσιών ασφάλειας, όπως αυτές του Συντονιστικού Συμβουλίου Διαχείρισης Πληροφοριών και του Συμβουλίου Πληροφοριών. Έχει κατατεθεί από εμένα σχετική ερώτηση εδώ και καιρό. Το γνωστό: ουδεμία απάντηση.

Τελευταίο κριτήριο, με βάση το οποίο πρέπει να αξιολογηθεί το παρόν νομοσχέδιο είναι, κυρίες και κύριοι συνάδελφοι, το ερώτημα αν οι ανωτέρω δραστηριότητες υλοποιούνται με μεθόδους και πρακτικές που εξασφαλίζουν την απόλυτη προστασία των ατομικών δικαιωμάτων των πολιτών και ειδικότερα του επιβατικού κοινού. Το νομοσχέδιο περιέχει πληθώρα μηχανισμών που στοχεύουν στην προστασία σαφώς των προσωπικών δεδομένων των πολιτών, ενώ η εμπιστοσύνη μας αυξάνεται και από το γεγονός ότι η Αρχή Προστασίας Προσωπικών Δεδομένων υπήρξε ενεργό κομμάτι κατά τη διαδικασία κατασκευής οικοδόμησης του συγκεκριμένου νομοσχεδίου. Επίσης, οφείλω να πω και να χαιρετίσω την απόφαση της κυρίας Υπουργού πριν από λίγο να εξαλείψει την ασάφεια του άρθρου 9 στην παράγραφο 3, που είχαμε κατά την επιτροπή κι εμείς προτείνει.

Κυρίες και κύριοι συνάδελφοι, το συγκεκριμένο νομοσχέδιο αποτελεί στην ουσία μεταφορά στο εθνικό δίκαιο μιας κοινοτικής οδηγίας που ενσωματώνει καλές διεθνείς πρακτικές και τεχνικές τόσο στο επίπεδο της καταπολέμησης της τρομοκρατίας και του οργανωμένου εγκλήματος όσο και στον τομέα της προστασίας των προσωπικών δεδομένων των επιβατών. Αισθάνομαι ότι η Κυβέρνηση δεν το αντιμετώπισε με τη δέουσα προσοχή, παρά το θετικό κλίμα, δημιουργώντας έτσι την ανάγκη να γίνουν σημαντικές παρεμβάσεις σε πολλά άρθρα με σκοπό την αύξηση της σαφήνειας και της λειτουργικότητάς του. Πολλές από αυτές έχουν γίνει δεκτές με αποτέλεσμα σήμερα, όπως προείπα, να αισθανόμαστε ασφαλείς και αισιόδοξοι στη συνδιαμόρφωση, αν θέλετε, αυτών των διατάξεων. Κάποιες από τις αλλαγές έγιναν ήδη δεκτές. Και θεωρώ ότι αυτό πρέπει να συνεχιστεί και σε άλλα νομοσχέδια.

Συνεπώς η Νέα Δημοκρατία, ως η κατ’ εξοχήν παράταξη που υποστηρίζει το δικαίωμα των πολιτών στην ασφάλεια, που αναγνωρίζει την ανάγκη προστασίας των ατομικών δικαιωμάτων και που σέβεται κυρίως και το ευρωπαϊκό κεκτημένο, θα ψηφίσει και πάλι θετικά επί της αρχής του νομοσχεδίου. Παράλληλα, θα επιμείνει να γίνει δεκτό το σύνολο των αλλαγών, μεγάλο μέρος των οποίων έχει ήδη γίνει. Θεωρώ, λοιπόν, ότι κατά τούτο δημιουργείται μια ευοίωνη προοπτική όσον αφορά στην ασφάλεια των μετακινήσεων διά των αεροπορικών γραμμών και τη γενικότερη ασφάλεια σε ζητήματα που έχουν να κάνουν με αυτά, τα οποία το νομοσχέδιο επεξεργάζεται.

Κλείνοντας, θέλω να πω ότι για τις εμφανισθείσες τροπολογίες θα αναφερθεί διεξοδικά ο συνάδελφος Κοινοβουλευτικός Εκπρόσωπος, κ. Κεφαλογιάννης. Δεν θα τις κρίνω αυτήν τη στιγμή. Πιστεύω ότι οι σοβαρότερες, οι βασικότερες τροπολογίες έχουν να κάνουν με θέματα, τα οποία σαφώς προοιωνίζουν, προδικάζουν την προεκλογική περίοδο στην οποία έχουμε έρθει, μέρος των οποίων χαιρετίζουμε και πάλι. Και θέλω να πιστεύω ότι η προεκλογική περίοδος, στην οποία έχουμε έρθει, θα είναι πολύ συντομότερη από αυτό που περιμέναμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, φαίνεται ότι η Κυβέρνηση δεν άντεξε στον πειρασμό και έφερε μια σειρά τροπολογιών σε ένα τυπικό κατ’ αρχάς νομοσχέδιο, όπως είναι η ενσωμάτωση μιας ευρωπαϊκής οδηγίας. Πρέπει, όμως, να ξεκινήσω και λόγω του συντόμου του χρόνου, από τις τροπολογίες.

Υπάρχουν τροπολογίες, οι οποίες θα μπορούσαν να έχουν ενταχθεί σε ένα ενιαίο φορολογικό νομοσχέδιο, όπως είναι η τροπολογία στον φόρο εισοδήματος των νομικών προσώπων, όπως είναι η μεταβολή στον ΕΝΦΙΑ, ούτως ώστε να δοθεί η δυνατότητα στη Βουλή να τις περάσει μέσα από τη διαδικασία των κοινοβουλευτικών επιτροπών, να ακουστούν και οι φορείς.

Δεν ξέρουμε αν μπορούν οι τροποποιήσεις αυτές τις οποίες φέρνει η Κυβέρνηση να ενισχύσουν την οικονομία και με τον τρόπο τον οποίον δειλά το κάνει. Μειώνει 1% τον φόρο εισοδήματος των νομικών προσώπων και των νομικών οντοτήτων, δηλαδή εκείνων που έχουν επιχειρηματική δραστηριότητα 1%, για τα επόμενα τέσσερα χρόνια. Θα θέλαμε να γνωρίζουμε πώς επιδρά στην οικονομία, αν το μέτρο είναι αναπτυξιακό ή αν πρόκειται απλώς για μία χαριστική, ακόμα μία φορά, διάταξη, ώστε με ένα μικρό κομμάτι που δίνετε, να ακούγεται μία καλή κουβέντα για την Κυβέρνηση, η οποία ήδη έχει υπερφορολογήσει τον κόσμο. Περιμένουμε να δούμε σε ένα φορολογικό νομοσχέδιο, το οποίο θα έπρεπε να έχει έρθει, και διατάξεις που αφορούν στην φορολογία εισοδήματος των φυσικών προσώπων. Να ανακουφιστούν κι αυτά από την υπερφορολόγηση. Τίποτα απ’ όλα αυτά.

Το μόνο το οποίο έγινε σήμερα ήταν οι δύο τροπολογίες. Οφείλω να πω ότι έχω την επιφύλαξη, όχι με τη γενική διάταξη του Συντάγματος που απαγορεύει να είναι άσχετες οι τροπολογίες προς το κύριο θέμα του νομοθετήματος που συζητείται στην Ολομέλεια, αν τηρείται και η συνταγματική τάξη σε σχέση με το άρθρο 78 του Συντάγματος που, τουλάχιστον στην πλήρη δομή του, επιβάλλει φορολογικά νομοσχέδια για τέτοια ζητήματα να είναι αυτοτελή και να συζητούνται με άνεση και με λεπτομέρεια.

Εμείς, η Κοινοβουλευτική Ομάδα της Δημοκρατικής Συμπαράταξης, έχουμε ήδη προηγηθεί της Κυβέρνησης κι έχουμε καταθέσει, να θυμίσω, ένα ολοκληρωμένο σχέδιο ανακούφισης και ένα ολοκληρωμένο σχέδιο ανάταξης της οικονομίας με τον τίτλο: «Πρώτη δέσμη μέτρων οικονομικής ανάκαμψης και κοινωνικής δικαιοσύνης».

Η Κυβέρνηση ευαγγελίζεται την έξοδο από τα μνημόνια. Προσωπική μου άποψη είναι ότι δεν υπάρχει έξοδος, διότι οι όροι των μνημονίων παραμένουν σε πλήρη ισχύ για πολλά επόμενα χρόνια. Για να μιλήσουμε για έξοδο από τα μνημόνια θα έπρεπε να έχουμε μιλήσει και για κατάργηση ενδεχόμενα των μνημονίων ή εκπλήρωση, αν θέλετε πιο επιεικώς, των όρων που έχουν επιβάλλει. Όχι μόνο δεν συνέβη αυτό, αλλά εξακολουθούμε να εφαρμόζουμε για τα επόμενα πολλά χρόνια τους όρους των μνημονίων. Συνεπώς, η δική μου εκτίμηση είναι ότι δεν υπάρχει έξοδος από τα μνημόνια.

Η έξοδος από τα μνημόνια θα σήμαινε και μία δυνατότητα οικονομικής ανάπτυξης της χώρας. Τέτοιο παράδειγμα, τέτοια στοιχεία δεν έχουμε. Το μόνο που βλέπουμε είναι ότι επιχειρείται μία μικρή επιστροφή εκείνων των υπερπλεονασμάτων, τα οποία ήδη έχει αφαιμάξει η Κυβέρνηση από τον ελληνικό λαό, και προσπαθεί με τη μορφή ανακουφιστικών μέτρων να δώσει κάτι πίσω.

Βεβαίως, ο τρόπος με τον οποίον γίνεται είναι άτεχνος. Ο τρόπος με τον οποίον γίνεται είναι ιδιαίτερα προεκλογικός. Λίγες μέρες προ των Χριστουγέννων να δώσουμε κι ένα μέρισμα. Δεν έχω δει ακόμα και την τροπολογία αυτή περί μερίσματος.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Το πνεύμα των Χριστουγέννων!

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι, βεβαίως το πνεύμα των Χριστουγέννων, το πνεύμα της επιείκειας, εφαρμόζετε, κύριε συνάδελφε, για να καρπωθείτε αργότερα τα αποτελέσματα του πνεύματος των Χριστουγέννων. Αλλά θα πω κάτι και θα με συγχωρέσετε. Μέχρι και ο Σκρουτζ ενστερνίστηκε το πνεύμα των Χριστουγέννων στο τέλος. Επομένως, μην το επαναλάβετε, γιατί θα σας συγκρίνω με τον Σκρουτζ. Δεν μιλώ προσωπικά. Για το όνομα του θεού.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Εμείς δεν είμαστε τσιγγούνηδες.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Επανέρχομαι επί του νομοθετικού έργου.

Έλεγα, λοιπόν, ότι εμείς σαν Κοινοβουλευτική Ομάδα έχουμε προχωρήσει σε πιο ρηξικέλευθες, προτάσεις μελετημένες, οι οποίες αφορούν πλέον τη λήψη συνολικών μέτρων, όχι μόνο για τη μείωση της φορολογίας των επιχειρήσεων και δη δραστικά, από το 29% στο 20% και μάλιστα στο βάθος της ίδιας τετραετίας. Όχι μόνο προτείναμε την τριετή απαλλαγή από φορολογία εισοδήματος όσων αρχίζουν νέα επιχειρηματική δραστηριότητα. Θα πρέπει να καταργηθεί η ειδική εισφορά αλληλεγγύης στα φυσικά πρόσωπα. Θα πρέπει να υπάρξουν μειωμένοι συντελεστές. Για να μην κουράζω, θα πρέπει να καταργηθεί το τέλος επιτηδεύματος.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά έχουν κατατεθεί στη Βουλή. Είναι στη διάθεση των Βουλευτών και θα πρέπει η Κυβέρνηση να πάρει την πρωτοβουλία να εισαγάγει τη δική μας πρόταση ως σχέδιο νόμου να συζητηθεί.

Προχωρώ, όμως, λίγο παραπέρα, για να μην γίνομαι και κουραστικός. Πρέπει να πω το εξής: Με δεδομένο ότι ο ελληνικός λαός έχει ταλαιπωρηθεί πάρα πολύ από την οικονομική πολιτική, εμείς θα ψηφίσουμε αυτές τις τροπολογίες που αφορούν τη μείωση του φόρου εισοδήματος, έστω αυτού του ελάχιστου, στα νομικά πρόσωπα και στις νομικές οντότητες.

Επίσης, θα ψηφίσουμε και το κοινωνικό μέρισμα, έστω και εάν το χαρακτηρίζουμε πολύ γλισχρό σε σχέση με εκείνα που έχουν αφαιρεθεί από την οικονομία των φτωχών και όχι από την οικονομία των πλουσίων. Πρέπει να πω ότι από την οικονομία των φτωχών έχουν αφαιρεθεί μεγάλα ποσά.

Επίσης, θα ψηφίσουμε και την τροπολογία που αφορά στη μείωση του ΕΝΦΙΑ. Κατά τη δική μας άποψη, θα έπρεπε να είναι πολύ περισσότερο δραστική η μείωση του ΕΝΦΙΑ, διότι υπάρχει και μια ανακολουθία, εάν θέλετε. Ενώ προϋπολογίζει τεράστια ποσά, δηλαδή 3.300.000.000 προϋπολογίζει και εγγράφει το Υπουργείο Οικονομικών για τον ΕΝΦΙΑ, στο τέλος η είσπραξη είναι 2.600.000.000. Δεν βλέπω εδώ ποια θα είναι η διαφορά -ακόμα δεν έχω ενημερωθεί- σε σχέση με το φορολογικό έσοδο από τον ΕΝΦΙΑ, αλλά εφόσον εισπράττει 2.600.000.000, θα πρέπει να γίνουν οριζόντιες μειώσεις, όχι μόνο αυτά τα ελάχιστα του 30% μέχρι της μηδαμινής αξίας περιουσιών των 60.000 ευρώ. Στο κάτω-κάτω, κρατιούνται και τιμές, τουλάχιστον οι αντικειμενικές, στο ελληνικό κράτος ακόμα υψηλές και εκεί βλέπουμε ότι υπερφορολογείται και η ακίνητη περιουσία.

Θέλω να προχωρήσω παρακάτω, όμως, γιατί πολλά θα ειπωθούν από ομιλητές, από εισηγητές, για το θέμα των τροπολογιών. Θέλω να μπω με κάποιες σκέψεις και στο κύριο νομοσχέδιο, που αφορά την παροχή στοιχείων επιβατών από αεροπορικές εταιρείες προς την αρμόδια ελληνική αρχή, η οποία καθίσταται αυτή τη στιγμή και ο κύριος κατά κάποιον τρόπο ή μάλλον κυρία του παιχνιδιού.

Στην επιτροπή είχα εκφράσει πραγματικές επιφυλάξεις, εάν θέλετε, διότι οι αεροπορικές εταιρείες τα έχουν αυτά τα δεδομένα. Οι αεροπορικές εταιρείες έχουν τα δεδομένα, είναι διαθέσιμα. Οι δημόσιες αρχές, όταν κινούνται οι εισαγγελικές, οι δικαστικές αρχές, οι ανεξάρτητες αρχές καταπολέμησης της διαφθοράς, όλες αυτές έχουν την πρόσβαση στα στοιχεία.

Βεβαίως, η Ευρωπαϊκή Ένωση αυτήν τη στιγμή ήρθε και πρότεινε μία οδηγία, την οποία, εάν αξιολογήσουμε και εκτιμήσουμε, είναι ένα αποτέλεσμα του γνωστού ευρωπαϊκού συμβιβασμού μεταξύ των χωρών-κρατών. Έχουμε, λοιπόν, προς την Ευρώπη μία δεξιόστροφη κίνηση. Κάποιες κυβερνήσεις υποστηρίζουν πολλές πολιτικές δεξιόστροφες και ιδιαίτερα δεξιές, κάποιες άλλες προσπαθούν να ισορροπήσουν και ήρθε και μία οδηγία να δώσει την ισορροπία. Προσωπική μου άποψη: Δεν χρειαζόταν, υπάρχει νομικό πλαίσιο, αλλά εν πάση περιπτώσει, εφόσον ήρθε, ας την αξιολογήσουμε.

Η οδηγία αυτή επαναλαμβάνει ήδη ουσιαστικά δεσμεύσεις της χώρας, οι οποίες υπήρχαν στο πλαίσιο της συνεργασίας, στο πλαίσιο της δικαστικής συνδρομής, στο πλαίσιο της Europol. Υπήρχαν λίγο έως πολύ. Τώρα δημιουργείται βέβαια μία νέα τράπεζα δεδομένων, πολλών δεδομένων, την οποία αναθέτουμε αποκλειστικά στην Αστυνομία, στη Διεύθυνση Διαχείρισης και Ανάλυσης Πληροφοριών της Ελληνικής Αστυνομίας. Μου αρέσει ο τίτλος, ξέρετε, γιατί σήμερα ήρθε και μία τροπολογία που αναφέρεται στα της ΕΥΠ και σε καινούργια μορφή δομών και προσόντων για εκείνους που θα υπηρετούν την ΕΥΠ.

Μιας και αναφέρθηκα σ’ αυτό, θέλω να ρωτήσω: Το παράβολο, κυρία Υπουργέ, τι χρειάζεται; Τι παράβολο τώρα, για να κάνει κανείς αίτηση να προσληφθεί, να εξυπηρετήσει μια δημόσια υπηρεσία; Το ακούω κάπως, αλλά δεν θέλω να κάνω άλλον χαρακτηρισμό. Ας προχωρήσω, όμως. Αυτό το είπα εν παρενθέσει, μιας και αναφερόμασταν στην ΕΥΠ προηγουμένως.

Επανέρχομαι, όμως, στον προβληματισμό μου και θα επιμείνω σ’ αυτόν. Τον έχω θέσει στην επιτροπή επανειλημμένα. Είναι για τον υπεύθυνο επεξεργασίας των προσωπικών δεδομένων, ο οποίος κατά κάποιον τρόπο είναι εκείνος ο οποίος είναι ο θεματοφύλακας της προστασίας των προσωπικών δεδομένων μέσα στην αστυνομική υπηρεσία που τα συγκεντρώνει και τα επεξεργάζεται. Θα επαναλάβω και θα επιμείνω: Γιατί να είναι αστυνομικός;

Θα κάνω και μία άλλη σκέψη, αν θέλετε. Μου απαντήθηκε και το περιλαμβάνει και ο νόμος ότι και η Αρχή Προστασίας Προσωπικών Δεδομένων είναι εποπτεύουσα Αρχή της αστυνομικής υπηρεσίας.

Ερωτώ, λοιπόν, τώρα πολύ απλοϊκά, αν θέλετε και όσους έχουν εμπειρία από δημόσιες υπηρεσίες. Η αλληλεγγύη μεταξύ συναδέλφων εντός των υπηρεσιών. Τι θα ελέγχει η Αρχή Προστασίας Προσωπικών Δεδομένων; Ή καταγγελία που έχει γίνει από πολίτη ή την έκθεση που θα δίνει ο υπεύθυνος προστασίας των προσωπικών δεδομένων αστυνομικός.

Νομίζω ότι αυτό πρέπει να φύγει, διότι δεν βοηθάει καθόλου. Δεν έχω καμία αμφιβολία ότι θα λειτουργεί η Αστυνομία σωστά, αλλά να μην αφήνουμε τέτοια περιθώρια, διότι έχει την Υπηρεσία Εσωτερικών Υποθέσεων, θα μπορεί να το ελέγχει εάν γίνονται καταγγελίες, αλλά να μην βάλουμε επάλληλους βαθμούς ελέγχου, διότι περιορίζουμε εν τέλει τον έλεγχο και μπορεί σοβαρές παραβάσεις οι οποίες υπάρχουν να μην αποκαλύπτονται για τον λόγο ότι εντός των κόλπων της υπηρεσίας καλύφθηκαν.

Αλλά το θέμα είναι εδώ συγκρουσιακό. Υπάρχει σύγκρουση μεταξύ του δημοσίου συμφέροντος, το οποίο βεβαίως είναι η καταπολέμηση της τρομοκρατίας του οργανωμένου εγκλήματος. Κανείς δεν πιστεύει από εμάς, αλλά και οπουδήποτε αλλού –όχι μόνο στην Αίθουσα αλλά και εκτός Αιθούσης- ότι η εγκληματικότητα μπορεί να μηδενιστεί ή μπορεί να μηδενιστούν τρομοκρατικές πράξεις εκείνων οι οποίοι είναι αποφασισμένοι να προβούν σε αυτές. Απλώς, να περιοριστούν. Αν θέλετε, δεν έχει προληπτικό χαρακτήρα η οδηγία όπως θα λειτουργήσει. Κατασταλτικό θα έχει, να βοηθάει στη διερεύνηση, όχι στην πρόληψη. Αλλά ας μη μείνουμε σ’ αυτό.

Νομίζω λοιπόν ότι σε αυτή τη συγκρουσιακή μορφή, η οποία υπάρχει μεταξύ του δημοσίου συμφέροντος για την πρόληψη του εγκλήματος και του αντίστοιχου δημοσίου συμφέροντος της προστασίας των προσωπικών δεδομένων, αυτό δεν θα απαντηθεί ποτέ. Η αρχή της αναγκαιότητος και της αναλογικότητος που αναφέρεται και στην αιτιολογική έκθεση του νόμου και στην οδηγία, αλλά και στο κείμενο του νόμου ότι θα τηρείται, είναι αδύνατον να τηρηθεί ποτέ, διότι είναι πάντα μία ρευστή έννοια, μία αόριστη έννοια, της οποίας τις περισσότερες φορές δεν μπορούμε να της δώσουμε κανέναν ορισμό, δεν μπορούμε να την περιχαρακώσουμε και έτσι λοιπόν θα είναι και αυτό μια απλή εξαγγελία.

Πιστεύω ότι είναι καλές οι προθέσεις των Ευρωπαίων. Για την Ελληνική Κυβέρνηση θεωρώ ότι είναι υποχρέωση. Είχε και μία προθεσμία την οποία δεν τήρησε, αλλά τα παραβλέπω όλα αυτά και προχωρώ παρακάτω. Εφόσον, όμως, είναι μία υποχρέωση ευρωπαϊκή, θα ήταν υπερβολή από την πλευρά μας, από τη Δημοκρατική Συμπαράταξη, επί της αρχής να δώσουμε μία αρνητική ψήφο. Θα δώσουμε τη θετική ψήφο επί της αρχής. Για ορισμένα άρθρα για τα οποία είδα κάποια ψήγματα, έδωσα τις απόψεις μας, δεν θα τα υπερψηφίσουμε. Εν πάση περιπτώσει, επειδή πιστεύουμε ότι πρέπει η χώρα να εξακολουθήσει να έχει αυτόν τον ευρωπαϊκό προσανατολισμό και τη συνεργασία την οποία πρέπει να έχουμε σε ένα υψηλό επίπεδο με τις αρχές της Ευρωπαϊκής Ένωσης και τις άλλες χώρες-μέλη, θα δώσουμε, όπως είπα, τη θετική μας ψήφο επί της αρχής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να κλείσω -γιατί βλέπω ότι ήγγικεν και η ώρα- πρέπει να πω το εξής: Δεν θα πρέπει από εδώ και πέρα να είμαστε πάντοτε ομόθυμοι με τις αποφάσεις της Ευρωπαϊκής Ένωσης. Θα πρέπει να είμαστε πλέον κριτικοί στη σκέψη μας και θα πρέπει οπωσδήποτε να θέτουμε υπό τη βάσανον κάθε τι το οποίο έρχεται προς νομοθέτηση ή προς συμμόρφωση για τον εξής λόγο: Και η ίδια ακόμη η οδηγία, την οποία είπαμε ότι θα υπερψηφίσουμε επί της αρχής, αμφισβητείται από το Ευρωπαϊκό Δικαστήριο, όταν κλήθηκε να γνωμοδοτήσει επί ανάλογης συμφωνίας Ευρωπαϊκής Ένωσης και Καναδά. Είδατε -και το γνωρίζουμε όλοι- ότι η γνωμοδότηση που εξέδωσε το Ευρωπαϊκό Δικαστήριο, ήταν αρνητική όχι στη συμφωνία αυτή καθ’ εαυτή, αλλά στους όρους της, γεγονός που επιβεβαιώνει και τη δική μας θέση ότι θα πρέπει ορισμένοι όροι, όπως έρχονται με την πρωτοβουλία της Κυβέρνησης, εκ των όρων εκείνων που αφέθηκε η διακριτική ευχέρεια στα κράτη-μέλη να μην υπερβούν κάποια όρια και οδηγηθούμε και σε υπερβάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει ο κ. Γερμενής, εισηγητής της Χρυσής Αυγής.

**ΓΕΩΡΓΙΟΣ ΓΕΡΜΕΝΗΣ:** Ακόμα μία ευρωπαϊκή οδηγία έρχεται να ενσωματωθεί στην εθνική νομοθεσία. Πρόκειται για την οδηγία 2016/68, σχετικά με τη χρήση των δεδομένων, που περιέχονται στα ονομαστικά αρχεία επιβατών «Passenger Name Record» για την πρόληψη, ανίχνευση, διερεύνηση και δίωξη των τρομοκρατικών και σοβαρών εγκλημάτων.

Στην πράξη, πρόκειται για τη θεσμική πλέον κατοχύρωση του ηλεκτρονικού φακελώματος, όχι μόνο των Ελλήνων πολιτών, αλλά και όλων των Ευρωπαίων πολιτών.

Οι πληροφορίες που συλλέγονται θα διατηρούνται σε βάση δεδομένων. Μετά από κάποιο χρονικό διάστημα τα δεδομένα PNR θα ανωνυμοποιούται με την κάλυψη των στοιχείων που μπορούν να χρησιμεύσουν στην άμεση ταυτοποίηση του επιβάτη, για τον οποίον αναφέρονται ονόματα, διεύθυνση και στοιχεία επικοινωνίας.

Η οδηγία ορίζει ότι η διαβίβαση δεδομένων θα γίνεται μόνο κατά περίπτωση και αποκλειστικά για συγκεκριμένους σκοπούς, όπως η πρόληψη, η ανίχνευση και η διερεύνηση τρομοκρατικών και άλλων σοβαρών εγκληματικών πράξεων και η δίωξη των υπευθύνων.

Η αναφορά σε πρόληψη και ανίχνευση ανοίγει τον δρόμο για την κατά το δοκούν χρήση των στοιχείων, τόσο από τις εθνικές όσο και από τις αρχές άλλων κρατών της Ευρωπαϊκής Ένωσης.

Τα κράτη-μέλη θα μπορούν να συλλέγουν και να επεξεργάζονται δεδομένα PNR από οικονομικούς φορείς που δεν είναι μεταφορείς, όπως ταξιδιωτικά γραφεία και διοργανωτές ταξιδιών, που παρέχουν σχετιζόμενες με ταξίδια υπηρεσίες, συμπεριλαμβανομένων των κρατήσεων πτήσεων. Όλα, λοιπόν, καταγράφονται. Όλοι παρακολουθούνται.

Μέσα στην οδηγία αναφέρονται εγγυήσεις για την προστασία των προσωπικών δεδομένων και υποτίθεται ότι υπάρχει ρητή απαγόρευση της επεξεργασίας δεδομένων PNR, που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, την υγεία, τη σεξουαλική ζωή ή τον γενετήσιο προσανατολισμό ενός ατόμου. Στην ουσία, γίνεται αναφορά για ρητή απαγόρευση της επεξεργασίας.

Αυτό, όμως, δεν σημαίνει ότι αυτά τα στοιχεία δεν θα συλλέγονται και δεν θα καταγράφονται, δεδομένου ότι άλλο η επεξεργασία και άλλο η συλλογή. Άρα όλα όσα υποτίθεται ότι προστατεύονται και για τα οποία υποτίθεται ότι υπάρχουν εγγυήσεις, όλα τα δεδομένα των επιβατών, θα είναι στη διάθεση μυστικών υπηρεσιών, αρχών ασφαλείας, αλλά και διαφόρων δομών εξουσίας.

Θα πω κάποιες σκέψεις μου, σχετικά με τα άρθρα. Είχαμε πει κάποια πράγματα και στην επιτροπή, σχετικά με την παράγραφο 2 του άρθρου 6, όπου περιγράφονται αναλυτικώς οι ενέργειες στις οποίες έχει την αρμοδιότητα να προβεί η Μονάδα Στοιχείων Επιβατών.

Στο άρθρο αυτό καθορίζεται η υποχρέωση του Υπουργείου Προστασίας του Πολίτη για παροχή ετήσιας ενημέρωσης προς την Ευρωπαϊκή Επιτροπή Στατιστικών Στοιχείων για τα δεδομένα PNR, αλλά και για οποιαδήποτε τροποποίηση της λειτουργίας της Μονάδας Στοιχείων Επιβατών.

Αυτό, φαινομενικά, είναι μία υπηρεσιακή υποχρέωση. Στην ουσία, είναι ένα καθεστώς εποπτείας των ελληνικών αρχών, ένα καθεστώς ιδιότυπου ελέγχου από τις αρχές της Ευρωπαϊκής Ένωσης.

Στο άρθρο 7, ρυθμίζεται η ανάθεση σε μέλος τη Εθνικής Μονάδας Στοιχείων Επιβατών, το οποίο πληροί συγκεκριμένες προϋποθέσεις, διαθέτει συγκεκριμένα προσόντα και απολαύει πλήρους ανεξαρτησίας κατά την εκτέλεση των καθηκόντων, της αποκλειστικής απασχόλησης και αρμοδιότητας του υπευθύνου προστασίας δεδομένων για την εποπτεία της επεξεργασίας δεδομένων PNR και την υλοποίηση των σχετικών διασφαλίσεων.

Εδώ θα πρέπει να τονισθεί η σπουδαιότητα και η ιδιαιτερότητα της συγκεκριμένης θέσης και κατά συνέπεια, πρέπει να διασφαλιστεί πλήρως το υπηρεσιακό καθεστώς του προσώπου που θα την αναλάβει και ανάλογες εγγυήσεις για τη λειτουργική του ανεξαρτησία.

Εδώ, όμως, γεννάται μία απορία: Αυτόν τον υπηρεσιακό παράγοντα ποιος θα τον ελέγχει; Μέχρι πού θα φτάνουν οι αρμοδιότητές του; Διότι έτσι όπως διατυπώνεται φαίνεται ότι στην πράξη θα μπορεί να ενεργεί χωρίς να υπόκειται σε κανένα είδος ελέγχου.

Στο άρθρο 8 καθορίζεται το πώς ακριβώς γίνεται η επεξεργασία των δεδομένων PNR. Έχουμε εκφράσει προβληματισμούς, όσον αφορά στα κριτήρια με τα οποία γίνεται η αξιολόγηση των δεδομένων. Μέσα στην οδηγία αναφέρονται εγγυήσεις για την προστασία των προσωπικών δεδομένων και υποτίθεται ότι υπάρχει ρητή απαγόρευση της επεξεργασίας δεδομένων PNR που αποκαλύπτουν τη φυλετική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, την υγεία, τη σεξουαλική ζωή ή τον γενετήσιο προσανατολισμό ενός ατόμου. Στην ουσία, γίνεται αναφορά για ρητή αγόρευση επεξεργασίας. Όμως, δεν σημαίνει ότι αυτά τα στοιχεία δεν θα συλλέγονται, δεν θα καταγράφονται, δεδομένου ότι άλλο η επεξεργασία, άλλο όμως και η συλλογή.

Γίνεται αντιληπτό ότι στην πράξη όλα τα δεδομένα των επιβατών θα είναι στη διάθεση μυστικών υπηρεσιών, αρχών ασφαλείας, αλλά και διάφορων δομών εξουσίας.

Στο άρθρο 11 ορίζεται η διαδικασία η οποία ακολουθείται στην ανταλλαγή πληροφοριών μεταξύ κρατών-μελών αναφορικά με τα δεδομένα PNR και τα αποτελέσματα επεξεργασίας αυτών στις περιπτώσεις ταυτοποίησης προσώπων. Στην ουσία, ρυθμίζεται το πλαίσιο διακίνησης πληροφοριών επί των δεδομένων PNR μεταξύ των Μονάδων Στοιχείων Επιβατών, των κρατών-μελών και των λοιπών αρμοδίων αρχών.

Εδώ υπάρχει προβληματισμός που έχουμε αρχικά θέσει με το πρόσχημα της πρόληψης και της διερεύνησης σοβαρών εγκλημάτων. Ανοίγει ο δρόμος για την κατά το δοκούν χρήση των στοιχείων τόσο από τις εθνικές όσο και από τις αρχές άλλων κρατών της Ευρωπαϊκής Ένωσης, αλλά και από όπου καταλήξουν τα στοιχεία αυτά.

Στο άρθρο 15 ορίζεται το πλαίσιο προστασίας και σεβασμού των δεδομένων προσωπικού χαρακτήρα κατά την εφαρμογή των διατάξεων του υπό συζήτηση σχεδίου νόμου. Αυτό στην ουσία είναι κάτι που δεν ισχύει πρακτικά. Είναι σχεδόν αδύνατον να διασφαλισθεί η προστασία των προσωπικών δεδομένων των επιβατών, αλλά και ταυτόχρονα το πού τα δεδομένα αυτά θα κυκλοφορήσουν και πού θα καταλήξουν.

Ας γυρίσουμε πίσω στον χρόνο. Ποιοι ουσιαστικά έφτιαξαν την ισλαμική τρομοκρατία; Ποιοι εκπαίδευσαν και εξόπλισαν τους Ταλιμπάν; Ποιοι βοήθησαν ουσιαστικά στο να γιγαντωθούν οι τζιχαντιστές; Οι Αμερικάνοι, όταν ήθελαν αντάρτες στο Αφγανιστάν ή και αλλού για να χτυπούν τότε τους Σοβιετικούς, έδωσαν οπλισμό και τεχνογνωσία σε αυτούς που χρησιμοποίησαν όσο ήθελαν και που όταν τα ευρύτερα γεωστρατηγικά δεδομένα άλλαξαν, τράβηξαν τον δικό τους δρόμο.

Σε όλον τον κόσμο οι πολίτες έχουν πάντα μια ανησυχία για το πότε και πού μπορεί να υπάρξει τρομοκρατικό κτύπημα από ισλαμιστές τρομοκράτες.

Ασφάλεια στις πτήσεις, λοιπόν, ναι, καταπολέμηση τρομοκρατίας, ναι. Όχι, όμως, άπαντες να καθίσταται ύποπτοι και τα δεδομένα τους να κυκλοφορούν εδώ και εκεί. Οι μυστικές υπηρεσίες ξέρουν ποιοι σχετίζονται με τρομοκρατικές οργανώσεις, ξέρουν πώς και πού κινούνται οι ισλαμιστές, που αιματοκυλούν με τις τρομοκρατικές τους ενέργειες όλη την Ευρώπη και όχι μόνο.

Είναι ανάγκη να υπάρξει όλη αυτή η καταγραφή όλων ανεξαιρέτως των επιβατών; Ας μην υπάρχουν αυταπάτες. Πρακτικά είναι σχεδόν αδύνατον να διασφαλισθεί η προστασία των προσωπικών δεδομένων των επιβατών, αλλά και ταυτόχρονα το πού τα δεδομένα αυτά θα κυκλοφορήσουν και πού θα καταλήξουν. Δυστυχώς, έχουμε γίνει μάρτυρες πολλών περιπτώσεων που, παρά τα διάφορα μέτρα προστασίας που κατά καιρούς έχουν ληφθεί, τα προσωπικά δεδομένα πολιτών κατέληξαν στο διαδίκτυο, εύκολα προσβάσιμα στον οποιονδήποτε.

Θα πρέπει να βρεθεί η χρυσή τομή ώστε να διασφαλίζεται η ανωνυμία, αλλά ταυτόχρονα και η ασφάλεια των Ευρωπαίων πολιτών. Δεν υπάρχει λόγος να ανταλλάσσονται τα δεδομένα πολιτών που δεν απασχολούν τις αρχές ή δεν έχουν καταδικαστικές αποφάσεις εις βάρος τους ή δεν είναι ύποπτοι για τρομοκρατικές ενέργειες. Αντιθέτως, τους λαθρομετανάστες, τους Ισλαμιστές, τους ύποπτους για τρομοκρατικές ενέργειες ή ακόμα και αυτούς που συμμετέχουν σε δίκτυα υποστήριξης αυτών, οι αρμόδιες υπηρεσίες ανά τον κόσμο τούς ξέρουν. Ας ασχοληθούν με αυτούς με τα δικά τους στοιχεία, ας αξιοποιήσουν τις βάσεις δεδομένων και τις πληροφορίες που έχουν και ας μην ασχολούνται με το πώς θα φακελώνουν τους Ευρωπαίους πολίτες.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σταύρος Τάσσος, εισηγητής του Κομμουνιστικού Κόμματος Ελλάδας.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κατ’ αρχάς, θέλουμε να καταγγείλουμε την Κυβέρνηση που για άλλη μία φορά φέρνει σημαντικές τροπολογίες την τελευταία στιγμή και σε άσχετα νομοσχέδια. Βέβαια, δεν μας εκπλήσσει αυτή η πρακτική, γιατί είναι γεγονός ότι έχει ξεπεράσει και σ’ αυτό το πεδίο τους δασκάλους της.

Κυρίες και κύριοι Βουλευτές, το ΚΚΕ καταψήφισε και επί της αρχής και επί των άρθρων κατά τη συζήτηση στην αρμόδια επιτροπή το παρόν νομοσχέδιο που ενσωματώνει στην εθνική νομοθεσία την οδηγία της Ευρωπαϊκής Ένωσης 2016/681 σχετικά με τη χρήση δεδομένων που εμπεριέχονται στα ονομαστικά αρχεία επιβατών, το PNR, Passenger Name Record, για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων, όπως αναφέρεται.

Ο λόγος που το κάναμε είναι γιατί στο όνομα της προστασίας από την τρομοκρατία, η Κυβέρνηση, αλλά και τα κόμματα που το ψήφισαν, αποδέχονται το γενικευμένο φακέλωμα όλων όσοι ταξιδεύουν με αεροπλάνο, αφού, όπως αναφέρεται στην αιτιολογική έκθεση, το PNR χρησιμοποιείται «για την εκτίμηση κινδύνου των επιβατών και ταυτοποίηση των αγνώστων προσώπων», δηλαδή των προσώπων για τα οποία δεν υπάρχει προς το παρόν καμμία υποψία, αλλά θα μπορούσαν ενδεχομένως να παρουσιάζουν ενδιαφέρον για τις αρχές επιβολής του νόμου.

Όπως χαρακτηριστικά ανέφερε ο εκπρόσωπος του Δικηγορικού Συλλόγου Αθηνών, ο Αναπληρωτής Καθηγητής της Νομικής Σχολής του Πανεπιστημίου Αθηνών Γιώργος Γιαννόπουλος, θεωρούμεθα όλοι εν δυνάμει ύποπτοι. Εγώ, αν ταξιδέψω από την Αθήνα στη Θεσσαλονίκη, θεωρούμαι εν δυνάμει ύποπτος. Ο ίδιος αργότερα πρόσθεσε ότι το PNR τώρα αφορά αυτούς που ταξιδεύουν με αεροπλάνο, αλλά αργότερα, αν αυτό κριθεί μη επαρκές, μπορεί να αφορά και αυτούς που ταξιδεύουν με πλοίο και αργότερα με λεωφορείο ή τρένο κ.ο.κ.. Αργότερα -θα έλεγα εγώ- και με το ιδιόκτητο αυτοκίνητό τους, κάτι που βέβαια σήμερα de facto γίνεται ούτως ή άλλως με τη χρήση του GPS κ.λπ..

Αυτός βασικά είναι και ο στόχος αυτής της οδηγίας και αυτού του νομοσχεδίου, να νομιμοποιήσει αυτό που de facto γίνεται, ώστε το φακέλωμα να είναι πλήρως και νομικά κατοχυρωμένο. Είναι εκπληκτικό πόσο παραβιάζει την ιδιωτικότητα των πολιτών, που υποτίθεται ότι είναι το άλφα και το ωμέγα της αστικής σας δημοκρατίας, όταν στο στοιχείο 16 ΙΣΤ΄ του άρθρου 5 γράφετε: «Όλες τις πληροφορίες για τις αποσκευές». Αυτό σημαίνει από το τι εφημερίδα ή περιοδικό διαβάζουμε μέχρι και το τι εσώρουχα φοράμε. Μη μου πείτε ότι αυτές οι πληροφορίες δεν περιλαμβάνονται, γιατί το «όλες» σημαίνει «όλες».

Έρχεται τώρα η ανοικτή επιστολή που έστειλε προς όλους τους Βουλευτές η αστική μη κερδοσκοπική εταιρεία «HOMO DIGITALIS», που εκφράζει τη σοβαρή της ανησυχία για το συγκεκριμένο νομοσχέδιο, το οποίο δεν διασφαλίζει τις εγγυήσεις που έχει επισημάνει το δικαστήριο της Ευρωπαϊκής Ένωσης με την υπ’ αριθμόν 1/15 γνωμοδότηση της 26ης Ιουλίου 2017 του επί της συμφωνίας Ευρωπαϊκής Ένωσης – Καναδά σχετικά με τα στοιχεία επιβατών αερομεταφορέων.

Ειδικότερα, αναφέρονται έξι σημεία:

Πρώτον, η μονάδα στοιχείων επιβατών είναι ο ίδιος φορέας που διατηρεί τα δεδομένα, η ΕΛ.ΑΣ., η Ελληνική Αστυνομία, και ζητάει πρόσβαση στα δεδομένα από λειτουργική του διαίρεση. Είναι, δηλαδή, ελέγχων και ελεγχόμενος.

Δεύτερο στοιχείο, υπάρχει έλλειψη συστήματος καταγραφής πρόσβασης στα στοιχεία PNR, δηλαδή ανεξέλεγκτη πρόσβαση σε αυτά. Ξέφραγο αμπέλι, δηλαδή!

Τρίτο, υπάρχει έλλειψη προηγούμενου δικαστικού ελέγχου για τη χορήγηση δεδομένων PNR σε προανακριτικές και άλλες αρχές. Υπάρχει, δηλαδή, πρόσβαση στα στοιχεία επιβατών από όλες ανεξαιρέτως τις προβλεπόμενες ημεδαπές προανακριτικές και άλλες αρχές. Ξέφραγο αμπέλι πάλι!

Τέταρτο, ο χρόνος διατήρησης των δεδομένων PNR για πέντε χρόνια αφορά όλους τους επιβάτες και όχι μόνο αυτούς που κρίνονται επικίνδυνοι. Και πάλι ξέφραγο αμπέλι!

Πέμπτο, τα PNR ανηλίκων που διαβιβάζονται, δεν περιγράφονται με σαφήνεια και ακρίβεια και δεν μπορεί να είναι όλες οι διαθέσιμες πληροφορίες. Έλεος! Και τα παιδιά;

Έκτο, τα PNR δεδομένα, ενώ υποτίθεται ότι απαγορεύεται, μπορεί έμμεσα να φανερώνουν θρησκευτικές πεποιθήσεις, αλλά και την κατάσταση της υγείας του επιβάτη, όταν αναφέρονται οι διαιτητικές προτιμήσεις των επιβατών. Γεύματα χαλάλ για τους μουσουλμάνους, γεύματα κοσέρ για τους εβραίους, γεύματα διαβητικών κ.λπ..

Τώρα όχι ότι αν αυτά βελτιωθούν, θα αλλάξει η ουσία τόσο της οδηγίας, όσο και του νομοσχεδίου, απλά αυτά τα στοιχεία, αλλά και άλλα, δείχνουν ότι η Κυβέρνηση έχει ξεπεράσει κάθε όριο στήριξης των συμφερόντων της δικτατορίας της αστικής τάξης.

Κυρίες και κύριοι Βουλευτές, η ατομική και ομαδική τρομοκρατία που υποτίθεται ότι πολεμάτε είναι αποτέλεσμα βασικά δύο παραγόντων: πρώτον, των κοινωνικών ανισοτήτων και της κοινωνικής αδικίας και δεύτερον, του χαμηλού επιπέδου συνειδητοποίησης των αιτίων και του τρόπου αντιμετώπισης του προβλήματος από τα υποκείμενα των κοινωνικών ανισοτήτων και της κοινωνικής αδικίας, που τους οδηγεί να θέλουν να γίνουν χαλίφηδες στη θέση του χαλίφη, να πάρουν, δηλαδή, τη θέση των λίγων εκμεταλλευτών και όχι με οργανωμένη μαζική πάλη τελικά να καταργήσουν τις τάξεις και την εκμετάλλευση ανθρώπου από άνθρωπο.

Η διεύρυνση των κοινωνικών ανισοτήτων και της κοινωνικής αδικίας, δηλαδή οι πλούσιοι να γίνονται πλουσιότεροι και οι φτωχοί φτωχότεροι είναι δομικό στοιχείο του καπιταλιστικού συστήματος. Για να υπάρχουν λίγοι πλούσιοι αστοί, που γίνονται όλο και λιγότεροι, πρέπει να υπάρχουν οι πολλοί φτωχοί εργαζόμενοι που παράγουν τον πλούτο και γίνονται όλο και περισσότεροι, αλλιώς το σύστημα παύει να είναι καπιταλισμός, δηλαδή εκμετάλλευση ανθρώπου από άνθρωπο.

Παράλληλα, η αστική τάξη για να κρατήσει, αλλά και να διευρύνει την εξουσία της ασκεί την κρατική τρομοκρατία για τη συμμόρφωση του λαού στις κυρίαρχες πολιτικές επιλογές με την απειλή και τη χρήση του κράτους του νόμου και των μηχανισμών του, κρατικών και συχνά παρακρατικών.

Ταυτόχρονα, σε διεθνές επίπεδο το δικαίωμα του ΝΑΤΟ, της Ευρωπαϊκής Ένωσης, των ΗΠΑ και άλλων ισχυρών καπιταλιστικών χωρών να επεμβαίνουν σε άλλα κυρίαρχα κράτη, αποτελεί τη σύγχρονη διεθνή ιμπεριαλιστική τρομοκρατία την οποία με τραγικό τρόπο βιώνουν οι λαοί της περιοχής μας και όχι μόνο βέβαια.

Στο πλαίσιο αυτό, η μη συνειδητοποίηση των αιτιών του προβλήματος και του τρόπου αντιμετώπισής του, βασικά στοιχεία των οποίων είναι η μικροαστική και ανιστόρητη ανυπομονησία των υποκειμένων της αδικίας, τους οδηγεί σε λύσεις ατομικής και ομαδικής τρομοκρατίας, λύσεις στις οποίες εμπλέκονται ενεργά οι μυστικές υπηρεσίες, που είτε οργανώνουν είτε χρησιμοποιούν μηχανισμούς και πρόσωπα για τρομοκρατική δράση, πολλές φορές με θρησκευτικό, φυλετικό, ή εθνικό μανδύα.

Είναι γνωστό άλλωστε, ότι την ισλαμική τρομοκρατία σε όλες τις εκφάνσεις – Ταλιμπάν, Αλ Κάιντα, ISIS- την εξέθρεψαν, χρηματοδότησαν, εξόπλισαν και συνεχίζουν να το κάνουν, όταν αυτό εξυπηρετεί τα συμφέροντά τους, οι ΗΠΑ, το ΝΑΤΟ, η Ευρωπαϊκή Ένωση που είναι βέβαια και οι σύμμαχοί σας.

Οι μυστικές υπηρεσίες, βέβαια, δεν το κάνουν αυτό οικεία βουλήσει, αλλά υπηρετώντας τα συμφέροντα της αστικής τάξης, που αξιοποιεί τις τρομοκρατικές ενέργειες ως πρόσχημα για τον περιορισμό των ατομικών και των συλλογικών δικαιωμάτων, καθώς και την αντιμετώπιση των λαϊκών κινημάτων σε εθνικό, αλλά και σε διεθνές επίπεδο.

Στον αντίποδα έχουμε τη μαζική, επαναστατική βία ή τη βία που ασκούν τα κοινωνικά απελευθερωτικά και άλλα λαϊκά κινήματα. Τα λαϊκά κινήματα έχουν φιλειρηνικό χαρακτήρα που πηγάζει από τους δίκαιους στόχους τους. Ταυτόχρονα, όπως έδειξε η ιστορία, κατέφυγαν στη χρήση και της λαϊκής βίας όταν ο αντίπαλος απειλούσε με αφανισμό ή όταν προσπαθούσαν να κάμψουν την αντίσταση μιας μικρής μειοψηφίας που –σημειωτέον- χρησιμοποιεί όλα τα μέσα για να σταθεί στην εξουσία.

Παραδείγματα είναι η Αμερικάνικη Επανάσταση το 1775, η Γαλλική Επανάσταση το 1789, η Ελληνική Επανάσταση το 1821, η Παρισινή Κομμούνα το 1871 και η Οκτωβριανή Επανάσταση το 1917.

Κυρίες και κύριοι Βουλευτές της Συμπολίτευσης, για τους παραπάνω λόγους, όχι μόνο καταψηφίζουμε, αλλά ζητάμε την άμεση απόσυρση του παρόντος νομοσχεδίου.

Τώρα επί των τροπολογιών, από τις επτά που έχουν κατατεθεί, θα τοποθετηθώ στις δύο και στις υπόλοιπες θα τοποθετηθεί ο Κοινοβουλευτικός μας Εκπρόσωπος.

Η με αριθμό 1808 τροπολογία της Κυβέρνησης, που αφορά τη μετεγκατάσταση στο 251 ΓΝΑ της Υγειονομικής Υπηρεσίας του Πυροσβεστικού Σώματος, είναι το δεύτερο μέτρο σχετικά με τη λειτουργία της Υγειονομικής Υπηρεσίας του Πυροσβεστικού Σώματος. Αρχικά, η Κυβέρνηση προχώρησε στην παραχώρηση των ασθενοφόρων που είχε η Πυροσβεστική στο ΕΚΑΒ. Τα ασθενοφόρα αυτά σκοπό είχαν την άμεση αντιμετώπιση περιστατικών στο προσωπικό της Πυροσβεστικής κατά τη διάρκεια πυρκαγιών.

Το νέο αυτό μέτρο συγχώνευσης της Υγειονομικής Υπηρεσίας του Πυροσβεστικού Σώματος με το 251 Γενικό Νοσοκομείο Αεροπορίας είναι ενταγμένο στη γενικότερη πολιτική της Κυβέρνησης για συγχωνεύσεις μονάδων υγείας με σκοπό τον περιορισμό των δαπανών στον τομέα της υγείας. Αυτή η συγχώνευση, όπως και όλες οι προηγούμενες, έχουν δείξει ότι το τελικό αποτέλεσμα για την παροχή υπηρεσιών υγείας θα είναι αρνητικό για το νοσηλευτικό και ιατρικό προσωπικό, καθώς και συνολικότερα για τους ασθενείς, σχετικά με τις παρεχόμενες ιατρικές και νοσηλευτικές υπηρεσίες.

Η λύση βρίσκεται στην ενίσχυση τόσο του 251 Γενικού Νοσοκομείου Αεροπορίας, αλλά και στην ενίσχυση με το κατάλληλο προσωπικό της Υγειονομικής Υπηρεσίας του Πυροσβεστικού Σώματος. Στη συγκεκριμένη τροπολογία θα ψηφίσουμε «παρών».

Σχετικά με την τροπολογία για τους πίνακες των επιλαχόντων για το Πυροσβεστικό Σώμα, κατ’ αρχάς, θα περίμενε κανείς ότι από μία τέτοια καταστροφική αντιπυρική περίοδο με ενενήντα εννιά ανθρώπινα θύματα και τεράστιες καταστροφές σε περιουσίες, υποδομές και φυσικό πλούτο, η Κυβέρνηση υπό το βάρος της λαϊκής κατακραυγής θα έπαιρνε πιο δραστικά μέτρα και δεν θα εξαντλούσε τις παρεμβάσεις της μόνο στην ανανέωση των πινάκων επιλαχόντων, επιτυχόντων στον διαγωνισμό κατάταξης δοκίμων πυροσβεστών και επιλαχόντων εποχικών πυροσβεστών για την κατάταξή τους στην κατηγορία των πενταετών πυροσβεστών.

Πέρασαν επτά ολόκληρα χρόνια από τον διαγωνισμό κατάταξης των δοκίμων πυροσβεστών και οι επιλαχόντες περιμένουν ακόμη την πρόσληψή τους, παρότι οι ανάγκες του Πυροσβεστικού Σώματος σε ανθρώπινο δυναμικό είναι τεράστιες, γεγονός που υποχρεώνεται να παραδεχθεί και η ίδια η Κυβέρνηση μέσα από την ίδια την αιτιολογική έκθεση της τροπολογίας.

Το ίδιο ισχύει και για τους επιλαχόντες εποχικούς πυροσβέστες, που βλέπουν να ανανεώνεται ο πίνακας για τρίτη φορά, αλλά αυτή τη φορά για ένα χρόνο και όχι δύο, χρονική διάρκεια που συμβαδίζει -διόλου τυχαία, φυσικά- και με την τελευταία αντιπυρική περίοδο που θα εργαστούν στο Πυροσβεστικό Σώμα, δηλαδή το 2019.

Το ΚΚΕ έχει παρέμβει αλλεπάλληλες φορές και για τις δύο κατηγορίες για τη μόνιμη και οριστική λύση στην εργασιακή τους ομηρία. Μόλις πριν δύο μήνες κατέθεσε ερώτηση για τους επιλαχόντες δοκίμους πυροσβέστες και μόλις πριν ενάμιση μήνα για τους πενταετείς και εποχικούς πυροσβέστες.

Η τροπολογία που κατατέθηκε από το κόμμα μας πέρσι τον Φεβρουάριο για την εργασιακή αποκατάσταση όλων των εποχικών και πενταετών πυροσβεστών στις δομές της Πολιτικής Προστασίας και της Δασικής Υπηρεσίας είναι επίκαιρη όσο ποτέ άλλοτε με δεδομένες τις ανάγκες σε προσωπικό στον τομέα πρόληψης και διαχείρισης δασικών οικοσυστημάτων της αντιπυρικής, αντιπλημμυρικής και αντισεισμικής προστασίας.

Παρ’ ότι η Κυβέρνηση φέρνει τη συγκεκριμένη τροπολογία για καθαρά προεκλογικούς λόγους -αυτό είναι φανερό-, θα την ψηφίσουμε για τον λόγο ότι με τους αγώνες που πρέπει να αναπτύξουν οι δύο κατηγορίες των επιλαχόντων δοκίμων και εποχικών υπάρχει ελπίδα να ανοίξει ο δρόμος για την εργασιακή τους αποκατάσταση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί από το 4ο Γυμνάσιο Λειβαδιάς.

Σαράντα παλικάρια, λοιπόν!

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Αθανάσιος Παπαχριστόπουλος, εισηγητής των Ανεξαρτήτων Ελλήνων, έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Νομίζω ότι η συμμόρφωση με αυτή την οδηγία είναι αυτονόητη και θέλω να χαιρετίσω θετικά το γεγονός ότι σχεδόν τα περισσότερα κόμματα –κυρίως, όμως, το κόμμα της Αξιωματικής Αντιπολίτευσης- θα υπερψηφίσουν αυτή την προσαρμογή, η οποία στους καιρούς μας, με αυτά που συμβαίνουν στην παγκόσμια κοινότητα, νομίζω ότι είναι επιβεβλημένη.

Και εμείς είμαστε υπέρ και νομίζω ότι δεν έχω να πω πολλά περισσότερα, γιατί οι εισηγητές τα ανέλυσαν με λεπτομέρεια.

Θέλω, όμως, να αναδείξω λίγο τις δύο τροπολογίες και να θυμίσω ότι στο «Βελλίδειο» υπήρχαν έντεκα δεσμεύσεις της Κυβέρνησης, οι οποίες από κάποιους λοιδορήθηκαν. Κάποιοι έλεγαν διάφορα, τα οποία δεν θέλω να θυμίσω. Ήδη έχουν αυτή τη στιγμή νομοθετηθεί τρεις και σήμερα με δύο τροπολογίες έρχονται και άλλες δύο. Η μία αφορά το 29% σε 25% σε βάθος τετραετίας για τις μεγάλες επιχειρήσεις και η άλλη αφορά τον ΕΝΦΙΑ. Και οι δύο είναι πάρα πολύ σημαντικές, ήταν δεσμεύσεις και νομοθετούνται σήμερα.

Θέλω εδώ να κάνω ένα σχόλιο και να πω ότι παρ’ ότι ακούμε διάφορες αντιπολιτευτικές κορώνες του τύπου «τι είναι αυτά που κάνετε;» -δεν θέλω να τα αναπαράγω- στο τέλος αυτές οι δεσμεύσεις –μία προς μία, το έχω ονομάσει «το μαρτύριο της σταγόνας»- ψηφίζονται, γίνονται νόμοι του κράτους. Δεν είναι επομένως λόγια, είναι προσαρμογή στην πραγματικότητα και είναι χειροπιαστή απόδειξη ότι δεν ήταν απλά υποσχέσεις, είναι πράξεις.

Θέλω απλά για τον ΕΝΦΙΑ να πω ότι αφορά σε πρώτη φάση μεσαία και χαμηλά εισοδήματα, κυρίως χαμηλά εισοδήματα. Είναι, όμως και αυτό μία πρακτική –ας το πούμε- του «αυτά μπορώ τώρα και αυτά κάνω και τα κάνω, όμως». Θα μου πεις, ποιοι έχουν ακίνητα αξίας λιγότερης από 60.000 ευρώ; Είναι πάρα πολλοί! Για αυτούς δεν είναι 10%, μπορεί να ανέβει στο 20%, στο 30% και στο 40%, καθώς επίσης και για ένα μεγάλο κομμάτι μεσαίων εισοδημάτων.

Αυτά σε ό,τι αφορά το σημερινό νομοσχέδιο και τις τροπολογίες του.

Δεν μπορώ, όμως, να αντισταθώ στον πειρασμό να ασχοληθώ λίγο με την επικαιρότητα. Θεωρώ ότι βουίζει γύρω μας το σύμπαν για πάρα πολλά πράγματα, τα οποία νομίζω ότι αξίζει τον κόπο να μπουν σε σειρά.

Θέλω πριν πω οτιδήποτε να θυμίσω ότι δεν έχει περάσει παρά μόνο ένας χρόνος και τρεις μήνες σε αυτή την εδώ την Αίθουσα της Ολομέλειας, όταν συζητιόταν το θέμα των φρεγατών για τον κ. Παπαντωνίου. Ένας χρόνος και τρεις μήνες! Δεν είναι δεκαπέντε χρόνια που καθυστέρησε αυτή η ιστορία να έρθει στη Βουλή.

Και άκουγα κραυγές του Τύπου για σκευωρία, ποινικοποίηση της πολιτικής ζωής, λάσπη στον ανεμιστήρα και πάει λέγοντας. Τα έχω μπροστά μου εδώ, γιατί ξέρετε ότι τα γραπτά μένουν. Δεν θα μπω, όμως, στον πειρασμό να πω ποιοι τα έλεγαν. Και δεν τα έλεγαν μόνο Βουλευτές του ΚΙΝΑΛ, τα έλεγαν και Βουλευτές της Νέας Δημοκρατίας. Τα ονόματά τους τα έχω, τα κρατάω, δεν είναι δουλειά μου, όμως, να αναδείξω ονόματα αυτή τη στιγμή. Απλά είναι μία νοοτροπία.

Οι ίδιοι άνθρωποι, όταν προφυλακίστηκε πια ο Γιάννος Παπαντωνίου -που ξαναλέω ότι ο άνθρωπος δεν έχει δικαστεί και του εύχομαι να αξιοποιήσει το τεκμήριο της αθωότητας με τον καλύτερο δυνατό τρόπο- απόλυτη σιωπή! Κιχ! Δεν βγήκε ένας -ένας!- από αυτούς που έλεγαν αυτά που σας λέω, να πει «Μήπως γίνεται κάνα λάθος;». Τίποτα! Και όταν είδαν ότι υπάρχει συνδρομή από πέντε χώρες -για πρώτη φορά υπήρξε συνδρομή από την Ελβετία-, όταν διασταυρώθηκε από τη λίστα Μπόργιανς το όνομα της συζύγου του Παπαντωνίου -από τη λίστα Λαγκάρντ μάθαμε το όνομά της- και στη συνέχεια η κ. Τουλουπάκη πήγε και στη Γαλλία μετά από δεκατρία χρόνια -και έκαναν αγώνα κάποιοι σε αυτήν την Αίθουσα να μην αναλάβει -γιατί άραγε;- η κ. Τουλουπάκη, η εισαγγελέας διαφθοράς- σιωπή μετά την προφυλάκιση του κ. Παπαντωνίου. Και μάλιστα, είναι καλός ο κ. Παπαντωνίου όταν μας έβαζε στην ΟΝΕ και το επικαλούμαστε, αλλά δεν τον ξέρουμε για την υπόθεση των φρεγατών!

Μία παροιμία στα χωριά λέει: Στο σπίτι του κρεμασμένου δεν μιλάνε για σχοινί. Γιατί το λέω; Πήγαν κάποιοι Βουλευτές του ΚΙΝΑΛ πρόσφατα στον Άρειο Πάγο και «σήκωσαν» το θέμα -τις τρεις, τέσσερις τελευταίες ημέρες είναι πρώτο- το C4I. Ω, του θαύματος, λοιπόν, «σηκώθηκε» το θέμα του C4I! Μάλιστα, είπαν ότι γίνεται αντιπερισπασμός για τον τότε Πρωθυπουργό και ότι δεν επιτρέπονται αυτά τα πράγματα. Έδωσαν, μάλιστα, στη δημοσιότητα ένα βούλευμα το οποίο δεν ενοχοποιεί κανέναν από τους τρεις, τον σημερινό Πρόεδρο της Δημοκρατίας κ.λπ.. Μετά τα γύρισαν, βέβαια, τα πήραν πίσω. Κατάλαβαν το λάθος τους, αλλά ήταν αργά. Όσον αφορά τον Βύρωνα τον Πολύδωρα και τον Μαρκογιαννάκη δεν χρειάζεται να σας πω πολλά. Ακόμα και οι πιο σκληροί αντίπαλοι του Βύρωνα Πολύδωρα στις πιο σκληρές κόντρες του Ελληνικού Κοινοβουλίου, δεν αμφισβήτησαν ποτέ το ήθος του. Και ο ίδιος ο Μαρκογιαννάκης, όμως, που δεν έχω κανέναν λόγο να τον υπερασπίζομαι, ζητάει ο ίδιος να ερευνηθεί αυτή η υπόθεση. Και δεν έχει καμμία σχέση. Και, βέβαια, δεν έχει σχέση. Αυτοί παρέλαβαν.

Το τι γινόταν πριν, νομίζω ότι αξίζει τον κόπο να το δούμε τώρα. Και όταν λέω «τώρα», εννοώ με στοιχεία. Ο ανακριτής εισαγγελέας, ο κ. Ορφανίδης, που θέλω να πιστεύω ότι κάνει πάρα πολύ σωστά τη δουλειά του, έχει «σηκώσει» το θέμα αυτό με τρόπο που νομίζω πως δεν χωράει καμμία αμφισβήτηση ότι αυτοί που μπερδεύονται σε αυτήν την ιστορία σίγουρα δεν είναι αυτοί που ήθελαν οι πέντε, έξι Βουλευτές του ΚΙΝΑΛ να στοχοποιήσουν.

Και εξηγούμαι μόνο με στοιχεία: Στις 5 Νοεμβρίου του 2018 ο πρώην Γενικός Γραμματέας Εξοπλισμών, ο κ. Βασιλάκος, ο οποίος, ειρήσθω εν παρόδω, παρέμεινε γραμματέας και μετά την περίοδο της Νέας Δημοκρατίας, πάει στον ανακριτή. Ο ανακριτής, λοιπόν, του έκανε συγκεκριμένες ερωτήσεις.

Κατ’ αρχάς θα ήθελα να πω κάτι για τον κ. Βασιλάκο, γιατί βγήκαν χθες και είπαν ότι είναι υπόδικος, ότι προσπαθεί να ελαφρύνει τη θέση του κ.λπ.. Πράγματι, έχει μία εμπλοκή με τη δικαιοσύνη ο κ. Βασιλάκος. Θα ήθελα, όμως, να ξαναθυμίσω στους καλοπροαίρετους Βουλευτές του ΚΙΝΑΛ, ότι τα μεγαλύτερα σκάνδαλα και στην Ιταλία και στην Αμερική και αλλού, δυστυχώς έχουν διαλευκανθεί από όχι άμεμπτους ανθρώπους. Ούτε ο Ζίγρας ήταν άμεμπτος, ούτε ο Κάντας, ούτε ο Μπάρτης, για να λέω ονόματα που αποκαλύπτουν τα σκάνδαλα. Συνεπώς, το επιχείρημα ότι και αυτός ενέχεται… Εγώ, δεν λέω, μπορεί -και το εύχομαι και σε αυτόν τον άνθρωπο- να αθωωθεί. Ήξερε, όμως, και μιλάει.

Θεωρώ αφελή, λοιπόν, οποιονδήποτε θεωρεί ότι πολιτικά πρόσωπα δεν χρηματίστηκαν για οποιαδήποτε εξοπλιστική προμήθεια. Και το λέει ένας άνθρωπος που ήταν η δουλειά του αυτή. Νούμερα: Η «SAIC», η οποία έδινε λιγότερα λεφτά στο δημόσιο, πήρε τη δουλειά. Και θα έπαιρνε 157 εκατομμύρια ευρώ. Το τίμημα, δηλαδή, που θα εισέπραττε η «SAIC», η αμερικάνικη εταιρεία, ήταν γύρω στα 157 εκατομμύρια. Το υπόλοιπο ποσό, τα 98 εκατομμύρια, θα το λάμβανε η «SIEMENS». Το ποσό των προγραμμάτων αντισταθμιστικών ωφελημάτων, που ανατέθηκε στη «SIEMENS», ήταν 80 εκατομμύρια. Κατά ένα περίεργο τρόπο περισσεύουν 18 εκατομμύρια. «Προσωπική μου εκτίμηση» -λέει ο Βασιλάκος- «είναι ότι ο τότε Πρωθυπουργός γνώριζε και γνωρίζει για παράνομες πληρωμές στην προμήθεια C4I, ιδίως προς τον τότε Υπουργό Εθνικής Άμυνας». Δεν λέω ονόματα σκόπιμα. Δεν θέλω να σκανδαλίσω. Δεν με ενδιαφέρει αυτό.

Είναι αφέλεια να θεωρεί κάποιος ότι οι Πρωθυπουργοί της χώρας δεν γνωρίζουν για το αν δωροδοκούνται οι Υπουργοί Άμυνας. Δεν τα λέει κάποιος σε ένα καφενείο. Τα λέει ένας άνθρωπος που τον εμπιστεύτηκαν δυο διαφορετικές κυβερνήσεις. Και αυτά είναι μέσα στη δικογραφία. Αφήστε τις εφημερίδες.

Πάμε παρακάτω. Ο κ. Ορφανίδης -ο εφέτης ανακριτής- προσπαθεί να πιέσει και να μάθει. Ο Πεζάς, για όσους δεν ξέρετε -αυτοί σκάλισαν την υπόθεση και εμείς είμαστε υποχρεωμένοι να απαντήσουμε- είχε την ευθύνη του μάρκετινγκ της κοινοπραξίας «THALES» που δεν πήρε τη δουλειά παρ’ ότι έδινε μεγαλύτερη προσφορά. Ακούστε το κι αυτό. Μειοδότησε, αν και είχε καλύτερη προσφορά.

Ρωτάει επίμονα, λοιπόν, ο εφέτης ανακριτής τον κ. Πεζά και του λέει: «Γνωρίζετε αν για την ανάθεση του C4I κ.λπ. δωροδοκήθηκαν…;» και εκείνος απαντάει. Η απάντηση του μάρτυρα είναι μνημειώδης: «Αν αυτό είχε συμβεί στις Ηνωμένες Πολιτείες, ολόκληρα Υπουργεία θα είχαν μπει στη φυλακή, διότι δεν θα μπορούσε να δικαιολογήσει κανείς γιατί το έχει κάνει». Εννοούσε προφανώς το να δοθεί έργο σε εταιρεία με χειρότερη προσφορά. Αυτό το λέει η κοινή λογική.

Με βάση την κοινή λογική και τις συγκεκριμένες παραβιάσεις της νομοθεσίας περί προμηθειών, δεν θα μπορούσαν να δικαιολογηθούν οι παραβιάσεις αυτές χωρίς να έχει υπάρξει κάποιο άλλο κίνητρο. Σας μεταφέρω ακριβώς τους διαλόγους από τη δικογραφία.

Και ερχόμαστε μετά στη γραμματέα του κ. Χριστοφοράκου, ο οποίος ξέρετε ότι κυκλοφορεί ελεύθερος στη Γερμανία. Εδώ υπενθυμίζεται ότι ο κ. Πεζάς, με επιστολή του στις 28 Φεβρουαρίου του 2003 προς τον τότε Πρωθυπουργό, η οποία υπάρχει στη δικογραφία, χαρακτήρισε λανθασμένη την απόφαση της 27ης Φεβρουαρίου.

Η απόφαση αυτή, όπως και η σχετική εισήγηση της Επιτροπής Διαπραγματεύσεων που φαίνεται να ακολουθεί το ΚΥΣΕΑ, είναι εσφαλμένα, λέει ο Πεζάς, ο άνθρωπος που εκπροσωπούσε την εταιρεία που έδωσε περισσότερα χρήματα και δεν πήρε τη δουλειά. Λέει: «Εσφαλμένα δεν έλαβε υπ’ όψιν της την κριτική αξιολόγηση των ανταγωνιστών οικονομικών προσφορών», με επιστολή που έστειλε στον τότε Πρωθυπουργό.

Ακούστε, όμως, και λίγο παρακάτω. Ίλιγγο και δεκάδες ερωτήματα προκαλούν οι συνεχείς συναντήσεις και τηλεφωνικές επαφές που είχε τότε ο Μιχάλης Χριστοφοράκος με τους κορυφαίους της τότε Κυβέρνησης του ΠΑΣΟΚ και με το γραφείο του πρώην Πρωθυπουργού, ειδικότερα την κρίσιμη περίοδο κατά την οποία θα κατέληγε η Κυβέρνηση στο σύστημα ασφάλειας.

Στις 14 Οκτωβρίου 2002 οι δύο κοινοπραξίες καταθέτουν τελικές προσφορές, οι οποίες ήταν κλειστές. Ανεξήγητα, όμως, και πέρα από κάθε δεοντολογία, την ίδια μέρα η κ. Τσακάλου επιβεβαιώνει ραντεβού του προϊσταμένου κ. Χριστοφοράκου στο Πεντάγωνο με τον κ. Παπαντωνίου, μαζί με τον τεχνικό σύμβουλο της «SAIC», τον Στίβεν Γουέιλς.

Λίγες μέρες αργότερα, στις 18 και 21 Οκτωβρίου, ο τότε ισχυρός άνδρας της «SIEMENS» είχε ακόμα μία συνάντηση, πάλι στο Υπουργείο Εθνικής Άμυνας, αυτή τη φορά με το γενικό γραμματέα του ΥΠΕΘΑ, τον κ. Τραυλό. Ο Χριστοφοράκος βλέπει πάλι τον Γιάννο Παπαντωνίου στις 21 Οκτωβρίου.

Οι προσφορές ανοίγουν τελικά στις 18 Νοεμβρίου και επιστρέφονται από την τότε κυβέρνηση.

Και γίνεται το εξής: Στις 5 Νοεμβρίου γίνεται ένα τηλεφώνημα στο γραφείο του Χριστοφοράκου από το γραφείο του Παπαντωνίου και στις 20 Νοεμβρίου η Κατερίνα Τσακάλου, με εντολή από τον Χριστοφοράκο, επικοινωνεί με την ιδιαιτέρα του Μιχάλη Χρυσοχοϊδη για να ρυθμιστεί συνάντηση το ταχύτερο δυνατό.

Στις 20 Νοεμβρίου ο Χριστοφοράκος έχει γεύμα με τον Γουέιλς, ενώ κανονίζεται συνάντηση με το γενικό γραμματέα εξοπλισμών. Υπήρξε τηλεφώνημα στο γραφείο του κ. Παπαντωνίου για νέο ραντεβού και πάει λέγοντας. Πολλές συναντήσεις του Χριστοφοράκου με τον Γιάννο. Ο δε Τσουκάτος έχει άπειρα τετ-α-τετ με τον φυγόδικο, πλέον, ισχυρό άντρα της «SIEMENS».

Εδώ κάνω μία διευκρίνιση: Ο κ. Τσουκάτος ήταν άνθρωπος του τότε Πρωθυπουργού, δεν ήταν άνθρωπος του κ. Παπαντωνίου, για όσους ξέρουν τουλάχιστον την ιστορία.

Για ακούστε παρακάτω: Όπως προκύπτει από την κατάθεση της κ. Τσακάλου δεν έρχεται σε επαφή μόνο με τους πρωτοκλασάτους του ΠΑΣΟΚ, αλλά και με το γραφείο του τότε Πρωθυπουργού. Καταθέσεις υπάρχουν μέσα στη δικογραφία, η οποία είναι είκοσι χιλιάδες σελίδες. Για να μορφωνόμαστε!

Στις 6 Νοεμβρίου ο κ. Χριστοφοράκος δέχθηκε κλήση από το γραφείο του τότε Πρωθυπουργού, άγνωστο για ποιο λόγο και με τι περιεχόμενο. Οι συχνές και στενές επαφές του Χριστοφοράκου με τον Τσουκάτο προκαλούν ζάλη. Ενδεικτικά μόνο, σύμφωνα πάντα με την κατάθεση της κ. Τσακάλου, στις 3 Φεβρουαρίου γίνεται κλήση Τσουκάτου προς Χριστοφοράκο. Στις 11 Φεβρουαρίου καταγράφεται οδηγία Χριστοφοράκου να κληθεί Τσουκάτος. Στις 12 Φεβρουαρίου καταγράφεται οδηγία του Χριστοφοράκου να κληθεί πάλι ο Τσουκάτος. Και την ίδια μέρα δέχεται τηλεφώνημα από τον Τσουκάτο. Στις 14, στις 17, στις 18 Φεβρουαρίου υπάρχει οδηγία Χριστοφοράκου να κληθεί ξανά ο Τσουκάτος.

Για ακούστε και κάτι ακόμα. Από εδώ και πέρα έχει ενδιαφέρον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θέλω, κύριε Πρόεδρε. Το έχω;

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε.

**ΜΑΥΡΟΥΔΗΣ ΒΟΡΙΔΗΣ:** Απλώς δεν έχει σχέση με το θέμα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έχει μεγάλη σχέση. Είναι στην επικαιρότητα. Μπορεί να μην σας αφορά άμεσα, αλλά είναι στην επικαιρότητα και παίζει από το πρωί μέχρι το βράδυ.

Ακούστε λίγο: Υπάρχει εμπλοκή του τότε Πρωθυπουργού; Οι απαντήσεις των μαρτύρων οφείλω να ομολογήσω ότι είναι ασαφείς. Ο ειδικός εφέτης ανακριτής εντόπισε στα ημερολόγια που προσκόμισε η γραμματέας του πρώην ισχυρού άντρα, η κ. Τσακάλου, κάποια περίεργη συνάντηση, σε κάποιο χωριό, του πρώην Πρωθυπουργού. Γι’ αυτό και την ρώτησε σχετικά, σε συμπληρωματική κατάθεση που έδωσε στις 14 Νοεμβρίου του 2017, πριν από ένα χρόνο.

Το όνομα Βασίλης Κανελλόπουλος σας είναι γνωστό; Ήταν οδηγός ελικοπτέρου και μπορεί να είχε σχέση ή να μην είχε σχέση με το Κορακοχώρι, όπου ήταν η βίλα του τότε Πρωθυπουργού. Η κ. Τσακάλου έλεγε, «ναι», «θυμάμαι». Δεν απάντησε με σαφήνεια, οφείλω να το ομολογήσω.

Θέλω να πω -και τελειώνω- τα εξής: Έπρεπε να ερευνηθεί ή όχι; Όλα αυτά έγιναν, γιατί διατάχθηκε το άνοιγμα λογαριασμών του τότε Πρωθυπουργού. Είμαι ο τελευταίος που θα ενοχοποιήσω κάποιον, όταν δεν έχω στοιχεία. Έπρεπε μετά από όλα αυτά; Ζάλη προκαλούσαν τα ραντεβού του Χριστοφοράκου με τον Τσουκάτο. Όσοι ήξεραν την ανθρωπογεωγραφία του ΠΑΣΟΚ εκείνη την εποχή, ο Τσουκάτος ήταν άνθρωπος του Πρωθυπουργού, δεν ήταν του Παπαντωνίου. Και ο νοών νοείτο!

Εγώ τελειώνοντας, θέλω να θυμίσω και κάτι άλλο -και σταματάω, κύριε Πρόεδρε, έχω κάνει κατάχρηση της καλοσύνης σας- επειδή κάποιων τα μυαλά παίρνουν αέρα από κάτι «περίφημες» δημοσκοπήσεις που δίνουν δέκα μονάδες, έντεκα μονάδες, δεκαπέντε, δεν ξέρω κ.λπ.. Θυμίζω: «METRON ANALYSIS» στο δημοψήφισμα. Στην πιο εύκολη δημοσκόπηση του πλανήτη -ήταν ένα «ναι» και ένα «όχι»- τις είκοσι δύο μονάδες διαφορά τις έβλεπε η «METRON ANALYSIS», σε εντολή από τα «ΝΕΑ», στα όρια του στατιστικού λάθους 46%-49%. Δεύτερη δημοσκόπηση της «PUBLIC ISSUE» για το δημοψήφισμα: Τη διαφορά των είκοσι δύο μονάδων, που είχε παραγγείλει το «ΠΡΩΤΟ ΘΕΜΑ», την έβλεπε στη μισή μονάδα διαφοράς, σχεδόν δηλαδή λέει το «ναι» πρώτο.

Αυτά σε ό,τι αφορά την αξιοπιστία των πρόσφατων δημοσκοπήσεων, που κάποιοι νομίζουν ότι με τις δημοσκοπήσεις έχουν καθαρίσει κιόλας.

Και να πω και κάτι άλλο ειδικά για το «ΠΡΩΤΟ ΘΕΜΑ», επειδή είμαι στην εξεταστική για την Υγεία. Έπαιρνε χρήματα από το ΚΕΕΛΠΝΟ. Και δεν μας εξήγησε ποτέ κανείς γιατί αυτή η προσφορά σταμάτησε μετά το 2015. Ούτε μισό ευρώ δεν δέχθηκε ποτέ -σε δημοσιογράφο, σε μέσα μαζικής ενημέρωσης, σε εφημερίδα ή σε κανάλι- από το ΚΕΕΛΠΝΟ.

Σας ευχαριστώ και σας ευχαριστώ και για την ανοχή σας, κύριε Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Ο εισηγητής του Ποταμιού, ο κ. Ψαριανός, έχει τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Πάντοτε έχει πάρα πολύ μεγάλο ενδιαφέρον η συζήτηση εδώ στη Βουλή, διότι συζητάμε πάντα «to the point» που λέμε στη Κοζάνη. Μου αρέσει που κάνουμε διάφορες αγορεύσεις του τύπου -κοινοβουλευτικού τύπου- «ό,τι του φανεί» και αναλύουμε διάφορα θέματα.

Εγώ θα συνεχίσω με αθλητικές ειδήσεις.

(Γέλωτες από την πτέρυγα της Νέας Δημοκρατίας)

Εδώ έχουμε ενσωμάτωση στην εθνική νομοθεσία της συγκεκριμένης οδηγίας σχετικά με τη χρήση των δεδομένων που περιέχονται στα ονομαστικά αρχεία επιβατών για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων. Αυτός ο νόμος, σε συνδυασμό με την ενσωμάτωση της ευρωπαϊκής οδηγίας για την ασφάλεια δικτύων και πληροφοριών που κατατέθηκε στη Βουλή και τον σχετικά προσφάτως ψηφισμένο γενικό κανονισμό για την προστασία δεδομένων, συνδιαμορφώνουν ένα πακέτο μεταρρύθμισης του νομοθετικού πλαισίου για την προστασία των δεδομένων στην Ελλάδα, αλλά και την Ευρωπαϊκή Ένωση συνολικά, ενώ αναμένεται και η οδηγία για την επεξεργασία δεδομένων από τις αρχές.

Οι διατάξεις του νέου νόμου εφαρμόζονται στη διαβίβαση από τους αερομεταφορείς των δεδομένων που παρέχονται στα ονομαστικά αρχεία επιβατών των πτήσεων εντός ή εκτός της Ευρωπαϊκής Ένωσης.

Εδώ υπάρχει ένα ζήτημα αν μια πτήση από την Κοζάνη στην Αθήνα, μια που αναφέρθηκα πριν στην Κοζάνη ή από το Ρέθυμνο ή από το Ηράκλειο στην Αλεξανδρούπολη –αν υπάρχουν τέτοιες πτήσεις- είναι εντός της Ευρωπαϊκής Ένωσης. Νομίζω πως είναι και θα έπρεπε να το δούμε συνολικά σε οποιαδήποτε μετακίνηση μέσα στην Ευρωπαϊκή Ένωση, ανεξαρτήτως αν είναι πτήσεις μέσα στην ίδια τη χώρα, διότι και εκεί υπάρχουν προβλήματα. Υπάρχουν προβλήματα και στις μετακινήσεις στην Ελλάδα και όχι μόνο στις αερομεταφορές, όχι μόνο δηλαδή δια αεροπορικών πτήσεων.

Όπως επισημαίνεται στο κείμενο της οδηγίας, στόχοι είναι μεταξύ άλλων η ασφάλεια, η προστασία της ζωής και της ασφάλειας των προσώπων και η δημιουργία του νομικού πλαισίου για την προστασία των δεδομένων, όταν τα επεξεργάζονται οι αρμόδιες αρχές. Το καινούργιο σε σχέση με την επεξεργασία άλλων κατηγοριών δεδομένων προσωπικού χαρακτήρα είναι πως η αξιολόγηση επιτρέπει την ταυτοποίηση προσώπων, για τα οποία δεν υπάρχουν υποψίες εμπλοκής σε τρομοκρατική πράξη ή σοβαρό έγκλημα πριν την αξιολόγηση και πρέπει, κατά συνέπεια, να εξεταστούν περαιτέρω από τις αρμόδιες αρχές.

Αναμφισβήτητα το σοβαρό και οργανωμένο έγκλημα που είναι κλιμακούμενο παντού και κάθε στιγμή –ανά πάσα στιγμή σε όλες τις χώρες και μέσα στην Ευρώπη, ιδίως η τρομοκρατία σε διεθνές επίπεδο- συνιστά παγκόσμια απειλή πλέον, αυξάνεται διαρκώς σε πολυπλοκότητα και εξελίσσεται και τεχνολογικά. Ίσως είναι και μπροστά από τις μεθόδους αντιμετώπισής της.

Έχουμε εμπιστοσύνη στην τήρηση των κανόνων και στη λειτουργία της Ευρωπαϊκής Ένωσης και ευτυχώς που ανήκουμε σ’ αυτή. Πολλοί θα ήθελαν να φύγουμε από την Ευρωπαϊκή Ένωση ή να μην υπάρχει η Ευρωπαϊκή Ένωση. Πολλοί προσπαθούν να διαλύσουν την Ευρωζώνη και την Ευρωπαϊκή Ένωση. Είμαστε στην τελείως αντίθετη κατεύθυνση και το έχουμε πει πεντακόσιες χιλιάδες φορές. Ευτυχώς που η Ελλάδα είναι μέλος της Ευρωπαϊκής Ένωσης και, μάλιστα, του σκληρού πυρήνα της. Θα το λέμε σε κάθε ευκαιρία.

Έχουμε εμπιστοσύνη, λοιπόν, στην τήρηση των κανόνων για τη λειτουργία της Ευρωπαϊκής Ένωσης και πιστεύουμε πως οι έλεγχοι, η επεξεργασία των στοιχείων και η μεταβίβασή τους θα γίνονται με απόλυτο σεβασμό προς τους πολίτες και δεν θα έχουμε φαινόμενα και καταστάσεις που μπορεί να είναι από πολύωρες αναμονές, μέχρι πολύ μεγάλες ταλαιπωρίες και σοβαρά λάθη και παραλείψεις ή κακή χρήση των οδηγιών και των μεθόδων αντιμετώπισης τέτοιων φαινομένων που παραβιάζουν ανθρώπινα δικαιώματα με προσωπικού χαρακτήρα δεδομένα κ.λπ..

Αυτό που μας κάνει εντύπωση για άλλη μια φορά είναι πως ο ΣΥΡΙΖΑ φέρνει ένα τέτοιο νομοσχέδιο ενσωματώνοντας ευρωπαϊκή οδηγία, ο ΣΥΡΙΖΑ ο οποίος σε κάθε τέτοια περίπτωση νομοθέτησης ανάλογων νόμων στο παρελθόν έσκιζε τα ιμάτιά του και ξερίζωνε τα μαλλιά του –μαζικά, μάλιστα- ωρυόμενος «Όχι στις κάμερες», «Όλα είναι παραβίαση προσωπικών δεδομένων», «Είναι καταπάτηση ανθρωπίνων ελευθεριών και ανθρωπίνων δικαιωμάτων». Σε καμμία τέτοια περίπτωση δεν συμφώνησε ποτέ.

Το έκανε με αφορμή εκδηλώσεις -το είπα και στην επιτροπή- αθλητικού χαρακτήρα, όπως της βίας στα γήπεδα. Πριν από πολλά χρόνια, ήμουν εδώ στη Βουλή που συζητούσαμε στις επιτροπές και στην Ολομέλεια για την τοποθέτηση καμερών ασφαλείας στα γήπεδα, για να καταγράφονται τα περιστατικά βίας και εκδηλώσεων εκτός κάθε αθλητικής διαδικασίας και δραστηριότητας. Είχαμε και χθες τέτοια φαινόμενα που είναι ανατριχιαστικά, τραγικά και απαράδεκτα.

Ο ΣΥΡΙΖΑ ήταν πάντοτε αντίθετος σε τέτοιες μεθόδους. Δεν ψήφισε ποτέ τίποτα τέτοιο, όπως και πολλά άλλα πράγματα δεν ψήφισε ποτέ που τώρα τα φέρνει με μεγάλη ευκολία, επειδή κάποιοι του τα υποβάλλουν από το εξωτερικό, κάποιοι εκβιαστές, τοκογλύφοι και οι ντόπιοι λακέδες τους, βέβαια και οι εδώ γερμανοτσολιάδες δωσίλογοι.

Να επισημάνουμε εδώ ότι σοβαροί κίνδυνοι διάπραξης τρομοκρατικών χτυπημάτων και εγκλημάτων δεν υπάρχουν μόνο με τη μεταφορά επιβατών μέσω πτήσεων, όπως είπαμε, αλλά και με όλους τους δυνατούς τρόπους και στην Ελλάδα ιδίως με θαλάσσιες μεταφορές, αλλά και με χερσαίες παντού. Ο περιορισμός της νομοθεσίας μόνο στις αεροπορικές μεταφορές αντιμετωπίζει αποσπασματικά και επιμέρους ένα μεγάλο πρόβλημα που υπάρχει σε κάθε τύπο μετακίνησης. Ο περιορισμός μόνο στις αεροπορικές μεταφορές -το ξαναλέω- είναι αντιμετώπιση ενός μικρού μέρους του προβλήματος.

Στο άρθρο 6 του σχεδίου νόμου, που αφορά την ίδρυση και λειτουργία της Εθνικής Μονάδας Στοιχείων Επιβατών, προβλέπεται ήδη η δυνατότητα στελέχωσης της υπηρεσίας που θεσπίζεται με αποσπάσεις λιμενικών, ώστε να μπορούμε να συζητήσουμε και την επέκταση του πεδίου εφαρμογής του νόμου και στις πτήσεις στα υδατοδρόμια, όταν αυτές επιτέλους κάποια στιγμή υλοποιηθούν.

Είμαστε θετικοί προς το σχέδιο νόμου, διατηρώντας ωστόσο κάποιες επιφυλάξεις. Ελπίζουμε να μείνουμε σε αυτά τα της οδηγίας και να μην αρχίσουμε να τα κάνουμε, όπως συνηθίζουμε, μια «μικρή δική μας διασκευή» αυτών των οδηγιών. Επίσης, ελπίζουμε να σταματήσει κάποια στιγμή αυτή η φάμπρικα να τσοντάρουμε άσχετες νομοθεσίες σε άσχετα θέματα μέσα σε άσχετα νομοσχέδια, πράγμα για το οποίο ο ΣΥΡΙΖΑ στο παρελθόν κατακεραύνωνε τους «Σαμαροβενιζέλους» και άλλου πουλημένους δωσίλογους, οι οποίοι έφερναν πραγματικά εβδομήντα τροπολογίες σε ένα νομοσχέδιο, ενώ τώρα φέρνουμε μόνο επτακόσιες σε κάθε νομοσχέδιο. Υπάρχει μια σαφής πρόοδος!

Δύο από τις σημερινές τροπολογίες είναι πάρα πολύ σημαντικού χαρακτήρα, αυτή για τον ΕΝΦΙΑ και αυτή για τη φορολογία των επιχειρήσεων. Έχουμε κάνει συγκεκριμένες προτάσεις για τη δραστική μείωση της φορολογίας των επιχειρήσεων, για να δώσουμε κίνητρα να ιδρυθούν και νέες επιχειρήσεις αντί να λυσσάμε για να κλείνουμε τις παλιές και να τις ξεζουμίζουμε για να διορίζουμε και να χρηματοδοτούμε «πελατάκια» μας.

Η ελληνική οικονομία, ο ιδιωτικός τομέας είναι που παράγει πλούτο. Ο μόνος τομέας που παράγει πλούτο είναι αυτός. Το κράτος δεν είναι επιχείρηση. Ποτέ επιχειρηματικά κανένα κράτος δεν δικαιώθηκε και δεν κατάφερε να κάνει σημαντικά πράγματα. Πολύ μικρές είναι οι εξαιρέσεις. Ξαναλέω ότι ο τομέας που παράγει πλούτο είναι ο ιδιωτικός τομέας, είναι οι επιχειρήσεις, είναι οι ελεύθεροι επαγγελματίες, είναι οι άνθρωποι που δουλεύουν εκτός κράτους και που δουλεύουν πραγματικά, γιατί εκεί αξιολογούνται και αν κάποια στιγμή ξύνονται, πάνε σπίτια τους.

Στο δημόσιο αντιθέτως, αυτοί που δραστηριοποιούνται στο ξύσιμο προσβάλλουν τη λειτουργία του δημόσιου τομέα και τους συναδέλφους τους που σκίζονται. Γιατί υπάρχουν και οι δημόσιοι υπάλληλοι οι οποίοι σκίζονται και είναι αξιοπρεπείς και είναι δουλευταράδες και είναι συνεπέστατοι. Αυτούς, λοιπόν, που προσβάλλουν αυτούς που πραγματικά δουλεύουν, δεν μπορεί κανείς να τους αξιολογήσει γιατί το απαγορεύουμε. Και γιατί το απαγορεύουμε; Γιατί θέλουμε να φουρνίζουμε το δημόσιο με πελατάκια, με μετριότητες και με ανθρώπους που δεν μπορούν να κάνουν τίποτε άλλο στη ζωή τους παρά να γλείφουν κατουρημένες ποδιές για να μπουν στο δημόσιο.

Η τροπολογία για τη μείωση του ΕΝΦΙΑ και η τροπολογία για τη μείωση της φορολογίας των επιχειρήσεων είναι πάρα πολύ σημαντικές. Και θα τις ψηφίζαμε, αν τις συζητούσαμε σε συγκεκριμένο νομοσχέδιο και μέσα από μια συγκεκριμένη διαδικασία. Γιατί είναι πολύ πιο σοβαρές από το νομοσχέδιο, στο οποίο τις φέρνουμε τσόντα. Και γιατί τις φέρνουμε τσόντα; Για να μην γίνει μεγάλη συζήτηση, η οποία λέει, για παράδειγμα, ότι για τη μείωση της φορολογίας των επιχειρήσεων προβλεπόταν από το 29% να πάμε κατευθείαν στο 26% ή και στο 25%. Αλλά για να πατσίσουμε την μη περικοπή των συντάξεων, το κάναμε γαργάρα αυτό και το πάμε μονάδα-μονάδα έως το 2022, αντί να κάνουμε δραστική μείωση της φορολογίας των επιχειρήσεων για να δώσουμε κίνητρα να αναπτυχθούν επιχειρήσεις -που αυτές παράγουν πλούτο- από τις οποίες μπορούμε να διορίζουμε και να πληρώνουμε εργαζόμενους στον δημόσιο τομέα, στους κρατικούς φορείς, στις υπηρεσίες, οι οποίοι, όμως, αξίζει να δουλεύουν και να πληρώνονται, αξίζει μέσω εξετάσεων να περάσουν και να διοριστούν για να στελεχώσουν το κράτος και οι οποίοι είναι κάτοχοι τριών και τεσσάρων πτυχίων, αλλά δεν τους δίνουμε την ευκαιρία μέσω ΑΣΕΠ ή μέσω άλλων διαδικασιών να διεκδικήσουν την είσοδό τους στη δημόσια λειτουργία, παρά μόνο τους τσοντάρουμε ως πελατάκια επειδή δεν μπορούν να κάνουν τίποτε άλλο στη ζωή τους κι επειδή χρήσιμο είναι να τσεπώνουμε μερικά ψηφαλάκια.

Αυτό το έκαναν και άλλοι συνάδελφοι στο παρελθόν. Αλλά αυτή η Κυβέρνηση της πρώτη φορά αριστεράς, του Πάνου Καμμένου και του Τέρενς Κουίκ, περίμενα ότι θα κάνει άλλα πράγματα. Περιμέναμε. Ο κόσμος γενικά περίμενε ότι θα κάνει άλλα πράγματα. Μερικά από αυτά τα είχε περιγράψει με σαφήνεια στο παρελθόν, αντιπολιτευόμενη τους προηγούμενους, που επί σαράντα χρόνια ο μέσος πολίτης έδινε 45% στον έναν και 45% στον άλλον. Αυτοί οι δύο με τα σαρανταπεντάρια βούλιαξαν τη χώρα. Ο ΣΥΡΙΖΑ έχει διορθώσει όλα αυτά τα κακώς κείμενα που υπήρχαν. Και μάλιστα, κάποιοι πολίτες που τους ψήφιζαν συνεχώς, εναλλάξ ίσως, ή σταθερά έδιναν σαρανταπεντάρια στον κάθε ένα από αυτούς τους δύο πυλώνες της λειτουργίας του δικομματισμού, τώρα αυτοί που τους ψήφιζαν δεκαπέντε, δεκαέξι, δεκαοκτώ φορές τον καθέναν θέλουν να τους στείλουν φυλακή. Και να κρεμαστούν αυτοί τώρα, απόψε, και χωρίς δίκη ενδεχομένως. Γιατί αυτοί βούλιαξαν τη χώρα. Αυτοί κλέψανε. Δύο, τρία, πέντε, δέκα άτομα. Αυτοί έφεραν τη χώρα στην καταστροφή. Οι υπόλοιποι δεν φταίνε σε τίποτα. Και έχουμε καλλιεργήσει στον μέσο πολίτη ακριβώς αυτό το πράγμα της ανθρωποφαγίας και της εξόντωσης πολιτικών αντιπάλων, επειδή αυτοί βούλιαξαν τη χώρα, ενώ εμείς τώρα της έχουμε ρίξει σωσίβια. Και χαμηλώνουμε τον ΕΝΦΙΑ λίγο πριν τις εκλογές και μειώνουμε με το μαρτύριο της σταγόνας τη φορολογία των επιχειρήσεων.

Δεν θα ψηφίσουμε καμμία από τις τροπολογίες, δίκαιες και άδικες, σωστές και λάθος. Θα ψηφίσουμε «παρών» στις τροπολογίες.

Είναι στο πρόγραμμά μας και η μείωση της φορολογίας των επιχειρήσεων και η δραστική μείωση του ΕΝΦΙΑ, τον οποίον η αριστερή κυβέρνηση του Πάνου Καμμένου θα καταργούσε. Δεν ξέρω αν το θυμάται ο μέσος ψηφοφόρος αυτής της αριστερής κυβέρνησης των αριστεροδεξιοψεκασμένων.

Θα στηρίξουμε την ευρωπαϊκή οδηγία η οποία θα ενσωματωθεί στην ελληνική νομοθεσία επειδή πρέπει να γίνει και επειδή καλό θα είναι να έχουμε τον νου μας ποιος κυκλοφορεί, πού πηγαίνει και τι κουβαλάει μαζί του. Έχουν κλάψει μανούλες κι έχουμε θρηνήσει θύματα σε πάρα πολλές χώρες και μέσα στην Ευρώπη, εκατοντάδες θύματα, επειδή δεν υπήρχε πρόληψη και δεν υπήρχε καμία διαδικασία προστασίας του δημοκρατικού πολιτεύματος.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Η δημοκρατία δεν είναι το καλύτερο πολίτευμα. Έχει πολύ μεγάλα ελαττώματα, αλλά είναι το καλύτερο απ’ όσα έχει επινοήσει ο άνθρωπος. Μέχρι να βρούμε κάποιο καλύτερο, θα πρέπει η δημοκρατία να αυτοπροστατεύεται και να της δίνουμε αυτή την ικανότητα και την ευκαιρία να αυτοπροστατεύεται χωρίς να ασκούμε προληπτική καταστολή, χωρίς να ασκούμε καταπίεση και καταπάτηση ανθρωπίνων δικαιωμάτων, χωρίς να ασκούμε όλες αυτές τις διαστροφές κυβερνητισμού που έχουμε γνωρίσει σε ολοκληρωτικά καθεστώτα, αριστερά και δεξιά, σε όλες τις μαύρες και κόκκινες χούντες σε όλη την υφήλιο. Τα έχουμε δει, τα ξέρουμε πολύ καλά και πρέπει να είμαστε απέναντι σ’ αυτά, αν και μερικοί από εμάς αγαπάνε μερικά τέτοια ολοκληρωτικά καθεστώτα και μερικοί άλλοι επίσης το ίδιο δυνατά αγαπάνε ολοκληρωτικές μεθόδους και καθεστώτα. Πρέπει όμως η δημοκρατία να αυτοπροστατεύεται. Τελεία και παύλα.

Θα ψηφίσουμε την ενσωμάτωση της ευρωπαϊκής οδηγίας και θα ψηφίσουμε «παρών» για τους λόγους που εξήγησα σε όλες τις τροπολογίες.

Ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Παρακαλώ, τον λόγο έχει ο τελευταίος ειδικός αγορητής, από την Ένωση Κεντρώων, ο κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριε Τσακαλώτο, χαιρόμαστε που σας βλέπουμε στην Αίθουσα σήμερα. Καλό όμως θα ήταν να σας βλέπαμε και μια Δευτέρα, κύριε Υπουργέ, στις επίκαιρες ερωτήσεις. Έχουμε να σας δούμε Δευτέρα γύρω στους έξι μήνες. Θα τελειώσουμε σε λίγο. Θα τελειώσουν και οι Δευτέρες. Να μας απαντάει ο κ. Τσακαλώτος.

Αγαπητοί συνάδελφοι, υπάρχει μια ερώτηση η απάντηση της οποίας δεν μας απασχολεί όσο θα έπρεπε. Αντίθετα συμπεριφερόμαστε όλοι σ’ αυτή την Αίθουσα λες και η ερώτηση δεν έπρεπε να ακουστεί, παρά το γεγονός ότι κάποιους από εμάς μέσα εδώ μας στοιχειώνει και δεν μας αφήνει τα βράδια να κοιμηθούμε.

Πρόκειται για μια ερώτηση που οι δημοσιογράφοι δεν την ρωτάνε στους πολιτικούς στα πάνελ και που οι δημοσκόποι δεν την συμπεριλαμβάνουν στις δημοσκοπήσεις τους. Δεν τη ρωτάνε, γιατί πολύ απλά δεν ξέρουν πώς να διαχειριστούν την απάντηση που θα πάρουν. Πρόκειται για μια ερώτηση τόσο απλή όσο και δύσκολη. Μια ερώτηση που κανονικά αυτούς που θα έπρεπε να απασχολεί καθημερινά είναι όλους εμάς τους τριακόσιους μέσα σ’ αυτή εδώ την Αίθουσα. Πρόκειται για την ερώτηση που μου απευθύνουν εμένα οι πολίτες της πόλης μου της Θεσσαλονίκης, όταν πηγαίνω στα καφενεία να τους συναντήσω, να συζητήσω. Είναι απλοί άνθρωποι, ξέρετε. Κουρασμένοι άνθρωποι. Φτωχοί, απογοητευμένοι αλλά αξιοπρεπείς. Άνθρωποι συνταξιούχοι, άνθρωποι άνεργοι, άνθρωποι όλων των ηλικιών που μεγαλώνουν παιδιά. Που τα όνειρά τους γκρεμίστηκαν σε αυτά τα οκτώ χρόνια τα μνημονιακά, τα οποία πέρασε η χώρα μας και βίωσε αυτός ο λαός.

Αγαπητοί συνάδελφοι, είναι αυτοί οι άνθρωποι που δεν συμμετέχουν στη δημοκρατία μας, που απέχουν. Είναι αυτοί οι άνθρωποι που χωρίς να το ξέρουν, με την αποχή τους, καθορίζουν και το εκλογικό αποτέλεσμα.

«Έχουμε δημοκρατία, κύριε Σαρίδη;» με ρωτάνε. «Πόση δημοκρατία πιστεύετε ότι έχουμε, κύριε Σαρίδη; Σας ικανοποιεί το επίπεδο -είστε εκπρόσωπος μέσα εκεί- της δημοκρατίας που έχουμε, κύριε Σαρίδη;».

Αγαπητοί συνάδελφοι, έχουμε δημοκρατία σε αυτή τη χώρα, ναι ή όχι; Τολμάμε να ρωτήσουμε τους Έλληνες τι πιστεύουν; Αν μας ρωτήσουν, έχουμε τι να απαντήσουμε; Αντί να ψάχνουμε, κυρίες και κύριοι συνάδελφοι, για εχθρούς της ελληνικής δημοκρατίας στο κόμμα των πειρατών, αντί να κυνηγάμε τον Θανάση τον Γούναρη και τον Λαφαζάνη, επειδή έστησαν αντάρτικο κατά των πλειστηριασμών, μήπως θα έπρεπε να ψάχνουμε τρόπους να ανατρέψουμε με πράξεις αυτή την αρνητική κατάσταση και να ξαναχτίσουμε την εμπιστοσύνη των Ελλήνων πολιτών στην ελληνική δημοκρατία; Έχουμε δημοκρατία, κυρίες και κύριοι συνάδελφοι. Μπορεί να μην είναι αυτή που θέλουμε, αλλά έχουμε και μπορούμε να την κάνουμε καλύτερη, αρκεί να θέλουμε και να γνωρίζουμε πώς θα την κάνουμε καλύτερη. Μήπως, αντί να κυνηγάμε το κόμμα των πειρατών, να μας φώναζαν να μας πουν και εκείνοι την άποψη για το σημερινό νομοσχέδιο; Ακούσαμε τους πολίτες; Τους ρωτήσαμε να μας πουν την άποψή τους για το σημερινό νομοσχέδιο;

Καλούμαστε εμείς σήμερα εδώ στο όνομα της κυβερνοασφάλειας, στο όνομα της προστασίας μας από την τρομοκρατία, από το οργανωμένο έγκλημα, να τραβήξουμε μία γραμμή ανάμεσα στην ελευθερία μας και στην ασφάλειά μας. Πόση από την ελευθερία μας πρέπει να παραδώσουμε για να αισθανόμαστε ασφαλείς; Μπορεί να είναι κανένας πραγματικά ελεύθερος αν αισθάνεται ασφαλής;

Όσον αφορά το νομοσχέδιο, δεν τίθενται οι πρέπουσες εγγυήσεις για την προστασία των ατομικών δικαιωμάτων και των προσωπικών δεδομένων των πολιτών και υπάρχει αμφιβολία κατά πόσο τηρείται η αρχή της αναλογικότητας ως προς τον περιορισμό των δικαιωμάτων προστασίας προσωπικών δεδομένων για λόγους δημόσιας ασφάλειας, πρόληψης και ανίχνευσης της εγκληματικότητας.

Επίσης, έχουμε επιφυλάξεις κατά πόσο τηρείται η αρχή της ελαχιστοποίησης των δεδομένων, καθώς και η αρχή της ψευδωνυμοποίησης και της ανωνυμοποίησης, που είναι από τις βασικές αρχές του δικαίου προστασίας προσωπικών δεδομένων.

Οι κρατικές υπηρεσίες αποκτούν πλήρες προφίλ δικαίων και αδίκων. Φακελώνουν ύποπτους ή μη ύποπτους και δεν υπάρχει επαρκής, κατά τη γνώμη μας, διασφάλιση της απαγόρευσης περαιτέρω σκοπών επεξεργασίας, καθώς και περαιτέρω πράξεων επεξεργασίας.

Ο σκοπός είναι άριστος για λόγους ασφαλείας, αλλά τελικά στο όνομα μιας ψευτοασφάλειας θυσιάζονται χωρίς δημοκρατικό διάλογο, χωρίς διαβούλευση οι ατομικές ελευθερίες, ενώ και αυτή η ασφάλεια από μόνη της, ούτε και αυτή τελικά διασφαλίζεται. Τι νομοθετούμε, δηλαδή, σήμερα εδώ;

Ρωτήσαμε τους πολίτες; Το γνωρίζουν; Δηλαδή, επειδή έχουμε έναν ευρωπαϊκό προσανατολισμό τα περισσότερα κόμματα μέσα εδώ, παίρνουμε μια οδηγία, δεν την επεξεργαζόμαστε όπως πρέπει αυτή την οδηγία και την παρουσιάζουμε στους Έλληνες;

Η οδηγία, κυρία Υπουργέ, αφήνει μεγάλη διακριτική ευχέρεια στα κράτη-μέλη και η ελληνική Κυβέρνηση δεν έκανε ορθή χρήση της διακριτικής αυτής ευχέρειας, ούτε έλαβε τις απαραίτητες νομοθετικές πρόνοιες, προκειμένου να αυξήσει το επίπεδο προστασίας των προσωπικών και των ατομικών δικαιωμάτων, όπως της το επέτρεπε ο Ευρωπαίος νομοθέτης.

Να δώσουμε και ένα παράδειγμα, για να το καταλάβουμε. Παρ’ όλο που η ευρωπαϊκή οδηγία δεν το απαιτεί, το ελληνικό σχέδιο νόμου επεκτείνει το δίχτυ παρακολούθησης και στις εσωτερικές πτήσεις και όχι μόνο στις πτήσεις από και προς στην Ευρωπαϊκή Ένωση. Το κάνει αυτό το πράγμα, προσθέτοντας δυο αθώες λεξούλες στο άρθρο 2, «πτήσεων εντός ή εκτός της Ευρωπαϊκής Ένωσης». Αυτό, λοιπόν, σημαίνει ότι εκτός από τον επιβάτη του Ριάντ - Αθήνα, θα καταγράφεται και ο επιβάτης του Αθήνα - Ρόδος. Με άλλα λόγια, ο αριθμός των φακελωμένων Ελλήνων, Ευρωπαίων ή μη πολιτών, αυξάνεται γεωμετρικά, χωρίς καν το φύλλο συκής των τζιχαντιστών που πάνε ή έρχονται από τη Μέση Ανατολή.

Θέλω να κάνω δυο σύντομα σχόλια για τις τροπολογίες. Η με γενικό αριθμό 1808 και ειδικό 1 που αφορά τη λειτουργία της Υγειονομικής Υπηρεσίας του Πυροσβεστικού Σώματος, όπως και η 1810 που ρυθμίζει θέματα των πυροσβεστών πενταετούς υποχρέωσης μας βρίσκουν σύμφωνους και θα τις υπερψηφίσουμε.

Έχω, όμως, κυρία Υπουργέ, να σας κάνω τρεις ερωτήσεις. Πότε θα πάρετε τους ογδόντα τέσσερις επιλαχόντες πυροσβέστες, αφού με την παράταση την οποία παίρνετε, εξασφαλίζετε την πίστωση από τον προϋπολογισμό; Η λίστα λήγει στις 12 Δεκεμβρίου. Η παράταση είναι για έναν ολόκληρο χρόνο. Θα τους πάρετε μέσα στο 2018 ή μέσα στο 2019;

Δεσμευθήκατε εντός του μήνα που μας πέρασε, κυρία Υπουργέ, ότι θα κάνετε εικοσιτετράωρο τους χίλιους επτακόσιους πενήντα εναπομείναντες πενταετούς υποχρέωσης. Το κόστος, όμως, αυτό υπολογίζεται περίπου στα 8 με 8,5 εκατομμύρια. Η οικονομική επιβάρυνση βγήκε; Το Υπουργείο Οικονομικών, ο κ. Τσακαλώτος, την ενέκρινε; Θα βγει το 2018, το 2019; Πότε θα βγει; Γιατί υποσχόμαστε, εάν δεν έχουν πρώτα βγει τα κονδύλια, οι πιστώσεις; Εάν περιμένουμε δε το προεδρικό διάταγμα, φέξε μου και γλίστρησα!

Τι γίνεται με τα εναπομείναντα άτομα, κυρία Υπουργέ, τα χίλια διακόσια πενήντα που δεν είχαν τα προσόντα να μπουν μέσα στις λίστες των επιλαχόντων; Τι θα γίνει με αυτά τα άτομα; Θα πάνε σπίτι τους;

Θα υπερψηφίσουμε, βεβαίως, και τις τροπολογίες, κύριοι συνάδελφοι, που αφορούν στον ΕΝΦΙΑ και στον φόρο επιχειρήσεων, κρίνοντας πως κινούνται σε πολύ σωστή κατεύθυνση. Επειδή, όμως, ουσιαστικά πρόκειται για προνομοθέτηση, έχω κάποια σχόλια να κάνω, που ίσως μας εξηγήσουν και γιατί νομοθετείτε ακριβώς με τον τρόπο με τον οποίον νομοθετείτε.

Μας καλείτε να προνομοθετήσουμε για οικονομικά στοιχεία του μέλλοντος, πράγματα δηλαδή για τα οποία κανείς δεν μπορεί να εγγυηθεί απολύτως τίποτα, όση καλή διάθεση και αν έχει, όποιος και να ’ναι. Οι αγορές δεν ελέγχονται από τα κράτη, αλλά δυστυχώς σε ορισμένες περιπτώσεις, σαν αυτήν εδώ που βιώσαμε εμείς και συνεχίζουμε να βιώνουμε, οι αγορές ελέγχουν τα κράτη. Κάνουμε σε φορολογικά ζητήματα αυτό που θα έπρεπε να κάνουμε σε τομείς, όπως είναι η παιδεία, η υγεία, η εθνική άμυνα, το να νομοθετούμε δηλαδή βλέποντας με το βλέμμα μας στο βάθος του χρόνου, με τον σχεδιασμό μας στο βάθος του χρόνου και η εξήγηση είναι πάρα πολύ απλή. Έχετε πιστέψει, κύριοι της Κυβέρνησης, κάτι το οποίο ειπώθηκε πριν από πάρα πολλά χρόνια, πως δυο ειδών ψήφοι υπάρχουν: η ψήφος εκδίκησης ή καταγγελίας και η ψήφος προσμονής ή προσδοκίας.

Δεν υπάρχει ψήφος ευγνωμοσύνης ή ευχαριστίας. Υπολογίζετε σε αυτά τα οποία θα περιμένουν οι Έλληνες πολίτες από εσάς σε βάθος χρόνου. Υπολογίζετε σε αυτά που υπόσχεστε ότι θα κάνετε. Το ζήτημα, λοιπόν, είναι πόσο σας πιστεύει ο κόσμος, πόσο σας πιστεύουν οι πολίτες. Σύντομα θα το δούμε, σε εννέα μήνες το πολύ. Το πολύ μεγάλο στοίχημα του ΣΥΡΙΖΑ, ο εφιάλτης ενδεχομένως της Νέας Δημοκρατίας, είναι η ερώτηση: «Πόσο σας πιστεύει ο κόσμος;». Θα το δούμε.

Επί του νομοσχεδίου θα ψηφίσουμε «παρών» και επί του συνόλου «παρών». Στις τροπολογίες, όπως ακριβώς τοποθετήθηκα και στα άρθρα, κατά την ψηφοφορία.

Σας ευχαριστώ πάρα πολύ.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Καλώ στο Βήμα τον Πρωθυπουργό και Πρόεδρο της Κοινοβουλευτικής Ομάδας του ΣΥΡΙΖΑ κ. Αλέξη Τσίπρα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ευχαριστώ, κύριε Πρόεδρε.

Βλέπω, κύριε Τσιάρα, ότι κάθεστε στη θέση του Αρχηγού σας. Μάλλον δεν θα έρθει και σήμερα.

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν μας ειδοποιήσατε, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ελπίζω να μην έχει επιλέξει να πάει σε καμμιά γειτονιά της Αθήνας πάλι και μας χαρίσει ευτράπελες στιγμές.

Όμως, είναι λογικό να μην έρθει και σήμερα, γιατί είναι άλλη μια μέρα που στο ελληνικό Κοινοβούλιο, τηρώντας απαρέγκλιτα και απολύτως τις δεσμεύσεις μου στη Διεθνή Έκθεση της Θεσσαλονίκης, φέρνουμε προς ψήφιση μέτρα θετικά, μέτρα ελάφρυνσης για τον ελληνικό λαό και κυρίως για τις πολύπαθες εκείνες κατηγορίες των πολιτών, τα μεσαία και χαμηλότερα στρώματα, που είδαν τεράστιες επιβαρύνσεις τα μνημονιακά χρόνια, ιδιαίτερα τα πρώτα χρόνια.

Δεν θα έχω, βεβαίως, και την τύχη να δεχθώ καμμία ερώτηση τις επόμενες μέρες για τα θέματα ασφάλειας και ανομίας, διότι είχαμε και σημαντικές επιτυχίες τις τελευταίες μέρες της Ελληνικής Αστυνομίας.

Τα λέω αυτά εισαγωγικά, διότι είμαι βέβαιος ότι δεν θα δούμε το βράδυ στα δελτία των ειδήσεων αυτές τις επιτυχίες. Βλέπουμε άλλα ζητήματα «για ψύλλου πήδημα», ενδεχομένως, που γίνονται τεράστια θέματα και παίρνουν πάρα πολλά λεπτά δημοσιότητας -prime time-, που λένε.

Όμως, είχαμε προχθές και χθες δύο σημαντικές επιτυχίες, που οφείλονται στο γεγονός ότι έχει υπάρξει ένας νέος σχεδιασμός από την πολιτική ηγεσία του Υπουργείου, σε ό,τι αφορά τις πεζές περιπολίες και το σχέδιο «ΠΕΡΣΕΑΣ».

Είχαμε προχθές την επ’ αυτοφώρω σύλληψη δραστών σε ένα σουπερμάρκετ στα Βριλήσσια. Είχαμε, λοιπόν, αυτή την επιτυχία, αλλά το ίδιο και χθες σε ένα κατάστημα των ΕΛΤΑ στα Βίλια της Αττικής.

Και σήμερα, είχαμε μια ακόμη πιο σημαντική επιτυχία, την εξάρθρωση ενός δικτύου, μιας εγκληματικής οργάνωσης. Έχουμε ήδη πενήντα εννέα συλληφθέντες με χειροπέδες και φυσικά του εγκεφάλου. Και αυτό έχει μια ιδιαίτερη σημασία, διότι, ξέρετε, συνήθως για τους εγκληματίες με τα «λευκά κολάρα» δεν ασχολούνται και πολύ ούτε τα μέσα ενημέρωσης ούτε η δική σας ρητορική.

Αναφέρομαι σε ένα δίκτυο ενεχυροδανειστηρίων σε όλη την Ελλάδα, το γνωστό δίκτυο «ΡΙΧΑΡΔΟΣ», που είχε ξεζουμίσει τα πρώτα χρόνια της κρίσης ιδίως δεκάδες χιλιάδες, θα έλεγε κανείς, συμπολίτες μας, που είδαν εν μία νυκτί τα εισοδήματά τους να καταρρακώνονται, να μένουν άνεργοι, να βρίσκονται στην ανέχεια, στην απελπισία. Και μέσα στην απελπισία τους, προσπάθησαν πολλοί εξ αυτών να βρουν τη δυνατότητα έστω ενός πρόσκαιρου βοηθήματος -όχι εισοδήματος, αλλά βοηθήματος- ξεπουλώντας τα τιμαλφή τους σε «τιμή ευκαιρίας».

Αυτές, λοιπόν, είναι οι επιτυχίες των τελευταίων ημερών. Άρα, δεν θα έχω την τιμή, σύντομα τουλάχιστον, να αντιπαρατεθώ με τον Αρχηγό σας, διότι δεν θα μου κάνει, σύντομα τουλάχιστον, ερώτηση για την ανομία και την εγκληματικότητα.

Πριν αναφερθώ στα δύο βασικά μέτρα που σήμερα καλούμε το Κοινοβούλιο να ψηφίσει και αφορούν εξαγγελίες μου στη Διεθνή Έκθεση Θεσσαλονίκης, θέλω να αναφερθώ σε δύο ακόμα σημαντικές παρεμβάσεις-τροπολογίες που καλούμαστε να ψηφίσουμε σήμερα.

Η μία αφορά μία παρέμβαση, κατά την άποψή μου εξαιρετικά σημαντική, καθώς καθορίζονται οι όροι για την αποκατάσταση των πληγών στο Μάτι της Αττικής. Χθες βρέθηκα στην περιοχή, συνομίλησα με τους κατοίκους, με το συντονιστικό τους. Θα ήθελα, λοιπόν, να πάρω δυο λεπτά από τον χρόνο μου για να ενημερώσω το Κοινοβούλιο.

Οι άνθρωποι εκεί δίνουν μια καθημερινή μάχη για να επουλώσουν τις πληγές τους, μια μάχη δύσκολη, αλλά ταυτόχρονα αξιόλογη. Θέλω να πω ότι παρά τις μεγάλες δυσκολίες που αντιμετωπίζουμε και μάλιστα γραφειοκρατικές δυσκολίες, έχουμε καταφέρει πράγματα σε πολύ μεγάλο βαθμό. Δεν λέω ότι είμαστε τέλειοι σε όλα, αλλά σε πολύ μεγάλο βαθμό έχουμε καταφέρει να σταθούμε δίπλα τους, να αντιμετωπίσουμε πολλές φορές ζητήματα πολύπλοκα, διότι όταν παρεμβαίνεις και νομοθετείς, δεν μπορεί να είναι εύκολο να στοχεύεις και στην τελευταία εξαίρεση της εξαίρεσης. Είμαστε, όμως, εκεί, τους ακούμε, μαζί αγωνιούμε, παλεύουμε. Έχουμε καταφέρει, πιστεύω, τέσσερις μήνες μετά, αρκετά πράγματα.

Έχουν πραγματοποιηθεί πέντε χιλιάδες διακόσιες εξήντα δύο αρχικές αυτοψίες από τρακόσιους ογδόντα πέντε μηχανικούς και χίλιοι εβδομήντα δύο επανέλεγχοι. Θα ήθελα να ευχαριστήσω κυρίως τα στελέχη του Υπουργείου Υποδομών και όλους τους μηχανικούς που έχουν δώσει έναν πολύ σημαντικό αγώνα αυτούς τους τέσσερις μήνες στην περιοχή.

Μετά τις αυτοψίες αυτές, έχουμε πεντακόσια εξήντα πέντε κτήρια, τα οποία χαρακτηρίστηκαν κατεδαφιστέα, έχουμε δηλαδή «κόκκινα» προς χρήση, έχουμε χίλια πεντακόσια σαράντα πέντε κτήρια που χαρακτηρίστηκαν προσωρινώς ακατάλληλα προς χρήση, τα λεγόμενα «κίτρινα» και δύο χιλιάδες ενιακόσια εξήντα τρία κατάλληλα προς χρήση. Μέχρι σήμερα έχουν λάβει την αποζημίωση που αποφασίσαμε εδώ στη Βουλή, τα 5.000 ευρώ για κάθε νοικοκυριό και τα 8.000 ευρώ για κάθε πληγείσα επιχείρηση, συνολικά τρεις χιλιάδες διακόσια εξήντα πέντε νοικοκυριά και ογδόντα πέντε επιχειρήσεις. Έχουν εκταμιευθεί συνολικά 16.543.000 ευρώ. Βεβαίως, έχει δοθεί και το επίδομα των 1.200 ευρώ σε κάθε πληγέν νοικοκυριό για τις τηλεπικοινωνιακές του ανάγκες.

Επίσης, το Υπουργείο Υποδομών έχει υπογράψει συμβάσεις ελέγχου και απομάκρυνσης του αμιάντου από τα κτήρια με τέσσερις εξειδικευμένες εταιρείες, στις οποίες ήδη έχει ανατεθεί η απομάκρυνση του αμιάντου από 193 κτήρια κατόπιν συναίνεσης των ιδιοκτητών. Σε πρώτη φάση απομακρύνεται ο αμίαντος από τα κατεδαφιστέα κτήρια και στη συνέχεια η αποκομιδή γίνεται και στα επισκευάσιμα.

Παράλληλα, έχει προχωρήσει η αποδοχή δωρεών κατεδάφισης κτηρίων από τρεις τεχνικές εταιρείες. Θα ήθελα και δημόσια να τις ευχαριστήσω για τη συμβολή τους. Συνολικά έχουν κατεδαφιστεί πενήντα πέντε κτήρια και θα κατεδαφιστούν τις επόμενες μέρες άλλα πενήντα, ενώ προχωρά γοργά και η διαδικασία της υλοτόμησης με τις εταιρείες υλοτόμησης, όπου επίσης υπάρχει μια σημαντική χορηγία από έναν επιχειρηματικό όμιλο, τον οποίον και αυτόν ευχαριστούμε.

Με τη σημερινή τροπολογία, λοιπόν, δίδεται η δυνατότητα να προχωρήσουμε στο επόμενο στάδιο, στην έκδοση των αδειών και στην αποκατάσταση των ζημιών, στη συνολική ανοικοδόμηση στα «κόκκινα» κτήρια, με όρους όμως που δεν θα επαναλαμβάνουν τα λάθη του παρελθόντος.

Έτσι, λοιπόν, έχουμε αναστολή έκδοσης αδειών και απαγόρευση δόμησης σε κρίσιμες περιοχές, για τον απρόσκοπτο σχεδιασμό του Ειδικού Χωρικού Σχεδίου, το οποίο εκπονούμε και αφορά συγκεκριμένες υποπεριοχές, μέσα στα ρέματα δηλαδή ή μπροστά στην παραλιακή ζώνη.

Έχουμε τη θεσμοθέτηση κινήτρων για την άμεση διάνοιξη οδών που καθορίζουν τον σχεδιασμό ασφαλούς οδικού δικτύου, με την οπισθοχώρηση άμεσα των κτηρίων που έχουν βαριές βλάβες ή έχουν καταστραφεί, την απομάκρυνση κτηρίων από τις περιοχές που διέπονται από τη δασική νομοθεσία ή που βρίσκονται εντός του μεγάλου αυτού ρέματος, με πρόβλεψη όμως, ώστε να αποζημιωθούν οι ιδιοκτήτες, ιδιαίτερα με εισοδηματικά κριτήρια, έχοντας ήδη θεσπίσει και για την περίπτωση της Μάνδρας το λεγόμενο «έκτακτο επίδομα στέγασης για κοινωνικούς λόγους».

Βεβαίως έχουμε και τη θεσμοθέτηση όλων αυτών των απαραίτητων του νομικού πλαισίου για την επιτάχυνση των διαδικασιών για τη συμπλήρωση του οδικού δικτύου, για την απόδοση σε κοινή χρήση των τμημάτων του παραλιακού μετώπου, που θα υποδεικνύονται από το Ειδικό Χωρικό Σχέδιο ως δίοδοι προς το θαλάσσιο μέτωπο του δικτύου κυκλοφορίας των πεζών.

Θέλω, επίσης, να ευχαριστήσω δημόσια και τον Πρόεδρο της Κυπριακής Δημοκρατίας, τον κ. Αναστασιάδη, που μόλις χθες μου απέστειλε επιστολή, στην οποία με ενημερώνει ότι γίνεται αποδεκτή η σχετική εισήγησή μου, ώστε η Κυπριακή Δημοκρατία να συμβάλλει στην ανέγερση ενός δημόσιου νοσοκομείου στην πληγείσα περιοχή, ενός δημόσιου νοσοκομείου στην ανατολική Αττική, που το έχει ανάγκη τόσο η πληγείσα περιοχή όσο και οι ευρύτερες σε αυτή περιοχές.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και βεβαίως, το επόμενο διάστημα το Υπουργείο Υγείας θα έρθει σε συνεννόηση με την Κυπριακή Δημοκρατία, ώστε να καταστεί σαφές και το πλαίσιο του σχεδιασμού, ο προγραμματισμός και τα χρονοδιαγράμματα εκτέλεσης του έργου.

Έρχομαι τώρα στα θέμα της οικονομίας.

Κυρίες και κύριοι Βουλευτές, προχωράμε, όπως αντιλαμβάνεστε ήδη και αρχίζουν να αντιλαμβάνονται και οι πολίτες, με γοργά βήματα στο στάδιο της υλοποίησης ενός σχεδίου, το οποίο μας έφερε με ασφάλεια στη θέση που βρισκόμαστε σήμερα, δηλαδή στην έξοδο από τα μνημόνια και σε ένα ασφαλές δημοσιονομικό περιθώριο, πιάνοντας ταυτόχρονα τους στόχους του προγράμματος, που κάποιοι αμφισβήτησαν ότι θα μπορούσαμε ποτέ να πιάσουμε. Όχι μόνο τους υλοποιούμε, αλλά έχουμε κι ένα ασφαλές δημοσιονομικό περιθώριο, προκειμένου να σχεδιάζουμε μια πολιτική ελαφρύνσεων για τα μεσαία και χαμηλά στρώματα, τόσο για τον επόμενο χρόνο όσο, όμως, και για το 2018.

Ήδη έχουμε αποκαταστήσει, με την ψήφιση εδώ στη Βουλή, μια μεγάλη αδικία που αφορά στην ραγδαία και απότομη μείωση των απολαβών στα λεγόμενα ειδικά μισθολόγια -σε ένστολους, πανεπιστημιακούς, γιατρούς- και το επόμενο διάστημα -υπολογίζουμε από τη μεθεπόμενη εβδομάδα και ως τα μέσα του Δεκέμβρη- θα έχουν εκταμιευθεί τα ανάλογα ποσά.

Σήμερα, όμως, καταθέτουμε και μια τροπολογία η οποία θα σας είναι γνώριμη, καθώς στην ουσία είναι αντιγραφή της περσινής αντίστοιχης τροπολογίας για το κοινωνικό μέρισμα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είναι η τρίτη συνεχόμενη χρονιά που έχουμε τη δημοσιονομική δυνατότητα να δίνουμε στους πιο αδύναμους, με εισοδηματικά, περιουσιακά και οικογενειακά κριτήρια.

Έτσι, λοιπόν, σήμερα καταθέτουμε τη διάταξη, όπως ακριβώς πέρσι τέτοιον καιρό, από την υπεραπόδοση της οικονομίας και την υπερκάλυψη των στόχων. Και φέτος έχουμε τη δυνατότητα και δίνουμε αντίστοιχο με το περσινό ποσό. Αρχικά, προβλέπεται το ποσό των 710 εκατομμυρίων ευρώ και βεβαίως, ανάλογα με τις προσαρμογές, μπορεί να υπάρξει και κάποια αύξηση, όπως υπήρξε και πέρσι, η οποία προβλέπεται από τη σχετική διάταξη.

Το ακριβές ύψος, ανάλογα με τις εισοδηματικές βαθμίδες, θα καθοριστεί με κοινή υπουργική απόφαση, η οποία ευελπιστούμε να έχει βγει μέχρι την ερχόμενη Δευτέρα, ώστε την ερχόμενη Τρίτη να ανοίξει η σχετική ηλεκτρονική πλατφόρμα και να μπορούν όλοι οι ενδιαφερόμενοι, όπως και πέρσι, να κάνουν τις αιτήσεις τους, ώστε στις 14 Δεκέμβρη -αυτός είναι ο στόχος μας- να εκταμιευθεί, να γίνει η καταβολή στους δικαιούχους του κοινωνικού μερίσματος.

Εκτίμησή μας είναι ότι και φέτος θα αφορά ένα σχετικά διευρυμένο μέρος των πιο αδύναμων της ελληνικής κοινωνίας και, ειδικότερα, εκτιμούμε ότι θα αφορά περίπου σε ένα εκατομμύριο τριακόσιες χιλιάδες με ένα εκατομμύριο τετρακόσιες χιλιάδες νοικοκυριά, περίπου, δηλαδή, τρεισήμισι εκατομμύρια δικαιούχους.

Σήμερα, λοιπόν, προχωράμε, πέραν της ψήφισης της διάταξης για το κοινωνικό μέρισμα και στην ψήφιση διατάξεων που αφορούν τη μείωση του ΕΝΦΙΑ για το 2018, αλλά και τη μείωση κατά μία μονάδα της φορολογίας των επιχειρήσεων, όπως ακριβώς εξήγγειλα στη Διεθνή Έκθεση Θεσσαλονίκης, με στόχο να φτάσουμε σταδιακά σε πέντε μονάδες μείωση ως το 2022, δηλαδή από το 29% που είναι σήμερα να φτάσει στο 25% το 2022.

Είναι μια μείωση φορολογικών συντελεστών για επιχειρηματική δραστηριότητα νομικών προσώπων, η οποία εντάσσεται και αυτή -δεν είναι αυθαίρετη- σε ένα γενικότερο σχέδιο ενίσχυσης της παραγωγικής δραστηριότητας στη χώρα μας, ένα σχέδιο που περιέχει την ελάφρυνση των φορολογικών βαρών από τη μία μεριά, ενώ από την άλλη βρίσκεται και το συνολικό μας σχέδιο για την αποκατάσταση της εργασιακής κανονικότητας.

Δίνουμε, λοιπόν, ένα σαφές σήμα προς τις επιχειρήσεις να αξιοποιήσουν αυτή την ελάφρυνση, προχωρώντας σε νέες επενδύσεις, προχωρώντας σε νέες προσλήψεις εργαζομένων με αξιοπρεπείς μισθούς και με πλήρη εργασιακά και ασφαλιστικά δικαιώματα.

Το δεύτερο μέτρο ελάφρυνσης, στο οποίο θα μου επιτρέψετε να σταθώ λίγο περισσότερο, που καλείται σήμερα να ψηφίσει η Βουλή, είναι αυτό που αφορά τον περιβόητο ΕΝΦΙΑ, έναν φόρο, οποίος αποτέλεσε εμβληματικό, θα έλεγε κανείς, συστατικό της μνημονιακής περιόδου.

Και θέλω, πριν μπω στην ουσία της ρύθμισης, να πω το εξής: Εδώ και τρεισήμισι χρόνια ακούμε διαρκώς την κατηγορία από την πλευρά της Αντιπολίτευσης ότι είμαστε ανακόλουθοι γιατί δεν καταργήσαμε τον ΕΝΦΙΑ. Μήπως θυμάται κανείς ποιος είναι αυτός που θεσμοθέτησε αυτόν τον φόρο στην ελληνική οικονομία και στην ελληνική κοινωνία; Μήπως το θυμάται κανείς;

Εφηύρατε τον φόρο αυτόν, είσαστε οι βασικοί εμπνευστές του και τολμάτε να μιλάτε και να μας καταγγέλλετε ότι εμείς είμαστε αυτοί οι οποίοι έχουμε τη μοχθηρία και την ιδεολογική απέχθεια απέναντι στη μεσαία τάξη, όταν εσείς φέρατε αυτό τον φόρο, που οδήγησε εκατοντάδες χιλιάδες συμπολίτες μας στα χέρια τα μοχθηρά εγκληματικών οργανώσεων, όπως αυτή η οποία εξαρθρώθηκε σήμερα, με τα ενεχυροδανειστήρια, διότι οδηγήσατε εκατοντάδες χιλιάδες πολίτες στην ανέχεια και στην αναξιοπρέπεια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εμείς, λοιπόν, κυρίες και κύριοι συνάδελφοι, που τολμάτε να μας κουνάτε το δάχτυλο, είχαμε τη δυνατότητα να αναδιαμορφώσουμε αυτό τον φόρο και σήμερα, που μας δίνετε η δημοσιονομική δυνατότητα και το δημοσιονομικό περιθώριο, έχουμε σχέδιο και προχωράμε στη μείωση κατά 10% μεσοσταθμικά, 30% για τα λαϊκά νοικοκυριά φέτος και έχουμε εξασφαλίσει και τον αντίστοιχο δημοσιονομικό χώρο για μείωση –στοχευμένη και αυτή- επιπλέον 20% του χρόνου μεσοσταθμικά, ώστε στα λαϊκά νοικοκυριά να φθάσει στο 50% η μείωση του ΕΝΦΙΑ το 2020.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, δεν είναι μόνο αυτό. Μίλησα και για τις αλλαγές που έχουμε κάνει στη δομή αυτού του φόρου.

Να πω και για την προσαρμογή του στις πραγματικές αξίες των ακινήτων που γίνεται φέτος. Με βάση αυτή την προσαρμογή, ενώ από τη γέννησή του σχεδόν αυτός ο φόρος αφορά στο ταμείο περίπου 2,6 δισεκατομμύρια ευρώ –αν δεν κάνω λάθος- με την προσαρμογή των τιμών των ακινήτων στις πραγματικές αξίες φέτος, αν δεν προχωρούσαμε σε αυτή την παρέμβαση, από τα 2,6 δισεκατομμύρια ευρώ θα πηγαίναμε στα 2,9 δισεκατομμύρια ευρώ, δηλαδή θα είχαμε μια επιβάρυνση στους πολίτες της τάξης περίπου του 10%. Καλύπτουμε αυτή την επιβάρυνση του 10% και δίνουμε και επιπλέον έκπτωση μεσοσταθμικά 10%.

Άρα, αυτό το οποίο ψηφίζουμε σήμερα το ψηφίζουμε επειδή έχουμε τη δημοσιονομική δυνατότητα να το πράξουμε χάρη στην επιτυχή πορεία των δημόσιων οικονομικών και στην ανάπτυξη που επέστρεψε στον τόπο και βεβαίως, χάρη και στις θυσίες που έχει κάνει ο ελληνικός λαός, που ποτέ δεν πρέπει να τις ξεχνάμε. Έχουμε τη δυνατότητα σήμερα να έχουμε μεσοσταθμική μείωση 10% αντί για μεσοσταθμική αύξηση 10%. Άρα, συνολικά έχουμε ελάφρυνση από αυτό που θα ερχόταν στους πολίτες, αν δεν τα καταφέρναμε, 20% μεσοσταθμικά.

Με την προτεινόμενη, λοιπόν, ρύθμιση οι πολίτες με χαμηλή και μεσαία περιουσία θα δουν τον επόμενο χρόνο ουσιαστική μείωση της επιβάρυνσης. Από τα πέντε εκατομμύρια οκτακόσιες χιλιάδες φορολογουμένων που διαθέτουν περιουσία, η οποία επιβαρύνεται μέσω του ΕΝΦΙΑ, θα δουν μείωση πάνω από πεντέμισι εκατομμύρια φορολογούμενοι εξ αυτών, κοντά στο 90% των φορολογουμένων.

Και συγκεκριμένα, για περιουσίες μέχρι 60.000 ευρώ η μείωση θα είναι στο 30%. Και κάποιοι από εσάς θα σπεύσετε να χλευάσετε ότι είναι πολύ χαμηλός ο αριθμός των 60.000 ευρώ, ότι είναι χαμηλό το ποσό, όμως, αυτό το ποσό αναφέρεται σε τρεισήμισι εκατομμύρια συμπολίτες μας, δηλαδή στο μεγαλύτερο κομμάτι των φορολογουμένων.

Για περιουσίες από 60.000 ευρώ έως 100.000 ευρώ η μείωση θα ανέλθει στο 21% και αφορά ένα εκατομμύριο συμπολίτες μας.

Και βεβαίως, για περιουσίες από 100.000 ευρώ έως 150.000 ευρώ η μείωση θα είναι κοντά στο 10%. Αυτή η κατηγορία είναι περίπου εξακόσιες χιλιάδες συμπολίτες μας.

Να επαναλάβω κάποια παραδείγματα τα οποία είπα στη Διεθνή Έκθεση Θεσσαλονίκης και την επόμενη μέρα είπατε ότι δεν πρόκειται να υλοποιήσει η Κυβέρνηση αυτά που είπε ο Τσίπρας στη Διεθνή Έκθεση Θεσσαλονίκης. Και σήμερα βρίσκεστε μπροστά στον μεγαλύτερο εφιάλτη σας, να ερχόμαστε να τα υλοποιούμε και μάλιστα ένα προς ένα και να ψηφίζετε «ναι» σε όλα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ιδιοκτήτης, λοιπόν, κατοικίας εξήντα τετραγωνικών μέτρων αξίας 60.000 ευρώ στο Κερατσίνι θα πληρώσει φέτος 157 ευρώ αντί για 224 ευρώ, δηλαδή 67 ευρώ λιγότερα. Ιδιοκτήτης κατοικίας ογδόντα τετραγωνικών μέτρων αξίας 76.000 ευρώ στη Νεάπολη της Θεσσαλονίκης θα πληρώσει φέτος 162 ευρώ αντί για 232, δηλαδή 70 ευρώ λιγότερα. Ιδιοκτήτης κατοικίας εκατό τετραγωνικών μέτρων αξίας 90.000 ευρώ στο Περιστέρι θα πληρώσει φέτος 211 ευρώ αντί για 290 ευρώ, δηλαδή 79 ευρώ λιγότερα.

Έτσι, λοιπόν, κυρίες και κύριοι Βουλευτές, εμείς προχωράμε στοχευμένα, μελετημένα, με σαφή ταξικό προσανατολισμό για τους πολλούς. Αυτή η ταξική μονομέρεια αναφέρεται στους πολλούς. Μας κατηγορείτε για μονομέρεια, αλλά αυτή η μονομέρεια αναφέρεται σε πέντε εκατομμύρια συμπολίτες μας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Η δική σας μονομέρεια αναφέρεται σε μία ελίτ ολίγων, εκλεκτών και κληρονόμων. Προχωράμε, λοιπόν, στοχευμένα σε μείωση των επιβαρύνσεων στη λαϊκή κατοικία και στις λαϊκές περιοχές.

Στα παραπάνω, όμως, σας καλώ να προσθέσετε και τις μειώσεις μεσοσταθμικά επιπλέον 20%, που έχουμε επίσης προγραμματίσει και με ασφάλεια, θα έλεγα, εξασφαλίσει στον δημοσιονομικό χώρο, που προβλέπεται στο μεσοπρόθεσμο για το 2020.

Έτσι, λοιπόν, σε ενάμιση περίπου χρόνο από τώρα, όταν οι συμπολίτες μας θα δουν τα πρώτα εκκαθαριστικά του 2020, περίπου τρεισήμισι εκατομμύρια συμπολίτες μας, αυτοί που έχουν περιουσία έως 60.000 ευρώ, θα βλέπουν το μισό ποσό στα εκκαθαριστικά του ΕΝΦΙΑ, όσοι έχουν περιουσία έως 100.000 ευρώ, θα βλέπουν 40% μείωση κ.ο.κ..

Θα με ρωτήσετε, όμως, σήμερα κάποιοι από εσάς: «Γιατί δεν φέρνεις να ψηφίσεις σήμερα και τη μείωση του επιπλέον 20% μεσοσταθμικά για το 2020»; Η απάντηση που θα σας δώσω είναι πολύ απλή, είναι έντιμη και καθαρή, κυρίες και κύριοι συνάδελφοι.

Εμείς, στον ελληνικό λαό τον περασμένο Σεπτέμβρη, στη Διεθνή Έκθεση Θεσσαλονίκης, είπαμε λίγα πράγματα και σταράτα και τα υλοποιούμε αυτά ένα προς ένα. Μάλιστα, τα είπαμε λίγο πιο μαζεμένα. Όταν έχει κανείς δίπλα του τον Τσακαλώτο και τον Χουλιαράκη, αυτό συνήθως συμβαίνει. Γιατί ο σχεδιασμός είναι νοικοκυρεμένος σχεδιασμός. Τα είπαμε λίγο πιο μαζεμένα από όσα τελικά καταφέραμε. Μιλήσαμε για 700 εκατομμύρια και όχι για 910 εκατομμύρια περίπου, που προβλέπει ο προϋπολογισμός που θα ψηφίσουμε στο τέλος του χρόνου για το 2019.

Εμείς δεν είπαμε, τον Σεπτέμβρη στη Διεθνή Έκθεση Θεσσαλονίκης, ασυναρτησίες για τον ΕΝΦΙΑ, που είναι σε πλήρη αντίθεση με το ίδιο το Σύνταγμα της χώρας. Βλέπω ότι σπεύδετε να φέρετε τώρα στη συζήτηση για τη συνταγματική Αναθεώρηση προτάσεις, ώστε αυτά που είπατε στη ΔΕΘ να γίνουν συνταγματικά μετά από δύο, τρία χρόνια βέβαια. Δεν θα γίνουν, γιατί δεν θα περάσουν οι δικές σας προτάσεις ως προς αυτό τουλάχιστον.

Αυτά που είπατε για τον ΕΝΦΙΑ στη Θεσσαλονίκη, πέραν του ότι είναι αντισυνταγματικά, θα διαλύσουν και τελείως την αυτοδιοίκηση. Ό,τι είπαμε εμείς είναι μετρημένο, είναι δίκαιο και γίνεται, γίνεται τώρα.

Το ίδιο ισχύει για όσα είπαμε για το 2020, το 2021 και το 2022, γιατί έχουμε από σήμερα πλάνο να τα πράξουμε αυτά τα επόμενα χρόνια μέσα στα δημοσιονομικά περιθώρια, που από τώρα προβλέπονται, εξαιτίας του γεγονότος ότι έχουμε καταφέρει να βγάλουμε τη χώρα και την οικονομία από τα μνημόνια και την κρίση. Η χώρα θα συνεχίσει με ασφάλεια, με σχέδιο, με πολλή δουλειά να βγαίνει από την κρίση, η οικονομία θα συνεχίσει να ανακάμπτει και η κοινωνία να ανασαίνει.

Όλα αυτά, όμως, κυρίες και κύριοι συνάδελφοι, υπό μία προϋπόθεση, ότι η Ελλάδα δεν θα γυρίσει πίσω. Δεν θα γυρίσει πίσω στη διευρυμένη διαφθορά, δεν θα γυρίσει πίσω στην κατασπατάληση και τη διασπάθιση του δημόσιου χρήματος, δεν θα γυρίσει πίσω στην εποχή των ελλειμμάτων, δεν θα γυρίσει πίσω στην αδιαφανή διαχείριση των δημόσιων οικονομικών.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και δεν θα γυρίσει πίσω, θα έλεγα, στις νεοφιλελεύθερες ιδεοληψίες τις οποίες επέβαλε την οκταετία των μνημονίων στη χώρα μας το Διεθνές Νομισματικό Ταμείο. Τώρα, όμως, έρχεται οικειοθελώς να τις προτείνει για τις εφαρμόσει ο κ. Μητσοτάκης, αν εκλεγεί Πρωθυπουργός. Δεν θα συμβεί αυτό.

Αναφέρομαι, όμως, στις προτάσεις του Αρχηγού της Αξιωματικής Αντιπολίτευσης -που και σήμερα λείπει- για το λεγόμενο «ασφαλιστικό Πινοσέτ», που θα χρεοκοπήσει εκ νέου το ασφαλιστικό μας σύστημα, που με πολύ κόπο το ανοικοδομήσαμε και θα πετάξει στον δρόμο εκατοντάδες χιλιάδες ασφαλισμένους.

Αναφέρομαι στις σκέψεις και στα σχέδια για τη διάλυση των εργασιακών σχέσεων, καθώς θεωρείτε ιδεοληψία της Αριστεράς την εργασιακή νομιμότητα που εμείς επαναφέρουμε στον τόπο.

Αναφέρομαι στα σχέδια -κρυφά και φανερά- για απολύσεις στο δημόσιο και στον ιδιωτικό τομέα, αλλά βεβαίως και στο συνολικό στρατηγικό σας αφήγημα που δεν είναι άλλο από ένα αφήγημα και σχέδιο υπερβολικής μείωσης της φορολογίας για τους πλούσιους, τους έχοντες και τους κατέχοντες, την ελίτ, αλλά για τη μεσαία και τη χαμηλή διαστρωμάτωση διατήρησης των φορολογικών βαρών ή και επαύξησης θα έλεγα.

Γιατί ο ΕΝΦΙΑ στους δήμους -και μάλιστα χωρίς κεντρικό έλεγχο- τι σημαίνει; Σημαίνει χαμηλότερους φόρους στους πλούσιους δήμους που μπορούν να τα βγάλουν πέρα με χαμηλότερη φορολόγηση, στην Εκάλη και στο Καβούρι, αλλά υψηλότερος ΕΝΦΙΑ στους δήμους της εργατικής τάξης, στο Πέραμα, στη Νίκαια και στο Περιστέρι. Αυτή είναι η πολιτική της Νέας Δημοκρατίας!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και σας ρωτώ, κυρίες και κύριοι συνάδελφοι, τι μεγαλύτερο δώρο θα μπορούσατε να κάνετε σε εμένα προσωπικά, στην Κυβέρνησή μου, από το να παρουσιάζετε το πρόγραμμά σας, το φανερό -το κρυφό δεν πειράζει, το καταλαβαίνει ο λαός- πρόγραμμα, αυτές τις σκέψεις και αυτές τις ιδέες να τις παρουσιάζετε, για το «ασφαλιστικό Πινοσέτ», για τις απολύσεις στο δημόσιο, για τον ΕΝΦΙΑ στους δήμους. Να τα λέτε ανοιχτά και να τα παρουσιάζετε.

Ο Υπουργός Οικονομικών μίλησε χθες για έναν παίκτη του NBA, ο οποίος έδινε πολλές «assist». Εγώ δεν ξέρω αν δίνετε «assist». Αυτό που ξέρω είναι ότι είστε οι καλύτεροι χορηγοί της προσπάθειάς μας, η οποία θα στεφθεί από επιτυχία, όσο παρουσιάζετε το πρόγραμμά σας, να εκλεγούμε εκ νέου με την ψήφο του ελληνικού λαού και να προχωρήσουμε αυτή τη μεγάλη προσπάθεια ανοικοδόμησης της κοινωνίας, με την κοινωνία όρθια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτός είναι, λοιπόν, κυρίες και κύριοι, ο λόγος για τον οποίο και εγώ και το οικονομικό επιτελείο της Κυβέρνησης αποφασίσαμε να μην ψηφίσουμε σήμερα τη μείωση επιπλέον 20% του ΕΝΦΙΑ για το 2020. Τον Οκτώβρη του 2019, πριν το 2020, που είναι μετεκλογική χρονιά, ο ελληνικός λαός θα κληθεί να αποφασίσει και πρέπει να είναι φανερό στον ελληνικό λαό μεταξύ ποιων εκδοχών θα έχει να αποφασίσει.

Από τη μια μεριά αυτή η προσπάθεια η μελετημένη, η στοχευμένη, η νοικοκυρεμένη, ο δημοσιονομικός χώρος που δεν είναι τεράστιος, αλλά είναι αυτός που δίνει ελαφρύνσεις στοχευμένα στις κοινωνικές κατηγορίες που επλήγησαν και από την άλλη το σχέδιο της Νέας Δημοκρατίας, που αφορά μόνο την ελίτ. Για να ξέρει ο κάθε πολίτης και ειδικότερα τα χαμηλά και μεσαία στρώματα, οι εργάτες, οι εργαζόμενοι, οι άνεργοι, οι μικρομεσαίοι, ότι αυτά που έχουμε εξασφαλίσει με κόπο και ιδιαίτερα ο δημοσιονομικός χώρος που εξασφαλίσαμε και όλα όσα συμβαίνουν μέχρι σήμερα και νομοθετούμε και ψηφίζουμε δεν ήταν νομοτέλεια να γίνουν. Ούτε η μείωση επιπλέον 20% του ΕΝΦΙΑ -για τα λαϊκά στρώματα να φτάσει το 50%- θα είναι νομοτέλεια το 2020.

Θα συμβεί και θα αξιοποιηθεί αυτός ο δημοσιονομικός χώρος για τους φτωχούς και τους μεσαίους και δεν θα γίνει καπνός και είδη πολυτελείας για την ελίτ, μόνο αν ο ίδιος ο λαός αποτρέψει με την ψήφο και με την εντολή του την παλινόρθωση του καθεστώτος που μας έριξε στα βράχια της χρεοκοπίας, αν ο ίδιος ο λαός αποτρέψει την παλινόρθωση του μνημονιακού εφιάλτη που έζησε ο τόπος μας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είμαι βέβαιος ότι αυτό θα συμβεί, αλλά μη βιάζεστε. Και του χρόνου, τέτοια εποχή -ζωή να έχουμε- εδώ θα είμαστε. Θα νομοθετούμε με νωπή λαϊκή εντολή και την περαιτέρω μείωση του ΕΝΦΙΑ για τα λαϊκά νοικοκυριά, αλλά και περαιτέρω μέτρα ελάφρυνσης για τους πολλούς.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κλείνω, κυρίες και κύριοι συνάδελφοι, λέγοντάς σας το εξής: Στις 21 του Αυγούστου ανακοινώσαμε, χωρίς μεγάλες τυμπανοκρουσίας αλλά καθότι, κατά την εκτίμησή μας, ήταν ένα ιστορικό γεγονός, την έξοδο της χώρας μετά από οκτώ χρόνια από τα μνημόνια, που συρρίκνωσαν την οικονομία, διέλυσαν την ελληνική κοινωνία και όχι μόνο, θα έλεγε κανείς, καθώς αναδιαμόρφωσαν και το πολιτικό σύστημα.

Όταν παρουσίαζα από την Ιθάκη την έξοδο, ο Αρχηγός της Αντιπολίτευσης από το γραφείο του, όχι από την Κυψέλη ή από κάποια άλλη γειτονιά -θα πηγαίνει αυτές τις μέρες κάθε φορά που συζητούμε εδώ για την οικονομία- αμφισβήτησε ότι έχουμε έξοδο από τα μνημόνια και μίλησε πάλι για το τέταρτο μνημόνιο. Δεν θα σας κάνω την ίδια πλάκα που έκανα στις προηγούμενες ομιλίες μου, γιατί αυτό που θα πω είναι σημαντικό.

Όσο θυμάμαι τον εαυτό μου, κάθε κυβέρνηση συνήθιζε να κάνει έναν απολογισμό τις πρώτες εκατό μέρες. Εμείς τις πρώτες πραγματικά δικές μας εκατό μέρες τις κλείνουμε αύριο που κλείνουμε εκατό μέρες από την έξοδο της χώρας από τα μνημόνια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Άρα, λοιπόν, αν θέλετε, ας κάνουμε έναν μικρό απολογισμό τι έγινε αυτές τις εκατό μέρες που αμφισβητήσατε ότι θα αλλάξει οτιδήποτε στη ζωή και την καθημερινότητα των πολιτών.

Σε αυτές, λοιπόν, τις πρώτες εκατό μέρες νομοθετήσαμε την αποκατάσταση της αδικίας με την απόδοση των αναδρομικών στους ένστολους και τους δημόσιους λειτουργούς, προχωρήσαμε στη μείωση των ασφαλιστικών εισφορών για ελεύθερους επαγγελματίες και νέους επιστήμονες, νομοθετούμε την ουσιαστική μείωση του ΕΝΦΙΑ για πάνω από πέντε εκατομμύρια συμπολίτες μας που διαθέτουν χαμηλή ή μεσαία περιουσία, προχωρούμε στη μείωση των φορολογικών συντελεστών των επιχειρήσεων, καταθέτουμε και σύντομα διανέμουμε κοινωνικό μέρισμα για 1,4 εκατομμύριο νοικοκυριά και συνεχίζουμε με την κατάργηση του μέτρου της μείωσης των συντάξεων.

Συνεχίζουμε με μέτρα ενίσχυσης των φτωχών νοικοκυριών, της μεσαίας διαστρωμάτωσης. Συνεχίζουμε μέχρις ότου μπορέσει η μεγάλη πλειοψηφία του ελληνικού λαού να αισθανθεί στη ζωή και στην καθημερινότητά του την έξοδο της χώρας από αυτή την εφιαλτική οκταετία.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

Οι πρώτες εκατό μέρες που συμπληρώνονται αύριο, οι πρώτες εκατό μέρες της Ελλάδας έξω από τα μνημόνια, οι πρώτες δικές μας εκατό μέρες να ξέρετε ότι θα είναι μόνο η αρχή. Η αποκατάσταση των αδικιών και η κοινωνική και οικονομική ανασυγκρότηση θα συνεχιστούν με ακόμα πιο γοργά και αποφασιστικά βήματα και με τη θέληση του λαού και μετά τον Οκτώβρη του 2019, έχοντας υπογράψει μαζί του το δικό μας μνημόνιο, το μνημόνιο για τη στήριξη της κοινωνίας, τη στήριξη των χαμηλών στρωμάτων για την οριστική έξοδο της χώρας και της οικονομίας από την κρίση.

Σας ευχαριστώ θερμά.

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Λιβαδειάς (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα παρακαλούσα τον Αντιπρόεδρο κ. Κρεμαστινό να έλθει να καταλάβει την Έδρα.

Τώρα θα πάρει τον λόγο μόνο ο Κοινοβουλευτικός Εκπρόσωπος της Νέας Δημοκρατίας, ο κ. Κεφαλογιάννης, και εν συνεχεία θα προχωρήσουμε στη διαδικασία της άρσης ασυλιών.

Αμέσως μετά θα συνεχίσουμε με το νομοσχέδιο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, σας παρακαλώ, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Κύριε Θεοχαρόπουλε, σας παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, είχε γίνει ολόκληρο θέμα την προηγούμενη φορά!

**ΠΡΟΕΔΡΟΣ (Νικόλαος Βούτσης):** Είναι η ώρα, θα διακόπταμε κατευθείαν για τον…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, δεν είναι παιχνίδι για δύο η Βουλή. Την προηγούμενη φορά είχε γίνει ολόκληρο θέμα. Το θυμάστε; Να μη γίνει η ίδια συζήτηση.

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Θεοχαρόπουλε! Με συγχωρείτε, αλλά έχουν κληθεί οι Βουλευτές και πρέπει να είναι όλοι για τις άρσεις των ασυλιών, διότι για τις ομιλίες, είτε των Κοινοβουλευτικών είτε των υπολοίπων, κατά το δοκούν μπαίνουν ή βγαίνουν Βουλευτές και συνεδριάζουν και επιτροπές. Πρέπει να τηρηθεί το χρονοδιάγραμμα. Ο κ. Κεφαλογιάννης είχε ζητήσει τον λόγο από πριν και μας παίρνει η ώρα. Νομίζω ότι είναι εύλογο και πολιτικά σωστό να προηγηθεί και να μιλήσει τώρα. Δεν έχω κάποια ιδιαίτερη φιλία ή προνόμια με τον κ. Κεφαλογιάννη. Προς θεού!

Με συγχωρείτε, κύριε Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Το πιστοποιώ κι εγώ αυτό, κύριε Πρόεδρε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Θα ξεκινήσω με ένα σχόλιο, γιατί άκουσα τον Πρωθυπουργό πριν από λίγο να χρησιμοποιεί και μπασκετικούς όρους.

Ξέρετε, στην καλαθοσφαίριση πέρα από τις «assist» υπάρχουν και οι τάπες και αυτή η Κυβέρνηση έχει φάει τόσες πολλές τάπες που, κυριολεκτικά, έχει χάσει την μπάλα. Ακούσαμε έναν Πρωθυπουργό προηγουμένως να μιλάει για ένα πρόγραμμα το οποίο συνεχώς το αλλάζει. Μιλούσε, για παράδειγμα, γι’ αυτά που εξήγγειλε στη Θεσσαλονίκη και στην ουσία αλλάζει τα ίδια που είχε πει πριν από δύο χρόνια και πάλι αλλάζει αυτά που είχε αλλάξει πριν από τρία χρόνια.

Όμως, μιας και λείπει ο Πρωθυπουργός και δεν είχε τη χαρά να ακούσει την απάντηση σ’ αυτά τα οποία είπε, θα ήθελα να τονίσουμε κάποια ζητήματα.

Υπάρχει μια κοινοβουλευτική πρακτική, κυρίες και κύριοι συνάδελφοι, όταν μιλάει ο Πρωθυπουργός, τουλάχιστον η Αξιωματική Αντιπολίτευση να ενημερώνεται ευλόγως σε ένα χρονικό διάστημα, ώστε να παρίσταται πράγματι ο Πρόεδρος της Αξιωματικής Αντιπολίτευσης, κάτι το οποίο δεν έγινε.

Αυτός, κύριε Πρόεδρε, είναι και ο μοναδικός λόγος για τον οποίο σήμερα ο Κυριάκος Μητσοτάκης είναι απών από την Αίθουσα. Άρα να μην υπάρχουν εδώ πυροτεχνήματα από πλευράς της Κυβέρνησης ή βερμπαλισμοί ή αστεϊσμοί ή απλώς να λέγονται πράγματα και να μένουν εντυπώσεις.

Άκουσα με πολλή προσοχή τον Πρωθυπουργό να μιλάει για τον τομέα της ασφάλειας και πραγματικά χάρηκα. Βέβαια, βάφτισε ως αυτονόητες επιτυχίες της Αστυνομίας, δηλαδή την εξάρθρωση εγκληματικών οργανώσεων και την αποτροπή ληστειών, κάτι το οποίο για εμάς είναι αυτονόητο. Έχουμε εμπιστοσύνη στην Ελληνική Αστυνομία. Εξάλλου, εκείνοι ήταν από την πλευρά του ΣΥΡΙΖΑ, όταν ήταν στην αντιπολίτευση, που τέτοιου είδους περιστατικά όχι μόνο δεν τα καταδίκαζαν αλλά πολλές φορές έκλειναν και τα μάτια.

Από την άλλη, όμως, άκουσα και έναν Πρωθυπουργό να μιλά τόσο πολύ για την ασφάλεια, αλλά ταυτόχρονα να φέρνει και φιλελεύθερα μέτρα, που πραγματικά αναρωτιέμαι αν σκέφτεται την προσχώρησή του στην κεντροδεξιά! Μετά τη μετατόπισή του από την Ευρωπαϊκή Αριστερά στην αστυνομοκρατία, πραγματικά σκέφτομαι αν μιλώντας ταυτόχρονα για ασφάλεια και για φιλελεύθερα μέτρα, όπως αυτά τα οποία μας παρουσίασε, σκέφτεται να ενταχθεί ακόμα και στην κεντροδεξιά. Δεν είναι τυχαίο, βέβαια, ότι το τελευταίο διάστημα ο κ. Τσίπρας παρουσιάζεται στην Ευρώπη ως ένα είδος μεσίτη μεταξύ των ανυπάκουων κυβερνήσεων -βλέπε Ιταλία- και των ευρωπαϊκών θεσμών. Παρουσιάζεται, δηλαδή, αυτός ο οποίος παρεμβαίνει στις ανυπάκουες κυβερνήσεις και τους λέει: «Κοιτάξτε να δείτε, πρέπει να ακολουθήσετε τις ευρωπαϊκές νόρμες, αλλιώς θα καταστραφείτε», προφανώς ακολουθώντας το δικό του παράδειγμα.

Βέβαια, θα έπρεπε να ήταν εδώ πέρα, για να ακούσει και κάτι άλλο που ενδεχομένως δεν του το μεταφέρουν οι συνεργάτες του.

Κυρίες και κύριοι συνάδελφοι, σήμερα μιλάμε για ένα νομοσχέδιο δέκα σελίδων και η Κυβέρνηση έχει φέρει επτά τροπολογίες. Αν κανείς αθροίσει τον αριθμό των σελίδων, θα δει ότι είναι εκατόν επτά. Δηλαδή, οι τροπολογίες είναι έντεκα φορές μεγαλύτερες από το συζητούμενο νομοσχέδιο. Δηλαδή, μια παγίως κακή νομοθέτηση έχει γίνει επί ΣΥΡΙΖΑ, έχει επεκταθεί και, δυστυχώς, μάλιστα, σε αυτόν τον κοινοβουλευτικό μιθριδατισμό κανείς από τη Συμπολίτευση, από τους συναδέλφους Βουλευτές –και, βεβαίως, κύριε Πρόεδρε, κακώς και το Προεδρείο- δεν έχει αντιταχθεί. Δυστυχώς βλέπουμε αντιστοίχως ότι υιοθετείται και κανείς δεν έχει μια αντίθετη άποψη επ’ αυτού.

Πάμε όμως και στην ουσία. Άκουσα με πολλή προσοχή τον Υπουργό Οικονομικών, για πρώτη φορά έναν αριστερό Υπουργό Οικονομικών, να μιλάει με πολύ θετικά λόγια για τη μείωση της φορολογίας, να υιοθετεί δηλαδή μια φιλελεύθερη πολιτική, η όπως αρέσκεται τελευταίως ο ΣΥΡΙΖΑ να λέει «νεοφιλελεύθερη» και αυτό είναι πράγματι κάτι το οποίο με χαροποίησε.

Θα ήθελα όμως, να κάνω, κυρίες και κύριοι συνάδελφοι, ένα γενικότερο σχόλιο για τις τροπολογίες 18.11 και 18.12 που αφορούν αντίστοιχα τη μείωση της φορολογίας κερδών από επιχειρηματική δραστηριότητα και τη μεσοσταθμική μείωση του ΕΝΦΙΑ, όπως παραδέχτηκε ο κύριος Υπουργός, όχι κατά 30% αλλά κατά 10%.

Και, βεβαίως, μιας και αρέσκεται και ο Πρωθυπουργός, γιατί μίλησε για αντιγραφή, θα σας πω ότι προφανώς αυτές οι δύο τροπολογίες είναι μια αποσπασματική αντιγραφή του προγράμματος της Νέας Δημοκρατίας, κάτι που βεβαίως συνέβη και την προηγούμενη εβδομάδα με το νομοσχέδιο για τη μείωση των ασφαλιστικών εισφορών, για το οποίο βεβαίως η Κυβέρνηση πανηγύριζε.

Και όπως με κυνικότητα ο κ. Τσίπρας την προηγούμενη εβδομάδα επιχείρησε να διορθώσει μερικώς ένα μέτρο που επέβαλε ο ίδιος και η Κυβέρνησή του, όπως με κυνικότητα ομολόγησε την παταγώδη επιτυχία του νόμου Κατρούγκαλου και παραδέχθηκε ιδεοληπτικές εμμονές που έβλαψαν στο σύνολο τους, τόσο τον ελεύθερο επαγγελματία όσο και τον επιχειρηματία, έτσι και με απόλυτη κυνικότητα, κυρίες και κύριοι συνάδελφοι, στην ουσία δικαίωσε τις θέσεις της Νέας Δημοκρατίας για τις αρνητικές επιπτώσεις των εξοντωτικών εισφορών που είχε επιβάλει ο νόμος Κατρούγκαλου.

Έτσι, λοιπόν, ήρθε και σήμερα η Κυβέρνηση, δήθεν για να φιλοτεχνήσει ένα φιλολαϊκό προφίλ, την ώρα που διατηρεί αλώβητους είκοσι εννέα νέους φόρους, να μας πει ότι διορθώνει κάποιες από τις αδικίες, τις οποίες επέβαλε. Και, βέβαια, ο κ. Τσίπρας θα πρέπει να εξηγήσει στους Έλληνες ότι τα φιλολαϊκά μέτρα, τα οποία υποτίθεται φέρνει σήμερα στη Βουλή, μπαίνουν σε έναν πρώτο -κατά τη δική του εκτίμηση- μεταμνημονιακό προϋπολογισμό, ο οποίος όμως περιλαμβάνει δύο δισεκατομμύρια επιπλέον φόρους.

Και το λέω αυτό, κυρίες και κύριοι συνάδελφοι, για να ξέρουμε από πού προέρχονται αυτές οι φοροελαφρύνσεις. Δεν προέρχονται ούτε από την ανάπτυξη της ελληνικής οικονομίας ούτε από την αύξηση των θέσεων εργασίας ούτε από την αύξηση και προσέλκυση των νέων επενδύσεων.

Προέρχονται από το πετσόκομμα του Προγράμματος Δημοσίων Επενδύσεων, του οποίου οι δαπάνες παρουσιάζουν υστέρηση κατά 1,3 δισεκατομμύριο ευρώ. Προέρχονται από τις επιστροφές φόρων, που παρουσιάζουν υστέρηση 770 εκατομμυρίων ευρώ και, βεβαίως, από τις πρωτογενείς δαπάνες, που παρουσιάζουν υστέρηση 720 εκατομμυρίων ευρώ, κοινώς από τη στάση πληρωμών προς τους ιδιώτες.

Και μάλιστα, αν ήμασταν εδώ πέρα σε κάποιες άλλες, ανέμελες εποχές, ο ίδιος ο κ. Τσίπρας θα έλεγε ότι το ματωμένο υπερπλεόνασμα, το οποίο του επιτρέπει σήμερα να δίνει πίσω ένα από τα δέκα που έχει πάρει από τους πολίτες, είναι εκείνο που του επιτρέπει να μπορεί να κάνει και μια κοινωνική πολιτική.

Βεβαίως, όμως, κύριοι και οι συνάδελφοι, κύριοι και κυρίες της Κυβέρνησης, ακόμα και η EUROSTAT, σε αυτόν εδώ τον τομέα έρχεται να σας διαψεύσει. Το 2017 φάνηκε η απόλυτη ανεπάρκεια της Κυβέρνησης, ακόμα και σε αυτόν τον υποτιθέμενο τομέα, που δήθεν είναι προνομιακός για εσάς.

Προσέξτε παρακαλώ. Οι κοινωνικές μεταβίβασης κατά μέσο όρο προς τα κράτη-μέλη της Ευρωπαϊκής Ένωσης είχαν ως αποτέλεσμα τη μείωση κατά το 1/3 και συγκεκριμένα κατά 32,4% των ατόμων που ζουν στα όρια της φτώχειας, ενώ εδώ στην Ελλάδα αυτό το ποσοστό ήταν μόλις το μισό, 15,8%, με αποτέλεσμα η χώρα μας, η Ελλάδα, να βρίσκεται αυτή τη στιγμή –σύμφωνα με τη EUROSTAT- στην τελευταία θέση. Αποδεικνύεται, λοιπόν, ότι τα χρήματα των υπερπλεονασμάτων επιστρέφονται στους πολίτες ως κοινωνικές παροχές, οι οποίες όμως δεν εξυπηρετούν καθόλου τον σκοπό, για τον οποίο υποτίθεται έχουν θεσπιστεί.

Επίσης, θα καταθέσω κάποια στοιχεία από το Διεθνές Γραφείο Εργασίας. Το 2017 μειώθηκαν οι μισθοί κατά 3,5%, όπου αυτή μείωση ήταν η μεγαλύτερη σε όλη την Ευρώπη. Μάλιστα, έφτασαν το 2017 το επίπεδο των μισθών πίσω στο 2014, άρα πέντε χαμένα χρόνια για τις εργασιακές σχέσεις, για τις οποίες τόσο πολύ κόπτεστε.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, σύμφωνα με την έκθεση του ΟΟΣΑ, μόνο το 2019 θα φτάσει το επίπεδο των νοικοκυριών, όσον αφορά το εισόδημά τους, τα επίπεδα του 2014. Αυτό ξέρετε τι σημαίνει, κυρίες και κύριοι της Συμπολίτευσης; Πέντε χαμένα χρόνια εξαιτίας της διακυβέρνησης της «πρώτης φοράς αριστερά».

Σύμφωνα με το Υπουργείο Οικονομικών, το 2018 το χρέος σε σχέση με το ΑΕΠ θα είναι 183,1%, αντί του 144,6% που θα ήταν σύμφωνα με τις προβλέψεις του 2014 της ίδιας της Ευρωπαϊκής Επιτροπής.

Το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι σημαίνει αυτό, κυρίες και κύριοι συνάδελφοι της Συμπολίτευσης; Σημαίνει 70 δισεκατομμύρια χαμένου ΑΕΠ εξαιτίας της διακυβέρνησης ΣΥΡΙΖΑ και ΑΝΕΛ, 38,5% χαμένο ΑΕΠ εξαιτίας της διακυβέρνησης ΣΥΡΙΖΑ και Ανεξάρτητων Ελλήνων. Όλα αυτά εξαιτίας της δικής σας διακυβέρνησης. Άρα το να έρχεστε εδώ πέρα και να μας κουνάτε το δάχτυλο ότι δήθεν η ελληνική οικονομία επιστρέφει σε ανάπτυξη, ενώ τέσσερα χρόνια τώρα στην ουσία την έχετε καθηλώσει, είναι τουλάχιστον υποκριτικό.

Σε κάθε περίπτωση εμείς, ως Νέα Δημοκρατία, έχουμε αποδείξει την υπεύθυνη στάση μας. Έχουμε πει ότι τα θετικά τα ψηφίζουμε. Γι’ αυτό και αυτές τις τροπολογίες θα τις ψηφίσουμε. Όμως, αν θέλετε να δείτε τη μεγάλη εικόνα, δυστυχώς ήσασταν μια καταστροφή για την ελληνική οικονομία και το αποδεικνύουν τα ίδια τα νούμερα, τα οποία σας ανέδειξα προηγουμένως.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, στο σημείο αυτό θα διακόψουμε για λίγο τη νομοθετική εργασία, για να προχωρήσουμε στις άρσεις ασυλίας Βουλευτών και αμέσως μετά θα επανέλθουμε.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Ελένης Ζαρούλια και Ελευθερίου Αυγενάκη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 23ης Νοεμβρίου 2018, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας της κ. Ελένης Ζαρούλια.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 23ης Νοεμβρίου 2018, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Ελευθέριου Αυγενάκη.

Επίσης, σύμφωνα με το άρθρο 83, παράγραφος 7, του Κανονισμού της Βουλής η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108, παράγραφος 1, εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Θα ήθελα να σας υπενθυμίσω ότι σύμφωνα με την απόφαση της Διάσκεψης των Προέδρων στη συνεδρίασή στις 7 Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη, λοιπόν, υπόθεση αφορά τη συνάδελφο κ. Ελένη Ζαρούλια. Η δεύτερη υπόθεση αφορά τον συνάδελφο κ. Ελευθέριο Αυγενάκη.

Επί της πρώτης αιτήσεως υπάρχει συνάδελφος που ζητάει τον λόγο, κατά το άρθρο 108 του Κανονισμού; Δεν υπάρχει κάποιος συνάδελφος.

Επί της δεύτερης αιτήσεως υπάρχει συνάδελφος που ζητάει τον λόγο, κατά το άρθρο 108 του Κανονισμού; Επίσης, δεν υπάρχει κάποιος συνάδελφος.

Σας επισημαίνουμε ότι η ψηφοφορία περιλαμβάνει δύο διαφορετικές υποθέσεις άρσης ασυλίας Βουλευτών. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη πρέπει να πατήσετε το βέλος πάνω, στο δεξί ή αριστερό μέρος της οθόνης αντίστοιχα. Βεβαιωθείτε, παρακαλώ, ότι έχετε ψηφίσει όλες τις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε, παρακαλώ, στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ, να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί των αιτήσεων άρσεως ασυλίας.

(ΨΗΦΟΦΟΡΙΑ)

(ΚΑΤΑ ΤΗ ΔΙΑΡΚΕΙΑ ΤΗΣ ΨΗΦΟΦΟΡΙΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές και τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει και θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες από 142 - 149)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών.

Για την πρώτη υπόθεση της συναδέλφου κ. Ελένης Ζαρούλια εψήφισαν συνολικά 169 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 44 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 70 Βουλευτές.

«ΠΑΡΩΝ» εψήφισαν 55 Βουλευτές.

Συνεπώς η αίτηση της εισαγγελικής αρχής απορρίπτεται.

Για τη δεύτερη υπόθεση του συναδέλφου κ. Ελευθέριου Αυγενάκη εψήφισαν συνολικά 164 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 19 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 141 Βουλευτές.

«ΠΑΡΩΝ» εψήφισαν 4 Βουλευτές.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για την αξιόποινη πράξη της ηθικής αυτουργίας σε άσκοπους πυροβολισμούς, η οποία φέρεται τελεισθείσα στα Χανιά την 1.6.2017 (ΣΥΝΟΛΙΚΑ ΨΗΦΟΙ: NAI:19, OXI:141, ΠΡΝ:4)** |  |  |  |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Ν.Δ. | ΛΕΣΒΟΥ | ΟΧΙ |
| ΑΚΡΙΩΤΗΣ ΓΕΩΡΓΙΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Ν.Δ. | Β' ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Ν.Δ. | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΜΑΡΙΑ | Ν.Δ. | ΚΑΣΤΟΡΙΑΣ | ΟΧΙ |
| ΑΝΤΩΝΙΟΥ ΧΡΗΣΤΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Ν.Δ. | ΣΕΡΡΩΝ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | ΔΗ.ΣΥ | Β' ΘΕΣΣΑΛΟΝΙΚΗΣ | ΟΧΙ |
| ΑΣΗΜΑΚΟΠΟΥΛΟΥ ΑΝΝΑ-ΜΙΣΕΛ | Ν.Δ. | Β' ΑΘΗΝΩΝ | ΟΧΙ |
| ΑΥΛΩΝΙΤΟΥ ΕΛΕΝΗ | ΣΥΡΙΖΑ | Β' ΑΘΗΝΩΝ | ΟΧΙ |
| ΑΧΜΕΤ ΙΛΧΑΝ | ΔΗ.ΣΥ | ΡΟΔΟΠΗΣ | ΟΧΙ |
| ΒΑΓΕΝΑ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΙΩΝΑΚΗ ΕΥΑΓΓΕΛΙΑ(ΒΑΛΙΑ) | ΣΥΡΙΖΑ | ΧΑΝΙΩΝ | ΟΧΙ |
| ΒΑΓΙΩΝΑΣ ΓΕΩΡΓΙΟΣ | Ν.Δ. | ΧΑΛΚΙΔΙΚΗΣ | ΟΧΙ |
| ΒΑΚΗ ΦΩΤΕΙΝΗ | ΣΥΡΙΖΑ | ΚΕΡΚΥΡΑΣ | - |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Ν.Δ. | Β' ΑΘΗΝΩΝ | ΟΧΙ |
| ΒΑΡΔΑΛΗΣ ΑΘΑΝΑΣΙΟΣ | Κ.Κ.Ε | Β' ΘΕΣΣΑΛΟΝΙΚΗΣ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Ν.Δ. | ΗΜΑΘΙΑΣ | ΟΧΙ |
| ΒΕΤΤΑΣ ΔΗΜΗΤΡΙΟΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Ν.Δ. | ΑΡΚΑΔΙΑΣ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Ν.Δ. | ΑΤΤΙΚΗΣ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α' ΑΘΗΝΩΝ | ΟΧΙ |
| ΒΡΑΝΤΖΑ ΠΑΝΑΓΙΩΤΑ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΓΑΚΗΣ ΔΗΜΗΤΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | - |
| ΓΕΝΝΙΑ ΓΕΩΡΓΙΑ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Ν.Δ. | Β' ΑΘΗΝΩΝ | ΟΧΙ |
| ΓΙΑΚΟΥΜΑΤΟΣ ΓΕΡΑΣΙΜΟΣ | Ν.Δ. | Β' ΑΘΗΝΩΝ | ΟΧΙ |
| ΓΙΑΝΝΑΚΙΔΗΣ ΕΥΣΤΑΘΙΟΣ | ΣΥΡΙΖΑ | ΞΑΝΘΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Ν.Δ. | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ | ΣΥΡΙΖΑ | ΕΒΡΟΥ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Ν.Δ. | ΛΑΚΩΝΙΑΣ | ΟΧΙ |
| ΔΑΝΕΛΛΗΣ ΣΠΥΡΙΔΩΝ | ΠΟΤΑΜΙ | ΗΡΑΚΛΕΙΟΥ | - |
| ΔΕΔΕΣ ΙΩΑΝΝΗΣ | ΣΥΡΙΖΑ | ΑΤΤΙΚΗΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε | Α' ΘΕΣΣΑΛΟΝΙΚΗΣ | ΟΧΙ |
| ΔΗΜΑΡΑΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΔΗΜΑΣ ΧΡΙΣΤΟΣ | Ν.Δ. | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | Ν.Δ. | ΕΒΡΟΥ | ΟΧΙ |
| ΔΟΥΖΙΝΑΣ ΚΩΝΣΤΑΝΤΙΝΟΣ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΠΡΝ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΛΕΡΙΤΗ ΜΑΡΙΑ | ΣΥΡΙΖΑ | ΚΟΡΙΝΘΙΑΣ | ΟΧΙ |
| ΘΕΟΠΕΦΤΑΤΟΥ ΑΦΡΟΔΙΤΗ | ΣΥΡΙΖΑ | ΚΕΦΑΛΛΗΝΙΑΣ | ΟΧΙ |
| ΘΗΒΑΙΟΣ ΝΙΚΟΛΑΟΣ | ΣΥΡΙΖΑ | ΒΟΙΩΤΙΑΣ | ΟΧΙ |
| ΙΓΓΛΕΖΗ ΑΙΚΑΤΕΡΙΝΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Ν.Δ. | ΛΕΥΚΑΔΟΣ | ΟΧΙ |
| ΚΑΒΒΑΔΙΑ ΙΩΑΝΝΕΤΑ(ΑΝΝΕΤΑ) | ΣΥΡΙΖΑ | Β' ΑΘΗΝΩΝ | ΟΧΙ |
| ΚΑΪΣΑΣ ΓΕΩΡΓΙΟΣ | ΣΥΡΙΖΑ | ΕΒΡΟΥ | ΠΡΝ |
| ΚΑΛΑΦΑΤΗΣ ΣΤΑΥΡΟΣ | Ν.Δ. | Α' ΘΕΣΣΑΛΟΝΙΚΗΣ | ΟΧΙ |
| ΚΑΜΑΤΕΡΟΣ ΗΛΙΑΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΚΑΡΑΓΙΑΝΝΗΣ ΙΩΑΝΝΗΣ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΚΑΡΑ-ΓΙΟΥΣΟΥΦ ΑΪΧΑΝ | ΣΥΡΙΖΑ | ΡΟΔΟΠΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Ν.Δ. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΚΩΣΤΑ ΕΥΑΓΓΕΛΙΑ(ΕΥΗ) | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΚΑΡΑΜΑΝΛΗ ΑΝΝΑ | Ν.Δ. | Β' ΑΘΗΝΩΝ | ΟΧΙ |
| ΚΑΡΑΝΑΣΤΑΣΗΣ ΑΠΟΣΤΟΛΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Ν.Δ. | Β' ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΗΜΑΘΙΑΣ | ΝΑΙ |
| ΚΑΡΡΑΣ ΓΕΩΡΓΙΟΣ-ΔΗΜΗΤΡΙΟΣ | ΔΗ.ΣΥ | Β' ΑΘΗΝΩΝ | ΟΧΙ |
| ΚΑΣΤΟΡΗΣ ΑΣΤΕΡΙΟΣ | ΣΥΡΙΖΑ | ΠΙΕΡΙΑΣ | ΝΑΙ |
| ΚΑΤΣΑΒΡΙΑ-ΣΙΩΡΟΠΟΥΛΟΥ ΧΡΥΣΟΥΛΑ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Ν.Δ. | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Ν.Δ. | Α' ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΙΚΗΣ ΚΩΝΣΤΑΝΤΙΝΟΣ | ΑΝ.ΕΛ | ΑΤΤΙΚΗΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ | ΣΥΡΙΖΑ | Β' ΑΘΗΝΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Ν.Δ. | ΕΥΒΟΙΑΣ | ΟΧΙ |
| ΚΕΛΛΑΣ ΧΡΗΣΤΟΣ | Ν.Δ. | ΛΑΡΙΣΗΣ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Ν.Δ. | ΡΕΘΥΜΝΗΣ | ΟΧΙ |
| ΚΟΖΟΜΠΟΛΗ-ΑΜΑΝΑΤΙΔΗ ΠΑΝΑΓΙΩΤΑ | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Ν.Δ. | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Ν.Δ. | ΕΥΡΥΤΑΝΙΑΣ | ΟΧΙ |
| ΚΟΥΚΟΔΗΜΟΣ ΚΩΝΣΤΑΝΤΙΝΟΣ | Ν.Δ. | ΠΙΕΡΙΑΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Ν.Δ. | Β' ΑΘΗΝΩΝ | ΟΧΙ |
| ΚΟΥΡΑΚΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΚΟΥΤΣΟΥΚΟΣ ΓΙΑΝΝΗΣ | ΔΗ.ΣΥ | ΗΛΕΙΑΣ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Ν.Δ. | ΒΟΙΩΤΙΑΣ | ΟΧΙ |
| ΚΡΕΜΑΣΤΙΝΟΣ ΔΗΜΗΤΡΙΟΣ | ΔΗ.ΣΥ | ΔΩΔΕΚΑΝΗΣΟΥ | ΟΧΙ |
| ΚΥΡΙΤΣΗΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΚΩΝΣΤΑΝΤΙΝΕΑΣ ΠΕΤΡΟΣ | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΚΩΣΤΟΠΑΝΑΓΙΩΤΟΥ ΗΛΙΑΣ | ΣΥΡΙΖΑ | ΦΩΚΙΔΟΣ | - |
| ΛΑΖΑΡΙΔΗΣ ΓΕΩΡΓΙΟΣ | ΑΝΕΞ. | Β' ΘΕΣΣΑΛΟΝΙΚΗΣ | ΟΧΙ |
| ΛΙΒΑΝΙΟΥ ΖΩΗ | ΣΥΡΙΖΑ | ΕΥΒΟΙΑΣ | ΝΑΙ |
| ΛΥΚΟΥΔΗΣ ΣΠΥΡΙΔΩΝ | ΠΟΤΑΜΙ | Α' ΑΘΗΝΩΝ | ΟΧΙ |
| ΜΑΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΜΑΝΤΑΣ ΧΡΗΣΤΟΣ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΜΑΡΔΑΣ ΔΗΜΗΤΡΙΟΣ | ΣΥΡΙΖΑ | Β' ΘΕΣΣΑΛΟΝΙΚΗΣ | ΟΧΙ |
| ΜΑΡΚΟΥ ΑΙΚΑΤΕΡΙΝΗ | Ν.Δ. | Β' ΘΕΣΣΑΛΟΝΙΚΗΣ | ΟΧΙ |
| ΜΑΥΡΩΤΑΣ ΓΕΩΡΓΙΟΣ | ΠΟΤΑΜΙ | ΑΤΤΙΚΗΣ | ΟΧΙ |
| ΜΕΓΑΛΟΟΙΚΟΝΟΜΟΥ ΘΕΟΔΩΡΑ | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Ν.Δ. | ΧΙΟΥ | ΟΧΙ |
| ΜΗΤΑΦΙΔΗΣ ΤΡΙΑΝΤΑΦΥΛΛΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΙΧΕΛΗΣ ΑΘΑΝΑΣΙΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΜΟΡΦΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΚΑΒΑΛΑΣ | ΟΧΙ |
| ΜΟΥΜΟΥΛΙΔΗΣ ΘΕΜΙΣΤΟΚΛΗΣ | ΣΥΡΙΖΑ | ΚΟΖΑΝΗΣ | ΟΧΙ |
| ΜΟΥΣΤΑΦΑ ΜΟΥΣΤΑΦΑ | ΣΥΡΙΖΑ | ΡΟΔΟΠΗΣ | ΟΧΙ |
| ΜΠΑΛΑΟΥΡΑΣ ΓΕΡΑΣΙΜΟΣ(ΜΑΚΗΣ) | ΣΥΡΙΖΑ | ΗΛΕΙΑΣ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΜΠΑΛΛΗΣ ΣΥΜΕΩΝ(ΜΑΚΗΣ) | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΠΑΛΤΑΣ ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ | ΣΥΡΙΖΑ | ΑΤΤΙΚΗΣ | ΟΧΙ |
| ΜΠΑΛΩΜΕΝΑΚΗΣ ΑΝΤΩΝΗΣ | ΣΥΡΙΖΑ | ΧΑΝΙΩΝ | ΟΧΙ |
| ΜΠΑΞΕΒΑΝΑΚΗΣ ΔΗΜΗΤΡΙΟΣ | ΣΥΡΙΖΑ | ΗΛΕΙΑΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΓΙΑΛΑΣ ΧΡΗΣΤΟΣ | ΣΥΡΙΖΑ | ΓΡΕΒΕΝΩΝ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Ν.Δ. | ΜΑΓΝΗΣΙΑΣ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Ν.Δ. | ΑΤΤΙΚΗΣ | ΟΧΙ |
| ΝΤΖΙΜΑΝΗΣ ΓΕΩΡΓΙΟΣ | ΣΥΡΙΖΑ | ΚΟΖΑΝΗΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΥΔΑΚΗΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Ν.Δ. | ΕΠΙΚΡΑΤΕΙΑΣ | ΟΧΙ |
| ΟΥΡΣΟΥΖΙΔΗΣ ΓΕΩΡΓΙΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΠΑΛΛΗΣ ΓΕΩΡΓΙΟΣ | ΣΥΡΙΖΑ | ΛΕΣΒΟΥ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Ν.Δ. | ΚΑΒΑΛΑΣ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΧΡΙΣΤΟΦΟΡΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΦΙΛΙΠΠΟΥ ΓΕΩΡΓΙΟΣ | ΣΥΡΙΖΑ | ΚΑΒΑΛΑΣ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΠΑΡΑΣΚΕΥΟΠΟΥΛΟΣ ΝΙΚΟΛΑΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΠΑΥΛΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΚΕΡΚΥΡΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΡΑΤΣΟΛΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΕΥΒΟΙΑΣ | ΟΧΙ |
| ΡΑΠΤΗ ΕΛΕΝΗ | Ν.Δ. | Α' ΘΕΣΣΑΛΟΝΙΚΗΣ | ΟΧΙ |
| ΡΙΖΟΣ ΔΗΜΗΤΡΙΟΣ | ΣΥΡΙΖΑ | ΕΒΡΟΥ | ΟΧΙ |
| ΡΙΖΟΥΛΗΣ ΑΝΔΡΕΑΣ | ΣΥΡΙΖΑ | ΑΧΑΪΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΒΑΣΤΑΚΗΣ ΔΗΜΗΤΡΙΟΣ | ΣΥΡΙΖΑ | ΣΑΜΟΥ | ΟΧΙ |
| ΣΕΛΤΣΑΣ ΚΩΝΣΤΑΝΤΙΝΟΣ | ΣΥΡΙΖΑ | ΦΛΩΡΙΝΗΣ | ΟΧΙ |
| ΣΗΦΑΚΗΣ ΙΩΑΝΝΗΣ | ΣΥΡΙΖΑ | ΠΕΛΛΗΣ | ΟΧΙ |
| ΣΙΜΟΡΕΛΗΣ ΧΡΗΣΤΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Β' ΑΘΗΝΩΝ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ | ΣΥΡΙΖΑ | ΠΙΕΡΙΑΣ | ΟΧΙ |
| ΣΠΑΡΤΙΝΟΣ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΣΤΑΜΑΤΑΚΗ ΕΛΕΝΗ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΣΤΑΜΑΤΗΣ ΔΗΜΗΤΡΙΟΣ | Ν.Δ. | ΕΠΙΚΡΑΤΕΙΑΣ | ΟΧΙ |
| ΣΤΟΓΙΑΝΝΙΔΗΣ ΓΡΗΓΟΡΙΟΣ | ΣΥΡΙΖΑ | ΞΑΝΘΗΣ | ΟΧΙ |
| ΣΥΡΙΓΟΣ ΑΝΤΩΝΙΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Ν.Δ. | ΙΩΑΝΝΙΝΩΝ | ΟΧΙ |
| ΤΑΣΣΟΣ ΣΤΑΥΡΟΣ | Κ.Κ.Ε | ΛΕΣΒΟΥ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΜΑΚΛΗΣ ΧΑΡΙΛΑΟΣ | ΣΥΡΙΖΑ | ΠΙΕΡΙΑΣ | ΟΧΙ |
| ΤΖΕΛΕΠΗΣ ΜΙΧΑΗΛ | ΔΗ.ΣΥ | ΣΕΡΡΩΝ | ΟΧΙ |
| ΤΟΣΚΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | Ν.Δ. | Β' ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΤΡΙΑΝΤΑΦΥΛΛΟΥ ΜΑΡΙΑ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | - |
| ΤΣΙΑΡΑΣ ΚΩΝΣΤΑΝΤΙΝΟΣ | Ν.Δ. | ΚΑΡΔΙΤΣΗΣ | ΟΧΙ |
| ΤΣΙΡΚΑΣ ΒΑΣΙΛΕΙΟΣ | ΣΥΡΙΖΑ | ΑΡΤΗΣ | ΟΧΙ |
| ΤΣΙΡΩΝΗΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΤΣΟΓΚΑΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β' ΘΕΣΣΑΛΟΝΙΚΗΣ | ΟΧΙ |
| ΦΟΡΤΣΑΚΗΣ ΘΕΟΔΩΡΟΣ | Ν.Δ. | ΕΠΙΚΡΑΤΕΙΑΣ | ΟΧΙ |
| ΦΩΤΗΛΑΣ ΙΑΣΩΝΑΣ | Ν.Δ. | ΑΧΑΪΑΣ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Ν.Δ. | ΛΑΡΙΣΗΣ | ΟΧΙ |
| ΧΡΙΣΤΟΔΟΥΛΟΠΟΥΛΟΥ ΑΝΑΣΤΑΣΙΑ | ΣΥΡΙΖΑ | ΕΠΙΚΡΑΤΕΙΑΣ | ΠΡΝ |
| ΧΡΙΣΤΟΦΙΛΟΠΟΥΛΟΥ ΠΑΡΑΣΚΕΥΗ(ΕΥΗ) | ΔΗ.ΣΥ | ΑΤΤΙΚΗΣ | ΟΧΙ |
| ΨΑΡΙΑΝΟΣ ΓΡΗΓΟΡΙΟΣ | ΠΟΤΑΜΙ | Β' ΑΘΗΝΩΝ | ΠΡΝ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| **Πράξη: Για την αξιόποινη πράξη της ψευδούς καταμήνυσης που φέρεται τελεσθείσα στην Αθήνα την 12.1.2016 (ΣΥΝΟΛΙΚΑ ΨΗΦΟΙ: NAI:44, OXI:70, ΠΡΝ:55)** |  |  |  |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Ν.Δ. | ΛΕΣΒΟΥ | ΠΡΝ |
| ΑΚΡΙΩΤΗΣ ΓΕΩΡΓΙΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Ν.Δ. | Β' ΘΕΣΣΑΛΟΝΙΚΗΣ | ΠΡΝ |
| ΑΝΤΩΝΙΑΔΗΣ ΙΩΑΝΝΗΣ | Ν.Δ. | ΦΛΩΡΙΝΗΣ | ΠΡΝ |
| ΑΝΤΩΝΙΟΥ ΜΑΡΙΑ | Ν.Δ. | ΚΑΣΤΟΡΙΑΣ | ΠΡΝ |
| ΑΝΤΩΝΙΟΥ ΧΡΗΣΤΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Ν.Δ. | ΣΕΡΡΩΝ | ΠΡΝ |
| ΑΡΒΑΝΙΤΙΔΗΣ ΓΕΩΡΓΙΟΣ | ΔΗ.ΣΥ | Β' ΘΕΣΣΑΛΟΝΙΚΗΣ | ΠΡΝ |
| ΑΣΗΜΑΚΟΠΟΥΛΟΥ ΑΝΝΑ-ΜΙΣΕΛ | Ν.Δ. | Β' ΑΘΗΝΩΝ | ΠΡΝ |
| ΑΥΛΩΝΙΤΟΥ ΕΛΕΝΗ | ΣΥΡΙΖΑ | Β' ΑΘΗΝΩΝ | ΟΧΙ |
| ΑΧΜΕΤ ΙΛΧΑΝ | ΔΗ.ΣΥ | ΡΟΔΟΠΗΣ | ΟΧΙ |
| ΒΑΓΕΝΑ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΙΩΝΑΚΗ ΕΥΑΓΓΕΛΙΑ(ΒΑΛΙΑ) | ΣΥΡΙΖΑ | ΧΑΝΙΩΝ | ΟΧΙ |
| ΒΑΓΙΩΝΑΣ ΓΕΩΡΓΙΟΣ | Ν.Δ. | ΧΑΛΚΙΔΙΚΗΣ | ΠΡΝ |
| ΒΑΚΗ ΦΩΤΕΙΝΗ | ΣΥΡΙΖΑ | ΚΕΡΚΥΡΑΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Ν.Δ. | Β' ΑΘΗΝΩΝ | ΠΡΝ |
| ΒΑΡΔΑΛΗΣ ΑΘΑΝΑΣΙΟΣ | Κ.Κ.Ε | Β' ΘΕΣΣΑΛΟΝΙΚΗΣ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Ν.Δ. | ΗΜΑΘΙΑΣ | ΠΡΝ |
| ΒΕΤΤΑΣ ΔΗΜΗΤΡΙΟΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Ν.Δ. | ΑΡΚΑΔΙΑΣ | ΠΡΝ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Ν.Δ. | ΑΤΤΙΚΗΣ | ΠΡΝ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α' ΑΘΗΝΩΝ | ΟΧΙ |
| ΒΡΑΝΤΖΑ ΠΑΝΑΓΙΩΤΑ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΓΑΚΗΣ ΔΗΜΗΤΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΓΕΝΝΙΑ ΓΕΩΡΓΙΑ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Ν.Δ. | Β' ΑΘΗΝΩΝ | ΠΡΝ |
| ΓΙΑΚΟΥΜΑΤΟΣ ΓΕΡΑΣΙΜΟΣ | Ν.Δ. | Β' ΑΘΗΝΩΝ | ΝΑΙ |
| ΓΙΑΝΝΑΚΙΔΗΣ ΕΥΣΤΑΘΙΟΣ | ΣΥΡΙΖΑ | ΞΑΝΘΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Ν.Δ. | ΘΕΣΠΡΩΤΙΑΣ | ΠΡΝ |
| ΓΚΑΡΑ ΑΝΑΣΤΑΣΙΑ | ΣΥΡΙΖΑ | ΕΒΡΟΥ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΠΡΝ |
| ΔΑΒΑΚΗΣ ΑΘΑΝΑΣΙΟΣ | Ν.Δ. | ΛΑΚΩΝΙΑΣ | ΠΡΝ |
| ΔΑΝΕΛΛΗΣ ΣΠΥΡΙΔΩΝ | ΠΟΤΑΜΙ | ΗΡΑΚΛΕΙΟΥ | ΟΧΙ |
| ΔΕΔΕΣ ΙΩΑΝΝΗΣ | ΣΥΡΙΖΑ | ΑΤΤΙΚΗΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε | Α' ΘΕΣΣΑΛΟΝΙΚΗΣ | ΝΑΙ |
| ΔΗΜΑΡΑΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΔΗΜΑΣ ΧΡΙΣΤΟΣ | Ν.Δ. | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | Ν.Δ. | ΕΒΡΟΥ | ΠΡΝ |
| ΔΟΥΖΙΝΑΣ ΚΩΝΣΤΑΝΤΙΝΟΣ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΠΡΝ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΠΡΝ |
| ΘΕΛΕΡΙΤΗ ΜΑΡΙΑ | ΣΥΡΙΖΑ | ΚΟΡΙΝΘΙΑΣ | ΟΧΙ |
| ΘΕΟΠΕΦΤΑΤΟΥ ΑΦΡΟΔΙΤΗ | ΣΥΡΙΖΑ | ΚΕΦΑΛΛΗΝΙΑΣ | ΟΧΙ |
| ΘΗΒΑΙΟΣ ΝΙΚΟΛΑΟΣ | ΣΥΡΙΖΑ | ΒΟΙΩΤΙΑΣ | ΠΡΝ |
| ΙΓΓΛΕΖΗ ΑΙΚΑΤΕΡΙΝΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Ν.Δ. | ΛΕΥΚΑΔΟΣ | ΠΡΝ |
| ΚΑΒΒΑΔΙΑ ΙΩΑΝΝΕΤΑ(ΑΝΝΕΤΑ) | ΣΥΡΙΖΑ | Β' ΑΘΗΝΩΝ | ΝΑΙ |
| ΚΑΪΣΑΣ ΓΕΩΡΓΙΟΣ | ΣΥΡΙΖΑ | ΕΒΡΟΥ | ΠΡΝ |
| ΚΑΛΑΦΑΤΗΣ ΣΤΑΥΡΟΣ | Ν.Δ. | Α' ΘΕΣΣΑΛΟΝΙΚΗΣ | ΠΡΝ |
| ΚΑΜΑΤΕΡΟΣ ΗΛΙΑΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΚΑΡΑΓΙΑΝΝΗΣ ΙΩΑΝΝΗΣ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΚΑΡΑ-ΓΙΟΥΣΟΥΦ ΑΪΧΑΝ | ΣΥΡΙΖΑ | ΡΟΔΟΠΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Ν.Δ. | ΑΙΤΩΛΟΑΚΑΡΝΑΝΙΑΣ | ΠΡΝ |
| ΚΑΡΑΚΩΣΤΑ ΕΥΑΓΓΕΛΙΑ(ΕΥΗ) | ΣΥΡΙΖΑ | Β' ΠΕΙΡΑΙΩΣ | ΝΑΙ |
| ΚΑΡΑΜΑΝΛΗ ΑΝΝΑ | Ν.Δ. | Β' ΑΘΗΝΩΝ | ΠΡΝ |
| ΚΑΡΑΝΑΣΤΑΣΗΣ ΑΠΟΣΤΟΛΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Ν.Δ. | Β' ΘΕΣΣΑΛΟΝΙΚΗΣ | ΠΡΝ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΗΜΑΘΙΑΣ | ΝΑΙ |
| ΚΑΡΡΑΣ ΓΕΩΡΓΙΟΣ-ΔΗΜΗΤΡΙΟΣ | ΔΗ.ΣΥ | Β' ΑΘΗΝΩΝ | ΝΑΙ |
| ΚΑΣΤΟΡΗΣ ΑΣΤΕΡΙΟΣ | ΣΥΡΙΖΑ | ΠΙΕΡΙΑΣ | ΝΑΙ |
| ΚΑΤΣΑΒΡΙΑ-ΣΙΩΡΟΠΟΥΛΟΥ ΧΡΥΣΟΥΛΑ | ΣΥΡΙΖΑ | ΚΑΡΔΙΤΣΗΣ | ΠΡΝ |
| ΚΑΤΣΑΝΙΩΤΗΣ ΑΝΔΡΕΑΣ | Ν.Δ. | ΑΧΑΪΑΣ | ΠΡΝ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Ν.Δ. | Α' ΠΕΙΡΑΙΩΣ | ΠΡΝ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΙΚΗΣ ΚΩΝΣΤΑΝΤΙΝΟΣ | ΑΝ.ΕΛ | ΑΤΤΙΚΗΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ | ΣΥΡΙΖΑ | Β' ΑΘΗΝΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Ν.Δ. | ΕΥΒΟΙΑΣ | ΠΡΝ |
| ΚΕΛΛΑΣ ΧΡΗΣΤΟΣ | Ν.Δ. | ΛΑΡΙΣΗΣ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Ν.Δ. | ΡΕΘΥΜΝΗΣ | ΠΡΝ |
| ΚΟΖΟΜΠΟΛΗ-ΑΜΑΝΑΤΙΔΗ ΠΑΝΑΓΙΩΤΑ | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Ν.Δ. | ΔΩΔΕΚΑΝΗΣΟΥ | ΠΡΝ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Ν.Δ. | ΕΥΡΥΤΑΝΙΑΣ | ΠΡΝ |
| ΚΟΥΚΟΔΗΜΟΣ ΚΩΝΣΤΑΝΤΙΝΟΣ | Ν.Δ. | ΠΙΕΡΙΑΣ | ΠΡΝ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Ν.Δ. | Β' ΑΘΗΝΩΝ | ΠΡΝ |
| ΚΟΥΡΑΚΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΚΟΥΤΣΟΥΚΟΣ ΓΙΑΝΝΗΣ | ΔΗ.ΣΥ | ΗΛΕΙΑΣ | ΠΡΝ |
| ΚΟΥΤΣΟΥΜΠΑΣ ΑΝΔΡΕΑΣ | Ν.Δ. | ΒΟΙΩΤΙΑΣ | ΠΡΝ |
| ΚΡΕΜΑΣΤΙΝΟΣ ΔΗΜΗΤΡΙΟΣ | ΔΗ.ΣΥ | ΔΩΔΕΚΑΝΗΣΟΥ | ΟΧΙ |
| ΚΥΡΙΤΣΗΣ ΓΕΩΡΓΙΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΚΩΝΣΤΑΝΤΙΝΕΑΣ ΠΕΤΡΟΣ | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΚΩΣΤΟΠΑΝΑΓΙΩΤΟΥ ΗΛΙΑΣ | ΣΥΡΙΖΑ | ΦΩΚΙΔΟΣ | ΟΧΙ |
| ΛΑΖΑΡΙΔΗΣ ΓΕΩΡΓΙΟΣ | ΑΝΕΞ. | Β' ΘΕΣΣΑΛΟΝΙΚΗΣ | ΠΡΝ |
| ΛΙΒΑΝΙΟΥ ΖΩΗ | ΣΥΡΙΖΑ | ΕΥΒΟΙΑΣ | ΝΑΙ |
| ΛΥΚΟΥΔΗΣ ΣΠΥΡΙΔΩΝ | ΠΟΤΑΜΙ | Α' ΑΘΗΝΩΝ | ΟΧΙ |
| ΜΑΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΜΑΝΤΑΣ ΧΡΗΣΤΟΣ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΜΑΡΔΑΣ ΔΗΜΗΤΡΙΟΣ | ΣΥΡΙΖΑ | Β' ΘΕΣΣΑΛΟΝΙΚΗΣ | ΝΑΙ |
| ΜΑΡΚΟΥ ΑΙΚΑΤΕΡΙΝΗ | Ν.Δ. | Β' ΘΕΣΣΑΛΟΝΙΚΗΣ | ΠΡΝ |
| ΜΑΥΡΩΤΑΣ ΓΕΩΡΓΙΟΣ | ΠΟΤΑΜΙ | ΑΤΤΙΚΗΣ | ΟΧΙ |
| ΜΕΓΑΛΟΟΙΚΟΝΟΜΟΥ ΘΕΟΔΩΡΑ | ΣΥΡΙΖΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Ν.Δ. | ΧΙΟΥ | ΠΡΝ |
| ΜΗΤΑΦΙΔΗΣ ΤΡΙΑΝΤΑΦΥΛΛΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΙΧΕΛΗΣ ΑΘΑΝΑΣΙΟΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΜΟΡΦΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΚΑΒΑΛΑΣ | ΟΧΙ |
| ΜΟΥΜΟΥΛΙΔΗΣ ΘΕΜΙΣΤΟΚΛΗΣ | ΣΥΡΙΖΑ | ΚΟΖΑΝΗΣ | ΟΧΙ |
| ΜΟΥΣΤΑΦΑ ΜΟΥΣΤΑΦΑ | ΣΥΡΙΖΑ | ΡΟΔΟΠΗΣ | ΟΧΙ |
| ΜΠΑΛΑΟΥΡΑΣ ΓΕΡΑΣΙΜΟΣ(ΜΑΚΗΣ) | ΣΥΡΙΖΑ | ΗΛΕΙΑΣ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΜΠΑΛΛΗΣ ΣΥΜΕΩΝ(ΜΑΚΗΣ) | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΠΑΛΤΑΣ ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ | ΣΥΡΙΖΑ | ΑΤΤΙΚΗΣ | ΟΧΙ |
| ΜΠΑΛΩΜΕΝΑΚΗΣ ΑΝΤΩΝΗΣ | ΣΥΡΙΖΑ | ΧΑΝΙΩΝ | ΟΧΙ |
| ΜΠΑΞΕΒΑΝΑΚΗΣ ΔΗΜΗΤΡΙΟΣ | ΣΥΡΙΖΑ | ΗΛΕΙΑΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΓΙΑΛΑΣ ΧΡΗΣΤΟΣ | ΣΥΡΙΖΑ | ΓΡΕΒΕΝΩΝ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Ν.Δ. | ΜΑΓΝΗΣΙΑΣ | ΠΡΝ |
| ΜΠΟΥΡΑΣ ΑΘΑΝΑΣΙΟΣ | Ν.Δ. | ΑΤΤΙΚΗΣ | ΠΡΝ |
| ΝΤΖΙΜΑΝΗΣ ΓΕΩΡΓΙΟΣ | ΣΥΡΙΖΑ | ΚΟΖΑΝΗΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΥΔΑΚΗΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Ν.Δ. | ΕΠΙΚΡΑΤΕΙΑΣ | ΝΑΙ |
| ΟΥΡΣΟΥΖΙΔΗΣ ΓΕΩΡΓΙΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΠΑΛΛΗΣ ΓΕΩΡΓΙΟΣ | ΣΥΡΙΖΑ | ΛΕΣΒΟΥ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Ν.Δ. | ΚΑΒΑΛΑΣ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΧΡΙΣΤΟΦΟΡΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΦΙΛΙΠΠΟΥ ΓΕΩΡΓΙΟΣ | ΣΥΡΙΖΑ | ΚΑΒΑΛΑΣ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΠΑΡΑΣΚΕΥΟΠΟΥΛΟΣ ΝΙΚΟΛΑΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΟΧΙ |
| ΠΑΥΛΙΔΗΣ ΚΩΝΣΤΑΝΤΙΝΟΣ | ΣΥΡΙΖΑ | ΚΕΡΚΥΡΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΡΑΤΣΟΛΗΣ ΑΝΑΣΤΑΣΙΟΣ(ΤΑΣΟΣ) | ΣΥΡΙΖΑ | ΕΥΒΟΙΑΣ | ΟΧΙ |
| ΡΑΠΤΗ ΕΛΕΝΗ | Ν.Δ. | Α' ΘΕΣΣΑΛΟΝΙΚΗΣ | ΠΡΝ |
| ΡΙΖΟΣ ΔΗΜΗΤΡΙΟΣ | ΣΥΡΙΖΑ | ΕΒΡΟΥ | ΟΧΙ |
| ΡΙΖΟΥΛΗΣ ΑΝΔΡΕΑΣ | ΣΥΡΙΖΑ | ΑΧΑΪΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΒΑΣΤΑΚΗΣ ΔΗΜΗΤΡΙΟΣ | ΣΥΡΙΖΑ | ΣΑΜΟΥ | ΟΧΙ |
| ΣΕΛΤΣΑΣ ΚΩΝΣΤΑΝΤΙΝΟΣ | ΣΥΡΙΖΑ | ΦΛΩΡΙΝΗΣ | ΟΧΙ |
| ΣΗΦΑΚΗΣ ΙΩΑΝΝΗΣ | ΣΥΡΙΖΑ | ΠΕΛΛΗΣ | ΟΧΙ |
| ΣΙΜΟΡΕΛΗΣ ΧΡΗΣΤΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Β' ΑΘΗΝΩΝ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΑΤΤΙΚΗΣ | ΠΡΝ |
| ΣΚΟΥΦΑ ΕΛΙΣΣΑΒΕΤ | ΣΥΡΙΖΑ | ΠΙΕΡΙΑΣ | ΟΧΙ |
| ΣΠΑΡΤΙΝΟΣ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΣΤΑΜΑΤΑΚΗ ΕΛΕΝΗ | ΣΥΡΙΖΑ | Α' ΠΕΙΡΑΙΩΣ | ΟΧΙ |
| ΣΤΑΜΑΤΗΣ ΔΗΜΗΤΡΙΟΣ | Ν.Δ. | ΕΠΙΚΡΑΤΕΙΑΣ | ΠΡΝ |
| ΣΤΟΓΙΑΝΝΙΔΗΣ ΓΡΗΓΟΡΙΟΣ | ΣΥΡΙΖΑ | ΞΑΝΘΗΣ | ΟΧΙ |
| ΣΥΡΙΓΟΣ ΑΝΤΩΝΙΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Ν.Δ. | ΙΩΑΝΝΙΝΩΝ | ΠΡΝ |
| ΤΑΣΣΟΣ ΣΤΑΥΡΟΣ | Κ.Κ.Ε | ΛΕΣΒΟΥ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΜΑΚΛΗΣ ΧΑΡΙΛΑΟΣ | ΣΥΡΙΖΑ | ΠΙΕΡΙΑΣ | ΝΑΙ |
| ΤΖΕΛΕΠΗΣ ΜΙΧΑΗΛ | ΔΗ.ΣΥ | ΣΕΡΡΩΝ | ΟΧΙ |
| ΤΟΣΚΑΣ ΝΙΚΟΛΑΟΣ | ΣΥΡΙΖΑ | Β' ΑΘΗΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | Ν.Δ. | Β' ΠΕΙΡΑΙΩΣ | ΠΡΝ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ | ΣΥΡΙΖΑ | Α' ΘΕΣΣΑΛΟΝΙΚΗΣ | ΝΑΙ |
| ΤΡΙΑΝΤΑΦΥΛΛΟΥ ΜΑΡΙΑ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Ν.Δ. | ΚΑΡΔΙΤΣΗΣ | ΠΡΝ |
| ΤΣΙΡΚΑΣ ΒΑΣΙΛΕΙΟΣ | ΣΥΡΙΖΑ | ΑΡΤΗΣ | ΠΡΝ |
| ΤΣΙΡΩΝΗΣ ΙΩΑΝΝΗΣ | ΣΥΡΙΖΑ | Β' ΑΘΗΝΩΝ | ΟΧΙ |
| ΤΣΟΓΚΑΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β' ΘΕΣΣΑΛΟΝΙΚΗΣ | ΟΧΙ |
| ΦΟΡΤΣΑΚΗΣ ΘΕΟΔΩΡΟΣ | Ν.Δ. | ΕΠΙΚΡΑΤΕΙΑΣ | ΠΡΝ |
| ΦΩΤΗΛΑΣ ΙΑΣΩΝΑΣ | Ν.Δ. | ΑΧΑΪΑΣ | ΠΡΝ |
| ΧΑΡΑΚΟΠΟΥΛΟΣ ΜΑΞΙΜΟΣ | Ν.Δ. | ΛΑΡΙΣΗΣ | ΠΡΝ |
| ΧΡΙΣΤΟΔΟΥΛΟΠΟΥΛΟΥ ΑΝΑΣΤΑΣΙΑ | ΣΥΡΙΖΑ | ΕΠΙΚΡΑΤΕΙΑΣ | ΠΡΝ |
| ΧΡΙΣΤΟΦΙΛΟΠΟΥΛΟΥ ΠΑΡΑΣΚΕΥΗ(ΕΥΗ) | ΔΗ.ΣΥ | ΑΤΤΙΚΗΣ | ΠΡΝ |
| ΨΑΡΙΑΝΟΣ ΓΡΗΓΟΡΙΟΣ | ΠΟΤΑΜΙ | Β' ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί τους από το 3ο Γυμνάσιο Ωραιοκάστρου Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Βλέπετε ότι διεξήχθη ψηφοφορία για την άρση ασυλίας Βουλευτών, η οποία ολοκληρώθηκε, ανακοινώθηκε το αποτέλεσμα και στο σημείο αυτό επανερχόμαστε στην ημερήσια διάταξη της νομοθετικής εργασίας.

Τον λόγο έχει ο Βουλευτής του ΣΥΡΙΖΑ κ. Μπγιάλας για επτά λεπτά.

**ΧΡΗΣΤΟΣ ΜΠΓΙΑΛΑΣ:** Ευχαριστώ πολύ, κύριε Πρόεδρε.

Βέβαια, νομίζω…

**ΜΑΥΡΟΥΔΗΣ ΒΟΡΙΔΗΣ:** Εδώ είμαστε, σας ακούμε, μην αγχώνεστε.

**ΧΡΗΣΤΟΣ ΜΠΓΙΑΛΑΣ:** Ευχαριστώ πολύ, κύριε συνάδελφε.

Το ξέρω ότι πάντα προσέχετε και τις τοποθετήσεις μου αλλά και ότι λαμβάνετε πολύ σοβαρά υπ’ όψιν και τις επιστημονικές μου -οικονομικού περιεχομένου- επισημάνσεις. Και καλό θα είναι, όντως, να τις διερευνάτε και μερικές απ’ αυτές εάν τις υιοθετείτε, δεν θα είναι άσχημο, γιατί θα σας βοηθήσει στην αντίληψη των νέων πραγμάτων, μέσα σε μία μεικτή οικονομία, η οποία έχει χαρακτηριστικά που δίνει βαρύτητα στην κοινωνική προστασία και όχι απλώς σε ένα καθαρά και άκρως φιλελεύθερο σύστημα, το οποίο είναι ανάλγητο απέναντι στους πολίτες.

Μετά την τοποθέτηση του Πρωθυπουργού, που πολύ ξεκάθαρα έδωσε σε όλους απαντήσεις, πήρα τον λόγο, για να επισημάνω δύο-τρία πραγματάκια και πιστεύω να μη χρειαστεί ούτε καν ο χρόνος των επτά λεπτών, αν και πολλές φορές είναι δύσκολο αυτό.

Για το εν λόγω νομοσχέδιο, θέλω να πω ότι νομίζω πως είναι σε μια θετική κατεύθυνση και συμφωνούμε σ’ αυτό. Δεν υπάρχουν ιδιαίτερες διαφωνίες. Το βασικό, βέβαια, είναι οι τροπολογίες, οι οποίες έχουν σαφή αναφορά, με κοινωνικό πρόσημο και δίνουν αυτό το οποίο ξεκίνησε με τα προηγούμενα νομοσχέδια, με τις προηγούμενες ρυθμίσεις, δηλαδή δίνουν στον λαό το στοιχείο ότι από εδώ και πέρα μπορεί να ελπίζει καθημερινά στη βελτίωση της καθημερινότητάς του, στην ελάφρυνση των βαρών του, αυτά τα βάρη και αυτή τη δυσκολία που έφεραν τα μνημόνια, η χρεοκοπία της χώρας, η οποία έγινε το 2010 και τα μνημόνια που ήρθαν μετά από αυτό.

Σήμερα, βέβαια, είναι η τροπολογία για το Μάτι, που, όπως αναφέρθηκε, είναι μια μέρα μετά την επίσκεψη του Πρωθυπουργού σ’ αυτή την περιοχή, η οποία έγινε χωρίς κάμερες, χωρίς φανφάρες αλλά μέσα σ’ ένα πλαίσιο επαφών που έχει ο Πρωθυπουργός κάθε μήνα, κάθε λίγο και λιγάκι να πηγαίνει σ’ αυτούς τους ανθρώπους, οι οποίοι επλήγησαν απ’ αυτή την πυρκαγιά, για να δίνονται λύσεις σε προβλήματα.

Είδα το εξής σήμερα σε κάποια ηλεκτρονικά site εφημερίδων της χώρας μας. Ενώ όταν πήγε τις προηγούμενες φορές, γνώριζαν οι δημοσιογράφοι και ακολουθούσαν τον Πρωθυπουργό, τότε έλεγαν ότι γίνεται για σόου, για τις κάμερες και όχι για την ουσία. Χθες που πήγε χωρίς τις κάμερες, τι έγραφαν; Έγραφαν: «Πήγε εν κρυπτώ, για να μην τεθούν τα ερωτήματα». Τελικά, πείτε στους φίλους σας εκεί, δημοσιογράφους και προπαγανδιστές σας, είτε στο σακούλι είτε στο σακί, γιατί έτσι όπως κάνετε ούτε στο σακούλι δεν χωράτε και στο σακί περισσεύετε.

Η δεύτερη σημαντική τροπολογία, η οποία είναι, νομίζω, μια αποκατάσταση κάποιων αδικιών, αναφέρεται στους πίνακες κατάταξης των ανθρώπων της Πυροσβεστικής -και για τους πενταετούς και γι’ αυτούς που ήταν επιλαχόντες το 2011. Νομίζω ότι με την παράταση που δίδεται για την ισχύ στους πίνακες αυτών των ανθρώπων αποκαθιστούμε έτσι την αδικία. Είναι μικρός ο αριθμός ειδικά αυτών των ανθρώπων που ήταν οι επιλαχόντες του 2011 και σωστά, κυρία Υπουργέ, πήρατε την πρωτοβουλία, για να εξαλειφθεί και αυτή η αδικία, μιας και στο επόμενο διάστημα οι προσλήψεις των πυροσβεστών γίνονται μέσα από το μηχανογραφικό σύστημα.

Είναι, επίσης, η μείωση των φορολογικών συντελεστών των νομικών προσώπων, όπως ανέφερε ο Πρωθυπουργός, μέσα σ’ ένα σχέδιο συγκεκριμένο, στην επόμενη τετραετία, κάθε χρόνο κατά 1%. Ας μην κόπτονται τόσο πολύ κάποιοι άνθρωποι, η Αντιπολίτευση, που θέλει να μας πει ότι είναι αυτοί οι οποίοι μείωσαν τη φορολογία στις επιχειρήσεις. Δεν ξεχνάμε τον ν.4172/2013, όπου από το πρώτο ευρώ καταργήθηκαν όλα τα αφορολόγητα και τέθηκε 26% για όλους ανεξαιρέτως. Για τις μικρομεσαίες επιχειρήσεις -και βέβαια είναι το πώς ορίζει ο καθένας τη μικρομεσαία επιχείρηση- μέχρι 20.000 ευρώ, ούτως ή άλλως, στις ατομικές επιχειρήσεις η φορολογία από το 26%, με τον νόμο που ψηφίσαμε πέρυσι, πήγε στο 22%, για όσους έχουν 20.000 καθαρό φορολογητέο. Άρα ούτως ή άλλως υπήρχε.

Για τα νομικά πρόσωπα και τις οντότητες, που πήγε από το 26% στο 29%, μειώνεται, μιας και τα δημοσιονομικά πράγματα της χώρας μας μας το επιτρέπουν, κάθε χρόνο κατά 1%.

Όσον αφορά τον ΕΝΦΙΑ, να ξεκαθαρίσουμε ότι εδώ φαίνεται η διαφορετικότητα των αποφάσεών μας, αλλά και των δρόμων που επιλέγουμε. Μας έχουν πει η Αξιωματική Αντιπολίτευση και ο Αρχηγός της ότι προτείνει 30% μείωση του ΕΝΦΙΑ σε περίοδο τετραετίας-πενταετίας, αλλά οριζόντια. Είναι τελείως διαφορετικό πράγμα, όμως, αγαπητοί συνάδελφοι, τα 100 ευρώ, με τη μείωση που κάνουμε με την τροπολογία που ψηφίζουμε σήμερα στη Βουλή, που γλιτώνει, που ελαφρύνεται ένα μικροϊδιοκτήτης, ένας άνθρωπος ο οποίος έχει πολύ μικρή περιουσία, που από τα 300 ευρώ θα γλιτώσει τα 100 ευρώ και είναι τελείως διαφορετικό ποσό για έναν ο οποίος οφείλει ΕΝΦΙΑ ενός εκατομμυρίου να γλιτώσει 300.000. Αυτό είναι το θέμα, που λέμε, ναι, όντως υπάρχει μια μεροληψία από την Κυβέρνησή μας, ταξική μεροληψία, αλλά υπέρ των αδυνάτων. Γιατί το να κάνεις 30% μείωση σε κάποιον, ο οποίος έχει μια τεράστια περιουσία και πληρώνει 1 εκατομμύριο ευρώ ΕΝΦΙΑ και να του χαρίσεις 300.000 ευρώ, δεν είναι το ίδιο πράγμα με το εκατοστάευρο που θα μειωθεί η επιβάρυνση ενός φτωχού Έλληνα πολίτη.

Βέβαια, και η πρόταση για μεταφορά του ΕΝΦΙΑ στους δήμους, νομίζω ότι για όσους ανθρώπους έχουν ασχοληθεί με την τοπική αυτοδιοίκηση για αρκετά χρόνια -όπως εγώ- κατέληξε ως ανέκδοτο. Και, φυσικά, δεν το θέλουν ούτε και οι αυτοδιοικητικοί.

Άρα σαφώς πάμε σε μια ελάφρυνση των ανθρώπων με το κοινωνικό μέρισμα, το οποίο έρχεται για τρίτη φορά.

Ακούσαμε ότι δίνεται πάλι προεκλογικά, λίγο πριν τις γιορτές. Εντάξει, το ίδιο μας είπατε και το 2016, το ίδιο και το 2017, το ίδιο μας λέτε και το 2018, το ίδιο θα μας πείτε και του χρόνου, το 2019. Άσχετα αν μετά τις εκλογές κυβέρνηση θα είναι πάλι ο ΣΥΡΙΖΑ, άσχετα αν οι μεθεπόμενες εκλογές θα είναι το 2023, εσείς πάλι θα χρησιμοποιείτε αυτή τη δικαιολογία.

Αυτό, όμως, που θα ήθελα να επισημάνω για το κοινωνικό μέρισμα και να το λάβει υπ’ όψιν η αρμόδια Υπουργός, είναι ότι σε ανθρώπους οι οποίοι έχουν ποσοστό αναπηρίας πάνω από 67%, αυξάνεται το εισοδηματικό κριτήριο, αλλά θα πρέπει να έχει ανάλογη αύξηση και το κριτήριο της περιουσίας.

Κλείνω, κύριε Πρόεδρε, με τα εξής: Μέχρι το τέλος του έτους θα έχουμε και τη διάταξη για τη διανομή του υπολοίπου ποσού σε κοινωνικές παροχές. Το πετρέλαιο θέρμανσης θα πρέπει να το δούμε πολύ σοβαρά ειδικά στους νομούς της Α΄ ζώνης. Νομίζω ότι είναι επιβεβλημένο, μιας και υπάρχει δημοσιονομικός χώρος, τα 25 λεπτά να γίνουν 40 λεπτά. Γιατί με 1,15 ευρώ το λίτρο, περίπου, που πωλείται αυτή τη στιγμή το πετρέλαιο θέρμανσης στις πόλεις της βόρειας Ελλάδας, στις πόλεις της Μακεδονίας, αλλά και στις ορεινές περιοχές, δεν μπορεί να καλύψει αυτή την αύξηση λόγω της εμπορικής τιμής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Υπουργέ, κυρίες και κύριοι Βουλευτές, πρώτα-πρώτα η συζήτηση για το νομοσχέδιο έχει πάει περίπατο. Με το νομοσχέδιο που έχετε φέρει σήμερα, κυρία Γεροβασίλη, με ευθύνη της Κυβέρνησης -όπως έχετε καταλάβει- και με ευθύνη και του Προέδρου της Βουλής δεν έχει ασχοληθεί κανένας.

Αυτή η διαδικασία η οποία ακολουθείται σήμερα από το πρωί, είναι απαράδεκτη. Δεν είναι εδώ μέσα η κεντρική επιτροπή του ΣΥΡΙΖΑ, δεν είναι η κεντρική επιτροπή κανενός κόμματος, κύριε Βούτση.

Δεν είναι δυνατόν να έρχονται Υπουργοί και να παρουσιάζουν τροπολογίες, πριν ξεκινήσει καν η συζήτηση του νομοσχεδίου. Δεν είναι δυνατόν στη συνέχεια να γίνεται η συζήτηση και να δίνεται ο λόγος -μετά από τρεις, τέσσερις Υπουργούς, τον Πρωθυπουργό και τον αρμόδιο Υπουργό Οικονομικών- μόνο στον εκπρόσωπο της Νέας Δημοκρατίας και να σταματάει η διαδικασία. Η Βουλή δεν είναι παιχνίδι για έναν στείρο νέο δικομματισμό.

Είναι απαράδεκτη αυτή η διαδικασία και έχει προσωπικές ευθύνες ο Πρόεδρος της Βουλής, ο κ. Βούτσης. Τα είπαμε την προηγούμενη φορά εδώ, ως Δημοκρατική Συμπαράταξη, όταν δεν δινόταν ο λόγος στους Αρχηγούς των άλλων κομμάτων, πέρα από την Νέα Δημοκρατία. Δυστυχώς συνεχίζεται διευρυμένη αυτή η κατάσταση.

Επιτέλους θα πρέπει το πρόβλημα αυτό να συζητηθεί σοβαρά και να λυθεί. Το Κομμουνιστικό Κόμμα Ελλάδας έκανε και αυτό εκείνη τη φορά παράσταση διαμαρτυρίας για το συγκεκριμένο θέμα, όπως και η Δημοκρατική Συμπαράταξη και πολλά άλλα κόμματα. Δεν είναι δυνατόν να υποβαθμίζεται έτσι η λειτουργία της Βουλής.

Και έρχομαι τώρα στο συγκεκριμένο θέμα μετά και τις τοποθετήσεις του αρμόδιου Υπουργού Οικονομικών, αλλά και του Πρωθυπουργού. Συνεχίζετε μια λογική, με την οποία προσπαθείτε, ουσιαστικά, να πείτε ότι δίνετε στους πολίτες, ενώ παίρνετε από αυτούς δέκα και δίνετε πίσω ένα.

Κοιτάξτε τι κάνετε. Έχετε ως μοναδικό στόχο δημοσιονομικής πολιτικής την ύπαρξη υπερβολικών πρωτογενών πλεονασμάτων και πασχίζετε, όχι μόνο πλέον, να πετύχετε τους στόχους αλλά να πετύχετε την υπεραπόδοση των στόχων. Πρόκειται για πολύ μεγάλα ποσοστά, τα οποία σε καμμία οικονομία δεν μπορούν να επιτευχθούν παρά μόνο με «στράγγισμα»της πραγματικής οικονομίας, με μια φορολογική πολιτική η οποία «στραγγίζει» τους πάντες. Και αφού το κάνετε αυτό, δίνετε πίσω ένα από τα δέκα.

Εμείς παρ’ όλα αυτά σας λέμε ότι και το ένα που δίνετε, το ψηφίζουμε. Αυτό κάναμε και πέρυσι, αυτό κάναμε και πρόπερσι, αυτό θα κάνουμε και φέτος. Εμείς δεν ακολουθούμε μια στείρα αντιπολίτευση. Όμως, λέω το εξής: Αν αυτό θεωρείτε ότι είναι αποτελεσματική οικονομική πολιτική, είστε βαθιά νυχτωμένοι!

Θα έρθω τώρα σε συγκεκριμένα ζητήματα σε σχέση με τις τροπολογίες που καταθέσατε.

Πρώτα-πρώτα, φαίνεται ότι διαβάσατε την πρόταση νόμου της Δημοκρατικής Συμπαράταξης που κατατέθηκε στη Βουλή την προηγούμενη εβδομάδα. Δεν έχει έρθει προς συζήτηση. Είναι ολοκληρωμένη πρόταση νόμου. Φαίνεται, όμως, ότι τη διαβάσατε, γιατί ορισμένα θέματα που περιέχονται σε αυτήν τα φέρνετε. Δεν τη διαβάσατε, όμως, καλά.

Λέμε, για παράδειγμα, για σταδιακή μείωση του συντελεστή φορολογίας των επιχειρήσεων από το 29% στο 20% για να είναι αποτελεσματική σε ορισμένα χρόνια, με 3% μείωση την πρώτη χρονιά. Βεβαίως όσον αφορά τον ΕΝΦΙΑ, η μείωση που προτείνουμε -το 30%- και ο τρόπος με τον οποίο προτείνουμε να γίνει, μπορεί να είναι αποτελεσματικός και να την καταλάβουν οι πολίτες. Διότι με τον τρόπο που το κάνετε εσείς, ουσιαστικά ελάχιστοι πολίτες σε ελάχιστες περιοχές θα την καταλάβουν.

Λέτε, όμως, ότι ακολουθείτε μια πολιτική, η οποία είναι υπέρ των αδύναμων κοινωνικών στρωμάτων. Για να δούμε, είναι έτσι; Πώς θα παίρνετε τα δέκα για δώσετε πίσω ένα;

Πρώτα-πρώτα, θα αναφερθώ λίγο στις συγκεκριμένες τροπολογίες και για τον ΕΝΦΙΑ αλλά και για το θέμα της φορολογίας επιχειρήσεων.

Χαρακτηριστικό είναι ότι και για τις δύο τροπολογίες στην ειδική έκθεση αναφέρονται τα εξής: Στην πρώτη αναφέρεται ότι οι απώλειες που θα προκύψουν για τον προϋπολογισμό, θα αναπληρώνονται από άλλες πηγές εσόδων του προϋπολογισμού -θα σας πω σε λίγο ποιες είναι οι άλλες πηγές εσόδων- και στη δεύτερη, ότι όλα τα προβλεπόμενα γίνονται υπό την προϋπόθεση της μη απόκλισης από τους δημοσιονομικούς στόχους, δηλαδή από το στόχο για πρωτογενή πλεονάσματα της τάξης του 3,5%, που θα δούμε πώς το επιτυγχάνετε, για να μπορείτε να δίνετε πίσω αυτό το ένα από τα δέκα που παίρνετε.

Στην τροπολογία σας αναφέρετε ότι η διανομή του κοινωνικού μερίσματος θα γίνει στη βάση αυστηρών και καλά στοχευμένων εισοδηματικών κριτηρίων. Αυτό, φαντάζομαι, είναι μια αυτοκριτική, για το πώς το δώσατε εσείς πριν από δύο χρόνια, η Κυβέρνησή σας. Θυμάστε ότι το είχαν πάρει πίσω διάφορες κατηγορίες, που δεν θα έπρεπε.

Άκουσα τον Πρωθυπουργό να λέει ότι τη Δευτέρα αυτά θα εξειδικευτούν. Δεν μας δίνονται πληροφορίες για τα κριτήρια εισοδήματος, περιουσίας, διαμονής, τις κατηγορίες των δικαιούχων, τον τρόπο υπολογισμού, το ακριβές ποσό ανά κατηγορία… κ.ο.κ.. Είπε, λοιπόν, ο Πρωθυπουργός ότι όλα αυτά θα εξειδικευτούν με υπουργική απόφαση την Δευτέρα.

Κύριε Πρωθυπουργέ και κύριε Υπουργέ, αφού το ψηφίζουμε εδώ οι περισσότερες δυνάμεις του δημοκρατικού τόξου και είμαστε θετικοί, δεν μας λέτε και τι σκοπεύετε να καταθέσετε τη Δευτέρα; Γιατί κρατάτε ως μυστικό τις κατηγορίες των δικαιούχων; Είναι παρεμπίπτον ζήτημα; Είναι πολύ σοβαρό ζήτημα το πώς θα κατανεμηθούν αυτά τα 710 εκατομμύρια. Άκουσα τον Πρωθυπουργό να λέει ότι τη Δευτέρα η Κυβέρνηση είναι έτοιμη να τα καταθέσει. Γιατί δεν μας είπε εδώ πέρα πώς σκοπεύει να τα καταθέσει;

Όσον αφορά συγκεκριμένα τον προϋπολογισμό, ας δούμε πόσο ταξικός είναι ο προϋπολογισμός, πώς παίρνετε τα δέκα. Έμμεσοι και άμεσοι φόροι:

Κύριε Τσακαλώτε, βγάλατε από την εισηγητική έκθεση του προϋπολογισμού για πρώτη φορά την αναλογία έμμεσων-άμεσων φόρων. Δεν μπορείτε να κοροϊδέψετε τους πολίτες με αυτόν τον τρόπο. Η αναλογία για το 2019 είναι η χειρότερη όλων των τελευταίων ετών. Το 60% πλέον είναι έμμεσοι φόροι, δηλαδή για κάθε 1 ευρώ που θα πληρώσουν από την τσέπη τους για φόρο άμεσου εισοδήματος οι πολίτες, 1,5 ευρώ θα τους το παίρνετε μέσω έμμεσων φόρων. Είναι η μεγαλύτερη αναλογία υπέρ των έμμεσων φόρων. Η Αριστερά πάντα έλεγε ότι θα πρέπει να μειωθεί η αναλογία έμμεσων προς άμεσους φόρους. Εδώ γίνεται ακριβώς το αντίθετο.

Δεύτερον: Το ληξιπρόθεσμο χρέος προς το δημόσιο αυξήθηκε από τα 73 δισεκατομμύρια ευρώ, το 2014, στα 102 δισεκατομμύρια ευρώ, τον Αύγουστο του 2018. Γιατί αυξήθηκε; Διότι όταν παίρνεις 1 ευρώ από τη μία τσέπη για άμεσους φόρους και άλλο 1,5 από την άλλη από έμεσους φόρους, δεν μπορούν να αντεπεξέλθουν οι πολίτες.

Συνεχίζω: Το ληξιπρόθεσμο χρέος προς τα ασφαλιστικά ταμεία τριπλασιάστηκε από το 2014 στο 2018 ως προς τον κοινωνικό προϋπολογισμό, η συνταξιοδοτική δαπάνη προϋπολογίζεται κατά 275 εκατομμύρια ευρώ λιγότερη, ενώ τα επιδόματα ανεργίας προβλέπεται να μειωθούν κι αυτά.

Η χρηματοδότηση των νοσοκομείων είναι μικρότερη κατά 79 εκατομμύρια ευρώ. Αναπτυξιακός προϋπολογισμός; Όχι! Επίσης, το Πρόγραμμα Δημοσίων Επενδύσεων υπολείπεται κατά 550 εκατομμύρια ευρώ από την πρόβλεψη του μεσοπρόθεσμου και στις επενδύσεις και στους φόρους. Τι άλλο να σας πω;

Απ’ όλα αυτά παίρνετε, για να έλθετε σήμερα να πείτε ότι δίνετε πίσω ένα στα δέκα.

Αυτό δεν είναι αποτελεσματική οικονομική πολιτική. Αυτό είναι αδιέξοδη οικονομική πολιτική με ένα δισεκατομμύριο περισσότερους φόρους, ψαλίδι 800 εκατομμυρίων συνολικά στις κοινωνικές παροχές και 500 εκατομμυρίων στη μείωση των δημοσίων επενδύσεων.

Σήμερα έρχεται στο φως της δημοσιότητας η έκθεση του Διεθνούς Γραφείου Εργασίας, του ILO. Αν δεν κάνω λάθος, ο κύριος Πρωθυπουργός, ο κ. Τσίπρας, έχει αναφερθεί πάρα πολλές φορές το τελευταίο χρονικό διάστημα στο πώς περιμένει τις εκθέσεις του ILO, ότι μ’ αυτά που λέει, είναι ο σύμμαχος της χώρας μας αναφορικά με τις εργασιακές σχέσεις.

Εννοώ ότι αντίθετα από το Διεθνές Νομισματικό Ταμείο, έχει μια πολιτική που είναι πιο κοντά στους εργαζόμενους. Τι λέει το ILO, λοιπόν, σήμερα; Η μεγαλύτερη μείωση μισθών σε όλη την Ευρώπη από το 2016 στο 2017 επικεντρώνεται στην Ελλάδα. Η μείωση ανέρχεται σε 3,5%, σε σύγκριση με το 2016, στους μισθούς, η οποία είναι η μεγαλύτερη από το 2013 για τη χώρα μας και η μεγαλύτερη για το 2016 - 2017 στην Ευρωπαϊκή Ένωση. Για ποιον λόγο; Γιατί κυριαρχούν, όπως λέει ο ILO, οι ελαστικές μορφές εργασίας.

Άλλα στοιχεία; Μειώνετε την επιδότηση για τις ασφαλιστικές εισφορές, για τους νέους εργαζομένους από το προσχέδιο του προϋπολογισμού, σε αυτό που κατατέθηκε από 103 εκατομμύρια ευρώ σε 51 εκατομμύρια ευρώ. Αυτή είναι μια ταξική πολιτική, πράγματι, η οποία είναι απέναντι στους εργαζόμενους. Όσο και να θέλουμε να τη βαφτίσουμε αλλιώς, δεν αλλάζει η ουσία του ζητήματος.

Κι επειδή αναφερθήκατε και στις επενδύσεις, άκουσα να λέτε και για το σταθερό φορολογικό σύστημα, κοιτάξτε, χρειάζεται σταθερό φορολογικό σύστημα. Δεν είναι δυνατόν να μειώνεται μία ποσοστιαία μονάδα και να νομίζουμε ότι θα έρθουν οι επενδύσεις στη χώρα μας. Οι δημόσιες επενδύσεις μειώνονται, οι ξένες επενδύσεις δεν έρχονται, διότι, μεταξύ των άλλων, δεν υπάρχει σταθερό φορολογικό σύστημα.

Το κυριότερο, όμως, πρόβλημα σε αυτή την πολιτική σας, είναι ότι ακολουθείτε μια πολιτική με τακτικισμούς σε κρίσιμα ζητήματα, με μια προεκλογική στόχευση φανερή και με ένα σόου. Ακούω τον Πρωθυπουργό να λέει ότι θα έρχεται κάθε βδομάδα στη Βουλή να παρουσιάζει τις επιτυχίες του μία μία. Νομίζετε ότι με αυτόν τον τρόπο μπορεί να γίνει συζήτηση; Με αυτόν τον τρόπο μπορούμε να συζητήσουμε ποιες κατηγορίες πρέπει να ελαφρυνθούν; Πού πρέπει να πάνε τα χρήματα αυτή τη στιγμή, αν υπάρχει μια εξοικονόμηση; Μπορεί να γίνει συζήτηση στις επιτροπές; Να ακούσουμε τους φορείς; Να ακούσουμε την κοινωνία; Μπορεί να γίνει μια συζήτηση με αυτόν τον τρόπο, που θα έρχεται αιφνιδιαστικά ο Πρωθυπουργός, θα ανακοινώνει κάτι, απλώς για να κάνει ένα σόου, μήπως και πείσει ορισμένους πολίτες ότι έχει αλλάξει η πολιτική βαθιάς δογματικής λιτότητας; Δυστυχώς για σας οι πολίτες πλέον καταλαβαίνουν.

Εδώ χρειάζεται γενναία αλλαγή πολιτικής. Προς τα πού; Πρώτον, στα εργασιακά, εκεί που θα μπορέσουμε να καταφέρουμε πραγματικά βιώσιμες θέσεις εργασίας. Δεν είναι δυνατόν να μιλάμε και σήμερα με μια ορολογία με την οποία μας ενδιαφέρει απλώς να βρούνε κάποιες δουλειές των 200 ευρώ και 300 ευρώ και στη συνέχεια, βεβαίως, να δείχνουμε ότι μειώνουμε τους δείκτες της ανεργίας. Δεν νομίζω ότι αυτός είναι ο στόχος για τη χώρα μας.

Άκουσα, βέβαια, τον Πρωθυπουργό να αναφέρεται και στις εκατό πρώτες ημέρες και προς στιγμή μπερδεύτηκα όταν τον άκουσα. Νόμιζα ότι εννοούσε τις εκατό πρώτες ημέρες από το 2015, που μας έβαλαν σε ένα τρίτο μνημόνιο δυσβάσταχτο και επώδυνο πράγματι. Μετά κατάλαβα ότι μιλούσε για τις εκατό πρώτες μέρες σήμερα, όταν επί τρία χρόνια προσπάθησε να βγάλει τη χώρα από το μνημόνιο που την έβαλε ο ίδιος τον Αύγουστο του 2015. Αναφέρθηκε σε αυτές τις εκατό πρώτες μέρες, με αυτούς τους έμμεσους φόρους, με αυτά τα οικονομικά αποτελέσματα, για να δώσει το στίγμα μιας καλύτερης οικονομικής κατάστασης, γιατί, όπως είπε, δίνει ορισμένα χρήματα πίσω, από όλα όσα παίρνει κατά τη διάρκεια του ίδιου έτους.

Δεν είναι σοβαρή πολιτική αυτή, αν δεν σοβαρευτούμε, αν δεν μιλήσουμε με ειλικρίνεια στον ελληνικό λαό. Πρέπει να πει η Κυβέρνηση, για ποιους λόγους δεσμεύτηκε για τα επόμενα χρόνια με τόσα μέτρα για την ελληνική οικονομία.

Εμείς λέμε ότι η επόμενη κυβέρνηση πρέπει να έχει έναν αρχικό στόχο στη διαπραγμάτευση, τη μείωση των πρωτογενών πλεονασμάτων από το 3,5% στο 2% των στόχων για τα επόμενα χρόνια. Ό,τι άλλο συζητάμε σήμερα, δεν θα μπορέσει να επιτευχθεί, αν έχουμε μια τέτοια φορολογική πολιτική για να βρίσκει χρήματα για να εξυπηρετεί μόνο ένα τόσο υψηλό πρωτογενές πλεόνασμα.

Πρώτος στόχος, λοιπόν, είναι αυτός και στη συνέχεια μαζί με ένα σχέδιο ανασυγκρότησης της χώρας και της οικονομίας να μπορέσουν να έρθουν οι επενδύσεις, να γίνει μια φορολογική μεταρρύθμιση, ένα σταθερό φορολογικό σύστημα, με κοινωνική δικαιοσύνη, έτσι ώστε να μπορέσουμε, πραγματικά, να ξεπεράσουμε και να υπερβούμε την κρίση.

Γιατί σήμερα με την πολιτική που ασκείτε, δεν υπερβαίνουμε την κρίση, κυρίες και κύριοι Βουλευτές. Μπαίνουμε πιο βαθιά σε αυτή και, απλώς, ενώ ακολουθείται αυτή η πολιτική δογματικής λιτότητας, τρέχουμε να μοιράσουμε στη συνέχεια ορισμένα επιδόματα ή ορισμένες ελαφρύνσεις από όλα αυτά που παίρνουμε κατά τη διάρκεια του έτους.

Μια προοδευτική πολιτική δεν μπορεί παρά να εστιάζει στους τομείς παιδείας και υγείας, να δώσει χρήματα, ώστε να υπάρξει ανασυγκρότηση σε αυτούς τους κοινωνικούς τομείς της πολιτικής και να δημιουργήσει ένα πλαίσιο για την επιχειρηματικότητα και την ιδιωτική οικονομία που θα μπορέσει την επόμενη μέρα να μας βγάλει από την κρίση.

Κυρία Υπουργέ, είχα πάρα πολλά να πω για το νομοσχέδιό σας. Είχα έρθει έτοιμος να θίξω αρκετά θέματα για το πώς πρέπει να συνδυάζεται η προστασία των δικαιωμάτων σε σχέση με την ασφάλεια κ.ο.κ.. Έχει γίνει συζήτηση και στις επιτροπές. Νομίζω ότι έτσι όπως εξελίχθηκε η συζήτηση, δυστυχώς από την Κυβέρνησή σας, δεν μπορούμε να συζητήσουμε τα νομοσχέδια. Γίνεται μια αποσπασματική συζήτηση επί των τροπολογιών, αντί να γίνει μια ολοκληρωμένη συζήτηση και γι’ αυτά τα θέματα οικονομικής πολιτικής. Όμως την ευθύνη γι’ αυτό την έχει αποκλειστικά η Κυβέρνησή σας και ο Πρόεδρος της Βουλής, ο κ. Βούτσης.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Χαρακόπουλος, Βουλευτής της Νέας Δημοκρατίας, έχει τον λόγο για επτά λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, την προηγούμενη εβδομάδα ο Πρωθυπουργός μας είπε ότι η Αθήνα δεν είναι το Γκόθαμ Σίτι, η πόλη του Μπάτμαν. Σήμερα μας παρουσίασε μια σειρά κλοπών σε τράπεζες, ταχυδρομεία, σούπερ-μάρκετ και τις επιτυχίες, βεβαίως, των ανδρών της Ελληνικής Αστυνομίας. Εμείς δεν είχαμε ποτέ αμφιβολία για την επάρκεια και τον επαγγελματισμό της Αστυνομίας. Εκείνο που ζητούσαμε και ζητούμε, είναι να άρετε τα θεσμικά και αντικειμενικά εμπόδια στο έργο της. Μην κρύβεστε, λοιπόν, πίσω από τις επιτυχίες της ΕΛΑΣ.

Κυρίες και κύριοι συνάδελφοι, με τις τροπολογίες που επισκιάζουν το υπό συζήτηση νομοσχέδιο, η Κυβέρνηση ήλθε ασθμαίνουσα να συνεχίσει το προεκλογικό της κρεσέντο. Επιστράτευσε στην Αίθουσα και τον Πρωθυπουργό.

Μετά από τέσσερα καταστροφικά χρόνια, τη διάλυση της μεσαίας τάξης, τη βαθιά στασιμότητα της οικονομίας, τον διωγμό των νέων, την απόγνωση που προκαλέσατε στις υγιείς παραγωγικές δυνάμεις, έρχεστε τώρα δήθεν να μοιράσετε δώρα, μήπως μπορέσετε να πείσετε κανέναν κοψοχέρη ψηφοφόρο του ΣΥΡΙΖΑ να αλλάξει γνώμη.

Προσδοκάτε να λησμονήσουν ότι κερδίσατε την ψήφο τους το όχι μακρινό 2015, τάζοντάς τους ότι θα καταργήσετε και όχι ότι θα διορθώσετε τον ΕΝΦΑ, γιατί εσείς είχατε το μαγικό ραβδάκι να σκίσετε μνημόνια, να διώξετε τους δανειστές και να επαναφέρετε τα χρόνια της ευμάρειας.

Το μόνο, βέβαια, που κάνατε, ήταν να πειραματιστείτε για ένα εξάμηνο με τον Γιάνη Βαρουφάκη, που τώρα θέλει να γίνει Ευρωβουλευτής εκτός Ελλάδος, χωρίς να έχει συναίσθηση του κακού που προκάλεσε στη χώρα με τη δική σας ανοχή και τη δική σας συνενοχή.

Βέβαια στη συνέχεια πραγματοποιήσατε τη μεγαλειώδη κυβίστηση, που κατέστη διεθνής όρος ως κωλοτούμπα, την οποία, αν πιστέψουμε τα δημοσιεύματα του ιταλικού Τύπου, ο κ. Τσίπρας συνέστησε και στους λαϊκιστές της Ιταλίας, μια κωλοτούμπα, όμως, που την πλήρωσε ο ελληνικός λαός με νέα σκληρά μέτρα, που ήταν αχρείαστα μέχρι να πάρετε την εξουσία, όπως και με βαριά φορολογία που ξετίναξε τη μεσαία τάξη, τις επιχειρήσεις, τις παραγωγικές δυνάμεις της χώρας.

Έρχεστε τώρα με υποκριτικό τρόπο, αφού κάνετε κάποιες εκπτώσεις για τα μάτια του κόσμου στον ΕΝΦΙΑ που θα καταργούσατε -το ξέχασε αυτό ο Πρωθυπουργός-, να μειώσετε 1% τον επιχειρηματικό φόρο για το 2019 και πονηρά σκεπτόμενοι, βάζετε τη μείωση αποκλιμακούμενη μέχρι το 2022. Βάζετε 1% τη χρονιά για να φτάσει στο 25%. Ζήσε Μάη μου να φας τριφύλλι, λες και θα είστε κυβέρνηση το 2022.

Ειλικρινά νομίζετε ότι έστω και ένας επιχειρηματίας, ένας άνθρωπος που με νύχια και με δόντια επέζησε της κρίσης, θα πειστεί από αυτό το μέτρο; Ασφαλώς όχι και το γνωρίζετε, όπως γνωρίζετε ότι αυτή η αποκλιμάκωση του σαλίγκαρου δεν πρόκειται να δημιουργήσει ούτε επενδύσεις ούτε να δημιουργήσει το κατάλληλο περιβάλλον που θα φέρει την ανάπτυξη.

Όμως δεν σας απασχολεί. Έγνοια σας είναι να κλείσετε το μάτι στους εν δυνάμει ψηφοφόρους σας, να τάξετε διορισμούς στο δημόσιο, γνωρίζοντας ότι η εύθραυστη οικονομία δεν το αντέχει.

Απλώς νομοθετείτε για να δημιουργήσετε εντυπώσεις, να θολώσετε τα νερά, για να μη φανούν ολοκάθαρα οι απελπισμένες κινήσεις που κάνετε για να διασώσετε τα ποσοστά σας. Όμως δεν μπορείτε να το πετύχετε, γιατί η κοινωνία σάς γνώρισε, σας είδε και πρόσφατα με το φιάσκο της συμφωνίας με την Εκκλησία, που βιαστήκατε να βγάλετε τους κληρικούς από τη μισθοδοσία του δημοσίου, για να υποσχεθείτε δέκα χιλιάδες νέους διορισμούς.

Όλα αυτά αποδεικνύουν ότι όχι μόνο δεν είστε η λύση για την έξοδο από την κρίση, αλλά εκπροσωπείτε όλα αυτά που μας οδήγησαν στην κρίση. Γι’ αυτό και σύντομα θα αποτελείτε παρελθόν για τη χώρα.

Κυρίες και κύριοι συνάδελφοι, επιτρέψτε μου τώρα λίγα λόγια για την ενσωμάτωση της ευρωπαϊκής οδηγίας που συζητούμε στο Εθνικό μας Δίκαιο. Είναι ιδιαίτερα σημαντική και καθόλου μονοσήμαντη. Και τούτο διότι κινείται επί του πραγματικά λεπτού ορίου μεταξύ του δικαιώματος της ασφάλειας και των ανθρωπίνων δικαιωμάτων, της προστασίας των προσωπικών δεδομένων.

Δεν υπάρχει αμφιβολία ότι ο ευρωπαϊκός χώρος πλήττεται, όπως άλλωστε και ολόκληρος ο πλανήτης, από φαινόμενα όπως η εξάπλωση της τρομοκρατίας -κυρίως της ισλαμιστικής- των τρομοκρατικών δικτύων αλλά και των εγκληματικών ομάδων που δρουν στο κλίμα της παγκοσμιοποίησης, που ευνοείται από την πρόοδο των επικοινωνιών και των μεταφορών.

Πρόσφατα είχαμε και στη χώρα μας την αναβίωση του φαντάσματος της τρομοκρατίας με την απόπειρα τρομοκρατικού χτυπήματος στην οικία του αντεισαγγελέα Ισίδωρου Ντογιάκου. Φαίνεται ότι επιβεβαιώνονται όσοι υποστηρίζουν ότι τα άβατα και τα άσυλα ανομίας, εκτυλίσσονται σε φυτώρια τρομοκρατίας. Η επανεμφάνιση του φαινομένου επιβάλλει εγρήγορση και λήψη μέτρων και η ενσωμάτωση της οδηγίας, έστω και με καθυστέρηση, κινείται προς αυτή την κατεύθυνση.

Τα, δυστυχώς, πολλά τρομοκρατικά χτυπήματα τα οποία σημειώθηκαν σε πλείστες ευρωπαϊκές χώρες με εκατόμβη θυμάτων και η διακίνηση εξτρεμιστών ή εγκληματικών στοιχείων επιβάλλουν τη λήψη μέτρων στο σύνολο των κρατών-μελών.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Για την Ελλάδα, μάλιστα, που βρίσκεται στην πρώτη γραμμή υποδοχής τέτοιων στοιχείων, η επαγρύπνηση και η λήψη ανάλογων μέτρων είναι κάτι παραπάνω από επιβεβλημένη, πολλώ δε μάλλον που κάκιστες επιλογές και ελλιπείς διαχειρίσεις σε αυτόν τον τομέα το προηγούμενο διάστημα έχουν υπονομεύσει το κύρος της χώρας στο εξωτερικό.

Από την άλλη πλευρά, οι νομοθετικές ρυθμίσεις που ενισχύουν την κοινή εσωτερική ασφάλεια, δεν πρέπει να αδυνατίζουν την ελευθερία των πολιτών και τα κατοχυρωμένα δικαιώματα των Ευρωπαίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Η συγκεκριμένη οδηγία νομίζω ότι πετυχαίνει σε μεγάλο βαθμό τη χρυσή τομή, καθώς τα προβλεπόμενα προσωπικά δικαιώματα των επιβατών που ταξιδεύουν αεροπορικώς, θα μπορούν να είναι χρήσιμα μόνο στη διαπίστωση δραστηριοτήτων που σχετίζονται με την ασφάλεια.

Κλείνοντας, θέλω να εκφράσω την ικανοποίησή μου που οι περισσότερες από τις παρατηρήσεις που κατέθεσε ο εισηγητής μας, ο έμπειρος κοινοβουλευτικός, ο κ. Δαβάκης, πήραν τη μορφή νομοθετικών βελτιώσεων, έγιναν αποδεκτές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μάξιμο Χαρακόπουλο, Βουλευτή της Νέας Δημοκρατίας.

Ακολουθεί ο Βουλευτής κ. Γιάννης Κουτσούκος από τη Δημοκρατική Συμπαράταξη.

Ορίστε, κύριε συνάδελφε, έχετε τον λόγο για επτά λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Ζήσαμε σήμερα άλλο ένα επεισόδιο του σήριαλ «Εδώ είναι το καλό μνημόνιο», όπως είχα πει στην τοποθέτησή μου για την τροπολογία των αναδρομικών, γιατί η Κυβέρνηση καταστρατηγώντας και τον Κανονισμό της Βουλής και την κοινοβουλευτική διαδικασία, επέλεξε με τη μορφή τροπολογίας να φέρει αυτές τις φορολογικές ρυθμίσεις, καθώς δεν αντέχει στον κοινοβουλευτικό διάλογο. Διότι ενώ έχει εξαγγείλει τις φορολογικές ελαφρύνσεις, θα έπρεπε να φέρει ένα φορολογικό νομοσχέδιο, να καλέσουμε εδώ τους φορείς, να μας πουν την άποψή τους.

Θυμίζω ότι όταν γίνατε Κυβέρνηση, κυρία Υπουργέ, το 2015, στο πρώτο νομοσχέδιο για την αντιμετώπιση της ανθρωπιστικής κρίσης, όπως λέγατε, απασχολήσατε μία βδομάδα τη Βουλή με πενήντα φορείς εδώ να σας λένε «μπράβο».

Γιατί δεν φέρνατε, λοιπόν, εδώ την ΓΣΕΒΕΕ, την ΕΣΕΕ, τον Σύνδεσμο των Ιδιοκτητών, όλους αυτούς που τους ενδιαφέρουν τα θέματα για τα οποία πανηγυρίζετε σήμερα; Προφανώς γιατί φοβάστε την κριτική τους, διότι άλλα τους λέγατε και άλλα κάνατε πράξη.

Πέραν της πολιτικής μεθόδευσης, όμως, εκείνο που έχει σημασία, είναι πώς το Προεδρείο της Βουλής συναινεί σε μια κατά σύστημα παραβίαση του Κανονισμού, για να δίνεται αυτή η παράσταση, η οποία, εκτός των άλλων, θέτει και εκτός λόγου το Κίνημα Αλλαγής. Όταν σας ζήτησε ο Κοινοβουλευτικός μας Εκπρόσωπος τον λόγο μετά τη Νέα Δημοκρατία, διακόψατε για να κάνουμε ψηφοφορία για τις άρσεις ασυλίας. Να έχετε υπ’ όψιν σας ότι αυτά δεν σας σώζουν και αφού τελείωσε η παράσταση, έφυγαν οι Υπουργοί και οι Βουλευτές του ΣΥΡΙΖΑ.

Ξέρετε έχει απεργία σήμερα. Φαντάζομαι ότι θα έχουν πάει στη διαδήλωση να σηκώσουν εκείνο το πανό! Ή μήπως τα ξεχάσατε, κυρία Υπουργέ;

Εν πάση περιπτώσει ας μπούμε στην ουσία.

Κυρίες και κύριοι συνάδελφοι, έχουμε πει -και το επαναλαμβάνουμε σε όλους τους τόνους- ότι αυτή η Κυβέρνηση παίρνει δέκα και δίνει ένα. Θα έλεγα ότι είναι επιεικής ο χαρακτηρισμός, αν σκεφτούμε ότι τα χρόνια που κυβερνά, είχε 58 δισεκατομμύρια ευρώ υπερπλεόνασμα έναντι 37 δισεκατομμυρίων ευρώ αύξηση του ΑΕΠ και ότι επέβαλε σωρευτικά, ως άθροισμα του τρίτου και του τέταρτου μνημονίου, μέτρα 20 δισεκατομμυρίων ευρώ.

Και μη μου πείτε ότι δεν υπάρχει τέταρτο μνημόνιο, διότι ο ν.4472 που ψηφίσατε με τα χεράκια σας, είχε 1,8 δισεκατομμύρια ευρώ περικοπές στις συντάξεις, 1,8 δισεκατομμύρια ευρώ για το αφορολόγητο και άλλα 1,3 δισεκατομμύρια ευρώ περικοπές κοινωνικών δαπανών.

Ακούσαμε, λοιπόν, ότι φέρνετε εδώ κάποιες κουτσουρεμένες, σε σχέση με τις παλιές σας εξαγγελίες, προτάσεις. Θέλουμε να σας πούμε, κυρίες και κύριοι συνάδελφοι, ότι σε αυτόν τον προϋπολογισμό του 2018, που θα βγάλει 7,3 δισεκατομμύρια ευρώ υπερπλεόνασμα, αυξημένο, δηλαδή, κατά πολύ περισσότερο από την πρόβλεψη, έχουν ενσωματωθεί όλα αυτά τα επαχθή μέτρα. Επιπρόσθετα με την παρέμβασή σας σήμερα δεν αντιμετωπίζετε κανένα από τα προβλήματα, που εσείς δημιουργήσατε με τους είκοσι εννέα φόρους που επιβάλατε τα πέντε χρόνια που κυβερνάτε.

Αν θέλετε, πράγματι, να αντιμετωπίσουμε την υπερφορολόγηση που έχετε σωρεύσει στην ελληνική οικονομία για να δώσουμε ώθηση στην ανάπτυξη, ορίστ, εδώ είναι η πρόταση νόμου που έχουμε καταθέσει ως Κίνημα Αλλαγής. Έχει σαράντα άρθρα, που αποσκοπούν από τη μια μεριά στην ελάφρυνση των φορολογικών βαρών στα όρια του μεσοπροθέσμου και από άλλη στην κοινωνική δικαιοσύνη.

Λέμε στο άρθρο 1, μείωση της φορολογίας επιχειρήσεων από το 29% στο 20% σε τέσσερα χρόνια. Στο άρθρο 2, μετάταξη της εστίασης στον χαμηλό συντελεστή όπως ήταν και κατάργηση του φόρου στο κρασί, στην μπίρα, στον φόρο διαμονής. Στο άρθρο 3, απαλλαγή νέων επαγγελματιών για πέντε χρόνια. Στο άρθρο 4, αναφερόμαστε στην εισφορά αλληλεγγύης. Αλήθεια τι θα κάνετε με την εισφορά αλληλεγγύης; Έτσι θα την αφήσετε; Το άρθρο 5, αφορά τον φόρο επιτηδεύματος. Τον είχατε καταγγείλει. Θα τον αφήσετε και αυτόν έτσι; Στο άρθρο 6, μιλάμε για μείωση του ΕΝΦΙΑ κατά 30% σε τρία χρόνια, χωρίς το πλαφόν των 60.000.

Απευθύνομαι σε εσάς τους δήθεν αριστερούς. Ο πρόσθετος φόρος ήταν στις 300 .000 και τον κατεβάσατε στις 200 000, για να πληρώσουν και οι πιο φτωχοί. Και, βεβαίως, πρέπει να απολογηθείτε σε αυτούς τους καλούς μικροαστούς των βορείων προαστίων που σας ψήφισαν, επειδή πίστεψαν ότι θα καταργήσετε τον ΕΝΦΙΑ και φέρνετε μια κουτσουρεμένη ρύθμιση που το μέγιστο της ωφέλειας είναι στα 100 ευρώ.

Κυρία Υπουργέ, είστε από αγροτική περιοχή. Τον πρόσθετο φόρο στα αγροτεμάχια θα τον καταργήσετε; Τον αναβάλετε από χρόνο σε χρόνο. Ξέρουν οι αγρότες ότι έχετε βάλει τα αγροτεμάχια στον πρόσθετο φόρο και όταν θα τους έρθει η κεραμίδα στο κεφάλι, δεν θα ξέρετε πού να κρυφτείτε;

Τον ακατάσχετο λογαριασμό θα τον θεσπίσετε; Για να μη λέτε μεθαύριο, όταν θα κατάσχονται τα επιδόματα που θα χορηγήσετε, ότι έγινε αστοχία μεταξύ ΔΟΥ και Υπουργείου Οικονομικών.

Εν πάση περιπτώσει υπάρχουν και άλλα ζητήματα που δεν κοστίζουν και τίποτα. Η δεύτερη ευκαιρία, οι εκατόν είκοσι δόσεις, η προστασία της πρώτης κατοικίας, οι συλλογικές διαπραγματεύσεις για τις οποίες απεργούσε σήμερα όλο το συνδικαλιστικό κίνημα κ.ο.κ.. Αυτά είναι τα ζητήματα και αν θέλετε, φέρτε τα με μία πρόταση νόμου στη Βουλή και ψηφίστε τις προτάσεις μας, για να είστε εντάξει και με τον εαυτό σας.

Και για να κάνω μια αναφορά σε αυτά που είπε σήμερα το πρωί ο κ. Τσίπρας όταν αναφέρθηκε σε μια επιτυχία της Αστυνομίας σε ένα γνωστό ενεχυροδανειστήριο και κατηγόρησε εμάς ότι στείλαμε τον κόσμο στο ενεχυροδανειστήριο, να δούμε ποιος έστειλε τον κόσμο στο ενεχυροδανειστήριο.

Τα ληξιπρόθεσμα είναι 103 δισεκατομμύρια, δηλαδή 29 δισεκατομμύρια παραπάνω από την ώρα που κυβερνάτε. Στους φορείς κοινωνικής ασφάλισης τα ληξιπρόθεσμα είναι 33,9 δισεκατομμύρια, δηλαδή 22,4 δισεκατομμύρια παραπάνω από την ώρα που κυβερνάτε.

Ένα εκατομμύριο εκατόν σαράντα τρεις χιλιάδες συνάνθρωποί μας είναι κάτω από τη δαμόκλειο σπάθη των μέτρων αφαίρεσης ποσών από τους λογαριασμούς και αναγκαστικών μέτρων, πεντακόσιες χιλιάδες παραπάνω από την ώρα που κυβερνάτε. Τεσσεράμισι εκατομμύρια ΑΦΜ είναι κόκκινα έναντι των ΔΟΥ και των ασφαλιστικών ταμείων.

Αυτούς στείλατε στα ενεχυροδανειστήρια και μετά κατηγορείτε τους άλλους. Κατά συνέπεια εσείς είστε ο χορηγός της Νέας Δημοκρατίας, κυρία Υπουργέ και αγαπητοί συνάδελφοι του ΣΥΡΙΖΑ, όσο και να μη θέλετε να το παραδεχτείτε.

Θα τελειώσω την τοποθέτησή μου με ένα ακόμη θέμα και παρακαλώ, κύριε Πρόεδρε, για την κατανόησή σας. Ο εκπρόσωπος του καθ’ έξιν υβριστή και συκοφάντη, του κ. Καμμένου, σ’ αυτό το Βήμα ανάλωσε έξι λεπτά περισσότερο από τον χρόνο του, παρουσιάζοντας εδώ, από αυτό το Βήμα, ένα χιλιοπαιγμένο best seller ή το «Ημερολόγιο του Χριστοφοράκου». Θα σας πω ότι η προσπάθεια σπίλωσης κατά του πρώην Πρωθυπουργού, δεν πρόκειται να πιάσει. Ο ίδιος έκανε μία δήλωση σήμερα που λέει «δεν με αγγίζουν αυτά».

Όμως επειδή είμαι παλιός Βουλευτής, θέλω να σας πω ότι το 2010 ο κ. Βασιλάκος είχε έρθει στην εξεταστική επιτροπή κατ’ απαίτηση του κ. Καμμένου. Όταν τον ρώτησε, λοιπόν, Βουλευτής της Αντιπολίτευσης –και όχι της πλειοψηφίας που ήμασταν εμείς τότε- αν έχει διαβάσει τον φάκελο, η απάντησή του ήταν «όχι δεν είχα την ευκαιρία να μελετήσω τον φάκελο, η ενημέρωσή μου, όμως, ήταν ότι υπήρχαν πολλά προβλήματα». Είναι αυτά που λέει ο κ. Βασιλάκος, τον οποίο ανακαλύψατε εσείς προχθές, στις 5 Νοέμβρη, ως μάρτυρα «κάτι άκουσα, κάτι υποθέτω». Ο ίδιος τότε που τα είχε φρέσκα ούτε ήξερε ούτε είχε ακούσει.

Αυτά για να υπάρχει και μια απάντηση σε όσα ειπώθηκαν από αυτό εδώ το Βήμα και ένας πολιτικός επίλογος πως αυτή η σκανδαλολογία δεν πρόκειται να σας σώσει. Ο λαός ζητάει να παράξουμε πολιτική και να λύσουμε τα προβλήματα, δεν ζητάει να παράξουμε λάσπη και να γυρίσουμε πίσω.

Ευχαριστώ, κύριε Πρόεδρε, για τη μικρή ανοχή.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κουτσούκο.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Παναγιώτης Ηλιόπουλος για δώδεκα λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Καλά είναι αυτά που είπε ο Πρωθυπουργός, καλές είναι αυτές οι τροπολογίες. Ό,τι δίνετε, καλό είναι, αλλά γιατί το κάνετε τώρα λίγους μήνες πριν τις εκλογές; Πού ήσασταν όλα αυτά τα χρόνια; Πέντε χρόνια κυβερνάει ο ΣΥΡΙΖΑ. Πού ήταν όταν ο ελληνικός λαός βρίσκεται σε αυτή τη δεινή κατάσταση;

Βεβαίως ο ΣΥΡΙΖΑ συνέχισε απόλυτα τις πολιτικές των προηγούμενων κυβερνήσεων. Δεν άλλαξε στις συμφωνίες με τους δανειστές –δεν ξέρω πώς τους λέτε εσείς, εμείς τους λέμε τοκογλύφους, τοκογλύφους τους λέει και ο κόσμος- το παραμικρό. Ίσα-ίσα επιδεινώθηκε η κατάσταση προς το χειρότερο.

Προφανώς, εσείς του ΣΥΡΙΖΑ, επειδή δεν έχετε μεγάλη δυνατότητα να βγείτε, γιατί απ’ ό,τι βλέπουμε, όπου πηγαίνετε, δεν σας υποδέχονται και με τον καλύτερο τρόπο, γι’ αυτό, λοιπόν, δεν έχετε τη δυνατότητα να αφουγκραστείτε την ελληνική κοινωνία. Δεν έχετε τη δυνατότητα να ακούσετε τα προβλήματα των Ελλήνων, οι οποίοι βρίσκονται σε μια δεινή πραγματικά κατάσταση και εσείς έρχεστε να τους δώσετε ψίχουλα.

Όσον αφορά το Μάτι, όπου πήγε χθες ο Πρωθυπουργός, ο κόσμος γελάει. Είπε κάποιος του ΣΥΡΙΖΑ ότι πηγαίνει συνέχεια και βλέπει τους ανθρώπους. Εννοείται ότι δεν έχει πατήσει ποτέ. Δύο φορές έχει πάει και όταν λέει ότι το έκανε χωρίς τα κανάλια, εννοούσε ότι πήγε με το δικό του επιτελείο για να βγάλει τις φωτογραφίες που ήθελε ο ίδιος -πάντα έτσι πάει- κρυμμένος σε μια καφετέρια με τους δικούς του ανθρώπους, που ούτε καν είναι από την περιοχή, και κάνει ένα επικοινωνιακό σόου, όσο και αν θέλει να απορρίψει αυτόν τον χαρακτηρισμό.

Θα ήθελα να κάνω μια άλλη καταγγελία, γιατί αύριο είναι μια σημαντική μέρα για την ελληνική νεολαία, η οποία αφυπνίζεται. Θα ήθελα να κάνω μια καταγγελία δημόσια, γιατί για ό,τι συμβεί αύριο, θα έχουν την αποκλειστική ευθύνη ο ΣΥΡΙΖΑ και το ΚΚΕ.

Κάποιοι μαθητές, λοιπόν, σε ολόκληρη την Ελλάδα το αποφάσισαν ακομμάτιστα, χωρίς να έχουν πάρει εντολή από κανέναν. Θα ήθελα σιγά-σιγά να καταθέτω εδώ στις κυρίες των Πρακτικών διάφορα σχετικά.

Λέει ο κ. Γαβρόγλου -το «κύριος» εντός εισαγωγικών- εδώ: «Να απομονωθεί από τα σχολεία το εθνικιστικό δηλητήριο των χρυσαυγιτών». Καμμία ανακοίνωση, καμμία στήριξη της Χρυσής Αυγής και όμως παντού χρυσαυγίτες βλέπουν οι Αριστεροί. Βάζει μέσα και Παύλο Φύσσα για να φτιάξει καλύτερη τη σούπα και τον χυλό. Καλεί, βέβαια, τους μαθητές να αντιδράσουν. Θα το καταθέσω στα Πρακτικά.

Σήμερα στη δική σας σελίδα, το κομματικό σας όργανο, στην avgi.gr έχετε φτιάξει εσείς ένα συντονιστικό σχολείων και μαθητών της Αθήνας και καλείτε τους μαθητές να αποτρέψουν, αύριο Πέμπτη τις καταλήψεις και μιλάτε για ακροδεξιές, φασιστικές ομάδες κ.λπ.. Διαβάζω από την «ΑΥΓΗ», το δικό σας όργανο: «Αν νομίζουν ότι μπορούν να κάνουν φασιστικές-εθνικιστικές πορείες στις γειτονιές και πόλεις της Ελλάδας, είναι βαθιά γελασμένοι». Καλείτε τους μαθητές να σηκώσουν κεφάλι όλοι στον δρόμο κ.λπ.. Θα το καταθέσω και αυτό, γιατί θέλω να ξέρω το εξής: Κάποιος εισαγγελέας στην Ελλάδα μετά από πόσα δημοσιεύματα της κομματικής σας εφημερίδας θα επέμβει για να μη γίνει αύριο οτιδήποτε;

Χθες το πρωτοσέλιδο της «ΑΥΓΗΣ» είχε μια σβάστικα και έλεγε όχι στον φασισμό. Ποιος μίλησε για φασισμό; Μαζί με το πρωτοσέλιδο της «ΑΥΓΗΣ» θα καταθέσω τρεις φωτογραφίες από σχολεία, τα οποία το μόνο που έχουν κρεμασμένο είναι ελληνικές σημαίες. Καλώ τους παρακρατικούς συριζαίους να φέρουν μία φωτογραφία όχι δεύτερη -εσείς, κυρία Βάκη, να φέρετε εδώ πέρα, όταν θα μιλήσετε μια φωτογραφία- από ένα σχολείο με ένα φασιστικό, όπως λέτε εσείς, ή ένα κομματικό σύμβολο.

Γινόμαστε αποδέκτες τις τελευταίες ώρες δεκάδων τηλεφωνημάτων. Εδώ έχω άλλο πρωτοσέλιδο -«Θερμό κλίμα»- το οποίο θα ήθελα να καταθέσω, γιατί αύριο μπορεί να συμβούν πολλά πράγματα, για τα οποία θα έχετε απόλυτη ευθύνη εσείς και γι’ αυτό θα ήθελα να σας προλάβω σήμερα.

Σε αυτό είναι οι ανιστόρητοι του ΚΚΕ. Εξωσχολικοί της ΚΝΕ έχουν βγει -το τονίζω- και μοιράζουν φυλλάδια και είναι τόσο ανιστόρητοι, που λένε ότι άμα διεκδικήσουμε αυτά που διεκδικούμε για τη Μακεδονία, θα έχουμε πόλεμο μέχρι και με τη Σερβία. Αυτά μόνο στο παραζαλισμένο σας μυαλό εσείς εκεί Αριστεροί όλων των παρατάξεων.

Θα ήθελα, λοιπόν, επειδή ο άνθρωπος αυτός, ο Αρχηγός του τρίτου κόμματος, δεν έχει άλλο βήμα εκτός από το Βήμα της Βουλής, γιατί είμαστε αποκλεισμένοι, να διαβάσω αυτολεξεί τη δήλωση του κ. Μιχαλολιάκου σαν απάντηση, γιατί ο κ. Γαβρόγλου, όταν βγάζει μια δήλωση και μιλάει για χρυσαυγίτες, την παίζουν όλα τα κανάλια, την παίζουν όλα τα sites.

Ο κ. Μιχαλολιάκος δεν έχει άλλο βήμα, γι’ αυτό θα τη διαβάσω από εδώ για να υπάρχει και σε βίντεο: «Ο Υπουργός Παιδείας του εθνομηδενιστικού ΣΥΡΙΖΑ που ξεπούλησε τη Μακεδονία μας με τη Συμφωνία των Πρεσπών, αρνείται το δικαίωμα στους Έλληνες μαθητές να διαδηλώσουν, έχοντας ψηλά τη Γαλανόλευκη για τη Μακεδονία μας. Αντίθετα με αυτούς που καίνε την ελληνική σημαία, τους προστατευόμενους εγκληματίες που καταστρέφουν ατιμώρητοι κάθε τόσο την Αθήνα, ο Γαβρόγλου και οι μπολσεβίκοι που εξουσιάζουν τη χώρα, δεν έχουν πρόβλημα.

Η Χρυσή Αυγή -προσέξτε- «χαιρετίζει τους Έλληνες μαθητές, που είναι σήμερα η εθνική πρωτοπορία στον αγώνα του λαού μας ενάντια στον εθνομηδενισμό και την ξενοκρατία. Οι κόκκινοι παρακρατικοί τραμπούκοι δεν θα περάσουν! Η κόκκινη τρομοκρατία δεν θα περάσει στα σχολεία!

Σήμερα τα σχολεία και αύριο τα πανεπιστήμια θα είναι το προπύργιο μιας εθνικής αντεπίθεσης ενάντια σ’ αυτούς που μισούν την Ελλάδα και την ιστορία της.

Νικόλαος Γ. Μιχαλολιάκος, Γενικός Γραμματέας Λαϊκού Συνδέσμου - Χρυσή Αυγή. Θα το καταθέσω και αυτό στα Πρακτικά.

Επίσης κρατήστε για τα Πρακτικά ένα άλλο δημοσίευμα από ανακοίνωση της Α΄ ΕΛΜΕ Θεσσαλονίκης, που καλεί σε τσάκισμα των μαθητών. Οι καθηγητές καλούν σε τσάκισμα των μαθητών τους. Να δείτε τι συμβαίνει σήμερα στην Ελλάδα, το 2018.

Και όλα αυτά γιατί συμβαίνουν; Διότι έχετε βραχυκυκλώσει. Είδατε ότι η ελληνική νεολαία δεν τσιμπάει στα παραμύθια του Πολυτεχνείου και στα λοιπά που τόσα χρόνια τους έχετε σπείρει στους εγκεφάλους.

Ξυπνά για ένα εθνικό θέμα. Και αυτό όχι απλά σας έχει βραχυκυκλώσει, αλλά σας έχει φέρει σε δεινή θέση. Σας έχει φέρει σε πανικό. Δεν ξέρετε τι κάνετε. Οι καθηγητές προσπαθούν να τα βάλουν με τους μαθητές. Αυτά δεν έχουν ξαναγίνει ποτέ. Για τους καθηγητές οι μαθητές δεν πειράζει να καπνίζουν χασίσια στα σχολεία από το γυμνάσιο! Δεν πειράζει! Δεν βαριέσαι, αδελφέ! Να καίνε την ελληνική σημαία δεν τρέχει τίποτα. Να συμμετέχουν στα «gay pride», μεγάλη τους τιμή! Σύμφωνα με τον ΣΥΡΙΖΑ μπορούν να κάνουν μέχρι και αλλαγή φύλου στα δεκαπέντε! Όμως δεν μπορούν ένα πράγμα με τίποτα. Δεν μπορούν να κρατούν την ελληνική σημαία στα χέρια –και γι’ αυτό έφερα και τα αποδεικτικά στοιχεία, γιατί μόνο την ελληνική σημαία κρατούν στα χέρια τους- και να διαδηλώνουν για το αυτονόητο. Είμαστε μία χώρα που διεκδικεί τα αυτονόητα, αυτό που γνωρίζει όλος ο κόσμος. Όλος ο πλανήτης γνωρίζει εδώ και χιλιάδες χρόνια ότι η Μακεδονία είναι μία και είναι ελληνική. Όσο και αν σας πονά αυτό, δεν είναι σλαβική, δεν ανήκει ούτε στη Βουλγαρία ούτε στα Σκόπια, ανήκει στην Ελλάδα.

Όσο και αν σας πονά –επαναλαμβάνω- αυτό διαδηλώνουν οι μαθητές και έχουν κάθε δικαίωμα να το κάνουν. Και, βέβαια, εσείς δεν έχετε κανένα δικαίωμα να τους σταματήσετε. Δεν έχετε κανένα δικαίωμα να τους εκβιάσετε. Δεν έχετε κανένα δικαίωμα να τους τιμωρήσετε, όπως είδαμε να συμβαίνει στον Γέρακα και σε άλλα σχολεία της Μακεδονίας. Σας απαγορεύεται να τρομοκρατείτε την ελληνική νεολαία. Η ελληνική νεολαία έχει γίνει ένα ποτάμι. Έχει ξυπνήσει. Λέει όχι σε όλα αυτά τα παραμύθια που τόσα χρόνια συντηρεί το μεταπολιτευτικό σύστημα, στις «Δαμανάκηδες», στους «Λαλιώτες». Λέει όχι σε αυτούς που εξαργύρωσαν –εάν ήταν μέσα στο Πολυτεχνείο, λέω «εάν»- κάθε δευτερόλεπτο που βρίσκονταν στο Πολυτεχνείο με εκατομμύρια. Κοιτάξτε πού βρίσκεται η Δαμανάκη! Κοιτάξτε τους «Λαλιώτες»!

Κοιτάξτε όλους αυτούς πού βρίσκονται σήμερα. Απευθύνομαι σε σας τους Έλληνες νέους. Δεν το λέω για το ελληνικό Κοινοβούλιο, γιατί αυτοί εδώ πέρα τους έχουν στείλει. Τόσα χρόνια αυτοί έστελναν τη γενιά του Πολυτεχνείου να μας εκπροσωπεί παντού και, βέβαια, να φουσκώνει τις τσέπες τους!

Όμως δεν πειράζει. Εμείς έχουμε να ευχηθούμε και στον κ. Γαβρόγλου και σε όλους τους ανθέλληνες, είτε είναι δεξιοί είτε είναι νεοφιλελεύθεροι –που ούτε καν στηρίζουν αυτές τις κινητοποιήσεις, μόνο κομματικά το βλέπουν- και στους Αριστερούς όλους περαστικά. Τους ευχόμαστε να πιουν πολλά κιλά ξύδι. Η ελληνική νεολαία ξυπνά. Ας μην το βλέπουν. Η ελληνική νεολαία θα είναι πρωτοπόρα στον αγώνα για μία ελεύθερη ελληνική Μακεδονία, για μία ελεύθερη ελληνική Βόρειο Ήπειρο.

Σας καταθέτω για τα Πρακτικά τα προαναφερθέντα έγγραφα.

(Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Συνεχίζουμε.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Βεβαίως, κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Ευχαριστώ, κύριε Πρόεδρε.

Μετά απ’ αυτόν τον παραληρηματικό, φασιστικό λόγο μέσα στο ελληνικό Κοινοβούλιο θέλω να απευθυνθώ σε όλες τις δυνάμεις του δημοκρατικού τόξου, προκειμένου να τοποθετηθούν απέναντι σ’ αυτό και απέναντι στην προσπάθεια της Χρυσής Αυγής να σπείρει το εθνικιστικό φασιστικό δηλητήριο στους μαθητές των σχολείων. Θα πρέπει όλα τα κόμματα να αντιμετωπίσουμε από κοινού όλον αυτόν τον καινούργιο κίνδυνο και την προσπάθεια που γίνεται απέναντι σε νέα παιδιά που ενδεχομένως παρασύρονται απ’ αυτό που λέγεται αγάπη στην πατρίδα, να το δουν με έναν διαστρεβλωμένο τρόπο.

Θα σας παρακαλέσω να τοποθετηθείτε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κύριε Πρόεδρε, μόνο για ένα δευτερόλεπτο…

**ΠΡΟΕΔΡΕΥΩΝ (Αναστάσιος Κουράκης):** Όχι, όχι. Δεν έχετε κανένα δευτερόλεπτο. Δεν έχετε τον λόγο.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν πειράζει. Θα το πω.

Για την κυρία Υπουργό, λοιπόν, το «Η Μακεδονία είναι ελληνική» είναι φασισμός.

**ΠΡΟΕΔΡΕΥΩΝ (Αναστάσιος Κουράκης):** Καλά δεν είπατε μόνο αυτά. Είπατε και πολλά άλλα. Αυτό είναι άλλο θέμα.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Συγχαρητήρια! Μάθαμε και τις απόψεις σας για τη Μακεδονία. Τις ξέραμε, βέβαια. Δεν χρειαζόταν.

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με την κ. Άννα - Μισέλ Ασημακοπούλου, Βουλευτή της Νέας Δημοκρατίας.

Ορίστε, κυρία συνάδελφε, έχετε τον λόγο για επτά λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρία Υπουργέ, συζητάμε σήμερα μία κοινοτική οδηγία, που αποτελεί μέρος του τρίπτυχου του νομοθετικού πλαισίου της Ευρωπαϊκής Ένωσης για την προστασία των προσωπικών δεδομένων. Δεν θα μπω σε λεπτομέρειες, πρώτον γιατί ο άξιος συνάδελφος και εισηγητής της Νέας Δημοκρατίας το κάλυψε πλήρως, αλλά και διότι οι νομοτεχνικές βελτιώσεις τις οποίες πρότεινα, έχουν ενσωματωθεί και έχουν γίνει αποδεκτές –ορθώς- από την κυρία Υπουργό.

Βέβαια δεν ενδιαφέρει καθόλου την Κυβέρνηση αυτή τη στιγμή γενικώς η προστασία των προσωπικών δεδομένων. Άμα την ενδιέφερε, εξάλλου, θα είχε φέρει εδώ τον εφαρμοστικό νόμο του Υπουργείου Δικαιοσύνης να τον συζητήσουμε, γιατί αυτή είναι η ουσία του θέματος. Αυτό που γίνεται σήμερα, είναι ότι ερχόμαστε εδώ για να συζητήσουμε τις τροπολογίες, επειδή οι τροπολογίες αυτές, όπως είπε ο κ. Τσακαλώτος εδώ που τις παρουσίασε, υπηρετούν το αφήγημα του κ. Τσίπρα. Και το υπηρετούν με συνέπεια. Θα το παραδεχθώ αυτό, γιατί ένα είναι το αφήγημα του κ. Τσίπρα και το ακούσαμε άλλη μία φορά σήμερα εδώ στη Βουλή. Κοροϊδεύετε τον κόσμο, για να κλέψετε την ψήφο του. Αυτό είναι το αφήγημα. Κοροϊδέψατε μια φορά τον κόσμο στις εκλογές με το πρόγραμμα της Θεσσαλονίκης. Τότε δεν ήταν Υπουργός ο κ. Τσακαλώτος, που τον λέει νοικοκύρη σήμερα ο Πρωθυπουργός. Τότε ήταν ο κ. Βαρουφάκης, που τον έλεγε «asset» για την Κυβέρνηση.

Φθάσαμε στο χείλος του γκρεμού. Παραδέχθηκε ο Πρωθυπουργός τις αυταπάτες του. Καθιερώσαμε διεθνώς τον όρο «κωλοτούμπα». Και ενόσω ο κόσμος ήταν ακόμα σε σοκ που ήταν κλειστές οι τράπεζες και που ένα διχαστικό δημοψήφισμα μάς είχε οδηγήσει στο χείλος του γκρεμού και πριν ακόμα αισθανθεί στην τσέπη του τον, πραγματικά, τεράστιο λογαριασμό που έφερε η ανεύθυνη συμπεριφορά σας στην ελληνική οικονομία, κοροϊδέψατε δεύτερη φορά τον κόσμο και υφαρπάξατε, κλέψατε την ψήφο του.

Και μετά παραδοθήκατε εντελώς στους ξένους, σε σημείο που ο κ. Τσίπρας σήμερα είναι αυτός που χρησιμοποιούν, για να παραδειγματίσει τα «κακά» παιδιά της Ευρώπης που δεν υπακούν, όπως είναι η Ιταλία και λεηλατήσατε την Ελλάδα. Εξαπολύσατε μία ληστρική φοροεπιδρομή με στόχο τη μεσαία τάξη. Το παραδέχθηκε κυνικά και ο κ. Τσακαλώτος. Ληστέψατε τους ελεύθερους επαγγελματίες και τους επιχειρηματίες με τις ασφαλιστικές εισφορές. Ληστέψατε τους συνταξιούχους κόβοντας το ΕΚΑΣ με είκοσι μία καινούργιες και αχρείαστες περικοπές στις συντάξεις τους. Ληστέψατε τους εργαζόμενους. Φτιάξατε τη γενιά των 360 ευρώ. Υπάρχει ρεκόρ μερικής απασχόλησης και σήμερα βγαίνει το ILO και μας λέει ότι είχαμε τη μεγαλύτερη μείωση μισθών σε όλη την Ευρώπη, δηλαδή 3,5% το 2017, ενώ επί Σαμαρά το 2014 είχαμε εν μέσω κρίσης 1,9% αύξηση.

Ληστέψατε το κράτος. «Σκουπίσατε» τα ταμειακά διαθέσιμα στα Υπουργεία, στους δήμους. Σπάσατε τον κουμπαρά του ΑΚΑΓΕ. Ληστέψατε τη δημόσια περιουσία της Ελλάδας και την υποθηκεύσατε για εκατό χρόνια. Και ψάχνουμε να βρούμε τους αρχαιολογικούς χώρους.

Και μετά δέσατε χειροπόδαρα τη χώρα με υψηλά πρωτογενή πλεονάσματα και τη βάλατε σε ένα καθεστώς ενισχυμένης εποπτείας για χρόνια. Και εξαπολύσατε μία λυσσαλέα επίθεση λάσπης, για να φιμώσετε όποιον θεσμικά τολμήσει να σας αντισταθεί.

Τώρα το αν ληστέψατε και τίποτα άλλο εκεί με το μεταναστευτικό ή αν έγινε κάτι στο «Ελευθέριος Βενιζέλος», κ.λπ., αυτό θα το εξετάσει μία Βουλή, στην οποία θα υπάρχει μία διαφορετική πλειοψηφία και η δικαιοσύνη στο μέλλον. Εγώ μένω στο ότι ληστέψατε την πραγματική οικονομία μέσω της υπερφορολόγησης, μέσω της περικοπής του Προγράμματος Δημοσίων Επενδύσεων, μέσω της εσωτερικής στάσης πληρωμών, για να φτιάξετε το υπερπλεόνασμα που με βρετανική προφορά και χιούμορ μας είπε ο Υπουργός ο κ. Τσακαλώτος ότι είναι «καβάντζα». Όλα αυτά, λοιπόν, για να έχετε μία αχρείαστη «καβάντζα», η οποία απαρτίζεται από κλοπιμαία.

Και ήρθε σήμερα εδώ ο κ. Τσίπρας, να μας πει ότι φέρνει πίσω στον λαό τα κλεμμένα. Καταλάβατε τώρα; Ληστεία με 100 δισεκατομμύρια ευρώ «φέσι», είκοσι εννέα αυξήσεις φόρων, 9,5 δισεκατομμύρια ευρώ μέτρα και μοιράζετε τώρα το πλεόνασμα, το πλεόνασμα που λοιδορούσατε όταν το είχε φέρει ο κ. Σαμαράς. Και το μοιράζετε τώρα με αναλογία ένα προς δέκα με μοναδικό κριτήριο την ψηφοθηρία τίποτα άλλο. Πώς το κάνετε αυτό; Αντιγράφετε αποσπασματικά και με τεράστια καθυστέρηση της εξαγγελίες του Προέδρου της Νέας Δημοκρατίας και Αρχηγού της Αξιωματικής Αντιπολίτευσης Κυριάκου Μητσοτάκη, χωρίς σχέδιο, χωρίς στρατηγική, χωρίς πρόγραμμα, χωρίς τίποτα.

Και παλεύετε τέσσερα χρόνια αργότερα, τα μισά χρόνια κυβερνάτε που έχουμε μνημόνια, να φτάσουμε στο 2014. Σταδιακά εξαγγέλλετε μείωση του ΕΝΦΙΑ 30% σε συγκεκριμένες ομάδες, όταν ο κ. Σαμαράς είχε εξαγγείλει μείωση οριζόντια το 2014. Δεν σας αρέσει αυτό. Και παλεύουμε να φτάσουμε το 2021 να έχουμε φόρο στο 26%, δηλαδή εκεί που τον βρήκατε.

Αυτό είναι το αφήγημα, κύριε Πρόεδρε. Δεν χρειάστηκε να εξαντλήσω καν το χρόνο μου, για να περιγράψω το αφήγημα. Κοροϊδεύετε τον κόσμο. Και συνεχίζετε να τον κοροϊδεύετε. Αλλά είναι το κύκνειο αφήγημα του ταλαντούχου κ. Τσίπρα, μια τελευταία και απέλπιδα προσπάθεια που κάνει μοιράζοντας, τάζοντας, διχάζοντας για να κλέψει τους ψήφους του ελληνικού λαού και να περιορίσει –νομίζει- την εκλογική του συντριβή.

Να σας πω κάτι; Λέμε: «Μια του κλέφτη, δυο του κλέφτη τρεις και η κακή του μέρα». Και καλά κάνετε, κύριε Τσίπρα, και μετράτε μέρες, έστω και εκατό μέρες. Κάντε μια στροφή 180 μοιρών και μετρήστε ανάποδα, γιατί η μέρα των εκλογών έρχεται.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα παρακαλούσα να λάβω τον λόγο για ένα λεπτό.

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, πριν από λίγο είχαμε ένα φασιστικό παραλήρημα από τον εκπρόσωπο της Χρυσής Αυγής, το οποίο θέλουμε να καταδικάσουμε απερίφραστα. Η Δημοκρατική Συμπαράταξη το καταδικάζει απερίφραστα. Όλα όσα είπε, όλα όσα λένε συνέχεια οι εκφραστές της ακροδεξιάς στη χώρα μας, όλα όσα λένε σε σχέση με το Πολυτεχνείο ενώ κάποιοι εκείνη την περίοδο τίμησαν και προσπάθησαν να υπερασπίσουν τη δημοκρατία στη χώρα μας και οι όμοιοι τους, οι όμοιοι της Χρυσής Αυγής εδώ μέσα ήθελαν τη δικτατορία στη χώρα μας.

Και, βεβαίως, να μείνουν μακριά οι ακροδεξιοί, να μείνουν μακριά οι νοσταλγοί φασιστικών καθεστώτων από τους μαθητές, από τα σχολεία. Να μείνουν μακριά! Οι μαθητές ξέρουν πολύ καλά να αγωνίζονται για τα πραγματικά τους προβλήματα, να μείνουν όμως μακριά, διότι όλα αυτά τα συνθήματα που βλέπουμε, όπως για παράδειγμα, ότι «η δημοκρατία πούλησε τη Μακεδονία», είναι το ακριβώς αντίθετο. Οι όμοιοι της Χρυσής Αυγής πούλησαν τη δημοκρατία. Αυτή είναι η πραγματικότητα, αυτό συμβαίνει στην πραγματικότητα.

Και κάτι ακόμα, κυρία Υπουργέ, γιατί νομίζω ότι σε αυτά όλοι συμφωνήσαμε, τουλάχιστον οι δημοκρατικές δυνάμεις της χώρας -θέλω να ελπίζω- να ολοκληρωθεί επιτέλους –προς την Κυβέρνησή σας εννοώ- όσο μπορεί σε σχέση με τις θεσμικές λειτουργίες και θεσμικά να βοηθήσετε, ώστε να επιταχυνθούν οι διαδικασίες, για να ολοκληρωθεί η δίκη της Χρυσής Αυγής. Κατηγορείται ως εγκληματική οργάνωση, να ολοκληρωθεί για να μπορέσει επιτέλους να υπάρξει δικαιοσύνη στη χώρα μας. Δεν μπορεί να έχουν περάσει τόσα χρόνια και ακόμη να βρισκόμαστε στη φάση που βρισκόμαστε σήμερα και να περιμένουμε το αποτέλεσμα της δίκης.

Και από την ελληνική δικαιοσύνη αλλά και από την ελληνική Κυβέρνηση με όποιο θεσμικό τρόπο υπάρχει, ζητάμε να δημιουργηθούν εκείνες οι δικλίδες, για να οδηγηθούμε στην επιτάχυνση της απονομής δικαιοσύνης για να τελειώνουμε με αυτά τα φαινόμενα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ για την παρέμβαση σας, κύριε Θεοχαρόπουλε.

**ΦΩΤΕΙΝΗ ΒΑΚΗ:** Κύριε Πρόεδρε, θα ήθελα να λάβω τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο χειρότερος εφιάλτης ενός δασκάλου είναι να μπει στο σχολείο του και να δει διά χειρός μαθητών το σύνθημα: «Η δημοκρατία» -η δημοκρατία, προσέξτε!- «πρόδωσε τη Μακεδονία». Δεν πρέπει -και είναι ιστορικό μας χρέος- να αφήσουμε τον φασισμό, τη μισαλλοδοξία, το ρατσιστικό και το εθνικιστικό μίσος να μπουν στα σχολεία μας. Δεν πρέπει να αφήσουμε όλα αυτά τα κηρύγματα μίσους να δηλητηριάσουν μαθητές, τα παιδιά μας. Δεν έχει ο εθνικισμός θέση στα σχολεία.

Και εγώ καλώ με τη σειρά μου όλες τις δυνάμεις του συνταγματικού τόξου και να πάρει θέση και η Αξιωματική Αντιπολίτευση, για αυτό το αίσχος και αυτό το παραλήρημα που ζήσαμε πριν.

Κοιτάξτε, το ελληνικό Κοινοβούλιο εσχάτως έχει κακοποιηθεί βάναυσα από τα νεοναζιστικά μορφώματα, οι οποίοι κάνουν χρήση των δικαιωμάτων της δημοκρατίας, για να την καθυβρίζουν καθημερινά. Ας μην επιτρέψουμε να κακοποιηθούν βάναυσα και τα σχολεία μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κυρία Βάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Ωραιοκάστρου Θεσσαλονίκης δεύτερο τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές που παρακολουθούν τη συνεδρίαση της Βουλής ότι παρακολουθείτε τη συνεδρίαση ενός νομοσχεδίου, το οποίο συζητείται στη Βουλή, ψηφίζεται στο τέλος και γίνεται νόμος του κράτους.

Όπως ξέρετε, το Κοινοβούλιο έχει δύο κύριες λειτουργίες. Η μία είναι να νομοθετεί, όπως αυτή η διαδικασία, που παρακολουθείτε σήμερα και η άλλη είναι αυτό που ονομάζεται κοινοβουλευτικός έλεγχος, δηλαδή ένας έλεγχος της Κυβέρνησης από τους Βουλευτές όλων των κομμάτων, με μία ορισμένη διαδικασία, όπου η Κυβέρνηση, οι Υπουργοί δηλαδή, είναι υποχρεωμένοι να έρθουν στη Βουλή και να δώσουν απάντηση για να αναπτυχθεί ένας διάλογος ανάμεσα στους Βουλευτές, που ελέγχουν και την Κυβέρνηση, η οποία εξηγεί τη στάση της.

Να προχωρήσουμε με τον κ. Μαυρουδή Βορίδη, Βουλευτή της Νέας Δημοκρατίας.

Κύριε Βορίδη, έχετε τον λόγο για επτά λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε περίπτωση που δεν το έχετε αντιληφθεί, απεκαλύφθη και αυτό σήμερα. Εκατό μέρες κυβερνάει ο κ. Τσίπρας! Ξεκίνησε προσφάτως. Βεβαίως, δεν ευθύνεται η Κυβέρνησή του. Άλλοι ήταν. Να αναζητήσουμε ποιοι; Να αναζητήσουμε ποιοι ήταν αυτοί που αύξησαν τον φόρο στα νομικά πρόσωπα, όταν τον βρήκαν με τη Κυβέρνηση Αντώνη Σαμαρά στο 26% και τον πήγαν στο 29%. Ποιος το έκανε αυτό; Δεν το έκανε ο Τσίπρας, αυτός εκατό μέρες είναι εδώ, είναι για τη μείωση. Να δούμε ποιος είναι αυτός, ο οποίος έκανε την αύξηση του ΦΠΑ. Όχι ο Τσίπρας, κάποιος άλλος θα ήταν! Ποιος είναι αυτός που έβαλε φόρο στο κρασί, ποιος εισηγήθηκε τον περίφημο νόμο Κατρούγκαλου με τις ασφαλιστικές εισφορές; Δεν ήταν Υπουργός του Τσίπρα, ο Κατρούγκαλος. Το τονίζω, ο Τσίπρας είναι εκατό ημέρες εδώ και δεν δέχεται καμμία άλλη ευθύνη.

Βεβαίως, τον νόμο Παρασκευόπουλου για τις αποφυλακίσεις δεν τον έκανε η Κυβέρνηση Τσίπρα. Ούτε την κατάργηση των φυλακών τύπου Γ. Για τη Μόρια δε και το αίσχος της, δεν φταίει η Κυβέρνηση του Τσίπρα. Κάποιος άλλος φταίει, αλλού θα αναζητήσουμε ευθύνες.

Πού τα λέτε αυτά; Ποιος τα ακούει αυτά και δεν σκάει στα γέλια; Ποιον προσπαθείτε να πείσετε με αυτούς τους παραλογισμούς; Δεν αναλαμβάνετε ευθύνη για τέσσερα χρόνια διακυβέρνησης και ξεκινήσατε να κυβερνάτε, άμωμεςκαι άσπιλες παρθένες, τώρα; Τώρα είναι η εκκίνηση; Και για να δούμε, γιατί πρέπει να σας επευφημήσουμε. Ήρθε εδώ επαιρόμενος ο κύριος Πρωθυπουργός, χαρούμενος πολύ. Κάτι άκουσα –λέει- για το αφήγημά του. Ποιο είναι το αφήγημά του ακριβώς; Λέει: «Θα μειώνουμε από εδώ και πέρα». Σταγόνα-σταγόνα μάς το φέρνει αυτό, είναι οδυνηρό. Δεν έχουμε τίποτα να πούμε. Μας έχει αφήσει άφωνους και μας υποβάλλει στο μαρτύριο αυτό. Ποιο είναι το μαρτύριο; Ότι εμείς του παραδώσαμε τον φόρο νομικών προσώπων στο 26%, ότι αυτός πήγε τον φόρο νομικών προσώπων στο 29% και τώρα ξεκινάει να τον μειώνει για την επόμενη τετραετία για να τον φτάσει το 2021 στο 26%. Συγχαρητήρια! Εύγε! Μπράβο! Το 2021, αν μείνετε εσείς στην κυβέρνηση, θα έχετε φτάσει τον φόρο, εκεί που τον είχε ο Σαμαράς, όταν πήρατε την Κυβέρνηση. Τώρα να σας δώσουμε συγχαρητήρια γι’ αυτό, σοβαρά το λέτε;

ΕΝΦΙΑ. Μας εγκάλεσε. Λέει «ποιοι είστε εσείς;». Δηλαδή, η θρασύτης του ανδρός νομίζω ότι θα μείνει παροιμιώδης στην ελληνική ιστορία. Μας εγκάλεσε, κυρίες και κύριοι συνάδελφοι. Είπε: «Ποιοι είστε εσείς, που τολμάτε να μιλάτε για τον ΕΝΦΙΑ;». Ποιος μας εγκαλεί; Αυτός που εξελέγη με ατζέντα να καταργήσει τον ΕΝΦΙΑ. Και αφού δεν τον καταργεί μέχρι και σήμερα, έρχεται, κάνει μείωση 30% στα μέχρι 60.000 ευρώ, δηλαδή οριακή και ασήμαντη ανακούφιση, φυσικά και δεν τον καταργεί ούτε σήμερα ακόμα, αλλά είναι και κάτι πολύ λιγότερο από αυτό που λέμε εμείς. Εμείς λέμε οριζόντια μείωση 30% σε όλους. Και έρχεται σήμερα και μας κουνάει το δάχτυλο ο συγκεκριμένος. Αυτός ο οποίος έχει καθηλώσει την οικονομία σε καχεξία, αυτός ο οποίος ευθύνεται για τους χαμηλότερους ρυθμούς ανάπτυξης στην Ευρώπη, αυτός που διατηρεί, μετά από πέντε χρόνια διακυβέρνησής του, το υψηλότερο ποσοστό ανεργίας, αυτός που μας έχει καταβαραθρώσει στις σκάλες ανταγωνιστικότητας της οικονομίας, έρχεται εδώ και εσείς χειροκροτάτε κι από πάνω.

Τι χειροκροτάτε ακριβώς; Γιατί χαίρεστε, μετά από μια καταστροφική τετραετία; Γιατί είστε χαρούμενοι; Αντί να έρθετε να πείτε με ταπεινότητα και με σεμνότητα ότι απέναντί σας είχατε μια αντιπολίτευση, που δεν είχε τα χάλια τα δικά σας, που δεν μηδένισε τα πάντα, που δεν σας κατηγορούσε ότι είστε προδότες και δωσίλογοι, αλλά καθίσαμε υπεύθυνα –όχι για εσάς, για την πατρίδα μας προφανώς, και για τους πολίτες- να κάνουμε δημιουργική αντιπολίτευση σε μια μηδενιστική Κυβέρνηση και αντί να το αναγνωρίσετε αυτό, μας κουνάτε και το δάκτυλο από πάνω!

Προσέξτε, και εδώ αυτό είναι το πρώτο κομμάτι. Άκουσα και το εξής καταπληκτικό, συγκλονιστικό. Πρώτη φορά στη ζωή μου -είμαι και δώδεκα χρόνια σ’ αυτήν την Αίθουσα- ακούω Πρωθυπουργό να έρχεται, κύριε Δαβάκη –ακούστε, εισηγητά μας- και να λέει: «Συγκλονιστικές επιτυχίες, δεν μπορείτε πια να μιλήσετε για την ανομία. Πιάσαμε κάτι ληστές του σούπερ μάρκετ». Το είπε ο Πρωθυπουργός. Έπιασε ληστές σούπερ μάρκετ η Αστυνομία! Συγχαρητήρια! Συγχαρητήρια, διότι είναι, αλήθεια, μεγάλη επιτυχία, διότι στο μυαλό του το σύνηθες είναι να μην συλλαμβάνονται οι ληστές των σούπερ μάρκετ. Οπότε, άμα συλληφθούν, έρχεται και το ανακοινώνει ως επιτυχία της Αστυνομίας στη Βουλή. Ούτε εκπρόσωπος Τύπου της Ελληνικής Αστυνομίας ο Πρωθυπουργός!

Για το «λευκό κολάρο» τώρα. Δεν ξέρω εάν καταλάβετε, αλλά όσοι καθηγητές εγκληματολογίας έγραφαν για το «λευκό κολάρο», στο μυαλό τους είχαν τον «Ριχάρδο». Αυτός είναι η τυποποίηση του εγκληματία «λευκού κολάρου»!

Προσέξτε, όμως, και αυτό, διότι έτσι όπως τα συζητούμε, φυσικά αδικείται ένα νομοσχέδιο, που είναι σημαντικό για την αντιμετώπιση της διεθνούς τρομοκρατίας. Όμως, πού να προφτάσουμε να μιλήσουμε τώρα για τη διεθνή τρομοκρατία, αλλά και για τις καθυστερήσεις της Κυβέρνησης σ’ αυτό το ζήτημα;

Καθυστερεί να ενσωματώσει την οδηγία για το PNR, καθυστερεί φυσικά, γιατί μένουν ακόμα δύο προεδρικά διατάγματα και να δούμε πότε θα εκδοθούν, δεν έχει αγοράσει το λογισμικό, η εφαρμογή και η διασύνδεση για την αντιμετώπιση της διεθνούς τρομοκρατίας, για την οποία ελεγχόμαστε σε διεθνές επίπεδο, θα κρατήσει πέντε χρόνια. Εντάξει, κάποια ώρα θα έφερνε την ενσωμάτωση της οδηγίας. Η ενσωμάτωση της οδηγίας, όμως, προφανώς είναι ένα πολύ μικρό πρώτο βήμα, για να μπορέσεις να έχεις αποτελεσματική συλλογή δεδομένων, που οδηγούν στην αποτελεσματική αντιμετώπιση της τρομοκρατίας.

(Στο σημείο κτυπάει το κουδούνι λήξεως του χρόνου ομιλίας του κυρίου Βουλευτή)

Έχω την άδεια σας, κύριε Πρόεδρε, για λίγο;

**ΠΡΟΕΔΡΕΥΩΝ (Αναστάσιος Κουράκης):** Ναι.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ.

Ταυτόχρονα, όμως, έρχονται και άλλα ερανιστικά. Διότι, για παράδειγμα, έρχεται το ζήτημα των πυροσβεστών. Μάλιστα. Και δίδεται η παράταση, προκειμένου να μπορέσετε να συμπληρώσετε κενά απ’ αυτούς που είναι επιλαχόντες. Αυτοί όμως, εάν θυμάμαι καλά, είναι ογδόντα πέντε. Με τους υπόλοιπους πεντακόσιους πενήντα τι θα κάνετε; Οι πεντακόσιοι πενήντα είναι μέρος χιλίων διακοσίων πενήντα συμβασιούχων, για τους οποίους έχει υπάρξει νομοθετική πρόβλεψη από τη δική μας εποχή, που την αναβάλλετε συνεχώς, ότι αυτό το ζήτημα πρόκειται να ρυθμιστεί.

Τι θα κάνετε με αυτούς; Εν τέλει, πήγατε πρόσφατα και υποσχεθήκατε σ’ αυτούς ότι πρόκειται να υπάρξει ενιαία εφαρμογή, ότι δηλαδή θα ρυθμιστεί το ζήτημα του ωραρίου τους. Αυτό έχει γίνει το Νοέμβριο σε συνάντηση, δηλαδή τώρα την κάνατε αυτή. Τι έχετε προγραμματίσει γι’ αυτό; Πότε θα το εφαρμόσετε; Πότε σκέφτεστε να λύσετε αυτό το ζήτημα, για το οποίο εσείς δεσμευθήκατε;

Φέρνει, όμως, και τις διατάξεις για το Μάτι. Άκουσα δε, για μία ακόμη φορά εδώ, αυτά που μας είπε εδώ ως μεγάλες επιτυχίες για το Μάτι, τα οποία να ξέρετε ότι εξαγγέλλονται συστηματικώς στους κατοίκους, ήδη από το καλοκαίρι, και έχουμε Νοέμβριο. Ο αμίαντος, ακόμα υποτίθεται ότι συλλέγεται και έχουμε συγκεκριμένους εργολάβους –αυτά δεν είπε εδώ ο κ. Τσίπρας;- ναι, αυτή την ιστορία για τον αμίαντο οι κάτοικοι στο Μάτι την ακούν από τα τέλη Αυγούστου, αρχές Σεπτεμβρίου.

Τι θα γίνει, λοιπόν; Ο αμίαντος περιμένει και νομίζετε ότι ο καρκίνος περιμένει πότε τελικώς θα ενεργοποιηθούν οι συμβάσεις; Όμως, και εδώ –ήρθε ο κ. Φάμελλος- χρειάζονται διευκρινίσεις.

Με συγχωρείτε για τον τρόπο της ανάπτυξης των θεμάτων. Θα έπρεπε να έχουμε περισσότερο χρόνο, προκειμένου να μπορέσουμε πραγματικά να εμβαθύνουμε, αλλά δυστυχώς η σωρεία θεμάτων, πυκνωμένων σε πάρα πολύ μικρό χρόνο, δεν δίνει αυτή τη δυνατότητα.

Για παράδειγμα, υπάρχει μια διαδικασία για τα πληγέντα κτήρια, για τα οποία πρέπει να χορηγηθεί στεγαστική συνδρομή. Τίθεται όμως ένα χρονικό όριο. Ποιο; Ο καθορισμός οικοδομικής και ρυμοτομικής γραμμής. Αυτό είναι ένα ερώτημα για τον κ. Φάμελλο. Πρέπει να το διευκρινίσει, για να καταστεί σαφές και να μην δημιουργούνται ανησυχίες. Μετά από τον καθορισμό της οικοδομικής και ρυμοτομικής γραμμής, τι πρόκειται να γίνει; Υπάρχει εκεί ζήτημα;

Υπάρχει και ένα δεύτερο θέμα, το οποίο έχει να κάνει με την παράγραφο 1. Ρυθμίζεται μια αναστολή στην έκδοση οικοδομικών αδειών. Σωστά. Όμως, ορίζεται, επίσης, ότι με κοινή απόφαση των Υπουργών μπορούν να τροποποιούνται οι αποστάσεις των δρόμων, να προστίθενται τμήματα οδών, να αίρεται η αναστολή. Μα αυτό, σε τελευταία ανάλυση, δεν δημιουργεί μια τεράστια ανασφάλεια ως προς το τι τελικώς πρόκειται να γίνει με την ανοικοδόμηση και τους όρους ανοικοδόμησης της περιοχής;

Κυρίες και κύριοι συνάδελφοι, κλείνω, λέγοντας το εξής. Εδώ είναι προφανής η αγωνία ενός καταρρέοντος ΣΥΡΙΖΑ να μας πείσει ότι ξαφνικά δεν έχει καμμία ευθύνη και να ακούσουμε το συγκλονιστικό ότι ο χρόνος ξεκινά να μετρά τις τελευταίες εκατό μέρες!

Όμως, σε τελευταία ανάλυση, τα πράγματα είναι δεδομένα. Έχετε πεπραγμένα τετραετίας και έχουμε, επίσης, πεπραγμένα και οι συγκρίσεις είναι αναπόφευκτες. Ο λαός μας θυμάται πως έβγαινε η πατρίδα μας από την κρίση, όταν αποφασίσατε να διακόψετε το έργο της Κυβέρνησης του Αντώνη Σαμαρά, για να μας βυθίσετε σε μια παρατεταμένη κρίση, από την οποία ακόμη δεν έχουμε βγει!

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό, κύριε Καραθανασόπουλε. Θέλετε να έχετε τον λόγο ως Κοινοβουλευτικός Εκπρόσωπος ή για να κάνετε κάποιο σχόλιο;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ως Κοινοβουλευτικός Εκπρόσωπος, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Θα σας πείραζε προηγουμένως να κάνει ένα σχόλιο ο κ. Δανέλλης πάνω σε αυτά που ακούστηκαν από τη Χρυσή Αυγή, ώστε να μην σας διακόψω μετά;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Καθόλου, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ πολύ, κύριε Πρόεδρε και ευχαριστώ και τον συνάδελφο.

Ίσως, γνωρίζοντας ότι «Ἔξεστι Κλαζομενίοις ἀσχημονεῖν», θα μπορούσε κανείς να μην σχολιάζει τα γνωστά παραληρήματα της Χρυσής Αυγής, αλλά εδώ έχουμε κάτι εξαιρετικά επικίνδυνο, κύριε Πρόεδρε, που εξελίσσεται τις τελευταίες ημέρες. Γιατί ο μιθριδατισμός της κοινωνίας, αλλά και του συνταγματικού τόξου είναι επικίνδυνος για τη δημοκρατία και εδώ έχουμε να κάνουμε πια με την εισβολή της Χρυσής Αυγής στα σχολεία.

Για αυτό τον λόγο, θα ήθελα να πω ότι οι απολογητές του ναζισμού και του φασισμού δεν δικαιούνται να μιλούν για πατρίδα και πατριωτισμό. Κι επειδή είναι μια νέα υπόθεση αυτή, η εισβολή τους δηλαδή στο σχολείο και αυτό αποτελεί εξαιρετικό κίνδυνο για την επώαση «του αυγού του φιδιού» για το αύριο, που το αύριο έρχεται, γιατί οι σημερινοί μαθητές είναι οι αυριανοί πολίτες, για αυτόν τον λόγο, οφείλει η Δημοκρατία να αυτοπροστατευθεί. Και γι’ αυτόν τον λόγο, επειδή δεν πρέπει να αφήνουμε τον μιθριδατισμό, νομίζω ότι οφείλουμε να βάλουμε ένα φρένο σε αυτή τους την ασυδοσία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστώ, κύριε Δανέλλη.

Ξέρετε, από όλα αυτά που ακούστηκαν, το πιο σημαντικό, κατά την άποψή μου, είναι το σύνθημα: «Η δημοκρατία πούλησε τη Μακεδονία». Ουσιαστικά, δηλαδή, δεν υπερασπιζόμαστε τη Μακεδονία, αλλά βάλλουμε ευθέως εναντίον της δημοκρατίας, δηλαδή νοσταλγοί της εκτροπής ήρθαν εδώ να κάνουν μάθημα προς το Κοινοβούλιο.

**ΣΠΥΡΙΔΩΝ ΔΑΝΕΛΛΗΣ:** Δεν έχουν σχέση με την πατρίδα και τον γνήσιο πατριωτισμό και αυτό ας το καταλάβουν όλοι!

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, μπορώ να έχω τον λόγο, για να απαντήσω σε κάποιες ερωτήσεις;

**ΠΡΟΕΔΡΕΥΩΝ (Αναστάσιος Κουράκης):** Ναι, απλά περιμένει ο κ. Καραθανασόπουλος από το Κομμουνιστικό Κόμμα Ελλάδας να πάρει τον λόγο και να πει ό,τι θέλει επ’ αυτού και ό,τι άλλο θελήσει.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Μετά τον κ. Καραθανασόπουλο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Υπουργέ.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος έχει τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε. Κατ’αρχάς, είναι οι ίδιοι οι πρόγονοι της Χρυσής Αυγής, οι οποίοι παρέδωσαν τη Μακεδονία στους Βούλγαρος κατακτητές και συνεργάστηκαν με τους Γερμανούς και τους Ιταλούς φασίστες και ναζιστές, για να κατατσακίσουν τον ελληνικό λαό, οδηγώντας τον στη φτώχεια και την εξαθλίωση.

Έτσι, λοιπόν, και σήμερα οι φασίστες της Χρυσής Αυγής κηρύττουν τον εθνικισμό και το μίσος ανάμεσα στους λαούς, γιατί μισούν τον κάθε λαό, όλους τους λαούς.

Με τις πράξεις τους αυτές, με τον εθνικισμό, δεν κάνουν τίποτε άλλο παρά να διευκολύνουν τους ιμπεριαλιστικούς σχεδιασμούς, που αξιοποιούν ακριβώς τον εθνικισμό, το μίσος ανάμεσα στους λαούς, για να ισχυροποιήσουν τη θέση τους, για να αλλάξουν τα σύνορα, για να δημιουργήσουν κράτη, βάσεις, προτεκτοράτα.

Βεβαίως, δεν μπορούν να αντιμετωπίσουν τον φασισμό όλοι αυτοί, οι οποίοι σήμερα συστρατεύονται με τους σχεδιασμούς των Αμερικάνων και του ΝΑΤΟ στην περιοχή και ιδιαίτερα αυτή η Κυβέρνηση, που αποτελεί και τον σημαιοφόρο των αμερικανονατοϊκών ιμπεριαλιστών.

Απ’ αυτήν την άποψη, λοιπόν, δεν ξέρω γιατί η κυρία Υπουργός απευθύνθηκε και στο ΚΚΕ -βεβαίως το έκανε στο πλαίσιο όλων των υπόλοιπων κομμάτων- όταν είναι γνωστό ότι το ΚΚΕ, δηλαδή οι κομμουνιστές και ο Κόκκινος Στρατός, ήταν αυτοί που συνέτριψαν ιστορικά τον ναζισμό και τον φασισμό και σήμερα θέλουμε να τσακίσουμε τους απογόνους, να τους διώξουμε δηλαδή μακριά από τα σχολειά, από τις γειτονιές, τα εργοστάσια και τα γιαπιά.

Επί τη ευκαιρία, θα θέλαμε από την Κυβέρνηση να δούμε συγκεκριμένα μέτρα για να επιταχυνθεί και να ολοκληρωθεί αυτή η δίκη, γιατί έτσι όπως πάει το πράγμα δεν πρόκειται να τελειώσει ποτέ. Στην προκειμένη περίπτωση, πρέπει να αναλάβει τις ευθύνες της η Κυβέρνηση για την ολοκλήρωση της δίκης.

Μια κουβέντα θα πω για το νομοσχέδιο. Αναφέρθηκε αναλυτικά ο εισηγητής μας, αλλά το ερώτημα δεν είναι για τη θέση του ΚΚΕ, γιατί το ΚΚΕ καταψηφίζει τη συγκεκριμένη οδηγία. Έχουμε τοποθετηθεί σαφώς, γιατί με το συγκεκριμένο νέο σύστημα φακελώματος, δηλαδή με τα αρχεία των επιβατών των αεροπορικών πτήσεων εντός και εκτός Ευρωπαϊκής Ένωσης, γιγαντώνεται ένα δίκτυο καταστολής στην Ευρωπαϊκή Ένωση και στις αστικές κυβερνήσεις σε βάρος των λαών. Τα στοιχεία των επιβατών, που περιλαμβάνουν δεκαεννιά κατηγορίες δεδομένων θα διατηρούνται και θα ανταλλάσσονται ανάμεσα στις μυστικές υπηρεσίες των κρατών-μελών και των τρίτων χωρών για τουλάχιστον πέντε χρόνια. Με βάση αυτά τα στοιχεία, οι επιβάτες θα κατηγοριοποιούνται ανάλογα.

Άρα, λοιπόν, στόχος της συγκεκριμένης οδηγίας, αλλά και όλων των κατασταλτικών μηχανισμών, είναι ο περιορισμών των λαϊκών ελευθεριών και των δικαιωμάτων που τα μονοπώλια, η Ευρωπαϊκή Ένωση και οι κυβερνήσεις, τα αντιμετωπίζουν ως κίνδυνο.

Όμως, το ερώτημα -γι’ αυτόν τον λόγο και το καταψηφίζουμε- είναι γιατί η σημερινή Κυβέρνηση εισηγείται τη συγκεκριμένη οδηγία, όταν οι Ευρωβουλευτές της στις 14 Απριλίου του 2016 είχαν καταψηφίσει υποκριτικά τη συγκεκριμένη οδηγία στο Ευρωπαϊκό Κοινοβούλιο. Αυτό είναι ένα ερώτημα που ο ΣΥΡΙΖΑ βεβαίως, θα πρέπει να μας απαντήσει.

Περνάω τώρα στο θέμα, για το οποίο έγινε η μεγαλύτερη συζήτηση. Και σήμερα δεν έχουμε τίποτε άλλο, παρά έναν βομβαρδισμό τροπολογιών για να χτίσετε το αφήγημά σας. Ποιο είναι αυτό; Η επόμενη μέρα, η καπιταλιστική ανάπτυξη, μια καπιταλιστική ανάπτυξη, η οποία γίνεται πάνω στα ερείπια των δικαιωμάτων και του βιοτικού επιπέδου του λαού, που και με την πολιτική της η σημερινή Κυβέρνηση έχει δημιουργήσει, παίρνοντας τη σκυτάλη από τις κυβερνήσεις της Νέας Δημοκρατίας και του ΠΑΣΟΚ.

Αλήθεια, αυτός ο βομβαρδισμός τροπολογιών πιστεύετε ότι αναιρεί τον ταξικό χαρακτήρα της πολιτικής σας; Βεβαίως, θα συμφωνήσω με τον Πρωθυπουργό. Έχετε σαφή ταξικό χαρακτήρα, όχι όμως υπέρ των εργαζόμενων και των φτωχών λαϊκών στρωμάτων. Έχετε σαφή ταξικό χαρακτήρα υπέρ του μεγάλου κεφαλαίου, υπέρ των επιχειρηματικών ομίλων, υπέρ των μονοπωλίων. Τους σχεδιασμούς τις αστικής τάξης υλοποιείτε και στη χώρα μας.

Από πού προκύπτει αυτό; Να φέρουμε ορισμένα ενδεικτικά παραδείγματα, κυρία Υπουργέ.

Πρώτον, όχι μόνο διατηρήσατε το αντεργατικό οπλοστάσιο της Νέας Δημοκρατίας και του ΠΑΣΟΚ, αλλά το πήγατε και ένα βήμα παραπέρα. Τσακίσατε τα εργατικά δικαιώματα, διαμορφώνετε συνθήκες εργασιακής ζούγκλας.

Πώς επιβεβαιώνεται αυτό; Με απλά στοιχεία. Τι είπε η έκθεση του Διεθνούς Γραφείου Εργασίας; Ότι στην Ελλάδα το 2017 μειώθηκε ο μισθός στον ιδιωτικό τομέα κατά 3,5%, ο πραγματικός μισθός. Δεν είναι αυτό αποτέλεσμα των αντεργατικών μέτρων, που και η σημερινή Κυβέρνηση διατήρησε σε συνέχεια των προηγούμενων κυβερνήσεων;

Τι βγαίνει και λέει; Όχι μόνο αυτό, αλλά λέει τη δεκαετία από το 2008 ως το 2017 σε ετήσια βάση μειωνόταν ο πραγματικός μισθός στον ιδιωτικό τομέα 3,3% και επί Κυβερνήσεων ΠΑΣΟΚ και επί Κυβερνήσεων Νέας Δημοκρατίας και επί Κυβερνήσεων ΣΥΡΙΖΑ-ΑΝΕΛ. Δηλαδή δεν ήρθε καμμία νέα εποχή, καμία νέα μέρα.

Δεύτερο στοιχεία αποκαλυπτικό γιατί έχετε ταξική πολιτική υπέρ του κεφαλαίου: Το 25% των εργαζομένων στον ιδιωτικό τομέα αμείβεται με λιγότερα από 500 ευρώ, έως 500 ευρώ. Είναι αποτέλεσμα της δικής σας πολιτικής αυτό; Βεβαίως, είναι αποτέλεσμα της δικής σας πολιτικής.

Τρίτο στοιχείο, οι νέες θέσεις εργασίας, οι οποίες διαμορφώνονται, είναι ευέλικτης, μερικής απασχόλησης και εκ περιτροπής εργασίας.

Να πάμε στο ασφαλιστικό; Μα, τον πυρήνα του ασφαλιστικού συστήματος, του συστήματος Πινοσέτ, που ήταν σε προηγούμενους αντιασφαλιστικούς νόμους της Νέας Δημοκρατίας και του ΠΑΣΟΚ, εσείς τον πήγατε ένα βήμα παραπέρα. Επί της ουσίας, τι είπατε; Ότι η ασφάλιση είναι ατομική υπόθεση και ότι το κράτος το μόνο που εγγυάται είναι τα 360 ευρώ, σε σημερινό επίπεδο, την εθνική σύνταξη. Τίποτα άλλο δεν εγγυάται, από εκεί και πέρα. Αν θέλει ο εργαζόμενος, μπορεί να κάνει ατομική ασφάλιση είτε με τα επαγγελματικά ταμεία είτε με ασφαλιστικές εταιρείες. Το σύστημα Πινοσέτ προβάλλει ο νόμος Κατρούγκαλου και αποτελεί την πεμπτουσία του συστήματος Πινοσέτ.

Και όλα αυτά, γιατί τα κάνετε στην αγορά εργασίας, τσακίζοντας τα εργασιακά και ασφαλιστικά δικαιώματα των εργαζομένων; Γιατί θέλετε να θωρακίσετε την ανταγωνιστικότητα και την κερδοφορία των επιχειρηματικών ομίλων. Και μην μας πείτε ότι αυτά θα αλλάξουν από το 2019, γιατί μπήκαμε σε μια μεταμνημονιακή περίοδο, γιατί κάνετε ιδιοκτησία σας τον νόμο Βρούτση. Ο νόμος Βρούτση, έγινε πλέον νόμος Βρούτση-Αχτσιόγλου, που τους μισθούς και τις αλλαγές στις εργασιακές σχέσεις τους εντάσσει στο όνομα της ανταγωνιστικότητας και της κερδοφορίας των επιχειρηματικών ομίλων. Αν αυτά αμφισβητούνται, τότε δεν γίνεται καμία αλλαγή, καμμία βελτίωση. Αντίθετα, με αυτόν τον τρόπο, αυτό το οποίο θέλετε να θωρακίσετε είναι την ανταγωνιστικότητα και την καπιταλιστική κερδοφορία.

Και για να μην μιλάμε μόνο θεωρητικά, το βλέπουμε αυτό και από τον κρατικό προϋπολογισμό, που καταθέσατε για το 2019, ο οποίος είναι σκληρός, βάρβαρος και ταξικός. Τι κάνετε; Ένα δισεκατομμύριο επιπλέον φόρους θα κληθούν να πληρώσουν τα εργατικά λαϊκά νοικοκυριά για το 2019. Όχι ανακούφιση φορολογική, αλλά φορολογική επιβάρυνση είναι αυτό το ένα επιπλέον δισεκατομμύριο ευρώ.

Τι κάνετε επιπλέον; Μειώνετε τις παροχές στους εργαζόμενους κατά 530 εκατομμύρια, σε σχέση με το 2018. Μειώνετε τη σύνταξη κατά 300 εκατομμύρια ευρώ. Νέες μειώσεις στις συντάξεις. Έχουμε μείωση της χρηματοδότησης στα νοσοκομεία, τα οποία είναι έτοιμα να καταρρεύσουν. Εσείς μειώνετε τη χρηματοδότηση το 2019. Μειώνετε τη χρηματοδότηση στους οργανισμούς τοπικής αυτοδιοίκησης, στους δήμους, κατά 750 εκατομμύρια για να βάλουν νέους φόρους, νέα τέλη.

Μειώνετε την κρατική χρηματοδότηση σε ασφαλιστικά ταμεία κατά 935 εκατομμύρια ευρώ, για να τα μετακυλήσετε αυτά στις τσέπες των ασφαλισμένων, να πληρώσουν περισσότερο για το φάρμακο και την υγεία τους. Μειώνετε το επίδομα ανεργίας.

Ταυτόχρονα, λέτε και πανηγυρίζετε ότι δεν μειώνετε άλλο τις συντάξεις, όταν αυτό το οποίο αποφασίσατε -κι γι’ αυτό σας εκθέτει η ανακοίνωση της Κομισιόν- λέει ότι σε αντιστάθμισμα της μη μείωσης, της μη κατάργησης των προσωπικών διαφορών είναι το πάγωμα των συντάξεων μέχρι το 2022 που θα έχει το ίδιο δημοσιονομικό αποτέλεσμα.

Και την ίδια στιγμή, καταργείτε την επέκταση του προγράμματος σχολικού γεύματος, καταργείτε τη δημιουργία νηπιαγωγείων και μονάδων προσχολικής αγωγής και μετά λέτε ότι τα παιδιά δεν έχουν πού να πάνε τα νήπια. Μειώνετε την επιδότηση ενοικίου και βεβαίως, δεν επιδοτείτε τη συμμετοχή των ασφαλισμένων στα φάρμακα.

Να, λοιπόν, ποιο είναι το προσωπείο της βαθιάς ταξικής και αντιλαϊκής σας πολιτικής. Όμως, αυτό που είναι ιδιαίτερα αποκαλυπτικό, είναι η στάση, την οποία κρατάτε σε σχέση με το κεφάλαιο και είναι η τροπολογία, την οποία φέρατε εδώ, όπου μειώνετε τον φορολογικό συντελεστή των επιχειρηματικών ομίλων, των μονοπωλίων και του κεφαλαίου κατά μία μονάδα για το 2019 και σταδιακά για πέντε μονάδες.

Δηλαδή, τι κάνετε; Έχετε πεθάνει τον κόσμο στους φόρους και με αυτό το ματωμένο υπερπλεόνασμα που δημιουργείτε, δίνετε νέες απαλλαγές φορολογικές για το μεγάλο κεφάλαιο. Ο λαός, δηλαδή, σηκώνει τα βάρη από τα οποία απαλλάσσεται το μεγάλο κεφάλαιο.

Μάλιστα, στην τροπολογία που φέρατε βάζετε και το εξής, ότι και το 2019 θα έχουν όφελος 145 εκατομμύρια ευρώ, κάτι το οποίο δεν το προέβλεπε ο προϋπολογισμός, που καταθέσατε για τις επιχειρήσεις. Και δεν φτάνει μόνο αυτό, αλλά ετοιμάζεστε να φέρετε, ακόμα πιο σκανδαλωδώς τη μείωση των φορολογικών συντελεστών των διανεμόμενων κερδών από 15% σε 10%.

Ποιους προστατεύετε; Τις ελίτ προστατεύετε. Φορολογείτε τον λαό, για να προστατεύσετε τις οικονομικές ελίτ. Έχετε δημιουργήσει ένα άδικο ταξικό φορολογικό σύστημα για την προστασία της ελίτ, για την προστασία των επιχειρηματικών ομίλων, για την προστασία των εφοπλιστών, των βιομήχανων και των τραπεζιτών. Αυτό είναι το φορολογικό σύστημα του ΣΥΡΙΖΑ - ΑΝΕΛ, όπως ήταν άλλωστε και του ΠΑΣΟΚ-Νέας Δημοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Απ’ αυτήν την άποψη, συνεχίζετε -δεν είναι ποιος τον έκανε τον νόμο- τον νόμο για τον ΕΝΦΙΑ, τη φορολογική επιδρομή στη λαϊκή κατοικία με τον ΕΝΦΙΑ. Και όχι μόνο δεν τον καταργείτε, αλλά διατηρείται και η επιβάρυνση, που εξακολουθεί να ισχύει και λέτε ότι μειώνετε τώρα για μερικές δεκάδες ευρώ τη φορολογική επιβάρυνση, την οποία υφίστανται, αντί να προχωρήσει αυτό, το οποίο κατέθεσε το ΚΚΕ στην απαλλαγή της πρώτης και της δευτερεύουσας κατοικίας από τον ΕΝΦΙΑ, που καλύπτει στεγαστικές ανάγκες και να φορολογηθούν και στην αντικειμενική και στην ακίνητη περιουσία οι μεγάλοι επιχειρηματικοί όμιλοι, να φορολογηθεί η μεγάλη ακίνητη περιουσία, η οποία είναι τοποθετημένη σε διάφορες offshore και δεν πληρώνει δεκάρα τσακιστή επί της ουσίας η μεγάλη ακίνητη περιουσία.

Απ’ αυτήν την άποψη, βεβαίως, και τα όποια ωφελήματα θα έχουν μπαίνουν υπό την αμφισβήτηση -για τον ΕΝΦΙΑ λέω- της υπόθεσης αναπροσαρμογής των αντικειμενικών αξιών, που μπορεί να αυξηθούν.

Όσο για το κοινωνικό μέρισμα που δίνετε, είναι «να σε κάψω Γιάννη, να σε αλείψω λάδι». Παίρνετε 700 δισεκατομμύρια επιπλέον, 7 δισεκατομμύρια επιπλέον –αυτό είναι το υπερπλεόνασμα- για το 2018, 7 δισεκατομμύρια επιπλέον πληρώνει ο ελληνικός λαός, για να επιστρέψετε 710 εκατομμύρια. Δηλαδή, του παίρνετε δέκα, για να του επιστρέψετε ένα και να είναι και ευχαριστημένος. Είναι το ανέκδοτο αυτό με τον Χότζα, αν το ξέρετε. Το ξέρετε πολύ καλά.

Αυτή ακριβώς δεν είναι τίποτα άλλο, παρά μια ανακύκλωση της φτώχειας. Δηλαδή, λιγότερο φτωχοί πληρώνουν για τους περισσοτέρους φτωχούς, γιατί ακριβώς η πολιτική σας και η καπιταλιστική ανάπτυξη του κεφαλαίου έχει οδηγήσει στην εξαθλίωση ευρύτατα λαϊκά στρώματα.

Όσον αφορά την τροπολογία στις πυρόπληκτες περιοχές εκεί, εμείς θα την καταψηφίσουμε, ακριβώς γιατί δεν αντιμετωπίζει το πρόβλημα της άναρχης δόμησης. Δεν υπάρχει ολοκληρωμένος χωροταξικός σχεδιασμός. Είναι αποσπασματικά μέτρα. Είναι ημίμετρα αυτά, που δεν αντιμετωπίζουν το πρόβλημα.

Εδώ θα έπρεπε να υπήρχε ένα ολοκληρωμένο χωροταξικό σχέδιο και πολεοδομικό, που θα διευκόλυνε την αναβάθμιση της ποιότητας ζωής των κατοίκων της περιοχής με σύγχρονες κατοικίες, με σύγχρονα σχολεία, με νοσοκομεία, με ελεύθερους χώρους, με χώρους άθλησης και αναψυχής. Τέτοιος σχεδιασμός, όμως, δεν υπάρχει. Αντίθετα, πολύ φοβούμαστε ότι κάτω από ορισμένες διατάξεις κάτι κρύβεται ή μπορούν να αξιοποιηθούν ορισμένες διατάξεις της παρούσας τροπολογίας, για να συγκεντρωθεί η γη σε όλο και λιγότερα χέρια.

Στο κάτω-κάτω, το στεγαστικό επίδομα δεν λύνει τις στεγαστικές ανάγκες της λαϊκής οικογένειας των πυρόπληκτων αυτών περιοχών, που αντιμετωπίζουν σοβαρά προβλήματα επιβίωσης και κάλυψης των αναγκών τους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, με συγχωρείτε. Θα απαντήσω σε κάποια ερωτήματα της Ολομέλειας και του κ. Βορίδη. Όμως, επειδή δεν θα ήθελα να το κάνω αυτό πολλές φορές, αν υπάρχει κάποιο ερώτημα επί της τροπολογίας, με την άδειά σας, θα μπορούσε να γίνει τώρα και να απαντήσω σε όλα μαζί.

**ΠΡΟΕΔΡΕΥΩΝ (Αναστάσιος Κουράκης):** Καλώς. Υπάρχει κάποιος συνάδελφος που θέλει τον λόγο;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα ήθελα εγώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, όπως καταλαβαίνετε, εμείς ως Κίνημα Αλλαγής, έχουμε τοποθετηθεί και στη γενικότερη συζήτηση που έγινε με αφορμή τη νομοθέτηση για το Μάτι και τον Νέο Βουτζά.

Η κατεύθυνση είναι να συνδράμουμε, έτσι ώστε να βελτιωθούν οι όροι αποκατάστασης των πληγέντων. Kαι νομίζω ότι αυτό είναι κοινός στόχος.

Άρα, η πρώτη ερώτησή μου αφορά τις οριοθετήσεις και την αναστολή των οικοδομικών αδειών, σε σχέση με τις οριοθετήσεις των οδών.

Εδώ υπάρχει ένας σαφής χρονικός προσδιορισμός στην τροπολογία, αλλά σε δεύτερο επίπεδο έρχεται η ίδια τροπολογία να πει τα εξής: «Με κοινή απόφαση των Υπουργών Περιβάλλοντος, Ενέργειας και Υποδομών δύνανται να τροποποιούνται οι ανωτέρω αποστάσεις, να προστίθενται τμήματα οδών, να αίρεται η αναστολή, ή να παρατείνεται η διάρκειά της, σύμφωνα με τα δεδομένα κυκλοφοριακής μελέτης, όπως θα προκύψει και λοιπά».

Επί της ουσίας, δεν υπάρχει ένσταση, υπάρχει ερώτηση, διότι διαβάζοντας αυτή τη ρύθμιση καταλαβαίνει κανείς ότι αυτό μπορεί να γίνεται εις το διηνεκές. Η ερώτηση, λοιπόν, είναι η εξής: Με ποιο χρονικό όριο; Μέχρι την ολοκλήρωση, ας πούμε, του πολεοδομικού σχεδιασμού και την οριστικοποίηση; Μέχρι πότε μπορεί να γίνεται αυτό και πόσες φορές; Το ένα είναι αυτό.

Επίσης, πολύ σημαντικό θεωρούμε το ζήτημα της στεγαστικής συνδρομής. Στην περίπτωση της στεγαστικής συνδρομής η τροπολογία που έχει κατατεθεί αναφέρει ότι αυτή μπορεί να καταβληθεί, εφόσον κατεδαφιστούν τα ακίνητα -όσα περιγράφει- στο σύνολό τους, πριν από τον καθορισμό της οικοδομικής και ρυμοτομικής γραμμής. Αυτό το «πριν», πότε νοείται; Ποιον καθορισμό; Αυτόν που θα γίνει τώρα, ή αυτόν που θα οριστικοποιηθεί με την πολεοδομική μελέτη και την οριστικοποίηση του νέου σχεδίου; Διότι αν είναι ο τωρινός, καταλαβαίνετε ότι δεν υπάρχει χρόνος. Υπάρχουν διαδικασίες και αυτές είναι χρονοβόρες. Αυτή είναι η βασική ερώτηση.

Και σε σχέση με το ίδιο θέμα: Γιατί με απόφαση του Υπουργού Υποδομών και Μεταφορών -εν προκειμένω, του κ. Σπίρτζη, αλλά του Υπουργού, όποιος και αν είναι- πρέπει να καταβάλλεται το ποσό; Αυτό είναι μεγάλη γραφειοκρατία και θα αργήσει. Θα μπορούσε να υπάρχει με απόφαση του Υπουργού εξουσιοδοτική, έτσι ώστε να καθορίζονται οι λεπτομέρειες, για να διευκολυνθεί η διαδικασία, να πάμε πιο γρήγορα δηλαδή.

Ξαναλέω ότι αυτές είναι ερωτήσεις και επιφυλάξεις, που αφορούν και την αποτελεσματικότητα, αλλά και τη σαφέστερη αποτύπωση.

Και τέλος, κύριε Πρόεδρε –ευχαριστώ για την ανοχή σας- σε ό,τι αφορά το Κοινωνικό Επίδομα Στέγασης, η δική μου ερώτηση είναι εκεί όπου έχουμε ρέματα ή τυχόν δασικές εκτάσεις με ποια βάση γίνεται αυτή η χορήγηση. Με βάση τον τίτλο ιδιοκτησίας; Τι ακριβώς ζητείται;

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Χριστοφιλοπούλου.

Κύριε Υπουργέ, θέλετε να απαντήσετε τώρα ή αργότερα;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ναι, δεν νομίζω ότι υπάρχει κάποιος άλλος συνάδελφος να μου απευθύνει ερώτηση.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία, σας ακούμε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είναι γεγονός ότι βοηθάει -νομίζω- και τον κόσμο, που μας ακούει αυτή η συζήτηση και εγώ θα ήθελα να διευκρινίσουμε μερικά πράγματα.

Το πρώτο ζήτημα το έθεσαν η κ. Χριστοφιλοπούλου και ο κ. Βορίδης, αν άκουσα καλά, στην τοποθέτησή του και αφορά το αν θα τροποποιηθεί η αναστολή εξαιτίας της κυκλοφοριακής μελέτης. Διευκρινίζουμε, λοιπόν -το είπα στην αρχική εισήγηση, αλλά πρέπει να είναι απολύτως ευκρινές- ότι σήμερα αναστέλλεται η έκδοση οικοδομικών αδειών, μόνο κατά τα τμήματα που περιγράφονται εδώ για τις οδούς Καρπάθου, Κύπρου, Ορειβατών, Ποσειδώνος, Δημοκρατίας, Μικράς Ασίας -οκτώμισι μέτρα από τον άξονα- και Κυανής Ακτής, Αχιλλέως και την ανώνυμη, που είναι η νοητή επέκταση έως την Οδό Ποσειδώνος, Ευβοϊκού, Τρίτωνος, Περικλέους, Αργυράς Άκτης, σε απόσταση οκτώ μέτρων από τον υφιστάμενο άξονα.

Αυτό και μόνο αυτό, αρκεί και διατυπώνεται και ξεκινούν οι διαδικασίες της αποκατάστασης. Δεν περιμένουμε οποιαδήποτε άλλη αναστολή και δεν τροποποιείται αυτή η ζώνη αναστολής. Με αυτή τη ζώνη αναστολής ξεκινάει η αποκατάσταση, που περιλαμβάνει κατεδαφίσεις, επισκευές και οπισθοχώρηση. Είναι τρία διαφορετικά σενάρια. Κάποια επισκευάζονται επί τόπου, όταν δεν εμπίπτουν στη ζώνη αναστολής, κάποια οπισθοχωρούν, που μετατρέπονται και σε αποζημίωση κατεδαφιστέου και κάποια πιθανόν κατεδαφίζονται, όταν είναι στη ζώνη αναστολής ή στα ρέματα και στα δάση.

Τι σημαίνει ότι εξουσιοδοτούνται οι Υπουργοί να την τροποποιήσουν με νέα κυκλοφοριακή μελέτη; Ρητά αναφέρεται ότι αυτό θα γίνει μόνο στη διαδικασία κατάρτισης του Ειδικού Χωρικού Σχεδίου. Δηλαδή, παραπέμπει στην κανονικότητα του πολεοδομικού σχεδιασμού που ξεκινάει -και μόνο σε αυτή- με την κυκλοφοριακή μελέτη του Ειδικού Χωρικού Σχεδίου -άρα, άπαξ και όχι στο διηνεκές- και μπορεί να τροποποιηθεί, γιατί μπορεί το Ειδικό Χωρικό Σχέδιο να βγάλει έναν άλλο δρόμο και μόνο γι’ αυτό. Και είναι η κανονικότητα του πολεοδομικού σχεδίου. Δεν είναι μια άλλη -αν θέλετε- υποκειμενική πρωτοβουλία. Είναι μόνο τα προβλεπόμενα του Ειδικού Χωρικού, γιατί η περιοχή μπαίνει και στον χωρικό σχεδιασμό πλέον, για να είναι -είπαμε- απολύτως οργανωμένα και κανονικά.

Δεν έχει περαιτέρω αέναες τροποποιήσεις της πράξης αναστολής. Το συνδέει μόνο με το Ειδικό Χωρικό Σχέδιο και την περιβαλλοντική νομοθεσία.

Δεύτερο ζήτημα, που είναι πολύ σημαντικό: Στο άρθρο 2, που αφορά στα πληγέντα κτήρια, που εμπίπτουν στην περιοχή αναστολής και στην απόδοση, αν θέλετε, της λεγόμενης «στεγαστικής συνδρομής», αναφέρει το συνδυασμό με τον καθορισμό της οικοδομικής και ρυμοτομικής γραμμής. Λέει δηλαδή, «…εφόσον κατεδαφιστούν στο σύνολό τους πριν τον καθορισμό της οικοδομικής και ρυμοτομικής γραμμής».

Αυτό που εμείς θέλουμε, είναι να υπάρχει χώρος για το πολεοδομικό σχέδιο. Άρα, λέμε ότι μέχρι να τελειώσει το Ειδικό Χωρικό Σχέδιο, που καθορίζει τις οικοδομικές και ρυμοτομικές γραμμές, πρέπει αυτά να έχουν κατεδαφιστεί, για να υπάρχει και γρήγορη παρέμβαση στον πολεοδομικό σχεδιασμό, να είναι ο διαθέσιμος χώρος επαρκής. Δεν αποτελεί το άρθρο 1 καθορισμό οικοδομικής και ρυμοτομικής γραμμής, δεν συναρτάται, δηλαδή, με τη σημερινή πράξη αναστολής, γιατί, εξάλλου, δεν θα προλάβαινε να κατεδαφιστεί κάτι.

Δίνουμε, λοιπόν, τον χρόνο, ταυτόχρονα με την εκπόνηση του Ειδικού Χωρικού Σχεδίου, μέχρι να καθοριστούν οι οικοδομικές και ρυμοτομικές γραμμές, αυτά που είναι στη συγκεκριμένη περιοχή και έχουν βέβαια, το απαραίτητο πρωτόκολλο αυτοψίας του ετοιμόρροπου κτηρίου, να έχουν κατεδαφιστεί.

Έτσι, λοιπόν, νομίζω ότι δίνουμε και χρόνο να γίνει κάτι τέτοιο και να μπορούν οι πολίτες να έχουν την επιδότηση του κατεδαφιστέου, αλλά και να υπάρχει η δυνατότητα να κατασκευαστούν εκ νέου, εκτός της ζώνης αναστολής. Προφανώς, αυτό -το είπα στην εισήγησή μου- θα δώσει τη δυνατότητα, πολλά παραθεριστικά κτήρια, τα οποία είναι κατασκευασμένα ως λυόμενα ή ως πρόχειρα, να πληρούν σύγχρονους κανόνες κατασκευής.

Εδώ, πράγματι, μπαίνει η απόφαση του Υπουργού Υποδομών, ως προς το ποσό της χορηγούμενης στεγαστικής συνδρομής. Αυτό είναι μια επιλογή της διοίκησης, ως προς την κατάθεσή του στα εντελλόμενα. Θέλουμε, δηλαδή, γρήγορα, μόνο με την εισήγηση μιας υπηρεσίας, που είναι η Διεύθυνση Αποκαταστάσεων, με την υπογραφή του Υπουργού να πάει για να πληρωθεί και να αποδοθεί στους πολίτες.

Όσον αφορά το έκτακτο κοινωνικό επίδομα στέγασης, πρέπει να συμφωνήσω μαζί σας ότι είναι πολύ πιο ιδιαίτερο, γιατί αφορά τη δασική περιοχή και την περιοχή του ρέματος Παππά. Εκεί το επίδομα χορηγείται, αφού κατεδαφιστούν τα κτήρια -δεν επιτρέπεται, προφανώς, η χορήγηση αδειών σε αυτές τις περιοχές- αφορά μόνο κύρια και μοναδική κατοικία και κατοικίες που οικοδομήθηκαν πριν από το χρονικό όριο των αυθαιρέτων, για να μην έχουμε νεότερες αυθαιρεσίες και έτσι, ατύπως τις επικροτήσουμε. Διότι αν είναι νέες αυθαιρεσίες, σαφώς και δεν μπορεί να γίνει κάτι τέτοιο.

Τι χρειάζεται εδώ; Χρειάζεται μελέτη ιδιώτη μηχανικού και έκθεση δικηγόρου για τον έλεγχο των τίτλων. Και τι αναφέρει εδώ; Τη βεβαίωση μεταγραφής τους στο υποθηκοφυλακείο. Καταλαβαίνετε ότι αυτό βεβαιώνει και τη διοίκηση ότι υπήρξε ιδιοκτησία ή μια οικονομική πράξη απόκτησης του ακινήτου και εκ τούτου, προκύπτει το κοινωνικό επίδομα στέγασης. Διαφορετικά, μπορεί να ήταν μία καταπάτηση, που δεν μπορούμε να τη δεχθούμε.

Έτσι διασφαλίζεται από τη μεριά της διοίκησης, πως, παρ’ότι ήταν παράβαση της νομοθεσίας περί ρεμάτων ή περί δασών, υπήρχε η απαραίτητη νόμιμη πράξη.

Στο σημείο αυτό να πούμε ότι δεν μπορεί να είναι τακτοποιημένα με τους νόμους περί αυθαιρέτων του 2013 και 2017, διότι οι νόμοι αυτοί προέβλεπαν ότι η τακτοποίηση αυτή γινόταν εκτός των περιοχών ρεμάτων και δασών. Ως εκ τούτου, λοιπόν, δεν υπάρχει περίπτωση να έχουν τακτοποιηθεί σε ρέματα ή σε δάση και να έρθουν μετά να δημιουργήσουν προβλήματα σε αυτή τη διαδικασία.

Νομίζω ότι αυτό ολοκληρώνει και τις απαντήσεις, που ζήτησε η κ. Χριστοφιλοπούλου.

Θα ήθελα να κάνω ένα τελευταίο σχόλιο. Η συγκεκριμένη τροπολογία είναι δουλειά και του Υπουργείου Υποδομών και Μεταφορών και του Τμήματος Χωροταξίας και του Τμήματος Περιβάλλοντος του Υπουργείου Περιβάλλοντος. Είναι αρκετοί οι Υπουργοί που συνυπογράφουν. Ελπίζω ότι έδωσα μία επαρκή απάντηση, γιατί δεν μπορεί να είναι όλοι οι Υπουργοί παρόντες.

Όσον αφορά, βέβαια, αυτά που είπε ο κ. Βορίδης -κύριε Πρόεδρε, θα ήθελα μόνο μισό λεπτό- θα πω το εξής: Τα πεπραγμένα της τετραετίας, κυρίες και κύριοι Βουλευτές, φαίνονται σε αυτήν την Αίθουσα. Το ποιος αισθάνεται άνετα με τα πεπραγμένα της τετραετίας φαίνεται, επίσης, σε αυτήν την Αίθουσα.

Ο Πρωθυπουργός ήρθε εδώ και παρουσίασε, όχι μόνο τι κάναμε στην τετραετία, αλλά και πώς ο κόπος και ο αγώνας όλων των Ελλήνων και της Κυβέρνησης μας έφερε σήμερα, όπως και την προηγούμενη εβδομάδα, να μειώνουμε ασφαλιστικές εισφορές, να καταργούμε τέλος επιτηδεύματος, να μειώνουμε φορολογία, να μειώνουμε φόρο επιχειρήσεων και πάνω απ’ όλα, να αυξάνουμε το κοινωνικό μέρισμα.

Το ποιος δεν αισθάνεται άνετα φαίνεται, επίσης, εδώ. Και πείτε στον κ. Βορίδη ότι η απάντησή μου είναι πως, αν έως αισθάνονταν άνετα για τα πεπραγμένα τους και ο κ. Σαμαράς και ο κ. Μητσοτάκης, ας ήταν σήμερα εδώ για να μιλήσουν. Διότι αυτό που εγώ γνωρίζω ότι υπέστη η χώρα μας στο τέλος του 2014, ήταν ο πανικός, που έγινε όταν ανακοίνωσαν ότι βγαίνουμε στις αγορές, που έτρεχαν να μαζέψουν τις ανακοινώσεις με την υπέρογκη αύξηση του κόστους των ομολόγων, όπως και το πως έφευγαν σαν κακοί μαθητές από την πέμπτη αξιολόγηση, όταν τους έδιωχνε το Eurogroup, όταν έδιωχνε την πατρίδα μας, την Ελλάδα μας, γιατί δεν κατάφεραν να πετύχουν κανέναν από τους στόχους, για τους οποίους δεσμεύτηκαν.

Αυτά είναι τα πεπραγμένα της δικής τους τετραετίας.

Και τα πεπραγμένα της δικής μας τετραετίας είναι ότι αυτή η χώρα είναι περήφανη, έχει λόγο στο εξωτερικό, την επικροτούν ακόμα και οι πολιτικοί αντίπαλοι στην Ευρώπη και μπορεί και αποδίδει στην κοινωνία αυτά που στερήσατε εσείς με τις κυβερνήσεις σας. Για να ξέρετε ποιοι φοβούνται για τα πεπραγμένα τους!

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Τον λόγο έχει ο κ. Κωνσταντίνος Κατσίκης, Κοινοβουλευτικός Εκπρόσωπος των Ανεξαρτήτων Ελλήνων, για δώδεκα λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μα, κύριε Πρόεδρε, είχαμε πει ένας Βουλευτής, ένας Κοινοβουλευτικός Εκπρόσωπος…

**ΠΡΟΕΔΡΕΥΩΝ (Αναστάσιος Κουράκης):** Μετά είστε εσείς, κύριε Κεγκέρογλου.

(Θόρυβος - διαμαρτυρίες στην Αίθουσα)

Κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κατ’ αρχάς παρακαλώ θερμά τους κυρίους συναδέλφους να με αφήσουν να τοποθετηθώ για δυο λόγους.

Ο πρώτος λόγος είναι ότι αυτό, για το οποίο διαμαρτύρεστε -δικαίως ίσως- δεν συμβαίνει πρώτη φορά. Να σας θυμίσω ότι έχει συμβεί και άλλη φορά. Κάποιοι λόγοι το επιβάλλουν. Και τις προηγούμενες φορές, που είχε συμβεί ένας από τους δυο, που σε συνέχεια του πρώτου κοινοβουλευτικού μιλούσε, ήταν από το ΠΑΣΟΚ.

Ο δεύτερος λόγος είναι το ότι είναι βεβαρημένο και επίπονο για μένα το κοινοβουλευτικό πρόγραμμα. Μετά από εδώ πρέπει να μιλήσω και αλλού και ο χρόνος με πιέζει. Σας ευχαριστώ για την κατανόησή σας.

Κυρία Υπουργέ, αγαπητοί συνάδελφοι, σε συνέχεια των εκτεταμένων αναλύσεων, που έχουν προηγηθεί σχετικά με το περιεχόμενο του υπό ψήφιση σχεδίου νόμου του Υπουργείου Προστασίας του Πολίτη, θέλω να καταδείξω, πέρα από τη συμβατική υποχρέωση, που έχουμε ως κράτος-μέλος της Ευρωπαϊκής Ένωσης να προχωρήσουμε στην ενσωμάτωση της οδηγίας 2016/681, την αναγκαιότητα, που υπάρχει να ενισχυθεί το νομικό πλαίσιο της χώρας μας.

Ταυτόχρονα δε, θέλω να αναφερθώ εμφατικά στο σημαντικό έργο, που γίνεται από το Υπουργείο Προστασίας του Πολίτη και την Ελληνική Αστυνομία. Ίσως να μην προβάλλεται αυτό το έργο αρκετά, διότι δυστυχώς, υπάρχει η τάση να υποτιμούμε την απόδοση ευσήμων, κατά την τέλεση του καθήκοντος, ίσως γιατί θεωρούμε το καθήκον ως δεδομένο.

Κάθε φορά, όμως, που υποτιμούμε την αφοσίωση και το καθήκον, έρχονται στη δημοσιότητα οι εξαιρέσεις του κανόνα, οι οποίες μπορεί πρόσκαιρα να αμαυρώνουν την υπόσταση των άξιων στελεχών, ωστόσο την ίδια στιγμή μας θυμίζουν τη σπουδαιότητα του έργου, που επιτελείται από όσες και όσους παραμένουν αφοσιωμένοι στο καθήκον, που έχουν αναλάβει υπέρ της προστασίας του πολίτη.

Σε αυτό το σημείο πιστεύω ότι το χρέος της πολιτείας είναι να διευκολύνει όλα αυτά τα στελέχη της Ελληνικής Αστυνομίας, αίροντας τα εμπόδια που αντιμετωπίζουν κατά την τέλεση των καθηκόντων τους. Είναι χρέος της πολιτείας –το έχω πει πολλές φορές- να βοηθήσει το Σώμα, ώστε να γίνει ακόμα πιο αποτελεσματικό επιχειρησιακά, διότι πιστεύω πως γίνεται ουσιαστικό και αθόρυβο έργο από όλα τα στελέχη της Ελληνικής Αστυνομίας, από όλες τις νευραλγικές διευθύνσεις και υπηρεσίες, πόσο μάλλον από αυτές που αναφέρονται στην καταπολέμηση του οργανωμένου διεθνούς εγκλήματος.

Αναφέρομαι στο διεθνές οργανωμένο έγκλημα διότι, με αφορμή το παρόν σχέδιο νόμου, η διακρατική συνεργασία των κρατών-μελών της Ευρωπαϊκής Ένωσης έρχεται στο προσκήνιο, προκειμένου να το καταπολεμήσει αποτελεσματικότερα.

Με στόχο την καταπολέμηση του διεθνούς οργανωμένου εγκλήματος, αλλά και της τρομοκρατίας αναδιαμορφώνεται και η λειτουργία των ελληνικών υπηρεσιών.

Για τον λόγο αυτό, με το εν λόγω νομοσχέδιο, στη Διεύθυνση Διαχείρισης και Ανάλυσης Πληροφοριών της ΕΛΑΣ συνίσταται τμήμα με τίτλο «Μονάδα Στοιχείων Επιβατών», το οποίο στελεχώνεται από αστυνομικό προσωπικό.

Το νέο αυτό τμήμα υποχρεούται να συλλέγει και να επεξεργάζεται τα δεδομένα που διαβιβάζονται από τους αερομεταφορείς, προκειμένου να αξιολογούνται ενδεχόμενες ενδείξεις ανάμειξης επιβατών σε εγκληματικές ενέργειες καθώς και να ταυτοποιούνται όσα άτομα διερευνώνται από τις αρχές σε συνεργασία με την Ευρωπαϊκή Αστυνομική Υπηρεσία, δηλαδή τη Europol, για συμμετοχή σε εγκληματικές ενέργειες.

Αυτή σε γενικές γραμμές είναι η ουσία του σχεδίου νόμου, το οποίο σήμερα καλούμαστε να ενσωματώσουμε στο εθνικό μας δίκαιο. Μίλησα νωρίτερα, για το αθόρυβο πλην, όμως, αποτελεσματικό και ουσιαστικό έργο των ελληνικών αρχών, της Ελληνικής Αστυνομίας.

Θέλω να επεκταθώ σε αυτό το πεδίο, κυρίες και κύριοι συνάδελφοι, διότι μας ακούει ο ελληνικός λαός και πιστεύω πως καλό είναι να γνωρίζουν οι Έλληνες πολίτες κάποια πράγματα, που είτε δεν επικοινωνούνται σωστά είτε άπτονται ζητημάτων εθνικής ασφαλείας, που ούτως ή άλλως δεν δύνανται δημοσιοποίησης πάντα.

Το τελευταίο, βέβαια, η μη, δηλαδή, ανάδειξη των επιτυχιών και της επιχειρησιακής λειτουργίας των αστυνομικών Αρχών, επ’ ουδενί σημαίνει αδυναμία αποτελεσματικότητας στο έργο, που επιτελείται από τις αρμόδιες ελληνικές αστυνομικές Αρχές.

Διότι, ας μην ξεχνάμε, πως εμείς, ως μέλη της Εθνικής Αντιπροσωπείας, μπορεί να γνωρίζουμε κάποια πράγματα, που αφορούν τον τρόπο λειτουργίας και των υπηρεσιών ασφαλείας και να τα θεωρούμε δεδομένα, αλλά αυτό δεν ισχύει για την πλειοψηφία της κοινής γνώμης, την οποία καλό θα είναι -στο μέτρο και στον βαθμό, βέβαια, του εφικτού- να την ενημερώνουμε από αυτό το Βήμα της Βουλής.

Θα περάσω, λοιπόν, σε αυτό το σημείο, σε περιπτώσεις που αφορούν την αποτελεσματικότητα του έργου πάταξης και καταστολής εγκληματικών δράσεων, όπως αυτές έχουν εκτυλιχθεί σε ελληνικό έδαφος και οι οποίες έχουν αντιμετωπιστεί μέσα από διακρατική συνεργασία. Διότι δεν πρέπει να ξεχνούμε πως, παρ’ότι το έγκλημα και η τρομοκρατία εξελίσσονται συνεχώς, ταυτόχρονα εξελίσσονται και οι μηχανισμοί αντιμετώπισής τους και αναβαθμίζονται διαρκώς οι κρατικοί και διακρατικοί τρόποι προστασίας του κοινωνικού συνόλου προς όφελος των πολλών.

Θέλω, κύριοι συνάδελφοι, να αναφερθώ σε δύο περιπτώσεις σχετιζόμενες με την εξιχνίαση εγκλημάτων στον τομέα των αερομεταφορών, κατά τις οποίες διεξήχθησαν συντονισμένες επιχειρήσεις των ελληνικών αρχών μέσα σε ένα διαμορφωμένο πλαίσιο διακρατικής συνεργασίας, με αίσιο τέλος, μάλιστα.

Θα γίνω πιο συγκεκριμένος: Το καλοκαίρι του 2017 έλαβε χώρα σε διεθνή κλίμακα μια τεράστια αστυνομική επιχείρηση μεταξύ εξήντα τεσσάρων χωρών και διακοσίων τριάντα συνολικά αεροδρομίων, από τα οποία τα τριάντα εννέα αεροδρόμια ήταν της Ελλάδας. Στη διακρατική αυτή επιχείρηση που διεξήχθη σε συνεργασία με την Ευρωπαϊκή Αστυνομική Υπηρεσία, τη Europol, στόχος ήταν ο εντοπισμός επιβατών, που επιχειρούν να φύγουν παράνομα από την Ελλάδα, καθώς σύμφωνα με αρμόδιους αξιωματούχους, η χώρα μας θεωρείται ως μεταβατικός σταθμός, για εκείνα τα άτομα που εμπλέκονται με το βαρύ οργανωμένο έγκλημα, είτε πρόκειται για δουλεμπόρους και εμπόρους ναρκωτικών είτε για ύποπτους τρομοκρατικής δράσης.

Από τη Διεύθυνση Δίωξης Ηλεκτρονικού Εγκλήματος, σε συνεργασία με τη Διεύθυνση Προστασίας Συνόρων και τους αστυνομικούς των αεροδρομίων εντοπίστηκαν συνολικά δεκαέξι ονοματεπώνυμα επιβατών, που είχαν αγοράσει αεροπορικά εισιτήρια με στοιχεία κλεμμένων πιστωτικών καρτών, ενώ αντίστοιχες υπηρεσίες σε όλον τον κόσμο σχημάτισαν δικογραφίες για εκατόν πενήντα τρία άτομα. Και όλα αυτά σε μια επιχείρηση με την κωδική ονομασία «DRAGON», δηλαδή δράκος, μία επιχείρηση που διήρκησε μερικές μόνο μέρες και δημοσιεύτηκε και στον Τύπο.

Το φθινόπωρο του ιδίου έτους, του 2017, οι ελληνικές αρχές, σε συνεργασία με τη Europol , σε μια ακόμη επιχείρηση διάρκειας μόλις δύο ημερών -την επιχείρηση «ΤΑΥΡΟΣ» αυτή τη φορά- εξάρθρωσαν ένα ακόμη κύκλωμα διακίνησης πλαστών ταξιδιωτικών εγγράφων, που προωθούσε την παράνομη διαφυγή ατόμων από την Ελλάδα προς την Αγγλία. Οι ελληνικές αρχές, σε συνεργασία με τις ομόλογες αρχές της Βρετανίας, της Γερμανίας, της Ιταλίας, της Ιρλανδίας, της Ισπανίας, της Πορτογαλίας και της Σουηδίας, έφεραν εις πέρας με επιτυχία μια διακρατική αποστολή, που είχε ως στόχο την καταπολέμηση του οργανωμένου εγκλήματος, όπως αυτό αντιμετωπίζεται στον τομέα των μεταφορών.

Κυρίες και κύριοι συνάδελφοι, πιστεύω ότι αποτελεί πλέον κοινή διαπίστωση πως η λαθραία μετακίνηση ανθρώπων έχει αναδειχθεί ως μια από τις πιο κερδοφόρες και ευρέως διαδεδομένες δραστηριότητες του οργανωμένου εγκλήματος εντός της Ευρωπαϊκής Ένωσης. Η παράνομη διακίνηση μεταναστών είναι πλέον μια μεγάλη, κερδοφόρα και περίπλοκη εγκληματική αγορά, συγκρίσιμη με τις ευρωπαϊκές αγορές φαρμάκων.

Και για να προλάβω, όσες φωνές σπεύσουν να μου καταλογίσουν πολιτικό λόγο, που δεν συνάδει με τη δική τους τάχα πιο δημοκρατική από τη δική μου ηθική, θα σας πω ότι τα στοιχεία που παρουσίασα προ ολίγου, είναι από το επίσημο δελτίο Τύπου της Europol, όπως αυτό δημοσιεύεται στην επίσημη ιστοσελίδα της Ευρωπαϊκής Αστυνομικής Υπηρεσίας τον Νοέμβριο του 2017.

Η Ευρωπαϊκή Αστυνομική Υπηρεσία, αγαπητοί συνάδελφοι, μιλάει πλέον ανοικτά για τη δράση του οργανωμένου εγκλήματος, που σχετίζεται με την παράνομη διακίνηση μεταναστών στην Ευρώπη. Η Ευρωπαϊκή Αστυνομική Υπηρεσία μιλάει για την πλαστογράφηση νομιμοποιητικών εγγράφων και χαρακτηρίζει αυτή την οργανωμένη εγκληματική δράση ως μια σοβαρή απειλή, που αντιμετωπίζει σήμερα η Ευρωπαϊκή Ένωση. Αυτά, τουλάχιστον, επισημαίνει -επαναλαμβάνω- με επίσημο δελτίο Τύπου η Ευρωπαϊκή Αστυνομική Υπηρεσία, η Europol.

Κύριοι συνάδελφοι, τελειώνοντας, σας λέω ότι επιχείρησα, μέσα από την ανάδειξη προβλημάτων, που μας αφορούν, μέσα από την αναφορά μου σε εγκληματικές ενέργειες, που αντιμετωπίστηκαν εντός ελληνικής επικράτειας, να καταδείξω τη μεγάλη αναγκαιότητα εναρμόνισης του εθνικού μας πλαισίου με το ευρωπαϊκό. Και πιστεύω πως ουδείς έχει αμφιβολία πως σε ό,τι τουλάχιστον αφορά τη θωράκιση της χώρας απέναντι στο οργανωμένο έγκλημα, οφείλουμε να συνεργαστούμε ακόμη πιο στενά με τα υπόλοιπα κράτη-μέλη της Ευρώπης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η καταπολέμηση, εξάλλου, της παράνομης μετανάστευσης, μέσω των αερομεταφορών, είναι μια από τις κύριες προτεραιότητες της Ευρωπαϊκής Ένωσης, προκειμένου να περιοριστούν οι ομάδες οργανωμένου εγκλήματος που δραστηριοποιούνται στις «πύλες εισόδου» της Ενωμένης Ευρώπης και λυμαίνονται τους νόμιμους διαύλους μετανάστευσης. Σ’ αυτήν την κατεύθυνση πιστεύω πως πραγματοποιείται ένα ακόμα θετικό βήμα με το παρόν σχέδιο νόμου του Υπουργείου Προστασίας του Πολίτη.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντίνο Κατσίκη, Κοινοβουλευτικό Εκπρόσωπο των Ανεξάρτητων Ελλήνων.

Τον λόγο έχει ο κ. Βασίλειος Κεγκέρογλου, Βουλευτής από τη Δημοκρατική Συμπαράταξη για επτά λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Πρόεδρε, πρέπει να τηρούμε και τυπικά τους κανονισμούς, γιατί η παραβίαση των κανόνων μπορεί να οδηγήσει σε μεγαλύτερη παραβίαση κοκ, να φτάσουμε, δηλαδή, σε πράγματα τα οποία δεν θέλει κανείς. Και επισημαίνω ότι ο Κανονισμός προβλέπει πως όταν ξεκινήσουν οι εισηγητές, θα πρέπει να ολοκληρωθούν οι τοποθετήσεις των οκτώ πρώτων και μετά να λάβει τον λόγο για ολόκληρη ομιλία ο Υπουργός και κατ’ Eπέκταση οι Kοινοβουλευτικοί εκπρόσωποι, πλην από περιπτώσεις, που θα ζητήσει τον λόγο ο Υπουργός για μικρή παρέμβαση, που δεν δικαιολογεί, όμως, τη λήψη λόγου από τους κοινοβουλευτικούς εκπροσώπους.

Εξαιρώ από τη συζήτηση το ότι έλαβαν τον λόγο, για να τοποθετηθούν για την πρόκληση, πραγματικά, που είχαμε για άλλη μια φορά μέσα σ’ αυτήν την Αίθουσα, από τη Χρυσή Αυγή. Και σωστά επισημάνθηκε ότι η καλύτερη απάντηση στην πρόκληση της Χρυσής Αυγής είναι η δημοκρατική θωράκιση, αλλά και -επιτέλους- να ληφθούν μέτρα για να συνεχισθεί απρόσκοπτα αυτή η περιβόητη δίκη. Και η Κυβέρνηση πρέπει να αναλάβει τις ευθύνες της.

Από εκεί και πέρα, νομίζω ότι σήμερα, με την πρωτοβουλία του Πρωθυπουργού, η συζήτηση δεν αφορά το νομοσχέδιο, αλλά τα ζητήματα που έχουν να κάνουν με την οικονομία και το σήμερα και το αύριο αυτού του τόπου. Και πρέπει να επισημάνουμε ότι ο ελληνικός λαός έχει πληρώσει πάρα πολύ ακριβά τα προεκλογικά σόου του κ. Τσίπρα του 2015 και συνεχίζει να τα πληρώνει μαζί με τα τωρινά σόου.

Σήμερα, ο κύριος Πρωθυπουργός ήρθε εδώ και ομολόγησε ότι επί τρία χρόνια έχει εξοντώσει τους πολίτες, με την υπερφορολόγηση, την οποία επέβαλε με βάση το τρίτο μνημόνιο και, βέβαια, με τη διατήρηση του ΕΝΦΙΑ, τον οποίον θα καταργούσε. Ήρθε εδώ σήμερα, αλλά ξέχασε να μας πει και για την κατάργηση του ΕΚΑΣ και για τις συντάξεις επίδομα-επιδόματα, που εκδίδονται με βάση τον νόμο Κατρούγκαλου από το Μάιο του 2016 και μετά.

Έχει υιοθετήσει πλήρως στο κοινωνικοασφαλιστικό σύστημα την ατζέντα Τζήμερου και αυτό είναι το χαρακτηριστικό του που τον απομακρύνει όλο και περισσότερο από τις όποιες διακηρύξεις του παρελθόντος περί προοδευτικότητας. Χωρίς ντροπή συνεχίζει να παίρνει, ακόμη και από τους αδύναμους και τους ανέργους, δέκα. Χωρίς ένα ίχνος αυτοκριτικής, έρχεται εδώ και πανηγυρίζει για την επιστροφή ενός. Από τα ματωμένα πλεονάσματα επιστρέφει το 10% και πανηγυρίζει κιόλας. Οι εκφράσεις είναι του ίδιου του κ. Τσίπρα.

Το θέμα, όμως, που σήμερα έχει πολύ ενδιαφέρον να αναδείξουμε είναι ένας ακόμη μύθος του κ. Τσίπρα και του κ. Τσακαλώτου που κατέπεσε. Βεβαίως και του κ. Χουλιαράκη και συνολικά των ΣΥΡΙΖΑ - ΑΝΕΛ. Μας είπαν ότι επιβλήθηκε υψηλή φορολογία σκόπιμα. Άδικη αφαίμαξη από τους μικρομεσαίους, προκειμένου να στηριχθούν οι εργαζόμενοι και οι αδύναμοι. Μύθος!

Σήμερα, το Διεθνές Γραφείο Εργασίας, το ILO, με τη δημοσίευση της έκθεσής του αποδεικνύει ότι μεγαλύτερη μείωση του εισοδήματος των εργαζομένων έγινε επί ΣΥΡΙΖΑ. Επί των δήθεν προοδευτικών. Επί των δήθεν αριστερών. Και όχι μόνο αυτό. Καθημερινά η κοινωνία διαπιστώνει ότι η κατακρεούργηση του εγγυημένου κοινωνικού εισοδήματος με τη μετατροπή του μέσω του ΚΕΑ σε μόνιμο επίδομα έχει οδηγήσει τους αδύναμους σε μια παγίδα φτώχειας επιδοτούμενη. Τους αποκόπτει εργασιακά και κοινωνικά. Τους έχει οδηγήσει να αρνούνται προσφορά εργασίας, να αρνούνται να δουλέψουν -τουλάχιστον νομίμως- και αυτό είναι η μεγαλύτερη ζημιά που μπορεί να προκαλέσει.

Έχουμε καταθέσει μια ολοκληρωμένη πρόταση νόμου που αφορά την οικονομική ανάκαμψη για την κοινωνική δικαιοσύνη, την εμπέδωση βιώσιμου κοινωνικού κράτους. Και επειδή πολλές φορές μας ρωτάει ο κ. Τσίπρας και μας λέει ότι «θα ψηφίζετε», βεβαίως ό,τι έρχεται, ελαφρύνει και ξεψηφίζει μέτρα του κ. Τσίπρα που έχουν επιβαρύνει τον ελληνικό λαό βεβαίως και θα τα ψηφίσουμε. Έστω και ένα ευρώ να αφορούν αυτά τα μέτρα. Το ερώτημα, όμως, έρχεται και αντιστρέφεται. Ο κ. Τσίπρας και η Κοινοβουλευτική του Ομάδα θα αποδεχθεί την πρόταση νόμου του Κινήματος Αλλαγής για την οικονομική ανάπτυξη της κοινωνικής δικαιοσύνης που δημιουργεί θέσεις εργασίας; Που εκτός από την ουσιαστική μείωση της φορολόγησης, η οποία θα οδηγήσει σε οικονομική ανάκαμψη, είναι στήριγμα και για ένα βιώσιμο κοινωνικό κράτος; Εκτός από το 29% που εμείς προβλέπουμε να γίνει 20% μέσα σε τέσσερα χρόνια, την κατάργηση του φόρου αλληλεγγύης, του τέλους επιτηδεύματος, συνολικά και όχι επιμέρους, τη μείωση 30% του ΕΝΦΙΑ, έχουμε μια κορυφαία πρόταση. Πολύ απλά λέμε ότι για κάθε πρόσληψη επιπλέον εργαζόμενου, η επιχείρηση θα απαλλάσσεται από έσοδα ή αντίστοιχα θα λαμβάνονται ως έξοδα όλο το μισθολογικό κόστος αυξημένο κατά 50%. Για 1.000 ευρώ μισθολογική δαπάνη, θα έχουμε έξοδο 1.500 ευρώ και αυτό αυτόματα και απλά είναι το απόλυτο κίνητρο για τη δημιουργία θέσεων εργασίας. Οικονομική ανάκαμψη, λοιπόν, και δημιουργία θέσεων εργασίας. Για την αντιμετώπιση της παγίδας φτώχειας λέμε ότι αυτός που λαμβάνει επίδομα δεν θα το χάνει εφόσον πιάσει δουλειά για διάστημα έξι μηνών, να παίρνει παράλληλα και το επίδομα κοινωνικής αλληλεγγύης. Και αφού επανενταχθεί εργασιακά και ξαναμπεί στο ρυθμό της δουλειάς, ομαλά να εξέλθει του συστήματος κοινωνικού επιδόματος.

Δεύτερη ασφαλιστική δικλίδα για το ίδιο θέμα. Αν κάποιος δικαιούχος επιδόματος κοινωνικής αλληλεγγύης το λαμβάνει για έναν χρόνο, χωρίς να βρει δουλειά, υποχρεωτικά ο ΟΑΕΔ να του προσφέρει θέση εργασίας στον ιδιωτικό τομέα, είτε στην αυτοδιοίκηση είτε στο πρόγραμμα κοινωφελούς εργασίας, και το επίδομα κοινωνικής αλληλεγγύης συμπληρούμενο να μετατρέπεται σε επίδομα εργασίας.

Και τελειώνω με μια τρίτη πρόταση, μια και δεν μας παίρνει ο χρόνος. Είναι σαράντα τα άρθρα. Είπε ο κ. Κουτσούκος ορισμένα απ’ αυτά. Εγώ θα κλείσω με την πρόταση, την οποία περιλαμβάνει μέσα το νομοσχέδιο για τη βιώσιμη ρύθμιση των ληξιπρόθεσμων οφειλών.

Κοιτάξτε, υπάρχει μεγάλη αύξηση των οφειλών και προς το δημόσιο και προς τα ασφαλιστικά ταμεία. Έχει αποτύχει το σύστημα το οποίο ψηφίστηκε μέσω του εξωδικαστικού συμβιβασμού, γιατί έχουμε οφειλέτες μόνο στο δημόσιο ή μόνο στα ασφαλιστικά ταμεία. Εμείς περιγράφουμε την πρότασή μας με τρεις λέξεις. Για να είναι βιώσιμη, θα πρέπει να μην έχει τέλος, να αφορά όμως οφειλές μέχρι την ημέρα κατάθεσης του νομοσχεδίου, με προκαταβολή 5%, αφού απαλειφθούν πρόστιμα και προσαυξήσεις, εκτός απ’ αυτά που αφορούν λαθρεμπόριο και παραβάσεις του Τελωνιακού Κώδικα. Με 5% προκαταβολή, λοιπόν, να μπορεί να έχει εκατόν είκοσι δόσεις και ταυτόχρονα, εάν για οποιονδήποτε λόγο χάσει τη ρύθμιση, γιατί θα κάνει να πληρώσει πάνω από δυο δόσεις, να μπορεί να επανενταχθεί με την προκαταβολή πάλι του 5% και με ένα λογικό επιτόκιο, με τοκισμό από την πρώτη μέρα που θα ισχύει η ρύθμιση. Έχει ασφαλιστικές δικλίδες και είναι η οριστική λύση για το πρόβλημα.

Έτσι, λοιπόν, καλούμε την Κυβέρνηση, πέρα από τα όποια μέτρα σκέφτεται ή σκέφτηκε να πάρει, να δει την ολοκληρωμένη πρότασή μας. Είναι ακριβώς το κόστος της ίδιο με αυτό που αφήνει περιθώριο το μεσοπρόθεσμο πρόγραμμα, δεν ξεπερνά δηλαδή τα όρια του μεσοπρόθεσμου. Βεβαίως, αναδεικνύεται αυτόματα η ανάγκη για την τροποποίηση των δυσμενών όρων που έχουμε ως χώρα δεσμευτεί, διά της υπογραφής του κ. Τσίπρα, το 3,5%, δηλαδή υψηλά πλεονάσματα και το 2,2%.

Κλείνω, λοιπόν, με αυτήν την ερώτηση προς την Κυβέρνηση, εάν θα αποδεχτεί την πρόταση νόμου που έχει καταθέσει το Κίνημα Αλλαγής για την οικονομική ανάκαμψη και την κοινωνική δικαιοσύνη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα επτά μαθήτριες και μαθητές και τέσσερις συνοδοί εκπαιδευτικοί από το Havdrup Skole, σχολείο της Δανίας.

Η Βουλή σάς καλωσορίζει. Welcome to the Greek Parliament.

(Χειροκροτήματα απ’ όλες τις πτέρυγες της Βουλής)

Συνεχίζουμε με τον Βουλευτή της Νέας Δημοκρατίας κ. Χρήστο Μπουκώρο για επτά λεπτά.

**ΧΡΗΣΤΟΣ ΜΠΟΥΚΩΡΟΣ:** Κυρίες και κύριοι Βουλευτές, ανεβαίνοντας σήμερα στο Βήμα της Βουλής, ο κύριος Πρωθυπουργός είπε το εξής, σχετικά με τον ΕΝΦΙΑ: «Με κατηγορούν ότι δεν προχώρησα στην κατάργηση αυτού του φόρου, αλλά δεν μας λένε ποιος θεσμοθέτησε αυτόν τον φόρο». Έκανε το ερώτημά του με διάθεση περιπαικτική, σχεδόν ειρωνική, ατενίζοντας τα έδρανα της Νέας Δημοκρατίας.

Αλήθεια, δεν γνωρίζει ο κύριος Πρωθυπουργός ποιος θεσμοθέτησε αυτόν τον φόρο; Ας μου επιτρέψει να τον πληροφορήσει η ταπεινότητά μου. Ο κ. Κουρουμπλής, η κ. Τζάκρη, ο κ. Μπόλαρης, η κ. Ξενογιαννακοπούλου και πλειάδα στελεχών της τότε Κυβέρνησης, οι οποίοι βρήκαν στέγη στα Υπουργεία της Κυβέρνησης ΣΥΡΙΖΑ. Στους κόλπους της Κυβέρνησής σας κύριε Πρωθυπουργέ, είναι δεκάδες, εκατοντάδες ίσως αυτά τα στελέχη!

(Χειροκροτήματα από την πτέρυγα της Νέας Δημοκρατίας)

Αυτοί, κύριε Πρωθυπουργέ, θεσμοθέτησαν τον ΕΝΦΙΑ. Μην κοιτάτε, λοιπόν, σε λάθος έδρανα.

Απευθυνόμενος ο κύριος Πρωθυπουργός στις λαϊκές συνοικίες, έκανε και τους λογαριασμούς και είπε ότι ένας κάτοικος του Καματερού ή της Κοκκινιάς, ο οποίος πλήρωνε 250 ευρώ, φέτος θα πληρώσει 180 ευρώ ΕΝΦΙΑ. Δηλαδή, κύριε Πρωθυπουργέ, τι μας λέτε; Ότι επί τέσσερα χρόνια από τον κάτοικο του Καματερού πήρατε 1.000 ευρώ και του επιστρέφετε φέτος τα 70 ευρώ για ΕΝΦΙΑ και περιμένετε το χειροκρότημά του και την ικανοποίησή του;

Θα έλεγα, φίλες και φίλοι, ότι εφόσον ξεκαθαρίσαμε τα περί καταγωγής, αλλά και ανατροφής αυτού του νόμου -και λέω ανατροφής αυτού του νόμου, ο οποίος δεν διορθώνεται, αλλά καταργείται, όπως έλεγε κάποιος άλλος- θα θύμιζα στον κύριο Πρωθυπουργό ότι η κυβέρνηση του ΠΑΣΟΚ, που θεσμοθέτησε τον νόμο αυτό, τον εφάρμοσε για δυο χρόνια. Η μετέπειτα συγκυβέρνηση με Πρωθυπουργό τον Αντώνη Σαμαρά τον εφάρμοσε για δυόμισι χρόνια. Ο ίδιος ο κ. Τσίπρας τον εφάρμοσε για τέσσερα ολόκληρα χρόνια τον ΕΝΦΙΑ.

Άρα ποιος είναι -επιτρέψτε μου την έκφραση- ο πραγματικός «μπαμπάς» αυτού του φόρου; Είναι ο ίδιος που καμώνεται ότι τον μειώνει, χαρίζοντας 20 και 30 και 40 ευρώ. Να τα ξεκαθαρίσουμε τα πράγματα, γιατί την πρόσφατη ιστορία όλοι τη θυμόμαστε.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, να κάνουμε λίγο ησυχία, αν έχετε την καλοσύνη.

**ΧΡΗΣΤΟΣ ΜΠΟΥΚΩΡΟΣ:** Είχε προηγηθεί, βεβαίως, και ο κ. Τσακαλώτος, ο Υπουργός Οικονομικών, λέγοντας ότι διαφωνεί με την Αξιωματική Αντιπολίτευση για την προέλευση του υπερπλεονάσματος. Όχι, κύριε Υπουργέ των Οικονομικών, δεν διαφωνούμε, συμφωνούμε.

Δηλαδή, διαφωνεί ο κ. Τσακαλώτος ότι μέρος του υπερπλεονάσματος έρχεται από τη μείωση του προγράμματος δημοσίων επενδύσεων κατά 1,4 δισεκατομμύρια ευρώ; Διαφωνεί ο κ. Τσακαλώτος ότι 700 εκατομμύρια ευρώ φόροι, οι οποίοι έπρεπε να επιστραφούν στους πολίτες, δεν επεστράφησαν; Διαφωνεί ο κύριος Υπουργός Οικονομικών ότι τα ληξιπρόθεσμα προς τον ιδιωτικό τομέα αυξήθηκαν κατά 1 δισεκατομμύριο ευρώ;

Εάν σε όλα αυτά, βεβαίως, προστεθεί το τσουνάμι της υπερφορολόγησης της μεσαίας τάξης, την οποία εξοντώσατε -ανεβάσατε τον φόρο των επιχειρήσεων και των επαγγελματιών από το 26% που τον παραλάβατε στο 29% και τώρα υπόσχεστε ότι θα τον μειώνετε 1% κάθε χρόνο- το τσουνάμι των κατασχέσεων επί δικαίων και αδίκων -δύο εκατομμύρια κατασχέσεις ακόμα και σε αναξιοπαθούντες επιδοματίες- και τα χαράτσια που πάνε και έρχονται, τότε το παζλ συμπληρώνεται.

Η αλήθεια είναι ότι λέτε πως με το μέρισμα θα ευνοηθούν τριάμισι εκατομμύρια Έλληνες. Να συμπεράνω ότι θα χάσουν τα υπόλοιπα εξίμισι εκατομμύρια των Ελλήνων. Η αλήθεια είναι ότι τα πήρατε σχεδόν από όλους -και πήρατε πολλά- και επιστρέφετε ψίχουλα στους λιγότερους. Αυτό λένε οι αριθμοί. Και αυτό συνέβη με το σύνολο της ελληνικής κοινωνίας.

Σήμερα δίνετε το μέρισμα με την τροπολογία που συζητάμε. Εμείς συμφωνούμε να δοθεί το μέρισμα, αλλά σας λέμε και θα σας το λέμε σε όλους τους τόνους ότι θα προτιμούσαμε να είναι προϊόν ανάπτυξης. Θα προτιμούσαμε να είναι προϊόν μεγέθυνσης της πίτας και αύξησης του πλούτου και όχι υπερφορολόγησης και στάσης πληρωμών. Είναι τόσο απλό.

Ενώ, όμως, σε κάποιους τα δίνετε, από κάποιους τα παίρνετε χοντρά. Και ποιοι είναι αυτοί, κυρία Υπουργέ; Στερήσατε από τα στελέχη των Σωμάτων Ασφαλείας και Ενόπλων Δυνάμεων επί τρία χρόνια τα αναδρομικά. Τα παρακρατήσατε. Πλεονάσματα είχατε και τα προηγούμενα χρόνια και τα δίνετε τώρα προεκλογικά.

Δοθείσης της ευκαιρίας, κυρία Υπουργέ, να σας πω ότι πρέπει να δείτε τι θα γίνει και με τους χαμηλόβαθμους, στον βαθμό του λοχία. Γιατί εκεί υπάρχει ένα σοβαρό πρόβλημα. Αν δεν έρθει τροπολογία ή εάν δεν το διευκρινίζει η κοινή υπουργική απόφαση, θα υπάρξει ο κίνδυνος οι χαμηλόβαθμοι να εξαναγκάσουν να επιστρέψουν χρήματα. Είναι κάποιες λεπτομέρειες, σοβαρές για τους χαμηλόβαθμους. Δεν θα πάρουν ούτε ευρώ, αλλά υπάρχει κίνδυνος να επιστρέψουν τουλάχιστον. Γνωρίζω ότι το ξέρετε το θέμα, ότι έχετε ενημερωθεί. Έχω καταθέσει ερώτηση στον Υπουργό Οικονομικών. Είναι χιλιάδες αυτοί οι άνθρωποι και είναι οι πλέον χαμηλόμισθοι.

Τα πήρατε, όμως, και από τους εργαζόμενους του ιδιωτικού τομέα. Το Διεθνές Γραφείο Εργασίας λέει ότι η μείωση των μισθών στον ιδιωτικό τομέα το 2017 ήταν 3,5%, όταν η μεσοσταθμική μείωση των μισθών στον ιδιωτικό τομέα όλα τα χρόνια του μνημονίου ήταν μόλις 3,1%. Ήταν 3,5% το 2017.

Από ποιον τα πήρατε, δηλαδή; Από τον εργάτη της φάμπρικας, που δουλεύει βάρδια, από τον εργαζόμενο στην οικοδομή, από τον εργαζόμενο στα επαγγέλματα του επισιτισμού, από τον εργαζόμενο στις πολυεθνικές και στα καταστήματα.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Εμείς τα πήραμε αυτά;

**ΧΡΗΣΤΟΣ ΜΠΟΥΚΩΡΟΣ:** Το οικονομικό περιβάλλον που δημιουργεί η πολιτική της Κυβέρνησης τα πήρε, κυρία Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Δεν ξέρω αν είναι ικανοποιημένη η αριστερή Κυβέρνηση ΣΥΡΙΖΑ, ενώ είχε υποσχεθεί κατώτατο μισθό 751 ευρώ, να βλέπει να μειώνονται οι μισθοί του ιδιωτικού τομέα κατά 3,5% και να έχει δημιουργήσει τη νέα γενιά των «τρεις κι εξήντα», των 360 ευρώ. Δεν ξέρω τι να πω.

Τα πήρατε, όμως, και από τους αγρότες. Τριάντα πέντε χιλιάδες αγρότες δεν είδαν την ενιαία ενίσχυση στους λογαριασμούς τους, γιατί η Κυβέρνηση αθέτησε τα όσα η ίδια είχε ψηφίσει. Αναφέρομαι στο θέμα με τους δασικούς χάρτες. Ενώ η ίδια η Κυβέρνηση ψήφισε νόμο και εκδόθηκαν υπουργικές αποφάσεις, σύμφωνα με τις οποίες, οι αγρότες που έχουν ζήτημα με τα δασικά μπορούν μέχρι το 2020 να κάνουν αίτημα εξαγοράς, χωρίς να έχουν εξεταστεί οι αντιρρήσεις, έρχεται και κόβει την ενιαία ενίσχυση από το 2018 και λένε τώρα οι Υπουργοί ότι θα δοθούν τα Χριστούγεννα αυτές οι ενισχύσεις, δηλαδή με 45 ημέρες καθυστέρηση. Να το δούμε.

Όμως ο Έλληνας αγρότης που δεν πήρε την ενιαία ενίσχυση δεν ήθελε τα χρήματα αυτά για να πάει διακοπές, κυρίες και κύριοι Βουλευτές. Ήθελε τα χρήματα αυτά για να καλλιεργήσει για την επόμενη σεζόν. Πολλοί αγρότες δεν καλλιέργησαν, επειδή η Κυβέρνηση αθέτησε αυτά που εκείνη είχε ψηφίσει.

Τα πήρατε, λοιπόν, από πάρα πολλούς. Πήρατε πάρα πολλά, τα δίνετε σε λιγότερους και δίνετε πάρα πολύ λίγα. Αυτό είναι το συμπέρασμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπουκώρο.

Τον λόγο έχει ο κ. Απόστολος Βεσυρόπουλος για επτά λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, από χθες το βράδυ ως σήμερα με την κατάθεση τροπολογιών παρακολουθούμε την εικόνα μιας πανικόβλητης Κυβέρνησης που βλέπει την κατάρρευσή της, όχι μόνο στις μετρήσεις της κοινής γνώμης, αλλά και στο κοινωνικό πεδίο. Γι’ αυτό και είδαμε αυτήν τη βροχή τροπολογιών.

Ξεκινώ από το ζήτημα του κοινωνικού μερίσματος, με το οποίο μοιράζετε εκατομμύρια ευρώ, όταν έχετε ήδη πάρει απ’ αυτούς τους ανθρώπους 9,5 δισεκατομμύρια ευρώ με τα μέτρα που πήρατε. Ουσιαστικά παίρνετε δέκα από τους πολίτες και τους επιστρέφετε ένα. Το κοινωνικό μέρισμα που διανέμετε δεν είναι προϊόν της αναπτυξιακής διαδικασίας της οικονομίας, αλλά της υπερφορολόγησης και της εσωτερικής στάσης πληρωμών.

Δεν έχετε αντιληφθεί ότι η υπερφορολόγηση έχει ήδη εξαντλήσει τα όριά της. Όταν τα ληξιπρόθεσμα χρέη των πολιτών προς την εφορία φτάνουν τα 182 δισεκατομμύρια ευρώ, κεφάλαιο και προσαυξήσεις, όσο δηλαδή το ΑΕΠ της χώρας, δεν είμαστε μια κανονική χώρα. Τα επιδόματα και η ελεημοσύνη σ’ αυτούς από τους οποίους έχετε υφαρπάξει τα πολλαπλάσια δεν πρόκειται να σας σώσουν από την εκλογική συντριβή και έχετε αυτό το πλεόνασμα γιατί υπάρχουν ακόμα πολίτες που πληρώνουν τους υπερβολικούς αυτούς φόρους. Δεν είναι σαν τον κ. Τσίπρα που είχε πει ότι δεν θα πληρώσει τον ΕΝΦΙΑ, όπως είχε πει και ότι θα τον καταργούσε.

Πάμε τώρα στην τροπολογία για τον ΕΝΦΙΑ, έναν φόρο –για να διορθώσω τον κύριο Πρωθυπουργό- που θεσμοθετήθηκε το φθινόπωρο του 2011, το ΕΕΤΗΔΕ, το Έκτακτο Ειδικό Τέλος Ηλεκτροδοτούμενων Επιφανειών. Η συγκεκριμένη τροπολογία προβλέπει ότι για το έτος 2019 το ποσό του τελικού φόρου που καλείται να πληρώσει κάθε ιδιοκτήτης που έχει ακίνητη περιουσία συνολικής αξίας έως 60.000 ευρώ μειώνεται κατά 30%. Μάλιστα, προβλέπεται ότι γι’ αυτούς που έχουν ακίνητη περιουσία συνολικής αξίας πάνω από 60.000 ευρώ, το ποσό της μείωσης του φόρου θα περιορίζεται κατά 0,7 ευρώ για κάθε 1.000 ευρώ πάνω από το όριο των 60.000 ευρώ.

Τι σημαίνουν όλα αυτά; Πρώτον, ότι η έκπτωση δεν ισχύει για όλους και ιδιαίτερα για την ακίνητη περιουσία της μεσαίας τάξης. Δεύτερον, ότι η έκπτωση για τους δικαιούχους θα είναι από 40 έως 100 ευρώ τον χρόνο στην καλύτερη περίπτωση. Τρίτον, ότι ισχύει μόνο για το 2019. Τέταρτον, ότι υπάρχει και η παγίδα της διάταξης για όσους έχουν ακίνητα με συνολική αξία άνω των 60.000 ευρώ, για τους οποίους το ποσό της μείωσης από τον ΕΝΦΙΑ περιορίζεται κατά 0,7 ευρώ για κάθε 1.000 ευρώ ακίνητης περιουσίας συνολικής αξίας πάνω από 60.000 ευρώ. Και τα παραδείγματα που ανέφερε ο κύριος Πρωθυπουργός είναι λάθος.

Στο πρώτο σας παράδειγμα, κύριε Πρωθυπουργέ, είπατε για μια κατοικία στο Κερατσίνι συνολικής αξίας 60.000 ευρώ, που ο ιδιοκτήτης της πλήρωσε ΕΝΦΙΑ φέτος 224 ευρώ και θα πληρώσει του χρόνου, το 2019, 157 ευρώ. Δηλαδή θα έχει όφελος 67 ευρώ και μείωση του φόρου κατά 30%. Πολύ σωστά.

Στο δεύτερο παράδειγμα, όμως, που αναφέρατε είπατε για ένα ακίνητο στη Θεσσαλονίκη συνολικής αξίας 76.000 ευρώ, που ο ιδιοκτήτης του πλήρωσε ΕΝΦΙΑ φέτος 232 ευρώ και θα πληρώσει του χρόνου, το 2019, 162 ευρώ. Θα έχει μείωση του φόρου κατά 30% και όφελος 70 ευρώ. Αλλά αποφύγατε να αναφερθείτε στον κόφτη, κύριε Πρωθυπουργέ, δηλαδή στον περιορισμό της μείωσης του φόρου κατά 0,7 ευρώ για κάθε 1.000 ευρώ ακίνητης περιουσίας συνολικής αξίας πάνω από τις 60.000 ευρώ. Δηλαδή το όφελος θα είναι 59 ευρώ και όχι 70 ευρώ, όπως είπατε, και θα πληρωθεί φόρος 173 ευρώ και όχι 162 ευρώ. Το ίδιο λάθος κάνετε και στο τρίτο σας παράδειγμα, κύριε Πρωθυπουργέ.

Κυρίες και κύριοι συνάδελφοι, σύμφωνα με την τροπολογία, επεκτείνεται και το 2019 η απαλλαγή από τον συμπληρωματικό φόρο των εκτός σχεδίου αγροτεμαχίων και οικοπέδων. Κάποιοι τη θεωρούν απαλλαγή από τον ΕΝΦΙΑ. Κάνουν λάθος, γιατί ουσιαστικά για τα εκτός σχεδίου αγροτεμάχια και οικόπεδα ο κύριος ΕΝΦΙΑ ισχύει και θα καταβάλλεται κανονικά.

Κυρίες και κύριοι συνάδελφοι, η λύση είναι μία και είναι η πρόταση της Νέας Δημοκρατίας: Οριζόντια μείωση του ΕΝΦΙΑ κατά 30% για όλους. Και η μείωση αυτή δεν θα ισχύει μόνο για ένα έτος, ούτε θα έχει περιοριστική χρονική ισχύ. Αυτό θα το κάνουμε πράξη αμέσως μετά τις εκλογές, τις οποίες δεν μπορείτε να αποφύγετε.

Έρχομαι στην τροπολογία για τη μείωση του φορολογικού συντελεστή στις επιχειρήσεις. Τι λέει αυτή η τροπολογία; Ότι για τη χρήση του 2019, δηλαδή το 2020 ουσιαστικά, θα μειωθεί ο φορολογικός συντελεστής για τις επιχειρήσεις κατά μία μονάδα, από το 29% που ισχύει σήμερα, στο 28%. Και στη συνέχεια, με αυτή την τροπολογία, μειώνεται σταδιακά ο φορολογικός συντελεστής στο 27% το 2020, στο 26% το 2021 και στο 25% για το 2022 και για τα επόμενα έτη.

Δηλαδή τι μας λέτε, κυρίες και κύριοι της Κυβέρνησης; Ότι παραλάβατε τον συντελεστή φορολόγησης των επιχειρήσεων στο 26% το 2015, τον αυξήσατε στο 29% και τώρα οι επιχειρήσεις και η πραγματική οικονομία θα περιμένουν το 2022 για να φορολογούνται με τον φορολογικό συντελεστή 26% που φορολογούνταν το 2014. Μιλάμε για οκτώ χρόνια χαμένα.

Και εδώ η λύση είναι μία και είναι η πρόταση της Νέας Δημοκρατίας. Εμείς έχουμε δεσμευτεί για τη μείωση του φορολογικού συντελεστή για τις επιχειρήσεις στο 20% άμεσα και μείωση της φορολογίας των μερισμάτων από το 15% που ισχύει σήμερα στο 5%, γιατί είναι ο μόνος τρόπος για να αναπτυχθεί η οικονομία. Ενώ εσείς ο μόνος τρόπος που ξέρετε και το έχετε αποδείξει, είναι να επιβάλλετε φόρους. Είστε η Κυβέρνηση που επέβαλε είκοσι εννιά νέους φόρους. Έφερε ένα αχρείαστο και επώδυνο μνημόνιο με μέτρα 9,5 δισεκατομμύρια ευρώ και διέλυσε το τραπεζικό σύστημα. Είστε η Κυβέρνηση των φόρων, των κατασχέσεων και των πλειστηριασμών.

Η Ελλάδα, όμως, αξίζει κάτι καλύτερο από αυτό που υφίσταται από τον κ. Τσίπρα και την Κυβέρνησή του, που δεν διστάζει να εργαλειοποιεί τα εθνικά θέματα, ζητήματα όπως το μεταναστευτικό, να ανοίγει μέτωπο με την Ορθοδοξία και όλα αυτά να τα μετατρέπει σε ένα τεράστιο παζάρι συναλλαγής και ανταλλαγμάτων, από τα οποία ο μεγάλος χαμένος είναι η ίδια η Ελλάδα και ο ελληνισμός.

Η χώρα χρειάζεται μια άλλη Κυβέρνηση. Η πλειοψηφία των πολιτών απαιτεί εκλογές, για να μην τεθούν σε κίνδυνο ύψιστα εθνικά συμφέροντα από αυτή την Κυβέρνηση, αλλά και για να εφαρμοστεί μια άλλη πολιτική, που θα τερματίσει τον σημερινό παραλογισμό της υπερφορολόγησης. Αυτή θα είναι η κυβέρνηση της Νέας Δημοκρατίας και του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Απόστολο Βεσυρόπουλο.

Τον λόγο έχει ο κ. Άδωνις Γεωργιάδης, Βουλευτής της Νέας Δημοκρατίας, για επτά λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πάρα πολύ, κύριε Πρόεδρε.

Ξεκινώ, κύριε Υπουργέ, με αυτά που άκουσα από τον κ. Τσίπρα, ο οποίος ομολογώ ότι κάθε φορά καταφέρνει και με εκπλήσσει έτι περαιτέρω. Παίρνω το βασικό του επιχείρημα, ότι αυτές οι εκατό μέρες που διανύσαμε από την 21η Αυγούστου είναι οι εκατό πρώτες μέρες της διακυβερνήσεώς σας και ότι πρέπει να κριθείτε μόνο γι’ αυτές τις εκατό μέρες, γιατί όλες οι προηγούμενες μέρες ήταν μνημονιακές και, άρα δεν ανήκουν σ’ εσάς. Πολύ ωραία!

Προχωρώ λίγο τον συλλογισμό. Άρα όλες οι κατηγορίες σας κατά της κυβερνήσεως Σαμαρά - Βενιζέλου εξαφανίζονται, διότι η Κυβέρνηση Σαμαρά - Βενιζέλου δεν είχε ούτε εκατό μέρες χωρίς μνημόνιο.

Άρα υπό την έννοια αυτή ό,τι έχετε πει κατά της προηγούμενης κυβερνήσεως αποτελεί στην ουσία μόνο κατηγορία κατά των κακών ξένων δανειστών, οι οποίοι επέβαλλαν και σε εσάς μέτρα, όπως επέβαλλαν και σ’ εμάς.

Όμως εδώ τι λέει ο κ. Τσίπρας; Οι κακοί δανειστές ήταν κακοί δανειστές επί Τσίπρα και επέβαλλαν μέτρα, αλλά ήταν καλοί δανειστές επί Σαμαρά και δεν επέβαλλαν μέτρα.

Αυτό το λέω μόνο για να καταλάβουμε το μέγεθος του παραλογισμού που κρύβει αυτό το επιχείρημα, το οποίο θα μου επιτρέψετε να πω ότι δεν πείθει ούτε τα στελέχη της Κεντρικής Πολιτικής Επιτροπής του ΣΥΡΙΖΑ.

Πάμε στο δεύτερο επιχείρημα: «Είναι δυνατόν, εσείς της Νέας Δημοκρατίας, να ψέγετε εμάς για το ότι δεν καταργήσαμε τον ΕΝΦΙΑ; Πώς τολμάτε;» Και απάντησε πολύ ωραία ο συνάδελφος, ο κ. Μπουκώρος: «Βρε παιδιά, το ΕΕΤΗΔΕ -γιατί ο ΕΝΦΙΑ είναι εξέλιξη του ΕΕΤΗΔΕ- το ψήφισε ο κ. Κουρουμπλής, το ψήφισε η κ. Τζάκρη, το ψήφισε ο κ. Μπόλαρης, το ψήφισε η κ. Ξενογιαννακοπούλου. Άρα αν θέλει σε κάποιον να κουνήσει το δάχτυλο ο κ. Τσίπρας πρέπει να πάει στους Υπουργούς και στους Βουλευτές του».

Όμως εγώ θα πάω και ένα βήμα παραπέρα. Είπε και κάτι άλλο ο κ. Τσίπρας σε σχέση με τον ΕΝΦΙΑ, που είναι ακόμα πιο αστείο. Κατηγόρησε τον Κυριάκο Μητσοτάκη ότι η πρόταση –λέει- που έκανε ο Μητσοτάκης στη ΔΕΘ είναι αντισυνταγματική…

**ΦΩΤΕΙΝΗ ΒΑΚΗ:** Είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** …και δεν μπορεί ο Τσίπρας να δεχθεί ότι ο Αρχηγός της Αντιπολίτευσης έκανε κάτι το αντισυνταγματικό.

Πάμε, λοιπόν, να θυμηθούμε λίγο, κυρία Βάκη, τον κ. Τσίπρα, γιατί εδώ ξεχνάμε στην Ελλάδα. Όταν πρωτομπήκε το ΕΕΤΗΔΕ –εσείς μπορεί να μην το θυμάστε, εγώ έχω, δυστυχώς, καλή μνήμη- ο κ. Τσίπρας γύρναγε στα κανάλια και ήταν στην εκπομπή του φίλου μου, του Γιώργου του Αυτιά, τον οποίον κατηγόρησε την περασμένη εβδομάδα –τώρα δεν του αρέσει ο Αυτιάς, ενώ παλιά του άρεσε- που είπε ότι το ΕΕΤΗΔΕ είναι αντισυνταγματικός και, μάλιστα, είπε: «Εγώ δεν θα πληρώσω και θα καταθέσω αυτό που μου αναλογεί στο ΚΕΘΕΑ». Τότε θυμάμαι εγώ είχα κάνει ερώτηση στη Βουλή να δω αν είχε καταθέσει στο ΚΕΘΕΑ λεφτά. Φυσικά και σ’ αυτό είπε ψέματα. Ούτε ένα ευρώ δεν είχε δώσει στο ΚΕΘΕΑ. Είχε πληρώσει προφανώς το ΕΕΤΗΔΕ μια χαρά. Βγήκε και σε άλλη εκπομπή του Γιώργου Αυτιά και είπε ότι «το είχα πει ρητορικά, γιατί δεν έχω ακίνητο, άρα δεν υποχρεούμουν να πληρώσω το ΕΕΤΗΔΕ και γι’ αυτό δεν έδωσα τίποτα στο ΚΕΘΕΑ, όπως με κατηγορεί ο Γεωργιάδης». Μετά, όμως, βγήκε το «πόθεν έσχες» του και μια χαρά ακίνητο είχε. Άρα είχε πει και σ’ αυτό ψέμα. Ψέμα εις τον κύβο είμαστε τώρα. Τρία ψέματα στη σειρά έχουμε.

Πάμε, όμως, στο καλύτερο ως προς την αντισυνταγματικότητα. Όχι μόνο ήταν αντισυνταγματικοί το ΕΕΤΗΔΕ και μετά και ο ΕΝΦΙΑ, αλλά έχει τον συνεταίρο, τον Πάνο Καμμένο, οι οποίοι, αν θυμάστε, κύριε Υπουργέ, -βεβαίως το θυμάστε- είχαν κάνει συνέντευξη τύπου στο Ζάππειο μαζί με τον άλλον Υπουργό σας, τον Τέρενς Κουίκ, τον συνάδελφό σας και αφού εξηγούσαν ότι ο ΕΝΦΙΑ είναι αντισυνταγματικός και παράνομος, παρείχαν και δωρεάν νομική υποστήριξη οι Ανεξάρτητοι Έλληνες σε όποιον Έλληνα δεν ήθελε να πληρώσει τον ΕΝΦΙΑ, γιατί οι φοβεροί δικηγόροι του Τέρενς Κουίκ και του Πάνου του Καμμένου θα τους έσωζαν από τον ΕΝΦΙΑ, ο οποίος ήταν αντισυνταγματικός.

Όλα αυτά, βεβαίως, ήταν αντισυνταγματικά μέχρι το 2015, γιατί ως διά μαγείας από το 2015 και μετά, ιδιαίτερα μετά από την περίφημη κωλοτούμπα, που έγινε διεθνής όρος –η μόνη πραγματική προσφορά του κ. Τσίπρα στη σύγχρονη ιστορία είναι ότι παρέδωσε μια ακόμη ελληνική λέξη στο διεθνές λεξιλόγιο, την κωλοτούμπα- ο ΕΝΦΙΑ έπαψε να είναι αντισυνταγματικός. Τότε ως διά μαγείας ο ΕΝΦΙΑ έγινε συνταγματικός, γιατί, βεβαίως, μόνο ως συνταγματικός φόρος μπορεί να εισπράττεται εδώ και τρία χρόνια από την Κυβέρνησή σας και μόνο ως συνταγματικός φόρος μπορεί να μειούται τώρα, έστω, όπως λέτε, ψευδώς, όπως θα πω ευθύς αμέσως, κατά 10%. Άρα κοινώς, κοντολογίς, όλη η πρώτη ομιλία του κ. Τσίπρα ήταν ψέματα. Δεν είχε μία αλήθεια μέσα.

Πάμε τώρα στο μείζον. Ποιο είναι το μείζον επιχείρημα του κ. Τσίπρα; Ότι ο ΣΥΡΙΖΑ εκπροσωπεί τους φτωχούς, ενώ ο Μητσοτάκης τους πλούσιους. Αυτό είναι το βασικό επιχείρημα: «Εγώ, κύριοι» -είπε ο κ. Τσίπρας- «με όλα τα στραβά, με τις κωλοτούμπες μου, με όλα μου μάχομαι για τους φτωχούς, ενώ εσείς, κύριε Μητσοτάκη, είστε ο άνθρωπος των ελίτ».

Πάμε να δούμε τώρα αν αυτό ισχύει, πρώτα από όλα ως προς τον ΕΝΦΙΑ. Μειώνει –λέει- κατά 10%, 20% και 30% τον ΕΝΦΙΑ που είναι μέχρι 60.000 ευρώ, άρα πάει και μειώνει τον ΕΝΦΙΑ στους φτωχούς. Και ακούστηκε ότι αυτό μπορεί να είναι τώρα 20 ευρώ και είπαν κάποιοι σωστά ότι τα 20 ευρώ είναι πολύ σημαντικά για έναν φτωχό άνθρωπο. Και εγώ θα πω αυτό, ότι είναι και τα 20 ευρώ σημαντικά για έναν φτωχό άνθρωπο.

Μειώνει, όμως, τον ΕΝΦΙΑ στους φτωχούς; Απάντηση: Όχι, διότι στο ενδιάμεσο έχει αυξήσει τις αντικειμενικές αξίες στους φτωχούς. Πλέον ο υπολογισμός του ΕΝΦΙΑ στους φτωχούς γίνεται επί ανωτέρων αντικειμενικών αξιών. Άρα τελικά οι περισσότεροι από αυτούς τους φτωχούς που περιμένουν τη μείωση δεν θα την δουν.

Είναι το ίδιο που κάνατε την περασμένη εβδομάδα με τις ασφαλιστικές εισφορές. Μειώσατε δήθεν τις ασφαλιστικές εισφορές επ’ αυτών που είχατε αυξήσει για τους ελευθέρους επαγγελματίες, αλλά ταυτόχρονα βάλατε στο εισόδημα τις ασφαλιστικές εισφορές του ΕΦΚΑ, άρα αυξήσατε τον φόρο ισόποσα ή και ακόμα περισσότερο. Συνεπώς, προφανώς, δεν έχετε μειώσει τίποτα για τους φτωχούς.

Και πώς θα μπορούσε, κυρίες και κύριοι συνάδελφοι, να είναι σύμμαχος των φτωχών μία κυβέρνηση η οποία κατήργησε το ΕΚΑΣ, καταργεί τώρα οικογενειακά επιδόματα ύψους 335 εκατομμυρίων ευρώ στον φετινό προϋπολογισμό στη σελίδα 51 και η οποία αύξησε τον Φόρο Προστιθέμενης Αξίας από το 13% στο 24%; Μα, ο Φόρος Προστιθέμενης Αξίας ποιον βλάπτει περισσότερο, κυρίες και κύριοι συνάδελφοι; Τους πλουσίους ή τους φτωχούς; Άρα σε καμμία περίπτωση δεν είστε Κυβέρνηση των φτωχών. Είστε η Κυβέρνηση που «έγδαρε» τους φτωχούς σε ό,τι μπορέσατε και σε ό,τι προλάβατε.

Όσον αφορά τα μεσαία στρώματα και τις επιχειρήσεις, καταθέτω μόνο για τα Πρακτικά αυτό που ήδη υπάρχει, απλώς για να το καταλάβει ο κόσμος.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ είναι η διάταξη που φέρνετε, που μειώνετε τον συντελεστή προοδευτικά ως το 25% μέχρι το 2022 και εντεύθεν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμη, κύριε Πρόεδρε, σας παρακαλώ πολύ.

Και πίσω είναι η καταργούμενη διάταξη του προηγούμενου νόμου. Αυτός ο νόμος του 2013 θα ίσχυε εάν δεν φέρνατε τον σημερινό νόμο, την 1η Ιανουαρίου 2019. Ποιος νόμος δηλαδή; Αυτός που έχετε στη δεύτερη σελίδα –να το δει ο κόσμος- δηλαδή στο 26%. Σήμερα δεν ψηφίζετε τη μείωση του 29% σε 28%. Σήμερα ψηφίζετε την αύξηση του 26% σε 28%. Αυτό κάνατε τεχνικά.

Μη γελάτε καθόλου!

**ΦΩΤΕΙΝΗ ΒΑΚΗ:** Δεν γελάμε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είναι τα κείμενα της ελληνικής Βουλής, αυτά που καταθέτει η δική σας Κυβέρνηση.

Κοντολογίς, ήρθε εδώ ο κ. Τσίπρας, είπε ένα σωρό ψέματα. Θεωρεί ότι οι Έλληνες πάσχουν από συλλογική αμνησία. Ξέχασε όσα έλεγε στη ζωή του τα αμέσως προηγούμενα χρόνια και απαίτησε κιόλας να πούμε –τι;- ότι πρέπει να τον κρίνουμε μόνο για τις εκατό μέρες και μόνο για όσα έχει κάνει από την 21η Αυγούστου και μετά. Πρόκειται περί απίστευτων πραγμάτων.

Και θέλω να κάνω μόνο ένα τελευταίο σχόλιο για τις μαθητικές καταλήψεις και όλο αυτό το φαινόμενο το οποίο βιώνουμε.

Εγώ, κυρίες και κύριοι -αντιπαρέρχομαι όσα είπε η Χρυσή Αυγή, ήταν απαράδεκτα και καταδικαστέα- είμαι κατά των καταλήψεων. Εγώ είμαι κατά των καταλήψεων εν γένει! Η δική μου άποψη είναι ότι η δουλειά των μαθητών είναι να πηγαίνουν στο σχολείο, να διαβάζουν, να παίρνουν καλούς βαθμούς και να είναι έτοιμοι να γίνουν καλύτεροι πολίτες αύριο. Άρα εγώ από θέση αρχής λέω ότι είμαι κατά των καταλήψεων.

Εδώ, όμως, υπάρχει ένα μικρό προβληματάκι. Εσείς εδώ και δεκαετίες μάς έχετε πρήξει για το νεολαιίστικο κίνημα και πόσο σημαντικό πράγμα είναι οι καταλήψεις. Ο κύριος Πρωθυπουργός έχει διαφημίσει τον εαυτό του ως πρωταγωνιστή των καταλήψεων σε πάρα πολλές ομιλίες του. Τι έγινε τώρα;

Τώρα πρέπει να κάνουμε μία νέα διάκριση. Είναι οι καλές καταλήψεις που σας αρέσουν, οι καταλήψεις δηλαδή που έχουν αριστερό –ας πούμε- πρόσημο και διεθνιστικό και διεκδικητικό πρόσημο και σε αυτές τις καλές αριστερές καταλήψεις μπορούν οι μαθητές να λένε ό,τι θέλουν.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Υπενθυμίζω, παραδείγματος χάριν, τον χαμό που είχε γίνει, κυρίες και κύριοι συνάδελφοι, στην Ελλάδα, όταν επί εποχής επαράτου Σαμαρά - Βενιζέλου ένας μαθητής σε μία μαθητική παρέλαση, αν θυμάστε, είχε μουντζώσει στην παρέλαση. Και όταν είχε τεθεί θέμα αν θα έπρεπε να του επιβληθεί ποινή αποβολής από το σχολείο του γιατί είχε μουντζώσει τους επισήμους, είχατε σπεύσει όλοι εσείς να προασπιστείτε το δικαίωμα του μαθητού να μουντζώνει στο πλαίσιο του νεολαιίστικου κινήματος και της εκφράσεως των πολιτικών του φρονημάτων.

Τώρα δεν κατάλαβα με ποιο ηθικό δικαίωμα εσείς κρίνετε τις τωρινές καταλήψεις. Εσείς έχετε πει στους μαθητές αυτής της χώρας ότι μπορούν να κάνουν κατάληψη! Εσείς έχετε πει στους μαθητές αυτής της χώρας ότι μπορούν να κατηγορούν το πολιτικό σύστημα! Εσείς έχετε πει στους μαθητές αυτής της χώρας ότι μπορούν να κατηγορούν τους πολιτικούς και να έχουν γνώμη για όλα τα θέματα και μάλιστα και με διεκδικητικό τρόπο!

Θα έρθετε λοιπόν εσείς να κατηγορήσετε αυτούς τους συγκεκριμένους μαθητές, μόνο και μόνο διότι λένε πράγματα που δεν σας αρέσουν για τη συμφωνία των Πρεσπών;

Να το ξεκαθαρίσουμε λοιπόν. Εγώ δεν χαρίζω τους μαθητές στη Χρυσή Αυγή. Ή συμφωνούμε όλοι ότι οι καταλήψεις είναι κακό πράγμα στο σχολείο –αυτή είναι η προσωπική μου γνώμη- γενικά οι καταλήψεις και τέρμα ή θα συμφωνήσουμε ότι εφόσον οι καταλήψεις είναι εργαλείο διεκδίκησης από τους μαθητές, ναι, κύριοι, μπορούν να γίνονται και καταλήψεις που δεν θα σας αρέσουν. Όμως το να χωρίζετε τις καταλήψεις στις καλές καταλήψεις, τις αριστερές και τις κακές καταλήψεις που δεν σας αρέσουν, αυτό με συγχωρείτε πάει πάρα πολύ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Η συνάδελφος κ. Βάκη έχει τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρία Βάκη, μπορώ να πάρω για ένα λεπτό τον λόγο;

**ΦΩΤΕΙΝΗ ΒΑΚΗ:** Παρακαλώ, κύριε συνάδελφε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Σας ευχαριστώ πολύ.

Κύριε Πρόεδρε, παίρνω τον λόγο διότι πιστεύω ότι το Εθνικό Κοινοβούλιο και η Εθνική Αντιπροσωπεία πρέπει να γνωρίζουν κάποια πράγματα που έχουν ένα ειδικό βάρος και μια ιδιαίτερη σοβαρότητα όσον αφορά τους εργαζόμενους και την προοπτική που έχουν στη χώρα μας.

Πριν από έναν μήνα βγήκε μια συντριπτική έκθεση της EUROSTAT, η οποία έδειξε δυστυχώς ότι η Ελλάδα είναι η τελευταία χώρα στην Ευρώπη στη δυνατότητα αντιμετώπισης της φτώχειας. Χθες, κυρία Υπουργέ, βγήκε μια άλλη δεύτερη συντριπτική έκθεση, την οποία δεν σχολιάσατε, για την οποία ο Πρωθυπουργός απέφυγε να τοποθετηθεί. Είναι μια ντροπιαστική έκθεση.

Η έκθεση αυτή, κύριε Πρόεδρε, έδειξε –και δεν είναι μια τυχαία έκθεση, είναι έκθεση του ILO, του International Labour Organization, του πιο αξιόπιστου Οργανισμού για την εργασία- ότι η χώρα μας, η πατρίδα μας, η Ελλάδα είχε τη μεγαλύτερη μείωση μισθών -μείον 3,5% το 2017- σε όλη την Ευρώπη. Αναντίστοιχα το 2014, κυρία Υπουργέ, που όλος ο ΣΥΡΙΖΑ διαμαρτυρόταν από την πλατεία Συντάγματος και υπερασπιζόταν, υποτίθεται, τα δικαιώματα των εργαζομένων υπήρχε μια πολύ σημαντική αύξηση, 1,9%, στους μισθούς των εργαζομένων.

Λυπάμαι για την εξέλιξη αυτή. Επιβεβαιώνει την εξαπάτηση του ΣΥΡΙΖΑ και τη χρησιμοποίηση των εργαζομένων, που για άλλη μια φορά είναι θύματα της ανερμάτιστης πολιτικής του.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει η κ. Βάκη.

**ΦΩΤΕΙΝΗ ΒΑΚΗ:** Κυρίες και κύριοι συνάδελφοι, θα μου επιτρέψετε να ξεκινήσω από αυτό που ακούστηκε από τον κ. Γεωργιάδη για τις καταλήψεις και το αν είμαστε υπέρ ή κατά.

Το θέμα μας δεν είναι αν είμαστε υπέρ ή κατά των καταλήψεων και σταματήστε να μετατοπίζετε το κέντρο βάρους εκεί. Το θέμα μας είναι ένα και μοναδικό, αν είμαστε υπέρ ή κατά του εκφασισμού του σχολείου, αν είμαστε υπέρ ή κατά του εθνικιστικού και ρατσιστικού μίσους και δηλητηρίου μέσα στα σχολεία, στους μαθητές μας.

Σας καλώ να πάρετε θέση και να αναλογιστείτε και τις δικές σας ευθύνες, της παράταξής σας για όλο αυτό το εμπόριο πατριωτισμού και την πατριδοκαπηλία, με αφορμή τον πολιτικό σας καιροσκοπισμό για το μακεδονικό όπου έχετε αλλάξει τέσσερις γραμμές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα ήθελα τον λόγο μετά.

**ΦΩΤΕΙΝΗ ΒΑΚΗ:** Δεν με ενδιαφέρει να μου απαντήσετε. Να καθίσουμε να αναλογιστούμε τις ευθύνες μας και να πάρετε θέση όπως όλες οι δυνάμεις του συνταγματικού τόξου. Δεν πρέπει να επιτρέψουμε να χτυπήσει το κουδούνι του σχολείου στο φασισμό, τελεία και παύλα!

Θα ήθελα να πω δύο λόγια για τις τροπολογίες και όλα όσα ακούστηκαν. Ειπώθηκαν διάφορα ειρωνικά σχόλια για αυτές τις εκατό μέρες που κυβερνάει η Κυβέρνηση και πως πριν ουσιαστικά δεν κυβερνούσε. Τα παρακάμπτω. Μια κουβέντα θα πω.

Ναι, αυτές είναι οι εκατό μέρες μετά την έξοδο της χώρας από τα μνημόνια. Είναι οι πρώτες εκατό μέρες της μεταμνημονιακής εποχής και η έξοδος από τα μνημόνια, σας αρέσει δεν σας αρέσει, είναι έργο αυτής της Κυβέρνησης. Σε εσάς ανήκει το επίτευγμα της εισόδου σε αυτή τη βαρβαρότητα, της εισόδου στα μνημόνια μιας χώρας καθημαγμένης, εξουθενωμένης, χρεωκοπημένης.

Σας ακούω διαρκώς να μας επιρρίπτετε το ότι εισήλθαμε στο τέταρτο επαχθές μνημόνιο και την ίδια στιγμή –οποίος παραλογισμός!- να μας εγκαλείτε για παροχολογία, προεκλογικές υποσχέσεις, διορισμούς κ.λπ.. Αυτά τα δύο μαζί -και τέταρτο μνημόνιο και παροχολογία- δεν γίνονται.

Θα σας έλεγα, λοιπόν, ότι σας καλωσορίζουμε σε ένα ιδιότυπο μνημόνιο, το οποίο διαψεύδει τις Κασσάνδρες που προμήνυαν και προφήτευαν τα δεινά και που παρέκαμψε και την «τρόικα εσωτερικού», η οποία επέπληττε κατά καιρούς διάφορους Ευρωπαίους αξιωματούχους και τον Μοσκοβισί και τη Μέρκελ, ότι ενδίδουν στις πιέσεις αυτής της Κυβέρνησης, να ανασχέσει και να αμβλύνει τη λιτότητα μετά από οκτώ χρόνια βάρβαρων μνημονίων και μέτρων.

Είναι, λοιπόν, ένα μνημόνιο συνεργασίας με την κοινωνία, αποκατάστασης αδικιών, επούλωσης τραυμάτων. Η κοινωνία ακόμα έχει ανοιχτά θέματα, έχει πληγές που πρέπει να επουλωθούν. Έχουμε ακόμα δρόμο να διανύσουμε για να δρέψουμε τους καρπούς της ευημερίας. Τουλάχιστον, όμως, δύο στοιχεία ελάφρυνσης έχουν περάσει.

Κινδυνολογείτε εδώ και τρία χρόνια για τον κόφτη. Κάθε χρόνο επικρέμαται η Δαμόκλειος Σπάθη του κόφτη. Όχι μόνο κόφτη δεν είδαμε, αλλά είναι η τρίτη χρονιά που θα δοθεί το κοινωνικό μέρισμα. Και μάλιστα μιλάτε για κόφτη -και αυτό είναι αξιοσημείωτο- εσείς που θέλετε να θεμελιώσετε τη συνταγματοποίησή του. Είστε εσείς που προτείνετε να ενταχθεί στο Σύνταγμα η υποχρέωση ο προϋπολογισμός να διασφαλίζει απόλυτη δημοσιονομική ισορροπία. Τι είναι αυτό; Συνταγματοποίηση του κόφτη.

Κουνάτε το δάχτυλο, μας εγκαλείτε για τις δυσβάσταχτες ασφαλιστικές εισφορές. Φέραμε την προηγούμενη εβδομάδα τη μείωση των ασφαλιστικών εισφορών των ελευθέρων επαγγελματιών, η οποία φτάνει στο 33%. Ποιες είναι οι προτάσεις σας; Ιδιωτική ασφάλιση, κεφαλαιοποιητικό σύστημα με την ατομική μερίδα, το «copy – paste» δηλαδή, η πιστή αντιγραφή του συστήματος του Πινοσέτ.

Θα ήθελα στον ελάχιστο χρόνο που έχω, επειδή τα στοιχεία και οι αριθμοί είναι αδιάψευστα, κανείς δεν μπορεί να τα αμφισβητήσει, να μιλήσω με κάποια στοιχεία.

Έρχεται ο προϋπολογισμός. Έχει κάποια δημοσιονομική επιβάρυνση; Έχει περικοπές σε επίπεδο φορολογίας; Είναι ή δεν είναι ο πρώτος προϋπολογισμός με τις κοινωνικές δαπάνες να ξεπερνούν τα 4 δισεκατομμύρια ευρώ στα οικογενειακά επιδόματα, στα επιδόματα της αλληλεγγύης, στα επιδόματα για την καταπολέμηση της ανεργίας, στη στέγαση, στη διατροφή, στην πρόσβαση στην ενέργεια;

Είναι ή δεν είναι ο πρώτος προϋπολογισμός, που μετά από οκτώ χρόνια περιέχει 1 δισεκατομμύριο φορολογικών ελαφρύνσεων; Οι βασικότερες από αυτές είναι αυτή που ψηφίζουμε σήμερα, η μείωση του ΕΝΦΙΑ, η μείωση των ασφαλιστικών εισφορών, που ήρθε την προηγούμενη εβδομάδα, η μείωση του φόρου στις επιχειρήσεις, η επιδότηση των ασφαλιστικών εισφορών των νέων, η στήριξη της ειδικής εκπαίδευσης και της φροντίδας των ηλικιωμένων. Στον προϋπολογισμό εγγράφονται επτάμισι χιλιάδες νέες προσλήψεις σε κρίσιμους τομείς, στην ειδική εκπαίδευση και στη φροντίδα των ηλικιωμένων. Διότι τι να κάνουμε; Κάποιοι εξ ημών θέλουμε πάλι να στήσουμε το κοινωνικό κράτος που κατεδαφίστηκε.

Σε σχέση με τη βιωσιμότητα του ασφαλιστικού συστήματος, έκλεισε ή δεν έκλεισε το 2018 με πλεόνασμα 1,7 δισεκατομμύρια ευρώ και το 2019 θα ξεπεράσει το 1,5 δισεκατομμύριο ευρώ;

Θα ήθελα να κλείσω με δύο θέματα. Το ένα είναι μια μόνιμη επωδός, το θέμα των επενδύσεων και ότι καταστρέφουμε τη χώρα, δεν φέρνουμε επενδύσεις κ.λπ.. Για το 2018 εγκρίθηκαν από το Υπουργείο Οικονομίας και Ανάπτυξης χίλια εκατόν εβδομήντα επενδυτικά σχέδια νεοφυούς επιχειρηματικότητας. Τα τελευταία δύο χρόνια στον τουρισμό οι άμεσες επενδύσεις ξεπερνούν τα 3 δισεκατομμύρια ευρώ. Στα ευρυζωνικά δίκτυα ξεπερνούν το μισό δισεκατομμύριο.

Υπάρχουν βεβαίως και κάποιες επενδύσεις που δεν θέλουμε. Δεν θέλουμε επενδύσεις με χαμηλή κοινωνική ανταποδοτικότητα. Δεν θέλουμε επενδύσεις που απομυζούν εθνικό ή φυσικό πλούτο και δεν διασφαλίζουν τον σεβασμό στα κοινωνικά δικαιώματα σε τοπικές κοινωνίες και σε κοινωνικές υποδομές.

Και όλοι γνωρίζουμε ποιες είναι αυτές οι επενδύσεις, ποιοι τις έφερναν στη χώρα μαζί με την καταστολή και την ποινικοποίηση των κοινωνικών αγώνων, όπως συνέβη στην περίπτωση των Σκουριών.

Τελειώνω με τον κοινωνικό πυλώνα -είναι σημαντικό- επειδή ακούστηκαν επίσης ειρωνικά σχόλια για την κοινωνική κινητοποίηση, για τις σημερινές απεργιακές κινητοποιήσεις με αιτήματα αιχμής την ενίσχυση της εργασίας, την αύξηση των μισθών και την ισχυροποίηση των εργασιακών δικαιωμάτων.

Δεν είμαστε εμείς αυτοί. Κάποιοι άλλοι, εξ όσων θυμάμαι, ήταν που εισήγαγαν τον επαίσχυντο υποκατώτατο μισθό στους νέους. Κάποιοι άλλοι, αν θυμάμαι καλά, είχαν καταργήσει τις συλλογικές συμβάσεις εργασίας και εν μία νυκτί, με απόφαση Υπουργικού Συμβουλίου, είχαν μειώσει τον κατώτατο μισθό.

Στις αρχές του 2019 η Κυβέρνηση αναμένεται να φέρει την αύξηση του κατώτατου μισθού. Το 2019 θα είναι το έτος πιο ισχυρών συλλογικών συμβάσεων εργασίας. Η μείωση της ανεργίας είναι γεγονός. Οι νέοι θα στηριχθούν πολυδιάστατα και σε φορολογικό και σε ασφαλιστικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, ολοκληρώστε, παρακαλώ.

**ΦΩΤΕΙΝΗ ΒΑΚΗ:** Τελειώνω, κύριε Πρόεδρε.

Κανείς δεν ισχυρίζεται ότι όλα είναι ρόδινα. Είναι μακρύς ακόμα ο δρόμος. Ωστόσο στη μάχη της καθημερινότητας του κόσμου της εργασίας ο ΣΥΡΙΖΑ είναι δίπλα. Και σε δικαστικές αδικίες και στην υπεράσπιση των πιο αδύναμων δίνει καθημερινά το παρόν. Στο δρόμο των διεκδικήσεων, από τη στήριξη των θυμάτων της Μανωλάδος στις δικαστικές αίθουσες, μέχρι τον δικαστικό αγώνα για τη δικαίωση των θυμάτων του ρατσισμού, στη μάχη για την αποφυλάκιση αυτής της άπορης καθαρίστριας -έγινε αυτό σήμερα στον Βόλο- τον αγώνα για την έξοδο των εργολάβων από το δημόσιο, εμείς βρισκόμασταν και θα συνεχίσουμε να βρισκόμαστε όλα αυτά τα χρόνια στην πρώτη γραμμή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κυρία συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Πείτε μου, κύριε συνάδελφε, τι θέλετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα ήθελα τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Ποιο είναι το προσωπικό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Αναφέρθηκε σε εμένα προσωπικά.

**ΠΡΟΕΔΡΕΥΩΝ (Σπυρίδων Λυκούδης):** Κάνατε ένα σχόλιο για τον τρόπο με τον οποίο αντιμετωπίζει τις καταλήψεις ο ΣΥΡΙΖΑ. Ενδιαφέρον σχόλιο. Απάντησε η κ. Βάκη ότι δεν έχετε δίκιο, διότι εδώ πρόκειται για εκφασισμό του σχολείου. Άποψη είναι και αυτή. Τι θέλετε να πείτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Με ρώτησε εμένα προσωπικά.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Αγαπητή κυρία Βάκη, για να μην έχουμε μεταξύ μας παρεξηγήσεις, η Νέα Δημοκρατία και εγώ προσωπικά είμαστε εξαιρετικά κατά του φασισμού στα σχολεία και έχουμε μεγάλη θλίψη, όταν ακούμε μαθητές να καταφέρονται κατά της κοινοβουλευτικής δημοκρατίας και φυσικά, ως προς αυτό που ακούστηκε για επεισόδια σε αυριανό συλλαλητήριο. Ακόμα χειρότερο!

Ποια είναι η διαφωνία μας, όμως; Εσείς ως φασισμό εννοείτε μόνο όποιον διαφωνεί μαζί σας.

Όταν άλλες μαθητικές καταλήψεις έλεγαν ότι ήταν χούντα τα μνημόνια και χούντα ο Σαμαράς και μούτζωναν τους επισήμους, τότε όχι μόνο τα υποστηρίζατε, κυρία Βάκη, αλλά μπορεί να ήσασταν και προσωπικά παρούσα στα επεισόδια, όπως πολλοί άλλοι Βουλευτές του ΣΥΡΙΖΑ σίγουρα ήταν.

Άρα, η μεγάλη μας διαφωνία είναι ότι εμείς από θέση αρχής καταδικάζουμε τέτοιου είδους συμπεριφορές.

Σας λέω, όμως, ότι εγώ δεν χαρίζω όλα αυτά τα παιδιά στη Χρυσή Αυγή, όπως πάτε να κάνετε εσείς.

**ΦΩΤΕΙΝΗ ΒΑΚΗ:** Έλεος!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μπορεί να είναι και πολλά παιδιά ευαίσθητα για το ζήτημα της Μακεδονίας και πρέπει να τους εξηγήσουμε ότι δεν υπερασπίζονται την πατρίδα, όταν υβρίζουν τη δημοκρατία. Υπερασπίζονται την πατρίδα, όταν προστατεύουν τη δημοκρατία. Αυτή είναι η μεγάλη μας διαφορά.

**ΦΩΤΕΙΝΗ ΒΑΚΗ:** Θα σας απαντήσω και εγώ.

**ΠΡΟΕΔΡΕΥΩΝ (Σπυρίδων Λυκούδης):** Κυρία Βάκη, μπορεί να συνεχιστεί ένας τέτοιος διάλογος; Πείτε μου ειλικρινά πού θα οδηγήσει.

**ΦΩΤΕΙΝΗ ΒΑΚΗ:** Μα, πρέπει να απαντήσω.

**ΠΡΟΕΔΡΕΥΩΝ (Σπυρίδων Λυκούδης):** Θα πείτε εσείς κάτι, θα απαντήσει πάλι ο κ. Γεωργιάδης.

Πάρτε τον λόγο για ένα λεπτό, αλλά παρακαλώ, δεν έχει νόημα.

**ΦΩΤΕΙΝΗ ΒΑΚΗ:** Το μόνο που θα ήθελα να πω είναι ότι στην εποχή της μεταμφιεσμένης θεωρίας των δύο άκρων να είμαστε πάρα πολύ προσεκτικοί και να μη δίνουμε φύλλο συκής στην ακροδεξιά και στα τάγματα εφόδου της Χρυσής Αυγής. Διότι φύλλο συκής είναι, όταν έχουμε ακούσει -δεν αναφέρομαι σε σας προσωπικά- ότι η μήτρα της βίας είναι η εξωκοινοβουλευτική Αριστερά, αλλά κουβέντα για τη Χρυσή Αυγή.

Φύλλο συκής είναι όταν στελέχη σας έχουν πει κατά καιρούς ότι θα πρέπει, αν αναλάβετε κυβέρνηση, με θεσμικές ή άλλες παρεμβάσεις να μην επιτραπεί ποτέ πια στην Αριστερά να κυβερνήσει. Φύλλο συκής και για τους νεκρούς του Πολυτεχνείου, που έχετε ασελγήσει και εσείς στην ιστορική μνήμη αυτής της χώρας. Φύλλο συκής είναι όταν στα συλλαλητήρια για το Μακεδονικό δεν άκουσα κουβέντα για τη βεβήλωση του ολοκαυτώματος, για τους εμπρησμούς και για τα συνθήματα που ακούγονταν, όπως «Στα όπλα, στα όπλα, να πάρουμε τα Σκόπια» και «Μαχαίρι στην καρδιά του κάθε ΑΝΤΙΦΑ».

Ας είμαστε προσεκτικοί. Ζούμε σε πολύ επικίνδυνους καιρούς. Μην αφήσουμε το αυγό του φιδιού να σπάσει.

**ΠΡΟΕΔΡΕΥΩΝ (Σπυρίδων Λυκούδης):** Ο κ. Δαβάκης έχει τον λόγο για τη δευτερολογία του.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κύριος Πρωθυπουργός στην ομιλία του ανέφερε «Στην παρούσα πολιτική περίοδο, δηλαδή την περίοδο μετά το πέρας των μνημονίων», δηλαδή αντιπαρέβαλε τη νεοφιλελεύθερη λογική της Νέας Δημοκρατίας με τη φιλολαϊκή προσέγγιση της Κυβέρνησής του. Πιστεύουμε ότι τίποτα από αυτά τα δύο δεν ισχύει.

Αρχικά, η περίοδος που διανύουμε δεν είναι στην ουσία της μεταμνημονιακή, καθώς αυτό δεν έχει καμμία σχέση μ’ αυτό που βιώνει ο ελληνικός λαός από εδώ και στο εξής. Ούτε πρόκειται για σύγκρουση μεταξύ μιας νεοφιλελεύθερης με μία φιλολαϊκή προσέγγιση. Στην πραγματικότητα, από τη μία βρίσκεται η προσέγγιση της Νέας Δημοκρατίας η οποία θεωρούσε και θεωρεί ως ιδεολογία, ως πολιτική φιλοσοφία, ότι στόχος της δημόσιας πολιτικής είναι η δημιουργία συνθηκών μέσα στις οποίες η οικονομία μπορεί να ευημερήσει και να παράξει πλούτο για τους πολίτες, τα νοικοκυριά, τον λαό μας και από την άλλη είναι η δική σας αντίληψη που θεωρεί ότι η αποστολή του κράτους είναι να εξαντλείται στην παροχή επιδομάτων κυρίως κοντά στις γιορτές και στην άρση μέτρων υπερφορολόγησης, όταν η ίδια έχει επιβάλει αυτά τα μέτρα.

Θέλω να αναφερθώ κυρίως στις τροπολογίες, τις οποίες παρουσίασε η κυρία Υπουργός και οι οποίες έχουν να κάνουν με τους πυροσβέστες. Προέρχομαι από μία περιοχή που το Πυροσβεστικό Σώμα έχει θρηνήσει νεκρούς –πιστεύω το ίδιο ισχύει και για όλους τους συναδέλφους των περιοχών της ελληνικής περιφέρειας- κι έχει μία ειδική σχέση με το Πυροσβεστικό Σώμα.

Θέλω να εκφράσω τη λύπη μου –όχι τώρα στην παρούσα Υπουργό, αλλά πολλά χρόνια ή πολύ καιρό πριν- για τη διαχείριση του πυροσβεστικού δυναμικού και τις λύσεις που δίνονται από τις εκάστοτε πολιτικές ηγεσίες προς το Πυροσβεστικό Σώμα, αυτές τις εμβαλωματικού χαρακτήρα λύσεις, οι οποίες δεν λύνουν προβλήματα, ενώ θα έλεγα ότι επιτείνουν τα προβλήματα που έχει το Πυροσβεστικό Σώμα. Το Πυροσβεστικό Σώμα είναι ένα Σώμα αιχμής και μάχης απέναντι στην πύρινη λαίλαπα, αλλά και γενικότερα στις πλημμύρες και σε ζητήματα, όπως αυτά στη Μάνδρα και άλλα πολλά.

Και το λέω αυτό γιατί οι τροπολογίες που έρχονται, για τις οποίες εμείς δεν εκφράσαμε διαφωνία, έχουν όμως πάλι τον χαρακτήρα –αυτό που λέγαμε παλιά- της εμβαλωματικής μορφής.

Τι θέλω να πω με αυτό; Τα ερωτήματα, τα οποία παρ’ όλα αυτά προκύπτουν είναι:

Τι θα γίνει με την ανανέωση της γνωστής λίστας των πεντακοσίων περίπου επιλαχόντων; Θα ήθελα, εάν ήταν πρόχειρη η κυρία Υπουργός, να έχει μία απάντηση. Έχει γίνει θρύλος αυτή η λίστα και πρέπει επιτέλους να απαντηθεί.

Τι θα γίνει περίπου με τους χίλιους διακόσιους πενήντα περίπου συμβασιούχους πυροσβέστες; Υπάρχει κάποια νέα τροπολογία που θα φέρει μια λύση σε αυτό το θέμα; Τρία χρόνια, τέσσερα περίπου, η Κυβέρνηση του ΣΥΡΙΖΑ, δεν έχει πάρει ούτε έναν επιλαχόντα.

Και επίσης, όπως ελέχθη από εσάς, κυρία Υπουργέ, πρέπει να δείτε το ζήτημα των πενταετών σχετικά με το πλήρες ωράριο που ζητούν. Είμαι βέβαιος ότι θα υπάρξουν κάποιες απαντήσεις.

Εν πάση περιπτώσει, πρέπει να υπάρξει ένα ολοκληρωμένο, σαφές και συγκεκριμένο νομοσχέδιο, το οποίο θα ρυθμίζει τα ζητήματα του Πυροσβεστικού Σώματος -όπως και άλλα ζητήματα, των άλλων μαχίμων Σωμάτων, των Σωμάτων Ασφαλείας-, διότι όλα αυτά συνθέτουν ένα κλίμα αποσπασματικής διαχείρισης, η οποία φαίνεται σε τραγική μορφή όταν σκάει η φωτιά, όταν υπάρχει η πλημμύρα, όταν υπάρχουν τα άθλια ελαστικά των πυροσβεστικών οχημάτων, για τα οποία ξέρετε ότι γυρίζουν οι πυροσβέστες σε ιδιώτες επιχειρηματίες - ευεργέτες και ζητούν να αντικατασταθούν και όλα αυτά, που συνθέτουν τη γήρανση του στόλου των πυροσβεστικών οχημάτων. Αυτά τα λίγα για την Πυροσβεστική.

Σας ευχαριστώ, κύριε Πρόεδρε, και περιμένω με ανυπομονησία την απάντηση της κυρίας Υπουργού.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Από τους ειδικούς αγορητές ποιος άλλος θέλει τον λόγο;

**ΣΥΜΕΩΝ (ΜΑΚΗΣ) ΜΠΑΛΛΗΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Μπαλλή, έχετε τον λόγο.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ πάρα πολύ, κύριε Πρόεδρε.

Δεν μου έκανε εντύπωση βέβαια που στην πλειονότητα των τοποθετήσεων των συναδέλφων της Αντιπολίτευσης οι αναφορές ήταν για τις σημαντικότατες τροπολογίες που κατατέθηκαν σήμερα, τροπολογίες που δείχνουν το διαφορετικό κλίμα που αρχίζει να δημιουργείται και κυρίως τη διαφορετική πορεία που δείχνει πλέον η Κυβέρνηση ότι μπορεί να ακολουθήσει μετά την έξοδο από τα μνημόνια.

Μου έκανε όμως, εντύπωση ότι η κριτική επί των τροπολογιών δεν ήταν τόσο επί του περιεχομένου, αλλά για άλλα θέματα. Επικρίθηκε η Κυβέρνηση διότι φέρνει τροπολογίες άσχετες προς το νομοσχέδιο που συζητούσαμε σήμερα, αλλά επικρίθηκε και η Κυβέρνηση διότι ο Υπουργός, ο κ. Τσακαλώτος, βγήκε και τις παρουσίασε αυτές τις τροπολογίες πριν καν τοποθετηθούν οι Βουλευτές, όταν ήταν ένα πάγιο αίτημα στην Αίθουσα αυτή οι τροπολογίες να παρουσιάζονται εάν είναι δυνατόν όσο γίνεται νωρίτερα, ώστε να έχουν γνώση οι ομιλητές για να τοποθετούνται επ’ αυτών.

Βέβαια, αντιλαμβάνομαι ότι κάποιοι από τους συναδέλφους της Αντιπολίτευσης θα ήθελαν αυτές οι τροπολογίες, τέτοιου είδους τροπολογίες, να έρχονται μέσα στα μαύρα μεσάνυχτα, για να περνάνε αν είναι δυνατόν με σβηστά τα φώτα για να μην τις παίρνει χαμπάρι η κοινωνία. Όμως, άλλοι είχαν συνήθεια αυτήν την πρακτική, να φέρνουν τροπολογίες μέσα στα μεσάνυχτα, παραμονές αργιών και εορτών, τροπολογίες οι οποίες πολύ σωστά χαρακτηρίστηκαν και αποκλήθηκαν ως «ντροπολογίες».

Επίσης, ακούστηκε η κριτική προς την Κυβέρνηση ότι έφερε τροπολογίες και δεν είχε την άποψη των φορέων επί του περιεχομένου τους. Μα, ακούσαμε την κοινωνία και την επιθυμία της κοινωνίας εκφράζουμε καταθέτοντας αυτές τις τροπολογίες τώρα, που έχουμε τη δυνατότητα και μπορούμε να το κάνουμε.

Και μάλιστα, ακούσαμε και την κριτική από πλευράς Αξιωματικής Αντιπολίτευσης ότι στην πραγματικότητα οι τροπολογίες αφορούν σε μέτρα, τα οποία έχουν σκοπό να πάρουν πίσω μέρος των βαρών που φέραμε, με μέτρα που νομοθετήσαμε όταν ήταν αχρείαστα μέχρι να γίνουμε εξουσία. Δηλαδή, μας λένε ότι μέχρι το 2014 δεν υπήρχε ανάγκη λήψης μέτρων και από το 2015 και μετά, με την Κυβέρνηση ΣΥΡΙΖΑ, παρουσιάστηκε αυτή η ανάγκη. Μα, εάν ήταν έτσι, το e-mail Χαρδούβελη το 2014 τι ήταν, πρόσκληση σε τσάι; Δεσμευτική άποψη και πρόταση της τότε Κυβέρνησης για λήψη σκληρότατων μέτρων και ενός νέου μνημονίου ήταν στην πραγματικότητα.

Και βεβαίως, μας παρότρυνε και ο συνάδελφος ο κ. Βορίδης να μιλάμε με σεμνότητα και ταπεινότητα. Έτσι, λοιπόν, σεμνά και ταπεινά θα πούμε ότι τώρα μπορούμε να νομοθετήσουμε διαφορετικά και το κάνουμε. Νομοθετούμε διαφορετικά. Κάνουμε κάτι όχι επειδή υποχρεωνόμαστε να το κάνουμε, αλλά επειδή και θέλουμε και μπορούμε να το κάνουμε με αυτό το συγκεκριμένο περιεχόμενο των τροπολογιών.

Τέσσερα χρόνια η προσπάθειά μας ήταν να μείνει η χώρα όρθια, η κοινωνία να έχει τη μικρή, έστω, στήριξη που μπορούσε να έχει, για να αντέξει, για να επιβιώσει, η οικονομία να μην καταρρεύσει.

Θέλετε ή όχι, κύριοι συνάδελφοι της Αντιπολίτευσης, η πολιτική μας απέδωσε, η οικονομία αλλάζει, η χώρα αλλάζει. Η ανεργία στην οποία αναφερθήκατε, από περίπου 28% που την παραλάβαμε, είναι στο 18,9% σήμερα, θα είναι κοντά στο 18% τον επόμενο χρόνο. Η αξιοπιστία της χώρας, η αξιοπιστία της ελληνικής οικονομίας εντός και εκτός Ελλάδας ξανακερδίζεται. Και πραγματικά, ναι, έχουμε πεπραγμένα τετραετίας. Σε αυτά τα πεπραγμένα είναι που ποντάρουμε. Αυτά είναι που προβάλλουμε και θα προβάλουμε. Γι’ αυτά τα πεπραγμένα είμαστε βέβαιοι ότι θα μας εμπιστευτούν και πάλι οι πολίτες.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Γεώργιος Καρράς έχει τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ελάχιστα, κύριε Πρόεδρε, έχω να προσθέσω. Ευχαριστώ.

Θα πω μόνο ότι επειδή γίνεται η συζήτηση επί των τροπολογιών αυτήν τη στιγμή και δη των τροπολογιών του Υπουργείου Οικονομικών, παρουσιάζεται σαν επιτυχία της Κυβέρνησης, κύριε Πρόεδρε, η διανομή μέρους του υπερπλεονάσματος και γεννιόνται ερωτήματα πλέον. Πώς επετεύχθη αυτό το υπερπλεόνασμα; Κέρδισε το ελληνικό κράτος κάποιο λαχείο; Κέρδισε το λόττο και μπορεί σήμερα και διανέμει ή αφαίρεσε πόρους και από την οικονομία και από τα νοικοκυριά για να δημιουργήσει το υπερπλεόνασμα;

Γιατί πρέπει να θυμίσω, κύριε Πρόεδρε, ότι υπάρχει μνημονιακή υποχρέωση 3,5% πρωτογενούς πλεονάσματος, το οποίο θα οδηγηθεί σε εξυπηρέτηση χρέους. Συνεπώς, αυτό το οποίο σήμερα με τυμπανοκρουσίες διανέμετε –ήρθε και ο Πρωθυπουργός στη Βουλή και μίλησε και το προέβαλε- έχει ήδη αφαιρεθεί και από τις οικογένειες και από την εθνική οικονομία σε πολλαπλάσιο βαθμό.

Επομένως, ας μην πανηγυρίζουμε επιτυχίες. Ας είμαστε ρεαλιστές. Ας πούμε την αλήθεια στους Έλληνες, στους συμπολίτες μας, ότι γίνεται επιστροφή ενός μέρους των αφαιρεθέντων. Δεν θα ήθελα να επεκταθώ περισσότερο, κύριε Πρόεδρε, σε αυτό το σημείο, διότι η αντίληψη είναι –και τα νούμερα το λένε- 3,5% πρωτογενές υπερπλεόνασμα, τουτέστιν περίπου 7 δισεκατομμύρια επί μειωμένου ΑΕΠ 180 δισεκατομμυρίων, 0,48% περίπου του ΑΕΠ το υπερπλεόνασμα πλέον του πρωτογενούς πλεονάσματος το δίνουμε σήμερα.

Όμως, γιατί έχει αφαιρεθεί; Θα είχε κυκλοφορήσει πολλαπλασιαστικά, κύριε Πρόεδρε, στην οικονομία; Δεν είναι αναπτυξιακά τα μέτρα αυτά, διότι δεν οδηγούν σε παραγωγικές επενδύσεις. Αν είχαν μείνει, όμως, στο εισόδημα των νοικοκυριών, θα είχαν κυκλοφορήσει στην οικονομία, στην καθημερινή δαπάνη του καθενός, θα είχαν αποδώσει πολλαπλασιαστικά οφέλη από φόρο εισοδήματος, από ΦΠΑ κ.λπ..

Συνεπώς, η Κυβέρνηση και στην οικονομική πολιτική στο σημείο αυτό δεν είναι επιτυχημένη και αυτό ήθελα να σημειωθεί, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Καρρά.

Ο συνάδελφος κ. Σταύρος Τάσσος έχει τον λόγο.

**ΣΤΑΥΡΟΣ ΤΑΣΣΟΣ:** Κύριε Πρόεδρε, δεν έχω να προσθέσω κάτι.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Ψαριανός έχει τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Δυο-τρία σχόλια ως μικρή δευτερολογία θα ήθελα να πω. Να σταματήσει η εκφώνηση αυτού του παραμυθιού ότι βγήκαμε από τα μνημόνια. Από τα μνημόνια βγήκαν αυτοί που χρηματοδοτούν τη χώρα και παύουν να τη χρηματοδοτούν. Εμείς συνεχίζουμε να πρέπει να εφαρμόζουμε αυτά που μας λένε απ’ έξω. Οι ελεημοσύνες που δίνουμε είναι επειδή της έχουμε πατσίσει με κάτι άλλα που έχουμε κόψει ή με κάτι άλλες εντολές που δώσανε και τους λέμε παρακαλώντας και εκλιπαρώντας και γονατιστοί «Πάρτε το αυτό πίσω για να δώσουμε κάτι στα πελατάκια μας». Και αυτοί συμφωνούν, εφόσον ασκούμε μια πολύ βολική για αυτά που ζητούν πολιτική.

Ο Πρωθυπουργός μας είπε σε έντονο ύφος: «Μας λέτε γιατί δεν καταργούμε τον ΕΝΦΙΑ, όταν κάνουμε τη μείωση αυτή; Δείτε ποιοι έφεραν τον ΕΝΦΙΑ».

Δεν ρωτήσαμε αυτό. Τον ΕΝΦΙΑ μπορεί να τον έφερε ο Μουσολίνι, μπορεί να τον έφερε η Χούντα, ο Αρταξέρξης. Δεν μας νοιάζει τώρα ποιος έφερε τον ΕΝΦΙΑ. Μας νοιάζει ποιος είπε ότι θα τον σβήσει και δεν τον σβήνει. Αυτό είπαμε στον Πρωθυπουργό και στην Κυβέρνηση. Ανέβηκε στην εξουσία η αριστερή Κυβέρνηση του Πάνου Καμμένου, σβήνοντας τον ΕΝΦΙΑ και καταργώντας τον, επειδή είναι ένας άδικος φόρος, που δεν διορθώνεται, απλώς καταργείται και δεν τον καταργεί. Αυτό είπαμε! Είπαμε ότι δεν καταργεί τον ΕΝΦΙΑ, όπως υποσχέθηκε. Δεν τον ρωτήσαμε ποιος τον έφερε. Τον ΕΝΦΙΑ μπορεί να τον έφερε ο Βεληγκέκας. Δεν μας ενδιαφέρει αυτό.

Επίσης, θέλω να κάνω δύο σχόλια για τη ρητορεία και τη δημαγωγία περί φασισμού, εκφασισμού ή φασισμού των δύο άκρων ή των πέντε άκρων και των έξι θαλασσών.

Φασισμός είναι η επιβολή της γνώμης του ισχυρού στο χώρο που μπορεί να την ασκήσει, σε οποιοδήποτε σχολείο, πανεπιστήμιο, νοσοκομείο, σε οποιονδήποτε χώρο, σε γήπεδο, σε καφενείο. Φασισμός είναι η μπότα του φωνακλά, αυτού που σπάει, που καίει και που κάνει καταλήψεις. Όλοι έχουμε περάσει από αυτές τις φάσεις και φασισμός είναι ακριβώς αυτή η φάση, ανεξαρτήτως από πού προέρχεται.

Εδώ πρέπει να συμφωνήσουμε ότι εκφασισμός είναι όταν δεν μπορούμε αυτήν τη συζήτηση που κάνουμε εδώ να την κάνουμε στο αμφιθέατρο του ΠΑΠΕΙ ή του Δημοκρίτειου ή του Πανεπιστημίου της Κρήτης ή της πρώην ΑΣΟΕΕ, του Οικονομικού Πανεπιστημίου Αθηνών. Εκεί δεν μπορούμε να κάνουμε αυτή συζήτηση, γιατί υπάρχει ένα είδος εφαρμοσμένου φασισμού, που εκδηλώνεται με καταλήψεις, με χορούς. Στη Φιλοσοφική ας πούμε έχουν κάνει κατάληψη στο γραφείο της Φιλοσοφικής και είναι το γραφείο τους, για να μπορεί να τους βρίσκει το κοινό, οι Ρουβίκωνες και κάνουν ρεμπέτικα γλέντια. Μπορεί σε ένα άλλο πανεπιστημιακό ίδρυμα, μια άλλη φασιστικού τύπου ομάδα, να κάνει γλέντια με το χορό των πιθήκων και να έχει το ίδιο δίκιο να γλεντήσει ως πιθηκάνθρωπος χορευτής, όπως αυτοί οι φασίζοντες προοδευτικοί πολίτες, αν είναι πολίτες και αν είναι και φοιτητές, διότι δεν είναι φοιτητές οι περισσότεροι. Δεν έχει σημασία ποιο είναι το αίτημα της κατάληψης. Μπορεί να είναι δίκαιο ή άδικο. Σημασία έχει ο εκφασισμός της δημοκρατίας, όταν επιβάλλεται με αυτούς τους τρόπους.

Και επειδή όλοι τα έχουμε περάσει αυτά –και όχι μόνο Αριστεροί- και έχουμε περάσει όλοι από τα αμφιθέατρα και τα πανεπιστήμια και από τα γυμνάσια και τα λύκεια -μάλιστα μερικοί περάσαμε από τα εξατάξια γυμνάσια, δεν είδαμε λύκειο-, πρέπει να ξέρουμε και να θυμηθούμε ότι φασισμός είναι να επιβάλεις στον άλλον τη γνώμη σου, να μην τον αφήνεις να μιλήσει, να μουτζώνεις τους επίσημους και να σε χειροκροτούν οι προοδευτικοί σύντροφοι, ενώ αν πάει τώρα και μουτζώσει την κ. Γεροβασίλη θα πέσουμε να τον φάμε. Και δικαίως θα πέσουμε όλοι να τον φάμε!

Όμως, οι φίλοι και οι σύντροφοι, πρώην δικοί μου και της κ. Γεροβασίλη, όταν μούτζωναν τους επισήμους και τον Πρόεδρο της Δημοκρατίας παλιότερα -πριν από πέντε χρόνια, κάποιοι φασίζοντες-, εμείς κάναμε την «πάπια» και τον «Κινέζο», αν δεν ενθαρρύναμε και δεν στηρίζαμε αυτές τις πρακτικές, οι οποίες μας ανέβασαν στην εξουσία και τώρα δεν μας αφήνουν να καταθέσουμε στεφάνι στο Πολυτεχνείο. Όχι εγώ, που ήμουν και στις δύο Νομικές και στο Πολυτεχνείο, τον Φλεβάρη και τον Μάρτη και το ’73 στις Νομικές και τον Νοέμβριο του ’73 στο Πολυτεχνείο δεν μπορώ να καταθέσω στεφάνι, αλλά ούτε οι δύο Νίκοι, που πέρασαν από μπροστά μου πριν, ο Μανιός και ο Συρμαλένιος, οι οποίοι ήταν μαζί μου εκεί και δεν μπορούσαν να καταθέσουν στεφάνι. Υπουργοί, Βουλευτές της Κυβέρνησης δεν μπορούσαν να καταθέσουν στεφάνι στο Πολυτεχνείο που αγωνιστήκαμε! Εντάξει; Κι αυτό το έχουμε εκθρέψει εμείς.

Εσείς, διαρκώς το εκθρέφετε και κρατάτε την εκτροφή του ζωντανή. Επενδύετε ακόμα σε αυτήν. Ελπίζω κάποια στιγμή να το σταματήσουμε αυτό και να αποφασίσουμε ότι υπάρχουν τρόποι να αγωνιστούμε. Το να κλείνουμε όμως, δεκαπέντε άτομα το δρόμο ή να κάνουμε καταλήψεις όπου γουστάρουμε για το δίκαιο -για εμάς αίτημα-, δεν είναι ένας τρόπος δημοκρατικός.

Αν το κάνουμε εμείς, θα το κάνουν και τα φασισταριά και οι νεοναζί και οι χρυσαυγίτες και οι εξωγήινοι ψυχοπαθείς. Έτσι είναι αυτά τα πράγματα, ή θα το κάνουμε όλοι ή κανένας. Θα σεβαστούμε τους νόμους της δημοκρατίας, αλλιώς ας τη διαλύσουμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τρεις εκπαιδευτικοί συνοδοί από το 4ο Γυμνάσιο Αιγίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Παπαχριστόπουλε, θέλετε να πάρετε τον λόγο;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Όχι, κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Σαρίδη, θέλετε να πάρετε τον λόγο;

**ΙΩΑΝΝΗΣ ΣΑΡΙΔΗΣ:** Όχι, κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, έχετε τον λόγο για να κλείσουμε τη συνεδρίαση.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Ευχαριστώ, κύριε Πρόεδρε. Θα είμαι πολύ σύντομη.

Σήμερα έχουμε μια συζήτηση για ένα σημαντικό, κατά την άποψή μου, νομοσχέδιο του Υπουργείου Προστασίας του Πολίτη, μέσα από το οποίο θωρακίζεται η χώρα ή μάλλον αποκτά ένα ακόμη εργαλείο για τη θωράκισή της απέναντι στα ζητήματα της τρομοκρατίας και της μεγάλης εγκληματικότητας και ιδιαίτερα της διεθνούς δραστηριότητας μεγάλων κυκλωμάτων και του οργανωμένου εγκλήματος, για το οποίο έγινε μια πολύ σημαντική συζήτηση στις επιτροπές και με τους φορείς. Πραγματικά, έγινε ένας ουσιαστικός διάλογος και το τονίζω αυτό, γιατί δεν γίνεται πολύ συχνά στο ελληνικό Κοινοβούλιο.

Εδώ θέλω να πω ότι ομολογουμένως έγινε ένας πολύ σοβαρός διάλογος, ίσως και υποδειγματικός για τον κοινοβουλευτισμό, χωρίς μικροπολιτικές σκοπιμότητες και σε όλη τη διάρκεια του διαλόγου και με ειλικρινές ενδιαφέρον απ’ όλες τις πλευρές για να αντιμετωπίσουμε τα ιδιαιτέρως σημαντικά ζητήματα που έθεσε αυτός ο νόμος, καθώς και το λεπτό σημείο της ισορροπίας μεταξύ ασφάλειας και δημοκρατίας αντιμετωπίστηκε με τη δέουσα σοβαρότητα.

Οφείλω να τα πω αυτά και να κλείσω χωρίς να συμπληρώσω κάτι για το νομοσχέδιο, με δεδομένο ότι πολλές από τις παρατηρήσεις που έγιναν από τους συναδέλφους υιοθετήθηκαν και τροποποιήθηκε ο νόμος και νομίζω ότι μας βρίσκει όλους σύμφωνους.

Όμως, κύριε Δαβάκη, θέλω να σας απαντήσω για τους πυροσβέστες ότι ναι, έχετε δίκιο, υπάρχει το ζήτημα της διεύρυνσης του ωραρίου των πενταετών, το οποίο υπολογίσαμε ότι είναι περίπου 8,7 εκατομμύρια ευρώ. Νομίζω ότι το αντιμετώπισε θετικά και το Λογιστήριο. Άρα, είναι κάτι στο οποίο θα προχωρήσουμε τις επόμενες ημέρες για να ενταχθούν και οι πενταετείς στο πλήρες ωράριο για όλο τον χρόνο, ούτως ώστε να ενισχύσουμε το ανθρώπινο δυναμικό. Το ένα βήμα είναι αυτό.

Τα δυο βήματα των άλλων τροπολογιών και όλα όσα έγιναν μέχρι στιγμής ως βήματα, βεβαίως, δεν αντιμετωπίζουν εξ ολοκλήρου το πρόβλημα και το γνωρίζουμε. Ωστόσο θεωρούμε ότι στα πλαίσια των δημοσιονομικών δυνατοτήτων προχωρούμε σταδιακά, προκειμένου να θωρακίσουμε το Πυροσβεστικό Σώμα. Το Πυροσβεστικό Σώμα δεν έχει όσους ανθρώπους χρειάζεται. Αυτό σταδιακά προσπαθούμε να το αποκαταστήσουμε, και σε ανθρώπινο δυναμικό αλλά και σε υποδομές, πράγμα το οποίο κάνουμε συνεχώς.

Όμως, μετά την προκλητική τοποθέτηση της Χρυσής Αυγής, ζήτησα από τους εκπροσώπους του δημοκρατικού τόξου εντός του ελληνικού Κοινοβουλίου να αποκρούσουν αυτήν την προσπάθεια, αυτή την παρέμβαση, η οποία είναι ακόμη μια επικίνδυνη παρέμβαση, με δεδομένο ότι προετοιμάζει την προσπάθεια διείσδυσης και αλλοίωσης της αγάπης για την πατρίδα που αισθάνονται οι Έλληνες μαθητές, να ρίξουν δηλητήριο και να το μετατρέψουν αυτό σε ένα άλλο κίνημα για ιδιοτελείς λόγους της Χρυσής Αυγής και τελικά σε εξυπηρέτηση του φασισμού, με ναζιστικά στοιχεία, και βεβαίως του ναζισμού.

Εδώ πέρα, όμως, παρ’ όλο που κατάλαβαν οι περισσότεροι τι ρώτησα εκείνη τη στιγμή, τα συγκεκριμένα ερωτήματα που προέκυπταν απ’ αυτήν την τοποθέτηση ήταν δύο: Το εάν συμφωνεί κάποιος με το δήθεν πατριωτικό κάλεσμα της Χρυσής Αυγής στα σχολεία για κινητοποιήσεις, είτε αυτές είναι καταλήψεις είτε οποιαδήποτε άλλη κινητοποίηση, που δεν έχει σημασία ο τρόπος, σημασία έχει το μήνυμα, αλλά και το πιο σοβαρό που διατυπώθηκε εδώ μέσα, ότι η δημοκρατία πούλησε τη Μακεδονία. Αυτά ήταν τα ερωτήματα. Οι περισσότεροι τα κατάλαβαν και απάντησαν.

Δεν το κατάλαβε, ως δια μαγείας, η Νέα Δημοκρατία. Αυτό πραγματικά δεν το περίμενα, γιατί νομίζω ότι ήταν εύκολο. Παρ’ όλο που ακούστηκαν εδώ μέσα τοποθετήσεις και από τον κ. Βορίδη και από τον κ. Άδωνι Γεωργιάδη με πάθος, με αγανάκτηση, με τη δέουσα δραματοποίηση των γεγονότων και την απελπισία που προκαλούν σ’ αυτούς οι τροπολογίες που κατατέθηκαν σήμερα εκ μέρους της Κυβέρνησης -που εμπλουτίστηκαν, βεβαίως, με αριθμητικούς ακροβατισμούς, ψέματα δηλαδή- τίποτε απ’ όλα αυτά δεν απαντήθηκε την ώρα εκείνη απέναντι σ’ αυτό το δεδομένο.

Νομίζω ότι όλοι είναι ευφυείς. Και ο κ. Γεωργιάδης είναι ευφυής και ο κ. Βορίδης, ο οποίος το απέφυγε εντελώς. Ο κ. Γεωργιάδης, όμως, προτίμησε να γυρίσει την κουβέντα, δηλαδή περί άλλων να τυρβάσουμε, περί άλλων να απαντήσουμε, εάν είναι χρήσιμες κάποιες μορφές κινητοποιήσεων, όπως είναι οι καταλήψεις.

Αυτή είναι μία άλλη συζήτηση, για την οποία η Αριστερά έχει άποψη κατατεθειμένη και γνωστή διαχρονικά, όπως και για το κίνημα, όπως και για τους τρόπους διεκδίκησης και πώς αυτοί μπορεί να κλιμακωθούν κ.λπ.. Το ερώτημά μας, όμως, δεν ήταν αυτό. Το ερώτημά μας ήταν τα δύο προηγούμενα ερωτήματα που ανέφερα πριν από λίγο.

Η μεταστροφή, λοιπόν, της κουβέντας, επειδή θεωρώ και τον κ. Άδωνι ευφυή, εκτιμώ ότι γίνεται συνειδητά, για να αποφύγουν να καταδικάσουν τον φασισμό. Αυτό θα πρέπει να το δει η Νέα Δημοκρατία, διότι δεν εκτιμώ εγώ ότι οι Βουλευτές της Νέας Δημοκρατίας εκφράζονται όλοι απ’ αυτήν την αντίληψη. Όμως, όπως διατυπώθηκε εδώ και από τον εκπρόσωπο που μίλησε από το Κομμουνιστικό Κόμμα και από το ΠΑΣΟΚ και από τη ΔΗΜΑΡ και από το Ποτάμι, όλοι κατάλαβαν και απήντησαν. Είναι ένα ολίσθημα ιδιαίτερο αυτό το οποίο συνέβη σήμερα και αποκάλυψε μερικά πράγματα ακόμα.

Να πω και κάτι άλλο, όμως. Κύριε Ψαριανέ, δεν βλέπουν εμάς οι χρυσαυγίτες τι κάνουμε και κάνουν και αυτοί τα ίδια. Αυτή και αν είναι επικίνδυνη εξίσωση. Είναι όπως η γυναίκα που προκαλεί, για να δικαιολογήσουμε τον βιαστή. Πιστεύω ότι δεν θέλατε να πείτε αυτό.

**ΓΡΗΓΟΡΙΟΣ ΨΑΡΙΑΝΟΣ:** Το δικό σας παράδειγμα είναι ατυχές. Δεν έχει καμμία συνάφεια.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Η Χρυσή Αυγή δεν βλέπει τι κάνουμε εμείς, δεν βλέπει εμάς και άρα, αυτή κάνει τα ίδια. Τα ίδια κάνει η Χρυσή Αυγή; Αυτή την εκτίμηση έχετε ή αυτό είναι άλλοθι για τη δράση των φασιστών; Δεν νομίζω. Δεν νομίζω ότι θέλατε να πείτε αυτό. Παρ’ όλα αυτά, επειδή ακούστηκε, γι’ αυτό το σημειώνω. Νομίζω ότι πρέπει να είμαστε πολύ πιο προσεκτικοί απέναντι σε όλο αυτό, διότι το αυγό του φιδιού έχει επωαστεί. Αυτό πρέπει να αντιμετωπίσουμε όλοι μαζί και νομίζω ότι σ’ αυτόν τον δρόμο κάποιοι δεν θέλουν να συμπορευθούν, κάποιοι κάνουν πως δεν καταλαβαίνουν. Αυτοί που κάνουν πως δεν καταλαβαίνουν, συμπορεύονται στ’ αλήθεια, γιατί και καταλαβαίνουν και φλερτάρουν.

Όσον αφορά την κριτική για τις τροπολογίες που κατατέθηκαν σήμερα το πρωί, δεν θέλω να απαντήσω σε όλα ένα-ένα, θέλω να πω, όμως, ότι αυτή είναι μία αντιπολίτευση απολύτως προβλέψιμη, απολύτως ανιαρή, πότε μπαίνει σε παρελθοντολογία και πότε το διανθίζει με καταστροφολογία και κινδυνολογία και όλο αυτό γίνεται ένα μύθευμα.

Εντάξει, νομίζω ότι δεν εκπλήσσεται κανένας απ’ όλο αυτό και κάτι άλλες εξισώσεις που γίνονται εδώ μέσα, ότι τάχα μου όποιος ευνοείται από τα θετικά μέτρα που έρχονται, επειδή τελείωσε το μνημόνιο, είναι πελάτης της Κυβέρνησης, αυτό νομίζω ότι χρήζει περαιτέρω ερμηνείας απ’ όσους το διατυπώνουν.

Ξέρετε, το ΠΑΣΟΚ, η Νέα Δημοκρατία, έβαλαν τη χώρα στα μνημόνια. Η Κυβέρνηση ΣΥΡΙΖΑ - ΑΝΕΛ έβγαλε τη χώρα από τα μνημόνια. Αυτή είναι η μόνη αλήθεια που αποδεικνύεται με όλους τους αντικειμενικούς τρόπους. Όσο για το υποκειμενικό, το ξεπερνώ. Αυτή είναι η μοναδική αλήθεια και δεν είναι δυνατόν να την στρεβλώσουμε με όσο και αν αλλάξουμε τα νούμερα, όσα ψέματα και αν πούμε, όσα από το παρελθόν αν θυμηθούμε και όσο και αν καταστροφολογήσουμε.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Ψαριανέ, έχετε τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Δεν θέλω να αντιδικήσω με την Υπουργό, ούτε εξ ορισμού και επί της αρχής διαφωνούμε σε θέματα λειτουργίας της δημοκρατίας και δεν έκανα κανέναν συσχετισμό. Είπα ότι εάν οι φίλοι μου καταλάβουν το γυμνάσιο του Χολαργού για τα δίκαια αιτήματά τους, το ίδιο δίκιο έχουν και οι φίλοι της «Original» να καταλάβουν το γυμνάσιο ή το λύκειο της Νέας Φιλαδέλφειας με το αίτημα ότι η Κωνσταντινούπολη είναι ελληνική, γιατί, αφού η ΑΕΚ είναι της Κωνσταντινουπόλεως, έχουν κάθε δίκιο να κραυγάσουν και να καταλάβουν το λύκειο της Νέας Φιλαδέλφειας, ανεβάζοντας δικέφαλους αετούς και κραυγάζοντας ότι η «Κωνσταντινούπολη είναι ελληνική». Είναι μια βλάβη, ψύχωση, εθνικιστική υστερία; Ό,τι και να είναι, δεν συγκρίνω. Δεν είναι το αίτημα, ο τρόπος είναι η λειτουργία της δημοκρατίας. Το αίτημα μπορεί να είναι και δίκαιο, μπορεί να είναι και άδικο, μπορεί να εξηγείται ή να μην εξηγείται. Μπορεί να αξίζει να εκδηλωθεί και να μην αξίζει. Ο τρόπος, είπα, υπονομεύει τη δημοκρατία και εάν εμείς οι αριστεροί κάνουμε καταλήψεις για τα δίκαια αιτήματά μας, το ίδιο και οι νεοναζί και οι βρωμοφασίστες μπορούν να κάνουν και αυτοί καταλήψεις για τις άδικες, δικές τους ψυχώσεις. Αυτό είπα, δεν συγκρίνω τίποτα.

Και ένα τελευταίο. Εφόσον η χώρα έχει βγει από τα μνημόνια, να καταργήσουμε τον ΕΝΦΙΑ. Στην τροπολογία που έχετε δώσει να πούμε και να ψηφίσουμε όλες οι πτέρυγες ότι καταργείται ο ΕΝΦΙΑ, διότι η χώρα έχει βγει από τα μνημόνια και η Κυβέρνηση ΣΥΡΙΖΑ - ΑΝΕΛ θα ασκεί ανεξάρτητη εθνική πολιτική. Τελεία και παύλα! Είναι πολύ απλό.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Κυρία Υπουργέ, κάτι έχετε παραλείψει, νομίζω, και θέλετε να πάρετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Δεν έχω πει ότι γίνονται αποδεκτές οι τροπολογίες. Δεν έχω πει, δηλαδή, το τυπικό μέρος. Αυτό ήθελα να συμπληρώσω. Οι τροπολογίες που έχουν κατατεθεί γίνονται δεκτές.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

Σας ευχαριστώ, κυρία Υπουργέ.

**ΣΤΑΥΡΟΣ ΤΑΣΣΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Έχουμε καταθέσει μια σχετική τροπολογία για την κατάργηση του ΕΝΦΙΑ. Επομένως, φαντάζομαι ότι την ψηφίζετε.

**ΓΡΗΓΟΡΙΟΣ ΨΑΡΙΑΝΟΣ:** Βεβαίως, εάν κατατεθεί, εάν την κάνει δεκτή η Υπουργός.

**ΣΤΑΥΡΟΣ ΤΑΣΣΟΣ:** Η Υπουργός θα μας πει.

**ΓΡΗΓΟΡΙΟΣ ΨΑΡΙΑΝΟΣ:** Αφού βγήκαμε από τα μνημόνια, να τον καταργήσουμε.

**ΠΡΟΕΔΡΕΥΩΝ (Σπυρίδων Λυκούδης):** Το είπαμε αυτό…

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Να απαντήσω;

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κοιτάξτε, ας μην κάνουμε ότι δεν καταλαβαίνουμε.

**ΓΡΗΓΟΡΙΟΣ ΨΑΡΙΑΝΟΣ:** Ε, ακριβώς αυτό λέμε.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Η χώρα στέκεται πάλι στα πόδια της και αρχίζει να μπορεί να κάνει δικές τις επιλογές η Ελληνική Κυβέρνηση. Αυτές, όμως, πρέπει να συμβαδίζουν με το Ταμείο και στα πλαίσια των δυνατοτήτων μας, όπως έχουμε πει επανειλημμένα, με τα δημοσιονομικά περιθώρια που δημιουργούνται συνεχώς, διευρύνουμε αυτές τις πολιτικές. Αυτό μπορούσε να κάνει σήμερα η Κυβέρνηση και το κάνει χωρίς δεύτερη σκέψη, αυτήν την πρόταση την οποία κατέθεσε σήμερα ο Υπουργός Οικονομικών στο ελληνικό Κοινοβούλιο. Επομένως, το ότι βγήκαμε από το μνημόνιο δεν σημαίνει ότι γέμισαν τα ταμεία, όπως αντιλαμβάνεστε. Έτσι;

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Διότι στη χώρα, η οποία χρεωκόπησε από το ΠΑΣΟΚ, από τη Νέα Δημοκρατία κ.λπ. και την παραλάβαμε μείον, σήμερα για πρώτη φορά είμαστε σε θέση να δίνουμε θετικά μέτρα υπέρ των ανθρώπων που δεινοπάθησαν όλα αυτά τα χρόνια.

Ευχαριστώ.

**ΓΡΗΓΟΡΙΟΣ ΨΑΡΙΑΝΟΣ:** Και να καταργήσουμε τον ΕΝΦΙΑ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Προστασίας του Πολίτη: «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681 και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, δεκαοκτώ άρθρα, επτά τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να «κυλίσετε» την οθόνη αφής.

Στο πάνω δεξιά μέρος της οθόνης αφής εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |  |  |  |  |  |  |  |
| --- | --- | --- | --- | --- | --- | --- | --- |
| Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681 και άλλες διατάξεις. | | | | | | | |
|  | Ημ/νία: | 28/11/2018 |  |  |  |  |  |
|  |  |  |  |  |  |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | |  |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | OXI |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΠΡΝ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | OXI |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 9 όπως τροπ. ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 10 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | OXI |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | OXI |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | OXI |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΠΡΝ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Άρθρο 17 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Άρθρο 18 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Υπουργική Τροπολογία 1808/1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΝΑΙ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Υπουργική Τροπολογία 1809/2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΠΡΝ |  |  |  |  |
| ΔΗ.ΣΥ: |  |  | OXI |  |  |  |  |
| Χ.Α: |  |  | OXI |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Υπουργική Τροπολογία 1810/3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΝΑΙ |  |  |  |  |
| Κ.Κ.Ε: |  |  | ΝΑΙ |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Υπουργική Τροπολογία 1811/4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΝΑΙ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Υπουργική Τροπολογία 1812/5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΝΑΙ |  |  |  |  |
| Κ.Κ.Ε: |  |  | ΠΡΝ |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Υπουργική Τροπολογία 1813/6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΝΑΙ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Υπουργική Τροπολογία 1814/7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | | |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΝΑΙ |  |  |  |  |
| Κ.Κ.Ε: |  |  | ΝΑΙ |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΠΡΝ |  |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |  |
|  |  |  |  |  |  |  |  |
|  | Ακροτελεύτιο άρθρο (ως έχει) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |  |
| ΣΥΡΙΖΑ: |  |  | ΝΑΙ |  |  |  |  |
| Ν.Δ: |  |  | ΝΑΙ |  |  |  |  |
| ΔΗ.ΣΥ: |  |  | ΝΑΙ |  |  |  |  |
| Χ.Α: |  |  | ΠΡΝ |  |  |  |  |
| Κ.Κ.Ε: |  |  | OXI |  |  |  |  |
| ΑΝ.ΕΛ: |  |  | ΝΑΙ |  |  |  |  |
| ΠΟΤΑΜΙ: |  |  | ΝΑΙ |  |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |  |
|  |  |  |  |  |  |  |  |
|  |  |  |  |  |  |  |  |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το σχέδιο νόμου του Υπουργείου Προστασίας του Πολίτη: «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 326α)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Έχω την τιμή να ανακοινώσω στο Σώμα ότι ο Υπουργός Διαφάνειας, Δικαιοσύνης και Ανθρωπίνων Δικαιωμάτων διαβίβασε στη Βουλή, στις 15 Ιουνίου 2018, ποινική δικογραφία που αφορά στον Βουλευτή και Υπουργό Ψηφιακής πολιτικής, Τηλεπικοινωνιών και ενημέρωσης, κ. Νικόλαο Παππά.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 17.32΄ λύεται η συνεδρίαση για αύριο, ημέρα Πέμπτη 29 Νοεμβρίου 2018 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) νομοθετική εργασία, μόνη συζήτηση και ψήφιση επί των σχεδίων νόμων του Υπουργείου Οικονομικών: α) «Κύρωση του Απολογισμού του Κράτους, οικονομικού έτους 2016», β) «Κύρωση του Ισολογισμού του Κράτους, οικονομικού έτους 2016».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**