(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΒ΄

Παρασκευή 8 Φεβρουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Εσπερινό ΕΠΑΛ Κέρκυρας, το 3ο Δημοτικό Σχολείο Αλίμου, το 11ο Γενικό Λύκειο Πάτρας, το 1ο Γυμνάσιο Αιγάλεω, το Γυμνάσιο Κρόκου Κοζάνης, φοιτητές από το Πανεπιστήμιο Ουτρέχτης, μαθητές από το 4ο Γυμνάσιο Πάτρας, το Γενικό Λύκειο Γιάννουλης Λάρισας και το 1ο Πειραματικό Γυμνάσιο Θεσσαλονίκης, σελ.   
3. Ανακοινώνεται επιστολή του Πρόεδρου της Κοινοβουλευτικής Ομάδας των Ανεξάρτητων Ελλήνων κ. Πάνου Καμμένου με την οποία δηλώνει ότι ο Βουλευτής Παπαχριστόπουλος Αθανάσιος από σήμερα 8 Φεβρουαρίου 2019 δεν ανήκει στην Κοινοβουλευτική Ομάδα «ΑΝΕΞΑΡΤΗΤΟΙ ΈΛΛΗΝΕΣ - Εθνική πατριωτική Δημοκρατική Συμμαχία», σελ.   
4. Ανακοινώνεται επιστολή του Βουλευτή κ. Αθανάσιου Παπαχριστόπουλου προς τον Πρόεδρο της Βουλής κ. Νικόλαο Βούτση με την οποία μας ενημερώνει ότι παραιτείται από το αξίωμα του Βουλευτή Β' Αθηνών, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Δευτέρας 11 Φεβρουαρίου 2019, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:  
 i. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας», σελ.   
 ii. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της από 24 Ιανουαρίου 2019 Σύμβασης Παράτασης της «Σύμβασης Ανάπτυξης Αεροδρομίου», που υπογράφηκε στην Αθήνα στις 31 Ιουλίου 1995 και κυρώθηκε με τον ν. 2338/1995 (Α’ 202)», σελ.   
2. Κατάθεση σχεδίου νόμου:  
 i. O Υπουργός Ναυτιλίας και Νησιωτικής Πολιτικής, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών Εθνικής Άμυνας, Παιδείας, Έρευνας και Θρησκευμάτων, Προστασίας του Πολίτη, Οικονομικών, Διοικητικής Ανασυγκρότησης, Υποδομών και Μεταφορών, οι Αναπληρωτές Υπουργοί Οικονομικών, Ναυτιλίας και Νησιωτικής Πολιτικής, Οικονομίας και Ανάπτυξης, Εθνικής Άμυνας, καθώς και οι Υφυπουργοί Οικονομίας και Ανάπτυξης και Οικονομικών, κατέθεσαν στις 7-2-2019 σχέδιο νόμου: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος ΑΕ - Διατάξεις για τη λειτουργία του συστήματος λιμενικής διακυβέρνησης και άλλες διατάξεις», σελ.   
 ii. Η Υπουργός Πολιτισμού και Αθλητισμού, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, ο Αναπληρωτής Υπουργός Οικονομικών, καθώς και οι Υφυπουργοί Οικονομίας και Ανάπτυξης και Πολιτισμού και Αθλητισμού κατέθεσαν στις 8-2-2019 σχέδιο νόμου: « Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοήθειας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις», σελ.   
3. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας», σελ.   
4. Συζήτηση και ψηφοφορία (δι' εγέρσεως) επί των αιτήσεων αντισυνταγματικότητας που ετέθησαν από τις Κοινοβουλευτικές Ομάδες της Χρυσής Αυγής και των Ανεξάρτητων Ελλήνων, σελ.   
5. Ονομαστική ψηφοφορία επί του σχεδίου νόμου του Υπουργείου Εξωτερικών, σύμφωνα με το άρθρο 72 παράγραφος 1 εδάφιο γ' του Κανονισμού της Βουλής, σελ.   
6. Επιστολικές ψήφοι επί της ονομαστικής ψηφοφορίας, σελ.   
   
ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΡΕΜΑΣΤΙΝΟΣ Δ. , σελ.

ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΪΒΑΤΙΔΗΣ Ι. , σελ.  
ΑΜΥΡΑΣ Γ. , σελ.  
ΒΑΡΕΜΕΝΟΣ Γ. , σελ.  
ΒΟΥΤΣΗΣ Ν. , σελ.  
ΓΚΙΟΚΑΣ Ι. , σελ.  
ΔΕΝΔΙΑΣ Ν. , σελ.  
ΘΕΟΔΩΡΑΚΗΣ Σ. , σελ.  
ΚΑΚΛΑΜΑΝΗΣ Ν. , σελ.  
ΚΟΤΖΙΑΣ Ν. , σελ.  
ΚΟΥΜΟΥΤΣΑΚΟΣ Γ. , σελ.  
ΛΑΓΟΣ Ι. , σελ.  
ΛΑΜΠΡΟΥΛΗΣ Γ. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΗΤΣΟΤΑΚΗΣ Κ. , σελ.  
ΟΥΡΣΟΥΖΙΔΗΣ Γ. , σελ.  
ΣΚΟΥΡΟΛΙΑΚΟΣ Π. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΚΟΤΖΙΑΣ Ν. , σελ.  
  
Γ. Επί του σχεδίου νόμου του Υπουργείου Εξωτερικών:  
ΑΜΑΝΑΤΙΔΗΣ Ι. , σελ.  
ΑΠΟΣΤΟΛΑΚΗΣ Ε. , σελ.  
ΒΕΝΙΖΕΛΟΣ Ε. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Μ. , σελ.  
ΓΚΙΟΚΑΣ Ι. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΖΟΥΡΑΡΗΣ Κ. , σελ.  
ΘΕΟΔΩΡΑΚΗΣ Σ. , σελ.  
ΚΑΒΑΔΕΛΛΑΣ Δ. , σελ.  
ΚΑΛΑΦΑΤΗΣ Σ. , σελ.  
ΚΑΜΜΕΝΟΣ Δ. , σελ.  
ΚΑΜΜΕΝΟΣ Π. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΣΤΟΡΗΣ Α. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΙΚΗΣ Κ. , σελ.  
ΚΕΦΑΛΙΔΟΥ Χ. , σελ.  
ΚΙΚΙΛΙΑΣ Β. , σελ.  
ΚΟΛΛΙΑ - ΤΣΑΡΟΥΧΑ Μ. , σελ.  
ΚΟΤΖΙΑΣ Ν. , σελ.  
ΚΟΥΜΟΥΤΣΑΚΟΣ Γ. , σελ.  
ΚΟΥΤΣΟΥΜΠΑΣ Δ. , σελ.  
ΛΑΓΟΣ Ι. , σελ.  
ΛΑΖΑΡΙΔΗΣ Γ. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΑΥΡΩΤΑΣ Γ. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΞΑΝΘΟΣ Α. , σελ.  
ΞΥΔΑΚΗΣ Ν. , σελ.  
ΟΥΡΣΟΥΖΙΔΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΦΙΛΗΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΚΑΝΔΑΛΙΔΗΣ Κ. , σελ.  
ΤΟΣΚΑΣ Ν. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΙΠΡΑΣ Α. , σελ.  
  
Δ. Επί των αιτήσεων αντισυνταγματικότητας:  
ΑΪΒΑΤΙΔΗΣ Ι. , σελ.  
ΔΕΝΔΙΑΣ Ν. , σελ.  
ΚΟΛΛΙΑ - ΤΣΑΡΟΥΧΑ Μ. , σελ.  
ΚΟΝΤΟΝΗΣ Χ. , σελ.  
ΛΟΒΕΡΔΟΣ Α. , σελ.  
ΠΑΦΙΛΗΣ Α. , σελ.  
  
ΠΑΡΕΜΒΑΣΕΙΣ:  
ΑΝΤΩΝΙΟΥ Χ. , σελ.  
ΒΟΥΛΤΕΨΗ Σ. , σελ.  
ΓΚΑΡΑ Α. , σελ.  
ΜΠΑΚΟΓΙΑΝΝΗ Θ. , σελ.  
ΣΚΟΥΡΟΛΙΑΚΟΣ Π. , σελ.  
ΣΤΕΦΟΣ Ι. , σελ.  
ΤΡΑΓΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΒ΄

Παρασκευή 8 Φεβρουαρίου 2019

Αθήνα, σήμερα στις 8 Φεβρουαρίου 2019, ημέρα Παρασκευή και ώρα 10.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-2-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΑ΄ συνεδριάσεώς του, της Πέμπτης 7 Φεβρουαρίου 2019, σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην ελληνική νομοθεσία: α) της Οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα και β) του άρθρου 1 της Οδηγίας (ΕΕ) 2017/2455 του Συμβουλίου της 5ης Δεκεμβρίου 2017»)

Πριν εισέλθουμε στην ημερήσια διάταξη της νομοθετικής εργασίας, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 11 Φεβρουαρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 331/5-2-2019 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Οικονομικών, με θέμα: «Φημολογούμενη κατάργηση της ΔΟΥ Αχαρνών».

2. Η με αριθμό 328/4-2-2019 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εθνικής Άμυνας, με θέμα: «Κρίσεις της Ανώτατης Ηγεσίας στις Ένοπλες Δυνάμεις (ΕΔ)».

3. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού».

4. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας / Ογκολογικής Κλινικής στο Γενικό Νοσοκομείο Δράμας».

2. Η με αριθμό 322/4-2-2019 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα».

3. Η με αριθμό 336/5-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ)- Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)».

4. Η με αριθμό 307/28-1-2019 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα: «Υγιείς ξενοδοχειακές επιχειρήσεις κινδυνεύουν με "λουκέτο" λόγω καταλογισμού ΦΠΑ».

5. Η με αριθμό 299/28-1-2019 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών».

6. Η με αριθμό 283/21-1-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο Υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου».

7. Η με αριθμό 281/21-1-2019 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, με θέμα: «ΕΝΦΙΑ Οικοδομικών Συνεταιρισμών».

8. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου "Νίκης 2ου Λυκείου" Αγίας Βαρβάρας από το Υπερταμείο».

Επίσης, έχω να κάνω και κάποιες ανακοινώσεις.

Πρώτον, η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας».

Δεύτερον, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της από 24 Ιανουαρίου 2019 Σύμβασης Παράτασης της «Σύμβασης Ανάπτυξης Αεροδρομίου», που υπογράφηκε στην Αθήνα στις 31 Ιουλίου 1995 και κυρώθηκε με τον ν. 2338/1995 (Α΄ 202)».

Τρίτον, ο Υπουργός Ναυτιλίας και Νησιωτικής Πολιτικής, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών Εθνικής Άμυνας, Παιδείας, Έρευνας και Θρησκευμάτων, Προστασίας του Πολίτη, Οικονομικών, Διοικητικής Ανασυγκρότησης, Υποδομών και Μεταφορών, οι Αναπληρωτές Υπουργοί Οικονομικών, Ναυτιλίας και Νησιωτικής Πολιτικής, Οικονομίας και Ανάπτυξης, Εθνικής Άμυνας, καθώς και οι Υφυπουργοί Οικονομίας και Ανάπτυξης και Οικονομικών, κατέθεσαν στις 7-2-2019 σχέδιο νόμου: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος ΑΕ - Διατάξεις για τη λειτουργία του συστήματος λιμενικής διακυβέρνησης και άλλες διατάξεις».

Παραπέμπεται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας».

Η Διάσκεψη των Προέδρων αποφάσισε στη συνεδρίασή της στις 6 Φεβρουαρίου 2019 τη συζήτηση του νομοσχεδίου σε μία μόνο συνεδρίαση ενιαία επί της αρχής και επί των άρθρων. Λόγω της ιδιάζουσας σημασίας της σύμβασης προτείνουμε να τοποθετηθούν όλοι οι εισηγητές και οι ειδικοί αγορητές και ένας από τους Ανεξάρτητους Βουλευτές, ώστε να υπάρχει ισάριθμη εκπροσώπηση των Βουλευτών. Έχει καταρτιστεί ένας ενιαίος κατάλογος που περιλαμβάνει έναν κύκλο δεκατεσσάρων ομιλητών, τους οποίους έχουν υποδείξει οι Κοινοβουλευτικές Ομάδες, ο αριθμός εκπροσώπησης των οποίων έχει υπολογιστεί με αναλογία της κοινοβουλευτικής τους δύναμης. Προτείνουμε οι εισηγητές, οι ειδικοί αγορητές και οι ομιλητές να πάρουν τον λόγο τελικά για δέκα λεπτά, παρ’ όσα προτείνονται στο άρθρο 108 του Κανονισμού της Βουλής.

Επίσης, οι Κοινοβουλευτικοί Εκπρόσωποι προτείνουμε να μιλήσουν και αυτοί για δέκα λεπτά. Ομοίως και οι λοιποί Υπουργοί πλην του αρμόδιου Υπουργού για τον οποίο προτείνουμε να πάρει τον λόγο για δεκαοκτώ λεπτά.

Το Σώμα συμφωνεί;

**ΙΩΑΝΝΗΣ ΓΚΙΟΚΑΣ:** Δεν συμφωνούμε, κυρία Πρόεδρε. Χθες στην επιτροπή οι εισηγητές και οι ειδικοί αγορητές είχαν δεκαπέντε λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, πέντε λεπτά είχατε.

**ΙΩΑΝΝΗΣ ΓΚΙΟΚΑΣ:** Πώς όχι; Αφού μιλήσαμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εκεί ήμουν, στη διάσκεψη. Λέτε να μην ξέρω; Σήμερα το πρωί αλλάξαμε τα πέντε λεπτά σε δέκα.

**ΙΩΑΝΝΗΣ ΓΚΙΟΚΑΣ:** Λέω για την επιτροπή χθες. Στην επιτροπή είχαμε δεκαπέντε λεπτά.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δεν μπορεί στην επιτροπή να έχουμε περισσότερο χρόνο απ’ ό,τι στην Ολομέλεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό δεν δεσμεύει την Ολομέλεια. Εν πάση περιπτώσει, έγινε η πρόταση.

Ξεκινάμε, λοιπόν, τη συζήτηση.

Τον λόγο έχει ο εισηγητής του ΣΥΡΙΖΑ κ. Νικόλαος Τόσκας για δέκα λεπτά.

**ΙΩΑΝΝΗΣ ΑΪΒΑΤΙΔΗΣ:** Κυρία Πρόεδρε, έχουμε αντίρρηση συνταγματικότητας, για να μην εισαχθεί προς συζήτηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά την έχετε ξανακάνει.

**ΙΩΑΝΝΗΣ ΑΪΒΑΤΙΔΗΣ:** Είναι επί της ουσίας του Συντάγματος. Το καταλαβαίνετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν είναι, κύριε Αϊβατίδη.

**ΙΩΑΝΝΗΣ ΑΪΒΑΤΙΔΗΣ:** Μην ξεκινάτε, κυρία Πρόεδρε. Είναι λάθος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν είναι λάθος. Η ένσταση αντισυνταγματικότητας συζητείται όποια στιγμή κριθεί.

**ΙΩΑΝΝΗΣ ΑΪΒΑΤΙΔΗΣ:** Είναι επί της ουσίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Την ξέρω. Τα ίδια δεν είπατε και για την προηγούμενη για τις Πρέσπες;

**ΙΩΑΝΝΗΣ ΛΑΓΟΣ:** Ό,τι θέλουμε θα πούμε!

**ΙΩΑΝΝΗΣ ΑΪΒΑΤΙΔΗΣ:** Διαβάστε το άρθρο 28, παράγραφος 1.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το άρθρο 28, παράγραφος 1 εφαρμόζεται.

**ΙΩΑΝΝΗΣ ΑΪΒΑΤΙΔΗΣ:** Είναι λάθος αυτό που κάνετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλά, περιμένετε! Θα συνεχίσουμε.

**ΙΩΑΝΝΗΣ ΑΪΒΑΤΙΔΗΣ:** Είναι επί της ουσίας. Δεν πρέπει να εισαχθεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε, τα νομικά ζητήματα είναι λυμένα.

(Θόρυβος - διαμαρτυρίες από την πτέρυγα της Χρυσής Αυγής)

Καθίστε κάτω. Οποιαδήποτε στιγμή συζητείται.

**ΙΩΑΝΝΗΣ ΛΑΓΟΣ:** Θα απαγορεύσετε εσείς στον άνθρωπο να πει την άποψή του;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν θα απαγορεύσω. Σε κάποια φάση θα σας δώσω τον λόγο.

**ΙΩΑΝΝΗΣ ΛΑΓΟΣ:** Τώρα, πριν ξεκινήσει η διαδικασία, να δώσετε τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σε όποια στιγμή κρίνω. Γιατί σας φαίνεται παράξενο;

**ΙΩΑΝΝΗΣ ΛΑΓΟΣ:** Εσείς θα αποφασίσετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εσείς θα μπορούσατε να την καταθέσετε πριν από την ψηφοφορία. Δεν υπάρχει κανένα νομοτυπικό τι ώρα κατατίθενται οι ενστάσεις.

**ΙΩΑΝΝΗΣ ΑΪΒΑΤΙΔΗΣ:** Διαβάστε το άρθρο 100. Δεν το ξέρετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν το ξέρω, περίμενα εσάς!

**ΙΩΑΝΝΗΣ ΑΪΒΑΤΙΔΗΣ:** Στην αρχή πρέπει να συζητηθεί. Έχετε λάθος, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ας ξεκινήσει ο κ. Τόσκας. Θα ακουστεί η ένστασή σας.

Ορίστε, κύριε Τόσκα, έχετε τον λόγο.

**ΝΙΚΟΛΑΟΣ ΤΟΣΚΑΣ:** Κυρία Πρόεδρε, κυρίες και κύριοι, με την κύρωση του παρόντος νομοσχεδίου υλοποιούνται τα βήματα και οι υποχρεώσεις της ελληνικής πλευράς σύμφωνα με τις προβλέψεις της ήδη εγκεκριμένης από τη Βουλή Συμφωνίας των Πρεσπών, άρθρο 2. Η κύρωση του πρωτοκόλλου είναι μεν αναγκαία αλλά δεν αρκεί για τη συμμετοχή της γειτονικής χώρας στο ΝΑΤΟ, δεδομένου ότι θα απαιτηθεί και η έγκριση από τα κοινοβούλια ή κυβερνήσεις των είκοσι εννέα χωρών-μελών του οργανισμού.

Δυο λόγια για το ιστορικό. Μέχρι σήμερα το ΝΑΤΟ έχει είκοσι εννέα μέλη. Από το 1949 έγιναν διαδοχικά διάφορες διευρύνσεις. Η προηγούμενη χώρα, η οποία είχε εισέλθει στον οργανισμό, ήταν το Μαυροβούνιο το 2017. Πιο πριν ήταν η Αλβανία και η Κροατία και τα λοιπά.

Την 6η Φεβρουαρίου 2019 υπεγράφη το πρωτόκολλο προσχώρησης της Βόρειας Μακεδονίας από τους μόνιμους αντιπροσώπους στον οργανισμό και απεστάλη στα κράτη-μέλη για επικύρωση. Έτσι, μετά την επικύρωση από όλα τα κράτη- μέλη ο οργανισμός θα αποτελείται από τριάντα κράτη-μέλη. Στο ενδιάμεσο διάστημα η γειτονική χώρα θα έχει ρόλο προσκεκλημένου χωρίς συμμετοχή στη λήψη αποφάσεων.

Δυο λόγια τώρα σε ό,τι αφορά το περιεχόμενο του νομοσχεδίου το οποίο συζητήθηκε και αναλύθηκε και χθες στην επιτροπή. Άρα μόνο τα κυριότερα σημεία αναφέρω.

Έχει τρία άρθρα το πρωτόκολλο, τα οποία προβλέπουν:

Το μεν άρθρο 1 ότι με τη θέση σε ισχύ του πρωτοκόλλου ο Γενικός Γραμματέας του Οργανισμού του Βορειοατλαντικού Συμφώνου θα αποστείλει εκ μέρους των συμβαλλομένων μερών στην κυβέρνηση της Δημοκρατίας της Βόρειας Μακεδονίας πρόσκληση προσχώρησης στη Συνθήκη του Βορείου Ατλαντικού.

Το άρθρο 2 προβλέπει ότι το υπό κύρωση πρωτόκολλο θα τεθεί σε ισχύ μόλις καθένα από τα συμβαλλόμενα μέρη στη Συνθήκη του Βορείου Ατλαντικού γνωστοποιήσει στην κυβέρνηση των Ηνωμένων Πολιτειών της Αμερικής την αποδοχή του πρωτοκόλλου.

Το άρθρο 3, το τελευταίο, προβλέπει ότι στο υπό κύρωση πρωτόκολλο τα κείμενα στην αγγλική και στη γαλλική γλώσσα είναι εξίσου αυθεντικά και θα κατατεθεί στα αρχεία της κυβέρνησης των Ηνωμένων Πολιτειών της Αμερικής.

Από την εφαρμογή των διατάξεων του υπό κύρωση πρωτοκόλλου ουδεμία επιβάρυνση προκαλείται σε βάρος του κρατικού προϋπολογισμού ή μείωση των εσόδων αυτού. Ενδεικτικά αναφέρουμε ότι για την ώρα η οικονομική συμμετοχή της χώρας μας στο ΝΑΤΟ είναι από τις μικρότερες: 0,9801% του συνολικού προϋπολογισμού του οργανισμού.

Μπαίνουμε τώρα στην ουσία της συζήτησης. Υπήρξαν αρκετοί προβληματισμοί χθες και οφείλουμε να αναλογιστούμε, οφείλουμε να προβληματιστούμε τι θα γίνει εάν ναυαγήσουν όλες οι συμφωνίες κι έτσι βρεθεί η γειτονική χώρα χωρίς συλλογική ομπρέλα. Η γειτονική χώρα, απ’ ό,τι και ο καθηγητής κ. Αλιβιζάτος ανέφερε, όπως και άλλοι, το πιθανότερο είναι ότι θα εισαχθεί στους διεθνείς οργανισμούς με το προηγούμενο συνταγματικό της όνομα, δηλαδή σκέτο «Μακεδονία». Θα έχει φανεί, σε ό,τι αφορά τις επιπτώσεις, ότι η Ευρώπη δεν μπορεί να ενσωματώσει μια μικρή χώρα σε μια ευαίσθητη περιοχή των Βαλκανίων. Και αυτό θα επιβεβαιώσει τις κριτικές για μια αδύναμη Ευρώπη, διευρύνοντας έτσι το χάσμα εντός του ΝΑΤΟ και παράλληλα θα ανοίξει ορέξεις σε τρίτους. Θα έχουμε μια χώρα στα βόρεια πολύ πιθανόν σύμμαχο της Τουρκίας, όπως έγινε μετά το 1992 και μετά την επιπόλαιη πολιτική που ακολουθήθηκε από τότε. Θα έχουμε πιθανόν αποσταθεροποίηση στην περιοχή και ίσως μια χώρα χωρισμένη, έτσι ώστε να δημιουργηθούν προϋποθέσεις μιας μεγάλης Αλβανίας και μιας μεγάλης Βουλγαρίας. Και θα έχουμε μια χώρα, επίσης, στα βόρειά μας που θα είναι γήπεδο επίλυσης των διαφορών των μεγάλων δυνάμεων, πράγμα που προφανώς δεν μας συμφέρει. Γιατί προφανώς δεν θέλουμε αυτή η χώρα να είναι έρμαιο διαφιλονικούμενων βλέψεων, επεκτατικών εν πολλοίς, στα πλαίσια της διαιώνισης του βαλκανικού ζητήματος που άνοιξε από τον 19ο αιώνα λόγω της κληρονομιάς της πρώην Οθωμανικής Αυτοκρατορίας.

Μας συμφέρει ως χώρα η Βόρεια Μακεδονία να μην αποτελεί στόχο διαμελισμού επίδοξων δημαγωγών από οποιαδήποτε πλευρά, ούτε να είναι στόχος διαφόρων σφαιρών επιρροής στο όνομα φαντασμάτων πανσλαβισμού, παμμακεδονικού, ισλαμικού τόξου, ιδεολογικών εφευρημάτων, που τόσο ταλαιπώρησαν τα Βαλκάνια και μάτωσαν και τον δικό μας λαό και τους άλλους λαούς στη Βαλκανική τον προηγούμενο αιώνα.

Προφανώς δεν μπορούμε να συμπλέουμε με κανέναν εθνικισμό, είτε αυτός είναι μεγαλορωσικός είτε είναι εθνικισμός που έχει σχέση με μεγάλη Αλβανία ή μεγάλη Βουλγαρία, γιατί αυτό συνεπάγεται στην πραγματικότητα η τεχνητή υποδαύλιση «ημέτερων» εθνικισμών, ανιστόρητων, οι οποίοι προωθούν συνθήματα, όπως ότι η Μακεδονία είναι μία και ελληνική, κινούμενοι στην κατεύθυνση της αναθεώρησης των συνθηκών και των συνόρων προ των Βαλκανικών Πολέμων σαν να μη μεσολάβησε η Συνθήκη του Βουκουρεστίου ενθαρρύνοντας έτσι τον αναθεωρητισμό των ανατολικών γειτόνων μας ως προς τη Συνθήκη της Λωζάνης σε βάρος μας.

Είναι αναμφισβήτητα υπέρ των πάγιων και μακροπρόθεσμων συμφερόντων της χώρας και του ελληνικού λαού η εδραίωση αυτού του ανεξάρτητου κράτους, με τον οποίο έχουμε κοινό συμφέρον συνανάπτυξης προς όφελος της εθνικής μας οικονομίας και του οποίου η ύπαρξη φράζει επεκτατικές βλέψεις άλλων, όπως εκδηλώνονται, λόγου χάριν, στο Κοσσυφοπέδιο. Παρέχει μεγαλύτερη σταθερότητα για την περιοχή η ύπαρξη της γειτονικής χώρας σε ένα συλλογικό σύστημα, ό,τι προβλήματα και αν έχει αυτό, παρά να μπαίνει αυτή έρμαιο, μιας και αυτή η χώρα είναι μικρή και αδύναμη. Ο ρεαλισμός και οι γεωπολιτικές συνθήκες επιβάλλουν να κλείσουμε μέτωπα. Πρέπει πάση θυσία να αποφύγουμε τη «βαλκανιοποίηση» των Βαλκανίων, την επιρροή της Άγκυρας αλλά και άλλων. Αυτοί που θέλουν μέτωπα ανοιχτά για να συσπειρώνουν ακροδεξιά στοιχεία και να φοβίζουν τον εσωτερικό «εχθρό», ας σκεφτούν τις πρακτικές που οδήγησαν στον ατυχή πόλεμο του 1897. Κι εννοώ την Εθνική Εταιρεία, τους προπάτορες, δηλαδή, της Χρυσής Αυγής, που πάντοτε υπονόμευαν τη χώρα, είτε με σβάστικα είτε χωρίς.

Κι επειδή κάποιοι ανιστόρητοι είπαν ότι ευνοείται η Τουρκία, να δούμε ποιος επωφελήθηκε από τη δική μας αδράνεια. Το 1992, δηλαδή αμέσως μετά τη διάσπαση της πρώην Γιουγκοσλαβίας, ο τότε Πρόεδρος Γκλιγκόροφ, ο πρώτος ηγέτης της γειτονικής χώρας που αναγνώρισε ότι η ιστορία τους ήταν σλαβική, επισκέπτεται την Άγκυρα. Εμείς δεν εκμεταλλευτήκαμε τις απόψεις του με κύρια ευθύνη του κ. Σαμαρά, τότε που οι συνθήκες ήταν ευνοϊκότερες και δεν είχαν εδραιωθεί επικίνδυνες αντιλήψεις, όπως έγινε με τις νεότερες γενιές στη γειτονική χώρα. Το 1993 και ο τότε Τούρκος Πρόεδρος Οζάλ ανταποδίδει την επίσκεψη στα Σκόπια. Τον Φεβρουάριο του 1994 επιβάλλεται από τη χώρα μας το δεκαεννιάμηνο εμπάργκο και αρχίζει συστηματική εμπορική και στρατιωτική βοήθεια προς την Τουρκία. Έχει προηγηθεί υπογραφή στρατιωτικής συνεργασίας με την Τουρκία. Ακολουθεί, βέβαια, οικονομική τουρκική βοήθεια στη διάρκεια της κρίσης του Κοσόβου το 1999.

Όσον αφορά το τι γίνεται σε αυτή την περιοχή, θα μου επιτρέψετε και κάποιες προσωπικές εμπειρίες, γιατί το 1996 στο Σεράγεβο της Βοσνίας ήμουν επικεφαλής Αξιωματικός Πληροφοριών και ήμουν και Διοικητής Επιλαρχίας Αρμάτων στο Πολύκαστρο Κιλκίς την περίοδο 1991 - 1993. Και θα μπορούσα να πω πολλά και για τα τρένα με τα καύσιμα προς τον Μιλόσεβιτς και για τυχοδιωκτικές προετοιμασίες που θα κόστιζαν στην κυριαρχία μας στα ανατολικά σύνορα. Και ήμουν εκεί όταν τους παρέδιδαν πυρομαχικά το 2001. Θα μπορούσα να κάνω και εκεί σκληρή κριτική, γιατί είναι αμφίβολο αν χρειαζόταν να εμπλακούμε στον εμφύλιο της περιοχής.

Η άρνηση κύρωσης του πρωτοκόλλου οδηγεί, σε ό,τι αφορά τη Νέα Δημοκρατία, σε κραυγαλέες αντιφάσεις στην εξωτερική πολιτική με την παραδοσιακή προσήλωσή της στο ΝΑΤΟ και την Ευρωπαϊκή Ένωση. Και δεν είναι βέβαια αυτή η στάση ότι δήθεν βάζει πάνω απ’ όλα τη φιλοπατρία, αγνοώντας υποτίθεται τις θελήσεις εν προκειμένω του ΝΑΤΟ, των Αμερικανών και των Ευρωπαίων εταίρων. Είναι απλούστατα απόδειξη της υποταγής της Νέας Δημοκρατίας στην ακροδεξιά πτέρυγα. Είναι απόδειξη ότι η ηγεσία της Νέας Δημοκρατίας, αντίθετα από τις αρχές που όφειλε να πρεσβεύει, θεωρεί εθνικό, πατριωτικό αυτό που νομίζει κομματικό -με τη στενή έννοια- συμφέρον της για ένα αμφισβητούμενο εκλογικό όφελος. Αλλά και με αυτό το κριτήριο, εκτός του ότι δεν θα της βγει, δεδομένο είναι ότι οδηγεί τη χώρα σε μείωση της διαπραγματευτικής της ικανότητας και σε απώλεια ερεισμάτων και μέσα στο Ευρωπαϊκό Λαϊκό Κόμμα, που θα ήταν πολύτιμο εάν αξιοποιούνταν υπέρ των εθνικών συμφερόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, επιτρέψτε μου να συνεχίσω για μισό λεπτό ακόμα.

Δεν είναι δυνατόν να αγνοούμε τη συγκεκριμένη διεθνή πραγματικότητα, να χάνουμε το έδαφος προάσπισης των συμφερόντων της χώρας και του λαού μας που, είτε μας αρέσει είτε δεν μας αρέσει, είναι εντός των τειχών του ΟΗΕ, του ΝΑΤΟ, της Ευρωπαϊκής Ένωσης. Ποια δύναμη διαπραγμάτευσης θα είχε ο Έλληνας Υπουργός Εξωτερικών ή ο Πρωθυπουργός αν δεν εκμεταλλευόταν τη συγκυρία της υποψηφιότητας της χώρας αυτής ως μέλος του ΝΑΤΟ και της Ευρωπαϊκής Ένωσης; Και αντίστροφα: Θα προέβαιναν οι εκπρόσωποι της Βόρειας Μακεδονίας σε παραχωρήσεις και συμβιβασμούς, εάν ήταν έξω από τα πλαίσια του ΟΗΕ και του ΝΑΤΟ;

Η ρεαλιστική, πολυδιάστατη, ενεργητική εξωτερική πολιτική, όπως αυτή που ακολουθεί η παρούσα Κυβέρνηση είναι η μόνη ενδεδειγμένη οδός. Η ψεύτικη και προσχηματική, καλυμμένη διακήρυξη των ακροδεξιών για τα ιστορικά σύνορα, που φτάνουν τάχα μέχρι τη Σερβία, αντιπροσωπεύει μέγιστο κίνδυνο, γιατί αυτές οι ψεύτικες, μεγάλες ιδέες οδήγησαν και στη Μικρασιατική Καταστροφή και στη διχοτόμηση της Κύπρου. Ο τυχοδιωκτισμός της ακροδεξιάς φυσικά δεν μπορεί να γίνει δεκτός από το δημοκρατικό τόξο.

Το πραγματικό ζητούμενο δεν είναι αν θα υποχρεώσουμε τη χώρα αυτή να ονομάζεται «μη Μακεδονία» ή με άλλο όνομα της αρεσκείας μας. Το πραγματικό δίλημμα είναι αν θα διαμορφωθεί μια κατάσταση γύρω και μέσα στη χώρα, που θα την καθιστά μήλο της Έριδος για πολλούς και διάφορους ιμπεριαλισμούς και υποϊμπεριαλισμούς, εκτός ΝΑΤΟ ή μέσα στο ΝΑΤΟ, με ονομασία τέτοια, που θα έχει σχέση με τη συνταγματική ονομασία προ της αναθεώρησης του Συντάγματος.

Αν γίνει αυτό, με την Ελλάδα ουσιαστικά απούσα και μη παρεμβαίνουσα δεν θα σταματήσει και τις άλλες μακροπρόθεσμες βλέψεις και τάσεις στη βαλκανική μας γειτονιά. Οφείλουμε να κλείσουμε τις διαφορές μας στα Βαλκάνια και να ασχοληθούμε με την κύρια απειλή για την κυριαρχία μας που είναι από Ανατολικά. Και, βέβαια, όλοι νομίζω ευχόμαστε να ευοδωθούν οι προσπάθειες του Πρωθυπουργού να δημιουργήσει καλύτερο κλίμα και από Ανατολικά.

Οι μαξιμαλιστικές αντιλήψεις ότι τάχα μου μπορούμε να τα έχουμε όλα δικά μας είναι εκ του πονηρού. Οι υποκριτικές φωνές της Αντιπολίτευσης που άλλα λένε δημόσια και άλλα στα πηγαδάκια είναι επικίνδυνες. Η πατριωτική αντίληψη επιβάλλει να είμαστε πραγματιστές. Τα συμφέροντά μας επιβάλλουν η γειτονική Βόρεια Μακεδονία να είναι κοντά μας, παρά κοντά σε άλλους, και επιπλέον να είναι σταθερή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Τόσκα.

**ΝΙΚΟΛΑΟΣ ΤΟΣΚΑΣ:** Ολοκληρώνω, κυρία Πρόεδρε.

Για τους συναδέλφους, ανεξάρτητα από κομματικές εντάξεις και τοποθετήσεις, θα πω ότι το κύριο κριτήριο για την ψήφιση του εν λόγω πρωτοκόλλου είναι να σκεφτούμε εμείς πώς θέλουμε να είναι διατεταγμένη η γειτονική χώρα μέσα στο παγκόσμιο σύστημα, με ρεαλισμό και χωρίς αφηρημένα σχήματα και ιδεοληψίες.

Καλώ, λοιπόν, όλους τους συναδέλφους να σκεφτούν ρεαλιστικά τους πραγματικούς κινδύνους της χώρας, τις ισορροπίες στην περιοχή, να αποδεχτούν το νομοσχέδιο αυτό, που υλοποιεί τα εθνικά μας συμφέροντα, που σταθεροποιεί και αναβαθμίζει τον ρόλο της χώρας μας στην ευρύτερη περιοχή των Βαλκανίων και της Ανατολικής Μεσογείου. Σας ομιλώ έχοντας και εμπειρίες και προσφορά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εμείς ευχαριστούμε.

Τον λόγο έχει ο κ. Κουμουτσάκος από τη Νέα Δημοκρατία.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κυρίες και κύριοι συνάδελφοι, κλείνει σήμερα για την Ελλάδα ένας ιστορικός κύκλος έντεκα ετών, που ξεκίνησε με περηφάνια και τελειώνει με συνθηκολόγηση. Ξεκίνησε το 2008, στη Σύνοδο Κορυφής του ΝΑΤΟ στο Βουκουρέστι, όταν ο Κώστας Καραμανλής και η κυβέρνησή του, όταν η Υπουργός Εξωτερικών Ντόρα Μπακογιάννη και ο Υπουργός Εθνικής Άμυνας Βαγγέλης Μεϊμαράκης αντιστάθηκαν μέχρι τέλους σε πολύμορφες, επίμονες και ισχυρές πιέσεις να συναινέσουν στην ένταξη των Σκοπίων στο ΝΑΤΟ, χωρίς ικανοποιητική για την Ελλάδα λύση του σκοπιανού. Ήταν τότε που η Ελλάδα κατάφερε με επίμονη και σκληρή δουλειά να καταστήσει ατλαντική την ελληνική θέση, μη λύση, μη πρόσκληση. Δυστυχώς ο κύκλος αυτός της υπερηφάνειας τελειώνει σήμερα με την οριστική παράδοση του ισχυρότερου διαπραγματευτικού όπλου, με το οποίο η Ελλάδα θα μπορούσε να επιτύχει μία καλή συμφωνία με τα Σκόπια.

Κυρίες και κύριοι της Κυβέρνησης, εκχωρείτε σήμερα τη σύμφωνη γνώμη της Ελλάδας για ένταξη των Σκοπίων στην ισχυρότερη παγκόσμια πολιτικοστρατιωτική συμμαχία του κόσμου έναντι πινακίου φακής. Καταθέτετε τα διπλωματικά όπλα της χώρας, με αντάλλαγμα μια εθνικά επιζήμια και σαθρή συμφωνία. Τη συμφωνία που δεν αποδέχτηκαν και που δεν πρόκειται ποτέ να αγαπήσουν οι Έλληνες. Τη Συμφωνία των Πρεσπών που ήδη ισχύει, αφού κυρώθηκε από μία πλειοψηφία συρραφής παράταιρων μελών, αποσπασμένων από ήδη τεθνεώτα κόμματα, από μια πλειοψηφία τέρας, από μια πλειοψηφία Φρανκενστάιν, που δημιουργήθηκε σε περιβάλλον πολιτικής και θεσμικής παρακμής, στην οποία έχετε οδηγήσει την πολιτική ζωή του τόπου, εσείς μια παρακμιακή Κυβέρνηση. Έχετε δημιουργήσει στη χώρα έναν βιότοπο παρακμής. Εσείς την παράγετε και εκείνη σας τρέφει. Αλλά αυτός ο φαύλος κύκλος της παρακμής σύντομα θα τελειώσει, γιατί αυτό θέλει, αυτό απαιτεί ο ελληνικός λαός.

Είμαστε εδώ, κυρίες και κύριοι συνάδελφοι, εμείς της Νέας Δημοκρατίας, για να καταψηφίσουμε και εσείς του ΣΥΡΙΖΑ και των υπολοίπων προθύμων για να υπερψηφίσετε το τελευταίο, τεχνικό, τυπικό βήμα μιας ειλημμένης δέσμευσης για τη χώρα, όπως προβλέπει το άρθρο 2, της επιζήμιας Συμφωνίας των Πρεσπών. Αυτό που σήμερα συζητάμε είναι απλώς το τυπικό κλείσιμο, είναι το παρακολούθημα της επιζήμιας Συμφωνίας των Πρεσπών και γι’ αυτόν τον λόγο θα το καταψηφίσουμε, γιατί για μας είναι θέμα συνέπειας και αξιοπιστίας.

Η ένταξη στο ΝΑΤΟ είναι το πρώτο χειροπιαστό και συγκεκριμένο θετικό αποτέλεσμα της συμφωνίας αυτής για τα Σκόπια. Δικαίως πανηγυρίζουν, αφού διασφάλισαν την αναγνώριση από εσάς της μακεδονικής ταυτότητας και γλώσσας και τώρα διασφαλίζουν και την ένταξη στο ΝΑΤΟ. Ακολουθεί και η διαδικασία έναρξης των διαπραγματεύσεων για την Ευρωπαϊκή Ένωση, όπου, όπως έχει πει ο Κυριάκος Μητσοτάκης, δεν πρόκειται εμείς να απεμπολήσουμε το δικαίωμα άσκησης του βέτο, γιατί είναι θεμελιώδες δικαίωμα κάθε κράτους-μέλους.

Τα Σκόπια, λοιπόν, ήδη απολαμβάνουν τα θετικά αποτελέσματα της Συμφωνίας των Πρεσπών. Και το μέγα ερώτημα είναι -και σε αυτό θα κληθείτε να απαντάτε συνεχώς- ποια είναι τα συγκεκριμένα θετικά αποτελέσματα για τους Έλληνες, από τη συνθηκολόγηση των Πρεσπών; Το ερώτημα αυτό οφείλετε να το απαντήσετε, γιατί σήμερα επιβεβαιώνεται πόσο ετεροβαρής σε βάρος της χώρας μας ήταν εξαρχής η Συμφωνία των Πρεσπών, η συμφωνία που εμείς καταψηφίσαμε και εσείς ψηφίσατε. Δείτε την εικόνα: πανηγυρισμοί στα Σκόπια και στον ΣΥΡΙΖΑ, θλίψη τους Έλληνες. Όταν η μια πλευρά χαίρεται και η άλλη αισθάνεται ταπεινωμένη σε μια συμφωνία, υπάρχει μεγάλο πρόβλημα, κυρίες και κύριοι.

**ΧΡΗΣΤΟΣ ΣΙΜΟΡΕΛΗΣ:** Το VMRO;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Γι’ αυτό η Συμφωνία των Πρεσπών θα πορεύεται στον ιστορικό χρόνο από μια ισχνότατη νομιμοποίηση, αφού η συντριπτική πλειοψηφία των Ελλήνων είναι και θα παραμείνει απέναντί της.

Όμως, οι συμφωνίες που σχετίζονται με ταυτοτικά ζητήματα και ταυτόχρονα δεν έχουν νομιμοποίηση, δεν λύνουν προβλήματα. Δεν μπορούν στην πορεία του χρόνου να αποδειχθούν βιώσιμες. Ειδικά στα Βαλκάνια οι σαθρές συμφωνίες δεν λύνουν προβλήματα. Τα ρίχνουν για λίγο κάτω από το χαλί, μέχρι να επιστρέψουν όμως αυτά ως εφιάλτες. Αντί σταθερότητας, τέτοιου είδους απονομιμοποιημένες ταυτοτικές συμφωνίες εγκυμονούν αστάθεια.

Πάμε τώρα στην επόμενη μέρα.

Κυρία Πρόεδρε, παρακαλώ τους συναδέλφους του ΣΥΡΙΖΑ να ακούσουν αυτό το μάθημα, θα είναι χρήσιμο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Επιστήστε μας την προσοχή τώρα!

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ. Ησυχάστε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Πάμε τώρα στην επόμενη μέρα. Ακούστε τι έχετε κατασκευάσει. Θεμελιώδες πολιτικό σας επιχείρημα υπέρ της Συμφωνίας των Πρεσπών ήταν ότι έτσι θα σταματήσουν οι ειδικές προνομιακές σχέσεις της Τουρκίας και των Σκοπίων και θα σταματήσει και η τουρκική διείσδυση στα Σκόπια. Στον αντίποδα θα αναπτυχθούν ειδικές και καλές σχέσεις μεταξύ Αθήνας και Σκοπίων. Να υποθέσω, λοιπόν, ότι περιμένετε τη στήριξη των Σκοπίων για όλα τα θέματα, δηλαδή και για εκείνα που εδώ και δεκαετίες θέτει κατά παραβίαση των συνθηκών και του Διεθνούς Δικαίου η Τουρκία σε βάρος της Ελλάδας μέσα στο ΝΑΤΟ.

Τι θα γίνει, κύριοι συνάδελφοι, όταν θα τεθεί θέμα ακύρωσης μιας νατοϊκής άσκησης, επειδή η Τουρκία θα βάζει θέμα υποχρεωτικής αποστρατικοποίησης των νησιών του Αιγαίου; Με ποια μεριά θα ταχθούν τα Σκόπια; Με την ελληνική ανάγνωση, τη σύμφωνη με τις διεθνείς συνθήκες ή με την τουρκική; Ή θα κάνουν τον Πόντιο Πιλάτο βοηθώντας πάλι έτσι την Τουρκία; Το έχετε εξασφαλίσει αυτό; Έχετε εξασφαλίσει δίνοντας γλώσσα, όνομα, με αυτή τη Συμφωνία των Πρεσπών, μια θετική υποστηρικτική θέση των Σκοπίων μέσα στο ΝΑΤΟ υπέρ της Ελλάδος; Σας απασχόλησε αυτό;

Και κάτι ακόμα. Όταν ξεκίνησε η ενταξιακή διαδικασία των Σκοπίων στο ΝΑΤΟ, είχατε μια χρυσή ευκαιρία, μια διαπραγματευτική ισχύ, να απαιτήσετε και λύσεις υπέρ της Ελλάδος μέσα στη συμμαχία για ζητήματα που εκκρεμούν πάρα πολύ καιρό. Το κάνατε; Το θέσατε; Το σκεφθήκατε ή είσαστε δεσμευμένοι σε αυτόν τον αυτόματο πιλότο τού «ναι» στον οποίο έχετε μπει; Ναι σε όλα! Τέσσερα χρόνια. Συνέχεια, ναι, ναι, ναι. Ναι σε όλα! Σκεφθήκατε να διαπραγματευθείτε, κύριε Κατρούγκαλε, κύριε Τσίπρα, κύριοι τέως Υπουργοί Εξωτερικών και Αμύνης; Α, και παρεμπιπτόντως, πολλοί τέως έχουν μαζευτεί γύρω από αυτή την υπόθεση. Τέως Υπουργοί, τέως Αρχηγοί, τέως κόμματα και σύντομα τέως Κυβέρνηση!

**ΧΡΗΣΤΟΣ ΑΝΤΩΝΙΟΥ:** Κι εσύ τέως είσαι!

**ΙΩΑΝΝΗΣ ΤΡΑΓΑΚΗΣ:** Είναι το μέλλον.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Εμείς, η παράταξη που ήμασταν πάντα υπέρ της ατλαντικής και ευρωατλαντικής πορείας των γειτόνων μας, που πάντα πιστέψαμε στη σταθεροποιητική λειτουργία του ΝΑΤΟ και της Ευρωπαϊκής Ένωσης, που έχουμε την τεχνογνωσία αλλά και τη νομιμοποίηση να είμαστε πάντα εκεί, μπορούμε να διαφωνούμε με τους συμμάχους μας. Δεν χρειάζεται να δώσουμε διαπιστευτήρια, γιατί είναι μια ειλικρινής σχέση δοκιμασμένη στον χρόνο. Εμείς μπορούμε και να συμφωνούμε και να διαφωνούμε.

Εσείς επειδή έχετε την υποτακτικότητα και τον φανατισμό του νεοφώτιστου, ο οποίος μάλιστα αγωνιά να κρύψει το βεβαρημένο παρελθόν του, μόνο «ναι» μπορείτε να λέτε. Δεν έχετε ισότιμη σχέση, είσαστε καινούργιοι και άρα με κατεβασμένο το κεφάλι.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και θα αργήσουμε να παλιώσουμε, υπομονή! Κάντε υπομονή!

**ΓΕΩΡΓΙΟΣ ΚΟΥΜΟΥΤΣΑΚΟΣ:** Αυτό, λοιπόν, το παρελθόν σας προσπαθείτε να κρύψετε μέσα στη συμμαχία. Δεν μπορείτε να το κάνετε, όσο και αν ο κυνισμός της νομής της εξουσίας σάς οδηγεί προς αυτό. Το παρελθόν σας είναι εδώ. Ο κυνισμός τού σήμερα δεν μπορεί να κρύψει το παρελθόν σας.

Σας διαβάζω, λοιπόν, πώς ξεκινήσατε. Κείμενο του ΣΥΡΙΖΑ 2008. «Η φονική μηχανή που λέγεται ΝΑΤΟ». Το 2013 ζητούσατε απεμπλοκή από το ΝΑΤΟ και αποτροπή της στρατιωτικής συνεργασίας με το Ισραήλ. Σκεφθείτε τι λέγατε και τι κάνατε. Αυτό δεν είναι ιδεολογική μετατόπιση, είναι γονιδιακή μετάλλαξη!

Το 2014 ο κ. Δρίτσας: «Ο στρατηγικός στόχος μας είναι η απεμπλοκή της χώρας από το ΝΑΤΟ και η διάλυσή του». Το 2015 το κείμενο της εξωτερικής σας πολιτικής, το οποίο ειρωνικά μάλιστα λέγεται και κείμενο αρχών, ακούστε τι λέει: «Το ΝΑΤΟ συμβάλλει στην περιφερειακή και διεθνή αποσταθεροποίηση». Αυτά έλεγαν οι αρχές σας. Ωραίες αρχές έχετε, να τις χαίρεστε! Δεν ντρέπεστε λίγο;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μην προκαλείτε, κύριε Κουμουτσάκο, δεν χρειάζεται η ένταση.

**ΝΙΚΟΛΑΟΣ ΞΥΔΑΚΗΣ:** Θα το πει το «ντροπή» και ο κ. Κουμουτσάκος, αφού... (δεν ακούστηκε)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Με αυτές τις αρχές παραπλανήσατε τον ελληνικό λαό. Έχετε εξελιχθεί σε μια πολιτική μηχανή παραγωγής ψεύδους και κυνισμού. Μετατρέπετε τα «ναι» σε «όχι». Τα δικά σας «ναι» σε δικά σας «όχι». Αυτοί είστε.

Εμείς, αντίθετα με εσάς, είμαστε συνεπείς σε αυτά που πιστεύουμε και όταν χρειάστηκε υποστηρίξαμε την ευρωατλαντική πορεία των γειτόνων μας. Πολλούς μάλιστα τους βοηθήσαμε να είναι σωστά πλήρη μέλη του ΝΑΤΟ. Βοηθήσαμε την Αλβανία, τη Βουλγαρία, τη Ρουμανία. Αυτό, όμως, δεν σημαίνει ότι όταν κρίνουμε ότι υπάρχει πρόβλημα στα εθνικά συμφέροντα, θα λέμε «ναι». Βάλαμε, λοιπόν, και υποστηρίζουμε προϋποθέσεις και προαπαιτούμενα: Ένα κράτος δικαίου που να λειτουργεί, σεβασμός των σχέσεων καλής γειτονίας, μη ανάμειξη στα εσωτερικά των κρατών, όλα αυτά. Εσείς, όμως, απέναντι στις δικές μας καθαρές θέσεις και την άνεσή μας να λέμε «όχι» στους συμμάχους μας, πηγαίνετε και διαπραγματεύεστε με το κεφάλι σκυμμένο. Καινούργιοι, νεοφώτιστοι, δίνετε διαπιστευτήρια κάθε μέρα.

Κυρίες και κύριοι συνάδελφοι, αργά το βράδυ της 4ης προς 5η Απριλίου του 2008, όταν η Ελλάδα είχε επιβάλει στη συμμαχία τη δική της θέση στο σκοπιανό ζήτημα, είχα έναν σύντομο διάλογο με τον τότε Πρωθυπουργό Κώστα Καραμανλή. Όλα πήγαν καλά, κύριε Πρόεδρε, ήταν μια καλή μέρα, του είχα πει. Τότε ο Καραμανλής, με μια από τις γνωστές φιλικές του κινήσεις, πιέζοντας με το δάχτυλο το στέρνο του συνομιλητή του, μου είπε: «Πράγματι θα μπορώ να συνομιλώ με ήσυχη συνείδηση με τα φαντάσματα εκείνων που αγωνίστηκαν για την υπόθεση της Μακεδονίας».

Εκείνο το βράδυ ο Κώστας Καραμανλής είχε ήσυχη τη συνείδησή του. Και όλοι εμείς, όχι μόνο στην ελληνική αποστολή αλλά και ολόκληρη η Ελλάδα κοιμήθηκε και κοιμηθήκαμε ενθουσιασμένοι και περήφανοι. Σήμερα, όμως, η Ελλάδα αισθάνεται ταπεινωμένη και γι’ αυτό υπόλογοι είσαστε εσείς. Ο βαρύς λογαριασμός έρχεται. Θα τον πληρώσετε όλον, θέλοντας και μη, γιατί θα σας τον στείλει ο ελληνικός λαός!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις συνοδοί εκπαιδευτικοί από το Εσπερινό ΕΠΑΛ Κέρκυρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, επίσης έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και ένας συνοδός εκπαιδευτικός από το 3ο Δημοτικό Αλίμου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον εκπρόσωπο της Δημοκρατικής Συμπαράταξης και μετά θα αναπτύξουν, όσοι θέλουν, τα αιτήματά τους περί αντισυνταγματικότητας.

Ελάτε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, εισηγούμενος εκ μέρους της Δημοκρατικής Συμπαράταξης την καταψήφιση της Συμφωνίας των Πρεσπών από αυτό εδώ το Βήμα σημείωνα: «τα Σκόπια κέρδισαν το μείζον, την ένταξη στο ΝΑΤΟ κι έχασαν το έλασσον, έναν γεωγραφικό προσδιορισμό στο όνομα που στην πορεία θα εξαλειφθεί».

Αυτή είναι και η ουσία της θέσης μας που οδήγησε στο «όχι» και βέβαια αρνείται να επικυρώσει το πρωτόκολλο ένταξης στο ΝΑΤΟ ως το πρώτο τετελεσμένο από την εφαρμογή της συμφωνίας. Γι’ αυτό και σήμερα λέμε «όχι».

Κυρίες και κύριοι συνάδελφοι, για τις χώρες των Βορείων Βαλκανίων και της Κεντρικής Ευρώπης, αυτές που είτε ανήκαν στο σοβιετικό μπλοκ είτε ανήκαν στον χώρο των αδεσμεύτων, η ένταξη στο ΝΑΤΟ ως απόρροια της απελευθέρωσης -με εισαγωγικά ή χωρίς εισαγωγικά, όπως θέλει το χρησιμοποιεί κανείς- μετά το γκρέμισμα του Τείχους του Βερολίνου υπήρξε ο πρώτος και καταλυτικός στόχος. Έπεται η ΕΟΚ -η τότε ΕΟΚ- η Ευρωπαϊκή Ένωση κ.λπ..

Προείχε επιτακτική η ανάγκη να νιώσουν ασφαλείς. Πόσω μάλλον για τη νεαρή δημοκρατία των Σκοπίων της Βόρειας Μακεδονίας που κάνει ιστορικά τα πρώτα της βήματα ως αυτοδιάθετη κρατική οντότητα.

Η αξιοποίηση αυτής της πρωταρχικής ανάγκης των γειτόνων μας, ιδιαίτερα μετά την αλλαγή ηγεσίας στη γειτονική χώρα είχε μια κρίσιμη προϋπόθεση, την επίλυση του χρόνιου προβλήματος ανάμεσα στην Ελλάδα και τα Σκόπια, ώστε η ένταξή τους να γίνει με όρους καλής γειτονίας, χωρίς τη μεταφορά προστριβών στην Ατλαντική Συμμαχία. Ο δε συμμαχικός παράγοντας ουδέποτε έκρυψε την επιμονή του για λύση τώρα και πίεζε με όλες του τις δυνάμεις γι’ αυτό.

Η κατάληξη της συμφωνίας που έφερε ο Αλέξης Τσίπρας και υπερψήφισε με τον τρόπο που την υπερψήφισε η Βουλή των Ελλήνων, σήμερα επικυρώνει το πρώτο της τετελεσμένο, όταν ο Ζάεφ και οι Σκοπιανοί πανηγυρίζουν ότι κέρδισαν τον πόλεμο και εφεξής θα αποκαλούνται και με τη βούλα «Μακεδόνες», θα μιλούν τη μακεδονική γλώσσα και κατά τη δική τους ομολογία θα μπορούν να υπηρετήσουν τις αλυτρωτικές τους φαντασιώσεις.

Δυστυχώς η άνευ όρων παράδοση της Κυβέρνησης στις πιέσεις του συμμαχικού παράγοντα, ένθεν κι ένθεν του Ατλαντικού, σηματοδότησε την επικίνδυνη υποχώρηση από την εθνική γραμμή. Αποτελεί ήττα της χώρας, εκτός από το πολιτισμικό, ιστορικό κεφάλαιο που απώλεσε, και στο πεδίο των διεθνών σχέσεων και των διεθνών συσχετισμών και της επιρροής της σε αυτούς.

Είναι πραγματικά απορίας άξιον το πώς άλλαξε άρδην η θέση της κυβερνώσας παράταξης σε ό,τι αφορά τη χρησιμότητα του ΝΑΤΟ. Δεν είναι μακριά ο καιρός που ο αριστερός ΣΥΡΙΖΑ τον θεωρούσε ιμπεριαλιστικό μηχανισμό και ο Αλέξης Τσίπρας ζητούσε προεκλογικά από τη Θεσσαλονίκη την κατάργησή του. Και σήμερα ο ίδιος ΣΥΡΙΖΑ αυτοεπαιρόμενος για την είσοδο των Σκοπίων στο ΝΑΤΟ το πανηγυρίζει ως δικαίωση της πολιτικής και των αγώνων του. Αγωνίζεστε για να καταργηθεί το ΝΑΤΟ διά της διευρύνσεώς του; Είναι και αυτό μία ακόμη πρωτότυπη σύλληψη της «πρώτης φοράς Αριστερά».

Η αλήθεια είναι ότι βρεθήκαμε στο επίκεντρο μιας διεθνούς συγκυρίας, όπου στην περιοχή επιχειρούνται νέοι στρατηγικοί διακανονισμοί. Η Ουκρανία, η Βόρεια Βαλκανική, η Τουρκία, η Μέση Ανατολή, η περιοχή νοτίως της Κασπίας συνιστούν ένα τόξο που για την Αμερική αποτελεί το κεντρικό πεδίο των επιλογών της για τα επόμενα πολλά χρόνια. Αυτό το ομολογούν οι ίδιοι από τη δεκαετία του ’90. Επιθυμούν να εμποδίσουν την επιστροφή της Ρωσίας, όπως λένε οι ίδιοι, στο προσκήνιο ως υπερδύναμης, να την καταστήσουν περιφερειακή δύναμη, όπως και τους άλλους πόλους, την Κίνα, την Ινδία κ.λπ..

Ποια θα ήταν σήμερα μια προοδευτική θέση για το ΝΑΤΟ; Στον διπολικό κόσμο των δύο υπερδυνάμεων, για να αναφερθώ λίγο στο παρελθόν, η ταυτόχρονη κατάργηση του ΝΑΤΟ και του Συμφώνου της Βαρσοβίας ήταν το ευκταίο. Πατούσαν στον τότε παγκόσμιο συσχετισμό δυνάμεων οι πρωτοβουλίες για την ειρήνη, την αποπυρηνικοποίηση, την κατάργηση των πυραυλικών συστημάτων. Έφεραν τον υπαρκτό τότε Τρίτο Κόσμο ως δύναμη πίεσης και επέτρεπαν σε χώρες, όπως η Ελλάδα, να ασκήσουν ενεργή εξωτερική πολιτική προς αυτή την κατεύθυνση.

Η πρωτοβουλία των έξι, που τότε λοιδορήθηκε από τις συντηρητικές δυνάμεις της χώρας μας, σήμερα από την ιστορική απόσταση που μας χωρίζει αναδεικνύεται ως κρίσιμος παράγοντας της εθνικής μας στρατηγικής.

Είναι καλό για εμάς που πολλοί σήμερα θυμούνται τον Ανδρέα, άλλοι για να τον αντιγράψουν, άλλοι για να τον μιμηθούν, άλλοι για να επιμένουν να τον μικρύνουν. Ο Ανδρέας είναι επίκαιρος, επιστρέφει και εκδικείται.

Η μετάβαση στον κόσμο της μιας υπερδύναμης με ταυτόχρονη ανάδειξη ενός πολυπολικού συστήματος επιτρέπει τον σταδιακό μετασχηματισμό του ΝΑΤΟ από μηχανισμό αμυντικής συνεργασίας της Βορειοατλαντικής Συμμαχίας σε οργανισμό παγκόσμιας ασφάλειας με τάση να συμπεριλάβει όσο το δυνατόν περισσότερες χώρες.

Σπεύδω να πω ότι δεν έχει αυτόν τον ρόλο σήμερα. Όποιοι πιστεύουν ότι η σημερινή άνιση και άδικη παγκοσμιοποίηση θα καταπέσει σαν χάρτινος πύργος εξαιτίας των αντινομιών της δεν πατούν προφανώς στο έδαφος της πραγματικότητας. Όσο μεταφυσική είναι η αντίληψη για κατάργηση του ΝΑΤΟ σε ορατό ιστορικό χρόνο, άλλο τόσο αναγκαία είναι και η υποχρέωση των προοδευτικών δυνάμεων να επιβάλουν αυτόν τον μετασχηματισμό, να ακυρώσουν επιλεκτικές επεμβάσεις, να αντισταθούν σε αιματηρές πολιτικές και να προασπίσουν το δικαίωμα των λαών.

Η διεύρυνση του ΝΑΤΟ σε χώρες, όπως είναι τα Σκόπια, είναι θετική συμβολή στην κατεύθυνση αυτού του μετασχηματισμού. Είναι μια πολύ δύσκολη άσκηση –ομολογώ- εξωτερικής πολιτικής για χώρες όπως η δική μας. Οφείλουμε να αξιοποιήσουμε την ένταξή μας στην Ευρώπη και στο ΝΑΤΟ ως παράγοντα ειρήνης και συνεργασίας στην περιοχή και να διαπραγματευτούμε στο πλαίσιο των συμμαχιών μας τον ρόλο μας για τις επόμενες δεκαετίες. Αυτό θα έλυνε, κατά τη γνώμη μου, και πολλά από τα οικονομικά προβλήματα που αντιμετωπίζει σήμερα η χώρα. Διότι άλλου τύπου διαπραγμάτευση κάνεις όταν ασχολείσαι μονάχα με τους στενούς αριθμούς, τα στενά ποσοστά των ελλειμμάτων και ούτω καθεξής και άλλη διαπραγμάτευση κάνεις αν έχεις εξασφαλίσει γεωστρατηγικά για τη χώρα σου έναν ρόλο στην περιοχή που έχει ευρύτερη, κρίσιμη σημασία για τον ευρύτερο συσχετισμό των δυνάμεων και τα γεωστρατηγικά συμφέροντα που σήμερα συγκρούονται σε αυτή την περιοχή. Νομίζω ότι η εικόνα της χώρας μας είναι λίγο θλιβερή, σε σχέση με αυτή τη μεγάλη πραγματικότητα και τις μεγάλες προκλήσεις που θα είχαμε σήμερα.

Το θέμα είναι, λοιπόν, ότι η ηγεσία του τόπου, όπως εκφράζεται σήμερα από τα κόμματα που θεωρούνται μεγάλα και διεκδικούν την εναλλαγή στην εξουσία, είναι μικρότερη των ιστορικών περιστάσεων. Ο Πρωθυπουργός, δυστυχώς, χρησιμοποιεί τα εθνικά θέματα ως μοχλό διαμόρφωσης εσωτερικών πολιτικών συσχετισμών. Κανείς δεν διαφωνεί με την ανάγκη πρωτοβουλιών σε μία ευνοϊκή για τη χώρα συγκυρία, όπου θα μπορούσε να εκμεταλλευτεί τις ευκαιρίες και τις προκλήσεις που δημιουργούνται τόσο στο γεωστρατηγικό όσο και στο οικονομικό πεδίο. Το ταξίδι, όμως, του Ερντογάν στην Αθήνα και του Αλέξη Τσίπρα στη Τουρκία μάς άφησαν μια πικρή γεύση. Στην Αθήνα ο Ερντογάν αμφισβήτησε ανοιχτά τη Συνθήκη της Λωζάνης. Στην Άγκυρα έθεσε προκαταβολικά θέματα -τη στιγμή που ήταν ο Πρωθυπουργός στο αεροπλάνο- νησιών, μουφτήδων, ΑΟΖ κ.λπ..

Θα μου πείτε: «Δεν θα συζητούσαν με ανοιχτή ατζέντα, όταν στόχος είναι η εκτόνωση της έντασης, ένας θεμιτός και σωστός στόχος; Δεν είναι σωστή η επαφή και η συζήτηση;». Δεν το αρνούμαι. Αρνούμαι όμως κατηγορηματικά την αμυντική στάση της χώρας μας απέναντι στην κλιμάκωση των επεκτατικών σχεδίων της Άγκυρας, ιδιαίτερα όταν οι παραχωρήσεις που κάνει περιορίζονται σε ευχολόγια και άνισες ανταλλαγές, όπως είναι αυτή ενός πολιτικού προβλήματος, όπως είναι το πρόβλημα των μουφτήδων, κι ενός καθαρά συμβολικού, πολιτισμικού, θρησκευτικού προβλήματος, όπως είναι η επανέναρξη λειτουργίας της Θεολογικής Σχολής της Χάλκης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Ο Πρωθυπουργός δυστυχώς αρέσκεται να παίζει με τα θέματα στρατηγικής -θα έλεγα- με άγνοια κινδύνου. Ανέχθηκε επί τέσσερα χρόνια τη διγλωσσία στην εξωτερική πολιτική, τη συνύπαρξη Καμμένου - Κοτζιά με διαφορετικές επιλογές, τις αδιανόητες λογικές αρχικά «θα βρούμε χρήματα από τη Ρωσία και την Κίνα» ή «θα παραδώσουμε βάση στους Αμερικανούς» στην ύστερη περίοδο. Έμεινε απαθής στις αλληλοκατηγορίες που εκθέτουν διεθνώς τη χώρα. Προτίμησε αντί της συνεννόησης και της αξιοποίησης της εθνικής συναίνεσης τη μονομερή άσκηση της εθνικής στρατηγικής. Αυτά είναι επικίνδυνα μονοπάτια για τον δρόμο, για τον Ελληνισμό και την Ελλάδα, αγαπητοί συνάδελφοι.

Κάτι τέτοιες στιγμές ο λαός κατανοεί την αξία, τον ρόλο και την προοπτική της παράταξης που μπορεί να επανενώσει τον Ελληνισμό και να δείξει έναν άλλο, υπεύθυνο και δημιουργικό δρόμο για την Ελλάδα και τους Έλληνες, κυρίως όμως να αποκαταστήσει έμπρακτα το τραυματισμένο πατριωτικό συναίσθημα του λαού, που αποτελεί αυθεντική έκφραση της συνείδησής του και δεν σχετίζεται ούτε με τους ακροδεξιούς εθνικισμούς ούτε με τη λογική της υποτέλειας.

Εμείς που έχουμε την παρακαταθήκη ενός γνήσιου πατριωτικού κινήματος είμαστε υποχρεωμένοι και σε αυτή τη φάση από όποιο μετερίζι μάς τάξει ο λαός να δώσουμε τη μάχη για μία πραγματικά ολοκληρωμένη εθνική στρατηγική και να νικήσουμε.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εγώ σας ευχαριστώ.

Στο σημείο αυτό θα συζητηθούν τα αιτήματα αντισυνταγματικότητας που έχουν κατατεθεί από τη Χρυσή Αυγή και τους ΑΝΕΛ.

Από τη Χρυσή Αυγή θα μιλήσει ο κ. Αϊβατίδης και από τους Ανεξάρτητους Έλληνες η κ. Μαρία Κόλλια - Τσαρουχά.

Κύριε Αϊβατίδη, έχετε τον λόγο για πέντε λεπτά.

**ΙΩΑΝΝΗΣ ΑΪΒΑΤΙΔΗΣ:** Η Χρυσή Αυγή υποβάλλει αντίρρηση συνταγματικότητας για το εισαγόμενο σχέδιο νόμου. Η αντίρρηση αυτή είναι διττή: είναι και ουσιαστική και τυπική. Είναι γνωστό ότι το Σύνταγμα είναι ο υπέρτατος νόμος, συνεπώς και οι διεθνείς συμβάσεις θα πρέπει να είναι συμβατές με αυτό και σε καμμία περίπτωση να μην υπερακοντίζουν τις επιταγές του Συντάγματος.

Η πρώτη συνιστώσα της αντίρρησης συνταγματικότητας αφορά σε ουσιαστικά άρθρα του Συντάγματος, δηλαδή στα άρθρα 101 και 102 περί δομής, οργάνωσης και διοίκησης του κράτους. Είναι γνωστό σε όλους πως υπάρχουν τρεις ελληνικές περιφέρειες οι οποίες έχουν σύνθετη ονομασία με γεωγραφικό προσδιορισμό, δηλαδή η Δυτική Μακεδονία, η Κεντρική Μακεδονία, η Ανατολική Μακεδονία και η Θράκη. Προδήλως, λοιπόν, το να προσχωρήσει στο ΝΑΤΟ το γειτονικό κράτος με τη σύνθετη αυτή ονομασία με γεωγραφικό προσδιορισμό αντιστρατεύεται την ουσία του Συντάγματος και συνεπώς ούτε καν θα έπρεπε να εισαχθεί προς συζήτηση.

Ποια είναι τώρα η συνιστώσα της τυπικής αντισυνταγματικότητας, δηλαδή της αντιρρήσεως όσον αφορά το τυπικό ζήτημα, δηλαδή την παραγωγή του νόμου; Με το πρωτόκολλο εισχώρησης, το οποίο υπεγράφη από τον εκπρόσωπο της ελληνικής Κυβέρνησης, παραχωρήθηκε σε έναν διεθνή οργανισμό αρμοδιότητα η οποία άπτεται του Συντάγματος. Άρα δεν θα έπρεπε να εισαχθεί και να ισχύσει στην πορεία αυτό το σχέδιο νόμου, με το άρθρο 28 παράγραφος 1.

Αντιθέτως, επειδή, λοιπόν, εκχωρείται αυτή η αρμοδιότητα στον διεθνή οργανισμό, το ΝΑΤΟ, θα πρέπει να απαιτηθεί -συμπληρωματικά το αναφέρουμε αυτό- πλειοψηφία τριών πέμπτων των Βουλευτών, δηλαδή εκατόν ογδόντα Βουλευτές.

Θεωρούμε, λοιπόν, ότι οι δύο αυτοί λόγοι, ο πρώτος, που, επαναλαμβάνω, ότι αφορά την ουσία του Συντάγματος και ο δεύτερος τον τύπο, δηλαδή τη διαδικασία παραγωγής του συγκεκριμένου νόμου, θα πρέπει να εξεταστούν με σοβαρότητα από τη Βουλή, διότι είναι μια επίσης ιστορική συνεδρίαση και ο καθένας γράφει την ιστορία του.

Αναμένω από τους συναδέλφους Βουλευτές που θα αντιλέξουν ενδεχομένως σε αυτή την αντίρρηση συνταγματικότητας, να προσηλωθούν στο να χρησιμοποιήσουν επιχειρήματα διότι εάν προβούν πάλι, όπως και στην υπόθεση της Συμφωνίας των Πρεσπών, σε κορώνες και χειροκροτά η πτέρυγα του ΣΥΡΙΖΑ τον αντιλέγοντα της Νέας Δημοκρατίας ή το αντίστροφο, οδηγεί το Κοινοβούλιο σε μια διαδικασία η οποία γίνεται αντιληπτή από τον λαό και επιβεβαιώνεται η ρήση του Αρχηγού μας, του Νικόλαου Μιχαλολιάκου, ότι στο ελληνικό Κοινοβούλιο υπάρχει η Χρυσή Αυγή και το κόμμα «των κομμάτων», το ψευδεπίγραφο «συνταγματικό τόξο».

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Κόλλια, έχετε τον λόγο κι εσείς για πέντε λεπτά.

**ΜΑΡΙΑ ΚΟΛΛΙΑ - ΤΣΑΡΟΥΧΑ:** Ευχαριστώ, κυρία Πρόεδρε.

Κυρία Πρόεδρε, κυρίες και κύριοι συνάδελφοι, η έννοια της εθνικής κυριαρχίας είναι ένα νομικοπολιτικό επίκεντρο αξιολόγησης της σχέσης εξάρτησης μεταξύ διεθνούς και εσωτερικού δικαίου.

Η εθνική κυριαρχία ταυτίζεται και από τη νομολογία και από τους θεωρητικούς με την έννοια της ανεξαρτησίας, έτσι ώστε κυρίαρχη να είναι η κρατική εξουσία όταν δεν επιβάλλονται περιορισμοί έξωθεν, όταν ισχύει η ελευθερία αποφάσεων και άσκηση των πολιτειακών αρμοδιοτήτων σε διεθνές επίπεδο.

Η έννοια της εθνικής κυριαρχίας ενός κράτους συναντά, όμως, σοβαρούς περιορισμούς σε δύο περιπτώσεις: Όταν εκχωρείται μια κρατική πολιτειακή αρμοδιότητα προβλεπομένη στο Σύνταγμα προς έναν διεθνή οργανισμό, περίπτωση που πραγματεύεται η παράγραφος 2 του άρθρου 28 του Συντάγματος, ή όταν εκχωρείται μέρος της εθνικής κυριαρχίας σε ένα άλλο κράτος, περίπτωση την οποία ρυθμίζει η παράγραφος 3 του άρθρου 28.

Όμως, το γεγονός ότι το Διεθνές Δίκαιο επιτρέπει κατ’ αρχάς τέτοιους περιορισμούς στην εθνική κυριαρχία, αυτό δεν σημαίνει ότι οι περιορισμοί αυτοί μπορούν να γίνουν χωρίς προϋποθέσεις, που το ίδιο το Σύνταγμά μας βάζει. Και τέτοιες προϋποθέσεις τίθενται στο άρθρο 28 και ιδιαίτερα στην παράγραφο 3 που αναφέρεται στην κύρωση διεθνούς συνθήκης μεταξύ κρατών, αλλά όχι στο πλαίσιο οργάνου διεθνούς οργανισμού, όπως είναι το ΝΑΤΟ εν προκειμένω, και για τον λόγο αυτόν υπάρχουν και άλλες δύο επιπρόσθετες προϋποθέσεις: η αρχή ισότητας και ο όρος της αμοιβαιότητας.

Η αρχή της ισότητας έχει την έννοια της κυρίαρχης ισότητας και ταυτίζεται με τη νομική ισότητα ανάμεσα στα κράτη, ενώ ο όρος της αμοιβαιότητας αναφέρεται στην αναλογική μεταχείριση από το άλλο αντισυμβαλλόμενο μέρος, κράτος. Δηλαδή, η αρχή της αμοιβαιότητας εν γένει συνιστά ειδικότερη εκδήλωση της αρχής της κυρίαρχης ισότητας, πάλι όμως μεταξύ των κρατών.

Κατά συνέπεια αυτές οι αρχές, τις οποίες επικαλύπτει το άρθρο 28 παράγραφος 3, εφαρμόζονται σε διακρατικές συμβάσεις και σε καμμία περίπτωση μέσα σε συμβάσεις όπως στο πλαίσιο διεθνών οργανισμών, όπου εφαρμόζεται το άρθρο 28 παράγραφος 2.

Τέτοια αναφορά γίνεται στην παράγραφο 2 του άρθρου 28, όπου ad hoc περιγράφεται η υπό κρίση περίπτωση της κύρωσης του πρωτοκόλλου εισδοχής της FYROM στο ΝΑΤΟ, που αφορά στην υποτιθέμενη προαγωγή της συνεργασίας με άλλα κράτη μέσω της αναγνώρισης με συνθήκη σε διεθνείς οργανισμούς, όπως είναι το ΝΑΤΟ, αρμοδιοτήτων που εμπίπτουν στις συνταγματικές αρμοδιότητες του ελληνικού κράτους.

Έτσι, λοιπόν, αναφέρω ρητά το 28.2: «για να εξυπηρετηθεί σπουδαίο εθνικό συμφέρον και να προωθηθεί η συνεργασία με άλλα κράτη, μπορεί να αναγνωριστούν με συνθήκη ή συμφωνία σε όργανα διεθνών οργανισμών αρμοδιότητες που προβλέπονται από το Σύνταγμα. Για την ψήφιση του νόμου που κυρώνει αυτή τη συνθήκη ή συμφωνία απαιτείται πλειοψηφία των τριών πέμπτων του όλου αριθμού των Βουλευτών». Είναι παντελώς εκτός πεδίου εφαρμογής από την άλλη, η παράγραφος 1 του άρθρου 28.

Ποια αρμοδιότητα του ελληνικού κράτος εκχωρείται και χάνεται με την κύρωση αυτού του πρωτοκόλλου εισδοχής στο ΝΑΤΟ της FYROM; Στα άρθρα 4 παράγραφος 6, 22 παράγραφος 4 και 68 παράγραφος 2, καθώς και στο άρθρο 1 παράγραφος 2 και 3 του Συντάγματος του δικού μας, περιγράφεται με σαφή αλλά και έμμεσο τρόπο η αναφαίρετη υποχρέωση, δικαίωμα του ελληνικού κράτους περί άμυνας και προστασίας της ελληνικής επικράτειας ως ένα εκ των κυριοτέρων μέσων διαφύλαξης της ελληνικής κυριαρχίας.

Η Ελλάδα, λοιπόν, προσχώρησε στη βορειοατλαντική στρατιωτική συνθήκη του ΝΑΤΟ για γεωπολιτικούς λόγους αλλά και για λόγους ενδυνάμωσης της αποτρεπτικής της δύναμης έναντι τρίτων χωρών, καθώς στο προοίμιο του καταστατικού του ΝΑΤΟ με σαφήνεια διακηρύσσεται η διά μέσου της συλλογικής άμυνας διατήρηση της ειρήνης και της ασφάλειας στις περιοχές των επικρατειών των κρατών-μελών του οργανισμού. Τα κράτη-μέλη που έχουν δικαίωμα και υποχρέωση συλλογικής άμυνας έναντι τρίτων χωρών και στα υπόλοιπα κράτη που ονομάζονται τρίτα, σύμφωνα με αυτό που διάβασα προηγουμένως, έναντι των οποίων αυτά μπορούν να αναλάβουν συλλογική αμυντική δράση, εναντίον των τρίτων κρατών, για την προάσπιση της επικράτειας και της εθνικής κυριαρχίας τους με βάση το άρθρο 5 του καταστατικού.

Τα συμβαλλόμενα μέρη στο άρθρο 5, κυρία Πρόεδρε, συμφωνούν ότι μια ένοπλη επίθεση εναντίον ενός ή περισσοτέρων από αυτούς στην Ευρώπη ή τη Βόρεια Αμερική, θεωρείται επίθεση εναντίον όλων.

Κάθε ένας από αυτούς για την άσκηση του δικαιώματος του ατόμου ή της συλλογικής άμυνας που αναγνωρίζεται από το άρθρο 51 του Χάρτη των Ηνωμένων Εθνών θα βοηθήσει το συμβαλλόμενο μέρος ή τα μέρη που επιτίθενται έτσι, λαμβάνοντας ατομικά και σε συνεννόηση με άλλα μέρη τα μέτρα που κρίνει αναγκαία, συμπεριλαμβανομένης της χρήσης ένοπλης δύναμης, για να αποκαταστήσει και να διατηρήσει την ασφάλεια της περιοχής της Ευρώπης ή του Βόρειου Ατλαντικού.

Έτσι, λοιπόν, κυρία Πρόεδρε, κλείνοντας με αυτά που ανέφερα προηγουμένως, αν η ελληνική Βουλή κυρώσει σήμερα το Πρωτόκολλο Εισδοχής της FYROM στο ΝΑΤΟ, το πρώτο και πλέον προφανές αποτέλεσμα θα είναι η Πρώην Γιουγκοσλαβική Δημοκρατία της Μακεδονίας να πάψει να είναι τρίτο μέλος. Θα απαλειφθεί έτσι η δυνατότητα της Ελλάδας να αιτηθεί στο μέλλον και υπό συνθήκες απειλής από το όμορο κράτος της FYROM με ιστορικό υπαρκτού αλυτρωτισμού δήθεν μακεδονικής μειονότητας στη χώρα μας και πολλών άλλων, τα οποία είδαμε, δυστυχώς, από παλιότερα, αλλά και μετά την ψήφιση της Συμφωνίας των Πρεσπών. Δεν θα μπορέσουμε, λοιπόν, να έχουμε την προστασία της συλλογικής άμυνας με βάση το άρθρο 5 του καταστατικού.

Με αυτήν την έννοια, η δυνατότητα και η υποχρέωση της Ελλάδος να προασπιστεί την επικράτειά της μέσω του αιτήματος συλλογικής άμυνας, που εντάσσεται στη γενική υποχρέωση άμυνας των άρθρων 4, 22 και 68 του Συντάγματος, περιορίζεται αναφορικά με τη FYROM και μεταβιβάζεται στο ΝΑΤΟ η δυνατότητα μόνο μετά από την αποβολή της FYROM στο μέλλον να ανακτήσει η Ελλάδα το δικαίωμα συλλογικής άμυνας έναντι του όμορου κράτους.

Γι’ αυτούς τους λόγους, κυρία Πρόεδρε, οι Ανεξάρτητοι Έλληνες πιστεύουν ότι η ελληνική Βουλή και η ελληνική Κυβέρνηση υποχρεούνται -και αυτό ζητούν- να εφαρμόσουν απαρέγκλιτα την παράγραφο 2 του άρθρου 28 που απαιτεί πλειοψηφία των δύο πέμπτων των Βουλευτών.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο αντιλέγων από τον ΣΥΡΙΖΑ κ. Κοντονής έχει τον λόγο για πέντε λεπτά.

**ΣΤΑΥΡΟΣ ΚΟΝΤΟΝΗΣ:** Κυρία Πρόεδρε, δεν θα τα χρειαστώ τα πέντε λεπτά.

Εν πρώτοις, θέλω να πω ότι είναι από τις σπάνιες περιπτώσεις που ένσταση αντισυνταγματικότητας και νομικοί ισχυρισμοί ενός κόμματος βρίσκονται σε απόλυτη αναντιστοιχία με την ιδεολογία του. Αυτά που ακούσαμε από τη Χρυσή Αυγή είναι και τα δύο για τα σκουπίδια και, ως εκ τούτου, δεν πρόκειται να απαντήσουμε.

Το δεύτερο που θέλω να πω είναι το εξής: Σχετικά με την ένσταση αντισυνταγματικότητας του κόμματος των Ανεξαρτήτων Ελλήνων, θέλω να τονίσω τούτο, ότι, αν είχε ένα νόημα να συζητήσουμε για το άρθρο 28 παράγραφος 1 ή 2 και ποιο τυγχάνει εφαρμογής, αυτή η συζήτηση νομίζω εξαντλήθηκε κατά την κύρωση της Συμφωνίας των Πρεσπών, διότι τουλάχιστον θεωρητικά εκεί τυγχάνει εφαρμογής το άρθρο 28 παράγραφος 2, παρά το γεγονός ότι στη συγκεκριμένη συνθήκη δεν υπήρξε καμμία εκχώρηση αρμοδιότητας, πολύ δε περισσότερο εξουσίας.

Όμως, θα μπορούσε κάποιος να ισχυριστεί ότι, όπως αναφέρει το άρθρο 28 παράγραφος 2, έχουμε μια διεθνή συνθήκη, η οποία μπορεί να εμπεριέχει κάτι τέτοιο. Επαναλαμβάνω ότι η Συμφωνία των Πρεσπών δεν είχε καμμία τέτοια παράμετρο, δηλαδή εκχώρηση αρμοδιοτήτων ή εξουσίας.

Σήμερα που έχουμε την κύρωση του Πρωτοκόλλου Εισόδου της Βόρειας Μακεδονίας, της Πρώην Γιουγκοσλαβικής Δημοκρατίας της Μακεδονίας, στο ΝΑΤΟ, δεν υπάρχει από μέρους της Ελλάδας καμμία εκχώρηση αρμοδιότητας εξουσίας. Εάν υπάρχει από κάποιον, είναι από το κράτος, το οποίο αιτείται την ένταξή του σ’ ένα διεθνή οργανισμό και, βεβαίως, συμπαρασύρει αυτή η αίτηση -και προφανές είναι αυτό- εκχώρηση κάποιων αρμοδιοτήτων.

Όσον αφορά τη χώρα μας, ό,τι εκχωρήθηκε, εκχωρήθηκε, όταν η Ελλάδα εντάχθηκε στο ΝΑΤΟ και όταν επανεντάχθηκε το 1980.

Επομένως, το συγκεκριμένο πρωτόκολλο δεν εμπεριέχει κάποια εκχώρηση αρμοδιότητας εξουσίας και γι’ αυτόν τον λόγο ζητάμε από την ελληνική Βουλή την απόρριψη της συγκεκριμένης ένστασης αντισυνταγματικότητας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θέλει κάποιος Κοινοβουλευτικός Εκπρόσωπος να πάρει τον λόγο;

**ΑΝΔΡΕΑΣ ΛΟΒΕΡΔΟΣ:** Εγώ, κυρία Πρόεδρε, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Κι εγώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη σειρά.

Παρακαλώ, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κυρία Πρόεδρε.

Έγινε μια σχετική συζήτηση για λίγα λεπτά και στη Διαρκή Επιτροπή Εξωτερικών και Άμυνας. Άκουσα τον Πρόεδρο των Ανεξαρτήτων Ελλήνων εκεί, αλλά και σε μια ιδιωτική συνομιλία μου το μετέφερε, ότι υπάρχει μια ιδιαιτερότητα σε σχέση με τη FYROM, επειδή είναι όμορο κράτος και ένα παρελθόν σχετικό με την Τουρκία στη δεκαετία του 1970.

Γιατί τα λέω αυτά; Τα λέω αυτά γιατί στην επιτροπή υποστηρίξαμε ως Δημοκρατική Συμπαράταξη -και το επαναλαμβάνουμε- ότι σε όλες τις κυρώσεις πρωτοκόλλων προσχωρήσεως τα προηγούμενα χρόνια ακολουθήσαμε τον κανόνα του άρθρου 28 παράγραφος 1 του Συντάγματος, δηλαδή την απαίτηση της πλειοψηφίας των παρόντων. Αυτό το κάναμε με την Κροατία, το κάναμε με την Αλβανία, τη Βουλγαρία και τη Ρουμανία. Προσφάτως και με το Μαυροβούνιο.

Άρα, δεν θα υπήρχε κανένας λόγος και δεν υπάρχει, εν τέλει, κανένας λόγος να αλλάξουμε τώρα κανόνα και να πάμε στην παράγραφο 2 του άρθρου 28, που απαιτεί η εκχώρηση αρμοδιοτήτων που το Σύνταγμα προβλέπει για εμάς σε διεθνείς οργανισμούς, ή στην παράγραφο 3, η οποία προβλέπει θέματα περιορισμών εθνικής κυριαρχίας.

Όμως, είχα πει στον κύριο Υπουργό, τον κ. Κατρούγκαλο, να κοιτάξει στα αρχεία του Υπουργείου Εξωτερικών αν κάτι άλλο διαφορετικό έχει υπάρξει στη δεκαετία του 1970 μετά την πτώση της Δικτατορίας σε σχέση με την Τουρκία.

Εγώ, κύριε Κατρούγκαλε, απ’ όσο έψαξα δεν βρήκα κάτι. Δεν βρήκα απολύτως τίποτα.

Συνεπώς είναι μια η κατάληξη, ένα το συμπέρασμα, ότι πρέπει να ακολουθήσουμε και σήμερα, επί της ψηφοφορίας δηλαδή, τον κανόνα του άρθρου 28 παράγραφος 1 του Συντάγματος και τον κανόνα της πλειοψηφίας των παρόντων.

Έχουμε αντιμετωπίσει αυτές τις μέρες, αυτές τις εβδομάδες, έναν ορυμαγδό επιχειρημάτων εμείς που είμαστε αντίθετοι με τη Συμφωνία των Πρεσπών για δήθεν συνταγματικά μέσα που υπήρχαν μπροστά μας και εμείς δεν τα ακολουθήσαμε.

Ένα από αυτά ήταν γιατί δεν ψηφίσαμε τη διενέργεια δημοψηφίσματος, ξεχνώντας ότι το Σύνταγμα προβλέπει δύο πέμπτα να προτείνουν και εκατόν ογδόντα να λένε υπέρ της διενέργειας δημοψηφίσματος.

Άλλοι έλεγαν περί παραιτήσεως, που δεν ασκήσαμε αυτό το μέσο, διότι αν το ασκούσαμε, θα μπορούσε να αλλάξει η κατάσταση. Μα, αν το ασκούσαμε, απλώς θα αυξάναμε την πλειοψηφία του ΣΥΡΙΖΑ προσθέτοντάς του κάποιους Βουλευτές.

Ακούστηκε -και τι δεν ακούστηκε- να παραιτηθεί ο Πρόεδρος της Δημοκρατίας, λέει, για να σταματήσει αυτήν τη διαδικασία, λες και ο κ. Βούτσης που θα αναλάμβανε ως προσωρινός Πρόεδρος θα είχε μια άλλη άποψη.

Ακούστηκαν διάφορα τερατώδη και όλα αυτά πρέπει να παραμεριστούν και πρέπει να αντιμετωπίσουμε τα ζητήματα σε πολιτικό επίπεδο και όχι σε νομικό επίπεδο, κυρία Πρόεδρε, διότι το νομικό επίπεδο είναι καθαρό.

Θέλω να πω στην κ. Κόλλια ότι μια δυνατότητα που είχε το κόμμα της να μην έχει ανάγκη νομικών συνταγματικών επιχειρημάτων, αλλά πολιτικά να σταματήσει αυτήν τη διαδικασία, ήταν η ψηφοφορία του Ιουνίου επί της προτάσεως μομφής.

Και δεν στέκει, κυρία Πρόεδρε, -και με αυτό κλείνω- το επιχείρημα ότι οι αριθμοί δεν έβγαιναν, διότι, απ’ ότι έχω ενημερωθεί από το Κομμουνιστικό Κόμμα Ελλάδας, δεν είναι αμετακίνητη η στάση του ότι καταψηφίζει οποιαδήποτε πρόταση μομφής. Το κρίνει κάθε φορά συγκεκριμένα. Αν, λοιπόν, οι αριθμοί ήταν ανοιχτοί, η δική σας τότε υπερψήφιση της μομφής θα είχε σταματήσει αυτήν τη διαδικασία. Δεν έγινε.

Άρα, η Συμφωνία των Πρεσπών κυρώθηκε από την ελληνική Βουλή και ακολουθήθηκαν οι διαδικασίες από πλευράς Ελληνικής Δημοκρατίας. Σήμερα έχουμε το πρωτόκολλο προσχωρήσεως.

Νομίζω, κυρία Πρόεδρε, ότι ο διάλογος είναι πολιτικός και δεν είναι νομικός.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Δεν πρόκειται να ασχοληθώ με την πρώτη πρόταση. Τώρα ένα κόμμα που υποστηρίζει τη χούντα, που κατέλυσε το αστικό Σύνταγμα, να ζητάει να βάλει θέματα συνταγματικότητας, δεν αξίζει καμμία απάντηση. Θα μιλήσω γενικότερα.

Αυτές οι προτάσεις και από το κόμμα των ΑΝΕΛ, αλλά και όσες γίνονται κατά καιρούς, είναι προσχηματικές περί εκχώρησης εθνικής κυριαρχίας κ.λπ..

Ερώτημα: Όταν η Κυβέρνηση ΣΥΡΙΖΑ - ΑΝΕΛ και ο Υπουργός Άμυνας έδωσε βάση drones στο κέντρο της Ελλάδας στους Αμερικάνους με τις συνέπειες που οι στρατιωτικοί, αλλά και ο απλός κόσμος, καταλαβαίνουν -να ελέγχουν, δηλαδή, όλη την Ελλάδα μέχρι κάτω, όλη τη Μεσόγειο με την παραμικρή λεπτομέρεια- όταν εκχώρησε αυτήν τη βάση, ρώτησε κανέναν;

Η Κυβέρνηση ήρθε στη Βουλή, έστω να ενημερώσει και να γίνει συζήτηση; Όχι. Για το Στεφανοβίκειο; Τα ίδια. Για την Αλεξανδρούπολη, που θα μετατραπεί, όπως λέει ο κ. Πάιατ, ο «ινστρούχτορας» της σημερινής Κυβέρνησης, στη γιγαντιαία βάση ελικοπτέρων του ΝΑΤΟ στη Νοτιοανατολική Μεσόγειο, ρώτησε κανέναν; Όχι, δεν ρώτησε κανέναν. Και φαντάζομαι ότι κανένας δεν είναι αφελής να πιστεύει ότι θα προστατεύει την εθνική ανεξαρτησία και τα κυριαρχικά δικαιώματα της χώρας. Επομένως, τα θεωρούμε προσχηματικά.

Τι λέμε ως Κομμουνιστικό Κόμμα Ελλάδας; Έχουμε τώρα τη συνταγματική Αναθεώρηση. Το μόνο κόμμα που προτείνει την κατάργηση του άρθρου 28, που βάζει τις διεθνείς συμβάσεις πάνω από το Εθνικό Δίκαιο και που εκχωρεί και λοιπά –είναι όλα γνωστά- είναι το ΚΚΕ. Λέμε να καταργηθεί, ώστε η χώρα να είναι ανεξάρτητη και να μην εκχωρούνται κυριαρχικά δικαιώματα. Τώρα θα πει κανένας, διεθνείς…

**ΝΙΚΟΛΑΟΣ ΞΥΔΑΚΗΣ:** Κύριε Παφίλη…

**ΑΘΑΝΑΣΙΟΣ ΠΑΦΙΛΗΣ:** Θα το ακούσετε, αν υπάρχει. Μη βιάζεστε!

Θα πει κανένας «δεν θα κάνεις διεθνείς συμβάσεις;». Βεβαίως, θα κάνεις. Θα έχουν ισχύ τυπικού νόμου. Και επειδή λένε ότι δεν υπάρχει, όπως δεν υπήρχαν και τα χημικά και οι βόμβες στείρωσης που γράφουν τα τρολ σας για τον Ισπανό, η Ελβετία έχει τέτοιο σύστημα και το έχει κατοχυρωμένο στο Σύνταγμά της και δεν είναι σοσιαλιστική χώρα. Δείχνει ότι είναι πραγματικά, ανεξάρτητα από οτιδήποτε άλλο, μια χώρα ανεξάρτητη σε σχέση με αυτά.

Επομένως, ιδού η Ρόδος, ιδού και η απόφαση!

Όποιος, λοιπόν, διαφωνεί με εκχώρηση κυριαρχικών δικαιωμάτων να στηρίξει την πρόταση αλλαγής και κατάργησης του άρθρου 28.

**ΜΑΡΙΑ ΚΟΛΛΙΑ - ΤΣΑΡΟΥΧΑ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Κόλλια, δεν επιτρέπεται να δώσω τον λόγο. Αν είναι κάτι τόσο σημαντικό, να κάνω μια παρέκκλιση για ένα λεπτό. Τι θέλετε να πείτε;

Ορίστε, έχετε τον λόγο.

**ΜΑΡΙΑ ΚΟΛΛΙΑ - ΤΣΑΡΟΥΧΑ:** Πήγαμε στον Ιούνιο πάλι. Δεν θεωρώ ότι είναι προσωπικό, είναι πολιτικό το θέμα.

Όμως, επειδή τοποθετήθηκε ο κ. Λοβέρδος και έριξε πάλι στους Ανεξάρτητους Έλληνες το βάρος για την ψήφιση αυτής της συμφωνίας, καταντάει γελοίο –και δεν πρέπει να το χαρακτηρίσω γελοίο, γιατί δεν είναι σωστή η έκφραση μέσα στο Κοινοβούλιο- αλλά θα μου επιτρέψετε να πω ότι δεν μπορεί κανένα κόμμα, κανένα κίνημα, καμμία Κοινοβουλευτική Ομάδα να περιμένει από την άλλη τι θα ψηφίσει για να ψηφίσει και αυτή.

Εμείς είχαμε την άποψή μας. Συνεχίζουμε να την έχουμε την άποψή μας. Ήταν και είναι η κόκκινη γραμμή μας.

Και σε ό,τι έχει να κάνει με τη Νέα Δημοκρατία -και βέβαια και το ΠΑΣΟΚ- που τα προηγούμενα χρόνια χειρίστηκαν αυτά τα θέματα, η Νέα Δημοκρατία θα μπορούσε και τον προηγούμενο καιρό και σήμερα ακόμα να προτείνει μαζί μας την ένσταση αντισυνταγματικότητας, να ζητήσουμε και να κάνουμε τη μάχη μας εδώ και να ζητήσει να κάνει ξανά πρόταση μομφής προς την Κυβέρνηση, κάτι που δεν το έχει κάνει.

Άρα, όλα αυτά είναι προφάσεις εν αμαρτίαις, προσπαθώντας όλο το Κοινοβούλιο -τουλάχιστον οι περισσότερες πλευρές και παρατάξεις- να ρίξει για άλλη μία φορά το βάρος στους Ανεξάρτητους Έλληνες.

Εμείς αποδεχόμαστε μόνο τις κόκκινες γραμμές που έχουμε, για τις οποίες ως το τέλος θα είμαστε συνεπείς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός δεν θέλει τον λόγο. Κατά συνέπεια…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κυρία Πρόεδρε, μας ξεχάσατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ρώτησα πριν ποιος θέλει να μιλήσει…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Είχα σηκώσει το χέρι μου, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν σας είδα, συγγνώμη.

Ορίστε, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κυρία Πρόεδρε, ως προς την πρώτη ένσταση της Χρυσής Αυγής, ισχύουν τα όσα πάντοτε λέω και όσα είπε και ο Κοινοβουλευτικός Εκπρόσωπος του ΚΚΕ, παρέλκει η τοποθέτηση.

Όσον αφορά τη δεύτερη των Ανεξαρτήτων Ελλήνων, κατ’ αρχήν, όπως σωστά ελέχθη, οι Ανεξάρτητοι Έλληνες είχαν την ευκαιρία να σταματήσουν αυτή την ιστορία με ψήφιση της πρότασης μομφής. Το απέφυγαν. Και προσπαθούν τώρα με διάφορους τρόπους να επανέλθουν στην κεντρική συζήτηση για το συγκεκριμένο ζήτημα.

Το μόνο που αξίζει –νομίζω- να σχολιάσω εδώ είναι το σκεπτικό περί του άρθρου 5 της Συνθήκης του ΝΑΤΟ περί συλλογικής προστασίας, το οποίο εμφανίζεται.

Δηλαδή, εμφανίζεται στην πρόταση -και μάλιστα εγγράφως- από κόμμα του οποίου ο Αρχηγός υπήρξε Υπουργός Εθνικής Άμυνας επί μακρόν το εξής σκεπτικό, κυρίες και κύριοι συνάδελφοι, ότι κυρώνοντας το συγκεκριμένο πρωτόκολλο η Ελλάδα θα απολέσει τη δυνατότητα να επικαλεστεί το άρθρο 5 της συλλογικής προστασίας εναντίον των Σκοπίων, αν χρειαστεί. Και η μετάφραση είναι ότι η Ελλάς για να αντιμετωπίσει τα Σκόπια χρειάζεται πιθανόν τη βοήθεια του ΝΑΤΟ. Και αυτό προέρχεται ως σκεπτικό από κόμμα του οποίου ο Αρχηγός υπήρξε Υπουργός Εθνικής Άμυνας αυτής της χώρας για τέσσερα χρόνια.

Αυτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα αντισυνταγματικότητας που ετέθη. Επειδή και οι δύο προτάσεις, ανεξαρτήτως του σκεπτικού, ζητούν την εφαρμογή του 28 παράγραφος 2, ενώ στην παρούσα διαδικασία εφαρμόζεται το 28 παράγραφος 1, θα γίνει κοινή ψηφοφορία.

Οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την ένσταση)

**ΑΘΑΝΑΣΙΟΣ ΠΑΦΙΛΗΣ:** Κυρία Πρόεδρε, εμείς απέχουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Το ΚΚΕ απεχώρησε. Οι λοιποί είναι παρόντες.

Προφανώς, ηγέρθησαν οι ολιγότεροι. Είναι προφανές ότι δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

Τον λόγο έχει ο ειδικός αγορητής της Χρυσής Αυγής κ. Παναγιώταρος.

Κυρία Παναγιώταρε, έχετε τον λόγο για δέκα λεπτά.

(Θόρυβος στην Αίθουσα)

**ΗΛΙΑΣ ΠΑΝΑΓΙΩΤΑΡΟΣ:** Κυρία Πρόεδρε, μισό λεπτό να εκκενωθεί η Αίθουσα από τους διαφωνούντες με την παρουσία μας.

Παρακαλώ, σύντροφοι, αποχωρήσετε λίγο πιο γρήγορα για να μιλήσουμε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ξεκινήστε, κύριε συνάδελφε.

**ΗΛΙΑΣ ΠΑΝΑΓΙΩΤΑΡΟΣ:** Πριν ξεκινήσω θα ήθελα να απαντήσω στον κ. Κοντονή ότι για τα σκουπίδια είναι η ανύπαρκτη ιδεολογική σας συνέπεια, σύντροφοι. Πηγαίνετε τώρα να κάνετε προπόνηση για τις επικύψεις στο ΝΑΤΟ και όλα καλά!

Όσο για το εν λόγω νομοσχέδιο, αυτό το οποίο έχουν καταλάβει όλοι, φίλοι και εχθροί του συνταγματικού και του αντισυνταγματικού, όπως λέτε, τόξου –βέβαια, τώρα το ποιος είναι το συνταγματικό και ποιος είναι το αντισυνταγματικό είναι μια άλλη συζήτηση- είναι ότι έχετε ξεπουλήσει τη μία και μόνη Μακεδονία που είναι μόνο ελληνική, πρώτον, για τις γεωπολιτικές επιθυμίες των Ηνωμένων Πολιτειών της Αμερικής, που δυστυχώς έρχονται σε αντίθεση -θα έπρεπε μάλλον να είναι σε αντίθεση- με τις δικές μας γεωπολιτικές επιθυμίες και δεύτερον, για την ικανοποίηση των ιδεολογικών σας συμπλεγμάτων, σύντροφοι -αυτά που πάθατε το 1946-1949 προσπαθείτε τώρα με διάφορες νομοθεσίες να τα πράξετε, για να ικανοποιήσετε τους ιδεολογικούς σας προγόνους- και τρίτον, για τα διαλυτικά σχέδια του χρηματοδότη πολλών εξ υμών Τζορτζ Σόρος και καθένας να βάλει όποιο «ι» θέλει.

Και όλα αυτά δίχως να αποκομίσετε τίποτα -το τραγικότερο όλων- όχι δίχως να αποκομίσετε τίποτα εσείς, αλλά η Ελλάς και ο νοών νοείτω. Διότι πολλοί εξ υμών αποκομίσατε πολλά.

Όσο και αν προσπαθείτε να μας πείσετε ότι η εν λόγω συμφωνία –προδοσία κατά τη συντριπτική πλειοψηφία του ελληνικού λαού- αυτό το έκτρωμα των Πρεσπών ωφέλησε την Ελλάδα, ωφέλησε τη Μακεδονία μας, ψάχνουν όλοι να βρουν πού, αλλά δεν βρίσκει κανένας. Ακόμα και ο εισηγητής του ΣΥΡΙΖΑ –διαβάζοντας στην κυριολεξία, δεν σήκωσε το βλέμμα του από κάτω- δεν μπορούσε ούτε ένα επιχείρημα να ψελλίσει.

Αλήθεια, τι έγινε γεωπολιτικά; Κερδίσαμε ή χάσαμε από όλα αυτά; Τι κερδίζουμε και τι χάνουμε από την ένταξη των Σκοπίων στο ΝΑΤΟ; Τι γίνεται με τον αλυτρωτισμό των γειτόνων μας; Τίποτα απολύτως! Σας φτύνουν μες στη μούρη και εσείς νομίζετε ότι ψιχαλίζει.

Αλήθεια, τι αποκομίσαμε, τι κερδίσαμε, σε τι ωφεληθήκαμε σχετικά με την πολυπληθέστατη ελληνική μειονότητα που ζει στα Σκόπια; Μέχρι πρότινος, μάλιστα, ο Υπουργός Εξωτερικών σας, ο κ. Κοτζιάς, μιλούσε με απαξιωτικά λόγια και με άρνηση για την ύπαρξη εκατοντάδων χιλιάδων Ελλήνων που ζουν εκεί και το αποδέχονται και το δέχονται και οι ίδιοι οι Σκοπιανοί.

Αλήθεια, τι αποκομίσαμε σε ζητήματα της καθημερινότητας, σε ζητήματα εμπορικά, του εμπορικού κόσμου, του επιχειρηματικού κόσμου; Όλη η βόρεια Ελλάδα βράζει σχετικά με τα εμπορικά σήματα, με ονομασίες; Τίποτα απολύτως.

Αλήθεια, καθώς σήμερα συζητάμε για τη δεύτερη πράξη αυτού του δράματος, τι κερδίζουμε από την είσοδο ων Σκοπίων στο ΝΑΤΟ;

Κλείνουμε κάποιες εκκρεμότητες που υπάρχουν, κάποια προβλήματα; Σχετικά με το καθεστώς των δεκαεννέα νησιών του Αιγαίου, που το ΝΑΤΟ τα θεωρεί αποστρατιωτικοποιημένα και δεν τα συμπεριλαμβάνει σε κανέναν σχεδιασμό του κάνατε κάτι; Ζητήσατε να περάσει η ατζέντα μας επ’ αυτού του θέματος; Όχι φυσικά.

Κάνατε τίποτα στο σοβαρότατο πρόβλημα που υπάρχει σχετικά με την άρνηση δικαιώματος της Ελλάδος σε «search and rescue», σε έρευνα και διάσωση, που εδώ και χρόνια το χρησιμοποιεί η Τουρκία; Το κλείσατε αυτό το ζήτημα; Όχι.

Αντ’ αυτού ξέρετε τι θα γίνει μόλις τα Σκόπια γίνουν και αυτά κανονικό μέλος του ΝΑΤΟ; Θα έχουμε κι άλλη χώρα που θα αρνείται την έρευνα και τη διάσωση και, όταν θα έρχεται καμμιά φορά το ζήτημα προς ψήφιση, σαφώς και τα Σκόπια, μιας και είναι προσδεδεμένα από την αρχή της υπάρξεώς τους στο άρμα της Τουρκίας, θα ψηφίζουν υπέρ των τουρκικών συμφερόντων.

Κάνατε τίποτα σε δεκάδες άλλα μικρότερα επιμέρους ζητήματα που αφορούν διενέξεις που υπάρχουν μεταξύ Ελλάδος και Τουρκίας εντός ή εκτός ΝΑΤΟ; Τίποτα απολύτως.

Η Τουρκία πήρε τα πάντα από τη συγκεκριμένη συμφωνία, τα Σκόπια πήραν τα πάντα, όλοι εχθροί της Ελλάδας πήραν τα πάντα και Ελλάδα δεν μπορούμε να σας πούμε τι ακριβώς πήρε, διότι θα έχουμε κάποιο ζήτημα και κάποια ποινή. Δεν πήρατε τίποτα, δώσατε τα πάντα. Ανοίξατε τον ασκό του Αιόλου σε όλα τα ζητήματα.

Και, σύντροφοι, ο αυτοεξευτελισμός σας δεν έχει τελειωμό. Είστε περίγελως των πάντων ό,τι και να γίνεται. Από τις κολεκτίβες της Νικαράγουας, από το «Φονιάδες των λαών, Αμερικανοί!», από τα βαρύγδουπα αντιιμπεριαλιστικά σας συνθήματα, από τις πολλές σόλες που λιώνατε στις πορείες προς την Αμερικανική Πρεσβεία, από τις προεκλογικές σας παλαιότερα εξαγγελίες, από το τι έλεγε και λέει ακόμα και τώρα το πρόγραμμά σας -δεν το έχετε αλλάξει- σχετικά με τις καταστροφικές συνέπειες της διεύρυνσης του ΝΑΤΟ και γενικότερα της ύπαρξης του ΝΑΤΟ, πήγατε ακριβώς στην απέναντι όχθη, στις επικύψεις στις ανώμαλες ορέξεις -δικά σας λεγόμενα είναι αυτά- των φονιάδων των λαών Αμερικανών και του ΝΑΤΟ. Καταντήσατε από τις πορείες προς την Αμερικανική Πρεσβεία να πηγαίνετε στα tea party του Αμερικανού πρέσβη εντός της οικίας του και να βγάζετε και πολύ ωραίες φωτογραφίες.

Και βέβαια το παράλογο και οξύμωρο είναι ότι την άλλη μέρα ξαναπάτε σε πορείες, πιάνεστε αγκαζέ, φοράτε τα κόκκινα φουλάρια σας εκεί για να δείξετε ότι παραμένετε σοσιαλιστές, κομμουνιστές, μαρξιστές, και μετά ψηφίζετε ό,τι θέλει το ΝΑΤΟ.

Καταθέτουμε για τα Πρακτικά έτσι για να υπάρχουν τις φωτογραφίες του συντρόφου Πολάκη, που είναι στις κολεκτίβες της Νικαράγουας με τα καλάσνικοφ και φυλάει τις φυτείες τους κακούς Κόντρας -έτσι έλεγε- και καταθέτουμε πάλι για τα Πρακτικά μία πολύ ωραία φωτογραφία από το tea party στην οικία του Αμερικανού πρέσβη -δεν ξέρω αν είναι για την 4η Ιουλίου ή για κάποια άλλη μέρα- με τον κ. Νίκο Παππά και διάφορους άλλους συντρόφους.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τις προαναφερθείσες φωτογραφίες οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύντροφοι, επιχειρηματολογήστε σήμερα -έναν ή δύο ομιλητές θα έχετε- υπέρ του ΝΑΤΟ και αφήστε τώρα τα περί αντιιμπεριαλισμού και όλα αυτά.

Όσο για εσάς, κύριοι της Νέας Δημοκρατίας, πείτε ξεκάθαρα ποια ήταν η εθνική σας θέση, γιατί από σας ξεκίνησε το κακό για να λέμε τα πράγματα με το όνομα τους. Είχατε αποδεχτεί τη σύνθετη ονομασία. Πείτε είστε υπέρ ή κατά της σύνθετης ονομασίας με γεωγραφικό ή άλλο προσδιορισμό για τα Σκόπια; Να υπάρχει η λέξη «Μακεδονία» στην ονομασία του γειτονικού κρατιδίου; Ναι ή όχι;

Για να μην πούμε για όλα τα υπόλοιπα και το παρασκήνιο των τελευταίων ημερών. Ενώ πριν από τη συζήτηση για τη συμφωνία -εντός πολλών εισαγωγικών- των Πρεσπών είχατε σηκώσει πολύ ψηλά τον πήχη της αντίστασης, ξαφνικά «κράτει τις μηχανές» και πέρασαν όλα όμορφα και ωραία χωρίς να διαμαρτυρηθεί κανένας!

Όσο για τον κ. Καμμένο τον Πρόεδρο των Ανεξαρτήτων Ελλήνων που χθες στην επιτροπή, αναφερόμενος σε εμάς μιλούσε για τους απογόνους των κομιτατζήδων και αυτούς που πολέμησαν με τους κομιτατζήδες εναντίον των Ελλήνων, να δούμε τα p-book του καθενός τον ελληνικό στρατό και αν θέλει ας γυρίσουμε πίσω να δούμε και με ποιους πολέμησαν οι πατεράδες και οι παππούδες μας και οι πατεράδες και οι παππούδες άλλων και με ποιους ήταν.

Είχατε την ευκαιρία, κύριοι των Ανεξαρτήτων Ελλήνων, να γίνετε ήρωες το καλοκαίρι, να ρίξετε αυτήν την κυβέρνηση, βάσει των «κόκκινων γραμμών» σας, όπως τις λέτε. Βέβαια, οι γραμμές σας έχουν μεταμορφωθεί σε κάτι άλλα κόκκινα πράγματα, αλλά αυτό τέλος πάντων είναι μία άλλη δουλειά.

Για λίγους μήνες ακόμα εξουσία, κύριοι της συγκυβέρνησης και πλέον της Κυβέρνησης των εκατόν σαράντα πέντε και των δύο, τριών βουλευτών που παίζουν μπαλαντέρ σε δύο κόμματα, παίζουν και κυβέρνηση και αντιπολίτευση -μιλάμε ότι συμβαίνουν απίστευτα πράγματα- έχετε ξεπουλήσει τα πάντα και από ό,τι φαίνεται ετοιμάζεστε να ξεπουλήσετε και ακόμα περισσότερο, γιατί πολύ απλά η Αξιωματική Αντιπολίτευση έχει πάρει εντολή να περιμένει γιατί θα ‘ρθει και η δική της σειρά και δεν υπάρχει λόγος να κινήσει τα νήματα μία ώρα αρχύτερα. Βάζετε τον ελληνισμό σε τεράστιες καταστροφικές περιπέτειες. Το παιχνίδι -για να μιλήσω και είκοσι δευτερόλεπτα γενικότερα- είναι σικέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα μου δώσετε και εμένα τα δύο λεπτά. Ευχαριστώ.

Βλέπουμε ότι η ηγεσία αυτής της χώρας σε όλα τα επίπεδα είναι πιασμένησύμφωνα με τη διαφήμιση. Οι δημοσιογράφοι και αυτοί, ενώ στο Σχέδιο Ανάν ήταν όλοι υπέρ του σχεδίου, τώρα επειδή είδαν την καθολική αντίδραση του ελληνικού λαού, τηρούν μία ουδέτερη στάση, μία καθωσπρέπει στάση.

Κλείνοντας, θα σας επαναλάβουμε για μία ακόμη φορά την πάγια θέση της Χρυσής Αυγής, εμάς των κακών, των φασιστών ή όπως αλλιώς μας λέτε: Η Μακεδονία είναι μία και ελληνική. Κανένας συμβιβασμός για τη Μακεδονία μας και αν ποτέ μας αξιώσει ο Θεός -και ποτέ μη λέτε «ποτέ», κύριοι της Κυβέρνησης, της συγκυβέρνησης και της Αξιωματικής Αντιπολίτευσης-, αν ποτέ έρθουμε στα πράγματα, θα πετάξουμε στον κάλαθο των αχρήστων αυτή την προδοτική συμφωνία με όποιο κόστος για μας και την πατρίδα μας, αρκεί η αξιοπρέπεια όλων να είναι εκεί ψηλά.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Γκιόκας από το Κομμουνιστικό Κόμμα Ελλάδας για δέκα λεπτά. Ενημερώνω το Σώμα, επειδή βλέπω μία μαζική αποχώρηση, ότι έτσι κι αλλιώς πρέπει να είστε παρόντες γύρω στις 19:00, οπότε και θα πραγματοποιηθεί η ονομαστική ψηφοφορία, σύμφωνα με το άρθρο 72 παράγραφος 1 εδάφιο γ΄ του Κανονισμού της Βουλής. Ζητήθηκε η ονομαστική ψηφοφορία από τον Πρόεδρο της Βουλής.

Κύριε Γκιόκα, έχετε τον λόγο για δέκα λεπτά.

**ΙΩΑΝΝΗΣ ΓΚΙΟΚΑΣ:** Είπαμε και χθες στην επιτροπή ότι το πρωτόκολλο ένταξης της Βόρειας Μακεδονίας πλέον στο ΝΑΤΟ δεν είναι κάτι τυπικό και διαδικαστικό. Είναι η ουσία της Συμφωνίας των Πρεσπών, είναι ο λόγος που οδήγησε στη Συμφωνία των Πρεσπών και είναι και η αιτία της βιασύνης με την οποία γίνεται η συζήτηση και η κύρωση του πρωτοκόλλου ένταξης και στην Ελλάδα και σε άλλες χώρες και αποτελεί την απόδειξη ότι ο βασικός στόχος αυτής της συμφωνίας ήταν αυτό ακριβώς, να ενταχθεί η γειτονική χώρα στο ΝΑΤΟ και την Ευρωπαϊκή Ένωση, να προχωρήσει η ευρωατλαντική ολοκλήρωση στα Δυτικά Βαλκάνια, να δυναμώσει η παρουσία του ΝΑΤΟ και να αποδυναμωθεί η επιρροή άλλων ισχυρών κρατών, όπως της Ρωσίας της Κίνας και ούτω καθεξής. Όπως λέει και η έκθεση του State Department για την Ελλάδα «η Ελλάδα συμβάλλει στην αποδυνάμωση της κακοήθους επιρροής της Ρωσίας και της Κίνας», ενώ η επιρροή των ΗΠΑ είναι καλοήθης επιρροή!

Αυτό κάνετε και σήμερα. Και δεν το κάνετε μόνο σήμερα γιατί υπάρχει και η άποψη, που λένε ορισμένοι από τον ΣΥΡΙΖΑ, ότι εν πάση περιπτώσει, αν είναι να λυθεί ένα διμερές ζήτημα, τι να κάνουμε ας δεχτούμε και το ΝΑΤΟ.

Πριν δύο χρόνια στηρίξατε και την ένταξη του Μαυροβουνίου στο ΝΑΤΟ με το οποίο η Ελλάδα δεν είχε διμερείς διαφορές. Άρα η ενδυνάμωση, η ισχυροποίηση του ΝΑΤΟ είναι πλέον στρατηγική σας επιλογή και έχετε αναλάβει και ρόλο σημαιοφόρου στην προώθηση των αμερικανονατοϊκών σχεδιασμών.

Και οι εξελίξεις δεν τελειώνουν εδώ. Υπάρχουν ανοιχτά μέτωπα. Θα υπάρξουν αλυσιδωτές αντιδράσεις. Υπάρχουν σφοδροί ανταγωνισμοί στα Βαλκάνια και την ευρύτερη περιοχή για τα μερίδια των αγορών, τις πρώτες ύλες, τους δρόμους μεταφοράς της ενέργειας και ανταγωνισμοί οι οποίοι έχουν πάρει και τον χαρακτήρα πλέον ανοικτής στρατιωτικής διάταξης πολεμικών προετοιμασιών και σεναρίων για γενικευμένες συρράξεις. Αρκεί να δει κανείς τις στρατιωτικές ασκήσεις που κάνει το ΝΑΤΟ με τη συμμετοχή και των ελληνικών Ενόπλων Δυνάμεων. Αρκεί να δει κανείς το σχέδιο ετοιμότητας του ΝΑΤΟ, δηλαδή ότι πρέπει μέσα με τριάντα ημέρες να είναι έτοιμα τριάντα πλοία μάχης, τριάντα βαρέως ή μεσαίου οπλισμού τάγματα και τριάντα αεροπορικές μοίρες. Αρκεί, επίσης, να δει κανείς την πρόσφατη αποχώρηση των Ηνωμένων Πολιτειών της Αμερικής από τη συμφωνία με τη Ρωσία για τα πυρηνικά όπλα μέσω βεληνεκούς μετά από τριάντα χρόνια, γιατί ως γνωστόν η συμφωνία αυτή υπεγράφη με τη Σοβιετική Ένωση.

Άρα, λοιπόν, λέμε ξανά ότι όποιος είναι πολύ αφελής ή όποιος κοροϊδεύει συνειδητά δεν βλέπει πού πάει η όλη κατάσταση.

Εμείς ως ΚΚΕ θα επιμένουμε να αναδεικνύουμε με κάθε τρόπο και με τις δυνάμεις που έχουμε αυτό το πολύ επικίνδυνο για τους λαούς σκηνικό που διαμορφώνεται στα Βαλκάνια και την ευρύτερη περιοχή, όπως επίσης θα επιμείνουμε να αναδεικνύουμε και τον ρόλο ταχυδρομείου-αγγελιοφόρου του ΝΑΤΟ και των Αμερικανών που έχει αναλάβει η Κυβέρνηση ΣΥΡΙΖΑ, μια κυβέρνηση η οποία αποδέχτηκε και στήριξε όλες τις αποφάσεις του ΝΑΤΟ –μέχρι και για το πρώτο πυρηνικό πλήγμα- που συμμετείχε και συμμετέχει με τις ελληνικές Ένοπλες Δυνάμεις σε στρατιωτικές ασκήσεις και άλλες αποστολές εκτός συνόρων, που κρατάει τις στρατιωτικές δαπάνες για το ΝΑΤΟ στο ύψος των 4 δισεκατομμυρίων ευρώ, που επί ημερών της πραγματοποιήθηκε η μεγαλύτερη διεύρυνση και επέκταση των αμερικανονατοϊκών βάσεων στη Σούδα, την Αλεξανδρούπολη, τη Λάρισα, κ.ο.κ. Μάλιστα, επειδή ακριβώς έχετε αναλάβει τέτοιο ρόλο, γι' αυτό και η Κυβέρνηση παίρνει με κάθε ευκαιρία τα εύσημα από την Κυβέρνηση των Ηνωμένων Πολιτειών ότι επί δικής της θητείας οι ελληνοαμερικανικές σχέσεις περνάνε την καλύτερή τους φάση, τον μήνα του μέλιτος.

Το δυστύχημα, βεβαίως, για σας είναι ότι ένας κόσμος, ιδιαίτερα ένας κόσμος αριστερός, προοδευτικός –πραγματικά προοδευτικός και όχι αυτά τα απομεινάρια της παλαιάς σοσιαλδημοκρατίας που μαζεύετε και τους βαφτίζετε προοδευτικούς- ένας τέτοιος κόσμος που έχει ιστορική μνήμη, αντιλαμβάνεται και τον ρόλο που έχετε αναλάβει.

Για να απαντήσετε, μάλιστα, σ' αυτόν τον κόσμο, τι λέτε; Λέτε αυτό που είπε χθες στην επιτροπή η Κυβέρνηση διά στόματος του κ. Κατρούγκαλου, που ήταν κατά τη γνώμη μας ένα μνημείο πολιτικής σήψης. Είπε η Κυβέρνηση ότι η Αριστερά στο παρελθόν έκανε κριτική στο ΝΑΤΟ. Προσέξτε, ακόμα και η σημειολογία των λέξεων έχει τη σημασία της. Είπε ότι έκανε κριτική. Η Αριστερά, το εργατικό λαϊκό κίνημα δεν έκαναν κριτική στο ΝΑΤΟ. Πολεμούσαν το ΝΑΤΟ με όλες τους τις δυνάμεις και είχαν ματώσει σε αυτόν τον αγώνα.

Επίσης, είπε χθες η Κυβέρνηση ότι η Αριστερά έκανε κριτική επί Ψυχρού Πολέμου. Μετά το 1991, το εργατικό λαϊκό κίνημα υπέστειλε τη σημαία του αγώνα ενάντια στο ΝΑΤΟ, όταν μάλιστα το ΝΑΤΟ αποθρασύνθηκε ακόμη περισσότερο, επειδή έλειψε και το αντίπαλο δέος που ήταν η Σοβιετική Ένωση και το σοσιαλιστικό στρατόπεδο, Ιράκ, Γιουγκοσλαβία, Λιβύη, Συρία, κ.ο.κ.;

Να, γιατί λέμε ότι αυτά που λέει η Κυβέρνηση είναι δηλητήριο, ιδιαίτερα για τις νέες γενιές, γιατί εκτός του ότι είναι τελείως ανιστόρητα, καλλιεργεί και την άποψη ότι είναι σήμερα «ντεμοντέ», ξεπερασμένο, να παλεύεις ενάντια σε αυτούς τους ιμπεριαλιστικούς Οργανισμούς.

Αφού τα προηγούμενα χρόνια είχατε προβάλει το σύνθημα-παρωδία, αυτό το σύνθημα-γελοιογραφία για διάλυση του ΝΑΤΟ –αυτοδιάλυση δηλαδή, αυτοκαταστροφή, γιατί πραγματική διάλυση του ΝΑΤΟ μπορεί να υπάρξει μόνο όταν κάθε λαός επιλέξει τον δρόμο της αποδέσμευσης από αυτές τις λυκοσυμμαχίες- σήμερα το εγκαταλείπετε κι αυτό. Λογικό και επόμενο είναι. Συμμετέχετε στην εγκληματική πολιτική. Στηρίζετε την εγκληματική πολιτική στο όνομα του εθνικού συμφέροντος, ό,τι ακριβώς έλεγαν τα προηγούμενα χρόνια η Νέα Δημοκρατία και το ΠΑΣΟΚ για εθνικό συμφέρον, για τον κίνδυνο της απομόνωσης, για τον μη μοναχικό δρόμο, για τον ρεαλισμό. Όλα αυτά που έλεγαν οι προηγούμενες κυβερνήσεις της Νέας Δημοκρατίας και του ΠΑΣΟΚ, όταν ασκούσαμε κριτική για τη φιλονατοϊκή τους πολιτική, όλα αυτά τα επαναλαμβάνει μέχρι κεραίας σήμερα η Κυβέρνηση του ΣΥΡΙΖΑ.

Εδώ φαίνονται ξεκάθαρα και ποιες είναι και οι πραγματικές διαχωριστικές γραμμές μεταξύ των πολιτικών δυνάμεων, δηλαδή τι εννοείτε εσείς και όλοι οι υπόλοιποι όταν μιλάτε για «εθνικό συμφέρον» και τι εννοούμε εμείς για το «εθνικό συμφέρον». Εσείς ως εθνικό συμφέρον εννοείτε τη γεωστρατηγική αναβάθμιση της χώρας, δηλαδή την αναβάθμιση τμημάτων του κεφαλαίου της χώρας που θέλουν μερίδιο από το πλιάτσικο που διεξάγεται σε βάρος των λαών της περιοχής από τις ενεργειακές και άλλου είδους συμπράξεις. Αυτό είναι και το περιεχόμενο του συνθήματος που έχετε λανσάρει «Ελλάδα-ηγετική δύναμη στα Βαλκάνια».

Εμείς, αντίθετα, λέμε ότι τα ανταλλάγματα αυτής της πολιτικής δεν αφορούν το εθνικό λαϊκό συμφέρον, γιατί σε μια κοινωνία που χωρίζεται με τάξεις δεν υπάρχει ενιαίο εθνικό συμφέρον –εμείς κοιτάμε το εθνικό συμφέρον του λαού- ούτε φυσικά αυτή η πολιτική προστατεύει τα κυριαρχικά δικαιώματα της χώρας. Το ακριβώς αντίθετο, η Ελλάδα μετατρέπεται σε προκεχωρημένο φυλάκιο των ΗΠΑ και του ΝΑΤΟ και μπαίνει στο επίκεντρο των οξυμένων ανταγωνισμών στην περιοχή.

Η Συμφωνία των Πρεσπών ήταν ένας κρίκος στη συνολική πολιτική σας. Μάλιστα, το πιο επικίνδυνο απ' όλα είναι ότι εμφανίζετε αυτή τη συμφωνία και ως «μπούσουλα», ως οδηγό, για τη διευθέτηση και άλλων διαφορών που υπάρχουν, όπως για παράδειγμα το Κυπριακό, κάτι το οποίο είπε ο Πρωθυπουργός στη συνάντησή του με τον Πρόεδρο Αναστασιάδη πριν λίγο καιρό, όταν είναι γνωστό ότι αυτοί οι Οργανισμοί –οι ΗΠΑ, το ΝΑΤΟ, η Ευρωπαϊκή Ένωση- είναι αυτοί που ευθύνονται για την τουρκική εισβολή και κατοχή εδώ και σαράντα πέντε χρόνια. Είναι γνωστό ότι τα ζητήματα που ανοίγει η τουρκική άρχουσα τάξη έχουν την ανοχή –αν όχι τη στήριξη- αυτών των δυνάμεων που κάθε φορά για τις «γκρίζες ζώνες», για τα νησιά, κ.λπ., κρατούν στάση Πόντιου Πιλάτου. Είναι, επίσης, γνωστό ότι μια σειρά σχεδιασμοί για την προσάρτηση του Κοσόβου, για τα σχέδια για «Μεγάλη Αλβανία» και πάει λέγοντας, έχουν τη στήριξη όλων αυτών των δυνάμεων.

Αυτές, λοιπόν, οι δυνάμεις, το ΝΑΤΟ, οι Ηνωμένες Πολιτείες, η Ευρωπαϊκή Ένωση, οι δολοφόνοι των λαών, οι εμπρηστές των Βαλκανίων, όσο κι αν θέλετε να τις ξεπλύνετε, δεν μπορούν να είναι εγγυητές της ειρήνης και σταθερότητας στην περιοχή. Αυτήν τη στιγμή που μιλάμε, αυτές οι δυνάμεις ανοίγουν ένα ακόμη μέτωπο αυτή τη φορά στη Βενεζουέλα, με τα γνωστά προσχήματα που έχουμε ακούσει κι άλλες φορές για δημοκρατία, ανθρώπινα δικαιώματα, ανθρωπιστική κρίση, τα οποία οδήγησαν σε άλλες επεμβάσεις στη Συρία, τη Λιβύη, το Ιράκ, κ.ο.κ.

Τα προσχήματα στη συνέχεια κατέρρευσαν και αυτό που αποδείχτηκε ήταν ότι αυτές οι επεμβάσεις δημιούργησαν ακόμη μεγαλύτερα προβλήματα, εκατόμβες θυμάτων, διαμελισμούς κρατών, κύματα προσφύγων, τα οποία ζούμε τα τελευταία χρόνια και στη χώρα μας. Ανεξάρτητα από το ποια γνώμη έχει ο καθένας, ποια γνώμη έχουμε κι εμείς για τη διακυβέρνηση στη Βενεζουέλα, μόνο ο λαός της είναι ο αρμόδιος, ο υπεύθυνος, για να επιλέξει ποιον πρόεδρο, ποια κυβέρνηση, ποιο σύστημα θα έχει και όχι ο κάθε διεθνής χωροφύλακας, ο κάθε διεθνής νταβατζής που πρωτοστατεί για πραξικοπήματα και απειλεί με ανοιχτές στρατιωτικές επεμβάσεις.

Στο ζήτημα αυτό, όπως και σε πολλά άλλα, φάνηκε για μια ακόμη φορά και η υποκρισία, η διγλωσσία της Κυβέρνησης ΣΥΡΙΖΑ. Αφού πρώτα έγινε μια δήλωση του Γραμματέα του ΣΥΡΙΖΑ, όπου δεν υπήρχε καμμία αναφορά στις Ηνωμένες Πολιτείες της Αμερικής, στη συνέχεια ήρθαν οι δηλώσεις του Υπουργείου Εξωτερικών ότι στηρίζει την ωμή ανάμειξη της Ευρωπαϊκής Ένωσης στα εσωτερικά της Βενεζουέλας μέσα από τη διεθνή Ομάδα Επαφής, όπου συμμετέχουν χώρες όπως η Ισπανία που έχουν αναγνωρίσει το Γκουαϊδό ως μεταβατικό Πρόεδρο της Βενεζουέλας. Και χθες είχαμε την επίσημη δήλωση στην επιτροπή του κ. Κατρούγκαλου ότι η ελληνική Κυβέρνηση έχει συνδιαμορφώσει το ψήφισμα της Ευρωπαϊκής Ένωσης, το οποίο τελικά λόγω του βέτο της Ιταλίας δεν έγινε αποδεκτό.

Έχετε συνδιαμορφώσει, δηλαδή, τη θέση της Ευρωπαϊκής Ένωσης για ωμή ανάμειξη στα εσωτερικά της Βενεζουέλας, όταν μάλιστα οι μισές και πλέον χώρες έχουν αναγνωρίσει τον Γκουαϊδό ως μεταβατικό Πρόεδρο της Βενεζουέλας και υιοθετούν το βασικό αίτημα της Αντιπολίτευσης για διενέργεια προεδρικών εκλογών.

Μάλιστα, επειδή πολλές φορές λέτε «ποια Ευρώπη θέλουμε», απευθύνετε το ερώτημα «Θέλετε την Ευρώπη του Ισπανού Σάντσες, του Κόστα, του Τσίπρα ή του Όρμπαν και της Λεπέν;», ε, λοιπόν, η Ευρώπη του Σάντσες, του Κόστα, διαφόρων άλλων φιλελεύθερων, νεοφιλελεύθερων σοσιαλδημοκρατών είναι η Ευρώπη που προσέτρεξε να στηρίξει το πραξικόπημα των Ηνωμένων Πολιτειών της Αμερικής και να στηρίξει και τον Γκουαϊδό ως μεταβατικό Πρόεδρο της Βενεζουέλας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γκιόκα, ολοκληρώνετε, παρακαλώ.

**ΙΩΑΝΝΗΣ ΓΚΙΟΚΑΣ:** Τελειώνω με αυτό. Εμείς θα επαναλάβουμε αυτό που είπαμε και στη συζήτηση για τη Συμφωνία των Πρεσπών, ότι το διακύβευμα για τους λαούς είναι να μπουν εμπόδια στα σχέδια των Ηνωμένων Πολιτειών, του ΝΑΤΟ, της Ευρωπαϊκής Ένωσης, να μη φυλακιστούν και άλλοι λαοί σε αυτά τα δεσμά των δολοφονικών οργανισμών, να απαλυνθούν οι αλυτρωτισμοί που εσκεμμένα και συνειδητά παραμένουν, να αντιμετωπιστεί ο εθνικισμός της κάθε πλευράς, που αξιοποιείται για αλλαγές συνόρων, αιματοχυσίες και για να περνάει η λογική του διαίρει και βασίλευε, αυτό δηλαδή που υπηρετείτε όλοι σας και η Νέα Δημοκρατία και το ΚΙΝΑΛ και τα άλλα κόμματα.

Εμείς είμαστε στην αντίπερα όχθη. Είμαστε με το δικαίωμα και τη δυνατότητα που έχει ο κάθε λαός, οι λαοί, με τη φιλία, την αλληλεγγύη και την κοινή τους πάλη, να αντιπαλεύουν αυτούς τους σχεδιασμούς, να αποδεσμευτούν από αυτούς τους ιμπεριαλιστικούς μηχανισμούς και να γίνουν οι ίδιοι κυρίαρχοι των εξελίξεων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Γκιόκα.

**ΙΩΑΝΝΗΣ ΓΚΙΟΚΑΣ:** Εσείς καθίστε να τσακώνεστε μεταξύ σας για το ποιος είναι, πιο φιλονατοϊκός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί-συνοδοί τους από το 11ο Γενικό Λύκειο Πάτρας.

Σάς καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Κύριε Κατσίκη, έχετε τον λόγο για δέκα λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Με ανοχή, κυρία Πρόεδρε -και ευχαριστώ- και σε εμένα, αν χρειαστώ παραπάνω από δέκα λεπτά.

Κύριοι συνάδελφοι, επιτρέψτε μου να ξεκινήσω την τοποθέτησή μου, λαμβάνοντας αφορμή από την ένσταση αντισυνταγματικότητας που έγινε από την Κοινοβουλευτική μας Εκπρόσωπο, την συνάδελφο κ. Κόλλια, όχι τόσο γιατί το Σώμα της Βουλής την απέρριψε, αφήνοντας ακόμη ένα παρακωλυτικό εμπόδιο συνταγματικού πεδίου να παρέλθει, προκειμένου να διευκολυνθεί η υπερψήφιση σήμερα της ένταξης των Σκοπίων στο ΝΑΤΟ, όσο με εντυπωσίασε η τοποθέτηση του Κοινοβουλευτικού Εκπροσώπου του ΠΑΣΟΚ -του ΚΙΝΑΛ, αν θέλετε- του κ. Λοβέρδου, ο οποίος αναφέρθηκε στην υπαιτιότητα την οποία δήθεν είχαμε εμείς, όταν καταψηφίσαμε την πρόταση δυσπιστίας της Νέας Δημοκρατίας τον περασμένο Ιούνιο. Προσδιόρισε ότι η θέση του ΚΚΕ ήταν μια θέση η οποία διαμορφώθηκε μέσα από τη δική μας πολιτική στάση.

Το περίεργο και εκπληκτικό για μένα ήταν ότι το ΚΚΕ δεν αντέδρασε σε αυτήν την τοποθέτηση του ΚΙΝΑΛ που έγινε διά του εκπροσώπου του, του κ. Λοβέρδου. Δέχθηκε σιωπηρά, αφού δεν αντέδρασε το ΚΚΕ, ότι πράγματι, η δική μας πρόθεση, η οποία και υλοποιήθηκε, περί της καταψηφίσεως της πρότασης δυσπιστίας της Νέας Δημοκρατίας προκάλεσε την απόφαση στο ΚΚΕ να διαμορφώσει θέση, λες και δεν την είχε διαμορφωμένη. Περίμενε εμάς το ΚΚΕ για να διαμορφώσει θέση, θέση η οποία φάνηκε εκείνη την ημέρα, θέση αποχώρησης, συνεπώς δεν θα μπορούσαν να βγουν τα κουκιά των εκατόν πενήντα μίας ψήφων προκειμένου να περάσει η πρόταση δυσπιστίας της Νέας Δημοκρατίας.

(Γέλωτες στην Αίθουσα από την πτέρυγα του ΚΚΕ)

Ναι, κύριοι συνάδελφοι και μου κάνει μεγάλη εντύπωση, διότι δεν αντιδράσατε και, εν πάση περιπτώσει, σας ερωτώ για να πείτε, αντί να χασκογελάτε, το εξής: Πραγματικά, η δική μας στάση διαμόρφωσε τη δική σας θέση, θέση αποχώρησης εκείνη την ημέρα; Πείτε το, διότι μέχρι τώρα έχω εισπράξει, αν μη τι άλλο, την εντύπωση, αν όχι την διαμορφωμένη πεποίθηση, ότι έχετε δικές σας θέσεις, οι οποίες δεν επηρεάζονται από τις θέσεις των άλλων κομμάτων. Αν έχω κάνει λάθος, να το πείτε.

Κύριοι συνάδελφοι, πριν από δύο εβδομάδες, την 25η Ιανουαρίου 2019, διότι εμείς, λαμβάνοντας αυτή τη θέση, επειδή αυτήν τη θέση πιστεύαμε ότι έπρεπε να λάβουμε -επιτρέψτε μου να γυρίσω πάλι λίγο πίσω πριν μπω ακριβώς στο προκείμενο- δεν θέλαμε να στηρίξουμε πρόταση δυσπιστίας της Νέας Δημοκρατίας, διότι δεν θέλαμε σε καμμία περίπτωση να περάσουμε το μήνυμα ότι η Νέα Δημοκρατία μάς έδωσε εντολή και ως εντολοδόχοι της και εντεταλμένοι «Εφιάλτες» αυτής και του Αρχηγού της, συμπράτταμε, υπερψηφίζοντας εκείνη την ημέρα, εκείνο το βράδυ, εκείνη την πρόταση.

Κατά τα άλλα δε, θα ήθελα να θυμίσω ότι ένας δεύτερος λόγος που δεν θα μπορούσαμε να αποτρέψουμε την υπογραφή και το «μελάνι», όπως πολλοί λέτε, διαστρεβλώνοντας την αλήθεια, κακοποιώντας την πραγματικότητα και περνώντας εσφαλμένες εντυπώσεις στον ελληνικό λαό, δεν θα μπορούσαμε να αποτρέψουμε την επόμενη μέρα -ακριβώς την επόμενη μέρα- τον τότε Υπουργό Εξωτερικών να μεταβεί στις Πρέσπες και να υπογράψει.

Όμως, πραγματικά κολλήσατε στο σημείο της υπογραφής ενός σχεδίου συμφωνίας που τότε και το Συμβούλιο της Επικρατείας με απόφασή του αποφάσισε, ότι κανένα έννομο αποτέλεσμα και καμμία έννομη συνέπεια δεν μπορούσε να επιφέρει, πράγμα το οποίο επιβεβαίωσε και ο Γενικός Γραμματέας, ο Στόλτεμπεργκ.

Εκείνο, όμως, που δεν έχετε το θάρρος να πείτε ΠΑΣΟΚ και Νέα Δημοκρατία είναι ότι οι αρχιτέκτονες που σχεδίασαν τη σύνθετη ονομασία με τον όρο «Μακεδονία» είστε εσείς. Δεν έχετε το θάρρος να το πείτε. Δεν έχετε το θάρρος να πείτε ότι η δική σας αρχιτεκτονική, ο δικός σας σχεδιασμός, αποτέλεσε τη βάση στην οποία στηρίχτηκε ο ΣΥΡΙΖΑ, ώστε να διαπραγματεύεται τον όρο «Μακεδονία» με τα Σκόπια. Δεν έχει το θάρρος να πει το ΠΑΣΟΚ ότι εκείνοι ήταν οι αρχιτέκτονες που δημιούργησαν την προσωρινή ονομασία ΠΓΔΜ, πρώην Γιουγκοσλαβική Δημοκρατία της Μακεδονίας, η οποία εμπεριέχει βεβαίως τον όρο «Μακεδονία», αποδεχόμενοι από τότε ότι μέσα σε αυτή τη σύνθετη ονομασία περιέχεται ο όρος «Μακεδονία». Δεν έχετε το θάρρος να το πείτε.

Στα εκατομμύρια ανθρώπων που διαδήλωσαν με τα συλλαλητήρια και στους οποίους υποτίθεται ότι ένθεν κακείθεν συμπαρασταθήκατε, δεν είχατε ποτέ το θάρρος να τους πείτε και να ζητήσετε μια συγγνώμη ότι ο όρος «Μακεδονία», που δεν ήθελε καν ο ελληνικός λαός να υπάρχει στη σύνθεση ονομασία, ήταν ο όρος που επιβάλατε εσείς με τις των παρελθόντων ετών πολιτικές που εφαρμόσατε σε αυτό το εθνικό μείζονος σημασίας θέμα.

Κύριοι συνάδελφοι, πριν από δύο εβδομάδες, την 25η Ιανουαρίου 2019, η Συμφωνία των Πρεσπών πέρασε από τη Βουλή της Ελλάδας και έγινε νόμος του ελληνικού κράτους και ως εκ τούτου, φτάσαμε στη διαδικασία που εκτυλίσσεται σήμερα, μια στιγμή που πιστεύω πως οι ιστορικοί του μέλλοντος θα αποτυπώσουν με τα πλέον μελανά χρώματα.

Διότι, αγαπητοί συνάδελφοι της Κυβέρνησης, δεν κάνατε μία καλή συμφωνία. Κάνατε μία γρήγορη συμφωνία, μόνοι σας και εν κρυπτώ. Να θυμάστε, όμως, πάντοτε και την αριστοτελική «ετερογονία των σκοπών». Η εκκίνηση δεν προδικάζει πάντοτε το αποτέλεσμα και εμείς θα αγωνιστούμε με νύχια και με δόντια μαζί με τους πολίτες, για να αναστρέψουμε αυτό που εσείς μας παρουσιάζετε ως αποτέλεσμα, αυτή την πράξη του πολιτικού και εθνικού εγκλήματος που προκάλεσε και την εθνική ταπείνωση.

Η πολιτική αγυρτεία που εφαρμόσατε σε βάρος μας να ξέρετε πως δεν θα μείνει αναπάντητη. Η πολιτική σας ασυνέπεια προδιέγραψε την αποχώρησή μας αποκαλύπτοντας το μέγεθος του πολιτικού σας αμοραλισμού. Όμως, δεν θα σιωπήσουμε. Μην ευελπιστείτε σε αυτό. Και δεν θα σιωπήσουμε, διότι τα ίδια τα γεγονότα μας δικαιώνουν.

Ήδη η στάση της γείτονος χώρας επιβεβαιώνει την αντίθεσή μας απέναντι στις πράξεις σας. Η προκλητικότητα των γειτόνων συνεχίζεται και μάλιστα συνεχίζεται από την επομένη της υπερψήφισης της Συμφωνίας των Πρεσπών, μιας υπερψήφισης που έγινε από μία ετερόκλητη και επίπλαστη κοινοβουλευτική πλειοψηφία, την οποία επικαλείστε πως νομιμοποίησε την κυβερνητική πολιτική.

Οι γείτονές μας συνεχίζουν και αυτοαποκαλούνται και αυτοπροσδιορίζονται κατά τον ίδιο ακριβώς τρόπο, όπως έκαναν και πριν από την έγκριση της Συμφωνίας των Πρεσπών. Σας αδειάζουν καθημερινά και απροκάλυπτα, έχοντας καρπωθεί τη συναίνεσή σας με την οποία δεσμεύσατε τη βούληση του ελληνικού λαού, χωρίς καν να έχει ερωτηθεί ο ίδιος ο λαός. Δεν έχουν αποποιηθεί των επεκτατικών και αλυτρωτικών τους βλέψεων. Αντιθέτως, συνεχίζουν και διατηρούν την ίδια ακριβώς ρητορική τόσο εντός όσο και εκτός συνόρων. Και το χειρότερο, έχουν λάβει τη νομιμοποίηση να το πράττουν, καθώς στα μάτια της διεθνούς κοινότητας έχουν πλέον κάθε λόγο να ισχυρίζονται πως έλαβαν τη σύμφωνη γνώμη του ελληνικού κράτους.

Γι’ αυτό βρισκόμαστε σήμερα σε αυτήν την Αίθουσα, διότι φέρατε εις πέρας την αποστολή σας και θεωρήσατε δεδομένο πως θα τα καταφέρετε χωρίς δυσκολίες, κάτι που φαίνεται να το πιστεύετε, ακόμη και αν αυτό είναι επικίνδυνο τόσο για εσάς όσο και για τη χώρα.

Ξέρετε, αν υπάρχει κάτι που όλοι θα πρέπει να φοβόμαστε στη ζωή μας, είναι η απρόβλεπτη αντίδραση του δεδομένου. Οι ενέργειες δε και οι πράξεις του συνόλου των μελών της Κυβέρνησης μαρτυρούν πως σαν δεδομένους μας θεωρούσαν. Λάθος. Γιατί εμείς εξαρχής είχαμε με σαφήνεια προδιαγράψει τις κοινές μας περπατησιές και αυτές δεν ήταν άλλες από την προσπάθεια εξόδου της χώρας από τα μνημόνια, την επάνοδό της στην κανονικότητα, καθώς και την πάταξη της διαφθοράς. Όσο σαφείς, όμως, ήταν οι προσεγγίσεις μας άλλο τόσο σαφείς ήταν και οι αποκλίσεις μας, αποκλίσεις ιδεολογικά θεμελιώδεις, αποκλίσεις σε θέματα εθνικά, σε θέματα θρησκευτικά, σε θέματα κοινωνικά. Τα υπερασπιστήκαμε δε με παρρησία και ετοιμότητα. Γι’ αυτό και η αντίδραση στην εξαπάτησή μας θα είναι πέρα από την αναμενόμενη.

Τις ημέρες που εξελισσόταν η εθνική μειοδοσία βρισκόμουν εκτός Ελλάδας και, δυστυχώς, δεν είχα την ευκαιρία να τοποθετηθώ. Είχα, όμως, την ευκαιρία να ακούσω όλα όσα ειπώθηκαν, να παρακολουθήσω την υποκρισία, την παραπληροφόρηση, τη λασπολογία, μα πάνω και πέρα από όλα τον κυνισμό της εξουσίας, την εθνοθυσία στον βωμό της. Αν αυτά που βιώνουμε δεν ήταν τόσο τραγικά, θα μπορούσαν να αποτελέσουν αντικείμενο έρευνας του πεδίου της Ψυχιατρικής. Γιατί πώς μπορεί να είναι κανείς λογικός και να εκθέτει σωρεία παραλόγων επιχειρημάτων σαν αυτά που ακούσαμε, προκειμένου να πείσει για το ανήκουστο;

Κύριοι της Κυβέρνησης, οι σειρήνες της εξουσίας σας έχουν προκαλέσει μερική κώφωση και ακούτε μόνο αυτά που προέρχονται από το στενό εκλογικό σας ακροατήριο και από ένα συνονθύλευμα εθελόδουλων προσαρτημένων. Κωφεύετε στο 90% των πολιτών της χώρας. Αγνοείτε το «θέλω» τους. Ανάμεσα, όμως, στο «θέλω» το δικό μας και στο «μπορώ» το δικό σας υπάρχει το «φοβάστε».

Όμως, τι φοβάστε; Φοβάστε να αρνηθείτε τις έξωθεν εντολές; Φοβάστε να προτάξετε το συμφέρον της πατρίδας έναντι άλλων; Φοβάστε να οδηγηθείτε σε εκλογές και δεν φοβάστε την οργή του λαού; Του Θεού, καλά, δεν την φοβάστε, αλλά ούτε του λαού; Με πόση ευκολία εκχωρείτε ρίζες, ιστορία, γλώσσα; Δεν αναρωτιέστε γιατί δεν πείθετε με τα επιχειρήματά σας; Γιατί είναι ανιστόρητα, σαθρά, περιβεβλημένα με έναν μανδύα ετσιθελισμού. Μερικές φορές δίνετε την εντύπωση πως ζείτε σε ένα παράλληλο σύμπαν, σε μία εικονική πραγματικότητα. Δεν μπορώ να ερμηνεύσω αλλιώς δήλωση κορυφαίου Υπουργού της Κυβέρνησής σας, πως, αν γινόταν δημοψήφισμα για τις Πρέσπες, θα το κερδίζατε.

Εδώ δύο πράγματα μπορεί να συμβαίνουν: Ή έχετε χάσει την αντιληπτική σας ικανότητα ή μας κοροϊδεύετε μετά λόγου γνώσεως. Και επειδή κάθε άλλο παρά αφελείς σας θεωρώ, καταλήγω στη δεύτερη εκδοχή, πως μας κοροϊδεύετε όλους ανενδοίαστα.

Για όλους, λοιπόν, τους παραπάνω λόγους, εμείς οι Ανεξάρτητοι Έλληνες θα συνεχίσουμε να αγωνιζόμαστε και δεν θα σιωπήσουμε. Διότι υπάρχουν ακόμα περιθώρια παρά τις παραχωρήσεις που προσυπογράψατε. Διότι πρέπει κάποιος, επιτέλους, να καταστήσει σαφές πως αυτή η στάση των γειτόνων δεν θα γίνει ανεκτή από εδώ και στο εξής.

Εμείς παραμένουμε συνεπείς στη διαφωνία μας με την παραχώρηση του ονόματος της Μακεδονίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσίκη, ολοκληρώστε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Τελειώνω, κυρία Πρόεδρε. Σε μισό λεπτό έχω τελειώσει.

Είναι θέση της ιδρυτικής μας διακήρυξης. Είναι θέση σταθερή και αδιαπραγμάτευτη. Και ως εκ τούτου από τη στιγμή που και διαφωνήσαμε και καταψηφίσαμε την κύρωση της Συμφωνίας των Πρεσπών, διαφωνούμε και καταψηφίζουμε και το σημερινό σχέδιο νόμου του Υπουργείου Εξωτερικών αναφορικά με την ένταξη των Σκοπίων στο ΝΑΤΟ υπό αυτήν την ονομασία, την οποία εμείς, σε σύγκλιση και σύμπνοια με την πλειοψηφία του ελληνικού λαού, ουδέποτε εγκρίναμε να παραχωρηθεί και σε αυτή μας τη θέση παραμένουμε ανυποχώρητοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τώρα τον λόγο για ένα λεπτό στον κύριο Υπουργό να καταθέσει κάποιο έγγραφο και στο μεταξύ εσείς, κύριε Σαρίδη, ελάτε στο Βήμα.

Ορίστε, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κυρία Πρόεδρε, μου είχε ζητήσει ο κ. Λοβέρδος να καταθέσω ένα έγγραφο. Το καταθέτω στα Πρακτικά. Αφορά την επικοινωνία του Πρέσβη μας στο ΝΑΤΟ για την κίνηση της σχετικής διαδικασίας.

(Στο σημείο αυτό ο Αναπληρωτής Υπουργός κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Σαρίδη, έχετε τον λόγο για δέκα λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω την εισήγησή μου με μία παρατήρηση που αφορά τον τρόπο που μιλάμε και συνεννοούμαστε ως Έλληνες, δηλαδή τον τρόπο που χρησιμοποιούμε την ελληνική γλώσσα.

Είμαι σίγουρος πως θα το έχετε προσέξει, πως δηλαδή κάθε φορά που μιλάμε για τους συμμάχους μας, κάθε φορά που μιλάμε για τους εταίρους μας αλλάζουμε τον τόνο της φωνής μας. Αλλάζουμε τη χροιά. Για κάποιο λόγο, όταν αναφερόμαστε στη «φίλη» και «σύμμαχο» Τουρκία ή όταν μιλάμε για τους εταίρους μας στην Ευρώπη, προφέρουμε τις συλλαβές πιο αργά σαν να θέλουμε να κρύψουμε κάτι ανάμεσα σε αυτές, σαν να κλείνουμε το μάτι στον συνομιλητή μας πως άλλο λέμε και άλλο εννοούμε.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Αυτό το «άλλο λέμε και άλλο εννοούμε» του ελληνικού λαού δεν έχει, βεβαίως, καμμία απολύτως σχέση με το «άλλο λέμε και άλλο εννοούμε» των πολιτικών, το δικό μας. Με αυτό που επιλέγουν να κρύβουν οι Έλληνες ανάμεσα στις συλλαβές των λέξεών τους σκοπό έχουν να συμβουλέψουν, να προειδοποιήσουν και όχι να εξαπατήσουν.

Σήμερα, λοιπόν, η Ελλάδα αποκτά άλλον ένα φίλο, άλλον ένα σύμμαχο, άλλον ένα εταίρο. Σήμερα με την υπογραφή μας για δεύτερη φορά δεχόμαστε πως είναι σωστό το να αυτοπροσδιορίζονται κάποιοι που δεν είναι Έλληνες με μια ελληνική λέξη. Φτάνουμε σήμερα στο τέλος μιας πορείας, μιας σειράς επιλογών, αποφάσεων, γεγονότων, κατά την οποία ο ελληνικός λαός δεν ερωτήθηκε ποτέ. Οι αναπάντητες ερωτήσεις που βρίσκονται στα χείλη όλων αυτών των ανθρώπων θα παραμείνουν αναπάντητες, όχι γιατί δεν προσπάθησαν οι ίδιοι οι Έλληνες να πάρουν απαντήσεις, όχι γιατί δεν ρωτήσανε οι Έλληνες να μάθουν, αλλά γιατί το πολιτικό σύστημα της χώρας αποδείχθηκε απρόθυμο και ανίκανο να τις απαντήσει.

Πώς φτάσαμε ως εδώ; Το σκοπιανό το ανοίξαμε μόνοι μας; Το όνομα το δώσαμε επειδή αποφάσισε κάποιος Έλληνας ή επειδή μας υποχρέωσαν οι ξένοι; Τελικά, γιατί αυτοί οι Σκοπιανοί να επιμένουν να αυτοπροσδιορίζονται με μια ελληνική λέξη, ενώ δεν είναι Έλληνες; Κινδύνεψε ή κινδυνεύει πράγματι η ιστορική αλήθεια από τους εθνικιστικές των Σκοπίων; Είχε η Μακεδονία την ανάγκη να τη σώσουμε από τα σχολικά βιβλία των Σκοπιανών; Θα χάναμε τον Μέγα Αλέξανδρο, αν συνέχιζαν οι Σκοπιανοί να φτιάχνουν ξύλινα αγάλματά του; Υπήρχε ποτέ περίπτωση να ξεχάσει η ιστορία τον Αριστοτέλη, επειδή το αποφάσισαν τα διάφορα ιδρύματα που μοίραζαν λεφτά σε όποιον Σκοπιανό δηλώσει απευθείας απόγονος των αρχαίων Μακεδόνων;

Κυρίες και κύριοι συνάδελφοι, εσείς που θα ψηφίσετε σήμερα την ένταξη των Σκοπίων στο ΝΑΤΟ, εσείς που βάλατε τη νόμιμη υπογραφή όλων των Ελλήνων κάτω από τη Συμφωνία της Λίμνης και το κάνατε αυτό ισχυριζόμενοι πως σώσατε την ιστορική αλήθεια, κάνετε λάθος. Και το λάθος το συνεχίζετε και σήμερα. Δεν κινδύνευσε ποτέ η ιστορική αλήθεια. Τους πραγματικούς κινδύνους για την ιστορική αλήθεια μάς τους έχει πει πολλά χρόνια πριν, πρώτος ο Θουκυδίδης. Και γι’ αυτό τον αποδέχονται όλοι παγκοσμίως, ως πατέρα της επιστήμης της ιστορίας. Οι μόνοι κίνδυνοι για την ιστορική αλήθεια πηγάζουν από την υποκειμενικότητα και από την έλλειψη γνώσεων και επαγγελματισμού αυτού που την καταγράφει. Από τίποτε άλλο δεν κινδυνεύει η ιστορική αλήθεια.

Μην στέλνετε, λοιπόν, το μήνυμα στους νέους μας πως η ιστορία βρίσκεται στο έλεος των εθνικιστών. Προσπάθησε και ο Χίτλερ, ξέρετε, να κλέψει από την αρχαία ελληνική ιστορία, από τον αρχαίο ελληνικό πολιτισμό. Και λέξεις άρπαξε και σύμβολα άρπαξε και ιδέες άρπαξε. Κινδύνευσε μήπως η ιστορική μας αλήθεια τότε; Ή μήπως κινδύνεψε επί τουρκοκρατίας; Γιατί δεν χαθήκαμε ως έθνος μέσα σε τετρακόσια χρόνια σκλαβιάς; Πώς γίνεται να μην χαθήκαμε στα χρόνια της τουρκοκρατίας και να φοβόμαστε πως θα χαθούμε, επειδή τη συγκεκριμένη χρονική στιγμή από λάθη δικά μας δεκάδες χώρες πήραν ανιστόρητες αποφάσεις; Πώς δεν έχουν καταφέρει μέχρι σήμερα οι Τούρκοι, παρά τις αλλαγές ονομάτων, παρά τις άθλιες αρχιτεκτονικές παρεμβάσεις τους, παρά τις αλλαγές χρήσης, να κρύψουν την ελληνικότητα των εδαφών τους; Δεν κρύβεται ο ελληνισμός. Δεν πιάνουν σκουριά τα μάρμαρα. Δεν πεθαίνουν οι ιδέες. Δεν κινδύνευσε ποτέ η ιστορική αλήθεια.

Κυρίες και κύριοι συνάδελφοι, απευθύνομαι σε σας, που θα ψηφίσετε σήμερα και παρουσιάζετε ως επιχείρημά σας πως δήθεν, έτσι βοηθάτε τη σταθεροποίηση της περιοχής. Διαφωνώ μαζί σας. Θα συμφωνήσω μαζί σας πως αυτό που λέτε συνέχεια, πράγματι το πιστεύετε: Πως ο πατριωτισμός σας, δηλαδή, σας οδηγεί σε αυτό το συμπέρασμα. Όπως εγώ δεν θα αμφισβητήσω το ότι είστε συνεπείς στις απόψεις σας, όπως εγώ δεν θα αμφισβητήσω, λοιπόν, τον πατριωτισμό σας, έτσι κι εσείς θα πρέπει να καταλάβετε πως απλά διαφωνώ μαζί σας. Πιστεύω πως κάνετε λάθος, γιατί μέχρι τις 25 Ιανουαρίου ο μόνος που θα μπορούσε να επικαλεστεί το όνομα «Μακεδονία» για να αλλάξει τα βαλκανικά σύνορα, ήμασταν εμείς. Εμείς, οι Έλληνες. Και μόνο εμείς. Αυτό, όμως, διασφάλιζε την ειρήνη, το ότι ήμασταν εμείς, οι Έλληνες, οι μόνοι που θα μπορούσαν να παρουσιάσουν μια σοβαρή αξίωση σε εδάφη της Βαλκανικής. Αλλά ταυτόχρονα, ήμασταν και οι μόνοι που δεν είχαμε, ούτε έχουμε, καμμία απολύτως διάθεση -και αυτό είναι γνωστό σε όλους, φίλους και εχθρούς- ότι ποτέ δεν θελήσαμε να πάρουμε τίποτα και από κανέναν.

Επειδή, λοιπόν, ακριβώς είμαστε οι μόνοι που, εκτός από ικανή στρατιωτική δύναμη, θα μπορούσαμε να βρούμε και άλλα εύκολα ερείσματα και αφορμές, επικαλούμενοι τη μακραίωνη ιστορία μας, γι’ αυτό και δεν τολμούσε και κανείς να μιλήσει για αλλαγές συνόρων, παρά μόνο οι «φίλοι» μας και οι «σύμμαχοί» μας οι Τούρκοι. Έπειτα, όμως, από την παραχώρηση της λέξης «Μακεδονία», έπειτα από την αποποίηση της λέξης «Μακεδονία», η λέξη αυτή βρίσκεται πια στο έλεος και στα χέρια του οποιουδήποτε αποφασίσει να κάνει το οτιδήποτε στο όνομα της Μακεδονίας, στο όνομα του μακεδονικού έθνους, στο όνομα των απανταχού αλύτρωτων Μακεδόνων.

Κυρίες και κύριοι συνάδελφοι, σε συνδυασμό με τα όσα συμβαίνουν στη Σερβία, στο Κόσσοβο, στην Αλβανία, στο Τέτοβο, στη Βοσνία, η Συνθήκη της Λίμνης και η ένταξη των Σκοπίων στο ΝΑΤΟ έκανε το εξής απλό: Επέτρεψε το κάπνισμα στην πυριτιδαποθήκη των Βαλκανίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κυρία Πρόεδρε.

Κυρίες και κύριοι συνάδελφοι, πριν κατέβω από το Βήμα αυτό, όπου όλες τις φορές που μου το επέτρεψε η δημοκρατία έχω υπερασπιστεί την άποψη όσων αρνούνται να δεχθούν πως ήταν δήθεν σωστή η απόφαση να δώσουμε τη λέξη «Μακεδονία», θα ήθελα να σας παρακαλέσω όλους και όλες, τους εκατόν πενήντα τρεις, να μου απαντήσετε σε δύο ερωτήσεις: Η λέξη «Μακεδονία» είναι ελληνική ή όχι; Οι κάτοικοι του γειτονικού κράτους είναι Έλληνες ή όχι; Είναι άλλο πράγμα να συναινούμε εκβιαζόμενοι σε κάτι, και τελείως άλλο πράγμα να το αποδεχόμαστε μέσα μας ως δίκαιο, σωστό, ως αληθινό.

Καταψηφίζουμε την ένταξη των Σκοπίων στο ΝΑΤΟ, γιατί η ονομασία του περιέχει μία ελληνική λέξη, ενώ οι κάτοικοί του δεν είναι Έλληνες. Η απόφασή τους να αυτοπροσδιοριστούν με μια ελληνική λέξη, ενώ δεν δηλώνουν Έλληνες, αποτελεί ατράνταχτη απόδειξη αλυτρωτισμού. Κανένα ΝΑΤΟ δεν είναι τόσο δυνατό, ώστε να εξαφανίσει τον αλυτρωτισμό που κρύβει η κλοπή και μόνο της λέξης «Μακεδονία».

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δημήτριος Καμμένος, που θα ήταν ο επόμενος ομιλητής, παραχωρεί τη θέση του και την εναλλάσσει με τον κ. Βενιζέλο. Έτσι, καλώ τώρα στο Βήμα τον Πρόεδρο, τον κ. Βενιζέλο και θα ακολουθήσει ο κ. Καμμένος. Τελειώνουμε με τους εισηγητές και τους αγορητές και μπαίνουμε μετά στον κατάλογο των ομιλητών.

Ορίστε, κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν από λίγη ώρα οι Ανεξάρτητοι Έλληνες προέβαλαν ένσταση αντισυνταγματικότητας. Στην πραγματικότητα, κατ’ ακριβολογία, προέβαλαν αντιρρήσεις επί του Κανονισμού για τη διαδικασία ψήφισης του νομοσχεδίου αυτού, ζητώντας να ψηφιστεί κατά το άρθρο 28 παράγραφος 2 με αυξημένη πλειοψηφία 3/5, με το επιχείρημα ότι η γειτονική μας χώρα εντάσσεται στο Βορειοατλαντικό Σύμφωνο, στη συμμαχία και ως εκ τούτου, δεν θα μπορούμε να επικαλεστούμε εναντίον της το άρθρο 5 της Συνθήκης του Βορείου Ατλαντικού, τη ρήτρα αλληλεγγύης δηλαδή, σε περίπτωση επίθεσης των Ενόπλων Δυνάμεων της πρώην Γιουγκοσλαβικής Δημοκρατίας της Μακεδονίας κατά της Ελλάδος.

Πέρα από το πραγματολογικό μέρος, το οποίο είναι αστείο, υπάρχει ένα τεράστιο πρόβλημα από την ερμηνευτική συνεπαγωγή, που προκαλεί αυτή η θέση τού μέχρι πρότινος Υπουργού Εθνικής Άμυνας της χώρας. Είναι σαν να ισχυρίζεται ο μέχρι πριν λίγες ημέρες διαχειριστής των θεμάτων αμυντικής πολιτικής από κοινού με τον Πρωθυπουργό ότι το επιχείρημα μας, πως σε περίπτωση τουρκικής επίθεσης κατά της Ελλάδος, η Ελλάδα μπορεί να επικαλεστεί έναντι συμμάχων στο ΝΑΤΟ, τη ρήτρα αλληλεγγύης του άρθρου 5 του Βορείου Ατλαντικού. Για να κάνουν οι ΑΝΕΛ και ο κ. Καμμένος το «κομμάτι» τους εδώ, προσπαθώντας να απολογηθούν γιατί κράτησαν το στυλό του κ. Τσίπρα και του κ. Κοτζιά όταν υπεγράφη στις Πρέσπες η Συμφωνία, έρχονται και απεμπολούν ένα θεμελιώδες επιχείρημα της αμυντικής πολιτικής και της πολιτικής ασφάλειας του ΝΑΤΟ. Λύνουν έτσι «ανεπιγνώστως», όπως λέω, ένα πρόβλημα ερμηνείας της Συνθήκης του Βορείου Ατλαντικού, που παραπέμπει στον Καταστατικό Χάρτη του Οργανισμού Ηνωμένων Εθνών, στις αρμοδιότητες του Συμβουλίου Ασφαλείας και στο δικαίωμα αυτοάμυνας που έχει κάθε χώρα.

Τέτοια επιπολαιότητα και τέτοια έλλειψη ιστορικής συνείδησης, αλλά και στοιχειώδους διορατικότητας για το πώς μπορεί να χρησιμοποιηθούν επιχειρήματα, τα οποία αναπτύσσονται μέσα στο Κοινοβούλιο. Ευτυχώς, η συντριπτική πλειοψηφία των Κοινοβουλευτικών Δυνάμεων της χώρας απέρριψε, χωρίς περαιτέρω συζήτηση, αυτό το επιχείρημα, το τόσο βλαπτικό για τα εθνικά συμφέροντα.

Και έρχομαι τώρα στο κύριο μέρος της παρέμβασης, που θέλω να κάνω σήμερα. Δεν θα ασχοληθώ με τα τετελεσμένα. Η Βουλή των Ελλήνων, με την πλειοψηφία που συγκροτήθηκε πριν λίγες μέρες -όπως συγκροτήθηκε- κύρωσε τη Συμφωνία των Πρεσπών. Ψήφισε τον κυρωτικό νόμο και παρέχει την άδεια στον Πρόεδρο της Δημοκρατίας να επικυρώσει, κατά το Διεθνές Δίκαιο,σ τη υμφωνία αυτή. Και σήμερα, η πλειοψηφία που υπάρχει -γιατί δόθηκαν οι περιβόητες επιστολές προσχώρησης άνευ όρων των έξι Βουλευτών στην κοινοβουλευτική πλειοψηφία- θα κυρώσει το παρακολούθημα, που είναι η κύρωση του πρωτοκόλλου ένταξης της γειτονικής μας χώρας στο ΝΑΤΟ.

Τώρα μένουμε κατόπιν αυτού, με τους γείτονές μας πια, πλήρες μέλος του ΝΑΤΟ εντός ολίγου, μόνοι μας με τη Συμφωνία των Πρεσπών. Και το μόνο πλαίσιο, εντός του οποίου η συμφωνία αυτή μπορεί να αναπτύξει μια δυναμική, με την Ελλάδα, να μπορεί να παίξει αυτοτελώς ως Ελλάδα κάποιον ρόλο, είναι το πεδίο της Ευρωπαϊκής Ένωσης.

Θέλω, λοιπόν, να θυμίσω στη Βουλή των Ελλήνων τις προβλέψεις της Συμφωνίας των Πρεσπών για την Ευρωπαϊκή Ένωση πλέον, γιατί αυτό έχει σημασία. Με το ΝΑΤΟ τελειώνει η υπόθεση αυτή εντός ολίγων ωρών.

Στο άρθρο 1 λοιπόν, παράγραφος 10, στοιχείο β΄ της Συνθήκης των Πρεσπών προβλέπεται μία μακρά πολιτική μεταβατική περίοδος για τη χρήση του ονόματος Βόρεια Μακεδονία στο εσωτερικό της γειτονικής μας χώρας. Αυτό το περιβόητο erga omnes, Βόρεια Μακεδονία για το εσωτερικό και το εξωτερικό, για κάθε χρήση διμερή και πολυμερή, προφανώς δεν ισχύει για το εσωτερικό. Διότι η εφαρμογή του νέου σύνθετου ονόματος στο εσωτερικό της γειτονικής μας χώρας θα γίνει σταδιακά και θα ξεκινά στο άνοιγμα κάθε διαπραγματευτικού κεφαλαίου στην Ευρωπαϊκή Ένωση, στο συναφές πεδίο -άρα τα έγγραφα και το λοιπό υλικό θα προσαρμόζονται για το πεδίο, ας πούμε, της αλιευτικής πολιτικής, γιατί αλιευτική πολιτική στην πραγματικότητα δεν έχει, λόγω έλλειψης θάλασσας και περίκλειστου χαρακτήρα, η γειτονική μας χώρα- και θα ολοκληρωθεί εντός πέντε ετών από την έναρξη των διαπραγματεύσεων στο κεφάλαιο αυτό και για το πεδίο του κεφαλαίου αυτού. Αυτά, για να έχουμε μια συνείδηση τού τι ισχύει, τι έχει ψηφιστεί και τι έχουμε στα χέρια μας, μετά την ένταξη στο ΝΑΤΟ.

Το δε κρισιμότερο, που αφορά ευθέως την Ευρωπαϊκή Ένωση, για να ξέρουμε όλοι πως πρέπει να μιλάμε με ακρίβεια -θα μου το συγχωρέσετε αυτό, λόγω της εμπειρίας μου στο Υπουργείο Αμύνης και στο Υπουργείο Εξωτερικών και στην εκπροσώπηση της Κυβέρνησης στις αρχές της δεκαετίας του 1990- είναι ότι το άρθρο 2 παράγραφος 1 προβλέπει ότι το πρώτο μέρος, η Ελλάδα δηλαδή, συμφωνεί να μην αντιταχθεί στην υποψηφιότητα ή στην ένταξη του δευτέρου μέρους, υπό το όνομα και τις ορολογίες του άρθρου 1 παράγραφος 3, δηλαδή Βόρεια Μακεδονία, σε διεθνείς πολυμερείς και περιφερειακούς οργανισμούς και θεσμούς, όπου το πρώτο μέρος είναι μέλος. Και για να μην υπάρχει αμφιβολία, στην παράγραφο 4β Ι του ίδιου άρθρου 2 προβλέπεται ότι το πρώτο μέρος, δηλαδή εμείς, θα γνωστοποιήσει στον Πρόεδρο του Συμβουλίου της Ευρωπαϊκής Ένωσης ότι υποστηρίζει την έναρξη των ενταξιακών διαπραγματεύσεων του δεύτερου μέρους, υπό το όνομα και τις ορολογίες του άρθρου 1 της παρούσας συμφωνίας.

Αυτό σημαίνει ότι η Ελλάδα δεν μπορεί να αντιτάσσεται στην πρόοδο των ενταξιακών διαπραγματεύσεων και στο άνοιγμα κεφαλαίων, διότι αυτό θα παρεμποδίζει την εφαρμογή του σύνθετου ονόματος Βόρεια Μακεδονία στο εσωτερικό της γειτονικής χώρας. Άρα, η δική μας αντίρρηση θα προκαλεί καθυστέρηση στην εφαρμογή του σύνθετου ονόματος. Και δεύτερον, ότι, αν προκύπτουν προβλήματα μη εναρμόνισης των γειτόνων μας με το ευρωπαϊκό κεκτημένο, οι αντιρρήσεις της Ελλάδος ανά κεφάλαιο δεν μπορούν να αφορούν το όνομα και τις ορολογίες, αλλά μπορούν να αφορούν τα ουσιαστικά ζητήματα από μία ευρωπαϊκή οπτική γωνία, όπως μπορεί να κάνει και κάθε άλλη χώρα-μέλος. Γιατί βεβαίως, αυτή η διερεύνηση, που γίνεται, αυτή η σάρωση για να δούμε αν η χώρα αυτή εναρμονίζεται με το κοινοτικό κεκτημένο, αφορά τα συμφέροντα της Ένωσης και των κρατών-μελών, ως μελών της Ευρωπαϊκής Ένωσης.

Άρα, αυτό είναι το πεδίο, στο οποίο μπορούμε να κινηθούμε, σύμφωνα με τις προβλέψεις της συνθήκης, που σημαίνει ότι η πίεσή μας πρέπει να είναι εστιασμένη στη συμμόρφωση, σε θέματα που υπερβαίνουν το όνομα, για να είμαστε απολύτως καλυμμένοι στο θεμελιώδες επιχείρημα μας, που είναι και δογματική θέση της χώρας στην εξωτερική πολιτική, ότι εμείς θέλουμε τον πλήρη σεβασμό του Διεθνούς Δικαίου σε όλα τα κρίσιμα μέτωπα της εξωτερικής μας πολιτικής και πολιτικής ασφάλειας και άμυνας της χώρας.

Βεβαίως, η Ευρωπαϊκή Ένωση θέτει τα υποψήφια προς ένταξη κράτη-μέλη υπό τον έλεγχο των περιβόητων κριτηρίων της Κοπεγχάγης, που είναι κριτήρια Διεθνούς Δικαίου, που είναι κριτήρια διεθνούς και περιφερειακής ασφάλειας και σταθερότητας και άρα, το κριτήριο της περιφερειακής ασφάλειας, στο όνομα του οποίου προβάλλει αντιρρήσεις η Ελλάδα όλα αυτά τα χρόνια, είναι ενεργό. Διότι ισχύουν για τους γείτονές μας όλα τα κριτήρια αυτά, τα οποία ίσχυσαν και για την Κροατία και για τη Σλοβακία και για τη Σλοβενία και για όλα τα κράτη, τα οποία έχουν ενταχθεί στην Ευρωπαϊκή Ένωση και ήτν μέλη της Γιουγκοσλαβίας, πριν την διάλυσή της και γενικότερα στην περιοχή της Νοτιοανατολικής Ευρώπης.

Το ίδιο δε, πρέπει να επαναλάβω ότι ισχύει και για την ερμηνεία του άρθρου 5 του Συμφώνου του Βορείου Ατλαντικού.

Άρα, όσοι ψηφίζουν, αφού έγινε η διαπραγμάτευση όπως έγινε και χρησιμοποιήθηκε η συμφωνία αυτή, όπως χρησιμοποιήθηκε, ως μοχλός για τη δημιουργία πρόσκαιρων εντυπώσεων και «κερδών» στο μικροκομματικό πεδίο της εσωτερικής πολιτικής, πρέπει να μελετήσουν με πολύ μεγάλη προσοχή τις διατυπώσεις και το διεθνές πλαίσιο, μέσα στο οποίο τοποθετούνται οι διατυπώσεις αυτές της Συμφωνίας των Πρεσπών. Και πρέπει, αφού βεβαίως μεσολαβήσουν οι εκλογές και αποκτήσει η χώρα μια άλλη κυβέρνηση και αποκτήσει η χώρα στρατηγική και αποκτήσει η χώρα σοβαρότητα και αποκτήσει η χώρα δημοκρατική συγκρότηση, με συνθήκες εθνικής συναίνεσης, να διαμορφώσουμε μια στρατηγική, η οποία να υπερασπίζεται μακροπροθέσμως τα εθνικά συμφέροντα, τμήμα των οποίων είναι η μέριμνά μας για την περιφερειακή ασφάλεια, σταθερότητα, ειρήνη και ευημερία στην ευρύτερη περιοχή.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Επειδή αντιλαμβάνομαι ότι θέλετε να δώσετε μια σύντομη απάντηση, αλλά αυτό δεν θα το κάνουμε σε κάθε ομιλητή, γιατί θα χαλαρώσει η διαδικασία, ορίστε, έχετε τον λόγο για τρία λεπτά, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ναι, κύριε Πρόεδρε, ευχαριστώ.

Απλώς, για δύο θέματα που έθεσε ο κ. Βενιζέλος, θα ήθελα να δώσω δύο διευκρινήσεις. Υπάρχει η κατοχύρωση του erga omnes στη συμφωνία. Όπως φαίνεται από το άρθρο 1 παράγραφος 9, όλα τα νέα έγγραφα, τα οποία θα εκδοθούν μετά τη θέση σε ισχύ της συμφωνίας, δηλαδή αμέσως μόλις κυρώσουμε το πρωτόκολλο, είναι υποχρεωμένοι να χρησιμοποιούν τη νέα συνταγματική ονομασία. Οι μεταβατικές περίοδοι δεν αφορούν τα νέα έγγραφα, αφορούν τα υφιστάμενα έγγραφα. Και εκεί η συμφωνία κάνει μια διάκριση ανάμεσα στα έγγραφα, που μπορεί να χρησιμοποιηθούν στο εξωτερικό, για τα οποία υπάρχει μια πενταετής προθεσμία και για τα υπόλοιπα, που δεν χρησιμοποιούνται στο εξωτερικό και που αναφέρονται στην παράγραφο που θέσατε υπόψη του Κοινοβουλίου.

Ο λόγος γι’ αυτό είναι απλός. Υπάρχουν δεκάδες εκατομμύρια έγγραφα αυτή τη στιγμή. Και ενώ προφανώς, μπορούμε να τους επιβάλλουμε την υποχρέωση, τα νέα έγγραφα να ανταποκρίνονται στην υποχρέωση που έχουν αναλάβει, δεν θα ήταν πραγματοποιήσιμο να αντικαταστήσουν αυτομάτως όλα τα υφιστάμενα έγγραφα αυτά.

Ως προς το δεύτερο σκέλος των παρατηρήσεών σας, θέλω να πω ότι συμφωνώ απολύτως με αυτά τα οποία είπατε. Αποτελούν πλήρη απάντηση στους αντίθετους ισχυρισμούς της Νέας Δημοκρατίας και οφείλω επίσης να τονίσω ότι αποτελούν την πιο ενδεδειγμένη ερμηνεία, υπέρ των εθνικών συμφερόντων μιας ήδη κυρωθείσας σύμβασης.

Είχα απευθυνθεί στον κ. Κουμουτσάκο στην επιτροπή και του είπα ότι, από τη στιγμή, που έχουμε ήδη μια συμφωνία, που έχει κυρωθεί, δε νοείται να υπονομεύεται το εθνικό συμφέρον, προβάλλοντας ερμηνεία αυτής της σύμβασης, όπως θα ήθελε, ενδεχομένως, η άλλη πλευρά.

Εσείς, λοιπόν, κάνετε το εθνικό ως ορθό, όπως άλλωστε και ο Επίτροπος Χαν σε αντίστοιχη δήλωσή του της 29ης Ιανουαρίου είχε σαφώς δηλώσει ότι, καθόλου δεν έχουμε απεμπολήσει δικαίωμα σε ό,τι αφορά τα κριτήρια της Κοπεγχάγης, σε ό,τι αφορά τα κριτήρια της καλής γειτονίας. Αυτή είναι η αλήθεια και ακριβώς νομίζω ότι με αυτόν τον τρόπο προβάλλεται ιδιαίτερα ανάγλυφα ο αντίθετος υποκριτικός, και ειδικά στο συγκεκριμένο σημείο υπονομευτικός, της εθνικής θέσης, τρόπος αντιμετώπισης του εθνικού θέματος από τη Νέα Δημοκρατία.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, τον λόγο παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, δεν θα γίνεται αυτό.

**ΕΥΑΓΓΕΛΟΣ ΒΕΝΙΖΕΛΟΣ:** Για δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, δεν θα γίνει αυτό.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Είναι θέμα ουσίας, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, κύριε Κουμουτσάκο, έχω αναγγείλει τον κ. Καμμένο ότι θα πάρει τον λόγο μετά από τον κ. Βενιζέλο. Μετά θα σας δώσω τον λόγο για ένα λεπτό, αλλά δεν θα γίνεται αυτό. Είπαμε ότι στις 19:00΄ θα διεξαχθεί η ψηφοφορία. Αν το πάμε έτσι, θα φθάσουμε στις δώδεκα το βράδυ΄.

Ορίστε, κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ευχαριστώ πάρα πολύ.

Ως προς τα υπάρχοντα έγγραφα για εσωτερική χρήση, υπάρχει τεράστιο απόθεση υλικού και εγγράφων για εσωτερική χρήση. Δεν υπάρχει κανένας μηχανισμός ελέγχου και κανένας μηχανισμός πίεσης. Οι γείτονές μας, αξιοποιώντας τη συμφωνία, θα περιμένουν το άνοιγμα κάθε κεφαλαίου διαπραγματευτικού, να περάσουν και πέντε χρόνια της πολιτικής μεταβατικής περιόδου στο συγκεκριμένο πεδίο του κεφαλαίου, για να εφαρμόζουν τη συμφωνία, δηλαδή τη διπλή ονομασία εσωτερικά. Αυτό είναι το απόλυτο factum, το γεγονός, για να είμαστε τώρα ειλικρινείς και να ξέρουμε τι έχει συμβεί.

Ως προς το άλλο που είπατε, προφανώς μέριμνά μου είναι το εθνικό συμφέρον και μάλιστα, το μακροπρόθεσμο. Είμαι δε, βέβαιος, ότι και η Νέα Δημοκρατία, όπως φυσικά και το κόμμα μου, το ΚΙΝΑΛ, και όλα τα κόμματα του δημοκρατικού συνταγματικού τόξου, θέλοντας να προστατεύσουν μακροπροθέσμως το εθνικό συμφέρον, θα εφαρμόσουν τη συμφωνία και θα αναπτύσσουν επιχειρηματολογία, η οποία οδηγεί σε διεθνοπολιτικά αποτελέσματα μέσα στη διαρκή διακυβερνητική διαπραγμάτευση της Ευρωπαϊκής Ένωσης, χωρίς να εκθέτουν τη χώρα στην κατηγορία ότι παραβιάζεται μία διεθνής συνθήκη, η οποία υπεγράφη από μία άλλη κυβέρνηση, κυρώθηκε από μία άλλη πλειοψηφία, αλλά το κράτος έχει συνέχεια. Δεν νομίζω ότι υπάρχει κανείς που δεν το αποδέχεται αυτό στην Αίθουσα, εντός του δημοκρατικού συνταγματικού φάσματος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένο, εκμεταλλεύομαι την ευγένειά σας, για να δώσω σύντομα τον λόγο στον κ. Κουμουτσάκο.

Ορίστε, κύριε Κουμουτσάκο, έχετε τον λόγο για δύο λεπτά και προχωρούμε κανονικά.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Δεν θα σας ζητούσα τον λόγο, αν δεν ήταν θέμα ουσίας αυτό, το οποίο έθεσε ο κύριος Υπουργός. Το άρθρο 2 παράγραφος 1 της Συμφωνίας των Πρεσπών, σε μία ασαφή του διατύπωση αναφέρει: Το πρώτο μέρος, δηλαδή η Ελλάδα, συμφωνεί να μην ενταχθεί στην υποψηφιότητα ή την ένταξη του δεύτερου μέρους κ.λπ..

Επειδή στην Ευρωπαϊκή Ένωση η διαδικασία, αντίθετα με ότι συμβαίνει με το ΝΑΤΟ, είναι μακρά και μεσολαβούν τριάντα πέντε διαπραγματευτικά κεφάλαια, αυτή η ασαφής διατύπωση του άρθρου 2 παράγραφος 1 θα μπορούσε να δώσει την εντύπωση ότι η Ελλάδα με τη Συμφωνία των Πρεσπών εκχωρεί εξ υπαρχής το αναφαίρετο και θεμελιώδες δικαίωμα κάθε κράτους-μέλους, εάν για θέματα ουσίας διαφωνεί με την ενταξιακή προσαρμογή μιας υποψήφιας χώρας, να μην ασκεί αυτό το δικαίωμα βέτο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Αυτό πρέπει να το αποκρούσουμε, όμως. Αυτό σας λέω.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Περιμένετε.

Όταν το θέσαμε εδώ -είχα την τιμή να το θέσω από το Βήμα της Βουλής- δεν μπορέσατε να μας δώσετε εκείνη τη στιγμή μια σαφή και δεσμευτική απάντηση. Ήρθε μετά από μέρες η συνέντευξη, που έδωσε ο κ. Χαν, επιβεβαιώνοντας ότι το θεμελιώδες αυτό δικαίωμα δεν το χάνει κανένα μέλος-κράτος.

Ξέρετε ότι αισθανόμαστε δικαιωμένοι, διότι η δική μας υπογράμμιση αυτής της ασάφειας της Συμφωνίας των Πρεσπών οδήγησε εσάς κι ενδεχομένως τον κ. Χαν, που είδε τη συζήτηση εδώ στο εσωτερικό της χώρας και τις αμφιβολίες που προκαλούσε, στο να ξεκαθαρίσει ότι η Ελλάδα, παρά την ασάφεια της Συμφωνίας των Πρεσπών, διατηρεί στο ακέραιο το θεμελιώδες δικαίωμα, που έχει ως κράτος-μέλος της Ένωσης. Υπηρεσία, δηλαδή, παρείχαμε, υπογραμμίζοντας τις ασάφειες της συμφωνίας που υπογράψατε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Καμμένος έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, θα ήθελα να ευχαριστήσω και τον Πρόεδρο κ. Βενιζέλο για τις γνώσεις, που μας μετέφερε στην εισήγησή του. Είχαμε προσέξει όλοι το άρθρο 2, σε σχέση με το erga omnes, αλλά μας το εξήγησε ως ειδικός συνταγματολόγος και νομικός πολύ καλύτερα. Θα πρέπει, λοιπόν, να το λάβουμε υπόψη μας και να σημειώσουμε για άλλη μια φορά ότι αυτή η συμφωνία έχει πάρα πολλά κενά και ασάφειες. Και κλείνοντας, η συμφωνία στην τελευταία σελίδα στην παράγραφο 9 του άρθρου 20 μας εξηγεί ότι όλα τα παραπάνω, όλες οι δεσμεύσεις είναι αμετάκλητες και ισχύουν επ’ αόριστον. Άρα, ασχέτου κυβερνήσεων Ελλάδος-Σκοπίων, δεν μπορούμε να αλλάξουμε καμμία σύμβαση και ειδικά, όπως λέει, στο άρθρο 1.3, που είναι η ονομασία, η γλώσσα και η ταυτότητα. Οπότε, ότι συζητούμε σήμερα, δυστυχώς προς το παρόν είναι τετελεσμένο.

Είναι αυτονόητο ότι δεν θα ψηφίσω τον σημερινό νόμο για την προσχώρηση, τα ενταξιακά κεφάλαια για το ΝΑΤΟ, διότι είναι αυτό το οποίο θα επικυρώσει και τη Συμφωνία των Πρεσπών, όπως αυτή ψηφίστηκε από τη Βουλή.

Αυτό όμως, που πρέπει να σημειώσω σήμερα, είναι κάποια διαδικαστικά ζητήματα, τα οποία έχω θέσει όλες αυτές τις μέρες, θεσμικά και όχι μόνο. Θα ξεκινήσω από τις επιστολές.

Εφευρέθηκε στη Βουλή ο θεσμός των «κοινόχρηστων Βουλευτών»: Την υψηλή κυριότητα, οι ΑΝΕΛ και το Ποτάμι, την επικαρπία ο Τσίπρας. Αυτό δεν προάγει τον κοινοβουλευτισμό και τη δημοκρατία.

Προσέξτε τώρα. Ψάχνω σήμερα αυστηρά -σας κοιτώ στα μάτια- τον υποβολέα του κειμένου των έξι. Ο κ. Ζουράρις είπε ότι τον ζάλισαν στα τηλέφωνα, για να υπογράψει μία επιστολή εκχώρησης πληρεξουσίου ψήφου. Δεν βλέπω κάποιον από τους έξι εδώ σήμερα. Ερωτώ: Εξεβιάσθησαν ή αυτοβούλως χειραγωγήθηκαν για να υπογράψουν τη συμφωνία;

Διαβάζω τις επιστολές αυτολεξεί, διότι κάποιο αριστερό «φάντασμα», ένα βράδυ, τους πήρε τηλέφωνο και τους είπε να γράψουν όλοι τα ίδια! «Σας γνωρίζω ότι σε συνέχεια της θετικής ψήφου, που έδωσα, επί της πρότασης εμπιστοσύνης στην Κυβέρνηση, επιθυμώ η ψήφος μου να προσμετράται μαζί με αυτές των Βουλευτών της Συμπολίτευσης». Έλενα Κουντουρά.

«Σας γνωρίζω ότι σε συνέχεια της θετικής ψήφου μου που έδωσα επί της πρότασης εμπιστοσύνης στην Κυβέρνηση, επιθυμώ η ψήφος μου να προσμετράται μαζί με αυτές των Βουλευτών της Συμπολίτευσης». Η επιστολή είναι του κ. Παπαχριστόπουλου.

«Σας γνωρίζω ότι σε συνέχεια της θετικής ψήφου, που έδωσα επί της πρότασης παροχής ψήφου εμπιστοσύνης,…» και τα λοιπά. Αυτή η επιστολή ήταν της κ. Παπακώστα.

Ο κ. Δανέλλης: «…σε συνέχεια της θετικής ψήφου, που έδωσα, επί της πρότασης εμπιστοσύνης στην Κυβέρνηση, επιθυμώ η ψήφος μου να προσμετράται με εκείνες των Βουλευτών της Συμπολίτευσης». Δεν ξέρω αν βλέπετε. Ούτε σημείο στίξης δεν έχουν αλλάξει. Ό,τι είπε ο Τσίπρας στην επιστολή του για τον Κανονισμό. Εδώ βλέπω ότι όλοι λένε τα ίδια χωρίς καμμία αλλαγή ούτε σε σημείο στίξης.

Συνεχίζω με τον κ. Κόκκαλη. «Σε συνέχεια της θετικής ψήφου, που έδωσα στην πρόταση εμπιστοσύνης του Πρωθυπουργού, επιθυμώ η ψήφος μου να προσμετράται, μαζί με αυτές των Βουλευτών της συμπολίτευσης».

Τελευταίος ο κ. Ζουράρις, ο οποίος ευτυχώς διαφοροποιείται, γιατί χρησιμοποιεί πολυτονικό και έχει και περισπωμένη στην ψήφο. Λέει: «…σε συνέχεια της θετικής ψήφου, που έδωσα επί της προτάσεως εμπιστοσύνης στην Κυβέρνηση, επιθυμώ η ψήφος μου…» γράφει τη λέξη «ψήφος» με περισπωμένη «…να προσμετράται…» με περισπωμένη «…μαζί με αυτές των Βουλευτών της συμπολιτεύσεως».

Δεν ξέρω από πού να αρχίσω σε αυτήν την Αίθουσα, που έτυχε πριν από τέσσερα χρόνια να γίνω Βουλευτής. Αυτά που σας διάβασα -και θα καταθέσω στα Πρακτικά-είναι ντροπή για τον κοινοβουλευτισμό.

Η Σύμβαση της Βιέννης του 1969, περί του Δικαίου των Συνθηκών, σε ένα σωρό άρθρα προβλέπει τα εξής: Καταπίπτουν οι συμβάσεις, όταν έχουν παραβιαστεί όροι, όπως χειραγώγηση, άσκηση βίας και χρηματισμός Βουλευτών. Εγώ τη χειραγώγηση τη βλέπω. Δεν ξέρω αν τη βλέπετε όλοι σας.

Τα καταθέτω για τα Πρακτικά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το άρθρο 60, δε, του Συντάγματος λέει: «Οι Βουλευτές έχουν απεριόριστο το δικαίωμα τηςγνώμης και ψήφου κατά συνείδηση». Τη συνείδησή τους τη διέβαλλε ένας υποβολέας. Μέχρι το βράδυ, παρακαλώ έναν από τους έξι, να μας πει αν εξεβιάσθησαν, αν τους πήραν τηλέφωνο και τους πίεσαν και πώς έτυχε το πρωί να στείλουν όλοι την ίδια επιστολή, για να μας δουλεύουν όλους εδώ και τους Έλληνες ψηφοφόρους και την ελληνική Δημοκρατία.

Έρχομαι στο Ποτάμι. Δυστυχώς, αποχωρεί αυτήν τη στιγμή ο κ. Μαυρωτάς, αλλά θα τον ρωτήσω.

Γιώργο, φίλε μου, σε παρακαλώ, περίμενε για ένα δευτερόλεπτο μόνο, για να ακούσεις.

Είπε ο κ. Αμυράς, απειλώντας τον Πρόεδρό του για τα Πρακτικά που διέρρευσαν από τον κ. Ψαριανό, να μας αποκαλύψει ο κ. Θεοδωράκης απέναντι σε ποιον έλαβε δεσμεύσεις, πολύ πριν έρθει η συμφωνία, ότι θα την ψηφίσει. Δεν είναι εδώ ο κ. Γιώργος Αμυράς. Εάν ισχύει αυτό, αν έχει προσυμφωνηθεί σε κείμενο, το οποίο δεν έχει δει καν το Ποτάμι, είναι παράνομη η ψήφος. Εμείς αυτό καταλαβαίνουμε. Γιώργο, σε κατανοώ. Ο λαός, ο κόσμος έχει απορίες. Όταν λέει ένας Βουλευτής του Κοινοβουλίου «προκαλώ τον Πρόεδρό μου, αλλιώς θα το πω εγώ ότι έχει δεσμεύσεις και σε τρίτους, εξωθεσμικούς παράγοντες, για να ψηφίσει» αυτό είναι ανησυχητικό για τη δημοκρατία.

Ο κ. Κοτζιάς μάς λέει «έχουμε βρει, βρε παιδιά, την πλειοψηφία από το 2017, από το 2018. Τι αγχώνεστε;». Πώς γίνεται; Ποιους Βουλευτές έχουν πείσει να στηρίξουν μία συμφωνία, την οποία δεν την έχουν δει καν; Αυτές οι δηλώσεις είναι από τον Δεκέμβριο του 2018, του 2017. Δεν έχει δει κανένας τη συμφωνία και ο κ. Κοτζιάς περιφέρεται περιχαρής και σίγουρος ότι έχει βρει την πλειοψηφία, χωρίς τους ΑΝΕΛ. Τότε, εγώ φώναζα και ήμουν το βαρίδι στην Κυβέρνηση. Αυτά είναι εκτροπή της δημοκρατίας, αν ο καθ’ ύλην αρμόδιος Υπουργός γνωρίζει εκ των προτέρων το αποτέλεσμα της ψηφοφορίας, ενάμιση χρόνο πριν να δούμε το κείμενο. Δεν ξέρω αν το είχε δει και ο ίδιος.

Αυτές τις ημέρες έχω πληροφορηθεί -και θα το καταθέσω στα Πρακτικά- για μια μηνυτήρια αναφορά. Έχει χαθεί, τεχνικά μάλλον, για κάποιο λόγο. Λείπει όμως ο κ. Καλογήρου -είναι και φίλος μου ο Μιχάλης. Ελπίζω, όταν έρθει, να βρει τη μηνυτήρια αναφορά που έχει κατατεθεί -θα την αφήσω στη Βουλή- με αριθμό πρωτοκόλλου 658/17-1-2019. Πήγε στην Εισαγγελία του Αρείου Πάγου, η οποία ανωμοτί το πήγε στο Υπουργείο Δικαιοσύνης, για να έρθει στη Βουλή, στον κ. Βούτση. Η μηνυτήρια αναφορά αφορά τις καταγγελίες του κ. Καμμένου κατά του κ. Κοτζιά κι έχει πλήρεις απομαγνητοφωνήσεις των συνεντεύξεων του κ. Κοτζιά, ο οποίος λέει ότι στο Υπουργικό Συμβούλιο ο κ. Καμμένος τον κατηγόρησε ότι πήρε 50 εκατομμύρια, χρηματίστηκε ο ίδιος και όλη του η Κυβέρνηση για τους Σκοπιανούς.

Ξαναπάω στη Σύμβαση της Βιέννης και υπενθυμίζω τα σχετικά για χειραγώγηση, άσκηση βίας και χρηματισμό. Όλα αυτά ρίχνουν τη συμφωνία. Εάν ισχύουν αυτά -τα έχω πει και στην επιτροπή καιρό πριν για τις Πρέσπες- εάν ισχύουν οι κατηγορίες του κ. Καμμένου και έρθει η μηνυτήρια αναφορά εδώ, ο κ. Βούτσης -φαντάζομαι- θα συστήσει μία επιτροπή, για να διερευνήσουμε τις πολιτικές ευθύνες του κ. Κοτζιά και του κ. Καμμένου, αν λέει ψέματα. Αν υπάρχει, όμως, αλήθεια, δεν υπάρχει Συμφωνία Πρεσπών, διότι υπάρχει δόλος στην υπογραφή του κ. Κοτζιά και «γεια σου». Δόλος σε υπογραφή σημαίνει εθνική προδοσία. Δεν είμαι αυστηρός στους όρους, διότι όταν ο Υπουργός Εξωτερικών σου, πιθανόν λέω, κατά τον κ. Καμμένο έχει λάβει χρήματα υπέρ του άλλου μέρους ή μεταφέρει στο άλλο μέρος, που διαπραγματεύεται, σαφώς προδίδει τις θέσεις της πατρίδας του και άρα, θα κατηγορηθεί για εθνική προδοσία. Είναι απλά τα πράγματα και ο Ποινικός Κώδικας.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά την προαναφερθείσα μηνυτήρια αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να συζητήσουμε σήμερα για τις παρεμβάσεις ,που γίνονται αυτές τις ημέρες και τη βιασύνη. Γιατί υπάρχει αυτή η βιασύνη; Γιατί συζητήθηκε μόνο δύο ημέρες η Συμφωνία των Πρεσπών; Γιατί συζητείται μόνο μία ημέρα η ένταξη των Σκοπίων; Είναι διαδικαστικό το ζήτημα του ΝΑΤΟ; Εξήγησε ο κ. Βενιζέλος. Εξήγησα κι εγώ. Έχουμε εξηγήσει όλοι. Υπάρχουν κενά στη συμφωνία. Η συμφωνία αυτή δεν είναι προς όφελος του ελληνικού δημοσίου και του ελληνικού έθνους.

Χθες διάβασα στην επιτροπή αγγελία, όπου ένας δάσκαλος στη Μακεδονία παραδίδει μαθήματα μακεδονικής γλώσσας. Μας δίνει και το πτυχίο του από το Πανεπιστήμιο του Κύριλλου και του Μεθόδιου. Μας λέει ότι είναι 10 ευρώ την ώρα. Λέει: «Ελάτε, κάνω και καλές τιμές» και μας δίνει και το τηλέφωνό του. Παραδίδει μαθήματα μακεδονικής γλώσσας!

Ήρθε το «Ουράνιο Τόξο» και λέει για μακεδονική εθνότητα. Μα, σαφώς θα διεκδικήσουν μακεδονική εθνότητα. Τι θα κάνουν οι επόμενες κυβερνήσεις ή και αυτή, όταν συρθεί από φυσικά ή νομικά πρόσωπα στο Δικαστήριο των Ανθρωπίνων Δικαιωμάτων, διεκδικώντας και κατηγορώντας την Ελλάδα ότι δεν αναγνωρίζει εθνική μειονότητα στα Σκόπια, εφόσον μιλούν γλώσσα μακεδονική, έχουν μακεδονική εθνότητα –«nationality», όπως λέει το λεξικό Oxford- νούμερο 2; Στις εξηγήσεις το λεξικό λέει ότι, «nationality» είναι και εθνικότητα, όταν υπάρχει και σε άλλο κράτος. Αυτό το λέει το λεξικό της Οξφόρδης. Δεν το λέω εγώ. Αναγνωρίζεται και σε άλλο κράτος η εθνικότητα, το «nationality» που βάλατε στη σύμβαση. Όλα αυτά είναι ανησυχητικά. Δεν υπάρχει καμμία εγγύηση σε τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από την άλλη, ήταν άσχημη η διαδικασία, όλο το Κοινοβούλιο, όλο το ΝΑΤΟ, όλες οι χώρες να κρέμονται από την φράντζα Παπαχριστόπουλου, με το αν θα παραιτηθεί ή δεν θα παραιτηθεί, να έχει ευτελιστεί το Κοινοβούλιο, να βγαίνει από τον αξιότιμο κ. Βούτση, ο Παπαχριστόπουλος, να τον «δίνει», την παραίνεσή του. Τον έγραψαν οι κάμερες. Και απορούμε όλοι, πώς ο Πρόεδρος της Βουλής αναλαμβάνει την ευθύνη να εμπλακεί πολιτικά στην παραίτηση ενός Βουλευτή.

**ΠΡΟΕΔΡΕΥΩΝ (Νικήτας Κακλαμάνης):** Με αυτό κλείνετε, κύριε συνάδελφε.

**ΔΗΜΗΤΡΙΟΣ ΚΑΜΜΕΝΟΣ:** Απορούμε πώς, ο κ. Τσίπρας, προσβάλλει τον θεσμό του Προέδρου της Βουλής, λέγοντάς του τι να κάνει και αν αλλάξει σημείο στίξης ή όχι. Του λέει: «Σας ζητώ». Δεν λέει «παρακαλώ». Γιατί υπάρχει αυτή η εκτροπή; Γιατί βιαζόμαστε; Γιατί γίνονται όλα αυτά;

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένε, ολοκληρώστε.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, όλοι έχουν μιλήσει δώδεκα, δεκατρία λεπτά.

Δώστε μου μισό λεπτό ακόμα, σας παρακαλώ.

Όλα αυτά με απασχολούν ιδιαίτερα, απασχολούν την κοινωνία μας ιδιαίτερα. Είναι ζητήματα πολύ ευαίσθητα.

Αναφέρομαι στην εκχώρηση εν λευκώ της ψήφου καθ’ υπαγόρευση. Θα βρούμε τον υποβολέα. Τους προκαλώ και τους έξι -και τους κοιτώ στα μάτια- να αποκαλύψουν απόψε -γιατί είναι η τελευταία τους ευκαιρία- ποιος τους πήρε τηλέφωνο, εάν χειραγωγήθηκαν, εάν πληρώθηκαν, εάν εκβιάστηκαν και γιατί έγραψαν όλοι μαζί, ποιος τους διάβασε το κείμενο, για να μας το δώσουν εδώ στη Βουλή, για να διαβάλουν τη δημοκρατία και για να είναι πλέον, δυστυχώς για τους ίδιους και για μας εδώ μέσα, Βουλευτές υπό ενοικίαση κι άλλος να έχει την κυριαρχία και άλλος την επικαρπία.

Ευχαριστώ πολύ.

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τώρα, δεν θα κάνουμε αυτήν τη δουλειά. Θα μιλήσετε στην ομιλία σας και θα του απαντήσετε. Όμως, επειδή είστε από τους συναδέλφους, τους πειθαρχημένους, και τους πολύ ευγενείς, θα σας δώσω τον λόγο για ένα λεπτό. Ξεκινήστε την απάντησή σας. Είναι αυτονόητο γιατί ζητάτε τον λόγο.

Κύριε συνάδελφε, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Επειδή αναφέρθηκε ο αξιότιμος κ. Καμμένος σε δεσμεύσεις, θα ήθελα να πω ότι οι μόνες δεσμεύσεις που έχει το Ποτάμι είναι απέναντι στις θέσεις του και στις αποφάσεις των οργάνων του. Αυτές είναι οι μόνες δεσμεύσεις, που έχει το Ποτάμι. Και θα ήθελα, επίσης, να πω ότι, αν η συνωμοσιολογία ήταν ολυμπιακό άθλημα, η Ελλάδα θα είχε πολλά χρυσά μετάλλια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ανοίγουμε τον κατάλογο των ομιλητών. Θα διαβάσω τους πέντε πρώτους, από τους οποίους κάποιοι είναι στην Αίθουσα, επομένως να προσέλθουν και οι άλλοι. Οι πέντε πρώτοι είναι ο κ. Αμανατίδης, ο κ. Κικίλιας, η κ. Κεφαλίδου, ο κ. Καστόρης και ο κ. Καλαφάτης.

Οι ομιλητές έχουν πέντε λεπτά. Βλέπω τον κύριο Πρόεδρο, που παρευρίσκεται στην Αίθουσα, και του κλείνω και το μάτι, ότι θα υπάρξει μια μικρή ανοχή ενός-δύο λεπτών, αλλά στα επτά λεπτά θα σταματάμε. Στους δεκαπέντε ομιλητές σημαίνει συνολική επιβάρυνση τριάντα λεπτών, αλλά μέχρις εκεί.

Κύριε Αμανατίδη, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, ο βαλκανικός χώρος και η γεωγραφική δίοδος, που παρέχει η χώρα μας στα νερά της Μεσογείου, βρίσκεται στη μέση ισχυρών γεωπολιτικών επιδράσεων σχεδόν από όλα τα σημεία του ορίζοντα.

Σε αυτό το πλαίσιο, η ενίσχυση των θεμελίων σταθερότητας και ασφάλειας, μέσω της συνεργασίας, που εξασφαλίζει η ενίσχυση της διασυνδεσιμότητας, με αμοιβαία επωφελείς δράσεις σε ενέργεια, οικονομία, υποδομές και μεταφορές, δεν μπορεί παρά να αποτελεί στρατηγικό στόχο της χώρας μας.

Η μοίρα των λαών και των χωρών των Βαλκανίων άλλωστε, είναι αλληλένδετη. Οι πολιτισμικοί μας δεσμοί είναι μακραίωνοι και αδιαμφισβήτητοι. Ο βαλκανικός χώρος γεννά ιστορία. Έτσι, ο μοναδικός δρόμος για την επιτυχή αντιμετώπιση των σύγχρονων προκλήσεων στον χώρο αυτό είναι μια συνεκτική στρατηγική διασυνοριακής περιφερειακής και διεθνούς συνεργασίας, αλλά και κοινής ευρωπαϊκής πορείας των Βαλκανίων, που θα ακυρώσει αποφασιστικά τις δυνάμεις της γεωπολιτικής αποσταθεροποίησης και θα κλείσει, μια για πάντα, το οδυνηρό κεφάλαιο της αλλαγής των συνόρων.

Κυρίες και κύριοι συνάδελφοι, θα απαντήσω στο ερώτημα, που με πονηρή αφέλεια θέτει ο εισηγητής της Νέας Δημοκρατίας, όσον αφορά το τι χειροπιαστό έχουμε, η Ελλάδα, με την σημερινή Κύρωση από το Κοινοβούλιό μας. Την ονόμασα «πονηρή», γιατί κάνει ότι δεν καταλαβαίνει ότι η αίτηση, η οποία έγινε από τη γειτονική χώρα για ένταξη στο ΝΑΤΟ έγινε με τη νέα της ονομασία, έγινε με την ονομασία Βόρεια Μακεδονία, δεν έγινε με το συνταγματικό της όνομα. Αυτό είναι το πρώτο.

Το δεύτερο: Αυτό δεν ήταν άλλωστε που στο Βουκουρέστι το 2008 δεν μας είχαν δώσει και γι’ αυτό δεν δεχθήκαμε ή πιέσαμε και τελικά το ΝΑΤΟ έβγαλε την απόφαση ότι πρώτα πρέπει να λυθεί η διαφορά; Την καθαρή σύνθετη ονομασία, όπως είπε και στην τοποθέτησή του ο Κώστας Καραμανλής σε ερώτηση δημοσιογράφου, ακριβώς μετά από την σύνοδο, στον κ. Μελέτη; Δεν το πήρατε τότε, το πήραμε τώρα. Άρα, πρώτο κέρδος είναι η σύνθετη γεωγραφική ονομασία Βόρεια Μακεδονία. Άμεσα αφαιρείται το σύμβολο της Βεργίνας, μέσα σε έξι μήνες από παντού. Αυτό είναι μέσα στη συμφωνία. Η εφαρμογή των άρθρων 7 και 8, βιβλία, ονόματα, τον Ήλιο της Βεργίνας και από εκεί και μετά η επιστολή προς όλες τις χώρες του ΟΗΕ, όπου θα ζητούν να αναφέρονται πλέον με το νέο όνομα, είναι τα χειροπιαστά αποτελέσματα αυτής της συμφωνίας.

**ΣΤΑΥΡΟΣ ΚΑΛΑΦΑΤΗΣ:** Ο Ήλιος δεν βγαίνει!

**ΙΩΑΝΝΗΣ ΑΜΑΝΑΤΙΔΗΣ:** Κύριε Καλαφάτη, ο Ήλιος της Βεργίνας αφαιρείται. Είναι μέσα στη συμφωνία, κύριε Καλαφάτη.

Το δεύτερο ερώτημα είναι: Ποιος εγγυάται ότι δεν θα πάει στην Τουρκία; Μα, η ίδια η συμφωνία. Έχετε κολλήσει στα δύο άρθρα, τα οποία, ψευδώς και αυτά, αναφέρετε προς τον ελληνικό λαό, σπρώχνοντας κόσμο προς την Ακροδεξιά. Το μισό μέρος της Συμφωνίας αναφέρεται στο πώς ακριβώς θα αναπτυχθούν οι σχέσεις με τη γειτονική αυτή χώρα με το νέο της πλέον όνομα.

Για τη γλώσσα: Ελπίζω ότι τη συμφωνία θα τη στηρίξετε, γιατί αν δεν τηρείτε αυτό εδώ, που είναι επακολούθημα της συμφωνίας, που ψήφισε η Ελληνική Βουλή, τα άλλα, που λέει το άρθρο 7 και 8 για την προστασία της ιστορίας της Ελλάδας κ.λπ.. θα τα εφαρμόσετε; Θα τα παραδεχθείτε; Βέβαια, εδώ δεν παραδέχεστε τη σύμβαση που κατέθεσε ο Υπουργός κ. Κατρούγκαλος, σε σχέση με το τι σημαίνει «nationality», του Ευρωπαϊκού Συμβουλίου, όπου η Ελλάδα το υπέγραψε στις 6-6-1997. Συμφωνείτε ή όχι; Η Ελλάδα το υπέγραψε και λέει ότι «nationality» είναι η υπηκοότητα, η νομική σχέση πολίτη με το κράτος του. Ούτε αυτό παραδέχεστε και ψέματα το λέτε. Είστε παγιδευμένοι -και θα εξηγήσω τι εννοώ με το «παγιδευμένοι»- και αυτοεγκλωβισμένοι.

Το επιχείρημά σας για την εθνικότητα και την εθνότητα, το οποίο είναι ψεύτικο, σας εγκλωβίζει στο να μην μπορείτε να δείτε και ρωτάτε πώς θα τους λέμε. Η συμφωνία δεν καθορίζει το πώς θα τους λέμε. Οι ίδιοι κατέθεσαν εδώ στη Βουλή και λένε ότι «δεν αφορά την εθνότητά μας» και ότι υπάρχουν οι εθνότητες, οι Σλάβοι, οι Αλβανοί, οι Βλάχοι και ένα ακόμη όνομα, το οποίο δεν θυμάμαι. Όμως εσείς, εγκλωβισμένοι στο ότι δίνει αυτή η συμφωνία εθνικότητα, επιμένετε να τους αποκαλείτε έτσι. Εάν αύριο, μεθαύριο, που δεν θα είναι έτσι, γίνετε εσείς Κυβέρνηση και πάει αυτή η χώρα ή έχουμε διαφορές, την επιχειρηματολογία ακριβώς, που εσείς χρησιμοποιείτε τώρα, θα χρησιμοποιήσουν οι δυνάμεις της γειτονικής χώρας, προκειμένου να αποδείξουν αυτά, που ίσως θέλουν να αποδείξουν. Γι’ αυτό σας λέει και ο κύριος Υπουργός ότι κάνετε και κακό στα εθνικά συμφέροντα.

Από την άλλη μεριά, είδα μια έμμεση προσπάθεια, ίσως θα έλεγα και άμεση, να δώσετε διαπιστευτήρια και να δικαιολογήσετε τη στάση σας, το «όχι». Μην στεναχωριέστε, ξέρουν ότι όντως ήσασταν πάντα «yes». Τώρα, αν το κάνετε, έτσι και αλλιώς, είναι γιατί τους λέτε ότι «κοιτάξτε, εμείς δεν θα το ψηφίσουμε, αλλά μην στεναχωριέστε, θα κάναμε διαφορετικά».

Κυρίες και κύριοι συνάδελφοι, τελειώνοντας και σεβόμενος τον χρόνο, που ζήτησε ο Πρόεδρος, θα πω το εξής: Μαθήματα η Αριστερά, για το πώς φέρεται πατριωτικά, δεν δέχεται. Δεν δέχεται γιατί υπερασπίστηκε η Αριστερά την πατρίδα με τις ιδέες και με το αίμα της. Και για να χρησιμοποιήσω μια φράση ενός γνωστού ήρωα, «κυρίως με το αίμα της»!

Μας λέτε για το ιστορικό βάρος. Αναλαμβάνετε το ιστορικό βάρος μιας αποτυχίας, της σημερινής ιστορικής, αν δεν γίνει, και μετά από δέκα, δεκαπέντε χρόνια η ιστορία να γράψει ότι αυτή η Βουλή είχε μια ευκαιρία να κυρώσει και να τελειώσει και δεν την πήρε και η χώρα αυτή αναγνωρίζεται μετά με το συνταγματικό της όνομα; Αναλαμβάνουμε το ιστορικό βάρος. Όμως, εσείς θα γραφτείτε στην ιστορία σαν η πολιτική δύναμη, που για να μην διαλυθεί, υπέκυψε στην ακροδεξιά συνιστώσα της, απεμπολώντας τη θέση, που έχει διαμορφωθεί εδώ και χρόνια, όπως αποδείξαμε.

Πού θέλουμε να οδηγήσουμε τη χώρα και τη γειτονιά μας; Θα σας αναφέρω τα λόγια κάποιου γνωστού από τη Θεσσαλονίκη. «Δεν θέλουμε ούτε τη Θεσσαλονίκη μας μια πόλη περίκλειστη και εχθρική στην άμεση ενδοχώρα της, μια πόλη πιασμένη σε φοβίες και δεισιδαιμονίες, σε ξόρκια και σε φωνασκίες, πόλη στενόχωρη και αναίτια στεναχωρημένη, που δεν εννοεί την ιστορική αποστολή της ούτε καν τα αυταπόδεικτα συμφέροντά της, πόλη που τρέμει το πλούσιο μέλλον της και φυσικά, δεν το σχεδιάζει, πόλη που φοβάται ένα τίποτε και κρύβεται σαν μικρό παιδί στην ποδιά της δοξασμένης μάνας μας».

Κυρίες και κύριοι συνάδελφοι, βαδίζουμε τον δρόμο της ειρήνης, της συναδέλφωσης και της συνανάπτυξης, σε μια νέα εποχή περιφερειακής σταθερότητας, ευημερίας και συνέχειας ιστορικής και ο ελληνικός λαός θα τιμήσει την παράταξη, η οποία στάθηκε με ιστορική ευθύνη σε ιστορικές στιγμές!

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, δεκαέξι μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Αιγάλεω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κικίλιας, Βουλευτής της Νέας Δημοκρατίας.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε πολύ κρίσιμες αποφάσεις, που έχουν παρθεί εδώ, εντός του ελληνικού Κοινοβουλίου, οι μεγάλοι κοινοβουλευτικοί άνδρες επέλεξαν μεταξύ του προσωπικού συμφέροντος, του προσωπικού πολιτικού συμφέροντος -θεμιτού μέχρι ενός σημείου- και του εθνικού συμφέροντος ή αλλιώς του πατριωτικού συμφέροντος.

Κύριε Κυριαζίδη, θα ήθελα να πω ότι η αίσθησή μου είναι ότι όσο περισσότερο κάποιος βασίζεται σε δυνάμεις, έξω από αυτόν τόσο περισσότερο εξουσιάζεται από αυτές.

Ο κ. Τσίπρας επέλεξε να εντάξει αυτό το πολύ σημαντικό εθνικό θέμα στη στρατηγική του για τις εκλογές του 2019. Το λέω, μετά λόγου γνώσεως, γιατί θεώρησε και θεωρεί, βάζοντας πάνω και πρώτα απ’ όλα την επέκταση για λίγους μήνες της θέσης του στο πρωθυπουργικό έδρανο και των συνεργατών του στα υπουργικά, ότι η δύναμη που αντλεί από μεγάλα εξωτερικά συμφέροντα τού δίνει αυτό το δικαίωμα, του δίνει αυτή την ώθηση, αν θέλετε, την οποία επεκτείνει τρόπον τινά, με αυτά, τα οποία βλέπω και ακούω τα τελευταία εικοσιτετράωρα περί επίλυσης των τουρκικών, του Κυπριακού, των ενεργειακών κ.λπ.. Θέλω να πω ότι προσδοκά προσωπικά οφέλη, κομματικά οφέλη και έτσι υποθηκεύει τα εθνικά δίκαια στο διηνεκές.

Γιατί η Νέα Δημοκρατία δεν ψηφίζει το πρωτόκολλο ένταξης της γείτονος χώρας στο ΝΑΤΟ; Γιατί, κύριε Υπουργέ, συμπαρασύρει η Συμφωνία των Πρεσπών και διαμέσου του Πρωτοκόλλου αυτά, για τα οποία υπήρχε οριζόντια σε όλα τα πολιτικά κόμματα, για πολλά-πολλά χρόνια -μπετόν αρμέ- μια ιερή συμφωνία και δεν τα απεμπόλησε κανείς. Και ήλθε να διαρραγεί αυτή η εθνική ενότητα, με εσάς -όχι προσωπικά φυσικά, άλλα κομματικά- και την απόφασή σας να εκχωρήσετε την ταυτότητα, τη γλώσσα και την εθνότητα, όπως πολλαπλώς και επανειλημμένως εμείς έχουμε εξηγήσει και εσείς δεν το δέχεστε.

Αυτό, κυρίες και κύριοι, γεννά πολιτικά προϊόντα αυτής της απόφασής σας μη αναστρέψιμα και ζημιογόνα για τη χώρα. Η σκληρή ρητορική είναι έξω από μένα σε ό,τι έχει να κάνει με τους συναδέλφους μου και τον Πρωθυπουργό της χώρας. Όμως, δεν μπορεί να παραγνωρίσει κανείς τη ζημιά, η οποία έχει γίνει.

Έρχομαι στα νατοϊκά, στα αμυντικά θέματα και στον τρόπο, με το οποίον εμείς προσβλέπαμε να τα αντιμετωπίσουμε και εσείς τα δώσατε πολύ εύκολα.

Μας είπατε: «Ναι, αλλά θα αγκαλιάσουμε τα Σκόπια». Είναι εμφανές ότι δημιουργήσατε έναν ακόμη σύμμαχο στο ΝΑΤΟ μετά την Αλβανία, τα Σκόπια για την Τουρκία.

Σας ερωτώ, λοιπόν: Αν εμείς θέλουμε να εντάξουμε το αεροδρόμιο της Λήμνου ως νατοϊκή βάση και να προσδοκούμε σε οφέλη από αυτό, μπορούμε αν δύο είναι απέναντί μας; Αν, στην κατά τους Τούρκους, αποστρατικοποιημένη ζώνη, εμείς θέλουμε να κάνουμε ασκήσεις νατοϊκές και να υπερασπιστούμε έτσι τα συμφέροντά μας, μπορούμε αν αυτοί οι δύο είναι απέναντί μας;

Δεν ακούσατε τα συγχαρητήρια των Τούρκων προέδρων και πρωθυπουργών προς τα Σκόπια και τις ευχαριστίες των Σκοπιανών αξιωματούχων προς την Τουρκία για την ένταξή τους; Δεν μπορείτε να καταλάβετε αυτό, το οποίο είναι προφανές, ότι όταν μια μικρή δύναμη, όταν ένα μικρό κράτος μπορεί διαμέσου του εαυτού του να προσελκύσει άλλες δυνάμεις, τρίτες, για άλλα γεωστρατηγικά και γεωπολιτικά παιχνίδια, αυτό αλλάζει τα δεδομένα; Αν δεν τα άλλαζε, κύριε Υπουργέ, τότε δεν θα είχε πρόβλημα η Τουρκία να δημιουργήσει στα βόρεια και ανατολικά σύνορα της το κουρδικό κράτος. Φοβάται τους Κούρδους αυτούς καθ’αυτούς; Προφανώς και όχι. Σκέφτεται, όμως, ότι τα συμφέροντα, τα οποία θα δημιουργηθούν στην περιοχή διαμέσου αυτών, θα αλλάξουν προφανώς τα δεδομένα εις βάρος της Τουρκίας.

Κυρίες και κύριοι συνάδελφοι, δεν έχετε συνυπολογίσει όλα τα δεδομένα για το μέλλον. Δημιουργήσατε με το κέλυφος του «μακεδονισμού» ένα κράτος, στο οποίο λειτουργεί το τριεθνές, δηλαδή Σλάβοι, Αλβανοί, Βούλγαροι. Πολύ φοβάμαι ότι, αντί να σταθεροποιήσετε τα Βαλκάνια με την απόφασή σας, τα αποσταθεροποιείτε. Αισθάνομαι ότι η εξωτερική πολιτική, πρέπει να γίνεται θεσμικά, σοβαρά, στιβαρά. Δεν το κάνατε έτσι.

Κάτι τελευταίο θέλω να πω, κύριε Πρόεδρε, γιατί εγώ δεν θέλω να καταχραστώ τον χρόνο. Σας είπα χθες διά της τηλεοράσεως, ότι στις δυόμισι ώρες της εν κρυπτώ συζήτησης του κ. Τσίπρα με τον κ. Ερντογάν τέθηκαν τα ενεργειακά θέματα, κατά την άποψή μου, κατά τρόπο απαράδεκτο και ότι δεν έχει καμμία εξουσιοδότηση ο Έλληνας Πρωθυπουργός ούτε από την Κυπριακή Δημοκρατία ούτε από κανέναν να θέτει έτσι τα ενεργειακά θέματα, για τα οποία δεν μπορεί να έχει την πλήρη εικόνα αυτήν τη στιγμή, καθώς είναι ένας Πρωθυπουργός σε αποδρομή και ποτέ η Εθνική Αντιπροσωπεία ή ο ελληνικός λαός δεν του έδωσε το δικαίωμα, διά των υποσχέσεών του, να υποθηκεύσει το μέλλον τους.

Η Κυπριακή Δημοκρατία θα έχει τους πολίτες της με το πιο υψηλό κατά κεφαλήν εισόδημα, αν πάει καλά το ενεργειακό τους, ενώ στο σχέδιο Ανάν -αν θυμάστε, που κάποιοι ήσασταν υπέρ- τούς υποσχόσασταν δυστυχίες και κατάρες και ότι δεν θα υπάρχουν μετά. Υπάρχει Κυπριακή Δημοκρατία, μετά. Μια χαρά ευημερεί εντός της Ευρωπαϊκής Ένωσης και μια χαρά πάνε τα πράγματα γι’ αυτούς.

Προσέξτε τι επιφυλάσσετε για τους Έλληνες. Προσέξτε τι επιφυλάσσετε για τους Κύπριους αδελφούς μας. Σας λέω ξανά ότι αν τα ενεργειακά, που είναι ο ακρογωνιαίος λίθος πλέον της εξωτερικής πολιτικής, ακρογωνιαίος λίθος των γεωστρατηγικών, καθώς άλλαξαν τα δεδομένα των τελευταίων σαράντα χρόνων στις συζητήσεις μας με τους Τούρκους, τα βάλετε με λάθος τρόπο, θα μας βρείτε όλους απέναντί σας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε με τη συνάδελφο Βουλευτή από τη Δημοκρατική Συμπαράταξη, κ. Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα μπορούσε σήμερα να είναι μια μέρα εθνικής συναίνεσης; Δυστυχώς, δεν είναι.

Θα μπορούσε η σημερινή κύρωση του Πρωτοκόλλου για την ένταξη στο ΝΑΤΟ της μικρής μας γείτονος να είναι αποτέλεσμα ενός διεξοδικού εθνικού διαλόγου, μια εθνικά αξιοπρεπής διαπραγμάτευση, μια καλή λύση για τη χώρα μας στα πλαίσια του εφικτού. Η Κυβέρνηση δεν το θέλησε. Το χειρίστηκε πίσω από κλειστές πόρτες με τις υπογραφές Τσίπρα - Κοτζιά -Καμμένου, που τώρα αλληλοσπαράζονται.

Θα μπορούσε σήμερα να είναι μια μέρα, που η Ελλάδα θα είχε την ευκαιρία να λύσει προς όφελός της το χάσμα με τα Σκόπια. Αντί γι’ αυτό, εκχώρησε στον κ. Ζάεφ το μονοπώλιο της μακεδονικής ταυτότητας και γλώσσας, μήτρα δεινών για το αύριο της χώρας και για τις επόμενες γενιές.

Εάν η Συμφωνία των Πρεσπών δεν ήταν γεμάτη ανιστόρητες και μειωτικές για τη χώρα μας πρόνοιες, θα μπορούσε η ένταξη της γείτονος στο ΝΑΤΟ να είναι αποδεκτή. Αντί γι’ αυτό, το 70% των Ελλήνων θεωρεί ότι η συμφωνία είναι από ασύμφορη έως προδοτική για τα εθνικά μας συμφέροντα, διότι απλούστατα, η Κυβέρνηση εκχώρησε τα διπλωματικά όπλα, που διέθετε ως χώρα. Κοινώς, δεν διαπραγματεύτηκε. Πρόβαλε ως δικά της αιτήματα τις διεκδικήσεις των Σκοπίων.

Κυρίες και κύριοι συνάδελφοι, το Πρωτόκολλο Εισδοχής που συζητάμε σήμερα, συνιστά το πρώτο επακόλουθο μιας επώδυνης συμφωνίας-παρωδίας με τον κ. Ζάεφ στις Πρέσπες, ενώπιον μάλιστα, του κυρίου Πρωθυπουργού και αντιπροσωπείας Υπουργών, να αποκαλεί «Μακεδόνες» τους συμπατριώτες μας.

Όσο για τον κ. Τσίπρα, δεν δείχνει να ενοχλείται από την οδυνηρή διαπίστωση, ότι δίνει στην άλλη πλευρά πανίσχυρα ερείσματα, για να συνεχίζει να υποσκάπτει, όχι μόνο τα ιστορικά μας κεκτημένα, αλλά και τη δραστηριότητά μας, μέσω των ονομασιών προέλευσης των προϊόντων ή και των πανεπιστημίων.

Εθελοτυφλώντας μπροστά στις ολέθριες συνέπειες της συμφωνίας, επιλέγει να χαρακτηρίζει «στενόμυαλους», «λαϊκιστές», «ακροδεξιούς» όσους διαφωνούν και αυτό γίνεται από μια Κυβέρνηση συνώνυμη με την πολιτική ανωμαλία και τον διχασμό, μια Κυβέρνηση, που με κάθε πολιτική της, ξύνει συνειδητά, παλιά τραύματα της χώρας, που χρειάστηκαν έναν πόλεμο και μια δικτατορία για να επουλωθούν.

Ας έλθει μια βόλτα ο κ. Τσίπρας στην περιφέρειά μου, ας έρθει στην πόλη της Δράμας, που πλέον, ξέρετε, οριοθετείται με βάση όσα συνομολόγησε με τον κ. Ζάεφ ως «βόρεια περιοχή του Πρώτου Μέρους» γιατί -βάλτε το καλά στο μυαλό σας- έτσι πια θα ορίζεται η ελληνική Μακεδονία, κυρίες και κύριοι συνάδελφοι.

Και σας ρωτώ: Κέρδισε κάτι η Ελλάδα από τη Συμφωνία των Πρεσπών, που δεν το είχε ήδη; Κέρδισε καλή σχέση με τα Σκόπια; Υπάρχει από τη λήξη του Ψυχρού Πολέμου. Κέρδισε επικοινωνία και οικονομική παρουσία; Αυτήν την είχε πάντοτε. Γιατί, λοιπόν, τόση βιάση; Γιατί τόση επιμονή για μια συμφωνία, που ένωσε ένα συνονθύλευμα εθνοτήτων στα Σκόπια και χώρισε τους Έλληνες σε «σκεπτόμενους» και «ανεγκέφαλους», σε «φασίστες» και «προοδευτικούς»;

Μήπως αυτό δεν ξύπνησε ένα σαράκι εθνικού διχασμού; Όμως, ξέρετε γιατί;

Πρώτον, γιατί δεν νοιαστήκατε ούτε λεπτό για το βαρύ τίμημα, που πληρώνει ο τόπος, ενδίδοντας, άνευ όρων, στις πιέσεις του διεθνούς παράγοντα.

Δεύτερον, γιατί κάνοντας τα χατίρια των μεγάλων του κόσμου, νομίζατε ότι εξασφαλίζετε λίγο παραπάνω χρόνο για τον κυβερνητικό σας βίο.

Και τρίτον, για να ικανοποιήσει ο Αρχηγός σας τον προσωπικό του μύθο, ότι ως πιτσιρικάς καταληψίας των θρανίων που μεγάλωσε, έγινε νέος, ωραίος και μοιραίος Πρωθυπουργός, έβγαλε τη χώρα από τα μνημόνια, ξεπουλώντας φυσικά ό,τι είχαμε και δεν είχαμε κι έλυσε -υποτίθεται- το Σκοπιανό, χαρίζοντας όνομα, εθνότητα, μια ανύπαρκτη γλώσσα, είσοδο στο ΝΑΤΟ και μία ευρωπαϊκή προοπτική στη γείτονα χώρα.

Ετοιμαζόμαστε και για νέες εκπλήξεις, διότι το ταξίδι στην Τουρκία, ακόμα δεν το έχουμε αποκρυπτογραφήσει.

Άξιζε αυτό όλο το αλισβερίσι; Όχι! Η απάντηση είναι ότι δεν άξιζε και ας συνυπολογίσουμε και κάτι ακόμα, τον ευτελισμό των θεσμών, την προσβολή κάθε κοινοβουλευτικής παράδοσης, την ατμόσφαιρα αλληλοεκβιασμών, τη διάλυση δύο κομμάτων με τους πρόθυμους Βουλευτές να βυθίζονται και αυτοί στις Πρέσπες.

Η Ελλάδα, λοιπόν, καλείται σήμερα εδώ να κυρώσει ένα πρωτόκολλο ένταξης της Βόρειας Μακεδονίας στο ΝΑΤΟ. Μόλις ολοκληρώσουμε, όμως, αυτήν την κύρωση-μνημόσυνο όσων έθαψε η κύρωση της συμφωνίας, οι Σκοπιανοί μπορούν με την ησυχία τους να ανακαλύψουν κάποιο νέο εσωτερικό πρόβλημα και να ερμηνεύσουν αλλιώς τη συμφωνία. Η ιστορία της χώρας μας μάς έχει κάνει καχύποπτους και δικαίως. Τι εμποδίζει τους οκτώ Βουλευτές του VMRO, που ψήφισαν υπέρ των συνταγματικών αλλαγών, να πάθουν κάποια καινούργια κρίση συνείδησης και να ζητήσουν, για να μπορούν να είναι συνεπείς με τον εαυτό τους, οι συνταγματικές τροποποιήσεις και το νέο όνομα να ισχύσουν από την κύρωση της συμφωνίας, από τη στιγμή που ενταχθούν τα Σκόπια στην Ευρωπαϊκή Ένωση;

Γιατί όχι; Έτσι και αλλιώς, η Κυβέρνηση έκανε πως δεν κατάλαβε τη μονομερή τροποποίηση της συμφωνίας από τους γείτονες, πριν ακόμη στεγνώσει το μελάνι. Ήδη άρχισε να διολισθαίνει.

Κυρίες και κύριοι συνάδελφοι, η παραμονή σας στην εξουσία είναι ένα πλήγμα στη δημοκρατία, την οικονομία, την ασφάλεια, την εθνική κυριαρχία και θα την πληρώνουμε ακριβά για πολλά χρόνια. Φτάνει πια! Θα μείνετε στην ιστορία ως η Κυβέρνηση, που πρόλαβε να κάνει τόσο κακό σε τόσο λίγο χρόνο, για τόσο φθηνούς λόγους. Ευτυχώς, όμως, οι μάσκες έπεσαν, η παράσταση τελειώνει. Δώστε, τουλάχιστον στο φινάλε -που είναι προ των πυλών- την ευκαιρία να μείνουμε όρθιοι! Είναι λυπηρό, που δεν κατανοείτε ούτε το εθνικό καλό και δεν μπορείτε να το υπερασπιστείτε.

Καταψηφίζουμε, λοιπόν, για ακόμη μια φορά, αυτήν την κύρωση.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε με τον κ. Καστόρη Αστέριο, Βουλευτή ΣΥΡΙΖΑ. Ακολουθεί ο κ. Καλαφάτης, ο κ. Σαχινίδης και ο κ. Ουρσουζίδης.

Ορίστε, κύριε Καστόρη, έχετε τον λόγο.

**ΑΣΤΕΡΙΟΣ ΚΑΣΤΟΡΗΣ:** Κυρίες και κύριοι συνάδελφοι, θα ήθελα να ξεκινήσω με μία ευχή, να δημιουργηθούν τέτοιες συνθήκες, που δεν θα χρειάζονται αμυντικοί ή επιθετικοί συνασπισμοί, όπως το ΝΑΤΟ, γιατί θα πρυτανεύει η συνεννόηση, η καλή θέληση, η αλληλεγγύη και η ειρήνη και να αυτοδιαλυθούν τέτοιοι συνασπισμοί, επειδή δεν θα έχουν λόγο ύπαρξης.

Όμως, δυστυχώς, δεν αρκούν οι ευχές. Πρέπει να εργαζόμαστε και προς αυτήν την κατεύθυνση. Και σε αυτήν την κατεύθυνση εργάζεται η σημερινή Κυβέρνηση.

Κατά τη γνώμη μου, ο σημαντικότερος λόγος για να υπερασπιστούμε τη Συμφωνία των Πρεσπών είναι η ειρήνη, η ειρήνη στα Βαλκάνια, να δώσουμε μία ευκαιρία στην ειρήνη στην περιοχή μας, που δεν έχει χαρακτηριστεί τυχαία ως η πυριτιδαποθήκη της Ευρώπης, μία περιοχή, που βράζει, που μπορεί να αποτελέσει παράγοντα αποσταθεροποίησης της ευρύτερης περιοχής.

Νομίζω ότι είναι κοινή παραδοχή ότι διανύουμε μία περίοδο διευρυμένης αβεβαιότητας. Η γενικευμένη και ολόπλευρη κρίση αλλάζει, όχι απλά τα οικονομικά δεδομένα, αλλά την κοινωνία. Και αυτές οι κοινωνικές αλλαγές, η περιθωριοποίηση των πολιτών, η κυριαρχία της αγοράς και του κέρδους δημιουργούν νέες συνθήκες και πολιτικών αλλαγών, αλλά ακόμα -θα έλεγα- και δομικών αλλαγών σε παγκόσμιους οργανισμούς, σε παγκόσμιους σχηματισμούς. Τι άλλο είναι για παράδειγμα το Brexit, η έξοδος της Μεγάλης Βρετανίας από την Ευρώπη;

Σε αυτές τις συνθήκες της φτωχοποίησης των πολλών, είναι πρόσφορο το έδαφος για την καλλιέργεια του εθνικισμού, του ρατσισμού και του μίσους. Σε τέτοιες συνθήκες, σπάει το αυγό και το φίδι βγαίνει και αρχίζει να δαγκώνει, να δηλητηριάζει. Και ξέρετε, τα φίδια δαγκώνουν και δηλητηριάζουν τους ξυπόλυτους. Σε αυτές τις συνθήκες βρίσκουν και έδαφος οι διαχρονικά προδότες να κρύβονται και να παρουσιάζονται ως πατριώτες.

Τι είναι, όμως, πατριωτικό σήμερα; Πατριωτική είναι η στάση και η πολιτική, η οποία διασφαλίζει την ειρήνη στην περιοχή μας. Είναι η εξασφάλιση των συνθηκών ανάπτυξης και ευημερίας για τα παιδιά μας, αλλά και για τα παιδιά των γειτόνων μας. Είναι η εξασφάλιση των εθνικών συμφερόντων, που χρειάζεται ανοιχτούς δρόμους και συμμάχους στα σύνορα και όχι εχθρούς. Πατριωτισμός είναι ο σεβασμός, η αλληλεγγύη, η καλή γειτονία. Πατριωτισμός είναι η αλήθεια.

Γι’ αυτό, ας αφήσουμε, κύριοι, την υποκρισία και ας δούμε την πραγματικότητα. Τι έχουμε μπροστά μας; Έχουμε μια χώρα και έναν λαό, που μέσα από πολύ δύσκολες οικονομικές και πολιτικές συνθήκες, μπόρεσαν και έδιωξαν από τη διακυβέρνησή τους μία εξουσία ακροδεξιών διεφθαρμένων εθνικιστών και άνοιξαν τον δρόμο για την ένταξή τους σε διεθνείς οργανισμούς, όπως είναι το ΝΑΤΟ και η Ευρωπαϊκή Ένωση, ελπίζοντας ότι μέσα από αυτό θα βρουν ένα καλύτερο μέλλον. Αυτοί αποφασίζουν για το πού θα ενταχθούν, δεν τους βάζουμε εμείς. Είκοσι εννιά kοινοβούλια θα αποφασίσουμε αν τους δεχόμαστε.

Την πρώτη φορά που το επιχείρησαν το 2008, ως χώρα τους είπαμε «όχι, δεν θα ενταχθείτε, αν πρώτα δεν εκπληρώσετε κάποιους όρους και προϋποθέσεις». Ποια ήταν αυτά; Είχαμε πει, ως χώρα -αυτή ήταν η εθνική γραμμή- σύνθετη ονομασία με γεωγραφικό προσδιορισμό, erga omnes, δηλαδή χρήση για όλες τις χρήσεις και να μπει ένα τέλος στον αλυτρωτισμό τους. Τότε είχαμε συμφωνήσει ότι μπορούν να μπουν. Μάλλον, το είχαμε συμφωνήσει και νωρίτερα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας για λίγο ακόμα.

Θυμηθείτε ότι στις 13 Σεπτέμβρη 1995 είχαμε υπογράψει την ενδιάμεση συμφωνία. Από τότε μεσολάβησαν κάποια πράγματα. Η FYROM πήγε στα διεθνή δικαστήρια, πήγε στο Δικαστήριο της Χάγης και απόσπασε μία απόφαση, που λέει ότι μπορούν να ενταχθούν με το συνταγματικό τους όνομα, που σε εκείνη τη φάση ήταν «Δημοκρατία της Μακεδονίας».

Έχω εδώ -και θα καταθέσω στα Πρακτικά- τόσο την Ενδιάμεση Συμφωνία, το άρθρο 11 με την παράγραφο 1 και 2, που λέει για τη διαδικασία, όσο και την απόφαση του Διεθνούς Δικαστηρίου από δημοσιεύματα εκείνης της εποχής. Είναι από τις 5-12-2011.

Το καταθέτω για τα Πρακτικά.

(Στο σημείο αυτό ο Βουλευτής κ. Αστέριος Καστόρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υποχρεώθηκαν, όμως, να κάτσουν στο τραπέζι και να συζητήσουν σοβαρά υπό την αιγίδα του ΟΗΕ την εύρεση ενός κοινά αποδεκτού ονόματος. Και τελικά αυτό έγινε. Τι έχουμε σήμερα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι φτάσαμε εδώ, όπου οι δύο κυβερνήσεις χωρίς εθνικισμούς και αλυτρωτισμούς κάθισαν στο τραπέζι και κατέληξαν σε μερικά πράγματα. Ποια; Σύνθετη ονομασία, «Βόρεια Μακεδονία» με γεωγραφικό προσδιορισμό, erga omnes για όλες τις χρήσεις και επιπλέον, πέρα από αυτά -που ήταν η εθνική γραμμή- πετύχαμε την αλλαγή του Συντάγματος, μέσα από το οποίο φεύγει κάθε ίχνος αλυτρωτισμού από τα βιβλία τους, από τις σημαίες τους, από τα σύμβολά τους, αλλάζουν ονόματα, οδοί, πλατείες, αεροδρόμια, καταργούνται ή αλλάζουν όνομα αγάλματα που στήθηκαν και ξέρουμε τι γινόταν το προηγούμενο διάστημα.

Επίσης, συνταγματικά κατοχυρώνεται -και παραδέχονται- ότι η γλώσσα τους είναι ένα νοτιοσλαβικό ιδίωμα και ότι ό,τι έχει σχέση με τον αρχαίο πολιτισμό, με την αρχαία ιστορία, ό,τι έχει σχέση με την αρχαία Μακεδονία είναι κληρονομιά και συνέχεια της Ελλάδας και της ελληνικής Μακεδονίας.

Άρα κερδίσαμε περισσότερα -πολύ περισσότερα- από αυτά που ήταν η εθνική γραμμή, από αυτά που έως τότε, εδώ και κάμποσα χρόνια, είχαμε για να παλέψουμε.

Και γιατί δεν τα είχαμε πετύχει; Διότι όλο αυτό το διάστημα υπήρχε μία απραξία, υπήρχε μία αδράνεια, δεν υπήρχε μία οργανωμένη δουλειά, προκειμένου να κατακτηθούν.

Ο λαός, αυτός ο λαός των γειτόνων μας, αποφάσισε τώρα να ενταχθεί στο ΝΑΤΟ. Το θέμα είναι ότι έτσι και αλλιώς θα ενταχθεί, έτσι και αλλιώς θα τους βάλουν. Το θέμα είναι με ποιους όρους; Με το όνομα το συνταγματικό που είχαν, το σκέτο «Μακεδονία» ή με το όνομα που προέκυψε μετά τη Συνθήκη των Πρεσπών;

Το θέμα είναι μπορεί η Ελλάδα, με βάση τον συγκεκριμένο συσχετισμό Δυνάμεων σήμερα στην περιοχή μας, αλλά και παγκόσμια, να είναι παράγοντας σταθερότητας, ανάπτυξης, συνεργασίας ή προτιμάμε τον ρόλο του απομονωμένου, του γκρινιάρη, τον ρόλο του δύστροπου, που του γυρίζουν όλοι την πλάτη; Ή πόσο μάλλον του εθνικιστή, του επιθετικού ή του πολεμόχαρου που λέει ότι η Μακεδονία είναι μία και μόνον ελληνική ή που λέει «στα όπλα, στα όπλα να πάρουμε τα Σκόπια!».

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, ολοκληρώστε.

**ΑΣΤΕΡΙΟΣ ΚΑΣΤΟΡΗΣ:** Τελειώνω, κύριε Πρόεδρε.

Μιλάμε για αλυτρωτισμό για τους άλλους όταν από το Βήμα αυτό ο κ. Σαμαράς φώναζε το σύνθημα «η Μακεδονία είναι μία και ελληνική», τι άλλο από αλυτρωτισμός είναι αυτό;

Ας αφήσουμε, λοιπόν, την υποκρισία, κύριοι της Αντιπολίτευσης. Αυτή η ρητορική οδηγεί σε επικίνδυνα μονοπάτια. Αυτή η ρητορική, η διχαστική, οδήγησε κάποια τάγματα εφόδου και τους όπλισε το χέρι, προκειμένου -ευτυχώς λίγοι ήταν αυτοί- να κάψουν τα σπίτια μας, να απειλήσουν τις οικογένειές μας και τις δικές μας τις ζωές. Δεν είναι, όμως, όλοι αυτοί που διαμαρτύρονται τέτοιοι. Αυτοί οι λίγοι γνωρίζουν πολύ καλά ότι δεν θα μας φοβίσουν, δεν θα μας τρομάξουν.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, ολοκληρώστε.

**ΑΣΤΕΡΙΟΣ ΚΑΣΤΟΡΗΣ:** Τότε γιατί το κάνουν; Το κάνουν για να τρομάξουν την κοινωνία, για να καλλιεργήσουν εθνικισμό και ρατσισμό, να καλλιεργήσουν το μίσος.

**ΠΡΟΕΔΡΕΥΩΝ (Νικήτας Κακλαμάνης):** Τώρα θα με αναγκάσετε να παρέμβω. Κλείστε, κύριε συνάδελφε.

**ΑΣΤΕΡΙΟΣ ΚΑΣΤΟΡΗΣ:** Και, δυστυχώς, σε αυτά τα μονοπάτια παρασύρουν ιεράρχες, πιστούς πολίτες της εκκλησίας της αγάπης. Αυτά τα μονοπάτια οδηγούν στο να θρέφουν ένα θεριό που θα μας καταπιεί όλους μας χωρίς διακρίσεις. Και όχι μόνο εμάς. Μαζί με μας και τη δημοκρατία και την ελευθερία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Δεν θα ανεχθώ ξανά. Βλέπω και τον κ. Βούτση απέναντί μου και με αγριοκοιτάζει!

**ΓΕΩΡΓΙΟΣ ΟΥΡΣΟΥΖΙΔΗΣ:** Κύριε Πρόεδρε, το σπίτι του υπέστη ό,τι δεν υπέστη κανένα άλλο.

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν αντιλέγω. Από εδώ έχω καυτηριάσει αυτά τα θέματα. Μη μου το λέτε εμένα. Βλέπω, όμως, τον Πρόεδρο και με αγριοκοιτάζει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 11ο Γενικό Λύκειο Πάτρας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Σταύρος Καλαφάτης, Βουλευτής της Νέας Δημοκρατίας εκ Θεσσαλονίκης.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι πριν από έντεκα χρόνια στο Βουκουρέστι ο Κώστας Καραμανλής, με Υπουργό Εξωτερικών την Ντόρα Μπακογιάννη και Υπουργό Εθνικής Άμυνας τον Βαγγέλη Μεϊμαράκη, βρίσκονταν αντιμέτωποι με την ιστορία. Οι ηγέτες των χωρών του ΝΑΤΟ προσέρχονταν στη Σύνοδο Κορυφής αποφασισμένοι να απευθύνουν πρόσκληση ένταξης των Σκοπίων στη συμμαχία. Ήδη πάνω από εκατόν είκοσι χώρες είχαν αναγνωρίσει το νέο κράτος με το όνομα «Μακεδονία» και το έδαφος χανόταν κάτω από τα πόδια μας. Και όμως εκείνη τη μέρα η ροή της ιστορίας άλλαξε κατεύθυνση. Μπροστά στην ελληνική αποφασιστικότητα οι ηγέτες των χωρών του ΝΑΤΟ δέχτηκαν την ελληνική θέση, την έκαναν συμμαχική και την συνόψισαν σε πέντε λέξεις: πρώτα λύση, μετά πρόσκληση ένταξης.

Από εκείνη τη στιγμή η φορά των πιέσεων άρχισε να στρέφεται από την Αθήνα στα Σκόπια. Οι Σκοπιανοί άρχισαν να συνειδητοποιούν το κόστος της παραφροσύνης τους και η Ελλάδα δεν είχε πια κανέναν λόγο να βιάζεται.

Δυστυχώς, η σημερινή κυβέρνηση δεν θέλησε να αξιοποιήσει την απόφαση του Βουκουρεστίου. Δεν θέλησε να αξιοποιήσει τη διακαή επιθυμία των Σκοπιανών να μπουν στο ΝΑΤΟ. Θέλησε μόνο να ποζάρει σαν ντελιβεράς ξένων επιδιώξεων, να αποδείξει πόσο βολική είναι για τα συμφέροντά τους.

Είμαστε, λοιπόν, τώρα σε αυτό ακριβώς το σημείο. Η Κυβέρνηση εκχωρεί στους Σκοπιανούς όνομα, ταυτότητα και γλώσσα, μόνο και μόνο για να τους βάλει μία ώρα αρχύτερα στο ΝΑΤΟ. Βιάζει τη δημοκρατία, ποδοπατά τη βούληση της πλειονότητας των Ελλήνων. Έφτασε στο σημείο να βρίζει τους Έλληνες και να πανηγυρίζει για τον έπαινο των νατοϊκών. Έφτασε στο σημείο να ρωτά αν ξέρουμε τι λένε οι ξένοι ηγέτες στις μεταξύ τους συναντήσεις για τη στάση του καθενός μας. Ναι, κύριοι συνάδελφοι, ξέρουμε. Εκφράζουν ικανοποίηση, διότι ο Αλέξης Τσίπρας δέχτηκε όλα όσα απέρριπταν όλοι οι προκάτοχοί του. Πανηγυρίζουν για τον όψιμο νατοϊκό σύντροφο και ομολογούν βέβαια ότι δεν κατάφεραν να αποσπάσουν το «ναι» από τον Κυριάκο Μητσοτάκη, όπως δεν κατάφεραν να το αποσπάσουν ούτε από τον Αντώνη Σαμαρά ούτε από τον Κώστα Καραμανλή.

Κυρίες και κύριοι συνάδελφοι, οι Έλληνες και πρώτα από όλους εμείς οι Μακεδόνες θέλουμε σχέσεις φιλίας και συνεργασίας με όλους τους γείτονές μας, θέλουμε την ένταξη των γειτονικών κρατών στους ευρωατλαντικούς θεσμούς, θέλουμε στη γειτονιά αυτή του κόσμου να πρυτανεύσει η ασφάλεια, η σταθερότητα, η ειρήνη, να γίνει η Ελλάδα γέφυρα Ανατολής και Δύσης, Βορρά και Νότου, να γίνει η Θεσσαλονίκη οικονομικό, εμπορικό και εκπαιδευτικό κέντρο για ολόκληρη την Νοτιοανατολική Ευρώπη.

Δεν αρκεί, όμως, η δική μας βούληση και δεν εξασφαλίζεται η προοπτική αυτή με τη συμφωνία-τέρας της λίμνης των Πρεσπών. Υπονομεύεται από τις ανιστόρητες αλυτρωτικές αντιλήψεις των γειτόνων μας, υπονομεύεται από το γεγονός ότι η σημερινή κυβέρνηση λογαριάζει ανάποδα και αντί να πιέσει τους σφετεριστές, εγκαταλείπει παρακαταθήκες αιώνων, αντί να φράξει, τροφοδοτεί τον αλυτρωτισμό, αντί να λύσει, δημιουργεί ακόμα μεγαλύτερα προβλήματα.

Και κάτι τελευταίο. Αναφέρεται στο άρθρο 2 της συμφωνίας, ότι η Ελλάδα δεν θα αντιταχθεί στην ένταξη των Σκοπίων σε διεθνείς οργανισμούς στους οποίους μετέχει η ίδια. Ερμηνείες σύμφωνα με τις οποίες θυσιάζονται τα δικαιώματα που έχουμε ως μέλος της Ευρωπαϊκής Ένωσης δεν γίνονται δεκτές και από εμάς δεν πρόκειται να υπάρξει -το είπε ξεκάθαρα ο Πρόεδρος της Νέας Δημοκρατίας- καμία υποχώρηση. Δεν πρόκειται να δεχθούμε να έχει η Ελλάδα λιγότερα δικαιώματα από τους εταίρους μας. Δεν πρόκειται να δεχτούμε ούτε να ανοίξει ούτε να κλείσει ποτέ κανένα από τα τριάντα πέντε κεφάλαια της ενταξιακής διαδικασίας, εάν δεν ικανοποιούνται οι θέσεις της Ελλάδας.

Κυρίες και κύριοι συνάδελφοι, η σημερινή διαδικασία προβλέπεται, υπαγορεύεται και επιβάλλεται από τη Συμφωνία των Πρεσπών. Συνιστά εφαρμογή της παραγράφου 4 του άρθρου 2. Είναι ουσιαστικό και αναπόσπαστο τμήμα της Συμφωνίας των Πρεσπών. Είναι εκτελεστικό τμήμα μιας συμφωνίας που καταψηφίσαμε. Γι’ αυτό ακριβώς η θέση μας είναι αρνητική. Δεν κυρώνουμε το πρωτόκολλο ένταξης των Σκοπίων στο ΝΑΤΟ. Δεν το ακυρώνουμε, διότι διαφωνούμε με το σύμφωνο που το προέβλεψε και το επιβάλλει. Δεν το κυρώνουμε, διότι αρνούμαστε να συμπράξουμε στο έγκλημα που διαπράττεται σε βάρος της Μακεδονίας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε ως εξής: Τον λόγο θα πάρουν ο κ. Ιωάννης Σαχινίδης, ο κ. Γιώργος Ουρσουζίδης, ο κ. Νικόλαος Παναγιωτόπουλος και ο κ. Νικόλαος Καραθανασόπουλος. Μετά τον λόγο θα πάρει ο Κοινοβουλευτικός Εκπρόσωπος της Χρυσής Αυγής, κ. Λαγός και θα συνεχίσουμε με τον κατάλογο.

Ο κύριος Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Ό,τι και να κάνετε, όσο και να προσπαθήσετε, η Μακεδονία ήταν, είναι και θα είναι μία και μοναδική. Άλλωστε αυτή είναι η διαφορά ανάμεσα σε μας και σε όλους εσάς. Για μας δεν υπάρχουν χαμένες πατρίδες, για μας υπάρχουν μόνο σκλάβες πατρίδες.

Μετά την ψήφιση της κατάπτυστης Συμφωνίας των Πρεσπών με την οποία εκχωρήσατε το όνομα της Μακεδονίας μας στους Σκοπιανούς, φέρνετε σήμερα την κύρωση του πρωτοκόλλου για την ένταξη των Σκοπιανών στο ΝΑΤΟ. Στο ΝΑΤΟ, λοιπόν, στη συμμαχία, στην οποία είμαστε μέλη, εκτός από εμάς είναι μέλη και τοι Τούρκοι, οι προαιώνιοι εχθροί μας και θέλετε να προσθέσετε σ’ αυτή τη συμμαχία και τους Σκοπιανούς. Και είναι ένα ΝΑΤΟ το οποίο λειτουργεί ως στρατιωτικός βραχίονας και ως αιχμή του δόρατος των αμερικανικών σχεδιασμών ενάντια στην Ελλάδα και τη Ρωσία.

Εδώ όμως προκύπτει το εξής ερώτημα: Πώς θα λειτουργήσει το ΝΑΤΟ στο μέλλον; Πώς θα λειτουργήσει; Ο ίδιος ο Πρόεδρος των Ηνωμένων Πολιτειών σε συνέντευξή του στους «TIMES» του Λονδίνου είχε δηλώσει πως το ΝΑΤΟ είναι πλέον παρωχημένο γιατί δεν έχει βοηθήσει καθόλου στον αγώνα κατά της τρομοκρατίας αλλά παραμένει, όμως, σημαντικός ως στρατιωτικός οργανισμός.

Ας δούμε, όμως, λοιπόν, τι έχει πράξει το ΝΑΤΟ, οι «καλοί μας σύμμαχοι» διαχρονικά για την πατρίδα μας. Πού ήταν το ΝΑΤΟ στα Σεπτεμβριανά του 1955 στην Πόλη; Πού ήταν το ΝΑΤΟ το 1974 στην Κύπρο μας όπου όχι απλά δεν εμπόδισε αλλά βοήθησε στο να εδραιωθεί ο Αττίλας; Πού είναι το ΝΑΤΟ σήμερα; Υποτίθεται ότι θα προστάτευε τα θαλάσσια σύνορά μας από την εισβολή των λαθρομεταναστών. Το ΝΑΤΟ, δηλαδή κατ’ ουσίαν οι Ηνωμένες Πολιτείες της Αμερικής, έχουν δυο μέτρα και δυο σταθμά. Θεωρούν πρόσφυγες και οικονομικούς μετανάστες όσους εισβάλλουν από τα θαλάσσια και χερσαία σύνορά μας, ενώ οι ίδιοι χτίζουν τείχη στα σύνορά τους ώστε να αποτρέψουν παρόμοια φαινόμενα.

Σε αυτήν, λοιπόν, την καλή συμμαχία θέλετε να προσθέσετε και τους Σκοπιανούς. Να θυμηθούμε όμως το άρθρο 36 του σκοπιανού συντάγματος το οποίο αναφέρει ότι η δημοκρατία εγγυάται ιδιαίτερα δικαιώματα κοινωνικής ασφάλισης σε βετεράνους του αντιφασιστικού πολέμου και όλων των μακεδονικών απελευθερωτικών πολέμων, σε αναπήρους πολέμων, σε όσους έχουν απελαθεί και φυλακισθεί για τις ιδέες της ξεχωριστής ταυτότητας του μακεδονικού λαού. Η αναφορά αυτή αφήνει ανοιχτό παράθυρο για μελλοντικές διεκδικήσεις και ουσιαστικά χαϊδεύει τα αυτιά όσων θέλουν να ονειρεύονται μια «μεγάλη Μακεδονία του Αιγαίου» στην οποία φυσικά με βάση τους δικούς τους ισχυρισμούς θα ήθελαν να συμπεριλαμβάνονται και ελληνικά εδάφη. Αυτά έλεγαν οι Σκοπιανοί αυτά συνεχίζουν και λένε ακόμα και σήμερα.

Θέλετε, λοιπόν, να τους εντάξετε στο ΝΑΤΟ. Με ποιον στρατό; Με ποιες Ένοπλες Δυνάμεις; Με ανύπαρκτες δομές; Με πέντε ελικόπτερα και δέκα άρματα μάχης κάποια εκ των οποίων τα είχε παραχωρήσει στο παρελθόν άλλη μια προδοτική ελληνική κυβέρνηση;

Αυτοί, λοιπόν, οι ανύπαρκτοι στρατιωτικά θα συμμετέχουν κανονικά στις νατοϊκές δομές και στις στολές τους πάνω θα έχουν ραμμένο την ήλιο της Βεργίνας και το ιερό όνομα της Μακεδονίας μας. Εσείς, λοιπόν, οι υπηρέτες της παγκοσμιοποίησης, μαζί με τον Σόρος, τους τοκογλύφους τραπεζίτες και τα διάφορα ύποπτα κέντρα εξουσίας θέλετε τους Σκοπιανούς στο ΝΑΤΟ. Το θέμα, όμως, είναι, γιατί σας πιέζουν όλοι και ιδιαίτερα οι Αμερικανοί και οι Γερμανοί για την ένταξή τους; Έστησαν από κοινού μια τεχνητή οικονομική και κοινωνική κρίση και αφού εξαθλίωσαν την πατρίδα μας, την αποδυνάμωσαν διαπραγματευτικά και πάντα φυσικά βρίσκοντας τους χρήσιμους ηλίθιους, έρχονται να παίξουν στην πλάτη του ελληνικού λαού ένα άθλιο οικονομικό παιχνίδι πάνω στο οποίο θα βασίσουν τη δική τους οικονομική πολιτική για τις επόμενες δεκαετίες.

Οι πυλώνες αυτού του βρώμικου σεναρίου είναι δυο, είναι η ενέργεια και οι μεταφορές. Και οι πατρίδα μας είχε την κατάρα δυστυχώς να βρίσκεται σε μια καίρια γεωστρατηγική θέση κι έπρεπε να την ελέγξουν με κάθε τρόπο.

Στα σύνορα, όμως, Σκοπίων-Κοσόβου είναι εγκατεστημένη η μεγαλύτερη αμερικανική βάση που υπάρχει παγκοσμίως, η Camp Bondsteel. Απέχει μόλις δυο ώρες από τα βόρεια σύνορά μας, έχει έκταση τέσσερις χιλιάδες στρέμματα, αποτελείται από τριακόσια κτήρια, έχει δέκα χιλιάδες στρατιωτικό προσωπικό, έχει εκατόν σαράντα αεροσκάφη και ελικόπτερα και έχει τον βαρύτερο στρατιωτικό εξοπλισμό που υπάρχει σήμερα στην Ευρώπη. Η βάση αυτή αποτελεί το συντονιστικό λογιστικό κέντρο υποστήριξης όλων των υπολοίπων αμερικανικών βάσεων στην Νοτιοανατολική Μεσόγειο. Μόλις ενταχθούν τα Σκόπια στο ΝΑΤΟ, θα μεταφέρουν εκεί την αεροπορική τους βάση από το Αβιάνο της Ιταλίας. Θυμάστε πολύ καλά ότι από εκεί ξεκινούσαν τα βρετανικά και αμερικανικά βομβαρδιστικά, τα οποία βομβάρδιζαν τη Σερβία.

Νοτιοανατολικά, όμως, αυτής της βάσης -και κλείνω με αυτό, κύριε Πρόεδρε- σκοπεύουν να δημιουργήσουν μια δεύτερη μεγαλύτερη νατοϊκή βάση -αμερικανική θα έλεγα- σκοπός της οποίας θα είναι η επιτήρηση των Βαλκανίων, καθώς από εκεί θα περνά ο πετρελαιαγωγός μήκους εννιακοσίων χιλιομέτρων, ο οποίος θα συνδέει τη Μαύρη Θάλασσα με την Αδριατική μέσω Βουλγαρίας, Σκοπίων, Αλβανίας και θα μεταφέρει ημερησίως επτακόσιες πενήντα χιλιάδες βαρέλια. Το τι θέλουν οι Σκοπιανοί φαίνεται από την κοινοπραξία που ήδη έχουν συστήσει, τα αρχικά της οποίας είναι AMBO. Τι σημαίνει; Albanian Macedonian Bulgarian Oil. Αυτά τα ξέρατε πριν υπογράψετε τη Συμφωνία των Πρεσπών. Αυτός είναι ο λόγος και η ουσία που κόπτονται οι εντολοδόχοι σας να τους εντάξουν στο ΝΑΤΟ.

Καλούμε, λοιπόν, τους Έλληνες στην ψυχή και στην καρδιά να αγωνιστούν μαζί με το κίνημα των εθνικιστών της Χρυσής Αυγής με κάθε πολιτικό και νομικό τρόπο για να ανατρέψουμε τη Συμφωνία των Πρεσπών και τις συνέπειές της. Η Μακεδονία μας δεν πωλείται ούτε παραχωρείται σε κανέναν. Είναι κομμάτι της ψυχής του ελληνισμού και δεν τη διαπραγματευόμαστε.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον συνάδελφο, κ. Γεώργιο Ουρσουζίδη, από τον ΣΥΡΙΖΑ.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, σήμερα συζητάμε την κύρωση του πρωτοκόλλου ένταξης της Πρώην Γιουγκοσλαβικής Δημοκρατίας της Βόρειας Μακεδονίας στο ΝΑΤΟ.

Η νέα συνταγματική ονομασία «Δημοκρατία της Μακεδονίας» είναι αυτή που αναφέρεται στο πρωτόκολλο, το οποίο δεν είναι και τόσες πολλές σελίδες. Και απορώ πώς δεν το προσέξατε. Διαβάζω, λοιπόν: «Άρθρο 1. Με τη θέση σε ισχύ του παρόντος Πρωτοκόλλου ο Γενικός Γραμματέας του Οργανισμού του Βορειοατλαντικού Συμφώνου θα αποστείλει εκ μέρους όλων των συμβαλλομένων μερών στην Κυβέρνηση της Δημοκρατίας της Βόρειας Μακεδονίας πρόσκληση προσχώρησης στη Συνθήκη».

Και αφού ισχυρίζεστε -και ορθά- ότι αυτό το πρωτόκολλο είναι παρακολούθημα αυτής της Συμφωνίας των Πρεσπών, καταλαβαίνετε πως ό,τι έχετε πει μέχρι σήμερα σε σχέση με το όνομα πέφτει στο κενό, αφού ρητά ορίζεται στο άρθρο 1 το νέο όνομα της γείτονος χώρας. Τελειώνει, λοιπόν, οριστικά το «Δημοκρατία της Μακεδονίας» σκέτο και τη θέση του παίρνει το «Δημοκρατία της Βόρειας Μακεδονίας», που είναι γεωγραφικός προσδιορισμός και έχει αναφορά στον 19ο και 20ο αιώνα. Από σήμερα, λοιπόν, μπαίνει οριστικά τέλος στην παραχάραξη της ιστορίας. Αναγνωρίζουν ότι δεν έχουν καμμία σχέση με τον αρχαίο ελληνικό πολιτισμό και την αρχαία Μακεδονία. Οι γείτονες αναγνωρίζουν, επίσης, ότι είναι Σλάβοι και η γλώσσα που μιλούν σλάβικη. Αυτά λέει η συμφωνία. Αυτά θα κατατεθούν ενώπιον του ΟΗΕ αμέσως μετά την κύρωση από τα υπόλοιπα κράτη-μέλη του ΝΑΤΟ.

Η μαύρη προπαγάνδα των κρατικοδίαιτων ιδιωτικών καναλιών, των καρεκλοκένταυρων κομματικών στελεχών και των παρατρεχάμενων της πάλαι ποτέ κραταιάς εξουσίας θαρρώ έπεσε στο κενό. Οι ενήμεροι πολίτες δεν παρασύρθηκαν από τα λόγια τα παχιά και τα μεγάλα των λαϊκιστών. Στήριξαν την προσπάθεια αλληλοκατανόησης και συνεργασίας των δύο λαών. Όσο θα περνά ο χρόνος και θα απομακρυνόμαστε από την αδιέξοδη πολιτική των περασμένων δεκαετιών τόσο πιο κατανοητό θα γίνεται το πραγματικό όφελος από τη συνεννόηση και τη συνεργασία.

Η συμφωνία αποτελεί την επιτομή της ευημερίας των δύο λαών. Αποτελεί το ξεκαθάρισμα των διαφορών μας, την οριοθέτηση των εννοιών «αρχαία Μακεδονία» και «Μακεδονία του 19ου και 20ου αιώνα». Νιώθω βαριά την ευθύνη απέναντι στο καθήκον να ομολογήσω την αλήθεια και να ακουστούν αλήθειες αταίριαστες με την πραγματικότητα του κράτους των λαϊκιστών, αλήθειες που δεν περνάνε στα μεγάλα κρατικοδίαιτα κανάλια. Τα πρόσωπα και οι πρακτικές που ακολουθήθηκαν στο εθνικό μας ζήτημα είναι αποκαλυπτικά των σκοπιμοτήτων των αρχόντων του ψεύδους και της υποκρισίας. Παραθέτω δηλώσεις εκπροσώπων των ελληνικών κυβερνήσεων στο ανώτατο επίπεδο, των τελευταίων δεκαετιών: Ευάγγελος Βενιζέλος από το Βήμα του ΟΗΕ το 2014, Υπουργός Εξωτερικών και Αντιπρόεδρος της κυβέρνησης Σαμαρά, σημειώνει: «Προτείνουμε μία αμοιβαία αποδεκτή σύνθετη ονομασία με γεωγραφικό προσδιορισμό πριν τη λέξη «Μακεδονία» για κάθε χρήση». Είναι, επίσης, γνωστό ότι ο τότε Πρωθυπουργός της χώρας, ο κ. Σαμαράς, ασχολούνταν με μηνύσεις. Και έτσι, διέλαθε της προσοχής του. Ακολούθησαν η κ. Μπακογιάννη, ο κ. Αβραμόπουλος, ο κ. Κυριάκος Μητσοτάκης από αυτήν εδώ την Αίθουσα, που δήλωνε υπέρ της σύνθετης ονομασίας με γεωγραφικό προσδιορισμό, ο κ. Λεβέντης που έχει ξεστομίσει εντελώς αντιφατικά πράγματα.

Υπάρχει, βέβαια, και μια μερίδα πολιτών και συναδέλφων οι οποίοι αντιδρούν με έναν τρόπο που, θα έλεγα, ότι κανείς δεν μπορεί να τον εξηγήσει, παρά μόνο να καταλογίσει το ακαταλόγιστο.

Επομένως, πρέπει να ακουστούν οι πικρές αλήθειες που αφορούν στην πρακτική των ανθρώπων που έθεσαν το κομματικό και προσωπικό τους συμφέρον πάνω από το εθνικό.

Εδώ θα κάνω μια αναφορά στον κ. Μέρτζο, τον άνθρωπο ο οποίος σήμερα βάλλεται από τους ίδιους ανθρώπους που στο παρελθόν επιχείρησαν να βεβηλώσουν τον προστατευόμενο ιερό τόπο των αρχαίων Μακεδόνων, τις Αιγές, προσπαθώντας να εγκαταστήσουν τη μονάδα επεξεργασίας απορριμμάτων και τον χώρο υγειονομικής ταφής των υπολειμμάτων στην καρδιά, στην πύλη των Αιγών. Οι άνθρωποι ήταν στο Υπουργείο Πολιτισμού, την εποχή εκείνη ο κ. Βενιζέλος και η κ. Μενδώνη, Πρόεδρος του ΚΑΣ, ακολουθεί ο κ. Ζαχόπουλος με τον κ. Τατούλη Υπουργό, ο κ. Λιάπης με τον κ. Ζαχόπουλο, ο οποίος ακυρώνει την προηγούμενη θετική χωροθέτηση και καταλήγουμε το 2009, όπου ποιος λέτε ότι κάρφωσε αυτή τη χρήση στην πύλη της Βεργίνας; Ο μοιραίος Πρωθυπουργός, ο κ. Σαμαράς, ως Υπουργός Πολιτισμού, με Γενικό Γραμματέα και Πρόεδρο του ΚΑΣ τον κ. Δραβίλα. Αυτά λέει η ιστορία. Αυτά σε ό,τι αφορά τον κ. Μέρτζο.

Μια εικόνα είναι χίλιες λέξεις. Αυτή είναι η θέση και αυτό είναι το έγγραφο το οποίο κατέθεσε τότε η Εταιρεία Μακεδονικών Σπουδών στην οποία προήδρευε και την τιμούσε ο κ. Μέρτζος. Είναι γνωστό δε ότι ο κ. Μέρτζος δεν έχει καμμία σχέση με την Αριστερά.

Έρχομαι, λοιπόν, να διαβάσω ένα μικρό κείμενο μόνο, κύριε Πρόεδρε, από το έγγραφο εκείνο της Εταιρείας Μακεδονικών Σπουδών που τιμά την ιστορία της: «Η απόπειρα βεβηλώσεως του χώρου εκ μέρους της προστάτιδός του, της ελληνικής πολιτείας, έχει προσβληθεί στο Συμβούλιο της Επικρατείας. Με τα ανωτέρω δεδομένα, η τύφλωση των αρμοδίων είναι προφανής και πολλαπλώς επιβλαβής. Οφθαλμοφανής, επίσης, ο διεθνής αυτοδιασυρμός της Ελλάδος. Ποιος θα μας φυλάξει από τους φύλακες, λοιπόν; Πολλοί. Εμείς οι Μακεδόνες είμαστε εδώ. Και μόνοι ή μετά πολλών θα φυλάξουμε τη Μακεδονία μας, όπως πάντα. Εκάς οι βέβηλοι, λοιπόν! Μακριά πριν είναι αργά γι’ αυτούς, τους τυφλούς και τους ex officio σοφούς! Ο Πρόεδρος Νίκος Μέρτζος, η Γενική Γραμματέας Τερέζα Πεντζοπούλου-Βαλαλά».

(Στο σημείο αυτό ο Βουλευτής κ. Γεώργιος Ουρσουζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο τέλος, κύριε Πρόεδρε, θα μου επιτρέψετε να ευχαριστήσω και να εκφράσω την ευγνωμοσύνη μου στους ειδικούς επιστήμονες που αφιέρωσαν τη ζωή τους πάνω στο ζήτημα, κατανοώντας το σε βάθος, ώστε να παράσχουν σε εμάς την απαραίτητη γνώση για να ξεπεράσουμε χρόνιες αγκυλώσεις και δόλιες πολιτικές που έσερναν το ζήτημα για δεκαετίες σε βάρος των δύο λαών. Αναφέρομαι στον κ. Σφέτα, τον κ. Αντωνόπουλο, τον κ. Σαργιανίδη, την κ. Καβουνέλη, τον κ. Χρυσάνθη, την κ. Περάκη, την κ. Κοππά, τον κ. Άγγελο Συρίγο, τον κ. Χάρη Παμπούκη, τον κ. Νίκο Ζάικο, τον κ. Ιάκωβο Μιχαηλίδη.

Η κριτική που ασκήθηκε από αρκετά από τα ονόματα που προανέφερα, όπως του κ. Συρίγου και του κ. Σαργιανίδη, ήταν εποικοδομητική, βοήθησε να κατανοήσουμε στρεβλώσεις που μπορεί να υπάρξουν κατά την εφαρμογή της συμφωνίας και να λάβουμε τα μέτρα μας για να την αντιμετωπίσουμε.

Τους ευχαριστώ, λοιπόν, για αυτόν τον λόγο. Άλλωστε, «εκ των γραμμάτων γεννιέται η προκοπή με την οποία λάμπουν τα ελεύθερα γένη». Αυτά μας λέει ο εθνομάρτυρας Ρήγας Φεραίος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο Βουλευτής Καβάλας της Νέας Δημοκρατίας κ. Νικόλαος Παναγιωτόπουλος έχει τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Δεν περίμενα ποτέ, κυρίες και κύριοι συνάδελφοι, ότι θα ερχόταν η μέρα να ζήσω και μάλιστα, μέσα από το Κοινοβούλιο, την Αριστερά να συμβάλλει στη διεύρυνση του ΝΑΤΟ, αυτής της φονικής μηχανής για τον κ. Τσίπρα, του οργάνου του αμερικανικού ιμπεριαλισμού για τους συντρόφους που διήνυσαν, έγραψαν τόσα χιλιόμετρα σε πορείες κατά αυτής της φονικής μηχανής και των ιμπεριαλιστικών επιδιώξεών του. Όπως είπε, βέβαια, κάποιος, «αρχές διαθέτω, αλλά άμα δεν σας αρέσουν, έχω και άλλες».

Εσείς σήμερα ανακαλύπτετε και άλλες αρχές, αφού οι προηγούμενες…

**ΝΙΚΟΛΑΟΣ ΞΥΔΑΚΗΣ:** Ο Γκράουτσο Μαρξ το είπε αυτό.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ο Γκράουτσο Μαρξ το είπε, βεβαίως, κύριε Ξυδάκη και όχι ο Καρλ. Έτσι είναι. Ο μεγάλος αυτός κωμικός.

Σήμερα, λοιπόν, κυρίες και κύριοι συνάδελφοι, παρακολουθούμε την κυβερνητική πλειοψηφία, συμπεριλαμβανομένων και εκείνων που έχουν υπογράψει πιστοποιητικό κοινοβουλευτικών φρονημάτων γι’ αυτά που θα ψηφίσουν στο μέλλον, να τελειώνει τη δουλειά, τη δουλειά που είχαν αναλάβει οι κύριοι Τσίπρας και Κοτζιάς, με την ανοχή του κ. Καμμένου, ο οποίος, όταν μπορούσε να κάνει κάτι, δεν έκανε τίποτα και το διάστημα αυτό ήταν ο Ιούνιος του 2018. Όταν θα μπορούσε να είχε υποστηρίξει την πρόταση δυσπιστίας μας, δεν το έκανε και έδωσε την ευχέρεια στους κυρίους Τσίπρα και Κοτζιά να πάνε να υπογράψουν τη Συμφωνία των Πρεσπών, προκειμένου να ικανοποιήσουν τις επιθυμίες και τα γεωπολιτικά συμφέροντα των ισχυρών της διεθνούς σκηνής. Δεκτό, αλλά εις βάρος του εθνικού συμφέροντος της χώρας. Απαράδεκτο και ερήμην του ελληνικού λαού, αγνοώντας και περιφρονώντας τη βούληση της συντριπτικής πλειοψηφίας του, πριν έρθει ο κ. Τσίπρας να τους προσβάλει κιόλας τους Έλληνες, τους Μακεδόνες, τα εκατομμύρια αυτών που δεν ήθελαν και αποδοκιμάζουν και εξοργίζονται με τη Συμφωνία των Πρεσπών, ως λίγο-πολύ ανόητους, προφανώς και εμένα ανάμεσά τους.

Έρχεστε σήμερα, λοιπόν και εγκαλείτε τη Νέα Δημοκρατία για αντιφατική συμπεριφορά εσείς που συμβάλλετε στη νατοϊκή διεύρυνση. Η κύρωση του πρωτοκόλλου ένταξης της γείτονος στο ΝΑΤΟ είναι το παρακολούθημα της Συμφωνίας των Πρεσπών. Άλλωστε, προβλέπεται αυτό και στο ίδιο το σώμα της συμφωνίας σε συγκεκριμένο άρθρο.

Η Νέα Δημοκρατία δεν ψηφίζει το παρακολούθημα, όπως δεν ψήφισε και τη συμφωνία, όχι γιατί δεν υποστηρίζουμε την Ευρωατλαντική Συμφωνία και τον ρόλο μας στο ΝΑΤΟ, αλλά γιατί θεωρούμε ότι η ιδιότητα της χώρας μας μέσα στο ΝΑΤΟ, ως μέλος του ΝΑΤΟ, δεν πρέπει να λειτουργεί εις βάρος του εθνικού συμφέροντος. Αυτό υποστηρίζαμε πάντα ως παράταξη.

Όταν ο Κωνσταντίνος Καραμανλής είχε αποσύρει την Ελλάδα από το στρατιωτικό σκέλος του ΝΑΤΟ, το έκανε, διότι φρόνησε εκείνη την περίοδο ότι το συμφέρον της χώρας το επιβάλλει. Μετά επέβαλε και την επανένταξή της, όταν πλέον είχαν λείψει εκείνες οι συνθήκες.

Το ίδιο και ο Κώστας Καραμανλής στο Βουκουρέστι. Δεν δίστασε να πάει απέναντι στη βούληση των πολύ ισχυρών της διεθνούς σκηνής, όταν πίστεψε -και πιστέψαμε όλοι μαζί του- ότι αυτό επέβαλε το εθνικό συμφέρον.

Είχατε, κυρίες και κύριοι της Κυβέρνησης, την ευκαιρία να εκμεταλλευτείτε αυτή την ευνοϊκή γεωπολιτική συγκυρία των τελευταίων ετών και το μεγάλο διπλωματικό όπλο της χώρας, δηλαδή το αξίωμα «πρώτα λύση στο ονοματολογικό και μετά ένταξη», αξίωμα που είχαν αποδεχθεί και οι σύμμαχοί μας στο ΝΑΤΟ, αλλά και στην Ευρωπαϊκή Ένωση και αποτελούσε, αν θέλετε, το βασικό κέρδος του Βουκουρεστίου.

Δεν το κάνατε, όμως. Δεν σας ενδιέφερε και τόσο πολύ, από ό,τι φαίνεται. Άλλωστε, διαχρονικά πολλοί από εσάς υποστήριζαν και λύση του ονόματος με το «Μακεδονία» σκέτο, όπως το συνταγματικό όνομα στο προηγούμενο σύνταγμα, πριν αναθεωρηθεί αυτό της γείτονος.

Φέρατε, λοιπόν, μια συμφωνία κακή και προβληματική. Ήδη αποκαλύπτονται τα προβληματικά στοιχεία της. Πριν στεγνώσει το μελάνι, ο κ. Ζάεφ, παρακολουθούντος του Έλληνα Πρωθυπουργού αμέριμνου, έκανε λόγο για «εμάς τους Μακεδόνες», κατά τον Ζάεφ και «εσάς τους Έλληνες». Προφανώς, εγώ, που είμαι Έλληνας Μακεδόνας και αισθάνομαι Έλληνας Μακεδόνας, δεν μπορώ να κάνω χρήση πλέον αυτοαναφορικά αυτού του όρου. Προφανώς, πρέπει από τώρα να υπολογίζω τον εαυτό μου ως κάτοικο της βόρειας περιοχής του πρώτου μέρους, όπως αναφέρεται στη συμφωνία.

Αργότερα -προ ημερών, μάλιστα- είπε σε δήλωσή του ότι «ήρθε η ώρα να έρθει η Μακεδονία στην Ευρώπη και η Ευρώπη στη Μακεδονία» -ποια Βόρεια Μακεδονία τώρα κατά τη συμφωνία;- ενώ ψηφίζοντας στο δημοψήφισμα, φάνηκε σε όλη του τη μεγαλοπρέπεια ο χάρτης της «Μεγάλης Μακεδονίας», με τα νότια σύνορά της στο Αιγαίο, από τον Νέστο της Καβάλας μέχρι τον Όλυμπο της Πιερίας. Αυτά δεν είναι στοιχεία που εντείνουν και υποθάλπουν -και δεν έχει γίνει τίποτα γι’ αυτό- τον αλυτρωτισμό των γειτόνων;

Είδαμε ότι το erga omnes ήδη από την εγκαθίδρυσή του είναι προβληματικό, αφού θα ισχύσει στο εσωτερικό της γείτονος μόνο όταν ολοκληρωθεί η ενταξιακή διαδικασία στην Ευρωπαϊκή Ένωση. Μέχρι να κυλήσει η διαπραγμάτευση στα πολλά κεφάλαια, η γείτονα θα χρησιμοποιεί βάσει της συμφωνίας το όνομα «Δημοκρατία της Μακεδονίας» στα εσωτερικά έγγραφά της. Επομένως, το erga omnes πάει περίπατο, μετατίθεται για το μέλλον.

Ως προς τη μακεδονική γλώσσα, ήδη προωθούνται αιτήματα στη Βόρεια Ελλάδα για την εκμάθηση της «μακεδονικής γλώσσας», αυτής της νοτιοσλαβικής διαλέκτου. Η υποσημείωση, βέβαια, θα ξεχαστεί σύντομα.

Το Ουράνιο Τόξο ήδη απαιτεί να διανεμηθεί στα σχολεία και τα πανεπιστήμια το «μακεδονικό αναγνωστικό». Αυτά δεν είναι εκδηλώσεις του αλυτρωτισμού της γείτονος;

Ως προς την εμπορική επωνυμία των ελληνικών προϊόντων, όταν θα αναλωθούν σε δικαστικές αντιδικίες, προκειμένου να κατοχυρώσουν τη συνέχιση της χρήσης του όρου «μακεδονικός-μακεδονική», θα το κάνουν πλέον από μειονεκτική και όχι από πλεονεκτική θέση. Τα στοιχεία της ιστορικής κληρονομιάς μπορεί να κατοχυρώθηκαν και να εξασφαλίστηκαν, ιδίως η αρχαιοελληνική κληρονομιά του Μεγάλου Αλεξάνδρου, κ.λπ..

Όμως, κυρίες και κύριοι συνάδελφοι, σταματά η ελληνική ιστορία στον Μέγα Αλέξανδρο; Τι θα γίνει με τους βυζαντινούς αυτοκράτορες της μακεδονικής δυναστείας; Θα πρέπει να τα «ξεμάθουμε»; Θα πρέπει να αναθεωρηθεί βάσει των εργασιών της Διεπιστημονικής Επιτροπής; Τι θα γίνει με τον Μακεδονικό Αγώνα; Θα ζητηθεί από τους μαθητές να το ξεχάσουν ή να το «ξεμάθουν» από τη Διεπιστημονική Επιτροπή;

Ήδη, λοιπόν, βλέπουμε προβληματικά σημεία. Αυτά είναι πολλά. Μας λέτε ότι δεν συμβαίνει τίποτα και ότι αποτρέπουμε το μικρό κράτος και τον εναγκαλισμό με την Τουρκία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μία πολύ μικρή ανοχή, κύριε Πρόεδρε. Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Με αυτό ολοκληρώνετε, σας παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** …ο κ. Δημητρόφ επισκεπτόταν την Τουρκία, για να επιβεβαιώσει τη στρατηγική σχέση με τον Ερντογάν. Έκανε και δηλώσεις, μάλιστα. Άρα ιδού τα αποτελέσματα!

Κυρίες και κύριοι –τελειώνω, κύριε Πρόεδρε- όταν τραβά κανείς τη σκανδάλη, η σφαίρα εξαπολύεται και δεν γυρίζει πίσω. Τη σκανδάλη την τράβηξε η κυβερνητική πλειοψηφία τον Ιούνιο του 2018, όταν υπογράφηκε η συμφωνία. Το όπλο σάς το έβαλε στο χέρι ο κ. Καμμένος που τώρα οδύρεται και ωρύεται. Η σφαίρα έπληξε τον κορμό της Ελλάδας, έπληξε τη Μακεδονία. Μένει να διαπιστωθεί αν το βαρύ τραύμα θα προκαλέσει ανεπανόρθωτη βλάβη ή αν κάτι μπορεί να θεραπευτεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγιωτιόπουλε, σας παρακαλώ, ολοκληρώστε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Εμείς θα εξαντλήσουμε τα μέσα, για να μπορέσει κάτι να θεραπευτεί, αν και η κατάσταση πλέον είναι πολύ δύσκολη.

Καταψηφίζουμε το πρωτόκολλο κύρωσης γιατί η συμφωνία είναι εθνικά επιζήμια. Εκθρέφει και δεν κατευνάζει τον –εντός εισαγωγικών- «μακεδονικό» αλυτρωτισμό, γιατί ανοίγει τον δρόμο όχι στην ειρήνη και τη σταθερότητα, αλλά σε περιπέτειες και αστάθειες στη γειτονιά μας μέσα.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Η διαδικασία θα συνεχιστεί με τους κ.κ. Καραθανασόπουλο, Λαγό, Δανέλλη, Τριανταφύλλου, Ζουράρι και Κοτζιά.

Μετά τον κ. Κοτζιά θα ακολουθήσει ο κ. Λοβέρδος, ο οποίος θα λάβει τον λόγο ως Κοινοβουλευτικός Εκπρόσωπος από τη Δημοκρατική Συμπαράταξη.

Μένουν μετά άλλοι δύο ομιλητές και οι Κοινοβουλευτικοί Εκπρόσωποι, οι οποίοι παρακαλώ να ενημερώσουν το Προεδρείο για το πότε θέλουν να ομιλήσουν.

Ο κ. Καραθανασόπουλος, Βουλευτής Αχαΐας του Κομμουνιστικού Κόμματος Ελλάδας, έχει τον λόγο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η κύρωση του πρωτοκόλλου εντάσσεται και υπηρετεί τη στρατηγική επιλογή της Κυβέρνησης. Ποια είναι αυτή η στρατηγική επιλογή; Αυτή δεν είναι άλλη, παρά η στήριξη των αναγκών της αστικής τάξης. Αυτή η στήριξη αποτελεί και τη μήτρα όλων των δεινών της λαϊκής οικογένειας. Αυτές τις ανάγκες, τις ανάγκες δηλαδή του κεφαλαίου, είναι που τις ανάγετε σε εθνικό συμφέρον, όταν στον αντίποδα αυτών των αναγκών βρίσκονται οι λαϊκές ανάγκες, οι οποίες τσαλαπατιούνται.

Έτσι, λοιπόν, στο εσωτερικό, στο όνομα της διαμόρφωσης ενός πιο ευνοϊκού περιβάλλοντος για τη δράση των επιχειρηματικών ομίλων, τσακίζετε τα δικαιώματα της εργατικής τάξης, τα δικαιώματα του λαού και θυσιάζετε την ικανοποίηση των λαϊκών αναγκών. Στο εξωτερικό, αυτή η στρατηγική περνάει μέσα από τη λογική της αναβάθμισης της χώρας μας και της ισχυροποίησης του ρόλου της Ελλάδας στην ευρύτερη περιοχή, που σε απλά ελληνικά σημαίνει νέα μέτρα διευκόλυνσης της οικονομικής διείσδυσης των ελληνικών επιχειρήσεων στην περιοχή των Βαλκανίων.

Ακριβώς αυτή η επιλογή της αστικής τάξης της χώρας μας είναι που συμπλέει με τους ευρωατλαντικούς σχεδιασμούς στα Βαλκάνια, σε μια περιοχή δηλαδή όπου οξύνονται οι ανταγωνισμοί ανάμεσα από τη μια μεριά στις Ηνωμένες Πολιτείες, το ΝΑΤΟ και την Ευρωπαϊκή Ένωση και από την καλή μεριά στη Ρωσία και την Κίνα. Πρόκειται για ανταγωνισμούς που έχουν ως επίκεντρο, βεβαίως, την παρουσία των δυνάμεων αυτών στην περιοχή, αλλά και τα ιδιαίτερα οικονομικά συμφέροντα.

Έτσι, λοιπόν, σε ένα τόσο οξυμένο περιβάλλον ανταγωνισμών, η Ελλάδα αναδεικνύεται σε χρήσιμο «μεντεσέ» της αμερικανικής πολιτικής, της πολιτικής της Ευρωπαϊκής Ένωσης στην περιοχή και γι' αυτόν ακριβώς τον λόγο αποσπά τα εύσημα της αμερικανικής κυβέρνησης και του κ. Τραμπ, του Αμερικανού Πρέσβη, του Γενικού Γραμματέα του ΝΑΤΟ και της Μέρκελ. Ο λαός μας, βέβαια, ο θυμόσοφος λέει το εξής: «Πες μου τον φίλο σου κι αυτόν που σε επικροτεί, για να σου πω ποιος είσαι».

Έτσι, λοιπόν, η ισχυροποίηση της αμερικανονατοϊκής στρατιωτικής παρουσίας στην περιοχή δεν κάνει τίποτε άλλο, παρά να προασπίσει ακριβώς τα οικονομικά συμφέροντα σε ένα παιχνίδι μοιράσματος και ξαναμοιράσματος των αγορών, σε ένα παιχνίδι κατασκευής των αγωγών μεταφοράς των ενεργειακών πηγών. Με την ένταξη της Πρώην Γιουγκοσλαβικής Δημοκρατίας στο ΝΑΤΟ, επιτυγχάνεται η ισχυροποίηση αυτής της στρατιωτικής παρουσίας, της στρατιωτικής μηχανής δηλαδή του ΝΑΤΟ και των Αμερικανών στην περιοχή. Δηλαδή, τι κάνετε; Ισχυροποιείτε ακόμη περισσότερο τη θέση των φονιάδων των λαών, πολλαπλασιάζοντας έτσι τους κινδύνους στρατιωτικών συγκρούσεων στην περιοχή, όπου στο επίκεντρο αυτών των στρατιωτικών εμπλοκών θα βρεθεί και ίδια η Ελλάδα.

Ως τώρα, αυτή η εξέλιξη, δηλαδή η ένταξη της Πρώην Γιουγκοσλαβικής Δημοκρατίας στο ΝΑΤΟ, ενισχύει την ειρήνη, όπως ισχυρίζονται οι Βουλευτές του ΣΥΡΙΖΑ και η ίδια η Κυβέρνηση. Εδώ δεν μπορούμε να πούμε τίποτα, παρά μόνο ότι η επιστήμη σηκώνει ψηλά τα χέρια, όταν είναι γνωστό ότι οι Αμερικάνοι, το ΝΑΤΟ και η Ευρωπαϊκή Ένωση αποτελούν τον βασικό, τον κατ’ εξοχήν παράγοντα αποσταθεροποίησης της περιοχής. Δεν διστάζουν να αλλάζουν τα σύνορα και αυτό το έκαναν τα τελευταία χρόνια μετά τις ανατροπές του σοσιαλισμού. Ποιος διαμέλισε την ενιαία Γιουγκοσλαβία και δημιούργησε κράτη προτεκτοράτα; Ποιοι αξιοποίησαν τον εθνικισμό, ακριβώς για να επιβάλουν αυτές τις αλλαγές των συνόρων; Οι Αμερικάνοι, το ΝΑΤΟ, η Ευρωπαϊκή Ένωση.

Φτάνει στο σημείο ο ΣΥΡΙΖΑ και η Κυβέρνηση να κατηγορούν το ΚΚΕ, λέγοντας ότι δεν υπάρχει ένταξη των Σκοπίων στο ΝΑΤΟ, άρα και στη Συμφωνία των Πρεσπών ότι δεν υπάρχει «αριστερό όχι» και ότι το ΚΚΕ συμπλέει με τον εθνικισμό. Ποιος, αλήθεια, συμπλέει με τον εθνικισμό; Για τέσσερα χρόνια, αλήθεια, δεν συγκυβερνήσατε με τον κ. Καμμένο και τους Ανεξάρτητους Έλληνες, ο οποίος λέει ότι η Μακεδονία είναι μία και μάλιστα είναι ελληνική;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σήμερα, η κυβερνητική σας πλειοψηφία δεν στηρίζεται σε δύο οι οποίοι ψήφισαν «όχι» στη Συμφωνία των Πρεσπών από εθνικιστική άποψη και καλούσαν κάποιοι απ' αυτούς και στα ίδια τα εθνικιστικά συλλαλητήρια;

Έτσι, λοιπόν, είναι φανερό ότι ο ΣΥΡΙΖΑ και η Κυβέρνηση αποτελείτε το συνώνυμο του τυχοδιωκτισμού και της υποκρισίας. Προσπαθείτε με κάθε τρόπο να συγκαλύψετε ότι το «ναι» στη Συμφωνία των Πρεσπών, το «ναι» στο πρωτόκολλο, συμπλέει με το «όχι» της Νέας Δημοκρατίας, του ΚΙΝΑΛ και των υπολοίπων κομμάτων, γιατί ακριβώς όλοι αυτοί θέλουν να ισχυροποιηθεί η παρουσία του ΝΑΤΟ, των Αμερικάνων και της Ευρωπαϊκής Ένωσης στην περιοχή. Η διαφορά σας ανάμεσα στο «ναι» και στο δικό τους «όχι» βρίσκεται στα αργύρια των ανταλλαγμάτων και όχι στην ουσία. Από κοινού καλλιεργείτε τον ρεαλισμό της υποταγής και της μοιρολατρίας, που μόνο δεινά φέρνει στους εργαζόμενους, αλλά και στους λαούς της περιοχής.

Το δικό μας «όχι» έχει ως βάση την ενίσχυση της αντικαπιταλιστικής πάλης της εργατικής τάξης και του λαού μας, της πάλης ενάντια στα ιμπεριαλιστικά σχέδια για τη λαϊκή χειραφέτηση, για τη φιλία και την αλληλεγγύη των λαών.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Καραθανασόπουλε.

Τον λόγο έχει ο κ. Λαγός, Κοινοβουλευτικός Εκπρόσωπος της Χρυσής Αυγής.

**ΙΩΑΝΝΗΣ ΛΑΓΟΣ:** Συζητάμε σήμερα την τελευταία πράξη του δράματος, κατ’ εμάς, της παραχώρησης του ονόματος της Μακεδονίας μας. Έχει ξεκινήσει εδώ και ένα, ενάμιση χρόνο περίπου, όλο αυτό το θέατρο το οποίο υπάρχει, το θέατρο του παραλόγου, να παραδίδουμε την πατρίδα μας. Η ερώτηση που έχουμε να κάνουμε είναι ποιος θα μπορούσε να σταματήσει κοινοβουλευτικά όλη αυτή τη διαδικασία; Η συγκυβέρνηση ΣΥΡΙΖΑ-ΑΝΕΛ, μην κοροϊδευόμαστε, είναι αυτή που την έφερε μέχρι εδώ.

Όσον αφορά τώρα τις αντιδράσεις του Πάνου Καμμένου τις τελευταίες δύο τρεις μέρες, είναι πραγματικά για γέλια και για κλάματα. Είναι αυτός ο οποίος έφερε, κουβάλησε κυριολεκτικά, την Κυβέρνηση του ΣΥΡΙΖΑ μέχρι εδώ, για να ξεπουλήσουν τη Μακεδονία. Μα, εις γνώσιν του, και αυτού και όλων των υπολοίπων που παρίσταναν τους Υπουργούς και τους Βουλευτές τότε, δήθεν μιας άλλης Κυβέρνησης η οποία διαφωνούσε για το θέμα της ονομασίας της Μακεδονίας μας. Έτσι; Μην τα ξεχάσουμε.

Αυτοί τους έφεραν μέχρι εδώ. Αυτοί θα μπορούσαν να το είχαν σταματήσει, λοιπόν, το καλοκαίρι του 2018, όταν θα είχαν υπερψηφίσει την πρόταση μομφής που είχε καταθέσει η Νέα Δημοκρατία, στη μόνη και μοναδική φορά που είχε διεκδικήσει κάτι η Νέα Δημοκρατία, που ήξερε όμως εκ των προτέρων ότι δεν θα ψηφιστεί -γιατί ήταν γνωστό- από το κόμμα του Καμμένου. Άρα θα περνούσε αυτή η πρόταση μομφής που είχε κατατεθεί. Άρα ο Πάνος Καμμένος τότε θα μπορούσε να τη σταματήσει ή με την ψήφο του ή με το να δήλωνε ότι φεύγει από την Κυβέρνηση από τότε, ώστε να μην είχε προχωρήσει η συμφωνία. Δεν το έκανε.

Εν συνεχεία, θα μπορούσε να το κάνει η Νέα Δημοκρατία, ως Αξιωματική Αντιπολίτευση. Πώς θα μπορούσε να το είχε κάνει; Με συγκεκριμένους τρόπους. Δεν τόλμησε φυσικά να το φέρει ποτέ προς συζήτηση, αλλά τα έφερε η Χρυσή Αυγή προς συζήτηση όλα αυτά.

Ξεκινάω και γίνομαι συγκεκριμένος. Όταν η Χρυσή Αυγή, διαμέσου του Αρχηγού της, του Νίκου Μιχαλολιάκου, είχε πει από την πρώτη στιγμή ότι εμείς είμαστε διατεθειμένοι να παραιτηθούμε από τις βουλευτικές έδρες, εφόσον θα είχαν παραιτηθεί και οι Βουλευτές τουλάχιστον της Νέας Δημοκρατίας και από εκεί και πέρα όλων των υπολοίπων κομμάτων που δήθεν κόπτονται για να μη δοθεί το όνομα της Μακεδονίας μας. Είχαμε πει -το επαναφέρουμε και τώρα- και μάλιστα είχαμε δώσει και την πρωτοβουλία, αν ήθελε, στη Νέα Δημοκρατία να το φέρει αυτή και να το πει αυτό το ζήτημα και εμείς θα ακολουθούσαμε, για να αποδείξουμε ποιος αγαπάει την πατρίδα και ποιος αγαπάει την καρέκλα του. Δεν το έκανε η Νέα Δημοκρατία.

Εν συνεχεία, όταν συζητιούνταν πριν από δύο εβδομάδες το ζήτημα, θέσαμε θέμα αντισυνταγματικότητας και είχαμε ζητήσει ότι θα πρέπει αυτό να ψηφιστεί από εκατόν ογδόντα Βουλευτές και όχι από εκατόν πενήντα ένα και να διευκολύνουμε την Κυβέρνηση. Τότε η Νέα Δημοκρατία δεν το θέλησε και, φυσικά, δεν έβγαλε τσιμουδιά για το συγκεκριμένο ζήτημα.

Επανήλθαμε, λοιπόν, και σήμερα και θέσαμε νέο ζήτημα αντισυνταγματικότητας και είπαμε ότι θα έπρεπε πάλι με άλλο πρόσχημα σήμερα, βασισμένο νομικά πάρα πολύ σωστά, να πρέπει να ψηφιστεί η εν λόγω συμφωνία από εκατόν ογδόντα Βουλευτές. Για άλλη μία φορά η Νέα Δημοκρατία όχι απλώς δεν το συζήτησε, αλλά ο Δένδιας, ο Κοινοβουλευτικός Εκπρόσωπός της, ο άνθρωπος των Ρότσιλντ στην Ελλάδα –το ξέρουμε πολύ καλά- ήταν αυτός ο οποίος πάλι χαριεντιζόταν με τους Βουλευτές του ΣΥΡΙΖΑ και του ΚΚΕ μάλιστα σήμερα και μάλιστα μαζί με τον Κοντονή του ΣΥΡΙΖΑ, ο όποιος πήρε τον λόγο να απαντήσει, δεν είχε να απαντήσει τίποτα και είπε απλώς ότι η πρόταση της Χρυσής Αυγής ήταν για τα σκουπίδια. Μάλιστα αυτός που εκτελούσε εκείνη την ώρα χρέη Προέδρου ή μάλλον εκείνη που εκτελούσε χρέη Προέδρου της Βουλής, η Χριστοδουλοπούλου, δεν είπε τίποτα στον Κοντονή, όταν ανέφερε πως είναι για τα σκουπίδια αυτά που ανέφερε η Χρυσή Αυγή.

Έτσι, λοιπόν, έχω και εγώ το δικαίωμα να αναφέρω ότι σκουπίδι είναι ο Κοντονής και οι απόψεις του που εκφράζει πάνω στο συγκεκριμένο ζήτημα. Είναι σκουπίδια οι απόψεις αυτών των ανθελλήνων, οι οποίοι με τις υπογραφές εκατόν πενήντα ένα, εκατόν πενήντα δύο, εκατόν πενήντα τριών –δεν ξέρω πόσοι θα μαζευτούν στο τέλος- θα δώσουν για άλλη μια φορά το όνομα της Μακεδονίας. Την ψυχή, όμως, δεν θα τη δώσουν.

Αυτά, λοιπόν, προς γνώση και απάντηση για όλους εδώ που πουλούν πατριωτισμό, που πουλούν πατριδοκαπηλεία στους απλούς Έλληνες ανθρώπους. Η Νέα Δημοκρατία, λοιπόν, θα μπορούσε να το είχε σταματήσει αυτό, αλλά δεν το έκανε.

Από εκεί και πέρα μπαίνουμε στη διαδικασία να βλέπουμε τους Βουλευτές του ΣΥΡΙΖΑ, τον Αρχηγό τους και Πρωθυπουργό, αυτούς οι οποίοι διαρρήγνυαν τα ιμάτιά τους έναντι στο ΝΑΤΟ, στους Αμερικάνους, τους «φονιάδες των λαών» και επαναστατούσαν, να τους βλέπουμε τώρα να λένε ότι η συμφωνία αυτή είναι πάρα πολύ χρήσιμη και ότι πρέπει να γίνει για το καλό και του ΝΑΤΟ, ότι πρέπει η Βορειοατλαντική Συμμαχία, λοιπόν, να πάρει και τα Σκόπια μέσα, προκειμένου να εξυπηρετήσει τα συμφέροντά της. Μα, αυτή είναι η πραγματικότητα.

Ρωτάμε για άλλη μια φορά –γιατί το έχουμε ρωτήσει εκατοντάδες φορές και ξέρουμε ποια είναι τα συμφέροντα που θα κερδίσει ή θα ωφεληθεί το ΝΑΤΟ και ξέρουμε ότι θα ωφεληθούν τα Σκόπια- η Ελλάδα τι κερδίζει από αυτήν την υπόθεση. Ας μας πει κάποιος δύο πράγματα. Ένα πράγμα το οποίο κερδίζει η Ελλάδα. Δεν κερδίζει τίποτα παρά μόνο οι εκατόν πενήντα ένας, εκατόν πενήντα δύο ή εκατόν πενήντα και κάτι Βουλευτές -όσοι θα βγουν- να κρατήσουν την καρέκλα τους για λίγους μήνες ακόμη, για λίγες μέρες ακόμη, για όσο είναι, για λίγες ώρες.

Πουλάνε την ψυχή τους, πραγματικά πουλάνε την ψυχή τους κάποιοι απ’ αυτούς –έτσι;- οι οποίοι έλεγαν ότι είναι πατριώτες, γιατί η πλειοψηφία των Βουλευτών και Υπουργών του ΣΥΡΙΖΑ δεν δήλωσαν ποτέ πατριώτες. Τώρα είναι ξεκάθαρο ότι οι άνθρωποι μισούν οτιδήποτε έχει να κάνει με πατριωτισμό, με γαλανόλευκη σημαία, με ορθοδοξία. Αυτά έλεγαν. Δεν λένε κάτι άλλο. Όμως αυτοί που πήγαν μαζί τους τώρα και μας λένε ότι για τριάντα και σαράντα χρόνια έκτιζαν πολιτική καριέρα ότι είναι πατριώτες τι έκαναν; Για να κάτσουν, λοιπόν, δέκα μέρες ακόμη ή πέντε μήνες ακόμη στην καρέκλα τους, πουλάνε την πατρίδα μας. Αυτή είναι η διαδικασία.

Σας είπα, όμως, και στην προηγούμενη ομιλία μας, να σας πω και τώρα ότι ειδικά εκείνη η φωτογραφία που βγήκε αμέσως μετά τη συμφωνία και την επικύρωση με εκατόν πενήντα τρεις Βουλευτές πριν από δύο εβδομάδες, όπου χειροκροτούσατε όλοι εσείς εδώ πέρα πολύ χαρούμενοι για την προδοσία αυτή, θα σας κυνηγάει! Και θα τη θυμηθείτε τη φωτογραφία αυτή σε πέντε και σε δέκα χρόνια από τώρα. Θα είναι οι Ερινύες που θα σας κατατρύχουν για πάντα. Θυμηθείτε το αυτό, όταν δεν θα είστε Βουλευτές και όταν θα πρέπει να απολογηθείτε όχι στον κόσμο, αλλά στα παιδιά σας, στις οικογένειές σας και στις ίδιες τις συνειδήσεις σας. Να απολογηθείτε εκεί τότε για τα παλαμάκια και τις χαρές που κάνατε εκείνη την ημέρα.

Πάμε, λοιπόν, να δούμε και μερικά άλλα στοιχεία που πρέπει να ξέρει ο ελληνικός λαός, τι παραδίδει η Ελλάδα και γιατί τα παραδίδει η Ελλάδα. Πάμε, λοιπόν, να δούμε πότε δημιουργήθηκε αυτή η μακεδονική μειονότητα, γιατί εμείς δεν έχουμε καταλάβει. Δεν ξέρουμε.

Ξεκινάμε, λοιπόν, και λέμε: Μετά τις σφαγές του Ίλιντεν που έγιναν το 1904 έγινε μία απογραφή στον γεωγραφικό χώρο της Μακεδονίας από τον Χιλμή Πασά, για να δούμε τι είναι τι στην περιοχή εκείνη, γιατί ξέρετε ότι οι περιοχές αυτές σίγουρα «έβραζαν» πάντα, με πολλούς πληθυσμούς να είναι ανακατεμένοι. Η απογραφή, λοιπόν, του 1904 του Χιλμή Πασά είχε γίνει στα Δολιανέικα Μοναστηρίου και Θεσσαλονίκης. Παρά τον διωγμό, λοιπόν, που είχαν υποστεί οι Έλληνες, οι αριθμοί ήταν αμείλικτοι. Έδειξαν ότι εξακόσιοι τριάντα τέσσερις χιλιάδες πεντακόσιοι δέκα ήταν Έλληνες και τριακόσιοι ογδόντα πέντε χιλιάδες τριακόσιοι είκοσι εννέα ήταν Βούλγαροι. Πουθενά Μακεδόνες. Δεν υπήρχαν Μακεδόνες. Μα, οι Μακεδόνες ήταν ένα και το αυτό με τους Έλληνες. Άλλο ήταν οι Μακεδόνες και άλλο ήταν οι Έλληνες; Φυσικά και ήταν το ίδιο πράγμα. Αυτό δείχνει αυτή η απογραφή.

Εν συνεχεία, πάμε στο 1926, γίνεται νέα απογραφή από την Κοινωνία των Εθνών και βγάζει τους εξής αριθμούς για τη Μακεδονία μας: Ένα εκατομμύριο τριακόσιες σαράντα χιλιάδες είναι Έλληνες, δύο χιλιάδες περίπου είναι μουσουλμάνοι, εβδομήντα εφτά χιλιάδες περίπου είναι Βούλγαροι. Πού είναι οι Μακεδόνες; Το 1904 και 1926 αυτά. Στον κάλαθο των αχρήστων από την ελληνική Κυβέρνηση και από την ελληνική πολιτεία τόσα χρόνια.

Προχωράμε. Στις 26-12-1944 ο τότε Υπουργός Εξωτερικών της Κυβέρνησης Ρούσβελτ των Ηνωμένων Πολιτειών της Αμερικής, ο Έντουαρντ Στεττίνιους, εκδίδει εγκύκλιο σύμφωνα με την οποία αναφέρει επί λέξει τα εξής: «Η κυβέρνηση αυτή –η κυβέρνηση Ρούσβελτ εννοεί- θεωρεί ότι οποιαδήποτε αναφορά σε μακεδονικό έθνος, μακεδονική πατρώα γη ή μακεδονική εθνική συνείδηση είναι αδικαιολόγητη και δημαγωγική. Δεν αντιπροσωπεύει εθνική ή πολιτική πραγματικότητα, ενώ διαβλέπει στην παρούσα αναβίωσή της πιθανόν απειλές για επιθετικές ενέργειες εναντίον της Ελλάδας.» Αυτά λένε οι Αμερικάνοι το 1944.

Το 1906 και το 1924 δεν υπάρχει πουθενά μακεδονική μειονότητα. Το 1944 μας το επιβεβαιώνουν και οι Αμερικάνοι. Πώς έγινε και τα χάσατε όλα αυτά μέσα σε εβδομήντα τέσσερα χρόνια οι κυβερνώντες στην Ελλάδα;

Και επειδή εσείς όλοι λέτε ότι είστε ένα συνταγματικό τόξο και ότι το κράτος έχει συνέχεια, βεβαίως, και το κράτος σας το διεφθαρμένο έχει συνέχεια μέσα σε όλο αυτό το βάθος των ετών και εμείς χαιρόμαστε που είμαστε οι μοναδικοί, που είμαστε απέναντι σε αυτό το γελοίο και σιχαμένο συνταγματικό τόξο. Είμαστε οι μοναδικοί που στεκόμαστε απέναντι σας, οι οποίοι δεν λέμε άλλα τώρα και μετά κατεβαίνουμε κάτω και χαριεντιζόμαστε μαζί σας και ζητάμε χάρες ή οτιδήποτε άλλο. Είμαστε εδώ, απέναντί σας, εκπροσωπώντας μόνο τον ελληνικό λαό.

Έτσι, λοιπόν, καταφέρατε, με όλα αυτά που σας διαβάζω, και χαρίζετε αυτή τη στιγμή το όνομα της Μακεδονίας μας.

Και πάμε στο τελευταίο στάδιο του δράματος που διεξήχθη το 1991-1993. Στις 22 Ιανουαρίου 1992 γίνεται εισήγηση στο Ευρωπαϊκό Συμβούλιο που συναντήθηκε στο Γκιμαράες της Πορτογαλίας, για να εξετάσουν την αίτηση των Σκοπίων, για το αν θα πρέπει να αναγνωρισθούν ως ανεξάρτητο έθνος με την ονομασία Δημοκρατία της Μακεδονίας. Η αίτηση απερρίφθη ομόφωνα επειδή το όνομα με το οποίο αιτούνταν αναγνώριση τα Σκόπια περιείχε το όνομα Μακεδονία. Όλα αυτά έχουν γίνει σε ένα βάθος χρόνου που ξεκινά από το 1904, που σας διάβασα, με την πρώτη απογραφή και συνεχίζεται το 1944 και το 1992. Όλα αυτά τα στοιχεία είναι υπέρ της Ελλάδος. Όλα αυτά τα στοιχεία δείχνουν ότι αυτοί οι Σκοπιανοί που είναι εκεί και δεν ξέρω πώς αλλιώς μπορεί να λέγονται -μπορεί να λέγονται εξωγήινοι, πάντως όχι Μακεδόνες- δεν έχουν κανένα δικαίωμα ως προς αυτό το ζήτημα. Και ποιος έρχεται και τους δικαιώνει; Έρχεται και τους δικαιώνει η ελληνική Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πώς γίνεται αυτό; Στις 7 Απριλίου του ΄93 ξεκινά με τη σύμφωνη γνώμη του τότε Πρωθυπουργού της Ελλάδας, του Μητσοτάκη ο οποίος λέει ότι με τον Γκλιγκόροφ συμφώνησαν στο να αναγνωριστεί αυτό το κράτος με το όνομα «Πρώην Γιουγκοσλαβική Δημοκρατία της Μακεδονίας». Η Νέα Δημοκρατία, η οποία λέει τώρα ότι «δεν συμφωνούμε με τίποτα». Είπα προηγουμένως στην ομιλία μου με ποιους τρόπους θα μπορούσε να είχε σταματήσει αυτό το οποίο γίνεται. Όμως ξέρετε ποιο είναι ζήτημα; Και αναφέρομαι στον κόσμο που μας ακούει.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε, κύριε Λαγέ.

**ΙΩΑΝΝΗΣ ΛΑΓΟΣ:** Ως Κοινοβουλευτικός Εκπρόσωπος σας ζητώ να μου δώσετε δύο λεπτά ακόμα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι, σας έχω ήδη δώσει ενάμισι. Κλείστε, παρακαλώ.

**ΙΩΑΝΝΗΣ ΛΑΓΟΣ:** Αυτή η διαδικασία έχει να κάνει με αυτόν τον τρόπο. Έτσι μπορείτε να κινηθείτε και να κάνετε αυτά τα πράγματα εις βάρος της πατρίδας μας. Αυτή είναι η διαδικασία, αυτά είναι τα πράγματα που σας είπαμε, έτσι έχει η κατάσταση.

Και από εκεί και πέρα, είναι πραγματικά ντροπιαστικό για τον Έλληνα Πρωθυπουργό να πηγαίνει και να σχολιάζει αρνητικά την πλειοψηφία των Ελλήνων πολιτών σε συναντήσεις με διάφορους Ευρωπαίους ηγέτες, να λέει ότι είναι άμυαλοι, ακραίοι, φασίστες και οτιδήποτε άλλο, όταν ο ίδιος καταπατάει το Σύνταγμα της πατρίδας μας, όταν ο ίδιος δεν λαμβάνει υπόψη του το 75%-80% της πλειοψηφίας του ελληνικού λαού, το οποίο δεν θέλει αυτήν την ονομασία και όταν ο ίδιος δεν τολμάει να κάνω δημοψήφισμα.

Λοιπόν, στα σκουπίδια θα πάει ο Κοντονής, ο Τσίπρας και η παρέα τους. Η Ελλάδα θα μείνει ζωντανή, θα αγωνιστούμε και ακόμα κι αν περάσει και σήμερα αυτή η αισχρή συμφωνία, υπάρχουν τρόποι να την κάψουμε. Και αν κάποτε δοθεί η δυνατότητα στη Χρυσή Αυγή, να είναι σίγουρος ο ελληνικός λαός ότι όλα αυτά θα πάνε στον κάλαθο των αχρήστων.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δανέλλης. Ακολουθεί η κ. Μαρία Τριανταφύλλου. Ο κ. Ζουράρις θα έρθει λίγο αργότερα, δεν θα τον εκφωνήσω. Άρα θα εκφωνήσω τον κ. Κοτζιά που είναι στην Αίθουσα.

**ΝΙΚΟΛΑΟΣ ΚΟΤΖΙΑΣ:** Δεν πάει έτσι!

**ΠΡΟΕΔΡΕΥΩΝ (Νικήτας Κακλαμάνης):** Γιατί δεν πάει έτσι; Ο κ. Ζουράρις μας πήρε τηλέφωνο. Είστε αμέσως μετά τον κ. Ζουράρι, κύριε Κοτζιά. Διαφορετικά, δεν σας βάζω στη θέση του. Είστε ο επόμενος.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με την κύρωση της Συμφωνίας των Πρεσπών κλείσαμε μία εθνική εκκρεμότητα τριάντα χρόνων. Βάλαμε πλέον σε νέα βάση τις διμερείς σχέσεις των δύο χωρών μας, αναβαθμίσαμε τον ρόλο της χώρας μας στα Βαλκάνια, στην Ευρωπαϊκή Ένωση και στον κόσμο ολόκληρο.

Τη σύναψη της συμφωνίας, όπως και την κύρωση της, χαιρέτισαν με θέρμη οι εταίροι μας στην Ευρωπαϊκή Ένωση και το ΝΑΤΟ, το σύνολο δηλαδή του δυτικού κόσμου, στον οποίο κόσμο, αν δεν κάνω λάθος, ανήκουμε ως χώρα, σύμφωνα με τη μεγάλη πλειοψηφία του ελληνικού λαού και του συνόλου των κομμάτων του συνταγματικού τόξου πλην του Κομμουνιστικού Κόμματος.

Το επόμενο βήμα είναι η έγκριση του πρωτοκόλλου ένταξης της Βόρειας Μακεδονίας στο ΝΑΤΟ. Εδώ αγαπητές και αγαπητοί συνάδελφοι, ενώ η Ριζοσπαστική Αριστερά αντιλαμβάνεται και εργάζεται στην κατεύθυνση της αναβάθμισης του γεωστρατηγικού ρόλου της χώρας μας, που συνοδεύεται από την αύξηση του διεθνούς κύρους της και της επιρροής της, η συστημική Αντιπολίτευση, Νέα Δημοκρατία και ΠΑΣΟΚ, απομακρύνονται από τις ιστορικές τους σταθερές.

Πρόκειται για τα σημεία των καιρών. Ο ανορθολογισμός καλπάζει ανατρέποντας θεμελιώδεις σταθερές. Ιστορικά και τα δύο κόμματα έχουν συνδεθεί με τις δυτικές επιλογές της χώρας: Η μεν συντηρητική παράταξη από την ένταξή μας στο ΝΑΤΟ το 1952 και αργότερα με το εμφατικό «ανήκομεν εις τη Δύση», το δε ΠΑΣΟΚ από την ενηλικίωση του, όταν εγκατέλειψε οριστικά το σύνθημα «ΕΟΚ και ΝΑΤΟ, το ίδιο συνδικάτο».

Ποιος ωστόσο έχει ενοχλήσει και αντιτίθενται σφόδρα στη Συμφωνία των Πρεσπών και των παρελκόμενων της; Πρώτον, τον Ερντογάν και την Τουρκία, στην οποία με εγκληματική απερισκεψία το 1991-1992 χαρίσαμε τον ρόλο του προστάτη της χώρας χωρίς όνομα. Τους επιτρέψαμε έτσι να αλωνίζουν σε όλα τα πεδία και να αποκτά ρόλο στη FYROM, αλλά και σε όλα τα Βαλκάνια η Τουρκία.

Δεύτερον, τον Πούτιν και τη Ρωσία. Είναι γνωστή η αγωνία της Ρωσίας να διατηρήσει την παραδοσιακή επιρροή της στα δυτικά Βαλκάνια, ιδίως από τη στιγμή που τα ανατολικά Βαλκάνια με την ένταξή τους στην Ευρωπαϊκή Ένωση και το ΝΑΤΟ, απομακρύνθηκαν οριστικά από αυτήν. Αν, δε, οριστικοποιηθεί η απομάκρυνση και της Βόρειας Μακεδονίας, η σφαίρα επιρροής της Ρωσίας περιορίζεται πλέον στη Σερβία, καθιστώντας την ακόμη πιο επισφαλή.

Τρίτον, τους εθνικιστές του VMRO, οι οποίοι όλως παραδόξως προέβαλαν και προβάλλουν την ίδια επιχειρηματολογία περί ενδοτισμού της κυβέρνησής τους, με τους δικούς μας αντιτιθέμενους στη Συμφωνία των Πρεσπών. Και δεν φτάνει που χάνουν την αποκλειστική χρήση του όρου Μακεδονία, τον Βουκεφάλα και τον Μέγα Αλέξανδρο, αλλά συνειδητοποιούν ξαφνικά πως ένα από τα πρώτα παρεπόμενα της συμφωνίας είναι και η αναγνώριση της αλβανικής γλώσσας ως ισότιμης, επίσημης γλώσσας, υπογραμμίζοντας την πολυεθνοτική φύση της χώρας, κάτι που εμείς κατά κόρον αναφέρουμε.

Σε σχέση τώρα με το ΝΑΤΟ, στην Ελλάδα επί χρόνια ζούμε με την ψευδαίσθηση μιας μεγάλης επιτυχίας, ότι δηλαδή με την Ενδιάμεση Συμφωνία του 1995 επιβάλαμε τον προσωρινό όρο FYROM αντί της συνταγματικής ονομασίας «Δημοκρατία της Μακεδονίας» για τους διεθνείς οργανισμούς, γιατί ούτως ή άλλως για τις διμερείς σχέσεις σχεδόν το σύνολο του κόσμου, τους είχε αναγνωρίσει ως σκέτο «Δημοκρατία της Μακεδονίας».

Μας διέφυγαν ωστόσο δύο ηχηρές πραγματικότητες. Πρώτον, ότι εκείνο το περίφημο «M» της FYROM σημαίνει de facto αποδοχή του όρου «Μακεδονία» στο όνομα της γείτονος ανατρέποντας τη μαξιμαλιστική και αδιέξοδη -όπως αποδείχθηκε βεβαίως περίτρανα- εθνική γραμμή του ΄92 «ούτε όνομα ούτε παράγωγο του». Και δεύτερον, ότι η Τουρκία από το παράθυρο διασφαλίζει την αναφορά και του σκέτου «Δημοκρατία της Μακεδονίας» στο ΝΑΤΟ.

Καταθέτω στα Πρακτικά ένα τυχαίο έγγραφο από την κοινοβουλευτική συνέλευση του ΝΑΤΟ, όπου φαίνεται ότι οποτεδήποτε αναφέρεται η FYROM στα έγγραφα της συμμαχίας, ένας αστερίσκος παραπέμπει στο κάτω μέρος της σελίδας, όπου αναφέρεται «Η Τουρκία αναγνωρίζει τη Δημοκρατία της Μακεδονίας με το συνταγματικό της όνομα». Ο θρίαμβος του στρουθοκαμηλισμού, λοιπόν, όλα αυτά τα χρόνια.

(Στο σημείο αυτό ο Βουλευτής κ. Σπυρίδων Δανέλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η ένταξη της εύθραυστης πολυεθνοτικής γειτονικής μας χώρας αύριο στο ΝΑΤΟ και προοπτικά στην Ευρωπαϊκή Ένωση, απομακρύνει τους παράγοντες αποσταθεροποίησης τους. Είναι προφανές ότι μελλοντικά το να γειτονεύουμε με μία μεγάλη Αλβανία και μία μεγάλη Βουλγαρία δεν θα μας αφήνει να κοιμόμαστε πιο ήρεμοι από ό,τι κοιμόμαστε τώρα. Αυτό για εκείνους που φοβούνται τους αλυτρωτισμούς και τις βλέψεις τρίτων. Επιπλέον, δημιουργεί προϋποθέσεις ανάπτυξης και ευημερίας για εκείνους και για μας.

Η εθνική μας τύφλωση δεν μας άφησε να αντιληφθούμε την πραγματικότητα που βοά ολόγυρά μας. Δεν μας αφήνει να αντιληφθούμε τα οφέλη που θα είχαμε ως η μόνη χώρα που δεν είχε ποτέ καμμία εδαφική επιβουλή σε αντίθεση με όλες τις άλλες όμορές της χώρες.

Το εθνικό έγκλημα του 1992 με ό,τι αυτό μας κόστισε τότε, κυρίες και κύριοι συνάδελφοι της Αξιωματικής Αντιπολίτευσης και της ήσσονος Αντιπολίτευσης -πλην των συναδέλφων που προέρχονται από το Ποτάμι και του κυρίου Θεοχαρόπουλου- να το επαναλάβετε και σήμερα. Στο όνομα του πρόσκαιρου, μικροκομματικού και προσωπικού οφέλους αρνείστε βασικές στρατηγικές επιλογές της Δύσης που προασπίζουν το εθνικό μας συμφέρον. Στον βωμό της άκρατης αντιπολίτευσης δεν διστάζετε, κυρίες και κύριοι της Νέας Δημοκρατίας, με τρόπο ανεύθυνο να μιλάτε μέχρι και -προσέξτε- για «καταλανοποίηση» της βόρειας Ελλάδας. Έχετε επίγνωση τι σημαίνει αυτό; Βλέπετε αυτονομιστές στη βόρεια Ελλάδα;

Και για να τελειώνουμε, υπεύθυνη εξωτερική πολιτική δεν κάνεις με χειροβομβίδες κρότου-λάμψης, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τρεις εκπαιδευτικοί συνοδοί από το Γυμνάσιο Κρόκου Κοζάνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε με τη συνάδελφο από τον ΣΥΡΙΖΑ κ. Μαρία Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Χθες στην επιτροπή και σήμερα συζητάμε το πρωτόκολλο ένταξης στο ΝΑΤΟ για τη χώρα, τη Βόρεια Μακεδονία πλέον.

Υπάρχουν, λοιπόν, δύο σημεία που πρέπει να δούμε. Πρώτον, ένα μεγάλο μέρος της Αντιπολίτευσης -το μεγαλύτερο- καταψηφίζει, γιατί η συμφωνία είναι κακή, αλλά λέει «ναι» στο ΝΑΤΟ. Δεύτερον, καταψηφίζει και το Κομμουνιστικό Κόμμα Ελλάδας, γιατί το ΝΑΤΟ είναι αυτό που είναι, ένας ιμπεριαλιστικός μηχανισμός. Υπάρχει μια συνολική αποτίμηση και για τη συμφωνία ξανά και για την εξωτερική πολιτική της Κυβέρνησης από την Αντιπολίτευση γενικώς.

Μου έκανε εντύπωση ότι ο κ. Κουμουτσάκος ξεκίνησε σήμερα την τοποθέτηση του βάζοντας ως αρχή όχι μόνο του προβλήματος αλλά και των ελληνικών παρεμβάσεων το 2008. Και δεν νομίζω ότι αυτό έγινε τυχαία. Ήταν πράγματι η πιο άρτια οργανωμένη προσπάθεια μέχρι τότε από την ελληνική πλευρά. Νομίζω, όμως, ότι ακολουθεί η Αντιπολίτευση την πάγια γραμμή της αποσιώπησης των τετελεσμένων και γι’ αυτό το πρόβλημα της συσκότισης και της υποκρισίας. Διότι σας δυσκολεύει αφάνταστα η ιστορική και πολιτική αλήθεια, ειδικά αν προέρχεται από τα δικά σας χείλη.

Και μιλάω για τον πρώην Πρωθυπουργό, τον Κωνσταντίνο Μητσοτάκη, ο οποίος έχει πει -το έχουν επαναλάβει πολλοί συνάδελφοι, το επαναλαμβάνω κι εγώ- ότι η Κυβέρνηση της Νέας Δημοκρατίας τότε φυσικά δεν ήθελε τη διάλυση της Γιουγκοσλαβίας, ωστόσο ήταν αδύνατο να την εμποδίσει. Ήταν αδύνατο να εμποδίσει την ανεξαρτησία της Σλοβενίας και της Κροατίας. Και έχει πει με τον πλέον εμφατικό τρόπο ότι τότε ήταν η πιο κατάλληλη στιγμή για να πετύχει η Ελλάδα πλήρη λύση στο ζήτημα. Έχει πει επανειλημμένως και με έμφαση ότι είχε δώσει συγκεκριμένες οδηγίες στον τότε Υπουργό Εξωτερικών, τον Αντώνη Σαμαρά, για επιμονή στη μη διάλυση. Και αν αυτό δεν ήταν εφικτό, του είχε δώσει οδηγίες συγκεκριμένες στη στόχευση για πλήρη επιτυχία με την πρώην Γιουγκοσλαβική Δημοκρατία της Μακεδονίας. Και βέβαια, ο Κωνσταντίνος Μητσοτάκης έχει αναφέρει από τούτο εδώ το Βήμα ότι ο τότε Υπουργός Εξωτερικών, ο Αντώνης Σαμαράς, δέχτηκε να μπει στο κείμενο των Υπουργών Εξωτερικών στο Συμβούλιο της Ευρώπης νέτο σκέτο το όνομα «Μακεδονία».

Ο ίδιος ο Κωνσταντίνος Μητσοτάκης κάνει λόγο για υποκρισία από τότε. Και αν παρακολουθήσετε την ομιλία του, κάνει λόγο για πεσμένο γόητρο της χώρας από τότε για πολύ σημαντικά οικονομικά προβλήματα. Είπε τότε πως η Ευρώπη, έτσι όπως ήρθαν τα πράγματα, δεν θα μας στήριζε. Είπε τότε πως αποτελεί λαϊκισμό του χειρίστου είδους το βέτο. Μάλιστα, εγώ θα σας θυμίσω ότι κουβαλάμε μία καταδίκη για κάτι που δεν κάναμε, για ένα βέτο που δεν βάλαμε. Και είπε επίσης ο Κωνσταντίνος Μητσοτάκης πως από τη στιγμή που άλλαξαν τα δεδομένα τότε, πως δηλαδή από τη στιγμή που η χώρα αυτή πήγε στα Ηνωμένα Έθνη, παρά την προσπάθεια που είχε κάνει η κυβέρνηση του να κρατήσει -και κράτησε πράγματι- την εθνική ομοψυχία, άλλαξαν όλα τα δεδομένα και το μόνο που γινόταν από εκεί και πέρα -και συνεχίζω εγώ και τώρα από αυτό που σταμάτησε ο Κωνσταντίνος Μητσοτάκης- ήταν να χτίζει η χώρα δεδομένα και κεκτημένα.

Ο ίδιος ο Κωνσταντίνος Μητσοτάκης είχε αναφέρει ενδεικτικά από τούτο εδώ το Βήμα ότι το αστέρι της Βεργίνας προστέθηκε μετά το «Πακέτο Πινέιρο». Και έδωσε και κάτι σημαντικότερο που το βάζουμε κι εμείς σήμερα: Τι ακριβώς θέλουμε από αυτήν τη χώρα; Θέλουμε αποσταθεροποίηση ή διάλυσή της;

Υπάρχει και μία σειρά από δηλώσεις Υπουργών του ΠΑΣΟΚ από τότε, εκείνης της εποχής, που έλεγαν ότι το όνομα είχε χαθεί. Και αληθινά απορώ. Πιστεύετε ότι θα μπορούσαμε ποτέ ως χώρα να μην παραχωρήσουμε το όνομα «Μακεδονία», να μην υπάρχει σε αυτήν τη χώρα ένας σύνθετος γεωγραφικός προσδιορισμός, που και αυτό είναι πραγματικά ύστερα από τη διαπραγμάτευση του 2008, όταν εσείς τόσα χρόνια συνδιαλλάσσεστε με αυτό το όνομα, όταν υπογράφετε συμφωνίες με αυτό το όνομα και όταν δεν διεκδικήσατε την απάλειψή του στην καθοριστική στιγμή, δηλαδή κατά τη διάλυση της Γιουγκοσλαβίας; Τι χτίζονταν όλα αυτά τα χρόνια, κύριοι συνάδελφοι, με την ανοχή σας και την αδυναμία σας να δώσετε λύση; Και μιλάτε τώρα για ιθαγένεια, για εθνότητα, για λαό κ.λπ.. Όλα απαντήθηκαν. Εσείς το ίδιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ μια μικρή ανοχή, κύριε Πρόεδρε.

Επί έναν αιώνα ονομάζουν τον εαυτό τους έτσι. Πάνω από εβδομήντα χρόνια είναι συγκροτημένοι σε πολιτική οντότητα σε διάφορες μορφές. Και βέβαια το όνομα δεν το δίνουμε. Δεν δίνουμε τώρα το όνομα «Μακεδονία». Το όνομα υπήρχε. Και όταν κατέρρευσε η Γιουγκοσλαβία, έβγαλε το «σοσιαλιστική» κι έμεινε το «Δημοκρατία της Μακεδονίας».

Προσέξτε, μιλάτε για ταυτότητα. Τι είναι ταυτότητα; Η ταυτότητα είναι βιώματα, είναι γλώσσα, είναι παιδική ηλικία. Νομίζετε ότι μπορούμε να τα ξεριζώσουμε εν μία νυκτί;

Τέλος, υπάρχουν και άλλα τετελεσμένα από τις κυβερνήσεις της Νέας Δημοκρατίας και του ΠΑΣΟΚ. Τα ανέφερα και χθες στην επιτροπή: Βέρνη, 1976. Οι δύο πλευρές δεσμεύονται ότι δεν θα προχωρήσουν σε άλλες έρευνες στο Αιγαίο. Μαδρίτη: Γίνεται λόγος για νόμιμα ζωτικά δικαιώματα στο Αιγαίο. Να μην αναφέρω τι έγινε στα Ίμια. Να μην αναφέρω το casus belli. Ρωτάτε γιατί δεν διεκδικούσαμε και άλλα. Εσείς διεκδικήσατε; Σας το είπε χθες ο Υπουργός Εξωτερικών, ο κ. Κατρούγκαλος, σε σχέση με την Αλβανία. Θυμάστε τι έγινε με την Αλβανία; Εντάχθηκε στο ΝΑΤΟ και μετά από λίγο, με το «καλημέρα», έθεσε θέμα Τσαμουριάς. Και ο τότε Πρωθυπουργός της Αλβανίας, ο Μπερίσα, ζήτησε τα ιστορικά -διαβάζω ακριβώς- αλβανικά εδάφη μέχρι την Πρέβεζα. Τι μας λέτε;

Τελειώνω με κάτι σημαντικό: ΣΥΡΙΖΑ και ΝΑΤΟ. Μπορεί η Αριστερά να γίνει υμνητής του ΝΑΤΟ, του ιμπεριαλισμού; Όχι. Είναι δουλειά του ΣΥΡΙΖΑ να διευκολύνει τη διεύρυνση του ΝΑΤΟ στα δυτικά Βαλκάνια; Κοιτάξτε, η κυβερνητική ευθύνη του ΣΥΡΙΖΑ αφορά σε όλη τη χώρα, όχι μόνο στην Αριστερά, όχι μόνο στο πώς αισθανόμαστε ως Αριστερά. Και για την Κυβέρνηση του ΣΥΡΙΖΑ δεν υπάρχει χώρος ούτε χρόνος για άκαιρες επιλογές. Και δεν θα επιτρέψουμε να υποστούμε ήττες σε κρίσιμα μέτωπα που η γεωπολιτική πραγματικότητα μας έχει τάξει. Και υπάρχουν νέα δεδομένα και στα Βαλκάνια. Χρειάζεται απεγνωσμένα σταθεροποίηση. Υπάρχουν νέα δεδομένα, η ανάδειξη της γεωενέργειας σε νέο παράγοντα του θαλάσσιου χώρου.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κυρία Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Τελειώνω, κύριε Πρόεδρε.

Οφείλουμε να οικοδομήσουμε κοινά συμφέροντα με χώρες και διεθνείς οργανισμούς. Οφείλουμε να αναδείξουμε συμμαχικά σχήματα σε βορρά και νότο.

Η Ελλάδα πορεύεται με σχέδιο, αξιοπιστία και αξιοπρέπεια. Προσέξτε, δεν είμαστε υπέρ της επαναστατικής φρασεολογίας που αδυνατεί να γίνει επαναστατική πράξη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Ζουράρις λόγω του ατυχήματος που είχε είναι καθ’ οδόν.

Κύριε Κοτζιά, μια και είναι εδώ ο κ. Μαυρωτάς, θέλετε να του παραχωρήσω τη θέση του και να ακολουθήσετε; Σας ρωτώ γιατί σας έχω εκφωνήσει.

**ΝΙΚΟΛΑΟΣ ΚΟΤΖΙΑΣ:** Ευχαρίστως, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ορίστε, κύριε Μαυρωτά, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Ευχαριστώ και τον κ. Κοτζιά για την παραχώρηση της θέσης.

Ένας από τους λόγους για τους οποίους στηρίξαμε τη συγκεκριμένη συμφωνία πριν από δύο εβδομάδες είναι η ένταξη της γειτονικής χώρας στους ευρωατλαντικούς θεσμούς, έτσι ώστε να λειτουργούμε μαζί σε ένα κοινό πλαίσιο, να σταθεροποιηθεί και να αποκοπεί από την επιρροή τρίτων χωρών.

Σήμερα είμαστε στο τελευταίο βήμα μιας μακράς και δύσκολης πορείας. Μετά την κύρωση του πρωτοκόλλου ένταξης στο ΝΑΤΟ, θα μπει σε ισχύ και θα αρχίσει η εφαρμογή της. Το «Βόρεια Μακεδονία» θα αντικαταστήσει το σκέτο «Μακεδονία». Έτσι, θα σπάσει το μονοπώλιο του ονόματος που de facto είχαν κατακτήσει οι γείτονες λόγω και δικών μας λαθών.

Η ιστορική παραχάραξη φεύγει και η Μακεδονία μας αποκαθίσταται ως το ιστορικό λίκνο που έδωσε την παγκόσμια αίγλη στον όρο. Μόλις δε αρχίζει να φαίνεται ότι η κινδυνολογία ήταν ανεδαφική και οι φοβίες ότι θα μας καταπιούν ήταν ανυπόστατες, θα καταλάβουν όλοι ότι η συμφωνία δεν ξεπουλάει, αλλά στην πραγματικότητα επανακτά κάτι που de facto είχε χαθεί τα τελευταία είκοσι πέντε χρόνια. Ποιο είναι αυτό; Είναι το brand της Μακεδονίας για τη χώρα μας στο διεθνές περιβάλλον.

Και επειδή άκουσα πολλές φορές τελευταία τη λέξη «προδοσία», «ξεπούλημα», ας θυμίσω κι εγώ τις λέξεις «υποκρισία», «στρουθοκαμηλισμός».

Κυρίες και κύριοι συνάδελφοι, με αφορμή τη διαδικασία της Συμφωνίας των Πρεσπών ο καθένας θα πρέπει να αναλογιστεί και τις ευθύνες του. Και ο ΣΥΡΙΖΑ, που προσπάθησε να πετύχει με «ένα σμπάρο δυο τρυγόνια» βάζοντας τη συμφωνία στο μικροπολιτικό παιχνίδι για να διεμβολίσει τη Νέα Δημοκρατία, αλλά και η Νέα Δημοκρατία, που επανήλθε στο άγονο «η Μακεδονία είναι μία και είναι ελληνική» απομακρυνόμενη προφανώς για ψηφοθηρικούς λόγους από εκεί που το άφησε το 2008 με τη σύνθετη ονομασία erga omnes.

Η σκληρή Δεξιά κέρδισε κατά κράτος τη φιλελεύθερη συνιστώσα της Νέας Δημοκρατίας δημιουργώντας τουλάχιστον αμηχανία στην τελευταία. Αντίστοιχα στο ΚΙΝΑΛ, το πατριωτικό ΠΑΣΟΚ επικράτησε κατά κράτος του εκσυγχρονιστικού που με λίγες εξαιρέσεις σώπασε στο όνομα της ενότητας.

Το Ποτάμι πλήρωσε τη συνέπεια και την τόλμη του με τη διάλυση της Κοινοβουλευτικής του Ομάδας. Δεν έκανε μια βολική μεταβολή από τις θέσεις του όταν ήρθε η ώρα του διά ταύτα. Ήμασταν πρόθυμοι όχι να στηρίξουμε την Κυβέρνηση, όπως έλεγαν ανοήτως οι στρατευμένοι δημοσιογράφοι μια εβδομάδα μετά την ψήφο εμπιστοσύνης που καταψηφίσαμε την Κυβέρνηση, αλλά πρόθυμοι να βάλουμε αυτό που θεωρούμε ως εθνικά επωφελές πάνω από την πολιτική μας επιβίωση. Έτσι σώσαμε την τιμή και την υπόληψη του προοδευτικού φιλελεύθερου κέντρου και όλους εκείνους τους κεντρώους, τους κεντροαριστερούς, τους κεντροδεξιούς της κοινωνίας που ήταν θετικοί απέναντι στη συμφωνία και αρνητικοί απέναντι στη θητεία του ΣΥΡΙΖΑ.

Με βάση μάλιστα μια πρόσφατη δημοσκόπηση που υπήρχε τη Δευτέρα στις εφημερίδες, το ποσοστό αποδοχής της συμφωνίας ήταν 10% στους κεντροδεξιούς, 20% στους κεντρώους και 50% στους κεντροαριστερούς με βάση την πολιτική τους αυτοτοποθέτηση.

Θα ήταν κρίμα και άδικο για το φιλοευρωπαϊκό, φιλελεύθερο, προοδευτικό κοινό σε μια τόσο ιστορική κομβική ψηφοφορία να καταγραφόταν αποκλειστικά ο ΣΥΡΙΖΑ ως η μόνη υπεύθυνη ορθολογική ευρωπαϊκή φωνή.

Το Ποτάμι έχασε τρεις Βουλευτές, αλλά κέρδισε τη θέση του στην ιστορία γιατί την κρίσιμη στιγμή έγειρε την πλάστιγγα προς τη μεριά της ευρωπαϊκής και όχι της βαλκανικής Ελλάδας.

Ας ξαναγυρίσω στους ευρωατλαντικούς θεσμούς. Η ιστορία έχει δείξει ότι όταν είμαστε εκτός διεθνών συμμαχιών είμαστε ευάλωτοι. Το είδαμε αυτό στον 20ο αιώνα, στον Α΄ Βαλκανικό Πόλεμο, στον Β΄ Βαλκανικό Πόλεμο, στον Α΄ και Β΄ Παγκόσμιο Πόλεμο. Ήμασταν νικητές γιατί διαλέξαμε τη σωστή πλευρά της ιστορίας. Αντίθετα, οι καταστροφές του 1922 και του 1974 ήρθαν επειδή ήμασταν απομονωμένοι.

Το βασικό μας δόγμα ότι «ανήκομεν εις την δύσιν» δεν μπορεί να είναι «a la carte». Αν όντως θεωρούμε ότι «ΕΟΚ και ΝΑΤΟ το ίδιο συνδικάτο», επειδή κανένας μα κανένας άλλος δεν καταλαβαίνει τις ευαισθησίες μας, ας ανοίξουμε την πόρτα να φύγουμε. Το δοκιμάσαμε και το 2015. Φαντάζομαι ότι θυμάστε τα αποτελέσματα. Εμείς πιστεύουμε ότι η παρουσία της Ελλάδας στους ευρωατλαντικούς θεσμούς είναι σαφώς προς το εθνικό συμφέρον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω σε μισό λεπτό.

Όμως, δεν εφησυχάζουμε. Η ισχύς μιας χώρας καθορίζεται από τη γεωπολιτική της θέση, την αποτρεπτική της ικανότητα, τις συμμαχίες αλλά και την οικονομία της. Υπάρχουν, λοιπόν, πολλά που πρέπει να γίνουν, ιδίως το τελευταίο. Και φοβάμαι ότι δεν έχουμε καταλάβει ότι η ουσιαστική ανεξαρτησία μιας χώρας περνάει μέσα από την οικονομία της. Το ρεαλιστικά πατριωτικό, αν θέλετε, είναι να θωρακίσουμε την οικονομία, το να γίνουν τα Βαλκάνια πεδίο οικονομικής συνεργασίας και όχι αμοιβαίας καχυποψίας. Αυτό θα δώσει εκείνες τις αναπτυξιακές δυνατότητες που έχει ανάγκη η χώρα και ειδικά η Μακεδονία μας.

Η Συμφωνία των Πρεσπών δεν είναι, λοιπόν, τερματισμός, αλλά αφετηρία. Από εμάς εξαρτάται αν θα μεγιστοποιήσουμε τις ευκαιρίες και θα ελαχιστοποιήσουμε τις απειλές ή το αντίθετο. Η κούρσα τώρα αρχίζει και πρέπει να τη δούμε με την εθνική αυτοπεποίθηση και την εξωστρέφεια που κάνει τον ελληνισμό να μεγαλουργεί και όχι με την ανασφάλεια και τη μιζέρια που συνεχώς μας μικραίνει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Μαυρωτά.

Ο κ. Κοτζιάς έχει τον λόγο.

**ΝΙΚΟΛΑΟΣ ΚΟΤΖΙΑΣ:** Εδώ έχουμε να κάνουμε με μια Αξιωματική Αντιπολίτευση που είναι οπαδός της αδράνειας. Της αρέσει να συσσωρεύει προβλήματα. Μάλιστα μας λέει «παρατήστε να ασχολείστε με θέματα εξωτερικής πολιτικής, όπως είναι η Βόρεια Μακεδονία και πρόσφατα η Τουρκία, γιατί θα πρέπει να έρθουμε εμείς να τα λύσουμε». Και προκύπτει το ερώτημα: Σαράντα χρόνια γιατί δεν τα λύνανε; Έπρεπε να δουν εμάς για να αρχίσουν να σκέφτονται;

Όμως, δεν είναι αυτό το πρόβλημά τους. Το πρόβλημα της Αξιωματικής Αντιπολίτευσης είναι ότι είναι φοβική. Φοβάται, μπροστά σε κάθε συμφωνία, σε κάθε δέσμευση, σε κάθε συνομιλία ήττες, βλέπει καταστροφές, δεν βλέπει τη δυνατότητα της δημιουργίας, γιατί αυτή είναι η εμπειρία της.

Πρέπει να πω ότι η Αξιωματική Αντιπολίτευση μπερδεύει λίγο τη γειτονιά με τη γειτονία των κρατών. Διότι νομίζει ότι όταν έχουμε διαφορές ή είμαστε τσακωμένοι ή δεν μας αρέσει η φάτσα του γείτονα, δεν πρέπει να συνομιλούμε μαζί του, δεν πρέπει να κάνουμε συμφωνίες ούτε διεθνείς ούτε διακρατικές. Γιατί; Γιατί έμαθαν ότι όταν τσακώνονται με τον γείτονα, δεν του μιλάμε, του κρατάμε μούτρα, δεν τον χαιρετάμε και συνεχίζουμε τη ζωή μας. Δεν είναι, όμως, έτσι. Στις διακρατικές σχέσεις -και γι’ αυτό υπάρχει η επιστήμη των διεθνών σχέσεων- ισχύουν οι κανόνες ότι συζητάω με αυτόν που έχω πρόβλημα, όχι με αυτόν που δεν έχω, επιδιώκω συμφωνία για να λύσω προβλήματα με αυτόν που έχω.

Επίσης, άκουσα το εξής εκπληκτικό περί Ευρωπαϊκής Ένωσης. Είδα την προηγούμενη φορά τον Πρόεδρο της Νέας Δημοκρατίας να χτυπά τη γροθιά του και να λέει «εγώ θα βάλω βέτο», λες και του το απαγόρευσε κανείς, λες και δεν τους είπαμε εμείς οι ίδιοι στη διαπραγμάτευση ότι θα βάλουμε βέτο.

Και ακούω έναν σχολιασμό για τα μεταβατικά χρόνια εφαρμογής στα εσωτερικά έγγραφα, που δεν έχουν εξωτερική χρήση, στη Βόρεια Μακεδονία, δηλαδή όχι για έγγραφα όπως το πτυχίο του σχολείου, αυτό έχει εξωτερική χρήση, όχι για ιατρικά έγγραφα, αυτά έχουν εξωτερική χρήση, αλλά για συνομιλίες ανάμεσα στα Υπουργεία τους. Άκουσα ότι είναι πολλά αυτά τα χρόνια. Πώς το λένε αυτό; Μελέτησαν; Εγώ θα σας πω τι έκανα, επειδή έχω λιώσει σε αυτήν την ιστορία. Πήρα όλες τις διεθνείς συμφωνίες επί του θέματος, από τη διάσπαση του Νότιου Σουδάν και την αποχώρηση του east Timor από την Ινδονησία μέχρι την ενοποίηση της Γερμανίας.

Για παράδειγμα, τι προβλέπεται στις εξακόσιες ή διακόσιες σελίδες της γερμανικής συμφωνίας ενοποίησης; Τέσσερα χρόνια μία γλώσσα, η γερμανική, δεν έχουν δύο γλώσσες. Μεταβατική περίοδος τεσσάρων χρόνων. Γιατί; Γιατί ακόμα και αυτό το ισχυρό γερμανικό κράτος δεν ήταν σε θέση να αφομοιώσει το σύνολο των εγγράφων σε λιγότερο από τέσσερα χρόνια. Γιατί τέσσερα χρόνια; Γιατί τόση ήταν η ισχύς τότε των διαβατηρίων της Ανατολικής Γερμανίας. Διότι στο εξωτερικό πώς θα τους το αλλάξουν αν δεν τελειώσουν;

Πόσα χρόνια δώσαμε εμείς; Πέντε σε αντιστοιχία με το πόσο ισχύουν τα έγγραφά τους. Τι άλλο έδωσαν οι Γερμανοί στους Ανατολικογερμανούς που ήταν και ταξικοί, κοινωνικοί εχθροί κ.λπ.; Μεγάλες μεταβατικές περιόδους πέρα από αυτά τα έγγραφα που θα ήταν για τέσσερα χρόνια.

Τι το παράξενο βρίσκετε; Εγώ όταν σας ακούω, καταλαβαίνω. Δεν διαβάζετε, δεν μελετάτε και λέτε μόνο στον ελληνικό λαό τι θα με βόλευε. Και εμένα θα με βόλευε να είχατε συμφωνήσει εδώ και πάρα πολλά χρόνια σε αυτήν την ιστορία. Και τη χώρα θα τη βόλευε.

Για την Ευρωπαϊκή Ένωση λέμε ότι σε κάθε κεφάλαιο θα έχει έλεγχο. Τι σημαίνει έλεγχος; Ότι αν δεν ανταποκρίνονται σε αυτά που προβλέπει η συμφωνία, έχει βέτο. Χρειάζεται να ωρυόμαστε εδώ μέσα ότι «εγώ θα χρησιμοποιήσω βέτο»; Αν δεν το διασφάλιζε η συμφωνία, δεν θα μπορούσε να γίνει και ούτε τον κ. Χαν χρειάζεται να περιμένουμε για να μπει κάτι τέτοιο.

Μας λένε «όχι, εμείς χρησιμοποιήσαμε το βέτο», το τρομερό βέτο, το βέτο του Βουκουρεστίου. Το ακούω συνέχεια. Καλά, θέλετε να βγάλουμε στη δημοσιότητα τα πρακτικά της συνεδρίασης; Δεν υπάρχει βέτο στο Βουκουρέστι. Ήταν δεκαεπτά προς τέσσερα και μου φαίνεται ήταν η Σλοβενία, μόνο ένα βέτο ήρθε από την άλλη μεριά και έκαναν πολύ καλή δουλειά για να φτάσουν εκεί.

Όμως, ερωτώ: Άκουσα έναν συνάδελφο να λέει ότι πήγαμε με ήσυχη τη συνείδησή μας να κοιμηθούμε αμέσως μετά το Βουκουρέστι. Μακάρι να το είχαν κάνει, διότι πριν πάνε να κοιμηθούν, κορδώθηκαν ότι είχαν βγάλει βέτο. Και μας καταδίκασε το Διεθνές Δικαστήριο της Χάγης επειδή δεν πήγαν να κοιμηθούν, αλλά ήθελαν να κάνουν δηλώσεις για πράγματα που δεν έκαναν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και ξεχνάνε όλοι σε αυτήν την χώρα ότι εμείς όταν γίναμε Κυβέρνηση και ανοίξαμε τη διαπραγμάτευση, βρήκαμε την καταδίκη του Διεθνούς Δικαστηρίου της Χάγης, το οποίο δεν θα έπρεπε να μας καταδικάσει και δεύτερη φορά και μας καταδίκασε για τα ανύπαρκτα, όχι για τα υπαρκτά που εμείς χρησιμοποιούσαμε.

Επ’ ευκαιρίας, δύο δεκάδες βέτο έχω βάλει εγώ στην Ευρωπαϊκή Ένωση από ζητήματα του διεθνούς δικαίου μέχρι αγροτικά προϊόντα και από το ζήτημα της Κίνας μέχρι το ζήτημα της Αιγύπτου. Εσείς της Νέας Δημοκρατίας δεν βάλατε ποτέ βέτο. Εμείς βάλαμε τα βέτο και μάλιστα απορώ που δεν το ξέρουν. Διότι εμένα προσωπικά για τα βέτο που έβαλα, με κατήγγειλε η «WALL STREET JOURNAL» και η «NEW YORK TIMES» με πρωτοσέλιδα άρθρα. Ούτε τον διεθνή Τύπο δεν διαβάζουν κάποιοι; Και θα μιλήσουμε περί βέτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πρέπει να το υπογραμμίσω αυτό. Στο Κυπριακό κατηγορηθήκαμε ότι ήμασταν πολύ σκληροί, εμείς που λένε -η ακροδεξιά- ότι τα παραδώσαμε όλα. Στην πραγματικότητα τι έγινε; Βάλαμε πάνω στο τραπέζι, χρησιμοποιώντας σειρά από βέτο, ένα θέμα που όλοι οι άλλοι το έτρωγαν, τις εγγυήσεις και την κατοχή των τουρκικών στρατευμάτων. Και είμαστε πολύ περήφανοι που με αυτά τα βέτο και τη διαπραγμάτευση στο Κυπριακό για πρώτη φορά προσθέσαμε θετικά για την Κύπρο και για την Ελλάδα στη θεματολογία.

Άκουσα και κάτι άλλο πρωτοφανές για τις διεθνείς σχέσεις. Λένε: όταν κάνατε τη συμφωνία με τη Βόρεια Μακεδονία, τους βάλατε θέμα να τους δεσμεύσετε την εξωτερική πολιτική; Στο πρώτο εξάμηνο δεν θα πέρναγαν αυτοί οι κύριοι στο πανεπιστήμιο.

Όμως, εγώ έχω ένα ερώτημα: Όταν έβαζαν τη Ρουμανία και την Κροατία στο ΝΑΤΟ, τους έθεσαν τέτοιους όρους; Όταν έβαζαν χωρίς όρους την Αλβανία στο ΝΑΤΟ και την αναγνώριζαν ως υποψήφια χώρα, έβαλαν όρους για την ελληνική μειονότητα, τη γηγενή μειονότητα; Κι όταν έβαζαν τη Βουλγαρία -και καλά έκαναν- στο ΝΑΤΟ και τη δεχόντουσαν ως υποψήφια και μετά την έβαλαν στην Ευρωπαϊκή Ένωση, της ζήτησαν το πολύ απλό, που δεν είναι διακρατικό -αυτό που εμείς ζητούσαμε επίμονα αυτά τα χρόνια και θα το καταφέρουμε-, να επιστρέψει τα σκεύη τα ιερά και τα χειρόγραφα από τα ελληνικά μοναστήρια, που έκλεψε παράνομα ο βουλγαρικός φασισμός;

Εγώ νομίζω, για να τελειώνω, ότι δεν καταλαβαίνουν οι άνθρωποι και δεν θέλουν να καταλάβουν. Δεν μπορούν και δεν μπορούμε να τους κάνουμε ικανούς να μπορούν. Δεν θέλουν, γιατί τους βολεύουν τα προβλήματα. Δεν αξίζουν, λοιπόν, να ασχολούνται ως Κυβέρνηση με θέματα εξωτερικής πολιτικής. Η χώρα είναι ευχαριστημένη με αυτήν την Κυβέρνηση, με την εξωτερική της πολιτική και η χώρα είναι ευχαριστημένη που αυτοί που δεν θέλουν, δεν καταλαβαίνουν και δεν μπορούν, είναι στην Αντιπολίτευση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κάντε μια βόλτα στη Μακεδονία!

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.

Μετά τον κύριο Λοβέρδο θα ακολουθήσουν άλλοι τρεις ομιλητές, με τους οποίους θα ολοκληρωθεί ο κατάλογος. Αμέσως μετά θα ακολουθήσουν οι Κοινοβουλευτικοί Εκπρόσωποι, ο κύριος Παφίλης, ο κ. Γεωργιάδης, που μας έχουν δηλώσει ότι θα μιλήσουν και υπολείπονται άλλοι τρεις Κοινοβουλευτικοί, οι οποίοι στην πορεία προφανώς θα μας δηλώσουν πότε θα μιλήσουν.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Τρία πράγματα θέλω να πω, μονολεκτικά, γι’ αυτά που είπε ο κ Κοτζιάς προς το τέλος.

Έχει δίκιο ότι στο Βουκουρέστι η τότε Κυβέρνηση δεν κατέθεσε βέτο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Είναι λάθος αυτό, κύριε Λοβέρδο. Πώς να το κάνουμε!

**ΑΝΔΡΕΑΣ ΛΟΒΕΡΔΟΣ:** Είναι απολύτως λανθασμένο το να το λέμε, αλλά κράτησε τη στάση που κράτησε, που από τη δική μας πλευρά είχε τύχει απόλυτης υποστήριξης με δηλώσεις Παπανδρέου, Πάγκαλου και δικές μου. Ήμουν τότε σκιώδης Υπουργός Εξωτερικών.

Η συζήτηση περί βέτο δημιούργησε εντυπώσεις λανθασμένες, με λάθη ορισμένων, και ποτέ το Διεθνές Δικαστήριο της Χάγης δεν καταδίκασε την Ελλάδα.

Είπε δύο σωστά πράγματα ο κ. Κοτζιάς και ένα λάθος, διότι το συζητήσαμε εν εκτάσει το θέμα αυτό. Η απόφαση εκείνη του 2011 ήταν σαφής. Η λέξη «καταδίκη» δεν υπάρχει πουθενά, ούτε καν ζητήθηκε από την Κυβέρνηση Γκρούεφσκι και στις επόμενες χρονιές. Το 2012, το 2013, το 2014, το 2015, το 2016 η Ελλάδα ακολούθησε την ίδια πολιτική, το ΝΑΤΟ δέχθηκε την ίδια πολιτική και ουδείς φυσικά επικαλείτο τη Χάγη για να ανακόψει την Βορειοατλαντική Συμμαχία από την επιμονή στη στάση της που στηρίχθηκε στις αποφάσεις του Βουκουρεστίου. Αυτή είναι η αλήθεια και την έχουμε συζητήσει.

Τώρα απευθύνομαι στον φίλο μου, τον κ. Μαυρωτά. Ίσως δεν τα ξέρει και πολύ καλά τα πράγματα.

Σε ό,τι αφορά το ΠΑΣΟΚ, εξ συμπτώσεως οι δύο που υποστηρίξαμε τη στάση της Δημοκρατικής Συμπαράταξης και στη Διαρκή Επιτροπή και στην Ολομέλεια όταν κυρώναμε τη Συμφωνία των Πρεσπών, ο κ. Σκανδαλίδης κι εγώ, οι ίδιοι ακριβώς που είμαστε σήμερα εδώ ως εισηγητής και Κοινοβουλευτικός Εκπρόσωπος αντιστοίχως για να στηρίξουμε την άρνησή μας στην κύρωση του πρωτοκόλλου προσχωρήσεως, εμείς στηρίξαμε τότε τον Κώστα Σημίτη, το εκσυγχρονιστικό ΠΑΣΟΚ, και ήμασταν και υπουργοί του. Συνεπώς, ας τα μάθει λίγο καλύτερα αυτά όταν αναφέρεται σε εμάς.

Τρίτο και τελευταίο, πριν μπω στο σημερινό μας θέμα.

Κύριε Υπουργέ, κρίνουμε ως απολύτως επικίνδυνη την επικήρυξη από την πλευρά του Τούρκου Προέδρου Ερντογάν των οκτώ Τούρκων αξιωματικών που δεν εκδόθηκαν από την Ελληνική Δημοκρατία προς την Τουρκία και η Ελλάδα τούς παρέχει άσυλο. Η επικήρυξη με αυτά τα μεγάλα ποσά είναι μια πρόσκληση προς το οργανωμένο έγκλημα και δεν αρκεί κανείς να το αντιπαρέρχεται το ποταπό και ιταμό αυτό γεγονός με επιχειρήματα του ύφους ότι «υπάρχει απόφαση της ελληνικής δικαιοσύνης, που είναι ανεξάρτητη και αυτή αποφασίζει», αλλά είναι μια κίνηση από την πλευρά της Τουρκίας -του Υπουργείου Εξωτερικών μάλιστα- ιδιαιτέρως επικίνδυνη και εχθρική σε σχέση με την πατρίδα μας.

Τώρα, πριν αρθρώσω το οποιοδήποτε επιχείρημα, πρέπει να πω ευθύς εξαρχής, ρητά και κατηγορηματικά στην Εθνική Αντιπροσωπεία και βεβαίως στον λαό που μας ακούει, ότι η Δημοκρατική Συμπαράταξη δεν δίνει θετική ψήφο στην κύρωση του πρωτοκόλλου προσχώρησης της FYROM στο ΝΑΤΟ.

Το πρώτο που πρέπει να ξεκαθαρίσουμε, προφανώς, γιατί τα γεγονότα και οι πολιτικές στάσεις πρέπει και οφείλουν να έχουν μια λογική συνέχεια, είναι ότι η άρνησή μας να πούμε «ναι» στην κύρωση της Συμφωνίας των Πρεσπών οδηγεί μαθηματικά και οπωσδήποτε στην άρνησή μας να πούμε «ναι» και στο πρωτόκολλο προσχωρήσεως. Είναι παράγωγο της Συμφωνίας το Πρωτόκολλο και ως τέτοιο το διαχειριζόμαστε και κοινοβουλευτικά.

Δεύτερον, σχετικά με το όλο θέμα, θυμάμαι με πολύ αρνητική διάθεση τον τότε Υπουργό Εξωτερικών και φίλο, κύριο Νίκο Κοτζιά, το φθινόπωρο του 2017, να λέει ότι μπορούμε να συμφωνήσουμε με τη FYROM και θα λύσουμε προβλήματα που δημιούργησαν άλλοι.

Αυτό μου είχε κακοφανεί, γιατί όλοι οι Έλληνες πολιτικοί αναδεικνύονται ως τέτοιοι για να αντιμετωπίσουν τα προβλήματα που έχει η χώρα τους. Τι έπρεπε να πούμε, δηλαδή, εμείς και οι προκάτοχοί μας για το Κυπριακό και τα ελληνοτουρκικά και την Τουρκία; Να μεμφόμεθα τους προγόνους μας; Και δεν είναι απόδειξη -δεν αφορά τον κ. Κοτζιά, γιατί δεν στερείται γνώσεων- για εκείνους που υποστήριξαν αυτήν την εκδοχή άγνοιας του ιστορικού βάθους του προβλήματος που έρχεται τουλάχιστον από τα τέλη του δέκατου ένατου αιώνα;

Όταν είσαι πολιτικός, είσαι πολιτικός για να πάρεις στις πλάτες σου τα προβλήματα που έχει η χώρα σου και όχι για να μπαίνεις στον πολιτικό στίβο με εργαλείο τα προβλήματα, για να δημιουργήσεις προβλήματα στους αντιπάλους σου. Αυτή η αντιμετώπιση του θέματος, όπως σωστά έχει ειπωθεί, η εργαλειοποίησή του, νομίζω ότι είναι ένα από τα αίτια για τις λαϊκές αντιδράσεις που έχουν υπάρξει. Είναι ένα από τα αίτια και όχι το αίτιο.

Ήθελα -ο πρώην Υπουργός είναι εδώ, απευθύνθηκα και στον κύριο Κατρούγκαλο χθες στη Διαρκή Επιτροπή- να παρακαλέσω για κάτι. Επειδή στην Αίθουσα αυτή, από την κ. Γεννηματά και τον κ. Βενιζέλο, «καταστράφηκε» η εκδοχή της αποδοχής από την Ελλάδα του ονόματος «Μακεδονία του Ίλιντεν», θα θέλαμε να ξέρουμε στις επικοινωνίες που είχατε με ηγέτες πολιτικών δυνάμεων στην Ελλάδα ποιοι σας είπαν «ναι». Ποιοι σας ενθάρρυναν για να φέρετε μέχρι τα όρια της Εθνικής Αντιπροσωπείας το όνομα «Μακεδονία του Ίλιντεν»; Αφού έκανα μια αναδρομή στο παρελθόν και έφτασα στον δέκατο ένατο και στις αρχές του 20ου αιώνα, νομιμοποιούμαι να το ρωτήσω, για να ξέρουμε όλοι και όλες ποιος πολιτικός αρχηγός, ποιος πολιτικός ηγέτης, ποιο πολιτικό στέλεχος μιας επιφάνειας, που επικοινώνησε μαζί σας, σας είπε «ναι, δεν θα είχαμε αντίρρηση, προχωρήστε ενδεχομένως στη «Μακεδονία του Ίλιντεν»».

Πάμε και λίγο παρακάτω. Θέλω να αναφερθώ στον εκπρόσωπο της Πλειοψηφίας - Μειοψηφίας -γιατί ο ΣΥΡΙΖΑ είναι και τα δύο σήμερα-, στον κύριο Τόσκα, με ευγένεια και να του πω ότι είναι λίγο δύσκολο να συνδυάσετε σε μια τουλάχιστον πολιτική ομιλία τα παλιά αντινατοϊκά συνθήματα του χώρου -και όταν μιλάω για παλιά, εννοώ για το 2014, 2015- με τη συμφωνία αυτή.

Η πορεία των δυτικών Βαλκανίων προς τους ευρωατλαντικούς θεσμούς είναι μια πολιτική μακρά. Είχε και σημαντικότερη στιγμή, τη Σύνοδο Κορυφής στη Χαλκιδική το 2003 και ακολουθήθηκε από τη χώρα μας με συνέπεια, με παρένθεση τα θέματα της FYROM, γιατί εκεί υπήρχε το πρόβλημα του ονόματος.

Αυτή η πορεία, η ευρωατλαντική, είχε ως βάση της…

**ΝΙΚΟΛΑΟΣ ΤΟΣΚΑΣ:** Ευρωπαϊκή.

**ΑΝΔΡΕΑΣ ΛΟΒΕΡΔΟΣ:** Ευρωπαϊκή και ατλαντική, ευρωατλαντική.

**ΝΙΚΟΛΑΟΣ ΤΟΣΚΑΣ:** Το 2003 ήταν ευρωπαϊκή.

**ΑΝΔΡΕΑΣ ΛΟΒΕΡΔΟΣ:** Εκεί ήταν η Σύνοδος Κορυφής, βεβαίως.

Όμως, είναι δέσμιοι θεμάτων πολιτικής προοπτικής.

Είχε, λοιπόν, με συνείδηση ως βάση της την απομάκρυνση των Ρώσων, την απομάκρυνση της επιρροής των Ρώσων από την περιοχή. Σαφώς και ρητά. Και το πλαίσιο ήταν η Ευρωπαϊκή Ένωση και το ΝΑΤΟ. Δεν υπάρχει άλλο. Αυτά είναι τα βασικά εργαλεία. Εμείς τα κάνουμε αποδεκτά αυτά και τότε και σήμερα.

Δεν μπορείτε, κύριε Τόσκα, στην ίδια ομιλία, σήμερα, να λέτε από τη μια πλευρά μια πολιτική με αυτή την κατεύθυνση και από την άλλη πλευρά μια αντιιμπεριαλιστική πολιτική. Δεν στέκει, δεν γίνεται.

**ΝΙΚΟΛΑΟΣ ΤΟΣΚΑΣ:** Στην ομιλία μου το είδατε αυτό;

**ΑΝΔΡΕΑΣ ΛΟΒΕΡΔΟΣ:** Δεν γίνεται, αγαπητέ συνάδελφε, πραγματικά.

Αποφασίστε, τι από τα δύο και ξεκαθαρίστε, γιατί ο ιδεολογικοπολιτικός σας κλονισμός προκαλεί τοποθετήσεις που εμπεριέχουν αντιφάσκουσες σκέψεις, αντιφάσκοντες όρους και αντιφάσκουσες προτάσεις. Και πρέπει να το δείτε.

Θεωρώ, λοιπόν, ότι όποιος γνωρίζει την ανατομία των διενέξεων του εικοστού αιώνα στην Ευρώπη -και στον πλανήτη γενικότερα- όποιος καταλαβαίνει τους κινδύνους που εγκυμονούν και από τους οποίους πρέπει να είμαστε προφυλαγμένοι, καταλαβαίνει πάρα πολύ καλά τι σημαίνει η κοινότητα άμυνας, τι σημαίνει το ΝΑΤΟ, τι σημαίνει η διεύρυνσή του και γιατί η Ελλάδα πρέπει να την υποστηρίζει.

Εμείς, πιστεύουμε ότι αυτοί οι θεσμοί είναι προμαχώνες με τα κακά τους και τα καλά τους. Ειδικά σε σχέση με το ΝΑΤΟ, οι κριτικές μας παρεμβάσεις ήταν πολλές και δικαιολογημένες, όμως άλλο τούτο και άλλο να λέει ο Αρχηγός της Αξιωματικής Αντιπολίτευσης -και σε δύο μήνες Πρωθυπουργός- ότι ξεπεράστηκε το ΝΑΤΟ και πρέπει να βρούμε άλλους σχηματισμούς –αυτά τον Σεπτέμβριο του 2014- για να καλύψουμε το κενό που θα αφήσει η κατάργησή του, διότι προς τα εκεί πρέπει να πάμε. Αυτά έλεγε και αναφέρομαι στον Αρχηγό σας -στον Αρχηγό της Πλειοψηφίας - Μειοψηφίας- για να μην αναφερθώ και σε άλλα στελέχη του που είναι παρόντα σήμερα και κάνουν πολύ βαρύτερο πολιτικό λόγο.

Παράγωγο, λοιπόν, μιας συμφωνίας, της Συμφωνίας των Πρεσπών, κυρώνουμε σήμερα και με έναν λαό διχασμένο. Και μάλιστα, ο όρος «διχασμένος» δεν είναι σωστός. Ένα κομμάτι του λαού με τη συντριπτική του πλειοψηφία, το 70%, με το 20% που λέει «ναι» και το 10% που λέει «δεν ξέρω», αυτή είναι η κατάσταση.

Δεν έπρεπε να πάτε εκεί. Το 2008 -θέλω να με ακούσει ο κ. Κουμουτσάκος και να επιβεβαιώσει ή να αρνηθεί, αν δεν λέω σωστά- ο κ. Παπανδρέου, ο κ. Πάγκαλος και εγώ στηρίξαμε το Βουκουρέστι.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Σας ακούω πάντα, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Και διαδηλώσεις δεν υπήρχαν. Γιατί δεν υπήρχαν αυτές οι εντάσεις;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Διότι ενημερώθηκαν.

**ΑΝΔΡΕΑΣ ΛΟΒΕΡΔΟΣ:** Διότι το πολιτικό σύστημα είχε ενημέρωση στο εσωτερικό του. Τρία από τα τέσσερα κόμματα της Βουλής εκείνης της εποχής –τέσσερα ή πέντε, πόσα ήταν;- ήταν σύμφωνα με την εθνική στρατηγική.

Συνεπώς, υπήρχε και στον λαό μία συναίσθηση ότι ακουμπάει καλά, αφού οι συντριπτικά περισσότεροι σκέφτονται με τον ίδιο τρόπο ή με παραπλήσιο τρόπο.

Αυτό δεν υπήρξε τώρα, για λόγους που προείπα, και μου έκανε αλγεινή εντύπωση -και σε όλους μας έκανε- αυτή η φράση του Πρωθυπουργού που ακούστηκε από τα μέσα ενημέρωσης στη Λευκωσία ότι οι διαδηλωτές ήταν περίπου εβδομήντα χιλιάδες ακροδεξιοί. Αυτό είναι απαράδεκτο. Μπορεί να είναι παράγωγο μιας πολιτικής τάσης ότι υπάρχει ο ΣΥΡΙΖΑ και η Ακροδεξιά. Αλίμονο αν η χώρα μας είχε ποσοστά 70%, 80% ακραίας Δεξιάς! Αλίμονο στη χώρα μας! Έτσι βαφτίζει, όμως, τον ελληνικό λαό και τα κόμματά του ο κ. Τσίπρας. Απύθμενο θράσος από αυτόν τον πολιτικό άνδρα!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω. Υπάρχει η περίοδος προς τις Πρέσπες -18η Ιουνίου- και η περίοδος μετά την υπογραφή.

Η περίοδος μετά την υπογραφή, κύριε Πρόεδρε, είναι το τελευταίο μου επιχείρημα. Δίνει υποσχετική τήρησης ακόμη και αυτής της Συμφωνίας των Πρεσπών από την πλευρά του κ. Ζάεφ και από την πλευρά της FYROM; Το αντίθετο. Μέχρι και υπαινιγμοί για μειονότητα στην Ελλάδα υπήρξαν, τις εξέφρασε αυτός ο άνθρωπος, αναγκάστηκε να ανασκευάσει…

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΚΟΤΖΙΑΣ:** Κύριε Πρόεδρε, θα ήθελα επί προσωπικού τον λόγο. Σε εμένα αναφέρεται!

**ΑΝΔΡΕΑΣ ΛΟΒΕΡΔΟΣ:** Μην κάνετε ότι δεν ακούτε και μην αγανακτείτε! Αγανάκτηση επί γεγονότων δεν στέκει!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία!

Κύριε Λοβέρδο, συντομεύετε.

**ΑΝΔΡΕΑΣ ΛΟΒΕΡΔΟΣ:** Τα γεγονότα μιλούν μόνα τους και δεν μας έχουν ανάγκη. Αναγκάστηκε να το πάρει πίσω, αλλά το είπε. Και αντί να δώσει υποσχετική καλής τηρήσεως, έδωσε υποσχετική υπονομεύσεως της συμφωνίας που και ο ίδιος υπέγραψε.

Απροκάλυπτα –νέτα σκέτα- δουλεύει με αυτόν τον τρόπο η άλλη πλευρά και νομίζω ότι είμαστε στην αρχή των γεγονότων.

Το τελευταίο μου, πραγματικά, επιχείρημα -και κλείνω με αυτό- είναι ότι όταν ο Γάλλος Υπουργός των Εξωτερικών συγχαίρει Έλληνες και Μακεδόνες για τη Συμφωνία των Πρεσπών, ποιος μπορεί να του πει ότι εκφράζεται λανθασμένα; Αφήστε τον διάλογο περί εθνικότητας και ιθαγένειας. Αυτά τα είπαμε.

Μετά από όλα αυτά, όταν ηγέτες κρατών της Ευρώπης απευθυνόμενοι στους λαούς αναφέρονται στον μακεδονικό λαό -που έτσι το άρθρο 49 του συντάγματός τους, διπλάσιες φορές από ό,τι πριν από την αναθεώρησή του, αναφέρεται στον λαό τους- όταν μιλούν για Έλληνες και Μακεδόνες, τι θα τους πούμε εμείς και εσείς, οι της Πλειοψηφίας - Μειοψηφίας;

Αναρωτιέμαι πώς θα αποκαλείτε στην πολιτική καθομιλουμένη τους κατοίκους αυτής της χώρας; Δεν ήθελε ο Πρωθυπουργός σας να τους λένε Σκοπιανούς, κατοίκους της FYROM, ΠΓΔΜίτες, όπως είπε. Ήθελε να τους λέτε πώς;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Βορειομακεδόνες!

**ΑΝΔΡΕΑΣ ΛΟΒΕΡΔΟΣ:** Δεν τους λέτε έτσι!

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, ολοκληρώνετε, παρακαλώ!

**ΑΝΔΡΕΑΣ ΛΟΒΕΡΔΟΣ:** Διότι η συμφωνία που έχετε υπογράψει, κύριε Παπαδόπουλε, λέει «Μακεδόνες/…»; Τι θα λέτε, «Μακεδόνας, κάθετος (/), και το υπόλοιπο»;

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΣΤΕΦΟΣ:** Λογικά άλματα κάνετε!

**ΑΝΔΡΕΑΣ ΛΟΒΕΡΔΟΣ:** Όχι!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, παρακαλώ, ολοκληρώνετε.

Ησυχία, παρακαλώ.

**ΑΝΔΡΕΑΣ ΛΟΒΕΡΔΟΣ:** Σε αυτά, λοιπόν, πρέπει να σταθείτε κριτικά και να σκεφτείτε –κατέρχομαι του Βήματος- κύριε πρώην Υπουργέ, επειδή σε αυτή την Αίθουσα είμαστε πολλές μέρες συζητώντας το παράγωγό σας, το πολιτικό σας τέκνο, αν αυτή είναι η καθομιλουμένη σε ευρωπαϊκό και διεθνές επίπεδο σήμερα, ποια θα είναι αύριο;

Και πρέπει να πείτε στα μέλη της Πλειοψηφίας - Μειοψηφίας ποιες ήταν οι υποχωρήσεις που κάνατε για να επιτύχετε συμβιβασμό. Διότι χωρίς να είστε εδώ στη Αίθουσα, όλοι οι συνάδελφοι του ΣΥΡΙΖΑ δεν αποδέχονται καμμία υποχώρηση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, σας παρακαλώ, ήδη μιλάτε δεκαπέντε λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κατέρχομαι του Βήματος.

Όλοι λένε, υποστηρίζουν ότι το τελικό προϊόν, η Συμφωνία των Πρεσπών, εμπεριέχει υποχώρηση της Ελλάδας σε σχέση με τη σύνθετη ονομασία, αλλά καμμία άλλη υποχώρηση, υποχώρηση των Σκοπίων σε σχέση με τη σύνθετη ονομασία, αλλά καμμία άλλη. Δεν υπάρχουν υποχωρήσεις από την πλευρά της χώρας; Εσείς λέγατε ότι υπάρχουν. Πείτε, λοιπόν, στους συναδέλφους σας ποιες είναι αυτές, για να μην λένε στη Βουλή το μακρύ τους και το κοντό τους.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις φοιτητές από το Πανεπιστήμιο Ουτρέχτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουμουτσάκο, ζητήσατε τον λόγο για ένα λεπτό. Σας παρακαλώ, σεβαστείτε τον χρόνο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Θα τον σεβαστώ, κύριε Πρόεδρε. Απολύτως διευκρινιστικά θέλω να πω κάτι. Άλλωστε, τα πράγματα είναι ξεκάθαρα.

Για ακόμα μία φορά ετέθη θέμα Βουκουρεστίου. Τους κατατρέχει ένα κόμπλεξ κατωτερότητας απέναντι στην κορυφαία αυτή στιγμή της ελληνικής διπλωματίας.

(Θόρυβος από την πτέρυγα του ΣΥΡΙΖΑ)

Ακούστε, λοιπόν: Πώς έγινε, πώς εξηγούν όλοι αυτοί που επιτίθενται στο Βουκουρέστι και προσπαθούν να το μειώσουν ότι οι σύμμαχοι -όλοι οι σύμμαχοι- με πρώτες τις Ηνωμένες Πολιτείες ήθελαν να μπει η Πρώην Γιουγκοσλαβική Δημοκρατία στο ΝΑΤΟ και τελικά δεν μπήκε; Πώς έγινε, αλήθεια, αυτό; Επιφοίτηση; Αποφάσισαν ξαφνικά να γίνουν καλοί άνθρωποι και μας το έδωσαν; Πώς έγινε η ελληνική θέση ατλαντική; Προφανώς, αυτό έγινε γιατί ασκήθηκε προηγουμένως ισχυρή διπλωματία και κυρίως με αξιόπιστη απειλή χρήσης του βέτο.

Και εδώ όσοι αυτό δεν το καταλαβαίνουν προφανώς ούτε για υποψήφιοι εμπειρογνώμονες δεν κάνουν.

Και έρχεται και κάτι ακόμα: Υπήρξε καταδίκη από το Δικαστήριο της Χάγης; Όχι, διαπίστωση του δικαστηρίου ότι υπήρξε παραβίαση της συνθήκης. Και αν αυτό παρήγαγε αποτελέσματα, πώς συνέχισε το ΝΑΤΟ και η Ευρωπαϊκή Ένωση επί δέκα χρόνια να επαναλαμβάνουν την ίδια ακριβώς απόφαση, ότι αν δεν υπάρξει λύση, δεν θα υπάρξει ένταξη;

Αυτά, λοιπόν, τα απλά πράγματα πρέπει να τα ξανασκεφτούν αυτοί οι οποίοι λένε ό,τι θέλουν.

**ΝΙΚΟΛΑΟΣ ΚΟΤΖΙΑΣ:** Επί προσωπικού, κύριε Πρόεδρε, θα ήθελα τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Να τελειώσω με το εξής: Ναι, κύριε Λοβέρδο, πράγματι υπήρξε εθνική…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουμουτσάκο, μην αναφέρεστε σε πρόσωπα. Να κάνω τη διευκρίνιση εγώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Με ρώτησε.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν σας ρώτησε ο ίδιος. Άλλος έκανε την παρέμβαση.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Αφήστε με ένα λεπτό. Ο κ. Λοβέρδος…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Λοβέρδο, με ρωτήσατε από Βήματος αν υπήρξε εθνική συναίνεση τότε. Ναι, υπήρξε, γιατί τότε ενημερώνονταν κάθε εβδομάδα οι πολιτικές δυνάμεις της χώρας. Εμείς -και το ξέρετε καλά- δεν πιστέψαμε ότι θα ελέγξουμε τις πολιτικές δυνάμεις της χώρας καταφεύγοντας στην άθλια πρακτική να νομίζουν ότι τους απειλούμε χρησιμοποιώντας απόρρητα έγγραφα του Υπουργείου Εξωτερικών. Αυτή είναι η αλήθεια. Γι’ αυτό πήγαμε με εθνική ενότητα στο Βουκουρέστι και γι’ αυτό η χώρα προχώρησε σε μία κορυφαία διπλωματική νίκη τότε.

**ΝΙΚΟΛΑΟΣ ΚΟΤΖΙΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κοτζιά, σε τι συνίσταται το προσωπικό;

**ΝΙΚΟΛΑΟΣ ΚΟΤΖΙΑΣ:** Σε μένα αναφέρεται, κύριε Πρόεδρε. Ο κ. Κουμουτσάκος να απαντήσει.

**ΠΡΟΕΔΡΕΥΩΝ (Γεώργιος Λαμπρούλης):** Με βάση τον Κανονισμό πρέπει να δώσετε την εξήγηση και βεβαίως από εκεί και πέρα, το Προεδρείο, αν κρίνει, θα σας δώσει τον λόγο.

**ΝΙΚΟΛΑΟΣ ΚΟΤΖΙΑΣ:** Είμαι αυτός που αναφέρθηκα στο Βουκουρέστι και είπε: ο κομπλεξικός, που για το Βουκουρέστι…

**ΠΡΟΕΔΡΕΥΩΝ (Γεώργιος Λαμπρούλης):** Μα, δεν αναφερθήκατε μόνον εσείς. Και άλλοι αναφέρθηκαν. Όπως και να έχει, ορίστε έχετε τον λόγο για ένα λεπτό.

**ΝΙΚΟΛΑΟΣ ΚΟΤΖΙΑΣ:** Εγώ είπα ότι έγινε καλή διπλωματική προπαρασκευή για το Βουκουρέστι. Δεν ετέθη «βέτο». Ο κ. Κουμουτσάκος να μας πει: στη συνεδρίαση του Συμβουλίου Κορυφής του ΝΑΤΟ στο Βουκουρέστι τέθηκε «βέτο» ή όχι; Ή πήγαμε τζάμπα στη Χάγη; Και αυτά τα νομικίστικα κόλπα ότι διαπίστωσε ότι παραβιάσαμε τη συμφωνία, αλλά δεν μας καταδίκασε, να τα πει εσωκομματικά σε αυτούς που δεν στηρίζουν το Βουκουρέστι.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Εδόθησαν οι διευκρινίσεις.

Τον λόγο έχει ο κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ κύριε πρόεδρε.

Ως αποφράδες ημέρες, λοιπόν, και η χθεσινή και η σημερινή θα μείνουν στην ιστορία. Και ευτυχώς που ήρθε η Αριστερά και μαζί με το μνημόνιο «έσκισε» και το ΝΑΤΟ. Τελείωσε! Δεν θα ήθελα με τίποτα να ήμουν στη θέση σας είτε των κανονικών είτε των υπολοίπων, που τους λέει ο λαός «πρόθυμους», γιατί δεν είχατε τον λόγο ούτε το δικαίωμα να διαπραγματευτείτε ούτε κέρδος ή καμμία υποχρέωση. Και το κάνατε αυτό αυθαίρετα, χωρίς τη συναίνεση του λαού, χωρίς συζήτηση μετά των λοιπών πολιτικών αρχηγών ως είχατε την υποχρέωση. Και κέρδος, όμως, να είχαμε, ο Έλληνας δεν διαπραγματεύεται την υπερηφάνειά του.

Σας κατηγόρησαν βεβαίως για κάποια «αργύρια». Θέλω να πω ότι δεν το υιοθετώ αυτό. Βεβαίως ίσως αυτό αποτελέσει κάποια στιγμή αιτία ακυρότητας. Λάβατε χτυπήματα συμπάθειας στην πλάτη από τους εταίρους μας τους Ευρωπαίους. Οι δήθεν πλέον σύμμαχοί μας οι Αμερικανοί είναι μακριά από την εποχή που μπορούσαμε υπερήφανα να λέμε ότι συμπορευόμαστε στην προάσπιση των ελευθεριών. Αρχίζει σιγά σιγά μέσα μου να ξεφτίζει αυτή η εικόνα της Δύσης και της δημοκρατικότητας που διέπει τη σύγχρονη ιστορία της από την Γαλλική Επανάσταση έως σήμερα. Αυτό βεβαίως το πετύχατε, να μας κάνετε, δηλαδή, σκεπτικιστές έναντι της Δύσης και έναντι των συμμάχων μας των Αμερικανών. Μας χαλάσατε την ωραία εικόνα και το τίμημα σήμερα είναι να απεμπολείτε το ισχυρότερο χαρτί, τον μοχλό πίεσης στις ιδεοληψίες και τις αλυτρωτικές σκέψεις των σφετεριστών πλέον της ιστορίας μας και του πολιτισμού μας. Θα λένε ότι είναι Μακεδόνες με τη βούλα. Βεβαίως δεν γνωρίζουν καν την ετυμολογία της λέξης «Μακεδονία». Το «Βόρεια» ξεχάστε το, αφ’ ενός διότι είναι το χειρότερο, το αλυτρωτικότερο γιατί συμβολίζει ότι υπάρχει κράτος -προσέξτε το αυτό γιατί είναι το σημαντικότερο- με όνομα «Βόρειος Μακεδονία» και κάτω από αυτό μια περιοχή μιας άλλης χώρας που λέγεται «Νότιος Μακεδονία». Αυτό και μόνο είναι πάρα πολύ επικίνδυνο, διότι φαίνεται ότι το κράτος αυτό είναι χωρισμένο και το όμορο κράτος, η Ελλάδα, κατέχει τμήμα. Έτσι φαίνεται σήμερα. Κάτι σαν την Κύπρο, που η βόρειος είναι υπό κατοχή, είναι διαιρεμένη, είναι διχοτομημένη.

Το λογικό, λοιπόν, είναι κάποια στιγμή -θα περάσουν χρόνια, ίσως και αιώνες- να υπάρξουν σχέδια συνένωσης της χωρισμένης Μακεδονίας, να ενωθεί δηλαδή σε ένα κράτος με έξοδο βεβαίως προς τη θάλασσα. Η Ελλάδα θα φτάνει μέχρι την Λάρισα, διότι ελέω αριστεράς διακυβέρνησης και ελλιπούς Αξιωματικής Αντιπολίτευσης η διεμβόλιση αυτή θα χωρίσει την Ελλάδα στα δύο, θα απομονώσει τη Θράκη, με συνέπεια την απορρόφησή της από την Τουρκία.

Και μια που μιλάμε για Τουρκία, ο Θεός να μας διαφυλάξει από τη διαπραγμάτευση του κ. Τσίπρα με την Τουρκία! Πήγε εκεί απροετοίμαστος, χωρίς σύγκληση του Συμβουλίου Πολιτικών Αρχηγών και πάλι. Κι ο ελληνικός λαός αυτή τη στιγμή βράζει. Δεν έδωσε τέτοια εντολή στους «πρόθυμους», οι οποίοι προσέγγισαν και συμπλήρωσαν την εκατόν σαράντα πέντε βουλευτών Κυβέρνησή σας και που για άγνωστους λόγους προστρέχουν σαν πατερίτσες και στηρίζουν τα σπασμένα κόκαλα αυτής της ανάπηρης Κυβέρνησης.

Θα πω λίγα πράγματα και για τη Νέα Δημοκρατία.

Σύνθετη ονομασία ζητούσε η Νέα Δημοκρατία και την αποδέχεται ακόμα και σήμερα. Έλεγε ο κ. Μητσοτάκης «στα συλλαλητήρια μην πηγαίνετε» και στις αγορεύσεις του δεν μιλάει καθόλου για το όνομα, μιλάει για ταυτότητα και γλώσσα. Εγώ, όμως, αναρωτιέμαι πώς θα λέγεται, τι θα αναγράφει η ταυτότητά αυτού ο οποίος διαμένει στη Μακεδονία; Μακεδόνας δεν θα γράφει; Τι γράφει η γλώσσα θα μιλάει αυτός ο οποίος διαμένει στη Μακεδονία; Θα μιλάει τη μακεδονική. Έρχεται αυτόματα και η γλώσσα και η ταυτότητα όταν δώσουμε το όνομα.

Εμείς, η Ένωση Κεντρώων, ερχόμενοι ισχυρότεροι πλέον στη νέα Βουλή που θα προκύψει μετά την 26η Μαΐου -και σημειώστε την ημερομηνία, τολμώ να κάνω μία πρόβλεψη- θα διεκδικήσουμε σφόδρα τη διεξαγωγή δημοψηφίσματος για να μιλήσει και ο ελληνικός λαός επιτέλους, το δημοψήφισμα που έκαναν οι Σκοπιανοί, το δημοψήφισμα που φοβάστε και τρέμετε εσείς, διότι η Ελλάδα βράζει, όπως είπα και προηγουμένως, από άκρου εις άκρον, εκτός βέβαια από την περιοχή των Εξαρχείων, της Κουμουνδούρου και κάποιων ομάδων, όπως ο Ρουβίκωνας και άλλοι αριστεριστές που τα βρίσκουν όλα καλά.

Θα καταψηφίσουμε ασφαλώς.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Λαζαρίδης, ανεξάρτητος Βουλευτής.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Ο συνάδελφος κ. Λοβέρδος προηγουμένως μας θύμισε ότι μπήκε στο τραπέζι και η ονομασία «Μακεδονία του Ίλιντεν». Συγγνώμη, αλλά με αυτό αποδεικνύεται ότι κινούνταν μεταξύ τραγωδίας και δράματος. Πάντως τα εθνικά συμφέροντα τα είχαν αφήσει πολύ μακριά.

Κυρίες και κύριοι συνάδελφοι, ειπώθηκαν για άλλη μία φορά πολλά πράγματα εδώ. Προσπάθησαν κάποιοι να αλλοιώσουν γεγονότα ιστορικά, αλλά μέσα σε αυτή την προσπάθειά τους μας έφεραν εδώ ως πραγματικά γεγονότα πράγματα τα οποία δεν υφίστανται. Έγινε αναφορά μάλιστα από κάποιους συναδέλφους του ΣΥΡΙΖΑ για τον αείμνηστο Κωνσταντίνο Μητσοτάκη.

Θα ήθελα εδώ, κύριοι συνάδελφοι, να σας θυμίσω το εξής: Αρκεί να δούμε την αιτιολογική έκθεση αυτής της συμφωνίας που τη συζητήσαμε την περασμένη εβδομάδα. Τι λέει η αιτιολογική έκθεση; «Το 1991 η βόρεια γειτονική χώρα ανακήρυξε την ανεξαρτησία της από την πρώην Γιουγκοσλαβία, της οποίας αποτελούσε μέρος ως Σοσιαλιστική Δημοκρατία της Μακεδονίας» και ότι χάρη στη σθεναρή αντίσταση της τότε κυβέρνησης -κυβέρνηση τότε ήταν η Κυβέρνηση του Κωνσταντίνου Μητσοτάκη της Νέας Δημοκρατίας- απετράπη ακριβώς αυτό και δεν δόθηκε το όνομα Δημοκρατία της Μακεδονίας στα Σκόπια. Αυτό αναφέρεται μέσα στην αιτιολογική έκθεση.

Στη συνέχεια, το 1991, πάλι κατάφερε κάτι άλλο εκείνη η Κυβέρνηση του Κωνσταντίνου Μητσοτάκη και βγήκε στις 16 Δεκεμβρίου του 1991 από την έκτακτη υπουργική συνάντηση για την ευρωπαϊκή πολιτική συνεργασία μια ανακοίνωση που αφορούσε τη Γιουγκοσλαβία και έλεγε: «Η Κοινότητα και τα κράτη-μέλη της απαιτούν, επίσης, από την εκάστοτε Γιουγκοσλαβική Δημοκρατία να δεσμευθεί πριν από την αναγνώρισή της να θεσπίσει συνταγματικές και πολιτικές εγγυήσεις οι οποίες θα διασφαλίζουν ότι δεν έχει εδαφικές αξιώσεις σε γειτονικό κράτος της Κοινότητας και ότι δεν θα διεξαγάγει εχθρικές δραστηριότητες προπαγάνδας έναντι γειτονικών κρατών» -προσέξτε τώρα- «συμπεριλαμβανομένης και της χρήσης ονομασίας που συνεπάγεται εδαφικές αξιώσεις». Αυτό κατάφερε η τότε Κυβέρνηση του αείμνηστου Κωνσταντίνου Μητσοτάκη, που προσπάθησαν κάποιοι συνάδελφοι εδώ από τον ΣΥΡΙΖΑ να παραφράσουν ή, αν θέλετε, να παραποιήσουν τα γεγονότα εκείνης της περιόδου.

Προσέξτε: Εδώ λέει: «Συμπεριλαμβανομένης και της χρήσης ονομασίας που συνεπάγεται εδαφικές αξιώσεις». Αυτό το σημείο χρειάζεται προσοχή, γιατί είναι αποτέλεσμα της ιστορικής διαμάχης μεταξύ Γαλλίας και Μεγάλης Βρετανίας. Όταν το 1963 η Μεγάλη Βρετανία ζήτησε να μπει στην τότε ΕΟΚ, η Γαλλία με τον ντε Γκωλ προέβαλε την αξίωση ότι θα πρέπει να αλλάξει το όνομα, ότι όχι, δεν μπορεί να μπει ως Μεγάλη Βρετανία λόγω της Βρετάνης στη Γαλλία, γιατί, διατηρώντας το όνομα «Μεγάλη Βρετανία», υπάρχει ζήτημα αλυτρωτισμού. Μάλιστα, αναγκάστηκε και έκανε τότε τρεις αιτήσεις η Μεγάλη Βρετανία και την τρίτη φορά, όπου πλέον την αίτηση την έκανε με το όνομα «Ηνωμένο Βασίλειο», έγινε δεκτή.

Βλέπετε ότι κατάφερε η Γαλλία τότε και έπεισε αυτή τη μεγάλη χώρα, τη Μεγάλη Βρετανία, να αλλάξει το όνομα. Εσείς είστε τόσο ικανοί που δεν καταφέρατε να πείσετε τα Σκόπια να αλλάξουν αυτή την αξίωσή τους.

Με τη σημερινή διαδικασία, κύριοι συνάδελφοι, ολοκληρώνεται η τραγωδία. Με αυτή την απαράδεκτη απόφασή σας παραδίδετε τα κλειδιά. Διότι, αν υπήρχε κάποιο μέσο με το οποίο θα μπορούσαμε να τους πιέσουμε, να τους πείσουμε να έρθουν πραγματικά να τηρήσουν αυτά τα οποία είπαμε προηγουμένως και να μην αξιώνουν την χρήση του όρου «Μακεδονία», ήταν ακριβώς η ένταξή τους σε όλους αυτούς τους οργανισμούς, είτε μιλάμε για το ΝΑΤΟ, είτε μιλάμε για την Ευρωπαϊκή Ένωση, είτε μιλάμε για τον Οργανισμό Ηνωμένων Εθνών. Εσείς με αυτή τη συμφωνία τούς τα παραδώσατε όλα.

Δυστυχώς, εκείνο το οποίο θα ήθελα να σας πω, συνεχίζοντας, είναι ότι σας έδωσαν και τα πατήματα προκειμένου εσείς να ζητήσετε να ακυρωθεί αυτή η συμφωνία και να τους εκθέσετε. Διότι αυτοί παραβίασαν τη συμφωνία σε πολλά σημεία.

Κατ’ αρχάς, έκαναν ένα δημοψήφισμα. Στο δημοψήφισμα αυτό το ερώτημα το οποίο έθεσαν ήταν: «Είστε υπέρ της ένταξης στην Ευρωπαϊκή Ένωση και το ΝΑΤΟ, αποδεχόμενοι τη συμφωνία μεταξύ της Δημοκρατίας της Μακεδονίας και της Δημοκρατίας της Ελλάδας;». Υπάρχει πουθενά εδώ στη συμφωνία αναφορά σε Δημοκρατία της Μακεδονίας; Πουθενά δεν υπάρχει αναφορά. Η αναφορά είναι ανάμεσα στο πρώτο μέρος, όπου είναι η Ελληνική Δημοκρατία και στο δεύτερο μέρος, όπου γίνεται αναφορά στον αριθμό απόφασης της Γενικής Συνέλευσης του Οργανισμού Ηνωμένων Εθνών. Αυτό εκθέτει αυτούς οι οποίοι μιλούν για πρώην Γιουγκοσλαβική Δημοκρατία της Μακεδονίας, θέλοντας να πουν ότι ήδη υπάρχει το «Μακεδονία» στο πΓΔΜ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ έχω πει -για τρίτη φορά το λέω, το έχω πει άλλες δυο φορές από αυτό το Βήμα- ότι το «πρώην Γιουγκοσλαβική Δημοκρατία της Μακεδονίας» είναι μη όνομα. Είναι μια προσωρινή τυπική ονομασία που εδόθη και θα μπορούσε κανείς να το παρομοιάσει με τον Παπαδόπουλο, ο οποίος υπέβαλε αίτηση στον δήμο της περιοχής του για να αλλάξει επώνυμο και μέχρι να του βρουν καινούργιο επώνυμο, τον λένε «πρώην Παπαδόπουλος». Αυτό δεν αποτελεί επώνυμο. Είναι η ονομασία που είχε αυτή η συγκεκριμένη περιοχή κατά τη διάρκεια που υπήρχε η Γιουγκοσλαβία την περίοδο του Τίτο και μέχρι να βρεθεί το όνομα το οποίο θα έπαιρνε, την ονόμασαν «πρώην Γιουγκοσλαβική Δημοκρατία της Μακεδονίας». Επομένως, δεν είναι όνομα και δεν μπορεί κανείς να το επικαλείται αυτό διαρκώς.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, ολοκληρώστε, παρακαλώ.

**ΓΕΩΡΓΙΟΣ ΛΑΖΑΡΙΔΗΣ:** Κλείνω σε λιγότερο από μισό λεπτό, κύριε Πρόεδρε. Την ανοχή σας για λιγότερο από μισό λεπτό.

Μιλούμε για την ιθαγένεια. Γιατί δεν ζητήσατε στο σημείο εκείνο που λέει ως «nationality» το «μακεδονική», να μπει το «βορειομακεδονική»; Βέβαια, εδώ να ξεκαθαρίσουμε ότι εγώ είμαι εναντίον του όρου «Μακεδονία» εντελώς. Όμως, αφού δεχθήκατε το «Βόρεια Μακεδονία», γιατί δεν τους υποχρεώσατε να μπει το «βορειομακεδονική»;

Στη γλώσσα γιατί να μη μπει το «σλαβομακεδονική»; Τους αφήσατε να γράψουν «μακεδονική», αλλά να υπάρχει η υποσημείωση. Ποιος θα προστρέξει σε αυτήν την υποσημείωση;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, πέρασε και το μισό λεπτό που ζητήσατε. Σας παρακαλώ!

**ΓΕΩΡΓΙΟΣ ΛΑΖΑΡΙΔΗΣ:** Κλείνω, κύριε Πρόεδρε. Εντάξει.

Στο θέμα της αλλαγής του συντάγματος, ακόμα κι εκεί έχουν παραβιάσει. Συζητούμε εδώ χωρίς να έχουν ολοκληρώσει τις αλλαγές και είναι κάτι το οποίο εκθέτει ακόμα παραπάνω αυτούς οι οποίοι στήριξαν αυτήν τη συμφωνία.

Εγώ σαφώς και είμαι αντίθετος, όπως ήμουν αντίθετος και τις δύο προηγούμενες φορές.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Με τον πιο επίσημο τρόπο και στις τελευταίες Ολομέλειες της Βουλής -όχι ότι είναι σημερινό- η Κυβέρνηση ΣΥΡΙΖΑ -γιατί ΣΥΡΙΖΑ είναι τώρα- αναδεικνύεται σε αμερικανονατοϊκό πρωταθλητή, στον καλύτερο συνήγορο της πιο δολοφονικής μηχανής που γνώρισε η ανθρωπότητα, στο ΝΑΤΟ. Επιβεβαιώνει την έκθεση του State Department των Ηνωμένων Πολιτειών, του Υπουργείου Εξωτερικών. Διότι όλοι δεν ξέρουν αγγλικά.

«Η Ελλάδα είναι αφοσιωμένος εταίρος στην προώθηση των συμφερόντων των ΗΠΑ εντός και εκτός της Ελλάδας.» Θα το λέμε κάθε φορά για να το εμπεδώσει ο λαός, γιατί εσείς το ξέρετε. Επιβεβαιώνει την έκθεση που λέει «ότι η Ελλάδα αναλαμβάνει ηγετικό ρόλο στην ένταξη των χωρών των δυτικών Βαλκανίων στην Ευρωπαϊκή Ένωση και το ΝΑΤΟ, στην ευρωατλαντική ολοκλήρωση». Συγχαρητήρια! Προβιβαστήκατε σε αμερικανονατοϊκό φερέφωνο. Αποστολή εξετελέστη. Έπεσαν οι μάσκες.

Τώρα έπεσαν τελείως. Και το τελευταίο φύλλο συκής και το τελευταίο πρόσχημα. Περάσατε σε άλλη σφαίρα. Αποκαλυφθήκατε. Κρυφοί έρωτες ήταν; Τα πιστεύατε πάντα ή τα υιοθετήσατε τώρα; Τώρα πια βαπτίζετε το ΝΑΤΟ και τις ΗΠΑ σε παράγοντα ειρήνης και ασφάλειας. «Οι φονιάδες κ.λπ.», που λέγατε, υποκριτικά ή όχι, μετατράπηκαν σε παράγοντα ειρήνης και ασφάλειας. Οι νατοϊκοί δολοφόνοι, οι εγκληματίες κατά των λαών.

Λέτε ότι το ΝΑΤΟ είναι σύστημα συλλογικής ασφάλειας. Αλήθεια, ασφάλεια και άμυνα από ποιον και εναντίον ποιου; Απαντήστε εδώ. Το μαρτυράει η αιματοβαμμένη ιστορία του ΝΑΤΟ και το παρόν του, το πρόσφατο και το σημερινό. Ασφάλεια για τα συμφέροντα των μονοπωλίων, του ιμπεριαλισμού, εκείνης της χούφτας των μονοπωλίων, των πλουτοκρατών, το 10% της ανθρωπότητας που κατέχει το 90% του παγκόσμιου πλούτου, του καπιταλισμού δηλαδή. Ασφάλεια για την κυριαρχία τους.

Αυτούς υποστηρίζετε και πείτε το ανοικτά. Για το 90% του παγκόσμιου πληθυσμού φωτιά και σίδερο, τσάκισμα, για να μην τολμήσουν να ζητήσουν και να πάρουν τον πλούτο που παράγουν στα χέρια τους, για να μην τολμήσουν ούτε καν να διεκδικήσουν ένα μεγαλύτερο κομμάτι.

Σιδερόφραχτες στρατιές, φρουροί του πλούτου και του ιμπεριαλισμού που τους πληρώνει ο λαός, θανατηφόρο δίχτυ για τον λαό, δίχτυ προστασίας του κεφαλαίου, αυτό είναι το ΝΑΤΟ. Η ιστορία του το δείχνει. Φαίνεται και σήμερα. Επεμβάσεις, πραξικοπήματα και αν αυτά δεν φθάσουν, ακολουθεί βρώμικος και καταστροφικός πόλεμος, διάλυση χωρών, μαζικές δολοφονίες, πρόσφυγες, πνιγμένα παιδιά, άνθρωποι στις θάλασσες. Αυτό είναι το ΝΑΤΟ που σήμερα το υμνείτε. Και όσες χώρες δεν υποτάσσονται τις τσακίζει κυριολεκτικά.

Αυτούς ονομάζετε «παράγοντα ειρήνης και ασφάλειας». Αίσχος! Αυτό σας λέμε, με όση δύναμη φωνής μπορεί να έχουμε! Για όλους σας και όχι μόνο για τον ΣΥΡΙΖΑ, για να μην αδικήσουμε και κανέναν.

Αλήθεια, πώς αισθάνεται ένας προοδευτικός, αριστερός, δημοκρατικός -θα έλεγα- κόσμος, όταν ακούει όλα αυτά; Τι μήνυμα στέλνετε, αλήθεια; Θα το πληρώσετε πολύ ακριβά, να ξέρετε, αργά ή γρήγορα, όλοι σας και ιδιαίτερα εσείς. Κι εννοώ τον ΣΥΡΙΖΑ. Και τολμάνε και λένε «υπηρετούμε τις αξίες της Αριστεράς».

Μάλιστα, πιάνετε και στο στόμα σας, ανεξάρτητα τώρα από οτιδήποτε άλλο, τον ήρωα κομμουνιστή, τον Νίκο Μπελογιάννη, που εκτελέστηκε με εντολή του Πάιατ της εποχής, του Πιουριφόι, που ήταν Αμερικανός Πρέσβης. Και σήμερα δεν άλλαξε τίποτα, γιατί ο σημερινός πρέσβης, τον οποίο έχετε εικόνισμα και ακολουθείτε, είναι αυτός που δολοφόνησε -πολιτικά, εννοώ, αλλά και πρακτικά- Ουκρανούς, μαζί με τους φασίστες του Κιέβου και μετά όλως τυχαίως ήρθε στην Ελλάδα.

Δηλητηριάζετε. Είστε ύπουλα τοξικοί, γιατί κουβαλάτε ακόμα το όνομα της Αριστεράς, που είναι ασύμβατο με όλα αυτά τα οποία κάνετε. Είστε ύπουλα τοξικοί για τη νέα γενιά ιδιαίτερα, γιατί οι παλαιότεροι κάτι ξέρουν. Για τη νέα γενιά είστε πλυντήριο. Αυτά που κάνετε σήμερα είναι απίστευτα. Λέτε στη νέα γενιά να υποταχθούν στη βαρβαρότητα του ιμπεριαλισμού. Τι κατάντια και αίσχος είναι αυτό; Πώς νοιώθουν, αλήθεια, αυτοί οι άνθρωποι που σας ακούν, με την επιχειρηματολογία της Νέας Δημοκρατίας, του ΠΑΣΟΚ παλαιότερα, όλων των αστικών δυνάμεων για το ΝΑΤΟ και για τη στάση της χώρας; «Απομονωτισμός; Θα είμαστε μόνοι μας; Θα έχουμε μοναχική πορεία; Πρέπει να είμαστε κάτω από κάποια συμμαχία.»

Θα επαναλάβω πως όσο πλυντήριο και να γίνεστε, είναι τόσο πολύ το αίμα, η αδικία, η απανθρωπιά, που βαραίνει τον νατοϊκό και τον ιμπεριαλισμό συνολικά, που δεν πρόκειται να τα ξεπλύνετε.

Εγγυητής της ασφάλειας των βαλκανικών λαών, λέτε όλοι μαζί, χωρίς ίχνος λογικής, δεν λέω πολιτικής. Αθωώνετε τον μακελλάρη των Βαλκανίων μ’ αυτήν τη στάση σας και θα τα ακούσετε μετά. Για ποιους μιλάτε; Για το «νέο ΝΑΤΟ» που είπε ο κ. Κατρούγκαλος, που δεν είναι εδώ. Τότε, λέει, κάναμε κριτική. Ποια κριτική; Πόλεμο κάναμε όλο το λαϊκό κίνημα, όλες οι προοδευτικές δυνάμεις, όλες οι αριστερές δυνάμεις. Και το ΠΑΣΟΚ και άλλοι αναρριχήθηκαν με το «ΕΟΚ και ΝΑΤΟ, το ίδιο συνδικάτο». Και μετά, βέβαια, έγινε «ωραίο συνδικάτο», αγγέλων.

Τώρα εσείς, βέβαια, το κάνατε πολύ γρήγορα. Δεν προλάβατε να βγάλετε «κιχ». Το ΠΑΣΟΚ άργησε τουλάχιστον. Για ποιους μιλάτε, λοιπόν; Για τα Βαλκάνια. Πόλεμος στη Γιουγκοσλαβία, διάλυση της Γιουγκοσλαβίας; Ποιος; Το ΝΑΤΟ. Βρώμικος πόλεμος!

Το ΝΑΤΟ, κύριε Τόσκα και στρατιωτικοί που ξέρετε, κατήργησε και ό,τι εθιμικό -είναι αντίφαση, βέβαια- υπήρχε μέσα στον πόλεμο. Βομβάρδισε από εννέα και δέκα χιλιόμετρα, γιατί ήξερε ότι ο Γιέλτσιν πούλησε τη Γιουγκοσλαβία. Δεν τόλμησε να κατέβει να αναμετρηθεί με τον λαό της Γιουγκοσλαβίας, γιατί θα τον λιάνιζε τότε και το ξέρετε πολύ καλά, ίσως και καλύτερα από εμάς, άσχετα με το τι λέτε.

Τι έκανε, λοιπόν, το «νέο ΝΑΤΟ»; Θα σας το αφιερώσω. Σας παρουσιάζω συνέντευξη του σμηναγού Αδόλφου Λουίς Μάρτιν δε λα Χοζ της ισπανικής πολεμικής αεροπορίας, η οποία δημοσιεύτηκε στην ισπανική εφημερίδα «ARTICULO 20», στις 14 Ιουνίου 1999: «Καταστρέψαμε αυτήν τη χώρα. Βομβαρδίσαμε με όπλα της υψηλότερης τεχνολογίας, αέρια νεύρων, νάρκες με αλεξίπτωτα, που εκρήγνυντο μόλις αγγίξουν το έδαφος, βόμβες που περιείχαν ουράνιο, μαύρα ναπάλμ, χημικά που επιφέρουν στείρωση…»

Αυτό το λέω για τα «τρολ» του ΣΥΡΙΖΑ, κάτι νούμερα που λένε για ψεκασμένους. Και, βέβαια, τέσσερα χρόνια ήταν με τους ψεκασμένους.

Συνεχίζω: «…σπρέι που δηλητηριάζουν τις σοδειές και ακόμα όπλα…» -ακούστε τα- «…για τα οποία ως σήμερα δεν ξέραμε ότι υπήρχαν». Κι όλα αυτά με την καθοδήγηση των Βορειοαμερικάνων συμμάχων σας.

Δεν ντρέπεστε; Να κρύψετε το κεφάλι σας κάτω από τα έδρανα! «Διαπράχθηκε μία από τις μεγαλύτερες βαρβαρότητες κατά της ανθρωπότητας.»

Το καταθέτω για τα Πρακτικά το αγγλικό κείμενο και το ελληνικό, και παρακαλώ να το δώσετε σε όλους και ιδιαίτερα σ’ αυτούς που θέλουν να ονομάζονται αριστεροί, να το βάλουν δίπλα όταν ψηφίζουν για το ΝΑΤΟ και να το δώσουν στα παιδιά τους, στη νεολαία και στον κόσμο που έρχεται, λέγοντάς τους ότι αυτό υποστηρίζετε τώρα, μ’ αυτούς είστε τώρα, για να καταλάβουν και το μέγεθος που υπάρχει.

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πολύ αίμα η υπογραφή, κόκκινη είναι από το αίμα των λαών, αυτή που θα βάλετε όλοι για την ένταξη στο ΝΑΤΟ. Θα σας κυνηγήσουν οι επόμενες γενιές. Θα σας γράψει η ιστορία με μαύρα γράμματα.

Και λέτε «Κάνουμε φιλειρηνική εξωτερική πολιτική». Σε ποιον τα λέτε όλα αυτά; Υπογράψατε ως Κυβέρνηση όλες τις αποφάσεις του ΝΑΤΟ από το 2015 που ήρθατε μέχρι σήμερα, ναι ή όχι; Τις υπογράψατε. Υπογράψατε το πρώτο πυρηνικό πλήγμα ως Κυβέρνηση; Δηλαδή, το ΝΑΤΟ βγήκε στη Σύνοδο του Βουκουρεστίου -όχι την παλαιά, την επόμενη αν θυμάμαι καλά- και λέει «Αποδεσμευόμαστε και λέμε ότι θα χτυπήσουμε πρώτοι με πυρηνικά». Το υπογράψατε ή όχι;

Δεύτερον, συμμετέχετε σε όλες τις στρατιωτικές ασκήσεις του ΝΑΤΟ και συμβάλλετε σε όλα τα σενάρια -δεν είναι εδώ ο Υπουργός Άμυνας ή και ο προηγούμενος- που είναι πολεμικά. Ακόμα και στη Νορβηγία πήγατε. Να πολεμήσετε ποιον; Με την Τουρκία; Ποιον κοροϊδεύετε; Πόσα χρήματα δίνει ο ελληνικός λαός, πόσα δισεκατομμύρια κάθε χρόνο, γι’ αυτές τις νατοϊκές πολεμικές ασκήσεις; Τι υπηρετούν; Την εθνική μας άμυνα;

Τρίτον, μιλάμε για φιλειρηνική χώρα που είναι σπαρμένη με δεκαέξι βάσεις; Έχουμε χάσει τον λογαριασμό. Ήρθατε και κάνατε αυτό που δεν μπόρεσαν -παρ’ ότι θα το ήθελαν και θα το έκαναν- οι προηγούμενοι να κάνουν. Δώσατε νέες αμερικανικές βάσεις, drones στη Λάρισα, Στεφανοβίκειο, Αλεξανδρούπολη, Κάρπαθο. Δεν τη ζήτησαν, τους την προσφέρατε. Και αν ήταν του Καμμένου, γιατί δεν βγήκε ο Πρωθυπουργός να πει ότι δεν συμφωνούμε; Και μιλάτε για φιλειρηνική πολιτική; Τι είναι οι βάσεις του θανάτου; Περιστερώνες είναι σήμερα επειδή ήρθατε εσείς στην κυβέρνηση;

Τέλος, θα επαναλάβω κάτι για να απαντήσω και στον Πρόεδρο της Επιτροπής κ. Δουζίνα. Δεν κάνουμε κινδυνολογία. Λέμε στον ελληνικό λαό ότι η Ελλάδα μέσα σ’ αυτό το μεγάλο πλέγμα των αντιθέσεων, μέσα στα αδιέξοδα και τις συγκρούσεις των ιμπεριαλιστικών δυνάμεων, μετατρέπεται σε στόχο. Να ξέρει ο ελληνικός λαός ότι σε περίπτωση γενικότερου πολέμου και γενικευμένης σύγκρουσης θα βομβαρδίζεται από την Αλεξανδρούπολη ως την Κρήτη, από πάνω μέχρι κάτω. Κι έχουν και οι άλλοι καλύτερη τεχνολογία από τους φίλους σας τους Αμερικάνους! Δεν είμαστε μ’ αυτούς, αλλά δεν διαλέγουμε και ποιος θα μας σφάξει σε τελευταία ανάλυση!

Υπηρετούμε το εθνικό συμφέρον. Δεν μπορώ να απαντήσω. Απάντησε ο Νίκος Καραθανασόπουλος και ο Γιάννης Γκιόκας. Όλες οι κυβερνήσεις αυτό λένε. Ποια συμφέροντα; Του λαού; Των μονοπωλίων. Είναι σχεδιασμοί των μονοπωλίων στον οικονομικό τομέα και στον στρατιωτικό για το γενικότερο έλεγχο της περιοχής και των πλουτοπαραγωγικών πηγών, κ.λπ.. Αυτό υλοποιείτε. Τίποτα περισσότερο, τίποτα λιγότερο. Δεν υπάρχει αυτόνομη πολιτική του ΣΥΡΙΖΑ. Είναι υποταγή και ακολουθεί, γιατί είναι τα συμφέροντα της ελληνικής αστικής τάξης.

Είναι αυτά που έλεγε ο κ. Σημίτης «διείσδυση στα Βαλκάνια» και όταν πήγαινες στη Γιουγκοσλαβία, καταλάβαινες τι εννοούσε. Νόμιζες ότι είσαι στο Σύνταγμα. Όλες οι τράπεζες ήταν εκεί. Οι ελληνικές επενδύσεις έφευγαν η μία μετά την άλλη και πήγαιναν εκεί που είχε διαφορετικούς όρους.

Και αρχίζει πλέον το νέο αφήγημα: «Είμαστε ρεαλιστές και πραγματιστές». Στην ιστορία και πάντα τι σημαίνει ρεαλισμός; Υπάρχει ο ρεαλισμός της υποταγής στο συσχετισμό δυνάμεων, που υπηρετεί συμφέροντα αυτών που κυριαρχούν στον κόσμο και υπάρχει και ο ρεαλισμός των αναγκών του λαού που λέμε εμείς, που όταν το συνειδητοποιήσει μπορεί να γυρίσει τα πράγματα ανάποδα. Πραγματισμός σημαίνει κυνισμός. Σταματήστε ότι «κυνικά λέμε, αυτή είναι η κατάσταση, με αυτούς είμαστε κι εσείς κάνετε ό,τι θέλετε».

Όλη η ιστορία της ανθρωπότητας και των κοινωνικών επαναστάσεων που αποτελούσαν αντικειμενική αναγκαιότητα, όλη η πρόοδος των κοινωνιών δεν προχώρησε από τους ρεαλιστές, εντός ή εκτός εισαγωγικών, προχώρησε απ’ αυτούς οι οποίοι παίρνοντας υπ’ όψιν τον συσχετισμό των δυνάμεων, αντιστάθηκαν και οργάνωσαν την ανατροπή του. Ήταν αυτοί που κίνησαν τον τροχό της ανατροπής. Η πρόοδος δεν προχώρησε απ’ αυτούς που υπηρετούσαν το κυρίαρχο σύστημα, το παλιό, το σάπιο, όπως το σημερινό, γιατί υπηρετείται από όλους σας, αλλά προχώρησε σε αυτούς που επέλεξαν την αντίσταση, τον δρόμο της ανατροπής, με κορυφαίο τον Κόκκινο Οκτώβρη του 1917. Εάν η ιστορία έχει πισωγύρισμα -και έχει πισωγυρίσματα- αυτό το πισωγύρισμα προετοιμάζει το μεγάλο άλμα. Εσείς, λοιπόν, με τον ιμπεριαλισμό και το ΝΑΤΟ, με τους φονιάδες των λαών. Έτσι είναι η αλήθεια. Εμείς με τους λαούς εναντίον τους. Εσείς με την καπιταλιστική βαρβαρότητα, εμείς με την ανατροπή της. Αυτό είναι το αριστερό κομμουνιστικό «όχι» και σ’ αυτήν τη συμφωνία.

Τελειώνοντας ήθελα να αφιερώσω στον κόσμο ένα τραγούδι του Πάνου Τζαβέλλα, που το έγραψε μάλιστα ο Λευτέρης Παπαδόπουλος. «Αυτό το κόκκινο το τρένο…που προχωρά, περνάει μέσα από τη φωτιά», έτσι λέει το τραγούδι, «...το χτυπάνε οι ληστές». Δεν θέλω να το πω ακριβώς, το ξέρετε όσοι έχετε πάει, γιατί βλέπω ότι μερικοί κουνάνε τα κεφάλια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** ΚΚΕ Εσωτερικού…

**ΑΘΑΝΑΣΙΟΣ ΠΑΦΙΛΗΣ:** Δεν έχει σημασία. Δεν έχει σημασία! Σε σας αφιερώνεται. «Το κόκκινο τρένο δεν σταματάει πουθενά. Αυτό το κόκκινο το τρένο είναι για μας ζωή, είναι τιμή.». Είναι το φωτεινό μέλλον, η ελπίδα για έναν κόσμο της ειρήνης, της φιλίας, της κατάργησης της εκμετάλλευσης ανθρώπου από άνθρωπο, είναι ο όρκος του ΚΚΕ, που όσο κι αν «σκύλιασαν» να το διαλύσουν αντιφατικά και διαφορετικά σχήματα, είναι πάντα όρθιο. Αυτόν το δρόμο θα ακολουθήσουν οι λαοί αργά ή γρήγορα. Θα σπάσουν δεσμά και αλυσίδες και θα στείλουν στα αζήτητα της ιστορίας τους οποιουσδήποτε δεσμοφύλακες, όποια στολή και αν φοράνε.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Πάτρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Παπαχριστόπουλος και ακολουθεί ο κ. Ζουράρις, με τον οποίο θα ολοκληρωθεί και ο κατάλογος των ομιλιτών. Θα ακολουθήσει ο Κοινοβουλευτικός Εκπρόσωπος της Ένωσης Κεντρώων, κ. Μάριος Γεωργιάδης.

Κύριε Παπαχριστοπούλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Δεν είναι ό,τι καλύτερο να μιλάς μετά το Θανάση Παφίλη, που είναι χείμαρρος και είναι και παλιά καραβάνα μέσα στη Βουλή και πολύ έμπειρος.

Θα ήθελα, αγαπητοί συνάδελφοι, να αναφερθώ σε ένα γεγονός, που νομίζω ότι έχει δρομολογηθεί για τις επόμενες βδομάδες, να μην πω και μέρες. Είναι ό,τι έχει σχέση με την εξεταστική στην Υγεία, όπου σύντομα πιστεύω η δικαστική διερεύνηση θα πάρει σάρκα και οστά και ίσως δρομολογηθούν κάποιες εξελίξεις. Έχει μεγάλη σημασία γι’ αυτά που θα πω μετά.

Θέλω να ξεκινήσω με το σημερινό θέμα και να πω τα εξής: Κανένας πολιτικός ή διπλωμάτης δεν τόλμησε σε έναν ολόκληρο αιώνα, στον 20ο αιώνα, να πει αυτό που ακούγεται σε αυτήν την Αίθουσα, ότι «η Μακεδονία είναι μία και είναι Ελληνική». Δεν τόλμησε κανένας και δεν φαντάζομαι να ήταν αριστερές οι κυβερνήσεις που κυριάρχησαν εκείνη την εποχή και οι διπλωμάτες όλοι αυτοί να ήταν αριστεροί.

Συνθήκη Βουκουρεστίου 1913. Έχουν τελειώσει οι δεύτεροι Βαλκανικοί πόλεμοι και 51% παίρνει η Ελλάδα από το γεωγραφικό κομμάτι της Μακεδονίας. Είναι τότε που γίνεται η προσάρτηση της Φλώρινας, της Καβάλας, των Σερρών και άλλων νομών, 39% παίρνει η ενωμένη Γιουγκοσλαβία, 9,5% παίρνει η Βουλγαρία και 0,5% παίρνει η Αλβανία. Κανείς, σε έναν ολόκληρο αιώνα, δεν ψέλλισε τη λέξη ότι «η Μακεδονία είναι μία και Ελληνική».

Δεν έχω πολύ χρόνο, πέντε-έξι λεπτά είναι ο χρόνος μου. Θέλω μόνο να κάνω μία αναφορά.

Ο Νίκος Μέρτζος ήταν σύμβουλος για εθνικά θέματα σε προσωπικότητες της εποχής, όπως ήταν ο Κωνσταντίνος Καραμανλής, όπως ήταν ο Ευάγγελος Αβέρωφ, όπως ήταν ο Κωνσταντίνος Μητσοτάκης. Αυτός ο άνθρωπος, που ζει ακόμα, πριν από δύο εβδομάδες έγραψε ένα άρθρο στην «ΚΑΘΗΜΕΡΙΝΗ». Επειδή η υποκρισία έχει περισσέψει μέσα σε αυτήν την Αίθουσα, εγώ θα παρακαλούσα να διαβάσετε τα επιχειρήματα αυτού του ανθρώπου που ζει ακόμα στα εννενήντα τρία του του κι εγώ εύχομαι να τα εκατοστίσει και παραπάνω.

Αυτά που λέει ο Νίκος Μέρτζος δεν είναι τίποτα περισσότερο και τίποτα λιγότερο απ’ αυτήν τη συμφωνία, που έφερε αυτή η Κυβέρνηση που ταλαιπώρησε τη χώρα μας πολλές δεκαετίες. Ο Νίκος Αλιβιζάτος, επίσης, είναι ένας άνθρωπος που σχεδόν λειτούργησε καθοριστικά για το ΚΙΝΑΛ. Διαβάστε και αυτός τι λέει γι’ αυτήν τη συμφωνία. Ακόμα, και το επικαλούμαι, ο Γραμματικάκης μπορεί να ήταν ένας Ευρωβουλευτής του Ποταμιού, αλλά ξέρουμε όλοι ότι ήταν ένας διαπρεπής επιστήμονας που δεν μπαίνει σε καλούπια και περιθώρια κομματικά.

Βλέπουμε, λοιπόν, από όλους τους χώρους καλοπροαίρετοι άνθρωποι λένε το αυτονόητο. Δεν θέλω να θυμίσω την ομιλία του κ. Βενιζέλου στον ΟΗΕ, δεν θέλω να θυμίσω τη συνέντευξη που έδωσε ο Αντώνης Σαμαράς στον Κοττάκη, δεν θέλω να θυμίσω τι έλεγε η κ. Ντόρα Μπακογιάννη, τι ακριβώς έκαναν στο Βουκουρέστι και όλα αυτά. Επειδή η υποκρισία -και είμαι ήπιος- περισσεύει σε αυτήν την Αίθουσα, ορθά-κοφτά λέμε ότι ήταν ένα θέμα που έπρεπε να λυθεί και πιστεύω ότι σε μεγάλο βαθμό έχει δρομολογηθεί η λύση του. Πίστευα και πιστεύω ότι καλοπροαίρετα κάποιοι άνθρωποι συναισθηματικά παρασύρθηκαν. Αν θέλετε να καταλογίσω και μία ευθύνη για την ελλιπή ενημέρωση, που δεν προηγήθηκε, να το δεχτούμε και αυτό. Νομίζω, όμως, ότι μικρό είναι πια το κομμάτι που είναι φανατισμένο, είναι θύμα αυτού του φανατισμού, με πολλαπλούς τρόπους, όχι μηνύματα και τηλέφωνα, μέχρι το σπίτι μου -και πάει λέγοντας- εμπρησμοί και αυτά. Τα έχει αυτά η πολιτική. Πιστεύω, όμως, ότι δεν είναι σωστή η αντίληψη του φανατισμού και είναι κρίμα που μόνο δύο κοινοβουλευτικοί και αργότερα ο κ. Δένδιας, οφείλω να το ομολογήσω, πήραν αποστάσεις από αυτόν το φανατισμό. Η κ. Μπακογιάννη, ο Νικήτας Κακλαμάνης και ο Νίκος Δένδιας. Εγώ ανέβηκα στα κεραμίδια όταν χτύπησαν τον Κωστή Χατζηδάκη στο Σύνταγμα, ανέβηκα στα κεραμίδια όταν απειλήθηκε ο Νίκος Δένδιας σε αυτήν την Αίθουσα, όχι μόνο με φραστικό προπηλακισμό αλλά και φυσική βία. Πιστεύω σε αυτά πρέπει να ομονοούμε και να είμαστε σύμφωνοι.

Δεν θέλω να πω περισσότερα γι’ αυτό το θέμα. Άλλωστε έχει εξαντληθεί. Θέλω δύο λεπτά την ανοχή σας, κύριε Πρόεδρε, αν έχετε την καλοσύνη για κάτι που με αφορά, καθώς είμαι στο μάτι του κυκλώνα εδώ και καιρό. Έχω ακούσει τα χίλια μύρια. Ακούστηκαν χαρακτηρισμοί -εγώ δεν έχω κανένα δισταγμό να τους αναφέρω- όπως «τυχοδιώκτης», «ανήθικος», «νοικιαζόμενος», «μαριονέτα», «πρόθυμος», «πολιτικός γυρολόγος» και άλλα πολλά. Δεν θέλω να οξύνω το κλίμα. Τα ’χει και αυτά η πολιτική.

Θα ήθελα να πω το εξής: Ποιο ήταν το έγκλημα, το δικό μου προσωπικά και άλλων πέντε συναδέλφων; Συμφωνήσαμε, όταν ζητήθηκε ψήφος εμπιστοσύνης και είπαμε «ναι, έχει την εμπιστοσύνη μας αυτή η Κυβέρνηση». Εγώ είμαι από αυτούς που έχω πει «δεν θα συνεργήσω ποτέ, αυτή η Κυβέρνηση που, κατά τη γνώμη μου, πράττει σωστά να πέσει.»

Τι άκουσα; «Τριακόσιοι δύο Βουλευτές», «κουρελού», απίστευτες λεκτικές βιαιότητες. Για ποιο λόγο; Για το αυτονόητο. Τι κάναμε εμείς οι έξι; Να τα βάλουμε κάτω τα πράγματα; Ποτέ έχει τη δυνατότητα ένας μεμονωμένος Βουλευτής να πει τη γνώμη του; Μόνο με ονομαστική ψηφοφορία. Τι έγινε στο ΑΣΕΠ; Γιατί κάποιοι μιλάνε με άνεση για ευτελισμό. Ευτελίστηκε τότε η Βουλή, η Ολομέλεια της. Το αποτέλεσμα ποιο ήταν; Ψήφισαν εκατό πενήντα τρεις Βουλευτές. Θα γίνεται αυτό συνέχεια κάθε μέρα; Όχι. Είχαμε τη δυνατότητα να κάνουμε κάτι; Ναι. Τι;

Κάθε φορά, λοιπόν, λέμε εμείς να μπαίνει η ψήφος μας σε αυτές των εκατόν σαράντα πέντε της Πλειοψηφίας. Πού είναι το έγκλημα; Ποια είναι η εκτροπή, για να καταλάβω; Γιατί εγώ είμαι από αυτούς που εδώ και είκοσι τέσσερα χρόνια έχω αρθρογραφήσει για τη σύνθετη ονομασία. Το άρθρο μου υπάρχει στην «ΕΛΕΥΘΕΡΟΤΥΠΙΑ» και μπορείτε να το βρείτε. Ποια είναι η εκτροπή; Ποιο είναι το πραξικόπημα, για να το καταλάβω; Σαν σκονάκι το επαναλαμβάνουν συνάδελφοι, που -λυπάμαι ειλικρινά- αδικούν τον εαυτό τους, συνάδελφοι στους οποίους δεν έχω μιλήσει εγώ. Και η κ. Μαρτίνου, μία συνάδελφος που δεν την ξέρετε καν. Είμαστε «τάφοι» τέσσερα χρόνια σε αυτήν τη Βουλή. Δεν δημιουργήσαμε ποτέ θέμα, δεν μίλησα ποτέ. Ακατάπαυστα δουλεύω. Κουβέντα! Δεν έχω διαφωνήσει; Πολλές φορές.

Θέλω να πω ότι θέμα του κόμματός μου, ναι μπορεί να ήταν. Είναι θέμα του Προέδρου των Ανεξάρτητων Ελλήνων αν και τι και πώς θα αντιμετώπιζε κάποιους Βουλευτές που έχουν διαφορετική γνώμη. Δεν έχει καμμία σχέση με εκτροπή. Πού ακούστηκε αυτό το πράγμα; Ειδικά για μένα, που ήμουν Γραμματέας της Κοινοβουλευτικής Ομάδας, Κοινοβουλευτικός Εκπρόσωπος. Δεν είναι αιχμή για κανένα συνάδελφο, που έχει μία άλλη άποψη. Έμεινα εκεί στο κόμμα μέχρι την τελευταία στιγμή, ούτε καν ανεξαρτητοποιήθηκα.

Δεν κάνω κριτική σε κάποιον που αλλάζει κόμμα. Έχει κάνει την άλλη επιλογή του. Ωστόσο, έχω δεχτεί απίστευτο πόλεμο, άδικο, κατά τη γνώμη μου, γιατί είχα μία συνεπή συμπεριφορά που την έχω εκφράσει εδώ και έντεκα μήνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, κι ευχαριστώ για την ανοχή σας.

Λυπήθηκα, γιατί με τον Κυριάκο Μητσοτάκη ξεκινήσαμε μαζί. Αυτός ήταν διάσημο όνομα εκείνη την εποχή, εγώ όχι. Και λυπήθηκα, γιατί θυμάμαι τον Κυριάκο, όταν σε ανύποπτο χρόνο έκανε σωστή πρόταση για να σπάσει η Β΄ Αθήνας, που δεν τον συνέφερε. Σε ανύποπτο χρόνο ήθελε να αναθεωρηθεί το άρθρο 86. Τα θυμάμαι. Τα είχε κάνει. Και λυπάμαι πραγματικά, γιατί αυτήν τη στιγμή με τις επιλογές που κάνει -είναι ο τέταρτος θεσμικός παράγοντας κι εγώ τον σέβομαι- δεν κάνει καλό στη χώρα. Γιατί δεν θέλω εγώ να οξύνω αυτό το κλίμα που είναι ήδη οξυμένο και ήμουν ένας από αυτούς που έκανα αγώνα και προσπάθεια να μένει σε ήπιους τόνους.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Ζουράρις από τους Ανεξάρτητους Έλληνες. Αμέσως μετά ακολουθεί ο κ. Γεωργιάδης, Κοινοβουλευτικός Εκπρόσωπος της Ένωσης Κεντρώων, και μπαίνουμε στη διαδικασία παρεμβάσεων των Κοινοβουλευτικών Εκπροσώπων.

**ΚΩΝΣΤΑΝΤΙΝΟΣ ΖΟΥΡΑΡΙΣ (Η΄ Αντιπρόεδρος της Βουλής):**  Πρόεδρε, τα σέβη μου.

Έχω μία ερώτηση και μία απορία. Επειδή χρησιμοποίησε ατιμωτικές εκφράσεις εναντίον μου ο Αρχηγός της μείζονος μειονοψηφίας, αλλά εκτός Κοινοβουλίου, έχω τη δυνατότητα εδώ να μιλήσω και επί προσωπικού ή πρέπει να το οικονομήσω στον συνολικό μου λόγο; Ήταν εκτός Κοινοβουλίου.

**ΠΡΟΕΔΡΕΥΩΝ (Γεώργιος Λαμπρούλης):** Νομίζω ότι την απάντηση τη δίνετε ο ίδιος στο ερώτημά σας. Οικοδομήστε ό,τι θέλετε να οικοδομήσετε στον λόγο σας. Δεν είναι επί προσωπικού. Και όταν συζητούμε επί προσωπικού, ξέρετε τη διαδικασία.

**ΚΩΝΣΤΑΝΤΙΝΟΣ ΖΟΥΡΑΡΙΣ (Η΄ Αντιπρόεδρος της Βουλής):** Καλώς.

Έρχομαι, λοιπόν, στα πρώτα, τα ατιμωτικά. Είναι τρία. Είναι δύο ηπίως ατιμωτικά και ένα που συνεπάγεται, βέβαια, εις βάρος του Αρχηγού σας, προφανώς, και ποινικές καταδιώξεις.

Το πρώτο: «γυρολόγος». Βεβαίως, υπήρξα γυρολόγος επί πενήντα χρόνια. Στις οχτώ γωνίες των ανέμων λέει ο Σεφέρης. Εγώ κήρυξα τον ελληνικό λόγο, την ελληνική πολιτεία, τον ελληνικό πολιτισμό σε δέκα έξι χιλιάδες φοιτητές περίπου στις οχτώ γωνίες των ανέμων, σε τέσσερις ηπείρους από τις πέντε. Και θυμάστε τότε που είχε γίνει κάτι στην πρώτη φάση των μνημονίων, που βγήκαν χιλιάδες νέοι άνθρωποι απ’ όλον τον πλανήτη, σε όλον τον πλανήτη κι έλεγαν «είμαστε όλοι Έλληνες, είμαστε μαζί σας, δεν σας εγκαταλείψαμε εμείς, δεν θα σας εγκαταλείψουμε. Εσείς δώσατε τα φώτα στην ανθρωπότητα.»; Πάρα πολλοί από αυτούς ήταν μαθητές μου, ήταν φοιτητές μου τότε. Βεβαίως υπήρξα γυρολόγος.

Δεύτερον: «μαριονέτα». Βεβαίως, υπήρξα μαριονέτα. Στην άλλη γλώσσα την ελληνική η μαριονέτα λέγεται το κατ’ εικόνα και καθ’ ομοίωσιν. Βεβαίως, υπήρξα κατ’ εικόνα και καθ’ ομοίωσιν των ελληνικών ουσιαστικά γραπτών στοιχείων του πολιτισμού, διότι υπηρέτησα και διακόνησα με σεβασμό και νομίζω, γονιμοποίησα κατά τι τον μέγα Έλληνα λόγο, τον επί τρεις χιλιάδες χρόνια, αυτόν που έδωσε τη δυνατότητα και στην ανθρωπότητα να παύει είναι ανθρωποειδές και να είναι άνθρωπος.

Επομένως, και γυρολόγος υπήρξα και -πώς το είπαμε;- μαριονέτα κατ’ εικόνα και καθ’ ομοίωσιν.

Το τρίτο, βέβαια, είναι λίγο πιο… Ο μαψυλάκας Πρόεδρος, ο αρχοδεξιός - είναι και αρχοδεξιός, βέβαια, αφού είναι Αρχηγός των δεξιών- κ. Μητσοτάκης ετόλμησε να πει το εξής. Βέβαια, με την παραληρηματική σχέση που έχει με την ελληνική γλώσσα και την ετοιμόρροπη πνευματική του κατάρτιση ο Μητσοτάκης σας είπε το εξής: Ότι είμαι επιπλέον -και είναι πολύ ενδιαφέρον αυτό- Βουλευτής σε τιμή ευκαιρίας.

Καλέ μου, κύριε Δένδια, σε τιμή ευκαιρίας σημαίνει ότι «τα έπιασα», ότι χρηματίστηκα σε τιμή ευκαιρίας. Με αυτό θα τον σέρνω στα δικαστήρια και θα έρχεται ο Αρχηγός σας να εκλιπαρεί ψηφουλάκια από τον ΣΥΡΙΖΑ για να μην αρθεί η ασυλία του. Διότι -πρέπει επιτέλους να το καταλάβει- με την αρχήν πασών των αρετών η διάκρισις. Ούτε στο υποπόδιο των ποδών μου μπορεί να συγκριθεί το έργο το δικό μου με το έργο το ανύπαρκτο του Μητσοτάκη. Ούτε υποπόδιο των ποδών μου!

(Χειροκροτήματα από την πτέρυγα του ΣΥΡΙΖΑ και των ΑΝΕΛ)

Και τώρα για το ΝΑΤΟ. Εγώ έχω ένα μεγάλο πρόβλημα κι έπεσα σε λογισμό μεγάλο τώρα. Από το ’53 που μας «τσουβάλιασαν» στο ΝΑΤΟ ως νικημένους από τον Εμφύλιο Πόλεμο, εγώ, η οικογένειά μου, σιχαίνομαι το ΝΑΤΟ.

Ό,τι είπε το ΚΚΕ είναι σωστά και παρασωστά και πιο σωστά κ.λπ.. Να μην τα επαναλάβω. Είναι μία εγκληματική οργάνωση τυπική, τύπου Κόζα Νόστρα πολεμοστρατιωτικής. Θυμάστε που πήγε στη Βαγδάτη. Πρώτα έγινε η λεηλασία για τον Τσένεϊ κι έφαγαν όλα τα αρχαία της Μεσοποταμίας σε ένα από τα ωραιότερα μουσεία του πλανήτη. Τα πήρε ο λόχος των ειδικών δυνάμεων και τα πήγε στον Τσένεϊ. Αυτά τα έκανε αυτή η τρομοκρατική οργάνωση και οι ληστοσυμμορίτες του ΝΑΤΟ.

Ποιος είναι λοιπόν, ο λογισμός; Και ζητώ τη βοήθεια όλων των Βουλευτών. Εγώ θέλω με την πενιχρή μου ψήφο να βλάψω το ΝΑΤΟ. Έλα, όμως, που λόγω της ετερογονίας των σκοπών, καμμιά φορά δεν είναι τόσο απλά τα πράγματα. Θέλω και τη συμβουλή σας: Πώς θα βλάψω περισσότερο το ΝΑΤΟ με την πενιχρή μου, φυσικά, ψήφο; Ψηφίζοντας υπέρ της εισδοχής των Σκοπίων στο ΝΑΤΟ ή ψηφίζοντας κατά της εκδοχής στο ΝΑΤΟ;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Με τον κ. Ζουράρι ολοκληρώθηκε ο κύκλος των ομιλητών.

Συνεχίζουμε με τους Κοινοβουλευτικούς Εκπροσώπους.

Τον λόγο έχει ο κ. Γεωργιάδης από την Ένωση Κεντρώων.

Μετά θα μιλήσουν ο κ. Ξυδάκης, ο κ. Δένδιας. Ζήτησε μετά να παρέμβει ο Υπουργός. Στη συνέχεια, θα μιλήσει η κ. Κόλλια- Τσαρουχά.

Κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι, η σημερινή κύρωση ως συνέχεια της συζήτησης της κύρωσης της Συμφωνίας των Πρεσπών αποτελεί πραγματικά το δεύτερο μέρος του δράματος, όπως εμείς το έχουμε, τουλάχιστον, στις τάξεις της Ένωσης Κεντρώων. Δυστυχώς, παρά το γεγονός ότι η σημερινή Κυβέρνηση εξακολουθεί να είναι μία κυβέρνηση περιστασιακής πλειοψηφίας, ολοκληρώνει αυτήν τη μειοδοσία.

Οι «ΣΥΡΙΖΑΝΕΛ» -και δεν το λέω τυχαία, διότι πλέον έχει άρει την εμπιστοσύνη από την Κυβέρνηση ο κ. Καμμένος, όμως τον θεωρούμε συνυπεύθυνο για την Συμφωνία των Πρεσπών, αλλά και όλοι οι υπόλοιποι πρόθυμοι για όλα- πρόσφεραν «στο πιάτο» των Σκοπιανών τη Μακεδονία, το όνομα, την ιστορία, τον πολιτισμό, τη γλώσσα, την ιθαγένεια, το erga omnes. Είναι πραγματικά η μοναδική Κυβέρνηση στην ιστορία, που χωρίς να χάσει πόλεμο έδωσε τα πάντα όλα στη FYROM.

Υπουργοί της Κυβέρνησης, αλλά και αρκετοί Βουλευτές του ΣΥΡΙΖΑ έχουν κάνει λόγο ότι δήθεν αυτή η Συμφωνία των Πρεσπών θα αναβαθμίσει τον ρόλο της Θεσσαλονίκης και γενικότερα των Βαλκανίων και της νοτιοανατολικής Ευρώπης. Στην ουσία αποκρύπτουν ότι στη συμφωνία υπάρχει μία από τις μεγαλύτερες παγίδες για τη Θεσσαλονίκη και γενικότερα για τη Μακεδονία μας. Αναφέρομαι στο άρθρο 13, το οποίο προστέθηκε ως έξτρα μπόνους για τα Σκόπια, όπου χαρακτηρίζεται αυτή η χώρα ως περίκλειστη, με αναφορά σε πρακτική εφαρμογή της Σύμβασης των Ηνωμένων Εθνών για το δίκαιο της θάλασσας. Αυτό σημαίνει ότι ο ΣΥΡΙΖΑ παραχώρησε το δικαίωμα να εκμεταλλεύονται -κι έτσι πρέπει να είναι, δεν διαφωνώ με αυτό- σε ισότιμη βάση τους πόρους της ελληνικής ΑΟΖ, να αλιεύουν στον Θερμαϊκό κ.ο.κ..

Καταθέτω στα Πρακτικά τα σχετικά άρθρα της σύμβασης του ΟΗΕ γι’ αυτό.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά, όμως, που εμείς επισημάναμε πέρυσι τον Ιούνιο και ξεσηκώθηκε όλη η Κυβέρνηση με τρομερά επιχειρήματα, όπως ότι υπάρχει η Ενδιάμεση Συμφωνία του ‘95 και ότι -δήθεν- ο ΟΗΕ υποχρεώνει όλες τις χώρες να υπογράφουν παρόμοιες συμφωνίες με περίκλειστα κράτη για να προσθέτουν αυτό το άρθρο, θα πω ότι και τα δύο δεν έχουν καμμία βάση.

Κατ’ αρχάς, το πρώτο, δηλαδή ότι οι Σκοπιανοί κατάφεραν να ξεγελάσουν την τότε Κυβέρνηση του ’95, δεν αποτελεί κανένα επιχείρημα γι’ αυτό που κάνατε αυτήν τη στιγμή εσείς. Προφανώς, αυτό αποτελεί μία δικαιολογία. Ή μπορούμε να πούμε ότι οι τότε διαπραγματευτές δεν έκαναν καλά τη δουλειά τους.

Όσον αφορά το δεύτερο, θα ήθελα να σας θυμίσω ότι πριν από ενάμιση χρόνο η FYROM και η Βουλγαρία υπέγραψαν παρόμοια συμφωνία. Σε κανένα από τα δεκατέσσερα άρθρα της δεν υπάρχει παρόμοια πρόβλεψη παρά το ότι και η Βουλγαρία θεωρείται ένα παράκτιο κράτος.

Καταθέτω στα Πρακτικά το αυθεντικό κείμενο της σχετικής συμφωνίας -στη βουλγαρική γλώσσα βέβαια, δεν υπάρχει μεταφρασμένο στα αγγλικά- μεταξύ της Πρώην Γιουγκοσλαβικής Δημοκρατίας της Μακεδονίας και της Βουλγαρίας.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εννοείται ότι δεν έχουν γίνει όλες οι απαραίτητες αλλαγές και παντού αναφέρεται ως «Macedonia», παρ’ όλο που θα έπρεπε να αναφέρεται ως FYROM ακόμη και για τους Βούλγαρους.

Πάμε τώρα στο erga omnes, όπου στα άρθρα 1.8,1.9 και 1.10 ορίζουν ότι θα έχουμε δύο μεταβατικές περιόδους, τη λεγόμενη «τεχνική» και τη λεγόμενη «πολιτική». Για τη μεν τεχνική, η περίοδος αφορά τα έγγραφα προς διεθνή χρήση και είναι πενταετής. Η, δε, πολιτική περίοδος, δηλαδή τα έγγραφα προς εσωτερική χρήση, θα ξεκινά στο άνοιγμα κάθε συναφούς διαπραγματευτικού κεφαλαίου της Ευρωπαϊκής Ένωσης και θα μπορεί να διαρκεί πέντε χρόνια.

Τι γίνεται τώρα; Με δεδομένο ότι η οποιαδήποτε ένταξη στην Ευρωπαϊκή Ένωση που μπορεί να υπάρξει για τη FYROM δεν θα ολοκληρωθεί πριν το 2030 λογικά, καθένας αντιλαμβάνεται ότι αυτή η πρακτική αλλαγή των εγγράφων μπορεί να μην ολοκληρωθεί πότε.

Θα ήθελα, επίσης, να κάνω και μία ειδική αναφορά σε ένα σημείο που μας προβληματίζει ιδιαίτερα, τουλάχιστον εμάς στην Ένωση Κεντρώων, το άρθρο 1.3θ, όπου αφορά τις εμπορικές χρήσεις του ονόματος και τα σήματα. Πέρα από το γεγονός ότι τα πάντα παραπέμπονται σε μία επιτροπή η οποία θα συνεδριάζει και θα συσκέπτεται για τρία χρόνια, άφησαν -κατ’ εμάς επίτηδες- έξω τις ιδιωτικές εταιρείες. Και τι έχουμε ως αποτέλεσμα;

Η επίσημη, για παράδειγμα, επονομαζόμενη αερογραμμή των Σκοπίων ΜΑΤ «MACEDONIAN AIRLINES», θα μπορεί με βάση το άρθρο 1.3ζ να κυκλοφορεί ελεύθερα και να προπαγανδίζει ότι είναι Μακεδονία. Ούτε καν θα μετονομαστεί σε Βόρεια Μακεδονία, North Macedonian Airlines κ.ο.κ.. Θα είναι Macedonian Airlines. Οπότε αιωνίως και χωρίς καμμία δέσμευση δεν θα αλλάξουμε τα εμπορικά.

Κυρίες και κύριοι, υπάρχουν πάρα πολλά σκοτεινά σημεία σε αυτήν τη συμφωνία. Εσείς τώρα τα βρίσκετε όλα υπέροχα. Η επόμενη Κυβέρνηση, όμως, που δεν ξέρω αν θα εξακολουθείτε να είσαστε εσείς ή αν θα είναι από την Αξιωματική τώρα Αντιπολίτευση, θα πρέπει να εξετάσει πάρα πολύ σοβαρά το γεγονός και να προσπαθήσει να εκμεταλλευτεί την κάθε δυνατότητα, όπως για παράδειγμα το άρθρο 60 της Συνθήκης της Βιέννης, όπου μπορεί να ακυρώσει αυτή τη συμφωνία, διότι απλά κάποια από τα συμφωνηθέντα δεν τηρούνται ήδη.

Ξεκινάω. Πρώτον, το «δημοψήφισμα» των Σκοπίων θα μπορούσε να χαρακτηριστεί και ως άκυρο, δεδομένου ότι η συμμετοχή από τον πληθυσμό ήταν μόλις στο 36,8% και όχι 50% βάσει του άρθρου του Συντάγματος των Σκοπίων.

Δεύτερον, ο Πρόεδρος των Σκοπίων, ο Ιβάνοφ, αρνήθηκε να υπογράψει τις λεγόμενες τροπολογίες του συντάγματος παρά το ότι το άρθρο 75 τον υποχρεώνει να το πράξει.

Καταθέτω στα Πρακτικά τι αναφέρεται στο άρθρο 75.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, παραβιάστηκε το άρθρο 1.4ε της συμφωνίας, δεδομένου ότι οι δήθεν συνταγματικές αλλαγές θα έπρεπε να έχουν ολοκληρωθεί μέχρι το τέλος του 2018, πράγμα το οποίο δεν έγινε.

Τέταρτον, δεν αλλάζουν πάρα πολλά αλυτρωτικά άρθρα στο σύνταγμα των Σκοπίων πέρα από τα τρία, τα οποία αναφέρει η Κυβέρνηση που έχουν αλλάξει. Υπάρχουν πάνω από δέκα άρθρα, τα οποία αναφέρονται σε αλυτρωτικά στοιχεία και θα μας δημιουργήσουν πρόβλημα στο μέλλον. Κανένας δεν έχει αναφερθεί σε αυτά.

Τα είχα καταθέσει όταν συζητήσαμε για τη Συμφωνία των Πρεσπών. Τα καταθέτω για άλλη μία φορά και είναι προς διάθεση σας.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέμπτον, η περίφημη ρηματική διακοίνωση. Πέρα από το απαράδεκτο, το ότι τη νομοθέτησε ο Πρωθυπουργός χωρίς καν να την αναλύσει και την έχει εντάξει κιόλας στα Πρακτικά της Βουλής, κάνει τρεις φορές λόγο για «Macedonian people», το οποίο έκανε δεκτό, προφανώς, η δική σας Κυβέρνηση εισάγοντας καινούριους όρους εκτός συμφωνίας.

Έκτον, την 1η Οκτωβρίου του 2018 εξέδωσε ανακοίνωση το Ρωσικό Υπουργείο Εξωτερικών, κάνοντας λόγο για ευρείας κλίμακα προπαγάνδα και παρεμβάσεις από παράγοντες της Ευρωπαϊκής Ένωσης και του ΝΑΤΟ, οπότε δεν εξασφαλίστηκαν, λέει, οι κατάλληλες συνθήκες για το δημοψήφισμα.

Καταθέτω στα Πρακτικά τη σχετική ανακοίνωση.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έβδομον, ο Οργανισμός για τη Συνεργασία και Ασφάλεια στην Ευρώπη στις 19 Ιανουαρίου εξέδωσε το τελικό πόρισμα για το δημοψήφισμα των Σκοπίων, όπου γίνεται λόγος για μη πλήρη διαφάνεια εκ μέρους της εκλογικής διοίκησης, διατύπωση του ερωτήματος που μπορούσε να παραπλανήσει τους ψηφοφόρους, απόφαση της εκλογικής επιτροπής ότι η κυβερνητική πρόταση απορρίφθηκε με το δημοψήφισμα, απόφαση του συνταγματικού δικαστηρίου τους με την οποία γνωμάτευσε ότι για την προσχώρηση σε διεθνή οργανισμό απαιτείται έγκυρο δημοψήφισμα.

Καταθέτω στα Πρακτικά το σχετικό απόσπασμα από το πόρισμα.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και όγδοον, οι καταγγελίες για ουσιαστική εμπλοκή της ελληνικής Κυβέρνησης στην εκεί εκλογική διαδικασία με αυτή την αδιανόητη και κατασπαταλημένη εξαγορά των 5.000.000 ευρώ για τη ΔΕΗ του ανύπαρκτου παραγωγικά βαλκανικού ενεργειακού νάνου, θα μπορούσα να πω, την EDS, μας εγείρει πάρα πολλούς προβληματισμούς περί όποιων διαδικασιών έγινε αυτό.

Πάω στη Νέα Δημοκρατία. Εφόσον συμφωνείτε, κύριοι της Αξιωματικής Αντιπολίτευσης, ότι η συμφωνία είναι κατάπτυστη, δεσμεύεστε ότι θα εξαντλήσετε κάθε περιθώριο για την ακύρωση αυτής -ανέφερα κάποια παραδείγματα που θα μπορούσαν να έχουν βάση για το μέλλον- ή σας βολεύει που ο ΣΥΡΙΖΑ αυτήν τη στιγμή τα περνάει όλα και απλά θα κρυφτείτε πίσω από αυτήν τη διαδικασία που διενεργείται; Θα κάνετε τα πάντα για να την ακυρώσετε ή απλά, όπως βγήκε ο Πρόεδρός σας και είπε, θα προσπαθήσετε να μην έχει κάποιο κόστος η Ελλάδα από αυτήν την συμφωνία, γιατί θέλουμε να γνωρίζουμε και τη δική σας θέση.

Κι εσείς -αναφέρομαι στον κύριο Πρωθυπουργό, ο οποίος λείπει μέχρι τώρα- και τα στελέχη σας δεν έβγαιναν δημοσίως, ο κ. Δρίτσας, ο ίδιος ο Πρωθυπουργός, ο κ. Βαρεμένος κι έλεγαν ότι είναι κατά του ΝΑΤΟ; Μάλιστα, έλεγε ο Πρωθυπουργός ότι μετά την ολοκλήρωση του ψυχρού πολέμου ο συγκεκριμένος οργανισμός θα πρέπει να καταργηθεί και είναι στις θέσεις του ΣΥΡΙΖΑ ότι θα πρέπει να καταργήσουμε αυτόν τον οργανισμό. Τώρα γιατί φέρνουμε διαδικασία ένταξης μιας χώρας στο ΝΑΤΟ, αφού δεν πιστεύετε σε αυτό; Χειροκυβίστηση; Πιθανότατα, αλλά μας έχετε συνηθίσει.

Κυρίες και κύριοι Βουλευτές, εμείς στην Ένωση Κεντρώων ποτέ δεν θα αποδεχθούμε όνομα για τα Σκόπια που θα περιλαμβάνει την ιερή λέξη «Μακεδονία» ή οποιοδήποτε παράγωγο αυτής. Το είπαμε και θα το ξαναπούμε. Η Συμφωνία των Πρεσπών είναι ένα αποτέλεσμα μειοδοσίας. Και επειδή κάποιος, όταν βρέθηκα σε ένα πάνελ, μου είπε ότι μην λέτε τέτοιες λέξεις, δεν είναι μειοδοσία, είναι πολύ βαρύς η χαρακτηρισμός της μειοδοσίας, εμείς κάνουμε συζήτηση με όλους, διότι αν δεν κάνουμε συζήτηση με όλους, σημαίνει ότι τους αγνοούμε.

Οπότε, κύριοι της Συμπολίτευσης, αγνοήσατε όλους τους πολιτικούς Αρχηγούς και δεν κάνατε σύσκεψη πολιτικών Αρχηγών. Αγνοήσατε τους Αρχηγούς, τουλάχιστον στο σύνολο, γιατί ξέρατε ότι ο κ. Καμμένος δεν θα συμφωνούσε. Αγνοήσατε τον λαό. Έγινε μεγάλο συλλαλητήριο και μάλιστα την επόμενη μέρα εμφανίσατε το μεγάλο σκάνδαλο της «NOVARTIS». Έγινε δεύτερο συλλαλητήριο στην Αθήνα με εκατοντάδες χιλιάδες κόσμου και ψεκάσατε με χημικά παιδάκια και ηλικιωμένους για να καταφέρετε να το περιορίσετε. Αγνοήσατε το Σώμα εδώ, τη Βουλή, δεν φέρατε προς συζήτηση το θέμα, πριν πάτε να ολοκληρώστε τη Συμφωνία των Πρεσπών. Την περάσατε με δανεικούς, πραγματικά, με πρόθυμους, με αποστάτες, όπως λέμε εμείς, διαλύοντας κοινοβουλευτικές ομάδες. Διαλύσατε το Ποτάμι. Διαλύετε τώρα τους Ανεξάρτητους Έλληνες. Διαλύσατε το ΚΙΝΑΛ σαν ΚΙΝΑΛ, γιατί αποχώρησε ο κ. Θεοχαρόπουλος, αλλά η ΔΗΜΑΡ έφυγε εκτός του ΚΙΝΑΛ, αποχώρησε το Ποτάμι, που υποτίθεται θα ένωναν το μεγάλο κέντρο και έχει μείνει μόνο το καθαρό ΠΑΣΟΚ. Διαλύσατε και αυτήν την προσπάθεια που ήθελε να κάνει τη μεγάλη ένωση του Κέντρου.

Μια και αναφέρθηκα σε αποστάτες …

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριοι συνάδελφοι, μη διακόπτετε.

Κύριε συνάδελφε, σας παρακαλώ, ολοκληρώστε.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ολοκληρώνω, κύριε Πρόεδρε, μέσα στο επόμενο λεπτό.

Μια και αναφέρθηκα σε αποστάτες, αλήθεια, ο κ. Καμμένος κατηγορεί την Κυβέρνηση ότι προδίδουν και αποστατούν, που στις τάξεις τους ο κ. Καμμένος έχει εντάξει έναν αποστάτη; Δεν έχει δικαίωμα ο κ. Καμμένος διά να ομιλεί για αποστάτες.

Και μάλιστα, το παράδοξο αυτής της Βουλής είναι ότι ασχολούμαστε με γκαζόζες, ασχολούμαστε με κουραμπιέδες, ασχολούμαστε με δανεικούς, με μετεγγραφές, με ποδοσφαιροποίηση, με επιστολές από πρόθυμους ότι θα υπογράψουν τα πάντα όλα χωρίς να τα δουν, έτσι απλά. Δεν έχει ξαναγίνει αυτό.

Με κατηγορίες για εκβιασμούς που πήγαν στη ΓΑΔΑ τώρα, για να αποπροσανατολίσουμε τελείως από τη συζήτηση όλη την ατζέντα, να ασχολούμαστε με το αν είναι θύμα εκβιασμού κάποιος συνάδελφος από κάποιον πολιτικό Αρχηγό για να γίνουν μηνύσεις, με πρακτικά που συζητήθηκαν σε μια κοινοβουλευτική ομάδα για τον λόγο που πρέπει να συμφωνήσουμε για τη Συμφωνία των Πρεσπών, στικάκια που κυκλοφορούν.

Με όλα αυτά τα παράλογα που συμβαίνουν, πραγματικά, υπάρχει μια γενική απογοήτευση και ένας μόνο τρόπος υπάρχει να απαλλαγούμε από όλα αυτά τα φαινόμενα: Εκλογές, κυρίες και κύριοι, να τελειώνουμε διά παντός από όλες αυτές τις φωτοβολίδες που υπάρχουν μέσα στην ελληνική Βουλή, να υπάρχει σταυρός και να μπουν οι ικανοί και αυτούς που θέλει ο ελληνικός λαός και όχι να γεμίσουμε διορισμένους Βουλευτές.

Αγαπητοί συνάδελφοι, σαν Ένωση Κεντρώων θα κάνουμε τα πάντα και έχουμε δεσμευτεί δημοσίως, ώστε στο μέλλον να ακυρώσουμε αυτήν την κατάπτυστη Συμφωνία των Πρεσπών και φυσικά δεν κυρώνουμε την προσχώρηση των Σκοπίων στο ΝΑΤΟ.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Αγαπητοί συνάδελφοι, σαν ακολούθημα της μεγάλης συνεδριάσεως για την κύρωση της Συμφωνίας των Πρεσπών έρχεται σήμερα η κύρωση του πρωτοκόλλου εισόδου στο ΝΑΤΟ της γείτονος χώρας, της εφεξής Βορείου Μακεδονίας και ακούμε πάλι κάποια επιχειρήματα, ανοίγεται κάποιος διάλογος.

Θα ήθελα τις εντυπώσεις, κυρίως από την ομιλία του εισηγητού της μείζονος Αντιπολιτεύσεως, του κ. Κουμουτσάκου, να αποκομίσω μια εντύπωση, μια επίγευση, μια λέξη μου έρχεται: Υποκρισία, υποκρισία, υποκρισία. Απορώ για την πλήρη εγκατάλειψη μιας παράδοσης, τουλάχιστον κατά τη μεταπολίτευση, διπλωματικού ρεαλισμού, η οποία χαρακτήρισε και τη συντηρητική παράταξη και την παράταξη του ΠΑΣΟΚ, οι οποίες παρατάξεις σε κρίσιμες στιγμές έδειξαν σύνεση, αλλά και δεν έδειξαν όση αντίσταση έπρεπε σε κάποιες περιπτώσεις, ή εν πάση περιπτώσει, υπήρχε μια στρατηγική, υπήρχε μια κατεύθυνση, ξέραμε προς τα πού πάμε σε γενικές γραμμές και σε γενικές γραμμές αυτό που είχε πει ο Κωνσταντίνος Καραμανλής και είχε πράξει και αυτά που είπε και έπραξε ο Ανδρέας Παπανδρέου έδιναν τη μεγάλη εικόνα.

Στη δεκαετία του 2000 ο Κώστας Καραμανλής και η Ντόρα Μπακογιάννη στο επίμαχο ζήτημα του μακεδονικού έβαλαν ένα πλαίσιο και ξέραμε πού βαδίζουμε. Εδώ τώρα στο βωμό μιας ψηφοθηρικής λύσσας και ενός ιδιότυπου ρεβανσισμού που δεν είναι μόνο εκλογοθηρικός, διακρίνω στη συντηρητική παράταξη μια ακροδεξιά διολίσθηση με ιδεολογικό πυρήνα.

Δεν είναι αυτή η πολιτική ούτε του Κωνσταντίνου Καραμανλή ούτε καν του Ευάγγελου Αβέρωφ, δεν είναι η πολιτική του Κωνσταντίνου Μητσοτάκη, δεν είναι η πολιτική της Ντόρας Μπακογιάννη. Έχει επισυμβεί μια επιμόλυνση της Νέας Δημοκρατίας από το ακροδεξιό underground της παλαιάς δεξιάς πολυκατοικίας από τον ΛΑΟΣ και από τον αμετανόητη ρεβανσιστή Αντώνη Σαμαρά και αυτό επηρεάζει εν γένει την εθνική στρατηγική και επηρεάζει και τον κεντρώο χώρο, όπως εκφράζεται σήμερα από το ΚΙΝΑΛ.

Η υποκρισία χτυπάει κόκκινο, όταν ζητάει διασφαλίσεις η μείζων Αντιπολίτευση σε σχέση με το τι θα πράξει η γείτων χώρα στο ΝΑΤΟ σε κάποια υποθετικά σενάρια, όταν γνωρίζουμε πολύ καλά πως εισήλθαν με τη δική μας συναίνεση και χωρίς να περάσουν από τέτοιες διαδικασίες, συντριπτικές πολιτικά -και δικαίως- όλες οι χώρες των ανατολικών Βαλκανίων και η Αλβανία.

Η Αλβανία πέρασε επί κυβερνήσεως Κώστα Καραμανλή, έγινε δεκτή στο ΝΑΤΟ με τη δική μας συναίνεση και ατύπως, πλην ουσιωδώς πολιτικά, λάβαμε ως αντάλλαγμα τον αμοιβαίο καθορισμό της ΑΟΖ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Λίγο είναι αυτό;

**ΝΙΚΟΛΑΟΣ ΞΥΔΑΚΗΣ:** Καθόλου λίγο.

Όμως, ποια διασφάλιση έλαβε η ελληνική πλευρά; Ένα χρόνο μετά το συνταγματικό δικαστήριο των Τιράνων έριξε αυτήν τη συμφωνία.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Οι Σοσιαλδημοκράτες.

**ΝΙΚΟΛΑΟΣ ΞΥΔΑΚΗΣ:** Άρα, θα κατηγορήσω εγώ την κυβέρνηση Καραμανλή επειδή δεν κράτησε τον λόγο της η Αλβανία; Θα μπορούσαμε να πούμε ότι δεν έλαβε καλές εγγυήσεις, δεν έκανε καλές συμφωνίες. Έτσι γίνεται η διπλωματία και αυτός είναι ο διπλωματικός ρεαλισμός. Προσπαθείς να διασφαλίσεις τα συμφέροντα της χώρας σου με βάση τα όσα ισχύουν την παρούσα στιγμή στο γεωπολιτικό πεδίο και με όσα μπορείς να προβλέψεις στο ορατό μέλλον και όχι ψηφοθηρώντας στις πλατείες και κάνοντας κλάκα στα καφενεία και στο θυμικό αθώων πατριωτών που δεν έχουν ούτε τις γνώσεις ούτε την ενημέρωση. Και φταίμε κι εμείς που δεν τους έχουμε δώσει αυτές τις γνώσεις, αυτήν την παιδεία και αυτά τα δεδομένα.

Θέλω να απευθυνθώ και στους συναδέλφους στο Κοινοβούλιο και στους Έλληνες πολίτες που μας ακούν. Η εξωτερική πολιτική, πρωτίστως αυτή, τελείται με βάση τις αδήριτες ανάγκες των εκάστοτε προσαρμογών σε ό,τι ορίζει ο συσχετισμός ισχύος και, πάνω από όλα, το εθνικό συμφέρον, πώς τοποθετείσαι σε ό,τι μοιράζεται αυτήν τη στιγμή στα Βαλκάνια, στην Ευρώπη, στη νοτιανατολική Μεσόγειο, πώς χαράσσονται οι νέοι ενεργειακοί δρόμοι, πώς διαμορφώνονται οι νέοι γεωπολιτικοί συσχετισμοί.

Στη Μέση Ανατολή, που ξέρουν από σπαραγμό και από πόλεμο, έχουν μια παροιμία: «Όταν γίνεται μια γιορτή και δεν είσαι καλεσμένος, πρόσεξε γιατί θα βρεθείς στο τραπέζι πάνω να σε τρώνε». Η Ελλάδα πρέπει να είναι πάνω στο τραπέζι των διαπραγματεύσεων, πάνω στο τραπέζι των μεγάλων διαμοιρασμών, πάνω στο τραπέζι των ενεργειακών σχεδιασμών, να συνομιλεί με τα Σκόπια, να της αναγνωρίζει αυτό που μπορεί να πάρει, να βαδίζουμε μαζί, να συνομιλεί διαρκώς με την Τουρκία. Γιατί αν δεν συνομιλείς με τον ισχυρό και δύστροπο γείτονα, αλίμονο, τι περιμένει και την περιοχή και τον λαό μας και όλους τους λαούς.

Επίσης, πρέπει να καταλάβουμε ότι από τις σχετικές ευκολίες του ψυχρού πολέμου, τις οποίες επικαλείται και το ΚΚΕ λέγοντας ότι το ΝΑΤΟ είναι κακό και το Σύμφωνο της Βαρσοβίας ήταν καλό -πέρασε η ευκολία του ψυχρού πολέμου που και εκεί δυσκολίες είχαν- βρεθήκαμε σε έναν ακόμη δυσκολότερο κόσμο, στον μεταψυχροπολεμικό, στον κόσμο της πολυπολικότητας, των υβριδικών πολέμων.

Αυτοί που θέλουν να κάνουν πια τους πολέμους, δεν κατεβάζουν τα στρατεύματα επί του εδάφους, όπως είπε ο συνάδελφος Παφίλης, αλλά κάνουν «proxy wars». Έχουν ηλεκτρονικούς πολέμους, βουβαίνουν συστήματα ολόκληρα, παραλύουν τον αντίπαλο. «Proxy wars» λέγονται, πόλεμοι διά αντιπροσώπων. Αυτά συμβαίνουν στη Μέση Ανατολή. Αυτά συμβαίνουν σε πολλά σημεία του κόσμου.

Επίσης, γίνεται πόλεμος πληροφοριών, πόλεμοι αναπαραστάσεων του κόσμου, πόλεμοι ελέγχου των μέσων κοινωνικής δικτύωσης, πόλεμοι του ψεύδους, των fake news. Πρόεδροι βγήκαν έτσι! Με το Twitter και τις αναλύσεις της «CAMBRIDGE ANALYTICA» βγήκε Πρόεδρος ο Τραμπ και εκμεταλλευόμενος όλα τα μοτίβα του μεταφασισμού. Με τη χρήση του «What's Up» βγήκε Πρόεδρος ο ακροδεξιός Μπολσονάρου, υποσχόμενος την εξολόθρευση των κατοίκων στις φαβέλες και αυτοί τον ψήφιζαν.

Ας προσέξουμε, λοιπόν, ώστε όλα τα μοτίβα τα οποία χρησιμοποιήθηκαν από τους δόλιους της μακεδονομαχίας, από τους αρνητές της δημοκρατίας και τους εχθρούς της δημοκρατίας, να μην μπουν στον δημόσιο διάλογο των δημοκρατικών δυνάμεων.

Η Νέα Δημοκρατία μπορεί να ψηφοθηρεί -και αυτό είναι θεμιτό μέσα στα όρια του δημοκρατικού παιχνιδιού- αλλά δεν μπορεί να φλερτάρει με όλα τα μοτίβα του φασισμού, στα οποία γίνεται μαζική χρήση από την ευρωπαϊκή ακροδεξιά, την επίκληση ενός μυθικού κατασκευασμένου παρελθόντος, την επίκληση ενός φυλετικά καθαρού λαού, που είναι ξανθός, χριστιανός, ρατσιστής και αντισημίτης από χιλιάδων ετών.

Αυτά τα ψέματα λέει ο Όρμπαν στην Ουγγαρία και τα θεσμίζει, τα συνταγματοποιεί. Αυτά τα ψέματα λέει ο Κατσίνσκι στην Πολωνία. Αυτά τα ψέματα λένε ο Μπάνον και οι δικοί του από το επιτελείο του Τραμπ στις Ηνωμένες Πολιτείες.

Είναι ψέματα που εκμεταλλεύονται το σεξουαλικό άγχος, τις φοβίες, τον «ματσισμό» και την πατριαρχία. Αυτά διασπείρονται και στην Ουγγαρία και σε όλη την ευρωπαϊκή ακροδεξιά. Αυτοί καθαγιάζουν μια οικογένεια μυθική που δεν υπάρχει, που δεν υπήρξε ποτέ και ευλογούν όπλα δολοφόνων και όπλα παιδοκτόνων και γυναικοκτόνων.

Αυτή είναι η φρασεολογία της συνωμοσιολογίας, της επίκλησης των πρωτοκόλλων της Σιών, της επίκλησης ενός παντοδύναμου σκοτεινού Σόρος που κατευθύνει το σύμπαν. Αυτή είναι η φρασεολογία. Αυτή είναι η πρακτική του φασισμού απ’ όλον τον Μεσοπόλεμο, η συκοφαντία, το character assassination, τα ψεύδη.

Αυτά χρησιμοποιεί ο Αντιπρόεδρος της Νέας Δημοκρατίας, τις μυθικές Μαλδίβες. Αυτά είναι που χαρακτηρίζουν τον σημερινό φασιστικό λόγο: το ψέμα, η λάσπη, η διαβολή και η συκοφαντία. Και αυτά δεν απειλούν το κόμμα της Νέας Δημοκρατίας, δεν απειλούν την Κυβέρνηση του ΣΥΡΙΖΑ, απειλούν την ελληνική κοινωνία, την Ελληνική Δημοκρατία.

Ας προσέξει, λοιπόν, ο Κυριάκος Μητσοτάκης, ο οποίος στα νιάτα του ξεκίνησε φιλελεύθερος και προσπαθούσε και για την ανανέωση του ελληνικού Κοινοβουλίου και του ελληνικού κοινοβουλευτικού ήθους. Διότι, όπως προχθές ζητιάνευε νομιμοποίηση από τον μισέλληνα, δευτεροκλασάτο Βέμπερ, αυτόν που έχει πει τα χειρότερα για τον ελληνικό λαό, έτσι μεθαύριο να πάει να ζητήσει νομιμοποίηση και έλεος για τον κατασυκοφαντημένο και ταπεινωμένο ελληνικό λαό από τον φασίστα Όρμπαν, από τον φονταμενταλιστή Κατσίνσκι και από όλα τα ακροδεξιά αποβράσματα της Ευρώπης, που απειλούν το ίδιο το ευρωπαϊκό οικοδόμημα. Να ζητήσει συμπάθεια από τον Ζεεχόφερ, που μόλις πριν δυο-τρεις μήνες χλεύαζε τον ελληνικό λαό. Τον χλεύασαν τη στιγμή της κρίσης και της ταπείνωσης από τις λαϊκές φυλλάδες, τον χλεύασαν και τον κατασυκοφάντησαν όταν έδωσε το πανανθρώπινο πανευρωπαϊκό παράδειγμα στην αντιμετώπιση της προσφυγικής κρίσης.

Ας προσέξει, λοιπόν, ο Κυριάκος Μητσοτάκης, γιατί δεν φθάνει να του κάνει αεροπειρατεία η ακροδεξιά μέσα στο ίδιο του το κόμμα, αλλά σε λίγο θα τον χλευάζει η Ευρώπη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δένδιας, Κοινοβουλευτικός Εκπρόσωπος της Νέας Δημοκρατίας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το καθήκον πάντα του Κοινοβουλευτικού Εκπροσώπου της αξιωματικής Αντιπολίτευσης είναι, κατ’ αρχάς, να μαζεύει ό,τι έχει λεχθεί προηγουμένως και αφορά αυτόν τον οποίον εκπροσωπεί, δηλαδή τον Πρόεδρο του κόμματος.

Θα ξεκινήσω, κύριε Ξυδάκη, από αυτό που είπατε εσείς. Αδικήσατε τον Μάνφρεντ Βέμπερ. Σας το λέω ειλικρινά και σας το λέω εξ ιδίας εμπειρίας. Είχα συνεργαστεί μαζί του ως Υπουργός Ανάπτυξης το 2014 και για την προετοιμασία της επίσκεψης στη Γερμανία και στον Γκάμπριελ και στον Υπουργό των Οικονομικών τότε, τον Σόιμπλε.

Οφείλω να σας πω ότι ο Μάνφρεντ Βέμπερ υπήρξε φιλικός απέναντί μας. Βεβαίως, δεν βλέπαμε με τον ίδιο τρόπο όλα τα θέματα. Όμως, ο τρόπος που τον περιγράφετε τον αδικεί, όπως αδικεί και τον Κυριάκο Μητσοτάκη.

Επίσης, κυρίες και κύριοι συνάδελφοι, να είμαστε ξεκάθαροι σε αυτό. Η Νέα Δημοκρατία και ο Μητσοτάκης έχουν πάρει μια κάθετη θέση απέναντι στο φαινόμενο Όρμπαν, στο φαινόμενο των χωρών αυτών και των κομμάτων των χωρών αυτών. Το ότι τα κόμματα αυτά ανήκουν στο Ευρωπαϊκό Λαϊκό Κόμμα δεν σημαίνει ότι εμείς και τα κόμματα αυτά βλέπουμε την πραγματικότητα με τον ίδιο τρόπο. Και νομίζω ότι όχι απλώς κάνετε λάθος και μας αδικείτε, αλλά βλάπτετε, αν θέλετε, και τα εθνικά συμφέροντα και την ευρύτερη στάση που προσπαθούμε να τηρήσουμε εξομοιώνοντάς μας με τα κόμματα αυτά.

Σας έχω πει πολλές φορές και στο παρελθόν να μην μας ετεροπροσδιορίζετε. Επιτρέψτε μας τον αυτοπροσδιορισμό που προκύπτει από τις ιδέες και τα λόγια μας.

Επίσης, κύριε Ζουράρι, στο διάστημα που είχα τον χρόνο κοίταξα λίγο την ομιλία. Δεν σας κρύβω ότι εγώ λυπήθηκα γι’ αυτά που είπατε για τον Αρχηγό της Νέας Δημοκρατίας, γιατί σας τιμάμε ως πρόσωπο. Δεν σας κατηγόρησε προσωπικά.

Η φράση που χρησιμοποίησε είναι «θα μπορούσε να γίνει λόγος για Βουλευτές σε τιμή ευκαιρίας». Δεν είπε ότι υπάρχουν, δεν κατηύθυνε πρόταση, δεν διατύπωσε κατηγορία. Η διατύπωσή του, όπως εστάλη σε εμένα από το δικό μου γραφείο, είναι μια διατύπωση εξαιρετικά προσεκτική και εντάσσεται σε μια φράση. Βεβαίως, το δώρο του βιβλίου για τον Αρχηγό της Νέας Δημοκρατίας νομίζω ότι λύνει την όποια παρεξήγηση κατά τον καλύτερο δυνατό τρόπο.

Δύο τουλάχιστον κόμματα διεκδίκησαν διά της διατύπωσης Βουλευτών τους, κυρίες και κύριοι συνάδελφοι, την κληρονομιά του Κωνσταντίνου Μητσοτάκη.

Εδώ, επίσης, θα ήθελα να σας παρακαλέσω, παρ’ ότι καταλαβαίνω πάρα πολύ καλά ότι οι μεγάλοι πολιτικοί, ιδίως μετά θάνατον, είναι πέραν των κομμάτων τους, η υστεροφημία τους ανήκει συνολικά στην ελληνική κοινωνία, στον ελληνικό λαό και στην πατρίδα -σε αυτήν την κατηγορία εντάσσεται ο Κωνσταντίνος Μητσοτάκης, όπως και άλλοι σημαντικότατοι πολιτικοί- το στενό κομμάτι της πολιτικής του παρουσίας ως αρχηγού της Νέας Δημοκρατίας και την πρακτική του τότε να μας επιτρέπετε να το εκπροσωπούμε και να το εκφράζουμε εμείς σε αυτή την Αίθουσα. Νομίζω ότι οτιδήποτε άλλο είναι απολύτως ανακόλουθο.

Όπως επίσης απολύτως ανακόλουθο είναι να μας αναφέρετε, αγαπητέ κύριε συνάδελφε, το παράδειγμα της Βρετανίας και της Βρετάνης. Είμαι σίγουρος ότι το είπατε γνωρίζοντας απολύτως ότι αποτελεί ιστορικό ανέκδοτο, ότι δεν είναι αλήθεια, ότι το βέτο του Στρατηγού Σαρλ ντε Γκολ στην είσοδο της Βρετανίας στην Ευρωπαϊκή Ένωση δεν είχε τίποτα να κάνει με τη Βρετάνη. Αυτό το ζήτημα της Βρετάνης και των σχετικών είχαν λυθεί στον Εκατονταετή Πόλεμο, δηλαδή περίπου κάπου στον 15ο αιώνα, δεν έφτασαν στον 20ο.

Και επίσης, το «Union», μια και το λέτε, όπως και η σημαία των «Union Jack», αν μου επιτρέπετε να σας πω, παρ’ ότι πιθανολογώ ότι το ξέρετε, προέρχεται από τον βασιλιά James I, Ιάκωβος, Τζακ, το χαϊδευτικό του. Αυτός έφτιαξε τη σημαία, την προβολή των δύο σημαιών, της Αγγλίας και της Σκωτίας και χαϊδευτικά -ειρωνικά αν θέλετε- οι Άγγλοι ονόμασαν, διότι το έχουν αυτό πάντα, τη σημαία τους «Union Jack». Κατά συνέπεια, δεν τίθεται θέμα αναλογίας με την περίπτωση που σήμερα αντιμετωπίζουμε.

Κυρίες και κύριοι συνάδελφοι, αφού «σκουπίσαμε» ό,τι ακούστηκε, τώρα να πάμε λίγο στα κύρια θέματα. Τι συζητάμε εδώ; Συζητάμε την Κύρωση του Πρωτοκόλλου Προσχώρησης της Βόρειας Μακεδονίας στη Βορειοατλαντική Συμμαχία. Και αυτό είναι μια συνέπεια της Συμφωνίας των Πρεσπών που κύρωσε η ελληνική Βουλή.

Για εμάς, τη Νέα Δημοκρατία, είναι θέμα λογικής συνέπειας -ούτε καν πολιτικής- η καταψήφιση αυτής της συμφωνίας. Δεν μπορεί να έχουμε καταψηφίσει τη Συμφωνία των Πρεσπών και να έρθουμε τώρα να υπερψηφίσουμε ή να συζητήσουμε αν μπορούμε να πάρουμε οποιαδήποτε άλλη θέση για την κύρωση αυτού του πρωτοκόλλου.

Αυτό, όμως, δεν σημαίνει αλλαγή στάσης μας στα ευρύτερα πολιτικά ζητήματα απέναντι στη Βορειοατλαντική Συμμαχία, απέναντι στον προσανατολισμό της χώρας, σε αυτό που ο αείμνηστος Κωνσταντίνος Καραμανλής είπε «ανήκομεν εις την Δύσιν». Αυτή είναι η θέση της Νέας Δημοκρατίας.

Πολλές φορές η σχέση μας με το ΝΑΤΟ πέρασε προβλήματα, εντονότατα προβλήματα. Πάρα πολλές φορές και σε πολλά θέματα δεν βλέπουμε ακριβώς με τον ίδιο τρόπο με το ΝΑΤΟ. Όμως, αντιλαμβανόμαστε τη χώρα ως χώρα συμμετέχουσα στη συμμαχία, ως μια χώρα που προσπαθεί να εκφράσει τα συμφέροντά της μέσα από αυτή τη συμμαχία, άλλοτε εύκολα, άλλοτε δύσκολα, άλλοτε με αντιθέσεις, άλλοτε με μάχες, αλλά σε αυτό το πλαίσιο.

Αυτό, όμως, το οποίο, κυρίες και κύριοι συνάδελφοι, θέλω να σας πω ξεκάθαρα –και εγώ δεν σας το λέω υπό την έννοια της υπόδειξης ή για να σας κατηγορήσω για το τι λέγατε χθες- είναι ότι είχατε μια θέση που ήταν οξύτατη εναντίον του ΝΑΤΟ. Λέγατε κατ’ επανάληψη: «Από την πλευρά μας έχουμε δηλώσει…» -αυτό είναι το 2009- «…ότι θεωρούμε το ΝΑΤΟ ως έναν επιθετικό οργανισμό». Αυτή είναι φράση του μακαρίτη Μπανιά από το 2009, πνευματικού πατέρα στην πραγματικότητα ενός μεγάλου μέρους του σημερινού ΣΥΡΙΖΑ.

Το 2013 στην πολιτική απόφαση του ιδρυτικού συνεδρίου ως άξονες της εξωτερικής πολιτικής διατυπώνατε την απεμπλοκή από το ΝΑΤΟ, την κατάργηση των ξένων στρατιωτικών βάσεων.

Σε άλλα κείμενά σας μιλάτε ευθέως για την κατάργηση του ΝΑΤΟ, για τη διάλυση του ΝΑΤΟ.

Δεν προσπαθώ να σας πω ότι άλλα λέγατε τότε και άλλα λέτε τώρα. Αυτό, όμως, που έχετε υποχρέωση να κάνετε είναι να μας εξηγήσετε -η αλλαγή ίσως είναι επιτρεπτή- ποιο είναι το νέο πλαίσιο σκέψης το οποίο έχετε. Δηλαδή, πώς αντιλαμβάνεστε την αλλαγή της θέσης σας μέσα στο πλαίσιο της ελληνικής εξωτερικής πολιτικής; Ποια θα είναι για εσάς η νέα ελληνική εξωτερική πολιτική, όπως την προσλαμβάνετε μέσα από τη δική σας ενθάρρυνση της συμμετοχής, όχι μόνο της Ελλάδας στο ΝΑΤΟ, αλλά και άλλων χωρών στο ΝΑΤΟ; Πώς βλέπετε πλέον τον κόσμο;

Διότι κακά τα ψέματα, το να μεταβάλλει κάνεις θέση καθ’ εαυτό δεν είναι κακό, όμως, ένα πολιτικό κόμμα και μάλιστα μια κυβέρνηση έχει υποχρέωση να εξηγεί και στην Εθνική Αντιπροσωπεία και στην ελληνική κοινωνία πώς προσλαμβάνει πλέον τα πράγματα.

Οι διαδικασίες σε αυτή την Αίθουσα δεν είναι διαδικασίες μονολόγων ή διαδικασίες εξαπάτησης του εκλογικού σώματος. Είναι διαδικασίες διαλόγου και ο διάλογος προϋποθέτει αντίληψη της θέσης του συνομιλητή και εσείς είστε οι θεσμικοί μας συνομιλητές. Και έχουμε απαίτηση από εσάς και την Κυβέρνηση να μας εξηγήσει τη θέση της, να μας εξηγήσει πώς βλέπει τη χώρα, πού πάμε, ποιες θα είναι οι θέσεις με τις οποίες θα πρέπει να συνομιλήσουμε στο μέλλον, πώς βλέπει το μέλλον της χώρας.

Κυρίες και κύριοι συνάδελφοι, έρχεται μπροστά μας -και είναι εξαιρετικά σημαντική- η ενταξιακή διαδικασία των Σκοπίων, της Βόρειας Μακεδονίας. Πώς βλέπετε αυτή τη διαδικασία; Πώς βλέπετε τα κεφάλαια αυτής της διαδικασίας;

Η Νέα Δημοκρατία διά του Προέδρου της έχει τοποθετηθεί ξεκάθαρα. Θα χρησιμοποιηθεί από εμάς αυτή η διαδικασία, για να εμποδιστεί η κυβέρνηση της γείτονος χώρας να παρερμηνεύσει οτιδήποτε από αυτή τη συμφωνία θα επέτρεπε παρερμηνεία.

Και δεν σας κρύβω ότι έχουμε και την κρυφή επιθυμία και επιδίωξη -και πιστεύουμε ότι θα το καταφέρουμε- να βελτιώσουμε και λάθη τα οποία θα μπορούσαν να είχαν αποφευχθεί από εσάς –και αναφέρομαι στην Κυβέρνηση- αν επιτρέπατε να υπάρχει εθνική συμπαράταξη στη διαπραγμάτευση. Διότι όσο ικανός και αν είναι ο κ. Κοτζιάς -δεν μπορώ να το μετρήσω- εκ του προϊόντος πιστεύω ότι χρειαζόταν πολύ μεγάλη βοήθεια για να πετύχει ένα αισθητά καλύτερο αποτέλεσμα, που ήταν απαραίτητο για να κριθεί αυτή η συμφωνία ως αποδεκτή.

Και εμείς σας το λέμε, διότι εμείς –σας το ξαναλέω- δεν πιστεύουμε σε μία κλειστοφοβική, περίκλειστη Ελλάδα, δεν έχουμε το πρόβλημα να αισθανόμαστε απειλούμενοι από τους πάντες. Πιστεύουμε σε μία εξωστρεφή Ελλάδα, σε μία Ελλάδα η οποία βλέπει προς τα έξω μια γέφυρα προς τα Βαλκάνια. Όμως, για να το πετύχουμε αυτό, δεν μπορούμε να το πετύχουμε βασιζόμενοι σε μία συμφωνία η οποία δημιουργεί προβλήματα εις βάρος μας. Πρέπει να επιλύουμε τα προβλήματα για να πάμε μπροστά.

Η Ελλάδα για να επιβιώσει, κυρίες και κύριοι συνάδελφοι, χρειάζεται μία μεγαλύτερη αγορά, όχι αγορά μόνο με την έννοια της αγοράς προϊόντων, χρειάζεται έναν μεγαλύτερο χώρο πολιτιστικής και πολιτισμικής έκφρασης. Η Ελλάδα χρειάζεται έναν μεγαλύτερο χώρο συνολικά διαλόγου με άλλες κοινωνίες, αναζωογόνησης της χώρας, μέσα από την επαφή με άλλους λαούς, από μια ευρύτερη αντίληψη στα Βαλκάνια. Αυτή η ευρύτερη αντίληψη στα Βαλκάνια είναι το ζητούμενο.

Και για να προχωρήσουμε προς αυτή την ευρύτερη αντίληψη, δεν μπορούμε να βασιστούμε σε μια λανθασμένη και κακά ερμηνευμένη συμφωνία. Πρέπει να προσπαθήσουμε να βελτιώσουμε τα σφάλματα, αφού τώρα που την κυρώσατε δεν υπάρχουν πολλά άλλα να γίνουν. Και αυτό μπορεί να γίνει μέσα από την ενταξιακή διαδικασία.

Όμως, για να γίνει αυτό, πρέπει να μιλήσουμε καθαρά και τίμια και ξάστερα και κυρίως αυτή η υποχρέωση εναπόκειται στην Κυβέρνηση. Δεν μπορεί να πηγαίνει και από εδώ και από εκεί, προσπαθώντας να ξεγελάσει το εκλογικό σώμα και να το οδηγήσει μέσα από ψευδαισθήσεις σε υφαρπαγή μιας ψήφου. Πρέπει να πει ξεκάθαρα πού στέκεται και τι εκπροσωπεί σε αυτόν τον πολιτικό διάλογο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες κύριοι συνάδελφοι, θέλω να είμαι μαζί σας απολύτως ειλικρινής. Βλέπω όλη αυτή τη διαδικασία σαν μία απώλεια μιας τεράστιας ευκαιρίας εθνικής συμπαράταξης. Είμαστε μία χώρα η οποία μέσα από την κρίση υπέστη διάφορους ακρωτηριασμούς. Ας πούμε εγώ την υποχώρηση του ελληνικού τραπεζικού συστήματος από την Ανατολική Ευρώπη και τα Βαλκάνια τα αισθάνομαι σαν μιας μορφής ακρωτηριασμό. Χάσαμε επιρροή, χάσαμε δυνατότητες, χάσαμε θέσεις εργασίας, χάσαμε διάφορα πράγματα. Όλα αυτά πρέπει να τα επανακτήσουμε με αυτοπεποίθηση, με κοινή εθνική προσπάθεια. Όμως, για να γίνει αυτό, χρειάζεται η Κυβέρνηση να μιλάει ειλικρινά.

Αυτή η Κυβέρνηση σε αυτή τη φάση, στα τέσσερα χρόνια που κυβέρνησε τη χώρα, δεν κατάφερε να φτάσει σε αυτό το σημείο. Αυτό το οποίο ευελπιστώ είναι όταν με την κρίση του ο ελληνικός λαός, που σύντομα, σε εβδομήντα, σε ογδόντα μέρες -ποτέ είναι, πλησιάζει ο καιρός- θα εκφραστεί και θα στείλει αυτή την Κυβέρνηση στην Αντιπολίτευση, να μπορέσει τότε, αντιπολιτευόμενη εμάς, να καταλήξει πρώτα σε μία φάση αυτογνωσίας, ώστε ο διάλογος ανάμεσα στην τότε κυβέρνηση της Νέας Δημοκρατίας και τον Πρωθυπουργό Μητσοτάκη και στην αντιπολίτευση του ΣΥΡΙΖΑ να είναι ένας διάλογος ειλικρινής για το καλό του τόπου, όχι όπως ο διάλογος που διεξάγεται με την ευκαιρία αυτών των συμφωνιών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δένδια.

Θα δώσουμε τον λόγο στον Αναπληρωτή Υπουργό Εξωτερικών κ. Κατρούγκαλο. Αμέσως μετά θα ακολουθήσει η κ. Κόλλια - Τσαρουχά, Κοινοβουλευτική Εκπρόσωπος των Ανεξαρτήτων Ελλήνων.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ευχαριστώ πολύ, κύριε Πρόεδρε.

Χθες ο νυν φυγόδικος, πρώην πρωθυπουργός της σε λίγο Βόρειας Μακεδονίας προχώρησε σε μία αναλυτική δήλωση. Είπε: «Η Μακεδονία τα έδωσε όλα, απώλεια ονόματος, ταυτότητας και ιστορίας. Γίναμε η γενιά της ήττας και της ταπείνωσης. Η Ελλάδα κέρδισε το λαχείο.» Είναι σαν να βλέπει κανείς συμμετρικά αντεστραμμένα σε κάτοπτρο όσα ακούσαμε κατά της συμφωνίας από όλους αυτούς που θεωρούν ότι είναι εθνικά επιβλαβής.

Πώς εξηγείται, λοιπόν, το γεγονός ο κ. Μητσοτάκης να βλέπει στον καθρέφτη και να αντικρίζει από εκεί το πρόσωπο του Γκρούεφσκι; Δεν ήταν έτσι ο κ. Μητσοτάκης. Δεν αφορά το πρόσωπο του Προέδρου της Νέας Δημοκρατίας. Αφορά μία στρατηγική επιλογή του κόμματος της Αξιωματικής Αντιπολίτευσης να μην αντιμετωπίσει αυτό το κρίσιμο εθνικό θέμα με όρους εθνικής ευθύνης, αλλά με όρους μικροπολιτικούς. Απέστη από την εθνική θέση, την οποία συνδιαμόρφωσε, αποφάσισε να διχάσει τον λαό για να μην διχάσει το κόμμα του, για να μη δυσαρεστήσει εκείνη την ακραία πλευρά του κόμματός του που ποτέ δεν είχε σχέση με την εθνική θέση, που κατήγγειλε ως κωλοτούμπα τον Κώστα Καραμανλή όταν τη διαμόρφωνε και που τώρα, δυστυχώς, φαίνεται να προσδιορίζει τον τόνο και το ύφος της Νέας Δημοκρατίας. Γι’ αυτό όταν βλέπει κανείς στο Βήμα έναν Κοινοβουλευτικό Εκπρόσωπο της ευπρέπειας του κ. Δένδια, είναι πράγματι σαν να βλέπει Εκπρόσωπο από άλλο κόμμα.

Αυτό γιατί είναι κρίσιμο; Δεν αφορά μόνο τα πολιτικά χαρακτηριστικά του διαλόγου, αφορά τη δυνατότητα στα εθνικά ζητήματα να μπορούμε να διαμορφώνουμε εθνική γραμμή. Πράγματι από το 1993 την είχαμε διαμορφώσει, από το 2007 και μετά με πανηγυρικό τρόπο και την υποστηρίζουμε.

Αν, αντιθέτως, είναι τα μικροκομματικά κριτήρια, τα οποία κάθε φορά που θα είναι ένα κόμμα στην Αντιπολίτευση, θα το οδηγούν να διαφοροποιείται από την εθνική αυτή θέση, τότε στην πραγματικότητα υπονομεύουμε τις δυνατότητες της χώρας να έχει ισχυρή διαπραγματευτική θέση στο εξωτερικό και ως άμεση παρενέργεια στο εσωτερικό πολιτικό επίπεδο να έχουμε έναν πολιτικό διάλογο που να βασίζεται στην υποκρισία και στην ανειλικρίνεια.

Περιγράψατε σαν θρίαμβο αυτό που έγινε στο Βουκουρέστι, όταν ορθά σας είπε ο προηγούμενος Υπουργός Εξωτερικών ότι την απόφαση στο Βουκουρέστι ακολούθησε η απόφαση του Δικαστηρίου της Χάγης, που έκρινε ως διεθνή παραβάτη τη χώρα μας, ότι παραβίασε το άρθρο 11 παράγραφος 1 της Ενδιάμεσης Συμφωνίας, το αντιμετωπίσατε σαν να ήταν κάτι έλασσον. Η χώρα που έχει ως σημαία και ως βασικό στήριγμα της εξωτερικής της πολιτικής, το Διεθνές Δίκαιο, να είναι κάτι ασήμαντο εάν ένα Διεθνές Δικαστήριο, και μάλιστα το Διεθνές Δικαστήριο, θεωρεί ότι παραβιάζει τις διεθνείς της υποχρεώσεις.

Και προβάλετε ως τίτλο τιμής το ότι επί τριάντα χρόνια δεν είχατε καταλήξει σε συμφωνία, λες και θα μπορούσε να παρατείνεται αυτό στο διηνεκές, όχι μόνον επί βλάβη των συμφερόντων της χώρας, λόγω της αντικειμενικής κατάστασης που διαμορφωνόταν, αλλά και γιατί θα παραβιάζαμε και άλλη διεθνή υποχρέωση, που είχαμε αναλάβει με τα ψηφίσματα του 1993 και την Ενδιάμεση Συμφωνία, να καταλήξουμε σε οριστική λύση και όταν φέραμε μία λύση, που όχι απλώς υπηρετεί την εθνική θέση, αλλά τη βελτιώνει, γιατί πετύχαμε επιπλέον και Αναθεώρηση του Συντάγματος που δεν ήταν στοιχείο αυτών που ζητούσαμε παγίως, ακριβώς γιατί θεωρούσατε ότι δεν μπορούσαμε να το πετύχουμε. Τα επιχειρήματα που προβάλατε ήταν πάλι υποκριτικά και ανειλικρινή.

Ας πάμε σε αυτό που συζητάμε τώρα, την ένταξη στο ΝΑΤΟ. Αυτό που λέγατε ήδη στο Βουκουρέστι δεν είναι: «Πρώτα λύση, μετά ένταξη»; Τώρα έχουμε ψηφίσει, η Ελληνική Βουλή έχει κυρώσει μία συμφωνία που επιλύει το θέμα. Έχετε δηλώσει ότι δεν σας ικανοποιεί αυτή η λύση. Δηλώσατε ότι θα την ανατρέψετε; Θα ακυρώσετε αυτή τη συμφωνία; Δεν τη θεωρείτε και εσείς ως δεδομένη; Γιατί είναι λογικά συνεπές, εφόσον υπάρχει λύση σε αυτό που πάλι εσείς είχατε θεωρήσει ότι είναι εθνική γραμμή «πρώτα λύση και μετά ένταξη» να μην το ακολουθήσετε; Δεν είναι αυτό νέα ασυνέπεια και νέα υποκρισία;

Όλο το πλέγμα των επιχειρημάτων σας είναι υποκριτικό, ότι τάχα δεν εξασφαλίσαμε εκ των προτέρων εγγυήσεις απέναντι στην Τουρκία, απέναντι στην τροποποίηση κανονισμών που δεν θεωρούμε ότι είναι προς το συμφέρον μας στο ΝΑΤΟ.

Σας ρώτησα και στην επιτροπή, όταν εσείς δεχτήκατε την ένταξη της Αλβανίας στο ΝΑΤΟ, ζητήσατε κάτι; Πήρατε κάποια εγγύηση; Δεν χρειάζεται να σας το πω, σε σχέση με την Αλβανία δεν είχαμε μόνο τα γενικότερα θέματα, είχαμε και το θέμα της μειονότητάς μας εκεί. Τι πρόσθετη εγγύηση πήρατε; Τι ακραία υποκρισία είναι αυτή, να μας εγκαλείτε για κάτι, που όταν εσείς ήσασταν στο τιμόνι της χώρας, δεν το κάνατε, δεν το πράξατε.

Η δική μας λογική είναι διαφορετική. Εμείς πιστεύουμε ότι αυτή η συμφωνία είναι καλή, όχι μόνο γιατί ανταποκρίνεται στο εθνικό μας συμφέρον, αλλά γιατί είναι ισορροπημένη, εξασφαλίζει μία αμοιβαία επωφελή λύση στην περιοχή, που είναι προϋπόθεση για τη διάρκεια και τη μακροημέρευση της συμφωνίας. Γιατί, εάν δεν επικρατήσει ένα πνεύμα φιλικής συνεργασίας, όχι μόνο μεταξύ των δύο κρατών -στο κάτω κάτω, πέρα από το όνομα ποτέ δεν είχαμε να μοιράσουμε κάτι με τη διπλανή χώρα- στο σύνολο της περιοχής των Βαλκανίων, ουσιαστικά θα απεμπολούσαμε τη δυνατότητα που έχουμε να πρωταγωνιστήσουμε σε ένα ενιαίο οικονομικό χώρο, όπου είναι προφανές ότι έχουμε κυρίαρχο πρωταγωνιστικό ρόλο, αλλά και ταυτόχρονα θα στερούσαμε από το κράτος μας, από τη χώρα μας τη δυνατότητα να είναι ο εγγυητής της πολιτικής σταθερότητας και της ειρήνης στα Βαλκάνια.

Ευτυχώς, αντίθετα με εσάς, όλες οι πολιτικές οικογένειες στο Ευρωπαϊκό Κοινοβούλιο, εκτός από την ακραία Δεξιά, όλοι οι ηγέτες της παγκόσμιας σκηνής έχουν αναγνωρίσει και το θάρρος και την εμβέλεια αυτής της ιστορικής συμφωνίας. Πέρα από αυτά που προανέφερα, το ότι επιλύεται δηλαδή μία μακροχρόνια και πικρή διαφορά, πέρα από το γεγονός ότι η χώρα μας γίνεται εξαγωγέας σταθερότητας στα Βαλκάνια, η μεγάλη αναβάθμιση του διπλωματικού μας κύρους, το τεράστιο διπλωματικό κεφάλαιο που προσκομίσαμε από αυτή τη συμφωνία, προφανώς και θα το αξιοποιήσουμε εκεί που μετρά.

Ο γενικός εισηγητής της Νέας Δημοκρατίας μάς κατηγόρησε για υποτακτικότητα. Δεν θέλω να προχωρήσω σε ιστορικές αναφορές και πράγματι θα ήθελα να συζητήσουμε τα σημεία που μπορούν να μας ενώσουν στο να ακολουθούμε μία εθνική πολιτική. Η παράταξή μας, όμως, ήταν πάντα πατριωτική και δεν ήταν Πρωθυπουργός από τον δικό μας χώρο ή αρχηγός της δικής μας παράταξης αυτός που απευθύνθηκε σε Αμερικανό στρατηγό και του είπε για τον Ελληνικό Στρατό: «Στρατηγέ, ιδού ο Στρατός σας».

(Χειροκροτήματα από την πτέρυγα του ΣΥΡΙΖΑ)

Και αυτό δεν αποτελούσε τυχαίο πολιτικό γεγονός. Η έλλειψη αυτοπεποίθησης της ελληνικής άρχουσας τάξης, η αδυναμία να έχει μία αυτόφωτη πολιτική ηγεμονία την οδηγούσε πάντοτε σε αναζήτηση ξένων προστατών.

Εκεί πράγματι είναι η μέρα με τη νύχτα η δική σας πολιτική και η δική μας. Και ακριβώς αυτό δείχνει και την ουσία της πολυδιάστατης πολιτικής μας και σε σχέση με το ΝΑΤΟ και σε σχέση με τους άλλους διεθνείς οργανισμούς.

Κατ’ αρχάς, σε σχέση με την ένταξη της γειτονικής χώρας στο ΝΑΤΟ είναι προφανές ότι δεν είναι δική μας απόφαση, είναι απόφαση της δικής της κυβέρνησης και από ό,τι φαίνεται ένα από τα λίγα πράγματα στα οποία υπάρχει ομοφωνία στη γειτονική χώρα.

Θα μπορούσαμε να γίνουμε εμείς πολιτικοί κήνσορες αυτής επιλογής; Και μας κατηγορήσατε ότι άλλα λέγαμε στο παρελθόν για το ΝΑΤΟ και άλλα λέμε τώρα. Είπα και στην τοποθέτησή μου στην επιτροπή ότι άλλος ήταν ο ρόλος του ΝΑΤΟ στη ψυχροπολεμική περίοδο σε ένα διπολικό κόσμο, άλλος είναι ο ρόλος και η λειτουργία του ΝΑΤΟ σε ένα πολυπολικό κόσμο.

Είναι οδηγός της δικής μας εξωτερικής πολιτικής η ανάγκη να προωθούμε τα εθνικά μας συμφέροντα με τη συμμετοχή μας σε όλους τους οργανισμούς που μπορούν να έχουν ρόλο για τη σταθερότητα και στην ασφάλεια.

Η δική μας πρωταρχική επιλογή είναι η ενίσχυση της αυτόνομης δυνατότητας της Ευρώπης να έχει τη δική της εξωτερική πολιτική και τη δική της άμυνα, αν θέλουμε πράγματι η Ευρώπη να μην είναι πολιτικός νάνος στη παγκόσμια σκηνή. Γι’ αυτό και είμαστε συνοδοιπόροι στις φωνές που ακούγονται να μην θεωρηθεί απλό σχήμα η ρήτρα της παραγράφου 7 του άρθρου 42 για την προώθηση συνεργασίας στο αμυντικό επίπεδο ακριβώς γιατί είμαστε χώρα που δέχεται απειλές και μάλιστα απειλές που έχουν ιστορική διάρκεια και ιστορικό βάθος.

Και σε αυτό το θέμα, λοιπόν, το χαρακτηριστικό της δικής μας πολιτικής είναι η προσήλωση σε αρχές, ο πολυδιάστατος χαρακτήρας που προσπαθεί πάντοτε να προωθεί τα εθνικά μας συμφέροντα, η προώθηση μας πολιτικής ειρήνης, φιλίας και συνεργασίας, χωρίς να θεωρούμε ότι έχουμε τη δυνατότητα να παίξουμε κρυπτοηγεμονικές τάσεις στην περιοχή μας, αλλά έχοντας τη φιλοδοξία να είμαστε παράγοντας σταθεροποίησης της, να μετατρέψουμε την πυριτιδαποθήκη των Βαλκανίων σε έναν ενιαίο οικονομικό χώρο συνεργασίας οικονομικής και πολιτικής.

Και η Συμφωνία των Πρεσπών έχει ακριβώς ένα μεγάλο κεφάλαιο, η μισή περίπου, αφιερωμένο ακριβώς σε αυτή δυνατότητα ανάπτυξης οικονομικών διμερών σχέσεων. Και έχουμε, πέρα από αυτήν την προσπάθεια, συμπεριλάβει και πολύ συγκεκριμένες ρήτρες για την προστασία των εθνικών μας συμφερόντων στο μέλλον.

Ακόμα και σήμερα που θα έχουμε την κύρωση από τη Βουλή του πρωτοκόλλου ένταξης θα διατηρήσουμε το δικαίωμα μέχρις ότου ο Πρόεδρος της Δημοκρατίας στείλει το επικυρωτήριο όργανο στον θεματοφύλακα της Συνθήκης του Βόρειου Ατλαντικού που είναι οι Ηνωμένες Πολιτείες να δούμε αν, όπως πιστεύω εγώ ότι θα συμβεί, εφαρμόζει πιστά το πνεύμα και το γράμμα της συμφωνίας η άλλη πλευρά.

Και αντίθετα με όσα λέγατε και σας διέψευσε πανηγυρικά και ο αρμόδιος Επίτροπος για τα θέματα διεύρυνσης, ο κ. Χαν, η ίδια η συμφωνία ποτέ δεν προέβλεψε κάτι άλλο από τη δυνατότητα σε κάθε φάση των διαπραγματεύσεων για την ένταξη της γειτονικής χώρας στην Ευρωπαϊκή Ένωση αν ξεκινήσει τον Ιούνιο, όπως εμείς θα υποστηρίξουμε, να μην μπορούμε να ελέγχουμε την πορεία της εφαρμογής της συμφωνίας. Γιατί δεν είναι μόνο τα κριτήρια της Κοπεγχάγης που αφορούν τη δημοκρατία, την περιφρούρηση του ευρωπαϊκού κεκτημένου και τα θέματα που αφορούν την καλή γειτονία είναι μεταξύ των θεμάτων, τα οποία προφανώς έχουμε τη δυνατότητα να παρακολουθούμε και να προβάλουμε αν χρειαστεί και τις αναγκαίες αντιθέσεις μας στη διαπραγμάτευση, εάν η άλλη πλευρά δεν ανταποκριθεί στις υποχρεώσεις της.

Εάν υπάρχει μία βασική διαφορά στην εξωτερική μας πολιτική μεταξύ ημών και της Νέας Δημοκρατίας σε αυτό το θέμα δεν είναι τόσο η ουσιαστική τοποθέτηση επί του μακεδονικού, γιατί σας είπα και εμείς την εθνική θέση εφαρμόζουμε σύνθετη ονομασία, erga omnes. Η βασική μας διαφορά είναι ότι εμείς δεν είμαστε φοβική δύναμη, ούτε δύναμη της αδράνειας. Θέλουμε να δίνουμε λύσεις στα προβλήματα και αυτό δεν το έχουμε αποδείξει μόνο στα θέματα των σχέσεων μας με τη -σε λίγο- Βόρεια Μακεδονία. Για τη Σαρία, γιατί δεν κάνατε κάτι τόσες δεκαετίες;

**ΣΟΦΙΑ ΒΟΥΛΤΕΨΗ:** Εσείς τι κάνατε;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Το ρυθμίσαμε, κυρία Βούλτεψη.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ωριμάζουν τα θέματα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Γιατί;Πόσο θα ωριμάσουν τα θέματα, κύριε Κουμουτσάκο;

Σας διάβασα την αρχική τοποθέτηση του πρέσβη μας, κ. Παπούλια, το 1993 στα Ηνωμένα Έθνη όπου δήλωνε την ανάγκη ταχείας και επείγουσας επίλυσης του προβλήματος. Πώς ήταν δυνατόν κάτι που ήταν δεκτικό ταχείας και επείγουσας επίλυση το 1993 να μην είναι ώριμο το 2019;

Και ξέρετε υπάρχει ένα βασικό νόμισμα της πολιτικής που είναι η αξιοπιστία και η ειλικρίνεια. Αν αυτό λείψει από τον πολιτικό διάλογο, υποβαθμίζεται αυτός σε τέτοιο επίπεδο που και οι πολίτες χάνουν την εμπιστοσύνη τους στο πολιτικό σύστημα.

Σε όλα, λοιπόν, αυτά τα επίπεδα εμείς έχουμε προσπαθήσει να δώσουμε δείγματα γραφής εθνικής ευθύνης και σε αυτό το θέμα και στα υπόλοιπα. Και νομίζω ότι ο ελληνικός λαός αυτό θα το εκτιμήσει και θα το αξιολογήσει, γιατί πρέπει πάντοτε απέναντι στην Ιστορία να έχουμε αυτήν τη στάση υπευθυνότητας και να μην αναζητούμε τα προσωρινά πολιτικά κέρδη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Γιάννουλης Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, σας παρακαλώ πολύ θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Πρώτα απ’ όλα, αυτά τα οποία υποστηρίζετε για τον ΝΑΤΟ, κύριε Υπουργέ, ταυποστηρίζατε το 2008, το 2015. Δεν νομίζω ότι τότε υπήρχε ο διπολικός κόσμος και ο ψυχρός πόλεμος.

Το 1952, όμως, στο οποίο αναφερθήκατε πράγματι υπήρχε ψυχρός πόλεμος όταν ειπώθηκε το: «Ιδού ο Στρατός σας».

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Το ’45 ήταν!

**ΓΕΩΡΓΙΟΣ ΚΟΥΜΟΥΤΣΑΚΟΣ:** Και αυτό είναι αμφίβολο αν ειπώθηκε.

Αυτό που σίγουρα έχει ειπωθεί και μάλιστα τώρα που δεν έχουμε ψυχρό πόλεμο είναι προς τους δανειστές, όταν δόθηκε όλη η δημόσια περιουσία στο ΤΧΣ είπατε: «Ιδού τα μνημεία σας, ιδού η δημόσια περιουσία σας, ιδού η δημόσια περιουσία της χώρας». Αυτό έχετε πει εσείς.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Κοινοβουλευτική Εκπρόσωπος των Ανεξαρτήτων Ελλήνων, κ. Κόλλια - Τσαρουχά.

**ΜΑΡΙΑ ΚΟΛΛΙΑ - ΤΣΑΡΟΥΧΑ:** Κύριε Πρόεδρε, κυρίες και κύριοι συνάδελφοι, έχω την τιμή, την καλή τύχη να κατάγομαι από τον ίδιο νόμο και από τον ίδιο τόπο με τον Εθνάρχη Κωνσταντίνο Καραμανλή.

Σε όλη την πορεία μου σαν Βουλευτής όλα αυτά τα χρόνια προσπάθησα, πιστεύω αρκετά καλά, να υπηρετώ το εθνικό συμφέρον. Ο Εθνάρχης, όπως όλοι γνωρίζουμε, είπε και πολύ σωστά είχε θέσει σαν βάση της εθνικής μας στρατηγικής το αξίωμα «η Ελλάδα ανήκει στη Δύση». Το εννοούσε φυσικά υπό την έννοια των γεωπολιτικών και γεωστρατηγικών συμμαχιών μας, όπως και της πολιτισμικής μας συγγένειας με τους λαούς της Δύσης και με καμία άλλη έννοια. Γιατί η Ελλάδα, όπως και η Μακεδονία, ανήκει και θα ανήκει στους Έλληνες.

Αυτό το τελευταίο ήταν και το πιο βασικό αξίωμα ολόκληρης της πορείας του εθνάρχη, όπως και κάθε μεγάλου πολιτικού που πέρασε και άφησε το θετικό του αποτύπωμα στη χώρα μας. Οι Έλληνες πολίτες είναι οι μοναδικοί ιδιοκτήτες αυτού του τόπου και η μοναδικοί που νομιμοποιούν κάθε μας απόφαση. Καμμία μεθόδευση, όσο κι αν εγκρίνεται από το διεθνές σκηνικό, δεν νομιμοποιεί πολιτικά τρικς με τα οποία φτάσαμε σήμερα να απεμπολούμε το ισχυρότερο διπλωματικό μας πλεονέκτημα έναντι του κράτους των Σκοπίων, το οποίο είναι η εισδοχή του στο ΝΑΤΟ υπό την κλεμμένη ονομασία της Μακεδονίας, η οποία αποτελεί αναπόσπαστο κομμάτι της εθνικής μας κληρονομιάς.

Είναι προφανές, λοιπόν, και χωρίς πολλές περιστροφές ότι οι Ανεξάρτητοι Έλληνες, σεβόμενοι τον ελληνικό λαό, αρνούμαστε κατηγορηματικά να στηρίξουμε την ένταξη των Σκοπίων στο ΝΑΤΟ. Μόνο ο ελληνικός λαός μπορεί να πάρει μία τέτοια απόφαση. Γι’ αυτό και επιμένουμε ότι απαιτείται δημοψήφισμα ή τουλάχιστον η επικύρωση αυτής της απόφασης από τουλάχιστον τα δύο τρίτα της Βουλής.

Είναι υποχρέωσή μας, αγαπητοί συνάδελφοι, να αποδεχθείτε και να επιβάλλετε αυτή τη θέση των Ανεξαρτήτων Ελλήνων. Το ίδιο ισχύει και για εσάς τους πρώην Βουλευτές των Ανεξαρτήτων Ελλήνων που δεν σεβόσαστε τη συμφωνία που κάνατε με τους ψηφοφόρους σας, όταν σας ψήφισαν και προτιμήσατε την παραμονή σας στις θέσεις εξουσίας.

Το ίδιο ισχύει και για εσάς, συνάδελφοι της Νέας Δημοκρατίας, που όμως προτιμάτε να αδρανείτε, στηρίζοντας κι εσείς υπόγεια τη συμφωνία. Τρεις φορές ήδη -τρεις φορές, τονίζω- δεν αποδέχτηκε τις προτάσεις των Ανεξαρτήτων Ελλήνων ώστε να την παρεμποδίσουμε μαζί. Η ιστορία θα σας καταγράψει, δυστυχώς, ως εκείνους που προσπάθησαν να επιβάλλουν άμεσα ή έμμεσα μία συμφωνία ενάντια στη θέληση ολόκληρου του ελληνικού λαού, χωρίς μάλιστα να αντιλαμβάνονται τους ιστορικούς κινδύνους που δημιουργούνται από αυτή.

Αυτοί οι ιστορικοί κίνδυνοι δεν προέρχονται από τη γλώσσα και από την ιθαγένεια των γειτόνων, όπως προσπαθεί να υψώσει ως δικαιολογία η Νέα Δημοκρατία, αλλά συμφωνεί κατά τα άλλα με την παράδοση του ονόματος «Μακεδονία». Τους ιστορικούς κινδύνους τους δημιουργεί η παραχώρηση του ονόματος γιατί επιβεβαιώνει το σκοπιανό αλυτρωτισμό, που ισχυρίζεται ότι έχει δικαίωμα πάνω στην πραγματική Μακεδονία.

Κυρίες και κύριοι συνάδελφοι, οφείλετε κατ’ αρχάς να παραδεχτείτε ότι το κίνημά μας, με μπροστάρη τον Πάνο Καμμένο, είναι αυτό που εργάστηκε σκληρά ώστε να αναθερμανθεί η συμμαχία της χώρας μας με τις ισχυρότερες χώρες της Δύσης και να ενισχυθούν μέσα από αυτή οι εθνικές μας θέσεις. Έχουμε συγκρουστεί πολλές φορές με συναδέλφους από την Αριστερά, που εξέφραζαν μία ιδεοληπτική θέση κατά της Δύσης χωρίς ουσιαστικά επιχειρήματα.

Είναι ιδιαίτερα δυσάρεστο, λοιπόν, σήμερα που καλούμαστε να εξηγήσουμε στους ίδιους συναδέλφους πως όλα αυτά δεν σημαίνουν ότι πρέπει να δεχόμαστε άκριτα ό,τι μας φέρνουν από τη Δύση, επιτρέποντας έτσι παγίδες που στήνουν κέντρα και παράκεντρα.

Η άγνοια των διεθνών γεωπολιτικών καταστάσεων είναι φανερό ότι πηγάζει από το ότι επί πολλά χρόνια βασίζατε τις πολιτικές σας πεποιθήσεις σε ευφημισμούς και ωραία λόγια αντίδρασης και αντίστασης, όχι όμως σε πραγματικά γεγονότα. Αυτό ακριβώς δεν σας επέτρεψε να αντιληφθείτε ότι στη Δύση λειτουργούν και σκοτεινά συμφέροντα που σε καμμία περίπτωση δεν νοιάζονται για την Ελλάδα, αλλά έχουν σκοπό να επιβάλλουν διεθνώς τα συμφέροντα μιας παγκόσμιας ελίτ, απολύτως πρόθυμα να τσαλαπατήσουν ανθρώπους και λαούς χωρίς δεύτερη σκέψη.

Οι Ανεξάρτητοι Έλληνες το έχουμε καταγγείλει πολλές φορές και έχουμε κάθε φορά, δυστυχώς, επιβεβαιωθεί. Τα κέντρα στα οποία αναφερόμαστε απεργάζονται σχέδια που στοχεύουν στη μείωση της ελληνικής εθνικής κυριαρχίας και στην αφαίρεση κομματιών της χώρας μας, άλλες φορές των ιερών χωμάτων μας κι άλλες φορές της ιστορίας και του πολιτισμού μας.

Θέλω να τονίσω ότι το παραπάνω δεν πρόκειται περί συνωμοσιολογίας, όπως δεν είναι συνωμοσιολογία η άρνηση των Βρετανών να μας επιστρέψουν τα μάρμαρα του Παρθενώνα, όπως δεν είναι συνωμοσιολογία η κερδοσκοπική δράση του επιχειρηματία Σόρος σε βάρος κυρίαρχων κρατών του αναπτυσσόμενου κόσμου και η άμεση σχεδόν εμπλοκή του στη Συμφωνία των Πρεσπών.

Δεν είναι συνωμοσιολογία ούτε το γερμανικό ναζιστικό σχέδιο του Β΄ Παγκοσμίου Πολέμου ώστε να δοθεί η Θράκη στη Βουλγαρία και μεγάλο μέρος της Μακεδονίας μαζί με τη Θεσσαλονίκη στη Σερβία, για να εξυπηρετηθούν διαχρονικά γεωπολιτικά συμφέροντα της βιομηχανικής μεγαλοαστικής τάξης της Γερμανίας, τα οποία είναι γνωστά σε όσους έχουν μία στοιχειώδη αντίληψη της ιστορίας.

Τονίζω, κυρίες και κύριοι συνάδελφοι, ότι αναφέροντας τα παραπάνω δεν στρεφόμαστε κατά των λαών, ούτε των Γερμανών ούτε του λαού των Σκοπίων. Αποδεικνύουμε, όμως, πέρα από κάθε αμφιβολία την ύπαρξη των σχεδιασμών από πολιτικά και παραπολιτικά κέντρα που δεν συμβαδίζουν καθόλου με τα ελληνικά συμφέροντα. Οι σχεδιασμοί αυτοί έχουν να κάνουν με τους ίδιους, πάνω κάτω, ενεργειακούς και γεωπολιτικούς στόχους που είχαν πάντοτε και επιζητούν την απορρύθμιση των Βαλκανίων, την αναδιανομή εδαφών και κυριαρχικών δικαιωμάτων σε βάρος των πληθυσμών τους. Οι σχεδιασμοί αυτοί έχουν στόχο την αφαίρεση τμημάτων της ΑΟΖ της Ελλάδος, που θα επιτρέψουν σε συμφέροντα που κινούνται έξω από τη χώρα μας να εκμεταλλευτούν τον εθνικό μας πλούτο.

Η στόχευση αυτών των σχεδιασμών εξυπηρετείται, δυστυχώς, από τη Συμφωνία των Πρεσπών και από την εισδοχή στο ΝΑΤΟ ενός κρατιδίου που επιμένει να βασίζει την ύπαρξη του σε ιστορικά δεδομένα άλλου λαού.

Όπως τόνισα ξανά στη Βουλή πριν μερικές μέρες, τι θα συμβεί αν στις επόμενες εκλογές στα Σκόπια επανέλθουν ανθέλληνες ακροδεξιοί εθνικιστές όπως αυτοί του VMR; Τι θα συμβεί αν μέσα στο ΝΑΤΟ και ακριβώς δίπλα μας αποκτήσει βέτο μία εθνικιστική κυβέρνηση που ελέγχεται με χρηματισμούς και εκβιασμούς;

Το ζούμε, κυρίες και κύριοι συνάδελφοι, με τη γείτονα μας εξ Ανατολών, την Τουρκία, η οποία, παρά το ότι είναι σύμμαχός μας μέσα στο ΝΑΤΟ, κατέχει εδώ και περίπου σαράντα πέντε χρόνια ένα μεγάλο τμήμα της Κυπριακής Δημοκρατίας. Σας θυμίζουμε, λοιπόν, κυρίες και κύριοι συνάδελφοι, ότι στην πολιτική και στις συμμαχίες δεν υπάρχουν σταθερά συμφέροντα ούτε σχεδιασμοί που δεν επιδέχονται δόλο.

Θα μου επιτρέψετε να πω κάτι που με στενοχωρεί, αλλά θέλω να το πω. Το γνωρίζετε καλά, αφού με μεθοδεύσεις αφαιρέσατε και εσείς Βουλευτές από το κίνημά μας, που ψηφίστηκε από το λαό με τη δέσμευση ότι δεν θα παραχωρήσει το όνομα της Μακεδονίας. Μην περιμένετε, λοιπόν, από τους ξένους να σας σεβαστούν. Κι εκείνοι τα ίδια θα κάνουν.

Κάθε διπλωμάτης, κάθε πολιτικός εργάζεται για τα συμφέροντα του δικού του έθνους, της δικιάς του πατρίδας και του δικού του κράτους και δεν νοιάζεται σχεδόν καθόλου για τα συμφέροντα των άλλων. Αυτό αποδείχθηκε επανειλημμένα, δυστυχώς, στα χρόνια της κρίσης, που οι Ευρωπαίοι εταίροι μας αποδέχτηκαν χωρίς καμμία αντίρρηση την ισοπεδωτική οικονομική τιμωρία των Ελλήνων πολιτών, με σκοπό να επιβάλουν τη νομισματική τους πολιτική, φυσικά προς όφελός τους.

Ακριβώς γι’ αυτόν το λόγο είναι σπουδαίο που πλέον δεν είμαστε δεμένοι με κάποιο μνημόνιο που επιβάλλει τέτοιες πολιτικές. Οι Ανεξάρτητοι Έλληνες ήμασταν ο κεντρικός πυλώνας στην προσπάθεια να βγει η Ελλάδα από τα μνημόνια. Σήμερα η αίσθηση της ευθύνης είναι που μας επιβάλλει να μη δεχθούμε την εισδοχή του μικρού κρατιδίου των Σκοπίων στο ΝΑΤΟ, ειδικά κάτω από το κίβδηλο όνομα της Βόρειας Μακεδονίας.

Καλούμε κάθε πατριώτη, έστω αυτή τελευταία ώρα, να αντιληφθεί το μεγάλο λάθος που κάνει υποστηρίζοντας, άμεσα ή έμμεσα, αυτή τη συμφωνία. Καμμία νομιμοποίηση δεν υπάρχει για τη Συμφωνία των Πρεσπών ούτε για τη στήριξη του πρωτοκόλλου εισδοχής στο ΝΑΤΟ.

Το θέμα εξάλλου, δεν θα κλείσει ακόμα και αν ολόκληρος ο πλανήτης αποδεχτεί την κλοπή της κληρονομιάς μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συγγνώμη, κύριε Πρόεδρε, για ένα λεπτό.

Η αλήθεια δεν μπορεί να κρυφτεί και θα βρει τον τρόπο να εμφανιστεί ξανά μπροστά μας τα χρόνια που έρχονται. Καμμία συμφωνία δεν θα μπορέσει ποτέ να κρύψει ότι η Μακεδονία είναι μία και είναι Ελληνική.

Καλούμε, λοιπόν, κάθε πατριωτική δύναμη, κάθε συμπολίτη μας που αντιλαμβάνεται ότι μόνο η αλήθεια και η δικαιοσύνη μπορούν να διαφυλάξουν την ειρήνη και τη συνεργασία των λαών και να εμποδίσει το πρωτόκολλο εισδοχής του κράτους των Σκοπίων στο ΝΑΤΟ.

Εμείς, οι Ανεξάρτητοι Έλληνες, θα συνεχίσουμε τον αγώνα με κάθε τρόπο μέσα και έξω από το ελληνικό Κοινοβούλιο. Θα παλέψουμε, ώστε να αποτραπεί κάθε σχεδιασμός ενάντια στην Ελλάδα και ενάντια στους Έλληνες.

Και να είστε σίγουροι, κυρίες και κύριοι συνάδελφοι, θα τα καταφέρουμε, γιατί μόνο η αλήθεια βρίσκεται στη σωστή πλευρά της ιστορίας.

Σας ευχαριστώ πολύ.

(Χειροκροτήματα από την πτέρυγα των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κόλλια - Τσαρουχά.

Κύριε Θεοδωράκη, είχατε ζητήσει τον λόγο μετά το πέρας των παρεμβάσεων των Κοινοβουλευτικών Εκπροσώπων. Θα υπάρξει πρόβλημα, εάν δώσουμε πρώτα τον λόγο στον κ. Κουτσούμπα και αμέσως μετά ακολουθήσετε εσείς;

**ΣΤΑΥΡΟΣ ΘΕΟΔΩΡΑΚΗΣ:** Κανένα πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει ο Γενικός Γραμματέας του Κομμουνιστικού Κόμματος Ελλάδας κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, η πρεμούρα του ΣΥΡΙΖΑ να φέρει στη Βουλή και το πρωτόκολλο εισδοχής της γειτονικής χώρας στο ΝΑΤΟ εξηγείται από το χρονοδιάγραμμα που έχει θέσει αυτός ο ιμπεριαλιστικός οργανισμός, αφού πρέπει να έχει ολοκληρωθεί η διαδικασία μέχρι τις 13 - 14 Φλεβάρη, όταν συνέρχεται η Σύνοδος των Υπουργών Εξωτερικών του ΝΑΤΟ.

Είναι μία διαδικασία που επιβεβαιώνει πλήρως τις θέσεις του ΚΚΕ από την πρώτη στιγμή σχετικά με τη διευθέτηση του σκοπιανού. Επιβεβαιώνεται, δηλαδή, ότι η συμφωνία Τσίπρα – Ζάεφ έγινε για να μαντρωθεί ο γειτονικός λαός μας στο ΝΑΤΟ, για να επιταχυνθεί η ευρωατλαντική ολοκλήρωση στα δυτικά Βαλκάνια.

Αποκαλύπτεται πόσο κούφια είναι τα διάφορα λόγια της Κυβέρνησης, η οποία προσπαθώντας να εξωραΐσει τη συμφωνία, επαναλαμβάνει ότι πρόκειται απλά για την επίλυση ενός διμερούς ζητήματος χωρίς έξωθεν παρεμβάσεις, ότι η είσοδος της γειτονικής χώρας στο ΝΑΤΟ δήθεν δεν είναι κάτι που αφορά την Ελλάδα, αλλά αποτελεί -πάλι δήθεν- αποκλειστική επιλογή της γειτονικής χώρας.

Και τώρα, εκτός από το χρονοδιάγραμμα της εφαρμογής της συμφωνίας που καθορίζεται από τη νατοϊκή ατζέντα, καθώς και το άρθρο 2 που προβλέπει ρητά την ένταξη σε ΝΑΤΟ και Ευρωπαϊκή Ένωση, έρχεται και το πρωτόκολλο εισδοχής στην ελληνική Βουλή. Είναι μάλιστα χαρακτηριστικό ότι η Συμφωνία των Πρεσπών μπαίνει σε εφαρμογή μόνο μετά την επικύρωση του πρωτοκόλλου από την Ελλάδα, δηλαδή με την έναρξη της διαδικασίας ένταξης της γείτονος στο ΝΑΤΟ.

Επιβεβαιώνεται απλά ότι η Κυβέρνηση αποτελεί το καλύτερο βαποράκι των Ηνωμένων Πολιτειών Αμερικής στα Βαλκάνια και την ευρύτερη περιοχή. Γι’ αυτό άλλωστε δεν κρύβουν και τη χαρά τους οι αξιωματούχοι του ΝΑΤΟ, της Ευρωπαϊκής Ένωσης, οι εκπρόσωποι των ΗΠΑ, ο Αμερικανός πρέσβης, που έσπευσαν πρώτοι να χαιρετίσουν την κύρωση της συμφωνίας από τη Βουλή και την ίδια στιγμή που στελέχη του ΣΥΡΙΖΑ γελοιοποιούνταν σε καθημερινή βάση μπροστά στον ελληνικό λαό, λέγοντας ότι πρόκειται μάλιστα για συμφωνία με αντιιμπεριαλιστικό περιεχόμενο.

Η Κυβέρνηση, λοιπόν, δεν μπορεί να κρύψει πια ότι η συμφωνία αποτελεί άλλο έναν κρίκο των ιμπεριαλιστικών διευθετήσεων στην περιοχή μας. Είναι διευθετήσεις που ρίχνουν λάδι στη φωτιά των ανταγωνισμών μεταξύ ΗΠΑ - Ρωσίας, καθιστώντας τη χώρα μας μεγάλο μαγνήτη νέων κινδύνων στο πλαίσιο της κλιμάκωσης της αντιπαράθεσης.

Οι εξελίξεις αυτές βάζουν σε πρώτο πλάνο τον νατοϊκό χαρακτήρα της συμφωνίας και ακυρώνουν την προσπάθεια της Κυβέρνησης να το υποβαθμίσει. Όλοι πλέον καταλαβαίνουν ότι ο ΣΥΡΙΖΑ εντείνει την προσπάθειά του να ξεπλύνει την ιμπεριαλιστική συμμαχία.

Μετά τις φιλοφρονήσεις του Πρωθυπουργού στον Τραμπ, καλεί το λαό να πει και ευχαριστώ που πρωτοστατεί στην ενίσχυση του ΝΑΤΟ, επαναφέροντας όλα τα σκουριασμένα επιχειρήματα περί δήθεν ότι το ΝΑΤΟ είναι παράγοντας ειρήνης και ασφάλειας, ειρήνης και φιλίας με τους γείτονες λαούς.

Και μια και μιλάμε για τον Τραμπ, ξέρετε πάρα πολύ καλά ότι οι φίλοι σας οι Αμερικανοί απειλούν ανοιχτά -για να μιλάμε καθαρά εδώ μέσα- προετοιμάζουν ανοιχτή στρατιωτική επέμβαση στη Βενεζουέλα μαζί με τις σύμμαχες κυβερνήσεις τους στη Λατινική Αμερική και την Ευρωπαϊκή Ένωση.

Και βέβαια, δεν χρειάζεται να προσπαθήσουν πολύ οι Ηνωμένες Πολιτείες και οι σύμμαχοί τους για να δικαιολογήσουν την ανοιχτή επέμβαση στα εσωτερικά μιας χώρας. Ξέρουμε πια πώς προετοιμάζονται οι επεμβάσεις. Ο λαός μας έχει αποκτήσει πλούσια πείρα. Θυμάται πολύ καλά και τα ψέματα που είπαν τότε για να κάνουν τους βομβαρδισμούς στη Γιουγκοσλαβία και τα ψέματα επίσης για το Αφγανιστάν, το Ιράκ, τη Λιβύη και τα απανωτά ψέματα για τη Συρία, που ο λαός της ζει το δράμα του πολέμου, του ξεριζωμού, της προσφυγιάς.

Ο λαός μας θυμάται όλα τα προσχήματα που αξιοποίησαν ένα προς ένα. Πότε τους έπιανε ο πόνος για τα δικαιώματα των μειονοτήτων, πότε ανακάλυπταν όπλα μαζικής καταστροφής, πότε σήκωναν τη σημαία της δήθεν καταπολέμησης της τρομοκρατίας. Και μετά, αφού πρώτα είχαν ισοπεδωθεί χώρες, αφού πρώτα είχαν δολοφονηθεί, είχαν ξεριζωθεί λαοί, αφού είχαν ξαναχαρακτεί τα σύνορα με το αίμα αυτών των λαών, αποκαλύπτονταν ότι όλα αυτά ήταν αέρας κοπανιστός, ότι τίποτα από αυτά δεν ίσχυε.

Και βέβαια, δεν τους έπιανε ο πόνος για τους λαούς αυτών των χωρών, γιατί οι κυβερνήσεις αυτών των λαών κυρίως δεν ήταν απολύτως ευθυγραμμισμένες με τα οικονομικά και γεωπολιτικά συμφέροντα των Ηνωμένων Πολιτειών Αμερικής, του ΝΑΤΟ, της Ευρωπαϊκής Ένωσης. Αυτή είναι η απόλυτη αλήθεια, είτε σας αρέσει είτε δεν σας αρέσει αυτό.

Η θέση αρχών του ΚΚΕ είναι ξεκάθαρη και διαχρονική. Μόνο ο λαός κάθε χώρας είναι αρμόδιος να επιλέξει ποιον πρόεδρο και ποια κυβέρνηση θα έχει. Και δεν έχει το δικαίωμα κανείς να παρεμβαίνει και να υποδεικνύει σε έναν λαό τι πρέπει να γίνει και πολύ περισσότερο να επεμβαίνει. Μπορεί κάποιος να διαφωνεί όσο θέλει με ένα καθεστώς, με την οικονομική, την κοινωνική πολιτική, την εξωτερική πολιτική μιας κυβέρνησης. Δεν μπορεί, όμως, να ανέχεται ξένες ιμπεριαλιστικές δυνάμεις να απειλούν με επέμβαση και να αναγνωρίζουν ανδρείκελα που οι ίδιες έχουν προωθήσει.

Και εδώ, κύριοι του ΣΥΡΙΖΑ, δίνετε πάλι ένα ρεσιτάλ υποκρισίας. Και απευθυνόμαστε σε εσάς, γιατί τους υπόλοιπους τους ξέρουμε και διαχρονικά έχουν τοποθετηθεί γι’ αυτά τα ζητήματα. Όσο κι αν ψάξει κανείς τις δηλώσεις των στελεχών σας, για παράδειγμα για τη Βενεζουέλα, δεν θα βρει ούτε μία φορά μία αναφορά στις Ηνωμένες Πολιτείες Αμερικής, η οποία πρωτοστατεί σε αυτήν την ιστορία, απειλώντας ακόμα και με στρατιωτική επέμβαση.

Και η υποκρισία γίνεται ακόμα μεγαλύτερη μετά τις δηλώσεις του Υπουργείου Εξωτερικών σας, όπου στηρίζεται η Ευρωπαϊκή Ένωση στην προσπάθειά της να επέμβει και αυτή στα εσωτερικά της Βενεζουέλας, μέσω ενός σχήματος διεθνούς επιτροπείας με χώρες όπως η Ισπανία, που έχουν ήδη αναγνωρίσει τον Γκουαϊδό ως Πρόεδρο.

Η Ευρώπη του Sanchez, του Costa και όλων αυτών των σοσιαλδημοκρατών, που φιγουράρουν πρώτοι και καλύτεροι στο ονομαζόμενο «προοδευτικό μέτωπο» που θέλετε να φτιάξετε στην Ευρώπη, είναι οι πρώτοι που έτρεξαν να στηρίξουν το πραξικόπημα των Αμερικανών στη Βενεζουέλα μαζί με το λαϊκό κόμμα, τους νεοφιλελεύθερους, τους άλλους φασίστες και ακροδεξιούς της περιοχής. Έτσι ξεκινάει η πρόοδός σας, με ανοιχτές επεμβάσεις στα εσωτερικά χωρών.

Πρόκειται για πραγματική πρόκληση από την Κυβέρνηση, για προσβολή στα χιλιάδες θύματα των ιμπεριαλιστικών επεμβάσεων, των πολέμων που έχουν εξαπολύσει οι ΗΠΑ, το ΝΑΤΟ σε βάρος των λαών των Βαλκανίων, της Μέσης Ανατολής και αλλού. Είναι πρόκληση την ίδια στιγμή που κάθε κίνηση του ΝΑΤΟ, προστιθέμενη στην προηγούμενή του, επιβεβαιώνει ότι ετοιμάζεται και για στρατιωτικές πολεμικές συγκρούσεις.

Πόση ασφάλεια μπορούν να νιώθουν οι λαοί στα Βαλκάνια από την ενίσχυση αυτών των σχεδιασμών, όταν οι τελευταίες στρατιωτικές ασκήσεις του ΝΑΤΟ με δεκάδες χιλιάδες στρατιωτών, με τη συμμετοχή και της Ελλάδας, παραπέμπουν ουσιαστικά σε πολεμική προπαρασκευή;

Ποια σταθερότητα εξασφαλίζεται με το ΝΑΤΟ να διακηρύττει ότι ετοιμάζει τα λεγόμενα τέσσερα τριαντάρια, δηλαδή δυνάμεις ταχείας επέμβασης σε διάταξη μάχης; Ποια ειρήνη εξασφαλίζεται για τους λαούς με το δόγμα για το πρώτο πυρηνικό πλήγμα του ΝΑΤΟ;

Τι σόι σταθερότητα είναι αυτή που εξασφαλίζεται σε μία περίοδο που ΗΠΑ, ΝΑΤΟ, Ευρωπαϊκή Ένωση ανοίγουν ζητήματα αλλαγής συνόρων στα Βαλκάνια, όπως μεταξύ Σερβίας, Κοσσυφοπεδίου, Αλβανίας, επιβεβαιώνοντας ότι οι διευθετήσεις που φέρουν τη σφραγίδα τους είναι εξ αρχής ναρκοθετημένες και προετοιμάζουν τις επόμενες κρίσεις και εντάσεις; Σε αυτούς τους σχεδιασμούς εντάσσεται και η Συμφωνία των Πρεσπών. Γι’ αυτό και εμπεριέχει ολοζώντανα τα σπέρματα του αλυτρωτισμού, όπως αυτά που άνοιξαν τον κύκλο του αίματος στα Βαλκάνια, που δεν λέει να κλείσει.

Την ασφάλεια που εγγυώνται το ΝΑΤΟ και η Ευρωπαϊκή Ένωση την έχουν δοκιμάσει στο πετσί τους οι λαοί των Βαλκανίων με τον διαμελισμό της Γιουγκοσλαβίας, τη διαρκή υποδαύλιση μειονοτικών και εθνικιστικών ζητημάτων, τη συγκρότηση κρατών-προτεκτοράτων, τη δημιουργία τεράστιων βάσεων πολεμικής εφόρμησης στην περιοχή, όπως στο Κοσσυφοπέδιο.

Τη σταθερότητα του ΝΑΤΟ την έχει δοκιμάσει και ο ελληνικός λαός στις ελληνοτουρκικές σχέσεις, στη διαρκή αμφισβήτηση των κυριαρχικών δικαιωμάτων με τις ευλογίες αυτής της ιμπεριαλιστικής συμμαχίας που δεν αναγνωρίζει σύνορα στο Αιγαίο. Αυτήν τη σταθερότητα τη δοκιμάζει και με την άλλη σύμμαχο, την Αλβανία, που η αστική της τάξη συνεχίζει τις προκλήσεις στο πλαίσιο του μεγαλοϊδεατισμού της για τη μεγάλη Αλβανία.

Οδηγός της Κυβέρνησης για τους ρόλους που αναλαμβάνει δεν είναι η ασφάλεια για τον λαό και οι σχέσεις αλληλεγγύης με τους γειτονικούς λαούς, αλλά η γεωστρατηγική αναβάθμιση της εγχώριας άρχουσας τάξης, η αναζήτηση νέων πεδίων κερδοφορίας για τα συμφέροντά της.

Αυτός ο στόχος, που περιγράφεται από τις πομπώδεις εκφράσεις των διαφόρων στελεχών του ΣΥΡΙΖΑ περί Ελλάδας ηγέτιδας δύναμης στα Βαλκάνια, αντικειμενικά κουβαλάει την εμπλοκή σε αυτούς τους ιμπεριαλιστικούς σχεδιασμούς, αποτελώντας την άλλη όψη, βέβαια, της αντιλαϊκής επιδρομής στην εργατική τάξη και τα λαϊκά στρώματα με όλους αυτούς τους αντιλαϊκούς νόμους των μνημονίων, που είναι εν πλήρει ισχύ.

Για να τα δούμε όλα αυτά πιο αναλυτικά και συγκεκριμένα, γιατί πραγματικά ο κατήφορός σας δεν έχει, δυστυχώς, πάτο.

Νέες αμερικανονατοϊκές διευθετήσεις έχει αναλάβει η Κυβέρνηση ΣΥΡΙΖΑ, μόλις τελειώσει με τη Βόρεια Μακεδονία και την ένταξή της στο ΝΑΤΟ. Άλλωστε οι τροχιοδεικτικές βολές που έριξε για μοντέλο Πρεσπών στη διευθέτηση του Κυπριακού η Κυβέρνηση ΣΥΡΙΖΑ σε αυτό αποσκοπούν.

Το σχόλιο που έκανε ο Έλληνας Πρωθυπουργός κατά τη συνάντησή του με τον Κύπριο Πρόεδρο την προηγούμενη εβδομάδα δεν ήταν καθόλου τυχαίο. Οι δηλώσεις του στην ουσία παραπέμπουν ευθέως σε πιο ενεργή παρέμβαση του αμερικανονατοϊκού παράγοντα στις διαπραγματεύσεις, όπως ακριβώς έγινε και με τη Συμφωνία των Πρεσπών.

Μία τέτοια εξέλιξη θα οδηγήσει σε μεγάλες περιπέτειες τον κυπριακό λαό, καθώς δεν είναι δυνατό αυτοί που υπέθαλψαν την τούρκικη εισβολή και ανέχονται εδώ και σαράντα πέντε χρόνια την τούρκικη κατοχή, να είναι παράγοντας μιας δίκαιης και βιώσιμης λύσης στο Κυπριακό. Αυτό άλλωστε αποδεικνύει και η ένταξη της Κύπρου στην Ευρωπαϊκή Ένωση, στο πλαίσιο της οποίας διαιωνίζεται επίσης το πρόβλημα και αναζητείται διχοτομική λύση στην ουσία δύο κρατών.

Το παζάρι για το Κυπριακό είναι μέρος του παζλ των διευθετήσεων στη νοτιοανατολική Μεσόγειο, που αποτελεί μαγνήτη γεωπολιτικών και επενδυτικών σχεδίων και ανταγωνισμών. Εδώ η Κυβέρνηση ΣΥΡΙΖΑ αναλαμβάνει αποστολές για την υπεράσπιση και προώθηση αυτών των συμφερόντων.

Πλήρως στρατευμένη στον νατοϊκό στόχο για διατήρηση της Τουρκίας στο δυτικό στρατόπεδο και για ανάσχεση της ρώσικης επιρροής στην ευρύτερη περιοχή, η Κυβέρνηση ΣΥΡΙΖΑ διεκδικεί αναβαθμισμένο ρόλο για το ελληνικό μεγάλο κεφάλαιο σε μια περιοχή όπου διασταυρώνονται ανταγωνιστικά σχέδια σε μέτωπα, όπως αυτό της Συρίας και συνολικότερα της Μέσης Ανατολής.

Επιδίωξή της είναι να προχωρήσει ο αμερικανονατοϊκός σχεδιασμός και μέσα από εκεί να κατοχυρώσει τον ρόλο του προτιμώμενου εταίρου των ΗΠΑ στην περιοχή.

Σε αυτήν την κατεύθυνση η Ελλάδα αναλαμβάνει ενεργό ρόλο, όπως φάνηκε και στην 5η Σύνοδο Κορυφής των Μεσογειακών Κρατών της Ευρωπαϊκής Ένωσης που έγινε πριν δέκα, περίπου, ημέρες στην κυπριακή πρωτεύουσα, ιεραρχώντας μεγάλα σχέδια στον στρατηγικής σημασίας κλάδο της ενέργειας.

Θυμίζουμε ότι τα μονοπώλια Γαλλίας και Ιταλίας διατηρούν δικαιώματα έρευνας και εξόρυξης στην κυπριακή ΑΟΖ και επομένως εμπλέκονται άμεσα στον σχεδιασμό και στο παζάρι για τον τρόπο και τον δρόμο διοχέτευσης του φυσικού αερίου στις αγορές.

Έτσι, καθόλου τυχαία στη Διακήρυξη της Λευκωσίας, που εγκρίθηκε, τονίζεται ότι ο στόχος της ενεργειακής ασφάλειας παραμένει κυρίαρχης σημασίας και αναγνωρίζεται ότι η περιοχή της δυτικής και ανατολικής Μεσογείου αποτελεί στρατηγικής σημασίας διάδρομο για την προμήθεια αερίου και ηλεκτρικής ενέργειας μέσω υποδομών αερίου, όπως ο αγωγός «EAST MED».

Είναι περισσότερο από βέβαιο ότι η διευθέτηση του Κυπριακού, στη βάση των διχοτομικών λύσεων που βρίσκονται σταθερά πάνω στο τραπέζι, είναι ψηλά στην ατζέντα των αμερικανονατοϊκών με το βλέμμα στραμμένο και στις αξιώσεις της Τουρκίας να κατοχυρώσει αυξημένο ρόλο στην εκμετάλλευση και μεταφορά υδρογονανθράκων της ανατολικής Μεσογείου.

Γι’ αυτό άλλωστε προωθείται η μεγαλύτερη εμπλοκή του ΝΑΤΟ στη διαδικασία της διαπραγμάτευσης, προκειμένου να αποτελέσει ομπρέλα σε ένα μελλοντικό σύστημα ασφαλείας στην Κύπρο που θα διευκολύνει τη διευθέτηση του Κυπριακού.

Από αυτήν την άποψη δεν μας ξαφνιάζει το γεγονός ότι η ελληνική Κυβέρνηση εξελίσσεται σε κρίκο για τη στενότερη συνεργασία ΝΑΤΟ - Κύπρου και την ενεργότερη παρουσία της ιμπεριαλιστικής συμμαχίας στην περιοχή, διαθέτοντας για αυτόν τον σκοπό και στρατιωτικές υποδομές, βάσεις και μέσα.

Παραπέρα, το γεγονός ότι η Συμφωνία των Πρεσπών πλασάρεται από την Κυβέρνηση και όλους τους εταίρους της ως πρότυπο για άλλες διευθετήσεις προϊδεάζει και για εξελίξεις -εκτός από το Κυπριακό- και στο παζάρι της Σερβίας με τους αλβανόφωνους του Κοσσυφοπεδίου, που σύντομα φαίνεται ότι θα μπει στην τελική του φάση. Ήδη τα σενάρια για ανταλλαγή εδαφών βρίσκονται πάνω στο τραπέζι με κίνδυνο να ανοίξει ο ασκός του Αιόλου και για άλλες αλλαγές συνόρων στην περιοχή, όχι χωρίς εντάσεις και διενέξεις, με τον κίνδυνο να γενικευτούν.

Εύθραυστη είναι για παράδειγμα η κατάσταση και στη Βοσνία - Ερζεγοβίνη, ένα κράτος-μωσαϊκό, όπου ήδη το σέρβικο στοιχείο διεκδικεί μεγαλύτερη αυτονομία.

Ταυτόχρονα, η ενίσχυση του αλβανικού στοιχείου κουμπώνει με το σχέδιο της μεγάλης Αλβανίας, το οποίο σιγοντάρεται τουλάχιστον από τις Ηνωμένες Πολιτείες και προχωράει ήδη με την κατάργηση συνόρων ανάμεσα σε Αλβανία και Κόσσοβο.

Θυμίζουμε ότι η προώθηση του νατοϊκού σχεδιασμού με τη Συμφωνία των Πρεσπών είχε τη σφραγίδα και των εκεί αλβανικών κομμάτων που συγκυβερνούν με τον σοσιαλδημοκράτη Ζάεφ. Τόσο η κατάσταση στη μελλοντική Βόρεια Μακεδονία, όπου διατηρούνται τα σπέρματα αλυτρωτισμού-εθνικισμού, όσο και ο αλβανικός μεγαλοϊδεατισμός μπορούν ανά πάσα στιγμή να αξιοποιηθούν ενεργά στο πλαίσιο αυτών των σχεδίων και των ανταγωνισμών, όπως έχει γίνει πάρα πολλές φορές στο παρελθόν.

Η Ελλάδα, ως γεωπολιτικός μεντεσές των ΗΠΑ στην περιοχή, έχει αναλάβει ρόλο να συμβάλει καθοριστικά, ώστε όλες οι χώρες και οι λαοί τους να μπουν στη στρούγκα του ΝΑΤΟ και της Ευρωπαϊκής Ένωσης. Οι χώρες που δεν είναι μέλη του ΝΑΤΟ στην περιοχή είναι η Σερβία, που διατηρεί όμως και ισχυρούς δεσμούς με τη Ρωσία, αλλά συνεργάζεται και με το ΝΑΤΟ, ενώ σταθερός στόχος είναι να ενταχθεί και στην Ευρωπαϊκή Ένωση, όπως επίσης η Βοσνία - Ερζεγοβίνη, που είναι εκτός ΝΑΤΟ και Ευρωπαϊκής Ένωσης, το Μαυροβούνιο, που είναι στο ΝΑΤΟ, αλλά όχι στην Ευρωπαϊκή Ένωση, όπως και η Αλβανία.

Αυτό, όμως, που παρουσιάζεται από την Κυβέρνηση ως το νέο «ELDORADO» για τους επιχειρηματικούς ομίλους, που θα φέρει τάχα ευημερία και ασφάλεια στα Βαλκάνια με εγγυητές ΝΑΤΟ και Ευρωπαϊκή Ένωση, κρύβει στην πραγματικότητα πολύ μεγάλους κινδύνους και για τον ελληνικό και για τους τους άλλους λαούς.

Η δήθεν σταθερότητα και ασφάλεια του ΝΑΤΟ είναι απάτη, αν παρατηρήσει κανείς την όλο και μεγαλύτερη πολεμική προετοιμασία με τα τεραστίων διαστάσεων γυμνάσια που περικυκλώνουν τη Ρωσία, με το νατοϊκό δόγμα για το πρώτο πυρηνικό πλήγμα, με τη λεγόμενη αντιπυραυλική ασπίδα, με τη μετατροπή του ΝΑΤΟ ή των αυτοτελών στρατιωτικών δομών που αναπτύσσει η Ευρωπαϊκή Ένωση, όπως είναι οι μονάδες ταχείας επέμβασης, σε παγκόσμιους χωροφύλακες.

Η πείρα από τον βρώμικο ρόλο των ΗΠΑ, του ΝΑΤΟ, της Ευρωπαϊκής Ένωσης στα Βαλκάνια και προπάντων το σύγχρονο νατοϊκό δόγμα, που κρατά αναμμένο το φυτίλι σε όλη την περιοχή, πρέπει να αποτελέσει κριτήριο για τον λαό μας για την ανάπτυξη και της αντιιμπεριαλιστικής πάλης ενάντια στην εμπλοκή της Ελλάδας σε επικίνδυνους σχεδιασμούς.

Κυρίες και κύριοι, οι ανταλλαγές επισκέψεων με τον Ερντογάν στην Αθήνα τον Δεκέμβρη του 2017 και τον Τσίπρα στην Κωνσταντινούπολη μόλις προχθές διαφημίστηκαν πάρα πολύ. Οι κυβερνητικές εφημερίδες φιλοξένησαν και τότε και τώρα τίτλους για καθαρές κουβέντες με στόχο τη συνεννόηση. Τα στελέχη του ΣΥΡΙΖΑ μιλούσαν και μιλάνε για κάποιο νέο ξεκίνημα στις σχέσεις των δύο χωρών, για ιστορική επίσκεψη και άλλα σχετικά.

Η πραγματικότητα όμως διαψεύδει κάθε φορά αυτήν την κυβερνητική προπαγάνδα. Σας θυμίζουμε -γιατί εμείς δεν το ξεχνάμε- ότι ο Ερντογάν εδώ, από την Αθήνα, επανέφερε τη θέση για αναθεώρηση της Συνθήκης της Λοζάνης, η οποία αποτελεί τη βάση του καθορισμού των συνόρων ανάμεσα στην Ελλάδα, την Τουρκία και την ευρύτερη περιοχή. Υπερασπίστηκε τη στρατηγική των γκρίζων ζωνών στο Αιγαίο, την κατοχή της Κύπρου, αναβαθμίζοντας συνολικά τις διεκδικήσεις της τουρκικής αστικής τάξης. Έκτοτε τα επαναφέρουν με κάθε ευκαιρία.

Η Κυβέρνηση κρύβει την αλήθεια, όπως έκαναν οι κυβερνήσεις Νέας Δημοκρατίας και ΠΑΣΟΚ, χρησιμοποιώντας μάλιστα τις ίδιες μεγαλοστομίες περί διπλωματικής ικανότητας, με τις κουμπαριές, τις ζεμπεκιές, ως μέσα επίλυσης σοβαρών προβλημάτων, σκεπάζοντας όλοι μαζί τις βαθύτερες αιτίες, επιδιώκοντας να εξαφανίσουν τις στοχεύσεις, τις ευθύνες των αρχουσών τάξεων της περιοχής, τον ρόλο των Αμερικανών και του ΝΑΤΟ στην περιοχή.

Οι τούρκικες παραβιάσεις συνοριακών γραμμών και οι εντάσεις που προκαλούνται δεν είναι περιστασιακές. Είναι αποτέλεσμα σχεδιασμού, έχουν συνέχεια και κλιμάκωση, λειτουργούν σωρευτικά και αποτελούν εφαλτήριο για νέες κρίσεις.

Όσο κι αν προσπαθούν να μας κάνουν να ξεχάσουμε, δεν το καταφέρνουν, γιατί διατηρούνται ατόφια στη συλλογική μνήμη του ελληνικού λαού και η τουρκική εισβολή στην Κύπρο το 1974 και οι κρίσεις του 1976 και 1987, που προκλήθηκαν τότε από τις έρευνες του «Χόρα» και του «Σισμίκ» αντίστοιχα για κοιτάσματα πετρελαίου σε θαλάσσιες περιοχές, που οι ελληνικές κυβερνήσεις θεωρούν ως μέρος της ελληνικής υφαλοκρηπίδας και η κρίση των Ιμίων τον Γενάρη του 1996, που έφερε τις δύο χώρες στα πρόθυρα πολεμικής σύγκρουσης.

Ήταν τότε που ο Πρωθυπουργός Σημίτης είπε εκείνο το περιβόητο «Ευχαριστούμε τις ΗΠΑ», οι οποίες ανέλαβαν μάλιστα και διαμεσολαβητικό ρόλο τότε, που οδήγησε ευθύς αμέσως στις απαράδεκτες συμφωνίες της Κυβέρνησης ΠΑΣΟΚ με την τουρκική Κυβέρνηση, μιλώντας για νόμιμα και ζωτικά συμφέροντα της Τουρκίας στο Αιγαίο, όσο και μετά, για εκκρεμείς συνοριακές διαφορές μεταξύ Ελλάδας και Τουρκίας.

Πρόκειται για σημαντική πείρα που συνδέεται και με τις σημερινές εξελίξεις και με την επόμενη μέρα, πολύ περισσότερο που η αμερικανονατοϊκή παρέμβαση έχει στόχο έναν νέο συμβιβασμό για τη συνεκμετάλλευση του Αιγαίου και των κυπριακών θαλασσίων ζωνών.

Οι μύθοι που καλλιεργεί ο ΣΥΡΙΖΑ και τα διάφορα παπαγαλάκια του για τη Συμφωνία των Πρεσπών και οι πανηγυρισμοί περί ειρήνης και σταθερότητας στα Βαλκάνια, μετά την ένταξη της Πρώην Γιουγκοσλαβικής Δημοκρατίας της Μακεδονίας στο ΝΑΤΟ, καταρρίπτονται από την κατάσταση που επικρατεί στην περιοχή, τα παζάρια για την αλλαγή συνόρων. Διαψεύδονται και από την πορεία των σχέσεων Ελλάδας - Τουρκίας, οι οποίες είναι μέλη του ΝΑΤΟ από το 1952 και επιπλέον συνεργάζονται για την ενταξιακή διαδικασία της Τουρκίας στην Ευρωπαϊκή Ένωση.

Έχουν συνάψει πολλές συμφωνίες προς όφελος των καπιταλιστών -εκατέρωθεν και των δύο πλευρών- αλλά οι εντάσεις διαιωνίζονται. Αυτά είναι επίσης συγκεκριμένα, παρ’ ότι θέλουν να μας κάνουν να τα ξεχάσουμε ή έστω να τα υποβαθμίσουμε ως προβλήματα, ως ζητήματα.

Παραμένει το casus belli σε περίπτωση που η Ελλάδα επεκτείνει την αιγιαλίτιδα ζώνη, τα χωρικά ύδατα από τα 6 στα 12 ναυτικά μίλια, σύμφωνα με τις προβλέψεις της Διεθνούς Σύμβασης για το Δίκαιο της Θάλασσας του 1982. Χιλιάδες τουρκικές παραβιάσεις σημειώνονται για πολλά χρόνια μέχρι σήμερα.

Το ποιοτικό στοιχείο είναι η συνεχής διαχρονική αμφισβήτηση και παραβίαση των συνόρων και οι εντάσεις που αυτές προκαλούν, ανάλογα με τη χρονική συγκυρία, τον επιχειρησιακό σχεδιασμό, τον χαρακτήρα του περιστατικού και των κινήσεων των ελληνικών Ενόπλων Δυνάμεων, το επίπεδο επικινδυνότητας κάθε εμπλοκής, τον κίνδυνο ατυχήματος και τόσα άλλα.

Μας προειδοποιούν επίσης οι δεκάδες τούρκικες Navtex ή Notam, με τις οποίες ανακοινώνεται η δέσμευση εναέριου ή θαλάσσιου χώρου της Ελλάδας ή της Κύπρου για στρατιωτικές ασκήσεις, για έρευνες, για γεωτρήσεις, για υδρογονάνθρακες. Οι κινήσεις αυτές έχουν αναβαθμιστεί το τελευταίο διάστημα, όπως δείχνει και το πέρα-δώθε του ερευνητικού πλοίου «ΜΠΑΡΜΠΑΡΟΣ» και του γεωτρύπανου «ΠΟΡΘΗΤΗΣ» και αυτό μπορεί να αποτελέσει πηγή εντάσεων που ξεπερνούν τα καθιερωμένα. Η κατάσταση περιπλέκεται με τη συμφωνία που έχει συνάψει η τουρκική κρατική εταιρεία πετρελαίου με τις αρχές του ψευδοκράτους για τη διεξαγωγή σχετικών ερευνών.

Σε αυτά προστίθενται και διάφορες δηλώσεις του Ερντογάν, στελεχών της Κυβέρνησης και της αστικής αντιπολίτευσης της Τουρκίας για «γαλάζια πατρίδα», τις απειλές χρησιμοποίησης στρατιωτικών δυνάμεων και οι παρεμβάσεις στη Θράκη.

Παράλληλα με αυτά τα γεγονότα, σημειώνονται επεμβάσεις του τουρκικού κράτους στην ευρύτερη περιοχή. Και αυτό επίσης δεν πρέπει να το ξεχνάμε. Εκτός από την Κύπρο κάνει στρατιωτικές επιχειρήσεις και διατηρεί βάση στη Συρία και σήμερα ετοιμάζεται για στρατιωτική επέμβαση στο Μανμπίτζ, απειλώντας τον κουρδικό πληθυσμό.

Διατηρεί δεκαπέντε στρατόπεδα του τουρκικού στρατού στο βόρειο Ιράκ που επιχειρεί εντός της χώρας. Έχει στρατιωτικές βάσεις στη Σομαλία κοντά στον στρατηγικής σημασίας Κόλπο του Άντεν και τα στενά στην Ερυθρά Θάλασσα και τον Ινδικό Ωκεανό. Έχει βάση στο Κατάρ με πέντε χιλιάδες στρατιώτες και εγκαταστάσεις για πολεμικά πλοία και αεροσκάφη και άλλα. Προσβλέπει σε βάσεις στο Σουδάν.

Η Τουρκική παρουσία στα Βαλκάνια αναβαθμίζεται οικονομικά, πολιτικά, στρατιωτικά, στην Αλβανία, στην πρώην Γιουγκοσλαβική Δημοκρατία της Μακεδονίας, στη Βοσνία - Ερζεγοβίνη και αλλού. Και όλα αυτά δεν είναι ούτε fake news ούτε είναι γενικά πολεμικές επιχειρήσεις ή στρατιωτικές βάσεις από αέρος ή μέσω ηλεκτρονικών απλά συστημάτων. Είναι και με στρατό και με ενεργή παρουσία σε αυτές τις χώρες, μάλιστα, για χώρα μέλος του ΝΑΤΟ δίπλα στην Ελλάδα. Το ίδιο βέβαια επιδιώκει αντίστοιχα, από ό,τι φαίνεται, να προωθήσει και η ελληνική Κυβέρνηση, η Ελλάδα.

Ο στόχος για τη μετατροπή της Τουρκίας σε ενεργειακό κόμβο προωθείται τόσο σε συνεργασία με την Ευρωπαϊκή Ένωση για τη μεταφορά του αζέρικου φυσικού αερίου στην Ευρώπη μέσω του Τap, όσο και με τη Ρωσία με τον αγωγό Turkish Stream.

Ενισχύεται επίσης η οικονομική συνεργασία της Τουρκίας με τη Ρωσία. Ολοκληρώθηκε το χτίσιμο του τουρκικού πυρηνικού σταθμού Ακούγιου και συνάμα μέσα από αντιθέσεις, παρεμβαίνουν από κοινού στις εξελίξεις στη Συρία.

Ταυτόχρονα, έχει συμφωνηθεί η αγορά του ρωσικού πυραυλικού συστήματος S-400 που έχει προκαλέσει την αντίδραση του ΝΑΤΟ και των ΗΠΑ, με τις οποίες η Τουρκία διαπραγματεύεται την αγορά των σύγχρονων αεροσκαφών F-35 και στο παζάρι έχει μπει η απόκτηση του αμερικανικού πυραυλικού συστήματος PATRIOT.

Οι αμερικανοτουρκικές σχέσεις είναι παραδοσιακές και έχουν χρησιμοποιηθεί ως αιχμή κατά της τότε Σοβιετικής Ένωσης. Τα τελευταία χρόνια, όμως, οξύνονται οι αντιθέσεις ανάμεσα στις δύο χώρες. Οι ρωσοτουρκικές σχέσεις, η στήριξη των ΗΠΑ στους Κούρδους της Συρίας και ο εξοπλισμός των «Μονάδων Υπεράσπισης του Λαού», όπως λέγονται, έχουν οδηγήσει σε νέες αντιπαραθέσεις.

Οι λαοί, βέβαια, δεν μένουν με σταυρωμένα χέρια. Την κατεύθυνση της πάλης τη δείχνει η θέση μας. Και αν τα λέμε αυτά, είναι για να δούμε όλο το γεωστρατηγικό παιχνίδι, να δούμε το σύνολο των αντιθέσεων, να δούμε πού εντάσσεται αυτή η στρατηγική της ελληνικής Κυβέρνησης, η οποία με πολύ γρήγορα βήματα προωθήθηκε αυτά τα τέσσερα τελευταία χρόνια που η Κυβέρνηση της δήθεν Αριστεράς είναι στην εξουσία και ο λαός μας να αποφασίσει και να γίνει βασικό κριτήριο στην πάλη του.

Για παράδειγμα, το Κομμουνιστικό Κόμμα Τουρκίας και το Κομμουνιστικό Κόμμα Ελλάδος έχουν εκφράσει από κοινού την έντονη ανησυχία τους για τις εξελίξεις και στο Αιγαίο και στην Ανατολική Μεσόγειο και στα Βαλκάνια και έχουν εναντιωθεί σε κάθε περίπτωση θερμής πολεμικής εμπλοκής. Έχουν εκφράσει την αντίθεσή τους σε παραβιάσεις συνόρων στο Αιγαίο και την αμφισβήτηση διεθνών συνθηκών που έχουν καθορίσει τα σύνορα.

Το ΚΚΕ και το ΚΚ Τουρκίας υποστηρίζουν τη θέση για μη αλλαγή των συνόρων και των συνθηκών που τα καθαρίζουν και παλεύουν για απεμπλοκή των δύο χωρών από τους ιμπεριαλιστικούς σχεδιασμούς, για επιστροφή των στρατιωτικών δυνάμεων από νατοϊκές και άλλες ιμπεριαλιστικές αποστολές εκτός συνόρων. Απαιτούν να φύγει το ΝΑΤΟ από το Αιγαίο. Και καταλαβαίνετε τι σημαίνει αυτό για τους Τούρκους κομμουνιστές, για τον τουρκικό λαό που αγωνίζεται στις συνθήκες μιας κυβέρνησης Ερντογάν.

Οι λαοί της Τουρκίας και της Ελλάδας, όπως και όλοι οι λαοί των Βαλκανίων, δεν έχουν να μοιράσουν τίποτε μεταξύ τους. Έχουν συμφέρον να διεκδικήσουν να ζουν ειρηνικά, να παλεύουν για το κοινό τους μέλλον, για την κατάργηση, τελικά, οποιασδήποτε εκμετάλλευσης και βαρβαρότητας.

Η πείρα έχει αποδείξει ότι η συμμετοχή των χωρών μας στο ΝΑΤΟ, η επέκταση αυτού του στρατιωτικού ιμπεριαλιστικού κέντρου σε όλη την περιοχή, στρέφεται κατά των λαών και της ειρήνης και τα κομμουνιστικά, τα εργατικά κόμματα, τα πραγματικά αντι-ιμπεριαλιστικά, φιλειρηνικά κινήματα, συνεχίζουν την πάλη τους για την αποδέσμευση των χωρών μας από το ΝΑΤΟ.

Η Ευρωπαϊκή Ένωση είναι διακρατική ένωση του κεφαλαίου και γίνεται συνεχώς επικίνδυνη για τα λαϊκά συμφέροντα. Όλα αυτά τα κόμματα είναι κατά της ένταξης νέων χωρών στην Ευρωπαϊκή Ένωση και υποστηρίζουμε το δικαίωμα του κάθε λαού να αγωνίζεται για την αποδέσμευση από αυτές τις ιμπεριαλιστικές ενώσεις, στόχο, βέβαια, που, όπως ξέρετε, παλεύει διαχρονικά και με συνέπεια το ΚΚΕ.

Απευθυνόμαστε από κοινού στους λαούς όλων των χωρών της περιοχής. Τους καλούμε να δυναμώσουν τον αγώνα κατά αυτού του συστήματος που γεννά οικονομικές κρίσεις, φτώχεια, ανεργία, προσφυγιά, μορφωτική και πολιτιστική υποβάθμιση, επεμβάσεις και ιμπεριαλιστικούς πολέμους. Καλούμε σε ενίσχυση των προσπαθειών, σε ενότητα της εργατικής τάξης, σε κοινωνική συμμαχία με όλα τα καταπιεζόμενα από τα μονοπώλια λαϊκά στρώματα, για να αναπτυχθεί η πάλη για την εργατική εξουσία, που στις μέρες μας είναι περισσότερο αναγκαία από ποτέ.

Αυτή είναι η γνήσια πατριωτική και βαθιά διεθνιστική στάση των κομμουνιστών, των εργαζομένων, των λαών της περιοχής. Οι εργαζόμενοι πρέπει να κάνουν κριτήριο επιλογής και στάσης όλες αυτές τις εξελίξεις, να δουν ταυτόχρονα ότι γύρω από αυτά τα καυτά ζητήματα υπάρχει η απόλυτη σύγκλιση ανάμεσα σε όλα τα αστικά κόμματα εδώ μέσα, ότι μπροστά σε αυτές τις επιδιώξεις που μυρίζουν μπαρούτι, γίνονται σκόνη οι «κόκκινες γραμμές», οι κάλπικοι διαχωρισμοί μεταξύ προόδου και συντήρησης που υψώνει ο ΣΥΡΙΖΑ.

Πρέπει να γίνει κριτήριο για ανθρώπους που νιώθουν αριστεροί, προοδευτικοί, ριζοσπάστες, δημοκράτες, αυτή η άθλια προσπάθεια εξωραϊσμού των ιμπεριαλιστικών σχεδιασμών από την Κυβέρνηση, ο ρόλος στρατολόγου που αναλαμβάνει για να εγκλωβιστεί όχι μόνο ο δικός μας λαός, αλλά και άλλοι λαοί γύρω-τριγύρω στο ΝΑΤΟ και την Ευρωπαϊκή Ένωση.

Πρέπει να δυναμώσει το ρεύμα αντίθεσης στην εμπλοκή της χώρας σε αυτούς τους σχεδιασμούς, σε συμπόρευση με το Κομμουνιστικό Κόμμα Ελλάδας, τη μόνη πολιτική δύναμη που παλεύει, πραγματικά, σε αυτή την κατεύθυνση, καθαρά και ξάστερα.

Με όλα αυτά είναι φανερό, βέβαια, ότι σήμερα καταψηφίζουμε. Λέμε ένα πελώριο «όχι» στην ένταξη της γειτονικής χώρας στον στρατιωτικό, πολεμικό, δολοφονικό οργανισμό - μηχανισμό του ΝΑΤΟ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Θεοδωράκης.

**ΣΤΑΥΡΟΣ ΘΕΟΔΩΡΑΚΗΣ:** Εκπλήσσομαι, κυρίες και κύριοι, γιατί εξ αριστερών μου έχω έναν κυβερνητικό σχηματισμό, ο οποίος θα ψηφίσει υπέρ μιας νατοϊκής επιλογής, αλλά ταυτόχρονα αυτός ο ίδιος…

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Όχι όλοι εξ’ αριστερών!

**ΣΤΑΥΡΟΣ ΘΕΟΔΩΡΑΚΗΣ:** Έχετε δίκιο, αλλά αντιλαμβάνεστε ότι απευθύνομαι στους συντρόφους του ΣΥΡΙΖΑ και όχι σε εσάς.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Για τα Πρακτικά το λέω.

**ΣΤΑΥΡΟΣ ΘΕΟΔΩΡΑΚΗΣ:** Λέω, λοιπόν, ότι εξ’ αριστερών μου έχω έναν κυβερνητικό σχηματισμό, ο όποιος θα ψηφίσει υπέρ μας νατοϊκής επιλογής, αλλά ταυτόχρονα αυτός ο ίδιος κυβερνητικός σχηματισμός συνεχίζει να χειροκροτεί το καθεστώς Μαδούρο.

Εκπλήσσομαι γιατί εκ δεξιών μου έχω έναν αντιπολιτευτικό σχηματισμό, ο οποίος υποστηρίζει την πολιτική του ΝΑΤΟ και χθες και αύριο και πάντα, αλλά σήμερα θα ψηφίσει «όχι» στην ένταξη μιας μικρής βαλκανικής χώρας στο ΝΑΤΟ.

Εκπλήσσομαι, αλλά κυρίως συμπαρίσταμαι στον ελληνικό λαό, ο οποίος προσπαθεί να καταλάβει τι ακριβώς γίνεται στη χώρα του. Κυβερνήσεις που στηρίζονται σε πληρεξούσια Βουλευτών, Βουλευτές που αλλάζουν κόμματα και άποψη ανάλογα με την ημέρα και την ώρα και πολιτικοί που καθοδηγούνται μόνο από δημοσκόπους και διαφημιστές. Καμμία αρχή, κανένας πυρήνας και πολύ φοβάμαι ότι δεν υπάρχει καν σπονδυλική στήλη. Ό,τι να ’ναι, αρκεί αυτό το «ό,τι να ’ναι» να μεταφράζεται σε ψηφαλάκια!

Να επεκταθεί το ΝΑΤΟ στα Βαλκάνια; Αυτό είναι ένα παλιό, διαχρονικό ερώτημα. ΣΥΡΙΖΑ «ναι», Νέα Δημοκρατία «όχι». Και μετά απορούμε γιατί ο κόσμος έχει χάσει κάθε εμπιστοσύνη στους πολιτικούς.

Θέλω εδώ, κυρίες και κύριοι, να απαντήσω στους πολέμιους του κινήματός μας, που τάχα αναρωτιούνται γιατί ψηφίσαμε εμείς τη Συμφωνία των Πρεσπών και γιατί ψηφίζουμε σήμερα την εισδοχή της μικρής αυτής βαλκανικής χώρας στο ΝΑΤΟ. Παριστάνουν πώς δεν γνωρίζουν επίσημες θέσεις, προσωπικές δηλώσεις, αποφάσεις συνεδρίων και οργάνων.

Κι επειδή οι θεωρίες συνομωσίας τώρα με το «Netflix» είναι πια ψωμοτύρι, ο κάθε πικραμένος γράφει κι ένα δικό του τρελό σενάριο. Πρόσεξτε: Τι πιέσεις ασκούσε η αμερικανική πρεσβεία; Τι ρόλο έπαιξε ο πρέσβης, ο Πάιατ, σε αυτή την ψήφιση της συμφωνίας; Μάλιστα, ακούστε.

Ο πρώτος παραλογισμός: Να διαδίδεις ότι κάποιος πιέζει κάποιον για να κάνει αυτά που ήδη έχει αποφασίσει να κάνει και που ήδη έχει δηλώσει με πολλές δηλώσεις δημοσίως ότι θα τα κάνει.

Ας παραβλέψουμε, όμως, αυτό το λογικό χάσμα και να πάμε σε μία άλλη σκέψη.

Εάν δεχθούμε, κυρίες και κύριοι Βουλευτές, ότι μια πρεσβεία πιέζει Έλληνες πολιτικούς να πουν «ναι» σε μια συμφωνία, τότε –φαντάζομαι- είναι λογικό να υποθέσουμε ότι μια άλλη πρεσβεία, που θέλει διακαώς το «όχι», πιέζει αντιστοίχως κάποιους άλλους Έλληνες πολιτικούς. Εκτός εάν μας πείτε το πλέον κομμουνιστικό, ότι μόνο οι Αμερικανοί πιέζουν και όλοι οι άλλοι κάνουν απλώς δεήσεις και ανάβουν κεριά. Εάν, λοιπόν, όλοι πιέζουν, εάν όλες οι πρεσβείες πιέζουν, όσοι ψήφισαν «όχι» το έκαναν, επειδή άκουσαν τη ρωσική Πρεσβεία;

Θα συμβούλευα κάποια στελέχη της Νέας Δημοκρατίας να αλλάξουν ρότα. Γιατί έτσι όπως πάνε τους βλέπω στην επόμενη επέτειο του Πολυτεχνείου να διαδηλώνουν «αλά μπρατσέτα» Σκουρλέτης και Γεωργιάδης μαζί, έξω από την Πρεσβεία των Ηνωμένων Πολιτειών, «φονιάδες των λαών Αμερικάνοι».

Ας επιστρέψουμε, όμως, στην πραγματικότητα. Το Ποτάμι δεν θέλει Βαλκάνια με μαύρες τρύπες. Η Βόρεια Μακεδονία πρέπει να μπει στο ΝΑΤΟ. Να μην αφήσουμε τα γεγονότα στην τύχη τους. Να πάρουμε πρωτοβουλίες και να βγούμε κερδισμένοι από τη συμφωνία. Να τους φέρουμε κοντά μας, να συνεργαστούμε, να τους βοηθήσουμε, να τους παρέχουμε στρατιωτική εκπαίδευση και να εντείνουμε την εμπορική και επιχειρηματική μας δραστηριότητα.

Διαφωνείτε πραγματικά, κύριοι της Νέας Δημοκρατίας, με την επέκταση του ΝΑΤΟ στη Βαλκανική; Διαφωνείτε; Το έχετε ξαναπεί; Όχι. Άλλος είναι ο στόχος, άλλος είναι ο σκοπός. Να μείνετε εσείς άσπιλοι και αμόλυντοι και να βγάλουν πάλι για τη χώρα κάποιοι άλλοι τα κάστανα από τη φωτιά. Και συνεχίζετε να ποτίζετε με έναν τυφλό εθνικισμό τους Έλληνες. Δεν υπάρχουν, όμως, αλά καρτ Ευρωπαίοι. Δεν υπάρχει Ευρώπη του εθνικισμού και δεν γίνεται κάποιος ευρωπαϊστής, επειδή αρθρογραφεί για τον λαϊκισμό των άλλων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Επιμένετε, κύριοι της Αξιωματικής Αντιπολίτευσης, να έχετε πρώτο θέμα στην ατζέντα σας το ξεπούλημα, όπως λέτε, της Μακεδονίας. Επιμένετε να αρνείστε μία επιλογή ειρήνης, ασφάλειας και σταθερότητας στα Βαλκάνια.

Προσέξτε με. Σας ρωτούν, ας πούμε, για την ψήφο των παιδιών που έχουν φύγει στα χρόνια της κρίσης στο εξωτερικό και εσείς το γυρνάτε στο ξεπούλημα της Μακεδονίας. Σας ρωτούν για τις υφαρπαγές Βουλευτών. Εσείς μιλάτε πάλι για το ξεπούλημα της Μακεδονίας.

Επιτρέψτε μου, λοιπόν, με κάθε ειλικρίνεια και με αληθινή απορία να σας ρωτήσω το εξής: Θεωρείτε αυτήν τη συμφωνία καταστροφική. Θεωρείτε αυτήν τη συμφωνία βλαπτική για τα ελληνικά συμφέροντα. Τότε, γιατί δεν κάνετε το αυτονόητο, γιατί δεν ξεκαθαρίζετε στον ελληνικό λαό απλά και σύντομα ότι ως επόμενη κυβέρνηση θα θέσετε από την πρώτη ημέρα βέτο στην ενταξιακή πορεία των γειτόνων μας στην Ευρωπαϊκή Ένωση;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ποιος το είπε αυτό;

**ΘΕΟΔΩΡΑ ΜΠΑΚΟΓΙΑΝΝΗ:** Δεν έχει πει κανείς τέτοιο πράγμα.

**ΣΤΑΥΡΟΣ ΘΕΟΔΩΡΑΚΗΣ:** Να πείτε στον ελληνικό λαό…

**ΘΕΟΔΩΡΑ ΜΠΑΚΟΓΙΑΝΝΗ:** Για όνομα του Θεού! Δεν έχει πει κανείς τέτοιο πράγμα.

**ΣΤΑΥΡΟΣ ΘΕΟΔΩΡΑΚΗΣ:** Ακούστε με, κυρία Μπακογιάννη, κύριε Κουμουτσάκο. Δεν το έχετε πει.

**ΘΕΟΔΩΡΑ ΜΠΑΚΟΓΙΑΝΝΗ:** Λέτε πράγματα που δεν ισχύουν.

**ΠΡΟΕΔΡΕΥΩΝ (Δημήτριος Κρεμαστινός):** Ησυχία, παρακαλώ.

**ΣΤΑΥΡΟΣ ΘΕΟΔΩΡΑΚΗΣ:** Ακούστε με λίγο και απαντήστε.

Να πείτε στον ελληνικό λαό, που τον καλείτε να συνεχίσει να διαμαρτύρεται για τη Συμφωνία των Πρεσπών, ότι εσείς, ως κυβέρνηση, δεν θα επιτρέψετε την είσοδο καμμίας χώρας που θα φέρει το όνομα «Μακεδονία» στην ευρωπαϊκή οικογένεια.

Τι λέτε; Λέτε, «θα χρησιμοποιήσουμε το δικαίωμα του βέτο, εάν και εφόσον χρειαστεί». Αυτό λέτε. Έτσι; Αυτό μπορούμε να το λέμε εμείς, όχι εσείς και θα σας εξηγήσω το γιατί.

Εμείς που ψηφίσαμε τη Συμφωνία των Πρεσπών μπορούμε να λέμε ότι θα παρακολουθούμε την εφαρμογή της και εάν παραβιαστεί, θα θέσουμε βέτο. Κάποιος, όμως, που λέει ή και εσείς που λέτε a priori ότι αυτή η συμφωνία είναι προδοτική, ότι είναι παραχώρηση κυριαρχίας, υποχρεούστε, κατά την κοινή λογική, σήμερα και όχι κάποτε, όχι εάν παραβιαστεί, αλλά σήμερα που την λέτε προδοτική συμφωνία, να πείτε σ’ αυτούς που σας ακολουθούν ότι η Βόρεια Μακεδονία δεν θα μπει στην Ευρωπαϊκή Ένωση. Αυτός θα ήταν ο συνεπής επίλογος στο εθνικό σας –εθνικιστικό, κατά την άποψή μου- αφήγημα. Πείτε το, λοιπόν.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Θεοδωράκη, ουδείς είπε τέτοια πράγματα.

**ΣΤΑΥΡΟΣ ΘΕΟΔΩΡΑΚΗΣ:** Κυρίες και κύριοι, το να υψώσουμε τείχη είναι κάτι πάρα πολύ εύκολο. Το δύσκολο είναι να χτίζεις γέφυρες και να διαμορφώνεις συμμαχίες. Το Ποτάμι δεν ποντάρει στην αντιπαράθεση με τις γειτονικές χώρες, στην έξαρση του εθνικισμού και στην περιχαράκωση. Σήμερα μάλιστα, ειδικά σήμερα, που οι λαοί στο Κόσσοβο και στη Σερβία, λαοί που λίγα χρόνια πριν έχουν χύσει αίμα μεταξύ τους, ετοιμάζονται να κάνουν επώδυνους συμβιβασμούς, ακόμα και ανταλλαγές εδαφών, είναι μικροπρεπές και ακατανόητο από την ευρωπαϊκή οικογένεια να επιμένουν κάποιοι ότι πρέπει να διατηρηθεί η εχθρότητα για μια χώρα που ποτέ δεν μας απείλησε και που ποτέ δεν θα μπορέσει να μας απειλήσει.

Συνοψίζοντας, κυρίες και κύριοι, το Ποτάμι το οποίο εκπροσωπώ, το Ποτάμι στο οποίο ηγούμαι…

(Θόρυβος στην Αίθουσα)

«Ποιο Ποτάμι;», ρωτήσατε. Θα προσπαθήσω να μην απαντήσω στις προκλήσεις. Τα κόμματα, ξέρετε, δεν διαλύονται με μετεγγραφές Βουλευτών. Τα κόμματα τα ψηφίζει ο ελληνικός λαός και διαλύονται, εάν δεν τα ψηφίσει ο ελληνικός λαός.

Συνοψίζοντας, λοιπόν, κυρίες και κύριοι, το Ποτάμι το οποίο εκπροσωπώ, το Ποτάμι το οποίο συνεχίζει να υπάρχει, δηλώνει εν γνώσει των συνεπειών των κοινοβουλευτικών νόμων, αλλά κυρίως των νόμων της φυσικής –γιατί εδώ φτάσαμε- ότι θα επιμείνει σ’ αυτήν εδώ τη Βουλή, αλλά και στην επόμενη Βουλή να υπερασπίζεται τη λογική και την πολιτική και κυρίως τους πολίτες που το στήριξαν και τους πολίτες που συνεχίζουν να το στηρίζουν.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Ο Πρόεδρος του Λαϊκού Συνδέσμου - Χρυσή Αυγή κ. Μιχαλολιάκος έχει τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, κυρίες και κύριοι Βουλευτές, έχω κατ’ αρχάς προς άπαντες να πω ένα καλό και ένα κακό νέο. Το καλό νέο είναι ότι όλα τα κανάλια σε πλήρη συμφωνία με το λεγόμενο εντός πολλών εισαγωγικών «συνταγματικό τόξο» έχουν αποκλείσει τη Χρυσή Αυγή. Το κακό νέο είναι ότι ο λαός δεν έχει αποκλείσει τη Χρυσή Αυγή, που παραμένει η τρίτη πολιτική δύναμη της χώρας, σε πείσμα των ύβρεων, των αφορισμών, των αναθεματισμών όλων των πολιτικών παρατάξεων αυτής εδώ της Αιθούσης.

(Χειροκροτήματα από την πτέρυγα της Χρυσής Αυγής)

Βεβαίως, πριν αναφερθώ στο αντικείμενο της σημερινής συνεδριάσεως, έχω να επαναλάβω ότι αυτή η κυβερνητική Πλειοψηφία των 151 Βουλευτών δεν είναι απλώς πλειοψηφία - Φρανκενστάιν ή κυβέρνηση - κουρελού, αλλά μετά τη δήλωση των έξι Βουλευτών είναι και κυβέρνηση και πλειοψηφία - πασπαρτού.

Για πρώτη φορά έχουμε Βουλευτές πολλαπλής χρήσεως, οι οποίοι το πρωί ανήκουν σε άλλο κόμμα και το βράδυ ψηφίζουν και δίνουν την εμπιστοσύνη τους στην Κυβέρνηση.

Ως εκ τούτου, οι εκατόν πενήντα ένας Βουλευτές της φερόμενης Πλειοψηφίας δεν εκφράζουν το λαϊκό αίσθημα, δεν εκφράζουν την πλειοψηφία του λαού. Εμάς λέτε φασίστες, αλλά εσείς αν είστε δημοκράτες, πρέπει άμεσα να προκηρύξετε εκλογές. Δεν αντιπροσωπεύετε την πλειοψηφία του λαού.

Βεβαίως, μέσα σε όλα αυτά είχαμε το πρωί μια ακόμη επίδειξη πολιτικού πολιτισμού, αγαστής συνεργασίας όλων των πολιτικών δυνάμεων της Βουλής στην ένσταση αντισυνταγματικότητας, την οποία υπέβαλε η Κοινοβουλευτική Ομάδα της Χρυσής Αυγής.

Θα επαναλάβω, όχι προς ώτα μη ακουόντων, αλλά προς τον ελληνικό λαό, από αυτό το μοναδικό δημόσιο Βήμα που διαθέτω, το άρθρο 28 του Συντάγματος που λέει ότι για να εξυπηρετηθεί σπουδαίο εθνικό συμφέρον και να προαχθεί η συνεργασία με άλλα κράτη, μπορεί να αναγνωριστούν με συνθήκη ή συμφωνία σε όργανα διεθνών οργανισμών αρμοδιότητες που προβλέπονται από το Σύνταγμα. Και περιγράφει το άρθρο αυτό στο σημείο αυτό, ακριβώς αυτό το οποίο είναι η Συμφωνία των Πρεσπών, αλλά και η σημερινή επικύρωση. Και λέει, «Για την ψήφιση νόμου που κυρώνει αυτήν τη συνθήκη, απαιτείται η πλειοψηφία των τριών πέμπτων (3/5) του όλου αριθμού των Βουλευτών», δηλαδή εκατόν ογδόντα ψήφους, τους οποίους αρνείται και η Νέα Δημοκρατία ότι πρέπει να δοθούν, προκειμένου να περάσει αυτό το πράγμα.

Κάναμε και μια άλλη πρόταση. Και ο κ. Καμμένος νομίζω ότι έκανε αυτήν την πρόταση. Όμως, κύριε Καμμένο, έπρεπε την Άνοιξη να φύγετε. Τότε δεν θα είχε περάσει η Συμφωνία των Πρεσπών. Αυτή είναι η γνώμη μου. Και σας το λέω όχι ως απόγονος «κομιτατζήδων», όπως είπατε στην ομιλία σας, αλλά ως απόγονος μακεδονομάχων, γιατί σε κάθε χωριό της Μάνης υπάρχουν δύο με τρεις μακεδονομάχοι!

(Χειροκροτήματα από την πτέρυγα της Χρυσής Αυγής)

Καταθέσαμε, επίσης, πρόταση για δημοψήφισμα. Στις θυρίδες απάντων των Βουλευτών πήγε αυτό το πράγμα, για να ακούει ο ελληνικός λαός. Καμμία απάντηση. Και μεγάλες οι ευθύνες και της Νέας Δημοκρατίας κατά τούτο. Δυστυχώς, δεν δεσμεύεστε ότι θα ακυρώσετε τη συμφωνία. Βάζετε, μάλιστα, και διάφορους προπομπούς, πολιτευτάς σας, καθηγητές, οι οποίοι μας θυμίζουν το «καθηγητές τρεις και εχάθη η πατρίς», οι οποίοι λένε ότι βάσει της Συνθήκης της Βιέννης του 1969 δεν μπορείτε να ακυρώσετε τη συνθήκη. Σοβαρώς; Ξέρετε πόσες συνθήκες έχουν ακυρωθεί από το 1969 μέχρι σήμερα;

Θα έρθω, όμως -γιατί η σημερινή συνεδρίαση αφορά ένα εθνικό θέμα- στην επίσκεψη του Πρωθυπουργού στην Τουρκία. Ήταν 15 Αυγούστου του 1996, ανήμερα Δεκαπενταύγουστου, όταν το παλικάρι με το τσιγάρο στο στόμα, προσπαθώντας να κατεβάσει μια τουρκική σημαία, άφησε τη στερνή του πνοή, ο Σολωμός Σολωμού. Φυσικός και ηθικός αυτουργός της δολοφονίας του ο Κενάν Ακίν, εναντίον του οποίου εκκρεμεί διεθνές ένταλμα συλλήψεως από την INTERPOL, το οποίο, μάλιστα, οδήγησε και το Ευρωπαϊκό Κοινοβούλιο να εκδώσει απόφαση, σύμφωνα με την οποία απαιτεί τη συνεργασία της Τουρκίας στη λήψη όλων των αναγκαίων μέτρων για τη σύλληψη του Κενάν Ακίν. Τίποτε δεν έκανε η Τουρκία. Και μόλις μία ημέρα πριν την επίσκεψη του Έλληνα Πρωθυπουργού στην Τουρκία, είχαμε την επικήρυξη με 700.000 ευρώ το κεφάλι οκτώ Τούρκων, στους οποίους η ελληνική δικαιοσύνη -και μάλιστα σε ανώτατο βαθμό- έχει δώσει πολιτικό άσυλο.

Μιλάμε για πλήρη περιφρόνηση της εθνικής κυριαρχίας των Ελλήνων, λες και η Ελλάδα είναι ένα Far West, όπου θα βγουν οι κυνηγοί επικηρυγμένων και θα αρχίσουν να αναζητούν κεφάλια.

Καμμία απάντηση από τον Πρωθυπουργό σε αυτήν την προσβολή, η οποία έγινε στην εθνική μας κυριαρχία. Μάλιστα, στην κοινή συνέντευξη Τύπου ο Ερντογάν έβαλε στην ίδια μοίρα το ζήτημα της εκλογής μουφτήδων της Θράκης, μιλώντας με θράσος για τουρκική μειονότητα, με τη λειτουργία της Θεολογικής Σχολής της Χάλκης. Και είπε ψέματα -το είδαμε όλοι μέσα από τις οθόνες των τηλεοπτικών μας δεκτών- ότι η Θεολογική Σχολή της Χάλκης έκλεισε το 1971, διότι είχε λίγους μαθητές. Και δεν του απήντησε ο Έλληνας Πρωθυπουργός ότι έκλεισε με νόμο αναγκαστικό του 1971!

Δυστυχώς, στο μοιραίο δόγμα της ελληνοτουρκικής φιλίας, το οποίο ακολουθούν όλες οι κυβερνήσεις, θυσιάζονται τα δίκαια του Ελληνισμού.

Ο κ. Τσίπρας, μιλώντας στη Θεολογική Σχολή της Χάλκης, είπε χαρακτηριστικά: «Πιστεύω βαθύτατα ότι τόσο οι θρησκείες, όσο και οι μειονότητες, η μουσουλμανική μειονότητα στην Ελλάδα και η ελληνική μειονότητα στην Τουρκία, πρέπει να αποτελούν όχι πεδίο διαμάχης και ενστάσεως, αλλά γέφυρες ανάμεσα στους λαούς μας». Έτσι, λοιπόν, στην ίδια μοίρα ετέθη η μουσουλμανική μειονότητα στην Ελλάδα, που αριθμεί άνω των εκατόν χιλιάδων ατόμων, με την ανύπαρκτη, στην πραγματικότητα, σήμερα ελληνική μειονότητα στην Τουρκία, ανύπαρκτη γιατί έτσι θέλησε το τουρκικό κράτος με διωγμούς, πογκρόμ, με κορυφαίο εκείνο του Σεπτεμβρίου του 1955.

Ας δούμε, λοιπόν, τι συμβαίνει με την Κωνσταντινούπολη και πώς οι Τούρκοι έκαναν, κυριολεκτικά, μια εθνοκάθαρση.

Σύμφωνα με επίσημα τουρκικά στοιχεία, το 1477 η Κωνσταντινούπολη αριθμούσε δεκαέξι χιλιάδες τριακόσια είκοσι τέσσερα νοικοκυριά. Αυτά σύμφωνα με τα αρχεία του Τοπ Καπί. Από αυτά, μόνο το 60% ήταν μουσουλμάνοι. Είχε, δηλαδή, τότε, λίγα χρόνια μετά την Άλωση, η Κωνσταντινούπολη έναν πληθυσμό ελληνικό 40%.

Πάμε στο 1914, λίγο πριν τον Α΄ Παγκόσμιο Πόλεμο. Ο μουσουλμανικός πληθυσμός της Πόλης ήταν μόλις πεντακόσιες εξήντα χιλιάδες, ενώ οι Έλληνες περισσότεροι από διακόσιες χιλιάδες, σε μια πόλη που δεν ήταν ούτε ένα εκατομμύριο.

Μετά το 1923 και τη Συνθήκη της Λωζάνης περισσότεροι από διακόσιες χιλιάδες Έλληνες επετράπη να παραμείνουν στην Τουρκία. Οι περισσότεροι από αυτούς στην Κωνσταντινούπολη. Πόσοι έχουν απομείνει σήμερα; Σύμφωνα με εκτιμήσεις του 2008 του τουρκικού Υπουργείου Εξωτερικών, τρεις με τέσσερις χιλιάδες. Σύμφωνα με τα Ηνωμένα Έθνη, ο αριθμός των Ελλήνων στην Κωνσταντινούπολη είναι χίλια οκτακόσια είκοσι έξι άτομα. Μόλις χίλια οκτακόσια είκοσι έξι άτομα σε μια πόλη 14,3 εκατομμυρίων. Εάν αυτό δεν είναι εθνοκάθαρση, τότε τι είναι; Κι ούτε λέξη από τον Έλληνα Πρωθυπουργό.

Και πριν την επίσκεψη, όμως, ο Τούρκος κυβερνητικός εκπρόσωπος Ιμπραχίμ Καλίν είπε ότι «Αναφέρουμε τον Τσίπρα για να τα βρούμε», αναφέροντας ακόμη και την τουρκική, όπως την ονόμασε, μειονότητα της Θράκης.

Σχετικά με την επίσκεψη του Πρωθυπουργού, η έγκυρη δημοσιογράφος κ. Κύρα Αδάμ έγραψε: «Σε συνδιαχείριση του Αιγαίου οδηγεί η επίσκεψη Τσίπρα στην Άγκυρα και η συμφωνία για ανεξέλεγκτες τουρκικές πτήσεις». Και γράφει χαρακτηριστικά: «Η τουρκική πλευρά έχει με πολλαπλές επίσημες δηλώσεις της και κυρίως με μόνιμες και συστηματικές στρατιωτικές ενέργειες σε βάρος της ελληνικής εθνικής κυριαρχίας, θέσει την πλήρη ατζέντα της στο Αιγαίο. Από την αρχή του έτους μέχρι σήμερα, με διακόσιες εβδομήντα δύο διπλωματικές και αντίστοιχες στρατιωτικές ενέργειες, η Άγκυρα έχει κάνει πλήρη κατάληψη του συνόλου του ανατολικού Αιγαίου από τον 25ο μεσημβρινό και ανατολικά, μετατρέποντας το Αιγαίο σε μπετόν αρμέ τουρκική επικράτεια».

Αυτή είναι η θλιβερή πραγματικότητα, στην οποία δυστυχώς δεν απήντησε ο Πρωθυπουργός της Ελλάδος. Δεν είπε λέξη καν για το casus belli, το οποίο ισχύει ακόμη και έχει ψηφιστεί από την τουρκική εθνοσυνέλευση. Δεν είπε λέξη για τα κυριαρχικά δικαιώματα της Ελλάδος στο Αιγαίο. Δεν είπε λέξη για την τουρκική επιθετικότητα και τις παραβιάσεις. Αντ’ αυτού, είπαν θριαμβευτικά ότι σταματούν οι αερομαχίες. Σταματούν οι αερομαχίες σημαίνει ότι αφήνουμε το Αιγαίο ξέφραγο αμπέλι. Όμως, να ξέρει η Κυβέρνηση ότι σε αυτήν τη χώρα υπάρχουν ακόμη Έλληνες που δεν θα χαρίσουν το Αιγαίο στους Τούρκους σε καμμία περίπτωση, που θα αντισταθούν σε όλα αυτά τα πλανερά, απατηλά δόγματα της ελληνοτουρκικής φιλίας. Ελληνοτουρκική φιλία δεν υπάρχει, είναι ένα παραμύθι. Οι Έλληνες πολεμούν με τους Τούρκους χίλια ολόκληρα χρόνια, από τη μάχη του Μαντζικέρτ μέχρι σήμερα.

(Χειροκροτήματα από την πτέρυγα της Χρυσής Αυγής)

Κι επειδή έγινε αναφορά περί προδοτών και σας παραξενεύει το σύνθημα που γράφουν κάποιοι στη Μακεδονία, ότι «η δημοκρατία πρόδωσε τη Μακεδονία», εγώ δεν το πιστεύω αυτό, πρόσωπα το έκαναν. Όταν, όμως, λέτε «η χούντα πούλησε την Κύπρο», τι έγινε; Δεν ήταν πρόσωπα; Ήταν ο Αραπάκης, ο Μπονάνος, ο Μπάνος, που τον κάνατε Υπουργό, κύριοι της Νέας Δημοκρατίας. Αυτοί ήτανε οι στρατιωτικοί οι οποίοι πούλησαν την Κύπρο το 1974.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Η καραμέλα… (δεν ακούστηκε)

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή-Αυγή):** Η καραμέλα θα ήταν να ανοίξει ο φάκελος της Κύπρου -μη μουρμουράτε, κύριε Κουμουτσάκο- να μάθουμε ποιοι ήταν αυτοί. Ο Σπηλιωτόπουλος ήταν δικός σας Υπουργός, που είπε ότι «εγώ οδηγούσα Phantom και αν με αφήναν να πάω στην Κύπρο, θα ήταν διαφορετική η τύχη». Ποιος διέταξε τον Σπηλιωτόπουλο να μην πάει στην Κύπρο σαν πιλότο Phantom εκείνη την εποχή;

Έρχομαι στο μακεδονικό, που δημιούργησαν πρώτα οι Βούλγαροι, μετά η Κομμουνιστική Διεθνής και μετά το ΝΑΤΟ. Και αναγνωρίσαμε τη Γιουγκοσλαβία και τα όλα συμπαρομαρτούντα με τη δημοκρατία -την ψευδεπίγραφη- της Μακεδονίας, κατόπιν πιέσεως των Αγγλοαμερικάνων. Και ήταν το ΝΑΤΟ, ο Αμερικάνος, που στις 3 Νοεμβρίου το 1950, όταν έγινε Πρωθυπουργός ο Σοφοκλής Βενιζέλος, έθεσε σε πρώτη προτεραιότητα στην ατζέντα του την αναγνώριση της Γιουγκοσλαβίας. Και ήταν το ΝΑΤΟ που μας πίεσε να χαρίσουμε τη μουσουλμανική μειονότητα στους Τούρκους επιβάλλοντας το τουρκικό αλφάβητο, το λατινικό. Και ήταν το ΝΑΤΟ που εγκατέλειψε την Κύπρο το 1974. Και ήταν το ΝΑΤΟ στην κρίση των Ιμίων, το 1996, που οδήγησε στην υποστολή ελληνικής σημαίας από εθνικά κυρίαρχο έδαφος.

Τις ημέρες αυτές που ζούμε έχουμε τις κινητοποιήσεις των αγροτών, που πιέζονται ασφυκτικά από τις φορολογικές επιβαρύνσεις, από το κόστος του πετρελαίου. Και όλα αυτά αποφασίστηκαν στο μνημόνιο του Αυγούστου του 2015, που υπογράψατε μαζί ΠΑΣΟΚ, Νέα Δημοκρατία και ΣΥΡΙΖΑ. Για εμάς ο αγρότης είναι ο φύσει πατριώτης, που μένει δίπλα στην κατοικία των γονέων του, δίπλα στους τάφους των προγόνων του, που δεν γίνεται ποτέ κοσμοπολίτης, έρμαιο καιάθυρμα ιδεολογημάτων μαρξιστικών ή φιλελεύθερων. Για τον λόγο αυτό και αντίθετα με τα μέτρα που επέβαλαν οι αντιλαϊκές κυβερνήσεις, πιστεύουμε εμείς ότι πρέπει να γίνει διαγραφή των χρεών των Ελλήνων αγροτών, γιατί μόνο τότε θα δοθεί ώθηση στην ελληνική αγροτική οικονομία.

(Χειροκροτήματα από την πτέρυγα της Χρυσής Αυγής)

Δηλώνω ότι η Χρυσή Αυγή θα είναι δίπλα στους αγρότες που τη θεωρεί την τελευταία γραμμή αμύνης ενάντια σε μια αντεθνική και αντιλαϊκή πολιτική. Και για τον λόγο αυτό χαιρετίζουμε τις αγροτικές κινητοποιήσεις, που έχουν γαλανόλευκες σημαίες ενάντια στους Ιούδες του εργατικού και αγροτικού κινήματος.

(Χειροκροτήματα από την πτέρυγα της Χρυσής Αυγής)

Η Συμφωνία των Πρεσπών έφερε τη σημερινή συνεδρίαση. Η Νέα Δημοκρατία λέει ότι έχουν παραχθεί τετελεσμένα. Για το ζήτημα του ονόματος που δεν θεωρεί μείζον θα πω το εξής, μια και όλοι μιλούμε περί Βενεζουέλας. Βενεζουέλα την ξέρετε όλοι, δεν λέγεται Βενεζουέλα επίσημα. Λέγεται Μπολιβαριανή Δημοκρατία της Βενεζουέλας. Κανείς δεν το λέει, όπως δεν θα λέει και το Βόρειος Μακεδονία.

Η Χρυσή Αυγή λέει όχι στην είσοδο των Σκοπίων στο ΝΑΤΟ. Και δηλώνουμε ότι για εμάς δεν υπάρχει σήμερα και δεν θα υπάρχει ποτέ κράτος με το όνομα Βόρεια Μακεδονία.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, ο Πρόεδρος της Ενώσεως Κεντρώων κ. Λεβέντης έχει τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλησπέρα, κύριε Πρόεδρε, κύριοι Υπουργοί, κυρίες και κύριοι Βουλευτές.

Ένα χαρτί είχε η Ελλάδα για να πιέζει τα Σκόπια να αλλάξουν όνομα, το χαρτί του ΝΑΤΟ. Αυτό το χαρτί απεμπολούμε σήμερα. Αυτό το χαρτί το σκίζουμε σήμερα. Δεν θα έχουμε πια κανένα χαρτί. Δεν ξέρω αν το έχει αντιληφθεί αυτό η Αίθουσα, ότι υπήρχε ένα χαρτί με το οποίο πιέζαμε τα Σκόπια να κάνουν κάποιες υποχωρήσεις. Τώρα, δεν υπάρχει λόγος να κάνουν υποχωρήσεις. Κερδίζουν τα πάντα.

Άκουσα τον κ. Κατρούγκαλο, τον κύριο Υπουργό, που ανέφερε τις κουβέντες κάποιου αξιωματούχου των Σκοπίων που είπε ότι «χάσαμε το όνομά μας, χάσαμε την ταυτότητά μας, χάσαμε…». Και αφού τα χάσανε όλα αυτά, κύριε Υπουργέ, γιατί ψηφίσανε τις Πρέσπες; Αφού είναι χαμένοι εις στα Σκόπια, γιατί ψηφίσανε; Δεν διερωτάσθε, γιατί, ενώ τα χάσανε όλα αυτά που απαρίθμησε ο αξιωματούχος των Σκοπίων, γιατί παρά ταύτα συναίνεσαν στις Πρέσπες; Διότι κέρδισαν το μέγιστο. Κέρδισαν το όνομα. Κέρδισαν την Ελλάδα ολόκληρη. Γιατί η Μακεδονία δεν είναι μία περιοχή της Ελλάδας, είναι η ίδια η Ελλάδα.

Όταν υπογράψατε τις Πρέσπες, υποτιμήσετε το τι είναι Μακεδονία. Μακεδονία είναι η Ελλάδα η ίδια, κύριε Υπουργέ. Δεν είναι μέρος της Ελλάδος, είναι η Ελλάδα η ίδια! Το υποτιμήσατε και αυτό γράφει αρνητική ιστορία, θα ανοίξουν πληγές εις το μέλλον για τη στάση σας αυτή.

Πήγε ο κ. Τσίπρας εις την Τουρκία και επί δυόμισι ώρες κλείστηκε μόνος του με τον Ερντογάν και συζήτησαν. Εξερχόμενοι δήλωσαν ότι όρισαν οδικό χάρτη για την επανεκκίνηση των στάσιμων ελληνοτουρκικών σχέσεων. Οδικό χάρτη! Τι συζήτησαν δεν το μάθαμε.

Κάποτε, ο Γεώργιος Μαύρος είχε πετύχει είκοσι έξι αποφάσεις του Συμβουλίου Ασφαλείας καταδικαστικές σε βάρος της Τουρκίας. Ήταν Αντιπρόεδρος κυβερνήσεως εθνικής ενότητος.

Όταν κέρδισε τις εκλογές ο Καραμανλής, με εκείνο το 53%, φεύγοντας από την κυβέρνηση ο Γεώργιος Μαύρος είπε στον Καραμανλή: «Έχουμε πετύχει αυτά τα πράγματα, αποφάσεις του Συμβουλίου Ασφαλείας που υποχρεώνουν την Τουρκία να αποχωρήσει από την Κύπρο. Μην δεχθείτε να κάνετε διμερείς επαφές. Μόνο μέσω ΟΗΕ, διότι οι Τούρκοι δρέπουν την ευκαιρία και θέτουν αξιώσεις». Σε κάθε σύνοδο κορυφής Ελλάδας - Τουρκίας, οι Τούρκοι βρίσκουν την ευκαιρία και θέτουν τις αξιώσεις τους. Και αυτό είναι άσχημο για την Ελλάδα, να κάθεται ο Πρωθυπουργός της και να ακούει τις αξιώσεις -παράλογες και ανήθικες- των Τούρκων.

Δεν ακολουθήσαμε τη συνταγή του Γεωργίου Μαύρου, να κάνουμε συνομιλία μόνο μέσω ΟΗΕ, μόνο μέσω Συμβουλίου Ασφαλείας και άρχισαν οι πρωθυπουργοί να μιλάνε απευθείας σε διάλογο με την Τουρκία. Η Τουρκία θέτει συνέχεια τα ίδια θέματα: Αιγαίο, νησιά, υφαλοκρηπίδες, όλα, από την αρχή μέχρι τέλους, εφ’ όλης της ύλης. Γίνονται πρακτικά και έχει τα πρακτικά ότι τα θέτει. Τι κερδίζουμε εμείς; Κερδίζουμε κάτι από αυτόν τον διάλογο; Υποχώρησε ο Τούρκος σε κάτι ποτέ; Ο Τούρκος καραδοκεί και περιμένει τη στιγμή εκείνη που θα μας βρει σε αδυναμία, είτε να επιβάλει τις γκρίζες ζώνες στο Αιγαίο είτε να ολοκληρώσει την αρπαγή της Κύπρου είτε στις ΑΟΖ να πετύχει τα δικά του.

Πίστευε ο κ. Τσίπρας στα αλήθεια ότι με μια συνάντηση με τον Ερντογάν θα επιτύγχανε κάτι; Συμμορφώνεται ο Τούρκος σε κάτι όλα αυτά τα χρόνια, τις δεκαετίες που έχουν περάσει; Εδώήρθε ο Τούρκος και άρχισε και έλεγε κατά της Συνθήκης της Λωζάνης.

Εγώ νομίζω ότι η υπόθεση αυτή είναι ξεκάθαρη: Δεν πρέπει να δεχόμεθα διάλογο από την ώρα που έχουν κακή πρόθεση, έχουν βλέψεις επί των κυριαρχικών μας δικαιωμάτων. Η Ελλάδα δεν ζητάει τίποτα, αλλά προφανώς δεν είναι διατεθειμένη να παραχωρήσει και τίποτα. Επομένως διάλογος που να δηλώνει ο Τούρκος τι αξιώνει από εμάς, δεν έχει κανένα νόημα κατ’ εμέ.

Η Νέα Δημοκρατία λέει: «Πάντα είναι καλό να συναντιόμαστε και να κάνουμε διάλογο». Τόσα χρόνια, με τα «μη πόλεμος», με εκείνα του Οζάλ –θα τα θυμάστε-, τις κουμπαριές του Καραμανλή, του νεαρού, τα τσιφτετέλια -δεν ξέρω, του Γιωργάκη ήτανε;- είχε γίνει τίποτε; Είχαμε κάποια ουσιαστική πρόοδο στα ελληνοτουρκικά; Αυτοί είναι αμείλικτοι, θέλουν τα νησιά μας, θέλουν το Αιγαίο, θέλουν τα πετρέλαιά μας, θέλουν τα πάντα. Αυτοί είναι!

Και τους μουφτήδες, που τους αλλάξαμε προ καιρού, αυτοί θέλουν να εκλέγονται, ώστε να έχει ο Ερντογάν το πάνω χέρι ποιους θα εκλέγει, ώστε αυτοί οι μουφτήδες, που θα εκλέγονται από τους μουσουλμάνους, τους δικούς μας, της Θράκης, να εγείρουν θέμα ανεξαρτησίας του Έβρου. Αμφιβάλλετε ότι εκεί το πάει ο Τούρκος; Γιατί αλλάξαμε τους μουφτήδες; Οι προηγούμενοι μουφτήδες ήταν νομιμόφρονες. Γιατί τους αλλάξαμε και αμέσως μετά ελευθέρωσε ο Τούρκος τους δύο στρατιώτες μας; Έγινε νομιμόφρων ο Τούρκος και ελευθέρωσε τους στρατιώτες μας; Τους είχε τόσους μήνες. Γιατί τους ελευθέρωσε μετά; Έγινε κράτος δικαίου η Τουρκία; Βήμα προς βήμα θέλει εκλογή μουφτήδων από τη μουσουλμανική κοινότητα της Θράκης. Αυτό επιδιώκει η Τουρκία. Και τι ανταλλάσσει; Να ξεκινήσει ξανά –λέει- η Σχολή της Χάλκης. Το δικαίωμα, δηλαδή, του Οικουμενικού Πατριάρχη να έχει μια σχολή το ανταλλάσσουμε με αυτό που ζητούν οι Τούρκοι, να αρχίσει η τάση ανεξαρτητοποίησης του Έβρου. Αυτή την ανταλλαγή ουσιαστικά συγκαλύπτουμε, κυρίες και κύριοι, στην Αίθουσα αυτή.

**ΑΝΑΣΤΑΣΙΑ ΓΚΑΡΑ:** Τι όνειρα βλέπεις;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τι θέλετε τώρα; Τι διαμαρτύρεστε, ρε παιδιά;

**ΑΝΑΣΤΑΣΙΑ ΓΚΑΡΑ:** Δεν διαμαρτύρομαι. Απορώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Υπάρχει και έξω από την Αίθουσα να πάτε. Υπάρχει και καφενείο, αν διαμαρτύρεστε. Αν δεν αντέχετε να ακούτε κάποια πράγματα, υπάρχει και καφενείο, κυρία μου. Σας παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μην διακόπτετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εμείς γιατί καθόμαστε και σας ακούμε ήρεμα, εσάς, που όλη μέρα μιλάτε; Τι λέτε εσείς, σοφίες;

**ΠΡΟΕΔΡΕΥΩΝ (Δημήτριος Κρεμαστινός):** Μην διακόπτετε, σας παρακαλώ.

Κύριε Πρόεδρε, συνεχίστε παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Βγαίνει ο κ. Δραγασάκης και μιλάει για ανακεφαλαιοποίηση των τραπεζών, ότι πρέπει να γίνει, διότι υπάρχουν κίνδυνοι ακόμα και για κουρέματα. Τι είναι αυτά; Τι κινδυνολογίες είναι αυτές; Τι είδους καταστάσεις είναι αυτές προς τον ελληνικό λαό; Επί τόσα χρόνια κοιμάται το θέμα των κόκκινων δανείων και τώρα απειλείτε τις καταθέσεις του ελληνικού λαού; Αυτή είναι η ασφάλεια που προσφέρει η Κυβέρνηση του κ. Τσίπρα; Αυτή είναι η ασφάλεια που προσφέρει; Και μετά βγαίνουν και λένε: «Δεν εννοούσαμε αυτό, εννοούσαμε κάτι άλλο», χωρίς να λένε τι είναι αυτό που εννοούσαν. Ένας Υπουργός πρέπει ή να έχει το στόμα του κλειστό ή όταν το ανοίγει, να προσέχει τι λέει. Αυτό λέει ο κανόνας, γιατί η κοινωνία ακούει.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, ο χρόνος έκλεισε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τι; Δεν ακούω τι λέει ο κ. Αμυράς.

**ΠΡΟΕΔΡΕΥΩΝ (Δημήτριος Κρεμαστινός):** Έκλεισε ο χρόνος μόνος του, αυτόματα. Ο χρόνος που είχαμε βάλει, έκλεισε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Και τι, εγώ τον έκλεισα;

**ΠΡΟΕΔΡΕΥΩΝ (Δημήτριος Κρεμαστινός):** Όχι, αυτόματα. Προς θεού!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν ξέρω τι έκανε ο χρόνος. Εγώ ξέρω ότι ο Τσίπρας όταν μιλάει, μιλάει δύο ώρες. Θέλετε να μην μιλάμε;

**ΠΡΟΕΔΡΕΥΩΝ (Δημήτριος Κρεμαστινός):** Όχι. Έκλεισε αυτόματα, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ξέρετε, έχω πει ότι μετά τις εκλογές, η Ένωση Κεντρώων δεν θα στηρίξει κυβέρνηση, αν δεν γίνει δημοψήφισμα για τις Πρέσπες. Το δημοψήφισμα το οποίο έπρεπε να κάνουμε πριν, θα το κάνουμε μετά. Κάποιος, προφανώς είναι του ΣΥΡΙΖΑ, λέει: «Πώς και με τι ευκολία ζητάς να γίνει δημοψήφισμα, για μια διεθνή σύμβαση; Δεν φοβάσαι ότι μπορεί το ίδιο να κάνει ο Τούρκος με τη Συνθήκη της Λωζάνης;» Μα, η Συνθήκη της Λωζάνης έγινε μετά από πόλεμο, για το κλείσιμο μιας υπόθεσης, ενώ εδώ οι Πρέσπες έγιναν εν καιρώ ειρήνης, ως μειοδοτική παραχώρηση, εις βάρος των συμφερόντων της Ελλάδος! Συγκρίνουμε μια σύμβαση που κλείνει τον πόλεμο με μια παραχώρηση εν καιρώ ειρήνης, μήπως δημιουργήσει το δικαίωμα στην Τουρκία να θέσει θέμα για τη Συνθήκη της Λωζάνης; Σοβαρολογούμε;

Ο κ. Μητσοτάκης δέχθηκε προ ημερών τον κ. Βέμπερ -νομίζω- και έδωσε μια συνέντευξη ο κ. Βέμπερ σε κάποιο κανάλι. Τον ρώτησαν, λοιπόν: «Ο Μητσοτάκης δεν ψήφισε τις Πρέσπες. Εσείς στην Ευρώπη είστε υπέρ των Πρεσπών. Τι γίνεται;Πώς ένα μέλος του Ευρωπαϊκού Λαϊκού Κόμματος δεν ψηφίζει Πρέσπες, ενώ εσείς είστε υπέρ των Πρεσπών; Τελικώς τι πιστεύετε για τις Πρέσπες;» Και απάντησε ο κ. Βέμπερ ότι «θεωρούμε ότι δημιουργεί σταθερότητα στην περιοχή η Συνθήκη των Πρεσπών».

Καλά, αφού είστε μέλη του Ευρωπαϊκού Λαϊκού Κόμματος και αφού θεωρείτε ότι είναι κακές οι Πρέσπες, δεν μπορούσατε να πείσετε τους συναδέλφους σας στην Ευρώπη, τους ομοϊδεάτες σας, ότι είναι οι Πρέσπες κακές; Είναι σωστό να έρχεται εδώ και να λέει ότι είναι καλές οι Πρέσπες;

Θα σας πω ένα παράδειγμα. Αυτό είναι προσβολή εις βάρος σας, εις βάρος της Νέας Δημοκρατίας. Εγώ αν ανήκα σε κόμμα και ερχόταν ο Πρόεδρος του Ευρωπαϊκού Κόμματος και έλεγε ότι είναι καλές οι Πρέσπες, θα διέγραφα τη Νέα Δημοκρατία, το κόμμα μου δηλαδή, από την ομάδα αυτή. Είναι μείζον το θέμα.

Η Ένωση Κεντρώων ανήκει στο EDP, ξέρετε. Το EDP συνεδρίασε χθες στο Μπιλμπάο. Ζήτησα στο Μανιφέστο να μπει επιφύλαξη για τις Πρέσπες ότι η Ένωση Κεντρώων θα ζητήσει δημοψήφισμα μετά τις εκλογές. Είπαν οι Γάλλοι, οι Γερμανοί και οι άλλοι ότι δεν είναι δυνατόν, γιατί θεωρείται το θέμα κλειστό. Όταν μου ήρθε αυτή η είδηση, έστειλα στον αντιπρόσωπό μου εκεί να αποσυρθεί η Ένωση Κεντρώων από το EDP. Το ακούτε; Και ξέρετε τι αποφάσισαν; Να το συζητήσουμε στην επόμενη σύνοδο τον Απρίλιο. Όταν πιέσεις υπέρ της χώρας σου, βρίσκεις λύσεις, όταν είσαι ενδοτικός και υποχωρητικός, δεν βρίσκεις λύσεις. Έτσι είναι. Απείλησα με έξοδο της Ένωσης Κεντρώων από το EDP, διότι δεν μπορούσα να ανήκω εις έναν όμιλο κομμάτων που στηρίζουν τις Πρέσπες. Είναι προσβολή κατά της Ελλάδος αυτό.

Θέλω να πω και κάτι για εσάς της Νέας Δημοκρατίας κάτι πολύ σημαντικό και ισχύει και για το ΠΑΣΟΚ αυτό: Μόνο γλώσσα και ταυτότητα. Κύριοι της Νέας Δημοκρατίας, στα συλλαλητήρια που εγένοντο περί γλώσσας και ταυτότητας ήταν ο λόγος ή περί ονόματος; Στα συλλαλητήρια -όσοι πήγατε, γιατί ο κ. Δένδιας ήταν αντίθετος να πάει, η Ντόρα δεν ήθελε να πάει και στα συλλαλητήρια πήγατε «βαράτε με κι ας κλαίω», πήγατε συρόμενοι, δεν πήγατε με τη θέλησή σας- εκεί που πήγατε στα συλλαλητήρια περί γλώσσας ήταν ο λόγος, κύριε Μπούρα, και περί ταυτότητας ή περί του ονόματος της Μακεδονίας; Γιατί κάνετε αυτήν την υπεκφυγή; Τι είδους υπεκφυγή είναι αυτή; Συγγνώμη, αν δηλαδή και σήμερα διορθώσει κάτι ο Ζάεφ στο θέμα της γλώσσας και της ταυτότητας, το όνομα το δίνετε; Έχετε ξεκαθαρίσει μέσα σας...

**ΑΘΑΝΑΣΙΟΣ ΜΠΟΥΡΑΣ:** Όχι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Λέει ο κύριος «όχι». Τότε γιατί επί τόσον καιρό λέγατε για σύνθετη ονομασία; Συγγνώμη, είχατε αναρτήσει το 2008, όταν κυβερνούσε ο Κώστας Καραμανλής με την Ντόρα, στην ιστοσελίδα του Υπουργείου Εξωτερικών τη φράση «σύνθετη ονομασία» και ο κ. Βενιζέλος είχε πάρει στα Ηνωμένα Έθνη και ανέφερε τη σύνθετη ονομασία. Τι εννοούσατε; «Κολοπετινίτσα» σύνθετη; Δεν καταλαβαίνω. Τι υποκρισίες είναι αυτές;

Ακούστε, εδώ η πολιτική χρειάζεται γενναιότητα. Τι έπρεπε να πείτε; Όλος ο κόσμος ήξερε ότι η θέση σας ήταν υπέρ της σύνθετης ονομασίας. Έπρεπε να πείτε, υπό τα νέα δεδομένα και κάτω από τη γενική κοινωνική κατακραυγή και τη θέληση της κοινωνίας: «Συμμορφούμεθα με τη θέλησή του ελληνικού λαού και δεν δίνουμε το «Μακεδονία»». Τότε θα είχατε ψηλά στο μέτωπο, ενώ το να κρύβεστε στην Αίθουσα αυτή πίσω από την ταυτότητα και τη γλώσσα δεν είναι προς τιμήν σας. Κατ’ ουσία, κάνατε πλάτη στον κ. Τσίπρα για να κάνει τη μειοδοσία. Να εξηγούμεθα επ’ αυτού.

Εγώ έστειλα επιστολή στον κ. Μητσοτάκη, όταν έκανε την πρόταση μομφής, και του είπα: «Βγες και ξεκαθάρισε για το όνομα τις θέσεις της Νέας Δημοκρατίας. Άσε τις γλώσσες και τις ταυτότητες. Ξεκαθάρισε για το όνομα». Δεν απάντησε.

Γελάει ο κ. Δένδιας. Υποτιμάτε και τα συλλαλητήρια, κύριε Δένδια, έτσι; Αλλά ο ελληνικός λαός έχει καταλάβει ποια είναι η θέση σας, κύριε Δένδια. Και με τα γέλια σας δεν απεκδύεστε τις ευθύνες σας, να το ξέρετε αυτό.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Ευχαριστώ, κύριε Πρόεδρε, για την υπόμνηση. Να γράψω και δέκα φορές: «Δεν θα το ξανακάνω»;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν θέλετε συλλαλητήρια εσείς. Τις ψήφους των συλλαλητηρίων τις θέλετε. Τα συλλαλητήρια όχι, κύριε Δένδια. Έτσι είναι.

Θέλω να μιλήσω για τρία ουσιώδη ζητήματα, τρεις μειοδοσίες που έγιναν τις τελευταίες δεκαετίες: Η μία μειοδοσία ήταν στις συμφωνίες της Ζυρίχης και του Λονδίνου. Εκεί ο Κωνσταντίνος Καραμανλής, ο γέρος, ο λεγόμενος εθνάρχης, βασισμένος σε υποσχέσεις των Αμερικανών, πήγε και υπέγραψε με τον Αβέρωφ συμφωνίες και έβαλε τον Τούρκο εγγυήτρια δύναμη στην Κύπρο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ο Μακάριος υπέγραψε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αφήστε τον Μακάριο τώρα. Οι συμφωνίες της Ζυρίχης και του Λονδίνου του Αβέρωφ και του Καραμανλή ήταν, δεν ήταν του Μακάριου.

**ΓΕΩΡΓΙΟΣ ΚΟΥΜΟΥΤΣΑΚΟΣ:** ...(δεν ακούστηκε)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει, εντάξει. Δεν θυμόμαστε εμείς τι ήταν, κύριε Κουμουτσάκο.

Μετέπειτα, όταν προδώσανε τον Καραμανλή οι Αμερικανοί, έβγαλε την Ελλάδα από το ΝΑΤΟ ο Καραμανλής, αλλά στο μεταξύ είχε καταλάβει η Τουρκία τη μισή Κύπρο, είχαμε θυσίες, είχαμε θύματα, είχαμε κατάληψη του βορείου κομματιού της Κύπρου, γιατί βασίστηκε ο γέρο-Καραμανλής στις κουβέντες των Αμερικανών ότι θα αναλάβουν αυτοί τους Τούρκους.

Το ίδιο έπαθε ο Ιωαννίδης, ο οποίος έκανε τη μειοδοσία, ως βλαξ που ήταν. Βασίστηκε στην άποψη ότι οι Τούρκοι θα βρουν εμπόδιο τους Αμερικανούς και οι Αμερικανοί θα στηρίξουν τους Έλληνες και έκανε το πραξικόπημα του Σαμψών στην Κύπρο. Μετά ενθυμείστε την κατάληξη του Ιωαννίδη. Προδοσία βλακείας.

Τώρα έχουμε τον κ. Τσίπρα, ο οποίος πάλι βασίστηκε στις κουβέντες των Αμερικανών ότι θα γίνει η Θεσσαλονίκη διεθνές κέντρο, ότι θα έρθουν επενδύσεις, θα έρθουν χρήματα, θα έρθουν λαγοί με πετραχήλια, θα γίνει η Θεσσαλονίκη διεθνές κέντρο, αλλά προς το παρόν την προδώσαμε τη Θεσσαλονίκη. Αυτό έκανε ο κ. Τσίπρας.

Κυρίες και κύριοι, μην νομίζετε ότι με ψηφοφορίες εδώ στη Βουλή ξεπλένονται μειοδοτικές υπογραφές. Ο ιστορικός γράφει και είναι αμείλικτος και ο λαός θα τιμωρήσει αυτούς που δεν σεβάστηκαν τη Μακεδονία. Η Μακεδονία δεν είναι μέρος της Ελλάδας, είναι η Ελλάδα η ίδια. Κάποιοι ακροδεξιοί που θέλουν να γίνουν νταβατζήδες της Θεσσαλονίκης και της Μακεδονίας τους προειδοποιώ: Ο δημοκρατικός χώρος εξέφρασε πάντα τη Μακεδονία. Η Ακροδεξιά ήταν χώρος προδοσίας και υποταγής στους ξένους παράγοντες, μα στη Μικρά Ασία με αυτά που έκαναν οι «Γουναραίοι» και «Χαντζηανέστηδες», μα στην Κύπρο με αυτά που έκανε ο Καραμανλής με τις συμφωνίες Ζυρίχης και Λονδίνου, μα με αυτά που έκαναν πάνω στη βόρεια Ελλάδα και αυτά που θα συνεχίσουν.

Η μειοδοσία δεν θα περάσει. Θα ζητήσουμε δημοψήφισμα μετά τις εκλογές για να στηρίξουμε κυβέρνηση.

Και αν βαυκαλίζεστε με τις δημοσκοπήσεις ότι η Ένωση Κεντρώων μπορεί να μην μπει και να μην κάνει σας λέω ότι αυτές οι εκλογές θα είναι εκλογές ανατροπής όλων των προγνωστικών.

«Πλούσιοι επτώχευσαν και επείνασαν», να το ενθυμείστε και οι συριζαίοι και οι δεξιοί.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το 1ο Πειραματικό Γυμνάσιο Θεσσαλονίκης

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Πρόεδρος των Ανεξαρτήτων Ελλήνων κ. Πάνος Καμμένος.

**ΠΑΝΟΣ ΚΑΜΜΕΝΟΣ (Πρόεδρος των Ανεξαρτήτων Ελλήνων):** Ευχαριστώ,κύριε Πρόεδρε.

Κύριε Πρόεδρε, κυρίες και κύριοι συνάδελφοι, ελπίζω να μην αληθεύει ότι ο Πρωθυπουργός της χώρας σήμερα δεν θα παραστεί στη συζήτηση…

(Στο σημείο αυτό εισέρχεται στην Αίθουσα ο Πρόεδρος της Κυβέρνησης κ. Αλέξης Τσίπρας)

Ήρθε; Τον ευχαριστώ, λοιπόν, που ήρθε εδώ, γιατί του το ζήτησα από χθες.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κάντε ησυχία.

**ΠΑΝΟΣ ΚΑΜΜΕΝΟΣ (Πρόεδρος των Ανεξαρτήτων Ελλήνων):** Τον ευχαριστώ που είναι σήμερα εδώ,γιατί κατά τη διάρκεια της προηγούμενης συζήτησης όταν από το Βήμα της Βουλής είπα ότι μιλάω τελευταία φορά σαν Πρόεδρος της Κοινοβουλευτικής Ομάδας των Ανεξάρτητων Ελλήνων και ότι ο Πρόεδρος της Βουλής έχει σχεδιάσει, σε συνδυασμό με τον Πρωθυπουργό και την Κυβέρνηση, τη φίμωση των Ανεξάρτητων Ελλήνων φάνηκε ότι είχε εκπλαγεί και μάλιστα ζήτησε να του πω τις διατάξεις του Κανονισμού, με τις οποίες οι Ανεξάρτητοι Έλληνες –με σχεδιασμό του Προέδρου- θα είχαμε αποκοπεί από το δικαίωμα τουλάχιστον του να μπορούμε να μιλούμε.

Όμως, όπως βλέπετε, σήμερα και μετά την ομιλία μου και την κατάθεση της διαγραφής του Βουλευτή Παπαχριστόπουλου, με απόφαση του Προέδρου της Βουλής και ερώτημα που έκανε μη σεβόμενος την προηγούμενη γνωμάτευση της Επιστημονικής Επιτροπής, αποφασίστηκε αυτό το οποίο δεν κατάφερε η προηγούμενη κυβέρνηση Σαμαρά - Βενιζέλου, αποφασίστηκε δηλαδή οι Ανεξάρτητοι Έλληνες να μην έχουμε το δικαίωμα του λόγου, το δικαίωμα της συμμετοχής στις επιτροπές, το δικαίωμα να υπάρχουμε ως Κοινοβουλευτική Ομάδα, οι Ανεξάρτητοι Έλληνες οι οποίοι μέχρι τώρα υπήρξαμε κυβερνητικοί εταίροι και επί τέσσερα χρόνια στηρίξαμε το κυβερνητικό έργο, με τις διαφωνίες μας εκεί που υπήρχαν, με την ψήφο μας εκεί που επιβάλλετο, αλλά και με την πλάτη την οποία βάλαμε και στην Ελλάδα και στο εξωτερικό προκειμένου η πατρίδα μας να βγει από τα μνημόνια και να μπορέσει να εφαρμοστεί η κυβερνητική πολιτική.

Αυτός ήταν ένας σχεδιασμός που ξεκίνησε από την εποχή του ταξιδιού μου στην Αμερική που με τα πρωτοσέλιδα της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ» και της «ΑΥΓΗΣ» προαναγγέλθηκε για πρώτη φορά στη δημοκρατική Ευρώπη ότι θα υπάρξει αποστασία, ότι θα υπάρξουν μεταγραφές Βουλευτών, ότι θα αλλοιωθεί η λαϊκή βούληση και Βουλευτές έναντι του ανταλλάγματος της καρέκλας της υπουργικής θα περάσουν από το ένα κόμμα στο άλλο και μάλιστα από το κόμμα και το κίνημα του εταίρου της Κυβέρνησης στον άλλο εταίρο της Κυβέρνησης.

Χτύπησε το κουδούνι της «Wall Street» και πράγματι δεν σας κρύβω ότι δεν ήθελα να το πιστέψω. Συγχαρητήρια, κύριε Πρωθυπουργέ, το καταφέρατε!

(Γέλωτες από την πτέρυγα της Νέας Δημοκρατίας)

Το καταφέρατε και βλέπω και η Νέα Δημοκρατία γελάει, εξάλλου σε κοινή γραμμή είστε στη σύνθετη ονομασία και στην πορεία της χώρας σε σχέση με το μακεδονικό.

Πήρατε δε και το «κεφάλι» μου και το πήγατε βόλτα στον Ερντογάν με το να χειροκροτούν από κάτω οι εφημερίδες οι τουρκικές, η «HURRIYET» και οι υπόλοιπες, ότι επιτέλους έφυγε το πρόβλημα από τη μέση. Το επόμενο ταξίδι ίσως είναι στην κ. Μέρκελ και στους σοσιαλιστές Ευρωπαίους με το «κεφάλι» των Ανεξάρτητων Ελλήνων. Ελπίζω να μην υπάρχει και τρίτο, να δούμε καμμία φωτογραφία στο Νταβός, όπως έβγαλε ο κ. Ζάεφ με τον κ. Σόρος.

Κύριε Πρόεδρε, κυρίες και κύριοι συνάδελφοι, είμαι στο Κοινοβούλιο είκοσι πέντε χρόνια. Εκλέχθηκα πρώτη φορά το 1993, το 1996, το 2000, το 2004, το 2007 το 2009, το 2012 δύο φορές με τους Ανεξάρτητους Έλληνες, το 2015 δύο φορές με τους Ανεξάρτητους Έλληνες. Σε όλη μου την πολιτική ζωή εκλεγμένος στη Β΄ Αθηνών ή στον Έβρο ή στα Δωδεκάνησα με τη Νέα Δημοκρατία και τους Ανεξάρτητους Έλληνες ό,τι είχα να πω το έλεγα από το Βήμα της Βουλής. Ούτε εκβίασα ούτε εκβιάστηκα και έλαχε στο τέλος της κοινοβουλευτικής μου ζωής, μετά από μια συνεργασία τεσσάρων ετών, να εκτελεστώ και να μου κοπεί ιδιαίτερα το δικαίωμα του να μιλάω από το Βήμα της Βουλής.

Αυτό, κύριε Πρωθυπουργέ είναι ένα έγκλημα το οποίο διαπράξατε και το οποίο έγκλημα ίσως όσον αφορά τον εαυτό μου αναλαμβάνω την ευθύνη ο ίδιος, αλλά όσον αφορά τους Ανεξάρτητους Έλληνες, είναι ένα έγκλημα που δεν θα το ξεχάσω ποτέ.

Τι έφταιξαν τα παιδιά τα οποία αύριο θα πρέπει να απομακρυνθούν και τα οποία έδωσαν αγώνα για την Κυβέρνηση ΣΥΡΙΖΑ - ΑΝΕΛ; Τι φταίει η Εύα, η Ελένη, ο Ανδρέας, ο Γιώργος, ο Βασίλης, ο Αντώνης να βρεθούν στο δρόμο γιατί αποφασίσατε να μας κάνετε να σιωπήσουμε;

(Θόρυβος από την πτέρυγα της Νέας Δημοκρατίας)

Τι φταίνε εκείνοι οι οποίοι, κύριε Πρωθυπουργέ, σας πίστεψαν και μαζί μας ήταν στο Σύνταγμα, στην Κλαυθμώνος, στα γραφεία σας στην Κουμουνδούρου, στις επιτυχίες της Κυβέρνησης, στις νίκες στη Βουλή που σήμερα τους λέτε «παίρνετε πόδι, πηγαίνετε στην ανεργία»;

Τους γκρεμίσατε, ουσιαστικά, με την απόφασή σας να καταργήσετε την Κοινοβουλευτική Ομάδα των Ανεξάρτητων Ελλήνων με πραξικοπηματικό τρόπο, τη δυνατότητα πρώτα από όλα να μπορέσουν να χαρούν τα αποτελέσματα μιας κοινής πορείας, αλλά και παράλληλα να απογοητευτούν, γιατί πλέον περάσαμε στην εποχή της καρέκλας, όπου η καρέκλα και η θέση είναι ανταλλάξιμη με την ψυχή.

Και βεβαίως αυτό το οποίο επιβεβαιώνεται είναι μία ταμπέλα που είχε ο Κωνσταντίνος Μητσοτάκης στο γραφείο του με τη ρήση του Ηράκλειτου: «Ουδείς ασφαλέστερος εχθρός του ευεργετηθέντος αχαρίστου».

Και δεν φτάνει μόνο, αλλά δεχόμαστε και δημόσιες επιθέσεις. Έλεγε ο κ. Σκουρλέτης σήμερα: «Κλαψουρίζουν οι Ανεξάρτητοι». Δεν κλαψουρίζουμε ούτε κλαίμε ούτε παρακαλάμε. Δεν παρακαλέσαμε να κάνετε αλλαγή του Κανονισμού. Και δεν θα δεχόμασταν να κάνετε αλλαγή του Κανονισμού.

Είναι εδώ δύο από τους Βουλευτές τους Ανεξάρτητους και ο κ. Λαζαρίδης και ο κ. Καμμένος. Να πουν αν ποτέ τους πήρα τηλέφωνο και τους παρακάλεσα και τους ζήτησα να γυρίσουν πίσω για να σώσουμε την Κοινοβουλευτική Ομάδα. Ποτέ δεν το έκανα και δεν θα το έκανα ποτέ, διότι σέβομαι τις αποφάσεις του κάθε Βουλευτή, ο οποίος παραμένει ανεξάρτητος

Όμως, αυτό που δεν αποδέχομαι είναι εκείνους που με λαϊκή εντολή διαφορετική από αυτή που πήραν, μεταπηδούν στην κυβερνητική πλειοψηφία και ανταλλάσσουν την ψήφο τους με την υπουργική καρέκλα, Βουλευτές που έγιναν Υπουργοί και πολίτες που έγιναν Υπουργοί με τη στήριξη των Ανεξάρτητων Ελλήνων, με το καταστατικό ξεκάθαρο σε σχέση με το θέμα της Μακεδονίας. Γίνονται βορά της συναλλαγής και μάλιστα όχι μόνο οι εκλεγμένοι Βουλευτές οι οποίοι κατέχουν τις υπουργικές έδρες, αλλά ακόμα και ο αναπληρωτής Βουλευτής της έδρας της Β΄ Περιφέρειας Αθηνών, που σήμερα το βράδυ –μετά την έντιμη παραίτηση του Παπαχριστόπουλου- θα έπρεπε να περάσει στους Ανεξάρτητους Έλληνες, εξαγοράζεται από σας με υπουργική καρέκλα! Εξαγοράζεται από εσάς με υπουργική καρέκλα, για να πετύχετε τους εκατόν πενήντα έναν!

Αυτό, ουσιαστικά, δείχνει ότι μιλάμε για πλήρη ανατροπή και του Συντάγματος, αλλά και της ηθικής. Θα κυβερνήσετε με εκατόν πενήντα έναν, εκ των οποίων οι τρεις είναι του εταίρου σας, τους οποίους πήρατε έναντι μίας καρέκλας και του στερήσατε και τον λόγο.

Θυμάστε, κύριε Πρωθυπουργέ, όταν πηγαίναμε μετά από τις ομιλίες σε επίπεδο αρχηγών στο γραφείο σας και μιλάγαμε για τις μάχες που κερδίζαμε στη Βουλή; Τον κ. Μητσοτάκη μαζί τον παλεύαμε. Τώρα, με αυτό που κάνετε, μας οδηγείτε στην Αντιπολίτευση. Εμείς δεν θα κάνουμε αντιπολίτευση βρώμικη. Ούτε αυτά τα οποία διαδίδετε και λέτε αριστερά και δεξιά ότι εμείς διασπείρουμε φήμες θα γίνουν ποτέ πράξη από μας. Ούτε γέφυρες, κύριε Πρωθυπουργέ, έχω χτίσει εγώ με τη διαπλοκή και με την Αντιπολίτευση.

Εάν φύγω από εδώ, κύριε Πρωθυπουργέ, εγώ θα πάω σπίτι μου. Δεν πρόκειται να πάω να παρακαλέσω κανέναν. Είμαι είκοσι πέντε χρόνια εκλεγμένος Βουλευτής, επτά χρόνια Υπουργός. Σήμερα το βράδυ ίσως να σας δώσω και την παραίτησή μου από Βουλευτής. Ίσως αυτό θα ήταν καλύτερο, για να καταλάβετε ότι υπάρχουν και άνθρωποι που δεν μετράνε την καρέκλα, για τους οποίους δεν είναι όλα η εξουσία.

Θα πρέπει να αντιληφθείτε ότι όσον αφορά τη διαπλοκή, εγώ χτυπήθηκα με αυτήν είκοσι πέντε χρόνια. Ιδρύθηκαν τέσσερις εφημερίδες, οι οποίες με φιλοξενούν στο πρωτοσέλιδό τους μέχρι σήμερα, από συγκεκριμένο άνθρωπο, με τον οποίο συγκρούστηκα πολιτικά, όπως και η Κυβέρνηση. Και μου λέτε ότι εγώ τα βρήκα; Όχι, κύριε Πρωθυπουργέ. Ούτε τα βρήκα ούτε θα τα βρω.

Εσείς με απειλείτε με την απόσυρση των δικαιωμάτων της Κοινοβουλευτικής Ομάδας ότι θα μείνω απροστάτευτος και χωρίς ασφάλεια. Όμως και αυτή σας την χαρίζω! Διότι, κύριε Πρωθυπουργέ, υπάρχουν και Ελληνίδες και Έλληνες και τις κοινοβουλευτικές ομάδες δεν τις συγκροτεί η γραφειοκρατία της Βουλής, οι έμμισθοι γραφειοκράτες ή ο προσωρινός Πρόεδρος. Τις κοινοβουλευτικές ομάδες τις συγκροτεί ο λαός, τις συγκροτούν οι πολίτες, τις συγκροτούν οι πλατείες, τις συγκροτούν οι αγώνες οι οποίοι δίνονται με τους πολιτικούς αρχηγούς, με τα πολιτικά κόμματα.

Σας τη χαρίζω και ασφάλειά μου είναι η ασφάλεια της αλήθειας του ελληνικού λαού. Κι από εκεί και πέρα ο καθένας παίρνει και το ρίσκο του. Όλοι θα ξέρουν, αν κάτι γίνει, το πώς έγινε. Μου αρκεί το μετερίζι της ελεύθερης φωνής μου. Όμως, αυτό το μετερίζι της ελεύθερης φωνής μου είχα δικαίωμα να το έχω, εκλεγμένος από τον ελληνικό λαό, ως επικεφαλής και Αρχηγός ενός κόμματος με το οποίο εσείς συνεργαστήκατε και αναγνωρίζατε επί τέσσερα χρόνια.

Θέλω να ξέρετε ότι η δική μας εκτέλεση δεν σημαίνει και πολλά πράγματα. Προφανώς για εσάς δεν σημαίνει απολύτως τίποτα. Δείξατε ότι είστε πολύ ψυχρός εκτελεστής. Όμως, η εκτέλεση της Μακεδονίας σημαίνει πάρα πολλά. Η εκτέλεση της Μακεδονίας, η οποία δεν περιείχετο στην προγραμματική μας συμφωνία, για μας μετράει ακόμα περισσότερο. Και δεν σας απειλώ με τίποτα. Σας λέω ότι τουλάχιστον θα έπρεπε να έχετε την ευαισθησία να σέβεστε αρχές και ιδέες, από τη στιγμή που δεν σέβεστε ανθρώπινες σχέσεις.

Εγώ μπορεί να ακολουθήσω, μετά από τέσσερα χρόνια στο Υπουργείο Εθνικής Άμυνας, υπερήφανος και όρθιος, τον δρόμο που ακολούθησαν αυτοί που για πολιτικούς λόγους κι ενώ είχατε υποσχεθεί αντίθετα τους αποστρατεύσατε, να πάω στο σπίτι μου όπως πήγε στο σπίτι του ο Στρατηγός Στεφανής ή ο Ναύαρχος Παυλόπουλος.

Όμως, οι άλλοι που ακολούθησαν όλους εμάς, πού θα πάνε; Όλα αυτά τα παιδιά τα οποία πίστεψαν ότι μπορεί να υπάρχει μια κυβέρνηση εθνικής συμφιλίωσης, τι θα κάνουν; Ποιος μπορεί να τους πει μετά από λίγα χρόνια ότι μπορεί, πράγματι, να υπάρχουν δύο διαφορετικοί χώροι που μπορούν να συνυπάρξουν; Κανένας! Γιατί εδώ παίζεται, πράγματι, το θέατρο του παραλόγου.

Το θέατρο του παραλόγου έχει εξήγηση και την έδωσε ο μακαρίτης ο Ανδρέας Παπανδρέου το 1995, μετά τη Σύνοδο των Καννών.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου των Ανεξαρτήτων Ελλήνων)

Κύριε Πρόεδρε, τελευταία μιλάω σαν Πρόεδρος. Δικαιούμαι να μιλήσω όσο το ΚΚΕ.

Ο Παπανδρέου, λοιπόν, άρρωστος, υπό τη δικιά σας, κύριε Πρόεδρε, τότε φροντίδα, μετά τη Σύνοδο των Καννών –έχω ανεβάσει ένα βίντεο στο twitter μου για να το δείτε όσοι το ξεχάσατε, σήμερα το πρωί το ξαναείδα-, αφού μίλησε για το Διευθυντήριο των Βρυξελλών, το οποίο το πίεζε να παραδώσει τον όρο «Μακεδονία» και ότι αν παρέδιδε τον όρο «Μακεδονία», τότε θα ήταν μέρος του Διευθυντηρίου, κατά τη διάρκεια της συνεντεύξεως Τύπου, ασθενής, αλλά αγέρωχος είπε επί λέξει: «Βρίσκω ότι πάμε σε ένα είδος συρρίκνωσης της εθνικής δύναμης, αλλά όχι στον βωμό μιας συλλογικής δημοκρατικής διαδικασίας, στον βωμό των κρίσεων και των συμφερόντων. Συμφερόντων όταν λέγω ρητά, δεν θέλω να αποκαλύψω ονόματα, ποιοι μίλησαν και τι είπαν. Σας λέγω, όμως, ότι εδώ υπάρχει σαφές σχέδιο για την μηδενοποίηση των εθνικών κυβερνήσεων, οι οποίες δεν θα μπορούν να παίξουν δημοκρατικά αποτελεσματικό ρόλο, αλλά θα υπόκεινται στις κατευθύνσεις που μας δίνει το Διευθυντήριο».

Και τότε, πολιτικός αντίπαλος για εμένα ο Ανδρέας Παπανδρέου, αλλά ηγέτης της χώρας, αρνήθηκε να υποκύψει και να παραδώσει τον όρο «Μακεδονία», ασχέτως λαθών που μπορεί να έγιναν μετά ή πριν.

Σήμερα, ερχόμαστε σε ένα Κοινοβούλιο που αποτελείται από μία Κυβέρνηση με κορμό τον ΣΥΡΙΖΑ, ένα αριστερό κόμμα, και τους αποστάτες που φύγανε από τους Ανεξάρτητους Έλληνες και το Ποτάμι, ο ΣΥΡΙΖΑ που μας έκανε κριτική για τις σχέσεις μας με το ΝΑΤΟ τα τέσσερα αυτά χρόνια της διακυβέρνησής, ως Υπουργός Εθνικής Άμυνας, μήπως μπει κανένας πύραυλος παραπάνω στη Λάρισα, μήπως πάρουν κανένα μέτρο παραπάνω στη Σούδα.

Ο ΣΥΡΙΖΑ, που ήλεγχε το τι θα πούμε στο ΝΑΤΟ στις συναντήσεις των Υπουργών, σήμερα, εν γνώσει του, κυρίες και κύριοι συνάδελφοι, υπογράφει την είσοδο των Σκοπίων και ουσιαστικά την εν λευκώ μεταφορά της μεγαλύτερης βάσης από το Ιντζιρλίκ στα Σκόπια, και μάλιστα χωρίς να υπάρχει καν πρόβλεψη εάν αυτά μπορεί να είναι και τα πυρηνικά, τα οποία έχει ήδη δεχθεί η Ρουμανία.

Και αντίθετη σε αυτή τη σύμβαση, πέραν του Κομμουνιστικού Κόμματος που έχει μία πάγια θέση, είναι η Νέα Δημοκρατία. Και θα το καταλάβαινα απόλυτα αν η Νέα Δημοκρατία είχε συνδυάσει την άρνηση στη Συμφωνία των Πρεσπών με τη θέση ότι δεν συμφωνεί με την παραχώρηση του όρου «Μακεδονία», όπως πιστεύουν -για να είμαι δίκαιος- πάνω από τριάντα πέντε Βουλευτές της Νέας Δημοκρατίας, που σαν επίσημη θέση τους όμως έχουν το σύνθετο όνομα με γεωγραφικό προσδιορισμό erga omnes.

Kαι είναι παράδοξο, κυρίες και κύριοι συνάδελφοι, ότι αυτή τη στιγμή πιο ικανοποιημένη είναι η ηγεσία της Νέας Δημοκρατίας για τη σύμβαση που ψηφίζει ο ΣΥΡΙΖΑ, διότι θεωρεί ότι αυτή η «καυτή μπάλα» έφυγε από τα χέρια της. Στην Αθηναϊκή Λέσχη προχθές ακουγόντουσαν κάποιοι που έλεγαν «δόξα σοι ο Θεός, πέρασε».

Αυτή είναι η πολιτική πραγματικότητα. Κάποτε ψήφιζαν τα δέντρα. Τώρα –βλέπετε- ψηφίζουν οι καρέκλες, οι οποίες εξαγοράζονται έναντι συνειδήσεων.

Εμείς, κύριε Πρόεδρε, κυρίες και κύριοι συνάδελφοι, σε λίγα λεπτά θα καταθέσουμε τη διαγραφή του Θανάση Παπαχριστόπουλου. Δεν διαπραγματευτήκαμε με κανέναν, ούτε με τους Ευρωβουλευτές που προέρχονται από μας. Δεν διαπραγματευτήκαμε, κύριε Πρωθυπουργέ, ούτε με σας, παρ’ ότι αφέθηκαν δημόσια προθέσεις για αλλαγή Κανονισμού. Γιατί δεν θέλουμε δώρο. Ξέρουμε να δίνουμε τον αγώνα μας στον δρόμο. Ξέρουμε να παλεύουμε.

Όμως, δεν σας κρύβω ότι οι συνθήκες πλέον που έχουν διαμορφωθεί είναι συνθήκες άδικες για ένα κοινοβουλευτικό κόμμα. Μας κόβετε τη φωνή στη Βουλή. Βρισκόμαστε μεταξύ δύο πυρών. Δεχόμαστε επιθέσεις από τους μέχρι εχθές εταίρους μας στην Κυβέρνηση –και πράγματι λυπάμαι πάρα πολύ να δέχομαι επιθέσεις, ιδίως από τον Γραμματέα του ΣΥΡΙΖΑ- και από τη Νέα Δημοκρατία. Είναι φυσικό μετά από τόσα χρόνια που ήμασταν στην Κυβέρνηση να κάνει αντιπολίτευση. Και σας δηλώνω ότι δεν έχω χτίσει καμμία γέφυρα με τη Νέα Δημοκρατία.

Εμείς θα δώσουμε τη μάχη μας. Όμως, έχετε υποχρέωση, κύριε Πρόεδρε, εσείς τουλάχιστον σε αυτά τα οποία συμφωνήσαμε, να προχωρήσετε. Δεν πρόκειται να μας κατηγορήστε ποτέ -και δεν θα σας το επιτρέψουμε ποτέ- για σχέση μας ή για γέφυρες με τη διαπλοκή. Η διαπλοκή ζει, γιατί εκείνοι οι οποίοι έχουν παραβεί τον όρκο τους, παραμένουν στη θέση τους. Γιατί κάποιοι συνδιαλέγονται. Και ο ελληνικός λαός αυτό το περιμένει από την κοινή μας προσπάθεια. Θα μπορούσατε να βρείτε τη δημοκρατική ευαισθησία που βρήκατε τον Σεπτέμβριο του ’15, όταν ρωτήσατε τον ελληνικό λαό, κάνοντας δημοψήφισμα. Δεν το κάνατε ούτε αυτό.

Θα μπορούσατε να αφήσετε να προσπαθήσουν να βρουν μέσα από τον κομματικό μηχανισμό συμμαχίες αριστερές, κεντροαριστερές και προοδευτικές. Μετεγγράψατε τους πιο σκληρούς δεξιούς μαζί σας.

Και το χειρότερο απ’ όλα είναι ότι προδώσατε την εμπιστοσύνη μας, αλλά και όλα αυτά τα νέα παιδιά, τα οποία κάποια στιγμή πανηγύρισαν μαζί σας.

Κρίμα, κύριε Πρωθυπουργέ!

(Χειροκροτήματα από την πτέρυγα των ΑΝΕΛ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Κύριε Πρόεδρε, τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Πρωθυπουργός κ. Αλέξης Τσίπρας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ευχαριστώ, κύριε Πρόεδρε. Θα είναι πολύ σύντομη η παρέμβασή μου.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Όπως είδατε, είμαι εδώ και είμαι εδώ όχι για να ακολουθήσω την προσπάθεια που καταβάλλετε τελευταίες μέρες. Ομολογώ ότι δεν δύναμαι να παρακολουθήσω την εντατική προσπάθεια που καταβάλλετε να αποκαθηλώσετε και να αυτοακυρώσετε ένα σημαντικό κομμάτι της πολιτικής σας ιστορίας, των τελευταίων τεσσάρων ετών, που για άλλη μία φορά θα πω ότι είναι ένα θετικό κομμάτι.

Όμως, άκουσα την ομιλία σας –και χωρίς να θέλω να μπω σε ψυχαναλυτικές ερμηνείες, δεν το συνηθίζω- που τέσσερις φορές αναφέρατε –λες και κάποιος σάς το ζήτησε αυτό- ότι δεν έχετε απλώσει γέφυρες στη διαπλοκή ή στη Νέα Δημοκρατία. Και μου ήρθανε στο μυαλό οι στίχοι ενός αγαπημένου ποιήματος, το οποίο σας αφιερώνω, κύριε Καμμένε. Είναι «Η Πόλις» του Κωνσταντίνου Καβάφη. «Καινούριους τόπους δεν θα βρεις, δεν θα βρεις άλλες θάλασσες, η πόλις θα σε ακολουθεί.».

Και σας το αφιερώνω, κυρίως διότι πιστεύω ότι σε λίγα χρόνια από σήμερα, ίσως και σε λίγους μήνες, αυτό που θα μείνει στην ιστορία, είναι τα θετικά που πράξατε τέσσερα χρόνια τώρα. Και σας διαβεβαιώνω, θα με ευγνωμονείτε που αντιλήφθηκα έγκαιρα τον πολιτικό σας σχεδιασμό, να ανατρέψετε την Κυβέρνηση που στηρίξατε επί τέσσερα χρόνια, μπροστά σε ένα κρίσιμο εθνικό θέμα. Και θα με ευγνωμονείτε που απέτρεψα να καταγραφείτε στα κιτάπια της ιστορίας ως ένας νέος Αντώνης Σαμαράς. Και θα με ευγνωμονεί –πιστεύω- και η μεγάλη πλειοψηφία του ελληνικού λαού, αριστεροί και δεξιοί, διότι με θάρρος, με τόλμη και με αποφασιστικότητα προχώρησα μπροστά, προκειμένου να λύσω ένα θέμα προς όφελος του εθνικού συμφέροντος, προς όφελος της πατρίδας. Αυτό έπραξα, κύριε Καμμένε!

Σας ευχαριστώ θερμά.

(Ζωηρά χειροκροτήματα από την πτέρυγα του ΣΥΡΙΖΑ)

**ΠΑΝΟΣ ΚΑΜΜΕΝΟΣ (Πρόεδρος των Ανεξαρτήτων Ελλήνων):** Κύριε Πρόεδρε, τον λόγο.

**ΠΡΟΕΔΡΟΣ (Νικόλαος Βούτσης):** Ορίστε, κύριε Καμμένε, έχετε τον λόγο για δύο λεπτά.

**ΠΑΝΟΣ ΚΑΜΜΕΝΟΣ (Πρόεδρος των Ανεξαρτήτων Ελλήνων):** Θα μιλήσω λίγο, κύριε Πρόεδρε.

Κύριε Πρωθυπουργέ, μου γράψατε χθες σε μήνυμα που στείλατε στο κινητό μου τηλέφωνο ότι χτίζω γέφυρες. Δεν σας κρύβω ότι αυτό ήταν που με ενόχλησε περισσότερο απ’ όλα. Δεν έχω δώσει τέτοια δικαιώματα. Και σας είπα ότι πάω και τώρα σπίτι.

Όσον αφορά τα ψυχαναλυτικά, θα το προσπεράσω και αυτό.

Θα σας αφιερώσω, όμως, δύο στίχους από ένα ποίημα από τον Ματρόζο. Ο Ματρόζος ήταν ένας μεγάλος ναύαρχος της Επανάστασης από τις Σπέτσες, ο οποίος έδωσε όλη του την περιουσία για τον Αγώνα του 1821. Τα πούλησε όλα. Έμεινε χωρίς λεφτά. Στην Αθήνα, στο Υπουργείο Ναυτικών, Υπουργός ήταν ο Κανάρης. Έλεγαν, λοιπόν, στον Ματρόζο: «Πάρε το πλοίο και πήγαινε στην Αθήνα στον Υπουργό, τον φίλο σου τον καπετάνιο που έσωσες κάποτε στα Ψαρά και βρες τον και δεν είναι ελεημοσύνη αυτό.».

Μπαίνει, λοιπόν, ο Ματρόζος στο καράβι από τις Σπέτσες, περνάει από την Ύδρα και φτάνει στο Υπουργείο Ναυτικών. Και τότε –θα σας πω τον στίχο ακριβώς- πηγαίνει στην είσοδο του Υπουργείου, ρακένδυτος πια, και ζητάει τον Ψαριανό, τον Υπουργό. Και του λέει: «Θέλω να σε δω.». Και του λέει αυτός που ήταν στην είσοδο ντυμένος με τα αμφιμασχάλια ότι δεν μπορεί να μπει, γιατί δεν μπαίνουν ζητιάνοι στο Υπουργείο.

Του απαντάει τότε ο Ματρόζος, κύριε Πρωθυπουργέ: «Αν οι ζητιάνοι σαν κι εμέ δεν έχυναν το αίμα, καπεταναίοι σαν κι εσέ δεν θα φορούσαν στέμμα.».

Να ’σαι καλά!

(Χειροκροτήματα από την πτέρυγα των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο Υπουργός κ. Αποστολάκης και μετά είναι η Πρόεδρος κ. Γεννηματά.

(Θόρυβος στην Αίθουσα)

Κάντε λίγο ησυχία, παρακαλώ.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κυρίες και κύριοι Βουλευτές, είναι τιμή μου να απευθύνομαι για πρώτη φορά στην Ολομέλεια της Βουλής των Ελλήνων με την ιδιότητα του Υπουργού Εθνικής Άμυνας. Παράλληλα, όμως, η ευθύνη είναι ακόμη μεγαλύτερη, ειδικά αυτές τις ώρες που η πατρίδα μας αναλαμβάνει πρωτοβουλίες ιστορικής σημασίας για ένα μέλλον με περισσότερη σταθερότητα και συνεργασία στην περιοχή. Είναι με αυτό το αίσθημα της ευθύνης που θέλω να σας μιλήσω.

Γνωρίζετε, βέβαια, ότι η χώρα μας, ως παλαιότερο μέλος του ΝΑΤΟ και της Ευρωπαϊκής Ένωσης στην ευρύτερη περιοχή, στο πλαίσιο άσκησης μιας ενεργητικής αμυντικής διπλωματίας, έχει αναλάβει κατάλληλες πρωτοβουλίες και έχει προωθήσει συμμαχίες και συνέργειες, που επιδιώκουν να ενισχύσουν τον ρόλο μας ως πυλώνα σταθερότητας αλλά και ως σημαντικού ενεργειακού παίκτη στην Ανατολική Μεσόγειο και στα Βαλκάνια.

Αυτές οι πρωτοβουλίες έχουν ήδη αποδώσει σημαντικούς καρπούς, τόσο διμερώς όσο και πολυμερώς, στο συμμαχικό πλαίσιο. Και είναι ιδιαίτερα σημαντικό ότι πλέον η γείτονα χώρα εντάσσεται όχι μόνο γεωγραφικά, αλλά και ιστορικοπολιτικά σε μια βαλκανική ζώνη με περισσότερη ομοιογένεια, κοινούς στρατηγικούς στόχους, ειρηνική και αναπτυξιακή προοπτική.

Κάθε βήμα αποκλιμάκωσης των εντάσεων στην περιοχή είναι προς το στρατηγικό μας συμφέρον. Κάθε αναταραχή και κάθε προσπάθεια ανατροπής του υπάρχοντος status quo στρατηγικά είναι σε βάρος μας, ειδικά τώρα που οι προσφυγικές ροές συγκλονίζουν ολόκληρο τον δυτικό κόσμο και οι πλουτοπαραγωγικές πηγές της Μέσης Ανατολής και της Νοτιοανατολικής Μεσογείου μετατρέπονται σε πολυδιεκδικούμενες ζώνες.

Κυρίες και κύριοι Βουλευτές, η κύρωση του πρωτοκόλλου εισδοχής της Βόρειας Μακεδονίας στο ΝΑΤΟ έρχεται σαν φυσική συνέχεια της έγκρισης της Συμφωνίας των Πρεσπών. Η Ελλάδα έχει συμφέρον να διευκολύνει την ομαλή ένταξη της Βόρειας Μακεδονίας στο ΝΑΤΟ. Και επιτρέψτε μου να παραφράσω τη γνωστή ρήση για να πω ότι, όπως η φύση απεχθάνεται το κενό, έτσι το αποστρέφεται και η γεωπολιτική.

Θα μου επιτρέψετε, επίσης, να τονίσω ότι η ένταξη της Βόρειας Μακεδονίας στο ΝΑΤΟ θα απαιτήσει από τη χώρα αυτή συστηματική προετοιμασία και καταβολή προσπαθειών μετασχηματισμού των ενόπλων δυνάμεών της, ώστε να ανταποκρίνεται στα προαπαιτούμενα πρότυπα και τις απαιτήσεις της συμμαχίας που αφορούν στη διαλειτουργικότητα και την τυποποίηση. Ο μετασχηματισμός αυτός αφορά μεταξύ άλλων στην οργάνωση, στην ατομική και συλλογική εκπαίδευση, σε ασκήσεις και υλοποίηση των απαραίτητων προγραμμάτων.

Εδώ έχουμε σημαντικό ρόλο να παίξουμε και μπορούμε να το κάνουμε. Και μπορούμε να το κάνουμε καλά και αποτελεσματικά, καθώς έχουμε παράδοση, γνώσεις, εμπειρία και το κατάλληλο ανθρώπινο δυναμικό.

Κυρίες και κύριοι Βουλευτές, στο σημείο αυτό θα ήθελα να αναφερθώ σε δύο παράγοντες που θεωρώ σημαντικούς. Πρώτον, σύμφωνα με το άρθρο 17 της Συμφωνίας των Πρεσπών, θα ενισχυθεί και θα επεκταθεί η συνεργασία με τη γείτονα χώρα στον τομέα της άμυνας μέσω, μεταξύ άλλων, συχνών εκατέρωθεν επισκέψεων και επαφών της στρατιωτικής ηγεσίας, μεταφοράς τεχνογνωσίας, παροχής εκπαίδευσης, εκτέλεσης κοινών ασκήσεων και οικοδόμησης δυνατοτήτων. Η συνεργασία στους εν λόγω τομείς θα εμπεδώσει σχέσεις αμοιβαιότητας και θα εξασφαλίσει πολλαπλά οφέλη, που δεν θα περιορίζονται μόνο στον αμυντικό τομέα.

Δεύτερον, η συνδρομή μας θα εκτοπίσει άλλους περιφερειακούς υποψήφιους, που επιχειρούν να επωφεληθούν και να ασκήσουν την επιρροή τους στη γείτονα, με ενδεχόμενες αρνητικές συνέπειες για τη χώρα μας.

Επιπλέον, θα ήθελα να υπενθυμίσω ότι στις αρχές της προηγούμενης δεκαετίας παρείχαμε στρατιωτική βοήθεια στον βόρειο γείτονά μας με προσωπικό και μέσα, προκειμένου να αντιμετωπίσει προβλήματα ασφαλείας, ενώ υφίσταται ήδη πολιτικοστρατιωτική συνεργασία στο πλαίσιο της πρωτοβουλίας των χωρών της Νοτιοανατολικής Ευρώπης.

Επιδίωξή μας είναι να καταστεί η χώρα μας κύριος, στρατηγικός, αμυντικός εταίρος της Βόρειας Μακεδονίας, πάντα για τη διατήρηση της ειρήνης και την ενίσχυση της συνεργασίας και με σκοπό το αμοιβαίο όφελος.

Κυρίες και κύριοι Βουλευτές, κατανοώ τους φόβους, τις ανησυχίες, ακόμη και τις αντιρρήσεις. Όμως, σε κρίσιμες στιγμές οφείλουμε να ζυγίζουμε τα πράγματα, να έχουμε ορθή κρίση και να είμαστε αποφασιστικοί.

Ενέργειες που συμβάλλουν στη συνεννόηση και τη συνεργασία των χωρών συμβάλλουν παράλληλα στην ανάπτυξη και στην ευημερία, στην οικονομία, στον πολιτισμό, στις επιστήμες και στην καθημερινή ζωή των ανθρώπων, συμβάλλουν στην προκοπή και στην προοπτική των λαών της περιοχής μας. Υπάρχει πολύ λαμπρό μέλλον μπροστά μας. Ας μη μένουμε στραμμένοι σε ένα άγονο και ταραγμένο παρελθόν.

Για όλους αυτούς τους λόγους προτείνω την κύρωση του εν λόγω πρωτοκόλλου. Είναι για το στρατηγικό μας συμφέρον. Είναι για μια Ελλάδα πιο ισχυρή στην περιοχή. Είναι για να αφήσουμε πίσω τις αχρείαστες εχθρότητες και να ανοίξουμε μια μακρά περίοδο συνεργασίας και ειρηνικής συνύπαρξης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Τον λόγο έχει η Πρόεδρος κ. Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης):** Ευχαριστώ, κύριε Πρόεδρε.

Κύριε Πρωθυπουργέ, είναι φανερό ότι, τώρα που μπαίνουμε στην τελική ευθεία για τις εκλογές, προσπαθείτε να αποτινάξετε από πάνω σας το στίγμα της συγκυβέρνησης με την ακροδεξιά, αλλά, δυστυχώς για εσάς, όπως είπατε και ο ίδιος, «η πόλις εσάς θα ακολουθεί», θα σας καταδιώκει για πάντα.

Καλούμαστε σήμερα να επικυρώσουμε την ένταξη της Πρώην Γιουγκοσλαβικής Δημοκρατίας της Μακεδονίας στο ΝΑΤΟ. Είναι το αποτέλεσμα της Συμφωνίας των Πρεσπών, μιας συμφωνίας επιζήμιας για τα εθνικά συμφέροντα, που, αντί να κλείνει πληγές, ανοίγει καινούργιες.

Ο κ. Τσίπρας προσέφερε στα Σκόπια την ένταξή τους στο ΝΑΤΟ, προσέφερε την έναρξη των ενταξιακών διαπραγματεύσεων στην Ευρωπαϊκή Ένωση. Προσέφερε ταυτόχρονα, στη γειτονική χώρα, τη μακεδονική γλώσσα, τη μακεδονική ταυτότητα, τον μακεδονικό λαό, δηλαδή μακεδονικό έθνος. Με την υπογραφή σας διατηρείτε ζωντανή τη ρίζα του αλυτρωτισμού.

Παραδώσατε όλα τα όπλα που είχε εξασφαλίσει για τη χώρα το 1995 με την Ενδιάμεση Συμφωνία ο Ανδρέας Παπανδρέου. Έλεγε χαρακτηριστικά, τον Οκτώβριο του 1993, ότι τα Σκόπια θέλουν το όνομα της Μακεδονίας, γιατί στόχος τους είναι η δημιουργία ενός μακεδονικού κράτους που θα περιλαμβάνει τα Σκόπια, τη Μακεδονία του Πιρίν και τη δική μας Μακεδονία. «Δεν είναι απλώς ένα θέμα ονόματος», έλεγε χαρακτηριστικά. «Είναι θέμα εθνικού κινδύνου εις χρόνον μακρόν.».

Εκχωρήσατε δε ουσιαστικά το μονοπώλιο του όρου «Μακεδονία» στη γειτονική χώρα. Γιατί στη Συμφωνία των Πρεσπών η δική μας Μακεδονία ονομάζεται ή καλύτερα περιγράφεται -γιατί δεν ονομάζεται- ως «η βόρεια περιοχή του πρώτου μέρους». Συγχαρητήρια!

Για αυτόν ακριβώς τον λόγο ο ελληνικός λαός φωνάζει ένα μεγάλο «όχι» σε αυτή τη συμφωνία και κανείς δεν έχει το δικαίωμα να αγνοεί τη θέλησή του. Και βεβαίως δεν πρόκειται ούτε για ανόητους ούτε για ακροδεξιούς λαϊκιστές!

Χωρίς φυσικά να τους νοιάζουν τα προβλήματα που δημιουργούνται για την Ελλάδα, αυτοί που επέμεναν και ήθελαν εδώ και τώρα λύση είναι οι ξένες δυνάμεις, γιατί ήθελαν να εξυπηρετήσουν τα γεωπολιτικά και οικονομικά τους συμφέροντα. Αυτά ακριβώς τα συμφέροντα υπηρετήσατε, κυρίες και κύριοι της Κυβέρνησης του ΣΥΡΙΖΑ και ολίγον από ΑΝΕΛ.

Βεβαίως και αυτοί δεν κατάλαβαν ότι η συμφωνία δεν εξασφαλίζει την πολυπόθητη για όλους μας σταθερότητα στην περιοχή, αντίθετα τη ναρκοθετεί. Αποδειχθήκατε ο πιο ακατάλληλος και φοβάμαι επικίνδυνος για το εθνικό συμφέρον. Δώσατε αυτό που κανένας Πρωθυπουργός μέχρι σήμερα δεν παραχώρησε.

Διαπραγματευτήκατε χωρίς εθνική γραμμή, προκαλώντας εσείς ο ίδιος πόλωση και νέο διχασμό. Επιχειρήσατε να χρησιμοποιήσετε την υπόθεση αυτή ως όχημα για τις κομματικές σας επιδιώξεις και για την επίθεση εναντίον κομμάτων. Καταφέρατε με μια κίνηση: εθνική παραχώρηση, διχασμό στον ελληνικό λαό και πλήγμα κατά του κοινοβουλευτισμού.

Σήμερα, εδώ στη Βουλή, εμείς λέμε ένα νέο «όχι». Λέμε «όχι» στην κύρωση του πρωτοκόλλου για την είσοδο στο ΝΑΤΟ και αυτό το νέο «όχι» είναι ένα «όχι» στους απαράδεκτους όρους και τις εθνικές υποχωρήσεις που συνοδεύουν την ένταξη των Σκοπίων μέσω της Συμφωνίας των Πρεσπών. Αυτό είναι και το νόημα της δικής μας ψήφου.

Να γνωρίζετε καλά, κύριε Τσίπρα, πως ό,τι και να κάνετε, δεν θα ξεχάσει ο ελληνικός λαός την απαράδεκτη αυτή Συμφωνία των Πρεσπών και δεν θα τη συμψηφίσει με κανένα επίδομα και με καμμία ανέξοδη υπόσχεση, που πανικόβλητος δίνετε αυτή τη στιγμή. Δεν θα ξεχάσει βέβαια κανείς και τις σοβαρές καταγγελίες περί χρηματισμού της Κυβέρνησής σας από ξένα κέντρα, καταγγελίες που ακούστηκαν μέσα στο Υπουργικό Συμβούλιο από πρώην συνέταιρό σας και δεν απαντήθηκαν ποτέ.

Αλήθεια, πρέπει να πω ότι ακόμα περιμένουμε να δοθεί στη δημοσιότητα η επιστολή παραίτησης του Υπουργού Εξωτερικών, του κ. Κοτζιά, και αναρωτιόμαστε γιατί δεν το έχετε κάνει μέχρι σήμερα. Τι είναι αυτό που σας φοβίζει;

Κύριε Τσίπρα, στα εθνικά θέματα δεν χωρούν ψευδαισθήσεις και αυταπάτες και αυτό γιατί η ζημιά είναι ανεπανόρθωτη. Για αυτό απαιτείται αφύπνιση, ετοιμότητα και συνεννόηση γύρω από μία εθνική γραμμή και το τονίζω αυτό ιδιαίτερα για τις ελληνοτουρκικές σχέσεις.

Κυρίες και κύριοι Βουλευτές, με την Τουρκία θέλουμε ειρηνικές σχέσεις, αλλά στη βάση του σεβασμού των κανόνων του Διεθνούς Δικαίου και των αρχών της καλής γειτονίας. Δεν διεκδικούμε τίποτα και δεν παραχωρούμε απολύτως τίποτα. Στο Αιγαίο ούτε γκρίζες ζώνες υπάρχουν ούτε και αμφισβητήσεις. Όλα ρυθμίζονται με τις συνθήκες και το Διεθνές Δίκαιο. Θέλω να πιστεύω ότι σε αυτή τη βάση ακριβώς έγιναν και οι συζητήσεις κατά την πρόσφατη συνάντησή σας με τον κ. Ερντογάν.

(Χειροκροτήματα από την πτέρυγα της Δημοκρατικής Συμπαράταξης)

Δεν μπορώ να μη σημειώσω ότι ήταν εξαιρετικά προκλητικό το ότι ο Τούρκος εκπρόσωπος, με δηλώσεις του, έθεσε μονομερώς την ατζέντα αυτής της συνάντησης. Η τουρκική πλευρά προανήγγειλε ότι θα συζητηθεί και το θέμα των νησιών. Ήταν δε αδιανόητη πράξη από τη μεριά τους η επικήρυξη των οκτώ Τούρκων αξιωματικών πριν καν προσγειωθεί το δικό σας αεροσκάφος στην Τουρκία.

Οι απαραίτητες συναντήσεις σε επίπεδο κορυφής πρέπει να είναι πάρα πολύ καλά σχεδιασμένες και προετοιμασμένες. Εγώ αναρωτιέμαι: Δεν σας δίδαξε τίποτα το ναυάγιο της συνάντησης με τον κ. Ερντογάν στην Αθήνα; Και αλήθεια, τι συζητήθηκε στη μαραθώνια και κατά μόνας συνάντηση του κ. Τσίπρα με τον κ. Ερντογάν; Υπήρξαν αποφάσεις ή δεσμεύσεις; Και, αν ναι, σε ποια θέματα;

Αλήθεια, θέσατε, κύριε Τσίπρα, στον κ. Ερντογάν θέμα για τις προκλητικές ενέργειες της κυβέρνησής του την ημέρα ακριβώς της επίσκεψής σας; Ξεκαθαρίσετε ότι δεν είναι αποδεκτές οι συμπεριφορές που παραβιάζουν τη Συνθήκη της Λωζάνης; Καταστήσατε σαφές ότι το θέμα της Χάλκης είναι πρωτίστως διεθνές θέμα ανθρωπίνων δικαιωμάτων και όχι διμερές Ελλάδας - Τουρκίας, όπως δημόσια το εμφάνισε ο κ. Ερντογάν; Οφείλετε να ενημερώσετε τουλάχιστον τα πολιτικά κόμματα για το περιεχόμενο των συνομιλιών σας. Οφείλετε να κατανοήσετε ότι οι σχέσεις με την Τουρκία δεν προσφέρονται για επικοινωνιακά τρικ και δημόσιες σχέσεις.

Ρωτάμε κι επιμένουμε, κύριε Τσίπρα, γιατί τόσο εμείς, όσο και ο ελληνικός λαός, πρέπει να ομολογήσω ότι δεν σας έχουμε καμμία απολύτως εμπιστοσύνη, γιατί κάθε φορά που εσείς διαπραγματεύεστε, μονάχα νέα βάρη έρχονται στην πλάτη του ελληνικού λαού.

Κυρίες και κύριοι Βουλευτές, έχω πει πολλές φορές ότι υπάρχει θέμα δημοκρατίας στον τόπο. Καθημερινά έρχονται στο φως αλληλοεκβιασμοί, καταγγελίες για ύποπτες συναλλαγές, συζητήσεις περί διαπλοκής, παρασκηνιακές ίντριγκες και ακούγονται διάφορα για περίεργες δεσμεύσεις. Προστέθηκαν τώρα και μηνύσεις για εκβιασμούς.

Μόνο δύο λέξεις αποτυπώνουν όλο αυτό το περιβάλλον και την κρίση που βιώνουμε και το ζήσαμε και λίγο νωρίτερα μέσα σε αυτή την Αίθουσα: παρακμή και εκφυλισμός. Βουλευτές αλλάζουν κόμματα σαν τα πουκάμισα. Βουλευτές εμφανίζονται να ανήκουν σε δύο Κοινοβουλευτικές Ομάδες ταυτόχρονα, να δανείζονται ή να εκχωρούνται περίπου με leasing από το ένα κόμμα στο άλλο.

Βουλευτές απεμπολούν με επιστολή τους την υποχρέωση που έχουν, από το ίδιο το Σύνταγμα, να τοποθετούνται με βάση τη συνείδησή τους στα νομοσχέδια. Δεν διστάζουν να την εκχωρούν με λευκή επιταγή στον ΣΥΡΙΖΑ, να ψηφίζουν, δηλαδή, εκ των προτέρων νομοσχέδια, χωρίς καν να αποτελούν μέλη της Κοινοβουλευτικής του Ομάδας. Στην πορεία τρέχουν όλα αυτά με κάποιον τρόπο να τα συμμαζέψουν. Ο απόλυτος εξευτελισμός με ευθύνη προσωπική του κ. Τσίπρα!

Δεν διστάζετε, κύριε Τσίπρα, για να μείνετε λίγους μήνες ακόμα στην εξουσία, να δημιουργήσετε συνθήκες πολιτικής ανωμαλίας, να επιφέρετε ένα βάναυσο πλήγμα στον κοινοβουλευτισμό, δηλαδή να βάζετε νάρκη στα θεμέλια της ίδιας της δημοκρατίας. Και προσπαθείτε να γαντζωθείτε στην εξουσία με διεύρυνση στην ακροδεξιά και βέβαια διάφορα δεκανίκια, υπολείμματα και γυρολόγους. Είναι καταστάσεις που δημιουργούν αποστροφή στους πολίτες για την πολιτική.

Όλα αυτά δεν είναι τίποτα άλλο παρά βούτυρο στο ψωμί της ακροδεξιάς, που καραδοκεί. Κι αν μέχρι σήμερα ήσασταν πολιτικός χορηγός της Νέας Δημοκρατίας και του κ. Μητσοτάκη, σήμερα είναι φανερό ότι γίνεστε προσωπικά και χορηγός της Χρυσής Αυγής!

(Χειροκροτήματα από την πτέρυγα της Δημοκρατικής Συμπαράταξης)

Δεν είναι καθόλου τυχαίο, όπως φαίνεται, πως ο Μαδούρο και ο καθεστωτισμός του ήταν γι’ αυτούς το πρότυπό τους για τη διακυβέρνηση της χώρας, γι’ αυτό και τον στηρίζουν ακόμη.

Ξέρουμε ότι ο πνιγμένος από τα μαλλιά του πιάνεται. Προσπαθείτε τώρα να παραστήσετε τον προοδευτικό και μας κηρύξατε τον πόλεμο, αλλά δεν θα ξεμπερδέψετε εύκολα μαζί μας. Δεν θα πιάσει το ρεσάλτο στην παράταξή μας, ούτε το βρώμικο 2019, που επιχειρείτε να στήσετε. Και βλέπω ότι τον τελευταίο καιρό έχουν πέσει τα αντανακλαστικά σας, έχετε καθυστερήσει. Περιμένουμε το επόμενο χτύπημα, για να δούμε τι άλλο θα σκαρφιστείτε και θα σκεφτείτε επιτέλους εναντίον μας.

Ακούστε, κύριε Τσίπρα, κανένας τυχοδιώκτης δεν θα λεηλατήσει τη μεγάλη δημοκρατική και προοδευτική παράταξη του Ανδρέα Παπανδρέου, που είναι μία παράταξη προόδου και σταθερότητας για αυτή τη χώρα.

(Χειροκροτήματα από την πτέρυγα της Δημοκρατικής Συμπαράταξης)

Κυρίες και κύριοι του ΣΥΡΙΖΑ, με την Κυβέρνησή σας τα εθνικά θέματα υποχωρούν. Η δημοκρατία είναι σε κίνδυνο.

Και έρχομαι στην οικονομία, που, όπως είπε ο κύριος Πρωθυπουργός, είναι το φόρτε του. Ο Θεός να βάλει το χέρι του! Η ανάπτυξη καρκινοβατεί. Οι τράπεζες αδυνατούν να χρηματοδοτήσουν την οικονομία και οι φόροι γονατίζουν τα νοικοκυριά και τις επιχειρήσεις.

Έχουμε τώρα και τον κ. Δραγασάκη, που εδώ και δυο βδομάδες μάς μιλά για τον κίνδυνο που υπάρχει με τις τράπεζες, τον κίνδυνο να χρειαστούν ανακεφαλαιοποίηση και αυτό να γίνει σε βάρος του Έλληνα φορολογούμενου πολίτη. Μην το διανοηθείτε! Η ευθύνη σάς βαρύνει αποκλειστικά για την κατάσταση των τραπεζών σήμερα.

Δανειζόμαστε ως χώρα ακριβά, με επιτόκια πολύ μεγαλύτερα απ’ αυτά που δανείζονται οι χώρες που πραγματικά βγήκαν από τα μνημόνια, όπως η Κύπρος και η Πορτογαλία, με αποτέλεσμα να αυξάνεται το δημόσιο χρέος. Το Πρόγραμμα Δημοσίων Επενδύσεων το έχετε πραγματικά «τσεκουρέψει», για να βγουν τα υπερπλεονάσματα. Με λίγα λόγια, προχωράμε χωρίς πυξίδα και χωρίς προοπτική. Και έρχονται, βεβαίως, και οι μαζικοί πλειστηριασμοί να απειλήσουν την πρώτη κατοικία των μικρών και μεσαίων δανειοληπτών.

Μιλάτε ακόμα για κοινωνική πολιτική, την ώρα που το Εθνικό Σύστημα Υγείας διαλύεται και τα νοσοκομεία στενάζουν. Φαίνεται πως ήταν εντελώς απροετοίμαστο το σύστημα να αντιμετωπίσει τη γρίπη που υπάρχει αυτή την εποχή σε έξαρση και πανηγυρίζετε, γιατί καταφέρατε, με δυο χρόνια καθυστέρηση, να αυξήσετε τον κατώτερο μισθό, κάνοντας ότι δεν καταλαβαίνετε ότι αυτή η αύξηση εξαφανίζεται από τη μείωση του αφορολόγητου, που εσείς ψηφίσατε. Άλλη μία κοροϊδία!

Μιλάτε για την αντιμετώπιση της ανεργίας και κάνετε πως δεν καταλαβαίνετε ότι δίνει και παίρνει η μερική απασχόληση με 300 ευρώ μισθό.

Όποιος, λοιπόν, πραγματικά πιστεύει στην κοινωνική πολιτική, δεν έχει παρά να ψηφίσει την πρόταση νόμου που κατέθεσε η Κοινοβουλευτική Ομάδα του Κινήματος Αλλαγής στη Βουλή. Ιδού η Ρόδος!

(Χειροκροτήματα από την πτέρυγα της Δημοκρατικής Συμπαράταξης)

Ας εξασφαλίσουμε, λοιπόν, προστασία στην πρώτη κατοικία, άμεση κατάργηση της διάταξης για τη μείωση του αφορολόγητου, επαναφορά του συστήματος προσδιορισμού του κατώτερου μισθού στους κοινωνικούς εταίρους, ενίσχυση πραγματική των νέων επαγγελματιών, με απαλλαγή για τρία χρόνια εντελώς από φόρους και ασφαλιστικές εισφορές και ουσιαστικά φορολογικά κίνητρα, για να μπορέσουν να γίνουν προσλήψεις ανέργων στον ιδιωτικό τομέα.

Κύριε Πρωθυπουργέ, δώστε τέλος στην παρακμή. Δώστε τέλος στον εκφυλισμό της πολιτικής ζωής. Ένα πράγμα μπορείτε να κάνετε και κάντε το σήμερα. Ορίστε την ημερομηνία των εκλογών, για να απαλλαγεί επιτέλους ο τόπος από εσάς!

(Χειροκροτήματα από την πτέρυγα της Δημοκρατικής Συμπαράταξης)

Θέλω εδώ να τονίσω ότι η χώρα δεν έχει ανάγκη, αποδοκιμάζοντας τον απερχόμενο Πρωθυπουργό, να επιλέξει έναν επίδοξο αντικαταστάτη, που δεν μπαίνει καν στον κόπο να παρουσιάσει μια ολοκληρωμένη πρόταση για τη διακυβέρνηση του τόπου, απλώς περιμένει το πράγμα να του έλθει ως ώριμο φρούτο και κάνει και κάτι περισσότερο, παρακαλεί να ολοκληρώσει αυτή η Κυβέρνηση τις συμφωνίες υποταγής, έτσι ώστε να μπορέσει να καθίσει αναπαυτικά πάνω σ’ αυτές και να συνεχίσει τη διαχείριση της ίδιας ακριβώς πολιτικής.

Η ιδεολογική ταυτότητα της Νέας Δημοκρατίας αλλά και το πολιτικό της στίγμα σ’ αυτόν τον τόπο είναι πάρα πολύ γνωστά, είναι βαθιά συντηρητικά και είναι για εμάς ο πολιτικός και ιδεολογικός μας αντίπαλος. Έχει τεράστιες ευθύνες για την κρίση και τα μνημόνια. Τώρα πια δεν το λέμε μόνο εμείς. Μόλις χθες άνοιξε το στόμα του και ο κ. Μάνος και μίλησε για τις ευθύνες της κυβέρνησης Καραμανλή για τη χρεοκοπία του τόπου.

(Χειροκροτήματα από την πτέρυγα της Δημοκρατικής Συμπαράταξης)

Η Κυβέρνηση, βέβαια, ακόμα αρνείται να γίνει εξεταστική για την οικονομία, για να δούμε ποιος πραγματικά έχει ευθύνη που οδηγήθηκε αυτή η χώρα στα μνημόνια και στην κρίση, γιατί είναι γνωστή η σχέση και η δεξιά συνιστώσα, η καραμανλική συνιστώσα της Κυβέρνησης του ΣΥΡΙΖΑ και το πώς το ένα χέρι νίβει το άλλο.

Η χώρα, λοιπόν, χρειάζεται μια κυβέρνηση προοδευτική. Χρειάζεται μια νέα εθνική αφήγηση, που θα κερδίσει τη χαμένη αξιοπιστία και θα διασφαλίσει το δικαίωμα στην αξιοπρέπεια για κάθε Έλληνα και κάθε Ελληνίδα.

Πονάνε οι αλήθειες, αλλά έχει έρθει η ώρα να ακουστούν. Ας αναλάβουν όλοι τις ευθύνες τους. Είναι ώρα, σ’ αυτές τις εκλογές που έρχονται, να αναλάβουν όλα τα κόμματα τις ευθύνες τους για το σημείο στο οποίο βρίσκεται η χώρα.

Και εάν κάποιοι σήμερα πιστεύουν ότι, ψηφίζοντας Νέα Δημοκρατία, γλιτώνουν οριστικά από τον ΣΥΡΙΖΑ είναι βαθιά γελασμένοι. Απλώς, τον απομακρύνουν για ένα μικρό διάστημα από την εξουσία και υπάρχει ο κίνδυνος να βάλουν ταυτόχρονα τη χώρα σε νέες περιπέτειες, απ’ αυτές που η Δεξιά γνωρίζει πάρα πολύ καλά να τη βάζει.

Όσοι, λοιπόν, έχουν συνειδητοποιήσει σ’ αυτή τη χώρα τι είναι ο κ. Τσίπρας και η παρέα του και πιστεύουν ότι πρέπει να τελειώσουν οριστικά μαζί τους, έχουν μόνο μία δυνατότητα: Να στηρίξουν το Κίνημα Αλλαγής, μια πραγματικά προοδευτική λύση, μια λύση που μπορεί να σταθεί ανάχωμα απέναντι στη συντήρηση, τον λαϊκισμό, τον διχασμό, την πόλωση, που μόνο σε νέες περιπέτειες θα οδηγήσουν ξανά τη χώρα.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Ο Πρόεδρος της Νέας Δημοκρατίας και Αρχηγός της Αξιωματικής Αντιπολίτευσης κ. Κυριάκος Μητσοτάκης έχει τον λόγο.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, πριν μιλήσω για το θέμα της σημερινής συνεδρίασης και μιας και βλέπω και στην Αίθουσα τον Υπουργό Υγείας, επιτρέψτε μου να αναφερθώ σ’ ένα θέμα της επικαιρότητας, που προκαλεί σοβαρότατη ανησυχία στην ελληνική κοινωνία. Σαράντα συμπολίτες μας έχουν χάσει τη ζωή τους, εκατοντάδες νοσηλεύονται, πολλοί στην εντατική, πολύ περισσότεροι νοσούν από τον ιό της γρίπης.

Λυπάμαι, κύριε Υπουργέ, αλλά αυτό είναι γεγονός απαράδεκτο στον 21ο αιώνα και αποδεικνύει ότι η Κυβέρνηση δυστυχώς δεν αντιμετώπισε εγκαίρως αυτή την υπόγεια, την αντιεπιστημονική φημολογία του «αντιεμβολιασμού». Δεν προχώρησε ούτε στη σωστή ενημέρωση του κοινού ούτε στον γρήγορο εφοδιασμό φαρμακείων, ενώ πολλά κρεβάτια στις εντατικές δυστυχώς παραμένουν κλειστά και η πρωτοβάθμια φροντίδα, η τόσο πολυδιαφημισμένη από εσάς μεταρρύθμιση των ΤΟΜΥ, στην πραγματικότητα δεν εφαρμόστηκε ποτέ. Όλοι ξέρουμε ότι είναι ένα σύστημα το οποίο καταρρέει.

Είμαι υποχρεωμένος, κύριε Υπουργέ, να τα επισημάνω όλα αυτά και περιμένουμε από την Κυβέρνηση να ανταποκριθεί επιτέλους στα στοιχειώδη καθήκοντά της και, έστω και σήμερα, να πάρει όλα τα απαραίτητα μέτρα, πριν θρηνήσουμε και άλλα θύματα.

Κυρίες και κύριοι συνάδελφοι, η Βουλή καλείται σήμερα σε μια συνεδρίαση -τολμώ να πω αρκετά υποτονική για τη σημασία του θέματος- να ολοκληρώσει και τυπικά την ένταξη των Σκοπίων στο ΝΑΤΟ.

Η Νέα Δημοκρατία θα καταψηφίσει το πρωτόκολλο ένταξης.

(Χειροκροτήματα από την πτέρυγα της Νέας Δημοκρατίας)

Και αυτό γιατί είναι απλώς η τελική πράξη, η προδιαγεγραμμένη τελική πράξη μιας επιζήμιας συμφωνίας και μάλιστα δρομολογείται μέσα από μια διαδικασία που ευτελίζει με πρωτοφανή τρόπο τα κοινοβουλευτικά μας ήθη και αφήνει την Κυβέρνηση, τον ίδιο τον κ. Τσίπρα, προσωπικά, ηθικά απαξιωμένο.

Διότι αυτό είστε πλέον, μια Κυβέρνηση και μια κυβερνητική πλειοψηφία που βασίστηκε σε ευκαιριακές, σε πρόσκαιρες συμμαχίες, προκειμένου να ψηφίσει τη Συμφωνία των Πρεσπών, μια συμφωνία που τη στήριξαν κάποιοι πρόθυμοι Βουλευτές, αλλά μια συμφωνία που την απορρίπτει η μεγάλη πλειοψηφία του ελληνικού λαού, κάτι που εξηγεί γιατί ο κ. Τσίπρας και οι συν αυτώ επείγονται να τεθεί σε ισχύ. Και όλα αυτά, ενώ η αντιπροσωπευτικότητα της σύνθεσης του Κοινοβουλίου έχει αλλοιωθεί. Μια εθνική υποχώρηση συντελείται, δυστυχώς, στα ερείπια βασικών κανόνων της Κοινοβουλευτικής Δημοκρατίας.

Αντί να πάει σε εκλογές, όπως θα όφειλε ο κ. Τσίπρας, επιχειρεί να δεσμεύσει τη χώρα, χωρίς να διαθέτει πολιτική νομιμοποίηση να το πράξει. Δεν έχουν ξαναγίνει ποτέ στη χώρα μας αυτά τα οποία βιώσαμε τις τελευταίες εβδομάδες. Αποτελούν έκφραση μιας πρωτοφανούς πολιτικής θεσμικής αυθαιρεσίας.

Η Ελληνική Δημοκρατία έζησε και ζει στιγμές πολιτικής συναλλαγής και, μάλιστα, σε κοινή θέα. Μπροστά στα μάτια μας είδαμε -και δυστυχώς εξακολουθούμε να βλέπουμε- εκβιασμούς. Κάθε μέρα νομίζουμε ότι δεν πάει πιο κάτω και μας διαψεύδουν. Όλοι πια έχουν αντιληφθεί τα παζάρια τα οποία έχουν γίνει. Συνειδήσεις αντηλλάγησαν με χαρτοφυλάκια και πόστα, είτε για να δοθεί ψήφος εμπιστοσύνης στην Κυβέρνηση είτε για να περάσει η Συμφωνία των Πρεσπών. Άλλες πλειοψηφίες δίνουν ψήφο εμπιστοσύνης στην Κυβέρνηση, άλλες πλειοψηφίες ψηφίζουν τη Συμφωνία των Πρεσπών.

Νομοσχέδια περνούν με Βουλευτές «μίας χρήσης». Γίνεται το πρωτοφανές: Να δίνεται εν λευκώ εξουσιοδότηση από Βουλευτές του ελληνικού Κοινοβουλίου να ψηφίζουν όλα τα μελλοντικά νομοσχέδια, τα οποία θα φέρει αυτή η Κυβέρνηση, παραβαίνοντας, ουσιαστικά, τον ίδιο τον όρκο τον οποίο έχουν δώσει. Όλα αυτά ανάμεσα σε διαλείμματα για γκαζόζες.

Έτσι θα ψηφιστεί και η ένταξη των Σκοπίων στο ΝΑΤΟ, με δανεικές ψήφους από τον κ. Καμμένο, ο οποίος παίζει το ίδιο θέατρο που είχε ξεκινήσει από πέρσι την άνοιξη, τότε που ο ίδιος έδωσε στον κ. Τσίπρα το στυλό να υπογράψει τη Συμφωνία των Πρεσπών, μια συμφωνία η οποία ακύρωνε την πολιτική όλων των προηγούμενων κυβερνήσεων στο σκοπιανό.

Τώρα, για αυτά τα οποία είδαμε σήμερα, τι να πω; Ένας τετραετής τραγέλαφος τελειώνει με ένα μελόδραμα. Το ύστατο στάδιο της πολιτικής απαξίωσης είναι η γελοιοποίηση. Και νομίζω ότι είμαστε ακόμα στην αρχή!

(Χειροκροτήματα από την πτέρυγα της Νέας Δημοκρατίας)

Οι πολίτες που παρακολούθησαν σήμερα αυτόν τον διάλογο μεταξύ του κ. Καμμένου και του κ. Τσίπρα έβγαλαν τα συμπεράσματά τους. Δεν χρειάζεται να προσθέσω τίποτα παραπάνω εγώ.

Θα πω μόνο ότι αυτή η συνολική κοινοβουλευτική παρακμή, την οποία βιώσαμε τις τελευταίες εβδομάδες, ενισχύει τελικά τους εχθρούς της δημοκρατίας, ενισχύει όλους αυτούς που απαξιώνουν συνολικά την πολιτική, ενισχύει όλους αυτούς που σπέρνουν την απογοήτευση, που επενδύουν σε ακρότητες, που καλλιεργούν ανυπόστατες θεωρίες συνωμοσίας, όπως κι εσείς, εξάλλου, κάνατε στο παρελθόν. Η δική σας πολιτική, τελικά, είναι αυτή που τους εκθρέφει. Η δική σας πολιτική ρίχνει νερό στον μύλο των ακραίων εχθρών της δημοκρατίας. Και αυτός είναι ο λόγος που η χώρα πρέπει να πάει άμεσα σε κάλπες. Οι εκλογές θα φέρουν την πολιτική κάθαρση που χρειάζεται σήμερα η Ελλάδα. Όσο συντομότερα γίνουν, τόσο καλύτερα θα είναι για τον τόπο.

(Χειροκροτήματα από την πτέρυγα της Νέας Δημοκρατίας)

Η σημερινή σύνθεση της Βουλής βρίσκεται σε πλήρη αναντιστοιχία με την κοινωνία. Η αριθμητική που έχει διαμορφώσει η Κυβέρνηση με συναλλαγές, με εκβιασμούς, είναι μια αριθμητική μετέωρη. Πλειοψηφίες που προκύπτουν με εκβιασμούς και παζάρια είναι πλαστές και τα μονότονα ψέματα του κ. Τσίπρα δεν ακούγονται πια από κανέναν.

Απέναντι σε όλα αυτά, οι Έλληνες έχουν τη δική τους φωνή και θα στείλουν το δικό τους μήνυμα: Φύγετε! Φύγετε μαζί με τους φόρους! Φύγετε μαζί με τα δύο σας τα μνημόνια! Φύγετε μαζί με την αποτυχία σας. Αφήστε τους Έλληνες, επιτέλους, να αναπνεύσουν και να πάρουν τις τύχες του τόπου στα χέρια τους.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, μια τέτοια Βουλή, και υπό αυτές τις θλιβερές συνθήκες που παρουσίασα, είναι λάθος να δεσμεύει τη χώρα σε μια τόσο κρίσιμη απόφαση όπως η σημερινή. Γιατί η κύρωση του πρωτοκόλλου ένταξης είναι η τελική σφραγίδα σε ένα εθνικό λάθος. Μετά από τη σημερινή απόφαση δεν υπάρχει πλέον καμμία επιστροφή. Χάνεται οριστικά ένα από τα ισχυρότερα διαπραγματευτικά όπλα της χώρας μας, ένα όπλο το οποίο σας δώσαμε στα χέρια σας, αλλά, δυστυχώς, δεν μπορέσατε να αξιοποιήσετε.

Άλλωστε -μη γελιόμαστε- η είσοδος των Σκοπίων στο ΝΑΤΟ ήταν η γενεσιουργός αιτία της Συμφωνίας των Πρεσπών. Οι σύμμαχοι ήθελαν εδώ και πολλά χρόνια να κλείσουν αυτή την εκκρεμότητα. Μόνο τώρα, όμως, βρήκαν μια Κυβέρνηση τόσο πρόθυμη να διχάσει τους Έλληνες για να ενώσει τους Σκοπιανούς.

Στην προηγούμενη συζήτηση, κύριε Τσίπρα, για το σκοπιανό εξέθεσα αναλυτικά, τεκμηριωμένα, τα αρνητικά δεδομένα της Συμφωνίας των Πρεσπών. Ο κ. Τσίπρας τότε είχε αποφύγει να μου απαντήσει συγκεκριμένα. Μίλησε, μάλιστα, για λεπτομέρειες, για τυπικότητες. Απάντησε, όπως συνηθίζει, με γενικότητες σε συγκεκριμένα επιχειρήματα.

Αυτές, λοιπόν, τις πικρές αλήθειες, τις επώδυνες αλήθειες, θα τις επαναλάβω και σήμερα, όχι βέβαια για τον ίδιο, που μάλλον αδιαφορεί, αλλά για τους Έλληνες, που νοιάζονται και ανησυχούν.

Πάμε, λοιπόν, να δούμε αν σήμερα, επιτέλους, θα πάρω συγκεκριμένες απαντήσεις στα ερωτήματα τα οποία θέτω.

Αλήθεια πρώτη: Η συμφωνία αυτή ανατρέπει μια πάγια εξωτερική πολιτική, την οποία έχει ακολουθήσει η χώρα εδώ και παραπάνω από εκατό χρόνια. Η Ελλάδα δεν επέτρεψε ποτέ να μονοπωλήσει κάποιος τρίτος τον όρο «Μακεδονία» και δεν αναγνώρισε πότε -επαναλαμβάνω ποτέ!- διακριτή μακεδονική εθνότητα. Η σταθερή και καθαρή αυτή στάση αλλάζει τώρα. Και αυτό γίνεται με κοινό όχημα την εθνότητα, την ταυτότητα και τη γλώσσα, τρεις έννοιες που η Κυβέρνησή σας, ενώ δεν ήταν υποχρεωμένη να το κάνει, δέχθηκε ως μακεδονικές.

Αλήθεια δεύτερη: Το ζήτημα της γλώσσας. Επιμένετε να ισχυρίζεστε ψευδώς ότι αυτή είχε αναγνωριστεί από το 1977. Σας είπα και στην προηγούμενη συνεδρίαση -και δεν απαντήσατε- ότι οι ίδιοι οι Σκοπιανοί -οι ίδιοι οι Σκοπιανοί!- όπως προκύπτει από τα πρακτικά της Συνόδου Κορυφής, λένε ξεκάθαρα ότι η Ελλάδα δεν αναγνώριζε και δεν αναγνωρίζει μακεδονική γλώσσα. Όπως, βέβαια, και το ΝΑΤΟ δεν αναγνώρισε ποτέ μακεδονική γλώσσα.

Σας κατέθεσα και την προηγούμενη φορά το σχετικό έγγραφο του ΝΑΤΟ, το οποίο λέει ότι «Macedonian language is unacceptable to one NATO delegation». Από το 2000, κύριε Τσίπρα, είναι αυτό το έγγραφο. Το κατέθεσα, αλλά απάντηση δεν πήρα. Είμαι περίεργος να δω αν θα πάρω σήμερα.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσο για το περιβόητο επιχείρημα ότι η γλώσσα αυτή ανήκει στις λεγόμενες «νοτιοσλαβικές γλώσσες», είναι χωρίς περιεχόμενο. Σε αυτές ανήκουν και τα βουλγάρικα, ανήκουν και τα σέρβικα. Ούτε και οι Σκοπιανοί είπαν ποτέ ότι μιλούν αρχαιοελληνική γλώσσα. Τη μακεδονική ζήτησαν και εσείς τους τη δώσατε, κύριοι του ΣΥΡΙΖΑ!

(Χειροκροτήματα από την πτέρυγα της Νέας Δημοκρατίας)

Κύριε Τσίπρα, κύριε Κοτζιά, δεν σας προβλημάτισε ποτέ ότι οι Βούλγαροι δεν αναγνώρισαν ποτέ τη μακεδονική γλώσσα;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

Κύριε Κοτζιά, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και ο Βούλγαρος Αναπληρωτής Πρωθυπουργός και Υπουργός Άμυνας δήλωσε ότι τέτοια γλώσσα δεν υπάρχει και δεν μπορεί να καθιερωθεί.

Αναρωτιέμαι, κύριε Τσίπρα, αξιοποιήσατε ποτέ αυτή τη θέση; Ενδιαφερθήκατε ποτέ να διαμορφώσουμε μια κοινή στάση στο ζήτημα αυτό, ώστε να αποφευχθεί αυτή η εξέλιξη; Γιατί δεν το κάνατε; Θα σας πω εγώ. Γιατί, κατά βάση δεν σας ενδιέφερε. Θεωρούσατε το ζήτημα αυτό -και εξακολουθούν πολλοί από σας να το θεωρούν- ως ανούσιο, ως μια εκκρεμότητα, η οποία πρέπει να κλείσει όπως-όπως, ως μια ιστορική υποσημείωση ανάξια σημασίας. Το κλείσατε, λοιπόν, όπως-όπως, για τους λόγους που μόνο εσείς γνωρίζετε.

Αλήθεια τρίτη: Το άρθρο 7 της Συμφωνίας των Πρεσπών ορίζει για τα Σκόπια: «Με τους όρους “Μακεδονία” και “μακεδονικός” θα περιγράφεται…», ξαναδιαβάζω, «…η επικράτεια, η γλώσσα, ο πληθυσμός και τα χαρακτηριστικά τους, με τη δική τους ιστορία, πολιτισμό και ταυτότητα.». Όλα αυτά είναι συνώνυμα με τον ορισμό εθνικής ταυτότητας. Και πιο καθαρός ορισμός έθνους δεν υπάρχει. Στην περίπτωση αυτή, μάλιστα, συγκροτούν και κάτι νέο, απαράδεκτο: μια μακεδονική ταυτότητα, η οποία πια, με τη δικιά σας σφραγίδα και με τη δικιά σας υπογραφή, δεν έχει καμμία σχέση με την Ελλάδα και η οποία δεν αποκαλείται καν «βορειομακεδονική», ώστε να συνδέεται, έστω και τυπικά, με το νέο όνομα της γειτονικής χώρας.

Η συμφωνία, λοιπόν, αυτή αναγνωρίζει, με τη δικιά μας υπογραφή, το δικαίωμα να προσδιορίζονται επίσημα και νομικά οι πολίτες της γειτονικής χώρας ως «Μακεδόνες». Έτσι θα αναγράφονται και στα διαβατήριά τους.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αλήθεια τέταρτη: Καταφέρατε και το περιβόητο «erga omnes», ένα όνομα για όλες τις χρήσεις, να το στρέψετε σε βάρος των δικών μας συμφερόντων. Σας το είπα ξανά και την προηγούμενη φορά, αλλά ούτε εδώ πήρα απάντηση.

Το άρθρο 1.8 της συμφωνίας λέει ξεκάθαρα: «Τα μέλη θα χρησιμοποιούν το όνομα και τις ορολογίες του άρθρου 1.3 για όλες τις χρήσεις και για όλους τους σκοπούς, “erga omnes”, είτε εσωτερικά είτε σε όλους τους περιφερειακούς και διεθνείς οργανισμούς.». Τι σημαίνει αυτό; Ότι το «erga omnes» δεσμεύει νομικά όχι μόνο τους βόρειους γείτονές μας, αλλά και την Ελλάδα.

Συνεπώς μακεδονική ταυτότητα, μακεδονική γλώσσα αναγνωρίζεται επισήμως και μονοπωλιακά στους Σκοπιανούς, καθίστανται πλέον υποχρεωτικές και στην Ελλάδα. Είμαστε υποχρεωμένοι νομικά να αποκαλούμε τους γείτονές μας «Μακεδόνες». Να το χαίρεστε το «erga omnes» της συγκυβέρνησής σας, κύριε Τσίπρα και κύριοι Βουλευτές του ΣΥΡΙΖΑ!

(Χειροκροτήματα από την πτέρυγα της Νέας Δημοκρατίας)

Βέβαια, το πρόβλημα προκύπτει στο πολλαπλάσιο σε σχέση με τα εμπορικά σήματα. Εκατοντάδες εταιρείες, που χρησιμοποιούν το επίθετο «μακεδονικός» στο brand τους, είναι τραγικά εκτεθειμένες. Το ζήτημα των σημάτων έχει παραπεμφθεί στο μέλλον.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αλήθεια πέμπτη: Η συμφωνία δεν αναφέρει πουθενά τη λέξη «Μακεδονία» ή «Μακεδόνες» σε σχέση με την Ελλάδα, κύριε Τσίπρα. Πουθενά δεν γράφει «Έλληνες Μακεδόνες» ή «ελληνική Μακεδονία». Αντίθετα, η ελληνική Μακεδονία προσδιορίζεται ως «η βόρεια περιοχή του πρώτου μέρους». Επαναλαμβάνω: Η ελληνική Μακεδονία προσδιορίζεται ως «η βόρεια περιοχή του πρώτου μέρους».

Οι ηγέτες της γειτονικής χώρας, ξέρετε, φρόντισαν να μην αποδεχτούν τίποτα στη συμφωνία που να απέδιδε άμεσα τον όρο «μακεδονικός» και στην Ελλάδα. Για λογαριασμό τους πάλεψαν, απέκρουσαν οποιαδήποτε αναφορά σε «ελληνική Μακεδονία». Το ερώτημα, όμως, είναι γιατί τους το επέτρεψε ο κ. Τσίπρας και οι υπερήφανοι διαπραγματευτές του.

Και επειδή είδα και μια χθεσινή ανακοίνωση του ΣΥΡΙΖΑ, που επέκρινε με περίσσιο θράσος το γεγονός ότι στελέχη της Νέας Δημοκρατίας λένε: «Ναι, δεν θα τους αποκαλέσουμε Μακεδόνες. Υπάρχουν κι άλλοι τρόποι περιφραστικά να τους περιγράψουμε».

(Χειροκροτήματα από την πτέρυγα της Νέας Δημοκρατίας)

Εγώ δεν θα πω ποτέ: «Καλωσορίζω τον Μακεδόνα Πρωθυπουργό στη χώρα.»! Περιμένω να το πείτε εσείς, κύριε Τσίπρα! Περιμένω να το πείτε εσείς!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Και περιμένω και τον κ. Αποστολάκη να καλωσορίσει τον «μακεδονικό στρατό» στην Ελλάδα, όταν θα κάνει κοινά γυμνάσια με τον ελληνικό Στρατό!

(Οι Βουλευτές της Νέας Δημοκρατίας χειροκροτούν έντονα και παρατεταμένα)

(Θόρυβος - διαμαρτυρίες από την πτέρυγα του ΣΥΡΙΖΑ)

Αυτά έχετε υπογράψει! Μην εκνευρίζεστε!

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτά ακριβώς έχετε υπογράψει και αυτά θα ψηφίσετε σήμερα.

Τώρα έρχεστε αντιμέτωποι με τις συνέπειες των δικών σας επιλογών. Θα σας καταδιώκουν πολιτικά για πολύ καιρό. Το πρόβλημα είναι ότι θα ζημιώσουν τη χώρα για πολλά χρόνια.

Αλήθεια έκτη: Η Συμφωνία των Πρεσπών, κυρίες και κύριοι συνάδελφοι, δεν έρχεται να λύσει ένα παλιό πρόβλημα, αλλά να προσθέσει νέα προβλήματα. Μπορεί, πράγματι, προσωρινά να εξυπηρετεί διεθνή συμφέροντα στην περιοχή, όμως οδηγεί την Ελλάδα σε ένα διαρκές ναρκοπέδιο για το μέλλον.

Πώς θα πιστοποιούνται -επαναλαμβάνω το ερώτημα, γιατί δεν έχω πάρει καμμία απάντηση- προϊόντα με ονομασία προέλευσης της βόρειας Ελλάδος, όταν όλα τα γειτονικά προϊόντα θα μπορούν και επίσημα να κυκλοφορούν ως «μακεδονικά»;

(Θόρυβος από την πτέρυγα του ΣΥΡΙΖΑ)

Φαντάζομαι ότι ο χλευασμός σας, κύριοι του ΣΥΡΙΖΑ, έχει να κάνει με το γεγονός ότι αδιαφορείτε προκλητικά για τις επιχειρήσεις στη βόρειο Ελλάδα! Δεν σας ενδιαφέρουν, όπως δεν σας ενδιέφερε ποτέ, τελικά, αυτή η υπόθεση!

(Χειροκροτήματα από την πτέρυγα της Νέας Δημοκρατίας)

Εσείς ήσασταν αυτοί που το 2008 λέγατε να δοθεί το όνομα «Μακεδονία» σκέτο. Αποδεικνύεται σε κάθε ευκαιρία ότι αδιαφορείτε, πραγματικά, για τις εθνικές ευαισθησίες των Ελλήνων. Δεν σας ενδιαφέρει αυτή η υπόθεση καθόλου.

(Χειροκροτήματα από την πτέρυγα της Νέας Δημοκρατίας)

Τι θα αλλάξει, άραγε, στα βιβλία Ιστορίας και των δύο χωρών, ώστε να μην υπάρχουν αλυτρωτικές αναφορές; Δεν ήξερα ότι στα δικά μας βιβλία υπάρχουν αλυτρωτικές αναφορές. Έχω δει, όμως, αρκετές δηλώσεις του κ. Ζάεφ, ο οποίος έχει από πίσω του τον χάρτη της «Μεγάλης Μακεδονίας». Άρα μη μας βάζετε στην ίδια μοίρα, παρακαλώ, Ελλάδα και Σκόπια, στο ζήτημα αυτό.

Και κάτι τελευταίο, αλλά όχι λιγότερο σημαντικό: Η Συμφωνία των Πρεσπών επιτρέπει τυπικά να συσταθούν εδώ πέρα, στην Ελλάδα, στη βόρειο Ελλάδα, σύλλογοι μακεδονικής γλώσσας, μακεδονικού πολιτισμού. Και ξέρετε ότι υπάρχουν στη χώρα μας -δεν σας λέω κάτι το οποίο δεν γνωρίζετε- ορισμένοι που προβάλλουν τη γλώσσα, την οποία ομιλούν, ως απόδειξη εθνότητας, ότι, δηλαδή -προσέξτε, είναι σημαντικό το θέμα- μέσα στην Ελλάδα υπάρχουν Μακεδόνες που δεν είναι Έλληνες. Το έχουν πει ότι θα το κάνουν. Τους παρακολουθούμε

**ΝΙΚΟΛΑΟΣ ΚΟΤΖΙΑΣ:** Καταλαβαίνετε τώρα τι λέτε;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα! Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα ζητήσετε τα ρέστα από μας, επειδή αποκαλύπτουμε τις συνέπειες της δικής σας πολιτικής; Σας παρακαλώ, κύριοι συνάδελφοι, εσείς τα προκαλείτε αυτά. Γιατί διαμαρτύρεστε;

(Χειροκροτήματα από την πτέρυγα της Νέας Δημοκρατίας)

Εσείς δίνετε τη δυνατότητα να δημιουργηθεί μειονοτικό πρόβλημα στη βόρεια Ελλάδα με τη συμφωνία την οποία έχετε υπογράψει. Δεν θα ζητήσετε τα ρέστα από τη Νέα Δημοκρατία, επειδή αναδεικνύει την πραγματικότητα, έτσι όπως διαμορφώνεται μετά την υπογραφή της Συμφωνίας των Πρεσπών.

Κυρίες και κύριοι συνάδελφοι, ο λαός έχει πλήρη επίγνωση τι σημαίνουν αυτές οι αλήθειες. Η Συμφωνία των Πρεσπών, τελικά, προσφέρει τη δυνατότητα στους γείτονες να μονοπωλήσουν μακεδονική εθνότητα, μακεδονική ταυτότητα, μακεδονική γλώσσα. Εμείς δεν έχουμε αυταπάτες. Το κείμενο αυτό συντάχθηκε και προωθήθηκε, ώστε στο τέλος να αφορά μόνο κάποιες ταμπέλες που θα βαφτούν ξανά. Στην πράξη, ακόμη και ο όρος «Βόρεια Μακεδονία» είναι πολύ πιθανό να παραγνωρίζεται, καθώς η μακεδονική γλώσσα και ταυτότητα θα συμπαρασύρουν τελικά και το όνομα.

Κυρίες και κύριοι συνάδελφοι, αυτή δεν είναι μία ισορροπημένη συμφωνία. Είναι μία διευθέτηση και μόνο ο κ. Τσίπρας ξέρει τι πολιτικά ανταλλάγματα πήρε για να πει «ναι» εκεί όπου όλοι οι προηγούμενοι Πρωθυπουργοί είχαν πει «όχι».

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τις συντάξεις!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα. Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα τα μάθουμε όλα στην πορεία. Όλα θα τα μάθουμε!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν άκουσε ο κ. Τσίπρας και δεν ακούσατε και εσείς τις φωνές των Ελλήνων στα μεγάλα συλλαλητήρια. Αγνοήσατε ακόμα και τους μισούς ψηφοφόρους του ΣΥΡΙΖΑ του 2015, που σας λένε ότι είναι απέναντι στη συμφωνία. Και συνεχίζετε, δυστυχώς, να προσβάλετε τον ελληνικό λαό, αποκαλώντας «εθνικιστή», «ακροδεξιό» ή -ακόμα χειρότερα!- και «άμυαλο» όποιον δεν είναι με το μέρος σας. Διότι αυτό, περίπου, είπε ο κ. Τσίπρας συνομιλώντας με Ευρωπαίους ηγέτες, ότι περίπου όσοι είναι απέναντι στη συμφωνία δεν έχουν το μυαλό να αντιληφθούν το μεγαλείο του κ. Τσίπρα και το μεγαλείο της σκέψης του.

Ντροπή σας, κύριε Τσίπρα! Ντροπή σας να προσβάλλετε και να υποτιμάτε τους Έλληνες πολίτες με αυτόν τον τρόπο!

(Χειροκροτήματα από την πτέρυγα της Νέας Δημοκρατίας)

Και βέβαια, για να το ξεκαθαρίσουμε μία και καλή, είναι πολιτική ύβρις να μιλάει ο κ. Τσίπρας στη Νέα Δημοκρατία για ακροδεξιά, γιατί είναι αυτός που ύψωσε, μαζί με την ακροδεξιά, τις «αγανακτισμένες κρεμάλες» στο Σύνταγμα, είναι αυτός που μαζί με την ακροδεξιά έριξε την κυβέρνηση της Νέας Δημοκρατίας το 2014!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Θα σας πω μετά τι κάναμε εμείς.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι αυτός που συγκυβέρνησε με τον εθνικιστικό ακροδεξιό λαϊκισμό που καθρεφτίζεται στο πρόσωπο του κ. Καμμένου, χωρίς την ανοχή του οποίου η Κυβέρνηση δεν θα είχε φτάσει ποτέ στις Πρέσπες. Είναι αυτός που με τις ψήφους της Χρυσής Αυγής διόρισε μέχρι και τη νομική του σύμβουλο Πρόεδρο ανεξάρτητης αρχής.

Τέσσερα χρόνια τώρα δικάζεται η ακροδεξιά. Ο κ. Τσίπρας θα έχει φύγει από την εξουσία και η δίκη ακόμα δεν θα έχει τελειώσει!

(Χειροκροτήματα από την πτέρυγα της Νέας Δημοκρατίας)

Ήταν η Νέα Δημοκρατία, όμως, που οδήγησε τη βία και το μίσος της Χρυσής Αυγής στο εδώλιο.

(Χειροκροτήματα από την πτέρυγα της Νέας Δημοκρατίας)

Αυτά, όμως, επιμένετε να τα ξεχνάτε. Δεν σας βολεύουν.

Ας μην πιάνετε, λοιπόν, τη Νέα Δημοκρατία στο στόμα σας και να κάνετε ανιστόρητες αναφορές στην ακροδεξιά και σταματήστε, επιτέλους, να συκοφαντείτε την αυθόρμητη πατριωτική αντίδραση στη Συμφωνία των Πρεσπών.

Αυτό που έχετε αποδείξει, κύριε Τσίπρα, με τη συμπεριφορά σας, είναι ένα: Μέγας χορηγός και σταθερός παραστάτης της ακροδεξιάς στην Ελλάδα είναι ο κ. Τσίπρας με τη δικιά του πολιτική!

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, με ψέματα και προπαγάνδα δεν υπηρετείτε το εθνικό συμφέρον. Παρακολουθήσαμε, με μεγάλη επιφύλαξη, την κυβερνητική σκηνοθεσία της επίσκεψης του κ. Τσίπρα στην Τουρκία. Η Νέα Δημοκρατία έχει σταθερές θέσεις απέναντι στην Τουρκία. Θέλει ειρήνη και συνεργασία, με σεβασμό, όμως, των συνθηκών του Διεθνούς Δικαίου, του εθνικού συμφέροντος και του ευρωπαϊκού κεκτημένου.

Τηρούμε στάση επιφυλακτική, καθώς η εμπειρία της χώρας στο ζήτημα της Συμφωνίας των Πρεσπών υπήρξε τραυματική, όχι μόνο γιατί έφερε μία εθνική υποχώρηση, αλλά γιατί ενέπλεξε ένα τόσο σοβαρό ζήτημα στα δίχτυα της εσωτερικής πολιτικής αντιπαράθεσης, στα δίκτυα κομματικών σκοπιμοτήτων. Τα Εθνικά Δίκαια δεν μπορούν ποτέ να μπαίνουν στη ζυγαριά πολιτικών ανταλλαγμάτων.

Εμείς ξέρουμε πολύ καλά ότι στο ζήτημα του βόρειου γείτονά μας κάναμε το καθήκον μας. Καταγγείλαμε από την πρώτη στιγμή τη μυστική διπλωματία του κ. Κοτζιά. Αποκρούσαμε τη «Μακεδονία του Ίλιντεν». Προειδοποιήσαμε για τους κινδύνους που προέρχονται από την υποκρισία του κ. Καμμένου.

Η Νέα Δημοκρατία χαράσσει την πολιτική της με αποκλειστικό γνώμονα το εθνικό συμφέρον. Για αυτό και είμαστε σταθερά προσανατολισμένοι στον δυτικό κόσμο. Εμείς είμαστε οι θεματοφύλακες του ευρωπαϊκού προσανατολισμού της πατρίδας μας. Άλλοι ανακάλυψαν όψιμα το ΝΑΤΟ…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να σας θυμίσω τι λέγατε για το ΝΑΤΟ πριν από κάποια χρόνια; Ας το αφήσουμε καλύτερα. Τα ξέρετε. Δεν χρειάζεται!

(Χειροκροτήματα από την πτέρυγα της Νέας Δημοκρατίας)

Εμείς δεν χρειάζεται να αποδείξουμε τίποτα και σε κανέναν. Για αυτό και μιλάμε στους εταίρους μας με όρους αμοιβαίου σεβασμού.

Επί της αρχής -το έχουμε πει πολλές φορές- η Νέα Δημοκρατία δεν είχε αντίρρηση να μπουν τα Σκόπια στο ΝΑΤΟ. Είχε και έχει, όμως, αντίρρηση να ενταχθούν στο ΝΑΤΟ, εκχωρώντας μακεδονική ταυτότητα, εθνότητα και γλώσσα. Αυτή είναι η διαφωνία μας με σας, κύριε Τσίπρα, και γι’ αυτό καταψηφίζουμε το πρωτόκολλο ένταξης.

(Χειροκροτήματα από την πτέρυγα της Νέας Δημοκρατίας)

Αυτά τα εξήγησα και στους συνομιλητές μας στην Ευρώπη, χωρίς να διστάσω να διαφωνήσω και κατ’ ιδίαν και δημόσια με ισχυρούς παράγοντες, όπως η Καγκελάριος Μέρκελ. Έχουμε την αξιοπιστία να μπορούμε να υπερασπιζόμαστε τις θέσεις μας.

Τώρα, όμως, έχουν διαμορφωθεί αρνητικά τετελεσμένα. Η εθνική προσπάθεια, όμως, συνεχίζεται. Οι δυσμενείς επιπτώσεις από αυτή τη συμφωνία, θα πρέπει να αμβλύνονται μέτρο με μέτρο, μέρα με τη μέρα.

Επαναλαμβάνω για άλλη μία φορά, για να απαντήσω και στον κ. Θεοδωράκη: Δεν απεμπολώ το δικαίωμα του βέτο στην ένταξη των Σκοπίων στην Ευρωπαϊκή Ένωση.

(Χειροκροτήματα από την πτέρυγα της Νέας Δημοκρατίας)

Τριάντα πέντε κεφάλαια υπάρχουν, τα οποία απαιτούν την έγκρισή μας και στο άνοιγμα και στο κλείσιμο. Αυτά, λοιπόν, δεν θα ανοίξουν και δεν θα κλείσουν, χωρίς να ικανοποιηθούν οι θέσεις της Ελλάδος και τα εθνικά της συμφέροντα.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι Βουλευτές, πιστοί στη θέση που έχουμε διαμορφώσει, καταψηφίζουμε σήμερα το πρωτόκολλο ένταξης, γιατί επισφραγίζει την εθνική ήττα των Πρεσπών. Την ίδια ώρα καταγγέλλουμε τον ευτελισμό της πολιτικής ζωής από μία Κυβέρνηση-κουρελού.

Αντιστεκόμαστε στο εθνικό, θεσμικό, οικονομικό ναυάγιο που έχει προκαλέσει ο ΣΥΡΙΖΑ και η διακυβέρνησή του, που, αντί για τους ΑΝΕΛ, υποστηρίζεται σήμερα από κάποιους περιφερόμενους Βουλευτές μιας χρήσης. Είναι ένα καθεστώς φόβου, ψεύδους, φόρων και εθνικών υποχωρήσεων. Αλλά, ξέρετε, στις δημοκρατίες δεν μπορούν να στηθούν καθεστώτα, όπως αυτά τα καθεστώτα του κ. Μαδούρο, τα οποία επιμένετε να στηρίζετε και να θαυμάζετε, εσείς του ΣΥΡΙΖΑ…

(Χειροκροτήματα από την πτέρυγα της Νέας Δημοκρατίας)

…χωρίς να μας έχετε απαντήσει ποτέ με ποιον τρόπο εξυπηρετούνται τα εθνικά συμφέροντα από τη στήριξή σας στον κ. Μαδούρο και τι είναι αυτό που σας συνδέει τελικά με αυτή τη χούντα της Βενεζουέλας.

Και δεν έχετε εσείς, κύριοι της Αριστεράς, τις απαραίτητες δημοκρατικές ευαισθησίες να αντιληφθείτε ότι εδώ έχουμε να κάνουμε με έναν στυγνό δικτάτορα, που έχει οδηγήσει τη χώρα του στη φτώχεια και την ανέχεια;

Περιμένω επιτέλους, κύριε Τσίπρα…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** …(δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Το «ωχ, Θεέ μου» το οποίο είπατε, είχε αναφορά στις τελευταίες σας επισκέψεις στις εκκλησίες, σε όλα αυτά τα ωραία σόου τα οποία βλέπουμε; Αναζητείτε και εσείς καμμία επιφοίτηση από τα θεία;

(Χειροκροτήματα από την πτέρυγα της Νέας Δημοκρατίας)

Θα μας απαντήσετε κάποια στιγμή και για τον κ. Μαδούρο, φαντάζομαι, και γιατί επιμένετε να διαφοροποιείστε από την ευρωπαϊκή θέση.

Αλλά, κοιτάξτε, στις δημοκρατίες δεν στήνονται καθεστώτα, διότι αυτά τα καθεστώτα τα σαρώνουν οι εκλογές και εκλογές έρχονται. Θα δώσουν ανάσα στους Έλληνες. Θα φέρουν αλήθεια, ενότητα και πρόοδο και θα ανοίξουν έναν άλλον δρόμο για την πατρίδα μας, με λιγότερους φόρους, περισσότερες επενδύσεις και δουλειές, ειδικά για τη νέα γενιά, με ευκαιρίες για όλους και προστασία για αυτούς που τη χρειάζονται και με ένα κράτος στην υπηρεσία του πολίτη και όχι του κόμματος, με σεβασμό στους θεσμούς και στους κανόνες και με ασφάλεια στην καθημερινότητα.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Τι κάνουμε τώρα; Τι γίνεται ακριβώς; Με συγχωρείτε. Μην παρεμβαίνετε, σας παρακαλώ. Δεν αντιδικούμε από κάτω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και ναι, κύριε Τσίπρα, και με μικρότερα πρωτογενή πλεονάσματα.

Είδα με ενδιαφέρον ότι αντιδράσατε αρνητικά σε μια θετική εξέλιξη για τη χώρα. Ποια είναι αυτή η θετική εξέλιξη; Ότι ένας σημαντικός ευρωπαίος ηγέτης, πιθανώς ο επόμενος Πρόεδρος της Ευρωπαϊκής Επιτροπής, είπε κάτι το οποίο καταλαβαίνω ότι σε ένα επίπεδο μπορεί να σας ενόχλησε, ότι ναι, μια σοβαρή και αξιόπιστη κυβέρνηση μπορεί να διεκδικήσει μικρότερα πλεονάσματα για τη χώρα. Συμφωνείτε με αυτή την πολιτική, κύριε Τσίπρα; Ναι ή όχι; Συμφωνείτε ότι πρέπει να είναι εθνικός στόχος η μείωση των πλεονασμάτων; Ναι ή όχι; Ή θέλετε να φορτώσετε στην επόμενη κυβέρνηση υψηλότερα πλεονάσματα, γιατί νομίζετε ότι με αυτόν τον τρόπο θα κάνετε τη ζωή μας πιο δύσκολη;

(Χειροκροτήματα από την πτέρυγα της Νέας Δημοκρατίας)

Εγώ σας καλώ εδώ και τώρα, πάμε μαζί στην Ευρώπη, πάμε μαζί στη Γερμανία να διεκδικήσουμε τα μικρότερα πλεονάσματα, εκτός αν πράγματι αυτό το οποίο θέλετε είναι να κάνετε τη ζωή της επόμενης κυβέρνησης πιο δύσκολη, έχοντας ουσιαστικά προεξοφλήσει από τώρα το εκλογικό αποτέλεσμα.

Κοιτάξτε, εμείς τη μάχη για τα μικρότερα πλεονάσματα θα τη δώσουμε, έχοντας κάτι το οποίο εσείς δεν διαθέτετε: πραγματική αξιοπιστία και πραγματική βούληση να υλοποιήσουμε ουσιαστικές μεταρρυθμίσεις. Γιατί τα υψηλά πλεονάσματα, τα οποία δυστυχώς δεσμεύουν τη χώρα, είναι το αποτέλεσμα της δικιάς σας αναξιοπιστίας. Είναι το αποτέλεσμα των πρώτων έξι μηνών του 2015, της πολιτικής του κ. Βαρουφάκη. Είναι τα αποτελέσματα του κομματικού κράτους, το οποίο εξακολουθεί να διογκώνεται, των συμβασιούχων, στους οποίους υπόσχεστε μονιμοποιήσεις. Τα υψηλά πλεονάσματα είναι το αποτέλεσμα μιας πολιτικής η οποία επαναφέρει δυστυχώς στον δημόσιο βίο τα χειρότερα χαρακτηριστικά τα οποία οδήγησαν τη χώρα στη χρεοκοπία.

Εμείς, λοιπόν, κύριε Τσίπρα, θέτουμε τον στόχο της μείωσης των πρωτογενών πλεονασμάτων με ευθύτητα και με ειλικρίνεια. Σας καλούμε να ακολουθήσετε και εσείς σε αυτή την πορεία. Και εδώ θα φανεί πραγματικά ποιος ενδιαφέρεται για το καλό των Ελλήνων και ποιος ενδιαφέρεται μόνο για το καλό του κόμματός του.

Εμείς, λοιπόν, θα μιλήσουμε από τώρα μέχρι τις εκλογές για τον δικό μας θετικό λόγο, για τις δεσμεύσεις που αναλαμβάνουμε, για το πρόγραμμά μας. Δεν βλέπω την κ. Γεννηματά εδώ, αλλά, επειδή έχω κουραστεί να ακούω το ΚΙΝΑΛ να λέει ότι δεν έχουμε πρόγραμμα, δεν έχουμε θέσεις, παρακαλώ, κύριε Λοβέρδο, δώστε αυτό το έντυπο, το οποίο περιεκτικά παρουσιάζει τις θέσεις της Νέας Δημοκρατίας, στην κ. Γεννηματά, για να μην αναμασά συνέχεια τα ίδια, γιατί έχετε μείνει λίγο πίσω.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτές, λοιπόν, τις θέσεις μας, οι πολίτες θα τις πληροφορηθούν από εμάς -παρά τις προσπάθειες του ΣΥΡΙΖΑ να διαστρεβλώσει τις θέσεις μας- και τίποτα, μα τίποτα, δεν θα ανακόψει το μεγάλο πλειοψηφικό ρεύμα που διαμορφώνεται.

(Θόρυβος στην Αίθουσα)

Κύριε Πρόεδρε, γιατί τέτοια ανησυχία σήμερα στην Αίθουσα;

**ΠΡΟΕΔΡΟΣ (Νικόλαος Βούτσης):** Ε, τι να σας πω; Ο κ. Κοτζιάς, με τον κ. Λοβέρδο και τον κ. Σκανδαλίδη μιλάνε συνεχώς.

Παρακαλώ πολύ, συγκρατηθείτε, δεν είναι σωστό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μπορείτε να δώσετε το έντυπό μας και στον κ. Κοτζιά, αν θέλει να το διαβάσει και να το μελετήσει και αυτός.

(Χειροκροτήματα από την πτέρυγα της Νέας Δημοκρατίας)

Ξέρουμε ότι θα κάνετε ό,τι μπορείτε για να μείνετε λίγους μήνες ακόμα στην εξουσία. Θα προσπαθήσετε να μεταθέσετε, όσο μπορείτε, τις εθνικές εκλογές, ακόμα και να επιχειρήσετε να φτάσετε στο τέλος της τετραετίας. Δεν μπορείτε, όμως, κύριοι, να πάτε κόντρα στη δυναμική των πραγμάτων. Στις αυτοδιοικητικές και περιφερειακές εκλογές η Κυβέρνησή σας θα σαρωθεί.

Και οι ευρωεκλογές, αν δεν γίνουν εθνικές εκλογές τότε, θα γίνουν δημοψήφισμα, με το σύνθημα που σας φωνάζουν οκτώ στους δέκα Έλληνες, να αποδεικνύεται και στην πράξη: Φύγετε, φύγετε, φύγετε. Γιατί η Ελλάδα αξίζει καλύτερα. Μαζί μπορούμε και μαζί θα πάμε επιτέλους τη χώρα μπροστά.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, από τον Πρόεδρο της Κοινοβουλευτικής Ομάδας των Ανεξαρτήτων Ελλήνων κ. Καμμένο μού εστάλη η παρακάτω επιστολή:

«Κύριε Πρόεδρε, σας δηλώνω ότι ο Βουλευτής Παπαχριστόπουλος Αθανάσιος από σήμερα 8 Φεβρουαρίου 2019 δεν ανήκει στην Κοινοβουλευτική Ομάδα «ΑΝΕΞΑΡΤΗΤΟΙ ΈΛΛΗΝΕΣ - Εθνική Πατριωτική Δημοκρατική Συμμαχία».

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 400)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικόλαος Βούτσης):** Πριν δώσω τον λόγο στον κύριο Πρωθυπουργό, θα μιλήσει για δύο λεπτά ο Υπουργός Υγείας για ένα κρίσιμο ζήτημα.

**ΙΩΑΝΝΗΣ ΤΡΑΓΑΚΗΣ:** Δεν επιτρέπεται, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Τραγάκη. Μιλάμε για την υγεία του κόσμου και για τη γρίπη. Δεν είναι πολιτική αντιπαράθεση. Προς Θεού! Ενημέρωση ζήτησε και ο κύριος Πρόεδρος. Είναι πολύ λεπτό το ζήτημα.

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ πολύ, κύριε Πρόεδρε.

Επειδή ξεκίνησε ο κ. Μητσοτάκης στην ομιλία του κάνοντας μια αναφορά σε ένα επίκαιρο θέμα δημόσιας υγείας, πολύ ευαίσθητο και πολύ σοβαρό, το οποίο απαιτεί υπευθυνότητα, θα ήθελα να δώσω μια σύντομη απάντηση.

Είμαστε σε μια περίοδο που υπάρχει επιδημική έξαρση της γρίπης σε όλη την Ευρώπη. Είναι ένα ιδιαίτερα λοιμογόνο στέλεχος το φετινό, με αποτέλεσμα να υπάρχουν και αρκετοί θάνατοι, κυρίως σε ευάλωτες ομάδες του πληθυσμού που είναι ανεμβολίαστες. Στη Γαλλία υπάρχουν χίλιοι εκατό νεκροί, κύριε Μητσοτάκη, για να έχουμε εικόνα, δηλαδή, ότι αυτό δεν είναι ένα φαινόμενο που μπορεί να γίνεται αντικείμενο πολιτικής αντιπαράθεσης.

(Χειροκροτήματα από την πτέρυγα του ΣΥΡΙΖΑ)

Στη χώρα μας έγινε φέτος η καλύτερη δυνατή προετοιμασία για αυτό το ζήτημα. Είχαμε τη μεγαλύτερη εμβολιαστική κάλυψη του πληθυσμού από ποτέ. Έχουν γίνει πάνω από δύο εκατομμύρια εμβόλια φέτος για τον ιό της γρίπης, όταν πριν από μερικά χρόνια ήταν περίπου στο ένα τετρακόσια με ένα πεντακόσια.

(Χειροκροτήματα από την πτέρυγα του ΣΥΡΙΖΑ)

Έχουμε διασφαλίσει αυτή την περίοδο να υπάρχει και επάρκεια εμβολίων και επάρκεια αντιϊκών φαρμάκων. Βεβαίως, από τα εκατόν εβδομήντα τρία σοβαρά κρούσματα γρίπης τα εκατόν εξήντα πέντε ήδη νοσηλεύονται σε ΜΕΘ. Άρα οι δημόσιες ΜΕΘ της χώρας, που έχουν όντως προβλήματα και δυσκολίες, ανταποκρίνονται και θεραπεύουν αποτελεσματικά όσους έχουν ανάγκη. Παρακαλώ, λοιπόν, μεγαλύτερη υπευθυνότητα.

Η επιστημονική κοινότητα της χώρας χθες έδωσε αναλυτική συνέντευξη τύπου. Οι λοιμωξιολόγοι, οι επιδημιολόγοι, η Εθνική Επιτροπή Εμβολιασμών έχουν δώσει αναλυτικά στοιχεία τα οποία δεν τεκμηριώνουν αυτό το κλίμα, το οποίο θέλετε να δημιουργήσετε, ανασφάλειας και πανικού στην κοινωνία. Νομίζω ότι χρειάζεται ψυχραιμία, σοβαρότητα από όλους μας και υπευθυνότητα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε. Ήταν μια χρήσιμη παρέμβαση.

Τον λόγο έχει ο Πρωθυπουργός και Πρόεδρος του ΣΥΡΙΖΑ κ. Αλέξης Τσίπρας.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Κύριε Μητσοτάκη, μάλλον κάτι δεν πήγε καλά στην προηγούμενη συνεδρίαση. Είχατε μιλήσει περίπου εξήντα λεπτά –εγώ εξήντα επτά- για την κύρωση της Συμφωνίας των Πρεσπών και σήμερα ήρθατε να επαναλάβετε ακριβώς τα ίδια επιχειρήματα.

Η επανάληψη είναι μήτηρ μαθήσεως, βεβαίως, αλλά για να βρεθείτε στην ανάγκη να το κάνετε αυτό, μάλλον κάτι δεν πήγε καλά στην προηγούμενη συνεδρίαση και κυρίως στον τρόπο που οι πολίτες προσέλαβαν τα επιχειρήματά σας, τα οποία τα ακούσαμε, τα ξανακούσαμε και τα ξανακούσαμε και σήμερα.

Βεβαίως, κάνατε μια καινοτομία σήμερα. Ξεκινήσατε την τοποθέτησή σας κινδυνολογώντας για άλλη μία φορά, πάνω σε ένα κρίσιμο κοινωνικό θέμα, που δεν έχει σχέση με τη συμφωνία, βεβαίως, αλλά με τη δημόσια υγεία. Είναι μια θανατηφόρος γρίπη σε όλη την Ευρώπη, όχι μόνον στην Ελλάδα. Όμως, για άλλη μια φορά, επιχειρήσατε να κινδυνολογήσετε. Νομίζω ότι σας απάντησε με την πρέπουσα σοβαρότητα ο Υπουργός Υγείας σε σχέση με τον αριθμό των εμβολιασμών που έγιναν φέτος.

Θα ήθελα, όμως, μιας και είπατε και κάτι ακόμα, το οποίο δεν το σχολίασε ο Υπουργός, ότι δεν υπάρχουν επαρκείς κλίνες στις μονάδες εντατικής θεραπείας, να ρωτήσω το εξής. Θέλετε να συγκρίνουμε πόσες ανοικτές μονάδες και πόσες κλίνες βρήκαμε το 2015 και πόσες υπάρχουν σήμερα; Ήταν τετρακόσιες τριάντα οκτώ το 2015, όταν αναλάβαμε, και σήμερα λειτουργούν πεντακόσια εξήντα κρεβάτια, χωρίς να υπολογίζουμε τα καρδιοχειρουργικά και βεβαίως τα κρεβάτια στις μονάδες αυξημένης φροντίδας.

Ή μήπως θέλετε να θυμηθούμε τι συνέβαινε στη χώρα το 2012 και το 2013, στην πιο κρίσιμη στιγμή της κρίσης, όταν εκατοντάδες χιλιάδες, εκατομμύρια συμπολίτες μας, λόγω αδυναμίας κάλυψης των ασφαλιστικών τους υποχρεώσεων, ήταν έξω από το δημόσιο σύστημα υγείας, χωρίς να έχουν ελεύθερη πρόσβαση, όπως εμείς αποφασίσαμε και υλοποιήσαμε αμέσως μετά, όταν κυρίως σε συνοικίες, σε ολόκληρες λαϊκές περιοχές με φτωχά λαϊκά στρώματα στην περιοχή της Αττικής υπήρχε ένα έντονο φαινόμενο που δεν εμβολιάζονταν τα μικρά παιδιά. Αυτή ήταν η πραγματικότητα.

Και τότε μας ασκούσατε κριτική επειδή μιλούσαμε για ανθρωπιστική κρίση. Γι’ αυτό μιλούσαμε για ανθρωπιστική κρίση και γι’ αυτό τα πρώτα μέτρα που πήραμε ήταν για να αντιμετωπίσουμε ακριβώς αυτό το πρόβλημα, να αντιμετωπίσουμε αυτούς που έχουν πιο πολύ ανάγκη, που βρίσκονται στο περιθώριο, που δεν έχουν την οικονομική δυνατότητα ακόμα και να πάνε να εμβολιάσουν τα παιδιά τους, ασκώντας το αυτονόητο δικαίωμα της προληπτικής ιατρικής σε μια ευρωπαϊκή χώρα. Αυτή τη χώρα παραλάβαμε.

Κι εσείς έρχεστε σήμερα και κινδυνολογείτε για άλλη μια φορά. Σε όλα κινδυνολογείτε, δεν κάνετε τίποτα διαφορετικό. Δεν υπάρχει θέμα για το οποίο να μην έχετε ακολουθήσει αυτή την πεπατημένη της κινδυνολογίας.

Τρία χρόνια τώρα ζητάτε εκλογές, κύριε Μητσοτάκη. Δεν πρωτοτυπήσατε, ζητήσατε και σήμερα. Βεβαίως, τώρα δεν φτάνει να ζητάτε εκλογές στην Ελλάδα, ζητάτε και στη Βενεζουέλα. Εκεί θα γίνουν πιο γρήγορα μάλλον εκλογές, κύριε Μητσοτάκη. Στην Ελλάδα οι εκλογές θα γίνουν στο τέλος της τετραετίας, πάρτε το χαμπάρι.

(Χειροκροτήματα από την πτέρυγα του ΣΥΡΙΖΑ)

Μάλλον σήμερα δείξατε ότι αρχίζετε να το κατανοείτε ότι θα γίνουν στο τέλος της τετραετίας. Και αυτό είναι μια απόδειξη της επιστροφή στην κανονικότητα, είναι μια απόδειξη της επιμονής μας στον δρόμο της σταθερότητας, που έχει ανάγκη η οικονομία τώρα που βγήκαμε από την κρίση, και είναι και μια απόδειξη πολιτικής συνέπειας.

Βγαίνετε διαρκώς τις τελευταίες ημέρες, εκτός της σημερινής σας ομιλίας -γιατί είχατε κάνει και μια προφητεία, ότι το 2019 θα γίνουν εκλογές, ναι, θα γίνουν εκλογές- αλλά τις τελευταίες μέρες λέτε διαρκώς ότι θα γίνουν διπλές εκλογές.

Κύριε Μητσοτάκη, κοιτάξτε, στην κάλπη των ευρωπαϊκών εκλογών θα υποστείτε μια δεινή διάψευση των προσδοκιών σας, διότι όλος ο ελληνικός λαός θα κατανοήσει ότι αυτό το σχήμα που είχατε στήσει τρία χρόνια τώρα, με ψευδείς μετρήσεις, που ποτέ δεν πέσανε μέσα, με τα μέσα ενημέρωσης που σας στηρίζουν, ήταν μια φενάκη, την οποία εσείς στήσατε προκειμένου να δημιουργήσετε μια ψευδή εικόνα στην ελληνική κοινωνία.

(Χειροκροτήματα από την πτέρυγα του ΣΥΡΙΖΑ)

Και την επομένη των ευρωπαϊκών εκλογών και στον δρόμο προς τις κάλπες, που θα έρθουν στο τέλος της τετραετίας, μάλλον εσείς, την ακριβώς επόμενη ημέρα, θα έχετε το μεγάλο πρόβλημα, να εξηγήσετε και στον ελληνικό λαό αλλά και στο κόμμα σας γιατί αυτά τα ποσοστά, γιατί αυτή η αποτυχία, γιατί διαψεύσατε τις υψηλές προσδοκίες που είχατε δημιουργήσει. Έχετε αυτοπαγιδευτεί. Θα πέσετε μέσα στην παγίδα σας για άλλη μια φορά.

Εσείς στήνετε τις παγίδες σας μόνοι σας, όπως στήσατε μόνοι σας και όλες τις παγίδες στις οποίες πέσατε μέσα, όλες:

Το ότι δεν βγήκαμε από τα μνημόνια εσείς το λέγατε, το διατυμπανίζατε. Το ότι δεν θα τελείωναν οι αξιολογήσεις, εσείς το λέγατε, το διατυμπανίζατε. Το ότι θα μειωθούν οι συντάξεις, εσείς το λέγατε, το διατυμπανίζατε. Το ότι η Κυβέρνηση δεν θα μπορέσει να περάσει τη Συμφωνία των Πρεσπών, εσείς το λέγατε, το διατυμπανίζατε.

Ξέχασα και το περίφημο αφήγημα, το τελευταίο που διαψεύστηκε, και στην προηγούμενη συνεδρίαση εδώ μου το λέγατε, ότι δεν θα βγει η χώρα στις αγορές, διότι είναι απαγορευτικά τα επιτόκια. Βγήκε η χώρα στις αγορές ξανά. Τι αφήγημα πια, κύριε Μητσοτάκη, θα χρησιμοποιήσετε; Τι αφήγημα;

(Χειροκροτήματα από την πτέρυγα του ΣΥΡΙΖΑ)

Δεν έχετε καταλάβει πια ότι κινδυνεύετε να χαρακτηριστείτε ως ο πολιτικός Αρχηγός του οποίου όλα τα αφηγήματα έχουν διαψευστεί;

Θα ήθελα πράγματι να σας συγχαρώ για την φοβερή πολιτική οξυδέρκεια και την πολιτική ενόραση, διότι δεν είναι μόνο αυτές οι προφητείες που διαψεύστηκαν, την επομένη της πολιτικής διαφωνίας και της ρήξης που είχαμε με τον μέχρι πρότινος κυβερνητικό εταίρο, τι βγήκατε να πείτε στον ελληνικό λαό; Ότι είναι σικέ το διαζύγιο, ότι είναι φτιαχτή η διαφωνία, ότι τα έχουνε βρει και κοροϊδεύουν, ότι είναι στημένα όλα αυτά. Και βεβαίως το στημένο διαζύγιο, το σικέ διαζύγιο μετά έγινε από εσάς τους ίδιους εκβιαστικό διαζύγιο.

Δεν καταλαβαίνετε ότι σας παρακολουθεί ο ελληνικός λαός και σας βλέπει διαρκώς να λέτε ψέματα και βεβαίως προβλέψεις οι οποίες διαψεύδονται;

(Χειροκροτήματα από την πτέρυγα του ΣΥΡΙΖΑ)

Μας λέτε τώρα ότι η κοινοβουλευτική Πλειοψηφία, η οποία καταγράφηκε μέσα από τη διαδικασία που προβλέπει ο Κανονισμός της Βουλής και το Σύνταγμα, η ψήφος εμπιστοσύνης, την οποία ζήτησα και πήρε η Κυβέρνηση πριν την κρίσιμη ψηφοφορία για τη Συμφωνία των Πρεσπών, είναι θεσμική αυθαιρεσία.

Εσείς που, παρά το γεγονός ότι διαρκώς παριστάνατε τον κόκορα, δεν τολμήσατε να καταθέσετε πρόταση δυσπιστίας για να δούμε πόσα απίδια πιάνει ο σάκος, τώρα που εμείς είχαμε το θάρρος και την κοινοβουλευτική αρετή να ζητήσουμε ψήφο εμπιστοσύνης, μιλάτε για θεσμική αυθαιρεσία και για φαινόμενα τα οποία δεν έχει ξαναζήσει το ελληνικό Κοινοβούλιο.

(Χειροκροτήματα από την πτέρυγα του ΣΥΡΙΖΑ)

Λυπάμαι, αλλά για άλλη μια φορά σας διαψεύδει η ίδια η πραγματικότητα.

Και βεβαίως, για να κλείσω αυτόν τον εισαγωγικό κύκλο, φτάσατε σήμερα στο σημείο, έχοντας εδώ έναν καλό σας φίλο απ’ ό,τι φαίνεται, τον κ. Βέμπερ, ο οποίος, εντάξει, μην νομίζετε ότι και όλοι στο Ευρωπαϊκό Λαϊκό Κόμμα είναι πανευτυχείς που ο κ. Βέμπερ είναι υποψήφιος, είναι γνωστός, Βαυαρός, ανήκει στη δεξιότατη τάση του Ευρωπαϊκού Λαϊκού Κόμματος και έχω την αίσθηση...

**ΣΟΦΙΑ ΒΟΥΛΤΕΨΗ:** Αυτά σας τα λέει η κ. Μέρκελ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Τι είπατε, κυρία Βούλτεψη; Βεβαίως, η κ. Μέρκελ, ναι.

**ΠΡΟΕΔΡΟΣ (Νικόλαος Βούτσης):** Σας παρακαλώ, κυρία Βούλτεψη.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Θα φτάσουμε τώρα και στην κ. Μέρκελ, μην ανησυχείτε, θα φτάσουμε και σε αυτήν.

**ΣΟΦΙΑ ΒΟΥΛΤΕΨΗ:** Σας ενημερώνει.

**ΠΡΟΕΔΡΟΣ (Νικόλαος Βούτσης):** Δεν είστε δημοσιογράφος εδώ, κύρια Βούλτεψη.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ο κ. Βέμπερ, λοιπόν, ήταν αυτός στον οποίον είχατε εναποθέσει όλες σας τις ελπίδες, κύριε Μητσοτάκη, πηγαίνοντας στη Γερμανία και προσπαθώντας να πείσετε και να βρείτε κάποιο μέσο επικοινωνίας με τη γερμανική κυβέρνηση, ώστε η γερμανική κυβέρνηση να στήσει στα πόδια της την παλικαρίσια στάση της απέναντι στην Ελλάδα και να αποτρέψει τον άθλιο ΣΥΡΙΖΑ και την Κυβέρνησή του και τον άθλιο Πρωθυπουργό από το να κάνει παιχνίδια απέναντι στους ευρωπαϊκούς θεσμούς μη εφαρμόζοντας την ψηφισμένη περικοπή των συντάξεων. Αυτός ήταν ο κ. Βέμπερ και αυτός ήσασταν εσείς το περασμένο καλοκαίρι.

Και σήμερα, με τις πλάτες του κ. Βέμπερ, έρχεστε εσείς να ασκήσετε κριτική σε εμάς. Γιατί; Για τα πρωτογενή πλεονάσματα. Ξεχνάτε τι είχατε υπογράψει; Το 4,5% εις το διηνεκές δεν είχατε υπογράψει, κύριε Μητσοτάκη; Το 3,5% σας πειράζει σήμερα;

(Χειροκροτήματα από την πτέρυγα του ΣΥΡΙΖΑ)

Και βεβαίως, κύριε Μητσοτάκη, εγώ εδώ είμαι, οποτεδήποτε το θελήσετε να αλλάξετε τακτική, διότι μέχρι τώρα η τακτική σας είναι η υπονόμευση της προσπάθειας της Κυβέρνησης σε κάθε διαπραγματευτική προσπάθεια. Αν έχετε αλλάξει άποψη και θέλετε να στηρίξετε τις προσπάθειές μας να πάμε μαζί να διεκδικήσουμε κάτι καλύτερο, εγώ εδώ είμαι, θα σας ακολουθήσω. Όλα, όμως, τα κάνετε υποκριτικά, κύριε Μητσοτάκη, και ο ελληνικός λαός το παρακολουθεί αυτό.

Και ξέρετε κάτι και εσείς του Κινήματος Αλλαγής -δεν βλέπω εδώ την κ. Γεννηματά, βλέπω, όμως, τους Βουλευτές του Κινήματος Αλλαγής- πραγματικά δεν καταλαβαίνω σε ποιον χώρο ανήκετε στο ευρωπαϊκό στερέωμα; Σε ποιον ακριβώς χώρο ανήκετε;

(Θόρυβος στην Αίθουσα)

Ακούγοντας τις απόψεις του κ. Μητσοτάκη και τις θέσεις του κ. Μητσοτάκη καταλαβαίνω ότι υπογράφετε και την τελευταία τελεία όλων όσων λέει. Η κριτική σας, η κριτική που ασκείτε στην Κυβέρνηση σε όλα τα θέματα...

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κύριε Κοτζιά, κάντε ησυχία σας παρακαλώ. Θα λέω ονόματα πλέον. Κύριε Αμυρά, κύριε Γρηγοράκο, σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Η κριτική που ασκείτε σε όλα τα θέματα, από τα θέματα της οικονομίας μέχρι τα θέματα της εξωτερικής πολιτικής στην Κυβέρνηση, είναι από την πρώτη λέξη ως την τελευταία τελεία ταυτόσημη με την κριτική του κ. Μητσοτάκη. Δεν ξέρω αν γι’ αυτό τους δώσατε το πρόγραμμά σας, για να ταυτιστούν ακόμα περισσότερο, να το διαβάσουν και να ταυτιστούν ακόμα περισσότερο.

(Χειροκροτήματα από την πτέρυγα του ΣΥΡΙΖΑ)

Για κακή σας τύχη, όμως, στην Ευρώπη υπάρχουν σοσιαλιστικά κόμματα που δεν ταυτίζονται με τις ακραίες θέσεις που έχει πάρει η Νέα Δημοκρατία ακόμα και εντός του Ευρωπαϊκού Λαϊκού Κόμματος. Και σήμερα ο Ούντο Μπούλμαν, ο επικεφαλής στο Ευρωκοινοβούλιο των σοσιαλιστών και δημοκρατών, έκανε μια δήλωση σχολιάζοντας την τοποθέτηση του κ. Βέμπερ σήμερα στην Αθήνα ότι χρειάζεται μια νέα κυβέρνηση στην Ελλάδα και όλα αυτά τα οποία είπε, γιατί είπε κι άλλα.

Ξέρετε τι δήλωσε ο κ. Μπούλμαν; Δήλωσε ότι ο κ. Βέμπερ θα πρέπει να σταματήσει να φαντασιώνεται ένα οικονομικό πραξικόπημα στην Ελλάδα και σενάρια για την ανατροπή του Έλληνα Πρωθυπουργού, Αλέξη Τσίπρα, η Κυβέρνηση του οποίου οδήγησε την Ελλάδα έξω από την κρίση. Αυτά είπε ο κ. Μπούλμαν. Δεν τα λέω εγώ, δεν τα λέει ο Μαδούρο και οι ακραίοι Αριστεροί. Οι σοσιαλιστές τα λένε. Εσείς εδώ στην Ελλάδα ταυτίζεστε με την ακραία Δεξιά του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ)

Σύντομα, όμως, θα κατανοήσετε ότι αυτή είναι μια αυτοκαταστροφική στρατηγική, διότι εμείς δεν θέλουμε να συρρικνωθεί, όπως μας κατηγορείτε, να λεηλατήσουμε τον χώρο της Κεντροαριστεράς. Εμείς θέλουμε να υπάρχει δυνατός ο χώρος της Κεντροαριστεράς, γιατί ξέρουμε ότι δεν μπορεί να υπάρξει προοδευτική διακυβέρνηση της Αριστεράς με το τίποτα. Θέλουμε μια Κεντροαριστερά, αλλά Κεντροαριστερά, όχι Δεξιά. Θέλουμε μια πραγματική Κεντροαριστερά.

(Χειροκροτήματα από την πτέρυγα του ΣΥΡΙΖΑ)

Και αναρωτιόμαστε αν ο στόχος σας για στρατηγική ήττα του ΣΥΡΙΖΑ, που ταυτόχρονα σημαίνει στρατηγική νίκη της Νέας Δημοκρατίας, μπορεί να είναι κάτι εξηγήσιμο απέναντι στον κόσμο της Κεντροαριστεράς και στους ψηφοφόρους σας.

Διότι αν ταυτίζεστε σε όλα με τον κ. Μητσοτάκη, ο οποίος ο ίδιος λέει ότι οι επόμενες εκλογές θα έχουν δημοψηφισματικό χαρακτήρα, τότε γιατί κανείς να ψηφίσει εσάς, αν σας πιστεύει σε αυτά που λέτε, και να μην ψηφίσει τον κ. Μητσοτάκη; Άρα, λοιπόν, αυτή η στρατηγική σας της στρατηγικής ήττας του ΣΥΡΙΖΑ θα είναι τελικά η στρατηγική της στρατηγικής ήττας του δικού σας πολιτικού χώρου.

(Χειροκροτήματα από την πτέρυγα του ΣΥΡΙΖΑ)

Έρχομαι τώρα στα θέματα της εξωτερικής πολιτικής. Ξέρετε, κύριε Μητσοτάκη, υπάρχει ένα πεδίο πολιτικής αντιπαράθεσης που διαχρονικά σε αυτόν τον τόπο όλες οι πολιτικές δυνάμεις και ιδίως τα λεγόμενα κόμματα εξουσίας πορεύτηκαν με ευθύνη και σύνεση. Φυσικά και υπάρχουν διαφορές στα θέματα εξωτερικής πολιτικής που προκύπτουν από την ιδεολογική και πολιτική ταυτότητα της κάθε παράταξης. Πάντοτε, όμως, υπήρχε ένα όριο. Εσείς το όριο αυτό το έχετε ξεπεράσει.

Σήμερα σας άκουσα για άλλη μια φορά να λέτε τα ίδια επιχειρήματα και να μας λέτε για άλλη μια φορά ότι ξεπουλήσαμε έναντι ανταλλάγματος πράγματα τα οποία εσείς διεκδικούσατε και κρατούσατε με σθένος όλα τα προηγούμενα χρόνια. Και ποια είναι αυτά; Η γλώσσα και η εθνότητα.

Βεβαίως έχουν απαντηθεί, πολύ σύντομα όμως επιτρέψτε μου να ξαναπώ -επανάληψη μήτηρ μαθήσεως- και εγώ ορισμένα σύντομα και επιγραμματικά επιχειρήματα.

Κύριε Μητσοτάκη, μας είπατε ότι αναγνωρίσαμε μακεδονικό έθνος. Για άλλη μια φορά σας λέω ότι δεν έχετε διαβάσει τη Συμφωνία των Πρεσπών ή κάνετε πως δεν την έχετε διαβάσει, ιδιαίτερα το άρθρου 7.

Και σήμερα κάνατε και ένα βήμα παραπάνω. Προσπαθήσατε να καλύψετε την άστοχη και ατυχή κατά δήλωση και στελεχών διεθνολόγων που θα είναι υποψήφιοι με το κόμμα σας το επόμενο διάστημα- δήλωση του Αντιπροέδρου σας κ. Γεωργιάδη, ο οποίος είπε ότι ο ίδιος -σήμερα φαντάζομαι και εσείς τον επικροτείτε, άρα το κόμμα σας- δεν αναγνωρίζει, παρά την κύρωση της συμφωνίας, τη Βόρεια Μακεδονία. Και προκειμένου αυτό να το εξηγήσετε, παραφράζοντας κάπως αυτό που είπε ο κ. Γεωργιάδης, μας είπατε ότι εσείς δεν θα καλωσορίσετε ποτέ τον Σκοπιανό Πρωθυπουργό στην Ελλάδα και με ρωτήσατε αν εγώ θα τον αποκαλέσω «Μακεδόνα».

Κύριε Μητσοτάκη, εγώ θα τον αποκαλώ. όπως μου δίνει το δικαίωμα η ίδια η συμφωνία και όπως θα τον αποκαλούν και όλοι οι άλλοι ηγέτες στον κόσμο και θα το δείτε, θα το διαπιστώσετε από τις επόμενες μέρες που θα τεθεί σε ισχύ η συμφωνία. Θα τον καλωσορίσω, λοιπόν, ως τον Πρωθυπουργό της Βόρειας Μακεδονίας, ως τον Σλαβομακεδόνα Πρωθυπουργό, γιατί και αυτό το δικαίωμα μου δίνει η συμφωνία, ως τον Βόρειο Μακεδόνα Πρωθυπουργό, γιατί και αυτό το δικαίωμα μου δίνει η συμφωνία, αλλά εσείς αυτό λέτε δεν θα το κάνετε ποτέ. Θα τον καλωσορίζετε, λέτε, ως Σκοπιανό Πρωθυπουργό.

Και δεν θα το κάνετε, πράγματι, ποτέ για δύο λόγους. Ο πρώτος είναι γιατί δεν σας αφήνει η εθνικιστική τάση του κόμματος σας και ο κ. Γεωργιάδης. Και ο δεύτερος λόγος είναι γιατί, κύριε Μητσοτάκη, δεν θα γίνετε Πρωθυπουργός για να καλωσορίσετε τον Πρωθυπουργό της Βόρειας Μακεδονίας.

(Χειροκροτήματα από την πτέρυγα του ΣΥΡΙΖΑ)

Θα μείνετε στο περιθώριο της ιστορίας μαζί με αυτούς τους ακραίους που ασκούν αυτή την ακραία κριτική έναντι των εθνικών συμφερόντων της πατρίδας μας.

(Χειροκροτήματα από την πτέρυγα του ΣΥΡΙΖΑ)

Μας είπατε, επίσης, το άλλο αμίμητο σήμερα –και απευθυνθήκατε στον Υπουργό Εθνικής Άμυνας- ότι δήθεν θα καλωσορίσει στο ΝΑΤΟ τον «μακεδονικό στρατό».

Και πάλι, σκοπίμως, λέτε ανακρίβειες σε αυτήν εδώ την Αίθουσα. Διότι πολύ καλά γνωρίζετε ότι η επίσημη ονομασία στο ΝΑΤΟ θα είναι «Στρατός της Βόρειας Μακεδονίας», ένας στρατός που θα πρέπει να είναι φιλικός και σύμμαχος προς την Ελλάδα, ένας στρατός που δεν θα πρέπει να στρέφει τα βέλη του προς την Ελλάδα, ένας στρατός που δεν θα πρέπει να κοιτάει και να λοξοκοιτάει σε τρίτες δυνάμεις στην περιοχή, αλλά μαζί με τις ελληνικές Ένοπλες Δυνάμεις να αποτελούν, από κοινού, πυλώνα σταθερότητας και ασφάλειας σε μία ταραγμένη περιοχή της Βαλκανικής.

Βεβαίως, όλα αυτά, για άλλη μία φορά, τα διανθίσατε με την ίδια επιχειρηματολογία ότι τάχα μου εσείς είχατε τη δυνατότητα πολλά χρόνια τώρα να φέρετε μία τέτοια συμφωνία, erga omnes με συνταγματική αλλαγή, αλλά δεν το κάνατε, δήθεν, γιατί υπήρχε το μεγάλο ζήτημα της εθνότητας και της γλώσσας, μιας γλώσσας που αναγνωρίστηκε το 1977 με δικές σας κυβερνήσεις και βεβαίως το 1994 καταγράφηκε και επισήμως ως ISO και δεν φέρατε καμμία αντίρρηση και βεβαίως μιας ιθαγένειας και όχι εθνότητας –γιατί διαρκώς κάνετε εσκεμμένα την ίδια λαθροχειρία-, η οποία υπάρχει στα διαβατήρια των ανθρώπων αυτών που έρχονται στην Ελλάδα όλα τα προηγούμενα χρόνια, με δικές σας κυβερνήσεις.

Βεβαίως, δεν φροντίσατε εσείς το 2009, όταν έγιναν οι θεωρήσεις στη Συνθήκη Σένγκεν, δεν δεχθήκατε άρση των θεωρήσεων στη Σένγκεν με αναφορά άλλη, παρά μονάχα δεχτήκατε την αναφορά «Μακεδόνες» σκέτο, όχι τώρα που θα λέμε «πολίτες της Βόρειας Μακεδονίας».

Το ίδιο, βεβαίως, επιχείρημα ξανά και ξανά, γι’ αυτό και επικαλέστηκα τα Θεία. Είδατε τι μου κάνετε, κύριε Μητσοτάκη; Με αναγκάζετε να επικαλεστώ κι εγώ τα Θεία. Το ίδιο επιχείρημα ξανά και ξανά. Το μόνο που δεν ακούσαμε σήμερα από εσάς ήταν το ευφυέστατο και πολύ πετυχημένο επιχείρημα που μας αναγνώσατε από τα χαρτιά σας την προηγούμενη φορά για τα μακεδονικά ροδάκινα.

Θέλω, λοιπόν, να σας διαβεβαιώσω ότι δεν τα λέμε εμείς. Διαβάστε τι δήλωση έκανε τις προηγούμενες μέρες ο Πρόεδρος του Συνδέσμου Βιομηχανιών Βορείου Ελλάδας, ο κ. Σαββάκης, ο οποίος δεν είναι ΣΥΡΙΖΑ ο άνθρωπος, ο οποίος δήλωσε με σαφήνεια ότι είναι κατοχυρωμένα τα μακεδονικά προϊόντα ΠΟΠ της ελληνικής Μακεδονίας και δεν υπάρχει κανένα τέτοιο ζήτημα.

Κύριε Μητσοτάκη, με αναγκάσατε να επαναλάβω πολλά από τα επιχειρήματα που ακούστηκαν την προηγούμενη φορά. Όμως, εγώ θα ήθελα σήμερα να κάνω σε εσάς μία ερώτηση ρητορική. Αν θέλετε απαντάτε τώρα, αν θέλετε κάποια άλλη στιγμή. Διότι θα θυμάστε σε μία συνεδρίαση, από τις πολλές που έχουμε κάνει εδώ και συζητήσαμε και τα θέματα εξωτερικής πολιτικής, είχα αναφερθεί σε μία άστοχη διατύπωσή σας στο περιοδικό «POLITICO», την οποία διαψεύσατε. Εγώ κατέθεσα στα Πρακτικά -μου είπατε ότι λέω ψέματα, ότι είμαι ψεύτης, δεν είναι η πρώτη φορά που το λέτε- την ακριβή διατύπωση από το διαδίκτυο του συγκεκριμένου ιστότοπου, που τουλάχιστον η διατύπωση αυτή σας έφερε να μιλάτε για αυτονομιστικές τάσεις στη χώρα μας.

Όμως, αποδέχτηκα –καλή τη πίστει- τη θέση σας ότι διαστρεβλώθηκε η δήλωσή σας και δεν επέμεινα, γιατί εγώ δεν θέλω να κάνουμε πολιτική αντιπαράθεση επί επικοινωνιακών ευρημάτων, αλλά θέλω να κάνω ουσιαστική πολιτική αντιπαράθεση. Αποδέχτηκα τη θέση σας.

Ωστόσο, με πολύ μεγάλη έκπληξη διάβασα την περασμένη Δευτέρα στον εγχώριο Τύπο και μάλιστα ήταν κύριο θέμα στην εφημερίδα «ΕΣΤΙΑ» με την υπογραφή ενός έγκριτου δημοσιογράφου, ο οποίος συνήθως έχει καλό ρεπορτάζ από τον πολιτικό σας χώρο, ότι κατά τη συνάντησή σας με τη Γερμανίδα Καγκελάριο, κ. Μέρκελ, όταν αυτή επισκέφτηκε την Αθήνα πριν από λίγες μέρες, της είπατε ότι δεν θα επιτρέψετε η βόρεια Ελλάδα να γίνει Καταλονία.

Αλήθεια, αναρωτιέμαι, αν το είπατε αυτό, έχετε καταλάβει τι ακριβώς είπατε; Παρομοιάσατε στη Γερμανίδα Καγκελάριο το βόρειο κομμάτι της ελληνικής επικράτειας, δηλαδή την ελληνική Μακεδονία, με μία αυτόνομη περιφέρεια του ισπανικού κράτους, το οποίο διαθέτει αυτόνομο κοινοβούλιο και στο οποίο ένα μεγάλο μέρος των κατοίκων αυτοπροσδιορίζονται εθνοτικά διαφορετικά από τους Ισπανούς και μιλούν διαφορετική γλώσσα και ιστορικά υπάρχουν στο εσωτερικό της αποσχιστικές τάσεις χρόνια τώρα, οι οποίες μάλιστα λόγω του πρόσφατου δημοψηφίσματος έχουν ενισχυθεί; Αυτό κάνατε;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Αλήθεια, κατανοείτε, κύριε Μητσοτάκη, πόσο εθνικά επικίνδυνη είναι αυτή η ανιστόρητη αναλογία που επιχειρήσατε; Νομίζω ότι σήμερα δεν υπάρχουν υπεκφυγές. Έχετε δύο επιλογές, καθαρά πράγματα. Ή θα διαψεύσετε καθαρά και ξάστερα το πρωτοσέλιδο δημοσίευμα της «ΕΣΤΙΑΣ», θα διαψεύστε ότι αυτή ήταν δήλωση δική σας προς τη Γερμανίδα Καγκελάριο ή θα πρέπει να απολογηθείτε δημόσια, πρωτίστως απέναντι στους βορειοελλαδίτες, …

(Χειροκροτήματα από την πτέρυγα του ΣΥΡΙΖΑ)

…οι οποίοι ούτε αποσχιστικές τάσεις έχουν ούτε μιλούν άλλη γλώσσα ούτε έχουν άλλη εθνότητα!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

Κύριε Γεωργαντά, σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Κύριε Μητσοτάκη, θα σας ζητούσα να είστε λίγο πιο σοβαρός όταν καταπιάνεστε με εθνικά θέματα.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία, κύριε Γεωργαντά. Μη συνεχίζετε, με αναγκάσατε να αναφέρω το όνομά σας! Μας βλέπουν εκατοντάδες χιλιάδες συμπολίτες μας.

Συνεχίστε, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Θα σας ζητούσα, λοιπόν, να είστε λίγο πιο σοβαρός όταν καταπιάνεστε με κρίσιμα εθνικά θέματα.

Δεν είχε ακόμα αναχωρήσει το κρατικό αεροσκάφος από το αεροδρόμιο της Ελευσίνας στην επίσκεψή μου προς την Άγκυρα, για τη συνάντησή μου με τον Τούρκο Πρόεδρο Ερντογάν και σπεύσατε, πριν καν απογειωθεί το αεροσκάφος, να κάνετε δηλώσεις. Σπεύσατε να προκαταλάβετε ότι αυτή η επίσκεψη θα στεφθεί με αποτυχία. Πριν καν δείτε τα αποτελέσματα, τις δηλώσεις, το τι έγινε εκεί, σπεύσατε να το προκαταλάβετε, να βγάλετε διάγνωση, να μας πείτε ότι δεν ήταν καλά προετοιμασμένο.

Και βεβαίως, παρά το γεγονός ότι όλη η Ελλάδα είδε μία διαφορετική εικόνα από αυτή που είχαμε στην προηγούμενη επίσκεψη του Τούρκου Προέδρου εδώ -που άνοιξαν θέματα, που εν πάση περιπτώσει απαντήθηκαν όλα και σε σχέση με τις συνθήκες και όλα, δεν άνοιξε τίποτα τέτοιο προχθές-, παρά το γεγονός ότι όλη η Ελλάδα είδε την εικόνα αυτή, παρά το γεγονός ότι όλη η Ελλάδα την επόμενη μέρα είδε τις ιστορικού συμβολισμού επισκέψεις σε πολύ σημαντικά μνημεία του Ελληνισμού, ειδικότερα δε στη Θεολογική Σχολή της Χάλκης, εσείς επιμένατε στην ίδια ανάλυση, προπαγάνδα, επιχειρηματολογία, όπως ακριβώς την είχατε προκατασκευάσει, πριν καν αναχωρήσει το κρατικό αεροσκάφος από το στρατιωτικό αεροδρόμιο της Ελευσίνας.

Βεβαίως, την επόμενη μέρα, επειδή βλέπει και ο ελληνικός λαός, οι σοβαροί αναλυτές σας, τα σπουδαία στελέχη σας, έμειναν μόνο να σχολιάζουν το χρώμα μιας γάτας που έτυχε να περάσει από μπροστά μου την ώρα μιας ιδιαίτερου ιστορικού φορτίου επίσκεψης σε ένα μνημείο του Ελληνισμού και της παγκόσμιας πολιτιστικής κληρονομιάς. Σας καταλαβαίνω γι’ αυτό, ίσως γιατί το χρώμα της γάτας συμπίπτει με το χρώμα της αντιπολιτευτικής σας ρητορικής και της αντιπολιτευτικής σας κριτικής στα εθνικά μας θέματα όλα αυτά τα χρόνια.

(Χειροκροτήματα από την πτέρυγα του ΣΥΡΙΖΑ)

Εγώ, όμως, θα σας πω, κύριε Μητσοτάκη ότι μπορεί να θεωρείτε πως σε αυτά τα θέματα είναι τζάμπα να λέτε και μια κουβέντα παραπάνω και στα εθνικά θέματα είναι τζάμπα για αντιπολιτευτικούς λόγους να παίρνετε ακραίες θέσεις, αλλά δεν είναι έτσι. Κάνετε λάθος.

Είστε Αρχηγός της Αξιωματικής Αντιπολίτευσης. Έχετε ευθύνη να σέβεστε την ιστορία της παράταξής σας, αλλά και την ιστορία του τόπου και τους ανθρώπους αυτής της χώρας. Δεν μπορείτε διαρκώς να ρίχνετε αντιπολιτευτικές ζαριές σε τόσο κρίσιμα εθνικά θέματα.

Εσείς, όμως, έχετε επιλέξει να τοποθετείστε για τα εθνικά θέματα, απ’ ότι φαίνεται, με βάση αυτό που εσείς αντιλαμβάνεστε ως κομματικό συμφέρον και κυρίως το τελευταίο διάστημα με βάση τις ορέξεις μιας ακραίας πτέρυγας του κόμματος σας.

Εγώ θα σας το πω για άλλη μία φορά καθαρά. Αυτή η στάση όχι μόνο είναι μία στάση ανεύθυνη, αλλά είναι και μια στάση εθνικά επικίνδυνη. Γιατί διαχρονικά υπήρξε επικίνδυνος ο τυχοδιωκτισμός της ελληνικής ακροδεξιάς και ο τυχοδιωκτισμός της εθνικιστικής ρητορικής σε όλες τις εκφάνσεις στη χώρα μας, αναφορικά με όλα τα κρίσιμα εθνικά μας θέματα.

Και σε ό,τι αφορά το κρίσιμο θέμα, που διαρκώς θέτετε, για την επιμονή μας σε δύσκολες στιγμές να έχουμε ανοικτούς διαύλους επικοινωνίας με την τουρκική ηγεσία και με τον Πρόεδρο Ερντογάν, εγώ θα σας πω ότι οι ανοικτοί δίαυλοι είναι ωφέλιμοι για τη χώρα και είναι ωφέλιμοι για τη χώρα στον βαθμό που έχουμε αυτοπεποίθηση, που πιστεύουμε ότι τα επιχειρήματά μας είναι ισχυρά με βάση το Διεθνές Δίκαιο και χρειαζόμαστε διαρκώς να τα επαναλαμβάνουμε και να έχουμε ανοικτούς διαύλους επικοινωνίας σε μια κρίσιμη περίοδο, με πολλές εντάσεις και αναταράξεις στην ευρύτερη περιοχή.

Εσείς λέτε το αντίθετο για άλλη μία φορά. Μου είπατε και από αυτό το Βήμα ότι ήταν αποτυχημένη αυτή η επίσκεψη. Δεν κατάλαβα τι ήταν αυτό που σας πείραξε. Και εν τοιαύτη περιπτώσει, τι θέλετε να κάνουμε δηλαδή ως Κυβέρνηση; Να μη μιλάμε με κανέναν; Την ίδια ακριβώς στάση δεν την κρατάτε μονάχα σε ό,τι αφορά τα ελληνοτουρκικά. Την ίδια ακριβώς στάση κρατάτε και σε όλα τα ζητήματα της εξωτερικής πολιτικής.

Προσέξτε, δεν διατυπώνετε θέση. Απλά διαφωνείτε για τα πάντα. Διαφωνείτε, δηλαδή, με μία εξωτερική πολιτική ενεργητική και πολυδιάστατη, η οποία αποπνέει αυτοπεποίθηση. Διαφωνείτε με μία εξωτερική πολιτική, η οποία έχει αναγνωριστεί και από τον ευρωπαϊκό και από τον διεθνή παράγοντα και έχει αναβαθμίσει τον ρόλο της Ελλάδας στο διεθνές πεδίο.

Δεν μας λέτε, όμως, ποια ακριβώς είναι η θέση σας, η δική σας θέση. Μας λέτε μόνο: «Μη μιλάτε, μην προχωράτε σε λύση το μακεδονικό. Αφήστε το όπως ήταν τριάντα χρόνια τώρα! Αφήστε το», όπως το αφήσατε εσείς. Μας λέτε: «Μην ενθαρρύνετε την ένταξη της γειτονικής χώρας στην Ευρωπαϊκή Ένωση». Μας λέτε: «Μην προχωράτε σε συζητήσεις για τη βελτίωση των σχέσεων με την Αλβανία». Μας λέτε: «Μη συζητάτε με την Τουρκία». Ένα απόλυτο «μην», αδράνεια.

Εγώ δύο τινά μπορώ να υποθέσω με βάση αυτή σας τη στάση στην εξωτερική πολιτική. Ή δεν κατανοείτε την ανάγκη που υπάρχει, η Ελλάδα να αναβαθμίσει τον ρόλο της στην ευρύτερη περιοχή των Βαλκανίων και της Νοτιοανατολικής Μεσογείου -δηλαδή είστε εκτός τόπου και χρόνου- ή επιλέγετε αυτοβούλως να μην έχει η Ελλάδα αυτόνομη εξωτερική πολιτική και να υπακούει μονάχα τις βουλές των ισχυρότερων κρατών. Είστε, δηλαδή, επικίνδυνοι.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Βεβαίως, δεν θα σας ρωτήσω τι από τα δύο ισχύει, γιατί είναι πολύ πιθανό να ισχύει και μία τρίτη εκδοχή, να ισχύουν δηλαδή και τα δύο ταυτοχρόνως, να είστε και εκτός τόπου και χρόνου αλλά και επικίνδυνοι ταυτόχρονα.

(Χειροκροτήματα από την πτέρυγα του ΣΥΡΙΖΑ)

Επιτρέψτε μου, όμως, να αναφερθώ σε δύο ακόμη σημεία. Αφορά αυτές τις απειλές, που επαναλάβατε, σε σχέση με το βέτο της Ελλάδας για τις ενταξιακές διαπραγματεύσεις της γείτονος, της Βόρειας Μακεδονίας, στην Ευρωπαϊκή Ένωση.

Πρώτα απ’ όλα μιλάμε -για να καταλάβει και ο κόσμος που μας ακούει- για μία διαδικασία η οποία αν ολοκληρωθεί, θα ολοκληρωθεί όχι αύριο ή μεθαύριο, αλλά έως το 2030. Επομένως, για να θρέψετε αυτό το κοινό στο οποίο επιμόνως απευθύνεστε το τελευταίο διάστημα -που δεν μπορεί να καταλάβει πώς είναι δυνατόν να είστε τόσο σκληρός μακεδονομάχος, αφού είναι σαν να λέτε ότι δεν θα κάνετε τίποτα για να αλλάξετε αυτή τη συμφωνία- πουλάτε τζάμπα μαγκιά με τη δήθεν θαρραλέα και ανυποχώρητη στάση σας. Για κάτι το οποίο θα ολοκληρωθεί το 2030, μας λέτε ότι εσείς θα κάνετε μία πολύ σπουδαία και ηρωική κίνηση, δηλαδή να ασκήσετε βέτο.

Το δεύτερο, το οποίο πρέπει να γνωρίζουμε, είναι ότι αυτό είναι ένα εργαλείο –που αφορά βεβαίως κάθε χώρα, η οποία είναι σε ενταξιακή διαδικασία και το έχει κάθε χώρα της Ευρωπαϊκής Ένωσης- αναφαίρετο. Δεν μας το αφαιρεί κανείς και κυρίως η Συμφωνία των Πρεσπών. Υπάρχουν πάνω από τριάντα πέντε διαφορετικά δικαιώματα βέτο στο άνοιγμα των κεφαλαίων και στο κλείσιμο των κεφαλαίων της διαδικασίας αυτής, τα οποία πουθενά δεν περιορίζονται από τη Συμφωνία των Πρεσπών, αν η Βόρεια Μακεδονία βεβαίως δεν τηρήσει τις υποχρεώσεις της. Είναι υποχρεώσεις που απορρέουν από αυτή τη συμφωνία αλλά και από το λεγόμενο ευρωπαϊκό κεκτημένο.

Το τρίτο και σημαντικότερο -γιατί αυτά τα δύο που είπα είναι μάλλον τεχνικά ζητήματα- είναι το ουσιαστικό. Αλήθεια, πιστεύετε ότι η χώρα πρέπει να έχει στόχο να αποτρέψει την ευρωπαϊκή πορεία της Βόρειας Μακεδονίας και κατ’ επέκταση την ευρωπαϊκή πορεία των γειτόνων της; Πείτε μου καθαρά. Έχει ή δεν έχει συμφέρον η Ελλάδα από την ευρωπαϊκή πορεία όλων των γειτόνων της και όχι μόνο της Βόρειας Μακεδονίας;

Έχει μήπως συμφέρον η χώρα από την επιρροή τρίτων δυνάμεων στη γειτονιά της, με άλλες βλέψεις και άλλες επιδιώξεις στην περιοχή των Βαλκανίων; Ή έχει συμφέρον αυτή η διαδικασία να ολοκληρωθεί το συντομότερο με συμμόρφωση και της Βόρειας Μακεδονίας και άλλων γειτόνων μας στο ευρωπαϊκό κεκτημένο και στις υποχρεώσεις τους, οι οποίες απορρέουν και από τη Συμφωνία των Πρεσπών, εν προκειμένω, αλλά συνολικότερα από τους όρους μεταρρυθμίσεων και εκδημοκρατισμού που προβλέπει το λεγόμενο κοινωνικό κεκτημένο; Έχουμε συμφέρον ή είναι εις βάρος μας;

Γιατί εάν υποστηρίζετε τα περί βέτο στη διεύρυνση της Ευρωπαϊκής Ένωσης στα Βαλκάνια, δεν αμφισβητείτε πλέον μία πάγια ελληνική θέση, έτσι όπως διαμορφώθηκε από τη σύνοδο της Θεσσαλονίκης, την περιβόητη «ατζέντα της Θεσσαλονίκης» -έτσι τη συζητάνε όλοι στην Ευρωπαϊκή Ένωση-, αλλά αμφισβητείτε μία διαχρονική ευρωπαϊκή θέση.

Τόσο πολύ σας έχει επηρεάσει αυτή η ακραία πτέρυγα του κόμματός σας, κύριε Μητσοτάκη; Να αμφισβητείτε θεμελιώδεις αρχές που μοιράζεται το σύνολο σχεδόν των πολιτικών οικογενειών της Ευρωπαϊκής Ένωσης; Λέω το σύνολο σχεδόν -καλά καταλάβατε- γιατί βεβαίως υπάρχουν ακροδεξιοί και εθνικιστές που ενεργούν στην Ευρώπη πολλές φορές και για συμφέροντα τρίτων, για συμφέροντα άλλων εκτός Ευρώπης, οι οποίοι και θα τρίβουν τα χέρια τους, αν μάθουν ότι μοιράζεστε τις ίδιες θέσεις.

Κυρίες και κύριοι συνάδελφοι, θεωρώ ότι αυτή η στάση και θέση που για πρώτη φορά βλέπουμε από την πλευρά της Αξιωματικής Αντιπολίτευσης, της Νέας Δημοκρατίας, είναι μία στάση και θέση η οποία δεν ευνοεί τα συμφέροντα της χώρας. Και θέλω να το πω ξεκάθαρα. Και θα ήθελα στα ερωτήματα αυτά κάποια στιγμή να πάρω απαντήσεις.

Θέλω να κλείσω, όμως, για να μη μακρηγορήσω άλλο, λέγοντας για την επιλογή της Βόρειας Μακεδονίας να γίνει μέλος του ΝΑΤΟ. Γιατί ξεχάσατε ότι αυτό συζητάμε σήμερα. Τα άλλα τα είχαμε συζητήσει στην προηγούμενη διαδικασία. Και δεν μπορέσατε και να μας εξηγήσετε στο βαθμό που κυρώθηκε η συμφωνία και στο βαθμό που εσείς, όπως λέτε, δεν πρόκειται να επιχειρήσετε να την ανατρέψετε -δεν θα το καταφέρετε- αν ποτέ πάρετε τη διακυβέρνηση της χώρας, για ποιο λόγο αρνείστε την ένταξη της χώρας αυτής στο ΝΑΤΟ. Δεν δώσατε πειστικές απαντήσεις σε αυτό. Οι μόνοι οι οποίοι μπορεί να δώσουν πειστικές απαντήσεις είναι ενδεχομένως στο Κομμουνιστικό Κόμμα. Έχει θέση και άποψη γι’ αυτό και αφορά το ΝΑΤΟ.

Εγώ, όμως, θέλω να πω ότι αυτή η απόφαση δεν είναι δικιά μας απόφαση στο τέλος της ημέρας. Είναι μία απόφαση που αφορά τον ίδιο τον γειτονικό λαό. Είναι μια επιλογή της Βόρειας Μακεδονίας. Είναι κυριαρχικό τους δικαίωμα και κυριαρχικό δικαίωμα του λαού της και της εκλεγμένης κυβέρνησής τους να αποφασίσουν να ενταχθούν στο ΝΑΤΟ.

Όπως κυριαρχικό δικαίωμα είναι και οι σχέσεις που ενδεχομένως θα αποφασίσουν να έχουν με όποια άλλη χώρα επιθυμούν, βεβαίως τηρώντας τις δεσμεύσεις που απορρέουν από το Διεθνές Δίκαιο και από την ένταξή τους στους οργανισμούς που θα επιλέξουν να ενταχθούν.

Κυριαρχικό τους δικαίωμα θα είναι ενδεχομένως αν επιλέξουν, και εμείς θα τους προτρέψουμε να επιλέξουν, να έχουν, όπως εμείς, αν το θελήσουν, μια πολυδιάστατη εξωτερική πολιτική.

Η σημερινή, λοιπόν, ψηφοφορία είναι η ψηφοφορία η οποία κλείνει, κατά την άποψή μου, έναν σημαντικό κύκλο, τον σημαντικότερο κύκλο, των υποχρεώσεων που απορρέουν από την ιστορική Συμφωνία των Πρεσπών και αφορούν την Ελλάδα.

Από αύριο με την κύρωση της ένταξης, όπως προβλέπει η ίδια η συμφωνία, οι υποχρεώσεις ξαναγυρνάνε στους γείτονές μας, οι οποίοι θα πρέπει να στείλουν επίσημο αίτημα σε όλες τις χώρες του Οργανισμού Ηνωμένων Εθνών, σε όλους τους οργανισμούς, και στις εκατόν σαράντα, περίπου, χώρες οι οποίες την αναγνωρίζουν έως σήμερα με τον όρο «Δημοκρατία της Μακεδονίας» σκέτο.

Θα είδατε όλα τα μεγάλα διεθνή ειδησεογραφικά μέσα πώς παρουσίαζαν την επικύρωση της συμφωνίας από την Ελληνική Βουλή. Έλεγαν: «Η “Μακεδονία” αλλάζει όνομα και γίνεται “Βόρεια Μακεδονία”», αυτό έλεγαν.

Και μάλιστα τα μέσα ενημέρωσης που σας υποστηρίζουν δεν έσπευσαν να επαναλάβουν την ίδια αναμασημένη τροφή που μας παρουσιάσατε σήμερα εσείς εδώ, αλλά έσπευσαν να κατηγορήσουν τον κ. Ζάεφ, ο οποίος, λέει, δεν εφαρμόζει τη συμφωνία. Προφανώς και εκεί λαθροχειρία έκαναν, διότι γνωρίζουν ότι υποχρέωση να την εφαρμόσει έχει άμα τη κυρώσει και του πρωτοκόλλου ένταξης στο ΝΑΤΟ.

Αλλά, αναρωτιέμαι, αν το πρόβλημά σας είναι ότι ο Ζάεφ δεν την εφαρμόζει, τότε μάλλον είναι καλή η συμφωνία και το πρόβλημα είναι ότι ο Ζάεφ δεν την εφαρμόζει και δεν είναι κακή η συμφωνία.

(Χειροκροτήματα από την πτέρυγα του ΣΥΡΙΖΑ)

Ο Ζάεφ, λοιπόν, ο Πρωθυπουργός της Βόρειας Μακεδονίας, από αύριο και η χώρα του και η κυβέρνησή του θα έχει μία δύσκολη δουλειά να κάνει. Θα πρέπει να στείλουν το επίσημο αίτημα σε όλες τις χώρες του Οργανισμού Ηνωμένων Εθνών, προκειμένου από εδώ και στο εξής να μην τους αποκαλούν ως «Μακεδονία», αλλά να τους αποκαλούν ως «Βόρεια Μακεδονία». Το ίδιο θα πρέπει να πράξουν και οι ίδιοι τόσο στον δημόσιο λόγο τους όσο και σε όλες τις ονομασίες, όλες τις ταμπέλες που έχουν στα δημόσια κτήρια και στα δημόσια έγγραφά τους.

Εγώ θα ήθελα για άλλη μια φορά να καλωσορίσω από αυτό το Βήμα τη Βόρεια Μακεδονία, μια φιλική προς την Ελλάδα χώρα, μία χώρα η οποία θα πρέπει να είναι στήριγμα και όχι αντίπαλος για τις προσπάθειες μας να εγκαθιδρύσουμε την ασφάλεια, τη σταθερότητα και τη συνεργασία στην ευρύτερη περιοχή.

Και να πω, κατεβαίνοντας από το Βήμα, κύριε Μητσοτάκη, ότι όλοι θα κριθούμε. Θα μας κρίνει ο ελληνικός λαός. Θα μας κρίνει και η ιστορία. Εγώ, αισθάνομαι ότι πράξαμε το πατριωτικό μας καθήκον απέναντι σε απειλές, απέναντι σε εκβιασμούς. Εγώ πιστεύω ότι πράξαμε το σωστό.

Δεν σας κατηγορώ αν έχετε άλλη άποψη. Σας λέω, όμως, ότι πολύ σύντομα και ο ελληνικός λαός θα μας κρίνει και η ιστορία θα μας κρίνει και κυρίως οι επόμενες γενιές. Εγώ είμαι υπερήφανος για τη στάση των Βουλευτών που ψήφισαν την κύρωση της συμφωνίας και αυτών που σήμερα θα ολοκληρώσουν αυτή την ιστορική προσπάθεια.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, κηρύσσεται περαιωμένη η συζήτηση επί του σχεδίου νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βόρειου Ατλαντικού για την Προσχώρηση της Δημοκρατίας της Βόρειας Μακεδονίας».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, ζητώ τον λόγο για δύο λεπτά.

**ΠΡΟΕΔΡΟΣ (Νικόλαος Βούτσης):** Παρακαλώ πολύ, δεν υπάρχει διαδικασία της δευτερολογίας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τέτοιο άγχος;

**ΠΡΟΕΔΡΟΣ (Νικόλαος Βούτσης):** Προσωπικά θέματα δεν ανέκυψαν.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι πολιτικό. Δεν είναι προσωπικό.

**ΠΡΟΕΔΡΟΣ (Νικόλαος Βούτσης):** Πολιτικά έχουν ανακύψει και είναι παρόντα. Αν είναι δυνατόν, θα παρακαλούσα να προχωρήσουμε διότι είχαν ειδοποιηθεί και οι Βουλευτές για τις 19.00΄ και είναι μετά από δυόμιση ώρες. Δεν έχει προκύψει κάποιο σοβαρό προσωπικό ζήτημα που θα επέβαλε σε κάποιον Αρχηγό να απαντήσει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

**ΠΡΟΕΔΡΕΥΩΝ (Γεώργιος Βαρεμένος):** Θα διεξαχθεί ονομαστική ψηφοφορία επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας», σύμφωνα με το άρθρο 72 παράγραφος 1 εδάφιο γ΄ του Κανονισμού της Βουλής.

Η ονομαστική ψηφοφορία έχει ζητηθεί από τον Πρόεδρο της Βουλής κατά τον Κανονισμό.

Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία.

Οι αποδεχόμενοι το σχέδιο νόμου λέγουν «ΝΑΙ».

Οι μη αποδεχόμενοι το σχέδιο νόμου λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Σας ενημερώνω ότι έχουν έρθει στο Προεδρείο τηλεομοιοτυπίες (φαξ) συναδέλφων σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί του σχεδίου νόμου.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 436-441)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, θα ήθελα να σας ενημερώσω ότι οι συνάδελφοι κ.κ. Γεώργιος Κασαπίδης, Ευάγγελος Βενιζέλος, Ευστάθιος Παναγούλης, Θεόδωρος Παπαθεοδώρου, Παρασκευή (Εύη) Χριστοφιλοπούλου δεν θα παρευρεθούν στη σημερινή ψηφοφορία και μας γνωρίζουν με επιστολή τους πως αν ήταν παρόντες θα ψήφιζαν «ΟΧΙ».

Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 443-447)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΚΑΤΑ ΤΗ ΔΙΑΡΚΕΙΑ Της ΚΑΤΑΜΕΤΡΗΣΗΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, μέχρι να ολοκληρωθεί η καταμέτρηση θα προχωρήσω σε δύο ανακοινώσεις.

Πρώτον, ο Βουλευτής κ. Αθανάσιος Παπαχριστόπουλος, με επιστολή του προς τον Πρόεδρο της Βουλής, ανακοινώνει τα εξής:

«Αξιότιμε κύριε Πρόεδρε της Βουλής, με την παρούσα επιστολή θα ήθελα να σας ενημερώσω ότι παραιτούμαι από το αξίωμα του Βουλευτή Β΄ Αθηνών. Σας ευχαριστώ θερμά για τη μέχρι τώρα συνεργασία μας. Με εκτίμηση, Αθανάσιος Παπαχριστόπουλος».

(Η προαναφερθείσα επιστολή καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 450)

(ΑΛΛΑΓΗ ΣΕΛΙΔΑΣ)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Επίσης, έχω την τιμή να ανακοινώσω στο Σώμα ότι η Υπουργός Πολιτισμού και Αθλητισμού, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, ο Αναπληρωτής Υπουργός Οικονομικών καθώς και οι Υφυπουργοί Οικονομίας και Ανάπτυξης και Πολιτισμού και Αθλητισμού κατέθεσαν στις 8-2-2019 σχέδιο νόμου: «Ίδρυση παιδικού σταθμού στο Υπουργείο Πολιτισμού και Αθλητισμού, ρύθμιση θεμάτων του Ταμείου Αλληλοβοήθειας Υπαλλήλων Υπουργείου Πολιτισμού και Αθλητισμού, κατάργηση του Οργανισμού Ανέγερσης Νέου Μουσείου Ακρόπολης και άλλες διατάξεις».

Παραπέμπεται στην αρμόδια Διαρκή Επιτροπή.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά 294 Βουλευτές.

Υπέρ του σχεδίου νόμου του Υπουργείου Εξωτερικών, δηλαδή «ΝΑΙ», ψήφισαν 153 Βουλευτές.

(Χειροκροτήματα από την πτέρυγα του ΣΥΡΙΖΑ)

Κατά του σχεδίου νόμου του Υπουργείου Εξωτερικών, δηλαδή «ΟΧΙ», ψήφισαν 140 Βουλευτές.

Ψήφισε «ΠΑΡΩΝ» 1 Βουλευτής, σύμφωνα με το παρακάτω πρωτόκολλο ονομαστικής ψηφοφορίας:

(ΑΛΛΑΓΗ ΣΕΛΙΔΑΣ)

(Να μπει το πρωτόκολλο ονομαστικής ψηφοφορίας σελ. 452.α.)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το σχέδιο νόμου του Υπουργείου Εξωτερικών: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 452.β. )

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώςτο Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 21.57΄ λύεται η συνεδρίαση για την προσεχή Δευτέρα 11 Φεβρουαρίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**