(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ SΑ΄

Τετάρτη 6 Μαρτίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 21ο Γυμνάσιο Αθήνας, το Ιδιωτικό Δημοτικό Σχολείο Κανάση, σπουδαστές από τη Σχολή Εθνικής Άμυνας με επικεφαλής το Διοικητή της Σχολής Αντιπτέραρχο Ιπτάμενο Δημήτριο Λαμπράκη, μαθητές από το Δημοτικό Σχολείο Λιαπάδων Κέρκυρας, το 9ο Δημοτικό Σχολείο Κέρκυρας, μαθητές από το Μουσικό Σχολείο Τρικάλων, Αμερικανοί φοιτητές από τα Saint John’s College και Tobin College, μαθητές από το 8ο Γυμνάσιο Λαμίας, το 2ο Γυμνάσιο Άργους Ορεστικού, τα Δημοτικά Σχολεία Λουτρών, Πηγής και Συκαμινέας Λέσβου, φοιτητές από το Penn State and Bucknell University, μαθητές από το Γυμνάσιο Περάματος Ιωαννίνων και το 3ο Γυμνάσιο Ιεράπετρας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 7 Μαρτίου 2019, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις», σελ.   
2. Αιτήσεις ονομαστικής ψηφοφορίας:  
 α) Βουλευτών της Χρυσής Αυγής, επί του άρθρου 91 του σχεδίου νόμου του Υπουργείου Υγείας, σελ.   
 β) Είκοσι επτά Βουλευτών της Νέας Δημοκρατίας επί της τροπολογίας με γενικό αριθμό 2013 και ειδικό αριθμό 163, με θέμα: «Τροποποίηση ν. 4052/2012 (Α’41), 4512/2018 (Α’5) και ν.δ. 96/1973 (Α’172)», επί του σχεδίου νόμου του Υπουργείου Υγείας, σελ.   
3. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Πολιτισμού και Αθλητισμού: «Επιτροπή επαγγελματικού αθλητισμού και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΥΛΩΝΙΤΟΥ Ε. , σελ.  
ΒΑΡΕΜΕΝΟΣ Γ. , σελ.  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΜΑΝΛΗ Ά. , σελ.  
ΚΕΛΛΑΣ Χ. , σελ.  
ΚΕΦΑΛΙΔΟΥ Χ. , σελ.  
ΚΟΥΡΑΚΗΣ Α. , σελ.  
ΚΩΝΣΤΑΝΤΙΝΕΑΣ Π. , σελ.  
ΛΑΜΠΡΟΥΛΗΣ Γ. , σελ.  
ΜΠΑΚΟΓΙΑΝΝΗ Θ. , σελ.  
ΜΠΟΥΡΑΣ Α. , σελ.  
ΠΟΛΑΚΗΣ Π. , σελ.  
ΣΤΡΑΤΗΣ Κ. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
ΦΩΤΗΛΑΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί του σχεδίου νόμου του Υπουργείου Υγείας:  
ΑΪΒΑΤΙΔΗΣ Ι. , σελ.  
ΑΝΑΣΤΑΣΙΑΔΗΣ Σ. , σελ.  
ΒΑΚΗ Φ. , σελ.  
ΒΑΣΙΛΕΙΑΔΗΣ Γ. , σελ.  
ΓΕΩΡΓΑΝΤΑΣ Γ. , σελ.  
ΔΗΜΗΤΡΙΑΔΗΣ Δ. , σελ.  
ΘΕΟΠΕΦΤΑΤΟΥ Α. , σελ.  
ΘΕΟΦΥΛΑΚΤΟΣ Ι. , σελ.  
ΘΕΟΧΑΡΗΣ Θ. , σελ.  
ΚΑΪΣΑΣ Γ. , σελ.  
ΚΑΡΑΟΓΛΟΥ Θ. , σελ.  
ΚΕΓΚΕΡΟΓΛΟΥ Β. , σελ.  
ΚΕΛΛΑΣ Χ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΙΧΕΛΟΓΙΑΝΝΑΚΗΣ Ι. , σελ.  
ΜΟΥΜΟΥΛΙΔΗΣ Θ. , σελ.  
ΜΠΑΛΑΦΑΣ Ι. , σελ.  
ΜΠΑΛΛΗΣ Σ. , σελ.  
ΜΠΑΡΓΙΩΤΑΣ Κ. , σελ.  
ΝΤΖΙΜΑΝΗΣ Γ. , σελ.  
ΞΑΝΘΟΣ Α. , σελ.  
ΟΙΚΟΝΟΜΟΥ Β. , σελ.  
ΟΥΡΣΟΥΖΙΔΗΣ Γ. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΥΛΙΔΗΣ Κ. , σελ.  
ΠΑΦΙΛΗΣ Α. , σελ.  
ΠΟΛΑΚΗΣ Π. , σελ.  
ΠΡΑΤΣΟΛΗΣ Α. , σελ.  
ΡΙΖΟΣ Δ. , σελ.  
ΣΕΒΑΣΤΑΚΗΣ Δ. , σελ.  
ΣΤΑΜΠΟΥΛΗ Α. , σελ.  
ΣΤΟΓΙΑΝΝΙΔΗΣ Γ. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΙΑΡΑΣ Κ. , σελ.  
ΦΩΤΗΛΑΣ Ι. , σελ.  
  
Γ. Επί του σχεδίου νόμου του Υπουργείου Πολιτισμού και Αθλητισμού:  
ΑΚΡΙΩΤΗΣ Γ. , σελ.  
ΑΥΛΩΝΙΤΟΥ Ε. , σελ.  
ΒΑΣΙΛΕΙΑΔΗΣ Γ. , σελ.  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Μ. , σελ.  
ΓΡΕΓΟΣ Α. , σελ.  
ΔΡΙΤΣΕΛΗ Π. , σελ.  
ΗΛΙΟΠΟΥΛΟΣ Π. , σελ.  
ΚΑΒΒΑΔΑΣ Α. , σελ.  
ΚΑΡΑΜΑΝΛΗ Ά. , σελ.  
ΚΕΛΛΑΣ Χ. , σελ.  
ΚΕΦΑΛΙΔΟΥ Χ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΕΑΣ Π. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΠΑΚΟΓΙΑΝΝΗ Θ. , σελ.  
ΠΑΛΛΗΣ Γ. , σελ.  
ΠΑΠΑΝΑΤΣΙΟΥ Α. , σελ.  
ΠΑΦΙΛΗΣ Α. , σελ.  
ΠΕΤΡΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΣΚΟΥΦΑ Ε. , σελ.  
ΣΤΑΜΠΟΥΛΗ Α. , σελ.  
ΣΤΡΑΤΗΣ Κ. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
ΤΖΑΒΑΡΑΣ Κ. , σελ.  
ΦΩΤΗΛΑΣ Ι. , σελ.  
  
ΠΑΡΕΜΒΑΣΕΙΣ:  
ΒΛΑΣΗΣ Κ. , σελ.  
ΚΑΚΛΑΜΑΝΗΣ Ν. , σελ.  
ΚΩΝΣΤΑΝΤΙΝΕΑΣ Π. , σελ.  
ΠΑΠΑΔΟΠΟΥΛΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟA΄

Τετάρτη 6 Μαρτίου 2019

Αθήνα, σήμερα στις 6 Μαρτίου 2019, ημέρα Τετάρτη και ώρα 10.14΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 7 Μαρτίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 403/4-3-2019 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: «Η Κυβέρνηση δεν δίνει στοιχεία για την αξιολόγηση στο δημόσιο».

2. Η με αριθμό 396/1-3-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Εξωτερικών, με θέμα: «Εκατό χρόνια μετά την Γενοκτονία των Ελλήνων του Πόντου, εξακολουθεί η αδράνεια της Κυβέρνησης στην εκδήλωση ενεργειών για την προώθηση της αναγνώρισής της από τη διεθνή κοινότητα».

3. Η με αριθμό 408/5-3-2019 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Συνδικαλιστική δίωξη από τον Όμιλο “Σελόντα Ιχθυοτροφεία Α.Ε.Γ.Ε.”».

4. Η με αριθμό 393/27-2-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υποδομών και Μεταφορών, με θέμα: «Βαλτώνει η προμήθεια επτακοσίων πενήντα λεωφορείων αστικής συγκοινωνίας – τριακοσίων πενήντα για τη Θεσσαλονίκη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 402/4-3-2019 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Πλήρης αποτυχία στη διεξαγωγή ελέγχων και επιβολής κυρώσεων για τις ελληνοποιήσεις στο αιγοπρόβειο γάλα».

2. Η με αριθμό 409/5-3-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επικίνδυνες συνθήκες εργασίας των εργαζομένων διανομέων».

3. Η με αριθμό 377/25-2-2019 επίκαιρη ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Μανιού προς τον Υπουργό Αγροτικής Ανάπτυξης και Τροφίμων, με θέμα: «Προσθήκη του μελιού στα είδη τροφίμων οικοτεχνικής παρασκευής».

4. Η με αριθμό 386/26-2-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επικίνδυνη “στενωπός” στον Αποσελέμη, στο τμήμα Γούβες – Χερσόνησος».

5. Η με αριθμό 378/25-2-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υποδομών και Μεταφορών, με θέμα: «Αντισταθμιστικά οφέλη για τις περιοχές στα διοικητικά όρια των οποίων βρίσκονται οι ταμιευτήρες/φράγματα Μόρνου και Ευήνου».

6. Η με αριθμό 392/26-2-2019 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, με θέμα: «Η κλιματική αλλαγή είναι εδώ. Οι απαραίτητες υποδομές απουσιάζουν».

7. Η με αριθμό 330/4-2-2019 επίκαιρη ερώτηση του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία».

8. Η με αριθμό 284/21-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”».

9. Η με αριθμό 280/17-1-2019 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η κυβέρνηση».

10. Η με αριθμό 260/9-1-2019 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων».

11. Η με αριθμό 261/9-1-2019 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων».

12. Η με αριθμό 263/9-1-2019 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις».

Θα συνεχίσουμε με τον κατάλογο των ομιλητών.

Πρώτος ομιλητής, τον οποίο και καλούμε στο Βήμα, είναι ο κ. Ιωάννης Θεοφύλακτος από τον ΣΥΡΙΖΑ.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε. Καλημέρα σε όλους.

Κυρίες και κύριοι συνάδελφοι, κύριε Υπουργέ, στο παρόν νομοσχέδιο εισάγονται δύο πολύ σημαντικές τροπολογίες που αφορούν τον Νομό Κοζάνης. Η μία είναι η αυτονόμηση του Δήμου Βελβεντού και η άλλη είναι η αυτονόμηση των δύο νοσοκομείων του νομού, δηλαδή του «Μποδοσάκειου», που βρίσκεται στην Πτολεμαΐδα και του «Μαμάτσειου», που βρίσκεται στην Κοζάνη. Ξεκινάω με δύο λόγια -ίσως πω και λίγο περισσότερα- για την αυτονόμηση του Δήμου Βελβεντού.

Όσοι ρωτάνε και απορούν γιατί αυτονομείται το Βελβεντό, δεν ξέρουν ένα βασικό χαρακτηριστικό των Βελβεντινών: Το 2010 που τους στερήθηκε η αυτονομία, δεν τους στερήθηκε η αυτονομία. Το οξυγόνο τούς στερήθηκε, το οξυγόνο που αναπνέουν. Όσοι τους γνωρίζουν, ξέρουν ότι εννιά ακριβώς χρόνια τώρα οι άνθρωποι αυτοί δεν μπορούν να αναπνεύσουν. Είναι σαν να τους έχεις στερήσει το οξυγόνο. Φυτοζωούν.

Η θέληση αυτή και το άσβεστο πάθος των Βελβεντινών για αυτοδιοίκηση και αυτονόμηση έχει νομικό έρεισμα, πέραν όσων πολύ τεκμηριωμένα αναφέρονται στην αιτιολογική έκθεση. Το νομικό αυτό έρεισμα είναι ο Ευρωπαϊκός Χάρτης Τοπικής Αυτονομίας που υπογράφηκε στο Στρασβούργο το 1985 και κυρώθηκε με τον ν.1850/1989, αποκτώντας υπερνομοθετική ισχύ. Διαβάζω ενδεικτικά δύο άρθρα του Ευρωπαϊκού Χάρτη Τοπικής Αυτονομίας.

Άρθρο 4, παράγραφος 6: «Οι Οργανισμοί Τοπικής Αυτοδιοίκησης πρέπει να διατυπώνουν τη γνώμη τους κατά το δυνατόν έγκαιρα και με τον προσήκοντα τρόπο κατά τη διάρκεια των διαδικασιών προγραμματισμού και λήψεως αποφάσεως για όλα τα θέματα που τους αφορούν άμεσα».

Άρθρο 5, προσέξτε: «Για κάθε μεταβολή των τοπικών εδαφικών ορίων πρέπει προηγουμένως να ζητείται η γνώμη των ενδιαφερομένων Οργανισμών Τοπικής Αυτοδιοίκησης, ενδεχομένως διά της οδού του δημοψηφίσματος εκεί όπου ο νόμος το επιτρέπει».

Κάτι τέτοιο δεν έγινε με τον «ΚΑΛΛΙΚΡΑΤΗ». Δεν ρωτήθηκε καμμία τοπική κοινωνία. Στο Βελβεντό έγιναν δημοψηφίσματα. Διατράνωσε ο λαός του Βελβεντού τη θέλησή του για να παραμείνει αυτόνομος, δεν δόθηκε, όμως, καμμία σημασία σε αυτό. Και αυτό παραβιάζει τον Ευρωπαϊκό Χάρτη Τοπικής Αυτονομίας. Πολύ σημαντική, βέβαια, είναι η ορεινότητα του Δήμου Βελβεντού: ένας δήμος με ποσοστό 57% στο σύνολο του εδάφους του με οικισμούς που βρίσκονται στα οκτακόσια μέτρα, όπως το Παλαιογράτσανο, το Καταφύγι, το χωριό που γεννήθηκε ο Αλέξης Ζορμπάς στα χίλια πεντακόσια μέτρα, η Αγία Κυριακή στα εννιακόσια πενήντα μέτρα και με δασώδεις εκτάσεις που καλύπτουν περίπου το 70% της συνολικής έκτασης, γιατί είναι στην ουσία ο όγκος των Πιερίων.

Στο αρχικό σχέδιο του «ΚΑΛΛΙΚΡΑΤΗ» και με σχετική γνωμοδότηση του Ινστιτούτου Τοπικής Αυτοδιοίκησης το Βελβεντό ήταν αυτόνομο. Δηλαδή, ο Νομός Κοζάνης θα είχε πέντε δήμους: Κοζάνη, Πτολεμαΐδα, Βόιο, Σέρβια, Βελβεντό. Αλλά με ευθύνη της τότε κυβέρνησης καταργήθηκε. Ήταν ένας εμπαιγμός για τους κατοίκους. Καταργήθηκε την τελευταία στιγμή και δημιουργήθηκε αυτό το μείζον πρόβλημα για την περιοχή μας, ιδίως για το Βελβεντό, αλλά και για όλο τον Νομό Κοζάνης.

Ποιο είναι, όμως, το Βελβεντό που αξίζει μια τέτοια διακριτική μεταχείριση; Το Βελβεντό έχει μια εκατόχρονη, μοναδική στη χώρα, υποδειγματική συνεταιριστική παράδοση στον αγροτικό τομέα. Το πρώτο καταστατικό του αγροτικού συνεταιρισμού είναι του 1917. Ως δικηγόρος το έχω πιάσει στα χέρια μου. Είναι ιστορικό κειμήλιο πλέον. Πάνω από έναν αιώνα το συνεταιριστικό αγροτικό κίνημα λειτουργεί άψογα με δύο συνεταιρισμούς τις τελευταίες δεκαετίες, τον «ΑΣΕΠΟΠ» και τη «ΔΗΜΗΤΡΑ», με υποδειγματική δράση στην παραγωγή και εμπορία του ροδάκινου. Δεν ξεχνώ την επίσκεψη του φίλου και προηγούμενου Γενικού Γραμματέα Εμπορίου, του κ. Παπαδεράκη, που είπε: «Είστε είκοσι χρονών παιδιά». Και το λέει ένας Κρητικός που, αν μη τι άλλο, ξέρουν από αγρότες και από τον αγροτικό κόσμο.

Δεν είναι, όμως, μόνο ο «ΑΣΕΠΟΠ» και η «ΔΗΜΗΤΡΑ». Δρουν στο Βελβεντό σύλλογοι σε όλα τα επίπεδα, οι οποίοι δημιουργούν ένα έντονο πνεύμα κοινοτισμού: ο Μορφωτικός Σύλλογος Βελβεντού με πολυσχιδή, μορφωτική, πολιτιστική και εκδοτική δράση, ο Αθλητικός και Ορειβατικός Σύλλογος με έντονη και διακριτή παρουσία σε πανελλήνιο επίπεδο, ο Σύλλογος Μηχανοκίνητου Αθλητισμού Βελβεντού. Λειτουργούν, επίσης, βιβλιοθήκες-πρότυπα εδώ και δεκαετίες, ένας μαχητικός αγροτικός σύλλογος και ένας υποδειγματικός ΤΟΕΒ. Προσέξτε: Ο ΤΟΕΒ του Βελβεντού δεν χρωστάει στη ΔΕΗ, όπως χρωστάνε σε όλη την Ελλάδα. Αντίθετα, έχει κέρδος και έχει φτιάξει δικό του υδροηλεκτρικό εργοστάσιο. Αυτοί είναι οι Βελβεντινοί. Έχουν παντού υποδείγματα για όλη τη χώρα και για όλους τους τομείς.

Πώς αντέδρασε αυτή η τόσο αυτοοργανωμένη κοινωνία στον εμπαιγμό της διάλυσής της χωρίς να ληφθεί καθόλου υπ’ όψιν η γνώμη της; Αντέδρασε με αμεσοδημοκρατικές διαδικασίες, με δημοψηφίσματα και με λαϊκές συνελεύσεις. Στο Βελβεντό διδάσκεται η άμεση δημοκρατία. Το έχω ζήσει και λόγω της σχέσης μου με την περιοχή, καθώς η σύζυγός μου είναι από εκεί και ως δικηγόρος που όλα τα χρόνια έχω ζυμωθεί με πολλούς φορείς. Δεν ξεχνάω εκλογικές διαδικασίες στον ΤΟΕΒ ή σε άλλους οργανισμούς και το ότι τηρείται κατά γράμμα το καταστατικό. Δηλαδή λένε «ομόφωνα» και λένε «όχι, θα ψηφίσουμε με μυστική ψηφοφορία». Αυτό δεν το βρίσκεις πουθενά. Είχα ως δικηγόρος προσωπικά την ευθύνη διεξαγωγής δυο δημοψηφισμάτων. Έγιναν όλα άψογα με τεράστια συμμετοχή. Στα δημοψηφίσματα είχε 75%. Έγιναν πολλές λαϊκές συνελεύσεις που πολλές φορές είχαν συμμετοχή άνω των δυο χιλιάδων ατόμων. Πείτε μου πού θα γίνει λαϊκή συνέλευση στην Ελλάδα και θα έχει συμμετοχή δυο χιλιάδων ατόμων. Πείτε μου έναν δήμο της Αθήνας ή της Θεσσαλονίκης.

Δεν ξεχνάω τη συγκίνηση όλων στις λαϊκές συνελεύσεις όταν διαβαζόταν η επιστολή των Βελβεντινών του εξωτερικού, του Wildwood Φιλαδέλφειας στην Αμερική, της Αυστραλίας είτε του συλλόγου Βελβεντινών Αθηνών που έστελναν και οικονομική ενίσχυση για τον αγώνα της αυτονομίας. Αυτό πονούσε. Αλλά δεν ξεχνάω και τη χαρά όλων όσων έρχονταν στην κάλπη να ψηφίσουν για το δημοψήφισμα για την αυτονομία τους ή για τις εκλογές για την αυτοοργάνωσή τους. Έλεγαν «πρώτη φορά ψηφίζουμε χαρούμενοι. Πρώτη φορά ψηφίζουμε χωρίς δεσμεύσεις αλλά για κάτι που θέλουμε». Αυτά μένουν ανεξίτηλα χαραγμένα.

Να ξεκαθαρίσουμε ότι το πάθος των Βελβεντινών για την αυτονόμηση δεν σημαίνει καμμία απολύτως εχθρότητα για τον λαό και τους κατοίκους της γύρω περιοχής, του δήμου Σερβίων. Μάλιστα, θέλω να τονίσω ότι ο Δήμος Βελβεντού, το λέει και στην αιτιολογική έκθεση, ήταν οικονομικά υγιής δήμος και η συνένωσή του τον κατέστησε με ζημίες. Μάλιστα ήταν τόσο υγιής που είχε μια κεκτημένη ταχύτητα και το πρώτο χρονικό διάστημα μετά την συνένωσή του πήγαιναν τα πράγματα ρολόι. Μετά κατέρρευσε η κατάσταση, στα επόμενα χρόνια. Δεν ξεχνάω ότι είναι τόσο νοικοκύρηδες οι άνθρωποι που φρόντισαν και γέμισαν τα ντεπόζιτα όλα με πετρέλαιο έτσι ώστε να βγει και η επόμενη χρονιά χωρίς να έχουν πρόβλημα, για να μην ζητάνε από τον καινούριο δήμο. Ξέρουν οι Βελβεντινοί ότι τώρα η αυτονόμησή τους θα έχει κόστος. Θα έχουν να πληρώσουν χρέη που δεν τους αναλογούν γιατί ήταν οικονομικά υγιείς. Κι όμως λένε: «Το ξέρουμε, θα πληρώσουμε αυτό που πρέπει, αρκεί να πάρουμε την αυτονομία μας».

Τι γίνεται όμως με άλλες περιπτώσεις ανά την Ελλάδα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, παρακαλώ συντομεύετε.

**ΙΩΑΝΝΗΣ ΘΕΟΦΥΛΑΚΤΟΣ:** Θα είμαι πολύ σύντομος, κύριε Πρόεδρε.

Μόνο στον Νομό Κοζάνης έχουμε την Αιανή, το Βόιο, τα Καμβούνια, που έχουν η κάθε μία την τεκμηρίωσή της και λένε «σκεφτόμαστε κι εμείς να κάνουμε αυτό το βήμα». Τα προβλέπει η τροπολογία. Με τεκμηρίωση, συζήτηση και διάλογο θα συσταθεί επιτροπή που θα εξετάσει περιπτώσεις σε όλη την Ελλάδα για το αν πρέπει να προχωρήσουμε σε περαιτέρω αυτονομήσεις.

Δεν είναι άμοιροι πολιτικών ευθυνών το ΠΑΣΟΚ και η Νέα Δημοκρατία για τον εμπαιγμό σε βάρος του Βελβεντού και όταν το κατήργησαν και τα χρόνια που δεν το επανασύστησαν, ενώ το πολιτικό προσωπικό της περιοχής συμμετείχε και στην Κυβέρνηση και μάλιστα στο αρμόδιο Υπουργείο, το Υπουργείο Εσωτερικών.

Κλείνω, κύριε Πρόεδρε. Μια κουβέντα θα πω για το νοσοκομείο.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά φτάσαμε τα οκτώ λεπτά.

**ΙΩΑΝΝΗΣ ΘΕΟΦΥΛΑΚΤΟΣ:** Είναι μείζονα τα ζητήματα.

**ΠΡΟΕΔΡΕΥΩΝ (Γεώργιος Λαμπρούλης):** Όλα είναι μείζονα, κανένας δεν έχει αντίρρηση.

**ΙΩΑΝΝΗΣ ΘΕΟΦΥΛΑΚΤΟΣ:** Κλείνω.

Χωρίζονται οι διοικήσεις των δυο νοσοκομείων της Κοζάνης και της Πτολεμαΐδας, το «Μποδοσάκειο» και το «Μαμάτσειο». Αυτό είναι κάτι που ιδίως ο λαός της Πτολεμαΐδας και της Αριδαίας το ζητάει εδώ και χρόνια. Ικανοποιείται ένα πάγιο αίτημα του λαού της Πτολεμαΐδας και της Αριδαίας. Θέλω να τονίσω ότι η σημερινή διοίκηση έχει πάει πολύ καλά τη λειτουργία και των δυο νοσοκομείων και πρέπει να είναι μέλημα και φροντίδα όλων μας -και θα είναι, κύριε Υπουργέ- ώστε οι καινούριες διοικήσεις να συνεχίσουν αυτό το έργο.

Είναι μια ιστορική στιγμή για τον Νομό Κοζάνης, ιδιαίτερα για το Βελβεντό, αλλά και για την αυτονόμηση του νοσοκομείου της Πτολεμαΐδας και της Κοζάνης και γι’ αυτό σας καλώ να ψηφίσουμε εκτός από το νομοσχέδιο, που είναι πολύ σημαντικό, και τις τροπολογίες αυτές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση από το Προεδρείο να τηρείται το επτάλεπτο, διότι είναι ακόμα είκοσι πέντε ομιλητές και τέσσερις Κοινοβουλευτικοί Εκπρόσωποι. Φυσικά θα ακολουθήσουν δευτερολογίες. Ενδεχομένως θα υπάρξουν και παρεμβάσεις ενδιάμεσα των Υπουργών. Οπότε η προκαθορισθείσα ώρα για τις 14.00 περίπου είναι άπιαστο όνειρο, επιτρέψτε μου τη λέξη.

Σας παρακαλώ και πάλι να τηρείτε το επτάλεπτο.

Τον λόγο έχει η κ. Αφροδίτη Θεοπεφτάτου από τον ΣΥΡΙΖΑ.

**ΑΦΡΟΔΙΤΗ ΘΕΟΠΕΦΤΑΤΟΥ:** Ευχαριστώ, κύριε Πρόεδρε. Θα προσπαθήσω να είμαι συνεπής και στον χρόνο.

Κυρίες και κύριοι συνάδελφοι, θα ήθελα κατ’ αρχάς να χαιρετήσω τις ρυθμίσεις του Υπουργείου Υγείας που έχουν να κάνουν με τα νησιωτικά και κυρίως το ότι αναγνωρίζεται το πρόβλημα στελέχωσης των δομών υγείας στα νοσοκομεία μας και στις δομές υγείας συνολικά, οπότε να υπάρχουν διευκολύνσεις για την πιο αποτελεσματική στελέχωσή τους.

Βασικά θα ήθελα να μιλήσω για την τροπολογία του Υπουργού Εσωτερικών του Αλέξη Χαρίτση που αφορά το ένα από τα δυο νησιά που εκπροσωπώ εδώ, για το πώς λειτούργησε ο νόμος του «ΚΑΛΛΙΚΡΑΤΗ» στα νησιά μας και πώς αυτό επίκειται να λυθεί.

Κυρίες και κύριοι συνάδελφοι, αυτός ο ευρύς κοινωνικός διάλογος έχει ξεκινήσει από το 2013, όταν ο τότε Υπουργός Εσωτερικών κ. Μιχελάκης ζήτησε από τους δήμους, μετά από δυο χρόνια εφαρμογής του «ΚΑΛΛΙΚΡΑΤΗ», να καταθέσουν τις απόψεις τους γι’ αυτό το δόγμα -να το πούμε έτσι- «ένα νησί ένας δήμος».

Επίσης, είχε κατατεθεί από τον τότε Βουλευτή Λέσβου, τον κ. Σηφουνάκη, σχετική τροπολογία που μας βρήκε αντίθετους γιατί έμπαιναν κριτήρια, μόνο τα πληθυσμιακά. Αναφέρθηκε χθες και από τον κ. Αθανασίου ότι τα κριτήρια θα πρέπει να είναι πληθυσμιακά. Διαφωνούμε και θα σας το εξηγήσω. Το δικό μας το νησί, η Κεφαλονιά, είναι ένα ιδιαίτερα μεγάλο νησί με ακανόνιστο σχήμα και με ένα πολύ ψηλό βουνό στη μέση, που δημιουργεί δυσπρόσιτες περιοχές.

Είναι χαρακτηριστικό ότι σε αυτό το νησί υπάρχουν επτά λιμάνια εν ενεργεία, γιατί είναι δύσκολη η πρόσβαση και υπάρχουν επτά λιμάνια για να εξυπηρετούν το νησί με την Αιτωλοακαρνανία, την Πελοπόννησο, τη Ζάκυνθο και τη Λευκάδα.

Έρχεται, λοιπόν, αυτή η τροπολογία που βάζει επιπλέον κριτήρια: εκτός από τα πληθυσμιακά, και οικονομικά και κοινωνικά και γεωμορφολογικά, που είναι πάρα πολύ σημαντικό.

Αυτά τα προβλήματα που δημιούργησε αυτός ο όρος «ένα νησί ένας δήμος» επιτάθηκαν και με τους σεισμούς του 2014 και 2015. Όπως γνωρίζετε, η Κεφαλονιά είναι η πλέον σεισμογενής περιοχή της Ευρασιατικής πλάκας. Είχαν δημιουργηθεί ήδη προβλήματα πριν από τους σεισμούς και επιτάθηκαν με τους σεισμούς και για την αποκατάστασή τους.

Επίσης, επιτάθηκαν τα προβλήματα με τις αλλαγές που επέφεραν τα μνημόνια και οι πολιτικές της λιτότητας ως προς τη συρρίκνωση των περιφερειακών υπηρεσιών -εφορία, πολεοδομία, ΙΚΑ- στις επιμέρους δημοτικές ενότητες, στη μείωση των πόρων των δήμων και στη σταδιακή υποστελέχωση των υπηρεσιών για λόγους αποχωρήσεων, συνταξιοδοτήσεων κ.λπ..

Παράλληλα, η δημοτική αρχή έδειξε αδυναμία αξιοποίησης των θετικών στοιχείων του «ΚΑΛΛΙΚΡΑΤΗ» που έχουν να κάνουν με την εκπροσώπηση των επιμέρους δημοτικών ενοτήτων, ούτως ώστε να εκπροσωπούνται μέσα από τα συλλογικά τους όργανα.

Το αποτέλεσμα είναι να εγκαταλειφθούν τελείως οι περιφερειακές δημοτικές ενότητες. Αυτή η συγκεκριμένη τροπολογία, που αποτελείται από πέντε άρθρα, έχει το συγκεκριμένο χρονοδιάγραμμα που θα πρέπει να κάνουμε συγκεκριμένες ενέργειες σε έναν μήνα και σε τρεις μήνες, μέχρι την 1η Σεπτεμβρίου που θα αναλάβουν οι νέες δημοτικές αρχές, ένα χρονοδιάγραμμα που έχει να κάνει με τη στελέχωση των καινούριων πια δημοτικών υπηρεσιών με τα νομικά τους πρόσωπα, με τα περιουσιακά τους στοιχεία.

Επίσης είναι πολύ ενδιαφέρον το πέμπτο άρθρο αυτής της τροπολογίας με το οποίο συνιστάται επιτροπή η οποία έχει να κάνει με την αλλαγή των ορίων των καλλικρατικών δήμων, ούτως ώστε η αυτοδιοίκηση να είναι πραγματικά ο θεσμός της άμεσης δημοκρατίας, να έχουν πρόσβαση οι πολίτες στους δήμους και συμμετοχή στις αποφάσεις που τους αφορούν, ούτως ώστε να συμμετέχουν στις αποφάσεις για την ανάπτυξη του τόπου τους στον δικό τους τόπο.

Αυτό, κυρίες και κύριοι συνάδελφοι, είναι πάρα πολύ σημαντικό για τη δική μας κοινωνία. Οκτώ χρόνια μετά την εφαρμογή του «ΚΑΛΛΙΚΡΑΤΗ» διορθώνονται αυτές οι αστοχίες, όπως ανέφερε χθες και ο Υπουργός, συμφωνούμε απόλυτα και σας καλούμε όλους να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Θεοπεφτάτου και για την οικονομία στον χρόνο.

Ο κ. Θεοχάρης από τη Νέα Δημοκρατία έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Θα προσπαθήσω και εγώ να σας βοηθήσω στο έργο σας σε σχέση με τον χρόνο. Συνεπώς θα αντισταθώ στον πειρασμό να μιλήσω για γενικότερα ζητήματα της καθημερινότητας, για τα προβλήματα που παρακολουθούμε. Θα αντισταθώ να μιλήσω συνολικά για το νομοσχέδιο, ένα νομοσχέδιο που ουσιαστικά φαίνεται ότι είναι νομοσχέδιο τακτοποιητικής, ρουσφετολογικής χρήσης και αποσπασματικό, ένα νομοσχέδιο που ταιριάζει σε μια Κυβέρνηση η οποία είναι σε αποδρομή στους τελευταίους μήνες εξουσίας της και προσπαθεί να τακτοποιήσει διάφορες υποθέσεις.

Θα αναφερθώ μόνο σε ένα ζήτημα, στο ζήτημα που έχει ανακύψει σε σχέση με τα προϊόντα ατμισμού και με τα προϊόντα των θερμαινόμενων τσιγάρων σε σχέση με τα κανονικά τσιγάρα τα οποία καίγονται.

Με αυτές τις διατάξεις ισοπεδώνετε τα δυο είδη προϊόντων, θεωρώντας τα ακριβώς το ίδιο επικίνδυνα, όπως και τα τσιγάρα. Αυτό είναι λάθος, κύριε Υπουργέ, και κατά την άποψή μου θα πρέπει να το αποσύρετε.

Θα αναφερθώ σε μια σειρά από επιχειρήματα, τα οποία κατά την άποψή μου αναδεικνύουν, καταδεικνύουν ότι πράγματι είναι λανθασμένη αυτή η απόφασή σας και θα είναι δείγμα πολιτικού θάρρους να αποσύρετε έστω προσωρινά, μέχρι να τελειώσει η διαβούλευση, αυτές τις διατάξεις, όπως οφείλετε να κάνετε, όπως σας έχει ζητήσει η Ευρωπαϊκή Ένωση.

Το πρώτο επιχείρημα είναι η απουσία επείγουσας βίας. Υπάρχει σήμερα μια διαδικασία, λειτουργεί, μπορείτε να βγάλετε υπουργικές αποφάσεις ή να μην βγάλετε υπουργικές αποφάσεις και συνεπώς, να επιτρέψετε ή να μην επιτρέψετε σε κάποιο προϊόν να ισχυρίζεται ότι είναι λιγότερο βλαπτικό στον βαθμό που δεν έχει την απαραίτητη τεκμηρίωση. Άρα δεν έχετε κανέναν λόγο να αλλάξετε αυτές τις διατάξεις.

Το δεύτερο είναι το ηθικό επιχείρημα. Υπάρχουν κάποιες μελέτες. Για παράδειγμα, θα σας πω αίσθηση και αρκετές συζητήσεις προκάλεσε μια ελληνική μελέτη του Καθηγητή κ. Φαρσαλινού, καρδιολόγου από το Ωνάσειο, που είναι μια μελέτη που ανακοινώθηκε στο 5ο E-cigarette Summit. Είναι η πρώτη μελέτη που γίνεται από ανεξάρτητη πηγή, δεν επιχορηγείται από τη βιομηχανία καπνικών προϊόντων και έχει μια σειρά από ευεργετικά αποτελέσματα. Δηλαδή, λέει για παράδειγμα ότι το αερόλυμα του θερμαινόμενου σε σχέση με τον καιόμενο καπνό παράγει αερόλυμα 90% με λιγότερες τοξικές αλδεΰδες, όπως φορμαλδεΰδη και αλκεταδεΰδη και 99% λιγότερες αλδεΰδες συνολικά, ουσίες δηλαδή που έχουν ενοχοποιηθεί για καρκίνο.

Ας πούμε, όμως, ότι δεν υπάρχουν αρκετές μελέτες, ότι δεν σας πείθει αυτή η μελέτη ή κάποια άλλη η οποία έχει βγει. Δεν έχετε κανέναν λόγο να δεχθείτε και να εξισώσετε τα τσιγάρα. Μπορείτε να το κάνετε κατά περίπτωση. Απαιτήστε, λοιπόν, και άλλες ή χρηματοδοτήστε, εάν θέλετε, και άλλες μελέτες εσείς, αλλά δεν υπάρχει κανένας λόγος να φέρετε αυτήν τη διάταξη.

Το τρίτο επιχείρημα είναι το διακρατικό επιχείρημα. Υπάρχουν και άλλες χώρες οι οποίες έχουν τέτοιες διατάξεις. Η Αγγλία, η Ιταλία, η Αυστρία, η Πορτογαλία και μάλιστα μετά τη μελέτη του Παγκόσμιου Οργανισμού Υγείας, η Κύπρος, η Βουλγαρία. Από τις χώρες εκτός Ευρωπαϊκής Ένωσης είναι η ΗΠΑ και η Νέα Ζηλανδία. Δεν είναι, δηλαδή, πρωτοφανείς αυτές οι διατάξεις, για να πείτε ότι είναι μια ελληνική ιδιαιτερότητα και να τις καταργήσετε.

Έρχομαι στο επιχείρημα της ευθύνης, εάν πράγματι αυτά τα προϊόντα είναι καλύτερα, διότι καταλαβαίνουμε ότι δεν υπάρχει άσπρο, μαύρο. Ό,τι και να κάνεις, ακόμα και επιθέματα νικοτίνης να βάλεις, αυτό έχει κάποια αποτελέσματα. Μπορεί να σε βοηθάει να κόψεις το κάπνισμα, αλλά έχει κάποιες επιπτώσεις. Δεν υπάρχει τίποτε εντελώς αθώο.

Αν, λοιπόν, αυτά τα προϊόντα είναι καλύτερα και παρόλα αυτά, επειδή δεν μπορούν να διαφημιστούν, κάποιοι παραμένουν στο χειρότερο κάπνισμα σήμερα, αυτοί οι άνθρωποι θα έχουν επιπτώσεις. Και έχετε εσείς ευθύνη ως Υπουργός Υγείας να τους επιτρέψετε να ενημερωθούν για το αν και εφόσον είναι καλύτερα αυτά τα προϊόντα.

Πέμπτο επιχείρημα, εμπειρικό: Όλοι ξέρουμε αυτά τα προϊόντα. Τα έχουμε δει. Έχουμε δει πόσο λιγότερο επηρεάζει την ατμόσφαιρα αυτός που κάνει ατμό, σε σχέση με κάποιον που καπνίζει. Είμαι ένας άνθρωπος που δεν καπνίζω. Δεν μου αρέσει το τσιγάρο. Δεν κάπνισα ποτέ μου. Συνεπώς με ενοχλεί πάρα πολύ ο καπνός του τσιγάρου. Αυτά τα προϊόντα με ενοχλούν πολύ λιγότερο. Συνεπώς τουλάχιστον για τους παθητικούς καπνιστές δεν μπορεί κάποιος να ισχυριστεί ότι είναι το ίδιο βλαπτικά.

Το έκτο επιχείρημα είναι το εργασιακό. Αυτές οι επιχειρήσεις που ασχολούνται με αυτήν τη βιομηχανία, έχουν δέκα χιλιάδες εργαζόμενους. Είναι δύο χιλιάδες επιχειρήσεις. Ξαφνικά, μέσα σε μία ημέρα, τους αλλάζετε τη δυνατότητα να εργαστούν με τις ίδιες συνθήκες που είχαν συνηθίσει ως τώρα. Δεν μπορείτε να το κάνετε έτσι βιαστικά.

Στη συνέχεια έχουμε το επενδυτικό επιχείρημα. Έχουμε 300 εκατομμύρια επένδυση από ελληνική επιχείρηση στην ελληνική επικράτεια που κάνει εξαγωγές και έρχεστε σε μία μέρα και αλλάζετε τα δεδομένα για αυτή την επένδυση. Τι σήμα δίνετε στους επόμενους επενδυτές; Μας έχετε πει για την ανάπτυξη και την ανάπτυξη.

Έχουμε το διαδικαστικό επιχείρημα. Σας ανάγκασε η Ευρωπαϊκή Ένωση με τη διαδικασία TRIS να βάλετε σε διαβούλευση αυτές τις διατάξεις. Και τις έχετε βάλει σε διαβούλευση μέχρι τις 6 Ιουνίου. Γιατί δεν αφήνετε τη διαβούλευση να ολοκληρωθεί πριν τα ψηφίσετε; Αλλιώς, είναι παράνομο.

Τέλος -και κλείνω με αυτό, κύριε Πρόεδρε- έχουμε το συνωμοσιολογικό επιχείρημα. Κλείστε τα στόματα σε οποίους μπορεί να σκεφτούν ή να ισχυριστούν ότι θέλετε να βοηθήσετε μέσα σε αυτή τη βιασύνη -που απέδειξα ότι δεν υπάρχει λόγος- συγκεκριμένα συμφέροντα, όπως τους εισαγωγείς τσιγάρων, άλλες επιχειρήσεις, οτιδήποτε άλλο εκτός από αυτές επιχειρήσεις που είναι στην ελληνική επικράτεια και έχουν Έλληνες υπαλλήλους. Μήπως το κάνετε γιατί μέχρι τις 6 Ιουνίου θα έχετε πάει ήδη σε εκλογές και βιάζεστε; Αποσύρετε το, κύριε Υπουργέ. Δεν έχετε κανένα λόγο να συνεχίσετε να επιμένετε σε αυτό το λάθος. Είναι το μόνο νόμιμο πράγμα, το οποίο μπορείτε να κάνετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, θα δώσω στον λόγο στον κύριο Υπουργό για να ανακοινώσει ποιες Βουλευτικές τροπολογίες θα κάνει αποδεκτές.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Από τις βουλευτικές τροπολογίες, οι οποίες είναι συνολικά δεκαοχτώ, αυτές που κάνουμε αποδέκτες είναι οι εξής: Η με γενικό αριθμό 1980 και ειδικό 145 του κ. Ηγουμενίδη για μηνιαίες αποδοχές διοικητών νοσοκομείων ΕΣΥ. Η με γενικό αριθμό 1981 και ειδικό 146 του κ. Μπαργιώτα για την κατάργηση της υποχρέωσης γνώμης του και ΚΕΣΥ σε θέματα αρμοδιότητας του ΕΟΜ. Η με γενικό αριθμό 1985 και ειδικό 148 της κ. Καρασαρλίδου για ένταξη της πόλης της Νάουσας στις προβληματικές και άγονες περιοχές κατηγορίας Α΄. Η με γενικό αριθμό 1986 και ειδικό 149 των κ.κ. Παπαδόπουλου, Αθανασίου, Αντωνίου και άλλων για αποζημίωση εφημεριών του Βιοχημικού Τμήματος του Γενικού Νοσοκομείου Αττικής «Σισμανόγλειο Αμαλία Φλέμινγκ». Η με γενικό αριθμό 2017 και ειδικό 167 των κ.κ. Αθανάσιου Παπαδόπουλου, Χρήστου Μαντά και Ελένης Σταματάκη - τροποποίηση του άρθρου 74 του ν.4461/2017 για εγγραφή στον Πανελλήνιο Σύλλογο Εργοθεραπευτών.

Επίσης, γίνεται αποδεκτή η με γενικό αριθμό 2020 και ειδικό 170 του συναδέλφου κ. Σπύρου Λάππα: «Εξάλειψη ευθυνών των διοικήσεων νοσηλευτικών ιδρυμάτων λόγω παράτασης ισχύος των συμβάσεων εργασίας ορισμένου χρόνου του ιατρικού και λοιπού επικουρικού προσωπικού».

Τέλος, γίνεται αποδεκτή η με γενικό αριθμό 2021 και ειδικό 171 του συναδέλφου κ. Αθανάσιου Παπαδόπουλου για επίδομα ανθυγιεινής εργασίας των Μονάδων Υγείας της ΑΕΜΥ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Τον λόγο έχει ο κ. Οικονόμου από τη Νέα Δημοκρατία.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, δεκαέξι μήνες νομοθετικής ανομβρίας και κυβερνητικής ραστώνης από την πλευρά του Υπουργείου Υγείας μεσολάβησαν μέχρι να έρθουμε εδώ σήμερα. Ήταν, βέβαια, μήνες πλούσιοι σε επικοινωνιακά τεχνάσματα και ακούραστο «σερφάρισμα» και υπερεργασία του Αναπληρωτή Υπουργού στα social media. Ήταν δεκαέξι μήνες με σχέδια νόμου που εξαφανίζονται και επανεμφανίζονται μετά από μήνες και άλλα που μένουν στα συρτάρια των Υπουργών Υγείας, με καταγεγραμμένες, όμως, στη συνείδηση του ελληνικού λαού τις αποτυχίες της παρούσας Κυβέρνησης σε μείζονα θέματα δημόσιας υγείας και φροντίδας υγείας, όπως είναι οι οικογενειακοί γιατροί, που δεν υπάρχουν, οι αχρείαστες λιγοστές ΤΟΜΥ που υπολειτουργούν και οι κλίνες εντατικής θεραπείας που δεν υπάρχουν. Υπάρχουν, όμως, ατέλειωτες σειρές ράντζων, υπάρχουν δεκάδες θύματα επιδημιών, αλλά ελέω ΣΥΡΙΖΑ απουσιάζει πλήρως η πρόληψη και η ενημέρωση των πολιτών, οι εμβολιασμοί σε ομάδες υψηλού κινδύνου.

Στη λήξη της τετραετίας και στη δύση της παρούσας Κυβέρνησης, μας φέρνετε ένα τεράστιο, πρόχειρο και δυσλειτουργικό νομοσχέδιο, με ελάχιστα ψήγματα μεταρρυθμιστικής λογικής, αλλά με ογκόλιθους ιδεοληψίας και αντιμεταρρύθμισης.

Είναι γνωστό και καταγεγραμμένο διεθνώς ότι οι κυβερνήσεις σε αποδρομή παρουσιάζουν μία τάση συγκεντρωτισμού αρμοδιοτήτων στα χέρια της κεντρικής πολιτικής και κομματικής διοίκησης, με σκοπό τον έλεγχο του κράτους για μικροκομματικά οφέλη. Σε αυτή τη φάση βρισκόμαστε σήμερα εδώ.

Ο συγκεντρωτισμός αυτός διατρέχει το παρόν νομοσχέδιο, δείχνει τον πανικό μιας Κυβέρνησης σε αποδρομή, είναι κάθετα αντίθετος στα συμφέροντα του Έλληνα πολίτη και δημιουργεί μεγάλα προβλήματα στη δημόσια υγεία.

Ως Νέα Δημοκρατία είμαστε σταθερά προσανατολισμένοι σε ένα σύστημα υγείας ενιαίο, αποκεντρωμένο, συλλειτουργικό, όπως περιγράψαμε διεξοδικά στην παρουσίαση του προγράμματος υγείας πολύ πρόσφατα, υπό την ευθύνη του Κυριάκου Μητσοτάκη.

Δεν θα αναφερθώ επί μακρόν στις επιμέρους λεπτομέρειες του νομοσχεδίου. Το έχει κάνει, εξάλλου, εξαιρετικά ο Ιάσων Φωτήλας χθες και θα συνεχίσει να το κάνει. Θα κάνω ακροθιγώς κάποιες επισημάνσεις μόνο στον σύντομο χρόνο της παρέμβασής μου.

Πρώτον, να ξεκινήσω με το θέμα της περιβόητης τροπολογίας που φέρατε, τελευταία στιγμή ξανά, για την τιμολόγηση των φαρμάκων. Σας καλώ σήμερα, εδώ, να αποσύρετε αυτή τροπολογία, κύριε Υπουργέ. Θα αποτελέσει μείζον ζήτημα για την Κυβέρνησή σας, για εσάς προσωπικά και για την πολιτική ηγεσία του Υπουργείου Υγείας. Είναι λάθος να χρεωθείτε αυτή την τροπολογία.

Η εποχή που κουνάγατε το χέρι εισαγγελικώς ως ΣΥΡΙΖΑ, η εποχή της σκανδαλολογίας δεν μπορεί να ρίξει πέπλο κάλυψης και συγκάλυψης αυτών των ειδών και των μορφών πολιτικών παρεμβάσεων, οι οποίες, κατά την άποψη της Νέας Δημοκρατίας, δημιουργούν μείζον πολιτικό και ηθικό ζήτημα.

Σας ενημερώνω, λοιπόν, ότι θα πρέπει ειδικά για την τροπολογία αυτή να είστε προσεκτικός. Αποσύρετέ την, για να γίνει μία διαβούλευση και μία συζήτηση για το πώς πρέπει να γίνουν πλέον οι τιμολογήσεις των φαρμάκων.

Θα θυμηθείτε -θέλετε, δεν θέλετε- ό,τι λέγατε τόσα χρόνια, κύριε Μαντά. Και επ’ αυτών των θεμάτων δεν θα στήσουμε λαϊκά δικαστήρια, αλλά θα κρίνουμε τις προθέσεις και τα αποτελέσματα των νομοθετικών σας πρωτοβουλιών, ειδικά της χθεσινής εσπευσμένης τροπολογίας.

Καταλαβαίνετε πως όταν περιορίζουν στις δύο τις χώρες αναφοράς, αυτό σίγουρα σημαίνει αύξηση των τιμών για τα φάρμακα πατέντας. Και αυτό σημαίνει ότι υπάρχει σαφέστατο περιθώριο κέρδους.

Και, φυσικά, η δέσμευσή σας ότι υπάρχει και το 10%, καταλαβαίνετε ότι δημιουργεί ένα μείζον ζήτημα, το οποίο εμείς θα το θέσουμε στην Αίθουσα σήμερα. Θα είναι το ζήτημα στο οποίο ο κ. Πολάκης και εσείς θα πρέπει να απολογηθείτε πλέον. Από εκεί και μετά, τα ζητήματα θα πάρουν τον δρόμο τους. Μην μπείτε σε αυτή την παγίδα. Ξέρω και καταλαβαίνω ότι υπάρχουν δεσμεύσεις. Ξέρω και καταλαβαίνω ότι έχετε κάνει κουβέντες και συνεννοήσεις. Μην μπείτε σε αυτή την ιστορία! Θα είναι αδιέξοδη για εσάς.

Ένα δεύτερο ζήτημα στο ΚΕΕΛΠΝΟ: «Ώδινεν όρος και έτεκεν μυν», κατά τη δική μας θέση. Αυτή η αποκριάτικη μεταμφίεση του ΚΕΕΛΠΝΟ σε έναν ακόμα κρατικό οργανισμό, πραγματικά δεν βοηθάει σε τίποτα. Όλοι αυτοί οι οργανισμοί, όπως γνωρίζετε, διεθνώς λειτουργούν ως ανεξάρτητοι και αυτόνομοι οργανισμοί. Τώρα το να φτιάξεις άλλον έναν κρατικό, σκληρό, δημοσίου δικαίου οργανισμό, ο οποίος υπόκειται, μάλιστα, και σε ασφυκτικό υπουργοκεντρικό, κομματικό έλεγχο της Διοίκησης και των εργαζομένων ουσιαστικά, νομίζουμε ότι δεν μπορεί να βοηθήσει καθόλου την υπόθεση της ουσίας και του ρόλου του ως οργανισμού που μπορεί να παίξει σπουδαίο ρόλο στη δημόσια υγεία.

Σας τα θέτω ακροθιγώς τα ζητήματα.

Εθνικό Ινστιτούτο Νεοπλασιών: Μέρος δεύτερον κυβερνητικής υποκρισίας. Αν θέλετε να δείτε πώς μπαίνουν οι βάσεις για ένα πραγματικά ολοκληρωμένο εθνικό σχέδιο καταπολέμησης των χρονίων νοσημάτων, με κορωνίδα τη μάχη κατά του καρκίνου, σας καλώ πραγματικά να διαβάσετε πιο προσεκτικά το πρόγραμμα Υγείας της Νέας Δημοκρατίας για τα χρόνια νοσήματα, γιατί η κριτική που είδα ότι κάνατε, ήταν πολύ επιφανειακή και πολύ πρόχειρη. Προφανώς, δεν είχατε τον χρόνο. Κάντε, όμως, τον κόπο να διαβάσετε λίγο από το πρόγραμμά μας, να το ακούσετε και θα δείτε ότι ειδικά για αυτά τα θέματα, η πρότασή μας έχει πολύ μεγάλο ενδιαφέρον.

Εμείς θέλουμε να συστρατευθούμε σε μία εθνική προσπάθεια και να αποφύγουμε μικροψυχίες και μικροκομματικές -φωτογραφικές, μάλιστα- πρακτικές. Έχετε απαξιώσει ουσιαστικά το Εθνικό Αρχείο Νεοπλασιών και φέρνετε σήμερα ένα Νομικό Πρόσωπο Ιδιωτικού Δικαίου -αυτό είναι έκπληξη, βέβαια, από τους κρατιστές- με δεκάδες προσλήψεις, εμπροσθοβαρείς, όμως, και χωρίς προγραμματισμό, με ασφυκτικό κομματικό έλεγχο, αδιαφανή κριτήρια στην επιλογή του Προέδρου του ΔΣ, αλλά και των ειδικοτήτων του προσωπικού.

Από την άλλη, δεν προβλέπετε πουθενά βιώσιμο προϋπολογισμό και μετρήσιμους πόρους, αφήνοντάς το και αυτό να καρκινοβατεί ανάμεσα σε φθορά και αφθαρσία.

Οι πάσχοντες από καρκίνο και οι οικείοι τους έχουν δικαίωμα στην ολοκληρωμένη φροντίδα υγείας και δεσμευόμαστε ότι θα την αποκτήσουν πολύ σύντομα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά στο ζήτημα των ιδιωτικών κλινικών, θα πω το εξής: Είναι πραγματικά -και τελειώνω, κύριε Πρόεδρε- μία μνημονιακή ανάγκη και υποχρέωση, την οποία εκπληρώνετε, αφού έχουμε βγει -όπως έχουμε μάθει!- από το μνημόνιο. Εκτελείτε κανονικά το μάθημά σας και τη δουλειά σας, όπως σας την έχει βάλει η τρόικα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …(δεν ακούστηκε)

**ΒΑΣΙΛΕΙΟΣ ΟΙΚΟΝΟΜΟΥ:** Ήρεμα, κύριε Υπουργέ, το facebook δεν δουλεύει το πρωί, το βράδυ μόνο.

Από τη στιγμή, λοιπόν, που εφαρμόζετε τα μνημόνια, αφού έχετε βγει από τα μνημόνια, θα είχε μεγάλο ενδιαφέρον η κωδικοποίηση του πλαισίου λειτουργίας ιδιωτικών κλινικών, αρκεί να μην ήταν πρόχειρη και χωρίς επεξεργασία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Οικονόμου, ολοκληρώστε.

**ΒΑΣΙΛΕΙΟΣ ΟΙΚΟΝΟΜΟΥ:** Τελειώνω, κύριε Πρόεδρε.

Έχουμε πολλές τέτοιες παρατηρήσεις. Τις έχει κάνει ο κ. Φωτήλας.

Τελειώνω με το θέμα των ΤΟΜΥ. Επειδή και στην επιτροπή ο κύριος Υπουργός προσπαθεί -ο πνιγμένος από τα μαλλιά του πιάνεται, βέβαια- να βρει διαφορές και ερμηνείες, θέλουμε να του πούμε ότι οι ΤΟΜΥ και οι ρυθμίσεις που φέρνει εδώ πέρα στα διάφορα άρθρα -άδειες, εκπαιδευτικές άδειες, καθορισμός επιδομάτων ανθυγιεινής, κράτηση θέσεων ΤΟΜΥ σε περίπτωση απουσίας κ.λπ.- όλα αυτά δεν έχουν καμμία αξία. Οι ΤΟΜΥ έχουν αποτύχει. Οι ΤΟΜΥ είναι ένας κρατικός θεσμός, τον οποίο προσπαθείτε να τον φορτώσετε στο πλαίσιο ενός εθνικού συστήματος το οποίο πραγματικά έχει ανάγκη από άλλα πράγματα. Έχουμε τα Κέντρα Υγείας. Εμείς θα ενσωματώσουμε τις ΤΟΜΥ στα Κέντρα Υγείας. Η βασική μονάδα πρωτοβάθμιας Υγείας για τη Νέα Δημοκρατία θα είναι τα Κέντρα Υγείας. Δεν έχει κανένα νόημα να βάλουμε πολλών μορφών και επιπέδων κρατικές μονάδες, οι οποίες θα δυσχεραίνουν και θα επιβαρύνουν οικονομικά την πρωτοβάθμια Υγεία.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΒΑΣΙΛΕΙΟΣ ΟΙΚΟΝΟΜΟΥ:** Άρα λοιπόν, μπείτε και εσείς σε μία γενναία παραδοχή. Ούτως ή άλλως, εκατό έχετε φτιάξει όλες και όλες από τις διακόσιες πενήντα με τις οποίες θα ξεκινούσατε για το 30% κάλυψης του πληθυσμού. Αυτή η υπόθεση είναι ένα φιάσκο. Πάρτε το απόφαση! Παραδεχτείτε το! Ζητήστε μία συγγνώμη από τον κόσμο, γιατί χαλάσατε λεφτά τζάμπα και βερεσέ, να πάμε στα Κέντρα Υγείας να τα στηρίξουμε και να κάνουμε μαζί μία προσπάθεια τα δημόσια Κέντρα Υγείας να μπορέσουν να υποστηριχθούν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δύο εκπαιδευτικοί συνοδοί τους από το 21ο Γυμνάσιο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δημητριάδης από τον ΣΥΡΙΖΑ.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πράγματι ο κοινοβουλευτικός χρόνος, το κοινοβουλευτικό έργο είναι πολύ πυκνό και αυτό δεν είναι άμοιρο της πραγματικότητας της πολιτικής.

Μετά το πέρας των μνημονίων και μετά τον προϋπολογισμό που καταθέσαμε, ο οποίος για πρώτη φορά είναι επεκτατικός και όχι προσαρμοστικός, μας δίνεται η δυνατότητα να μπορούμε να επιταχύνουμε το κυβερνητικό έργο, ώστε οι προγραμματικές μας δεσμεύσεις με βάση την πολιτική πραγματικότητα να επιτευχθούν στον μεγαλύτερο δυνατό βαθμό, ακριβώς γιατί αυτοί είμαστε, γιατί αυτό έχει ανάγκη ο τόπος, γιατί αυτές είναι οι ανάγκες των πολλών.

Στο επίκεντρο του πολιτικού μας σχεδίου είναι το κοινωνικό κράτος και ως εκ τούτου και η υγεία. Με αυτό νομοσχέδιο -για το οποίο θα μου επιτρέψετε να πω πολύ λίγα πράγματα, διότι στο επίκεντρο του δικού μου ενδιαφέροντος είναι δύο συγκεκριμένες τροπολογίες που αφορούν την περιοχή μου, τον Νομό Κοζάνης- ρυθμίζουμε τις ιδιωτικές κλινικές, δημιουργούμε το Εθνικό Ινστιτούτο Νεοπλασιών, εισάγουμε μια σειρά από ρυθμίσεις που αφορούν τα φάρμακα και τις βελτιώσεις του προσφερόμενου έργου στην υγεία.

Με δεδομένο ότι διασώσαμε το Δημόσιο Σύστημα Υγείας από την κατάρρευση τα προηγούμενα χρόνια, περνάμε εδώ και λίγο διάστημα στη σταθερή αναβάθμιση του δημόσιου συστήματος υγείας, αλλά και της εθνικής υγείας, και ρυθμίζουμε εν συνόλω μια σειρά από ζητήματα προς αυτήν την ποιοτική αναβάθμιση και στο δημόσιο, αλλά και στον ιδιωτικό τομέα. Με λίγα λόγια, κλείνουμε εμφατικά μία μνημονιακή περίοδο.

Ένα παράδειγμα για όλα αυτά είναι η τροπολογία που αφορά το διαχωρισμό κάποιων νοσοκομείων, των οποίων οι διοικήσεις είχαν συνενωθεί μνημονιακά, ενώ ήταν ανεξάρτητοι, κατά τα άλλα οργανισμοί, σε μια προσπάθεια δημιουργίας ενός διοικητικού υβριδίου που στόχευε, τελικά, στη συρρίκνωση και στην αφομοίωση αυτόνομων οργανισμών. Σε αυτήν την κατεύθυνση ήταν και η διοικητική συνένωση των Νοσοκομείων Κοζάνης και Πτολεμαΐδας. Για αυτή τη συνένωση, -πέρα από το ότι είναι ένα υβρίδιο διοικητικό και δεν υφίσταται σε κανέναν άλλον τομέα της δημόσιας διοίκησης ούτε στη χώρα μας, αλλά ούτε βεβαίως και στην Ευρωπαϊκή Ένωση- η μόνη κριτική που μπορεί να ασκήσει κάποιος είναι ότι αργήσαμε να το κάνουμε. Αυτό, όμως, συνέβη, ακριβώς γιατί προτεραιότητά μας ήταν η διάσωση του συστήματος υγείας και των νοσοκομείων της χώρας -όπως προείπα- και όχι οι επιμέρους ποιοτικές αναβαθμίσεις και διοικητικές ανακατατάξεις, που πράγματι είναι επείγουσες, που πράγματι λύνουν προβλήματα υπέρ και των δύο νοσοκομείων εν προκειμένω. Διότι πρέπει να αντιλαμβανόμαστε πως η δυναμική που αναπτύσσεται από τη διοικητική απελευθέρωση των δύο ήδη αυτόνομων οργανισμών, είναι προς όφελος και των δύο, προς όφελος της δημόσιας υγείας και των δύο περιοχών, αλλά και του συνόλου της Δυτικής Μακεδονίας.

Ειδικά τώρα που θεσμοθετείται, σε επίπεδο Υπουργείου Παιδείας, το Πανεπιστήμιο Επιστημών Υγείας στην Πτολεμαΐδα και άρα το αντίστοιχο κομμάτι του που πρέπει να άπτεται του ζητήματος της πανεπιστημιακής κλινικής, απελευθερώνεται και δημιουργεί νέες προοπτικές σε μία περιοχή που συν τοις άλλοις έχει απόλυτη ανάγκη αυτές τις παρεμβάσεις, ακριβώς λόγω και της γεωπολιτικής της αξίας, αλλά και ακριβώς γιατί είναι σε μία φάση μετάβασης από την οικονομία άνθρακα σε νέες οικονομίες. Και αυτό που πρέπει να έχουμε κυρίως υπόψη μας είναι ότι μέσα στις νέες οικονομίες πρέπει να είναι και η οικονομία της γνώσης.

Το δεύτερο σημαντικό που με φέρνει ενώπιόν σας, είναι η τροπολογία που αφορά τη διάσπαση των δήμων, ακριβώς γιατί μέσα στους πέντε δήμους που προβλέπει, προβλέπει και τη διάσπαση του Δήμου Σερβίων – Βελβεντού που ανήκει στη δική μου εκλογική περιφέρεια.

Ο «ΚΑΛΛΙΚΡΑΤΗΣ» έφερε παλαιότερα οριζόντιες συνενώσεις. Το σημαντικότερο, όμως, πρόβλημα που μας κληρονόμησε, είναι το ότι υπάρχει έλλειμμα εκπροσώπησης -ειδικά αναλογικής εκπροσώπησης- ένα έλλειμμα προσαρμοστικότητας όσον αφορά την αυτοδιοίκηση ως τέτοια και παραγνώρισε πλήρως τις ανάγκες των τοπικών κοινωνιών.

Με λίγα λόγια, μέσα σε κάποια καλά που έφερε, μας έφερε πάρα πολλές δυσλειτουργίες τα προηγούμενα εννέα χρόνια, τις οποίες εμείς είμαστε υποχρεωμένοι να δούμε, να εντοπίσουμε και τελικά, να αλλάξουμε.

Ο «ΚΛΕΙΣΘΕΝΗΣ Ι», λοιπόν, που φέραμε, έφερε πράγματι μια σημαντική αλλαγή στη δημοκρατική εκπροσώπηση. Έφερε την απλή αναλογική, μεγαλύτερη αυτονομία στις κοινότητες και την κουλτούρα των προγραμματικών συγκλίσεων στα δημοτικά και περιφερειακά συμβούλια. Διότι το σημαντικότερο πρόβλημα της τοπικής αυτοδιοίκησης και του μοντέλου που έχει επιβληθεί στην ελληνική περιφέρεια, είναι αυτό που αφορά την ενότητα δήμων που άπτεται της νησιωτικότητας και της ορεινότητας.

Οι ανάγκες, λοιπόν, της ορθής διακυβέρνησης, της λειτουργικής διακυβέρνησης και της βιώσιμης διακυβέρνησης, μάς αναγκάζει να πάρουμε προωθητικές πρωτοβουλίες για την ανάπτυξη και την ευημερία των πολιτών. Και αυτό είναι μονίμως το σταθερό ζητούμενο για εμάς. Και είναι κυρίως το σταθερό ζητούμενο για την ελληνική ενδοχώρα, για τις περιπτώσεις που μόλις προείπα, την ορεινότητα και τη νησιωτικότητα, ακριβώς γιατί είναι ένα σύνολο το οποίο πρέπει να τύχει της προσοχής μας, ώστε οι παρεμβάσεις μας να είναι θετικές.

Η ανάγκη, λοιπόν, για αλλαγές και διασπάσεις της νησιωτικής και ορεινής ενδοχώρας είναι επιτακτική εκεί που έχουμε παραδείγματα αποτυχίας των συνενώσεων, εκεί που υπάρχει κίνδυνος λειτουργικότητας των δήμων, εκεί που οι ανισότητες παραμένουν και διευρύνονται σε βάρος των πολιτών. Χάνεται, με λίγα λόγια, η αρχή της καλής και δίκαιης τοπικής διακυβέρνησης.

Μέχρι σήμερα, έχουμε ένα νομοθετικό έργο μόνο συνενώσεων. Δεν έχουμε διάσπαση δήμων. Άρα τολμούμε -γιατί πρέπει- και δημιουργούμε το πλαίσιο και τις προϋποθέσεις για το πώς θα γίνονται από τούδε και εφεξής.

Προχωρούμε, λοιπόν, πρώτον, με προσεκτικά βήματα σε ένα περιορισμένης έκτασης και μικρής εμβέλειας πλαίσιο επί του συνόλου των δήμων και με βάση την ωριμότητα που έχει κατατεθεί και την τεκμηρίωση των προτάσεων που υπάρχουν τα τελευταία χρόνια, ακριβώς διότι εφαλτήριο είναι η επίλυση των ζητημάτων στο αμέσως επόμενο διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Ένα λεπτό, παρακαλώ.

Η μεθοδολογία, λοιπόν, που καταθέτουμε και εγκρίνεται ώστε να ισχύει από δω και πέρα, είναι για τους εξής πέντε πρώτους δήμους, Σερβίων-Βελβεντού, Λέσβου, Κεφαλληνίας, Κέρκυρας και Σάμου. Η μέθοδος προϋποθέτει κατ’ αρχάς επίλυση ζητημάτων περιουσίας του δήμου, χρεών, προσωπικού, ακινήτων, προγραμμάτων και εκλογικών καταλόγων.

Οι προϋποθέσεις που καταθέτουμε και ισχύουν είναι η συναίνεση όλων των ενδιαφερομένων μερών όσον αφορά τη διάσπαση, κυρίως των τοπικών κοινωνιών, του υπάρχοντος δήμου και βέβαια, των πολιτικών προσώπων και πολιτικών χώρων προς τούτο.

Καταθέτω, λοιπόν, στο Κοινοβούλιό μας το σύνολο των τοποθετήσεων και την ομόφωνη απόφαση του Δημοτικού Συμβουλίου του Δήμου Σερβίων-Βελβεντού, γι’ αυτήν ακριβώς τη διαδικασία, που αποδεικνύει ότι υπάρχει απόλυτη συναίνεση. Διότι έχει τεράστια σημασία, για να επιτύχει το εγχείρημα της διάσπασης, να μην λειτουργεί ως πρόβλημα, αλλά ως ευκαιρία επίλυσης προβλημάτων.

(Στο σημείο αυτό ο Βουλευτής κ. Δημήτριος Δημητριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δεύτερο είναι ότι οι συνθήκες και οι όροι της ορθής και χρηστής διακυβέρνησης της τοπικής αυτοδιοίκησης, όταν αποδεδειγμένα έχουμε πλεονάσματα, κοινωνική κουλτούρα, άμεση δημοκρατία, συνεταιριστικό πνεύμα, πολιτισμό -λέγε με, δηλαδή, πρώην Δήμος Βελβεντού- καθώς και αποτελεσματική και λειτουργική διακυβέρνηση…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημητριάδη, ολοκληρώνετε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Τελειώνω, κύριε Πρόεδρε.

…δεν υπάρχει κανένας λόγος αυτό το γεγονός να διακόπτεται και να εντάσσεται απλώς σε ένα μοντέλο, το οποίο απλά επιβάλλεται. Επομένως η χειροτέρευση της κατάστασης από τις συνενώσεις, όταν ήδη αποδεικνύεται εκ των υστέρων -σήμερα δηλαδή- ότι δεν είναι λειτουργική, έχει αποτύχει και συνεχίζει να διευρύνει το πρόβλημα και τις ανισότητες σε βάρος όλων τελικά των δημοτών, πρέπει να έχουμε μια διόρθωση δικαίου με στόχο την ανάκαμψη και τη βιωσιμότητα.

Στην περίπτωση, επομένως, που έχουμε και συνθήκες χρεοκοπίας, πρέπει να βιαζόμαστε και να γνωρίζουμε τα εξής:

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημητριάδη, ολοκληρώνετε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Τελειώνω, κύριε Πρόεδρε.

Πρώτον, αφ’ ενός είναι μία νέα εποχή δυνατοτήτων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημητριάδη, θα με αναγκάσετε να κλείσω το μικρόφωνο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεύτερον, είναι μια ευκαιρία ώστε και δύο τοπικές κοινωνίες να επιλύσουν τα προβλήματά τους με ίδιες δυνάμεις και πάντα με τη βοήθεια της πολιτείας, γνωρίζοντας πάντα πως εκεί που υπάρχει έλλειμμα, σε αυτή την ιδιαίτερη περίπτωση, έχουμε τα εργαλεία των νέων διαδημοτικών δομών στα απορρίμματα, τις τεχνικές υπηρεσίες, τις ΔΕΥΑ, αλλά και τις ενεργειακές κοινότητες.

Η αρχή της καλής διακυβέρνησης με όρους δημοκρατίας, ευελιξίας, προσαρμογής, με στόχο την ανάπτυξη, είναι πολιτική μας προτεραιότητα και θα εργαστούμε και στο μέλλον γι’ αυτήν.

Ευχαριστώ πολύ.

(Χειροκροτήματα από τη πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Δεν βοηθάτε. Τι άλλο να πω; Δεν βοηθάτε καθόλου. Να παρακαλεί το Προεδρείο, να ξαναπαρακαλεί, να επιμένει. Σας παρακαλώ να τηρείτε το επτάλεπτο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Άστο, Πρόεδρε, να το γλεντήσουμε λίγο!

**ΠΡΟΕΔΡΕΥΩΝ (Γεώργιος Λαμπρούλης):** Για τα γλέντια, κύριε Πολάκη, υπάρχουν χώροι και τρόποι και μέρη.

Τον λόγο έχει ο κ. Κέλλας από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πολιτική για τη δημόσια υγεία συνιστά πυλώνα για τη λειτουργία του κοινωνικού κράτους ανά τον κόσμο. Η ιατρική φροντίδα και η παροχή ποιοτικών υπηρεσιών υγείας αποτελούν προϋπόθεση για την ανθρώπινη ανάπτυξη. Με γνώμονα το διεθνές περιβάλλον θα έπρεπε να χαράξουμε πέρα από κόμματα και πολιτικά συμφέροντα μια μακροχρόνια στρατηγική.

Ωστόσο μέχρι στιγμής η Κυβέρνησή σας, κύριοι Υπουργοί, δεν έχει αναλάβει καμμία πρωτοβουλία, μένοντας εγκλωβισμένη στο παρελθόν. Δεν αναφέρομαι προσωπικά, αλλά αναφέρομαι εν γένει στην απουσία εθνικού στρατηγικού σχεδιασμού.

Με το παρόν σχέδιο δεν προωθείται η αναβάθμιση της δημόσιας υγείας. Το αντίθετο. Εντοπίζονται προβληματικές ρυθμίσεις που προκαλούν ερωτηματικά και μας βάζουν σε σκέψη.

Θα ξεκινήσω από το πλαίσιο λειτουργίας των ιδιωτικών κλινικών. Αναπόφευκτα με τις προτεινόμενες λύσεις ξέρετε ότι θα κλείσουν τριάντα από τις ενενήντα κλινικές που λειτουργούν σήμερα, δηλαδή στην ουσία οδηγείτε χίλιους πεντακόσιους ανθρώπους στην ανεργία και μάλιστα σε μια τέτοια εποχή.

Όσον αφορά την ίδρυση του Εθνικού Οργανισμού Δημόσιας Υγείας, καταργείτε το ΚΕΕΛΠΝΟ και στη θέση του συνιστάτε τον ΕΟΔΥ, δηλαδή λέτε ότι το θεσμικό πλαίσιο του πρώτου είναι ελλιπές και δεν διαθέτει συνοχή.

Εγώ αναρωτιέμαι: Αφού το ΚΕΕΛΠΝΟ είναι αναποτελεσματικό σα νομικό πρόσωπο ιδιωτικού δικαίου, που είναι κατά κοινή παραδοχή η πιο ευέλικτη νομική μορφή λειτουργίας, όπως ισχύει σε όλες τις ευρωπαϊκές χώρες, τι σας κάνει να πιστεύετε ότι ο ΕΟΔΥ θα είναι πιο αποτελεσματικός σαν νομικό πρόσωπο δημοσίου δικαίου;

Όσον αφορά τις ρυθμίσεις του άρθρου 62 παράγραφος 3 για τη μεταφορά προσωπικού, είναι «στον αέρα», εν αντιθέσει με το Εθνικό Ινστιτούτο Νεοπλασιών, το ΕΙΝΕ, για το οποίο προβλέπονται σαφώς οι θέσεις προσωπικού. Όμως και το ΕΙΝΕ είναι νομικό πρόσωπο ιδιωτικού δικαίου. Από τη στιγμή, λοιπόν, που τίθεται θέμα αποτελεσματικότητας ως προς τη νομική μορφή, γιατί δεν το κάνετε και αυτό νομικό πρόσωπο δημοσίου δικαίου; Ο προκάτοχός του, το Εθνικό Αρχείο Νεοπλασιών, το ΕΑΝ, που λειτουργούσε στο ΚΕΕΛΠΝΟ, είχε καταγράψει πενήντα τέσσερις χιλιάδες ασθενείς και δημιουργήθηκε μια αξιόπιστη βάση δεδομένων για τις νεοπλασίες. Όταν τελείωσε η χρηματοδότησή του από το ΕΣΠΑ, το ΕΑΝ αφέθηκε στην τύχη του και τώρα φέρνετε το ΕΙΝΕ. Γιατί άραγε;

Έρχομαι σ’ ένα άλλο σημείο, το οποίο είναι θετικό, αλλά χρειάζεται ολοκληρωμένο πλαίσιο και πολλή δουλειά για να μην έχει την τύχη που είχε το πρόγραμμα «Οδυσσέας». Εμείς βλέπουμε θετικά τη δημιουργία χώρων εποπτευόμενης χρήσης ναρκωτικών. Είναι σημαντικό να μειωθεί ο πολλαπλασιασμός των μολυσματικών ασθενειών και η δημόσια όχληση. Είναι σωστό αυτό και πρέπει να δράσουμε ώστε να μη σβήνουν άνθρωποι στα πάρκα, τη στιγμή που δίπλα τους βρίσκονται οικογένειες και παιδιά, όμως αυτό απαιτεί συνεργασία και της Αστυνομίας και του Υπουργείου Δικαιοσύνης.

Δημιουργούνται πάρα πολλά ερωτηματικά με αυτό το άρθρο που φέρνετε για τη νομιμοποίηση δαπανών. Στα άρθρα 107 και 108 νομιμοποιείτε τις μισθολογικές δαπάνες για επιδόματα θέσης ευθύνης του ΕΣΥ και του ΚΕΕΛΠΝΟ, χωρίς να προβλέπονται οι αντίστοιχες οργανικές μονάδες, όπως νομιμοποιούνται και τα έξοδα του Υπουργείου Υγείας για την Έκθεση Θεσσαλονίκης και βεβαίως αυτό που μας έλειπε από το νομοσχέδιο κατά παρέκκλιση κάθε διατάξεως. Αυτό είναι στάνταρ σε κάθε νομοσχέδιο. Για τι δαπάνες πρόκειται; Υπέρ ποίων; Νομίζω, κύριοι Υπουργοί, ότι ξέρετε πολύ καλύτερα από εμένα ότι τέτοιου είδους ρυθμίσεις δημιουργούν και κακό προηγούμενο, αλλά και προκαλούν ταυτόχρονα.

Επίσης, αυτό που φέρνετε με την κάλυψη της διοίκησης του ΕΚΑΒ τι είναι; Και γιατί παρέχετε νομική κάλυψη στη διοίκηση του ΕΚΑΒ και δεν δίνετε και στους εργαζόμενους του ΕΚΑΒ, οι οποίοι ξέρετε υπό ποίες συνθήκες εργάζονται, οι οποίες είναι αντίξοες και πάρα πολύ εξαντλητικές;

**ΑΝΔΡΕΑΣ ΞΑΝΘΟΣ (Υπουργός Υγείας):** To βάλαμε στην τροπολογία. Το καταθέσαμε.

**ΧΡΗΣΤΟΣ ΚΕΛΛΑΣ:** Κάνατε πολύ καλά. Μπράβο σας.

Κλείνοντας, επανέρχομαι στην ποιότητα των παρεχόμενων υπηρεσιών υγείας. Γνωρίζετε και γνωρίζω πάρα πολύ καλά ότι η στελέχωση των νοσοκομείων με νέο προσωπικό αποτελεί αδήριτη ανάγκη. Οι ρυθμίσεις για παράταση της εκπαίδευσης των ιατρών στις ΜΕΘ και στις ΜΕΝ για δύο χρόνια, όπως και η παράταση συμβάσεων των ειδικευομένων, δεν αποτελούν λύση στο πρόβλημα. Χρειαζόμαστε διορισμούς.

Σας παραθέτω, κύριοι Υπουργοί -σας αφορά και τους δύο- το σημερινό και χθεσινό πρωτοσέλιδο της εφημερίδας «ΕΛΕΥΘΕΡΙΑ» της Λάρισας, η οποία ξέρετε είναι από τις μεγαλύτερες επαρχιακές εφημερίδες. Έχει πρωτοσέλιδο: «Ανοίξτε όλα τα χειρουργεία στο Πανεπιστημιακό Νοσοκομείο Λάρισας» και επιρρίπτει ευθύνες στην πολιτική ηγεσία του Υπουργείου. Και σήμερα, μαζί και ο πρύτανης του Πανεπιστημίου Θεσσαλίας: «Κραυγή αγωνίας για ιατρική και Πανεπιστημιακό».

Σας τις παραθέτω. Θα τις καταθέσω αν θέλετε, να τις δείτε και είναι όλως τυχαίως.

**ΑΝΔΡΕΑΣ ΞΑΝΘΟΣ (Υπουργός Υγείας):** Η αγωνία από πού προκύπτει;

**ΧΡΗΣΤΟΣ ΚΕΛΛΑΣ:** Μα, δεν υπάρχει προσωπικό. Κλείνουν οι αίθουσες, δεν μπορούν να βάλουν τα χειρουργεία. Από τη μία μεριά να μη χειρουργούμε, από την άλλη μεριά να χειρουργείτε στο νοσοκομείο και δεν έχουμε αίθουσες και αναισθησιολόγους. Ε, δεν γίνονται όλα! Αποφασίστε τι θέλετε!

Τώρα έρχομαι σε ένα σημαντικό θέμα, κύριε Πολάκη, που αφορά νομίζω εσάς κυρίως, μιας και είστε αρμόδιος για τον ΕΟΠΥΥ. Δεν έχω τίποτα προσωπικό εγώ, ξέρετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εδώ είμαι.

**ΧΡΗΣΤΟΣ ΚΕΛΛΑΣ:** Δημιουργήθηκε το όλο πρόβλημα με την αλλαγή του ΕΚΠΥ, με την κοινή υπουργική απόφαση. Το ξέρετε, ασφαλώς, ότι από 1-11-2018 υπάρχει στάση πληρωμών προς κλινικές, κέντρα αποκατάστασης και φυσιοθεραπευτές.

Τι περιμένετε για να λυθεί αυτό; Θα φέρετε κάποια τροπολογία; Υπάρχουν σοβαρά λειτουργικά προβλήματα στις κλινικές. Διότι με την κοινή υπουργική απόφαση της 1-1-2018 ο έλεγχος των εισαγωγών γίνεται σε real time. Υπήρχε η απαραίτητη υποδομή στον ΕΟΠΥΥ, κύριε Πολάκη; Δεν υπήρχε. Υπήρχε η επιτροπή ελέγχου σε real time των εισαγωγών; Δεν υπήρχε. Από 1η Φεβρουαρίου έγινε. Τι θα γίνει με τον Νοέμβριο, Δεκέμβριο και Ιανουάριο που οι κλινικές δεν έχουν ικανοποιηθεί οικονομικά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα σας απαντήσω. Μην ταράζεστε.

**ΧΡΗΣΤΟΣ ΚΕΛΛΑΣ:** Εδώ πρέπει να ομολογήσουμε ότι ο ΕΟΠΥΥ καταβάλλει τεράστιες προσπάθειες και πραγματικά έχει φτάσει σε ένα ύψος 70%-80%. Εγώ δεν σας λέω ψέματα. Αλήθειες σας λέω. Κι αν λέω κάπου ψέματα, σας παρακαλώ να μου το πείτε. Δεν θα ήταν λογικό πρώτα να εναρμονιστούν οι υπηρεσίες του ΕΟΠΥΥ και στη συνέχεια να έρθει αυτή η αλλαγή του κανονισμού;

Για να μην πω για το παράλογο που λέει ο ΕΚΠΥ μέσα. Θα σας πω ένα απλό παράδειγμα, μιας και εδώ τυχαίνει να είμαστε όλοι γιατροί και οι δύο Υπουργοί και εγώ, αλλά και ο Πρόεδρος. Πρέπει ένα περιστατικό, μία ολική ισχίου να μείνει στην κλινική έξι-επτά μέρες για να μπορέσει μετά να κάνει εισαγωγή σε κέντρο αποκατάστασης; Σε όλο τον κόσμο είναι κοινώς αποδεκτό ότι η μείωση του κοστολογίου συνδυάζεται άμεσα με την ταχεία διακίνηση των ασθενών. Μια ολική ισχίου, λοιπόν, σε τρεις-τέσσερις μέρες μπορεί να φύγει. Γιατί πρέπει να μείνει έξι-επτά μέρες, με κόστος νοσηλείας στο δημόσιο νοσοκομείο -και δεν πιστεύω να έχετε αντίρρηση σε αυτό- πολύ υψηλότερη από το κόστος νοσηλείας σε ένα κέντρο αποκατάστασης;

Αυτά δείχνουν όχι απλά έλλειψη σχεδιασμού, αλλά προχειρότητα. Και αποστολή του ελληνικού κράτους είναι η φροντίδα της υγείας των πολιτών, σύμφωνα με το άρθρο 21, παράγραφος 3 του Συντάγματος. Με κινήσεις εμβαλωματικού τύπου δεν πρόκειται ουσιαστικά να αλλάξει κάτι.

Προτεραιότητα της παράταξής μας για την επόμενη μέρα θα είναι η πρόσληψη προσωπικού τόσο στην υγεία όσο και στην παιδεία. Παιδεία και υγεία είναι οι δύο πυλώνες που θα έχουν προτεραιότητα. Και αυτή η νέα μέρα δεν αργεί, κύριοι Υπουργοί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω το λόγο στον επόμενο ομιλητή, να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και ένας εκπαιδευτικός συνοδός τους από το Ιδιωτικό Δημοτικό Σχολείο Κανάση.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επανέρχομαι στο ζήτημα της εξέλιξης της συζήτησης μας για το συγκεκριμένο νομοσχέδιο. Βλέπετε κι εσείς από τον κατάλογο ότι υπολείπονται άλλοι είκοσι ένας-είκοσι δύο ομιλητές. Επαναλαμβάνω ότι είναι άλλοι τέσσερις Κοινοβουλευτικοί, ενδιάμεσες παρεμβάσεις Υπουργών, κλείσιμο Υπουργών, δευτερολογίες.

Να θυμίσω ότι χθες στο χρονοδιάγραμμα για τη σημερινή συνεδρίαση είχε οριστεί το πέρας της συνεδρίασης, δηλαδή ψήφιση κ.λπ. του νομοσχεδίου, για τις 14.00΄. Αυτό, με βάση τον εναπομείναντα αριθμό ομιλητών και όπως προείπα, Κοινοβουλευτικών κ.λπ., δεν πρόκειται να τηρηθεί. Θα πάμε μετά τις 15.00΄, ενδεχομένως και 16.00΄. Μακάρι να διαψευστώ.

Όμως προκειμένου να μην στερήσουμε τον λόγο από κάποιους και να μη χρειαστεί να πιέζουμε τόσο, γιατί δεν είναι ευχάριστο και στο Προεδρείο κάθε τόσο να διακόπτει ομιλητές και να τους παρακαλεί να συντομεύσουν ή τέλος πάντων να τηρούν τον χρόνο, θα πρότεινα μετά από έξι ομιλητές, δηλαδή από τον αριθμό τριάντα ένα και μετά, συγκεκριμένα είναι ο συνάδελφος κ. Ρίζος, να μειώσουμε τον χρόνο κατά τουλάχιστον ένα λεπτό για να κάνουμε εξοικονόμηση χρόνου.

Βεβαίως –και κλείνω με αυτό- θερμή παράκληση και στους Βουλευτές και στους Υπουργούς να τηρούμε τον χρόνο και να μην παρεμβαίνουμε, διότι θα αποβεί και σε βάρος της συζήτησης του συγκεκριμένου νομοσχεδίου, αλλά γνωρίζετε πολύ καλά ότι υπάρχει και νομοσχέδιο το οποίο ακολουθεί και όσο πάει πιο πίσω, τόσο θα πιέζονται και οι υπηρεσίες και κατ’ επέκταση και οι Βουλευτές και οι Υπουργοί οι οποίοι θα είναι αντίστοιχα στο νομοσχέδιο που ακολουθεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, λόγω ανειλημμένης υποχρέωσης και εξ αφορμής της τοποθέτησης του συναδέλφου, θα ήθελα να κάνω την τοποθέτησή μου τώρα ως Υπουργός. Δεν θα είναι συνολική. Ζητώ συγγνώμη και από την κ. Βάκη.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Υπουργέ. Όμως να μιλήσει πρώτα η κ. Βάκη και μετά εσείς.

Κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, μολονότι συζητούμε ένα εξαιρετικό νομοσχέδιο, εμένα θα μου επιτρέψετε να μιλήσω αποκλειστικά και μόνο για ένα θέμα, για την τροπολογία του Υπουργείου Εσωτερικών που αφορά τη διοικητική διαίρεση των δήμων, στην οποία συμπεριλαμβάνεται και η διαίρεση του Δήμου Κέρκυρας.

Κυρίες και κύριοι Βουλευτές, πάγια θέση της Αριστεράς ήταν διαχρονικά η διοικητική διαίρεση της χώρας σε μικρούς και λειτουργικούς δήμους που θα αφουγκράζονται τη φωνή των τοπικών κοινοτήτων και θα διεκδικούν την αποκέντρωσή τους από το κεντρικό κράτος.

Η βίαιη συγχώνευση δήμων που γέννησε ο «ΚΑΛΛΙΚΡΑΤΗΣ» με μοναδικό γνώμονα την εξοικονόμηση κόστους επ’ ωφέλεια του κράτους, αποξένωσε τις μικρές κοινότητες, σίγησε τη φωνή τους και αναπαρήγαγε στην τοπική αυτοδιοίκηση ένα συγκεντρωτικό μοντέλο.

Όσον αφορά στους νησιωτικούς δήμους, η καλλικράτειος αρχή «ένα νησί, ένας δήμος» δημιούργησε νησιωτικούς δήμους πολλών ταχυτήτων. Η οικονομική κρίση και τα μνημόνια είναι αλήθεια ότι εξαΰλωσαν ακόμη περισσότερο τους ήδη αναιμικούς προϋπολογισμούς και οδήγησαν στην υποστελέχωση υπηρεσιών και συνεπώς στην εκ των πραγμάτων διοικητική ανεπάρκεια και εγκατάλειψη δήμων.

Ως εκ τούτου, η θεραπεία παθογενειών και στρεβλώσεων του καλλικράτειου μοντέλου θεωρείται επιβεβλημένη. Δυστυχώς, όμως, ο τρόπος, η χρονική συγκυρία και κάποιες ιδιαιτερότητες –θα αναφερθώ σε αυτές- και προβλήματα της Κέρκυρας, που επελέγησαν από την Κυβέρνηση, δεν είναι οι πλέον ενδεδειγμένες.

Γνωρίζω ότι αυτά που θα πω θα ακουστούν κάπως αιρετικά.

Συγκεκριμένα, πρώτον, η αναμόρφωση του αυτοδιοικητικού χάρτη, κατά τη γνώμη μου, επιβάλλεται να γίνει εν συνόλω και όχι αποσπασματικά. Η διοικητική διαίρεση δήμων θα πρέπει να γίνει με μελέτες, με εκτενή διαβούλευση, με άπαντες τους φορείς της αυτοδιοίκησης, αλλά και με ενεργό εμπλοκή των τοπικών κοινωνιών και των παραγωγικών φορέων.

Δεύτερον, η διαίρεση ενός δήμου επιβάλλεται να γίνει προφανώς για να επιλυθούν και όχι για να αναπαράγονται χρόνια και χρονίζοντα προβλήματα. Συνεπώς, απαιτεί ενδελεχή επεξεργασία, σχέδιο και προίκα.

Με χαρά διαπιστώνω από την έκθεση του Γενικού Λογιστηρίου του Κράτους ότι εκταμιεύονται πόροι. Οι δήμοι προφανώς δεν οριοθετούνται με πασσάλους και δεν αρκεί ένα γραφείο για να στεγαστούν. Χρειάζονται πόρους, προσωπικό, υλικοτεχνική υποδομή και επάρκεια υπηρεσιών, προκειμένου να καταστούν λειτουργικοί και να εκπληρώσουν τον σκοπό τους. Ειδάλλως, δεν ομιλούμε περί νέων δήμων, αλλά περί Κέντρων Εξυπηρέτησης Πολιτών.

Ενίοτε κάποιες κυβερνητικές πολιτικές ή επιλογές μπορεί να βρίσκονται σε δυσαρμονία με τοπικά δίκαια και συμφέροντα. Η Κέρκυρα, είναι αλήθεια, συγκαταλέγεται στις τυχερές επιλεγείσες υπό διάσπαση περιοχές, αλλά η συγκυρία και τα προβλήματα που αντιμετωπίζει τώρα επί του παρόντος δεν επιτρέπει πανηγυρισμούς, φοβάμαι.

Άλλωστε μακριά από εμάς τοπικιστικές ιδιοτέλειες και μεγαλόστομες υποσχέσεις, αβαθείς δημαγωγίες και πονηρά κλεισίματα του ματιού. Αυτά δεν προσήκουν επ’ ουδενί σε ένα αριστερό ύφος και ήθος.

Εξηγούμαι. Τα σκουπίδια. Τα σκουπίδια προοιωνίζουν ένα ακόμη δύσκολο καλοκαίρι και δεν συνιστούν μόνο ωρολογιακή βόμβα για τη δημόσια υγεία και την οικονομία του νησιού, αλλά δυστυχώς γέννησαν και κάποια άλλα πολιτικά σκουπίδια, αυτά ακροδεξιών και φασιστικών μορφωμάτων στο μοναδικό αδειοδοτημένο χώρο του νησιού αυτήν τη στιγμή εναπόθεσης απορριμμάτων στον νότο, στον οποίο μαίνεται ένας καθημερινός ακήρυχτος πόλεμος με πολυτραυματίες τους θεσμούς και τη δημοκρατία. Δημοτικά συμβούλια συνεδριάζουν παρουσία αστυνομικών δυνάμεων, αιρετοί προπηλακίζονται, δολιοφθορές και εμπρησμοί στις εγκαταστάσεις του ΧΥΤΥ είναι στην ημερήσια διάταξη.

Αντιλαμβάνεστε, λοιπόν, ότι επ’ ουδενί δεν θα επιθυμούσα να διευκολυνθεί και η εκλογική έκφραση ακραίων ακροδεξιών μορφωμάτων στο νότιο κομμάτι, στο οποίο εκτυλίσσεται καθημερινά ένας ιδιότυπος εμφύλιος περί του ΧΥΤΥ.

Πάω σε κάποια τεχνικά θέματα και εκφράζω κάποιες αγωνίες. Διερωτάται κανείς τι μέλλει γενέσθαι αυτήν τη στιγμή και αναφέρομαι φυσικά μόνο στην Κέρκυρα με κατεπείγοντα έργα, όπως είναι αυτό της ολοκληρωμένης διαχείρισης απορριμμάτων και της λειτουργίας εργοστασίου ολοκληρωμένης διαχείρισης που βρίσκεται τώρα σε επίπεδο μελέτης όταν στους δύο μήνες προ εκλογών, με δεδομένη τη διοικητική απραξία της προεκλογικής περιόδου, προστεθεί και το μεταβατικό διάστημα από την 1η Σεπτεμβρίου του 2019 έως την 1η Μαρτίου του 2020, κατά τη διάρκεια του οποίου -διαβάζω- «θα πρέπει να καταρτιστεί ο μεταβατικός Οργανισμός Εσωτερικής Υπηρεσίας προκειμένου να προετοιμάσει την οργανωτική και υπηρεσιακή δομή των νέων δήμων, την τοποθέτηση και την ανάθεση των καθηκόντων στους υπαλλήλους».

Διερωτάται κανείς στην περίπτωση της Κέρκυρας πόσο γρήγορα θα δρομολογηθούν κατεπείγοντα έργα, όταν ο πρώην δήμος που θα τελεί υπό εκκαθάριση δεν θα έχει οικονομικό αντικείμενο για να υλοποιήσει παρεμβάσεις έως την 1η Σεπτεμβρίου που θα αναλάβει ο νέος, γιατί δεν θα έχει προϋπολογισμό. Ας υπογραμμιστεί ότι δεν υπάρχει ρύθμιση κατανομής της τακτικής κρατικής επιχορήγησης στην τροπολογία.

Επιπλέον, θα πρέπει οι εν ενεργεία δημοτικές αρχές να προχωρήσουν σε αποτίμηση περιουσιακών στοιχείων ορίζοντας ορκωτό λογιστή, ο οποίος μέχρι τις 31 Ιουλίου θα πρέπει να έχει ολοκληρώσει την απογραφή και την αποτίμηση.

Τέλος, διαπιστώνω ότι για τα συγχρηματοδοτούμενα έργα ή αυτά που χρηματοδοτούνται από το Πρόγραμμα Δημοσίων Επενδύσεων στους νέους δήμους, πράξεις και έργα που υποβλήθηκαν έως 31 Αυγούστου συνεχίζουν να εκτελούνται κανονικά. Θαυμάσια. Μόνο που αν υπήρχαν τόσο γενναιόδωροι δήμαρχοι, που θα ξεκινούσαν τώρα έργα για να τα αφήσουν προίκα στον επόμενο, θα ζούσαμε στον καλύτερο δυνατό κόσμο. Ας σημειωθεί ότι οι δημοπρατήσεις απαγορεύονται δύο μήνες πριν τις εκλογές.

Και αφού αναφέρθηκα σε γενναιοδωρία, επιτρέψτε μου να διαβάσω για τα έργα που τρέχουν τώρα. Από τη στιγμή που θα σπάσει ο δήμος θα τα συνεχίσει η Υπηρεσία Κεντρικής Κέρκυρας. Ποιος γενναιόδωρος άνθρωπος θα τα κάνει αυτά; Ποιος καλός άνθρωπος από την Υπηρεσία του Κεντρικού Δήμου θα λειτουργήσει με αλληλεγγύη και αίσθηση καθήκοντος για να τρέξει έργα στον βορρά και τον νότο;

Θα πρέπει να υπάρχουν πολιτικές που είναι οριζόντιες και υπάρχουν: νερό έργα, διαχείριση απορριμμάτων και λοιπά. Ένα ερώτημα που τίθεται είναι πώς θα λειτουργήσουν οι υπηρεσίες αυτές όταν θα υπάρχει μόνο ο μεταβατικός Οργανισμός Εσωτερικής Υπηρεσίας. Ποιος θα είναι αυτός που θα εντέλει τον κάθε υπάλληλο σε ένα πλαίσιο ρευστό και μη οριστικοποιημένο; Με τι προσωπικό θα ανταποκριθούν νομικά πρόσωπα στα νέα τους καθήκοντα, τη στιγμή που δεν πρέπει να καλύψουν έναν δήμο, αλλά τρεις διαφορετικούς; Γιατί σε αυτήν την περίπτωση δεν μπορεί να λειτουργήσει η οικονομία κλίμακας.

Κλείνω με μία ασάφεια, θα ήθελα να δω διευκρινίσεις, τι μέλλει γενέσθαι με χρέη και πρόστιμα. Παραδείγματος χάριν, πρόστιμο που υπάρχει σε εκκρεμότητα της Λευκίμμης που έχει επιβληθεί που θα ανήκει στο Δήμο της Νότιας Κέρκυρας ποιος θα το πληρώσει;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βάκη, σας παρακαλώ.

**ΦΩΤΕΙΝΗ ΒΑΚΗ:** Σε ένα λεπτό τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Όχι «ένα λεπτό»! Θα πάμε στα εννιάμισι λεπτά. Δεν βοηθάτε, κύριοι συνάδελφοι. Τι να σας πω; Κάντε ό,τι καταλαβαίνετε.

**ΦΩΤΕΙΝΗ ΒΑΚΗ:** Κυρίες και κύριοι συνάδελφοι, ξέρω ότι όλα αυτά που λέω προφανώς δεν είναι αρεστά. Εκφράζω κάποιες αγωνίες και επιφυλάξεις, διότι σε αυτήν τη θέση που βρίσκομαι, με έστειλαν κάποιοι συμπολίτες μου και θα ήθελα να μπορώ να τους κοιτάω στα μάτια.

Κλείνω, απευθυνόμενη στον Υπουργό Εσωτερικών -δεν είναι εδώ, δεν είναι επισπεύδον Υπουργείο- και λέω: Παρακαλώ πολύ, κύριε Υπουργέ, να λάβετε υπ’ όψιν τις ενστάσεις και τις επιφυλάξεις που διατύπωσα, να σημειώσετε το μείζον πρόβλημα στην Κέρκυρα, που δεν είμαι καθόλου σίγουρη στην παρούσα φάση πώς θα το θεραπεύσει η διάσπαση του δήμου. Περιμένω απαντήσεις, περιμένω βελτιώσεις για τον τρόπο.

Εύχομαι και ελπίζω να διαψευστώ, εύχομαι όλα να πάνε καλά. Όμως κάνω έκκληση να υπάρξει μέριμνα. Και όλα αυτά, ούτως ώστε το διοικητικό κενό που αναπόφευκτα υπάρχει μέχρι να παγιωθεί η λειτουργία των νέων δήμων, να μην μετατραπεί λόγω του προβλήματος των απορριμμάτων σε διοικητικό χάος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Αναπληρωτής Υπουργός Υγείας κ. Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Ζήτησα να μιλήσω νωρίτερα και λόγω της ομιλίας του συναδέλφου από τη Νέα Δημοκρατία, κ. Κέλλα, που έθεσε κάποια θέματα τα οποία νομίζω ότι χρειάζονται απάντηση, αλλά και λόγω του ότι κατά τις 13.30΄ μετά από πρόσκληση του σωματείου εργαζομένων του «Ερρίκος Ντυνάν» -αυτό το μεγάλο νοσοκομείο που τώρα είναι ιδιωτική κλινική ιδιοκτησία της Τράπεζας Πειραιώς- θα πάω να μιλήσω στους εργαζόμενους εκεί για να επιβεβαιώσω την προσπάθεια της Κυβέρνησής μας να κάνει ό,τι περνάει από το χέρι της –και ήδη γίνεται- για να επιστρέψει υπό δημόσιο έλεγχο μέσω της συνεργασίας της ελληνικής Κυβέρνησης με το Ίδρυμα Ωνάση.

Θα πω μερικά πράγματα σε σχέση με το νομοσχέδιο. Έχουν ακουστεί πολλά από χθες. Τα είπα και στις επιτροπές. Θα αναφερθώ κατ’ αρχάς στο κομμάτι που αφορά τις ιδιωτικές κλινικές. Κοιτάξτε, πρώτα απ’ όλα μπαίνει μία τάξη σε ένα άναρχο τοπίο. Μπαίνει μία τάξη! Τραβάμε μία γραμμή και από εδώ και μπρος πάμε διαφορετικά. Κατ’ αρχάς όλα τα διάσπαρτα μπαίνουν σε έναν νόμο και δημιουργούν ένα καθαρό και διαφανές πλαίσιο για το τι θα γίνεται από εδώ και μπρος.

Ξεκαθαρίζω, κύριε Κέλλα, ότι δεν πρόκειται να κλείσει καμία κλινική. Να διαβάσετε αναλυτικά το νομοσχέδιο. Αυτό το οποίο λέτε, μπορεί να σας το είπε κάποιος εξωγήινος στον Υμηττό. Μπορεί! Και οι κλινικές δεν είναι ενενήντα. Οι κλινικές είναι εκατόν πενήντα επτά. Και δεν κλείνουν οι τριάντα. Γι’ αυτό σας λέω, ποιος σας το είπε.

Εάν διαβάσετε προσεκτικά τα άρθρα, θα δείτε ότι δεν πάμε για να κλείσουμε. Ρυθμίζουμε πόσες είναι οι γενικές, πόσες είναι οι μεικτές, πόσες είναι οι ειδικές. Εκσυγχρονίζουμε το πλαίσιο του εξοπλισμού τους. Γιατί ακόμα έχουμε κάποια πράγματα λες και ζούμε στη δεκαετία του ΄70. Όλο αυτό τώρα αναπροσαρμόζεται με βάση τα σύγχρονα δεδομένα της επιστήμης και της εξέλιξης στα μηχανήματα και σε όλους τους εξοπλισμούς.

Έφυγε ο κ. Οικονόμου. Έρχεται εδώ, πετάει κάτι και φεύγει! Αυτό ήταν συμφωνημένο ότι πρέπει να περάσει η αναμόρφωση από τότε που είχαμε τους θεσμούς εδώ. Στις 21 Αυγούστου έφυγαν. Δεν είδα να αναφέρεται κανένας σας σε μία από τις βασικές ρυθμίσεις που έχει, ότι το εργασιακό καθεστώς όλου του προσωπικού που είναι απαραίτητο για τη λειτουργία των κλινικών, θα είναι σε καθεστώς εξαρτημένης εργασίας και να μην υπάρχει αυτή η κακομοιριά που είχε γίνει εκεί. Από το 2010-2011 και μετά που σταμάτησε η ροή του χρήματος από τα ασφαλιστικά ταμεία, άρχισαν να αλλάζουν τις συμβάσεις, να σταματούν τις συμβάσεις εξαρτημένης εργασίας, να τους παίρνουν με μπλοκάκι, να τους παίρνουν «μαύρους», «κίτρινους», «πράσινους» ή δεν ξέρω και εγώ τι, χαμηλώνοντας τους μισθούς τους και να τους πληρώνουν εάν και εφόσον!

Μπορούν να ξεχάσουν οι εργαζόμενοι ότι τότε έκαναν έξι μήνες ή οχτώ μήνες ή δέκα μήνες απλήρωτοι χωρίς κανέναν έλεγχο από κανέναν ελεγκτικό μηχανισμό, γιατί είχε κλείσει η στρόφιγγα λόγω των οριζόντιων περικοπών από τον ΕΟΠΥΥ; Την ίδια στιγμή που κλείνατε τη στρόφιγγα σε κλινικές που παρήγαγαν εργασία, αυξάνατε από τα 10 εκατομμύρια στα 50 εκατομμύρια τις δαπάνες για τα επιθέματα και από τα 11 εκατομμύρια πήγατε στα 48 εκατομμύρια για τις κολοστομίες. Ξεχνιούνται αυτά; Γιατί δεν τα λέτε; Είναι λες και πέσατε στον Υμηττό προχτές!

**ΧΡΗΣΤΟΣ ΚΕΛΛΑΣ:** Δεν διαφωνούμε σε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί δεν το λέτε; Είναι σωστό ή λάθος ότι από εδώ και πέρα οι εργαζόμενοι θα είναι με καθεστώς εξαρτημένης εργασίας και ότι μπορούν να είναι υπεύθυνοι επιστημονικά σε μία κλινική και όχι σε τρεις-τέσσερις, που ήταν παλαιότερα και που το είχατε επιτρέψει εσείς, για να δημιουργηθούν και καινούριες θέσεις εργασίας; Γιατί δεν λέτε αυτά που υπάρχουν μέσα στις ιδιωτικές κλινικές και το μόνο που σας έπιασε, ο διγαβρές, είναι αν βάλαμε τα 25 εκατομμύρια δραχμές ή 70.000 ευρώ το πρόστιμο στις κλινικές; Γιατί ξεσηκωθήκαν οι δικοί σας; Υπάρχει το θεσμικό πλαίσιο το οποίο απαγορεύει το να απασχολούνται πανεπιστημιακοί ή ιατροί του ΕΣΥ στις ιδιωτικές κλινικές. Δεν υπάρχει αυτό; Έχει καταργηθεί και δεν το έχω πάρει χαμπάρι;

**ΧΡΗΣΤΟΣ ΚΕΛΛΑΣ:** Αφού υπάρχει, γιατί το επαναφέρετε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί είχατε κάνει το εξής πράγμα, κύριε Κέλλα, και εσείς και οι άλλοι σοσιαλιστές σύμμαχοί σας. Είχατε βγάλει το πρόστιμο από την κλινική, αν τον απασχολεί. Άρα ποιο το αποτέλεσμα; Υπήρχε η δυνατότητα να καταγγελθεί ατομικά ο ιατρός, αλλά δεν υπήρχε η δυνατότητα να μπει πρόστιμο στην κλινική. Αυτό είχατε αφαιρέσει. Γιατί, ξέρετε, μερικά πολύ μεγάλα πράγματα γίνονται με πολύ μικρές ρυθμίσεις. Νομίζω είναι κατανοητό τι γίνεται, έτσι; Αυτό αφορά και τους ιατρούς του ΕΣΥ και τους πανεπιστημιακούς.

Μπαίνουμε σε κοινούς κανόνες, ορίζουμε ξανά την έννοια του ανεξάρτητου και αυτοτελούς κτηρίου, ότι όλοι του οι χώροι πρέπει να χρησιμοποιούνται για χρήση υγείας, να μην συνδέονται λειτουργικά οι χώροι με άλλη χρήση. Με τις νομοτεχνικές λύνουμε το θέμα που είχε δημιουργηθεί σε σχέση με τις ποινές που δεν πρέπει να έχουν αυτοί που θα είναι υπεύθυνοι των ιδιωτικών κλινικών. Εκεί ρυθμίζεται ένα ζήτημα σε σχέση με την άσκηση της δίωξης που αφορά συγκεκριμένα αδικήματα, όπως ναρκωτικά, παιδική πορνογραφία και τέτοια πράγματα, που γι’ αυτά τα αδικήματα η άσκηση δίωξης απαγορεύει το να είναι υπεύθυνοι των ιδιωτικών κλινικών. Διαμορφώνονται κάποια πράγματα με τις νομοτεχνικές που είχαν δημιουργήσει κάποια προβλήματα εκεί.

Να απαντήσω και σε κάτι άλλο γιατί τέθηκε και από χθες. Αυτό που μπαίνει με το ΕΚΑΒ και με τη νομική υποστήριξη είναι ότι, επειδή σπάνε αυγά οι διοικήσεις που έχουμε βάλει, τις έχουν τρελάνει στις μηνύσεις. Τους έχουν τρελάνει στις μηνύσεις, γιατί κάποια σωματεία χάνουν το πελατειακό καθεστώς το οποίο είχαν παλιότερα, και αλλάζουμε κάποια πράγματα σε κάποιες εταιρείες απ’ έξω. Αυτό που κάνουμε -πρακτικά δεν τους καθαρίζουμε- είναι ότι λέμε πως μπορεί να τους προσφερθεί νομική υποστήριξη από την υπηρεσία. Πού είναι το λάθος; Βάζεις ανθρώπους στον λάκκο με τα φίδια και τους λες πληρώνετε από την τσέπη σας τις μηνύσεις που θα σου κάνουν αυτοί που τους κόβεις το παντεσπάνι; Πώς το έχετε δει, δηλαδή;

**ΧΡΗΣΤΟΣ ΚΕΛΛΑΣ:** Στους εργαζόμενους;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σε όλους.

Ακούστε, κύριε Κέλλα, μη μου το παίζετε εμένα προστάτης των εργαζόμενων.

**ΧΡΗΣΤΟΣ ΚΕΛΛΑΣ:** Δεν το παίζω.

**ΠΡΟΕΔΡΕΥΩΝ (Γεώργιος Λαμπρούλης):** Μην κάνετε διάλογο, παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και στα νοσοκομεία του ΕΣΥ και σε όλες τις υπηρεσίες όταν υπάρχει προσφυγή κάποιου ιδιώτη προς τις υπηρεσίες κ.λπ., υπάρχει νομική υποστήριξη και με αποφάσεις των διοικητικών συμβουλίων και για τους εργαζόμενους κ.λπ..

Για τις διοικήσεις τις ίδιες, για τη διοίκηση του ΕΚΑΒ δεν υπήρχε, όπως υπάρχει για τον ΕΟΠΥΥ και άλλους οργανισμούς στους οποίους προσφεύγουν διάφοροι και τους κάνουν και ατομικές μηνύσεις όχι γιατί δεν τους «πάνε» σαν πρόσωπα, αλλά γιατί δεν τους αρέσει αυτό που κάνουν σαν πολιτική.

Είπατε κάποια πράγματα προηγουμένως και θέλω να αναφερθώ και σε αυτά.

Κύριε Κέλλα μου, αυτό που λέτε με τις κλινικές, που δεν πληρώνονται κ.λπ., ναι, έχει προβλεφθεί. Υπάρχει τροπολογία η οποία δυστυχώς δεν μπόρεσε να κατατεθεί εχθές, αλλιώς θα την είχαμε ήδη υποστηρίξει. Θα κατατεθεί σήμερα στο νομοσχέδιο του Υπουργείου Αθλητισμού του κ. Βασιλειάδη. Ρυθμίζει μια σειρά από πράγματα για τον ΕΟΠΥΥ και την ΥΠΕΔΥΦΚΑ.

Ένα από αυτά τα πράγματα που ρυθμίζει είναι το μεταβατικό διάστημα από την 1 Νοεμβρίου μέχρι τις αρχές του Φλεβάρη, του μεσοδιαστήματος της εφαρμογής του νέου ΕΚΠΥ, που λέει πώς θα πληρωθούν και δίνει τη δυνατότητα, επειδή ακριβώς δεν ήταν έτοιμες όλες οι υποδομές της εφαρμογής του νέου ΕΚΠΥ, να εκκαθαριστούν οι δαπάνες που εκείνο το διάστημα έγιναν και να πληρωθούν στους παρόχους. Υπάρχει αυτό και θα κατατεθεί σήμερα γιατί χθες δεν έγινε εφικτό να κατατεθεί λόγω και της πληθώρας των άλλων τροπολογιών που υπήρξαν και που είναι καλές και σωστές τροπολογίες για το θέμα του ΕΟΠΥΥ και την πληρωμή των κλινικών.

Είπα και προηγουμένως κάποια πράγματα σε σχέση με το τι έχει καταφέρει ο ΕΟΠΥΥ αυτά τα δύο χρόνια: Από τα 2 δισεκατομμύρια ληξιπρόθεσμα, αυτή τη στιγμή πρακτικά να έχει μηδενικά ληξιπρόθεσμα. Βέβαια, κάθε αρχή και δύσκολη. Έτσι γίνεται, δεν μπορεί να γίνει αλλιώς. Δεν είναι «τα φτιάχνω όλα τέλεια και μετά ξεκινώ», γιατί έτσι δεν ξεκινάς ποτέ.

Πήραμε τις πολιτικές αποφάσεις με τον ΕΚΠΥ, κάναμε τροποποιήσεις με βάση τις προτάσεις των φορέων, έγιναν και κάποιες άλλες στοιχειώδειςτροποποιήσεις από προβλήματα που ανέκυψαν, δημιουργήθηκαν οι υλικοτεχνικές βάσεις και οι πληροφοριακές πλατφόρμες και ναι, τώρα μπορεί να λειτουργήσει και έτσι και θα προχωρήσουμε με τον ΕΟΠΥΥ και την εφαρμογή του. Μην σας νοιάζει τίποτα, εμείς δεν αφήνουμε κανέναν απλήρωτο.

Επίσης, είπατε κάποια άλλα πράγματα πάλι με τον ΕΚΠΥ, για τα Κέντρα Αποκατάστασης. Το λέω αυτό γιατί πετάτε κουβεντούλες και ο κόσμος δεν ξέρει. Ξέρουμε πάρα πολύ καλά ότι ένα πολύ μεγάλο κομμάτι -αν δείτε τη δαπάνη στα Κέντρα Αποκατάστασης- είναι 6 εκατομμύρια και είναι η δαπάνη στα ανοικτής νοσηλείας και πενήντα τόσα εκατομμύρια είναι στα κλειστής νοσηλείας.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Σας φαίνεται λογικό αυτό; Εμένα δεν μου φαίνεται καθόλου λογικό. Με τον νέο ΕΚΠΥ, λοιπόν, ναι, προσπαθούμε να ενισχυθούν τα ανοικτής νοσηλείας και μια σειρά από παθήσεις που παλαιότερα ντε και σώνει, τις περνάγαμε στην κλειστή νοσηλεία. Όχι, λοιπόν, μπορούν να αντιμετωπιστούν από τα ΚΑΑ ανοικτής νοσηλείας.

Αυτό που πετάξατε με το ισχίο δεν είναι η πραγματικότητα. Είναι ότι πάρα πολλές νόσοι με το προηγούμενο καθεστώς τις βαφτίζαμε ή τους είχαμε δώσει το δικαίωμα με τέτοιον τρόπο για κλειστή νοσηλεία, ενώ μπορούν να αντιμετωπισθούν είτε με απλή φυσικοθεραπεία κατ’ οίκον είτε με τα ΚΑΑ ανοικτής νοσηλείας.

Στο σημείο αυτό θα πω δυο κουβέντες για το ΚΕΕΛΠΝΟ: Τώρα επειδή έσκασε και η δεύτερη δίωξη και έρχονται κι άλλες -και εγώ το λέω έτσι πολύ καθαρά-έχουν καθυστερήσει την παραγωγή των πορισμάτων για το ΚΕΕΛΠΝΟ. Έχει βγει ένα εξαιρετικό πόρισμα από τη Βουλή και έχει διαβιβαστεί στον εισαγγελέα. Υπάρχουν πορίσματα τα οποία είναι σε εξέλιξη από το Σώμα των Επιθεωρητών. Βγήκε και το δεύτερο, γιατί πέρα από τους είκοσι τρεις διορισμούς του κυρίου Γεωργιάδη, βγήκαν άλλοι εβδομήντα τέσσερις διορισμοί με την ίδια συμμορία να είναι από πίσω, με άσκηση πάλι κακουργημάτων, θέμα το οποίο έχουν θάψει «ΣΚΑΪ», «ΑΝΤΕΝΝΑ», «STAR» κ.λπ.. Έρχεται και το πόρισμα, απ’ όσο ξέρω, του διαχειριστικού ελέγχου και της διαφημιστικής δαπάνης και όλων των υπόλοιπων και πραγματικά ταιριάζει χρονικά η στιγμή, ότι κλείνουμε αυτό το φαύλο παρελθόν και πάμε σε έναν νέο οργανισμό που θα είναι πραγματικά ο Οργανισμός Επιδημιολογικής Επιτήρησης της χώρας.

Σχετικά με αυτά που είπατε για το Ινστιτούτο Νεοπλασιών, ότι είχε φτιαχτεί, τι είχε φτιάξει, κύριε Κέλλα; Ξέρετε τι λέτε; Ποιος σας τα είπε αυτά; Είχαν φάει. Έτσι όπως το λέω, είχαν φάει! Είχαν φάει 1,5 εκατομμύρια ευρώ από το προϊόν του Αντικαρκινικού Εράνου και γύρω στα 2 εκατομμύρια ευρώ από ένα Πρόγραμμα ΕΣΠΑ για να φτιάξουν ένα excel το οποίο έλεγε πόσους καρκινοπαθείς είχαμε το 2009 και το 2010. Αυτή ήταν η ιστορία του Αρχείου Νεοπλασιών και προκαλώ όποιον έχει διαφορετική γνώμη επ’ αυτού.

Να επαναλάβω τα νούμερα; Είναι 1,5 εκατομμύρια ευρώ από το προϊόν του Αντικαρκινικού Εράνου, δηλαδή το κάναμε κώλυμα, και 2 εκατομμύρια από ένα Πρόγραμμα ΕΣΠΑ για να φτιάξουν ένα excel, όπου μάζεψαν τα στοιχεία της Στατιστικής Υπηρεσίας και είπαν πως κάτι έκαναν. Αυτό ήταν το Αρχείο Νεοπλασιών, η βάση που είπατε ότι έφτιαξε το ΚΕΕΛΠΝΟ. Αυτό ήταν!

Με αυτό που φτιάχνουμε τώρα θα υπάρξει στρατηγική για τον καρκίνο. Δείτε και την ανταπόκριση των επιστημόνων του χώρου σε σχέση με αυτό το πράγμα. Γιατί εμείς το προϊόν του Αντικαρκινικού Εράνου το κάναμε μετά μηχανήματα στο «Μεταξά», στο «Θεαγένειο» και στον «Άγιο Σάββα». Επίσης, αλλάξαμε ακτινοθεραπευτικά, πήραμε βραχυθεραπείες, πήραμε μαστογράφους κ.λπ.. Αυτό ήταν που κάναμε. Δεν το κάναμε διαφημιστική δαπάνη σε όλα τα site, «ellinesdimarxoi.gr», «velonakaiklosti.gr» κ.λπ., που γινόταν μέσω του ΚΕΕΛΠΝΟ για να σας λιβανίζουν. Γιατί αυτό γινόταν!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ, ολοκληρώστε.

**ΧΡΗΣΤΟΣ ΚΕΛΛΑΣ:** Όχι για μένα, πάντως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτά έχουν γίνει. Δεν αναφέρομαι προσωπικά σε εσένα, κύριε Κέλλα μου, αλλά σε πάρα πολλούς από αυτούς που κάθονται σε αυτή την «μπάντα» της πτέρυγας, διότι πολλοί συνάδελφοί σας έκαναν τον προεκλογικό τους αγώνα μέσα απ’ αυτά τα λεφτά.

Γυρνάμε σελίδα με αυτό. Ναι, το δικό μας καινούργιο κοινωνικό συμβόλαιο θα αμείβει την εργασία, δεν θα αμείβει τους ενδιάμεσους, δεν θα αμείβει μόνο το εμπόρευμα με μία υπερτιμολογημένη τεράστια τιμή για να παίρνουμε μίζα από εκεί. Πάμε για άλλο κοινωνικό συμβόλαιο.

Τι είπατε προηγουμένως και κλείσατε; Και σας ευχαριστώ για την ομιλία που κάνατε, γιατί μου δώσατε το δικαίωμα να απαντήσω σε συγκεκριμένα πράγματα. Τι είπε προχθές ο Αρχηγός σας για το πρόγραμμα της υγείας για τη Βουλή;

**ΧΡΗΣΤΟΣ ΚΕΛΛΑΣ:** Τι είπε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα πάρει, λέει, δύο χιλιάδες νοσηλευτές. Ανακοίνωσαν προχθές δέκα χιλιάδες άτομα με τετραετή προγραμματισμό. Εάν επανέλθει το 1 προς 5 ή το 1 προς 10, που είναι η νεοφιλελεύθερή σας εμμονή σε σχέση με τη μείωση…

**ΚΩΝΣΤΑΝΤΙΝΟΣ ΒΛΑΣΗΣ:** Ποια τετραετία; Αφού θα φύγετε σε λίγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ήρεμα, ήρεμα, μην ταράζεστε…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

Κύριε Υπουργέ, να κλείνουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με αυτή την εμμονή σας για τη μείωση του δημόσιου τομέα ξέρετε πού θα οδηγηθείτε; Στην πλήρη αποστελέχωση και όποιου πράγματος υπάρχει.

**ΚΩΝΣΤΑΝΤΙΝΟΣ ΒΛΑΣΗΣ:** Αφού θα φύγετε σε δύο μήνες. Τελειώνει η τετραετία σας. Δεν είστε στην αρχή. Μην τα μπερδεύουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Η τετραετία μας τελειώνει και έχουν προσληφθεί -δεν το λέει, όμως, ο «ΣΚΑΪ» που μάλλον αυτόν τον σταθμό βλέπεις κάθε πρωί- δέκα οκτώ χιλιάδες διακόσια άτομα από την αρχή της τετραετίας και άλλα πέντε χιλιάδες είναι στον δρόμο. Δεν το ξέρεις, δεν το παρατήρησες, δεν ενημερώθηκες; Ήντα κουνάς την κεφαλή σου; Αυτή είναι η πραγματικότητα. Και ανακοινώσαμε και αυτούς τους άλλους δέκα χιλιάδες με τους δυόμισι χιλιάδες, ξεκινώντας από φέτος. Τι προτεραιότητες θα δώσετε σε σχέση με τις προσλήψεις;

Με αυτούς που έχουν μπει με τον ΟΑΕΔ, με το επικουρικό προσωπικό, με τους συμβασιούχους τι θα κάνετε; Εδώ ερχόταν ο Οικονόμου και έλεγε «αυτοί είναι του συριζομαδουρισμού και την άλλη μέρα θα τους διώξουμε». Τι θα κάνετε; Για πείτε μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώνετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το πρόγραμμά σας στον χώρο της υγείας είναι ένα πράγμα: παραχώρηση στους ιδιώτες.

Εμείς βάζουμε δέκα εννιά αξονικούς που θα τους δουλέψουν εργαζόμενοι των δημόσιων νοσοκομείων και θα είχαμε τελειώσει, αν δεν είχαμε τα πήγαινε-έλα με το Ελεγκτικό Συνέδριο ή δεν θα τοποθετούνταν. Τοποθετούνται άλλοι, όμως, που έχουν παρθεί ξεχωριστά, στην Ικαρία, δεξιά, αριστερά και τα λοιπά.

Εσείς τι λέτε; «Δεν χρειάζεται να αγοράσω αξονικούς. Θα δώσω τις εξετάσεις απ’ έξω ή θα αφήσω ιδιώτη να εγκαταστήσει μηχάνημα μέσα». Αυτό είναι το πρόγραμμά σας. Παραχώρηση στον ιδιωτικό τομέα.

Ναι, έχουμε τεράστιες διαφορές και όσο περνάει ο καιρός, και να που βγήκαμε και από αυτό το «πηγάδι» που μας ρίξατε και να που βγάλαμε και τη θηλιά από τον λαιμό μας, τόσο πιο άνετα θα φαίνονται οι διαφορές.

«Καταστροφή, καταστροφή, καταστροφή» μας λέτε και χτες δανείστηκε η χώρα με δεκαετές ομόλογο με ένα από τα ιστορικά χαμηλά ποσοστά επιτοκίου. Δεν το είδατε ούτε αυτό; Έχετε ποντάρει πολλά λεφτά σε στοιχήματα, πάρα πολλά λεφτά.

«Δεν θα τελειώσει η αξιολόγηση. Θα βγει κόφτης. Δεν θα βγάλετε το καλοκαίρι. Δεν θα βγούμε από τα μνημόνια. Δεν θα βγούμε στις αγορές». Όλα έγιναν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, σας παρακαλώ τώρα. Ολοκληρώστε, όμως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έτσι, δεν θα εφαρμοστεί, δεν θα επιβεβαιωθεί και η πρόβλεψή σας περί της νίκης σας στις επόμενες εκλογές. Και ξέρετε γιατί; Γιατί υπάρχει ένα πολύ μεγάλο κομμάτι της ελληνικής κοινωνίας, τα χαμηλά κοινωνικά στρώματα, τα οποία σε σχέση με το 2015 είναι καλύτερα. Δεν τους πιάνουν, όμως, αυτούς τα ραντάρ των δημοσκοπήσεων, δεν έχουν δημόσιο λόγο, δεν έχουν την εμφανισιμότητα που έχουν κάποια κοινωνικά στρώματα ψηλά στα μεσαία στρώματα στα οποία, ναι όντως, έχουμε βάλει βαριά φορολογία αυτά τα δύο χρόνια και θα την ανακουφίσουμε σιγά-σιγά. Όμως, και τα μεσαία στρώματα, όχι τα ανώτερα, και αυτά βλέπουν την επιτάχυνση της αναπτυξιακής διαδικασίας ειδικά τον τελευταίο χρόνο και το ζούμε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Κλείστε, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γι’ αυτόν τον λόγο η Ελλάδα δεν θα ξαναγυρίσει πίσω στους γκάνγκστερ οι οποίοι την χρεοκόπησαν. Να είσαστε καλά!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μιχελογιαννάκης από τον ΣΥΡΙΖΑ.

**ΧΡΗΣΤΟΣ ΚΕΛΛΑΣ:** Κύριε Πρόεδρε, για μισό λεπτό πρέπει να απαντήσω. Για τριάντα δευτερόλεπτα. Είναι επί προσωπικού. Αναφέρθηκε πολλές φορές το όνομά μου.

**ΠΡΟΕΔΡΕΥΩΝ (Γεώργιος Λαμπρούλης):** Πρώτον, δεν αναφέρθηκε σε τίποτα προσωπικό που να σας θίγει. Δεύτερον, δεν εκτιμώ ότι παραποίησε κάτι από τα λεγόμενά σας.

**ΧΡΗΣΤΟΣ ΚΕΛΛΑΣ:** Δεν είπα ότι παραποίησε.

**ΠΡΟΕΔΡΕΥΩΝ (Γεώργιος Λαμπρούλης):** Άρα, οι δύο εκδοχές που προβλέπονται στον Κανονισμό για να σας δώσω τον λόγο επί προσωπικού δεν υφίστανται.

Κύριε Μιχελογιαννάκη, έχετε τον λόγο.

**ΧΡΗΣΤΟΣ ΚΕΛΛΑΣ:** Κύριε Πρόεδρε, θα είχα ήδη τελειώσει. Ορισμένες από τις απαντήσεις δεν είναι αληθείς και δεν μπορούμε να το αφήσουμε έτσι. Σας λέω ότι θέλω τον λόγο για τριάντα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει Κοινοβουλευτικός Εκπρόσωπος, υπάρχει ειδικός εισηγητής ο οποίος μπορεί να πάρει τον λόγο κάποια στιγμή. Σας παρακαλώ, δεν χρειάζεται κάτι περαιτέρω.

**ΧΡΗΣΤΟΣ ΚΕΛΛΑΣ:** Μα, θα είχα τελειώσει σε τριάντα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Δεν καταγράφεται τίποτα και ας σεβαστούμε τον κ. Μιχελογιαννάκη.

Κύριε Μιχελογιαννάκη, έχετε τον λόγο.

**ΑΘΑΝΑΣΙΟΣ ΜΠΟΥΡΑΣ:** Μα, κύριε Πρόεδρε, πρέπει να εξηγηθεί ποιο είναι το προσωπικό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω και εγώ, αν απαντήσει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μιχελογιαννάκη, με ακούτε; Θέλετε να μιλήσετε ή να φωνάξω τον επόμενο;

**ΧΡΗΣΤΟΣ ΚΕΛΛΑΣ:** Τριάντα δεύτερα θέλω, κύριε Πρόεδρε. Είπε ένα σωρό πράγματα, απάντησε σε μένα και δεν έχω δικαίωμα να του απαντήσω; Μας είπε ότι δεν θα κλείσει καμμία κλινική.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Κέλλα. Δεν προβλέπεται. Καθίστε κάτω. Σας παρακαλώ πολύ.

Κύριε Μιχελογιαννάκη, θα περιμένει πολύ το Προεδρείο για να αρχίσετε την ομιλία σας; Με ακούτε, κύριε Μιχελογιαννάκη; Ο χρόνος σας κυλά να ξέρετε.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, είναι πραγματικά αμαρτία σε ένα τέτοιο σωστό νομοσχέδιο για την υγεία να υπάρχει μέσα μια τροπολογία η οποία να δημιουργεί προβλήματα.

Από τον Νοέμβριο του 2018 και πιο μπροστά έστελνα επανειλημμένα επιστολές στον κ. Χαρίτση. Τον επισκέφθηκαν και επιτροπές ομάδων κατοίκων σχετικά με την αυτονομία των δήμων. Δηλαδή, μήνες πολλοί, πολλή εμμονή, πολλή δουλειά για αιτήματα δίκαια.

Και ήρθανε από τη Νέα Αλικαρνασσό. Ιστορικότητα, όπως λέτε και βάζετε επιλεκτικά. Εκπροσωπεί Ελληνισμό της Μικράς Ασίας. Ιστορικότητα, οικονομική αυτάρκεια, δημοκρατικότητα, μιας και την 1η Οκτωβρίου 2017 υπήρξε ομόφωνη απόφαση, λαϊκό δημοψήφισμα δηλαδή ομόφωνο, για επανασύσταση του δήμου. Αγρόν ηγόρασαν. Ούτε έκαναν τίποτα.

Δήμος Ζαρού. Ορεινή περιοχή. Κριτήριο που βάζουμε, όσον αφορά την αυτονομία δήμων. Μαρτυρικό χωριό, όσον αφορά το θέμα της ιστορικότητας. Έχουν χαθεί ήδη 3 εκατομμύρια από την ένωση με τον Δήμο Φαιστού. Και ήταν ένας πλεονασματικός δήμος με 400.000, με μια λίμνη, το Βότομο, που μπορεί με την επιχειρηματική και τουριστική δυναμική του να προσφέρει μεγάλα οικονομικά πλεονεκτήματα. Τα ξεχάσατε και αυτά.

Δήμος Ρούβα. Ο Δήμος Γόρτυνας δεν είναι βιώσιμος. Και όσον αφορά την επανασύσταση του Δήμου Ρούβα, πάγιο αίτημα πάλι, λαϊκό δημοψήφισμα πάλι, ομόφωνες απαντήσεις πάλι, τίποτα.

Δήμος Τυμπακίου. Χάρηκα χθες στην ομιλία του κ. Χαρίτση. Είπε ότι «εντός των μηνών αυτών θα βάλουμε και το Τυμπάκι». Το είπε χθες. Μα, έναν ολόκληρο χρόνο παλεύω, έναν χρόνο φωνάζω για την ιστορικότητα του δήμου. Από το 1879 είναι αυτόνομος. Έναν χρόνο φωνάζω ότι για να είναι βιώσιμος και παραγωγικός, πρέπει να μείνει μόνος του και όχι στην ενοποίηση. Και μας λέει τώρα «σε δύο, τρεις μήνες». Δηλαδή, σε δύο, τρεις μήνες τι θα γίνει; Και μάλιστα, βγήκαν πολλές φωνές και ακούστηκαν εδώ, ντόπιες φωνές Βουλευτών. Είναι και αμφιλεγόμενες όσον αφορά το ζήτημα της αυτονομίας τους. Και δεν παίρνει παραδείγματα δικά μας, τα οποία είναι δεδομένα.

Κύριε Πρόεδρε, θέλω να καταγραφεί στα Πρακτικά πρώτον, ότι πρέπει να ευαισθητοποιηθεί ο Υπουργός, ο οποίος λείπει, και δεύτερον, ότι εγώ δεν στηρίζω, δεν ψηφίζω τέτοια τροπολογία.

Ευχαριστώ.

((Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μιχελογιαννάκη και για την οικονομία στον χρόνο, που είναι πολύτιμη.

Τον λόγο έχει ο κ. Ντζιμάνης από τον ΣΥΡΙΖΑ.

**ΓΕΩΡΓΙΟΣ ΝΤΖΙΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, από το υπό συζήτηση νομοσχέδιο θα αναφερθώ σε δύο τροπολογίες οι οποίες αφορούν τον Νομό Κοζάνης. Η πρώτη τροπολογία του Υπουργείου Εσωτερικών αφορά τον Δήμο Σερβίων- Βελβεντού.

Ο Δήμος Σερβίων-Βελβεντού αποτελεί μια χαρακτηριστική περίπτωση αστοχίας στον χωροταξικό σχεδιασμό της χώρας που ήταν αποτέλεσμα του προγράμματος «ΚΑΛΛΙΚΡΑΤΗΣ».

Τα προβλήματα που έχουν προκύψει στην περιοχή του Βελβεντού μετά από οκτώ χρόνια εφαρμογής του «ΚΑΛΛΙΚΡΑΤΗ» είναι περισσότερα απ’ αυτά που υποτίθεται ότι θα λυνόντουσαν. Ο καποδιστριακός Δήμος Βελβεντού ήταν ένας οικονομικά εύρωστος δήμος με μηδενικά χρέη. Αποτελούσε πρότυπο μοντέλου αυτοδιοίκησης και παράδειγμα για την ανάπτυξη της ελληνικής περιφέρειας και για την παραγωγικότητα.

Οι αγροτικοί συνεταιρισμοί του όπως ο ΑΣΕΠΟΠ, ο συνεταιρισμός «Δήμητρα» και ο γυναικείος αγροτικός και βιοτεχνικός συνεταιρισμός κατέχουν σημαντική θέση στην οικονομική ανάπτυξη τόσο σε τοπικό όσο και σε πανελλαδικό επίπεδο.

Το Βελβεντό διαθέτει επίσης μακραίωνη ιστορία με μνημεία της κλασσικής, της βυζαντινής και της μεταβυζαντικής Ελλάδας. Αποτελεί δημοφιλή τουριστικό προορισμό στην περιοχή της δυτικής Μακεδονίας. Ο καποδιστριακός Δήμος Βελβεντού είχε καθημερινή συνεργασία με τους παραγωγικούς, πολιτιστικούς και αθλητικούς φορείς της περιοχής και αυτό έχει άμεση επίδραση στην ποιότητα ζωής των κατοίκων του, αλλά και στον ρυθμό ανάπτυξης που σημειώθηκε στην περιοχή.

Αυτή η ανοδική πορεία του Βελβεντού ανακόπηκε απότομα από την αναγκαστική συνένωσή του με τον Δήμο Σερβίων, τον Δήμο Καμβουνίων και την Κοινότητα Λιβαδερού.

Με τη δημιουργία του διευρυμένου δήμου Σερβίων - Βελβεντού προκλήθηκαν σοβαρά προβλήματα στην οργάνωση και λειτουργία του και εμφανίστηκαν σοβαρές οικονομικές και διοικητικές παθογένειες που επέφεραν την πλήρη αποδιοργάνωση του Βελβεντού.

Οι προσπάθειες για τη διατήρηση της ανεξαρτησίας του Βελβεντού ξεκίνησαν πολύ πριν την ψήφιση του νόμου «ΚΑΛΛΙΚΡΑΤΗ». Ήδη από το 2007 όταν σχεδιαζόταν το χωροταξικό, μάλιστα στην αρχική πρόταση του Υπουργικού Συμβουλίου για το σχέδιο «Καλλικράτης», ο Δήμος Βελβεντού είχε καταχωρηθεί ως ανεξάρτητος δήμος.

Όταν το 2010 νομοθετήθηκε η συνένωση με τον Δήμο Σερβίων, το σύνολο των κατοίκων του Βελβεντού ξεσηκώθηκε ομαδικά και οργανωμένα. Δημιούργησαν την αστική, μη κερδοσκοπική εταιρεία και μη κυβερνητική οργάνωση «Κοινωνία των πολιτών Βελβεντού» η οποία λειτουργεί από το 2010 ως λαϊκή συνέλευση των πολιτών με διοικητικό συμβούλιο και γενική συνέλευση. Ως σήμερα οι κάτοικοι πραγματοποίησαν πολυάριθμες λαϊκές συνελεύσεις στις οποίες η απόφαση ήταν διαχρονικά να παραμείνει ο Δήμος Βελβεντού ανεξάρτητος δήμος. Συγκρότησαν τη συντονιστική επιτροπή αγώνα με εκπροσώπους όλων των παραγωγικών και μαζικών φορέων του Βελβεντού. Δημιούργησαν την κίνηση γυναικών για την ανεξαρτησία του Βελβεντού. Όλα αυτά τα χρόνια έχουν διεξαχθεί πολυάριθμες εκδηλώσεις και συγκεντρώσεις στην περιοχή με στόχο την ενδυνάμωση της προσπάθειας για την ανεξαρτησία του δήμου.

Διενεργήθηκαν δύο άτυπα δημοψηφίσματα το 2010 και το 2014 για τη μη συμμετοχή του στις αυτοδιοικητικές εκλογές. Και στα δύο δημοψηφίσματα η συντριπτική πλειοψηφία τάχθηκε κατά της συμμετοχής στις εκλογές με ποσοστό 96% το 2010 και με ποσοστό 74% το 2014. Τις αποφάσεις αυτές στήριξαν οι κάτοικοι της περιοχής με την αποχή τους από τις αυτοδιοικητικές εκλογές τόσο το 2010 όσο και το 2014.

Η αντίδραση, λοιπόν, των κατοίκων δεν ήταν μεμονωμένη. Το αντίθετο. Πρόκειται για ένα διαρκές, καθολικό, ώριμο και στοιχειοθετημένο αίτημα. Για την επανασύσταση του δήμου εργάστηκαν αδιάκοπα πρωτίστως οι ίδιοι οι κάτοικοι του Βελβεντού, καθώς και οι φορείς σε όλα τα επίπεδα.

Το δημοτικό συμβούλιο του νυν Δήμου Σερβίων - Βελβεντού με την 29/2015 απόφασή του συμφώνησε ομόφωνα στη διάσπαση και την επανασύσταση του Δήμου Βελβεντού. Με την επανασύσταση του Δήμου Βελβεντού αποκαθίσταται μια μεγάλη αδικία που συντελέστηκε στην περιοχή. Είμαι βέβαιος ότι η κοινωνία του Βελβεντού θα αισθάνεται υπερήφανη για την ευόδωση του αγώνα της.

Όσον αφορά στην τροπολογία 2015/165, σχετικά με την επαναφορά της διοικητικής και περιουσιακής αυτοτέλειας σε νοσοκομεία του ΕΣΥ, έχω να επισημάνω τα εξής: Με την ανεξαρτητοποίηση των διοικήσεων των δύο νοσοκομείων του Νομού Κοζάνης, του Μαμάτσειου και του Μποδοσάκειου, θα λυθεί ένα πρόβλημα που ταλαιπωρεί την τοπική κοινωνία για μεγάλο χρονικό διάστημα.

Η ενοποίηση των δύο νοσοκομείων, όχι μόνο δεν ωφέλησε, αλλά εμπόδισε την ανάπτυξή τους με δυσμενείς συνέπειες, τόσο για τα ίδια και τους εργαζόμενους, όσο και για τους εκατό χιλιάδες κατοίκους στους οποίους παρέχουν τις υπηρεσίες τους.

Οι ανάγκες των κατοίκων του Νομού Κοζάνης για παροχή υψηλής ποιότητας υγειονομικών υπηρεσιών, καθιστά αναγκαία την αυτόνομη λειτουργία των δύο νοσοκομείων. Για μεγάλο διάστημα πολλοί κάτοικοι ταλαιπωρούνταν, διότι οι βασικές κλινικές των νοσοκομείων δεν εφημέρευαν καθημερινά, με αποτέλεσμα τη δυσχέρεια ικανοποίησης των αναγκών των κατοίκων του Νομού.

Θεωρώ ότι με αυτό το μέτρο θα αναβαθμιστεί η λειτουργία όλων των κλινικών. Σε αυτό βέβαια θα συμβάλει και η πρόσληψη ιατρικού και νοσηλευτικού προσωπικού. Συνεπώς, τα μέτρα συγχώνευσης των νοσοκομείων και των κλινικών που λήφθηκαν από τις προηγούμενες κυβερνήσεις απέτυχαν, διότι δεν ακολούθησε περαιτέρω χρηματοδότηση και πρόσληψη προσωπικού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ντζιμάνη.

Τον λόγο έχει ο κ. Γεωργαντάς και αμέσως μετά ο κ. Παναγιώταρος, ο Κοινοβουλευτικός Εκπρόσωπος της Χρυσής Αυγής.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, όταν ετοιμάστηκα για να μιλήσω σήμερα, είπα ότι θα αναφερθώ περισσότερο στο ζήτημα μιας τροπολογίας που έφερε χθες η κ. Ξενογιαννακοπούλου, που αναφέρεται στο Μητρώο Επιτελικών Στελεχών του δημοσίου.

Όμως, στη συνέχεια, είδα την τροπολογία του Υπουργού για την τιμολόγηση των φαρμάκων και σκέφτηκα ότι έχω μια υποχρέωση να αναφέρω και εγώ τις σκέψεις μου και να καταγγείλω αυτήν την τροπολογία, γιατί πέρα από όλα αυτή η τροπολογία ακυρώνει την παρουσία μου και την παρουσία όλων των συναδέλφων επί είκοσι δύο μήνες στην Εξεταστική Επιτροπή για την Υγεία.

Στην Εξεταστική Επιτροπή για την Υγεία, είκοσι δύο μήνες γινόταν μια συνεχής αναφορά, με αρνητικό βεβαίως σχολιασμό, για την επιλογή της προηγούμενης Κυβέρνησης να επιλέγει την τιμή του φαρμάκου από τον μέσο όρο των τριών χαμηλότερων τιμών της Ευρωπαϊκής Ένωσης. Και υπήρχε το επιχείρημα της πλειοψηφίας, επιχείρημα που υιοθέτησε και ο ίδιος ο Πρωθυπουργός ότι με τον τρόπο αυτό, καθώς συμμετείχε και η Ελλάδα στη διαδικασία και στον τρόπο καθορισμού των τιμών, δινόταν η δυνατότητα σε κάποιους να κερδοσκοπήσουν.

Και έρχομαι σήμερα και βλέπω ότι αυτό αλλάζει. Αυτό το οποίο καταγγέλλονταν, αυτό το οποίο λεγόταν επί είκοσι δύο μήνες στην Εξεταστική Επιτροπή για την Υγεία, αλλά και στην προκαταρτική για την «NOVARTIS», στην οποία επίσης συμμετείχα, έρχεται αυτή η Κυβέρνηση να το λύσει.

Ξέρετε, κύριοι συνάδελφοι, πώς το λύνει; Πλέον, δεν θα έχουμε τον μέσο όρο από τις τρεις χαμηλότερες τιμές από την Ευρωπαϊκή Ένωση, αλλά τον μέσο όρο από τις δύο χαμηλότερες της Ευρωζώνης. Μπορεί να καταλάβει κανένας ότι άλλο Ευρωζώνη και άλλο Ευρωπαϊκή Ένωση. Στην Ευρωπαϊκή Ένωση έχουμε και τις χώρες της παλιάς, όπως λέγαμε, Ανατολικής Ευρώπης. Καταλαβαίνετε πόσο χαμηλότερο είναι το κόστος αν μιλάς για τις τρεις τιμές από την Ευρωπαϊκή Ένωση ή για τις δύο τιμές από την Ευρωζώνη.

Πραγματικά, δεν πιστεύω αυτό που διάβασα. Δεν πιστεύω αυτό στο οποίο αυτή η Κυβέρνηση, αυτός ο Υπουργός, έρχεται και ζητάει τη συναίνεσή σας και θα έχει πολύ μεγάλο ενδιαφέρον, επειδή βλέπω ότι μιλάτε περισσότερο για τους δήμους, να απαντήσετε ακριβώς επί της ουσίας αυτού του ζητήματος. Θα κάτσω να ακούσω, να μου το αιτιολογήσετε και να μου πείτε γιατί υπάρχει πρόβλεψη για αύξηση των τιμών κατά 10%, ενώ παλαιότερα μιλούσαμε μόνο για μείωση των τιμών. Θα έχει πάρα πολύ ενδιαφέρον και για σήμερα και για αύριο και για το μέλλον, βάζοντας αποσιωπητικά. Τέλειωσε, λοιπόν, αυτό για την τροπολογία του Υπουργείου Υγείας.

Όταν τον Φεβρουάριο του 2016 ο κ. Βερναρδάκης έφερε το εμβληματικό νομοσχέδιο για το Μητρώο Επιτελικών Στελεχών του δημοσίου, τον ν.4369/2016 –έτσι τον έλεγαν, εμβληματικό- που θα αποκομματικοποιήσει και θα αλλάξει όλη τη δημόσια διοίκηση, είχε το επιχείρημα ότι με βάση αυτόν τον νόμο, από τη δεξαμενή των καλών δημοσίων υπαλλήλων με προσόντα, πλέον θα επιλέγονται όλοι οι διοικητές και οι υποδιοικητές για τα νομικά πρόσωπα δημοσίου και ιδιωτικού δικαίου, για τους οργανισμούς, για τις εταιρείες του δημοσίου.

Tότε, στα Πρακτικά της Βουλής -τα οποία έχω και θα τα καταθέσω, επειδή ήμουν εισηγητής από την πλευρά της Νέας Δημοκρατίας- είπα στον κύριο Υπουργό ένα πράγμα.

Κύριε Υπουργέ, εμείς, πέραν των γενικών γραμματέων που έχουμε μια δική μας πολιτική θέση, πράγματι στα ζητήματα αυτά, της κάλυψης των θέσεων στα νομικά πρόσωπα, δεν διαφωνούμε να χρησιμοποιηθούν οι άξιοι δημόσιοι υπάλληλοι και θα υπερψηφίσουμε το νομοθέτημα με έναν όρο: Να υπάρξει η άμεση εφαρμογή του. Αυτούς που έχετε επιλέξει ως φίλους, ως συγγενείς, ως κομματικά στελέχη, μετά από δυο-τρεις μήνες να τους αντικαταστήσετε μέσα από το μητρώο των άξιων δημοσίων υπαλλήλων.

Αυτό ήταν τον Φεβρουάριο του 2016. Σήμερα έχουμε Μάρτιο του 2019. Ούτε ένας από τα εκατοντάδες μέλη των διοικήσεων των νομικών προσώπων δημοσίου δικαίου, όπως προβλέπονται στο άρθρο 8 του ν.4369/2016, δεν έχει επιλεγεί από το Μητρώο Επιτελικών Στελεχών του δημοσίου. Ούτε ένας δημόσιος υπάλληλος δεν κρίθηκε άξιος απ’ αυτήν την Κυβέρνηση, για να μπορέσει να είναι στα διοικητικά συμβούλια αυτών των νομικών προσώπων και με τροπολογία, η οποία ήρθε σήμερα, μετατίθεται ο χρόνος κάλυψης των όποιων κενών θέσεων για τέλος του 2019, δηλαδή για μια άλλη κυβέρνηση.

Τέτοια υποκρισία σ’ έναν δικό σας νόμο, ο οποίος δικός σας νόμος προέβλεπε δήθεν την αποκομματικοποίηση και την «εκμετάλλευση» του ανθρωπίνου δυναμικού που υπάρχει στο δημοσιοϋπαλληλικό προσωπικό, δεν την έχω ξαναδεί ποτέ! Δεν έχω ξαναδεί κυβέρνηση να ψηφίζει μόνη της έναν νόμο και τρεισήμισι χρόνια να αναβάλει την εφαρμογή του και σήμερα ουσιαστικά να την ακυρώνει.

Οι είκοσι πέντε χιλιάδες με τριάντα χιλιάδες δημόσιοι υπάλληλοι με πολλά προσόντα, με μεταπτυχιακά, με γλώσσες, με εμπειρία, που έχουν καταθέσει αιτήσεις και έχουν συμπεριληφθεί στο μητρώο θα πρέπει να αισθάνονται σήμερα ιδιαίτερα άσχημα με τον τρόπο με τον οποίο τους αντιμετωπίζει η Κυβέρνηση.

Ένα τελευταίο, κύριε Υπουργέ -εκμεταλλεύομαι την παρουσία σας- για το νοσοκομείο του Κιλκίς. Έχω καταθέσει μια επίκαιρη ερώτηση για την έλλειψη ιατρών στο νοσοκομείο του Κιλκίς. Ευελπιστώ ότι αυτή θα συζητηθεί, γιατί μια άλλη που έκανα για τον διοικητή του νοσοκομείου Κιλκίς, ο οποίος επιλέχθηκε όχι από το Μητρώο Επιτελικών Στελεχών, αλλά με τον τρόπο της απευθείας επιλογής είτε λόγω κομματικής ιδιότητας είτε συγγενικής –προφανώς, κομματικής εν προκειμένω- δεν απαντήθηκε μετά από τρεις αναβολές τις οποίες ζητήσατε.

Θέλω να πιστεύω, όμως, ότι θα δείτε το ζήτημα της έλλειψης ιατρών στο νοσοκομείο του Κιλκίς, που οδήγησε στην αναστολή των τακτικών χειρουργείων, κάτι που δεν έχει ξαναγίνει ποτέ. Για δέκα ημέρες το νοσοκομείο του Κιλκίς δεν έκανε τακτικά χειρουργεία. Με μια επικουρική γιατρό, η οποία ήρθε τώρα, δεν λύνεται το ζήτημα για τις εφημερίες οι οποίες είναι αναγκαίες, αλλά και για τα τακτικά χειρουργεία που πρέπει να καλυφθούν.

Θα παρακαλέσω όλες αυτές οι προσλήψεις που ανακοινώνονται και εξαγγέλλονται, κάποτε να τις δούμε πραγματικά σε εφαρμογή και υλοποίηση τουλάχιστον στον τομέα της υγείας, έτσι ώστε να καλυφθούν οι κενές θέσεις. Ακούμε για προσλήψεις στην υγεία και όλα τα νοσοκομεία έχουν κενές θέσεις.

Ευχαριστώ πολύ, κύριε Πρόεδρε, για την ανοχή και τη βοήθεια που μου δώσατε, για να μπορέσω να μιλήσω εκτός της σειράς μου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και δύο συνοδοί εκπαιδευτικοί από το 21ο Γυμνάσιο Αθήνας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Κοινοβουλευτικός Εκπρόσωπος της Χρυσής Αυγής κ. Παναγιώταρος έχει τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Ας ελπίσουμε ότι στις εξαγγελίες του κ. Πολάκη για την προμήθεια περίπου είκοσι αξονικών τομογράφων, ένας εξ αυτών θα τοποθετηθεί στο νοσοκομείο της Άρτας ή της Πρέβεζας, του οποίου ο αξονικός τομογράφος συνήθως υπολειτουργεί, ενώ στο νοσοκομείο της Άρτας δεν υπάρχει καθόλου μαγνητικός τομογράφος, ώστε να πάψουν επιτέλους οι κακές γλώσσες να λένε ότι τα δυο νοσοκομεία δεν έχουν τα εν λόγω μηχανήματα, προκειμένου να κάνει χρυσές δουλειές το ιατροδιαγνωστικό κέντρο της κ. Γεροβασίλη και άλλο ένα, το οποίο βρίσκεται στην περιοχή.

Πριν πούμε κάποια πράγματα για το εν λόγω νομοσχέδιο, θα θέλαμε να αναφερθούμε στη δίωξη που ασκήθηκε χθες στην κ. Δούρου, αλλά και στους περισσότερους εκ των παρευρισκόμενων, οι οποίοι μπουρδολογούσαν στην κυριολεξία σε εκείνη την περίφημη σύσκεψη υπό τον Πρωθυπουργό κ. Τσίπρα, αμέσως μόλις είχε τελειώσει αυτή η απίστευτη πυρκαγιά στο Μάτι που κατέκαψε περισσότερους από εκατό ανθρώπους.

Και οι ίδιοι μπουρδολογούσαν και κορόιδευαν τον κόσμο σε εκείνη την περίφημη συνέντευξη Τύπου, που εδόθη τρεις μέρες μετά υπό τον κ. Τζανακόπουλο, όπου μας έλεγαν με στοιχεία της Ελληνικής Διαστημικής Υπηρεσίας και διάφορες άλλες κοτσάνες ότι υπήρχαν πολλές εστίες, ότι υπήρχε το ένα, ότι υπήρχε το άλλο, ότι η Πυροσβεστική και όλοι ανταποκρίθηκαν με τον καλύτερο δυνατό τρόπο. Τελικά, όσοι παρευρίσκονταν εκεί και είχαν μιλήσει, σχεδόν όλοι, παραπέμπονται με μία πλειάδα κατηγοριών για το απίστευτο έγκλημα, το οποίο διεπράχθη στο Μάτι.

Η «Ελληνική Αυγή για την Αττική», μιας και έρχονται και περιφερειακές και αυτοδιοικητικές εκλογές, θα παρακολουθεί –όπως παρακολουθεί όλο αυτό τον καιρό- πολύ στενά αυτή την υπόθεση. Δεν πρόκειται να αφήσουμε να πέσει τίποτα κάτω, να γλιτώσει κανένας από τους βασικούς ή άλλους υπεύθυνους αυτού του δράματος στο Μάτι.

Μιας και μιλάμε γι’ αυτό, θα θέλαμε να εκφράσουμε τη συμπάθειά μας στους συντρόφους αντιφασίστες, όπως αποκαλούνται αυτοί οι έμμισθοι ή άμισθοι υπάλληλοι του Σόρος, που μαζεύτηκαν προχθές στο Παλαιό Φάληρο -τάχα μου- για να ματαιώσουν την προγραμματισμένη εκδήλωση της «Ελληνικής Αυγής για την Αττική» με την παρουσίαση των υποψηφίων μας.

Θα σας στενοχωρήσουμε για μία ακόμα φορά και θα στεναχωρηθείτε ακόμα περισσότερο το βράδυ των αυτοδιοικητικών εκλογών σε Δήμο Αθηναίων, σε Περιφέρεια Αττικής, αλλά και αλλού, με τα αποτελέσματα τα οποία έρχονται.

Θα θέλαμε να ρωτήσουμε τι γίνεται και αν επιτέλους θα παραιτηθεί έστω και ένας άνθρωπος για λόγους ευθιξίας, τάχα μου, για τα μάτια του κόσμου για το τραγικό περιστατικό που συνέβη προχθές σε νοσοκομείο της Αττικής, όπου νοσηλευόμενος κάηκε στην κυριολεξία. Οι φωτογραφίες που είδαν το φως της δημοσιότητας ήταν τραγικές. Είχε καεί το κρεβάτι του και μαζί και αυτός ο οποίος ήταν ανήμπορος. Και δεν υπήρχε ούτε σύστημα πυρόσβεσης ούτε κανένας να τον βοηθήσει. Βλέπουμε ότι μάλλον θα γίνει κι εκεί μια ΕΔΕ, η οποία θα καταλήξει στα τάρταρα, όπως καταλήγουν οι περισσότερες.

Βλέπουμε, δυστυχώς, αυτές τις μέρες, αυτές τις εβδομάδες, αυτούς τους μήνες ένα απίστευτο –πώς να το χαρακτηρίσουμε;- πισωγύρισμα, ένα ανθελληνικό κρεσέντο από το σύνολο, δυστυχώς, του λεγόμενου –εντός πολλών εισαγωγικών- «συνταγματικού τόξου», με αφορμή τη χθεσινή συζήτηση για το δημογραφικό, με αφορμή τη σημερινή και τη χθεσινή συζήτηση εντός του ελληνικού Κοινοβουλίου για ένα άρθρο, το άρθρο 91, στο οποίο θα αναφερθούμε εντός ολίγου.

Ακούσαμε απίστευτα πράγματα, χθες για το δημογραφικό και από τον Πρωθυπουργό, αλλά και από τον Αρχηγό της Αξιωματικής Αντιπολίτευσης, όπου ενώ η πατρίδα μας καταρρέει δημογραφικά -έχουμε μία γενοκτονία εν καιρώ ειρήνης- προτείνονται λύσεις, οι οποίες είναι τουλάχιστον γελοίες, άθλιες και ανθελληνικές. Καταλήξαμε στο συμπέρασμα ότι πρέπει να ενσωματωθούν οι λαθρομετανάστες, που ειδικότερα την τελευταία πενταετία έχουν εισβάλει στην πατρίδα μας.

Είδατε πόσο ωραία τα κατάφεραν με τη μέθοδο της σαλαμοποίησης, αγαπητοί Έλληνες και Ελληνίδες, που μας παρακολουθείτε, όσοι μας παρακολουθείτε; Το 2015, όταν ξεκίνησαν τα πέντε Hot-spots είχαν πει ότι θα γίνουν πέντε στα νησιά του Αιγαίου μέχρι να εξεταστούν οι περιπτώσεις τους και ή να πάρουν άσυλο και να φύγουν ή να επιστραφούν και να γυρίσουν πίσω.

Και τι έγινε από το 2015; Έχουμε καμμιά πενηνταριά Hot-spots σε ολόκληρη την Ελλάδα με προοπτική να γίνουν άλλα τόσα. Πλέον, δεν φεύγουν, αλλά μένουν εδώ. Πού θα βρουν καλύτερες συνθήκες από άλλη χώρα της Ευρώπης; Μπορούν να είναι εδώ και να έχουν πάσης φύσεως διευκολύνσεις, όπως βοηθήματα, χρήματα, σπίτια δωρεάν. Και όλα αυτά εις βάρος των Ελλήνων πολιτών.

Έχουν δωρεάν σχολεία για τα παιδιά τους, βρεφονηπιακούς σταθμούς, όλα και ο Έλληνας πολίτης αγκομαχάει και συνεχίζει να μεταναστεύει με γοργούς ρυθμούς, με τη σειρά του, στο εξωτερικό και λέμε ότι για το δημογραφικό θα πρέπει να τους εντάξουμε προκειμένου, κάνοντας απλά μία πράξη για το πώς είναι εντός της πατρίδας μας, να δούμε ότι έχουμε θετικό πρόσημο.

Αυτά συμβαίνουν εντός της πατρίδας μας και η Νέα Δημοκρατία, η οποία -τάχα μου- κουνάει το δάχτυλο και λέει και αντιπολιτεύεται, επί της ουσίας βάζει πλάτη σε όλα τα ζητήματα, ξεκινώντας από το τρίτο μνημόνιο το καλοκαίρι του 2015, που τους δώσατε λευκή επιταγή για να κάνουν ό,τι θέλουν. Αυτό είπατε τότε, οπότε οποιαδήποτε μετέπειτα δικαιολογία σας δεν έχει απολύτως καμμία αξία.

Μετά ήρθε και το γεγονός αυτού του εθνικού ζητήματος, το οποίο νομίζατε και εσείς, κύριοι της Νέας Δημοκρατίας, ότι ο κόσμος το είχε καταπιεί, το είχε ξεχάσει, δηλαδή το ζήτημα της ονομασίας των Σκοπίων. Μόλις είδατε ότι διογκώθηκε μέσα σε ελάχιστο χρονικό διάστημα από τη συντριπτική πλειοψηφία των Ελλήνων αυτό το θέμα, πήρατε και εσείς κάποιες θέσεις διαφορετικές από την επίσημη γραμμή σας, που είναι η σύνθετη ονομασία. Μέσα σας λέγατε: «Ουφ, ο ΣΥΡΙΖΑ μας έβγαλε από τη δύσκολη θέση». Όμως, δεν πράξατε τα δέοντα, αυτά που έπρεπε να κάνετε, όταν ήταν η μεγάλη μάχη της συζήτησης εντός του Κοινοβουλίου.

Βάλατε πλάτη με κάθε δυνατό τρόπο και συνταχθήκατε μαζί με τον ΣΥΡΙΖΑ απέναντι στη Χρυσή Αυγή, που προσπαθούσε, με τους δεκαπέντε Βουλευτές που έχει, θεσμικά να κάνει ό,τι ήτο δυνατό. Κι εσείς, που θα μπορούσατε να κάνετε πολλά, δεν πράξατε απολύτως τίποτα.

Βλέπουμε ότι στο εν λόγω νομοσχέδιο έχουμε και κάποιες τροπολογίες για το σπάσιμο των δήμων. Η θέση της Χρυσής Αυγής είναι σταθερή και ξεκάθαρη εδώ και χρόνια. Ήμασταν αντίθετοι σε όλες τις αυτές τις αλλαγές οι οποίες έγιναν, είτε ήταν ο «ΚΑΠΟΔΙΣΤΡΙΑΣ», ο «ΚΛΕΙΣΘΕΝΗΣ», ο «ΚΑΛΛΙΚΡΑΤΗΣ». Είμαστε υπέρ της ενίσχυσης της υπαίθρου και με όλες αυτές τις μορφές διακυβέρνησης στην τοπική αυτοδιοίκηση δεν γίνεται αυτό, αλλά δεν είναι της παρούσης.

Θα σταθούμε τώρα στο άρθρο 91 για το οποίο έχουμε ζητήσει να γίνει και ονομαστική ψηφοφορία. Είναι ένα άρθρο που δείχνετε τη διάθεσή σας για τη συνέχιση εξόντωσης των νέων παιδιών στην πατρίδα μας, διότι δεν λαμβάνετε κανένα ουσιαστικό μέτρο αποτροπής αυτής της «γάγγραινας», της μάστιγας των ναρκωτικών. Αντιθέτως, το μόνο που θέλετε είναι να διευκολύνονται όσο το δυνατόν περισσότερο και αυτοί οι οποίοι έχουν, δυστυχώς, κυλήσει στα ναρκωτικά, αλλά και οι πάσης φύσεως χρήστες.

Είναι ένα σχέδιο νόμου, όπου στο άρθρο 91 κάνετε και πρόβλεψη για την –εντός πολλών εισαγωγικών και παρενθέσεων- «εποπτευόμενη» χρήση ναρκωτικών. Και η θέσπιση αυτή προκαλεί θυμηδία, αν εκληφθεί υπ’ όψιν η νομοθετική δραστηριότητα της Κυβερνήσεως με τη χρήση της φαρμακευτικής κάνναβης, τον διαχωρισμό από την ψυχαγωγική και διάφορες άλλες ιστορίες. Και εδώ με τη μέθοδο της σαλαμοποίησης σιγά-σιγά αμβλύνεται το όλο ζήτημα για τα ναρκωτικά και σε λίγο καιρό χωρίς να το έχει καταλάβει η ελληνική κοινωνία, επί της ουσίας θα είναι ελεύθερα παντού, για όλους, με διάφορες δικαιολογίες.

Όπως είπαμε, είμαστε εντελώς αντίθετοι με το άρθρο 91. Προβλέπεται -λέτε- η δημιουργία χώρων εποπτευόμενης χρήσης για τους χρήστες υψηλού κινδύνου, με στόχο -σιγά τον στόχο!- τη μείωση του επιπολασμού των μολυσματικών ασθενειών στον πληθυσμό των χρηστών και των τοξικοεξαρτημένων, την πρόληψη και έγκαιρη παρέμβαση για την αντιμετώπιση της υπερδοσολογίας και την προετοιμασία τους για ένταξη σε προγράμματα θεραπείας.

Το εν λόγω άρθρο πρέπει να αποσυρθεί. Κατ’ αρχάς είναι αντίθετοι όλοι, οι τοπικές κοινωνίες, η επιστημονική κοινότητα, άπαντες. Συνιστά ένα πρωτοφανές παράλογο εγχείρημα- πείραμα πάνω σε ανθρώπους, το οποίο συντείνει στην περαιτέρω υποβάθμιση της αστικής ζωής. Αποτελεί δε κι ένα αντιεπιστημονικό, πρόχειρο και επιδερμικό ημίμετρο, το οποίο αντικατοπτρίζει φυσικά την ρηξικέλευθη, όπως λέτε, έμφορτη ιδεοληψιών και ιδεολογικών απωθημένων αντίληψη του ΣΥΡΙΖΑ.

Απορρίπτουμε διαρρήδην τέτοια ημίμετρα, στα οποία υφέρπει μία μορφή συνεργασίας του κρατικού παράγοντα με περίεργους κύκλους εμπορίας, τα οποία έχουν τραγικό αντίκτυπο στη ζωή των κατοίκων των πόλεων.

Ακόμα αναπροσαρμόζονται τα όρια για τη συνταγογράφηση οπιοειδών αναλγητικών με βάση την τρέχουσα ιατρική πραγματικότητα, τα νέα επιστημονικά δεδομένα και τις εισηγήσεις των ειδικών, με αποκλειστικό γνώμονα την ανακούφιση ογκολογικών και άλλων ασθενών. Έχουμε τοποθετηθεί σε αυτές της ανέρειστες, αντιεπιστημονικές και επικίνδυνες θέσεις πολλάκις.

Οδηγούμαστε έτσι σε αύξηση της υποβάθμισης της ήδη υποβαθμισμένης ζωής των κατοίκων και σε ενθάρρυνση της διακίνησης παράνομων ουσιών με κατοχυρωμένη την απάθεια από την Αστυνομία. Με αυτούς τους χώρους η τοξικοεξάρτηση καθιερώνεται ως δικαίωμα και όχι ως παρέκκλιση.

Συνεπώς, η Κυβέρνηση σε αγαστή συνεργασία με τις διάφορες μη κυβερνητικές οργανώσεις μεθοδεύει αυτό το έκτρωμα, με το οποίο θα μπορούν να κάνουν ελεύθερα χρήση ενέσιμων ή μη ουσιών. Καμμία λύση δεν επιτυγχάνεται, αλλά προωθείται η εγκληματικότητα εμμέσως και δημιουργούνται εστίες εντός του αστικού ιστού, όπου οι αρχές δεν θα μπορούν να επέμβουν.

Παρομοίως έχει αποτύχει στο παρελθόν η εγκατάσταση κέντρων χορήγησης μεθαδόνης του ΟΚΑΝΑ μέσα σε γειτονιές του κέντρου της πόλης. Οι μόνοι χώροι ανασχέσεως της βλάβης των τοξικοεξαρτημένων είναι τα υπάρχοντα νοσοκομεία της Αττικής και όχι διάσπαρτοι χώροι μέσα στην πόλη. Υπονομεύεται ο αγώνας απεξάρτησης και καθίστανται οι χρήστες δέσμιοι της καταστάσεώς τους.

Αυτοί είναι οι κύριοι άξονες του εν λόγω νομοσχεδίου με ιδεολογικό πρόσημο και κοινωνική σημασία, οι οποίοι έχουν ιδιαίτερη βαρύτητα. Λόγω αυτών καταψηφίζουμε αυτό το πολυσυλλεκτικό νομοσχέδιο, το οποίο εισάγει πλειάδα διατάξεων είτε με στόχο την εκδούλευση και την ευόδωση μικροπολιτικών σκοπιμοτήτων, είτε την υλοποίηση των ιδεολογικών φαντασιώσεων του ροζ νεοκομμουνισμού-συρφετού του πολυπολιτισμικού μαρξισμού.

Θα συνεχίσουμε να δίνουμε τον αγώνα μας από την κεντρική πολιτική σκηνή με τη Χρυσή Αυγή, από την τοπική αυτοδιοίκηση, όπου με τις επικείμενες εκλογές σε Δήμο Αθηναίων και σε Περιφέρεια θα δώσουμε μάχη για να καθαρίσουν οι περιοχές μας και να βοηθήσουμε αυτούς τους ανθρώπους να μπορέσουν να απεξαρτηθούν και να μην έχουμε και νέα θύματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διότι με τις πολιτικές σας –και τελειώνω, κύριε Πρόεδρε- το μόνο που καταφέρνετε είναι συνεχώς να αυξάνετε τους εξαρτημένους προς όφελος των πάσης φύσεως εμπόρων ναρκωτικών.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ρίζος από τον ΣΥΡΙΖΑ.

Μέχρι να ανέβει στο Βήμα, ανακοινώνω στο Σώμα ότι κατατέθηκε στο Προεδρείο το αίτημα της Χρυσής Αυγής για ονομαστική ψηφοφορία επί του άρθρου 91.

Ορίστε, κύριε Ρίζο, έχετε τον λόγο.

**ΔΗΜΗΤΡΙΟΣ ΡΙΖΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο έχουμε μια συστηματοποίηση, έναν εκσυγχρονισμό του πλαισίου ίδρυσης και λειτουργίας των ιδιωτικών κλινικών και ιδιαίτερα ρυθμίζονται τα θέματα εργασιακών σχέσεων.

Γίναμε μάρτυρες –ιδίως το τελευταίο διάστημα- «μαύρης» εργασίας, κλεισίματος κλινικών, απλήρωτων εργαζομένων και μιας μη σωστής λειτουργίας του ιδιωτικού τομέα στον χώρο της υγείας. Νομίζω ότι με το παρόν νομοσχέδιο θα έχουμε μια σειρά, μια κωδικοποίηση και έναν εκσυγχρονισμό όλων αυτών των προβλημάτων.

Όσον αφορά το ΕΚΑΒ, επιτέλους μπαίνει κάποια σειρά, ένας εσωτερικός κανονισμός για τις μετακινήσεις του προσωπικού του και κλείνουν κάποιες στρόφιγγες που δούλευαν καλά πολλά χρόνια τώρα.

Όσον αφορά τη δημόσια υγεία, δεν νομίζω ότι υπάρχει άνθρωπος εδώ μέσα και έξω από τον χώρο της Βουλής που να μη θεωρεί ότι ο χώρος της δημόσιας υγείας είναι άξιος προσοχής και ότι δεν έχει να δώσει τίποτα άλλο το ΚΕΕΛΠΝΟ, ότι έχει τελειώσει και άρα, πρέπει να περάσουμε παρακάτω. Το τι γίνεται στο ΚΕΕΛΠΝΟ, τι έγινε και ποιοι έχουν ευθύνες θα τα αποδώσει και η δικαιοσύνη.

Όσον αφορά το θέμα με τους ελεγχόμενους χώρους χρήσης ουσιών, ακούστηκαν και χθες το βράδυ εδώ πέρα πράγματα. Και για εμάς, όμως, είναι το πιο ουσιαστικό όλοι αυτοί οι άνθρωποι, για να μπορέσουν να κάνουν το μεγάλο βήμα της απεξάρτησης -του «στεγνού» προγράμματος ή κάποιου υποκατάστατου- να μείνουν πρώτα από όλα ζωντανοί. Και εκεί στοχεύουμε. Και δεν νομίζω ότι υπάρχει συνάδελφος ή συναδέλφισσα εδώ μέσα, πέρα και έξω από ιδεολογικές διαφορές ή αντιμετωπίσεις αυτού του θέματος, που δεν θα ψηφίσει το να μείνουν αυτοί οι άνθρωποι ζωντανοί, πρώτα από όλα.

Χθες το βράδυ γίναμε μάρτυρες κάποιων πρωτοφανών για τα δεδομένα της Βουλής δηλώσεων. Επανήλθε με μια μεγάλη ένταση αυτό που λέγαμε «μαυρογιαλούρικο» ύφος στη σχέση του Κοινοβουλίου με τις κοινωνίες μας. Ακούστηκαν πάλι τα «κατόπιν ενεργειών μας», ακούστηκαν διάφορα πράγματα, όσον αφορά ιδιαίτερα το νοσοκομείο Διδυμοτείχου και την Υγειονομική Περιφέρεια του Έβρου.

Νομίζω ότι μετά από κάμποσα χρόνια ως πρόεδρος της Ένωσης Νοσοκομειακών Γιατρών - Κέντρων Υγείας Θράκης έχουμε και κάποια εμπειρία και κάποια γνώση του χώρου.

Το νοσοκομείο Διδυμοτείχου, παρ’ όλο που ήταν συνδεδεμένο και γι’ αυτό δεν έσταξε ούτε σταγόνα τόσα χρόνια από την ουρά του γαϊδάρου, τα τελευταία χρόνια και φέτος και υπερχρηματοδοτήθηκε, παρ’ όλο που ήταν συνδεδεμένο, και σε προσωπικό ενισχύθηκε. Ιδιαίτερα για το θέμα του τεχνητού νεφρού έχουμε γίνει για δεύτερη φορά εδώ ακροατές κάποιων δηλώσεων. Παλιά το θέμα ήταν ότι πηγαίνουν οι νεφροπαθείς στην Ανδριανούπολη, γιατί δεν μπορούμε να τους νοσηλεύσουμε στην Ελλάδα. Διαψεύστηκε. Διαψεύδεται ξανά σήμερα. Υπήρχε ένας νεφρολόγος, έγιναν δύο, γίνονται δύο βάρδιες για τους νεφροπαθείς. Υπάρχει βεβαίως και ένα υπόλοιπο νεφροπαθών, το οποίο πρέπει να το περιθάλψουμε με σωστές και αξιοπρεπείς συνθήκες στον τόπο του. Και αυτό θα γίνει, όπως έγιναν όλα τα άλλα.

Δεν ακούσαμε τίποτα για τη μετατροπή του Κέντρου Υγείας Σαμοθράκης σε «Άγονο τύπου Α΄», που είχε το εξής παράδοξο: Το Περιφερειακό Ιατρείο Σαμοθράκης να είναι «Άγονο τύπου Α΄» και το Κέντρο Υγείας να μην είναι, για πάνω από δεκαπέντε χρόνια. Λύθηκε και αυτό. Και το θέμα δεν είναι μόνον ένα επιμίσθιο που παίρνουν ως «Άγονο τύπου Α΄», είναι και η ηθική ικανοποίηση των συναδέλφων, όλου του προσωπικού, που υπηρετεί και στο Περιφερειακό Ιατρείο και στο Κέντρο Υγείας Σαμοθράκης και φυσικά της τοπικής κοινωνίας.

Υπάρχουν και άλλα θέματα. Είχαμε και μία επίθεση στον συνάδελφο τον Γιώργο τον Καΐσα, τον εισηγητή του ΣΥΡΙΖΑ. Εγώ ένα μονάχα έχω να πω: Σε άνθρωπο που προσέφερε στο ιατρικό λειτούργημα -όχι επάγγελμα- για πάνω από τριάντα χρόνια στην περιοχή μας, αξίζει περισσότερος σεβασμός. Πρέπει πάντα να μετράμε αυτά που λέμε εδώ μέσα σε αυτήν την Αίθουσα. Μπορεί να είμαστε πολιτικοί αντίπαλοι, αλλά δεν είμαστε εχθροί και έτσι πρέπει να πορευόμαστε.

Θα ήθελα να κλείσω με ένα πολύ μικρό και συγκεκριμένο ζήτημα, που αφορά την κατάτμηση δήμων. Στον Νομό Έβρου υπάρχει μία τέτοια περίπτωση. Έγινε ένας διαχωρισμός περιοχών ανάμεσα στον Δήμο Σουφλίου και στον Δήμο Αλεξανδρούπολης, της περιοχής ανάμεσα στο Τυχερό, παλιό καποδιστριακό δήμο, και στις Φέρες, επίσης παλιό καποδιστριακό δήμο. Από το 2013 υπάρχει αυτή η άποψη καταγεγραμμένη, τεκμηριωμένη, αλλά δυστυχώς δεν λήφθηκε υπ’ όψιν.

Ελπίζω, πιστεύω και θέλω να πάρουμε και τη δέσμευση του Υπουργείου Εσωτερικών ότι μέσω της επιτροπής επαναξιολόγησης των καλλικρατικών δήμων θα δούμε τι θα κάνουμε και με αυτόν τον δήμο. Είναι ένας δήμος αγροτικός, καθαρόαιμος, με προοπτικές και ως τέτοιον πρέπει να τον δούμε.

Επίσης, θέλω να προσθέσω ότι είναι καιρός να λέμε τα πράγματα όπως είναι. Ο ΣΥΡΙΖΑ θέλει τους πολίτες ενεργούς, να διεκδικούν, να προτείνουν και να βρίσκουν λύσεις. Δεν τους θέλει στον καναπέ. Άρα να μην λέμε «κατόπιν ενεργειών μου» ή «κατόπιν αγώνων μου». Αυτά είναι θέματα πολιτικής βούλησης της κυβέρνησης. Τόσα χρόνια δεν υπήρξε αυτή η πολιτική βούληση -το αντίθετο μάλιστα- και δεν λύθηκαν τα προβλήματα. Τώρα που άρχισαν να λύνονται τα προβλήματα, τουλάχιστον να έχουμε την πολιτική γενναιότητα και την ευθύτητα να το παραδεχόμαστε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Θα ήθελα να κάνω ένα σχόλιο για την κατάσταση στη Βουλή, αλλά συνολικά και για την ταχύρρυθμη και ταχύτατη «εκπαίδευση» στην οποία μας έχει το τελευταίο διάστημα -όπως και πριν, αλλά τώρα έχει παραγίνει το κακό-, με δύο νομοσχέδια την ημέρα και άλλα τρία τέσσερα στις επιτροπές! Τέτοια ταχύτητα δεν την φανταζόμασταν! Και μετά μιλάτε και για κανονικότητα! Αυτό γίνεται.

Βέβαια αντιλαμβανόμαστε ότι οι υποχρεώσεις που έχετε αναλάβει σας βάζουν και σε σημείο να φέρνετε στο αθλητικό νομοσχέδιο τροπολογία με την οποία μειώνετε τη φορολογία των διανεμόμενων κερδών από 15% σε 10%. Έχουν φτωχύνει όλοι οι μέτοχοι των ανωνύμων εταιρειών, οι εφοπλιστές, οι μεγαλέμποροι, οι βιομήχανοι κ.λπ.. Είναι στην Ομόνοια και ζητιανεύουν! Και γι’ αυτό να τους απαλλάξετε, την ίδια στιγμή που μειώνετε το αφορολόγητο.

Τώρα, να μιλήσω και για το νομοσχέδιο. Είναι γεγονός ότι πρόκειται για ένα νομοσχέδιο που, όπως είπε ο εισηγητής μας ο Γιώργος Λαμπρούλης, έχει απ’ όλα. Φαίνεται σχετικά ασύνδετο, αλλά δεν είναι έτσι. Συμφωνώ με τον Υπουργό κ. Ξανθό που είπε στην επιτροπή ότι είναι συγκροτημένο. Ναι, είναι σωστό αυτό που είπε ότι συμπληρώνει σιγά σιγά ένα παζλ επεμβάσεων. Δεν είναι ούτε πρόχειρο ούτε αποσπασματικό και ας φαίνεται τέτοιο.

Κι εδώ θα θυμίσω ότι όταν έφερνε η Νέα Δημοκρατία και το ΠΑΣΟΚ τέτοια νομοσχέδια κατά τις προηγούμενες συνθέσεις της Βουλής, αυτή ήταν η κριτική του ΣΥΡΙΖΑ γιατί απέφευγε -από τότε φαινόταν πού το πάει- να κάνει σύγκρουση στη στρατηγική. Έτσι έλεγαν κάθε φορά, ότι είναι ασύνδετο, πρόχειρο, ότι δεν θα είναι αποτελεσματικό και λοιπά και λοιπά. Τώρα άλλαξαν οι ρόλοι. Τα λέει η Νέα Δημοκρατία. Γιατί ακριβώς με τη στρατηγική, παρ’ ότι καταψηφίζει, συμφωνεί και μάλιστα διαμαρτύρεται πολύ περισσότερο γιατί της έκλεψαν τη δουλειά.

Δεν κλείνει, κατά τη γνώμη μας, ούτε επουλώνει ανοιχτές πληγές, εξαιτίας της κρίσης και των μέτρων λιτότητας στο σύστημα υγείας. Και αυτό το νομοσχέδιο υλοποιεί και συμπληρώνει το παζλ της γενικότερης αντιλαϊκής πολιτικής που πράγματι ήρθε συγκεντρωμένη, με μορφή τυφώνα, με τα μνημόνια της Νέας Δημοκρατίας και του ΠΑΣΟΚ και το τρίτο μνημόνιο ΣΥΡΙΖΑ, με τη συμφωνία και όλων των άλλων αστικών κομμάτων, μια πολιτική που υπηρετούσε και υπηρετεί τα συμφέροντα του κεφαλαίου και των μονοπωλιακών ομίλων κατά την κρίση και τώρα βέβαια, στην ίδια κατεύθυνση εξυπηρετεί τα ίδια συμφέροντα και στην προσωρινή καπιταλιστική ανάκαμψη.

Πέρα από τα άλλα μέτρα που πάρθηκαν με τα μνημόνια, όπως μείωση εργατικής δύναμης, ιδιωτικοποιήσεις, και όλα τα άλλα, στον κοινωνικό τομέα τι προβλέπει η στρατηγική γενικότερα των μονοπωλιακών ομίλων, η στρατηγική δηλαδή που ήρθε και υιοθετήθηκε από όλα τα άλλα κόμματα, με τη μορφή των μνημονίων;

Να πάρουμε τον τομέα της υγείας και των κοινωνικών δαπανών. Τρεις είναι οι πλευρές. Πρώτον, μείωση και εξοικονόμηση κρατικών πόρων, ώστε να ενισχυθεί ο ιδιωτικός τομέας, το μεγάλο κεφάλαιο που επενδύει δηλαδή σε αυτόν τον τομέα, να βρεθούν χρήματα και να αποπληρωθούν χρέη που δημιούργησαν οι επιχειρηματικοί όμιλοι, ΝΑΤΟ, Ολυμπιακοί Αγώνες από το υστέρημα, βέβαια, τον ιδρώτα και το αίμα του ελληνικού λαού.

Δεύτερον, άνοιγμα του δρόμου για επενδύσεις του κεφαλαίου στον τομέα της υγείας, που ήταν νέο πεδίο κερδοφορίας με δεδομένο ότι και ο δημόσιος τομέας βυθιζόταν σιγά σιγά.

Δεν είναι τυχαίο -και όσοι δεν το ξέρουν να το πούμε- ότι μεσούσης της κρίσης μεγάλες ελληνικές τράπεζες πρότειναν σαν πιο κερδοφόρες επενδύσεις τις επενδύσεις στον τομέα της υγείας, φυσικά για το κεφάλαιο, για τους ιδιώτες. Κι έτσι έγινε. Αυξήθηκαν οι επενδύσεις σε όλο αυτό το διάστημα στον ιδιωτικό τομέα, που βέβαια πληρώνεται από τον ελληνικό λαό.

Και τρίτη πλευρά είναι και η εξασφάλιση στα κατώτατα στρώματα -στα κατεστραμμένα, αν θέλετε- υποτυπωδών παροχών υγείας, τα οποία βέβαια πληρώνει ο λαός μέσω της φορολογίας. Δηλαδή, η ονομαζόμενη κοινωνική πολιτική που μπορεί να ήταν πιο σκληρή επί Νέας Δημοκρατίας, αλλά στην ίδια κατεύθυνση είναι και τώρα, γίνεται με το χρήμα εκείνων που έχουν λίγο περισσότερα. Αυτά τα «ψίχουλα» δηλαδή τα οποία δίνονται είναι «μνημόσυνο με ξένα κόλλυβα». Θα το πω έτσι απλοϊκά.

Αυτή είναι η κοινωνική πολιτική την οποία ζει ο λαός καθημερινά, με την τραγική κατάσταση πολλές φορές στον χώρο της υγείας, όπου γιατροί με πετσοκομμένους μισθούς, με υπεράνθρωπες προσπάθειες, ηρωικές πραγματικά, καταφέρνουν ό,τι καταφέρνουν. Την ίδια στιγμή, ο ιδιωτικός τομέας απολαμβάνει τεράστια κέρδη. Από πού, αλήθεια, -για να βάλουμε ένα ερώτημα- από πού τα παίρνουν αυτά τα λεφτά;

Πρώτον, όποιος θέλει να γιατρευτεί και είναι σε δύσκολη θέση και παρέχει ο ιδιωτικός τομέας, εδώ ή έξω, καλύτερες υπηρεσίες, θα πουλήσει και το σπίτι του. Υπάρχει και παράδειγμα ζωντανό -ο κ. Πολάκης το ξέρει-, που ένας άνθρωπος για να γιατρευτεί πούλησε το ίδιο του το σπίτι. Όπως και πάρα πολλοί άλλοι εργαζόμενοι θα πουλήσουν και το σπίτι τους, θα κάνουν το παν, θα δανειστούν, για να πάνε εκεί, όταν δεν μπορούν να καλυφθούν. Αυτή είναι η μία πλευρά.

Η δεύτερη πλευρά: Από τα ασφαλιστικά ταμεία. Πάλι, δηλαδή, από τους ίδιους τους εργαζόμενους. Όταν δεν μπορείς να το κάνεις στο δημόσιο ή όταν καθυστερεί ή οτιδήποτε άλλο, υπάρχει ο ιδιωτικός τομέας που πάνε εκεί. Από πού πληρώνεται; Από τα ασφαλιστικά ταμεία. Τι είναι τα ασφαλιστικά ταμεία; Τι έχουν; Έχουν χρήμα που κλέβετε από τους ίδιους τους εργαζόμενους. Αυτή είναι, λοιπόν, η γενικότερη κατεύθυνση. Αυτήν τη στρατηγική συνολικά, με τις τρεις πλευρές που είπα, υπηρετεί και η Κυβέρνηση, ανεξάρτητα με το αν τα ντύνει με αριστερή φρασεολογία ή εάν κάνει επιμέρους θετικές ή κάποιες άλλες παρεμβάσεις.

Λέει πως έχει στρατηγικές διαφορές με τη Νέα Δημοκρατία. Και επειδή βλέπω και τον κ. Φωτήλα εδώ, κατηγόρησε τον ΣΥΡΙΖΑ για κρατικίστικες εμμονές στον τομέα της υγείας. Καλά, σοβαρολογείτε; Κάντε μια βόλτα εδώ στο Κέντρο, πιάστε τη Βασιλίσσης Σοφίας, πηγαίνετε στις λαϊκές γειτονιές, γεμάτες ιατρικές υπηρεσίες είναι! Ανθεί ο ιδιωτικός τομέας, στο Θεό…

**ΙΑΣΟΝΑΣ ΦΩΤΗΛΑΣ:** Για το παρελθόν είπα.

**ΑΘΑΝΑΣΙΟΣ ΠΑΦΙΛΗΣ:** Λέω τι λέτε και τα λέτε γιατί σας έκλεψε τη δουλειά τώρα, γιατί συνεχίζει να εξυπηρετεί στον ίδιο δρόμο αυτά τα επιχειρηματικά συμφέροντα και κάνετε ανταρτοπόλεμο σε επιμέρους ζητήματα, γιατί στα στρατηγικά δεν μπορείτε να κάνετε. Επομένως, δεν έχετε καν στρατηγικές διαφορές. Επιμέρους μπορεί να υπάρχουν, όπως υπάρχουν σε άλλα κόμματα.

Τώρα, είναι έτσι και για αυτό το νομοσχέδιο, ότι εντάσσεται σε αυτή τη γενικότερη στρατηγική; Εμείς λέμε πως είναι και θα πω ορισμένα παραδείγματα. Τα είπε αναλυτικά ο εισηγητής μας και συγκροτημένα με δέκα σημεία. Πρώτον, τα άρθρα 1 έως 47 «Αναμόρφωση του θεσμικού πλαισίου ιδιωτικών κλινικών». Τι πλαίσιο δημιουργείται; Να το πω έτσι όπως λέγεται: «…να δημιουργήσει ένα ευνοϊκό και απλοποιημένο επενδυτικό περιβάλλον». Διαβάζω επί λέξει. Άρα, είναι καραμπινάτη εξυπηρέτηση αυτών που θέλουν να επενδύσουν και δεν είναι εργαζόμενοι στον τομέα αυτών των ιδιωτικών κλινικών, ναι ή όχι; Εξυπηρετεί άμεσα αυτούς τους ομίλους; Ποιος απαιτεί να γίνει γρήγορα; Και αυτό λέγεται: «Είχαμε εκκρεμότητα που είχαμε αναλάβει στα πλαίσια της τελευταίας αξιολόγησης, να εκσυγχρονίσουμε, να εξορθολογίσουμε το πλαίσιο αδειοδότησης και λειτουργίας των κλινικών». Αυτή είναι η κατεύθυνση. Αυτά τα έχει πει ο κ. Ξανθός. Διαβάζω επί λέξει αυτά που είπε στην επιτροπή. Είναι προαπαιτούμενο, ναι ή όχι; Είναι προαπαιτούμενο. Και ποιος θέλει να το επιβάλει; Πέρα από το τι προσωπική άποψη μπορεί να έχει ο καθένας, οι μεγάλοι μας ευεργέτες, οι προστάτες της εργατικής τάξης, του λαϊκού εισοδήματος, η Ευρωπαϊκή Ένωση, δηλαδή, αυτό θέλει και αυτό επιβάλλει παντού με τη συμφωνία βέβαια και των κομμάτων που συμφωνούν με αυτήν.

Και ξέρετε, λαϊκή υγεία και κέρδη δεν συμβιβάζονται. Δεν γίνεται, πώς να το κάνουμε; Κάποιος κερδίζει και κάποιοι τον κλέβουν. Αυτή είναι η πραγματικότητα. Αυτή η περιβόητη συνύπαρξη του ιδιωτικού τομέα και του κρατικού τομέα είναι μια απάτη, γιατί και ο κρατικός τομέας δουλεύει για τον ιδιωτικό τομέα σε μεγάλο βαθμό -πέρα από ορισμένα που είπα προηγουμένως- γιατί ακριβώς εμπορεύεται με κέρδη, και μάλιστα τεράστια, ο ιδιωτικός τομέας την ανθρώπινη υγεία. Υπηρετούν, λοιπόν, ή όχι τα άρθρα 1 έως 47 τους κεφαλαιοκράτες συνολικά που θέλουν να επενδύσουν;

Δεύτερον, σύσταση «Εθνικού Οργανισμού Δημόσιας Υγείας, νομικό πρόσωπο δημοσίου δικαίου». Αυτό δεν σημαίνει τίποτα, γιατί και τα νομικά πρόσωπα δημοσίου δικαίου, σύμφωνα με τις οδηγίες της Ευρωπαϊκής Ένωσης και με την πλήρη αποδοχή των κυβερνήσεων, και αυτής, λειτουργούν με ιδιωτικοοικονομικά κριτήρια. Δεν θα βαρύνει τον κρατικό προϋπολογισμό, αλλά αντίθετα, θα συνεισφέρουν σε αυτόν. Από πού; Από πού θα είναι τα ίδια έσοδα, πέρα από τις υπηρεσίες που θα πουλάει; Από ερευνητικά, αναπτυξιακά ή εκπαιδευτικά προγράμματα.

Θα το πω απλά: Ποια είναι η γενικότερη γραμμή; Δεν συμφέρουν οι έρευνες. Έχουν κόστος για τις πολυεθνικές, για μεγάλες εταιρείες, για φαρμακοβιομηχανίες κ.λπ., παρ’ ότι κάνουν.

Τι κάνει, λοιπόν, το αστικό κράτος; Βάζει τα πανεπιστήμια συνολικά να κάνουν μελέτες, βάζει εδώ τον Εθνικό Οργανισμό Δημόσιας Υγείας και υποτίθεται ότι πουλάει αυτές τις υπηρεσίες στις μεγάλες πολυεθνικές, που βέβαια δεν είναι αγαθοεργία αυτών που τις αγοράζουν. Είναι γιατί κερδίζουν περισσότερα. Ποιος πληρώνει για όλα αυτά; Πάντα πληρώνει ο ελληνικός λαός. Τα ίδια και με το Ινστιτούτο Νεοπλασιών. Πάλι στην ίδια κατεύθυνση.

Συνεχίζω με τίτλους: Ατομικός ηλεκτρονικός φάκελος. Θετικό μέτρο είναι γενικά. Το ερώτημα είναι τι στόχο έχει, δηλαδή αν έχει στόχο να καλυτερεύσει τις παρεχόμενες υπηρεσίες ή αν έχει στόχο γενικότερα και είναι γενικότερη γραμμή και παγκόσμια γραμμή -τα έχουμε πει επανειλημμένως- να ελαχιστοποιήσει τις παροχές. Τα ίδια και με τους δείκτες συνταγογράφησης, τα ίδια και με την ηλεκτρονική καταχώριση των ιατρικών εξετάσεων. Φαίνονται τέτοια μέτρα αστικού εκσυγχρονισμού, ας πούμε, αλλά σε τελευταία ανάλυση, παρ’ ότι φαίνονται, υποτάσσονται στον γενικότερο στόχο, δηλαδή στη στρατηγική που είπαμε προηγουμένως.

Χώροι εποπτευόμενης χρήσης, δηλαδή χώροι εποπτευόμενου αργού θανάτου, «ναυαγίου» νέων ανθρώπων. Όλοι συμφωνούν εκτός από το ΚΚΕ. Για το φαινόμενο των ναρκωτικών έχουμε μιλήσει επανειλημμένα και δεν μετανιώνουμε ποτέ. Ίσα - ίσα που πιο δυνατά ακόμα θα προβάλουμε τις θέσεις του ΚΚΕ. Όχι σε όλα τα ναρκωτικά! Δεν υπάρχουν «σκληρά» και «μαλακά», δεν υπάρχουν καλά και κακά. Όχι σε όλα τα ναρκωτικά, το ξαναλέμε για να το ακούσουν όσοι μας βλέπουν καθημερινά να παλεύουμε. Είναι σύνθετο φαινόμενο, αλλά έχει κοινωνικές διαστάσεις, όχι μόνο ιατρικές. Εδώ συγκρούονται δύο αντιλήψεις.

Εμείς τι λέμε και να δούμε ποιος είναι προοδευτικός, ποιος είναι σύγχρονος και ποιος είναι αναχρονιστικός; Εμείς λέμε ότι πρόοδος είναι όχι ζωή με δόσεις, αλλά ζωή ολόκληρη για τη νεολαία. Μην ψάχνει κανείς να βρει τίποτα σε παραισθήσεις, σ’ αυτόν τον δρόμο που οδηγεί στον θάνατο, αλλά να ψάξει στον αγώνα για την ανατροπή αυτής της βαρβαρότητας και ενός συστήματος που το γεννά αυτό και έχει φτάσει στα ύψη το θέμα των ναρκωτικών. Η μητρόπολη του καπιταλισμού είναι το κλασικό παράδειγμα, όπως και η Ευρωπαϊκή Ένωση, αυτή η ξεφτίλα νέων ανθρώπων που πέφτουν στα ναρκωτικά και στον θάνατο και που από πίσω κρύβονται τεράστια οικονομικά συμφέροντα. Θα το πω κυνικά. Δεν το νοιάζει το σύστημα. Καλύτερα στην πρέζα παρά στην πρώτη γραμμή του αγώνα για να ανατρέψει το σύστημα. Αυτή είναι η πραγματικότητα. Πρόοδος, λοιπόν, είναι να παλέψουμε για ολόκληρη τη ζωή και όχι για ζωή με δόσεις. Σήμερα μπορεί η κοινωνία να αντιμετωπίσει αυτό το θέμα, αλλά δεν τους ενδιαφέρει. Το ξαναλέω.

Τι λέει, λοιπόν, το σύγχρονο και σ’ αυτόν τον τομέα; Ότι είναι αναγκαίο κακό. Υπάρχει, τι να κάνουμε; Βεβαίως και υπάρχει. Κι εμείς το αναγνωρίζουμε. Έμμεσα ή άμεσα προχωράει σε νομιμοποίηση που υποτίθεται ότι η νομιμοποίηση και σε άλλες χώρες θα μείωνε την τοξικοεξάρτηση. Το αντίθετο συμβαίνει. Είναι ο δρόμος για την αύξηση και αυτό αποδείχτηκε από μελέτες του Παγκόσμιου Οργανισμού Υγείας. Τι άλλο λέει; Είναι ατομική ευθύνη.

Μάλιστα, υπάρχει και η σύγχρονη «θεωρία» ότι ο καθένας έχει ευθύνη για το σώμα του και ότι δεν μπορεί να του το επιβάλεις, ότι είναι ελεύθερος να κάνει ό,τι θέλει. Αυτό δεν είναι ελευθερία. Αυτό είναι σκλαβιά σ’ έναν κόσμο που είναι απόκοσμος κυριολεκτικά. Μάλιστα, τώρα πρέπει να δούμε τη μείωση της βλάβης.

Ας δούμε τι είναι προοδευτικό, αυτό που λέει το Κομμουνιστικό Κόμμα Ελλάδας ή αυτό που υποστηρίζετε όλοι οι υπόλοιποι; Τι λέμε εμείς, λοιπόν; Ότι σήμερα υπάρχουν δυνατότητες, ότι χρειάζεται γενναία χρηματοδότηση, πρόσληψη προσωπικού κ.λπ., ώστε να στραφεί και να αντιμετωπιστεί με τα «ξηρά» προγράμματα που είναι αποτελεσματικά μέχρι και 70% και αν υπήρχαν και άλλες προϋποθέσεις, θα έφταναν και πάρα πολύ ψηλά. Αυτό λέμε εμείς. Είναι προοδευτικό αυτό; Είναι αναχρονιστικό αυτό, δηλαδή η συγκέντρωση σε χώρους αργού θανάτου; Είναι για πολλούς λόγους. Από τη μια πλευρά είναι για να μη «μολύνεται», να κρύβεται η πραγματικότητα από τους επιχειρηματικούς ομίλους στο κέντρο λόγω τουρισμού και όλα τα υπόλοιπα και από την άλλη είναι, όπως λέτε, το να εξασφαλιστούν κάποιες συνθήκες υγιεινής κ.λπ..

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Γιατί αυτό δεν μπορεί να γίνει ενισχύοντας όλα τα προγράμματα με γενναία χρηματοδότηση, κόβοντας από αλλού -φορολογήστε με έναν ειδικό φόρο αυτούς τους μεγάλους που έχουν, που δεν τους βάζετε τίποτα και τους τα χαρίζετε-, ώστε εκεί να υπάρξει η απεξάρτηση, η βοήθεια και στη συνέχεια η κοινωνική ένταξη; Τι λέτε;

Εκτός αυτού, υπάρχει εμπορευματοποίηση και του ανθρώπινου πόνου. ΜΚΟ, ιδιωτικές επιχειρήσεις που εμπορεύονται τον ανθρώπινο πόνο, το ανθρώπινο αδιέξοδο. Για ποιον λόγο το κάνουν αυτές οι ΜΚΟ, με χρήμα πολύ; Για την τσέπη τους το κάνουν, δεν το κάνουν για ανθρωπιστικούς λόγους, ούτε το κάνουν με φιλευσπλαχνία, βγάζουν κέρδος. Και θα αναπτύσσονται τώρα και ιδιωτικά κέντρα απεξάρτησης τα οποία θα κάνουν αυτό ακριβώς, θα εμπορεύονται, θα κερδίζουν από αυτήν την τραγική κατάσταση.

Είναι, λοιπόν, αυτό προοδευτικό; Ή είναι προοδευτικό αυτό που λέμε εμείς, δηλαδή το κράτος δημόσια, δωρεάν και με υψηλότατες υπηρεσίες, με προσλήψεις, με χρηματοδότηση να αναλάβει αυτό το γιγάντιο πραγματικά και δύσκολο έργο; Μας λέτε για τη διεθνή εμπειρία. Πρώτα-πρώτα οι επιστημονικοφανείς μελέτες είναι και κατά παραγγελία. Κορυφαία ήταν αυτή όπου κατήγγειλε Ινδός ότι μας χρηματοδότησαν οι πολυεθνικές εταιρείες -και το «έθαψαν» όλα τα αστικά μέσα ενημέρωσης- για το θέμα της κλιματικής αλλαγής, για να υπερβάλουμε, ώστε να περάσουν τα δικά τους συμφέροντα. Και έγινε χαμός παγκοσμίως. Ήταν επικεφαλής αυτής της παγκόσμιας επιτροπής.

Τι λέει η διεθνής εμπειρία; Η Ολλανδία έλυσε κανένα πρόβλημα; Όχι, το αντίθετο, αυξήθηκε η τοξικοεξάρτηση. Η Ελβετία το έκλεισε γιατί είχε γίνει χώρος αργού θανάτου. Η Ελβετία, που δεν είναι σοσιαλιστική χώρα. Όχι, λοιπόν. Έχουμε αυτή την κατεύθυνση που υπηρετεί συγκεκριμένα συμφέροντα και που, σε τελευταία ανάλυση,...

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, πρέπει να κλείνετε.

**ΑΘΑΝΑΣΙΟΣ ΠΑΦΙΛΗΣ:** Θα κλείσω με αυτό, κύριε Πρόεδρε.

Το πρόβλημα οξύνεται, η κατάσταση είναι τραγική, κύριοι Υπουργοί. Στα σχολεία παιδιά δεκατριών, δεκατεσσάρων και δεκαπέντε χρονών στο διάλειμμα κάνουν μπάφο. Το ξέρετε αυτό; Τα είπα και στον Γαβρόγλου, τον Υπουργό. Τα ξέρετε; Πού ζείτε; Ο Κώστας Αρβανίτης τα έλεγε που είναι στο ΚΕΘΕΑ. Βλέπεις παιδιά στην Πετρούπολη και σε άλλες λαϊκές συνοικίες που έρχονται με τα μάτια γυρισμένα ανάποδα. Δεν έχετε συναίσθηση της πραγματικότητας. Είστε κλεισμένοι στους πύργους. Κάντε μία βόλτα να δείτε τι γίνεται.

(Θόρυβος από την πτέρυγα του ΣΥΡΙΖΑ)

Και παράλληλα -και εδώ είναι το τραγικό- πήγαν να γίνουν μαθήματα για τα καλά της κάνναβης. Υπήρξε παρέμβαση της ΚΝΕ και ματαιώθηκαν την ίδια ώρα. Ξέρετε ότι πουλάνε τσάι στα περίπτερα; Και όχι μόνο στα περίπτερα...

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, σας παρακαλώ, βοηθήστε, κλείστε. Δεν έχουμε άλλον χρόνο.

**ΑΘΑΝΑΣΙΟΣ ΠΑΦΙΛΗΣ:** Άρα, είναι ριζικές οι διαφορές μας. Η υγεία είναι κοινωνικό αγαθό, δημόσια και δωρεάν, λέει το ΚΚΕ, όχι στην επιχειρηματική δράση -εσείς υποστηρίζετε τη χυδαιότητα του εμπορεύματος, είναι στον τζόγο- και λέμε ότι η κοινωνία έχει σήμερα όλες τις δυνατότητες, αρκεί να αποφασίσει ο λαός, τα λαϊκά στρώματα, η εργατική τάξη να ανατρέψει αυτή την καπιταλιστική βαρβαρότητα, για να φτιάξει έναν κόσμο ελεύθερο από τα ναρκωτικά και όχι έναν κόσμο που είναι ελεύθερος στα ναρκωτικά, έναν κόσμο που θα παρέχει υψηλής ποιότητας υγεία, με κριτήριο τις λαϊκές ανάγκες, έναν κόσμο που θα απογειώσει τις επιστημονικές δυνατότητες της κοινωνίας, έναν κόσμο δηλαδή σοσιαλιστικό και όχι τον βάρβαρο καπιταλιστικό που υπηρετείτε.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ακούστε τώρα τι θα σας πω. Αν θέλετε να φύγετε μία κανονική ώρα την Παρασκευή, διαφορετικά θα φύγετε Σάββατο -και αυτό το λέω για να ξέρουμε από εδώ και πέρα πώς πάνε οι χρόνοι-, σε συνεννόηση με τον Πρόεδρο της Βουλής -κάποια κόμματα έχουν ενημερωθεί, η Νέα Δημοκρατία έχει ενημερωθεί για παράδειγμα- η ονομαστική ψηφοφορία θα γίνει αύριο το πρωί στις 10.00΄ με την έναρξη της συνεδρίασης. Θα ακολουθήσει, αν έχουμε τελειώσει το σημερινό νομοσχέδιο που θα αρχίσει αμέσως μόλις τελειώσει αυτό που συζητάμε τώρα -εννοώ το περί αθλητισμού- του κ. Σταθάκη.

Για να μη φτάσουμε Παρασκευή απόγευμα με το νομοσχέδιο του κ. Σταθάκη, πρέπει να τελειώσουμε ει δυνατόν στις 15.00΄ το παρόν νομοσχέδιο και να ξεκινήσουμε αμέσως το νομοσχέδιο περί Αθλητισμού, μήπως και το τελειώσουμε το βράδυ γύρω στις 12 και έτσι να έχουμε την Παρασκευή μόνο την εκδήλωση για την Παγκόσμια Ημέρα της Γυναίκας.

Κυρίες και κύριοι συνάδελφοι, πριν πάμε στον επόμενο ομιλητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα πέντε σπουδαστές από τη Σχολή Εθνικής Άμυνας με επικεφαλής το Διοικητή της Σχολής, Αντιπτέραρχο Ιπτάμενο Δημήτριο Λαμπράκη.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε με το συνάδελφο κ. Πρατσόλη από το ΣΥΡΙΖΑ. Αμέσως μετά τον λόγο θα λάβει ο κ. Λοβέρδος ως Κοινοβουλευτικός Εκπρόσωπος.

Ορίστε, κύριε Πρατσόλη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ευχαριστώ, κύριε Πρόεδρε.

Κύριοι Υπουργοί, συνήθως στη Βουλή -και αυτό με παραξενεύει σήμερα- και κυρίως από την πλευρά της Αντιπολίτευσης, μιλάμε για την πολιτική επικαιρότητα. Δεν άκουσα, όμως, τίποτα μία μέρα πριν την επιτυχή, πέρα από κάθε πρόβλεψη, έξοδο της χώρας μας στις αγορές με το καλύτερο επιτόκιο από το 2005, την εποχή των παχιών αγελάδων.

Δεν θα μπορούσα εδώ να μην τονίσω την αμηχανία τόσο της Νέας Δημοκρατίας, όσο και του ΠΑΣΟΚ βέβαια, αλλά και την πανηγυρική διάψευση, για μία ακόμα φορά, όσων τόνιζαν περιχαρείς πριν ένα μήνα ότι είμαστε σε τέταρτο μνημόνιο και δεν μπορούμε να βγούμε στις αγορές, γιατί το επιτόκιο είναι στο 4,5%. Και αυτό ήταν το βασικό τους επιχείρημα.

Είναι καιρός πια, φίλοι της Νέας Δημοκρατίας, να αποκτήσετε ένα πολιτικό αφήγημα που δεν θα διαψεύδεται την επομένη συνεχώς.

Κυρίες και κύριοι Βουλευτές, χωρίς να παραγνωρίζω τη σημασία του προτεινόμενου νομοσχεδίου για την Υγεία και τις σημαντικές ρυθμίσεις που περιέχει για την λειτουργία των ιδιωτικών κλινικών, την αντικατάσταση του ΚΕΕΛΠΝΟ, τη δυνατότητα σύστασης και λειτουργίας Εθνικών Μητρώων Ασθενών, αλλά και άλλα σημαντικά θέματα, θα τοποθετηθώ στην τροπολογία του Υπουργείου Εσωτερικών που αφορά κατατμήσεις δήμων σαν ένας άνθρωπος με πολύχρονη θητεία στην τοπική αυτοδιοίκηση.

Από τον «ΚΑΛΛΙΚΡΑΤΗ» στον «ΚΛΕΙΣΘΕΝΗ», λοιπόν: Ο ν.3852/10 προχώρησε, σε ορισμένες περιπτώσεις, σε βίαιες συνενώσεις, χωρίς να λάβει υπ’ όψιν του την παραγωγική, πολιτιστική και ιστορική βάση των συνενούμενων δήμων. Για τον λόγο αυτό είχαμε πολλές διαμαρτυρίες πριν τη ψήφιση και αστοχίες μετά την ψήφιση του. Κυρίως αυτό εκφράστηκε στα νησιά που αδιακρίτως πληθυσμού και έκτασης, αλλά και ιδιαίτερων συνθηκών, επικράτησε η άποψη «ένα νησί - ένας δήμος», χωρίς να ληφθούν υπ’ όψιν και άλλες παράμετροι, όπως η εξυπηρέτηση πολλαπλάσιου πληθυσμού ειδικότερα κατά τους θερινούς μήνες.

Ακόμη, έντονα προβλήματα είχαμε και σε ορεινούς δήμους, που πολλές φορές δεν συνεδρίαζαν δημοτικά συμβούλια, γιατί απλά τους χειμερινούς μήνες ήταν αδύνατη η επικοινωνία μεταξύ των τοπικών κοινοτήτων.

Όλα αυτά, βέβαια, δεν σημαίνουν ότι έπρεπε να παραμείνουμε στους 1.025 δήμους που είχαν οριστεί από τον «ΚΑΠΟΔΙΣΤΡΙΑ», πολλοί εκ των οποίων δεν μπορούσαν να συγκροτήσουν ούτε και στοιχειώδεις υπηρεσίες για την εξυπηρέτηση των δημοτών τους, που είναι και ο βασικός προσανατολισμός της τοπικής αυτοδιοίκησης, όπως, για παράδειγμα, τεχνικές υπηρεσίες ή οικονομικές υπηρεσίες.

Σαφώς και έπρεπε να πάμε σε μικρότερο αριθμό δήμων, ισχυρών και αποτελεσματικών.

Η εμπειρία λειτουργίας του «ΚΑΛΛΙΚΡΑΤΗ», όμως, έδειξε την ανάγκη διορθωτικών παρεμβάσεων σε επίπεδο των δήμων, έδειξε την ανάγκη να ξαναδούμε το χωροταξικό των δήμων με στόχο την καλύτερη λειτουργία τους και τη μεγαλύτερη αποτελεσματικότητα προς όφελος των πολιτών. Αυτό, όμως, πρέπει να είναι αποτέλεσμα μιας συνολικής μελέτης που θα μας δείξει τις παρεμβάσεις που πρέπει να γίνουν, έτσι ώστε να έχουμε δήμους αποτελεσματικούς, δήμους που να μπουν στην πρωτοπορία για την παραγωγική ανασυγκρότηση της χώρας και όχι δήμους - διαχειριστές μιας προαποφασισμένης πορείας, δήμους με ουσιαστικές αρμοδιότητες και σε δημοκρατική λειτουργία με κατοχυρωμένους θεσμούς λαϊκής συμμετοχής.

Στην κατεύθυνση αυτή κινείται η προτεινόμενη από την τροπολογία Επιτροπή Επανεξέτασης Διοικητικής Διαίρεσης των ΟΤΑ Α’ και Β’ βαθμού, η οποία ασφαλώς και πρέπει -ή έπρεπε, θα πω- να εξετάσει όλους τους ΟΤΑ Α’ βαθμού, και τους τριακόσιους είκοσι πέντε που υπάρχουν.

Και, βέβαια, θα συμφωνήσω με αυτό που ανέφερε χθες ο Υπουργός Εσωτερικών, για τις προτεραιότητες που πρέπει να μπουν σχετικά με το από ποιους δήμους θα πρέπει να αρχίσει η επανεξέταση, γιατί υπάρχουν αιτήματα των δημοτών.

Θέλω να θυμίσω, όμως, ότι λίγους μήνες πριν ψηφίσαμε τον «ΚΛΕΙΣΘΕΝΗ Ι», μία εμβληματική μεταρρύθμιση - σταθμό για τη δημοκρατία και τη συμμετοχή στην τοπική αυτοδιοίκηση. Η καθιέρωση της απλής αναλογικής, των δημοψηφισμάτων και άλλων παρεμβάσεων, είναι -και θα αποδειχθεί- οξυγόνο για τον χώρο. Αυτό φαίνεται μέχρι τώρα από τις υποψηφιότητες που υπάρχουν στους δήμους, ότι απελευθερώνει δυνάμεις, με κύριο χαρακτηριστικό τη συμμετοχή των πολιτών στην εκλογική διαδικασία.

Εκεί, λοιπόν, αποφασίστηκε ότι θα ακολουθήσει ο «ΚΛΕΙΣΘΕΝΗΣ ΙΙ», όπου θα δούμε ξανά τις δημόσιες πολιτικές σε συνδυασμό με τη συνταγματική Αναθεώρηση, με στόχο τον καθορισμό αρμοδιοτήτων σε κάθε βαθμίδα διοίκησης του κράτους και της αυτοδιοίκησης Α’ και Β’ βαθμού.

Σε ό,τι αφορά το χωροταξικό, θα ήταν αντικείμενο και από τον «ΚΛΕΙΣΘΕΝΗ ΙΙ», με προτεραιότητα στους νησιωτικούς και ορεινούς δήμους και όχι με επιλεκτικές αποφάσεις, που στην ουσία καταστρατηγούν την ίση μεταχείριση των κριτηρίων συνένωσης.

Θεωρώ, λοιπόν, αναγκαίο να προχωρήσει με σεβασμό στο χώρο της τοπικής αυτοδιοίκησης και των πολιτών, η μελέτη της προτεινόμενης επιτροπής, μέσα σε συνταγματικά πλαίσια, με στόχο ισχυρούς δήμους και ισχυρή τοπική αυτοδιοίκηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Πρατσόλη, σας ευχαριστώ που ολοκληρώσατε εντός του χρόνου.

Διαβάζω τώρα τους επόμενους πέντε συναδέλφους που θα λάβουν τον λόγο. Αν κάποιος δεν είναι στην Αίθουσα, να ειδοποιηθεί να έρθει. Είναι ο κ. Μπαλλής, ο κ. Πάλλης, η κ. Σταμπουλή, ο κ. Μπαλάφας και ο κ. Σεβαστάκης. Συνολικά, είστε δεκατέσσερις συνάδελφοι.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σκόπευα και σκοπεύω να ξεκινήσω την ομιλία μου στην αντίθετη κατεύθυνση από αυτή που ο προηγούμενος συνάδελφος ανέφερε.

«Ξεκινώ την ομιλία μου, υποσημειώνοντας πως είναι πολύ θετικό γεγονός ότι βγαίνουμε στις αγορές με συμφέροντες όρους. Δεν σας κατάλαβα, λοιπόν. Αυτό είναι μία αναμφισβήτητη πραγματικότητα. Όποιος δεν θέλει να τη δει, εθελοτυφλεί.» Θα μπορούσε κανείς να σας πει τώρα -αλλά ξύνεστε στη γκλίτσα του τσοπάνη- πόσο καιρό πριν έπρεπε να έχει γίνει αυτό και τι συνεπάγεται η δική σας παρουσία εδώ, επί τόσα χρόνια και ειδικά το εξάμηνο Τσίπρα-Βαρουφάκη. Δεν ήρθα, όμως, γι’ αυτόν τον λόγο εδώ.

Το σχέδιο νόμου αφορά την Υγεία. Όλοι, όμως, κυρίες και κύριοι, λέμε -μιας και ο συνάδελφός μου δίνει την ευκαιρία- ότι για να αντιμετωπιστούν τα προβλήματα που παράγονται από την υποχρέωσή μας για πρωτογενή πλεονάσματα, χρειαζόμαστε σοκαριστικούς ρυθμούς ανάπτυξης. Οι σοκαριστικοί ρυθμοί ανάπτυξης δεν συμβαδίζουν με τις πολιτικές που ανεστάλησαν, προς ώρας, λόγου χάρη στον Πειραιά, όπου συνεδρίαζε το ΚΑΣ για να κηρύξει όλη την πόλη αρχαιολογικό χώρο. Χρειάζεται προσοχή σε όλα αυτά κι όχι προβοκάτσιες. Γιατί αυτό έχει το στοιχείο της προβοκάτσιας, που δεν ξέρω ποιος την κάνει και εναντίον ποιου στρέφεται.

Χθες και εμείς ως Δημοκρατική Συμπαράταξη και το Κομμουνιστικό Κόμμα θέσαμε με ένταση ένα θέμα διαδικασίας, όχι διαδικασιολογώντας. Έχουμε αρκετή εμπειρία για να παρακάμπτουμε τις διαδικαστικές λεπτομέρειες. Το θέσαμε γιατί οι υπουργικές τροπολογίες που κατατίθενται κατά παραβίαση του Συντάγματος, κατά παραβίαση των αποφάσεων της Διάσκεψης των Προέδρων, αφού ξεκινάει η διαδικασία, συνεχίζουν να γίνονται κανόνας.

Και είπαμε ότι αυτό το θέτουμε μετ’ επιτάσεως -πέραν του προβλήματος που δημιουργεί στους Βουλευτές η ανάγκη να ενημερωθούν γρήγορα για πολλά και σοβαρά, πέραν του ότι αποφεύγεται η επεξεργασία της διαρκούς επιτροπής- γιατί τίθενται ζητήματα σχέσεων Κυβέρνησης και Βουλής. Και η Βουλή έχει την ανεξαρτησία της -όπως και να το κάνουμε- την οποία παραβιάζουν οι Υπουργοί. Και δεν είμαστε σε φάση μνημονίων, που κάποιος μας έχει βάλει το πιστόλι στον κρόταφο. Είμαστε ενώπιον μιας νομοθετικής πρωτοβουλίας ενός Υπουργείου που έχει δεκαεπτά μήνες να ασκήσει νομοθετική πρωτοβουλία και άρα, διέθετε όλο το χρόνο να προετοιμαστεί. Δεν ήρθα εδώ με λεγκαλιστική διάθεση. Ήρθα με ουσιαστική διάθεση.

Αντέτεινε ο Υπουργός, παίρνοντας τον λόγο, τις επεξεργασίες που έχουν ήδη συμβεί. Μα, δεν προκύπτει αυτό. Δεν προκύπτει ούτε και για τις τροπολογίες που ήρθαν πριν την έναρξη της συζήτησης στην Ολομέλεια, όπως ανέδειξε η τοποθέτηση δικού σας Βουλευτή.

Θα αναφέρω τρία παραδείγματα. Μία από τις τροπολογίες που κατετέθηκαν αφού είχαμε ξεκινήσει, αφορά την εκ νέου διάσπαση νοσοκομείων που είχαμε εμείς συνενώσει διοικητικά. Όταν τα συνενώναμε, είχαμε διαδηλώσεις από κληρικούς, από δικηγορικούς συλλόγους -άκουσον, άκουσον!- από εμπορικούς συλλόγους, διότι δήθεν εμείς θέλαμε να κλείσουμε τα νοσοκομεία. Διαβεβαιώναμε πως τέτοια βούληση δεν υπάρχει. Ποιος να μας ακούσει, όμως, τότε; Και ήταν ένα πετυχημένο πείραμα, μια διοικητική ένωση, που θα απήλλασσε από τα πολλά διοικητικά συμβούλια και θα βοηθούσε και στις προμήθειες.

Εγώ έφυγα μετά απ’ αυτά. Ανέλαβαν άλλοι Υπουργοί επί πολλά χρόνια. Και έρχεστε τώρα το 2019, μετά το 2018, να τα διασπάσετε αυτά, καταφανώς εν όψει εκλογών.

Εν πάση περιπτώσει, επειδή και κάποιος συνάδελφος που έρχεται από τις περιοχές αυτές θα μπορούσε να έχει και ένα επιχείρημα υπέρ, δεν έπρεπε να το έχουμε ακούσει αυτό στη διαρκή επιτροπή που επεξεργάζεται το σχέδιο νόμου; Έπρεπε! Άρα, δεν έχει λογική η καθυστέρηση, καθώς δεν συνεπάγεται μελέτες, επιτροπές, γενικά λογιστήρια. Είναι απλή η διαδικασία. Αφού είχατε την βούληση, έπρεπε να το είχατε κάνει, να είναι ενσωματωμένο στο σχέδιο νόμου ή έστω η σχετική τροπολογία να έρθει στην επιτροπή για να την επεξεργαστεί η επιτροπή. Το αποφύγατε.

Χθες για την τιμολόγηση έγινε εδώ συζήτηση -όπως διάβασα- συγκρουσιακή. Κυρίες και κύριοι Βουλευτές, και αυτό ήρθε τελευταία στιγμή. Και αυτό υπέστη -όπως λέει ο Υπουργός- επεξεργασία στην αρμόδια υποεπιτροπή. Το δέχομαι. Και ενημερώθηκα και από τον κ. Μπαργιώτα. Τα δέχομαι αυτά.

Υπάρχει, όμως, ένα ουσιαστικό επιχείρημα, το οποίο εκθέτω με τα δικά μου λόγια και την εμπειρία στην Εθνική Αντιπροσωπεία. Όταν παρέλαβα εγώ μια φαρμακευτική δαπάνη ατιθάσευτη και έπρεπε σε λίγους μήνες να την τιθασεύσω σε συνεργασία με όλες τις πλευρές του Κοινοβουλίου, στη Διαρκή Επιτροπή Κοινωνικών Υποθέσεων, με τον τότε ΣΥΡΙΖΑ παρόντα -ήταν ένας συνάδελφος από την Κρήτη, ο κ. Κριτσωτάκης- προσπαθούσαμε να βρούμε λύσεις. Ήταν η κ. Ξενογιανακοπούλου, η κ. Κατσέλη και εγώ.

Η λύση που βρέθηκε μετά από μακρές συζητήσεις, ήταν να πάμε σε προσδιορισμό τιμής με βάση τις τρεις χαμηλότερες της Ευρωπαϊκής Ένωσης, ώστε να είναι και χώρες που έχουν φθηνές τιμές. Και αυτό επικράτησε, αυτό εφαρμόστηκε. Δεν είμαι τεχνικός να σας πω το πώς. Το γεγονός, όμως, ότι οι εταιρείες δεν τσακώνονταν μεταξύ τους με βάση τον προσδιορισμό μιας τιμής -αυτό για εμένα επί δύο χρόνια που ήμουν εκεί, ήταν δείκτης, εάν κάποιον ευνοούσες, θα φώναζε ο άλλος- ήταν το κριτήριο με το οποίο προχωρήσαμε. Και έρχεστε τώρα και λέτε «…όχι της Ευρωπαϊκής Ένωσης…» -εμείς είχαμε τις τρεις χαμηλότερες της ΕΕ- «…δύο της ευρωζώνης».

Όταν περάσαμε αυτό το μέτρο, ήρθε η ευρωπαϊκή ομοσπονδία των βιομηχανιών και ακούστε μια πρόταση που μου έκανε: «Πάρ’ το πίσω και όσο χάνει το ελληνικό δημόσιο θα στο πληρώνουμε εμείς, γιατί μας επηρεάζει στις τιμές στις άλλες χώρες». Αυτό ήταν το επιχείρημά τους. Και, φυσικά, κάγχασα με το επιχείρημα και με την πρόταση. Ήταν και ανεφάρμοστη, αλλά και ύποπτη. Τώρα εδώ το κάνετε αυτό.

Και εγώ λέω: Το κάνετε γιατί προστατεύετε -σας άκουσα τι είπατε- το ελληνικό δημόσιο από το clawback. Από αυτήν την Έδρα, στην Αίθουσα αυτή, όταν εισήγαγα το clawback, έλεγα ότι πρέπει να είναι πρόσκαιρο, γιατί είναι παρέμβαση στην αγορά, διοικητική, απέξω. Δεν είναι σωστό. Επειδή, όμως, είναι ασυγχώρητοι αυτοί που συνταγογραφούν αφειδώς, ήταν εκείνη τη στιγμή -το 2012- ένα μέτρο. Έτσι το ψήφισαν οι Βουλευτές της τότε πλειοψηφίας.

Το τι έλεγε η Αριστερά; Το τι έλεγαν οι αντιπολιτεύσεις τότε; Το τι άκουγα;

Όταν το ανέφερα στη συζήτηση που είχα με τις φαρμακοβιομηχανίες, πετάχτηκαν επάνω. Το θεώρησαν πραξικοπηματικό και με χτύπησαν καταλλήλως.

Το επεκτείνατε ως Κυβέρνηση ΣΥΡΙΖΑ και ΑΝΕΛ, το πήγατε σε ελληνικά, έμαθα ότι το πήγατε σχεδόν παντού. Και λέτε τώρα: «Μα, ας κάνω τις δύο κατώτερες τιμές στην Ευρωζώνη. Τι με νοιάζει; Αφού το δημόσιο έχει το όριό του από το clawback». Σωστό. Υπάρχουν, όμως, δύο αντεπιχειρήματα.

Το clawback είναι μία παρέμβαση διοικητικής φύσης στην αγορά και όσο βγαίνεις από τα μνημόνια πρέπει να φοβάσαι ότι κάποιος θα προσφύγει εναντίον σου και θα σε κερδίσει. Διότι τι είναι εν τη ουσία; Είναι να παρέμβω αφού δεν μπορώ αλλιώς, αφού όσο κι αν έχω κάνει την ηλεκτρονική συνταγογράφηση -εγώ την έκανα- συνταγογραφεί ο άλλος. Και όσο κι αν τον περνάω πειθαρχικά, λέει «Εγώ συνταγογραφώ ακριβά φάρμακα, διότι οι ασθενείς μου είναι καρκινοπαθείς…» -λόγου χάρη- , «…άρα πρέπει να το κάνω αυτό» ή «Έχω πολύ μεγάλο αριθμό ασθενών».

Αυτό το επιχείρημα πέρασε, άντεξε και το φοβάμαι για το μέλλον. Άρα, εσείς κάνετε μια ρύθμιση, σε λίγους μήνες φεύγετε και κάποιος άλλος ίσως την υποστεί. Εδώ έχετε ένα πρόβλημα και πρέπει να μας το εξηγήσετε πώς το απαντάτε.

Και, δεύτερον, δεν είναι μόνο το δημόσιο που πληρώνει. Πληρώνουν και οι ιδιώτες. Έχουν συμμετοχή. Εγώ δεν αύξησα ούτε κατά ένα λεπτό τη συμμετοχή. Οι άλλοι την αύξησαν. Η συμμετοχή επηρεάζεται. Γιατί σε αυτό είστε αδιάφοροι; Και, εν πάση περιπτώσει, ποια είναι η εξήγηση; Γιατί το πιο απλό μέτρο, κατανοητό, που δεν μπορεί κανείς να σου πει και τίποτα, το αλλάζετε και βάζετε κάτι που μπορούμε να σας πούμε; Και εμείς μιλάμε υγιεινά, δεν μιλάμε όπως εσείς. Εμείς κάνουμε έναν πολιτικό διάλογο. Σας λέμε, «Τι έχετε να μας πείτε εδώ;». Διάβασα τι είπατε, αλλά κατά βάση το επιχείρημά σας στηρίζεται στο ότι έχετε το clawback. Και σας λέω ότι είναι ένα ασταθές επιχείρημα αυτό.

Τέλος, πάμε στην τροπολογία για την τοπική αυτοδιοίκηση. Εγώ κατάγομαι από το Ληξούρι. Ο ένας δήμος στην Κεφαλονιά ήταν αυτοκτονικός. Δεν γινόταν να βγει πέρα. Όποιος ξέρει το νησί θα τα πει αυτά. Εγώ δεν παρασύρομαι, όπως κάποιοι άλλοι συνάδελφοι του ΣΥΡΙΖΑ, από τοπικισμό, διότι αγαπάω και το Αργοστόλι. Όμως, δεν γίνεται αυτό το νησί να έχει έναν δήμο. Οι ορεινοί του όγκοι καθιστούν απαράδεκτη τη λογική του ενός δήμου. Και, φυσικά, και άλλοι συνάδελφοι, από αλλού, έχουν αντίστοιχα προβλήματα.

Έπρεπε να έρθει με τροπολογία, κύριε Χαρίτση; Γιατί να μην ερχόταν κανονικά και προ έξι, επτά, οκτώ μηνών; Τώρα αναλάβατε; Προ ενός μηνός αναλάβατε και έπρεπε να το φέρετε με τροπολογία; Διότι είναι κάτι που έχει μέσα του σπέρματα ορθού.

Βέβαια, Βουλευτής σας -δεν θέλω να αναφέρω το όνομά της, γιατί ίσως δεν θέλει και η ίδια να το πω, να παροξύνω τις εσωτερικές σχέσεις- λέει το εξής: «Κάτσε, το κάνεις τώρα; Και τα έργα που αναπτύσσονται; Οι προκηρύξεις; Τι θα γίνει εκεί; Δεν θα έχουμε διακοπές; Δεν θα έχουμε καθυστερήσεις;» Το σέβομαι. Γι’ αυτό ήταν αναγκαίο να περάσουμε από τη βάσανο της επεξεργασίας. Όμως, δεν μπορώ να αρνηθώ την ορθότητα της λύσης προβλημάτων εκεί που η γεωγραφία τα δημιουργεί τα προβλήματα αυτά.

Κύριε Υπουργέ, με είχε απασχολήσει πάρα πολύ το τραγικό φαινόμενο στους δρόμους της Αθήνας να κείνται ανθρώπινες υπάρξεις που κοιμούνται στον δρόμο και ζουν στον δρόμο.

Το πρόβλημα είχε διαστάσεις και εκεί που είχαμε ΟΚΑΝΑ, όπως στον Πειραιά. Όποιος πάει στον Πειραιά, πάει στην Τρούμπα και πάει στα μπαρ και στα εστιατόρια, πάει γιατί κάποιοι βάλαμε πλάτη και μεταφέραμε τα υποκατάστατα στα νοσοκομεία. Ο Πειραιάς καθάρισε. Και εκεί που χάνονταν περιουσίες και ανθρώπινες ζωές, είναι μια καθαρή περιοχή και πολύ αναπτυγμένη η περιοχή του Πειραιά.

Όμως, με μια υπηρεσία του ΚΕΕΛΠΝΟ αυτούς τους ανθρώπους που είχαν ό,τι ασθένειες μπορείτε να φανταστείτε μετά από παραμονή στους δρόμους ενός έτους, τους συγκεντρώσαμε, τους θεραπεύσαμε -δεν ξέρω, γιατρός δεν είμαι- ή, εν πάση περιπτώσει, τους δημιουργήσαμε όρους ζωής κάπως πιο ανθρώπινους. Τώρα, το κακό παράγινε. Δεν έχω τα πρόσωπα. Τα έσβησα, όπου υπάρχουν. Και θα καταθέσω για τα Πρακτικά αυτές τις φωτογραφίες της ντροπής. Έχει γεμίσει η Αθήνα.

Κύριε Πρόεδρε, θα ήθελα να περιμένω να έρθει ο Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Σας δίνω ακόμη ένα, δύο λεπτά, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω να είναι εδώ.

**ΠΡΟΕΔΡΕΥΩΝ (Νικήτας Κακλαμάνης):** Μηδενίζω τον χρόνο.

Σας παρακαλώ, ειδοποιήστε έναν εκ των δύο Υπουργών να έρθει μέσα και θα σας βάλω δύο επιπλέον λεπτά, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Καταθέτω, λοιπόν, για τα Πρακτικά τις συγκεκριμένες φωτογραφίες.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιας και πιάνουμε αυτό το θέμα, πρέπει να αντιμετωπιστεί, κύριε Πρόεδρε. Δεν είναι εικόνα πόλης αυτή. Έχει γεμίσει το κέντρο. Κάποιος πρέπει να το πει αυτό το πράγμα. Είναι και αυτή η δουλειά ενός Υπουργού, ενός Δημάρχου, ενός Περιφερειάρχη. Δεν είναι κατάσταση αυτή. Χρειάστηκε, συνάδελφοι, να διαμορφωθεί ειδικό αυτοκίνητο του ΕΚΑΒ, για να τους…

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, μπορείτε να πείτε αυτό που θέλετε μέσα σε δύο λεπτά.

**ΑΝΔΡΕΑΣ ΛΟΒΕΡΔΟΣ:** Λέω, λοιπόν, ότι θα πρέπει να κάνετε κάτι. Εμείς είχαμε χρησιμοποιήσει ένα ειδικό αυτοκίνητο του ΚΕΕΠΛΝΟ, το οποίο εξοπλίσαμε. Υπήρχε πρόβλημα με τους τραυματιοφορείς, γιατί δεν ήθελαν να τους ακουμπήσουν. Ήταν άνθρωποι με πάρα πολλές ασθένειες. Εν πάση περιπτώσει, με μια κατάλληλη μέθοδο -δεν είμαι γιατρός να σας πω με ποια-, τους συγκεντρώσαμε.

Μπορείτε να το κάνετε και εσείς αυτό, διότι η εικόνα της Αθήνας είναι θλιβερή.

Μιας και μιλάω για το ΚΕΕΛΠΝΟ, θέλω, κύριε Υπουργέ, να σας δώσω μια αριθμητική διάσταση. Όταν ανέλαβα, καταλάβαινα ότι δεν έφταιγε μόνο η κρίση για να είχες νεκρούς, πολλούς, αδικαιολογήτως από τον ιό του Νείλου και από την γρίπη, την λεγόμενη Η1Ν1. Θα ήταν μεγάλο βάρος για τις πλάτες, ανθρώπινο βάρος, πολιτικό βάρος, ό,τι θέλετε. Οι συσκέψεις που γίνονταν παρουσία δημοσιογράφων -δεν έκανα καμμία σύσκεψη με φορείς χωρίς να είναι οι δημοσιογράφοι μέσα, για ευνόητους λόγους- μου μετέφεραν μια σειρά από γραφειοκρατικά προβλήματα για τους ψεκασμούς. Δεν μπορώ εκείνο, δεν μπορώ το άλλο, δεν μπορώ το παρ’ άλλο. Με τον σταυρό στο στόμα -κυριολεκτώ-, με απειλές, οι ψεκασμοί γίνονταν, γιατί αν πιέζεις, πάντα ο άλλος πιέζεται. Είχαμε τριάντα πέντε νεκρούς το 2010 από τον ιό του Νείλου, εννέα νεκρούς το 2011, δεκαοχτώ νεκρούς το 2012. Οι νεκροί ήταν σαράντα επτά το 2018.

Σχετικά με την γρίπη: Είχαμε εκατόν ογδόντα νεκρούς τον χειμώνα 2010-2011. Εγώ ανέλαβα τον Σεπτέμβριο του 2010, όπου είχαμε πενήντα έξι νεκρούς και τον επόμενο χρόνο σαράντα εννέα νεκρούς. Τώρα πια είμαστε κοντά στους εκατό νεκρούς.

Έχει νόημα η ενημέρωση, κύριε Υπουργέ. Μην την προβοκάρετε. Η ενημέρωση έχει νόημα και θέλει θυσίες και οικονομικές. Δεν γίνεται χωρίς ενημέρωση, ούτε, όμως, ενημέρωση μεταμεσονύκτια. Η ενημέρωση γίνεται την ώρα που ο κόσμος βλέπει τα μέσα ενημέρωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν προλαβαίνω.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε για ένα λεπτό ακόμη, αλλά σας παρακαλώ ολοκληρώστε.

**ΑΝΔΡΕΑΣ ΛΟΒΕΡΔΟΣ:** Σχετικά με το άρθρο 21 για το οποίο ακούστηκαν και λόγια, κατά κάποιο τρόπο, εντίμων. Το άρθρο 21 επαναλαμβάνει την παλαιότερη ρύθμιση του 2001. Αλλάζει η λέξη «Νομάρχης» και οι «δραχμές» γίνονται «ευρώ».

Υπάρχει η νομολογία και υπάρχει και η διάταξη του 2001. Μη λέτε μεγάλα λόγια για κάτι που υπάρχει. Έχει δημιουργηθεί απ’ έξω η εντύπωση ότι αλλάζουμε τα πράγματα με το άρθρο 21. Το άρθρο 21 υφίσταται αναγραμματισμό.

Μη λέτε, λοιπόν, ότι θα κυνηγήσατε, ότι θα κάνατε το ένα, το άλλο κ.λπ.. Και έχει αποδειχθεί, αν θέλετε, ότι οι περιφέρειες τώρα, η νομαρχία παλιά, δεν μπορεί να το εφαρμόσει.

Άρα, έπρεπε να δείτε αλλιώς το θέμα και να σκεφτείτε, επιτέλους, -αυτό θα ήταν μεγάλη προσφορά- το εβδομηκοστό έτος της ηλικίας για τους γιατρούς του ΕΣΥ, όπως και το εβδομηκοστό έτος της ηλικίας για τους καθηγητές πανεπιστημίου. Το προσπάθησα, προσπάθησα και τα δύο. Οι πρυτάνεις έλεγαν «όχι» στην εκπαίδευση, κύριε Μαντά. Τώρα λένε «ναι». Οι γιατροί του ΕΣΥ φεύγουν, αλλά οι προσλήψεις δεν είναι αντίστοιχες. Να το δείτε.

Και το προτελευταίο, για τις ΤοΜΥ. Σας λέγαμε ότι καταργείτε τη γενίκευση της συνταγογράφησης που είχαμε κάνει, για να κάνετε πάλι τρόπον τινά τα ιατρεία του ΙΚΑ. Το αποκρούατε. Χειροκροτούσαν εδώ οι Βουλευτές σας. Δυο χρόνια μετά οι ΤοΜΥ έχουν προβλήματα εφαρμογής και γι’ αυτό αναγκαστήκατε να κρατήσετε τη γενικευμένη συνταγογράφηση εν ισχύι. Και αυτό πρέπει να το ξαναδείτε. Επιστροφή στα ιατρεία του ΙΚΑ δεν είναι σωστή επιλογή.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Κλείστε, όμως, κύριε Λοβέρδο, παρακαλώ.

**ΑΝΔΡΕΑΣ ΛΟΒΕΡΔΟΣ:** Και το τελευταίο και κλείνω με αυτό. Σας έβαλε χθες ο κ. Μπαργιώτας ένα θέμα σχετικό με τα άρθρα 96 και 97 και τα καπνικά προϊόντα. Του απαντήσατε αιχμηρά. Ήμουν εδώ και σας άκουσα. Δεν είναι έτσι.

Εμείς, όταν εξομοιώσατε τα πάντα με το τσιγάρο και το ηλεκτρονικό τσιγάρο, ψηφίσαμε «λευκό». Ποιος μας έπεισε; Όχι εγώ, αλλά ο κ. Κρεμαστινός λέγοντάς μας ότι έξι εκατομμύρια άνθρωποι καπνιστές έκοψαν το κάπνισμα μέσω του ηλεκτρονικού τσιγάρου. Η Ευρώπη σάς αφήνει ελευθέρους. Τώρα η Ευρωπαϊκή Ένωση ξεκινάει μια διαβούλευση. Τι σας πειράζει να το κρατήσετε για τρεις μήνες, αν είναι αληθές αυτό που είπε ο κ. Μπαργιώτας –εγώ δεν μπορώ να το επιβεβαιώσω- ότι έχει ξεκινήσει μια διαβούλευση στο πλαίσιο αυτό, να είναι το κάθε είδος αυτής της συνήθειας, κάπνισμα, άτμισμα, οτιδήποτε κατά τις δικές του προδιαγραφές…

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, παρακαλώ κλείστε.

**ΑΝΔΡΕΑΣ ΛΟΒΕΡΔΟΣ:** Θεωρώ ότι σας πρότεινε κάτι πολύ σωστό και ότι πρέπει να το παρακολουθήσετε. Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Συμεών Μπαλλής από τον ΣΥΡΙΖΑ έχει τον λόγο.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ειλικρινά θα ήθελα με αρκετά θέματα να ασχοληθώ και σε αρκετά να αναφερθώ στη σημερινή μου ομιλία, πρωτίστως βέβαια στο σημαντικό νομοσχέδιο του Υπουργείου Υγείας που δημιουργεί ένα καινούργιο πλαίσιο για τη λειτουργία και αντιμετώπιση σημαντικών ζητημάτων στους τομείς της υγείας και της φροντίδας, όπως θα ήθελα επίσης να αναφερθώ εκτενώς, με αφορμή τη σημαντική για μένα σημερινή επέτειο της εξέγερσης στο Κιλελέρ της 6ης Μαρτίου, της εξέγερσης των αγροτών στον αγώνα τους και στη διεκδίκηση για το αυτονόητο των ελάχιστων όρων μιας ανθρώπινης διαβίωσης.

Παρά τη σημαντικότητα τέτοιων ζητημάτων, θα πιάσω, όμως, το νήμα από εκεί που το άφησε ο προηγούμενος συνάδελφος Βουλευτής ομιλητής, όχι Κοινοβουλευτικός Εκπρόσωπος –εννοώ τον κ. Πρατσόλη-, καθώς μόλις λίγους μήνες μετά την ψήφιση του «ΚΛΕΙΣΘΕΝΗ», του νόμου για τη μεταρρύθμιση του αυτοδιοικητικού πλαισίου, κυρίως όμως δύο μήνες, άντε τρεις μήνες, πριν από τις αυτοδιοικητικές εκλογές και την εφαρμογή αυτού του νέου νόμου, του νέου πλαισίου, στην πράξη εξετάζουμε μία τροπολογία που έχει να κάνει με τροποποίηση του «ΚΛΕΙΣΘΕΝΗ». Αναφέρομαι, βέβαια, στην τροπολογία για την κατάτμηση των δήμων.

Είναι γεγονός αδιαμφισβήτητο ότι ο «ΚΑΛΛΙΚΡΑΤΗΣ», με το εύρος συνενώσεων οργανισμών αυτοδιοίκησης που επέβαλε, χωρίς να λάβει υπ’ όψιν τις περισσότερες φορές τα ειδικότερα προβλήματα δημιούργησε σημαντικές αρνητικές καταστάσεις. Σε κάποιες περιπτώσεις προέκυψαν οργανισμοί αυτοδιοίκησης μεγάλοι σε έκταση, χωρίς καν εσωτερική επικοινωνία, με ευρύτατες αρμοδιότητες, καινούργιες αρμοδιότητες, χωρίς απαραίτητο προσωπικό και πόρους. Και γι’ αυτόν τον λόγο από την πρώτη στιγμή εκδηλώθηκαν αντιρρήσεις από αρκετούς δήμους και πάρα πολλούς φορείς τοπικών κοινωνιών, όπως εκδηλώθηκαν και πολλά αιτήματα για επανεξέταση του χωροταξικού σχεδιασμού των νέων οργανισμών αυτοδιοίκησης, αιτήματα βεβαίως που συνεχίζουν μέχρι και σήμερα.

Γιατί συνέβη αυτό; Γιατί αυτά τα προβλήματα; Εξηγείται στην εισηγητική έκθεση του «ΚΛΕΙΣΘΕΝΗ», του νόμου που ψηφίσαμε για την αυτοδιοίκηση και θα μου επιτρέψετε αρκετές φορές να αναφερθώ στον «ΚΛΕΙΣΘΕΝΗ» και στα όσα αναφέρονταν.

Λέει, λοιπόν, η εισηγητική έκθεση του «ΚΛΕΙΣΘΕΝΗ»: «Ο «ΚΑΛΛΙΚΡΑΤΗΣ» αποθάρρυνε τη συμμετοχή στο αυτοδιοικητικό αποκεντρωτικό εγχείρημα ζωντανών τοπικών κοινωνιών, κοινωνικών και παραγωγικών δυνάμεων, και επέτεινε τη δυσπιστία και την απομόνωση οικισμών, κοινοτήτων ή και πρώην δήμων και νομών, που αποκλήθηκαν κύτταρα των νέων ισχυρών αυτοδιοικητικών οργανισμών.»

Και λίγο παρακάτω η ίδια η εισηγητική έκθεση προσθέτει ότι ο «ΚΑΛΛΙΚΡΑΤΗΣ» υπονόμευσε το αίσθημα εγγύτητας των πολιτών προς την τοπική αυτοδιοίκηση. Στοιχείο εγγενές του συγκεκριμένου θεσμού και ως απότοκο αυτού ενίσχυσε φυγόκεντρες τάσεις. Αυτά είναι υπαρκτά προβλήματα που υπάρχουν μέχρι σήμερα, προβλήματα που πρέπει να λυθούν, πρέπει να αντιμετωπιστούν. Αναρωτιέμαι όμως: Μπορούν να επιλυθούν τώρα, τρεις μήνες πριν από τις δημοτικές εκλογές και μάλιστα αποσπασματικά; Και κυρίως μπορούν να επιλυθούν με μια απλή τροπολογία που καταπιάνεται μόνο με το χωροταξικό κάποιων ΟΤΑ;

Η επιτροπή του άρθρου 5 του ν. 4368/2016 –η επιτροπή να θυμίσω που είχε συντάξει το εκτενές πόρισμα για τη μεταρρύθμιση στην αυτοδιοίκηση και στο πόρισμα αυτό στηρίχθηκε ο νόμος «ΚΛΕΙΣΘΕΝΗΣ Ι», στο πόρισμά της σημείωνε ότι η κατεύθυνση του Υπουργείου ήταν να μην τεθεί εκ νέου προς συζήτηση η χωροταξική διάρθρωση των ΟΤΑ.

Στο ίδιο πόρισμα η ίδια επιτροπή, αναφερόμενη στα δεκάδες ζητήματα για αλλαγή χωροταξικού σχεδιασμού, κατέγραφε ότι σε πολλά σχετικά αιτήματα από ΟΤΑ –και διαβάζω επί λέξει εδώ από το πόρισμα- που αποτελούν και τη συντριπτική πλειοψηφία των ΟΤΑ, τα αιτήματα περί αναβίωσης προϋφιστάμενων δήμων και κοινοτήτων που καταργήθηκαν με τον «ΚΑΛΛΙΚΡΑΤΗ», έχει κυρίως πολιτισμικά, ιστορικά κίνητρα, ενίοτε δε τοπικιστικού χαρακτήρα.

Πώς απαντώνται όμως αυτά τα υπαρκτά όντως προβλήματα και αυτές οι πιέσεις; Η ίδια επιτροπή σημειώνει τον τρόπο των απαντήσεων: Με προώθηση της ενιαίας δημοτικής και περιφερειακής συνείδησης, με άρση των ενδοδημοτικών και ενδοπεριφερειακών ανισοτήτων, με ενίσχυση και αναβάθμιση του ουσιαστικού ρόλου των θεσμών της ενδοδημοτικής αποκέντρωσης, με ενίσχυση των δήμων και κυρίως εκείνων που αντιμετωπίζουν μεγαλύτερα προβλήματα αποτελεσματικής λειτουργίας με πόρους και προσωπικό.

Ένα προς ένα λοιπόν τα ερωτήματα και οι πιέσεις αντιμετωπίζονται με τη σωστή εφαρμογή του «ΚΛΕΙΣΘΕΝΗ». Λέω λοιπόν: Ας δώσουμε τον απαραίτητο χρόνο να δουλέψουν να εφαρμοστούν αυτά που προβλέπει ο «ΚΛΕΙΣΘΕΝΗΣ». Ας δώσουμε τον απαραίτητο χρόνο να συγκροτηθεί και να δουλέψει η προτεινόμενη με αυτή την τροπολογία επιτροπή, που θα επεξεργαστεί τα αιτήματα, τα προβλήματα, που θα κάνει συγκεκριμένες τις ανάγκες και τις παρεμβάσεις χωροταξικών αλλαγών που θα προκύψουν ως απαραίτητες για να τις δούμε στην πράξη.

Τελειώνοντας, κύριε Πρόεδρε, να πω ότι αυτή η επιτροπή δουλεύει –και εδώ πάλι τελειώνοντας αντιγράφω από την εισηγητική έκθεση του «ΚΛΕΙΣΘΕΝΗ»- με τη γνώση και τη συνείδηση ότι κάθε μεταρρυθμιστική προσπάθεια αναπτύσσεται στο έδαφος της δεδομένης θεσμικής πραγματικότητας, η υπέρβαση της οποίας προϋποθέτει θεσμική μνήμη, αξιολόγηση του βαθμού ωρίμανσης και των αδυναμιών προηγούμενων μεταρρυθμίσεων, γνώση των διαθέσιμων μέσων και πόρων, συνταγματικών προδιαγραφών –το ξανατονίζω- με γνώση των διοικητικών εργαλείων και με μέριμνα για τη διασφάλιση της θεσμικής συνέχειας και την συνείδηση της παρούσας οικονομικής, πολιτικής και κοινωνικής συγκυρίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος από τον ΣΥΡΙΖΑ κ. Γεώργιος Πάλλης.

**ΓΕΩΡΓΙΟΣ ΠΑΛΛΗΣ:** Ευχαριστώ, κύριε Πρόεδρε.

Κατ’ αρχάς, θα ήθελα να απευθυνθώ στον Υπουργό Υγείας και οφείλω να ζητήσω την κατανόηση του Υπουργείου Υγείας γιατί στη συγκεκριμένη συγκυρία με την κατάθεση της τροπολογίας του Υπουργείου Εσωτερικών, μου στερεί την ευκαιρία να επιχειρηματολογήσω υπέρ ενός ακόμα εξαιρετικού νομοσχεδίου που δίνει λύσεις σε προβλήματα χρόνια στον χώρο της υγείας, που θα έχουμε περισσότερους ζωντανούς ανθρώπους ανάμεσά μας με την εφαρμογή αρκετών από τις διατάξεις αυτού, που δίνει τη δυνατότητα στα νησιωτικά νοσοκομεία, στα μικρά νοσοκομεία, να λειτουργήσουν καλύτερα, που ακόμα με τροπολογία διαχωρίζεται το Νοσοκομείο της Λήμνου από το «Βοστάνειο Νοσοκομείο» της Μυτιλήνης -άλλη μια στρέβλωση του «ΚΑΛΛΙΚΡΑΤΗ» και στην υγεία εκείνη την εποχή- και που διευθετεί και θέματα του κλάδου μου, του κλάδου των φαρμακοποιών, με τη συναίνεση του κλάδου. Και δεν καταλαβαίνω τις κορώνες της αντιπολίτευσης.

Παρ’ όλα αυτά, εγώ θα μιλήσω για την τροπολογία του Υπουργείου Εσωτερικών. Θα μιλήσω συγκεκριμένα για τη διάσπαση του Δήμου Λέσβου, μιας και οι συνάδελφοί μου από τις υπόλοιπες περιοχές που υπάρχουν δήμοι που προχωρούν σε διαχωρισμό έχουν τοποθετηθεί ή θα τοποθετηθούν.

Η διάσπαση του καλλικρατικού Δήμου Λέσβου ήταν ένα χρόνιο αγκάθι για το νησί μας. Το μοντέλο «ένας δήμος ανά νησί» απέτυχε στη Λέσβο, ένα νησί της έκτασης των 1.600 τετραγωνικών χιλιομέτρων και των ενενήντα χιλιάδων κατοίκων, με δύσκολη μορφολογία με την έδρα του δήμου στο ένα άκρο του νησιού και με πληθυσμό τριάντα πέντε χιλιάδων κατοίκων. Με τον «ΚΑΛΛΙΚΡΑΤΗ», οι κάτοικοι της δυτικής Λέσβου απομακρύνθηκαν ακόμα περισσότερο από την ηπειρωτική Ελλάδα και ταυτόχρονα απομακρύνθηκαν από τον ίδιο τον αυτοδιοικητικό θεσμό. Η σημερινή, λοιπόν, τροπολογία αποκαθιστά σε σημαντικό βαθμό τη σχέση δήμου- δημότη.

Το όραμα της Κυβέρνησης του ΣΥΡΙΖΑ για την τοπική αυτοδιοίκηση που ξεκίνησε να παίρνει μορφή με τον «ΚΛΕΙΣΘΕΝΗ Ι» σκοντάφτει στον Δήμο Λέσβου. Ναι μεν θέλουμε δήμους οικονομικά βιώσιμους, αλλά θέλουμε και δήμους κοντά στους πολίτες. Κι έτσι έχοντας κατά νου την αναγκαία υπηρεσιακή ικανότητα και οικονομική ευρωστία των νέων δήμων, τη μορφολογία του νησιού –αποτελείται από δύο κόλπους και δυο ορεινούς όγκους- την προσβασιμότητα στα διοικητικά κέντρα της Μυτιλήνης και της Καλλονής και τον σεβασμό των ορίων των δεκατριών καποδιστριακών δήμων καταλήξαμε στο σπάσιμο στα δύο. Δύο δήμοι ανοικτοί και συμμετοχικοί, δύο πεδία πολιτικής έκφρασης και δράσης.

Δεν θα μπω στη διαδικασία να μιλήσω για αριθμούς και συγκρίσεις με άλλες περιοχές. Το μόνο που θα πω είναι ότι δεν είναι μόνο οι αριθμοί των ανθρώπων, είναι οι ζωές των ανθρώπων, είναι οι ιδιαιτερότητες του κάθε τόπου και αν μη τι άλλο το βόρειο Αιγαίο δεν είναι το Ιόνιο. Άλλα προβλήματα έχουμε να αντιμετωπίσουμε. Με έπεισαν με την τεκμηρίωσή τους οι συνάδελφοί μου από τις υπόλοιπες περιοχές.

Είναι μια επιτυχία της Κυβέρνησης αυτή η τροπολογία που έρχεται αυτήν την ώρα γιατί δεν μπορούσε να έρθει νωρίτερα. Αξίζουν συγχαρητήρια τόσο στον Υπουργό κ. Χαρίτση και το επιτελείο του, αλλά και τους υπηρεσιακούς υπαλλήλους που με μια συστηματική δουλειά φέρνουν μια ολοκληρωμένη τροπολογία που με μεθοδολογία προσδιορίζει πώς θα γίνει η διαδικασία.

Είναι μια επιτυχία που η Νέα Δημοκρατία και το ΠΑΣΟΚ μαζί δεν κατάφεραν να την κάνουν γιατί δεν είχαν το βασικό κριτήριο να μπορέσουν να προχωρήσουν τα προηγούμενα χρόνια. Θα υπενθυμίσω τα σημαντικά ποσά που δόθηκαν στους δήμους για τις ληξιπρόθεσμες οφειλές τους. Θα υπενθυμίσω τη γενναία χρηματοδότηση, τα ειδικά αναπτυξιακά στα νησιά μας, τον «ΦΙΛΟΔΗΜΟ Ι» και τον «ΦΙΛΟΔΗΜΟ ΙΙ» που καθιστούν δυνατή αυτήν την προσπάθεια η οποία είναι δύσκολη. Οι αγωνίες του συναδέλφου κ. Μπαλλή, του προηγούμενου ομιλητή είναι και δικές μας κοινές αγωνίες. Δεν κάνουμε κάτι ψηφοθηρικά. Το κάνουμε επί της ουσίας.

Είναι αλήθεια, λοιπόν, ότι από τους δυο δήμους που βουλεύονται για τη Λέσβο, ο Δήμος Δυτικής Λέσβου στήνεται σχεδόν από το μηδέν. Η μεταβατική περίοδος θα είναι δύσκολη. Ωστόσο θεωρώ ότι ο νέος Δήμος Δυτικής Λέσβου θα μπορέσει εγκαίρως να αποδείξει επιχειρησιακή ετοιμότητα. Έχουμε όλα τα εχέγγυα για να το πετύχουμε αυτό και θα το πετύχουμε.

Στη Δδυτική Λέσβο έχουμε έναν προικισμένο τόπο που μπορεί να αποτελέσει αντικείμενο ενός ολοκληρωμένου αναπτυξιακού σχεδίου. Έχουμε πλούσιες ανανεώσιμες πηγές ενέργειας, έναν ισχυρό πρωτογενή τομέα, έναν αναπτυσσόμενο δευτερογενή, μνημεία φυσικής κληρονομιάς όπως το απολιθωμένο δάσος του Σιγρίου, τουριστικά hot spot και άπλετο χώρο για ηπιότερες μορφές εναλλακτικού τουρισμού και έχουμε μια Κυβέρνηση που στηρίζει ουσιαστικά τη νησιωτικότητα.

Η Κυβέρνηση του ΣΥΡΙΖΑ έχει επενδύσει στην ισόρροπη ανάπτυξη του νησιού. Έχουμε το νέο λιμάνι του Σιγρίου που είχε απενταχθεί επί των ημερών σας και ολοκληρώνεται με το πρόγραμμα δημοσίων επενδύσεων. Θα έχουμε την απευθείας πρόσβαση στην ηπειρωτική χώρα που θα συνδέεται με έναν νέο οδικό δίκτυο με την ολοκλήρωση του οδικού άξονα Καλλονής-Σιγρίου αλλά και την ένταξη του οδικού άξονα Αγίας Παρασκευής-Πέτρας. Προχωράει η παράκαμψη της πόλης της Μυτιλήνης που δίνει πρόσβαση στη δυτική Λέσβο απευθείας από το αεροδρόμιο παρακάμπτοντας την πόλη και αναβαθμίζοντας την ποιότητα ζωής και της πόλης της Μυτιλήνης.

Έχουμε θεσμικό πλαίσιο για την αξιοποίηση των ανανεώσιμων πηγών ενέργειας, που καθιστά τον δήμο βασικό παίκτη. Έχουμε πόρους εθνικούς και ευρωπαϊκούς και αυτή η Κυβέρνηση έχει χρηματοδοτήσει τα νησιά μας όσο καμία άλλη κυβέρνηση μεταπολιτευτικά.

Αγαπητοί συνάδελφοι, η παρούσα τροπολογία συμπληρώνει τον «ΚΛΕΙΣΘΕΝΗ I». Στόχος είναι η αποκομιδή του μέγιστου δυνατού οφέλους από την αυτοδιοικητική μεταρρύθμιση με νέα αυτοδιοικητική οργάνωση στο νησί, με δυο δήμους, με εκλογή των δημοτικών συμβουλίων με απλή αναλογική και κοινοτικά συμβούλια με οικονομικούς πόρους και ουσιαστικές αρμοδιότητες, κάτι για το οποίο πάλεψαν οι κοινότητες της Λέσβου εδώ και οκτώ χρόνια, δημοτικές αρχές που θα εκλεγούν για να βρίσκουν συγκλίσεις, για να εκπροσωπούν και να συσπειρώνουν την κοινωνία, για να προσανατολίζουν σ’ ένα καλύτερο αύριο, που η ίδια σε μεγάλο βαθμό θα το καθορίζει.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Πάλλη.

**ΓΕΩΡΓΙΟΣ ΠΑΛΛΗΣ:** Κλείνω, κύριε Πρόεδρε.

Το ζητούμενο για τον τόπο μας είναι οι σημαντικές ευκαιρίες να αξιοποιηθούν και να πάμε μπροστά. Δύο δήμοι στη Λέσβο, δύο ισχυροί δήμοι, δύο δήμοι που θα πάνε το νησί μπροστά μετά από πολλά χρόνια αδράνειας των προηγουμένων κυβερνήσεων.

(Χειροκροτήματα από την πτέρυγα του ΣΥΡΙΖΑ)

**ΧΑΡΑΛΑΜΠΟΣ ΑΘΑΝΑΣΙΟΥ:** Ειπώθηκαν όμως και ανακρίβειες από τον κ. Πάλλη για τη Λέσβο.

**ΠΡΟΕΔΡΕΥΩΝ (Νικήτας Κακλαμάνης):** Πριν καλέσω την επόμενη ομιλήτρια στο Βήμα, έχω την τιμή να ανακοινώσω στο Σώμα ότι έχει κατατεθεί αίτηση διεξαγωγής ονομαστικής ψηφοφορίας, σύμφωνα με το άρθρο 72 παράγραφος 1 του Κανονισμού της Βουλής, από είκοσι επτά Βουλευτές της Νέας Δημοκρατίας, τους κ.κ. Φωτήλα Ιάσονα, Τζαβάρα Κωνσταντίνο, Τσιάρα Κωνσταντίνο, Γεωργιάδη Σπυρίδωνα-Άδωνη, Τασούλα Κωνσταντίνο, Αραμπατζή Φωτεινή, Καρασμάνη Γεώργιο, Κουκοδήμο Κωνσταντίνο, Γεωργαντά Γεώργιο, Δαβάκη Αθανάσιο, Γκιουλέκα Κωνσταντίνο, Αναστασιάδη Σάββα, Κέλλα Χρήστο, Καλαφάτη Σταύρο, Σταμάτη Δημήτριο, Αθανασίου Χαράλαμπο, Καββαδά Αθανάσιο, Καραμανλή Άννα, Κεδίκογλου Συμεών, Γιόγιακα Βασίλειο, Κατσανιώτη Ανδρέα, Στύλιο Γεώργιο, Κατσιαντώνη Γεώργιο, Θεοχάρη (Χάρη) Θεοχάρη, Δημοσχάκη Αναστάσιο, Βλάση Κωνσταντίνο και Βεσυρόπουλο Απόστολο, με την οποία αιτούνται τη διεξαγωγή ονομαστικής ψηφοφορίας επί της τροπολογίας με γενικό αριθμό 2013 και ειδικό 163, με θέμα «Τροποποίηση ν.4052/2012 (Α’41), 4512/2018 (Α’5) και ν.δ. 96/1973 (Α’172)», η οποία κατατέθηκε στις 5-3-2019 στο σχέδιο νόμου του Υπουργείου Υγείας «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις».

Θα αναγνωστούν τα ονόματα και αύριο το πρωί στις 10.00΄, όταν θα γίνει η ψηφοφορία, σύμφωνα με το άρθρο 91, .

Θα δώσω τον λόγο για ένα λεπτό στον Υπουργό Υγείας κ. Ανδρέα Ξανθό, για να καταθέσει νομοτεχνικές βελτιώσεις.

Κύριε Υπουργέ, δεν χρειάζεται να τις αναλύσετε. Τυπικά μόνο να τις καταθέσετε, για να προχωρήσει η διαδικασία.

Ορίστε, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Γίνονται κάποιες νομοτεχνικές βελτιώσεις. Η πιο σημαντική είναι αυτή που αφορά στην τροπολογία για την ανατιμολόγηση και την τιμολόγηση των φαρμάκων, όπου υπάρχει μία πρόνοια ειδικά για τα γενόσημα τα οποία θα υποστούν μείωση, να μην είναι αυτή η μείωση απότομη για την πρώτη φάση εφαρμογής του νόμου, έτσι ώστε να μην έχουμε ένα dumping τιμών, το οποίο να δημιουργήσει πρόβλημα και στην εγχώρια παραγωγή και στην κυκλοφορία στην ελληνική αγορά των γενοσήμων. Αυτή είναι η πρόνοια που υπάρχει. Είχαν κατατεθεί ανάλογα αιτήματα χθες και από συναδέλφους, αλλά και από τους φορείς της εγχώριας φαρμακοβιομηχανίας.

Ευχαριστώ.

Τις καταθέτω στα Πρακτικά.

(Στο σημείο αυτό ο Υπουργός κ. Ανδρέας Ξανθός καταθέτει στα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 156)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να φωτοτυπηθούν οι τομοτεχνικές βελτιώσεις αμέσως και μοιραστούν στους συναδέλφους.

Κύριε Υπουργέ, αυτή η βελτίωση έχει να κάνει με την τροπολογία, επί της οποίας ζήτησε ονομαστική ψηφοφορία η Νέα Δημοκρατία;

**ΑΝΔΡΕΑΣ ΞΑΝΘΟΣ (Υπουργός Υγείας):** Ναι.

**ΠΡΟΕΔΡΕΥΩΝ (Νικήτας Κακλαμάνης):** Κατατέθηκε, λοιπόν, στα Πρακτικά και θα τις δουν οι συνάδελφοι με προσοχή.

Πριν καλέσω την κ. Σταμπουλή στο Βήμα, θέλω να υπενθυμίσω ότι ήμουν Πρόεδρος στην ΚΕΔΚΕ, όταν η ΚΕΔΚΕ με ομόφωνη απόφασή της –το τονίζω- απ’ όλες τις παρατάξεις είχαμε πει «όχι» στον κ. Ραγκούση για τους δήμους-τέρατα στα μεγάλα νησιά και μας έγραψε να μην πω που.

Κυρία Σταμπουλή, έχετε τον λόγο.

**ΑΦΡΟΔΙΤΗ ΣΤΑΜΠΟΥΛΗ:** Ευχαριστώ, κύριε Πρόεδρε.

Κύριε Υπουργέ, συναδέλφισσες και συνάδελφοι, θεωρώ ότι το σημερινό νομοσχέδιο, το οποίο έρχεται να επιλύσει σοβαρά προβλήματα στον χώρο της υγείας, έχει αναλυθεί επαρκώς από τους προηγούμενους ομιλητές και ομιλήτριες. Βέβαια, πάντα υπάρχει περιθώριο για σχόλια. Θα αναφερθώ, λοιπόν, κατά προτεραιότητα σε τροπολογίες.

Πέντε συνάδελφοι, από τους οποίους οι τέσσερις γιατροί, υπογράφουν την τροπολογία με γενικό αριθμό 1991 και ειδικό 151 με θέμα «Εφαρμογή ισονομίας στην απαλλαγή υποχρέωσης υπηρεσίας υπαίθρου κατά τα παρελθόντα έτη».

Κύριε Υπουργέ, με την τροπολογία αυτή καλείστε να αποκαταστήσετε μια εξόφθαλμη αδικία που συνέβη κατά το παρελθόν με υπουργικές αποφάσεις που παρείχαν απαλλαγή της υποχρέωσης υπηρεσίας υπαίθρου.

Έχω υπ’ όψιν μου την τελευταία απ’ αυτές, τη 2014, η οποία απαλλάσσει γιατρούς που έχουν εγγραφεί στο Α΄ έτος ιατρικών σχολών της ημεδαπής και αλλοδαπής μέχρι και το ακαδημαϊκό έτος 2000-2001. Η απόφαση αυτή παραλείπει εκ παραδρομής, φαντάζομαι, γιατρούς που όντας αριστούχοι απόφοιτοι ΤΕΙ με συναφές αντικείμενο (νοσηλευτικής, μαιευτικής, φυσικοθεραπείας), εγγράφηκαν σύμφωνα με τη νομοθεσία στο Β΄ έτος, αλλά και πτυχιούχους οδοντιατρικής που εγγράφηκαν στο Γ΄ έτος. Δηλαδή, όχι μόνο φοιτητές και φοιτήτριες που πέρασαν με πανελλήνιες στην ιατρική το 2000-2001, αλλά και φοιτητές και φοιτήτριες οι οποίοι έκαναν μια οποιαδήποτε εγγραφή οπουδήποτε στο εξωτερικό το έτος 2000-2001 και είτε αποφοίτησαν από εκεί οποτεδήποτε μέχρι το 2014, είτε πέτυχαν μετεγγραφή σε ελληνικό πανεπιστήμιο στο Β΄ έτος, όπως προβλέπεται, οποτεδήποτε μετά το 2001 και στη συνέχεια αποφοίτησαν, έχουν απαλλαγεί από την υποχρέωση υπηρεσίας υπαίθρου και δεν έχουν απαλλαγεί άνθρωποι που ολοκλήρωσαν σπουδές στην τριτοβάθμια εκπαίδευση και στη συνέχεια ήταν συμφοιτητές των εισαχθέντων με πανελλήνιες εξετάσεις στο Α΄ έτος το 2000-2001.

Διάκριση μεταξύ συμφοιτητών ανάλογα με τον τρόπο εισαγωγής τους στη σχολή δεν έχουμε παρατηρήσει ποτέ, κύριε Υπουργέ, ούτε στην Ιατρική Σχολή που φοιτήσαμε εσείς κι εγώ, ούτε σε άλλες στις οποίες φοίτησαν οι πολυάριθμοι γιατροί συνάδελφοι σ’ αυτήν την Αίθουσα, πόσω μάλλον διάκριση μετά τη λήψη του πτυχίου.

Είναι προφανής η άδικη μεταχείριση που υπέστησαν αυτοί οι συνάδελφοι, οι οποίοι εγγράφηκαν στο Β΄ και Γ΄ έτος το 2000-2001 και το 2002-2003 αντίστοιχα, με τις προϋποθέσεις που ο νόμος ορίζει και οι οποίοι αυτή τη στιγμή αποκλείονται από τις πολυάριθμες προκηρυσσόμενες θέσεις ΕΣΥ ως μη έχοντες εκπληρώσει την υπηρεσία υπαίθρου, ενώ συμφοιτητές τους, αλλά κι άλλοι συνάδελφοι που όπως είπαμε, απλώς έκαναν μια εγγραφή σε πανεπιστήμια της αλλοδαπής μέχρι το 2000-2001 μπορούν να διεκδικήσουν αυτές τις θέσεις, διότι έχουναπαλλαγεί από την εν λόγω υποχρέωση.

Δεν είναι της ώρας, νομίζω, να συζητηθεί η ορθότητα ή αν θέλετε και η δεοντολογία των αποφάσεων απαλλαγής από την υποχρέωση υπηρεσίας υπαίθρου μέχρι το 2014. Ορθές ή όχι, δίκαιες ή όχι, οι αποφάσεις αυτές έχουν εφαρμοστεί ήδη για κάποιους. Αν το Υπουργείο –ορθά, δεν θα διαφωνήσω- αποφάσισε να μην ακολουθήσει την ίδια πρακτική από το 2015 και μετά, οφείλει να αποκαταστήσει την αδικία που διαπράχθηκε εναντίον αυτών των κατηγοριών συναδέλφων μας και μάλιστα έγκαιρα όσο προχωρούν οι προκηρύξεις ΕΣΥ και οι αντίστοιχες κρίσεις, ώστε να τους δώσει τη δυνατότητα να κριθούν δίκαια και με ίσους όρους με τους πρώην συμφοιτητές τους. Διότι η αποκατάσταση της αδικίας αποτελεί αυταξία στο δικό μας σύστημα, ακόμα κι αν αφορά πέντε, είκοσι πέντε ή πενήντα ανθρώπους. Διότι η χρηστή διακυβέρνηση δεν μετριέται μόνο με τον αριθμό πολιτών που αφορούν οι αποφάσεις της, αλλά κύρια με τον σεβασμό των αρχών της ισοτιμίας των πολιτών και της ίσης μεταχείρισής τους.

Όσον αφορά στην τροπολογία του Υπουργείου Εσωτερικών, εγώ δεν θα διαφωνήσω στην ανάγκη κατακερματισμού μεγάλων νησιωτικών δήμων, θέλω όμως να θέσω στο Υπουργείο –και κρίμα που δεν είναι εδώ ο κ. Χαρίτσης- το ζήτημα ανάλογων αιτημάτων που αφορούν δήμους της ενδοχώρας και υπάρχει και στην Περιφερειακή Ενότητα Σερρών τέτοιο αίτημα και να ζητήσω μια δέσμευση από τον Υπουργό ότι θα ανοίξει μια νηφάλια συζήτηση, στην οποία θα εκτιμηθούν τα υπέρ και τα κατά κάθε περίπτωσης και θα παρθούν οι σωστότερες και ευρύτερα αποδεκτές αποφάσεις.

Θα ήθελα να κάνω δύο σχόλια για το νομοσχέδιο. Όσον αφορά την κατάργηση του αμαρτωλού ΚΕΕΛΠΝΟ, δεν μπορώ παρά να εκφράσω την πικρή ικανοποίηση όσων θυμόμαστε τον ρόλο που έπαιξε, εκτός των άλλων, το ευαγές αυτό ίδρυμα μέσω συγκεκριμένων γιατρών, βέβαια, στην υπόθεση των οροθετικών γυναικών κατά παράβαση κάθε ιατρικής δεοντολογίας. Φυσικά, αυτό δεν θα φέρει πίσω στη ζωή τις γυναίκες που δεν άντεξαν τη διαπόμπευση ως «βόμβα στα θεμέλια της ελληνικής οικογένειας». Θυμόμαστε ποιος το είπε αυτό; Τις αποκάλεσε έτσι κάποιος, κάτι που δεν πρέπει να ξεχνάμε. Ο νέος Εθνικός Οργανισμός Δημόσιας Υγείας είμαι βέβαιη ότι εκτός από άλλο τίτλο θα έχει και άλλη αντίληψη δεοντολογίας για τέτοιου είδους θέματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ως προς το άρθρο 91 -και τελειώνω, κύριε Πρόεδρε- θέλω να δώσω μία απάντηση στις φωνές ένθεν κακείθεν που κόπτονται για την απομάκρυνση της προοπτικής απεξάρτησης των τοξικοεξαρτημένων, εξαιτίας της λειτουργίας των χώρων εποπτευόμενης χρήσης. Οι συνάδελφοι που γνωρίζουν επαγγελματικά το πεδίο θα μπορούσαν να εξηγήσουν αναλυτικά το πόσο ευαίσθητη, εύθραυστη -θα έλεγα- ή και ανέφικτη για κάποιους άλλους μπορεί να είναι η απόφαση για απεξάρτηση, πόσο μάλλον, η επίτευξη της.

Αυτό που δεν χρειάζεται να είναι κανείς επαγγελματίας του πεδίου για να το καταλάβει είναι αυτό που είπε και ο συνάδελφος Ρίζος πριν και ο Πρόεδρος του ΟΚΑΝΑ στην ακρόαση των φορέων. Αναγκάζομαι να το επαναλάβω κι εγώ: «Για να μπορεί κανείς να σκεφτεί την απεξάρτηση πρέπει να παραμείνει ζωντανός ή ζωντανή, να μην πέσει θύμα υπερβολικής δόσης ούτε κάποιας μοιραίας λοίμωξης. Επιπλέον, να του δοθεί η ευκαιρία να αναπτύξει σχέση εμπιστοσύνης με πρόσωπο που οδηγεί σε πρόγραμμα θεραπείας».

Αυτός είναι ο στόχος λειτουργίας αυτών των χώρων και αυτός είναι ο λόγος που το άρθρο 91 πρέπει να υπερψηφιστεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Στο σημείο αυτό, κυρίες και κύριοι συνάδελφοι, θα σας ανακοινώσω πως θα προχωρήσουμε τη διαδικασία.

Στη συνέχεια, θα μιλήσουν ο κ. Μπαλάφας και ο κ. Σεβαστάκης. Τον λόγο έχει ζητήσει ο κ. Μαντάς ως Κοινοβουλευτικός Εκπρόσωπος. Για να διακόψουμε, όμως, λίγο το συνέχεια ΣΥΡΙΖΑ –δεν φταίτε, έτσι είναι ο κατάλογος- θα μιλήσει ο κ. Κεγκέρογλου πριν τον κ. Μαντά, που χθες ήταν ασθενής και δεν μπόρεσε να έρθει. Αμέσως μετά θα μιλήσουν ο κ. Μαντάς, ο κ. Αναστασιάδης, η κ. Τριανταφύλλου, ο κ. Ουρσουζίδης κ.λπ..

Ορίστε, κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στον χρόνο που έχω θα αναφερθώ μόνο στο θέμα της προσθήκης τροπολογίας του Υπουργείου Εσωτερικών που επανακαθορίζει τα διοικητικά όρια ορισμένων δήμων. Ο ν.3852/2010 μπορώ να δεχθώ ότι είχε τις καλύτερες των προθέσεων, να κάνει τους δήμους από χίλιους σε τριακόσιους είκοσι πέντε και να δημιουργήσει δήμους βιώσιμους που να μπορούν να λαμβάνουν αντικείμενα και να φέρουν σε πέρας σημαντικά ζητήματα κ.τ.λ.

Πιθανότατα, στις περισσότερες περιπτώσεις να λειτούργησε θετικά. Όμως, υπήρχαν περιπτώσεις -είναι πολύ χαρακτηριστικές οι περιπτώσεις που προτείνεται να υπάρξει αυτή η κατάτμηση- όπου ο νόμος, η αλλαγή που έγινε, η συνένωση που έγινε ατύχησε, δεν ευτύχησε. Αυτό είναι σίγουρο. Έγιναν μεγάλες αστοχίες. Είχαμε προβλήματα στην εξυπηρέτηση, στην κάλυψη αναγκών, στην επικοινωνία, στη λειτουργικότητα.

Ακόμα, επειδή έχουμε άμεση γνώση για ορισμένες από τις περιοχές αυτές, είχαμε και φαινόμενα μαρασμού και εγκατάλειψης. Διότι βεβαίως βιώσιμους –άρα συνενώσεις-, αλλά υπάρχει και ένα άλλο καθοριστικό στοιχείο πέρα από όλα τα άλλα, το οποίο προσιδιάζει με την αυτοδιοίκηση. Αυτό είναι το στοιχείο της εγγύτητας. Είναι καθοριστικό στοιχείο όταν μιλάς για την αυτοδιοίκηση να υπάρχει και να συνεκτιμάται το στοιχείο της εγγύτητας, το οποίο εκτιμώ ότι ειδικά στις περιπτώσεις που συζητάμε κατά κανόνα δεν ελήφθη υπόψη.

Έτσι είναι λογικό να έρχονται προς συζήτηση και επανακαθορισμό ορισμένα διοικητικά όρια περιορισμένα -είναι αλήθεια- και οριακές περιπτώσεις. Ίσως να έλεγε κανείς ότι έρχονται τελευταία στιγμή. Να το δεχθώ και αυτό. Υπήρξε μια προσπάθεια χρόνων για να γίνουν αυτά τα πράγματα.

Κατανοώ, επίσης, ενστάσεις σχετικά με το ότι θα έπρεπε να γίνουν και άλλες, περισσότερες κατατμήσεις. Χρειάζεται αυτή η ευρεία μελέτη που προβλέπει η προσθήκη, άρα ο νόμος που πρόκειται να ψηφιστεί, μέσα από μία επιτροπή επανεξέτασης της διοικητικής διαίρεσης των οργανισμών τοπικής αυτοδιοίκησης Α΄ βαθμού. Έτσι προχωράμε στα τέσσερα νησιά, δύο του Ιονίου, δύο του Αιγαίου και στη διαίρεση του Βελβεντού από τον Δήμο Σερβίων.

Στον χρόνο που έχω θέλω να κάνω ιδιαίτερη αναφορά στα νησιά του Ιονίου. Τα δύο νησιά, την Κεφαλονιά και την Κέρκυρα, τα ξέρω πολύ καλά. Έχω γεννηθεί στο Ληξούρι, έχω ζήσει πέντε χρόνια στην Κέρκυρα, όντας εκ καταγωγής Ηπειρώτης. Ξέρετε ότι οι δημόσιοι υπάλληλοι έπαιρναν μεταθέσεις και πηγαίναν από εδώ κι από εκεί.

Θέλω να πω το εξής ζητήματα. Στα νησιά αυτά τα οποία αναφέρομαι υπάρχει τρομερό πρόβλημα προσβασιμότητας στις υπηρεσίες της πρωτεύουσας, όντας τα νησιά ενιαίος δήμος. Είναι απαγορευτικό μερικές φορές. Κι επομένως ως αποτέλεσμα έχουμε έναν μαρασμό ιδιαίτερα στην περιοχή του Ληξουρίου μετά τον καταστροφικό σεισμό του 2004. Ήταν πολύ μεγάλες οι αρνητικές επιπτώσεις αυτής της ενιαιοποίησης του Δήμου Κεφαλονιάς. Υπάρχουν αναπτυξιακές δυνατότητες που δεν αξιοποιούνται. Όπως είπα και προηγούμενα, δεν υπάρχει επικοινωνία.

Η Κεφαλονιά ειδικά από τα ομηρικά χρόνια ονομαζόταν «τετράπολις». Ήταν τέσσερα κέντρα γύρω-γύρω. Η επικοινωνία από τη στεριά δεν υπήρχε. Υπήρχε ένα βουνό χίλια εξακόσια είκοσι οκτώ μέτρα στη μέση. Το ανάγλυφο του εδάφους και μόνο δεν θα έπρεπε να είχε οδηγήσει στη συνένωση σε ένα νησί αυτού του δήμου, πέρα από τα ιστορικά, πολιτισμικά στοιχεία αυτό το έντονο αίσθημα που αναφέρεται και στην αιτιολογική έκθεση του «ανήκειν», της ταυτότητας, η οποία τινάχθηκε στη συγκεκριμένη περίπτωση στον αέρα.

Έτσι είχαμε διάλυση ενός δήμου ιστορικού, του Ληξουριού, για να γίνει ένας ενιαίος δήμος στο νησί με άλλη πόλη πρωτεύουσα. Δηλαδή αυτά, όπως αναφέρει και ο κ. Λοβέρδος -και καλά ο Ανδρέας Λοβέρδος- δεν γίνονται.

Το ίδιο, τηρουμένων των αναλογιών, είναι η Λευκίμμη, στον νότο της Κέρκυρας με τη χώρα, με την πόλη. Όποιος έχει ζήσει και ξέρει λίγο τι γίνεται, αυτό θα έπρεπε να το έχει αποφύγει.

Τελειώνω. Φυσικά θα μπορούσε να πει κάποιος αντί για δύο δήμοι να γίνουν τρεις, αντί για τρεις, να γίνουν τέσσερις ή το αντίθετο. Θα μπορούσαν τα όρια να είναι έτσι ή λίγο διαφορετικά. Κι εγώ θα είχα να κάνω παρατήρηση. Κι εγώ έχω τέτοιους προβληματισμούς. Όμως, ας προχωρήσει αυτό που είναι θετικό μέτρο, έστω στον συγκεκριμένο αριθμό που προτείνεται από την προσθήκη-τροπολογία του Υπουργείου Εσωτερικών και να δούμε παραπέρα και με την επιτροπή που προβλέπει η τροπολογία, η προσθήκη, τις αλλαγές που μπορούν να γίνουν στην πορεία και σε άλλες περιπτώσεις δήμων να έχουμε κατάτμηση, για να είναι τα πράγματα πιο σωστά.

Τέλος, θα ήθελα να τονίσω μια υπερκομματική και διακομματική συναίνεση και στήριξη που υπάρχει, την οποία και χαιρετίζω. Αναφέρθηκα προηγουμένως στον Ανδρέα Λοβέρδο, στις τοπικές οργανώσεις άλλων κομμάτων, της Αξιωματικής Αντιπολίτευσης, στα ζητήματα αυτά και στα νησιά στα οποία αναφέρθηκα, τα περιφερειακά συμβούλια, η τοπική επιτροπή του ΚΙΝΑΛ και ούτω καθεξής. Αυτό είναι ένα θετικό δείγμα και μακάρι να είχαμε και περισσότερα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σεβαστάκης ευγενώς παραχώρησε τη θέση του στον κ. Αναστασιάδη με αμοιβαία μετάθεση. Θα μιλήσει αργότερα στη θέση του κ. Αναστασιάδη, γιατί ο τελευταίος πρέπει να προλάβει το αεροπλάνο.

Οπότε ο κ. Αναστασιάδης έχει τον λόγο για έξι λεπτά.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε και ευχαριστώ και τον αγαπητό συνάδελφο για την ευγενική του διάθεση.

Έλαβα τον λόγο κατά βάση, κυρίες και κύριοι συνάδελφοι, για να αναφερθώ στην τροπολογία του Υπουργείου Εσωτερικών που αφορά στην κατάτμηση δήμων, καθότι τα θέματα του νομοσχεδίου και το θέμα της υγείας αναλύθηκαν διεξοδικά από τον εισηγητή μας και βεβαίως η θέση του κόμματός μας είναι γνωστή. Άλλωστε, είναι γνωστό ότι έχουμε καταθέσει και μία ονομαστική ψηφοφορία για αύριο, που αφορά και τη διαφωνία μας σε ορισμένα θέματα.

Θέλω να πω ότι είναι γεγονός και γνωστό -όλοι μας το έχουμε καταλάβει- πως η διοικητική διαίρεση της χώρας που επήλθε με τον «ΚΑΛΛΙΚΡΑΤΗ» δημιούργησε τεράστια προβλήματα σε ορισμένες περιοχές και σε ορισμένους δήμους, διότι υπήρχαν κοινωνίες που δεν μπορούσαν να επικοινωνήσουν και δεν μπορούσε να δημιουργηθεί κοινωνικός ιστός, έτσι ώστε να αποτελέσουν ένα ενιαίο διοικητικό τμήμα και να λειτουργήσουν σύμφωνα με αυτά που προέβλεπε ο «ΚΑΛΛΙΚΡΑΤΗΣ».

Βεβαίως, αυτά τα θέματα -και θα αναφερθώ στην περιφέρειά μου, γιατί καθένας γνωρίζει καλύτερα τον τόπο του και την περιφέρειά του- τα είχαμε θέσει και κατά τη συζήτηση του νόμου του «ΚΑΛΛΙΚΡΑΤΗ» το 2010, αν θυμάμαι καλά, με Υπουργό Εσωτερικών τον κ. Ραγκούση, αλλά ο κ. Ραγκούσης τότε, όπως πολύ εύστοχα είπατε, κύριε Πρόεδρε, δεν άκουγε κανέναν.

Αναφέρομαι κυρίως στον ορεινό όγκο της Θεσσαλονίκης, της περιφέρειάς μου, της Β΄ Θεσσαλονίκης, όπου εκεί έγινε μία χωροταξική διαίρεση, που ερήμωσε κατ’ αρχάς ορισμένες περιοχές λόγω του ότι οι συνενώσεις ήταν πάρα πολύ μεγάλες και δεν υπάρχει επικοινωνία, δεν υπάρχει καλή πρόσβαση, υπάρχει μεγάλη διασπορά οικισμών και δεν υπάρχει λειτουργικότητα και εξυπηρέτηση των κατοίκων.

Αναφέρομαι κυρίως στον ορεινό Δήμο Σοχού, του οποίου τα γεωγραφικά χαρακτηριστικά, τα οικονομικά χαρακτηριστικά, τα πληθυσμιακά χαρακτηριστικά, τα αναπτυξιακά χαρακτηριστικά δεν μπορούν να ταυτιστούν και να ταιριάξουν με τους υπόλοιπους δήμους που έχουν συνενωθεί.

Το ίδιο θέμα είχα θέσει προσωπικά και κατά τη συζήτηση του «ΚΛΕΙΣΘΕΝΗ» το 2018, αν θυμάμαι καλά. Τότε ο κ. Σκουρλέτης ως Υπουργός Εσωτερικών ανέφερε -δεσμεύτηκε μάλλον- ότι τον Σεπτέμβριο του 2018 θα συζητιόταν συνολικά το χωροταξικό για όλη την Ελλάδα. Και βεβαίως, μία τέτοια συζήτηση θα είχε ενδιαφέρον.

Δεν κατανοώ αυτή την αποσπασματική -αν θέλετε- κατάτμηση σε πέντε δήμους της χώρας -τέσσερις νησιωτικούς και έναν ηπειρωτικό δήμο- χωρίς να θεωρώ ότι αυτή δεν είναι απαραίτητη. Γιατί, όμως, δεν προχωρήσαμε και σε κάποιους άλλους δήμους; Ή γιατί δεν το είδαμε συνολικά; Γιατί να μην υπάρχει μία συνολική αντιμετώπιση του θέματος, έτσι ώστε και ο συγκεκριμένος Δήμος Σοχού που αναφέρω να γίνει ανεξάρτητος δήμος; Γι’ αυτόν τον δήμο υπήρχαν δεσμεύσεις για να γίνει ανεξάρτητος δήμος -το είχα αναφέρει και κατά τη συζήτηση του «ΚΛΕΙΣΘΕΝΗ»- από Βουλευτές του κυβερνώντος κόμματος, από τον κ. Μάρδα, ο οποίος αναφέρθηκε χθες στην ομιλία του, αλλά και από τον κ. Φάμελλο. Γιατί δεν ήρθε και παρ’ ότι ο Υπουργός κ. Χαρίτσης ανέφερε χθες ότι είναι ένας από τους πρώτους δήμους που θα εξετασθεί, όταν έρθει συνολικά το θέμα; Γιατί δεν ήρθε, αφού αυτό είναι ώριμο και αναγνωρίζεται και από τους κυβερνητικούς παράγοντες, αλλά και από τους Βουλευτές και είναι επιθυμία της κοινωνίας; Ή γιατί δεν είδαμε συνολικά το θέμα;

Εκτιμώ ότι η τροπολογία με τον τρόπο που τέθηκε ίσως δημιουργήσει περισσότερα προβλήματα. Δεν εξυπηρετεί τους στόχους που θέλει η κοινωνία, αφού θέλουν πάρα πολλοί δήμοι στη χώρα να διασπαστούν, διότι και η εμπειρία από τη λειτουργία του «ΚΑΛΛΙΚΡΑΤΗ» απέδειξε ότι δεν ήταν πετυχημένη όσον αφορά τα χωροταξικά κριτήρια.

Γιατί δεν ήρθε το θέμα συνολικά; Και γιατί, αφού ήρθε αποσπασματικά, για έναν δήμο στον οποίο υπάρχει πάγιο αίτημα από το 2010 -και συμφωνούμε και εμείς και το αιτούμεθα και συμφωνούν και οι κυβερνητικοί Βουλευτές και συμφωνεί και η κοινωνία- δεν ήρθε αυτό το θέμα για να λυθεί και αυτό το πρόβλημα; Διότι αυτός ο ορεινός δήμος με τα χαρακτηριστικά που έχει και με τα οικονομικά δεδομένα και τα πληθυσμιακά χαρακτηριστικά νομίζω ότι από μόνος του θα μπορέσει να αναπτυχθεί καλύτερα και θα μπορέσει να εξυπηρετήσει καλύτερα τους κατοίκους του.

Αυτή την επισήμανση ήθελα να κάνω και σας ευχαριστώ και πάλι, κύριε Πρόεδρε, που μου δώσατε τη δυνατότητα να πω τις θέσεις μου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον κ. Σεβαστάκη, όχι εμένα.

Τον λόγο έχει ο κ. Κεγκέρογλου και μετά ο κ. Μαντάς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η Κυβέρνηση έχει αποκαλυφθεί πλέον. Λειτουργεί με σκοπιμότητες και δύο διαφορετικές ταχύτητες.

Η πρώτη, η «fast track» ταχύτητα αφορά κατ’ αρχάς τις επιθυμίες των ισχυρών, που η Κυβέρνηση υλοποιεί, ακόμα και χωρίς τη διασφάλιση του εθνικού συμφέροντος, όπως η Συμφωνία των Πρεσπών. Αφορά διευθετήσεις, αφορά νομοθετήσεις, που εξυπηρετούν κομματικούς σχεδιασμούς και βέβαια θέματα που τα φέρνει εν όψει εκλογών με όπως όπως ρυθμίσεις, ενώ αδιαφορούσε τέσσερα ολόκληρα χρόνια.

Στη δεύτερη ταχύτητα, τη «σημειωτόν» εντάσσονται όλα τα θεσμικά ζητήματα, οι πολιτικές ανάπτυξης και οικονομικής ανάκαμψης, αλλά και οι πολιτικές κοινωνικής συνοχής.

Είναι χαρακτηριστικό ότι η πρόταση της κ. Γεννηματά για την αντιμετώπιση του δημογραφικού προβλήματος από τον Απρίλη του 2017 ήρθε εχθές βεβαίως για συζήτηση στη Βουλή, αλλά η πρόταση νόμου που έχουμε καταθέσει από το 2018 δεν έχει έρθει ακόμα.

Επίσης, σημειώνω ότι εκκρεμεί η συζήτηση της πρότασης νόμου του Κινήματος Αλλαγής, που αφορά στην οικονομική ανάκαμψη, την αποκλιμάκωση της υπερφορολόγησης, τη δημιουργία νέων θέσεων εργασίας, τη μετατροπή της ημιαπασχόλησης σε πλήρη εργασία, τη στήριξη των νέων ανέργων επιστημόνων για την ανάληψη δραστηριότητας και την εργασιακή ένταξη εδώ, στην Ελλάδα, με τα πολλά προσόντα που έχουν.

Εμείς επιμένουμε με το σχέδιο για την Ελλάδα για το αύριο της χώρας.

Εσείς, της Κυβέρνησης, επιμένετε στους σχεδιασμούς της «Γέφυρας των Στεναγμών» με το παρελθόν.

Εμείς με τους πολίτες και τις δημιουργικές δυνάμεις για την αναπτυξιακή πορεία της χώρας, την πρόοδο της κοινωνίας και την ευημερία σε στέρεες βάσεις.

Εσείς με τους πολιτικάντηδες, τους δεξιότερους της Δεξιάς, τους γυρολόγους και τους τυχοδιώκτες, για να κρατηθείτε γαντζωμένοι στην εξουσία, όπως νομίζετε.

Και μιας και ο λόγος περί γυρολόγων, να πω ότι εχθές δημοσιογράφος του pay roll του Μαξίμου είπε στο «Action» ότι συμμετείχα δήθεν στην εκδήλωση της κ. Κατσέλη.

Να σας ξεκαθαρίσω, κύριοι, για άλλη μία φορά από το Βήμα της Βουλής, ότι ούτε εγώ ούτε το Κίνημα Αλλαγής μετέχουμε στην Κεντροαριστερά του καρνάβαλου, με καρναβαλιστές τον κ. Τσίπρα και την παρέα του, την κ. Παπακώστα, τον κ. Αντώναρο, τον κ. Κουΐκ, την κ. Κουντουρά, τους «Τσοχατζαραίους» κάθε μορφής, «Κοτσακάδες», «Μωραΐτηδες» και τους λοιπούς γυρολόγους.

Και με αφορμή την τροπολογία για τη διάσπαση των δήμων να «τιμήσουμε» έναν από αυτούς τους γυρολόγους.

Με πολύ ενδιαφέρον περίμενα την τοποθέτηση του κ. Ραγκούση. Μάταια όμως. Δεν εξέφρασε άποψη για την αλλαγή όπως όπως του χωροταξικού του «ΚΑΛΛΙΚΡΑΤΗ» σε πέντε δήμους, χωρίς κριτήρια, χωρίς θεσμική λειτουργία, που επιβεβαιώνεται και από τη ρύθμιση που έρχεται με την τροπολογία να συγκροτηθεί επιτροπή η οποία θα εξετάσει τις υπόλοιπες ογδόντα εννέα περιπτώσεις.

Ο κ. Ραγκούσης, που ως Υπουργός επέμενε να μην είναι δήμοι, παραδείγματος χάριν η Αλικαρνασσός, η Ρούβα, ο Ζαρός, το Τυμπάκι κ.λπ., τώρα ως συριζαίος γυρολόγος τι λέει; Πάλι στημένα επικοινωνιακά παιχνίδια, όπως αυτό που έπαιξε με το Καστέλι, που ενώ είχε αποφασίσει τι θα κάνει, το έβαλε υποτίθεται σε διαβούλευση!

Και εσύ, κύριε Μιχελογιαννάκη, είπαμε να σε αφήσουμε στο απυρόβλητο λόγω ειδικών συνθηκών και σχέσεων, αλλά συ «ξιέσαι» και κουτοπόνηρα σκεπτόμενος έστειλες μήνυμα στις τέσσερις δημοτικές ενότητες του Ηρακλείου ότι ενώ εσύ θέλεις να γίνουν δήμοι, οι άλλοι, οι κομματικοί του ΣΥΡΙΖΑ δεν σε αφήνουν.

Μα, στη Γέργερη όλοι μαζί δεν πίνατε τις ρακές και υποσχεθήκατε τον δήμο; Πλέον, Γιάννη, ούτε εσύ ούτε ο κ. Τσίπρας μπορείτε να κοροϊδεύετε κανέναν. Αν είναι διαφορετικά, μην ψηφίσεις το νομοσχέδιο και όχι την τροπολογία που είπες, γιατί στο κάτω κάτω η τροπολογία περιλαμβάνει δίκαιες ρυθμίσεις για την Κέρκυρα, την Κεφαλονιά, τη Σάμο, το Βελβεντό και θα μπορούσε στο μεγάλο νησί της Λέσβου να είναι και τρεις δήμοι ακόμα. Αντί, λοιπόν, να λειτουργείτε επικοινωνιακά, κοροϊδεύοντας τον ελληνικό λαό, μην ψηφίσεις το νομοσχέδιο.

Η τροπολογία για την αλλαγή του τρόπου τιμολόγησης των φαρμάκων είναι μία ακόμα περίπτωση νομοθέτησης κατ’ εντολήν και μάλιστα εξυπηρέτησης συμφερόντων απέξω. Τα «delivery boys» με αυτήν εξυπηρετούν απόλυτα τα συμφέροντα αυτά.

Η Ελλάδα είναι χώρα αναφοράς. Επηρεάζει τις διεθνείς τιμές και η τροπολογία οδηγεί στην αύξησή τους.

Το νομοσχέδιο αφορά συνολικά στο πλαίσιο ρύθμισης για τις ιδιωτικές κλινικές, αλλά, αντί για κανόνες και θεσμική θωράκιση, νομοθετούνται τεχνάσματα προκειμένου να καταστήσουν ομήρους. Τα ανέλυσε, όμως, ο κ. Μπαργιώτας.

Εγώ θα αναφερθώ σε ένα θέμα που είδε το φως της δημοσιότητας για ένα δημόσιο νοσοκομείο. Οι υποδομές στα χειρουργεία στο Νοσοκομείο «Αττικόν» παραχωρούνται σε ιδιώτες γιατρούς, προκειμένου να γίνουν παράνομες επεμβάσεις με μαύρες προφανώς αμοιβές και αυτό θα πρέπει να αποτελέσει αντικείμενο του ΣΕΥΥΠ, του ίδιου του Υπουργού που πρέπει να παρέμβουν και να το εξετάσουν.

Γιατί φαίνεται ότι η ΥΠΕ, η διοίκηση του νοσοκομείου και άλλα διευθυντικά στελέχη κάνουν το κορόιδο αν δεν είναι στο κόλπο. Καταθέτω το δημοσίευμα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε τους εργαζόμενους που έχουν καταγγείλει αυτήν την μαύρη διαδικασία μέσα σε ένα δημόσιο νοσοκομείο.

Τέλος, η τροπολογία του ΕΚΑΒ, την οποία και θα ψηφίσουμε, δεν περιλαμβάνει κάτι ουσιαστικό. Οι εργαζόμενοι μάς ενημέρωσαν ότι δεν υπάρχει διάταξη για το κριτήριο της επιπλέον μοριοδότησης για τις μεταθέσεις των διασωστών, των πληρωμάτων δηλαδή των ασθενοφόρων, που πραγματικά και αποδεδειγμένα εργάζονται στα ασθενοφόρα και στη διάσωση και όχι σε κάποια γραφεία. Το αυτονόητο δηλαδή δεν περιλαμβάνεται. Αλλάξτε το, κύριε Υπουργέ, και εντάξτε μέσα τη ρύθμιση που ζητούν οι εργαζόμενοι.

Τελειώνοντας, κύριοι συνάδελφοι, να πω ότι την ατζέντα της ανάπτυξης και της κοινωνικής δικαιοσύνης του βιώσιμου κοινωνικού κράτους τη διαμορφώνει στη χώρα μας το Κίνημα Αλλαγής. Και με αυτήν απευθυνόμαστε στους πολίτες ζητώντας ισχυρή εντολή για να αλλάξουν τα πράγματα από τις εκλογές και μετά.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Νικήτας Κακλαμάνης):** Απλά τώρα, για να πειράξω λίγο τον φίλο μου Βασίλη Κεγκέρογλου, του υπενθυμίζω ότι μετά μανίας το τότε ΠΑΣΟΚ ψήφισε τον νόμο Ραγκούση, όταν όλοι της ΚΕΔΕ, συμπεριλαμβανομένου του Κουκουλόπουλου και του Αποστόλη Κοιμήση, λέγαμε αυτά που λες εσύ τώρα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Προφανώς ο κ. Ραγκούσης είχε τη φαεινή ιδέα κι έβαλε σε ένα άρθρο, κατά το «ένα νόμο και ένα άρθρο», όλες τις περιοχές της χώρας κι αυτό δεν έδινε τη δυνατότητα της διαφοροποίησης στις περιπτώσεις που πραγματικά έπρεπε.

Τώρα, λοιπόν, μετά την αξιολόγηση του «ΚΑΛΛΙΚΡΑΤΗ», που φάνηκε στην πράξη τι πρέπει να αλλάξει, εδώ είμαστε, και ο ΣΥΡΙΖΑ οφείλει να τοποθετηθεί συνολικά. Εμείς θα είμαστε θετικοί στην τροπολογία.

Αλλά προσέξτε, δεν θα καλύψουμε την Κυβέρνηση, αν δεν ψηφίσουμε συνολικά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τώρα εγώ για άλλον λόγο έδωσα τον λόγο.

Εμένα την άποψή μου για τον κ. Ραγκούση την ξέρεις.

Ορίστε, κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Αφού λύσατε τα ζητήματα σας…

**ΠΡΟΕΔΡΕΥΩΝ (Νικήτας Κακλαμάνης):** Την πολιτική μου άποψη, για να μην παρεξηγηθώ.

**ΧΡΗΣΤΟΣ ΜΑΝΤΑΣ:** Νομίζω ότι κοντεύουμε προς το τέλος μιας συζήτησης ενός σπουδαίου, κατά τη γνώμη μου, νομοσχεδίου, που σε λίγο θα γίνει νόμος του κράτους και αυτή η συζήτηση δεν γίνεται βεβαίως σε κενό.

Θα πω ενδεικτικά μόνο δύο κρίσιμα πράγματα των τελευταίων ημερών, ένα γενικό και ένα πιο ειδικό. Το γενικό είναι προφανώς η έξοδος στις αγορές μετά από το 2006, σχεδόν δώδεκα χρόνια, με κατάρριψη για μία ακόμη φορά της σειράς των επιχειρημάτων και των προβλέψεων του κ. Μητσοτάκη και της Νέας Δημοκρατίας περί παταγώδους αποτυχίας, όμως τελικά, των προβλέψεων, γιατί περί αυτού πρόκειται.

Δεν μπορεί κανένας, μα κανένας πια, να πει ότι η χώρα δεν έχει πρόσβαση στις αγορές, μετά και την αναβάθμισή της από τους οίκους αξιολόγησης. Και αυτό είναι κρίσιμο στοιχείο για το μέλλον και των επενδύσεων και της οικονομικής ανάκαμψης της χώρας.

Και ένα δεύτερο στοιχείο πάλι αυτές τις μέρες είναι η ανακοίνωση από την πλευρά των δύο υπουργείων, του Υπουργείου Υγείας και του Υπουργείου Διοικητικής Ανασυγκρότησης, των δέκα χιλιάδων προσλήψεων μόνιμων γιατρών και μόνιμου προσωπικού επαγγελματιών υγείας στα νοσοκομεία την επόμενη τετραετία με δυόμισι χιλιάδες προσλήψεις μέσα σε αυτή τη χρονιά.

Αυτές είναι θεμελιακές παρεμβάσεις, οι οποίες δείχνουν ακριβώς αυτόν τον προσανατολισμό που έχουμε και δεν τον κρύβουμε καθόλου, βεβαίως. Διότι είναι απολύτως σαφές ότι αυτή η παράταξη, ο ΣΥΡΙΖΑ, έχει σταθερό προσανατολισμό σε ένα διευρυμένο δημόσιο ποιοτικό κοινωνικό σύστημα υγείας. Αντιλαμβάνεται τον ρόλο της ιδιωτικής υγείας μέσα από τρόπους σαν αυτόν που κάνει με τη ρύθμιση ενός άναρχου τοπίου -αυτό το παραδέχονται άπαντες- στο θέμα των ιδιωτικών κλινικών.

Στο θέμα των ιδιωτικών κλινικών νομίζω ότι όλοι και όλες θα συμφωνήσουμε ότι μπαίνει, επιτέλους, μια σειρά με διαφανή κριτήρια, χωρίς να βάζει σε περιπέτειες αυτούς που ήδη έχουν πάρει νόμιμες άδειες, αλλά βάζοντας ένα πλαίσιο πάρα-πάρα πολύ συγκεκριμένο, το οποίο νομίζω ότι θα βοηθήσει αυτό το κομμάτι που είναι συμπληρωματικό, κατά τη δική μας γνώμη, στο δημόσιο σύστημα υγείας να λειτουργεί με όρους κανονικότητας.

Νομίζω ότι έγινε και η απαραίτητη αλλαγή σε αυτό που είχαμε μια συζήτηση, σε σχέση με το ποιοι έχουν δικαίωμα ή μάλλον για τους αποκλεισμούς αυτών που δεν μπορούν να ιδρύσουν ιδιωτικές κλινικές. Στις νομοτεχνικές βελτιώσεις, όποιος το έχει προσέξει, υπάρχει μια αλλαγή στο άρθρο 3, που συζητήθηκε πολύ, έτσι ώστε αυτά τα πλημμελήματα να προσδιορίζονται πολύ συγκεκριμένα με μια αναφορά σε έναν νόμο και σε μια παράγραφο 8 του ν.3528/2007, έτσι ώστε να είναι πολύ συγκεκριμένο το πλαίσιο για τη ρύθμιση αυτή.

Τώρα, σ’ αυτό το νομοσχέδιο γίνονται και άλλα σπουδαία πράγματα και θα ήθελα να τα τονίσω, προτού μπω σε ορισμένα επίδικα, για τα οποία έγινε μια κάποια συζήτηση, βεβαίως, με τελευταίο το θέμα του φαρμάκου, στο οποίο θα αναφερθώ.

Ιδρύεται ο Εθνικός Οργανισμός Δημόσιας Υγείας, ένας οργανισμός, που όπως και να το δει κανένας, το κρίσιμο και ουσιαστικό στοιχείο είναι ότι πρώτον, έχει πια μια ολιστική πολιτική για τη δημόσια υγεία και δεύτερον, έχει την απαραίτητη ευελιξία, στο άρθρο 54 προσδιορίζεται αυτό, έτσι ώστε όταν υπάρχει επείγουσα ανάγκη -γιατί για αυτό κατηγορείται, αν θέλετε, αυτή η μεταρρύθμιση, ότι δηλαδή είναι δύσκαμπτη, ότι είναι το ένα, το άλλο κ.λπ.- να παρεμβαίνει άμεσα, όταν χρειάζεται και όταν υπάρχει επείγουσα ανάγκη, σε διάστημα μίας ημέρας ή τριών ημερών, όπως το να παρθούν κάποια υλικά, να γίνουν κάποιες παρεμβάσεις κ.λπ.. Περί αυτού πρόκειται.

Δίνεται, λοιπόν, αυτή η δυνατότητα και νομίζω ότι γίνεται και η απαραίτητη θεσμική θωράκιση σε ένα πεδίο, το οποίο όλες οι ενδείξεις δείχνουν ότι αποτέλεσε πιλοτικό πρόγραμμα διαφθοράς στην προηγούμενη περίοδο, το οποίο πήγε να πάρει μια γενικευμένη μορφή μέσα στα προηγούμενα χρόνια. Περί αυτού πρόκειται.

Το δεύτερο είναι -λέω ορισμένα από αυτά- η αυτοτέλεια των νοσοκομείων, για τα οποία έγινε πολύς λόγος και νομίζω ότι είναι πολύ θετική αυτή η διάταξη. Όπως επίσης πολύ σημαντικές είναι και οι διατάξεις για το ΕΚΑΒ. Ξεκαθαρίζουν το τοπίο, σταματάει η πελατειακή λογική, μπαίνουν κανόνες. Είναι πολύ σημαντικό αυτό.

Κάτι που νομίζω ότι είναι και καινοτόμο, αλλά και θα είναι και πολύ αποτελεσματικό, είναι οι κινητές μονάδες στην πρωτοβάθμια υγεία. Ειδικά σε δυσπρόσιτες περιοχές όπως είναι η δικιά μας, η Ήπειρος, αλλά και σε άλλες -βλέπω εδώ τους συναδέλφους- ορεινές, ημιορεινές δύσκολες περιοχές, θα μπορεί η κινητή μονάδα πρωτοβάθμιας φροντίδας να φτάνει εκεί που πρέπει, να μπορεί να παρέχει τις υπηρεσίες της, μέσα στα πλαίσια της πρωτοβάθμιας υγείας.

Επειδή ακούω διάφορα και από τα αριστερά ότι εν πάση περιπτώσει το μόνο που κάνουμε είναι να στρώνουμε το χαλί στα ιδιωτικά συμφέροντα, τα οποία αναπτύσσονται με τρομακτική ταχύτητα, δεν έχουν καταλάβει οι συνάδελφοι ότι εδώ υπάρχει μια τεράστια σύγκρουση -επί του πρακτέου και όχι στα λόγια- της πολιτικής διεύρυνσης του δημόσιου χώρου στην υγεία με τη μεταρρύθμιση στην πρωτοβάθμια φροντίδα υγείας. Δεν το έχουν πάρει καθόλου χαμπάρι. Δεν έχουν καταλάβει απολύτως τίποτε, διότι εμείς τη σύγκρουση τη λέμε και την εννοούμε επί των πραγματικών δεδομένων και την κάνουμε πράξη.

Επίσης, νομίζω ότι και τα θέματα του ΚΕΣΥ και της ιατρικής εκπαίδευσης ρυθμίζονται πια μ’ έναν σημαντικά νέο τρόπο σε μια συμφωνία με όλες τις εταιρείες, με νέα προγράμματα και στην εκπαίδευση των ειδικευομένων που είναι -σημειώνω- το κρίσιμο ζήτημα για το ιατρικό δυναμικό σ’ αυτήν και στην επόμενη φάση, στο οποίο πρέπει να βάλουμε όλες μας τις δυνάμεις και όλες μας τις σκέψεις για να μπορέσουμε να το αντιμετωπίσουμε αποτελεσματικά.

Πραγματικά υπάρχει πεδίο δόξης λαμπρόν εδώ να συνεργαστούμε, να δούμε ποια είναι αυτά τα σημαντικά στοιχεία, οι πολιτικές που πρέπει να αναπτύξουμε, θα έλεγα, όλες οι πλευρές του Κοινοβουλίου, εξαιρουμένου βεβαίως του ναζιστικού μορφώματος, έτσι ώστε να μπορέσουμε αυτό το θέμα να το αντιμετωπίσουμε, γιατί θα είναι το μεγάλο πρόβλημα της νέας εποχής. Βεβαίως, νομίζω ότι είναι εξαιρετικά σημαντικές οι αλλαγές που γίνονται και στη δομή του ΚΕΣΥ και στην ιατρική εκπαίδευση.

Θα πω δυο κουβέντες -γιατί έγινε μια συζήτηση γι’ αυτό- για την ΗΔΙΚΑ και για τον ΕΟΠΥΥ, για να ξεκαθαρίσουμε μερικά πράγματα. Πρώτα απ’ όλα, η ΗΔΙΚΑ είναι δημόσια, είναι μια ΔΕΚΟ του ελληνικού δημοσίου. Υποστηρίζει την υγεία και την κοινωνική ασφάλιση εδώ και σαράντα χρόνια. Εξυπηρετεί δέκα εκατομμύρια πολίτες, εξήντα χιλιάδες γιατρούς, δέκα χιλιάδες πεντακόσιους φαρμακοποιούς, δεκατέσσερα από τα μεγαλύτερα νοσοκομεία της χώρας, διαχειρίζεται το Εθνικό Σύστημα Ηλεκτρονικής Συνταγογράφησης με εβδομήντα πέντε εκατομμύρια συνταγές και είκοσι πέντε εκατομμύρια παραπεμπτικά πολιτών τον χρόνο και έχει στην ευθύνη της την εφαρμογή του ΕΥΦ. Η ΗΔΙΚΑ την έχει.

Λέγεται ότι ένα άλλο σύστημα διαχειρίζεται άλλα δεδομένα κ.λπ.. Εδώ πρόκειται ίσως για μια σύγχυση, γιατί κατά τη γνώμη μου αυτό που κάνει ο ΕΟΠΥΥ είναι ο ασφαλιστικός φάκελος του ΕΟΠΥΥ. Αυτό είναι. Δεν είναι ο ηλεκτρονικός φάκελος του ασθενούς. Νομίζω ότι με τον τρόπο που διαχειρίζεται και εν πάση περιπτώσει ξεκαθαρίζεται και στην παρούσα φάση, είναι απολύτως δεδομένο ότι δεν υπάρχει κανένα θέμα μεταφοράς, διαχείρισης, αξιοποίησης προσωπικών δεδομένων ασθενών σε άλλους σκοπούς και σε άλλες ατραπούς. Να είναι απολύτως σαφές αυτό.

Δεύτερο από τα ειδικά θέματα είναι αυτό για τους χώρους εποπτευόμενης χρήσης. Θέλω να καταθέσω για ένα λεπτό μερικές σκέψεις πάνω σ’ αυτό, διότι δεν μπορώ να ακούω μερικά τραγικά πράγματα που λέγονται, δυστυχώς και από την πλευρά του Κομμουνιστικού Κόμματος Ελλάδας, διότι όταν έχεις να κάνεις με την εξάρτηση, αν μου επιτρέπετε, συνάδελφοι, και με την εμπειρία που έχω, ποτέ δεν είναι άσπρο-μαύρο. Πρέπει να χρησιμοποιήσεις όλους τους τρόπους, άρα και αυτόν τον τρόπο. Λέω εδώ ότι φτιάχνονται τέτοια κέντρα τώρα και στην Ιρλανδία και στη Λισαβόνα και σε άλλες χώρες και ποτέ δεν πρέπει να λες ότι έχω βρει τον μαγικό τρόπο ή ότι αυτός είναι ο μοναδικός τρόπος για να λύσω το πρόβλημα. Προφανώς όχι.

Για τους ασθενείς, όμως, που είναι πολύ βαριά, πολύ περιθωριοποιημένοι, που πραγματικά κινδυνεύει η ζωή τους, μπορεί αυτό να δώσει μία δυνατότητα και να έρθει σε επαφή ο χρήστης με υπηρεσίες ειδικές και ειδικούς ανθρώπους που έχουν εμπειρία για το πώς μπορούν πρώτον, να του εξασφαλίσουν έναν πιο υγιεινό τρόπο ζωής, όσο γίνεται μέσα σε αυτά τα πλαίσια, αλλά και δεύτερον, να οδηγήσουν -γιατί αυτός είναι ο τελικός στόχος- σε διαδικασίες αποτοξίνωσης. Υπάρχουν τέτοιες μελέτες που τεκμηριώνουν αυτό το πράγμα.

Ξαναλέω, δεν είναι μάννα, δεν είναι κάτι που λύνει με μονοκονδυλιά το πρόβλημα, αλλά είναι μία ακόμη δομή την οποία μπορούμε να φτιάξουμε και πρέπει να φτιάξουμε, ειδικά στα μεγάλα αστικά κέντρα, Αθήνα και Θεσσαλονίκη, για να βοηθήσουμε αυτούς τους πολύ βαριά περιθωριοποιημένους ανθρώπους.

Όλη αυτή η συζήτηση ξεκίνησε από την επιδημία του AIDS. Από τότε, όταν έχεις τη δυνατότητα να προσφέρεις έστω τις αποστειρωμένες σύριγγες, κάτι κάνεις. Δεν κλείνεις τα μάτια σου, δεν βάζεις το κεφάλι σου μέσα στην άμμο. Κάτι προσπαθείς να κάνεις, με στόχο πάντα λέω, την αποτοξίνωση. Και αυτός είναι ο στόχος που πρέπει να παλεύουμε.

Τέλος, για το φάρμακο. Επειδή φτάσαμε στο σημείο η Νέα Δημοκρατία να κάνει ονομαστική ψηφοφορία γι’ αυτή την τροπολογία, εγώ θα σας πω πολύ απλά, κυρίες και κύριοι συνάδελφοι, πως νομίζω ότι σας παγίδευσε απολύτως ο Άδωνις Γεωργιάδης. Σας έχει παγιδεύσει. Ένα το κρατούμενο.

Δεύτερο, θα μου πείτε πού ακριβώς κρύβετε τη φαρμακευτική σας πολιτική; Διότι εγώ διαβάζω και ξαναδιαβάζω το πρόγραμμα υγείας της Νέας Δημοκρατίας και δεν βρίσκω λέξη γι’ αυτό. Θα μας πείτε πώς συγκεκριμένα τοποθετείστε σε αυτό, αντί να λέτε διάφορες, αν μου επιτρέπετε, αστοχίες έως ανοησίες; Γιατί περί αυτού πρόκειται. Άσχετοι άνθρωποι λένε διάφορα πράγματα, ανόητα σε τελευταία ανάλυση, ότι δίνουμε δωράκια εδώ κι εκεί και παραπέρα.

Για πείτε μου, πόσο επηρεάζει το 10% της σταδιακής αύξησης ως χώρα αναφοράς, τις υπόλοιπες χώρες; Άλλο τόσο δεν επηρεάζει το 10% μείωση; Κι όταν αυτά τα δύο μεγέθη, δηλαδή οι κωδικοί που αφορούν τα φάρμακα που θα αυξηθούν και τα φάρμακα που θα μειωθούν, είναι περίπου το 40% -40% και 40% μας κάνει 80%, διότι ένα 20%, περίπου, μένει σταθερό- για πείτε μου πού ακριβώς είναι τα δωράκια;

Επίσης, πείτε μου γιατί αγνοείτε συστηματικά όλη την άλλη προσπάθεια που έχει γίνει -και που φαντάζομαι θα αναλυθεί παραπάνω από τον Υπουργό- και στην διαβούλευση και στη διαπραγμάτευση και με άλλες χώρες για την τιμή του φαρμάκου, για όλα τα θεσμικά πράγματα τα οποία έχουν γίνει στο φάρμακο; Γιατί τα αγνοείτε; Τα κάνατε ποτέ; Κάνατε έστω μία στοιχειώδη παρέμβαση σε ένα τελείως στρεβλό σύστημα; Γιατί και το claw back στρεβλό είναι, έτσι όπως είναι. Αυτό, όμως, είναι απόρροια μιας πολύ μεγάλης ιστορίας, όπου φτάσατε -ξέρετε πότε- τη φαρμακευτική δαπάνη στα ουράνια.

Τολμάτε να κάνετε κριτική στο ΣΥΡΙΖΑ για μία απολύτως ισορροπημένη παρέμβαση, την οποία κουβεντιάζει το Υπουργείο από τον Οκτώβριο, συμφωνούν οι πάντες κι εσείς πάτε να βάλετε φιτιλιές, διότι είναι μία φούσκα αυτό που κάνετε. Με συγχωρείτε πάρα πολύ.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και για τον τρόπο οργάνωσης και λειτουργίας της Βουλής των Ελλήνων είκοσι οκτώ μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Λιαπάδων Κέρκυρας και από το 9ο Δημοτικό Σχολείο Κέρκυρας.

Η Βουλή τούς καλωσορίζει.

Καλώς ήρθατε στη Βουλή από την ωραία Κέρκυρα.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δημήτρης Σεβαστάκης, που υπομονετικά περίμενε τη σειρά του. Μετά είναι η κυρία Τριανταφύλλου, ο κ. Ουρσουζίδης, ο κ. Μουμουλίδης Θεμιστοκλής και ο κ. Κωνσταντίνος Τσιάρας.

Ορίστε, κύριε Σεβαστάκη, έχετε τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ πολύ.

Δυστυχώς, φοβάμαι ότι θα αδικήσω σήμερα το πολύπλευρο νομοσχέδιο του Υπουργείου Υγείας και ίσως δεν θα μπορέσω να υπογραμμίσω αυτό που σε πάρα πολλές ευκαιρίες, με δημόσιες τοποθετήσεις μου, έχω επισημάνει. Γίνεται μία δύσκολη πορεία ανάταξης του δημόσιου συστήματος υγείας με πολύ σημαντικές βελτιωτικές, ουσιαστικές παρεμβάσεις, που αλλάζουν τον χάρτη και σε σχέση με την προ της κρίσης περίοδο.

Με εργασία μυρμηγκιού γίνονται στοχευμένες παρεμβάσεις, όπως με τους στρατιωτικούς γιατρούς, με τα επιμίσθια κίνητρα πάνω στις τοποθετήσεις στις άγονες περιοχές, με τις ειδικότητες, δυστυχώς, όμως, με τους αργούς χρόνους των επαναπροκηρύξεων των ειδικοτήτων, εάν τυχόν δεν δεχτούν οι επιλεγέντες κ.λπ..

Εντούτοις, θέλω να μείνω στην τροπολογία του Υπουργείου Εσωτερικών. Ο «ΚΑΛΛΙΚΡΑΤΗΣ» έχει δεχθεί ισχυρότατη κριτική, κριτικές προσεγγίσεις σε όλες τις φάσεις της εφαρμογής του, όπως το 2000, το 2011 και αργότερα το 2013, απ’ όλες τις πολιτικές δυνάμεις. Σήμερα, δεν είναι λογικό να πάμε ανάποδα, να αποδομήσουμε τη μεταρρύθμιση του «ΚΑΛΛΙΚΡΑΤΗ» εν όλω.

Ο «ΚΑΛΛΙΚΡΑΤΗΣ» ήταν οριζόντιος και αυτό ήταν το αδύνατο σημείο. Ειδικά στον νησιωτικό χώρο δεν έδωσε παντού λειτουργικά αποτελέσματα. Κατά την προσωπική μου γνώμη, δεν πρέπει να κάνουμε σήμερα το λάθος μιας οριζόντιας ανάταξης, διόρθωσης του «ΚΑΛΛΙΚΡΑΤΗ», ο οποίος είχε οριζόντια χαρακτηριστικά. Θα αναπαράγουμε, δηλαδή, τις αδυναμίες.

Πρέπει να κάνουμε ώριμες σημειακές παρεμβάσεις -αυτό που εμφανίζεται ως ελάττωμα της τροπολογίας, εγώ το θεωρώ προτέρημα- επανόδου σε μια αυτοδιοικητική κανονικότητα. Πρέπει να πούμε ότι η αυτοδιοίκηση περνάει μια μεγάλη φάση μετάβασης.

Πρώτα απ’ όλα τα σύνορα μεταξύ περιφερειακής και δημοτικής διάστασης της αυτοδιοίκησης είναι συγκεχυμένα, πολύ συχνά είναι ανταγωνιστικά. Υπάρχουν δυσλειτουργίες. Ενώ, λοιπόν, έχουμε συνολικά χρηματοδοτικές ενισχύσεις από την πλευρά της Κυβέρνησης είτε με το πρόγραμμα δημοσίων επενδύσεων είτε με το ειδικό αναπτυξιακό τουλάχιστον στην περιοχή του Αιγαίου και με την πολύ ευκολότερη ροή των προγραμμάτων ΕΣΠΑ, δεν αφομοιώνονται εύστοχα από τις αυτοδιοικητικές δομές.

Είναι σίγουρο, λοιπόν, γι’ αυτή τη χρηματοδοτική ισχύ πρέπει να βρούμε τα τεχνικά και διοικητικά εργαλεία για να περάσει στους ΟΤΑ, να περάσει στις περιφέρειες και να συναρμοστούν οι δύο βαθμοί αυτοδιοίκησης πολύ καλύτερα.

Δεν θα χρησιμοποιήσω τον όρο «σπάσιμο» των δήμων, γιατί δεν έγινε ποτέ σύνθεση των δήμων. Έγινε συγκόλληση. Και νομίζω ότι η αποκατάσταση, ειδικά για τη Σάμο, θα ανορθώσει και την αναπτυξιακή πλευρά και την πλευρά της πολιτιστικής, κοινωνικής και παραγωγικής δικαιοσύνης και ισορροπίας.

Η Σάμος έχει δύο ισοδύναμες ζώνες που έχουν αστικά κέντρα περίπου ισοδύναμα με διαφορετικά παραγωγικά χαρακτηριστικά και διαφορετικά χαρακτηριστικά κοινωνικής και πολιτισμικής διάρθρωσης. Από τη μία πλευρά είναι τουρισμός, υπηρεσίες και πανεπιστήμιο, αγροτική οικονομία από την άλλη. Είναι πολύ σωστό και πολύ κοντά στον χαρακτήρα του τόπου να τις στέψει. Γι’ αυτό η διοικητική οργάνωση σε δήμο Δυτικής και Ανατολικής Σάμου είναι στη σωστή κατεύθυνση.

Θέλω να πω ότι εγώ ελπίζω απολύτως βάσιμα ότι δημιουργεί ένα παραγωγικό, αναπτυξιακό σφρίγος ο αυτοδιοικητικός εξορθολογισμός. Το πιστεύω απολύτως αυτό. Στη Σάμο, στα νησιά ένα επιπλέον στοιχείο είναι η τεράστια επιβάρυνση, η τεράστια πίεση που ασκείται από το προσφυγικό, από την προσφυγική κρίση.

Η προσφυγική κρίση βασίζεται όχι μόνο στις ροές τεραστίων αριθμών που τα κλειστά κοινωνικά και διοικητικά βιοσυστήματα, που υπάρχουν στα νησιά, δεν μπορούν να τις αντέξουν, δεν μπορούν να τις ελέγξουν, δεν μπορούν να τις αφομοιώσουν, αλλά βασίζεται και σε κάτι άλλο. Βασίζεται στην παραβατικότητα. Υπάρχει μια διεθνική, θα σας έλεγα διακρατική, παραβατικότητα πολύ δύσκολα διορθώσιμη από έναν παράγοντα, από μια διοικητική πρόθεση του ελληνικού πολιτικού συστήματος.

Δυστυχώς το προσφυγικό είναι ένα πολύπλευρο πρόβλημα. Σχετίζεται με διακρατικές σχέσεις και ουσιαστικά στην παράβαση συμφωνιών και δηλώσεων και συνδηλώσεων. Αυτήν τη στιγμή τουλάχιστον το νησί της Σάμου δέχεται μια απίστευτη πίεση. Αυτό έδειξε, αποκάλυψε επιπλέον και πολύ μεγάλες αυτοδιοικητικές αδυναμίες.

Νομίζω, λοιπόν, ότι ο επιμερισμός, η διαίρεση θα βοηθήσει πάρα πολύ και την αντιμετώπιση και την εύρεση διοικητικών πόρων. Είναι σίγουρο ότι θα κτιστούν νέοι δήμοι και με την πρόνοια του νομοσχεδίου να προχωρήσει στην εξέταση πολλών αιτημάτων που έχουν πια λογική και βασίζονται στο ότι ο «ΚΑΛΛΙΚΡΑΤΗΣ» έβγαλε τα προβλήματά του.

Νομίζω ότι θα δώσει έναν αυτοδιοικητικό χάρτη όχι με τους μαξιμαλισμούς και την πολυδιαίρεση ενδεχομένως της προ «ΚΑΠΟΔΙΣΤΡΙΑ» περιόδου ούτε με τους αριθμούς του «ΚΑΠΟΔΙΣΤΡΙΑ». Νομίζω ότι ο νέος χάρτης θα είναι λογικός, θα είναι στοιχειοθετημένος στην παραγωγή, στον πολιτισμό, στην ιστορικότητα, στις κοινωνικές συνομαδώσεις και νομίζω ότι αυτό μας επιτρέπει να είμαστε πολύ πιο αισιόδοξοι.

Χαίρομαι πραγματικά με την εισφορά πολλών ομιλητών με ιδέες και θα είμαι πολύ περίεργος να δω την εργασία της επιτροπής που συστήνει και προτείνει το νομοσχέδιο για την αυτοδιοικητική μεταρρύθμιση, η οποία νομίζω ότι θα εξελιχθεί και έτσι πρέπει να τη δούμε, δηλαδή ως μια έναρξη και όχι ως ένα τέλος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η συνάδελφος από τον ΣΥΡΙΖΑ κ. Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Συζητάμε νομίζω σήμερα ένα ακόμα σημαντικό νομοσχέδιο για τα ζητήματα υγείας, για τον τομέα της υγείας. Νομίζω ότι πρέπει να ξεκινήσουμε από τη μεγάλη εικόνα. Η μεγάλη εικόνα μας λέει ότι πράγματι βαδίζουμε οριστικά σε μία φάση αναδιοργάνωσης των δομών με στελέχωση. Βέβαια θα πω ότι είμαστε ακόμα πίσω από τις ανάγκες, αλλά είναι σημαντικό ότι για πρώτη φορά θα γίνουν προσλήψεις μαζικές και με οργανωμένο σχέδιο.

Θα ήθελα να πω ότι ουσιαστικά φτάνουμε σε μία στιγμή που μπορούμε να πούμε ότι ξεπεράστηκε οριστικά η φάση της αποδιοργάνωσης του ΕΣΥ και σήμερα θα λέγαμε ότι παραδίδουμε έτσι ένα σύστημα υγείας το οποίο είναι περισσότερο λειτουργικό και κυρίως είναι προσβάσιμο για όλους. Αυτή, λοιπόν, είναι η μεγάλη εικόνα.

Νομίζω ότι το στοίχημα για την ανάταση του Εθνικού Συστήματος Υγείας είναι θεμελιώδες και διαρκές για τη χώρα μας. Είναι αντιληπτό ότι τα επίσημα στοιχεία συνηγορούν σε αυτό. Είναι αντιληπτό, όπως είπα, ότι το σύστημα υγείας ισορροπεί.

Βέβαια πρέπει να απαντήσουμε πλέον τι κοινωνικό κράτος θέλουμε και τι σύστημα υγείας θέλουμε. Θέλουμε ένα κοινωνικό κράτος που θα παράγει ελλείμματα, κακοδιαχείριση και χρέη, όπως συνέβη τόσα χρόνια και με τον τομέα της υγείας; Προφανώς και όχι.

Νομίζω ότι υπάρχουν απαντήσεις έμπρακτες από τούτη εδώ την Κυβέρνηση, όπως υπάρχουν και έμπρακτες απαντήσεις, δυστυχώς, απ’ όλες τις προηγούμενες κυβερνήσεις. Το μαύρο χρήμα που διακινήθηκε στην υγεία κατά την προηγούμενη δεκαετία -και υπάρχουν συγκεκριμένες πολιτικές ευθύνες γι’ αυτό- φτάνει σε δυσθεώρητα ποσοστά. Μιλάμε για 85 σχεδόν δισεκατομμύρια ευρώ. Τα σκάνδαλα πιθανώς να ξεπερνούν σε ευρηματικότητα ακόμα και τις υποθέσεις των εξοπλιστικών προγραμμάτων ή αυτό της «SIEMENS».

Νομίζω ότι έχει με μεγάλη λεπτομέρεια αναλυθεί το νομοσχέδιο. Θέλω να σταθώ στο εξής: Πρώτον, θεωρώ πάρα πολύ σημαντικό το γεγονός ότι το νομοσχέδιο θέτει μία σειρά από ζητήματα. Και βέβαια θεωρώ εμβληματικό το γεγονός -και είναι και η μεγάλη συνεισφορά του νομοσχεδίου- της κατάργησης αυτού του πολύπαθου οργανισμού, που δυστυχώς έχει γίνει συνώνυμο της διαφθοράς και της κατασπατάλησης του δημόσιου χρήματος, και μιλάω για το ΚΕΕΛΠΝΟ.

Όπως αναφέρεται και στο νομοσχέδιο, το θεσμικό πλαίσιο που διέπει σήμερα την λειτουργία του ΚΕΕΛΠΝΟ είναι ελλιπές και δεν διαθέτει συνοχή. Επομένως, κρίνεται απαραίτητη η αντικατάστασή του από τον Εθνικό Οργανισμό Δημόσιας Υγείας, έναν σύγχρονο οργανισμό με διευρυμένες τις αρμοδιότητες για την προστασία της δημόσιας υγείας, δηλαδή πρόληψη νόσων, αύξηση του προσδόκιμου ζωής και προαγωγή της υγείας μέσω οργανωμένων προσπαθειών της πολιτείας και της κοινωνίας. Είναι κομβική και συμβολική αυτή η προσπάθεια και σκοπό έχει να τονίσει τις καλές πρακτικές στον χώρο της υγείας και την προσπάθεια που γίνεται εδώ και τέσσερα χρόνια.

Δεν θέλω να αδικήσω τίποτε απ’ όσα προβλέπει το νομοσχέδιο. Είναι πάρα πολύ σημαντικό ότι συστήνεται Εθνικό Κέντρο Νεοπλασιών για τη διαμόρφωση εθνικής στρατηγικής για τον καρκίνο, ο οποίος αποτελεί μια από τις κύριες αιτίες θανάτου στη χώρα μας και μείζον ζήτημα, καθώς είναι εθνικό και παγκόσμιο πρόβλημα υγείας. Έτσι, η κατάρτιση αυτού του οργανισμού κρίνεται παραπάνω από αναγκαία. Η ανάγκη για ενημέρωση και πρόληψη της νόσου, αλλά και η υπεύθυνη, η ολιστική και ασθενοκεντρική αντιμετώπιση μέσω της διαμόρφωσης εθνικής στρατηγικής είναι επιβεβλημένη. Αυτός ο νέος φορέας, λοιπόν, θα αναλάβει τη διαμόρφωση και την εισήγηση προς τον ΥπουργόΥγείας της εθνικής στρατηγικής για τον καρκίνο και θα συντονίζει τις ενέργειες που αφορούν την συνολική σε εθνικό επίπεδο διαχείριση των νεοπλασματικών νοσημάτων. Υπάρχουν και μια σειρά από ζητήματα τα οποία, όπως είπα και πριν, έχουν περιγραφεί και αναλυθεί από τους συναδέλφους με επάρκεια.

Θα ήθελα να σταθώ λίγο στην τροπολογία σε σχέση με την αποσύνδεση νοσοκομείων. Εδώ νομίζω ότι θα πρέπει να πιάσουμε λίγο το νήμα από εκεί που ξεκίνησε, δηλαδή από τον ν.4052/2012. Και μάλιστα, πριν από λίγο ο κ. Λοβέρδος, αν θυμάμαι καλά, είπε ότι «εντάξει, τι είχε αυτή η ρύθμιση τέλος πάντων; Δεν είχε τίποτε το κακό και έρχεται τώρα ο ΣΥΡΙΖΑ και ουσιαστικά επιμένει στις περισσότερες διασυνδέσεις και αποσυνδέει πολύ λίγα νοσοκομεία».

Προσέξτε, εμείς είχαμε πει κάτι τότε το οποίο ίσχυε απόλυτα και φαινόταν και από τα αποτελέσματα. Αρκετοί Βουλευτές είμαστε από επαρχία και γνωρίζουμε πολύ καλά τα ελλείμματα και τις δυσλειτουργίες που δημιούργησε η διασύνδεση των νοσοκομείων. Ήταν ένα διοικητικό τρικ -και θα επιμείνουμε σε αυτό. Ουσιαστικά κάποια νοσοκομεία θα σταματούσαν να υπάρχουν. Παραδείγματος χάρη, εγώ που είμαι από τον Νομό Αιτωλοακαρνανίας και υπάρχουν δύο Νοσοκομεία, στο Μεσολόγγι και στο Αγρίνιο, βλέπαμε το τι γινόταν στον τομέα της υγείας εκείνα τα χρόνια, τα χρόνια της διακυβέρνησης από τη Νέα Δημοκρατία και το ΠΑΣΟΚ, τα πρόσφατα χρόνια, τα μνημονιακά χρόνια, όταν ουσιαστικά το Νοσοκομείο Μεσολογγίου απειλούνταν κυριολεκτικά με κατάργηση.

Εδώ πρέπει να πω ότι υπάρχουν και άλλα αιτήματα αποσύνδεσης, όπως, ας πούμε, για τα συγκεκριμένα Νοσοκομεία του Νομού μου. Όμως, νομίζω ότι είναι σωστή και η πρόταση του Υπουργείου, ακριβώς γιατί όπως σταδιακά προσπαθούμε να επιλύσουμε ζητήματα τα οποία υπήρχαν στην υγεία και είναι πάρα πολλά και πάρα πολύ σημαντικά, έτσι θα πρέπει να πούμε ότι και στο ζήτημα των αποσυνδέσεων θα πρέπει να υπάρξει αξιολόγηση.

Θα έλεγα ότι για τον Νομό Αιτωλοακαρνανίας, τον πιο μεγάλο νομό της χώρας που έχει ένα τέτοιο δύσκολο γεωγραφικό ανάγλυφο και πάρα πολύ μεγάλες ανάγκες, τα δύο νοσοκομεία θα πρέπει να υπάρχουν, τα δύο νοσοκομεία θα πρέπει να είναι αποσυνδεδεμένα και βεβαίως θα πρέπει να πω ότι σε μια δεύτερη περίοδο θα υπάρχει αξιολόγηση των αιτημάτων και προχώρημα, κατά την άποψή μου, εκεί όπου κρίνεται αναγκαίο.

Δεν έχει καμία σχέση η πολιτική της προηγούμενης κυβέρνησης με την πολιτική της Κυβέρνησης του ΣΥΡΙΖΑ.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κυρία Τριανταφύλλου, ολοκληρώστε.

**ΜΑΡΙΑ ΤΡΙΑΝΤΑΦΥΛΛΟΥ:** Ολοκληρώνω και σας ευχαριστώ, κύριε Πρόεδρε.

Η Κυβέρνηση του ΣΥΡΙΖΑ καλύπτει ανάγκες και έχει έναν σχεδιασμό για δημόσια και δωρεάν υγεία, όπως και για δημόσια και δωρεάν παιδεία, που είναι βασικά δημόσια αγαθά. Μ’ αυτή την προοπτική, λοιπόν, εκεί όπου υπήρχαν οι μεγαλύτερες δυσλειτουργίες προχωρήσαμε στη λύση των προβλημάτων αυτών και σιγά-σιγά θα ολοκληρωθεί με τη λύση και των άλλων ζητημάτων που έχουν τεθεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο επόμενος ομιλητής είναι ο συνάδελφος από τον ΣΥΡΙΖΑ κ. Γεώργιος Ουρσουζίδης.

Κύριε συνάδελφε, έχετε τον λόγο.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, σήμερα νομίζω ότι συζητάμε ένα πολύ σπουδαίο νομοσχέδιο. Το μεγάλο χρέος, το ιερό χρέος που αναλαμβάνει κάποιος, όταν διαδέχεται μία κυβέρνηση και η χώρα βρίσκεται σε κατάσταση χρεοκοπίας και απόλυτης –θα έλεγα- ένδειας και εξαθλίωσης, είναι να προστατεύσει πάση θυσία τη δημόσια υγεία, να προσφέρει πλήρη υγειονομική κάλυψη στους πολίτες. Αυτό ορίζει η κοινή λογική, αυτό ορίζει το συμφέρον της χώρας, αυτό επιχειρεί το υπ’ όψιν νομοσχέδιο, αυτό κατοχυρώνει η επικείμενη αναθεώρηση του Συντάγματος των Ελλήνων, τροποποιώντας την παράγραφο 3 και προσθέτοντας την παράγραφο 7 στο άρθρο 21.

Το άρθρο 21, λοιπόν, στην παράγραφο 3 ορίζει: «Το κράτος εγγυάται το δικαίωμα στην υγεία και υποχρεώνεται να παρέχει κάθε καθολική πρόσβαση σε αποτελεσματικές παροχές υγείας μέσω του Εθνικού Συστήματος Υγείας.»

Και επειδή ακούστηκαν διάφορα, έχω εδώ το Σύνταγμα της Ελλάδας που πριν από την αναθεώρηση προέβλεπε στην παράγραφο 3 του άρθρου 21: «Το κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων.» Καμμία σχέση το ένα με το άλλο.

Επίσης, παρέλειψαν οι συνάδελφοι να πουν ότι προστίθεται η παράγραφος 7 στο ίδιο άρθρο, η οποία ορίζει: «Βασικά κοινωνικά αγαθά, όπως το νερό, η ηλεκτρική ενέργεια και τα δίκτυα διανομής τους υπόκεινται σε καθεστώς δημόσιας υπηρεσίας και τελούν σε δημόσιο έλεγχο.» Έχουν άμεση σχέση και αυτά με το πώς εξελίσσονται τα θέματα της υγείας και ιδιαίτερα της ψυχικής υγείας στον τόπο μας.

Η κάλυψη σε ανασφάλιστους πολίτες προβλέπεται στο άρθρο 104. Με τον ν.4368/2016 θεσπίζονται για πρώτη φορά το δικαίωμα ελεύθερης πρόσβασης σε όλες τις δημόσιες δομές υγείας. Με τον ν.4486/2017 παρέχεται στους οικογενειακούς γιατρούς που συμβάλλονται με τον ΕΟΠΥΥ το δικαίωμα συνταγογράφησης στους ανασφάλιστους και τις ευάλωτες κοινωνικές ομάδες.

Η πλέον θεμελιώδης αλλαγή που εισάγει το νέο θεσμικό πλαίσιο είναι η εξίσωση του δικαιώματος ασφαλισμένων κι ανασφάλιστων και πρώην κατόχων ατομικού βιβλιαρίου οικονομικά αδύναμων ως προς την πρόσβαση στο δημόσιο σύστημα υγείας. Αυτό σημαίνει πραγματικά πλήρη νοσηλευτική, διαγνωστική και φαρμακευτική κάλυψη για όλους τους πολίτες, σύμφωνα πλέον και με το υπό αναθεώρηση Σύνταγμα, όπως ανέφερα προηγουμένως.

Το τι αναλάβαμε είναι γνωστό. Θυμίζω ότι βρήκαμε δεδομένες οφειλές ύψους 28.000.000 ευρώ που είχατε χρεώσει στους ανασφάλιστους πολίτες. Τα διαγράψαμε. Επιπλέον 150.000.000 ευρώ τα «παγώσαμε», για να μην βεβαιωθούν στις ΔΟΥ. Αυτή ήταν η κατάσταση του 2015. Σήμερα κανένας ανασφάλιστος δεν χρεώνεται με νοσήλια και είναι περίπου δύο εκατομμύρια συμπολίτες μας.

Πρέπει να θυμίσω, επίσης, ότι η δαπάνη του ΕΟΠΥΥ για τα φάρμακα των ανασφάλιστων το 2014 ήταν μόλις 600.000 ευρώ τον μήνα. Το 2018 η αντίστοιχη δαπάνη ήταν 20.000.000 τον μήνα. Αυτό σημαίνει πρόσβαση των αδύναμων πολιτών στο σύστημα της υγείας.

Το Μέρος Α΄ του νομοσχεδίου, λοιπόν, ρυθμίζει το πλαίσιο αδειοδότησης της λειτουργίας των κλινικών, ενοποιεί σε ένα νομοθέτημα όλες τις διατάξεις που σήμερα είναι διάσπαρτες και εκσυγχρονίζει το πλαίσιο λειτουργίας των κλινικών.

Στο Β΄ Μέρος προβλέπει τη σύσταση του νομικού προσώπου δημοσίου δικαίου με επωνυμία «Εθνικός Οργανισμός Δημόσιας Υγείας» και την κατάργηση του αμαρτωλού ΚΕΕΛΠΝΟ στο άρθρο 62. Ο νέος φορέας έχει τη μορφή νομικού προσώπου με αρμοδιότητα την προάσπιση και προαγωγή της υγείας.

Η νομοθετική παρέμβαση που επιχειρείται για πρώτη φορά αφορά στη ρύθμιση, ίδρυση και λειτουργία κέντρων αναφοράς, κεντρικού εργαστηρίου και περιφερειακών εργαστηρίων δημόσιας υγείας, προκειμένου να επιτευχθεί η εργαστηριακή επιτήρηση των νοσημάτων, η επιδημιολογική καταγραφή και η διαχρονική παρακολούθηση στις επιπτώσεις των νοσημάτων, κάτι πάρα πολύ σημαντικό, η λήψη μέτρων πρόληψης και διαρκούς ενημέρωσης του πληθυσμού και η ορθή διαχείριση πόρων με παρακολούθηση και εκτίμηση της υγείας του πληθυσμού.

Όλα τα προηγούμενα για να γίνουν πραγματικότητα, είναι απαραίτητο να θεσμοθετηθεί ένας ατομικός ηλεκτρονικός φάκελος υγείας. Είναι μία υπηρεσία που έλειπε από τη χώρα και θεσμοθετείται για πρώτη φορά. Δεν έχει καμμία σχέση με τον ασφαλιστικό φάκελο του ΕΟΠΥΥ. Περιέχει πληροφορίες μόνο που αφορούν στις δαπάνες για τον κάθε ασθενή, δηλαδή ότι ο τάδε ασθενής έκανε την τάδε εξέταση με αυτό το κόστος. Η επιδιωκόμενη απολύτως απαραίτητη ρύθμιση παρακολούθησης της υγείας του πληθυσμού έχει να κάνει με ένα φιλικό, ασφαλές και απαραίτητο εργαλείο τόσο για τον χρήστη όσο για το δημόσιο σύστημα υγείας. Κυρίως όμως έχει να κάνει με τη διαφάνεια.

Η σύσταση του Εθνικού Ινστιτούτου Νεοπλασιών. Η νόσος του καρκίνου αποτελεί μία από τις κύριες αιτίες θανάτου στη χώρα μας. Είναι μία νόσος που όλοι γνωρίζουμε πόσο υποφέρει ο ασθενής, η οικογένειά του, αλλά -κακά τα ψέματα- ο δρόμος του Γολγοθά είναι μοναχικός.

Χρέος της πολιτείας, λοιπόν, και αυτονόητο καθήκον είναι η διαμόρφωση στρατηγικής για την απολύτως επιβεβλημένη ανάγκη ενημέρωσης και πρόληψης της νόσου. Αυτό ορίζει την υπεύθυνη στάση της πολιτείας απέναντι στους πολίτες. Προφανής, λοιπόν, η ανάγκη για ίδρυση του φορέα που θα αναλάβει τη διαμόρφωση της εθνικής στρατηγικής για τον Καρκίνο, που θα συντονίζει ενέργειες για την διαχείριση νεοπλασματικών νοσημάτων, με σκοπό την πρόληψη, τη διάγνωση και τη θεραπεία. Είμαι βέβαιος ότι όλοι έχουμε βιώσει πολύ δύσκολες καταστάσεις είτε από φίλους είτε από συγγενικά πρόσωπα.

Όλα τα παραπάνω θεσμοθετούνται τώρα και με την επικείμενη συνταγματική αναθεώρηση κατοχυρώνονται συνταγματικά, ώστε να μη διανοηθεί ποτέ κανείς ξανά να αμφισβητήσει το αυτονόητο, εκτός και αν έρθουν ξανά οι αμετροεπείς και διαπλεκόμενοι στη διακυβέρνηση της χώρας.

Όλα τα παραπάνω συμβαίνουν σε καιρούς δεινής οικονομικής κρίσης, όταν οι προηγούμενοι έκλειναν τα νοσοκομεία το ένα μετά το άλλο ή τα απαξίωναν προκειμένου να ξεπουληθούν σε «ημετέρους», φυσικά με ανταλλάγματα. Χαρακτηριστικό παράδειγμα το «Ερρίκος Ντυνάν».

Αγαπητοί συνάδελφοι, σας καλώ να ψηφίσετε ένα νομοσχέδιο το οποίο το έχει ανάγκη πριν από όλα ο Έλληνας πολίτης. Αφήστε κατά μέρους τις εξυπνάδες, περί Συμφωνίας των Πρεσπών με ανταλλάγματα. Αδικείτε τον μόχθο του ελληνικού λαού, ο οποίος με πολύ μεγάλη προσπάθεια και με τη χρηστή διακυβέρνηση κατάφερε να θεσμοθετήσουμε σήμερα πράγματα τα οποία τα έχει απολύτως ανάγκη.

Άρα, λοιπόν, σήμερα σας καλώ να ψηφίσετε το νομοσχέδιο αφήνοντας το αφήγημα αυτό στους αμετροεπείς και τους αναντίρρητα ανεπαρκείς.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Θεμιστοκλής Μουμουλίδης από τον ΣΥΡΙΖΑ έχει τον λόγο.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ολοκληρώνεται σιγά-σιγά η συζήτηση για ένα κομβικής σημασίας νομοσχέδιο του Υπουργείου Υγείας, ένα νομοσχέδιο που επιχειρεί μια ολοκληρωμένη παρέμβαση εξορθολογισμού και εκσυγχρονισμού διαφόρων σημαντικών τομέων του συστήματος υγείας στη χώρα μας, αλλά και του κοινωνικού κράτους. Πρόκειται για ένα ακόμη μεγάλο βήμα του Υπουργείου Υγείας που δείχνει τον δρόμο των μεγάλων μεταρρυθμίσεων σε περιόδους κρίσης στον νευραλγικό για την κοινωνία τομέα της υγείας.

Η Κυβέρνηση προχωρά στην ολοκλήρωση του νομοθετικού της έργου, επιχειρώντας να οδηγήσει τη χώρα σε ένα αμετάκλητο ξέφωτο.

Κυρίες και κύριοι συνάδελφοι, επιτρέψτε μου, επειδή για την Περιφερειακή Ενότητα Κοζάνης σήμερα θα μπορούσαμε να πούμε ότι είναι και ημέρα των διαχωρισμών, αφού υπάρχουν δυο τροπολογίες οι οποίες αφορούν σε δυο πολύ σημαντικά ζητήματα, να σταθώ σε αυτό.

Πρώτη τροπολογία είναι εκείνη που αφορά στην επαναφορά της αυτοτέλειας των δυο νοσοκομείων του Νομού Κοζάνης, του Μαμάτσειου Νοσοκομείου στην Κοζάνη και του Μποδοσάκειου στην Πτολεμαΐδα. Με τον τρόπο αυτό δίνεται η ευκαιρία στις δυο νοσοκομειακές μονάδες να αναπτυχθούν ισότιμα και με άμιλλα και να παρέχουν αυτόνομα τις υπηρεσίες τους. Ένας επιπλέον λόγος αυτής της επαναφοράς είναι το γεγονός ότι σε λίγες μέρες νομοθετείται από το Υπουργείο Παιδείας η δημιουργία μιας σχολής υγείας με τρία τμήματα στην Πτολεμαΐδα. Αντιλαμβανόμαστε, λοιπόν, ότι είναι μια αυτονόητη εξέλιξη η σύνδεση των τριών πανεπιστημιακών τμημάτων, με τη δημιουργία πανεπιστημιακών κλινικών στο Μποδοσάκειο Νοσοκομείο. Πρόκειται για μια καταλυτική εξέλιξη για την οικονομία μιας ταλαιπωρημένης περιοχής, μιας περιοχής που συνδέθηκε διαχρονικά τα τελευταία εξήντα χρόνια με τη μονοκαλλιέργεια της ΔΕΗ. Με τον τρόπο αυτό δίνεται η δυνατότητα να αξιοποιήσει η περιοχή της Εορδαίας αυτό το πλεονέκτημα των τριών σχολών.

Περνάω στη δεύτερη τροπολογία που αφορά στον διαχωρισμό του Δήμου Σερβίων - Βελβεντού. Πρόκειται για ένα πρόβλημα που αναζητεί τη λύση του από το 2010, πρόκειται για μια ακόμη αδικία του «ΚΑΛΛΙΚΡΑΤΗ» που δημιούργησε σοβαρά προβλήματα στο σώμα της αυτοδιοίκησης. Σε κάποιες περιπτώσεις τα προβλήματα αυτά δεν μπορεί παρά να πρέπει να ξεπεραστούν με δυναμικές πολιτικές επιλογές.

Αντιλαμβάνομαι βεβαίως ότι είναι η αρχή ενός διαλόγου και για άλλες περιοχές, όμως θα πρέπει να ξέρουμε ότι δεν είναι όλες οι περιπτώσεις ίδιες. Οφείλουμε να δεχθούμε τον πιλοτικό χαρακτήρα των διαχωρισμών της εν λόγω τροπολογίας, οφείλουμε να εξετάσουμε κάθε περίπτωση όχι οριζόντια, αλλά με τα ιδιαίτερα χαρακτηριστικά κάθε περίπτωσης. Αυτό άλλωστε είπε στη χθεσινή του ομιλία και ο Υπουργός Εσωτερικών, ο Αλέξης Χαρίτσης.

Στο επιχείρημα κάποιων πως η τροπολογία για τον διαχωρισμό των δήμων έρχεται για λόγους προεκλογικούς, υπάρχει μια αυτονόητη απάντηση για όσους μπορούμε και σκεφτόμαστε εδώ, ότι ενδεχομένως το πολιτικό κόστος να είναι μεγαλύτερο από το πολιτικό όφελος και μάλλον έτσι θα μπορούσε να ήταν, αφού οι περιοχές που διεκδικούν διαχωρισμό δήμων είναι περισσότερες από τις πέντε περιοχές που διαχωρίζονται.

Εδώ θέλω να σταθώ στην καθοριστική συμβολή του Υπουργού Εσωτερικών Αλέξη Χαρίτση σε αυτήν την εξέλιξη. Οφείλουμε να τον ευχαριστήσουμε δημόσια, όχι μόνο για την περιοχή μας, αλλά για τη γενναία πολιτική επιλογή να προχωρήσει στον διαχωρισμό δήμων, ένα χρονίζον πρόβλημα, ένα πρόβλημα το οποίο πρέπει να αντιμετωπιστεί στα επόμενα δυο χρόνια οριστικά.

Ο Αλέξης Χαρίτσης με το νομοσχέδιο, με την τροπολογία αυτή, επιχειρεί το πρώτο βήμα αποκατάστασης μιας κραυγαλέας αδικίας όχι μόνο για το Βελβεντό, αλλά και για άλλες περιοχές. Είναι μια εμφανής περίπτωση πολιτικού που αψηφά το πολιτικό κόστος.

Για να συνδεθεί η χώρα με ένα καλύτερο μέλλον πρέπει να αλλάξουν σημαντικά νοοτροπίες αλλά και πολιτικές επιλογές. Είναι γνωστό πως στη χώρα της δημοκρατίας, στη χώρα που γέννησε τον πολιτισμό, οι προηγούμενες κυβερνήσεις εφάρμοζαν διαχρονικά μια πολιτική αλά κάρτ. Εμφανίζονται διάφορα παράδοξα στον δημόσιο βίο. Βλέπουμε την Αξιωματική Αντιπολίτευση να διαφωνεί σε διάφορα νομοσχέδια, όπως παραδείγματος χάρη σε ένα νομοσχέδιο του Υπουργείου Παιδείας και τελικά να το υπερψηφίζει, να συμφωνεί στην ουσία διαχρονικά με τη Συμφωνία των Πρεσπών και τελικά να την καταψηφίζει, να απεύχεται και να προβλέπει την περικοπή των συντάξεων και με συντριβή να υπερψηφίζει τη μη περικοπή και τώρα παρατηρούμε στο ζήτημα του διαχωρισμού του Δήμου Σερβίων - Βελβεντού να διαφωνεί η νομαρχιακή της Νέας Δημοκρατίας στην Περιφερειακή Ενότητα Κοζάνης, να διαφωνεί ριζικά με την εξέλιξη, με τον διαχωρισμό, και ο Βουλευτής της Νέας Δημοκρατίας αλλά και παραδόξως όλοι οι πολιτευτές της Νέας Δημοκρατίας να συμφωνούν με την εξέλιξη.

Εμείς από την περίοδο που ακόμη ήμασταν αντιπολίτευση μέχρι σήμερα σταθήκαμε σταθεροί στις επιλογές μας για διαχωρισμό του Δήμου Σερβίων - Βελβεντού. Δεσμευθήκαμε να στηρίξουμε τον δίκαιο αγώνα των κατοίκων μιας κοινωνίας με τα δικά της ιστορικά και αξιοζήλευτα χαρακτηριστικά, μιας κοινωνίας που έχει αναπτύξει με υποδειγματικό τρόπο το συνεταιριστικό κίνημα και που λειτουργεί σε πολλούς τομείς ως πρότυπο με σύγχρονο τρόπο, μια σύγχρονη δημοκρατική κοινωνία, η οποία διεκδίκησε με απαράμιλλο πάθος τη δικαίωση του αιτήματός της. Προσπαθήσαμε με όλες μας τις δυνάμεις να δικαιωθεί το αίτημα και είμαστε πςερήφανοι γι’ αυτή την εξέλιξη, για το γεγονός ότι ο Δήμος Βελβεντού σε λίγες ώρες θα είναι ένας νέος, ανεξάρτητος δήμος.

Ταυτόχρονα θεωρούμε ότι είναι υποχρέωσή μας να στηρίξουμε όλους τους δίκαιους αγώνες των κοινωνιών και σήμερα και αύριο και πάντα. Η χώρα χρειάζεται τομές, χρειάζεται μεταρρυθμίσεις υπέρ της κοινωνίας, χρειάζεται τολμηρές πολιτικές που να έρχονται από το μέλλον. Ως Κυβέρνηση θέλουμε να κριθούμε από το άθροισμα των πολιτικών επιλογών μας, από το σύνολο του έργου μας και όχι από αποσπασματικές και επικοινωνιακού τύπου μεθοδευμένες πολιτικές φθοράς που ασταμάτητα επί τέσσερα χρόνια επιχειρεί η Αντιπολίτευση. Ο διαχωρισμός δήμων που εισάγεται με την εν λόγω τροπολογία είναι ένα ακόμη βήμα επίλυσης αδικιών, ένα ακόμη βήμα να αποκτήσει ουσιαστικό λόγο η κοινωνία, ένα ακόμα βήμα θαρραλέας άσκησης πολιτικής με μοναδικό γνώμονα το κοινωνικό αλλά και το εθνικό συμφέρον.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ.

Τον λόγο έχει ο συνάδελφος κ. Κωνσταντίνος Τσιάρας από τη Νέα Δημοκρατία.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι αλήθεια ότι πολλοί ανέμεναν με ενδιαφέρον τη νομοθετική πρωτοβουλία του Υπουργείου Υγείας κυρίως γιατί είχαν καλλιεργηθεί προσδοκίες μέσα από μία ρητορική, προφανώς διαφορετικής άποψης, ενδεχομένως ανακάλυψης σκανδάλων, η οποία ερχόταν από το παρελθόν και η οποία ούτε λίγο ούτε πολύ είχε προαναγγείλει την κατάργηση του ΚΕΕΛΠΝΟ.

Ακούγαμε, κυρίως, τον Αναπληρωτή Υπουργό Υγείας να μας λέει ότι το ΚΕΕΛΠΝΟ τελειώνει, κλείνει, δεν θα υπάρχει από εδώ και πέρα. Αντ’ αυτού, έρχεται μία νομοθετική πρωτοβουλία, η οποία απλώς και μόνο αλλάζει το όνομα και βεβαίως διαφοροποιεί τον οργανισμό σε σχέση με κάποια ζητήματα, τα οποία επιμέρους βρίσκονταν στη δική του αρμοδιότητα και κατά κάποιον τρόπο δημιουργούσαν και τις συγκεκριμένες ανάγκες, προκειμένου να υπάρχει η δράση και να υπάρχει το έργο του ΚΕΕΛΠΝΟ.

Όλα αυτά, όμως, στην πραγματικότητα έρχονται να αντιμετωπιστούν με ένα γενικότερο πλαίσιο, το οποίο όχι μόνο δημιουργεί απογοήτευση σ’ αυτούς που περίμεναν ένα νομοσχέδιο μετά βαΐων και κλάδων από το Υπουργείο Υγείας, αλλά τελικά δείχνει ότι έχουμε ένα νομοσχέδιο το οποίο πνίγεται μέσα από τις δικές του αντιφάσεις, μέσα από την αδυναμία του να χαράξει πολιτική, μέσα από τη βροχή τροπολογιών, που για άλλη μια φορά μονοπωλούν το ενδιαφέρον του ελληνικού Κοινοβουλίου, αλλά κυρίως μέσα από μια πρακτική που σ’ έναν πολύ μεγάλο βαθμό, κυρίες και κύριοι συνάδελφοι της Συμπολίτευσης, δημιουργεί ένα τεράστιο ζήτημα κακής νομοθέτησης.

Πείτε μου, αλήθεια, σ’ ένα νομοσχέδιο το οποίο μαζεύει όλα τα ζητήματα από τη μία μέχρι την άλλη πλευρά -κυριολεκτικά από τη μία μέχρι την άλλη πλευρά- που ρυθμίζει ζητήματα, τα οποία σ’ έναν πολύ μεγάλο βαθμό δείχνουν ότι δεν είναι η πραγματική ανάγκη αυτήν τη στιγμή του Υπουργού Υγείας να αντιμετωπίσει προβλήματα, αλλά να κάνει μικροεξυπηρετήσεις, τα γνωστά ρουσφέτια κατά τα γνωστά και ειωθότα και κυρίως να αντιμετωπίσει μια πραγματικότητα όχι με τη λογική επίλυσης ζητημάτων, αλλά επίλυσης ζητημάτων τα οποία έχουν προκύψει από μία κακή προηγούμενη περίοδο, πώς δεν είναι ερώτημα για εσάς η Βουλή να έρχεται σήμερα να νομοθετεί για ένα νομοσχέδιο που έχει σχεδόν εκατόν πενήντα άρθρα, που έχουν έρθει δεκάδες τροπολογίες, έχοντας στην πραγματικότητα καταργήσει τον ίδιο τον Κανονισμό;

Κανονικά για ένα τέτοιο νομοσχέδιο, κύριε Υπουργέ -είναι και προς εσάς η επισήμανση, κύριε Πρόεδρε- θα έπρεπε να είναι άλλη η συζήτηση επί της αρχής και άλλη η συζήτηση επί των άρθρων. Μάλιστα, δεν μιλάμε για ένα νομοσχέδιο το οποίο ήρθε ξαφνικά κάτω από την πίεση των «μνημονιακών» -εντός εισαγωγικών, μιας και δεν σας αρέσει να το λέτε- δεσμεύσεων της χώρας, προκειμένου να ολοκληρωθεί σε μία συγκεκριμένη ημερομηνία. Είναι νομοσχέδιο το οποίο το περιμέναμε δεκάδες μήνες για να έρθει. Ερχόμαστε, λοιπόν, την τελευταία στιγμή, σε μία πιεσμένη ουσιαστικά κοινοβουλευτική διαδικασία, να συζητήσουμε για ζητήματα που το καθένα απ’ αυτά θα μπορούσε να είναι αντικείμενο ενός νομοσχεδίου.

Όλα αυτά τα λέω, κυρίες και κύριοι συνάδελφοι, γιατί κάποια στιγμή εάν πρέπει κανείς να αναζητήσει την αμετροέπεια -και λυπάμαι που χρησιμοποιώ τον όρο ενός εκ των προηγουμένων συναδέλφων που βρέθηκαν στο Βήμα- θα είναι αρκετό να κοιτάξει τον εαυτό του στον καθρέφτη και να δει τι έλεγε σε μία προηγούμενη περίοδο, όταν πολύ μικρά ζητήματα σε σχέση με αυτά τα οποία τίθενται σήμερα υπήρχαν και υπήρχε μία γενικότερη αντίθεση από την πλευρά της συγκεκριμένης παράταξης στην οποία βρίσκεστε και τι ακριβώς κάνετε σήμερα.

Θα μείνω σε δυο βασικά ζητήματα.

Τροπολογία για το φάρμακο. Έχετε αντιληφθεί τι θα ψηφίσετε, κύριοι συνάδελφοι της Συμπολίτευσης; Ξέρετε τι έλεγε ο Πρωθυπουργός πριν από περίπου δύο χρόνια; Έλεγε ότι το σκάνδαλο της «NOVARTIS» εδράζεται στο γεγονός ότι η Ελλάδα είναι χώρα αναφοράς για την τιμή των φαρμάκων για περίπου πενήντα πέντε χώρες. Σήμερα, λοιπόν, έρχεστε να κάνετε ένα τεράστιο δώρο στις πολυεθνικές εταιρείες, στην πραγματικότητα να τους δώσετε τη δυνατότητα να αυξήσουν την τιμή σχεδόν σε όλες τις χώρες για τα φάρμακα τα οποία διαθέτουν. Εγώ δεν θα σας πω εάν όντως είναι σωστό ή λάθος αυτό, θα σας πω όμως ότι κάποια στιγμή όλα αυτά τα οποία υποστηρίζατε στο παρελθόν και ήταν ο βασικός λόγος πάνω στον οποίο οικοδομήσατε το αφήγημα του σκανδάλου-φιάσκου «NOVARTIS», τελικά φαίνεται ότι από εσάς αποκαθηλώνεται αυτήν τη στιγμή με αυτήν την τροπολογία. Δικαίωμά σας, απλώς για να ξέρετε τι ψηφίζετε και τι υποστηρίζετε, γιατί κάθε φορά το να έρχεται κανείς εδώ και να κάνει τον τιμητή κουνώντας το δάκτυλο από το Βήμα του ελληνικού Κοινοβουλίου και λέγοντας ότι εδώ είναι το σκάνδαλο, όταν την επόμενη στιγμή έρχεται να νομοθετήσει ακριβώς με τον ίδιο τρόπο, εάν δεν συνιστά υποκρισία, τουλάχιστον νομίζω ότι για τον ίδιο συνιστά ένα τεράστιο ζήτημα σε σχέση με το πώς βλέπει και το πώς αισθάνεται την προσωπική του αξιοπρέπεια.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Και για εσάς συνιστά άγνοια.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ.

Προχωρήστε, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Τροπολογία για «σπάσιμο» των δήμων. Εγώ έχω δεχθεί ότι υπάρχουν όντως ζητήματα στις τοπικές κοινωνίες. Φαντάζομαι ότι δεν υπάρχει συνάδελφος στον χώρο του ελληνικού Κοινοβουλίου, που με τον έναν ή τον άλλον τρόπο να μην έχει δεχθεί αίτημα από ένα κομμάτι της τοπικής κοινωνίας, στην οποία αναφέρεται, για δήθεν άδικη κατάτμηση των δήμων στο παρελθόν ή για ενδεχόμενη προσδοκία να δημιουργηθούν και άλλοι δήμοι.

Εδώ όμως, κυρίες και κύριοι συνάδελφοι, προκύπτουν κάποια ζητήματα, τα οποία πρέπει να δει κανείς με σοβαρότητα. Είναι δυνατόν αυτή η κατάτμηση, η διάσπαση, να γίνεται τρεις μήνες πριν τις εκλογές; Είναι αυτό μία σοβαρή προσέγγιση της ελληνικής πολιτείας; Και αλήθεια, ποια είναι τα κριτήρια; Μπορεί κάποιος από εσάς να μου πει για ποιον λόγο ένας δήμος από αυτούς που σήμερα χωρίζονται χωρίζεται σε τρεις και κάποιος άλλος σε δύο και κάποιοι άλλοι δεν χωρίζονται και κάποιοι άλλοι είναι μεγαλύτεροι, αλλά δεν έχουν τύχει της ίδιας αντιμετώπισης; Βεβαίως υπάρχει η νησιωτική Ελλάδα. Βεβαίως υπάρχει η Ελλάδα του ορεινού όγκου, που πρέπει να αντιμετωπιστεί με εντελώς διαφορετικά κριτήρια σε σχέση με οποιαδήποτε άλλη περίπτωση. Όλα αυτά τα δέχεται κανείς. Αλλά πόσο σοβαρή είναι μία πολιτεία η οποία νομοθετεί λίγο χρόνο πριν τις εκλογές, χωρίς συγκεκριμένα κριτήρια, χωρίς να λάβει υπ’ όψιν της ότι για να δημιουργήσουμε συνθήκες δικαιοσύνης απέναντι στα αιτήματα διαφορετικών τοπικών κοινωνιών, από άλλα μέρη της Ελλάδας, πρέπει να υπάρχει ένα κριτήριο και ένας συγκεκριμένος λόγος για τον οποίο γίνεται αυτή η κατάτμηση;

Αυτά δυστυχώς με τον έναν ή με τον άλλον τρόπο αποδεικνύουν πως όταν δεν έχεις ολοκληρώσει στη σκέψη σου ένα σχέδιο, με το οποίο θα αντιμετωπίσεις είτε προβλήματα του παρελθόντος είτε θα θεραπεύσεις ανάγκες που προκύπτουν σε έναν δεύτερο χρόνο, συνήθως μπαίνεις σε μία λογική απλά και μόνο κάποιους να τους ικανοποιείς -πάντα για ψηφοθηρικούς λόγους-, κάποιους άλλους να μην έχεις προλάβει να τους ικανοποιήσεις και κάποιους άλλους να τους έχεις δυσαρεστημένους. Αυτό, όμως, δεν συνιστά σοβαρή πολιτεία. Δεν συνιστά σοβαρή νομοθέτηση. Δεν συνιστά σοβαρό τρόπο, με τον οποίο θα έπρεπε κάθε φορά η εκάστοτε κυβέρνηση –εγώ θέλω να είμαι απολύτως ειλικρινής- η εκάστοτε ελληνική πολιτεία να αντιμετωπίζει είτε τα αιτήματα των τοπικών κοινωνιών είτε τα αιτήματα γενικότερα της ελληνικής κοινωνίας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Με αυτόν τον τρόπο, κυρίες και κύριοι συνάδελφοι, δυστυχώς βρίσκεστε απέναντι στον δικό σας εαυτό. Και το να εκτίθεστε είναι το λιγότερο. Τουλάχιστον, αν λαμβάνατε σωστές αποφάσεις, θα μπορούσαμε από την άλλη πλευρά και να τις υποστηρίξουμε, αλλά πολύ περισσότερο να δείξουμε ότι την κρίσιμη στιγμή το ελληνικό πολιτικό σύστημα μπορεί επιτέλους να σοβαρευτεί. Φαίνεται ότι γι’ αυτό έχουμε πολύ δρόμο ακόμη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μένουν ακόμη να μιλήσουν τέσσερις συνάδελφοι: ο κ. Στογιαννίδης -να έρθει στο Βήμα- ο κ. Παυλίδης, ο κ. Καράογλου και η κ. Μεγαλοοικονόμου. Και θα κλείσουμε με τον κύριο Υπουργό.

**ΙΑΣΟΝΑΣ ΦΩΤΗΛΑΣ:** Δεν θα υπάρξουν δευτερολογίες, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Αφού κλείσει ο κύριος Υπουργός, με όποιον είναι στην Έδρα, θα συζητήσετε. Γνώμη μου είναι για δύο, τρία λεπτά, όχι παραπάνω, οι εισηγητές και μόνο μπορούν να δευτερολογήσουν.

Κύριε συνάδελφε, έχετε τον λόγο.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, στη σημερινή συνεδρίαση της Ολομέλειας συζητάμε το νομοσχέδιο του Υπουργείου Υγείας με τίτλο: «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις».

Το παρόν νομοσχέδιο αποτελείται από 147 άρθρα και είναι ακόμη ένα δείγμα της πολιτικής της Κυβέρνησης για την υγεία. Επειδή δεν έχω τον χρόνο να αναφερθώ σε όλα τα μέρη του νομοσχεδίου, επέλεξα να αναφερθώ σε κάποια από αυτά.

Με το άρθρο 84 θεσπίζεται ο ατομικός ηλεκτρονικός φάκελος υγείας. Ο ατομικός ηλεκτρονικός φάκελος υγείας περιέχει το ατομικό ιστορικό υγείας του λήπτη υπηρεσιών υγείας, καθώς και δεδομένα, εκτιμήσεις και πληροφορίες κάθε είδους σχετικά με την κατάσταση και την κλινική εξέλιξη του προσώπου αυτού ως ασθενούς καθ’ όλη τη διαδικασία περίθαλψής του. Το περιεχόμενο του ατομικού ηλεκτρονικού φακέλου υγείας τηρείται ισοβίως και υποχρεωτικώς σε εθνικό επίπεδο. Τα πρόσωπα που είναι εξουσιοδοτημένα να επεξεργάζονται τα δεδομένα προσωπικού χαρακτήρα έχουν αναλάβει δέσμευση τήρησης της εμπιστευτικότητας ή τελούν υπό τη δέουσα κανονιστική υποχρέωση τήρησης της εμπιστευτικότητας.

Με το άρθρο 91 δημιουργούνται χώροι εποπτευόμενης χρήσης. Στους χώρους εποπτευόμενης χρήσης παρέχονται υπηρεσίες για την ασφαλέστερη χρήση ναρκωτικών ουσιών και τη μείωση της βλάβης και των αρνητικών επιπτώσεων που συνδέονται με τη χρήση ναρκωτικών. Οι χώροι εποπτευόμενης χρήσης είναι μια δομή που λειτουργεί σε πολλές χώρες της Ευρωπαϊκής Ένωσης. Έχει σώσει, κατ’ αρχάς, πολλές ζωές χρηστών, αλλά στη συνέχεια βοήθησε και στην απεξάρτησή τους από τα ναρκωτικά. Ειλικρινά χαίρομαι που τη συγκεκριμένη δομή θα την ψηφίσει και η Νέα Δημοκρατία. Δεν μπορώ, όμως, να αφήσω ασχολίαστες τις ανακρίβειες που ακούσαμε από αρκετούς Βουλευτές της Νέας Δημοκρατίας σχετικά με τα πεπραγμένα της όταν ήταν Κυβέρνηση μέχρι τον Ιανουάριο του 2015.

Το 2014 τα νοσοκομεία είχαν έλλειμμα 750 εκατομμύρια ευρώ. Τώρα έχουν πλεόνασμα 250 εκατομμύρια ευρώ. Την επόμενη τριετία θα διοριστούν άλλοι δέκα χιλιάδες εργαζόμενοι, μόνιμοι, στο ΕΣΥ, τέσσερις χιλιάδες γιατροί και έξι χιλιάδες νοσηλευτές. Οι δυόμισι χιλιάδες διορισμοί -χίλιοι γιατροί και χίλιοι πεντακόσιοι νοσηλευτές και λοιπό προσωπικό- θα πραγματοποιηθούν εντός του 2019.

Το 2013 η Καρδιολογική Κλινική του Νοσοκομείου Ξάνθης κινδύνευσε με κλείσιμο. Θυμάμαι ακόμη τους τότε Βουλευτές, τον πρώην Δήμαρχο Ξάνθης και τον πρώην Αντιπεριφερειάρχη Ξάνθης που έκαναν παράσταση διαμαρτυρίας στον τότε Υπουργό Υγείας και σημερινό Βουλευτή της Νέας Δημοκρατίας, που δηλώνει υπερήφανος για το έργο του στο Υπουργείο Υγείας.

Οι εργαζόμενοι του Νοσοκομείου Ξάνθης με ενημέρωσαν ότι το 2013 δεν είχαν μόνο έλλειψη από γιατρούς και νοσηλευτές, αλλά και υλικών. Στο Νοσοκομείο Ξάνθης το 2013 δεν είχαν ούτε γάζες.

Αυτά που ανέφερα είναι ένα μικρό δείγμα από τα πεπραγμένα στην Υγεία από τους Υπουργούς της Νέας Δημοκρατίας κατά την τριετία 2012 - 2014. Είμαι βέβαιος ότι ανάλογες καταστάσεις υπήρχαν σε όλα τα δημόσια νοσοκομεία την τριετία 2012 - 2014, όταν Υπουργοί Υγείας ήταν οι σημερινοί Βουλευτές της Νέας Δημοκρατίας που δηλώνουν υπερήφανοι για το έργο τους.

Κυρίες και κύριοι Βουλευτές, στη σημερινή συζήτηση επιβεβαιώνεται, για ακόμη μία φορά, η μεγάλη διαφορά της Νέας Δημοκρατίας και του ΣΥΡΙΖΑ για το πώς αντιλαμβάνεται το κάθε κόμμα την πολιτική υγείας. Η Νέα Δημοκρατία υπεραμύνεται της ιδιωτικής υγείας και της μείωσης της δημόσιας δαπάνης για την υγεία, ενώ ο ΣΥΡΙΖΑ στηρίζει και ενισχύει τη δημόσια και δωρεάν υγεία για όλους τους πολίτες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ, κύριε συνάδελφε, για τη συντομία σας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στη έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και για τον τρόπο οργάνωσης και λειτουργίας της Βουλής των Ελλήνων, σαράντα έξι μαθήτριες και μαθητές και τρεις εκπαιδευτικοί συνοδοί τους από το Μουσικό Σχολείο Τρικάλων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Βουλευτής του ΣΥΡΙΖΑ κ. Κωνσταντίνος Παυλίδης.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ευχαριστώ, κύριε Πρόεδρε.

Κατ’ αρχάς, θέλω να συγχαρώ το Υπουργείο Υγείας για την υπουργική τροπολογία που καταθέτει, σχετικά με την αναγνώριση και πιστοποίηση της Μονάδας Απεξάρτησης «Διάπλους» στην Κέρκυρα, μίας μονάδας που πραγματικά επιτελεί το έργο της, έτσι κι αλλιώς, αρκετά χρόνια. Ήταν ένα δίκαιο αίτημα της τοπικής κοινωνίας να πιστοποιηθεί αυτή η μονάδα και να αποκτήσει και τη νομική της υπόσταση και να μπορέσει να βγάλει από την ταλαιπωρία πάρα πολλές οικογένειες με εξαρτημένα άτομα.

Εγώ θα τοποθετηθώ κυρίως στην τροπολογία η οποία αφορά το «σπάσιμο» κάποιων δήμων και τη δημιουργία νέων δήμων.

Ο «ΚΑΛΛΙΚΡΑΤΗΣ», κυρίες και κύριοι συνάδελφοι, ήταν κατά βάση μία προοδευτικότερη μεταρρύθμιση του «ΚΑΠΟΔΙΣΤΡΙΑ», ο οποίος σαφέστατα αδικήθηκε μέσα στα μνημόνια με τη λειψή οικονομική επιχορήγηση, με το κόψιμο των πόρων προς την αυτοδιοίκηση και με την υποστελέχωση των υπηρεσιών.

Ταυτόχρονα, όμως, είχε αρκετά θετικά χαρακτηριστικά. Για παράδειγμα, η αιρετή περιφέρεια από διορισμένη που υπήρξε και άλλα σημαντικά νομοθετήματα, όπου ήταν πάγιο αίτημα της τοπικής αυτοδιοίκησης να φτιαχτούν επαρκείς και ισχυρές αυτοδιοικητικές οντότητες. Παρ’ όλα αυτά, όμως, είχε συγκεκριμένες ατολμίες.

Μία σοβαρή ατολμία που την αποκατέστησε ο «ΚΛΕΙΣΘΕΝΗΣ» ως μία πιο προοδευτική πλέον μεταρρύθμιση από τον «ΚΑΠΟΔΙΣΤΡΙΑ», ήταν η αλλαγή του εκλογικού νόμου, το πάγιο αίτημα τοπικής αυτοδιοίκησης για την καθιέρωση της απλής αναλογικής στις αυτοδιοικητικές εκλογές.

Από εκεί και πέρα, τουλάχιστον στη νησιωτική Ελλάδα, η αυτοδιοικητική αρχιτεκτονική στηρίχτηκε πάνω στη λογική «ένα νησί, ένας δήμος», με μοναδικές εξαιρέσεις την Εύβοια και την Κρήτη.

Υπήρξε μία αποτελεσματική νομοθέτηση, που δημιούργησε, όμως, αδικίες στα μεγάλα νησιά με την οριζόντια εφαρμογή της, βάζοντας νησιά, όπως η Κέρκυρα ή η Λέσβος, στην κατηγορία της Μήλου, της Σύμης ή των Λειψών, δηλαδή περιοχές με πολύ μικρό μέγεθος αριθμητικό, πληθυσμιακό, αλλά και γεωγραφικό.

Εγώ θα δώσω μερικά ενδεικτικά στοιχεία για την Κέρκυρα: Είναι το πιο πυκνοκατοικημένο νησί της χώρας μετά τον Νομό Αττικής και τον Νομό Θεσσαλονίκης, με εκατόν ογδόντα πέντε κατοίκους ανά τετραγωνικό χιλιόμετρο. Τέταρτος νομός είναι ο Νομός Ηρακλείου με εκατόν δέκα κατοίκους. Όλοι οι άλλοι νομοί της Ελλάδας, οι υπόλοιποι πενήντα, είναι κάτω από εκατό κατοίκους το τετραγωνικό χιλιόμετρο. Είναι από τα πιο πυκνοκατοικημένα νησιά της Μεσογείου.

Έχουμε διακόσια ογδόντα χωριά και οικισμούς με μία συνδεσιμότητα μεταξύ τους -και εξαιτίας του ορεινού όγκου που υπάρχει- με ένα εθνικό δίκτυο εξήντα χιλιομέτρων, με ένα επαρχιακό δίκτυο τριακοσίων χιλιομέτρων, με δημοτικό δίκτυο πεντακοσίων χιλιομέτρων. Επίσης, εξαιτίας του ελαιώνα και της ελαιοπαραγωγής των τεσσάρων εκατομμυρίων ελαιοδένδρων, έχουμε ένα αγροτικό δίκτυο εξακοσίων χιλιομέτρων.

Έχουμε μία τουριστική ανάπτυξη σε όλη την έκταση του νησιού με τετρακόσιες είκοσι ξενοδοχειακές μονάδες, με σαράντα επτά χιλιάδες κλίνες και πενήντα δύο χιλιάδες ενοικιαζόμενα δωμάτια. Συνολικά υπάρχουν εκατό χιλιάδες κλίνες.

Πέρυσι είχαμε τρεισήμισι εκατομμύρια επισκέπτες και επτακόσιες τριάντα πέντε χιλιάδες επισκέπτες από τις κρουαζιέρες, με ένα αεροδρόμιο, ένα λιμάνι επιβατικό και έναν προβλήτα κρουαζιεροπλοίων μέσα στον αστικό ιστό της πόλης, μέσα στα διοικητικά όρια της πόλης της Κέρκυρας. Έχουμε, δηλαδή, τρεις ισχυρές οχλούσες χρήσης, που όφειλε να τις διαχειριστεί ο Δήμος Κερκύρας, σε μία πόλη που διαχειρίζεται και ζητήματα UNESCO.

Δεν είναι τυχαίο το γεγονός ότι αυτά τα μεγέθη δεν μπόρεσε με τίποτα να τα εξυπηρετήσει η αρχή «ένα νησί, ένας δήμος». Γι’ αυτό και υπήρξαν και συγκεκριμένες μελέτες από το Ινστιτούτο Τοπικής Αυτοδιοίκησης από το 2007 -παραπάνω από δέκα χρόνια- που έλεγαν για την ανάγκη διάσπασης της Κέρκυρας και άλλων περιοχών.

Δεν είναι τυχαίο, λοιπόν, ότι ήταν σχεδόν ομόφωνη -πλην ΚΚΕ- η απόφαση του περιφερειακού συμβουλίου σε σχέση με τη διάσπαση του δήμου, η απόφαση του Δημοτικού Συμβουλίου Κέρκυρας και η πλειοψηφία των τοπικών συμβουλίων. Είναι πενήντα τέσσερα τα τοπικά συμβούλια που εκφράζουν και εκπροσωπούν εβδομήντα χιλιάδες κατοίκους σε σύνολο εκατό χιλιάδων κατοίκων της Κέρκυρας.

Για να μην αδικώ τα πράγματα, και η Νέα Δημοκρατία έκανε μία έγκαιρη διάγνωση από τα δύο πρώτα χρόνια εφαρμογής του νόμου. Ήδη από το 2013 υπήρχαν φωνές από τον κ. Δένδια, από τον κ. Γκίκα, από τον κ. Μιχελάκη, από πάρα πολλούς Βουλευτές και στελέχη της Νέας Δημοκρατίας, που έβαζαν το ζήτημα ότι στα μεγάλα νησιά οφείλει να υπάρξει μία αποκατάσταση, η οποία οδήγησε σε μία νομοθέτηση το 2014, που, δυστυχώς, από την κ. Γκερέκου στην Κέρκυρα πάγωσε και μπλοκαρίστηκε και από τον κ. Βενιζέλο και από το ΠΑΣΟΚ πέρασε, οριστικά πλέον, στα αζήτητα.

Θα αναφέρω μερικά στοιχεία. Στις 18 Ιουλίου του 2013 ο κ. Μιχελάκης και ο κ. Δένδιας προαναγγέλλουν το «σπάσιμο» μεγάλων νησιωτικών δήμων στη χώρα. Στις 1-10-2013 και στις 8-10-2013 η αυτοδιοίκηση μιλάει για δεκαέξι δήμους άνω των εκατό χιλιάδων -αναφέρει ονομαστικά ποιοι δήμοι είναι αυτοί- βάζοντας μέσα και τη Λέσβο και την Κέρκυρα. Στις 19-10-2013 το ΠΑΣΟΚ, τρεις δήμοι στην Κέρκυρας συν ένας στις 10-1-2014. Στις 5-2-2014 η «Δημοκρατική» της Ρόδου μιλάει για την απόφαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης της Βουλής για το νομοσχέδιο, το οποίο νομοσχέδιο -και με τα λεγόμενα του κ. Σηφουνάκη- υπήρξε έτοιμο μέσα στον Μάρτιο για να κατατεθεί, δύο μήνες πριν τις εκλογές. Για να ξέρουμε τι λέμε.

Βάζετε τρία ζητήματα. Πρώτον, αποσπασματικότητα και επιλεκτικότητα. Δεν καταλαβαίνω γιατί υπάρχει αποσπασματικότητα και επιλεκτικότητα. Είχαμε προειδοποιήσει ότι μαζί με τον «ΚΛΕΙΣΘΕΝΗ», αμέσως μετά θα ερχόντουσαν τέτοια νομοθετήματα που θα αποκαταστούσαν τέτοιες ισχυρές και εξόφθαλμες αδικίες.

Υπάρχουν δύο παρατηρήσεις. Η πρώτη αφορά το ζήτημα της προχειρότητας και η δεύτερη, τον χρόνο κατάθεσης. Όσον αφορά στην προχειρότητα, υπάρχει πρόβλεψη για το προσωπικό στο άρθρο 2, για τη μεταβατικότητα στην εξέλιξη των υπηρεσιών και των οργανισμών του δήμου, για τη δημοτική περιουσία και για τα απορρίμματα. Οι ενστάσεις γύρω από τα απορρίμματα -ειδικά στην Κέρκυρα που είναι οξυμένα το πρόβλημα- για όσους γνωρίζουν από αυτοδιοίκηση, δεν αφορά τους νέους δήμους. Οι νέοι δήμοι θα αναλάβουν μόνο την αποκομιδή. Η στρατηγική διαχείριση και ο σχεδιασμός των απορριμμάτων αφορά τον ΣΥΔΙΣΑ, το διαδημοτικό σύνδεσμο, που έτσι κι αλλιώς υπάρχει και θα υπάρχει είτε είναι ένας δήμος είτε είναι εκατό δήμοι.

Επίσης, για τον χρόνο κατάθεσης, ο «ΚΑΛΛΙΚΡΑΤΗΣ» που ήταν μία ολιστική, συνολική μεταρρύθμιση και αφορούσε την αιρετή περιφέρεια, αφορούσε μία μεγάλη συμπύκνωση εννιακοσίων δέκα δήμων και εκατόν είκοσι τεσσάρων κοινοτήτων. Συνολικά χίλιες τριάντα τέσσερις οντότητες τοπικής αυτοδιοίκησης ενσωματώθηκαν σε τριακόσιες είκοσι πέντε. Υπήρχε μία συμπύκνωση της τάξης του 70% της τοπικής αυτοδιοίκησης. Ένα ισχυρό ολιστικό νομοθέτημα ήρθε πέντε μήνες πριν τις εκλογές και επτά μήνες πριν την ανάληψη των νέων αυτοδιοικητικών καθηκόντων. Και φέρατε μία τροπολογία, την οποία τελικά αφήσετε στα αζήτητα, τον Μάρτη του 2014, με δημοτικές εκλογές τον Μάιο του 2014. Και ήσασταν έτοιμοι την περάσετε. Απλώς φώναζε ο κ. Βενιζέλος και ο κ. Μιχελάκης το έβαλε στη γωνία. Έχω και τα αποδεικτικά στοιχεία, τα οποία σας ανέφερα προηγουμένως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Εμείς φέρνουμε ένα στοχευμένο νομοσχέδιο που αφορά τέσσερα νησιά, τα οποία κι εσείς επισημάνατε ότι έπρεπε να «σπάσουν» -όλες οι μελέτες επεσήμαναν αυτό το ζήτημα- με προτάσεις και μελέτες ώριμες εδώ και έναν χρόνο. Και το φέρνουμε πιλοτικά, μαζί με έναν ηπειρωτικό δήμο στην Κοζάνη, στο Βελβεντό, για να δούμε πλέον την προοπτική, με μία προπαρασκευαστική επιτροπή, με επιστημονικό και διακομματικό χαρακτήρα για όλα τα άλλα ζητήματα...

**ΠΡΟΕΔΡΕΥΩΝ (Νικήτας Κακλαμάνης):** Κύριε Παυλίδη, αφήστε το Βελβεντό. Μιλήστε για την Κέρκυρα και κλείστε.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Τελειώνω, κύριε Πρόεδρε. Στον επίλογο είμαι.

Αυτά έρχονται πλέον να ολοκληρωθούν στην επόμενη φάση, τους επόμενους μήνες, όπως έχει ανακοινώσει και ο κύριος Υπουργός. Και το φέρνουμε τρεις μήνες σχεδόν πριν από τις εκλογές και έξι μήνες πριν από την ανάληψη των νέων καθηκόντων.

Πού είδατε την προχειρότητα; Πού είδατε τον σύντομο χρόνο κατάθεσης και την επιλεκτικότητα στα ζητήματα;

Νομίζω ότι είναι μία πολύ σοβαρή, ισχυρή νομοθέτηση, που μαζί με τον «ΚΛΕΙΣΘΕΝΗ» διορθώνει μια πρώτη φάση αδικιών. Και θεωρώ ότι το επόμενο διάστημα, με τη συνολική συζήτηση που θα κάνουμε για την ολοκληρωμένη μεταρρύθμιση χωροταξικά στη χώρα, θα αλλάξουν πλέον τα δεδομένα στην τοπική αυτοδιοίκηση…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παυλίδη, σας προειδοποιώ για τελευταία φορά!

**ΚΩΝΣΤΑΝΤΙΝΟΣ ΠΑΥΛΙΔΗΣ:** ...και, επιπλέον, εξασφαλίζει τις βασικές αρχές της αυτοδιοίκησης, εγγύτητα, αμεσότητα και επικουρικότητα στο τοπικό πρόβλημα.

Ευχαριστώ πολύ.

(Στο σημείο αυτό ο Βουλευτής κ. Κωνσταντίνος Παυλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Θεόδωρος Καράογλου, Βουλευτής Β΄ Θεσσαλονίκης της Νέας Δημοκρατίας, έχει τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Σας ευχαριστώ, κύριε Πρόεδρε.

Θα ξεκινήσω, κυρίες και κύριοι συνάδελφοι, με ένα ζήτημα που θεωρώ μείζονος σημασίας. Είναι το ζήτημα του σεβασμού της δημοκρατίας, το ζήτημα του σεβασμού των διαδικασιών στο Κοινοβούλιο, στον ναό της δημοκρατίας.

Κυρίες και κύριοι συνάδελφοι, θυμάμαι πριν από τέσσερα χρόνια από αυτό το Βήμα τον Πρωθυπουργό της χώρας -τον Φεβρουάριο του 2015- να λέει, «Είστε το κάθε γράμμα και κάθε λέξη του Συντάγματος». Αυτά τα τέσσερα χρόνια έχετε αποδείξει ότι δεν έχει καμία σχέση αυτό που έλεγε ο Πρωθυπουργός με αυτό που κάνατε πράξη. Νομοθετείτε με κατεπείγουσες διαδικασίες. Νομοθετείτε με αιφνιδιαστικές διαδικασίες. Νομοθετείτε με τροπολογίες, επίσης, αιφνιδιαστικές. Νομοθετείτε με πράξεις νομοθετικού περιεχομένου. Κανένας σεβασμός στις κοινοβουλευτικές διαδικασίες, κανένας σεβασμός στη θεσμική λειτουργία του Κοινοβουλίου!

Φέρατε σήμερα, σε ένα νομοσχέδιο για την υγεία, μία τροπολογία εξήντα οκτώ σελίδων του Υπουργείου Εσωτερικών, που βεβαίως καμμία σχέση δεν έχει με το συζητούμενο νομοσχέδιο. Στην ουσία, δηλαδή, φέρατε ένα άλλο νομοσχέδιο, ένα άλλο νομοσχέδιο που ήρθε αιφνιδιαστικά, αποσπασματικά, πρόχειρα, χωρίς, δηλαδή, προηγουμένως την ανάρτησή του, χωρίς τη δημόσια διαβούλευση, χωρίς μελέτη, χωρίς να ακουστούν οι απόψεις των αρμόδιων θεσμικών φορέων, των δήμων τους οποίους αφορά ή της Κεντρικής Ένωσης Δήμων, η οποία -ειρήσθω εν παρόδω- χαρακτηρίζει τη συγκεκριμένη ενέργειά σας ως θεσμική εκτροπή.

Έρχεται, λοιπόν, το μίνι αυτό νομοσχέδιο των εξήντα οκτώ σελίδων, με τη μορφή της τροπολογίας, και μιλάει για διάσπαση, για κατάτμηση πέντε δήμων αιφνιδιαστικά -επαναλαμβάνω- πρόχειρα και αποσπασματικά, την ίδια στιγμή που βρισκόμαστε μόλις ογδόντα μία ημέρες προ των εκλογών της 26ης Μαΐου και την ίδια στιγμή που εκκρεμούν ακόμη οι υποσχέσεις του αρμόδιου Υπουργού, του κ. Χαρίτση, στο συνέδριο της ΚΕΔΕ στην Αθήνα, τον Δεκέμβριο, πρώτον, για την αύξηση του αριθμού των υποψηφίων στα δημοτικά και τοπικά συμβούλια από 30% στο συν 50%, δεύτερον, για την αλλαγή του τρόπου εκλογής στα τοπικά συμβούλια, χωρίς δηλαδή τον ορισμό εκ των προτέρων του επικεφαλής των τοπικών ψηφοδελτίων.

Παράλληλα, αναπτύσσεται και μία έντονη φημολογία, ότι θα αλλάξει ακόμη και η εκπροσώπηση των δύο φύλων, θα αυξηθεί κατά 50%.

Και όλα αυτά –επαναλαμβάνω- γίνονται ογδόντα μία μόνο ημέρες προ των εκλογικών διαδικασιών της αυτοδιοίκησης.

Ενδεικτικό της προχειρότητας είναι το εξής: Επικαλέστηκε ο Υπουργός, ο κ. Χαρίτσης, τη νησιωτικότητα και προτείνει τη διάσπαση, την κατάτμηση τεσσάρων νησιών, της Κέρκυρας σε τρεις δήμους, της Κεφαλονιάς σε τρεις δήμους, της Λέσβου σε δύο δήμους και της Σάμου σε δύο δήμους.

Ερώτηση: Ποια είναι τα κριτήρια με τα οποία αποφάσισε να γίνει η κατάτμηση αυτών των δήμων μόνο και όχι, για παράδειγμα, της Ρόδου, το οποίο είναι το μεγαλύτερο πληθυσμιακά νησί με εκατόν είκοσι χιλιάδες περίπου κατοίκους και είναι το δεύτερο μεγαλύτερο σε έκταση μετά τη Λέσβο; Με ποια λογική, δε, προτείνεται η κατάτμηση του νησιού της Χίου σε δύο δήμους;

Θέλω να πω ότι τα κριτήρια είναι εντελώς υποκειμενικά, αυθαίρετα και μικροκομματικά και η αντιμετώπιση ήταν απολύτως πρόχειρη και αποσπασματική.

Το ίδιο, βέβαια, επικαλείται ο κ. Χαρίτσης και για την άλλη περίπτωση, την περίπτωση του Δήμου Σερβίων - Βελβεντού, ο όποιος «σπάει». Δεν μπαίνω στην ουσία, αν έπρεπε να γίνει ή όχι. Εγώ πιστεύω ότι έπρεπε να γίνει αυτή η διάσπαση, έπρεπε να χωριστεί ο Δήμος Σερβίων από τον Δήμο Βελβεντού. Στέκομαι, όμως, στη λογική, στα κριτήρια. Με ποια κριτήρια έγινε αυτό; Με ποια δημόσια διαβούλευση; Με ποια συζήτηση; Με ποια θέση της Κεντρικής Ένωσης Δήμων ή των οικείων δήμων;

Μιλάει για ορεινότητα. Μάλιστα! Να κάνουμε μία σύγκριση, λοιπόν. Το Βελβεντό έχει ένα μέσο υψόμετρο τετρακοσίων εβδομήντα ενός μέτρων και τα Σέρβια έχουν ένα μέσο υψόμετρο τετρακοσίων τριάντα μέτρων. Την ίδια στιγμή στον Νομό Θεσσαλονίκης υπάρχει ο Σοχός, η πόλη του Σοχού, που έχει υψόμετρο εξακόσια εβδομήντα πέντε μέτρα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Δεν είναι, όμως, μόνον αυτό. Σε σχέση με τη διάσπαση του Δήμου Βελβεντού - Σερβίων αναφέρεται σε ιστορικά στοιχεία. Θέλετε να μιλήσουμε λίγο για ιστορία; Έχει αποδειχθεί ότι ο οικισμός του Σοχού κατοικούνταν από την αρχαιότερη Μέση Εποχή του Χαλκού από το 2000 έως το 1500 π.Χ. και συνέχισε όλα τα χρόνια να κατοικείται. Μάλιστα, ιστορικά αναφέρω, για να μαθαίνετε, να πληροφορείστε, ότι από το 1914 λειτουργούσε ο Δήμος Σοχού, ο οποίος καταργήθηκε στη συνέχεια από τον «ΚΑΛΛΙΚΡΑΤΗ».

Θέλετε να αναφέρω άλλα στοιχεία; Πολλά θα μπορούσα να πω, αλλά ο χρόνος δεν επαρκεί. Απλώς να πω ότι όλα τα στοιχεία που ο ίδιος ο Υπουργός έχει βάλει -πληθυσμιακά, κοινωνικά, οικονομικά, γεωγραφικά, αναπτυξιακά, λειτουργικά και βιωσιμότητας, ιστορικά- όλα ικανοποιούνται από την περίπτωση της δημιουργίας ενός ορεινού Δήμου στον Νομό Θεσσαλονίκης, του Δήμου Σοχού.

Δυστυχώς, η Κυβέρνηση δεν άκουσε τίποτα από όλα αυτά. Λειτουργεί, όπως είπα και πιο πριν, με καθαρά μικροκομματικά κριτήρια και δεν έκανε αυτό που έπρεπε να κάνει.

Να τονίσω κάτι που είναι πάρα πολύ σημαντικό και δείχνει την αναξιοπιστία των κυβερνώντων: Έγιναν αλλεπάλληλες συναντήσεις της Επιτροπής Αγώνα για τη δημιουργία του Δήμου Σοχού. Και αναφέρομαι συγκεκριμένα, όπως μου τα έστειλε ο Πρόεδρος της Επιτροπής Αγώνα για τη δημιουργία του Δήμου Σοχού, ο Σάκης ο Λέτσιος: Τον Μάιο του 2017 στο Γενικό Γραμματέα του Υπουργείου Εσωτερικών, τον κ. Πουλάκη, τον Οκτώβριο του 2018 στην τότε Υφυπουργό Μακεδονίας - Θράκης, την κ. Νοτοπούλου, τον Νοέμβριο του 2018 στον Υπουργό Εσωτερικών, τον κ. Χαρίτση, στη Θεσσαλονίκη στην ημερίδα για τον «Κλεισθένη», στα τέλη Φεβρουαρίου στο Γραφείο του Πρωθυπουργού. Από όλους δινόταν η υπόσχεση ότι θα αντιμετωπιστεί το ζήτημα αυτό. Μάλιστα, ο κ. Χαρίτσης δήλωσε χαρακτηριστικά στην επιτροπή, όταν έγινε η συνάντηση με την Επιτροπή Αγώνα, ότι εάν γίνει ένας ηπειρωτικός δήμος, αυτός θα είναι ο Δήμος Σοχού.

Θέλω, λοιπόν, να πω, κλείνοντας, κύριε Πρόεδρε, ότι σαφέστατα είναι ικανοποιητική η αναφορά που έκανε από αυτό εδώ το Βήμα ο Υπουργός Εσωτερικών, ο κ. Χαρίτσης, ότι στην επιτροπή που θα συγκροτηθεί το πρώτο θέμα που θα συζητηθεί, θα είναι το θέμα του Δήμου Σοχού. Αυτό, προφανώς, προκύπτει από τις τύψεις για τις ψεύτικες δεσμεύσεις – υποσχέσεις, τις οποίες έδωσε.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ.

**ΘΕΟΔΩΡΟΣ ΚΑΡΑΟΓΛΟΥ:** Τελειώνω, κύριε Πρόεδρε.

Όμως, να πω ότι η λογική πως συγκροτούμε μία επιτροπή σήμερα, η οποία σε δύο χρόνια θα λύσει το πρόβλημα, είναι η λογική του «πετάω την μπάλα στην εξέδρα», είναι η λογική του πετάμε τη στάχτη στα μάτια των πολιτών που ενδιαφέρονται για τα συγκεκριμένα ζητήματα.

Απαιτείται, κυρίες και κύριοι συνάδελφοι, μία άλλη πολιτική, μία σοβαρή, μια υπεύθυνη πολιτική, που θα σέβεται τις διαδικασίες, που θα σέβεται τους θεσμούς, που θα είναι σε συνεχή διάλογο με την κοινωνία. Αυτό, βεβαίως, μπορεί να προκύψει μόνο με καθαρές λύσεις, μόνο με εκλογές, μόνο με κυβέρνηση Νέας Δημοκρατίας και Πρωθυπουργό τον Κυριάκο Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καράογλου, Βουλευτή της Νέας Δημοκρατίας.

Τον λόγο έχει η κ. Θεοδώρα Μεγαλοοικονόμου, Βουλευτής του ΣΥΡΙΖΑ, για έξι λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θεωρώ ότι η υγεία είναι ένα θεμελιώδες ανθρώπινο δικαίωμα και απαιτείται να έχει ένα σύγχρονο, ένα ενιαίο θεσμικό πλαίσιο που θα το ρυθμίζει.

Παρά τις θεσμικές παρεμβάσεις που έχουν γίνει στο Εθνικό Σύστημα Υγείας τις δύο προηγούμενες δεκαετίες, αυτό εξακολουθεί να αντιμετωπίζει προβλήματα αποδοτικότητας, αποτελεσματικότητας, ισότητας και ποιότητας των παρεχομένων υπηρεσιών.

Αυτό το νομοσχέδιο που επεξεργαζόμαστε τώρα, προβαίνει στην αναθεώρηση παλαιών, παρωχημένων ρυθμίσεων, στην απλοποίηση διοικητικών διαδικασιών, στην εισαγωγή θεσμών και φορέων, στοχεύοντας στον εκσυγχρονισμό του τομέα της υγείας και των παρεχόμενων υπηρεσιών.

Είναι ιδιαίτερα σημαντική η ενοποίηση που πραγματοποιείται σε ένα ενιαίο νομοθέτημα και διάσπαρτο από ρυθμίσεις για τις ιδιωτικές κλινικές, καθώς και ο εκσυγχρονισμός του πλαισίου της λειτουργίας των.

Η σύσταση ενός Εθνικού Μητρώου Ασθενών και η δημιουργία Ατομικού Ηλεκτρονικού Φακέλου Υγείας, με την παράλληλη ενίσχυση της προστασίας των ιδιαιτέρως ευαίσθητων προσωπικών δεδομένων στον χώρο της υγείας, βοηθούν στην ουσιαστική μεταρρύθμιση της πρωτοβάθμιας φροντίδας υγείας.

Η σύσταση κυρίως του Εθνικού Ινστιτούτου Νεοπλασιών είναι ένα πολύ σημαντικό κεφάλαιο του παρόντος νομοσχεδίου, διότι γνωρίζουμε ότι ο καρκίνος αποτελεί στη χώρα μας, όπως και διεθνώς, την κύρια αιτία απώλειας πολλών συνανθρώπων μας.

Έτσι θα έχουμε χαράξει μία εθνική στρατηγική ως προς την αντιμετώπισή του.

Αυτός ο νέος φορέας θα συμβάλλει, μέσω της έρευνας, στην πρόληψη, την έγκαιρη διάγνωση και στη θεραπεία τέτοιων νοσημάτων και θα έχουμε καινούργιες υλοποιήσεις προγραμμάτων κοινωνικής και ψυχολογικής υποστήριξης των ασθενών.

Παράλληλα, με τη δράση του θα συμβάλλει και στην εξάλειψη των πάσης φύσεως διακρίσεων ή φαινομένων κοινωνικού και εργασιακού αποκλεισμού, που, δυστυχώς, βιώνουν τα άτομα που πάσχουν από τέτοια νοσήματα.

Το ζήτημα που αποτελεί πληγή για τη χώρα μας και το οποίο οφείλει να αντιμετωπίσει το κράτος, είναι η χρήση των ναρκωτικών ουσιών που επιχειρεί να λύσει το νομοσχέδιο με υπεύθυνο και σοβαρό τρόπο, με την πρόβλεψη δημιουργίας χώρων εποπτευόμενης χρήσης για χρήστες υψηλού κινδύνου, των οποίων, δυστυχώς, ο αριθμός σε όλη την Ελλάδα υπολογίζεται περίπου στα δεκαεπτά χιλιάδες άτομα, εκ των οποίων οι μισοί βρίσκονται στην Αθήνα.

Πρόκειται για άτομα με πολύ μεγάλη εξάρτηση, κυρίως περιθωριοποιημένα, που στις περισσότερες περιπτώσεις κινδυνεύει άμεσα η ζωή τους και πρέπει να βοηθηθούν. Τα άτομα αυτά, εξαιτίας της ανεξέλεγκτης χρήσης, για να βρουν χρήματα και να εξασφαλίσουν τη δόση τους, προβαίνουν σε πράξεις του Κοινού Ποινικού Δικαίου. Και τα ναρκωτικά που παίρνουν είναι νοθευμένα.

Αυτά τα άτομα, λοιπόν, πρέπει να βοηθηθούν και να γίνεται με έλεγχο η χρήση τους από ειδικά εκπαιδευμένο προσωπικό, ώστε να έχουμε τη λιγότερη προκαλούμενη βλάβη σε αυτούς.

Παράλληλα, θα προστατευτεί η δημόσια υγεία, καθώς θα αποτραπεί η χρήση τους σε οποιονδήποτε δημόσιο χώρο. Με αυτό τον τρόπο θα αποφευχθεί η εξάπλωση των μολυσματικών ασθενειών και θα αναβαθμιστούν περιοχές της πόλης, στις οποίες τώρα οι πολίτες αποφεύγουν να κυκλοφορήσουν, διότι τις θεωρούν άβατο.

Κατά το παρελθόν είχαμε περιοχές -όπως το Γκάζι και διάφορες άλλες- που είχαν υποβαθμιστεί. Και μετά βρέθηκαν Βουλευτές της Νέας Δημοκρατίας και του ΠΑΣΟΚ να έχουν αγοράσει ακίνητα εκεί και να αναβαθμίζονται. Δεν ξέρω αν αυτό έγινε εσκεμμένως.

Επίσης, έχουν υποβαθμιστεί περιοχές από χρήστες ναρκωτικών, οι οποίοι όταν θα φύγουν, θα έχουν βρεθεί Βουλευτές πάλι με ακίνητα και θα αναβαθμιστούν. Δεν ξέρω τι παιχνίδι, τι deal είναι αυτό μεταξύ μεσιτών. Ας το αφήσουμε αυτό έξω.

Έτσι, θα έχουμε τον έλεγχο ως προς τους ναρκομανείς, θα έχουμε μια ηλεκτρονική συνταγογράφηση ναρκωτικών ουσιών, θα πάψουν να υπάρχουν οι χειρόγραφες δίγραμμες συνταγές, που ήταν ένας τρόπος αδιαφάνειας της λειτουργίας και ένα πεδίο συναλλαγών και πλέον θα υπάρχει μία ευχερής εποπτεία στην πρόσβαση των ατόμων αυτών που τα χρειάζονται, που τους είναι αναγκαία.

Υπάρχει και μία άλλη ρύθμιση, με την οποία αντικαθιστούμε το ΚΕΕΛΠΝΟ. Το ΚΕΕΛΠΝΟ είναι άλλη πονεμένη ιστορία! Όταν αναφέρομαι εγώ σε ΚΕΕΛΠΝΟ, οι πολίτες μου λένε, «Ναι, είναι κάτι συνυφασμένο με την απάτη, ΚΕΕΛΠΝΟ ίσον απάτη». Το ΚΕΕΛΠΝΟ, λοιπόν, αντικαθίσταται με έναν νέο Οργανισμό που ονομάζεται ΕΟΔΥ. Θα υπάρξουν ρυθμίσεις στη φαρμακευτική νομοθεσία κ.λπ., που στόχο θα έχουν να μεταρρυθμίσουν τον χώρο της υγείας με ένα σύγχρονο σύστημα παροχής υπηρεσιών υγείας, με πλήρη εποπτεία και διαφάνεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Αυτή η Κυβέρνηση, με αυτό τον τρόπο αποδεικνύει έμπρακτα καθημερινά και με το παρόν νομοσχέδιο, ότι κύριο μέλημά της έχει την ανασυγκρότηση του κοινωνικού κράτους που τόσο επλήγη τα προηγούμενα χρόνια λόγω της κρίσης. Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός έχει τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητοί συνάδελφοι, να δηλώσω πρώτα ότι κάνω αποδεκτή μία βουλευτική τροπολογία, την με γενικό αριθμό 2024 και ειδικό 172 του συναδέλφου Δημήτρη Γάκη, που αφορά την αποκατάσταση μιας εκκρεμότητας που υπήρχε, μία πληρωμή του προσωπικού του Νοσοκομείου της Λέρου, το οποίο είχε μετακινηθεί για να βοηθήσει το Περιφερειακό Ιατρείο Λειψών την περίοδο 2014 - 2015 και του προσωπικό της 2ης Υγειονομικής Περιφέρειας που είχε μετακινηθεί για να ενισχύσει για κάποιο διάστημα το Νοσοκομείο της Λέρου.

Τώρα, όσον αφορά αυτό καθαυτό το νομοσχέδιο, νομίζω ότι είχαμε μία πολύ αναλυτική συζήτηση και στις επιτροπές και σήμερα και χθες στην Ολομέλεια. Θεωρώ ότι επί της ουσίας του νομοσχεδίου η κριτική η οποία έχει ασκηθεί ήταν ιδιαίτερα αναιμική. Και αυτό, κατά την άποψή μου, υποδηλώνει -αυτό φάνηκε στην ακρόαση φορέων- ότι υπάρχει μία γενική αναγνώριση ότι είναι ένα νομοσχέδιο το οποίο εκσυγχρονίζει, αναβαθμίζει, εξυγιαίνει και ενδυναμώνει το δημόσιο σύστημα στη χώρα μας.

Το παρόν νομοσχέδιο έρχεται μετά από μια περίοδο που υλοποιήθηκε ένα διαφορετικό πολιτικό σχέδιο στον χώρο της υγείας, μέσα στην κρίση και μέσα στο μνημόνιο, το οποίο έδωσε προτεραιότητα στην καθολική κάλυψη των πολιτών, στην εγγυημένη πρόσβαση των ανασφάλιστων, στην ιατροφαρμακευτική περίθαλψη, στην ενίσχυση με ανθρώπινους και υλικούς πόρους των δημόσιων νοσοκομείων και των υπολοίπων δομών, στην προώθηση μεταρρυθμίσεων σημαντικών, όπως στην πρωτοβάθμια φροντίδα υγείας, στην επείγουσα ιατρική, στο φάρμακο, στον τομέα των προμηθειών και βεβαίως, εμπεριέχει μια πολύ κρίσιμη πτυχή, που είναι η πτυχή της ηθικοποίησης του συστήματος υγείας.

Νομίζω ότι αναγνωρίζεται, επίσης, από όλους ότι για πρώτη φορά υπήρχε ισχυρή πολιτική βούληση να υπάρξει ένα σοβαρό μέτωπο απέναντι σε γνωστές διαχρονικές στρεβλώσεις, παθογένειες, φαινόμενα προκλητής ζήτησης, σπάταλης και διαφθοράς που υπήρχαν στον χώρο της υγείας.

Νομίζω, λοιπόν, ότι με τις παρεμβάσεις αυτές ολοκληρώνουμε το παζλ των εκσυγχρονιστικών τομών που έχουμε επιχειρήσει αυτήν την περίοδο και στο ΕΣΥ και συνολικά στο σύστημα.

Η αλλαγή στο ΚΕΕΛΠΝΟ είναι παρέμβαση-τομή. Σας αρέσει, δεν σας αρέσει, αυτή είναι η αλήθεια. Αυτά περί μεταμφιέσεων, αυτά περί απλής μετονομασίας κ.λπ., κ.λπ., καταλαβαίνουν όλοι πάρα πολύ καλά ότι υποκρύπτουν την πραγματική διάθεση να μην αλλάξει τίποτα σε αυτόν τον χώρο, που ήταν η επιτομή -και το έχουμε πει πάρα πολλές φορές- της φαυλότητας, της αδιαφάνειας, της συναλλαγής με συμφέροντα, του πελατειακού κράτους.

Είναι σημαντικό, λοιπόν, ότι αλλάζουμε τον νομικό του χαρακτήρα, δεν αλλάζουμε μόνο όνομα -αυτό είναι τεράστια αλλαγή από μόνη της- και βάζει αυτόν τον πολύ σημαντικό φορέα σε νέο πλαίσιο εποπτείας και ελέγχου. Εξυγιαίνει το τοπίο και δίνει ένα σήμα ότι κλείνουμε οριστικά αυτήν την περίοδο, μια περίοδο είκοσι πέντε χρόνων αδιαφανούς διαχείρισης και διοίκησης και αποκαθιστά το κύρος και την αξιοπιστία αυτού του δημοσίου φορέα για την προστασία της δημόσιας υγείας και κυρίως αποκαθιστά το κύρος και την αξιοπρέπεια των έντιμων εργαζομένων και επιστημών αυτού του φορέα.

Εθνικό Ινστιτούτο Νεοπλασιών. Χθες που κατατέθηκε το νομοσχέδιο, ο Πρόεδρος της Πανελλήνιας Ένωσης Παθολόγων Ογκολόγων είπε δημόσια ότι η χθεσινή είναι μία σημαντική μέρα για την πολιτική του καρκίνου στη χώρα και ότι, επιτέλους, η Ελλάδα παρακολουθεί τις ευρωπαϊκές εξελίξεις, εκσυγχρονίζεται, οργανώνεται σε άλλη βάση, για να αντιμετωπίσει ένα μείζον πρόβλημα δημόσιας υγείας, το οποίο δοκιμάζει καθημερινά την αξιοπρέπεια και θέτει σε κίνδυνο τη ζωή χιλιάδων ανθρώπων.

Είναι τεράστια παρέμβαση αυτή. Για πρώτη φορά έχουμε έναν δημόσιο φορέα, ένα επιστημονικό ινστιτούτο, το οποίο οργανώνει, εκπονεί στρατηγικό σχέδιο για τον καρκίνο και εποπτεύει όλες τις δράσεις, από την πρόληψη μέχρι την έγκαιρη διάγνωση, την κατάλληλη θεραπεία και μάλιστα την πρόσβαση σε σύγχρονες θεραπευτικές εξελίξεις με βάση τα νέα και τα επικαιροποιημένα πρωτόκολλα μέχρι τη φροντίδα τελικού σταδίου. Τεράστια αλλαγή.

Φυσικά, υπάρχουν πολλαπλές παρεμβάσεις ιδιαίτερα καινοτόμες σ’ αυτό το νομοσχέδιο, όπως για παράδειγμα οι χώροι εποπτευόμενης χρήσης και έγινε πολύ μεγάλη συζήτηση γι’ αυτό.

Επιτρέψτε μου να πω ότι διέκρινα μια τάση από την πλειονότητα του πολιτικού συστήματος, αλλά και των υπόλοιπων κοινωνικών, αυτοδιοικητικών και επιστημονικών φορέων, να υπάρξει μία ψύχραιμη προσέγγιση σ’ αυτό το θέμα, ακριβώς επειδή καταλαβαίνουμε όλοι ότι υπάρχει ένα σοβαρό κοινωνικό πρόβλημα που χρήζει αντιμετώπισης και ότι το πρόβλημα τού να έχουμε προβληματικούς χρήστες, όπως λέμε, ανθρώπους περιθωριοποιημένους, κοινωνικά αποκλεισμένους στις πιάτσες, οι οποίοι να κάνουν χρήση υπό ανθυγιεινές συνθήκες, σε συνθήκες που δημιουργούν κίνδυνο μετάδοσης λοιμωδών νοσημάτων στους ίδιους, αλλά και στον περίγυρό τους, αυτό δεν είναι κάτι που μπορούμε πλέον να το κρύβουμε κάτω από το χαλί. Θα κάνουμε ό,τι κάνει όλος ο σοβαρός και πολιτισμένος κόσμος και δεν θα κρυβόμαστε πίσω είτε από σκοταδισμούς είτε από ιδεολογήματα περί ενίσχυσης της ναρκοκουλτούρας.

Προφανώς δεν είναι πανάκεια αυτή η παρέμβαση. Προφανώς δεν είναι η μοναδική λύση. Είναι, όμως, μέρος μιας δέσμης αλλαγών και παρεμβάσεων που πρέπει να κάνει κάθε οργανωμένη πολιτεία που θέλει να φροντίζει τους αδύναμους και ευάλωτους πολίτες της και αυτή είναι η προσέγγισή μας από τη σκοπιά των αναγκών αυτών των ανθρώπων, οι οποίοι βεβαίως έχουν δικαίωμα στην καλύτερη δυνατή φροντίδα.

Αυτή είναι η προσέγγιση, ούτε νομιμοποίηση των ναρκωτικών, ούτε τίποτα, μια παρέμβαση που έχει ισχυρή επιστημονική και βιβλιογραφική τεκμηρίωση, που εφαρμόζεται σε πάρα πολλές χώρες της Ευρώπης και που έχει αποδεδειγμένα συμβάλει στην πολιτική της μείωσης της βλάβης και για πολλούς απ’ αυτούς τους ανθρώπους έχει αποδειχθεί από τη διεθνή εμπειρία ότι είναι ένα πρώτο βήμα επαφής με τις υπηρεσίες του συστήματος υγείας και άρα ένα πρώτο βήμα για να μπουν σ’ ένα πρόγραμμα υποκατάστασης, μέχρι φυσικά να διανύσουν τον δύσκολο δρόμο της τελικής απεξάρτησης. Αυτό είναι όλο, λοιπόν.

Νομίζω ότι πραγματικά οι υψηλοί τόνοι, ειδικά από την πλευρά του ΚΚΕ, πρέπει να μας προβληματίσουν. Άλλο το αν συμφωνούμε ή δεν συμφωνούμε ή αν έχουμε διαφορετικές ιδεολογικές προσεγγίσεις για το ζήτημα της εξάρτησης και την κοινωνική της βάση και όλα αυτά και άλλο το πώς φροντίζουμε ανθρώπους που αλλιώς θα πεθάνουν αβοήθητοι.

Άλλη καινοτομία: Κοινωνικοί συνεταιρισμοί ένταξης. Εξαιρετικό βήμα που δίνει προοπτικές σε ανθρώπους που απεξαρτούνται και ολοκληρώνουν τα προγράμματα οποιασδήποτε φύσης.

Δεν υπάρχουν καλά και κακά προγράμματα, αγαπητοί συνάδελφοι του ΚΚΕ. Είναι αντιεπιστημονικό να λέτε ότι προοδευτικό πρόγραμμα αντιμετώπισης των ναρκωτικών είναι μόνο το «στεγνό» πρόγραμμα. Πουθενά δεν ισχύουν αυτά τα πράγματα. Προοδευτικό είναι ό,τι βοηθά, ό,τι καλύπτει κοινωνικές ανάγκες με όρους δημόσιου συστήματος υγείας. Αυτό είναι προοδευτικό, ό,τι αμβλύνει ανισότητες, ό,τι εμποδίζει την περιθωριοποίηση και τον αποκλεισμό των αδύναμων.

Οι Κοινωνικοί Συνεταιρισμοί Ένταξης δίνουν τη δυνατότητα σε ανθρώπους να έχουν μία εργασιακή προοπτική και σιγά σιγά να στηριχθούν στα πόδια τους.

Τα λέω πολύ επιγραμματικά. ηλεκτρονική συνταγογράφηση ναρκωτικών ουσιών. Το μητρώο ασθενών είναι μία κρίσιμη παρέμβαση που συμπληρώνει ένα πλέγμα αλλαγών που έχουμε προωθήσει και στην αξιολόγηση και στην διαπραγμάτευση και στην ορθολογική συνταγογράφηση των φαρμάκων. Ενδυνάμωση της Επιτροπής Αξιολόγησης, της Επιτροπής HTA. Βελτίωση του συστήματος ηλεκτρονικής προέγκρισης των ακριβών φαρμάκων κ.λπ.. Αυτά είναι πολύ κρίσιμα νομίζω.

Υπήρξε σαφής αναφορά στις ιδιωτικές κλινικές στο άρθρο 21. Τι λέει, λοιπόν, αυτό το άρθρο; Είναι ένας νόμος που υπάρχει και κανείς δεν άλλαξε από το 2001 που θεσμοθετήθηκε, ο ν.2889 του Αλέκου Παπαδόπουλο, που έλεγε ότι δεν μπορούν οι γιατροί του ΕΣΥ και οι πανεπιστημιακοί γιατροί να παρέχουν ιδιωτικό έργο σε ιδιωτικές κλινικές. Οι πανεπιστημιακοί γιατροί μπορούν να διατηρούν ιδιωτικό ιατρείο ή να ασκούν ιδιωτικό έργο, κατά τα προβλεπόμενα, εντός των δημόσιων νοσοκομείων.

Δεν αλλάζουμε κάτι σε αυτό. Παραμένει. Κανείς επί της ουσίας δεν αμφισβητεί αυτή τη ρύθμιση. Κατέπεσαν στο Σ.τ.Ε. οι προσφυγές όσων επιχείρησαν να την αλλάξουν. Εμείς τι λέμε; Σε κάτι που όλοι αναγνωρίζουμε ότι δεν είναι νόμιμο, όταν διαπιστώνεται, να υπάρχει κύρωση για το ιδιοκτήτη της ιδιωτικής κλινικής. Αυτό, λοιπόν, περίπου, θεωρήθηκε casus belli και αιτία πολέμου.

Εμείς, αγαπητοί συνάδελφοι, θέλω να είμαστε πολύ σαφείς. Ούτε μέτωπο ούτε επίθεση ούτε τίποτα απέναντι στους πανεπιστημιακούς γιατρούς. Το Υπουργείο Υγείας έχει δώσει δείγματα γραφής ότι αναζητεί μία άλλη ισορροπία ανάμεσα στο ΕΣΥ και το πανεπιστήμιο.

Έχουμε δώσει εβδομήντα οκτώ θέσεις γιατρών του ΕΣΥ από εγκρίσεις δικών μας θέσεων, τις έχουμε διαθέσει στις επτά ιατρικές σχολές της χώρας. Η Ιατρική Σχολή της Λάρισας έχει πάρει δέκα θέσεις από εμάς μελών ΔΕΠ κι έχει ενισχυθεί σημαντικά και το αναγνωρίζουν αυτό οι συνάδελφοι.

Θέλουμε, λοιπόν, να βρούμε νέα ισορροπία, με διάλογο και με συνεννόηση. Κι έχουμε θεσμικό εργαλείο διαλόγου, που είναι η διυπουργική επιτροπή, ανάμεσα στο Υπουργείο Παιδείας και στο Υπουργείο Υγείας. Δεν υπήρχε ποτέ αυτό. Συνεδριάζει με την παρουσία των γενικών γραμματέων και των Υπουργών και επιλαμβάνεται θέματα κοινής αρμοδιότητάς που έχουν σχέση με την έρευνα, με την εκπαίδευση, με το κλινικό έργο που παρέχεται στα πανεπιστημιακά νοσοκομεία.

Υπάρχει ένα ζήτημα ουσίας, αλλά νομίζω ότι τίθεται προσχηματικά. Είναι το θέμα του περιορισμένου χειρουργικού χρόνου στα δημόσια νοσοκομεία και των μεγάλων λιστών αναμονής. Αναγνωρίζουμε ότι υπάρχει θέμα και θα κάνουμε μία προσπάθεια στο αμέσως επόμενο διάστημα, πρώτον, με τις προσλήψεις αυτές που ανακοινώσαμε και που θα υπάρξει μία στοχευμένη ενίσχυση, μέσα στο 2019 θα προκηρύξουμε χίλιες θέσεις μονίμων γιατρών ΕΣΥ, να υπάρξει μία ειδική πρόνοια για την ενίσχυση των αναισθησιολογικών τμημάτων και βεβαίως, συνολικά των χειρουργικών τμημάτων με νοσηλευτές χειρουργείου κ.λπ., να αυξήσουμε το ανθρώπινο δυναμικό, να αυξήσουμε το capacity του συστήματος, να μειώσουμε αναμονές στο χειρουργείο. Και δεύτερον, να αξιοποιήσουμε τη νομοθετική πρόβλεψη που υπάρχει, να πάμε σε ολοήμερα χειρουργεία, τα οποία όμως δεν θα επιβαρύνουν τον ασθενή.

Ετοιμάζουμε υπουργική απόφαση, θα υπάρξει πρόνοια να καλύπτεται αυτή η δαπάνη από τον ΕΟΠΥΥ και να αυξηθεί ο διαθέσιμος χειρουργικός χρόνος, όπου θα μπορούν να αξιοποιήσουν αυτή τη ρύθμιση και πανεπιστημιακοί γιατροί και, εννοείται, γιατροί του ΕΣΥ.

Νομίζω, λοιπόν, ότι επί της ουσίας αυτή είναι η προοπτική και θεωρώ ότι μπορούν να πέσουν οι τόνοι και να βρούμε να πεδία σύγκλισης και εκτόνωσης της όποιας τριβής έχει δημιουργηθεί.

Θα πω δύο κουβέντες για τα νέα καπνικά προϊόντα και τη συζήτηση αυτή. Τι ρυθμίζουμε; Ρυθμίζουμε μία εκκρεμότητα που είχε δημιουργηθεί από τον ν.4419. Είχαν μείνει εκτός τα μη νικοτινούχα υγρά αναπλήρωσης, το ηλεκτρονικό τσιγάρο. Αυτό ρυθμίζουμε τώρα επί της ουσίας.

Και ταυτόχρονα υπήρξε πρόσφατα μια διάσκεψη τον Οκτώβριο του 2018 στη Γενεύη των κρατών-μελών που ανήκουν σε ένα διεθνές δίκτυο, πλαίσιο του ΟΗΕ κατά του καπνού, που συμμετέχει η χώρα μας, η οποία συνυπέγραψε μία διακήρυξη. Αυτή η διακήρυξη λέει να αποφεύγουν τα κράτη-μέλη τους ισχυρισμούς υγείας για τα νέα και για τα αναδυόμενα καπνικά προϊόντα. Η πολιτική μας, λοιπόν, επιλογή όταν θεσπίσαμε και ρυθμίσαμε αυτό το πλαίσιο, ήταν να μην κάνουμε προνομιακή μεταχείριση αυτών των προϊόντων. Διότι η πολιτική της μείωσης της βλάβης διά αυτών των προϊόντων δεν έχει επαρκή βιβλιογραφική και επιστημονική τεκμηρίωση.

Κάναμε μία νομοτεχνική αλλαγή. Είπαμε ότι θα μπορεί ο Υπουργός με υπουργική απόφαση να ρυθμίζει αυτές τις λεπτομέρειες μετά από διαβούλευση. Και φυσικά δεν υπάρχει κανένα θέμα με την Κομισιόν και την Ευρώπη. Αυτή την πρόταση που σας λέω τώρα –έχει δεσμευτεί η χώρα μας, την έχει υπογράψει- την εισηγήθηκε η Κομισιόν στην διάσκεψη του ΠΟΥ.

Και το ευρωπαϊκό πλαίσιο είναι ιδιαίτερα αυστηρό. Και έχουμε στείλει τις ρυθμίσεις, γιατί αυτό προβλέπεται. Και εάν υπάρξουν παρατηρήσεις για τις οποίες θα πρέπει να συμμορφωθούμε, φυσικά θα μπορέσουμε να το κάνουμε. Ούτως ή άλλως έχουμε βάλει πρόβλεψη ενός εξαμήνου για την εφαρμογή του νόμου, ακριβώς για να υπάρχει μία δυνατότητα προσαρμογής και της αγοράς κ.λπ..

Άρα, λοιπόν, δεν υπάρχει ούτε εκεί κάτι νέο και αιφνιδιαστικό. Ισχύει αυτό το οποίο έχουμε ψηφίσει μέχρι τώρα. Και νομίζω ότι σε μία χώρα που κακώς δεν εφαρμόζεται ο αντικαπνιστικός νόμος, δεν πρέπει να δίνουμε το σήμα -και αυτό είναι συνολική υπόθεση, αγαπητέ Κώστα Μπαργιώτα, και το ξέρεις πάρα πολύ καλά, έχω πει πολλές φορές ότι χρειάζεται ένα ευρύτατο κοινωνικό και πολιτικό μέτωπο για να αντιμετωπίσει αυτή την στρέβλωση που υπάρχει και μας εκθέτει ως χώρα- ότι ανεχόμαστε, κάνουμε εκπτώσεις στο ισχύον πλαίσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω και επιτρέψτε μου, κύριε Πρόεδρε, μια ειδική αναφορά σε ένα θέμα το οποίο πήρε πάρα πολύ μεγάλη έκταση. Επειδή, λοιπόν, δεν υπήρχε πεδίο σοβαρής αντιπαράθεσης με τις υπόλοιπες ρυθμίσεις, η Νέα Δημοκρατία χθες, όπως πολύ σωστά επισήμανε ο κ. Χρήστος Μαντάς, διά του Αντιπροέδρου της σέρνεται σε μία ρητορική, η οποία πραγματικά προσβάλλει τη νοημοσύνη μας.

Εμείς τι κάνουμε; Έχουμε ένα στρεβλό πλαίσιο μνημονιακής κοπής, που δεν μπορέσαμε -παρ’ ότι το επιχειρήσαμε στην περίοδο της επιτήρησης- να το επηρεάσουμε, διότι ήταν πολύ σκληρή προαπαίτηση για όλες τις αξιολογήσεις. Κάναμε το πρώτο βήμα μετά τη λήξη του μνημονίου και πήγαμε σε μία ανατιμολόγηση αντί για δύο. Δεν τόλμησαν τότε να πουν ότι είναι δωράκι στη φαρμακοβιομηχανία.

Στην ίδια ρύθμιση υπάρχει και ένα δεύτερο σκέλος. Ενισχύουμε κατά 20 εκατομμύρια ευρώ τον κλειστό προϋπολογισμό του ΕΟΠΥΥ για τη νοσοκομειακή φαρμακευτική δαπάνη –δεν είπε κανείς ότι αυτό είναι δωράκι στη φαρμακοβιομηχανία- και μάλιστα αυτό ισχύει αναδρομικά από τον προϋπολογισμό του 2018. Αποφασίσαμε να δώσουμε 45 εκατομμύρια ευρώ παραπάνω φέτος για τη νοσοκομειακή φαρμακευτική δαπάνη του ΕΣΥ. Δεν άκουσα κανέναν να πει ότι δίνουμε δωράκι στη φαρμακοβιομηχανία.

Λοιπόν, να συνεννοηθούμε! Δηλαδή, το να υπάρχουν πολιτικές επιλογές που διασφαλίζουν την πρόσβαση των ασθενών στα φάρμακα και ιδιαίτερα στα ακριβά, το να έχουν οι καρκινοπαθείς της χώρας μας πρόσβαση σε ακριβά φάρμακα είναι δωράκι στην φαρμακοβιομηχανία; Το να βάζουμε ένα πλαίσιο, το οποίο διορθώνει τις στρεβλώσεις, το κάνει πιο διαφανές, πιο βιώσιμο, πιο αποτελεσματικό είναι δωράκι στη φαρμακοβιομηχανία; Νομίζω ότι πραγματικά προσβάλλετε τη νοημοσύνη.

Πάτε στα συνέδρια, πάτε στις κοπές της πίτας της φαρμακοβιομηχανίας και κλαίτε ότι είναι χαμηλή η δημόσια φαρμακευτική δαπάνη και κλαίτε για το clawback. Και όταν πάμε να διορθώσουμε λίγο και να εξορθολογίσουμε το πλαίσιο αρχίζετε και λέτε ότι δίνουμε δωράκια στη φαρμακοβιομηχανία;

Η προσέγγισή μας είναι από τη σκοπιά των αναγκών των ανθρώπων. Έχουμε διασφαλίσει μέσα στην κρίση, μέσα στο μνημόνιο αυτό το οποίο δεν είχατε κάνει εσείς όσο και αν ψεύδεστε και λέτε ότι το είχατε αντιμετωπίσει. Σήμερα εκατοντάδες χιλιάδες ανασφάλιστοι άνθρωποι, μόνο με το ΑΜΚΑ τους, συνταγογραφούν τα φάρμακά τους και το ένα τρίτο από αυτούς με μηδενική συμμετοχή!

Και βεβαίως υπάρχει θέμα με τη συμμετοχή του ασθενή στο κόστος, το είπα και χθες. Έχουμε κάνει κάποιες πρώτες ανακουφιστικές παρεμβάσεις γιατί αυτό μας επέτρεπε το δημοσιονομικό πλαίσιο και θα προσπαθήσουμε να τις ενισχύσουμε και για αυτούς που παίρνουν γενόσημα και θεραπεύονται με φάρμακα που ανήκουν στο 10%, χρόνια φάρμακα, και μειώνοντας την επιβάρυνση για το 1 ευρώ ανά συνταγή, και μηδενίζοντας τη συμμετοχή των καρκινοπαθών στα συμπληρωματικά φάρμακα της νόσου. Έχουμε δώσει δείγματα γραφής.

Δημιουργείται νέο τοπίο στον τομέα του φαρμάκου στην Ελλάδα και το ξέρουν οι πάντες αυτό. Υπάρχει ηθικοποίηση στον τομέα του φαρμάκου. Η διαδικασία τιμολόγησης από τον ΕΟΦ είναι απολύτως διαφανής και δεν έχει πει κουβέντα κανένας όλα αυτά τα χρόνια. Δεν έχει αμφισβητηθεί ότι ο διάλογος είναι θεσμικός και γίνεται πάνω στο τραπέζι και ότι υπάρχουν εργαλεία θεσμικού διαλόγου. Για πρώτη φορά δεν γίνονται διαβουλεύσεις πίσω από κλειστές πόρτες!

Και να σας πω και κάτι; Εμείς δεν έχουμε συμβούλους που ήξερε όλος ο κόσμος ότι είχαν σχέση με τη βιομηχανία, για να τελειώσουμε και με τα δωράκια!

(Χειροκροτήματα από την πτέρυγα του ΣΥΡΙΖΑ)

«Ναι, αλλά», λέει, «αλλάζετε τη βάση αναφοράς και από εκεί που είχαμε τη μνημονιακή υποχρέωση των τριών χαμηλότερων τιμών της Ευρώπης των είκοσι οκτώ πάμε στις δύο χαμηλότερες της Ευρωζώνης των δεκαεννιά και αυτό θα δώσει αυξήσεις».

Επίσης, κοροϊδεύετε τον κόσμο. Είπαμε χθες από τους ενεργούς κωδικούς που υπάρχουν σε δύο χιλιάδες μειώνονται οι τιμές τους. Άρα η χώρα είναι βάση αναφοράς και οι εταιρείες έχουν βάση αναφοράς τη χώρα και για μείωση τιμών. Σε άλλες δύο χιλιάδες αυξάνεται η τιμή και τα υπόλοιπα μένουν στάσιμα. Έχουμε υπολογίσει ότι μεσοσταθμικά δεν υπάρχει ουσιαστικά αλλαγή ισοζυγίου. Να τελειώνουμε, λοιπόν, με αυτήν την κοροϊδία.

Είναι προκλητική η ανακοίνωση της Νέας Δημοκρατίας, είναι θρασύτατη. Σε ένα πεδίο που έχει παρουσιάσει το πρόγραμμά της, έχει μιλήσει ο Αρχηγός της και δεν έχει πει κουβέντα για το φάρμακο νομίζω δίνει το σήμα μιας τεράστιας αναξιοπιστίας και απόλυτης ανυποληψίας απέναντι ευρύτερα στη φαρμακευτική αγορά.

Θέλετε και να κυβερνήσετε –τρομάρα σας!- με μία τέτοια ανεύθυνη, δημαγωγική και λαϊκίστικη στάση, που το μόνο που υπηρετεί είναι να προσπαθήσετε να εγκαλέσετε την Κυβέρνηση και να πλήξετε το ηθικό της πλεονέκτημα. Δεν θα τα καταφέρετε και το ξέρετε πάρα πολύ καλά!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ξανθό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι τρεις Αμερικανοί φοιτητές και τρεις εκπαιδευτικοί συνοδοί τους, από τα Saint John’s College και Tobin College.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα μπαίνουμε, πριν από την ψηφοφορία, στο προτελευταίο τμήμα, όπου θα μιλήσουν ορισμένοι εκ των εισηγητών. Θα ήθελα να παρακαλέσω τους κυρίους εισηγητές να περιοριστούν στον χρόνο, γιατί έχουμε ξεφύγει και έχουμε να ψηφίσουμε με ηλεκτρονικό τρόπο εκατόν σαράντα πέντε άρθρα και δεκαεπτά τροπολογίες και θα καθυστερήσουμε. Σας παρακαλώ να μειώσουμε τον χρόνο στα τέσσερα λεπτά.

Αρχίζοντας από το τέλος, δίνω τον λόγο στον κ. Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με μία ανοχή, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Πρόεδρε, έχετε τον λόγο με μια ανοχή.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εκ των προτέρων και πάλι, όπως και στη χθεσινή τοποθέτηση στη διαδικασία των παρεμβάσεων των εισηγητών, ζητώ -και ενδεχομένως να το χρειάζονται και οι άλλοι εισηγητές- επιπλέον χρόνο από αυτόν που οριοθετήσατε διότι οι τροπολογίες, όπως ξέρετε, είναι στο σύνολο δεκαεπτά, δεκαοκτώ, αν δεν κάνω λάθος, αφού προστέθηκε και μία ακόμη τώρα στο τέλος. Θα μας δώσετε χρόνο να πούμε δυο κουβέντες, αν όχι για όλες, τουλάχιστον γι’ αυτές που εκτιμά ο καθένας ότι θέλει να τοποθετηθεί.

**ΠΡΟΕΔΡΕΥΩΝ (Αναστάσιος Κουράκης):** Πάντως, δεν πρέπει να έχετε παράπονο. Χθες από δεκαπέντε λεπτά φθάσαμε στα είκοσι δύο λεπτά και ήταν αρκετός ο χρόνος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κοιτάξτε, κύριε Πρόεδρε, μην το πάμε πάλι στο τι διαμείφθηκε, στο τι συζητήσαμε χθες επί της διαδικασίας πριν ξεκινήσει η συζήτηση του νομοσχεδίου. Αν θυμάστε καλά, στη Διάσκεψη των Προέδρων το έχουμε βάλει εδώ και πάρα πολλές μέρες ότι για το συγκεκριμένο νομοσχέδιο η συζήτηση…

**ΠΡΟΕΔΡΕΥΩΝ (Αναστάσιος Κουράκης):**Ναι, το θυμάμαι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):**…θα έπρεπε να διεξαχθεί, όπως τουλάχιστον γνωρίζουμε εδώ και κάμποσα χρόνια, επί της αρχής και επί των άρθρων, ούτως ώστε τουλάχιστον οι εισηγητές, αν μη τι άλλο, να έχουν τη δυνατότητα του χρόνου που τους παρέχεται μέσω αυτής της διαδικασίας για να τοποθετηθούν. Γι’ αυτό το λέω και ζητώ αυτή την ανοχή και θα προσπαθήσω να είμαι σύντομος.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Πρόεδρε.

Μπορείτε να ξεκινήσετε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν θα σταθώ στα του νομοσχεδίου. Ακούστηκαν και από τις τοποθετήσεις μας, όχι μόνο στην επιτροπή, αλλά και εδώ, αλλά και σεβόμενος και το χρονοδιάγραμμα και, αν θέλετε, και τον χρόνο και σε ό,τι αφορά το σύνολο του νομοσχεδίου και σε ό,τι αφορά τα επιμέρους κομμάτια του για τα οποία τοποθετηθήκαμε.

Περνάω κατ’ ευθείαν στις τροπολογίες. Ξεκινώ με την υπουργική με γενικό αριθμό 2001 και ειδικό 156 που αφορά το ΕΚΑΒ. Εδώ τι κάνει η Κυβέρνηση; Τι έρχεται να κάνει; Χρησιμοποιεί την αξιοκρατία ως επικάλυμμα για να κρύψει την ουσιαστική στόχευση η οποία αποτυπώνεται στα δύο πρώτα άρθρα της τροπολογίας. Και σε αυτά σαφώς δίνει το δικαίωμα στην διοίκηση του ΕΚΑΒ, στον πρόεδρο να μετακινεί οποιονδήποτε οδηγό πληρώματος του ΕΚΑΒ για την κάλυψη των αναγκών.

Τι γίνεται, δηλαδή, εδώ κατά τη γνώμη μας; Θωρακίζεται η πολιτική της κινητικότητας, προκειμένου να καλύπτονται τα τεράστια κενά μέσω των μετακινήσεων, αφού δεν γίνονται προσλήψεις.

Να σημειώσουμε ότι και σε αυτήν, όπως και σε κάποιες άλλες τροπολογίες στις οποίες και θα αναφερθώ, υπάρχουν παράγραφοι, άρθρα, όπως θέλετε πείτε το, που αν ήταν ξεχωριστά, εμείς θα τα στηρίζαμε. Όπως, για παράδειγμα, στη συγκεκριμένη που αναφέρουμε με γενικό αριθμό 2001 και ειδικό 156, αυτή για το ΕΚΑΒ τέλος πάντων, θα ψηφίζαμε «υπέρ» στις παραγράφους, στα άρθρα, όπως θέλετε πείτε τα, 2 και 6.

Επίσης, το ίδιο ισχύει και για την τροπολογία με γενικό αριθμό 2010 και ειδικό 162, την οποία θα καταψηφίσουμε, διότι βαραίνει το «κατά» στις παραγράφους ή στα άρθρα 1 και 5, ενώ τα ενδιάμεσα θα μπορούσαμε να τα ψηφίσουμε.

Σε ό,τι αφορά την πρώτη παράγραφο, τι κάνει και τι αντανακλά στην ουσία; Πρόκειται περί της πολιτικής υποκατάστασης των δημόσιων κέντρων υγείας και ενός μέρους των αδειοδοτήσεων από τα φαρμακεία, σε σχέση δηλαδή με τη δυνατότητα να εμβολιάζεται ο κόσμος στα φαρμακεία. Kαι η ρύθμιση αυτή, κατά τη γνώμη μας, επιδιώκει να αντιμετωπίσει με αυτόν τον τρόπο την υποστελέχωση των μονάδων πρωτοβάθμιας φροντίδας, την τεράστια έλλειψη υποδομών και εξοπλισμού και να δώσει λύση που δεν θα στοιχίσει πού; Στο κράτος.

Επιπλέον, ανοίγει τον δρόμο για διεύρυνση των ιατρικών εργασιών από ιδιωτικά φαρμακεία, που εξ άλλου είναι και ο διακηρυγμένος στόχος από τους μεγαλοεπιχειρηματίες του κλάδου.

Βεβαίως, όπως σας είπα, στην παράγραφο 5 κατοχυρώνεται η διενέργεια πράξεων που αφορούν τη δημόσια υγεία στις μη κυβερνητικές οργανώσεις, δηλαδή στον συγκαλυμμένο ιδιωτικό επιχειρηματικό τομέα. Εδώ είναι η αντίρρησή μας σε ό,τι αφορά την παράγραφο 5 στο άρθρο 1, αλλά και στο άρθρο 2 σε ό,τι αφορά εγκρίσεις του γενικού γραμματέα -μάλλον του πρώην- του Υπουργείου Υγείας για τις προληπτικές εξετάσεις. Τώρα εάν αυτές ενδείκνυνται επιστημονικά, ποια άλλα κριτήρια υπάρχουν για την υλοποίησή τους που χρειάζονται προηγούμενη έγκριση; Και εδώ πρόκειται για προϋπόθεση που εισάγει το κριτήριο του κόστους και του περιορισμού της δαπάνης του ελάχιστου ανεξαρτήτως των ουσιαστικών αναγκών.

Η τροπολογία -επίσης υπουργική- με γενικό αριθμό 2015 και ειδικό 165 αφορά την επαναφορά της αυτοτέλειας σε νοσοκομεία. Το μέτρο αυτό με το σπάσιμο των νοσοκομείων για την αυτοτέλεια, τέλος πάντων, των νοσοκομείων που είχαν συγχωνευθεί δεν αναιρεί την πολιτική υποχρηματοδότηση των νοσοκομείων από τον κρατικό προϋπολογισμό και τη λειτουργία τους ως αυτόνομες οικονομικές μονάδες του δημοσίου, δηλαδή με επιχειρηματικά κριτήρια. Αυτό θέλουμε να στηλιτεύσουμε σε αυτήν την τροπολογία.

Σε ό,τι αφορά την, επίσης, υπουργική τροπολογία με γενικό αριθμό 2014 και ειδικό 164 για τις κινητές ομάδες υγείας στην πρωτοβάθμια φροντίδα υγείας, ο χαρακτήρας τους είναι περιορισμένος όσον αφορά το περιεχόμενο της αποστολής τους και τα γεωγραφικά πληθυσμιακά όρια που καλύπτουν. Κατά τη γνώμη μας, τέτοιου είδους κινητές μονάδες θα πρέπει να αποτελούν οργανική μονάδα των αναπτυγμένων πανελλαδικά μονάδων πρωτοβάθμιας φροντίδας υγείας, κέντρων υγείας και τα λοιπά, είτε αυτές είναι στην περιφέρεια είτε στα αστικά κέντρα, με στελέχωση, μόνιμο προσωπικό και πλήρους και αποκλειστικής απασχόλησης και χρηματοδότηση από τον κρατικό προϋπολογισμό. Επίσης, οι εργαζόμενοι να μην είναι, όπως προβλέπεται τουλάχιστον εδώ, ορισμένου χρόνου, δηλαδή προσωρινά και χαμηλά αμειβόμενοι.

Σε ό,τι αφορά την υπουργική τροπολογία με γενικό αριθμό 2019 και ειδικό 169, στηρίζουμε την τροπολογία. Τη βλέπουμε δηλαδή θετικά και κυριαρχεί, αν θέλετε, το άρθρο 2, βαραίνει δηλαδή στη θετική ψήφο αυτή η διευθέτηση που γίνεται με τις μονάδες απεξάρτησης και πιο συγκεκριμένα στα αντίστοιχα νοσοκομεία στην Κέρκυρα και στα Γιάννενα. Εδώ να σημειώσουμε ότι όλο το προηγούμενο διάστημα και οι επιστήμονες εκεί, οι εργαζόμενοι, οι γιατροί, το προσωπικό, αλλά και οι φορείς αγκαλιάζουν αυτή την προσπάθεια που έχει ξεκινήσει εδώ και κάμποσα χρόνια και με αυτό τον τρόπο προσπαθούσαν να ενισχύσουν αυτές τις δομές και τη λειτουργία τους στην κατεύθυνση της αντιμετώπισης της τοξικοεξάρτησης, της απεξάρτησης κ.λπ..

Σε ό,τι αφορά την τροπολογία του Υπουργείου Εσωτερικών, είναι ξεκάθαρο ότι κάθε άλλο παρά έγνοια του Υπουργείου ή της Κυβέρνησης με αυτήν εδώ την τροπολογία του Υπουργείου Εσωτερικών είναι να διευκολυνθούν οι λαϊκές ανάγκες και οι αγωνίες παράλληλα. Τι θέλει να κάνει με αυτό; Είναι ξεκάθαρα ψηφοθηρικοί οι λόγοι τρεις μήνες πριν από τις εκλογές και πολύ περισσότερο οι προβλέψεις που αναφέρονται μέσα στην τροπολογία για τις διαδικασίες που θα ακολουθήσουν με τον ένα μήνα, τους δύο μήνες έως και τέσσερις μήνες αντίστοιχα για κάποια ζητήματα που αναγκαστικά θα πρέπει να αντιμετωπίσουν με το σπάσιμο των δήμων, όπως επίσης και τα ζητήματα με τους εργαζόμενους –δηλαδή ποιος πού θα πάει- είναι ζητήματα που μένουν να λυθούν και δεν πρόκειται, με αυτά τα χρονοδιαγράμματα και με αυτές τις προβλέψεις της τροπολογίας, να επιλυθούν σε αυτά τουλάχιστον τα χρονικά περιθώρια που τίθενται.

Επιτρέψτε μου δυο κουβέντες για δύο βουλευτικές τροπολογίες. Δείτε τώρα τι ζητάει με την τροπολογία με γενικό αριθμό 1985 και ειδικό 148 ένας συνάδελφος. Ζητάει να ενταχθεί η Νάουσα στις άγονες και προβληματικές περιοχές, προκειμένου να υπάρξουν κίνητρα για τη στελέχωση των δομών υγείας σε γιατρούς.

Η Νάουσα δεν είναι άγονη και προβληματική. Για μας άγονη και προβληματική για τον λαό είναι η πολιτική της Κυβέρνησης του ΣΥΡΙΖΑ που συνεχίζει ακόμη πιο επάξια από τους προκατόχους της την πολιτική στήριξης των επιχειρηματικών ομίλων και πάει λέγοντας. Άγονη και προβληματική για τις λαϊκές ανάγκες έχει καταστεί εξάλλου όλη η Ελλάδα, αφού από παντού λείπει τεράστιος αριθμός και σε γιατρούς όλων των ειδικοτήτων, σε νοσηλευτές, σε εξοπλισμό κ.λπ..

Όσον αφορά τη βουλευτική τροπολογία με γενικό αριθμό 1980 και ειδικό 145 που προτείνει αύξηση κατά το 1/5 των μισθών των διοικητών κ.λπ., εμείς λέμε να μην προσαυξηθεί. Να μην προσαυξάνεται ούτε στους μεν ούτε στους δε. Και εδώ να πούμε το εξής. Θέλουν και χρηματική επιβράβευση για την αντιλαϊκή πολιτική που ασκούν μέσω των θέσεων που κατέχουν στα νοσοκομεία, είτε αυτόνομα είτε διασυνδεόμενα;

Τέλος, όσον αφορά τη βουλευτική τροπολογία με γενικό αριθμό 1986 και ειδικό 149 που προβλέπει την καταβολή περικομμένων εφημεριών, είμαστε βεβαίως υπέρ του να πληρωθούν δεδουλευμένα, όπως και με την τελευταία για τη Λέρο που ήρθε την τελευταία στιγμή, τώρα πριν ολοκληρώσουμε τη συζήτηση και αφορά και αυτή στην καταβολή δεδουλευμένων για προσωπικό είτε του Νησιού είτε των άλλων μονάδων υγείας. Και με αυτή είμαστε σύμφωνοι.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον ειδικό αγορητή του Κομμουνιστικό Κόμμα Ελλάδας κ. Λαμπρούλη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι επτά μαθήτριες και μαθητές, καθώς και δύο συνοδοί εκπαιδευτικοί από το 8ο Γυμνάσιο Λαμίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε σε όλους τους μαθητές και τις μαθήτριες ότι παρακολουθούν συνεδρίαση νομοσχεδίου του Υπουργείου Υγείας. Είμαστε προς το τέλος της διαδικασίας, όπου μιλάνε οι ειδικοί αγορητές των κομμάτων και στη συνέχεια θα ακολουθήσει η ψηφοφορία του νομοσχεδίου, ώστε να γίνει νόμος του κράτους.

Τον λόγο έχει ο ειδικός αγορητής της Χρυσής Αυγής κ. Ιωάννης Αϊβατίδης για τέσσερα λεπτά.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Η Χρυσή Αυγή για το άρθρο 91 που ζητήσαμε να αποσυρθεί και αφορά στους χώρους εποπτευόμενης χρήσης ενδοφλέβιας ηρωίνης, αιτήθηκε ονομαστική ψηφοφορία η οποία θα διενεργηθεί αύριο. Η Κυβέρνηση που εκπροσωπεί το κράτος ύψωσε, κύριε Πρόεδρε, λευκή σημαία σε αυτόν τον πόλεμο κατά των εμπόρων ναρκωτικών με το να εισάγει το συγκεκριμένο άρθρο και τη θεσμοθέτηση αυτών των χώρων εποπτευόμενης χρήσης ναρκωτικών. Επαναλαμβάνω ότι είναι μία απαράδεκτη συνθηκολόγηση, διότι εφεξής το ελληνικό κράτος θα συμβιβάζεται με την ύπαρξη και διακίνηση ναρκωτικών στην πατρίδα μας.

Κύριε Πρόεδρε, εμείς αυτούς τους χώρους εποπτευόμενης χρήσης τους επονομάζουμε drugs spots και πιστεύουμε ότι θα υπάρξουν Βουλευτές οι οποίοι θα καταψηφίσουν το συγκεκριμένο άρθρο νόμου και ευελπιστούμε ποτέ να μην καταστεί νόμος του ελληνικού κράτους.

Θα αναφερθώ εν συντομία στην τροπολογία περί κατάτμησης των δήμων. Μεταξύ των δήμων που θα υποστούν αυτήν την κατάτμηση ή διάσπαση είναι και ο Δήμος Κέρκυρας.

Δεν είναι ζωτικής σημασίας η κατάτμηση για τον Δήμο Κέρκυρας. Εκείνο το οποίο είναι ζωτικής σημασίας και απασχολεί τον Κερκυραίο πολίτη είναι η επίλυση του μείζονος ζητήματος που αφορά στη διαχείριση των απορριμμάτων στο νησί.

Υπάρχει ένας υπερκορεσμένος ΧΥΤΑ στο Τεμπλόνι, από τον οποίο εκλύεται ελεύθερο βιοαέριο. Αυτό το βιοαέριο εμπεριέχει καρκινογόνες ουσίες και μολύνεται ο υδροφόρος ορίζοντας τόσο στο Τεμπλόνι όσο και στον ΧΥΤΥ της Λευκίμμης.

Εκείνο, όμως, που έχω να επισημάνω είναι το εξής: Η Βουλεύτρια, όπως θέλει να αποκαλείται, του ΣΥΡΙΖΑ Κερκύρας έκανε λόγο για ακροδεξιά σκουπίδια, τα οποία αντιδρούν σ’ αυτόν τον παράνομο ΧΥΤΑ της Λευκίμμης. Είναι μία κατάπτυστη δήλωση από το Βήμα της Βουλής, διότι άσχετα με το πολιτικό πρόσημο, την ιδεολογία που έχει ο κάθε Λευκιμμιώτης, δεν μπορεί να χαρακτηρίζεται από εκλεγμένη εκπρόσωπο του κερκυραϊκού λαού ως «σκουπίδι».

Εμείς, ας πούμε, που ήμασταν αρωγοί στην προσπάθεια για τις Σκουριές, δεν αποκαλέσαμε ποτέ «σκουπίδια» τους αριστεριστές και αναρχικούς, οι οποίοι αντέδρασαν στις Σκουριές. Είναι απαράδεκτο.

Από τον έτερο των Βουλευτών του ΣΥΡΙΖΑ, τον κ. Παυλίδη, ακούσαμε κάτι το οποίο έχει ιδιαίτερο ενδιαφέρον, ότι η κατάτμηση δεν αφορά παρά μόνο στην αποκομιδή των απορριμμάτων και όχι στη διαχείριση.

Συμπέρασμα: Ο ΣΥΡΙΖΑ έχει αποφασίσει να μετατρέψει τη Λευκίμμη -αν και δεν μου αρέσει να χρησιμοποιώ αραβικούς ή τουρκικούς όρους- σε μία χαβούζα. Είναι αίσχος, κύριε Πρόεδρε!

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ο ειδικός αγορητής της Δημοκρατικής Συμπαράταξης κ. Κωνσταντίνος Μπαργιώτας έχει τον λόγο για τέσσερα λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μετά από τον Υπουργό, μπαίνει κανείς στον πειρασμό να απαντήσει συνολικά. Δεν θα το κάνω, όμως, σεβόμενος και τον χρόνο και την κόπωση.

Πραγματικά έγινε μία πολύ καλή συζήτηση και νομίζω ότι όλα μπήκαν στο τραπέζι. Όσοι μας παρακολουθούν μπορούν να κρίνουν. Θα περιοριστώ, λοιπόν, σε μια γενική πολιτική δήλωση. Έχω πει πολλές φορές -και αυτό αφορά, κυρίως, τον ΕΟΔΥ σ’ αυτό το νομοσχέδιο- ότι αυτή η Κυβέρνηση είναι μία αντιμεταρρυθμιστική κυβέρνηση. Αντιπαθεί τις πραγματικές μεταρρυθμίσεις και εις επίρρωση των λόγων μου έρχονται οι δύο μεγάλες τροπολογίες, ο διαχωρισμός των νοσοκομείων και ο διαχωρισμός των δήμων, οι οποίες γίνονται με έναν χαρακτηριστικό τρόπο, που δεν τον λες μεταρρύθμιση, δεν τον λες αλλαγή, δεν τον λες ρύθμιση, αλλά δυστυχώς τα χαρακτηριστικά είναι κυρίως πελατειακά.

Θα τα πω αμέσως μετά, γιατί θέλω να αρχίσω με μία τροπολογία που δεν έχει κατατεθεί σ’ αυτό το νομοσχέδιο, αλλά κατατέθηκε στο επόμενο νομοσχέδιο, το οποίο θα συζητηθεί αμέσως μετά τη λήξη αυτής της συνεδρίασης σήμερα. Είναι ένα μικρό νομοσχέδιο εννέα άρθρων –παρακαλώ!- εξαιρετικά σημαντικό, κατά τη γνώμη μου, όσον αφορά ειδικά τη στοματική υγεία και τη στοματική υγιεινή, το οποίο δεν συζητήθηκε, δεν πρόλαβα καλά-καλά να το διαβάσω και πραγματικά δεν αντιλαμβάνομαι, γιατί δεν ήταν μέρος του νομοσχεδίου ή της σημερινής συζήτησης, δεν τοποθετήθηκε κανένας γι’ αυτό και περνά λίγο κούφια ως μη όφειλε.

Νομίζω ότι αυτό είναι μία τεράστια αδυναμία. Είπα και τις προάλλες γι’ αυτήν την κατάτμηση του νομοθετικού έργου του Υπουργείου, που αφορά και τη φαρμακευτική δαπάνη και το είπα και προηγουμένως. Εάν θέλουμε να συζητήσουμε σοβαρά για φαρμακευτική πολιτική, το ένα που κάνουμε και το κάνουμε καλά, είναι να το συζητάμε δημοσίως και στη Διακομματική Επιτροπή της Βουλής και το άλλο είναι κάποια στιγμή να αξιωθούμε να συζητήσουμε ένα συνολικό νομοθετικό πλαίσιο, το οποίο δεν είδαμε. Δυστυχώς, το Υπουργείο τα τελευταία τέσσερα χρόνια νομοθετεί με άσχετες τροπολογίες, σε άσχετα νομοσχέδια, τα οποία δεν έχουν συζητηθεί, πολλές φορές δεν έχουν αξιολογηθεί και συχνότατα διορθώνονται, διότι είναι λάθος. Αυτό κάποια στιγμή πρέπει να το ξεπεράσουμε και να αρχίσουμε να συζητάμε για ένα εξαιρετικά σοβαρό ζήτημα με όρους, όχι οξύτητας, όπως είδαμε αυτές τις μέρες, αλλά πολύ πιο σοβαρούς όρους και πολύ πιο σοβαρά και συγκροτημένα.

Αυτό, προς το παρόν, θα είναι το μοναδικό μου σχόλιο για το συγκεκριμένο. Για λόγους οικονομίας χρόνου δεν θα αναφέρω περισσότερα. Τοποθετήθηκαν προηγουμένως και ο κ. Λοβέρδος και άλλοι συνάδελφοί μου για το θέμα της φαρμακευτικής δαπάνης.

Αναφορικά με τη ρύθμιση των θεμάτων του ΕΚΑΒ, των μεταθέσεων, άκουσα τον κ. Πολάκη χθες το βράδυ -που ως συνήθως, όπως λένε στο χωριό μου, τα «κόβει χοντρά»- να μιλάει για μία μεγάλη μεταρρύθμιση-εξορθολογισμό. Εκ πρώτης όψεως φαίνεται ότι όντως πρόκειται για μία αλλαγή προς θετική κατεύθυνση, μόνο που διήρκησε είκοσι ώρες.

Οι εργαζόμενοι του ΕΚΑΒ -και προς τιμήν τους- επισημαίνουν ότι αυτό το πράγμα που ψηφίζουμε σήμερα έχει πελατειακό χαρακτήρα, στον βαθμό που η μοριοδότηση έχει να κάνει με οικογενειακά κριτήρια και τίποτα άλλο. Οι ίδιοι ζητούν να προστεθούν κριτήρια εργασίας, να πριμοδοτηθεί, να μοριοδοτηθεί η εργασία των διασωστών, η μάχιμη υπηρεσία με τα ασθενοφόρα, το οποίο είναι και ένα κίνητρο για τους εργαζόμενους του ΕΚΑΒ να κατέβουν στον δρόμο, στην Αθήνα, στις μεγάλες πόλεις και να δουλέψουν εκτός γραφείων, εκεί που πραγματικά πονάει και έχει κενά η όλη διαδικασία.

Θα σας καλούσα, λοιπόν, αυτό να το δείτε σοβαρά. Και αφού δεν μπορούμε πλέον να αποσύρουμε το συγκεκριμένο άρθρο, να το δούμε συντομότατα. Διότι αυτό εδώ χωλαίνει και ουσιαστικά, έτσι όπως γίνεται, έχει πελατειακό χαρακτήρα, δυστυχώς, και όχι χαρακτήρα εξορθολογισμού. Από το παλιό άναρχο πλαίσιο οφείλουμε να περάσουμε σε ένα νέο πλαίσιο, το οποίο να αξιολογεί πραγματικά τους εργαζόμενους, να τους μοριοδοτείται με βάση τη δράση τους και την εργασία τους και όχι μόνο την οικογενειακή κατάσταση. Αλλιώς, δεν κάνουμε τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έρχομαι στις ρυθμίσεις θεμάτων του Υπουργείο Εσωτερικών για τους δήμους. Παρόλο -σπεύδω να πω- που είναι δικαιολογημένο σε μεγάλο βαθμό για κάποιους δήμους να ξαναδούμε όχι μόνο διαχωρισμούς, αλλά ενδεχομένως και αναδιατάξεις, αυτό πρέπει να γίνει με συγκεκριμένο τρόπο. Αλλιώς, κινδυνεύουμε να βρεθούμε πολύ εύκολα στην πριν τον «ΚΑΠΟΔΙΣΤΡΙΑ» εποχή των κοινοτήτων για μικροπολιτικούς τοπικιστικούς λόγους και για μικροεξυπηρετήσεις. Δυστυχώς, αυτό εδώ είναι ακόμα ένα αντιμεταρρυθμιστικό βήμα το οποίο πάει όλη την υπόθεση προς τα πίσω, καθώς δεν έχει κανένα κριτήριο και καμμία αναφορά. Δεν έχει γίνει στην ώρα του, αλλά έρχεται παραμονές εκλογών, βάζοντας τεράστια ερωτήματα για τα κίνητρα που σπρώχνουν αυτή την Κυβέρνηση να κάνει σήμερα το συγκεκριμένο πράγμα.

Μάλιστα ακούσαμε χθες από τον κ. Χαρίτση ότι θα συνεχίσει τις διαιρέσεις δήμων από εδώ μέχρι τις εκλογές. Και είναι προφανώς απαράδεκτο να γίνονται τέτοιες διαδικασίες λίγο πριν τις εκλογές.

Έχουμε τη συγκρότηση κινητών ομάδων υγείας. Δεν αντέχω στον πειρασμό να το σχολιάσω. Έχω μια παιδική μνήμη κάτι ωραίων, μεγάλων, άσπρων Land Rover που κυκλοφορούσαν εκείνα τα χρόνια όταν μια κοινωνία δεν είχε όχημα, δεν είχε δρόμο, αλλά είχε χιλιάδες ανθρώπους σε απομακρυσμένες κοινότητες και η πυκνότητα των γιατρών ήταν τραγική. Διαβάζοντας, βλέπω ότι δεν υπάρχει κανένα άλλο κριτήριο ίδρυσης. Δεν προβλέπεται καν ως προϋπόθεση δημιουργίας των ΤΟΜΥ η ύπαρξη οχήματος στην περιφέρεια. Δηλαδή όποιος περιφερειάρχης θέλει να ιδρύσει μία κινητή μονάδα, μπορεί να προσλάβει -γιατί περί αυτού πρόκειται στην πραγματικότητα- μέσω ΕΣΠΑ την ομάδα, οδηγούς και να μην έχει αυτοκίνητο. Δεν θα διαφωνήσω ότι ενδεχομένως σε πολύ συγκεκριμένες περιπτώσεις στο νέο ελληνικό γεωγραφικό τοπίο να χρειάζονται κάποιες κινητές μονάδες.

Η εμπειρία του παρελθόντος είναι τραγική. Θα αναφέρω, για παράδειγμα, τις κινητές μονάδες των ΥΠΕ, τα καράβια που πήγαιναν στα νησιά και λοιπά. Αν συνεχίσουμε να νομοθετούμε στο γόνατο με τον τρόπο που αυτή η τροπολογία εισάγει τη συγκεκριμένη μεταρρύθμιση, πάλι εκεί θα καταλήξουμε, έχοντας σπαταλήσει πόρους οι οποίοι θα μπορούσαν να αποδώσουν στο σύστημα υγείας πολλαπλάσια. Αν αυτοί οι εργαζόμενοι προσκληθούν στα απομακρυσμένα κέντρα υγείας ή στα περιφερειακά ιατρεία των βουνών που υπάρχουν ήδη ως υποδομές, προφανώς θα αποδώσουν καλύτερα από το να περιμένουν στην ΥΠΕ να βρεθεί όχημα για να κάνουν βόλτα. Πραγματικά εδώ το αντικείμενο είναι οι διορισμοί και τίποτα άλλο.

Για να μην είμαι πάντα μόνο τόσο πολύ κακός, να πω ότι η ρύθμιση για τις εξετάσεις ειδικότητας πραγματικά είναι ικανοποιητική και λύνει ένα χρόνιο πρόβλημα. Με τον τρόπο που γίνεται μας βρίσκει απολύτως σύμφωνους.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …(δεν ακούστηκε)

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεν είπα τίποτα. Αν πω κάτι καλό, δεν σας αρέσει κιόλας. Ένα καλό είπα. Αφήστε το να περάσει!

Έρχομαι στο θέμα των νοσοκομείων του ΕΣΥ. Δεν υπάρχει αμφιβολία ότι τα νοσοκομεία που έχουν συνενωθεί, μετά από αυτή την εμπειρία των πέντε χρόνων, θα μπορούσαν να δουλέψουν καλύτερα κάποια χωρισμένα, κάποια αλλιώς, κάποια θα μπορούσαν να ανασχηματιστούν. Είναι μία κουβέντα που πρέπει να γίνει.

Στην πραγματικότητα, όμως, αυτό που πρέπει να γίνει και δεν έγινε είναι ότι δεν υπάρχει πουθενά ούτε επιχειρηματικό πλάνο ούτε στήριξη ούτε προοπτική. Για να μιλήσω για τη Λάρισα που ξέρω, προφανώς και το παλιό με το πανεπιστημιακό μπορούν και να συνεχίσουν συνδεδεμένα και να λειτουργήσουν με τον διαχωρισμό. Αυτό που δεν μπορεί να γίνεται είναι να μην υπάρχει στήριξη.

Έδειξε ο κ. Κέλλας κάποιες εικόνες από τον τοπικό τύπο. Το πανεπιστημιακό νοσοκομείο διαχρονικά ασφυκτιά δουλεύοντας στο 95% της χωρητικότητάς του, που ξέρετε καλά ότι είναι προβληματικό από μόνο του. Το παλιό νοσοκομείο έχει προβλήματα σημαντικά, τα οποία δεν έχουν στηριχθεί. Το στοίχημα είναι να δούμε τι θα κάνουμε στρατηγικά και μακροπρόθεσμα σε μία περιοχή σαν τη Λάρισα, σε μία περιοχή σαν το Ηράκλειο που έχει συγκεκριμένα προβλήματα.

Στη Λάρισα οι δημόσιες κλίνες υπολείπονται του μέσου πανελληνίου όρου δραματικά. Δεν είναι τυχαίο ότι είναι η μόνη επαρχιακή πόλη που έχει δύο μεγάλες ιδιωτικές μονάδες και σχεδιάζεται και τρίτη. Οφείλεται στο γεγονός ότι ο δημόσιος τομέας είναι υποτροφικός.

Μπορούμε να δούμε μεσοπρόθεσμα τι θα κάνουμε, μαζί ή χώρια; Τέσσερα χρόνια συζητιέται αυτή η δουλειά, γιατί θυμάστε, κύριε Υπουργέ, ότι το ανακοινώσετε ήδη από το 2015 και είναι 2019 ότι θα πάμε σε χωριστή λειτουργία. Καλά είναι να προχωρούμε ορισμένα προβλήματα ουσιαστικά και να δούμε και το θέμα της λειτουργίας σε δεύτερο χρόνο, το οποίο, κατά τη γνώμη μου, δεν είναι τόσο σημαντικό.

Για το ΚΕΣΥ και για τον επαναπροσδιορισμό, την αναδιάταξη της σύνθεσής του δεν έχω ιδιαίτερες αντιρρήσεις. Αυτή η αφαίρεση της συμμετοχής της ΠΟΕΔΗΝ δεν εμπίπτει, αν μου επιτρέπετε, σε άσχετους φορείς που είπατε και σωστά το είπατε. Μάλλον εκδικητική κίνηση μοιάζει, παρά οτιδήποτε άλλο. Μειώνεται από δύο σε ένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, κύριε Μπαργιώτα, σας παρακαλώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η άποψή μου είναι ότι δεν υπάρχει ένας λόγος να αλλάξει.

Ένα σχόλιο ήθελα να κάνω μόνο και θα τελειώσω με αυτό, για την εικόνα στο νομοσχέδιο και στην τροπολογία για τη Νάουσα. Άγονη περιοχή, άγονο νοσοκομείο πρακτικά. Είναι ένα νοσοκομείο το οποίο κάνει τριγωνισμό με άλλα δύο στα δεκαπέντε χιλιόμετρα, Έδεσσα, Νάουσα και Βέροια. Είναι ένα από τα κλασικά παραδείγματα του στρεβλού τρόπου που έχουν αναπτυχθεί οι μονάδες υγείας στην Ελλάδα.

Υποδεικνύει κάτι πολύ πιο σημαντικό από την αδυναμία ενδεχομένως και στη Νάουσα αυτό τον καιρό να βρει γιατρούς. Αποδεικνύει το γεγονός ότι δεν έχουμε ξανά προχωρήσει καμμία μεγάλη μεταρρύθμιση, δεν έχουμε ρυθμίσει ή σχεδιάσει καν το πώς θα γίνει μία αναγκαία αναδιάταξη δυνάμεων σε συγκεκριμένες περιοχές της χώρας, που κι εσείς κι εγώ και όλοι ξέρουμε ότι υπάρχουν στρεβλώσεις και υπερβολές.

Είναι σημαντικότερο να θεραπεύσουμε τα χρόνια προβλήματα από το να βαφτίζουμε άγονες την Άμφισσα, τη Νάουσα, αύριο-μεθαύριο τα Τρίκαλα και δεν ξέρω εγώ ποιο άλλο μέρος. Νομίζω ότι τα χρόνια προβλήματα δεν αντιμετωπίζονται με αυτόν τον τρόπο.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Μπαργιώτα.

Προχωρούμε με τον εισηγητή της Νέας Δημοκρατίας κ. Ιάσονα Φωτήλα για τέσσερα λεπτά.

**ΙΑΣΟΝΑΣ ΦΩΤΗΛΑΣ:** Κυρίες και κύριοι συνάδελφοι, το είπαμε από την πρώτη στιγμή και το τονίζουμε για άλλη μία φορά. Το υπό συζήτηση νομοσχέδιο είναι ένα νομοσχέδιο που κινείται σε κατεύθυνση τακτοποίησης πρωτίστως των δικών σας εκκρεμοτήτων. Κυριαρχούν ο συγκεντρωτισμός, ο κομματισμός και η πελατειακή λογική με προσλήψεις ή ταξίματα για προσλήψεις, αυτό το γνωστό «υπό την εποπτεία του ΑΣΕΠ».

Έγιναν, η αλήθεια είναι, μερικές οριακές βελτιώσεις σε μερικά άρθρα -γιατί να το κρύψομεν άλλωστε;- όπως για παράδειγμα στις ιδιωτικές κλινικές, που σωστά αλλάξατε την απαράδεκτη διάταξη για το ποινικό μητρώο, όμως παραμένει η περίπτωση 3, γιατί βάλατε το αμετάκλητο, συγκεκριμένα, όπως έπρεπε να γίνει. Όμως η περίπτωση 3 μιλάει για άσκηση δίωξης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** ... (δεν ακούστηκε)

**ΙΑΣΟΝΑΣ ΦΩΤΗΛΑΣ:** Πριν από λίγο καιρό η Κυβέρνηση αυτή νομοθέτησε υπέρ…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …(δεν ακούστηκε)

**ΙΑΣΟΝΑΣ ΦΩΤΗΛΑΣ:** Λέω, λοιπόν, ότι πριν από λίγο καιρό η Κυβέρνηση αυτή νομοθέτησε υπέρ του τεκμηρίου της αθωότητας. Η άσκηση της ποινικής δίωξης δεν μπορεί να καταδικάζει το τεκμήριο της αθωότητας.

**ΑΝΔΡΕΑΣ ΞΑΝΘΟΣ (Υπουργός Υγείας):** Ιδιαίτερης απαξίας, αγαπητέ συνάδελφε…

**ΙΑΣΟΝΑΣ ΦΩΤΗΛΑΣ:** Ναι, αλλά πρόκειται μόνο για άσκηση δίωξης.

**ΑΝΔΡΕΑΣ ΞΑΝΘΟΣ (Υπουργός Υγείας):** Είναι ό,τι ισχύει για την πρόσληψη στο δημόσιο.

**ΙΑΣΟΝΑΣ ΦΩΤΗΛΑΣ:** Επίσης, βελτιώθηκαν οι διατάξεις με τα παραρτήματα, που έπρεπε πραγματικά να εκσυγχρονιστούν.

Όμως, ούτε άλλαξε η διάταξη του άρθρου 13 για το εργασιακό των ιατρών, που θέλετε να τους μετατρέψετε σε κρατικούς υπαλλήλους και εμείς επιμένουμε, όπως και η διάταξη του άρθρου 8.

Για το θέμα τώρα του Εθνικού Ινστιτούτου Νεοπλασιών, όπως είπα -και το τονίσαμε- υπήρχε, λειτούργησε με λάθη, με παραλείψεις, αλλά λειτούργησε. Όμως, εμείς σε κάθε περίπτωση θα στηρίξουμε τη λειτουργία του.

Σε σχέση δε με τα προβλήματα που θα δημιουργηθούν από την παντελή έλλειψη στρατηγικού σχεδίου και την παντελή χρηματοδότηση, δεν πειράζει, θα το λύσουμε εμείς σε λίγους μήνες που θα είμαστε κυβέρνηση και θα κληθούμε να το λύσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με τον νου πλουταίνει η κόρη…

**ΙΑΣΟΝΑΣ ΦΩΤΗΛΑΣ:** Σχετικά τώρα με το άρθρο 88 για το τέλος καλλυντικών, εμένα δεν με αφορά προσωπικά, αλλά μόνο η Πορτογαλία και εμείς έχουμε ανάλογο τέλος. Όμως και στη χώρα της Ιβηρικής Χερσονήσου μειώνεται το τέλος. Εδώ παραμένει υψηλό και μάλιστα με αναδρομική ισχύ, πράγμα που είναι προφανές ότι δεν έχει αναπτυξιακό χαρακτήρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το «αναδρομική» βγήκε. Διαβάστε το!

**ΙΑΣΟΝΑΣ ΦΩΤΗΛΑΣ:** Δεν προλαβαίνω κιόλας, κύριε Υπουργέ. Πού να τα προλάβω, όταν τα φέρνετε στο «και πέντε»; Μακάρι να βγήκε.

**ΑΝΔΡΕΑΣ ΞΑΝΘΟΣ (Υπουργός Υγείας):** Θέλει καλούς μαθητές…

**ΙΑΣΟΝΑΣ ΦΩΤΗΛΑΣ:** Όσο για το άρθρο 99, με τη νομοτεχνική το κάνατε σαφές, το κάνατε ξεκάθαρο. Όλοι θα παίρνουν άδεια επικινδυνότητας πλην των γιατρών. Και φυσικά, εξακολουθείτε να μιλάτε για ραδιοφυσικούς. Δεν είναι οι άνθρωποι ραδιοφυσικοί, είναι ακτινοφυσικοί.

Με τη διάταξη του άρθρου 138, που προβλέπει μετάταξη ιατρών ΕΣΥ από και προς το ΕΚΑΒ υπάρχει θέμα, καθώς δεν διασφαλίζονται οι όροι με τους οποίους θα γίνεται αυτή η διαδικασία.

Έρχομαι τώρα στο θέμα των φαρμάκων. Εμείς θα καταψηφίσουμε την τροπολογία για την τιμολόγηση των φαρμάκων και καταθέσαμε και αίτημα ονομαστικής ψηφοφορίας, γιατί αποδεδειγμένα πια η ρύθμιση θα οδηγήσει σε αύξηση των τιμών και ως εκ τούτου, σε επιβάρυνση στην τσέπη των ασθενών. Διότι μπορεί να μην υπάρχει δημοσιονομική επιβάρυνση, όπως είπατε, βεβαίως, αφού το πληρώνουν με το claw back οι φαρμακοβιομηχανίες και ο ασθενής, ο οποίος θα κληθεί να πληρώσει τη διαφορά. Δεν προκύπτει από πουθενά η μείωση την οποία ισχυριστήκατε. Οι αυξήσεις προκύπτουν από παντού.

Τώρα σε σχέση με μερικές επιπλέον τροπολογίες, όσον αφορά την τροπολογία 1985/148 για τους ιατρούς σε άγονες περιοχές, καταλάβετε επιτέλους, κύριε Υπουργέ, ότι κάποια θέματα πρέπει να αντιμετωπίζονται συνολικά και υπεύθυνα. Το εν λόγω θέμα είναι πράγματι πολύ σοβαρό, για να το φέρνετε αποσπασματικά σε μια τροπολογία. Επιτέλους, νομοθετήστε σωστά!

Πράγματι και οι μονάδες υγείας της Νάουσας, αλλά και άλλων περιοχών αντιμετωπίζουν αντίστοιχα προβλήματα και πρέπει να βρούμε άμεσα λύσεις για όλες.

Τώρα για την υπουργική τροπολογία με αριθμό 2010/162, είμαστε αντίθετοι λόγω του πειθαρχικού των φαρμακοποιών, που τοποθετείτε ξανά εν ενεργεία δικαστή. Όπως το παρελθόν έχει δείξει, θα προκαλέσει προβλήματα, κωλυσιεργώντας την απονομή δικαιοσύνης.

Όσο θετική και αν είναι η θέση της πρώτης παραγράφου, να μπορούν να κάνουν εμβολιασμούς και οι φαρμακοποιοί -κάτι που είναι και στο δικό μας πρόγραμμα- το σύνολο της τροπολογίας είναι αρνητικό.

Όσον αφορά στην υπουργική τροπολογία 2001/156 για τις μετατάξεις του ΕΚΑΒ, ξανά προχειροδουλειά και απίστευτα κενά στη νομοθέτηση! Εγώ θα έλεγα να την αποσύρετε την τροπολογία και να τη φέρετε ολοκληρωμένη, ώστε να μην δημιουργούνται προβλήματα. Αλλιώς, εμείς είμαστε αναγκασμένοι να την καταψηφίσουμε.

Τώρα σε σχέση με τις βουλευτικές τροπολογίες 2018/168 και 2021/171 για τα επιδόματα ανθυγιεινής εργασίας στον ΟΚΑΝΑ και στην ΑΕΜΥ, σας το είπα και πριν, σταματήστε να αντιμετωπίζετε ανεύθυνα ένα τόσο σοβαρό θέμα. Στο πρόγραμμά μας έχουμε μιλήσει για τον ορθολογισμό των επιδομάτων. Δεν είναι δυνατό να μας ζητάτε να νομοθετούμε αποσπασματικά και να κλείνουμε το μάτι σε συγκεκριμένες κατηγορίες εργαζομένων. Δεν το καταλαβαίνετε ότι δεν μπορούμε να αδικούμε όλους όσοι πρέπει να πάρουν το συγκεκριμένο επίδομα;

Επαναλαμβάνω ότι εμείς επί της αρχής καταψηφίζουμε το νομοσχέδιο. Θα ψηφίσουμε κάποια άρθρα που θεωρούμε προς τη σωστή κατεύθυνση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Φωτήλα, εισηγητή της Νέας Δημοκρατίας.

Τελευταίος από τους εισηγητές είναι ο κ. Γιώργος Καΐσας, εισηγητής του ΣΥΡΙΖΑ.

Ορίστε, κύριε συνάδελφε, έχετε τον λόγο για τέσσερα λεπτά.

**ΓΕΩΡΓΙΟΣ ΚΑΪΣΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι έγινε μια κουβέντα. Παρ’ όλο που το νομοσχέδιο είναι πολύ μεγάλο και πολύ σημαντικό, νομίζω ότι θίχτηκαν όλες οι πλευρές του. Εγώ θα ήθελα να επισημάνω μόνο μερικά σημεία.

Έγινε συζήτηση για το άρθρο 21. Αναφέρθηκε και ο Υπουργός, αλλά εγώ θα ήθελα να διαβάσω τι ακριβώς λέει το άρθρο 21, για να καταλάβουν όλοι περί τίνος πρόκειται: «Στους κατόχους άδειας ίδρυσης και λειτουργίας ιδιωτικής κλινικής, που απασχολούν με οποιαδήποτε σχέση ιατρούς του ΕΣΥ ή πανεπιστημιακούς ιατρούς, κατά παράβαση του άρθρου 11 του ν.2889/2001 επιβάλλεται πρόστιμο 70.000 ευρώ και σε περίπτωση υποτροπής, επιβάλλεται ως διοικητική κύρωση η αφαίρεση της άδειας ίδρυσης και λειτουργίας της κλινικής».

Δηλαδή από το 2001 υπάρχουν παραβάσεις, παραβάτες, αλλά δεν τιμωρείται κανένας. Αυτό θέλουν; Να το αποσύρουμε; Να αφήσουμε να μην τιμωρούνται; Νομίζω ότι είναι ξεκάθαρο τι επιδιώκεται με το άρθρο 21.

Ένα άλλο ζήτημα για το οποίο έγινε επίσης πολύ μεγάλη κουβέντα είναι ότι μερικοί επιμένουν και υπερασπίζονται ακόμα το ΚΕΕΛΠΝΟ, τον οργανισμό που για είκοσι έξι με είκοσι επτά χρόνια, από το 1991, δεν γνώριζε η αριστερά τι ποιούσε η δεξιά, τον οργανισμό στον οποίο δεν έγινε ποτέ έλεγχος επί είκοσι έξι, είκοσι επτά χρόνια.

Όταν πριν από έναν χρόνο στάλθηκαν ορκωτοί λογιστές, δεν βρήκαν στοιχεία να ελέγξουν. Μάλιστα είπαν ότι, αν ήταν ιδιωτική επιχείρηση, θα την έκλειναν, διότι δεν κρατούσαν κανένα στοιχείο. Βέβαια τα στοιχεία ήταν κτισμένα σε δωμάτιο και είχε μπει και γυψοσανίδα και άρα το πράγμα ήταν μελετημένο. Αυτός ο οργανισμός ήταν ένα παράδειγμα προς αποφυγή.

Το ΚΕΕΛΠΝΟ αντιπροσωπεύει το παλιό πολιτικό σύστημα, τους πελατειακούς διορισμούς, το βόλεμα «ημετέρων», τη διασπάθιση του χρήματος χωρίς κανέναν έλεγχο. Όσους μας ασκούν κριτική, ότι κάνουμε έναν καινούργιο οργανισμό ο οποίος, όμως, είναι νομικό πρόσωπο δημοσίου δικαίου και άρα είναι αργός κ.λπ., τους παραπέμπω στο άρθρο 54 που προβλέπει τι γίνεται σε κατεπείγουσες και απρόβλεπτες καταστάσεις. Μέσα σε είκοσι τέσσερις ώρες το Υπουργείο Υγείας, το Επιστημονικό Συμβούλιο Δημόσιας Υγείας και ο Εθνικός Οργανισμός Δημόσιας Υγείας μπορούν να αποφασίσουν τη διαδικασία αντιμετώπισης της κατάστασης.

Μας γίνεται κριτική για το ότι κάνουμε ένα ινστιτούτο νεοπλασιών. Αντί να μας πει η Αντιπολίτευση γιατί τόσα χρόνια δεν υπήρχε ένα τέτοιο ινστιτούτο για την αντιμετώπιση του καρκίνου, μας κάνει κριτική γιατί το κάνουμε. Μέχρι τώρα τον καρκίνο και τα προβλήματα που προκύπτουν από τη νόσο τα αντιμετωπίζουν μόνοι τους οι πάσχοντες.

Όλοι ξέρουμε ότι υπάρχουν σύλλογοι και σωματεία πανελλαδικά που προσπαθούν, με πρωτοβουλία δική τους, να αντιμετωπίσουν τα προβλήματα που προκύπτουν. Για πρώτη φορά ο καρκίνος γίνεται υπόθεση της πολιτείας, γίνεται υπόθεση του κράτους και αντιμετωπίζεται με επιστημονικά κριτήρια από επιστήμονες. Δεν πιστεύω ότι υπάρχει χώρα στην Ευρώπη που δεν έχει τέτοιο ινστιτούτο.

Δυο λόγια για τις τροπολογίες και τελειώνω.

Όσον αφορά την τροπολογία με γενικό αριθμό 2014 και ειδικό 164 για τις κινητές ομάδες υγείας νομίζω ότι είναι μια πολύ σοβαρή υπόθεση. Όχι μόνον θα αντιμετωπίζονται καταστάσεις που υπάρχουν σε δυσπρόσιτες περιοχές, αλλά παρεμβαίνουμε στην πρωτοβάθμια φροντίδα υγείας για να δημιουργηθεί η κουλτούρα της πρόληψης σε όλο τον πληθυσμό. Η μονάδα αυτή θα έχει γιατρό, θα έχει οδοντίατρο, θα έχει παιδίατρο, θα έχει μαία. Άρα, το έργο της πιο πολύ θα είναι να προλαμβάνει, παρά να θεραπεύει. Ο στόχος, δηλαδή, θα είναι να «εθιστεί» ο πληθυσμός προς αυτήν την κατεύθυνση.

Η τροπολογία με γενικό αριθμό 2015 και ειδικό 165 βάζει τις εξετάσεις ειδικότητας σε δύο κέντρα. Είναι πάρα πολύ σωστό. Ξέρουμε ποια είναι η κατάσταση. Οι εξετάσεις των γιατρών για ειδικότητα δίνονται σε διάφορα νοσοκομεία, με ό,τι μπορεί να φανταστεί κανένας. Η ενιαιοποίηση και οι πανελλαδικές τρόπον τινά εξετάσεις αυτές βάζουν κάποια υψηλά στάνταρντ. Οι δύο ειδών εξετάσεις που δίνονται –γραπτές και στη συνέχεια, εφόσον περάσει, και προφορικές- νομίζω ότι εξασφαλίζουν κάποιο επίπεδο για τις ειδικότητες.

Τέλος, όσον αφορά την αυτοτέλεια των νοσοκομείων να σημειώσω ότι η διασύνδεση των νοσοκομείων είχε ένα στόχο: ή να ατονίσουν μερικά νοσοκομεία, να υποβαθμιστούν ή να κλείσουν.

Άλλωστε, ένας συνάδελφος το είπε από το Βήμα της Βουλής: «Τι τα θέλουμε τόσα; Κάθε πόλη και νοσοκομείο; Τι γίναμε;». Βέβαια αυτός δεν ξέρω πού θα καταλήξει το τέλος, αλλά νομίζω προς τα δεξιά θα καταλήξει, γιατί αυτή είναι η ιδεολογία του. Αυτός είναι ο στόχος τους.

Εμείς, λοιπόν, που στηρίζουμε τη δημόσια περίθαλψη και τα δημόσια νοσοκομεία, δεν μπορούσαμε παρά να τα αυτονομήσουμε, να γίνουν αυτοτελή.

Κι επειδή και για το Διδυμότειχο έχει γίνει πολύς λόγος και πολλοί υποστηρίζουν -και μάλιστα ο συνάδελφός μου υποστήριξε- ότι αυτοί κατάφεραν την αυτοτέλεια του Νοσοκομείου Διδυμοτείχου, θα ήθελα να του πω ότι δεν μπορεί να είναι και με τον αγροφύλακα και με τον αστυφύλακα. Δεν μπορεί να είναι και με αυτούς που έκαναν τη συνένωση και με αυτούς που έδωσαν την αυτοτέλεια στο νοσοκομείο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεώργιο Καΐσα, εισηγητή του ΣΥΡΙΖΑ.

Όπως έχετε ενημερωθεί, αύριο στις 10.00΄ το πρωί θα γίνει η ονομαστική ψηφοφορία σε ορισμένα άρθρα και τροπολογίες.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ναι βεβαίως, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέψτε μου μερικές παρατηρήσεις στο κλείσιμο της συζήτησης, κυρίως παίρνοντας αφορμή από την τοποθέτηση του κ. Μπαργιώτα.

Αγαπητέ συνάδελφε, αυτό το οποίο -σας αρέσει δεν σας αρέσει- έχει επισυμβεί όλα αυτά τα χρόνια είναι ότι η Κυβέρνηση αυτή και η συγκεκριμένη πολιτική ηγεσία του Υπουργείου ήταν αυτοί που μέσα στην κρίση, σε περίοδο λιτότητας, προχώρησαν τις πιο σημαντικές μεταρρυθμίσεις στον τομέα της υγείας, ούτε αντιμεταρρύθμιση ούτε δημαγωγία ούτε λαϊκισμός.

Οι πιο σημαντικές μεταρρυθμίσεις έχουν γίνει αυτή την περίοδο και η πιο κρίσιμη από αυτές, που έχει τεράστια κοινωνική αξία, ήταν η αποσύνδεση του δικαιώματος στη φροντίδα υγείας από την ασφάλιση, την εργασία και το εισόδημα. Αυτή ήταν η μεγάλη κοινωνική μεταρρύθμιση, από τις μεγαλύτερες που έκανε αυτή η Κυβέρνηση. Κι εννοώ, επίσης, ταυτόχρονα τις μεταρρυθμίσεις, όπως είπα και πριν, και στην πρωτοβάθμια φροντίδα υγείας και στο φάρμακο.

Πριν από λίγες μέρες ήρθε ο Μοσκοβισί. Όσοι παρακολούθησαν την ομιλία -εγώ την άκουσα εκ των υστέρων- είπαν ότι αναφέρθηκε ρητά στα πολύ σημαντικά βήματα που έχουν γίνει στην Ελλάδα στο πεδίο της μεταρρύθμισης στην πρωτοβάθμια φροντίδα υγείας. Το ίδιο πράγμα με άλλα λόγια το είπε πριν από λίγους μήνες στη διάσκεψη του Παγκόσμιου Οργανισμού Υγείας για την πρωτοβάθμια φροντίδα ο γενικός διευθυντής του ΠΟΥ.

Και κυρίως, αυτό το λένε καθημερινά οι πολίτες οι οποίοι προσέρχονται και εξυπηρετούνται με ένα τελείως διαφορετικό, πιο φιλικό, πιο ολιστικό τρόπο στις νέες δομές που έχουμε αναπτύξει σε όλη τη χώρα.

Μην συνεχίσετε, λοιπόν, αυτή τη γραμμή της απαξίωσης αυτών των παρεμβάσεων. Εμείς μέσα σε περίοδο στενότητας πόρων καταφέραμε να ανοίξουμε εκατόν δεκαπέντε νέες δημόσιες δομές. Αυτό είναι τεράστια επιτυχία, με προβλήματα, με δυσκολίες στελέχωσης προφανώς, αλλά είναι διεύρυνση του δημόσιου χώρου. Είναι εγγυημένη υψηλής ποιότητας και δωρεάν φροντίδα σε ανθρώπους που είχαν ούτως ή άλλως στα χρόνια της κρίσης φτωχοποιηθεί και είχαν δυσκολίες πρόσβασης.

Δεύτερον, έχετε απόλυτο δίκιο για την τροπολογία που θα συζητηθεί στο επόμενο νομοσχέδιο και αφορά την οδοντιατρική φροντίδα των παιδιών σχολικής ηλικίας. Αυτό είναι μια σημαντική παρέμβαση. Διασφαλίσαμε 40 εκατομμύρια ευρώ φέτος από τον προϋπολογισμό του ΕΟΠΥΥ.

Ολοκληρώνεται αυτές τις μέρες η διαδικασία της συνεργασίας με τους ελεύθερους επαγγελματίες οδοντιάτρους και θα μπορούν οι γονείς, έχοντας ένα voucher, να πηγαίνουν το παιδί τους στον οδοντίατρο της επιλογής τους για συγκεκριμένου τύπου θεραπευτικές και προληπτικές παρεμβάσεις.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αυτό είναι άλλου τύπου πρωτοβάθμια φροντίδα.

**ΑΝΔΡΕΑΣ ΞΑΝΘΟΣ (Υπουργός Υγείας):** Αυτό δεν είναι από τις δημόσιες δομές. Εμείς διασφαλίσαμε 40 εκατομμύρια ευρώ και είπαμε να τα επενδύσουμε στη στοματική υγεία των παιδιών. Αν δεν συμφωνείτε, μην την ψηφίσετε. Όμως θυμίζω ότι μετά από περίπου είκοσι χρόνια έρχεται το δημόσιο ή το ασφαλιστικό σύστημα να παρέχει οδοντιατρικές υπηρεσίες στους ασφαλισμένους.

Στο συνολικό σχέδιο για το φάρμακο είμαστε απολύτως σύμφωνοι. Δεν είχαμε τη δυνατότητα -η αλήθεια είναι αυτή- γιατί υπάρχουν πιέσεις, εννοώ πιεστικά χρονοδιαγράμματα, προϋποθέσεις, προθεσμίες για να βγουν δελτία τιμών κ.λπ., να συγκροτήσουμε ένα αυτοτελές νομοσχέδιο με θέμα τη φαρμακευτική πολιτική. Ο στόχος μας είναι, αξιοποιώντας και τη συζήτηση στη διακομματική επιτροπή της Βουλής, να συνθέσουμε μια τέτοια στρατηγική σε βάθος χρόνου για τον τομέα του φαρμάκου.

Κινητές Μονάδες Υγείας. Υπάρχει αντικειμενικό πρόβλημα. Υπάρχουν μελέτες, αγαπητέ μου συνάδελφε, που λένε ότι ο ηλικιωμένος πληθυσμός των ορεινών, δυσπρόσιτων και άγονων περιοχών της ενδοχώρας έχει διπλάσια ποσοστά ανικανοποίητων ιατρικών αναγκών από τον μέσο πληθυσμό που υπάρχει στην υπόλοιπη Ελλάδα. Αυτό σημαίνει ανισότητα και οι κινητές μονάδες είναι ένα εργαλείο άμβλυνσης αυτών των ανισοτήτων, παρέμβασης με εγγύτητα στις τοπικές κοινότητες, σε κατ’ οίκον φροντίδα, σε φροντίδα ανθρώπων που έχουν δυσκολίες μετακίνησης.

Αυτό διασφαλίζουμε. Έχουμε ένα πολύ καλό παράδειγμα. Έχετε μάλλον εμπειρίες από κάποιες παρεμβάσεις που έγιναν, ενδεχομένως, απρογραμμάτιστα, αποσπασματικά, κυρίως από την αυτοδιοίκηση, από ό,τι κατάλαβα. Δεν μιλάμε για αυτό.

Μιλάμε για ένα συγκροτημένο πρόγραμμα, το οποίο είναι επιλέξιμη δαπάνη για να πάρουμε ευρωπαϊκούς πόρους. Ενενήντα κινητές μονάδες σε όλη την Ελλάδα, εννιακόσιοι εργαζόμενοι. Αυτοί οι εργαζόμενοι, κύριε Μπαργιώτα, δεν μπορούσαν να προσληφθούν -και το ξέρετε πάρα πολύ καλά- με αυτά τα λεφτά στα κέντρα υγείας.

Η Ευρωπαϊκή Ένωση και τα διαρθρωτικά ταμεία της Ευρώπης χρηματοδοτούν καινοτόμες δράσεις. Είναι καινοτόμα δράση αυτή, επιλέξιμη και θα συνεισφέρει στην αποκέντρωση της μεταρρύθμισης στην πρωτοβάθμια φροντίδα υγείας και στην εμβέλειά της σε όλη τη χώρα.

Ένα τελευταίο αφορά το θέμα των άγονων περιοχών. Συμφωνώ ότι και εκεί χρειάζεται μια πιο συνολική προσέγγιση. Εμείς, λοιπόν, παρ’ ότι κρίναμε ότι έπρεπε να προηγηθεί και να επισπευσθεί σε αυτό το νομοσχέδιο ο χαρακτηρισμός πέντε-έξι περιοχών και δομών της χώρας ως άγονες για να ενισχύσουμε τα κίνητρα προσέλκυσης, ταυτόχρονα έχουμε συγκροτήσει μία ομάδα, η οποία θα μας βοηθήσει να πάμε σε μια νομοπαρασκευαστική προετοιμασία για την επανεξέταση του καθεστώτος των άγονων περιοχών σε όλη τη χώρα και κυρίως, για την αναθεώρηση του σημερινού πλέγματος κινήτρων για την προσέλκυση ιδιαίτερα γιατρών.

Πρέπει να βάλουμε διευρυμένα κριτήρια, αγαπητέ μου συνάδελφε, όχι μόνο κριτήρια ορεινότητας, νησιωτικότητας, δυσπροσιτότητας, αλλά και κριτήρια επανειλημμένων άγονων προκηρύξεων, κριτήρια ποσοστού ακάλυπτων οργανικών θέσεων. Πρέπει να βάλουμε πολλαπλά κριτήρια για να χαρακτηρίσουμε δημόσιες δομές ως άγονες. Μην παίζετε, λοιπόν, λέγοντας τώρα ότι η Νάουσα που είναι τόση απόσταση ή η Άμφισσα που μας είπαν κάποιοι άλλοι, που είναι αστικό κέντρο…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η Νάουσα είναι άλλη ιστορία, η Άμφισσα είναι άλλη ιστορία.

**ΑΝΔΡΕΑΣ ΞΑΝΘΟΣ (Υπουργός Υγείας):** Χρειάζεται συνολική αναθεώρηση, βεβαίως. Σήμερα κάναμε μια πρώτη παρέμβαση, όπως κάναμε και μια πρώτη παρέμβαση στις αποσυνδέσεις, εκεί που τεκμηριωμένα αντί να υπάρξει θετική εξέλιξη, υπήρχαν προβλήματα. Νομίζω ότι με αυτόν τον τρόπο, πραγματικά, κάναμε μια συνολική εκσυγχρονιστική παρέμβαση αυτήν την περίοδο στο σύστημα υγείας.

Δεσμευόμαστε ότι θα προσπαθήσουμε στο αμέσως επόμενο διάστημα να φέρουμε ένα νέο νομοσχέδιο θεσμικής αναδιοργάνωσης του συστήματος υγείας, όπως το αποκαλούμε, στο οποίο θα προσπαθήσουμε να αντιμετωπίσουμε διαχρονικά ελλείμματα, θεσμικά ελλείμματα του ΕΣΥ, όπως για παράδειγμα το να προβλέψουμε νέο πλαίσιο για τους οργανισμούς των ΥΠΕ, των νοσοκομείων και των δομών πρωτοβάθμιας φροντίδας, να περάσουμε αλλαγές που αφορούν τον νοσηλευτικό κλάδο, αλλαγές που αφορούν την ιατρική εκπαίδευση, αλλαγές που αφορούν τα ιατρικά συνέδρια και τον τρόπο συμμετοχής των γιατρών σ’ αυτά και πάρα πολλά άλλα ζωτικής σημασίας θέματα με τα οποία ποτέ δεν ασχολήθηκε κανένας στη χώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ανδρέα Ξανθό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις».

Έχουν υποβληθεί αιτήσεις διεξαγωγής ονομαστικής ψηφοφορίας επί της υπουργικής τροπολογίας με γενικό αριθμό 2013 και ειδικό 163 από Βουλευτές της Νέας Δημοκρατίας αφ’ ενός και επί του άρθρου 91 του σχεδίου νόμου από Βουλευτές του Λαϊκού Συνδέσμου – Χρυσή Αυγή αφ’ ετέρου.

Η ονομαστική ψηφοφορία και η ψηφοφορία επί του ακροτελεύτιου άρθρου και επί του συνόλου του σχεδίου νόμου θα διεξαχθούν αύριο Πέμπτη 7 Μαρτίου 2019 στις 10.00΄. Ενημερώνουμε ότι οι εισηγητές και οι ειδικοί αγορητές του σχεδίου νόμου θα πρέπει να παραμείνουν αύριο μετά την ονομαστική ψηφοφορία για να ψηφίσουν επί του ακροτελεύτιου άρθρου και του συνόλου του σχεδίου νόμου.

Εισερχόμαστε στην ψήφιση επί της αρχής, των άρθρων και των τροπολογιών -αυτών εκτός της ονομαστικής ψηφοφορίας- και η ψήφισή τους θα γίνει χωριστά.

Θέλω να σας επισημάνω ότι η ψηφοφορία περιλαμβάνει την αρχή του νομοσχεδίου, εκατόν σαράντα τέσσερα άρθρα και δεκαεπτά τροπολογίες.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλίσετε την οθόνη αφής (scroll down). Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Θα πρέπει να βεβαιωθείτε ότι έχετε ψηφίσει όλα τα υπό ψήφιση άρθρα και τροπολογίες. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αναστάσιος Κουράκης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 63 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 69 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 74 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 84 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 87 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 88 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 90 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 92 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 93 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 96 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 97 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 98 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 99 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 100 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 101 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 102 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 103 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 104 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 105 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 106 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 107 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 108 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 109 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 110 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 111 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 112 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 113 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 114 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 115 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 116 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 117 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 118 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 119 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 120 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 121 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 122 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 123 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 124 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 125 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 126 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 127 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 128 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 129 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 130 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 131 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 132 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 133 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 134 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 135 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 136 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 137 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 138 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 139 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 140 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 141 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 142 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 143 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 144 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 145 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2001/156 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2003/158 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2004/159 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Yπ. Τροπ. 2007/160 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2008/161 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2010/162 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2014/164 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2015/165 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2019/169 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 1980/145 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 1981/146 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 1985/148 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 1986/149 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 2017/167 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 2020/170 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 2021/171 ως έχει (εντ. στο αρθρ. 101) ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 2024/172 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Συνεπώς το σχέδιο νόμου του Υπουργείου Υγείας: «Εκσυγχρονισμός και Αναμόρφωση Θεσμικού Πλαισίου Ιδιωτικών Κλινικών, Σύσταση Εθνικού Οργανισμού Δημόσιας Υγείας, Σύσταση Εθνικού Ινστιτούτου Νεοπλασιών και λοιπές διατάξεις» έγινε δεκτό επί της αρχής, των άρθρων και των τροπολογιών των εκτός αιτημάτων ονομαστικής ψηφοφορίας, κατά πλειοψηφία.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, προχωρούμε στο δεύτερο νομοσχέδιο για σήμερα, αυτό της συμπληρωματικής ημερήσιας διάταξης.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Επιτροπή επαγγελματικού αθλητισμού και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 4 Μαρτίου 2019 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συνεφώνησε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Άργους Ορεστικού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές και στις μαθήτριες ότι παρακολουθείτε την έναρξη μίας συνεδρίασης για ένα νομοσχέδιο του Υπουργείου Αθλητισμού. Τοποθετούνται στην αρχή οι εισηγητές των κομμάτων, εκφράζοντας τις απόψεις τους επί του νομοσχεδίου. Στη συνέχεια παίρνουν τον λόγο οι Βουλευτές και μετά γίνεται ψηφοφορία και το νομοσχέδιο γίνεται νόμος του κράτους.

Θα δώσουμε τώρα τον λόγο στον Υφυπουργό Πολιτισμού και Αθλητισμού κ. Βασιλειάδη, για ορισμένες νομοτεχνικές βελτιώσεις στο νομοσχέδιο που έχει κατατεθεί.

Ορίστε, κύριε Βασιλειάδη, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Πρόεδρε, καταθέτω κάποιες νομοτεχνικές βελτιώσεις που προέκυψαν και κατά τη συζήτηση στις πιτροπές. Για την οικονομία του χρόνου τις καταθέτω προς ενημέρωση του Σώματος.

Ευχαριστώ.

(Στο σημείο αυτό ο Υφυπουργός κ. Γεώργιος Βασιλειάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 332-337)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ. Μπαίνουμε τώρα στους εισηγητές.

Τον λόγο έχει η εισηγήτρια του ΣΥΡΙΖΑ κ. Αυλωνίτου, για δεκαπέντε λεπτά.

Όπως γνωρίζετε, μετά την κ. Αυλωνίτου, θα μιλήσει η κ. Καραμανλή και κατά τη διάρκεια της ομιλίας των δύο πρώτων εισηγητών θα μπορείτε να εγγράφεστε στο σύστημα.

**ΕΛΕΝΗ ΑΥΛΩΝΙΤΟΥ:** Επειδή είναι μία η συνεδρίαση, κύριε Πρόεδρε, θα πρέπει να μας δώσετε λίγο περισσότερο χρόνο, γιατί συμπτύσσουμε δύο ομιλίες.

**ΠΡΟΕΔΡΕΥΩΝ (Αναστάσιος Κουράκης):** Αρχίστε τώρα με όση περισσότερη οικονομία μπορείτε και θα βρούμε έναν τρόπο να μην σας κόψουμε.

Ορίστε, έχετε τον λόγο.

**ΕΛΕΝΗ ΑΥΛΩΝΙΤΟΥ:** Κυρίες και κύριοι συνάδελφοι Βουλευτές, συζητάμε σήμερα το σχέδιο νόμου με τίτλο: «Επιτροπή επαγγελματικού αθλητισμού και άλλες διατάξεις». Το σημερινό νομοσχέδιο το περίμενε καιρό όλη η αθλητική κοινότητα.

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό, κυρία Αυλωνίτου. Παρακαλώ να ανοίξει το ηλεκτρονικό σύστημα για να γίνονται εγγραφές.

Συνεχίστε παρακαλώ, κυρία Αυλωνίτου, και συγγνώμη που σας διέκοψα.

**ΕΛΕΝΗ ΑΥΛΩΝΙΤΟΥ:** Και ποιους δεν αφορά αυτό το αθλητικό νομοσχέδιο; Αθλητές, προπονητές, κάθε παράγοντα που ασκεί διοίκηση σε επαγγελματική ομάδα ή ερασιτεχνικό αθλητικό σωματείο, ένωση ή ομοσπονδία, κάθε φίλαθλο που δραστηριοποιείται στη διοίκηση της αθλητικής πυραμίδας, από το απλό τοπικό σωματείο, το κύτταρο του αθλητισμού, μέχρι την ομοσπονδία του κάθε αθλήματος.

Εδώ και μία εικοσαετία ο αθλητισμός σε παγκόσμιο επίπεδο μεταλλάσσεται συνεχώς, εγκαταλείποντας τον κοινωνικό του ρόλο και διευρύνοντας καθημερινά την εμπορευματοποίησή του με την αύξηση της τηλεοπτικής κάλυψης και των εταιρικών χορηγιών, καταλήγοντας η διοίκηση του αθλητισμού να έχει εξελιχθεί σε προνομιακό χώρο εκτροφής της διαφθοράς και της διαπλοκής.

Παρ’ όλο που η Κυβέρνηση έχει πάρει σημαντικές πρωτοβουλίες στο πλαίσιο εξυγίανσης του αθλητισμού, και ιδίως του επαγγελματικού αθλητισμού, οι καταγγελίες για αδιαφάνεια, χειραγώγηση αγώνων, παράνομο στοιχηματισμό, υπερχρέωση των ομάδων και τόσα άλλα συνεχίζουν να υπάρχουν.

Κυρίες και κύριοι συνάδελφοι, πρέπει να συνειδητοποιήσουμε ότι η διαφθορά στον αθλητισμό ζημιώνει, κλέβει το μέλλον της νεολαίας, των αθλητών και αθλητριών, κλέβει το μέλλον του αθλητισμού. Ζημιώνει τα αθλητικά σωματεία και τις ομοσπονδίες, φέρνει κακοδιοίκηση και κακή χρήση πόρων, με τους ίδιους παράγοντες να διοικούν συνεχώς μην αφήνοντας χώρο σε κανέναν άλλον, πνίγοντας κάθε δυνατότητα ανάπτυξης των αθλημάτων.

Η διαφθορά επηρεάζει την κατανομή τηλεοπτικών και άλλων δικαιωμάτων, εξασφαλίζει εργολαβίες, αποκλείει άλλους ανθρώπους από το να δοκιμαστούν και να προσφέρουν, αποκλείει σωματεία, προπονητές, αθλητές και διαιτητές από συμμετοχή στη διαδικασία λήψεως αποφάσεων.

Η διαφθορά μειώνει πρόσωπα, φέρνει εκπτώσεις στον ηθικό κώδικα αρχών και αξιών, φέρνει παράνομες συναλλαγές ανθρώπων που ενώ βρίσκονται για να προσφέρουν στον χώρο του αθλητισμού, οδηγούν τον χώρο που διοικούν σε ανυποληψία.

Η διαφθορά ζημιώνει το καλό όνομα του αθλητισμού και οδηγεί σε γενική αμφισβήτηση την ακεραιότητα αθλητικών σωματείων και ομοσπονδιών σε εθνικό και διεθνές επίπεδο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Απάντηση σε όλα αυτά έρχεται να δώσει το σημερινό νομοσχέδιο του Υπουργείου Πολιτισμού και Αθλητισμού με τα εξήντα τρία άρθρα του, όπου προτάσσοντας ουσιαστικές τομές σε διάφορα ζητήματα του αθλητισμού περιφρουρεί την αξιοπιστία του αθλητικού γίγνεσθαι.

Η βασική του φιλοσοφία διέπεται από τη διαφάνεια, ισονομία, λογοδοσία, χρηστή διοίκηση και ενίσχυση της δημοκρατίας σε όλα τα επίπεδα της αθλητικής διοίκησης, αλλά και βελτίωση σε πολλά ζητήματα αθλητικού ενδιαφέροντος.

Ξεκινώντας το νομοσχέδιο από τα άρθρα 1 έως 24 έρχεται να νοικοκυρέψει και να ξεκαθαρίσει τις οικονομικές σχέσεις του επαγγελματικού αθλητισμού. Αποτελεί πραγματική τομή η σύσταση επιτροπής επαγγελματικού αθλητισμού ως νομικό πρόσωπο δημοσίου δικαίου, η οποία ισχυροποιείται ως ένα είδος ανεξάρτητης αρχής εποπτευόμενη από τον Υπουργό Πολιτισμού και Αθλητισμού και εξοπλίζεται με κάθε εργαλείο ελέγχου, με ευρείες εξουσίες διαχειριστικού και οικονομικού ελέγχου, αλλά και τη δυνατότητα επιβολής κυρώσεων έτσι ώστε να καταπολεμηθεί αποτελεσματικά η αδιαφάνεια και η διαφθορά.

Μέχρι σήμερα υπήρχε ένα νομικό πλαίσιο που η επιτροπή δεν μπορούσε να λειτουργήσει ικανοποιητικά ώστε η αθλητική ανώνυμη εταιρεία να έχει τον σωστό έλεγχο για να συμμετέχει σε κατηγορίες πρωταθλημάτων όχι γιατί έλειπε η βούληση, αλλά γιατί δεν διέθετε τα απαραίτητα εργαλεία.

Με το νέο πλαίσιο η επιτροπή επαγγελματικού αθλητισμού θα έχει διευρυμένες αρμοδιότητες χωρίς φορολογικά και τραπεζικά απόρρητα. Με την είσοδο πλατφόρμας στον έλεγχο μπαίνουν όλα τα δεδομένα που αφορούν την ελεγχόμενη ομάδα και με τη νέα δομή υπάρχει δυνατότητα σε κάθε στάδιο να ελέγχεται διεξοδικά η προσέλευση των χρημάτων και να γίνεται διαφανής η δυνατότητα επιβολής προστίμων. Τα πάντα πλέον θα καλύπτονται από ένα πλαίσιο διαφάνειας.

Για την αποφόρτιση, δε, του έργου της επιτροπής επαγγελματικού αθλητισμού στο θέμα της απόκτησης μετοχών αθλητικής ανώνυμης εταιρείας, η απαιτούμενη άδεια της επιτροπής θα αφορά ποσοστό μεγαλύτερο του 5% του μετοχικού τους κεφαλαίου από το 2% που ήταν μέχρι σήμερα.

Συνεχίζοντας με τα άρθρα 25 έως 30, το νομοσχέδιο αυτό έρχεται να διευρύνει τη δημοκρατία, ενισχύοντας τη συμμετοχή και τη διαφάνεια εκλογικών διαδικασιών της αθλητικής διοίκησης.

Μέχρι σήμερα διάφορες αθλητικές διοικήσεις σε επίπεδο ομοσπονδιών συχνά συμπεριφέρονταν ως κληρονομική βαρονία, επιλέγοντας σε ποιους συλλόγους θα αναγνωρίσουν το δικαίωμα ψήφου, αποκλείοντας όσους δεν είναι κολλητοί τους και αποφεύγοντας να διοργανώνουν αγώνες, για να μην αποκτήσουν οι υπόλοιποι σύλλογοι δικαίωμα ψήφου και διενεργώντας εκλογές με εκλογικά συστήματα που υποκλέπτουν την ψήφο του σώματος, για να αποκλείσουν κάθε αντιπολιτευτική παρουσία στις διοικήσεις των ομοσπονδιών.

Όμως, για όποιον θέλει να χρηματοδοτείται από τον ελληνικό λαό, το κράτος οφείλει να θέσει, διά νόμου, καθαρούς όρους διοίκησης, που θα περιλαμβάνουν μια δικαιότερη και αντιπροσωπευτικότερη, διά της ψήφου, εκλογική διαδικασία. Και αυτό κάνει το σημερινό νομοσχέδιο. Εμβαθύνει τη δημοκρατία στον χώρο του αθλητισμού, που πάντοτε αποτελούσε τον βασικότερο πυλώνα της δικής μας πολιτικής και το αίσθημα δικαίου. Υπήρχε απογοήτευση στον κόσμο που ενώ θέλει να συμμετέχει και να προσφέρει στον αθλητισμό, συνεχώς μένει απέξω από τις διαδικασίες και αναγκάζεται να απομακρυνθεί.

Οι παρεμβάσεις που φέρνει αυτό το νομοσχέδιο για τη δημοκρατική λειτουργία σε όλη την ιεραρχία της αθλητικής διοίκησης από το αθλητικό σωματείο, την αθλητική ένωση ως την αθλητική ομοσπονδία, είναι πραγματικά κομβικές.

Δημιουργείται ένα πλαίσιο που δεν θα επιτρέπει στις μειοψηφίες να μην έχουν λόγο, να μην έχουν δικαιώματα, να μην εκπροσωπούνται. Δίνεται χώρος για ουσιαστική αντιπολίτευση και πιο χρηστή διοίκηση.

Το εκλογικό σύστημα γίνεται δικαιότερο και αντικειμενικότερο. Οι αρχαιρεσίες διεξάγονται με ενιαίο ψηφοδέλτιο και ανώτατο όριο σταυροδοσίας το 1/3 των θέσεων εκλογής ή με χωριστά ψηφοδέλτια με το εκλογικό σύστημα της απλής αναλογικής.

Είναι αλήθεια ότι εκφράστηκαν αντιρρήσεις στην ακρόαση φορέων για το εκλογικό σύστημα, ότι δεν μπορεί να λειτουργήσει. Γιατί, κύριοι συνάδελφοι, δεν μπορεί να λειτουργήσει στον αθλητισμό, όπου το αντικείμενό του είναι η στήριξη των ταλαντούχων αθλητών και η γενικότερη ανάπτυξη του αθλήματος; Γιατί να μην προκύπτουν συνεργασίες που μόνο ο αθλητισμός έχει να κερδίσει από αυτό; Ας αρχίσουμε να αναπτύσσουμε την κουλτούρα των συνεργασιών και ας γίνει ο χώρος του αθλητισμού παράδειγμα προς μίμηση.

Το νομοσχέδιο, μαζί με την απλή αναλογική, θεσπίζει θητείες για τα διοικητικά συμβούλια των ομοσπονδιών. Με άλλα λόγια, θέτει ένα «ταβάνι» στις θέσεις ευθύνης, τελειώνοντας σχέσεις που τυχόν δημιουργούνται λόγω μακρόχρονης θητείας, με τελικό αποτέλεσμα φαινόμενα κακοδιοίκησης και διοικητικής αναποτελεσματικότητας.

Για τα εκτελεστικά μέλη τίθεται όριο δύο συνεχόμενων θητειών ή τεσσάρων στο σύνολό τους, γεγονός που θα επιδράσει θετικά στην αθλητική ζωή και θα δώσει ακόμη μεγαλύτερο κίνητρο στους ανθρώπους του αθλητισμού για συμμετοχή και δράση.

Στο νομοσχέδιο τίθενται κανόνες που διαμορφώνουν το περιβάλλον μέσα στο οποίο διεξάγονται οι εκλογικές διαδικασίες και η ανάδειξη της αθλητικής διοίκησης από το σωματείο ως την ομοσπονδία, όπου εξαλείφει φαινόμενα συμμετοχής σωματείων - σφραγίδων που δεν ασκούν ουσιαστική αγωνιστική δράση και αλλοιώνουν τα εκλογικά αποτελέσματα. Απαγορεύει τη συμμετοχή μελών στις αρχαιρεσίες εάν δεν έχουν συμπληρώσει ένα έτος από την ημερομηνία εγγραφής τους. Οι αντιπρόσωποι του σωματείου για την αθλητική ένωση και ομοσπονδία εκλέγονται από τη γενική συνέλευση, ενώ τελειώνουμε μια για πάντα με την ψήφο διά αντιπροσώπου. Το φαινόμενο συλλογής εξουσιοδοτήσεων σταματά εδώ, με αυτό το νομοσχέδιο. Το κάθε σωματείο έρχεται το ίδιο. Εάν δεν μπορεί να έρθει, δεν θα ψηφίζει. Είναι τόσο απλό.

Τέλος, η μεγάλη τομή που διακρίνει αυτό το νομοσχέδιο στη δημοκρατική του διεύρυνση, είναι η ποσόστωση φύλου -1/3- στα ψηφοδέλτια.

Δυστυχώς, κυρίες και κύριοι συνάδελφοι, παρά την αυξανόμενη συμμετοχή των γυναικών στον αθλητισμό, η διοίκηση του αθλητισμού παραμένει ανδρική υπόθεση. Οι γυναίκες εξακολουθούν να υποεκπροσωπούνται στα όργανα λήψεως αποφάσεων των αθλητικών θεσμών σε τοπικό, εθνικό, αλλά και διεθνές επίπεδο.

Με αυτό το σημαντικό για την ισότητα των φύλων μέτρο, η αθλητική ηγεσία δείχνει ότι η ισορροπία των φύλων στη λήψη αποφάσεων στον χώρο του αθλητισμού βρίσκεται πολύ ψηλά στην ατζέντα της, καθώς ήδη αποτελεί έναν από τους άξονες προτεραιότητας του Εθνικού Σχεδίου Δράσης για την Ισότητα των Φύλων.

Έτσι, μαζί με τις Στρατηγικές Δράσεις 2014 - 2020 και την οδηγία 1701/138 του Συμβουλίου της Ευρώπης «για τη διάκριση κατά των γυναικών», έχουμε να κάνουμε με τα εξής:

Πρώτον, με την αύξηση της συμμετοχής των γυναικών σε αθλητικές δραστηριότητες, με την επίτευξη ισότιμης εκπροσώπησης στη λήψη αποφάσεων, με την επίτευξη της ισότητας των φύλων στην προπονητική και στην εκπαίδευση στον αθλητισμό, με την εξάλειψη της βίας που σχετίζεται με το φύλο στον αθλητισμό, με την εξάλειψη των στερεοτύπων που σχετίζονται με το φύλο στον αθλητισμό και με την κάλυψη από τα μέσα μαζικής ενημέρωσης.

Γιατί όλα αυτά; Ας ρίξουμε μια ματιά στο τι συμβαίνει σε ευρωπαϊκό επίπεδο στα κέντρα λήψεως αποφάσεων.

Σε επίπεδο Υπουργών, 27% γυναίκες. Σε επίπεδο κυβερνητικών θέσεων, 40% γυναίκες. Σε επίπεδο ακαδημαϊκών θέσεων, 20% έως 44% γυναίκες. Στα πανεπιστήμια συμμετοχή γυναικών από 10% έως 36%. Στον αθλητισμό ως πρόεδροι, αν θέλετε, στο σύνολο όλων των αθλητικών φορέων η συμμετοχή γυναικών φθάνει στο 4%.

Μπορείτε να μου πείτε πώς είναι δυνατόν στον τομέα στον οποίο έχουμε τη μεγαλύτερη, τη μαζικότερη συμμετοχή γυναικών, να υποεκπροσωπούνται οι γυναίκες σε τέτοιο χαμηλό ποσοστό;

Έχει δυσκολίες το εγχείρημα; Βεβαίως και έχει. Η ποσόστωση του φύλου αποτελεί πάντα ένα προσωρινό μέτρο μέχρι να εξισορροπήσει η εκπροσώπηση φύλου στη διοίκηση του αθλητισμού. Σήμερα η γυναικεία υποεκπροσώπηση είναι δραματικά χαμηλή στα όργανα λήψης αποφάσεων των αθλητικών θεσμών. Μόνο σε ευρωπαϊκό επίπεδο οι γυναίκες κατέχουν το 14% στις συνομοσπονδίες ολυμπιακών αθλημάτων, κυμαινόμενο από 3%, που είναι στην Πολωνία και φτάνει στο 43%, που είναι στη Σουηδία.

Ας δούμε, λοιπόν, τι συμβαίνει στον ελλαδικό χώρο. Ελληνική Ολυμπιακή Επιτροπή, ολομέλεια: Στα τριάντα δύο μέλη υπάρχει μόνο μία εκλεγμένη γυναίκα. Είκοσι επτά αθλητικές ομοσπονδίες: Ποσοστό συμμετοχής γυναικών στα διοικητικά συμβούλια 14% και από αυτά μόνο το 6% στα εκτελεστικά όργανα.

Θέλετε ενδεικτικά να δείτε τι συμβαίνει σε ορισμένες ομοσπονδίες και το ποσοστό συμμετοχής γυναικών;

Αντισφαίριση: Είκοσι μέλη, καμμία γυναίκα. Πάλη: Δέκα τρία μέλη στο διοικητικό συμβούλιο, καμμία γυναίκα. Καλαθοσφαίριση: Είκοσι ένα μέλη, καμμία γυναικεία συμμετοχή. Κωπηλασία: Έντεκα μέλη, καμμία γυναικεία συμμετοχή. Κάνοε καγιάκ: Έντεκα μέλη, καμμία συμμετοχή γυναικών. Ποδηλασία: Έντεκα μέλη, καμμία γυναικεία συμμετοχή στο διοικητικό συμβούλιο. ΕΠΟ: Δέκα επτά μέλη, καμμία συμμετοχή γυναικεία στο διοικητικό συμβούλιο. Χειροσφαίριση: Δέκα πέντε μέλη, όπου και εκεί έχουμε μηδέν συμμετοχή.

Επομένως, κυρίες και κύριοι συνάδελφοι, κάτι πρέπει να γίνει. Μετά τη νομοθέτηση αυτού του μέτρου, ξεκινήστε να το εφαρμόζετε στα μέλη των αθλητικών διοικήσεων. Και θα πρέπει στο μεσοδιάστημα μέχρι τις εκλογές, να ενθαρρύνουν, να στηρίξουν, να πάρουν μέτρα, για να ωθήσουν τη συμμετοχή των γυναικών στις αθλητικές διοικήσεις και να μην περιμένουν την τελευταία στιγμή των εκλογών.

Πάμε παρακάτω, στον ερασιτεχνικό αθλητισμό. Το κράτος έχει υποχρέωση να τον χρηματοδοτεί. Όμως, πρέπει να γνωρίζει πού πηγαίνει και πώς αξιοποιείται το κάθε ευρώ των φορολογουμένων πολιτών, διαβεβαιώνοντας τους φορολογούμενους πολίτες ότι η κρατική χρηματοδότηση του ερασιτεχνικού αθλητισμού αποσκοπεί στη στήριξη της αθλούμενης νεολαίας και όχι στον πλουτισμό των αθλητικών παραγόντων.

Δεν θα ανεχθούμε ούτε 1 ευρώ διασπάθισης δημοσίου χρήματος. Έτσι με τα άρθρα 31 και 32 ο οικονομικός διαχειριστικός και λογιστικός έλεγχος κάθε ερασιτεχνικού φορέα, που λαμβάνει ετήσια χρηματοδότηση άνω των 50.000 ευρώ, περνάει στον Γενικό Επιθεωρητή Δημόσιας Διοίκησης, ο οποίος αντικαθιστά το Ελεγκτικό Συμβούλιο της Γενικής Γραμματείας Αθλητισμού και ο οποίος διαθέτει ευρείες ελεγκτικές εξουσίες, αλλά και το κύρος και την ανεξαρτησία να διεξάγει τέτοιου είδους ελέγχους, ενώ θεσπίζεται αυτοτελές ποινικό αδίκημα για τυχόν παρακώλυσή του.

Με αυτόν τον τρόπο ο χώρος του αθλητισμού ελέγχεται διεξοδικά, γρήγορα και αποτελεσματικά, ώστε αφ’ ενός μεν να καταλογίζονται ευθύνες σε επίορκους που διασπάθισαν το δημόσιο χρήμα και αφετέρου να μην πέφτουν σκιές στους ανιδιοτελείς παράγοντες που συνεισφέρουν καταλυτικά στα αθλητικά δρώμενα της χώρας.

Με τα άρθρα 33 έως 45 επέρχονται επιμέρους τροποποιήσεις στον αθλητικό νόμο, μεταξύ των οποίων το άρθρο 33, όπου θεσπίζεται ασυμβίβαστο μεταξύ των προσώπων που συμμετέχουν ή διοικούν ερασιτεχνικές ή επαγγελματικές αθλητικές ομάδες και του ασκούντος διοίκηση ή βασικού μετόχου κάθε νόμιμα λειτουργούσας στοιχηματικής εταιρείας.

Ως βασικός μέτοχος ή εταίρος θεωρείται το φυσικό ή νομικό πρόσωπο που κατέχει αυτοπροσώπως ή μέσω παρένθετων προσώπων μετοχές σε ποσοστό μεγαλύτερο του 15%.

Με τη διάταξη αυτή εναρμονίζεται το ελληνικό νομικό πλαίσιο με τα όσα ισχύουν διεθνώς. Για παράδειγμα, στην Αγγλία μπορεί μια στοιχηματική εταιρεία να ελέγχει απόλυτα μια ομάδα. Η διάταξη που καταργείται ήταν απηρχαιωμένη. Τώρα έχουμε πολλές στοιχηματικές εταιρείες σε σχέση με το παρελθόν και αυτή η διάταξη αποκαθιστά μια ανισορροπία μεταξύ του ΟΠΑΠ και των άλλων στοιχηματικών εταιρειών, επιφέροντας συνθήκες ισότητας, καθώς ό,τι ισχύει, ισχύει για όλους τους μετόχους εταιρειών στοιχηματισμού με ποσοστό μικρότερο του 15%. Το όριο αυτό θεωρείται εύλογο, λαμβάνοντας υπ’ όψιν τόσο τις ανάγκες καταπολέμησης φαινομένων διαφθοράς και διαπλοκής όσο και του δικαιώματος ελεύθερης συμμετοχής σε επιχειρήσεις και στην οικονομική ζωή της χώρας.

Με το άρθρο 34 κατοχυρώνεται ο εκδημοκρατισμός της εκπροσώπησης στην ολομέλεια της διοίκησης της ελληνικής Παραολυμπιακής Επιτροπής. Μέχρι σήμερα η Παραολυμπιακή Επιτροπή διορίζεται από τον αρμόδιο Υφυπουργό. Με το σημερινό νομοσχέδιο όλα τα μέλη είναι αιρετά, πλην αυτού που ορίζεται από τον αρμόδιο Υφυπουργό.

Με το άρθρο 35 εξασφαλίζεται η συμμετοχή ομογενών και αλλοδαπών με μόνιμη διαμονή στη χώρα στα πανελλήνια διασυλλογικά πρωταθλήματα και αγώνες κυπέλου, ενώ για πρώτη φορά αναγνωρίζεται και παραχωρείται δικαίωμα συμμετοχής στους άνω αγώνες και στους πολίτες τρίτης κατηγορίας που διαμένουν στην χώρα ως δικαιούχοι ή αιτούντες διεθνή προστασία.

Με το άρθρο 36 καταργείται ο ηλικιακός περιορισμός των είκοσι εννέα χρόνων, ώστε οι αθλητές…

**ΠΡΟΕΔΡΕΥΩΝ (Γεώργιος Βαρεμένος):** Όσο μπορείτε, συντομεύετε παρακαλώ.

**ΕΛΕΝΗ ΑΥΛΩΝΙΤΟΥ:** Είναι δυο, όπως σας είπα. Σε μια μέρα δεν γίνεται να βγάλουμε τέτοιο νομοσχέδιο μεγάλο. Για λίγο την ανοχή σας και θα τελειώσω.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, είναι απαράδεκτο αυτό.

**ΠΡΟΕΔΡΕΥΩΝ (Γεώργιος Βαρεμένος):** Το ποιο;

**ΘΕΟΔΩΡΑ ΜΠΑΚΟΓΙΑΝΝΗ:** Σε μια μέρα ένα τέτοιο νομοσχέδιο;

**ΕΛΕΝΗ ΑΥΛΩΝΙΤΟΥ:** Ναι, είναι μεγάλο το νομοσχέδιο.

**ΠΡΟΕΔΡΕΥΩΝ (Γεώργιος Βαρεμένος):** Δηλαδή με το μέγεθος του νομοσχεδίου, λέτε, κυρία Μπακογιάννη, εσείς που είστε έμπειρη, να πηγαίνει και ο χρόνος;

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, αρπακολλατζίδικα πράγματα!.

**ΕΛΕΝΗ ΑΥΛΩΝΙΤΟΥ:** Όχι, είναι μια συνεδρίαση που έπρεπε να είναι δυο. Το συμπτύξατε σε μια και είναι δυο ομιλίες σε μια.

**ΠΡΟΕΔΡΕΥΩΝ (Γεώργιος Βαρεμένος):** Το κακό είναι, όταν είναι γραπτές οι εισηγήσεις, ότι έχουμε την αίσθηση ότι πρέπει να τις διαβάσουμε όλες. Εντάξει, τι να σας πω!

**ΕΛΕΝΗ ΑΥΛΩΝΙΤΟΥ:** Μπορείτε να μη μου διασπάτε τον λόγο μου;

**ΠΡΟΕΔΡΕΥΩΝ (Γεώργιος Βαρεμένος):** Δεν έχει παράταση εδώ. Είναι κανονικός αγώνας. Πάμε παρακάτω.

**ΕΛΕΝΗ ΑΥΛΩΝΙΤΟΥ:** Με το άρθρο 36 καταργείται ο ηλικιακός περιορισμός των είκοσι εννέα χρόνων, ώστε οι αθλητές που πέτυχαν εξαιρετική αγωνιστική διάκριση να μπορούν να εισαχθούν στα ΤΕΦΑΑ ή άλλο ΑΕΙ της επιλογής τους, κάνοντας χρήση των ευεργετικών διατάξεων σε μεταγενέστερο χρόνο.

Με τα άρθρα 37 και 38 γίνεται προσπάθεια καταπολέμησης του χουλιγκανισμού και της αθλητικής βίας, εισάγοντας για πρώτη φορά μια καινοτομία, δηλαδή παρέχεται η δυνατότητα στον αρμόδιο εισαγγελέα πλημμελειοδικών κατά την άσκηση της ποινικής δίωξης να επιβάλει περιοριστικούς όρους σε βάρος όσων κατηγορούνται για αθλητική βία, χωρίς να περιμένει τη χρονοβόρα απονομή της δικαιοσύνης, ενώ οι παραβάτες μπορεί να διαπράττουν νέα αδικήματα βίας.

Επιπλέον, θεσπίζονται αυστηρές κυρώσεις για όσους παραβιάζουν επιβληθέντες όρους, καθώς και για τους υπευθύνους ασφαλείας στον αγώνα.

Με τα άρθρα 39 έως 42 επιλύεται κάθε τεχνικό και πρακτικό θέμα αδειοδότησης αθλητικών εγκαταστάσεων και διεξαγωγής αθλητικών συναντήσεων. Καμμία αθλητική εγκατάσταση, ανεξαρτήτως μεγέθους, δεν θα λειτουργεί, εάν δεν διαθέτει όλες τις απαραίτητες εκ του νόμου άδειες καταλληλότητας και ασφάλειας, βάζοντας οριστικό τέλος στην αυθαιρεσία και την ανευθυνότητα που οδήγησε να κλείσει το κολυμβητήριο του ΟΑΚΑ το 2014, δέκα μόλις χρόνια μετά τους Ολυμπιακούς Αγώνες, γιατί δεν διέθετε, λέει, άδεια λειτουργίας.

Με το άρθρο 43 ανώνυμες αθλητικές εταιρείες μπορούν ύστερα από άδεια της επιτροπής επαγγελματικού αθλητισμού να χρηματοδοτήσουν την ανέγερση, ανακατασκευή, επισκευή ή και συντήρηση των αθλητικών εγκαταστάσεων που χρησιμοποιούν υπό όρους διαφάνειας, που διασφαλίζουν τόσο το δημόσιο συμφέρον όσο και τα δικαιώματα τρίτων, φυσικών ή νομικών προσώπων.

Φτάνουμε στα άρθρα 46 ως 53, όπου ρυθμίζονται θέματα σχετικά με τη λειτουργία της Φιλίππου Ένωσης Ελλάδας. Μέχρι σήμερα η ΦΕΕ αφέθηκε να λειτουργεί με ένα απαρχαιωμένο νομικό πλαίσιο, με αναγκαστικούς νόμους του 1937 και του 1968, ενώ ο Κώδικας Ιπποδρομιών δρομολογείται πάνω από σαράντα χρόνια.

Κανείς μέχρι σήμερα δεν τόλμησε να αλλάξει τίποτα, αφήνοντας έτσι ένα νομικό πρόσωπο ιδιωτικού δικαίου να λειτουργεί με τρόπο αυταρχικό, ώστε να μην μπορεί να διασφαλίσει την αξιοπιστία, την αμεροληψία και τη διαφάνεια στις ελληνικές ιπποδρομίες.

Όσοι από εμάς τους Βουλευτές βρεθήκαμε στην ακρόαση των φορέων γίναμε μάρτυρες έντονων διαξιφισμών μεταξύ των δύο αντιμαχόμενων πλευρών, της ΦΕΕ από την μια πλευρά και των εμπλεκομένων στην ιπποδρομιακή δραστηριότητα από την άλλη. Η κατάσταση μεταξύ τους είχε φτάσει σε τέτοιο αδιέξοδο, ώστε να διακοπεί η ιπποδρομιακή δραστηριότητα από τον περασμένο Δεκέμβριο εις βάρος της επιβίωσης των τριών χιλιάδων οικογενειών και επαγγελματιών που ζουν απ’ αυτήν την ιπποδρομιακή δραστηριότητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ως εκ τούτου, η νομοθετική παρέμβαση του Υπουργού Αθλητισμού καταδεικνύει πόσο αναγκαία είναι, προκειμένου να αποκατασταθούν η νομιμότητα και η ισότιμη μεταχείριση στον κόσμο των ιπποδρομιών και να εξασφαλιστούν η αδιατάραχη και βιώσιμη λειτουργία του ιπποδρόμου προς όφελος του αθλήματος και των οικογενειών που βιοπορίζονται απ’ αυτήν.

Με αυτό το νομοσχέδιο αναμορφώνεται πλήρως η λειτουργία της Φιλίππου Ένωσης Ελλάδας, της ΦΕΕ, με τρόπο ώστε η πολιτεία να μην παίρνει πραγματικά κανενός το μέρος. Βρίσκει τη χρυσή τομή στη σύνθεση και λειτουργία του Διοικητικού Συμβουλίου της ΦΕΕ, εξασφαλίζοντας ότι η ΦΕΕ μαζί με τους εκπροσώπους της πολιτείας θα έχουν τα έξι από τα έντεκα μέρη, ο παραχωρησιούχος που επενδύει στον χώρο ξοδεύοντας χρήματα δεν μπορεί να αγνοείται και δικαιωματικά μετέχει με τέσσερα μέλη, ενώ για πρώτη φορά μετέχει και εκπρόσωπος των ιδιοκτητών ίππων. Ενισχύεται η συναίνεση, καθώς για τις πιο σημαντικές αποφάσεις απαιτείται αυξημένη πλειοψηφία των 2/3, ανανεώνεται η σύνθεση των μελών της ΦΕΕ από ογδόντα σε εκατό, εξασφαλίζοντας αυξημένες…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Βαρεμένος):** Ήσασταν σαφής, κυρία Αυλωνίτου.

**ΕΛΕΝΗ ΑΥΛΩΝΙΤΟΥ:** Σε τρία λεπτά τελειώνω.

Εξασφαλίζει την αμεροληψία και ανεξαρτησία των ελλανοδικών και των μελών της Επιτροπής Ιπποδρομιών, καθώς και την αποτελεσματική...

**ΠΡΟΕΔΡΕΥΩΝ (Γεώργιος Βαρεμένος):** Κυρία Αυλωνίτου, θα φωνάξω τον Κωνσταντινέα να δώσει «κίτρινη» κάρτα.

**ΕΛΕΝΗ ΑΥΛΩΝΙΤΟΥ:** Κύριε Πρόεδρε, πάλι μου διασπάτε τον λόγο αυτήν τη στιγμή. Μπορώ να προχωρήσω; Σε ενάμιση λεπτό θα τελειώσω.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε.

**ΕΛΕΝΗ ΑΥΛΩΝΙΤΟΥ:** Εξασφαλίζεται αποτελεσματική εποπτεία στη διοργάνωση των ιπποδρομιών και του ιπποδρομιακού στοιχήματος.

Η πολιτεία δεν χάνει τα δικαιώματά της, καθώς ο Υπουργός ελέγχει τη νομιμότητα των αποφάσεων, ενώ το δημόσιο συμφέρον εξασφαλίζεται με τη συνέχιση της ιπποδρομιακής δραστηριότητας με τρόπο δημοκρατικό, που απαιτεί τη συνεργασία για τη διασφάλιση όλων των πλευρών.

Από τα υπόλοιπα άρθρα, από τα πλέον σημαντικά είναι το άρθρο 55, το οποίο επιλύει ένα χρόνιο πρόβλημα του προσωπικού των αθλητικών ενώσεων και ομοσπονδιών και της κινητικότητας αυτών. Εξήντα επτά εργαζόμενοι παύουν πλέον να βρίσκονται στον αέρα, καθώς θεσπίζεται υποχρέωση κατάταξής τους σε οργανικές θέσεις των αθλητικών ομοσπονδιών και όπου δεν υπάρχουν αντίστοιχες κενές οργανικές θέσεις ή οι υφιστάμενες δεν επαρκούν, σε αντίστοιχες προσωποπαγείς θέσεις.

Τέλος, με το άρθρο 57 αναβαθμίζεται το κύρος της Διαρκούς Επιτροπής Αντιμετώπισης της Βίας, ενώ πρέπει να γίνει δεκτό το αίτημα του προέδρου της, τα μέλη της να απαλλάσσονται των ευθυνών τους από τις προτεινόμενες εισηγήσεις τους στην επιτροπή επαγγελματικού αθλητισμού ή στον Υπουργό.

Κυρίες και κύριοι συνάδελφοι, τελειώνοντας, θέλω να επισημάνω ότι ο αθλητισμός ασκεί σημαντική οικονομική και κοινωνική επίδραση, καθώς αποτελεί την πιο δημοφιλή δραστηριότητα σε όλες τις κοινωνικές και ηλικιακές ομάδες.

Είναι επόμενο, λοιπόν, οι διατάξεις που αποτυπώνονται στο σημερινό νομοσχέδιο, που κάποιες από αυτές περιμέναμε είκοσι χρόνια για να γίνουν νόμος του κράτους, να προσδίδουν θετικό πρόσημο στην αθλητική οικογένεια, στην κοινωνία, στους πολίτες, αλλά και στην οικονομία της χώρας.

Σας καλώ όλους εσάς τους Βουλευτές, εσάς που αγαπάτε τον αθλητισμό, να ψηφίσετε ένα νομοσχέδιο που θα ωφελήσει τον αθλητισμό και την κοινωνία γενικότερα.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Καραμανλή.

Μην κάνετε κανένα άλμα προς το μισάωρο, κυρία Καραμανλή.

**ΘΕΟΔΩΡΑ ΜΠΑΚΟΓΙΑΝΝΗ:** Βεβαίως και θα το κάνει. Εννοείται.

**ΠΡΟΕΔΡΕΥΩΝ (Γεώργιος Βαρεμένος):** Εννοείται, ε;

**ΘΕΟΔΩΡΑ ΜΠΑΚΟΓΙΑΝΝΗ:** Βεβαίως, κύριε Πρόεδρε. Ισότητα, έννοια, ενδεχομένως, που σπανίζει τώρα τελευταία.

**ΠΡΟΕΔΡΕΥΩΝ (Γεώργιος Βαρεμένος):** Σας βλέπω πρόεδρο στην Εθνική Ολυμπιακή Επιτροπή, κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Θα προσπαθήσω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Καραμανλή, έχετε τον λόγο.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση έχοντας εξαγγείλει αμέτρητες φορές τον περίφημο νέο αθλητικό νόμο, είχε βάλει τον πήχη αρκετά ψηλά. Η ελληνική αθλητική κοινότητα ανέμενε ένα ολοκληρωμένο νομοθέτημα που θα έδινε λύση σε καίρια προβλήματα του ελληνικού αθλητισμού, θα έβαζε ένα τέλος σε στρεβλώσεις που τον ταλαιπωρούν διαχρονικά και θα έθετε κανόνες που θα σηματοδοτούσαν τη διαφάνεια, την αμεροληψία και την αξιοκρατία.

Κύριε Υπουργέ, δυστυχώς, άνθρακες ο θησαυρός! Περάσατε κάτω από τον πήχη και η νομοθετική σας πρωτοβουλία είναι πολύ κατώτερη των προσδοκιών. Το συγκεκριμένο νομοθέτημα αποτελεί την ταφόπλακα στο κυβερνητικό αφήγημα του νέου αθλητικού νόμου. Παρουσιάζετε ένα νομοσχέδιο κολοβό και κουτσουρεμένο. Άλλο νόμο θέσατε σε διαβούλευση και άλλο νόμο συζητάμε σήμερα. Πενήντα ένα ολόκληρα άρθρα τέθηκαν σε διαβούλευση και έχασαν το δρόμο προς το Κοινοβούλιο. Επικαλεστήκατε ολιγωρία των εμπλεκόμενων φορέων, οι οποίοι φυσικά σας διέψευσαν.

Ας είμαστε ειλικρινείς, κύριε Υπουργέ. Ήταν οι εντονότατες αντιδράσεις και η αποδοκιμασία όλων των φορέων που σας υποχρέωσε σε άτακτη υποχώρηση.

Και στο εν λόγω νομοσχέδιο, όμως, δεν δείξατε καμμία διάθεση συνεννόησης και σύγκλισης. Συζητάμε εδώ και μία εβδομάδα και δεν έχετε υιοθετήσει προτάσεις των κομμάτων, ούτε και έχετε λάβει ουσιαστικά υπ’ όψιν σας την αντίθεση των φορέων σε συγκεκριμένα σημεία. Και δεν το λέμε εμείς μόνο αυτό. Σας το λέει και η Ελληνική Ολυμπιακή Επιτροπή με τη χθεσινή ανακοίνωση κόλαφο.

Το κορυφαίο θεσμικό όργανο του ελληνικού αθλητισμού χαρακτηρίζει το νομοσχέδιο σας «λαίλαπα», κύριε Βασιλειάδη, και τις διατάξεις του ανεφάρμοστες. Προσφεύγει στη ΔΟΕ και άλλο ένα πλήγμα στην εικόνα και το κύρος του ελληνικού αθλητισμού είναι προ των πυλών. Και αυτό, είναι δικό σας επίτευγμα. Είναι αποτέλεσμα της αδιαλλαξίας σας και της προχειρότητας με την οποία νομοθετείτε.

Καταθέτω στα Πρακτικά την ανακοίνωση της ΕΟΕ.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πρώτο κεφάλαιο του νομοσχεδίου αφορά την επιτροπή επαγγελματικού αθλητισμού. Δεν ακούσαμε ίχνος αυτοκριτικής για την πλήρη απαξίωση της επιτροπής επί των ημερών σας, για το γεγονός ότι για μεγάλο χρονικό διάστημα δεν λειτουργούσε καθόλου, καθώς δεν διορίζατε πρόεδρο, για να διορίσετε τελικά στη θέση του προέδρου τον αντιπρόεδρο και στη θέση του αντιπροέδρου τον παραιτηθέντα πρόεδρο. Και όλα αυτά σας πήρε μερικούς μήνες για να τα κάνετε.

Μας είπατε ότι αυτή η ανυπαρξία οφείλεται στο ότι η επιτροπή δεν είχε τα εργαλεία. Και σπεύσατε μετά από τέσσερα χρόνια να της τα δώσετε. Τι κάνετε λοιπόν; Τη μετατρέπετε σε νομικό πρόσωπο δημοσίου δικαίου χωρίς να προσδιορίζετε το δημοσιονομικό κόστος για τη λειτουργία του, χωρίς οργανόγραμμα. Λέτε ότι αυτό το κάνετε για να την ισχυροποιήσετε.

Προσθέτετε, πράγματι, κάποιες αρμοδιότητες στην επιτροπή επαγγελματικού αθλητισμού, όπως τη δυνατότητα επιβολής προστίμων και άσκησης πειθαρχικών διώξεων, καθώς και την έγκριση ανέγερσης ή ανακατασκευής, συντήρησης αθλητικών εγκαταστάσεων που ανήκουν στο ερασιτεχνικό σωματείο ή σε άλλους φορείς.

Στην πραγματικότητα, όμως, ισχύει το «όλα τριγύρω αλλάζουνε και όλα τα ίδια μένουν», γιατί την ίδια ώρα κρατάτε για τον Υπουργό τον απόλυτο και ασφυκτικό έλεγχο. Γιατί ο Υπουργός είναι αυτός που διορίζει τα μέλη και αυτός που τα παύει για σπουδαίο λόγο, που δεν αποσαφηνίζεται, και αφήνει χώρο για αυθαίρετες ενέργειες.

Και επειδή μας είπατε, κύριε Υπουργέ, ότι «σπουδαίος λόγος» είναι νομικός όρος, σας καταθέτω στα Πρακτικά όπου αναφέρεται ότι σπουδαίος λόγος είναι αόριστη έννοια που ερμηνεύεται κατά το δοκούν.

Σας καταθέτω, λοιπόν, την περίληψη απόφασης του Αρείου Πάγου αριθμός 1665/2014 περί σπουδαίου λόγου, καθώς επίσης και τι λέει ο Κώδικας Διοικητικής Διαδικασίας.

(Στο σημείο αυτό η Βουλευτής της Νέας Δημοκρατίας κ. Άννα Καραμανλή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρεται, επίσης, ότι ο Υπουργός δεν θα μπορεί να δίνει οδηγεί στην επιτροπή, που θα είναι δεσμευτικές. Θα μπορεί, δηλαδή, να δίνει μη δεσμευτικές. Νομοθετείτε το αυτονόητο για να δημιουργήσετε παραθυράκι; Εμείς επιμένουμε στην πρότασή μας για σύνθεση της επιτροπής μετά από δημόσια πρόσκληση με αξιοκρατικά κριτήρια, ώστε να διασφαλιστεί η μεγαλύτερη δυνατή αυτονομία και ανεξαρτησία της επιτροπής.

Προκειμένου δε να αποφορτίσετε την επιτροπή από την πολλή δουλειά, έτσι γράφετε στην αιτιολογική έκθεση, αποδεσμεύετε τον έλεγχο μεταβίβασης μετοχών μέχρι το 5%, από το 2% που ισχύει σήμερα. Και μας προβάλλετε το ατράνταχτο επιχείρημα ότι αυτό δεν επηρεάζει καθοριστικά τη μετοχική σύνθεση της εταιρείας.

Πιστεύετε ειλικρινά ότι δεν μπορούν πέντε μεμονωμένοι μέτοχοι να την επηρεάσουν; Και κυρίως, δεν πρέπει να ελέγχεται η προέλευση των χρημάτων που μπαίνουν στον ελληνικό αθλητισμό; Διευκολύνει, ναι ή όχι, όποιον θέλει να ξεπλύνει μαύρο χρήμα μέσω αγοράς μετοχών η συγκεκριμένη ρύθμιση;

Θα ήθελα να σταθώ και στο άρθρο 22 που προβλέπεται, ούτε λίγο ούτε πολύ, ότι και χωρίς πιστοποιητικό μπορεί κάποιος να αγωνίζεται εφόσον καταβάλει πρόστιμα. Τι άλλαξε άραγε και από εκεί που μέχρι και τη διαβούλευση με την παράγραφο 10 του άρθρου 12, το πιστοποιητικό της επιτροπής επαγγελματικού αθλητισμού ήταν απαραίτητο για τη συμμετοχή στο πρωτάθλημα, τώρα κονταίνει και συνεπάγεται μόνο πρόστιμα;

Κύριε Υπουργέ, δεν νομοθετείτε μόνο ότι όποιος παρανομεί θα πληρώνει πρόστιμα, αλλά και ότι όποιος πληρώνει τα πρόστιμα, θα μπορεί να συνεχίσει να παρανομεί και αυτό δεν παραπέμπει ούτε σε νομιμότητα ούτε σε ισότιμη μεταχείριση. Δεν μπορεί, δηλαδή, το σήμα κατατεθέν της ΕΕΑ να είναι «όποιος πληρώνει, παίζει», όπως την εκφράζει ο κύριος Υπουργός.

Καταθέτω στα Πρακτικά και τη συνέντευξή σας στην παρουσίαση του νομοσχεδίου και είναι από την εφημερίδα «ΑΥΓΗ».

(Στο σημείο αυτό η Βουλευτής της Νέας Δημοκρατίας κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο κεφάλαιο για τη λειτουργία των σωματείων, ενώσεων και ομοσπονδιών εισάγετε τον περιορισμό των θητειών, τον οποίο σας είπαμε ότι θα θέλαμε να στηρίξουμε, αν και τη συζήτηση για τη συνταγματικότητα της διάταξης την αποφεύγετε και ακόμη την περιμένουνε. Δεν θα έπρεπε να έχετε ήδη θωρακίσει τον νόμο σας με σχετική γνωμοδότηση, όπως επανειλημμένως σας έχουμε ζητήσει; Κι έτσι όπως βάζετε τον περιορισμό με τα εκτελεστικά μέλη, αφήνετε ορθάνοιχτο παράθυρο για να ξεχειλώσει και να εκφυλιστεί.

Έρχομαι στη σταυροδοσία του 30% και στα παραταξιακά ψηφοδέλτια. Είναι ρυθμίσεις που πηγάζουν από τις ιδεολογικές εμμονές σας, αλλά και όχημα για τις μικροκομματικές σας σκοπιμότητες. Το μπάχαλο που επιχειρείτε να προκαλέσει στις αυτοδιοικητές εκλογές, θέλετε τώρα να το μεταφέρετε και στον αθλητισμό. Γιατί ποιο θα είναι το αποτύπωμα του νέου συστήματος, όταν θα προκύπτουν τα αναπόφευκτα αδιέξοδα, όταν αποφάσεις θα μπλοκάρονται, πρωτοβουλίες θα βαλτώνουν και τα διοικητικά συμβούλια θα δυσλειτουργούν;

Δεν έχουν καμμία σχέση όλα αυτά με ό,τι πρεσβεύει ο αθλητισμός, αλλά και με την επικρατούσα αθλητική πρακτική. Το κάνετε γιατί επιδιώκετε κομματικά να πάρετε ένα κομμάτι από την πίτα της αθλητικής εξουσίας. Θέλετε κομματικά παραμάγαζα και καπετανάτα μέσα στις ενώσεις των αθλητικών σωματείων. Αυτό που θα πετύχετε είναι να φέρετε την εσωστρέφεια και να μετατρέψετε τις ομοσπονδίες σε πεδίο παζαρέματος. Σας καταθέσαμε συγκεκριμένη πρόταση και απάντηση δεν πήραμε, για σταυροδοσία πενήντα συν 1% για ενιαίο ψηφοδέλτιο.

Τον παραλογισμό τον συναντούμε και στην υποχρεωτική κάλυψη του ενός τρίτου στα διοικητικά συμβούλια από το ένα φύλο. Σας είπαμε και στην επιτροπή, σας το είπα εγώ η ίδια ότι έχω υποστηρίξει με όλες μου τις δυνάμεις την αύξηση της γυναικείας εκπροσώπησης σε όλα τα κέντρα λήψης αποφάσεων και παραμένω σταθερή στη θέση μου αυτή, αρκεί να υπάρχει ουσία και περιεχόμενο και να μην λαμβάνονται αποφάσεις στο πόδι.

Μας είπε σε επίμαχες ερωτήσεις η εισηγήτριά σας ότι η ποσόστωση είναι υποχρεωτική και όποιος δεν συμμορφώνεται θα υφίσταται συνέπειες και επέμενε στο ποιες συνέπειες θα υπάρχουν. Επιμένετε, όμως, να μην δίνετε μία απάντηση στο πώς θα εφαρμοστεί ο νόμος, αν δεν βρίσκονται γυναίκες.

Αν δεν μπορείτε, λοιπόν, κύριε Υπουργέ, να πείσετε την εισηγήτριά σας, φανταστείτε πόσο απέχετε από το να πείσετε τους υπόλοιπους.

Δεν γίνεται, λοιπόν, να νομοθετείτε ούτε με ευχολόγια ούτε με φιρμάνια. Και κινδυνεύουμε να φτάσουμε στο σημείο να διορίζονται γυναίκες στα διοικητικά συμβούλια σε ρόλο κομπάρσου.

Στην κριτική τώρα που σας έγινε για την εκλογή των εκπροσώπων των σωματείων στις αρχαιρεσίες των ενώσεων και των ομοσπονδιών από τις γενικές συνελεύσεις, μας είπε ότι είναι πρόταση της ΕΟΕ και υπάρχει στα Πρακτικά.

Καταθέτω, λοιπόν, στα Πρακτικά της Βουλής το υπόμνημα της ΕΟΕ για το νομοσχέδιο, το οποίο υποστηρίζει ακριβώς το αντίθετο.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά στην αμοιβή σε προέδρους ομοσπονδιών, μας βρίσκει σύμφωνους και σας έχουμε ήδη καταθέσει από τη συζήτηση που προηγήθηκε την πρόταση να επεκταθεί και στις ομοσπονδίες που έχουν ίδια έσοδα, τουλάχιστον ίσα με την κρατική επιχορήγηση. Σας είπαμε, λοιπόν, εδώ να σπάσει αυτό το άρθρο –και θα επανέλθω σε αυτό- για να μας δοθεί η δυνατότητα να το ψηφίσουμε.

Νομοθετείτε, επίσης, με το άρθρο 31 τη διενέργεια ελέγχου στους αθλητικούς φορείς από τον Γενικό Επιθεωρητή Δημόσιας Διοίκησης. Έχουμε ταχθεί κατηγορηματικά υπέρ του ενδελεχούς ελέγχου σε κάθε αθλητικό φορέα που επιχορηγείται από το πρώτο κιόλας ευρώ και όχι από τις 50.000 ευρώ που προβλέπει το νομοσχέδιο. Σας το είπαμε στην πρώτη συνεδρίαση που έγινε στην Επιτροπή Μορφωτικών Υποθέσεων. Οφείλουμε, όμως και πάλι να αναδείξουμε και τις αδυναμίες του εγχειρήματος και τα προβληματικά του σημεία.

Υπάρχουν, λοιπόν, γνωμοδοτήσεις σε εθνικό και ευρωπαϊκό επίπεδο που αμφισβητούν ευθέως ότι οι αθλητικές ομοσπονδίες υπάγονται στον ευρύτερο δημόσιο τομέα και άρα, εμπίπτουν μέσα στο πεδίο αρμοδιοτήτων του γενικού επιθεωρητή.

Σας καταθέτω γνωμοδότηση του Νομικού Συμβουλίου του Κράτους και προτάσεις του Δικαστηρίου της Ευρωπαϊκής Ένωσης για τη μη υπαγωγή των αθλητικών ομοσπονδιών στους φορείς της γενικής κυβέρνησης.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ξέρω αν όλα αυτά τα λάβατε υπ’ όψιν σας, ή αν δεν τα λάβατε υπ’ όψιν σας μάλλον λόγω άγνοιας ή προχειρότητας, ή αν η λύση του γενικού επιθεωρητή ήταν ένα πυροτέχνημα που θα τραβούσε τα φώτα από την ανυπαρξία ελέγχων επί της θητείας σας.

Σας κρούουμε, όμως, τον κώδωνα του κινδύνου, καθώς είναι ορατός ο κίνδυνος ελεγχόμενοι φορείς να επιδιώξουν ακύρωση του ελέγχου και των πιθανών πορισμάτων.

Και έρχομαι στο άρθρο 33, στους μετόχους στοιχηματικών εταιρειών μέχρι 15% να διοικούν επαγγελματικές ομάδες. Για να δικαιολογήσετε, λοιπόν, το εντελώς αυθαίρετο ποσοστό του 15% του βασικού μετόχου, μας αναπτύξατε μία λογική μπακαλίστικη. Μας είπατε, λοιπόν, ότι παίρνετε ένα ποσοστό που αφορά μία διαδικασία για ανώνυμη εταιρεία -εντελώς άσχετη με αυτό που συζητούμε- και μας λέτε ότι το διαιρείτε διά δύο και το στρογγυλοποιείτε. Πού το έχετε δει αυτό το μοντέλο που στερείται κάθε λογικής ερμηνείας;

Όπως σας ανέπτυξα και στην επιτροπή, η σταθερή θέση της Νέας Δημοκρατίας είναι η καταψήφιση του συγκεκριμένου άρθρου.

Όμως, πείτε μου: Αυτό ήταν το επείγον, που έπρεπε να σπεύσετε να νομοθετήσετε για το «ΣΤΟΙΧΗΜΑ»; Υπάρχει –ξέρετε- το πόρισμα του Εισαγγελέα κ. Βουρλιώτη, το οποίο αναφέρει ότι ο παράνομος στοιχηματισμός στη χώρα μας έχει λάβει τεράστιες διαστάσεις και η οικονομία μας χάνει σε ετήσια βάση έσοδα ύψους 1,5 δισεκατομμυρίων ευρώ. Έχετε λάβει κάποια σχετική πρωτοβουλία;

Μας φέρατε ως παράδειγμα την Αγγλία, την πλέον προηγμένη ποδοσφαιρικά χώρα. Έχει καμμία σχέση η Αγγλία με την κατάσταση που επικρατεί στη χώρα μας;

Εγώ, λοιπόν, θα σας πω τι έκανε η Κύπρος για το «ΣΤΟΙΧΗΜΑ» και τα στημένα. Επέβαλε αυστηρότατες ποινές που ξεκινούν από πρόστιμα για τον πρώτο φάκελο και φτάνουν μέχρι διαγραφή από τα μητρώα της Ομοσπονδίας στον τέταρτο φάκελο, αρκούμενη στα στοιχεία της UEFA και χωρίς να ψάχνει για παραπάνω αποδείξεις.

Με αυτά θα έπρεπε να ασχολείστε σχετικά με το «ΣΤΟΙΧΗΜΑ» και όχι με αυτά που φέρνετε και μας κουνάτε και το δάχτυλο περί διαφάνειας.

Παρεμπιπτόντως, στις 4 Μαΐου 2018 βλέπουμε –με δελτίο Τύπου της ΓΓΑ- ότι είχατε συνάντηση με την UEFA και την ΕΠΟ με θέμα συζήτησης την καταπολέμηση της χειραγώγησης των ποδοσφαιρικών αγώνων. Έχει περάσει ένας χρόνος, ούτε φωνή ούτε ακρόαση! Το καταθέτω στα Πρακτικά.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο άρθρο 36 είναι υπερβολική…

**ΠΕΤΡΟΣ ΚΩΝΣΤΑΝΤΙΝΕΑΣ:** Είναι της ΕΠΟ, δεν είναι δικό μας!

**ΑΝΝΑ ΚΑΡΑΜΑΝΛΗ:** Σας λέω τι έκανε η Κύπρος. Να με ακούτε, παρακαλώ.

**ΕΛΕΝΗ ΑΥΛΩΝΙΤΟΥ:** Ό,τι θέλετε λέτε!

**ΑΝΝΑ ΚΑΡΑΜΑΝΛΗ:** Ως εκ τούτου, να μην κάνει περιττές συζητήσεις ο Υπουργός, αν υπάρχει αυτοδιοίκητο. Να μην κάνει συζητήσεις για τη φωτογραφία, αλλά να κάνει συζητήσεις για την ουσία. Αυτό λέω. Εάν υπάρχει το πρόβλημα, να μας το πει.

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι, αλλά επικαλείστε την Κυβέρνηση. Αυτοδιοίκητο υπάρχει, αυτόνομο δεν υπάρχει. Αυτό κάνατε, μπερδέψατε το αυτοδιοίκητο με το αυτόνομο!

**ΑΝΝΑ ΚΑΡΑΜΑΝΛΗ:** Στο άρθρο 36, λοιπόν, είναι υπερβολική και μάλλον προκλητική στις μέρες μας η άδεια μετ’ αποδοχών σε μέλη ομοσπονδιών, δημοσίους υπαλλήλους, προκειμένου να εκπροσωπήσουν την ομοσπονδία τους σε διεθνείς φορείς. Η δραστηριοποίηση σε μία ομοσπονδία δεν είναι υποχρεωτική. Στον εθελοντισμό βασίζεται και στη διάθεση προσφοράς.

Επιπλέον, ανακύπτει και ένα ζήτημα άνισης μεταχείρισης, αφού ένας δημόσιος υπάλληλος θα απουσιάζει και θα πληρώνεται, ενώ ένα άλλο μέλος που εργάζεται στον ιδιωτικό τομέα, δεν θα αμείβεται. Προτείνουμε να ισχύει μόνο άδεια άνευ αποδοχών.

Υπάρχουν, επίσης, στο νομοσχέδιο κάποιες διατάξεις για τη βία, τις οποίες, όπως σας είπαμε από την πρώτη στιγμή στην πρώτη συνεδρίαση της Επιτροπής Μορφωτικών Υποθέσεων, θα τις στηρίξουμε.

Δεν θέλω, κύριε Υπουργέ, να σας παραθέσω τα περιστατικά που έχουν λάβει χώρα τον τελευταίο καιρό. Τείνουν να γίνουν ρουτίνα. Νομίζω, όμως, πως δεν θα αμφισβητήσετε το γεγονός ότι η συχνότητα και η οξύτητά τους είναι πλέον μεγαλύτερη, ενώ και η έκφανση των επεισοδίων είναι διαφορετική. Πολλές φορές πλέον δεν έχουν σχέση με το αθλητικό γεγονός, αλλά πραγματοποιούνται με αφορμή αυτό.

Η βία που σχετίζεται με τον αθλητισμό, λοιπόν, συνεχώς μετασχηματίζεται και δεν αντιμετωπίζεται ούτε με ξύλινες καταδίκες των επεισοδίων ούτε με ένα τηλεφώνημα στον εισαγγελέα και «βγάλαμε την υποχρέωση».

Έχουμε καταθέσει επανειλημμένα ερωτήσεις -πάνω από τριάντα-, αλλά βεβαίως ποτέ δεν μπήκατε στον κόπο να μας απαντήσετε σε μία. Σας το είχε επισημάνει αυτό και ο κ. Μαυρωτάς. Έχουμε τονίσει την έκταση της βίας σε ερασιτεχνικές κατηγορίες και έχουμε ζητήσει την αναβάθμιση των τμημάτων αντιμετώπισης αθλητικής βίας και να δοθεί έμφαση στην πρόληψη.

Και αν δεν ακούτε εμάς, κύριε Υπουργέ, ακούστε τον προκάτοχό σας, ο οποίος με χθεσινή του συνέντευξη σας βρίσκει λίγο χαλαρό στην αντιμετώπιση της βίας. Απαντήστε, λοιπόν, στον κ. Κοντονή που σας κατηγορεί για εφησυχασμό και ολιγωρία και λέει ότι δεν εφαρμόζετε τον νόμο του για τη βία, τον δικό σας νόμο, της δικής σας Κυβέρνησης, τον Μάιο του 2015.

Καταθέτω τη συνέντευξη του κ. Κοντονή στην ΕΡΤ για να μην παρεξηγηθούμε και κατηγορηθούμε!

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά την προαναφερθείσα συνέντευξη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Φίλιππος Ένωση, η ΦΕΕ, ο ιππόδρομος παραμένει κλειστός από τον περασμένο Δεκέμβριο, ύστερα από μια διαρκή πτωτική πορεία, μια πορεία υποβάθμισης. Ασφαλώς υπάρχουν ευθύνες γι’ αυτό.

Ακούσαμε από τον παραχωρησιούχο κατά την ακρόαση των φορέων στην επιτροπή ότι ο μοναδικός λόγος που έχει ανασταλεί η ιπποδρομιακή δραστηριότητα στο Μαρκόπουλο είναι η εχθρική στάση της ΦΕΕ.

Δεν ακούσαμε, όμως, στην ίδια ακροαματική διαδικασία λέξη για τις αιτιάσεις ότι επίκειται νομοθετική πρωτοβουλία για τροποποίηση υπέρ του παραχωρησιούχου των όρων της σύμβασης παραχώρησης του 2015, καμμία λέξη για το πρόγραμμα ανάπτυξης των ιπποδρομιών, που έχει υποχρέωση να παρουσιάσει η ανάδοχος εταιρεία, σύμφωνα με τη σύμβαση παραχώρησης, που μέχρι σήμερα παραμένει γράμμα άγνωστο για τους ιπποδρομιακούς φορείς και την κοινή γνώμη. Όλα αυτά ακούστηκαν από φορείς, όχι από εμάς.

Ακούσαμε τον κύριο Υπουργό να μας διαβεβαιώνει ότι η κατάσταση που επικρατεί στον ιππόδρομο υπαγόρευε τη λήψη της νομοθετικής πρωτοβουλίας που μας έφερε με το παρόν σχέδιο νόμου και ότι με την ψήφισή του θα υπάρξει λύση στο πρόβλημα του ιπποδρόμου. Δεν μας εξήγησε όμως πώς θα γίνει αυτό.

Κατά τον κύριο Υπουργό, η αλλαγή στη σύνθεση του ΔΣ της ΦΕΕ γίνεται για να είναι αναλογικότερη η παρουσία των φορέων κατά το πρότυπο του αγγλικού μοντέλου, με το οποίο δεν είμαστε αντίθετοι, Είμαστε, όμως, βέβαιοι, ότι στο αντίστοιχο αγγλικό δεν έχει την αριθμητική δύναμη ένας φορέας να μπλοκάρει τη λήψη απόφασης που δεν τον συμφέρει, απλά και μόνο αποσύροντας τα μέλη του από τη συνεδρίαση. Με τη νέα σύνθεση στο ΔΣ της ΦΕΕ ο παραχωρησιούχος μπορεί να μπλοκάρει τη λήψη αποφάσεων και μόνο με την απόσυρση των εκπροσώπων του, καθώς για να υπάρξει απαρτία στο ΔΣ, απαιτείται η παρουσία οκτώ τουλάχιστον μελών.

Η αναλογικότητα, κύριε Υπουργέ, πρέπει να λειτουργεί υπέρ της λήψης των αποφάσεων και όχι κατά. Σε τελευταία ανάλυση, η ΦΕΕ είναι το δικό σας εργαλείο, κύριε Υπουργέ. Δικές σας εξουσίες έχει κληθεί να ασκήσει. Πιστεύετε ότι θα έχει το κύρος και τα εργαλεία να τις ασκήσει με αυτήν την ποσόστωση στο ΔΣ και, επιπρόσθετα, με την αφαίρεση από τον Υπουργό Αθλητισμού της αρμοδιότητας που είχε να ελέγχει τις αποφάσεις της ΦΕΕ όχι μόνο από πλευράς νομιμότητας, αλλά και από πλευράς σκοπιμότητας; Νομίζουμε πως όχι.

Κυρίες και κύριοι συνάδελφοι, ολοκληρώνοντας θα ήθελα να κάνω μία ακόμα παρατήρηση στο άρθρο 58, σχετικά με την ευθύνη των μελών του ΕΣΚΑΝ. Θεωρούμε δίκαιο να ευθύνονται για δόλο και βαριά αμέλεια και έναντι τρίτων και όχι μόνον έναντι του δημοσίου, για να μπορεί ο κάθε τυχόν θιγόμενος να ασκήσει το συνταγματικά κατοχυρωμένο δικαίωμά του για δικαστική ακρόαση και προστασία. Αν το αλλάξετε, θα το υπερψηφίσουμε.

Κυρίες και κύριοι συνάδελφοι της Κυβέρνησης, με αυτό το νομοσχέδιο επιβεβαιώνεται ότι νομοθετείτε αποκομμένοι από την αθλητική πραγματικότητα, με προτεραιότητα σας όχι να λύσετε προβλήματα, αλλά να τα κρύψετε κάτω από το χαλί, να εξυπηρετήσετε μικροκομματικές σκοπιμότητες και να καθιερώσετε τον κρατικό παρεμβατισμό.

Μόνο που η συνταγή είναι πλέον μπαγιάτικη και ξεπερασμένη και δεν θα σας βοηθήσει να σωθείτε από το πολιτικό ναυάγιο που έρχεται. Όπως σας έχει απορρίψει η μεγάλη πλειοψηφία της κοινωνίας, έτσι σας έχει γυρίσει την πλάτη και η αθλητική κοινότητα και θα σας στείλει ουσιαστικά στο περιθώριο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μία μαθήτριες και μαθητές και έξι εκπαιδευτικοί συνοδοί τους από τα Δημοτικά Σχολεία Λουτρών, Πηγής και Συκαμινέας Λέσβου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Λοιπόν, τον λόγο έχει ο Υφυπουργός κ. Τάσος Πετρόπουλος για την παρουσίαση μιας τροπολογίας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Οι τροπολογίες δεν μπορούν να παρουσιαστούν μετά, κύριε Πρόεδρε; Να μιλήσουν πρώτα οι εισηγητές.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σύντομα θα μιλήσω για μια τροπολογία. Υπάρχει κάποιο σοβαρό θέμα. Μπορείτε να μου επιτρέψετε να το πω; Δυο λόγια είναι. Δεν είναι τίποτα.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Αν είναι σοβαρό, ναι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρόκειται για την τροπολογία με γενικό αριθμό 1022 και ειδικό 49. Η μία διάταξη αφορά την κατάργηση των έντυπων βιβλιαρίων υγείας, καθώς προχωράμε στον ηλεκτρονικό τρόπο εξυπηρέτησης της συνταγογράφησης και της κατάχωσης των δεδομένων υγείας των ασφαλισμένων. Πάει το παλιό σύστημα. Δεν βγάζουμε πια βιβλιάρια. Το είχαμε προαναγγείλει.

Και η άλλη διάταξη αφορά την κατάργηση μιας πρόβλεψης που υπήρχε από το 2010, σύμφωνα με την οποία δεν υπέβαλαν αναλυτικές περιοδικές δηλώσεις οι εργοδότες οι οποίοι όφειλαν εισφορές για τους εργαζόμενούς τους. Και ενώ η διάταξη απέβλεπε στο να πιεστούν οι εργοδότες, εν τέλει μετετράπη σε απαλλαγή των εργοδοτών από την καταβολή εισφορών και επιβάρυνση των εργαζομένων με αυτό το κόστος να μην έχουν ασφαλιστικό χρόνο, διότι το σύστημα της κοινωνικής ασφάλισης απέρριπτε τις αναλυτικές περιοδικές δηλώσεις ασφαλιστικού χρόνου των εργαζομένων.

**ΠΡΟΕΔΡΕΥΩΝ (Γεώργιος Βαρεμένος):** Έχει επίσης ζητήσει τον λόγο ο κ. Πολάκης.

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Πρόκειται για μια τροπολογία που δυστυχώς δεν έγινε εφικτό να συζητηθεί στο δικό μας νομοσχέδιο που μόλις τελείωσε, λόγω καθυστέρησης του να έρθει από την όλη διαδικασία.

Πρόκειται για την τροπολογία με γενικό αριθμό 2023 και ειδικό 50. Αφορά μια σειρά από ρυθμίσεις του ΕΟΠΥΥ, για τα οποία είχαμε ερωτηθεί από συναδέλφους όπως ο κ. Κέλλας στο προηγούμενο νομοσχέδιο.

Λοιπόν, με το πρώτο άρθρο, λαμβάνοντας υπ’ όψιν το ύψος του προϋπολογισμού του ΕΟΠΥΥ των 6,5 δισεκατομμυρίων, του όγκου των εργαζομένων των χιλίων πεντακοσίων και παραπάνω, τα περισσότερα από εκατό σημεία εξυπηρέτησης και γενικά όλο το έργο το οποίο κάνει ο ΕΟΠΥΥ, αναβαθμίζουμε το τμήμα προμηθειών του οργανισμού, το οποίο αποζημιώνει και αναλώσιμα σε ασφαλισμένους σε όλη τη χώρα, σε διεύθυνση.

Επίσης, δημιουργούμε αυτοτελές τμήμα γραμματείας προέδρου και αυτοτελές τμήμα γραμματείας διοικητικού συμβουλίου, προκειμένου να εξασφαλίζεται η αποτελεσματικότερη λειτουργία αυτών. Αυτή είναι η πρώτη παράγραφος.

Με τη δεύτερη παράγραφο αντιμετωπίζεται το ζήτημα το οποίο έχει δημιουργηθεί το τελευταίο διάστημα με την εφαρμογή του νέου ΕΚΠΥ. Αντιμετωπίζεται το ζήτημα της αποζημίωσης στο μεταβατικό διάστημα που εκτελούνται και γίνονται δαπάνες, αλλά δεν είχαν ολοκληρωθεί για όλες τις παροχές οι ηλεκτρονικές πλατφόρμες, οπότε γίνονταν οι υποβολές με τον παλιό τρόπο και νομοθετείται η δυνατότητα να πληρωθούν απρόσκοπτα αυτές οι δαπάνες.

Σιγά σιγά τελειώνουν όλες οι ηλεκτρονικές πλατφόρμες. Η πλειοψηφία έχει μπει πλέον σε λειτουργία, αλλά στο μεσοδιάστημα από τις αρχές του Νοέμβρη που ξεκίνησε να εφαρμόζεται δεν ήταν όλα έτοιμα. Υπήρχε ο παλιός τρόπος υποβολής και ουσιαστικά δίνουμε τη δυνατότητα να μπορέσουμε να αποζημιωθούν αυτές οι δαπάνες.

Η τρίτη παράγραφος…

**ΧΑΡΑΛΑΜΠΟΣ ΑΘΑΝΑΣΙΟΥ:** Έχουν περάσει από επίτροπο;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όλα περνάνε από επίτροπο. Κύριε Αθανασίου, είστε παλιός νομικός.

**ΧΑΡΑΛΑΜΠΟΣ ΑΘΑΝΑΣΙΟΥ:** Καλοπροαίρετα ρωτώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κι εγώ καλόπιστα απαντάω. Υπάρχει επίτροπος μέσα στον ΕΟΠΥΥ.

Οι δαπάνες δεν μπορούσαν να υποβληθούν γιατί άλλαζε ο τρόπος. Υποβάλλονταν με τον παλιό τρόπο, γιατί δεν ήταν έτοιμες οι ηλεκτρονικές πλατφόρμες. Αυτό είναι το θέμα. Δεν μπορούσαμε να μην καλύψουμε κάποιους ασφαλισμένους.

Η τρίτη παράγραφος είναι προκειμένου να μπορέσουν να πληρωθούν οι εφημερίες των εργαζομένων στα φαρμακεία του ΕΟΠΥΥ, τα οποία και τα έχουμε αυξήσει σε αριθμό και έχουμε αυξήσει τις ώρες λειτουργίας τους, για να εξυπηρετούν και απογευματινές ώρες. Υπήρχε ένα πρόβλημα στο πώς θα πληρώνονται. Νομοθετήσαμε τη δυνατότητα να μπορούν να πληρωθούν.

Η τέταρτη παράγραφος είναι μια πάρα πολύ σοβαρή ρύθμιση. Είναι ιστορική ρύθμιση. Αφορά τη θεσμοθέτηση, τη νομική κατοχύρωση της δυνατότητας του Εθνικού Οργανισμού, του ΕΟΠΥΥ, να εφαρμόσει στοχευμένη προληπτική δράση για τη στοματική και οδοντική υγεία του ανήλικου πληθυσμού ηλικίας από έξι έως δώδεκα ετών. Για πρώτη φορά νομοθετούμε, πέρα από τις δημόσιες δομές, έχοντας προικοδότηση τον ΕΟΠΥΥ με 40 εκατομμύρια ευρώ από το φετινό αυξημένο κατά 100 εκατομμύρια όριο δαπανών του συνολικού συστήματος υγείας, να προχωρήσει σε συνεργασία με την Πανελλήνια Οδοντιατρική Ομοσπονδία με την οποία υπογράφει πλαίσιο συνεργασίας, το οποίο είναι έτοιμο, για να μπορέσει να καλύψει υπηρεσίες προληπτικής ή και θεραπευτικής οδοντιατρικής φροντίδας για όλον τον παιδικό πληθυσμό ηλικίας από έξι έως δώδεκα ετών.

Αυτή η φροντίδα αφορά οδοντιατρικό έλεγχο και οδηγίες, αποτρύγωση, φθορίωση, με βάση τις ανάγκες προληπτικές εμφράξεις, εξαγωγές νεογιλών και εμφράξεις σε δόντια με τερηδόνα. Για όλα αυτά τα παιδιά που ανήκουν σε αυτή την ηλικία θα εφοδιάζονται οι γονείς τους με ένα voucher, το οποίο θα μπορούν να το εξαργυρώνουν με αυτές τις οδοντιατρικές εργασίες σε όλα τα νόμιμα οδοντιατρεία, με βάση τη συμφωνία που θα έχει γίνει με την Πανελλήνια Οδοντιατρική Ομοσπονδία. Είμαστε πολύ προχωρημένοι σε αυτήν τη διαδικασία. Έχει ετοιμαστεί το πλαίσιο συνεργασίας με την οδοντιατρική ομοσπονδία. Χρειαζόταν αυτή η νομοθετική ρύθμιση, προκειμένου να υλοποιηθεί και η πρόβλεψη που υπήρχε και στον καινούργιο κανονισμό παροχών που μπήκε σε εφαρμογή από 1η Νοεμβρίου.

Οι άλλες τρεις παράγραφοι αφορούν την ενίσχυση και ισχυροποίηση της Υπηρεσίας Ελέγχου Δαπανών Υγείας Φορέων Κοινωνικής Ασφάλισης, της γνωστής ΥΠΕΔΥΦΚΑ, η οποία δυστυχώς μέχρι τώρα είχε τη δυνατότητα να επιβάλει ποινές μόνο στους γιατρούς ή μόνο σε υπαλλήλους. Δεν είχε τη δυνατότητα να επιβάλει ποινές νομοθετικά στους παρόχους που έκαναν κάτι παράνομο. Δηλαδή, να σας το πω με ένα παράδειγμα -και έχει σημασία-, δεν μπορούσε να επιβάλει ποινές στις εταιρείες που εκτίναξαν, σε συνεργασία με γιατρούς και υπηρεσιακούς παράγοντες, τη δαπάνη του ΕΟΠΥΥ για τα επιθέματα από τα 13 εκατομμύρια ευρώ το 2011 στα 53 εκατομμύρια ευρώ το 2015, αλλά μόνο στους γιατρούς. Δεν μπορούσε να το επιβάλει στις εταιρείες. Και βέβαια, όπως ξέρετε, «και οι δύο πέτρες αλέθουν το στάρι». Δεν μπορείς να τιμωρείς τη μία πέτρα μόνο. Πρέπει να τιμωρείς και την άλλη. Αυτή τη δυνατότητα δίνουμε με μια από τις ρυθμίσεις αυτές.

Επίσης, ισχυροποιούμε το καθεστώς της ανωνυμίας των ελεγκτών, των επιθεωρητών της ΥΠΕΔΥΦΚΑ που στέλνονται, διότι, ξέρετε, όταν τα χρηματικά εντάλματα βγαίνουν στο όνομα κάποιου, διαδίδεται ποιος πάει πού και γιατί.

Και τρίτον, ακριβώς επειδή έχει κάνει πολύ μεγάλη δουλειά τα τελευταία διαστήματα, ουσιαστικά αντιστοιχίζουμε, μεγαλώνουμε τη θητεία του διοικητή της ΥΠΕΔΥΦΚΑ όπως και το ΣΕΥΠ στα πέντε χρόνια, προκειμένου πραγματικά να ολοκληρωθεί ένα τεράστιο έργο που έχει ξεκινήσει τα τελευταία δύο χρόνια. Αυτή είναι η τροπολογία.

Ευχαριστώ πολύ.

**ΘΕΟΔΩΡΑ ΜΠΑΚΟΓΙΑΝΝΗ:** Αυτή δεν είναι τροπολογία. Είναι ολόκληρο νομοσχέδιο!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν ήσασταν παρούσα στο προηγούμενο. Εκεί υπήρχαν και μεγαλύτερες!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, …

**ΠΡΟΕΔΡΕΥΩΝ (Γεώργιος Βαρεμένος):** Τι πρόβλημα έχετε;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, μισή ώρα πριν η Βουλή…

**ΠΡΟΕΔΡΕΥΩΝ (Γεώργιος Βαρεμένος):** Το είπε, κύριε Τζαβάρα, ο Υπουργός.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το είπε. Και επειδή το είπε, δεν πρέπει να εμείς να φέρουμε τις αντιρρήσεις που πρέπει να φέρουμε; Διάλογος γίνεται. Έχετε κανένα πρόβλημα;

**ΠΡΟΕΔΡΕΥΩΝ (Γεώργιος Βαρεμένος):** Εντάξει, θα πάρετε τον λόγο ως Κοινοβουλευτικός Εκπρόσωπος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γι’ αυτό ζητάω τον λόγο.

Λέω, λοιπόν: Πώς είναι δυνατό να έρχεται ο Υπουργός σήμερα και να μιλάει για μια ιστορικής σημασίας νομοθέτηση, όταν αυτήν τη συγκεκριμένη διάταξη που μας λέει, είχε τη δυνατότητα να την ενσωματώσει από χθες που είχε ξεκινήσει η συζήτηση του νομοσχεδίου που μόλις πριν από μισή ώρα τελείωσε να συζητάει η Βουλή; Ήταν νομοσχέδιο του Υπουργείου του, του Υπουργείου Υγείας, με δεκάδες άρθρα και ούτε προέβλεψε να το ενσωματώσει μέσα σ’ αυτό το συγκεκριμένο νομοσχέδιο. Πώς είναι δυνατόν, λοιπόν, σήμερα, τώρα, εδώ, σ’ ένα άσχετο νομοσχέδιο, στο νομοσχέδιο του αθλητισμού, να μπορούμε να ενημερωθούμε, να συζητήσουμε για ιστορικής σημασίας νομοθετικές πρωτοβουλίες, όταν αυτές γίνονται παρέργως, όταν γίνονται εκ των υστέρων και όταν γίνονται με τόσο επιπόλαιη διάθεση;

**ΠΡΟΕΔΡΕΥΩΝ (Γεώργιος Βαρεμένος):** Υποβαθμίζεται η σημασία τους, λέτε.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** O κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα ήθελα μια διευκρίνιση από τον κ. Πετρόπουλο σε σχέση με την τροπολογία για τις αναλυτικές περιοδικές δηλώσεις. Εμείς θα συμφωνήσουμε. Είναι σωστή αυτή η διάταξη. Το συγκεκριμένο άρθρο αναφέρεται για διαστήματα μισθολογικών περιόδων. Υπάρχουν εργαζόμενοι εταιρειών που δεν έχουν καταθέσει ΑΠΔ και είναι ανασφάλιστοι. Αυτοί οι άνθρωποι πώς θα καλυφθούν; Θα γίνει αναδρομική ασφάλιση των εργαζομένων των επιχειρήσεων; Ξέρω ότι προϋπήρξε μια συζήτηση και με τον κ. Κατσώτη και είπατε ότι θα απεικονίζεται το ασφαλιστικό ιστορικό. Το ζήτημα είναι από πότε θα απεικονίζεται. Αυτό πρέπει να αποσαφηνιστεί, έτσι ώστε να καλυφθούν αυτοί οι εργαζόμενοι και να δικαιωθούν.

Ευχαριστώ.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, τόση ώρα σας ζητάω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Δύο θέματα θέλω να θέσω, κύριε Πρόεδρε. Το ένα είναι επί της ουσίας και δεν θα μπω τώρα σ’ αυτό. Αναφέρομαι στην τροπολογία του κ. Πολάκη, που δήθεν μάχεται τα συμφέροντα, ενώ τα «ξεπλένει» με τις ρυθμίσεις που κατέθεσε προηγουμένως στο νομοσχέδιό του για τις εταιρείες, για τα φάρμακα και άλλα.

Κύριε Πρόεδρε, το δεύτερο θέμα αφορά εσάς. Για τον κ. Πολάκη και την ουσία όσων είπε θα μιλήσω όταν πάρω τον λόγο, γιατί μας είπε ότι δεν μπορούσε να πολεμήσει τα συμφέροντα την ώρα που στις διατάξεις του νομοσχεδίου …

**ΠΡΟΕΔΡΕΥΩΝ (Γεώργιος Βαρεμένος):** To άκουσε.

**ΓΙΑΝΝΗΣ ΚΟΥΤΣΟΥΚΟΣ:** Το άκουσε ο κ. Πολάκης. «Ξεπλένει».

Η ευθύνη η δική σας τώρα. Δεν αναφέρομαι στην προσωπική σας ευθύνη, αλλά αναφέρομαι, κύριε Πρόεδρε, στην ευθύνη σας ως Προεδρείο που γνωρίζετε ότι αυτή η τροπολογία κατατέθηκε στις 12.54΄ -έτσι λέει εδώ- δηλαδή την ώρα που βρισκόταν σε εξέλιξη ένα νομοσχέδιο του Υπουργείου Υγείας και παρά το γεγονός ότι δεν είχε εισαχθεί στις επιτροπές και παρά το γεγονός ότι οι εκπρόσωποι των κομμάτων, που έχουν γνώση των προβλημάτων υγείας και μπορούσαν να τοποθετηθούν, ήταν εδώ, δεν τη βάλατε για συζήτηση και τη φέρνετε σ’ ένα άσχετο νομοσχέδιο, το οποίο απ’ ό,τι φαίνεται θα τελειώσει εντός της ημέρας.

Δεν είναι δυνατόν με αυτόν τον τρόπο να συνεχίσει να νομοθετεί η Βουλή, κύριε Πρόεδρε. Αυτό είναι πιο σοβαρό θέμα. Μπορεί να έχει ημερομηνία λήξης ολίγων ημερών ή ολίγων μηνών αυτή η Κυβέρνηση, αλλά μη διαλύσετε και τη λειτουργία της Βουλής. Αυτό είναι παράκληση και έκκληση δική μας προς εσάς, γιατί σας ενημερώνω ότι θα πάρουμε μέτρα και θα τα δείτε, αν συνεχίσετε με αυτόν τον τρόπο να οργανώνετε τη νομοθετική λειτουργία της Βουλής. Είναι η τελευταία προειδοποίηση.

**ΠΡΟΕΔΡΕΥΩΝ (Γεώργιος Βαρεμένος):** Εγώ νομίζω πως αυτοί οι δραματικοί τόνοι είναι αναντίστοιχοι της διαδικασίας. Μπορείτε να κάνετε ό,τι θέλετε. Δημοκρατία έχουμε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Θα δούμε κι άλλα, δηλαδή!

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ησυχία.

Ο κ. Πολάκης έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μία πολύ σύντομη απάντηση, κύριε Πρόεδρε.

Άκουσα τον κ. Κέλλα που ήταν παρών στο προηγούμενο νομοσχέδιο που δυστυχώς –επαναλαμβάνω- λόγω του όγκου των τροπολογιών που κατετέθησαν στο προηγούμενο νομοσχέδιο, και βουλευτικών και υπουργικών, αυτή δεν μπόρεσε να κατατεθεί χθες. Όταν «σηκώθηκε» ζήτημα για λίγα λεπτά δεν είχε ανέβει στο σύστημα. Υπήρξε εδώ η εμπλοκή με τις διαφωνίες των συναδέλφων. Κι όμως σήμερα αρκετοί Βουλευτές της Αντιπολίτευσης μάς εγκάλεσαν, για παράδειγμα, για το θέμα της πληρωμής των παρόχων του ΕΟΠΥΥ με βάση το νέο ΕΚΠΥ, για το γιατί δεν το λύνουμε.

Εδώ είναι ο κ. Κέλλας να το πει, που είναι ένας από αυτούς που μας ρώτησαν αυτό το πράγμα. Δεν είναι κανένας αιφνιδιασμός. Είναι τρία πράγματα. Πρώτον, είναι η ιατρική φροντίδα. Δεύτερον, είναι η ρύθμιση για να πληρωθούν οι πάροχοι με βάση τον ΕΚΠΥ. Σχέση με «πλυντήρια» εμείς δεν είχαμε, δεν έχουμε και δεν θα αποκτήσουμε. Οπότε αυτά σε άλλους, όχι σε μένα. Και τρίτον, είναι η ισχυροποίηση της ΥΠΕΔΥΦΚΑ σε σχέση με τους ελέγχους, για να μπορεί να τιμωρεί όχι μόνο φυσικά πρόσωπα, γιατρούς ή υπαλλήλους, αλλά και παρόχους. Αυτό είπα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υφυπουργέ, ελάτε.

**ΘΕΟΔΩΡΑ ΜΠΑΚΟΓΙΑΝΝΗ:** Αλλάζετε το σύστημα προμηθειών του ΕΟΠΥΥ;

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, σας παρακαλώ.

Τον λόγο έχει ο κ. Πετρόπουλος.

**ΘΕΟΔΩΡΑ ΜΠΑΚΟΓΙΑΝΝΗ:** Να ρωτήσω, κύριε Πρόεδρε, για να ξέρω τι να ψηφίσω.

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, παρακαλώ. Δεν κάνουμε συζήτηση στο κυλικείο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μπακογιάννη, είστε παλιά Κοινοβουλευτικός.

**ΘΕΟΔΩΡΑ ΜΠΑΚΟΓΙΑΝΝΗ:** Εξηγήστε μου να το καταλάβω.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, τον λόγο έχει ο κ. Πετρόπουλος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το ότι κάνεις σε έναν οργανισμό ένα τμήμα, διεύθυνση ή υποδιεύθυνση δεν έχει να κάνει σε τίποτα με το αν εφαρμόζονται οι διατάξεις οι οποίες έχουν ψηφιστεί σε άλλους νόμους, στον ν.4412, για παράδειγμα, περί δημοσίων διαγωνισμών και δημοσίων προμηθειών. Απλά ο όγκος της δουλειάς απαιτεί επίπεδο διεύθυνσης. Ξέρετε κάτι, κυρία Μπακογιάννη; Κάνει 6,5 δισεκατομμύρια ευρώ.

**ΘΕΟΔΩΡΑ ΜΠΑΚΟΓΙΑΝΝΗ:** Θα κάνει ο ΕΟΠΥΥ μόνος του διαγωνισμούς. Αυτό προσθέτετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί κυρία Μπακογιάννη, δεν κάνει ένα μεγάλο νοσοκομείο τώρα για προμήθεια; Κάνει.

**ΠΡΟΕΔΡΕΥΩΝ (Γεώργιος Βαρεμένος):** Ελάτε τώρα, κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Θέλω να καταλάβω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, πώς θα γίνει τώρα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι άλλο πράγμα αν το τμήμα είναι γραφείο, τμήμα ή διεύθυνση και άλλο με ποιους κανόνες λειτουργεί. Μην τα μπερδεύετε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Πετρόπουλος έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Στην ερώτηση του κ. Συντυχάκη η απάντηση είναι ότι όλες οι οφειλές εισφορών -όλες αναδρομικά- εγγράφονται σε πράξη επιβολής εισφορών και επιβάλλονται στους εργοδότες που δεν τις έχουν καταβάλει.

Αυτό που κάνει η διάταξη που εισηγούμαι σήμερα είναι να καταργήσει ένα αναποτελεσματικό μέσο, το οποίο ίσως τότε ο νομοθέτης του 2010 θεώρησε ότι θα ασκεί πίεση στον εργοδότη.

Γνωρίζετε και εσείς, διότι είχατε υποβάλει και σχετική επερώτηση στο παρελθόν, γιατί διατηρείται μια τέτοια διάταξη, που στο τέλος καταλήγει να απαλλάσσει τον εργοδότη από την επιβολή περιοδικών δηλώσεων για την ασφάλιση των εργαζομένων. Έμεναν οι άνθρωποι που δούλευαν χωρίς ασφάλιση, χωρίς υγεία και έπρεπε αυτό να το λύσουμε. Αυτό κάνουμε τώρα. Δεν σημαίνει απαλλαγή των οφειλόμενων εισφορών. Αντιθέτως αυτά διατηρούνται. Φαντάζομαι να έγινε κατανοητό και από εσάς, κυρία Μπακογιάννη, γιατί το κάνουμε αυτό. Θα συμφωνείτε, φαντάζομαι, ότι πρέπει να προχωρήσει.

Όσον αφορά τα βιβλία, είναι ένας αναχρονισμός. Δεν χρειάζεται να διατηρούμε βιβλία και να πηγαίνουν οι άνθρωποι στις ουρές να σφραγίζουν βιβλιάρια με μια φωτογραφία που δεν αναγνωρίζεις καν τον δικαιούχο. Εξυπηρετούνται όλοι ηλεκτρονικά πια. Αυτή είναι η μεγάλη αλλαγή που φέρνουμε στη δημόσια διοίκηση με τις ηλεκτρονικές υπηρεσίες.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΧΡΗΣΤΟΣ ΚΕΛΛΑΣ:** Κύριε Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κέλλα, εξαντλήθηκε το θέμα, σας παρακαλώ.

**ΧΡΗΣΤΟΣ ΚΕΛΛΑΣ:** Μόνο για τριάντα δεύτερα, κύριε Πρόεδρε.

Πραγματικά, το πρωί επεσήμανα στην ομιλία μου ότι υπάρχει κενό στην εκκαθάριση των πληρωμών των κλινικών κέντρων αποκατάστασης και φυσικοθεραπευτών λόγω της κοινής υπουργικής απόφασης που εξέδωσε ο κ. Πολάκης με ισχύ από 1-11-2018. Το τρίμηνο από 1-1-2018 μέχρι 31-1-2019 δεν μπορεί να γίνει εκκαθάριση για όλους αυτούς.

Έπρεπε να φέρει προς ψήφιση μία τροπολογία την οποία επεσήμανα το πρωί στην ομιλία μου. Πραγματικά, ο κ. Πολάκης είπε ότι έχω δίκιο και ότι θα τη φέρει στο επόμενο νομοσχέδιο. Αυτό όμως είναι ένα μέρος από την όλη τροπολογία, η οποία συνοδευόταν βεβαίως και από άλλες αλλαγές. Καλώς την έφερε τη συγκεκριμένη, διότι πραγματικά υπάρχει τεράστιο θέμα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει η κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Σύμφωνα με την τροπολογία με γενικό αριθμό 2009 και ειδικό 48, που αφορά την παρακράτηση φόρου στο εισόδημα από μερίσματα, ο φόρος μειώνεται από 15% σε 10% για το φορολογικό έτος 2019 και τα επόμενα έτη.

Σχετικά με την τροπολογία με γενικό αριθμό 2005 και ειδικό 46, θα ήθελα να πω πως πρόκειται για ρυθμίσεις που αφορούν την Ανεξάρτητη Αρχή Δημοσίων Εσόδων. Το πρώτο κομμάτι έχει να κάνει με την ευθύνη. Υπάρχει ρύθμιση για την ευθύνη τόσο των υπαλλήλων όσο και του διοικητή και του συμβουλίου της διοίκησης της Ανεξάρτητης Αρχής Δημοσίων Εσόδων. Ευθυγραμμίζεται το υφιστάμενο ειδικό πλαίσιο ευθύνης, που τα ανωτέρω πρόσωπα φέρνουν με άλλες αντίστοιχες ελεγκτικές υπηρεσίες, όπως τη Διεύθυνση Ερευνών του Οικονομικού Εγκλήματος του Υπουργείου Οικονομικών, και στόχος είναι να εργάζονται υπό καθεστώς ασφάλειας και με προσανατολισμό στην επίτευξη των στόχων που τους ανατίθενται.

Εδώ, όμως, θα ήθελα να σημειώσω ότι δεν πρόκειται για μία γενική απαλλαγή. Αντίθετα, εξακολουθεί να στοιχειοθετείται ποινική ευθύνη για τα ανωτέρω πρόσωπα όταν πράττουν με δόλο, με σκοπό να προσπορίσουν στον εαυτό τους ή σε άλλον παράνομο περιουσιακό όφελος, να βλάψουν το δημόσιο ή άλλον, σε περίπτωση παραβίασης του απορρήτου των πληροφοριών και στοιχείων που περιήλθαν σε γνώση τους κατά την άσκηση των καθηκόντων τους.

Επίσης, σχετικά με την αστική ευθύνη των ανωτέρω προσώπων ευθυγραμμίζεται το πλαίσιο με άλλες αντίστοιχες ρυθμίσεις και με τρόπο που να διασφαλίζονται τα συμφέροντα του δημοσίου.

Το δεύτερο μέρος αφορά την κινητικότητα και αποσαφηνίζεται η διαδικασία αποσπάσεων ή μετατάξεων των υπαλλήλων μεταξύ της Ανεξάρτητης Αρχής Δημοσίων Εσόδων και άλλων φορέων είτε του Υπουργείου Οικονομικών είτε άλλων φορέων.

Επίσης, το τελευταίο αφορά την αξιολόγηση θέσεων εργασίας της ΑΑΔΕ και ήδη από τον ιδρυτικό νόμο της ΑΑΔΕ της έχει δοθεί η δυνατότητα να αναπτύσσει συστήματα βαθμολογικής και υπηρεσιακής εξέλιξης που να είναι καλύτερα προσαρμοσμένα στις ανάγκες και στους στόχους της. Η παρούσα διάταξη δεν έχει ως στόχο να τροποποιήσει τη συγκεκριμένη δυνατότητα, αλλά αποσαφηνίζεται το πλαίσιο με το οποίο η ΑΑΔΕ έχει τη δυνατότητα, με αντικειμενικά κριτήρια, να αξιολογεί τις θέσεις εργασίας, όχι τους υπαλλήλους. Αφορά δηλαδή τα περιγράμματα θέσεων, όπως είναι γνωστά σε όλους μας.

Εδώ θα ήθελα να σημειώσω -για να μην ξαναπάρω τον λόγο και μετά- ότι θα καταθέσω μία νομοτεχνική βελτίωση. Στην έκτη παράγραφο της δεύτερης τροπολογίας διαγράφεται η λέξη «απαιτητικότητα».

Ευχαριστώ, κύριε Πρόεδρε.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 395)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Στρατή, συμφωνείτε να μιλήσετε μετά τον επόμενο εισηγητή;

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι Αμερικανοί φοιτητές και δύο συνοδοί καθηγητές από το Penn State and Bucknell University.

Η Βουλή σάς καλωσορίζει.

Welcome to the Greek Parliament!

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Κεφαλίδου, εισηγήτρια της Δημοκρατικής Συμπαράταξης.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, ας δούμε λίγο σε τι επικαιρότητα συζητάμε αυτό το αθλητικό νομοσχέδιο.

Την ώρα, λοιπόν, που εμείς εδώ συζητάμε για αυτό το σχέδιο νόμου, που αφορά τον εκδημοκρατισμό στον αθλητισμό, στον Πειραιά υπάρχει μεγάλος αναβρασμός με τα καμώματά σας. Πίσω από κλειστές πόρτες, ερήμην όλων, χωρίς διαβούλευση και χωρίς διάλογο με την τοπική κοινωνία και τους φορείς, η Κυβέρνησή σας προγραμματίζει να κηρύξει όλον σχεδόν τον Πειραιά αρχαιολογικό χώρο.

Σας ενημερώνω ότι, παρά τη ματαίωση της συζήτησης στο Κεντρικό Αρχαιολογικό Συμβούλιο, το Κίνημα Αλλαγής έκανε αναφορά και τώρα καταθέτει και επίκαιρη ερώτηση αξιολογώντας τις αρνητικές επιπτώσεις που θα έχει μια τέτοια εξέλιξη, όχι μόνο στην καθημερινή ζωή των πολιτών, αλλά και στις αναπτυξιακές δυνατότητες της περιοχής. Αυτό είναι ένα ανεξίτηλο αποτύπωμα εκδημοκρατισμού. Των μεθοδεύσεών σας πάντα, έτσι;

Την ίδια ώρα, ο κόσμος βοά από την πρωτοφανή δήλωση του συντοπίτη μου Βουλευτή του ΣΥΡΙΖΑ που πρότεινε στον προκλητικό Τούρκο Βουλευτή έναν έντιμο συμβιβασμό, κάτι αντίστοιχο με αυτό που έκανε η Κυβέρνηση με τη Βόρεια Μακεδονία.

Το περίεργο δεν είναι ότι αυτά τα λέει ένας Βουλευτής του ΣΥΡΙΖΑ. Το αξιοπρόσεκτο είναι ότι αποτελούν την επίσημη θέση του ΣΥΡΙΖΑ!

Σε αυτή, λοιπόν, την ακραία ατμόσφαιρα έρχεται ο Υπουργός με το αθλητικό νομοσχέδιο που πιστεύει ότι «θα αλλάξει σελίδα στον αθλητισμό». Είπε ο κύριος Υφυπουργός: «Το νέο αθλητικό νομοσχέδιο θα μας δώσει τα όπλα στη φαρέτρα μας απέναντι στη βία». Kαι έρχεται το Σαββατοκύριακο και ζούμε τα σοβαρά επεισόδια με συμπλοκές, με τραυματισμούς, με καταστροφές περιουσιακών στοιχείων πολιτών, ανομία, έκτροπα, εισβολή κρανιοφόρων με ρόπαλα σε αγωνιστικό χώρο που παίζει μία γυναικεία ομάδα και στις κερκίδες είναι κυρίως γυναικόπαιδα.

Κύριε Υπουργέ, η έκφραση του αποτροπιασμού σας για τα επεισόδια, ειδικά όταν φαίνεται πως το ζήτημα έχει γιγαντωθεί, είναι σεβαστή, αλλά δεν φτάνει. Το ίδιο και η πρόθεση της πολιτείας που, όπως λέει, «δεν θα αφήσουμε τους λίγους να επιβάλουν τον νόμο τους στους πολλούς». Και αυτή δεν φτάνει. Δεν φτάνει και δεν πείθει, γιατί δεν ακούγεται καν ειλικρινής.

O Πρωθυπουργός και το κόμμα που υιοθέτησε «οσφυοκάμπτες τυχοδιώκτες» και αφήνει το κέντρο της Αθήνας στο χάος της ανομίας, τους Ρουβικώνες να αλωνίζουν, τους μπαχαλάκηδες να κάνουν γυαλιά καρφιά και ταυτόχρονα προχωρά σε προληπτικές προσαγωγές πολιτών στα Γιαννιτσά μην τυχόν και τσαλακωθεί η εικόνα των στελεχών του. Το κόμμα που ανδρώθηκε, ανέβηκε στην εξουσία, κυβέρνησε με εργαλείο την πόλωση, τον διχασμό και τη βία πασπαλισμένη με μπόλικο αίσθημα «δίκαιης οργής» και αγανάκτησης, δεν πείθει κανέναν.

Εκφράσατε στις επιτροπές τη θέληση να βρεθεί ένα όσο το δυνατόν μεγαλύτερο consensus, ώστε όταν ψηφιστεί το νομοσχέδιο να δώσουμε ένα στίγμα ότι αναγνωρίζουμε τα προβλήματα και έχουμε τη διάθεση από κοινού να δώσουμε λύσεις. O ρόλος των Βουλευτών επικεντρώνεται στη σωστή και ολοκληρωμένη νομοθέτηση και τις προβλέψεις της, ώστε να διαμορφωθούν τα απαραίτητα εργαλεία για να μπορέσουμε να αντιμετωπίσουμε το θέμα της βίας.

Μπορείτε, όμως, να μου εξηγήσετε πώς γίνεται να ζητάτε συναινέσεις και ταυτόχρονα να έρχεστε να απαξιώνετε την κοινοβουλευτική διαδικασία; Πώς γίνεται να συζητάμε οποιοδήποτε νομοσχέδιο, και φυσικά και αυτό που αφορά την αθλητική βία, και εσείς να επιλέγετε παράλληλες, αλληλοκαλυπτόμενες, ανορθολογικές διαδικασίες συζήτησής του; Πώς γίνεται την αυτονόητη προσπάθεια εξεύρεσης κοινών τόπων μεταξύ των κομμάτων σε θέματα κοινής λογικής, ώστε να μην εξαντλούμαστε και να εξαντλούμε τελικά και τους πολίτες σε στείρες αντιπαραθέσεις, εσείς πρώτοι να την αποδομείτε;

Μην το πάρετε προσωπικά, κύριε Υφυπουργέ, αλλά η Κυβέρνηση που εκπροσωπείτε είναι αυτή που σας ακυρώνει! Λυπούμαι να σας πω ότι και σε αυτό το νομοσχέδιο δεν είδαμε πουθενά καμμία προσπάθεια αλλαγής του οπαδικού κατεστημένου. Παραδέχεστε έστω και εμμέσως ότι δεν έχετε βρει τρόπο να καταπολεμήσετε τη βία στα γήπεδα. Επομένως, πώς να βελτιωθεί η απογοητευτική εικόνα που βλέπουμε κάθε φορά που διεξάγεται μικρός ή μεγάλος αγώνας; Σας προτείνουμε να θεσμοθετήσετε κλειστούς ομίλους φιλάθλων, όπως συμβαίνει σε όλες τις ευρωπαϊκές χώρες.

Και επειδή μέσα από το σχέδιο νόμου αποτυπώνεται η θέση του ΣΥΡΙΖΑ και της Κυβέρνησής σας σε σχέση με τον αθλητισμό και πιστεύοντας ότι ίσως είναι και από τα τελευταία νομοσχέδια που θα φέρει η Κυβέρνησή σας στον χώρο αυτό, δώστε μας τη δυνατότητα να σας καταθέσουμε μία πτυχή της δικής μας πρότασης ως Κίνημα Αλλαγής.

Ο αθλητικός νόμος οφείλει να προβλέπει το γενικότερο πλαίσιο, τις στρατηγικές επιλογές στον αθλητισμό, αφήνοντας το περιθώριο χειρισμών των ειδικότερων θεμάτων στις αρμόδιες αθλητικές ομοσπονδίες. Αυτό πιστεύουμε εμείς. Αυτές έχουν και τις ειδικές γνώσεις, αλλά και τις απαιτούμενες εμπειρίες από τις εξελίξεις στον χώρο του αθλήματος που διοικούν και είναι σε θέση να λειτουργούν αποτελεσματικότερα σε ό,τι αφορά θέματα λειτουργικά, αγωνιστικά, αναπτυξιακά. Επιπλέον, έχουν την ευελιξία και την ταχύτητα αντιμετώπισης των διαφορών που συχνά προκύπτουν μεταξύ φυσικών και νομικών προσώπων που δραστηριοποιούνται σε κάθε άθλημα.

Η προσπάθεια όλο και μεγαλύτερου κρατικού ελέγχου μέσω ενός νομοθετήματος δημιουργεί τελικά ένα χαώδες απροσπέλαστο νομοθετικό τοπίο που δεν εξυπηρετεί τον αθλητισμό. Είπατε, κύριε Υπουργέ, ότι θέλετε να αλλάξετε σελίδα στον αθλητισμό. Ε, δεν γίνεται έτσι! Δεν γίνεται με κρατισμό, δεν γίνεται με ιδεοληψία.

Ο εκσυγχρονισμός της αθλητικής νομοθεσίας θέλει πνοή, θέλει σκέψη έξω από τα τετριμμένα, θέλει έμπνευση, θέλει στόχους και ασφαλώς, ένα ελάχιστο εμπιστοσύνης σε όσους καλούνται να υλοποιήσουν αυτά που ψηφίζουμε. Είναι ένα ρίσκο. Έτσι, όμως, γίνεται στις δημοκρατίες.

Ένα μικρό παράδειγμα που θα σηματοδοτούσε τον φρέσκο αέρα της πολιτείας στον αθλητισμό θα ήταν η θεσμοθέτηση ενός συστήματος δέσμης μέτρων ανάδειξης του αθλητικού ταλέντου των νεαρών αθλητών, υποστήριξης και διευκόλυνσής τους για τη συστηματική και αδιάλειπτη αγωνιστική συμμετοχή. Ένα νομοθετικό πλαίσιο που θα έσκυβε πάνω σε όλα αυτά που «παρεμποδίζουν» τα νέα παιδιά, τα ταλαντούχα νέα παιδιά, να αντιμετωπίσουν μία καθημερινότητα πολύ δύσκολη.

Δεν χρειάζεται να ανακαλύψουμε τον τροχό. Το λένε οι ίδιοι οι αθλητές. Ακούστε τι λέει ο Τσιτσιπάς για τον τρόπο που βρήκε για να τελειώσει το σχολείο. Αναγκάστηκε να πάει σε έναν ξένο σχολικό οργανισμό που προσφέρει διαδικτυακά μαθήματα στις τάξεις του λυκείου. Νομίζετε ότι είναι δύσκολο να φτιάξουμε ένα ιντερνετικό σχολείο; Θα μπορούσαμε να αξιοποιήσουμε την εμπειρία και την τεχνογνωσία των πανεπιστημιακών ιδρυμάτων μας, που έχουν ήδη αναπτύξει την εξ αποστάσεως εκπαίδευση και να σχεδιαστούν προγράμματα σπουδών σύγχρονης και ελληνικής εκπαίδευσης. Από το να αντιμάχεστε διαρκώς την αριστεία, δώστε εναλλακτικές, δώστε επιλογές στους άριστους.

Στους ενήλικες αθλητές υψηλού επιπέδου θα μπορούσε να αναπτυχθεί ένα σύστημα-δέσμη μέτρων που θα τους διασφάλιζε οικονομικά, τουλάχιστον τις στοιχειώδεις συνθήκες διαβίωσης, ώστε να συνεχίσουν το υψηλό επίπεδο αθλητισμού και πρωταθλητισμού. Όταν δίνετε βραβεία, όταν συγχαίρετε είτε τον Μίλτο Τεντόγλου είτε τον δικό μου συμπολίτη, τον Κώστα Δουβαλίδη, να γνωρίζετε ότι πίσω από αυτούς υπάρχουν οικογένειες που έχουν ματώσει. Υπάρχει μεγάλη αυτοθυσία από τη μεριά όλων αυτών των παιδιών, που φυσικά καμαρώνουμε σήμερα όλοι μαζί, αλλά είναι δική τους η επιμονή, είναι δική τους η προσήλωση, δική τους η αντοχή, απέναντι σε ένα ανεπαρκές κράτος.

Ας πάμε τώρα να πούμε λίγο τα τετριμμένα ενός νομοσχεδίου, που νομίζω ότι όσο μιλάμε έχει ήδη αποδομηθεί, όταν υπάρχει η ανακοίνωση της Ελληνικής Ολυμπιακής Επιτροπής που σας λέει «πάρτε το πίσω». Δεν θα πω τους λόγους. Τους ανέλυσε και η προηγούμενη εισηγήτρια της Νέας Δημοκρατίας. Όλα αυτά είναι καμπανάκια, κύριε Υπουργέ. Δεν ξέρω, βέβαια, πόσο τα ακούτε και πόσο αυτά σας ανησυχούν.

Ας προχωρήσουμε, λοιπόν, να δούμε κάποιες πτυχές του νομοσχεδίου. Στο πρώτο μέρος μιλάτε για την Επιτροπή Επαγγελματικού Αθλητισμού. Ο επαγγελματικός αθλητισμός εξελίσσεται. Άρα, ο νομοθέτης, ορθά σκεπτόμενος, προτείνει την ύπαρξη επιτροπής η οποία θα ελέγχει και θα προλαμβάνει φαινόμενα έκνομα, φαινόμενα ανομίας, μαύρου χρήματος και όλα αυτά. Αντικαθιστάτε την υφιστάμενη επιτροπή με μία άλλη. Από μόνο του αυτό είναι ομολογία αποτυχίας, ομολογία αστοχιών στη λειτουργία της υπάρχουσας.

Συστήνετε ένα νομικό πρόσωπο δημοσίου δικαίου, την Επιτροπή Επαγγελματικού Αθλητισμού και τη ντύνετε με τον μανδύα της ανεξάρτητης αρχής. Μένετε, όμως, μόνο στον μανδύα. Κανέναν δεν μπορείτε να πείσετε. Πώς κατοχυρώνεται στην πράξη η ανεξαρτησία της επιτροπής -ερώτημα που δεν το απαντήσατε- όταν επιχορηγείται από το κράτος. Όταν τα μέλη του διοικητικού συμβουλίου διορίζονται από τον Υπουργό και πολύ περισσότερο παύονται από αυτόν κατά το δοκούν, με τη θολή αιτιολογία του σπουδαίου λόγου.

Και επειδή είστε έγκριτος νομικός, γνωρίζετε άριστα ότι εκεί που ξεκινάει η επίκληση του «σπουδαίου λόγου» και ανοίγουν θέματα ερμηνειών, εκεί παύει και η ανεξαρτησία. Εξάλλου, το έχουμε ζήσει σε όλη την πορεία σας. ΣΥΡΙΖΑ και ανεξάρτητες αρχές είναι έννοιες ασύμβατες. Υπάρχουν μόνο όταν μπορείτε και επιβάλλετε έλεγχο από τη δική σας Κυβέρνηση. Αυτή είναι η πάγια τακτική της Κυβέρνησης, γιατί κράτος και κυβέρνηση ταυτίζονται. Είναι μια πολιτική θέση. Σεβαστή. Πείτε την, όμως, καθαρά και μη χρησιμοποιείτε έννοιες που δεν πιστεύετε.

Χαρακτηριστικό παράδειγμα είναι το άρθρο 6, «Άσκηση καθηκόντων μελών διοικητικού συμβουλίου». Το νομοσχέδιο ορίζει ότι τα μέλη της επιτροπής απολαμβάνουν πλήρους προσωπικής και λειτουργικής ανεξαρτησίας και στη συνέχεια -λέτε- δεν λαμβάνουν δεσμευτικές οδηγίες από κυβερνητικά ή διοικητικά όργανα ούτε από οποιοδήποτε άλλο φυσικό ή νομικό πρόσωπο. Για ποια ανεξαρτησία συζητάτε; Μπορούν να λαμβάνουν οδηγίες, αλλά όχι δεσμευτικές; Τι σημαίνει αυτό;

Επιβάλλετε από την άλλη μια ανεξέλεγκτη, τεράστια γραφειοκρατία. Το σχόλιό μας μόνιμα σε όλα αυτά τα πολύπλοκα σχήματα είναι ότι η γραφειοκρατία βοηθά να κρυφτούν όλα όσα δεν θέλουμε να πούμε φωναχτά. Και αυτό που δεν θέλετε να πείτε φωναχτά είναι ότι ο σκοπός των διατάξεων για την Επιτροπή Επαγγελματικού Αθλητισμού είναι ο απόλυτος έλεγχός της από τον Υπουργό, τελεία και παύλα! Πάρα πολύ δημοκρατικό!

Η παράλειψη πρόβλεψης προσωπικού του νέου φορέα, οι πιθανές αμοιβές, τα ζητήματα των απευθείας αναθέσεων, αλλά και η ίδια η δομή της Επιτροπής Επαγγελματικού Αθλητισμού δημιουργεί ερωτήματα για την αποτελεσματικότητα της λειτουργίας της. Αυτό μάλλον είναι ίσως και από τις τελευταίες προτεραιότητές σας. Δεν δείχνει να σας ενδιαφέρει.

Εκείνο πάντως που ενοχλεί δεν είναι μόνο η προσπάθεια ελέγχου του νέου φορέα με ολίγον από ανεξάρτητη αρχή. Ενοχλεί η ευθεία υποτίμηση τόσο της δικής μας νοημοσύνης όσο και των πολιτών. Δεν μπορεί η Επιτροπή Επαγγελματικού Αθλητισμού να μετατρέπεται ουσιαστικά σε όργανο επιβολής προστίμων επί παντός επιστητού.

Η πρόταση του Κινήματος Αλλαγής είναι τα έσοδα αυτής της επιτροπής από πρόστιμα και ό,τι άλλες πηγές, να επιστραφούν. Το ένα μέρος να πάει απευθείας στις ομοσπονδίες ως μία επιπλέον χρηματοδότηση και το υπόλοιπο, μέσω της Γενικής Γραμματείας Αθλητισμού, να αξιοποιείται για τη χρηματοδότηση της αθλητικής υλικοτεχνικής υποδομής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και προχωράμε στα άρθρα 25 έως 32 που αφορούν τις αθλητικές ομοσπονδίες. Εδώ αναδείχθηκαν όλα τα προβλήματα και όλες οι παθογένειες του χώρου. Θα σας πω ότι είναι διαχρονικό αυτό και όχι μόνο επί των ημερών σας. Έρχεστε, όμως, με τις περίφημες ποσοστώσεις για το φύλο, με τις θητείες, τις εκπροσωπήσεις των δύο φύλων, την περιορισμένη σταυροδοσία, τα εκλογικά συστήματα της απλής αναλογικής και όλα αυτά και βγάζετε έναν έντονο κρατισμό. Το παρατήρησε σχεδόν το σύνολο των φορέων. Χαρακτηριστικό είναι αυτό που λέει ο Γενικός Γραμματέας του ΣΕΓΑΣ και αυτό –όπως ξέρετε- δημιουργεί προβλήματα.

Το άρθρο 25 αναφέρεται στις ποσοστώσεις του φύλου. Νομίζω -υπάρχει ομόθυμα- ότι η προσέγγιση θεωρητικά μπορεί να είναι άριστη, στην πράξη όμως, έχουμε πάρα πολλά προβλήματα και αυτό το ξέρετε. Είναι άλλο πράγμα να μιλάμε για υποψηφίους και άλλο για θέσεις σε διοικητικά συμβούλια για επτά ή οκτώ χιλιάδες αθλητικά σωματεία σε όλη την Ελλάδα.

Θεωρούμε ότι η υποχρεωτική συμμετοχή του 1/3 των εκπροσώπων του άλλου φύλου, ειδικά για τα σωματεία ΑΜΕΑ, είναι προβληματική και θα οδηγήσει σε διοικητικά αδιέξοδα, καθώς λόγω του περιορισμένου αριθμού συμμετοχής, πολλά σωματεία θα αδυνατούν να εκλέξουν διοικητικά συμβούλια με ποσόστωση.

Προτείνουμε, λοιπόν, να παραμείνει στην ισχύουσα ρύθμιση του νόμου, δηλαδή τουλάχιστον το 20% των θέσεων μελών του διοικητικού συμβουλίου να καταλαμβάνουν οι υποψήφιοι του ενός από τα δύο φύλα με την προϋπόθεση ότι θα υπάρχει ο διπλάσιος αριθμός υποψηφίων.

Συμφωνούμε ότι οι κατευθυντήριες γραμμές από την Ευρωπαϊκή Ένωση είναι αυτές του να υπάρχει γυναικεία συμμετοχή και πρέπει να βρούμε λύση. Αυτό, όμως, που προτείνετε, πιστεύουμε ότι δεν θα δώσει λύση. Οδηγεί σε αδιέξοδα. Και επειδή ως γυναίκα σας λέω ότι δεν χρειάζεται να επιχειρηματολογήσουμε ούτε για την αποτελεσματικότητα, ούτε για τις ικανότητες που διαθέτουν οι γυναίκες, γι’ αυτό ακριβώς θέλουμε να προσπαθήσουμε μέσω αυτής της διάταξης να μην καταντήσει όλη αυτή η ιστορία των ποσοστώσεων ένα απλό ευχολόγιο.

Γιατί, ένα πράγμα που δεν μας λέτε, είναι τι θα συμβεί εάν δεν υπάρχουν οι υποψηφιότητες ή εάν αυτές είναι λιγότερες του κατώτερου πλαφόν για συμμετοχή του ενός από τα δύο φύλα.

Έχετε σκεφθεί το ενδεχόμενο κάποιοι να θεωρήσουν ότι με αυτόν τον τρόπο θα πάμε σε προσωρινές διοικούσες επιτροπές, άλλοι ότι δεν πρέπει καν να υπάρξει συμμετοχή κατά το 1/3, που θεωρείται υποχρεωτική γιατί είναι διάταξη αναγκαστικού δικαίου; Γι’ αυτό ζητάμε να ξεκαθαρίσετε στον νόμο τι ακριβώς γίνεται.

Στο άρθρο 26, στις αρχαιρεσίες, θέσατε το ζήτημα και στις προηγούμενες συνεδριάσεις. Για λόγους αρχής, το γνωρίζετε, δεν μπορεί να υπάρχει παρέμβαση στο αυτοδιοίκητο των πρωτογενών σωματείων.

Εγώ σας ξαναλέω να αναλογιστούμε την πρόταση του ΣΕΓΑΣ. Εάν θα είναι απλή αναλογική ή εάν θα είναι ενιαίο ψηφοδέλτιο δεν μπορεί να κριθεί στην πορεία από τις αρχαιρεσίες και μάλιστα την τελευταία στιγμή. Πρέπει να έχει αποφασιστεί από τη γενική συνέλευση και ως καταστατική διάταξη να έχει και αυξημένη παρουσία και αυξημένη πλειοψηφία, τουλάχιστον τα 3/4 και αυτό να γίνει εκεί. Το εκλογικό σύστημα δηλαδή να είναι γνωστό πριν προκηρυχθούν οι εκλογές. Δεν μπορεί να προκηρύσσονται εκλογές χωρίς να είναι ξεκάθαρο με τι εκλογικό σύστημα θα πάμε.

Είναι σεβαστά τα δικαιώματα των μειοψηφιών, αλλά παραείναι μειοψηφία τα επτά σωματεία. Θέλει πολύ μεγάλη προσοχή γιατί, εάν ισχύσει ο νόμος όπως είναι, θα οδηγήσει σε περιπέτειες ενστάσεων και προβλημάτων που θα βγάζουν μάτι.

Στο άρθρο 27 οι περιορισμοί ποσοστώσεων και εδώ ακούγονται ωραία σε πρώτη ανάγνωση, αλλά δεν μας λέτε τι θα γίνει στην πράξη εάν δεν υπάρξει ενδιαφέρον ή πρόθεση κατάθεσης υποψηφιότητας. Τότε τι;

Ερώτημα: Πόσο κολλάνε όλες αυτές οι παρεμβατικές ρυθμίσεις στα διοικητικά θέματα της αυτόνομης αθλητικής ομοσπονδίας με όσα στομφώδη διακηρύσσετε περί δημοκρατικού εκσυγχρονισμού των ομοσπονδιών; Αντιλαμβάνεστε, άραγε, ότι με αυτό που προτείνετε θέτετε έναν ισχυρό περιορισμό στην ελεύθερη δημοκρατική εκλογή;

Η επιβολή σταυροδοσίας μέχρι 30% των θέσεων εκλογής είναι σαφώς παρεμβατική και περιοριστική της δήλωσης ελεύθερης βούλησης των εκλεγμένων. Δημιουργείτε ασάφεια στη νόμιμη κατάρτιση του ψηφοδελτίου και στην περίπτωση άρνησης των γυναικών να θέσουν υποψηφιότητα.

Απαράδεκτα θεωρούμε τα άρθρα 29 και 30.

Στο άρθρο 31, το θέμα του Γενικού Επιθεωρητή Δημόσιας Διοίκησης, θεωρούμε ότι είναι μία θετική ενέργεια και ότι ο ουσιαστικός έλεγχος τήρησης της νομιμότητας από ένα όργανο που φέρει όλα τα εχέγγυα γνώσης και εμπειρίας αποτελεσματικού ελέγχου, όσο και αν συχνά δημιουργεί πρόσθετες υποχρεώσεις στους αθλητικούς φορείς, κυρίως σε θέματα τυπικότητας και τήρησης των διαδικασιών, έχει ένα μακροπρόθεσμο όφελος που είναι ουσιαστικό για όλους, πρωτίστως, όμως, για τα αθλητικά σωματεία.

Στο άρθρο 33 η διάταξη, παρά τις εξηγήσεις που μας δώσατε, δεν μπορεί να βγάλει από πάνω της τη ρετσινιά της εξυπηρέτησης. Η τροποποίηση που φέρνετε ελευθερώνει από οποιοδήποτε κώλυμα συμμετοχής στο διοικητικό συμβούλιο των ΠΑΕ ορίζοντας πλαφόν βασικού μετόχου σε στοιχηματική εταιρεία το 15% και κάτω. Δεν υπάρχει πια καμμία απαγόρευση ενασχόλησης.

Κατανοούμε όσα είπατε στις εξηγήσεις που δώσατε. Κατανοούμε ότι μας λέτε ότι αυτό ισχύει στο εξωτερικό. Όμως θέλουμε να παρατηρήσουμε ότι παρά το γεγονός ότι δεν υπάρχουν πουθενά άγγελοι, στη χώρας μας ειδικά δεν έχει αναπτυχθεί ένα ισχυρό θεσμικό πλαίσιο κανόνων που να δημιουργεί την απαραίτητη κουλτούρα, ώστε να μπορεί να εφαρμοστεί με ασφάλεια μια τέτοια διάταξη.

Το άρθρο 35, εξαιρετικά ενδιαφέρον, νομίζω ότι έρχεται και αποτυπώνει αυτό που το ολυμπιακό ιδεώδες προσπαθεί, δηλαδή αθλητισμό χωρίς διακρίσεις για ανήλικους και ενήλικους αλλοδαπούς που ζουν στη χώρα.

Θεωρούμε, όμως, ότι έχει ένα κενό και γι’ αυτό καταθέσαμε την τροπολογία 2006/47 και προτείνουμε τη δυνατότητα εγγραφής αλλοδαπών ή ανιθαγενών στα αθλητικά σωματεία με την προσκόμιση τίτλου μόνιμης διαμονής στη χώρα.

Στο άρθρο 42 ορίζετε την αθλητική συνάντηση. Όμως σας προτείνουμε την κατάργηση της παραγράφου 4 γιατί δημιουργεί μεγάλες παρενέργειες στον μαζικό αθλητισμό, σε όσους ασχολούνται περιστασιακά, αλλά πολύ συχνά και σε όσους συμμετέχουν ως αθλούμενοι στα διάφορα αθλήματα σε όλη την Ελλάδα.

Νομίζω ότι το ξέρετε -έχετε ενημερωθεί- αλλά εμείς πρέπει να καταθέσουμε στην Ολομέλεια μια απόφαση του Δικαστηρίου των Ευρωπαϊκών Κοινοτήτων. Είναι η υπόθεση C-49/07 του τμήματος μείζονος συνθέσεως…

**ΠΡΟΕΔΡΕΥΩΝ (Γεώργιος Βαρεμένος):** Και με αυτό ολοκληρώνουμε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** …της 1ης Ιουλίου 2008. Αφορά διαφορά μεταξύ του ελληνικού δημοσίου και της Μοτοσυκλετιστικής Ομοσπονδίας Ελλάδος με προεδρεύοντα τον καθηγητή κ. Βασίλειο Σκουρή.

Την καταθέτω στα Πρακτικά.

(Στο σημείο αυτό η Βουλευτής κ. Χαρά (Χαρούλα) Κεφαλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι απεφάνθη; Απεφάνθη, λοιπόν, ότι τα άρθρα 82 και 86 απαγορεύουν εθνική ρύθμιση η οποία απονέμει σε νομικό πρόσωπο, το οποίο διοργανώνει αγώνες, εν προκειμένω μοτοσυκλέτας, και συνάπτει στο πλαίσιο αυτό συμβάσεις χορηγιών, διαφημίσεων και ασφαλίσεων, την εξουσία παροχής σύμφωνης γνώμης επί των υποβαλλομένων αιτήσεων χορηγήσεως άδειας για τη διοργάνωση τέτοιων αγώνων, χωρίς η εξουσία αυτή να υπόκειται σε περιορισμούς, δεσμεύσεις και έλεγχο.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κεφαλίδου, σας παρακαλώ ολοκληρώστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Υπό το πρίσμα αυτής της δεσμευτικής για την Ελλάδα απόφασης της…

**ΠΡΟΕΔΡΕΥΩΝ (Γεώργιος Βαρεμένος):** Ακριβώς, υπό αυτό το πρίσμα αυτό, ολοκληρώστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Του Δικαστηρίου των Ευρωπαϊκών Κοινοτήτων…

**ΠΡΟΕΔΡΕΥΩΝ (Γεώργιος Βαρεμένος):** Ξεκινήσατε με την εξωτερική πολιτική και είναι φυσικό να ασχοληθείτε με τα άρθρα όταν τελειώνει ο χρόνος.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Πρόεδρε, λογοκρίνετε την ομιλία μου;

**ΠΡΟΕΔΡΕΥΩΝ (Γεώργιος Βαρεμένος):** Όχι, καθόλου δεν λογοκρίνω.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ.

Πόσο σώφρον είναι να νομοθετούμε κόντρα σε αποφάσεις του Δικαστηρίου των Ευρωπαϊκών Κοινοτήτων; Η συγκεκριμένη διάταξη πρέπει να αποσυρθεί άμεσα και να μην ξεφτιλιζόμαστε ως χώρα με την πρόχειρη νομοθέτησή μας. Μετά, δε, και τη βροχή τροπολογιών, δεν θα αναφερθώ σε αυτήν του υγείας, διότι αυτή είναι απαράδεκτη έτσι κι αλλιώς.

Βλέπω, όμως, τον Υφυπουργό Πολιτισμού. Πριν δύο ημέρες δεν ήμασταν εδώ, κύριε Υφυπουργέ; Και τώρα βλέπουμε ότι νομοθετείτε -γιατί με άλλον τρόπο δεν ξέρετε φαίνεται- θέματα που αφορούν το Υπουργείο Πολιτισμού, αφορούν το θέμα της χορηγίας πολιτιστικής πρωτεύουσας της Ευρώπης και αναφέρεστε στην Ελευσίνα.

Εγώ ξέρετε τι σας προτείνω; Επειδή ο κ. Πολάκης πραγματικά θεωρεί πως ό,τι νομοθετεί αυτή η Κυβέρνηση είναι ιστορικής σημασίας, συνεχίστε έτσι, συνεχίστε να νομοθετείτε μόνο μέσω τροπολογιών. Έτσι κι αλλιώς έχετε καταλύσει κάθε έννοια κοινοβουλευτισμού, κάθε έννοια ορθής νομοθέτησης. Συνεχίστε έτσι, γιατί εκτός του ότι μας διαλύετε ό,τι έχουμε μέχρι σήμερα ως ήθος κοινοβουλευτικό, αυτά είναι ψιλά γράμματα για εσάς και επομένως, κλείνω λέγοντας ότι…

**ΠΡΟΕΔΡΕΥΩΝ (Γεώργιος Βαρεμένος):** Μάλιστα, μεταξύ των άλλων διαλύουμε και την έννοια του χρόνου εμείς εδώ, από το Προεδρείο. Αυτό κάνουμε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Έχουμε πάρει παράταση. Έχουν μιλήσει είκοσι επτά λεπτά...

**ΠΡΟΕΔΡΕΥΩΝ (Γεώργιος Βαρεμένος):** Από πού την έχετε πάρει την παράταση;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν θα μιλήσω ξανά, κύριε Πρόεδρε. Έχετε συμπτύξει τη διαδικασία, αν δεν κάνω λάθος. Έχουμε και δευτερολογία, έτσι δεν είναι;

**ΠΡΟΕΔΡΕΥΩΝ (Γεώργιος Βαρεμένος):** Τι σημαίνει αυτό;

(Θόρυβος στην Αίθουσα)

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Διαλύετε τη διαδικασία. Θα πω αυτά που έχω να πω. Θεωρούμε ότι…

**ΘΕΟΔΩΡΑ ΜΠΑΚΟΓΙΑΝΝΗ:** … (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, εσείς το λέτε αυτό, αντί να βοηθήσετε λίγο;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν βοηθάτε εσείς, κύριε Πρόεδρε.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, δεν βοηθάτε με τον τρόπο που την διακόπτετε.

**ΠΡΟΕΔΡΕΥΩΝ (Γεώργιος Βαρεμένος):** Δεν βοηθάμε; Δώσαμε δέκα λεπτά παραπάνω!

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Επιτρέψτε μου να σας πω πώς τοποθετούμαστε στο νομοσχέδιο. Θεωρούμε ότι το νομοσχέδιό σας…

(Θόρυβος στην Αίθουσα)

Μου επιτρέπετε, κύριοι συνάδελφοι; Ξέρω ότι δεν θέλετε να ακούσετε, κύριοι συνάδελφοι. Είστε έτοιμοι να τα ψηφίσετε όλα. Αμάσητα, αδούλευτα, αρκεί να έχουν σφραγίδα ΣΥΡΙΖΑ!

Θεωρούμε ότι με το νομοσχέδιό σας, λοιπόν, θίγεται κατά κόρον ο ερασιτεχνικός αθλητισμός και βάλλονται οι αθλητικοί σύλλογοι. Ο αθλητικός νόμος που φέρατε δεν μας βρίσκει σύμφωνους. Καταψηφίζουμε επί της αρχής, εκτιμώντας ότι θα δημιουργήσει περισσότερα προβλήματα απ’ ότι θα λύσει.

Ευχαριστώ πολύ.

Η ανοχή σας στον διάλογο είναι εξαιρετικό δείγμα! Συνεχίστε έτσι! Ευχαριστώ πάρα πολύ!

**ΠΡΟΕΔΡΕΥΩΝ (Γεώργιος Βαρεμένος):** Μάλιστα, ο Υφυπουργός Πολιτισμού κ. Στρατής έχει τον λόγο για να παρουσιάσει την τροπολογία.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κατ’ αρχάς θα παρουσιάσω τις τρεις τροπολογίες που κατέθεσε το Υπουργείο Πολιτισμού σήμερα. Θα ήθελα να πω, απαντώντας στην κ. Κεφαλίδου, ότι και εγώ δεν θα ήθελα αυτές οι τροπολογίες να έρθουν σήμερα. Δεν ήταν έτοιμες την προηγούμενη εβδομάδα που ήταν το νομοσχέδιο, εντούτοις ωρίμασαν μέσα στην εβδομάδα και σε ένα νομοσχέδιο του Υπουργείου Πολιτισμού επιλέξαμε τρεις συγκεκριμένες ρυθμίσεις, να τις δείτε ποιες είναι για να καταλάβετε ότι μάλλον δεν θα πρέπει να γίνεται όλη αυτή η συζήτηση.

Αναφέρομαι στην τροπολογία με γενικό αριθμό 2025 και ειδικό 51 που κατατέθηκε σήμερα. Η πρώτη ρύθμιση αφορά την Πολιτιστική Πρωτεύουσα της Ευρώπης, δηλαδή τους φορείς που συστήνουν οι δήμοι για να διεκδικήσουν και στη συνέχεια να φιλοξενήσουν τον θεσμό της Πολιτιστικής Πρωτεύουσας της Ευρώπης. Προφανώς στο συγκεκριμένο πρακτικό παράδειγμα εδώ ως Πολιτιστική Πρωτεύουσα της Ευρώπης 2021 είναι η Ελευσίνα.

Αυτοί οι φορείς, αυτά τα νομικά πρόσωπα προστίθενται στους φορείς που δέχονται πολιτιστική χορηγία. Και τι σημαίνει αυτό; Ότι οι χορηγοί τους έχουν τα φορολογικά ωφελήματα που έχουν οι χορηγοί της πολιτιστικής χορηγίας άλλων δράσεων. Τόσο απλό είναι και γίνεται στο πλαίσιο της ενίσχυσης της προσπάθειας που γίνεται να προχωρήσει πολύ δυναμικά το έργο της Πολιτιστικής Πρωτεύουσας της Ευρώπης.

Η δεύτερη ρύθμιση αφορά τις προσφυγικές κατοικίες της λεωφόρου Αλεξάνδρας. Πρόσφατα εγκρίναμε στο Κεντρικό Συμβούλιο Νεωτέρων Μνημείων τη μελέτη αποκατάστασής τους. Είμαστε έτοιμοι να προχωρήσουμε στην αποκατάσταση και στην επαναπόδοση στις χρήσεις που προβλέπονται του συγκροτήματος αυτού.

Υπάρχει ένα πρόβλημα. Υπάρχει ένας κατακερματισμός στην ιδιοκτησία που δεν επιτρέπει την κατάθεση του αιτήματος για την οικοδομική άδεια. Αυτό δε που μπορεί να γίνει είναι μόνο ένα, αυτό που εγκρίθηκε από το Κεντρικό Συμβούλιο Νεωτέρων Μνημείων. Δεν μπορεί να γίνει τίποτα άλλο εκεί. Επομένως, με τη συγκεκριμένη τροπολογία, εφόσον το 66% των συνιδιοκτητών των προσφυγικών κατοικιών της Αλεξάνδρας συμφωνήσουν, θα κατατεθεί εξ ονόματος του συνόλου η οικοδομική άδεια, προκειμένου να προχωρήσει η αποκατάσταση του μνημείου.

Προφανώς, πίσω απ’ αυτή τη διάταξη υπάρχει η μεγάλη συμμετοχή της Περιφέρειας Αττικής, η οποία προτίθεται να προχωρήσει το έργο. Άρα, αυτή η ρύθμιση ξεκλειδώνει το να προχωρήσει η αποκατάσταση των προσφυγικών στην Αλεξάνδρας

Η τρίτη ρύθμιση αφορά το Κέντρο Κινηματογράφου και ουσιαστικά προσθέτει στα χρηματοδοτικά εργαλεία που έχει το Πρόγραμμα Δημοσίων Επενδύσεων. Να πούμε ότι ήδη για τον κινηματογράφο η Κυβέρνηση έχει μεριμνήσει για διάφορα κίνητρα προσέλκυσης κινηματογραφικών επενδύσεων από το εξωτερικό, κυρίως με τα συστήματα tax και cash rebate, που είναι αυτοματοποιημένα.

Σε όλες τις χώρες της Ευρώπης υπάρχουν τα κέντρα κινηματογράφου που με ειδικές χρηματοδοτήσεις υπό συγκεκριμένο πλαίσιο, επιλεκτικές, όπως λέμε, χρηματοδοτούν την εκάστοτε εγχώρια κινηματογραφική παραγωγή.

**ΘΕΟΔΩΡΑ ΜΠΑΚΟΓΙΑΝΝΗ:** Πάντοτε χρηματοδοτούσαμε το Κέντρο Κινηματογράφου.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Όχι βάσει Προγράμματος Δημοσίων Επενδύσεων.

**ΘΕΟΔΩΡΑ ΜΠΑΚΟΓΙΑΝΝΗ:** Γιατί χρειάζεστε το Πρόγραμμα Δημοσίων Επενδύσεων; Έχετε τόσα χρηματοδοτικά εργαλεία για το Κέντρο Κινηματογράφου.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Προφανώς θέλουμε να αξιοποιήσουμε και αυτό το χρηματοδοτικό εργαλείο.

Εμείς θεωρούμε ότι ο κινηματογράφος αποτελεί σημαντικό τομέα της πολιτιστικής οικονομίας. Οι επενδύσεις στην κινηματογραφική παραγωγή έχουν πολύ μεγάλο πολλαπλασιαστή και αυτό το έχουν δείξει μελέτες και του ΕΟΒΕ από το 2014 και επομένως είναι ένα πραγματικό χρηματοδοτικό εργαλείο, το οποίο θα φέρει θέσεις εργασίας και ανάπτυξη στη χώρα. Αυτή είναι η ρύθμιση. Μπορείτε να τοποθετηθείτε για το αν συμφωνείτε ή διαφωνείτε.

Θα ήθελα να αναφερθώ και στο ζήτημα του Πειραιά, το οποίο ετέθη ως σημαντικό ζήτημα. Η κ. Κεφαλίδου μόλις βγήκε από την Αίθουσα, αλλά επειδή παρ’ όλα αυτά το ζήτημα ετέθη, το Υπουργείο πρέπει να δώσει μία απάντηση.

Πολύ σύντομα να πω ότι σε απόφαση της Επιτροπής Σχεδιασμού Ανάπτυξης Λιμένων μπήκε όρος ότι για να προχωρήσει το masterplan της επένδυσης του ΟΛΠ, πρέπει αυτό το masterplan να εξεταστεί από τα κεντρικά συμβούλια του Υπουργείου Πολιτισμού. Να σχολιάσουμε εδώ ότι η απόφαση της Επιτροπής Σχεδιασμού Ανάπτυξης Λιμένων, της ΕΣΑΛ, έχει υιοθετήσει αντίρρηση φορέων της περιοχής για διάφορα επενδυτικά πρότζεκτ που υπάρχουν μέσα. Για φανταστείτε το Υπουργείο Πολιτισμού να ενέκρινε το mall που κανείς δεν θέλει να γίνει. Προφανώς δεν πρόκειται να γίνει αυτό. Άρα, δεν μπορούμε αυτές τις αποφάσεις επιλεκτικά να τις χρησιμοποιούμε, αλά καρτ, μία έτσι και μία αλλιώς.

Το masterplan αποτελεί χωρική ρύθμιση και βάσει του αρχαιολογικού νόμου, για να εγκριθεί νομίμως και να στέκει στη συνέχεια, πρέπει να έχει προηγηθεί από τον αρχαιολογικό νόμο 3028/2002 η εξέταση, η οριοθέτηση περιοχών που υπάρχουν με αρχαιότητες.

Αρχαιότητες υπάρχουν στην περιοχή όπου αναπτύσσεται το masterplan του ΟΛΠ και στη Σαλαμίνα, όπου, όμως, είναι οριοθετημένες οι περιοχές αυτές ως αρχαιολογικοί χώροι από το παρελθόν. Στην περιοχή του Πειραιά δεν έχει γίνει οριοθέτηση του αρχαιολογικού χώρου, πέρα από κάποιες πολύ παλιές κηρύξεις που δεν καλύπτουν το σύνολο των αρχαιοτήτων.

Με βάση αυτά, το Υπουργείο Πολιτισμού έβαλε την ίδια μέρα να εξεταστούν το masterplan και η κήρυξη, ένα μοντέλο το οποίο έχει εφαρμοστεί πέρυσι, το 2017, αν θυμάστε για το Ελληνικό και βρέθηκε η βέλτιστη λύση, παρά όλο τον αχρείαστο θόρυβο που είχε υπάρξει όλη εκείνη την περίοδο .

Να πούμε, να ξεκαθαρίσουμε ότι αυτή η πρόταση για κήρυξη-οριοθέτηση δεν περιλαμβάνει ζώνες προστασίας, δεν θα φέρει κανένα περιορισμό στη δόμηση. Είναι η οριοθέτηση θεσμικά μιας περιοχής που έχει αρχαιότητες και ξέρουμε ότι έχει αρχαιότητες. Την έκταση αυτής της περιοχής θα την εξετάσει και θα την εγκρίνει τελικά το Κεντρικό Αρχαιολογικό Συμβούλιο.

Να πούμε ότι στο Ελληνικό είχαμε ακριβώς την ίδια περίπτωση. Ένα μέρος της επένδυσης, αλλά και ένα μέρος του αστικού ιστού περιλήφθηκαν στην κήρυξη που έγινε. Ενάμιση χρόνο μετά απ’ αυτή την κήρυξη δεν έχει υπάρξει κανένα πρόβλημα ούτε στην πόλη ούτε στην επένδυση.

Εάν το ΚΙΝΑΛ εννοεί την κριτική που έκανε, πρέπει να φέρει μια τροποποίηση του αρχαιολογικού νόμου εδώ στη Βουλή, που να λέει ότι όταν εγκριθούν χωρικά σχέδια επενδύσεων, δεν πρέπει να εξετάζεται η οριοθέτηση αρχαιολογικών χώρων. Δεν μπορεί να υπάρχει ένας νόμος και να κάνουμε ότι δεν τον βλέπουμε. Υπάρχει και δεν τον φέραμε εμείς αυτόν τον νόμο. Αυτός ο νόμος υπάρχει από το 2002.

Εάν, λοιπόν, θεωρούμε ότι αυτός ο νόμος εμποδίζει τις επενδύσεις και την ανάπτυξη, να έλθει εδώ τροπολογία από την Αντιπολίτευση, να τη συζητήσουμε, ο καθένας να καταθέσει τις απόψεις του και να καταργηθεί η υποχρέωση εξέτασης οριοθέτησης περιοχών αρχαιολογικού ενδιαφέροντος πριν να εγκριθούν χωρικές ρυθμίσεις επενδύσεων. Απλά είναι τα πράγματα.

Για πολλοστή φορά θα υπενθυμίσουμε ότι οι κηρυγμένοι αρχαιολογικοί χώροι υπάρχουν σε πολλά αστικά κέντρα σε ολόκληρη τη χώρα, με κορυφαίο παράδειγμα την Αθήνα. Την ίδια στιγμή λέμε ότι η κήρυξη αρχαιολογικού χώρου στην Αθήνα, που υπάρχει, δεν επιφέρει περιορισμούς στη δόμηση και στα ύψη και λέμε ότι δεν φθάνει η κήρυξη αρχαιολογικού χώρου στην περιοχή νοτίως της Ακρόπολης και πρέπει να έχουμε επιπλέον περιορισμούς, να μειώσουμε τη δόμηση και τα ύψη. Την ίδια στιγμή δεν μπορούμε να λέμε ότι η κήρυξη αποτελεί πρόβλημα για την επένδυση.

Θα ήθελα κλείνοντας να πω το εξής. Συμφωνούμε προφανώς όλοι ότι η προστασία και ανάδειξη της πολιτιστικής κληρονομιάς μόνο προστιθέμενη αξία έχουν να φέρουν και στην επένδυση και στην πόλη και προτείνω να ενώσουμε όλες μας τις δυνάμεις να προχωρήσει το πρόγραμμα της πολιτιστικής ακτής Πειραιά, που αυτό είναι το πραγματικό διακύβευμα σε αυτή την ιστορία.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα επτά μαθήτριες και μαθητές και τέσσερις συνοδοί εκπαιδευτικοί από το Γυμνάσιο Περάματος Ιωαννίνων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο εισηγητής της Χρυσής Αυγής κ. Γρέγος.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε. Εγώ θα προσπαθήσω να είμαι μέσα στον χρόνο μου.

Βέβαια, και σε αυτό το νομοσχέδιο φέρατε ένα σωρό τροπολογίες. Ακούσαμε ήδη τρεις ή τέσσερις Υπουργούς να μιλούν για τροπολογίες οι οποίες αφορούν αναλυτικές περιοδικές δηλώσεις, τις λεγόμενες ΑΠΔ, μέχρι βιβλιάρια και θέματα υγείας.

Πραγματικά, κύριε Πρόεδρε, ξεκινάμε να συζητάμε ένα πολύ σημαντικό νομοσχέδιο του Υπουργείου Αθλητισμού, αλλά πριν το τέλος της συνεδρίασης καταλήγουμε να συζητάμε μόνο για τις τροπολογίες και φυσικά εκφεύγουμε από το θέμα από το οποίο ξεκινήσαμε. Και βέβαια, αυτό πρέπει να σταματήσει.

Δεν καταλαβαίνω, όμως, αφού έχετε πει ξεκάθαρα σε κάθε τόνο ότι οι εκλογές θα γίνουν τον Οκτώβριο, γιατί φέρνετε τόσες τροπολογίες και τόσα νομοσχέδια με αυτόν τον καταιγιστικό ρυθμό. Εκτός αν λέτε ψέματα και σε αυτό, αλλά εμείς δεν σας αμφισβητούμε, ξέρουμε πως ό,τι λέτε είναι αλήθεια.

Θα ξεκινήσω με ένα θέμα που άπτεται του Υπουργείου Πολιτισμού και Αθλητισμού. Σε δημοπρασία, λοιπόν, ο όρκος του Κολοκοτρώνη και της Πελοποννησιακής Γερουσίας. Είναι δημοσίευμα από εφημερίδα. Ο όρκος του Θεόδωρου Κολοκοτρώνη και των μελών της Πελοποννησιακής Γερουσίας να ενεργήσουν από κοινού για τη σωτηρία της πατρίδας και να αφήσουν κατά μέρος τα προσωπικά συμφέροντά τους, αποτυπωμένος σε έγγραφο με τις υπογραφές τους στις 16 Οκτωβρίου του 1822.

Δεύτερον, ένα λεύκωμα με είκοσι έξι πρωτότυπες φωτογραφίες του σημαντικότερου φωτογράφου των πρώτων Ολυμπιακών Αγώνων, Άλμπερτ Μάγιερ, ένα από τα εννέα σωζόμενα λευκώματα που πρόσφερε ως δώρο σε προσωπικότητες και ο Μεγάλος Χάρτης της Ευρώπης που σχεδίασε ο Άνθιμος Γαζής στη Βιέννη το 1801, του οποίου δεν είναι γνωστό παρά μόνο άλλο ένα αντίτυπο. Αν συμβαίνει αυτό, είναι ντροπή και αίσχος και όλα αυτά μόνο για λίγες χιλιάδες ευρώ.

Έχουμε ακόμη ένα αθλητικό νομοσχέδιο ανάμεσα σε τόσα άλλα που έχουν ψηφιστεί από την ελληνική Βουλή, ακόμα ένα νομοσχέδιο που το περιμέναμε αρκετό καιρό, πολύ πιο πλήρες και πολύ πιο εμπεριστατωμένο, ένα νομοσχέδιο που θα έδινε λύσεις στα τεράστια προβλήματα του αθλητισμού.

Η απορία που υπάρχει σε όλα αυτά είναι η εξής: Λύνονται τα ζητήματα του ελληνικού αθλητισμού; Καταπολεμάται η διαφθορά που ταλανίζει τον ελληνικό αθλητισμό και ειδικότερα το ποδόσφαιρο; Καταπολεμάται η αθλητική βία, η βία στα γήπεδα, η βία μεταξύ οπαδών και η βία που στρέφεται κατά αθλητικών παραγόντων;

Στο παρόν σχέδιο νόμου, κατά την άποψή μας, επαναλαμβάνονται τα ήδη υπάρχοντα κακώς κείμενα και τα οποία δεν διορθώνονται. Κάποια άρθρα μπορεί να κινούνται προς μία σωστή κατεύθυνση, δεν είναι όμως αρκετά για να δώσουν ουσιαστικές λύσεις σε χρόνια προβλήματα και παθογένειες του ελληνικού αθλητισμού.

Στο προτεινόμενο σχέδιο νόμου, ανάμεσα σε άλλα, συνιστάται η Επιτροπή Επαγγελματικού Αθλητισμού με ευρείες εξουσίες διαχειριστικού και οικονομικού ελέγχου, καθώς και επιβολής κυρώσεων.

Η επιτροπή αυτή αντικαθιστά την υφιστάμενη επιτροπή του άρθρου 77 του ν.2725/1999. Ακόμη μία επιτροπή, λοιπόν, στις τόσες άλλες που λειτούργησαν και λειτουργούν.

Το ερώτημα είναι τι διαφορετικό καλείται να επιτελέσει αυτή η επιτροπή; Μία ακόμη δομή με μέλη που στην ουσία διορίζει και προτείνει ο εκάστοτε Υπουργός, μία επιτροπή που όλα στη λειτουργία της τα καθορίζει ο εκάστοτε Υπουργός, με πόρους, απολαβές, κονδύλια, αναθέσεις έργων σε επιστημονικούς ή μη συνεργάτες, μία ακόμη δομή για να μπορέσουν να βολευτούν οι «ημέτεροι» του ΣΥΡΙΖΑ.

Η Επιτροπή Επαγγελματικού Αθλητισμού καθίσταται στην ουσία παντοδύναμη, αφού μπορεί να κάνει τα πάντα. Τα προβλήματα, όμως, συνεχίζονται. Προβλήματα, όπως η βία στα γήπεδα, η διαφθορά, η διαπλοκή, η αδιαφάνεια, η υποβάθμιση ερασιτεχνικών σωματείων, ελλιπείς ή επικίνδυνες αθλητικές εγκαταστάσεις, παράνομος στοιχηματισμός και πολλά άλλα.

Όσον αφορά αυτό που θεωρούμε κορυφαίο, είναι αυτό που αφορά τη βία στα γήπεδα. Είπαμε και στην επιτροπή ότι ναι μεν το φαινόμενο δεν είναι καινούργιο, αλλά στο πλαίσιο της γενικότερης ανομίας που επικρατεί στη χώρα το φαινόμενο τείνει να πάρει ανεξέλεγκτες διαστάσεις και κατά διαστήματα αναζητούμε τα αίτια, τους ενόχους, τις αφορμές, που δημιουργούν τέτοιες καταστάσεις με απρόβλεπτες συνέπειες, απολύτως καταδικαστέες.

Ανέφερα και στην επιτροπή ότι είναι άλλο οι λέσχες φίλων ομάδων και άλλο οι οργανωμένοι ταραχοποιοί που δημιουργούν αυτές τις καταστάσεις. Δεν πρέπει να τα συγχέουμε αυτά και να «τσουβαλιάζουμε» φιλάθλους με κάποια συγκεκριμένα ταραχοποιά στοιχεία.

Πέραν των μέτρων πρόληψης και καταστολής, για το συγκεκριμένο θέμα θα πρέπει να ληφθεί μέριμνα στον τομέα της παιδείας, εκεί όπου γαλουχούνται οι νέοι άνθρωποι ως φίλαθλοι, ως αθλητές επαγγελματίες ή ερασιτέχνες και φυσικά θα πρέπει να επιστήσουμε την προσοχή και στον ρόλο των γονέων, στη δική τους συμπεριφορά σε ορισμένες περιπτώσεις, οι οποίες δεν βοηθούν σε κάτι τέτοιο.

Θέλω να κάνω και μία ερώτηση. Τι γίνεται επιτέλους με αυτό το σύστημα VAR που περιμένουμε να εγκατασταθεί στα ελληνικά γήπεδα;

Είναι τραγική η διαφορά στα συγκεκριμένα θέματα μεταξύ Ελλάδας και Ευρώπης. Η εικόνα γεμάτων γηπέδων στις ευρωπαϊκές χώρες, όπου πηγαίνει ο καθένας με την οικογένειά του, είναι ενδεικτική.

Δοθείσης της ευκαιρίας, να δώσουμε πολλά συγχαρητήρια για τις σημαντικές πρόσφατες διακρίσεις Ελλήνων και Ελληνίδων αθλητών και αθλητριών στους προπονητές, στους βοηθούς και στο οικογενειακό περιβάλλον. Είναι, ευτυχώς, πολλές οι φορές που ο αθλητισμός μάς έκανε υπερήφανους, αλλά δεν θα πρέπει οι διαφόρου είδους πολιτικάντηδες να σπεύδουν να κλέψουν κάτι από τη λάμψη των μεταλλίων μόνο στις επιτυχίες, τη στιγμή που πολλοί αθλητικοί χώροι είναι πραγματικά σε τραγική κατάσταση.

Θα αναφερθώ σε συγκεκριμένα άρθρα του νομοσχεδίου, όσο προλαβαίνω. Ξεκινώ από το άρθρο 2 σχετικά με την έδρα της Επιτροπής Επαγγελματικού Αθλητισμού. Θα προτιμούσαμε να είναι κάπου στη Μακεδονία ή στη Θράκη και όχι στην Περιφέρεια Αττικής, για ευνόητους λόγους.

Στο άρθρο 20 γίνεται αναφορά σε εκδηλώσεις ή δηλώσεις εθνικιστικού περιεχομένου. Όπως είπα και στην επιτροπή, να ξέρετε πως ό,τι κι αν κάνετε, ό,τι και να πείτε, κάποια πανό που κοσμούν πολλά ελληνικά γήπεδα και γράφουν με τεράστια γράμματα ότι η «Μακεδονία είναι μία και είναι ελληνική» εκφράζουν και εμάς και τον ελληνικό λαό και σίγουρα, όπως σας είπα, δεν μπορείτε να κάνετε χιλιάδες προληπτικές προσαγωγές αντιφρονούντων, ούτε φυσικά να τιμωρήσετε κάποια ΠΑΕ ή ΚΑΕ εξαιτίας αυτού. Βέβαια, σε περιπτώσεις που αναγράφουν κάποια συνθήματα με ξεκάθαρη προτροπή σε βία, όπως έχουμε δει από τα δικά σας παιδιά, εκεί θα υπάρχει και σχετική κάλυψη.

Είναι δύσκολο, φυσικά, εσείς της Κυβέρνησης να παραστείτε σε κάποιες αθλητικές εκδηλώσεις για ευνόητους λόγους, αλλά θα πρέπει και οφείλετε να γνωρίζετε τι συμβαίνει σε αυτές τις εκδηλώσεις.

Σχετικά με το άρθρο 35, επιχειρείτε να νομιμοποιήσετε με τον γνωστό πονηρό σας τρόπο χιλιάδες λαθρομετανάστες, όπως επιτάσσει η ιδεοληψία σας. Φανταστείτε, δηλαδή, έναν Αιθίοπα –αυτοί τρέχουν και πολύ- να τρέχει σ’ έναν αγώνα, χωρίς να είναι εγγεγραμμένος σε κάποιο σύλλογο ή σωματείο, χωρίς να έχει τα απαραίτητα χαρτιά, να τερματίζει πρώτος και να τον ανακηρύσσουμε και πανελληνιονίκη.

Αντιθέτως, θα έπρεπε να υπάρχει ειδική μέριμνα και φροντίδα για τα παιδιά-αθλητές που προέρχονται από πολύτεκνες και τρίτεκνες οικογένειες.

Μόλις χθες από το Βήμα της Βουλής ο εκτελών χρέη Πρωθυπουργού μίλησε για ένταξη των μεταναστών στην ελληνική κοινωνία, προκειμένου να λυθεί το δημογραφικό πρόβλημα. Εδώ, φυσικά, τα σχόλια είναι περιττά.

Πολλά από τα άρθρα του νομοσχεδίου είναι θολά, έχουν ασάφειες και ελλείψεις και πάρα πολλές αδικίες, ενώ κυριαρχεί ο κρατισμός και ο έλεγχος από τον αρμόδιο Υπουργό.

Στο άρθρο 4 ψηφίζουμε «κατά», καθώς τα μέλη της επιτροπής διορίζονται ουσιαστικά από τον αρμόδιο Υπουργό και δίνεται η δυνατότητα ένα μέλος του διοικητικού συμβουλίου να διοριστεί μέχρι και για δύο θητείες, ήτοι οκτώ ολόκληρα χρόνια.

Στο άρθρο 5 που αφορά τα κωλύματα και ασυμβίβαστα των μελών του διοικητικού συμβουλίου τασσόμαστε «κατά», καθώς μπορεί να είναι μεν διευρυμένα, όμως, θα έπρεπε να αποκλείονται εντελώς πρόσωπα που διαθέτουν ποσοστό μετοχών σε οποιαδήποτε εταιρεία που συνδιαλέγεται με αθλητική ανώνυμη εταιρεία ή άλλο αθλητικό σωματείο.

Στο άρθρο 8 που αφορά τις αποδοχές των μελών του διοικητικού συμβουλίου ψηφίζουμε «κατά», καθότι οι αποδοχές τους καθορίζονται με κοινή υπουργική απόφαση, που σημαίνει ότι οι συναρμόδιοι Υπουργοί μπορούν να πράξουν ό,τι επιθυμούν όσον αφορά το ύψος των αποδοχών των μελών του διοικητικού συμβουλίου, πράγμα που εκ προοιμίου γενικά γεννά ερωτήματα αδιαφάνειας. Το είπαμε και παραπάνω.

Έρχομαι στα άρθρα 25 έως 33. Με το άρθρο 25 δεν ορίζεται τι συμβαίνει στην περίπτωση που δεν μπορούν να συγκεντρωθούν τόσα μέλη από έναν φίλο για πρακτικούς λόγους.

Στο άρθρο 28 θα πρέπει να αποφευχθούν τα φαινόμενα σωματείου-«σφραγίδα» χωρίς δραστηριότητα. Υπάρχουν αρκετά τέτοια.

Θα πρέπει να τονιστεί στο άρθρο 33 η υποκρισία ενός ολόκληρου πολιτικού συστήματος σε σχέση με το στοίχημα και τους παράγοντες που μετέχουν στη διοίκηση αθλητικών σωματείων και ενώσεων.

Στα άρθρα 39 έως 42 ρυθμίζονται θέματα αδειοδότησης αθλητικών εγκαταστάσεων και διεξαγωγής αθλητικών συναντήσεων μέσω ένταξής τους σε κατηγορίες σύμφωνα με το είδος τους, υπαίθριες, κλειστές ή ειδικές εγκαταστάσεις. Το θέμα δεν είναι μόνο η διαδικασία της αδειοδότησης αλλά και ο τακτικός έλεγχος καταλληλότητας των εγκαταστάσεων από επιτροπές της περιφέρειας ή του δήμου που προβλέπονται. Έχουν γίνει και πάρα πολλά ατυχήματα και τα έχουμε καταγγείλει και τα έχουν καταγράψει.

Σχετικά με την Φίλιππο Ένωση της Ελλάδος έχουμε πει ότι είμαστε με την πλευρά των εργαζομένων, αλλά δεν έχουμε καμμία εμπιστοσύνη, γιατί δεν έχετε δώσει και δείγματα στον τρόπο εφαρμογής κάποιων διατάξεων.

Δεν χρειαζόμαστε προφανώς άλλο ένα νομοσχέδιο το οποίο έρχεται να προστεθεί σε σειρά νομοθετημάτων που το πρακτικό τους αποτέλεσμα μέχρι τώρα είναι αμφίβολο. Θέλουμε αθλητισμό για όλους τους Έλληνες. Θέλουμε υποχρεωτική αθλητική παιδεία για την ελληνική νεολαία, με επιλογή ατομικού ή ομαδικού αθλήματος από τις πρώτες τάξεις. Θέλουμε άμεση πρόσβαση σε αξιοπρεπή αθλητικά στάδια για όλους τους Έλληνες, επιδότηση δημοτικών αθλητικών οργανισμών με στόχο την καλλιέργεια αγωνιστικού πνεύματος και φυσικά έμπρακτη στήριξη του πρωταθλητισμού των Ελλήνων αθλητών.

Είχα παραστεί πρόσφατα σε ένα συνέδριο αθλητικών επιστημών, στο οποίο συμμετείχαν κοσμήτορες κι εκπρόσωποι σωματείων και φορέων και στο οποίο εξέφρασαν την αντίθεσή τους στο συγκεκριμένο νομοσχέδιο.

Επί τη ευκαιρία καταθέτω και το ψήφισμα της συγκεκριμένης επιτροπής για τα Πρακτικά.

Καταθέτω, επίσης, για τα Πρακτικά και το ψήφισμα της Ελληνικής Ακαδημίας Φυσικής Αγωγής, που είναι πολύ σημαντικό επίσης και πρέπει να το λάβετε υπ’ όψιν σας.

(Στο σημείο αυτό ο Βουλευτής του Λαϊκού Συνδέσμου - Χρυσή Αυγή κ. Αντώνιος Γρέγος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταψηφίζουμε το νομοσχέδιο κυρίως επειδή δεν μπορούμε να νομιμοποιήσουμε μία παράνομη Κυβέρνηση, μία Κυβέρνηση που δεν έχει καμμία λαϊκή νομιμοποίηση, μία Κυβέρνηση που πρόδωσε τη Μακεδονία μας.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο εισηγητής του ΚΚΕ κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επιτρέψτε μου να ξεκινήσω την τοποθέτηση με την τροπολογία-πρόκληση για τον λαό, μια διάταξη αίσχους που επιβεβαιώνει τον αντιλαϊκό κατήφορο της Κυβέρνησης ΣΥΡΙΖΑ και τη βρώμικη δουλειά που αναλαμβάνει για λογαριασμό των επιχειρηματικών ομίλων. Αναφέρομαι στην τροπολογία του Υπουργείου Οικονομικών που προβλέπει μείωση σε 10% από 15% του φορολογικού συντελεστή στα μερίσματα των βιομηχάνων, των μεγαλεμπόρων και των εφοπλιστών, δηλαδή στα κέρδη τους.

Την ίδια στιγμή η Κυβέρνηση έχει προσυμφωνήσει το παραπέρα τσεκούρωμα του αφορολογήτου από τα 8.600 ευρώ στα 5.600 ευρώ, που λεηλατεί το λαϊκό εισόδημα, διατηρώντας τη φορολογία στους μισθωτούς στο 22% από το πρώτο ευρώ, αναγκάζοντας ακόμα και τον άνεργο να πληρώσει 22% φόρο για το πενιχρό επίδομα που του δίνετε.

Να, λοιπόν, πώς υλοποιείται η δίκαιη ανάπτυξη για το κεφάλαιο που υπηρετεί η Κυβέρνηση ΣΥΡΙΖΑ, όπως και οι προηγούμενες της Νέας Δημοκρατίας και του ΠΑΣΟΚ.

Βέβαια, θα υπάρξει και συνέχεια με νέα φορολογικά κίνητρα για τους επιχειρηματικούς ομίλους. Άλλωστε, ο ίδιος ο κ. Πιτσιόρλας το ανακοίνωσε την προηγούμενη βδομάδα ότι έρχονται στη Βουλή τέτοιου είδους μέτρα εντός διμήνου.

Αυτή είναι η ταξική απάνθρωπη πολιτική του ΣΥΡΙΖΑ. Αυτή είναι η δίκαιη ανάπτυξη για την ολιγαρχία του πλούτου. Αυτό είναι το σκάνδαλο των σκανδάλων!

Και να θέλετε να κρυφτείτε, η χαρά δεν σας αφήνει!

Είναι πρόκληση –πραγματικά, πρόκληση!- οι εφοπλιστές, αν και απολαμβάνουν πλειάδα προνομίων και φοροαπαλλαγών και με συνταγματική πρόβλεψη, να επιβαρυνθούν με 10% επί των εισαγόμενων μερισμάτων των μελών της Ένωσης Ελλήνων Εφοπλιστών, όταν ο εργαζόμενος φορολογείται με 22% και το κεφάλαιο, οι επιχειρηματικοί όμιλοι, οι βιομήχανοι δηλαδή, οι εφοπλιστές, όλοι αυτοί καταβάλλουν μόλις το 6% των συνολικών φορολογικών εσόδων του κρατικού προϋπολογισμού.

Το ποσό των 75 εκατομμυρίων ευρώ ως εθελοντική προσφορά στην οικονομία, όπως λένε -λες και κάνουν χάρη!- φαντάζει σαν κάτι λιγότερο από ψίχουλα, όταν οι εφοπλιστές καρπώνονται επιδοτήσεις, αφορολόγητο πετρέλαιο και τζάμπα εκμετάλλευση των υποδομών, όταν η Κυβέρνηση ΣΥΡΙΖΑ τούς κάνει δώρο την επέκταση στις εσωτερικές θαλάσσιες μεταφορές, τη μαύρη εργασία χωρίς συλλογικές συμβάσεις εργασίας, κοινωνική ασφάλιση και συνδικαλιστική εκπροσώπηση.

Μάλιστα, στην έκθεση του Γενικού Λογιστηρίου του Κράτους αναφέρεται ότι επέρχεται επί του κρατικού προϋπολογισμού ετήσια μείωση εσόδων από αυτή τη ρύθμιση από το έτος 2020 και εφεξής ύψους 45 εκατομμυρίων ευρώ περίπου. Η ανωτέρω μείωση –αναφέρει- θα αναπληρωθεί από άλλες πηγές εσόδων του κρατικού προϋπολογισμού. Δηλαδή, με άλλα λόγια, ο λαός θα κληθεί να πληρώσει και αυτόν τον λογαριασμό στο όνομα της διαμόρφωσης του φιλοεπενδυτικού περιβάλλοντος, της καπιταλιστικής ανάπτυξης, που προϋποθέτει θυσίες για την εργατική τάξη χωρίς τέλος.

Βέβαια αργά ή γρήγορα θα πάρετε το μάθημα -δεν υπάρχει περίπτωση- που σας αξίζει από τους εργαζόμενους και τους ανέργους.

Και μόνο το γεγονός ότι θα συμπεριληφθεί αυτή η κατάπτυστη τροπολογία ως διάταξη, ως άρθρο στο νομοσχέδιο που κουβεντιάζουμε αποτελεί για εμάς έναν σημαντικό λόγο για να καταψηφίσουμε επί της αρχής το σχέδιο νόμου.

Τώρα όσον αφορά αυτό καθαυτό το σχέδιο νόμου, το παρόν σχέδιο νόμου για τον επαγγελματικό αθλητισμό, αποτελεί άλλη μια νομοθετική προσπάθεια της Κυβέρνησης του ΣΥΡΙΖΑ -σε συνέχεια των προηγούμενων της Νέας Δημοκρατίας και του ΠΑΣΟΚ- να ρυθμίσει την επιχειρηματική δράση στον χώρο που παράγει και αναπαράγει τη σήψη, τη βία και την ασυδοσία.

Όλες οι κυβερνήσεις συνεχίζουν να αρνούνται την υιοθέτηση των ώριμων και αυτονόητων προτάσεων του ΚΚΕ για τη μεταφορά των ΠΑΕ από το Υπουργείο Πολιτισμού και Αθλητισμού, που είναι σήμερα, στο Υπουργείο Ανάπτυξης, εκεί όπου πρέπει να γίνεται ο έλεγχός τους ως ανώνυμες εταιρείες, να αποδοθούν όλα τα χρέη στο δημόσιο, να μην υπάρχει ειδικό καθεστώς αδειοδότησης και να αποσυρθούν οι ελληνικές ομάδες από το «ΣΤΟΙΧΗΜΑ».

Η υιοθέτηση της πρότασης του ΚΚΕ κατά τη γνώμη μας αποτελεί προϋπόθεση για να ασχοληθούμε πραγματικά κάποια στιγμή με τον αθλητισμό στη χώρα μας.

Άρα αυτό το σχέδιο νόμου στην πραγματικότητα δεν συνιστά ένα αθλητικό νομοσχέδιο. Δεν ασχολείται καθόλου με την ανάπτυξη του αθλητισμού στο σχολείο, στη γειτονιά, με τα χρονίζοντα προβλήματα, με το πώς θα αναπτυχθεί κάθε άθλημα, πώς θα μεγαλώσει η συμμετοχή και η πρόσβαση του πληθυσμού και ιδιαίτερα της νεολαίας.

Ενώ το επαγγελματικό ποδόσφαιρο χρηματοδοτείται αδρά με εκατομμύρια ευρώ, στο ερασιτεχνικό ποδόσφαιρο δεν έχει δοθεί ούτε ένα ευρώ ως επιχορήγηση από την πολιτεία εδώ και πάρα πολλά χρόνια. Όταν, όμως, πρόκειται για γήπεδα των επιχειρηματιών αμέσως γίνονται μελέτες, εγκρίνονται με fast track διαδικασίες, ξεπερνιέται η γραφειοκρατία.

Σήμερα αντιπροσωπεία του ΚΚΕ περιόδευσε με τον υποψήφιο περιφερειάρχη Αττικής της Λαϊκής Συσπείρωσης, τον Γιάννη Πρωτούλη, στα πρώην ΤΕΦΑΑ. Διαπιστώθηκε ότι για τους αυριανούς χίλιους διακόσιους φοιτητές που φοιτούν τώρα στη Δάφνη υπάρχουν απαξιωμένες, εγκαταλελειμμένες εγκαταστάσεις και ενώ υπάρχουν μελέτες -τα πάντα όλα- για σύγχρονες εγκαταστάσεις στην Πανεπιστημιούπολη στου Ζωγράφου, χρόνια τώρα και αυτή η Κυβέρνηση και οι προηγούμενες σφυρίζουν κλέφτικα, σαν να μη συμβαίνει τίποτα. Και μιλάμε για το πρώτο επιστημονικό δυναμικό της χώρας στον χώρο του αθλητισμού. Γιατί άραγε;

Στα ερασιτεχνικά σωματεία, τα κύτταρα του αθλητισμού στις τοπικές κοινωνίες, η κατάσταση δεν έχει αλλάξει, δεν είναι αλλιώτικη. Μαραζώνουν χωρίς την απαιτούμενη στήριξη. Η χώρα μας διαθέτει χιλιάδες ερασιτεχνικά σωματεία και εκατομμύρια ανθρώπους που ασχολούνται με αυτά, ποδοσφαιριστές, προπονητές, παράγοντες, διαιτητές, παιδιά ακαδημιών. Το κράτος και διαχρονικά όλες οι κυβερνήσεις -και ετούτη εδώ- απουσιάζουν. Αυτό που τελικά έγινε είναι ο λεγόμενος «ερασιτεχνικός αθλητισμός» να ενσωματωθεί πλήρως στο πρότυπο του εμπορευματοποιημένου αθλητισμού και να υιοθετήσει όλες τις παθογένειες και τα κουσούρια ταυτόχρονα.

Σήμερα, με τις δυσκολίες που υπάρχουν, η συστηματική και καθημερινή αθλητική δραστηριότητα, που αγκαλιάζει χιλιάδες νέους και αποτελεί ασπίδα προστασίας, τόσο σε θέματα υγείας, όπως, για παράδειγμα, το θέμα της παχυσαρκίας, αλλά και από τα επικίνδυνα μονοπάτια των ναρκωτικών, οφείλεται αποκλειστικά στην προσπάθεια των ανθρώπων που είναι σε αυτούς τους χώρους, στα σωματεία.

Όταν, όμως, αυτή η προσπάθεια δεν έχει την κατάλληλη υποστήριξη σε υποδομές, επιστημονικό δυναμικό, γυμναστές, γιατρούς, αλλά και χρηματοδότηση στερεύει, χάνει τη δυναμική της. Πολλά σωματεία, αν δεν σταματήσουν τη λειτουργία τους, στην καλύτερη περίπτωση συγχωνεύονται και συνεχίζουν την αναζήτηση χρημάτων και χορηγών για να βγει η χρονιά όπως όπως, να πληρώσουν διαιτητές, να πληρώσουν τους γραμματείς. Αδυνατούν να καλύψουν βασικές ανάγκες, όπως το αυτονόητο, την ύπαρξη ενός γιατρού στους αγώνες ή τη μεταφορά των αθλητών και πάρα πολλά άλλα. Η όποια χρηματοδότηση από χορηγούς δεν μπορεί σε καμμία περίπτωση να διασφαλίσει ούτε να καλύψει σε διάρκεια, ποιότητα και ποσότητα όλες τις λειτουργικές ανάγκες ενός σωματείου σε επίπεδο γειτονιάς.

Το σχέδιο νόμου δεν ασχολείται με αυτά τα ζητήματα. Δεν εισάγει τρόπους ώστε να ενθαρρυνθεί η συμμετοχή. Εισάγει τον έλεγχο–μπαμπούλα με τη δαμόκλειο σπάθη της εφορίας, το κυνήγι με τους ΑΦΜ, με τη φορολογική ενημερότητα. Σας το είπαν ακόμη και οι άνθρωποι του αθλητισμού στην ακρόαση των φορέων, με τους οποίους συνεργάζεστε και καλά κάνετε, δεν είμαστε αντίθετοι σε αυτό: Το κριτήριο του κέρδους. Αυτό αναζωπυρώνει κάθε τόσο τη διαφθορά, τη βία, τον τζόγο, τον στοιχηματισμό, παράνομο και νόμιμο, καθιστώντας τον έλεγχο ατελέσφορο, αλλά και δεν συνιστά ενίσχυση της συμμετοχής των γονέων, των αθλητών στα σωματεία, στη μαζικοποίησή τους και τη συμμετοχή τους στα διοικητικά συμβούλια.

Το πρόβλημα είναι υπαρκτό. Δύο τρεις, δηλαδή, άνθρωποι το πολύ δραστηριοποιούνται στα περισσότερα σωματεία, ειδικά στην επαρχία, οι οποίοι τρέχουν για όλα, αφήνοντας οικογένειες, σπαταλώντας χρόνο και χρήμα. Μπορεί αυτός ο κόσμος όντως να κουβαλάει διάφορες συνήθειες και στρεβλώσεις. Βοηθήστε να ξεπεραστούν.

Μην τους δυσκολεύετε την προσπάθεια. Ενισχύστε τη συμμετοχή ούτως ώστε η γενική συνέλευση να ελέγχει πραγματικά το διοικητικό συμβούλιο και το σωματείο.

Σε σχέση με την Επιτροπή Επαγγελματικού Αθλητισμού, η δημιουργία της, που θα χρηματοδοτείται από τα χρήματα του ελληνικού λαού, επιχειρεί να θέσει κανόνες μέσα στους οποίους θα αναπτυχθεί η επιχειρηματική δράση στον χώρο του εμπορευματοποιημένου ή του λεγόμενου επαγγελματικού αθλητισμού. Επιδιώκει να βάλει χαλινάρι στα θηρία που συγκρούονται στον χώρο και να βάλει κανόνες στη μοιρασιά της λείας.

Τα έχουν ζήσει πολλές φορές οι φίλαθλοι και όσοι ασχολούνται κυρίως με το ποδόσφαιρο και το μπάσκετ, ότι επικρατεί ο νόμος του ισχυρού και πάντα ο σκοπός αγιάζει τα μέσα. Είναι στη φύση του συστήματος το μεγάλο ψάρι να τρώει το μικρό και με αυτές τις νομοθετικές παρεμβάσεις που σχεδιάζει το Υπουργείο δίνει ακόμα περισσότερο αέρα στα πανιά των μεγάλων επιχειρηματικών συμφερόντων.

Θα έλεγα μάλιστα ότι το πιο σύντομο ανέκδοτο είναι η δήθεν επιδίωξη της Κυβέρνησης να θεσπίσει κανόνες στο «ΣΤΟΙΧΗΜΑ» και την εμπλοκή των εταιρειών αυτών με τις ΠΑΕ και τις ΚΑΕ. Η αλήθεια, όμως, είναι ότι ανοίγει διάπλατα την πόρτα στις στοιχηματικές εταιρείες να παρέμβουν πιο άμεσα, καθώς επιτρέπει τη συμμετοχή εκπροσώπων ή και μετόχων τους στη μετοχική σύνθεση των ΠΑΕ και ΚΑΕ, όπως και στο διοικητικό συμβούλιο της επιτροπής αθλητισμού, ενώ ο περιορισμός του 15% στους μετόχους τους αποτελεί το απαραίτητο φύλλο συκής για να προχωρήσει η όλη διαδικασία.

Ταυτόχρονα, δίνει το δικαίωμα στην «ΟΠΑΠ Α.Ε.» να είναι και ελεγκτής και ελεγχόμενος στα στοιχήματα των ιπποδρομιών, καθώς θα κατέχει συγκεκριμένη θέση στο διοικητικό συμβούλιο.

Οι διατάξεις που αφορούν τις εγγυητικές επιστολές των ΠΑΕ, των ΚΑΕ των ΤΑΑ για τη συμμετοχή τους στα πρωταθλήματα δεν εξασφαλίζουν σε καμμία περίπτωση τους εργαζόμενους σε αυτές ούτε καν τους αθλητές, καθώς σκόπιμα παραμένει στο σκοτάδι ποιος έχει προτεραιότητα σε περίπτωση χρεών της ΠΑΕ.

Στόχος όλων αυτών των ρυθμίσεων του σχεδίου νόμου είναι να ξεκαθαρίσει το επιχειρηματικό τοπίο από τη «μαρίδα» και να μείνει μεγαλύτερο μερίδιο για τους μεγάλους παίκτες από την πίτα των επιχειρηματικών κερδών. Έχει ξεκινήσει εξάλλου από πέρυσι κουβέντα για αναδιάρθρωση στον χώρο της Σούπερ Λίγκα, με τη μείωση των ομάδων και τη διαχείριση των τηλεοπτικών συμβολαίων των χορηγιών και άλλα.

Άλλη πλευρά του νομοσχεδίου είναι ότι η Κυβέρνηση επιχειρεί τον πιο ασφυκτικό έλεγχο στη λειτουργία των αθλητικών ομοσπονδιών με την καθιέρωση ελέγχου στην οικονομική διαχείριση μέσω επιτροπής ελέγχου, ενώ αυστηροποιεί ακόμα περισσότερο το πλαίσιο για την ίδρυση και λειτουργία του αθλητικού σωματείου, μέσω των διαρκών πιστοποιήσεων.

Χρειάζεται εκσυγχρονισμός; Χρειάζονται αλλαγές; Βεβαίως χρειάζονται και μάλιστα κάποιες είναι και υπερώριμες, όπως σε σχέση με τις αρχαιρεσίες και τις γενικές συνελεύσεις των αθλητικών ομοσπονδιών, που ναι μεν έχουν καθυστερήσει δεκαετίες, όπως για παράδειγμα η απλή αναλογική που χρόνια συζητάμε ή η κατάργηση της εκπροσώπησης δι’ αντιπροσώπου ή πληρεξουσίων.

Όμως, οι όποιες αγνές προθέσεις ισχυρίζεται ότι έχει στα συγκεκριμένα άρθρα του σχεδίου νόμου η Κυβέρνηση και ο αρμόδιος Υπουργός, καταρρέουν στο γεγονός ότι εξαιρεί από την όλη διαδικασία την ΕΠΟ. Δηλαδή, δύο μέτρα και δύο σταθμά. Τα φαινόμενα που λέτε, κύριε Υπουργέ, ότι πάτε να αντιμετωπίσετε στις άλλες ομοσπονδίες δεν υπάρχουν στην ΕΠΟ;

Σας καταθέσαμε τροπολογία-προσθήκη, με βάση την οποία επιβάλλονται κυρώσεις στην ΕΠΟ από τη μη εφαρμογή της παραγράφου 12 του άρθρου 31 του ν.2725/1999, διάταξη η οποία ρητά προβλέπει ότι η άσκηση του επαγγέλματος του προπονητή δεν υπόκειται στην έγκριση ή άλλου ισοδύναμου αποτελέσματος περιορισμό άλλου φορέα.

Είναι δυνατόν οι απόφοιτοι των ΣΕΦΑΑ, των πρώην ΤΕΦΑΑ, να μην μπορούν να δουλέψουν ως προπονητές σε όλες τις κατηγορίες επειδή το αρνείται η ΕΠΟ, απαγορεύοντας μάλιστα την πρόσληψή τους στα σωματεία ποδοσφαίρου της ελληνικής επικράτειας, ενώ έχουν κρατική άδεια από τη Γενική Γραμματεία Αθλητισμού με την τυπική διαδικασία, γιατί δεν έχουν περάσει πρώτα από το ταμείο της ΕΠΟ για να πάρουν την πιστοποίηση της UEFA;

Και φυσικά, το κόστος μεγαλώνει όσο μεγαλώνει και η κατηγορία. Δεν εξαρτάται δηλαδή η πορεία σου ως προπονητής από τις ικανότητές σου, την προσπάθεια που καταβάλλεις, αλλά από την τσέπη σου. Ωραία κριτήρια. Αθλητισμός με πλήρη αξιοκρατία. Κάτι τέτοιο, βέβαια, δεν ισχύει σε άλλα αθλήματα και εδώ είναι το εντυπωσιακό. Στο μπάσκετ, για παράδειγμα, για να μπορείς να κάτσεις στον πάγκο μιας ομάδας, δεν χρειάζεται να πάρεις πιστοποίηση από σχολή της FIFA και μιλάμε για πολλές χιλιάδες ευρώ. Κανονική μπίζνα, δηλαδή. Εδώ ο έλεγχος; Εσείς που έχετε αναγάγει σε υπέρτατο ζήτημα το ζήτημα του ελέγχου, εδώ γιατί δεν ελέγχονται;

Περιμένουμε, κύριε Υπουργέ, να πάρετε θέση σε αυτά τα ζητήματα. Όλους που μιλάτε για το δίκαιο του αιτήματος των προπονητών -γιατί είναι τα αιτήματα των προπονητών εδώ στην τροπολογία- σας καλούμε να την κάνετε δεκτή και να υπερψηφιστεί ένα δίκαιο αίτημα.

Όσον αφορά τις θητείες, είμαστε υπέρ της ανανέωσης των προσώπων. Θεωρούμε, όμως, ότι δεν λύνεται με αυτό τον τρόπο η διοικητική αποτελεσματικότητα, ούτε πατάσσονται τα φαινόμενα της διαφθοράς. Δεν γεννήθηκε κανένας αιώνιος πρόεδρος. Την ανανέωση δεν την επιβάλλεις από πάνω. Την καλλιεργείς, τη δημιουργείς. Καλλιεργείς τις προϋποθέσεις συμμετοχής: χρηματοδότησε σωματεία, φτιάξε υποδομές, ανέβασε τις μορφές συμμετοχικότητας. Αναφέρεται σε τίποτα από όλα αυτά το σχέδιο νόμου; Εδώ όποιος αποφασίσει να συμμετέχει ενεργά, πάει για μαλλί και βγαίνει κουρεμένος. Εφορίες, ΑΦΜ, φορολογικές ενημερότητες. Ξαναλέμε, όμως, για να μην παρεξηγηθούμε, έλεγχος πρέπει και μπορεί να γίνεται και σήμερα, αρκεί να ασκείται αυτός ο έλεγχος. Για αυτό, λοιπόν, για τις θητείες θα ψηφίσουμε «παρών».

Όσον αφορά τη βία, επιχειρείται η αντιμετώπιση του φαινομένου μόνο στο πλαίσιο της αυστηροποίησης των μέτρων. Φυσικά πουθενά στο σχέδιο νόμου δεν υπάρχει ξεκάθαρα η σύνδεση του ίδιου του φαινομένου της βίας με τις λογικές της εμπορευματοποίησης, παράγωγο της οποίας είναι η βία. Η προσθήκη στις διατάξεις που αφορούν τη βία αποτελεί προσαρμογή στον Ποινικό Κώδικα, που ενισχύουν την καταστολή και την περιστολή ατομικών δικαιωμάτων. Εξυπηρετεί την πρόθεση προστασίας του προϊόντος που ακούει στο όνομα «βιομηχανία αθλητικού θεάματος» και έχει εφαρμοστεί σε πολλές χώρες της Ευρωπαϊκής Ένωσης, χωρίς να καταπολεμάει το φαινόμενο της βίας στα γήπεδα, η οποία αρκετά συχνά πλέον εμφανίζεται και εντός γηπέδου σε ανεπτυγμένες ποδοσφαιρικές αγορές. Άλλη μια αυστηροποίηση.

Αυστηροποίηση βλέπουμε, επίσης και στην παραβίαση των περιοριστικών όρων. Η προσωρινή κράτηση γίνεται φυλάκιση, δηλαδή ποινές που ξεπερνούν και τον κοινό Ποινικό Κώδικα. Και ρωτάμε: Η αυστηροποίηση που έγινε τα προηγούμενα χρόνια, όπως για παράδειγμα ποινή χωρίς αναστολή, μείωσε τέτοιου είδους φαινόμενα; Δεν αντιμετωπίζεται, κυρίες και κύριοι, η βία αν δεν αντιμετωπιστούν τα αίτια. Δεν παράγει ο αθλητισμός βία από μόνος του. Είναι κοινωνικά τα αίτια, αναπαράγονται στο γήπεδο με την επιχειρηματική δράση να εντείνει και να πολλαπλασιάζει τα φαινόμενα. Κανένα μέτρο στα σχολεία, στην εκπαίδευση, στην αγωγή των νέων ηλικιών.

Αυτό, όμως, που μας φοβίζει, με βάση την πείρα που υπάρχει, είναι το εξής. Το γήπεδο αποτελούσε εργαστήριο πάντα και δοκιμάζονταν μέθοδοι που μετά εφαρμόζονταν και στο ίδιο το κίνημα. Προσέξτε το αυτό. Αντίθετα, σε ό,τι διέπει τη λειτουργία των δημόσιων αθλητικών εγκαταστάσεων, το σχέδιο νόμου προσαρμόζει πλήρως τη συντήρηση και τη λειτουργία του στα επιχειρηματικά σχέδια. Δίνει τη δυνατότητα στις ΠΑΕ και στις ΚΑΕ να παρεμβαίνουν εκεί που εξυπηρετείται η δική τους λειτουργία, η επιχειρηματική λειτουργία, καθιερώνοντας την ανταποδοτική λειτουργία τους για τον λαό, ο οποίος σε μια πορεία βέβαια θα χάσει το δικαίωμα στην πρόσβαση μέσω των πολυετών παραχωρήσεων στις ΠΑΕ και στις ΚΑΕ.

Με τη συστηματική υποστελέχωση και την υποχρηματοδότηση οι εγκαταστάσεις είτε θα υποβαθμίζονται είτε θα παραδίνονται στις επιχειρηματικές ορέξεις. Έχουν δει το φως της δημοσιότητας επιχειρηματικά σχέδια για τις ολυμπιακές εγκαταστάσεις του 2004. Υπάρχει κατηγοριοποίηση των υποδομών. Έχουμε προσωρινές, για παράδειγμα εγκαταστάσεις ομάδας Ζ2 που δεν χρειάζονται αδειοδότηση εξωτερικού τύπου, για τον τουρισμό και άλλες δραστηριότητες. Ποιοι διευκολύνονται με αυτό τον τρόπο; Είναι φανερό: Οι μεγάλες τουριστικές επιχειρήσεις που χρησιμοποιούν τον αθλητισμό ως ατραξιόν, για να προσελκύσουν διοργανώσεις και γεγονότα, τουρνουά και διάφορες άλλες επικερδείς δραστηριότητες.

Θέλουν να στήσουν υποδομές εύκολες και γρήγορα να τις ξεστήνουν.

Όλα αυτά υπηρετούν, κατά τη γνώμη μας, τις γενικότερες κατευθύνσεις απεμπλοκής του κεντρικού κράτους από την υποχρέωση να συντηρεί και να κατασκευάζει αθλητικές υποδομές και να τις φορτώνει στις πλάτες του λαού μέσω των δήμων και των περιφερειών.

Στο άρθρο 36 θα συμφωνήσουμε, διότι αφορά τις άδειες με αποδοχές των εργαζομένων ως μέλη των διοικητικών συμβουλίων εθνικών αθλητικών ομοσπονδιών που εργάζονται στο δημόσιο, όπως επίσης και με το άρθρο 55 που αφορά τους εργαζόμενους στις ομοσπονδίες, αρκεί να διασφαλίζονται όλοι οι εργαζόμενοι και να μη συνδέονται με την αθλητική αναγνώριση.

Όσο για τις ιπποδρομίες, εδώ φαίνεται καθαρά αυτό που τόσα χρόνια λέμε και σε εσάς και στους προηγούμενους. Τι σχέση έχουν όλα αυτά με τον αθλητισμό; Θα γίνεται αντικείμενο κουβέντας το ποιος θα ελέγχει τον τζόγο στις ιπποδρομίες; Μας έκανε εντύπωση η κόντρα που αναπτύχθηκε στην ακρόαση των φορέων. Ευχαριστούμε, αλλά εμείς δεν θα συμμετέχουμε. Εμείς δεν θα πάρουμε απ’ αυτή την κόντρα. Δηλαδή να διαλέξουμε ποιος θα διαχειρίζεται τον τζόγο; Γι’ αυτό φυσικά και καταψηφίζουμε. Αυτό, όμως, που μας ενδιαφέρει είναι να διασφαλιστούν οι εργαζόμενοι εκεί που δουλεύουν.

Κυρίες και κύριοι, η Κυβέρνηση από τη μια καταγγέλλει τα άθλια φαινόμενα που επικρατούν στον χώρο του αθλητισμού, αλλά δεν αμφισβητεί το μοντέλο του αθλητισμού των επιχειρηματιών. Αντίθετα, τον θεωρεί μονόδρομο. Η αιτία, λοιπόν, είναι η επιχειρηματική δράση στον χώρο του αθλητισμού και εδώ υπάρχει απόλυτη ταύτιση του ΣΥΡΙΖΑ, της Νέας Δημοκρατίας, του Κινήματος Αλλαγής και των άλλων κομμάτων. Τα φαινόμενα διαφθοράς και η βία θα υπάρχουν όσο θα υπάρχει ο αθλητισμός ως επιχείρηση. Θα υπάρχουν και τα στημένα, ο τζόγος, ο νόμιμος και παράνομος στοιχηματισμός και κυρίως θα καλλιεργείται η συνείδηση με τις αξίες του σάπιου συστήματος, δηλαδή όλα για την επίδοση, όλα για την πρωτιά, όλα για το κέρδος. Μάλιστα, έχει γίνει συνείδηση ότι αν δεν έχεις υλικό κίνητρο, δεν αξίζει να ασχολείσαι με τον πρωταθλητισμό.

Αλήθεια, τι σχέση έχουν όλα αυτά με τον αθλητισμό; Αυτά είναι η σημερινή αξία; Αυτά είναι το σημερινό πρότυπο; Ούτε η αιτία είναι η θητεία των προσώπων σ’ έναν θεσμό ή σ’ ένα όργανο, ούτε η έλλειψη της ποσόστωσης για τη συμμετοχή των γυναικών στα σωματεία, που ποιος δεν τη θέλει. Δημιουργείτε μια ελπίδα -που κατά τη γνώμη μας είναι ψεύτικη- ότι αν αλλάξει ο τρόπος εκλογής και λειτουργίας, θα αντιμετωπιστούν τα φαινόμενα σήψης, θα διασφαλιστεί η νομιμότητα. Τα φαινόμενα είναι υπαρκτά, αλλά δεν αποτελούν την αιτία της σήψης, αλλά τα αποτελέσματά της. Δεν είναι ούτε πρωτόγνωρα, ούτε αποτελούν ελληνική ιδιομορφία.

Το δεύτερο ζήτημα –και κλείνω με αυτό, κύριε Πρόεδρε- είναι το ζήτημα με τα στημένα. Το πιο φρέσκο παράδειγμα είναι ο υποβιβασμός του ΟΦΗ και του Αιγεινιακού από την πρώτη τη τάξει κατηγορία για λόγους παράνομου στοιχηματισμού. Στο κυνήγι του κέρδους αυτός που την πλήρωσε είναι το ιστορικό σωματείο του Ηρακλείου, με χιλιάδες φιλάθλους σε όλη την Κρήτη. Το θύμα βέβαια δεν είναι ο λεφτάς επιχειρηματίας. Αυτός δεν θα χάσει. Τα θύματα είναι οι εργαζόμενοι, είναι οι προπονητές, είναι οι παίκτες, είναι οι χιλιάδες φίλαθλοι που αγαπούν τη φανέλα. Οι ευθύνες της πολιτείας, των εκάστοτε κυβερνήσεων και της σημερινής, δηλαδή του ΣΥΡΙΖΑ, είναι βαριές. Να γιατί οι φίλαθλοι του ΟΦΗ, του Αιγεινιακού και των άλλων ομάδων πρέπει να στοχεύσουν την πραγματική αιτία του προβλήματος και να μη στοιχίζονται πίσω από τα συμφέροντα κάθε επιχειρηματία.

Για το ΚΚΕ η πραγματική εξυγίανση του αθλητισμού προϋποθέτει την κατεδάφιση αυτού του σάπιου οικοδομήματος που έχει τα στηρίγματά του στους μεγαλοεπιχειρηματίες, στους πολιτικούς και αθλητικούς παράγοντες με τους οποίους διαπλέκονται και που εντάσσουν σε αυτές τις επιχειρηματικές τους διαπλοκές άλλες δραστηριότητες, είτε στήνοντας παιχνίδια είτε ξεπλένοντας μαύρο χρήμα είτε εξαργυρώνοντας την αγάπη χιλιάδων φιλάθλων για τα σωματεία τους, προκειμένου να διαμορφώσουν και να οικοδομήσουν ένα δήθεν λαϊκό προφίλ και να στρώσουν το έδαφος για άλλους οικονομικούς και επιχειρηματικούς σχεδιασμούς.

Ευχαριστώ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Μεγαλομύστακας, εισηγητής της Ένωσης Κεντρώων, έχει τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για να δούμε τι συμβαίνει. Ερχόμαστε σήμερα στην Ολομέλεια να συζητήσουμε ένα σχέδιο νόμου που αναμενόταν από το 2016, κύριε Υπουργέ. Από τότε που αναλάβατε περιμένουμε ένα σχέδιο νόμου που θα έλυνε σημαντικά προβλήματα του επαγγελματικού αθλητισμού, αλλά κυρίως του ερασιτεχνικού αθλητισμού.

Δυστυχώς, αυτό που βλέπουμε σήμερα είναι να έρχεται τελικά προς ψήφιση ένα σχέδιο νόμου, το οποίο όταν είχε ανέβει στη διαβούλευση, είχε και άλλα άρθρα, τα οποία έχουν αποσυρθεί, άρθρα που θα έπρεπε να ρυθμίζουν σημαντικές εκδοχές που αφορούν τον αθλητισμό και συγκεκριμένα τους αποφοίτους των ΤΕΦΑΑ, τα ιδιωτικά γυμναστήρια και γενικότερα ζητήματα που πιστεύουμε εμείς ότι θα ενίσχυαν τον αθλητισμό.

Ωστόσο, επειδή υπήρξαν πολλές αντιδράσεις σχετικά με τα άρθρα αυτά -τις δεχτήκατε και εσείς, αλλά και όλοι οι Βουλευτές νομίζω- τα αποσύρατε και αντί να καταφέρετε να βρείτε τη χρυσή τομή, επιλέξατε να μην έρθουν εδώ προς συζήτηση και να συνεχίσουν να υπάρχουν αυτά τα προβλήματα.

Μιλάμε για ένα σχέδιο νόμου που πραγματεύεται πολύ σημαντικά θέματα και έρχεται να επανιδρύσει στην ουσία την Επιτροπή Επαγγελματικού Αθλητισμού. Χρειαζόταν να αλλάξουν οι καταστάσεις.

Ωστόσο αυτό που βλέπουμε με τον τρόπο που το φέρνετε είναι ότι εσείς επιδιώκετε να έχετε τον έλεγχο αυτής της επιτροπής. Το λέμε αυτό, γιατί δεν αλλάζει κάτι ουσιαστικά από αυτό που ίσχυε και πριν, αλλά αυτό που θέλετε εσείς να καταφέρετε με το να ενισχύετε ξανά την επιτροπή, είναι να έχετε τον τελευταίο λόγο, ακόμη και στο ποιος θα είναι μέλος. Εσείς το αποφασίζετε.

Έχουμε πει πάρα πολλές φορές ότι για να έχουμε ολιστικές λύσεις, καθολικές λύσεις, που δεν θα αφήνουν ούτε σκιά για να έχει υπόνοιες οποιοσδήποτε καχύποπτος ή κακόβουλος, δεν θα έπρεπε να αφήνονται όλα σε υπουργικές αποφάσεις και προεδρικά διατάγματα. Αυτό όμως κάνετε εδώ. Αυτό κάνετε, δυστυχώς, γιατί, πραγματικά, περιμέναμε κάτι διαφορετικό.

Αυτό που πραγματικά μας εξοργίζει είναι ότι με το σχέδιο νόμου, όπως έρχεται, βλέπουμε ότι όχι μόνο δεν υπάρχει καμμία πρόνοια για τον ερασιτεχνικό αθλητισμό, αλλά και στον επαγγελματικό αθλητισμό βλέπουμε ότι επιβιώνει αυτός που έχει περισσότερα χρήματα. Χαρακτηριστικό παράδειγμα είναι το άρθρο 22, σύμφωνα με το οποίο όποιος πληρώνει παίζει. Δεν γίνεται κάποιος ο οποίος δεν είναι αδειοδοτημένος, όταν μπορεί να πληρώσει το πρόστιμο, να συνεχίζει την αθλητική του πορεία.

Αυτό εμάς σε καμμία περίπτωση δεν μας ικανοποιεί και νομίζω και τους περισσότερους από τους Βουλευτές της Κυβέρνησης. Ωστόσο, δεν καταλαβαίνουμε γιατί θέλουν να στηρίξουν κάτι τέτοιο. Είναι ίσως μέρος της πάλης που έχουν ανάμεσα στη συνείδησή τους και σε αυτό που τους επιβάλλεται να κάνουν.

Αυτό που επίσης δεν μπορούμε να διανοηθούμε -γιατί εσείς το φέρνετε παρά τις εξηγήσεις που εμείς δεν κρίνουμε επαρκείς- είναι το γιατί επιτρέπετε σε μετόχους στοιχηματικής εταιρείας με 15% να διοικούν μια αθλητική ανώνυμη εταιρεία.

Κάνοντας τέτοιου είδους κινήσεις, το μόνο που καταφέρνετε είναι να επιβεβαιώνετε τις έριδες, που ενδεχομένως να έχουν και κάποια βάση, οι οποίες λένε ότι πλέον ο αθλητισμός εξαρτάται ξεκάθαρα από το χρήμα. Ο αθλητισμός είναι μια διέξοδος και έτσι θα πρέπει να τον αντιμετωπίζουμε, μια διέξοδος που θα έπρεπε να εκμεταλλευτούμε, ειδικότερα σήμερα μετά από τόσα χρόνια δύσκολα, όπου προάγεται ο πολιτισμός. Δεν νομίζω ότι τον αντιμετωπίζετε έτσι, ως μια κοιτίδα πολιτισμού.

Αυτό, επίσης, που δεν μας ικανοποιεί είναι το γεγονός ότι, προσπαθώντας να λύσετε τα ζητήματα των ομοσπονδιών, δεν λάβατε υπ’ όψιν τα όσα σας είπαν οι ίδιες οι ομοσπονδίες. Είναι ξεκάθαρο αυτό. Δεν υπήρχε καμμία νομοθετική βελτίωση, καμμία διόρθωση, καμμία βελτίωση σε όσα ανέφεραν ως αγκάθια οι ομοσπονδίες. Αυτό τι φανερώνει; Πρώτα από όλα, ότι δεν υπήρξε ουσιαστικός διάλογος πριν έρθει το σχέδιο νόμου, αλλά και στη συνέχεια ότι υπάρχει αδιαλλαξία και ότι δεν υπάρχει πρόθεση να αφουγκραστείτε ποιες είναι οι πραγματικές ανάγκες. Και αυτό είναι πρόβλημα για μια κυβέρνηση.

Όπως, επίσης, δεν μας ικανοποιεί το γεγονός ότι χρησιμοποιείτε τον αθλητισμό για να συνεχίσετε τα μικροκομματικά σας συμφέροντα. Είναι πλέον για εμάς βέβαιο ότι έχετε αποφασίσει ότι έτσι θα πορεύεστε πλέον. Σε κάθε νομοσχέδιο θα φέρνετε διατάξεις που έρχονται να τακτοποιήσουν τις δικές σας κομματικές ανάγκες διορίζοντας κάποιους ανθρώπους. Χαρακτηριστικό παράδειγμα είναι το άρθρο 59, όπου δίνετε και αναδρομικά σε κάποιον εκλεκτό, χρήματα για το γραφείο Τύπου.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Δημόσιος υπάλληλος είναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ξέρω πολύ καλά τι είναι, αλλά ξέρω πολύ καλά ότι και ο κάθε δημόσιος υπάλληλος δεν μπαίνει εκεί.

Αυτό που θέλουμε, επίσης, να αναφέρουμε, καθώς δεν είναι αποδεκτό κατ’ εμάς είναι το γεγονός ότι έρχεστε σήμερα, το 2019,να καυχηθείτε ότι βελτιώνετε τις συνθήκες στον αθλητισμό χρησιμοποιώντας την τεχνολογία -το είπα και στις επιτροπές- δημοσιοποιώντας στο διαδίκτυο αποφάσεις, ενώ θα έπρεπε να έχουν στηθεί πλατφόρμες τέτοιου είδους, έτσι ώστε να υπάρχει πλήρης διαφάνεια.

Επίσης, αυτό που ακούσαμε στην επιτροπή με τους φορείς, το θέμα το οποίο είχε και τις μεγαλύτερες εντάσεις, είναι αυτό του ιπποδρόμου. Για να καταλάβουμε όλοι τι έχει γίνει, θα πω πως εδώ και τρεις μήνες ο ιππόδρομος είναι κλειστός, δεν λειτουργεί και τρεις χιλιάδες άτομα δεν εργάζονται. Είναι κάτι που έχει παρθεί ως απόφαση από την παραχωρησιούχο με την πρόφαση ότι αυτό οφείλεται στη συμπεριφορά της Φιλίππου Ενώσεως.

Η αλήθεια συνήθως κρύβεται κάπου στο κέντρο. Αυτό θα έπρεπε να ερευνήσετε. Διαβάζοντας και ερευνώντας το ζήτημα είδα ότι έχουν γίνει πολλά σφάλματα, τόσο από τη Φίλιππο Ένωση στο παρελθόν, όσο και από τις «Ιπποδρομίες Α.Ε.» σήμερα και πραγματικά θα έπρεπε να γίνει μία αλλαγή. Όμως, το να πηγαίνουμε από το ένα άκρο στο άλλο, δεν είναι αυτό που θα δώσει λύση, κατ’ εμάς.

Κάναμε μία πολύ συγκεκριμένη πρόταση στις επιτροπές και κυρίως για το διοικητικό συμβούλιο και το ποια μέλη θα πρέπει να το απαρτίζουν. Η πρότασή μας, λοιπόν, ήταν να μην αυξηθούν τα μέλη της εταιρείας «Ιπποδρομίες Α.Ε.». Να μειωθούν, εφόσον το θέλετε, τα μέλη της Φίλιππου Ενώσεως σε τέσσερα, κατά δύο δηλαδή, όπως είναι η δική σας πρόταση, και να δώσετε λόγο στους άμεσα εμπλεκόμενους με τον ιππόδρομο, στους μικρούς, σε αυτούς που ζουν, σε αυτούς που ψάχνουν να βρουν την ευκαιρία για να βγάλουν το ψωμί τους μέσα από αυτόν, όπως είναι οι ιπποπαραγωγοί, οι προπονητές, αλλά ακόμη και οι ιδιοκτήτες.

Επομένως θα μπορούσατε να έχετε έντεκα μέλη, κάνοντας τρία μέλη από αυτούς τους φορείς που σας ανέφερα, έχοντας δύο από το Υπουργείο, εφόσον βγάλετε τον εκπρόσωπο του Υπουργείου Οικονομικών, και έχοντας έξι μέλη η Φίλιππος Ένωση και ο ΟΠΑΠ στην ουσία, οι «Ιπποδρομίες Α.Ε.».

Αυτό που πρέπει να έχετε στον νου σας όλοι είναι ότι με την προσθήκη νέων μελών, που δεν την κατακρίνουμε, στη Φίλιππο Ένωση είναι πολύ πιθανόν τα τέσσερα αυτά μέλη να μην έχουν όλα την ίδια άποψη.

Επομένως, είμαι σίγουρος ότι δεν θα αντιμετωπίζονται παρόμοια προβλήματα και έχοντας βάλει ως όρο να υπάρχει απαρτία μόνο όταν υπάρχουν οκτώ μέλη, τότε βλέπουμε ότι ένας μόνο φορέας θα μπορεί να παρακωλύει τη διαδικασία συνεδρίασης των συμβουλίων. Αυτό είναι κάτι που πρέπει να το δείτε έστω και τελευταία στιγμή.

Και εγώ σας ξαναλέω ότι υπάρχουν λάθη από όλες τις πλευρές, ωστόσο εσείς ως Κυβέρνηση θα έπρεπε να το εξετάσετε ορθά, να ακούσετε όλες τις απόψεις και να στοχεύσετε στην καλύτερη δυνατή λύση και όχι να κάνετε αυτό που σας κατηγόρησαν σχεδόν όλες οι πτέρυγες αυτού του Κοινοβουλίου, τον ελεγχόμενο ελεγκτή.

Τώρα για να κλείσω και με αυτό το θέμα, ακόμη και αν δεν μας ακούσετε, αυτό που πρέπει να γίνει είναι άμεσα να κάνετε ό,τι μπορείτε για να λειτουργήσει ξανά ο ιππόδρομος. Είπαμε -και το ξαναλέμε- ότι είναι τρεις χιλιάδες οικογένειες -και ενδεχομένως να είναι και παραπάνω με τα συναφή επαγγέλματα και με όλους όσους συνεργάζονται με αυτούς- που είναι στον δρόμο.

Και για να κλείσω, θέλω να κάνω μία γενικότερη αναφορά. Αυτή τη στιγμή στην Ελλάδα υπάρχουν εγκαταστάσεις αθλητικές, οι οποίες δεν φοβάμαι να πω ότι καταρρέουν, είναι στον έσχατο βαθμό υποβαθμισμένες και δεν τις εκμεταλλευόμαστε. Υπάρχει ανάγκη στην κοινωνία να ανοίξουμε νέους δρόμους, δρόμους όπως είναι ο αθλητισμός.

Κύριε Υπουργέ, σας έχουμε κάνει ερωτήσεις και εγώ προσωπικά, οι οποίες έχουν μείνει αναπάντητες για διάφορες εγκαταστάσεις και συγκεκριμένα θα μιλήσω για δύο καταστάσεις, για ένα κλειστό γυμναστήριο που είναι υπό ανέγερση και ένα κλειστό κολυμβητήριο. Δεν έχουμε πάρει δυστυχώς απάντηση. Σας έχουμε στείλει και επιστολή διαμαρτυρίας, στην οποία -και σε αυτή- δεν απαντήσατε.

Αυτό που πρέπει να κάνετε άμεσα είναι να φροντίσετε και για τον ερασιτεχνικό αθλητισμό, γιατί αυτός είναι που αποτελεί τη βάση για τον πρωταθλητισμό. Ο ερασιτεχνικός αθλητισμός θα έπρεπε να είναι το ζητούμενο -και συγκεκριμένα η ανάπτυξη του- για κάθε κυβέρνηση. Δεν μπορούμε να πούμε ότι έχετε κάνει κάποιο ικανοποιητικό έργο, καθώς σε αυτά τα τέσσερα χρόνια που διοικείτε τη χώρα μας, δεν έχουμε δει να λύνετε κανένα πρόβλημα του αθλητισμού.

Όσο για τη βία -και να κλείσω με αυτό- που σε αυτό το σχέδιο νόμου θέλετε να αυστηροποιήσετε τις κυρώσεις, θέλω να ξέρετε ότι δεν λύνεται έτσι το πρόβλημα. Ήδη ήταν αρκετά αυστηρές οι τιμωρίες για τους παραβάτες. Ωστόσο, αυτό που πρέπει να καταλάβουμε είναι ότι αν δεν υπάρξει πολιτική βούληση, αρχικά για άμεση λύση και στη συνέχεια αν δεν υπάρξει η απαραίτητη προετοιμασία, η καλλιέργεια παιδείας και κουλτούρας στον αθλητισμό, τότε δεν θα καταφέρουμε να αλλάξει κάτι. Αυτό είναι που πρέπει να πετύχουμε. Αυτός πρέπει να είναι ο στόχος μας και μόνο έτσι θα καταφέρουμε να αλλάξουμε τον τρόπο που σκέφτονται οι Έλληνες και όσοι είναι γύρω από τον αθλητισμό.

Ελπίζουμε πραγματικά να σκεφτείτε τι συμβαίνει, να αναλογιστείτε τα όσα ακούστηκαν στις επιτροπές και από τους συναδέλφους, αλλά και από τους φορείς και να βελτιώσετε, στον βαθμό που πρέπει, αυτό το σχέδιο νόμου.

Εμείς, ως Ένωση Κεντρώων αναγνωρίζοντας ότι υπάρχουν προβλήματα στον αθλητισμό, επιφυλασσόμαστε για το τι θα ψηφίσουμε και στη συνέχεια βλέποντας αν θα φέρετε νομοθετικές βελτιώσεις, καθώς βλέπουμε ότι με αυτό το σχέδιο νόμου το μόνο που καταφέρνετε είναι να αναγνωρίσετε τα προβλήματα μέσω της ιδεολογικής και όχι να τα λύσετε.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και ένας εκπαιδευτικός συνοδός τους από το 3ο Γυμνάσιο Ιεράπετρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Μπακογιάννη.

**ΠΑΝΑΓΙΩΤΑ ΔΡΙΤΣΕΛΗ:** Κοινοβουλευτική είναι η κ. Μπακογιάννη;

**ΘΕΟΔΩΡΑ ΜΠΑΚΟΓΙΑΝΝΗ:** Ναι, κοινοβουλευτική!

**ΠΑΝΑΓΙΩΤΑ ΔΡΙΤΣΕΛΗ:** Νομίζαμε ότι είναι ο κ. Τζαβάρας, γι’ αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Ήταν, αλλά του έτυχε κάτι και ανέλαβα.

Κύριε Πρόεδρε, κυρίες και κύριοι συνάδελφοι, το αθλητικό νομοσχέδιο το περίμενε ο αθλητικός κόσμος της χώρας για πάρα πολύ καιρό. Ομολογώ ότι θα περίμενα κι εγώ ένα νομοσχέδιο το οποίο θα ήταν καλύτερα δουλεμένο και σε μία διαφορετική λογική.

Εγώ, όπως ξέρετε, δεν είμαι ειδικός του αθλητισμού, άλλη είναι η επιτροπή μου, αλλά έζησα τις πολλές συζητήσεις τις οποίες έκανε η Ολυμπιακή Επιτροπή, η οποία κάθισε και συσκέφθηκε επί ώρες για να καταθέσει τις απόψεις της. Τις κατέθεσε τις απόψεις της με πενήντα διαφορετικές παρατηρήσεις, οι οποίες, δυστυχώς, δεν ελήφθησαν καθόλου υπ’ όψιν.

Το νομοσχέδιο αυτό δημιουργεί πρόβλημα και θα δημιουργήσει πρόβλημα -και θα με θυμηθείτε, κυρίες και κύριοι συνάδελφοι- στη Διεθνή Ολυμπιακή Επιτροπή, στη ΔΟΕ δηλαδή, η οποία θα έρθει και θα απορρίψει το νομοσχέδιο αυτό. Διότι τι κάνει το νομοσχέδιο, το οποίο είναι πασιφανές; Βάζει τον κομματισμό μέσα στον αθλητισμό. Η ΔΟΕ δεν μπορεί αυτό να το αποδεχθεί με κανέναν τρόπο. Διότι αν ένα πράγμα κατάφερε να κρατήσει το ολυμπιακό κίνημα και να το κρατήσει καθαρό, είναι ότι κανένας μέσα στο ολυμπιακό κίνημα δεν μπορεί να υπηρετεί ταυτόχρονα και κομματικές λογικές.

Εγώ το λέω ευθέως στον κύριο Υπουργό. Η ΔΟΕ θα σας το γυρίσει πίσω το νομοσχέδιο, κύριε Υπουργέ, και θα χρειαστεί να ξανάρθετε σε αυτή τη Βουλή. Και είναι κρίμα που ορισμένες παρατηρήσεις οι οποίες σας έγιναν, οι οποίες έχουν ουσία, δεν τις προσέξετε, δεν τις λάβατε καθόλου υπ’ όψιν σας.

Αυτή η προσπάθεια την οποία κάνετε διά των ψηφοφοριών, όσοι από εμάς, κύριοι συνάδελφοι, είναι παλιοί -και είμαστε παλιοί κι έχουμε κάνει ψηφοφορίες ουκ ολίγες σε διάφορα, από τότε που ήμασταν φοιτητές, σε διάφορες εκλογές- ξέρουμε ότι όσο και να προσπαθήσετε να μαγειρέψετε τους ειδικούς εκλογικούς νόμους, ακόμα και σε επίπεδο σωματείων, το αποτέλεσμα άμα είναι να βγει, θα βγει, κύριε Υπουργέ. Αυτή η προσπάθεια που κάνατε απλώς σας ρίχνει και το τελευταίο φύλλο συκής.

Θέλω να πω κάτι για το θέμα των γυναικών. Εγώ, πράγματι, έχω υποστηρίξει όλη μου τη ζωή τη μεγαλύτερη συμμετοχή των γυναικών. Την έχω υποστηρίξει με πάθος, παρά το ότι η ιδέα της ποσόστωσης με ενοχλούσε πάντα. Δεν ήθελα να είμαι ποσοστό ποσόστωσης και προσπαθούσα πάντα να βρω έναν τρόπο.

Κατέληξα σε ένα συμπέρασμα, κύριε Υπουργέ, και σας το λέω. Οποτεδήποτε επεβλήθη ποσόστωση, από το μικρότερο σωματείο μέχρι το μεγαλύτερο -βλέπετε Βουλή των Ελλήνων- τα αποτελέσματα ήταν αντίθετα. Μειώθηκαν, τελικά, οι γυναίκες, δεν βρέθηκαν οι γυναίκες, έβαζαν υποψηφιότητα οι γυναίκες μόνο και μόνο για να γεμίσουν τα ψηφοδέλτια. Οι γυναίκες αυτές δεν επιθυμούσαν να λάβουν μέρος, άρα δεν τιμούσαν τη μαχητικότητα των γυναικών. Το αποτέλεσμα ήταν μπούμερανγκ για τις γυναίκες.

Σας το λέω, κυρίες συνάδελφοι, διότι θα το έχετε ζήσει και εσείς. Μία γυναίκα που θέλει τη συμμετοχή της, τη διεκδικεί και την πετυχαίνει πάρα πολύ εύκολα. Εγώ εκεί που δυσκολευόμουν, ακόμα και σε διάφορους συνδικαλιστικούς φορείς, και θέλαμε να κατεβάσουμε γυναίκες, ξέραμε ότι αν τις κατεβάζαμε με το ζόρι, είχαμε αποτύχει, αν της κατεβάζαμε γιατί πραγματικά ήθελαν, είχαμε πετύχει.

Δεν νομίζω ότι τελικώς θα έχετε καλό αποτέλεσμα με αυτή την ιστορία. Θα έχετε το αντίθετο αποτέλεσμα και θα έχετε και σωματεία και ομοσπονδίες οι οποίες δεν θα μπορούν να λειτουργήσουν. Κι όταν δεν θα μπορούν να λειτουργήσουν, θα αρχίσουν όλα τα μαγειρέματα και θα έχουμε απόλυτη αδυναμία λειτουργίας αυτών των ομοσπονδιών.

Κάνετε λάθος σε αυτό. Πουλιέται ωραία, ακούγεται ωραία για τις γυναίκες, αλλά τελικώς καταλήγει εις βάρος των γυναικών.

Η τρίτη και τελευταία παρατήρηση μου στο θέμα του νομοσχεδίου είναι, κύριοι συνάδελφοι, το θέμα -για το οποίο έχω καταθέσει ερώτηση και γι’ αυτό το ξέρω και καλύτερα- του ιπποδρόμου. Κύριε Υπουργέ, έχω καταθέσει συγκεκριμένη ερώτηση με συγκεκριμένα στοιχεία.

Κυρίες και κύριοι συνάδελφοι, δεν υπάρχει πιο φωτογραφική διάταξη. Και θέλω όλοι εσείς που θα την ψηφίσετε να το ξέρετε ότι είναι φωτογραφική η διάταξη. Δεν υπάρχει σε κανένα μέρος του κόσμου ελέγχων και ελεγχόμενος να είναι ο ίδιος. Έχει δοθεί αυτή τη στιγμή η δυνατότητα στον ΟΠΑΠ να έχει τη δυνατότητα να συμμετέχει στο «ΣΤΟΙΧΗΜΑ», να οργανώνει το στοίχημα του ιπποδρόμου και αυτό το πράγμα να επιτρέπεται σε αυτή τη χώρα. Δεν υπάρχει αυτό, κύριε Υπουργέ. Κάνετε τεράστιο λάθος. Και κάνετε έγκλημα.

Επί τρία χρόνια έχουν σταματήσει οι ιπποδρομίες. Τρεις χιλιάδες οικογένειες -σας το είπε και νωρίτερα ο συνάδελφος- δεν έχουν τη δυνατότητα να φάνε το ψωμί τους, διότι κάποιος μπλοκάρει μονίμως τις ιπποδρομίες. Και έρχεστε τώρα να κάνετε μία ρύθμιση, η οποία είναι 100% φωτογραφική, η οποία δίνει σε έναν άνθρωπο, δηλαδή, σε έναν οργανισμό που έχει υπογράψει σύμβαση με το ελληνικό κράτος δυνατότητες τις οποίες η σύμβαση δεν του έδινε διά ενός νομοσχεδίου.

Κατά τη γνώμη μου, η σύμβαση ήταν κακή. Επί δικών μας ημερών υπεγράφη. Εν πάση περιπτώσει, δεν ήταν και η καλύτερη σύμβαση. Και έρχεστε από πάνω να κάνετε και όλα αυτά. Εκεί γιατί δεν βάζετε και μια φωτογραφία να σας κάνω εγώ την περιγραφή του ενδιαφερόμενου; Να ξέρετε, όμως, ότι βάζετε την υπογραφή σας κάτω από μία ιστορία η οποία δεν επιτρέπεται.

Και δεν το λέω μόνο εγώ. Διαβάσατε την έκθεση της Επιστημονικής Υπηρεσίας της Βουλής; Η επιστημονική έκθεση της Βουλής σάς λέει -διαβάστε την- ότι υπάρχει προβληματισμός γιατί κινδυνεύει το δημόσιο συμφέρον. Γιατί κινδυνεύει το δημόσιο συμφέρον; Εμείς εδώ, κύριοι συνάδελφοι, τι είμαστε; Τι εκπροσωπούμε; Το δημόσιο συμφέρον εκπροσωπούμε. Εγώ ούτε διακεκριμένος νομικός είμαι ούτε τίποτα. Όταν διάβασα, όμως, την επιστημονική έκθεση της Βουλής, επιβεβαίωσα αυτό το οποίο πραγματικά πίστευα. Αυτή η διάταξη είναι εις βάρος του δημοσίου συμφέροντος. Σας το λέω. Έχετε την ψήφο σας. Σκεφθείτε το καλά. Διότι αυτό είναι μια ιστορία, η οποία ούτως ή άλλως θα έχει συνέχεια.

Και έρχομαι τώρα, κύριε Πρόεδρε, στο θέμα των τροπολογιών. Κυρίες και κύριοι συνάδελφοι, αυτό που βιώνουμε αυτές τις μέρες δεν είναι Βουλή. Δεν είναι κοινοβουλευτική διαδικασία. Εγώ θέλω να συνεισφέρω θετικά. Ειλικρινά σας το λέω. Δεν μπορεί, όμως, να μας έρχονται ολόκληρα νομοσχέδια με τη μορφή της τροπολογίας.

Αυτό που έγινε σήμερα με το νομοσχέδιο της υγείας, είναι τραγέλαφος. Είναι καραγκιοζιλίκι. Δεν ξέρω με τι άλλα ελληνικά να σας το πω. Δεν μπορεί να τελειώνει στις 16.00΄ το νομοσχέδιο του Υγείας και στο νομοσχέδιο του Υπουργείου Αθλητισμού να έρχεται μία τροπολογία τριών σελίδων για το Υπουργείο Υγείας! Και γιατί έρχεται; Δεν μπορούσε -λέει- να ωριμάσει νωρίτερα. Καλά, δεν ήξερε το Υπουργείο Υγείας ότι έχει ολόκληρο νομοσχέδιο; Δεν μπορούσε να την ωριμάσει νωρίτερα;

**ΠΡΟΕΔΡΕΥΩΝ (Γεώργιος Βαρεμένος):** Τη ζήτησε, όμως, ο κ. Κέλλας, κυρία Μπακογιάννη.

**ΓΕΩΡΓΙΟΣ ΣΤΥΛΙΟΣ:** Για άλλο θέμα!

**ΘΕΟΔΩΡΑ ΜΠΑΚΟΓΙΑΝΝΗ:** Ο κ. Κέλλας, κύριε Πρόεδρε, την ανάγκη υπεράσπισης του θέματος…

**ΠΡΟΕΔΡΕΥΩΝ (Γεώργιος Βαρεμένος):** Όχι δεν είναι καμμία υπεράσπιση. Νομίζω ότι δεν συνάδουν οι υπερβολικές εκφράσεις για το Κοινοβούλιο.

**ΘΕΟΔΩΡΑ ΜΠΑΚΟΓΙΑΝΝΗ:** Ο κ. Κέλλας μίλησε για ένα κομμάτι αυτής της τροπολογίας. Η τροπολογία είναι τρεις σελίδες. Εμείς -ας πούμε- ευθέως σας λέμε ότι θεωρούμε πολύ καλή ιδέα τα παιδιά να έχουν οδοντιατρική κάλυψη και εγώ θα ήθελα πάρα πολύ να την ψηφίσω.

Μου τη φέρνετε, όμως, με τη μορφή της τροπολογίας. Και ξέρετε πολύ καλά ότι δύο πράγματα υπάρχουν στην τροπολογία. Το πρώτο είναι ότι δεν μπορεί να κοπεί -δεν είναι νομοσχέδιο- και άρα να πω ότι ψηφίζω αυτό και δεν ψηφίζω τον ΕΟΠΥΥ -ο οποίος διά μαγείας αποκτά και αυτός Διεύθυνση Προμηθειών όπως όλοι, για να καταργήσουμε την Κεντρική Διεύθυνση Προμηθειών- δεν μπορώ να το κάνω. Είμαι, λοιπόν, υποχρεωμένη να πω όχι στην τροπολογία. Γιατί πρέπει να γίνει αυτό; Είναι κοινοβουλευτικά σωστό;

Και το δεύτερο είναι ότι δεν έχει περάσει η τροπολογία από την Επιστημονική Επιτροπή της Βουλής. Βολεύει αυτό, ενδεχομένως, την Κυβέρνηση. Δεν βολεύει, όμως, εμάς τους Βουλευτές. Γιατί θα θέλαμε να έχουμε την άποψη της Επιστημονικής Επιτροπής.

Το ίδιο συμβαίνει με το νομοσχέδιο του Πολιτισμού. Εγώ θέλω να ψηφίσω τις δύο διατάξεις από τις τρεις, και το θέμα της Ελευσίνας και το θέμα των κτηρίων της λεωφόρου Αλεξάνδρας. Θεωρώ ότι είναι σωστό.

Δεν θέλω, όμως, να βάλω τον προϋπολογισμό δημοσίων επενδύσεων να ψηφίσει να δοθούν λεφτά σε κάτι που έχετε κωδικό στο Υπουργείο Πολιτισμού, όπου πάντοτε από αυτόν τον κωδικό τον πληρώνουμε και είναι από τον προϋπολογισμό του Υπουργείου Πολιτισμού.

Γιατί πρέπει να με υποχρεώσετε τώρα να πω «όχι», ενώ θέλω να πω στις δύο από τις τρεις διατάξεις «ναι»; Διότι απλούστατα νομοθετείτε στο πόδι. Και αυτή είναι μία κοινοβουλευτική διαδικασία που δεν επιτρέπει ούτε συναινέσεις, που είναι απαραίτητες στο ελληνικό πολιτικό σύστημα, ούτε την επιχειρηματολογία της διαφωνίας. Διότι, όταν μας φέρνετε μία σωρεία τροπολογιών, δεν μπορούμε καν να προλάβουμε να έχουμε τους δικούς μας ειδικούς, κύριοι συνάδελφοι.

Εγώ σας δήλωσα ότι δεν είμαι ειδική για τον αθλητισμό. Πείτε μου άλλα θέματα και μπορεί να τα ξέρω. Εσείς δεν έχετε στην Κοινοβουλευτική σας Ομάδα ανθρώπους που είναι πιο ειδικοί για την υγεία, που είναι πιο ειδικοί στην εξωτερική πολιτική, που είναι πιο ειδικοί για τον αθλητισμό;

Είναι σωστό για μία Κοινοβουλευτική Ομάδα να μην ξέρει την τελευταία στιγμή ότι έρχονται τροπολογίες του Υπουργείου Οικονομίας, του Υπουργείου Αγροτικής Ανάπτυξης κ.λπ. και να μην έχουμε καν τον χρόνο να ρωτήσουμε τους δικούς μας ανθρώπους, για να σεβαστούμε την ψήφο μας; Διότι δεν θέλουμε να ψηφίσουμε απλώς και μόνο σε όλα «όχι». Θέλουμε εκεί που συμφωνούμε να μπορούμε να το πούμε.

Λέω τώρα για τα Πρακτικά: Στην τροπολογία για ρυθμίσεις για τον ΕΟΠΥΥ λέμε «όχι» εμείς. Στην τροπολογία του Υπουργείου Εργασίας λέμε «παρών».

Η τροπολογία του Υπουργείου Οικονομικών για τα μερίσματα είναι η ίδια ρύθμιση που έχουμε καταθέσει και εμείς. Εμείς την καταθέσαμε λίγο πιο γενναία. Εμείς καταθέσαμε 10%, εσείς το κάνετε 5%. Εν πάση περιπτώσει, είναι προς τη σωστή κατεύθυνση και την ψηφίζουμε.

Την τροπολογία του Υπουργείου Οικονομικών για την ΑΑΔΕ δεν την ψηφίζουμε, κυρίες και κύριοι συνάδελφοι. Η λογική ότι δίνει συγχωροχάρτι εκ προοιμίου η Βουλή των Ελλήνων για οτιδήποτε μπορεί να κάνει κάποιος δημόσιος λειτουργός εμάς δεν μας βρίσκει σύμφωνους. Να εξαιρέσουμε τουλάχιστον τον δόλο, να πούμε ότι εάν είχε δόλο θα ακολουθηθεί η ποινική διαδικασία.

Δεν μπορεί αύριο το πρωί να αποκαλυφθεί ότι ένας δημόσιος λειτουργός είχε δόλο, έβλαψε το δημόσιο συμφέρον για κάποιον λόγο προσωπικό, δικό του, και εμείς εκ προοιμίου να έχουμε ψηφίσει ότι αυτός ο άνθρωπος δεν θα διωχθεί ποτέ. Τι είδους δικαιοσύνη είναι αυτή; Τι είδους λογική είναι αυτή; Πώς μπορούμε να το κάνουμε; Δηλαδή είμαστε εμείς το πλυντήριο του οποιουδήποτε αυριανού σκανδάλου; Δεν μιλάω για κανέναν προσωπικά. Θα το έλεγα και εμένα αν αφορούσε το θέμα. Δεν θα ήθελα ποτέ να έχει ψηφίσει η Βουλή για έναν δημόσιο λειτουργό μία τέτοια τροπολογία.

Για το θέμα του προπονητή κ.λπ., σε αυτή την τροπολογία-προσθήκη λέμε επίσης «όχι».

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Για την τροπολογία του Υπουργείου Πολιτισμού;

**ΘΕΟΔΩΡΑ ΜΠΑΚΟΓΙΑΝΝΗ:** Μα, σας είπα, έχετε μία λύση και θα σας τη δώσω ευχαρίστως.

Εάν τώρα μου τη σπάσετε και την κάνετε δύο τροπολογίες, τις δύο και το ένα, θα σας ψηφίσω τις δύο και θα ψηφίσω «όχι» στο ένα. Είναι πολύ εύκολο. Πείτε στη γραμματεία σας να σπάσει την τροπολογία σε δύο τροπολογίες. Με καταλάβατε τι λέω; Εάν θέλετε, εγώ θα ψηφίσω τις δύο. Αλλά μη με υποχρεώνετε, λόγω της τρίτης, να ψηφίσω «όχι». Γι’ αυτό λέω ότι δεν νομοθετούμε με σοβαρό τρόπο εδώ.

Κλείνω λέγοντας -και κάνω και μια τελευταία έκκληση και προς το Προεδρείο της Βουλής- κύριε Πρόεδρε, θα σας παρακαλέσω να μεταφέρετε και στον Πρόεδρο της Βουλής την έκκληση της Νέας Δημοκρατίας για να σεβαστούμε τουλάχιστον τους εαυτούς μας, για να σεβαστούμε το ελληνικό Κοινοβούλιο, αυτό το οποίο λέμε κάθε φορά όταν μιλάμε για τον Κανονισμό της Βουλής εδώ μέσα να κάνουμε μια προσπάθεια να το τηρήσουμε, να μην ευτελίζουμε τη Βουλή των Ελλήνων κατά τον τρόπο με τον οποίο ευτελίστηκε σήμερα, να κατατίθεται τροπολογία στις 14.00΄ την ώρα που συζητιέται το νομοσχέδιο και να ψηφίζεται σε διαφορετικό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, και εγώ θα ήθελα να σας παρακαλέσω κάτι, επειδή καλή τη πίστη δέχθηκα ότι αντικαταστήσατε τον κ. Τζαβάρα, σας παρακαλώ εξηγήστε του τι διημείφθη…

**ΘΕΟΔΩΡΑ ΜΠΑΚΟΓΙΑΝΝΗ:** Δεν κατάλαβα τι να εξηγήσω.

**ΠΡΟΕΔΡΕΥΩΝ (Γεώργιος Βαρεμένος):** Επειδή καλή τη πίστη δέχθηκα ότι αντικαταστήσατε τον κ. Τζαβάρα, σας παρακαλώ εξηγήστε στον κ. Τζαβάρα αυτό που συμφωνήσαμε.

**ΘΕΟΔΩΡΑ ΜΠΑΚΟΓΙΑΝΝΗ:** Βεβαίως. Εννοείται… Προς θεού!

**ΠΡΟΕΔΡΕΥΩΝ (Γεώργιος Βαρεμένος):** Έτσι για να μην υποβιβάζω και εγώ το Κοινοβούλιο, γι’ αυτό το λέω.

(Θόρυβος στην Αίθουσα)

**ΘΕΟΔΩΡΑ ΜΠΑΚΟΓΙΑΝΝΗ:** Φοβάται μη στεναχωρηθεί ο κ. Τζαβάρας. Δίκιο έχει!

**ΠΡΟΕΔΡΕΥΩΝ (Γεώργιος Βαρεμένος):** Κυρία Μπακογιάννη, δεν φοβάμαι να μη στεναχωρηθεί ο κ. Τζαβάρας. Ο κ. Τζαβάρας επικοινώνησε μαζί μου και μου είπε ότι δεν ισχύει κάτι τέτοιο.

**ΘΕΟΔΩΡΑ ΜΠΑΚΟΓΙΑΝΝΗ:** Λυπάμαι πάρα πολύ. Εγώ τέτοια εντολή έλαβα. Κύριε Πρόεδρε, όμως, θα το λύσουμε.

**ΠΡΟΕΔΡΕΥΩΝ (Γεώργιος Βαρεμένος):** Ακριβώς γι’ αυτό σας το λέω. Έχω λόγο.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα να αναφερθώ στην τροπολογία για τη χρηματοδότηση του Ελληνικού Κέντρου Κινηματογράφου με το Πρόγραμμα Δημοσίων Επενδύσεων. Να πω ότι όντως έχουμε αλλαγή παραδείγματος αλλά αυτό έχει να κάνει με το αν έχουν αλλάξει τα πράγματα. Είμαστε πια σε μια εποχή όπου οι υπηρεσίες, η οπτικοακουστική παραγωγή, ο κινηματογράφος αποτελούν σημαντικό κομμάτι της παγκόσμιας οικονομικής δραστηριότητας και δεν μπορούμε να το αγνοήσουμε αυτό. Επαναλαμβάνω ότι υπάρχουν μελέτες από το 2014 του ΙΟΒΕ οι οποίες δείχνουν τον ισχυρό πολλαπλασιαστή που έχουν οι επενδύσεις στον κινηματογράφο και στην εγχώρια, όχι μόνο στη διεθνή κινηματογραφική παραγωγή που έρχεται στη χώρα, αλλά και στην εγχώρια κινηματογραφική παραγωγή.

**ΘΕΟΔΩΡΑ ΜΠΑΚΟΓΙΑΝΝΗ:** Συμφωνούμε σε όλα αυτά.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Επομένως για να αντιμετωπίσουμε τις προκλήσεις της νέας εποχής εμείς θεωρούμε -ενδεχομένως δεν σας πείθουμε, μπορούμε να συμφωνούμε ή να διαφωνούμε, όμως συζητάμε και αυτό είναι πολύ καλό- ότι πρέπει να το δοκιμάσουμε και αυτό συμπληρωματικά, επαναλαμβάνω, στο cast rebate και στο tax rebate που ήδη έχουν θεσμοθετηθεί με άλλα εργαλεία για τις διεθνείς παραγωγές.

Όσον αφορά τη διαδικασία, εγώ είμαι καινούργιος Υφυπουργός, το ομολογώ, θα είχα καταθέσει τρεις ξεχωριστές τροπολογίες.

**ΘΕΟΔΩΡΑ ΜΠΑΚΟΓΙΑΝΝΗ:** Τώρα που σας το ζητάμε, μπορείτε να το κάνετε.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Θα το προσπαθήσω. Θεωρώ ότι επειδή η έκθεση του Γενικού Λογιστηρίου του Κράτους, τα ξέρετε αυτά, τέτοια ώρα δεν ξέρω εάν θα το καταφέρω…

**ΑΝΝΑ ΚΑΡΑΜΑΝΛΗ:** Φέρτε το σε άλλο νομοσχέδιο.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Είναι έκθεση του Γενικού Λογιστηρίου και το γνωρίζετε. Τέλος πάντων, είπα ότι μπορεί να συμφωνούμε ή να διαφωνούμε, συζητάμε…

**ΘΕΟΔΩΡΑ ΜΠΑΚΟΓΙΑΝΝΗ:** Εν πάση περιπτώσει, είμαστε θετικοί για τα άλλα δύο.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ωραία. Αυτά ήθελα να πω.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μπαίνουμε στον κύκλο των ομιλητών με πρώτο τον κ. Κωνσταντινέα.

Κύριε Κωνσταντινέα, έχετε τον λόγο.

**ΠΕΤΡΟΣ ΚΩΝΣΤΑΝΤΙΝΕΑΣ:** Ευχαριστώ, κυρία Πρόεδρε.

Εγώ θα ήθελα να ξεκινήσω με τη σεβαστή συνάδελφο, την κ. Μπακογιάννη. Είμαι μικρότερος πολιτικά απέναντί της. Έχει μεγαλύτερη εμπειρία, απλά υπάρχει ένα κενό μνήμης στη διακυβέρνηση για τις τροπολογίες, που πολύ σωστά μπορεί κάποιος κοινοβουλευτικός να το πει, την περίοδο 2012 - 2014 που ερχόντουσαν και νύχτα και με αυτόν τον τρόπο που ερχόντουσαν. Απλά να μην ξεχνάμε αυτά που γινόντουσαν την περίοδο 2012 - 2014. Σωστή, όμως, η παρατήρησή σας. Ελπίζουμε στον Κανονισμό της Βουλής να το αλλάξουμε.

Θα ήθελα να πω, κυρία Μπακογιάννη -γιατί δεν βλέπω την εισηγήτριά σας που είναι και ειδική στα θέματα αθλητισμού- ότι στο προηγούμενο νομοσχέδιο όλη η Νέα Δημοκρατία είπε το εξής: Γιατί δεν φέρνετε την απλή αναλογική;

Εισέρχεστε εδώ, σύσσωμη η Νέα Δημοκρατία και κατακρίνετε την απλή αναλογική που εκβαθύνει τον εκδημοκρατισμό και των ομοσπονδιών και των σωματείων.

Και θέλετε να σας πω κάτι; Μιλάτε και λέτε ότι έχουμε κάποιο πολιτικό όφελος. Δυστυχώς η σκληρή πραγματικότητα τριάντα χρόνια και στις ομοσπονδίες και στους συλλόγους είναι ότι με αυτό το σύστημα που υπήρχε, υπήρχε το πρόβλημα το κομματικό, οπότε μην το λέτε σε εμάς που ανοίγουμε τη βεντάλια. Είναι ακριβώς το αντίθετο σε αυτό που λέτε.

Μιλάμε για την ποσόστωση των γυναικών και πολύ σωστά είπατε -εγώ θα συμφωνήσω μαζί σας- ότι μπορεί να υπάρχει πρόβλημα. Αν ανοίξω παράθυρο νομοθετικό, δεν θα γίνει ποτέ. Είναι σαν το 1980 που ο Έλληνας άνοιγε το παράθυρο και πέταγε το τασάκι με τα τσιγάρα στον δρόμο. Τώρα ντρέπεται να το κάνει. Πρέπει να μπούνε κανόνες.

Μιλάμε για τις θητείες. Ξέρουμε προέδρους, πάνω σε αυτά που είπατε, καρεκλοκένταυρους. Πρόεδροι ομοσπονδιών και νέοι άνθρωποι στον αθλητισμό που δεν είχαν τη δυνατότητα, βάσει των βαθιών ριζών που είχαν μέσα στις ομοσπονδίες και τα σωματεία, και υπέροχοι αθλητές που έχουν περάσει.

Θα εισέλθω σε ένα άλλο θέμα στο νομοσχέδιο, γιατί πρέπει να πούμε τα βασικά. Ο έλεγχος του Επιθεωρητή Δημόσιας Διοίκησης για τα πεπραγμένα των ομοσπονδιών είναι κάτι που πρέπει να μας βρίσκει σύμφωνους. Δεν νομίζω ότι δεν πρέπει για το δημόσιο χρήμα που πηγαίνει στις ομοσπονδίες να μην μπορεί να γίνει ο έλεγχος. Πρέπει όλη αυτή η πλειοψηφία να το κάνει αυτό.

Ερχόμαστε στις στοιχηματικές για το 15%. Συμφωνείτε, κυρία Μπακογιάννη, ότι πρέπει να φύγουν και τα μίντια στον επηρεασμό του ποδοσφαίρου από τους μεγαλομετόχους, γιατί εγώ έχω παράδειγμα στην Αγγλία ότι Πρόεδρος ομάδας έχει τη «BET». Συμφωνείτε, όμως, -αν θέλετε, να πάρω τη δική σας λογική- να φύγουν και τα μίντια που επηρεάζουν το ποδόσφαιρο και να πούμε «όχι» στις στοιχηματικές, αλλά «όχι» και σε όσους έχουν μίντια. Συμφωνείτε;

**ΘΕΟΔΩΡΑ ΜΠΑΚΟΓΙΑΝΝΗ:** Τι σχέση έχει το ένα με το άλλο;

**ΠΕΤΡΟΣ ΚΩΝΣΤΑΝΤΙΝΕΑΣ:** Τα μίντια διοικούν και το ποδόσφαιρο και τις στοιχηματικές.

Προχωράω παρακάτω: ιππόδρομος. Μου λέτε για ανομία. Ο ιππόδρομος έκλεισε. Δεν είναι ανοιχτός ο ιππόδρομος, έκλεισε, για να μην τρελαινόμαστε τώρα. Πολύ σωστά είπατε και είναι σεβαστή και αξιοπρεπής η στάση σας απέναντι στην κακή σύμβαση που έβαλε η Νέα Δημοκρατία και το είπατε από του Βήματος της Βουλής. Ήρθαμε να πούμε τι; Μου λέτε ότι ο ελεγχόμενος είναι και ελεγκτής. Θα σας πω εγώ τι γινόταν στον ιππόδρομο, ότι ο γιατρός του ιπποδρόμου εκεί μέσα ήταν ελεγχόμενος για το ντόπινγκ, τα ντόπινγκ δεν τα πήγαιναν εδώ, τα πήγαιναν στο εξωτερικό και χρωστάνε από μεγάλους επιχειρηματίες σε μεγάλο επιχειρηματία. Έλεγχε τα άλογά του ελεγχόμενος και τις αμοιβές των επάθλων και χρωστάει στο ελληνικό δημόσιο και τα ντόπινγκ τα έστελνε στο εξωτερικό και έκλεισε ο ιππόδρομος.

Εγώ τι λέω τώρα -γιατί μπορεί να μην το γνωρίζετε- για τον ιππόδρομο; Τέσσερα μέλη της FEE, της «ΦΙΛΙΠΠΟΣ ΕΝΩΣΙΣ ΕΛΛΑΔΟΣ», τέσσερα μέλη της επιχείρησης, δύο μέλη από το Υπουργείο Αγροτικής Ανάπτυξης και τη Γενική Γραμματέα και ένα μέλος από τους ιδιοκτήτες με 3 προς 2 πλειοψηφία στις γενικές συνελεύσεις. Τι πιο δημοκρατικό υπάρχει; Και αυτή είναι η ισοτιμία και η ισονομία και ο πλήρης εκδημοκρατισμός, γιατί μας ακούει ο κόσμος και λέμε ένα αφήγημα που μπορεί να μας στέλνουν σε ένα μήνυμα του κινητού και δεν γνωρίζουμε τι γινόταν. Δεν θα έρθω στις τρεις χιλιάδες οικογένειες. Ας προβληματιστούν αυτοί που έκλεισαν τον ιππόδρομο.

Στο νομοσχέδιο που φέρνουμε θα ήθελα να πω για τη συμμετοχή των πολιτών κράτους-μέλους της Ευρωπαϊκής Ένωσης σε όλες τις ομοσπονδίες, όπου μπορεί να μπαίνουν πρωταθλήματα, και των πολιτών που έχουν άδεια διαμονής εδώ και έχουν κάνει αίτηση. Αυτό είναι πολύ σημαντικό.

Πάμε να δούμε τι έχουμε κάνει για τον αθλητισμό. Ανοίγω το site της Νέας Δημοκρατίας κ. Μπακογιάννη και δεν βλέπω αθλητικό πρόγραμμα Νέας Δημοκρατίας.

**ΘΕΟΔΩΡΑ ΜΠΑΚΟΓΙΑΝΝΗ:** Σιγά-σιγά.

**ΠΕΤΡΟΣ ΚΩΝΣΤΑΝΤΙΝΕΑΣ:** Τι σιγά-σιγά;

**ΘΕΟΔΩΡΑ ΜΠΑΚΟΓΙΑΝΝΗ:** Σιγά-σιγά, θα το δείτε.

**ΠΕΤΡΟΣ ΚΩΝΣΤΑΝΤΙΝΕΑΣ:** Δεν μπορεί να μιλάει ένα κυβερνών κόμμα, εδώ και τριάντα χρόνια, όταν δεν έχετε αθλητικό πρόγραμμα. Έχετε πρόγραμμα για την υγεία; Να αντιπαρατεθούμε. Για την οικονομία; Να αντιπαρατεθούμε. Δεν έχετε site που να μπαίνει μέσα ο ψηφοφόρος της Νέας Δημοκρατίας και να λέει το αθλητικό πρόγραμμα της Νέας Δημοκρατίας. Είσαστε απρογραμμάτιστοι, δυστυχώς και το λέω για το αθλητικό κομμάτι. Στα άλλα να αντιπαρατεθούμε.

Στάδια. Δεν υπήρχαν αδειοδοτήσεις. Δεν πήγαιναν διοικήσεις. Τα είχατε καταχρεώσει. Τους διακριθέντες αθλητές, που πολλοί επευφημούμε και λέμε για τις επιτυχίες τους, εμείς τους προσλάβαμε, εσείς βγάζατε φωτογραφίες μόνο. Εμείς τους προσλάβαμε.

Πρόγραμμα κολύμβησης στους δήμους, κάρτα αθλητή, ο προϋπολογισμός του Υπουργείου Πολιτισμού και Αθλητισμού μαζί με το πρόγραμμα «ΦΙΛΟΔΗΜΟΣ». Πάμε και κάνουμε ερασιτεχνικά έργα και αθλοπαιδιές για όλους. Δικοί σας δήμαρχοι -και στον τόπο μου δικοί σας δήμαρχοι- παραδέχονται ότι με αυτή την Κυβέρνηση, με τη Βενεζουέλα, με το τέταρτο μνημόνιο πήραν τα πιο πολλά λεφτά από οποιαδήποτε κυβέρνηση εδώ και είκοσι χρόνια. Τα πιο πολλά λεφτά, δικοί σας δήμαρχοι!

(Χειροκροτήματα από την πτέρυγα του ΣΥΡΙΖΑ)

Ολοκληρώνω με αυτό που είπε ο Υπουργός των Οικονομικών, κυρίες και κύριοι, για το δεκαετές ομόλογο. Ευχαριστούμε τη Νέα Δημοκρατία για τη σημαντική συνεισφορά της στο αθλητικό πρόγραμμα του ΣΥΡΙΖΑ, γιατί εμείς το έχουμε και πριν φθάσουμε στην Κυβέρνηση, αφού ο αθλητισμός στην Ελλάδα δεν είναι όπως κυβερνούσατε εσείς. Θέλουμε, όμως, να γίνει ακόμα καλύτερος.

Εγώ δεν μιλάω για success story σαν τον συμπατριώτη μου, τον Αντώνη τον Σαμαρά. Οπότε έχουμε ένα επιτυχημένο σχήμα και πρέπει να διατηρηθεί και μετά τις εκλογές, για να ερχόσαστε εδώ να μας κρίνετε από το Βήμα της Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει Υφυπουργός κ. Βασιλειάδης. Σας φτάνουν τα δεκαοκτώ λεπτά;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ίσως και λίγο παραπάνω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κυρίες και κύριοι Βουλευτές, συζητάμε σήμερα ένα νομοσχέδιο, το οποίο έρχεται σε συνέχεια πολλών ρυθμίσεων που σκοπό είχαν όλα αυτά τα χρόνια να προσπαθήσουν να επαναφέρουν μια κανονικότητα, να βάλουν κανόνες, να βάλουν τάξη στο σύνολο του ελληνικού αθλητισμού, ένα νομοσχέδιο που εμείς θεωρούμε ότι είναι ένα νομοσχέδιο-τομή που θα φέρει μια νέα σελίδα στον χώρο του αθλητισμού.

Η συζήτηση στην Ευρώπη, στο σύνολο της Ευρώπης σε όλα τα όργανα, είτε αυτά είναι αθλητικά είτε είναι πολιτικά, το Συμβούλιο των Υπουργών, στο Συμβούλιο της Ευρώπης, επικεντρώνεται σε συγκεκριμένους τομείς που πρέπει να χαραχθεί η πολιτική, γιατί τα φαινόμενα διαφθοράς, τόσο στον επαγγελματικό όσο και στον ερασιτεχνικό αθλητισμό, τα φαινόμενα κακοδιοίκησης μάστιζαν τον χώρο, με αποτέλεσμα -ιδίως τα τελευταία χρόνια- να γινόμαστε μάρτυρες φαινομένων δικαστικών διενέξεων, φαινομένων δικαστικών διώξεων, φαινομένων τα οποία αποτελούν πληγή στο σώμα του αθλητισμού.

Στο επίκεντρο αυτών των συζητήσεων βρίσκεται η λογοδοσία, η διαφάνεια, η ορθή διακυβέρνηση, η διασφάλιση των δικαιωμάτων της μειοψηφίας, η ισότητα των φύλων, όχι μόνο στα πολιτικά fora, όπως είπαμε πιο πριν. Την ίδια στιγμή η Διεθνής Ολυμπιακή Επιτροπή στο σύνολο των δράσεών της και διακηρυκτικά και πρακτικά μιλάει για την ορθή διακυβέρνηση και τη διαφάνεια και την ισότητα των φύλων, προωθώντας μεικτά αθλήματα ή και θέματα-ταμπού μέχρι τώρα, όπως είναι τα ηλικιακά όρια στις θητείες των αθανάτων που πλέον δεν είναι τόσο αθάνατοι όσο ήταν στο παρελθόν.

Στην Ελλάδα, την περίοδο της ευμάρειας, όταν δαπανούσαμε εκατομμύρια εκατομμυρίων, είτε από τον κρατικό προϋπολογισμό είτε από τους ειδικούς λογαριασμούς του τότε κρατικού ΟΠΑΠ, γίναμε μάρτυρες μιας όχι αντίστοιχης με τα χρήματα που δαπανούνταν άνθησης του ελληνικού αθλητισμού, με πάρα πολλές όμως παρατυπίες, με πάρα πολλά προβλήματα στο σύνολο των εκφάνσεων της διοίκησης του αθλητισμού.

Για παράδειγμα -και προβλέπεται και μέσα στις ρυθμίσεις που συζητούμε σήμερα- είδαμε παρατυπία στις προσλήψεις, μεταφορά του κεντρικού πελατειακού κράτους, της κεντρικής πολιτικής σκηνής μέσα στην αθλητική σκηνή, συγκοινωνούντα δοχεία, γιατί μην καμωνόμαστε ότι βρίσκουμε στο εκλογικό σύστημα την κομματικοποίηση του αθλητισμού, του ανεξάρτητου κατά τα λοιπά. Μικρός είναι ο τόπος, γνωριζόμαστε.

Και εγώ δεν λέω ότι είναι κακό. Όλοι έχουμε ένα πολιτικό background, αλλά μη δαιμονοποιούμε εκλογικά συστήματα μπροστά στην ομορφιά που βιώσαμε όλα αυτά τα χρόνια και βιώσαμε και πρόσφατα μέσα στις ίδιες τις εκλογές της Ολυμπιακής Επιτροπής. Και μόνο τον εκφυλισμό περάσαμε. Και αυτά τα γεγονότα οδήγησαν στο να μην υπάρχει σήμερα κανένας Έλληνας αθάνατος.

Στις ίδιες τις ομοσπονδίες -διοικήσεις, με αυτό το εκλογικό σύστημα και με τη μη κομματικοποίηση κατά τα λοιπά, είχαμε διοικήσεις με προσωρινή διαταγή που άλλαζαν ανά εξάμηνο και ανάλογα με τη δικαστική απόφαση μέχρι να βγουν τα κουκιά για τις τελικές ψήφους, εξώδικα επί εξωδίκων, δικαστήρια επί δικαστηρίων, το γραφείο του Υπουργού και του Γενικού Γραμματέα Αθλητισμού να γεμίζουν από καταγγελίες, γνωμοδοτήσεις του Νομικού Συμβουλίου του Κράτους και όλα αυτά γιατί; Γιατί υπήρχε και υπάρχει ένα σύστημα δομημένο λάθος.

Στον επαγγελματικό αθλητισμό επιβάλλεται, όπως συμβαίνει παντού, ο οικονομικός έλεγχος. Όχι ο κρατικός παρεμβατισμός, αλλά ο οικονομικός έλεγχος, σεβόμενοι την ορθή έννοια του αυτοδιοίκητου. Γιατί την έννοια αυτή την κάνουμε συνεχώς λάστιχο, ορίζοντας το πλαίσιο, για να γλιτώσουμε από τα φαινόμενα «αχυρανθρώπων», παράνομων δοσοληψιών κ.λπ..

Θα προσπαθήσω στο σύνολο της τοποθέτησής μου να κρατήσω, όπως το έκανα και μέσα στην επιτροπή, χαμηλούς τόνους, γιατί νομίζω ότι πολλές φορές οι λέξεις και τα προβλήματα ή οι εξαρτήσεις που υπάρχουν από τις δομημένες σχέσεις στον χώρο του αθλητισμού, δεν μας αφήνουν να πούμε την απόλυτη αλήθεια και να συμφωνήσουμε σε περισσότερα απ’ αυτά που τελικά θα συμφωνήσουμε σήμερα. Προσπάθησα να είμαι πολύ προσεκτικός σε κάθε έκφραση που χρησιμοποιώ.

Επομένως για το ορθό νομοθέτημα της Επιτροπής Επαγγελματικού Αθλητισμού εγώ χρησιμοποίησα τον όρο αλυσιτελές. Δεν χρησιμοποίησα, όπως θα μπορούσα να χρησιμοποιήσω, τον όρο «φτιαγμένο με τέτοιον τρόπο». Γιατί αυτή ήταν η νομοθέτηση, να φτιάξω ένα όργανο ελέγχου, χωρίς όμως να του δώσω καμμία ποτέ αρμοδιότητα επί της ουσίας, για να πω ότι το έφτιαξα, να βγάλω την υποχρέωση και από εκεί και μετά να συνεχίσουμε να ζούμε τα ίδια φαινόμενα, με αποτέλεσμα να ελλείπει ο οικονομικός έλεγχος, η εγγύηση της φερεγγυότητας αυτών των εταιρειών, των αθλητικών εταιρειών, από το κράτος.

Και γιατί αυτές οι ανώνυμες εταιρείες να έχουν μια διαφορετική, μια ξεχωριστή αντιμετώπιση; Γιατί να μην είναι απλώς στο Υπουργείο Εμπορίου, που εκεί είναι ο έλεγχος, σαν ανώνυμη εταιρεία και να εμπλέκεται και το Υπουργείο Αθλητισμού; Γιατί; Γιατί κατά βάση είναι sui generis ανώνυμες εταιρείες.

Δεν είναι μια απλή κεφαλαιουχική εταιρεία, είναι μια εταιρεία που εκφράζει και είναι συνέχεια ενός σωματείου, με ό,τι αυτό συνεπάγεται, με την ιστορία που μπορεί να κουβαλά και στα προβλήματα του μη ελέγχου των οικονομικών παραγόντων που έμπαιναν σε αθλητικές ανώνυμες εταιρείες. Ερχόταν μετά πνιγμένο τις περισσότερες φορές το ίδιο το κράτος να δώσει λύσεις, γιατί στο τέλος της ημέρας πίσω από μια ανώνυμη εταιρεία υπήρχε ένα ιστορικό σωματείο.

Σήμερα, λοιπόν, με το νομοθέτημα αυτό θα δούμε για την Επιτροπή Επαγγελματικού Αθλητισμού. Παίρνει αρμοδιότητες και γίνεται μία ανεξάρτητη αρχή, η οποία θα περνάει -και μετά τις νομοτεχνικές βελτιώσεις και τη συζήτηση που κάναμε και στην Επιτροπή Μορφωτικών Υποθέσεων- από την έγκριση της Επιτροπής Μορφωτικών Υποθέσεων, με μία σύνθεση η οποία διασφαλίζει την απαιτούμενη εξειδίκευση, τη νομική, την επιστημονική, την επαγγελματική, θεσπίζοντας σαφή ασυμβίβαστα, σαφή κωλύματα, ένα πλαίσιο σαφές και τόσο σκληρό όσο, όμως, να είναι και χρηστικό, δίνοντας σοβαρά εργαλεία ελέγχου, πραγματικά εργαλεία ελέγχου, ούτως ώστε να έχουμε έναν ενδελεχή και ουσιαστικό έλεγχο για να μη ζήσουμε τα φαινόμενα του παρελθόντος, με φορολογικά και τραπεζικά εργαλεία, πόθεν έσχες, δίνοντας στη φαρέτρα τους όλα όσα χρειάζονται για να μπορούμε να αποφύγουμε τα φαινόμενα του παρελθόντος.

Θα είναι ένα όργανο το οποίο θα λογοδοτεί και θα έχει την υποχρέωση να εκδίδει και έκθεση πεπραγμένων, με ένα πιστοποιητικό. Εδώ είναι το πρόβλημα ή ενδεχόμενα η σύγκρουση με το αυτοδιοίκητο και ακούστηκαν και νωρίτερα και κάποιες απορίες σχετικά με αυτό. Ο έλεγχος του κράτους σε αυτές τις εταιρείες ή ομοσπονδίες για το ποιος θα συμμετέχει σε ένα πρωτάθλημα, έχει τους δικούς της κανόνες, με βάση τους κανόνες της διεθνούς ομοσπονδίας ή της τοπικής. Αυτοί ορίζουν το ποιοι θα συμμετέχουν στο πρωτάθλημα.

Εμείς κάνουμε τον οικονομικό έλεγχο για να δούμε σαν κράτος αν πληροί τις προϋποθέσεις μας. Εμείς και να δώσουμε εντολή να μη συμμετέχει κάποιος στο πρωτάθλημα είναι ένα κενό γράμμα, όπως συνέβαινε όλα αυτά χρόνια. Τι λέμε, λοιπόν; Ερχόμαστε και βάζουμε εξοντωτικά πρόστιμα σε όποιον παραβιάζει τις αρχές του νόμου, σε όποιον συμμετέχει σε ένα πρωτάθλημα χωρίς να έχει αυτό το πιστοποιητικό, χωρίς, δηλαδή, να πληροί τις ελάχιστες προϋποθέσεις που θέτει ο νόμος.

Και τα πρόστιμα αυτά, επί της ουσίας, με βάση τη σημερινή οικονομική πραγματικότητα του επαγγελματικού αθλητισμού, είναι απαγορευτικά της συμμετοχής. Μην κοροϊδευόμαστε. Ακολουθούμε, λοιπόν, και χαράσσουμε την πολιτική που πρέπει και την πολιτική που θέλουμε, ακολουθώντας και τους κανόνες των διεθνών ομοσπονδιών, όντας όμως και σύννομοι με το κοινό περί δικαίου αίσθημα και την πραγματικότητα, την ουσία του ελέγχου που θα πρέπει να έχει το κράτος.

Για τον ερασιτεχνικό αθλητισμό, θα αντιπαρέλθω τις ανακοινώσεις της Ολυμπιακής Επιτροπής, η οποία ανακοίνωση νομίζω ότι έρχεται σε έναν μεγάλο βαθμό και σε αντίθεση με τη συζήτηση που είχαμε στην επιτροπή, καθώς εκεί κατεδείχθη πέρα ότι πολλές από τις προτάσεις και τις εισηγήσεις έγιναν αποδεκτές και έγιναν διορθώσεις και νομίζω ότι με την ανακοίνωση αυτή περισσότερο πολιτικολογεί παρά απαντά περί της ουσίας και χρησιμοποιώντας τον όρο «λαίλαπα». Γιατί; Λαίλαπα ο οικονομικός έλεγχος; Η λογοδοσία; Λαίλαπα το να μπορείς να ελέγχεις πού πηγαίνει το δημόσιο χρήμα, για να μην ξαναζήσεις όσα ζήσαμε στο παρελθόν; Λαίλαπα η απλή αναλογική;

Τώρα θυμήθηκαν το εκλογικό σύστημα; Ο ν.2725 δεν έχει σαφές εκλογικό σύστημα μέσα; Είναι η ενισχυμένη αναλογική με 70% μπόνους, που επί της ουσίας αποτρέπει να ακούγεται οποιαδήποτε άλλη άποψη. Γιατί τότε δεν ήταν παρέμβαση στο αυτοδιοίκητο και δεν ήταν πρόβλημα, τότε όταν νομοθετούσαν πολλοί από αυτούς που σήμερα διοικούν;

Ο νόμος, λοιπόν, διαχρονικά ορίζοντας το πλαίσιο λειτουργίας, ορίζει τα πάντα. Κι εμείς σε αυτό το πλαίσιο ερχόμαστε και θέτουμε τους κανόνες. Ο ν.2725/1999 άρθρο 24 παράγραφος 8 για το εκλογικό σύστημα.

Για μας, λοιπόν, οποιαδήποτε πολιτική και να θες να εφαρμόσεις στον αθλητισμό, οποιαδήποτε καλή πρόθεση και να έχεις, οποιοδήποτε πρόγραμμα και να εξαγγείλεις, στο τέλος έρχεται κάποιος και το υλοποιεί. Το να υπάρχουν γενικοί κανόνες στο πώς υπάρχει αυτή η αθλητική ζωή, πώς δομείται το κύτταρο αυτό του αθλητισμού, είναι κομβικό για να μπορέσουμε να διασφαλίσουμε την ορθή λειτουργία του.

Καμμία παρέμβαση ούτε στο τι αποφάσεις θα πάρουν ούτε στους κανόνες παιδιάς ούτε στους κανόνες συγκρότησης ούτε τίποτα, αλλά κανόνες που οι ελληνικές νομικές οντότητες έχουν και οφείλει το κράτος να βάζει.

Βγαίνοντας, κυρίες και κύριοι Βουλευτές, από τα μνημόνια, πήραμε όλοι μας το μάθημα ότι δεν θα πρέπει να υπάρχει κανένας που να μη λογοδοτεί και δεν θα πρέπει να υπάρχει ούτε 1 ευρώ που βγαίνει από τα ταμεία του κράτους, χωρίς να υπάρχει ο έλεγχος, για να μην ξαναζήσουμε τις ένδοξες στιγμές του παρελθόντος.

Αυτό που κάνουμε με αυτό το νομοσχέδιο είναι να θεσπίσουμε κανόνες της συγκρότησης των οργάνων που διασφαλίζουν τις συνταγματικά κατοχυρωμένες αρχές της εκπροσώπησης των δικαιωμάτων της μειοψηφίας, της εκπροσώπησης των φύλων.

Ο κανόνας, λοιπόν, είναι ενιαίο ψηφοδέλτιο, αλλά με ποσόστωση στην σταυροδοσία που τι εξυπηρετεί; Να είμαστε ειλικρινείς. Εξυπηρετεί το ότι οι οριακές πλειοψηφίες δεν μπορούν να αποκλείσουν αντίθετες απόψεις. Δεν μπορεί το 51% της συνέλευσης να μπορεί να ελέγξει το 100% του οργάνου. Είναι βασικές δημοκρατικές αρχές για να λειτουργήσουμε κανονικά, όχι να γίνει μπαχαλοποίηση, να συνδιαλεχθούν, να μιλήσουν για τα προβλήματά τους, για να μην καταλήγουν με το κάθε τους πρόβλημα -που πολλές φορές δεν είναι και σοβαρό για κάποιον που είναι εξωτερικός παρατηρητής- στις δικαστικές αίθουσες, στις επιφυλλίδες των εφημερίδων και να γινόμαστε συνεχώς ρεζίλι, αλλά και για να διασφαλίσουμε τη συμμετοχή όλων των εκπροσώπων μας στα όργανα, για να μην υπάρχει ενός ανδρός αρχή και σκοτεινά σημεία στη διακυβέρνηση.

Το πιο σημαντικό, λοιπόν, είναι ο έλεγχος και η λογοδοσία. Τι άλλο έχουμε; Τη δυνατότητα, όπως υπάρχει στον νόμο, ξεχωριστών ψηφοδελτίων. Δεν μπορείς να απαγορεύσεις σε κανέναν, αν δεν θέλει να κατέβει στην ενιαία λίστα, να έχει το δικαίωμα να κατέβει με ξεχωριστό ψηφοδέλτιο, με τους κανόνες που βάλαμε, με τους όρους που βάλαμε. Δεν μπορεί ένας μόνος του. Είπαμε ποιος είναι ο ελάχιστος ορίζοντας, ποιος είναι ο ελάχιστος αριθμός.

Τι άλλο είναι το τόσο φοβερό; Η θέσπιση θητειών -που παντού υπάρχουν θητείες- και όχι θητειών γενικά. Δεν αποκλείεις κάποιον από τη διοίκηση των αθλητικών οργάνων. Βάζουμε τις θητείες -δύο συνεχόμενες ή τέσσερις στο σύνολο- στις εκτελεστικές θέσεις, στις θέσεις που έχουν δικαίωμα υπογραφής, όπως αυτές ορίζονται στο καταστατικό κάθε ομοσπονδίας. Διότι νομίζω ότι κανένας μας δεν θέλει το καθεστώς των ισοβίων προέδρων, χωρίς, όμως, ταυτόχρονα να τους διώχνει και από τη διαδικασία.

Είναι μια εξαιρετικά ισορροπημένη πρόβλεψη, γιατί οφείλουμε να μιλήσουμε με ειλικρίνεια και οι προερχόμενοι από τον αθλητισμό Βουλευτές, που τα έχουμε ζήσει και τα έχουμε βιώσει, για το πώς είναι δομημένο και πώς λειτουργεί το αθλητικό οικοδόμημα.

Πρέπει να βάλουμε, λοιπόν, αυτούς τους ελάχιστους κανόνες για την αυτοπρόσωπη ψήφο, για να τελειώσουν οι ομοσπονδιάρχες με το συρτάρι με τις εξουσιοδοτήσεις. Αυτά είναι τα σωματεία-σφραγίδα που εμφανίζονται μόνο για τις εκλογές και συνήθως διά εξουσιοδοτήσεων, οι οποίες υπάρχουν εκ των προτέρων. Θα τα κάνουμε αποδεκτά; Θα γυρίσουμε την πλάτη; Θα πούμε ότι δεν συμβαίνει;

Διότι στο τέλος της ημέρας τα χρήματα τα οποία δίνονται από τον κρατικό κορβανά δεν είναι λίγα, κυρίες και κύριοι Βουλευτές. Και κάθε χρόνο θα βαίνουν αυξημένα, από 15 εκατομμύρια ευρώ το 2015 με βάση τον προϋπολογισμό του 2014 στα 20 εκατομμύρια ευρώ το 2019, χωρίς να υπολογίσουμε τις έκτακτες χρηματοδοτήσεις, που λογικά και πάλι θα υπάρξουν φέτος.

Διαφωνούμε με την ποσόστωση φύλου. Να νομοθετήσουμε ευχολόγια; Υπάρχει στον νόμο, υπάρχει 20%. Πού είναι το 20%; Στην Ολυμπιακή Επιτροπή. Επειδή σεβόμαστε τη Διεθνή Ολυμπιακή Επιτροπή, υπάρχει σαφής πρόβλεψη ότι για τις εκλογές στην Ολυμπιακή Επιτροπή -για την ανάδειξη της Ολυμπιακής Επιτροπής- οι ομοσπονδίες ακολουθούν τους κανόνες των καταστατικών τους. Είναι ρητή πρόβλεψη.

Από εκεί και μετά, όσον αφορά τις γυναίκες να πω ότι στην Ολυμπιακή Επιτροπή είναι δύο στους τριάντα δύο, εκ των οποίων μία εκλεγμένη. Στις εθνικές ομοσπονδίες το ποσοστό συμμετοχής γυναικών στα όργανα είναι 14,28%, ενώ στις θέσεις των προεδρείων 6,19%. Με συγχωρείτε, εγώ δεν μπορώ να κάνω με τίποτα αποδεκτό ότι δεν υπάρχουν γυναίκες οι οποίες ενδιαφέρονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κυρία Πρόεδρε, θα χρειαστώ λίγο χρόνο ακόμα, όπως έχω πει.

Αν υποθέσουμε ότι έχουμε δέκα χιλιάδες σωματεία σε όλη τη χώρα με επταμελή διοικητικά συμβούλια, σημαίνει ότι χρειαζόμαστε είκοσι τρεις χιλιάδες γυναίκες σε σύνολο πεντέμισι εκατομμυρίων ελληνικού πληθυσμού, το 0,42%.

Τόσο αδιάφορες είναι, λοιπόν, οι γυναίκες για την αθλητική διαδικασία; Μιλάω για τις γυναίκες που τις βλέπουμε στην αθλητική διαδικασία, είτε ως αθλήτριες είτε ως προπονήτριες είτε ως μητέρες των παιδιών μας, που τρέχουν συνεχώς. Όταν έρχεται, όμως, η ώρα της γενικής συνέλευσης του οργάνου είναι απούσες. Τι θα κάνουμε; Θα κάνουμε ευχολόγια, θα είμαστε μοιρολάτρες ή θα νομοθετήσουμε και θα το επιβάλουμε, ακολουθώντας τις κατευθυντήριες γραμμές του Συμβουλίου της Ευρώπης;

Κυρία Μπακογιάννη, επειδή είστε υποψήφια γενική γραμματέας, επισημαίνω ότι αυτό είναι κομβικό. Οι κατευθυντήριες αυτές γραμμές μάς δείχνουν πού πρέπει να κατευθυνθούμε, τι πρέπει να κάνουμε και πώς αυτό θα πρέπει με κάθε τρόπο να γίνει πραγματικότητα. Είναι αδιανόητος ο αποκλεισμός των γυναικών.

Για τι άλλο φωνάζουν; Για τον οικονομικό έλεγχο από τον γενικό επιθεωρητή δημόσιας διοίκησης; Το ξαναλέω: Για να μην ξαναζήσουμε τα ίδια, για να μην ξαναγυρίσουμε στο παρελθόν, δεν θα επιτραπεί να φεύγει ούτε 1 ευρώ χωρίς τον οικονομικό έλεγχο από όργανα τα οποία έχουν και εχέγγυα αμεροληψίας και εχέγγυα ορθού ελέγχου και ευθυκρισίας.

Γίνεται η ζωή δυσκολότερη; Θα προσαρμοστούμε στη νέα πραγματικότητα; Ήδη με την εγκύκλιο που εστάλη από τη Γενική Γραμματεία Αθλητισμού προς τις ομοσπονδίες βάζουμε και νέους κανόνες και ζητάμε και ορκωτούς ελεγκτές, για να τελειώσει αυτή η ιστορία, το να μην ξέρουμε πού πηγαίνει κάθε ευρώ του ελληνικού λαού.

Επειδή σεβόμαστε όλους τους παράγοντες, την προσφορά τους και τον ερασιτεχνικό αθλητισμό, στο σύνολο του νομοσχεδίου υπάρχουν προβλέψεις οι οποίες αναγνωρίζουν την προσφορά αυτών των ανθρώπων, όπως οι άδειες άνευ αποδοχών για τους δημοσίους υπαλλήλους, που συμμετέχουν σε μία ομοσπονδία και δεν μπορούν να συμμετάσχουν διαφορετικά, δεν θα μπορούσαν να πάρουν μέρος στην αθλητική διαδικασία, όπως είναι η δυνατότητα που δίνεται στις ομοσπονδίες όταν κάνουν μια διεθνή διοργάνωση να μπορούν να προσλάβουν εξειδικευμένο προσωπικό, όπως είναι ο εκτελεστικός πρόεδρος, ο οποίος θα μπορεί να έχει αμοιβή, εφόσον το αποφασίσει η γενική συνέλευση της ομοσπονδίας, αναγνωρίζοντας ότι στα νέα οικονομικά δεδομένα, στη νέα οικονομική κατάσταση, που ο αθλητισμός είναι κάτι περισσότερο από αυτό που ήταν πριν από πολλά χρόνια, χρειάζεται πολλές φορές να υπάρχει και αυτή η πρόβλεψη γιατί χρειάζεται εξειδικευμένη εργασία, χρειάζονται πολλές ώρες εργασίας.

Συνεχίζοντας, πάμε στα θέματα της βίας. Όλοι γινόμαστε μάρτυρες φαινομένων. Εγώ θα διαφωνήσω σχετικά με την ένταση ή με την επιλεκτική αναφορά περιστατικών βίας, την επιλεκτική μνήμη -που είναι και το χειρότερο- την ίδια περίοδο που έγιναν τα θλιβερά γεγονότα στο «Παπαστράτειο». Για αυτά περιμένουμε πολύ σύντομα από την Ελληνική Αστυνομία και ανακοινώσεις και εξελίξεις, όπως για κάθε περιστατικό βίας που συνέβη αυτά τα χρόνια, υπήρξαν αποτελέσματα από την Ελληνική Αστυνομία και όλες οι υποθέσεις παραπέμφθηκαν στη δικαιοσύνη, μηδεμιάς εξαιρουμένης.

Υπήρχε -και αυτό το είχαμε εντοπίσει και με την UEFA- στη Διαρκή Επιτροπή που έχουμε φτιάξει μια πεποίθηση ατιμωρησίας, λόγω των αργών ρυθμών της ελληνικής δικαιοσύνης, λόγω του ότι πολλές φορές οι παρεπόμενες ποινές, που είναι η στέρηση της εισόδου σε αγωνιστικούς χώρους, έρχεται μετά από έξι ή και επτά και οκτώ χρόνια μετά το περιστατικό, όταν ο δράστης ενδεχομένως να έχει σταματήσει κι αυτή τη δραστηριότητά του, να πηγαίνει στο γήπεδο. Τι λέμε, λοιπόν; Δίνουμε τη δυνατότητα με την άσκηση της ποινικής δίωξης να υπάρχει αυτό το παρεπόμενο μέτρο είτε με απόφαση εισαγγελέα ο οποίος κρίνει, με αυτοπρόσωπη παρουσία του δράστη στο αστυνομικό τμήμα, είτε όχι, με σοβαρές ποινές και επιπτώσεις σε περίπτωση παραβίασης του περιοριστικού όρου, αλλά και δημιουργία αυτοτελούς ποινικού αδικήματος του υπεύθυνου ασφαλείας της εγκατάστασης, όταν επιτρέπει σε κάποιον για τον οποίο υπάρχει ο περιοριστικός αυτός όρος, να μπει μέσα στο γήπεδο.

Όσο για τους μετανάστες και τους πρόσφυγες, ο ελληνικός λαός αγκάλιασε σε πολύ δύσκολες για τον ίδιο στιγμές τις ζωές των ανθρώπων αυτών, των διωγμένων από την πατρίδα τους λόγω των πολέμων, της οικονομικής κρίσης, λόγω των τσακωμών των μεγάλων δυνάμεων που πάντοτε καταλήγουν στα κεφάλια των λαών. Με μεγάλη αγάπη σε δύσκολες, ξαναλέω, στιγμές, όταν και εμείς ήμασταν τσακισμένοι από την ύφεση και την οικονομική κρίση, προσπαθήσαμε να βρούμε λύσεις, αναγνωρίζοντας ότι ο αθλητισμός είναι κινητήριος μοχλός, κινητήριος άξονας κοινωνικής συνοχής και κοινωνικής ενσωμάτωσης, αναγνωρίζοντας ότι αυτοί οι άνθρωποι για όσο μένουν στη χώρα μας, έχουν δικαιώματα και, με βάση το ψήφισμα του Συμβουλίου της Ευρώπης με το οποίο ο αθλητισμός θεωρείται ανθρώπινο δικαίωμα, οφείλουμε να τους δώσουμε τη δυνατότητα συμμετοχής σε αυτό το ανθρώπινο δικαίωμα. Προβαίνουμε σε αυτή τη ρύθμιση ούτως ώστε όποιος βρίσκεται στη χώρα μας με τα νόμιμα έγγραφα, είτε ακόμα και ζητώντας άσυλο, να μπορεί να συμμετέχει στην αθλητική διαδικασία.

Για τους εργαζόμενους των ομοσπονδιών που είπα και νωρίτερα, τους εγκλωβισμένους από τον τρόπο που λειτουργούσαν παραβιάζοντας τον νόμο οι ομοσπονδίες καθ’ υπόδειξη -θέλω να πω εγώ, για να μην τα ρίχνω στις ομοσπονδίες- του κεντρικού κράτους, ερχόμαστε και βρίσκουμε μια λύση, λύνοντας το πρόβλημά τους και απεγκλωβίζοντάς τους από τις δυσμενείς θέσεις που είναι τώρα, πολλοί απλήρωτοι για χρόνια, δίνοντας δυνατότητα να κινηθούν εντός των ομοσπονδιών και ζητώντας επιτέλους από τις ομοσπονδίες και θέτοντας κανόνα να φέρουν και τους οργανισμούς τους.

Για τη Φίλιππο Ένωση τώρα, το 2013, λοιπόν, υπήρξε μια σύμβαση παραχώρησης. Εγώ δεν θα κρίνω αν είναι καλή ή κακή. Δημιουργήθηκαν προβλήματα. Δεν υπήρχε απόφαση Διοικητικού Συμβουλίου της ΦΕΕ, η οποία να μην καταλήγει στον Νομικό Σύμβουλο του Κράτους για γνωμοδότηση, στον Γενικό Γραμματέα για να πάρει την απόφαση, καταγγελίες επί καταγγελιών σε κάθε διοικητικό συμβούλιο, πλήρης αδρανοποίηση του συστήματος, πλήρης αδρανοποίηση του ιπποδρόμου, σοβαρές καταγγελίες εκατέρωθεν. Κι εκεί έπρεπε να βρούμε μια λύση, η οποία φάνηκε και στην ένταση η οποία υπήρξε και μέσα στις επιτροπές της Βουλής.

Το βιώσαμε όλοι μας αυτό το πράγμα. Ήταν αδιέξοδο κι έπρεπε να βρεθεί μία λύση, η οποία ή θα προσομοίαζε στο βρετανικό μοντέλο με πλήρη κατάργηση της ΦΕΕ και δημιουργία ενός οργάνου περίπου στα ίδια πρότυπα -σας το ανέλυσα και στις επιτροπές πώς είναι δομημένο- είτε σεβόμενοι την ιστορία της ΦΕΕ, παρά τα προβλήματα, να βρούμε μια νέα περπατησιά για να μπορέσει ο ιππόδρομος να λειτουργήσει, να μη χάσει κανένας τη δουλειά του και να αναπτυχθεί, εφόσον αυτό είναι εφικτό, το επόμενο διάστημα.

Πάμε, λοιπόν, σε μια νέα σύνθεση στην οποία για πρώτη φορά εκφράζεται και η ιπποδρομιακή κοινότητα μέσα από την αρχαιότερη ένωση, που μέχρι σήμερα δεν υπήρχε αυτό. Το τελευταίο διάστημα εμφανίστηκαν πολλές ενώσεις. Εμείς δεν είχαμε άλλη επιλογή από το να πάρουμε την αρχαιότερη και αυτή που μέχρι και πριν από δύο μήνες θεωρητικά εξέφραζε το σύνολο του κλάδου, αλλά και αυτή τη στιγμή εκφράζει, σύμφωνα με τα δεδομένα και τα ντοκουμέντα, πάνω από το 80% του κλάδου, αλλάζοντας τη σύνθεση, αυξάνοντας τις θέσεις του παραχωρησιούχου, αλλά όχι σε τέτοιον βαθμό που να έχει τον κύριο και αποκλειστικό έλεγχο του διοικητικού συμβουλίου και θεσπίζοντας κανόνες οι οποίοι επιβάλλουν την ομοφωνία.

Χρειάζεται ομοφωνία για να μπορέσει να προχωρήσει, να λειτουργήσει προς όφελος και των ιπποδρομιών και των οικογενειών των εργαζομένων, αλλά στο τέλος της ημέρας και του ελληνικού δημοσίου, μέσω των φορολογικών εσόδων που αυτός θα παραγάγει.

Ο έλεγχος νομιμότητας παραμένει στον Υπουργό, παραμένει στη Γενική Γραμματεία Αθλητισμού, ο έλεγχος νομιμότητας των πράξεων, ο έλεγχος νομιμότητας της λειτουργίας, των αποφάσεων. Δεν απεμπολείται κανένας έλεγχος. Για τον έλεγχο σκοπιμότητας, δε, ας μη γελιόμαστε. Η πρώτη φορά που παραπέμφθηκε απόφαση για λόγους σκοπιμότητας ήταν τώρα, μετά από ογδόντα χρόνια. Ή όλα γινόντουσαν τέλεια. Εγώ, όμως, θα σας δείξω καταγγελίες συνεχείς και πριν την ιδιωτικοποίηση, από το 2005. Άνθρωποι που εμφανίστηκαν μέσα στην επιτροπή, στο πλευρό της ΦΕΕ σήμερα, έχουν υπογράψει καταγγελίες τα προηγούμενα χρόνια με μύριες όσες κατηγορίες. Εγώ δεν λέω ότι αυτό είναι σωστό ή αυτό είναι λάθος ή είχαν δίκιο τότε, δεν έχουν δίκιο τώρα ή οτιδήποτε. Πρέπει να βρούμε, λοιπόν, μια λύση να προχωρήσουμε μπροστά και νομίζω ότι η συγκεκριμένη ρύθμιση μας το εξασφαλίζει αυτό.

Τώρα, για ένα λεπτό μόνο θα πω για κάποια πράγματα που ακούστηκαν κυρίως από την κ. Κεφαλίδου, για τα θεωρητικά, για το αθλητικό οικοδόμημα και τη γενική πολιτική. Ωραία η θεωρία όταν τα πριμ των αθλητών, οι επιβραβεύσεις, αυτά τα οποία η πολιτεία τούς δίνει ως εχέγγυα για να προχωρήσουν και στη ζωή τους, από το 2011 και μετά ήταν μηδέν. Και κληθήκαμε εμείς, μέσα σε τρία χρόνια να πληρώσουμε και να καταβάλουμε στους ανθρώπους που τα δικαιούνται γιατί τίμησαν τη χώρα μας, χρέη της πολιτείας μιας δεκαετίας, για αυτούς τους ανθρώπους που τόσο κοπτόμαστε, για το οικοδόμημα που τόσο κοπτόμαστε.

Τα αθλητικά σχολεία ποιος τα κατήργησε; Ποια κυβέρνηση κατήργησε τα αθλητικά σχολεία; Να δεχθώ ότι ήταν προβληματικός ο τρόπος, να το δεχθώ. Το προβληματικό το διορθώνεις, δεν το καταργείς. Μην έρχεστε, λοιπόν, να κατηγορείτε και να μιλάμε για οράματα, όταν εσείς οι ίδιοι πήρατε αυτές τις αποφάσεις και ακολουθήσατε αυτές τις πολιτικές.

Όσον αφορά τη βοήθεια στους μαθητές, δεν σας έχουν ενημερώσει ότι από φέτος για τους μαθητές-αθλητές υπάρχει άλλο σύστημα, με πολύ περισσότερες απουσίες και με ενισχυτική διδασκαλία στα σχολεία γι’ αυτούς. Και αυτό μπορείτε να το συζητήσετε και με τα παιδιά και με τους γονείς. Είναι ψηφισμένα από αυτό εδώ το Κοινοβούλιο, από αυτήν εδώ την Κυβέρνηση, φοβάμαι πως όχι από εσάς. Μάλλον ελπίζω πως, ναι, και από εσάς.

Αναφερθήκατε και σε κάποια που είπε ο Στέφανος Τσιτσιπάς, εξαιρετικός και πολύ μεγάλο και σπουδαίο ταλέντο. Δεν είπε μόνο για το πρόβλημα στη μάθηση. «Και τώρα θα μιλήσω για μια ομοσπονδία με την οποία έχω εξαιρετική σχέση και πιστεύω ότι λειτουργεί καλά». Μίλησε για τα προβλήματα στη λειτουργία της ομοσπονδίας. Προσέξτε, είναι αλληλένδετα τα θέματα. Και γι’ αυτό οφείλουμε να νομοθετήσουμε και να πάρουμε γενναίες πρωτοβουλίες, οι οποίες θα σηματοδοτήσουν την αλλαγή σελίδας στο σύνολο του ελληνικού αθλητισμού.

Επομένως, κυρίες και κύριοι Βουλευτές -και κλείνω- νομίζω ότι σήμερα μας δίνεται η δυνατότητα να χαράξουμε μια νέα σελίδα, να γυρίσουμε μια νέα σελίδα στην ελληνική αθλητική ζωή, τόσο στον επαγγελματικό όσο και στον ερασιτεχνικό αθλητισμό, να διασφαλίσουμε τα δικαιώματα όλων των Ελλήνων και όλων των Ελληνίδων, να διασφαλίσουμε τα δικαιώματα της μειοψηφίας, να διασφαλίσουμε τη λογοδοσία, να διασφαλίσουμε την ορθή διαχείριση, να διασφαλίσουμε ότι σε αυτήν εδώ τη χώρα, που στέκεται ξανά στα πόδια της, δεν θα ξαναγίνουν τα λάθη του παρελθόντος, ότι σε αυτήν εδώ τη χώρα θα υπάρχουν κανόνες, ότι σε αυτήν εδώ τη χώρα τα πράγματα έχουν αλλάξει και μπορούμε να κοιτάζουμε το μέλλον μόνο με αισιοδοξία.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γίνεται γνωστό στο Σώμα ότι τη συνεδρίαση παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές από το 3ο Γυμνάσιο Ιεράπετρας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κυρία Πρόεδρε, θα ήθελα να καταθέσω κάποιες νομοτεχνικές βελτιώσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για τη δευτερολογία σας έμειναν μόνο πέντε λεπτά, κύριε Βασιλειάδη.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Απλά τις καταθέτω. Δεν θα πω τίποτα για την οικονομία του χρόνου. Δεν είναι τίποτα σοβαρό. Με βάση την έκθεση της Επιστημονικής Επιτροπής της Βουλής.

(Στο σημείο αυτό ο Υφυπουργός κ. Γεώργιος Βασιλειάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 506 και 507)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίζουμε με τον κατάλογο των ομιλητών. Θα μιλάνε τρεις Βουλευτές και θα μεσολαβεί Κοινοβουλευτικός Εκπρόσωπος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** … (δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είπα τρεις, κύριε Τζαβάρα, γιατί ήδη είναι τέσσερις που παραιτήθηκαν. Είναι πάρα πολύ κουραστικό να είναι οι άνθρωποι από το πρωί.

**ΓΕΩΡΓΙΟΣ ΑΚΡΙΩΤΗΣ:** Μην το διαπραγματεύεστε, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν το διαπραγματεύομαι. Απλώς να είστε όλοι ακριβείς στον χρόνο, γιατί θα μας φύγουν και άλλοι και δεν είναι σωστό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μίλησε τόσο χρόνο ο Υπουργός!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο Υπουργός ήταν μέσα στον χρόνο, κύριε Τζαβάρα. Του έμειναν και πέντε λεπτά για κλείσιμο. Μη μου λέτε τέτοια. Εξάλλου, από εσάς μίλησε η κ. Μπακογιάννη ως Κοινοβουλευτικός Εκπρόσωπος της Νέας Δημοκρατίας, άρα δεν έχετε και λόγο να πιέζετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όσο και να προσπαθείτε να μας ερεθίσετε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ να σας ερεθίσω;

**ΚΩΝΣΤΑΝΤΙΝΟΣ ΤΖΑΒΑΡΑΣ:** …δεν θα ακούσετε από εμάς αυτά τα οποία περιμένετε. Ακούστε, λοιπόν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ενημερωθείτε από τους συναδέλφους σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν χρειάζεται να ενημερωθώ για τίποτα. Το κόμμα μου σας έχει εγγράφως γνωστοποιήσει ότι Κοινοβουλευτικός Εκπρόσωπος είμαι εγώ και θα παραμείνω εγώ μέχρι τέλους.

(Θόρυβος στην Αίθουσα)

Ακούστε με. Έγινε μια παρεξήγηση. Πίστεψε η κ. Μπακογιάννη ότι εγώ…

(Θόρυβος - γέλωτες στην Αίθουσα)

Ποιος γελάει έτσι, ρε παιδιά; Μωρός γελά ακόμα και όταν δεν συμβαίνει κάτι γελοίο. Αυτό λένε οι αρχαίοι.

**ΠΕΤΡΟΣ ΚΩΝΣΤΑΝΤΙΝΕΑΣ:** Ωραία τα ρητά σας, αλλά ακούστε την κ. Μπακογιάννη…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Επειδή, λοιπόν, επιτέλους πρέπει να σέβεστε και αυτούς που έχουν τον λόγο…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, δεν φταίνε τώρα οι συνάδελφοι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …και αυτούς που τελικά έχουν το δικαίωμα να μιλάνε…

**ΠΕΤΡΟΣ ΚΩΝΣΤΑΝΤΙΝΕΑΣ:** Κύριε Τζαβάρα,…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σας έχουνε φέρει για μπράβο εδώ, κύριε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα!

**ΠΕΤΡΟΣ ΚΩΝΣΤΑΝΤΙΝΕΑΣ:** Ρόπαλα και τσεκούρια είχαν άλλοι…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, δεν κάνουμε τώρα διάλογο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν το κατάλαβα. Σε μένα λέτε για ρόπαλα και τσεκούρια; Τα μούτρα σου να πας να κοιτάξεις στον καθρέφτη!

**ΠΕΤΡΟΣ ΚΩΝΣΤΑΝΤΙΝΕΑΣ:** Ρόπαλα και τσεκούρια είχαν άλλοι. Εγώ είχα γαρύφαλλα κόκκινα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Λυπάμαι γιατί είσαι όργανο αυτή τη στιγμή της κυρίας Προέδρου και του κυρίου Υπουργού για να δημιουργήσεις ταραχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, υπερβάλλετε, χάνετε το μέτρο. Ότι είμαι εγώ όργανο ποιανού…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν χάνω κανένα μέτρο. Είμαι ψύχραιμος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ τι ακριβώς κάνω; Λύστε τα προβλήματά σας και μετά ελάτε να μου μιλήσετε. Προς το παρόν σας διακόπτω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Επειδή κατάλαβα ότι έχετε συλλάβει ένα σχέδιο εδώ για να μου στερήσετε τον λόγο, σας λέω λοιπόν ότι δεν θα μου στερήσετε τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αυτά όμως είναι κόλπα. Δεν έχουν να κάνουν με τον Κανονισμό…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κάτι τέτοια νταηλίκια εδώ πέρα σαν του κυρίου, τον οποίο εμψυχώνετε σαν να είναι κάποιο νευρόσπαστο που θέλει να επιβάλει κάποια -υποτίθεται- τάξη στο χάος που δημιουργείται, να τα σταματήσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι λέτε τώρα, κύριε Τζαβάρα; Τι είναι αυτά που λέτε; Σας παρακαλώ. Όσο πλησιάζουν οι εκλογές χάνετε το μέτρο, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ήδη έχουμε αντιληφθεί και τον τρόπο και το ήθος και το ύφος σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήσασταν πολύ σοβαρός και μετρημένος και τώρα σας βλέπω να υπερβάλλετε συστηματικά. Τελείωσε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εάν υπάρχει ανακλητικό έγγραφο από τον Γενικό Γραμματέα της Κοινοβουλευτικής Ομάδας ότι δεν είμαι εγώ Κοινοβουλευτικός Εκπρόσωπος, τότε ναι, θα το δεχτώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να κάνουμε τώρα; Επειδή θέλει να βγάλει λόγο; Όχι. Δεν τα ξέρω αυτά, κύριε, ούτε θεωρώ ότι ένας Βουλευτής κάνει απατεωνιά για να μιλήσει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Από κει και πέρα, όλα αυτά τα παραμύθια, τα οποία ενισχύετε σκηνοθετικά εδώ, σαν τους τύπους που ακούσαμε προηγουμένως να μας μιλάνε για ρόπαλα, τα ρόπαλα τα μοιράζεστε μαζί με τη Χρυσή Αυγή, που σας εκφράζουν και που αποτελούν το ιδεολογικό σας περιεχόμενο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, όσο και να προσπαθήσετε, δεν μπορείτε να δικαιολογήσετε αυτά που λέτε. Σας παρακαλώ, καθίστε κάτω. Τελειώσατε! Δεν θα σας ακούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εμείς είμαστε φιλελεύθεροι δημοκράτες. Να το ξέρετε αυτό. Εάν δεν το έχετε πληροφορηθεί, σας το λέω. Είμαστε φιλελεύθεροι δημοκράτες, σεβόμαστε τους συνομιλητές μας και απαιτούμε να τηρείται ο Κανονισμός και το Σύνταγμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτά να τα πείτε στους συναδέλφους σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** ...(δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ ξέρω. Κατ’ αρχάς δεν ήμουν στο Προεδρείο εγώ, κύριε Τζαβάρα. Ηρεμήστε και λύστε τα κομματικά σας προβλήματα.

Αν είναι δυνατόν, θα βρεθούμε και να απολογούμαστε στον κ. Τζαβάρα!

Ο κ. Στύλιος έχει τον λόγο.

**ΓΕΩΡΓΙΟΣ ΣΤΥΛΙΟΣ:** Κυρία Πρόεδρε, ευχαριστώ πολύ.

Κύριε Υπουργέ, κυρίες και κύριοι συνάδελφοι, συζητούμε σήμερα το σχέδιο νόμου «Επιτροπή επαγγελματικού αθλητισμού και άλλες διατάξεις». Πρόκειται για ένα νομοσχέδιο που κατά κοινή ομολογία δεν δίνει συγκεκριμένη κατεύθυνση και λύση στα θέματα και τα ζητήματα που απασχολούν σήμερα τον ελληνικό αθλητισμό. Απαριθμώ πολύ συγκεκριμένα τα ζητήματα που εγώ πιστεύω ότι απασχολούν σήμερα το φίλαθλο κοινό, τις ομοσπονδίες, τους αθλητές και τα σωματεία:

Ένα πρώτο θέμα είναι το ζήτημα της βίας.

Ένα δεύτερο ζήτημα είναι η λειτουργία του πρωταθλήματος, η λειτουργία του ποδοσφαίρου με την εποπτεία που υπάρχει στην ΕΠΟ, την Ελληνική Ποδοσφαιρική Ομοσπονδία, από την UEFA και τη FIFA. Διεκδικούμε, θέλουμε και ζητούν οι φίλαθλοι ένα καθαρό, διαφανές και τίμιο πρωτάθλημα που δεν μπορείτε να το διασφαλίσετε.

Το τρίτο ζήτημα που θέλω να αναφέρω, κύριε Πρόεδρε και κύριοι Βουλευτές, είναι ότι πρέπει να έχουμε την ανάπτυξη του αθλητισμού.

Κυρίες και κύριοι συνάδελφοι, το περασμένο Σαββατοκύριακο είχαμε βίαια επεισόδια σε έναν αγώνα πόλο γυναικών. Είχαμε απαράδεκτες εικόνες για τις οποίες οφείλει η Κυβέρνηση να δώσει εξηγήσεις, να μας παρουσιάσει τις πρωτοβουλίες της. Πώς σκοπεύει να πάρει μέτρα ώστε να περιοριστούν επιτέλους αυτά τα έκτροπα; Απαντήσεις στην επιτροπή δεν πήραμε. Έθεσα το συγκεκριμένο ερώτημα, ωστόσο η συγκεκριμένη πράξη βίας και βανδαλισμού σε αγώνα πόλο γυναικών μάλλον, όπως καταλαβαίνουμε όλοι, έχει τις ρίζες της αλλού. Όλοι αντιλαμβάνονται ότι οι αιτίες δεν αφορούσαν πάντως κάποιο κακώς νοούμενο πνεύμα αντιπαλότητας στο πόλο γυναικών.

Το συμπέρασμα παραμένει το ίδιο. Η Κυβέρνηση στερείται ουσιαστικής, συστηματικής και εφαρμόσιμης πολιτικής σε σχέση με την αντιμετώπιση των ζητημάτων της βίας στον ελληνικό αθλητισμό. Δυστυχώς, αντί να ασχοληθεί το αρμόδιο Υπουργείο με αυτά τα φλέγοντα ζητήματα, κάνει παρεμβάσεις άλλου επιπέδου, ακολουθεί πιστά τις κομματικές του προτεραιότητες, θέλοντας να επιφέρει αλλαγές στον ρόλο του κράτους, απέναντι στον αθλητισμό. Μιλούμε για κρατικοποίηση του ελληνικού αθλητισμού. Κατά τη γνώμη μου, αυτός θα έπρεπε να είναι και ο τίτλος του σημερινού νομοσχεδίου.

Αντί, λοιπόν, να μιλάμε για θέματα ουσίας, ώστε να αντιμετωπίσουμε και τους ενδεχόμενα στημένους αγώνες, να έχουμε ένα καθαρό και τίμιο πρωτάθλημα, να μην έχουμε βία στα γήπεδα και να αφήσουμε ελεύθερο τον αθλητισμό και τις ομοσπονδίες να αναπτυχθούν, εσείς κόπτεστε να ασκήσετε έλεγχο στα όργανα και τις επιτροπές μέσω κρατικοποιήσεων, δηλαδή έναν σοβιετικού τύπου αθλητισμό.

Πάμε, λοιπόν, στις πρώτες διατάξεις που αφορούν την Επιτροπή Επαγγελματικού Αθλητισμού. Μετατρέπετε την Επιτροπή Επαγγελματικού Αθλητισμού σε νομικό πρόσωπο δημοσίου δικαίου. Το είπα και στην επιτροπή. Το ίδιο πράξατε και με το ΕΣΚΑΝ. Ποια είναι τα αποτελέσματα τα οποία επιφέρατε μέχρι σήμερα στο ΕΚΣΑΝ; Το ΕΣΚΑΝ ως νομικό πρόσωπο δημοσίου δικαίου δεν έχει λειτουργήσει. Λειτουργεί με το παλιό καθεστώς που είχε πριν νομοθετήσετε εσείς τη μετατροπή του σε νομικό πρόσωπο δημοσίου δικαίου.

Άρα κρίνεστε από τα αποτελέσματα και αντί να διδαχτείτε έρχεστε και επαναλαμβάνετε τα ίδια λάθη ξανά και ξανά.

Σε σχέση με τα εκλογικά συστήματα η ΕΟΕ, η Ελληνική Ολυμπιακή Επιτροπή, μόλις χθες το βράδυ εξέδωσε μία ανακοίνωση. Έχω εδώ την ανακοίνωση της ΕΟΕ. Λέει, λοιπόν, ότι συζήτησε με τον Υπουργό, εισηγήθηκε πάνω από πενήντα τροποποιήσεις στο σχέδιο νόμου και ελάχιστες από αυτές τις πενήντα έγιναν δεκτές, στην πλειοψηφία τους απορρίφθηκαν. Λέει επίσης και κάτι άλλο πολύ σημαντικό, ότι θα προσφύγει στη Διεθνή Ολυμπιακή Επιτροπή εναντίον του συγκεκριμένου νομοσχεδίου.

Σας είπαμε, κύριε Υπουργέ, στην αρμόδια επιτροπή ότι υπάρχουν διατάξεις που είναι σε αντιπαράθεση με τα καταστατικά και τους κανονισμούς λειτουργίας των ομοσπονδιών αυτών των ίδιων και των σωματείων, τα οποία καταστατικά η Γενική Γραμματεία Αθλητισμού ελέγχει και εγκρίνει και είναι ενταγμένες οι ομοσπονδίες μας στις Ευρωπαϊκές Ομοσπονδίες Αθλημάτων και σε Παγκόσμιες Ομοσπονδίες Αθλημάτων.

Σας λέμε, λοιπόν, ότι έρχεστε σε αντίθεση. Σας λέει και η Ελληνική Ολυμπιακή Επιτροπή ότι δεν μπορείτε με το νομοσχέδιο να διαφυλάξετε τη βιωσιμότητα των Αθλητικών Ομοσπονδιών -διαβάζω ακριβώς τα λόγια- και των επτά χιλιάδων ερασιτεχνικών σωματείων από τη λαίλαπα των ανεφάρμοστων και μη ρεαλιστικών μέτρων που επιφυλάσσει για τη λειτουργία τους το υπό ψήφιση νομοσχέδιο.

Άρα, λοιπόν, μιλάτε μισή ώρα, κύριε Υπουργέ και μας λέτε ότι κόπτεστε για τον ελληνικό αθλητισμό. Σας λένε οι άνθρωποι που προσφέρουν στον αθλητισμό, η ΕΟΕ, οι ομοσπονδίες και τα σωματεία ότι είναι αντίθετοι και δεν έχετε την παραμικρή ευαισθησία να πείτε ότι θέλω να συζητήσω μαζί τους, να διαλεχθώ, να καταλήξετε κάπου, γιατί ο αθλητισμός θα έπρεπε να μας ενώνει και να μας κάνει περήφανους και όχι να βρίσκουμε λόγους και τρόπους για να υπάρχει αντιπαράθεση.

Καταθέτω, λοιπόν, στα Πρακτικά την ανακοίνωση της ΕΟΕ και ελπίζω ο κύριος Υπουργός να τη λάβει υπ’ όψιν του τώρα ή στο μέλλον.

(Στο σημείο αυτό ο Βουλευτής κ. Γεώργιος Στύλιος καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρθηκε η προλαλήσασα κ. Μπακογιάννη και σας είπε ότι θα έρθετε να «ξεψηφίσετε» το νομοσχέδιο όταν θα έχετε άλλες απαντήσεις και αποφάσεις από τη Διεθνή Ολυμπιακή Επιτροπή. Γι’ αυτό σας είπα ότι συζητάτε και προσπαθείτε να κρατικοποιήσετε τον αθλητισμό, αντί να τον βοηθήσετε, να του δώσετε χώρο ούτως ώστε να αναπτυχθεί και να προχωρήσει περισσότερο.

Θα ήθελα να αναφέρω επίσης ότι καταργείτε την Ελεγκτική Επιτροπή από τη Γενική Γραμματεία Αθλητισμού και δίνετε την αρμοδιότητα, όπως λέτε και παραπληροφορείτε εδώ και τους Βουλευτές του ΣΥΡΙΖΑ -και τους ρωτώ και αυτούς- ότι θεσμοθετείται μέσα στο νομοσχέδιο να ελέγχει ο Γενικός Επιθεωρητής Δημόσιας Διοίκησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα δύο λεπτά ακόμα, κυρία Πρόεδρε.

Σας λέω, λοιπόν, ότι η συγκεκριμένη επιτροπή απαρτίζεται από είκοσι ένα μέλη που είναι υπάλληλοι της Γενικής Γραμματείας Αθλητισμού και του Υπουργείου Οικονομικών, οι οποίοι ξέρουν πολύ καλά να ελέγχουν τις ομοσπονδίες, τα οικονομικά, τον τρόπο λειτουργίας και μία σειρά άλλων διατάξεων. Εσείς λέτε, λοιπόν, ότι όχι, δύο ελεγκτές δημόσιας διοίκησης θα τα καταφέρουν. Με ποια μέσα; Σας είπα: εξοπλίστε περισσότερο τη συγκεκριμένη επιτροπή.

Σας είπε και η εισηγήτριά μας κ. Καραμανλή ότι είσαστε στη διακυβέρνηση της χώρας τεσσεράμισι περίπου χρόνια, οπότε γιατί δεν λειτουργήσατε τη συγκεκριμένη επιτροπή; Ποια είναι τα αποτελέσματά της; Δεν ήρθατε χθες, δεν αναλάβατε χθες για να μιλάτε γενικά και αόριστα. Πρέπει να κάνετε έναν απολογισμό του έργου σας και των πεπραγμένων σας αυτά τα τεσσεράμισι χρόνια. Δεν έχει λειτουργήσει με τη δική σας Κυβέρνηση και προχωράτε σε μία άλλη τροποποίηση δημιουργώντας ένα ομιχλώδες τοπίο.

Κύριε Υπουργέ, η Επιστημονική Επιτροπή της Βουλής σάς λέει τα ανάποδα και τα αντίθετα από αυτά τα οποία εσείς επικαλεστήκατε πριν από λίγο από το Βήμα της Βουλής. Άρα ή εσείς -μόνο εσείς- κατέχετε την απόλυτη αλήθεια ή η Επιστημονική Επιτροπή της Βουλής, ένα θεσμικό και ανεξάρτητο όργανο από καταρτισμένους επιστήμονες, γνωρίζει τι λέει. Καταλάβετε για να καταλάβουν και οι πολίτες πλέον τι συμβαίνει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, να ολοκληρώσετε, κύριε Στύλιο.

**ΓΕΩΡΓΙΟΣ ΣΤΥΛΙΟΣ**: Ολοκληρώνω.

Και ο προηγούμενος ομιλητής του ΣΥΡΙΖΑ, κυρία Πρόεδρε, μίλησε κοντά στα εννέα λεπτά. Αν θέλετε, δείχνετε και σε εμένα μια ανοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Από τότε που ήρθα δεν έχει παραβεί κάποιος τον χρόνο.

**ΓΕΩΡΓΙΟΣ ΣΤΥΛΙΟΣ**: Ούτως ή άλλως στο νομοσχέδιο είμαστε λίγοι οι ομιλητές. Γιατί τόση βιασύνη να κλείσει πολύ γρήγορα, να μην καταλάβει ο κόσμος τι συζητούμε, τι ψηφίζουμε, τι αφορά; Δεν έχω καταλάβει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Στύλιο,μην καταναλώνετε κι άλλον χρόνο.

**ΓΕΩΡΓΙΟΣ ΣΤΥΛΙΟΣ**: Δεν τον καταναλώνω.

Κλείνω την τοποθέτησή μου. Είπα και για την Επιστημονική Επιτροπή της Βουλής. Παρατηρώ, λοιπόν, κύριε Υπουργέ, ότι στην πράξη λειτουργείτε, εφαρμόζετε και πράττετε τα ανάποδα από αυτά τα οποία διακηρύσσετε από το επίσημο Βήμα και αυτό είναι μία συνολική στάση και λειτουργία του ΣΥΡΙΖΑ.

Σε σχέση με τη Φίλιππο Ένωση θα πω ένα πράγμα, το οποίο το είπα και στην επιτροπή και δεν διορθώθηκε.

Έρχεται ο Υπουργός και του δίνει εξουσιοδότηση ο νόμος να διορίσει τα μέλη της Γενικής Συνέλευσης της Φιλίππου Ενώσεως. Και λέω: Γιατί αναλαμβάνετε, κύριε Υπουργέ, όλο αυτό το φορτίο; Γιατί δεν λέτε ότι θα διαλέξουμε αριστίνδην, κάποιους που είναι διακεκριμένοι, στο συγκεκριμένο άθλημα που είναι ειδικοί ή θα βάλω μία εκλογική διαδικασία για να τους διαλέξουν. Για ποιον λόγο παίρνετε πάνω σας όλο αυτό το φορτίο;

Και σας είπα -και δεν άρεσε στους αδελφούς του ΣΥΡΙΖΑ, διότι η αλήθεια δεν αρέσει πολλές φορές- ότι διορισμός σε γενική συνέλευση οργάνου έχει να γίνει στη χώρα μας από το 1968. Με συγχωρείτε πάρα πολύ, ο αθλητισμός για μας, για την Ελλάδα, η εθνική ομάδα, το ποδόσφαιρο, οι διακρίσεις είναι πράγματα που μας ενώνουν, που μας δίνουν αξία, που μας κάνουν περήφανους. Δεν είναι για να κάνουμε κομματική πολιτική, πολιτική διαχωριστικών γραμμών. Γι’ αυτόν τον λόγο διαφωνούμε με το νομοσχέδιο.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαυρωτά, έχετε τον λόγο. Εσείς είστε πάντα ακριβής στον χρόνο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κυρία Πρόεδρε.

Θα προσπαθήσω να τηρήσω κι εγώ το επτάλεπτο και θα μπω κατευθείαν στις παρατηρήσεις μας επί του σχεδίου νόμου, τις περισσότερες από τις οποίες εκφράσαμε και στη συζήτηση στην επιτροπή.

Ξεκινώ από το πρώτο μέρος. Δεν είμαστε επί της αρχής αρνητικοί στη μετεξέλιξη της Επιτροπής Επαγγελματικού Αθλητισμού από συλλογικό όργανο σε νομικό πρόσωπο δημοσίου δικαίου, προκειμένου να επιτυγχάνονται οι σκοποί του. Δίνουμε, όμως, βαρύτητα στην οργάνωση και στη στελέχωση του νέου φορέα.

Συγκεκριμένα, πέρα από την ακρόαση και τη σύμφωνη γνώμη της Επιτροπής Μορφωτικών Υποθέσεων, όπως πρόσθεσε ο Υπουργός, κρίνουμε απαραίτητη τη διαδικασία ανοιχτής πρόσκλησης ενδιαφέροντος και στην περίπτωση θεσμικής εκπροσώπησης αυτή να ικανοποιείται κατόπιν πρότασης των αντίστοιχων θεσμών.

Στα θέματα οργάνωσης αθλητικών σωματείων, ενώσεων και ομοσπονδιών, όντως υπήρξε μία ανακοίνωση από την ΕΟΕ, την οποία θα ήθελα να τη σχολιάσει και ο Υπουργός στη δευτερολογία του ίσως. Η αλήθεια είναι ότι το ύφος της ανακοίνωσης ήταν αρκετά οξύ, όχι πάντως τόσο οξύ όπως του εκπροσώπου του Γενικού Γραμματέα της Ολυμπιακής Επιτροπής κατά την ακρόαση των φορέων.

Το σίγουρο είναι ότι εμείς, το Ποτάμι, κι εγώ προσωπικά, θέλουμε να δούμε περισσότερες προβλέψεις καλής διακυβέρνησης στον αθλητισμό, με βάση τα όσα συζητούνται και στο Συμβούλιο της Ευρώπης και σας τα ανέπτυξα και στις επιτροπές. Το Συμβούλιο της Ευρώπης μιλάει για κριτήρια καλής διακυβέρνησης και ακεραιότητας και σας καταθέτω για τα Πρακτικά το πρόσφατο ψήφισμα του Συμβουλίου της Ευρώπης με τίτλο: «Προς ένα πλαίσιο σύγχρονης αθλητικής διακυβέρνησης», του Δανού Μόγκενς Γιένσεν, που είναι τροφή για σκέψη.

(Στο σημείο αυτό ο Βουλευτής κ. Γεώργιος Μαυρωτάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκεί βλέπουμε το πλαίσιο το οποίο θα μπορούσε να δημιουργηθεί και να θεσμοθετηθεί, έχοντας μέσα στοιχεία διαφάνειας, λογοδοσίας, όπως η δημοσίευση για τις ομοσπονδίες της ημερήσιας διάταξης των διοικητικών συμβουλίων, των αποφάσεων ή και των πρακτικών των διοικητικών συμβουλίων, των ισολογισμών και των οικονομικών καταστάσεων στο site της κάθε ομοσπονδίας. Τέτοια βήματα, δηλαδή, διαφάνειας και λογοδοσίας είναι που θα θέλαμε να δούμε. Ακούγονται πολλά για αδιαφάνεια και σίγουρα δεν μπορεί οι αθλητικές ομοσπονδίες να είναι μαύρα κουτιά, ειδικά σήμερα το 2019.

Στο νομοσχέδιο έχουν ανακύψει διάφορα ζητήματα. Ξεχωρίζω την εισαγωγή των διαφορετικών ψηφοδελτίων στις αρχαιρεσίες, την ποσόστωση φύλου και τον περιορισμό των θητειών των αθλητικών παραγόντων.

Ας πάμε στο εκλογικό σύστημα. Θα μπορούσε να ισχυριστεί κάποιος ότι οι κυβερνητικές προτάσεις είναι μία προσπάθεια για αντιπροσωπευτική εκπροσώπηση. Εμείς έχουμε, όμως, μία άλλη ανησυχία, μήπως τα διαφορετικά ψηφοδέλτια μετατρέψουν και τις εκλογές στον αθλητικό χώρο, όπως το έχουν κάνει στον συνδικαλιστικό χώρο και στον φοιτητικό χώρο, σε μία καθαρά κομματική αντιπαράθεση.

Προτιμούμε, λοιπόν, το ενιαίο ψηφοδέλτιο γιατί προκρίνουμε τους ανθρώπους, τα πρόσωπα, έναντι των παρατάξεων και, μάλιστα, προτείναμε το ενιαίο ψηφοδέλτιο με ταξινομική ψήφο, ένα εναλλακτικό εκλογικό σύστημα, που αποτρέπει την κατευθυνόμενη σταυροδοσία που απαντάται σε περιπτώσεις ενιαίων ψηφοδελτίων.

Είναι ένα σύστημα που χρησιμοποιήθηκε στις εκλογές των συμβουλίων διοίκησης των πανεπιστημίων με επιτυχία και είναι αρκετά συνηθισμένο στον αγγλοσαξονικό κόσμο. Το σύστημα αυτό έχει τη λογική όχι της απλής σταυροδοσίας αλλά σειράς προτίμησης των υποψηφίων, ώστε να αποτρέπει την κατευθυνόμενη σταυροδοσία.

Αν, όμως, το σύστημα αυτό ξενίζει, η επόμενη προτίμησή μας θα ήταν προς το ενιαίο ψηφοδέλτιο πάλι, αλλά με σταυροδοσία 50% των εκλεγμένων, δηλαδή λίγο παραπάνω από το ένα τρίτο που βάζετε, ώστε να προκύπτουν πολύ πιο εύρωστες διοικήσεις και το κριτήριο της αντιπροσωπευτικότητας να «παντρεύεται» με το κριτήριο της κυβερνησιμότητας, που είναι και το ζητούμενο στα εκλογικά συστήματα.

Στο θέμα της ποσόστωσης των φύλων φυσικά και πρέπει να γίνουν -και έχουν γίνει- βήματα στην κατεύθυνση της ισότητας στον αθλητισμό. Προφανώς οι γυναίκες δεν εκπροσωπούνται επαρκώς, όπως στον γενικό πληθυσμό, στις θέσεις του αθλητισμού.

Η ποσόστωση, όμως, δεν είναι πανάκεια. Η ενασχόληση με τα διοικητικά του αθλητισμού πρέπει σίγουρα να είναι εθελοντική. Εάν δεν επιθυμούν αρκετές γυναίκες να εμπλακούν στα διοικητικά ενός σωματείου, πώς θα το αντιμετωπίσουμε αυτό με το συγκεκριμένο νομοθετικό πλαίσιο; Τι ασφαλιστικές δικλίδες θα υπάρχουν;

Νομίζουμε ότι η πρόταση των ομοσπονδιών για ποσόστωση μόνο υπό την προϋπόθεση ελάχιστου αριθμού υποψηφίων είναι αρκετά ρεαλιστική. Και εναλλακτικά σάς καλούμε να εξετάσετε και την πρόταση που κάναμε στην επιτροπή όχι για υποχρεωτική ποσόστωση αλλά για πριμοδότηση της ισότιμης αντιμετώπισης στα διοικητικά συμβούλια των δύο φύλων. Να είναι, δηλαδή, ένα κριτήριο χρηματοδότησης αυτή η ισότιμη αντιπροσώπευση και όχι εξαναγκαστική.

Στο ζήτημα των θητειών των αθλητικών παραγόντων είμαστε υπέρ του περιορισμού. Κατανοούμε -και εγώ ως άνθρωπος του αθλητισμού μπορώ να το πω- την ανάγκη κάποιων ανθρώπων που έχουν προσφέρει, να συνεχίσουν να υπηρετούν αυτό που γνωρίζουν και αγαπούν. Δεχόμαστε τη συνεισφορά τους στις διάφορες επιτυχίες. Θα πρέπει, όμως, και αυτοί με τη σειρά τους να αντιληφθούν ότι δεν υπάρχουν πλέον αθάνατοι, ούτε καν στην ΔΟΕ. Έχουν βάλει όριο τα εβδομήντα έτη.

Νομίζω, λοιπόν, ότι υπάρχουν και άλλες οδοί πέραν της κατάληψης μιας από τις αναφερόμενες εκτελεστικές θέσεις ενός διοικητικού συμβουλίου, χώρια ότι πρέπει να οριστεί σαφώς τι είναι εκτελεστική θέση σε ένα διοικητικό συμβούλιο και να μην το αφήνουμε ασαφές.

Στο άρθρο 35 -το είπα και στην επιτροπή- φεύγει η πρόβλεψη που καθορίζει ένα άλλο όριο στον αριθμό των ξένων παιχτών και αθλητών. Και αυτό ίσως θα πρέπει να το ξαναδείτε.

Για το άρθρο 42 παράγραφος 4 που απαιτείται υποχρεωτική αδειοδότηση από την ομοσπονδία για τη διεξαγωγή αγώνων, νομίζω ότι γραφειοκρατικοποιούμε πολύ το σύστημα, το κρατικοποιούμε. Και θα πρέπει να είχαμε κάποιες πιο ευέλικτες ασφαλιστικές δικλίδες, όπως, για παράδειγμα, ενημέρωση ή γνωστοποίηση αντί για υποχρεωτική αδειοδότηση. Γενικά με το παρόν νομοσχέδιο υπάρχει μία τάση υπερρύθμισης του τοπίου.

Για τον ιππόδρομο -τα είπα και στις επιτροπές- θεωρώ ότι προσπαθεί να βρεθεί μια χρυσή τομή. Αναγκαστικά με το νέο σύστημα νομίζω ότι θα υπάρξουν συναινέσεις. Θεωρούμε ότι έτσι θα δοθεί τέλος στη διαμάχη που έχει οδηγήσει στο κλείσιμο του ιπποδρόμου, θέτοντας σε κίνδυνο την εργασία δύο χιλιάδων-τριών χιλιάδων οικογενειών.

Η Επιστημονική Υπηρεσία της Βουλής, όμως, εφιστά όντως την προσοχή στη διαδικασία που θα ακολουθείται στην περίπτωση ακαταλληλότητας του ιπποδρόμου του Μαρκόπουλου. Και νομίζω ότι αυτό είναι κάτι που θα πρέπει να το δείτε.

Ολοκληρώνοντας, κυρία Πρόεδρε, στη θητεία μου ως πρόεδρος στην Υποεπιτροπή για την Εκπαίδευση στη Νεολαία και τον Αθλητισμό στο Συμβούλιο της Ευρώπης, αυτό που βλέπω είναι η έμφαση που δίνεται σε ευρωπαϊκό και διεθνές επίπεδο σε έννοιες όπως διαφάνεια, λογοδοσία, ακεραιότητα, που πρέπει να χαρακτηρίζουν τις ηγεσίες του αθλητικού κινήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, ακόμα, κυρία Πρόεδρε.

Οι κυβερνήσεις προσπαθούν να συγκλίνουν με το αθλητικό κίνημα και το αθλητικό κίνημα προσπαθεί να συγκλίνει με τις κυβερνήσεις, προκειμένου να βρεθεί ένα modus operandi, που θα σέβεται τις αρχές της αυτονομίας αλλά και της λογοδοσίας.

Και κλείνοντας να πω ότι θεωρώ πως ο αθλητισμός είναι πολύ σοβαρή υπόθεση για να μπαίνει στο μικροκομματικό παιχνίδι. Ούτε λοιπόν, ο αντισυριζαϊσμός να μας τυφλώνει απέναντι σε αναγκαίες διατάξεις για τον αθλητισμό, ούτε, όμως, και η ιδεοληψία να επικρατεί, δημιουργώντας αδιέξοδα που αύριο θα βρούμε μπροστά μας.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς, κύριε Μαυρωτά, και για τον χρόνο.

Τον λόγο έχει ο κ. Ακριώτης.

**ΓΕΩΡΓΙΟΣ ΑΚΡΙΩΤΗΣ:** Ευχαριστώ, κυρία Πρόεδρε.

Συναδέλφισσες και συνάδελφοι, βία, παράνομο στοίχημα, στημένοι αγώνες, «μαύρο» χρήμα αποτελούν σενάριο ταινίας προσεχώς ή την πραγματικότητα στον επαγγελματικό αθλητισμό;

Άγριο τοπίο συναντήσαμε στον αθλητισμό και στους αγωνιστικούς χώρους αλλά κύρια έξω απ’ αυτούς. Από το 2015 έχω τοποθετηθεί σε όλα τα αθλητικά νομοσχέδια που ήρθαν. Από το 2015 ξεκίνησε η προσπάθειά μας σε όλα τα επίπεδα, για να επαναφέρουμε το οξυγόνο και την καθαρότητα στον χώρο του αθλητισμού. Είναι ένας χώρος που ασφυκτιά από τον χορό της διαπλοκής που έχει στηθεί γύρω απ’ αυτόν.

Αθλητισμός-εμπόρευμα, αθλητισμός-πεδίο συναλλαγής και διαφθοράς, αθλητισμός-όχημα πλουτισμού, έννοιες θεωρητικά αντιφατικές, έννοιες, όμως, που πολλές φορές στην πράξη ταυτίζονται, με τον αθλητισμό να γίνεται κρίκος σε μια αλυσίδα διαπλοκής μέσων μαζικής ενημέρωσης, πολιτικών και επιχειρηματικών συμφερόντων. Μεγαλοπαράγοντες, μεγαλοκαναλάρχες και μεγαλοστελέχη μικραίνουν τον αθλητισμό, στήνοντας φαγοπότι σε ένα αλισβερίσι διαφθοράς και παρανόμων συναλλαγών.

Και από την άλλη είναι όλοι εκείνοι οι αθλητές, που καθημερινά κάνουν υπερήφανη τη χώρα μας με τις εξαιρετικές τους επιδόσεις, που εκπροσωπούν το υγιές κομμάτι του αθλητισμού αυτό της σκληρής δουλειάς, της πειθαρχίας και των υψηλών στόχων.

Αγαπητοί συνάδελφοι, το παρόν νομοσχέδιο εισάγει τομές στον χώρο του επαγγελματικού αθλητισμού. Εγκαθιδρύει ισχυρότερη εποπτεία. Ενισχύει τη συμμετοχή και τη διαφάνεια στις εκλογικές διαδικασίες των αθλητικών οργανώσεων. Και παράλληλα διασφαλίζει την αξιοκρατία και τη διαφάνεια στις ελληνικές ιπποδρομίες, θέτοντας ένα νέο πλαίσιο λειτουργίας για τη Φίλιππο Ένωση Ελλάδας.

Στην ανάγκη για ένα ισχυρότερο μηχανισμό ελέγχου και εποπτείας απαντάμε με τη σύσταση της επιτροπής επαγγελματικού αθλητισμού ως αυτοτελές νομικό πρόσωπο. Οπλισμένη με ευρείες εξουσίες διαχειριστικού και οικονομικού ελέγχου και επιβολής κυρώσεων θα συμβάλλει αποτελεσματικά στην καταπολέμηση της αδιαφάνειας και της διαφθοράς.

Με την εγκαθίδρυση της απλής αναλογικής στις αρχαιρεσίες των σωματείων μπαίνει ένα τέλος στα τσιφλίκια και στη χειραγώγηση βαθιά δημοκρατική τομή.

Ήταν τουλάχιστον άστοχο εκ μέρους της Κοινοβουλευτικής Εκπροσώπου της Νέας Δημοκρατίας, κ. Μπακογιάννη, ότι με την απλή αναλογική φέρνουμε τον κομματισμό μέσα στον αθλητισμό. Ενώ μέχρι τώρα με τα πλειοψηφικά συστήματα είχαμε μονοκομματισμό. Γνωριζόμαστε άλλωστε σε αυτή την χώρα.

Κάνουμε πράξη την ισότητα και την εκπροσώπηση των γυναικών στις αθλητικές διοικήσεις με την καθιέρωση για πρώτη φορά ποσόστωσης φύλου.

Στα αδικήματα βίας στον αθλητισμό η παρέμβαση της δικαιοσύνης καθίσταται αμεσότερη, με τη δυνατότητα επιβολής περιοριστικών όρων στον κατηγορούμενο κατά την άσκηση της ποινικής δίωξης για όσο διαρκεί η προδικασία. Είναι διατάξεις που στο σύνολό τους υλοποιούν τον βασικό μας στόχο για εκδημοκρατισμό και εξυγίανση στο σύνολο της αθλητικής δραστηριότητας στη συνεχεία σημαντικών παρεμβάσεων που έχουμε ήδη υλοποιήσει για την αντιμετώπιση της βίας στα γήπεδα, την αναβάθμιση των αθλητικών υποδομών, την προάσπιση και κατοχύρωση του αθλητισμού ως βασικού κοινωνικού αγαθού.

Αγαπητές κυρίες και κύριοι Βουλευτές, με το παρόν νομοσχέδιο επαναφέρουμε τη νομιμότητα, τη διαφάνεια και τη χρηστή διακυβέρνηση στον χώρο του αθλητισμού. Σπάμε αποστήματα του παρελθόντος, διορθώνουμε τα κακώς κείμενα, δίνουμε λύσεις σε ζητήματα που λίμναζαν για χρόνια για να διαφυλάξουμε την ουσία του αθλητικού ιδεώδους, για έναν αθλητισμό αγνό που θα αποτελεί πρότυπο, που θα διδάσκει το ευ αγωνίζεσθαι, την ευγενή άμιλλα, την επίτευξη στόχων μέσα από σκληρή δουλεία. Για έναν αθλητισμό που θα ανήκει εξ ολοκλήρου στα χέρια του αθλητή, του προπονητή, του φιλάθλου, που δεν θα γίνεται προσοδοφόρο παιχνιδάκι στα χέρια κάποιων μεγαλοπαραγόντων. Θέλουμε ο αθλητής να στέλνει την μπάλα στα δίχτυα και όχι χέρια που συναλλάσσονται κάτω από το τραπέζι.

Εμείς έτσι ξέρουμε να παίζουμε μπάλα και έτσι θα συνεχίσουμε κάθε αγώνα που δίνουμε σε όλα τα γήπεδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για τον χρόνο, κύριε Ακριώτη.

Τον λόγο έχει ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Έρχεται στο μυαλό μου η εικόνα των πολιτικών Αρχηγών, που συγχαίρουν τους αθλητές μας όταν μας κάνουν υπερήφανους και κατακτούν διεθνείς διακρίσεις και αυτό δείχνει μια εικόνα εθνικής ενότητας και περηφάνιας και θα έπρεπε όλοι να έχουμε συζητήσει με τέτοιον τρόπο, το διαλαμβανόμενο νομοσχέδιο, κύριε Υπουργέ, ώστε αυτή η εθνική ενότητα, η ομοψυχία και η βούληση όλων μας να υποστηρίξουμε τον ερασιτεχνικό αθλητισμό, που μας κάνει υπερήφανους με τις επιτυχίες του, να διαμορφώσει ένα συνεκτικό πλαίσιο της διαδικασίας της λειτουργίας όλου του συστήματος.

Φοβούμαστε –το εξήγησε η εισηγήτρια μας, η κ. Κεφαλίδου,- ότι με αυτό το νομοσχέδιο δεν ενισχύεται αλλά θίγεται ο ερασιτεχνικός αθλητισμός. Δίνεται η ευχέρεια όλο και μεγαλύτερης παρέμβασης κρατικής και ελέγχου και διαμορφώνεται ένα χαώδες και ασαφές νομοθετικό πλαίσιο με γραφειοκρατία, παρεμβάσεις και διάφορες ερμηνείες επιρρεπείς στις εξωτερικές παρεμβάσεις και τα κάθε είδους αθλητικά και μη αθλητικά συμφέροντα. Τα βλέπουμε και τα ζούμε όλα αυτά τα χρόνια.

Λυπούμαστε, που παρά την καλή μας προαίρεση την οποία επιδείξαμε με τοποθετήσεις της εισηγήτριάς μας στην επιτροπή και σήμερα, δεν υπήρχε ευήκοον ους. Δεν δώσατε καμμία απάντηση στα επιχειρήματά μας. Δεν δεχθήκατε καμμία από τις προτάσεις μας. Δεν απαντήσατε δε σε αυτό που η εισηγήτριά μας, η κ. Κεφαλίδου, επανέλαβε από αυτό εδώ το Βήμα ότι στο άρθρο 42 παραβιάζεται απόφαση του Δικαστηρίου των Ευρωπαϊκών Κοινοτήτων για την αυτοοργάνωση του αθλητισμού και των αθλητικών δραστηριοτήτων.

Αυτή είναι η δική μου παρατήρηση για το νομοσχέδιο και δεν θέλω να επεκταθώ καθώς, κυρίες και κύριοι συνάδελφοι και κύριε Υπουργέ, ο τρόπος που οργανώνεται η συζήτηση στη Βουλή αυτές τις ημέρες, μας δίνει την ευκαιρία να θυμηθούμε όλοι μας, πως αυτό εδώ το Σώμα λειτουργεί με κανόνες προβλεπόμενους από το Σύνταγμα και τον Κανονισμό της Βουλής και αυτοί οι κανόνες καταπατούνται κατά σύστημα.

Είχα την ευκαιρία στην αρχή της συνεδρίασης να ζητήσω τον λόγο, όταν ο κ. Πολάκης παρουσίασε την τροπολογία για τον ΕΟΠΥΥ, για να αναδείξω τόσο τις ευθύνες της Κυβέρνησης για τον τρόπο που προετοιμάζει το νομοθετικό έργο, μιας και μόλις το μεσημέρι τελείωσε το νομοσχέδιο του Υπουργείου Υγείας και ο κ. Πολάκης που ξιφουλκεί κατά των συμφερόντων, τα ξεπλένει με άλλες ρυθμίσεις, μας έφερε εδώ μία διάταξη που είναι πάρα πολύ μεγάλη για τον ΕΟΠΥΥ, η οποία μας έλεγε ότι είναι πάρα πολύ μεγάλης σημασίας.

Είπα στον Προεδρεύοντα, τον κ. Βαρεμένο, ότι είναι και ευθύνη του Προεδρείου να βάλει ένα μέτρο, γιατί το Προεδρείο εκπροσωπεί το Σώμα, δεν είναι το μακρύ χέρι της Κυβέρνησης, να βάλει ένα μέτρο στους Υπουργούς και στον τρόπο που εισάγουν τις ρυθμίσεις.

Ο κ. Βαρεμένος αντί, όπως θα έπρεπε να κάνει κάποιος ο οποίος προεδρεύει σε συνεδρίαση, να αναφερθεί στις δυσκολίες της Κυβέρνησης, καμμιά φορά στις δυσκολίες του νομοθετικού έργου και να ζητήσει, εν πάση περιπτώσει, και μια κατανόηση, μας είπε ούτε λίγο ούτε πολύ ότι εμείς είμαστε πλειοψηφία, έτσι θα κάνουμε και κάντε ό,τι θέλετε.

Θέλω να στηλιτεύσω από αυτό εδώ το Βήμα, αυτό -και το επαναλαμβάνω ότι- για εμάς θα αποτελέσει αντικείμενο παρεμβάσεων και στη Διάσκεψη των Προέδρων και άλλων, αν συνεχιστεί αυτή η διαδικασία.

Και θα μου πείτε, κυρίες και κύριοι συνάδελφοι, αυτό που λέω τώρα, έχει έναν τυπολατρικό χαρακτήρα ή έχει να κάνει και με την ουσία του νομοθετικού έργου, κυρίες και κύριοι συνάδελφοι;

Ας πάρουμε, λοιπόν, την μεγάλη τροπολογία της κ. Παπανάτσιου, που μας την παρουσίασε εδώ πάρα πολύ σύντομα, για ένα λεπτό, που αφορά την ΑΑΔΕ. Ξέρετε η ΑΑΔΕ, κυρίες και κύριοι συνάδελφοι, είναι το κεντρικό νευρικό σύστημα του κράτους μας. Έχει να κάνει με τη βεβαίωση και την είσπραξη των δημοσίων εσόδων, δηλαδή, έχει να κάνει με τη μεγάλη μάχη που δώσαμε ως χώρα, να εξυγιάνουμε τα δημόσια οικονομικά της χώρας μας, καθότι όπως γνωρίζετε -όχι πριν πολλά χρόνια πριν εννέα χρόνια ακριβώς -το έλλειμμα ήταν 35 δισεκατομμύρια σε ετήσια βάση.

Καταφέραμε να το μηδενίσουμε λοιδορούμενοι, και τώρα η Κυβέρνηση επαίρεται για τα υπερπλεονάσματα, δηλαδή αντί να παραμείνει στην ισορροπία, έβαλε παραπάνω φόρους και παραπάνω εισφορές, για να έχει πλεονάσματα και να μοιράζει κανένα επίδομα.

Έρχεται, λοιπόν, αυτή η τροπολογία για την ΑΑΔΕ και τι κάνει, κυρίες και κύριοι συνάδελφοι; Ένα σύστημα το οποίο το παραδώσατε στους δανειστές –γιατί δεν κάνατε ανεξάρτητη τη δημόσια υπηρεσία είσπραξης και βεβαίωσης των δημοσίων εσόδων αλλά την κάνατε εταιρεία, της βάλατε διοικητικό συμβούλιο και επόπτη από τους εταίρους μας- έρχεται, λοιπόν, εδώ να δώσει άφεση αμαρτιών, σε περίπτωση που αποδειχτεί ότι διά πράξεων ή παραλείψεων υπήρχε απώλεια δημοσίων εσόδων, βλάφτηκαν ιδιώτες ή είχαμε ακόμα και δημοσιοποίηση απόρρητων δεδομένων.

Ήθελα να ρωτήσω την κ. Παπανάτσιου, αν ήταν εδώ, αλλά ο τρόπος που νομοθετούμε δεν μου επιτρέπει να τη ρωτήσω, γιατί αυτό το μείζον θέμα έπρεπε να έρθει στην Επιτροπή Οικονομικών. Κυρία Παπανάτσιου και κύριε Υπουργέ, -ποιος να μου απαντήσει τώρα αλίμονο- εδώ την προηγούμενη φορά συζητήσαμε ότι αγνοούνται περίπου έξι έως επτά χιλιάδες υποθέσεις μεγάλης φοροδιαφυγής.

Με τι έχει να κάνει αυτό, κυρίες και κύριοι συνάδελφοι της Πλειοψηφίας; Έχει να κάνει με τη ρύθμιση που ψηφίσατε εσείς το 2015 και πήρατε τριάντα πέντε χιλιάδες υποθέσεις που είχε ο ΣΔΟΕ και τις πήγατε στην ΑΑΔΕ. Και επειδή εκεί, λοιπόν, τις τσουβαλιάσανε και έριξαν και χοντρό αλάτι και παρέμειναν ως έχουν, πέρασε η πενταετία που έπρεπε να ελεγχθούν και ένα πλήθος από αυτές παρεγράφη. Λένε μάλιστα δημοσιεύματα ότι μεταξύ αυτών που παρεγράφησαν, είναι και μεγαλόσχημων παραγόντων που περνούν από την πλαϊνή πόρτα στο Μέγαρο Μαξίμου. Είστε εσείς που ξιφουλκούσατε κατά των συμφερόντων. Και, βέβαια, μετά η διοίκηση με αποφάσεις της επέστρεψε πάλι τμηματικά είκοσι εννέα χιλιάδες από αυτές τις υποθέσεις. Έχω τις υπουργικές αποφάσεις μία-μία μετρημένες και αγνοούνται πέντε έως έξι χιλιάδες.

Όμως και πάλι το ερώτημα είναι. Από αυτές τις είκοσι εννέα χιλιάδες που επεστράφησαν, πόσες είναι αυτές που παρεγράφησαν, ποια ήταν η απώλεια των εσόδων του δημοσίου και γιατί ερχόμαστε τώρα -ναι μεν σωστά- να απαλλάξουμε ποινικών ευθυνών, τον έρημο τον υπάλληλο που του παρέδωσες μία κούτα με υποθέσεις και δεν προλάβαινε ούτε καν να την ανοίξει αυτή την κούτα και να τις καταγράψει, αλλά να τους αθωώσουμε εκ των προτέρων και τη διοίκηση της ΑΑΔΕ και τον διοικητή, επειδή με τις αποφάσεις αυτές που πήρε έβλαψε το δημόσιο συμφέρον. Εγώ δεν λέω ότι το έβλαψε με δόλο αλλά μπορώ να έχω βάσιμες δυνατότητες μεθαύριο να τον ελέγξω. Γιατί το κάνετε αυτό προκαταβολικά; Είναι ένα θέμα.

Να σας πω και κάτι άλλο. Προσφάτως με νομοθέτημα δικό σας το οποίο εμείς το ψηφίσαμε εκφράζοντας ορισμένες επιφυλάξεις, προβήκαμε στη μαζική οργάνωση των οικονομικών δεδομένων χιλιάδων, εκατομμυρίων φορολογουμένων, δημιουργώντας στην ΑΑΔΕ ένα μαζικό αρχείο με τα χρηματοοικονομικά δεδομένα κάθε φορολογούμενου, δηλαδή τραπεζικούς λογαριασμούς, ηλεκτρονικές συναλλαγές, επενδυτικά προϊόντα, δανειακές συμβάσεις. Και ανέλαβε η διοίκηση της ΑΑΔΕ αυτό το αρχείο να το οργανώσει και να το περιφρουρήσει, διότι αντιλαμβάνεστε τι συμφέροντα διαγκωνίζονται για τη γνώση αυτού του αρχείου επενδυτικά, οικονομικά και ούτω καθεξής. Και μου έρχεστε τώρα εδώ με την πρώτη παράγραφο της τροπολογίας του Υπουργείου Οικονομικών, να απαλλάξετε τη διοίκηση της ΑΑΔΕ, στην περίπτωση που αυτό το αρχείο διαρρεύσει. Δεν είναι το ίδιο, αν ο υπάλληλος που έχει την ευθύνη του ελέγχου, ζητάει από τον εισαγγελέα του οικονομικού ελέγχου να ανοίξουν οι λογαριασμοί ενός υπόπτου για φοροδιαφυγή. Πρόκειται για ένα μαζικό αρχείο εκατομμυρίων υποθέσεων. Αυτά δεν θα έπρεπε να τα συζητήσουμε σοβαρά; Και ναι μεν επαναλαμβάνω, να μη ρίχνουμε τις ευθύνες στους υπαλλήλους όταν οι ευθύνες είναι πολιτικές, αλλά μη μας λέτε κιόλας ότι όλα αυτά τα κάνετε καλοπροαίρετα.

Επίσης ήθελα να πω, σε σχέση με την άλλη τροπολογία, ότι μειώνετε τον φόρο των μετοχών από 15% σε 10%. Κατ’ αρχάς εσείς το κάνατε από 10% σε 15%, την εποχή που πολεμούσατε το κεφάλαιο με βάση τις ταξικές σας προσεγγίσεις. Τώρα, λοιπόν, προσγειωνόσαστε στην πραγματικότητα, κουβεντιάζετε με τους συνδέσμους των βιομηχάνων, με τους μετόχους και το γυρίζετε στο 10%.

Ερώτηση. Αυτή η μείωση της φορολογίας, κυρίες και κύριοι συνάδελφοι, θα συνεισφέρει στην ανάπτυξη; Δημιουργεί, δηλαδή, πρόσθετα κίνητρα για επενδύσεις να δημιουργήσουμε δουλειές; Γιατί αν θέλατε να κουβεντιάσουμε αυτή τη διάσταση, θα έπρεπε να φέρετε δω την πρόταση νόμου του Κινήματος Αλλαγής, που την έχουμε καταθέσει από τον Σεπτέμβρη μήνα και που το Προεδρείο της Βουλής δεν τη φέρνει για συζήτηση κατά παράβαση, επίσης, του Συντάγματος και του Κανονισμού, για να δούμε ότι πρέπει να μειώσουμε τη φορολογία στις μικρές επιχειρήσεις από το είκοσι εννιά στο είκοσι έξι. Ήταν είκοσι έξι και το κάνατε είκοσι εννιά. Να απαλλάξουμε τους νέους από τον φόρο επιτηδεύματος και τις εισφορές για να δημιουργήσουμε νέες δουλειές. Να μειώσουμε τον φόρο στους αγρότες, να μειώσουμε τις εισφορές, που τις έχετε συνδυάσει με τον τζίρο και ρέπουν όλοι στη φοροδιαφυγή. Να δώσουμε κίνητρα, όταν δημιουργούνται θέσεις εργασίας, όπως έχουμε προτείνει, προσαυξάνοντας κατά 50% τις δαπάνες και μια σειρά άλλα. Δεν τα κάνετε όμως. Δεν κάνετε μία ουσιαστική συζήτηση. Φέρνετε αποσπασματικές ρυθμίσεις. Έχετε μια πλειοψηφία των εκατόν πενήντα ενός συγκροτημένη από τον ΣΥΡΙΖΑ και ό,τι άλλο μαζέψατε και τις ψηφίζετε χωρίς καμμία ουσιαστική συζήτηση και χωρίς κανέναν αντίλογο. Άρα είναι πολύ σοβαρά τα ζητήματα, που κάθε φορά ανοίγονται με τον τρόπο με τον οποίον συζητούμε τα νομοσχέδια και με τις τροπολογίες που έρχονται.

Επειδή δεν θέλω να μου κάνει καμμία παρατήρηση για τον χρόνο η κυρία Πρόεδρος, θα κάνω μια παρένθεση. Όλοι οι ομιλητές οι κυβερνητικοί και ο Υπουργός μίλησαν υπερδιπλάσια του χρόνου τους. Εγώ θέλω να μείνω στον χρόνο και λέω τούτο, κυρίες και κύριοι συνάδελφοι.

Σήμερα το πρωί ο κ. Τσακαλώτος πανηγύριζε με την έξοδο της χώρας στις αγορές και την απελευθέρωση των δεσμών των μνημονίων. Κυρίες και κύριοι συνάδελφοι, ξέρετε πόσο μας κοστίζει το 3,9% για αυτή τη δεκαετία; Πάνω από ένα δισεκατομμύριο. Και γιατί μας κοστίζει; Διότι τα επιτόκια σε όλες τις χώρες βαίνουν προς τα κάτω, καθώς οι προβλεπόμενοι ρυθμοί ανάπτυξης -δείτε την ανακοίνωση του ΟΟΣΑ σήμερα- είναι πολύ χαμηλοί για την επόμενη δεκαετία. Το επιτόκιο που πετύχαμε είναι υπερτριπλάσιο των υπολοίπων χωρών, Πορτογαλίας και λοιπά, που βγήκαν από τα μνημόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατά συνέπεια όχι απλά δεν πρέπει να πανηγυρίζετε αλλά ούτε να το ερμηνεύετε με βάση αυτά που λέτε εσείς, όπως ότι σας έχουν εμπιστοσύνη οι αγορές ούτε με βάση αυτά που λέει η Νέα Δημοκρατία, αγαπητέ κύριε Τζαβάρα, ότι δίνουν εμπιστοσύνη –λέει- στην επερχόμενη κυβέρνηση. Διότι η επερχόμενη κυβέρνηση όπως γνωρίζετε, κυρίες και κύριοι συνάδελφοι, είναι υπό τις δουλείες και τα δεσμά που έχει αναλάβει ο κ. Τσίπρας. Τα υπερπλεονάσματα του 3,5% σημαίνουν 7 δισεκατομμύρια σε ετήσια βάση και τη δέσμευση της δημόσιας περιουσίας για εκατό χρόνια. Συγγνώμη για ενενήντα εννέα χρόνια για να μη μαλώσω πάλι με τον κ. Τσακαλώτο.

Άρα, λοιπόν, μη μαλώνετε για τη δουλειά που έκαναν εκείνοι που ξεκίνησαν τη μείωση των δημοσίων ελλειμμάτων επιβαρύνοντας τον ελληνικό λαό, χάρη στις θυσίες του οποίου πετύχαμε αυτά τα αποτελέσματα.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Πάλλης, Βουλευτής του ΣΥΡΙΖΑ.

**ΓΕΩΡΓΙΟΣ ΠΑΛΛΗΣ:** Ποιος θα μας σώσει από τους σωτήρες, δεν ξέρω, κυρία Πρόεδρε. Ελπίζω ο κ. Κουτσούκος να θεωρεί εαυτόν σωτήρα.

Κυρίες και κύριοι συνάδελφοι, θα μιλήσω μόνο για ένα άρθρο του νομοσχεδίου για ένα αξιακό άρθρο για εμάς. Ο Υπουργός έκανε μία εκτενέστατη ομιλία για όλο το νομοσχέδιο, Θα μιλήσω, λοιπόν, για το άρθρο 35, το οποίο ξέρω ότι και ο ίδιος προσωπικά αλλά και ο συνάδελφος κ. Ψυχογιός με πολλή επιμονή και με πολλή προσπάθεια έχουν δουλέψει, ούτως ώστε να μιλήσουμε και για κάτι διαφορετικό.

Άρθρο 35. Το άρθρο 35, λοιπόν, είναι η αντικατάσταση της παραγράφου 7 του άρθρου 33, του γνωστού ν.2725/99, το οποίο λέει στα ελληνικά ερασιτεχνικά πρωταθλήματα τοπικού περιφερειακού ή πανελλαδικού επιπέδου και στους ελληνικούς αθλητικούς αγώνες κυπέλλου ατομικών ή ομαδικών αθλημάτων επιτρέπεται να συμμετάσχουν ομογενείς πολίτες κράτους-μέλους της Ευρωπαϊκής Ένωσης, πολίτες τρίτων χωρών και ανιθαγενείς, που διαμένουν νόμιμα στη χώρα με άδεια διαμονής σε ισχύ. Είναι κάτοχοι, βεβαίως, ή κατέθεσαν αίτηση για την έκδοση άδειας παραμονής και πολίτες ή ανιθαγενείς, που διαμένουν στις χώρες είτε ως δικαιούχοι διεθνούς προστασίας είτε ως αιτούντες διεθνούς προστασίας». Και με την αντίστοιχη νομοθετική βελτίωση που κατέθεσε ο Υπουργός κατά την έναρξη της συζήτησης, εξειδικεύει τα πρόσωπα του πρώτου εδαφίου και ποια είναι και τα έγγραφα που απαιτούνται.

Γιατί τα λέω όλα αυτά; Τα λέω αυτά, διότι δεν θα αναφερθώ στα προφανή παραδείγματα γνωστών αθλητών που τιμούν τα χρώματα της Εθνικής Ελλάδος, θα αναφερθώ σε ανθρώπους που έχω γνωρίσει, σε ανθρώπους που αγωνίζονται για τη ζωή τους, και ο αθλητισμός αποτελεί γι’ αυτούς άλλη μία διέξοδο για την επιβίωσή τους. Θα αναφερθώ γι’ αυτούς τους ανθρώπους, οι οποίοι και λόγω του προσφυγικού ζητήματος έχουν εγκλωβιστεί στα νησιά μας, και έχω την προσωπική εμπειρία και γνώση, για το πώς θα συμβάλλει αυτή η ρύθμιση του άρθρου 35 από εδώ και πέρα ουσιαστικά σε μια συλλογική προσπάθεια που γίνεται και είμαστε πάρα πολύ περήφανοι γι’ αυτό, για την κατοχύρωση και την απρόσκοπτησυμμετοχή τους στα ερασιτεχνικά πρωταθλήματα και τον μαζικό αθλητισμό, που είναι μία συνέχεια των δράσεων της Γενικής Γραμματείας Αθλητισμού, που έχει κάνει μια εξαιρετική δουλειά μέσα από το πρόγραμμα ΑSPIRE, που στοχεύει στην ένταξη των μεταναστών και των προσφύγων, αλλά απαντά και υλοποιεί και ένα αίτημα πληθώρας σωματείων, τόσο της Ένωσης Ποδοσφαιρικών Σωματείων αλλά και άλλων αθλημάτων.

Θα μου επιτρέψετε, κυρίες και κύριοι συνάδελφοι –και θα είμαι πολύ σύντομος και θα κλείσω πολύ νωρίτερα από τον προβλεπόμενο χρόνο- να αναφερθώ σε δύο εμπειρίες, που είναι και προσωπικές εμπειρίες. Θα αναφερθώ στον φίλο μου τον Χουσεΐν. Θα ακουστεί παράδοξο στην Αίθουσα. Είναι πρόσφυγας αναγνωρισμένος από το Μαρόκο. Το Μαρόκο δεν είναι μία χώρα, που συγκαταλέγεται σ’ αυτές που έχουν τις προσφυγικές ροές με μεγάλα ποσοστά, λόγω φυλετικής του καταγωγής. Είναι στη χώρα μας πάνω από δέκα χρόνια, με διακρίσεις στο ατομικό του άθλημα στο Μαρόκο, ο οποίος εδώ και δέκα χρόνια παλεύει να αγωνιστεί όχι κατ’ εξαίρεση στους αγώνες αλλά ως ισότιμος αθλητής.

Θα αναφερθώ σε μία άλλη προσπάθεια, που ξεκίνησε τον Σεπτέμβρη του 2016 στη Λέσβο, με τους εγκλωβισμένους τότε για πάνω από χρόνο, κυρίως, Αφρικανούς πολίτες τρίτων χωρών με την εφαρμογή της συνθήκης -της κοινής δήλωσης Ευρωπαϊκής Ένωσης-Τουρκίας- και με τον μακροχρόνιο εγκλωβισμό ανθρώπων. Τότε δημιουργήθηκε η Cosmos FC Lesvos.

Στην Cosmos FC Lesvos, κυρίες και κύριοι συνάδελφοι, μέχρι σήμερα έχουν βρει στέγη σε δύσκολες έως τραγικές συνθήκες καθημερινότητας ανά περιόδους -και να το αναγνωρίσουμε αυτό- πάνω από διακόσιοι πενήντα αθλητές, που βρήκαν στην καθημερινότητά της ανθρωπιά, αξιοπρέπεια, για τις λίγες ώρες που αθλούνταν, αλλά κυρίως ξαναβρήκαν το όνειρό τους. Σήμερα γυμνάζονται σαράντα αθλητές και αναμένουν την ένταξή τους σε αρκετά ποδοσφαιρικά σωματεία της Λέσβου.

Επίσης πρέπει να σας αναφέρω ότι εξήντα ασυνόδευτοι ανήλικοι, που φιλοξενούνταν σε δομές της Λέσβου, αναμένουν την ένταξή τους σε πρόγραμμα τη διευκόλυνση κατ’ αρχάς για την ένταξή τους σε πρόγραμμα παράλληλα με τη φιλοξενία τους σε δομές ανηλίκων, για να μπορέσουν να μπουν και σε διαδικασία οργανωμένης άθλησης. Δεν μιλώ για τον επαγγελματικό αθλητισμό, μιλώ για τους ερασιτέχνες. Και μιλώ και για τους ντόπιους, που μαζί με αυτά τα παιδιά δίνουν παράλληλα τις μάχες τους άλλοι τη μάχη για τη ζωή τους -και μιλώ για το φίλο μου τον Γιώργο, που έχει σώσει τη ζωή του, γιατί έχει πρόσβαση στο σύστημα υγείας- και άλλοι μαζί με αυτά τα παιδιά δίνουν τη μάχη και μόνο τότε οι μάχες είναι νικηφόρες.

Κυρίες και κύριοι συνάδελφοι, το αθλητικό πνεύμα και η συνύπαρξη των ανθρώπων είναι αυτά που χτίζουν κοινωνικούς δεσμούς, είναι αυτά που μας απελευθερώνουν, που μας κάνουν καλύτερους ανθρώπους. Εμείς, λοιπόν, επιλέγουμε να είμαστε καλύτεροι άνθρωποι, επιλέγουμε να συζούμε με τους συνανθρώπους μας, επιλέγουμε ένα καλύτερο αύριο για τον τόπο μας.

Κύριε Υπουργέ, συγχαρητήρια γι’ αυτή την πρωτοβουλία και τη διάταξη, πέραν του όλου του νομοσχεδίου που είναι εξαιρετικό. Είναι άλλη μια εξαιρετική διάταξη από την Κυβέρνησή μας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Πάλλη.

Η κ. Σκούφα έχει τον λόγο.

**ΕΛΙΣΣΑΒΕΤ** **ΣΚΟΥΦΑ:** Κυρίες και κύριοι συνάδελφοι, θέλω να αναφερθώ σε τρία κατεξοχήν θέματα που αντιμετωπίζει το συγκεκριμένο νομοσχέδιο.

Κατ’ αρχάς και εισαγωγικά να πω ότι είναι πολύ σημαντική η εκ νέου θέσπιση ενός ανώτατου ελεγκτικού εποπτικού μηχανισμού, της Επιτροπής Επαγγελματικού Αθλητισμού, ενός οργάνου που ναι μεν ήδη υφίσταται, κρίνεται όμως απολύτως απαραίτητο να αποκτήσει ευρύτερες εξουσίες διαχειριστικού και οικονομικού ελέγχου και επιβολής κυρώσεων.

Όλοι ακόμη και οι όχι τόσο σχετικοί ή ενεργά δραστηριοποιούμενοι στον χώρο του αθλητισμού, γνωρίζουμε ότι, δυστυχώς, ο χώρος του επαγγελματικού αθλητισμού είναι ταυτόχρονα και χώρος όπου, δυστυχώς, παγκοσμίως αλλά και πανελλαδικά, εμφιλοχωρούν φαινόμενα αδιαφάνειας, διαφθοράς, διαπλοκής, χειραγώγησης αγώνων κ.τλ.. Γι’ αυτό και κρίνεται άκρως επιβεβλημένη η ενίσχυση του εποπτικού ελεγκτικού ρόλου της Επιτροπής Επαγγελματικού Αθλητισμού, η οποία πλέον καθίσταται νομικό πρόσωπο δημοσίου δικαίου και υπάγεται στην εποπτεία του αρμόδιου ή της αρμόδιας για θέματα αθλητισμού Υπουργού. Φυσικά υπάγεται και στον έλεγχο, όπως είπε ο Υπουργός, της αρμόδιας κοινοβουλευτικής επιτροπής.

Ο βασικός πυρήνας της σκέψης της συγκεκριμένης ρύθμισης είναι ότι ο αθλητισμός αφορά όλους τους πολίτες. Και ως τέτοιος ανήκει στη δημόσια σφαίρα. Κατά συνέπεια η ανώτατη εποπτεία και του αθλητισμού σύμφωνα και με την παράγραφο 9 του άρθρου 16 του Συντάγματος ανήκει -και πρέπει να ανήκει- στο κράτος ως το θεσμοθετημένο όργανο της οργανωμένης κοινωνίας.

Πολύ σημαντική θεωρούμε τη νομοθετική πρωτοβουλία για την ποσόστωση κατά 1/3 στην εκπροσώπηση και των δύο φύλων στις διοικήσεις των αθλητικών οργανώσεων όλων των βαθμίδων και όχι μόνο των αθλητικών ομοσπονδιών. Κατά τις συνεδριάσεις της επιτροπής διατυπώθηκαν επιφυλάξεις σε σχέση με το συγκεκριμένο μέτρο. Ειπώθηκε, για παράδειγμα, ότι το ισχύον μέτρο της ποσόστωσης 20% για τις γυναίκες είναι υπεραρκετό. Η εμπειρία, όμως, διαψεύδει όσους ισχυρίζονται κάτι τέτοιο.

Είναι γεγονός ότι στα γήπεδα και στις κερκίδες κάθε αθλητικής διοργάνωσης και συμβάντος, από την προπόνηση μέχρι τις μεγάλες αθλητικές διοργανώσεις, βλέπουμε πλήθος γυναικών είτε τις μανάδες να συντροφεύουν τα αθλούμενα παιδιά τους και να τα εμψυχώνουν είτε τις αθλήτριες είτε τις προπονήτριες. Οι γυναίκες έχουμε μέγιστη και σημαντικότατη ενεργό συμμετοχή στον αθλητισμό. Παρ’ όλα αυτά όταν βλέπουμε τα ανώτερα διοικητικά όργανα και στον χώρο του αθλητισμού, οι γυναίκες υποεκπροσωπούμαστε. Όπως ήδη αναφέρθηκε, από τα τριάντα δύο μέλη της Ελληνικής Ολυμπιακής Επιτροπής μόνο οι δύο είναι γυναίκες, εκ των οποίων μόνο η μία είναι αιρετή.

Αποτελώ μέλος της κοινοβουλευτικής επιτροπής για θέματα ισότητας, νεολαίας και δικαιωμάτων του ανθρώπου. Σε πάμπολλες συνεδριάσεις μας έχουμε επισημάνει το γεγονός ότι ενώ οι γυναίκες αποτελούμε το μεγαλύτερο κομμάτι του πληθυσμού εν Ελλάδι –παρ’ όλο αυτό το σημαντικότατο γεγονός- η συμμετοχή μας σε ανώτερες διοικητικές θέσεις και σε θέσεις ευθύνης είναι ελάχιστη έως μηδαμινή.

Για τον λόγο αυτό σε μία από τις συνεδριάσεις μας το θέμα ήταν οι συστάσεις του Συμβουλίου της Ευρώπης και πολύ περισσότερο η λεγόμενη εργαλειοθήκη του ΟΟΣΑ, μία εργαλειοθήκη στην οποία κληθήκαμε ως επιτροπή να καταθέσουμε προτάσεις. Και ο ΟΟΣΑ επιβάλλει -αν θέλετε- ή υποδεικνύει ότι πρέπει και στην Ελλάδα και πανευρωπαϊκά φυσικά να ενισχυθεί η συμμετοχή των γυναικών σε ανώτερες διοικητικές θέσεις. Γι’ αυτό θεωρούμε ότι το μέτρο της ποσόστωσης της τάξης του 30% δεν είναι βέβαια πανάκεια, αλλά αποτελεί σημαντικό μέτρο ενίσχυσης της δημόσιας εκπροσώπησής μας και ανάδειξης της ικανότητάς μας να διοικούμε, να είμαστε σε θέσεις ευθύνης και να λαμβάνουμε δημόσιες αποφάσεις.

Χαιρετίζουμε, λοιπόν, τη συγκεκριμένη νομοθετική ρύθμιση και αναμένουμε κι άλλες στη συγκεκριμένη κατεύθυνση.

Οι διατάξεις, επίσης, των άρθρων 26 και 28 είναι εξαιρετικά σημαντικές, καθώς διασφαλίζουν ότι δικαίωμα συμμετοχής και ψήφου στη γενική συνέλευση αθλητικού σωματείου έχουν όλοι όσοι είναι μέλη του σωματείου για τουλάχιστον ένα πλήρες έτος πριν από την ημερομηνία εγγραφής τους. Με αυτόν τον τρόπο φυσικά επιδιώκεται να αποφευχθεί η εγγραφή μελών προ των πυλών της γενικής συνέλευσης, μία εγγραφή που έχει ως συνέπεια να αναδεικνύονται πλαστές πολλές φορές πλειοψηφίες και να αλλοιώνεται σε κάθε περίπτωση το εκλογικό αποτέλεσμα.

Επίσης η παράγραφος 1 του άρθρου 28 ορίζει ότι δικαίωμα ψήφου σε υπερκείμενη αθλητική ένωση έχουν τα αθλητικά σωματεία-μέλη της ένωσης, τα οποία έχουν λάβει ειδική αθλητική αναγνώριση και επιδεικνύουν μια ελάχιστη αγωνιστική δραστηριότητα βάσει των επισήμων φύλλων αγώνων. Σε όλους όσους και όλες όσες δραστηριοποιούνται ενεργά στο χώρο του αθλητισμού, είναι γνωστό ότι υπάρχει το πολύ δυστυχές φαινόμενο των σωματείων-σφραγίδα. Με αυτή τη ρύθμιση επιδιώκεται, λοιπόν, να απαλειφθεί ή, τουλάχιστον, να περιοριστεί το συγκεκριμένο φαινόμενο.

Διατυπώθηκε κριτική για τις παραγράφους 5 και 6 του άρθρου 26, βάσει των οποίων οι αρχαιρεσίες τα αθλητικά όργανα διεξάγονται είτε με ενιαίο ψηφοδέλτιο και με ανώτατο όμως όριο σταυροδοσίας στο 1/3 του συνόλου των θέσεων εκλογής είτε με ξεχωριστά ψηφοδέλτια και εφόσον ο αριθμός των υποψηφίων κάθε ψηφοδελτίου είναι ίσος, τουλάχιστον, με το 1/3 των θέσεων εκλογής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αγαπητοί και αγαπητές συνάδελφοι, σε κάθε συζήτηση εδώ στο Κοινοβούλιο όταν έρχεται το θέμα της απλής αναλογικής, διαπιστώνουμε από μεγάλα κομμάτια της Αντιπολίτευσης, από την Αξιωματική Αντιπολίτευση και από το Κίνημα Αλλαγής θα έλεγα, μία αλλεργία απέναντι στην απλή αναλογική. Το επιχείρημα που ακούγεται είτε για τις τοπικο-αυτοδιοικητικές εκλογές και τον «Κλεισθένη» είτε τώρα για το αθλητικό νομοσχέδιο, είναι ότι δήθεν με την απλή αναλογική δεν εξασφαλίζεται η κυβερνησιμότητα, δεν εξασφαλίζονται οι ισχυρές και αποτελεσματικές διοικήσεις.

Και θέλω να σας θέσω ξανά το ερώτημα: Αν ισχύει αυτό που λέτε, τότε γιατί σε πάμπολλες ευρωπαϊκές χώρες έχει ήδη καλλιεργηθεί και εμπεδωθεί σε απόλυτο βαθμό, σε μέγιστο βαθμό, η κουλτούρα των συνεργασιών και των συναινέσεων; Μήπως τελικά οι διοικήσεις οι οποίες λειτουργούν βάσει της αρχής του ενός ανδρός, βολεύουν κάποιους; Θέλουμε να συντηρήσουμε αυτό το καθεστώς ή θέλουμε να έχουμε μια γνησιότερη εκπροσώπηση, μία λάμψη αν θέλετε, μία ενίσχυση της ίδιας της δημοκρατίας και της πραγματικής και γνήσιας αντιπροσώπευσης;

Θέλω να τελειώσω με έναν σχολιασμό του άρθρου 35, το οποίο δίνει τη δυνατότητα συμμετοχής σε όλους τους αγώνες ερασιτεχνικού αθλητισμού και σε όλα τα αθλήματα σε ομογενείς, πολίτες κράτους-μέλους της Ευρωπαϊκής Ένωσης, πολίτες τρίτης χώρας που διαθέτουν άδεια διαμονής σε ισχύ ή είναι κάτοχοι βεβαίωσης κατάθεσης αίτησης για άδεια διαμονής καθώς και στους δικαιούχους ή αιτούντες διεθνούς προστασίας. Με αυτή τη ρύθμιση πιστεύουμε, και τω όντι ισχύει, ότι ενισχύεται όχι μόνο η ομαλή κοινωνική ένταξη των αλλοδαπών που διαμένουν στη χώρα μας αλλά και το αθλητικό δυναμικό των ελληνικών σωματείων και του αθλητισμού εν γένει.

Για εμάς, κυρίες και κύριοι της Αντιπολίτευσης, ο αθλητισμός θα πρέπει να ενώνει και όχι πλέον να μας χωρίζει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα τον λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητάμε ένα νομοσχέδιο που αναμέναμε εδώ και τρία χρόνια, ακολουθώντας τη χαρακτηριστική καθυστέρηση με την οποία έρχονται όλα τα νομοσχέδια της Κυβέρνησης ΣΥΡΙΖΑ.

Περιμέναμε ότι μετά από αυτή τη μεγάλη καθυστέρηση, η Κυβέρνηση θα έφερνε προς συζήτηση τον νέο αθλητικό νόμο. Το συγκεκριμένο νομοσχέδιο, βέβαια, δεν είναι ο νέος αθλητικός νόμος, είναι απλά μια ακόμα συρραφή τακτοποιήσεων και φωτογραφικών διατάξεων.

Το συνηθίζετε αυτό τώρα τελευταία, κύριοι της Κυβέρνησης, τώρα που πλέον έρχονται οι εκλογές και που πολύ σύντομα θα βρίσκεστε εκλογικά εκεί από όπου ξεκινήσατε, να φέρνετε στη Βουλή νομοσχέδια που δεν έχουν καμμία ενιαία δομή, είναι κακογραμμένα και κλείνουν άρον άρον ρουσφετολογικές και άλλες υποθέσεις.

Και τυχαίνει, κυρίες και κύριοι συνάδελφοι, να συζητάμε σήμερα ένα νομοσχέδιο του Υπουργείου Πολιτισμού και Αθλητισμού έπειτα από τα σοκαριστικά περιστατικά βίας του περασμένου Σαββατοκύριακου σε πολλούς αθλητικούς χώρους. Είχαμε σφοδρές συμπλοκές οπαδών στη Νίκαια σε ποδοσφαιρικό αγώνα Γ΄ Εθνικής Κατηγορίας, συμπλοκές στο «Παπαστράτειο» σε αγώνα πόλο γυναικών και συμπλοκές στο Αιγάλεω σε αγώνα μπάσκετ του πρωταθλήματος της Α2 Εθνικής Κατηγορίας. Μιλάμε, δηλαδή, για μια γενικευμένη κατάσταση η οποία ολοένα και χειροτερεύει, ενώ η πολιτεία απουσιάζει.

Και βέβαια, δεν ξεχωρίζουμε αυτά τα περιστατικά από το γενικότερο κλίμα ανομίας που υπάρχει στη χώρα και την οποία η Κυβέρνησή σας ανέχεται. Όταν σε καθημερινή βάση ομάδες ανθρώπων, οι κάθε λογής «Ρουβίκωνες», αυτής της χώρας μπορούν να μπαίνουν οπουδήποτε και να τα σπάνε ανενόχλητοι, τότε το φαινόμενο της βίας επεκτείνεται και μεγαλώνει.

Θα ξεκινήσω, λοιπόν, την κριτική μου επί του συγκεκριμένου νομοσχεδίου από τα άρθρα που αφορούν τη βία, γιατί θεωρώ ότι είναι μία από τις μεγαλύτερες σημερινές προκλήσεις, που έχει να αντιμετωπίσει η πολιτεία σε όλες τις αθλητικές διοργανώσεις.

Κύριε Υπουργέ, η απόφασή σας να διαγράψετε πρόστιμα τα οποία είχαν επιβληθεί σε συλλόγους πριν από έναν χρόνο στις 20-11-2017 –απόφασή σας είναι αυτή- σε ομάδες βόλεϊ έπειτα από σοβαρά επεισόδια, ήταν σίγουρα λανθασμένη και σίγουρα δεν δίνει το σωστό μήνυμα.

Βεβαίως τα άρθρα που προβλέπουν περιοριστικούς όρους σε όσους κατηγορούνται για αδικήματα άσκησης βίας στο πλαίσιο αθλητικών δραστηριοτήτων είναι προς τη σωστή κατεύθυνση και για αυτό τα υποστηρίζουμε. Όμως δεν αρκούν από μόνα τους για να επιλυθεί οριστικά το πρόβλημα της βίας στον χώρο του αθλητισμού, αφού δεν έχετε λάβει κανένα προληπτικό μέτρο.

Συνεχίζω με το άρθρο για την Επιτροπή Επαγγελματικού Αθλητισμού, η οποία μετατρέπεται, χωρίς να προϋπολογίζεται κόστος, σε νομικό πρόσωπο δημοσίου δικαίου. Πρόκειται για μία αχρείαστη επιβάρυνση του κρατικού προϋπολογισμού, ανοίγοντας παράθυρο σε διάφορες ρουσφετολογικές δυνατότητες.

Έχετε μία αγκύλωση, μία ιδεοληψία και νομίζετε ότι οι λύσεις έρχονται με τη δημιουργία νέων δομών στο δημόσιο, ενώ το μόνο που στην πραγματικότητα πετυχαίνετε, είναι απλά να βολεύετε «ημετέρους» σε αμειβόμενα από τον κρατικό προϋπολογισμό διοικητικά συμβούλια.

Επίσης με το σχέδιο νόμου τα μέλη της επιτροπής θα διορίζονται και θα παύονται από τον ίδιο τον Υπουργό, γεγονός που όπως καταλαβαίνουμε όλοι, την καθιστά όργανο του Υπουργού αφαιρώντας την ανεξαρτησία της.

Επιπλέον το άρθρο σχετικά με την ποσόστωση των γυναικών κινείται σε λανθασμένη κατεύθυνση. Φυσικά και πρέπει να ενθαρρύνουμε περισσότερες γυναίκες να ασχοληθούν ενεργά με τον αθλητισμό, αλλά με την αναγκαστική ποσόστωση του 1/3 των υποψηφίων για το διοικητικό συμβούλιο σε σωματεία και ενώσεις που επιβάλλει το σχέδιο νόμου, η αναγκαστική παρουσία γυναικών θα οδηγήσει στην τυπική και όχι στην ουσιαστική ενασχόλησή τους.

Είναι, επίσης, πιθανή η άρνηση των γυναικών να θέσουν υποψηφιότητα, με ορατό τον κίνδυνο να μην μπορεί να ασκηθεί διοίκηση.

Στη συνέχεια με το άρθρο 26 επιβάλλετε, κύριε Υπουργέ, σταυροδοσία μέχρι το 30% των θέσεων εκλογής σε ομοσπονδίες, ενώσεις και σωματεία. Τα σωματεία και οι ενώσεις, κύριε Υπουργέ, θέλουν ισχυρές διοικήσεις, που θα εργάζονται για την ανάπτυξη του σωματείου και του αθλητισμού και όχι για τη δημιουργία συσχετισμών.

Στην προσπάθειά σας να παρεμβαίνετε στον αθλητισμό, θα δημιουργήσετε σοβαρά οργανωτικά προβλήματα και θα προκαλέσετε αδιοίκητο στην αθλητική πυραμίδα.

Κυρίες και κύριοι συνάδελφοι, θα ήθελα να σταθώ σε ένα πολύ σημαντικό και επικίνδυνο ζήτημα, που θεωρώ ότι ανοίγει το παρόν σχέδιο νόμου. Αναφέρομαι, φυσικά, στη διάταξη για τη συμμετοχή των μετόχων στοιχηματικών εταιρειών στη διοίκηση ομάδων του επαγγελματικού αθλητισμού.

Δίνετε, κύριε Υπουργέ, τη δυνατότητα σε μετόχους στοιχηματικών εταιρειών να κατέχουν μετοχικό κεφάλαιο ως 15% και να διοικούν ομάδες, την ίδια ώρα που ιδιοκτήτης πρακτορείου ΠΡΟΠΟ καθώς και συγγενείς του μέχρι δευτέρου βαθμού δεν μπορούν να είναι μέλη σωματείου, του οποίου οι αγώνες προσφέρονται για στοιχηματισμό.

Η συγκεκριμένη διάταξη ενδέχεται να πλήξει την αξιοπιστία των πρωταθλημάτων και σίγουρα θα εντείνει την καχυποψία του μέσου φιλάθλου. Σας καλούμε, λοιπόν, για μία ακόμη φορά να αποσύρετε τη συγκεκριμένη διάταξη.

Κύριοι της Κυβέρνησης, αντί να φέρνετε τέτοιες διατάξεις για μικροκομματικό όφελος, θα πρέπει να δείτε το μεγάλο θέμα της παντελούς έλλειψης χρηματοδότησης και ενίσχυσης των ερασιτεχνικών σωματείων. Να θυμίσω ότι όταν βρισκόσασταν στην αντιπολίτευση, διαμαρτυρόσασταν για την οικονομική ανέχεια και απαξίωση των σωματείων αυτών, που σε όλη την Ελλάδα κρατούν τη νεολαία μας μακριά από τις κακοτοπιές και προάγουν το αθλητικό ιδεώδες.

Επιβάλλεται, λοιπόν, να βρεθεί τρόπος, ώστε να χρηματοδοτηθούν τα ερασιτεχνικά σωματεία, να τα στηρίξετε και όχι να τα υποχρεώνετε με το παρόν νομοσχέδιο απλά σε αναζήτηση νέων οικονομικών πόρων για να μπορέσουν να τροποποιήσουν τα καταστατικά τους.

Και με την ευκαιρία, κύριε Υπουργέ, θα ήθελα να σας αναφέρω δύο θέματα που έχουν καθυστερήσει σημαντικά στη Λευκάδα. Η ανακατασκευή των γηπέδων Τσουκαλάδων Λευκάδας και η επισκευή–συντήρηση του κλειστού γυμναστηρίου Λευκάδας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό, κύριε Πρόεδρε.

Μιλάμε για δύο σημαντικά έργα τα οποία έχουν σταματήσει. Όπως πληροφορούμαι, ενώ από τον Δεκέμβριο μήνα έχει ζητηθεί παράταση προγραμματικής σύμβασης μεταξύ δήμου και Υπουργείου, ακόμα δεν έχει δοθεί έγκριση από εσάς. Επίσης καθυστερεί η πληρωμή των εργολάβων εδώ και πέντε μήνες, με αποτέλεσμα να μη συνεχίζουν τα έργα και να υπάρχει σημαντικό πρόβλημα και στις ομάδες και στους αθλητές. Γνωρίζω πολύ καλά την ευαισθησία σας, κύριε Υπουργέ, και θα ήθελα να επιληφθείτε του θέματος, έτσι ώστε να ολοκληρωθούν τα δύο σημαντικά αυτά έργα για τον Νομό της Λευκάδας.

Κλείνοντας, λοιπόν, θα ήθελα να κάνω ένα γενικότερο σχόλιο επί του νομοσχεδίου. Είναι ένα ακόμη νομοσχέδιο της Κυβέρνησης ΣΥΡΙΖΑ, βασισμένο σε αριστερόστροφες ιδεολογικές αγκυλώσεις. Ο κρατικός παρεμβατισμός στον αθλητισμό παραμένει αναλλοίωτος, ενώ φροντίζετε πάλι να φέρνετε τις αγαπημένες σας φωτογραφικές διατάξεις, με σαφή στόχευση να ικανοποιήσετε την εκλογική σας πελατεία. Γι’ αυτούς τους λόγους, λοιπόν, καταψηφίζουμε επί της αρχής το προτεινόμενο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Παναγιώτα Δριτσέλη.

**ΠΑΝΑΓΙΩΤΑ ΔΡΙΤΣΕΛΗ:** Ευχαριστώ, κυρία Πρόεδρε.

Θα προσπαθήσω να είμαι σύντομη. Καταλαβαίνω την κόπωση όλων των συναδέλφων. Ήταν δύσκολη μέρα σήμερα με αρκετό νομοθετικό έργο.

Θα ξεκινήσω με μία γενικότερη διαπίστωση, όσον αφορά τη στάση της Αντιπολίτευσης γενικότερα, η οποία με απλά ελληνικά λέγεται τελείως μηδενιστική. Ενώ ακούμε από συναδέλφους της Αντιπολίτευσης ότι θέλουν γενικότερα συναίνεση και επιδιώκουν τον διάλογο, έχουν ένα αφήγημα, το οποίο εδράζεται σε μια λογική η οποία είναι και ατελέσφορη αλλά δεν πείθει και κανέναν. Μέχρι το 2015 ζούσαμε όλοι σε έναν παράδεισο και ξαφνικά ήρθε ο κακός ΣΥΡΙΖΑ και τα κατέστρεψε όλα! Εν προκειμένω στον αθλητισμό μέχρι το 2015 στα γήπεδα βλέπαμε ευτυχισμένες οικογενειακές στιγμές, η οπαδική βία δεν υπήρχε, η διαφθορά, η «παράγκα», τα στημένα παιχνίδια! Όλα αυτά μόνο μυθιστορήματα! Από το 2015 και μετά όλα αυτά πραγματικότητα!

Αλήθεια δεν ξέρω ποιον μπορείτε να πείσετε, ξέρω όμως ότι εξυπηρετεί συγκεκριμένη πολιτική στρατηγική, ειδικά της Νέας Δημοκρατίας και του ΚΙΝΑΛ. Με αυτόν τον τρόπο και αυτοκριτική δεν κάνουμε για το ότι, ουσιαστικά, δεν έγινε τίποτα όλα τα προηγούμενα χρόνια, αλλά πετάμε και λάσπη και όποιος την κατάλαβε, την κατάλαβε.

Θα πρέπει να καταλάβουμε, όμως, ότι ειδικά ο ελληνικός αθλητικός κόσμος, οι φορείς του υγιούς αθλητισμού αναμένουν από το πολιτικό σύστημα συγκεκριμένες λύσεις στις παθογένειες που ταλανίζουν την αθλητική κοινότητα.

Η βία και ο χουλιγκανισμός στον αθλητισμό είναι φαινόμενα τα οποία δεν μπορούν να γίνουν ανεκτά από κανέναν και σε αυτό το πλαίσιο όχι μόνο σε επίπεδο καταστολής αλλά και σε επίπεδο πρόληψης θα πρέπει να λάβουμε τα σωστά μέτρα.

Προφανώς οι εικόνες που είδαμε στο «Παπαστράτειο» αλλά και σε άλλα γήπεδα και σε γειτονιές της Αθήνας το περασμένο Σαββατοκύριακο και όχι μόνο, μας προβληματίζουν. Ταυτόχρονα όμως θα πρέπει όλους να μας γεμίζουν ευθύνη απέναντι και στην αθλητική κοινότητα, απέναντι και στην κοινωνία, η οποία ούτως ή άλλως περιμένει από μας να δώσουμε μία πολυεπίπεδη μάχη απέναντι και στη βία και στον χουλιγκανισμό.

Μαγικά ραβδιά, προφανώς, δεν υπάρχουν και θα ήταν και ουτοπία να ισχυριστεί κανείς ότι με έναν νόμο, μπορούμε να επιβάλουμε κάτι το οποίο χρειάζεται πάρα πολύ χρόνο, για να γίνει και κουλτούρα και νοοτροπία στην ελληνική κοινωνία. Θαυματουργές λύσεις, προφανώς, και δεν υπάρχουν και η οπαδική βία, φυσικά, αλλά και η διαφθορά στον αθλητισμό αποτελούν φαινόμενα τα οποία είναι πολυεπίπεδα και τα οποία δεν λύνονται παρά μόνο με συγκεκριμένες και καίριες και νομοθετικές αλλά και κοινωνικές παρεμβάσεις.

Βέβαια το πολιτικό επίπεδο στο οποίο καλούμαστε εδώ να αναμετρηθούμε ήταν πάντα, είναι αλλά και θα είναι κατά πόσο οι εκάστοτε κυβερνήσεις πέρα από τις διαπιστώσεις, προχωρούν και σε συγκεκριμένες πρωτοβουλίες, προκειμένου να αντιμετωπίσουν τα μελανά αυτά σημεία που ταλανίζουν τον αθλητισμό αλλά και να θεραπεύσουν πληγές που πλήττουν και το κύρος της αθλητικής δραστηριότητας αλλά και των στελεχών που συμμετέχουν σε αυτές.

Κυρίες και κύριοι συνάδελφοι, θα πρέπει όλοι να συνειδητοποιήσουμε πέρα από οποιαδήποτε μικροκομματική σκοπιμότητα ότι υπήρχε ένα μοντέλο διακυβέρνησης στον αθλητισμό, το οποίο εζυγίσθη, εμετρήθη και ευρέθη ελλιπές. Αυτό θα πρέπει να λύσουμε σήμερα και σε αυτό καλούμαστε όλοι να απαντήσουμε.

Και σε αυτό το κρίσιμο κοινωνικό μέτωπο αυτό το νομοσχέδιο έρχεται να δώσει απαντήσεις, που μπορούν να συμβάλλουν και στην εξυγίανση και στην πρόληψη αλλά και στον εκδημοκρατισμό του αθλητισμού. Η εδραίωση της δημοκρατικής λειτουργίας στους θεσμούς του αθλητισμού και στις αθλητικές οργανώσεις όσο και αν ορισμένοι δεν τις αξιολογούν ως απολύτως σημαντικές, αποτελούν στοιχεία πρωτογενούς απάντησης στο πρόβλημα της βίας στον αθλητισμό. Η οριζόντια οργάνωση του αθλητισμού, η δημοκρατία, η ισότητα, τα δικαιώματα είναι η βάση για την υγιή λειτουργία της αθλητικής κοινότητας

Η αλήθεια είναι ότι με αυτή την Κυβέρνηση ,η αθλητική διακυβέρνηση έχει γίνει και πιο δημοκρατική και η συμμετοχή της κοινωνίας στον αθλητισμό και τους θεσμούς έχει γίνει πολύ πιο πλατιά. Είτε πρόκειται για τη μάχη ενάντια στο ντόπινγκ είτε πρόκειται για την εξυγίανση του επαγγελματικού ποδοσφαίρου είτε πρόκειται για την καταπολέμηση της διαφθοράς και της απάτης, η παρούσα Κυβέρνηση έδωσε μάχες, κατέβαλε προσπάθειες και κατοχύρωσε σημαντικές επιτυχίες στην αθλητική διακυβέρνηση.

Αυτό το νομοσχέδιο έρχεται να συνεχίσει αυτόν τον δρόμο. Η δημοκρατική λειτουργία των αθλητικών οργανώσεων, τα δικαιώματα των αθλητών, η διαφάνεια και η δημοκρατική λογοδοσία είναι μερικά από τα πεδία που ενισχύονται με τις ρυθμίσεις του παρόντος σχεδίου νόμου.

Το κύτταρο της αθλητικής ζωής, η βάση του αθλητισμού, το αθλητικό σωματείο ενισχύεται θεσμικά θωρακίζεται και χειραφετείται από κλειστές ελίτ. Η αλλαγή του συστήματος αρχαιρεσιών στα σωματεία, η αναλογική εκπροσώπηση στους θεσμούς αθλητικής διακυβέρνησης, η μάχη ενάντια στη χειραγώγηση των αθλητικών ομοσπονδιών από κλειστά κλαμπ είναι βήματα σε μία προοδευτική κατεύθυνση.

Ο έλεγχος των αθλητικών φορέων σε συνεργασία με τον Γενικό Επιθεωρητή Δημόσιας Διοίκησης αποτελεί τεράστιο βήμα για την εδραίωση της διαφάνεια, αλλά και της αξιοπιστίας στον αθλητισμό. Η ποσόστωση φύλου στα όργανα αθλητικής εκπροσώπησης, επίσης, είναι μια μεγάλη τομή. Σε μία αθλητική κοινωνία όπου οι γυναίκες αποτελούν ζωτικό κομμάτι, δεν νοείται η συμμετοχή τους σε θέσεις ευθύνης να είναι τόσο χαμηλή. Εκεί, λοιπόν, που κατεστημένες νοοτροπίες δεν επιτρέπουν τη βάση του αθλητισμού να εκφράζεται, η πολιτεία έρχεται να νομοθετήσει για να τραβήξει τον αθλητισμό μπροστά.

Ακούσαμε κάποιους ιδιαίτερα από την Αξιωματική Αντιπολίτευση να διαφωνούν –αλλά και από το ΚΙΝΑΛ, η εισηγήτρια κ. Κεφαλίδου- και με την απλή αναλογική στις ομοσπονδίες και με την ποσόστωση φύλου και με τη συμμετοχή του Γενικού Επιθεωρητή Δημόσιας Διοίκησης στην προσπάθεια για τη διαφάνεια στον αθλητισμό.

Θέλω όμως εδώ να πω το εξής: Θεωρώ άκρως απαράδεκτο, τον τρόπο με τον οποίο η Αντιπολίτευση δομεί τα επιχειρήματα της σχετικά με την ποσόστωση φύλου στις διοικήσεις των αθλητικών οργανώσεων.

Μια αντίληψη που λέει ή δέχεται a priori την παραδοχή ότι η παρουσία της γυναίκας, θα είναι απλά διακοσμητική και την περιγράφει ως «γλάστρα», είναι άκρως προσβλητική. Δεν θα πω για το αν υπάρχουν αυτή τη στιγμή άντρες «γλάστρες» -το λέω εντός εισαγωγικών, γιατί δεν μου αρέσει καθόλου η έκφραση- για το κατά πόσο και άντρες και γυναίκες μπορούν να είναι πιόνια του εκάστοτε παράγοντα μιας ομοσπονδίας, ενός συλλόγου, ενός σωματείου.

Θα πω όμως ότι οφείλουμε ως Εθνική Αντιπροσωπεία, αν θέλουμε να λέμε ότι ανήκουμε σε μια ευνομούμενη πολιτεία, να ανοίξουμε τον δρόμο και να διευρύνουμε όλους τους κοινωνικούς ορίζοντες αλλά και να κατοχυρώσουμε με όποιο μέσο μπορούμε τα συνταγματικά δικαιώματα των Ελλήνων πολιτών ανεξαρτήτως του φύλου τους.

Βέβαια όλοι όσοι μας κατηγορούν, είναι και οι ίδιοι που σπεύδουν να μας κατηγορήσουν για αδράνεια, γιατί απλά το διαπιστώνουν αλλά δεν θέλουν ούτε να δράσουν, δεν θέλουν ούτε να δυσαρεστήσουν, δεν θέλουν ούτε να ταράξουν τα νερά της ακινησίας και της καθεστηκυίας κατάστασης.

Η ενίσχυση του θεσμικού και ρυθμιστικού ρόλου της Επιτροπής Επαγγελματικού Αθλητισμού αποτελεί επίσης μια μεγάλη τομή στην κατεύθυνση της ενίσχυσης της αξιοπιστίας του επαγγελματικού αθλητισμού. Η μετατροπή της σε νομικό πρόσωπο δημοσίου δικαίου με συμμετοχή στη συγκρότησή του και της Βουλής, αφού θα περνάει και από την αρμόδια Επιτροπή Μορφωτικών Υποθέσεων η στελέχωσή της, μπορεί να οδηγήσει ουσιαστικά στην εμβάθυνση του έργου της επιτροπής, το οποίο θα συνεπικουρείται, όπως είπαμε ήδη, από τον Γενικό Επιθεωρητή της Δημόσιας Διοίκησης. Η Επιτροπή Επαγγελματικού Αθλητισμού καλείται να διασφαλίσει και το κύρος και τη διαφάνεια αλλά και τη χρηστή διοίκηση, την οικονομική λογοδοσία το πιο δημοφιλές κομμάτι του αθλητισμού, δηλαδή, στα επαγγελματικά πρωταθλήματα.

Το ερώτημα στο σημείο αυτό είναι, εάν η Νέα Δημοκρατία θέλει την εμβάθυνση της διαφάνειας σ’ αυτά τα πεδία. Αν, πράγματι, επιθυμεί μια τέτοια εξέλιξη, θα πρέπει να το αποδείξει και να στηρίξει ξεκάθαρα τις ρυθμίσεις αυτού του νομοσχέδιου.

Το παρόν νομοσχέδιο έρχεται να διευρύνει και δικαιώματα της αθλητικής κοινότητας και τους ίδιους τους αθλητές, δίνοντας προτεραιότητα σε θετικά παραδείγματα κοινωνικής ένταξης και πάλης ενάντια στον ρατσισμό αλλά και σε μηνύματα ανεκτικότητας. Αυτή είναι και η ουσία της ρύθμισης φυσικά, που εδραιώνει το δικαίωμα των προσφύγων, των ανιθαγενών και των δικαιούχων διεθνούς προστασίας να συμμετέχουν στα πρωταθλήματα της χώρας.

Η Κυβέρνηση στέκεται δίπλα σ’ αυτά τα παιδιά, που κόντρα στις αντιξοότητες και τις αδικίες της ζωής, ξεκινώντας ακόμα και μέσα από κέντρα φιλοξενίας, κατάφεραν να διακριθούν στον αθλητισμό, να κερδίσουν τη θέση τους σε μεγάλες ομάδες και σήμερα να προσφέρουν θετικό παράδειγμα στην κοινωνία και ιδιαίτερα στη νέα γενιά.

Σ’ αυτή την κατεύθυνση ομαλοποίησης της κατάστασης έρχονται να συμβάλλουν και όλες οι διατάξεις για τη Φίλιππο Ένωση και τον Ιππόδρομο. Δεν θέλω να πω πολλά, γιατί δεν θέλω να καταχραστώ τον χρόνο. Ούτως ή άλλως ο Υπουργός, κ. Βασιλειάδης, νομίζω ότι έχει αναφερθεί αρκετά σ’ αυτό.

Θέλω να πω δυο κουβέντες για τις τροπολογίες, όχι για την ουσία, γιατί την ουσία ούτως ή άλλως η Αντιπολίτευση απέφυγε να τη σχολιάσει, γιατί θα πρέπει κάποια στιγμή να μας πει, αν είναι με το κοινωνικό κράτος και με την πρόνοια, αν είναι γενικά με τη διαφάνεια ή όχι και αν θέλει απλά μέσω «φωτοβολίδων» να δημιουργεί εντυπώσεις.

Θέλω να αναφερθώ στην τροπολογία που κατατέθηκε για την ενίσχυση της πραγματικής οικονομίας. Το Υπουργείο Οικονομικών υλοποιεί μια δέσμευση τη μείωση του φόρου και της παρακράτησης για τα εταιρικά μερίσματα. Αυτή η ρύθμιση δεν έρχεται ως κεραυνός εν αιθρία. Έρχεται γιατί επιδιώκει να ρυθμίσει την ανταγωνιστικότητα των ελληνικών επιχειρήσεων, και εντάσσεται ουσιαστικά στο συνολικό πακέτο θετικών μέτρων που επισφραγίζουν την έξοδό μας από το μνημόνιο.

Είναι, προφανώς, σημαντικές διατάξεις και οι τροπολογίες που κατατέθηκαν από τον κ. Πετρόπουλο για τα κλασικά βιβλιάρια υγείας. Μιλάμε, ουσιαστικά, για έναν εκσυγχρονισμό της δημόσιας διοίκησης. Ούτε σ’ αυτό ακούσαμε ξεκάθαρη θέση τουλάχιστον από τη Νέα Δημοκρατία.

Θέλω να πω κάτι στον κ. Κουτσούκο, ο οποίος ήλθε εδώ και επί εννιά λεπτά, ουσιαστικά, μιλούσε για την τροπολογία της κ. Παπανάτσιου για την ΑΑΔΕ. Τι λέει η τροπολογία; Λέει ότι αυτές οι ρυθμίσεις που αφορούν στο Διοικητικό Συμβούλιο της Ανεξάρτητης Αρχής Δημοσίων Εσόδων, κρίνονται επιβεβλημένες προκειμένου να ευθυγραμμιστεί το υφιστάμενο ειδικό πλαίσιο ευθύνης που φέρουν αυτά τα πρόσωπα προς τις γενικώς ισχύουσες διατάξεις, αλλά και τις ειδικές διατάξεις που ισχύουν για άλλες ελεγκτικές αρχές. Δεν είναι, δηλαδή, μια πρωτοπορία που αφορά στα στελέχη της Αρχής των Δημοσίων Εσόδων.

Επίσης θα ήθελα να πω στην κ. Μπακογιάννη, η οποία ουσιαστικά δεν τη διάβασε, απ’ ό,τι κατάλαβα, απλά ήρθε εδώ να μας πει ότι θα έπρεπε να είμαστε πιο προσεκτικοί και να βγάλουμε έστω τον δόλο, ότι η τροπολογία λέει: «Ειδικότερα ως προς την προβλεπόμενη ποινική ευθύνη, καθίσταται σαφές ότι αυτή στοιχειοθετείται μόνο εφόσον τα ανωτέρω πρόσωπα πράττουν με δόλο ή με σκοπό να προσπορίσουν στον εαυτό τους…» κ.λπ., κ.λπ. Δεν θέλω να πω περισσότερα. Ούτως ή άλλως το μόνο που ήθελα να πω, είναι ότι όταν επιλέγουμε να κάνουμε μια κριτική, τουλάχιστον να έχουμε πολύ ορθά και συγκεκριμένα επιχειρήματα.

Τέλος, δεν θα αναφερθώ στα υπόλοιπα θέματα ούτε για το ομόλογο κ.λπ.. Ούτως ή άλλως θα έχουμε, φαντάζομαι, καιρό να τα συζητήσουμε αυτά. Θέλω να πω, όμως, ότι η Ελλάδα -κι είναι ξεκάθαρο αυτό, όσο και αν κάποιοι νιώθουν άβολα- αφήνει πίσω της την κρίση. Δημιουργεί μια βιώσιμη ανάπτυξη και εμβαθύνει τη δημοκρατική της ανασυγκρότηση σε όλα τα πεδία της κοινωνικής δραστηριότητας. Και με αυτή την πυξίδα θα συνεχίσουμε και στην προσπάθεια της δημοκρατικής θωράκισης του αθλητισμού και με την αθλητική κοινότητα, αλλά και με το σύνολο της κοινωνίας κοντά μας. Είμαστε σίγουροι ότι θα τα καταφέρουμε, και με πιο σταθερά βήματα θα ξανακάνουμε τον αθλητισμό κοινωνικό αγαθό και διαθέσιμο σε όλους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει ο κ. Φωτήλας από τη Νέα Δημοκρατία, για επτά λεπτά.

**ΙΑΣΩΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Δύο διατάξεις νομοθέτησε αυτή η Κυβέρνηση, η κυβέρνηση της «πρώτης φοράς Αριστερά» όπου και οι δύο διατάξεις σχετίζονται με τον τζόγο. Η πρώτη είναι στο σημερινό νομοσχέδιο. Είναι η διάταξη που λέει ότι όσοι έχουνε στοιχηματικές εταιρείες, θα μπορούν να έχουν και ομάδες. Δηλαδή είναι σαν να λέμε ότι θα βάλουμε το λύκο να φυλάει τα πρόβατα.

Η δεύτερη διάταξη είναι σε παλαιότερο νομοσχέδιο, αλλά και αυτή σχετίζεται με τον τζόγο. Ήταν εκείνη, της «πρώτης φοράς Αριστερά» πάλι, που έδινε και δίνει τη δυνατότητα στους παίκτες του καζίνο, να μπορούν να δανείζονται από το καζίνο. Δηλαδή το καζίνο πλέον –νομοθέτησε η «πρώτη φορά Αριστερά»- να δανείζει τους παίκτες, αρκεί να τα παίζουν εκείνη την ώρα εκεί. Σκεφτείτε να τα είχαμε φέρει εμείς, κύριε Τζαβάρα, δεν θα μπορούσαμε να βγούμε από το σπίτι μας!

Δεν μου κάνει καμμία, πραγματικά, εντύπωση ότι η Κυβέρνηση αντί για έναν νέο, κωδικοποιημένο, απλό, κατανοητό, εύχρηστο στην εφαρμογή του αθλητικό νόμο, προτίμησε πάλι να νομοθετήσει με σκόρπιες διατάξεις, οι οποίες μάλιστα συχνά-πυκνά είναι αντικρουόμενες μεταξύ τους. Τόσο απλό και εύχρηστο είναι το εν λόγω νομοσχέδιο, που δείτε, για παράδειγμα, σε ό,τι έχει να κάνει με την Επιτροπή Επαγγελματικού Αθλητισμού το συγκεκριμένο σχέδιο νόμου, χρειάστηκε είκοσι τέσσερα ολόκληρα άρθρα, για να καταργήσει τα τρία του ισχύοντος αθλητικού νόμου. Δηλαδή αντί να κάνουμε τα τρία δύο, τα κάναμε είκοσι τέσσερα.

Ούτε, βέβαια, μου κάνει εντύπωση η μετατροπή της Γενικής Γραμματείας Αθλητισμού από απλή επιτροπή σε νομικό πρόσωπο δημοσίου δικαίου, χωρίς να υπάρχει κάποια μελέτη και χωρίς να προϋπολογίζεται δημοσιονομικό κόστος, ενώ προβλέπονται προσλήψεις και αναθέσεις έργων σε εξωτερικούς συμβούλους.

Χθες στο νομοσχέδιο της υγείας πήρατε ένα νομικό πρόσωπο ιδιωτικού δικαίου και το κάνατε δημοσίου δικαίου, το ΚΕΕΛΠΝΟ, και μια διεύθυνση το ΕΑΝ, που την κάνατε νομικό πρόσωπο ιδιωτικού δικαίου. Σήμερα το τερματίζετε. Παίρνετε μια απλή επιτροπή και την κάνετε νομικό πρόσωπο δημοσίου δικαίου! Δηλαδή ο απόλυτος κρατισμός.

Εγώ δεν είμαι αυτός που θα ισχυριστώ ότι στο παρελθόν δεν υπήρχε παραβατικότητα και βία στα γήπεδα. Όμως ποτέ άλλοτε στη μεταπολίτευση δεν υπήρχε τόσο εκτεταμένη παραβατικότητα και ποτέ ξανά καμμία κυβέρνηση δεν έχει αποτύχει στην πολιτική της για τον αθλητισμό και ποτέ άλλοτε ειδικά το ποδόσφαιρο δεν χρησιμοποιήθηκε όπως από τη σημερινή Κυβέρνηση για την εξυπηρέτηση μικροκομματικών επιδιώξεων.

Για δε τον ερασιτεχνικό αθλητισμό που η τωρινή Κυβέρνηση δήθεν κόπτεται για τη βιωσιμότητα των χιλιάδων αθλητικών σωματείων, και εδώ η νομοθέτηση αποτελεί μια τεράστια απογοήτευση. Γραφειοκρατικές διατάξεις που δεν αγγίζουν την ουσία των προβλημάτων και δεν δίνουν λύσεις, αντιθέτως δυσκολεύουν ενώσεις, σωματεία, ομοσπονδίες.

Αλήθεια, κύριε Υπουργέ, ήθελα να ήξερα, πώς σκεφτήκατε να βάλετε μια διάταξη, σύμφωνα με την οποία ο Υπουργός ή άλλο κυβερνητικό ή διοικητικό όργανο θα δίνει οδηγίες σε έναν πρόεδρο ανεξάρτητης αρχής. Βέβαια λέει ότι μπορεί να μην είναι και δεσμευτικές. Σκεφτείτε να ήταν και δεσμευτικές, δηλαδή. Θα λέγαμε τι θα κάνει ο πρόεδρος της ανεξάρτητης αρχής!

Και, βέβαια, για μία ακόμα φορά, παραπέμπονται στις καλένδες η εφαρμογή των διατάξεων όπως η κάρτα του φίλαθλου και το ηλεκτρονικό εισιτήριο.

Σε σχέση τώρα με τις δύο τροπολογίες που κατατέθηκαν, θέλω να πω τα εξής. Κατ’ αρχάς να πούμε ότι είναι πρωτοφανές. Δύο μέρες συζητείται στην Ολομέλεια ένα νομοσχέδιο για την υγεία και τελικά ο κ. Πολάκης φέρνει τροπολογία για την υγεία σε νομοσχέδιο άσχετο, ενώ δύο μέρες μπορούσε να το φέρει εδώ! Και γιατί γίνεται αυτό; Είναι προφανές ότι ο κ. Πολάκης επιδιώκει να ευτελίσει τις κοινοβουλευτικές διαδικασίες.

Το ερώτημα είναι εσείς, κυρία Πρόεδρε, όχι εσείς προσωπικά εννοώ το Προεδρείο της Βουλής, γιατί του επιτρέπει του κ. Πολάκη, να ευτελίζει συνεχώς τις κοινοβουλευτικές διαδικασίες.

Σχετικά με την πρώτη τροπολογία του Υπουργείου Εργασίας, την με αριθμό 2022/49, «Ρύθμιση θεμάτων Υπουργείου Εργασίας περί αναλυτικών περιοδικών δηλώσεων», στην παράγραφο 2 έχει και μία ρύθμιση που αφορά το Υπουργείο Υγείας –και συμφωνούμε ότι έπρεπε να γίνει εδώ και καιρό- για την καταπολέμηση της γραφειοκρατίας. Δεν περιλαμβάνει, όμως, την ηλεκτρονική υπογραφή των γιατρών και των φαρμακοποιών.

Η δεύτερη τροπολογία που ανέπτυξε ο κ. Πολάκης, η 2023/50, που αφορά ρύθμιση θεμάτων του ΕΟΠΥΥ και του ΥΠΕΔΥΦΚΑ, περιέχει προβληματικές διατάξεις, εκτός από το άρθρο 4 που αναφέρεται στην απαραίτητη οδοντιατρική φροντίδα. Και εδώ, όμως, για ημίμετρο πρόκειται, γιατί εμείς ως Νέα Δημοκρατία στο πρόγραμμά μας έχουμε παρουσιάσει ένα ολοκληρωμένο πρόγραμμα οδοντιατρικής φροντίδας.

Κυρίες και κύριοι συνάδελφοι, κλείνω –και θα ήθελα να είναι εδώ ο κ. Βασιλειάδης- με κάτι που με καίει, με κάτι που καίει όλους τους Αχαιούς. Και, βέβαια, αναφέρομαι στους παράκτιους Μεσογειακούς Αγώνες που θα διεξαχθούν στην Πάτρα το καλοκαίρι του 2019. Είναι ένα έργο στο οποίο η πόλη μας, και γενικότερα ο Νομός Αχαΐας έχει επενδύσει πολλά, ένα έργο που αποτελεί μία θαυμάσια ευκαιρία αναγέννησης της περιοχής μας.

Και ενώ θα περίμενε κανείς ότι οι μηχανές θα έπρεπε να είναι στο φουλ, τα έργα υποδομών να είναι σε πλήρη εξέλιξη, η πραγματικότητα είναι διαφορετική και είναι θλιβερή. Ακόμα και σήμερα δεν υπάρχει κανένα σημάδι, που να δείχνει ότι η Πάτρα αυτό το καλοκαίρι θα φιλοξενήσει τους παράκτιους Μεσογειακούς Αγώνες. Δεν έχει καρφωθεί ένα καρφί, δεν έχει βιδωθεί μία βίδα. Και βέβαια το ξέρουμε το έργο, θα έρθετε στο και πέντε, να μας πείτε ότι πρέπει να γίνουν όλα με απευθείας αναθέσεις, εγώ θα είμαι στη δύσκολη θέση να πρέπει να πω «ναι», γιατί διαφορετικά η πόλη μου θα χάσει τους παράκτιους αγώνες και όλοι θα είμαστε καλά.

Και τι βλέπουμε σήμερα; Αντίθετα αντί να βλέπουμε έργα, βλέπουμε παραιτήσεις. Πρόσφατα παραιτήθηκε ο υπεύθυνος του οργανωτικού των παράκτιων και προχθές παραιτήθηκε ένα μέλος της επιτροπής. Και παραιτήθηκαν, βέβαια, διότι βλέπουν ότι οι καθυστερήσεις είναι τέτοιες, που καθιστούν το έργο ανέφικτο.

Κινδυνεύουμε, κύριε Υπουργέ, να γίνουμε ο περίγελος ολόκληρης της Μεσογείου. Η Πάτρα και η Αχαΐα κινδυνεύουν να χάσουν μία μοναδική ευκαιρία για ανάπτυξη και προβολή. Και αν αυτό συμβεί, η αποτυχία αυτή θα έχει ονοματεπώνυμο και αυτό θα είναι το δικό σας, κύριε Υπουργέ. Μην επιτρέψετε, κύριε Υπουργέ, το όνομά σας να συνδεθεί με ένα τεράστιο φιάσκο και, προπαντός, μην επιτρέψετε η Αχαΐα, αντί να διαφημιστεί να δυσφημιστεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τον λόγο στον κ. Γεωργιάδη, Κοινοβουλευτικό Εκπρόσωπο της Ένωσης Κεντρώων, γιατί θα με διαδεχθεί στο Προεδρείο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, θα ξεκινήσω με την παρατήρηση, για άλλη μία φορά, ότι τον τελευταίο καιρό πέρα από τις τροπολογίες που έχουμε στα χέρια μας –και θα τις σχολιάσω κατά τη διάρκεια της ομιλίας μου- κατατίθενται σχέδια νόμου κακογραμμένα, προχειρογραμμένα, ξεχασμένα τέσσερα χρόνια στα συρτάρια. Έρχεστε στο παρά πέντε, για να μην πω στο και πέντε, να λύσετε πράγματα σε fast track διαδικασίες είτε με επείγουσες είτε με κατεπείγουσες διαδικασίες. Το πρωί έχουμε την επιτροπή, το μεσημέρι τους φορείς, το βράδυ την επομένη επιτροπή και την επόμενη μέρα την Ολομέλεια. Τα στριμώχνεται όλα έτσι, είναι σε πρόχειρη κατάσταση, ευτελίζουμε και τον κοινοβουλευτισμό με αυτόν τον τρόπο και δεν μπορούμε, πραγματικά, να τοποθετήσουμε και να λύσουμε, στο τέλος της ημέρας, το όποιο πρόβλημα.

Έτσι γίνεται και με το εν λόγω σχέδιο νόμου. Πραγματικά στο παρά πέντε φέρνετε ένα σχέδιο νόμου, που, ουσιαστικά, δεν λύνει όλα τα προβλήματα.

Έχει θετικές διατάξεις οφείλω να το παραδεχτώ και θα αναφερθώ και σε αυτές, αλλά τα χρόνια προβλήματα που παρουσιάζονται στο χώρο του αθλητισμού δεν λύνονται.

Και ένα παράδειγμα από αυτά τα όσα λέω, τo φέρνει η συνοδευτική αιτιολογική έκθεση, στην οποία, πραγματικά, ξεκινάτε με δύο σελίδες και κάνετε αναφορά στο πόσα πολλά πράγματα έχουν γίνει διεθνώς για την καταπολέμηση της διαφθοράς, της διαπλοκής, της ανομίας, και γενικότερα τι έχουν κάνει οι ξένες χώρες και δεν γίνεται ούτε μία αναφορά στο τι έχουμε κάνει εμείς, πολύ απλά γιατί δεν έχει γίνει τίποτα.

Και μάλιστα στην ίδια αιτιολογική έκθεση, με μία κομψή διατύπωση, έχετε στοχοποιήσει ως Κυβέρνηση, και το ποιος είναι υπαίτιος στη γενικότερη απραξία στα ζητήματα του αθλητισμού και της διαφθοράς. Φταίει όπως μας είπατε η νομική μορφή της Επιτροπής Επαγγελματικού Αθλητισμού, που εσείς επί τέσσερα χρόνια φροντίζατε να την απαξιώνετε και αυτό είναι το γεγονός που δεν λειτουργεί ως δημόσια αρχή.

Φυσικά, όπως συνήθως, ξυπνήσατε από τον λήθαργο και από την απραξία και θέλετε να πάτε από το ένα άκρο στο άλλο μέσα σε μία μέρα και σε μια συζήτηση. Και τι κάνετε τώρα για να λύσετε αυτό το πρόβλημα; Γιγαντώνετε αυτή την επιτροπή, την μετατρέπετε σε νομικό πρόσωπο δημοσίου δικαίου με μία σειρά από προβλεπόμενες υπουργικές αποφάσεις, θα φτιάξετε οργανογράμματα με διευθύνσεις, ονόματα, συστάσεις οργανικών θέσεων, δικαίωμα πρόσληψης αορίστου χρόνου και γενικότερα εξωτερικών συμβούλων εταιρειών και ούτω καθεξής, και θα υπάρξει για άλλη μία φορά και η κατηγορία προς την πλευρά σας ότι γίνεται ένα ρουσφετολογικό όργιο εν όψει προεκλογικής εκστρατείας, γιατί πολύ απλά τέσσερα χρόνια δεν κάνατε τίποτα και έρχεστε να τα κάνετε τώρα.

Και δεν μιλάω μόνο για το δικό σας νομοσχέδιο, κύριε Υπουργέ, μιλάω γενικότερα, για να μην το πάρετε επί προσωπικού. Απόδειξη για την προχειρότητα της νομοθέτησης αποτελεί ότι, τουλάχιστον, δεκάδες άρθρα για προπονητές και γυμναστήρια μετά τη διαβούλευση, περίπου πενήντα αφαιρέθηκαν, και δεν ξέρουμε και πού βρίσκονται και για ποιον λόγο.

Κατατέθηκε, λοιπόν, ένα σχέδιο νόμου για τον αθλητισμό, που ασχολείται, κυρίως, με τον επαγγελματικό και το κύτταρο του αθλητισμού που είναι ο ερασιτεχνικός αθλητισμός, δεν υπάρχει πουθενά και καμμία βελτίωση και καμμία συζήτηση. Και μιλάμε για τον ερασιτεχνικό αθλητισμό, που απασχολεί χιλιάδες αθλητές και συμμετέχοντες πολίτες σε αυτόν και ξέρουμε πόσα προβλήματα υπάρχουν ακόμη και οικονομικής επιβίωσης.

Και εσάς, κύριε Υπουργέ, καθημερινά όπου βρεθείτε και όπου σταθείτε σε οποιοδήποτε οργανισμό, σε οποιαδήποτε εκπροσώπηση, έρχονται και σας πιάνουν και σας ζητάνε οικονομική ενίσχυση και κάνετε ό,τι μπορείτε, βέβαια, αλλά γνωρίζετε τα προβλήματα που αντιμετωπίζουν οι αθλητές μας.

Και όπως είπα για να είμαστε αντικειμενικοί, υπάρχουν και θετικά στο εν λόγω σχέδιο νόμου, όπως για παράδειγμα η δημοσίευση στο διαδικτυακό τόπο της επιτροπής των αποφάσεων του Δ.Σ., ο διαχειριστικός και λογιστικός έλεγχος που προβλέπεται για τις αθλητικές ανώνυμες εταιρείες και τα τμήματα αμειβομένων αθλητών, η δημιουργία της ηλεκτρονικής πλατφόρμας, οι νέες αρμοδιότητες της επιτροπής για τη δυνατότητα επιβολής προστίμων και την άσκηση πειθαρχικών διώξεων, ο περιορισμός της θητείας στις θέσεις εκτελεστικών καθηκόντων στις ομοσπονδίες, η αύξηση του ποσοστού της συμμετοχής των γυναικών στα διοικητικά συμβούλια.

Θετικό, επίσης, είναι ότι στην αρμόδια επιτροπή εσείς, κύριε Υπουργέ, διαβεβαιώσατε και αναγνωρίσατε ότι υπάρχει ένα πρόβλημα στο πλαίσιο προσόντων και σπουδών των προπονητών και είπατε ότι θα έρθει στη διαβούλευση και ετοιμάζεται μία σχετική πρόταση των σωματείων Εθνικής Φυσικής Αγωγής, που είναι σε εξέλιξη, και ελπίζουμε αυτό να έρθει και να είναι στη σωστή κατεύθυνση.

Ωστόσο δεν θεωρούμε απαραίτητη την ουσιαστική μεταφορά συγκεκριμένων αρμοδιοτήτων της Γενικής Γραμματείας Αθλητισμού και των ομοσπονδιών στο Υπουργείο Τουρισμού, δεδομένου ότι δεν προσθέτει κάτι στον αθλητισμό η λεγόμενη παροχή δικαιώματος στον οποιοδήποτε ιδιώτη, να προβαίνει στη διοργάνωση αθλητικών εκδηλώσεων χωρίς εγκρίσεις από τους επίσημους αθλητικούς φορείς της πολιτείας, δηλαδή τη Γενική Γραμματεία Αθλητισμού ή τις ομοσπονδίες.

Γίνεται, μάλιστα, λόγος στο εν λόγω νομοσχέδιο για κάποια κατ’ εμάς απαράδεκτα και πρωτάκουστα πράγματα, όπως είναι η πρόβλεψη του άρθρου 22 να επιτρέπει τη συμμετοχή αθλητικών ανωνύμων εταιρειών σε επίσημους αγώνες, ακόμα και αν δεν έχουν λάβει πιστοποιητικό της Επιτροπής Επαγγελματικού Αθλητισμού, αρκεί να μπορούν να πληρώσουν κάποιο πρόστιμο για κάθε αγώνα.

Πραγματικά θα θέλαμε μια εξήγηση, γιατί μπορεί να μην το έχουμε καταλάβει καλά. Το εξηγήσατε στην ομιλία σας. Θα ήθελα να το εξηγήσετε, μήπως στο τέλος μας λέτε ότι τα πρωταθλήματα θα κρίνονται από αυτούς που έχουν να πληρώνουν με ρευστό χρήμα. Σε καμμία των περιπτώσεων δεν θέλω να πιστέψω κάτι τέτοιο, αλλά, πραγματικά, θα ήθελα να το καταλάβω λίγο καλύτερα και εγώ προσωπικά και γενικότερα εμείς ως Ένωση Κεντρώων.

Επίσης θεωρούμε σκανδαλώδη την εύνοια και τη διευκόλυνση προς τους μετόχους στοιχηματικών εταιρειών, με το εφεύρημα του βασικού μετόχου του 15% να κατέχουν θέσεις ευθύνης σε ερασιτεχνικά σωματεία και αθλητικές ανώνυμες εταιρείες.

Πάμε στο κομμάτι του Ιπποδρόμου, που και σε προσωπική μας συζήτηση έχουμε δει τα θετικά και τα αρνητικά και έχουμε εντοπίσει ότι και οι δύο πλευρές έχουν το λεγόμενο δίκιο τους, ας πούμε. Αυτή τη στιγμή ο Ιππόδρομος βρίσκεται σε μια προβληματική κατάσταση. Είναι κλειστός από πέρυσι από το τέλος του έτους και είναι σε αγωνία για την επιβίωσή τους γύρω στις τρεις χιλιάδες οικογένειες.

Δεν μπορούμε να καταλάβουμε, πραγματικά, πώς μπορεί να συμβάλλει στην επίλυση των προβλημάτων του φορέα γενικότερα, η αύξηση κατά δύο μέλη των εκπροσώπων των «ΙΠΠΟΔΡΟΜΙΩΝ Α.Ε.» στο Δ.Σ. και ταυτόχρονα η ισάριθμη μείωση των μελών της «Φίλιππος Ένωσις Ελλάδος». Αυτό που εύκολα διακρίνεται και αναφέρθηκε και από πολλούς συναδέλφους, είναι ότι, πραγματικά, ο ελεγχόμενος μετατρέπεται σε ελεγκτή. Αυτό φοβούμαστε και εμείς.

Εμείς σας κάναμε μια πρόταση στην επιτροπή. Πρότεινε και σήμερα ο εισηγητής μας κατά την ομιλία του το εξής: Τα έντεκα μέλη να μοιραστούν σε τέσσερα από την «Φίλιππος Ένωσις Ελλάδος» -από έξι δηλαδή να μειωθούν σε τέσσερα- και να παραμείνουν στα δύο μέλη οι «ΙΠΠΟΔΡΟΜΙΕΣ Α.Ε.» και το Υπουργείο. Άρα θα έχουμε οκτώ.

Τα υπόλοιπα τρία μέλη μπορούν να μπουν από διάφορους φορείς. Για παράδειγμα το ένα μέλος να είναι από ιπποπαραγωγούς, το δεύτερο από ιδιοκτήτες και το τρίτο από προπονητές. Ως προς το ποιος φορέας θα τους εκπροσωπήσει, θα μπορούσε να είναι κάποιος μέσω εκλογής είτε να πάρουμε τους επίσημους φορείς και να βάλουμε να είναι αυτοί που έχουν τον μεγαλύτερο αριθμό μελών.

Θεωρούμε ότι αυτή η πρόταση θα έλυνε κάποια προβλήματα, τόσο παλαιότερα όσο και νέα που έχουν δημιουργηθεί, και, πραγματικά, θα στόχευε στην αναβάθμιση των αγώνων, θα συνέβαλε στην καλύτερη αξιοποίηση και ανάπτυξη του Ιπποδρόμου αλλά και στη διαχείριση αυτού.

Άλλο ένα ζήτημα που θεωρούμε ότι είναι πολύ αρνητικό, είναι οι διατάξεις για τη βία, που είναι ολοφάνερο ότι προστέθηκαν πάρα πολύ πρόχειρα χωρίς κανένα σχέδιο, για τα μάτια του κόσμου κατ’ εμάς, δεδομένου ότι τα τελευταία χρόνια, πραγματικά, η Κυβέρνηση παρακολουθεί ως απλός σχολιαστής από την τηλεόραση όλα τα γεγονότα βίας. Βλέπουμε επιθέσεις σε διαιτησίες. Βλέπουμε να γίνονται επιθέσεις και γενικευμένα επεισόδια σε τοπικά πρωταθλήματα ακόμη και σε αγώνες πόλο γυναικών, οι αρχές να μην επεμβαίνουν όπως έχουν δικαίωμα, και χωρίς κανείς να ασχολείται με τον διεθνή διασυρμό της χώρας μας.

Θέλω να πω λίγα λόγια για τις τροπολογίες που μπήκαν για άλλη μια φορά τελευταία στιγμή. Ξεκινώ με την τροπολογία 2005/46 που αφορά την ΑΑΔΕ. Κύριε Υπουργέ, υπάρχουν κάποιες επιφυλάξεις για την προνομιακή μεταχείριση των υπαλλήλων της ΑΑΔΕ, συμπεριλαμβανομένης της διοίκησης σε θέματα ποινικής, αστικής και πειθαρχικής ευθύνης. Δεν θεωρούμε ότι τέτοιες αλλαγές που αλλάζουν το Αστικό, το Ποινικό, αλλά και το Πειθαρχικό Δίκαιο μπορούν να έρθουν με μια απλή τροπολογία. Για αυτόν τον λόγο παρ’ όλο που είναι σε θετική κατεύθυνση, δεν είμαστε σίγουροι για αυτές τις αλλαγές και θα ψηφίσουμε «παρών» στην εν λόγω τροπολογία.

Όσον αφορά τις τροπολογίες 2009/48 και 2022/49, που αφορούν ρυθμίσεις θεμάτων του Υπουργείου Εργασίας αλλά και τη μείωση του συντελεστή φορολόγησης μερισμάτων, είμαστε θετικοί, οπότε θα τις υπερψηφίσουμε.

Και πάμε τώρα στην τροπολογία με γενικό αριθμό 2023 και ειδικό 50. Κύριε Υπουργέ, πριν από λίγες ώρες τελείωσε το νομοσχέδιο του Υπουργείου Υγείας. Δεχτήκατε να φέρετε μετά από μερικές ώρες, μία τροπολογία που αφορά θέματα υγείας; Δηλαδή το Υπουργείο Υγείας τώρα τη συνέταξε, τώρα προέκυψε αυτό; Δεν το γνώριζαν από εχθές που ξεκίνησε η Ολομέλεια; Καθ’ όλη τη διάρκεια που ήμουν εδώ και την κλείσαμε στη 1΄ τη νύχτα και σήμερα μέχρι το απόγευμα στις 17:00΄ που ολοκληρώθηκε το σχέδιο νόμου, δεν γνωρίζαμε γι’ αυτή την τροπολογία και τις αλλαγές σε όλους αυτούς τους φορείς της υγείας;

Εγώ, πραγματικά, στη θέση σας δεν θα τη δεχόμουν, όταν την ίδια ημέρα έχει ολοκληρωθεί το νομοσχέδιο. Το θεωρώ απαράδεκτο αυτό, και είναι από τους κυριότερους λόγους που θα καταψηφίσουμε την εν λόγω τροπολογία.

Τελευταία τροπολογία -και πέμπτη στον αριθμό- που σχολιάζω, είναι αυτή με γενικό αριθμό 2025 και ειδικό 51, στην οποία προβληματιζόμαστε, πραγματικά, για τη νομιμότητα δυνατότητας υποβολής αίτησης έκδοσης οικοδομικής άδειας για την πλειοψηφία του 66%, και δεν ξέρουμε κατά πόσο θα υπάρξουν προσφυγές γι’ αυτόν τον λόγο γενικότερα με τις διατάξεις της πολεοδομικής νομοθεσίας. Γι’ αυτόν τον λόγο θα ψηφίσουμε «παρών».

Γενικότερα, κύριε Υπουργέ, κυρίες και κύριοι, δεν κρύβουμε ότι περιμέναμε πολλά περισσότερα από το εν λόγω σχέδιο νόμου. Πραγματικά ο ελληνικός αθλητισμός είτε επαγγελματικός είτε ερασιτεχνικός απασχολεί σχεδόν την πλειοψηφία του πληθυσμού κυρίως της νεολαίας μας. Θα έπρεπε να βλέπαμε τα προβλήματα που αντιμετωπίζει. Θα πρέπει να καταλάβετε ότι δεν λύνονται σήμερα και θα πρέπει να τα δούμε και πιο ουσιαστικά. Θα ξαναπώ ότι είχατε στη διάθεσή σας τέσσερα ολόκληρα χρόνια -όχι εσείς προσωπικά, γιατί αναλάβετε εν μέσω της θητείας- να το δείτε σωστά, σοβαρά, δομημένα, με συζητήσεις, με επιτροπές, με φορείς, με κανονική διαδικασία, με διάλογο, να το δούμε διακομματικά. Ο αθλητισμός είναι, πραγματικά, ένα μέρος της παιδείας των παιδιών μας και θα πρέπει να το αντιμετωπίζουμε όχι αποσπασματικά αλλά με ουσιαστικές λύσεις, που θα δίνουν ουσιαστικό αποτέλεσμα στο τέλος της ημέρας.

Για τους παραπάνω λόγους η θέση της Ένωσης Κεντρώων θα είναι «παρών» επί της αρχής και επί του συνόλου και σίγουρα υπάρχουν διατάξεις, όπως σας είπα, κύριε Υπουργέ, που θα ψηφίσουμε θετικά στηριζόμενοι σε κάποια άρθρα.

Ευχαριστώ πάρα πολύ και ευχαριστώ για την ανοχή σας, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Η Κυβέρνηση έρχεται σαν τον κλέφτη και εισάγει μία τροπολογία αίσχους, κυριολεκτικά, για τον λαό, που μειώνει τη φορολογία των διανεμόμενων κερδών από 15% στο 10%. Τι πάθατε; Ψάρια γίνατε οι υπόλοιποι και δεν έχετε φωνή, Νέα Δημοκρατία, ΚΙΝΑΛ, όλοι εδώ μέσα; Γιατί δεν μιλάει κανένας έστω διαδικαστικά;

Κι εσείς, κύριε Υπουργέ, πώς το δεχθήκατε στο αθλητικό νομοσχέδιο, να έρχεται μία τροπολογία που θα μπορούσε να έρθει αύριο, όταν συζητιούνται τα «κόκκινα» δάνεια ή μεθαύριο που συζητιέται η ΔΕΠΑ;

Γιατί άραγε; Τέτοια κουτοπονηριά της Κυβέρνησης; Τι μας περνάει; Το δάχτυλό μας γλύφουμε; Γιατί τη φέρνει σήμερα και δεν τη φέρνει μια μέρα μετά; Για να πάει στα αζήτητα, να μην την πάρει χαμπάρι ο κόσμος, γι’ αυτό το κάνει. Γιατί αθλητικό νομοσχέδιο ανεξάρτητα από το τι είναι κ.λπ., κινεί πολύ το ενδιαφέρον. Και πάει στα αζήτητα, γιατί έχει την πλήρη συμφωνία όλων των πτερύγων, πλην ΚΚΕ. Γελιέστε όμως. Η φωνή μας είναι πολύ δυνατότερη από ό,τι φαντάζεστε κι από ό,τι δείχνουν οι δημοσκοπήσεις και τα ποσοστά και ιδιαίτερα μέσα στο μαζικό κίνημα. Και θα το κάνουμε σημαία και αυτό μαζί με όλα τα υπόλοιπα.

Τι κάνει, λοιπόν; Ξαναλέω ότι μειώνει 50% τη φορολογία στα διανεμόμενα κέρδη ποιων; Των επαγγελματιών; Όχι, βέβαια. Αυτοί δεν είναι μέτοχοι στις ανώνυμες εταιρείες ούτε στα μεγαθήρια. Βλέπετε, είναι σοφό μέτρο! Φτώχεια καταραμένη στους εφοπλιστές, στους βιομήχανους, στους μεγαλέμπορους! Δυστυχία μεγάλη! Δεν έχουν να ζήσουν οι άνθρωποι! Ακόμα και στην κρίση αυξήσαν τα κέρδη τους.

Και έρχεστε τώρα και τι λέτε; Αυτοί είναι φτωχοί και θέλουν κίνητρα, άρα μείωσε κατά 50% τη φορολογία, ενώ ο λαός με 400 ευρώ, 500 ευρώ και 700 ευρώ είναι πλούσιος και επομένως φορολογείται από το πρώτο ευρώ με 22%.

Και το αίσχος το χειρότερο -για να μην πω βαριές κουβέντες, γιατί δεν μπορεί να συγκρατηθεί κανένας- είναι ότι φορολογείτε ακόμα και το επίδομα ανεργίας. Μεγάλος ξεφτιλισμός προσβολή απέναντι στον εργαζόμενο κόσμο! Και μειώνετε τη φορολογία στα διανεμόμενα κέρδη και λέτε μετά ότι υποστηρίζετε τους πολλούς. Ποιους πολλούς;

Είναι σκληρή, βάρβαρη, ταξική πολιτική, να απαλλάσσεις την ολιγαρχία του πλούτου. Και όχι μόνο αυτό αλλά να μειώνεις τη φορολογία από το 29% στο 23%, όταν ο πλούτος που κατέχει πάνω από το 1/3 του ΑΕΠ, συμμετέχει με ένα ποσοστό 6% στα φορολογικά βάρη.

Αυτή είναι -και δεν είναι μόνο η Κυβέρνηση αλλά και τα υπόλοιπα αστικά κόμματα αποδεικνύουν με ποιον είναι και τι υποστηρίζουν- η βαρβαρότητα του συστήματος. Ξαναλέω ότι φορολογεί 22% το επίδομα ανεργίας και την ίδια στιγμή μειώνει τη φορολογία από 29% σταδιακά στο 23%. Μειώνει από το 15% στο 10% τη φορολογία στα διανεμόμενα κέρδη. Δίνει πολλά εκατομμύρια ως –εντός εισαγωγικών- «αναπτυξιακά» κίνητρα.

Αυτοί είστε. Είναι πενήντα επτά οι φοροαπαλλαγές στο εφοπλιστικό κεφάλαιο. Υπάρχει πρόταση για αναθεώρηση του άρθρου 107 του Συντάγματος του ΚΚΕ. Όλοι τσιμουδιά, κανένας, άχνα! Ο αγρότης να πληρώνει, βέβαια, φορολογημένο πετρέλαιο -δεν παράγει ο αγρότης!- ενώ ο εφοπλιστής, ο βιομήχανος απαλλάσσεται. Να πληρώνει φόρο μεταβίβασης ο εργαζόμενος για να δώσει ένα σπίτι -που το έφτιαξε με αίμα και ιδρώτα- στο παιδί του, αλλά ο εφοπλιστής να μην πληρώνει. Και υπάρχουν πάρα πολλά άλλα και σιωπή στην Αίθουσα.

Και σε τέτοια πράγματα φαίνεται ποιος είναι με ποιον. Είστε με τον καπιταλισμό, με το κεφάλαιο, κόντρα στους εργαζόμενους που ζουν άθλια. Και είμαστε με αυτούς που παράγουν τον πλούτο και τους καλούμε να τον πάρουν στα χέρια τους, γιατί τους αξίζει και τους τον κλέβουν οι άλλοι.

Σε ό,τι αφορά το νομοσχέδιο, είναι ένα νομοσχέδιο που δεν μπορούμε να πούμε ότι αντιμετωπίζει τα γενικά προβλήματα του αθλητισμού και, κυρίως, εκεί που πρέπει, δηλαδή στο σχολείο, στη γειτονιά, στον μαζικό λαϊκό αθλητισμό. Δεν αντιμετωπίζει τις ανάγκες άθλησης των παιδιών και των νέων της λαϊκής οικογένειας, γιατί οι άλλοι δεν έχουν τέτοια προβλήματα, ούτε τέτοιο προσανατολισμό.

Χιλιάδες ερασιτεχνικά σωματεία φυτοζωούν, κυριολεκτικά, και τα γνωρίζετε. Νομίζω ότι είναι τέσσερις χιλιάδες. Τα είπε αναλυτικά ο εισηγητής μας. Εγώ θα κάνω μια γενίκευση. Αυτοί αφήνονται στο έλεος. Ποιοι; Είναι οι άνθρωποι που αγωνιούν, των γονιών που βάζουν από τη τσέπη τους, κάποιοι άνθρωποι που έχουν μεράκι και στέκονται με υπερπροσπάθειες δίπλα στα παιδιά των λαϊκών οικογενειών και στη νεολαία και είναι έξω από την οπτική των κυβερνήσεων.

Είναι ψέματα; Έκανε τίποτα η Νέα Δημοκρατία σε αυτόν τον τομέα; Το ΚΙΝΑΛ έκανε τίποτα, πέρα από κάποια μέτρα που πήρε το ΠΑΣΟΚ το 1981, που ήταν άλλη εποχή και ήταν ώριμα και δεν μπορούσε να κάνει διαφορετικά; Τίποτα, αδιαφορία!

Γιατί ποιος είναι ο θεός σας; Οι ΠΑΕ, οι ανώνυμες εταιρείες στο χώρο του αθλητισμού. Εκεί όλες οι κυβερνήσεις, όλοι σας είστε γαλαντόμοι. Έχετε δώσει –έχω χάσει τον λογαριασμό- δεν ξέρω πόσα εκατομμύρια, για χρέη που δημιούργησαν οι μεγάλοι, οι «φτωχοί» επιχειρηματίες, εφοπλιστές, οι κάτοχοι του πλούτου. Αλήθεια πόσα τους χαρίσατε; Κάντε μας έναν λογαριασμό. Για τα ερασιτεχνικά σωματεία, όμως, δεν έχετε τίποτα, ούτε ευρώ. Μόνο από το «πλάι» καμμία φορά ή από το φιλότιμο ορισμένων δήμων.

Άρα αυτή η Κυβέρνηση που λέει για τα καινούργια και τη διακυβέρνηση της Αριστεράς -έχει ξευτιλιστεί η έννοια με αυτή την πολιτική- τι έλεγε; Έλεγε –γράφει ο ΣΥΡΙΖΑ- «αποδεικνύεται ότι δεν μπορεί να συνυπάρξει ο ερασιτεχνικός με τον επαγγελματικό αθλητισμό». Αυτά λέτε σήμερα ως Κυβέρνηση; Ή ακριβώς το αντίθετο;

Την ίδια γραμμή ακολουθείτε, η οποία ενισχύει την εμπορευματοποίηση και την επιχειρηματική δράση πέρα από επιμέρους μέτρα, παρά το ότι κάποιες παρεμβάσεις που φαίνονται καλές ή μπορεί να είναι και κάποιοι εκσυγχρονισμοί. Τελικά, όμως, αυτή τη στρατηγική εξυπηρετούν και αυτές οι παρεμβάσεις, όπως το ίδιο γίνεται σε όλους τους τομείς, όπως και στην υγεία που συζητάγαμε το πρωί. Γιατί εδώ μας έχετε κάνει ταχύρρυθμη εκπαίδευση, πρωί, μεσημέρι και βράδυ, προ και μετά του φαγητού. Τρία νομοσχέδια θα φέρετε τώρα ή τέσσερα σε μία ημέρα;

Είναι καινούργιο αυτό; Από πού πηγάζει πέρα από το ίδιο το καπιταλιστικό σύστημα; Πηγάζει από τη Λευκή Βίβλο για τον αθλητισμό της Ευρωπαϊκής Ένωσης, που πίνετε νερό στο όνομά της όλοι σας και που εξυμνούσε το τι γίνεται στην Ευρώπη και ο κύριος Υπουργός, ανεξάρτητα το τι μπορεί να πιστεύει μέσα του επίσημα τουλάχιστον.

Τι ήταν αυτή η Λευκή Βίβλος; Να πούμε ότι κάτω από τον τίτλο Λευκή Βίβλος κρύφτηκε μαύρη, πίσσα κυριολεκτικά για τους εργαζόμενους και τα λαϊκά στρώματα. Αν θυμάστε, όσοι θυμάστε και διαβάζετε, η Λευκή Βίβλος για τα εργασιακά που έγινε από την Ένωση Βιομηχάνων της Ευρωπαϊκής Ένωσης, είναι αυτή που έβαλε τα θεμέλια, για να έρθει όλο αυτό το σάρωμα των εργατικών κατακτήσεων. Τότε οι άλλοι ήταν υπέρ αναφανδόν, Νέα Δημοκρατία και ΠΑΣΟΚ, και ο Συνασπισμός έλεγε δεν είναι λευκή ούτε μαύρη. Να τα αποτελέσματα που ζούμε σήμερα.

Τι έκανε και αυτή η Λευκή Βίβλος από την Ευρωπαϊκή Ένωση; Έκανε το αυτονόητο. Η Λευκή Βίβλος της Ευρωπαϊκής Ένωσης που δεν αλλάζει και όσο αλλάζει γίνεται χειρότερη, απαντά ωμά ότι ο αθλητισμός –αφήστε τα αυτά περί κοινωνικού αγαθού, όπως έλεγε και για την παιδεία η Ευρωπαϊκή Ένωση, που ακολουθείτε πιστά τη γραμμή και βγαίνετε και πιο μπροστά καμμιά φορά και τη διαφημίζετε- είναι, λέει, εμπορικό προϊόν και μάλιστα εμπορικό προϊόν που καλύπτει το 4% του ΑΕΠ της Ευρωπαϊκής Ένωσης. Άρα είναι πεδίο κερδοφορίας του κεφαλαίου και όχι μόνο κερδοφορίας. Υπάρχουν και άλλες πλευρές που δεν έχω ώρα να τις αναλύσω.

Ποιοι δραστηριοποιούνται εκεί; Οι μεγιστάνες του πλούτου απίστευτα οικονομικά μεγέθη, ασύλληπτα για τον απλό εργαζόμενο που δουλεύει μια ζωή, για να βγάλει μεροκάματο και να εξασφαλίσει τα στοιχειώδη.

Ποια ήταν η κατεύθυνση; Η κατεύθυνση ήταν να μπουν κανόνες, ούτως ώστε να μη χαθεί η μπάλα του ανταγωνισμού μεταξύ των μεγαλοεπιχειρηματιών, αλλά ταυτόχρονα, βέβαια, να μπουν τέτοιοι κανόνες, που να διευκολύνουν την καπιταλιστική κερδοφορία. Είναι γνωστά. Και όταν μιλάμε για κερδοφορία, μιλάμε για απέραντο πάρτι παγκόσμιο και ελληνικό, που ξεκινάει από τα αθλητικά είδη, από τα εισιτήρια, από τις διαφημίσεις, από τους χορηγούς, από τις φαρμακευτικές εταιρείες. Είναι αμύθητα τα ποσά που μπαίνουν στις τσέπες των μονοπωλίων, ενώ ο λαός δυστυχεί. Αυτά τα συμφέροντα εξυπηρετεί και η σημερινή Κυβέρνηση όπως και οι προηγούμενες.

Άρα ο πολυδιαφημιζόμενος έλεγχος και η διαφάνεια είναι ένα φύλο συκής. Υγιής ανταγωνισμός; Καλά, σοβαρολογείτε; Ο ανταγωνισμός είναι λυσσαλέος. Δεν υπάρχει έλεος και όριο στον ανταγωνισμό ανάμεσα στους επιχειρηματικούς ομίλους. Είναι όπως λέτε «υγιής επιχειρηματικότητα». Η επιχειρηματικότητα έχει νόμους, έχει τον θεό του κέρδους.

Και μιλάτε για βία; Ο θεός του κέρδους είναι συνυφασμένος με τη βία όχι μόνο στο ποδόσφαιρο αλλά και παγκόσμια. Οι πόλεμοι γιατί γίνονται; Για να διασφαλίσουν τα συμφέροντα των μεγάλων μονοπωλιακών ομίλων. Εδώ καταστρέφουν λαούς ολόκληρους και τους ισοπεδώνουν, για να πάρουν τις ενεργειακές πηγές, και θα διστάσουν αυτά τα συμφέροντα να χρησιμοποιήσουν στρατούς, φασιστικές ομάδες, εγκληματικές ομάδες για πάρα πολλούς λόγους και για οικονομικούς αλλά και για άλλους;

Και λέτε ότι θα χτυπήσετε τη βία, όταν δεν χτυπάς τις αιτίες της βίας; Χίλιους νόμους να κάνεις –άλλωστε ξεφεύγουν αυτοί, έχουν όλα τα κόλπα και τα γνωρίζουμε πάρα πολύ καλά- δεν μπαίνουν νόμοι σε αυτούς. Νόμοι μπαίνουν όταν τους καταργήσεις και τότε φτιάξεις ένα άλλο σύστημα, που ο λαός θα έχει την εξουσία.

Πέρα από τα γενικά που θέλουμε να πούμε, καταθέτουμε και συγκεκριμένες προτάσεις, και σας παρακαλώ να μου δώσετε δύο λεπτά χρόνο. Το ΚΚΕ λέει ότι αυτά είναι σύμφυτα με το σύστημα, ότι όταν γίνονται εμπόρευμα, όταν γίνονται αντικείμενο κέρδους, έχουμε όλα αυτά τα φαινόμενα. Όμως για τώρα καταθέτουμε κάποιες προτάσεις, που μπορούν να βελτιώσουν χωρίς να λύσουν τα συνολικά προβλήματα. Φυσικά δεν προτείνουμε να καταργήσετε την επιχειρηματική δράση. Αυτό είναι ο θεός όλων των κυβερνήσεων. Δεν γίνεται, είναι ευαγγέλιο και επομένως ας το αφήσουμε αυτό.

Η Νέα Δημοκρατία, βέβαια, έχει μείνει στο καναβάτσο. Πρώτον, γιατί δεν πάνε η ΠΑΕ και η ΚΑΕ στο Υπουργείο Ανάπτυξης; Απάντησε ο κύριος Υπουργός ότι πίσω κρύβονται ιστορικά σωματεία. Και λοιπόν; Εδώ τι φαινόμενο έχουμε; Να χρεωκοπούν τα σωματεία και οι επιχειρηματίες να είναι ζάμπλουτοι και κανένας να μην πληρώνει τίποτα. Γιατί; Και να τα πληρώνει ποιος; Ο ελληνικός λαός. Γιατί να μην πάνε στο Υπουργείο Ανάπτυξης, να ελέγχονται κανονικά ως ανώνυμες εταιρείες όπως όλες οι υπόλοιπες, και δεύτερον, το Υπουργείο να αναλάβει τον πραγματικό αθλητισμό πέρα από την εποπτεία, την αγωνιστική κ.λπ., στις ΠΑΕ -δεν έχουμε αντίρρηση-, δηλαδή σχολείο, γειτονιά, υποδομές, στελέχωση, ενίσχυση ερασιτεχνικών σωματείων, χρηματοδότηση των τεχνικών υποδομών; Γιατί να χαρίζετε τόσα σε αυτούς και να μην τα δίνετε στα ερασιτεχνικά σωματεία και στον λαό;

Παράδειγμα όπου θα το βάλω και εδώ: Ο Πανελλήνιος Γυμναστικός Σύλλογος από τα πιο ιστορικά σωματεία στο κέντρο της Αθήνας. Είναι, πράγματι, ιστορικό σωματείο, που συσπειρώνονται και πηγαίνουν παιδιά των λαϊκών οικογενειών κατά 99%, για να μην εξαιρέσω και κανέναν. Καλύπτει το κέντρο, τις γύρω συνοικίες που είναι και μετανάστες και πρόσφυγες εκτός αυτού.

Έχει τεράστια προβλήματα. Είχε τέσσερις χιλιάδες παιδιά αθλητές πριν την κρίση και τώρα έχει δυόμισι χιλιάδες, αποτέλεσμα και της κρίσης αλλά και των οικονομικών δυσκολιών που υπάρχουν.

Τι λέμε, λοιπόν, εμείς; Πώς στέκεται ο Πανελλήνιος; Από τις, πραγματικά, ηρωικές προσπάθειες των προπονητών, των γονιών, που τρέχουν από το πρωί μέχρι το βράδυ και άλλων ανθρώπων που έχουν ένα μεράκι με τον αθλητισμό.

Τι προτείνουμε, λοιπόν; Πρώτον, πρέπει να τελειώσει αυτό το νομικό καθεστώς. Δεν είναι δυνατόν. Ο κύριος Υπουργός ξέρει και τα έχουμε κουβεντιάσει. Και με τον κ. Κοντονή τα έχουμε κουβεντιάσει, σηκώνανε τα χέρια, και τώρα δεν έχει γίνει τίποτα, για να τελειώσει αυτή η ιστορία με αυτό το νομικό καθεστώς.

Δεύτερον, να υπάρξει γενναία στήριξη και χρηματοδότηση από την περιφέρεια, για να ανανεωθούν οι εγκαταστάσεις. Υπάρχουν προγράμματα έτοιμα, τα οποία μπορούν και πρέπει να δοθούν.

Τρίτον, να υπάρξει ένα σύμφωνο εργασίας, γιατί καταλαβαίνουμε ότι δεν μπορεί απευθείας η Γενική Γραμματεία Αθλητισμού, το Υπουργείο Αθλητισμού να χρηματοδοτήσει, με τη περιφέρεια και με τον δήμο, με στόχο να αξιοποιηθούν οι εγκαταστάσεις όταν δεν είναι οι αθλητές, δηλαδή κυρίως τα πρωινά, από σχολεία, από ΚΑΠΗ, από πανεπιστήμια κ.λπ. και φυσικά με αυτήν τη χρηματοδότηση να μειωθούν στο ελάχιστο οι συνδρομές ώστε να μπορέσουν παιδιά των λαϊκών οικογενειών να πάνε εκεί. Θα λυθεί αυτό επιτέλους; Τι θέλει, σοσιαλιστική επανάσταση για να το λύσουμε; Ή θέλει μια πολιτική που θα κινείται σε μια τέτοια φιλολαϊκή κατεύθυνση;

Δεύτερο μέτρο -όχι για τον Πανελλήνιο, και μπορούμε να κουβεντιάσουμε και άλλα-: κατάργηση συμμετοχής των ελληνικών ομάδων στο «ΣΤΟΙΧΗΜΑ» και πάσης φύσεως στοίχημα. Τι ψάχνετε, λοιπόν; Για στημένα; Για «παράγκες»; Για διαφθορά; Τεράστια οικονομικά συμφέροντα, απίστευτα.

Τρίτον, γενναία κρατική επιχορήγηση των αθλητικών ομοσπονδιών, χιλιάδων σωματείων με βάση τις ανάγκες και ξέρετε πόσες είναι.

Τέταρτον, χορήγηση δωρεάν από το κράτος προϋποθέσεων για φυσική αγωγή της νεολαίας, εγκαταστάσεις, υποδομές, επιστημονική στήριξη, σε συνεργασία και με τους δήμους και με την περιφέρεια.

Ξέρετε ποια είναι η κατάσταση; Ζείτε μέσα στην κοινωνία; Φαντάζομαι ότι ζείτε. Να σας πω μια απλή λαϊκή οικογένεια με δύο παιδιά τι τραβάει όταν θέλει να αθληθεί το παιδί της και όταν έχει και κάποια τάση θετική προς τα εκεί;

Όμως, ανεξάρτητα από αυτό, πρέπει να του πληρώσει παπούτσια, στολές, να δούνε ποιος θα τον πάει εκεί, να πληρώσει συνδρομή, να πάει να το στηρίξει και να πληρώσει εισιτήρια στους αγώνες -άγχος από το πρωί- από το υστέρημα, ματωμένο υστέρημα κυριολεκτικά. Και όμως, ο κόσμος είναι όρθιος, κόντρα σε όλα όσα προωθούνται στον αθλητισμό.

Υπάρχει μεγάλη αγάπη ανάμεσα στους αθλητές, στα παιδιά. Καλλιεργείται αίσθημα αλληλεγγύης, όχι στυγνού, κυνικού καπιταλιστικού ανταγωνισμού. Θα τα στηρίξετε αυτά;

Τέλος, αξιοποίηση υποδομών για τα σχολεία κ.λπ.. Εμείς αυτές τις προτάσεις τις καταθέτουμε και εδώ. Καταθέσαμε και τροπολογία για τους προπονητές. Δεν μας είπατε αν τη δέχεστε ή όχι. Δεν πήρατε θέση. Δεν ξέρω και, επομένως, δεν μπορώ να πω. Μπορείτε να πείτε «τη δεχόμαστε». Τελικά ποιος είναι ο υπεύθυνος; Το κράτος, τα πανεπιστήμια ή η ΕΠΟ και η UEFA, δηλαδή οι επαγγελματίες; Γιατί δεν το κάνετε αυτό; Δεν είναι δίκαιο αίτημα; Πείτε μας πού διαφωνείτε. Τουλάχιστον πείτε μας μερικά επιχειρήματα, για να πούμε ότι έχουμε άδικο. Κάντε το και αυτό. Αυτούς τους καταθέτουμε στο κίνημα.

Και ξέρετε κάτι; Έχουμε δώσει και δείγματα γραφής. Όπου υπάρχουν κομμουνιστές δήμαρχοι η συνδρομή σε αθλητικές ομάδες κ.λπ. είναι ελάχιστη, σχεδόν μηδαμινή. Στην Πετρούπολη με 5 ευρώ κάνεις ό,τι άθλημα θέλεις και γι’ αυτό πάνε και άλλες συνοικίες. Και σε άλλες και στην Καισαριανή και αλλού, όπου έχουμε δυνατότητα μέσα σε αυτά τα ασφυκτικά πλαίσια, έχουμε δράση της κομμουνιστικής νεολαίας Ελλάδας. Όπως λέει «όχι» σε όλα τα ναρκωτικά και συγκρούεται παντού, έτσι και στον αθλητισμό, στο πλαίσιο των δυνατοτήτων μας.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Γι’ αυτό, λοιπόν, καλούμε τον λαό σε συσπείρωση με το ΚΚΕ, για να παλέψουμε τώρα και να φτιάξουμε την κοινωνία. Όλα αυτά ήταν λυμένα στον σοσιαλισμό και στον αθλητισμό και αλλού. Κάθε παιδί που τελείωνε το σχολείο, δημόσια και δωρεάν, ήξερε δύο γλώσσες, ασχολούνταν συστηματικά με ένα άθλημα, ένα σπορ και ένα μουσικό όργανο. Αυτά που έχουν εκεί οι καπιταλιστές, οι νεοκαπιταλιστές, ό,τι έχουν αυτές οι χώρες τα έφτιαξε ο σοσιαλισμός, γιατί έχει άλλη αντίληψη για τη ζωή και αυτό αποδείχτηκε και ιστορικά. Και σήμερα ακόμα ρωτήστε ποιος έκανε το στάδιο αυτό, ποιος εκείνο. Τι φτιάξατε εσείς; Gothland. Καινούργιες πόλεις, γέμισαν μπαρ και οτιδήποτε άλλο, γέμισαν McDonald's, γιατί κυριαρχεί ο άγριος καπιταλισμός. Αυτόν τον κόσμο θέλουμε να φέρουμε και θα τον φέρουμε μαζί με τον λαό.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παφίλη.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ηλιόπουλος. Έχουν μείνει τρεις συνάδελφοι ομιλητές, η κ. Μεγαλοοικονόμου, η κ. Σταμπουλή και ο κ. Βορίδης, και ο Κοινοβουλευτικός Εκπρόσωπος της Νέας Δημοκρατίας κ. Τζαβάρας.

Ορίστε, έχετε τον λόγο.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Ευτυχώς ο κόσμος δεν θα γυρίσει ούτε στον κομμουνισμό ούτε στον σοσιαλισμό, όπως μάλλον τώρα έχουν αλλάξει την ονομασία και τον λένε, και βέβαια θα φύγει και από τον καπιταλισμό που βρίσκεται σήμερα και όντως κατατρώει τα πάντα, όπως θέλουν να μας φέρουν οι νεοφιλελεύθεροι της Νέας Δημοκρατίας. Ο κόσμος στρέφεται μαζικά προς τον πατριωτισμό, τον εθνικισμό -αυτή η λέξη που σας πονάει τόσο πολύ-, στρέφεται στις αξίες της κάθε πατρίδος, μακριά από σοσιαλισμούς, μακριά από φιλελεύθερους, μακριά από όλα αυτά που καταπίνουν τις κοινωνίες, τις δυτικές κοινωνίες που τα έχουν εφαρμόσει.

Εμείς λέμε «ναι» στον μαζικό αθλητισμό, λέμε «ναι» στο να μην πληρώνουν –βέβαια, να μην πληρώνουν- συνδρομή οι νέοι που θέλουν να αθληθούν, σε κανένα άθλημα. Αυτά είναι αυτονόητα πράγματα που πρέπει να παρέχει ένα κοινωνικό κράτος στους νέους ανθρώπους, για να αποφύγουν τα ναρκωτικά, για να γίνουν καλύτεροι άνθρωποι, για να γίνουν καλύτεροι πολίτες στην κοινωνία, όταν θα τελειώσουν το σχολείο και θα έχουν πάρει αυτές τις αρχές και μέσα από τα γήπεδα και μέσα από τα σχολεία.

Εμείς στηρίζουμε τον μαζικό αθλητισμό και ο αθλητισμός θα πρέπει να είναι βίωμα κάθε νέου από πολύ νεαρή ηλικία. Εσείς, όμως, οι συριζαίοι μάλλον ζείτε σε άλλη χώρα, απ’ ό,τι έχω καταλάβει. Τα στελέχη σας βγαίνουν και λένε ότι δεν βλέπουν πουθενά ξύλο, δεν βλέπουν πουθενά προσαγωγές, δεν βλέπουν πουθενά ανοιγμένα κεφάλια, δεν βλέπουν πουθενά χημικά, δεν τα βλέπουν όλα αυτά. Δεν βλέπουν κόσμο να διαμαρτύρεται εναντίον της πολιτικής τους. Όλα αυτά μάλλον συμβαίνουν σε κάποια άλλη χώρα για τους συριζαίους, αλλά η πραγματικότητα θα σας διορθώσει πολύ άτσαλα και πολύ ανώμαλα, όταν θα προσγειωθείτε στην πραγματικότητα και θα δείτε ότι ο κόσμος είναι εναντίον της πολιτικής σας και στα κοινωνικά και στα εθνικά και σε όλα τα θέματα τα οποία νομοθετείτε.

Λέγατε ότι θα καταργήσετε τα ΜΑΤ και, βέβαια, τα ΜΑΤ είναι το απαραίτητο εργαλείο για να ασκείτε αυτή τη φιλολαϊκή πολιτική που ανέφερα πριν. Δεν σας υποδέχονται με λουλούδια. Μην αυταπατάσθε.

Και γι’ αυτό βέβαια βγαίνει με περισσό θράσος ο Τζανακόπουλος και λέει: τιμή μου που πουλήσαμε τη Μακεδονία, έτσι μαγκιά. Η Αχτσιόγλου προσγειώθηκε, γιατί ήταν στη Θεσσαλονίκη και λέει: είμαι στο κέντρο της Μακεδονίας και δεν βλέπω κάποια διαμαρτυρία. Η Αχτσιόγλου που, σημειωτέον, πριν ανέβει ο ΣΥΡΙΖΑ στην εξουσία είχε πάει στα Σκόπια και λέει: βέβαια, πρέπει να λέγεστε Μακεδονία οπωσδήποτε. Προσγειώθηκε και αυτή άτσαλα, γιατί βγήκε ένα εικοσάχρονο κοριτσάκι -και δεν είχε πάει για πόλεμο το εικοσάχρονο κοριτσάκι, όπως λέτε, ότι όλοι αυτοί που σας αποδοκιμάζουν είναι κακοί φασίστες. Ένα κοριτσάκι είναι και τι σας είπε; Ότι η Μακεδονία θα σας εκδικηθεί, ότι είσαστε προδότες και η Μακεδονία θα σας εκδικηθεί. Και το είπε με πάρα πολύ ωραία λόγια και μπορείτε να μπείτε στο διαδίκτυο και να το δείτε.

Είπατε βέβαια ότι από εδώ και πέρα -οι Υπουργίνες σας του ΣΥΡΙΖΑ- θα υπάρχουν προληπτικές προσαγωγές -το ακούσαμε κι αυτό- από το καθεστώς του ΣΥΡΙΖΑ. Βέβαια οι προληπτικές προσαγωγές μέχρι στιγμής εφαρμόζονται μόνο στους Έλληνες πατριώτες που διαμαρτύρονται εναντίον σας. Γιατί στα δικά σας τα καλόπαιδα, που δεν αφήνουν όρθιο τίποτα στο πέρασμά τους, δεν έχουμε δει καμμία προληπτική προσαγωγή, όταν καίγεται ολόκληρη η Αθήνα. Δεν έχουμε δει προληπτική προσαγωγή όταν κάνει νόμιμη συγκέντρωση το τρίτο πολιτικό κόμμα και είναι σχεδόν αποκλεισμένη η περιοχή από τους παρακρατικούς και από τους ένστολους. Παρακρατικοί πλέον έχουν γίνει και αυτοί οι αστυνομικοί, αφού εξυπηρετούν τις δικές σας εντολές. Δεν τους έχουμε δει όλους αυτούς να διαμαρτύρονται, οι Υπουργίνες σας, και να λένε ότι πρέπει να γίνουν προληπτικές προσαγωγές για να γίνει η συγκέντρωση του τρίτου πολιτικού κόμματος. Όχι βέβαια.

Είχαμε προχθές την παρουσίαση του ψηφοδελτίου στην περιφέρεια με τον Ηλία τον Παναγιώταρο και τον Αρχηγό μας τον Νίκο τον Μιχαλολιάκο στο Παλαιό Φάληρο και ήταν αποκλεισμένοι οι δρόμοι και από τα ΜΑΤ και από τους παρακρατικούς και έτσι ο κόσμος δεν μπορούσε να πλησιάσει στην εκδήλωσή μας. Έτσι αντιλαμβάνεστε τη δημοκρατία βέβαια εσείς. Δεν πρόκειται ποτέ να πάτε να κάνετε στα Εξάρχεια προληπτικές προσαγωγές, μην κοροϊδευόμαστε. Θα παρακολουθείτε, καινούργιο σύστημα. Τους παρακολουθούσαμε –λέει-, βγαίνετε και τα λέτε σιγά-σιγά. Δημοκρατία, όπως την οραματιζόταν και ο Όργουελ στο «1984».

Ακριβώς αυτό είναι το σχέδιο του ΣΥΡΙΖΑ. Παρακολούθηση -λέει- των πολιτών στο διαδίκτυο και όπου νομίζουμε ότι εσείς θα πάτε να διαμαρτυρηθείτε, εμείς θα ερχόμαστε και θα σας προσαγάγουμε. Αν, λοιπόν, η πρόθεσή σας είναι να προσαγάγετε όποιον διαμαρτύρεται απέναντι στις πολιτικές του ΣΥΡΙΖΑ, να ξέρετε ότι θα πρέπει να συλλάβετε και να προσαγάγετε περισσότερο από τη μισή Ελλάδα, γιατί όλοι οι Έλληνες είναι εναντίον σας.

Ήρθε ο Τούρκος Βουλευτής μέσα στο ελληνικό Κοινοβούλιο -στο ελληνικό Κοινοβούλιο, όχι στο δικό τους, στο δικό τους λένε διάφορες τρέλες- και είπε ούτε λίγο ούτε πολύ για συνεκμετάλλευση στο Αιγαίο, ότι δεν πρέπει να υπάρχουν μονομερείς, μονόπλευρες, όπως το είπε στη γλώσσα του, κινήσεις. Και βέβαια αντί να του απαντήσετε ότι το Αιγαίο ήταν και θα ξαναγίνει κάποια στιγμή με τη βοήθεια του Θεού ελληνική θάλασσα, εσείς του απαντήσατε ότι πρέπει να υπάρχουν αμοιβαίοι συμβιβασμοί. Έρχεται ο άλλος εδώ μέσα προκλητικότατος -στο ελληνικό Κοινοβούλιο, επαναλαμβάνω, για όσους δεν έχουν καταλάβει το τι γίνεται εδώ επί Κυβερνήσεως ΣΥΡΙΖΑ- και εσείς τους λέτε ότι πρέπει να υπάρχει ένας έντιμος συμβιβασμός.

Εμείς βέβαια ως Χρυσή Αυγή όταν θα έρθουμε στα πράγματα, γιατί κάποια στιγμή, το θέλει ο Θεός και θα έρθουμε στα πράγματα, θα δείτε τι έντιμο συμβιβασμό θα κάνουμε με τους Τούρκους και θα καταλάβετε πώς γίνεται η εξωτερική πολιτική. Γιατί είπε κι ο Υπουργός σας και ελπίζουμε –γιατί δεν ξέρουμε τι εννοεί- να μην εννοεί κάτι κακό γιατί λέει ότι προετοιμάζεται, ότι είναι πολύ πιθανό θερμό επεισόδιο με τους Τούρκους. Και επειδή έχουμε δει τις αντιδράσεις των ελληνικών κυβερνήσεων σε αντίστοιχα επεισόδια, ελπίζουμε να ήταν μία λεκτική υπερβολή, γιατί δεν θέλουμε να μάθουμε τι θα γίνει εάν υπάρξει θερμό επεισόδιο με κυβέρνηση ΣΥΡΙΖΑ, μέχρι πού θα φτάσουν οι Τούρκοι. Ελπίζουμε να το είπε έτσι.

Γρήγορη και εύκολη λύση για τον Τσίπρα. Εχθές εδώ στο Κοινοβούλιο μάς είπε τη λύση που προτείνει ο ΣΥΡΙΖΑ για τη λύση του δημογραφικού. Και ποια είναι αυτή; Αντικατάσταση του ελληνικού πληθυσμού -το ξέραμε ότι αυτό είναι το σχέδιο, το βλέπουμε να εφαρμόζεται- από τους ξένους, αυτούς που φέρνετε από κάθε γωνιά του κόσμου, από την Αφρική, από την Ασία.

Τους φέρνετε εδώ, τους επιδοτείτε να μην δουλεύουν, κανείς απ’ αυτούς δεν δουλεύει, εγκληματούν, σκοτώνουν και κλέβουν και ζουν από τα επιδόματα. Φως, νερό, τηλέφωνο, σπίτια, τα πάντα τούς παρέχετε. Αυτά που θα ήθελε ο κάθε Έλληνας πολίτης τα έχουν βέβαια δωρεάν όλοι οι λαθρομετανάστες που εισβάλλουν στην πατρίδα μας και εξυπηρετούν το σχέδιο του Τσίπρα, το οποίο είναι η αντικατάσταση του ελληνικού πληθυσμού. Φεύγουν τα Ελληνόπουλα στο εξωτερικό και έρχεται εδώ πέρα κάθε καρυδιάς καρύδι, για να αντικαταστήσει τους Έλληνες.

Είπε ότι έχουν ελληνοποιηθεί εξήντα πέντε χιλιάδες. Είπε ότι θα γίνουν οι διαδικασίες και θα προσληφθούν άτομα, ώστε να επιταχυνθούν οι διαδικασίες, να ελληνοποιηθούν άλλες διακόσιες χιλιάδες. Τέτοια κάψα έχει, πριν φύγει από την εξουσία, άμεσες ελληνοποιήσεις! Μας τις έταξε κιόλας εδώ από το Βήμα της Βουλής.

Είπε και κάτι άλλο, το οποίο καλό θα είναι να το θυμόμαστε και καλά έκανε και μας το θύμισε. Λέει: «Nα θυμίσω ξανά» -διαβάζω ακριβώς τα λόγια του- «ότι τη δεκαετία του 1990, παρά τις δυσοίωνες προβλέψεις για το δημογραφικό, η χώρα αύξησε τον πληθυσμό της κατά περίπου οκτακόσιες χιλιάδες πολίτες, γεγονός που προέκυψε όμως» -προσέξτε να δείτε τη δεκαετία του 1990 και έχει απόλυτο δίκιο ο Πρωθυπουργός- «κατά 97% από μετανάστες και μόλις 3% από την υπεροχή των γεννήσεων έναντι των θανάτων εκείνη την περίοδο». Και έτσι ακριβώς είναι τα πράγματα, 97% αύξηση του πληθυσμού από λαθρομετανάστες.

Αυτήν την Ελλάδα ονειρεύεστε, που δεν θα έχει Έλληνες για να αντιστέκονται στα σχέδιά σας. Αυτήν την Ελλάδα ονειρεύεται ο Τζορτζ Σόρος και η «Ανοιχτή Πολιτεία» του, έτσι όπως θέλει να την επιβάλει σε ολόκληρο τον κόσμο και γι’ αυτό και η Νέα Δημοκρατία βέβαια έσπευσε να πει ότι «θέλουμε να φύγει ο Όρμπαν άμεσα, οι πολιτικές του δεν μας αρέσουν». Και πώς να αρέσουν οι πολιτικές της Νέας Δημοκρατίας στον Όρμπαν, όταν ο Κυριάκος Μητσοτάκης έρχεται εδώ και μας λέει 2.000 ευρώ εφάπαξ για κάθε γέννηση, ενώ τα στοιχεία λένε ότι οι γεννήσεις των ξένων υπερτερούν έναντι αυτών των Ελλήνων; Τα ίδια τα στοιχεία το λένε εδώ πέρα. Είναι 97% ξένοι. Είπε για 2.000 ευρώ και δεν ανέφερε πουθενά τη φράση «για κάθε Ελληνόπουλο».

Αυτή είναι η Νέα Δημοκρατία. Δεν τη νοιάζει και τη Νέα Δημοκρατία να σωθεί το ασφαλιστικό, να σωθούν οι συντάξεις, έτσι όπως τις ονειρεύεστε εσείς, να σωθούν βέβαια όλοι αυτοί οι οποίοι εκμεταλλεύονται αυτούς τους ανθρώπους που μπαίνουν κατά εκατοντάδες χιλιάδες. Μόνο για το κέρδος, δεν μας ενδιαφέρει ο Έλληνας, δεν βάζουμε τον Έλληνα πάνω απ’ όλα, όταν είμαστε φιλελεύθεροι, μας ενδιαφέρει μόνο το κέρδος.

Εμείς, όμως, ως Έλληνες εθνικιστές λέμε ότι θα επιδοτούνται οι γεννήσεις μόνο για Ελληνόπουλα, είτε σας αρέσει είτε όχι.

Στην ΕΡΤ χαρακτηρίζουν διχαστικό τον σταυρό. Το ακούσαμε και αυτό. Κάποιοι άνθρωποι πήγαν και έστησαν τον σταυρό στη Λέσβο και χαρακτηρίστηκαν φασίστες, ακροδεξιοί. Από την ΕΡΤ χαρακτηρίστηκε το ιερό σύμβολο ως διχαστικό. Διχαστικό για ποιους; Το 98% του πληθυσμού της Ελλάδος είναι Έλληνες χριστιανοί ορθόδοξοι. Ποιοι διχάζονται με τον σταυρό; Οι μόνοι που δεν αρέσκονται να βλέπουν αυτό το ιερό σύμβολο είναι αυτοί που έχετε φέρει μέσα.

Μάτι, 24 Ιουλίου 2018. Λέει το εισαγγελικό πόρισμα: Εικόνα χάους, απόλυτης ανευθυνότητας και κατάρρευση κάθε συστήματος, λέει μετά από έρευνα επτά μηνών, ότι παρουσίαζε ο κρατικός μηχανισμός εκείνη την ημέρα. Και θα συμπληρώσω και εγώ, βέβαια, όπως και κάθε ημέρα, ο κρατικός μηχανισμός έχει παραλύσει.

Θυμήθηκε η Δούρου ότι είναι γυναίκα και λέει ότι δεν πρέπει να της κάνουμε επίθεση, γιατί είναι γυναίκα και γι’ αυτό βρήκε κάτι να πει. Αυτή που υποστηρίζει και δίνει λεφτά στα «gay pride» και σε κάθε είδους τέτοια ανώμαλη εκδήλωση δεν έχει δώσει ποτέ βέβαια ούτε ένα ευρώ για την πυροπροστασία, έχει καταφέρει να πνίξει ανθρώπους στο βουνό και να κάψει ανθρώπους στη θάλασσα. Είναι παγκόσμια πρωτοτυπία αυτό που έχετε καταφέρει! Το λέμε και το ξαναλέμε, μήπως και το εμπεδώσετε και ζητήσετε μία συγγνώμη, βρε αδερφέ. Εντάξει, να πείτε, λάθος κάναμε, είμαστε ανίκανοι, είμαστε άχρηστοι, μία συγγνώμη γι’ αυτές τις εκατό ψυχές στο Μάτι και τις είκοσι τέσσερις ψυχές στη Μάνδρα δεν θα βλάψει, καλό θα σας κάνει να κάνετε και λίγο αυτοκριτική γι’ αυτά που δεν έχετε κάνει όλα αυτά τα χρόνια! Αντ’ αυτού, μαγκιά, αλητεία σε όλες τις εκφάνσεις του πολιτικού σας λόγου.

Βέβαια, η Μάνδρα, το Μάτι, η Μακεδονία θα πληρωθούν. Θα σας τα ξεπληρώσουν. Είναι γραμμάτια που θα σας τα ξεπληρώσει ο ελληνικός λαός εκεί που σας πονάει πιο πολύ όλους εσάς, στην κάλπη. Αλλά τι να το κάνεις όταν έχουν καεί και πνιγεί τόσοι άνθρωποι;

Έρχομαι και στο ΚΚΕ, για να κλείσω με κάτι «ευχάριστο». Εντός εισαγωγικών βέβαια, το ευχάριστο. Ποτέ δεν είναι ευχάριστο το ΚΚΕ. Να καταδείξουμε την κατάντια που έχει ένα μέρος του ελληνικού λαού. Διότι οι γενίτσαροι πάντα ήταν χειρότεροι από τους γνήσιους αλλόθρησκους.

Ακούστε, λοιπόν, τι γράφει ακριβώς το ΚΚΕ σε μία ερώτησή του. Συγκεκριμένα λέει: «Ορισμένα από τα συνθήματα για τον στρατό…», τα συνθήματα που φωνάζουν οι Έλληνες στρατιώτες, «…αναγκάζονται οι στρατιώτες να φωνάζουν «η Κύπρος είναι ελληνική και η Μακεδονία…». Φοβερό σύνθημα. «Ο Πόντος είναι ελληνικός και η Μικρά Ασία». Ακούστε τι φοβερά πράγματα φωνάζουν στον ελληνικό στρατό! «Πού θα ανάψουμε κεριά; Στην Αγιά Σοφιά». Ενοχλούνται οι κκεδες από αυτά, όπως ενοχλείστε και εσείς οι συριζαίοι, όπως ενοχλείστε όλοι. Ακούστε τι λέει η ερώτηση του ΚΚΕ: «Με κάθε ευκαιρία, ορισμένα στελέχη προσπαθούν να καλλιεργήσουν τον αλυτρωτισμό, αναπαράγοντας το ανιστόρητο σύνθημα…». Για το ΚΚΕ ανιστόρητο σύνθημα ποιο είναι; «Η Μακεδονία είναι μία και είναι ελληνική».

Και απαντάει ο Αποστολάκης, το παιδί που έχει περάσει από όλα τα κόμματα. Είναι χαρακτηριστική η φωτογραφία του να διασκεδάζει σε ένα κλαμπ. Αποστρατεύεται, τον ξαναφέρνετε, τον ξανακάνετε Αρχηγό. Τώρα, τον κάνετε Υπουργό. Και απαντάει αυτή η Υπουργάρα σας: «Σύμφωνα με τα στοιχεία, τα οποία τέθηκαν υπ’ όψιν μου, δεν επιβεβαιώνεται η αναφώνηση τέτοιου είδους συνθημάτων. Τέλος, επισημαίνεται ότι σε περίπτωση παραβατικών συμπεριφορών…», παραβατικές συμπεριφορές είναι το «Η Μακεδονία είναι ελληνική», «…θα εφαρμόζονται οι διατάξεις των υφιστάμενων θεσμικών κειμένων των Ενόπλων Δυνάμεων».

Και επειδή, λοιπόν, εμάς μας αρέσει ό,τι σας πονάει, θα κλείσω με ένα από τα συνθήματα που φωνάζουν, όντως, μέσα στον ελληνικό στρατό: «Η Κύπρος είναι ελληνική και η Μακεδονία».

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Ηλιόπουλο.

Κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Ας αρχίσουμε με το πού γεννήθηκε ο αθλητισμός. Γεννήθηκε στην Ελλάδα. Δοξάστηκε. Μεγαλούργησε. Μάλιστα, ήταν τόσο ισχυρός ώστε κατά την περίοδο πολέμων είχε τη δυνατότητα να σταματάει την εμπόλεμη κατάσταση μεταξύ πόλεων-κρατών και να αθλούνται, να κάνουν τους Ολυμπιακούς Αγώνες. Έτσι, στην Ελλάδα από την αρχαιότητα μέχρι σήμερα έχουμε συνεχείς διακρίσεις των αθλητών. Ο αθλητισμός αποτελεί ένα αναπόσπαστο κομμάτι του πολιτισμού μας και της κοινωνίας.

Ωστόσο, η οικονομική ανάπτυξη του επαγγελματικού αθλητισμού, τόσο στη χώρα μας όσο και διεθνώς, έχει δυστυχώς συνδεθεί με μία σωρεία σκανδάλων διαφθοράς, διαπλοκής, καθώς και με την αύξηση της οπαδικής βίας και του φανατισμού, που οδηγούν σε μία σειρά από διάφορες μορφές εγκληματικότητας με τις οποίες έχουμε και επακόλουθες δυσμενείς συνέπειες.

Παρόλο που μέχρι σήμερα έχουν γίνει κάποια βήματα από την πλευρά της πολιτείας για την αντιμετώπιση αυτών των φαινομένων, αλλά και σε ευρωπαϊκό επίπεδο έχουν αναληφθεί κάποιες αντίστοιχες δράσεις, αυτά τα προβλήματα παραμένουν και αποτελούν τροχοπέδη για την υγιή ανάπτυξη, τόσο του ερασιτεχνικού όσο και του επαγγελματικού αθλητισμού.

Θα ήθελα να αναφέρω ότι με το παρόν νομοσχέδιο διαμορφώνεται το θεσμικό πλαίσιο που θα αποτελέσει τη βάση για την εμπέδωση της νομιμότητας, της διαφάνειας, της χρηστής διοίκησης, αλλά και για την πρόληψη και την εξάλειψη χρόνιων προβλημάτων στον χώρο του αθλητισμού.

Προς αυτήν την κατεύθυνση, κυρίες και κύριοι συνάδελφοι, θεσμοθετείται η Επιτροπή Επαγγελματικού Αθλητισμού με τη μορφή νομικού προσώπου δημοσίου δικαίου, που θα αποτελεί έναν ελεγκτικό εποπτικό μηχανισμό με ευρείες εξουσίες διαχειριστικού και οικονομικού ελέγχου και επιβολής κυρώσεων, με την ουσιαστική διαφορά, όμως, από την υφιστάμενη επιτροπή που συνίσταται στην απουσία από τη σύνθεση του διοικητικού συμβουλίου του νέου οργάνου στελέχους δημόσιας διοίκησης, έτσι ώστε να μην υπάρχουν υπόνοιες κυβερνητικής παρέμβασης στο έργο της.

Την ανεξαρτησία και την αμεροληψία του εν λόγω φορέα ενισχύουν οι ρυθμίσεις για τον περιορισμό της θητείας για όλα τα μέλη του Διοικητικού Συμβουλίου σε δύο διαδοχικές ή μη θητείες, καθώς και η παύση τους μόνο σε περίπτωση που συντρέχει σπουδαίος λόγος, ενώ η διαφάνεια εξασφαλίζεται με την καθιέρωση για την πρώτη φορά της υποχρέωσης δημοσίευσης των αποφάσεων του Διοικητικού Συμβουλίου της επιτροπής στο διαδικτυακό της τόπο.

Επιπλέον, το παρόν νομοσχέδιο προωθεί ένα σοβαρό θέμα, την ισότητα μεταξύ των δύο φύλων, καθώς καθιερώνει την ποσόστωση ένα τρίτο στην εκπροσώπηση του καθενός από αυτά στις διοικήσεις των αθλητικών οργανώσεων και είναι σημαντικό. Τα στοιχεία της συμμετοχής των γυναικών στη λήψη αποφάσεων στον χώρο του επαγγελματικού αθλητισμού στην Ελλάδα είναι αποκαρδιωτικά, όταν ισότητα μεταξύ των γυναικών και των ανδρών αποτελεί θεμελιώδη αρχή της δικής μας έννομης τάξης. Μην το πάμε όπως στην αρχαιότητα που είχε αναγκαστεί γυναίκα να ντυθεί άντρας για να λάβει μέρος στους Ολυμπιακούς Αγώνες. Δεν το κατάλαβαν. Είναι θέμα της έννομης τάξης, αλλά και διεθνώς.

Η ρύθμιση αυτή έρχεται να αποκαταστήσει την αριθμητική ανισορροπία ανάμεσα στα φύλα σε διοικητικά συμβούλια και επιτροπές, καθώς και στη διαχείριση και στον προπονητικό τομέα, παρακινώντας τις γυναίκες να συμμετέχουν ενεργά και να μην αποθαρρύνονται από τα υπάρχοντα στερεότυπα.

Επίσης, ένα σημαντικό είναι το άρθρο 34. Είναι πολύ σημαντικό καθώς με τις ρυθμίσεις που προβλέπει στοχεύει στον εκδημοκρατισμό της εκπροσώπησης στην ολομέλεια της διοίκησης της Ελληνικής Παραολυμπιακής Επιτροπής, που αποτελεί το ανώτατο όργανο του παραολυμπιακού κινήματος και εκπροσώπηση της χώρας μας στη Διεθνή Παραολυμπιακή Επιτροπή επιλέγοντας, συγκροτώντας και αποστέλλοντας εθνικές ομάδες στους Παραολυμπιακούς Αγώνες.

Σε αυτό το σημείο θα ήθελα να τονίσω τα επαγγελματικά αθλητικά σωματεία, κύριε Υπουργέ, που διατηρούν αθλητικά τμήματα για παιδιά. Θα έπρεπε να δημιουργήσουν τμήματα για άτομα με αναπηρία, ΑΜΕΑ, προκειμένου να συμβάλουν. Νόμιζα ότι έχουν το χρηματικό ποσό. Θα μπορούσαν, όπως έχουν τα παιδικά τμήματα ή τα εφηβικά, να έχουν και ένα μέρος για άτομα με αναπηρία, γιατί θα συμβάλουν στην πλήρη αποδοχή και κοινωνικοποίησή τους, ώστε τα άτομα αυτά να έχουν ισότιμες ευκαιρίες στην κοινωνία και στον χώρο του αθλητισμού.

Τέλος, τα άρθρα 37 και 38 αναφέρονται στην επιβολή περιοριστικών όρων σε όσους διαπράττουν αδικήματα κατά τη διεξαγωγή των αθλητικών εκδηλώσεων, τη θέσπιση αυξημένης ποινικής ευθύνης των γονέων, επιτροπών ή κηδεμόνων των ανηλίκων, ποινικής ευθύνης των υπευθύνων ασφαλείας λόγω αμέλειας τους, καθώς και το άρθρο 20 για την αντικειμενική ευθύνη των παραγόντων των αθλητικών οργανώσεων για τις δημόσιες δηλώσεις που περιέχουν ρυθμίσεις που συμβάλλουν ουσιωδώς στην αντιμετώπιση της βίας, του φανατισμού, του οπαδισμού, του ρατσισμού, φαινόμενα που υποβαθμίζουν την κοινωνία μας.

Θα ήθελα να τελειώσω λέγοντας ότι ο χώρος του αθλητισμού έχει άμεση ανάγκη από εξυγίανση και το συγκεκριμένο νομοσχέδιο με τις παραπάνω ρυθμίσεις του, αλλά και με όλες τις υπόλοιπες, κινείται ουσιαστικά και αποτελεσματικά προς αυτήν την κατεύθυνση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μεγαλοοικονόμου.

Η κ. Σταμπουλή από την Κοινοβουλευτική Ομάδα του ΣΥΡΙΖΑ έχει τον λόγο και τελευταίος εκ των ομιλητών ο κ. Βορίδης.

Κυρία συνάδελφε, έχετε τον λόγο για επτά λεπτά.

**ΑΦΡΟΔΙΤΗ ΣΤΑΜΠΟΥΛΗ:** Ευχαριστώ, κύριε Πρόεδρε.

Κύριε Υπουργέ, συναδέλφισσες και συνάδελφοι, αδυνατώ να σχολιάσω το νεοναζιστικό ποτ-πουρί που αναγκαστήκαμε να παρακολουθήσουμε. Η επιστήμη σηκώνει τα χέρια ψηλά.

Δεν μπορώ, όμως, να αντισταθώ στον πειρασμό να απαντήσω στη ρητορική περί τροπολογιών που έρχονται στη λάθος μέρα στο λάθος νομοσχέδιο και ευτελίζουν το Κοινοβούλιο, την οποία ακούσαμε επανειλημμένα από την ώρα που άρχισε αυτή η συνεδρίαση.

Ξέρετε το ανέκδοτο με τον λοχία που απαιτεί από τον νεοσύλλεκτο να σπρώξει τον τοίχο; Εκείνος προσπαθεί να εξηγήσει ότι δεν γίνεται, ότι ο τοίχος δεν σπρώχνεται, ο λοχίας βρίζει και απειλεί. Απηυδισμένος ο νεαρός προσπαθεί να σπρώξει τον τοίχο και τότε τι λέει ο λοχίας; «Βρε στραβάδι, σπρώχνεται ο τοίχος;».

Χθες ακούσαμε σύσσωμη την Αντιπολίτευση να εξεγείρεται γιατί η συγκεκριμένη τροπολογία για τον ΕΟΠΥΥ έφτασε όταν τελείωνε ο πρώτος εισηγητής ή όταν άρχιζε ο δεύτερος. Και σύσσωμη η Αντιπολίτευση απαίτησε -και μάλιστα πολύ ζωηρά- να γίνει σεβαστή η απόφαση της Διάσκεψης των Προέδρων, «όχι τροπολογίες μετά την έναρξη της Ολομέλειας» και προέτρεπε εξίσου ζωηρά τους Υπουργούς μας «αφού έχουμε και αύριο νομοσχέδιο, γιατί δεν το φέρνετε αύριο να το δούμε με την ησυχία μας;».

Αύριο, δηλαδή σήμερα που ήρθε, λοιπόν, η τροπολογία, πριν να αρχίσει η Ολομέλεια και πάλι ακούσαμε σε ενορχήστρωση, όχι από τον λοχία το ανέκδοτο, δυστυχώς, αλλά από κοινοβουλευτικούς άνδρες και γυναίκες «γιατί δεν τη φέρατε χθες, που ήταν και το αντίστοιχο νομοσχέδιο για την υγεία;».

Ποιος, αλήθεια, ευτελίζει το Κοινοβούλιο, υποτιμώντας και τη μνήμη και τη νοημοσύνη των υπόλοιπων;

Τώρα, όσον αφορά το νομοσχέδιο, το νομοσχέδιο αυτό ρυθμίζοντας σημαντικά ζητήματα εδραιώνει τη διαφάνεια και τη δημοκρατία στον χώρο του αθλητισμού και ενισχύει τα δικαιώματα των αθλητών. Ο αθλητισμός αποτελεί μια σημαντική δραστηριότητα η οποία ψυχαγωγεί τους ενήλικες και κοινωνικοποιεί τα παιδιά, ενισχύοντας την υγεία και την ευεξία όλων. Δυστυχώς, όμως, μπορεί να αποτελεί και μια ακόμα εστία διαφθοράς. Είτε μιλάμε για τα τεράστια οικονομικά συμφέροντα του επαγγελματικού αθλητισμού που τον μετατρέπουν σε εμπόρευμα, είτε μιλάμε για τη μικροδιαφθορά και διαπλοκή σε τοπικό επίπεδο των παραγόντων ερασιτεχνικών αθλητικών σωματείων, αυτά τα φαινόμενα πληγώνουν το αθλητικό πνεύμα και τις διαθέσεις της πλειοψηφίας των αθλούμενων.

Μέριμνα του παρόντος νομοσχεδίου είναι να ενισχυθεί το πραγματικό αυτοδιοίκητο των αθλητικών φορέων εν γένει, αλλά με παράλληλη αυστηροποίηση του πλαισίου ελέγχου τους, ώστε να γίνει αυτός πιο ουσιαστικός και αποτελεσματικός.

Επίσης, υπάρχουν ορισμένες διατάξεις που στοχεύουν στην αντιμετώπιση της βίας στα γήπεδα, παίρνοντας μέτρα για τον έλεγχο εφαρμογής των επιβαλλόμενων κυρώσεων, αποδίδοντας ευθύνες σε όσους είναι επιφορτισμένοι με αυτό το καθήκον και δεν το πράττουν.

Τρία ακόμη σημαντικά σημεία περιλαμβάνονται σε αυτό το νομοσχέδιο.

Όλες οι εκλογικές διαδικασίες των αθλητικών οργανώσεων, σωματείων και ομοσπονδιών θα γίνονται με το σύστημα απλής αναλογικής, όπως γίνεται και στα περισσότερα σωματεία οποιουδήποτε χαρακτήρα, για να εξασφαλιστεί η ουσιαστική αντιπροσώπευση.

Το χωριστό ψηφοδέλτιο είναι δημοκρατικό δικαίωμα και ο περιορισμός των θητειών των αιρετών αντιπροσώπων διασφαλίζει την ουσιαστική συμμετοχή.

Ενισχύεται, ακόμη, η ισότιμη συμμετοχή γυναικών και ανδρών στα αθλητικά σωματεία με τη θέσπιση της ποσόστωσης φύλου στη διοίκηση του αθλητισμού, όπως είναι και οι κατευθύνσεις της Ευρωπαϊκής Ένωσης και όπως προβλέπεται στο Εθνικό Σχέδιο Δράσης για την Ισότητα των Φύλων 2016-2020.

Οι γυναίκες, ενώ αποτελούν σημαντικό ποσοστό αθλητών και βέβαια, γονέων, υποεκπροσωπούνται σοβαρά σε επίπεδο διοίκησης, αφού καταλαμβάνουν μονοψήφια ποσοστά των διοικητικών θέσεων σε αθλητικές οργανώσεις, σωματεία και ομοσπονδίες.

Έχει ενδιαφέρον, βέβαια, σε αυτό το σημείο να δούμε αν το μέτρο θα έχει και κάποια αποτελέσματα για τους άνδρες σε κάποια αθλήματα που θεωρούνται γυναικεία, διότι γενικά ο αθλητισμός κάθε άλλο παρά αμφισβητεί τα στερεότυπα σε σχέση με το φύλο.

Και εδώ είμαι αναγκασμένη να θυμίσω τις μελέτες του EIGE -του Ευρωπαϊκού Ιδρύματος για την Ισότητα των Φύλων- που συσχετίζουν την ισότητα των φύλων στην ενασχόληση με τον αθλητισμό, όπως και με τον πολιτισμό και με τον συνδικαλισμό, με την ισότητα στον ελεύθερο χρόνο και την ισότητα στον ελεύθερο χρόνο με την κατανομή κατά φύλο της μη αμειβόμενης οικιακής εργασίας και της φροντίδας, στην οποία κατανομή, όπως διαπιστώνει και το EIGE, αλλά και το Πάντειο, κάθε άλλο παρά ισότητα επικρατεί στη χώρα μας. Η Ελλάδα έχει την τελευταία βαθμολογία από τις είκοσι οκτώ ευρωπαϊκές χώρες.

Με το άρθρο 35 δίνεται πλέον το δικαίωμα συμμετοχής σε όλους τους αγώνες ερασιτεχνικού αθλητισμού, τοπικού, περιφερειακού ή πανελλαδικού επιπέδου και σε όλα τα αθλήματα, ατομικά ή ομαδικά και σε πολίτες τρίτης χώρας ή ανιθαγενείς που διαμένουν στη χώρα ως δικαιούχοι ή αιτούμενοι διεθνούς προστασίας.

Η συγκεκριμένη ρύθμιση συμβάλλει στην αναγνώριση των ανθρώπων αυτών ως ισότιμων με τους υπόλοιπους πολίτες που ζουν σε αυτήν τη χώρα και προωθεί την ομαλή κοινωνική τους ένταξη. Τα παραδείγματα των προσφύγων που βρέθηκαν από τα camps στα αθλητικά γήπεδα, είναι πλέον αρκετά. Oi συγκεκριμένες κοινωνικές ομάδες, αντί να παραμένουν αθέατες, αρχίζουν να αναγνωρίζονται ως υπαρκτοί συνάνθρωποί μας, παρόντες πια και στον χώρο του αθλητισμού.

Επίσης, κλείνοντας, θα ήθελα να χαιρετίσω την ενίσχυση της λειτουργίας της Παραολυμπιακής Επιτροπής, όπως προκύπτει στο άρθρο 60, και να θυμίσω ότι ο παραολυμπιακός αθλητισμός βρίσκεται πολύ ψηλά στη χώρα μας, με αξιοσημείωτες επιτυχίες σε κάθε διοργάνωση και άρα αξίζει την κάθε είδους στήριξη της πολιτείας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Σταμπουλή.

Τον λόγο έχει για επτά λεπτά ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω σιγά-σιγά την εντύπωση ότι κάτι αρχίζει και συμβαίνει το τελευταίο διάστημα με τον ΣΥΡΙΖΑ, με την Κυβέρνηση εν πάση περιπτώσει, με έναν σχεδόν απροκάλυπτο τρόπο.

Άκουγα την κριτική του κ. Παφίλη. Δεν ξέρω αν θα συνταχθώ στο σύνολό της, αλλά θέλω να μου εξηγήσετε με αυτήν την ιστορία με τη «Φίλιππο Ένωση» τι ακριβώς κάνετε. Και να πω γιατί για μένα έχει σημασία. Έχει γίνει μια επιλογή. Η επιλογή ήταν ότι ανετέθη η διοργάνωση ιπποδρομιών σε μία εταιρεία. Αυτό είναι μία συζήτηση, αν καλώς ή κακώς έγινε. Εγώ, όμως, θα σας πω κατευθείαν ότι έχει γίνει μία δεύτερη επιλογή, η οποία μου φαίνεται εξαιρετικά παράδοξη -δεν λέω ότι είναι της Κυβερνήσεώς σας, είναι προηγουμένων κυβερνήσεων, είναι και κυβερνήσεων δικών μας-, ότι έχουμε έναν τρόπο που έχουμε οργανώσει τον στοιχηματισμό και τη διεξαγωγή τυχερών παιγνίων, όπου, ενώ υπήρχε ένα κρατικό μονοπώλιο που έχει μία λογική για να περιορίζει την τοξικότητα, τώρα υπάρχει ένα δεύτερο μοντέλο, δηλαδή να ανοίξεις τον ανταγωνισμό βάζοντας έναν ισχυρό ρυθμιστή, που και αυτό έχει μία λογική. Εμείς έχουμε επιλέξει ένα μοντέλο που εγώ δεν μπορώ να το παρακολουθήσω. Έχουμε ένα ιδιωτικό μονοπώλιο και εν συνεχεία βάζουμε έναν ρυθμιστή.

Προσέξτε. Στο πλαίσιο αυτό εμφανίστηκε μία συγκεκριμένη εταιρεία, η οποία έχει την ευθύνη ουσιαστικά της διοργάνωσης ιπποδρομιών, προκειμένου να υπάρχουν ελληνικές ιπποδρομίες και αντίστοιχος στοιχηματισμός. Είναι μία επιλογή αυτή που έγινε. Έγινε ένας διαγωνισμός, εμφανίστηκε μία εταιρεία και πήρε αυτήν την ευθύνη. Προφανώς πρέπει να υπάρχει ένας ρυθμιστής γι’ αυτό. Από παλιά τη ρύθμιση αυτή των κανόνων διεξαγωγής ορίστηκε να την έχει ένα νομικό πρόσωπο δημοσίου δικαίου, που λέγεται «Φίλιππος Ένωσις», με συγκεκριμένους κανόνες που είχαν αποτυπωθεί σε μία σειρά αναγκαστικών νόμων και προεδρικών διαταγμάτων.

Ελπίζω ότι συνεννοούμαστε πως ρυθμιστής και ρυθμιζόμενος έχουν αντικρουόμενα συμφέροντα. Για την ακρίβεια ο ρυθμιστής πρέπει να είναι ουδέτερος και να υφίσταται τη ρύθμιση του ρυθμιζομένου, ο οποίος εκπροσωπεί ιδιωτικά συμφέροντα δικά του. Υπάρχει καμμία αντίρρηση σε αυτό το μοντέλο και σε αυτό το σχέδιο; Προσπαθώ να καταλάβω αν υπάρχει. Γιατί εάν δεν υπάρχει, πρέπει τώρα να εξηγήσετε πώς παρεμβαίνετε στη «Φίλιππο Ένωση», ώστε σε μείζονα ζητήματα, έτσι όπως διαμορφώνετε πια τη λειτουργία της, να μην μπορεί να πάρει απόφαση χωρίς τη συνδρομή του ρυθμιζόμενου, του παραχωρησιούχου, για σειρά κεντρικών θεμάτων. Αυτό είναι πρωτοφανές.

Το επιχείρημα που μπορεί να ακουστεί, δηλαδή ότι «ξέρετε, έχουμε καταλήξει να μην έχουμε ιπποδρομίες», να το ερμηνεύσω ότι ουσιαστικά, σε αυτό που είναι ένας απροκάλυπτος εκβιασμός, εσείς ενδίδετε;

Διότι ανάποδα θα έπρεπε να γίνονται τα πράγματα. Θα έπρεπε να υποστεί τη ρύθμιση και να συμμορφωθεί ο ρυθμιζόμενος. Και εδώ καταλήγουμε η επίλυση του ζητήματος να είναι να παραδίδεται η «Φίλιππος Ένωσις» και εντέλει και η διεξαγωγή των ιπποδρομιών σε αυτόν που είναι ο ρυθμιζόμενος και να ελέγχεται ο ρυθμιστής, δηλαδή η «Φίλιππος Ένωσις», από την εταιρεία, από τον παραχωρησιούχο.

Δεν ακούτε εμένα; Μη με ακούτε. Εδώ, όμως, υπάρχουν ζητήματα νομικά τα οποία θα ανακύψουν. Εγώ δεν έχω υποχρέωση να κάνω τον νομικό σύμβουλο της Κυβέρνησης, όπως αντιλαμβάνεστε, αλλά είναι και ορισμένα πράγματα τα οποία είναι περίπου προφανή. Σας τα λέει το Επιστημονικό Συμβούλιο, εν προκειμένω. Τι λέει; Δημιουργείται προβληματισμός σχετικά με την προστασία του δημοσίου συμφέροντος και την τήρηση της αρχής της ουδετερότητας, όσον αφορά στη λειτουργία των νομικών προσώπων δημοσίου δικαίου, συμφώνως προς την οποία τα αυτά -τα νομικά πρόσωπα δημοσίου δικαίου- οφείλουν να λειτουργούν κατά τρόπο ώστε να εξυπηρετούν αποκλειστικώς το δημόσιο συμφέρον. Ότι αυτό έχει σχέση δε με την απαραίτητη παρουσία και ψήφο ενός τουλάχιστον μέλους του Διοικητικού Συμβουλίου, το οποίο υποδεικνύεται από τον παραχωρησιούχο για μια σειρά σημαντικών ζητημάτων που προσδιορίζετε με το νομοσχέδιό σας.

Εχθές παρακολουθήσαμε εδώ με τροπολογία την θεαματικά ευνοϊκή μεταχείριση της φαρμακοβιομηχανίας. Την παρακολουθήσαμε με σκανδαλώδεις διατάξεις, οι οποίες θα εκτοξεύσουν το κόστος στις τιμές των φαρμάκων και τις συμμετοχές των ασφαλισμένων. Σήμερα, παρατηρούμε ευνοϊκές διατάξεις για τον παραχωρησιούχο, σε βαθμό που να καταλύεται η αυτοτέλεια και η δυνατότητα απόφασης ενός νομικού προσώπου δημοσίου δικαίου, που έχει την ευθύνη να οργανώσει τις συγκεκριμένες υποδομές και τη λειτουργία των ιπποδρομιών.

Εγώ θέλω απλώς να σας ρωτήσω κάτι -και σταματάω εδώ-, γιατί αυτά μου φαίνονται αδιανόητα. Θα καταπέσουν νομικώς, γιατί παραβιάζουν εβδομήντα διατάξεις, τη σωματειακή αυτονομία, τον τρόπο με τον οποίο μπορούν εσωτερικά να οργανώνονται αυτοί οι φορείς. Είναι προφανές ότι εδώ, στην πραγματικότητα, παραδίδεται, από πλευράς συγκρούσεως συμφερόντων, στη μια πλευρά η ρύθμιση.

Εγώ απλώς θέλω να σας ρωτήσω, εκτός από την υποχώρηση σε πιέσεις, υπάρχει καμμία άλλη λογική εξήγηση σε αυτό; Γιατί εγώ δεν μπορώ να βρω καμμία. Εκείνο που καταλαβαίνω είναι ότι σας λένε ότι «θα σταματήσουμε να λειτουργούμε, αν δεν μας κάνετε αυτό και εκείνο», τους κάνετε αυτό το οποίο ζητούν, προκειμένου να λειτουργήσουν. Αλλά αυτό, θα μου επιτρέψετε να σας πω, υπονομεύει απολύτως ένα συγκεκριμένο περιβάλλον αντικειμενικότητας, ορθής ρυθμίσεως, σταθμίσεως συμφερόντων που θα έπρεπε να υπάρχει, ειδικά για τη λειτουργία αυτή. Θα δημιουργήσει πάρα πολλά προβλήματα, θα δημιουργήσει νομική εμπλοκή και σίγουρα είναι μια κακή λύση.

Κύριε Πρόεδρε, είδατε σήμερα ήμουν τελείως ακριβής στον χρόνο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Μου κάνει εντύπωση που και οι τρεις τελευταίοι ομιλητές ήταν ακριβείς στον χρόνο.

Λοιπόν, θα δώσω μόνο στην κ. Καραμανλή τον λόγο, γιατί μίλησε λιγότερο από όλους τους εισηγητές, επειδή θέλει να τοποθετηθεί για τρία άρθρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, μισό λεπτό.

**ΠΡΟΕΔΡΕΥΩΝ (Μάριος Γεωργιάδης):** Ορίστε.

**ΑΝΝΑ ΚΑΡΑΜΑΝΛΗ:** Δεν έχει μιλήσει ο κ. Τζαβάρας.

**ΠΡΟΕΔΡΕΥΩΝ (Μάριος Γεωργιάδης):** Δεν μου είπατε κάτι, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εσείς το είπατε.

**ΠΡΟΕΔΡΕΥΩΝ (Μάριος Γεωργιάδης):** Μα δεν μου ζητήσατε τον λόγο. Δεν ήρθατε να μου ζητήσετε τον λόγο και θεώρησα ότι δεν θέλετε να μιλήσετε. Βεβαίως, ελάτε να μιλήσετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είπατε προηγουμένως…

**ΠΡΟΕΔΡΕΥΩΝ (Μάριος Γεωργιάδης):** Ελάτε να μιλήσετε. Μην το κάνουμε θέμα. Δεν μου ζητήσατε τον λόγο. Εγώ θα σας βάλω, κύριε Τζαβάρα, δέκα λεπτά και από εκεί και πέρα θα τα βρούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν θα μου βάλετε δέκα λεπτά, κύριε Πρόεδρε. Εάν κάνετε έναν κόπο και ρίξετε μια ματιά στα χαρτιά που έχετε μπροστά σας…

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, μην το κάνουμε θέμα. Ξεκινήστε…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούστε με, σας παρακαλώ. Μη με διακόπτετε. Ομιλώ ως Κοινοβουλευτικός Εκπρόσωπος της Νέας Δημοκρατίας και δεν είμαι διατεθειμένος να κάνω την παραμικρή παραχώρηση ούτε σε σας, όπως δεν την έκανα και στην προηγούμενη Προεδρεύουσα, η οποία βεβαίως μπορεί να ζητούσε από εμένα να της δώσω πόνο, αλλά δεν της έδωσα, γιατί σέβομαι τον εαυτό μου και τη Βουλή. Ακούστε, λοιπόν, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Δεν ζήτησα καμμία παραχώρηση. Μη χάνουμε χρόνο. Ξεκινήστε. Ξέρετε ότι μαζί μου υπάρχει ανοχή. Μην ανησυχείτε. Ξεκινήστε τον λόγο σας και θα τα βρούμε στην πορεία. Αν είναι ποτέ δυνατόν.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν είναι θέμα συναλλαγής.

**ΠΡΟΕΔΡΕΥΩΝ (Μάριος Γεωργιάδης):** Ούτε παρεξηγήσεις, ούτε τίποτα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν είναι θέμα το τι θα βρούμε εμείς οι δύο, κύριε Πρόεδρε. Είναι θέμα πόσο πιστά θα εφαρμόσουμε τον Κανονισμό.

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, μη μιλάτε από κάτω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Από κάτω έχουμε μια γαλαρία, η οποία νομίζει ότι κατ’ αυτόν τον τρόπο προσφέρει υπηρεσίες στη δημοκρατία. Έτσι έχει μάθει και αυτό υπηρετεί. Εν πάση περιπτώσει …

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, δεν θα τα χαλάσουμε για δύο λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν πρόκειται να τα χαλάσουμε.

**ΠΡΟΕΔΡΕΥΩΝ (Μάριος Γεωργιάδης):** Ξεκινήστε και ο χρόνος είναι αρκετός.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ξέρετε, κύριε Πρόεδρε, το έδρανο στο οποίο κάθεστε δεν μπορεί -και ειλικρινά δεν πιστεύω ότι για εσάς δεν ισχύει αυτό- να γίνεται μέσο για την αναπλήρωση κάθε είδους στερήσεων.

**ΠΡΟΕΔΡΕΥΩΝ (Μάριος Γεωργιάδης):** Βλέπετε να σας στερώ κάτι;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γιατί η πολιτισμική ένδεια δεν είναι μόνο αιτία της πολιτικής αναίδειας. Είναι -κύριε Υπουργέ, απευθύνομαι σε εσάς …

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, εγώ δεν έχω ξεκινήσει τον χρόνο και λέτε παρ’ όλα αυτά ό,τι θέλετε. Ξεκινήστε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Προφανώς και λέω ό,τι θέλω. Εσείς δεν ξέρω τι καταλαβαίνετε.

**ΠΡΟΕΔΡΕΥΩΝ (Μάριος Γεωργιάδης):** Εγώ καταλαβαίνω τα πάντα, κύριε Τζαβάρα. Ότι δεν μπορείτε να συνεννοηθείτε μέσα στο κόμμα καταλαβαίνω, γιατί έχω διαβάσει και τα Πρακτικά. Ό,τι παρεξηγήσεις υπάρχουν…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πολύ όμορφα. Αυτήν την προχωρημένη ώρα της νύχτας νομίζετε ότι είμαι διατεθειμένος …

**ΠΡΟΕΔΡΕΥΩΝ (Μάριος Γεωργιάδης):** Δεν ήθελα να φτάσουμε σ’ αυτό το σημείο. Παρ’ όλα αυτά, εσείς θέλετε να το τραβήξετε. Ξεκινήστε, σας παρακαλώ, με τον λόγο σας και θα τα βρούμε με τον χρόνο, μην ανησυχείτε. Ας μη δημιουργούμε κανένα θέμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Να είστε μαζί μου πιο ευγενής και απαιτώ να είστε ευγενής.

**ΠΡΟΕΔΡΕΥΩΝ (Μάριος Γεωργιάδης):** Είμαι πάρα πολύ ευγενής και μη μου χτυπάτε το χέρι. Δεν σας φοβάμαι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το «ξεκινήστε» να το πείτε σ’ αυτούς που είναι υπάλληλοί σας. Εγώ ασκώ δικαίωμα εδώ που είμαι.

**ΠΡΟΕΔΡΕΥΩΝ (Μάριος Γεωργιάδης):** Όλοι ασκούμε δικαίωμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα σας παρακαλέσω πολύ να σεβαστείτε τον Κανονισμό και τις αξίες του κοινοβουλευτισμού.

**ΠΡΟΕΔΡΕΥΩΝ (Μάριος Γεωργιάδης):** Σέβομαι τον Κανονισμό και γι’ αυτόν τον λόγο είσαστε στο Βήμα της Βουλής.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αφήστε με, λοιπόν, να μιλήσω.

**ΠΡΟΕΔΡΕΥΩΝ (Μάριος Γεωργιάδης):** Αν δεν σεβόμουν τον Κανονισμό, δεν θα ήσασταν εκεί, οπότε ξεκινήστε και αφήστε τις εντυπώσεις και μη μου χτυπάτε το χέρι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Και το χέρι θα το χτυπάω και μέχρι να με αφήσετε να μιλάω, μ’ αυτόν τον τρόπο θα σας μιλάω…

**ΠΡΟΕΔΡΕΥΩΝ (Μάριος Γεωργιάδης):** Αυτά να τα κάνετε αλλού, όχι εδώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …γιατί η αναίδεια επιτέλους δεν δημιουργεί υποχρέωση.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε Τζαβάρα. Σας παρακαλώ τώρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Υποχρέωση προκαλεί και δημιουργεί μόνο η ευγένεια, την οποία είστε υποχρεωμένος να εκδηλώνετε…

**ΠΡΟΕΔΡΕΥΩΝ (Μάριος Γεωργιάδης):** Σας μιλάω με απόλυτη ευγένεια.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …αλλά φαίνεται ότι αυτή που σας παρέδωσε τη σκυτάλη –επαναλαμβάνω- για λόγους που μόνο αυτή ξέρει και εγώ δεν συμμερίζομαι, προσπαθούσε να σας μεταφέρει την αντίληψη ότι όταν τον κ. Τζαβάρα κάποιος τον περιορίζει, θα εισπράξει ως αντίδωρο την υπακοή.

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, δεν υπάρχει κανένας περιορισμός.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ε, λοιπόν, δεν είμαι υπήκοος κανενός, κύριε!

**ΠΡΟΕΔΡΕΥΩΝ (Μάριος Γεωργιάδης):** Ελάτε τώρα! Ξεκινήστε. Γιατί το κάνετε αυτό;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είμαι Κοινοβουλευτικός Εκπρόσωπος της Νέας Δημοκρατίας. Αυτό πρέπει να το καταλάβετε.

**ΠΡΟΕΔΡΕΥΩΝ (Μάριος Γεωργιάδης):** Ωραία.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούστε, λοιπόν. Επαναλαμβάνω για να ακούει και αυτή εδώ η πτέρυγα. Η πολιτισμική ένδεια τροφοδοτεί σίγουρα την πολιτική αναίδεια και πολλές φορές αυτή η πολιτισμική ένδεια γίνεται η καλύτερη αιτία για να αντιληφθούμε πόσο πολύ στερημένος μπορεί να είναι κάποιος άνθρωπος.

Κύριε Υπουργέ, θα ήθελα πάνω απ’ όλα, επειδή μιλάμε για τον αθλητισμό, να σας υπενθυμίσω –το είπε μάλιστα και κάποια κυρία συνάδελφος που πέρασε απ’ αυτό το Βήμα- ότι διαθέτει η Ελλάδα μια μοναδική πρωτοτυπία να είναι η χώρα που γέννησε τον αθλητισμό, όχι όμως εκ του μηδενός, αλλά τον γέννησε ως παιδί του πολιτισμού. Αυτό φαίνεται, εάν θα το ξέρετε –πιστεύω- πρώτα απ’ όλα απ’ αυτήν την ηρωική στιγμή στην «Ιλιάδα» όπου μετά την ταφή του Πατρόκλου, οργανώνει ο Αχιλλέας τα άθλα επί Πατρόκλω. Θα μου πείτε τώρα σε ποια γλώσσα σάς μιλάω, αλλά εγώ θα επιμείνω.

Και όχι μόνο αυτό, αλλά και μια δεύτερη στιγμή που δημιούργησε τον αθλητισμό ήταν εκείνη η στιγμή στην Ολυμπία, εκεί που, όπως λέει ο ποιητής, από την παρθενική μήτρα της Ολυμπίας, που δεν άλλαξε και δεν μολεύτηκε και δεν πρόκειται να πεθάνει ποτέ, ξεπήδησαν τα μεγάλα αθλητικά ιδεώδη που σήμερα αποτελούν το περιεχόμενο του Ολυμπισμού.

Η πρώτη ερώτηση που έχω να σας θέσω είναι: Αλήθεια, διαφωνείτε με το γεγονός ότι θεματοφύλακας αυτών των αξιών του Ολυμπισμού είναι για τον τόπο μας, για τα εθνικά μας όρια, η Ελληνική Ολυμπιακή Επιτροπή; Έχετε αντίρρηση για το γεγονός ότι η επιτροπή αυτή είναι αυτοδικαίως ο επικεφαλής όλου του ερασιτεχνικού αθλητισμού;

Ερωτώ: Γιατί δεν λαμβάνετε υπ’ όψιν τις πενήντα προτάσεις που σας έκαναν, οι οποίες δεν προέρχονται ούτε από τη Νέα Δημοκρατία, ούτε από κανένα άλλο κόμμα, αλλά προέρχονται από εκείνους που είναι οι φυσικοί, οι θεσμικοί, οι ex officio θεματοφύλακες των αξιών που υπηρετεί το γνήσιο, το αυθεντικό αθλητικό κίνημα;

Και όχι μόνο αυτό, περιγελάσατε προηγουμένως από αυτό το Βήμα την έκφραση που σας αποδίδει χαρακτηρίζοντας το τι ρόλο παίζει το νομοσχέδιο που φέρνετε και αυτή η έκφραση είναι «λαίλαπας». Αυτήν τη λαίλαπα, λοιπόν, εναντίον όλων των εφτά χιλιάδων σωματείων του αθλητισμού, εσείς πώς την προσπερνάτε και δεν κάθεστε τουλάχιστον να πείτε: «Μήπως αυτοί οι άνθρωποι κάπου έχουν δίκιο»;

Βέβαια, δεν είναι ο σκοπός σας αυτός και αυτό προκύπτει από τα εξής που έχω εγώ να σας αντιπαραθέσω σε όσα είπατε προηγουμένως. Έχετε στην αιτιολογική έκθεση έναν πρόλογο ο οποίος, δεν σας κρύβω πλέον, ότι αποτελεί τη μόνιμη επωδό σε όλα τα νομοσχέδια που φέρνει η Κυβέρνηση τα τέσσερα χρόνια. Είστε εκείνοι που υποσχεθήκατε στον ελληνικό λαό ότι θα εξαλείψετε τη διαφθορά, θα εξαλείψετε τη διαπλοκή, ότι είστε υπέρ της διαφάνειας και ότι είστε υπέρ της ανεξαρτησίας και της αμεροληψίας σε όλο τον χώρο του δημόσιου και ιδιωτικού τομέα όπου υπηρετούνται ή εξυπηρετούνται γενικότερης σημασίας συμφέροντα.

Ερωτώ: Μπορείτε να μου πείτε μία διάταξη, από αυτές που πράγματι μπορούν να ονομαστούν εκσυγχρονιστικές ή εξορθολογιστικές του ν.2725/1999; Και για να μην κουραστείτε, έχω εγώ στο μυαλό μου μερικές και θα σας τις παραθέσω:

Λέτε, λοιπόν, ότι με αυτό το νομοσχέδιο θέλετε να αναθέσετε το φαινόμενο του επαγγελματικού αθλητισμού σε μία ανεξάρτητη διοικητική αρχή. Αλήθεια, πόσο ανεξάρτητη μπορεί να είναι μία διοικητική αρχή την οποία τη φτιάχνει όπως θέλει ο Υπουργός με το συγκεκριμένο νομοσχέδιο, όπου όλα τα μέλη του Διοικητικού Συμβουλίου τα διορίζει ο Υπουργός και μάλιστα ο Υπουργός που, κατά τη διάρκεια της τετραετούς θητείας τους, έχει το δικαίωμα να παύει δύο από αυτούς για σπουδαίο λόγο;

Αυτό, με συγχωρείτε, είναι πράγματι μία ρύθμιση που ιδρύει μία ανεξάρτητη διοικητική αρχή όπως τις ξέρουμε, δηλαδή μία διοικητική αρχή που υπερβαίνει τα όρια των εξουσιών της Κυβέρνησης και της διοίκησης. ανεξάρτητη διοικητική αρχή δεν είναι αυτή που είναι όργανο της Κυβέρνησης, ούτε όργανο της διοίκησης.

Εσείς, λοιπόν, πράγματι φτάνετε σε αυτό το σημείο, προκειμένου να μας πείσετε ότι αυτό το δημόσιο νομικό πρόσωπο θα είναι ο εγγυητής του εξαγνισμού, της εξυγίανσης του επαγγελματικού αθλητισμού. Προφανώς, δεν θα έχει καμμία τύχη. Απλώς θα είναι ένα όργανο στα χέρια της Κυβέρνησης για να ικανοποιεί τους σκοπούς που έχει απέναντι στη χειραγώγηση του συγκεκριμένου φαινομένου που λέγεται «επαγγελματικός αθλητισμός».

Ελέχθη από πολλούς ομιλητές –και το γνωρίζω επειδή με τιμώρησε η προηγούμενη Πρόεδρος και με άφησε να ακούω, με πολλή χαρά μπορώ να πω, όλους τους συναδέλφους που προελάλησαν- ότι τώρα πια όλοι μέσα στο μυαλό τους ξέρουν να διακρίνουν ποιος είναι ο αθλητισμός που είναι υγιής και ποιος είναι ο αθλητισμός που εξυπηρετεί κυβερνητικά συμφέροντα.

Υγιής αθλητισμός, λοιπόν, θα μπορούσε να προκύψει εάν παίρνατε αποτελεσματικά μέτρα να πατάξετε τη βία στα γήπεδα, να πατάξετε τη προσυνεννοημένη έκβαση των αθλητικών αγώνων και μάλιστα την προσυνεννόηση που έχει σχέση και με τον παράνομο στοιχηματισμό ή και με το νόμιμο στοιχηματισμό, γιατί εδώ στις αγορές και στην κοινωνία πολλά λέγονται και πολλά θρυλούνται. Δεν θα φτάνατε βεβαίως στο σημείο να αναγνωρίσετε δικαίωμα αγοράς ποδοσφαιρικής ομάδας σε μία εταιρεία στοιχηματισμού τουλάχιστον μέχρι το 15%.

Όμως και πέραν όλων αυτών υπάρχουν ακόμα κάποια ερωτήματα. Δημιουργείτε ένα καθεστώς και πολύ λυπάμαι που εσείς που είστε και νομικός δεν μπήκατε στον κόπο να ασχοληθείτε με όσα ορθά διαλαμβάνονται στην έκθεση της Επιστημονικής Επιτροπής της Βουλής. Εκεί πραγματικά με ευγένεια οφείλω να πω γίνεται αναφορά, γιατί τα τελευταία τρία, τέσσερα χρόνια οι άνθρωποι που απαρτίζουν την Επιστημονική Επιτροπή μόνο με ευγένεια απευθύνονται και με ευγένεια κριτικάρουν -και καλά κάνουν- αλλά τουλάχιστον ένας ευαίσθητος Υπουργός είναι υποχρεωμένος πίσω από τις ευγενικές λέξεις να καταλαβαίνει και ποιο είναι το ζήτημα που δημιουργείται.

Έτσι, λοιπόν, όταν σας λέει ότι με τις διατάξεις των άρθρων 46 έως 53 –που υποτίθεται ότι εκσυγχρονίζετε την Φίλιππο Ένωση της Ελλάδος- δημιουργείται ένα καθεστώς, από το οποίο η μόνη κατάσταση που μπορεί να προκύψει για την λειτουργία της διοίκησης σε λήψη αποφάσεων για τα πολύ σημαντικά ζητήματα είναι να μην μπορεί να σχηματιστεί απόφαση, εάν δεν συμμετέχει τουλάχιστον ένας από εκείνους που έχει διορίσει το Διοικητικό Συμβούλιο, αυτός που έχει την παραχώρηση των ιπποδρομιών.

Και εδώ ερωτάμε: Με αυτήν τη ρύθμιση τι λέτε υπηρετείτε τη διαφάνεια, υπηρετείτε την ουδετερότητα του νομικού προσώπου δημοσίου δικαίου, μήπως υπηρετείτε κάποιο άλλο ιδεώδες που εμείς λόγω των πολύ περιορισμένων οριζόντων που έχουμε ως φιλελεύθεροι δεν ξέρουμε;

Γιατί όπως ξέρετε δεν είμαστε κρατιστές, είμαστε άνθρωποι που πιστεύουμε ότι αν αφήσουμε όλο το κίνημα το αθλητικό να ανθίσει χωρίς παρεμβατισμούς, χωρίς νάρθηκες εξουσιαστικούς τότε θα πολλαπλασιαστούν οι νίκες που θα έχουν οι αθλητές μας στις διεθνείς συναντήσεις, τότε και ο επαγγελματικός αθλητισμός μπορεί να παραδειγματιστεί και να γίνει καλύτερος. Άλλωστε, τέσσερα χρόνια τώρα τι σας εμπόδισε να αντιγράψετε τις καλές πρακτικές του Ηνωμένου Βασιλείου, του Βελγίου, δεν ξέρω εγώ ποιων άλλων ευρωπαϊκών κρατών για να πατάξετε τη βία;

Δεν θέλετε να το κάνετε, γιατί πίσω από αυτήν τη βία υπάρχουν οικονομικά συμφέροντα τα οποία προφανώς δεν θέλετε να δυσαρεστήσετε. Και όλοι αυτοί που έρχονται σήμερα εδώ και σας λένε «μπράβο για τη μεγάλη τομή που κάνετε» προφανώς είναι οπαδοί του αφηγήματος που θέλετε να δημιουργήσετε και δεν είναι ακριβώς σε θέση ούτε έχουν και τη διάθεση άλλωστε να κατανοήσουν ποιοι είναι οι κίνδυνοι που προκαλούνται από αυτήν τη ρύθμιση.

Εγώ, λοιπόν, κύριε Υπουργέ, επειδή πράγματι αναγνωρίζω ότι έχετε υπηρετήσει και ως γραμματέας της Γραμματείας Καταπολέμησης της Διαφθοράς και εκεί μάλιστα είχατε κάνει και συνέδρια, είχατε ασχοληθεί πάρα πολύ με αυτό το ζήτημα, θα είχα την απαίτηση ειδικά από σας πράγματι να πατάξετε τη διαπλοκή και τη διαφθορά, πράγματι να εξυγιάνετε το επαγγελματικό ποδόσφαιρο το οποίο όζει. Όλοι ξέρουμε ότι εκεί με τις διατάξεις που υπάρχουν βρίσκει διέξοδο ο υπόκοσμος, το περιθώριο της κοινωνίας. Και μέσα από αυτήν ακριβώς τη λογική δεν μπορεί να έρχεστε σήμερα να μας λέτε «δοξάστε με».

Τέλος, επειδή δεν θέλω πραγματικά να κάνω κατάχρηση της φιλοξενίας που μου παρέχει ο κύριος Πρόεδρος, θα ήθελα να σας πω τούτο: Εάν πράγματι μας θέλετε δίπλα σας στην εξυγίανση του αθλητισμού, εάν πράγματι μας θέλετε συμπαραστάτες στο να δημιουργήσουμε εκείνο το αθλητικό ιδεώδες που έχει προκύψει από τις απαρχές της ιστορίας αυτού του τόπου, θα πρέπει να είστε πιο ειλικρινείς πρώτα με τον εαυτό σας, πιο ευθείς.

Κυρίως, θα πρέπει να μην υποκρίνεστε σχετικά με αυτές τις διατάξεις, οι οποίες λύνουν ζητήματα εξουσίας στον χώρο του επαγγελματικού ποδοσφαίρου και του ερασιτεχνικού αθλητισμού και δεν δημιουργούν τις προϋποθέσεις για την ανάπτυξή του, την ανάπτυξη που θα έχει ως οδηγό τα ολυμπιακά ιδεώδη. Γιατί όπως και να το κάνουμε, ό,τι και να προσπαθήσετε να κάνετε, εάν υπάρχει κάποιος τόπος που θα ξαναγεννηθεί το φως, αυτός είναι ο τόπος της Ολυμπίας, από την οποία εγώ προσωπικά έχω την τιμή να έρχομαι συνεχώς.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τζαβάρα.

Εγώ προτείνω να δώσω δύο, τρία λεπτά στον καθένα σας για κάποιες διευκρινήσεις που θέλετε να δώσετε, γιατί υπάρχουν ενστάσεις και δεν θέλω να έχουμε τώρα στενοχώριες περί «φίμωσης λόγου». Μετά θα κλείσει ο Υπουργός με γενικές διευκρινήσεις και θα προχωρήσουμε στην ψηφοφορία.

Κυρία Αυλωνίτου, θα δευτερολογήσετε; Θέλετε τον λόγο;

**ΕΛΕΝΗ ΑΥΛΩΝΙΤΟΥ:** Ναι, για ένα λεπτό.

**ΠΡΟΕΔΡΕΥΩΝ (Μάριος Γεωργιάδης):** Παρακαλώ.

**ΕΛΕΝΗ ΑΥΛΩΝΙΤΟΥ:** Εγώ, κύριε Πρόεδρε, θέλω να πω ότι αυτό που κάνει αυτήν τη στιγμή η Αξιωματική Αντιπολίτευση είναι να ευτελίζει το Κοινοβούλιο, χρησιμοποιώντας διάφορα μικροκολπάκια, αφού η κ. Μπακογιάννη παίρνει την ιδιότητα της Κοινοβουλευτικής Εκπροσώπου, προκειμένου να έχει το προνόμιο να μιλήσει περισσότερο χρόνο, κατόπιν συνεννόησης με τον κ. Τζαβάρα και μετά εμφανίζεται ο κ. Τζαβάρας, ο οποίος ποτέ δεν έδωσε αυτή τη συγκατάθεση, για να μπορέσει να μιλήσει και αυτός. Αυτά είναι κολπάκια που χρησιμοποιούνται αυτήν τη στιγμή. Αυτό που θα τους συμβούλευα είναι να κοιτάξουν καλύτερα να τα βρουν μεταξύ τους, προτού αποφασίσουν να δουν τι θα κάνουν με τα υπόλοιπα.

Το δεύτερο σχόλιο που θέλω να κάνω σύντομα είναι ότι η Νέα Δημοκρατία, η Αξιωματική Αντιπολίτευση, η οποία δεν έχει καν πρόγραμμα στον αθλητισμό, άφησε το αθλητικό οικοδόμημα σε πλήρη κατάρρευση χωρίς χρηματοδότηση, χωρίς εγκαταστάσεις με αδειοδότηση -πάρα πολλά πράγματα θα μπορούσα να πω- χωρίς να έχουν πληρωθεί οι αθλητές και έρχεται να μας κρίνει σε ένα νομοσχέδιο, που τουλάχιστον ενισχύει τη δημοκρατία στις εκλογικές διαδικασίες και στη συμμετοχή. Το νομοσχέδιο ενισχύει επίσης τη διαφάνεια και τη λογοδοσία, πράγματα πάρα πολύ σημαντικά για να ξέρει ο ελληνικός λαός που πηγαίνει το κάθε ευρώ το οποίο δίνει στον ελληνικό αθλητισμό.

Από εκεί και πέρα, τακτοποιεί τα θέματα της Φιλίππου Ενώσεως Ελλάδας, που μέχρι τώρα λειτουργούσε σαν ένα κλειστό κλαμπ. Τα ρυθμίζει με έναν τρόπο, ώστε να εξασφαλίζει τη συναίνεση όλων των πλευρών, προκειμένου να μπορέσει να συνεχιστεί η δραστηριότητα στον ιππόδρομο και να εξασφαλιστούν και οι εργαζόμενοι, αλλά και οι τρεις χιλιάδες άνθρωποι που βιοπορίζονται από την ιπποδρομιακή δραστηριότητα.

Αυτό που θέλω να πω με αυτά είναι ότι φυσικά εμείς υπερψηφίζουμε.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Αυλωνίτου.

Ελάτε, κυρία Καραμανλή, έχετε τον λόγο για τρία λεπτά.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Τώρα που ολοκληρώνεται η κοινοβουλευτική διαδικασία, θα ήθελα να κάνω κάποιες παρατηρήσεις για τρία συγκεκριμένα άρθρα, προκειμένου να είναι ξεκάθαρη η θέση μας, ως Νέα Δημοκρατία, δεδομένου ότι στα δύο από τρία εν λόγω άρθρα ο Υπουργός δεν έλαβε υπ’ όψιν τις παρατηρήσεις μας και δυστυχώς, όπως φάνηκε, δεν υπήρξε καμμία διάθεση συναίνεσης από πλευράς του.

Για το άρθρο 29, λοιπόν, είπαμε ότι είμαστε υπέρ της αμοιβής του εκτελεστικού προέδρου ομοσπονδίας από ίδια έσοδα και μετά από απόφαση της γενικής συνέλευσης.

Σε ό,τι αφορά τον περιορισμό των θητειών, είχαμε καταθέσει την πρότασή μας. Μαζί βεβαίως ζητήσαμε και τη γνωμοδότηση της ΚΕΝΕ. Τη ζητήσαμε επανειλημμένως σε όλες τις επιτροπές και σήμερα, αλλά ποτέ δεν την έφερε ο Υπουργός.

Του ζητήσαμε επίσης να σπάσει το άρθρο 29 και να φύγει η ποσόστωση με την οποία διαφωνούμε, ώστε να μπορέσουμε να το υπερψηφίσουμε. Δεν το έπραξε ο Υπουργός και είμαστε υποχρεωμένοι να το καταψηφίσουμε.

Στο άρθρο 31 για τη διενέργεια ελέγχου από τον Επιθεωρητή Δημόσιας Διοίκησης, ξεκίνησε μια χαρά ο Υπουργός, δηλαδή ήταν στη σωστή κατεύθυνση. Για αυτόν τον λόγο ήμασταν κατ’ αρχάς θετικοί, επισημαίνοντας, βεβαίως τα προβλήματα του εγχειρήματος. Έρχεται όμως τώρα και μας το χαλάει.

Με τη νομοτεχνική βελτίωση που φέρνετε, κύριε Υπουργέ, επιβεβαιώνεται ότι η ρύθμιση για τον Γενικό Επιθεωρητή Δημόσιας Διοίκησης ήταν ένα πυροτέχνημα και έχει σοβαρές δυσκολίες στην υλοποίησή της. Ουσιαστικά, την ακυρώνετε πριν καν εφαρμοστεί. Βάζετε τη μέθοδο της δειγματοληψίας χωρίς κανένα κριτήριο ελέγχου. Ο έλεγχος, λοιπόν, αφού θέλουμε να μιλάμε για διαφάνεια και σε βάθος, πρέπει να είναι ουσιαστικός και προς όλους τους φορείς του αθλητισμού κι όχι με δειγματοληπτικό έλεγχο.

Ψηφίζουμε, λοιπόν, «παρών», γιατί επί της αρχής είμαστε υπέρ των ελέγχων σε βάθος από το πρώτο κιόλας ευρώ κι όχι από τις 50 χιλιάδες, αλλά σε καμμία περίπτωση δειγματοληπτικά, όπως το φέρνετε τελικά.

Τέλος, δεν τροποποιήσατε το άρθρο 58, έτσι ώστε τα μέλη των Διοικήσεων ΕΣΚΑΝ και ΔΕΑΒ να είναι υπόλογοι έναντι τρίτων για δόλο και βαριά αμέλεια κατά την άσκηση των καθηκόντων τους. Οπότε, και σε αυτήν την περίπτωση καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Καραμανλή.

Ευχαριστώ και την κ. Κεφαλίδου, η οποία ήταν τυπική, είπε ότι χρησιμοποίησε τη δευτερολογία της και δεν θέλει να μιλήσει.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Με όλη αυτήν την κατάσταση με τις πολλές τροπολογίες, με ένα πολύ μεγάλο εύρος, αντιλαμβάνεστε ότι είναι ουσιαστικές οι δευτερολογίες.

Τοποθετηθήκαμε εισηγητικά ότι θα καταψηφίσουμε το σχέδιο νόμου. Η αρχική μας πρόθεση ήταν να ψηφίσουμε «παρών». Αυτή η θέση μας άλλαξε από τη στιγμή που κατατέθηκε η τροπολογία-όνειδος, όπου μειώνετε τον φορολογικό συντελεστή από το 15% στο 10% των εφοπλιστών, των μεγαλεμπόρων και των βιομηχάνων, δηλαδή τα διανεμόμενα κέρδη. Είναι μία φωτογραφική, χαριστική ρύθμιση γι’ αυτούς. Είχατε την ευκαιρία, κύριε Υπουργέ, να μην την κάνετε δεκτή, να αποσυρθεί. Δεν το κάνατε. Σας στιγματίζει πολιτικά. Έχετε ένα περιθώριο στην τελευταία σας τοποθέτηση να πείτε εάν την κάνετε δεκτή ή όχι.

Δεύτερον, δεν τοποθετηθήκατε καθόλου για την τροπολογία που έχει καταθέσει το ΚΚΕ. Επίσης, σας δίνεται μία ευκαιρία στο τέλος να μας πείτε αν την κάνετε δεκτή κι αν δεν την κάνετε δεκτή, γιατί δεν την κάνετε, ενώ μέχρι πρότινος λέγατε ότι αυτό είναι ένα δίκαιο αίτημα.

Θέλουμε μία διευκρίνιση, το θέσαμε στις επιτροπές, για το άρθρο 29, σε σχέση με την αμοιβή στον εκτελεστικό πρόεδρο μιας αθλητικής ομοσπονδίας. Τι σημαίνει «εύλογη αμοιβή»; Το εύλογη αμοιβή σημαίνει από ένα αρχικό ποσό μέχρι ένα μέγιστο ποσό, που το καθορίζει ποιος, ποτέ κ.λπ. και κάτω από ποιες συνθήκες κάποιος μπορεί να παίρνει οποιαδήποτε αμοιβή; Δώστε μία διευκρίνιση για να ξέρουμε τι στάση θα κρατήσουμε.

Θέσαμε ένα ερώτημα, όσον αφορά την τροπολογία με γενικό αριθμό 2022 και ειδικό 49, για τις αναλυτικές περιοδικές δηλώσεις, στον κ. Πετρόπουλο. Είναι μία καλή τροπολογία. Ζητήσαμε, όμως, μία διευκρίνιση. Αφορά όλη την αναδρομική ασφάλιση των εργαζομένων των επιχειρήσεων, που δεν είχαν καταθέσει αναλυτικές περιοδικές δηλώσεις; Και κάτω από ποιες συνθήκες, με ποιον τρόπο θα γίνει αυτό το πράγμα, από πότε χρονικά κ.λπ.; Δεν ήταν επαρκής η απάντηση. Κατά συνέπεια, εμείς θα ψηφίσουμε «παρών» συνολικά, βέβαια, σε αυτήν την τροπολογία, γιατί είναι και η κατάργηση του έντυπου βιβλιαρίου υγείας.

Σχετικά με την τροπολογία με γενικό αριθμό 2023 και ειδικό 50 που αφορά τον ΕΟΠΥΥ και την οδοντιατρική φροντίδα των παιδιών από αυτόν, θεωρούμε ότι η Κυβέρνηση εξαγγέλλει αυτήν την παροχή, χωρίς ταυτόχρονα να διασφαλίζει τις προϋποθέσεις για την εξασφάλιση. Και εκτός όλων των άλλων, η όποια δαπάνη αυτού του προγράμματος φορτώνεται στον ΕΟΠΥΥ, δηλαδή με ξένα κόλλυβα, από τους ίδιους εργαζόμενους, από τις ασφαλιστικές τους εισφορές.

Τέλος, την τροπολογία με γενικό αριθμό 2025 και ειδικό αριθμό 51 την καταψηφίζουμε, αλλά με την εξής διευκρίνιση: Καταψηφίζουμε το άρθρο για τη χορηγία της πολιτιστικής πρωτεύουσας της Ευρώπης, διότι εδώ θα αρχίσουν πάλι να μπαίνουν οι χορηγοί, οι εταιρείες κ.λπ.. Άρα, είμαστε αντίθετοι με αυτήν τη λογική.

Η ρύθμιση θεμάτων του συγκροτήματος των προσφυγικών πολυκατοικιών της λεωφόρου Αλεξάνδρας είναι πάρα πολύ γενική. Δεν απαντάται τι είδους έργα αποκατάστασης θα γίνουν. Αυτή η αποκατάσταση –λέει- μπορεί να προκύψει εάν το θέλει το 66% των συνιδιοκτητών.

Γιατί το 66%; Τι είναι αυτό; Δεν δόθηκε διευκρίνιση γύρω απ’ αυτό. Μάλλον περισσότερο φωτογραφική μας φαίνεται αυτή η διάταξη.

Και υπάρχει και η χρηματοδότηση κινηματογραφικών παραγωγών από το Πρόγραμμα Δημοσίων Επενδύσεων. Σε αυτήν θα ψηφίσουμε «παρών». Με ποια έννοια; Διαμορφώνεται μία κατάσταση στον κινηματογράφο με πολύ ελάχιστα χρήματα. Αλλά, εν πάση περιπτώσει, και αυτά τα χρήματα είναι αναγκαία, προκειμένου να καλυφθεί αυτή η ανάγκη. Ούτε κρύο δηλαδή, ούτε ζέστη. Απ’ αυτήν την άποψη θα πούμε «παρών». Θα μπορούσε να πω πολύ περισσότερα, αλλά με πιέζει ο χρόνος.

Συνολικά σε αυτήν την τελευταία τροπολογία ψηφίζουμε «όχι».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει ο κ. Γρέγος.

Ζητώ συγγνώμη για την αλλαγή. Έπρεπε να προηγηθείτε. Δεν ήταν εσκεμμένο πάντως να το ξέρετε.

**ΑΝΤΩΝΙΟΣ ΓΡΕΓΟΣ:** Κανένα πρόβλημα. Ευχαριστώ πολύ, κύριε Πρόεδρε.

Βεβαίως -απ’ ότι ακούσαμε και συμφωνούμε- ο αθλητισμός ενώνει. Η Κυβέρνηση, όμως, με όσα πράττει διχάζει τον ελληνικό λαό. Και είναι πολύ σημαντικό αυτό που λέω.

Ακούσαμε πάρα πολλά σε αυτό το νομοσχέδιο. Περιμέναμε και εμείς και όλος ο φίλαθλος κόσμος να ακούσουμε για τα σημαντικά ζητήματα που άπτονται αυτού του νομοσχεδίου. Οι πολίτες δικαιούνται και απαιτούν και σαν αθλητές και σαν φίλαθλος κόσμος ασφαλή γήπεδα, σωστές αθλητικές εγκαταστάσεις, ανάλογες υποδομές. Γιατί φυσικά πληρώνουν για όλα αυτά και μέσω των φόρων. Ο αθλητισμός δεν είναι πια ένα ιδιαίτερο χόμπι. Ευτυχώς, οι πιο πολλές οικογένειες μεριμνούν για τη σωστή διάπλαση των παιδιών τους.

Κάπου, όμως, όλο αυτό χαλάει λόγω των προβλημάτων που όλοι γνωρίζουμε. Βεβαίως, απέχουμε πάρα πολύ από τα αρχαία πρότυπα, τα οποία ήταν φυσικά τα ιδανικά.

Μιλήσαμε για την βία και την αντιμετώπισή της. Όλοι, όμως, γνωρίζουμε ότι η βία ταυτίζεται με την Αριστερά και με την ακροαριστερά. Είναι έννοιες ταυτόσημες. Δικά σας παιδιά είναι τα παιδιά των Εξαρχείων, δικά σας είναι τα παιδιά στις γιάφκες που καλύπτετε σαν Κυβέρνηση. Τους καλύπτετε με κάθε τρόπο. Γιατί, κακά τα ψέματα, όλοι γνωρίζουμε και την ταυτότητα αυτών παρασιτικών ατόμων.

Η μάστιγα των ναρκωτικών ευθύνεται για τη βία στους αθλητικούς χώρους. Φυσικά, όμως, ούτε γι’ αυτό έχετε κάνει κάτι. Το αντίθετο, θα έλεγα, μάλιστα.

Είναι πραγματικά τραγικό, επίσης, να βλέπουμε στους αθλητικούς χώρους χορηγούς από χώρες, όπως η Τουρκία. Υπάρχει συγκεκριμένη αεροπορική εταιρεία, που είναι χορηγός σε ελληνικά αθλητικά γήπεδα. Σε λίγο καιρό, μόλις χορτάσουν, μπορεί να δούμε και τους Σκοπιανούς να χορηγούν ελληνικές ομάδες και να βλέπουμε χορηγίες τους στα γήπεδα.

Μιλήσαμε για το κατάπτυστο άρθρο που αφορά στους λαθρομετανάστες και καταγγείλαμε το οργανωμένο σχέδιο ΣΥΡΙΖΑ και Νέας Δημοκρατίας. Μέχρι τώρα δεν έχετε δείξει ότι μπορείτε να προσφέρετε κάτι ούτε στον ελληνικό αθλητισμό, όπως και σε κάθε άλλο τομέα. Η Κυβέρνησή σας με την στήριξη των ΜΑΤ –όπως είπαμε- θα κρατήσει λίγους μήνες ακόμα. Δεν είναι βέβαια λίγος χρόνος για να καταστρέψετε ό,τι υγιές και εθνικό έχει απομείνει.

Τα χρήματα, βέβαια, που θα πάρουν οι Βουλευτές του ΣΥΡΙΖΑ αυτούς τους μήνες είναι αρκετά, περίπου 50.000 ευρώ.

Εμείς ως Χρυσή Αυγή έχουμε και πρόγραμμα και λύσεις όσον αφορά τον αθλητισμό, γιατί μάθαμε να αθλούμαστε από μικρή ηλικία.

Καταψηφίζουμε όλα τα άρθρα του νομοσχεδίου. Καταψηφίζουμε και τις τροπολογίες.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κύριε Γρέγο.

Τον λόγο έχει ο κύριος Υφυπουργός για δύο λεπτά.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Θα είμαι πολύ σύντομος. Θέλω να διευκρινίσω το εξής. Τι λέει στην πράξη η τροπολογία για τα προσφυγικά της λεωφόρου Αλεξάνδρας; Ότι η Περιφέρεια Αττικής, που υπερκαλύπτει το 66%, μπορεί να προχωρήσει στην αποκατάσταση των προσφυγικών, εκδίδοντας οικοδομική άδεια και ξεμπλέκοντας από τα προβλήματα κατακερματισμού της ιδιοκτησίας που είναι γνωστά εκεί.

Με ποιο τρόπο θα αποκατασταθεί; Με την μελέτη που εγκρίθηκε πρόσφατα, στις αρχές Φεβρουαρίου, από το Κεντρικό Συμβούλιο Νεωτέρων Μνημείων. Και ως τι θα χρησιμοποιηθεί; Ως ξενώνας συνοδών ασθενών του «Αγίου Σάββα», ως κοινωνική κατοικία για να στεγαστούν οι πενήντα ένας κάτοικοι που εξακολουθούν και υπάρχουν εκεί.

Επομένως, είναι προφανές ότι -εάν θέλουμε να συγκρίνουμε με τα παλαιότερα σχέδια του 2014 για ιδιωτικοποίηση των προσφυγικών- έχουμε μία πλήρη ανατροπή του σκηνικού υπέρ του δημοσίου συμφέροντος και βέβαια με πολύ έντονο το στοιχείο της κοινωνικής προστασίας.

Μετά απ’ αυτήν τη διευκρίνιση, εγώ θα περίμενα από το Κομμουνιστικό Κόμμα Ελλάδας να τοποθετηθεί τουλάχιστον θετικά για τη συγκεκριμένη ρύθμιση, ακόμα και αν καταψηφίζει συνολικά την τροπολογία.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μπορώ να ρωτήσω κάτι, κύριε Πρόεδρε;

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μπορείτε να μας πείτε, κύριε Υπουργέ, όταν λέτε να εκδοθούν άδειες κατά παρέκκλιση της ισχύουσας οικοδομικής και δομικής νομοθεσίας, τι ακριβώς εννοείτε; Γιατί είναι πολύ γενικό αυτό. Δηλαδή, θα πρέπει να ορίσετε ως προς το τάδε, το τάδε και το τάδε ζήτημα. Γιατί αυτό το κατά παρέκκλιση κάθε διάταξης της πολεοδομικής νομοθεσίας δημιουργεί κάποιον προβληματισμό.

Εμείς δεν έχουμε κανένα λόγο να πούμε «όχι», αλλά νομίζω ότι εδώ υπάρχει μια ασάφεια. Και το λέω για να γίνει και εφαρμόσιμη αυτή η διάταξη.

Ευχαριστώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, ζητώ κι εγώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Θέλετε και εσείς τον λόγο, κύριε Συντυχάκη, το ίδιο διευκρινιστικά, για να απαντήσει επί του συνόλου ο κύριος Υπουργός;

**ΕΜΜΑΝΟΥΗΛ ΣΥΝΤΥΧΑΚΗΣ:** Μάλιστα.

**ΠΡΟΕΔΡΕΥΩΝ (Μάριος Γεωργιάδης):** Ορίστε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Η εξήγηση που δίνετε εν μέρει μας καλύπτει.

Εμείς θα σας κάνουμε μια πρόταση. Σπάστε αυτήν την τροπολογία στα τρία. Δεν γίνεται τώρα να μας βάζετε να ψηφίζουμε για την χορηγία Πολιτιστικής Πρωτεύουσας της Ευρώπης μαζί με αυτό.

**ΜΑΥΡΟΥΔΗΣ ΒΟΡΙΔΗΣ:** Την έσπασε. Είναι τρία άρθρα, το 69, το 70 και το 71.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι τρία ξεχωριστά άρθρα;

**ΜΑΥΡΟΥΔΗΣ ΒΟΡΙΔΗΣ:** Δεν θα ψηφίσεις τροπολογία στο άρθρο. Θα ψηφίσεις 69, 70, 71.

**ΠΡΟΕΔΡΕΥΩΝ (Μάριος Γεωργιάδης):** Από ό,τι με ενημερώνουν, δεν ισχύει αυτό, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Τι δεν ισχύει; Είναι σπασμένη.

**ΠΡΟΕΔΡΕΥΩΝ (Μάριος Γεωργιάδης):** Είναι ολόκληρη η τροπολογία.

**ΕΜΜΑΝΟΥΗΛ ΣΥΝΤΥΧΑΚΗΣ:** Από αυτά που γνωρίζω μέχρι τώρα μία τροπολογία, ανεξάρτητα από το πόσα άρθρα έχει, ψηφίζεται στο σύνολό της.

**ΜΑΥΡΟΥΔΗΣ ΒΟΡΙΔΗΣ:** Διενεμήθη σπλάχνο. Το σπλάχνο έχει τρία άρθρα. Το κάθε δηλαδή επιμέρους άρθρο της τροπολογίας έχει γίνει και έχει αριθμηθεί στο σπλάχνο, άρθρο 69, άρθρο 70, άρθρο 71. Αν ψηφίσουν οι εισηγητές με βάση το σπλάχνο, δεν υπάρχει πρόβλημα. Αν ψηφίσουν με βάση την τροπολογία, υπάρχει πρόβλημα.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Θα διευκρινιστεί αυτό. Είναι διαδικαστικό το ζήτημα.

**ΠΡΟΕΔΡΕΥΩΝ (Μάριος Γεωργιάδης):** Η τροπολογία είναι μία. Αυτό που βλέπετε είναι η μορφή του νόμου όταν θα έρθει η ώρα να το ψηφίσετε.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ανεξάρτητα από το πόσα άρθρα αποτελείται μια τροπολογία, ψηφίζεται ενιαία στο τέλος, έτσι δεν είναι;

Αυτό, λοιπόν, πρέπει κάποια στιγμή να τελειώνει. Δηλαδή, αυτές οι πολυτροπολογίες που περιλαμβάνουν μέσα πολλά άρθρα, πρέπει να σταματήσουν. Διότι σε ένα λες «όχι», στο άλλο θες να πεις «ναι», στο άλλο θες να πεις «παρών» και στο τέλος διχάζεσαι τι ακριβώς πρέπει να πεις για το σύνολο όλων αυτών. Είναι απαράδεκτο. Αυτό είναι το ένα.

Δεύτερον, είπα ότι εν μέρει μας καλύπτει. Βέβαια, πολλά από αυτά που είπατε δεν συμπεριλαμβάνονται ούτε στην αιτιολογική έκθεση, η οποία είναι πολύ σύντομη και πολύ ασαφής. Από αυτήν την άποψη, εγώ θα επιμείνω στο «παρών» για το συγκεκριμένο, αλλά στο σύνολό του θα πούμε «όχι».

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Συντυχάκη.

Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Κατ’ αρχάς θέλω να πω ότι είμαι καινούργιος Υφυπουργός και δεν το κρύβω. Την επόμενη φορά, λοιπόν, που θα χρειαστεί να φέρω τροπολογίες, θα φροντίσω να υπάρχει αυτή η δυνατότητα στα κόμματα.

Απαντώντας τώρα στον κ. Τζαβάρα, στον Κοινοβουλευτικό Εκπρόσωπο της Νέας Δημοκρατίας, θα ήθελα να πω ότι η παρέκκλιση αφορά μόνο ως προς το ποσοστό.

Είναι γνωστό ότι για να κατατεθεί μια οικοδομική άδεια πρέπει να την υποβάλλει το 100% των ιδιοκτητών. Εδώ είναι ειδική περίπτωση, δεν μπορεί να λυθεί αλλιώς. Ή δεν θα γίνει ποτέ τίποτα με τα προσφυγικά της Αλεξάνδρας, ή θα προχωρήσει η Περιφέρεια της Αττικής η οποία υπερκαλύπτει το 66% που θέτει ο νόμος. Η παρέκκλιση για την έκδοση της οικοδομικής άδειας είναι μόνο ως προς το ποσοστό. Είναι νομίζω σαφές από τη διατύπωση. Ίσως να μπορούσε να είναι λίγο καλύτερη, αλλά είναι νομίζω σαφές ότι αυτό πρόκειται να γίνει.

Η δε μελέτη η οποία εγκρίθηκε από το Κεντρικό Συμβούλιο Νεωτέρων Μνημείων είναι το εχέγγυο ότι αυτό που θα γίνει εκεί είναι μια δουλειά υπό τις υψηλές προδιαγραφές που θέτει το Υπουργείο διαχρονικά και με όλες τις κυβερνήσεις.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό κ. Στρατή.

Τώρα θα δώσω τον λόγο στον κύριο Υπουργό.

Κύριε Υπουργέ, έχετε μιλήσει ήδη πάρα πολύ. Θα σας δώσω πέντε λεπτά και παρακαλώ όσο μπορείτε να μείνετε εντός αυτού του πλαισίου, για να προχωρήσουμε με την ψηφοφορία.

Ορίστε, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κατ’ αρχάς, πριν μπω στο θέμα των τροπολογιών, θα ήθελα να σας ενημερώσω ότι όσο είμαστε εδώ συνέβη ένα εξωφρενικό και αποτρόπαιο γεγονός, μια πράξη βίας η οποία είναι απόλυτα καταδικαστέα. Όπως με ενημέρωσαν τώρα οι συνεργάτες μου, κυκλοφορούν και διάφορες σκηνές στο διαδίκτυο.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, θέλετε να έρθετε στο Βήμα για να έχετε την άνεση και με τα χαρτιά σας; Ελάτε, σας παρακαλώ.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κατά τη διάρκεια της συνεδρίασης συνέβη ένα πραγματικά φρικαλέο περιστατικό οπαδικής βίας με επίθεση σε μία γυναίκα. Προσπάθησα όσον ήμασταν μέσα να επικοινωνήσω με τον Αρχηγό της Αστυνομίας για να μάθω λεπτομέρειες. Σε κάθε περίπτωση, θα σας ενημερώσω αύριο για το τι συμβαίνει. Εντάσσεται στο πλαίσιο αυτού του ιδιότυπου ξεκαθαρίσματος λογαριασμού κατά πάσα πιθανότητα στον χώρο των χούλιγκανς. Εκφράζω την καταδίκη, τον αποτροπιασμό και αύριο κιόλας θα επισκεφθώ τον Αρχηγό της Αστυνομίας για περισσότερες λεπτομέρειες και θα ενημερώσω και τα πολιτικά κόμματα.

Από εκεί και μετά, θα ήθελα να αναφερθώ στις τροπολογίες. Κατ’ αρχάς, να πω ότι κάνω δεκτές τις τροπολογίες με γενικό αριθμό 2005 και ειδικό 46, με γενικό αριθμό 2009 και ειδικό 48, με γενικό αριθμό 2022 και ειδικό 49, με γενικό αριθμό 2023 και ειδικό 50 και με γενικό αριθμό 2025 και ειδικό 51. Είναι οι υπουργικές τροπολογίες τις οποίες κάνω αποδεκτές.

Και έρχομαι τώρα στις βουλευτικές τροπολογίες. Όσον αφορά την τροπολογία με γενικό αριθμό 2006 και ειδικό 47, τροπολογία της κ. Κεφαλίδου και του κ. Παπαθεοδώρου, νομίζω ότι μετά τη νομοτεχνική βελτίωση του άρθρου, δεν την κάνω δεκτή, αλλά καλύπτεστε από τη διάταξη αυτή.

Σχετικά με τις υπόλοιπες δύο τροπολογίες, την τροπολογία με γενικό αριθμό 1999 και ειδικό 44 του κ. Κρεμαστινού και την με γενικό αριθμό 2045 του κ. Συντυχάκη, του κ. Στεργίου και του Βαρδαλή, δεν τις κάνω αποδεκτές. Έχουμε θέσει σε δημόσια διαβούλευση και διάλογο το συνολικό πλαίσιο για τους προπονητές. Έχω πει την άποψή μου σχετικά με τα θέματα και την ιδιάζουσα κατάσταση στα θέματα των προπονητών ποδοσφαίρου. Έχουμε καταλήξει σε μια συμφωνία με την UEFA για το συγκεκριμένο ζήτημα. Έχουν ενημερωθεί και οι πρυτάνεις των ΣΕΦΑΑ και σε αμέσως επόμενο σχέδιο νόμου που θα ρυθμίζονται όλα αυτά, θα ρυθμιστεί και αυτό.

Από εκεί και μετά, έρχομαι σε κάποια πράγματα που ειπώθηκαν από τον κ. Τζαβάρα σχετικά με τους θεματοφύλακες των αξιών του Ολυμπισμού που είναι η Ολυμπιακή Επιτροπή. Σεβόμαστε την Ολυμπιακή Επιτροπή, μολονότι πολλές φορές συμβαίνουν διάφορα γεγονότα, όπως, για παράδειγμα, όταν στα δικαστήρια κρινόταν επί μήνες η τύχη της Ολυμπιακής Επιτροπής και χρειάστηκε και δική μου παρέμβαση, κατά κοινή ομολογία, για να μπορέσει να λυθεί το ζήτημα. Εντάξει, δεν είμαστε όλοι άμοιροι ευθυνών για την κατάσταση που βρίσκεται το Ολυμπιακό Κίνημα.

Από εκεί και μετά, κύριε Τζαβάρα, εγώ κρατάω την τοποθέτηση του Γενικού Γραμματέα της Ολυμπιακής Επιτροπής στη συζήτηση των φορέων, όταν δήλωσε ξεκάθαρα ότι οφείλει να σημειώσει πως κατά τη διάρκεια της ειδικής διαβούλευσης που είχαμε, η Ολυμπιακή Επιτροπή δηλαδή και εγώ δια ζώσης με την αντιπροσωπεία της Ελληνικής Ολυμπιακής Επιτροπής, πολλές από τις παρατηρήσεις μας οι οποίες υποβλήθηκαν εκ των υστέρων και γραπτώς έγιναν δεκτές. Υπάρχει, δηλαδή, δίαυλος επικοινωνίας και συνεργασίας κ.λπ..

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ το κείμενο διάβασα.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Προφανώς. Δεν θέλω να ρίξω λάδι στη φωτιά. Κράτησα χαμηλούς τόνους σε όλη τη διάρκεια της συνεδρίασης και θα συνεχίσω σε αυτήν τη λογική. Άλλωστε, πιστεύω ότι στο τέλος της ημέρας όλοι δουλεύουμε προς την ίδια κατεύθυνση.

Σεβόμαστε απόλυτα τις ομοσπονδίες και την Ολυμπιακή Επιτροπή και τις σεβόμαστε έμπρακτα με 30% αύξηση στις χρηματοδοτήσεις τους σε τρία χρόνια, με τις προβλέψεις για τις άδειες των δημοσίων υπαλλήλων που είναι μέλη τους, με τη δυνατότητα να προσλάβουν επιστημονικό προσωπικό όταν κάνουμε διοργανώσεις, με τη δυνατότητα υπό προϋποθέσεις της χρηματικής αποζημίωσης του εκτελεστικού προέδρου, με τις παρεμβάσεις στις αθλητικές εγκαταστάσεις κατόπι συνεργασίας με τις ομοσπονδίες για πρώτη φορά για να γίνει ένας σοβαρός προγραμματισμός όταν κάνουμε τα δημόσια έργα, κάτι που φαίνεται εμπράκτως και με το διεθνές Κέντρο Ιστιοπλοΐας και με την Ιστιοπλοϊκή Ομοσπονδία που έχουμε εξαιρετική συνεργασία.

Επίσης, τις σεβόμαστε με τις υποτροφίες που δίνουμε κατόπιν δικής τους εισήγησης. Στην επιτροπή συμμετέχει ο Γενικός Γραμματέας Αθλητισμού, ο Γενικός Γραμματέας της Ολυμπιακής Επιτροπής και εισηγούνται οι ομοσπονδίες. Είναι ένας καινούργιος νόμος που βάλαμε τώρα.

Ακόμα, με τις έκτακτες χρηματοδοτήσεις για να καλύψουμε τις ανάγκες τους και τα βάρη από το παρελθόν και όλες τις παρεμβάσεις που κάνουν και προς τους πιστωτές τους πολλές φορές, για να τους λύσουμε τα προβλήματα.

Έχουμε και με αυτό το νομοσχέδιο τον κύριο λόγο στην αδειοδότηση των αθλητικών εκδηλώσεων και σε κάθε περίπτωση -και κλείνοντας θα ήθελα να πω αυτό- αυτά τα τέσσερα χρόνια, πέρα από τις παρεμβάσεις στον επαγγελματικό αθλητισμό, στο επαγγελματικό ποδόσφαιρο, μόνο όποιος θέλει να αποκρύψει την πραγματικότητα δεν μπορεί να παραδεχτεί ότι έγιναν βαθιές τομές, μεγάλες αλλαγές, έσπασαν αποστήματα ετών. Δεν είμαστε ακόμα ευχαριστημένοι και έχουμε πάρα πολύ δρόμο μπροστά, αλλά οι διεθνείς ομοσπονδίες ήρθαν αρωγοί της Κυβέρνησης για πρώτη φορά. Σας θυμίζω ότι την προηγούμενη φορά που είχε προσπαθήσει κυβέρνηση –η Κυβέρνηση της Νέας Δημοκρατίας- να κάνει παρόμοιες παρεμβάσεις, της γύρισαν την πλάτη και πήγαμε χρόνια πίσω.

Δεν μηδενίζω, αλλά αυτήν τη φορά εμείς αυτό το καταφέραμε. Όμως, αυτά τα τέσσερα χρόνια, πέρα από τις αλλαγές που φέρνουμε τώρα και σήμερα είναι μία μέρα που σηματοδοτεί πολλά πράγματα με τη θέσπιση της απλής αναλογικής, των ποσοστώσεων, της κατοχύρωσης των δικαιωμάτων της μειοψηφίας, αυτά τα τέσσερα χρόνια, πέρα από τα έργα του Προγράμματος Δημοσίων Επενδύσεων, με πάνω από 30 εκατομμύρια ευρώ που εξασφαλίσαμε, διακόσια δέκα εννιά έργα σε όλη τη χώρα με άλλη φιλοσοφία, 50 εκατομμύρια ευρώ από το πρόγραμμα «Φιλόδημος», στοχευμένα έργα για στοχευμένες εγκαταστάσεις, στοχευμένες υποδομές με στόχο τον ερασιτεχνικό αθλητισμό.

Στα προγράμματα άθλησης για όλους, που πλέον εδώ και τέσσερα χρόνια τον Σεπτέμβριο όλοι οι γυμναστές είναι στη θέση τους και πληρωμένοι στην ώρα τους. Η κολύμβηση για τα παιδιά της τρίτης δημοτικού, δηλαδή 70% του μαθητικού πληθυσμού της τρίτης δημοτικού έχει δωρεάν μάθημα κολύμβησης μέσα στο σχολικό πρόγραμμα.

Τελειώσαμε με τις υποχρεώσεις του κράτους προς τους αθλητές, εξοφλήσαμε το χρέος της πολιτείας, το χρηματικό χρέος της πολιτείας, γιατί καλές οι φωτογραφίες, αλλά έτσι δείχνεις ότι νοιάζεσαι γι’ αυτά τα παιδιά. Θεσπίσαμε τις υποτροφίες προς τους νέους αθλητές με οικονομικό πρόβλημα, που δεν έχουν χορηγό, μέχρι είκοσι δύο ετών. Εξοφλήσαμε τις υποχρεώσεις των ΕΑΚ προς τρίτους, πάνω από 5 εκατομμύρια ευρώ, όταν παραλάβαμε το 2015.

Έκτακτες χρηματοδοτήσεις, όπως είπα και πριν, ανάλογα με τις ανάγκες των ομοσπονδιών. Θεσπίσαμε την κάρτα υγείας του αθλητή. Έγινε νέα κατηγοριοποίηση στην αδειοδότηση των αθλητικών εγκαταστάσεων, για να μπορέσουν και οι δήμοι να πάρουν ανάσα και να έχουμε πιο σύντομες και πιο απλές διαδικασίες.

Θεσπίσαμε το πρόγραμμα άθλησης στα καταστήματα κράτησης. Δεκαπέντε ώρες την εβδομάδα εκγύμναση στους κρατούμενους.

Πρόσληψη διακριθέντων αθλητών του 2008-2009. Ξεπαγώσαμε τις προσλήψεις, για να τους δείξουμε πάλι έμπρακτα ότι αναγνωρίζουμε την προσπάθειά τους.

Θεσπίσαμε το Μεταφορικό Ισοδύναμο για τους αθλητές των ατομικών αθλημάτων, πρώτο βήμα μπροστά στο επόμενο που έρχεται και αφορά τα ομαδικά αθλήματα.

Αυξήσαμε τη δυνατότητα απουσιών στους αθλητές μαθητές. Θεσπίσαμε την ενισχυτική διδασκαλία σε αυτούς, γιατί αποδεικνύουμε ότι θέλουμε αθλητές που είναι πρώτοι σε όλα και δεν αποκόπτονται από τη μαθησιακή διαδικασία.

Παρεμβάσεις στο εργαστήριο ντόπινγκ που πήγε στον «Δημόκριτο» και αντιμετωπίζεται και λειτουργεί πλέον ως ερευνητικό κέντρο με ταυτόχρονη εξασφάλιση χρηματοδότησης από το Πρόγραμμα Δημοσίων Επενδύσεων 2 εκατομμυρίων ευρώ, ούτως ώστε να έχει έναν από τους πιο σύγχρονους εξοπλισμούς της Ευρώπης και υλοποιείται το αμέσως επόμενο διάστημα.

Ο ΕΣΚΑΝ έγινε πλήρως αποδεκτός και εναρμονισμένος με τους διεθνείς κανόνες, τόσο αποδεκτός ώστε το Συμβούλιο της Ευρώπης το αντίστοιχο συνέδριό του τον Απρίλιο θα το διεξαγάγει στην Αθήνα και το αμέσως επόμενο διάστημα θα εξαγγείλουμε και με το Υπουργείο Ψηφιακής Πολιτικής και τον Υπουργό Νίκο Παππά ένα μεγάλο πρόγραμμα ψηφιακών παρεμβάσεων και ψηφιακών ευκολιών για τον ερασιτεχνικό αθλητισμό.

Θέλω να πω ότι μέσα σε δύσκολα χρόνια, μέσα σε χρόνια που δίναμε πολύ μεγάλες μάχες, για να κρατήσουμε τη χώρα όρθια, που τα δημοσιονομικά δεν ήταν ανθηρά, καταφέραμε και κρατήσαμε και όρθιο το οικοδόμημα και κάναμε παρεμβάσεις που δεν είχαν γίνει για πολλές δεκαετίες σε τούτην εδώ τη χώρα.

Και για να κλείσω, επειδή σχολίασε γενικά τη γενική πολιτική κατάσταση ο κ. Κουτσούκος και δεν μπορώ να κρατηθώ να μη σχολιάσω, όσο τόσον καιρό ακούγαμε –τι ακούγαμε;- ότι δεν θα κλείσουν οι αξιολογήσεις, οι αξιολογήσεις έκλεισαν. «Θα μπει ο κόφτης». Δεν μπήκε ο κόφτης, ήρθε ο δότης. «Δεν θα τελειώσει το πρόγραμμα». Το πρόγραμμα τελείωσε. «Ήρθε το τέταρτο μνημόνιο». Δεν ήρθε το τέταρτο μνημόνιο, ήρθαν οι ελαφρύνσεις και συμφωνημένες ελαφρύνσεις από τους φίλους και εταίρους και προϋπολογισμένες στον προϋπολογισμό.

«Θα κοπούν οι συντάξεις». Δεν κόπηκαν οι συντάξεις. «Δεν θα βγούμε στις αγορές». Βγήκαμε και στις αγορές, όταν η Κύπρος βγήκε μετά από δυόμισι χρόνια αφού βγήκε από το πρόγραμμα και εμείς και με cash buffer καταφέραμε και βγήκαμε μέσα σε λιγότερο από ένα εξάμηνο.

Περιμένουμε πλέον την τελευταία πράξη του δράματός σας, την τελευταία πράξη των επιτυχημένων προβλέψεών σας για την ήττα μας στις εκλογές. Και εκεί θα σας απογοητεύσουμε. Και εκεί θα κερδίσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Πολιτισμού και Αθλητισμού: «Επιτροπή επαγγελματικού αθλητισμού και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εξήντα τρία άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά που στην οθόνη εμφανίζονται ως τέσσερα άρθρα προς ψήφιση, για να ψηφίσετε και τα υπόλοιπα, θα πρέπει να κυλήσετε την οθόνη αφής, να κάνετε το λεγόμενο «scroll down».

Η ψήφιση θα γίνει ηλεκτρονικά. Δεν αναγράφεται, οπότε σας ενημερώνω.

Στο πάνω μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο του νομοσχεδίου. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε πληροφορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Μάριος Γεωργιάδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Μάριος Γεωργιάδης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Επιτροπή επαγγελματικού αθλητισμού και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 59 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 60 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 61 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Υπ. Τροπ. 2005/46 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2009/48 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2022/49 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2023/50 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Υπ. Τροπ. 2025/51 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Συνεπώς το σχέδιο νόμου του Υπουργείου Πολιτισμού και Αθλητισμού: «Επιτροπή επαγγελματικού αθλητισμού και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σ. 680α)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε σε αυτό το σημείο να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 0.20΄ λύεται η συνεδρίαση για σήμερα Πέμπτη 7 Μαρτίου 2019 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που σας έχει διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**