(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΕ΄

Παρασκευή 15 Μαρτίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Κουμουτσάκου και Θ. Θεοχάρη, σελ.   
3. Ανακοινώνεται ότι τη συνεδρίαση παρακολουθούν μαθητές από το 17ο Δημοτικό Σχολείο Ευόσμου Θεσσαλονίκης και τα Δημοτικά Σχολεία Βασιλικής και Σφακιωτών Λευκάδας, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 18 Μαρτίου 20219, σελ.   
2. Συζήτηση επικαίρων ερωτήσεων:  
 Προς τον Υπουργό Μεταναστευτικής Πολιτικής:  
 i. σχετικά με την έκθεση ανάλυσης κινδύνου για το 2019 του FRONTEX, όπου εμφαίνεται ότι η μεταναστευτική πίεση παραμένει υψηλή στα εξωτερικά σύνορα της Ευρωπαϊκής Ένωσης, σελ.   
 ii. με θέμα: «Διορισμός Τομεακού Γραμματέα του Υπουργείου Μεταναστευτικής Πολιτικής», σελ.   
 iii. με θέμα: «Απαράδεκτη η κατάσταση στον χώρο φιλοξενίας προσφύγων-μεταναστών στη Σάμο», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
  
Β. Επί των επικαίρων ερωτήσεων:  
ΒΑΡΒΙΤΣΙΩΤΗΣ Μ. , σελ.  
ΒΙΤΣΑΣ Δ. , σελ.  
ΚΑΜΜΕΝΟΣ Δ. , σελ.  
ΠΑΠΑΘΕΟΔΩΡΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΕ΄

Παρασκευή 15 Μαρτίου 2019

Αθήνα, σήμερα στις 15 Μαρτίου 2019, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 18 Μαρτίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 416/12-3-2019 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Τραγικές ελλείψεις προσωπικού στο Νοσοκομείο Κιλκίς».

2. Η με αριθμό 414/8-3-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Υγείας, με θέμα: «Καταγγελίες για μεθοδεύσεις σε βάρος των παρεχόμενων υπηρεσιών υγείας με την υπολειτουργία της Παθολογικής Κλινικής του Νοσοκομείου Αμαλιάδας».

3. Η με αριθμό 421/12-3-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Υγείας, με θέμα: «Σε αναστολή λειτουργίας η Χειρουργική Κλινική του Γενικού Νοσοκομείου Κιλκίς, λόγω έλλειψης προσωπικού».

4. Η με αριθμό 412/6-3-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς την Υπουργό Προστασίας του Πολίτη, με θέμα: «Ρύθμιση θεμάτων προσωπικού του Πυροσβεστικού Σώματος».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 417/12-3-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς την Υπουργό Προστασίας του Πολίτη, με θέμα: «Αποσπάσεις αστυνομικών από τα τμήματα της νοτιοανατολικής Αττικής για την ενίσχυση της Διεύθυνσης Αστυνομικών Επιχειρήσεων Αττικής (ΜΑΤ)».

2. Η με αριθμό 420/12-3-2019 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με «την Ελληνική Βιομηχανία Οχημάτων “ΕΛΒΟ Α.Β.Ε.”.».

3. Η με αριθμό 413/8-3-2019 επίκαιρη ερώτηση του Ανεξάρτητου Βουλευτή Α΄ Αθηνών κ. Σπυρίδωνος Λυκούδη προς τον Υπουργό Υγείας, σχετικά με «την πορεία υλοποίησης της μεταρρύθμισης του τομέα υγείας».

4. Η με αριθμό 384/26-2-2019 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, με θέμα: «Εκκρεμότητες σχετικές με την πρωτοβάθμια φροντίδα υγείας στο Νομό Ηρακλείου και την επέκταση της Μονάδας Εντατικής Παρακολούθησης Καρδιοπαθών (ΜΕΠΚ) στο Πανεπιστημιακό Γενικό Νοσοκομείο Ηρακλείου (ΠΑΓΝΗ)».

5. Η με αριθμό 390/26-2-2019 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσoνα Φωτήλα προς τον Υπουργό Υγείας, με θέμα: «“Χωρίς τέλος” το αδιέξοδο με τον οικογενειακό ιατρό».

6. Η με αριθμό 375/20-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Εθνικής Άμυνας, με θέμα: «Συμμετοχή της Ελλάδας στην αμυντική συνεργασία της Ευρωπαϊκής Ένωσης».

7. Η με αριθμό 355/12-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)».

8. Η με αριθμό 350/11-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)».

9. Η με αριθμό 351/11-2-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου».

10. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας, λόγω έλλειψης ιατρικού προσωπικού».

11. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

12. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας / Ογκολογικής Κλινικής στο Γενικό Νοσοκομείο Δράμας».

13. Η με αριθμό 322/4-2-2019 επίκαιρη ερώτηση του Βουλευτή Λάρισας της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα».

14. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς θα αναγνώσω τις επίκαιρες ερωτήσεις οι οποίες δεν θα συζητηθούν. Αμέσως μετά θα προχωρήσουμε στις τρεις ερωτήσεις οι οποίες θα συζητηθούν στη σημερινή μας συνεδρίαση και στις οποίες θα απαντήσει ο Υπουργός Μεταναστευτικής Πολιτικής κ. Βίτσας.

Να ενημερώσω προκαταβολικά ότι, λόγω ενός θέματος υγείας που έχει ο Υπουργός, κατ’ εξαίρεση θα απαντάει καθιστός. Νομίζω ότι αυτό είναι αποδεκτό από όλους.

Η ένατη με αριθμό 389/26-2-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως Καθηγητή Σηροτροφίας - Μελισσοκομίας στο Δημοκρίτειο Πανεπιστήμιο Θράκης», δεν θα συζητηθεί λόγω κωλύματος του Βουλευτή.

Η πρώτη με αριθμό 415/12-3-2019 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον ΥπουργόΠεριβάλλοντος και Ενέργειας, με θέμα: «Αλλαγές στα τιμολόγια της ΔΕΗ», δεν θα συζητηθεί λόγω κωλύματος του αρμόδιου Υπουργού Περιβάλλοντος και Ενέργειας κ. Γεωργίου Σταθάκη. Αιτία: κυβερνητική αποστολή στο εξωτερικό.

Η πέμπτη με αριθμό 405/5-3-2019 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλήπρος τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών», δεν θα συζητηθεί λόγω κωλύματος του αρμόδιου Υπουργού Περιβάλλοντος και Ενέργειας κ. Γεωργίου Σταθάκη. Αιτία: κυβερνητική αποστολή στο εξωτερικό.

Η δεύτερη με αριθμό 419/12-3-2019 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον ΥπουργόΠεριβάλλοντος και Ενέργειας,με θέμα: «Να σταματήσει η εγκατάσταση αιολικών πάρκων στις βουνοκορφές των Αγράφων», δεν θα συζητηθεί λόγω κωλύματος του Υπουργού και του Αναπληρωτή Υπουργού Περιβάλλοντος και Ενέργειας κυρίων Γεωργίου Σταθάκη και Σωκράτη Φάμελλου. Αιτία: κυβερνητική αποστολή στο εξωτερικό.

Η πρώτη με αριθμό 418/12-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελήπρος τον Υπουργό Παιδείας, Έρευνας και Θρησκευμάτων σχετικά με την υπουργική απόφαση με θέμα: «Εισαγωγή φοιτητών σε τμήματα μουσικών σπουδών», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η δεύτερη με αριθμό 400/4-3-2019 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Αθανασίου Μπούρα προς τον ΥπουργόΠαιδείας, Έρευνας και Θρησκευμάτων, με θέμα: «Επαναλειτουργία του Γενικού Λυκείου Μαγούλας ως εξεταστικό κέντρο», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η τέταρτη με αριθμό 395/1-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Παιδείας, Έρευνας και Θρησκευμάτων, με θέμα: «Μπλοκάρει τα όνειρα των μαθητών η νέα υπουργική απόφαση για την εισαγωγή φοιτητών στα μουσικά τμήματα της χώρας», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η πρώτη με αριθμό 4659/3-1-2019 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδηπρος τον Υπουργό Παιδείας, Έρευνας και Θρησκευμάτων, σχετικά «με τη λύση της σύμπραξης του Δημοκριτείου Πανεπιστημίου Θράκης (ΔΠΘ) - ΤΕΙ Ανατολικής Μακεδονίας και Θράκης (ΑΜΘ)», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία: φόρτος εργασίας.

Η δέκατη με αριθμό 279/15-1-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο μεταφορικό ισοδύναμο», δεν θα συζητηθεί, λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού. Αιτία: έχει ξανασυζητηθεί ίδιου περιεχομένου ερώτηση του ίδιου Βουλευτή.

Η όγδοη με αριθμό 388/26-2-2019 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω κωλύματος του Υπουργού Εσωτερικών κ. Χαρίτση. Αιτία: παράλληλα έχει κοινοβουλευτικά καθήκοντα.

Για όλα τα κωλύματα υπάρχει και η σχετική επιστολή από τη Γραμματεία της Κυβέρνησης.

Ξεκινούμε λοιπόν με τη συζήτηση της έβδομης με αριθμό 399/4-3-2019 επίκαιρης ερώτησης δεύτερου κύκλου του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Μεταναστευτικής Πολιτικής, σχετικά «με την έκθεση ανάλυσης κινδύνου για το 2019 του FRONTEX, όπου εμφαίνεται ότι η μεταναστευτική πίεση παραμένει υψηλή στα εξωτερικά σύνορα της Ευρωπαϊκής Ένωσης».

Κύριε συνάδελφε, έχετε δύο λεπτά για την πρωτολογία σας.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Καλημέρα σε όλους, καλημέρα κύριε Πρόεδρε, καλημέρα κύριε Υπουργέ.

Σχετικά με την έκθεση της FRONTEX, που λάβαμε προ καιρού, παρατηρούνται αυξημένες ροές. Έχουμε δει όλα τα στατιστικά και, για να μη φάω τον χρόνο από την εισήγησή μου, θα διαβάσω για τα Πρακτικά τις ερωτήσεις και θα αναλύσουμε μετά και τα ευρήματα και τις απαντήσεις σας.

Ποιοι είναι οι ακριβείς αριθμοί των παρανόμως εισερχομένων ανά πύλη εισόδου είτε από τον Έβρο είτε από τα νησιά του ανατολικού Αιγαίου, αναλυτικά ανά νησί εισδοχής και παραλλήλως τι προκύπτει από τα στοιχεία του Υπουργείου σχετικά με το φύλο, την ηλικία, τη χώρα προέλευσης των λαθρομεταναστών;

Πόσοι από αυτούς είναι οικονομικοί και πόσοι παράτυποι μετανάστες; Αυτό το ρωτούμε, διότι στο μείγμα που είδαμε στην έκθεση έχουμε μετανάστες από Αφγανιστάν, Ιράκ, Συρία και αγνώστου προελεύσεως.

Τι προκύπτει από τα στοιχεία του Υπουργείου σχετικά με τον ακριβή αριθμό των ασυνόδευτων παιδιών από το 2015 ως σήμερα ανά έτος, ποια είναι η ηλικία, ποιο είναι το φύλο και ποια η τύχη τους; Ποιες είναι οι πρόνοιες του κράτους; Φιλοξενούνται σε ειδικές δομές ή άλλα σημεία και ποια;

Υπάρχει έλεγχος και από ποιον για την τύχη τους, εφόσον ενταχθούν σε κέντρο φιλοξενίας; Έχετε εντοπίσει κακόβουλες πράξεις, όπως απαγωγές, βιασμούς, ασέλγεια εναντίον τους;

Υπάρχουν κατηγορίες για εμπόριο οργάνων; Το λέω αυτό διότι είχε κάνει μια σχετική δήλωση ο κ. Κοτζιάς, στον οποίο έχω καταθέσει ερώτηση για εμπόριο οργάνων. Οι κατηγορίες αφορούν εμπόριο οργάνων ασυνόδευτων παιδιών και εμπλοκή διπλωματικών υπαλλήλων.

Τέλος, εντάσσεται στον σχεδιασμό του Υπουργείου η περαιτέρω ενίσχυση της φύλαξης των συνόρων, ιδίως στον Έβρο, τόσο σε ανθρώπινο δυναμικό όσο και σε δομές; Φυλάσσονται πράγματι τα σύνορα; Ποια είναι η ευθύνη που έχετε αναφορικά με τη φύλαξη των συνόρων;

Η τελευταία ερώτησή μου δεν είναι για εσάς. Έχει μείνει στην ερώτηση για τα Πρακτικά. Αυτή η ερώτηση, κύριε Πρόεδρε, έχει κατατεθεί προ καιρού και στα δύο Υπουργεία, όπως είναι το Υπουργείο Εθνικής Αμύνης. Δυστυχώς, το Υπουργείο Εθνικής Αμύνης απήντησε μέσω των υπηρεσιών ότι δεν είναι αρμόδιο να μας απαντήσει για τις χερσαίες ροές στον Έβρο.

Είναι λογικό όταν περνούν δέκα-δεκαπέντε-είκοσι χιλιάδες άτομα με τα πόδια από τον Έβρο να ρωτήσουμε και την τελευταία ερώτηση –που είναι αν φυλάσσονται και ποιος φυλάσσει και με ποιες διαδικασίες τον Έβρο και περνάνε δεκαπέντε χιλιάδες άνθρωποι– το Υπουργείο Εθνικής Αμύνης, το οποίο, για τα Πρακτικά, κύριε Υπουργέ, δήλωσε αναρμόδιο και για αυτό απηύθυνε την ερώτηση σε εσάς. Δεν αφορά, βέβαια, εσάς η φύλαξη των συνόρων. Αν θέλετε, απαντήστε στα υπόλοιπα και να σχολιάσουμε στη δευτερολογία μου.

Ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον συνάδελφο κ. Καμμένο.

Κύριε Υπουργέ, έχετε τον λόγο και επαναλαμβάνω ότι για λόγους υγείας ο Υπουργός θα απαντήσει καθιστός.

Περαστικά σας, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ πολύ, κύριε Πρόεδρε.

Κύριε συνάδελφε, καταλαβαίνω τη δυσκολία που έχει ένας Ανεξάρτητος Βουλευτής, δηλαδή που δεν έχει μια κομματική δομή από πίσω του να παρακολουθεί όλα τα ζητήματα, να συντάσσει ερωτήσεις και να μπορεί να είναι επαρκής στον ρόλο του. Το καταλαβαίνω αυτό, διότι οφείλω να σας πω ότι δεν έχει τον χαρακτήρα της επίκαιρης ερώτησης η ερώτησή σας, με την έννοια ότι ζητάει πάρα πολλά στοιχεία, που, αν αρχίσουμε να τα συζητάμε ένα-ένα θα πάρει χρόνο. Όμως, νομίζω ότι θα σας καλύψω, με την έννοια ότι θα σας δώσω όλα αυτά τα στοιχεία, θα σας τα ενεχυριάσω, ώστε να βγάλετε τα δικά σας συμπεράσματα.

Συγχρόνως, πρέπει να σας πω το εξής: Την ευθύνη όσον αφορά αυτά τα ζητήματα της διαχείρισης των συνόρων την έχει η Ελληνική Αστυνομία, δηλαδή οι Ένοπλες Δυνάμεις έχουν την ευθύνη της προστασίας των συνόρων από εξωτερική επιβουλή. Τη διαχείριση την έχει η Ελληνική Αστυνομία και ανάμεσα στα στοιχεία που θα σας δώσω θα είναι και η έκθεση της κ. Γεροβασίλη για την κατάσταση. Κάναμε μια δουλειά, ώστε να μπορέσουμε να σας ικανοποιήσουμε.

Τι μπορώ να σας πω; Από το 2014 και μέχρι το 2018 θα έλεγε κανείς ότι από την άποψη των εθνικοτήτων, των υπηκοοτήτων, την πρώτη θέση πάντοτε καταλάμβανε η Συρία, δηλαδή Σύροι υπήκοοι, Σύροι πρόσφυγες και κοντά είναι είτε το Πακιστάν είτε το Ιράκ είτε το Αφγανιστάν.

Οφείλω να σας πω συγχρόνως ότι τους πρώτους μήνες του 2019 παρατηρείται μια σημαντική αλλαγή. Έχει περάσει στην πρώτη θέση το Αφγανιστάν, δηλαδή δεν έχουμε πια ιδιαίτερα εισερχόμενους από τη Συρία.

Έχουμε ένα νέο σχετικά φαινόμενο, να έχουμε αρκετούς από τη γείτονα χώρα. Αυτά είναι τα δυο καινούργια στοιχεία.

Το τρίτο που έχει ένα ενδιαφέρον αφορά τα ασυνόδευτα ανήλικα. Τα ασυνόδευτα ανήλικα που βρίσκονται στην Ελλάδα αυτή την περίοδο είναι λίγο παραπάνω από τρεις χιλιάδες. Οι δύο χιλιάδες από αυτά διαβιούν σε συγκεκριμένες δομές του Υπουργείου Εργασίας και Κοινωνικής Αλληλεγγύης, τα άλλα σε save zone και σε ξενοδοχεία και είκοσι δύο υπό προστατευτική φύλαξη, που προσπαθούμε αυτό να το λύσουμε, ώστε να μην μπαίνει κανένας ανήλικος σε τέτοια διαδικασία.

Τέλος πάντων, έχω ετοιμάσει έναν ολόκληρο φάκελο, θα σας τον δώσω, μπορείτε να βγάλετε τα συμπεράσματά σας και να βγάλετε και την έκθεσή σας ή ό,τι άλλο φτιάχνετε.

Επιτρέψτε μου μια μικρή παρατήρηση, σοβαρή για μένα. Η λέξη «λαθραία» αναφέρεται σε πράγματα που μπαίνουν, για παράδειγμα, ατελώς και όχι σε ανθρώπους. Το λέω γιατί –είστε και σχετικά νέος, εννοώ σε ηλικία- αυτό που έχουμε αποφασίσει στο Συμβούλιο της Ευρώπης και στο Ευρωκοινοβούλιο είναι τους εισερχόμενους με αυτόν τον τρόπο που εισέρχονται να τους ονομάζουμε «παράτυπους μετανάστες».

Φαίνεται και στην ερώτηση που σας συνέταξε φαντάζομαι συνεργάτης σας ότι λέτε από τη μια μεριά –με συγχωρείτε μέσα σε δικά μου εισαγωγικά- «λαθρομετανάστες» και δίπλα γράφετε «παράτυποι μετανάστες», λες και είναι άλλη κατηγορία. Το ίδιο πράγμα, για να μη μπλέξουμε με Μπαμπινιώτη, ο κ. Μπαμπινιώτης πολύ καλά κάνει και παίρνει αυτό που υπάρχει στην κοινωνία και το βάζει στο λεξικό του. Δεν σημαίνει ότι συμφωνεί και ο ίδιος. Αυτά είναι τα βασικά.

Τώρα η τελευταία ερώτηση, παρ’ ότι βεβαίως καταλαβαίνετε ότι δεν είμαι αρμόδιος, αλλά δεν έχει καμμία σημασία, η Κυβέρνηση είναι αρμόδια, άρα κάθε Υπουργός μπορεί να απαντά αρμοδίως. Έχουν παρθεί ιδιαίτερα μέτρα για την περιοχή του Έβρου. Υπάρχει εντός του γενικότερου σχεδίου φύλαξης και λειτουργίας της Ελληνικής Αστυνομίας ειδικό σχέδιο φύλαξης για την περιοχή των χερσαίων συνόρων. Αυτό το σχέδιο φύλαξης έχει μέσα του την αναγνώριση, την υποδοχή και την αποτροπή. Με πολύ ικανοποιητικά αποτελέσματα…

**ΔΗΜΗΤΡΙΟΣ ΚΑΜΜΕΝΟΣ:** Το Υπουργείο Αμύνης;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Όχι, το Υπουργείο Προστασίας του Πολίτη.

Μάλιστα, πριν από λίγους μήνες επισκέφτηκα τον Έβρο και συνομίλησα με τους άντρες της Ελληνικής Αστυνομίας. Τα αποτελέσματα είναι πάρα πολύ ικανοποιητικά. Βέβαια, κατά τη γνώμη μου, τα περισσότερα ικανοποιητικά αποτελέσματα –για να ευλογάμε και λίγο τα γένια μας- προέρχονται από τη σχέση που έχει αναπτύξει το Υπουργείο Μεταναστευτικής Πολιτικής με το Υπουργείο Εσωτερικών της Τουρκίας, ώστε να παίρνουν και από τη δική τους τη μεριά μια σειρά μέτρα.

Θα ολοκληρώσω με ένα ζήτημα που δεν έχει να κάνει με τη δική σας την ερώτηση και θα πω πράγματα που έχουν συμβεί την τελευταία εβδομάδα. Τα διευθυντικά στελέχη της Ευρωπαϊκής Επιτροπής δεν μπορούν και δεν πρέπει να υπερβαίνουν τις αρμοδιότητές τους. Βοηθάνε, δεν ελέγχουν. Και το λέω αυτό, χωρίς καμμιά διάθεση κριτικής.

**ΠΡΟΕΔΡΕΥΩΝ (Μάριος Γεωργιάδης):** Έχετε και δευτερολογία. Απλά σας το υπενθυμίζω. Είναι σημαντικό βέβαια να απαντήσετε και στο δεύτερο σκέλος που ρώτησε ο κ. Καμμένος. Αν έχετε ολοκληρώσει, να προχωρήσουμε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εντάξει, ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

Ο κ. Καμμένος έχει το λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πάρα πολύ, κύριε Υπουργέ, που μπήκατε στον κόπο –σπανίως το κάνουν οι Υπουργοί και το λέω σε σας γιατί γνωρίζω την ευαισθησία σας σε πολλά θέματα και του κοινοβουλευτικού ελέγχου- να μαζέψετε στοιχεία από τα άλλα Υπουργεία για να απαντήσετε σε μένα. Ξαναλέω περίμενα για το Υπουργείο Εθνικής Αμύνης να απαντήσει στο τρίτο σκέλος της ερώτησής μου για τη φύλαξη των συνόρων.

Ο κόσμος –θα το πω έτσι επί το λαϊκότερο- όταν κυκλοφορεί σε μια γειτονιά, στο καφενείο ή στην οικογένεια, και διαβάζει ένα δημοσίευμα ότι το 2018 μπήκαν δεκαέξι χιλιάδες πεζοί μετανάστες από τα χερσαία σύνορα του Έβρου, τού δημιουργούνται εγγενείς βασικές απορίες. Μιλώ και για την περιοχή του Έβρου, αλλά και για τον Πειραιά, που είμαι εγώ, και οπουδήποτε. Πώς περνούν δεκαπέντε χιλιάδες άνθρωποι από φυλασσόμενα σύνορα από τον στρατό; Είχαμε πέρυσι και το συμβάν με τους δύο αξιωματικούς μας, έχουμε παράνομους Τούρκους να μπαίνουν μέσα, να συλλαμβάνονται, με μπουλντόζες, με όπλα. Τα ζήσατε και τα χειριστήκατε πολύ καλά.

Αυτή η απορία δεν έχει απαντηθεί. Καταλαβαίνω τον ρόλο του Υπουργείου Προστασίας του Πολίτη, της κ. Γεροβασίλη, η οποία, όπως είπατε –και θα τα διαβάσουμε μετά- δεν αμφιβάλλω ότι κάνει πολύ καλά τη δουλειά της και σε συνεργασία με το Υπουργείο Εσωτερικών της Τουρκίας, αλλά παραμένει η απορία: Πώς γνωρίζουμε από τους δεκαέξι χιλιάδες που περνάνε με τα πόδια, ξαναλέω –όχι με βάρκα που είναι πιο δύσκολο να ελεγχθεί στο Αιγαίο- μέσα από την τάφρο του Έβρου, από τις διόδους, ότι κάποιος από αυτούς δεν είναι τρομοκράτης, δεν φέρει ένα όπλο; Ποιος είναι ο ρόλος του Στρατού; Αυτό ρωτάμε. Και έτσι ξεκίνησε και η δική μου ερώτηση. Δηλαδή, αν ένας φέρει πάνω του όπλο, βόμβα, κάνει βιαιοπραγίες ή πυροβολήσει κάποιον –κτυπάω ξύλο, να μην τύχει ποτέ κάτι τέτοιο- αυτό ποιος το ελέγχει; Θα είναι αργά αν φτάσει στο Υπουργείο Προστασίας του Πολίτη. Θα πρέπει να φυλάξει ο Στρατός. Αν το φυλάκιο ή το περίπολο, το εποχούμενο ή το πεζό, βλέπει μια ορδή είκοσι, τριάντα, εκατό ανθρώπων να περνάνε, πώς τους αφήνει το περίπολο και περνάνε;

Δεν αφορά εσάς η ερώτηση, αλλά πρέπει να ξέρετε –και το λέω από τα Πρακτικά- ποια είναι η πηγή της ερώτησης και η πηγή της ανησυχίας. Κατανοώ τη διαχείριση -και θα διαβάσω και είμαι σίγουρος ότι κάνετε το καλύτερο- αλλά αυτή η ερώτηση δεν έχει απαντηθεί. Και θα ήθελα κάποια στιγμή και από το Υπουργείο -θα καταθέσω ξανά την ερώτηση στο Υπουργείο Εθνικής Αμύνης- αρμοδίως να απαντηθεί πολύ συγκεκριμένα αυτή η ερώτηση.

Βλέπουμε τις ροές του 2019, όπως βγήκαν τώρα. Έχουμε πάλι χίλιους εκατόν πενήντα εννέα από την ξηρά, δύο χιλιάδες τριακόσιους σαράντα οκτώ –αν είναι σωστό το δημοσίευμα, φαντάζομαι ότι είναι σωστό από τα δικά σας στοιχεία- στα νησιά μας: στη Λέσβο εννιακόσιους εβδομήντα δύο, στη Χίο τριακόσιους είκοσι τρεις, στη Σάμο τετρακόσιους πενήντα εννέα, στη Λέρο τριακόσιους ενενήντα πέντε, στην Κω εκατόν εξήντα τέσσερις, στη Σύμη τριάντα τρεις και τρεις στη Ρόδο, σύμφωνα με τα στοιχεία του 2019. Μικρά νούμερα. Αυξάνουν την πίεση στις δομές που υπάρχουν. Τα γνωρίζετε. Τα έχετε πει. Και συμφωνώ μαζί σας. Θα πρέπει κάτι να κάνουμε.

Κλείνοντας, να πω εδώ ότι είναι σημαντικό, τις ημέρες που περνάμε, το ηθικό του πολιτικού κόσμου, το ηθικό της Αστυνομίας, που έχει ένα πολύ δύσκολο έργο να κάνει και με τους μετανάστες και με την οποιαδήποτε άλλη αστική ή μη βία στις πόλεις, να είναι υψηλό. Είδαμε και το συμβάν στη Νέα Ζηλανδία. Πρέπει να προσέχουμε πάρα πολύ. Το ηθικό πρέπει να είναι υψηλό.

Και για τα Πρακτικά και μόνο –και να με συγχωρήσετε- θα πω ότι διαφωνώ με την αυστηρότητα της ποινής σε αυτό το παλικάρι, τον κομάντο, που είπε το «Μακεδονία ξακουστή», πέφτοντας με το αλεξίπτωτο. Είμαι κι εγώ στις Ειδικές Δυνάμεις ακόμα Έφεδρος Αξιωματικός. Θα μπορούσε να εξαντληθεί η ποινή του σε μια δεκαήμερη φυλάκιση, να ελεγχθεί πειθαρχικά, ναι –γιατί έφερε το κινητό του-αλλά όχι να αποβληθεί από τη σχολή. Διότι για εμάς τους καταδρομείς και για το ηθικό των Ενόπλων Δυνάμεων όταν από κάποιον για τρία άλματα του αφαιρείς το δικαίωμα να πάρει την «πουλάδα», είναι κάτι το οποίο θα φέρει σε όλη του τη ζωή.

Και θέλω να πω στον Μανωλιό ότι τον στηρίζουμε. Είμαστε μαζί του. Δεν έπρεπε να φέρει το κινητό. Εγώ έχω κάνει τη δουλειά αυτή. Την έχω κάνει και την ξέρω. Είναι λάθος του το κινητό. Κατ’ εμέ, ήταν εξαιρετικά αυστηρή η ποινή του, προσβλητική για το Σώμα η αποβολή του. Ναι ο έλεγχός του, ναι μια δεκαήμερη φυλάκιση και μέχρι εκεί.

Και ελπίζω και ο Ποινικός Κώδικας, όπως είπε η κ. Γεροβασίλη, να λειάνει όλα αυτά που είχαμε αυτές τις ημέρες: μεγάλη διαφωνία με την εισήγηση που έγινε από τη νομοπαρασκευαστική επιτροπή σε σχέση με τη διαχείριση των μολότοφ, των κρίσεων, των επιθέσεων, των αδικημάτων όλων, για να φέρουμε την ασφάλεια πάλι πίσω στον πολίτη, που έχει να κάνει και με τη γηγενή βία και με την εξωκινούμενη βία.

Κλείνοντας, συμφωνώ, όπως λέτε, με τον όρο για τους λαθρομετανάστες. Για εμένα όποιος δεν έχει μαζί του χαρτιά, εισέρχεται λάθρα. Δεν είναι προϊόν. Είναι ανθρώπινη ζωή, ανθρώπινη φύση. Αλλά η νομιμότητα και το κράτος δικαίου πρέπει να ισχύουν παντού. Άρα, όταν κάποιος έρχεται σε μια ξένη χώρα χωρίς να φέρει τα τυπικά στοιχεία -το διαβατήριό του ή τους λόγους για τους οποίους εισέρχεται- εισέρχεται λάθρα. Και μόνο αυτόν τον λόγο έχει ο δικός μου χαρακτηρισμός. Κανέναν ρατσισμό και μακριά από εμένα οποιαδήποτε άλλη ιδέα ποιοτικής κατηγορίας αυτών των ανθρώπων. Οι πιο πολλοί είναι βασανισμένοι, αλλά όπως βλέπουμε είναι και οικονομικοί μετανάστες –από Αφγανιστάν, Ιράκ και άλλες χώρες- οι οποίοι έρχονται για να μείνουν στην Ελλάδα ή να πάνε σε μια άλλη χώρα της Ευρώπης.

Σας ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καμμένο.

Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ, κύριε Πρόεδρε.

Να δώσω κάποια επιπλέον στοιχεία, κύριε Καμμένο: Το 2014 κατέθεσαν αίτημα διεθνούς προστασίας εννέα χιλιάδες τετρακόσια τριάντα ένα άτομα από διάφορες χώρες.

Σας είπα προηγούμενα περίπου τη σύνθεση. Το 2015 δεκατρείς χιλιάδες εκατόν ογδόντα επτά, γιατί έφευγαν. Το 2016 πενήντα ένας χιλιάδες πενήντα τρεις, το 2017 πενήντα οκτώ χιλιάδες εξακόσιοι σαράντα δύο. Και το 2018 εξήντα έξι χιλιάδες εννιακόσιοι εξήντα εννιά.

Δυστυχώς, η πίεση, αν και σε σχέση με το 2015 έχει πέσει κατά 97%, παραμένει υψηλή. Το πρώτο τρίμηνο του 2019 έχουμε μια αύξηση της τάξεως του 16% σε σχέση με το πρώτο τρίμηνο του 2018. Αυτό για να έχετε μια αίσθηση του πράγματος, πώς είμαστε αυτή τη στιγμή και για το είδος της βοήθειας. Μερικές φορές και η βοήθεια που δίνεται σε αυτό το επίπεδο και από την Ευρωπαϊκή Ένωση νομίζω ότι δεν είναι επαρκής. Εμείς δουλεύουμε σε αυτή την κατεύθυνση, να δυναμώσει αυτή η βοήθεια. Αυτό είναι το πρώτο και το βασικό.

Δεύτερον. Μην έχετε καμμία αμφιβολία ότι η Ελληνική Αστυνομία μαζί και με άλλες ειδικές δυνάμεις παρακολουθούν τις διελεύσεις με όλη αυτή τη διαδικασία. Οπότε, έχουμε πλήρη γνώση τού τι γίνεται, τους πιθανούς κινδύνους, και συνεργαζόμαστε και με την INTERPOL αλλά και με άλλες διεθνείς αστυνομικές δυνάμεις. Γι’ αυτόν τον λόγο υπάρχει μια τέλεια ησυχία. Η ησυχία που εμφανίζεται θα έλεγα ότι είναι προϊόν προσπάθειας. Δεν είναι μια ησυχία που προκύπτει από μόνη της. Νομίζω ότι είναι ξεκάθαρο πως τα εύσημα γι’ αυτό πρέπει να δοθούν στην Ελληνική Αστυνομία. Σημασία για μένα έχει να μπορούμε να συνεργαστούμε όλοι. Πρόκειται για ένα παγκόσμιο ζήτημα ανθρωπιστικού κατά κύριο λόγο χαρακτήρα. Έχει κι άλλα χαρακτηριστικά.

Με εκφράζει πολύ η τελευταία τοποθέτηση του Επιτρόπου Μεταναστευτικής Πολιτικής, του κ. Αβραμόπουλου, που ήταν πριν λίγες μέρες στην Ελλάδα και είπε ότι όλες οι ελληνικές δυνάμεις –βεβαίως δεν βάζω τη Χρυσή Αυγή- θα πρέπει να συνεργαστούν μεταξύ τους, γιατί πρόκειται για ένα πανευρωπαϊκό, παγκόσμιο, αλλά και εθνικό ζήτημα.

Κύριε Καμμένε, σας καταθέτω και τα σχετικά έγγραφα.

Ευχαριστώ πολύ.

(Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 394/27-2-2019 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης κ. Θεόδωρου Παπαθεοδώρου προς τον Υπουργό Μεταναστευτικής Πολιτικής με θέμα: «Διορισμός Τομεακού Γραμματέα του Υπουργείου Μεταναστευτικής Πολιτικής».

Ορίστε, κύριε συνάδελφε, έχετε δύο λεπτά για την πρωτολογία σας.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Πρόεδρε, θα ήθελα εκτός χρόνου να εκφράσω τον αποτροπιασμό μου -φαντάζομαι και του Σώματος- για το τρομοκρατικό κτύπημα εναντίον δύο θρησκευτικών τόπων προσευχής, δύο τζαμιών στη Νέα Ζηλανδία, και τους σαράντα εννιά νεκρούς και τους πάρα πολλούς τραυματίες. Ας ευχηθούμε ότι και η διεθνής κοινότητα, αλλά και τα αρμόδια όργανα στις χώρες θα μπορέσουν να αντιμετωπίσουν αυτή την τρομοκρατική τυφλή απειλή, η οποία δημιουργεί μόνο μίσος, θύματα και αφήνει πίσω της συντρίμμια.

Έρχομαι τώρα στη ερώτηση.

Κύριε Υπουργέ, έκανα αυτή την ερώτηση για να αναδείξω τρία πράγματα.

Πρώτον, ήθελα να αναδείξω τον καθεστωτισμό με τον οποίον η Κυβέρνησή σας προχωρά στην υλοποίηση της πρώτης από μια σειρά τοποθετήσεις με επιλογή ΑΣΕΠ στους τομεακούς διοικητικούς γραμματείς, έτσι ώστε να αποδειχθεί και στην πράξη ότι όχι μόνο δεν αποκομματικοποιείτε το κράτος, αλλά συνεχίζετε με μεγαλύτερη εμβάθυνση την κομματικοποίηση του κράτους μέσα από φωτογραφικές προκηρύξεις και με στοιχεία τα οποία είναι απολύτως κατασκευασμένα, έτσι ώστε να φτάσετε στο επιθυμητό αποτέλεσμα.

Δεύτερον. Έχει γίνει πολύς λόγος για τους νέους γενικούς γραμματείς με θητεία που θα αποκομματικοποιήσουν το κράτος. Οι θεσμοί είχαν επιστρέψει μια σειρά από προκηρύξεις. Όχι αυτή. Είναι η πρώτη η οποία βγαίνει.

Επίσης, θα ήθελα να αναδείξω –δεν το κάνω σε επίπεδο προσωπικό, αλλά σε επίπεδο πολιτικών της Κυβέρνησής σας, κάτι που νομίζω ότι καταλαβαίνετε- και αυτές τις μεθόδους τύπου «πονηρού πολιτευτή», που νομίζετε ότι θα το κάνετε και θα φτάσετε στο επιθυμητό αποτέλεσμα, αλλά κανένας δεν θα πάρει είδηση αυτή τη μηχανική της εξουσίας.

Είναι απλά τα πράγματα. Στο ΦΕΚ με ημερομηνία 25-2-2019 ο κ. Μιλτιάδης Κλάπας διορίστηκε στη θέση του τομεακού γραμματέα του Υπουργείου Μεταναστευτικής Πολιτικής. Παραιτήθηκε από τη θέση του γενικού γραμματέα που κατείχε προηγουμένως. Διαπίστωσα ότι το ίδιο πρόσωπο αλλάζει ιδιότητα και μάλιστα, με θητεία, έτσι ώστε να μπορεί να ακολουθήσει την πολιτική την οποία ακολουθεί σήμερα και για τα επόμενα τρία, τέσσερα χρόνια.

Στην ουσία μέσα από αυτές τις προκηρύξεις που έχετε τον έλεγχο εσείς, αλλά καλείτε το ΑΣΕΠ απλώς να διαπιστώσει αν υπάρχουν οι προϋποθέσεις, κάνετε φωτογραφικές προκηρύξεις. Η πρώτη είναι μια περίτρανη απόδειξη.

Θα ήθελα, κύριε Υπουργέ, να μας εξηγήσετε πώς είναι δυνατόν από όλα αυτά τα προσόντα που μπορεί να έχει ένας τομεακός διοικητικός γραμματέας στο Υπουργείο να επιλέγετε τα συγκεκριμένα με τόσο μεγάλη φωτογραφική πιστότητα, ώστε πριν ανοίξουμε τον φάκελο, να γνωρίζουμε ποιος τελικά θα επιλεγεί.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαθεοδώρου.

Ορίστε, κύριε Υπουργέ, έχετε τρία λεπτά στη διάθεσή σας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Παπαθεοδώρου, θα έλεγα ότι είναι ατυχές το παράδειγμά σας, αλλά ο καθένας νομίζει αυτό που νομίζει τέλος πάντων. Γνωρίζετε, βεβαίως, ότι με βάση τον ν.4369/16 θεσπίστηκε αυτή η διαδικασία.

Από τη δική μας πλευρά έπρεπε να βάλουμε το περίγραμμα, θα έλεγε κανείς, των προσόντων που θα πρέπει να έχει ένας αντίστοιχος γραμματέας του δικού μου Υπουργείου. Επειδή δεν κατάλαβα, φαντάζομαι θα μου εξηγήσετε τι είναι αυτές οι ειδικές συνθήκες. Δεν έχω καταλάβει. Τουλάχιστον στην προκήρυξη που υπέγραψα εγώ, δεν υπήρξε κάποια ειδική συνθήκη. Η διαδικασία πήγε κατευθείαν στο ΑΣΕΠ. Στο ΑΣΕΠ υποβλήθηκαν σαράντα οκτώ προτάσεις, δηλαδή σαράντα οκτώ άνθρωποι ήθελαν αυτή τη θέση. Το ΑΣΕΠ έκανε μια σειρά από συνεδριάσεις και θα σας δώσω τα αντίγραφα των πρακτικών των συνεδριάσεων αυτών υπό τον κ. Λασκαράτο. Θα μπορούσε να προτείνει στον Υπουργό έως τρεις, εκ των οποίων οι δύο οπωσδήποτε δημόσιοι υπάλληλοι, και κατέληξε να προτείνει δύο. Επέλεξα, με πλήρη συνείδηση ότι έκανα κάτι καλά, τον κ. Κλάπα, ο οποίος έχει προσφέρει πάρα πολύ και είναι, θα έλεγε κανείς, ο πρώτος ο οποίος μεταφέρει και θεσμική πλέον μνήμη και θα είναι πολύ χρήσιμος σε οποιονδήποτε Υπουργό στα επόμενα χρόνια, με βάση τη θητεία του, μια και έχει διαχειριστεί ζητήματα από την προστασία των αιτούντων άσυλο, μέχρι την «Golden Visa», έχει συγκροτήσει τις αντίστοιχες επιτροπές και φαντάζομαι δεν βάζετε κάποιο ζήτημα για την ικανότητά του. Αν βάζετε, θα μας το πείτε.

Το ζήτημα είναι ότι όλως περιέργως -και γι’ αυτό το είπα «ατυχές»- υπάρχει και ένας δεύτερος, αφού ήταν δύο οι προτάσεις. Το θέμα είναι ότι και ο δεύτερος, ο κ. Παντελάτος δηλαδή, είναι και αυτός γνωστός μου. Και θα σας εξηγήσω αμέσως τι εννοώ γνωστός μου. Εννοώ ότι ήταν τρία χρόνια συνεργάτης μου στο γραφείο μου, στο Υπουργείο Εθνικής Άμυνας, έχοντας κατά κύριο λόγο ως ευθύνη το μεταναστευτικό. Μάλιστα, έχει και υψηλότερη βαθμολογία από τον κ. Κλάπα. Εγώ επέλεξα τον κ. Κλάπα, γιατί θεωρώ τον Δημήτρη, τον κ. Παντελάτο δηλαδή, πιο επιχειρησιακό. Το μοναδικό πράγμα που μπορώ να πω είναι ότι είναι μια διαδικασία καθ’ όλα αντικειμενική που αποδεικνύει ότι υπάρχουν άριστοι σε όλους τους χώρους που μπορούν να κάνουν τη δουλειά. Καταλαβαίνετε πώς το λέω. Θα σας δώσω τα πρακτικά, όπως σας προανέφερα.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ορίστε, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Υπουργέ, ξέρετε -αν μη τι άλλο- ότι όσο καιρό αντιπαρατιθέμεθα στη Βουλή, είμαι επιμελής. Άρα αυτά περί ατυχών χαρακτηρισμών δεν νομίζω ότι ισχύουν.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ένα παράδειγμα είναι αυτό.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

Στήσατε μία φωτογραφική προκήρυξη για να φτάσετε στο επιθυμητό αποτέλεσμα. Έτσι είναι. Θα σας το αποδείξω με λίγα στοιχεία. Γι’ αυτό είπα προηγουμένως ότι πιστεύετε πως επειδή δεν το βρήκαν οι θεσμοί, κανένας άλλος δεν θα μπορούσε να διαβάσει τη διαύγεια του ΑΣΕΠ. Στήσατε μία διαδικασία από την αρχή.

Ακούστε, λοιπόν, να δείτε πώς τη στήσατε, πόσο όμορφα τη στήσατε. Είναι φωτογραφική διάταξη. Δεν υπάρχει καμμία άλλη προκήρυξη σε κανένα άλλο Υπουργείο που να έχει τη συγκεκριμένη προϋπόθεση, «οκτώ χρόνια σε υψηλή θέση ευθύνης».

Τι είναι «υψηλή θέση ευθύνης», κύριε Υπουργέ; Και γιατί δεν χρησιμοποιήθηκε αυτό σε καμμία άλλη διάταξη, σε καμμία άλλη προκήρυξη, σε κανένα άλλο Υπουργείο; Διότι ο υποψήφιος -όλως τυχαίως!- είχε οκτώ χρόνια στην προηγούμενη υψηλή θέση, είτε του γενικού γραμματέα είτε του δημάρχου, κύριε Υπουργέ.

Ήρθαν σαράντα οκτώ, πέραν των άλλων που αποκλείστηκαν διότι δεν είχαν τα οκτώ χρόνια. Έψαξα πάρα πολλές προκηρύξεις. Το στήσιμο είναι εδώ. Έψαξα πάρα πολλές προκηρύξεις. Τρία χρόνια; Πέντε χρόνια; Έξι χρόνια; Εν τω μεταξύ, δεν έχετε μεταξύ σας καταλήξει -επειδή κάθε Υπουργείο θέλει να πάρει τους δικούς του για να τους έχει μετά- σε έναν μπούσουλα, να λέτε «πέντε χρόνια», «έξι χρόνια», «επτά χρόνια», «οκτώ χρόνια».

Εδώ είναι «οκτώ χρόνια σε υψηλή θέση». «Υψηλή θέση», λοιπόν, έχω ψάξει -ψάξτε το και εσείς, το ψάχνουν και οι δημοσιογράφοι- δεν υπάρχει σε καμμία άλλη προκήρυξη. Δεν υπάρχει από εσάς ούτε στον έτερο Τομεακό Διοικητικό Γραμματέα του Υπουργείου Μεταναστευτικής Πολιτικής. Φαίνεται ότι αυτός για να βγει δεν χρειάζεται ή δεν είχε την υψηλή θέση ευθύνης.

Ξέρετε πώς καταλαβαίνουμε ότι είναι μια φωτογραφική προκήρυξη; Όταν δούμε το βιογραφικό. Όταν δούμε το βιογραφικό του υποψηφίου, βλέπουμε κατά πόσο αντιστοιχεί ή όχι στη συγκεκριμένη θέση.

Πράγματι, ο κ. Παντελάτος, λοιπόν, είναι ο έτερος υποψήφιος. Από τους σαράντα οκτώ φεύγουν οι σαράντα έξι, γιατί κανένας δεν είχε τα οκτώ χρόνια και δεν ήξερε κανένας τι είναι η «υψηλή θέση», ενώ εσείς το προσδιορίσατε μέσα στην προκήρυξη. Είναι η παράγραφος β.

Στα τυπικά προσόντα, λοιπόν -γιατί εδώ θα πρέπει να το δούμε, έχει αναρτηθεί, το κοίταξα- ο κ. Κλάπας με άριστα το «χίλια» παίρνει «διακόσια τριάντα οκτώ». Ο κ. Παντελάτος παίρνει «τριακόσια πενήντα έξι», υψηλότερη βαθμολογία.

Ερχόμαστε, όμως, στη συνέντευξη και εκεί στη συνέντευξη θα πρέπει τουλάχιστον να σώσουμε τα προσχήματα. Στη συνέντευξη, με άριστα το «τριακόσια πενήντα», ο άριστος -λέτε- κ. Κλάπας -δεν το είπα εγώ, εσείς το είπατε- παίρνει «τριακόσια είκοσι δύο». Το έχετε κάνει παντού σε όλα τα Υπουργεία, το έχετε κάνει στη Βουλή. Είναι το γνωστό κόλπο, το «αλλάζουμε με τη συνέντευξη». «Τριακόσια είκοσι δύο» στα «τριακόσια πενήντα»! Ο κ. Παντελάτος δεν είναι τόσο άριστος, πήρε «διακόσια ενενήντα έξι».

Παρ’ όλα αυτά, επειδή δεν μπορείτε και τον έτερο συνεργάτη σας να τον βγάλετε απ’ έξω, γίνεται το άθροισμα και ο κ. Κλάπας παίρνει «πεντακόσια εξήντα», ο κ. Παντελάτος παίρνει «εξακόσια σαράντα οκτώ».

Παρ’ όλα αυτά, πρέπει να επιλέξετε. Και ποιον επιλέγετε; Τον κ. Κλάπα, για να μείνει -πόσο είναι η θητεία;- για τρία, τέσσερα χρόνια.

Ακούστε, κύριε Υπουργέ: Αυτό λέγεται στήσιμο προκήρυξης. Και επειδή, λοιπόν, κάνω ακριβώς αυτή την ερώτηση για να το αποδείξω, πρέπει να αποδεχτείτε ότι έχετε τη δυνατότητα να στήνετε προκηρύξεις σε όλα τα Υπουργεία, για να έχετε το επιθυμητό αποτέλεσμα και κάποιους από τα δικά σας στελέχη στην επόμενη περίοδο.

Θα πρέπει και εγώ με τον ίδιο τρόπο να σας πω ότι θα προτείνω -από όποια θέση και αν είμαστε στην επόμενη Βουλή- να επανεξεταστούν αυτές οι διαδικασίες. Διότι όταν σας γύρισαν πίσω τις προκηρύξεις οι θεσμοί, είχατε κάνει αυτά και χειρότερα. Απλώς τώρα νομίζατε ότι δεν θα το δει κανένας. Αυτή είναι η αλήθεια. Λυπάμαι, γιατί θα μπορούσαν και άλλοι άριστοι να είχαν τη δυνατότητα να τοποθετηθούν με διαδικασίες αποκομματικοποίησης και όχι κομματικοποίησης. Και αυτό δείχνει τον απόλυτο καθεστωτισμό της Κυβέρνησης.

Απέναντι σε αυτό είμαι. Δεν είμαι απέναντι στον κ. Κλάπα, του οποίου λίγα από τα προσόντα μπορέσαμε να δούμε μέχρι τώρα.

Μέχρι τώρα η πολιτική σας έχει αποτύχει. Επομένως δεν μπορείτε να μιλάτε για αρίστους. Και από την άλλη πλευρά αναδεικνύουμε αυτή τη διαδικασία εδώ, για να την καταγγείλουμε σε κάθε Υπουργείο, όπου θα μπορούμε να βρούμε τα ίδια στοιχεία. Και να είστε σίγουρος ότι θα τα βρίσκουμε σε κάθε Υπουργείο, σε κάθε θέση την οποία προσπαθείτε να στήσετε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Παπαθεοδώρου.

Τον λόγο έχει ο κύριος Υπουργός για τρία λεπτά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Όπως καταλαβαίνετε, κύριε Παπαθεοδώρου, αυτά που λέγατε για τον κ. Κλάπα θα μπορούσατε να τα πείτε και για τον κ. Παντελάτο, αν είχα επιλέξει τον κ. Παντελάτο. Είναι εξόχως φανερό. Άρα είναι μια πολύ περίεργη φωτογραφική προκήρυξη για τουλάχιστον δύο ανθρώπους, δηλαδή είναι μια φωτογραφία για δύο, άρα δεν είναι.

Το δεύτερο λάθος που κάνετε, βεβαίως, είναι ότι παίρνετε τα χρόνια εμπειρίας που πρέπει να έχει κάποιος σε μία τόσο σοβαρή θέση. Επίσης, για κάποιον λόγο -ίσως γιατί δεν είστε καλά ενημερωμένος- δεν καταλαβαίνετε ότι ο κ. Κλάπας, για τον οποίο συζητάμε, δεν έχει οκτώ χρόνια σε υψηλή θέση, αλλά δεκαεπτάμισι. Ήταν οκτώ χρόνια αντιδήμαρχος της Πρέβεζας, οκτώ χρόνια…

**ΘΕΟΔΩΡΟΣ ΠΑΠΑΘΕΟΔΩΡΟΥ:** Είναι «υψηλή θέση» η θέση του αντιδημάρχου; Είναι θέση ευθύνης αυτή του αντιδημάρχου, κύριε Υπουργέ;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εσείς τι λέτε; Δεν έχετε κάνει…

**ΠΡΟΕΔΡΕΥΩΝ (Μάριος Γεωργιάδης):** Κύριε Παπαθεοδώρου, δεν ακούγεστε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δεν πειράζει, τον ακούω εγώ.

**ΠΡΟΕΔΡΕΥΩΝ (Μάριος Γεωργιάδης):** Καλό είναι να ακούγεται και για τα Πρακτικά και να ακούει και ο κόσμος.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Σε έναν δήμο, όπως είναι η Πρέβεζα, οφείλουμε να πούμε ότι είναι πάρα πολύ υψηλή η θέση.

Ήταν οκτώ χρόνια ως αντιδήμαρχος, οκτώ χρόνια ως δήμαρχος της Πρέβεζας και ενάμιση χρόνο ως γενικός γραμματέας. Άρα είναι δεκαεπτάμισι και όχι οκτώ χρόνια. Το πρόβλημα με όλους τους άλλους δεν ήταν ότι δεν είχαν οκτώ χρόνια στην υψηλή θέση με αυτή τη θέση. Θα δείτε -επειδή θα σας τα δώσω- ότι υπάρχουν οι περισσότεροι που ξεκινάνε τώρα την καριέρα τους. Τους εύχομαι να πάνε πάρα πολύ καλά και να βοηθήσουν τη χώρα. Άρα και αυτό σαν επιχείρημα νομίζω ότι καταπίπτει και δεν υπάρχουν κάποιες ειδικές συνθήκες.

Το τρίτο ζήτημα αφορά την εκκίνηση αυτής της διαδικασίας. Ποτέ από τους θεσμούς γι’ αυτή ειδικά τη θέση -και τουλάχιστον για τις δύο από τις τρεις θέσεις του Υπουργείου- δεν ακούστηκε «κιχ» για την όλη διαδικασία. Μην ξεχνάτε ότι η συνέντευξη δεν παίρνεται από το Υπουργείο αλλά από το ΑΣΕΠ. Θα φτιάξουμε τώρα μια θεωρία συνωμοσίας ότι ελέγχω και το ΑΣΕΠ και τους λέω και τι ερωτήσεις θα κάνουν; Εγώ μπορώ να σας πω το εξής: Τους συμπαθώ και τους εκτιμώ και τους δύο ιδιαίτερα. Αν μου έλεγε κάποιος ποιον συμπαθείς περισσότερο, μάλλον τον Δημήτρη θα έλεγα. Όμως, δεν είναι εκεί το θέμα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αν είναι τόσο οικογενειακή η περίπτωση…

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Μα, γι’ αυτό σας είπα ότι προκρίνει το ΑΣΕΠ…

**ΘΕΟΔΩΡΟΣ ΠΑΠΑΘΕΟΔΩΡΟΥ:** Καταλαβαίνω τη θέση σας. Δεν ξέρετε ποιον να διαλέξετε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Προκρίνει το ΑΣΕΠ δύο ικανότατους ανθρώπους, τους οποίους τυχαίνει να γνωρίζω. Ο ένας, ο Δημήτρης Παντελάτος δούλεψε πολύ με τον Γιάννη Νταφίλη τα τρία πρώτα χρόνια της μεταναστευτικής κρίσης, δούλεψε στο Αφγανιστάν κ.λπ.. Ο άλλος έχει συστήσει τη Διεύθυνση Προστασίας για τους Αιτούντες Άσυλο και έχει κάνει και μία σειρά άλλα πράγματα. Έπρεπε να επιλέξω. Επέλεξα αυτόν που θεωρώ καταλληλότερο στην παρούσα φάση και για το καλό του Υπουργείου αλλά και της χώρας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Συνεχίζουμε με την έκτη με αριθμό 401/4-3-2019 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Απαράδεκτη η κατάσταση στον χώρο φιλοξενίας προσφύγων-μεταναστών στη Σάμο».

Κύριε συνάδελφε, έχετε δύο λεπτά για την πρωτολογία σας.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, παίρνοντας το νήμα από την προηγούμενη επίκαιρη ερώτηση, αν πραγματικά συζητάμε για ικανότητα και για ανικανότητα -άσχετα αν έχουν θέση ευθύνης ή όχι- όσοι ασχολούνται, κύριε Υπουργέ, με τη Σάμο πρέπει, πραγματικά, να πάρουν το βραβείο της ανικανότητας!

Έχω πάει στο hotspot της Σάμου πάνω από επτά, οκτώ φορές. Ποτέ, μα ποτέ δεν είδα εκεί τον διευθυντή της Υπηρεσίας Ασύλου που εποπτεύει της Σάμο. Ποτέ! Είδα μία διοικήτρια η οποία είναι ανίκανη να δώσει μία απάντηση για την κατάσταση του αίσχους το οποίο διοικεί. Αίσχος, ντροπή!

Πέρυσι τον Σεπτέμβριο η Περιφέρεια Βορείου Αιγαίου έκρινε υγειονομικά ακατάλληλο το hotspot της Σάμου.

Χιλιάδες άνθρωποι βρίσκονται στις πλαγιές, γύρω από το hotspot, μένουν σε αυτοσχέδιες σκηνές, χωρίς καμμία υγειονομική κάλυψη. Από τον Σεπτέμβριο δεν έχει εγκατασταθεί ούτε μία καινούργια χημική τουαλέτα, δεν έχει εγκατασταθεί ούτε ένα καινούργιο κοντέινερ με ντους. Δεν έχει γίνει καμμία ενέργεια εξομάλυνσης της κατάστασης. Καμμία! Και εσείς ως παρατηρητής έρχεστε και λέτε: «μεγάλο το πρόβλημα στη Σάμο». Ευχαριστώ πολύ, το ξέρω!

Τι κάνετε όμως; Έρχεται η περίοδος στην οποία θα αυξηθούν οι ροές, διότι ο χειμώνας είναι πάντοτε αυτός που έχει τις χαμηλές ροές και το καλοκαίρι αυξάνονται οι ροές. Πώς θα υποδεχθείτε τις καινούργιες ροές, κύριε Υπουργέ; Σε αυτές τις υποδομές; Σε αυτές τις συνθήκες; Τι έχετε προετοιμάσει; Διότι μας λέτε ότι ο ένας ή ο άλλος ήταν ικανοί, ήταν συνεργάτες σας. Μα, εδώ κρίνεται ως αποτυχημένη όλη η πολιτική σας. Κρίνεται ως αποτυχημένη σε όλα τα επίπεδα και ιδιαίτερα στο ανθρωπιστικό, εκεί στο οποίο χρόνια τώρα με σημαία λέγατε ότι ο ΣΥΡΙΖΑ είναι η δύναμη του ανθρωπισμού. Κανένας ανθρωπισμός! Απάνθρωπη πολιτική, όταν στοιβάζετε τέσσερις χιλιάδες τριακόσιους ανθρώπους σε ένα hotspot που είναι ικανό να διαχειριστεί επτακόσιους, και λόγω της γεωγραφίας του δεν παίρνει επέκταση.

Κύριε Υπουργέ, κάποια στιγμή πρέπει να απαντήσετε και στους πολίτες του βορείου Αιγαίου για το τι πρέπει να κάνετε, αλλά και στους πολίτες όλης της υπόλοιπης χώρας, αλλά και στον Ευρωπαίο πολίτη που με την έκθεση της Ευρωπαϊκής Επιτροπής σάς ζητά ευθύνες. Εμείς ως Αντιπολίτευση από πέρυσι που φέρατε τον νόμο για το άσυλο σας είπαμε ότι αυτό είναι «ασπιρίνη για τον καρκίνο». Έναν χρόνο μετά, τα αποτελέσματά του φαίνονται. Καμμία πραγματική επιτάχυνση της διαδικασίας ασύλου, η Ευρωπαϊκή Επιτροπή πάλι προχθές σας έκρουσε τον κώδωνα του κινδύνου και σας ζήτησε καλύτερη αξιοποίηση των κονδυλίων και να κάνετε περισσότερες επιστροφές.

Προχθές ήμασταν με τον κ. Μητσοτάκη στη Λέσβο. Δεκαοκτώ χιλιάδες μπήκαν στη Λέσβο και τριακόσιοι έφυγαν προς την Τουρκία. Τριακόσιοι! Αυτό είναι το νούμερο. Πόσο θα συνεχίσει αυτή η ατελέσφορη πολιτική; Εγώ πιστεύω ότι αυτή η πολιτική σας έχει ιδεολογικό πρόσημο. Ξεκάθαρα. Γίνεται με σκοπιμότητα και η σκοπιμότητα είναι μία: Δεν πιστεύετε ότι πρέπει να επιστρέφονται οι παράνομοι. Θέλετε να τους πείτε «παράνομους», θέλετε να τους πείτε «παράτυπους», θέλετε να τους πείτε «λαθρομετανάστες»; Πείτε τους όπως θέλετε, δεν έχει σημασία ο τίτλος. Αυτοί που δεν δικαιούνται να παραμένουν στη χώρα, για μας πρέπει να φεύγουν, για σας μένουν. Και αυτό είναι το αποτέλεσμα μιας ιδεολογικής πολιτικής απόφασης, το αποτέλεσμα της οποίας το βλέπουμε σήμερα και στα νησιά και στην ενδοχώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Ορίστε, κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Βαρβιτσιώτη, αρχικά πρέπει να λύσουμε ένα μεταξύ μας θέμα. Εκδώσατε πάλι την προηγούμενη εβδομάδα μία ανακοίνωση ότι δεν έρχομαι στη Βουλή να σας απαντήσω. Και μου προκαλείτε έκπληξη γι’ αυτό το πράγμα. Μάλιστα, κραδαίνετε τις δέκα δικές σας ερωτήσεις στις οποίες δεν έχω απαντήσει. Όπως καταλαβαίνετε, θα ήθελα να ξέρω αυτές τις δέκα σας ερωτήσεις στις οποίες δεν έχω απαντήσει.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Εδώ τις έχω, θα σας τις καταθέσω, αν θέλετε, για να τις έχετε και εσείς.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι, θα ήθελα να τις ξέρω, γιατί τα δικά μου στοιχεία λένε ότι συμμετείχα σε δέκα συνεδριάσεις επίκαιρων ερωτήσεων σε αυτή τη Βουλή. Όσον σας αφορά, έχετε καταθέσει δεκαεπτά ερωτήσεις και επίκαιρες ερωτήσεις, εννέα ερωτήσεις, εκ των οποίων οι έξι έχουν απαντηθεί, οι δύο δεν έχουν απαντηθεί, καθώς δεν ήταν της δικιάς μας αρμοδιότητας και η μία δεν έχει απαντηθεί γιατί, ω του θαύματος, κάνατε ερώτηση με το ίδιο περιεχόμενο την αμέσως επόμενη ημέρα της επίκαιρης ερώτησης που είχατε καταθέσει με όλη την Κοινοβουλευτική Ομάδα της Νέας Δημοκρατίας. Βέβαια, τότε είχαμε και το περίεργο ότι ο Αρχηγός σας δύο ημέρες μετά ζήτησε και συζήτηση στη Βουλή ή αγνοώντας ότι σύσσωμη η Κοινοβουλευτική του Ομάδα είχε κάνει ερώτηση ή θεωρώντας ότι δεν αποδώσατε καλά, όχι εσείς ο ίδιος, αλλά ολόκληρη η Κοινοβουλευτική Ομάδα και εσείς μαζί.

Έχω απαντήσει σε δύο επίκαιρες ερωτήσεις και μου έχετε κάνει εσείς ο ίδιος δύο επίκαιρες ερωτήσεις. Στη μία, στην οποία πάλι με καταγγείλατε, ήμουν στη Βιέννη. Εκτιμώ το γεγονός ότι θεωρείτε ότι έχω τη δυνατότητα να είμαι σε δύο μέρη της Ευρώπης ταυτοχρόνως. Στην τελευταία, που σας απαντώ τώρα, ήμουν στις Βρυξέλλες, έφτανα στις 23:00΄ και ζήτησα να πάνε σε μία εβδομάδα και οι τρεις ερωτήσεις. Αλίμονο! Τι, σας φοβάμαι; Όχι, βέβαια. Ούτε εσείς με φοβάστε ούτε εγώ σας φοβάμαι. Να ξεκαθαρίσουμε αυτά τα πράγματα.

Από τις εννέα ερωτήσεις, σάς λέω ότι έχω απαντήσει στις έξι. Στη μία ερώτηση που δεν απάντησα είναι αν δόθηκαν ληγμένα φάρμακα σε πρόσφυγες στον Σκαραμαγκά εις γνώση του ΚΕΕΛΠΝΟ. Αυτό είναι θέμα του Υπουργείου Υγείας, όχι του Υπουργείου Προστασίας του Πολίτη.

Σε σχέση με αυτό να σας πω το εξής: Μη διαστρέφετε τα πράγματα. Εγώ ανέδειξα το ζήτημα της Σάμου ως πρόβλημα, όταν όλοι κοίταζαν στη Μόρια. Έλεγα ότι στη Μόρια υπάρχει ένα σύστημα και ότι η Σάμος είναι το πρόβλημα και πάει λέγοντας.

Δεν θέλω να διαβεβαιώσω εσάς. Το πρόβλημα της Σάμου θα το λύσω. Χθες έφυγαν τριακόσια ογδόντα άτομα από τη Σάμο και θα φύγουν όλοι. Θα το λύσω όχι με την έννοια ότι θα μειώσω τους αριθμούς. Θα εκκενώσω το κέντρο και αυτό θα γίνει μέσα στο επόμενο χρονικό διάστημα.

Θα φτιαχτεί ένα νέο κέντρο στην περιοχή Σφαγεία της Σάμου. Βρισκόμαστε στην τελική διαδικασία, τα έχουμε βγει με τους ιδιοκτήτες της περιοχής. Το κόστος θα είναι περίπου 10.000 - 12.000, αν δεν κάνω λάθος, τον μήνα και θα φτιαχτεί ένα σύγχρονο κέντρο υποδοχής και ταυτοποίησης χιλίων διακοσίων ανθρώπων. Αυτό σημαίνει ότι για να λειτουργήσει, με όσους είναι αυτή τη στιγμή και με όσους θα έρθουν και θα φύγουν, με διάφορους τρόπους θα έχουμε κλείσει. Θα έχουν μείνει χίλιοι διακόσιοι. Δηλαδή, θα έχουν απομακρυνθεί δύο χιλιάδες οκτακόσιοι, από αυτούς που είναι τώρα, συν αυτούς που θα έρθουν, είτε επιστραφεί στην περιοχή.

Επιμένετε στο ζήτημα των επιστροφών και επιμένουν και κάποια διευθυντικά στελέχη από την Ευρωπαϊκή Επιτροπή. Και λέω: Την κοινή δήλωση Ευρωπαϊκής Ένωσης - Τουρκίας, κάποιοι από αυτούς και εσείς ανάμεσά τους, την έχετε διαβάσει; Τι λέει αυτή η κοινή δήλωση; Ότι ολοκληρώνονται οι διαδικασίες. Με κατηγορήσατε ότι πρέπει να πάρω άλλους χίλιους υπαλλήλους.

Μου κάνει εντύπωση και ένα πράγμα, για ένα ζήτημα, που είναι το πραγματικό πρόβλημα στη Σάμο, ποτέ δεν αναφέρεστε -γιατί εμπλέκεται στέλεχός σας- στο ζήτημα της ευαλωτότητας και της ταχύτητας που βγαίνει η ευαλωτότητα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τι εννοείτε με αυτό;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εννοώ την απόδοση η οποία πρέπει να δοθεί σε σχέση με τον χαρακτηρισμό της ευαλωτότητας που είναι ένα ιατρικό ζήτημα. Λέτε, λοιπόν...

**ΜΙΛΙΤΑΔΗΣ ΒΑΡΒΙΤΣΙΩΤΗΣ:** Και εμείς τι δουλειά έχουμε με αυτό;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δεν αναφέρεστε, κύριε Βαρβιτσιώτη. Το καταλαβαίνετε αυτό;

Δεύτερον, λέτε: «Ανίκανη η Διοικήτρια της Σάμου», μια γυναίκα η οποία διαχειρίζεται αυτήν τη στιγμή αυξημένες ροές με εκπληκτικές δυσκολίες. Πολύς κόσμος –δεν βάζω τον Μπαλμπακάκη στη Λέσβο, που τον γνωρίζετε- θα είχε σηκώσει τα χέρια ψηλά. Αυτή η γυναίκα δίνει καθημερινά μάχη, χωρίς βοήθεια. Όταν λέω χωρίς βοήθεια εννοώ από τις τοπικές αρχές και ιδιαίτερα από την Αντιπεριφέρεια της Σάμου, η οποία κάνει ό,τι είναι δυνατόν για να εμποδίσει τη λύση.

Πηγαίνει στους Μυτιληνιούς και διοργανώνει συγκεντρώσεις, ψάχνει να βρει τρόπους για να μη φτιαχτεί καινούργιο κέντρο υποδοχής και ταυτοποίησης και πάει λέγοντας. Θα γίνουν, όμως αυτά. Ό,τι και να κάνουν, ό,τι και να προσπαθήσουν, σε όποιο πολιτικό δημοτικό μέλλον και να επενδύει κάποιος, αυτά θα γίνουν.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, να σας υπενθυμίσω ότι έχετε και δευτερολογία.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Έχω ολοκληρώσει, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Σας ευχαριστώ πολύ.

Τον λόγο έχει ο κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κατ’ αρχάς να καταθέσω στα Πρακτικά τις αναπάντητες ερωτήσεις για να μην υπάρχει καμμία αμφισβήτηση και για να μη χάνω τον χρόνο μου σε αυτό.

(Στο σημείο αυτό ο Βουλευτής κ. Μιλτιάδης Βαρβιτσιώτης,καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Φαντάζομαι τις δικές μου αναπάντητες ερωτήσεις.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Βεβαίως,είναιδικές σας, του Υπουργείου σας. Είναι ή δικές μου ερωτήσεις ή μαζί με άλλους συναδέλφους.

Ας προχωρήσουμε παρακάτω. Αυτή η καραμέλα ότι για την κατάσταση στα νησιά φταίει κάποιος που ίσως κάπου εμπλέκεται, ο οποίος έχει κομματική ή φιλική ή ιδεολογική απόληξη στη Νέα Δημοκρατία ας τελειώνει. Είστε απόλυτα υπεύθυνοι, Κυβέρνηση είστε, εσείς δεν έχετε εμπλέξει κανέναν Οργανισμό Τοπικής Αυτοδιοίκησης σε αυτήν την ιστορία, κανέναν.

Έχετε διαβουλευτεί με τους τοπικούς άρχοντες; Έχετε δώσει λεφτά στις περιφέρειες και στους δήμους από τα κονδύλια και τη μεταναστευτική πολιτική; Τους έχετε δώσει αρμοδιότητα και ζητάτε την ευθύνη; Πώς το κάνετε αυτό; Και συνέχεια –εσείς πολύ πιο κομψά, ο προκάτοχός σας πολύ πιο άκομψα επιδείκνυε κιόλας τις αναρτήσεις στο Facebook- λέτε: «Ο τάδε μου δημιουργεί πρόβλημα ή ο δείνα μου δημιουργεί πρόβλημα». Πρόβλημα δημιουργεί η ίδια σας η πολιτική.

Στη Σάμο, για να μη λέτε ότι την ανακαλύψαμε τώρα, πήγα πέρσι τον Ιανουάριο. Σας τα επισήμανα με δημόσιες δηλώσεις μου και τοποθετήσεις στη Βουλή. Τίποτα. Το Σεπτέμβριο πήγαμε με τον Κυριάκο τον Μητσοτάκη. Τίποτα, καμμία αντίδραση. Το Δεκέμβριο μαζεύετε και εσείς όπως τους είδαμε και εμείς όλους τους φορείς της Σάμου και λένε οι άνθρωποι: «Δεν γίνεται άλλο». Και ερχόμαστε τον Μάρτιο να μας πείτε ότι θα φτιάξετε ένα καινούργιο κέντρο.

Ξέρετε έχουν χορτάσει από υποσχέσεις. Είναι σαν τον αγωγό των λυμάτων της Μόριας. Τον είχατε εξαγγείλει όταν ήσασταν στο Υπουργείο Εθνικής Άμυνας -από το 2016 αυτό- και ακόμα δεν έχει ξεκινήσει, ακόμα σήμερα που μιλάμε δεν έχει ξεκινήσει. Αν αυτό δεν δείχνει ανικανότητα, τι δείχνει;

Σας κατηγορούμε –σας το είπα και πριν- και για λαθεμένη πολιτική, αλλά σας κατηγορούμε και για τον τρόπο με τον οποίο διαχειρίζεστε τα προβλήματα και τους στόχους και την υλοποίηση των στόχων, τους οποίους εσείς βάζετε στον εαυτό σας. Εσείς είπατε το Δεκέμβριο ότι θα λύσετε το θέμα της Σάμου και ερχόσαστε σήμερα το Μάρτιο στη Βουλή να μας πείτε ότι θα το λύσετε οριστικά φτιάχνοντας ένα κέντρο για χίλιους πεντακόσιους, όταν σήμερα στη Σάμο έχουμε τέσσερις χιλιάδες τριακόσιους. Έχουμε τέσσερις χιλιάδες τριακόσιους. Πραγματικά, κανένας δεν πιστεύει πλέον στα νησιά την πολιτική σας.

Είπατε ότι η Ευρωπαϊκή Επιτροπή έχει εμμονές με τις επιστροφές και τα λοιπά. Αυτό είναι το πλαίσιο της συμφωνίας. Και δεν έχει μόνο η Ευρωπαϊκή Επιτροπή, έχετε κατευθύνει τον Διεθνή Οργανισμό Μετανάστευσης στο να νοικιάζει σπίτια ώστε να μένουν εδώ άνθρωποι και την ίδια στιγμή δεν δίνετε την κατεύθυνση να ενισχυθεί το πρόγραμμα των εθελοντικών επιστροφών.

Γιατί έχει καταρρεύσει το πρόγραμμα εθελοντικών επιστροφών; Γιατί το 2014 ήταν είκοσι χιλιάδες οι εθελοντικές επιστροφές και σήμερα είναι κάτω από δέκα χιλιάδες; Γιατί; Δεν δείχνει μια πολιτική, ιδεολογική και ρεαλιστική στόχευση, η οποία έχει στόχο το να μείνουν άνθρωποι στη χώρα;

Και να σας πω και το τελευταίο, γιατί το άκουσα και πριν που λέγατε τι καλή δουλειά που κάνετε με τα ασυνόδευτα ανήλικα και το Υπουργείο Κοινωνικής Αλληλεγγύης. Τρίχες! Η έκθεσή του, αυτά που βγάζει το ΕΚΚΑ κάθε μήνα, δείχνει ότι δεν έχει βελτιώσει την κατάσταση καθόλου. Ακόμα και σήμερα που μιλάμε έχει περίπου χίλια εννιακόσια ογδόντα παιδιά, τα οποία μένουν έξω από προστασία και μένουν στον δρόμο σε άγνωστες διευθύνσεις και οπουδήποτε. Δεν έχει φτιάξει τον τελευταίο χρόνο ούτε μία θέση. Φέτος έχει εννιακόσιες σαράντα τρεις θέσεις, πέρσι τέτοια εποχή που μιλάμε είχε εννιακόσιες πενήντα έξι. Καμμία πρόοδος. Πού είναι η πετυχημένη πολιτική;

Και νομίζετε ότι σε αυτά τα στελέχη, που λέτε ότι διαχειρίστηκαν αυτήν την κρίση, ότι θα πρέπει σώνει και καλά να απονείμουμε και εύσημα και να τους απονείμουμε και τίτλους και να τους βάλουμε και σε μόνιμες θέσεις, να μεταφέρουν την ανικανότητά τους και στις επόμενες κυβερνήσεις; Όχι! Δεν θέλουμε να συνεργαστούμε με αυτούς τους ανθρώπους, οι οποίοι έφεραν τη χώρα δακτυλοδεικτούμενη για την αδυναμία αντιμετώπισης, όχι πλέον κρίσης, αλλά τακτικών ροών. Γιατί αυτό που συμβαίνει στο Αιγαίο δεν είναι καμμία κρίση. Είκοσι πέντε χιλιάδες ήρθαν το 2017, είκοσι πέντε χιλιάδες, περίπου, ήρθαν το 2018. Τόσα είναι τα νούμερα.

Σήμερα ξεκινάει μία καινούργια κρίση και μία πίεση από την πλευρά του Έβρου. Και ήταν πολύ εύστοχο το ερώτημα του κ. Καμμένου πώς δεκαέξι χιλιάδες άνθρωποι πέρασαν από τα πιο φυλασσόμενα χερσαία σύνορα της χώρας περπατώντας μέσα στη χώρα, χωρίς να τους σταματήσει κανείς. Είναι ένα εύλογο ερώτημα στο οποίο πρέπει, επιτέλους, να δώσετε απαντήσεις για το τι θα κάνετε με τη φύλαξη των συνόρων, για το τι θα κάνετε με την κατάσταση τα νησιά, για το πώς θα κάνετε μία πολιτική η οποία θα δίνει άσυλο εκεί που πραγματικά δικαιούνται προστασία, αλλά θα κλείνει την πόρτα σε οποιονδήποτε παρανόμως θέλει να μπει στη χώρα με στόχο να μεταβληθεί σε οικονομικό μετανάστη.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κι εμείς τον κ. Βαρβιτσιώτη.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα τα πω γρήγορα και ένα-ένα.

Το 2017 πέρασαν από τον Έβρο πεντέμισι χιλιάδες πολίτες τρίτων χωρών. Το 2018 πέρασαν δεκαπεντέμισι χιλιάδες, εκ των οποίων τα δύο τρίτα, ως γνωστόν, είναι Κούρδοι από το Αφρίν, μέσω ενός διαδρόμου που άνοιξε η γείτονα χώρα, ώστε οι ηττημένοι του Αφρίν να περάσουν σε ασφαλέστερο μέρος. Τους νίκησαν, δηλαδή, και τους έδωσαν χρόνο. Αυτό είναι το ένα.

Δεύτερον, τι λέτε, κύριε Βαρβιτσιώτη; Μιλάμε σοβαρά; Είκοσι χιλιάδες οικειοθελείς με βάση το πρόγραμμα του ΔΟΜ; Μήπως αναφέρεστε στους Αλβανούς; Φέρτε μου αυτά τα στοιχεία. Δεν υπάρχουν, γιατί πρώτον δεν υπήρχε πρόγραμμα τότε! Και κάθεστε και μου λέτε τέτοια πράγματα στη Βουλή των Ελλήνων;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πώς δεν υπήρχε!

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Είκοσι χιλιάδες;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Βεβαίως!

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εμείς πέρυσι χίλιους πεντακόσιους, δύο χιλιάδες; Σοβαρά; Τι λέει η κοινή δήλωση; Η κοινή δήλωση λέει ότι δίνουμε 3 δισεκατομμύρια στην Τουρκία για να κρατάει αυτούς τους πληθυσμούς στη χώρα τους και ως διορθωτικός μηχανισμός είναι οι επιστροφές, αφού γίνουν όλες οι διαδικασίες που προβλέπει η Συνθήκη της Γενεύης. Δεν τα ξέρετε αυτά; Τα ξέρετε! Για αντιπολιτευτικούς λόγους θα συζητάμε για ένα εθνικό θέμα με αυτόν τον τρόπο; Δεν είναι δυνατόν!

Τρίτον, κάνατε την ερώτηση για τα οικονομικά της Σάμου. Μη νομίζετε ότι το ξέχασα. Το πρώτο κομμάτι για τη συγκρότηση του ΚΥΤ της Σάμου σας αφορά -όχι τον εαυτό σας- γιατί είναι γνωστό ότι αυτό δημιουργήθηκε επί κυβερνήσεως Νέας Δημοκρατίας, στο επάνω μέρος, με δυναμικότητα εκατόν πενήντα άτομα και είχαμε φτάσει να είναι μέσα χίλια άτομα. Και μάλιστα είναι κλειστό ΚΥΤ. Τα ξέρετε αυτά.

Το δεύτερο κομμάτι γνωρίζετε ότι το έφτιαξε το Υπουργείο Προστασίας του Πολίτη, δηλαδή τις δύο «πεζούλες», για να το ονομάσω με τεχνικούς όρους. Δεν έχει νόημα να λέω ότι εγώ διαφωνούσα τότε να γίνει εκεί και ήθελα να γίνει αλλού, όχι εκεί, στα Σφαγεία, σε άλλο μέρος. Δεν έχει καμμία σημασία. Σημασία έχει να μειωθεί ο πληθυσμός, να εκκενωθεί το νησί.

Και τέλος, μη μπερδεύεστε. Εγώ δεν τα βάζω με τον άνθρωπο. Λέω ότι το κεντρικό ζήτημα, που είναι η ευαλωτότητα, δεν το αναφέρετε ποτέ. Και κάνετε και μια μικροπρέπεια, κατά τη γνώμη μου, στην ερώτησή σας. Εγώ βγαίνω και λέω ότι από την πλευρά της Τουρκίας και από την πλευρά της Σάμου λειτουργούν κυκλώματα διακινητών που δεν υπάρχουν –όχι ότι δεν υπάρχουν καθόλου, πιθανόν να υπάρχουν- στη Χίο. Δεν είμαι, όμως, υπεύθυνος να ψάξω να τα βρω.

Εγώ το ανέφερα και στον Υπουργό Εσωτερικών της Τουρκίας ότι δεν μπορεί απέναντι από τη Σάμο να υπάρχουν στρατιωτικές περιοχές –στο σύνορο απέναντι από τη Σάμο, όπως γνωρίζετε, είναι στρατιωτική περιοχή- και να περνάνε από εκεί προς τη Σάμο. Εμείς δεν έχουμε αντίστοιχη στρατιωτική περιοχή προς την Τουρκία. Το ελικοδρόμιο που υπήρχε παλιά, όπως γνωρίζετε, δεν λειτουργεί εδώ και πάρα πολλά χρόνια.

Άρα, εδώ έχουμε ένα πρόβλημα. Να κάτσουμε, να έρθετε στο γραφείο μου, να κάνουμε μία ανοιχτή συζήτηση, να βρούμε λύσεις; Ναι! Να κάνουμε στην Χίο αυτό της Σάμου;

Και πάμε και για τον Δεκέμβρη. Είναι δυνατόν να μου λέτε τέτοια πράγματα; Είναι δυνατόν να έχουμε την απειλή του «Ζορμπά», του καιρικού φαινομένου, και να σηκώνεται ο αντιπεριφερειάρχης και να λέει ότι στη Σάμο εμείς δεν δίνουμε ούτε έναν χώρο, δεν δίνουμε τίποτα -στις κακές συνθήκες που λέτε εσείς και που έχω πει εγώ από τον Αύγουστο ότι είναι οριακές- αν συμβεί κάτι για να τους προστατεύσουμε; Με αυτόν τον τρόπο θα βγει δήμαρχος; Ας βγει. Να τον χαίρονται!

Λέω, λοιπόν -για να κλείσω- ότι θα φτιάξουμε το νέο κέντρο υποδοχής και ταυτοποίησης. Αυτό το κέντρο υποδοχής και ταυτοποίησης θα είναι σαφώς μικρότερο, θα είναι επτά χιλιόμετρα από το Βαθύ της Σάμου. Θα είναι στον χώρο των παλαιών σφαγείων και της γύρω περιοχής. Θα έχει προστατευτικά μέτρα, για να μην υπάρχει και καμμία ανησυχία για τους κατοίκους της περιοχής.

Και αυτοί που είναι αυτήν τη στιγμή είτε θα κριθούν ευάλωτοι και θα περάσουν στην ενδοχώρα είτε θα επιστραφούν. Επιστροφές γίνονται. Την προηγούμενη Δευτέρα έφυγαν άλλοι πέντε. Θα μου πείτε πέντε; Ναι, πέντε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Μα πέντε; Με πέντε-πέντε δεν γίνεται!

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Τι να κάνω; Έλα να σε βάλω επικεφαλής δικαστή –δεν είσαι δικαστής ούτε είμαι δικαστής- να βγάζεις περισσότερες αποφάσεις.

Όμως, έρχονται και αυτοί και μας κουνάνε το δάχτυλο. Και κοιτάω και λέω, τι επιστροφές κάνει η Γερμανία στο Αφγανιστάν, για παράδειγμα, που έχει και καλές σχέσεις; Τίποτα.

Εμείς έχουμε ένα δεδομένο. Και κάθομαι εγώ με τον κ. Βαρβιτσιώτη και πολιτικά τσακωνόμαστε μέσα στην Βουλή πάνω σε ένα υπάρχον σύστημα για το πόσο μπορεί αυτό το σύστημα να είναι αποδοτικό και να είναι ανθρωπιστικό στο κάτω-κάτω. Και πηγαίνω στην επιτροπή και ρωτάω: Ποιο είναι το αντίστοιχο σύστημα στην Ιταλία; Ποιο είναι το αντίστοιχο σύστημα στην Μάλτα; Ποιο είναι το αντίστοιχο σύστημα στην Γαλλία, στην Ισπανία; Δεν υπάρχουν συστήματα. Είναι blame game!

Και εμείς ως Βουλή θα καθόμαστε να υποταχθούμε στο blame game –θυμηθήκαμε τον Γιάννη με τα δύο «ν» τώρα- των άλλων; Όχι. Μας οφείλουν οι Ευρωπαίοι για αυτά που κάνουμε για το μεταναστευτικό! Και εγώ μπορώ να λέω ότι είμαι και υπερήφανος για αυτούς τους ανθρώπους που συνεργάζονται στο Υπουργείο Μεταναστευτικής Πολιτικής και θα τους χρησιμοποιήσει οποιαδήποτε κυβέρνηση αύριο ή μεθαύριο, γιατί έχουν και την εμπειρία και τη δυνατότητα και το μεράκι και τη γνώση σε αυτό το πράγμα.

Και σε καμμία περίπτωση δεν θα δεχτώ ούτε θα ανεχθώ ότι η Ελλάδα από –θα έλεγε κανένας- προστάτιδα δύναμη της ανθρωπιάς είναι κίνδυνος.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και επτά συνοδοί-εκπαιδευτικοί από το 17ο Δημοτικό Σχολείο Ευόσμου Θεσσαλονίκης και από τα Δημοτικά Σχολεία Βασιλικής και Σφακιωτών Λευκάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Δυστυχώς, ήρθατε στο τέλος της συνεδρίασης. Είναι κοινοβουλευτικός έλεγχος –συζήτηση επίκαιρων ερωτήσεων- και γι’ αυτόν τον λόγο βλέπετε λίγους συναδέλφους να βρίσκονται εντός της Αιθούσης.

Το θέμα της ημέρας ήταν η μεταναστευτική πολιτική και τα μείζονα θέματα για τη διαχείριση και τα προβλήματα που μπορεί να δημιουργούνται από τις μεταναστευτικές ροές στη χώρα μας και ο Υπουργός Μεταναστευτικής Πολιτικής κ. Βίτσας απάντησε σε τρεις ερωτώντες συναδέλφους στον κ. Καμμένο, στον κ. ΠαπαΘεοδώρου και στον κ. Βαρβιτσιώτη.

Θα ήθελα να κάνω δυο ακόμη ανακοινώσεις προς το Σώμα:

Ο Βουλευτής Β΄ Αθηνών κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από 18 Μαρτίου έως 20 Μαρτίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής Β΄ Αθηνών κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 17 Μαρτίου έως 22 Μαρτίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της Τρίτης 15 Ιανουαρίου 2019, της Τετάρτης 16 Ιανουαρίου 2019, της Πέμπτης 17 Ιανουαρίου 2019, της Παρασκευής 18 Ιανουαρίου 2019 και της Δευτέρας 21 Ιανουαρίου 2019 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς τα Πρακτικά της Τρίτης 15 Ιανουαρίου 2019, της Τετάρτης 16 Ιανουαρίου 2019, της Πέμπτης 17 Ιανουαρίου 2019, της Παρασκευής 18 Ιανουαρίου 2019 και της Δευτέρας 21 Ιανουαρίου 2019 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 11.10΄ λύεται η συνεδρίαση για την προσεχή Δευτέρα 18 Μαρτίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**