(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΘ΄

Πέμπτη 21 Μαρτίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 22 Μαρτίου 2019, σελ.   
3. Συζήτηση επίκαιρης ερώτησης προς την Υπουργό Διοικητικής Ανασυγκρότησης, με θέμα: «Η Κυβέρνηση δεν δίνει στοιχεία για την αξιολόγηση στο Δημόσιο», που συζητείται εξ αναβολής, σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΡΑΜΠΑΤΖΗ Φ. , σελ.  
ΚΑΚΛΑΜΑΝΗΣ Ν. , σελ.  
  
Β. Επί της επίκαιρης ερώτησης:  
ΓΕΩΡΓΑΝΤΑΣ Γ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΘ΄

Πέμπτη 21 Μαρτίου 2019

Αθήνα, σήμερα στις 21 Μαρτίου 2019, ημέρα Πέμπτη και ώρα 9.40΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20 Μαρτίου 2019 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ϟΗ΄ συνεδριάσεως, της Τετάρτης 20 Μαρτίου 2019, σε ό,τι αφορά την ψήφιση στο σύνολο του σχεδίου νόμου: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας - Ρυθμίσεις για την απονομή Ιθαγένειας - Διατάξεις σχετικές με τις εκλογές στην Τοπική Αυτοδιοίκηση - Λοιπές διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδος, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 22 Μαρτίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 427/19-3-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών».

2. Η με αριθμό 424/18-3-2019 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Παιδείας, Έρευνας και Θρησκευμάτων, με θέμα: «Ίδρυση τμήματος Τουρισμού με έδρα τη Ρόδο και ανωτατοποίηση της “ΑΣΤΕΡ” με την ένταξή της στο Πανεπιστήμιο Αιγαίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 425/18-3-2019 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, με θέμα: «Απάνθρωπη και εξευτελιστική, για τη Λέσβο και την Ελλάδα, η υφιστάμενη κατάσταση στο Κέντρο Υποδοχής της Μόριας».

2. Η με αριθμό 418/12-3-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Παιδείας, Έρευνας και Θρησκευμάτων σχετικά με την υπουργική απόφαση με θέμα: «Εισαγωγή φοιτητών σε Τμήματα Μουσικών Σπουδών».

3. Η με αριθμό 400/4-3-2019 επίκαιρη ερώτηση του Βουλευτή Νομού Αττικής της Νέας Δημοκρατίας κ. Αθανασίου Μπούρα προς τον Υπουργό Παιδείας, Έρευνας και Θρησκευμάτων, με θέμα: «Επαναλειτουργία του Γενικού Λυκείου Μαγούλας ως εξεταστικό κέντρο».

4. Η με αριθμό 395/1-3-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Μπλοκάρει τα όνειρα των μαθητών η νέα υπουργική απόφαση για την εισαγωγή φοιτητών στα Μουσικά Τμήματα της χώρας».

5. Η με αριθμό 279/15-1-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4659/3-1-2019 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με τη λύση της σύμπραξης του Δημοκριτείου Πανεπιστημίου Θράκης (ΔΠΘ) - ΤΕΙ Ανατολικής Μακεδονίας και Θράκης (ΑΜΘ)».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση της μίας επίκαιρης ερώτησης, θα ήθελα να ανακοινώσω τις επίκαιρες ερωτήσεις που δεν θα συζητηθούν.

Η πρώτη με αριθμό 422/18-32019 επίκαιρη ερώτηση πρώτου κύκλου (Α΄) της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Ποια είναι η πολιτική διαχείρισης των πόρων από την πολιτιστική κληρονομιά;», δεν θα συζητηθεί κατόπιν συνεννόησης της κυρίας Βουλευτού με την Υπουργό.

Η δεύτερη με αριθμό 428/19-3-2019 επίκαιρη ερώτηση πρώτου κύκλου (Α΄) του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αποκλείονται από το νέο Πρόγραμμα Κοινωφελούς Εργασίας οι Δήμοι της Κρήτης και η Περιφέρεια. Από τις οχτώ χιλιάδες εννιακόσες τριάντα τρεις θέσεις προβλέπονται μόνο επτά για την Κρήτη», δεν θα συζητηθεί λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Κωνσταντίνου Μπάρκα.

Η πρώτη με αριθμό 423/18-3-2019 επίκαιρη ερώτηση δεύτερου κύκλου (Α΄) του Βουλευτή Σερρών της Νέας Δημοκρατίας κ. Κώστα Καραμανλή προς τον Υπουργό Υποδομών και Μεταφορών, με θέμα: «Ας μας εξηγήσει η Κυβέρνηση τι προτίθεται να κάνει με την Εγνατία Οδό», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη με αιτία: ταξίδι στο εξωτερικό.

Η τέταρτη με αριθμό 393/27-2-2019 επίκαιρη ερώτηση πρώτου κύκλου (Β΄) του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υποδομών και Μεταφορών, με θέμα: «Βαλτώνει η προμήθεια επτακοσίων πενήντα λεωφορείων αστικής συγκοινωνίας- τριακόσια πενήντα για τη Θεσσαλονίκη», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη. Αιτία: ταξίδι στο εξωτερικό.

Η τέταρτη με αριθμό 386/26-2-2019 επίκαιρη ερώτηση δεύτερου κύκλου (Β΄) του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επικίνδυνη «στενωπός» στον Αποσελέμη, στο τμήμα Γούβες-Χερσόνησος», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη. Αιτία: ταξίδι στο εξωτερικό.

Η πέμπτη με αριθμό 378/25-2-2019 επίκαιρη ερώτηση δεύτερου κύκλου (Β΄) του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υποδομών και Μεταφορών, με θέμα: «Αντισταθμιστικά οφέλη για τις περιοχές στα διοικητικά όρια των οποίων βρίσκονται οι ταμιευτήρες/φράγματα Μόρνου και Ευήνου», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη. Αιτία: ταξίδι στο εξωτερικό.

Η δεύτερη με αριθμό 429/19-3-2019 επίκαιρη ερώτηση δεύτερου κύκλου (Α΄) του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να αντιμετωπιστούν άμεσα τα προβλήματα που προκαλούνται στην παραδοσιακή αμπελοκαλλιέργεια και την παραδοσιακή αποσταγματοποίηση», δεν θα συζητηθεί λόγω κωλύματος της πολιτικής ηγεσίας του Υπουργείου Αγροτικής Ανάπτυξης και Τροφίμων. Αιτία: φόρτος εργασίας.

Η πρώτη με αριθμό 402/5-3-2019 επίκαιρη ερώτηση δεύτερου κύκλου (Β΄) της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Πλήρης αποτυχία στη διεξαγωγή ελέγχων και επιβολής κυρώσεων για τις ελληνοποιήσεις στο αιγοπρόβειο γάλα», δεν θα συζητηθεί λόγω κωλύματος της πολιτικής ηγεσίας του Υπουργείου Αγροτικής Ανάπτυξης και Τροφίμων. Αιτία: φόρτος εργασίας.

Η τρίτη με αριθμό 377/25-2-2019 επίκαιρη ερώτηση δεύτερου κύκλου (Β΄) του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Μανιού προς τον Υπουργό Αγροτικής Ανάπτυξης και Τροφίμων, με θέμα: «Προσθήκη του μελιού στα είδη τροφίμων οικοτεχνικής παρασκευής», δεν θα συζητηθεί λόγω κωλύματος της πολιτικής ηγεσίας του Υπουργείου Αγροτικής Ανάπτυξης και Τροφίμων. Αιτία: φόρτος εργασίας.

Η έκτη με αριθμό 392/26-2-2019 επίκαιρη ερώτηση δεύτερου κύκλου (Β΄) του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, με θέμα: «Η κλιματική αλλαγή είναι εδώ, οι απαραίτητες υποδομές απουσιάζουν», δεν θα συζητηθεί λόγω κωλύματος της πολιτικής ηγεσίας του Υπουργείου Αγροτικής Ανάπτυξης και Τροφίμων. Αιτία: φόρτος εργασίας.

Η πρώτη με αριθμό 5511/8-2-2019 ερώτηση του κύκλου αναφορών και ερωτήσεων (Β΄) του Βουλευτή Ηλείας της Δημοκρατικής Συμπαράταξης κ. Γιάννη Κουτσούκουπρος τον Υπουργό Αγροτικής Ανάπτυξης και Τροφίμων, με θέμα: «Η δραματική κατάσταση στο αρδευτικό δίκτυο της Ηλείας και η αδιαφορία της Κυβέρνησης», δεν θα συζητηθεί λόγω κωλύματος της πολιτικής ηγεσίας του Υπουργείου Αγροτικής Ανάπτυξης και Τροφίμων. Αιτία: φόρτος εργασίας.

Η δεύτερη με αριθμό 396/1-3-2019 επίκαιρη ερώτηση πρώτου κύκλου (Β΄) του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Εξωτερικών, με θέμα: «100 χρόνια μετά την Γενοκτονία των Ελλήνων του Πόντου, εξακολουθεί η αδράνεια της Κυβέρνησης στην εκδήλωση ενεργειών για την προώθηση της αναγνώρισής της από τη διεθνή κοινότητα», δεν θα συζητηθεί λόγω κωλύματος του Υπουργού Εξωτερικών κ. Γεωργίου Κατρούγκαλου. Αιτία: επίσημη αποστολή στο εξωτερικό. Ξέρουμε ότι είναι στην Αττάλεια.

Η τρίτη με αριθμό 408/5-3-2019 επίκαιρη ερώτηση πρώτου κύκλου (Β΄) του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, με θέμα: «Συνδικαλιστική δίωξη από τον Όμιλο «Σελόντα Ιχθυοτροφεία Α.Ε.Γ.Ε.»», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης. Αιτία: αποστολή στο εξωτερικό.

Η δεύτερη με αριθμό 409/5-3-2019 επίκαιρη ερώτηση δεύτερου κύκλου (Β΄) του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επικίνδυνες συνθήκες εργασίας των εργαζομένων διανομέων», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης. Αιτία: αποστολή στο εξωτερικό.

Επίσης, η έβδομη με αριθμό 330/4-2-2019 επίκαιρη ερώτηση δεύτερου κύκλου (Β΄) του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία», δεν θα συζητηθεί.

Η όγδοη με αριθμό 284/21-1-2019 επίκαιρη ερώτηση δεύτερου κύκλου (Β΄) του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας «Μεγάλης Αλβανίας»», δεν θα συζητηθεί.

Η ένατη με αριθμό 280/17-1-2019 επίκαιρη ερώτηση δεύτερου κύκλου (Β΄) του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Την συνδιαχείριση του Αιγαίου προωθεί η κυβέρνηση», δεν θα συζητηθεί.

Η δέκατη με αριθμό 260/9-1-2019 επίκαιρη ερώτηση δεύτερου κύκλου (Β΄) του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Η ενδέκατη με αριθμό 261/9-1-2019 επίκαιρη ερώτηση δεύτερου κύκλου (Β΄) του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγουπρος την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας-Σκοπίων», δεν θα συζητηθεί.

Η δωδέκατη με αριθμό 263/9-1-2019 επίκαιρη ερώτηση δεύτερου κύκλου (Β΄) του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλουπρος τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί.

Για όλα τα παραπάνω υπάρχει και σχετική επιστολή από τον Γραμματέα της Κυβέρνησης.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Προφανώς θέλετε να διαμαρτυρηθείτε. Σας δίνω τον λόγο για δύο λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Ακούγοντάς σας να διαβάζετε πραγματικά τον μακρύ κατάλογο των επίκαιρων ερωτήσεων, οι οποίες, δυστυχώς, δεν θα τύχουν απαντήσεως από την Κυβέρνηση, θέλω να διαμαρτυρηθώ πραγματικά για την κατάφωρη αυτή η παραβίαση του κοινοβουλευτικού ελέγχου.

Σε ό,τι με αφορά, σήμερα ήταν να συζητηθεί -από αναβολή βεβαίως από τις 7-3-2019, όπου δεν συζητήθηκε καμμία επίκαιρη ερώτηση, λόγω της ψηφοφορίας η οποία διεξήχθη για το νομοσχέδιο του Υπουργείου Υγείας- η ερώτησή μου για το μείζον θέμα των ελληνοποιήσεων προϊόντων και με κορωνίδα βεβαίως το γάλα.

Ξέρετε, κύριε Πρόεδρε, διαμαρτύρομαι ακόμη περισσότερο γιατί θεωρώ έως υποτιμητική προς το Κοινοβούλιο και βεβαίως προς όλους πολίτες που έχουμε την τιμή να εκπροσωπούμε σε αυτόν εδώ τον χώρο την απάντηση εκ μέρους της πολιτικής ηγεσίας «λόγω φόρτου εργασίας».

Δεν ξέρω πώς προσδιορίζουν οι Υπουργοί τον φόρτο εργασίας και αν στην εργασία τους δεν είναι προτεραιότητα ο κοινοβουλευτικός έλεγχος και οι μείζονες απαντήσεις τις οποίες οφείλουν να δώσουν. Εγώ θα πω ότι στο Υπουργείο Αγροτικής Ανάπτυξης υπάρχουν τρεις, ζωή να έχουν: ο Υπουργός, ο Αναπληρωτής Υπουργός και η Υφυπουργός, η κ. Τελιγιορίδου, αρμόδια ειδικά για τα θέματα αυτά του ζωικού κεφαλαίου και των ελληνοποιήσεων, και φυσικά σήμερα με δυσάρεστη έκπληξη διαπιστώνουμε ότι δεν είναι κανείς εδώ.

Και διαμαρτύρομαι ακόμη εντονότερα, κύριε Πρόεδρε, γιατί έχω καταθέσει αίτηση κατάθεσης εγγράφων για το μείζον αυτό θέμα από 23-7-2018, δηλαδή για την μη επιβολή αναγκαίων προστίμων από τον ΕΛΓΟ - ΔΗΜΗΤΡΑ για τις ελληνοποιήσεις στο γάλα. Από τις 23 Ιουλίου 2018 δεν έχω πάρει καμμία απάντηση, κύριε Πρόεδρε.

Και διαμαρτύρομαι ακόμη εντονότερα, γιατί η ερώτησή μου συνδέεται με την αναμονή μιας εξαγγελθείσας πάρα πολύ αναγκαίας κοινής υπουργικής απόφασης από τον κ. Αραχωβίτη, που αφορά την υποτιθέμενη επίσπευση των ελέγχων στο γάλα, έναν κλάδο, κύριε Πρόεδρε, ο οποίος πραγματικά χειμάζεται. Είναι εθνικό ζήτημα η κτηνοτροφία.

**ΠΡΟΕΔΡΕΥΩΝ (Νικήτας Κακλαμάνης):** Μην αναλύετε, όμως, την ερώτηση τώρα.

**ΦΩΤΕΙΝΗ ΑΡΑΜΠΑΤΖΗ:** Τελειώνω, κύριε Πρόεδρε, ούτε μισό λεπτό δεν θα χρειαστώ.

Από τον Οκτώβριο περιμένουμε την υπογραφή αυτής της ΚΥΑ από την κ. Παπανάτσιου, έχουμε τέλη Μαρτίου και σήμερα περιμένουμε μια απάντηση τι θα γίνει με αυτήν την κοινή υπουργική απόφαση. Τελειώνει η γαλακτική περίοδος σε έναν μήνα και πραγματικά οι κτηνοτρόφοι βρίσκονται στο έλεός τους.

Σας ευχαριστώ πολύ για τον χρόνο που μου δώσατε.

**ΠΡΟΕΔΡΕΥΩΝ (Νικήτας Κακλαμάνης):** Γεγονός είναι ότι πολλές φορές η λέξη «επίκαιρη» έχει χάσει την έννοιά της. Είδα και τις άλλες αναβολές, είδα και τη δική σας που είναι πριν τον Μάρτιο, τον Φεβρουάριο. Πάμε μήνες πίσω.

Ο Πρόεδρος της Βουλής οφείλω να πω ότι έχει κάνει συνεχείς και αυστηρές συστάσεις. Υπάρχουν Υπουργοί οι οποίοι έχουν ανταποκριθεί. Δεν λέω τα άσχημα για όσους δεν ανταποκρίνονται. Να πω ότι η κ. Ξενογιαννακοπούλου, παραδείγματος χάριν, που είναι σήμερα εδώ, τουλάχιστον όσες φορές εγώ προεδρεύω είναι παρούσα.

Έχετε δίκιο, πάντως, και είναι και κοινά αποδεκτό ομόφωνα στη Διάσκεψη των Προέδρων αυτό. Δηλαδή, οι κυβερνητικοί συνάδελφοι, που εκπροσωπούνται στη Διάσκεψη των Προέδρων, τα ίδια πράγματα λένε. Ο Πρόεδρος είναι σίγουρο ότι παρακολουθεί τη συνεδρίαση και σήμερα. Δεν θα σας πω ότι έχετε άδικο.

Προχωρούμε, λοιπόν, τώρα στη μοναδική επίκαιρη ερώτηση που θα συζητηθεί σήμερα και συγκεκριμένα στην πρώτη με αριθμό 403/4-3-2019 επίκαιρη ερώτηση πρώτου κύκλου (Β΄) –του δελτίου της Πέμπτης 7 Μαρτίου 2019- του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την ΥπουργόΔιοικητικής Ανασυγκρότησης,με θέμα: «Η Κυβέρνηση δεν δίνει στοιχεία για την αξιολόγηση στο δημόσιο», που συζητείται εξ αναβολής.

Θα υπάρχει μια σχετική ανοχή -μία έχουμε όλη κι όλη ερώτηση- και προς τον ερωτώντα συνάδελφο και προς την κυρία Υπουργό.

Ορίστε, κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, είναι ευχάριστο που είστε εδώ και θα ήταν ακόμη πιο ευχάριστο αν πραγματικά παίρναμε απαντήσεις σε ένα ζήτημα, στο οποίο οι Υπουργοί, οι οποίοι νωρίτερα από εσάς είχαν την ευθύνη του συγκεκριμένου Υπουργείου, μου είχαν δώσει τις απαντήσεις που νομίζω ότι έπρεπε να μου δώσουν.

Είδα ότι τελευταία βγάλατε μια εγκύκλιο για την αξιολόγηση του 2018, η οποία θα γίνει ηλεκτρονικά και, βεβαίως, χαιρόμαστε που μπαίνουμε σε μια νέα μορφή πιο άμεση και πιο γρήγορη, έτσι ώστε να γίνεται και καλύτερη διαχείριση των αποτελεσμάτων αυτής της αξιολόγησης.

Όμως, είναι αλήθεια ότι για την περίοδο 2016 και 2017, τις δύο δηλαδή προηγούμενες αξιολογικές περιόδους, όπως ανέτρεξα και στο Υπουργείο σας και εκεί, δεν έχει γίνει καμμιά επίσημη ενημέρωση για πολύ σημαντικά στοιχεία, τα οποία θεωρώ ότι έχουν ενδιαφέρον για να δούμε πώς πήγε η αξιολόγηση, πώς προχωράει, τι πρέπει να διορθωθεί, τι πρέπει να βελτιωθεί.

Δεν ξέρουμε πόσοι αξιολογήθηκαν από τους δημοσίους υπαλλήλους που είχαν την υποχρέωση να αξιολογηθούν. Αυτό είναι ένα δεδομένο. Δεν ξέρουμε τις διαβαθμίσεις που ο δικός σας νόμος, ο νόμος της Κυβέρνησης ΣΥΡΙΖΑ - ΑΝΕΛ, ο ν.4369/2016, προβλέπει. Ξέρουμε πολύ καλά ότι σε κάποιες περιπτώσεις δίνει τη δυνατότητα στη διοίκηση να υποβοηθήσει τον υπάλληλο ο οποίος δεν κρίνεται επαρκής, έτσι ώστε να μπορέσει να βελτιώσει την απόδοσή του.

Έχει, λοιπόν, πολύ μεγάλο ενδιαφέρον να δούμε αν λειτούργησε αυτή η διαδικασία, πόσοι αξιολογήθηκαν κάτω από εξήντα, και σε πόσες περιπτώσεις πράγματι η διοίκηση μέσω των προϊσταμένων ανέλαβε το έργο, το οποίο προβλέπεται στον νόμο σας, για την υποβοήθηση στη δουλειά τους και στην απόδοσή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Όλα αυτά νομίζω ότι δεν χρειαζόταν καν να έρθουμε εδώ για να τα απαντήσετε, γιατί ο ίδιος ο νόμος ο δικός σας στο άρθρο 17 προβλέπει στην τελευταία του παράγραφο, δηλαδή στην παράγραφο 15, τη σύσταση μιας Διεύθυνσης Παρακολούθησης και Στατιστικής Ανάλυσης των Βαθμολογιών Αξιολόγησης -πολύ σωστό- η οποία διαχειρίζεται στατιστικά δεδομένα και χρονοσειρές, συντάσσει εκθέσεις ανάλυσης δεδομένων σε σχέση με τη βαθμολογία της αξιολόγησης και μάλιστα υποχρεούται να εκδίδει σε ετήσια βάση οδηγίες για τη βαθμολόγηση στο πλαίσιο της αξιολόγησης.

Δηλαδή, έπρεπε να έχουμε όλα τα στατιστικά, να δούμε τι γίνεται με τις βαθμολογήσεις, για να μπορέσει μέσα από τα στατιστικά αυτά δεδομένα το Υπουργείο να δει αν λειτουργεί όπως πρέπει από το ανθρώπινο δυναμικό η διαδικασία της αξιολόγησης ή πρέπει να παρέμβει με έναν νέο τρόπο, με μια νέα νομοθετική πρωτοβουλία.

Παρακαλώ, κυρία Υπουργέ, τι απαντήσεις έχουμε για τις αξιολογικές περιόδους 2016 - 2017;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ πολύ, κύριε Πρόεδρε.

Θα ήθελα να αναφέρω στον αγαπητό κ. Γεωργαντά ότι είναι σταθερή προτεραιότητα της Κυβέρνησης και της εθνικής στρατηγικής για τη μεταρρύθμιση του δημοσίου η διαδικασία της αξιολόγησης.

Γι’ αυτόν τον λόγο προχωρήσαμε πέρυσι στην αλλαγή του νομοθετικού πλαισίου, προκειμένου να είναι δυνατή και η ψηφιακή αξιολόγηση, η οποία εφαρμόστηκε για πρώτη φορά την προηγούμενη χρονιά για την αξιολογική περίοδο 2017. Η περίοδος 2016 -που ήταν και η πρώτη εφαρμογή του συστήματος- έγινε με τον παραδοσιακό έντυπο τρόπο. Ήταν -θα λέγαμε- και μια πρώτη εφαρμογή, κατά κάποιον τρόπο πιλοτική.

Άρα η πραγματική δυνατότητα συλλογής στοιχείων που έχουμε είναι με βάση την ψηφιακή πλατφόρμα που εφαρμόστηκε για την περίοδο 2017.

Και εδώ μπορώ να σας δώσω τα στοιχεία που έχουμε συγκεντρώσει, περνώντας κατευθείαν στο πρώτο ερώτημα που θέσατε. Το σύνολο των υπόχρεων σε αξιολόγηση πολιτικών υπαλλήλων του δημοσίου -λέω «πολιτικών υπαλλήλων», γιατί γνωρίζετε καλά ότι οι ένστολοι και μια σειρά άλλων κατηγοριών δεν υποχρεούνται- ανέρχεται σε εκατόν εβδομήντα πέντε χιλιάδες δεκατρείς. Εξ αυτών εκατόν πενήντα πέντε χιλιάδες οκτακόσιοι ενενήντα τέσσερις καταχωρίστηκαν στην ηλεκτρονική πλατφόρμα. Το σύνολο των υπαλλήλων που αξιολογήθηκαν -μιλάμε πάντα για το 2017- ανέρχεται σε εκατόν σαράντα επτά χιλιάδες οκτακόσιους ογδόντα εννέα. Εξ αυτών εκατόν είκοσι οκτώ χιλιάδες επτακόσιοι εβδομήντα αξιολογήθηκαν ηλεκτρονικά, γιατί γνωρίζετε ότι υπήρχε και η δυνατότητα σε κάποιες περιπτώσεις -για υπηρεσίες που υπήρχε δυσκολία- να υπάρχει συμπληρωματικά και η έντυπη διαδικασία.

Και αυτά τα στοιχεία, αν θέλετε, μπορώ να σας τα δώσω και εγγράφως.

Συνεπώς το ποσοστό υπαλλήλων, που αξιολογήθηκαν και ηλεκτρονικά και με τον έντυπο παραδοσιακό τρόπο, αντιστοιχεί στο 84,5% των υπόχρεων σε αξιολόγηση και το ποσοστό των υπαλλήλων που αξιολογήθηκαν ηλεκτρονικά αντιστοιχεί στο 82,6% αυτών που αξιολογήθηκαν.

Τώρα, όσον αφορά το δεύτερο ερώτημα, αναφορικά με τα προτεινόμενα μέτρα βελτίωσης, όπως γνωρίζετε, ο νόμος προβλέπει ότι αυτά τα μέτρα πρέπει να τα λάβει τόσο ο αξιολογούμενος όσο και ο προϊστάμενος και η υπηρεσία, σε περίπτωση που η βαθμολογία είναι μικρότερη του εξήντα. Και αυτό είναι κάτι για το οποίο κρίνεται και ο ίδιος ο προϊστάμενος στη συνέχεια.

Κύριε Γεωργαντά, -και απαντώ και στο τρίτο ερώτημα και μετά θα επανέλθω στο δεύτερο γιατί βρίσκονται σε συνάρτηση- τον Οκτώβριο του 2018 ολοκληρώθηκε η διαδικασία αξιολόγησης για την περίοδο του 2017 και τώρα βρισκόμαστε στη φάση της εξέτασης των ενστάσεων των η οποία περιμένουμε να ολοκληρωθεί. Γι’ αυτόν τον λόγο δεν έχουμε ακόμα τις τελικές βαθμολογίες, γιατί οι ενστάσεις γίνονται φυσικά στις περιπτώσεις που οι αξιολογήσεις είχαν μικρότερες βαθμολογίες. Όταν ολοκληρωθεί η διαδικασία των ενστάσεων και υπάρξουν και οι τελικές εκθέσεις από την αντίστοιχη Ειδική Επιτροπή Αξιολόγησης, θα έχουμε μια πλήρη εικόνα των στοιχείων, τα οποία φυσικά θα είναι στη διάθεση και του Κοινοβουλίου, ενώ ταυτόχρονα θα μπορεί να ενεργοποιηθεί η διάταξη, η οποία προβλέπει μέτρα στήριξης των συγκεκριμένων υπαλλήλων.

Θα ήθελα να επισημάνω ότι, όπως αναφέρατε, εμείς ήδη εκδώσαμε από τις 12 Μαρτίου την εγκύκλιο για την αξιολογική περίοδο του 2018, η οποία λήγει στα τέλη Ιουνίου. Πιστεύουμε ότι πλέον υπάρχει και η αναβαθμισμένη πλατφόρμα και η εμπειρία, για να κινηθεί πολύ πιο γρήγορα και αποτελεσματικά αυτή η διαδικασία.

Και να κλείσω λέγοντας ότι όταν θα έχουμε την τελική εικόνα των εκθέσεων και των βαθμολογιών για το 2017, ως κεντρική υπηρεσία πλέον στο Υπουργείο υπάρχει και η σκέψη, όπου διαπιστωθεί ότι σε κάποιες υπηρεσίες υπάρχουν ειδικότερα προβλήματα, να προβλεφθούν και σε συνεργασία με το ΕΚΔΔΑ ειδικά σεμινάρια υποστήριξης.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κάτι αρχίσαμε και κάνουμε, κυρία Υπουργέ. Αρχίσαμε και έχουμε μια εικόνα για το 2017.

Πλην, όμως, θα μου επιτρέψετε να πω ότι ο ρυθμός με τον οποίο ειδικά για το 2017 -όπου ήταν ηλεκτρονική η αξιολόγηση- ανταποκρίνεται το Υπουργείο και οι υπηρεσίες του δεν αξιολογείται ως επαρκής, τουλάχιστον από εμένα.

Πράγματι, βλέπω την εγκύκλιό σας από τις 22 Οκτωβρίου του 2018, που έδινε μία προθεσμία μέχρι τις 5 Νοεμβρίου του 2018 για να συγκεντρωθούν μέσω της ηλεκτρονικής εφαρμογής όλες οι εκθέσεις αξιολόγησης.

Φαντάζομαι ότι δεν θα ήταν ιδιαίτερα δύσκολο από τις 5 Νοεμβρίου μέχρι σήμερα, δηλαδή πέντε μήνες μετά, να έχουμε μία εικόνα, έστω για το πόσες ενστάσεις εκκρεμούν. Έχει, δηλαδή, ενδιαφέρον και το έχετε αυτό το στοιχείο να δούμε, πράγματι, πόσοι αξιολογήθηκαν με βαθμολογία κάτω από «60». Εκκρεμούν, βεβαίως, οι ενστάσεις και σίγουρα δεν θα είναι ένας οριστικοποιημένος πίνακας αν πράγματι εκκρεμούν ακόμα οι ενστάσεις. Εγώ το βλέπω πολύ μεγάλο το διάστημα για να εκκρεμούν ενστάσεις. Σε κάθε περίπτωση, αυτό που θέλουμε να βγει -και νομίζω ότι γίνεται κατανοητό από όλους- είναι να πειστεί ο ελληνικός λαός ότι γίνεται μια πραγματική και ουσιαστική αξιολόγηση και στους δημοσίους υπαλλήλους, όπως γίνεται στον καθέναν ο οποίος κάνει μία εργασία. Δεν πρέπει να έχουμε μία επιστροφή στο «όλοι 10» όπως συνέβαινε παλαιότερα.

Το κρίσιμο, λοιπόν, ερώτημά μου στο οποίο και σήμερα δεν παίρνω απάντηση -εγώ να δεχθώ ότι δεν είστε έτοιμοι- αφορά τα οριστικά αποτελέσματα εκεί που έγιναν ενστάσεις. Δεν μου λέτε, όμως, πόσες ενστάσεις έγιναν και επί ποιων υποθέσεων είχαμε βαθμολόγηση κάτω από «60». Άλλως, μέχρι να έχω τα στοιχεία, μου δίνετε το δικαίωμα να πω ότι είναι μια αξιολόγηση η οποία έχει αρχίσει και αλλάζει, πράγματι, την κουλτούρα των δημοσίων υπαλλήλων και επανέρχεστε σε αυτό που η Νέα Δημοκρατία πάντα υποστήριζε. Όμως, από την άλλη πρέπει να έχουμε και μια ουσιαστική και αντικειμενική αξιολόγηση, η οποία να βοηθάει σε δύο πράγματα: να επιβραβεύει τους ικανούς δημοσίους υπαλλήλους και, πράγματι, να δίνει τη δυνατότητα υποβοήθησης στην απόδοση αυτών που υστερούν με την παρακολούθηση και τη μέριμνα της προϊσταμένης αρχής. Σε αυτό το ερώτημά μου απάντηση δεν παίρνω. Μακάρι να πάρω άμεσα. Εγώ θα είμαι εδώ να το παρακολουθώ. Θεωρώ ότι είναι εύλογος ο χρόνος ο οποίος έχει παρέλθει.

Και με την ευκαιρία οφείλω να σας πω το εξής: Επί των ερωτημάτων γι’ αυτό το άρθρο που διάβασα, το άρθρο 17, παράγραφος 15, όπου έπρεπε να υπάρχουν έτοιμα τα στατιστικά στοιχεία, έγινε μία ολόκληρη διεύθυνση μόνο γι’ αυτό, η οποία υποχρεούται να βγάζει ετήσιες οδηγίες. Είδα ότι δεν έβγαλε καμμία. Έπρεπε να συγκρατεί και να συντάσσει στατιστικά στοιχεία και να έχει τα δεδομένα. Ούτε αυτό υπάρχει. Εάν υπάρχει κάτι, να μας το δώσετε. Εγώ πάντως δεν έχω δει κάτι από μία ολόκληρη διεύθυνση που έγινε μόνο γι’ αυτόν τον σκοπό. Και με ανησυχεί το ότι δεν υπάρχουν αυτά τα στοιχεία, σε συνδυασμό και με κάτι άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα στοιχεία της απογραφής -και κλείνω με αυτό- του ανθρώπινου δυναμικού έχουν να ενημερωθούν από τον Οκτώβριο του 2018, κυρία Υπουργέ. Είναι πολύ μεγάλο χρονικό διάστημα να μην έχουμε ενημέρωση για τον πραγματικό αριθμό των δημοσίων υπαλλήλων, των συμβασιούχων και στα νομικά πρόσωπα και στα νομικά πρόσωπα ιδιωτικού δικαίου. Για εμένα το να μην υπάρχει ενημέρωση σε κανέναν από τον Οκτώβριο του 2018 μέχρι τον Μάρτιο 2019 είναι ένα τεράστιο διάστημα. Παρακαλώ να το δείτε, γιατί δεν είναι δυνατόν να έχουμε τόσο μεγάλη καθυστέρηση σε τόσο πολύ σημαντικά ζητήματα, τα οποία αφορούν όλους τους Έλληνες -όλους τους Έλληνες φορολογούμενους- και μάλιστα στην περίοδο την οποία διανύουμε και η οποία, όπως ξέρετε, θεωρείται ύποπτη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ, κυρία Πρόεδρε.

Κατ’ αρχάς θα ήθελα να πω ότι τα στοιχεία, που σας ανέγνωσα σε σχέση με την αξιολογική περίοδο 2017, είναι επίσημα στοιχεία που έχει συλλέξει η υπηρεσία μας -μπορώ να σας τα δώσω και εγγράφως- και σε κάθε περίπτωση είναι επίσημα στοιχεία για τα οποία έχουμε ενημερώσει τους θεσμούς και την Ευρωπαϊκή Επιτροπή.

Πρέπει, επίσης, να διαβεβαιώσω εσάς, όπως και το Σώμα ότι τόσο τα στοιχεία που δίνουμε για την αξιολόγηση όσο και τα στοιχεία της απογραφής, στα οποία αναφερθήκατε, είναι από τα πλέον αξιόπιστα στοιχεία. Ιδιαίτερα η απογραφή, έχει την πλήρη αναγνώριση της Ευρωπαϊκής Επιτροπής. Για τον λόγο αυτόν τα στοιχεία της λαμβάνονται και ως βάση σε όλες τις αναλύσεις και εκτιμήσεις, και στην αξιολόγηση της χώρας μας εν όψει και του περασμένου Eurogroup και του EuroWorking Group της επόμενης εβδομάδας.

Σε σχέση με την απογραφή δεν υπάρχει κάτι ύποπτο! Εξάλλου, γνωρίζετε ότι κάθε φορά που έρχομαι στη Βουλή εγώ η ίδια καταθέτω τα στοιχεία της απογραφής σε όλες τις συζητήσεις που έχουμε κάνει. Απλώς τυχαίνει στο τέλος του χρόνου, επειδή γίνονται κάποιες επικαιροποιήσεις σε σχέση με τις αποχωρήσεις και με όλες τις διαδικασίες όταν κλείνει το έτος, να υπάρχει μία καθυστέρηση όσον αφορά στην πλήρη καταγραφή του τελευταίου διμήνου και το πέρασμα στο νέο έτος. Γι’ αυτό στη συνέχεια του έτους προχωρά γρήγορα. Όμως, θέλω να σας διαβεβαιώσω ότι εντός των επόμενων δέκα ημερών θα έχουν αναρτηθεί και αυτά τα αποτελέσματα της απογραφής.

Εξάλλου, με τα προσωρινά αποτελέσματα που είχαμε, για τα οποία διενεργείται ο τελευταίος έλεγχος, είχα ανακοινώσει στη Βουλή ότι αποχώρησαν εννέα χιλιάδες σαράντα τακτικοί δημόσιοι υπάλληλοι μέχρι τα τέλη Δεκεμβρίου. Οπότε, εκ των πραγμάτων, αυτό είναι και το πλαίσιο του κανόνα προσλήψεων όσον αφορά στο τρέχον έτος.

Τώρα, όσον αφορά στα στοιχεία της αξιολόγησης, σας ανέφερα τα γενικά στοιχεία που έχουμε συλλέξει. Οι ενστάσεις, επειδή ακριβώς γίνονται στις περιπτώσεις των βαθμολογιών κάτω των εξήντα που εσείς αναφέρετε στην ερώτηση -γιατί φυσικά δεν γίνονται ενστάσεις για τις καλύτερες βαθμολογίες- βρίσκονται στις οικείες υπηρεσίες και περιμένουμε τις τελικές εκθέσεις.

Κοιτάξτε, είναι ένας νέος θεσμός, μια νέα διαδικασία. Τους ενθαρρύνουμε. Μόλις θα έχουμε και αυτά τα στοιχεία, θα είμαστε σε θέση να σας τα δώσουμε. Δεν έχουμε κάτι να κρύψουμε, εξάλλου. Και όπως σας είπα, και εμάς μας απασχολεί μέσα από την αξιολόγηση αυτής της διαδικασίας να οργανώσουμε και κάποια ειδικά προγράμματα κατάρτισης και υποστήριξης.

Σε κάθε περίπτωση, θα ήθελα να κλείσω με ένα πολιτικό σχόλιο. Όλοι συμφωνούμε στην ανάγκη της αξιολόγησης. Πρέπει, όμως, να διαμορφώνουμε και ένα επίπεδο εσωτερικής εμπιστοσύνης στη δημόσια διοίκηση σε σχέση με την αξιολόγηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, θα ήθελα την ανοχή σας για μισό λεπτό.

Διότι ένα από τα προβλήματα που αντιμετώπισε η Κυβέρνηση μετά τις εκλογές του 2015 -εγώ είμαι έξι μήνες Υπουργός, αλλά μιλάω με βάση τη συλλογική εμπειρία του δημοσίου, όπως την εισπράττω- είναι ότι στη προσπάθεια αξιολόγησης, η οποία είχε γίνει το 2014 με υποχρεωτικά ποσοστά ανεπάρκειας και τιμωρητικής -όπως εξελήφθη- διάθεσης τότε σε συνδυασμό με τη διαθεσιμότητα, συκοφάντησε και υπονόμευσε στη συνείδηση των δημοσίων υπαλλήλων την έννοια της αξιολόγησης.

Πιστεύω ότι έχουμε πλέον αποκαταστήσει σε μεγάλο βαθμό αυτή την εμπιστοσύνη και θέλω να πιστεύω ότι τώρα και με το ψηφιακό αυτό σύστημα -γιατί ξέρετε πολύ καλά ότι και τα στοιχεία προ του 2014, που είχε γίνει μιας μορφή αξιολόγησης, στην ουσία δεν είχαν συγκεντρωθεί ποτέ, γιατί ήταν σε έντυπη μορφή, τα οποία εγώ έχω αναζητήσει για να κάνω και κάποιες ιστορικές αναλύσεις και αναφορές και δεν υπάρχουν- που αποτελεί μια νέα εφαρμογή, όλοι πρέπει να στηρίξουμε αυτή τη νέα ηλεκτρονική εφαρμογή. Και θέλω να πιστεύω ότι πολύ γρήγορα θα είμαι σε θέση να σας δώσω και πιο συγκεκριμένα και λεπτομερή στοιχεία από αυτή.

Ευχαριστώ πολύ.

**ΓΕΩΡΓΙΟΣ ΓΕΩΡΓΑΝΤΑΣ:** Τον αριθμό των ενστάσεων, κυρία Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Πάντως, όσα έχετε μαζί σας από αυτά που υπαινιχθήκατε, καταθέστε τα, αλλιώς τα στέλνετε στον συνάδελφο κάποια στιγμή.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.10΄ λύεται η συνεδρίαση για αύριο, ημέρα Παρασκευή 22 Μαρτίου 2019 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**