(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΗ΄

Τετάρτη 8 Μαΐου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Χίου, το Γυμνάσιο Μανιάκων Καστοριάς και το 2ο Γυμνάσιο Καστοριάς, σελ.   
2. Ανακοινώνεται ότι με επιστολές προς τον Πρόεδρο της Βουλής κ. Νικόλαο Βούτση, στις 2 Μαΐου 2019 ο κ. Σταύρος Θεοδωράκης και στις 7 Μαΐου 2019 οι Βουλευτές κ.κ. Σταύρος Θεοδωράκης, Σπυρίδων Λυκούδης, Αντιγόνη Λυμπεράκη, Γεώργιος Μαυρωτάς και Νικόλαος Νυφούδης δήλωσαν ότι θα συμμετέχουν στην Κοινοβουλευτική Ομάδα του κόμματος «Το Ποτάμι», σελ.   
3. Ανακοινώνεται ότι ο Πρόεδρος της Βουλής κ. Νικόλαο Βούτσης, με την από 7 Μαΐου 2019 επιστολή του προς τον επικεφαλής του κόμματος «Το Ποτάμι» κ. Σταύρο Θεοδωράκη, μετά και τη γνωμοδότηση του Επιστημονικού Συμβουλίου της Βουλής, τον ενημέρωσε πως η αρμόδια υπηρεσία της Βουλής θα προβεί σε όλες τις δέουσες ενέργειες για την ανασυγκρότηση της Κοινοβουλευτικής Ομάδας του κόμματος «Το Ποτάμι», κατ’ εφαρμογή της παραγράφου 1 του άρθρου 16 του Κανονισμού της Βουλής, Μέρος Α’ Κοινοβουλευτικό, σελ.   
4. Ειδική Ημερήσια Διάταξη:

Συζήτηση και ψηφοφορία επί της προτάσεως του Πρωθυπουργού για παροχή ψήφου εμπιστοσύνης στην Κυβέρνηση, σύμφωνα με τα άρθρα 84 του Συντάγματος και 141 του Κανονισμού της Βουλής, σελ.   
5. Επί διαδικαστικού θέματος, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΑΡΑΜΠΑΤΖΗ Φ. , σελ.  
ΓΕΝΝΗΜΑΤΑ Φ. , σελ.  
ΔΕΝΔΙΑΣ Ν. , σελ.  
ΘΕΛΕΡΙΤΗ Μ. , σελ.  
ΚΑΒΒΑΔΙΑ Ι. , σελ.  
ΚΑΜΜΕΝΟΣ Π. , σελ.  
ΚΑΡΡΑΣ Γ. , σελ.  
ΚΑΤΣΗΣ Μ. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΠΑΠΑΡΗΓΑ Α. , σελ.  
ΣΤΑΪΚΟΥΡΑΣ Χ. , σελ.  
ΤΣΙΠΡΑΣ Α. , σελ.  
ΧΑΡΑΚΟΠΟΥΛΟΣ Μ. , σελ.  
  
Β. Επί διαδικαστικού θέματος:  
ΒΟΥΤΣΗΣ Ν. , σελ.  
ΓΕΩΡΓΙΑΔΗΣ Μ. , σελ.  
ΔΕΝΔΙΑΣ Ν. , σελ.  
ΚΑΡΡΑΣ Γ. , σελ.  
ΛΟΒΕΡΔΟΣ Α. , σελ.  
ΜΗΤΣΟΤΑΚΗΣ Κ. , σελ.  
ΤΣΙΠΡΑΣ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
ΠΑΡΕΜΒΑΣΕΙΣ:  
ΑΥΓΕΝΑΚΗΣ Ε. , σελ.  
ΑΥΛΩΝΙΤΟΥ Ε. , σελ.  
ΒΟΥΛΤΕΨΗ Σ. , σελ.  
ΚΑΡΑΜΑΝΛΗ Ά. , σελ.  
ΠΑΝΤΖΑΣ Γ. , σελ.  
ΠΟΛΑΚΗΣ Π. , σελ.  
ΣΚΟΥΡΟΛΙΑΚΟΣ Π. , σελ.  
ΦΙΛΗΣ Ν. , σελ.  
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΗ΄

Τετάρτη 8 Μαΐου 2019

Αθήνα, σήμερα στις 8 Μαΐου 2019, ημέρα Τετάρτη και ώρα 19.14΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ειδική ημερήσια διάταξη, θέλω να σας ενημερώσω ότι στη σημερινή συνεδρίαση θα συμμετάσχουν και οι νέοι συνάδελφοί μας, η κ. Ράπτη, ο κ. Νυφούδης και ο κ. Πάνος Παναγιωτόπουλος. Η κ. Λυμπεράκη ήταν Βουλευτής από πριν.

Επίσης, θα ήθελα να κάνω και μία ανακοίνωση προς το Σώμα.

Με επιστολές προς τον Πρόεδρο της Βουλής στις 2 Μαΐου 2019 ο κ. Σταύρος Θεοδωράκης και στις 7 Μαΐου 2019 οι Βουλευτές κ.κ. Σταύρος Θεοδωράκης, Σπυρίδων Λυκούδης, Αντιγόνη Λυμπεράκη, Γεώργιος Μαυρωτάς και Νικόλαος Νυφούδης δήλωσαν ότι θα συμμετέχουν στην Κοινοβουλευτική Ομάδα του κόμματος «Το Ποτάμι».

Ο Πρόεδρος της Βουλής κ. Βούτσης με την από 7 Μαΐου 2019 επιστολή του προς τον επικεφαλής του κόμματος «Το Ποτάμι» κ. Σταύρο Θεοδωράκη, μετά και τη γνωμοδότηση του Επιστημονικού Συμβουλίου της Βουλής, τον ενημέρωσε πως η αρμόδια υπηρεσία της Βουλής θα προβεί σε όλες τις δέουσες ενέργειες για την ανασυγκρότηση της Κοινοβουλευτικής Ομάδας του κόμματος «Το Ποτάμι», κατ’ εφαρμογή της παραγράφου 1 του άρθρου 16 του Κανονισμού της Βουλής, Μέρος Α΄ Κοινοβουλευτικό.

Κατόπιν των ανωτέρω, στη σημερινή συνεδρίαση επί της προτάσεως του Πρωθυπουργού για την παροχή ψήφου εμπιστοσύνης προς την Κυβέρνηση, σύμφωνα με τα άρθρα 84 του Συντάγματος και 141 του Κανονισμού της Βουλής, το κόμμα «Το Ποτάμι» θα συμμετέχει ως Κοινοβουλευτική Ομάδα.

Σήμερα δεν θα πρωτομιλήσει, εξ όσων γνωρίζουμε, ο κ. Θεοδωράκης στη σχετική σειρά ούτε ο κ. Κουτσούμπας, ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας ούτε ο κ. Λεβέντης, Πρόεδρος της Κοινοβουλευτικής Ομάδας της Ένωσης Κεντρώων. Θα πρωτομιλήσουν οι υπόλοιποι Αρχηγοί και ύστερα θα δώσουμε τον λόγο και στον κ. Παναγιώτη Καμμένο και την κ. Αλέκα Παπαρήγα για να μπούμε στον πρώτο κύκλο ομιλιών.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και ψηφοφορία επί της προτάσεως του Πρωθυπουργού για παροχή ψήφου εμπιστοσύνης στην Κυβέρνηση, σύμφωνα με τα άρθρα 84 του Συντάγματος και 141 του Κανονισμού της Βουλής.

Η συζήτηση, σύμφωνα με τις διατάξεις του άρθρου 141 του Κανονισμού της Βουλής, θα διεξαχθεί με ανάλογη εφαρμογή των άρθρων 96 και 97 του Κανονισμού της Βουλής, θα ολοκληρωθεί σε τρεις συνεδριάσεις και θα περατωθεί την Παρασκευή 10 Μαΐου του 2019 το αργότερο μέχρι τη δωδεκάτη νυχτερινή ώρα με ονομαστική ψηφοφορία επί της προτάσεως.

Η σχετική απόφαση λαμβάνεται με την απόλυτη πλειοψηφία των παρόντων Βουλευτών, η οποία όμως δεν επιτρέπεται να είναι μικρότερη από τα 2/5 του όλου αριθμού των Βουλευτών.

Κατά την κοινοβουλευτική πρακτική η σημερινή συνεδρίαση θα αρχίσει με αγόρευση του Πρωθυπουργού και θα ακολουθήσουν οι αγορεύσεις των πολιτικών Αρχηγών εφόσον το επιθυμούν -αναφέρθηκα προηγούμενα για την ενημέρωσή σας- με τους χρόνους του άρθρου 97 του Κανονισμού της Βουλής. Ο Πρωθυπουργός και οι πολιτικοί Αρχηγοί θα δευτερολογήσουν κατά την τελευταία συνεδρίαση με αντίστροφη σειρά της κοινοβουλευτικής δύναμης των Κομμάτων.

Στη συνέχεια, σύμφωνα με την απόφαση της Διάσκεψης των Προέδρων στις 6 Μαΐου 2019, προτείνω να εισέλθουμε στις αγορεύσεις των ομιλητών σε έξι κύκλους κατ’ αναλογία της κοινοβουλευτικής δύναμης των κομμάτων, με προβλεπόμενο χρόνο ομιλίας μέχρι επτά λεπτά για την κάθε ομιλήτρια και ομιλητή χωρίς δικαίωμα δευτερολογίας.

Ο κάθε κύκλος ομιλητών αποτελείται από δεκατέσσερις συνολικά Βουλευτές. Οι επτά πλέον Κοινοβουλευτικές Ομάδες έχουν ήδη υποβάλλει καταστάσεις ομιλητών -σύμφωνα με το άρθρο 65 παράγραφος 5 του Κανονισμού της Βουλής- και έχει καταρτιστεί ενιαίος κατάλογος με εναλλαγή ομιλητών κατ’ αναλογία της κοινοβουλευτικής τους δύναμης. Αλλαγές στον κατάλογο των ομιλητών θα επιτρέπονται μόνο αμοιβαία με έγγραφο του Γραμματέα της Κοινοβουλευτικής τους Ομάδας.

Στο τέλος κάθε κύκλου ομιλητών προστίθεται ένας ανεξάρτητος Βουλευτής. Οι Βουλευτές της Συμπολιτεύσεως θα εναλλάσσονται με τους Βουλευτές της Αντιπολιτεύσεως, και σε κάθε κύκλο θα συμμετέχουν πέντε Βουλευτές από τον ΣΥΡΙΖΑ, τρεις από τη Νέα Δημοκρατία, ένας από τη Δημοκρατική Συμπαράταξη, ένας του Λαϊκού Συνδέσμου - Χρυσή Αυγή, ένας Βουλευτής του Κομμουνιστικού Κόμματος Ελλάδας, ένας Βουλευτής του Ποταμιού, ένας Βουλευτής της Ένωσης Κεντρώων και ένας Ανεξάρτητος Βουλευτής.

Ο χρόνος ομιλίας των Προέδρων των Κοινοβουλευτικών Ομάδων είναι ο οριζόμενος στο άρθρο 97 του Κανονισμού της Βουλής.

Ειδικότερα ο χρόνος του Πρωθυπουργού και Προέδρου της Κοινοβουλευτικής Ομάδας του ΣΥΡΙΖΑ κ. Αλέξη Τσίπρα και του Αρχηγού της Αξιωματικής Αντιπολίτευσης και Προέδρου της Νέας Δημοκρατίας κ. Μητσοτάκη είναι μέχρι είκοσι λεπτά, των Προέδρων των υπόλοιπων Κοινοβουλευτικών Ομάδων είναι μέχρι δεκαπέντε λεπτά.

Οι Υπουργοί μπορούν να ομιλούν μέχρι δεκαπέντε λεπτά της ώρας, οι Αναπληρωτές Υπουργοί μέχρι δώδεκα λεπτά και οι Υφυπουργοί μέχρι οκτώ λεπτά χωρίς δικαίωμα δευτερολογίας.

Οι Κοινοβουλευτικοί Εκπρόσωποι μπορούν να ομιλούν μέχρι δώδεκα λεπτά χωρίς δικαίωμα δευτερολογίας.

Η σημερινή συζήτηση προτείνω να λήξει την δωδεκάτη νυχτερινή. Η αυριανή συνεδρίαση θα ξεκινήσει στις δέκα το πρωί.

Η Βουλή δέχεται την πρόταση της Διάσκεψης των Προέδρων, όπως τη διατύπωσα;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Ορίστε, κύριε Δένδια, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, η τοποθέτηση δεν αφορά στενά τη διαδικασία αλλά ευρύτερα το θέμα το οποίο συζητάμε σήμερα.

Όπως διαβάσατε προηγουμένως και κατά την ημερήσια διάταξη που έχει διανεμηθεί, κυρίες και κύριοι συνάδελφοι, συζητάμε σήμερα πρόταση του Πρωθυπουργού για παροχή εμπιστοσύνης στην Κυβέρνηση, σύμφωνα με το άρθρο 141 του Κανονισμού της Βουλής και το άρθρο 84 του Συντάγματος.

Όμως, κύριε Πρόεδρε, έχει συμβεί το εξής και αναφέρομαι στο ιστορικό, για να καταλήξω στο πώς εισάγονται σήμερα τα πράγματα, κατά τρόπο ο οποίος εξυπηρετεί την Κυβέρνηση και όχι την κοινοβουλευτική τάξη.

Τη Δευτέρα στις 6 Μαΐου ο Πρόεδρος της Νέας Δημοκρατίας και η Κοινοβουλευτική Ομάδα της Νέας Δημοκρατίας κατέθεσε εγγράφως πρόταση δυσπιστίας κατά του Αναπληρωτή Υπουργού Υγείας, σύμφωνα με το άρθρο 142 του Κανονισμού της Βουλής. Την πρόταση ανέπτυξε μετά ο Πρόεδρος της Νέας Δημοκρατίας, ο κ. Κυριάκος Μητσοτάκης.

Ο παριστάμενος Αντιπρόεδρος της Κυβέρνησης κ. Δραγασάκης απάντησε στον Αρχηγό της Αξιωματικής Αντιπολίτευσης και κατά την απάντησή του προφορικά μετέτρεψε –κατά την κρίση του- την πρόταση δυσπιστίας των Βουλευτών της Νέας Δημοκρατίας, κατά το άρθρο 142, σε πρόταση εμπιστοσύνης προς την Κυβέρνηση, κατά το άρθρο 141.

Κατ’ αρχάς ο Αντιπρόεδρος της Κυβέρνησης δεν είχε εξουσία να το κάνει αυτό. Το άρθρο 141 του Κανονισμού της Βουλής επιφυλάσσει το δικαίωμα αυτό προφορικά ή έγγραφα μόνο στον Πρωθυπουργό. Άλλωστε ο Πρωθυπουργός είχε υποβάλει τέτοια δήλωση στην προηγούμενη πρόταση που είχε κατατεθεί στη Βουλή. Όμως αυτό δεν είναι το μείζον.

Το μείζον, κύριε Πρόεδρε, είναι ότι δεν προβλέπεται αυτό το οποίο συνέβη. Η πρόταση δυσπιστίας είναι όργανο κοινοβουλευτικού ελέγχου της Αντιπολίτευσης, κατά το άρθρο 142, και προβλέπει διαφορετική πλειοψηφία από αυτή που προβλέπει το άρθρο 141. Είναι δύο διαφορετικά πράγματα.

Και για να προλάβω τυχόν απάντηση, λέω το εξής: Αναφέρθηκε τότε συνάδελφος –δεν θυμάμαι ποιος- σε προηγούμενο του 2005 επί κυβέρνησης και Πρωθυπουργού Κώστα Καραμανλή. Δεν ισχύει. Ήμουν στην Αίθουσα τότε. Τότε είχε εγερθεί ο Γιώργος Παπανδρέου, αλλά δεν είχε υποβάλει γραπτή πρόταση δυσπιστίας. Αντιθέτως ο Κώστας Καραμανλής τότε υπέβαλε πρόταση εμπιστοσύνης προς την κυβέρνηση.

Σε αυτή την περίπτωση που συζητάμε, έχει υποβληθεί γραπτή πρόταση δυσπιστίας κατά το άρθρο 142, η οποία οφείλει να προταχθεί και εξηγούμαι. Για ποιον λόγο το κάνει αυτό η Κυβέρνηση;

Το κάνει αυτό η Κυβέρνηση, κύριε Πρόεδρε, διότι η πρόταση δυσπιστίας για να γίνει δεκτή χρειάζεται εκατόν πενήντα έναν Βουλευτές και άρα αυτό θα έδινε την ευκαιρία σε έναν μεγάλο αριθμό των συναδέλφων της κοινοβουλευτικής Πλειοψηφίας- οι οποίοι αντιμετωπίζουν, και το δήλωσαν ήδη, με πλήρη απαξία τη συμπεριφορά του Αναπληρωτή Υπουργού Υγείας- να διαφοροποιηθούν, χωρίς αυτό να έχει κοινοβουλευτική συνέπεια την πτώση της Κυβέρνησης ή ακόμα και τη δυσπιστία κατά του συγκεκριμένου Υπουργού, με αποτέλεσμα να οδηγήσει σε πολιτικές εξελίξεις.

Είναι, λοιπόν, ο μηχανισμός ο οποίος επελέγη αντικαταστατικός, είναι αντίθετος με τον Κανονισμό της Βουλής, είναι αντίθετος με το Σύνταγμα της χώρας, εγείρει θέμα του Κανονισμού και παρακαλώ να αλλάξετε την απόφαση.

**ΠΡΟΕΔΡΟΣ (Νικόλαος Βούτσης):** Σε δύο συνεδριάσεις, αγαπητέ κύριε Κοινοβουλευτικέ Εκπρόσωπε της Αξιωματικής Αντιπολίτευσης, αυτό το θέμα δεν έχει εγερθεί. Εν προκειμένω, στη συζήτηση που έγινε επί τόπου, όταν ο Αρχηγός της Αξιωματικής Αντιπολίτευσης έθεσε υπ’ όψιν του Σώματος την πρόθεσή του για υποβολή της πρότασης δυσπιστίας, ήρθε ο Πρωθυπουργός και είπε ευθέως ότι θα ζητήσει τη μετατροπή αυτής της συζήτησης σε συζήτηση πρότασης για παροχή ψήφου εμπιστοσύνης προς την Κυβέρνηση.

Ιδιαίτερα όμως -διότι μπορεί να πει κανείς ότι αυτή η πρώτη συνεδρίαση ήταν μία συνεδρίαση στο πλαίσιο της ρητορικής και της αντιπαράθεσης από Βήματος- στη συνεδρίαση της Δευτέρας αυτό το ζήτημα έληξε με όλους τους τύπους –προσέξτε το, παρακαλώ, κύριε Δένδια!- με Προεδρεύοντα τον αγαπητό συνάδελφο, τον Αντιπρόεδρο της Βουλής κ. Κακλαμάνη και με τα σχετικά έγγραφα στις υπηρεσίες της Βουλής.

Ξεκίνησε με την ομιλία του κ. Μητσοτάκη, στη συνέχεια πήρε τον λόγο ο Αντιπρόεδρος της Κυβέρνησης εκ μέρους της Κυβέρνησης, υπήρξε απάντηση, έθεσε το ζήτημα και έληξε τη συνεδρίαση ο Προεδρεύων, λέγοντας ακριβώς ότι θα πάμε την Τετάρτη -όπως έτσι κι αλλιώς είχα πει τρεις ώρες πριν στη Διάσκεψη των Προέδρων- στην παρούσα διαδικασία.

Άρα στις δύο αυτές συνεδριάσεις και ιδιαίτερα της Δευτέρας –επαναλαμβάνω ότι η πρώτη ήταν επί της πολιτικής ουσίας, η δεύτερη, όμως, είχε και τον διαδικαστικό, κανονιστικό και συνταγματικό τύπο, στον οποίο εσείς ευλόγως από την πλευρά σας αναφερθήκατε- αυτό το ζήτημα ηγέρθη επί της ουσίας, έληξε, έκλεισε γραπτώς και διά των Πρακτικών, δεν ηγέρθη καμμία ένσταση επ’ αυτού του ζητήματος και ως εκ τούτου θα προχωρήσουμε στη σημερινή διαδικασία.

Παρακαλώ πολύ τον Πρωθυπουργό κ. Αλέξη Τσίπρα να πάρει τον λόγο.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, ζητάω σήμερα εκ νέου την εμπιστοσύνη της Βουλής πάνω σε ένα σχέδιο ανάταξης της ελληνικής οικονομίας αλλά και στήριξης της ελληνικής κοινωνίας το οποίο παρουσιάσαμε αναλυτικά χθες το απόγευμα.

Ζητάω σήμερα την εμπιστοσύνη της Βουλής, αλλά και στις 26 του Μάη στις ευρωπαϊκές εκλογές την εμπιστοσύνη του ελληνικού λαού πάνω σε ένα σχέδιο ανάτασης, ανάκαμψης και ενίσχυσης των πολλών, που αφορά το σήμερα, το αύριο αλλά και συνολικά θα έλεγα την ερχόμενη τετραετία.

Αφορά τη διατήρηση και ενίσχυση της αναπτυξιακής πορείας της οικονομίας τα επόμενα χρόνια, παρά το γεγονός ότι στην Ευρώπη υπάρχει μια υποχώρηση της αναπτυξιακής πορείας.

Αφορά, αν θέλετε, την επιτάχυνση της πορείας επιστροφής της χώρας μας στην κανονικότητα, στη σταθερότητα, αλλά και την επιστροφή των πολλών, όλων αυτών που έβαλαν πλάτη στις δύσκολες στιγμές της κρίσης, στην ευημερία.

Κυρίες και κύριοι συνάδελφοι, δεν ήρθα σήμερα εδώ με βασικό μου στόχο να αντιδικήσω με τον κρυπτόμενο κ. Μητσοτάκη, καθότι του έχω ζητήσει επανειλημμένως κατά τη διάρκεια…

(Θόρυβος από την πτέρυγα της Νέας Δημοκρατίας)

Έτσι θα πάμε, κύριοι συνάδελφοι; Θα πω πολλά για τον κ. Μητσοτάκη σήμερα, αλλά θα με αφήσετε να μιλήσω. Δεν θα διακόπτετε την ομιλία μου, όπως και εγώ θα ακούσω με προσοχή τον κ. Μητσοτάκη. Καταλαβαίνω τον εκνευρισμό σας, αλλά κάντε λίγο ησυχία.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κάντε λίγο ησυχία. Θα τα ακούσετε σήμερα.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ! Δεν είναι αμφιθέατρο εδώ. Εδώ είναι η Αίθουσα της Βουλής.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν ήρθα σήμερα εδώ για να αντιδικήσω με τον κρυπτόμενο κ. Μητσοτάκη. Του έχω ζητήσει επανειλημμένως να κάνουμε μαζί μια εφ’ όλης της ύλης συζήτηση και αντιπαράθεση για όλα τα μεγάλα προβλήματα που αφορούν την ελληνική κοινωνία, την ελληνική οικονομία, την Ευρώπη, τα εθνικά θέματα, την πορεία της χώρας το επόμενο διάστημα, αλλά και τις κρίσιμες ευρωπαϊκές εκλογές. Και κυρίως δεν ήρθα εδώ για να αντιπαρατεθώ μαζί του στα ασήμαντα, στους αντιπερισπασμούς, στα επικοινωνιακά κόλπα ούτε να τον συναγωνιστώ στον κιτρινισμό, στη μαύρη προπαγάνδα. Άλλωστε σε αυτά είναι ασυναγώνιστος. Αυτά μπορεί να κάνει ο άνθρωπος, αυτά κάνει.

Εγώ ήρθα σήμερα εδώ ενώπιον της Βουλής των Ελλήνων, ενώπιον της Εθνικής Αντιπροσωπείας και των Ελλήνων και Ελληνίδων Βουλευτών για να αντιπαρατεθώ όχι με την προπαγάνδα του κ. Μητσοτάκη αλλά με το πολιτικό σχέδιο του κ. Μητσοτάκη, αυτό που επιμελώς προσπαθεί να κρύψει πίσω από επικοινωνιακά πυροτεχνήματα και πομφόλυγες.

Είναι το ίδιο ακριβώς σχέδιο, με αυτό που έριξε τη χώρα στα βράχια το 2010. Είναι το ίδιο ακριβώς σχέδιο, με αυτό που οδήγησε στην κοινωνική λεηλασία και τη χρεοκοπία την περίοδο 2010 - 2014. Είναι το ίδιο ακριβώς σχέδιο, που είχε ως αποτέλεσμα την πρωτοφανή οικονομική αιμορραγία, την κοινωνική διάλυση, την απόγνωση εκατομμυρίων ανθρώπων, την ταπείνωση ενός ολόκληρου λαού.

Είναι το ίδιο ακριβώς σχέδιο, το οποίο αφάνισε το 1/3 της οικονομίας, το ίδιο σχέδιο που έριξε στον καιάδα τους συνταξιούχους, που διέλυσε τις εργασιακές σχέσεις, που επέβαλε το εργασιακό καθεστώς της ζούγκλας, που εκτίναξε την ανεργία σε πρωτοφανή ποσοστά για μια ευρωπαϊκή χώρα.

Αυτό το σχέδιο και αυτό το πρόγραμμα επιθυμεί να εφαρμόσει πάλι η παράταξη της Νέας Δημοκρατίας και ο κ. Μητσοτάκης, σε περίπτωση που τον εμπιστευθεί ο ελληνικό λαός. Πρόκειται για το χρονικό μιας προαναγγελθείσας καταστροφής. Και θέλω σήμερα με αυτό το σχέδιο να αντιπαρατεθώ με το πολιτικό τους πρόγραμμα και όχι με τα πυροτεχνήματα.

Και θέλω, αλήθεια -μιας και δεν μπορούσαμε να έχουμε, διότι δεν επιθυμεί να φανερώσει αυτό το πρόγραμμα και αυτό το σχέδιο- μια εφ’ όλης της ύλης αντιπαράθεση. Να αντιπαρατεθούμε έστω εδώ στη Βουλή πάνω σε θέσεις, πάνω σε προτάσεις, πάνω σε πολιτικό σχέδιο, πάνω σε σχέδιο για την οικονομία, πάνω σε σχέδιο για την κοινωνία.

Τα πολιτικά μας σχέδια να αντιπαραβάλλουμε, τις προθέσεις και τα έργα μας ενώπιον του ελληνικού λαού, να μιλήσουμε με ανοιχτά χαρτιά για το ποια πορεία επιφυλάσσουμε για την Ελλάδα, που βρίσκεται αυτή τη στιγμή, μετά από οκτώ ολόκληρα χρόνια μνημονιακής περιπέτειας, σε μια πορεία ανάτασης, ανάκαμψης, εξόδου, που βρίσκεται σε ένα κρίσιμο σταυροδρόμι έξω από τα προγράμματα της επιτροπείας, αλλά σε ένα κρίσιμο σταυροδρόμι στην Ευρώπη, σε μια κρίσιμη περιοχή της Νοτιοανατολικής Μεσογείου και των Βαλκανίων όπου τα τελευταία χρόνια έχει ανακάμψει και πάλι το κύρος, ο δυναμισμός, ο ηγετικός ρόλος της χώρας και να αντιπαραβάλλουμε τα σχέδιά μας, τις προτάσεις μας, τις θέσεις μας, τα έργα μας, και να θέσουμε τα κρίσιμα ερωτήματα στον ελληνικό λαό.

Και το κρίσιμο ερώτημα που θέλω να θέσω εγώ στον ελληνικό λαό και στον κ. Μητσοτάκη και τη Νέα Δημοκρατία και σε όλους τους πολιτικούς μου αντιπάλους, είναι αν με το πολιτικό μας σχέδιο, με τις πολιτικές μας θέσεις, με το πολιτικό μας πρόγραμμα θα διασφαλίσουμε την ομαλή πορεία της χώρας προς την κανονικότητα, την ανάκαμψη της ελληνικής οικονομίας, την ελάφρυνση των βαρών για τους πολλούς.

Διότι, πράγματι, σήμερα παρά το γεγονός ότι έχουμε καταφέρει να μειώσουμε την ανεργία κατά δέκα μονάδες και έχουν γίνει κοντά στις τετρακόσιες χιλιάδες νέες θέσεις εργασίας, ενώ χάθηκαν ένα εκατομμύριο θέσεις την περίοδο 2010 - 2014, υπάρχουν χιλιάδες συμπολίτες μας που δεν έχουν ακόμα βιώσει, δεν έχουν αισθανθεί την ανάκαμψη της οικονομίας και τα οφέλη από την έξοδο από τα μνημόνια.

Το ερώτημα, λοιπόν, είναι ποιο; Θα συνεχίσουμε αυτή τη θετική πορεία προς τα μπροστά ή θα οδηγήσουμε τη χώρα ξανά σε νεοφιλελεύθερες πολιτικές τύπου Διεθνούς Νομισματικού Ταμείου ή θα οδηγήσουμε ξανά σε περιπέτειες το ασφαλιστικό μας σύστημα, φέρνοντας συστήματα τύπου «Πινοσέτ» -εσείς το είπατε, δεν το χαρακτηρίζαμε εμείς τύπου «Πινοσέτ»- ή θα οδηγήσουμε ξανά τη χώρα σε περικοπές σε μισθούς και σε συντάξεις σε ένα διαλυμένο κοινωνικό κράτος, εν ονόματι μιας δήθεν ανάπτυξης που δεν θα είναι παρά ο πλουτισμός των πολλών εις βάρος των ολίγων, γιατί αυτό το έχουμε δει τα προηγούμενα χρόνια;

Η δίκαιη ανάπτυξη είναι η ανάπτυξη που μπορεί να δώσει μέρισμα για τους πολλούς, διότι ανάπτυξη είχαμε και τα χρόνια της κρίσης, τα χρόνια των Ολυμπιακών Αγώνων, αλλά αυτή η ανάπτυξη δεν έγινε μέρισμα για τους πολλούς, αλλά έγινε απόθεμα για τους λίγους.

Το κρίσιμο ερώτημα, λοιπόν, είναι αν θα συνεχίσουμε την πορεία μας σε έναν δρόμο κοινωνικής δικαιοσύνης, σε έναν δρόμο δίκαιης ανάπτυξης και μιας στρατηγικής που θα προτάσσει τα συμφέροντα των πολλών ή θα γυρίσουμε πίσω.

Κυρίες και κύριοι συνάδελφοι, έχει έναν ιδιαίτερο συμβολισμό το γεγονός ότι ζητώ σήμερα την ψήφο εμπιστοσύνης των Βουλευτών της Εθνικής Αντιπροσωπείας σε ένα σχέδιο στήριξης, ανάκαμψης και ελάφρυνσης για τους πολλούς, την ίδια μέρα που πριν από εννιά χρόνια, στις 8 Μαΐου του 2010, σε αυτή εδώ την Αίθουσα στο ελληνικό Κοινοβούλιο δεν υπήρχε μια κυβέρνηση η οποία ζητούσε ψήφο εμπιστοσύνης σε ένα τέτοιο σχέδιο, αλλά ψηφιζόταν η πρώτη δανειακή σύμβαση της χώρας με τους πιστωτές μας. Αυτό ήταν πριν από εννέα χρόνια.

Σαν σήμερα, λοιπόν, πριν από εννιά χρόνια μπήκαμε σε αυτή την εποχή της ελληνικής τραγωδίας, σ' αυτή την εποχή που θα γραφτεί με μελανά γράμματα στη σύγχρονη ελληνική ιστορία. Και, βεβαίως, δεν μπήκαμε σε αυτή την τραγωδία, επειδή ο ΣΥΡΙΖΑ κατέστρεψε την οικονομία. Δεν μπήκαμε σε αυτή την τραγωδία, επειδή ο ΣΥΡΙΖΑ είχε ερασιτέχνες Υπουργούς που δεν ήξεραν να κάνουν καλά τις δουλειές τους.

Μπήκαμε σε αυτή την τραγωδία, επειδή εσείς, η παράταξή σας είχε αφήσει τη χώρα ανοχύρωτη, απροστάτευτη στο πελατειακό κράτος και τη διαφθορά, μια χώρα που έκανε Ολυμπιακούς Αγώνες ξοδεύοντας δισεκατομμύρια, αλλά δεν μπόρεσε να χτίσει ένα κοινωνικό κράτος αξιοπρέπειας για τους πολλούς. Δεν μπόρεσε να υλοποιήσει μια πολιτική στήριξης της φτώχειας. Δεν μπόρεσε να υλοποιήσει μια πολιτική στήριξης για τους αδύναμους. Ήταν μια χώρα που σπαταλούσε εκατομμύρια και δισεκατομμύρια όχι όμως για χάρη τον πολλών.

Δεν ήμασταν εμείς, αλλά εσείς που αφήσατε έλλειμμα 15% του ΑΕΠ και αργότερα παραδώσατε τη χώρα στο Διεθνές Νομισματικό Ταμείο και στους ψυχρούς τεχνοκράτες, που είναι γνωστό πως όπου και να βρεθούν, σε όλα τα μήκη και τα πλάτη του πλανήτη, έχουν μία πολιτική, να ακρωτηριάζουν τις κοινωνίες για να περιμαζέψουν τους αριθμούς. Όμως δεν περιμαζεύονται έτσι οι αριθμοί.

Δεν ήμασταν εμείς, αλλά εσείς που εφαρμόσατε από το 2010 στο 2014 την πιο βάναυση, την πιο απάνθρωπη αντικοινωνική πολιτική λιτότητας που έχει εφαρμοστεί ποτέ σε χώρα της Ευρωπαϊκής Ένωσης. Δεν ήμασταν εμείς που κυβερνούσαμε, αλλά εσείς όταν η χώρα έχασε το 1/4 του εθνικού πλούτου το 25% του ΑΕΠ. Αυτό δεν έχει ξανασυμβεί ποτέ σε χώρα που βρίσκεται σε καιρό ειρήνης, όταν ενάμισι εκατομμύριο συμπολίτες μας βρέθηκαν στο φάσμα της ανεργίας, όταν οι μισθοί μειώθηκαν κατά 40% και οι συντάξεις ακόμα παραπάνω, όταν το κοινωνικό κράτος γκρεμίστηκε.

Εσείς ήσασταν αυτοί που προκαλέσατε αυτή την ανυπολόγιστη κρίση και δεν στέρξατε να δώσετε στη διάρκεια αυτής της κρίσης ούτε 1 ευρώ στους φτωχούς και αδύναμους συμπολίτες μας. Τους αφήσατε μόνους στη μοίρα τους.

Δεν ήμασταν εμείς, αλλά εσείς που βυθίσατε την πλειοψηφία των Ελλήνων σε ένα αίσθημα αναξιοπρέπειας με την πολιτική σας συμπεριφορά, διότι δεν έφτανε μόνο το γεγονός ότι επιβάλατε αυτές τις απάνθρωπες πολιτικές, αλλά την ίδια στιγμή που επιβάλατε αυτές τις απάνθρωπες πολιτικές, δεν είχατε το σθένος να σταθείτε δίπλα στους αδύναμους, δίπλα στον ελληνικό λαό και να ζητήσετε έστω, θέτοντάς του τα κρίσιμα διλήμματα, τη στήριξη σ’ αυτούς τους σχεδιασμούς.

Εμείς, το 2015, κυρίες και κύριοι συνάδελφοι, παραλάβαμε μία χώρα και μια κοινωνία λεηλατημένη, μια οικονομία χρεοκοπημένη, ένα κράτος διαλυμένο, μια κοινωνία σε απόγνωση και κατακερματισμένη, με άδεια ταμεία –ούτε ένα ευρώ- και με ελλείμματα. Παρά τους υψηλούς στόχους που υπογράφατε για 4% και 4,5% για πλεονάσματα, δεν καταφέρατε να πιάσετε τίποτα.

Παρ’ όλα αυτά, παρ’ όλες τις μεγάλες δυσκολίες, σηκώσαμε, πάντοτε με τη στήριξη και τη βοήθεια του ελληνικού λαού, ανάστημα στην Ευρώπη. Αγωνιστήκαμε για να φέρουμε ξανά πίσω τη χαμένη αξιοπρέπεια του ελληνικού λαού, ο οποίος δεν απαίτησε κάτι παραπάνω, απαίτησε δικαιοσύνη. Δεν απαίτησε χάρες, δεν απαίτησε δώρα, απαίτησε σεβασμό.

Αναγκαστήκαμε, βεβαίως, τον Ιούλη του 2015 να κάνουμε ένα βήμα πίσω, προκειμένου όμως αργότερα να έχουμε τη δυνατότητα να κάνουμε πολλά βήματα μπροστά και ζητήσαμε την έγκριση του ελληνικού λαού. Το ξεχνάτε αυτό διαρκώς. Ζητήσαμε την έγκριση του ελληνικού λαού αμέσως μετά απ’ αυτήν τη συμφωνία, τον Σεπτέμβρη του 2015 και την πήραμε εκ νέου την έγκριση του ελληνικού λαού. Εάν εμείς βρισκόμαστε όλα αυτά τα χρόνια εδώ, δεν είναι γιατί μας στήριξαν μέσα μαζικής ενημέρωσης, δεν είναι γιατί μας στήριξαν συμφέροντα, αλλά γιατί πήραμε ξανά και ξανά την έγκριση του ελληνικού λαού.

Σφίξαμε τα δόντια από τον Σεπτέμβρη του 2015 και εξυγιάναμε τα δημόσια οικονομικά. Μοιράσαμε όσο πιο δίκαια γίνεται τα βάρη. Όμως, ακόμα και μέσα στις ασφυκτικές συνθήκες ιεραρχήσαμε τις προτεραιότητές μας, γιατί εμείς θέσαμε ως προτεραιότητα την αντιμετώπιση των συνεπειών της ανθρωπιστικής κρίσης στη χώρα το 2015 και με μια σειρά προγραμμάτων, παρά τις δύσκολες δημοσιονομικά συνθήκες, με την ενίσχυση του προϋπολογισμού για την πρόνοια, που τον βρήκαμε στα 780 εκατομμύρια και σήμερα ξεπερνά τα 3 δισεκατομμύρια, με την ανασυγκρότηση του κοινωνικού κράτους, με την καθολική πρόσβαση όλων των Ελλήνων πολιτών και των ανασφάλιστων συμπολιτών μας, των δυόμισι εκατομμυρίων ανασφάλιστων συμπολιτών μας στη δημόσια υγεία και στο ιερό δικαίωμα της ιατροφαρμακευτικής περίθαλψης.

(Χειροκροτήματα από την πτέρυγα του ΣΥΡΙΖΑ)

Με την προσπάθειά μας, λοιπόν, να βάλουμε μπροστά τους αδύναμους, εμείς ήμασταν αυτοί που, παρά τις δυσμενέστατες δημοσιονομικές συνθήκες και το καθεστώς χρηματοπιστωτικής ασφυξίας, που εν μέρει είχε σχεδιάσει και η προηγούμενη κυβέρνηση, από την πρώτη μέρα κάναμε το παν για να στηρίξουμε τη δημόσια παιδεία. Θυμηθείτε τι συνέβαινε μέχρι το 2015, τα κενά, τις φωτοτυπίες στα σχολεία, τις ελλείψεις σε προσωπικό. Καταφέραμε να ξαναφέρουμε την κανονικότητα, τα στοιχειώδη για τους μαθητές και τους γονείς τους.

Εμείς, επίσης, ήμασταν αυτοί οι οποίοι επιστρέψαμε την υπεραπόδοση της οικονομίας στους συμπολίτες μας για τρία συνεχόμενα χρόνια. Γιατί αυτά τα χρήματα ανήκουν σ’ αυτούς, είναι οι θυσίες τους, είναι οι κόποι τους και πρέπει να ανταμειφθούν.

Εμείς ήμασταν αυτοί που μέσα στις δύσκολες συνθήκες αγωνιστήκαμε, ώστε να πετύχουμε τον βασικό μας στόχο: Να βγει η Ελλάδα από τα μνημόνια, αφ’ ενός πασχίζοντας να μείνει η κοινωνία όρθια και αφ’ ετέρου δίνοντας καθημερινές μάχες για να ξανακερδίσουμε τη χαμένη αξιοπιστία της χώρας στην Ευρώπη και στο διεθνές στερέωμα.

Εμείς ήμασταν αυτοί που πετύχαμε να υπερβαίνουμε κάθε χρόνο τους δημοσιονομικούς στόχους, αλλά συγχρόνως να θωρακίζουμε την οικονομία μας μακροπρόθεσμα με διαρθρωτικές μεταρρυθμίσεις, που ποτέ εσείς δεν τολμήσατε να κάνετε, αλλά και με μια λύση για το μεγάλο, το κρίσιμο θέμα του δημόσιου χρέους, με τη δημιουργία ενός καθαρού διαδρόμου δεκαπενταετίας, με τη δημιουργία ενός μαξιλαριού ρευστότητας, όλα αυτά που μας έχουν δώσει σήμερα τη δυνατότητα να επιστρέψουμε με τους καλύτερους όρους από ποτέ στις διεθνείς αγορές.

Εμείς όλα αυτά τα πετύχαμε, κυρίες και κύριοι συνάδελφοι, με σχέδιο, με σοβαρότητα, με πολύ κόπο και σε συνθήκες δύσκολες και αντίξοες. Κυρίως, όμως, πετύχαμε αυτό για το οποίο ζητήσαμε την εντολή του ελληνικού λαού τον Σεπτέμβρη του 2015. Πετύχαμε -και είμαστε περήφανοι γι’ αυτό, όπως και εκατομμύρια Έλληνες που σήμερα μπορούν να ελπίζουν- να βγάλουμε επιτέλους τη χώρα από τη μνημονιακή περιπέτεια, στην οποία οδηγήθηκε ακριβώς εννέα χρόνια πριν, σαν σήμερα, 8 του Μάη του 2010, σ’ αυτήν εδώ τη Βουλή. Και σήμερα είμαστε εδώ σ’ ένα σχέδιο ανάκαμψης, ελάφρυνσης και ανάπτυξης της ελληνικής οικονομίας.

(Χειροκροτήματα από την πτέρυγα του ΣΥΡΙΖΑ)

Έχει ήδη ξεκινήσει μια νέα πορεία, μια νέα πορεία αποκατάστασης των αδικιών, μια νέα πορεία οργάνωσης της επόμενης μέρας για την πατρίδα μας.

Για εμάς, η αποκατάσταση των αδικιών είναι μια σημαντική προτεραιότητα. Γι’ αυτό και τον Σεπτέμβρη στη Διεθνή Έκθεση Θεσσαλονίκης εξαγγείλαμε μια σειρά από μέτρα που δημιουργούσαν το περίγραμμα μιας νέας οικονομικής πολιτικής μετά από τα οκτώ χρόνια λιτότητας. Σήμερα είμαστε σε θέση να εμβαθύνουμε αυτήν τη νέα οικονομική πολιτική.

Από τον Σεπτέμβρη και μετά αυτή εδώ η Βουλή ψηφίζει μονάχα θετικά μέτρα ελάφρυνσης και κοινωνικής δικαιοσύνης. Η επαναφορά των βασικών αρχών των συλλογικών διαπραγματεύσεων, η αύξηση του κατώτατου μισθού, η κατάργηση του υποκατώτατου μισθού, όσα δεσμεύτηκα και ανακοίνωσα στη Διεθνή Έκθεση Θεσσαλονίκης νομοθετήθηκαν όλα ένα προς ένα και σήμερα υλοποιούνται: Οι ελαφρύνσεις στη φορολογία, οι ελαφρύνσεις στις ασφαλιστικές εισφορές, οι ελαφρύνσεις στον ΕΝΦΙΑ, οι προσλήψεις προσωπικού στην ειδική αγωγή, το επίδομα στέγασης που αφορά διακόσιες είκοσι χιλιάδες νοικοκυριά, η μη περικοπή των συντάξεων, την οποία είχατε προδιαγεγραμμένη…

(Χειροκροτήματα από την πτέρυγα του ΣΥΡΙΖΑ)

…οι ευνοϊκές ρυθμίσεις για τα χρέη των πολιτών σε ασφαλιστικά ταμεία και στην εφορία που σήμερα και χθες συζητούνται στις επιτροπές της Βουλής και φαντάζομαι ότι θα τις ψηφίσετε και εσείς, όπως και τα υπόλοιπα αναγκαστήκατε να τα ψηφίσετε. Και να μη ξεχάσω, βεβαίως και το πλαίσιο προστασίας της πρώτης κατοικίας.

Όλα αυτά, κυρίες και κύριοι συνάδελφοι, νομοθετήθηκαν και υλοποιούνται ένα προς ένα. Και φυσικά έτσι όπως όλα όσα εξαγγείλαμε, τα νομοθετήσαμε και τα υλοποιούμε, έτσι θα κάνουμε και με όσα εξαγγέλθηκαν χθες. Όσα ανακοινώσαμε πάνω σε ένα συνολικό σχέδιο που έχει αρχή, μέση και τέλος, που έχει μια πολύ ισχυρή οικονομική λογική, ένα σχέδιο το οποίο ενισχύει την αναπτυξιακή πορεία της ελληνικής οικονομίας, αλλά κυρίως δίνει και μια προοπτική ανάσας για τους πολλούς.

Εξαγγείλαμε χθες τη μείωση του ΦΠΑ στην εστίαση από το 24% στο 13%...

(Χειροκροτήματα από την πτέρυγα του ΣΥΡΙΖΑ)

…τη μετάταξη όλων των τροφίμων επίσης στον συντελεστή του 13%, τη μείωση του ΦΠΑ στην ενέργεια, στον ηλεκτρισμό και στο φυσικό αέριο από τον συντελεστή του 13% στον υπερεκπτωτικό συντελεστή του 6%. Είναι ένα μέτρο που αφορά κάθε νοικοκυριό, αλλά αφορά και τις επιχειρήσεις. Και βεβαίως, εξαγγείλαμε και κάτι που εσείς και ο Αρχηγός σας ονόμασε λαϊκισμό και ανέφικτο, τη δέκατη τρίτη σύνταξη για τους συνταξιούχους, για αυτούς που υπέφεραν πρώτοι στα χρόνια της κρίσης.

(Χειροκροτήματα από την πτέρυγα του ΣΥΡΙΖΑ)

Την επόμενη χρονιά έχουμε σχέδιο και προχωράμε. Προαναγγέλλουμε την κατάργηση για τους πολλούς και τη ριζική μείωση σχεδόν για όλους της εισφοράς αλληλεγγύης -και αυτό ένα σκληρό μνημονιακό μέτρο- την αύξηση του συντελεστή αποσβέσεων επενδύσεων για τις επιχειρήσεις, ένα δυνατό φιλοαναπτυξιακό μέτρο, στο 150%, την επιδότηση των ασφαλιστικών εισφορών επιχειρήσεων και νέων έως είκοσι εννέα ετών, για να αντιμετωπίσουμε το μεγαλύτερο κοινωνικό πρόβλημα αυτήν τη στιγμή, που είναι η ανεργία των νέων ανθρώπων, την περαιτέρω μείωση του συντελεστή ΦΠΑ, του μεσαίου συντελεστή από το 13% στο 11%, που αφορά αγαθά και υπηρεσίες πρώτης ανάγκης, τη μείωση του φόρου συνεταιρισμών στο 10%, την έκπτωση 10% στο φορολογητέο εισόδημα των συνεταιρισμένων αγροτών, για να ενισχύσουμε την παραγωγή και το συνεταιριστικό μοντέλο της οικονομίας.

(Χειροκροτήματα από την πτέρυγα του ΣΥΡΙΖΑ)

Προαναγγείλαμε όμως και μέτρα τα οποία αφορούν τους νησιώτες μας, τους κατοίκους ορεινών περιοχών, όπως μειώσεις για τα μικρά νησιά και στον ΕΝΦΙΑ και στη φορολογία, αλλά και τους ακρίτες μας. Και αυτό δεν είναι μόνο ένα κοινωνικό, είναι και ένα εθνικό μέτρο, είναι μια εθνική μας υποχρέωση.

(Χειροκροτήματα από την πτέρυγα του ΣΥΡΙΖΑ)

Επίσης, προαναγγείλαμε μέτρα και για τους κατοίκους μας στα ορεινά χωριά, στις ορεινές περιοχές, με εκπτώσεις στο κόστος θέρμανσης, αλλά και την απαλλαγή τόκων στεγαστικών δανείων πρώτης κατοικίας για τους δανειολήπτες.

Όλα αυτά εξαγγείλαμε, κυρίες και κύριοι συνάδελφοι. Σε πρώτη φάση θα το πιείτε και αυτό το ποτήρι ένα-ένα. Το μαρτύριο αυτό θα το πιείτε. Δεν γλιτώνετε! Θα έρθετε εδώ την άλλη εβδομάδα. Ένα προς ένα τα μέτρα. Να λέτε «ναι» σε όλα. Εκτός και αν θέλετε να πείτε «όχι». Θα έχει ενδιαφέρον να σας δούμε.

(Χειροκροτήματα από την πτέρυγα του ΣΥΡΙΖΑ)

**ΣΟΦΙΑ ΒΟΥΛΤΕΨΗ:** Ποια; Τα δικά μας θα ψηφίσουμε;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Τα δικά σας είναι αυτά;

Τα δικά σας μέτρα ήταν μέτρα λεηλασίας του ελληνικού λαού, ήταν οι μειώσεις στις συντάξεις…

(Χειροκροτήματα από την πτέρυγα του ΣΥΡΙΖΑ)

…ήταν οι μειώσεις στους μισθούς, ήταν η επιβολή του ΕΝΦΙΑ, ήταν η επιβολή της εισφοράς αλληλεγγύης, ήταν τα χαράτσια. Σε αυτά τα μέτρα σηκώνατε τα χέρια και τα δυο και λέγατε: «Ναι σε όλα» και έβγαιναν τα στελέχη σας, όπως ο Αντιπρόεδρός σας να λέει: «Δεν θα μου πάρει εμένα τη δόξα η τρόικα. Εγώ έχω τη δόξα. Εγώ τα πιστεύω αυτά τα μέτρα. Εγώ τα επιβάλλω αυτά τα μέτρα. Εγώ θέλω την κοινωνική διάλυση στη δημόσια υγεία». Εσείς τα λέγατε αυτά. Είναι τα δικά σας μέτρα αυτά, τα δικά σας μέτρα!

(Παρατεταμένα χειροκροτήματα από την πτέρυγα του ΣΥΡΙΖΑ)

Θα περάσουμε πολύ ωραία την επόμενη εβδομάδα!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, όχι ανησυχία! Ησυχία παρακαλώ, κυρία Βούλτεψη.

Να μην υπάρχει ανησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θέλω όμως, να σας ρωτήσω, γιατί με έχετε μπερδέψει από χθες το βράδυ μέχρι σήμερα το απόγευμα που παρακολουθώ τα μέσα ενημέρωσης και τις αμήχανες αντιδράσεις σας. Αλήθεια είναι τα δικά σας μέτρα ή είναι παροχές, κόλπα και δώρα; Είναι παροχές κόλπα και δώρα;

Όχι, κυρίες και κύριοι Βουλευτές, δεν είναι παροχές, δεν είναι κόλπα, δεν είναι δώρα. Είναι δικαιοσύνη. Είναι η επιστροφή όσων εκλάπησαν από το υστέρημα του ελληνικού λαού όλα τα προηγούμενα χρόνια.

(Χειροκροτήματα από την πτέρυγα του ΣΥΡΙΖΑ)

Είναι το ελάχιστο που μπορούμε να κάνουμε για τους πολλούς. Και είναι η αρχή μιας νέας δίκαιης αναπτυξιακής πορείας για τη χώρα, αλλά είναι και ο έμπρακτος σεβασμός στις θυσίες ενός λαού που υπέφερε. Γι’ αυτό και τα μέτρα αυτά δεν είναι όπως κάποια άλλα κόλπα που είχατε συνηθίσει εσείς να κάνετε τα χρόνια της ευμάρειας προεκλογικά, όπως εκείνες οι προσλήψεις συμβασιούχων προεκλογικά ή όπως κάποια δωράκια προεκλογικά, τα οποία ήταν παροδικά.

Τα μέτρα αυτά είναι μόνιμα. Είναι μόνιμα μέτρα και για το 2019 και για το 2010 και για όλα τα επόμενα χρόνια.

(Χειροκροτήματα από την πτέρυγα του ΣΥΡΙΖΑ)

Και είμαστε σε θέση να κάνουμε πράξη αυτό το σχέδιο –επαναλαμβάνω- γιατί εργαστήκαμε σκληρά και με σχέδιο και γιατί η μόνη μας έγνοια, όλα αυτά τα δύσκολα χρόνια, ήταν οι ανάγκες των πολλών και οι δυσκολίες του ελληνικού λαού.

Και σήμερα αυτή είναι η έγνοια μας, οι ζωές των πολλών. Γιατί, επαναλαμβάνω, δεν βγήκαμε ποτέ εμείς να δημιουργήσουμε πανηγυράκια τύπου success story, με την ανεργία να έχει πέσει 10 μονάδες -και είναι δικό μας κατόρθωμα- αλλά είναι στο 18%. Το 18% των συμπολιτών μας είναι άνεργοι.

Δεν πανηγυρίζουμε εμείς, αλλά είμαστε εδώ για να συνεχίσουμε αυτόν τον δύσκολο δρόμο και να βρεθούμε δίπλα σε αυτούς τους ανθρώπους, για να τους κάνουμε να αισθανθούν στην καθημερινότητά τους την έξοδο από τα μνημόνια και την ανάκαμψη της οικονομίας. Και πιστεύουμε ότι τώρα έχει έρθει η ώρα, έχει έρθει η ώρα, οι πολλοί να αισθανθούν αυτήν τη θετική πορεία, να δρέψουν τους καρπούς αυτής της μεγάλης προσπάθειας.

Όχι, δεν γυρίσαμε στο 2009. Δεν γυρίσαμε, πράγματι. Το 2009 οι συντάξεις ήταν δύο επιπλέον, δεν ήταν μία που δίνουμε σήμερα εμείς. Δεν γυρίσαμε ακόμα εκεί. Οι δυνατότητες της ελληνικής οικονομίας δεν έχουν φτάσει ακόμα εκεί, αλλά είναι δυνατότητες τις οποίες εμείς αξιοποιούμε και τις δίνουμε στον ελληνικό λαό και ο ελληνικός λαός έχει να επιλέξει ανάμεσα σε δύο σχέδια, ανάμεσα σ’ αυτό το σχέδιο, το οποίο φροντίζει για τους πολλούς και δίνει τη δυνατότητα μιας κοινωνικής ανάσας και ανάμεσα σε ποιο άλλο σχέδιο; Στο δικό σας σχέδιο. Θα μας το πείτε; Θα μας το αναλύσετε σήμερα εδώ; Θα έλθετε –δεν θέλετε στην τηλεόραση, στη Βουλή έστω- να αντιπαρατεθούμε πάνω σ’ αυτά τα σχέδια;

Εμείς μπορούμε σήμερα…

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** «Έστω στη Βουλή»!

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι, έστω στη Βουλή. Γιατί;

Κύριε Μητσοτάκη, δεν έχω καταλάβει. Μιας και έχετε μια ανησυχία, τώρα που σας βλέπω πείτε μου, αλήθεια, ποιος είναι ο λόγος για τον οποίον αρνείστε μια τηλεοπτική αναμέτρηση; Ποιος είναι ο λόγος; Θέλετε να βάλουμε ως moderator τον κ. Πορτοσάλτε να σας δίνει σκονάκια; Να τον βάλουμε. Όποιον θέλετε να βάλουμε. Ελάτε επιτέλους να αναμετρηθούμε. Ελάτε να αντιπαρατεθούμε. Γιατί κρύβεστε;

(Χειροκροτήματα από την πτέρυγα του ΣΥΡΙΖΑ)

Ή μήπως θέλετε να έχετε κάποιο κοινό να σας χειροκροτεί μετά από κάθε φράση που θα διαβάζετε από το Βήμα, γι’ αυτό προτιμάτε τη Βουλή; Δεν ξέρω.

Σε κάθε περίπτωση, όμως, εγώ θέλω να επισημάνω τη βασική διαφορά ανάμεσα σ’ αυτό που κάνουμε εμείς και σ’ αυτό που υπόσχεστε εσείς, κρύβοντας το αντιλαϊκό σας πρόγραμμα. Διότι εμείς σήμερα δεν ερχόμαστε να υποσχεθούμε, αλλά να εγγυηθούμε, να υλοποιήσουμε μέτρα ελάφρυνσης για τα επόμενα χρόνια, όχι με τρύπιες υποσχέσεις, όπως οι δικές σας, ότι δήθεν εσείς θα ρίξετε τα πλεονάσματα διότι σας αγαπούν οι Ευρωπαίοι και μόλις σας δουν θα ρίξετε τα πλεονάσματα, ούτε γιατί για να πέσουν τα πλεονάσματα θα δώσουμε ως αντάλλαγμα αντιλαϊκά μέτρα κοινωνικής καταστροφής, όπως αυτά τα οποία κρύβετε από τον ελληνικό λαό.

Βεβαίως, δεν είναι και οι εταίροι μας –όχι όλοι τουλάχιστον, τώρα που έφυγε και το ΔΝΤ από την εξίσωση- Νέρωνες για να θέλουν την καταστροφή της κοινωνίας, για να τους δίνετε απολύσεις και να σας δίνουν λιγότερα πλεονάσματα.

Εμείς, λοιπόν, δεν ερχόμαστε με τρύπιες υποσχέσεις. Εμείς ερχόμαστε εδώ, στην πράξη και βάζουμε στο τραπέζι το απόθεμα που ήδη υπάρχει από τις θυσίες και τους κόπους του ελληνικού λαού και από τη δική μας χρηστή διαχείριση, από το δικό μας νοικοκύρεμα.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι Βουλευτές, εμείς έχουμε αυτό το σχέδιο, το οποίο βάζουμε στην εμπιστοσύνη των Βουλευτών και στην εμπιστοσύνη του ελληνικού λαού, αλλά αναρωτιέμαι για το ποιο ακριβώς είναι αυτό το σχέδιο της Νέας Δημοκρατίας. Διότι μέχρι σήμερα ξεφεύγουν βέβαια κατά καιρούς σε κάποιες ομιλίες του κ. Μητσοτάκη αλήθειες που δεν μπορεί να κρύψει, ούτε για το ότι δεν θέλει να δοθούν συντάξεις, ούτε για το ότι δεν θέλει να δίδονται δώρα Χριστουγέννων και προσπαθεί μετά να τα μαζέψει, αλλά μέχρι σήμερα μία είναι η αλήθεια. Τουλάχιστον αυτή είναι η δική μου εκτίμηση όσο σας ακούω, όσο σας παρακολουθώ και νομίζω ότι αυτή είναι και η εκτίμηση του ελληνικού λαού: Δεν έχει ακούσει μια θετική πρόταση από τη Νέα Δημοκρατία. Δεν έχει ακούσει ένα σχέδιο. Το μόνο που έχει ακούσει -και το έχει ακούσει με πολύ δυνατό ύφος και τόνο και με πολύ δυνατή φωνή- είναι ότι ο κ. Μητσοτάκης δεν συμπαθεί τον κ. Πολάκη.

Σας ερωτώ: Αυτή είναι η δική σας προγραμματική πρόταση; Η δική σας προγραμματική πρόταση και το σχέδιό σας είναι τα κουτσομπολιά, οι δολοφονίες χαρακτήρων, ο «κίτρινος» τύπος, η λάσπη και το ψέμα; Μ’ αυτό το σχέδιο θα πάτε στις εκλογές;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εν πάση περιπτώσει, αν αυτό το σχέδιο μπορεί να φτιάξει μια αξιόπιστη καμπάνια για μια άλλη χώρα, ίσως για τις Ηνωμένες Πολιτείες της Αμερικής –δεν ξέρω και ποιοι είναι οι σύμβουλοί σας- στην Ελλάδα αυτά τα σχέδια έχουν αποτύχει. Έχουν αποτύχει πολλές φορές τα σχέδια της μαύρης προπαγάνδας. Στην Ελλάδα, για να σε ψηφίσει κάποιος, πρέπει να πεις κι εσύ τι πιστεύεις. Αυτήν την αίσθηση έχω τουλάχιστον.

Και εν τοιαύτη περιπτώσει, έχω την αίσθηση ότι δεν πάτε στις εκλογές με την «πολακιάδα» και με τον κιτρινισμό επειδή δεν έχετε προγραμματική πρόταση και σχέδιο. Εγώ δεν θέλω να σας αδικήσω. Θεωρώ ότι έχετε πρόταση και σχέδιο, αλλά πάτε στην εκλογική αντιπαράθεση με την «πολακιάδα» και με τους κιτρινισμούς και με τη μαύρη προπαγάνδα ακριβώς διότι θέλετε σαν τον διάολο το λιβάνι, να αποφύγετε να φανερώσετε αυτό το σχέδιο. Θέλετε να το κρύψετε από τον ελληνικό λαό. Και θέλετε να το κρύψετε επειδή το σχέδιό σας τελικά και το πρόγραμμά σας το γνωρίζει ο ελληνικός λαός, διότι το είδε να εφαρμόζεται στη χώρα από το 2010 έως το 2014. Είναι το σχέδιο του Διεθνούς Νομισματικού Ταμείου.

Έρχεστε σήμερα εδώ και ως αντιπερισπασμό μάς κουνάτε -όχι το δάχτυλο, άλλες φορές μάς κουνάτε και το δάχτυλο- και μας κραδαίνετε μία τροπολογία που θέλετε να καταθέσετε και καταθέσατε, προσπαθώντας να διαρρήξετε ανοιχτές θύρες, όπως κάνατε και όταν εμείς παλεύαμε για να μην περικοπούν οι συντάξεις και πηγαίνατε στο Βερολίνο και λέγατε άλλα στους φίλους σας και στους εταίρους σας: «Μην τους αφήσετε» και «μην τους ευνοείτε έτσι» και «μην τους αφήσετε να μην περικοπούν». Και ερχόσασταν στη Βουλή και καταθέτατε τροπολογίες δήθεν ότι δεν θέλατε την περικοπή.

(Χειροκροτήματα από την πτέρυγα του ΣΥΡΙΖΑ)

Αλλά, κύριε Μητσοτάκη, εσείς δεν ήσασταν που πήγατε στο Κέντρο Φιλελεύθερων Μελετών πριν από λίγες μέρες και επικροτήσατε τις θέσεις του; Ξέρετε τι λέει αυτό το Κέντρο Φιλελεύθερων Μελετών για το τι πρέπει να γίνει στην οικονομία της χώρας; Πρέπει να υπάρξει -λέει- εξοικονόμηση πόρων 2 δισεκατομμυρίων ευρώ από τη μείωση του αφορολόγητου. Αυτό λέει το Κέντρο Φιλελεύθερων Μελετών και αυτές τις θέσεις υποστηρίζετε και αυτά έλεγε το Διεθνές Νομισματικό Ταμείο: «Η διεύρυνση της φορολογικής βάσης». Αυτό μας έλεγε.

Όπως θέλετε αυτήν τη διεύρυνση της φορολογικής βάσης, έτσι κάνατε και με τις συντάξεις. Όταν ήρθε ο κ. Μοσκοβισί στην Βουλή, στην αίθουσα της Γερουσίας ο άλλος ο Αντιπρόεδρός σας, ο σοβαρός, ο κ. Χατζηδάκης, του είπε: «Πείτε μας επιτέλους, για να ξέρουμε και εμείς, γιατί έχουμε εντάξει στο πρόγραμμά μας τη μείωση των συντάξεων». Όπως κάνατε τότε, λοιπόν, έτσι κάνατε και στη Διεθνή Έκθεση Θεσσαλονίκης με το αφορολόγητο. Πήγατε στη Διεθνή Έκθεση Θεσσαλονίκης και εξαγγείλατε εσείς τη μείωση του αφορολόγητου. Απλά, τι είπατε; Είπατε 9% φορολογικό συντελεστή. Εκεί που είναι σήμερα μηδέν και το ΔΝΤ θέλει να το πάμε στο 20-22%, εσείς είπατε 9%, αλλά στο πρόγραμμά σας, στο σχέδιό σας είναι η κατάργηση του αφορολόγητου και έρχεστε εδώ και κοροϊδεύετε τον ελληνικό λαό κρούοντας πόρτες οι οποίες είναι ανοιχτές!

Όμως, εκτός από το ότι θέλετε να κρύψετε ότι το πρόγραμμά σας για την οικονομία είναι το αποκρουστικό πρόγραμμα του Διεθνούς Νομισματικού Ταμείου, θέλετε επίσης να κρύψετε -και νομίζω ότι αυτό είναι το μεγάλο σας πρόβλημα, διότι δεν θα το καταφέρετε στην προεκλογική περίοδο, στην πορεία προς τις ευρωεκλογές- ότι αυτό το πρόγραμμά σας και το σχέδιό σας στην Ευρώπη είναι το σχέδιο του Βαυαρού φίλου σας αλλά βαθιά ανθέλληνα κ. Βέμπερ.

Διότι πριν προλάβετε χθες το βράδυ εσείς να κρύψετε την αμηχανία σας και πριν προλάβετε να βγάλετε αυτές τις αμήχανες ανακοινώσεις μετά τη συνέντευξη Τύπου που παραθέσαμε, ότι δήθεν σας κλέβουμε και ήταν οι δικές σας ιδέες, βγήκε ο κ. Βέμπερ να τοποθετηθεί στο σχέδιό μας. Και ενώ εσείς ψελλίζατε ότι σας αντιγράφουμε, αυτός είπε ότι είμαστε ανεύθυνοι που δίνουμε ελαφρύνσεις στους πολλούς. Και μάλιστα χρησιμοποίησε αυτό το επιχείρημα για να καταφερθεί εναντίον και ενός πανευρωπαϊκού σχεδίου που προωθούν οι Ευρωπαίοι Προοδευτικοί, οι Ευρωπαίοι Σοσιαλιστές και η Αριστερά και οι Οικολόγοι, οι Ευρωπαίοι Πράσινοι, για ένα πανευρωπαϊκό ταμείο ανεργίας. Αυτός είναι ο Ευρωπαίος Αρχηγός σας, ο στενός σας φίλος, ο κ. Βέμπερ. Να τον χαίρεστε! Να τον χαίρεστε, βέβαια, γιατί έχει τις ίδιες απόψεις με εσάς που δηλώσατε πρόσφατα, το προηγούμενο Σάββατο σε τηλεοπτική εκπομπή, ότι είναι λαϊκισμός και ανέφικτο να υπάρξει 13η σύνταξη.

Το ερώτημά μου, λοιπόν, σήμερα το οποίο θέλω να σας απευθύνω, κύριε Μητσοτάκη, για να μου απαντήσετε, είναι το εξής: Τι θα κάνετε τις επόμενες μέρες; Αυτό το «ανέφικτο», αυτόν τον «λαϊκισμό» θα τον ψηφίσετε, ναι ή όχι;

Θέλω να ακούσω μία απάντηση σήμερα. Αν τον ψηφίσετε, πρέπει να βγείτε και να καταγγείλετε τον κ. Βέμπερ τον ευρω-αρχηγό σας. Θα πρέπει να πείτε στον κ. Βέμπερ να κάνει κουμάντο στη δική του τη χώρα. Να του πείτε ότι εμείς εδώ, η κοινοβουλευτική πλειοψηφία, θέλετε δεν θέλετε, θέλει δεν θέλει, θα τα ψηφίσουμε αυτά τα μέτρα. Θέλει δεν θέλει ο κ. Βέμπερ, θέλει δεν θέλει ο κ. Μητσοτάκης, θα τα ψηφίσουμε αυτά τα μέτρα!

(Χειροκροτήματα από την πτέρυγα του ΣΥΡΙΖΑ)

**ΙΑΣΟΝΑΣ ΦΩΤΗΛΑΣ:** Θα φωνάξετε “go back, κύριε Βέμπερ”.

**ΠΡΟΕΔΡΟΣ (Νικόλαος Βούτσης):** Παρακαλώ. Ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Καλό ήταν αυτό. Ποιος το είπε αυτό; Εσείς το είπατε, κύριε Φωτήλα;

Εγώ εκτιμώ ιδιαίτερα το χιούμορ. Σας επιβραβεύω. Ήταν πάρα πολύ καλό το χιούμορ σας.

Πέραν όμως του χιούμορ και του αστεϊσμού, ο ελληνικός λαός καταλαβαίνει ότι, για άλλη μία φορά, η Νέα Δημοκρατία, σ’ αυτήν εδώ την Αίθουσα, στη μεταμνημονιακή εποχή, που προέβλεψε ότι δεν θα έρθει ποτέ, θα κληθεί να ψηφίσει μέτρα, τα οποία δεν πιστεύει. Βεβαίως, θα κληθεί να ψηφίσει και μέτρα, τα οποία είναι αντίθετα στο ιδεολογικό της πρόσημο, γιατί είναι μέτρα, τα οποία προστατεύουν και ενισχύουν τους πολλούς.

Όμως, με βάση το γεγονός ότι χθες ο υποψήφιος υποστηριζόμενος από τη Νέα Δημοκρατία και στενός φίλος του κ. Μητσοτάκη, ο κ. Βέμπερ, βγήκε και καταφέρθηκε εναντίον αυτών των μέτρων, γεννάται ένα ερώτημα. Ο ελληνικός λαός καταλαβαίνει πως αν εκλεγεί Πρόεδρος της Κομισιόν, το πρώτο πράγμα που θα κάνει είναι να πάρει τηλέφωνο τον Έλληνα Πρωθυπουργό και να του πει «μην προχωράς». Αυτό θα κάνει.

Άρα, λοιπόν, ο ελληνικός λαός πρέπει να γνωρίζει ότι αυτό το πακέτο ελάφρυνσης και σημαντικής ανάσας, μετά από οκτώ χρόνια, θα εφαρμοστεί και θα υλοποιηθεί αν ο ΣΥΡΙΖΑ είναι στην κυβέρνηση και αν ο κ. Βέμπερ δεν είναι στη θέση του Προέδρου της Κομισιόν. Διότι, κάθε ψήφος στις ευρωπαϊκές εκλογές στη Νέα Δημοκρατία, είναι ψήφος υποστήριξης του ανθέλληνα και υποστηρικτή της λιτότητας κ. Βέμπερ.

(Χειροκροτήματα από την πτέρυγα του ΣΥΡΙΖΑ)

Σε ό,τι αφορά στη στάση της Νέας Δημοκρατίας, θα μας απαντήσει ο κ. Μητσοτάκης, αλλά εγώ ένα πράγμα έχω να πω: Ή θα πρέπει να καταψηφίσετε τα μέτρα, που θα φέρουμε, κύριε Μητσοτάκη ή θα πρέπει να αποσύρετε τη στήριξή σας από τον κ. Βέμπερ, μετά τη χθεσινή του ανάρτηση, μετά το χθεσινό του tweet, μετά τη χθεσινή του τοποθέτηση. Δεν μπορείτε να τα κάνετε και τα δυο. Ή παπάς παπάς ή ζευγάς ζευγάς.

(Χειροκροτήματα από την πτέρυγα του ΣΥΡΙΖΑ)

Έχω ήδη μακρηγορήσει. Δεν ξέρω ότι είχατε συνυπολογίσει ότι θα έρθουν έτσι τα πράγματα. Μας κάνατε όμως ένα σημαντικό δώρο μ’ αυτή την πρόταση μομφής στον κ. Πολάκη. Διότι εμείς, πήραμε την ευκαιρία να μιλήσουμε για τα μεγάλα, τα κρίσιμα, την οικονομία, αυτά που θέλετε να αποφύγετε. Όμως, δίνεται η δυνατότητα αυτές τις τρεις μέρες, οι Βουλευτές να μιλήσουν για όλα, να μιλήσουν για την οικονομία κυρίως, να μιλήσουν όμως και για τα πεπραγμένα μας στην υγεία. Πολύ σημαντικό είναι αυτό και σας ευχαριστούμε που μας κάνετε αυτή τη χάρη και μας δίνετε αυτή τη δυνατότητα.

Διότι πιστεύω ότι κατά βάθος, το πρόβλημά σας δεν έχει να κάνει τόσο με το ήθος και το ύφος. Έχει να κάνει κυρίως, με τα πεπραγμένα στην υγεία. Έχετε ένα ιδιαίτερο ιδεολογικό μένος σε όλα όσα κάναμε στην υγεία. Διότι εμείς, στην υγεία, φέραμε αυτά τα δύσκολα χρόνια δεκαεννιά χιλιάδες προσλήψεις, όταν εσείς ως Υπουργός Διοικητικής Ανασυγκρότησης φέρνατε απολύσεις. Διότι εμείς, στην υγεία, φέραμε την εξυγίανση των οικονομικών των νοσοκομείων, που είχαν έλλειμμα 730 εκατομμύρια το 2014. Σήμερα έχουν πλεόνασμα 180 εκατομμύρια. Διότι εμείς, στην υγεία, προχωρήσαμε σε μια γενναία μεταρρύθμιση για την πρωτοβάθμια φροντίδα με τις τοπικές μονάδες υγείας, όταν εσείς είχατε αφήσει στο έλεος την πρωτοβάθμια φροντίδα.

Φυσικά, πάνω απ’ όλα, σας ενοχλούν πάρα πολύ και όσα αναδεικνύονται μέσα από τη δραστηριότητα των Υπουργών μας και των στελεχών μας στην υγεία και αφορούν στα «άπλυτα» των περασμένων δεκαετιών.

Δεν έχουμε συνυπολογίσει. Έχουμε και παραπάνω δημοσιονομικό χώρο για το 2019, αλλά είπαμε να μην σας κάνουμε να βρεθείτε σε μεγαλύτερο πανικό απ’ όσο σας κάναμε.

Και γιατί έχουμε μεγαλύτερο δημοσιονομικό χώρο; Διότι 200 εκατομμύρια ευρώ από το rebate, που δεν υπογράφατε για να επιστρέψει στους φαρμακοβιομήχανους, ήταν κρυμμένα στα συρτάρια των Υπουργών σας, που δεν το υπέγραφαν για να πάρει λεφτά το δημόσιο ταμείο!

(Χειροκροτήματα από την πτέρυγα του ΣΥΡΙΖΑ)

Σας ενοχλούν αυτά. Σας ενοχλούν τα σκάνδαλα στο φάρμακο, οι υπερκοστολογήσεις, η επί των ημερών σας ιδιότυπη offshore που λέγεται «ΚΕΕΛΠΝΟ», τα «δωράκια», οι μίζες. Όλα αυτά σας ενοχλούν. Η μομφή σας, λοιπόν, θεωρώ ότι επί της ουσίας είναι εναντίον της προσπάθειας της Κυβέρνησης στο Εθνικό Σύστημα Υγείας, που εσείς διαλύσατε.

Όμως, θα ήθελα να αναφερθώ ιδιαίτερα και σε κάτι, που πραγματικά με έχει ενοχλήσει. Διότι, κυρίες και κύριοι συνάδελφοι, θεωρώ ότι αυτές τις μέρες έγινε και μία προσπάθεια ενοχλητική. Δεν λέω, κατανοώ το να κατηγορήσει κανείς κάποιον -είναι αυτονόητο να σηκώσει τους τόνους, να το κάνει θέμα- σε ό,τι αφορά το θέμα των συνανθρώπων μας, συμπολιτών μας με αναπηρία και σε ό,τι αφορά και τον συμπαθή υποψήφιό σας, τον κ. Κυμπουρόπουλο, τον οποίο σέβομαι και τιμώ. Όμως, έχω την αίσθηση ότι εσείς δεν τον σέβεστε αρκετά και δεν τον τιμάτε, κύριε Μητσοτάκη, διότι τον περιφέρετε σαν «γλάστρα» δεξιά και αριστερά και περιφέρετε την αναπηρία του. Τον χρησιμοποιείτε ως προεκλογικό εργαλείο. Αυτό κάνετε όλες αυτές τις ημέρες.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Χθες, η παράταξή σας, χρησιμοποιούσε τους ανάπηρους ως το ευάλωτο τμήμα της ελληνικής κοινωνίας, που δεν μπορούσε να εξαγοράσει με χάρες και να κρατάει σε καθεστώς ισόβιας ομηρίας.

Εμείς, αντιμετωπίζουμε τους συμπολίτες μας με αναπηρία με ισοτιμία και με σεβασμό. Τους αντιμετωπίζουμε με ισοτιμία και με σεβασμό, διότι είμαστε η μόνη και η πρώτη Κυβέρνηση, που φρόντισε σε αυτήν τη χώρα να εξειδικεύσει την οδηγία του Οργανισμού Ηνωμένων Εθνών για τα δικαιώματα των αναπήρων. Το ύψιστο δικαίωμα των ατόμων με αναπηρία είναι η ένταξή τους στην κοινωνία και στην εργασία με όρους ισοτιμίας. Η ένταξη αυτή, κυρίες και κύριοι συνάδελφοι, απαιτεί θετικές διακρίσεις. Αυτή είναι η άποψή μας. Τέτοιες μόνιμες θετικές διακρίσεις εμείς τις υλοποιήσαμε σε μια δύσκολη περίοδο και μέσα στο καθεστώς του μνημονίου από το 2015 έως το 2019.

Θέλω να θυμίσω ορισμένα μέτρα, που εμείς νομοθετήσαμε. Το 15% των νέων θέσεων που προκηρύσσονται στο δημόσιο, που εμείς προκηρύξαμε, νομοθετήσαμε και υλοποιούμε, είναι αποκλειστικά από άτομα με αναπηρία, επιπλέον του 5%, που υπήρχε.

(Χειροκροτήματα από την πτέρυγα του ΣΥΡΙΖΑ)

Δεν είναι δώρα αυτά. Δεν είναι χάρες αυτά. Εμείς υλοποιήσαμε το να υπάρχει σε όλες τις θέσεις επιπλέον μοριοδότηση για άτομα με αναπηρία. Εμείς υλοποιήσαμε να διατηρεί το επίδομά του ο ανάπηρος, που διορίζεται για κατάρτιση ή απασχόληση ορισμένου χρόνου, να μην χάνει το επίδομά του όποιος ενώ έχει προβλήματα ψυχικής υγείας και νοητικής στέρησης βρίσκει δουλειά.

(Χειροκροτήματα από την πτέρυγα του ΣΥΡΙΖΑ)

Να εξαιρείται το επίδομα αναπηρίας από τα εισοδήματά του. Το παιδί με αναπηρία να πριμοδοτείται, με όλα τα επιδόματα, που παρέχει το κράτος για τα παιδιά και τις οικογένειες. Εμείς ήμασταν αυτοί, που ενισχύσαμε την ειδική αγωγή, με χιλιάδες προσλήψεις εκπαιδευτικών και ψηφίσαμε τεσσεράμισι χιλιάδες επιπλέον θέσεις, μόλις η χώρα βγήκε από τα μνημόνια.

(Χειροκροτήματα από την πτέρυγα του ΣΥΡΙΖΑ)

Εμείς πριμοδοτούμε όλες τις ΚΟΙΝΣΕΠ ένταξης, που περιλαμβάνουν άτομα με αναπηρία. Και ταυτόχρονα, εμείς ήμασταν αυτοί που πήραμε μια σειρά από μέτρα, που αφορούν στην απόδοση του ποσοστού αναπηρίας, στην ισότιμη πρόσβαση του ανάπηρου στο αστικό περιβάλλον, σε αυτό που εμείς ονομάζουμε αποϊδρυματοποίηση.

Ας μην μας κουνάτε λοιπόν, το δάχτυλο για τα θέματα αυτά και πολύ περισσότερο, η παράταξη που πάντοτε θεωρούσε ή εν τοιαύτη περιπτώσει συμπεριφερόταν, ασκώντας κυβερνητική πολιτική, στους ανάπηρους συμπολίτες μας ως πολίτες δεύτερης κατηγορίας. Διότι στην κοινωνία που εμείς οραματιζόμαστε, αλλά και στην κοινωνία που εμείς φιλοδοξούμε να χτίσουμε δεν χωρούν ούτε προκαταλήψεις ούτε διακρίσεις.

(Χειροκροτήματα από την πτέρυγα του ΣΥΡΙΖΑ)

Θέλω λοιπόν, να κλείσω την ομιλία μου λέγοντας το εξής. Κύριε Μητσοτάκη, αυτά τα τρία χρόνια έχετε κάνει πολλές φορές, διαδοχικά βαρύγδουπες προβλέψεις. Σε όλες αυτές τις προβλέψεις είχατε μεγάλη «επιτυχία»! Τη μία είπατε ότι η Κυβέρνηση δεν θα καταφέρει να ολοκληρώσει την πρώτη αξιολόγηση, την άλλη είπατε ότι η Κυβέρνηση θα οδηγήσει σε νέες περικοπές στις συντάξεις και ότι θα εφαρμοστεί ο «κόφτης», την άλλη μας είπατε ότι η περικοπή των συντάξεων είναι δεδομένη, την παράλληλα,μας είπατε ότι έρχεται τέταρτο και πέμπτο μνημόνιο. Όταν βγήκαμε από το μνημόνιο, μας είπατε ότι δεν θα βγούμε ποτέ στις αγορές. Έχουμε το καλύτερο επιτόκιο σήμερα. Σε όλα αποτύχατε. Και στη Συνθήκη των Πρεσπών αποτύχατε, γιατί είχατε κι εκεί προδιαγράψει και προεξοφλήσει την αποτυχία ή τη μη κύρωση, την πτώση της Κυβέρνησης. Σε όλα αποτύχατε.

Τώρα έχει μείνει μία τελευταία πρόβλεψη, για να καταρρεύσει πλήρως η αξιοπιστία σας, ότι θα σας εμπιστευτεί ο ελληνικός λαός στις επόμενες εκλογές. Λαμβάνοντας υπ’ όψιν όλες τις προηγούμενες προβλέψεις, έχουμε μάλλον μία εικόνα για το τι θα συμβεί. Αυτό, όμως, θα το ορίσει η κάλπη.

Εγώ, κυρίες και κύριοι συνάδελφοι, θέλω σήμερα να ζητήσω από το Σώμα την ψήφο εμπιστοσύνης των Βουλευτών της Εθνικής μας Αντιπροσωπείας, πάνω σε ένα σχέδιο το οποίο έχει αρχή, μέση και τέλος. Θέλω να ζητήσω την ψήφο εμπιστοσύνης πάνω σε ένα πρόγραμμα, που αφορά την «επόμενη ημέρα», που αφορά την ενίσχυση των πολλών, αλλά ταυτόχρονα θέλω να ζητήσω και από την ελληνική Βουλή και από τον ελληνικό λαό, στις 26 του Μάη τόσο ψήφο εμπιστοσύνης σε αυτό το πρόγραμμα, σε αυτό το σχέδιο, όσο όμως και ψήφο καταδίκης στα σχέδια και στα προγράμματα εκείνα, που μας οδήγησαν στην καταστροφή, ψήφο μομφής και καταδίκης στη Νέα Δημοκρατία με το πρόγραμμα του Διεθνούς Νομισματικού Ταμείου, με το πρόγραμμα του νεοφιλελευθερισμού, με το πρόγραμμα του κ. Βέμπερ.

Θέλω να επισημάνω ότι η ιστορική τομή του Αυγούστου του 2018 είναι μια ιστορική τομή, η οποία δεν μπορεί και δεν πρέπει να μείνει μετέωρη, να μείνει ανολοκλήρωτη. Είναι μια ιστορική τομή, η οποία πρέπει να έχει συνέχεια και για να έχει συνέχεια αυτή η ιστορική τομή, πρέπει ο τόπος, η κοινωνία, η Ελλάδα να προχωρήσει μπροστά.

Τώρα που μπορούμε, τώρα που ξέρουμε, τώρα που έχουμε σχέδιο, τώρα που έχουμε δύναμη, ήρθε η ώρα να δώσουμε τους κόπους και τις θυσίες των πολλών πίσω, γιατί τους αξίζει. Και αυτήν την προσπάθεια ο ελληνικός λαός θα την επιβραβεύσει. Διότι ήρθε η ώρα να μας κρίνει ο ελληνικός λαός και θα μας κρίνει γιατα πεπραγμένα μας, για τις προτάσεις μας, για τις θέσεις μας, για τις ιδέες μας, για τις αξίες μας.

Να είστε σίγουρος ότι την εμπιστοσύνη θα τη λάβουμε διπλά, και από τη Βουλή και από τον λαό!

Σας ευχαριστώ πολύ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Χίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλώ στο Βήμα τον Αρχηγό της Αξιωματικής Αντιπολίτευσης και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, ακούγοντάς σας με προσοχή κατάλαβα γιατί δεν θέλατε ποτέ να γίνει η συζήτηση για την πρόταση μομφής, που καταθέσαμε κατά του κ. Πολάκη.

Η πρόταση αυτή δεν αφορά τα πεπραγμένα του στο Υπουργείο Υγείας. Αφορά τη συμπεριφορά του, το ήθος και το ύφος της εξουσίας που ο ίδιος αποπνέει. Και βέβαια, με τη στήριξη που του παρέχετε έρχεστε σήμερα εδώ και ταυτίζεστε απόλυτα με αυτές τις συμπεριφορές.

Θα συζητήσουμε λοιπόν, κύριε Τσίπρα, και για την οικονομία, αλλά θα συζητήσουμε για την οικονομία, αφού συζητήσουμε για το μείζον, για το αντικείμενο της πρότασης δυσπιστίας, όπως εμείς την καταθέσαμε. Και θα συζητήσουμε εδώ στη Βουλή, κύριε Τσίπρα.

Μου έκανε πολύ εντύπωση η εν τη ρύμη του λόγου σας αποστροφή «να συζητήσουμε έστω και στη Βουλή». «Έστω και στη Βουλή», κύριε Τσίπρα; Εδώ συζητάμε, κύριε Τσίπρα. Σαράντα φορές έχουμε συζητήσει εδώ. Δεν είμαστε τηλεπερσόνες να πηγαίνουμε στα κανάλια, να ασχολούμαστε με το ποιος θα κάνει νούμερα. Εδώ είναι ο ναός της Δημοκρατίας, κύριε Τσίπρα, εδώ θα συζητήσουμε και εδώ θα απολογηθείτε.

(Χειροκροτήματα από την πτέρυγα της Νέας Δημοκρατίας)

Αν θέλετε τηλεοπτικό διάλογο, έχετε την δυνατότητα να κάνετε κάτι πάρα πολύ απλό: προκηρύξτε τώρα εθνικές εκλογές και θα κάνουμε όσα debate θέλετε, όταν θα έχει κλείσει η Βουλή, για την οικονομία, για τις Πρέσπες, για το προσφυγικό, για όλα αυτά τα οποία με ευθύνη του Προέδρου της Βουλής ουδέποτε συζητήθηκαν, διότι εδώ παραβιάζονται κατάφωρα τα δικαιώματα της μειοψηφίας όσον αφορά προ ημερησίας συζητήσεις, που δεν διοργανώθηκαν ποτέ. Θα συζητήσουμε, λοιπόν, για όλα αυτά, κύριε Τσίπρα, όταν κλείσει η Βουλή, όταν προκηρύξετε εθνικές εκλογές, και στην τηλεόραση, όπως πάντα γίνεται.

Εν τω μεταξύ, επιτρέψτε μου να σας θυμίσω ότι έχουμε κάνει, αν δεν κάνω λάθος, σαράντα μία συζητήσεις. Οι πολίτες, πιστεύω ότι έχουν βγάλει τα συμπεράσματά τους. Εσείς ισχυρίζεστε πάντα ότι έχετε μία μεγάλη ρητορική άνεση και κοινοβουλευτική υπεροχή. Θα το κρίνει αυτό η κάλπη. Εγώ θα κάνω την πρόβλεψη: στις 26 Μαΐου ένας θα χαμογελάει και ένας θα κλαίει, και η Νέα Δημοκρατία θα πετύχει την μεγάλη πολιτική νίκη που θα οδηγήσει σε μία μεγάλη πολιτική αλλαγή. Και μετά, ελάτε πάλι εδώ στη Βουλή, να μας πείτε όλα αυτά τα ωραία για το πόσο σας εμπιστεύεται ο ελληνικός λαός και το πόσο χαρούμενος είναι με την κατάσταση, στην οποία έχετε φέρει τη χώρα.

(Χειροκροτήματα από την πτέρυγα της Νέας Δημοκρατίας)

Είμαστε, λοιπόν, πάλι εδώ, μετά τη σύντομη συνεδρίαση της Δευτέρας. Λείπατε τη Δευτέρα, δεν ήσασταν εδώ πέρα, επιλέξατε να είστε στην Ξάνθη ο, κατά τα άλλα, επισπεύδων πάντα στις κοινοβουλευτικές διαδικασίες. Και διαπιστώσαμε, βέβαια, από τη Δευτέρα ότι μία εβδομάδα, εν προκειμένω λίγες μέρες, είναι πράγματι, όπως λένε οι αγγλοσάξονες, πολύς χρόνος στην πολιτική. Από τον Πολάκη στο Μάτι, από το Μάτι στα κότερα και από τα κότερα στη χθεσινή φιέστα!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα τα πούμε αυτά, θα τα πούμε όλα. Περιμένετε, θα τα ακούσετε όλα σήμερα.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΠΑΝΤΖΑΣ:** Ντροπή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Καθόλου ντροπή δεν είναι. Ντροπή είναι αυτά που κάνει ο αρχηγός σας. Αυτά είναι ντροπή, όχι αυτά που λέω εγώ.

(Χειροκροτήματα από την πτέρυγα της Νέας Δημοκρατίας)

Από τα κότερα, λοιπόν, φθάσαμε στη χθεσινή φιέστα των απεγνωσμένων «θα» της νέας δημαγωγίας για τα κυβερνητικά «τυράκια» της τελευταίας στιγμής, κύριε Τσίπρα, πριν τη φάκα των εκλογών, που τόσο τρέμετε, που δεν μπορούν, όμως, αυτά τα «τυράκια» να αλλάξουν την πραγματικότητα, που ζουν σήμερα οι Έλληνες πολίτες.

Κυρίες και κύριοι της Κυβέρνησης, προσπαθήσατε φιλότιμα τα τελευταία εικοσιτετράωρα να αλλάξετε την ατζέντα, να δώσετε χθες πίσω πολύ λίγα από τα πάρα πολλά που πήρατε από τους πολίτες μέσα σε τέσσερα χρόνια. Η κοινωνία, όμως, πλήρωσε και πληρώνει τους φόρους, που εσείς βάλατε και το γνωρίζει αυτό πολύ καλά και στην παροχολογία της τελευταίας στιγμής βλέπει μόνο τον πανικό να πάτε αλλού τη συζήτηση.

Μιλήσατε, κύριε Τσίπρα, για σχέδιο, γυρίσατε άρον άρον πίσω, ακυρώσατε τις περιοδείες σας στην Ήπειρο και στην Άρτα για έναν και μόνο λόγο, επειδή γνωρίζατε ότι η επικαιρότητα ασχολιόταν με άλλα θέματα, γιατί το ηθικό σας πλεονέκτημα, κύριε Τσίπρα, βούλιαξε στα γαλαζοπράσινα νερά του Ιονίου.

(Χειροκροτήματα από την πτέρυγα της Νέας Δημοκρατίας)

Γελάτε, κύριε Τσίπρα. Πράγματι, θα είναι αστείο, διότι εκεί που σας φώναζαν κάποτε «να τος, να τος, ο Πρωθυπουργός!», τώρα θα λένε «να τος, να τος, ο Τσίπρας ο σκαφάτος!». Έτσι θα σας θυμάται η ελληνική κοινωνία! Από την Αριστερά των καταλήψεων, στην Αριστερά του κότερου!

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Επιθεώρηση το κάνατε!

**ΠΡΟΕΔΡΟΣ (Νικόλαος Βούτσης):** Κύριε Σκουρολιάκο, παρακαλώ μη συνεχίζετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γιατί τέτοιος εκνευρισμός; Εσείς τα εγκρίνετε, φαντάζομαι, όλα αυτά. Σας αρέσουν! Ή μήπως ζηλεύετε; Μήπως θέλετε να κάνετε κι εσείς τα ίδια;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** «Δελφινάριο» είστε!

**ΠΡΟΕΔΡΟΣ (Νικόλαος Βούτσης):** Σταματήστε! Μη με αναγκάσετε να λέω ονόματα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχω, όμως, νέα για εσάς, κύριε Τσίπρα. Καμμία κυβέρνηση -και έχουν υπάρξει πολλά προηγούμενα- δεν γύρισε το κλίμα, με παροχές της τελευταίας στιγμής.

Οι πολίτες ξέρουν πολύ καλά ποιος τους φτώχυνε τα τελευταία τέσσερα χρόνια. Ξέρουν πολύ καλά ποιος διέλυσε τη μεσαία τάξη. Ξέρουν πολύ καλά ποιος έκοψε το ΕΚΑΣ, κύριε Τσίπρα. Ξέρουν πολύ καλά οι νέοι συνταξιούχοι, του κ. Κατρούγκαλου, ότι σήμερα βγαίνουν με συντάξεις 38% χαμηλότερες από τους παλιούς συνταξιούχους. Τα ξέρουν όλα αυτά οι πολίτες!

(Χειροκροτήματα από την πτέρυγα της Νέας Δημοκρατίας)

Ας πάρουμε, όμως, τα πράγματα από την αρχή. Η αφετηρία της σημερινής συζήτησης, κύριε Τσίπρα, όσο κι αν δεν είπατε κουβέντα γι’ αυτά, είναι η συμπεριφορά του Αναπληρωτή Υπουργού Υγείας, ως χαρακτηριστικό γνώρισμα συνολικά της κυβερνητικής πολιτικής.

Προχθές, όταν καταθέσαμε την πρόταση δυσπιστίας κατά του Παύλου Πολάκη, ο Πρωθυπουργός επέλεξε να απέχει. Στα υπουργικά έδρανα βρέθηκε μόνος του ο κ. Δραγασάκης. Μίλησε ελάχιστα, με εμφανή την δυσφορία στη φωνή του, σαν εκτελούσε αγγαρεία, όπως φαντάζομαι ότι πολλοί θα εκτελούσατε αγγαρεία, αν σας έβαζαν να υπερασπιστείτε τον κ. Πολάκη. Παρόντες ήταν, όλοι κι όλοι, δεκαπέντε συνάδελφοί σας, όλοι κατηφείς και σιωπηλοί. Μάλλον δεν σας αρέσει η όψη της Κυβέρνησής σας στον καθρέφτη.

Σήμερα, όμως, όσα ψέματα κι αν ήρθατε πάλι να πείτε, κύριε Τσίπρα, τα ψέματα τελείωσαν. Διότι, επί της ουσίας, με τη συμπεριφορά σας καλύψατε τον κ. Πολάκη. Βλέπω, επίσης, και όλους τους Υπουργούς στα έδρανα…

(Στο σημείο αυτό εισέρχεται στην Αίθουσα ο Αναπληρωτής Υπουργός Υγείας κ. Παύλος Πολάκης)

Καλώς τον κι ας άργησε!

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καλώς σε βρήκα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Προφανώς, το πικρό ποτήρι θέλετε να το πιείτε όλοι μαζί!

Μπορεί να μετατρέψατε την πρόταση δυσπιστίας της Νέας Δημοκρατίας κατά του Παύλου Πολάκη σε ψήφο εμπιστοσύνης της Κυβέρνησης, εκβιάζοντας με αυτόν τον τρόπο όλους εκείνους τους Βουλευτές που είχαν το θάρρος, τουλάχιστον, σε κάποιες από τις δημόσιες εκφάνσεις τους, να διαφοροποιηθούν από τον κ. Πολάκη, όπως τον κ. Φίλη και αρκετούς άλλους. Τι λέτε σε όλους τους Βουλευτές; «Με τον Πολάκη μέχρι τέλους, αλλιώς εξουσία τέλος»! Αυτό τους λέτε. Γι’ αυτό και δεν τολμάτε να συζητήσετε την πρόταση δυσπιστίας της Νέας Δημοκρατίας!

Μπορεί να βάζετε, όμως, τέτοια διλήμματα για να εκβιάσετε την κομματική πειθαρχία, έτσι, όμως, γίνεστε όλοι Πολάκηδες. Τσίπρας, λοιπόν, και Πολάκης είναι ένα και το αυτό. Κι αναρωτιέμαι πραγματικά, κύριε Τσίπρα: Τι είναι αυτό, τελικά, το οποίο σας συνδέει τόσο στενά με τον κ. Πολάκη, ώστε να αναγκάζεστε να ταυτίζεστε απόλυτα μαζί του; Δεν μπορεί να είναι μόνο οι κοινές σας διακοπές στα όμορφα Σφακιά, τις εποχές της ανεμελιάς και της ομπρέλας στην παραλία. Γιατί τώρα, τις ομπρέλες τις στήνετε αλλού, απ’ ό,τι είδα. Είναι κάτι παραπάνω. Υπάρχει λόγος.

Ο Πολάκης λέει και κάνει αυτά τα οποία θέλετε να πείτε και να κάνετε εσείς, αλλά δυσκολεύεστε λόγω του αξιώματός σας.

Γιατί ο πραγματικός Τσίπρας είναι ο Πολάκης των διαλυμένων νοσοκομείων και των κομματικών ρουσφετιών. Γιατί ο πραγματικός Τσίπρας είναι ο Πολάκης που απειλεί δικαστές και δημοσιογράφους. Είναι ο πολιτικός που κρύβει τα θύματα στο Μάτι και δίνει σόου υποκρισίας μπροστά στις κάμερες. Γιατί ο πραγματικός Τσίπρας είναι ο Πολάκης που απειλεί τους δημοσιογράφους ότι θα βρεθούν τρία μέτρα κάτω από την γη.

Γιατί ο πραγματικός Τσίπρας είναι ο Πολάκης ο οποίος κυκλοφορεί και οπλοφορεί, καπνίζοντας όντας Αναπληρωτής Υπουργός Υγείας, ποδοπατώντας νόμους και βρίζοντας ακόμα και τον Ευρωπαίο Επίτροπο Υγείας που του επισημαίνει το αυτονόητο.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και βέβαια, συγκινήθηκα, πραγματικά, κύριε Τσίπρα με το ενδιαφέρον σας για τα άτομα με αναπηρία. Αλλά ο πραγματικός Πολάκης και ο πραγματικός Τσίπρας ταυτίζονται, όταν ο Πολάκης επιτίθεται αναίτια και άνανδρα σε έναν αγωνιστή της ζωής, όπως είναι ο Στέλιος Κυμπουρόπουλος, και δεν τολμάει καν να ζητήσει συγγνώμη! Και έρχεστε και τον καλύπτετε σήμερα, γιατί δεν τολμάτε να πάρετε αποστάσεις από τον ίδιο!

(Χειροκροτήματα από την πτέρυγα της Νέας Δημοκρατίας)

Και βέβαια, -γιατί δεν υπάρχει μόνο το νταηλίκι, υπάρχει και η φυγομαχία- ο πραγματικός Τσίπρας είναι ο Πολάκης που στα δύσκολα τρέχει να κρυφτεί πίσω από την βουλευτική ασυλία και το άρθρο 86, που κατά τα άλλα καταγγέλλει.

(Χειροκροτήματα από την πτέρυγα της Νέας Δημοκρατίας)

Για να χρησιμοποιήσω μία αναλογία από μία ομολογουμένως έξυπνη διαφήμιση του κ. Καμμένου, ο Πολάκης είναι πιτ μπουλ όταν επιτίθεται στον Κυμπουρόπουλο, αλλά κανίς όταν πρόκειται να αντιμετωπίσει τη δικαιοσύνη. Και εάν δεν ήσασταν Πολάκης, κύριε Τσίπρα, δεν θα καλύπτατε με τόσο απόλυτο τρόπο τη φασίζουσα συμπεριφορά του κολλητού σας Υπουργού. Τον έχετε καλύψει, όπως δεν έχετε καλύψει κανένα πολιτικό σας στέλεχος.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι συνάδελφοι, στη συνεδρίαση της Δευτέρας παρουσίασα αναλυτικά τους πολιτικούς, ηθικούς, αξιακούς λόγους που επέβαλαν στην Βουλή να καταδικάσει τον «πολακισμό» ως απειλή τελικά για την δημοκρατία μας. Τον παρομοίωσα με το «τέρας» για το οποίο μιλούσε κάποτε ο Μάνος Χατζηδάκης, καλώντας μας να μην συνηθίσουμε την παρουσία του. Και δήλωσα σαφώς ότι τέτοιες φασιστικές συμπεριφορές δεν έχουν θέση στην Ελλάδα του 21ου αιώνα.

Ο κ. Τσίπρας κάλυψε πλήρως τον κ. Πολάκη. Είναι μια επιλογή που αναδείχθηκε και από τις πρόσφατες δημοσιογραφικές αποκαλύψεις για τους κυβερνητικούς χειρισμούς στο Μάτι. Γιατί, -ξέρετε- τα γεγονότα είναι πεισματικά και εκδικούνται. Η επιλογή του Πρωθυπουργού να υιοθετήσει τον «πολακισμό» από κοινοβουλευτικός χειρισμός, έγινε μπούμερανγκ. Τσίπρας και Πολάκης μαζί έκρυβαν νεκρούς στο Μάτι, μαζί έλεγαν ψέματα, μαζί υποκρινόντουσαν και μαζί έριχναν τις ευθύνες στους κατοίκους και στα μέσα μαζικής ενημέρωσης.

Το τι έγινε μετά είναι πλέον γνωστό στο Πανελλήνιο. Ο κ. Τσίπρας πήγε διακοπές κρυπτόμενος σε μία θαλαμηγό, όταν η χώρα ακόμα μετρούσε τους νεκρούς της στο Μάτι. Αυτή είναι η αισθητική και αυτή είναι η ηθική της εξουσίας, όπως την αντιλαμβάνεται ο Πρωθυπουργός σας. Αυτός βέβαια είναι ο λιτός βίος στα καταστρώματα της πλουτοκρατίας! Αυτή είναι η υποτιθέμενη μάχη κατά της διαπλοκής!

(Χειροκροτήματα από την πτέρυγα της Νέας Δημοκρατίας)

Μου έκανε εντύπωση!. Αναρωτιέμαι, κύριε Τσίπρα, πραγματικά, γιατί σήμερα δεν επαναλάβατε αυτό το δίλημμα που θέτετε πάντα στις τελευταίες σας ομιλίες «με τους πολλούς ή με την ελίτ». Πώς να τα πείτε, κύριε Τσίπρα μου; Πώς να μιλήσετε ξανά για την ελίτ;

(Χειροκροτήματα από την πτέρυγα της Νέας Δημοκρατίας)

Εκτός –υπάρχει μια άλλη εξήγηση- αν συγχρωτίζεστε με τις ελίτ, όπως φαίνεται να έλεγε ο Τρόσκι, για να ρίξετε την πλουτοκρατία από μέσα. Υπάρχει και αυτή η εξήγηση.

(Χειροκροτήματα από την πτέρυγα της Νέας Δημοκρατίας)

Αυτό, λοιπόν, είναι το υποτιθέμενο ηθικό πλεονέκτημα του πολιτικού χώρου…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όσο και να φωνασκείτε μόνοι σας τα λέτε, μόνοι σας τα ακούτε.

Αυτό, λοιπόν, είναι το υποτιθέμενο ηθικό πλεονέκτημα του πολιτικού χώρου που ο κ. Τσίπρας θεωρεί ότι ενσαρκώνει.

Δεν θα αναφερόμουνα σήμερα στο Μάτι εάν ο κ. Τσίπρας δεν επέμενε να προσβάλλει τη μνήμη όλων για όσα τραγικά συνέβησαν.

Κύριε Τσίπρα, καταλάβατε τι είπατε πριν από τρεις ημέρες σε ανθρώπους οι οποίοι κάηκαν σε αυτήν τη δραματική καταστροφή; Είπατε ότι το υλικό το οποίο βγήκε στην επικαιρότητα είναι ξαναζεσταμένο φαγητό. Προσέξτε την έκφραση την οποία χρησιμοποιήσατε: «Ξαναζεσταμένο φαγητό», κύριε Τσίπρα; Το είπατε εν τη ρύμη του λόγου σας; Αν είναι έτσι, διορθώστε το με κάποιον τρόπο. Πώς είναι δυνατό με αυτόν τον τρόπο να προσβάλλετε τη μνήμη εκατόν δύο ανθρώπων; Ξαναζεσταμένο φαγητό είναι να ακούμε τους ανθρώπους να λένε ότι «υπάρχουν νεκροί και δεν μας αφήνουν να τους ανακοινώνουμε»; Ξαναζεσταμένο φαγητό είναι ή απόδειξη της χυδαίας υποκρισίας και του σκηνικού που στήσατε εκείνο το βράδυ;

(Χειροκροτήματα από την πτέρυγα της Νέας Δημοκρατίας)

Ούτε θα έδινα προσωπικά μεγάλη σημασία στο πολυτελές σκάφος στο οποίο ο Πρωθυπουργός επέλεξε να κάνει τις διακοπές του αν δεν είχε κάνει καριέρα ενοχοποιώντας συνολικά τους επιχειρηματίες και κάθε σχέση μαζί τους όταν χτίζει με ακραία υποκρισία όλο του το πολιτικό αφήγημα στη δήθεν μάχη κατά των ελίτ, τις οποίες δήθεν αντιμάχεται, την ώρα που στα κρυφά -όχι φανερά, γιατί προφανώς γνωρίζατε τις επιπτώσεις από τη δημοσιότητα που θα έπαιρνε μια τέτοια επιλογή- συναγελάζεστε μαζί τους. Ο συγχρονισμός, όμως, αυτής της καλοκαιρινής αναψυχής του κ. Τσίπρα με τη δοκιμασία ενός λαού δεν μου επιτρέπει να σιωπήσω, πολύ περισσότερο όταν οι Έλληνες μαθαίνουν τώρα το εξής παράδοξο: ότι η σκηνοθεσία της Ιθάκης για τη λήξη –υποτίθεται- του τρίτου μνημονίου εκπονήθηκε στο κατάστρωμα ενός γιοτ πολλών εκατομμυρίων. Η δε Ιθάκη επελέγη, επειδή ο κ. Τσίπρας απλά έκανε διακοπές στο Ιόνιο.

Και έχετε το θράσος, κύριε Τσίπρα, πραγματικά να φεύγετε, να κάνετε τις διακοπές, να πηγαίνετε στην Ιθάκη, να βγάζετε έναν δεκάρικο κατά των ελίτ –έχω εδώ το κείμενο- και μετά να ξαναγυρίζετε πίσω και να μην τρέχει τίποτα.

Καταθέτω στα Πρακτικά το διάγγελμα της Ιθάκης, για να θυμόμαστε τι λέγατε εκεί για τις ελίτ.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως η ιστορία αυτή σας εκθέτει.

Θα σας τα στείλουν τα μηνύματα μετά στο κινητό για το τι πρέπει να απαντήσετε. Ακούστε με λίγο, δεν πειράζει.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι, ναι…

**ΣΩΚΡΑΤΗΣ ΒΑΡΔΑΚΗΣ:** Ο Πορτοσάλτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ναι, ο Πορτοσάλτε σας στέλνει μηνύματα; Τι γίνεται εδώ; Ή μήπως ο Βαξεβάνης; Δεν ξέρω.

(Χειροκροτήματα από την πτέρυγα της Νέας Δημοκρατίας)

Εδώ, όμως, η ιστορία αυτή σας εκθέτει και για έναν επιπλέον λόγο. Διότι αυτές οι διακοπές δεν έγιναν, κύριε Τσίπρα, άνευ ανταλλάγματος.

Η κ. Κατερίνα Παναγοπούλου, εκτός από πρωθυπουργικός σύμβουλος, διορίστηκε και πριν από έναν μήνα πρέσβης εκ προσωπικοτήτων. Έχω εδώ το σχετικό ΦΕΚ και το καταθέτω στα Πρακτικά. Τυχαίο; Δεν νομίζω.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Ενώ ακούω -και ελπίζω να το διαψεύσετε ή να το επιβεβαιώσετε- ότι προτείνεται κιόλας από την Κυβέρνηση να εκπροσωπεί στο εξής και για πάντα την Ελλάδα στη Διεθνή Ολυμπιακή Επιτροπή. Με λίγα λόγια, μου δίνεις τη θαλαμηγό σου και εγώ σε κάνω πρέσβη και αθάνατη. Αυτός είστε, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Είδατε, όμως, κύριοι συνάδελφοι…

(Θόρυβος στην Αίθουσα)

Ναι, καταλαβαίνω ότι σας είναι πολύ άβολη αυτή η κουβέντα. Καριέρα κάνατε πάνω σε όλα αυτά.

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, κάντε λίγη ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όμως συγκρατήστε λίγο τον εκνευρισμό σας.

Κύριε Τσίπρα, τα γεγονότα εκδικούνται. Ανεβήκατε στην εξουσία μέσα σε ένα κρεσέντο λαϊκισμού και ψεμάτων και πέφτετε μέσα σε ένα σύννεφο οργής, χλεύης και απαξίωσης.

Κύριε Τσίπρα, και άλλοι πολιτικοί έχασαν εκλογές, αλλά έχασαν με αξιοπρέπεια. Ψεύτες πολιτικούς έχει γνωρίσει αρκετούς ο τόπος, αλλά τέτοιον υποκριτή σαν και εσάς κανέναν, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Πραγματικά, λυπάμαι που ο κ. Τσίπρας επιβάλλει σε όλους σας αυτόν τον «πολακισμό» ως δόγμα πολιτικής το οποίο πια θα ταυτίζει συνολικά αυτή τη συμπεριφορά με τον ΣΥΡΙΖΑ. Ξέρετε, υπάρχουν όρια ανάμεσα στην πολιτική δράση και στην προσωπική αξιοπρέπεια. Είναι σαφή. Όλοι μας τα ξέρουμε.

Σήμερα στην πρόταση εμπιστοσύνης, την οποία ζητά ο Πρωθυπουργός, δεν υπάρχει καμμία ύψιστη σκοπιμότητα, καμμία μεγάλη κεντρική απόφαση, όπως η Συμφωνία των Πρεσπών, την οποία πρέπει να υπερασπιστείτε. Και φαντάζομαι ότι κάποιοι από εσάς μέσα σας κρατάτε μια στάλα ευγένειας και φιλότιμου για τον εαυτό σας.

Η ψήφος σας, λοιπόν, σε ένα μόνο θα απαντήσει: Είστε όλοι το ίδιο, είστε με τον Τσίπρα των «Πολάκηδων» ή είστε με την Ελλάδα των πολλών;

Οι πολίτες, κύριε Τσίπρα, βλέπουν και κρίνουν. Δεν πιστεύουν πια στα ψέματά σας, τα οποία συνεχίζετε να τα λέτε και σήμερα. Επιμένετε να διαστρεβλώνετε για άλλη μια φορά τις δικές μας θέσεις.

Μιλήσατε για άλλη μια φορά, κύριε Τσίπρα, ότι η Νέα Δημοκρατία δεν έχει σχέδιο ή ότι έχει κρυφό σχέδιο ή ότι έχει νεοφιλελεύθερο σχέδιο. Κύριε Τσίπρα, το σχέδιό μας είναι εδώ. Σε αυτό το έντυπο…

(Θόρυβος στην Αίθουσα)

Κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, σας παρακαλώ, κάντε λίγη ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριοι συνάδελφοι, όση φασαρία και αν κάνετε, ξέρετε, ο ομιλητής ακούγεται, δεν ακούγεστε εσείς.

Αυτό εδώ πέρα το έντυπο, κύριε Τσίπρα, είναι το πρόγραμμά μας για την Ελλάδα της επόμενης ημέρας και είναι στη δημοσιότητα εδώ και τρεις μήνες. Σταματήστε, λοιπόν, και δώστε το στον κύριο Πρωθυπουργό να το μελετήσει λίγο. Το καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έντυπο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σταματήστε, λοιπόν, να λέτε ότι η Νέα Δημοκρατία δεν έχει σχέδιο, δεν έχει πρόγραμμα ή έχει μυστικό πρόγραμμα…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, κάντε λίγη ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η πραγματικότητα είναι, κύριε Τσίπρα, ότι δυσκολεύεστε να ωραιοποιήσετε την καμένη γη που αφήνετε πίσω, εσείς και η Κυβέρνησή σας, γιατί δεν μπορεί να δίνει υποσχέσεις που ο ίδιος γνωρίζει ότι δεν μπορεί να υλοποιήσει. Και η αλήθεια εκδικείται όσο και αν τα τρολ του κ. Παππά προσπαθούν να την παραποιήσουν.

Άκουσα και σήμερα, λοιπόν, τον Πρωθυπουργό να λέει ψέματα, να περιγράφει μια Νέα Δημοκρατία που, όπως σας έχω πει πολλές φορές, κύριε Τσίπρα, υπάρχει μόνο, δυστυχώς, στον φαντασιακό σας κόσμο.

Να λέει ψέματα ποιος; Αυτός που επέβαλε είκοσι εννέα νέους φόρους για τη δήθεν λιτότητα την οποία θα επιβάλουμε εμείς. Να λέει ψέματα ότι ενδιαφέρεται για τους αδύναμους αυτός που κατάργησε το ΕΚΑΣ. Να λέει ψέματα ότι είναι αυτός πατριώτης ο άνθρωπος που αναγνώρισε μακεδονική ταυτότητα και γλώσσα στα Σκόπια!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να παριστάνει ποτέ τον αριστερό ριζοσπάστη, πότε τον σοσιαλδημοκράτη. Ακόμα και ο κ. Σάντσεζ, τον οποίον σπεύσατε να αγκαλιάσετε, σας αποκαλούσε δημαγωγό και ψεύτη. Και τώρα σπεύδετε να τον αγκαλιάσετε. Δεν έχετε άλλο δρόμο από το να λέτε ψέματα.

Γι’ αυτό και όλοι οι δρόμοι που οδηγούν στο Μαξίμου είναι αποκλεισμένοι από κλούβες. Γι’ αυτό και καταγγέλλετε τη διαπλοκή, ενώ πάνω στο ευρωψηφοδέλτιο γράφει «Κόκκαλης». Γι’ αυτό και κομπάζετε για τα υπερπλεονάσματα, ενώ προέρχονται από τους φόρους που πληρώνονται από το υστέρημα των Ελλήνων και χρηματοδοτούνται από τις συντάξεις που δεν αποδίδονται -διακόσιες πενήντα χιλιάδες συνταξιούχοι περιμένουν τη σύνταξη τους, κύριε Τσίπρα, γι’ αυτούς δεν είπατε κουβέντα- και από δημόσιες επενδύσεις που δεν πραγματοποιούνται.

(Χειροκροτήματα από την πτέρυγα της Νέας Δημοκρατίας)

Γι’ αυτό και ο κ. Τσίπρας λέει ψέματα μιλώντας δήθεν για μεγάλη ανάπτυξη, ενώ οι άλλες χώρες που πέρασαν από τα μνημόνια είχαν αθροιστικά τα τελευταία τέσσερα χρόνια τετραπλάσια ανάπτυξη από τη δικιά μας. Και υπόσχεται καλύτερες μέρες, όταν οι μέρες που ζουν οι Έλληνες πολίτες τον διαψεύδουν.

Οι Έλληνες γνωρίζουν, κύριε Τσίπρα, ποια είναι η Ελλάδα την οποία θα παραδώσετε: μια Ελλάδα όπου με τον έναν ή με τον άλλον τρόπο έχετε τραυματίσει οικονομικά όλους τους πολίτες. Γιατί αυτό δείχνει η αριθμητική, μια Ελλάδα φτωχοποιημένη, μια Ελλάδα με διαλυμένη τη μεσαία τάξη και στερημένη από τη δυναμική νεολαία η οποία επέλεξε να εγκαταλείψει τη χώρα, μια νεολαία η οποία πρέπει να πάρει τη σκυτάλη, για να ξαναχτίσουμε μαζί την Ελλάδα που θέλουμε.

Θα ήταν μάταιο να συνεχίσω να επικαλούμαι την πραγματικότητα ως απάντηση στη δικιά σας προπαγάνδα. Εξάλλου, ξέρετε, κύριε Τσίπρα, ό,τι και να πούμε σήμερα στη Βουλή, σε δέκα οκτώ ημέρες από σήμερα έχουμε εκλογές. Και οι πολίτες θα αποφασίσουν για το αν πιστεύουν τη δικιά σας ιστορία, για μία Ελλάδα η οποία βγαίνει από τα μνημόνια και η οποία δημιουργεί ευημερία ή αν πιστεύουν ότι η ζωή τους έγινε χειρότερη τα τελευταία τέσσερα χρόνια και θα εναποθέσουν τις ελπίδες τους στη Νέα Δημοκρατία. Λίγο υπομονή ακόμα. Σε δέκα οκτώ ημέρες θα ξέρουμε.

Αλλά μου κάνει εντύπωση, κύριε Τσίπρα ότι αυτή η ιδεολογική σας ήττα σηματοδοτείται και από μία απεγνωσμένη προσπάθεια να αντιγράψετε σκέλη της δικιάς μας πολιτικής. Εγώ τι μπορώ να προσθέσω, όταν ο κ. Τσακαλώτος δηλώνει και αυτός ξαφνικά ότι είναι υπέρ της αναθεώρησης των πλεονασμάτων, όταν δέχτηκε αυτήν την πολιτική; Τον αδειάσατε, βέβαια, εσείς στους «Financial Times» και είπατε ότι «εγώ τα θέλω τα 3,5% πλεονάσματα, είναι μία χαρά, θέλω να τα υπηρετώ». Τι να πω όταν έρχεστε τώρα μετά από τέσσερα χρόνια και τάζετε μείωση φόρων, τους οποίους εσείς βάλατε, αντιγράφοντας σκέλη ενός προγράμματος το οποίο έχω ανακοινώσει από τη ΔΕΘ του 2016; Θυμάστε τι λέγατε τότε όταν εγώ ανακοίνωνα αυτές τις μειώσεις φόρων, κύριε Τσίπρα; Θυμάστε τι έλεγε ο Υπουργός σας, ο κ. Χουλιαράκης για το ζήτημα του ΦΠΑ στην εστίαση, πώς αποδομούσε το μέτρο αυτό; Και έρχεται τώρα και το αντιγράφετε και το υλοποιείτε. Κάλιο αργά, παρά ποτέ!

Και πώς να εξηγήσω ότι μόλις προεκλογικά θυμηθήκατε τις εκατόν είκοσι δόσεις. Κύριε Τσίπρα, δεν μου αρέσει, δεν θα χρησιμοποιήσω πολλά στοιχεία, αλλά μιας και μιλάτε για τη χώρα την οποία παραδίδετε, αυτή είναι η σημερινή Ελλάδα, κύριε Τσίπρα. Κοιτάξτε λίγο εδώ πέρα. Κοιτάξτε λίγο εδώ την εξέλιξη του ιδιωτικού χρέους. Από τα 85 δισεκατομμύρια στα 140 δισεκατομμύρια ευρώ. Αυτή είναι η Ελλάδα την οποία παραδίδετε, κύριε Τσίπρα.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχεστε με τρία χρόνια καθυστέρηση να πανηγυρίσετε για μια ρύθμιση, που θα έπρεπε αφ’ ενός να την είχατε φέρει πολύ νωρίτερα, αφ’ ετέρου δεν θα έπρεπε ποτέ να είχατε επιτρέψει τη διόγκωση αυτή του ιδιωτικού χρέους, που είναι αποτέλεσμα της πολιτικής την οποία επιβάλατε.

Είπαμε, κύριε Τσίπρα, ότι καταλαβαίνω γιατί μιμείστε τη φωνή του Ανδρέα Παπανδρέου, αλλά όχι και να κάνετε σκονάκι αποσπάσματα του δικού μας προγράμματος. Αυτό, κύριε Τσίπρα, πάει πάρα πολύ.

(Χειροκροτήματα από την πτέρυγα της Νέας Δημοκρατίας)

Θέλω να πω δύο λόγια και να σχολιάσω τις χθεσινές ανακοινώσεις σας και να σας πω τι ακριβώς αποκρύψατε. Δεν μου λέτε, κύριε Τσίπρα, αυτό που παρουσιάσατε χθες είναι σχέδιο εξόδου από την κρίση; Γιατί δεν το παρουσιάσατε όλο αυτό ένα μήνα πριν, τρεις μήνες πριν στον προϋπολογισμό και εσπευσμένα ακυρώσατε τις περιοδείες σας για να γυρίσετε πίσω για να αλλάξετε την ατζέντα; Είναι σχέδιο αυτό τεκμηριωμένο και ουσιαστικό; Διότι ξέρετε πολύ καλά, καταλαβαίνετε πια –έξυπνος άνθρωπος είστε- τι θα γίνει στις εκλογές και πολύ απλά παίζετε τα ρέστα σας.

Έρχεστε και λέτε ότι θα καταβάλετε εγγύηση 5 δισεκατομμύρια από το υστέρημα των Ελλήνων για να εξασφαλίσετε την ανοχή των εταίρων, μπλέκοντας ανόμοια πράγματα, μπλέκοντας τις ταμειακές δυνατότητες της χώρας με τις υποχρεώσεις που έχετε δεσμευθεί να παράγουμε συγκεκριμένα πρωτογενή πλεονάσματα. Δεν ξέρω τι οικονομικά είναι αυτά και ποιος σας τα λέει. Πραγματικά λυπάμαι και για τον κ. Τσακαλώτο που σας εισηγείται τέτοιες σαχλαμάρες.

Πείτε μου τώρα με το χέρι στην καρδιά, κύριε Τσίπρα, είναι επιτυχία ότι ξανακατεβάζετε τον ΦΠΑ εκεί που τον βρήκατε επί κυβέρνησης Σαμαρά; Τέσσερα χρόνια ήταν ο ΦΠΑ στο 24% και θα έρθετε να εκμαιεύσετε το χειροκρότημα, επειδή τον γυρίζετε εκεί που τον βρήκατε;

(Χειροκροτήματα από την πτέρυγα της Νέας Δημοκρατίας)

Ως προς τη δέκατη τρίτη σύνταξη, δεν υπάρχει δέκατη τρίτη σύνταξη. Υπάρχει προεκλογικό επίδομα στους συνταξιούχους εξαγοράς τους. Αυτό υπάρχει. Δέκατη τρίτη σύνταξη, κύριε Τσίπρα, δεν υπάρχει!

(Χειροκροτήματα από την πτέρυγα της Νέας Δημοκρατίας)

Όλα αυτά συμβαίνουν σε μια οικονομία η οποία αναγκάζεται διαρκώς να αναθεωρήσει την ανάπτυξη προς τα κάτω. Αυτός εδώ ο πίνακας αποτυπώνει ανάγλυφα την αποτυχία της κυβερνητικής σας πολιτικής. Προβλέψεις του κρατικού προϋπολογισμού και τι ανάπτυξη τελικά πραγματοποιήσατε και για ποια υπεραπόδοση μιλάτε, όταν ο βασικός δείκτης της οικονομίας, ο ρυθμός ανάπτυξης έχει πέσει και στα τέσσερα χρόνια της θητείας σας έξω.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να το ξεκαθαρίσουμε, λοιπόν. Δεν υπάρχει υπεραπόδοση, υπάρχει υπερφορολόγηση. Και επειδή μας είπατε ότι με τα δικά σας μέτρα, τα μέτρα σας θα είναι σε μόνιμη βάση, να σας θυμίσω τι επιβάλλατε σε μόνιμη βάση τα τελευταία τέσσερα χρόνια. Αύξηση του ΦΠΑ παντού. Αύξηση των έμμεσων φόρων παντού. Αυξήσεις στα καύσιμα, στα τηλέφωνα, στα ποτά, ακόμη και στον καφέ. Το κόψιμο του ΕΚΑΣ. Ναι, πράγματι, αυτό ήταν μόνιμο μέτρο, κύριε Τσίπρα. Μείωση των νέων συντάξεων με το ασφαλιστικό Κατρούγκαλου. Καθυστερήσεις στις νέες συντάξεις. Περικοπές στο πρόγραμμα δημοσίων επενδύσεων για να βγαίνουν τα υπερπλεονάσματα, εις βάρος, όμως, της ανάπτυξης. Κατασχέσεις και πλειστηριασμοί σε βάρος εκατομμυρίων Ελλήνων. Αυτά είναι τα μόνιμα μέτρα τα οποία επιβάλατε.

Και τώρα, μέσα στο αμόκ της προεκλογικής παροχολογίας, ο

Πρωθυπουργός θυμήθηκε ξαφνικά τη μείωση του αφορολόγητου, την οποία σας θυμίζω, κύριε Τσίπρα, εσείς νομοθετήσατε. Αυτή τη στιγμή, έτσι όπως έχουν τα πράγματα, η μείωση αυτή θα εφαρμοστεί από το 2020, γνωρίζοντας προφανώς ότι τότε θα κυβερνά άλλος. Και δηλώνετε και σήμερα ότι αυτή η μείωση δεν θα ισχύσει επί των ημερών σας. Πρόκειται, κύριε Τσίπρα, για τον ορισμό της υποκρισίας.

Εμείς καταθέσαμε, κύριε Τσίπρα, μια τροπολογία στη Βουλή πολύ απλή, με θέμα «Κατάργηση της προ-νομοθετημένης μείωσης του αφορολόγητου ορίου».

(Χειροκροτήματα από την πτέρυγα της Νέας Δημοκρατίας)

Δώστε την στον Πρωθυπουργό.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ρωτώ, λοιπόν: Θα την υπογράψετε; Θα την ψηφίσετε, ναι ή όχι;

(Χειροκροτήματα από την πτέρυγα της Νέας Δημοκρατίας)

Θα την ψηφίσετε, ναι ή όχι; Μη σηκώνετε τα χέρια σας με απορία. Το ερώτημα είναι πολύ απλό. Καθαρές κουβέντες, καθαρές πράξεις. Κάντε το τώρα, διότι αν δεν το κάνετε τώρα, δεν έχετε καμμία δικαιολογία, κύριε Τσίπρα, και όλοι θα καταλάβουμε ότι αυτά τα λίγα τα οποία δίνετε πίσω στους συνταξιούχους, εσείς είστε αυτός που θα τους τα πάρετε πίσω στο πολλαπλάσιο με τη μείωση του αφορολόγητου.

Ελάτε, λοιπόν, τώρα, ελάτε τώρα να ψηφίσουμε μαζί την τροπολογία. Τι φοβάστε, κύριοι συνάδελφοι; Τι φοβάστε; Φοβάστε κάτι; Φοβάστε μήπως εκτεθείτε για άλλη μία φορά ανεπανόρθωτα και αναδειχθεί και σε αυτό ο μνημειώδης λαϊκισμός σας;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, απευθύνομαι σήμερα σε εσάς, απευθύνομαι όμως και σε όλους τους συμπολίτες μας, γιατί πιστεύω ότι όλοι μας αξίζουμε καλύτερα και όλοι μας μπορούμε καλύτερα. Μπορούμε, πραγματικά, να αφήσουμε πίσω μας τον διχασμό και να οικοδομήσουμε ένα πιο φωτεινό μέλλον.

Σήμερα, μιας και πολύ κουβέντα γίνεται για το τι είναι προοδευτικό και το τι είναι συντηρητικό, προοδευτική πολιτική δεν είναι εκείνη που ανακυκλώνει πάθη που βρίσκονται στο ράφι της ιστορίας. Η πραγματική προοδευτική πολιτική βλέπει μπροστά. Σίγουρα η προοδευτική πολιτική, κύριε Τσίπρα, ενώνει και δεν χωρίζει και αντιλαμβάνεται την ανάπτυξη ως μια ισορροπημένη σχέση μεταξύ της επιχειρηματικότητας από τη μία και της απασχόλησης από την άλλη. Προστατεύει τους πιο αδύναμους. Εγγυάται ασφάλεια και αποτρέπει τη βία. Προάγει το κράτος δικαίου και μια υπεύθυνη εξωτερική πολιτική και θέτει το δημόσιο στην υπηρεσία του πολίτη. Προστατεύει το περιβάλλον και απαιτεί καλή δημόσια παιδεία και υγεία για τους πιο αδύναμους.

Έτσι εννοούμε εμείς, μια και θέλετε να ακούσετε ποιο είναι το δικό μας σχέδιο, την πρόοδο, μια πρόοδος που θα αναστήσει τη μεσαία τάξη, μια μεσαία τάξη που υπήρξε πάντα η ραχοκοκαλιά της Ελλάδος, επιτρέποντας σε κάθε γενιά να παραδίδει μια πατρίδα καλύτερη από την προηγούμενη.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και μια τέτοια πολιτική θεωρώ ότι σήμερα μπορεί πραγματικά να στηριχθεί σε μια νέα, πλατιά κοινωνική συμμαχία.

Οι προοδευτικοί πολίτες θα έχουν τον λόγο, κύριε Τσίπρα. Αυτοί θα κάνουν ξανά φωτεινή την Ελλάδα. Σε αυτούς απευθύνομαι. Τους καλώ να πουν όχι στην αδράνεια, να πουν όχι στην ισοπέδωση, να πουν όχι στον διχασμό, να πουν όχι στην αποχή και σίγουρα να πουν όχι σε ξεπερασμένες διαχωριστικές γραμμές.

Στις επόμενες εκλογές οι υπεύθυνοι πολίτες θα κρίνουν το μέλλον της χώρας για μια ισχυρή ευρωπαϊκή Ελλάδα, σε μια Ευρώπη και σε έναν κόσμο που αλλάζει ραγδαία. Είναι άνθρωποι που τους συναντώ παντού στην Ελλάδα. Είναι άνθρωποι που απομακρύνθηκαν από την πολιτική απογοητευμένοι. Τώρα, όμως, βλέπουν ότι δεν μπορούν να αφήνουν σε άλλους τη μοίρα τους.

Είναι πολίτες που πίστεψαν στα ψεύτικα λόγια, τα μεγάλα, του 2015 και προδόθηκαν. Άλλοι είναι πολίτες που μπήκαν στη δίνη ενός ψευδεπίγραφου δημοψηφίσματος, αλλά τώρα θέλουν να προχωρήσουν μπροστά. Είναι, όμως, και φίλοι άλλων δημοκρατικών κομμάτων που αναγνωρίζουν ότι χρειάζεται ένα κοινό μέτωπο απέναντι στον λαϊκισμό. Όλοι αυτοί αποτελούν το ρεύμα μιας νέας Ελλάδος. Και αυτή είναι η αντίληψη μιας Νέας Δημοκρατίας, η οποία κοιτάζει μπροστά.

Το πρόγραμμά μας, κύριε Τσίπρα, είναι δημόσιο, συγκεκριμένο, ρεαλιστικό και κοστολογημένο και κάνει ακριβώς το αντίθετο. Διότι, πράγματι, εδώ, έχουμε μiα σημαντική διαφορά. Καλό είναι να την εξηγήσουμε στους πολίτες να την καταλάβουν.

Τι κάνετε εσείς; Ποια ήταν η δικιά σας πολιτική; Την έχουν ομολογήσει ανερυθρίαστα και οι Υπουργοί του οικονομικού σας επιτελείου. Υπερφορολογείτε, υπερχρεώνετε τη μεσαία τάξη, συρρικνώνετε την ανάπτυξη για να πετύχετε πλεονάσματα μεγαλύτερα από αυτά που σας ζητάνε, ώστε να γυρίσετε στους δανειστές περισσότερα από αυτά που σας ζητάνε, για να σας αφήσουν να δώσετε πίσω κάποια λίγα παραμονές εκλογών.

Το δικό μας σχέδιο είναι διαφορετικό, κύριε Τσίπρα. Είναι ένα σχέδιο το οποίο προτάσσει χαμηλούς φόρους, πραγματικές μεταρρυθμίσεις, έμφαση στις επενδύσεις και στις νέες δουλειές.

Δεν άκουσα από το στόμα σας τη λέξη «επενδύσεις» και «νέες δουλειές», κύριε Τσίπρα. Δεν τις άκουσα! Δεν είπατε κουβέντα για αυτό στο νέο σας όραμα.

(Χειροκροτήματα από την πτέρυγα της Νέας Δημοκρατίας)

Από πού θα δημιουργηθεί ο πλούτος, κύριε Τσίπρα; Θα δημιουργηθεί από τους διορισμένους στο δημόσιο μόνο με συμβάσεις ορισμένου έργου; Θα δημιουργηθεί από τα παιδιά τα οποία σήμερα περνούν τον χρόνο τους στο ταμείο ανεργίας, προσβλέποντας σε μια σταθερή δουλειά και αναγκάζονται να δουλέψουν με 360 ευρώ το μήνα; Αυτό είναι το όραμά σας για την Ελλάδα του μέλλοντος;

Εμείς, λοιπόν, δίνουμε έμφαση στις πραγματικές καλές δουλειές και στις επενδύσεις, ώστε οι δανειστές να πληρώνονται από ένα πλεόνασμα, το οποίο θα προκύψει από την ανάπτυξη και όχι από την υπερφορολόγηση, από νέο πλούτο που θα δημιουργείται, όχι από το υστέρημα των Ελλήνων. Αυτή είναι η μεγάλη μας διαφορά, κύριε Τσίπρα. Και είναι, πράγματι, μια ιδεολογική διαφορά, η οποία πρέπει να αναδειχθεί και πρέπει να την καταλάβουν οι Έλληνες πολίτες.

Εμείς θέλουμε, επιτέλους, να μεγαλώσει η πίτα προς όφελος όλων και όχι κάποιων και για αυτό συνδέουμε την ετήσια ανάπτυξη με τις αυξήσεις των μισθών. Φαντάζομαι ότι έχετε ακούσει την πρότασή μας, κύριε Τσίπρα. Ο κατώτατος μισθός να αυξάνεται σε ποσοστό διπλάσιο από τον ρυθμό αύξησης του ΑΕΠ. Την έχετε ακούσει. Έτσι δεν είναι; Ή μήπως σας έχει διαφύγει; Για αυτό και μειώνουμε τον ΕΝΦΙΑ. Φαντάζομαι ότι έχετε ακούσει την πρότασή μας ότι θέλουμε να μειώσουμε τον ΕΝΦΙΑ, για τον οποίο δεν είπατε κουβέντα σήμερα, κατά 30% για όλους τους Έλληνες, όχι μόνο για κάποιους.

(Χειροκροτήματα από την πτέρυγα της Νέας Δημοκρατίας)

Πιστεύουμε ότι μόνο οι νέες επενδύσεις –πρωτίστως οι ιδιωτικές επενδύσεις- θα φέρουν πολλές και καλά αμειβόμενες δουλειές. Και ναι, κύριε Τσίπρα, εμείς επενδύουμε στη δημιουργικότητα του Έλληνα. Και η κοινωνική μας πολιτική προβλέπει την κατάργηση του εκτρώματος Κατρούγκαλου και την εγκατάσταση ενός ασφαλιστικού. Διότι σας άκουσα και σήμερα πάλι να λέτε για σχέδιο Πινοσέτ. Σας άκουσα άλλη μία φορά να λέτε ψέματα και να βάζετε στο στόμα μου λόγια τα οποία δεν τα έχω πει ποτέ και να παραγνωρίζετε το γεγονός ότι ένα ασφαλιστικό τριών πυλώνων εφαρμόζεται σε όλες τις ευρωπαϊκές χώρες σήμερα. Εσείς που μιλάτε για ασφαλιστικό Πινοσέτ, δείξτε μου μία ευρωπαϊκή χώρα, μία σοβαρή ευημερούσα ευρωπαϊκή χώρα στην οποία δεν εφαρμόζεται ένα ασφαλιστικό τριών πυλώνων.

Κύριε Τσίπρα, μας μιλήσατε για τους αδύναμους. Ξεχάσατε ότι το ελάχιστο εγγυημένο εισόδημα ήταν πολιτική της Νέας Δημοκρατίας, κύριε Τσίπρα. Εφαρμόστηκε από την προηγούμενη Κυβέρνηση. Ξεχάσατε…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Προέδρος της Νέας Δημοκρατίας):** Δεν το θέλατε. Τα έχετε ξεχάσει αυτά. Να σας φρεσκάρω λίγο τη μνήμη σας, ότι για έναν χρόνο το πολεμούσατε. Δεν το ψηφίσατε. «Παγίδα φτώχειας» το λέγατε το ελάχιστο εγγυημένο εισόδημα τότε!

(Χειροκροτήματα από την πτέρυγα της Νέας Δημοκρατίας)

Αλλά ενοχλείστε, κύριε Τσίπρα, όταν η Νέα Δημοκρατία αναδεικνύει την κοινωνική της ατζέντα. Ενοχλείστε όταν λέμε…

(Θόρυβος στην Αίθουσα)

Κύριε Πρόεδρε, θα επιβάλετε λίγο την τάξη στην Αίθουσα;

**ΠΡΟΕΔΡΟΣ (Νικόλαος Βούτσης):** Παρακαλώ, μην εξηγείτε πίσω αναμεταξύ σας. Τι συμβαίνει εκεί; Κύριε Ρίζο, τι συμβαίνει; Μην μιλάτε. Ούτε να απορείτε, ούτε να εξηγείτε.

**ΚΥΡΙΑΚΟΣ ΜΗΤΣΟΤΑΚΗΣ (Προέδρος της Νέας Δημοκρατίας):** Ενοχλείστε, κύριε Τσίπρα, γιατί σας χαλάει το αφήγημα, όταν μιλάμε για την ανάγκη να μην υπάρχει ούτε ένα παιδί το οποίο να μην έχει πρόσβαση σε παιδικό σταθμό.

Ενοχλείστε όταν μιλάμε για την υπογεννητικότητα, τη μεγάλη απειλή σήμερα για τη χώρα, και λέμε ναι, ότι εμείς θέλουμε να δώσουμε 2.000 ευρώ σε κάθε ελληνόπουλο το οποίο θα γεννιέται στη χώρα. Έχετε πει μία κουβέντα για το πρόβλημα της υπογεννητικότητας;

(Χειροκροτήματα από την πτέρυγα της Νέας Δημοκρατίας)

Ενοχλείστε πολύ όταν μιλάμε για την παιδεία, για τη δημόσια παιδεία, όχι για την ιδιωτική, μια παιδεία η οποία δίνει βάρος στην εξειδίκευση, μια παιδεία η οποία συνδέει τις δεξιότητες που θα αποκτούν τα παιδιά με την αγορά εργασίας.

Ενοχλείστε, κύριε Τσίπρα, γιατί σας χαλάει το αφήγημα, όταν σας λέμε ότι θέλουμε να ιδρύσουμε ένα πρότυπο σχολείο σε κάθε περιφερειακή ενότητα, ξεκινώντας από τη δυτική Αθήνα. Σας χαλάει το αφήγημα ότι εμείς είμαστε με τους λίγους κι εσείς είστε με τους πολλούς.

(Χειροκροτήματα από την πτέρυγα της Νέας Δημοκρατίας)

Σας ενοχλεί όταν μιλάμε για πανεπιστήμια με σύγχρονα προγράμματα σπουδών που θα ανήκουν στους φοιτητές, στις ιδέες και στη γνώση, όχι σε συμμορίες που θέλουν να τα κάνουν χώρους ασυδοσίας και ανομίας με την ανοχή της Κυβέρνησης.

Και ναι, σας ενοχλεί όταν σας λέμε ότι το πανεπιστημιακό άσυλο θα καταργηθεί. Δεν θα τροποποιηθεί, θα καταργηθεί! Σας ενοχλεί, διότι πίσω από το άσυλο κρύβονται οι διάφοροι μπαχαλάκηδες τους οποίους ανέχεστε με τη δικιά σας πολιτική.

(Χειροκροτήματα από την πτέρυγα της Νέας Δημοκρατίας)

Και σας ενοχλεί όταν η Νέα Δημοκρατία μιλάει για ασφάλεια και θεωρείτε ότι αυτή είναι μια δεξιά πολιτική. Είναι μια πολιτική με ταξικό πρόσημο, λέτε εσείς, παραγνωρίζοντας ότι, χωρίς ασφάλεια, δεν υπάρχει ούτε ελευθερία ούτε δημοκρατία, είτε πρόκειται για τα προαύλια των πανεπιστημίων είτε πρόκειται για τις φτωχές γειτονιές της δυτικής Αθήνας και της δυτικής Θεσσαλονίκης, γειτονιές που πρέπει να τις πάρουμε πίσω από την εγκληματικότητα.

Και σας ενοχλεί βέβαια όταν μιλάμε και για την αναβάθμιση των δημόσιων λειτουργών, για ένα κράτος αποτελεσματικό, στο οποίο όλοι οι υπάλληλοι θα αξιολογούνται. Σας ενοχλεί η έννοια της αξιολόγησης. Σας ενοχλεί διότι δεν έχετε κάνει τίποτα σε αυτό το μέτωπο.

Και σας ενοχλεί όταν μιλάμε για προσλήψεις. Ναι, εμείς θέλουμε λιγότερες προσλήψεις από αυτές που σχεδιάζετε εσείς, αλλά προσλήψεις στοχευμένες, κύριε Τσίπρα, εκεί που πραγματικά υπάρχει ανάγκη.

Σας ενοχλεί το γεγονός ότι τα πρόσφατα στοιχεία του ΑΣΕΠ δείχνουν, για εσάς που ενδιαφέρεστε δήθεν και την αναβάθμιση του δημοσίου, ότι από τις προσλήψεις που έγιναν το 2018 τι ποσοστό, κύριε Τσίπρα, είναι επιστημονικό προσωπικό; Ούτε 10%! Ούτε το 10% των προσλήψεων που κάνατε είναι καταρτισμένο επιστημονικό προσωπικό!

(Χειροκροτήματα από την πτέρυγα της Νέας Δημοκρατίας)

Όλα, λοιπόν, αυτά σας ενοχλούν, γιατί -τι να κάνουμε;- χαλάνε το αφήγημα μιας δήθεν ταξικής Νέας Δημοκρατίας. Αλλά ξεχνάτε ότι η Νέα Δημοκρατία δεν είναι ταξικό κόμμα, είναι το μεγάλο λαϊκό κόμμα που αγωνίζεται για τα συμφέροντα όλων των Ελλήνων και είναι το μόνο κόμμα που έχει πραγματικές ρίζες στην ελληνική κοινωνία.

(Χειροκροτήματα από την πτέρυγα της Νέας Δημοκρατίας)

Όλα αυτά δεν είναι ανεξάρτητα με το ευρωπαϊκό μας πρόγραμμα. Δεν άκουσα τίποτα, κύριε Τσίπρα, σήμερα για τα σχέδιά σας για την Ευρώπη.

Μιλήσατε πολύ πάλι για τον κ. Βέμπερ, αλλά εσείς, κύριε Τσίπρα, μπορείτε να μου πείτε ποιον στηρίζετε για Πρόεδρο της επόμενης Επιτροπής; Μπορείτε να μου απαντήσετε με μία λέξη, αν θέλετε.

Κύριε Τσίπρα, ποιον στηρίζετε για Πρόεδρο της Επιτροπής; Ποιον; Μα, δεν ακούτε;

(Θόρυβος στην Αίθουσα)

Κύριε Τσίπρα, με μία λέξη -σας δίνω τη δυνατότητα- πείτε μου ποιον στηρίζετε για Πρόεδρο της Επιτροπής. Ποιον στηρίζετε για Πρόεδρο της Επιτροπής;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα απαντήσω αργότερα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κανέναν δεν στηρίζετε, γιατί είστε χαμένοι στο διάστημα. Διότι αλλού πατάτε και αλλού βρίσκεστε. Μα, ούτε αυτό δεν μπορείτε να μου απαντήσετε;

(Χειροκροτήματα από την πτέρυγα της Νέας Δημοκρατίας)

Εμείς στηρίζουμε τον κ. Βέμπερ. Ναι. Είναι εκπρόσωπος της μεγαλύτερης πολιτικής οικογένειας. Εσείς ποιον στηρίζετε;

Και πώς θα συνδέσετε τις Βρυξέλλες με το Καράκας του κ. Μαδούρο;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Υπάρχει λύση. Μπορείτε να ορίσετε πάλι σύνδεσμο τον κ. Παππά με την ευγενή υποστήριξη του κ. Πετσίτη και του κ. Αρτεμίου.

(Χειροκροτήματα από την πτέρυγα της Νέας Δημοκρατίας)

Διότι ξέχασα, εκτός από τα σκάφη, κάνετε παρέα και με λαϊκά παιδιά, όπως ο κ. Πετσίτης. Το ξέχασα αυτό. Μου διέφυγε.

(Θόρυβος στην Αίθουσα)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εσείς στηρίζετε τον κ. Γκουαϊδό;

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εμείς, κύριε συνάδελφε, ναι, στηρίζουμε τον κ. Γκουαϊδό για μεταβατικό πρόεδρο της Βενεζουέλας απέναντι στη χούντα του Μαδούρο. Εσείς να μας εξηγήσετε γιατί στηρίζετε ένα καθεστώς που ποδοπατά διαδηλωτές με τα τανκς.

Τι σας συνδέει, επιτέλους, με τη Βενεζουέλα; Θα πέσει κάποια στιγμή το καθεστώς του Μαδούρο και θα μάθουμε την αλήθεια και τότε θα αρχίσετε πραγματικά να ιδρώνετε. Θα έρθει η ώρα του.

(Χειροκροτήματα από την πτέρυγα της Νέας Δημοκρατίας)

Απέναντι, λοιπόν, στην αμηχανία του ΣΥΡΙΖΑ, εμείς, κύριε Τσίπρα, αντιπαραθέτουμε πέντε λόγους, για τους οποίους εμείς διεκδικούμε μια μεγάλη, μια καθαρή νίκη στις ευρωεκλογές, έτσι ώστε να συνδέσουμε εθνικές προτεραιότητες με ευρωπαϊκές στοχεύσεις.

Ο πρώτος λόγος είναι διότι εμείς είμαστε υπερήφανοι που η παράταξή μας με τον ιδρυτή μας, τον Κωνσταντίνο Καραμανλή, έβαλε την Ελλάδα στην Ευρώπη, όταν κάποιοι από εσάς διαδηλώνατε στους δρόμους και φωνάζατε άλλα συνθήματα, στην Ευρώπη της ασφάλειας και της ευημερίας.

(Χειροκροτήματα από την πτέρυγα της Νέας Δημοκρατίας)

Ο δεύτερος λόγος είναι διότι το δικό μας πρόγραμμα έχει λύσεις που σχετίζονται με τις προτεραιότητες της Ευρώπης, όπως η προστασία των συνόρων μας ως κοινοτικών.

Να δω πότε θα το πείτε αυτό κάποια στιγμή, κύριε Τσίπρα, ότι πρέπει η Ελλάδα να φυλάσσει τα σύνορά της. Να το ακούσω από το στόμα σας. Να το ακούσω, επιτέλους, από το στόμα σας. Να το ακούσουμε.

Νέες δουλειές με επενδύσεις ευρωπαϊκών κεφαλαίων, έμφαση στην καινοτομία, αλλά και στην προστασία απέναντι στην κλιματική αλλαγή, πόροι για τους αγρότες, για τη νέα αγροτική πολιτική. Λέξη δεν ακούσαμε γι’ αυτά. Για τη νέα Κοινή Αγροτική Πολιτική 2021-2017 κουβέντα δεν έχετε πει. Ειδικά μέτρα για τα νησιά μας και τις ορεινές περιοχές. Μπορούμε να δουλέψουμε μαζί με την Ευρώπη για να έχουμε μια ισχυρή Ελλάδα σε μια ισχυρή Ευρώπη.

Και, ναι, κύριε Τσίπρα, σας ενοχλεί ότι σε αυτές τις διεκδικήσεις μας θα έχουμε ισχυρούς συμμάχους, γιατί, ναι, υπάρχουν κάποιοι στην Ευρώπη, μέσα στους οποίους είναι και ο κ. Βέμπερ, που είναι διατεθειμένοι να ανοίξουν τη συζήτηση για τα πρωτογενή πλεονάσματα. Αυτήν την συζήτηση που εσείς δεν θέλετε να ανοίξουν, κάποιοι άλλοι θέλουν να την ανοίξουν.

Και εγώ ρωτώ τους Έλληνες πολίτες: Είναι καλό, μιας και ψηφίζουμε για την Ελλάδα και την Ευρώπη, η επόμενη Κυβέρνηση να ανήκει στη μεγαλύτερη ευρωπαϊκή πολιτική οικογένεια ή να ανήκει στο πουθενά, κάπου μετέωρη μεταξύ ευρωπαίων σοσιαλιστών, αριστερών, πρασίνων, δεν ξέρω που αλλού θα θελήσετε να ενταχθείτε; Είναι κακό αυτό; Εάν πετύχουμε τη μείωση των πλεονασμάτων, θα είναι κακό για τη χώρα ή καλό;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ο τρίτος λόγος είναι ότι η Νέα Δημοκρατία πρωταγωνιστεί στη μάχη κατά του δεξιού, αλλά και του αριστερού λαϊκισμού και η πραγματικότητα είναι ότι μόνο οι σύγχρονες κεντροδεξιές παρατάξεις μπορεί να γίνουν ανάχωμα απέναντι στα άκρα και στη λαϊκίστικη δημαγωγία.

Έχετε ξεχάσει τελευταία, έχετε σταματήσει να με παραλληλίζετε με τον κ. Όρμπαν. Τώρα ανακαλύψατε τον κ. Βέμπερ. Μόνο που δεν είπατε σήμερα «Go back, Mr. Weber!», για να θυμηθούμε τα «Go back, Madame Merkel», τα οποία λέγατε.

Όμως, τον κ. Όρμπαν τον ξεχάσατε, διότι δεν σας βολεύει το ότι πρώτος εγώ έθεσα το ζήτημα της απαράδεκτης συμπεριφοράς του, διότι μόνο εμείς τελικά, η σύγχρονη Κεντροδεξιά, μπορούμε να μιλάμε ταυτόχρονα για μια ανοιχτή Ευρώπη και για μια ασφαλή Ευρώπη και να ενσωματώνουμε θετικά ακόμα και κριτικές προσεγγίσεις για τη σημερινή Ευρωπαϊκή Ένωση, διότι μόνο η Νέα Δημοκρατία συνδυάζει την πραγματική ευρωπαϊκή συνεργασία με τον αληθινό πατριωτισμό.

Ο τέταρτος λόγος είναι –και επιτρέψτε μου να το πω- ότι έχουμε το καλύτερο ευρωψηφοδέλτιο.

(Θόρυβος - διαμαρτυρίες από την πτέρυγα του ΣΥΡΙΖΑ)

Θα το αποφασίσουν οι πολίτες, μην ανησυχείτε!

**ΠΡΟΕΔΡΟΣ (Νικόλαος Βούτσης):** Κάνετε ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν ανακυκλώσαμε εμείς το παλιό ευρωψηφοδέλτιο, το οποίο βαφτίσατε νέο. Δεν έχουμε τον κ. Κουρουμπλή στο ψηφοδέλτιό μας, είμαστε υπερήφανοι για αυτό! Εσείς ανακυκλώσατε το δήθεν παλιό, το οποίο κατακεραυνώσατε και το στέλνετε τώρα στην Ευρωβουλή!

(Χειροκροτήματα από την πτέρυγα της Νέας Δημοκρατίας)

Συναντιέται η εμπειρία και η ανανέωση, η συνέχεια και η διεύρυνση και σε αυτό το ψηφοδέλτιο…

(Θόρυβος από την πτέρυγα του ΣΥΡΙΖΑ)

Κύριε Πρόεδρε, θα κάνετε τη δουλειά σας;

**ΠΡΟΕΔΡΟΣ (Νικόλαος Βούτσης):** Την κάνω καλύτερα από ό,τι μπορείτε να φανταστείτε εσείς. Σας παρακαλώ πολύ, εντάξει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν νομίζω ότι την κάνετε πολύ καλά. Δεν θέλω να…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Και παρακαλώ να συντομεύσετε την ομιλία σας, σας παρακαλώ πολύ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μιλάω όσο μιλάει και ο Πρωθυπουργός.

**ΠΡΟΕΔΡΟΣ (Νικόλαος Βούτσης):** Όχι, μιλάτε μία ώρα, πολύ περισσότερο και από τον Πρωθυπουργό και υπάρχουν άλλοι πέντε ομιλητές, Αρχηγοί, οι οποίοι μου κάνουν νοήματα συνεχώς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ίσως η εξήγηση είναι οι πολλές διακοπές τις οποίες επιτρέπετε.

**ΠΡΟΕΔΡΟΣ (Νικόλαος Βούτσης):** Ευτυχώς, ναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κλείνω.

Ευτυχώς;

**ΠΡΟΕΔΡΟΣ (Νικόλαος Βούτσης):** Όχι, δεν εννοώ ευτυχώς για το ότι υπάρχουν οι διακοπές, ευτυχώς που συνεννοηθήκαμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Α, εντάξει.

Κλείνω με αυτό, με τον πέμπτο λόγο που στην ουσία αποτελεί τον πρώτο και τον κορυφαίο.

Στις 26 Μαΐου, ναι, ψηφίζουμε για Ευρωβουλευτές, για περιφερειάρχες, για δημάρχους. Όμως, στην πραγματικότητα μετατρέπουμε την κάλπη των ευρωεκλογών στο πρώτο βήμα για μία μεγάλη πολιτική αλλαγή. Και στέλνουμε αυτό το μήνυμα πολιτικής αλλαγής, που πιστεύω ότι θέλει η μεγάλη πλειοψηφία των Ελλήνων σήμερα. Θα είναι, εξάλλου, η πρώτη ευκαιρία μετά από σχεδόν τέσσερα χρόνια να εκφραστεί στην κάλπη αυτή η βουβή οργή, αυτό το «ως εδώ!» που αισθάνονται σήμερα οι Έλληνες.

Και η ψήφος αυτή δεν θα είναι ένα απλό μήνυμα διαμαρτυρίας προς κάποιους ούτε ένα ανέξοδο σήμα συμπάθειας προς κάποιους άλλους. Ο πολίτης δεν πρέπει να ξοδέψει αυτή την ψήφο του σε εύκολα συνθήματα ούτε να την ακυρώσει σε σχήματα χωρίς αποτελέσματα. Είναι σίγουρα μια απόφαση ευθύνης, είναι μια εντολή που οφείλει να δοθεί και με την καρδιά και με το μυαλό.

Στο παραβάν δεν θα εκλέξουμε μόνο Ευρωβουλευτές και τοπικούς άρχοντες. Αποφασίζουμε και για το ποια Ελλάδα θέλουμε. Όπως είπα, είναι η πρώτη ευκαιρία μετά από πολύ καιρό να μιλήσει ο ίδιος ο λαός. Και είναι ο μόνος τρόπος να απαντήσουν οι πολίτες στα ψέματα, στους φόρους, στον διχασμό, στο εθνικό λάθος των Πρεσπών, να καταδικάσουν μία τετραετία οπισθοδρόμησης, αλλά ταυτόχρονα να δώσουν και το σύνθημα επανεκκίνησης της χώρας.

Στις 26 Μαΐου, λοιπόν, καλώ τις Ελληνίδες και τους Έλληνες να στείλουν ένα μήνυμα ελπίδας, καθαρό και βροντερό, ένα μήνυμα αλλαγής, ένα μήνυμα αισιοδοξίας.

Σε λίγες μέρες η χώρα θα γυρίσει σελίδα, γιατί οι Έλληνες αξίζουμε καλύτερα και είναι στο χέρι μας -στο χέρι όλων- να φέρουμε πιο γρήγορα αυτό το φωτεινό μέλλον και θα το φέρουμε, γιατί μαζί μπορούμε.

Σας ευχαριστώ.

(Στο σημείο αυτό όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, θα ήθελα τον λόγο.

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

**ΠΡΟΕΔΡΟΣ (Νικόλαος Βούτσης):** Αφήστε τα «ε!». Εγώ διευθύνω τη διαδικασία!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το Γυμνάσιο Μανιάκων Καστοριάς και από το 2ο Γυμνάσιο της Καστοριάς.

Η Βουλή σάς υποδέχεται, παιδιά.

(Χειροκροτήματα απ’ όλες τις πτέρυγες της Βουλής)

Κύριε Πρωθυπουργέ, για πόση ώρα θέλετε τον λόγο για να απαντήσετε;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα είμαι σύντομος.

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

**ΑΝΔΡΕΑΣ ΛΟΒΕΡΔΟΣ:** Επικαλείσθε τη Διάσκεψη των Προέδρων και την παραβιάζετε πρώτος! Και το κάνετε συνέχεια!

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, έχουμε τριήμερη άνετη συζήτηση. Θα γίνεται άνετη συζήτηση. Αυτό κάνουμε επί τριάμισι χρόνια.

**ΑΝΔΡΕΑΣ ΛΟΒΕΡΔΟΣ:** Να σέβεστε τον εαυτό σας!

**ΠΡΟΕΔΡΟΣ (Νικόλαος Βούτσης):** Και τον εαυτό μας σεβόμαστε και τη διαδικασία.

**ΑΝΔΡΕΑΣ ΛΟΒΕΡΔΟΣ:** Εδώ είναι συζήτηση Αρχηγών! Όχι δύο Αρχηγών μόνο. Όλων των Αρχηγών!

**ΠΡΟΕΔΡΟΣ (Νικόλαος Βούτσης):** Βεβαίως. Όλων των Αρχηγών. Με την άνεση που έχουν, αλλά και με τη σειρά την οποία θα έχουν.

**ΑΝΔΡΕΑΣ ΛΟΒΕΡΔΟΣ:** Να βάζετε τουλάχιστον χρόνο.

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, δίνεται άπλετος ο χρόνος σε όλους τους Αρχηγούς. Έχουμε άλλες δυόμισι ημέρες.Δεν χρειάζεται τόση νευρικότητα.

**ΑΝΔΡΕΑΣ ΛΟΒΕΡΔΟΣ:** Με την ανοχή σας παραβιάζεται η διαδικασία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Λοβέρδο, καθίστε κάτω σας παρακαλώ.

Δεν διαμαρτυρηθήκατε όταν ο Αρχηγός της Αξιωματικής Αντιπολίτευσης μίλησε εξήντα δύο λεπτά και ο Πρωθυπουργός πενήντα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Διαμαρτυρηθήκαμε!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Και δεν θα διαμαρτυρηθείτε όταν θα ξαναπάρει τον λόγο. Διαμαρτύρεστε ξανά και ξανά όταν μιλάω εγώ, γιατί είστε τα δεκανίκια της Νέας Δημοκρατίας. Αυτό είστε! Καθίστε κάτω! Αρκετά! Δεν χρειάζεται τα δικά σας δεκανίκια ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ)

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

**ΠΡΟΕΔΡΟΣ (Νικόλαος Βούτσης):** Παρακαλώ καθίστε κάτω.

**ΑΝΔΡΕΑΣ ΛΟΒΕΡΔΟΣ:** Με την ανοχή σας παραβιάζεται η διαδικασία!

**ΠΡΟΕΔΡΟΣ (Νικόλαος Βούτσης):** Η διαμαρτυρία σας είχε εκδηλωθεί και από προηγουμένως. Είναι σαφές αυτό.

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Βεβαίως!

**ΠΡΟΕΔΡΟΣ (Νικόλαος Βούτσης):** Παρακαλώ, μη διαδικαστικολογούμε. Είμαστε ακόμη στην αρχή της συνεδρίασης. Είναι 21.00΄ η ώρα και έχουμε δυόμισι μέρες και όλοι οι Αρχηγοί μιλάνε με άνεση. Μη μένουμε, παρακαλώ, στα διαδικαστικά. Ούτε κλέβει κανένας τον χρόνο του άλλου. Είμαστε και δεκαοκτώ ημέρες προ των εκλογών. Είναι αντιληπτό ότι η ατζέντα είναι μεγάλη. Είμαστε όλοι πολιτικά όντα.

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν πρόκειται να μακρηγορήσω. Θα μιλήσω για τρία λεπτά.

**ΠΡΟΕΔΡΟΣ (Νικόλαος Βούτσης):** Μιλήστε για όσο θεωρείτε, για την οικονομία της συζήτησης.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, έχω συνειδητοποιήσει, όπως πιστεύω και όλος ο ελληνικός λαός, που παρακολούθησε τη σημερινή συζήτηση, το βαθύ στρατηγικό και πολιτικό σας αδιέξοδο. Άλλωστε το συνειδητοποίησε πρώτη και η Κοινοβουλευτική Ομάδα της Νέας Δημοκρατίας. Δημιουργήσατε ρίγη συγκίνησης κατά τη διάρκεια της εξηντάλεπτης ομιλίας σας.

Πραγματικά, όμως, δεν περίμενα ποτέ ότι θα φτάνατε στο σημείο σήμερα εδώ, στο ελληνικό Κοινοβούλιο, να παριστάνετε τον Στέφανο Χίο της πολιτικής ζωής του τόπου. Αυτό το κατάντημα δεν το περίμενα ποτέ.

(Χειροκροτήματα από την πτέρυγα του ΣΥΡΙΖΑ)

Η κατάληξη, όμως, της κατηφόρας είναι ο πάτος. Τον πιάνετε σήμερα.

Όμως, αφού το επιθυμείτε, κύριε Μητσοτάκη, θα μιλήσουμε ανοιχτά για όλα. Ξέρετε, είμαι έντεκα χρόνια στην πολιτική ζωή του τόπου. Έντεκα χρόνια Αρχηγός κόμματος και τεσσεράμισι χρόνια Πρωθυπουργός. Δεν μπήκα στην πολιτική ζωή του τόπου πλούσιος, δεν έγινα πλούσιος και δεν ανήκω σε μια πολιτική οικογένεια, η οποία δεν έκανε καμμία άλλη δουλειά, παρά μόνο πολιτική και είναι ζάμπλουτη, κύριε Μητσοτάκη.

Είσαι πολύ λίγος, κύριε Μητσοτάκη, για να μιλάς για την ελίτ και για τους πολλούς σε εμένα!

(Χειροκροτήματα από την πτέρυγα του ΣΥΡΙΖΑ)

Κύριε Μητσοτάκη, σε αυτόν τον τόπο τίποτα δεν κρύβεται. Είναι όλα φανερά.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σε ό,τι με αφορά, δεν έχω τίποτα να κρύψω και δεν έκρυψα ποτέ. Ούτε τις μετοχές που δεν έχω ούτε τις καταθέσεις που δεν έχω.

**ΣΟΦΙΑ ΒΟΥΛΤΕΨΗ:** Η «Σκαπανέας»;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η «Σκαπανέας»;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αφήστε αυτές τις αθλιότητες, τα ψέματα, τα fake news που χρησιμοποιείτε τόσα χρόνια. Δεν ντρέπεστε λιγάκι;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Τι πράγματα είναι αυτά; Κυρία Βούλτεψη, σας παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ακούστε με όμως τώρα με προσοχή. Είμαι έντεκα χρόνια Αρχηγός κόμματος και τεσσεράμισι χρόνια Πρωθυπουργός. Σε αυτόν τον τόπο, λοιπόν, τίποτα δεν είναι κρυπτό από τον ήλιο.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Είναι γνωστό σε όλους και σε όλες νομίζω ότι εδώ και τρία χρόνια έχω συνεργάτιδα την κ. Παναγοπούλου, η οποία ήταν σύζυγος του θανόντος Παναγόπουλου, ενός εφοπλιστή, που ποτέ στη ζωή του δεν ασχολήθηκε με αυτό που ονομάζουμε διαπλοκή –κοινής εκτίμησης πιστεύω και από την παράταξή σας-, ενός ανθρώπου αμέμπτου ηθικής.

Και είναι γνωστό, επίσης, ότι η σχέση αυτή είναι σχέση συνεργατική, όπως γνωστό είναι, επίσης, ότι ο αείμνηστος Παναγόπουλος δεν ήταν φτωχός άνθρωπος, πλούσιος άνθρωπος ήταν. Σε όλους σας ήταν γνωστό, στο σύστημά σας, ότι τον δεκαπενταύγουστο δεν θρηνούσατε εσείς για το Μάτι τότε. Σε ελικόπτερα ήσασταν και κάνατε μεταφορές σε σπίτια εφοπλιστών που είναι καναλάρχες, κύριε Μητσοτάκη!

(Χειροκροτήματα από την πτέρυγα του ΣΥΡΙΖΑ)

Είναι γνωστό σε όλους και στο σύστημά σας ότι τρεις μέρες φιλοξενήθηκα στο σκάφος της συνεργάτιδάς μου τον δεκαπενταύγουστο. Και είναι γνωστό διότι το έγραψαν τα μέσα που σας στηρίζουν, του κ. Μαρινάκη, τέλη Σεπτέμβρη του 2018. Και δεν το διέψευσα, γιατί δεν έχω τίποτα να κρύψω.

Κύριε Μητσοτάκη, δεν χρειάζεται να ξοδεύεστε. Αν μου ζητούσατε, θα σας έδινα εγώ φωτογραφίες μου. Βγάζω και selfie, έχω βγάλει και με το προσωπικό φωτογραφίες. Μπορεί να σας έδινα και μία με ψαροντούφεκο, αν θέλετε, γιατί μου αρέσει και το ψαροντούφεκο, αν σας αρέσει να έχετε πιο ευχάριστες φωτογραφίες από άλλες που βάζετε το παρακράτος σας να ξοδεύετε προκειμένου να υποκλέψουν τις στιγμές της προσωπικής μου ζωής! Και είναι ντροπή σας! Είναι ντροπή σας!

(Χειροκροτήματα από την πτέρυγα του ΣΥΡΙΖΑ)

Εγώ, λοιπόν, κύριε Μητσοτάκη, ό,τι έχω το έχω δημόσια και δεν έχω να κρύψω τίποτα, ούτε τις γνωριμίες μου ούτε τους συνεργάτες μου ούτε τους φίλους μου.

Εγώ, κύριε Μητσοτάκη, δεν έχω εξοχικό στην Τήνο μεσοτοιχία με τον κ. Χριστοφοράκο της «SIEMENS», δεν έχω σπίτι του Βολταίρου στο Παρίσι, δεν υπήρξα ποτέ τρόφιμος της «SIEMENS», δεν πήρα ποτέ δανεικά και αγύριστα, όπως εσείς από τον «ΚΗΡΥΚΑ ΧΑΝΙΩΝ». Δεν χρηματοδοτεί τον οικογενειακό μου προϋπολογισμό άγνωστη offshore, αγνώστων στοιχείων που χρηματοδοτεί και το «ΠΡΩΤΟ ΘΕΜΑ»!

(Χειροκροτήματα από την πτέρυγα του ΣΥΡΙΖΑ)

Κι επίσης, κύριε Μητσοτάκη, εγώ δεν έχω κουμπάρο ούτε ανέβηκα ποτέ στο σκάφος του κ. Μαρινάκη, που έχει επτά εφημερίδες να σας στηρίζουν -τώρα θέλει και τηλεοπτικό σταθμό- και ο οποίος διώκεται για ναρκωτικά. Αυτοί είμαστε! Αυτός είμαι και αυτός είστε, αφού τα θέλετε έτσι!

(Χειροκροτήματα από την πτέρυγα του ΣΥΡΙΖΑ)

Αυτό το οποίο, όμως, αναρωτιέμαι, κύριε Μητσοτάκη, είναι αν πιστεύετε ότι θα κερδίσετε, παριστάνοντας τον Στέφανο Χίο της πολιτικής. Πιστεύετε ότι θα κερδίσετε πραγματικά μεταφέροντας την πολιτική συζήτηση σε αυτό το επίπεδο; Αυτό πιστεύετε; Συνεχίστε. Μας κάνετε δώρο.

Εμείς μιλάμε πραγματικά για τους πολλούς κι εσείς μιλάτε με επιχειρήματα κίτρινου Τύπου. Έχετε μετατρέψει τη Νέα Δημοκρατία, ένα σοβαρό κόμμα, σε σκανδαλοθηρική εφημερίδα. Έρχεστε στο Βήμα της Βουλής και ουσιαστικά, διαβάζετε τα άρθρα που γράφουν στα «ΤΑ ΝΕΑ» και το «ΠΡΩΤΟ ΘΕΜΑ». Αυτή είναι η κατάντια σας.

Όμως, κύριε Μητσοτάκη, επειδή πέραν της προσπάθειας διαμόρφωσης εντυπώσεων, υπάρχει και η πολιτική, είπατε ότι εγώ μίλησα για ξαναζεσταμένο φαγητό για τους θανάτους των ανθρώπων. Κύριε Μητσοτάκη, εγώ μίλησα για ξαναζεσταμένο φαγητό σχετικά με την προσπάθεια, την επαναλαμβανόμενη χυδαιότητα, την επαναλαμβανόμενη τυμβωρυχία, που κάνετε από τον Ιούλιο του 2018 μέχρι σήμερα και την προσπάθεια αυτή με την ευγενική χορηγία του ΣΚΑΪ και του εφοπλιστή που στηρίζει τον «ΣΚΑΪ» -αυτό κάνετε-, έναν εφοπλιστή που παλιότερα ήταν σε σύγκρουση με την οικογένειά σας, διότι κατήγγειλε ότι ο αείμνηστος πατέρας σας ζητούσε από τον κ. Αλαφούζο 1 εκατομμύριο ευρώ -τα θυμάστε αυτά;- σε μίζες. Τώρα είναι μαζί σας. Με γεια σας και χαρά σας!

Όμως, το επαναζεσταμένο φαγητό της τυμβωρυχίας είναι μια πρακτική κιτρινισμού και αθλιότητας, μέσω της οποίας πιστεύετε ότι μπορείτε να αλλάξετε την ατζέντα για να πάμε στις εκλογές, χωρίς να συζητούμε τα μεγάλα, χωρίς να συζητούμε τα κρίσιμα, χωρίς να συζητούμε την οικονομία, τις κοινωνικές ανάγκες, τα προβλήματα των πολλών.

Το ίδιο επιδιώξατε να κάνετε και με τον κ. Πολάκη. Γίνατε εσείς κήνσορας της ηθικής στην Αριστερά και τιμητής εσείς, κύριε Μητσοτάκη, που τώρα πάθατε ηθικό σοκ με όσα είπε ο Παύλος Πολάκης για έναν συμπαθή συμπολίτη μας, τον οποίο αντιμετώπισε επί ίσοις όροις. Κατά την άποψή μου, επικοινωνιακά εσφαλμένα και το είπα, αλλά επί ίσοις όροις.

Εσείς, όμως, πάθατε ηθικό σοκ, που πριν από λίγους μήνες τον στενό σας συνεργάτη, τον στενό σας σύμβουλο, τον Νίκο Γεωργιάδη, που καταδικάστηκε για ασέλγεια και παιδεραστία και που κατηγορείται για βιασμό ανηλίκου, τον κρατήσατε στην άκρη; Δεν πάθατε κανένα σοκ ηθικής!

(Χειροκροτήματα από την πτέρυγα του ΣΥΡΙΖΑ)

Είπατε «κάτσε να ξεμπερδέψουμε τώρα με τις προσβάσεις, που έχουμε στη δκαιοσύνη και θα σε ξαναπάρω». Αυτή είναι η ηθική σας; Και στείλατε τη μισή σας Κοινοβουλευτική Ομάδα στο δικαστήριο να τον υπερασπιστεί! Και έχετε και μικρά και παιδιά και έχουμε και μικρά παιδιά!

(Χειροκροτήματα από την πτέρυγα του ΣΥΡΙΖΑ)

Επιλέξατε αυτό το επίπεδο της αντιπαράθεσης και σε αυτό το επίπεδο της αντιπαράθεσης, αν θέλετε, μπορώ και εγώ να χρησιμοποιήσω τη φράση του πρώην Αρχηγού σας: «Ε, θα σας πάω μέχρι τέλους. Δεν θα σας αφήσω»!

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Ορίστε, κύριε Μητσοτάκη, έχετε τον λόγο.

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

Σας παρακαλώ, μη φωνάζετε. Είναι κατ’ εξοχήν σοβαρά και προσωπικά ζητήματα και το ξέρετε πάρα πολύ καλά!

**ΑΝΔΡΕΑΣ ΛΟΒΕΡΔΟΣ:** Εσείς φταίτε!

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Λοβέρδο.

Παρακαλώ, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, το ποιος έχει καθορίσει εδώ και τριάμισι χρόνια, από τότε που εκλέχτηκα Πρόεδρος της Νέας Δημοκρατίας, το επίπεδο της πολιτικής αντιπαράθεσης το γνωρίζετε εσείς πολύ καλύτερα από εμένα, όταν βάζατε τα άθλια έντυπά σας, τα οποία χρηματοδοτούνται ευθέως από τους διαπλεκόμενους που μπαινοβγαίνουν στο Μαξίμου, να χτυπούν αμείλικτα όχι εμένα, αλλά τη σύζυγό μου. Διότι δεν τολμούσατε φυσικά να τα βάλετε απευθείας με εμένα και έπρεπε να πάτε να χτυπήσετε τη σύζυγο, εσείς, που μιλάτε για οικογένεια και ξαφνικά ανακαλύψατε τις οικογενειακές ευαισθησίες.

(Χειροκροτήματα από την πτέρυγα της Νέας Δημοκρατίας)

Προσέξτε, γιατί πράγματι όλοι έχουμε παιδιά και επειδή όλοι έχουμε την οικογένεια πάνω από όλα, μην πηγαίνετε τη συζήτηση εκεί.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Την επόμενη φορά που θα μιλήσετε για ζάμπλουτη οικογένεια, ας αναζητήσουμε λίγο και τους τρόπους με τους οποίους η δική σας οικογένεια απέκτησε την περιουσία την οποία είχε, πότε την απέκτησε, με ποιους έκανε δουλειές και πότε.

(Θόρυβος - διαμαρτυρίες από την πτέρυγα του ΣΥΡΙΖΑ)

Μη μου κουνάτε εμένα το δάχτυλο για την οικογένειά μου, εντάξει; Γιατί θα τα ακούσετε και εσείς!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όμως, εγώ κατανοώ τον δικό σας εκνευρισμό, την έντονη αμηχανία σας, γιατί το ζήτημα της ιδιωτικότητας, κύριε Τσίπρα και της δημόσιας ζωής ενός πολιτικού προσώπου είναι, πράγματι, ένα βαθιά πολιτικό ζήτημα.

Αν θέλατε και ήσασταν τόσο κουρασμένος, όπως μας είπε η κ. Παναγοπούλου και έπρεπε να ξεκουραστείτε, να πάτε σε ένα σκάφος, είχατε κάθε δικαίωμα να το κάνετε. Δεν είχατε δικαίωμα να το κρύψετε.

Και το κρύψατε, κύριε Τσίπρα. Το κρύψατε, γιατί ποτέ δεν είπατε πού πήγατε διακοπές και το κρύψατε για έναν λόγο. Το κρύψατε, γιατί έγινε εικοσιπέντε μέρες μετά το Μάτι και θα σας έκραζαν όλοι! Όμως, πάρα ταύτα, με την αλαζονεία ενός ανθρώπου, κύριε Τσίπρα, νομίζετε ότι, επειδή είστε «πρώτη φορά αριστερά», όλοι σας χρωστούν.

Ε, δεν σας χρωστάνε όλοι, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Με τα ίδια μέτρα και με τα ίδια σταθμά κρινόμαστε κι εμείς και κρίνεστε κι εσείς!

(Χειροκροτήματα από την πτέρυγα της Νέας Δημοκρατίας)

Και καταλαβαίνω ότι είναι δύσκολο. Έχετε χτίσει ένα ολόκληρο αφήγημα για τις δήθεν διαχωριστικές γραμμές, που έχετε τραβήξει με τη διαπλοκή την παλαιά ή τη νέα. Ας μην μπούμε στην κουβέντα για το ποιος μπαινοβγαίνει στο Μαξίμου και με ποιους ο κ. Φλαμπουράρης συναντιέται κάθε τρεις και λίγο από τους γνωστούς επιχειρηματίες και τους δήθεν διαπλεκόμενους και σε ποιους κάνετε ρουσφέτια στον ΟΠΑΠ!

(Θόρυβος - διαμαρτυρίες από την πτέρυγα του ΣΥΡΙΖΑ)

Ρουσφέτια στον ΟΠΑΠ κάνετε, στους κολλητούς και φίλους σας, καθ’ υπόδειξη του κ. Φλαμπουράρη! Ας μην μπούμε, λοιπόν, σ’ αυτή τη συζήτηση!

(Χειροκροτήματα από την πτέρυγα της Νέας Δημοκρατίας)

Ας το ξεκαθαρίσουμε, λοιπόν. Ο κ. Μαρινάκης ούτε κουμπάρος μου είναι ούτε στα σκάφη του πηγαίνω.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ποιανού κουμπάρος είναι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν είναι κουμπάρος μου. Τα έχετε μπλέξει. Δεν είναι κουμπάρος μου. Τι να κάνουμε;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ποιανού είναι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δικός μου δεν είναι πάντως! Κουμπάρος μου δεν είναι ο κ. Μαρινάκης ούτε στα σκάφη του μπαίνω!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Υπάρχει πράγματι μία διαφορά με μας, κύριε Τσίπρα. Προερχόμαστε από διαφορετικές οικογένειες και έχουμε διαφορετικές ιστορίες. Έχω την τύχη ή την ατυχία –μερικές φορές είναι πλεονέκτημα, άλλες φορές είναι μειονέκτημα- να έχω ζήσει την πολιτική από μικρός.

**ΕΛΕΝΗ** **ΑΥΛΩΝΙΤΟΥ:** Από έξι μηνών.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πράγματι, κυρία μου, η οικογένειά μου εξορίστηκε στη χούντα. Άλλοι έκαναν δουλίτσες στη χούντα. Αφήστε τα αυτά τώρα και αυτήν την ειρωνεία! Άλλοι έκαναν δουλίτσες!

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

Συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γνώρισα, λοιπόν, την πολιτική από μέσα και απομυθοποίησα τη χλιδή της εξουσίας.

Εσείς την ανακαλύψατε με κάποια καθυστέρηση. Κατανοώ γιατί σας σαγήνευσε. Μόνο που, δυστυχώς, δεν ταιριάζει πια με το αριστερό σας προφίλ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Ο Πρωθυπουργός έχει τον λόγο για μισό λεπτό.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ένας στίχος του Αναγνωστάκη μόνο ως απάντηση: Δεν έφταιγε αυτός. Τόσος ήταν.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης κ. Φωτεινή Γεννηματά.

(Θόρυβος στην Αίθουσα)

Περιμένετε, παρακαλώ, μέχρις ότου γίνει ησυχία.

Παρακαλώ, όσοι θέλουν να βγουν έξω, να βγουν. Οι υπόλοιποι να καθίσουν και να κάνουν ησυχία. Μην καθυστερείτε. Μη με αναγκάζετε να πω ονόματα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …(δεν ακούστηκε)

**ΑΝΝΑ ΚΑΡΑΜΑΝΛΗ:** Τι είναι αυτά που λες; Μας κουνάς και το δάκτυλο! Άντε, βρε βούρλο!

**ΕΛΕΥΘΕΡΙΟΣ ΑΥΓΕΝΑΚΗΣ:** Θα έπρεπε να ντρέπεσαι!

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Πολάκη!

Σας παρακαλώ, κύριε Αυγενάκη!

**ΕΛΕΥΘΕΡΙΟΣ ΑΥΓΕΝΑΚΗΣ:** Ο Υπουργός απείλησε. Εμείς δεν βγάλαμε άχνα.

**ΠΡΟΕΔΡΟΣ (Νικόλαος Βούτσης):** Κάντε ησυχία. Μας παρακολουθεί κι ο κόσμος!

**ΕΛΕΥΘΕΡΙΟΣ ΑΥΓΕΝΑΚΗΣ:** Ο Υπουργός σας μας απείλησε. Δεν το είδατε;

**ΠΡΟΕΔΡΟΣ (Νικόλαος Βούτσης):** Όχι, δεν το άκουσα.

**ΕΛΕΥΘΕΡΙΟΣ ΑΥΓΕΝΑΚΗΣ:** Παρατήρηση να κάνετε στον Υπουργό σας, τον κ. Πολάκη, όχι σε μας.

**ΣΟΦΙΑ ΒΟΥΛΤΕΨΗ:** Μας κάνει και τον νταή!

(Έντονες διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Εντάξει, συνεννοούμαστε.

(Θόρυβος από την πτέρυγα του ΣΥΡΙΖΑ)

**ΑΝΝΑ ΚΑΡΑΜΑΝΛΗ:** Με έβρισε!

**ΠΡΟΕΔΡΟΣ (Νικόλαος Βούτσης):** Σας παρακαλώ, γυρίστε μπροστά, κύριε Ψυχογιέ!

Παρακαλώ την κ. Γεννηματά να αρχίσει την ομιλία της.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης):** Ευχαριστώ πολύ, κύριε Πρόεδρε.

Παρακολουθώντας όλη αυτήν την ώρα το επίπεδο αυτής της συζήτησης, θέλω να δηλώσω ότι πραγματικά λυπάμαι γι’ αυτήν την εικόνα της Βουλής που θυμίζει περισσότερο πεζοδρόμιο. Λυπάμαι πραγματικά γιατί τα πάθη του ελληνικού λαού συνεχίζονται και θα συνεχίζονται όσο επικρατεί αυτή η κατάσταση.

Έχω πει πολλές φορές ότι μοιάζετε πάρα πολύ ο ΣΥΡΙΖΑ και η Νέα Δημοκρατία και όλη αυτήν τη φασαρία την κάνετε ακριβώς για να κρύψετε τις ομοιότητές σας. Είστε οι δύο όψεις της συντήρησης.

(Χειροκροτήματα από την πτέρυγα της Δημοκρατικής Συμπαράταξης)

Να σας χαίρονται τα στελέχη σας και να προβληματίζονται αυτοί που σας ψηφίζουν και ακούνε όλη αυτήν την ώρα όλο αυτό το επίπεδο συζήτησης.

Εμείς δεν πρόκειται να ακολουθήσουμε αυτόν τον κατήφορο, αυτήν την κατάντια, αλλά σταματήστε επιτέλους να πληγώνετε την αξιοπρέπεια της πολιτικής. Είναι «βούτυρο στο ψωμί» της Ακροδεξιάς. Τι κάνετε; Εγκληματείτε κατά του τόπου.

(Χειροκροτήματα από την πτέρυγα της Δημοκρατικής Συμπαράταξης)

Στέλνετε όλο και περισσότερους νέους ανθρώπους στο εξωτερικό. Γυρίζουν όλο και περισσότεροι Έλληνες την πλάτη τους σ’ αυτό που λέγεται πολιτική. Χάνεται η ελπίδα. Κουβέντες χωρίς περιεχόμενο. Ποιον αφορούσε όλη αυτή η συζήτηση, όλο αυτό το μακελειό; Κανέναν απολύτως. Γυρίζουν την πλάτη σ’ αυτούς τους εμετικούς διαλόγους.

Είχα την πολυτέλεια στη ζωή μου να μάθω την πολιτική αλλιώς, με άλλη στάση ζωής, με άλλο ήθος, με άλλη εντιμότητα, με άλλο περιεχόμενο πολιτικής, δράσης, δουλειάς, αποτελεσματικότητας.

(Χειροκροτήματα από την πτέρυγα της Δημοκρατικής Συμπαράταξης)

Αυτό που ζούμε είναι πραγματικά η παρακμή και μέσα σ’ αυτήν την παρακμή, τη σήψη και τη συναλλαγή ήρθε ο Πρωθυπουργός να ζητήσει την επιβεβαίωση αυτής της παρδαλής περιστασιακής του πλειοψηφίας. Κωμικοτραγικό. Και θα του τη δώσουν, γιατί δεν έχουν τίποτε άλλο να κάνουν. Δεν μπορούν να κάνουν κάτι το διαφορετικό. Δεν έχουμε αμφιβολία ότι τους ενώνει η καρέκλα της εξουσίας, όπως δεν είχαμε καμμία αμφιβολία ότι δεν θα αποπέμψει ο κ. Τσίπρας τον κ. Πολάκη. Αλλά βέβαια μετατρέποντας τη μομφή σε βάρος του σε ψήφο εμπιστοσύνης για την Κυβέρνησή του, ταυτίζει το σύνολο των στελεχών του, της Κυβέρνησής του, των Βουλευτών του που θα ψηφίσουν, με τον «πολακισμό».

Αυτοί είστε; Εγώ πραγματικά δεν πιστεύω ότι σας εκφράζει στο σύνολό σας αυτή η κατάσταση. Πραγματικά πιστεύω ότι υπάρχουν άνθρωποι που σήμερα σκύβουν το κεφάλι μπροστά σ’ αυτήν την κατάσταση, σ’ όλο αυτό που ζήσαμε. Ξέρω πολύ καλά ποιους ενώνει η καρέκλα της εξουσίας και δεν είστε όλοι, αλλά είναι πολλοί που ενώνει αυτός ο αχταρμάς. Ο αχταρμάς ενώνεται στη βάση της εξουσίας και της δύναμης κι ας είναι και πρόσκαιρη, μέσα στην κρίση που ακόμα εδώ είναι και καλά κρατεί.

Αυτό μας κάνει όλους να αναρωτιόμαστε ποιο είναι το κίνητρο για να μοιράζονται αυτήν την κατάσταση ο ΣΥΡΙΖΑ, η Ακροδεξιά, η Δεξιά, οι γυρολόγοι και κάθε λογής καιροσκόποι που εξαφανίστηκαν. Δεν αντέχουν να ακούσουν τις αλήθειες και την πραγματικότητα. Αποχώρησαν.

(Χειροκροτήματα από την πτέρυγα της Δημοκρατικής Συμπαράταξης)

Αλλά, Κυριακή κοντή γιορτή, γιατί το Μαξίμου και η παρέα του πολύ σύντομα στην κάλπη θα δουν ότι ο ελληνικός λαός τούς έχει γυρίσει την πλάτη. Είναι μια Κυβέρνηση σε αποδρομή, η οποία είναι πραγματικά σε δυσαρμονία με τη λαϊκή βούληση. Βλέπουν την πόρτα εξόδου. Είναι μια Κυβέρνηση ηττημένη και αποτυχημένη στην ουσία, στον πυρήνα της πολιτικής, Αριστερή στα λόγια και Δεξιά στην πράξη. Με τις επιλογές της έχει οδηγήσει στη διάλυση της μεσαίας τάξης και στη φτωχοποίηση του ελληνικού λαού και ακούγοντάς τους νομίζουμε ότι ζούμε σε μια άλλη χώρα.

(Χειροκροτήματα από την πτέρυγα της Δημοκρατικής Συμπαράταξης)

Καταδικάζουν με τις επιλογές τους την ελληνική οικονομία σ’ έναν αργό θάνατο. Συνεχίζουμε να έχουμε αυτήν τη θηλιά στον λαιμό, την επιτροπεία. Είναι εδώ, παραμένει. Τίποτα δεν έχει αλλάξει. Και τώρα παίζουν απλά καθυστέρηση. Ποιος είναι ο μοναδικός στόχος; Να απολαύσει για λίγο ακόμα τη χαρά της εξουσίας η παρέα του Μαξίμου και να ολοκληρώσει τα deals. Αυτό καταλάβαμε σήμερα.

Όμως, κυρίες και κύριοι Βουλευτές, όλες αυτές τις μέρες μας βασανίζει μια εύλογη απορία, η οποία βέβαια σήμερα μας λύθηκε: «Καλά όλα αυτά, αλλά γιατί ο κ. Μητσοτάκης προκάλεσε αυτήν τη συζήτηση;». Διότι πραγματικά δεν υπάρχει Έλληνας και Ελληνίδα που δεν έχει καταδικάσει αυτήν την επίθεση στον Κυμπουρόπουλο, η οποία ήταν μια επίθεση φασιστικής αντίληψης. Δεν μπορούμε να τη χαρακτηρίσουμε διαφορετικά. Αυτό ήταν. Δεν υπάρχει Έλληνας και Ελληνίδα που να μην έχει κατανοήσει την πλήρη κάλυψη που έδωσε ο Πρωθυπουργός στον συνεργάτη του, ο οποίος στην πραγματικότητα είναι η φωνή του. Λέει αυτά που θέλει να πει ο κ. Τσίπρας. Όλοι το γνωρίζουν και το γνωρίζουν και αυτοί που αποστασιοποιούνται σιγά-σιγά στο εσωτερικό του ΣΥΡΙΖΑ και μεγαλώνει κάθε μέρα αυτό το κομμάτι.

Αναρωτιόμαστε, λοιπόν: Γιατί αυτή η πρόταση μομφής; Γιατί απλά –λέω εγώ- βρήκε άλλη μία ευκαιρία ο κ. Μητσοτάκης να κρατήσει ζωντανό τον ετοιμόρροπο fake δικομματισμό, γιατί μόνο μέσα από αυτό μπορούν –νομίζουν- να κρατούν δυνάμεις. Γιατί και οι δύο δεν έχουν τίποτα ουσιαστικό να προτείνουν, τίποτα διαφορετικό, ολοκληρωμένο, αποτελεσματικό για το πώς επιτέλους η χώρα θα αφήσει πίσω της πραγματικά την κρίση. Προσπαθούν να συντηρήσουν την πόλωση, με λίγα λόγια, γιατί το ένα χέρι νίβει το άλλο -αυτό έκαναν εδώ-, δυστυχώς και με την κάλυψη του Προέδρου της Βουλής.

Εμείς, είπα και πριν, δεν τους ακολουθούμε. Προφανώς δεν δίνουμε ψήφο εμπιστοσύνης σ’ αυτήν τη χρεοκοπημένη Κυβέρνηση -είναι αυτονόητο-, αλλά δεν θα επιτρέψουμε ούτε στον απελπισμένο ΣΥΡΙΖΑ -που φάνηκε σήμερα σε ποιον βαθμό έχει φτάσει η απόγνωση- ούτε στην τυφλωμένη από πάθος για την εξουσία Νέα Δημοκρατία να αποπροσανατολίσουν από τα πραγματικά προβλήματα του ελληνικού λαού τη συζήτηση μπροστά στις ευρωεκλογές, αλλά και τις εθνικές εκλογές.

(Χειροκροτήματα από την πτέρυγα της Δημοκρατικής Συμπαράταξης)

Θα πρέπει να το πάρουν επιτέλους απόφαση. Εμείς δεν θα αφήσουμε να εγκλωβίσουν τον ελληνικό λαό μέσα στις δικές τους ανασφάλειες και αγωνίες. Δεν είστε ιδιοκτήτες του μέλλοντος του ελληνικού λαού, ούτε ο ΣΥΡΙΖΑ ούτε η Νέα Δημοκρατία. Και πάρτε το απόφαση ότι θα μας βρίσκετε διαρκώς μπροστά σας, κάθε μέρα και πιο δυνατούς, κάθε μέρα και πιο έτοιμους για να κάνουμε την πολιτική ανατροπή που έχει ανάγκη ο τόπος.

(Χειροκροτήματα από την πτέρυγα της Δημοκρατικής Συμπαράταξης)

Κυρίες και κύριοι Βουλευτές, για τον κ. Τσίπρα και την παρέα του Μαξίμου η παράσταση τελείωσε, η αυλαία πέφτει. Αφήνουν, όμως, πίσω τους μεγάλη ζημιά και βαριά κληρονομιά. Ο κ. Τσίπρας πριν από λίγες ημέρες από τα Χανιά ζήτησε να λειτουργήσουμε με το κριτήριο της πραγματικότητας. Εγώ αυτό όταν το άκουσα, το εξέλαβα ως την πρώτη μικρή δόση αυτοκριτικής του. Ας δούμε, λοιπόν, ποια είναι η ωμή πραγματικότητα και απευθύνομαι στον κύριο Πρωθυπουργό, που για άλλη μια φορά, κατά την προσφιλή του τακτική, δεν μένει μέσα να ακούσει τους υπόλοιπους πολιτικούς Αρχηγούς.

Κύριε Τσίπρα, έχετε εκτεθεί ανεπανόρθωτα με τους χειρισμούς και τις υποχωρήσεις που κάνατε στην υπόθεση των Σκοπίων και συνολικότερα στα εθνικά θέματα. Με τη Συμφωνία των Πρεσπών παραδώσατε τη μακεδονική ταυτότητα και τη μακεδονική γλώσσα και με τον τρόπο αυτόν κρατήσατε ζωντανή τη ρίζα του αλυτρωτισμού.

Οι προκλήσεις του κ. Ερντογάν προς την Ελλάδα και την Κύπρο κλιμακώνονται και εντείνονται διαρκώς. Βρισκόμαστε, χωρίς αμφιβολία, μπροστά σε μια μελετημένη ανάπτυξη της τουρκικής επιθετικότητας και πλήρη επισημοποίηση του τουρκικού αναθεωρητισμού. Εγώ αναρωτιέμαι πραγματικά: Τι έχει αποδώσει η πολιτική σας στα εθνικά ζητήματα; Τι απέδωσαν μέχρι σήμερα η ανταλλαγή επισκέψεων, οι συζητήσεις, οι συναντήσεις; Ακόμα δεν ξέρουμε τίποτα, βέβαια, για το τι ακριβώς συζητήσατε. Σας απαντώ εγώ: Όλη αυτή η πολιτική δεν έχει αποδώσει τίποτα θετικό για τα εθνικά ζητήματα στον τόπο.

Mόνο αρνητικά αποτελέσματα. Γι’ αυτό και επαναλαμβάνω, μην ακολουθήσετε και στην υπόθεση αυτή την τακτική και τους χειρισμούς που είχατε το προηγούμενο διάστημα με τα Σκόπια. Μην πάρετε καμμιά πρωτοβουλία που δεσμεύει τη χώρα.

Είναι φανερό ότι δεν σας εμπιστευόμαστε. Αλλά δεν είναι μόνο αυτό. Είναι επίσης ότι είναι αδιανόητο αυτή η Κυβέρνηση, που έχει μπροστά της ένα όριο ζωής το πολύ τεσσάρων μηνών, να αναλάβει δεσμεύσεις για οποιοδήποτε πακέτο λύσεων που ενδεχομένως, λέω εγώ, θα της προταθεί ή θα επιχειρηθεί να επιβληθεί de facto στη χώρα μας. Οφείλετε να είστε ιδιαίτερα προσεκτικοί και μου κάνει εντύπωση πως μέχρι τώρα τόσες ώρες που μιλάτε δεν υπήρξε καμμία αναφορά στα εθνικά μας ζητήματα, ενώ έπρεπε να είναι το πρώτο ζήτημα συζήτησης μεταξύ των πολιτικών Αρχηγών.

(Χειροκροτήματα από την πτέρυγα της Δημοκρατικής Συμπαράταξης)

Εκτός απ’ όλα αυτά, το σημαντικότερο απ’ όλα είναι ότι αν θέλουμε να έχουμε επιτυχία στον χειρισμό διεθνών θεμάτων, θα πρέπει επιτέλους να υπάρξει ένα σοβαρό εθνικό μέτωπο εσωτερικά. Αυτό που δεν κάνατε στα Σκόπια και αποτύχατε. Μην τολμήσετε, λοιπόν, να μην το δημιουργήσετε τώρα εάν χρειαστεί.

Έρχομαι στην οικονομία που είναι λέει το φόρτε του. Ο Θεός να βάλει το χέρι του! Η πολιτική του στοίχισε στην οικονομία 200 δισεκατομμύρια. Παραδώσατε την Ελλάδα σε επιτροπεία και με όρους δυσβάσταχτους. Επιμένετε δε ακόμα στο περίφημο τρίπτυχο «λιτότητα-υπερφορολόγηση-μείωση των κοινωνικών δαπανών» και παριστάνετε και τους αριστερούς ταυτόχρονα. Αλλά οι κυβερνήσεις κρίνονται από την πολιτική τους, όχι απ’ αυτά που λένε.

Θέλετε να σας δώσω συγκεκριμένα στοιχεία με το κριτήριο της πραγματικότητας, που λέτε κι εσείς; Δημόσιο χρέος: Φτάνει τα 335 δισεκατομμύρια ευρώ. Αυξήθηκε κατά 5% μόνο στο τέταρτο τρίμηνο του 2018. Οι απλήρωτοι φόροι των Ελλήνων αυξήθηκαν κατά 2 δισεκατομμύρια ευρώ. Αναγκαστικά μέτρα κατασχέσεων για 1,2 εκατομμύρια Έλληνες πολίτες. Καλοπερνάνε με την Κυβέρνηση ΣΥΡΙΖΑ-Ακροδεξιάς. Η ανάπτυξη καρκινοβατεί. Το 2018 έκλεισε παρά τις προβλέψεις με ποσοστά κάτω του 2%. Οι επενδύσεις μειώθηκαν κατά 12% το 2018. Η ΔΕΗ κινδυνεύει, θύμα κι αυτή τη ιδεοληψίας, καταγράφει ζημιές 900 εκατομμυρίων ευρώ. Οι μικρομεσαίοι; Οι ίδιοι λένε στους Υπουργούς σας ότι τα μαγαζιά τους έχουν καταντήσει νεκροταφεία.

Μπροστά, λοιπόν, στο φάσμα της ήττας ανασύρατε λίγες ημέρες προ των εκλογών -φοβερή σύμπτωση!- τα περίφημα θετικά μέτρα. Τις πολύπαθες εκατόν είκοσι δόσεις πριν απ’ όλα, που όμως είναι για λίγους και δεν δίνουν λύση για τα υπερχρεωμένα νοικοκυριά και τις υπερχρεωμένες μικρές επιχειρήσεις. Και χθες ουσιαστικά ξεκινήσατε τον προεκλογικό αγώνα για τις εθνικές εκλογές με ψηφοθηρικά μέτρα.

Οι πολίτες βεβαίως –και το τονίζω αυτό- χρειάζονται και το τελευταίο ευρώ που επιστρέφετε απ’ αυτά που τους έχετε πάρει. Αλλά δεν τρώνε και κουτόχορτο. Και για να μην ξεχνιόμαστε, τους παίρνετε δέκα και τους επιστρέφετε ένα.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Και το χειρότερο; Αντί να διαπραγματευθείτε με τους δανειστές τη μείωση των στόχων για τα πρωτογενή πλεονάσματα επιμένετε σ’ αυτά που έχετε δεσμευθεί. Δεν έχετε βέβαια ούτε τα κότσια, αλλά ούτε και την αξιοπιστία ως Κυβέρνηση για να μπορέσετε να τα αλλάξετε. Εξαγγέλλετε, λοιπόν, μελλοντικά μέτρα και τι κάνετε; Δίνετε ως ενέχυρο στους δανειστές τα λεφτά που έχετε πάρει με αφαίμαξη από τους Έλληνες πολίτες. Αυτό κάνετε στην πραγματικότητα και έρχεστε και πανηγυρίζετε κι από πάνω.

Χωρίς όμως την πραγματική αλλαγή των δεσμεύσεών σας –το επαναλαμβάνω και δεν κουράζομαι να το λέω- ούτε οι επενδύσεις μπορούν να προχωρήσουν ούτε νέος πλούτος θα παραχθεί ούτε νέες θέσεις ποιοτικής εργασίας θα δημιουργηθούν. Πολύ περισσότερο, δεν μπορούν να υλοποιηθούν ούτε οι εξαγγελίες σας. Δεν αντέχει άλλο ο Έλληνας να πληρώνει. Στην υπερφορολόγηση στηρίζονται όλα αυτά. Ποια υπεραπόδοση της οικονομίας υπήρξε; Μας δουλεύετε;

Τόσο εσείς όσο και οι Υπουργοί σας είπατε στο Ζάππειο που πήγατε -θα επανέλθω και στο Ζάππειο- ότι επρόκειτο για ένα σχέδιο που το δουλεύατε, λέει, πάρα πολύ καιρό. Πώς σας ξέφυγε λοιπόν, και δίνετε το δώρο του Πάσχα μετά το Πάσχα; Γιατί δεν προλάβατε να το δώσετε κανονικά; Διότι, στην πραγματικότητα αυτό είναι ένα επίδομα Ευρωεκλογών. Μη διστάσετε να το πείτε έτσι.

Και έρχομαι τώρα στα υπόλοιπα που έχετε εξαγγείλει. Τέσσερα χρόνια τώρα παίρνετε κάθε χρόνο 800 εκατομμύρια ευρώ από τους συνταξιούχους μέσω της αύξησης της εισφοράς υγείας σε κύριες και επικουρικές συντάξεις. Και τώρα από αυτά τα 3,2 δισεκατομμύρια που τους πήρατε, έρχεστε και τους λέτε «πάρτε πίσω τώρα 800 εκατομμύρια» και τα βαφτίζουμε και δέκατη τρίτη σύνταξη, αφού τους έχετε φάει τη δωδέκατη. Μας ποιος θα σας πιστέψει; Νομίζετε ότι υπάρχει κακάποιος Έλληνας που πραγματικά τα πιστεύει όλα αυτά;

(Χειροκροτήματα από την πτέρυγα της Δημοκρατικής Συμπαράταξης)

Ξεχάσατε βέβαια να πείτε ότι παραλάβατε 13% τον ΦΠΑ στην εστίαση, τον πήγατε στο 24% και τώρα απλώς τον επιστρέφετε εκεί που τον βρήκατε, στο 13%. Θα πρέπει να σας χειροκροτήσουμε που το καταφέρατε, μετά από τόσα χρόνια; Ή μήπως πρέπει να χειροκροτήσουμε την πράγματι απαραίτητη μείωση του ΦΠΑ στην ενέργεια, που γίνεται όμως και αυτή με μεγάλη καθυστέρηση, όταν τόσα νοικοκυριά δεν μπορούν να εξοφλήσουν τους λογαριασμούς τους στη ΔΕΗ και υπάρχουν σπίτια που δεν έχουν ούτε τα στοιχειώδη, όπως ψυγείο ή κουζίνα; Δεν φτάνουν αυτά στο Μαξίμου, εκεί που είστε σιδερόφραχτοι, αλλά αυτή είναι η πραγματικότητα βάσει της οποίας θέλετε να σας κρίνουμε.

Για να μην μιλήσουμε βέβαια για τις εξαγγελίες που αφορούν το 2020 και αργότερα. Καταλαβαίνετε τώρα όλοι τι αξία έχουν όλα αυτά. Μιλήσατε για την προστασία της πρώτης κατοικίας. Μα, χρειάζεται πραγματικά πάρα πολύ μεγάλο θράσος για να τα λέτε αυτά. Καταργήσατε τη μοναδική προστασία που υπήρχε από τον νόμο ΠΑΣΟΚ και σήμερα στην πραγματικότητα οι μικροί και μεσαίοι δανειολήπτες είναι αφημένοι στην τύχη τους. Κινδυνεύουν να χάσουν τα σπίτια τους.

**ΝΙΚΟΛΑΟΣ ΦΙΛΗΣ:** …νόμο Κατσέλη…(δεν ακούστηκε)

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης):** Αφήστε τα αυτά με τον νόμο Κατσέλη, γιατί αποδεικνύεται τι μπορεί να κάνει κάποιος, ανάλογα με τον πολιτικό χώρο στον οποίο βρίσκεται. Γιατί εκεί κατάφερε να φέρει αυτόν το νόμο και να τον περάσει, γιατί ήταν μέλος της κυβέρνησης ΠΑΣΟΚ.

(Χειροκροτήματα από την πτέρυγα της Δημοκρατικής Συμπαράταξης)

Ο συνεργάτης του ΣΥΡΙΖΑ, άφησε τους ανθρώπους στην τύχη τους και κινδυνεύουν να χάσουν τα σπίτια τους. Να τελειώνουν, λοιπόν όλα αυτά. «Κομμένη η πλάκα», που λέει και η νεολαία του Κινήματος Αλλαγής.

Εξαπατήσατε συστηματικά τους Έλληνες και ιδιαίτερα τη μεσαία τάξη και τους πιο αδύναμους. Μιλάτε, κύριε Τσίπρα, για αύξηση του κατώτερου μισθού και προσπαθείτε να κρύψετε ότι αυτή θα εξανεμιστεί από τη μείωση του αφορολόγητου, που εσείς ο ίδιος έχετε συμφωνήσει και υπογράψει. Και θα επανέλθω και σ’ αυτό, στη συνέχεια. Μιλάτε για τη μείωση της ανεργίας και κρύβετε ότι το 50% των προσλήψεων είναι με μερική απασχόληση, με μισθούς των 400 ευρώ. Κόβετε μία θέση εργασίας στα δύο. Περίπου τριακόσιες πενήντα χιλιάδες νέοι άνθρωποι εργάζονται με μισθούς πείνας.

Μιλάτε για κοινωνική πολιτική. Κρύβετε, όμως, ότι μειώνετε δραστικά στο πρόγραμμα σταθερότητας που καταθέσατε, κατά 2 δισεκατομμύρια αθροιστικά, τους πόρους για την υγεία και την παιδεία. Και εγώ αναρωτιέμαι: Τι άλλο θα κόψετε; Έχουν διαλυθεί τα νοσοκομεία. Είναι στο κόκκινο.

Η παιδεία; Φέρατε και τον νόμο του κ. Γαβρόγλου, ο οποίος έχει άλλο ύφος από τους άλλους για τους οποίους συζητούσαμε, αλλά είναι το ίδιο καταστροφικός. Διαλύετε τα λύκεια, καταργείτε την τεχνολογική εκπαίδευση και για πρώτη φορά θέτετε ζήτημα αμφισβήτησης του τρόπου εισαγωγής των παιδιών στην τριτοβάθμια εκπαίδευση, το αδιάβλητο. Σε μεγάλη αγωνία και αναστάτωση χιλιάδες παιδιά, οι οικογένειές τους κι οι γονείς τους. Θίγετε το φιλότιμο και προσβάλλετε τη νοημοσύνη των πολιτών κατ’ εξακολούθηση. Τι να πρωτοθυμηθώ; Δεν υπάρχει αμφιβολία ότι με τη στήριξη που έδωσε ο κ. Τσίπρας στον κ. Πολάκη, τα μηνύματα που εξέπεμψε ήταν ιδιαίτερα αρνητικά.

Γιατί η Ελλάδα, κυρίες και κύριοι Βουλευτές δεν είναι η χώρα της τζάμπα μαγκιάς ούτε του «έλα μωρέ» ούτε του εύκολου αφορισμού ούτε του «ωχαδερφισμού». Εγώ αρνούμαι να δεχθώ γελοία πραγματικά ταυτοτικά επιχειρήματα επειδή εσείς θέλετε να δικαιολογήσετε τα αδικαιολόγητα. Βρίζεις επειδή είσαι αψύς Κρητικός. Άρα, δικαιολογείσαι να σκοτώνεις με σαΐτες γιατί έχεις καλαματιανό DNA, δικαιολογείσαι να παρκάρεις σε θέση ατόμων με αναπηρία γιατί είσαι Έλληνας και δικαιολογείσαι να χτυπάς γιατί είσαι άντρας. Ε όχι, την αρνούμαστε αυτή την αντίληψη, γιατί αυτό είναι ο καθημερινός φασισμός.

(Χειροκροτήματα από την πτέρυγα της Δημοκρατικής Συμπαράταξης)

Αυτός είναι ο «πολακισμός», η αναλγησία και ο κυνισμός. Και είναι ακριβώς αυτό που επιδείξατε και στην υπόθεση στο Μάτι. Είναι ακριβώς η ίδια νοοτροπία. Είναι αποδεδειγμένη η ανικανότητά σας, το μπάχαλο που επικράτησε. Το αποτέλεσμα ήταν εκατόν δύο νεκροί.

Όμως, δίπλα σ’ αυτήν την τραγωδία έρχεται η τεράστια προσπάθεια εξαπάτησης του ελληνικού λαού. Στήσατε ένα σόου με τον Πρωθυπουργό κάνοντας ότι δεν γνωρίζατε ότι υπήρχαν οι νεκροί. Και έρχεται το ντοκουμέντο λίγους μήνες μετά στην τηλεόραση και ακούνε όλοι τη φωνή να λέει: «Υπάρχουν νεκροί, αλλά δεν τους ανακοινώνουν». Αυτή η φωνή θα σας στοιχειώνει, θα σας βαραίνει και θα σας ακολουθεί.

Διακριθήκατε για τις καθεστωτικές αντιλήψεις σας και πρακτικές, στο όνομα πάντα βέβαια της Αριστεράς και της προόδου ξαναφέρατε τη λάσπη στην πολιτική ζωή του τόπου, αντιγράψατε τους πρώτους διδάξαντες, τη Νέα Δημοκρατία, με τους οποίους μια χαρά συμπράξατε το βρώμικο 1989.

(Χειροκροτήματα από την πτέρυγα της Δημοκρατικής Συμπαράταξης)

Χρησιμοποιήσατε αδίστακτα τους θεσμούς, δεν διστάσατε να επιχειρήσετε τον ίδιο τον έλεγχο της δικαιοσύνης για να χτυπήσετε τους πολιτικούς σας αντιπάλους. Καταπατήσατε τη βασική αρχή της δημοκρατίας, τη διάκριση των εξουσιών. Υιοθετήσατε δε τις πιο σκοτεινές θεωρίες συνομωσίας, ψεκασμένων και μη, από τα σενάρια για την Πυθία, έως την υπόθεση Γεωργίου, υπόθεση-ντροπή για το κράτος δικαίου στη χώρα μας.

Βέβαια, όμως, έπρεπε να ταυτιστείτε με την καραμανλική συνιστώσα που σας κρατάει ακόμα και σήμερα στην εξουσία.

(Χειροκροτήματα από την πτέρυγα της Δημοκρατικής Συμπαράταξης)

Αυτή την καραμανλική συνιστώσα που προσπαθούσε συστηματικά και με κάθε τρόπο να αποσείσει τις ευθύνες της για τον εκτροχιασμό της ελληνικής οικονομίας και προσπαθούσε να πείσει τους Έλληνες πολίτες ότι για όλα έφταιγε το κακό ΠΑΣΟΚ. Άξιος ο μισθός σας! Τους βοηθήσατε τα προηγούμενα χρόνια, αλλά τώρα έρχεται στο φως η αλήθεια και είναι πικρή και για τον ΣΥΡΙΖΑ και για τη Νέα Δημοκρατία, γιατί αποδεικνύεται ότι το έλλειμμα ήταν δυσθεώρητο και όχι κατασκευασμένο.

(Χειροκροτήματα από την πτέρυγα της Δημοκρατικής Συμπαράταξης)

Σταματήστε, λοιπόν, να μιλάτε για το 2010 και μετά και ελάτε να αντιμετωπίσουμε την πραγματικότητα, να πούμε τι έγινε σ’ αυτόν τον τόπο, τι έφταιξε επιτέλους, τι δεν πρέπει να επαναλάβουμε. Αυτά περιμένει από μας ο ελληνικός λαός.

Με λίγα λόγια, αρνητική η πραγματικότητα, κύριε Τσίπρα. Τα πεπραγμένα σας αδυνατείτε να τα υπερασπιστείτε στην πραγματικότητα και εσείς ο ίδιος και γι’ αυτό προσπαθείτε τώρα να κρυφτείτε πίσω από διάφορα προσωπεία. Είναι φανερό ότι είστε σε πανικό και απόγνωση. Η πλατιά απεύθυνση έπεσε στο κενό, οι γέφυρες κατέρρευσαν με κρότο. Δεν σας βγαίνει τίποτα και τα παλιά σας πρότυπα καταρρέουν και αυτά.

Βέβαια, πρέπει να ομολογήσω ότι για εσάς τα πράγματα είναι απλά. Απλώς τους απαρνηθήκατε, όπως τους Podemos. Εγώ αναρωτιέμαι, το 2015 στην Ομόνοια autostop είχε κάνει ο κ. Ιγκλέσιας και είχε βρεθεί δίπλα σας στην κεντρική σας εκδήλωση; Τυχαία περνούσε από εκεί;

(Χειροκροτήματα από την πτέρυγα της Δημοκρατικής Συμπαράταξης)

Έρχεται και η σειρά του Μαδούρο, μην ανησυχείτε, γιατί ξέρει από στυμμένες λεμονόκουπες. Αυτό κάνει και με τα στελέχη του.

Τίποτα δεν μπορεί, όμως, πια να σας σώσει. Δεν μπορείτε να παραμυθιάζετε κανέναν. Θέλω να σας θυμίσω και κάτι: Ο ελληνικός λαός σάς ψήφισε γιατί σας ήθελε τιμονιέρη στη γέφυρα του σκάφους της χώρας και όχι γεφυροποιό σε κάθε λογής συναλλαγή.

Μην το βγάλετε αυτό από το μυαλό σας, κύριε Τσίπρα. Ήρθατε ως το κόμμα δήθεν των πολλών και φεύγετε ως ένα ακόμα κόμμα της διαπλοκής, ως ο φορέας εξυπηρέτησης μεγάλων οικονομικών συμφερόντων. Εκφράζετε το πιο παλιό από το παλιό. Το ζήσαμε, εξάλλου, σήμερα. Ήρθατε ως η «πρώτη φορά αριστερά» και φεύγετε ως η «νέα Δεξιά». Αυτό είστε σήμερα, αυτή είναι η δική σας πραγματικότητα, κύριε Τσίπρα.

(Χειροκροτήματα από την πτέρυγα της Δημοκρατικής Συμπαράταξης)

Κυρίες και κύριοι Βουλευτές, η χώρα δεν χρειάζεται απλά αλλαγή φρουράς, χρειάζεται πολιτική ανατροπή και προοδευτική αλλαγή.

Ο κ. Μητσοτάκης και η Νέα Δημοκρατία αποτελούν τη γνωστή original παλιά Δεξιά. Εκπροσωπούν την παράταξη που έφερε τη χώρα στο χείλος του γκρεμού με την καταστροφική πολιτική της περιόδου 2004-2009. Είναι η Νέα Δημοκρατία και ο κ. Μητσοτάκης που θεωρούν τις ανισότητες ως φυσικό φαινόμενο. Θέλουν να κόψουν κι άλλο τις δαπάνες του κοινωνικού κράτους, ποτέ δεν πίστεψαν στο Εθνικό Σύστημα Υγείας και ξεκαθαρίζουν ότι είναι περιττές οι συλλογικές συμβάσεις, γιατί δεν χρειάζεται προστασία ο εργαζόμενος απέναντι στον εργοδότη.

Τώρα λοιπόν, παραμονές των εκλογών, ο κ. Μητσοτάκης θυμήθηκε ότι δεν πρέπει –λέει- να μειωθεί το αφορολόγητο. Επί τρεις μήνες που εμείς είχαμε καταθέσει συγκεκριμένη πρόταση νόμου όχι μόνο για την κατάργηση της μείωσης του αφορολόγητου, αλλά ένα πακέτο κοινωνικών μέτρων, σφύριζε αδιάφορα, όπως ακριβώς και ο κ. Τσίπρας. Δεν στήριξε την πρότασή μας αυτή.

Ο κ. Τσίπρας, βέβαια, επιμένει ότι δεν θα την εφαρμόσει επί ημερών του. Μας κοροϊδεύει γιατί ξέρει πάρα πολύ καλά ότι θα ισχύσει από το 2020, που δεν θα είναι βέβαια ο ίδιος Πρωθυπουργός.

Εγώ θέλω να τους προκαλέσω για άλλη μία φορά σήμερα από το Βήμα της Βουλής: Αφήστε τις κοκορομαχίες του αδιεξόδου και ελάτε αμέσως μετά να ψηφίσουμε από κοινού την πρόταση νόμου που έχει καταθέσει το Κίνημα Αλλαγής.

(Χειροκροτήματα από την πτέρυγα της Δημοκρατικής Συμπαράταξης)

Δεν πειράζει να παραδεχτείτε μία φορά ότι κάποιος άλλος έχει κάνει μία σοβαρή δουλειά, γιατί αυτός ο νόμος θα έχει πραγματικά αποτελέσματα και θα προστατεύσει το εισόδημα των πιο αδύναμων.

Και επειδή πολλές και από πολλές πλευρές ανέξοδες ευαισθησίες εκφράστηκαν για τα άτομα με αναπηρία με αφορμή τη φασιστικής αντίληψης επίθεση στον Κυμπουρόπουλο, είμαι υποχρεωμένη να βάλω τα πράγματα στη θέση τους, γιατί εδώ τους ακούσαμε ανάμεσα στα άλλα να τσακώνονται για το ποιος έχει ασκήσει κοινωνική πολιτική από τους δύο και ποιος έχει πάρει μέτρα για τα άτομα με αναπηρία. Κοινωνικό κράτος πριν το ΠΑΣΟΚ, απλά, δεν υπήρχε και τις πολιτικές μας τις αντιγράφουν ή προσπαθούν να τις οικειοποιηθούν.

(Χειροκροτήματα από την πτέρυγα της Δημοκρατικής Συμπαράταξης)

Είμαστε, λοιπόν, εμείς αυτοί που με τις κυβερνήσεις του ΠΑΣΟΚ εφαρμόσαμε την πολιτική της ισότιμης ενσωμάτωσης των ατόμων με αναπηρία σε όλους τους τομείς, στην εκπαίδευση, στην υγεία, στην εργασία, στην κοινωνική δράση, στην ενεργό συμμετοχή, στην αυτοδιάθεση και στην αυτονομία. Είμαστε εμείς που αντιταχθήκαμε στη δεξιά συντηρητική λογική που κρατούσε τα άτομα με αναπηρία στο κοινωνικό περιθώριο, κλεισμένα στα σπίτια, σε μπουντρούμια να μην τους βλέπει άνθρωπος, στίγμα για τις οικογένειες.

(Χειροκροτήματα από την πτέρυγα της Δημοκρατικής Συμπαράταξης)

Αυτή ήταν η κατάσταση πριν από το ΠΑΣΟΚ. Σε μια φιλανθρωπικού τύπου και μόνο, περιορισμένη προνοιακή αρωγή. Είμαστε εμείς που νομοθετήσαμε και δημιουργήσαμε τις δομές ένταξης, τη «Βοήθεια στο Σπίτι», το εθνικό σύστημα κοινωνικής φροντίδας, την πρόσβαση των ανάπηρων στην απασχόληση με συγκεκριμένα ποσοστά επί των προσλήψεων και στην εκπαίδευση, αλλά και στην οικονομική στήριξή τους για την κατ’ αρχάς κάλυψη των αυξημένων αναγκών τους. Και βέβαια το Ελάχιστο Εγγυημένο Εισόδημα δεν είναι πολιτική της Νέας Δημοκρατίας, αλλά έχει σφραγίδα ΠΑΣΟΚ. Ό,τι και να κάνετε, δεν μπορείτε να οικειοποιηθείτε τις πολιτικές μας.

(Χειροκροτήματα από την πτέρυγα της Δημοκρατικής Συμπαράταξης)

Και μάλιστα, τι έπραττε τότε η Νέα Δημοκρατία; Αντιτάχθηκε σθεναρά στη δημιουργία του κοινωνικού κράτους. Όταν μιλάμε εμείς για κοινωνικό κράτος εννοούμε σταθερές και μόνιμες πολιτικές υποδομές και μέτρα. Δεν αποτελούν στοιχείο ενός σύγχρονου κοινωνικού κράτους τα προσωρινά επιδόματα του ΣΥΡΙΖΑ, που δεν ξέρω σε τι διαφέρουν από τη λογική της φιλανθρωπίας της Νέας Δημοκρατίας.

Επίσης, μην μας κουνάτε το δάχτυλο για την αύξηση του ποσοστού των προσλήψεων των ατόμων με αναπηρία όταν δεν το τηρείτε. Οι ίδιοι οι Υπουργοί σας στο Υπουργείο Υγείας έβγαλαν πρόσκληση για προσλήψεις και εξαίρεσαν τα άτομα με αναπηρία καταργώντας στην πραγματικότητα στην πράξη τον νόμο που εσείς λέτε ότι ψηφίσατε.

Λοιπόν, αν θέλουμε πραγματικά την ισότιμη ένταξη των ατόμων με αναπηρία, είναι ώρα να συμφωνήσουμε για την ανάγκη ενός σύγχρονου κοινωνικού κράτους με τις απαραίτητες θετικές διακρίσεις που τους διασφαλίζουν.

Καταθέτω γι’ αυτό το σχετικό απόσπασμα από την πρόσφατη πρόταση νόμου που έφερε στη Βουλή η Κοινοβουλευτική Ομάδα του Κινήματος Αλλαγής και ελπίζω κάποια στιγμή να αφήσετε όλη αυτή την αηδιαστική συζήτηση και να τα ξεφυλλίσετε, μήπως πάρετε καμμία ιδέα και μας αντιγράψετε πάλι, αλλά τουλάχιστον ας έχουμε αποτέλεσμα.

(Στο σημείο αυτό η Πρόεδρος της Δημοκρατικής Συμπαράταξης κ. Φωτεινή (Φώφη) Γεννηματά καταθέτει για τα Πρακτικά την προαναφερθείσα πρόταση νόμου, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή έχουμε ευρωεκλογές, εμείς έχουμε πρόταση για την Ευρωπαϊκή Ατζέντα των Ατόμων με Αναπηρία 2020 - 2030 και ο υποψήφιός μας Ευρωβουλευτής, ο Γιάννης Βαρδακαστάνης, είναι ο εισηγητής για το θέμα στην Ευρωπαϊκή Οικονομική και Κοινωνική Επιτροπή. Εσείς μέσα σε όλα αυτά δεν μας είπατε απολύτως τίποτα για τα άτομα με αναπηρία και το τι σκέφτεστε.

(Χειροκροτήματα από την πτέρυγα της Δημοκρατικής Συμπαράταξης)

Κυρίες και κύριοι Βουλευτές, η Κυβέρνηση του ΣΥΡΙΖΑ φεύγει. Πιστεύω, όμως, ακράδαντα ότι το τιμόνι της χώρας δεν μπορεί να συνεχίσει να πηγαίνει δεξιά, δεν χρειαζόμαστε «ρετρό» κυβερνήσεις και επιστροφή στο χθες. Και αυτό είναι και το μήνυμα που έρχεται και από τις εκλογές που γίνονται στην υπόλοιπη Ευρώπη και στην Ισπανία και στη Φιλανδία. Αρκετά πια με τις πολιτικές της δεξιάς που οδήγησαν την Ευρώπη στην κρίση και άνοιξαν τον δρόμο για την ακροδεξιά και τον εθνικισμό.

Και για να συνεννοηθούμε και με τους δύο δήθεν μονομάχους, κάθε ψήφος στη Νέα Δημοκρατία είναι ψήφος στον κ. Βέμπερ στις ευρωεκλογές, είναι ψήφος στις πολιτικές της διαρκούς λιτότητας, στην ακραία συντήρηση και τη διάλυση του κοινωνικού κράτους απλά και καθαρά. Αυτό σημαίνει ψήφος στη Νέα Δημοκρατία στις ευρωεκλογές.

Αρκετά, όμως, και με τον λαϊκισμό, με εκείνους που στα λόγια κηρύσσουν την επανάσταση και στην πράξη γίνονται ντελιβεράδες των ισχυρών και συγκυβερνούν τελικά με την Ακροδεξιά στον τόπο τους, άλλα κάνουν μέσα, άλλα λένε έξω.

Κάθε ψήφος, λοιπόν, στον κ. Τσίπρα και στο ΣΥΡΙΖΑ είναι ψήφος στον κ. Κούε και στην κ. Τόμιτς. Προφανώς, δεν τους γνωρίζετε και πώς να τους γνωρίζετε; Γιατί η ψήφος στον κ. Τσίπρα δεν είναι τίποτα άλλο παρά ψήφος στη χαοτική ευρωπαϊκή αριστερά, σε αυτούς που ήταν απέναντι στους αγώνες του ελληνικού λαού όλα αυτά τα χρόνια μέσα στην κρίση.

(Χειροκροτήματα από την πτέρυγα της Δημοκρατικής Συμπαράταξης)

Δεν είναι ψήφος στους σοσιαλιστές. Το κρύβει αυτό ο κ. Τσίπρας, δεν θέλει να το καταλάβει ελληνικός λαός, αλλά θα το λέμε εμείς κάθε μέρα και πολύ δυνατά σε όλη την Ελλάδα, γιατί πρέπει επιτέλους να γίνει αντιληπτό τι ψηφίζει κανείς στις ευρωεκλογές ψηφίζοντας ΣΥΡΙΖΑ.

Ψήφος στο Κίνημα Αλλαγής είναι μήνυμα αλλαγής, μήνυμα αλλαγής στην Ευρώπη, αλλά και στην Ελλάδα και είναι δύναμη στο Ευρωπαϊκό Σοσιαλιστικό Κόμμα με τον Φρανς Τίμερμανς μπροστά για να ξεκινήσει επιτέλους η αλλαγή που θέλουμε στην Ευρώπη.

(Χειροκροτήματα από την πτέρυγα της Δημοκρατικής Συμπαράταξης)

Ψήφος στο ΣΥΡΙΖΑ και τη Νέα Δημοκρατία στις ευρωεκλογές είναι μία χαμένη ψήφος για τις αλλαγές που θέλουμε για μία προοδευτική Ευρώπη. Το γνωρίζουν αυτό πάρα πολύ καλά και η αγωνία τους είναι πώς θα καταφέρουν να το κρύψουν, να μη γίνει συζήτηση για τις ευρωεκλογές, να μην καταλάβει κανείς τι γίνεται. Δημοψήφισμα λένε τη μία στιγμή, debate φωνάζουν ο ένας στον άλλον, κοκορομαχίες δίνουν στη Βουλή, ό,τι μπορούνε κάνουν για να μην καταλάβει ο ελληνικός λαός τι σημαίνει να ψηφίσουν ΣΥΡΙΖΑ και Νέα Δημοκρατία στις ευρωεκλογές, αλλά κάθε μέρα που περνάει γίνεται και πιο αντιληπτό!

(Χειροκροτήματα από την πτέρυγα της Δημοκρατικής Συμπαράταξης)

Και το ερώτημα που έρχεται στα χείλη του καθενός που παρακολουθεί όλη αυτήν τη φτηνή διαμάχη είναι το εξής. Υπάρχει κανένας από τους δύο που να νοιάζεται πραγματικά για την Ελλάδα, που να νοιάζεται πραγματικά για το τι συμβαίνει σε κάθε νοικοκυριό, σε κάθε επιχείρηση, σε κάθε οικογένεια;

Νομίζετε ότι είναι πραγματικά πολλοί οι Έλληνες που υιοθετούν την άποψη ότι το διακύβευμα των εκλογών είναι Τσίπρας ή Μητσοτάκης; Ε όχι, σας απαντώ κατηγορηματικά. Τώρα είναι η ώρα της αφύπνισης. Τώρα όλοι έχουν αντιληφθεί ότι αυτό που χρειάζεται είναι να δούμε πώς θα αφήσουμε πίσω μας πραγματικά την κρίση. Σε αυτό ζητούν απάντηση.

Είναι η ώρα για κάτι εντελώς διαφορετικό. Είναι η ώρα για το «Σχέδιο Ελλάδα», αυτό που έχει καταθέσει το Κίνημα Αλλαγής, το πραγματικά ολοκληρωμένο πρόγραμμα για την ανάπτυξη και την κοινωνική δικαιοσύνη. Είναι η ώρα να αφήσουμε πίσω την πόλωση και τον διχασμό, το πληρώσαμε πάρα πολύ ακριβά. Υπάρχει κανείς στον τόπο που δεν το έχει καταλάβει;

Όλες οι άλλες χώρες που βρέθηκαν σε κρίση άφησαν πίσω τους τα προβλήματα. Γιατί; Γιατί εκεί πρυτάνευσε το συμφέρον του τόπου τους, ενώ εδώ ακόμα και σήμερα -το ζήσαμε νωρίτερα- πρυτανεύει η αγωνία του καθενός για την προσωπική του φιλοδοξία. Το ποιος θα γίνει Πρωθυπουργός είναι το μεγάλο τους θέμα, δεν το έχετε καταλάβει; Ο ένας να παραμείνει και άλλος να έρθει, αλλά το «φύγε εσύ, έλα εσύ» δεν απαντά στα προβλήματα του ελληνικού λαού.

(Χειροκροτήματα από την πτέρυγα της Δημοκρατικής Συμπαράταξης)

Πληρώσαμε πολύ ακριβά όλα αυτά τα χρόνια την ανεύθυνη στάση και των κομμάτων και των ηγεσιών τους και έρχονται σήμερα μετά από όλα αυτά και έχουμε επανάληψη των Ζαππείων. Λες και δεν τα πληρώσαμε τα Ζάππεια, να τα ξαναζήσουμε τώρα. Τίποτα δεν κατάλαβαν από όλη αυτή την πορεία. Ύστερα από δέκα χρόνια έρχονται και μας προτείνουν να ακολουθήσουμε την ίδια ρότα, τον ίδιο δρόμο, να συνεχίσουμε στο αδιέξοδο για να πέσουμε με φόρα στον τοίχο. Δεν έχουμε άλλα χρόνια για χάσιμο και δεν μας αρκεί να φύγουμε από τη μιζέρια του κ. Τσίπρα και να ζήσουμε το άλμα στο κενό του κ. Μητσοτάκη.

Εδώ στην Ελλάδα χρειάζεται μία νέα αντίληψη, μία νέα αντίληψη για μία πραγματικά προοδευτική διακυβέρνηση στη χώρα. Μίλησα πριν για το σχέδιό μας, το σχέδιο «Ελλάδα». Αυτό που χρειάζεται η χώρα είναι μία πρόταση ελληνικής ιδιοκτησίας. Δεν μπορούμε να αφήσουμε στην άκρη τις διαφορές μας και να συνυπογράψουμε επιτέλους ένα σχέδιο για την επόμενη τετραετία που θα κάνει τους Έλληνες να νιώσουν ασφαλείς και τα παιδιά να γυρίσουν στον τόπο τους;

(Χειροκροτήματα από την πτέρυγα της Δημοκρατικής Συμπαράταξης)

Δεν έχουμε τη γνώση, δεν έχουμε τους ανθρώπους, δεν έχουμε τη δύναμη, δεν έχουμε την ικανότητα ή απλά μας εμποδίζει η θέληση κάποιων να κοιτάνε μονάχα τον εαυτό τους και όχι αυτούς που πραγματικά υποφέρουν;

Εμείς δεν θα κουραστούμε να σηκώνουμε τη σημαία της συνεννόησης. Το κρατάμε αυτό το νήμα και ερχόμαστε πραγματικά με ενωτική διάθεση παρά τα όσα ζούμε καθημερινά και ζήσαμε και σήμερα μέσα σε αυτήν την Αίθουσα, γιατί πιστεύουμε ότι μονάχα αυτή είναι η λύση για τον τόπο.

Στις ευρωεκλογές, λοιπόν, που έρχονται η χώρα πρέπει να ζήσει την πρώτη Ανάσταση και απευθυνόμαστε στους προοδευτικούς πολίτες και ζητάμε τη δύναμη για να μπορέσουμε να κάνουμε τη μεγάλη πολιτική ανατροπή στις εθνικές εκλογές που ακολουθούν.

Η χώρα δεν χρειάζεται απλώς αλλαγή κυβέρνησης, χρειάζεται αλλαγή σελίδας, αλλαγή πολιτικής, αλλαγή προοπτικής σε μία άλλη Ευρώπη, μία Ευρώπη δημοκρατίας, αλληλεγγύης, απασχόλησης, μία Ευρώπη ευημερίας για τους πολλούς και όχι για τους λίγους, για αυτήν την Ευρώπη αγωνίζεται το Ευρωπαϊκό Σοσιαλιστικό Κόμμα και μαζί το Κίνημα Αλλαγής και το πολύ ισχυρό ευρωψηφοδέλτιο που έχουμε σχηματίσει.

(Χειροκροτήματα από την πτέρυγα της Δημοκρατικής Συμπαράταξης)

Είμαστε αποφασισμένοι να το εγγυηθούμε. Και θέλουμε και ξέρουμε και μπορούμε, το έχουμε κάνει ξανά και πιστεύω βαθιά ότι ενωμένοι οι Έλληνες μπορούμε να πάμε την Ελλάδα μπροστά. Μαζί λοιπόν, μαζί, ξανά, ψηλά. Αυτές είναι οι τρεις λέξεις, το μήνυμά μας στον ελληνικό λαό. Ναι, μπορούμε με το Κίνημα Αλλαγής. Κομμένη η πλάκα, λοιπόν!

(Όρθιοι οι Βουλευτές της Δημοκρατικής Συμπαράταξης χειροκροτούν)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Καλώ στο Βήμα τον Πρόεδρο της Κοινοβουλευτικής Ομάδας της Χρυσής Αυγής κ. Μιχαλολιάκο.

Κύριε Μιχαλολιάκο, έχετε τον λόγο για δεκαπέντε λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κυρία Πρόεδρε, κυρίες και κύριοι Βουλευτές, ακούσαμε προηγουμένως τον Πρόεδρο του ΣΥΡΙΖΑ, τον Πρόεδρο της Νέας Δημοκρατίας και την κ. Γεννηματά, εκ μέρους του Κινήματος Αλλαγής. Δεν απήντησε ο κ. Τσίπρας στα όσα κατήγγειλε γι’ αυτόν ο κ. Μητσοτάκης και δεν απήντησε ούτε ο κ. Μητσοτάκης στα όσα είπε γι’ αυτόν ο κ Τσίπρας.

Εμείς, σαν Χρυσή Αυγή, έχουμε να δηλώσουμε τούτο: Τους πιστεύουμε και τους δύο σε όλα! Όλα ήταν αλήθεια! Κι αν ήταν όλα αλήθεια, το καλύτερο που θα είχαν να κάνουν θα ήταν να πάνε στο σπίτι τους. Τα πράγματα, όμως, δεν τελείωσαν εκεί, γιατί στη συνέχεια ήρθε η κ. Γεννηματά και μίλησε για τα κόμματα που ταλαιπώρησαν τον ελληνικό λαό, εκπροσωπώντας το κόμμα που κυβέρνησε τα περισσότερα χρόνια τις τελευταίες δεκαετίες, το ΠΑΣΟΚ.

Μιας και ήρθε και το ζήτημα του κότερου στην όλη σημερινή συνεδρίαση, ας θυμηθούμε τα κότερα του μακαρίτη Ανδρέα Παπανδρέου –απευθύνεται αυτό στην κ. Γεννηματά- το κότερο του 1989, του Σωκράτη Κόκκαλη, που σήμερα ο γιος του είναι υποψήφιος Ευρωβουλευτής με το ΣΥΡΙΖΑ, το κότερο του Ποταμιάνου το 1995. Σε όλα ο ΣΥΡΙΖΑ εξελίσσεται σε νέο ΠΑΣΟΚ.

Και θυμηθείτε οι παλαιότεροι όταν είχε ξεσπάσει όλη εκείνη η ιστορία, η υπόθεση με τη βίλα του Ανδρέα Παπανδρέου, που έβγαινε ο συχωρεμένος, ο μακαρίτης ο Βαγγέλης Γιαννόπουλος και έλεγε «για ένα παλιόσπιτο δεν θα διαλύσουμε το κόμμα». Και βγαίνουν τώρα οι Συριζαίοι και λένε «για ένα παλιοκότερο δεν θα διαλύσουμε το κόμμα». Σε όλα ΠΑΣΟΚ! Γνήσια συνέχεια του ΠΑΣΟΚ.

Και είχαμε μία απάντηση εκ μέρους του ΣΥΡΙΖΑ -όχι επίσημα από τον κ. Τσίπρα, δεν τόλμησε να το πει στη Βουλή, το λένε τα φερέφωνά του στα τηλεοπτικά κανάλια- για το ελικόπτερο ενός μεγαλοεπιχειρηματία που πήγε στα Χανιά από την Αργολίδα, παρέλαβε τον κ. Μητσοτάκη, τον πήγε στην Αργολίδα όπου είχαν γεύμα και τον επέστρεψε στα Χανιά, σαν δείγμα ότι και από την άλλη πλευρά υπάρχει διαπλοκή.

Είναι πραγματικά να λυπάται κανείς για την πολιτική ζωή. Είναι, όμως, τουλάχιστον θρασύ και κυνικό να λέει αυτό το «λυπάμαι» η Φώφη Γεννηματά, η Πρόεδρος του ΠΑΣΟΚ, του πιο διεφθαρμένου κόμματος που πέρασε από την ελληνική πολιτική ζωή και που ακόμη και σήμερα χρωστάει 200 εκατομμύρια ευρώ στις τράπεζες.

Λυπάται -λέει- το ΠΑΣΟΚ και κατήγγειλε τόσο το ΣΥΡΙΖΑ όσο και τη Νέα Δημοκρατία ότι προσπαθούν να κρύψουν τις ομοιότητές τους. Πράγματι! Και τα δύο, όμως, ομοιάζουν με ένα τρίτο. Αυτό άνοιξε τον δρόμο. Και αυτό το τρίτο δεν είναι άλλο από το ΠΑΣΟΚ, το οποίο ήρθε με έναν λόγο εδώ, από όσα άκουσα προηγουμένως από την κ. Γεννηματά, να μας πει ότι είναι αθώο για όλα.

Μα καλά, η προηγούμενη κυβέρνηση ήταν κυβέρνηση της Νέας Δημοκρατίας; Δεν ήταν κυβέρνηση Νέας Δημοκρατίας και ΠΑΣΟΚ, δεν ήταν συγκυβέρνηση του Σαμαρά με τον Βενιζέλο; Από πού κι ως πού, λοιπόν, δεν ευθύνεται για όλα αυτά τα πράγματα;

Είπε ακόμη η κ. Γεννηματά «θα μας βρίσκετε συνεχώς μπροστά σας». Και βέβαια θα τους βρουν μπροστά. Συγκυβέρνηση θέλουν, δεν το κρύβουν. Οι φιλοδοξίες, όμως, με κάποιες δημοσκοπήσεις που φτιάχνουν κάποιοι νταβατζήδες σε κάτι κανάλια και σε κάτι φυλλάδες, έχουν μεγαλώσει.

Κι έτσι είπε: «Δεν τους ακούτε; Τσακώνονται για το ποιος θα γίνει πρωθυπουργός από τους δύο». Και η κ. Γεννηματά, διά του εκπροσώπου τύπου της, του κ. Μαλέλη, είπε ότι η επόμενη γυναίκα θα είναι Πρωθυπουργός. Το ποιο είναι το σχέδιο του ΠΑΣΟΚ είναι ξεκάθαρο, είναι φανερό! Να μην βγάλει αυτοδυναμία η νέα κυβέρνηση, να πάει σαν τσόντα -γιατί έτσι έχει εξελιχθεί, σε κόμμα «τσόντα», από κόμμα του 45% που ήταν- και να πάρει την πρωθυπουργία. Όλα είναι δυνατόν να συμβούν σε αυτόν τον τόπο.

Μίλησε για το μακεδονικό. Εδώ ήμασταν σε αυτή την Αίθουσα, όταν ζητήσαμε από το ΠΑΣΟΚ και τη Νέα Δημοκρατία να παραιτηθούν και να παραιτηθούμε όλοι μαζί -το επαναλαμβάνω- εκατόν δέκα Βουλευτές, να μείνει η Βουλή με εκατόν ενενήντα Βουλευτές και να διαλυθεί, γιατί το άρθρο 51 του Συντάγματος λέει ότι δεν μπορεί να λειτουργήσει η Βουλή με λιγότερους από διακόσιους Βουλευτές και το αρνήθηκε.

Επίσης, δεν δεσμεύεται για κάτι απλό, που θα μπορούσε να το πει σε μία πρόταση. Να πει «εμείς, εάν χρειαστεί να γίνουμε συγκυβέρνηση με κάποιο άλλο κόμμα σε συνασπισμό, τότε θα απαιτήσουμε να καταγγελθεί η Συμφωνία των Πρεσπών». Δεν είπε τίποτα από αυτά.

Το μόνο που είπε είναι ότι χρέωσε τη χώρα το καθεστώς των παλαιών κομμάτων, όπου στη φαντασία της δεν υπάρχει το ΠΑΣΟΚ. Δεν υπήρχε ΠΑΣΟΚ, παιδιά. Δεν κυβέρνησε είκοσι χρόνια το ΠΑΣΟΚ. Η κ. Γεννηματά δεν το ξέρει το ΠΑΣΟΚ. Δεν έχει ακούσει ποτέ ούτε για Σημίτη ούτε για Ανδρέα Παπανδρέου. Λέει ότι η οικονομία χρεώθηκε 200 δισεκατομμύρια κι όλα αυτά έγιναν επί των ετών 2004 - 2009.

Δεν θέλω να υπερασπιστώ την κυβέρνηση Καραμανλή. Είμαι αντικαραμανλικός από το 1974. Είμαι εθνικιστής συνειδητός, ο οποίος πολέμησε τον καραμανλισμό απ’ αρχής.

(Χειροκροτήματα από την πτέρυγα της Χρυσής Αυγής)

Δεν θέλω να υπερασπιστώ στον καραμανλισμό. Ξεχάσαμε, όμως, το 2004; Ξεχάσαμε τον Σημίτη; Ξεχάσαμε τα ατέλειωτα χρήματα που δίνονταν για το 2004; Και ποιοι να μιλήσουν; Να μιλήσουν τα λαμόγια οι δημοσιογράφοι, που έπαιρνε ο καθένας 3.000 και 4.000 ευρώ μισθό; Όχι, βέβαια!

Τώρα, όμως, βλέπετε ζούμε στον καιρό του ΣΥΡΙΖΑ. Για την ιστορία θα καταθέσω για τα Πρακτικά δύο φωτογραφίες, όχι καλά τυπωμένες, από τον printer του γραφείου μας στη Βουλή. Σημειωτέον, μέσα στη δημοκρατία που ζούμε, έχει να γίνει αλλαγή στον τεχνολογικό εξοπλισμό της Χρυσής Αυγής από το 2012, επτά χρόνια! Ωραία δημοκρατία!

Στην πρώτη φωτογραφία, λοιπόν, είναι ο κ. Πολάκης, για τον οποίο θα γινόταν η συζήτηση, στη Νικαράγουα, που πήγαιναν οι κνίτες και μάζευαν καφέ, με ένα καλάσνικοφ.

Η δεύτερη φωτογραφία θυμίζει κι αυτή Λατινική Αμερική. Είναι ο Αλέξης Τσίπρας με ένα πούρο Αβάνας σε ένα κότερο. Έτσι εξελίσσεται η επανάσταση. Ξεκινάει, δήθεν, με όνειρα για ανατροπές και καταλήγει σε κότερα με πούρα Αβάνας!

(Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πρόταση μομφής δεν έγινε και η όλη διαδικασία εξελίχθηκε σε ψήφο εμπιστοσύνης.

Θα πρέπει ο ΣΥΡΙΖΑ να διαθέτει, πράγματι, μεγάλο πολιτικό θράσος, αφού στις τάξεις του υπάρχουν Βουλευτές οι οποίοι δεν έχουν καμμία σχέση με το ΣΥΡΙΖΑ. Θα αναφερθώ, κατά πρώτον, σε έναν νεόκοπο Υπουργό, τον κ. Θεοχαρόπουλο. Ήταν, ξέρετε, κάποτε ένα κόμμα που διαλυόταν, η ΔΗΜΑΡ και δεν ήξεραν τι να κάνουν τη σφραγίδα και την πήρε ο Θεοχαρόπουλος. Παίρνοντας αυτή τη σφραγίδα έγινε Βουλευτής του ΠΑΣΟΚ. Μετά, τσακώθηκε με το ΠΑΣΟΚ και με αυτή τη σφραγίδα έγινε Υπουργός. Να τον χαίρεστε! Τέτοια Κυβέρνηση είσαστε, με τόσο μεγάλη λαϊκή αποδοχή!

Μετά τον κ. Θεοχαρόπουλο είναι ο κ. Δανέλλης από το Ποτάμι, η κ. Μεγαλοοικονόμου -που αγαπάει τον Αλέξη, δεν υπάρχει περίπτωση να κάνει τίποτα- από την Ένωση Κεντρώων, ο κ. Κουίκ και η κ. Κουντουρά από τους Ανεξάρτητους Έλληνες -ο Κουίκ γονάτιζε σε ελληνικές σημαίες, τώρα είναι με το ΣΥΡΙΖΑ, κανένα πρόβλημα- και η κ. Παπακώστα από τη γαλάζια γενιά και τη Νέα Δημοκρατία στον ΣΥΡΙΖΑ. Το όλον έξι. Ψήφος εμπιστοσύνης από όλους αυτούς, από μία Κυβέρνηση, κυριολεκτικά, κουρελού.

Από την πλευρά της και η Νέα Δημοκρατία έχει και αυτή τα δικά της. Έχει από το Ποτάμι –πραγματικά τους πήρε το ποτάμι!- τον κ. Φωτήλα, την κ. Μάρκου, τον κ. Θεοχάρη και τον κ. Ψαριανό, ο οποίος δηλώνει ανεξάρτητος μέχρι τις εκλογές. Δηλώνει ότι θα πολιτευτεί με τη Νέα Δημοκρατία, αλλά διασώζει την πολιτική του τιμή εάν μείνει τρεις ή τέσσερις μήνες ανεξάρτητος. Αυτό είναι το ήθος της δημοκρατίας.

Έχει πάρει, λοιπόν, Βουλευτές από το Ποτάμι. Τον κ. Λαζαρίδη από τους Ανεξάρτητους Έλληνες και τον κ. Κατσιαντώνη από την Ένωση Κεντρώων. Τι να κάνουν οι άνθρωποι; Πρέπει να βολευτούν!

Και ευκαιρίας δοθείσης -μία ωραία παρέα είμαστε όλοι εδώ μέσα, οι περισσότεροι έχουν φύγει, όσοι είναι εδώ και με τιμούν, τους ευχαριστώ θερμά- ας θυμηθούμε ένα απόλυτα επίκαιρο ποίημα του Κωνσταντίνου Καβάφη με τίτλο «Ας φρόντιζαν».

«Κατήντησα σχεδόν ανέστιος και πένης. Αυτή η μοιραία πόλις η Αντιόχεια, όλα τα χρήματα μου τα ’φαγε. Αυτή η μοιραία με τον δαπανηρό της βίο.».

Διηγείται –για να μην σας κουράζω- πώς ξόδεψε όλα του τα χρήματα και αναρωτιέται, αφού είναι στην Αλεξάνδρεια και έχει απομείνει άφραγκος, τι να κάνει.

«Όθεν φρονώ πως είμαι στα γεμάτα ενδεδειγμένος για να υπηρετήσω αυτήν τη χώρα, την προσφιλή πατρίδα μου, τη Συρία. Σε ό,τι δουλειά με βάλουν θα πασχίσω να είμαι στη χώρα ωφέλιμος. Αυτή είναι η πρόθεσή μου. Αν πάλι με εμποδίσουν με τα συστήματά τους, τους ξέρουμε τους προκομένους. Τι να λέμε τώρα; Αν με εμποδίσουν, τι θα φταίω εγώ;

Θα απευθυνθώ προς τον Ζαβίνα πρώτα. Και να ο μωρός αυτός δεν με εκτιμήσει, θα πάω και στον αντίπαλό του τον Γρυπό. Και αν ο ηλίθιος και αυτός δεν με προσλάβει, πηγαίνω παρευθύς στον Υρκανό. Θα με θελήσει πάντως ένας από τους τρεις. Και είναι η συνείδησή μου ήσυχη για το αψήφιστο της εκλογής. Βλάπτουν και οι τρεις τους την Συρία το ίδιο.».

Αυτό ισχύει για τα τρία κόμματα που διεκδικούν την εξουσία, ΣΥΡΙΖΑ, ΠΑΣΟΚ και Νέα Δημοκρατία. Βλάπτουν και οι τρεις τους την Ελλάδα το ίδιο!

(Χειροκροτήματα από την πτέρυγα της Χρυσής Αυγής)

Επειδή δε συχνά- πυκνά εδώ μέσα σε αυτήν την Αίθουσα γίνεται αναφορά, απρεπής και αντιθεσμική, στη δίκη της Χρυσής Αυγής -διότι δεν πρέπει να υπάρχει η οποιαδήποτε παρέμβαση σε μία δικαστική υπόθεση- θα σας αναφέρω ότι έγινε πρόσφατα μία δίκη σε δεύτερο βαθμό, όπου το τρίτο Τριμελές Πλημμελειοδικείο Αθηνών με αθώωσε για την κατηγορία ότι μία ομιλία μου ήταν ικανή να προκαλέσει διέγερση για τέλεση κακουργήματος ή πλημμελήματος.

Για τον λόγο αυτό ένας αντιεισαγγελεύς του Αρείου Πάγου έκανε αναίρεση και δικάστηκε η υπόθεση αυτή στον Άρειο Πάγο και δικαιώθηκα αμετάκλητα με απόφαση του Αρείου Πάγου, ότι οι ομιλίες μου δεν προκαλούσαν διέγερση σε αδικήματα, όπως κατά κόρον λέτε.

Και πρόσφατα έγινε η δίκη για μία στυγερή δολοφονία ενός Πακιστανού, του Λουκμάν, την οποία άδικα είχαν χρεώσει στην Χρυσή Αυγή. Και βγήκε η απόφαση. Και ο Πρόεδρος του Μεικτού Ορκωτού Εφετείου δήλωσε –και η δήλωσή του καταχωρήθηκε στα Πρακτικά- ότι το δικαστήριο δεν συνδέει την επίμαχη πράξη με την Χρυσή Αυγή.

Και μέσα σε όλα αυτά, λόγω του ότι έχουμε και προεκλογική περίοδο, έχουμε άρθρα όπως αυτό του δημοσιογράφου της εφημερίδας «ΒΗΜΑ» Γεωργίου Παπαχρήστου «Φαρισαϊσμός και Υποκρισία», ενός σκληρού «Σημιτοφύλακα», που είχε οχτώ αντιμισθίες επί καθεστώς Σημίτη και ο οποίος τώρα υπηρετεί τη Νέα Δημοκρατία μέσα από το «ΒΗΜΑ» και τα «ΝΕΑ». Και είναι ντροπή για τη Νέα Δημοκρατία να την υπηρετεί το συγκρότημα Λαμπράκη. Κάποτε σε περασμένα χρόνια, όταν κυβερνούσε η ΕΡΕ, όποιος έπαιρνε τα «ΝΕΑ» από το περίπτερο, του έκαναν φάκελο και τον πήγαιναν κρατούμενο. Σήμερα είναι η εφημερίδα σας!

Επειδή η Νέα Δημοκρατία συχνά- πυκνά χρησιμοποιεί ένα άθλιο προπαγανδιστικό τέχνασμα και λέει ότι εμείς είμαστε σε συνεργασία με τον ΣΥΡΙΖΑ για να καθυστερεί τη δίκη μας -πράγμα το οποίο είναι άδικο γιατί εμείς πολιτικά πολεμάμε τον ΣΥΡΙΖΑ και ο ΣΥΡΙΖΑ μας πολεμάει και μάλιστα με άθλιο και αντιδημοκρατικό τρόπο, με απαγορεύσεις, με φίμωση, με αποκλεισμούς- έχω εδώ το ρεπορτάζ μιας εφημερίδας της Νέας Δημοκρατίας για τις δίκες που καθυστερούν.

Ακούστε. Η υπόθεση «SIEMENS» άρχισε να διερευνάται από το 2006. Είχε αρχίσει από το 2003. Και έχουμε 2019 και δεν υπάρχει ακόμα απόφαση. Η υπόθεση των υποκλοπών είναι από το 2005 και η δίκη θα ξεκινήσει στις 14 Μαΐου 2019. Για την υπόθεση των ομολόγων υπήρξε τελική αθωωτική κρίση το 2018. Στην υπόθεση του Βατοπεδίου υπήρξε αθωωτική κρίση μετά από δέκα χρόνια.

Υπάρχουν αρκετές πολύ σημαντικές δίκες, όπου η απόφαση βγήκε μετά από είκοσι χρόνια, μετά από δεκαοχτώ ή δεκαέξι χρόνια. Για εμάς κάποιο «δάκτυλο» λέει ότι την καθυστερεί. Είναι άθλια προπαγάνδα, την οποία εξέμεσε ο ίδιος ο Πρόεδρος της Νέας Δημοκρατίας σε τηλεοπτική εκπομπή λέγοντας ότι μεγαλύτερος χορηγός της Ακροδεξιάς είναι ο κ. Τσίπρας.

Είστε σοβαρός, κύριε Μητσοτάκη; Ο Τσίπρας είναι ο χορηγός μας; Δεν έχετε καταλάβει ότι ο μεγαλύτερος χορηγός της Χρυσής Αυγής είστε εσείς και η πολιτική σας; Δεν έχετε καταλάβει ότι με τον Καιρίδη, τον εθνομηδενιστή που πήρατε και με όσα λέει, φέρνετε κόσμο στη Χρυσή Αυγή;

Είπατε σε αυτήν την ίδια τηλεοπτική συνέντευξη ότι η δίκη της Χρυσής Αυγής καθυστερεί. Αλήθεια, για την δίκη της «SIEMENS», γιατί δεν λέτε καμμία λέξη; Και εάν ήσασταν εδώ, θα μπορούσα να πω και άλλα πράγματα, αλλά σας τα είπε ο ίδιος ο Πρωθυπουργός και δεν απαντήσατε. Σας είπε για το σπίτι με τον Χριστοφοράκο. Βέβαια και ο κ. Τσίπρας δεν μίλησε για τις εργολαβίες επί 21ης Απριλίου. Κάνατε τα παιχνιδάκια σας, αλλά μούγκα στην ουσία ο ένας στον άλλον!

Για την ιστορία, λοιπόν, το 2008, πριν έντεκα χρόνια ο Θεόδωρος Τσουκάτος παραδέχθηκε ότι πήρε 1 εκατομμύριο μάρκα για το ταμείο του ΠΑΣΟΚ το 1999. Και μας είπε η κ. Γεννηματά ότι το ΠΑΣΟΚ δεν έχει καμμία ευθύνη. Πού ήταν ο Τσουκάτος; Στην Χρυσή Αυγή ήταν; Δεν ήταν ο «στρατηγός» του ΠΑΣΟΚ; Δεν ήταν ο στενός συνεργάτης του Σημίτη;

Χορηγός, λοιπόν, της Χρυσής Αυγής είναι ο Τσίπρας κατά τον κ. Μητσοτάκη. Θα έπρεπε να είναι εδώ, να έχει έναν σεβασμό προς τις εκατοντάδες χιλιάδες ψήφους της Χρυσής Αυγής που θέλει να λεηλατήσει, αλλά δεν γυρνάνε πίσω! Μας χωρίζουν κάγκελα και χειροπέδες. Δεν γυρίζουν οι Χρυσαυγίτες στη Νέα Δημοκρατία!

(Χειροκροτήματα από την πτέρυγα της Χρυσής Αυγής)

Να μας απαντήσει για τον Καιρίδη τώρα. Σε λίγες ημέρες έχουμε την επέτειο της γενοκτονίας των Ποντίων, την οποία επίσημα έχει αρνηθεί. Λέει ότι οι Έλληνες είναι ένα τεχνητό έθνος όπως οι Makedonski και ότι είμαστε τέκνα των Οθωμανών. Όχι, οι Έλληνες δεν είμαστε τέκνα των Οθωμανών! Και είναι ντροπή να τον έχετε στη Νέα Δημοκρατία υποψήφιο ευρωβουλευτή. Και η μεγαλύτερη ντροπή είναι η σιωπή σας. Ούτε ένας Βουλευτής της Νέας Δημοκρατίας δεν βγήκε να το καταγγείλει. Η σιωπή των αμνών, κυριολεκτικά!

(Χειροκροτήματα από την πτέρυγα της Χρυσής Αυγής)

Είπε ο κ. Μητσοτάκης στην ίδια συνέντευξη ότι η Χρυσή Αυγή επιχείρησε να αλλάξει τον εκλογικό νόμο. Μέγα ψέμα! Ήταν Ιούλιος του 2016 όταν αποχώρησα και εγώ και οι συναγωνιστές μου Βουλευτές από την Αίθουσα και δεν ψηφίσαμε, κάνοντας την εξής δήλωση: «Δέκα ημέρες λάσπης, παραπληροφόρησης και ατέλειωτα ανατολίτικα παζάρια στα οποία δεν συμμετέχει η Χρυσή Αυγή. Νέα Δημοκρατία και ΣΥΡΙΖΑ έχουν την ίδια πολιτική. Εάν ψήφιζε η Χρυσή Αυγή, θα λέγατε ότι είμαστε η ουρά του ΣΥΡΙΖΑ. Εάν δεν ψηφίζαμε, θα λέγατε ότι είμαστε ουρά της Νέας Δημοκρατίας.

Η Χρυσή Αυγή δεν γίνεται ουρά κανενός. Ανάμεσα σε Νέα Δημοκρατία και ΣΥΡΙΖΑ δεν έχουμε να επιλέξουμε τίποτε, γιατί ακολουθείτε την ίδια πολιτική των εθνοκτόνων μνημονίων. Εμείς μαχόμαστε, αγωνιζόμαστε πολιτικά για την Ελλάδα και όχι για τις τράπεζες και τους τοκογλύφους, που έχετε δεσμεύσει τη χώρα». Μέγα ψέμα, λοιπόν.

Και επειδή πράγματι είμαστε σε περίοδο προεκλογική και σε λίγες ημέρες ο ελληνικός λαός θα εκφραστεί, το ΠΑΣΟΚ πιστεύει ότι θα κάνει την έκπληξη. Ποια είναι η έκπληξη; Να περάσει ένα κόμμα που μπήκε για πρώτη φορά στη Βουλή το 2012 με 7%. Θα είναι πολιτικός σεισμός ένα κόμμα που έπαιρνε 48% και 45% να περάσει τη Χρυσή Αυγή. Αμ, δεν θα την περάσει, όσο και αν σπρώχνει ολόκληρο το κατεστημένο προς αυτήν την κατεύθυνση.

Και μάλιστα για τον Καιρίδη έγραψε και άρθρο ο περίφημος Νίκος Δήμου, ο γνωστός από το βιβλίο του «Η δυστυχία του να είσαι Έλληνας». Το άρθρο του είχε τίτλο «Καιρός για Καιρίδηδες» όπου έλεγε: Τον θέλω γιατί είναι πρώτα Ευρωπαίος και μετά Έλληνας.

Εμείς, όχι, θέλουμε Ευρωβουλευτές που πάνω από την Ευρώπη των τοκογλύφων βάζουν την Ελλάδα και μόνο την Ελλάδα!

(Χειροκροτήματα από την πτέρυγα της Χρυσής Αυγής)

Και επειδή είπε τι ψηφίζουμε εάν ψηφίζει κανείς Χρυσή Αυγή και τι ψηφίζει εάν ψηφίζει ΠΑΣΟΚ και ανέφερε κάποιον Τίντερμαν -ούτε που θυμάμαι το όνομά του, κάτι αλλοπρόσαλλους σοσιαλιστές οι οποίοι είναι όλοι τους μισέλληνες και στα δύσκολα χρόνια δεν μας στήριξαν καθόλου-, εμείς είμαστε με την Ευρώπη των πατρίδων, την Ευρώπη των εθνικιστών από τη Μαδρίτη μέχρι το Παρίσι και το Βερολίνο και μέχρι τη Ρώμη, τη Βουδαπέστη και τη Βιέννη. Και στην Αθήνα θα υψωθούν νικηφόρα τα λάβαρα των Ελλήνων εθνικιστών για μια Ευρώπη εθνικιστική ενάντια στους τοκογλύφους και στους τραπεζίτες.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλούμε τον κ. Καμμένο, Πρόεδρο των Ανεξαρτήτων Ελλήνων, να έρθει στο Βήμα.

Έχετε τον λόγο για δώδεκα λεπτά.

**ΠΑΝΟΣ ΚΑΜΜΕΝΟΣ:** Χριστός Ανέστη.

Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα συζητάμε την πρόταση μομφής που κατέθεσε η Αξιωματική Αντιπολίτευση με την παρουσία ενός Βουλευτή και την πρόταση εμπιστοσύνης της Κυβέρνησης, η οποία σήμερα εκπροσωπείται σε αυτήν την Αίθουσα που τιμούν με την παρουσία τους έξι Βουλευτές και ένας Υπουργός. Αυτή είναι ουσιαστικά η εικόνα της σημερινής πολιτικής σκηνής, μία εικόνα πράγματι θλιβερή σε μία ημέρα ιδιαίτερα σημαντική για τη χώρα.

Αν διαβάσει κανείς σήμερα το δελτίο της Πολεμικής Αεροπορίας μέχρι τις 14.00΄ το μεσημέρι, θα διαπιστώσει ότι από το πρωί εισήλθαν στον ελληνικό εναέριο χώρο τριάντα τουρκικά F-16 και τριάντα ελληνικά F-16 σηκώθηκαν να αναχαιτίσουν τις παραβάσεις και τις παραβιάσεις τους. Έγιναν τέσσερις αερομαχίες δυτικά της Χίου, δώδεκα τουρκικά αεροσκάφη ήταν οπλισμένα, είχαμε δεκαοκτώ παραβάσεις, είκοσι επτά παραβιάσεις του εθνικού εναερίου χώρου.

Σε κάποια Readiness στη Σκύρο, στη Λήμνο, στην Κρήτη, σε όλα τα αεροδρόμια της Πολεμικής Αεροπορίας πιλότοι έτοιμοι να απογειωθούν και να πετάξουν για να υπερασπιστούν τον εθνικό εναέριο χώρο βλέπουν τη συζήτηση στη Βουλή. Πληρώματα του στόλου του Πολεμικού μας Ναυτικού βρίσκονται στο Αιγαίο και στη νοτιοανατολική Μεσόγειο αντιμετωπίζοντας μια πρωτοφανή πρόκληση εκ μέρους της Τουρκίας, σε μία περίοδο που η Ελλάδα και η Κύπρος έχει να ζήσει από το 1974, από την εποχή της εισβολής και της κατοχής, από την εποχή του Σισμίκ, από την εποχή των Ιμίων.

Τα στελέχη των Ενόπλων Δυνάμεων αυτό που θα περίμεναν σήμερα από τη Βουλή θα ήταν την ενότητα του έθνους, θα ήταν τα κόμματα της Βουλής, η Κυβέρνηση, η Αξιωματική Αντιπολίτευση, που πήρε την πρωτοβουλία, τα κόμματα που μετέχουν εκλεγμένα με τους εκπροσώπους τους στη Βουλή των Ελλήνων ομόφωνα να στηρίξουν τις εθνικές θέσεις, να παραμερίσουμε τις διαφορές μας και να κάνουμε αυτό που για πρώτη φορά κάνουν οι ξένοι σύμμαχοί μας, σύμμαχοι, φίλοι, αλλά και εκτός των συμμαχιών που συμμετέχουμε, δηλαδή να στηρίξουν το Διεθνές Δίκαιο, την κατάφωρη παραβίαση του Διεθνούς Δικαίου, του Ευρωπαϊκού Δικαίου, του Δικαίου της Θάλασσας από τη μεριά της Τουρκίας, η οποία δεν απειλεί με παραβίαση του θαλασσίου χώρου, αλλά απειλεί με γεωτρήσεις, δύο μάλιστα γεωτρήσεις, εντός της κυπριακής ΑΟΖ, δηλαδή κατοχή εθνικού εδάφους. Γι’ αυτό μίλησα για το 1974.

Αντ’ αυτού είδαμε μέσα στη Βουλή να διεξάγεται μία προσωπική αντιπαράθεση του Αρχηγού της Αξιωματικής Αντιπολίτευσης με τον Πρωθυπουργό, μία κοτερομαχία.

Αλλά δεν είπε κανείς στον κ. Μητσοτάκη ότι δεν μιλάνε για κότερα όταν βρίσκονται στη γέφυρα του «NOOR 1». Δεν είπε κανείς ότι όταν αρχίζει η προσωπική αντιπαράθεση τότε φεύγουμε από το εθνικό. Και θα πρέπει να θυμίσω σε αυτήν εδώ την Αίθουσα κάποιους στίχους του εθνικού μας ποιητή που περιλαμβάνονται στον Εθνικό Ύμνο, από εκείνους τους στίχους που δεν επαναλαμβάνονται, τον στίχο 144 και 145: «Η διχόνοια που βαστάει ένα σκήπτρο η δολερή καθενός χαμογελάει, πάρ’ το, λέγοντας, και συ. Μην ειπούν στον στοχασμό τους τα ξένα έθνη αληθινά: αν μισούνται ανάμεσά τους, δεν τους πρέπει ελευθεριά».

Αυτό λέει ο εθνικός ποιητής και αυτό θα έπρεπε να συλλογιστούμε σήμερα, αναβάλλοντας τη συζήτηση αυτή και παίρνοντας όλοι μαζί την πρωτοβουλία να γίνει μια ειδική συνεδρίαση στη Βουλή των Ελλήνων και επιτέλους να στηρίξουμε τις εθνικές θέσεις που για πρώτη φορά, επαναλαμβάνω, στηρίζονται από το Στέιτ Ντιπάρτμεντ, τη Ρωσία, την Ευρωπαϊκή Ένωση, το Ισραήλ, την Αίγυπτο, το σύνολο των χωρών της Μεσογείου. Τι βγάλαμε από εδώ, λοιπόν; Μια εικόνα διχόνοιας, μια εικόνα προσωπικών διαφορών.

Άκουσα με πολλή προσοχή και τον Πρωθυπουργό και τον Αρχηγό της Αξιωματικής Αντιπολιτεύσεως και την κ. Γεννηματά και τους άλλους πολιτικούς αρχηγούς. Ο κύριος Πρωθυπουργός είπε σαράντα έξι φορές τη λέξη «εμείς», εννοώντας βεβαίως τον ΣΥΡΙΖΑ, για αυτά τα οποία πράγματι κατάφερε ο ελληνικός λαός και αυτή η Κυβέρνηση τα τέσσερα αυτά χρόνια της διακυβέρνησης, δίνοντας στον ελληνικό λαό τη δυνατότητα να βγει από τα μνημόνια, δίνοντας στους συνταξιούχους τη δυνατότητα να μην βλέπουν τις συντάξεις τους να μειώνονται, να παίρνουν τον δέκατο τρίτο μισθό, τη δέκατη τρίτη σύνταξη, να ανασαίνουν με τον ΦΠΑ εργαζόμενοι και καταναλωτές, ο ελληνικός λαός να αρχίζει πλέον, μετά από αυτά τα χρόνια της κρίσης, να βλέπει μια άσπρη μέρα.

Κύριε Τσίπρα, ξεχάσατε πολύ γρήγορα ότι για να μπορείτε να λέτε το «εμείς» υπήρχε και ένας εταίρος στην κυβέρνηση. Δεν θα ήσασταν Πρωθυπουργός εάν δεν ήταν οι Ανεξάρτητοι Έλληνες να σας δώσουν ψήφο εμπιστοσύνης και να ξεκινήσουμε μαζί την πορεία το 2015.

Τα αποτελέσματα αυτής της πολιτικής οφείλονται βεβαίως στην κυβέρνηση, την οποία όμως σχηματίσαμε μαζί, με δημοκρατικές διαδικασίες και με εντολή του ελληνικού λαού που διήρκησε όσο συμμετείχαμε στην κυβέρνηση, από την οποία αποχωρήσαμε για έναν και μόνο λόγο, για το ότι παραβιάσατε τη συμφωνία μας με τη Συνθήκη των Πρεσπών, μία συμφωνία που κατά τη δική μας άποψη ήταν προδοτική και δεν μπορούσαμε να ακολουθήσουμε. Αλλά αυτό δεν σημαίνει ότι η συμμετοχή των Ανεξάρτητων Ελλήνων σε ευαίσθητα Υπουργεία, η στήριξη στη Βουλή της Κοινοβουλευτικής Ομάδας σε δύσκολες ώρες δεν έχει τεκμηριώσει το δικαίωμα στο «εμείς». Κι όταν λέτε για τις επιτυχίες αυτές του ελληνικού λαού και αυτής της Κυβέρνησης, να θυμηθείτε ότι υπήρχε και ένα κόμμα που εσείς διαλύσατε.

Γιατί σήμερα, όπως είπατε, διακυβεύεται η ψήφος εμπιστοσύνης στην Κυβέρνηση και ζητάτε από τη Βουλή των Ελλήνων να την ψηφίσει. Για ποια Κυβέρνηση μιλάμε; Μιλάμε για μια Κυβέρνηση η οποία συγκροτήθηκε νόμιμα, λειτούργησε νόμιμα μέχρι τη Συμφωνία των Πρεσπών, αλλά εν συνεχεία από κυβέρνηση εθνικού σκοπού μετετράπη σε μία Κυβέρνηση αποστασίας, μία Κυβέρνηση στην οποία προσφέρθηκαν υπουργικές καρέκλες έναντι βουλευτικών εδρών. Έχει νομιμοποίηση αυτή η Κυβέρνηση; Εγώ είμαι σίγουρος ότι δεν αισθάνεστε ούτε εσείς καλά.

Όμως, βλέπουμε, δυστυχώς, ότι μετά από την απόφαση να εξαγοραστούν βουλευτές με υπουργικές θέσεις έχουμε τη μετατροπή των πολιτικών συνοδών ασφαλείας σε πολιτικές τροτέζες για να μπορέσει να εξασφαλιστεί η πλειοψηφία. Αυτή είναι η αλήθεια.

Τι θα έπρεπε να γίνει; Δύο πράγματα θα έπρεπε να γίνουν. Θα έπρεπε, κύριε Πρωθυπουργέ, να ζητήσετε τη στήριξη όλων των κομμάτων της Βουλής σε αυτές τις δύσκολες για το έθνος στιγμές, διότι θα έρθουν πολύ δύσκολες στιγμές για το έθνος, γιατί η Τουρκία αυτή την στιγμή απειλεί και παράλληλα οΕρντογάν παίζει τα χαρτιά του με τις επαναληπτικές παράνομες εκλογές στην Κωνσταντινούπολη και θα εξάγει το πρόβλημα. Το πρόβλημα δεν θα εξαχθεί μόνο στην Κύπρο. Φοβάμαι πολύ ότι θα πρέπει να είμαστε έτοιμοι να αντιμετωπίσουμε προκλήσεις, όπως αντιμετωπίζουν τα στελέχη των Ενόπλων Δυνάμεων και στον Έβρο και στα νησιά. Θα έπρεπε, λοιπόν, να ζητήσετε τη σύμπνοια του πολιτικού κόσμου, για να μη σας πω ότι θα έπρεπε να ζητήσετε τη δημιουργία μιας κυβέρνησης εθνικής ενότητας μέχρι τις εκλογές ή θα έπρεπε να προχωρήσετε σε εκλογές και να αποφασίσει ο ελληνικός λαός ποιος θέλει να τον κυβερνήσει.

Δεν είναι δυνατόν να ακολουθείτε τον κ. Μητσοτάκη ο οποίος, πράγματι, δεν έχει τίποτε άλλο να πει από το να δημιουργεί προσωπικές αντιπαραθέσεις με «λάσπη», με συγκροτήματα τα οποία στηρίζονται σε συμφέροντα τα οποία γνωρίζετε και τα οποία λειτουργούν εις βάρος της ίδιας της δημοκρατίας, σε μια Αντιπολίτευση η οποία δεν διαφέρει και πολύ από τις απόψεις που εκπροσωπεί η ίδια η Κυβέρνηση.

Κυρίες και κύριοι συνάδελφοι, όσον αφορά στο «εμείς» που είπε ο κ. Τσίπρας, θέλω να πω ότι οι Ανεξάρτητοι Έλληνες είμαστε υπερήφανοι που συμμετείχαμε σε αυτή την κυβέρνηση και είμαστε υπερήφανοι για τα αποτελέσματα που φέραμε στον ελληνικό λαό. Όμως, στο «εμείς» δεν συμμετέχουμε πλέον, διότι διαφωνούμε πλήρως και έχουμε διαφορετική λαϊκή εντολή για το εθνικό θέμα των «Πρεσπών».

Εδώ πάμε στην πολιτική κατάσταση που υπάρχει σήμερα. Ποια είναι η πολιτική κατάσταση; Η πολιτική κατάσταση βλέπουμε να μεταμορφώνεται οβιδιακά. Αναφέρθηκα προηγουμένως σε εκείνους οι οποίοι αντάλλαξαν τη θέση τους με μια υπουργική καρέκλα αλλά δεν έμειναν μόνο εκεί.

Ερωτώ: Θα πάμε σε ευρωεκλογές με υποψήφιο ευρωβουλευτή του ΣΥΡΙΖΑ την κόρη του πρώην -αξιοπρεπέστατου- Στρατηγού Κουντουρά, εκπρόσωπου των βασιλικών Ελλάδος, της βασιλευομένης δημοκρατίας, που συμμετείχε στις εκλογές από το 1974 και μετά; Οι αριστεροί ψηφοφόροι θα εκπροσωπηθούν στην Ευρωβουλή από την κ. Κουντουρά; Εμείς θα περιμένουμε να σχηματίσουμε κοινοβουλευτική ομάδα αφού εκλεγεί η κ. Κουντουρά και παραδώσει την έδρα της; Μέχρι σήμερα Υπουργός, παραμένει Βουλευτής, δεν παραδίδει την έδρα, όπως έκαναν και άλλοι συνάδελφοι από άλλα κόμματα, και έρχεται να γίνει υποψήφια ευρωβουλευτής κάνοντας την Κυβέρνηση και υποχρεώνοντας τον Πρωθυπουργό να νομοθετήσει διαφορετικά από ό,τι ίσχυε μέχρι σήμερα.

Θα συνεχίσει να στηρίζεται η Κυβέρνηση σε έναν Βουλευτή ο οποίος ουδέποτε εξελέγη, αλλά προέκυψε από παραίτηση Βουλευτού, του κ. Κουίκ, ο οποίος όταν σχηματίσαμε την Κυβέρνηση, κύριε Τσίπρα, ήταν από εκείνους που έλεγαν ότι δεν πρέπει να συνεργαστούν ποτέ οι Ανεξάρτητοι Έλληνες με την Αριστερά; Κατέθετε στεφάνια στο Βίτσι και στον Γράμμο και σήμερα πάει στο μνημείο του Μπελογιάννη. Αύριο θα τον δούμε και στο μνημείο του Λένιν να καταθέτει στεφάνι με σφιγμένη τη γροθιά.

Εγώ δεν χαρακτηρίζω τους ανθρώπους με τα πιστεύω τους και για μένα είναι σεβαστές όλες οι απόψεις, αλλά οι οβιδιακές μεταμορφώσεις για μια υπουργική καρέκλα με ανταλλαγή την βουλευτική έδρα δεν περιποιούν τιμή σε κανέναν. Σε ένα ψηφοδέλτιο το οποίο συμπεριλαμβάνει μέσα τον κ. Κόκκαλη, όχι γιατί είναι εγγονός του Πέτρου Κόκκαλη, αλλά διότι ο συγκεκριμένος άνθρωπος ανήκει σε μια οικογένεια που έχει δυο εταιρείες, τουλάχιστον, οι οποίες εξαρτώνται από το δημόσιο, την «INTRACOM – INTRAKAT» που παίρνει δημόσια έργα και την «INTRACOM DEFENSE» που παίρνει έργα στο Υπουργείο Εθνικής Άμυνας και μια Κυβέρνηση η οποία υπουργοποίησε τον κ. Θεοχαρόπουλο που, τέσσερα χρόνια που δίναμε εδώ τη μάχη μαζί, αποτελούσε τον μεγαλύτερο υβριστή της Κυβερνήσεως και του ίδιου του Πρωθυπουργού; Αυτή είναι συνταγματική νομιμότητα; Σε αυτή την Κυβέρνηση θέλετε να δώσουμε ψήφο εμπιστοσύνης; Αυτή την Κυβέρνηση θέλετε να εμπιστευτεί ο ελληνικός λαός;

Όχι, κύριε Πρωθυπουργέ. Δεν είναι δυνατόν να συνεχίσετε να κυβερνάτε με αυτούς τους όρους. Κατεβείτε σε εκλογές, ζητήστε μια κυβέρνηση εθνικής ενότητας για να αντιμετωπίσουμε την κατάσταση και αφήστε τον ελληνικό λαό να αποφασίσει. Ο ελληνικός λαός αποφασίζει σοφά και το είδαμε μαζί τον Σεπτέμβριο του 2015, όταν αλλάξαμε την πολιτική μας και προτείναμε το σχέδιο διάσωσης του ελληνικού λαού, που ψήφισε τότε και η Νέα Δημοκρατία, και ο ελληνικός λαός ενέκρινε και σχημάτισε μια κυβέρνηση με σοφία, μια κυβέρνηση με διαφορετικούς χώρους με τους οποίους, όμως, καταφέραμε να συνυπάρξουμε και να συνεννοηθούμε μέχρι το εθνικό θέμα των «Πρεσπών», το οποίο και εσείς πληρώνετε τώρα βλέποντας τη συμπεριφορά των πολιτών στη βόρεια Ελλάδα, αλλά βλέποντας κι ότι η άλλη χώρα όχι απλώς δεν σέβεται τη συμφωνία την οποία υπέγραψε, αλλά την παραβιάζει κατάφωρα, μια συμφωνία άκυρη και αντισυνταγματική, μια συμφωνία η οποία δεν έλαβε καν το ποσοστό στο δημοψήφισμα που απαιτούσε μέσα στους όρους της, μια συμφωνία που δεν έχει υπογραφεί από τον Πρόεδρο της Δημοκρατίας της Πρώην Γιουγκοσλαβικής Δημοκρατίας της Μακεδονίας, αλλά και μια συμφωνία, κυρίες και κύριοι συνάδελφοι, την οποία πήρε το θάρρος ο κ. Τσίπρας να υπογράψει και πληρώνει το πολιτικό κόστος, αλλά και που η Νέα Δημοκρατία εξυπηρετείται απόλυτα, διότι η Νέα Δημοκρατία έχει ακριβώς την ίδια, ταυτόσημη θέση για τη Συμφωνία των Πρεσπών με αυτήν του ΣΥΡΙΖΑ. Μιλάει για «Βόρεια Μακεδονία», erga omnes, σύνθετη ονομασία. Το «Βόρεια Μακεδονία» ήταν ιδέα της Υπουργού Εξωτερικών της Νέας Δημοκρατίας, σε αντίθεση με τον Κώστα Καραμανλή, τότε Πρωθυπουργό, ο οποίος αρνήθηκε στη σύσκεψη του ΝΑΤΟ να κατέβει στο δείπνο και να παραχωρήσει τον όρο «Μακεδονία».

Αυτή είναι η αλήθεια για το εθνικό θέμα και θα πρέπει, κυρίες και κύριοι συνάδελφοι, να δούμε και ποια είναι η Νέα Δημοκρατία. Εγώ είμαι μέλος του εθνικού Κοινοβουλίου είκοσι επτά χρόνια, εκλεγμένος πολλές φορές με τη Νέα Δημοκρατία, αλλά με τη Νέα Δημοκρατία του Κώστα Καραμανλή, του Κωνσταντίνου Μητσοτάκη και του Ευάγγελου Αβέρωφ.

Τι σχέση έχει η Νέα Δημοκρατία αυτή με τον κ. Βορίδη και τον κ. Γεωργιάδη, με τα «άκρα» που έλεγε ο Κώστας Καραμανλής ότι δεν συνεργάζεται; Τι δουλειά έχει η Νέα Δημοκρατία με τον πρώην αρχηγό της νεολαίας της ΕΠΕΝ, αυτόν που σαν Υπουργός πήρε ψήφο εμπιστοσύνης από το ΠΑΣΟΚ, από τον κ. Βενιζέλο, από τη συγκυβέρνηση Σαμαρά - Βενιζέλου;

Τι δουλειά έχει η Νέα Δημοκρατία με τον κ. Καιρίδη, ο οποίος κατάφωρα, δημόσια, προκλητικά, υποψήφιος Ευρωβουλευτής της Νέας Δημοκρατίας, αγνοεί τη γενοκτονία του ποντιακού Ελληνισμού;

Τι δουλειά έχει η Νέα Δημοκρατία με τον Τατσόπουλο και τον Ψαριανό, ο οποίος ζητά την αποκαθήλωση των συμβόλων από τα σχολεία και την κατάργηση των θρησκευτικών;

Αυτή η Νέα Δημοκρατία είναι μια Νέα Δημοκρατία - μόρφωμα, η οποία έχει χάσει και τη λαϊκή υποστήριξη, ποντάρει μόνο σε ένα όνομα - ταμπέλα και ουσιαστικά αυτό που ακούγεται σε όλη την Ελλάδα είναι ότι «δεν κάνει το παιδί, αλλά τι να κάνουμε;».

Αυτή είναι η αλήθεια, κυρίες και κύριοι συνάδελφοι, και σε αυτή την αλήθεια αποτυπώνεται η εικόνα σήμερα της Βουλής. Είναι η πρώτη φορά που Αξιωματική Αντιπολίτευση καταθέτει πρόταση μομφής και παρίσταται μόνο ο Γραμματέας της Κοινοβουλευτικής Ομάδας κ. Τσιάρας -προς τιμήν του-, δεν είναι κανείς εδώ μέσα. Δεν ξέρω αν οι κάμερες δείχνουν το Κοινοβούλιο, αλλά αν δείξουν τα έδρανα της Αξιωματικής Αντιπολίτευσης θα δουν ότι υπάρχει μόνο ο Γραμματέας της Κοινοβουλευτικής Ομάδας. Είναι το κόμμα που θέλει να ανατρέψει την Κυβέρνηση. Λένε «να στείλουμε τον Τσίπρα σπίτι του», χωρίς να λένε τι θα κάνουν. Όμως, βεβαίως, δεν το πιστεύουν ούτε και οι ίδιοι, διότι κανείς δεν μπορεί να βγει και να υποστηρίξει ότι θα πρέπει να καταργηθούν τα μέτρα τα οποία κατάφερε ο ελληνικός λαός να πετύχει με αυτή την Κυβέρνηση και με αυτό το πρόγραμμα.

Η πραγματικότητα, κυρίες και κύριοι συνάδελφοι, είναι ότι οδεύουμε σε εκλογές για το Ευρωπαϊκό Κοινοβούλιο. Δεν είπε κανείς απολύτως τίποτα για την Ευρώπη, για το ποια Ευρώπη θέλουμε, για το ποια Ευρώπη ονειρευόμαστε.

Άκουσα τον κ. Μητσοτάκη να λέει μέσα στο Κοινοβούλιο για την Ελλάδα που έβαλε ο Κωνσταντίνος Καραμανλής στην ΕΟΚ.

Έχει καμμία σχέση η ΕΟΚ του Κωνσταντίνου Καραμανλή, έχει καμμία σχέση η Ευρώπη των μεγάλων οραματιστών, του Ζισκάρ ντ’ Εσταίν, του Κωνσταντίνου Καραμανλή, του Αντενάουερ με τη σημερινή Ευρώπη;

Η Ευρώπη στην οποία έβαλε ο Κωνσταντίνος Καραμανλής την Ελλάδα, η ΕΟΚ τότε, ήταν η ΕΟΚ των εθνών-κρατών, ήταν η Ευρώπη των ίσων, ήταν η Ευρώπη στην οποία δεν υπήρχε Βορράς και Νότος, Ανατολή και Δύση. Ήταν η Ευρωπαϊκή Οικονομική Κοινότητα όπου η μικρή Ελλάδα είχε ακριβώς την ίδια αξία με τη μεγάλη Γερμανία ή τη μεγάλη Γαλλία.

Σήμερα η Ευρώπη στην οποία ζούμε είναι η Ευρώπη ενός παράνομου οργάνου, του Eurogroup, ενός μη θεσμοθετημένου οργάνου, το οποίο αποφασίζει ερήμην κάθε συντάγματος, αλλά και των ίδιων των ευρωπαϊκών αποφάσεων. Είναι η Ευρώπη η οποία αφίεται στις εντολές του Γερμανού Υπουργού Οικονομικών.

Είναι η Ευρώπη του κ. Βέμπερ, του μεγαλύτερου ανθέλληνα που έχει περάσει ποτέ, ο οποίος τόλμησε εχθές να κάνει δημόσια δήλωση λέγοντας ότι δεν μπορούμε να πάρουμε αυτά τα μέτρα, μαλώνοντας την ελληνική Κυβέρνηση και τον ελληνικό λαό που θυσιάστηκε για να μπορεί να έχει το πλεόνασμα. Και βεβαίως, ο κ. Βέμπερ εκπροσωπεί το Ευρωπαϊκό Λαϊκό Κόμμα.

Και από την άλλη πλευρά, έχουμε τους Ευρωπαίους Σοσιαλιστές. Οι Ευρωπαίοι Σοσιαλιστές συγκυβερνούν με το Ευρωπαϊκό Λαϊκό Κόμμα στις περισσότερες χώρες της Ευρωπαϊκής Ένωσης. Ταυτίζονται μαζί τους. Είναι το κόμμα που εκπροσωπεί το Κίνημα Αλλαγής, το Ποτάμι και τώρα ένα μεγάλο μέρος του ΣΥΡΙΖΑ προσπαθεί να γίνει μέλος του Ευρωπαϊκού Σοσιαλιστικού Κόμματος, δηλαδή του εταίρου του κ. Βέμπερ, των ίδιων των επικεφαλής της Ευρώπης που πιστεύουν στην κατάργηση των εθνών-κρατών, που ακολουθούν το σχέδιο που θέλουν οι παγκοσμιοποιητές, τα ίδια ακριβώς που λέει το Ίδρυμα «Κλίντον», τα ίδια που λέει ο Σόρος, τα ίδια που λένε όλοι εκείνοι που θέλουν μέσω της τραπεζικής ενοποίησης να καταργήσουμε τα έθνη, τα κράτη, να υποστείλουμε τις σημαίες, να καταργήσουμε τις θρησκείες, να ισοπεδώσουμε τις αξίες, τις παραδόσεις και τα έθιμα του κάθε λαού.

Γι’ αυτή την Ευρώπη λοιπόν σήμερα, που έρχονται οι ευρωπαϊκές εκλογές εντός των επόμενων ημερών, δεν μίλησε απολύτως κανείς. Γιατί ακριβώς είναι μαζί και το Λαϊκό Κόμμα και το Σοσιαλιστικό Κόμμα. Τελείωσε η Αριστερά και αυτή είναι η αλήθεια. Ο κ. Τσίπρας θέλει να μετατρέψει τον ΣΥΡΙΖΑ στο νέο ΠΑΣΟΚ. Ελπίζω να μην το κάνει.

Μπορεί να διαφωνούσα με την αριστερή πτέρυγα του ΣΥΡΙΖΑ σε πάρα πολλά και να συγκρουστήκαμε, αλλά τουλάχιστον υπερασπίστηκαν τις ιδέες, τις απόψεις τους και τις αρχές τους με εντιμότητα, με καθαρότητα. Δεν έχει καμμία σχέση ο ΣΥΡΙΖΑ να γίνει αυτό το έγκλημα που έγινε επί Αντώνη Σαμαρά με τη Νέα Δημοκρατία. Διότι η Νέα Δημοκρατία νομιμοποίησε τον Τσουκάτο, τον Παπαντωνίου, τον Τσοχατζόπουλο και όλους αυτούς τους οποίους ο ελληνικός λαός απέβαλε από την πολιτική ζωή του τόπου, τη μεγαλύτερη πληγή που πέρασε ποτέ από την Ελλάδα, τους Σμπώκους και όλους αυτούς οι οποίοι έφαγαν τη σάρκα της χώρας μας.

Και δεν μιλάω για το ΠΑΣΟΚ του Ανδρέα Παπανδρέου. Γιατί ο Ανδρέας Παπανδρέου θα θυμίσω ότι στην ομιλία του στη συνέντευξη Τύπου, άρρωστος, μετά τη συνάντηση των Καννών, μίλησε για το διευθυντήριο των Βρυξελλών, το οποίο αλλοιώνει την ίδια την ευρωπαϊκή υπόσταση. Μίλησε τότε, σε μια ιστορική του συνέντευξη, για την Ευρώπη που μετατρέπεται σε μια Ευρώπη των συμφερόντων, αυτή την Ευρώπη που ζούμε τώρα.

Εμείς, λοιπόν, οι Ανεξάρτητοι Έλληνες σε αυτήν την Ευρώπη θα παλέψουμε για να ανατρέψουμε τη λογική της παγκοσμιοποίησης και της ισοπέδωσης των εθνών-κρατών. Θα παλέψουμε για να διατηρηθούν οι παραδόσεις και οι αξίες. Θα παλέψουμε για την Ευρώπη του Κώστα Καραμανλή, του Κωνσταντίνου Καραμανλή και του Ανδρέα Παπανδρέου και όχι για την Ευρώπη των σημερινών αλκοολικών ηγετών οι οποίοι μοιράζουν το ΦΠΑ των λαών σε επιδοτήσεις - δώρα.

Κυρίες και κύριοι συνάδελφοι, η Ευρώπη είναι άφαντη ακόμη και τώρα που ζητάμε τη στήριξή της με ενιαία σύνορα. Τα σύνορα της Ελλάδος και της Κύπρου, όπως πολλές φορές λέει ο Πρόεδρος της Δημοκρατίας, είναι σύνορα ευρωπαϊκά. Όμως, το μόνο που πρέπει να κάνει η Ευρώπη, για την οποία δεν μιλάει κανείς πλέον σε αυτό το Κοινοβούλιο εν όψει των ευρωπαϊκών εκλογών, είναι να υποστηρίξει την ευρωπαϊκή της άμυνα. Αν αύριο πάρει απόφαση, όπως έχει πάρει, η Τουρκία να στείλει δύο γεωτρύπανα να κάνουν παράνομες γεωτρήσεις, δηλαδή προσβολή εθνικού εδάφους, στην κυπριακή ΑΟΖ, η Ευρώπη θα πρέπει να αντιληφθεί και να αντιδράσει, γιατί θα γίνουν παράνομες γεωτρήσεις στην ευρωπαϊκή ΑΟΖ. Θα έχουμε παράνομη εισβολή στην ευρωπαϊκή ΑΟΖ.

Αλλά ποιοι να αντιδράσουν; Είδαμε τη δήλωση της κ. Μογκερίνι. Θα αντιδράσει η Γερμανία, η οποία έχει κατεβάσει το 80% των αεροσκαφών της για να μην ξοδεύεται και στηρίζεται στην άμυνα της Ελλάδος η οποία ματώνει;

Για ποια Ευρώπη μιλάμε; Για την Ευρώπη που συνδιαλέγεται με την Τουρκία και η οποία ουσιαστικά έκανε όλη τη βρώμικη δουλειά για τη Συμφωνία των Πρεσπών για να εξυπηρετηθούν ευρωπαϊκές εταιρείες μέσω των Σκοπίων και να περάσουν οι αγωγοί;

Για ποια Ευρώπη θα μιλήσουμε; Την Ευρώπη η οποία σφυρίζει αδιάφορα και σύμφωνα με το σχέδιό της του Ιουλίου του 2015, πριν ζητήσουμε την παρέμβαση των Ηνωμένων Πολιτειών, ήθελε με το σχέδιο Σόιμπλε και με σύμφωνο τον Βαρουφάκη να εγκλωβίσει τον Αλέξη Τσίπρα και μένα και να πάμε σε ένα σχέδιο μετατροπής της χώρας σε μια αποθήκη ανθρώπων, με 80 δισεκατομμύρια δώρο και με έξοδο από την Ευρωπαϊκή Ένωση;

Και σώθηκε η χώρα αυτή γιατί υπήρξε μια κυβέρνηση συγκροτημένη με δύναμη. Η Ευρώπη, λοιπόν, αυτή πρέπει να αλλάξει. Κι εμείς γι’ αυτή την Ευρώπη θα παλέψουμε για τις ευρωεκλογές.

Κυρίες και κύριοι συνάδελφοι, θέλω να κλείσω την ομιλία μου, λέγοντας ότι η κατάσταση στην οποία βρίσκεται η χώρα αυτή τη στιγμή είναι κρίσιμη και για τα εθνικά θέματα, όπως εξήγησα, όπου θα πρέπει οι συμμαχίες τις οποίες χτίσαμε και με τις Ηνωμένες Πολιτείες, αλλά και με το Ισραήλ και την Αίγυπτο και με τις χώρες της Μεσογείου, να ισχυροποιηθούν.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Το λέω αυτό γιατί θα ήθελα να θυμίσω και στους αγαπητούς φίλους μου και μέχρι εχθές συγκυβερνήτες στον ΣΥΡΙΖΑ, ότι εκεί βάλαμε όχι απλώς ένα μικρό, αλλά ένα μεγάλο λιθαράκι. Διότι ξέρετε πολύ καλά τι συνέβαινε όταν μιλήσαμε για τη συνεργασία με το Ισραήλ. Κάποιοι ήταν στο «Μαβί Μαρμαρά» και κάποιοι μιλάγανε για τη Χαμάς, όταν εμείς είπαμε ότι θα πρέπει κύριος σύμμαχος να είναι το Ισραήλ. Και βεβαίως αυτό υπηρέτησε ο Πρωθυπουργός μας και μας έδειξε την πόρτα στις Ηνωμένες Πολιτείες. Και η διοίκηση Ομπάμα όπως και η διοίκηση Τραμπ επέλεξε την Ελλάδα ως κύριο σύμμαχό τους.

Σε αυτό συνέβαλαν οι Ανεξάρτητοι Έλληνες και θα πρέπει την προσφορά μας αυτή να τη συνυπολογίσετε, όπως και το για ποιον λόγο σήμερα αναγκαζόμαστε να ψηφίσουμε «όχι» στην ψήφο εμπιστοσύνης.

Να συνυπολογίσετε ότι συμμετείχαμε στην προσπάθεια εξόδου της χώρας από τα μνημόνια και στην απονομή στους πολίτες αυτών που δικαιούνται, απέναντι σε μια σκληρή συμμαχία του κ. Σαμαρά μαζί με τον κ. Βενιζέλο, του ΠΑΣΟΚ με τη Νέα Δημοκρατία. Να αντιληφθείτε τι πληρώσαμε εμείς ως αντίτιμο παίρνοντας την κυβερνητική φθορά και όταν λέτε «εμείς», καμμιά φορά να λέτε και το «εμείς, με τη στήριξη των Ανεξάρτητων Ελλήνων», που έφεραν τις συμμαχίες αυτές πολύ πιο κοντά και οι οποίοι αποχώρησαν γιατί διαφώνησαν σε ένα θέμα που από την αρχή είχαμε συμφωνήσει ότι δεν συμφωνούμε.

Θα μείνουμε μέχρι τέλους πιστοί στις αρχές μας και στις αξίες μας και τελικά ο ελληνικός λαός είναι εκείνος που θα επιλέξει ποιοι θέλει να βρίσκονται στη Βουλή. Πάντως, θα πρέπει να λάβει υπ’ όψιν του ότι κάποιοι που ζητούν την ψήφο του στη Βουλή και στην Ευρωβουλή σήμερα ούτε καν κάνουν την τιμή στον ελληνικό λαό να κάθονται στα έδρανα και να παρακολουθούν τη συζήτηση που οι ίδιοι προκάλεσαν.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καμμένο.

Πριν έρθει η κ. Παπαρήγα στο Βήμα, απλά να σας ενημερώσω για τον προγραμματισμό. Πέντε θα είναι οι ομιλητές, αφού ξεκινήσουμε, μετά την ομιλία της κ. Παπαρήγα, με τη λίστα των ομιλητών: η κ. Καββαδία, ο κ. Σταϊκούρας, η κ. Θελερίτη, ο κ. Καρράς και ο κ. Κάτσης θα είναι οι ομιλητές, για να κλείσουμε τη συνεδρίαση απόψε και στις 10.00΄ το πρωί θα συνεχίσουμε με τη λίστα των ομιλητών.

Ελάτε, κυρία Παπαρήγα, έχετε τον λόγο, για δώδεκα λεπτά.

**ΑΛΕΞΑΝΔΡΑ ΠΑΠΑΡΗΓΑ:** Η αποκρουστική, εμετική, αηδιαστική αντιπαράθεση ανάμεσα στη Νέα Δημοκρατία και τον ΣΥΡΙΖΑ με επικεφαλής τον κ. Τσίπρα και τον κ. Μητσοτάκη είναι αναπόφευκτη, δεν αποτρέπεται, όχι μόνο γιατί είμαστε σε προεκλογική περίοδο, και δεν γίνεται μόνο για τις ψήφους. Προσαρμόζεται, βεβαίως, στην ανάγκη να αποσπάσουν ψήφους.

Αυτού του τύπου όμως η αντιπαράθεση βολεύει και τα δύο κόμματα. Γιατί με αυτόν τον τρόπο αφήνουν άθικτο και αθωώνουν το σάπιο εκμεταλλευτικό σύστημα, το καπιταλιστικό, το αστικό πολιτικό σύστημα, την αστική Κοινοβουλευτική Δημοκρατία και εμφανίζουν στον λαό ότι τα υπαρκτά μικρά, μεγάλα και οξυμμένα προβλήματα οφείλονται στην ανεντιμότητα, στην έλλειψη ηθικής ή στην έλλειψη ικανότητας και εμπειρίας του άλφα ή του βήτα πολιτικού στελέχους.

Το δικό μας «κατά» στην πρόταση της Κυβέρνησης για έγκριση της πολιτικής της δεν έχει καμμία σχέση με τα άλλα «κατά» που θα πέσουν την Παρασκευή το βράδυ μέσω της ονομαστικής ψηφοφορίας. Καμμία σχέση! Εμείς καταψηφίζουμε την Κυβέρνηση ακριβώς γιατί πέτυχε στο έργο της.

Τι πέτυχε με το έργο της τεσσεράμισι χρόνια τώρα, με τη βοήθεια όμως και κομμάτων της Αντιπολίτευσης, που ψήφισαν πάρα πολλά από τα νομοσχέδια της Κυβέρνησης, συνήθως αυτά που δεν γίνονται πρωτοσέλιδα στις εφημερίδες; Τι πέτυχε;

Να συμβάλει στην έξοδο από την κρίση -έτσι κι αλλιώς η κρίση είναι κυκλική, κρατάει ορισμένα χρόνια, δεν κρατάει αιωνίως πουθενά- υπέρ της καπιταλιστικής κερδοφορίας και ιδιαίτερα υπέρ εκείνων των επιχειρηματικών ομίλων που βγήκαν πιο ενισχυμένοι και κερδισμένοι από την κρίση και σε βάρος των εργαζομένων, όχι με προσωρινά μέτρα, αλλά με μέτρα που η ίδια έχει ψηφίσει μέχρι το 2060 και μέχρι το 2100.

Βεβαίως είναι απολύτως βέβαιο ότι το λαϊκό κίνημα, παρά την υποχώρηση που έχει σημειώσει και παρά τα σκαμπανεβάσματα που συνήθως το συνοδεύουν, δεν πρόκειται να περιμένει να τα ανατρέψει το 2060 ή πολύ περισσότερο το 2100.

Η Κυβέρνηση του ΣΥΡΙΖΑ πέτυχε να κάνει όλη την προεργασία που χρειάζεται και μάλιστα την περνάει αυτές τις μέρες με τα πακέτα παροχών, με τα αντίμετρα κ.λπ.. Πέτυχε να διαμορφώσει εκείνο το εφαλτήριο για την ανάκαμψη της καπιταλιστικής κερδοφορίας πάλι σε βάρος των εργαζομένων. Είτε έχουμε κρίση είτε έχουμε ανάκαμψη, τα μεγάλα θύματα είναι οι εργαζόμενοι.

Εμείς δεν πρόκειται να κάνουμε σημαία της αντιπαράθεσής μας με την Κυβέρνηση και με τη Νέα Δημοκρατία ούτε τον Πετσίτη ούτε τους παιδεραστές ούτε ποια εφοπλιστική οικογένεια παρακοιμωμένη δίπλα στη μία ή στην άλλη ηγεσία είναι καλή η κακιά. Αυτά κάποιες ισχνές ενδείξεις είναι. Δεν είναι αυτή η ουσία. Δεν έχουμε ανάγκη να τα χρησιμοποιήσουμε αυτά.

Εμείς παίρνουμε σαν βάση τι έκανε η Κυβέρνηση ΣΥΡΙΖΑ - ΑΝΕΛ και τι έκαναν βεβαίως προηγουμένως οι κυβερνήσεις και προ κρίσης και κατά τη διάρκεια της κρίσης. Θα μου πείτε, καλά, γιατί τα ισοπεδώνετε τα πράγματα; Είναι απολύτως ταυτόσημα κόμματα η Νέα Δημοκρατία και ο ΣΥΡΙΖΑ; Όχι, καθόλου. Δεν είναι ταυτόσημα. Έχουν ορισμένες διαφορές, οι οποίες θα έλεγα ότι είναι σωσίβιο και στήριγμα του συστήματος.

Δεν μπορεί σήμερα με το αστικό πολιτικό σύστημα, το σύστημα της εκμετάλλευσης των εργαζομένων, με τα πολιτικά μέσα και με τη στήριξη όλων των νόμων υπέρ των καπιταλιστών, να υπηρετηθούν οι ανάγκες του συστήματος με ένα κόμμα. Υπηρετήθηκαν για πολλά χρόνια με δύο κόμματα, τη Νέα Δημοκρατία και το ΠΑΣΟΚ, και το ανάλογο έγινε σε όλες τις χώρες της Ευρώπης και σε όλο τον κόσμο. Σήμερα έχουν ανάγκη από πολύ περισσότερα κόμματα.

Με αυτή την έννοια, ναι, έχουν διαφορές. Θα πω μία διαφορά. Η Νέα Δημοκρατία, παραδείγματος χάριν, ας το πούμε διαχρονικά η παράταξη της Δεξιάς, χρησιμοποιεί την πολιτική του πειθαναγκασμού, της βίας, της καταστολής -κάποιες στιγμές είχε και διαλείμματα καρότου, είναι η αλήθεια-, προκειμένου να καθυποτάξει, να σπάσει, να σμπαραλιάσει το λαϊκό κίνημα -δεν το πέτυχε βέβαια- και να ενσωματώσει τον λαό στην πολιτική όχι μόνο στήριξης της ίδιας της δεξιάς παράταξης, αλλά της στήριξης του αστικού πολιτικού συστήματος του καπιταλισμού. Και το έκανε με την προβολή παρωχημένων και για τον καπιταλισμό αντιδραστικών ιδεών και βεβαίως πότε με τον αντικομουνισμό της κονσέρβας και πότε με συγκαλυμμένο τρόπο.

Όντως ο ΣΥΡΙΖΑ δεν έχει την ίδια τακτική. Ο ΣΥΡΙΖΑ συντηρητικοποιεί, κάνοντας επιχείρηση διαφθοράς των αριστερών συνειδήσεων. Η Νέα Δημοκρατία μέσω αντιδραστικών ιδεών και ο ΣΥΡΙΖΑ με αριστερή παντιέρα –με εισαγωγικά ή χωρίς εισαγωγικά, δεν έχει σημασία- εκμαυλίζει, εξαγοράζει, τρομοκρατεί και παθητικοποιεί ριζοσπαστικές συνειδήσεις. Ναι, είναι μία διαφορά. Ο κ. Μητσοτάκης δεν πρόκειται να πάει ποτέ στον τάφο του Μπελογιάννη ούτε στο άγαλμα. Τον θεωρεί προδότη, πράκτορα. Ο ΣΥΡΙΖΑ θα πάει, τιμά τους νεκρούς ιδιαίτερα κομμουνιστές. Είναι το λαθρεμπόριο που κάνει, λαθρεμπόριο των ηρωικών ταξικών αγώνων του λαού, λαθρεμπόριο του ρόλου του Κομμουνιστικού Κόμματος Ελλάδας. Είναι ο άλλος δρόμος. Οδηγεί στο ίδιο αποτέλεσμα: συντηρητικοποίηση, παθητικότητα, μοιρολατρία.

Θέλω να πω και ένα άλλο παράδειγμα, το οποίο χρησιμοποιεί σαν κύριο επιχείρημα κατά του ΣΥΡΙΖΑ και η Νέα Δημοκρατία και το ΠΑΣΟΚ και δεν έχουν δίκιο για αυτό. Κατηγορούν, παραδείγματος χάριν, για το πρώτο εξάμηνο, Γενάρης - Αύγουστος του 2015, που ο ΣΥΡΙΖΑ λόγω της κομμουνιστικής του ιδεοληψίας οδήγησε στη γνωστή σύγκρουση με την Ευρωπαϊκή Ένωση, τις δεκαεπτά ώρες συλλογικής διαπραγμάτευσης του Πρωθυπουργού τάχα, και που τελικά φέσωσε τον ελληνικό λαό με τόσα και τόσα δισεκατομμύρια ευρώ. Δεν μπορούσε να κάνει αλλιώς, κύριε Σταϊκούρα, ο ΣΥΡΙΖΑ.

Ο ΣΥΡΙΖΑ τι είναι; Να πω ότι είναι πολιτικός χώρος; Γιατί δεν εμφανίζεται πάντα με τον ΣΥΡΙΖΑ και έχει πολλές παραδόσεις. Είναι της ιστορικής συνθηκολόγησης στις γραμμές του κινήματος. Δεν μπορούσε να κάνει αλλιώς. Έπρεπε οπωσδήποτε να σκηνοθετήσει ένα αντάρτικο μέσα στο πλαίσιο της Ευρωπαϊκής Ένωσης -εδώ πέφτετε έξω- όχι από αυταπάτες, όχι από έλλειψη εμπειρίας, όχι έστω για να κάνει ένα τεστ μέχρι πόσο μπορεί να γίνει η αντιπαράθεση και η σύγκρουση στα όρια της Ευρωπαϊκής Ένωσης, να τεστάρει δηλαδή τη δυνατότητα της Ευρωπαϊκής Ένωσης, της Κομισιόν να κάνει ορισμένες υποχωρήσεις. Δεν το έκανε για αυτό.

Έπρεπε μέσα από τον δρόμο αυτής της σκηνοθετημένης αντάρτικης αντιπολίτευσης να εξοικειώσει πριν από όλα την κοινωνική του βάση -αυτή την ετερόκλητη, δεν υπάρχει μία κοινωνική βάση- που δεν είναι πλήρως ταυτισμένη με της Νέας Δημοκρατίας, να προετοιμάσει τους ψηφοφόρους του να δεχθούν το εξής πράγμα, ότι η επίλυση των προβλημάτων του λαού περνάει μέσα από τον δρόμο της συνθηκολόγησης.

Αυτά τα είπαν καθαρά χθες στο Ζάππειο. Ο Τσίπρας, ο Τσακαλώτος και ο Δραγασάκης είπαν ότι αυτές οι υποχωρήσεις που κάναμε ήταν αναγκαίες, γιατί μας έφεραν σε αυτόν τον δρόμο, όπου μπορούμε πια να μοιράζουμε μερικά αποφάγια στους εργαζόμενους από την κερδοφορία. Τηρώντας το πρόγραμμα και τις συμφωνίες, εμείς πετύχαμε την έξοδο και πετυχαίνουμε τώρα να μοιράσουμε και μερίσματα στον λαό. Είναι ασύμβατα αυτά. Είναι αδύνατα αυτά, τηρώντας τις συμφωνίες που έκαναν και τα προγράμματα σταθερότητας και όλα αυτά της Ευρωπαϊκής Ένωσης και του ΝΑΤΟ. Είναι ασύμβατα αυτά με τα λαϊκά συμφέροντα.

Και τι είπαν; «Μέσα από τις υποχωρήσεις.». Οι άλλοι δεν μπορούσαν να το κάνουν, ήταν ανίκανοι κ.λπ.. Ήταν σκηνοθετημένο αντάρτικο. Και αυτή είναι η μεγάλη ζημιά που έχει κάνει ο ΣΥΡΙΖΑ και που συνεχίζει δυστυχώς ακόμα να κάνει στον χώρο του ριζοσπαστισμού, «αριστερού» με εισαγωγικά αλλά και πραγματικά αριστερού ριζοσπαστισμού. Γιατί μέσα στη βάση υπάρχουν άνθρωποι οι οποίοι μπορεί να μην είναι κομμουνιστές. Μπορεί να έχουν σοβαρές διαφορές με την ιδεολογία και το πρόγραμμα του ΚΚΕ. Αισθάνονται όμως αριστεροί. Έχουν υιοθετήσει τέτοιες ιδέες.

Κοιτάξτε να δείτε. Δεν είναι ότι τώρα ο ΣΥΡΙΖΑ που έγινε Κυβέρνηση, λόγω πραγματισμού και ρεαλισμού, έκανε και μερικές υποχωρήσεις. Τέτοιος είναι αυτός ο χώρος από γεννησιμιού του. Θα θυμίσω μερικά πράγματα. Στη διάρκεια της δικτατορίας ήταν αυτό το πολιτικό ρεύμα, με εξαίρεση ορισμένα του στελέχη -τα λιγότερα, για να μην είμαι άδικη-, που έλεγε ότι το πέρασμα στην αστική Κοινοβουλευτική Δημοκρατία θα γίνει μέσα από τη στήριξη της φιλελευθεροποίησης της χούντας.

Ήταν αυτό το πολιτικό ρεύμα –μικρό, δεν έχει σημασία, αλλά είναι ρεύμα και διαχέει τις αντιλήψεις του, γιατί το βοηθάει και το σύστημα παντού- που έκανε κριτική από τα δεξιά το 1981 στο ΠΑΣΟΚ, το οποίο, όταν έλεγε ότι θα ξηλώσει τις βάσεις, του έλεγαν ότι δεν είναι ραπανάκια να τις ξηλώσεις και έλεγαν ότι δεν πρέπει να γίνει δημοψήφισμα για την ΕΟΚ. Δεν έχει σημασία αν θα τα έκανε αυτά το ΠΑΣΟΚ. Τα έλεγε όμως.

Και δεν ασκούσαν κριτική, πίεση, για να το βοηθήσουν έστω, εν πάση περιπτώσει, να κάνει κάτι θετικό. Άσκησαν πίεση από τα δεξιά και –έχει σημασία γιατί είναι επίκαιρο ζήτημα- στη δεκαετία του ’90 ψήφισε τη μερική απασχόληση και κυρίως τα τοπικά σύμφωνα απασχόλησης, τα τετράωρα της απασχόλησης. Όταν εμείς λέγαμε ότι αυτά τα μέτρα είναι το προοίμιο για την υποχρησιμοποίηση της ανθρώπινης δύναμης, για τις ελαστικές εργασιακές σχέσεις, για τη μείωση των μισθών κ.λπ., μας έλεγαν ότι κάνουμε επαναστατική γυμναστική.

Κοιτάξτε να δείτε: Αυτά τα μέτρα πέρασαν πιο βίαια με την κρίση, αλλά ξεκίνησαν από τότε κι έτσι τα βάρβαρα αντιλαϊκά μέτρα ξεκινάνε από την περίοδο της καπιταλιστικής ανάπτυξης, από την περίοδο της αστικής πολιτικής σταθερότητας. Περνάνε σταδιακά. Βέβαια, όταν έλθει η κρίση, περνάνε με τη μορφή σοκ.

Με την ευκαιρία θα πω και κάτι άλλο: Καταψηφίζουμε τον ΣΥΡΙΖΑ και τον εγκαλούμε με όλα όσα έχουμε πει κατά καιρούς και για το γεγονός ότι ενίσχυσε και διεκδικεί η Ελλάδα να παίξει τον «καουμπόι» των Ηνωμένων Πολιτειών στον ιμπεριαλιστικό πόλεμο και στους ιμπεριαλιστικούς ανταγωνισμούς στην περιοχή, να είναι ο χωροφύλακας των Ηνωμένων Πολιτειών.

Με την ευκαιρία, όλα τα κόμματα μ’ αυτές τις συμφωνίες που έχουν κάνει λένε το εξής πράγμα: «Να η ευκαιρία. Η σύγκρουση Ηνωμένων Πολιτειών και Τουρκίας είναι το παν. Να αξιοποιήσουμε για να αναβαθμίσουμε τον ρόλο μας σε βάρος των άλλων λαών.».

Δεν πρόκειται οι Ηνωμένες Πολιτείες να πάψουν να δίνουν μεγαλύτερη σημασία στην Τουρκία απ’ ό,τι στην Ελλάδα, όχι γιατί είναι τουρκόφιλοι και ανθέλληνες, αλλά γιατί η γεωστρατηγική της θέση είναι σχετικά πιο σημαντική απ’ αυτή της Ελλάδας. Εάν αυτή η όξυνση οδηγήσει στον συμβιβασμό της Τουρκίας, πολύ πιο γρήγορα θα έχουμε τη διχοτόμηση της Κύπρου και τη συγκυριαρχία στο Αιγαίο. Εάν αυτό δεν διευθετηθεί και πάρει πιο οξυμμένες μορφές, θα την πληρώσουν με πολλούς τρόπους -ενδεχομένως και με το αίμα τους- και οι δύο λαοί, και ο ελληνικός και ο τούρκικος και άλλοι γειτονικοί λαοί.

Τέλος, τα μέτρα που παίρνει η Κυβέρνηση πρέπει να τα μετρήσει ο λαός ως εξής: Παραδείγματος χάριν, έξι χιλιάδες παίρνει ένας συνταξιούχος όλον τον χρόνο με πεντακόσια ευρώ σύνταξη. Παίρνει ανάσα –λέει- γιατί του προστίθενται εξακόσια ευρώ. Δηλαδή με έξι χιλιάδες εξακόσια ευρώ τι ανάσα παίρνει; Μας κοροϊδεύετε; Οι ΕΔΕ; Ρυθμίζονται οι εισφορές τους. Μα, θα πάρουν μικρότερες συντάξεις. Όμως, δεν είναι αυτό το ζήτημα. Πρέπει να συσχετίσεις. Δίνει ένα, πήρε δέκα, δίνει ένα και δίνει πενήντα. Αυτό το πακέτο που θα έλθει στη Βουλή με τη μορφή νομοσχεδίων «μπουκώνει» το μεγάλο κεφάλαιο με νέα προνόμια και κίνητρα. Τα υποσχέθηκαν και τα υποστήριξαν αυτά Τσίπρας, Δραγασάκης, Τσακαλώτος με συγκεκριμένες παρεμβάσεις προχθές.

Επομένως, πρέπει ο ελληνικός λαός να δει τα πράγματα λίγο πιο μετά, μετά από τρία, τέσσερα, πέντε χρόνια, μπορεί και λίγο πιο μετά.

Ο τόπος μας έδειξε συμμαχίες, τις οποίες δεν πίστευε κανείς, ότι το ΠΑΣΟΚ θα πήγαινε με τη Νέα Δημοκρατία, ότι ο ΣΥΡΙΖΑ θα πήγαινε με τους ΑΝΕΛ, ότι θα είχαμε κυβέρνηση ΠΑΣΟΚ - Δημοκρατικής Αριστεράς - Νέας Δημοκρατίας, ότι θα είχαμε κυβέρνηση ΠΑΣΟΚ – ΛΑΟΣ - Νέας Δημοκρατίας. Κυρίως δεν τους πίστευε ο κόσμος του ΠΑΣΟΚ.

Τα επόμενα χρόνια θα δείτε συμμαχίες –δεν θέλω ακριβώς να τις προσδιορίσω- που σήμερα ορκίζεστε ότι δεν θα γίνουν. Βεβαίως, δεν θα γίνουν αυτόματα, με συγκόλληση. Όχι. Κάποια στελέχη από τη μια παράταξη, κάποια στελέχη από την άλλη, κάποια στελέχη από την τρίτη θα θυσιαστούν για να δημιουργηθούν ακόμα και ηγέτες, προκειμένου να διενεργηθεί η μεγάλη συμμαχία.

Θυμίζω στους Βουλευτές του ΣΥΡΙΖΑ: Από τον Λούλα φτάσαμε στον Μπολσονάρο και από τον Καλέμα στον Μπερλουσκόνι και μη λέτε ότι η σημαία σας είναι κατά της ακροδεξιάς.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ.

Τον λόγο έχει η κ. Καββαδία από την Κοινοβουλευτική Ομάδα του ΣΥΡΙΖΑ για επτά λεπτά και αμέσως μετά ο κ. Σταϊκούρας.

Ορίστε, κυρία συνάδελφε, έχετε τον λόγο.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, μετά την ομιλία του κ. Μητσοτάκη θα θέλαμε να ευχαριστήσουμε τη Νέα Δημοκρατία για το δώρο της τριήμερης αυτής συζήτησης.

Οφείλετε πάντως να ομολογήσετε, συνάδελφοι της Αξιωματικής Αντιπολίτευσης, ότι η επιλογή του σωστού timing δεν ήταν ποτέ το δυνατό σας σημείο. Εκεί που σχεδιάζατε να εμφανιστείτε ως επίδοξοι κατήγοροι, μετά τις χθεσινές κυβερνητικές εξαγγελίες, αλλά και την προ ολίγου εμφάνιση του Πρωθυπουργού, γίνεστε και πάλι απολογούμενοι. Προσπαθήσατε να μεταφέρετε την πολιτική συζήτηση σ’ ένα πεδίο που προφανώς αισθάνεστε άνετα, στο πεδίο της χυδαιότητας, της παραπληροφόρησης και του κουτσομπολιού. «Χαϊδέψατε τα αυτιά» του ακροδεξιού ακροατηρίου, αγκαλιά με την ολιγαρχία και τα συμφέροντα που σας στηρίζουν. Ισχυριστήκατε απερίσκεπτα ότι ο φασισμός εκτρέφεται από τις αναρτήσεις του Πολάκη.

Σας έχω, όμως, νέα. Ο φασισμός εκτρέφεται από τον κοινωνικό αποκλεισμό που διαρκώς και συνειδητά παράγει ο νεοφιλελευθερισμός. Ο φασισμός εκτρέφεται από τη πατριδοκαπηλία που υιοθετείτε απέναντι σε εθνικά θέματα. Ο φασισμός εκτρέφεται όταν «χαϊδεύετε» την ατζέντα του. Αποτύχατε, λοιπόν, για μια ακόμα φορά.

Ο λαός τις τρεις αυτές ημέρες θα έχει τη δυνατότητα να ακούσει, να συγκρίνει και να κρίνει και ο λαός, ευτυχώς για τον ίδιο και δυστυχώς για εσάς, είναι κάτι πολύ μεγαλύτερο, ευρύτερο και ισχυρότερο από τον περιορισμένο κύκλο φανατικών αναγνωστών και τηλεθεατών των μέσων μαζικής ενημέρωσης της διαπλοκής που μας πολεμούν με τόσο μένος. Δεν είναι ο λαός άβουλος καταναλωτής προπαγάνδας και αντιλαμβάνεται, για παράδειγμα, πόσο μέσα πέφτετε στις εκτιμήσεις σας, όταν άκουγε τον Πρόεδρο του κόμματός σας να λέει σε συνταξιούχους στην Καλλιθέα τον Μάη του 2017: «Αυτοί που υπόσχονταν ότι θα δώσουν δέκατη τρίτη σύνταξη θα κόψουν και την ενδέκατη και τη δωδέκατη. Η μείωση των συντάξεων θα αφορά παραπάνω από ένα εκατομμύριο συνταξιούχους και θα έχουμε και τη μείωση του αφορολόγητου, άρα θα σας κοπούν δύο συντάξεις», έλεγε ο κ. Μητσοτάκης προς τους συνταξιούχους του καφενείου το οποίο επισκεπτόταν, «μία από τη μείωση των συντάξεων και μια δεύτερη από το αφορολόγητο, γιατί για πρώτη φορά θα χρειαστεί να πληρώσετε φόρο.». Συγχαρητήρια στον κ. Μητσοτάκη. Δύο στα δύο.

Κοιτάξτε τώρα, κύριοι της Αξιωματικής Αντιπολίτευσης, τους συνταξιούχους στα μάτια και απαντήστε τους: Δεσμεύεστε από τα μέτρα που φέρνει η Κυβέρνηση ή ζητάτε την ψήφο του ελληνικού λαού για να τα καταργήσετε; Τελικά τα μέτρα αυτά είναι δικές σας προτάσεις ή είναι ανεύθυνη πολιτική, όπως ισχυρίστηκε ο εκλεκτός σας κ. Βέμπερ;

Κυρίες και κύριοι συνάδελφοι, το καλοκαίρι του 2015 εμείς, οι Βουλευτές του ΣΥΡΙΖΑ, βρεθήκαμε απέναντι σ’ ένα τρομακτικό δίλημμα. Παλέψαμε με τον εαυτό μας. Γνωρίζαμε τι είχαμε απέναντί μας, πόσοι αμείλικτη ήταν η άλλη πλευρά των –εντός ή εκτός εισαγωγικών- εταίρων μας. Αγωνιούσαμε για το αν η δύσκολη απόφασή μας θα αποδεικνυόταν η σωστή για τη χώρα και τον λαό μας. Όμως, δεν δειλιάσαμε, δεν καταθέσαμε τα όπλα, δεν παραδώσαμε τη χώρα στους νόμιμους ιδιοκτήτες της, που βυσσοδομούσαν για να ανακτήσουν την ιδιοκτησία τους, ξεμπερδεύοντας μια και καλή με μια τόσο ενοχλητική για τους ίδιους «αριστερή παρένθεση». Αποφασίσαμε να συνεχίσουμε την προσπάθεια, έχοντας υποστεί και ήττες σ’ αυτή τη μάχη, αλλά έχοντας επίσης διδαχθεί απ’ αυτές τις ήττες και αυτό γιατί ο στόχος μας δεν άλλαξε ποτέ. Ο στόχος μας ήταν να απαλλαγεί η χώρα και ο λαός από τη μνημονιακή μέγγενη, να ανακτήσουμε τη χαμένη μας λαϊκή κυριαρχία και την αξιοπρέπειά μας, να καταφέρουμε να στήσουμε τη χώρα ξανά στα πόδια της, να επουλώσουμε τις τρομερές πληγές που της είχε καταφέρει το παλιό καθεστώς.

Ερχόμαστε, λοιπόν, σήμερα να δηλώσουμε ενώπιον του ελληνικού λαού όχι ότι τα καταφέραμε, γιατί γνωρίζουμε πολύ καλά ότι ο δρόμος είναι μακρύς και δύσκολος. Μπορούμε, όμως, να κοιτάξουμε τους συμπολίτες μας στα μάτια και να τους πούμε με κάθε ειλικρίνεια ότι τα καταφέρνουμε σε χρόνο ενεστώτα, ότι την υπόσχεση που τους δώσαμε, δηλαδή ότι μετά την έξοδο της χώρας από τα μνημόνια θα είμαστε σε θέση να εφαρμόσουμε επιτέλους μια πολιτική κοντά στη δική μας ιδεολογία και συνείδηση, αυτή την υπόσχεση ήδη την τηρούμε, όπως φάνηκε από τις χθεσινές εξαγγελίες.

Μας κατηγορείτε, κύριοι της Αξιωματικής Αντιπολίτευσης, ότι εφαρμόζουμε πολιτική με ταξικό πρόσημο και δεν αντιλαμβάνεστε ότι αυτή ακριβώς η κατηγορία είναι παράσημο για εμάς, γιατί είναι επιλογή μας η ελεύθερη πρόσβαση στο ΕΣΥ δυόμισι εκατομμυρίων ανασφάλιστων συμπολιτών μας, επιλογή μας η επιστροφή του «ΕΡΡΙΚΟΣ ΝΤΥΝΑΝ» στο δημόσιο σύστημα υγείας, επιλογή μας το «ξήλωμα» των εργολάβων από τα νοσοκομεία, επιλογή μας τα ζεστά σχολικά γεύματα για χιλιάδες παιδιά, επιλογή μας οι εξακόσιες πενήντα χιλιάδες δικαιούχοι του ΚΕΑ, επιλογή μας η κατάργηση του υποκατώτατου μισθού και η αύξηση του κατώτατου, επιλογή μας η επαναφορά των συλλογικών διαπραγματεύσεων, επιλογή μας η δέκατη τρίτη σύνταξη, επιλογή μας οι εκατόν είκοσι δόσεις, επιλογή μας η μείωση του ΦΠΑ και οι μειώσεις σε βασικά καταναλωτικά αγαθά, στη ΔΕΗ και το φυσικό αέριο, επιλογή μας η αύξηση των συντάξεων χηρείας και τόσα άλλα.

Γιατί –βλέπετε- εμείς δεν θεωρούμε τις ανισότητες ως φυσική νομοτέλεια, όπως χωρίς ντροπή δήλωνε προ καιρού ο Πρόεδρός σας, ο οποίος παρεμπιπτόντως χαρακτήρισε «τυράκια» τις χθεσινές εξαγγελίες.

Ναι, τώρα που μπορούμε, τώρα που υπάρχει δημοσιονομικός χώρος μετά τις θυσίες του λαού μας, ναι, τώρα επιλέγουμε να σταθούμε στο πλευρό των πιο αδύναμων, λέγοντάς τους ταυτόχρονα ένα μεγάλο «ευχαριστώ». Ευχαριστούμε που δεν δειλιάσατε, που σταθήκατε όρθιοι, που, παρά τον βομβαρδισμό των fake news, θυμάστε. Θυμάστε τη «SIEMENS», τις offshore, τη «NOVARTIS», τα θαλασσοδάνεια, τις απολύσεις, το ασφαλιστικό τύπου Πινοσέτ, τους πορφυρογέννητους γόνους, που θεωρούν τη χώρα τσιφλίκι τους, τους εκπροσώπους ενός κατεστημένου που ποδοπατούσε την ανθρώπινη αξιοπρέπεια, διαπομπεύοντας βασανισμένους ανθρώπους.

Κυρίες και κύριοι συνάδελφοι, είναι σίγουρα εξοργιστικό για τους πολίτες ότι οι εκπρόσωποι της Αντιπολίτευσης δεν έχουν να πουν απολύτως τίποτα για τα μεγάλα ζητήματα που έχουμε μπροστά μας εμείς οι Έλληνες, αλλά και όλοι οι Ευρωπαίοι, αυτές τις ιστορικές στιγμές. Και τι θα μπορούσατε στα αλήθεια να πείτε; Τι να πείτε για το μέλλον της Ευρώπης, όταν συναγελάζεστε τον κάθε Όρμπαν και τον κάθε Βέμπερ, τις πιο αντιδραστικές πολιτικές φυσιογνωμίες της Ευρώπης σήμερα; Ποιο ευρωπαϊκό όραμα δημοκρατίας και αλληλεγγύης να παρουσιάσετε, εσείς που κάνατε σύνθημα το «Γερούν, γερά» και το «βάστα, Σόιμπλε», εσείς που ονειρεύεστε την Ευρώπη φρούριο, περικυκλωμένη από αγκαθωτό συρματόπλεγμα; Έτσι θα πορευθούμε εμείς και εσείς μέχρι τη μεγάλη μάχη των εθνικών εκλογών, στις αρχές του Οκτώβρη.

«Ο καθείς με τα όπλα του», για να παραφράσω τον ποιητή. Εμείς με την παρουσία μας, το έργο, τον λόγο και τις πράξεις μας, όχι με υποσχέσεις, αλλά με χειροπιαστά αποτελέσματα για τον πολίτη, για την κοινωνία, για το μέλλον της χώρας που μας δίνουν την ευχέρεια και το θάρρος να ζητάμε από τον λαό να μας εμπιστευτεί ξανά, γιατί έχουμε δώσει δείγματα γραφής και μπορούμε να πείσουμε ότι θα συνεχίσουμε και στη νέα τετραετία 2019 - 2023.

Και εσείς, αφού η σύγκριση των δικών σας και των δικών μας πεπραγμένων, των δικών σας και των δικών μας ιδεολογικών και ταξικών προταγμάτων, των δικών σας και των δικών μας επιχειρημάτων είναι συντριπτική εις βάρος σας, πορεύεστε με το μόνο πράγμα που σας έχει απομείνει: ένα πυώδες συνονθύλευμα ψεύδους, χυδαιότητας, μίσους και εκδικητικότητας.

Σας αφήνουμε, λοιπόν, στο περιβάλλον που έχετε επιλέξει να πολιτεύεστε, γιατί μάλλον δεν μπορείτε πλέον να πολιτευτείτε αλλού, αφού έχετε μετατραπεί σε μία μηχανή παραγωγής fake news και διακίνησης ακροδεξιών hoaxes. Σας αφήνουμε στις συκοφαντίες σας και προχωράμε μπροστά, έχοντας αρωγό, στην προσπάθεια ανάκαμψης της χώρας, τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Καββαδία.

Τον λόγο έχει ο κ. Σταϊκούρας από την Κοινοβουλευτική Ομάδα της Νέας Δημοκρατίας για επτά λεπτά.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, ο κ. Τσίπρας λειτουργώντας ως ένας απροετοίμαστος, πονηρός και φοβισμένος φοιτητής που στις εξετάσεις δεν γνωρίζει το θέμα, αισθανόμενος στριμωγμένος, αλλάζει το ερώτημα. Και αντί να απαντήσει στο ερώτημα της Νέας Δημοκρατίας, αλλάζει το θέμα και ζητά να παρασχεθεί εμπιστοσύνη στην Κυβέρνησή του. Δεκαεννιά ημέρες πριν από τις ευρωεκλογές ρίχνει και ένα σύνολο οικονομικών μέτρων στο τραπέζι, αντιγράφοντας ιδέες από τους γύρω του και εξαντλώντας την αριστερή χρυσόσκονη που του έχει απομείνει. Μάλιστα, μέσα στην απόγνωση, επειδή τελειώνει ο πολιτικός του χρόνος, βάζει εκ του πονηρού στο ίδιο καλάθι τα πεπραγμένα του τρέχοντος πολιτικού κύκλου με εξαγγελίες που αφορούν στον επόμενο κύκλο διακυβέρνησης.

Τώρα, όμως, σήμερα, αξιολογούνται τα πεπραγμένα του τρέχοντος κύκλου. Τα άλλα μέτρα, με έναρξη εφαρμογής στη νέα κυβερνητική περίοδο, είναι προεκλογικού τύπου εξαγγελίες και ως τέτοια θα αξιολογηθούν. Στο πολιτικά κουτοπόνηρο ερώτημα «καλά, εσείς διαφωνείτε;» απαντούμε πώς αυτά θα τα συζητήσουμε στον κατάλληλο χρόνο, όταν θα κάνουμε συγκριτική αξιολόγηση των προγραμμάτων των δύο κομμάτων.

Σε ό,τι αφορά, όμως, στα τρέχοντα, προφανώς συμφωνούμε με την επαναφορά του ΦΠΑ στην εστίαση και στα τρόφιμα στο επίπεδο που εμείς, η Νέα Δημοκρατία, τους παραδώσαμε τον ΦΠΑ στις αρχές του 2015. Και αλήθεια είναι ότι με αυτά που αφαίρεσε η Κυβέρνηση από τους πολίτες, με την αύξηση του ΦΠΑ ή με την αύξηση του ποσοστού εισφοράς υπέρ υγείας στις κύριες και επικουρικές συντάξεις, υπερκαλύπτεται η προβλεπόμενη μερική ενίσχυση των συντάξεων που προφανώς και φυσικά δεν είναι η δέκατη τρίτη σύνταξη, ενίσχυση που μεταφέρεται για προφανείς προεκλογικούς σκοπούς νωρίτερα, από μια Κυβέρνηση που έχει καταργήσει το ΕΚΑΣ, από μία Κυβέρνηση που δεν αποδίδει συντάξεις, από μία Κυβέρνηση που έχει περικόψει δραματικά τις συντάξεις των νέων συνταξιούχων. Καλά, τόση προσβολή στη νοημοσύνη του Έλληνα;

Οι πολίτες, όμως, αυτό το έργο, με σεναριογράφο, σκηνοθέτη και πρωταγωνιστή τον κ. Τσίπρα το έχουν ξαναδεί και το βιώνουν στη σκληρή πραγματικότητα. Γι’ αυτό τελεσίδικα δεν τον εμπιστεύονται.

Κύριε Πρωθυπουργέ, δεν σας εμπιστεύομαι, διότι με τη συνειδητή επιλογή των αχρείαστων υπερπλεονασμάτων, οδηγήσατε την οικονομία σε χαμηλές πτήσεις. Αποτυγχάνετε συστηματικά, επί τετραετίας, στους στόχους για την ανάπτυξη.

Κύριε Πρωθυπουργέ, δεν σας εμπιστεύομαι, διότι με την υπερφορολόγηση νοικοκυριών και επιχειρήσεων διαλύσατε τη μεσαία τάξη, φτωχοποιήσατε την κοινωνία και εκτοξεύσατε τις οφειλές των πολιτών σε εφορία και ασφαλιστικά ταμεία. Η ρύθμιση που φέρνετε με μεγάλη καθυστέρηση, αν και αναγκαία λόγω της πολιτικής σας, δεν αντιμετωπίζει συνολικά το πρόβλημα του ιδιωτικού χρέους. Θέτει εισοδηματικά κριτήρια ακόμα και για μικρές σχετικά οφειλές. Προβλέπει πολύ λίγες δόσεις για τις επιχειρήσεις και δεν επιβραβεύει τη συνέπεια.

Κύριε Πρωθυπουργέ, δεν σας εμπιστεύομαι, διότι αφού πήρατε δέκα από τα πορτοφόλια όλων των πολιτών, έρχεστε τώρα να επιστρέψετε μικρό μέρος αυτών και μάλιστα με εξαγγελίες σε βάθος χρόνου, γνωρίζοντας ότι μετά τις εκλογές δεν θα είστε Κυβέρνηση, εξαγγελίες για το 2020, χωρίς να προχωράτε άμεσα στην κατάργηση της μείωσης του αφορολόγητου, όπως προτείνει η Νέα Δημοκρατία.

Υπενθυμίζεται και πρέπει να ακουστεί αυτό ότι η σημερινή Κυβέρνηση μόνη της μείωσε ήδη μία φορά το αφορολόγητο το 2016. Υπενθυμίζω ότι ο νυν Υπουργός Οικονομικών θα είχε παραιτηθεί αν είχε γίνει η πρώτη μείωση αφορολόγητου και προφανώς δεν παραιτήθηκε. Αλλά έχουμε ήδη μία μείωση αφορολογήτου από αριστερή κυβέρνηση και μόνη της ψήφισε και δεύτερη μείωση του αφορολόγητου το 2017 για το 2020. Είναι μειώσεις του αφορολόγητου που ήδη έχουν –η πρώτη- και θα έχουν -η πρώτη και η δεύτερη- τεράστιο κόστος στο διαθέσιμο εισόδημα μισθωτών και συνταξιούχων, ιδιαίτερα των ασθενέστερων στρωμάτων της κοινωνίας, υπερκαλύπτοντας τις όποιες παροχές.

Κύριε Πρωθυπουργέ, δεν σας εμπιστεύομαι, διότι δεν μπορείτε να επαναφέρετε την κανονικότητα στην οικονομία. Οι δείκτες της οικονομίας το αποδεικνύουν. Η ανταγωνιστικότητα της οικονομίας διαρκώς υποχωρεί. Οι υποχρεώσεις του δημοσίου δεν εκκαθαρίζονται. Το Πρόγραμμα Δημοσίων Επενδύσεων καταρρέει. Κεφαλαιακοί περιορισμοί που επιβλήθηκαν το 2015 εξακολουθούν να υφίστανται. Η ρευστότητα δημόσιων φορέων, όπως είναι η ΔΕΗ, επιδεινώνεται, ενώ εσείς στρουθοκαμηλίζετε και το δημόσιο διογκώνεται.

Κύριε Πρωθυπουργέ, δεν σας εμπιστεύομαι, διότι το όψιμο πακέτο μέτρων που άρον-άρον εξαγγείλατε, δεν αποτελεί μέρος ενός συνολικού σχεδίου για τη βιώσιμη ανάπτυξη της οικονομίας και αυτό διότι αποδεδειγμένα δεν μπορείτε να βελτιώσετε τη σύνθεση του πλούτου, δεν μπορείτε να ενισχύσετε την προσφορά στην οικονομία. Μεγάλες επενδύσεις τελματώνουν. Μεγάλες αποκρατικοποιήσεις καθηλώνονται. Έχετε αποδείξει, εξαιτίας των ιδεοληψιών σας, ότι ΣΥΡΙΖΑ και επενδύσεις είναι έννοιες ασύμβατες.

Κύριε Πρωθυπουργέ, δεν σας εμπιστεύομαι όμως και στα άλλα πεδία της δημόσιας σφαίρας, εκτός οικονομίας. Στην εξωτερική πολιτική προχωρήσατε σε μία εθνικά επιζήμια συμφωνία. Στα ζητήματα προστασίας του δημοσίου συμφέροντος η Κυβέρνησή σας αποδεικνύεται διάτρητη. Στο πεδίο της προστασίας του πολίτη υφίσταται γενικευμένο καθεστώς φόβου και ανασφάλειας.

Στην εκπαίδευση κυριαρχεί η κοντόφθαλμη κομματική σκοπιμότητα. Στο πεδίο των θεσμών υποβαθμίζεται η ποιότητα της δημοκρατίας, υπονομεύεται το κράτος δικαίου, απειλείται η διάκριση των εξουσιών. Στο πεδίο της διαχείρισης της εξουσίας κυριαρχεί ο κυνισμός, η αλαζονεία, η αποκρουστική αισθητική και οι ανήθικες συνεχείς δηλώσεις Υπουργού της Κυβέρνησης, ενώ ο Πρωθυπουργός πολιτικά εξαντλημένος διακοπεύει αγκαλιά με την ελίτ και αναζητά ακόμα ανάδοχο στην ευρωπαϊκή οικογένεια.

Συμπερασματικά η Κυβέρνηση απλώς αναλώνει αυτάρεσκα χρόνο και πόρους εμπαίζοντας με απόλυτο καιροσκοπισμό την κοινωνία που δεν αντέχει άλλο παρακολουθώντας τον ΣΥΡΙΖΑ απλά να διαχειρίζεται το πολιτικό του τέλος.

Γι’ αυτό και η αφετηρία μιας αισιόδοξης πραγματικότητας πλησιάζει. Σε αυτή την αφετηρία η πατριωτική, φιλελεύθερη και κοινωνικά ευαίσθητη κυβέρνηση της Νέας Δημοκρατίας με σοβαρότητα, αποφασιστικότητα, μετριοπάθεια και σεμνότητα θα κληθεί, όπως έκανε πάντα στα δύσκολα, να ανταποκριθεί στις προκλήσεις των καιρών. Είναι ώρα να ανοίξουμε την πόρτα του μέλλοντος. Οι ανάγκες επιβάλλουν να κινηθούμε με συνεκτικό σχέδιο γρήγορα, αποτελεσματικά, ασυμβίβαστα.

Όλοι μαζί οφείλουμε να συγκροτήσουμε σε σύγχρονες βάσεις την πατρίδα μας και να διασφαλίσουμε την ισχυρή και αξιοπρεπή πορεία της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σταϊκούρα.

Η κ. Θελερίτη από την Κοινοβουλευτική Ομάδα του ΣΥΡΙΖΑ έχει τον λόγο για επτά λεπτά.

Ορίστε, κυρία Θελερίτη, έχετε τον λόγο.

**ΜΑΡΙΑ ΘΕΛΕΡΙΤΗ:** Αγαπητές συναδέλφισσες, αγαπητοί συνάδελφοι, θα ήθελα να ξεκινήσω την ομιλία μου δηλώνοντας εξαρχής την κατηγορηματική μου αντίθεση –όχι, θα έλεγα, και την έκπληξή μου- δυστυχώς για τον ακραίο και ανιστόρητο λόγο του Αρχηγού της Αξιωματικής Αντιπολίτευσης του κ. Μητσοτάκη ο οποίος χαρακτήρισε έναν Υπουργό της Κυβέρνησης και τον Πρωθυπουργού της χώρας «το πρόσωπο του τέρατος του φασισμού».

Είναι ανήκουστο ατόπημα για το ελληνικό Κοινοβούλιο να χρησιμοποιούνται τέτοιες εκφράσεις και να επιχειρούνται τέτοιες απολύτως κατασκευασμένες ταυτίσεις στο πλαίσιο της πολιτικής αντιπαράθεσης. Θέλω να εκφράσω την πλήρη αντίθεσή μου σε επίπεδο ιδεολογικό, πολιτικό, κοινοβουλευτικό με αυτή την εξέλιξη η οποία έχει συγκεκριμένη στόχευση. Έχει συγκεκριμένη στόχευση και συνιστά δείγμα του ακραίου και ολισθηρού δρόμου που έχει επιλέξει η Αντιπολίτευση, ενός δρόμου που αναρωτιέμαι αν έχει επιστροφή για τον τόπο μας που έχει βιώσει με τον πιο δραματικό τρόπο τον φασισμό και από τους ναζί κατακτητές και από τους συνεργάτες τους, πληρώνοντας υψηλό τίμημα σε νεκρούς και εκτελεσμένους, αλλά και από τον σύγχρονο νεοναζισμό με δολοφονίες μεταναστών, εργατών, του Παύλου Φύσσα, επιθέσεις σε μετανάστες και σε όποιον και όποια δεν εμπίπτει στα εθνοφυλετικά, σοβινιστικά και πατριαρχικά πρότυπα και στα στερεότυπα του κοινωνικού δαρβινισμού.

Αναρωτιόμαστε ως πού μπορεί να φτάσει η ακραία αυτή αντιπαράθεση μόνο και μόνο επειδή δεν μπορεί η Αντιπολίτευση να αποδεχτεί ότι οι θέσεις της για την πορεία της χώρας και τη νέα φάση στην οποία έχουμε εισέλθει είναι απολύτως εσφαλμένες. Έχει ενδιαφέρον, λοιπόν, να σκεφτούμε για ποιους λόγους η Νέα Δημοκρατία για μία ακόμα φορά επιλέγει αυτό τον ακραίο δημόσιο λόγο κατασκευάζοντας ανυπόστατες πραγματικότητες. Πριν λίγους μήνες το έκανε με αφορμή τη Συμφωνία των Πρεσπών συμμετέχοντας στην έξαρση μισαλλοδοξίας, εκφοβισμού και φασιστικής βίας, το έκανε και όταν μας ζητούσε να ξεχαστεί ο Γρηγόρης Λαμπράκης. Θυμόμαστε ακριβώς τι είπε.

Λοιπόν, θα ήθελα να σας διαβεβαιώσω ότι και αυτό το κήρυγμα μίσους και διαστροφής της πραγματικότητας θα πέσει στο κενό, όπως και ο τοξικός του λόγος σχετικά με τις ανισότητες που τάχα μου είναι στην ανθρώπινη φύση και όχι συνέπεια συγκεκριμένων κοινωνικών, οικονομικών, πολιτικών αιτιών και επιλογών και βέβαια του σύγχρονου νεοφιλελευθερισμού και αυταρχικού καπιταλισμού που με τόση συνέπεια υπερασπίζεται η Αξιωματική Αντιπολίτευση.

Και μιας και βρισκόμαστε στο Κοινοβούλιο, θα ήθελα να σας διαβεβαιώσω ότι δημοκρατία για μας στην Αριστερά σημαίνει κοινωνία και πολιτική κοινότητα ανοικτή στον αντιρατσισμό, στην ισότητα, στην αλληλεγγύη, στην κοινωνική δικαιοσύνη. Δεν ξέρω κατά πόσο στις μέρες μας η εξουσία δείχνει τον άνδρα. «Αρχή άνδρα δείκνυσι», όπως μας είπε ο Αρχηγός της Αντιπολίτευσης. Ή μάλλον ξέρω. Όχι πια, κύριε Μητσοτάκη, επιτέλους όχι πια! Κι αν το κάνει σε τελευταία ανάλυση, σκόπιμο είναι να στρέψετε τη ρήση αυτή στον εαυτό σας, συνάδελφοι της Αξιωματικής Αντιπολίτευσης και να βάλετε επιτέλους φρένο σε αυτή την κατρακύλα λόγου και ιδεοληψιών.

Και επειδή εγκαλέσατε τους Βουλευτές και τις Βουλεύτριες να προστατεύσουμε την πολιτική και την προσωπική μας αξιοπρέπεια, αφού προηγουμένως μας προσβάλλετε γιατί δεχόμαστε να ηγείται του κόμματος μας και της χώρας μας κάποιος που σύμφωνα με όσα είπατε στην Ολομέλεια είναι το τέρας του φασισμού, θα ήθελα στη συνέχεια να απαντήσω με επιχειρήματα για την πολιτική της Κυβέρνησης και τις δικές μας στοχεύσεις που έχουν πραγματικά και απτά αποτελέσματα για την κοινωνία, που λίγο ενδιαφέρεται για τα επικοινωνιακά σας παίγνια και τις ιστορίες που κατασκευάζετε.

Θα συμφωνήσω, λοιπόν, με τον Αντιπρόεδρο της Κυβέρνησης κ. Γιάννη Δραγασάκη, ότι πράγματι ζούμε μια μοναδικότητα στην πολιτική ιστορία της χώρας μας μιας και είκοσι μέρες πριν από τις εξαιρετικά κρίσιμες ευρωεκλογές και είκοσι μέρες πριν από τις επίσης κρίσιμες αυτοδιοικητικές εκλογές, εσείς επιλέγετε να αγνοήσετε πλήρως το δάσος. Μάλιστα επιχειρείτε να πείσετε και τους πολίτες της χώρας ότι δάσος δεν υπάρχει.

Ενδεικτικά μόνο θα αναφέρω τι έχει πετύχει αυτή η κυβέρνηση μέσα σε εξαιρετικά αντίξοες συνθήκες.

Αναβάθμισε τον ρόλο της χώρας στην Ευρώπη και τα Βαλκάνια. Στο εσωτερικό της αξιοποίησε την ελευθερία και την αξιοπιστία που κερδίσαμε, δημιουργεί προϋποθέσεις για τη βαθμιαία επούλωση των πληγών από την κρίση, την αποκατάσταση αδικιών και τη θεμελίωση για πρώτη φορά συνθηκών και προϋποθέσεων για μια βιώσιμη, δίκαιη και χωρίς αποκλεισμούς ανάπτυξη για πρώτη φορά μετά από οκτώ χρόνια, αγαπητοί συνάδελφοι της Αντιπολίτευσης. Με πλήρη επίγνωση των δυσκολιών, χωρίς να θριαμβολογούμε, προχωράμε. Καταφέραμε να βγούμε από τα μνημόνια και από το πρόγραμμα, καταφέραμε να μη μειωθούν οι συντάξεις. Καταφέραμε να βγούμε τρεισήμισι φορές στις αγορές. Καταφέραμε την επιστροφή σε θετικούς ρυθμούς ανάπτυξης για τρίτη συνεχόμενη χρονιά. Καταφέραμε την εξυγίανση των δημόσιων οικονομικών και την υπέρβαση, όχι μόνο την επίτευξη των ετήσιων στόχων. Προχωράμε με σχέδιο νόμου που κατατέθηκε στη Βουλή για εξαιρετικά σημαντικές ρυθμίσεις, για τις οφειλές στους φορείς κοινωνικής ασφάλισης, στην εφορία, στους δήμους. Επαναφέρουμε συντάξεις χηρείας και βέβαια ενισχύουμε την προστασία των εργαζομένων που βρίσκονται πάντα στο επίκεντρο των πολιτικών της Κυβέρνησης του ΣΥΡΙΖΑ. Και προχωράμε.

Και προχωράμε γιατί, όπως δήλωσε ο Πρωθυπουργός, η χώρα και η οικονομία βρίσκονται σε σαφή πορεία ανάκαμψης και γι’ αυτό ήρθε η ώρα των πολλών. Και προχωράμε με μέτρα μόνιμου χαρακτήρα, γιατί υπάρχει ακόμα μεγάλο μέρος της ελληνικής κοινωνίας που σήκωσε δυσανάλογο βάρος και δεν έχει ακόμα αισθανθεί τις θετικές συνέπειες από την έξοδο της χώρας από τα μνημόνια, δεν έχει αισθανθεί τα αποτελέσματα αυτής της θετικής και ελπιδοφόρας πορείας στην καθημερινότητά της. Προχωράμε χωρίς παραβίαση των στόχων για 3,5% με άμεσα μέτρα για το 2019, όπως μειώσεις του ΦΠΑ στην εστίαση, στην ενέργεια, την παροχή της δέκατης τρίτης σύνταξης. Προχωράμε με ένα σχεδιασμό μέτρων για το 2020.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτή, λοιπόν, είναι η σύγχρονη συγκυρία στο πλαίσιο της οποίας θα περίμενε κανείς οι δημοκρατικές και προοδευτικές πολιτικές δυνάμεις να συμβάλουν επί της ουσίας. Θα περίμενε οι πολιτικές δυνάμεις να συμβάλλουν σε έναν διάλογο ουσίας προβάλλοντας το όποιο δικό της σχέδιο για την επόμενη μέρα. Αντ’ αυτού, η Αξιωματική Αντιπολίτευση αξιοποιεί ένα από τα ισχυρότερα όπλα του κοινοβουλευτικού ελέγχου που έχει η εκάστοτε αντιπολίτευση όχι για να προκαλέσει μία συζήτηση για τους μισθούς, τους φόρους, τις επενδύσεις και για μία σειρά κρίσιμα θέματα, αλλά για να αποφύγει αυτήν ακριβώς τη συζήτηση προσπαθώντας να την προσανατολίσει μονομερώς και μονόπλευρα σε σχέση με τη δήλωση ενός Υπουργού.

Όμως, όπως είπε και ο Πρωθυπουργός χθες, ψήφο εμπιστοσύνης στην Κυβέρνηση σήμερα από τη Βουλή και τον Μάιο και τον Οκτώβριο από τους πολίτες.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Θελερίτη.

Ο κ. Καρράς έχει τον λόγο για επτά λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, κύριοι συνάδελφοι, δύο ερωτήματα ανακύπτουν από τη σημερινή διαδικασία, όπως διεγράφη. Γιατί δεν συζητιέται η πρόταση μομφής που υπέβαλε η Αξιωματική Αντιπολίτευση κατά του Αναπληρωτή Υπουργού Υγείας; Θα πρέπει να βγάλουμε ένα συμπέρασμα βεβαίως. Ότι ο κ. Πολάκης φαίνεται πως μας έχει συνηθίσει σε μία συμπεριφορά διαχρονικά στην περίοδο της υπουργίας του και σε σχέση με αυτές τις συμπεριφορές η Κυβέρνηση, ο κ. Τσίπρας, ο Πρωθυπουργός θέλει να αποφύγει να ανοίξει μία συζήτηση.

Το δεύτερο όμως ερώτημα, το οποίο αυτόθροα γεννιέται, είναι το εξής: Έρχεται ο Πρωθυπουργός και μετατρέπει τη συζήτηση από την απλή πρόταση μομφής κατ’ ενός Υπουργού σε γενικευμένη συζήτηση με αντικείμενο την πρόταση εμπιστοσύνης υπέρ ή κατά της Κυβέρνησης. Αυτό το κοινοβουλευτικό εργαλείο, ο κ. Τσίπρας το έχει δοκιμάσει κι άλλη φορά και δεν έχει βγει θετικό για την Κυβέρνηση -και δεν ομιλώ, αγαπητοί συνάδελφοι, για το αποτέλεσμα της ψηφοφορίας- ομιλώ για το αποτέλεσμα της συζήτησης σε βάρος του ΣΥΡΙΖΑ. Διότι το αποτέλεσμα της ψηφοφορίας είναι δεδομένο. Και ξέρετε γιατί; Διότι αυτή τη στιγμή έχει σχηματιστεί μία πλειοψηφία η οποία είναι συγκυριακή, ευκαιριακή, μία πλειοψηφία η οποία δεν μας δείχνει να έχει μία ιδεολογική ταυτότητα. Και αυτό το δείχνει και το παρελθόν της κυβερνητικής διακυβέρνησης των ΣΥΡΙΖΑ - ΑΝΕΛ στο προηγούμενο διάστημα, όπου προχωρούσαν εν αγαστή συνεργασία.

Και σήμερα βέβαια, όταν δεν μπόρεσαν να επιτύχουν την ταυτοποίηση μεταξύ τους, βλέπουμε χωρίς καμμία αισχύνη να επιλέγουν να κρατήσουν πολλά στελέχη της προηγούμενης συνεργασίας καθώς και από άλλα κόμματα. Η Κυβέρνηση δεν δείχνει να σέβεται την κοινοβουλευτική δεοντολογία, καθώς κατάφερε να διαλύσει κόμματα, κατάφερε να κάνει μετακινήσεις Βουλευτών, οι οποίοι δεν έχουν μεταξύ τους καμμία ιδεολογική, κοινωνική ή άλλη σύμπνοια ή ταυτότητα, απλώς επέλεξαν μία πολιτική στέγη. Μάλιστα, με πρόσφατο παράδειγμα προ δύο-τριών ημερών, μια πολιτική στέγη για την οποία δεν μπορεί να δοθεί άλλη ερμηνεία παρά μόνο η προσωπική διάσωση ή μια προσωπική φιλοδοξία, την οποία δεν μπορούσαν να καλύψουν μένοντας στους χώρους εκείνους, τους οποίους υποτίθεται ότι υπηρετούσαν ιδεολογικά.

Αυτά τα ερωτήματα βεβαίως, αγαπητοί συνάδελφοι, είναι ρητορικά. Δεν περιμένω να πάρω από κανέναν απάντηση, όπως δεν περιμένω να πάρω και απαντήσεις για τη συμπεριφορά του κ. Πολάκη, η οποία δεν είναι μόνο η προχθεσινή στιγμιαία συμπεριφορά του για τον υποψήφιο Ευρωβουλευτή της Αξιωματικής Αντιπολίτευσης, αλλά, όπως είπα και στην αρχή, είναι διαχρονική. Δεν υπάρχει αμφιβολία ότι ο Πρωθυπουργός εξακολουθεί να τον καλύπτει. Οπότε πρέπει να προσπαθήσουμε να κάνουμε μία αποτίμηση του τι συμβαίνει. Εγώ, τουλάχιστον προσωπικά, θα επιχειρήσω μία σύντομη αποτίμηση στο διάστημα που βρίσκομαι στη Βουλή.

Δυστυχώς έχω δει -και το λέω με λύπη- ακόμη και καφενειακές πρακτικές. Δεν θέλω να προχωρήσω περισσότερο σε αυτό το σημείο και θα βάλω μία τέλεια σε αυτό. Διότι το επίπεδο της συζήτησης -και σήμερα ακόμα- είναι πολύ χαμηλό, τουλάχιστον μεταξύ των δύο ισχυρών πολιτικών παραγόντων, της Κυβέρνησης και της Αξιωματικής Αντιπολίτευσης. Προσωπικά εγώ δεν περίμενα να μετατραπεί σε τέτοιο επίπεδο. Στο κάτω-κάτω, όταν ξεφεύγουμε στον λόγο μας, ας ζητάμε και κάποια συγγνώμη. Όμως, φαίνεται ότι ούτε αυτή η λέξη υπάρχει στο λεξιλόγιο.

Και ξέρετε κάτι, κύριοι συνάδελφοι; Είναι υποκριτικό. Είναι απόλυτα υποκριτικό η πρόταση μομφής κατά ενός συγκεκριμένου Υπουργού να μετατρέπεται σε πρόταση εμπιστοσύνης για ολόκληρη την Κυβέρνηση. Και είναι υποκριτικό για τον λόγο ότι στερείται η Βουλή να αξιολογήσει τη συμπεριφορά ενός Υπουργού, καθώς είδατε ότι σήμερα έχουμε μετατρέψει τη συζήτηση σε γενικευμένη, διευρυμένη. Δεν σταθήκαμε να αξιολογήσουμε τις συμπεριφορές ορισμένου Υπουργού. Και στο κάτω κάτω η Κυβέρνηση και ιδιαίτερα ο Πρωθυπουργός, ο οποίος έχει την ευθύνη της επιλογής και την ευθύνη του ελέγχου και της εποπτείας των Υπουργών, δεν έδωσε καμμία απάντηση. Απλώς, έμεινε με την πλειοψηφία, της οποίας τον τρόπο σχηματισμού περιέγραψα προηγουμένως, να βεβαιώνει ότι δεν θα υπάρχει ζήτημα κλονισμού της εμπιστοσύνης προς την Κυβέρνηση.

Αυτά βεβαίως, είναι πράγματα τα οποία δημιουργούν σκέψεις ότι οδηγούμεθα σε μία κατάρρευση της Κυβέρνησης στα μάτια του κόσμου, η οποία δεν δίνει αξιόπιστες απαντήσεις. Εγώ δεν θα μιλήσω αυτή τη στιγμή για το αν είναι αξιόπιστο ή όχι το ηθικό πλεονέκτημα της Αριστεράς. Αυτό θα το κρίνει ο κόσμος πάρα πολύ σύντομα και έχει την ευκαιρία και μεθαύριο στις ευρωεκλογές και εν μέρει και στις αυτοδιοικητικές εκλογές.

Όμως, εκείνο το οποίο πρέπει να πω ότι έχει δημιουργήσει και στη δική μου αντίληψη μία οδυνηρή ηθική πτώση είναι το ζήτημα με το Μάτι. Είχαμε νεκρούς, είχαμε πραγματικά νεκρούς. Είχαμε μία τραγωδία, είχαμε οικογένειες που χάθηκαν. Οφείλω να πω ότι ένας εκεί ήταν συνάδελφός μου, φίλος μου και έχασε τα δύο εγγόνια του και ο ίδιος τη ζωή του. Δεν κατάλαβα να έγινε αντιληπτή από κυβερνητικής πλευράς η τραγωδία αυτή. Δεν κατάλαβα ότι ελήφθησαν μέτρα για το μέλλον, ώστε να μην επαναληφθούν. Είδαμε μία διάλυση κυβερνητική, είδαμε μία διάλυση διοικητική. Και έμεινα έκπληκτος με την προχθεσινή αποκάλυψη λίγες ημέρες, λίγες βδομάδες πριν -για να είμαι δίκαιος- της παράστασης που δόθηκε στο συντονιστικό της Πυροσβεστικής παρουσία του Πρωθυπουργού της μισής Κυβέρνησης. Γι’ αυτό πρέπει να δώσουν πολλοί λόγο, κύριοι συνάδελφοι, πρέπει να κληθούν πολλοί να δώσουν εξηγήσεις, αν όχι να απολογηθούν. Και δεν ομιλώ μόνο για ποινικές απολογίες, μιλώ και για πολιτικές απολογίες, μιλώ και για πολιτικές ευθύνες. Όλοι σιωπούν αυτή τη στιγμή σε αυτόν τον τομέα.

Ο καθένας, λοιπόν, έχει δικαίωμα να ξεκουραστεί. Εγώ δεν θα μιλήσω για «κοτερολογία». Θα πω όμως ότι περίμενα τη συνολική συγγνώμη του Πρωθυπουργού της Κυβέρνησης γι’ αυτή την τραγωδία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ελάχιστη ανοχή, κύριε Πρόεδρε, σας παρακαλώ.

Δεν άκουσα τη λέξη «συγγνώμη». Άκουσα οίηση, αμετροέπεια και αλαζονεία σε όλο της το μεγαλείο. Οπότε πρέπει να δούμε τι θα γίνει από εδώ και πέρα. Δυστυχώς δεν μπορούν να γίνουν πολλά πράγματα, διότι βλέπουμε ότι αγαπάμε την καρέκλα, αλλά δημιουργήσαμε ένα κενό στην ελληνική κοινωνία και στην ελληνική οικονομία.

Θα είμαι πολύ σύντομος. Στα υπερπλεονάσματα αφαίρεσαν πόρους. Η οικονομική πολιτική που ασκήθηκε σε όλη τη διάρκεια της διακυβέρνησης ήταν κακή και στραγγάλισε τη μεσαία τάξη. Το έχουμε ως απόδειξη αυτό, κύριοι συνάδελφοι, όταν βλέπουμε τις χθεσινές εξαγγελίες που στηρίζονται σε ένα υπερπλεόνασμα, στηρίζονται δηλαδή σε αφαίρεση πόρων είτε με τη μορφή των εισφορών είτε με τη μορφή της φορολογίας.

Τι έχουμε να απαντήσουμε; Πρέπει να σταθούμε και να σκεφτούμε αν αυτοί οι πόροι είχαν μετριαστεί, η αφαίρεση, ο στραγγαλισμός, μήπως είχαν δώσει την ανάπτυξη και δεν χρειαζόμασταν σήμερα εκείνο το οποίο εγώ θα ονομάσω μέσα στη σκέψη μου ότι μετατρέψαμε τους υπερήφανους Έλληνες σε ικέτες για φιλοδωρήματα; Ήταν πολιτική αυτή; Δεν άκουσα τη λέξη «ανάπτυξη» πουθενά. Άκουσα μόνο ότι θα έρθει ένα νομοσχέδιο το οποίο θα δίνει εικόνα ανάπτυξης.

Θυμίζω επιγραμματικά, κύριε Πρόεδρε, τα εξής: νόμος Κατρούγκαλου, κατέρρευσε το ασφαλιστικό σύστημα, η διάκριση μεταξύ νέων και παλαιών συνταξιούχων δημιούργησε ανισότητες άνω του 30%. Αυτά δεν αποκαθίστανται. Πάρα πολλοί συνταξιούχοι είναι εν αναμονή με επανυπολογισμό, λέει, του νόμου Κατρούγκαλου. Υπάρχουν προσωπικές διαφορές. Τι γίνεται εδώ; Υπάρχει οικονομική πολιτική ή υπάρχει ερασιτεχνισμός; Αυτά δεν είναι μέτρα δίκαια και φιλολαϊκά.

Και έτσι, λοιπόν, πρέπει να πούμε ότι θα αποδώσουμε και τις ευθύνες και στους συναδέλφους της Νέας Δημοκρατίας οι οποίοι ξεχνάνε την ευθύνη τους για τη διάρκεια…

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε συνάδελφε, πρέπει να ολοκληρώσετε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αν έχετε την καλοσύνη, κύριε Πρόεδρε, δώστε μου ακόμα τριάντα δευτερόλεπτα.

**ΠΡΟΕΔΡΕΥΩΝ (Μάριος Γεωργιάδης):** Έχετε ήδη φτάσει τα εννέα λεπτά, κύριε συνάδελφε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παράκληση για τριάντα δευτερόλεπτα, κύριε Πρόεδρε.

Ξεχάσαμε την περίοδο 2004 - 2009, ξεχάσαμε ότι η χώρα στηρίζεται στη βάση της δημοκρατικής παράταξης ολόκληρη τη δεκαετία της κρίσης. Το σύστημα υγείας και η παιδεία διασώζονται χάρη στα θεμέλια που είχαν από τις δεκαετίες 1980 - 1990.

Περιμένουμε, λοιπόν, σύντομες εκλογές. Το Κίνημα Αλλαγής υπόσχεται, δίνει την ελπίδα στους Έλληνες. Βλέπουμε ότι από την πλευρά του ΣΥΡΙΖΑ, ευτυχώς, οι μετριοπαθείς, οι λογικοί τον εγκαταλείπουν και πρέπει να πω ότι όσο βαδίζουμε προς τις εκλογές, τόσο δυναμώνει η θέση του Κινήματος Αλλαγής -το έχει πει και η Φώφη Γεννηματά- και είμαστε αισιόδοξοι για το μέλλον.

Κύριε Πρόεδρε, σας ευχαριστώ ιδιαίτερα.

**ΠΡΟΕΔΡΕΥΩΝ (Μάριος Γεωργιάδης):** Να είστε καλά!

Ορίστε, κύριε Κάτση, έχετε τον λόγο για επτά λεπτά.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Η τριήμερη συζήτηση που ξεκίνησε σήμερα για την παροχή ψήφου εμπιστοσύνης στην Κυβέρνηση θεωρώ ότι είναι μία πρώτης τάξεως ευκαιρία για τους πολίτες που μας ακούνε και μας παρακολουθούν να συγκρίνουν τα πεπραγμένα και τις προτάσεις για το μέλλον της χώρας από όλες τις πτέρυγες του Κοινοβουλίου.

Τουλάχιστον από τη δική μας πλευρά θα ακούσουν σχέδιο και πολιτικά επιχειρήματα. Δεν θα ακολουθήσουμε τη Νέα Δημοκρατία του Κυριάκου Μητσοτάκη στον ολισθηρό δρόμο που έχει επιλέξει να πολιτεύεται ως το μόνο που της απέμεινε να κάνει. Ο δρόμος αυτός δεν είναι άλλος από αυτόν που ο Βάλτερ Μπένγιαμιν περιέγραψε ως αισθητικοποίηση της πολιτικής που με εργαλεία τον απολιτίκ κιτρινισμό, τα γκεμπελίστικα fake τσιτάτα και την τοξική συνωμοσιολογία τοποθετούν στο προσκήνιο την επικοινωνία αντί του περιεχομένου της πολιτικής.

Απέναντι στον ολισθηρό αυτόν δρόμο που ρίχνει λίπασμα στον ακροδεξιό λαϊκισμό και φανατίζει τους ήδη φανατισμένους, θα αντιπαρατεθούμε με επιχειρήματα, με τις θέσεις μας, με τα πεπραγμένα μας και με το σχέδιο για την επόμενη ημέρα.

Κυρίες και κύριοι συνάδελφοι, αφορμή για τη σημερινή συζήτηση στάθηκε η μομφή προς ένα μέλος της Κυβέρνησης, τον Παύλο Πολάκη, προσέξτε, όχι για την ασκούμενη πολιτική του Αναπληρωτή Υπουργού Υγείας, αλλά για το ύφος του. Είναι αναμενόμενο η Νέα Δημοκρατία και η πλειοψηφία των μέσων μαζικής ενημέρωσης να μη ραίνει με ροδοπέταλα τον κ. Πολάκη, μιας και έχει στείλει στη δικαιοσύνη μια σειρά από σκάνδαλα εκατομμυρίων στον χώρο της ευθύνης του, την υγεία, μερίδιο εκ των οποίων πήγαινε και στα μέσα μαζικής ενημέρωσης.

Εμείς πάντα λέγαμε ότι πρέπει να μάθει ο ελληνικός λαός ποιος ευθύνεται για τη χρεοκοπία της χώρας και να υπάρξει κάθαρση για να αποκατασταθεί η αξιοπιστία του πολιτικού συστήματος, αλλιώς ελλοχεύει η άκρα Δεξιά που στρέφεται ενάντια στη δημοκρατία.

Επίσης, προχωράμε όλες εκείνες τις θεσμικές τομές, ώστε να μην υπάρχουν οι προϋποθέσεις να συμβούν και στο μέλλον εκτεταμένα φαινόμενα διαφθοράς. Και αυτό κάνουμε όλοι μας, όπως και ο Παύλος Πολάκης, και η ηγεσία του Υπουργείου Υγείας.

Οι Υπουργοί κρίνονται από το έργο τους και στη Θεσπρωτία, που γνωρίζω καλά, στον τομέα της υγείας ανοίξαμε το τμήμα επειγόντων περιστατικών που ρήμαζε, ανοίξαμε μία τοπική μονάδα υγείας στην Ηγουμενίτσα, πήραμε ιατρικό προσωπικό και νέα ασθενοφόρα, ενώ χρηματοδοτήσαμε αγορά νέου αξονικού και νέου μαγνητικού τομογράφου. Αντίστοιχες ενέργειες έχουν γίνει σε όλη τη χώρα, σε όλους τους νομούς. Όλα αυτά ήταν προεκλογικές μας δεσμεύσεις.

Άρα, λοιπόν, η πρόταση μομφής δεν έχει καμμία νομιμοποιητική βάση και αποτελεί φθηνό επικοινωνιακό αντιπερισπασμό.

Πάμε τώρα παρακάτω.

Θέλω, κυρίες και κύριοι συνάδελφοι, να κάνουμε μία υπόθεση. Να μεταφερθούμε στο όχι και τόσο μακρινό 2014 και να υποθέσουμε ότι υπάρχει κάποιος που ισχυρίζεται ότι στο κοντινό μέλλον θα γίνουν τα εξής:

Η Ελλάδα θα έχει βγει από το μνημόνιο και θα δανείζεται από τις αγορές με τα χαμηλότερα επιτόκια της τελευταίας εικοσαετίας, θα έχει ρυθμίσει το χρέος της με μακρά περίοδο χάριτος και θα έχει επιστρέψει στην ανάπτυξη του 2% έναντι της ύφεσης, θα έχει φτιάξει ένα μαξιλάρι με πάνω από 30 δισεκατομμύρια, ενώ είχε άδεια ταμεία, θα έχει πέσει η ανεργία δέκα μονάδες με τετρακόσιες χιλιάδες νέες θέσεις εργασίας, οι εξαγωγές θα είναι στο υψηλότερο ποσοστό όλων των εποχών, ο τουρισμός θα καλπάζει σπάζοντας το ένα ρεκόρ μετά το άλλο, ενώ παράλληλα οι ασφαλιστικές εισφορές θα έχουν πέσει για τη συντριπτική πλειοψηφία για τους ελεύθερους επαγγελματίες και τους αγρότες, ο κατώτατος μισθός θα έχει αυξηθεί 11%, ενώ θα έχει καταργηθεί ο ρατσιστικός υποκατώτατος για τη νεολαία, οι συλλογικές διαπραγματεύσεις θα έχουν επιστρέψει και, τέλος, εκατοντάδες χιλιάδες αδύναμα νοικοκυριά θα λαμβάνουν κοινωνικό εισόδημα αλληλεγγύης, σε εκατοντάδες χιλιάδες νοικοκυριά θα επιδοτείται από το κράτος το ενοίκιό τους, θα προστατεύεται πλήρως η λαϊκή κατοικία από τους πλειστηριασμούς και θα επιδοτείται από το κράτος η δόση του δανείου για τους πιο αδύναμους, θα έχει επέλθει η σεισάχθεια με εκατόν είκοσι δόσεις σε εφορία, ασφαλιστικά ταμεία και δήμους, ώστε να ανασάνουν οι πολίτες από τα χρέη. Επίσης, όλοι οι ανασφάλιστοι θα έχουν δωρεάν και ελεύθερη πρόσβαση στη δημόσια υγεία και, μάλιστα, νέες δομές θα έχουν ανοίξει, θα έχει επιστρέψει η δέκατη τρίτη σύνταξη, θα μειώνονταν οι φόροι, όπως ο ΦΠΑ, ο ΕΝΦΙΑ και η εισφορά αλληλεγγύης, θα είχε βιώσιμο σύστημα κοινωνικής ασφάλισης, θα έχουν διπλασιαστεί τα οικογενειακά επιδόματα και θα παρέχονται σχολικά γεύματα, ενώ κάθε Χριστούγεννα για τρία συνεχόμενα έτη η υπεραπόδοση της οικονομίας θα επιστρέφει ως κοινωνικό μέρισμα στις τσέπες των πολιτών. Και, τέλος, θα έχει λυθεί και το μακεδονικό στη βάση της εθνικής γραμμής, η Ελλάδα θα έχει ισχυρότατες συμμαχίες γεωπολιτικά και ο διεθνής Τύπος θα την αντιμετώπιζε ως παράδειγμα προς μίμηση.

Προφανώς κανείς, ούτε ίσως και ο πιο αισιόδοξος από εμάς τους ίδιους, δεν θα πίστευε ότι θα συνέβαιναν όλα αυτά το 2014. Κι όμως, αυτά είναι μόνο τα βασικά από αυτά που έχει κάνει ήδη αυτή η Κυβέρνηση γι’ αυτή την κοινωνία που υπέφερε για χρόνια και πλήρωσε δυσανάλογα βάρη.

Λύσαμε όλα τα προβλήματα; Προφανώς και όχι, ούτε θα μπορούσε κανείς να τα λύσει μέσα σε μία τετραετία. Οι πληγές της κρίσης είναι ακόμα ανοιχτές. Η ανεργία πρέπει να πέσει άλλες δέκα μονάδες. Είμαστε βέβαιοι, όμως, ότι είμαστε στον σωστό δρόμο με σχέδιο, όραμα και χωρίς τα λάθη του παρελθόντος. Αυτά κάνουμε εμείς, που είμαστε ψεύτες και αναξιόπιστοι!

Για να δούμε τώρα τι κάνουν οι ειλικρινείς και αξιόπιστοι κύριοι και κυρίες της Νέας Δημοκρατίας και των συνοδοιπόρων της. Μας είπατε ότι έρχεται ο κόφτης, δεν θα πιάσουμε τους στόχους και τα πλεονάσματα, θα κοπούν οι συντάξεις και το αφορολόγητο, έρχεται τέταρτο μνημόνιο, δεν θα βγούμε στις αγορές, δεν θα ρυθμιστεί το χρέος.

Όλες αυτές οι προβλέψεις έχουν διαψευστεί παταγωδώς και όλοι οι Έλληνες πολίτες αναρωτιούνται: Αν ως Αντιπολίτευση είστε τόσο αναξιόπιστοι, ως κυβέρνηση τι θα είστε; Μας λέτε βέβαια και άλλα, ότι οι κοινωνικές ανισότητες είναι φυσικό φαινόμενο, ότι το οκτάωρο είναι ξεπερασμένο, ότι η δέκατη τρίτη σύνταξη είναι λαϊκισμός, ότι τα επιδόματα ανεργίας, τα επιδόματα τέκνων, το κοινωνικό εισόδημα αλληλεγγύης κάνει τον κόσμο τεμπέλη και πρέπει να επανέλθει το «ένα προς πέντε» προσλήψεις-αποχωρήσεις, να δώσουμε το κράτος σε μεταπρακτικά συμφέροντα. Εσχάτως, με τον κ. Βέμπερ που στηρίζετε ως Νέα Δημοκρατία για την προεδρία της Κομισιόν, μας είπατε ότι το πακέτο ελάφρυνσης του Πρωθυπουργού είναι λάθος και το καταγγέλλετε θυμίζοντας τον Σόιμπλε.

Το ερώτημα, λοιπόν, που σας θέτω ευθέως είναι το εξής: Τώρα που δεν υπάρχει δημοσιονομικός χώρος από την περικοπή συντάξεων και αφορολόγητου, δεν υπάρχει δημοσιονομικός χώρος, ούτε υπερπλεόνασμα, καθώς δεσμεύεται και δίνεται με τα μόνιμα μέτρα ελάφρυνσης που ανακοινώσαμε, πού θα βρείτε τα χρήματα για τις φοροαπαλλαγές;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συμβαίνουν δύο τινά: ή λέτε συνειδητά ψεύδη ή θα μας αποκαλύψετε τι από όσα θετικά έχουμε ψηφίσει σκοπεύετε να περικόψετε αν ποτέ βγείτε στην κυβέρνηση. Και περιμένουμε αυτά να μας τα πείτε δημόσια για να τα γνωρίζει ο ελληνικός λαός. Διότι δεν μπορεί ο καταλληλότερος για Πρωθυπουργός των δημοσκόπων να είναι ακατάλληλος να αντιπαρατεθεί σε debate.

Κλείνοντας θα ήθελα να πω το εξής: Δεν μπορεί ο Κυριάκος Μητσοτάκης να εκπροσωπήσει τη χώρα στο εξωτερικό, όταν δεν μπορεί να εκπροσωπήσει επάξια την Αξιωματική Αντιπολίτευση στο εσωτερικό.

Παρέχω ψήφο εμπιστοσύνης στη σημερινή Κυβέρνηση που πέρασε πολλά και πέτυχε και πολλά. Θα βαδίσουμε, λοιπόν, με σταθερότητα τον δρόμο της ανάκαμψης, γιατί ο Αλέξης Τσίπρας δικαιούται να ηγηθεί άλλης μιας τετραετίας στο τιμόνι της χώρας, στο τιμόνι της Ελλάδας, εφαρμόζοντας τώρα που μπορούμε και που υπάρχει ανάγκη τις προοδευτικές αλλαγές που έχει ανάγκη ο τόπος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κάτση.

Η κ. Αραμπατζή και ο κ. Χαρακόπουλος από τη Νέα Δημοκρατία είναι οι δύο τελευταίοι ομιλητές για απόψε. Θα συνεχίσουμε αύριο στις 10.00΄ το πρωί.

Ορίστε, κυρία συνάδελφε, έχετε τον λόγο για επτά λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αποψινή χυδαία και πανικόβλητη εμφάνιση του κ. Τσίπρα στη Βουλή ένα μόνο πράγμα αποδεικνύει, την πασίδηλη αγωνία του για τη βαριά ήττα που έρχεται.

Ο κ. Τσίπρας απόψε δεν ήταν Πρωθυπουργός, δεν ήταν σίγουρα ο παλιός άνετος εαυτός του. Ήταν η αναβαθμισμένη εκδοχή του «αυριανισμού» που λασπώνει και συκοφαντεί ό,τι βρεθεί μπροστά του προκειμένου να επιβιώσει. Μας απειλεί ο ίδιος ότι θα μας πάει μέχρι τέλους και ο Παύλος Πολάκης πλησιάζει το έδρανο του Αρχηγού της Αξιωματικής Αντιπολίτευσης για να τον μαλώσει και να του κουνήσει το δάχτυλο μιλώντας ακατάληπτα. Για τους πρωτόγνωρους τραμπουκισμούς και τα νταηλίκια σας θα σας τιμωρήσει σκληρά ο λαός στις 26 Μαΐου.

Ο αποψινός πανικός σας δικαιολογεί όμως και τη σπουδή τού κ. Τσίπρα να προχωρήσει μια μέρα πριν τη σημερινή συζήτηση σε προεκλογικό παζάρι εξαγγελιών με υποσχετική βεβαίως το 2020, όταν δηλαδή Πρωθυπουργός δεν θα είναι εκείνος, αλλά με τη ψήφο του ελληνικού λαού ο Κυριάκος Μητσοτάκης. Αθεράπευτα λαϊκιστής, αλλά και δεινός αντιγραφέας, αφού οι δήθεν εξαγγελίες του είναι κλεμμένες δεσμεύσεις της Νέας Δημοκρατίας.

Αναρωτιέμαι αν όλο αυτό είναι έμπνευση της τελευταίας στιγμής ή αν προήλθε τις ώρες της ξεκούρασης πάνω στο κότερο της κ. Παναγοπούλου, την ώρα που όλη η Ελλάδα θρηνούσε συγκλονισμένη τους νεκρούς στο Μάτι.

Ό,τι και αν ισχύει, μάταιος κόπος, γιατί κανείς δεν θα ξεχάσει ότι μας φορτώσατε 14 δισεκατομμύρια αχρείαστους φόρους. Κανείς δεν ξεχνά ότι πήρατε ΦΠΑ στην εστίαση στο 13%, το εκτοξεύσατε στο 24% με την παρανοϊκή διακυβέρνησή σας και τώρα, στα στερνά, εξαγγέλλετε τη μείωσή του. Κανείς δεν ξεχνά το πετσόκομμα των συντάξεων, την πρωτοφανή κατάργηση του ΕΚΑΣ που φέρει τη σφραγίδα σας. Αυτά δεν καλύπτονται από ένα κουτσουρεμένο επίδομα που χωρίς ντροπή ονομάζετε δέκατη τρίτη σύνταξη.

Βεβαίως, ο κ. Τσίπρας δεν έβγαλε άχνα στην πρόταση και δέσμευσή μας για την ακύρωση της αχρείαστης μείωσης του αφορολόγητου, που εσείς βεβαίως προνομοθετήσατε, γιατί αν η μείωση ισχύσει, τότε θα έχετε δώσει μισή δέκατη τρίτη σύνταξη και οι συνταξιούχοι θα χάσουν ολόκληρη τη δωδέκατη σύνταξη.

Η πρόταση δυσπιστίας, λοιπόν, της Νέας Δημοκρατίας είναι γι’ αυτόν τον άθλιο τρόπο διακυβέρνησης, αλλά κυρίως για μία ολόκληρη άθλια πολιτική συμπεριφορά που ακούει στο όνομα «πολακισμός», μία συμπεριφορά συνώνυμο του φασισμού και όσοι παράσχετε την Παρασκευή ψήφο εμπιστοσύνης στην Κυβέρνηση, γίνεστε όλοι κυβέρνηση και κόμμα Πολάκηδων, επιβραβεύετε την πολιτική χυδαιότητα, την πολιτική ψευτομαγκιά, επιβραβεύετε τον πολιτικό κυνισμό που συνοψίζεται στη φράση του: «σας έχω όλους»!

Θυμίζετε, δυστυχώς, μία αντίστοιχης αισθητικής και πολιτικής βαρβαρότητας φράση του παρελθόντος, το «δεν δικαιούστε διά να ομιλείτε» του Μένιου Κουτσόγιωργα, που και αυτή βεβαίως ωχριά μπροστά στον σύγχρονο εκφραστή Πολάκη. Μόνο που το 2019 δεν είναι 1981 και ο κ. Πολάκης ούτε να μας απειλεί ότι δεν δικαιούμαστε να μιλήσουμε μπορεί, ούτε να παριστάνει το πολιτικό μαντρόσκυλο του κ. Τσίπρα που γαβγίζει για να φοβηθούν η κοινωνία, οι δικαστές, τα μέσα ενημέρωσης, οι πολιτικοί σας αντίπαλοι.

Δεν «μας έχετε», κύριε Πολάκη, όσο πολιτικό δηλητήριο κι αν στάζει ο λόγος σας, όσες απειλές και αν εκφράζετε με το αλήστου μνήμης: «έπρεπε να τον χώσω τρία μέτρα κάτω από τη γη».

Είστε ένα θλιβερό σύμπτωμα μιας αναίσχυντης Κυβέρνησης που δεν διστάζει να στηρίξει τη χυδαία επίθεση κατά του Στέλιου Κυμπουρόπουλου, μιας Κυβέρνησης που δεν έχει το στοιχειώδες πολιτικό θάρρος να ζητήσει μία γενναία συγγνώμη από έναν αγωνιστή της ζωής, που μετέτρεψε την αναπηρία του από εμπόδιο σε δύναμη για ζωή και δράση, ενός ανθρώπου που με τη συμμετοχή του τιμά το ευρωψηφοδέλτιο της Νέας Δημοκρατίας.

Όμως, το πιο θλιβερό όλων είναι ότι αντί συγγνώμης ο κ. Τσίπρας επιβραβεύει την ανατριχιαστική χυδαιότητα του κ. Πολάκη. Οι πασχαλινές διακοπές και οι κρητικοί χοροί μαζί του είναι η συμβολική επιβράβευση.

Ήθελα να ήξερα ο κ. Φίλης, που σε αυτήν εδώ την Αίθουσα είχε πει ότι ο κ. Πολάκης δεν εκπροσωπεί το δημοκρατικό ήθος του ΣΥΡΙΖΑ, πώς τα καταπίνει όλα αυτά; Και αν εσείς, κύριε Φίλη, και αυτοί που αντιδράσατε στην αρχή τα καταπίνετε, εμείς είμαστε εδώ για να πούμε επιτέλους «ως εδώ».

Και αυτό το «ως εδώ» είναι πολύ ηχηρό και από μένα προσωπικά, γιατί βλέπετε είχα το προνόμιο της προσωπικής επίθεσης από τον κ. Πολάκη. Πριν λίγες εβδομάδες με το γνωστό αγοραίο ύφος του έσπευσε να με λοιδορήσει, να με απαξιώσει, επειδή την 25η Μαρτίου παρήλασα με το Λύκειο Ελληνίδων Σερρών, είκοσι χρόνια μέλος του, φορώντας την τιμημένη ιστορική μακεδονική φορεσιά του Ρουμλουκιού, γράφοντας στον προσωπικό του λογαριασμό στο Facebook: «Ο ψευτοπατριωτισμός θα είναι πάντα το τελευταίο καταφύγιο του παλιού συστήματος και των πολιτικών του εκπροσώπων».

Το καταθέτω στα Πρακτικά.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ψευτοπατριώτες ή μάλλον απάτριδες είστε εσείς και όλη η Κυβέρνησή σας, κύριε Πολάκη. Απάτριδες, γιατί αλλιώς δεν θα επιτρέπατε στους Σκοπιανούς, με την επαίσχυντη Συμφωνία των Πρεσπών, να καυχώνται σήμερα για δήθεν μακεδονική γλώσσα και ταυτότητα.

Όμως, επειδή εκτός από χυδαίος, είστε και συκοφάντης, επιχειρήσατε να με εμφανίσετε ψευδώς ως καταδικασμένη Βουλευτή το 2018 για υπόθεσή μου που αφορούσε περίοδο που δεν ήμουν Βουλευτής και το σημαντικότερο, υπόθεση για την οποία στην ουσία της αθωώθηκα το 2015.

Εκεί όμως κρύβεται η πολιτική χυδαιότητα της Κυβέρνησής σας. Ενεργοποιείτε μία πολιτική δολοφονίας χαρακτήρων σε όποιον τολμά να εκδηλώνει τα πατριωτικά του αισθήματα παρουσιάζοντάς τον ποινικά, αξιακά, ηθικά σπιλωμένο. Πολιτικοί που εναντιώνονται στις επιζήμιες εθνικές επιλογές σας στοχοποιούνται φασιστικά ως διαπλεκόμενοι, απαξιωμένοι, ακόμη και πατριδοκάπηλοι και ένας ολόκληρος λαός -για να μην ξεχνιόμαστε- ως ετερόκλητος ακροδεξιός όχλος.

Εγώ, όμως, σας προκαλώ, κύριε Πολάκη, να μην κρυφτείτε, όπως το συνηθίζετε, πίσω από τη βουλευτική σας ασυλία, να μην κρυφτείτε πίσω από τα παντελόνια του κ. Τσίπρα και να έρθετε στο δικαστήριο να απολογηθείτε για τη μήνυση που έχω καταθέσει εναντίον σας.

Όσο για το τι σημαίνει «Μακεδόνας» θα το καταλάβετε το βράδυ της 26ης Μαΐου, όταν η απάντηση των πολιτών στην κατάπτυστη Συμφωνία των Πρεσπών θα είναι βροντερή και αμείλικτη, όπως ηχηρό θα είναι και το «όχι» που θα πουν στην απέλπιδα προσπάθειά σας να εμφανιστείτε ως οι νέοι Μαυρογιαλούροι.

Αφού τους εξοντώσατε, τώρα τους πετάτε ψίχουλα, αναξιόπιστοι πολιτικά και ηθικά απογυμνωμένοι, γιατί και οι τελευταίοι που είχαν ψευδαισθήσεις κατάλαβαν την υποκρισία σας όταν είδαν τον κ. Τσίπρα να ξεκουράζεται πάνω στα κότερα των ελίτ που υποτίθεται ότι χρόνια τώρα πολεμάτε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίως, όμως, ανατρίχιασαν -και τελειώνω, κύριε Πρόεδρε- όταν είδαν τις αποκαλύψεις της δημοσιογραφικής έρευνας για την τραγωδία στο Μάτι, τους νεκρούς τους οποίους γνωρίζατε τόσο εσείς, κύριε Τσίπρα, όσο και ο κ. Πολάκης το βράδυ της 23ης Ιουλίου, αλλά συνειδητά και αναίσχυντα το αποκρύπτατε παίζοντας θέατρο μπροστά στις στημένες κάμερες.

Αριβισμός, χυδαιότητα, κυνισμός. Σε όλα αυτά, λοιπόν, είμαστε απέναντι. Απέναντι στο πιο σκληρό, επαίσχυντο πρόσωπό σας, κάτω από το προσωπείο τού δήθεν ηθικού πλεονεκτήματός σας. Και την ίδια στιγμή έχετε το θράσος να επαίρεστε ότι είστε η Κυβέρνηση των πολλών!

Όχι, κυρίες και κύριοι του ΣΥΡΙΖΑ, είστε η Κυβέρνηση της καταδίωξης των πολλών, η Κυβέρνηση του όψιμου και ανταλλακτικού εναγκαλισμού με τις ελίτ, η Κυβέρνηση των νοικιασμένων συνειδήσεων, με πρόσφατο κραυγαλέο παράδειγμα αυτό του κ. Θεοχαρόπουλου.

**ΠΡΟΕΔΡΕΥΩΝ (Μάριος Γεωργιάδης):** Κυρία συνάδελφε, σας παρακαλώ να ολοκληρώσετε.

**ΦΩΤΕΙΝΗ ΑΡΑΜΠΑΤΖΗ:** Τελείωσα, κύριε Πρόεδρε.

Εξαπάτηση, ξεδιαντροπιά, εξουσιολαγνεία, «πολακισμός». Να τον χαίρεστε, λοιπόν, αμετανόητοι τον κ. Πολάκη και την αθλιότητά του. Μένει την επόμενη φορά να τον πάρετε, κύριε Πρωθυπουργέ, παρέα να αγναντεύετε το Αιγαίο πάνω στα σκάφη των φίλων σας. Δεν ξέρω αν θα ταιριάζει σε ένα τέτοιο περιβάλλον χλιδής, αλλά σίγουρα θα μπορεί να σας ανάβει με ευκολία το πούρο σας!

Ευχαριστώ και για την ανοχή σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Αραμπατζή.

Τελευταίος ομιλητής για την αποψινή συνεδρίαση είναι ο κ. Χαρακόπουλος από τη Νέα Δημοκρατία.

Κύριε συνάδελφε, έχετε τον λόγο για επτά λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ο Πρωθυπουργός φοβούμενος ότι μία ψηφοφορία για τον αψύ Σφακιανό, όπως χαρακτήρισε τον υβριστή Υπουργό του, τον κ. Πολάκη, μπορεί να έχει διαρροές στο κυβερνητικό στρατόπεδο, μετέτρεψε την πρόταση μομφής σε συνολική ψήφο εμπιστοσύνης προς την Κυβέρνηση.

Ο κ. Τσίπρας προσφέρει αφειδώς προστασία στον Υπουργό του για την αχαρακτήριστη επίθεση εναντίον του Στέλιου Κυμπουρόπουλου, ενός ανθρώπου που αποτελεί πρότυπο μαχητή της ζωής. Το ανοίκειο ύφος Πολάκη γίνεται επίσημη γραμμή της Κυβέρνησης. Άλλωστε δεν είναι τυχαίο το ότι ο Πρωθυπουργός επέλεξε να περάσει τις διακοπές του Πάσχα με τον κ. Πολάκη. Δείξε μου το φίλο σου, να σου πω ποιος είσαι!

Κύριε Υπουργέ, η Κυβέρνηση ευρισκόμενη σε πανικό ενώπιον της βαριάς ήττας στις επικείμενες εκλογές παίζει το τελευταίο της χαρτί, την εξαγορά ψήφων εξαγγέλλοντας παροχές λίγες μέρες πριν τις κάλπες, μπας και αλλάξει τη βαριά ατζέντα της σκληρής καθημερινότητας. Εξήγγειλε μισή σύνταξη ευρωεκλογών που θα δοθεί εντελώς συμπτωματικά μέχρι τις 26 Μαΐου. Τέτοια μεθόδευση πολιτικής δωροδοκίας δεν έχει προηγούμενο.

Είναι άστοχη η σύγκριση με τις επιταγές των αγροτικών επιδοτήσεων που δόθηκαν από τον Γεώργιο Ράλλη παραμονές εκλογών του 1981. Η χώρα μόλις είχε μπει στην Ευρωπαϊκή Ένωση τότε και γινόταν προσπάθεια να αντιληφθούν οι πολίτες τα οφέλη της ένταξης.

Σήμερα δεν τηρούνται ούτε τα προσχήματα. Εσείς που καταργήσατε το ΕΚΑΣ, που περικόψατε συντάξεις και επικουρικές, που επιβάλατε την πιο βαριά φορολόγηση, τώρα δίνετε κλάσμα όσων συγκεντρώσατε με την υπερφορολόγηση, κάνοντας και τους κουβαρντάδες. Την ίδια ώρα, εκατοντάδες χιλιάδες συμπολίτες μας έχουν βγει στη σύνταξη και επί μήνες δεν παίρνουν μία, γιατί εσκεμμένα δεν προχωράτε στην έκδοση των συντάξεών τους, για να παρουσιάζετε υπερπλεονάσματα που χρησιμοποιείτε ως προεκλογικό εργαλείο.

Με στόμφο εξαγγείλατε, επίσης, τη μείωση του ΦΠΑ στην εστίαση, νομίζοντας ότι οι πολίτες λησμόνησαν πως εσείς ήσασταν που τον αυξήσατε ερχόμενοι στην εξουσία. Τα υπόλοιπα για το 2020 και το 2021 είναι τζάμπα υποσχέσεις, αφού ξέρετε ότι δεν θα είστε εσείς στην κυβέρνηση.

Κύριοι συνάδελφοι, ο ΣΥΡΙΖΑ και οι πρόθυμοι συνοδοιπόροι του αποδεικνύουν καθημερινώς ότι μοναδική τους έγνοια είναι η διαστρέβλωση της πραγματικότητας και η σπίλωση των πολιτικών τους αντιπάλων. Ο ελληνικός λαός παρακολουθεί την κορύφωση της επίδειξης κυνισμού, αμοραλισμού και αλαζονείας που εκδηλώνει η κυβερνητική πλειοψηφία. Επί των ημερών του ΣΥΡΙΖΑ οι παρασκηνιακές συναλλαγές έγιναν καθημερινότητα, βυθίζοντας την αξιοπιστία του κοινοβουλευτικού συστήματος.

Η ψήφος για την εθνικά επιζήμια Συμφωνία των Πρεσπών ανταλλάχθηκε με μία θέση στο ευρωψηφοδέλτιο ή έναν υπουργικό θώκο λίγων μηνών, πριν όλοι αυτοί οι απαξιωμένοι στη συνείδηση των Ελλήνων γυρολόγοι πολιτικοί παραδοθούν στη λήθη.

Μέρα με την ημέρα αποκαλύπτεται το πραγματικό πρόσωπο όσων είχαν εκλεγεί με το, δήθεν, ηθικό πλεονέκτημα υπό μάλης. Αυτοί που το έπαιζαν λαϊκά παιδιά πιάστηκαν να απολαμβάνουν τη γοητεία της μπουρζουαζίας, τη χλιδή των ελίτ που δήθεν κατακεραυνώνουν.

Η ίδια έλλειψη ήθους αποδεικνύεται και στη διαχείριση της τραγωδίας στο Μάτι, με τις σικέ συσκέψεις που απέκρυψαν τους νεκρούς, τους ψεύτικους χάρτες, τις θρασύτατες επιθέσεις εναντίον των ίδιων των θυμάτων, για να καλύψουν τη δική τους ανικανότητα την ώρα της κρίσης.

Ακόμη και σήμερα, αντί συγγνώμης παριστάνουν τους κήνσορες. Δεν νομίζω ότι η σύγχρονη ιστορία έχει να επιδείξει ανάλογο παράδειγμα παχυδερμισμού. Ήρθε η «πρώτη φορά Αριστερά» να μας το διδάξει και αυτό.

Την ίδια ώρα, η έκρηξη της εγκληματικότητας κάθε μορφής, μικρής και μεγάλης, σπάει ρεκόρ. Την αλήθεια τη γνωρίζουν οι πολίτες πολύ καλύτερα από τις στατιστικές που κραδαίνει κάθε τόσο το υπουργικό δίδυμο του αρμόδιου Υπουργείου. Τη βιώνουμε, άλλωστε, όλοι όταν στα Εξάρχεια καταρρακώνεται κάθε έννοια νομιμότητας, κάθε έννοια δικαίου και προστασίας της ιδιοκτησίας και της προσωπικής ασφάλειας.

Τη βιώνουμε με τη δράση του ανεξέλεγκτου «Ρουβίκωνα», των δικών σας παιδιών, που δεν γνωρίζει εορτές και αργίες, αλλά εργάζεται πυρετωδώς, κάνοντας χρέη δικαστή και τιμωρού, χτυπώντας δημόσιους και ιδιωτικούς χώρους και, επιπλέον, τρομοκρατώντας ευθέως τους δικαστές να μην τολμήσουν να απορρίψουν την αίτηση άδειας του αμετανόητου αρχιδολοφόνου της 17 Νοέμβρη, του Κουφοντίνα.

Τη βιώνουμε με το χάος που επικρατεί στις φυλακές, όπου η κατάσταση έχει ξεφύγει από κάθε έλεγχο, με δολοφονίες που παραπέμπουν σε τριτοκοσμικές χώρες. Τη βιώνουμε με τις αποκαλύψεις των άθλιων συνθηκών διαβίωσης στα hotspot, όπου δεκάδες ΜΚΟ, ως κράτος εν κράτει, ξεκοκαλίζουν εκατομμύρια επιχορηγήσεων.

Όλα τα παραπάνω, κύριε Πρόεδρε, δεν αποτελούν φυσικά φαινόμενα αλλά αποτέλεσμα συγκεκριμένων αποφάσεων και επιλογών της Κυβέρνησης. Είναι το αποτέλεσμα του κανακέματος στην κάθε είδους ανομία που αποτυπώνεται στον νόμο Γαβρόγλου για το άσυλο της ανομίας, στο νόμο Παρασκευοπούλου για το άνοιγμα των φυλακών σε κάθε είδους εγκληματία, στο ξήλωμα της Ομάδας «ΔΕΛΤΑ», στην αμνησία του κ. Κυρίτση για τους νεκρούς από τις μολότοφ, στους μετανάστες της κ. Χριστοδουλόπουλου, που λιάζονται και εξαφανίζονται!

Τελικά, είναι το αποτέλεσμα μιας ολόκληρης αντίληψης, η οποία μπορεί να βρίσκει απήχηση σε ένα περιθώριο του 3%-4%, όσο και τα ποσοστά του παλαιού ΣΥΡΙΖΑ, είναι όμως τραγικά μειοψηφική στην ελληνική κοινωνία.

Κύριε Υπουργέ, η Κυβέρνηση ΣΥΡΙΖΑ θα καταγραφεί ως μελανή σελίδα στη σύγχρονη πολιτική ιστορία. Σε κάθε τομέα οι αρνητικές συνέπειες που αφήνετε είναι πρωτοφανείς. Ωστόσο, είναι βέβαιο ότι αυτή η πολιτική του καιροσκοπισμού, της ίντριγκας και της ασυνέπειας θα πληρωθεί από τους πολίτες με το ανάλογο νόμισμα.

Όσα, λοιπόν, τερτίπια κι αν επινοήσει η κυβερνητική πλειοψηφία, όσους λαγούς με πετραχήλια κι αν τάξει, όσα δωράκια κι αν μοιράσει, η μοίρα της είναι προδιαγεγραμμένη. Κανείς δεν μπορεί να γλιτώσει από την πολιτική νέμεση!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Χαρακόπουλο.

Κυρίες και κύριοι συνάδελφοι, ολοκληρώθηκε η συζήτηση της πρώτης ημέρας επί της προτάσεως του Πρωθυπουργού για παροχή ψήφου εμπιστοσύνης της Βουλής προς την Κυβέρνηση.

Πριν κλείσουμε έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών και Μεταφορών: «Κύρωση Σύμβασης Παραχώρησης του Έργου της Μελέτης – Κατασκευής – Χρηματοδότησης – Λειτουργίας – Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη – Κατασκευή και Χρηματοδότηση των Οδικών του Συνδέσεων».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 0.27΄ λύεται η συνεδρίαση για σήμερα, Πέμπτη 9 Μαΐου 2019 και ώρα 10.00΄ με αντικείμενο εργασιών του Σώματος: συνέχιση της συζήτησης και ψηφοφορία επί της προτάσεως του Πρωθυπουργού για παροχή ψήφου εμπιστοσύνης στην Κυβέρνηση, σύμφωνα με τα άρθρα 84 του Συντάγματος και 141 του Κανονισμού της Βουλής.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**