(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΘ΄

Τετάρτη 7 Ιουλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επίκαιρης ερώτησης προς τον Υπουργό Μετανάστευσης και Ασύλου, με θέμα: «Κατάργηση του Κέντρου Υποδοχής και Ταυτοποίησης (ΚΥΤ) της ΒΙΑΛ και δημιουργία νέας δομής για αιτούντες άσυλο στη Χίο», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
  
Β. Επί των επικαίρων ερωτήσεων:  
ΚΑΜΙΝΗΣ Γ. , σελ.  
ΜΗΤΑΡΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΝΘ΄

Τετάρτη 7 Ιουλίου 2021

Αθήνα, σήμερα στις 7 Ιουλίου 2021, ημέρα Τετάρτη και ώρα 9.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-7-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΗ΄ συνεδριάσεώς του, της Τρίτης 6 Ιουλίου 2021 σε ό,τι αφορά την ψήφιση στο σύνολο των σχεδίων νόμου:

α) «Κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας μεταξύ του Βασιλείου του Βελγίου, της Ομοσπονδιακής Δημοκρατίας της Γερμανίας, της Δημοκρατίας της Εσθονίας, της Ιρλανδίας, της Ελληνικής Δημοκρατίας, του Βασιλείου της Ισπανίας, της Γαλλικής Δημοκρατίας, της Ιταλικής Δημοκρατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, του Μεγάλου Δουκάτου του Λουξεμβούργου, της Δημοκρατίας της Μάλτας, του Βασιλείου των Κάτω Χωρών, της Δημοκρατίας της Αυστρίας, της Πορτογαλικής Δημοκρατίας, της Δημοκρατίας της Σλοβενίας, της Σλοβακικής Δημοκρατίας και της Δημοκρατίας της Φινλανδίας».

β) «Κύρωση της Συμφωνίας για την τροποποίηση της Συμφωνίας για τη μεταφορά και την αμοιβαιοποίηση των εισφορών στο Ενιαίο Ταμείο Εξυγίανσης μεταξύ του Βασιλείου του Βελγίου, της Δημοκρατίας της Βουλγαρίας, της Τσεχικής Δημοκρατίας, του Βασιλείου της Δανίας, της Ομοσπονδιακής Δημοκρατίας της Γερμανίας, της Δημοκρατίας της Εσθονίας, της Ιρλανδίας, της Ελληνικής Δημοκρατίας, του Βασιλείου της Ισπανίας, της Γαλλικής Δημοκρατίας, της Δημοκρατίας της Κροατίας, της Ιταλικής Δημοκρατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, του Μεγάλου Δουκάτου του Λουξεμβούργου, της Ουγγαρίας, της Δημοκρατίας της Μάλτας, του Βασιλείου των Κάτω Χωρών, της Δημοκρατίας της Αυστρίας, της Δημοκρατίας της Πολωνίας, της Πορτογαλικής Δημοκρατίας, της Ρουμανίας, της Δημοκρατίας της Σλοβενίας, της Σλοβακικής Δημοκρατίας και της Δημοκρατίας της Φινλανδίας».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι σελίδες 3α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι σελίδες 3β-7)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα Τετάρτη 7 Ιουλίου 2021 θα συζητηθεί η ερώτηση με αριθμό 924/5-7-2021.

Θα συζηθεί η πρώτη με την αριθμό 924/5-7-2021 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Μετανάστευσης και Ασύλου, με θέμα: «Κατάργηση του Κέντρου Υποδοχής και Ταυτοποίησης (ΚΥΤ) της ΒΙΑΛ και δημιουργία νέας δομής για αιτούντες άσυλο στη Χίο».

Κύριε Καμίνη, έχετε τον λόγο για δύο λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Προ ολίγων ημερών επισκέφτηκα, κύριε Υπουργέ, τη Χίο. Στη συνέχεια θα πάω στη Λέσβο και στη Σάμο. Είναι τα νησιά αυτά που ως γνωστόν έχουν για πάρα πολλά χρόνια αναλάβει την ευθύνη -μια δυσανάλογη ευθύνη- στο προσφυγικό. Πήγα πρώτα από όλα στη δομή της ΒΙΑΛ, η οποία πρόκειται -όπως με διαβεβαίωσαν- να κλείσει. Ο διοικητής, ένας ευγενέστατος άνθρωπος, μου πρότεινε να κάνουμε μια περιήγηση στη δομή. Αρνήθηκα να το κάνω, γιατί θεωρώ ότι πρέπει να κλείσει αυτή η δομή. Δεν επισκέπτεσαι μια δομή της οποίας επίκειται το κλείσιμο. Στη συνέχεια πήγα στο Χαλκειός. Μίλησα με τον πρόεδρο της κοινότητας και άλλους τοπικούς παράγοντες. Απαιτούν το κλείσιμο της ΒΙΑΛ, απαιτούν να μπει λουκέτο.

Επιπλέον μου επεσήμαναν ότι οι αγρότες, οι οποίοι κατά πλειοψηφία είναι οι κάτοικοι του Χαλκειός, δεν έχουν ουσιαστικά λάβει ακόμα τις αποζημιώσεις τους. Έχουν λάβει μόνο για το 2016. Επίκειται -μου είπαν- να λάβουν για το 2019. Αναρωτιέμαι, πότε θα πάρουν για το 2017, το 2018 και το 2020;

Στη συνέχεια πήγα στην περιοχή Θόλος όπου προγραμματίζεται να κατασκευαστεί η υπερδομή σε διακόσια είκοσι στρέμματα. Πρόκειται για κηρυγμένο αρχαιολογικό χώρο μεγάλου φυσικού κάλλους με προγραμματισμένη επένδυση του Καρδαμυλίτη εφοπλιστή Τσάκου, ο οποίος έχει διαβεβαιώσει ότι αν γίνει η δομή, θα αποσύρει την επένδυση. Και βεβαίως η περιοχή αυτή είναι μια περιοχή η οποία αποτελούσε παλιά σχολική περιουσία και έχει περιέλθει στον δήμο.

Συναντήθηκα με εκπροσώπους των τοπικών κοινοτήτων των Βροντάδων, της Συκιάδας, της Λαγκάδας, των Καρδαμύλων. Όλοι είναι σύσσωμοι κατά της δημιουργίας της δομής. Την επόμενη μέρα επισκέφθηκα τον Μητροπολίτη. Και αυτός το ίδιο.

Σας ομολογώ πρώτη φορά μου συμβαίνει να δω τέτοια ομοφωνία, από τον Μητροπολίτη μέχρι ακόμα και την Αριστερά. Οι Χιώτες δεν αρνούνται να αναλάβουν το μερίδιο της ευθύνης τους. Ξέρετε ότι υπάρχει απόφαση του δημοτικού συμβουλίου που δέχονται τη δημιουργία μιας δομής πεντακοσίων ατόμων για υποδοχή και ταυτοποίηση. Δεν απεκδύονται της ευθύνης τους. Αυτό που ζητάνε είναι δικαιοσύνη και ίση μεταχείριση με τους υπόλοιπους Έλληνες.

Σας ρωτάω, λοιπόν: Ποιο είναι το χρονοδιάγραμμα για το οριστικό κλείσιμο, «το λουκέτο» της ΒΙΑΛ; Κατά δεύτερο λόγο, τι τελικά θα κάνετε με τα σχέδιά σας να δημιουργήσετε μια υπερδομή στην περιοχή Θόλος; Δεν σας προβληματίζει η σύσσωμη αντίθεση της χιακής κοινωνίας;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καμίνη.

Θα απαντήσει ο Υπουργός Μετανάστευσης και Ασύλου, ο κ. Παναγιώτης Νότης Μηταράκης.

Κύριε Μηταράκη, καλημέρα σας. Έχετε τον λόγο για τρία λεπτά.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Ευχαριστώ, κύριε συνάδελφε, που επισκεφθήκατε τη Χίο και προσδοκούμε στην επίσκεψή σας στη Λέσβο και στη Σάμο για να δείτε ιδίοις όμμασι τη μεγάλη διαφορά που πλέον υπάρχει στο μεταναστευτικό.

Καθώς σήμερα κλείνουμε δύο χρόνια από τις εκλογές του 2019, δεν μπορώ να μην πω ότι η Κυβέρνηση πλέον έχει καταφέρει να ανακτήσει τον έλεγχο της μεταναστευτικής κρίσης. Βάλαμε δύο στόχους, με πρώτο την ουσιαστική μείωση των ροών. Οι ροές στα νησιά το τελευταίο δωδεκάμηνο έχουν μειωθεί κατά 96%. Δεύτερον, βάλαμε στόχο τον δραστικό περιορισμό των επιπτώσεων της κρίσης στις τοπικές κοινωνίες όλης της χώρας και από εκατόν είκοσι μία δομές που είχαμε, σήμερα λειτουργούν τριάντα έξι. Έχουν αποσυμφορηθεί τα νησιά μας χωρίς να πιεστεί η ηπειρωτική Ελλάδα, χωρίς να αυξηθεί η παρουσία προσφύγων και μεταναστών στα μεγάλα αστικά κέντρα.

Ο στόχος μας στα νησιά είναι να διατηρήσουμε τις χαμηλές ροές, να κλείσουμε τις παλιές δομές, να δημιουργήσουμε μία δομή σε κάθε σημείο εισόδου, τα οποία σημεία εισόδου είναι δεδομένα εδώ και πάρα πολλές δεκαετίες και αυτή η μία δομή να προσφέρει αφ’ ενός αξιοπρεπείς συνθήκες διαβίωσης, αφ’ ετέρου το αίσθημα ασφάλειας που ζητούν και οι ωφελούμενοι και το προσωπικό μας και οι τοπικές κοινωνίες. Πάντα συνεργαζόμαστε με την τοπική αυτοδιοίκηση Α΄ και Β΄ βαθμού.

Αν δείτε την απόφαση 643/2019 του Δήμου Χίου, έχουμε εκπληρώσει όλες μας τις υποχρεώσεις. Μας ζήτησαν να αστυνομεύσουμε τα σύνορα. Έγινε. Μας ζήτησαν να μειώσουμε τις ροές. Έγινε. Μας ζήτησαν αποσυμφόρηση. Την ημέρα των εκλογών του 2019 στη Χίο υπήρχαν στη ΒΙΑΛ χίλια εννιακόσια εβδομήντα οκτώ άτομα. Σήμερα είναι τρικόσια εβδομήντα οκτώ. Τεράστια αποσυμφόρηση. Η ΒΙΑΛ είναι σχεδόν άδεια και σε λίγες εβδομάδες κλείνουμε και τα διαμερίσματα που έχουν διακόσια ογδόντα δύο άτομα σήμερα. Θα κλείσει η ΒΙΑΛ, θα αποδοθεί στον δήμο. Πότε θα κλείσει η ΒΙΑΛ; Αμέσως μόλις ανοίξει νέα δομή, γιατί είναι ξεκάθαρο -το λέει και το ίδιο το δημοτικό συμβούλιο- ότι δεν μπορεί να μην υπάρχει δομή υποδοχής, γιατί αυτό θα δημιουργούσε τα φαινόμενα που βιώσαμε το 2015. Μας ζήτησε το δημοτικό συμβούλιο ενίσχυση της αστυνόμευσης. Προσλάβαμε εκατόν εξήντα συνοριοφύλακες. Μας ζήτησε ενίσχυση του νοσοκομείου. Κάναμε είκοσι πέντε κρεβάτια. Από εκεί και πέρα η απόφαση του δημοτικού συμβουλίου ζητάει από την Κυβέρνηση να χωροθετήσει τον τόπο. Ο Θόλος κατ’ αρχάς είναι δημόσια περιουσία. Είναι στα βιβλία της κτηματικής υπηρεσίας εδώ και δεκαετίες. Ο Δήμος Χίου δεν έχει τίτλους. Το μόνο που παρουσίασε είναι μια ένορκη βεβαίωση του 2020, λίγες μέρες πριν το Κτηματολόγιο. Ο ίδιος ο πρόεδρος του τοπικού χωριού με δική του δήλωση είπε ότι είναι δημοτικό, ενώ είναι εδώ και δεκαετίες με επίσημη καταχώριση στην κτηματική υπηρεσία του δημοσίου. Έχει εγκριθεί από το Κεντρικό Αρχαιολογικό Συμβούλιο η παρέμβαση, έχει πάρει άδεια από το Δασαρχείο, άρα υπάρχει όλη η αδειοδότηση.

Εγώ θα σας κάνω μια ερώτηση για τη δευτερολογία σας. Εσείς που ξέρετε τη Χίο -γιατί είστε από τη Χίο- πού προτείνετε να γίνει αυτή η νέα δομή; Μη μου πείτε όπου πει η τοπική κοινωνία, γιατί η τοπική κοινωνία με απόφαση του δημοτικού συμβουλίου αναθέτει στην Κυβέρνηση αυτήν την επιλογή.

Εσείς που είστε στην Αντιπολίτευση και θέλετε να ακουστείτε καλός σε όλους, ελάτε στο Βήμα, κύριε Καμίνη και πείτε μας να κλείσει η ΒΙΑΛ και πού να γίνει η νέα δομή. Θα χαρώ πολύ να ακούσω κάτι συγκεκριμένο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς τον κύριο Υπουργό.

Τον λόγο έχει ο κ. Καμίνης για τη δευτερολογία του.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Μας ανέφερε ο κύριος Υπουργός αριθμούς. Πράγματι έχει υπάρξει μια βελτίωση της κατάστασης, πρώτα απ’ όλα λόγω της πανδημίας και κατά δεύτερο λόγο γιατί οι λιμενικές υπηρεσίες της Τουρκίας συνεργάζονται. Όμως, αυτό δεν είναι καθόλου δεδομένο. Γι’ αυτό ακριβώς ενώ μιλήσατε στην αρχή για μια δομή χιλίων οκτακοσίων ατόμων, προβλέπετε δυνατότητα σίτισης για τρεις χιλιάδες άτομα και με δυνατότητα επιπλέον αύξησής της κατά 100%, δηλαδή, έξι χιλιάδες άτομα. Οι δομές που κατασκευάζετε στα νησιά και αυτή που προγραμματίζετε στο Θόλος είναι δομές - «ακορντεόν», είναι δομές οι οποίες θα παραμένουν με πολύ λίγους ανθρώπους όσο θα είναι κανονική η κατάσταση, αλλά όταν ξεσπά η κρίση, τότε θα συμβαίνει αυτό που είδαμε. Θα έρχονται λέμβοι οι οποίες θα αποβιβάζουν μαζικά ανθρώπους οι οποίοι θα παραμένουν σ’ αυτές τις δομές.

Τι σημαίνει αυτό το σενάριο; Σημαίνει ότι η Τουρκία δεν θα συνεργάζεται πια και εφόσον δεν θα συνεργάζεται, θα εξωθεί τον κόσμο να έρχεται στις ακτές των νησιών μας και φυσικά δεν θα δέχεται και επιστροφές. Τα ΠΡΟΚΕΚΑ που θα δημιουργήσετε εκεί θα έχουν χιλιάδες ανθρώπους, δηλαδή θα περιέλθουμε με λίγα λόγια στην ίδια κατάσταση στην οποία βρισκόμασταν στην περίοδο της κρίσης και στην περίοδο που αμέσως ακολούθησε. Υπάρχει, λοιπόν, μια εγγενής αντίφαση σε όλα αυτά.

Εμείς δεν μιλάμε μόνο για την περίοδο κανονικότητας. Μιλάμε γι’ αυτό το οποίο είναι πάρα πολύ πιθανό να συμβεί, δηλαδή ότι προορίζετε τα νησιά και ειδικά τη δομή για την οποία μιλάμε να γίνει μια υπερδομή. Γι’ αυτό ακριβώς την έχετε καταντήσει δομή - «ακορντεόν». Αυτό δείχνει ακριβώς και η εφεκτική στάση της Κυβέρνησης στο νέο σύμφωνο το οποίο προγραμματίζεται να υπογραφεί, το νέο σύμφωνο στην Ευρωπαϊκή Ένωση για τη μετανάστευση και το άσυλο. Όπως είπα κι εκεί, τελικά αυτό στο οποίο θα καταλήξουμε είναι ότι σε σχέση με την υπόλοιπη Ευρώπη η Ελλάδα θα είναι μια χώρα δεύτερης ταχύτητας, γιατί εξακολουθούν να ισχύουν τα «Δουβλίνα» και σε σχέση με την Ελλάδα και την Ευρώπη οι νησιώτες θα είναι πολίτες τρίτης κατηγορίας, γιατί θα είναι μόνιμες φυλακές ανθρώπων. Αυτή είναι η πικρή αλήθεια. Τους εκβιάζετε τους Χιώτες, γιατί λέτε ότι η δομή στη ΒΙΑΛ θα καταργηθεί μόνο αφού ανοίξει νέα και κατά δεύτερο λόγο μειωμένος θα παραμείνει ο ΦΠΑ μόνο εφόσον θα υπάρχουν δομές στα νησιά.

Με ρωτήσατε πού να γίνει η νέα δομή. Πρώτα απ’ όλα αυτό είναι ευθύνη δική σας. Κατά δεύτερο λόγο, όμως, σε αυτό σάς έχουν απαντήσει οι Χιώτες. Σας έχουν πει ότι πρώτα θα δεσμευθείτε για τον πληθυσμό και τη λειτουργία της δομής στα μέτρα που πρότεινε το δημοτικό συμβούλιο και δεν υπάρχει μόνο η απόφαση 619, αλλά υπάρχουν συνέχεια αποφάσεις. Πρώτα θα δεσμευθείτε ότι θα είναι μόνο κέντρο υποδοχής και ταυτοποίησης με μάξιμουμ πεντακόσια άτομα, όσα ακριβώς αναλογούν στον πληθυσμό της Χίου, όπως και σε ολόκληρη την υπόλοιπη Ελλάδα, δηλαδή το 1% του πληθυσμού.

Οι Χιώτες, κύριε Υπουργέ, και οι υπόλοιποι νησιώτες αυτό που ζητάνε είναι κάτι πάρα πολύ απλό: Δικαιοσύνη και ίση μεταχείριση.

Πήγα και είδα έναν κόσμο μαραζωμένο. Μίλησα με τους επιχειρηματίες. Μίλησα με τις τουριστικές επιχειρήσεις στον Καρφά. Υπάρχει μια εικόνα ερήμωσης. Προπαντός, όμως, υπάρχει η αίσθηση της εγκατάλειψης, υπάρχει η αίσθηση ότι η Χίος πλέον εκεί που ήταν κάποτε ένα νησί που ήκμαζε, τώρα ουσιαστικά γίνεται μια φυλακή για όλη την υπόλοιπη Ευρώπη. Δεν αξίζει αυτή η τύχη στο νησί μας, όπως δεν αξίζει και στα υπόλοιπα νησιά.

Εδώ, όμως, θα είμαστε για να δούμε τι θα γίνει και με το νέο σύμφωνο, κατά πόσο η Ελλάδα θα σταθεί στο ύψος των περιστάσεων να απαιτήσει και να επιβάλει τελικά τη μετεγκατάσταση και σε άλλες χώρες και σχετικά με τη νομοθεσία για το άσυλο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Καμίνη.

Κύριε Μηταράκη, έχετε τον λόγο για τη δευτερολογία σας.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

H δευτερολογία του κ. Καμίνη έδειξε το αδιέξοδο της εύκολης αντιπολίτευσης, γιατί τη μία αναγνωρίζει τη βελτίωση στο μεταναστευτικό, ξεχνώντας τη συνεισφορά του Λιμενικού Σώματος στην προσπάθεια της χώρας μας να μειώσει τις ροές σύμφωνα με το Διεθνές Δίκαιο, αλλά από την άλλη ο ίδιος αναφέρθηκε στους κινδύνους που μπορεί να υπάρχουν στο μέλλον. Σε αυτό θα συμφωνήσω. Δεν μπορούμε να εφησυχάσουμε ότι δεν θα υπάρξουν ξανά κίνδυνοι μεταναστευτικών ροών. Είμαστε μια χώρα η οποία είναι στα ανατολικά σύνορα της Ευρωπαϊκής Ένωσης. Όπως σωστά είπατε, είναι δική μας ευθύνη και αναλαμβάνω τις ευθύνες μου και στην Κυβέρνηση και όταν ήμουν στην Αντιπολίτευση. Θα πω ότι χρειάζεται να δημιουργηθεί μια κλειστή ελεγχόμενη δομή στο σημείο εισόδου για να μην έχουμε ροές και για να μην έχουμε την επιβάρυνση που έζησε η Χίος το 2015. Δεν μιλάμε για υπερδομή. Για υπερδομή μιλούσαμε το 2019 σ’ ένα εντελώς διαφορετικό περιβάλλον, όταν μιλάγαμε για δομές πολλαπλάσιες αυτού που τελικά σχεδιάζεται. Αυτό που σήμερα σχεδιάζουμε σε καμία περίπτωση δεν είναι υπερδομή.

Κύριε Καμίνη, όταν ήμουν Βουλευτής της αντιπολίτευσης τα είπα. Έχω πει στο φυλλάδιό μου για την ανάγκη να δημιουργηθεί κλειστή δομή στη Χίο. Εγώ δεν κρύβομαι ούτε στην αντιπολίτευση ούτε στην κυβέρνηση. Αναλαμβάνω τις ευθύνες μου. Δεν θέλω να είμαι αρεστός σε όλους. Θέλω να είμαι χρήσιμος για τον τόπο μου.

Από εκεί και πέρα, η νέα δομή θα είναι εκατόν σαράντα στρέμματα, όχι διακόσια τόσα που είπατε. Ο γενικός πληθυσμός που σχεδιάζεται είναι για πεντακόσια ογδόντα άτομα. Το ΠΡΟΚΕΚΑ είναι για πεντακόσια εβδομήντα. Επειδή θέλουμε να κλείσουμε και τα διαμερίσματα που δεν ήταν στον προεκλογικό σχεδιασμό, γιατί μας ζητάνε από την ίδια την κοινωνία της Χίου να μην έχουμε σε πολλαπλά σημεία αιτούντες άσυλο, δημιουργείται και χώρος ειδικών ομάδων. Όλα αυτά μαζί δεν είναι μια υπερδομή.

Ως προς τη σίτιση, φυσικά και είμαστε υποχρεωμένοι να έχουμε μια πρόβλεψη αν συμβεί ένα έκτακτο γεγονός το 2023, το 2024, το 2025, ώστε να υπάρχει η δυνατότητα σίτισης. Φαντάζεστε να υπάρχει κόσμος που δεν τρώει, φαντάζεστε τη μεγάλη ευθύνη που θα είχαμε απέναντι στη χώρα; Άρα, αυτός είναι ο σχεδιασμός μας.

Για το «ακορντεόν» που λέτε, θυμάστε τι έγινε το 2015, όταν η δομή στο Μερσινίδι δεν έφτανε; Γέμισε η πλατεία, γέμισε η Σούδα, γέμισε όλο το νησί. Αυτό θέλετε να ξαναζήσουμε; Τότε καταστράφηκε ο τουρισμός, τότε εγκαταλείφθηκε το νησί, όχι σήμερα που υπάρχει απόλυτη τάξη. Αυτές οι δομές είναι μέρος μιας στρατηγικής.

Η παλιά λογική, το μοντέλο ΣΥΡΙΖΑ που κι εσείς πάτε να στηρίξετε, είναι όποιος μπαίνει στο νησί να έρχεται αμέσως στην Αθήνα, να ξαναγεμίσει η Αθήνα όπως γέμισε το 2025 - 2019, αλλά το πρόβλημα δεν είναι πού θα πάνε. Εσείς θέσατε το θέμα της δικαιοσύνης. Ξεχνάτε ότι οι κλειστές ελεγχόμενες δομές έχουν έναν καταλυτικό ρόλο στη μείωση των ροών. Το θέμα δεν είναι να μπαίνουν χιλιάδες ή εκατομμύρια όπως μπήκαν το 2015 και απλώς να τους μοιράζουμε. Το θέμα είναι η χώρα μας να μην είναι η πύλη εισόδου των λαθροδιακινητών και αυτό απαιτεί έξι πυλώνες δράσης, τη φύλαξη των συνόρων, τις ταχείες διαδικασίες, τις απελάσεις. Ξέρετε ότι το τελευταίο δωδεκάμηνο έχουμε περισσότερες απελάσεις και επιστροφές απ’ ό,τι έχουμε νέες αφίξεις.

Τα κλειστά ελεγχόμενα κέντρα είναι βασικό μέρος αυτής της στρατηγικής. Αφού θα πάτε στη Σάμο, να πάτε να δείτε το νέο κλειστό ελεγχόμενο κέντρο που είναι θέμα λίγων εβδομάδων να λειτουργήσει. Ο έλεγχος των ΜΚΟ, η μείωση προνομίων είναι μέρος ενός μοντέλου. Ο τουρισμός της Χίου θα ενισχυθεί με το αεροδρόμιο που ξεκινάει μετά από δεκαετίες να χτίζεται -τελείωσε ο διαγωνισμός- με όλα τα έργα υποδομής που είχαν μείνει πίσω.

Κλείνοντας, θα κάνω δύο παρατηρήσεις. Πρώτον, για το θέμα των αποζημιώσεων η Κυβέρνηση της Νέας Δημοκρατίας με τον ν.4662/2020 με το άρθρο 195 θεσμοθέτησε πλέον μόνιμο μηχανισμό αποζημιώσεων, όπως είχα υποσχεθεί προεκλογικά και έχει καταβάλει στον Δήμο Χίου συνολικά 2,5 εκατομμύρια ευρώ, εκ των οποίων τα 774.000 ευρώ για την αποζημίωση των κατοίκων. Από το κράτος έχουν μεταφερθεί τα λεφτά στην τοπική αυτοδιοίκηση.

Ως προς το σύμφωνο, η Μόρια δεν δημιουργήθηκε εξαιτίας του νέου συμφώνου. Δημιουργήθηκε εξαιτίας της έλλειψης ενός συμφώνου, γιατί έχει εγκλωβιστεί η χώρα μας στο Δουβλίνο που δεν έχουμε καμμία στήριξη από κανέναν και εξαιτίας αυτού βρεθήκαμε να είμαστε μόνοι μας στις μεγάλες κρίσεις. Αυτό που η Ελλάδα επιδιώκει -και ακόμα έχουμε πολύ δρόμο για το νέο σύμφωνο- είναι έναν υποχρεωτικό, μόνιμο μηχανισμό αλληλεγγύης, ώστε ποτέ ξανά τα νησιά μας, αλλά ούτε και η Ελλάδα συνολικά και οι χώρες της Μεσογείου να αποτελέσουμε αποθήκες ψυχών, όπως έγινε με τη στρατηγική που κάποιοι στη Χίο, κυρίως τα κόμματα της Αριστεράς, επαναλαμβάνουν για να ξαναβιώσουμε το χάος του 2015 αντί της τάξης που σήμερα επικρατεί στη Χίο.

Καταθέτω για τα Πρακτικά τη σχετική απόφαση του Δημοτικού Συμβουλίου Χίου, την οποία τιμήσαμε σημείο-σημείο. Ό,τι ζήτησε το 2019 η Χίος, έγινε.

Σας ευχαριστώ πολύ.

(Στο σημείο αυτό ο Υπουργός Μετανάστευσης και Ασύλου κ. Παναγιώτης (Νότης) Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο το Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 9.43΄ λύεται η συνεδρίαση για αύριο, ημέρα Πέμπτη 8 Ιουλίου 2021 και ώρα 10.00΄ με αντικείμενο εργασιών του Σώματος: νομοθετική εργασία σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**