(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΖ΄

Δευτέρα 19 Ιουλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ιωάννη Μπουρνούς., σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Εργασίας και Κοινωνικών Υποθέσεων, με θέμα: «Στον αέρα συνεχίζουν να παραμένουν εκατοντάδες χιλιάδες παιδιά και οικογένειες για το πρόγραμμα των voucher βρεφονηπιακών σταθμών, Κέντρων Δημιουργικής Απασχόλησης (ΚΔΑΠ) και Κέντρων Δημιουργικής Απασχόλησης Παιδιών με Αναπηρία (ΚΔΑΠΑΜΕΑ), ενώ με απαράδεκτα νομοθετήματα που εκδίδετε υπονομεύετε το ολοήμερο σχολείο και δημιουργείτε Κέντρα Δημιουργικής Απασχόλησης (ΚΔΑΠ) και εργαζόμενους δύο ταχυτήτων», σελ.   
 β) Προς τον Υπουργό Ναυτιλίας και Νησιωτικής Πολιτικής:  
 i. με θέμα: «Διαλεύκανση της δολοφονίας του Σήφη Βαλυράκη», σελ.   
 ii. με θέμα: «Παραμένει αδήριτη η ανάγκη για την πλήρη και σε εύλογο χρόνο διαλεύκανση του θανάτου του Σήφη Βαλυράκη», σελ.   
 γ) Προς τον Υπουργό Τουρισμού, με θέμα: «Ναυάγιο Ζακύνθου, διαρκής καταπάτηση του δημόσιου συμφέροντος», σελ.   
 δ) Προς την Υπουργό Παιδείας και Θρησκευμάτων με θέμα: «Μεγάλο βήμα προς την οπισθοδρόμηση ο εξοβελισμός μαθημάτων των κοινωνικών επιστημών και της καλλιτεχνικής παιδείας από το λύκειο», σελ.   
 ε) Προς τον Υπουργό Υποδομών και Μεταφορών, με θέμα: «Κατάθεση της έκθεσης αποτίμησης της αξίας της επιχείρησης του Οργανισμού Αστικών Συγκοινωνιών Θεσσαλονίκης (ΟΑΣΘ) σύμφωνα με το άρθρο 25 του ν. 4482/2017», σελ.   
 στ) Προς τον Υπουργό Περιβάλλοντος και Ενέργειας:  
 i. με θέμα: «Μοναδική στρατηγική της κυβέρνησης ΝΔ για τη ΔΕΗ και τον ενεργειακό τομέα η διαρκής επιβάρυνση των καταναλωτών», σελ.   
 ii. με θέμα: «Εγκατάσταση νέων Ανανεώσιμων Πηγών Ενέργειας (ΑΠΕ) στην Κρήτη», σελ.   
 ζ) Προς τον Υπουργό Οικονομικών, με θέμα: «Συνεχίζεται η απαξίωση των Ελληνικών Αμυντικών Συστημάτων (ΕΑΣ)», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Παιδείας και Θρησκευμάτων, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Υπουργοί Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 16.7.2021 σχέδιο νόμου: «Αναβάθμιση του σχολείου, ενδυνάμωση των εκπαιδευτικών και άλλες διατάξεις», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας «Ολοκληρωμένο πλαίσιο για τη διαχείριση των αποβλήτων. Ενσωμάτωση Οδηγιών του 2018/851 και 2018/852 του Ευρωπαϊκού Κοινοβουλίου και του Συμβουλίου της 30ης Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, επείγουσες διατάξεις για την προστασία του φυσικού περιβάλλοντος, χωροταξικές-πολεοδομικές και ενεργειακές ρυθμίσεις», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΦΩΤΙΟΥ Θ. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΒΕΣΥΡΟΠΟΥΛΟΣ Α. , σελ.  
ΓΙΑΝΝΟΥΛΗΣ Χ. , σελ.  
ΘΕΟΧΑΡΗΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΛΟΒΕΡΔΟΣ Α. , σελ.  
ΜΑΚΡΗ Ζ. , σελ.  
ΜΙΧΑΗΛΙΔΟΥ Δ. , σελ.  
ΠΛΑΚΙΩΤΑΚΗΣ Ι. , σελ.  
ΣΚΡΕΚΑΣ Κ. , σελ.  
ΦΑΜΕΛΛΟΣ Σ. , σελ.  
ΦΙΛΗΣ Ν. , σελ.  
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΖ΄

Δευτέρα 19 Ιουλίου 2021

Αθήνα, σήμερα στις 19 Ιουλίου 2021, ημέρα Δευτέρα και ώρα 16.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Ο Βουλευτής κ. Ιωάννης Μπουρνούς με επιστολή του ζητεί άδεια ολιγοήμερης απουσίας του στο εξωτερικό:

«Αξιότιμε κύριε Πρόεδρε, παρακαλώ όπως μου χορηγήσετε άδεια ολιγοήμερης απουσίας στο εξωτερικό, από τη 19η Ιουλίου έως και την 21η Ιουλίου 2021, για να μπορέσω να παραστώ σε πολιτικές εκδηλώσεις εκπροσωπώντας τον ΣΥΡΙΖΑ - Προοδευτική Συμμαχία.

Με εκτίμηση

Ιωάννης Μπουρνούς».

Η Βουλή εγκρίνει;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Επίσης, έχω την τιμή να ανακοινώσω στο Σώμα ότι ο Αντιπρόεδρος της Κυβέρνησης, οι Υπουργοί Παιδείας και Θρησκευμάτων, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Υπουργοί Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 16-7-2021 σχέδιο νόμου: «Αναβάθμιση του σχολείου, ενδυνάμωση των εκπαιδευτικών και άλλες διατάξεις».

Παραπέμπεται στην αρμόδια Διαρκή Επιτροπή.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων μάς ενημέρωσε για τις επίκαιρες ερωτήσεις της σημερινής συνεδρίασης.

Ξεκινάμε με την τέταρτη με αριθμό 936/9-7-2021 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Στον “αέρα” συνεχίζουν να μένουν εκατοντάδες χιλιάδες παιδιά και οικογένειες για το πρόγραμμα των voucher βρεφονηπιακών σταθμών, κέντρων δημιουργικής απασχόλησης (ΚΔΑΠ) και κέντρων δημιουργικής απασχόλησης παιδιών με αναπηρία (ΚΔΑΠΑΜΕΑ), ενώ με απαράδεκτα νομοθετήματα που εκδίδετε υπονομεύετε το ολοήμερο σχολείο και δημιουργείτε κέντρα δημιουργικής απασχόλησης (ΚΔΑΠ) και εργαζόμενους δύο ταχυτήτων».

Θα απαντήσει η Υπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία συνάδελφε, έχετε τον λόγο για δύο λεπτά.

**ΘΕΑΝΩ ΦΩΤΙΟΥ:** Κυρία Υφυπουργέ, επιτέλους με μεγάλη καθυστέρηση και με συνεχή πίεση δικιά μας καταφέρατε να βγάλετε την ΚΥΑ για τους βρεφονηπιακούς σταθμούς και από σήμερα -και για δεκαπέντε μόνο μέρες- οι γονείς θα μπορούν να κάνουν τις αιτήσεις τους για τα voucher.

Όμως, για να πνίξετε μέσα στον Δεκαπενταύγουστο την είδηση ότι χιλιάδες παιδιά θα μείνουν και φέτος χωρίς voucher, όπως έγινε και πέρυσι με τα εξήντα πέντε χιλιάδες παιδιά που έμειναν εκτός ΚΔΑΠ, κάνετε σε αυτήν την ΚΥΑ ανεπίτρεπτους ακροβατισμούς.

Προσέξτε τις ημερομηνίες: Τα πρώτα αποτελέσματα θα βγουν στις 9 Αυγούστου. Οι ενστάσεις όσων αδικήθηκαν θα γίνουν 10 με 12 Αυγούστου και 13 Αυγούστου θα βγάλετε τα τελικά αποτελέσματα, δηλαδή Παρασκευή. Απορώ πώς δεν σκεφτήκατε 15 Αυγούστου να τα βγάλετε, της Παναγίας. Και τότε οι δικαιούχοι με την ψυχή στο στόμα, οι γονείς δηλαδή, θα ψάχνουν για μια θέση σε βρεφονηπιακό σταθμό, ενώ ακόμη δεν έχετε δημοσιοποιήσει τον κατάλογο των βρεφονηπιακών σταθμών που δέχονται vouchers.

Όμως, φέτος θα χρειαστεί εκτός από το πολυπόθητο voucher να είναι έτοιμος ο γονιός να βάλει και το χέρι στην τσέπη, διότι για πρώτη φορά με την ΚΥΑ σας επιτρέπεται οι βρεφονηπιακοί σταθμοί να ζητούν νομίμως επιπλέον χρήματα και ορίζεται ότι το voucher θα καλύπτει μόνο τις κατ’ ελάχιστον παρεχόμενες υπηρεσίες.

Ρωτώ, κυρία Υπουργέ, ποιες είναι αυτές οι κατ’ ελάχιστον παρεχόμενες υπηρεσίες. Πείτε σήμερα στους γονείς ποιες είναι οι κατ’ ελάχιστον υπηρεσίες που θα καλύπτει το voucher.

Και βεβαίως, είναι ασύλληπτο ότι εσείς που μιλάτε για δωρεάν προσχολική αγωγή χωρίζετε τα μωρά σε δύο κατηγορίες, αυτά που οι γονείς τους έχουν μόνο vouchers και θα λαμβάνουν τις κατ’ ελάχιστον παρεχόμενες υπηρεσίες και σε αυτά που οι γονείς θα πληρώνουν επιπλέον από την τσέπη τους πέραν του voucher και θα λαμβάνουν περισσότερες.

Το τρίτο σημαντικό, όμως, που αποκαλύπτει η ΚΥΑ είναι ότι η Κυβέρνηση του Κυριάκου Μητσοτάκη, παρά τις κομπορρημοσύνες σας για επενδύσεις στο παιδί, μείωσε τον προϋπολογισμό από πέρυσι από εκεί όπου της το έδωσε ο ΣΥΡΙΖΑ το 2019. Εμείς ξοδέψαμε 279 εκατομμύρια ευρώ το 2019 για vouchers. Ξέρετε πόσα ξοδέψατε εσείς με βάση όλα τα στοιχεία; Ξοδέψατε 259 εκατομμύρια ευρώ, εκτός και αν δεν έχετε τα νούμερα, κυρία Υπουργέ. Πέρυσι, 259 εκατομμύρια ευρώ! Και βάλατε συνολικά εκατόν πενήντα επτά χιλιάδες παιδιά σε ΚΔΑΠ και ΚΔΑΠΑΜΕΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε.

**ΘΕΑΝΩ ΦΩΤΙΟΥ:** Τελειώνω, κύριε Πρόεδρε, σε ένα δευτερόλεπτο.

Την ίδια στιγμή δεν έχετε ακόμη εκδώσει την ΚΥΑ του ν.4756/2020 για την κατ’ εξαίρεση ίδρυση και λειτουργία των ΚΔΑΠ στα σχολεία, μη δίνοντας τη δυνατότητα σε δήμους να ιδρύσουν νέες δομές και αφήνοντας θολό το τοπίο για τις υφιστάμενες, για τις παλαιές.

Επικαιροποιώ, λοιπόν, την ερώτησή μου ως εξής και τελειώνω: Εξηγήστε μου τον λόγο που η Κυβέρνησή σας δεν βάζει φέτος ούτε 1 ευρώ παραπάνω στα προγράμματα βρεφονηπιακών και ΚΔΑΠ. Πότε θα βγάλετε το πρόγραμμα για τα παιδιά των δημοσίων υπαλλήλων; Μήπως όπως και πέρυσι, τον Νοέμβριο; Και πότε θα εκδώσετε την ΚΥΑ για την κατ’ εξαίρεση στέγαση ΚΔΑΠ σε σχολεία; Και θα τροποποιήσετε την απαράδεκτη δική σας ΚΥΑ της 2-6-2021, ώστε να μην δημιουργούνται ΚΔΑΠ δύο ταχυτήτων;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία συνάδελφε, είχατε τα δύο λεπτά, πήγατε στα τριάμισι λεπτά. Σας παρακαλώ πάρα πολύ να συντομεύουμε για όλους.

**ΘΕΑΝΩ ΦΩΤΙΟΥ:** Θα περιμένω να είστε τόσο αυστηρός με όλους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο για τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Φωτίου, δυστυχώς, μαζί σας κάθε φορά έχω ένα πρόβλημα. Είναι πάρα πολλές οι ερωτήσεις που κάνετε και το θέμα δεν είναι το πλήθος των ερωτήσεων, το θέμα είναι η απουσία οποιασδήποτε λογικής που να συνδέει τη μία ερώτηση με την άλλη. Τέλος πάντων, κάθε φορά μού βάζετε αυτό το πολύ δύσκολο αίνιγμα να λύσω, πώς να συνδέσω τις ερωτήσεις μεταξύ τους. Κάνω ό,τι καλύτερο μπορώ. Ελπίζω κάπως να τα καταφέρνω.

Γνωρίζετε -νομίζω καλά- ότι σήμερα βγήκε η πρόσκληση. Η υπουργική απόφαση για τη λειτουργία των βρεφονηπιακών σταθμών έχει βγει μέρες τώρα. Σήμερα βγήκε και η πρόσκληση. Βγαίνει η πρόσκληση. Τι λέει η πρόσκληση; Καλεί για πρώτη φορά και τους δικαιούχους του προγράμματος «ΕΝΑΡΜΟΝΙΣΗ» και τους δικαιούχους του νέου προγράμματος. Ποιο είναι το νέο πρόγραμμα; Αυτό το οποίο έβγαλε η Κυβέρνησή μας πέρυσι. Τι έβγαλε η Κυβέρνησή μας πέρυσι; Το λεγόμενο «ΠΑΡΑΛΛΗΛΟ ΠΡΟΓΡΑΜΜΑ».

Τι έκανε το «ΠΑΡΑΛΛΗΛΟ ΠΡΟΓΡΑΜΜΑ»; Δύο πράγματα έκανε το «ΠΑΡΑΛΛΗΛΟ ΠΡΟΓΡΑΜΜΑ». Το πρώτο πράγμα που έκανε το «ΠΑΡΑΛΛΗΛΟ ΠΡΟΓΡΑΜΜΑ» είναι ότι διόρθωνε μια πάρα πολύ μεγάλη αδικία. Ποια είναι αυτή η πολύ μεγάλη αδικία; Ότι ενέτασσε γυναίκες οι οποίες εργάζονταν στο δημόσιο ως δικαιούχους στο πρόγραμμα των βρεφονηπιακών σταθμών. Τι γινόταν μέχρι και πέρυσι και ναι, όχι μόνο από τη δική σας κυβέρνηση που ποτέ δεν το διόρθωσε; Το ίδιο πρόβλημα, η ίδια αδικία γινόταν και πιο πριν, αλλά σίγουρα αυτή η αδικία για πέντε χρόνια δεν διορθώθηκε.

Τι διορθώσαμε, λοιπόν; Ότι γυναίκες οι οποίες είχαν τα ίδια εισοδηματικά κριτήρια και εργάζονταν στο δημόσιο -το ευρύ ή το στενότερο δημόσιο- δεν μπορούσαν να λάβουν κουπόνια για τα παιδιά τους για τους βρεφονηπιακούς σταθμούς.

Οπότε τι κάναμε; Ξαναλέω: δύο πράγματα. Το πρώτο πράγμα που κάναμε είναι ότι αυξήσαμε οριζόντια τα εισοδηματικά κριτήρια. Έτσι και πέρυσι, αλλά και φέτος, τα εισοδηματικά κριτήρια για μια οικογένεια η οποία έχει δύο παιδιά, πηγαίνουν από τις 27.000 ευρώ στις 33.000 ευρώ. Ξέρετε, όταν μια οικογένεια μπορεί να ενταχθεί στο πρόγραμμα αυτό όχι με 27.000 ευρώ, αλλά με 33.000 ευρώ μεικτό οικογενειακό εισόδημα είναι μια πολύ μεγάλη ανάσα για πολλές οικογένειες. Πόσες; Δεκαπέντε χιλιάδες περισσότερες οικογένειες. Και το δεύτερο που κάναμε είναι ότι μέσα στην ανάσα αυτήν που δώσαμε, δηλαδή της αύξησης του οικογενειακού εισοδήματος από 27.000 σε 33.000 ευρώ για δύο παιδιά συν 3.000 ευρώ για κάθε παιδί που προστίθεται ως μέλος στην οικογένεια, εντάξαμε και αυτές τις γυναίκες αορίστου ή ορισμένου χρόνου που εργάζονται στο δημόσιο. Οπότε ναι, αυτό το κάναμε.

Σήμερα βγήκε η πρόσκληση και δεν νομίζω ότι κάποιος συμπολίτης μας έχει στο μυαλό του ποια ακριβώς θα είναι η ημερομηνία που θα κάνει την αίτηση. Αυτό που οι συμπολίτες μας έχουν στο μυαλό τους είναι να μπορέσουν να κάνουν την αίτηση. Και φέτος κάνουν μία αίτηση και για τα δύο προγράμματα και χωρίς δικαιολογητικά. Την κάνουν την αίτηση ηλεκτρονικά και το σύστημα αυτομάτως μπορεί και τραβάει τα στοιχεία τους, έτσι ώστε να μην χρειαστεί να προσκομίσουν άλλα δικαιολογητικά, αλλά να μπορέσουν με τα αυξημένα αυτά εισοδηματικά κριτήρια, όπως και με τη δυνατότητα που έχουν πλέον ως γυναίκες που εργάζονται στο δημόσιο, να μπορούμε να φτάσουμε τον στόχο μας που είναι να μην μείνει κανένα παιδί εκτός βρεφονηπιακού σταθμού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΘΕΑΝΩ ΦΩΤΙΟΥ:** Κυρία Υφυπουργέ, ίσως δεν ξέρετε πραγματικά τι πρόγραμμα βγάλατε. Είμαι υποχρεωμένη να σας καταγγείλω ότι η νέα πρόσκληση που έβγαλε η ΕΕΤΑΑ σήμερα αναφέρει σαφώς στον τίτλο της ότι το πρόγραμμα για τους δημοσίους υπαλλήλους θα ακολουθήσει.

Λυπάμαι πάρα πολύ που δεν ξέρετε ακριβώς τι κάνετε στο Υπουργείο αυτό. Είναι απαράδεκτο αυτό, κυρία Υπουργέ. Πρώτη φορά έρχεται Υπουργός εδώ μέσα να μας παραπληροφορεί ότι έβγαλε και για τους δημοσίους υπαλλήλους.

Αφήστε τα, λοιπόν, αυτά πια. Έχουμε βαρεθεί. Βάλατε πέρυσι πεντέμισι χιλιάδες voucher για ανάπηρα παιδιά όταν ξέρατε ότι οι θέσεις που είχαμε για τα ανάπηρα παιδιά ήταν μόνο τέσσερις χιλιάδες και τα εμπαίζατε. Κάνετε αυτές τις καθυστερήσεις επίτηδες γιατί ξέρετε ότι τώρα χιλιάδες παιδιά θα μείνουν έξω επειδή μειώθηκαν τα εισοδήματα των γονέων λόγω πανδημίας και εσείς δεν αυξάνετε τα voucher. Τους αποθαρρύνετε τους γονείς. Ακόμη και τους γονείς των ανάπηρων παιδιών, δηλαδή άνω των δεκαεννέα για τα ΚΔΑΠΑΜΕΑ. Όπου δίνετε, ζητάτε δικαστική συμπαράσταση των γονιών και βέβαια νομιμοποιείτε την πληρωμή από γονείς πέραν του voucher που παίρνουν. Δεν μου απαντήσατε τι εννοείτε ακριβώς «οι κατ’ ελάχιστον παρεχόμενες υπηρεσίες θα καλύπτονται από voucher». Ακούστε με προσεκτικά. Είναι η πρώτη φορά που νομιμοποιείτε τα voucher να μην είναι ανταλλάξιμα και να χρειάζεται πάντα ο γονιός να βάζει το χέρι του στην τσέπη.

Και βέβαια όσον αφορά την ΚΥΑ, θέλω να σας πω το εξής για τη στέγαση των ΚΔΑΠ σε σχολικές αίθουσες: Πρόκειται για μια γελοιότητα του νόμου σας. Πρώτη φορά γελοιοποιείται έτσι νομοθετική διαδικασία. Ένας νόμος λέει ότι δεν θα γίνονται ΚΔΑΠ μέσα σε σχολικές αίθουσες και ο ίδιος νόμος λέει ότι με ΚΥΑ μπορούμε να το αλλάξουμε. Αυτή την ΚΥΑ την περιμένουμε, δεν τη βγάλατε ακόμη. Άρα οι δήμοι που είναι έτοιμοι αυτήν τη στιγμή να κάνουν νέα ΚΔΑΠ, δεν μπορούν να τα κάνουν, γιατί δεν θα προλάβουν να τα κάνουν, αφού δεν βγάλατε την ΚΥΑ.

Κάνετε όμως και ένα χειρότερο πράγμα. Βάζετε, με την ΚΥΑ που εκδόσατε, ΚΔΑΠ εκτός σχολικών αιθουσών. Τι κάνατε; Δημιουργείτε ΚΔΑΠ δύο ταχυτήτων: αυτά που λειτουργούν εντός σχολικών αιθουσών για έξι ώρες μετά το ολοήμερο και αυτά που είναι εκτός σχολικών αιθουσών για οκτώ ώρες, με αποτέλεσμα να αλληλοκαλύπτεται το ωράριο της λειτουργίας του ολοήμερου. Αφήσατε να περάσουν επτά μήνες και δημιουργήσατε τεράστιες εντάσεις μεταξύ των δασκάλων και των εκπαιδευτών των ΚΔΑΠ.

Εσείς με κάθε νομοθετική σας πρωτοβουλία αντί να λύνετε ένα πρόβλημα δημιουργείτε νέα. Μπορείτε να μου πείτε τι θα κάνετε με αυτό το πρόβλημα που σας έχω επισημάνει; Και μη μου πείτε κάτι άλλο πάλι. Γιατί έχετε πρόβλημα κατανόησης, πράγματι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, έχουν γραφτεί στα Πρακτικά τα όσα ακούσαμε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα γράφονται στα Πρακτικά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Γιατί για πρώτη φορά νομίζω θα πρέπει να δείξουμε εδώ πέρα την πυγμή μας.

Δεν γίνεται άλλο ψέμα, κυρία Φωτίου! Άλλο ψέμα δεν γίνεται! Όλοι μαζί είμαστε εδώ πέρα για τις κοινωνικές υποθέσεις, όλοι μαζί είμαστε εδώ πέρα για την παιδική προστασία. Όλοι μαζί. Και δεν περίμενα από κανένα κόμμα του ελληνικού Κοινοβουλίου να είναι ενάντια στην παιδική προστασία. Δεν θα πω παραπάνω, πραγματικά δεν θα πω παραπάνω. Με προκαλείτε και με τις λέξεις που χρησιμοποιήσατε και με τη «γελοιότητα» -ακούστε λέξη που ακούμε εδώ μέσα! Σας παρακαλώ πολύ! Όλοι έχουμε καθήκον να προασπίσουμε την παιδική προστασία.

Και έρχομαι και τα ξαναλέω. Πώς την προασπίζουμε την παιδική προστασία;

**ΘΕΑΝΩ ΦΩΤΙΟΥ:** Για πείτε μου.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Βάλατε πέντε χρόνια τις γυναίκες που δουλεύουν στο δημόσιο να έχουν κουπόνια για τους βρεφονηπιακούς σταθμούς; Τις βάλατε; Όχι, δεν τις βάλατε. Αυξήσατε τα κουπόνια;

**ΘΕΑΝΩ ΦΩΤΙΟΥ:** Τι λέει η πρόσκληση της ΕΕΤΑΑ για τους δημοσίους υπαλλήλους;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ακούω για την αναπηρία. Είναι δυνατόν να ακούω εγώ για την αναπηρία; Να ακούω εγώ, που κάνουμε αυτή τη δουλειά σε αυτό το Υπουργείο για την αναπηρία και έχουμε κάνει ό,τι μπορούμε έτσι ώστε να κάνουμε και ενεργητικές πολιτικές για την αναπηρία, να βγάλουμε τον προσωπικό βοηθό, που βγάζουμε κι εντάξαμε στο Ταμείο Ανάκαμψης για την αναπηρία; Τα ΚΔΑΠΜΕΑ πήραν 25% παραπάνω κουπόνια. Τι σημαίνει ΚΔΑΠΜΕΑ; Σημαίνει ΚΔΑΠ για άτομα με αναπηρία.

Βγάλαμε ρυθμιστικό πλαίσιο; Ζητούμε την προσβασιμότητα για αναπηρία και στα κανονικά ΚΔΑΠ; Τη ζητούμε. Το κάνατε ποτέ; Όχι. Γιατί; Γιατί θέλατε ανθρώπους δύο ταχυτήτων, μία με τυπική ανάπτυξη, μία για αναπηρία. Αυτό θέλατε, κυρία Φωτίου. Και γι’ αυτό εμείς βάλαμε την προσβασιμότητα και στα ΚΔΑΠ τυπικής ανάπτυξης, για να μπορούν όλοι οι άνθρωποι ανεξαρτήτως αναπηρίας να πηγαίνουν και στα ΚΔΑΠ τυπικής ανάπτυξης. Γι’ αυτό ακριβώς βγάλαμε και πιο εξειδικευμένο ρυθμιστικό πλαίσιο για τα ΚΔΑΠ των ατόμων με αναπηρία.

Και ξέρετε τι; Ναι, μας νοιάζει και το τελευταίο ευρώ που πληρώνει και ο Έλληνας κι ο Ευρωπαίος φορολογούμενος. Γι’ αυτό βγάλαμε επιτόπου να μπορεί να γίνεται έλεγχος και να υπάρχει παρουσιολόγιο ηλεκτρονικό και επί τόπου.

όμως, θα συνεχίσω κάνοντας κι εγώ την ίδια κατάχρηση του χρόνου μου, αφού κάνατε και εσείς ακριβώς το ίδιο πράγμα.

Λέτε ότι δεν βγήκε σήμερα και η πρόσκληση για τους δημοσίους υπαλλήλους. Ποιος σας ενημερώνει, κυρία Φωτίου; Την προδημοσίευση της πρόσκλησης για τους δημοσίους υπαλλήλους δεν την είδατε; Το ότι οι άνθρωποι με πολύ υψηλότερα εισοδηματικά κριτήρια, από 27.000 ευρώ στις 33.000 ευρώ, μπορούν να κάνουν σήμερα αίτηση, αυτό δεν το έχετε δει; Κακώς δεν το έχετε δει. Κι αν δεν το έχετε δει, μην έρχεστε εδώ με λανθασμένα στοιχεία. Τουλάχιστον ελάτε εδώ χωρίς τα στοιχεία αυτά, γιατί λανθασμένα στοιχεία και ελληνικό Κοινοβούλιο δεν πρέπει να πηγαίνουν μαζί.

Μέσα στα στοιχεία για το τι κάναμε για τα ΚΔΑΠ και τι αλλάξαμε έχετε δει, κυρία Φωτίου, ότι σε αυτήν την υπουργική απόφαση, την οποία χαρακτηρίζετε με τόσους τρόπους -ούτε καν θα αναφερθώ ξανά μέσα στο Κοινοβούλιο αυτό, γιατί είναι ιερό το Κοινοβούλιο-, έχετε δει ότι αλλάξαμε τα ηλικιακά όρια έτσι ώστε οποιοσδήποτε έχει παιδί με αναπηρία να μπορεί να το στέλνει σε ΚΔΑΠΜΕΑ; Δεν είναι πια το όριο της ανηλικότητας που είχατε εσείς, που παρατύπως είχατε εσείς, γιατί δεν είχατε ούτε πρωτογενές ούτε δευτερογενές ρυθμιστικό πλαίσιο γι’ αυτό.

Μου λέτε και μου λέτε τελείως συντεχνιακά, κυρία Φωτίου -τελείως συντεχνιακά, γιατί δύο χρόνια μετά κάτι πια και εμείς γνωρίζουμε- για τον δήθεν ανταγωνισμό που υπάρχει μεταξύ ολοήμερων σχολείων και ΚΔΑΠ. Εγώ και τα στελέχη μου και η ομάδα μου αυτό δεν το καταλαβαίνουμε. Είκοσι χρόνια υπάρχουν τα ολοήμερα σχολεία, είκοσι χρόνια υπάρχουν και τα ΚΔΑΠ. Λειτουργούν παρόμοιες ώρες. Υπήρχε ποτέ ανταγωνισμός μεταξύ των δύο;

Τι προτείνετε; Στα εκατόν ογδόντα δημοτικά ΚΔΑΠ, τα οποία σήμερα στεγάζονται σε δικά τους κτήρια, προτείνετε τα εξής, εσείς αυτό προτείνετε: να καταργηθεί αυτόματα η πρώτη βάρδια και να μειωθούν στο μισό τα παιδιά που μπορούν να φιλοξενηθούν.

**ΘΕΑΝΩ ΦΩΤΙΟΥ:** Είπα εγώ τέτοιο πράγμα και δεν το ξέρω;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ναι, εσείς, κυρία Φωτίου. Ξέρετε για ποιο λόγο το προτείνετε εσείς; Γιατί αυτό που λέτε στην ερώτησή σας -και δώστε μου δύο λεπτά να το βρω- και αυτό που ζητάτε είναι να μειωθεί στο μισό η πρώτη βάρδια. Τι απορρέει από αυτόν τον καθαρά συντεχνιακό σκοπό; Απορρέει το εξής: να καταργηθεί αυτόματα η πρώτη βάρδια και να μειωθούν στο μισό τα παιδιά που μπορούν να φιλοξενηθούν στην πρώτη βάρδια, άρα περίπου χίλιοι εργαζόμενοι που αυτή τη στιγμή είναι πλήρους απασχόλησης θα δουν το ωράριό τους να μειώνεται στην τετραετία.

**ΘΕΑΝΩ ΦΩΤΙΟΥ:** Εγώ λέω τέτοια πράγματα, κύριε Πρόεδρε; Πού τα είδε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Φωτίου!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Θα τεθεί σε κίνδυνο η οικονομική βιωσιμότητα των κέντρων δημιουργικής απασχόλησης, τα οποία θα αδυνατούν λόγω της υπολειτουργίας τους να καλύπτουν τα έξοδά τους.

**ΘΕΑΝΩ ΦΩΤΙΟΥ:** Έχετε βάλει για τους δημοσίους υπαλλήλους;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Λοιπόν, κυρία Φωτίου, ξαναδιαβάστε αυτά που καταθέσατε, ακούστε ξανά αυτά που είπατε και θα είμαστε εδώ πέρα να τα συζητήσουμε ξανά.

Σας ευχαριστώ.

**ΘΕΑΝΩ ΦΩΤΙΟΥ:** Όμως, ποτέ μου δεν είπα τέτοια πράγματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Υφυπουργέ.

Κυρία Φωτίου, εσείς ήσασταν Υπουργός. Η διαδικασία είναι συγκεκριμένη. Μιλάει ο Υπουργός…

**ΘΕΑΝΩ ΦΩΤΙΟΥ:** Μα, δεν είπα τέτοια ψέματα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Φωτίου, δεν ξέρω ποιος λέει ψέματα. Το ψέμα είναι ένα μεγάλο θέμα ποιος το λέει. Αυτό δεν θα το κρίνω. Εγώ δεν θα κρίνω αυτό, αν λέτε εσείς ψέματα ή αν ξέρετε από ψέματα.

Εμένα αυτό που με ενδιαφέρει είναι ότι πρέπει να τηρηθεί η διαδικασία. Μιλάει ο Βουλευτής, απαντάει ο Υπουργός. Εγώ δεν κρίνω ούτε τον Βουλευτή ούτε τον Υπουργό.

Σας παρακαλώ πάρα πολύ, κυρία Φωτίου, να συμπεριφέρεστε με τέτοιο τρόπο που αναλογεί στην Αίθουσα. Σας παρακαλώ πολύ. Τίποτα άλλο.

Προχωρούμε στη συζήτηση της δεύτερης με αριθμό 930/5-7-2021 επίκαιρης ερώτησης πρώτου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Ναυτιλίας και Νησιωτικής Πολιτικής, με θέμα: «Διαλεύκανση της δολοφονίας του Σήφη Βαλυράκη», καθώς και της δεύτερης με αριθμό 941/12-7-2021 επίκαιρης ερώτησης δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Παραμένει αδήριτη η ανάγκη για την πλήρη και σε εύλογο χρόνο διαλεύκανση του θανάτου του Σήφη Βαλυράκη».

Οι ερωτήσεις αναφέρονται στο ίδιο θέμα. Θα συζητηθούν ταυτόχρονα, χωρίς να επηρεάζονται τα δικαιώματα των πολιτών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Παρακαλώ, κύριε Λοβέρδο, έχετε το λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Πλακιωτάκη, Υπουργέ Εμπορικής Ναυτιλίας και άλλων θεμάτων, σε οποιαδήποτε σύγχρονη χώρα, με θεσμούς διοίκησης και δικαιοσύνης που λειτουργούν κανονικά, δεν θα ήταν λογικό -και νοητό, θα έλεγα- η Αντιπολίτευση να ελέγχει την Κυβέρνηση για ένα παρόμοιο θέμα.

Όμως, με δύο διευκρινίσεις που θα δώσω ευθύς εξαρχής θα καταλάβει ο οποιοσδήποτε απορών πολίτης που παρακολουθεί τη διαδικασία, γιατί σήμερα ο συνάδελφός μου, ο Βασίλης Κεγκέρογλου και εγώ είμαστε εδώ, απευθυνόμενοι σε σας για ένα ζήτημα ανθρώπινης ζωής που χάθηκε.

Η πρώτη διευκρίνιση που δεν γίνεται για να την ακούσετε εσείς, αλλά για να την ακούσουν οι πολίτες που μας παρακολουθούν, είναι ότι για τις προκαταρκτικές εξετάσεις για συμβάντα με ποινικό περιεχόμενο που έχουν γίνει σε περιοχή θάλασσας ευθύνη έχει το Λιμενικό Σώμα και φυσικά, εσείς εποπτεύετε το Σώμα αυτό. Γι’ αυτό, λοιπόν, η Αντιπολίτευση ελέγχει την Κυβέρνηση σήμερα.

Το δεύτερο έχει να κάνει με ημερομηνίες, κύριε Υπουργέ. Στις 24 Ιανουαρίου του 2021, ο αγαπημένος μας συνάδελφος, φίλος και σύντροφος Ιωσήφ (Σήφης) Βαλυράκης φεύγει απ’ αυτόν τον μάταιο κόσμο. Στις 16 Απριλίου του τρέχοντος έτους, εμφανίζεται ο πρώτος μάρτυρας, ο οποίος καταθέτει αυτά που είδε και που δεν οδηγούν στην εκδοχή του ατυχήματος, αλλά της ανθρωποκτονίας εκ προθέσεως ή εξ αμελείας. Και τρίτον, μόλις στις 12 τρέχοντος μηνός του σωτηρίου έτους 2021, καλούνται ως ύποπτοι να καταθέσουν ανωμοτί δύο άνθρωποι, οι οποίοι έχουν ήδη κατονομαστεί και υποδειχτεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δηλαδή, από τις 24 Ιανουαρίου, ενώ υπάρχουν δύο καταθέσεις -θα πω γι’ αυτές στη δευτερολογία μου- που δείχνουν ενδεχόμενη ανθρωποκτονία -εγώ θα έλεγα με τα στοιχεία και την εμπειρία που διαθέτω ότι δείχνουν ανθρωποκτονία- απαντάει το ερευνούν κράτος διά των υπηρεσιών του, που εσείς εποπτεύεται, στις 12 Ιουλίου του 2021, δηλαδή πολλούς μήνες μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Κλείνω, κύριε Πρόεδρε.

Το ερώτημά μου είναι, κύριε Υπουργέ, είναι το εξής: Εποπτεύοντας εσείς αυτές τις υπηρεσίες, διαπιστώνετε ότι καλά πήγαμε ή ότι κάτι δεν πήγε καλά και εσείς, έχοντας την ευθύνη, το υπογραμμίζετε, το δείχνετε και παίρνετε μέτρα; Αν όλα πήγαν καλά, θα κληθείτε να απαντήσετε και σε μια σειρά στοιχείων που και εγώ και ο συνάδελφός μου θα καταθέσουμε στις επόμενες παρεμβάσεις μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Περιμένουμε να σας ακούσουμε, κύριε Πλακιωτάκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η πλήρης διαλεύκανση των συνθηκών του θανάτου του Σήφη Βαλυράκη είναι για μας, όπως είναι κατανοητό, ιδιαίτερης σημασίας, αλλά και για όλους τους πολίτες. Έχουμε σημαντικές ενδείξεις ότι πρόκειται για αποτέλεσμα, όχι ενός απλού ατυχήματος, αλλά εγκληματικής ενέργειας. Πρέπει να πω ότι από τις πρώτες μέρες του θανάτου του, μετά τις 24 Ιανουαρίου, όταν εμείς ζητήσαμε την άμεση διαλεύκανση της υπόθεσης, δεσμευτήκατε, συμφωνήσατε μαζί μας και είπατε ότι θα πράξετε τα ανάλογα προκειμένου να διαλευκανθεί πλήρως η υπόθεση.

Ωστόσο, η προανάκριση από το Λιμενικό Σώμα, το οποίο εποπτεύετε, καρκινοβάτησε και πελαγοδρόμησε, με ύποπτο και απαράδεκτο τρόπο. Από την αρχή κάποιοι ήθελαν να δημιουργήσουν την εικόνα ότι πρόκειται περί ατυχήματος. Το χαρακτήρισαν και «ατύχημα», προφανώς για να κλείσουν τον φάκελο. Ο συνήθης χαρακτηρισμός είναι «συμβάν». Από πού προκύπτει το ατύχημα; Δύο μάρτυρες, όπως ήδη ειπώθηκε, διέψευσαν κατηγορηματικά, δείχνοντας στην κατεύθυνση συγκεκριμένων ψαράδων, οι οποίοι φέρεται την κρίσιμη μέρα να λογομάχησαν και εντέλει να χτύπησαν θανάσιμα τον Σήφη Βαλυράκη.

Έχουμε καταθέσει στο Υπουργείο Δικαιοσύνης το πλήρες υπόμνημα της οικογένειας του εκλιπόντος με όλα τα στοιχεία. Θα το καταθέσουμε και σε εσάς για τη γνώση σας. Υπάρχουν δύο εκθέσεις μέσα στη δικογραφία, τόσο του ιατροδικαστή κ. Νικολάου Καλογριά όσο και της έγκριτης καθηγήτριας κ. Χαράς Σπηλιοπούλου, που μιλούν για χτυπήματα τα οποία δεν μπορεί να οφείλονται στην προπέλα ή σε άλλο σημείο του σκάφους. Η οικογένεια του θύματος και ο δικηγόρος κ. Φωτάκης ευθέως έχουν κάνει λόγο για προσπάθεια κουκουλώματος. Σας έχουν ζητήσει και προσωπικά την παρέμβαση.

Έχει ήδη κατατεθεί μηνυτήρια αναφορά για παράβαση καθήκοντος του λιμενικού σώματος για σοβαρές ολιγωρίες και παραλείψεις. Δεν ξέρω εάν η μετακίνηση του λιμενοφύλακα στην Κύμη είναι παραδοχή και αποδοχή του παραπάνω ισχυρισμού. Όμως, επισημαίνω, πρώτον, ότι δεν ελέγχθηκε πειθαρχικά ο συγκεκριμένος λιμενικός, δεύτερον το βιντεοληπτικό υλικό από τα γύρω μαγαζιά δεν έχει ζητηθεί, η μετακίνηση του σκάφους, που είναι πειστήριο, έγινε χωρίς προφύλαξη και χωρίς διαφύλαξη των τυχόν στοιχείων, άλλαξε ο μεσεγγυούχος χωρίς ενημέρωση -πάρα πολύ σημαντικό αυτό- και καταγγέλθηκαν παρεμβάσεις στην έρευνα, που δεν έχουν σταματήσει έως σήμερα, ακόμη και με άσκηση πίεσης προς ορισμένους κρίσιμους μάρτυρες για το περιεχόμενο των καταθέσεών τους.

Μετά τη συζήτηση της επίκαιρης ερώτησής μας στις 28 Ιουνίου με τον Υπουργό Δικαιοσύνης ως συνέχεια μιας γραπτής ερώτησης, με την οποία ζητήσαμε να διαβιβαστούν όλα τα στοιχεία στη δικαιοσύνη και στον αρμόδιο εισαγγελέα, ο εισαγγελέας Χαλκίδας, όπως είπε ο κύριος συνάδελφος, έδωσε νέα παραγγελία να κληθούν οι δύο που κατονομάστηκαν ως ύποπτοι προκειμένου να καταθέσουν ανωμοτί και βεβαίως δόθηκε εντολή να δοθεί επιτέλους η δικογραφία στην οικογένεια και τους συνηγόρους της. Πολύ αργά όμως.

Για τους λόγους αυτούς σας ρωτάμε, κύριε Υπουργέ, εάν έχετε πρόθεση να ελέγξετε όλα όσα έχουν συμβεί μέχρι τώρα με τις ανάλογες διαδικασίες, να φροντίσετε να ακολουθούνται οι ανάλογες διαδικασίες από τα πειθαρχικά όργανα και ποιες είναι οι ενέργειες από εδώ και πέρα ούτως ώστε να συμβάλλει το Λιμενικό με τις διαδικασίες που προβλέπονται στην υλοποίηση της παραγγελίας του εισαγγελέα;

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά την προαναφερθείσα αίτηση - υπόμνημα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για έξι λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Δύο λεπτά θα χρειαστώ, κύριε Πρόεδρε.

Ευχαριστώ κατ’ αρχάς τους δύο συναδέλφους για την ερώτηση τους. Το ενδιαφέρον για τη διαλεύκανση της υπόθεσης του Σήφη Βαλυράκη είναι κοινό, ήταν ένας πολιτικός ο οποίος προσέφερε πολλά.

Από την πρώτη στιγμή οι διαδικασίες έγιναν ακριβώς όπως έπρεπε υπό την επίβλεψη πάντα του αρμόδιου εισαγγελέα. Η δικαιοσύνη ακολουθεί τους δικούς του κανόνες, διότι οφείλει να είναι τα πορίσματα της ακριβή, αντικειμενικά, δίκαια. Αυτό συμβαίνει και στην περίπτωση της εξιχνίασης της υπόθεσης του Σήφη Βαλυράκη. Έχω πλήρη εμπιστοσύνη στα στελέχη του Λιμενικού Σώματος. Άλλωστε ως προανακριτικοί υπάλληλοι τελούν πάντοτε υπό τις εντολές και οδηγίες του αρμόδιου εισαγγελέα, όπως έχω πλήρη εμπιστοσύνη και στην ελληνική δικαιοσύνη, όπως είμαι βέβαιος ότι έχετε και εσείς, κύριοι συνάδελφοι.

Γι’ αυτό, λοιπόν, χρειάζεται να ολοκληρωθεί η διαδικασία. Δεν είναι μία απλή υπόθεση. Η δικαιοσύνη βαδίζει και συγκροτημένα, αλλά και συστηματικά με τον τρόπο που πρέπει. Επειδή θέσατε ένα ζήτημα πιθανών ολιγωριών ή παραλείψεων από πλευράς των στελεχών του Λιμενικού Σώματος Ελληνικής Ακτοφυλακής πράγματι έχει γίνει καταγγελία από την οικογένεια, η οποία με την 14-5-2021 εξώδικη διαμαρτυρία και πειθαρχική αναφορά έχει διαβιβαστεί στην Εισαγγελία Ναυτοδικείου Πειραιά και περιμένουμε το αποτέλεσμα της.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει πάλι ο κ. Λοβέρδος και μετά ο κ. Κεγκέρογλου. Θα σας παρακαλούσα πάρα πολύ να είστε εντός του χρόνου, γιατί υπάρχουν συνάδελφοι πριν και μετά από εσάς οι οποίοι έχουν ζητήσει με αυστηρότητα να τηρηθεί ο χρόνος

**ΑΝΔΡΕΑΣ ΛΟΒΕΡΔΟΣ:** Έχετε αλλάξει τακτική, γιατί μιλάγαμε με μεγαλύτερη άνεση επί δύο χρόνια;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω τι κάνατε πριν δύο χρόνια.

**ΑΝΔΡΕΑΣ ΛΟΒΕΡΔΟΣ:** Δεν έχω τύχει εσάς, αλλά αυτό το πράγμα που κάνετε στα δύο λεπτά να μας λέτε να ολοκληρώσουμε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήσασταν στατριάμισι λεπτά.

**ΑΝΔΡΕΑΣ ΛΟΒΕΡΔΟΣ:** Στο τέλος, επέμεινα. Δικό σας θέμα είναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν είναι δικό μας θέμα, είναι θέμα του Κανονισμού.

**ΑΝΔΡΕΑΣ ΛΟΒΕΡΔΟΣ:** Συντονιστείτε, γιατί είστε ο μόνος ο οποίος…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι θέμα του Κανονισμού. Ήσασταν Κοινοβουλευτικός Εκπρόσωπος τρία χρόνια, δεν μπορεί να μην γνωρίζετε ότι ήταν για δύο λεπτά;

**ΑΝΔΡΕΑΣ ΛΟΒΕΡΔΟΣ:** Σωστά, δεν το αμφισβητώ. Αλλά όλοι οι άλλοι συνάδελφοί σας είναι περισσότερο ανεκτικοί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήσασταν άτυχος που πέσατε σε εμένα σήμερα.

Παρακαλώ, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Μόνο που τώρα θα μου επιτρέψετε να ολοκληρώσω, γιατί το θέμα είναι σοβαρό και αφορά έναν Έλληνα πολίτη, τον οποίο τον σέβεστε και εσείς όσο τον σέβομαι και εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο για τρία λεπτά, όπως είχατε και τριάμισι στην πρωτολογία σας.

**ΑΝΔΡΕΑΣ ΛΟΒΕΡΔΟΣ:** Θα προσπαθήσω να είμαι αναλυτικότερος αυτήν τη φορά και, κύριε Πρόεδρε, φαντάζομαι ότι θα μου το επιτρέψετε. Ακούστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας το επιτρέψω εντός του χρόνου σας.

**ΑΝΔΡΕΑΣ ΛΟΒΕΡΔΟΣ:** Και με μια επιείκεια, θα σας το ζητήσω.

Κύριε Υπουργέ, η ερώτηση που σας απευθύνθηκε ήταν πολύ διεισδυτική και αναλύθηκε επαρκώς. Η απάντησή σας ήταν απάντηση για να ξεφύγουμε από το θέμα. Όλα πάνε καλά, έχουμε απόλυτη εμπιστοσύνη στα πάντα, στους πάντες, σε όλους τους θεσμούς δικαιοσύνης και διοίκησης, ας αλλάξουμε πλευρό λοιπόν και ας κοιμόμαστε ήσυχοι.

Κακώς ομιλείτε με τον τρόπο που ομιλείτε και θα γίνω συγκεκριμένος επαναλαμβάνοντας ότι το συμβάν έγινε τον Ιανουάριο του 2021. Η πρώτη επίσημη κατάθεση στο Τμήμα Ανθρωποκτονιών της Ελληνικής Αστυνομίας έγινε τον Απρίλιο του 2021, αφού έχει προηγηθεί άλλος μάρτυρας που βεβαιώνει τα ίδια τις ίδιες μέρες του συμβάντος. Και οι κλήσεις κατά το άρθρο 31 του Κώδικα Ποινικής Δικονομίας δύο υπόπτων να καταθέσουν εξηγήσεις γίνονται τώρα τον Ιούλιο.

Όλα πάνε, λοιπόν, πάρα-πάρα πολύ καλά, ενώ μεσολάβησαν χίλιες δύο ενέργειες της Μίνας Βαλυράκη, των παιδιών τους και φυσικά των δικηγόρων τους στον εισαγγελέα του Αρείου Πάγου, σε αντιεισαγγελέα του Αρείου Πάγου, με μηνύσεις που κατέθεσαν, με διαβήματα που έκαναν και στον Υπουργό Δικαιοσύνης και σε εσάς προσωπικά. Επτά μήνες και «όλα πάνε καλά» και ας αλλάξουμε πλευρό, γιατί όλα πάνε τόσο καλά που μπορούμε να κοιμηθούμε ήσυχοι.

Σπάνια καταθέτω στη Βουλή έγγραφα. Σπανιότατα. Ας το κάνω μια φορά σήμερα.

Στις 29 Μαρτίου του 2021 η καθηγήτρια της Ιατροδικαστικής και Τοξικολογίας κ. Σπηλιοπούλου κατέθεσε μία πολυσέλιδη έρευνα ιατροδικαστικού περιεχομένου. Είναι αυτή. Είναι αυτή, κύριε Πλακιωτάκη. Θα καταθέσω, όχι όλο το συμπέρασμά της, μα τέσσερις καίριες σελίδες. Την πρώτη, που αναφέρεται στην ταυτότητά της, και τη σελίδα έξι, στην οποία γράφει τα εξής.

Κύριε Πρόεδρε, θα το διαβάσω ή θα με διακόψετε; Αφού το διαβάσω, θέλω να συμπεράνω και κάτι. Αν κρίνετε ότι δεν πρέπει να το κάνω, ας μείνει στα Πρακτικά της Βουλής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο χρόνος…

**ΑΝΔΡΕΑΣ ΛΟΒΕΡΔΟΣ:** Ο χρόνος δεν θα μου το επιτρέψει, γι’ αυτό σας ζητώ, με την άδειά σας, να κάνω αυτή την ανάγνωση εκτός ορίου. Είχα λόγο που έκανα την προηγούμενη εισαγωγή. Αν μπορείτε, να μου δώσετε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γιατί με φέρνετε σε δύσκολη θέση; Εδώ η κ. Φωτίου πριν από λίγο…

**ΑΝΔΡΕΑΣ ΛΟΒΕΡΔΟΣ:** Σας φέρνω, γιατί έχουμε πάρα πολύ δύσκολο θέμα. Χάθηκε άνθρωπος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι σημαίνει αυτό;

**ΑΝΔΡΕΑΣ ΛΟΒΕΡΔΟΣ:** Σας το ζήτησα. Πείτε μου «όχι».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ τι να σας πω;

**ΑΝΔΡΕΑΣ ΛΟΒΕΡΔΟΣ:** Πείτε μου «όχι» ή «ναι».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον χρόνο σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΑΝΔΡΕΑΣ ΛΟΒΕΡΔΟΣ:** Ο χρόνος μου τελείωσε, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εγώ τι να κάνω;

**ΑΝΔΡΕΑΣ ΛΟΒΕΡΔΟΣ:** Μισό λεπτό διανύθηκε για τη συζήτησή μας.

Μπορώ να διαβάσω κάτι, κύριε Υπουργέ;

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε).

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ρωτάτε εμένα;

**ΑΝΔΡΕΑΣ ΛΟΒΕΡΔΟΣ:** Ρωτώ εσάς. Ο Υπουργός δεν έχει αντίρρηση. Θέλω να το ακούσει ο κόσμος. Αφήστε με να το κάνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πηγαίνετε και πείτε το κάπου αλλού, αν πιστεύετε ότι…

**ΑΝΔΡΕΑΣ ΛΟΒΕΡΔΟΣ:** «Από το σχήμα λέει…» -Εννοεί αυτό το σχήμα, κύριε Πρόεδρε και κύριε Υπουργέ. Δεν το διαβάζω όλο, γιατί δεν μου το επιτρέπει ο κύριος Πρόεδρος- «…φαίνεται χαρακτηριστικά ότι το άτομο έχει δεχτεί πλήξη σε διάφορες περιοχές του σώματος από δεξιά και αριστερά στο πρόσωπο, από αριστερά στον τράχηλο, καθώς και στη ραχιαία επιφάνεια του σώματος, αριστερό αγκώνα. Τα δύο τραύματα στην παλαμιαία επιφάνεια του αριστερού αντίχειρα και του αριστερού δείκτη έχουν προκληθεί από κοφτερό όργανο και φαίνεται ότι έχουν προκληθεί στην προσπάθεια σύλληψης κάποιου θλώντος - τέμνοντος οργάνου με τα χέρια. Τέλος, η κεφαλή κατά τη βρεγματική χώρα έχει δεχτεί πλήξη ή έχει προσκρούσει σε ανένδοτη επιφάνεια». Τελευταία φράση: «Αν δεχτούμε ότι δύο από τις κακώσεις του προσώπου έχουν προκληθεί από προπέλα σκάφους, τότε απομένει να βρεθούν τα λοιπά όργανα με τα οποία έχουν προκληθεί οι λοιπές κακώσεις. Σε περίπτωση που προκύψουν ενδείξεις των οργάνων αυτών, θα γίνει συμπληρωματική έκθεση με τη σχετική αξιολόγηση». Το καταθέτω.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε. Έχετε φτάσει τα τεσσεράμισι λεπτά.

**ΑΝΔΡΕΑΣ ΛΟΒΕΡΔΟΣ:** Κλείνω με την εξής φράση. Όταν αυτό σας κατατίθεται -στις αρχές τις οποίες εποπτεύετε- στις 29 Μαρτίου, όταν έχει προϋπάρξει ένας μάρτυρας απέναντι στον οποίον ακολουθούν παρελκυστική τακτική τα όργανα του Λιμενικού, όταν έρχεται ο επόμενος μάρτυρας, πρώτα στην κ. Νικολούλη και μετά στο Τμήμα Ανθρωποκτονιών, που το είδε -δύο αυτόπτες μάρτυρες που το είδαν- και λένε ότι κάποιος τον χτύπησε, είναι λειτουργόν δημόσιο δικαιοσύνη και πάνω απ’ όλα διοίκηση το να λέτε ότι «όλα πάνε καλά» και ακόμα να μην έχει ασκηθεί ποινική δίωξη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε πάει στα πέντε λεπτά. Ευχαριστούμε.

**ΑΝΔΡΕΑΣ ΛΟΒΕΡΔΟΣ:** Με ευθύνες της υπηρεσίας σας -δεν λέω ονόματα, παρ’ ότι είναι παγκοίνως γνωστά- πρέπει να πάρετε τα μέτρα σας τώρα. Εποπτεύετε ενδεχομένως κύκλωμα που τα κάνει όλα αυτά για άλλους λόγους, κύριε Υπουργέ, σε βάρος ενός τιμημένου ανθρώπου, της οικογένειάς του, της γυναίκας, των παιδιών του, που δεν βλέπουν με ενθουσιασμό και με συγκίνηση απέναντι σε μία τέτοια προσφορά να αντιδράτε με αυτόν ακριβώς τον τρόπο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ πάρα πολύ.

**ΘΕΑΝΩ ΦΩΤΙΟΥ:** …(δεν ακούστηκε).

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Φωτίου με καταγγέλλει από κάτω για τον χρόνο που πήρατε.

**ΑΝΔΡΕΑΣ ΛΟΒΕΡΔΟΣ:** Το διεκδίκησα και το πέτυχα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν το διεκδικήσατε. Ο τρόπος ήταν λάθος…

**ΘΕΑΝΩ ΦΩΤΙΟΥ:** Δεν κατήγγειλα κανέναν. Ζητάω από την Έδρα μια «συγγνώμη» σε εμένα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Λοβέρδος έκανε κάτι που πίστεψε ότι μπορεί να το κερδίσει. Δεν είναι λόγος τώρα, γιατί θα παρεξηγηθούμε γενικώς. Είμαστε σε άλλες διαδικασίες τώρα και θα παρεξηγηθούμε. Δεν μπαίνω σε αυτή τη διαδικασία.

**ΘΕΑΝΩ ΦΩΤΙΟΥ:** Κύριε Πρόεδρε…(δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας το πούμε κάποια άλλη στιγμή. Σας παρακαλώ. Δεν θέλω τώρα. Είμαστε από το ίδιο κόμμα, δεν χρειάζεται να γίνουμε από δυο χωριά χωριάτες. Δεν υπάρχει λόγος. Σας παρακαλώ.

**ΘΕΑΝΩ ΦΩΤΙΟΥ:** Με προσβάλλατε ως πρώην Υπουργό. Αυτά κύριε Πρόεδρε, να τα αφήσετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Φωτίου. Σας καταλαβαίνω. Θέλω να σας πω ότι έχετε απόλυτο δίκιο και λυπάμαι πάρα πολύ. Σας το λέω ευθέως ότι έχετε δίκιο! Σε αυτό που είπατε για τον χρόνο σας λέω ότι έχετε ευθέως δίκιο. Σας λέω όμως ότι είναι μια ειδική περίπτωση και δεν θέλω να πάμε σε άλλα θέματα τώρα. Δεν υπάρχει λόγος.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Κύριε Υπουργέ αντιλαμβανόμαστε φυσικά και τη μυστικότητα αλλά και την ανεξαρτησία της προανάκρισης ως σταδίου της ποινικής προδικασίας. Το κράτος δικαίου περιγράφει και επιβάλλει τις διαδικασίες που πρέπει να ακολουθηθούν και τους κανόνες που τους διέπουν.

Ωστόσο κύριε Υπουργέ, έχετε την αρμοδιότητα του πειθαρχικού ελέγχου του Λιμενικού Σώματος και της τήρησης της διαδικασίας. Αυτό το οποίο δεν μας είπατε είναι για όλα αυτά που δεν έγιναν αλλά και αυτά που έγιναν με τον τρόπο που έγιναν, εάν εσείς έχετε φροντίσει για να κινηθεί η πειθαρχική διαδικασία σε όλα, όχι μόνο μετά από την καταγγελία της κ. Παπαθεοδώρου - Βαλυράκη και της οικογένειας όλης ή μετά και τις δικές μας παραινέσεις και πολιτικές πιέσεις.

Είναι γεγονός ότι ο εισαγγελέας Χαλκίδας έδωσε νέα παραγγελία για τους δύο που κατονομάστηκαν να κληθούν ως ύποπτοι. Αυτό γιατί δεν έγινε στην πρώτη φάση; Αυτό που είδαμε ουσιαστικά να εμποδίζονται οι μάρτυρες να καταθέσουν και να αναγκάζονται να καταφύγουν στο ανθρωποκτονιών της ΕΛΑΣ για να καταθέσουν, ήταν ένα θέμα με σκιά μεγάλη που δεν τιμά το Λιμενικό, τη συγκεκριμένη υπηρεσία.

Αυτό λοιπόν το οποίο σας ζητούμε είναι έχοντας σήμερα όλη τη γνώση όλων αυτών που έχουν συμβεί και όσων δεν έχουν συμβεί, εάν σε συνεργασία βεβαίως με τα αρμόδια όργανα φροντίζετε για την πλήρη διαλεύκανση όλων των πτυχών της υπόθεσης, ο πειθαρχικός έλεγχος αλλά και η τήρηση της νέας παραγγελίας, με τρόπο που δεν θα αφήνει κανένα περιθώριο για παρερμηνείες.

Φυσικά και έχουμε εμπιστοσύνη όλοι στους θεσμούς, αλλά όταν λειτουργούν. Όταν δεν λειτουργούν, υπάρχουν πάλι οι διαδικασίες οι θεσμικές που προβλέπονται προκειμένου να αποτρέπονται και οι παρεκτροπές και τα κενά και οι παραλείψεις. Θα φανεί από το αποτέλεσμα, κύριε Υπουργέ. Εμείς είχαμε χαρεί τον Γενάρη όταν είχατε δεσμευτεί όπως και σήμερα με την αρχική σας τοποθέτηση. Μόνο που αυτή η τοποθέτησή σας και η δήλωσή σας πρέπει να συνάδει και να φανεί στην πράξη με ενέργειες και έργα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Θέλω για μια ακόμα φορά να εκφράσω την εμπιστοσύνη μου και στην ελληνική δικαιοσύνη αλλά και στα στελέχη του Λιμενικού Σώματος - Ελληνικής Ακτοφυλακής που διενήργησαν την προανάκριση και εύχομαι σύντομα να έχουμε οριστικές απαντήσεις.

Είπατε ότι υπάρχει καθυστέρηση. Δεν υπάρχει καθυστέρηση. Είναι ο χρόνος που απαιτείται από την προανακριτική διαδικασία αλλά και τις δικαστικές αρχές προκειμένου να ολοκληρώσουν το έργο τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 937/10-7-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Τουρισμού,με θέμα: «Ναυάγιο Ζακύνθου, διαρκής καταπάτηση του δημόσιου συμφέροντος».

Παρακαλώ, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι η δεύτερη ερώτηση που κάνω για το ευρύτερο ζήτημα. Η πρώτη μου ερώτηση ήταν προς τον κ. Γεωργιάδη, ο οποίος όταν του παρουσιάσαμε πλέον τα στοιχεία από το Πλημμελειοδικείο Αθηνών που τεκμηριώνουν τις ποινικές ευθύνες στην εταιρεία που είχε αγοράσει -υποτίθεται- ως εμίρης του Κατάρ το 14% του νησιού της Ζακύνθου, είπε από αυτή τη θέση που κάθεστε ότι δεν με ενδιαφέρει, δεν ασχολούμαι με την υπόθεση, ας κάνουν ό,τι νομίζουν οι Ζακυνθινοί, αν θέλουν να τρώνε βελανίδια και δεν θέλουν τους επενδυτές, ας τρώνε βελανίδια.

Έρχομαι σε εσάς τώρα, γιατί είχατε ζητήσει ως Βουλευτής τότε ανεξάρτητος να προχωρήσει αυτή η επένδυση, που αν δεν υλοποιηθεί, όπως είπε κ. Γεωργιάδης, οι Ζακυνθινοί θα τρώνε βελανίδια, της εξαγοράς δηλαδή του 14% του νησιού. Και θέλω να μας πείτε αν συνεχίζετε μετά τις αποκαλύψεις να συμφωνείτε με αυτή την ερώτησή σας τότε.

Αλλά τώρα έρχεστε και φέρνετε τη «Ναυάγιο Α.Ε.».. Έχετε επιλέξει απ’ όλες τις περιοχές της Ελλάδας την ίδια περιοχή -αυτή τη φορά την παραλία «Ναυάγιο»- κάνοντας μια ιδιωτική εταιρεία του δημοσίου που μπορεί να λειτουργεί, να νομιμοποιεί κτίσμα κατ’ εξαίρεση του αιγιαλού, να επεκτείνεται απαλλοτριώνοντας τις γύρω περιοχές χωρίς όριο, χωρίς να έχετε ορίσει όριο, να μπορεί να κάνει ειδική πολεοδομική ρύθμιση και ειδικό πολεοδομικό στον αιγιαλό -για να χτίσει τι;- να μπορεί να κάνει ΣΔΙΤ και άρα να χάνει στην ουσία τη διαχείριση της περιοχής. Και πραγματικά όλα αυτά τα κάνετε για να περαστεί με μίνιο και να συντηρηθεί το ναυάγιο στην παραλία, το πλοίο που έχει ναυαγήσει στην παραλία;

Θέλω να μας εξηγήσετε, γιατί δεν βγάζουν νόημα, κύριε Υπουργέ, και πραγματικά χρειάζεται να δώσετε τις πρώτες εξηγήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε, και για τον χρόνο.

Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πολύ, κύριε Πρόεδρε.

Βέβαια δεν καταλαβαίνω τη λογική των ερωτήσεων πάνω σε ένα νομοσχέδιο το οποίο έχει μπει σε δημόσια διαβούλευση και θα έρθει στη Βουλή. Εδώ θα είμαστε και εσείς, κύριε Αρσένη, και εγώ, να ακολουθήσουμε τη νομοθετική διαδικασία. Ο κοινοβουλευτικός έλεγχος δεν είναι προνομοθετικός έλεγχος, προνομοθετική διαδικασία. Θα έχουμε επιτροπή, θα έχουμε χρόνο, θα είστε Κοινοβουλευτικός Εκπρόσωπος ή εισηγητής του κόμματός σας ενδεχομένως για το ζήτημα του νομοσχεδίου αυτού. Είναι ένα πολύ σημαντικό νομοσχέδιο που θα έχει πολλά πράγματα να φτιάξει μεταξύ των οποίων και τη διάσωση του ναυαγίου, οπότε δεν καταλαβαίνω καν το αντικείμενο της κουβέντας αυτής.

Εν πάση περιπτώσει, το προσπερνάω αυτό και θα προσπαθήσω να μιλήσω επί της ουσίας. Υπάρχει ναυάγιο; Υπάρχει αυτή τη στιγμή ναυάγιο; Θα απαντήσω εγώ για σας: Δεν υπάρχει. Υπάρχει απόφαση του δημοτικού συμβουλίου που απαγορεύει στους τουρίστες να πηγαίνουν να βλέπουν το ναυάγιο γιατί δεν είναι ασφαλές. Δεν υπάρχει ναυάγιο. Εάν δεν έρθει νομοσχέδιο, εάν δεν γίνει κάτι, το ναυάγιο δεν υπάρχει. Το δεύτερο πιο φωνογραφημένο σημείο της χώρας μας μετά την Ακρόπολη δεν υπάρχει.

Τι τα θέλουμε τα ναυάγια και τα τουριστικά αξιοθέατα; Για να τα κλείνουμε, επειδή είναι μη ασφαλή; Για να πηγαίνουν οι άνθρωποι στον γκρεμό και να πεθαίνουν, όπως συνέβη επί ΣΥΡΙΖΑ; Για να έρθει τον χειμώνα να σπάσει στα δύο και να μας το πάρει το κύμα;

**ΧΡΗΣΤΟΣ ΓΙΑΝΝΟΥΛΗΣ:** Επί ΣΥΡΙΖΑ πέθαιναν;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ναι, πέθαιναν. Έπεσαν από τον γκρεμό δυστυχώς. Αυτό, λοιπόν, θέλουμε να συνεχιστεί; Εάν εσείς θέλετε αυτό, εγώ δεν το θέλω.

Σε κάθε περίπτωση το νομοσχέδιο αυτό θα έρθει να διασώσει το ναυάγιο της Ζακύνθου, έναν τουριστικό πόρο εθνικής σημασίας. Γιατί δεν φοβάται αυτό το Υπουργείο υπό αυτή την πολιτική ηγεσία να λύνει τα προβλήματα τα οποία χρονίζουν και αφήνονται. Συνεπώς τα πράγματα είναι πολύ απλά.

Δεν θέλω να εξηγήσω πολύ περισσότερα παρά μόνο δύο σημεία τα οποία έχουν σημασία σε σχέση με την κριτική. Αφήνετε κάποια σκιά σε σχέση με την επένδυση που δεν έγινε σε παρακείμενη περιοχή. Δεν έχει καμμία σχέση αυτή η επένδυση με αυτό που κάνουμε εμείς. Το ναυάγιο βρίσκεται σε ζώνη αιγιαλού και παραλίας. Ο αιγιαλός μάλιστα τελεσίδικα έχει καθοριστεί.

Από το Σύνταγμα -το ξέρετε εσείς πολύ καλύτερα- ο αιγιαλός ανήκει στο κράτος ούτε καν στην τοπική αυτοδιοίκηση. Ανήκει στο κράτος. Συνεπώς η διαχείρισή του δεν μπαίνει σε καμμία αξίωση της Εκκλησίας, όπως αναφέρετε στην ερώτησή σας ως «δικηγόρος» της Εκκλησίας ή οτιδήποτε, σε σχέση με το ναυάγιο.

Δεν έχουμε καμμία σχέση με τις επενδύσεις, όποιες είναι αυτές, κι αν γίνουν και όπου γίνουν στο υπόλοιπο νησί. Αυτό με το οποίο έχουμε σχέση είναι με τη συντήρηση, τη διατήρηση ενός εθνικού πόρου, ο οποίος θα φέρνει τουρίστες συνεχώς στο νησί και άρα θα βοηθάει όλη την τοπική οικονομία. Εξάλλου, το γεγονός ότι η τοπική κοινωνία και η τοπική οικονομία χαιρέτησε και επιτέλους, είδε με μια ανακούφιση, με έναν αναστεναγμό ανακούφισης τη νομοθετική μας πρωτοβουλία, νομίζω ότι τα λέει όλα.

Το δεύτερο που αναφέρετε στην ερώτησή σας και δεν το τονίσατε για κάποιον λόγο είναι ότι μας λέτε πως αυτή η εταιρεία, η οποία λειτουργεί χάριν του δημοσίου συμφέροντος και κάνει μια διαχείριση του ναυαγίου και της περιοχής, ακριβώς για να το διασφαλίσει, ακριβώς για να το προστατεύσει και ακριβώς για να το αξιοποιήσει με τον βέλτιστο δυνατό τρόπο, θα λειτουργεί κατά παρέκκλιση των διατάξεων περί αιγιαλού και δασικής νομοθεσίας.

Ξέρετε πολύ καλά, γιατί εμπιστεύομαι την ικανότητά σας να καταλάβετε το νομοσχέδιο -προφανώς, ηθελημένα το λέτε-, πως ο σκοπός της εταιρείας είναι η διοίκηση, η διαχείριση και η εν γένει αξιοποίηση της οριοθετημένης ζώνης αιγιαλού στο πλαίσιο της κείμενης νομοθεσίας περί προστασίας του αιγιαλού και το μόνο που κάνει είναι ότι όσες εγκαταστάσεις είναι ήδη εκεί, θεωρούνται και μπορούν να νομιμοποιηθούν κατά παρέκκλιση, ώστε ακριβώς το ίδιο το ναυάγιο, που δεν έχει κηρυχθεί ασύδοτο, που δεν έχει απονηολογηθεί, να μπορούμε να το νομιμοποιήσουμε και να μπορεί να γίνουν τα όποια έργα πρέπει να γίνουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, να θυμίσω ότι δεν αφορά την Εκκλησία μόνο. Αφορά διακόσιες οικογένειες το θέμα της περιβόητης επένδυσης του εμίρη του Κατάρ, που η ίδια η Πρεσβεία του Κατάρ είπε ότι δεν έχει καμμία σχέση. Η εταιρεία αυτή βρίσκεται αυτή τη στιγμή στις Παρθένες Νήσους. Σε κάθε περίπτωση, δεν απαντήσατε για εκείνη. Λέτε ότι δεν σχετίζεται. Δεν απαντήσατε αν συνεχίζετε να την υποστηρίζετε.

Λέτε ότι δεν λειτουργεί το ναυάγιο. Θα γνωρίζετε, βέβαια, ότι λειτουργεί και ότι υπάρχει κόσμος που πηγαίνει μαζικά μέσω θαλάσσης, με το καράβι. Λειτουργεί και πάρα πολύ και συνεχίζει να είναι ο βασικός κράχτης για τον τουρισμό στην Ζάκυνθο και να είναι ο πόρος τον οποίο εσείς θέλετε να ιδιωτικοποιήσετε. Κάνετε ειδικό πολεοδομικό. Ετοιμάζετε ΣΔΙΤ. Αυτά λέτε στο νομοσχέδιό σας. Εξαιρείτε τη νομιμοποίηση αυθαιρέτων από τον νόμο περί αιγιαλού. Θα επεκταθεί όσο θέλει, όσο χρειαστεί ο επενδυτής, αυτή η έκταση προς τα πίσω.

Τι ακριβώς πάτε να κάνετε εκεί πέρα; Δεν ισχύει ότι, για να σωθεί το ναυαγισμένο πλοίο στην παραλία «Ναυάγιο», θα κάνετε ΣΔΙΤ, ΕΣΧΑΣΕ, ειδικό πολεοδομικό, παρεκκλίσεις και όλα αυτά. Αλλιώς, θα πρέπει να κάνετε μια ανώνυμη εταιρεία, για να ανελκύσετε το «SEA DIAMOND» από τον βυθό της Σαντορίνης, θα πρέπει να κάνετε μια ανώνυμη εταιρεία για κάθε πράγμα. Αυτό θα κάνετε; Εδώ πέρα εσείς κάνετε μια εταιρεία.

Μας έλεγε ο κ. Γεωργιάδης ότι, αν δεν θέλουνε να φάνε βελανίδια οι Ζακυνθινοί, θα πρέπει να προχωρήσει η επένδυση που το πλημμελειοδικείο έλεγε ότι βασίζεται σε μια καθαρή απάτη. Εσείς τώρα μας λέτε ότι, αν θέλουν οι Ζακυνθινοί να ξαναδούν την παραλία «Ναυάγιο», θα πρέπει να ιδιωτικοποιηθεί; Τι γίνεται με τη Ζάκυνθο;

Αυτό που βλέπουμε εμείς είναι να έχουμε μια δεύτερη ευκαιρία για να υλοποιηθούν τα σχέδια κάποιων επενδυτών που πήγαν να το κάνουν με την εικονική εξαγορά των δεκατεσσάρων και πλέον χιλιάδων στρεμμάτων, πάνω από το 14% του νησιού της Ζακύνθου, και τώρα πάνε και εστιάζουν στο «φιλέτο» και έχουν τη δυνατότητα να επεκταθούν.

Δείξτε μας ότι δεν ισχύει. Δείξτε μας ότι κάνουμε λάθος. Το να συμπεριλαμβάνεται σε αυτό το νομοσχέδιο ειδικό πολεοδομικό, τι θα χτιστεί; Χρειάζεται να χτίσετε για να βάψετε με μίνιο το ναυάγιο της Ζακύνθου; Τι θα χτίσετε με το ειδικό πολεοδομικό; Περιλαμβάνεται στο σχέδιο τι; Τι θα κάνετε το ΣΔΙΤ; Θα δώσει σε έναν ιδιώτη να διαχειριστεί το ναυάγιο, επειδή θα το βάψει με μίνιο; Πείτε μας, γιατί πραγματικά προσπαθούμε να έρθουμε καλοπροαίρετα σε αυτή τη συζήτηση. Δώστε μας κάποια εύλογη βάση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Τώρα, κάνετε συνεχώς τις ίδιες ερωτήσεις. Δεν μπορώ να το εξηγήσω με διαφορετικό τρόπο.

ΣΔΙΤ επιτρέπεται και ένα Υπουργείο να κάνει, όχι μόνο μια ανώνυμη εταιρεία του δημοσίου. Πρόκειται για μια εταιρεία του δημοσίου η οποία θα διαχειριστεί το νούμερο ένα μεγαλύτερο αξιοθέατο μετά την Ακρόπολη, τουριστικό αξιοθέατο, γιατί η Ακρόπολη φυσικά είναι πολιτιστικό αξιοθέατο. Πρέπει να μπορεί να κάνει έργα, να διασφαλίσει αυτόν τον πόρο τον τουριστικό, τον εθνικό στην πραγματικότητα, εθνικής εμβέλειας. Κάθε χρόνο κάνουμε εξώδικα σε Τούρκους οι οποίοι διαφημίζουν την Τουρκία με φωτογραφία του ναυαγίου. Μιλάμε για τόσο μεγάλης αξίας και σημασίας αξιοθέατο. Συνεπώς θα κάνουμε αυτό που χρειάζεται.

Τώρα, αυτά τα βελανίδια που μας λέτε συνέχεια, εγώ σας λέω ότι αυτό δεν έχει καμμία σχέση, διότι από τον νόμο μένει μόνο στον αιγιαλό και στην παραλία, δηλαδή σε οτιδήποτε είναι συνταγματικά κατοχυρωμένο ως δημόσιο. Θα κάνει τη διαχείριση με όρους δημοσίου, με την ευελιξία που χρειάζεται φυσικά και με τη δυνατότητα να προστατεύσει αυτόν τον πόρο. Είναι, λοιπόν, πάρα πολύ σημαντικό να το ξεκαθαρίσουμε αυτό. Ξαναλέω: Δεν υπάρχει το ναυάγιο, διότι όσοι πηγαίνουν παρανόμως πηγαίνουν, εφόσον υπάρχει απόφαση του δημοτικού συμβουλίου ότι δεν πρέπει να πλησιάζει κανένας, διότι δεν είναι ασφαλές για να πλησιάσει κανένας σε αυτόν τον χώρο. Εδώ θα είμαστε, θα τα ξαναπούμε.

Έχω ένα λεπτό, ενάμισι, θέλω να το αξιοποιήσω, γιατί ακριβώς η ασφάλεια είναι πάλι στην πρώτη γραμμή της επικαιρότητας για τον τουρισμό, με την ανοχή του Προέδρου, επειδή ακριβώς όλος ο κόσμος μιλάει γι’ αυτού του είδους τα θέματα. Το ελληνικό τουριστικό προϊόν, λοιπόν, είναι ασφαλές γιατί βάζουμε εμείς την ασφάλεια στο κέντρο του προϊόντος. Αυτό δεν γίνεται τυχαία, γίνεται με καθημερινή δουλειά και ο λόγος που γίνεται είναι γιατί είμαστε συνεχώς από πάνω και αξιολογούμε μια δυναμική κατάσταση και παίρνουμε τα κατάλληλα μέτρα.

Δεν υποσχεθήκαμε ποτέ και σε κανέναν ότι το φετινό καλοκαίρι θα είναι εύκολο. Δεν είναι εύκολο. Ακριβώς αυτό είναι που ξεχωρίζει τη χώρα μας και εδώ και εκεί και στην περίπτωση της Ζακύνθου. Και εδώ είμαστε από πάνω και κάνουμε ό,τι χρειάζεται. Συνεργαζόμαστε με την Πολιτική Προστασία και όπου χρειάζεται βάζουμε κάθε βδομάδα και περισσότερα ξενοδοχεία καραντίνας όπου η Πολιτική Προστασία μάς λέει ότι είναι σημαντικό.

Το πολύ σημαντικό βέβαια είναι να μην αυξάνει η πίεση στο σύστημα υγείας και αυτό βλέπουμε ότι ισχύει και συμβαίνει. Εξάλλου η αύξηση στις Ηνωμένες Πολιτείες, για παράδειγμα, και στη Νέα Υόρκη, σε άλλες χώρες, περιοχές οι οποίες μάλιστα είναι και εμβολιασμένες, όπως το Ισραήλ, είναι λόγω τουρισμού; Όχι βέβαια. Η αύξηση σε μη τουριστικές χώρες ή χώρες που έκλεισαν τα σύνορά τους είναι λόγω τουρισμού; Όχι βέβαια. Η αύξηση στην πραγματικότητα σε όλον τον πλανήτη δεν οφείλεται στον τουρισμό, οφείλεται στη μετάλλαξη «Δέλτα», μια πανδημία μέσα στην πανδημία.

Θα είμαστε εδώ να παίρνουμε τις κατάλληλες αποφάσεις. Για παράδειγμα, υπήρχε μια αδυναμία να μπορέσουμε να μεταφέρουμε μέσω της ακτοπλοΐας με ασφάλεια ανθρώπους οι οποίοι βγαίνουν θετικοί στον κορωνοϊό. Ζητήσαμε από τους γιατρούς να μας προτείνουν μια μεθοδολογία. Το θεραπεύουμε, το διορθώνουμε. Ο κόσμος -και αυτό μας λέει- θέλει τήρηση των μέτρων όσο γίνεται πιο σωστή, όσο γίνεται πιο αυστηρή.

Τελειώνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Και εδώ δεν σας μιλάω πολιτικά. Δεν μιλάω αν οι πολίτες που μας ψηφίζουν θέλουν την τήρηση. Μιλάω τουριστικά. Οι τουρίστες που έρχονται, όταν δεν βλέπουν σωστή τήρηση των μέτρων, το επισημαίνουν στις ιστοσελίδες τους ή αλλού, όπως η Μεγάλη Βρετανία.

Συνεπώς η Κυβέρνηση θα κάνει ό,τι είναι δυνατόν ώστε να τηρηθούν τα μέτρα. Εξάλλου αυτό με ρωτούν σε όλα τα ταξίδια που πήγα: «Μήπως χάριν της οικονομίας θα αφήσετε τα πράγματα να κυλήσουν;». Όχι, λοιπόν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Η απόδειξη ότι αυτή η Κυβέρνηση δεν βάζει παρά μόνο την υγεία των πολιτών πρώτη είναι το γεγονός ότι δεν φοβόμαστε να πάρουμε δύσκολα μέτρα. Θα συνεχίσουμε να το κάνουμε αυτό.

Κλείνω, λέγοντας ένα τελευταίο. Δεν υπάρχουν ακυρώσεις στη Μύκονο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κλείστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Πρέπει αυτό να το πούμε, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το πείτε, αλλά έχουμε φτάσει στα πέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ένα λεπτό παραπάνω, είμαι, κύριε Πρόεδρε. Δεν είναι πρόβλημα.

Δεν υπάρχουν ακυρώσεις στη Μύκονο. Υπάρχουν μόνο ακυρώσεις στη φαντασία όσων διαδίδουν ή γράφουν αυτά τα πράγματα. Ο κόσμος θέλει την ασφάλεια. Και με την πρόεδρο των ξενοδόχων μίλησα και με επαγγελματίες του νησιού μίλησα. Παραμένουν οι ακυρώσεις όπως ακριβώς ήταν και τις προηγούμενες μέρες. Δεν υπάρχει καμμία…

**ΧΡΗΣΤΟΣ ΓΙΑΝΝΟΥΛΗΣ:** Οι ίδιοι λένε για 20%.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Μόνο όσοι θέλουν να δημιουργήσουν εντυπώσεις τα λένε, όπως ενδεχομένως εσείς, γιατί ακόμα και εδώ, τώρα, αναπαράγετε αυτά τα δημοσιεύματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Θα συνεχίσουμε, λοιπόν, σε αυτόν τον δύσκολο δρόμο, όπως ακριβώς επιβάλλει η ευθύνη την οποία έχουμε αναλάβει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Όλοι ευχόμαστε να πάνε όλα καλά, γιατί νομίζω ότι όλοι θέλουμε να μην υπάρξουν ακυρώσεις και να κυλήσει ομαλά η τουριστική περίοδος.

Συνεχίζουμε με την πρώτη με αριθμό 931/6-7-2021 επίκαιρη ερώτηση πρώτου κύκλου του Βουλευτή Α΄ Αθηνών του ΣΥΡΙΖΑ - Προοδευτική Συμμαχία κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Μεγάλο βήμα προς την οπισθοδρόμηση ο εξοβελισμός μαθημάτων των κοινωνικών επιστημών και της καλλιτεχνικής παιδείας από το λύκειο».

Στην επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Μακρή.

Παρακαλώ, κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε. Ο εξοβελισμός των μαθημάτων των κοινωνικών επιστημών και της καλλιτεχνικής παιδείας από το λύκειο συνιστά ακρωτηριασμό της εκπαίδευσης. Στα μαθήματα κοινωνικών επιστημών μειώσατε τις ώρες ενός, της Πολιτικής Παιδείας στην Α΄ λυκείου και, κυρία Υπουργέ, καταργήσατε τρία μαθήματα, τον Σύγχρονο Κόσμο, τον Πολίτη και τη Δημοκρατία στη Β΄ Λυκείου, τις βασικές αρχές κοινωνικών επιστημών -μάθημα θεωρητικής κατεύθυνσης- στη Β΄ λυκείου και, βεβαίως, από φέτος καταργείτε το πανελλαδικά εξεταζόμενο μάθημα της Κοινωνιολογίας από τη Γ΄ λυκείου, χωρίς, μάλιστα, η Κοινωνιολογία να μεταφέρεται στα μαθήματα γενικής παιδείας, όπως επί σειρά ετών συνέβαινε.

Και, όμως, θα μπορούσατε να διατηρήσετε τα δύο μαθήματα με παράλληλη διδασκαλία, όπως συμβαίνει, για παράδειγμα, με τη Βιολογία και τα Μαθηματικά σε άλλες κατευθύνσεις. Όπως χαρακτηριστικά είχε πει ο κ. Γεωργιάδης, ο συνάδελφός σας στην Κυβέρνηση, η Κοινωνιολογία είναι αριστερό μάθημα και τα λατινικά μάθημα της δεξιάς. Ανοησίες. Η επιμονή σας να καταργήσετε την Κοινωνιολογία σε μια περίοδο που είναι κατ’ εξοχήν αναγκαία, αποκαλύπτει το μοντέλο σχολείου που θέλετε να δημιουργήσετε: αναχρονιστικό, οπισθοδρομικό, μακριά από τις κοινωνικές αγωνίες και ανάγκες.

Δεν τα λέω εγώ αυτά. Η Βρετανική Κοινωνιολογική Εταιρεία απηύθυνε επιστολή προς την κ. Κεραμέως, η οποία ουδέποτε απαντήθηκε. Την καταθέτω για τα Πρακτικά, να υπάρχει εδώ στα Πρακτικά της Βουλής των Ελλήνων.

(Στο σημείο αυτό ο Βουλευτής κ. Νικόλαος Φίλης καταθέτει για τα Πρακτικά την προαναφερθείσα επιστολή, η οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η επιστολή, λοιπόν, λέει: «Η Κοινωνιολογία καλλιεργεί την έρευνα και τη γνώση, που είναι πολύ σημαντικές για την ανάπτυξη της κοινωνικής συνείδησης και της κοινωνικής νοημοσύνης». Και προσθέτουν οι Βρετανοί κοινωνιολόγοι: «Όσο αντιμετωπίζουμε τις επιπτώσεις της πανδημίας, των μαζικών προσφυγικών ροών, της ανισότητας, των αυξανόμενων ψυχικών ασθενειών, η Κοινωνιολογία απαιτείται να είναι η βάση για τον σχεδιασμό αποτελεσματικών λύσεων».

Εσείς, όμως, μιλάτε άλλη γλώσσα. Δεν μιλάτε για τη γλώσσα της κοινωνικής αλληλεγγύης και αυτό φαίνεται από τις νομοθετικές πρωτοβουλίες σας που οξύνουν τις κοινωνικές ανισότητες και δεν πείθουν ούτε καν για την ανάγκη -που είναι ανάγκη- των εμβολιασμών τους πολίτες. Θέλετε ξαφνικά να καταλάβουν όλοι οι πολίτες την αναγκαιότητα των εμβολιασμών, που είναι αναγκαίοι -το τονίζω-, που έχει μόνο την ατομική υγεία των εμβολιασμένων, αλλά όχι και κοινωνικά την ευθύνη για την υγεία των υπολοίπων;

Είναι προφανές ότι μοιράζετε εκατοπενηντάρια στους νέους για να τους εξαγοράσετε, αλλά δεν διανοείστε να δώσετε τη μάχη των αξιών της κοινωνικής αλληλεγγύης στη νεολαία και την κοινωνία. Αυτή την κοινωνική γλώσσα θέλετε να μάθουν και τα παιδιά μας;

Η απόφασή σας να εξοβελίσετε τα μαθήματα των κοινωνικών επιστημών, επιπλέον, δημιουργεί εύλογη ανησυχία σε χιλιάδες καθηγητές που βλέπουν να μειώνονται οι οργανικές τους θέσεις και θυμούνται το μνημονιακό προηγούμενο της διαθεσιμότητας χιλιάδων εκπαιδευτικών, το οποίο κατήργησε η κυβέρνηση ΣΥΡΙΖΑ.

Αλήθεια, το ΙΕΠ τι σας έχει εισηγηθεί για το θέμα της Κοινωνιολογίας από φέτος;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ, ολοκληρώστε.

**ΝΙΚΟΛΑΟΣ ΦΙΛΗΣ:** Τελειώνω, κύριε Πρόεδρε.

Μαζί με τον εξοβελισμό των κοινωνικών επιστημών είναι και ο εξοβελισμός και της καλλιτεχνικής παιδείας από το λύκειο. Καταρτήσατε το μάθημα επιλογής της Α΄ λυκείου και εκτοπίσατε εκτός διδακτικού ωραρίου το μάθημα του Ελεύθερου και Γραμμικού Σχεδίου. Αλήθεια, από τους περίπου χίλιους πεντακόσιους υποψηφίους φέτος για τα ΑΕΙ που έδωσαν σχέδιο, πόσοι είχαν διδαχθεί στο δημόσιο σχολείο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΝΙΚΟΛΑΟΣ ΦΙΛΗΣ:** Κύριε Πρόεδρε, ερωτώ την Κυβέρνηση: Θα επαναφέρετε τα μαθήματα των κοινωνικών επιστημών και ιδιαίτερα, της Κοινωνιολογίας και θα επανεντάξετε την καλλιτεχνική παιδεία στο ωρολόγιο πρόγραμμα του λυκείου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΝΙΚΟΛΑΟΣ ΦΙΛΗΣ:** Κι εγώ σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο για τρία λεπτά.

Παρακαλώ, να είστε εντός του χρόνου.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα προσπαθήσω.

Θα απαντήσω στην ερώτηση του συναδέλφου και θα κάνω ότι δεν άκουσα αυτά τα περί αριστερών και δεξιών μαθημάτων. Ειλικρινά, θέλω να πω ότι μπερδεύτηκα λίγο με τη στάση του ΣΥΡΙΖΑ στο θέμα των εμβολιασμών. Ας είναι.

Έρχομαι στην ερώτησή σας.

Το Υπουργείο μας, κύριε συνάδελφε, αναμορφώνει συνολικά το εκπαιδευτικό σύστημα με τέτοιο τρόπο, ώστε να ανταποκρίνεται καλύτερα στις συνθήκες και στις ανάγκες της σύγχρονης εποχής. Ήδη, από τον Σεπτέμβριο, το σχολείο μας θα ενισχύσει περισσότερο την καλλιέργεια δεξιοτήτων μέσω μιας ολιστικής παιδαγωγικής προσέγγισης σε όλους τους τύπους των σχολικών μονάδων. Η ενίσχυση των δεξιοτήτων των μαθητών και των μαθητριών γίνεται μέσα από θεματικές ενότητες που προκύπτουν από τους παγκόσμιους δείκτες της αειφόρου ανάπτυξης, το περιβάλλον, ευ ζην, ασφάλεια, κοινωνία των πολιτών, σύγχρονη τεχνολογία και επιχειρηματικότητα. Οι δεξιότητες ενισχύονται με τέτοιον τρόπο, ώστε να αναπτύσσεται η κριτική σκέψη, ο ψηφιακός γραμματισμός και η άρτια εκμάθηση ξένων γλωσσών.

Με τον ν.4692/2020 και τις στοχευμένες τομές που εισέφερε σε όλες τις βαθμίδες της εκπαίδευσης επιχειρείται ο εκσυγχρονισμός του περιεχομένου της εκπαίδευσης, η ποιοτική της αναβάθμιση, ώστε να παρέχονται στους μαθητές της χώρας μας όλα τα αναγκαία εφόδια για την εξέλιξη και τη σταδιοδρομία τους σε κάθε τομέα της ζωής τους.

Κατ’ εφαρμογή αυτών, τα ισχύοντα ωρολόγια προγράμματα του γυμνασίου και του γενικού λυκείου επανακαθορίστηκαν με σχετικές υπουργικές αποφάσεις στις 12 Ιουνίου 2020 και στις 15 Ιουνίου 2020, κατόπιν των σχετικών εισηγήσεων του Ινστιτούτου Εκπαιδευτικής Πολιτικής.

Όπως πολύ καλά γνωρίζετε, κύριε συνάδελφε, το Ινστιτούτο Εκπαιδευτικής Πολιτικής, στο πλαίσιο των αρμοδιοτήτων του, εισηγήθηκε στο Υπουργείο μας τα νέα ωρολόγια προγράμματα, σύμφωνα με την με αριθμό 28/5-6-2020 πράξη του διοικητικού συμβουλίου. Τα ισχύοντα ωρολόγια προγράμματα του γενικού λυκείου επανακαθορίστηκαν με την υπουργική απόφαση που δημοσιεύτηκε στο ΦΕΚ στις 15 Ιουνίου 2020. Τα νέα ωρολόγια προγράμματα ήταν αποτέλεσμα συνειδητής προσπάθειας ενίσχυσης των κλασικών γραμμάτων και της κλασικής παιδείας με όρους που θέτουν πάντα στο επίκεντρο τον μαθητή και τη μαθήτρια.

Στο πρόγραμμα των σπουδών δίνεται ιδιαίτερη έμφαση στην καλλιέργεια της δημιουργικότητας, της φαντασίας, των αξιών, της δημοκρατίας και της ισότητας, της έννοιας του πολίτη και της πολιτείας, την αειφορία, την αλληλεγγύη, την ενσυναίσθηση και την αποδοχή της διαφορετικότητας. Είναι, επίσης, σημαντική η διαμόρφωση και η ανάπτυξη της ευρωπαϊκής συνείδησης μέσα από τη σε βάθος γνωριμία με την ευρωπαϊκή ιστορία και τον πολιτισμό. Ταυτόχρονα, ενισχύεται η γλώσσα όχι μόνο ως μέσον επικοινωνίας αλλά ως υπόβαθρο για την κατάκτηση δεξιοτήτων, αξιών και στάσεων.

Με γνώμονα αυτά, έχει αναρτηθεί από το Υπουργείο μας πρωτοβουλία για την κατάρτιση νέων προγραμμάτων σπουδών, σε συνεργασία με τον αρμόδιο επιστημονικό φορέα, δηλαδή το ΙΕΠ. Το Ινστιτούτο Εκπαιδευτικής Πολιτικής επεξεργάζεται ολοκληρωμένη πρόταση και υλοποιεί τις πράξεις αναβάθμισης των προγραμμάτων σπουδών και δημιουργίας εκπαιδευτικού υλικού πρωτοβάθμιας και δευτεροβάθμιας εκπαίδευσης και με τίτλο «Επιμόρφωση των εκπαιδευτικών στα προγράμματα σπουδών και το εκπαιδευτικό υλικό πρωτοβάθμιας και δευτεροβάθμιας εκπαίδευσης». Στο πλαίσιο της εκπόνησης των νέων προγραμμάτων σπουδών και της αναθεώρησης των υφιστάμενων θα καταλήξουμε και στις απαραίτητες ρυθμίσεις των ωρολογίων προγραμμάτων στο λύκειο και κατ’ επέκταση, στη ρύθμιση των ωρολογίων προγραμμάτων όλων των γνωστικών αντικειμένων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε συνάδελφε, έχετε τον λόγο για τρία λεπτά.

Σας παρακαλώ, να είστε εντός του χρόνου.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε. Δεν θ’ αργήσω.

Πρώτα, πρώτα, κακώς μπερδευτήκατε, κυρία Υπουργέ. Ο ΣΥΡΙΖΑ από την αρχή δίνει μάχη για τον εμβολιασμό της ελληνικής κοινωνίας και για να καταργηθεί η πατέντα και να έρθουν πιο γρήγορα τα εμβόλια σε όλον τον κόσμο. Αυτή τη μάχη δίνουμε. Παρακαλώ, αφήστε το διχαστικό και τις εύκολες κουβέντες για να διχάσετε τους Έλληνες πολίτες.

Έχουμε ανάγκη, όπως είναι η αναπνοή, για να πειστεί ο κόσμος όχι με αστυνομικά μέτρα να γίνει ο εμβολιασμός.

Προχωρώ τώρα. Μιλήσατε για αναμόρφωση του σχολείου και αναφερθήκατε στις δεξιότητες, στους ομίλους. Αυτό είναι το πρόβλημά σας. Αντιπαραθέτετε τις δεξιότητες στη μόρφωση και την εκπαίδευση, διότι είναι καλές οι δεξιότητες, μάλιστα οι κοινωνικές δεξιότητες, μέσα από ομίλους. Και το ζητήσαμε να γίνει σε όλα τα σχολεία και όχι μόνο στα πρότυπα και τώρα βλέπω ότι προχωρείτε σε αυτό το θέμα. Όμως, αυτό δεν είναι σε αντιπαράθεση με τη μόρφωση και την παιδεία.

Η μόρφωση και η παιδεία είναι αναγκαία στο σχολείο και το θέμα της καλλιτεχνικής αισθητικής αγωγής δεν είναι θέμα δεξιότητας. Είναι θέμα μόρφωσης του παιδιού. Το θέμα της Κοινωνιολογίας και των κοινωνικών επιστημών δεν είναι θέμα δεξιότητας, είναι θέμα μόρφωσης, διαμόρφωσης ενός σύγχρονου και δημοκρατικού πολίτη. Το αγνοείτε. Το υποτιμάτε συνειδητά.

Λυπούμαι. Έχουμε δημοκρατία και υποτιμάτε τα μαθήματα που διδάσκουν τα παιδιά την έννοια της δημοκρατίας και την έννοια της κοινωνικής αλληλεγγύης.

Επίσης, είπατε πολλά πράγματα. Κατέθεσα την επιστολή των Βρετανών κοινωνιολόγων προς την κ. Κεραμέως. Δεν απαντήθηκε εδώ και καιρό. Την κατέθεσα στη Βουλή για να υπάρξει απάντηση. Τα ακούσατε τι είπα. Δεν είχατε την ανάγκη να μιλήσετε, γιατί, βεβαίως, δεν ήταν στο χειρόγραφο το οποίο αναγνώσατε. Όμως, είναι σημαντικό αυτό: Μια έγκυρη διεθνής επιστημονική οργάνωση, οι Βρετανοί κοινωνιολόγοι, ρωτούν την κυβέρνηση γιατί καταργήθηκε η Κοινωνιολογία τώρα που είναι απαραίτητη λόγω της πανδημίας, της κλιματικής αλλαγής κ.λπ.. Καμμία απάντηση.

Για το θέμα του ΙΕΠ, επίσης, δεν άκουσα απάντηση. Μα, γνωρίζετε ότι θα καταργηθεί το μάθημα της Κοινωνιολογίας από πέρυσι, ένα χρόνο, και ακόμα το ΙΕΠ να μας πει αν θα αντικατασταθεί και με ποιο μάθημα και σε ποιες ώρες στην Γ΄ λυκείου. Ή θα πάει έτσι το μάθημα αυτό στον βρόντο και δεν θα υπάρχει καμμία πρωτοβουλία εκ μέρους της Κυβέρνησης;

Λυπούμαι. Δεν τολμώ να διανοηθώ ότι τα παιδιά μας δεν θα μάθουν τίποτα από το θέμα της Κοινωνιολογίας.

Είναι -και με αυτό τελειώνω, κύριε Πρόεδρε- απογοήτευση η κυβερνητική πολιτική στον χώρο της εκπαίδευσης. Το βλέπουμε καθημερινά στα πρόσωπα των παιδιών και των γονιών. Το διαπιστώνουμε παντού, στις αποφάσεις των εκπαιδευτικών που σε τρεις μεγάλες υποθέσεις καταψήφισαν με 93% τις κυβερνητικές πρωτοβουλίες. Και στο θέμα αυτό της αισθητικής αγωγής στα καλλιτεχνικά μαθήματα και την κοινωνική διαπαιδαγώγηση των παιδιών με την Κοινωνιολογία είσαστε και πάλι υπόλογοι, διότι φτιάχνετε ένα σχολείο που είναι αναντίστοιχο με τις ανάγκες μιας δημοκρατικής και σύγχρονης εκπαίδευσης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, αυτή την απαξίωση του εκπαιδευτικού έργου, όπως εσείς την επισημάνατε και με πολύ στόμφο, εμείς δεν τη διαπιστώνουμε στο Υπουργείο και δεν τη διαπιστώνουμε και σε δημοσκοπήσεις που γίνονται και σε καταγραφές του τι θέλει η κοινή γνώμη.

Και πριν ξεκινήσω να απαντήσω στην ερώτησή σας για τα καλλιτεχνικά και για τις κοινωνικές επιστήμες, θα σας πω ότι στη μάχη για τον εμβολιασμό, δεν έχετε ρίξει όλα σας τα όπλα. Και αν τα ρίξατε, δεν πυροβολούν όλα στην ίδια κατεύθυνση.

**ΝΙΚΟΛΑΟΣ ΦΙΛΗΣ:** Τι είναι αυτά;

**ΧΡΗΣΤΟΣ ΓΙΑΝΝΟΥΛΗΣ:** Μη λέτε τέτοια πράγματα. Είναι ευαίσθητα πράγματα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ορίστε και ο συνήγορος. Έχει ανάγκη ο κ. Φίλης της ενίσχυσής σας; Δεν νομίζω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, σας παρακαλώ μισό λεπτό.

Κύριε Γιαννούλη, σας παρακαλώ πάρα πολύ. Το ευαίσθητο θα το κρίνει ο καθένας. Μίλησε ο κ. Υπουργός και συνάδελφός σας, ο κ. Φίλης. Δεν τον διέκοψε κανένας. Μιλά η κυρία Υπουργός. Σας παρακαλώ, αφήστε την να ολοκληρώσει και θα την κρίνουν αυτοί που θα την ακούσουν. Και ο κ. Φίλης μετά θα βγάλει την ανακοίνωση που θέλει και η κυρία Υπουργός θα μιλήσει όπως θέλει. Δυστυχώς, έτσι είναι. Όταν είναι Υπουργοί, μιλάνε τελευταίοι. Τι να κάνουμε; Ο κ. Φίλης που ήταν Υπουργός το έχει μάθει.

**ΧΡΗΣΤΟΣ ΓΙΑΝΝΟΥΛΗΣ:** Η ζωή είναι σκληρή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω εάν είναι σκληρή ή όχι. Πάντως, είναι μια πραγματικότητα. Ευχαριστώ.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Για εσάς δεν είναι ιδιαίτερα. Πάντως επί του ευαίσθητου θέματος του εμβολιασμού πρώτος ο κ. Φίλης τοποθετήθηκε και αναγκάστηκα να απαντήσω για να αποκαταστήσω την αλήθεια.

Το Υπουργείο μας, κύριε συνάδελφε, ενισχύει περαιτέρω τις δεξιότητες στους μαθητές και τις μαθήτριες μέσω μιας παιδαγωγικής προσέγγισης και στα ειδικά μαθήματα, όπως είναι το σχέδιο, τα μουσικά και οι ξένες γλώσσες.

Τόσα χρόνια τόσο τα μουσικά μαθήματα όσο και τα μαθήματα ξένων γλωσσών εξετάζονταν στις πανελλαδικές εξετάσεις χωρίς την παραμικρή προετοιμασία από το δημόσιο σχολείο. Τώρα εμείς για πρώτη φορά θεσπίσαμε τη δυνατότητα όλα αυτά τα μαθήματα να διδάσκονται στο δημόσιο σχολείο στο πλαίσιο της ενισχυτικής διδασκαλίας ειδικών μαθημάτων.

Από μια έρευνα στη διεθνή εκπαιδευτική πραγματικότητα μπορεί κανείς να διαπιστώσει ότι και στα μαθήματα αυτά δίνεται έμφαση, κυρίως, στο γυμνάσιο, σε αντίθεση με εμάς που θέλουμε να ενισχύσουμε τη διδασκαλία αυτών των μαθημάτων ήδη από το δημοτικό.

Για τα μαθήματα των Κοινωνικών Επιστημών υπήρχε εισήγηση του Ινστιτούτου Εκπαιδευτικής Πολιτικής για αλλαγές στα ωρολόγια προγράμματα. Η βασική αλλαγή προέκυψε από την αντικατάσταση της Κοινωνιολογίας από τα Λατινικά. Είναι μια στροφή στις ανθρωπιστικές σπουδές, που ως γνωστόν ήταν προεκλογική δέσμευση στο πρόγραμμα της Νέας Δημοκρατίας.

Ωστόσο, στο Υπουργείο μας, αναγνωρίζοντας την αξία των μαθημάτων των Κοινωνικών Επιστημών, σχεδιάζουμε μέσω του αρμόδιου φορέα, δηλαδή του ΙΕΠ, την επέκταση του μαθήματος της Κοινωνικής και Πολιτικής Αγωγής της Γ΄ γυμνασίου κατά μία ώρα, ώστε να διδάσκεται συνολικά για τρεις ώρες σε εβδομαδιαία βάση ήδη από την ερχόμενη σχολική χρονιά του 2021 - 2022.

Επίσης, προχωρούμε στον εμπλουτισμό όλων των προγραμμάτων σπουδών και των Κοινωνικών Επιστημών με νέα προσέγγιση και ιδιαίτερη έμφαση στην καλλιέργεια της κριτικής σκέψης των μαθητών και των μαθητριών.

Σε ό,τι αφορά τα μαθήματα καλλιτεχνικής παιδείας στο λύκειο και συγκεκριμένα στα μαθήματα του Ελεύθερου και Γραμμικού Σχεδίου, που είναι ειδικά πανελλαδικώς εξεταζόμενα μαθήματα, σημειώνεται ότι με το άρθρο 14 του ν.4713/2020 θεσπίστηκε το πρόγραμμα της ενισχυτικής διδασκαλίας τους. Στο νέο αυτό πρόγραμμα συμμετέχουν μαθητές και μαθήτριες της Γ΄ τάξης γενικών και επαγγελματικών λυκείων, λυκείων ειδικής αγωγής και εκπαίδευσης, καθώς και της Δ΄ τάξης των ειδικών επαγγελματικών γυμνασίων και λυκείων που επιθυμούν να εξεταστούν σε επιμέρους ειδικά μαθήματα στις πανελλαδικές εξετάσεις, προκειμένου να φοιτήσουν στις αντίστοιχες σχολές και στα τμήματα της τριτοβάθμιας εκπαίδευσης.

Επομένως, ως προς τα εξεταζόμενα στις πανελλαδικές εξετάσεις ειδικά μαθήματα, το Ελεύθερο Σχέδιο και το Γραμμικό Σχέδιο, το Υπουργείο μας με την υπουργική απόφαση που δημοσιεύθηκε στις 2-2-2021 επανέφερε τη διδασκαλία τους με τη μορφή της ενισχυτικής διδασκαλίας στη Γ΄ λυκείου. Και το ίδιο ισχύει και για τα μουσικά μαθήματα Αρμονία, Ακουστική Ικανότητα, Μουσική Αντίληψη και Γνώση, τα οποία διδάσκονται για πρώτη φορά.

Το μάθημα Καλλιτεχνική Παιδεία της Α΄ τάξης του γενικού λυκείου αποτελούσε μάθημα επιλογής και όχι μάθημα υποχρεωτικό. Οι μαθητές και οι μαθήτριες επέλεγαν ένα από τα τέσσερα προσφερόμενα μαθήματα επιλογής, Εφαρμογές Πληροφορικής, Γεωλογία και Διαχείριση Φυσικών Πόρων, Ελληνικός και Ευρωπαϊκός Πολιτισμός και Καλλιτεχνική Παιδεία, Εικαστικά, Μουσική, Στοιχεία Θεατρολογίας. Στο μάθημα αυτό η συμμετοχή των μαθητών και των μαθητριών ήταν εξαιρετικά χαμηλή έως ανύπαρκτη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήρθε και η σειρά σας, κύριε Γιαννούλη, τώρα να πείτε όπως θέλετε.

Θα συζητηθεί, λοιπόν, η τρίτη με αριθμό 6650/608/17-5-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον ΥπουργόΥποδομών και Μεταφορών, με θέμα: «Κατάθεση της έκθεσης αποτίμησης της αξίας της επιχείρησης του Οργανισμού Αστικών Συγκοινωνιών Θεσσαλονίκης (ΟΑΣΘ) σύμφωνα με το άρθρο 25 του ν.4482/2017».

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ευχαριστώ πάρα πολύ.

Εγώ δεν θα ακολουθήσω το αρνητικό παράδειγμα του κ. Θεοχάρη που ήρθε να μας κάνει χρηστομάθεια σε αυτή την Αίθουσα αφαιρώντας τη μάσκα. Προχωρώ παρακάτω. Και ούτε θα σχολιάσω το ρεσιτάλ αναξιοπιστίας που εκτυλίσσεται από το πρωί και σε άλλες επιτροπές, στην Επιτροπή Παραγωγής και Εμπορίου.

Θα μείνω, όμως, σε κάτι μέσα στον χρόνο, για να μη σας προκαλέσω πρόβλημα. Ήξερα, γνώριζα εκ των προτέρων ότι απέναντί μας θα υπάρχει η πολιτική ηγεσία του Υπουργείου Υποδομών και Μεταφορών, η οποία έχει μεγάλο και αρνητικό καταπίστευμα αναξιοπιστίας. Δεν περίμενα ότι θα άρθρωνα -δυστυχώς για μένα- στον κ. Κεφαλογιάννη –γιατί τον εκτιμώ- αυτό που συνέβη μεταξύ Σαββάτου και Κυριακής, για το πόσο αξιόπιστη είναι η πολιτική ηγεσία και ιδιαίτερα ο Υπουργός στο Υπουργείο Υποδομών και Μεταφορών, όταν το Σάββατο με άρθρο του στα «ΝΕΑ» περιγράφει πόσο ευτυχής είναι ο λαός της Θεσσαλονίκης με την απόσπαση, με τη βαρβαρότητα, με το έγκλημα της απόσπασης των αρχαίων στη Βενιζέλου και έρχεται την Κυριακή –ω του θαύματος!- μια δημοσκόπηση που δημοσιεύεται στη «Μακεδονία της Κυριακής» -δεν είναι του εκδοτικού συγκροτήματος της «ΑΥΓΗΣ»- και λέει ότι το 62% συντριπτικά των πολιτών της Θεσσαλονίκης, τους οποίους ο κ. Καραμανλής εμφανίζει ως ικανοποιημένους, ζητάει να παραμείνουν τα αρχαία στον Σταθμό Βενιζέλου και «επιτέλους, τελειώστε το μετρό!» λέει το 71%.

Αυτό είναι το δείγμα αναξιοπιστίας και γι’ αυτό και ακολουθεί και η ερώτηση, η οποία, κύριε Κεφαλογιάννη, έρχεται ως επίκαιρη, γιατί δεν απαντήθηκε όταν έπρεπε στον κοινοβουλευτικό έλεγχο όπου μας εγκαλείτε να καταφύγουμε για να μας απαντήσετε. Το κάνουμε και δεν μας απαντάτε.

Απάντησε το Υπουργείο Οικονομικών σε σχέση με την έκθεση αποτίμησης της περιουσιακής κατάστασης του ΟΑΣΘ. Είναι μια διαδικασία που προβλέπεται στον ν.4482/2017. Έπρεπε να παραδοθεί έξι μήνες μετά τον διεθνή διαγωνισμό που έγινε με ανάδοχο την «Grant Thornton» –τη γνωρίζετε, φαντάζομαι- έχουμε φτάσει Ιούλιο του 2021.

Και το ερώτημά μας με ειλικρινές ενδιαφέρον είναι αν έχει φτάσει στα χέρια σας στο Υπουργείο Υποδομών, στον δεύτερο εταίρο του ΟΑΣΘ, στο Υπουργείο Οικονομικών, που με την απάντησή του λέει «δεν την έχουμε πάρει», έχει φτάσει ή δεν έχει φτάσει; Υπάρχει κάτι που πρέπει να μας πείτε; Ζητάμε να μας την καταθέσετε κιόλας. Μπορείτε να ξεκινήσουμε από αυτό και μετά να ξετυλίξουμε και τα υπόλοιπα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, αναγνωρίζω το ειλικρινές ενδιαφέρον σας για τα ζητήματα των μέσων μαζικής μεταφοράς στη Θεσσαλονίκη, την πόλη σας. Εξάλλου είναι λογικό να αναφέρεστε σε αυτό. Όμως ας συμφωνήσουμε ότι τουλάχιστον τους τελευταίους είκοσι μήνες έχει υπάρξει μία βελτίωση. Αυτό νομίζω το αποδεικνύουν και οι αριθμοί.

Θυμίζω -και θα έρθω πολύ γρήγορα στην ερώτηση, μη νομίζετε ότι ξεφεύγω- ότι, εάν πάρουμε το θερινό πρόγραμμα, αυτή τη στιγμή που μιλάμε από τα διακόσια δεκατρία οχήματα του Ιουλίου του 2019 είναι γύρω στα τετρακόσια και αν πάρουμε το χειμερινό πρόγραμμα τα διακόσια τριάντα οχήματα τα οποία κυκλοφορούσαν στη Θεσσαλονίκη κατά τους χειμερινούς μήνες του 2019 και του 2018 έχουν φτάσει τα τετρακόσια πενήντα με τετρακόσια εξήντα. Άρα, τουλάχιστον, οι Θεσσαλονικείς μπορώ να πω ότι στο επίπεδο των μέσων μαζικής μεταφοράς, που είναι και το αντικείμενο της ερώτησής σας, πράγματι έχουν δει μία βελτίωση.

Το ερώτημα είναι αν θα μπορούσε να πάει ακόμα καλύτερα. Βεβαίως και θα μπορούσε να πάει καλύτερα. Είμαι ο τελευταίος ο οποίος θα μπορούσα να πω ότι όλα είναι τέλεια στη χώρα και ειδικά όσον αφορά τα μέσα μαζικής μεταφοράς. Από εκεί και πέρα, όμως, νομίζω ότι θα πρέπει και εσείς κάποια στιγμή να αναγνωρίσετε τις προσπάθειες οι οποίες έχουν γίνει, επαναλαμβάνω, ειδικά τους τελευταίους είκοσι μήνες σε ένα πάρα πολύ δύσκολο περιβάλλον εν μέσω πανδημίας.

Έρχομαι στην έκθεση του ΟΑΣΘ. Δεν μπορώ παρά να συμφωνήσω επίσης για τη σημασία η οποία έχει η έκθεση αποτίμησης της αξίας του ΟΑΣΘ, όχι απλώς όμως μόνο για να αναδείξει το γενικότερο ζήτημα της οικονομικής διαχείρισης ή αν προτιμάτε της κακοδιαχείρισης του οργανισμού, όπως υπονοείται στην ερώτηση, αλλά γιατί τέσσερα χρόνια μετά την κρατικοποίησή του νομίζω ότι οι Έλληνες και, κυρίως, οι Θεσσαλονικείς πρέπει να μάθουν τι ακριβώς εξαγόρασε το ελληνικό δημόσιο, μια και μιλάμε για κρατικοποίηση, τουλάχιστον όπως συνέβη επί της διακυβέρνησης ΣΥΡΙΖΑ και Ανεξάρτητων Ελλήνων.

Θα συμφωνήσετε μαζί μου, αν και δεν είμαι βέβαιος ότι θα το παραδεχτείτε, ότι η διαδικασία η οποία ακολουθήθηκε είναι μάλλον παράδοξη. Θα την εξηγήσω. Συνήθως όταν εξαγοράζεις μία επιχείρηση, προτού την εξαγοράσεις, πρέπει να αποτιμάς τα περιουσιακά στοιχεία αυτού το οποίο εξαγοράζεις ,είτε λέγεται κρατικοποίηση είτε λέγεται απλή αγορά. Και νομίζω ότι δεν χρειάζεται να είναι κάποιος οικονομολόγος για να το σκέφτεται. Χρειάζεται μια απλή λογική σε αυτό το κομμάτι.

Τι συνέβη όμως στην περίπτωση του ΟΑΣΘ; Ακριβώς το αντίθετο. Πρώτα έγινε η διαδικασία κρατικοποίησης του οργανισμού και μετά ζητήθηκε η αποτίμησή του. Και νομίζω ότι και μόνο αυτή η εξέλιξη αρκούσε για να υπονομεύσει την όποια -εγώ θα έλεγα καλοπροαίρετη τότε- προσπάθεια ορθολογικής διαχείρισης του ίδιου του οργανισμού. Και, βεβαίως, τις συνέπειες αυτής της θα έλεγα ανορθολογικής διαχείρισης ή του τρόπου αντιμετώπισης ακόμη και σήμερα την πληρώνουν και οι εργαζόμενοι και η διοίκηση και, βέβαια, και οι μέτοχοι εκείνης της περιόδου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ολοκληρώνω, κύριε Πρόεδρε. Δεν θα καταχραστώ τον χρόνο.

Για να σας απαντήσω, η έκθεση αυτή έχει ολοκληρωθεί, έχει παραδοθεί εμπρόθεσμα -θα καταθέσω και τα έγγραφα τα οποία το αποδεικνύουν- και, βεβαίως, θα την έχετε κι εσείς στα χέρια σας μόλις ολοκληρωθούν οι κατά τον νόμο απαιτούμενες ενέργειες. Θα εξηγήσω και στη δευτερολογία μου για να μην καθυστερώ.

Η ανάδοχος εταιρεία, όπως η «Grant Thornton», όπως αναφέρατε την παρέδωσε στη διοίκηση εντός προθεσμίας, τον Φεβρουάριο του 2020, παρελήφθη από τον ΟΑΣΘ με τη σχετική διοικητική πράξη λίγες μέρες αργότερα δηλαδή στις 11 Μαρτίου του 2020. Στα υπόλοιπα, για να μη σας καθυστερώ, θα απαντήσω και στη δευτερολογία μου. Πάντως έχει παραληφθεί και έχει έρθει στο Υπουργείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε συνάδελφε, έχετε τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, πραγματικά με εκπλήσσετε με τον κυνισμό σας. Αυτή τη στιγμή, μου λέτε -δεν ξέρω αν είναι στα όρια της απιστίας ή της παράβασης καθήκοντος- ότι ένας εκ των δύο εταίρων έχει γνώση της έκθεσης, το Υπουργείο Υποδομών, ο δεύτερος, σύμφωνα με απάντηση κατατεθειμένη στα Πρακτικά της Βουλής μέσω του κοινοβουλευτικού ελέγχου αγνοεί αυτή την έκθεση. Αυτό εξ ορισμού, φαντάζομαι, ότι οδηγεί και στο τρίτο κακό συμπέρασμα, ότι δεν έχει κατατεθεί και στο Πρωτοδικείο της Αθήνας, όπως προβλέπεται από τον νόμο που χρειάστηκε να εκπονήσουμε και να καταθέσουμε, γιατί το 2016, κύριε Υπουργέ, ο ΟΑΣΘ χρεοκόπησε από ένα πολυετές «πάρτι» αδιαφάνειας και πλιάτσικου, του οποίου η διαχείρισή της από εσάς προσπαθεί να μετριάσει τις πιθανές ζημίες, τον λογαριασμό, που θα πληρώσουν όσοι συμμετείχαν στο «πάρτι».

Γιατί θέλω να σας πω ότι δημοσιεύματα για το περιεχόμενο αυτής της έκθεσης -τα καταθέτω στα Πρακτικά- υπάρχουν από τον Φεβρουάριο του 2020, όπου προκύπτει χρεωστικό υπόλοιπο για τους μετόχους, με τους οποίους συνομιλεί η Κυβέρνησή σας. Είναι κομμάτι του πελατειακού της συστήματος, έχει κλείσει το μάτι, και μέσω του ανεκδιήγητου κ. Σκόδρα, ότι θα έρθει και πάλι η εποχή της ιδιωτικοποίησης και του καθεστώτος μετόχων όπου τα κέρδη τους θα μπαίνουν στις ζημίες του δημόσια επιδοτούμενου ΟΑΣΘ. Αυτά συμβαίνουν.

Άρα, μου λέτε ότι καλώς υπάρχει η υποψία μας ότι κρατιέται στο συρτάρι Καραμανλή, γιατί ακόμα δεν είναι ώριμο πολιτικό εργαλείο, για να γίνει διαπραγμάτευση.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στο επόμενο βήμα. Θα σας καταθέσω μια επιστολή, που έλαβε ο κ. Καραμανλής το καλοκαίρι του 2019. Είναι από τον «πολυκανιβαλισμένο» Στέλιο Παππά, επικεφαλής του ΟΑΣΘ τότε, που περιγράφει ακριβώς ποια είναι τα στοιχεία που έχουν οδηγήσει, εκτός από τη δημοσκόπηση που σας είπα για το Μετρό, στην έρευνα του Ινστιτούτου Καταναλωτών για τα δύο τελευταία χρόνια, που είναι κόλαφος για τα αποτελέσματα του ΟΑΣΘ και των βελτιώσεων, που εσείς συνεχώς επικαλείστε. Θέλω να σας πω ότι αυτά που περιγράφονται εδώ είναι αυτά που οδήγησαν τον συνάδελφό σας κ. Καράογλου να ζητήσει δημόσια συγγνώμη ενώπιον της ελληνικής δικαιοσύνης, κύριε Υπουργέ.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επανέρχομαι στην έκθεση της «GRANT THORNTON». Καταλήγουμε στο συμπέρασμα ότι κακώς παραμένει κλειδωμένη στο συρτάρι του ενός εκ των δύο Υπουργών μετόχων του ΟΑΣΘ. Αναρωτιέμαι: πότε θα φτάσει στα χέρια της κοινωνίας των πολιτών, των άμεσα ενδιαφερόμενων, της Βουλής και των κομμάτων, για να δούμε τελικά αυτό το «μάρμαρο» και αυτός ο «λογαριασμός» μήπως θα έχει την τύχη των 120 εκατομμυρίων παράνομων επιδοτήσεων, των οποίων τη διαδικασία διεκδίκησης σταματήσατε, με ποιο επιχείρημα; Με το επιχείρημα ότι ναι, μπορεί να είναι παράνομες οι επιδοτήσεις που εισέπραξαν, αλλά αν συνεχίσουμε την προσφυγή θα τα πληρώσει διπλά ο ελληνικός λαός.

Σας έχει πληρώσει -όχι εσάς, προσωπικά- πολλαπλάσια ακριβά ο ελληνικός λαός και αποδεικνύεται και με την απάντησή σας για τη λαθροχειρία με την έκθεση της «GRANT THORNTON».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών**): Κύριε συνάδελφε, νομίζω ότι όταν, ειδικά από αυτό το Βήμα, απευθυνόμαστε στον ελληνικό λαό, καλό είναι να έχουμε κάποιες μετρημένες εκφράσεις. Αυτό το οποίο ακούστηκε -και νομίζω ότι θα το πάρετε πίσω- περί ενδεχόμενης απιστίας ή παράβασης καθήκοντος…

**ΧΡΗΣΤΟΣ ΓΙΑΝΝΟΥΛΗΣ:** «Ενδεχόμενης» ποτέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών**):…σας το λέω και ως νομικός, αλλά μπορείτε να το διαπιστώσετε κι εσείς ότι ακόμα και έτσι να ήταν όπως τα λέτε, ούτε απιστία υπήρχε ούτε παράβαση καθήκοντος.

Σε κάθε περίπτωση όμως -θα σας απαντήσω- και το Υπουργείο Οικονομικών την έχει. Ξέρω την απάντηση την οποία έχει δώσει και μάλιστα, το έχει λάβει εδώ και ενάμιση μήνα περίπου. Νομίζω εκ παραδρομής έδωσε κι αυτή την απάντηση.

**ΧΡΗΣΤΟΣ ΓΙΑΝΝΟΥΛΗΣ:** Πολλές παραλείψεις…

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών**): Κύριε συνάδελφε, ακούστε με. Δεν σας διέκοψα. Να πω ότι ήρθε με καθυστέρηση, ναι, αλλά και το Υπουργείο Οικονομικών, πράγματι, ο άλλος εταίρος ο κυβερνητικός, έχει πλέον και την έκθεση της «GRANT THORNTON».

Αλλά επειδή εμένα μου αρέσει να δίνω συγκεκριμένες απαντήσεις, κύριε συνάδελφε, και νομίζω ότι μπορεί να μας κρίνει κι ο κόσμος, ο οποίος μας ακούει, θα σας πω συγκεκριμένα περιστατικά και θα σας καταθέσω και τα έγγραφα, για να τα έχετε κι εσείς.

Η έκθεση αποτίμησης διαβιβάστηκε στο Υπουργείο Υποδομών και Μεταφορών -θα το πω για άλλη μια φορά- με καθυστέρηση, παρότι είχε παραληφθεί το 2020, στις 10/2/2021. Μπορεί να πει κανείς ότι υπήρχαν δύο αντικειμενικοί λόγοι γι’ αυτή την καθυστέρηση. Προφανώς, ο πιο σημαντικός είναι ότι την περίοδο 1-1-2015 – 25-7-2017 δεν υπήρχε η έκθεση προσδιορισμού των εσόδων και δαπανών του οργανισμού και η εκπόνηση αυτής της έκθεσης ήταν αναγκαία προκειμένου να ολοκληρωθεί η συνολική αποτίμηση της αξίας του ΟΑΣΘ.

Ο δεύτερος λόγος βεβαίως, κάτι το οποίο είναι σχεδόν αυταπόδεικτο, είναι οι όποιες καθυστερήσεις μπορεί να υπήρξαν λόγω της πανδημίας, με αποτέλεσμα όλες οι υπηρεσίες του ΟΑΣΘ να υπολειτουργούσαν, γιατί ξέρετε πολύ καλά ότι το βάρος είχε πέσει στο να παρέχονται οι υπηρεσίες συγκοινωνιακού έργου στη συμπρωτεύουσα και πάνω απ’ όλα να μπορεί να υπάρχει ένα, αν θέλετε, πέπλο προστασίας κυρίως προς τους εργαζόμενους του ΟΑΣΘ μέσα σε αυτές τις δύσκολες συνθήκες στις οποίες εργαζόντουσαν.

Όσον αφορά το ερώτημά σας κατά πόσο η έκθεση κατατέθηκε εμπρόθεσμα -θα την καταθέσω στα Πρακτικά- σας απαντώ ότι βεβαίως, κατατέθηκε εμπρόθεσμα στο τέλος Φεβρουαρίου του 2020, πριν τη λήξη της διάρκειας της σύμβασής της και συγκεκριμένα στις 28-11-2019 έγινε ένα αίτημα από την ανάδοχο εταιρεία για να δοθεί μία παράταση, κάτι το οποίο έγινε αποδεκτό εντός της προθεσμίας από το διοικητικό συμβούλιο του οργανισμού και συγκεκριμένα στις 29-11-2019.

(Στο σημείο αυτό ο Υφυπουργός Υποδομών και Μεταφορών κ. Ιωάννης Κεφαλογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά τα έγγραφα αποδεικνύονται στο πακέτο που μόλις κατέθεσα. Δόθηκε μια παράταση τριών μηνών μέχρι το τέλος Φεβρουαρίου, οπότε και παρεδόθη στον οργανισμό.

Άρα, το σκέλος αν έγινε εμπρόθεσμα η διαδικασία, νομίζω απαντήθηκε από αυτά τα οποία σας κατέθεσα.

Πράγματι, υπήρξαν κάποιες καθυστερήσεις, επαναλαμβάνω, μέχρι να έρθει στο Υπουργείο Υποδομών και Μεταφορών. Τέλος, από όταν εμείς το λάβαμε στο Υπουργείο Υποδομών και Μεταφορών, υπάρχει τώρα μια διαδικασία «αποτίμησης», κάτι το οποίο δεν μπορούσε να κάνει ο ΟΑΣΘ. Είναι κάτι το οποίο ολοκληρώνεται.

Μπορώ να σας διαβεβαιώσω ότι τα επόμενα βήματα, τα οποία απαιτεί πράγματι ο ν.4482/2017 θα γίνουν τις επόμενες ημέρες, θα γίνει και η τυπική διαβίβαση στο Εφετείο Αθηνών, προκειμένου να ακολουθηθούν αυτές οι διαδικασίες. Άρα, όλα τα τυπικά βήματα θα ολοκληρωθούν.

Να ξέρετε, κύριε συνάδελφε, ότι εγώ είμαι ο πρώτος ο όποιος πραγματικά θέλει να πέσει άπλετο φως σε όλη τη διαχειριστική διάρκεια και προ διοικήσεως Παππά και κατά τη διάρκεια διοικήσεως Παππά και μετά, αν θέλετε, έτσι ώστε πραγματικά, να εξαχθούν συμπεράσματα, για να δούμε τι λειτούργησε και τι δεν λειτούργησε.

Ας αποφασίσουμε τουλάχιστον, μέσα σε αυτή την Αίθουσα ότι το βασικό δεν είναι να υπάρχουν αλληλοκατηγορίες, αλλά να υπάρχει ένα συγκοινωνιακό έργο για τους Θεσσαλονικείς, κάτι που αρμόζει, νομίζω, και στην πόλη.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την τέταρτη με αριθμό 6633/17-5-2021 ερώτηση του κύκλου αναφορών-ερωτήσεων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ.Σωκράτη Φάμελλου προς τον Υπουργό Περιβάλλοντος και Ενέργειας,με θέμα: «Μοναδική στρατηγική της Κυβέρνησης της Νέας Δημοκρατίας για τη ΔΕΗ και τον ενεργειακό τομέα η διαρκής επιβάρυνση των καταναλωτών».

Έχετε τον λόγο, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Καλή εβδομάδα.

Κύριε Υπουργέ, συνεχίζουμε μια συζήτηση, την οποία κάνουμε πολλές φορές και κάναμε προηγουμένως. Σήμερα, έχουμε την υποχρέωση να συζητήσουμε και οι δύο για μία γραπτή ερώτηση, η οποία κατατέθηκε στις 17 Μαΐου, μία ερώτηση που αφορούσε στην ακρίβεια του ηλεκτρικού ρεύματος, πολύ κρίσιμη για την ελληνική κοινωνία και για την ελληνική παραγωγή.

Ενώ η αγορά υποφέρει από την ακρίβεια, ενώ τα νοικοκυριά δυσκολεύονται να πληρώσουν λογαριασμούς ηλεκτρικής ενέργειας, δεν έχω κατανοήσει προσωπικά, για ποιο λόγο δεν απαντήσατε γραπτά. Διότι η γραπτή απάντηση στον κοινοβουλευτικό έλεγχο που οφείλετε να κάνετε θα μας δώσει τη δυνατότητα να έχουμε όλοι, ως ελληνικό Κοινοβούλιο, και μία δέσμευση του Υπουργείου για το τι θέλει να κάνει. Αυτό δυστυχώς, δεν μας δίνετε την ευχέρεια να το έχουμε.

Η αφορμή και ο λόγος της ερώτησης αυτής ήταν η συγκεκριμένη χρέωση, η ρήτρα διοξειδίου του άνθρακα, η οποία από τον Μάιο -τις ημέρες που έγινε η ερώτηση- εφαρμοζόταν και δεν ήταν ένα συγκυριακό φαινόμενο.

Οφείλω να πω, κύριε Υπουργέ, ότι έχουμε μία ξεκάθαρη σταθεροποίηση υψηλών τιμών ενέργειας στην Ελλάδα, η οποία αποτυπώνεται στους λογαριασμούς ρεύματος των νοικοκυριών και των ελληνικών επιχειρήσεων και δυστυχώς, φαίνεται ότι θα ενταθεί κάτι τέτοιο. Είναι μάλιστα μία περίοδος δύο χρόνων, που χαρακτηρίζεται από συνεχείς αυξήσεις, οι οποίες χρεώνονται στο σύνολό τους στην Κυβέρνηση Μητσοτάκη.

Η Κυβέρνηση Μητσοτάκη έχει επιλέξει, από τους πρώτους μήνες, να βάλει αυξήσεις στους λογαριασμούς, με πάρα πολλά επεισόδια, με πάρα πολλές, αν θέλετε, διαφορετικές μορφές και είναι ένα θέμα για το οποίο είστε αποκλειστικά υπόλογοι. Δεν συνδέεται με μνημόνιο, δεν συνδέεται με άλλες δυσκολίες. Επιλέξατε από την πρώτη μέρα να βάλετε αυξήσεις στους λογαριασμούς.

Το πρώτο ήταν η αύξηση που έβαλε ο Χατζηδάκης τον Σεπτέμβριο του 2019 περίπου 500 εκατομμύρια σε όλους μας, στους καταναλωτές της ΔΕΗ, 20% αύξηση του κόστους. Τότε, μέσα στην τιμή ενέργειας, που αυξήθηκε δώσατε τη δυνατότητα στους ανταγωνιστές της ΔΕΗ, να έχουν και μεγαλύτερο περιθώριο κέρδους, γιατί η ΔΕΗ, ως μεγαλύτερος εταίρος με τη δεσπόζουσα θέση, καθορίζει την αγορά, άρα διαμορφώνει και ένα καρτέλ στην αγορά ενέργειας, κύριε Υπουργέ.

Στη συνέχεια για να το καλύψετε, μειώσατε το ΕΤΜΕΑΡ, τη χρέωση για τις ανανεώσιμες πηγές ενέργειας, χρεοκοπήσατε τον λογαριασμό αυτό. Να μην τα πολυλογώ, βάλατε χαράτσι στις ΑΠΕ, βάλατε χαράτσι στο πετρέλαιο κίνησης, δημιουργείτε μάλλον νέο λογαριασμό ΑΠΕ και δεν μας έχετε πει τι θα γίνει με τα οφέλη των καταναλωτών από τις υπηρεσίες κοινής ωφέλειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το 2020 όμως, εντός πανδημίας έχουμε φαινόμενα αισχροκέρδειας, η ΔΕΗ πουλάει τετραπλάσια από τη χονδρική και κάποια στιγμή, πήγατε να μας πείτε ότι αυτό έγινε γιατί έχει υψηλό κόστος παραγωγής, αλλά εμείς βρήκαμε τα νούμερα και είδαμε ότι το μερίδιο της ΔΕΗ στην παραγωγή είναι 46%, αλλά στην εμπορία είναι 68%. Άρα, αγοράζει χονδρική.

Το ερώτημα, κύριε Υπουργέ, παραμένει. Γιατί πουλάει τετραπλάσιο στη λιανική, αφού αγοράζει στη χονδρική…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ερχόμαστε όμως και…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ναι, τώρα, κύριε Πρόεδρε.

Ερχόμαστε, λοιπόν, τώρα και έχουμε επιπλέον επιβάρυνση με τη ρήτρα διοξειδίου του άνθρακα, η οποία, απ’ ότι φαίνεται, θα μετατραπεί σε ένα νέο μόνιμο βάρος στους λογαριασμούς όλων των καταναλωτών...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** Το ερώτημα, λοιπόν, είναι ότι, επειδή οι επιβαρύνσεις δεν έχουν τέλος, ρωτάμε τι θα κάνει το Υπουργείο Περιβάλλοντος και η Κυβέρνηση, για να μειώσει το κόστος ενέργειας και αν θα συνεχίσετε να επιβαρύνονται οι καταναλωτές.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είναι ενδιαφέρον το γεγονός, κύριε Πρόεδρε, ότι ο καλός συνάδελφος, εκπρόσωπος της Αξιωματικής Αντιπολίτευσης, ο οποίος κάνει τις ερωτήσεις, απαντάει ο ίδιος στις ερωτήσεις που κάνει εν τη ρύμη του λόγου του.

Για παράδειγμα, είπε ότι κάναμε αυξήσεις στις τιμές λιανικού ρεύματος ηλεκτρικής ενέργειας στους καταναλωτές, αλλά τελικά, επειδή μειώθηκε το ΕΤΜΕΑΡ, τελικά η επιβάρυνση στους καταναλωτές ήταν μηδενική και είναι μια πραγματικότητα.

Όμως, επιτρέψτε μου να βάλω τα πράγματα στη σειρά, κύριε συνάδελφε. Πρώτον, είναι γεγονός ότι παρατηρείται μια μεγάλη αύξηση σε ό,τι αφορά τις τιμές χονδρικής τιμής του ηλεκτρικού ρεύματος σε όλη την Ευρώπη. Η χονδρική τιμή ηλεκτρικής ενέργειας αυξάνεται και μάλιστα, για συγκεκριμένους λόγους και σίγουρα, σε αυτό δεν φταίει η Ελληνική Κυβέρνηση ή η Κυβέρνηση της Νέας Δημοκρατίας ή η Αντιπολίτευση του ΣΥΡΙΖΑ ή ο κανένας.

Τι φταίει σε αυτό; Πρώτον, έχουμε μια αύξηση σε ό,τι αφορά τα ορυκτά καύσιμα. Γνωρίζετε πολύ καλά ότι και το πετρέλαιο και το φυσικό αέριο έχουν αυξήσει τις τιμές τους σε παγκόσμιο επίπεδο και από τη στιγμή που ένα μεγάλο κομμάτι της ηλεκτροπαραγωγής παράγεται από την αξιοποίηση του φυσικού αερίου, αυτό φυσικά, έχει αυξήσει το κόστος παραγωγής ηλεκτρικής ενέργειας προς τα πάνω.

Το άλλο σημαντικό, όμως, έχει να κάνει με την αύξηση των τιμών διοξειδίου του άνθρακα. Ξέρετε ότι η Ευρώπη έχει πάρει μια πολύ μεγάλη απόφαση για να προστατεύσουμε τον πλανήτη από τα φαινόμενα της κλιματικής αλλαγής, από την αντιμετώπιση των συνεπειών, που προκαλούν την κλιματική κρίση, όπως αυτή συμβαίνει και όπως αυτή τη νιώθουμε στην καθημερινότητά μας από τα έκτακτα καιρικά φαινόμενα, τα οποία δυστυχώς βάλλουν όλη την Ευρώπη και όλο τον κόσμο. Είδαμε τι έχει συμβεί στη χώρα μας τους προηγούμενους μήνες και τα προηγούμενα δυο-τρία χρόνια, με τους μεσογειακούς κυκλώνες και τις τεράστιες καταστροφές. Είδαμε τι συνέβη στη Γερμανία πριν λίγες εβδομάδες, δυστυχώς με δεκάδες νεκρούς από μια θεομηνία, που έπληξε τη χώρα. Παρόμοια δεν την είχε πλήξει τα τελευταία εκατό χρόνια ή από τότε που θυμούνται, τέλος πάντων.

Επειδή η Ευρώπη, λοιπόν, έχει πάρει μια τέτοια πολιτική απόφαση, έχει θεσπίσει έναν «μηχανισμό εμπορίας ρύπων», όπως λέμε, δηλαδή εκπομπών διοξειδίου του άνθρακα, οι οποίοι ευθύνονται, ενοχοποιούνται για την πρόκληση της υπερθέρμανσης του πλανήτη, που έχει σαν συνέπεια την κλιματική αλλαγή, δηλαδή την αλλαγή του παγκόσμιου κλίματος.

Έχει φτάσει, δυστυχώς, ο κάθε τόνος διοξειδίου του άνθρακα που εκλύεται στην ατμόσφαιρα να κοστίζει, σήμερα που μιλάμε, 50 με 60 ευρώ, που σημαίνει ότι για κάθε ηλεκτρική μεγαβατώρα που παράγει η ΔΕΗ, αξιοποιώντας τον λιγνίτη, εκπέμπει στην ατμόσφαιρα από 1,2 έως 1,4 τόνους διοξειδίου του άνθρακα και αυτό έχει σαν αποτέλεσμα την επιβάρυνση του κόστους ηλεκτρικής ενέργειας με 60, 70, 80 ευρώ. Εξαρτάται από τις τιμές διοξειδίου του άνθρακα. Είναι 80 ευρώ, αν βάλουμε και το πραγματικό κόστος της παραγωγής ηλεκτρικής ενέργειας από λιγνίτη, που είναι περίπου 40 ευρώ για το εργοστάσιο, άρα έχει ένα κόστος ηλεκτρικής μεγαβατώρας, που πλησιάζει τα 120 ευρώ και αυτό φαίνεται ότι τα επόμενα χρόνια, όπως πολλές εκτιμήσεις δηλώνουν, μπορεί να φτάσει και τα 90 ευρώ ο κάθε τόνος διοξειδίου του άνθρακα που εκπέμπεται στην ατμόσφαιρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό σημαίνει, λοιπόν, ότι, όταν η ΔΕΗ πουλάει σήμερα 110 ευρώ σε λιανικές τιμές τη μεγαβατώρα και έχει κόστος 120-130 ευρώ, καταλαβαίνετε ότι αυτό το πράγμα κάποια στιγμή θα έχει και αντίκτυπο στις τιμές λιανικής.

Όμως, η ΔΕΗ μέχρι τώρα αυτό δεν το έχει εφαρμόσει. Μέχρι τώρα, η ΔΕΗ έχει καταφέρει με ειδικά προϊόντα, αλλά και με εκπτώσεις, στις οποίες έχει προχωρήσει κατά τη διάρκεια όλης της πανδημίας, να διατηρήσει σε σταθερά επίπεδα τις τιμές καταναλωτή, τις τιμές δηλαδή της ηλεκτρικής ενέργειας σε ό,τι αφορά τους καταναλωτές, τα νοικοκυριά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ολοκληρώνω, κύριε Πρόεδρε.

Αυτό, βέβαια, πρέπει να πω ότι έχει έρθει και με νέα προϊόντα τα οποία εισάγει μέσα από την εμπορική της πολιτική και θα πω ότι υπάρχει σήμερα συγκεκριμένο προϊόν, το οποίο παρέχει η εταιρεία, που κρατάει για δώδεκα μήνες σταθερή την τιμή της ηλεκτρικής ενέργειας στα σημερινά επίπεδα, χωρίς αυτή να επηρεάζεται από τις διακυμάνσεις είτε στις πρώτες ύλες είτε στις τιμές διοξειδίου του άνθρακα.

Από εκεί και πέρα, τα υπόλοιπα για το τι θα κάνει η Κυβέρνηση πια για να προστατεύσει ακριβώς, να προασπίσει και να στηρίξει τους ευάλωτους καταναλωτές, τα ευάλωτα νοικοκυριά στις πιθανές πιέσεις των τιμών, που μπορεί να εξελιχθούν το επόμενο διάστημα θα σας τα πω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ευχαριστούμε.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Νομίζω, κύριε Υπουργέ, ότι πρέπει να διευκρινίσουμε αρκετά. Ας τα πάρουμε με τη σειρά. Πρώτον, μας είπατε ότι επειδή είναι ακριβή αυτή η τιμή ενέργειας έχουμε αυτήν την πρωτιά. Πρώτο ερώτημα: Γιατί το 2020, που ήταν πολύ χαμηλή η τιμή η χοντρική, δεν μειώσατε τα τιμολόγια; Πάντα δηλαδή θα πληρώνει ο καταναλωτής; Δεν θα ωφελείται ποτέ; Τον Απρίλιο του 2020 28 ευρώ η χοντρική, μέσος όρος μήνα, 110 ευρώ η λιανική. Δεν απαντάτε.

Δεύτερον, μας είπατε ότι είναι σε όλη την Ευρώπη ακριβή η χοντρική τιμή ενέργειας. Καταθέτω, κύριε Πρόεδρε, ένα δημοσίευμα, χθεσινό αν δεν κάνω λάθος, από το «Πρώτο Θέμα». Υποπτεύομαι ότι το θεωρείτε αξιόπιστο, έτσι δεν είναι; Λέει, λοιπόν, «Πρωταθλητής στη χονδρική τιμή η Ελλάδα». Μάλιστα, κύριε Υπουργέ, λέει 116 ευρώ η Ελλάδα, 99 ευρώ η διασυνδεδεμένη Βουλγαρία, 96 ευρώ η Ιταλία. Άρα, δεν είναι λοιπόν στην υπόλοιπη Ευρώπη τόσο ψηλά, είμαστε 20 ευρώ ακριβότεροι. Από πού προκύπτει, λοιπόν, ότι πρέπει να είναι η Ελλάδα πρωταθλητής; Δεν μπορείτε να είναι πρωταθλητής στο φτηνό ρεύμα. Πρέπει να είναι πρωταθλητής στο ακριβό ρεύμα;

Τρίτο ζήτημα: Σας είπα για τις ρήτρες, δεν απαντήσατε. Έχουμε ανακοίνωση του Μαΐου για ρήτρα διοξειδίου του άνθρακα και ανακοίνωση, αν δεν κάνω λάθος, κύριε Υπουργέ, ότι στις 5 Αυγούστου εφαρμόζεται η ρήτρα προμήθειας, χονδρικής τιμής δηλαδή. Θα υπάρχει, λοιπόν, ένα επιπλέον καπέλο στους καταναλωτές. Γιατί λέτε ότι δεν πληρώνουν οι καταναλωτές; Αφού το έχετε ανακοινώσει, στις 5 Αυγούστου, συγκεκριμένα λοιπόν.

Τέταρτον, μας είπατε ότι διαχειρίζεστε ορθώς την αγορά. Μα τότε, στο νομοσχέδιο που συζητάμε στην επιτροπή σήμερα και αύριο στην Ολομέλεια, γιατί δημιουργείτε μηχανισμό παρακολούθησης και εποπτείας ενεργειακής αγοράς; Δεν είναι παραδοχή ότι δεν τον έχετε; Γιατί τον κάνετε; Διότι πολύ απλά, τα κάνατε μπάχαλο. Εμείς απλά σας λέμε, πολύ νωρίτερα, εδώ και δύο χρόνια, κάντε κάτι για να ρυθμιστεί αγορά. Διότι έρχονται οι ελληνικές βιομηχανίες και σας λένε ότι έχετε χειραγώγηση τιμών, άρα καρτέλ, και τη ΔΕΗ μέσα σε αυτό.

Πέμπτο ερώτημα, για ποιον λόγο τότε, αφού είναι οριακά τα πράγματα και δεν βγαίνει η ΔΕΗ και πρέπει να κρατάει ψηλά την τιμή, γράφετε 1 δισεκατομμύριο κέρδη και περηφανεύεται ο κ. Στάσσης για το 1 δισεκατομμύριο κέρδη; Για να έχει κέρδη το χρηματιστήριο και να δίνει μπόνους 360.000 ευρώ τον χρόνο ο πρόεδρος στον εαυτό του επειδή αύξησε τους λογαριασμούς; Μεγάλο κατόρθωμα. Το θέμα είναι τι κάνατε για να βοηθήσει την Ελλάδα.

Σας λέμε λοιπόν: Παραλάβατε τη ΔΕΗ με μειωμένο δανεισμό, με μεσοσταθμική μείωση τιμής ενέργειας μέσα στο μνημόνιο περίπου 12% με τη EUROSTAT- επί ΣΥΡΙΖΑ μειώθηκε η τιμή ενέργειας- και έρχεται συνέχεια αυτή η Κυβέρνηση και ανεβάζει το κόστος, με αποτέλεσμα να λένε σήμερα τα νοικοκυριά -τα 2/3 εξ αυτών- σε έρευνα της «ΕΚΠΟΙΖΩ» ότι αδυνατούν να πληρώσουν τον λογαριασμό ρεύματος.

Το τελευταίο ερώτημα είναι πάρα πολύ απλό, κύριε Σκρέκα. Στις 5 Αυγούστου θα εφαρμοστεί η ρήτρα οριακής τιμής. Σας λέω λοιπόν νούμερα: Η χονδρική τιμή τον Μάιο ήταν 63 ευρώ, τον Ιούνιο ήταν 83 ευρώ. Άρα, αυτά τα 20 ευρώ θα μεταφερθούν στους καταναλωτές από τις αρχές Αυγούστου; Είναι πολύ συγκεκριμένο το ερώτημα. Γιατί διστάζετε; Εφόσον βλέπουμε την ανακοίνωση της ΔΕΗ που λέει ότι σύμφωνα με τις οδηγίες της ΡΑΕ, που ήταν μάλιστα από τον Φεβρουάριο και δεν τις υλοποιούσε η ΔΕΗ, θα εφαρμόσετε αυτό το νέο καπέλο.

Τα πράγματα, λοιπόν, είναι ξεκάθαρα. Έχετε αποτύχει. Η αποτυχία αυτή δημιουργεί αισχροκέρδεια και ακρίβεια στους καταναλωτές. Είναι κεντρικό θέμα στη ζωή μας πλέον η ακρίβεια. Μεταφέρατε χαράτσια πλέον και στα καύσιμα και στις ανανεώσιμες πηγές ενέργειας και όλα αυτά για ποιον λόγο; Για να τακτοποιήσετε μερικά γαλάζια παιδιά στη ΔΕΗ και να τους δίνετε χρυσά μπόνους; Είναι δυνατόν να παίρνει εξαπλάσια αμοιβή ο Πρόεδρος της ΔΕΗ απ’ όσο έπαιρνε επί της κυβέρνησης ΣΥΡΙΖΑ για να χρεώνει τους καταναλωτές και να λέτε ότι έχετε κέρδη και από την άλλη να μας λέτε ότι είναι ακριβή η τιμή της ενέργειας στην Ελλάδα; Μα, φαίνεται από τα δημοσιεύματα που καταθέτω ότι είμαστε πρωταθλητές στην Ευρώπη και φταίει η Κυβέρνηση Μητσοτάκη. Σε αυτό μπορείτε να απαντήσετε; Αυτό μας ενδιαφέρει, κύριε Σκρέκα. Τα άλλα όλα είναι «άλλα λόγια ν’ αγαπιόμαστε», όπως κάνετε συνήθως, βέβαια.

(Στο σημείο αυτό ο Βουλευτής κ. Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Έχετε μανία να παίρνετε μια φωτογραφία μιας στιγμής και να προσπαθείτε να την γενικεύσετε και να την κάνετε κανόνα. Σας παρακαλώ πολύ να κοιτάξετε τις τιμές ηλεκτρικής ενέργειας χονδρικής τιμής στην Ελλάδα και στην Ιταλία σε όλη τη διάρκεια του μήνα.

Παράδειγμα: Είπατε μια μέρα που ανέφερε ένα δημοσίευμα ενός σάιτ. Πρώτον, αυτό δεν είναι ο μέσος όρος του μήνα. Αλλά ακούστε, κύριε συνάδελφε, στις 5 Ιουλίου 106 ευρώ στην Ελλάδα, 112 ευρώ στην Ιταλία, στις 11 Ιουλίου 79 ευρώ στην Ελλάδα, 87 ευρώ στην Ιταλία, στις 12 Ιουλίου 95 ευρώ στην Ελλάδα, 103 ευρώ στην Ιταλία η μέση τιμή, η χονδρεμπορική. Άρα, σας παρακαλώ πάρα πολύ να μην προσπαθείτε να παραποιήσετε και να παραπλανήσετε τους ακροατές, αλλά και τους συναδέλφους που βρίσκονται εδώ στη Βουλή, γιατί τα πράγματα δεν συγκρίνονται με τον τρόπο που κάνετε.

Πρέπει να πάτε να συλλάβετε και να πάρετε τον μέσο όρο μιας τιμής σε επίπεδο μήνα, σε επίπεδο έτους και να μπορείτε να κάνετε συγκρίσεις αν θέλετε να είσαστε σωστός, αλλιώς πραγματικά δεν καταλαβαίνω τι θέλετε να πείτε.

Από εκεί και πέρα είπατε και κάτι άλλο ότι η ΔΕΗ έχει 1 δισεκατομμύριο κέρδη. Προφανώς ή αυτοί που σας τα λένε ή εσείς δεν ξέρετε να διαβάσετε έναν ισολογισμό. Αν είχε 1 δισεκατομμύριο κέρδη η ΔΕΗ θα ήμασταν πραγματικά πάρα πολύ ευτυχείς να έχουμε τις σημερινές τιμές ηλεκτρικής ενέργειας και να έχει και 1 δισεκατομμύριο κέρδη η ΔΕΗ. Η ΔΕΗ, δυστυχώς, δεν έχει 1 δισεκατομμύριο κέρδη. Η ΔΕΗ την προηγούμενη χρονιά είχε περίπου 40 ή 50 εκατομμύρια κέρδη προ φόρων αν θυμάμαι καλά, μπορεί να έχει ένα μικτό περιθώριο λειτουργικό, το οποίο προσεγγίζει τα 900 εκατομμύρια και φυσικά όταν είχε 300 εκατομμύρια λειτουργικό περιθώριο η ΔΕΗ είχε 800 εκατομμύρια, 700 εκατομμύρια ζημιές και αυτό ήταν το 2018 επί ημερών σας.

Και εγώ ρωτάω το εξής: Αν έκλεινε η ΔΕΗ, αν σταματούσε τη λειτουργία πού θα πήγαινε το κόστος του ρεύματος, το οποίο βέβαια θα εξέλειπε κιόλας από τη χώρα; Αλλά έρχεστε εδώ πέρα και προσπαθείτε πάντα με έναν επικοινωνιακό απλά τρόπο να κερδίσετε κάτι και να δημιουργήσετε εντυπώσεις.

Από εκεί και πέρα εμείς, η Κυβέρνησή μας, κύριε συνάδελφε, δεν μένει μόνο σε αυτά. Εμείς πραγματικά ενδιαφερόμαστε για τους καταναλωτές και κυρίως για τους ευάλωτους, γι’ αυτό και κάνουμε πράγματα τα οποία εσείς δεν κάνατε. Για παράδειγμα αξιοποιούμε 100 εκατομμύρια για αρχή -σας το έχω πει επανειλημμένα, σας το ξαναλέω για να το καταλάβετε- από το Ταμείο Ανάκαμψης για να κατασκευάσουμε περίπου 120 MW εγκατεστημένης ισχύος φωτοβολταϊκών που θα μπορέσουν να τροφοδοτήσουν με σχεδόν μηδενικής αξίας ηλεκτρική ενέργεια που προέρχεται από τον ήλιο τριάντα χιλιάδες ευάλωτα νοικοκυριά. Και αυτό είναι το ξεκίνημα. Εσείς δεν το κάνατε αυτό. Αυτό το έκανε η δική μας Κυβέρνηση, η Κυβέρνηση του Κυριάκου Μητσοτάκη. Έχουμε δώσει 30 εκατομμύρια ευρώ μέχρι τώρα για επανασυνδέσεις ευάλωτων νοικοκυριών που δεν μπορούσαν να ανταπεξέλθουν και είχε αποκοπεί το ρεύμα. Εμείς ερχόμαστε, λοιπόν και δίνουμε, στηρίζουμε ακριβώς τις επαναηλεκτροδοτήσεις αυτών των νοικοκυριών.

Και από εκεί και πέρα η Ρυθμιστική Αρχή Ενέργειας -διαβάστε και λίγο- κάλεσε όλους τους προμηθευτές και ουσιαστικά συζήτησε μαζί τους για το πώς θα μπορέσουν να έχουν εμπορικές πολιτικές που θα είναι κατανοητές από τους καταναλωτές. Δεν θα υπάρχει η δυνατότητα να εφαρμόζονται αθέμιτες εμπορικές πρακτικές που παραπλανούν τον καταναλωτή, ώστε τελικά μέσα από τον ανταγωνισμό ο καταναλωτής να μπορέσει να επιλέξει το τιμολόγιο και την υπηρεσία που πιστεύει ότι είναι προς το συμφέρον του.

Εμείς με αυτόν τον τρόπο προσπαθούμε να πετύχουμε ώστε να έχουμε καλύτερες τιμές, πιο ανταγωνιστικές τιμές, πιο χαμηλές τιμές για τα νοικοκυριά, γιατί δεν υπάρχει άλλος τρόπος σε όλο τον ελεύθερο δυτικό κόσμο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ.

Συνεχίζουμε με τη δεύτερη με αριθμό 6843/25-5-2021 ερώτηση του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Περιβάλλοντος και Ενέργειας, με θέμα: «Εγκατάσταση νέων Ανανεώσιμων Πηγών Ενέργειας (ΑΠΕ) στην Κρήτη».

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ,κύριε Πρόεδρε.

Κύριε Υπουργέ, μετά τη μερική ηλεκτρική διασύνδεση της Κρήτης αποφασίστηκε να δοθεί η δυνατότητα εγκατάστασης φωτοβολταϊκών 140 MW στο νησί. Από αυτά 100 MW θα αφορούν νέες εγκαταστάσεις των 400 KW, όπως έχετε ανακοινώσει σε γήπεδα και τα 40 MW θα αφορούν ενεργειακό συμψηφισμό.

Θα ήθελα, κύριε Υπουργέ, να μου επιβεβαιώσετε αν αυτό σημαίνει διακόσια πενήντα τετρακοσάρια για τις νέες μονάδες και εκατό για τον ενεργειακό συμψηφισμό. Η υποβολή των αιτήσεων έχει ανακοινωθεί ότι θα είναι από το Σεπτέμβρη. Το χρονικό περιθώριο των αιτήσεων πόσο θα είναι;

Και βεβαίως θα ήθελα να διευκρινιστεί εάν τα δικαιολογητικά και οι όποιες αδειοδοτήσεις χρειάζεται να υποβληθούν μαζί ή αν θα δοθεί επιπλέον χρονικό περιθώριο για την υποβολή τους.

Γιατί τα λέω αυτά; Για να αποφύγουμε, κύριε Υπουργέ, αυτό που και εσείς είχατε παραδεχθεί ότι δεν ήταν σωστό, η υπαγωγή μιας αίτησης, όπως έγινε, για το «Εξοικονόμηση κατ’ οίκον» να κρίνεται με βάση την ταχύτητα και όχι με πραγματικά περιβαλλοντικά και κοινωνικά κριτήρια. Θα ήθελα να μας πείτε με ποιον τρόπο θα εξασφαλίσετε τη διαφάνεια και ποιες δικλείδες θα θέσετε, ώστε να εξασφαλιστεί η απρόσκοπτη συμμετοχή των ενδιαφερομένων.

Κύριε Υπουργέ, όπως σας επισημαίνω και στην ερώτησή μου, υπάρχει μεγάλο ενδιαφέρον από μικρούς επενδυτές, αλλά και τις λίγες ενεργειακές κοινότητες που υπάρχουν στην Κρήτη και τη μια ευρείας κοινωνικής βάσης που υπάρχει.

Με τις ρυθμίσεις ουσιαστικά βάζετε πρόσκομμα στις ενεργειακές συχνότητες, αφού στα τετρακοσάρια αναφέρεται ότι κάθε νομικό ή φυσικό πρόσωπο μπορεί να υποβάλει αίτηση για ένα και μόνο έργο των τετρακοσίων και αν κάποιο μέλος από τα διακόσια εξήντα, παραδείγματος χάριν, που έχουμε στην ενεργειακή κοινότητα πάρει ένα τετρακοσάρι, αποκλείεται η ενεργειακή κοινότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, το ένα λεπτό της δευτερομιλίας μου θα το πάρω τώρα.

Μια μεγάλη ενεργειακή κοινότητα, όπως αυτή που σας ανέφερα, η «ΜΙΝΩΑ ΕΝΕΡΓΕΙΑΚΗ», θα έχει πρόβλημα, γιατί δεν θα έχει τη δυνατότητα να κατασκευάσει.

Γνωρίζετε πάρα πολύ καλά, όμως -και αυτό αφορά μία διαφοροποίηση σε σχέση με την υπόλοιπη χώρα- ότι οι ενεργειακές κοινότητες είχαν προτεραιότητα στην ηπειρωτική Ελλάδα με 18 MW κιόλας έργα. Δεν λέμε για 18 MW στα εκατό σαράντα, αλλά μια αναλογικότητα να υπάρχει. Παραδείγματος χάριν, το 5% των εκατό σαράντα να μπορεί κατά προτεραιότητα να δοθεί στις ενεργειακές κοινότητες και αν δεν υπάρξει ενδιαφέρον, να δοθεί στους ιδιώτες. Ή εναλλακτικά δέκα έργα ιδιωτών των τετρακοσίων να μπορεί να τα πάρει μια ενεργειακή κοινότητα με διακόσια εξήντα μέλη στην περιφέρεια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …δύο δήμους και άλλα νομικά πρόσωπα.

Και, βεβαίως, να δείτε το θέμα της εγγυητικής επιστολής. Δεν γίνεται στην υπόλοιπη χώρα να μην χρειάζεται εγγυητική επιστολή και οι μπαταχτσήδες να είναι κάπου στην Κρήτη, την Πελοπόννησο και την Εύβοια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κατ’ αρχάς, νομίζω ότι συμφωνείτε, κύριε συνάδελφε, για τη δυνατότητα που δίνουμε πράγματι να εγκατασταθούν φωτοβολταϊκά μικρής ισχύος μέχρι 400 KW από μικρούς παραγωγούς ανανεώσιμων πηγών ενέργειας και με αυτόν τον τρόπο να πετύχουμε και την ενεργειακή δημοκρατία, αλλά και να βοηθήσουμε το ηλεκτρικό σύστημα και της Κρήτης, αλλά και της υπόλοιπης χώρας με τη μεγαλύτερη διείσδυση των ΑΠΕ, που θα αντικαθιστούν φυσικά ρυπογόνες πετρελαϊκές μονάδες ή ντιζελογεννήτριες ή ακόμα και λιγνιτικές μονάδες στη δυτική Μακεδονία και τη Μεγαλόπολη.

Από εκεί και πέρα, ακούω αυτό το οποίο λέτε για το θέμα των ενεργειακών κοινοτήτων. Οφείλω να σας πω ότι πρόκειται να προχωρήσουμε μια σειρά από ρυθμίσεις, γιατί οι ενεργειακές κοινότητες μέχρι τώρα κατά κύριο λόγο, κατά συντριπτική πλειοψηφία -να μην πω για όλες βέβαια- έχουν γίνει αντικείμενο αξιοποίησης από ανθρώπους, από επενδυτές, οι οποίοι ούτως ή άλλως είχαν την οικονομική δυνατότητα να επενδύσουν σε μεμονωμένες πηγές ενέργειας, σε μεμονωμένα φωτοβολταϊκά, αλλά εκμεταλλεύτηκαν τη δυνατότητα που έδινε ο νόμος για τις ενεργειακές κοινότητες να αναλάβουν μεγαλύτερη απόδοση επί του επενδεδυμένου κεφαλαίου από τη στιγμή που έχει μεγαλύτερη ταρίφα από ότι ένα μεμονωμένο φωτοβολταϊκό και επίσης έχει και κάποια ανταγωνιστικά πλεονεκτήματα σε ό,τι έχουν να κάνουν με την αδειοδότηση, αλλά και τη χρονική σειρά.

Τι θέλω να πω με αυτό; Τελικά δεν επιτεύχθηκε η ουσία που έχουν να εξυπηρετήσουν οι ενεργειακές κοινότητες, που είναι αυτό που είπατε, να μαζευτούν διακόσιοι πενήντα πιο αδύναμοι οικονομικά συμπολίτες μας, να συνασπιστούν, να κάνουν μία ενεργειακή κοινότητα και να αποκτήσουν πρόσβαση στη δυνατότητα να κατασκευάσουν ένα φωτοβολταϊκό όλοι μαζί και με αυτόν τον τρόπο πραγματικά να συμβάλουν και αυτοί να έχουν ένα μερίδιο μέσα στην εθνική προσπάθεια που κάνουμε για την ενεργειακή μετάβαση σε μία καθαρότερη ηλεκτροπαραγωγή.

Αυτό το πράγμα πρόκειται να συμβεί το επόμενο διάστημα, πρόκειται να καταθέσουμε μια σειρά από ρυθμίσεις. Θα δούμε, λοιπόν, τι θα μπορέσουμε να κάνουμε και στην περίπτωση των νησιών ή εκείνων των περιοχών που έχουν περιορισμένη δυνατότητα να υποδεχθούν ανανεώσιμες πηγές ενέργειας.

Κατ’ αρχάς, όμως, ας κρατήσουμε το γεγονός ότι από τον Σεπτέμβριο και μετά θα υπάρχει μία ηλεκτρονική πλατφόρμα. Γιατί ζήσαμε και εκείνες τις στιγμές που πήγαιναν από το προηγούμενο βράδυ και κάθονταν στα γραφεία του ΔΕΔΔΗΕ μπροστά οι ενδιαφερόμενοι για να πάρουν σειρά προτεραιότητας, γιατί εκ των πραγμάτων υπάρχει μία χρονική ιεράρχηση, μια χρονική προτεραιότητα σε ό,τι αφορά την υπαγωγή, την έγκριση των αιτήσεων αυτών οι οποίοι ενδιαφέρονται να κατασκευάσουν, των υποψήφιων επενδυτών. Και δεν μπορώ αυτή τη στιγμή να σκεφτώ πώς θα μπορούσαμε να βάλουμε κριτήρια που έχουν να κάνουν με τη δυνατότητα κάποιος να επενδύσει. Δηλαδή, ποιους επενδυτές θα μπορούσαμε να στηρίξουμε μέσα από μια δυνατότητα ίσως πολυκριτηριακής -να το πω έτσι- προτεραιότητας και ποιους όχι.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, επειδή είχατε αποδεχθεί ότι είναι λάθος η προτεραιότητα λόγω ταχύτητας αλλά λέτε ότι θα είναι ένα κριτήριο πλέον, αυτό που μπορείτε να κάνετε είναι από την ανακοίνωση σήμερα και από την ψήφιση του νόμου να υπάρχει ένα ικανό περιθώριο ούτως ώστε όλοι οι μικροεπενδυτές να βρεθούν στην ίδια θέση εκκίνησης. Αυτό είναι πολύ σημαντικό. Δεν ισχύει όμως αυτό αν γίνει τον Σεπτέμβριο. Δείτε το .

Το δεύτερο είναι εάν η ταχύτητα αφορά την αίτηση και μετά πόσο χρονικό διάστημα θα αφήσετε ανοικτό για να υποβληθούν τα δικαιολογητικά. Αυτό είναι το δεύτερο.

Τώρα στα ζητήματα που έχουν να κάνουν με το θέμα των ενεργειακών κοινοτήτων. Αναφέρθηκα σε μια ενεργειακή κοινότητα στην Κρήτη, τη «ΜΙΝΩΑ ΕΝΕΡΓΕΙΑΚΗ» –θα την πω με το όνομά της- που έχει διακόσια εξήντα μέλη. Μέλη της είναι η Περιφέρεια Κρήτης, δήμοι, μητροπόλεις, νομικά πρόσωπα. Είναι μια ενεργειακή κοινότητα, όπως την περιγράψατε, ευρείας βάσης για να παίξει έναν ρόλο συνένωσης δυνάμεων των μικρών επενδυτών που δεν μπορούν από μόνοι τους, αυτό ακριβώς που περιγράψατε.

Και θέλω να το διευκρινίσετε εάν αυτό εννοούσατε, ότι παραπέμπεται μετά την ολοκλήρωση της διαδικασίας των 140 MW στις όποιες ρυθμίσεις. Εκεί που λέτε ότι απαγορεύεται να είναι νομικό πρόσωπο και ιδιώτης –είναι σωστό- πρέπει να μπει «με εξαίρεση της ενεργειακής κοινότητας ευρείας βάσης». Εάν ένα μέλος της ενεργειακής κοινότητας κάνει επενδύσεις τετρακοσάρι αποκλείεται η κοινότητα;

Ή δείτε το θέμα των 18 MW. Εάν δώσετε άλλωστε τα 18 MW ή το 5% που σας προτείνω εγώ, θα μπορούσατε να βάλετε και τέτοια κριτήρια. Αλλά πρέπει να μπει σε αυτόν το νόμο. Δεν μπορεί να μπει σε μελλοντικούς νόμους και μελλοντικές προκηρύξεις που θα αφορούν εγκατάσταση άλλων μονάδων εκτός από τούτη. Δηλαδή το βλέπουμε τώρα το θέμα, δεν το διορθώνουμε και λέμε «μετά». Ή εναλλακτικά να δώσετε τη δυνατότητα οι ενεργειακές κοινότητες ευρείας βάσης -τις ξεχωρίζω επομένως από άλλες που τις θεωρώ εικονικές και είναι ένα θεσμικό θέμα που πρέπει να το αντιμετωπίσουμε- να υλοποιήσουν μεγαλύτερες μονάδες. Και θα σας καταθέσω ένα έγγραφο που έχει στείλει η ενεργειακή κοινότητα «ΜΙΝΩΑ» της Κρήτης.

Επανέρχομαι όμως στο αρχικό. Διασφαλίστε ότι τα ετήσια τετρακοσάρια δεν θα έχουν μοναδικό κριτήριο την ταχύτητα ή και εάν την έχουν, τότε όλοι να έχουν την ίδια αφετηρία εκκίνησης. Αντί Σεπτέμβρη θα μπορούσαν οι αιτήσεις να είναι κάλλιστα τον Οκτώβρη και μετά, ούτως ώστε να έχουν το περιθώριο να προετοιμαστούν. Αφορά και την Πελοπόννησο, κύριε Πρόεδρε, διότι και στην Πελοπόννησο δίδεται ένα σημαντικό μέγεθος για επενδύσεις του ίδιου τύπου και οι εγγυητικές τελικά είναι μόνο για αυτούς.

Παρακαλώ να γίνουμε της ίδιας μοίρας με την ηπειρωτική χώρα, να μην αγωνιζόμαστε για δικαιώματα που έχουν κατοχυρώσει άλλοι και εμείς υπολειπόμεθα, κύριε Υπουργέ. Δείτε αυτό το θέμα είναι σημαντικό.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι και ο Πρωθυπουργός σήμερα στην Αρκαδία. Θα τον τιμούσαμε. Αλλά δυστυχώς σήμερα κύριε Κεγκέρογλου, όπως ξέρετε, είμαστε εδώ στη Βουλή, γιατί εμείς είμαστε θεσμικοί και…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έβαλε εμπόδιο ο κ. Τασούλας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, κατ’ αρχάς να πω για το θέμα εγγυητικής επιστολής. Είναι ένα πολύ μικρό ποσοστό του προϋπολογισμού του έργου και του ύψους της επένδυσης, το οποίο είναι λιγότερο από το 10%. Ένας λοιπόν που θέλει να κάνει μία υλοποιήσιμη επένδυση της τάξης των 250.000 ή 300.000 ευρώ, θα δίνει μια εγγυητική της τάξεως των 30 χιλιάδων ευρώ. Νομίζω ότι από τη στιγμή που θα υπάρχει αυτή η συγκέντρωση -που εσείς ο ίδιος λέτε ότι μπορεί να υπάρξει- δηλαδή το πολύ μεγάλο ενδιαφέρον το οποίο θα έρθει για να προσπαθήσει να βρει ενεργειακό χώρο και να επενδύσει, καταλαβαίνετε ότι μία εγγυητική επιστολή έστω στο 10% του προϋπολογισμού του έργου δείχνει ότι υπάρχει μια οικονομική δυνατότητα, να έχει τη δυνατότητα να το βρει ο υποψήφιος επενδυτής.

Από τη στιγμή που, όπως και εσείς είπατε, 100 MW σημαίνει είκοσι περίπου πεντακοσάρια ή διακόσια πενήντα τετρακοσάρια, δηλαδή τετρακοσάρια πάρκα των 400 KW, διακόσια πενήντα πάρκα των 400 KW.

Από εκεί και πέρα αυτό σημαίνει ότι κάποιοι μπορούν να κάνουν βέβαια μέχρι 400 KW. Μπορεί να κάνουν και 100 KW, μπορεί να κάνουν και ένα φωτοβολταϊκό των 200-300 KW. Δεν χρειάζεται να πάνε κατευθείαν στο ανώτατο όριο. Εμείς λέμε ότι το ανώτατο είναι τα 400 KW.

Θα υπάρξει, επαναλαμβάνω, ειδική ρύθμιση για τους αγρότες το επόμενο διάστημα που θα τους δώσει τη δυνατότητα να έχουν και μία πιο ικανοποιητική ταρίφα, επειδή είναι πιο μικρά, μέχρι 100 KW, και άρα θα πρέπει να ανταπεξέλθουν σε ένα αυξημένο κόστος όρων σύνδεσης, όπως λέμε, δηλαδή κόστος υλοποίησης της διασύνδεσης με το δίκτυο. Γι’ αυτόν τον λόγο θα τους δώσουμε και λίγο μεγαλύτερη ταρίφα για να μπορέσουν να τα κατασκευάσουν. Άρα μπορούν πολλοί περισσότεροι αγρότες να είναι εκείνοι οι οποίοι θα μπορέσουν να προστρέξουν και εκείνοι από την δυνατότητα που δίνουμε, από την ημερομηνία που θα δώσουμε -ακούω αυτό το οποίο λέτε να μην είναι ο Σεπτέμβριος και να είναι τέλος Σεπτεμβρίου ή αρχές Οκτωβρίου- να είναι έτοιμη μία ηλεκτρονική πλατφόρμα ώστε να υπάρχει διαφάνεια απόλυτη και τελικά η χρονική ιεράρχηση και χρονική προτεραιότητα τουλάχιστον να μη δημιουργήσει ενστάσεις και τέλος πάντων προβληματισμούς σε αυτούς οι οποίοι θα προστρέξουν.

Από κει και πέρα καταλαβαίνετε ότι αυτό θα δημιουργήσει μία σειρά προτεραιότητας όπου θα υπάρχουν αυτοί οι οποίοι θα υπαχθούν, θα ενταχθούν, θα χωρέσουν στον χώρο που έχουμε δώσει και αυτοί οι οποίοι θα είναι επιλαχόντες. Άρα από εκεί και πέρα θα έχουμε μία σειρά. Γιατί το μη διασυνδεδεμένο δίκτυο, τα μη διασυνδεδεμένα νησιά κάποια στιγμή θα είναι πλήρως συνδεδεμένα οπότε εκεί θα αυξηθεί πολύ και ο χώρος. Αυτή η σειρά λοιπόν θα υπάρχει και για αυτούς οι οποίοι θέλουν και επιθυμούν να παραμείνουν έστω και ως επιλαχόντες για την ώρα και τη στιγμή που ο ενεργειακός χώρος θα ανοίξει και θα μπορέσουν και αυτοί να συμμετέχουν στο σύστημα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με μια ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Ολοκληρωμένο πλαίσιο για τη διαχείριση των αποβλήτων - Ενσωμάτωση Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ής Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, επείγουσες διατάξεις για την προστασία του φυσικού περιβάλλοντος, χωροταξικές-πολεοδομικές και ενεργειακές ρυθμίσεις».

Και συνεχίζουμε τώρα στον κύκλο του Υπουργείου Οικονομικών πάλι με τον κ. Κεγκέρογλου με την έκτη με αριθμό 943/12-7-2021 επίκαιρη ερώτηση δεύτερου κύκλου προς τον Υπουργό Οικονομικών, με θέμα: «Συνεχίζεται η απαξίωση των Ελληνικών Αμυντικών Συστημάτων (ΕΑΣ)».

Παρακαλώ, κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το Κίνημα Αλλαγής είναι απόλυτα σύμφωνο και θα έλεγα είναι επισπεύδον για τη μετεγκατάσταση των εγκαταστάσεων της ΕΑΣ από τον Υμηττό και τη δημιουργία πνεύμονα πρασίνου αρκεί να γίνει με ολοκληρωμένο σχέδιο που θα διασφαλίζει και τη βέλτιστη ανάπτυξη της περιοχής, αλλά και την ομαλή συνέχιση της λειτουργίας των ΕΑΣ. Να γίνει σε συνεννόηση με τους εργαζόμενους διασφαλίζοντας και τα δικαιώματά τους. Το θέμα των ΕΑΣ είναι για μας πολύ σημαντικό διότι πιστεύουμε στην αναγκαιότητα της εθνικής αμυντικής βιομηχανίας και στη στήριξη της εξυγίανσής της. Επομένως ένα σχέδιο που θα έχει όλα αυτά τα στοιχεία μετεγκατάστασης μας βρίσκει σύμφωνους.

Πλην όμως βλέπουμε ότι η Κυβέρνηση δεν διασφαλίζει τα ΕΑΣ με την αξιοποίησή τους, αλλά πολλές ενέργειες οδηγούν στην απαξίωση τους. Έχουμε υποβάθμιση. Δεν υπάρχει καμία μελέτη ή προετοιμασία για τη μετεγκατάσταση της εταιρείας στο Λαύριο.

Έχει εξαγγελθεί η μετεγκατάσταση μέχρι το 2022, αν και καθίσταται αδύνατη, διότι η υλοποίηση των τρεχουσών συμβάσεων που έχει το εργοστάσιο του Υμηττού χρειάζεται τουλάχιστον μέχρι το 2023 να εργάζεται πυρετωδώς, για να βγάλει πέρα τις υποχρεώσεις του.

Εκτός, όμως, από αυτά, υπάρχουν ζητήματα που δεν λαμβάνονται υπ’ όψιν με έναν ορθολογικό τρόπο και σύμφωνα με τις διαδικασίες που προβλέπονται. Το Υπουργείο Εθνικής Άμυνας έχει την πρόθεση να αναθέσει νέα σύμβαση δεκατριών χιλιάδων πυρομαχικών φρεγατών τύπου 76/62 OTO MELARA και αναρωτιόμαστε αν το τίμημα της απαλλοτρίωσης -είναι πολύ κρίσιμο και σημαντικό- θα διατεθεί εξ ολοκλήρου για την εξυγίανση και τον εκσυγχρονισμό των ΕΑΣ ή αν θα συμψηφιστεί το ποσό αυτό με χρέη της εταιρείας προς το δημόσιο, φόρους, ασφαλιστικές εισφορές.

Και βέβαια, να μας πείτε πώς δικαιολογούνται διάφορες δαπάνες με απευθείας αναθέσεις που γίνονται, με το πρόσχημα του επείγοντος, αν και υπήρχε διαθέσιμος χρόνος, για να γίνουν με κανονικές διαδικασίες. Είναι μελέτες που δεν έχουν καμμία σχέση με τη μετεγκατάσταση, όπως η μελέτη αποτύπωσης διαδικασιών προμηθειών. Πώς γίνεται να γίνεται με ανάθεση;

Μάθαμε τελευταία ότι θα υπάρχει και νέος άμισθος σύμβουλος στην εταιρεία που θα τον τοποθετήσει η Κυβέρνηση και θα θέλαμε να ξέραμε ποιος είναι ο ρόλος του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχετε τον λόγο, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η Κυβέρνηση είναι σταθερά προσανατολισμένη στην ενίσχυση και ανάπτυξη της αμυντικής μας βιομηχανίας. Να υπενθυμίσω ότι πρόσφατα ολοκληρώθηκε ο διαγωνισμός για τα ναυπηγεία. Υπάρχει πλέον στρατηγικός επενδυτής και η αναβάθμιση της λειτουργίας των ναυπηγείων θα συνδεθεί και με το αμυντικό έργο.

Από εκεί και πέρα, σε ό,τι αφορά το περιεχόμενο της ερώτησής σας στα Ελληνικά Αμυντικά Συστήματα, είμαι υποχρεωμένος να πω ότι η Κυβέρνησή μας παρέλαβε την εταιρεία σε οριακή κατάσταση, με μεγάλες οφειλές σε φόρους και ασφαλιστικά ταμεία, χωρίς επαρκή ταμειακά αποθέματα, ακόμη και για τη μισθοδοσία του προσωπικού.

Από τον Σεπτέμβρη του 2019 η εταιρεία έχει ενισχυθεί συνολικά με 83,38 εκατομμύρια ευρώ, εκ των οποίων τα 61,76 εκατομμύρια ευρώ αντιπροσωπεύουν κεφαλαιοποίηση χρεών από τις καταπτώσεις των εγγυημένων δανείων και τα 21,62 εκατομμύρια ευρώ είναι άμεση καταβολή μετρητών από το ελληνικό δημόσιο. Στις 9 Απριλίου 2021 στη γενική συνέλευση της εταιρείας αποφασίστηκε νέα χορήγηση κεφαλαιακής ενίσχυσης ύψους 13,39 εκατομμυρίων ευρώ. Αντιλαμβάνεστε ότι, αν δεν υπήρχαν οι γενναίες αυτές κεφαλαιακές ενισχύσεις, δεν θα υπήρχε και η εταιρεία αυτή τη στιγμή. Συνεπώς, η Κυβέρνηση έχει αποδείξει έμπρακτα τη βούλησή της να στηρίξει την αμυντική μας βιομηχανία και συγκεκριμένα τα Ελληνικά Αμυντικά Συστήματα. Και η πολιτική στήριξης περιλαμβάνει και την προοπτική ανάπτυξης της εταιρείας.

Σε ό,τι αφορά στο πρώτο σκέλος του ερωτήματος σας για τις προσλήψεις προσωπικού, θα πρέπει να σας υπενθυμίσω ότι η εταιρεία ως δημόσια επιχείρηση υπάγεται στο σύστημα περιορισμού των προσλήψεων στον δημόσιο τομέα, κάτι που ισχύει και για τις προσλήψεις έκτακτου προσωπικού με συμβάσεις ορισμένου χρόνου. Όπως, όμως, είναι γνωστό, για την εκτέλεση και έγκαιρη υλοποίηση συμβατικών υποχρεώσεων, που έχουν αναληφθεί κατά καιρούς από τα Ελληνικά Αμυντικά Συστήματα απαιτείται η ανάθεση και η υλοποίηση συγκεκριμένου υποκατασκευαστικού έργου από εταιρείες με προσωπικό της επιλογής τους και στο πλαίσιο αυτό η εταιρεία έχει προκηρύξει διαγωνισμό σύμφωνα με το ν.3978/2011 για σύναψη συμφωνίας-πλαίσιο παροχής υπηρεσιών. Ο διαγωνισμός μέχρι σήμερα δεν έχει ολοκληρωθεί και βρίσκεται ήδη στη δεύτερη φάση υποβολής οικονομικών προσφορών. Μετά την ολοκλήρωσή του θα υποβληθεί ο φάκελος στο Ελεγκτικό Συνέδριο για τον προβλεπόμενο προσυμβατικό έλεγχο.

Στη δευτερολογία μου θα αναφερθώ αναλυτικά στα προγράμματα και στις συμβάσεις, που θα υλοποιηθούν από την εταιρεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θα είμαι ο τελευταίος που θα αντιτάξω επιχειρήματα για την κατάσταση στην οποία παραλάβατε τα ΕΑΣ. Τα ΕΑΣ τα παραλάβατε, πράγματι, στη χείριστη κατάσταση που θα μπορούσε και αυτό ήταν αποτέλεσμα της διαχείρισης από την προηγούμενη κυβέρνηση και δυστυχώς τη διοίκηση των ΕΑΣ, που αντί να αξιοποιήσει τη συμφωνία που υπέγραψε η κ. Γεννηματά με τους θεσμούς για την εξυγίανση των ΕΑΣ, την εγκατέλειψε και οδήγησε τα ΕΑΣ σε αδιέξοδο. Αυτό είναι ένα από τα δίκαια έργα της προηγούμενης κυβέρνησης.

Όμως, να με συγχωρήσετε, δεν αποτελεί άλλοθι για σας. Δύο χρόνια τώρα πελαγοδρομείτε σε σχέση με τον ρόλο της αμυντικής βιομηχανίας. Είναι ενδεικτικό ότι είναι επτά ερωτήσεις μου μόνο για τα ΕΑΣ, για την αμυντική βιομηχανία, που δεν έχουν απαντηθεί, του Υπουργείου Οικονομικών όλες. Είναι ενδεικτικό ότι δεν έχουν γίνει οι αναγκαίες ρυθμίσεις για τα ΕΑΣ αντίστοιχες που έχουν γίνει για την ΕΑΒ.

Είναι ένα θέμα λοιπόν, που και η Κυβέρνηση η δικιά σας δεν το χειρίζεται έτσι όπως πρέπει. Δύο χρόνια θα μπορούσατε να είχατε προχωρήσει τις διαδικασίες μέσω ΑΣΕΠ και να έχετε προσλάβει το απαραίτητο ανθρώπινο δυναμικό. Γιατί το λέω αυτό; Διότι η αποχώρηση των εργατοτεχνιτών, των εξειδικευμένων ανθρώπων, εάν η εμπειρία και η κατοχή της τέχνης δεν μεταδοθεί, δεν γίνει κτήμα μιας επόμενης γενιάς εργαζομένων, προφανώς, χάνεται τεχνογνωσία, χάνεται προστιθέμενη αξία. Θα μπορούσε λοιπόν να έχει προωθηθεί ένας σημαντικός αριθμός, διότι έχει σταματήσει ο ασφυκτικός κλοιός που υπήρχε μέχρι ένα διάστημα για τις προσλήψεις. Θα μπορούσε να είχε προχωρήσει η πρόσληψη μόνιμου δυναμικού, να υπάρχει και μεταφορά της τεχνογνωσίας και προστιθέμενη αξία. Αυτό είναι ώρα και τώρα να το κάνετε, εάν έχετε βούληση ως κυβέρνηση.

Ταυτόχρονα, βεβαίως και πρέπει να αξιοποιήσουμε το θεσμικό πλαίσιο του ’11 για πρόσθετες προσλήψεις, που έχουν να κάνουν με την κάλυψη άμεσων αναγκών. Αυτό δικαιολογείται, αλλά δεν μπορεί να είναι το 80% των προσλήψεων που χρειάζεται, το 100% μέσω ιδιωτικών εταιρειών και να μην αποκτούμε το δυναμικό που θέλουμε μέσω των διαδικασιών, που προβλέπονται για το δημόσιο και το ΑΣΕΠ.

Έρχομαι στο θέμα των νέων συμβάσεων. Να σας συνδέσω κατ’ αρχάς με αυτό που είπα στην αρχή, ότι η υλοποίηση των συμβάσεων που τώρα κατέχουν τα ΕΑΣ θέλει έναν σημαντικό χρόνο και δεν αρκεί ο χρόνος που ανακοινώθηκε για τη μετεγκατάσταση προκειμένου να υλοποιηθούν. Δεν μπορούν να υλοποιηθούν, δε, με τα μηχανήματα στο ύπαιθρο, στα χωράφια. Όπως καταλαβαίνετε, πρέπει να υπάρξει ένα σχέδιο το οποίο δεν έχει εκπονηθεί, δεν έχει ανακοινωθεί, το σχέδιο της μετεγκατάστασης, που σημαίνει ότι, παράλληλα με τη λειτουργία του εργοστασίου στον Υμηττό, θα πρέπει να εγκατασταθούν κάποιες μονάδες στις νέες εγκαταστάσεις για να ξεκινήσει εκεί πλέον η παραγωγή. Αυτό είναι εκ των ων ουκ άνευ. Περιμένουμε να το δούμε.

Θεωρώ ότι μπορούν να προστεθούν και νέες συμβάσεις για να αναστηλωθούν τα ΕΑΣ και από το Υπουργείο Εθνικής Άμυνας, βεβαίως, το οποίο έχει την πρόθεση, όπως έχει ανακοινώσει πολλές φορές, αλλά και με τη βοήθεια του Υπουργείου Οικονομικών με βάση τα χρήματα τα οποία έχει στη διάθεσή του, από παλαιότερες συμβάσεις, που κατά ένα ποσοστό πρέπει να πηγαίνουν, κύριε Υπουργέ, σε παλιές υποχρεώσεις και κατά ένα άλλο στην υλοποίηση υποχρεώσεων για επενδυτικά προγράμματα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ. Άλλη μία ερώτηση έχουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, πιστεύω ότι η ενίσχυση και η ανάπτυξη της ελληνικής αμυντικής βιομηχανίας ως ιδέα αποτελεί πεδίο σύγκλισης όλων των πολιτικών δυνάμεων.

Στο δεύτερο ερώτημά σας σχετικά με το ποιες συμβάσεις έχουν συναφθεί με φορείς εσωτερικούς ή εξωτερικούς και ειδικότερα ποιες αναμένονται να συναφθούν με το Υπουργείο Εθνικής Άμυνας θα σας δώσω αναλυτική ενημέρωση.

Πρώτον, τα Ελληνικά Αμυντικά Συστήματα επελέγησαν σε διαγωνισμό του Υπουργείου Εθνικής Αμύνης της Αιγύπτου για την παραγωγή και προμήθεια εκπαιδευτικών φυσιγγίων αρμάτων και η σχετική σύμβαση έχει ήδη υπογραφεί και ενεργοποιηθεί.

Δεύτερον, η διοίκηση της εταιρείας ενεργοποίησε την παραγγελία από χώρα της Βορείου Αφρικής, που αφορά πυρομαχικά μικρού διαμετρήματος και έχει ολοκληρωθεί η διαδικασία τροποποίησης της σύμβασης για μετάθεση του χρονοδιαγράμματος παραδόσεων, ενώ έχει ξεκινήσει η διαδικασία προμήθειας των αναγκαίων πρώτων υλών για την παραγωγή τους. Αυτά αφορούν στις διεθνείς συνεργασίες.

Το Γενικό Επιτελείο Στρατού για την κάλυψη των υπηρεσιακών του αναγκών έχει δρομολογήσει τις προβλεπόμενες από την κείμενη νομοθεσία διαδικασίες ενεργοποίησης προγραμμάτων προμήθειας, μέσω των Ελληνικών Αμυντικών Συστημάτων. Πρόκειται για τα εξής τέσσερα προγράμματα:

Πρώτον, προμήθεια χιλίων ελαφρών πυροβόλων 5,6 χιλιοστών FN, με συνολικό εκτιμώμενο κόστος του προγράμματος 10.917.950 ευρώ.

Δεύτερον, μετατροπή πεντακοσίων πολυβόλων 0,50 μηχανικής πυροδότησης σε ταχείας αλλαγής κάννης, με συνολικό εκτιμώμενο κόστος του προγράμματος 2.132.500 ευρώ.

Τρίτον, αναβάθμιση ρουκετών 122 χιλιοστών, με συνολικό εκτιμώμενο κόστος του προγράμματος 87.912.500 ευρώ.

Και τέταρτον, προμήθεια φυσιγγίων 7,62 επί 51 χιλιοστά, με συνολικό εκτιμώμενο κόστος του προγράμματος 14.463.876 ευρώ.

Αντιλαμβάνεστε, συνεπώς, ότι υπάρχει έργο και αντικείμενο και αυτό είναι μόνο η αρχή. Όπως σας είπα και στην αρχή της τοποθέτησής μου, σταθερή επιδίωξη της Κυβέρνησης είναι η ενίσχυση και η ανάπτυξη της Ελληνικής Αμυντικής Βιομηχανίας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μία ανακοίνωση να κάνω προς το Σώμα.

Παρακαλώ όπως επικυρωθούν τα Πρακτικά των Συνεδριάσεων της Ολομέλειας της Πέμπτης 22 Απριλίου 2021, της Παρασκευής 23 Απριλίου 2021, της Τετάρτης 12 Μαΐου 2021, της Πέμπτης 13 Μαΐου 2021, της Παρασκευής 14 Μαΐου 2021, της Δευτέρας 17 Μαΐου 2021, της Τετάρτης 19 Μαΐου 2021, της Πέμπτης 20 Μαΐου 2021 και της Παρασκευής 21 Μαΐου 2021.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά της Πέμπτης 22 Απριλίου 2021, της Παρασκευής 23 Απριλίου 2021, της Τετάρτης 12 Μαΐου 2021, της Πέμπτης 13 Μαΐου 2021, της Παρασκευής 14 Μαΐου 2021, της Δευτέρας 17 Μαΐου 2021, της Τετάρτης 19 Μαΐου 2021, της Πέμπτης 20 Μαΐου 2021 και της Παρασκευής 21 Μαΐου 2021 επικυρώθηκαν.

Συνεχίζουμε τώρα με την τρίτη με αριθμό 938/11-7-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Ποικίλο Όρος: ώρα μηδέν για την προάσπιση του δημόσιου και δασικού χαρακτήρα του».

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι η πολλοστή ερώτηση που κάνω για το ζήτημα. Είχα κάνει και στις 29-10-2019 και στις 17-12-2019 και στις 25-6-2021 και άλλες σχετικές.

Την 1-11-2019 είχαμε συζητήσει τότε το ζήτημα και μαζί και είχατε δηλώσει ότι αυτή η σημαντική έκταση -και μιλάμε για ένα ολόκληρο βουνό της Αθήνας, ένα τεράστιο κομμάτι αυτού που νοείται δηλαδή ως λεκανοπέδιο- δεν έχει δηλωθεί στο Κτηματολόγιο ακόμα. Αυτό οφείλεται στο γεγονός ότι η Περιφερειακή Διεύθυνση Δημόσιας Περιουσίας Αττικής δεν μπορούσε να το δηλώσει, γιατί δεν έχει βγει ακόμα η οριστική γνωμοδότηση από το Γνωμοδοτικό Συμβούλιο Δημοσίων Κτημάτων και Ανταλλάξιμης Περιουσίας. Να θυμίσω ότι πρόκειται για ένα ολόκληρο βουνό και δάσος και δημόσια δασική έκταση, η οποία έχει άπειρους διεκδικητές και καταπατητές -διαρκώς υπάρχουν καταπατήσεις.

Έχουμε έγγραφα, όπως την απόφαση 64/1990 του αντεισαγγελέα Εφετών, το έγγραφο 18626/2012 του ΥΠΕΚΑ/Γενική Διεύθυνση Πολεοδομίας, το έγγραφο 1143858/1870/2012 της Γενικής Διεύθυνσης Δημόσιας Περιουσίας του Υπουργείου Οικονομικών, το έγγραφο 37674/2011 της Διεύθυνση Οικονομικών ΟΤΑ προς τον Δήμο Πετρούπολης και το έγγραφο 102292/2009 της Διεύθυνσης Προστασίας Δασών του ΥΠΑΑΤ προς το ΥΠΕΧΩΔΕ. Τι λένε όλα αυτά τα έγγραφα; Ότι η έκταση είναι δημόσια και δασική.

Οπότε θα θέλαμε, παρακαλώ, να μας πείτε, δύο χρόνια μετά την προηγούμενη επίκαιρη ερώτηση, αν έχει εκδοθεί οριστική γνωμοδότηση από το Γνωμοδοτικό Συμβούλιο Δημοσίων Κτημάτων και Ανταλλάξιμης Περιουσίας. Αν όχι, πότε θα εκδοθεί; Και τι θα κάνετε, επιτέλους, για να προασπίσετε τη δημόσια αυτή περιουσία ως Υπουργείο Οικονομικών που έχετε και την αρμοδιότητα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, σεβόμενος τη διαδικασία του κοινοβουλευτικού ελέγχου, έρχομαι στη Βουλή και απαντώ σε όλους τους συναδέλφους, ακόμα και όταν στις επίκαιρες ερωτήσεις αναδεικνύονται ζητήματα, τα οποία κατά κύριο λόγο εμπίπτουν στις αρμοδιότητες άλλου Υπουργείου. Αυτό συμβαίνει και στη συγκεκριμένη περίπτωση, που κατά κύριο λόγο η αρμοδιότητα ανήκει στο Υπουργείο Περιβάλλοντος.

Η συγκεκριμένη έκταση δεν έχει δηλωθεί από την πρώην Περιφερειακή Διεύθυνση Δημόσιας Περιουσίας Αττικής στο Εθνικό Κτηματολόγιο. Γι’ αυτό και δεν έχει εκδοθεί μέχρι σήμερα οριστική γνωμοδότηση από το Γνωμοδοτικό Συμβούλιο Δημοσίων Κτημάτων και Ανταλλάξιμης της Περιουσίας. Πρόκειται για μία έκταση επτά χιλιάδων στρεμμάτων από την οποία ένα μικρό τμήμα της, μόλις τετρακοσίων τριάντα τριών στρεμμάτων, παραδόθηκε στο Υπουργείο Οικονομικών από το αρμόδιο Δασαρχείο Αιγάλεω, σύμφωνα με το από 15 Ιουνίου 2000 πρωτόκολλο παράδοσης παραλαβής δασικών εκτάσεων, που σύμφωνα με τις διατάξεις του ν.998/1979 έπαψε να θεωρείται δασική, καθώς λόγω ένταξής της στο σχέδιο πόλης έχασε τον δασικό χαρακτήρα της.

Αυτό σημαίνει ότι το μεγαλύτερο μέρος της έκτασης, πάνω από εξίμισι χιλιάδες στρέμματα, υπάγεται στην ευθύνη και στην αρμοδιότητα του Δασαρχείου Αιγάλεω και του Υπουργείου Περιβάλλοντος και Ενέργειας. Οι δύο αυτοί φορείς έχουν την ευθύνη διασφάλισης του δημοσίου και δασικού χαρακτήρα του Ποικίλου Όρους και της έκτασης Πεύκα Βέρδη και είμαι βέβαιος ότι θα το πράξουν. Άλλωστε, όπως όλοι γνωρίζουν, σε ό,τι σχετίζεται με τις χρήσεις γης και το απαιτούμενο θεσμικό πλαίσιο για να θεωρηθεί προστατευόμενη η περιοχή του Ποικίλου Όρους Αιγάλεω και της υπόλοιπης έκτασης, τα δύο αυτά ζητήματα αποτελούν αποκλειστική αρμοδιότητα του Υπουργείου Περιβάλλοντος και Ενέργειας.

Εμείς ως Υπουργείο Οικονομικών ζητήσαμε τις απόψεις της αρμόδιας διεύθυνσης του Υπουργείου Περιβάλλοντος από τις οποίες προκύπτει ότι βάσει των διατάξεων του ν.4227/2014 για το Νέο Ρυθμιστικό Σχέδιο Αθήνας-Αττικής, το σύμπλεγμα φυσικών στοιχείων, ο ορεινός όγκος Αιγάλεω, Ποικίλο Όρος, λίμνη Ρειτών χαρακτηρίζεται ως «περιφερειακό πάρκο» και διαμορφώνεται σε ενιαίο πάρκο αναψυχής, θέας και πεζοπορίας με δύο μεγάλους υπερ-τοπικούς χώρους αναψυχής στη δυτική και τη βορειοδυτική πύλη της Αθήνας.

Στη δευτερολογία μου θα αναφερθώ στους στόχους αυτής της κίνησης και στα άλλα ζητήματα που έχετε θέσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε συνάδελφε.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υφυπουργέ, όπως θα γνωρίζετε την προηγούμενη εβδομάδα ήταν εδώ ο Υπουργός Περιβάλλοντος, απαντώντας στην αντίστοιχη ερώτηση. Η ερώτηση αυτή γίνεται πάρα πολύ τεκμηριωμένη, όσον αφορά το κομμάτι της αρμοδιότητάς σας και σ’ αυτό απευθύνομαι.

Είναι της αρμοδιότητάς σας το τι συμβαίνει με το Γνωμοδοτικό Συμβούλιο Δημοσίων Κτημάτων και Ανταλλάξιμης Περιουσίας. Δεν είναι δυνατόν να γίνεται αυτό, τη στιγμή που έχει δηλωθεί στο Κτηματολόγιο απ’ όλους τους καταπατητές και διεκδικητές και με βάση έγγραφο της υπηρεσίας σας, της Γενικής Διεύθυνσης Δημόσιας Περιουσίας. Αναφέρομαι στο έγγραφο 1143858/2012/12-10-212, όπου τεκμηριώνεται η δημόσια περιουσία, ότι είναι δημόσια αυτή η έκθεση.

Πώς είναι δυνατόν αυτό το γνωμοδοτικό συμβούλιο ακόμα να μη γνωμοδοτεί και ακόμη να μην μπορεί να συμπεράνει αυτό, που οι υπηρεσίες έχουν στείλει γραπτώς. Έχουμε το έγγραφο του Υπουργείου Οικονομικών που το τεκμηριώνει. Πώς είναι δυνατόν ακόμα το ελληνικό δημόσιο να μην έχει διεκδικήσει στο Κτηματολόγιο την κυριότητα ενός από τα βουνά της Αθήνας.

Είναι αδιανόητο ότι δύο χρόνια μετά την πρώτη μας συζήτηση έρχεστε να μου πείτε ότι ακόμα περιμένουμε να γνωμοδοτήσει το γνωμοδοτικό συμβούλιο. Τι έγιναν αυτά τα δύο χρόνια; Μεσολάβησε κάτι; Δράσατε κάπως; Σας έκανα κοινοβουλευτική ερώτηση πριν από σχεδόν δύο χρόνια. Τώρα, μου λέτε ακριβώς την ίδια απάντηση. Τι έχει γίνει; Είναι αμελητέο θέμα η ιδιοκτησία του δημοσίου επί του Ποικίλου Όρους;

Όσον αφορά το Φυσικό Περιφερειακό Πάρκο, απλά να σας ενημερώσω, επειδή αυτά συζητούσαμε με τον Υπουργό Περιβάλλοντος την προηγούμενη εβδομάδα, ότι υπάρχει μία δέσμευση για την υλοποίηση αυτού που προβλέπει το Ρυθμιστικό Σχέδιο Αθηνών, το οποίο είναι ανενεργό εδώ και τόσα χρόνια, πολλά πλέον χρόνια. Υπάρχει μια δέσμευση από τον Υπουργό ότι θα ξεκινήσει να το ζωντανέψει ξανά αυτό το μεγάλο όραμα. Το πολύ ουσιαστικό είναι να γίνει περιφερειακό φυσικό πάρκο.

Όμως, θα είναι ένα Περιφερειακό Φυσικό Πάρκο από το Υπουργείο Οικονομικών; Δεν το έχει δηλώσει στο Κτηματολόγιο ως δημόσια γη;

Πραγματικά, περιμένουμε να μας πείτε τι καθυστερεί το Γνωμοδοτικό Συμβούλιο Δημοσίων Κτημάτων για την αύξηση της περιουσίας από το να βγάλει την οριστική γνωμοδότηση και πότε αυτό θα λυθεί; Πότε το δημόσιο θα δηλώσει το Ποικίλο Όρος ως δημόσια γη στο Κτηματολόγιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο και ολοκληρώνουμε τη διαδικασία με εσάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, όπως έχετε πει, είχατε καταθέσει παρόμοια ερώτηση πριν από καιρό με αναφορές στη δικαστική διένεξη και στην εμπλοκή της Εκκλησίας.

Η συγκεκριμένη υπόθεση χρονολογείται από πολύ παλιά και συγκεκριμένα από το 2004.

Τότε υπήρξε μία γνωμοδότηση από το Γνωμοδοτικό Συμβούλιο Δημοσίων Κτημάτων και Ανταλλάξιμης Περιουσίας, με την οποία αποφασίστηκε η μη προβολή δικαιωμάτων κυριότητας του ελληνικού δημοσίου και η παράδοση στον ιερό ναό Ευαγγελισμός της Θεοτόκου Λαμίας έκτασης διακοσίων εξήντα δύο στρεμμάτων. Το 2007 ανακλήθηκε η συγκεκριμένη γνωμοδότηση και ζητήθηκε η ανάκληση του πρωτοκόλλου παράδοσης-παραλαβής μεταξύ Κτηματικής Υπηρεσίας Δυτικής Αττικής και ιερού ναού Ευαγγελισμός της Θεοτόκου Λαμίας για το τμήμα αυτό. Δέκα χρόνια μετά, το 2017, υπήρξε απόφαση του Πολυμελούς Πρωτοδικείου Αθηνών που αναγνώριζε δικαίωμα κυριότητας στον ιερό ναό Ευαγγελισμός της Θεοτόκου Λαμίας επί έκτασης εξήντα στρεμμάτων εντός σχεδίου πόλεως του Δήμου Πετρούπολης. Απέναντι σε αυτήν την απόφαση το δημόσιο άσκησε έφεση και οδηγηθήκαμε στο σημερινό αποτέλεσμα.

Όπως σας είπα και στην πρωτολογία μου, η αρμόδια διεύθυνση του Υπουργείου Περιβάλλοντος θεωρεί ότι με βάση το ρυθμιστικό σχέδιο το σύμπλεγμα φυσικών στοιχείων ορεινός όγκος Αιγάλεω, Ποικίλο Όρος, λίμνη Ρειτών χαρακτηρίζεται ως περιφερειακό πάρκο και μπορεί να αποτελέσει νέο πάρκο αναψυχής, θέας και πεζοπορίας.

Είναι μια κίνηση με ισχυρό περιβαλλοντικό πρόσημο, που αναβαθμίζει την περιοχή και μπορεί να προχωρήσει μέσα από συνέργειες, προκειμένου να αντιμετωπιστεί η περιβαλλοντική υποβάθμιση της περιοχής από την επέκταση του αστικού ιστού και την εγκατάσταση χρήσεων ασύμβατων με τη διατήρηση του φυσικού οικοσυστήματός της σε κατάσταση οικολογικής ισορροπίας.

Παράλληλα, μπορούν να υπάρξουν μέτρα και πολιτικές για την προστασία του οικοσυστήματος της περιοχής ως φυσικού φράγματος μεταξύ Θριασίου και της χωρικής ενότητας Αθήνας - Πειραιά ως φίλτρο αέριων ρύπων και ως ρυθμιστικού παράγοντα του κλίματος της Αττικής.

Το Υπουργείο Οικονομικών στον περιορισμένο βαθμό, που εμπλέκεται δηλώνει έτοιμο να συνεργαστεί με όλους τους εμπλεκόμενους φορείς για να προχωρήσει το περιφερειακό πάρκο στη συγκεκριμένη περιοχή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Σας ανακοινώνω ότι δεν συζητούνται κατόπιν συνεννόησης:

Πρώτον, η πέμπτη με αριθμό 942/12-7-2021 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Άμεση αντιμετώπιση των προβλημάτων, που έχουν δημιουργηθεί με τα προγράμματα των ελαιουργικών φορέων».

Δεύτερον, η έβδομη με αριθμό 944/12-7-2021 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Καταγραφή των ζημιών, που προκλήθηκαν από τις υψηλές θερμοκρασίες στις αγροτικές καλλιέργειες και άμεσα μέτρα στήριξης των παραγωγών».

Τρίτον, η πρώτη με αριθμό 933/7-7-2021 επίκαιρη ερώτηση δευτέρου κύκλου του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Υγείας, με θέμα: «Άρση της απόφασης διακοπής των εφημεριών των ορθοπεδικών κλινικών του νοσοκομείου «Ασκληπιείο» Βούλας».

Kαι τέταρτον, η πρώτη με αριθμό 6177/21-4-2021 ερώτηση του κύκλου των αναφορών – ερωτήσεων του Βουλευτή Ευβοίας του ΣΥΡΙΖΑ - Προοδευτική Συμμαχία κ. Ευάγγελου Αποστόλουπρος τον Υπουργό Υγείας, με θέμα: «Διαρκής υποβάθμιση του Γενικού Νοσοκομείου-Κέντρου Υγείας (ΓΝΚΥ Κύμης».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.29΄ λύεται η συνεδρίαση για αύριο, ημέρα Τρίτη 20 Ιουλίου 2021 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**