(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΑ΄

Πέμπτη 28 Μαρτίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν φοιτητές από το Διεθνές Κέντρο Ελληνικών και Μεσογειακών Σπουδών, μαθητές από το 2ο Γυμνάσιο Νάξου, το 1ο Γυμνάσιο Αλίμου, το Δημοτικό Σχολείο Αντιμάχειας Κω, το 1ο Γυμνάσιο Νέας Ιωνίας Μαγνησίας, το Δημοτικό Σχολείο Ζηπαρίου της Νήσου Κω, το Δημοτικό Σχολείο Πυλαίας Θεσσαλονίκης, το 26ο και το 80ο Δημοτικό Σχολείο Θεσσαλονίκης, το Γυμνάσιο Οινόης το Γυμνάσιο Μεσοποταμίας Καστοριάς και το 20ο Δημοτικό Σχολείο Σερρών, σελ.   
2. Ανακοινώνεται επιστολή προς τον Πρόεδρο της Βουλής κ. Νικόλαο Βούτση, του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη με την οποία δηλώνει ότι ο Ανεξάρτητος Βουλευτής Β' Θεσσαλονίκης κ. Γεώργιος Λαζαρίδης προσχωρεί και εντάσσεται στην Κοινοβουλευτική Ομάδα της Νέας Δημοκρατίας, σελ.   
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 27-3-2019:

1. Ποινική δικογραφία που αφορά στον Αναπληρωτή Υπουργό Υγείας, Παύλο Πολάκη.

ii. Ποινική δικογραφία που αφορά στον διατελέσαντα Υπουργό Εθνικής Άμυνας, Αθανάσιο-Απόστολο Τσοχατζόπουλο.iii. Ποινική δικογραφία που αφορά στον πρώην Υφυπουργό Εξωτερικών, Ευριπίδη Στυλιανίδη.

iv. Ποινική δικογραφία που αφορά στον Υπουργό Οικονομικών, Ευκλείδη Τσακαλώτο.

v. Ποινική δικογραφία που αφορά στους διατελέσαντες Υπουργό και Υφυπουργό Εξωτερικών, Γεώργιο Παπανδρέου και Ευριπίδη Στυλιανίδη.

vi. Ποινική δικογραφία που αφορά στον διατελέσαντα Υπουργό ΠΕΧΩΔΕ, Γεώργιο Σουφλιά.

vii. Ποινική δικογραφία που αφορά στον τέως Υπουργό Εσωτερικών, Παναγιώτη Σκουρλέτη και στον τέως Αναπληρωτή Υπουργό Εσωτερικών αρμοδίου για θέματα Προστασίας του Πολίτη, Νικόλαο Τόσκα.

viii. Ποινική δικογραφία που αφορά στην Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Ευτυχία Αχτσιόγλου και στον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, Αναστάσιο Πετρόπουλο και

ix. ποινική δικογραφία που αφορά στους διατελέσαντες Υπουργούς Απασχόλησης και Κοινωνικής Προστασίας, Φάνη Πάλλη-Πετραλιά, Υγείας, Δημήτριο Αβραμόπουλο και Οικονομίας και Οικονομικών, Γεώργιο Αλογοσκούφη, σελ.   
4. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.   
5. Επί προσωπικού θέματος, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 29 Μαρτίου 2019, σελ.   
2. Συζήτηση επικαίρων ερωτήσεων:  
 α) Προς τον Υπουργό Εξωτερικών, με θέμα: «Εκατό χρόνια μετά τη Γενοκτονία των Ελλήνων του Πόντου εξακολουθεί η αδράνεια της Κυβέρνησης στην εκδήλωση ενεργειών για την προώθηση της αναγνώρισής της από τη διεθνή κοινότητα», σελ.   
 β) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Πλήρης αποτυχία στη διεξαγωγή ελέγχων και επιβολής κυρώσεων για τις ελληνοποιήσεις στο αιγοπρόβειο γάλα», σελ.   
 ii. με θέμα: «Προσθήκη του μελιού στα είδη τροφίμων οικοτεχνικής παρασκευής», σελ.   
 iii. με θέμα: «Η κλιματική αλλαγή είναι εδώ. Οι απαραίτητες υποδομές απουσιάζουν….», σελ.   
 iv. με θέμα: «Η δραματική κατάσταση στο αρδευτικό δίκτυο της Ηλείας και η αδιαφορία της Κυβέρνησης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων 1 έως και 67 και 85 έως και 95 και των τροπολογιών του σχεδίου νόμου του Υπουργείου Οικονομίας και Ανάπτυξης: «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15-6-2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις», σελ.   
2. Αίτηση διεξαγωγής ονομαστικής ψηφοφορίας Βουλευτών της Δημοκρατικής Συμπαράταξης επί των άρθρων 68 έως και 84 του σχεδίου νόμου, σελ.   
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016, σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15-06-2016)-Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις», σελ.   
4. Κατάθεση σχεδίων νόμων:  
 i. Ο Υπουργός Οικονομικών, ο Αντιπρόεδρος της Κυβέρνησης και ο Υπουργός Οικονομίας και Ανάπτυξης, οι Υπουργοί Υγείας, Περιβάλλοντος και Ενέργειας και Αγροτικής Ανάπτυξης και Τροφίμων, ο Αναπληρωτής Υπουργός Οικονομικών, καθώς και οι Υφυπουργοί Εξωτερικών και Οικονομικών κατέθεσαν στις 27-3-2019 σχέδιο νόμου: «Κύρωση της Σύμβασης της Μιναμάτα για τον υδράργυρο», σελ.   
 ii. Ο Υπουργός Επικρατείας, οι Υπουργοί Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, καθώς και ο Αναπληρωτής Υπουργός Οικονομικών κατέθεσαν στις 26-3-2019 σχέδιο νόμου: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί προσωπικού θέματος:  
ΚΑΡΑΣΜΑΝΗΣ Γ. , σελ.  
  
Β. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΔΕΝΔΙΑΣ Ν. , σελ.  
ΔΗΜΑΣ Χ. , σελ.  
ΖΟΡΜΠΑ Μ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΣΜΑΝΗΣ Γ. , σελ.  
ΚΑΡΡΑΣ Γ. , σελ.  
ΚΟΥΡΑΚΗΣ Α. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΠΑΚΟΓΙΑΝΝΗ Θ. , σελ.  
ΜΠΟΥΡΑΣ Α. , σελ.  
ΠΑΠΑΔΟΠΟΥΛΟΣ Ν. , σελ.  
ΤΖΕΛΕΠΗΣ Μ. , σελ.  
ΦΩΤΙΟΥ Θ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Γ. Επί των επικαίρων ερωτήσεων:  
ΑΡΑΜΠΑΤΖΗ Φ. , σελ.  
ΚΑΡΡΑΣ Γ. , σελ.  
ΚΟΚΚΑΛΗΣ Β. , σελ.  
ΚΟΥΤΣΟΥΚΟΣ Γ. , σελ.  
ΜΑΝΙΟΣ Ν. , σελ.  
ΜΠΟΛΑΡΗΣ Μ. , σελ.  
ΣΤΥΛΙΟΣ Γ. , σελ.  
ΤΕΛΙΓΙΟΡΙΔΟΥ Ο. , σελ.  
  
Δ. Επί του σχεδίου νόμου του Υπουργείου Οικονομίας και Ανάπτυξης:  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΑΥΛΩΝΙΤΟΥ Ε. , σελ.  
ΒΑΡΔΑΛΗΣ Α. , σελ.  
ΓΕΡΜΕΝΗΣ Γ. , σελ.  
ΓΕΩΡΓΙΑΔΗΣ Μ. , σελ.  
ΓΙΑΝΝΑΚΙΔΗΣ Ε. , σελ.  
ΓΡΕΓΟΣ Α. , σελ.  
ΔΕΝΔΙΑΣ Ν. , σελ.  
ΔΗΜΑΣ Χ. , σελ.  
ΔΗΜΗΤΡΙΑΔΗΣ Δ. , σελ.  
ΔΡΑΓΑΣΑΚΗΣ Ι. , σελ.  
ΖΟΡΜΠΑ Μ. , σελ.  
ΘΕΟΦΥΛΑΚΤΟΣ Ι. , σελ.  
ΚΑΒΒΑΔΑΣ Α. , σελ.  
ΚΑΜΑΤΕΡΟΣ Η. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑ Ε. , σελ.  
ΚΑΡΑΝΑΣΤΑΣΗΣ Α. , σελ.  
ΚΑΡΑΣΜΑΝΗΣ Γ. , σελ.  
ΚΑΡΡΑΣ Γ. , σελ.  
ΚΑΤΣΩΤΗΣ Χ. , σελ.  
ΚΑΦΑΝΤΑΡΗ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΟΒΕΡΔΟΣ Α. , σελ.  
ΜΑΝΩΛΑΚΟΥ Δ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΠΑΛΩΜΕΝΑΚΗΣ Α. , σελ.  
ΜΠΟΥΡΑΣ Α. , σελ.  
ΟΥΡΣΟΥΖΙΔΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΔΟΠΟΥΛΟΣ Ν. , σελ.  
ΠΑΠΑΗΛΙΟΥ Γ. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΗΦΑΚΗΣ Ι. , σελ.  
ΣΤΑΪΚΟΥΡΑΣ Χ. , σελ.

ΤΖΑΚΡΗ Θ. , σελ.  
ΤΖΕΛΕΠΗΣ Μ. , σελ.  
ΤΣΑΚΑΛΩΤΟΣ Ε. , σελ.  
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΑ΄

Πέμπτη 28 Μαρτίου 2019

Αθήνα, σήμερα στις 28 Μαρτίου 2019, ημέρα Πέμπτη και ώρα 9.45΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 29 Μαρτίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 441/26-3-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Προστασία πολιτών-δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών».

2. Η με αριθμό 437/22-3-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως καθηγητή Σηροτροφίας-Μελισσοκομίας στο Δημοκρίτειο Πανεπιστήμιο Θράκης».

3. Η με αριθμό 433/22-3-2019 επίκαιρη ερώτηση του Βουλευτή Αργολίδας της Δημοκρατικής Συμπαράταξης κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Να γίνει άμεσα διακανονισμός χρεών των Τοπικών Οργανισμών Εγγείων Βελτιώσεων (ΤΟΕΒ) Ιρίων-Ασίνης-Δρεπάνου».

4. Η με αριθμό 450/26-3-2019 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Περιβάλλοντος και Ενέργειας, με θέμα: «Να σταματήσει η εγκατάσταση αιολικών πάρκων στις βουνοκορφές των Αγράφων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 442/26-3-2019 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Περιβάλλοντος και Ενέργειας, με θέμα: «Παραβιάσεις κατ’ εξακολούθηση της κείμενης περιβαλλοντικής νομοθεσίας και των εγκεκριμένων περιβαλλοντικών όρων της Κοινής Υπουργικής Απόφασης Έγκρισης Περιβαλλοντικών Όρων (ΚΥΑ ΕΠΟ) από την εταιρεία “ΕΛΛΗΝΙΚΟΣ ΧΡΥΣΟΣ”».

2. Η με αριθμό 438/22-3-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον ΥπουργόΠεριβάλλοντος και Ενέργειας, με θέμα: «Αλλαγές στα τιμολόγια της ΔΕΗ».

3. Η με αριθμό 427/19-3-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών».

4. Η με αριθμό 425/18-3-2019 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίουπρος τον ΥπουργόΜεταναστευτικής Πολιτικής, με θέμα: «Απάνθρωπη και εξευτελιστική, για τη Λέσβο και την Ελλάδα, η υφιστάμενη κατάσταση στο κέντρο υποδοχής της Μόριας».

5. Η με αριθμό 279/15-1-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο μεταφορικό ισοδύναμο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5080/28-1-2019 ερώτηση του κύκλου των αναφορών και ερωτήσεων Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με την έκδοση των αναγκαίων Υπουργικών Αποφάσεων για την πλήρωση οργανικών θέσεων ιερέων».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς να κάνω γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι φοιτητές από το Διεθνές Κέντρο Ελληνικών και Μεσογειακών Σπουδών.

Θέλω να σας ενημερώσω ότι σήμερα παρακολουθείτε, στη συγκεκριμένη συνεδρίαση, κοινοβουλευτικό έλεγχο. Αυτό σημαίνει ότι παρίστανται οι Βουλευτές, που ερωτούν τους Υπουργούς για συγκεκριμένα θέματα και οι Υπουργοί, που απαντούν και δεν παρίστανται οι υπόλοιποι Βουλευτές. Γι’ αυτό και βλέπετε ότι είναι στην Αίθουσα οι συγκεκριμένοι συνάδελφοι, κυρίως από την Αντιπολίτευση. Όμως και από τη Συμπολίτευση μπορεί να γίνει ερώτηση σε κάποιον Υπουργό. Είναι παρόντες επίσης και οι Υπουργοί οι οποίοι θα απαντήσουν.

Καλώς ήρθατε, λοιπόν, στη Βουλή.

(Χειροκροτήματα απ’ όλες τις πτέρυγες της Βουλής)

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016, σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Πριν μπούμε στη συζήτηση των επικαίρων ερωτήσεων, επιτρέψτε μου να αναφέρω ποιες δεν θα συζητηθούν.

Η πρώτη με αριθμό 443/26-3-2019 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υποδομών και Μεταφορών, με θέμα «Αντισταθμιστικά οφέλη για τις περιοχές στα διοικητικά όρια των οποίων βρίσκονται οι ταμιευτήρες/φράγματα Μόρνου και Ευήνου», δεν θα συζητηθεί εξαιτίας κωλύματος του αρμοδίου Υπουργού Υποδομών και Μεταφορών κ. Χρήστου Σπίρτζη, λόγω φόρτου εργασίας.

Η τέταρτη με αριθμό 446/26-3-2019 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υποδομών και Μεταφορών, σχετικά με τα «πλημμυρικά φαινόμενα και τις καταστροφές στις περιοχές Δοκός-Αγ. Ελεούσα-Λιανή Άμμος-Έξω Παναγίτσα στη Χαλκίδα», δεν θα συζητηθεί εξαιτίας κωλύματος του αρμοδίου Υπουργού Υποδομών και Μεταφορών κ. Χρήστου Σπίρτζη, λόγω φόρτου εργασίας.

Η πέμπτη με αριθμό 434/22-3-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υποδομών και Μεταφορών, με θέμα: «Βαλτώνει η προμήθεια επτακοσίων πενήντα λεωφορείων αστικής συγκοινωνίας-τριακοσίων πενήντα για τη Θεσσαλονίκη», δεν θα συζητηθεί εξαιτίας κωλύματος του αρμοδίου Υπουργού Υποδομών και Μεταφορών κ. Χρήστου Σπίρτζη, λόγω φόρτου εργασίας.

Η τρίτη με αριθμό 447/26-3-2019 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υποδομών και Μεταφορών, σχετικά με «το Ειδικό Σχολείο Ζακύνθου και την καθυστέρηση ολοκλήρωσης του νέου κτηρίου», δεν θα συζητηθεί εξαιτίας κωλύματος του αρμοδίου Υπουργού Υποδομών και Μεταφορών κ. Χρήστου Σπίρτζη, λόγω φόρτου εργασίας.

Η τέταρτη με αριθμό 445/26-3-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επικίνδυνη “στενωπός” στον Αποσελέμη, στο τμήμα Γούβες-Χερσόνησος», δεν θα συζητηθεί εξαιτίας κωλύματος του αρμοδίου Υπουργού Υποδομών και Μεταφορών κ. Χρήστου Σπίρτζη, λόγω φόρτου εργασίας.

Ηπέμπτη με αριθμό 448/26-3-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Άμεση αποκατάσταση των ζημιών που προκλήθηκαν στο Νομό Χανίων από τις καταστροφικές πλημμύρες, αποζημίωση του συνόλου των πληγέντων», δεν θα συζητηθεί εξαιτίας κωλύματος του αρμοδίου Υπουργού Υποδομών και Μεταφορών κ. Χρήστου Σπίρτζη, λόγω φόρτου εργασίας.

Η έκτη με αριθμό 449/26-3-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επικίνδυνες συνθήκες εργασίας των εργαζομένων διανομέων», δεν θα συζητηθεί εξαιτίας κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου, λόγω φόρτου εργασίας.

Η πρώτη με αριθμό 436/22-3-2019 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εναρμόνιση της ηλικίας εισαγωγής στα Κέντρα Δημιουργικής Απασχόλησης Παιδιών (ΚΔΑΠ) με την ηλικία ένταξης στην υποχρεωτική εκπαίδευση», δεν θα συζητηθεί εξαιτίας κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώς Φωτίου, λόγω φόρτου εργασίας.

Η δεύτερη με αριθμό 435/22-3-2019 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτηπρος την Υπουργό Πολιτισμού και Αθλητισμού, με θέμα: «Ο χρόνος των παράκτιων αγώνων…μετράει αντίστροφα», δεν θα συζητηθεί εξαιτίας κωλύματος του Υφυπουργού Πολιτισμού και Αθλητισμού κ. Γεωργίου Βασιλειάδη, λόγω απουσίας του εκτός Αθηνών.

Η έβδομη με αριθμό 429/19-3-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Να αντιμετωπιστούν άμεσα τα προβλήματα που προκαλούνται στην παραδοσιακή αμπελοκαλλιέργεια και την παραδοσιακή αποσταγματοποίηση», δεν θα συζητηθεί εξαιτίας κωλύματος του Υπουργού Αγροτικής Ανάπτυξης και Τροφίμων κ. Σταύρου Αραχωβίτη, λόγω ανειλημμένων υποχρεώσεων.

Η ενδέκατη με αριθμό 330/4-2-2019 επίκαιρη ερώτηση δεύτερου κύκλου του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία», δεν θα συζητηθεί.

Η δωδέκατη με αριθμό 284/21-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”», δεν θα συζητηθεί.

Η δέκατη τρίτη με αριθμό 280/17-1-2019 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η κυβέρνηση», δεν θα συζητηθεί.

Η δέκατη τέταρτη με αριθμό 260/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Η δέκατη πέμπτη με αριθμό 261/9-1-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της Συμφωνίας Ελλάδας - Σκοπίων», δεν θα συζητηθεί.

Τέλος, η δέκατη έκτη με αριθμό 263/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί.

Για όλες τις αναβολές που ακούσατε υπάρχει σχετική επιστολή από τον Γραμματέα του υπουργικού συμβουλίου.

Ξεκινούμε λοιπόν τη συζήτηση της τρίτης με αριθμό 432/21-3-2019 επίκαιρης ερώτησης πρώτου κύκλου του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Εξωτερικών, με θέμα: «Εκατό χρόνια μετά τη Γενοκτονία των Ελλήνων του Πόντου εξακολουθεί η αδράνεια της Κυβέρνησης στην εκδήλωση ενεργειών για την προώθηση της αναγνώρισής της από τη διεθνή κοινότητα».

Στην επίκαιρη ερώτηση θα απαντήσει ο Υφυπουργός Εξωτερικών κ. Μάρκος Μπόλαρης.

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε. Ευχαριστώ και τον κύριο Υπουργό που είναι παρών.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, τους Υπουργούς, ανεξαρτήτως από το ποια είναι η κυβέρνηση, να μην τους ευχαριστείτε. Είναι πρώτιστο καθήκον τους ο κοινοβουλευτικός έλεγχος και να είναι παρόντες, ανεξάρτητα ποιος είναι στην κυβέρνηση. Οι παλιοί κοινοβουλευτικοί αυτό το ξέρουμε πολύ καλά. Ο κ. Μπόλαρης είναι παλιός, γι’ αυτό είναι και παρών.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, επιτρέψτε μου. Όταν είναι παρόντες, δείχνουν συνέπεια. Όταν, όμως, λόγω κωλύματος…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Καρρά. Μηδενίζω τον χρόνο σας και ξεκινάμε από την αρχή.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** …υπάρχει το πρόσχημα του φόρτου εργασίας, έχω διαμαρτυρηθεί επί έντεκα φορές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καρρά, μην χάνουμε άλλο χρόνο. Σας κάλυψα εγώ με την τοποθέτησή μου.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Με προκαλέσατε, κύριε Πρόεδρε. Συγχωρείστε με.

Πριν από έναν χρόνο, εν όψει της επετείου στις 19 Μαΐου –την έχει νομοθετήσει η ελληνική πολιτεία ημέρα μνήμης της Γενοκτονίας των Ποντίων, είχα απευθύνει μια ερώτηση προς το Υπουργείο Εξωτερικών και ζητούσα ενημέρωση σε ποιες ενέργειες είχε προβεί ή πρόκειτο να προβεί για τη διεθνή αναγνώριση της, διότι είναι μια ανοιχτή πληγή για τους απογόνους τους, οι οποίοι είναι σε μεγάλο αριθμό όχι μόνο στην Ελλάδα, αλλά επιπλέον και παγκόσμια, αλλά και με την ιδιαίτερη σκέψη ότι έπρεπε η τουρκική προκλητικότητα να στιγματιστεί από τους διεθνείς οργανισμούς, όπως τον ΟΗΕ και από άλλους διεθνείς παράγοντες, δεδομένου ότι υπάρχει μια καθυστέρηση στην αναγνώριση διεθνώς. Μόνο τέσσερα κράτη έχουν αναγνωρίσει τη γενοκτονία αυτή, λίγες πολιτείες των Ηνωμένων Πολιτειών και της Ρωσικής Δημοκρατίας. Και αυτό δε όχι μόνο για την ηθική δικαίωση των απογόνων, αλλά και για την άσκηση πίεσης στην τουρκική προκλητικότητα, η οποία, κύριε Πρόεδρε, εντείνετο την περίοδο εκείνη.

Δυστυχώς, η απάντηση που έλαβα από το Υπουργείο Εξωτερικών ήταν ανεπαρκής. Ειπώθηκε ότι γίνονται ενέργειες, οι οποίες δεν ήταν ακόμη πρόσφορες να ανακοινωθούν. Εν πάση περιπτώσει, πέρασε ένας χρόνος ήδη. Στον χρόνο αυτό, τουλάχιστον επίσημα, δεν ακούστηκε τίποτα, δεν ανακοινώθηκε τίποτα.

Το θέμα ξαναγίνεται επίκαιρο, διότι στις 19 Μαΐου 2019 συμπληρώνονται εκατό χρόνια από τη Γενοκτονία των Ποντίων. Έχουμε τις συνεχείς δηλώσεις του Προέδρου της Τουρκικής Δημοκρατίας, όπως «τους πετάξαμε στη θάλασσα τους Πόντιους, ήταν συμμορίες», εννοώντας ότι επρόκειτο προφανώς περί παρανόμων. Εγώ, βεβαίως, δεν είμαι Πόντιος. Οφείλω να το πω αυτό. Όμως ένα μεγάλο κομμάτι του ελληνικού πληθυσμού περιμένει από την ελληνική πολιτεία την αναγνώριση και τη δικαίωσή του.

Κατόπιν αυτού, επειδή πέρασε ένας ολόκληρος χρόνος και δεν υπήρξε καμμία πρόοδος, επανήλθα με ερώτηση, κύριε Πρόεδρε, δεδομένης και της επικαιρότητος των εκατό ετών, όπου θα πρέπει η ελληνική πολιτεία να απολογηθεί για την έλλειψη των ενεργειών της στους απογόνους των Ποντίων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Υφυπουργός Εξωτερικών):** Ευχαριστώ, κύριε Πρόεδρε.

Εν πρώτοις, θέλω να σας ευχαριστήσω ιδιαίτερα γιατί επανακαταθέσατε την ερώτηση, θέτοντας το ζήτημα για τη Γενοκτονία των Ποντίων, της οποίας δεν γιορτάζουμε εκατό χρόνια. Μνείαν ποιούμεθα, όπως λένε τα κείμενα, της Γενοκτονίας, η οποία εκδηλώθηκε πριν από εκατό συν, πλην χρόνια -ξεκίνησε νωρίτερα, ολοκληρώθηκε αργότερα- στην ανατολική Μικρά Ασία.

Όπως ξέρετε πολύ καλά –το μνημονεύετε και στην ερώτησή σας- υπήρξε πρωτοβουλία από μια ομάδα Βουλευτών ποντιακής καταγωγής στη δεκαετία του 1990, ώστε να υπάρξει αναγνώριση της γενοκτονίας από το ελληνικό κράτος και λίγα χρόνια μετά να συμπληρωθεί η απόφαση αυτή ορθώς με νέο νόμο, ο οποίος αναγνώρισε και τη Γενοκτονία των Ρωμιών στη Μικρά Ασία.

Είναι σαφές -το περιγράφετε και στην ερώτησή σας- ότι η προσπάθεια για τη διεθνή αναγνώριση της Γενοκτονίας των Ρωμιών και του Πόντου και της Μικράς Ασίας δεν έχει τύχει της επιτυχίας, την οποία θα θέλαμε. Γι’ αυτό σας ευχαρίστησα εισαγωγικά. Έχει σημασία να γίνεται αυτή η συζήτηση στη Βουλή. Και έχει σημασία να εξελιχθεί η συζήτηση πάνω στην πρόταση, την οποία επεξεργάζεται και δουλεύει το Υπουργείο Εξωτερικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ποιο είναι το κρίσιμο για να είμαστε σαφείς, συνεπείς και αποτελεσματικοί; Έχουμε μια σειρά γεγονότων, τα οποία εκτυλίχθηκαν στην ανατολική Μικρά Ασία, στην Ανατολία, στη δεκαετία 1910-1920, αλλά συνεχίστηκαν και μετά. Αυτή η δράση από πλευράς της οθωμανικής και της τουρκικής κυβέρνησης στη συνέχεια δεν στράφηκε αποκλειστικά κατά των Ρωμιών στον Πόντο, των Ποντίων, ούτε κατά των Ρωμιών στη Μικρά Ασία, αλλά ήταν ένα ευρύτερο γενοκτόνο σχέδιο. Στράφηκε κατά των Αρμενίων με εκατομμύρια θύματα, στράφηκε κατά των Ποντίων και των Μικρασιατών, αλλά στράφηκε και κατά των Συροχαλδαίων και των Ασσυρίων.

Στη διεθνή κοινή γνώμη και στα διεθνή φόρα και στις κυβερνήσεις ο προβληματισμός που υπάρχει αναφέρεται κυρίως στις πρώτες κατηγορίες, γιατί υπήρξαν από πίσω κράτη. Υπήρξε, δηλαδή, η Αρμενία, η οποία ανέδειξε το ζήτημα. Υπήρξε η Ελλάδα, η οποία αναδεικνύει το ζήτημα και το παλεύει διεθνώς. Οι Ασσύριοι και οι Συροχαλδαίοι, που δεν έχουν κρατική οντότητα για να τους καλύψει, ζώντας μοιρασμένοι ακόμη και σήμερα ανάμεσα στο Ιράκ, τη Συρία, την ανατολική Τουρκία, δεν έχουν δυνατότητες προβολής του ζητήματος.

Ποιο είναι, λοιπόν, το μείζον; Τι πρέπει να διδαχθούμε και τι πρέπει να κάνουμε; Και σε ποια κατεύθυνση κινείται το Υπουργείο Εξωτερικών; Επειδή τα γεγονότα είναι ταυτόσημα, αυτοί οι οποίοι αναγνώρισαν με πρωτοβουλίες των Αρμενίων τη Γενοκτονία των Αρμενίων, είναι απολύτως σαφές -και πρέπει να το εξηγήσουμε αυτό και είναι δική μας ευθύνη να το κάνουμε- να αποδεχθούν ότι αναγνώρισαν τη Γενοκτονία και των Ποντίων και των Χαλδαίων και των Ασσυρίων.

Είναι μια στρατηγική, την οποία έχουμε υποχρέωση εμείς, σαν κράτος, να την κάνουμε, να συνεργαστούμε και με την Αρμενία και με τα αρμενικά σωματεία που δουλεύουν σε όλο τον κόσμο –και στη Γαλλία και στην Αμερική και στην Αυστραλία- στην κατεύθυνση αυτή.

Και υπάρχει και ένα εξαιρετικό υπόδειγμα αποτελεσματικότητας στη δουλειά. Αυτό το υπόδειγμα είναι η δουλειά που έκαναν οι Εβραίοι. Οι Εβραίοι, με έναν εξαιρετικό συντονισμό, κατάφεραν και ανέδειξαν το ζήτημα του ολοκαυτώματος, της γενοκτονίας, δηλαδή, των Εβραίων στην Ευρώπη από τους Ναζί.

Θέλω, κύριε συνάδελφε, να σας πω ότι αυτή τη διάσταση την έχουν καταλάβει πάρα πολύ καλά οι ομοεθνείς μας, οι συμπατριώτες μας, αρχικά με πρωτοβουλία των Ποντίων στην καταγωγή, αλλά στη συνέχεια με συνεργασία όλων. Και συνεργάζονται στις Ηνωμένες Πολιτείες και με τους Αρμενίους και με τους Εβραίους, τις διεθνείς οργανώσεις, αλλά και με τις μικρότερες οντότητες των Συροχαλδαίων και των Ασσυρίων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν μπορώ να σας αφήσω άλλο χρόνο.

**ΜΑΡΚΟΣ ΜΠΟΛΑΡΗΣ (Υφυπουργός Εξωτερικών):** Κλείνω, κύριε Πρόεδρε. Θα μου δοθεί ο χρόνος να ολοκληρώσω.

Σε αυτή την κατεύθυνση κινείται το Υπουργείο. Θα πω κάποιες σκέψεις και στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Λόγω της σπουδαιότητας του θέματος, σας άφησα διπλάσιο χρόνο.

Το ερώτημα δεν είναι τι κάνουν οι Πόντιοι σε συνεργασία με τους Αρμένιους. Το ερώτημα είναι τι κάνει η ελληνική πολιτεία διαχρονικά -στην παρούσα φάση εσείς είσαστε Κυβέρνηση- για το ερώτημα που έθεσε ο κ. Καρράς. Αυτό πρέπει να απαντηθεί.

**ΜΑΡΚΟΣ ΜΠΟΛΑΡΗΣ (Υφυπουργός Εξωτερικών):** Μέσα στο ιστορικό του πλαίσιο.

**ΠΡΟΕΔΡΕΥΩΝ (Νικήτας Κακλαμάνης):** Την ιστορία την ξέρουμε. Της Ρεπούση, που έπεσαν στη θάλασσα λόγω συνωστισμού.

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ**: Είχαν πιεστεί πολύ –«πιεζόμενοι»- προς τη θάλασσα, κύριε Πρόεδρε.

Ανεξάρτητα από αυτό, οφείλω να ομολογήσω, κύριε Πρόεδρε ότι απάντηση δεν έλαβα, διότι -όπως ορθά επισημάνατε- το ερώτημά μου απευθύνεται στην ελληνική Κυβέρνηση και θέλω να ακούσω τις απαντήσεις της ελληνικής Κυβέρνησης επί ενεργειών της στο θέμα αυτό. Βεβαίως, η διεθνής συνεργασία μεταξύ των διαφόρων κοινοτήτων που βρίσκονται στο εξωτερικό -Αρμενίων, Ασσυρίων, Χαλδαίων, Ελλήνων Ποντίων- είναι πάντοτε χρήσιμη, αλλά δεν αρκεί η ιδιωτική πρωτοβουλία.

Η απάντηση που έλαβα στην ερώτησή μου προ ενός έτους ήταν αντίστοιχη της σημερινής. Κάνουν οι άλλοι άλλα, κύριε Πρόεδρε, οφείλω να πω. Η ελληνική Κυβέρνηση, όμως, έχει μία ιδιαίτερη υποχρέωση να ενεργήσει, όχι μόνο να με διορθώσει εάν γιορτάζουμε την επέτειο ή αν είναι ημέρα μνήμης, διότι και η ημέρα μνήμης μπορεί να είναι γιορτή, διότι αναμιμνησκόμεθα τα θύματα και τα τιμούμε.

Ανεξάρτητα, όμως, από αυτό, δυστυχώς -θα το πω, αν και δεν είναι στο χαρακτήρα μου- άκουσα σήμερα έναν ιστορικό ακροβατισμό. Συνδέθηκαν από την ελληνική πολιτεία, από το Υπουργείο Εξωτερικών, τα ζητήματα της γενοκτονίας των Αρμενίων. Οφείλω να πω ότι είμαι γνώστης του θέματος και είναι προωθημένες οι ενέργειες της αρμενικής κυβέρνησης και του αρμενικού κράτους έναντι των ενεργειών του ελληνικού. Είναι πολύ περισσότερο προωθημένες. Αν οι Ασσυροχαλδαίοι δεν έχουν κρατική οντότητα, τότε οφείλει να τους προστατεύσει και η ελληνική πολιτεία. Γιατί πρέπει να θυμίσω ότι υπάρχει μεγάλη κοινότητα Ασσυρίων στο Αιγάλεω -δεν ξέρω αν το γνωρίζει ο κύριος Υπουργός αυτό- και είναι Έλληνες πολίτες, με ελληνική πλέον συνείδηση. Οφείλουμε και αυτούς ακόμα να υποστηρίξουμε. Ούτε για αυτό άκουσα κάτι.

Εκείνο, όμως, το οποίο με τρομάζει, κύριε Πρόεδρε -και οφείλω να το πω- είναι ότι συνεχίζεται η τουρκική προκλητικότητα. Δεν θα πω πολλά. Μόνο προχθές, στις 25 Μαρτίου, που πήγε ο Πρωθυπουργός στο Αγαθονήσι, παρενοχλήθηκε από Τούρκους πιλότους το ελικόπτερο με το οποίο πετούσε. Μάλιστα, αν το κατάλαβα καλά, -δεν θέλω να διεκδικήσω λεπτομερειακή ενημέρωση- αναγκάστηκε το ελικόπτερο να αλλάξει την πορεία του, να κατέβει χαμηλά για να μην κινδυνεύσει η πτήση.

Όλα αυτά πρέπει να εντάσσονται σε ένα ευρύτερο πακέτο αντίδρασης της ελληνικής Κυβέρνησης, στο οποίο τουλάχιστον εμείς -και εγώ προσωπικά- εντάσσουμε και το ζήτημα της αναγνώρισης της γενοκτονίας. Θέλω να θυμίσω εδώ, κύριε Πρόεδρε, ότι έχουμε και υποχρέωση και από τις διεθνείς συνθήκες στις οποίες υπάγεται η χώρα.

Ο ΟΗΕ έχει πει ότι είναι απαράγραπτο το έγκλημα της γενοκτονίας και ιστορικά κανείς δεν το αμφισβητεί για τους Έλληνες Ποντίους και τους Μικρασιάτες. Και η αναγνώριση των Μικρασιατών έχει γίνει από την ελληνική Πολιτεία, αλλά αυτό δεν δίνει το άλλοθι στην Κυβέρνηση να λέει ότι έχουν γίνει όλα καλά, επειδή συνάδελφοι προ είκοσι, εικοσιπέντε ετών ποντιακής καταγωγής εισηγήθηκαν στην ελληνική κυβέρνηση την αναγνώριση.

Δεν έχω λάβει καμμία απάντηση, κύριε Πρόεδρε, γιατί περιμένω να ακούσω σε ποιους διεθνείς οργανισμούς έχει απευθυνθεί η ελληνική Κυβέρνηση και έχει υποβάλει αιτήματα και δικαιολογητικά, φάκελο, πακέτο. Η διπλωματία κινείται με στοιχεία. Δεν άκουσα τίποτα. Μάλιστα θεωρώ ότι αυτή η αδράνεια της Κυβέρνησης οδηγεί πλέον και στη διαγραφή της ιστορικής μνήμης.

Νομίζω, λοιπόν, ότι ο κύριος Υπουργός επανερχόμενος στη δευτερολογία του πρέπει να μας δώσει συγκεκριμένα στοιχεία. Αν δεν δώσει συγκεκριμένα στοιχεία, θα έχει αποδείξει την πλήρη αδιαφορία και αδράνεια της ελληνικής Κυβέρνησης σε ένα κρίσιμο θέμα. Και να θυμίσω κάτι: Ο ποντιακός Ελληνισμός είναι ένα ζωντανό κύτταρο της Ελλάδος αυτήν τη στιγμή μετά τον διωγμό και δεν πρέπει να τον ξεχνούμε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και πέντε συνοδοί εκπαιδευτικοί από το 2ο Γυμνάσιο Νάξου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κατά σύμπτωση, ο συμπατριώτης σας ο κ. Μανιός είναι παρών και κατά πενήντα τοις εκατό και εγώ, γιατί είμαι Κυκλαδίτης, δεν είμαι Ναξιώτης. Είμαι από την Άνδρο.

Κύριε Μπόλαρη, έχετε τον λόγο.

**ΜΑΡΚΟΣ ΜΠΟΛΑΡΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Λυπούμαι εάν δεν έγινα αντιληπτός, αλλά νομίζω ότι στην ερώτησή σας παραδέχεστε πως η πολιτική που ακολουθήθηκε τα προηγούμενα χρόνια, από το 1993 μέχρι σήμερα, δεν είχε τα αποτελέσματα που θέλαμε, ούτε ο ποντιακός Ελληνισμός και τα θύματα ή οι συγγενείς και οι απόγονοι των θυμάτων, ούτε η Ελλάδα ως κράτος.

Γιατί δεν έγινε αυτό; Γιατί είναι λάθος η πολιτική που ακολουθείται. Γιατί είναι λάθος να πηγαίνουν δύο κράτη και πέντε οντότητες σε όλο τον κόσμο, σε όλα τα κράτη, μόνος του ο καθένας, αποσπασματικά και να λένε «αναγνωρίστε και τη δική μου γενοκτονία», αντί να πάει ένα αίτημα, συντονισμένα, που να αναδεικνύει και το γενοκτόνο σχέδιο και τη γενοκτόνο πρόθεση και το γενοκτόνο αποτέλεσμα από πλευράς των τουρκικών αρχών.

Σας ανέλυσα, λοιπόν, προηγουμένως το σχέδιο. Γιατί θα πρέπει να ξέρετε, κύριε συνάδελφε, ότι η ελληνική διπλωματία με συνέπεια και συνέχεια αναδεικνύει διεθνώς το ζήτημα, ιδιαίτερα όταν έχουμε τέτοιες επετείους, όπως γίνεται και φέτος. Η ελληνική Κυβέρνηση έκανε πρόταση και τα ελληνικά ταχυδρομεία θα βγάλουν και την επετειακή σειρά των γραμματοσήμων για να στείλουμε το μήνυμα παντού, θυμίζοντας το γεγονός. Όμως το θέμα είναι το εξής: Αρκούμαστε στη συνέχεια μιας πολιτικής η οποία δεν είχε για εικοσιπέντε χρόνια τα αποτελέσματα που θέλουμε;

Η πρόταση, λοιπόν, είναι συντονισμός -και αυτό κάνουμε, αυτό είναι το σχέδιο, αυτό ισχύει για την ελληνική Κυβέρνηση- ανάμεσα στα κράτη, ανάμεσα σε εθνότητες και τις οντότητες, για να αναδειχθεί συνολικά, από όλους μαζί, με κοινό αίτημα το θέμα της γενοκτονίας στη Μικρά Ασία, στον Πόντο, στη Χαλδία.

Και επειδή σωστά αναφερθήκατε στα θέματα της Τουρκίας -και κλείνω με αυτές τις σκέψεις, κύριε Πρόεδρε- θα πρέπει να σας πω αυτό που υπογραμμίζει και το Υπουργείο Εξωτερικών, ότι το μήνυμα από όλους τους απογόνους όσων ήταν θύματα των γενοκτονιών προς την Τουρκία είναι ότι πρέπει να δει κατάματα τον εαυτό της, να δει κατάματα την ιστορία της, να δει κατάματα την αλήθεια, να αναγνωρίσει την αλήθεια, να συμβιβαστεί με την αλήθεια.

Γιατί στο μέτρο και στον βαθμό που επιμένει στη σιωπή, επιμένει να μην αναγνωρίζει, εκτίθεται και η ίδια ως κράτος, εκτίθεται και η ίδια ως λαός στη διεθνή κοινότητα, όχι μόνο στους απογόνους των θυμάτων, όχι μόνο στους Έλληνες, στους Πόντιους, στους Αρμένιους, στους Σύριους, στους Ασσύριους. Αυτό είναι το μήνυμα προς την τουρκική πλευρά, ιδιαίτερα φέτος που είμαστε στα εκατό χρόνια. Είναι υποχρεωμένοι να δουν την αλήθεια και να είναι αυτοί που πρώτοι θα αναγνωρίσουν τη γενοκτόνα δράση τους για να συμβιβαστούν με την ιστορία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την όγδοη με αριθμό 402/4-3-2019 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Πλήρης αποτυχία στη διεξαγωγή ελέγχων και επιβολής κυρώσεων για τις ελληνοποιήσεις στο αιγοπρόβειο γάλα». Θα απαντήσει η Υφυπουργός κ. Τελιγιορίδου.

Κυρία συνάδελφε, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Υπουργέ, βρισκόμαστε σήμερα επιτέλους εδώ, ύστερα από αναβολές, για να συζητήσουμε το μείζον θέμα της κατάρρευσης της ελληνικής αιγοπροβατοτροφίας, το οποίο ως Νέα Δημοκρατία τα τελευταία δυόμισι χρόνια το έχουμε θέσει επανειλημμένως σε όλους τους τόνους.

Φαντάζομαι ότι η σημερινή σας παρουσία συνδέεται συμπτωματικά με την έκδοση της πολυαναμενόμενης για περισσότερους από έξι μήνες κοινής υπουργικής απόφασης για τα μέτρα ελέγχου της αγοράς γάλακτος. Και λέω συμπτωματικά, γιατί όλως τυχαίως η συγκεκριμένη κοινή υπουργική απόφαση υπογράφηκε τελικά την προηγούμενη Παρασκευή, μετά από την αναβολή της σχετικής ερώτησης της Πέμπτης, για την οποία διαμαρτυρήθηκα εντόνως για την κατάφωρη παραβίαση του κοινοβουλευτικού ελέγχου εκ μέρους της πολιτικής ηγεσίας του Υπουργείου σας.

Την ίδια στιγμή που το Υπουργείο σας για έξι μήνες γράφει, σβήνει τη συγκεκριμένη κοινή υπουργική απόφαση, όπως γνωρίζετε, η αιγοπροβατοτροφία καταρρέει: ραγδαία πτώση των τιμών του αιγοπρόβειου γάλακτος, άρον - άρον εκποίηση και σφαγές του ζωικού κεφαλαίου, μείωση των κτηνοτρόφων, δηλαδή των αιγοπροβατοτρόφων, από εκατόν είκοσι πέντε χιλιάδες σε ογδόντα τρεις χιλιάδες την τελευταία τριετία, ως αποτέλεσμα βεβαίως των δικών σας πολιτικών.

Ποιων πολιτικών, δηλαδή; Φορολογική και ασφαλιστική επιδρομή, εκτίναξη του κόστους παραγωγής, στρεβλή και επιδοματική διανομή της εξισωτικής αποζημίωσης, λίγα σε όλους και όχι στους κατά προτεραιότητα θεματοφύλακες των ορεινών και μειονεκτικών περιοχών που παράγουν το φημισμένο αιγοπρόβειο γάλα, κυρίως όμως παντελής έλλειψη ελέγχων από την Κυβέρνησή σας στην αγορά γάλακτος.

Οι αιγοπροβατοτρόφοι μας πνέουν τα λοίσθια. Αδυνατούν να λειτουργήσουν σε μια ανεξέλεγκτη αγορά λόγω των αθρόων εισαγωγών φθηνού γάλακτος από Βουλγαρία και Ρουμανία, το οποίο προφανώς ελληνοποιείται.

Την ίδια στιγμή, κυρία Υπουργέ, ο ΕΛΓΟ, στις 17-7-2018 μιλά για εισήγηση επιβολής προστίμων σε εξήντα πέντε επιχειρήσεις επειδή δεν παρέδωσαν ισοζύγια γάλακτος και είκοσι τέσσερις απ’ αυτές τις επιχειρήσεις ούτε ένα λίτρο. Δεν έχουν επιβληθεί καθόλου κυρώσεις. Σας έχω κάνει και σχετική αίτηση κατάθεσης εγγράφων από 23 Ιουλίου στην οποία σας ζητώ τα πρακτικά και δεν έχετε απαντήσει. Ο ΕΛΓΟ στις 21 Φεβρουαρίου 2019 λέει σε ανακοίνωσή του για κτηνοτροφικές μονάδες που παράγουν δυσανάλογη ποσότητα γάλακτος σε σχέση με το δηλωθέν ζωικό κεφάλαιο και στις οποίες δεν υπάρχει καμμία επιβολή κυρώσεων και προστίμων.

Ρωτώ, λοιπόν, κλείνοντας, γιατί δεν έχουν ακόμα επιβληθεί κυρώσεις σε τυροκομεία και γαλακτοβιομηχανίες, που δεν δηλώνουν τις ποσότητες γάλακτος που παραλαμβάνουν και που εφαρμόζουν παράνομα τη μέθοδο της υπερδιήθησης. Ποιες είναι οι ενέργειές σας για τις περιπτώσεις κτηνοτρόφων που φαίνεται να παράγουν υπέρογκες ποσότητες γάλακτος σε σχέση με το δηλωθέν ζωικό τους κεφάλαιο;

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, αναφέρεστε στην ερώτησή σας και ξεκινάτε λέγοντας ότι υπάρχει μια περίεργη σύμπτωση για την έκδοση στο Φύλλο της Εφημερίδας της Κυβέρνησης της υπουργικής απόφασης για τον έλεγχο στο γάλα κι ότι αυτό έγινε αμέσως μετά από τη δική σας παρέμβαση.

**ΦΩΤΕΙΝΗ ΑΡΑΜΠΑΤΖΗ:** Συμπτωματικά, είπα.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Να σας ενημερώσω, λοιπόν, ότι όσον αφορά την Εφημερίδα της Κυβέρνησης για να περάσει σε ΦΕΚ μια υπουργική απόφαση χρειάζεται τουλάχιστον δεκαπέντε, είκοσι μέρες ή ένας μήνας πριν να έχει υπογραφεί η απόφαση, οπότε δεν υπάρχει καμμία σύμπτωση. Είναι κάτι που είχε δρομολογηθεί και το γνωρίζετε πάρα πολύ καλά.

Λέτε χαρακτηριστικά για την καταστροφική πολιτική του Υπουργείου Αγροτικής Ανάπτυξης και γενικότερα της Κυβέρνησης στον τομέα της αιγοπροβατοτροφίας γιατί έχουμε μια οικονομική καταδυνάστευση του αγροτικού κόσμου. Να σας ενημερώσω, λοιπόν, αν δεν το γνωρίζετε, ότι μόλις το προηγούμενο διάστημα στο Υπουργείο Αγροτικής Ανάπτυξης έχουμε πάρει πολύ σημαντικές πρωτοβουλίες, οι οποίες οδήγησαν στη μείωση των ασφαλιστικών εισφορών των αγροτών κατά το 1/3, στην κατάργηση του τέλους επιτηδεύματος στους συνεταιρισμένους αγρότες και στους συνεταιρισμούς, στο ακατάσχετο των λογαριασμών των αγροτών στις 7.500 ευρώ που μαζί με τα 1.250 ευρώ ανά μήνα φτάνει τις 22.000 ευρώ.

Επίσης, να σας θυμίσω ότι έχουμε δώσει, αναγνωρίζοντας πράγματι το πρόβλημα που υπάρχει από τις χαμηλές τιμές του γάλακτος, de minimis τον Δεκέμβριο 42 εκατομμύρια ευρώ, προσπαθώντας να βοηθήσουμε ώστε το χάσιμο που υπάρχει στο εισόδημα των αιγοπροβατοτρόφων να είναι όσο το δυνατόν λιγότερο.

Να σας πω, λοιπόν, ότι οι έλεγχοι που γίνονται το τελευταίο διάστημα έχουν εντατικοποιηθεί. Χαρακτηριστικά το τελευταίο εξάμηνο του 2018 μόνο στην εστίαση και μόνο για το προϊόν φέτα έχουν γίνει τρεισήμισι χιλιάδες έλεγχοι όπου έχουν διαπιστωθεί εκατόν είκοσι εφτά παραβάσεις. Οι παραβάσεις αυτές ήδη έχουν κυρωθεί. Μιλάμε ιδιαίτερα και για την περίπτωση που αναφέρεστε, σε κτηνοτρόφους που παρουσιάζουν δυσανάλογες ποσότητες στην παραγωγή γάλακτος σε σχέση με το ζωικό τους κεφάλαιο. Ήδη οι υποθέσεις αυτές βρίσκονται στον εισαγγελέα.

Να σας πω ότι με την καινούργια υπουργική απόφαση αυστηροποιούνται πάρα πολύ τα πρόστιμα. Θα γνωρίζετε ότι ήταν μέχρι 60.000 ευρώ. Μάλιστα, να πούμε ότι επί δικών σας κυβερνήσεων ακόμα και οι παραβάσεις αυτές έμπαιναν στα συρτάρια και ποτέ δεν πληρώνονταν. Αντιθέτως, τώρα αυτό γίνεται. Η αυστηροποίηση, λοιπόν, των κυρώσεων όσον αφορά στις μεταποιητικές επιχειρήσεις αφορά μέχρι και το κλείσιμο των επιχειρήσεων για έξι μήνες.

Όπως βέβαια πολύ καλά γνωρίζετε, το Υπουργείο Αγροτικής Ανάπτυξης δεν έχει τη δυνατότητα στο πλαίσιο της αγοράς να καθορίσει τις τιμές του γάλακτος. Εκείνο, λοιπόν, που κάνουμε είναι η εντατικοποίηση των ελέγχων για να δημιουργήσουμε κι εμείς πίεση προς τους γαλακτοβιομήχανους.

Φυσικά, αν υπάρχει αυτό που λέτε στην ερώτησή σας, μια δόλια συμπεριφορά και συμπεριφορά που να καθιστά καρτέλ, καταλαβαίνετε ότι θα επέμβει η Επιτροπή Ανταγωνισμού. Για να το κάνει, όμως, αυτό πρέπει να στοιχειοθετείται. Μπορεί να γίνει είτε από την πλευρά των κτηνοτρόφων είτε από τη δική σας πλευρά, αν έχετε πράγματι τα στοιχεία ότι οι γαλακτοβιομηχανίες λειτουργούν ως καρτέλ και η Επιτροπή Ανταγωνισμού θα ανταποκριθεί άμεσα και θα κάνει τη προβλέπουσα διαδικασία.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία σας.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Εκείνο που θέλω να σας πω, κλείνοντας, γιατί πράγματι ο χρόνος τελειώνει, είναι ότι προσπαθούμε με κάθε τρόπο σ’ αυτή την πραγματικά δύσκολη κατάσταση να βοηθήσουμε τους αιγοπροβατοτρόφους και να δώσουμε μια ουσιαστική διέξοδο.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στη συνάδελφο, έχω δυο επιστολές να σας διαβάσω.

«Αξιότιμε κύριε Πρόεδρε, σας δηλώνουμε ότι ο Ανεξάρτητος Βουλευτής Β΄ Θεσσαλονίκης κ. Γεώργιος Λαζαρίδης, σύμφωνα με τα όσα ορίζει το άρθρο 16 παράγραφος 1 και 5 του Κανονισμού της Βουλής, προσχωρεί και εντάσσεται στην Κοινοβουλευτική Ομάδα της Νέας Δημοκρατίας».

Η δήλωση υπογράφεται από τον Πρόεδρο της Νέας Δημοκρατίας κ. Μητσοτάκη και τον ενδιαφερόμενο Βουλευτή κ. Λαζαρίδη.

Η δεύτερη επιστολή προέρχεται από την Ένωση Κεντρώων κι έχει ως εξής:

«Αξιότιμε κύριε Πρόεδρε, σας γνωρίζουμε ότι για τη θέση του Γραμματέα Κοινοβουλευτικής Ομάδας του Κόμματός μας ορίζουμε τον Βουλευτή Α΄ Θεσσαλονίκης κ. Σαρίδη Ιωάννη».

Υπογράφει ο Πρόεδρος του κόμματος κ. Βασίλης Λεβέντης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 31-32)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Η κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Κυρία Υπουργέ, μίλησα για σύμπτωση.

Κατ’ αρχάς το ΦΕΚ, αν θέλετε, σε μια ώρα ετοιμάζεται. Αυτή είναι η πρακτική και τη γνωρίζετε. Αλλά δεν είχατε στα χέρια σας την υπουργική απόφαση για να έρθετε να απαντήσετε. Αυτό υπονόησα και το υποστηρίζω.

Σε σχέση με αυτά που είπατε, τις πολιτικές που εφαρμόζετε, ότι μειώσατε 1/3 τις ασφαλιστικές εισφορές, πανηγυρίζατε όταν τις κάνατε στο 20% με τον νόμο Κατρούγκαλο. Τώρα πανηγυρίζετε που τις κάνετε πάλι στο 13%.

Δεν λέτε όμως την αλήθεια, κυρία Υπουργέ, ότι από τη στιγμή που με τον νόμο Κατρούγκαλου συνεχίζετε να συνδέετε τις ασφαλιστικές εισφορές με το εισόδημα, η καθ’ όλα ευπρόσδεκτη και ψηφισμένη από τη Νέα Δημοκρατία αύξηση του κατώτατου μισθού, την οποία αργήσατε για δυο χρόνια, επιφέρει στους αγρότες -τους οποίους λέτε ότι τους ελαφρύνετε- 300 ευρώ τον χρόνο επιπλέον εισφορές. Άρα, όσα υποτίθεται ότι δίνετε από τη μείωση των ασφαλιστικών εισφορών τα παίρνετε από την άλλη τσέπη.

Ως προς τις ασπιρινούλες των de minimis, κυρία Υπουργέ, τα οποία είναι εθνικά χρήματα, όπως γνωρίζετε, και δεν μπορείτε να τα διαθέτετε τελευταία στιγμή για προεκλογικούς λόγους, δεν έχω να πω τίποτα.

Το ζήτημα είναι ότι ο κλάδος καταρρέει. Το ζήτημα είναι ότι τα πρόστιμα δεν επιβάλλονται γιατί αν επιβάλλονταν, θα μου απαντούσατε στην από 23 Ιουλίου αίτηση κατάθεσης εγγράφων. Αν επιβάλλονταν, δεν θα έβγαζε αυτό το δελτίο Τύπου ο ΕΛΓΟ.

Θα καταθέσω τα προαναφερθέντα έγγραφα.

Ως προς τα πρόστιμα που λέτε ότι δεν πληρώνονταν επί Νέας Δημοκρατίας έχετε πρακτικά να καταθέσετε εδώ στο Κοινοβούλιο επίσημα για να μην ρίχνετε πομφόλυγες;

Προφανώς δεν μπορείτε να καθορίσετε τις τιμές του γάλακτος, κυρία Τελιγιορίδου. Μιλάμε για μια φιλελεύθερη οικονομία. Εκείνο όμως που μπορείτε να κάνετε είναι να πατάξετε τις ελληνοποιήσεις και να κάνετε επιτέλους ελέγχους, κυρία Τελιγιορίδου.

Βγάλατε μια κοινή υπουργική απόφαση η οποία ήταν πολύ κακό για το τίποτα. Κι όχι μόνο αυτό. Ακόμα χειρότερα, το πρώτο πράγμα που κάνετε είναι να αυξάνετε τις εισφορές των τυροκόμων και κτηνοτρόφων από το 0,5% στο 0,75%. Κι εγώ ρωτάω, μεσούσης αυτής της κρίσης, αυτή η αύξηση τι νόημα έχει και πού θα πάνε τα λεφτά;

Δεύτερον, μιλάτε για αρμόδιες υπηρεσίες παρακολούθησης της διακίνησης προϊόντων στα σημεία εισόδου της χώρας. Πότε θα στελεχωθούν και από ποιους; Τελειώνει η γαλακτική περίοδος σε έναν μήνα. Έχετε κάνει αίτημα στο Υπουργείο Διοικητικής Μεταρρύθμισης και γιατί ο έλεγχος να είναι δειγματοληπτικός και όχι καθολικός;

Τρίτον, λέτε «επιτόπιος έλεγχος με προειδοποίηση». Γιατί, κυρία Τελιγιορίδου; Εν μέσω τέτοιας κρίσης, θα κάνετε εσείς έλεγχο με προειδοποίηση; Και ερωτώ: Σε ποιες περιπτώσεις είναι απαραίτητη και πλήρως δικαιολογημένη η προειδοποίηση; Και μην μπερδεύεστε με τον κανονισμό 625/2017 -γιατί θα μου το πείτε- που λέει για προειδοποίηση. Κανένας, όμως, κανονισμός δεν απαγορεύει στο εθνικό δίκαιο αυστηροποίηση των ελέγχων, ειδικά όταν υπάρχει κρίση.

Επίσης, δεν πατάσσετε το πρόβλημα της τριγωνικής διαδρομής, στο οποίο γίνονται οι ελληνοποιήσεις. Ίσα-ίσα το νομιμοποιείτε, καταργώντας τη διάταξη της προηγουμένης κοινής υπουργικής απόφασης, που επέβαλε, κυρία Τελιγιορίδου, πρόστιμα για παράτυπη χρήση πρώτων υλών, δηλαδή συμπυκνωμένου γάλακτος. Εσείς, το πρόστιμο αυτό για όποιον χρησιμοποιούσε συμπυκνωμένο γάλα, έρχεστε και το αφαιρείτε.

Πέμπτον, δεν κάνετε καμμία αναφορά στις γαλακτοβιομηχανίες οι οποίες χρησιμοποιούν κοινές δεξαμενές γάλακτος, τόσο για το ξένο, νωπό και συμπυκνωμένο, οι οποίες μπορούν κάλλιστα να αναμειγνύουν το ξένο, νωπό και συμπυκνωμένο με το εγχώριο, ούτε καμμία αναφορά για τις ξεχωριστές γραμμές παραγωγής των προϊόντων των εμβληματικών, της ΠΟΠ φέτας και των ΠΓΕ.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, παρακαλώ ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας έχω δώσει ήδη ενάμισι λεπτό. Άλλο ένα και κλείνουμε.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ.

Θα πω κάτι τελευταίο, κλείνοντας. Καταργείτε επίσης, την υποχρέωση της προηγούμενης ΚΥΑ -δηλαδή ακόμα λιγότεροι έλεγχοι, τους οποίους αφήνετε ανεξέλεγκτους-, που έλεγε ότι μία φορά στην τριετία οι αγοραστές γάλακτος, δηλαδή τα τυροκομεία, υποχρεούνται να υποβάλλονται σε έλεγχο. Εσείς αυτό το καταργείτε, κυρία Τελιγιορίδου, με τη συγκεκριμένη κοινή υπουργική απόφαση και αρκείστε στον δειγματοληπτικό έλεγχο του 5%, ο οποίος φυσικά και ίσχυε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Η ερώτησή μου είναι αν μεσούσης της κρίσης θα επισπεύσετε την πληρωμή της συνδεδεμένης ενίσχυσης στο αιγοπρόβειο γάλα για τις αρχές του Απριλίου αντί για τέλος Μαΐου, με αυτήν την εισοδηματική κατάρρευση η οποία επικρατεί στον κλάδο.

Ευχαριστώ για την ανοχή, κύριε Πρόεδρε.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, ορίστε, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Όλα τα στοιχεία -και τα έχω καταθέσει σε προηγούμενη ερώτηση στη Βουλή για τους ελέγχους- αποδεικνύουν ότι στο διάστημα της δικής μας κυβερνητικής θητείας, από το 2015 και μετά, οι έλεγχοι αυτοί έχουν εντατικοποιηθεί και έχουν γίνει πάρα πολύ περισσότεροι.

Χαρακτηριστικά λοιπόν, να σας πω ότι το πρώτο εννιάμηνο του 2018, μόνο από τον «ΕΛΓΟ-ΔΗΜΗΤΡΑ» σε επιχειρήσεις για γάλα και γαλακτοκομικά προϊόντα έχουν γίνει διακόσιοι δώδεκα έλεγχοι και έχει γίνει επιβολή προστίμου σε δεκατρείς επιχειρήσεις. Σας είπα και πριν, ειδικά για τον ΕΦΕΤ, ότι επίσης έχουν γίνει τρεισήμισι χιλιάδες έλεγχοι σε χώρους εστίασης για τη φέτα.

Να πούμε λοιπόν, ότι οι έλεγχοι αυτοί γίνονται γιατί πραγματικά έχουμε όλη τη διάθεση να δείξουμε στην αγορά ότι δεν υπάρχει δυνατότητα από αυτήν την Κυβέρνηση να επιτρέψουμε την παραπλάνηση του καταναλωτή, αλλά και τη μείωση του εισοδήματος των παραγωγών.

Είναι πραγματικά απορίας άξιον η Νέα Δημοκρατία να μιλάει για στήριξη του αγροτικού κόσμου, του συνεταιριστικού κινήματος. Ένα μόνο παράδειγμα θα σας πω: το ξεπούλημα της «ΔΩΔΩΝΗΣ». Είναι πραγματικά πολύ παράξενο να προσπαθείτε εσείς να υπερασπιστείτε, υποτίθεται, τον αγροτικό κόσμο. Και εκτιμώ ότι το ενδιαφέρον σας αυτό, ως παράταξη μιλάω, είναι πραγματικά όψιμο.

Αναφέρεστε σε συγκεκριμένα πράγματα της Υπουργικής Απόφασης που θα προσπαθήσω στον πολύ λίγο χρόνο που έχω να σας απαντήσω. Λέτε «πού ακούστηκε οι έλεγχοι να γίνονται με προειδοποίηση;». Πρέπει να ξέρετε ότι βρίσκεται σε ισχύ ο κανονισμός 882 του 2004.

**ΦΩΤΕΙΝΗ ΑΡΑΜΠΑΤΖΗ:** Σας το είπα.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Μιλήσατε για τον 625. Σας αναφέρω λοιπόν, ότι αυτήν τη στιγμή σε εφαρμογή είναι ο 882/2004, σύμφωνα με τον οποίο οι έλεγχοι γίνονται αιφνιδιαστικά, εκτός από περιπτώσεις που θα πρέπει να ειδοποιείται. Για παράδειγμα, απομακρυσμένες περιοχές, όπου δεν μπορεί να πηγαίνει ο ελεγκτικός μηχανισμός και να μην μπορεί να κάνει τον έλεγχο. Να σας θυμίσω επίσης, ότι οι επιτόπιοι έλεγχοι διακρίνονται στους τακτικούς και στους έκτακτους. Οι τακτικοί έλεγχοι γίνονται πιθανόν με προειδοποίηση, την οποία μειώνουμε σε αυτήν την υπουργική απόφαση και είναι το πολύ σαράντα οκτώ ώρες. Οι έκτακτοι έλεγχοι είναι πάντα αιφνιδιαστικοί. Θα έπρεπε να ξέρετε, λοιπόν, ότι στους τακτικούς ελέγχους υπάρχει η προειδοποίηση, για να μπορεί να γίνεται κανονικά ο έλεγχος.

Όσον αφορά τώρα για την υπερδιήθηση που είπατε, προφανώς οι γραμμές παραγωγής δεν υπάρχουν σε αυτήν την υπουργική απόφαση, γιατί δεν είναι αντικείμενο αυτής της υπουργικής απόφασης ο τρόπος με την υπερδιήθηση. Η υπερδιήθηση ελέγχεται με βάση άλλες υπουργικές αποφάσεις που εφαρμόζει ο «ΕΛΓΟ-ΔΗΜΗΤΡΑ». Η υπερδιήθηση λοιπόν, δεν περιλαμβάνεται σε αυτήν την υπουργική απόφαση, γιατί καλύπτεται νομικά από άλλες υπουργικές αποφάσεις. Η υπερδιήθηση φυσικά, όσον αφορά το ΠΟΠ προϊόν φέτα απαγορεύεται. Αν διαπιστωθεί, λοιπόν, ότι στη γραμμή παραγωγής της φέτας παρεμβάλλεται εξοπλισμός υπερδιήθησης, εκεί υπάρχουν κυρώσεις και πρόστιμα. Είναι λοιπόν κάτι που θα ήταν πλεονασμός να υπάρχει και στη συγκεκριμένη υπουργική απόφαση, η οποία αφορά τους ελέγχους του γάλακτος.

**ΦΩΤΕΙΝΗ ΑΡΑΜΠΑΤΖΗ:** Γιατί αυξάνετε τις εισφορές;

**ΠΡΟΕΔΡΕΥΩΝ (Νικήτας Κακλαμάνης):** Κλείστε και θα κάνω μια παρατήρηση μετά.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Αυτό λοιπόν που θέλω να σας πω είναι ότι με τη συγκεκριμένη Υπουργική Απόφαση φιλοδοξούμε ότι θα υπάρχει καλύτερος έλεγχος στην αγορά. Η στελέχωση των υπηρεσιών που είπατε, υπάρχει. Από εκεί και πέρα βέβαια, έχουμε καθορίσει, σε συνεργασία με το Υπουργείο Διοικητικής Ανασυγκρότησης, να γίνει και πρόσληψη επιπλέον εκατόν ογδόντα ατόμων, οι οποίοι θα στελεχώσουν την κεντρική υπηρεσία και τους ελεγκτικούς μηχανισμούς, ώστε να διευρυνθούν τα στελέχη του ελεγκτικού μηχανισμού.

Επίσης, παράλληλα να σας ενημερώσω ότι οι ελεγκτικοί μηχανισμοί πλέον θα λειτουργούν είκοσι τέσσερις ώρες το εικοσιτετράωρο, επτά ημέρες την εβδομάδα, ώστε να μην υπάρχει η δυνατότητα να γίνονται παράνομες και δόλιες εισαγωγές γάλακτος που στη συνέχεια ελληνοποιούνται, λόγω της αδυναμίας ελεγκτικών μηχανισμών, λόγω του ωραρίου τους.

**ΠΡΟΕΔΡΕΥΩΝ (Νικήτας Κακλαμάνης):** Να υπενθυμίσω ότι η επίκαιρη ερώτηση, με βάση τον Κανονισμό, περιλαμβάνει ένα ερώτημα, μάξιμουμ δύο. Όταν τα ερωτήματα είναι πάνω από δέκα, αυτό είναι επερώτηση. Σήμερα, επειδή όπως ξέρετε θα διακόψουμε για να αρχίσουμε ξανά στις 12.00΄, με βλέπετε ελαστικό. Ξέρετε πόσο κράτησε η ερώτηση; Είκοσι λεπτά. Αν ήταν να ξεκινήσουμε το νομοσχέδιο θα σας είχα διακόψει και δεν είναι ευχάριστο αυτό για κανέναν προεδρεύοντα. Απευθύνω, λοιπόν, θερμή παράκληση για την τήρηση των χρόνων.

Θα συζητηθεί τώρα η ένατη με αριθμό 377/25-2-2019 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Μανιούπρος τον Υπουργό Αγροτικής Ανάπτυξης καιΤροφίμων, με θέμα: «Προσθήκη του μελιού στα είδη τροφίμων οικοτεχνικής παρασκευής».

Θα απαντήσει η Υφυπουργός Αγροτικής Ανάπτυξης και Τροφίμων κ. Τελιγιορίδου.

Ορίστε, κύριε Μανιέ, έχετε τον λόγο.

**ΝΙΚΟΛΑΟΣ ΜΑΝΙΟΣ:** Ευχαριστώ, κύριε Πρόεδρε.

Να ξεκινήσουμε με κάτι γλυκό τη μέρα μας, με τα κυκλαδίτικα μέλια τα οποία, όπως ξέρετε πολύ καλά, είναι εξαιρετικής ποιότητας. Η ερώτηση που έχω καταθέσει έχει ένα ευχάριστο πρωθύστερο, διότι ένα από τα μέτρα που θα διεκδικεί η πρόταση, τη διάθεση μελιού από τους ίδιους τους παραγωγούς υπό έλεγχο και σε ορισμένες ποσότητες, έχει ήδη θεσμοθετηθεί.

Υπάρχει, όμως, ένα ζήτημα, που αφορά το ότι ναι μεν ο αυστηρά επιστημονικός όρος λέει ότι το μέλι δεν είναι προϊόν που βγαίνει με κάποια επεξεργασία-παρέμβαση του μελισσοκόμου-παραγωγού, είναι προϊόν που το κάνει η μέλισσα, αλλά συνοδεύεται και από προϊόντα όπως είναι η πρόπολη, το κερί κ.α. τα οποία δυστυχώς στην Ελλάδα δεν τα πολυαξιοποιούμε. Το ερώτημα, λοιπόν, είναι το εξής. Εάν εντάξουμε τους μελισσοκόμους-μελισσοπαραγωγούς στον θεσμό της οικοτεχνίας, που είναι ένας θεσμός που έχει δώσει ώθηση στη μεταποίηση και στην πώληση προϊόντων από τους μικρούς παραγωγούς και στον τόπο παραγωγής τους και έξω από αυτόν τον τόπο παραγωγής -και αυτό βοηθάει τα μέγιστα στο εισόδημα των μικρών παραγωγών-, θα δώσει τη δυνατότητα στους μελισσοκόμους να αναπτύξουν σιγά-σιγά τη συνείδηση της σωστής τυποποίησης και διάθεσης του προϊόντος τους και μέσα από την οικοτεχνία θα μπορούν να πουλούν και τα άλλα προϊόντα που πρέπει να πωλούνται σε ειδικούς χώρους, όπως είναι η πρόπολη και το κερί και τα άλλα που είπαμε.

Θα ήθελα να σας πω, κατ’ αρχάς, ότι είναι θετικό το ότι ψηφίστηκε να δίνουν μέχρι χίλια διακόσια κιλά τον χρόνο μέλι οι παραγωγοί, αλλά πρέπει να γίνει η ένταξη του προϊόντος με την ευρύτερη έννοια στην οικοτεχνία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε, κύριε Μανιέ.

Ορίστε, έχετε τον λόγο, κυρία Υφυπουργέ.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, όπως πολύ καλά είπατε και εσείς, η οικοτεχνία πράγματι έχει δώσει μία ιδιαίτερη ώθηση στις μικρές αγροτικές επιχειρήσεις. Πράγματι, είναι πάρα πολύ σημαντικός ο ρόλος της. Χαρακτηριστικά, όμως, να σας πω ότι η οικοτεχνία αναφέρεται κυρίως στη μεταποίηση και με βάση τον κανονισμό 852/2004, που προσδιορίζει τη μεταποίηση, πρόκειται για την ενέργεια με την οποία ουσιαστικά τροποποιείται το αρχικό προϊόν, είτε με θερμική επεξεργασία, είτε με αποξήρανση, είτε με εκχύλιση, είτε με εξώθηση, είτε με συνδυασμό όλων αυτών.

Όπως καταλαβαίνετε, το μέλι είναι ένα προϊόν του οποίου η σύσταση και η φυσική κατάσταση είναι τέτοιες που δεν επιδέχονται ανθρώπινες παρεμβάσεις. Είναι δηλαδή ένα προϊόν το οποίο δεν μεταποιείται. Με την έννοια αυτή, στην οικοτεχνία μπορούν να ενταχθούν μόνο προϊόντα που περιέχουν μέλι και στα οποία έχουν προστεθεί ξηροί καρποί, αποξηραμένα φρούτα, μαστίχα, κρόκος κ.λπ..

Με βάση και την απόφαση για την οικοτεχνία, αλλά και από το γεγονός ότι το μέλι δεν μπορεί να μεταποιηθεί είναι νομίζω κατανοητό ότι στο μέλι αυτό που μπορεί να γίνει είναι μόνο στη βάση του απλά να συσκευαστεί και δεν μπορεί να περιληφθεί στην οικοτεχνία.

Παρ’ όλα αυτά, θέλοντας από την πλευρά μας να δώσουμε μία ουσιαστική διέξοδο προς τους ανθρώπους που ασχολούνται με τη μελισσοκομία, όπως πολύ καλά είπατε, έχουμε βγάλει μία κοινή υπουργική απόφαση η οποία δίνει τη δυνατότητα σε μικρούς παραγωγούς να κάνουν άμεση προμήθεια των προϊόντων τους σε καταστήματα λιανικής πώλησης μέχρι την ποσότητα του ενός τόνου και διακοσίων κιλών.

Νομίζω, λοιπόν, ότι παρά το γεγονός ότι με βάση τους ορισμούς και τους κανόνες δεν μπορεί το μέλι να ενταχθεί στην οικοτεχνία, αυτή η υπουργική απόφαση δίνει μία άλλη διέξοδο στους μικρούς παραγωγούς, ώστε πράγματι να αξιοποιούν οι ίδιοι το προϊόν της παραγωγής τους και να εισπράττουν οι ίδιοι το κέρδος από την παραγωγή αυτή.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιέ, έχετε τον λόγο.

**ΝΙΚΟΛΑΟΣ ΜΑΝΙΟΣ:** Κύριε Πρόεδρε, ευχαριστώ.

Ευχαριστώ για την απάντηση που δίνετε, κυρία Υφυπουργέ, και εδώ θα φανεί κάτι οξύμωρο. Ενώ συμφωνώ με αυτό που έχετε ήδη κάνει και ενώ συμφωνώ γνωρίζοντας τι είναι το μέλι, τον ορισμό του μελιού, είναι ένα ζήτημα που ίσως να χρειαστεί να λυθεί και με νομοθετική πρόβλεψη. Γιατί επιμένω σε αυτό; Διότι ο θεσμός της οικοτεχνίας, όπως τροποποιήθηκε το 2015 από την Κυβέρνηση του ΣΥΡΙΖΑ με μία σχετική απόφαση που βγήκε στις 17-11-2015, είναι ένας θεσμός που τώρα γίνεται αντιληπτός στους μικρούς παραγωγούς όλων των ειδών των προϊόντων που μεταποιούνται. Εάν εντάξουμε και τους μελισσοκόμους-μελισσοπαραγωγούς, μικρούς και μεγάλους, όσους θέλουν, να έχουν δηλαδή τη δυνατότητα να ενταχθούν στον θεσμό της οικοτεχνίας, θα δώσουμε την ώθηση που χρειάζεται ώστε να κατανοήσουν τις δυνατότητες και να μην πουλάνε σκέτο το μέλι, αδιαφορώντας για τα άλλα προϊόντα, που δεν είναι μέλι, αλλά βγαίνουν κατά τη διαδικασία του αποχωρισμού του μελιού από τα άλλα προϊόντα, και τα οποία είναι ακόμα πιο υψηλής τιμής στην αγορά και έχουν μεγαλύτερη ζήτηση, ιδίως από τις σύγχρονες φαρμακευτικές επιχειρήσεις που θέλουν τα προϊόντα πρόπολη, κερί και το δηλητήριο ακόμα, που βγαίνει από τους μελισσοκόμους, για να εμπλουτίζουν τα προϊόντα τους.

Με αυτήν την έννοια προείπα ότι υπάρχει κάτι το οξύμωρο. Συμφωνώ με αυτό που έγινε. Το αγκάλιασαν οι μελισσοπαραγωγοί στις Κυκλάδες πάρα πολύ θετικά. Έχω επαφή μαζί τους. Υπάρχει, όμως, ένα πολιτικό κίνητρο για τη διεύρυνση του θεσμού της οικοτεχνίας. Πρέπει να μελετηθεί αν μπορεί να γίνει και νομικά αυτό κατορθωτό.

Ευχαριστώ πάρα πολύ και εσάς, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ.

Ορίστε, κυρία Υφυπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ευχαριστώ.

Αγαπητέ συνάδελφε, είναι αυτονόητο ότι από τη δική μας πλευρά προσπαθούμε να είμαστε χρήσιμοι και να βοηθήσουμε στην αντιμετώπιση θεμάτων όπως αυτά που θέσατε. Θέλω, όμως, να σας ξεκαθαρίσω ότι υπάρχουν κάποια πράγματα τα οποία είναι αντικειμενικά. Είναι, λοιπόν, αντικειμενικό το γεγονός ότι η σύσταση του μελιού δεν μπορεί να τροποποιείται.

Αυτό, λοιπόν, που είμαστε υποχρεωμένοι να κάνουμε είναι να ακολουθήσουμε την οδηγία 110/2001, με βάση την οποία δεν μπορεί να γίνει ανθρώπινη παρέμβαση για τη σύσταση του μελιού. Απαγορεύεται με βάση την οδηγία αυτή, ειδικά για το μέλι, γιατί στο μέλι είναι πάρα πολύ αυστηροί οι κανόνες οι οποίοι πρέπει να ισχύουν. Απαγορεύεται η προσθήκη συστατικών στο μέλι. Νομίζω ότι καταλαβαίνετε πως δεν είναι εύκολο να αλλάξουμε τη φυσική κατάσταση του μελιού για να το εντάξουμε στην οικοτεχνία. Δεν σας κρύβω την πρόθεσή μου να δω εάν υπάρχουν οι δυνατότητες, όπως λέτε, εκ των προτέρων, όμως, νομίζω ότι αυτό είναι πάρα πολύ δύσκολο να γίνει.

Επειδή, λοιπόν, πράγματι υπάρχει αυτή η δυσκολία, εμείς προχωρήσαμε στην υπουργική απόφαση, που σας είπα πριν, όπου κάθε μικρός παραγωγός μπορεί να παράγει και να διαθέτει ο ίδιος το προϊόν της κυψέλης του σε ποσότητα δέκα κιλών ανά κυψέλη και μέχρι την ποσότητα των χιλίων διακοσίων κιλών. Νομίζω όμως ότι μπορούμε να συμφωνήσουμε ότι κάποια θέματα που έχουν σχέση με τη φυσική σύσταση του προϊόντος δεν μπορούν να συζητηθούν.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Προχωράμε στην δέκατη με αριθμό 392/26-2-2019 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιουπρος τον ΥπουργόΑγροτικής Ανάπτυξης και Τροφίμων, με θέμα: «Η κλιματική αλλαγή είναι εδώ. Οι απαραίτητες υποδομές απουσιάζουν…».

Θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Θέλω να πω σε εσάς, να το ακούσει και ο κύριος Υπουργός και οι υπόλοιποι Υπουργοί, αλλά να ενημερωθούν και οι πολίτες, όπως είπατε, ότι η ερώτηση έχει κατατεθεί από τις 26-2-2019. Είναι επίκαιρη ερώτηση και συζητείται μετά από έναν μήνα.

**ΠΡΟΕΔΡΕΥΩΝ (Νικήτας Κακλαμάνης):** Τυχερός είστε!

**ΓΕΩΡΓΙΟΣ ΣΤΥΛΙΟΣ:** Ευχαριστώ, κύριε Πρόεδρε!

Κύριε Υπουργέ, επανέρχομαι, έπειτα από μία σειρά ερωτήσεων, στο θέμα της οχύρωσης των αγροτών μας απέναντι στα ακραία καιρικά φαινόμενα, που δυστυχώς εμφανίζονται ολοένα και συχνότερα λόγω του φαινομένου της κλιματικής αλλαγής.

Το τελευταίο διάστημα η ευρύτερη περιοχή της Άρτας πλήττεται από συνεχιζόμενη κακοκαιρία και πολύ χαμηλές θερμοκρασίες. Τα έντονα καιρικά φαινόμενα συνοδεύονται από χιονοπτώσεις και παγετό με προφανείς επιπτώσεις στις καλλιέργειες και ιδιαίτερα στα εσπεριδοειδή.

Φέτος, σε ολόκληρη την Άρτα και την Ήπειρο και τη δυτική Ελλάδα παρατηρήθηκε εκτεταμένη ακαρπία στις καλλιέργειες ελιάς, εσπεριδοειδών και ακτινιδίων λόγω παρατεταμένης ανομβρίας, υψηλών θερμοκρασιών και σημαντικότατων ελλείψεων σε θέματα υποδομών άρδευσης.

Σύμφωνα με εκτιμήσεις γεωτεχνικών, φέτος, η παραγωγή για την ελιά της Άρτας θα είναι μειωμένη κατά 50%, ενώ σε περιοχές όπου δεν υπάρχει υποδομή άρδευσης η μείωση της παραγωγής φτάνει το 70%.

Κάτω από αυτές τις συνθήκες δραστικές αναμένεται να είναι οι επιπτώσεις στους παραγωγούς, οι οποίοι βλέπουν το φυτικό τους κεφάλαιο να καταστρέφεται και τις περιουσίες τους να εξανεμίζονται. Την ίδια στιγμή ο ΕΛΓΑ είναι πλήρως αναχρονιστικός ως προς τους ασφαλίσιμους κινδύνους και δίχως ρευστότητα, δεδομένου ότι τα αποθεματικά του έχουν μεταφερθεί από τον Απρίλιο του 2015 με πράξη νομοθετικού περιεχομένου. Οι παραγωγοί περιστασιακά αποζημιώνονται, καθώς θεωρεί ότι η μειωμένη παραγωγή δεν οφείλεται σε ακραία καιρικά φαινόμενα.

Ερωτάσθε, κύριε Υπουργέ: Σε ποιες ενέργειες προτίθεστε να προβείτε άμεσα προκειμένου να προστατεύσετε τους παραγωγούς από τα ακραία καιρικά φαινόμενα δεδομένου ότι αυτά εμφανίζονται όλο και με μεγαλύτερη συχνότητα λόγω του φαινομένου της κλιματικής αλλαγής; Υπάρχουν μελέτες στο Υπουργείο σας για την κατασκευή αντλιοστασίων στην Ήπειρο, στην Άρτα και ειδικότερα στις ημιορεινές περιοχές; Εάν ναι, τι προϋπολογισμό έχουν;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, κύριε Βουλευτά, ευχαριστώ κατ’ αρχάς για την ερώτηση με την οποία αναδεικνύεται ένα πολύ σημαντικό θέμα.

Κατ’ αρχάς, μέσα στην ερώτηση εμφιλοχώρησαν κάποιες λέξεις, τις οποίες καλό είναι να τις αποσαφηνίσουμε. Θέμα διαθεσίμου δεν υφίσταται για τον ΕΛΓΑ. Απόδειξη είναι ότι η ροή των εκτιμήσεων και των αποζημιώσεων είναι συνεχής. Για το 2017 ο ΕΛΓΑ κατέβαλε αποζημιώσεις ύψους 170 εκατομμυρίων ευρώ, ενώ για τις ζημιές για το 2018 μέχρι τώρα έχει καταβάλει 46 εκατομμύρια ευρώ. Άρα, θέμα διαθεσίμου δεν υφίσταται για τον ΕΛΓΑ.

Να θυμίσω, βέβαια, εδώ ειρήσθω εν παρόδω ότι στο παρελθόν καταβάλλονταν αποζημιώσεις εν είδει επιδοτήσεων χωρίς εκτιμήσεις με αποτέλεσμα να λαμβάνει δάνεια ο ΕΛΓΑ και να έχει υποστεί το παθητικό των 4 δισεκατομμυρίων ευρώ. Έπαιρνε δάνεια για να καλύψει όχι προσήκουσες, όχι νόμιμες ασφαλιστικές αποζημιώσεις για τα γνωστά πακέτα.

Επανέρχομαι, όμως, στην ουσία της ερώτησής σας τι κάνει ο ΕΛΓΑ τώρα. Κατ’ αρχάς για την Περιφερειακή Ενότητα Άρτας, την οποία σωστά αναδεικνύετε, έχουν γίνει εκατόν είκοσι αναγγελίες και έχουν υποβληθεί δύο χιλιάδες οκτακόσιες είκοσι μία δηλώσεις ζημιάς. Έχει καταβληθεί το ποσό του 1.733.000 ευρώ και νέα πληρωμή αναμένεται εντός του Απριλίου του 2019.

Ο σχεδιασμός του οργανισμού είναι οι πληρωμές να πραγματοποιούνται κάθε μήνα με ορίζοντα μέχρι τον Ιούνιο, Ιούλιο του 2019, ώστε να έχουν εκκαθαριστεί οι ζημιές του 2018. Τι έχουμε πετύχει; Έχουμε πετύχει η εκκαθάριση των ζημιών να γίνεται σε έξι με οκτώ μήνες.

Όμως, υπάρχουν πολλές ζημιές -το λέτε στην ερώτησή σας- οι οποίες δεν καλύπτονται από τον ΕΛΓΑ, όπως είναι η παρατεταμένη ανομβρία στην ελιά ή στα εσπεριδοειδή. Εδώ υπάγονται τα ΠΣΕΑ, εφόσον όμως πληρούν τις προϋποθέσεις του νόμου, τις οποίες εν τάχει τις παραθέτω: πρώτον, ότι η παραγωγή του έτους ζημιάς παίρνει τουλάχιστον 30%, δεύτερον, να τεκμηριώνεται επιστημονικά από επιτροπή η οποία ορίζεται από το ΥΠΑΑΤ, τρίτον τα επίσημα μετεωρολογικά στοιχεία πρέπει να επιβεβαιώνουν το χαρακτηρισμό των καιρικών συνθηκών ως δυσμενών και τέταρτον, να εγκριθεί η δαπάνη αντιστάθμισης των ζημιών από το Γενικό Λογιστήριο του Κράτους.

Συνεπώς ο ΕΛΓΑ έχει ήδη καταβάλει αυτό το ποσό που σας ανέφερα, το 1.700.000 ευρώ και αναμένεται νέα πληρωμή εντός του 2019. Δεύτερον, για τις ζημιές, οι οποίες δεν καλύπτονται από τον ΕΛΓΑ, υπάγονται με τις προϋποθέσεις που ανέφερα στα ΠΣΕΑ και στη δευτερολογία μου θα σας αναφέρω τι κάνει εν όψει κλιματικής αλλαγής το Υπουργείο, τι έχει κάνει ο ΕΛΓΑ, αλλά και για τα έργα τα οποία ρωτάτε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Κύριε Υπουργέ, θέλω να γνωρίζετε ότι για μένα προσωπικά και για τη Νέα Δημοκρατία τα ζητήματα των αγροτών και των παραγωγών είναι πολύ ψηλά στην ατζέντα και ειδικά για την περιοχή της Άρτας, της Ηπείρου και της δυτικής Ελλάδας, διότι είναι μία περιοχή όπου η οικονομία της βασίζεται κατά βάση στην αγροτική οικονομία.

Γι’ αυτόν το λόγο δεν κουράζομαι και δεν πρόκειται να σταματήσω συνεχώς στο πλαίσιο του κοινοβουλευτικού ελέγχου να σας ασκώ ερωτήσεις και πίεση ούτως ώστε κι εσείς προσωπικά και το Υπουργείο σας, αλλά και ο οργανισμός, ο ΕΛΓΑ, να εργαστεί πιο γρήγορα, πιο εντατικά, πιο αποτελεσματικά διότι μας ενδιαφέρει να επιτελέσει το έργο του και να σταλούν χρήματα στους παραγωγούς, όχι για να τους καλοπιάσουμε για μικροπολιτικούς λόγους θα πω παρακάτω στη συνέχεια, αλλά γιατί τα έχουν πραγματικά ανάγκη.

Κρατώ, λοιπόν, την απάντησή σας. Περιμένουμε την καταβολή των αποζημιώσεων για τις καταγραφές, που έχουν γίνει στο προηγούμενο διάστημα και περιμένουμε να είναι και άμεσες και να είναι και καλές, διότι υπάρχουν –σύμφωνα με αυτά τα οποία εισπράττω από τους πολίτες και τον κόσμο- κατευθύνσεις από τη διοίκηση του ΕΛΓΑ να φτάνουν μέχρι ένα όριο οι αποζημιώσεις και όχι να εκτιμούν οι εκτιμητές την πραγματική ζημιά η οποία υφίσταται.

Πάμε παρακάτω. Σας έθεσα και το θέμα εάν γενικότερα το αντιλαμβάνεστε και αν το έχετε θέσει στην άτυπη σύνοδο των Υπουργών Γεωργίας στο Σλόσχοφ στην Αυστρία, το Σεπτέμβριο του 2018, δεν λάβατε θέση στο θέμα της κλιματικής αλλαγής, που ήταν και το κεντρικό του θέμα, ενώ άγνωστο παραμένει αν θα αξιοποιήσετε τις ευνοϊκές ρυθμίσεις της Ευρωπαϊκής Ένωσης για την άμεση αποζημίωση των παραγωγών από εθνικούς πόρους μέσω ΠΣΕΑ και ΚΟΕ.

Και στις ερωτήσεις τις οποίες σας έχω θέσει, μου αναφέρετε ποιες είναι οι προϋποθέσεις. Το ζήτημα δεν είναι αυτό, κύριε Υπουργέ. Τις προϋποθέσεις τις γνωρίζουμε και εμείς και εσείς και τις ξέρουν και οι αγρότες και οι παραγωγοί. Το ζήτημα είναι ποιες είναι οι δικές σας ενέργειες, ποιες είναι οι πρωτοβουλίες που παίρνετε στην Ευρωπαϊκή Ένωση, αν το πιστεύετε πραγματικά, να αγωνιστείτε, να παλέψετε για να φέρουμε περισσότερα χρήματα για αυτό το δίκαιο θέμα στους αγρότες.

Και έρχομαι στην υποσημείωση που άφησα πιο πριν σε σχέση με την μικροπολιτική. Στα δελτία Τύπου του Υπουργείου σας, κύριε Υπουργέ, που έχουν εκδοθεί κατά καιρούς έχει δοθεί μέσω de minimis καταβολή κρατικών ενισχύσεων ύψους 1 εκατομμυρίου ευρώ πρόσφατα στους τευτλοπαραγωγούς, 8,2 εκατομμύρια ευρώ στους παραγωγούς καπνού, 10,2 εκατομμύρια ευρώ στους παραγωγούς επιτραπέζιων ροδάκινων και νεκταρινιών, ενώ προηγήθηκε χορήγηση ενισχύσεων de minimis 42 εκατομμύρια ευρώ σε αιγοπροβατοτρόφους. Για τα εσπεριδοειδή δεν υπάρχει καμμία πρόβλεψη.

Και σας λέω, κύριε Υπουργέ, ότι δεν υπάρχει και για την ελαιοκαλλιέργεια και δεν υπήρξε ποτέ και δεν έχετε δώσει καμμία συγκεκριμένη απάντηση, όπως επίσης και στο θέμα –σημειώστε το αυτό και ρωτήστε τις υπηρεσίες του ΕΛΓΑ- πόσα χρόνια έχει να δοθεί αποζημίωση από τον ΕΛΓΑ σε ελαιοκαλλιεργητές. Θα δείτε ότι ξεπερνά τη δεκαετία και περισσότερο.

Τέλος, κλείνοντας, κύριε Υπουργέ, αναφέρετέ μας σε ποιες ενέργειες προτίθεστε να προχωρήσετε ούτως ώστε να προωθήσετε το θέμα της κλιματικής αλλαγής στην Ευρωπαϊκή Ένωση.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Βουλευτά, όπως σας είπα και στην πρωτολογία, ο ΕΛΓΑ αφ’ ενός φροντίζει για την προσήκουσα, την έγκαιρη και τη νόμιμη καταβολή της αποζημίωσης. Άρα, πρέπει να ενδιαφέρουν όλους οι προϋποθέσεις του νόμου.

Να παραβλέψουμε τις προϋποθέσεις του νόμου και να καταβάλουμε ίσως κάποιες αποζημιώσεις και μετά από τέσσερα χρόνια να καλούμαστε με ανακτήσεις να τις γυρίσουμε πίσω; Όχι! Σωστά κάνετε και θέτετε την αγωνία των αγροτών εκεί της περιοχής.

Όσον αφορά την κλιματική αλλαγή, στις 13-12-2018 ο ΕΛΓΑ αποφάσισε και ανέθεσε τη διενέργεια διαγωνισμού -είναι σε πλήρη εξέλιξη- για την τροποποίηση του κανονισμού του ΕΛΓΑ. Η τελευταία τροποποίηση του κανονισμού ήταν το 2011, αλλά δεν είχε σκοπό την αλλαγή ή μάλλον τη συμπλήρωση των ασφαλιστικών κινδύνων. Η τροποποίηση είχε να κάνει καθαρά με θέματα οικονομικών εισφορών.

Άρα, εντός του 2019 θα ολοκληρωθεί ο διαγωνισμός για την αναλογιστική μελέτη, ώστε να υπαχθούν και άλλα αίτια στον ΕΛΓΑ κι άλλοι ασφαλιστικοί κίνδυνοι, λέει ο νόμος. Γιατί, όντως, πολλές καλλιέργειες, πολλές ασθένειες δεν υπάγονται -κακώς δεν υπάγονται- στην αποζημίωση του ΕΛΓΑ. Το 2019 θα είναι έτοιμη η αναλογιστική μελέτη.

Όσον αφορά τα έργα που είπατε, καλά κάνετε και ρωτάτε, αλλά θα σας απαντήσω με το έγγραφο της διεύθυνσης εγγείων βελτιώσεων. Ουδέν αίτημα υπεβλήθη από την Περιφέρεια Ηπείρου ή από τους τοπικούς οργανισμούς εγγείων βελτιώσεων στο μετρό 4.3.1, που έχει τον τίτλο «Υποδομές εγγείων βελτιώσεων». Νομίζω ότι τα σχόλια περιττεύουν.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην με αριθμό 5511/8-2-2019 ερώτηση του κύκλου των αναφορών και ερωτήσεων του Βουλευτή Ηλείας της Δημοκρατικής Συμπαράταξης κ. Γιάννη Κουτσούκου προς τον Υπουργό Αγροτικής Ανάπτυξης και Τροφίμων, με θέμα: «Η δραματική κατάσταση στο αρδευτικό δίκτυο της Ηλείας και η αδιαφορία της Κυβέρνησης».

Θα απαντήσει και σε αυτή ο Υφυπουργός, κ. Κόκκαλης.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι οι αγρότες στον πολύπαθο Νομό Ηλείας αντιμετωπίζουν πολλαπλά προβλήματα. Έχουν τεθεί ποικιλοτρόπως στην πολιτική ηγεσία του Υπουργείου σας, με παρουσία των φορέων, των αγροτών, των Βουλευτών του ΣΥΡΙΖΑ –εμάς μας αποκλείετε από τις συσκέψεις, είναι καινούργια μέθοδος αντιμετώπισης του Κοινοβουλίου αυτή-, αλλά το θέμα είναι ότι δεν υπάρχουν λύσεις.

Ένα από τα μεγάλα ζητήματα, λοιπόν, το οποίο γνωρίζετε πάρα πολύ καλά, κύριε Υπουργέ, είναι το πρόβλημα του αρδευτικού δικτύου στον Νομό Ηλείας. Το έχουμε κουβεντιάσει και μαζί παλιότερα στο γραφείο σας και μου έχετε απαντήσει και σε παλαιότερη ερώτηση ότι κάτι θα κάνετε.

Δυστυχώς, όχι μόνο δεν κάνατε τίποτα, αλλά οξύνθηκαν πολύ τα προβλήματα κατά την προηγούμενη αρδευτική περίοδο. Συνέβη δε το πρωτοφανές της «πρώτης φοράς Αριστερά» Κυβέρνησης, η ΔΕΗ να κλείσει τους διακόπτες! Και αναγκάστηκαν οι ΤΟΕΒ να προσφύγουν σε ασφαλιστικά μέτρα και ο δικαστής, προκειμένου να μην καταστραφούν οι καλλιέργειες της θερινής περιόδου, διέταξε να επανέλθει το ρεύμα. Φυσικά, αυτή η δικαστική διαμάχη με τη ΔΕΗ συνεχίζεται.

Τι ζητούν, λοιπόν, κύριε Υπουργέ, οι ΤΟΕΒ; Ζητούν μία βιώσιμη λύση. Έχουν συσσωρευμένα χρέη στη ΔΕΗ, στο ΙΚΑ, στο δημόσιο έχει ο ΓΟΕΒ, και ζητούν μία βιώσιμη λύση τύπου εκατόν είκοσι δόσεων, ώστε οι δόσεις που θα προκύπτουν μαζί με τα τρέχοντα να μπορούν να εξυπηρετηθούν από τις εισπράξεις. Διότι όταν τους βάλεις το μαχαίρι στο λαιμό, τότε θα κλείσουν και θα καταστραφεί η αγροτική παραγωγή. Σε αυτό δεν έχετε απαντήσει. Αυτό είναι το ένα θέμα.

Το δεύτερο θέμα, κύριε Υπουργέ, έχει να κάνει με αυτό το οποίο θίξατε νωρίτερα στον συνάδελφο της Νέας Δημοκρατίας. Το ξέρετε πολύ καλά ότι υπάρχει εγκεκριμένη μελέτη για την υπογειοποίηση των δικτύων Γαστούνης-Αμαλιάδας- Α΄ Πύργου- Επιταλίου- Πελοπίου στο Πρόγραμμα Αγροτικής Ανάπτυξης. Είναι από την προηγούμενη περίοδο, άρα έχει προτεραιότητα. Υπάρχει αίτημα της Περιφέρειας Δυτικής Ελλάδος για ένταξη αυτών των έργων στο μέτρο 4.3.1. Εσείς μου το έχετε απαντήσει σε προηγούμενη ερώτηση. Απάντηση, όμως, για το αν θα ενταχθούν αυτά τα έργα στο πρόγραμμα δεν έχουμε μέχρι σήμερα.

Και το πιο σημαντικό απ’ όλα, κατά τη γνώμη μου, είναι το εξής. Υπάρχει ένας απαρχαιωμένος εξοπλισμός στους κινητήρες -στα μοτέρ όπως λέμε- στους ΤΟΕΒ και στον ΓΟΕΒ και δεν υπάρχει ένα πρόγραμμα αντικατάστασής τους. Αυτό σημαίνει, κύριε Υπουργέ, ότι έχουμε κατά 50% παραπάνω κατανάλωση ενέργειας και αυτό δημιουργεί έναν φαύλο κύκλο υποχρεώσεων στις οποίες δεν μπορούν να ανταποκριθούν οι ΓΟΕΒ και οι ΤΟΕΒ. Και δεν έχετε κανένα πρόγραμμα για να αντικατασταθεί αυτός ο παλιός εξοπλισμός.

Άρα, έχουμε πολύ σύνθετα προβλήματα και αναμένουμε λύσεις προκειμένου στη νέα καλλιεργητική περίοδο να μην αντιμετωπίσουμε τα προβλήματα που είχαμε πέρυσι.

Περιμένω με ενδιαφέρον κι εγώ και οι αγρότες της Ηλείας την απάντησή σας, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Κι εγώ με τη σειρά μου με αρκετό ενδιαφέρον άκουσα την ερώτησή σας και τη διάβασα επισταμένως και οφείλω να τοποθετηθώ σε κάποια πράγματα τα οποία θίξατε.

Με τον νόμο του «ΚΑΛΛΙΚΡΑΤΗ» το 2000, οι αγρότες αρδευτές γνωρίζουν αν αυτές οι υπηρεσίες εγγείων βελτιώσεων έκαναν σωστά τη δουλειά τους ή δεν την έκαναν. Αυτές οι υπηρεσίες των εγγείων βελτιώσεων καταργήθηκαν το 2011 και η εποπτεία των ΤΟΕΒ πήγε στου δήμους.

Δεν θα απαντήσω στην ερώτηση την οποία θα κάνω. Αυτή η κατάργηση των υπηρεσιών εγγείων βελτιώσεων ήταν προς τη σωστή κατεύθυνση; Αυτή η κατάργηση σε συνδυασμό με τη αύξηση του κόστους παραγωγής, στα τιμολόγια της ΔΕΗ, σε συνδυασμό και με κακοδιαχείριση σε ορισμένες των περιπτώσεων –επικαλούμαι εκθέσεις ορκωτών λογιστών- οδήγησε αρκετούς ΤΟΕΒ, όχι όλους, και ΓΟΕΒ να έχουν υπέρογκα χρέη. Επειδή είπατε τι κάναμε εμείς, αναγκαστικά θα πω τι κάνατε κι εσείς, ποιους καταργήσατε.

Το 2017 φέραμε δύο νομοθετήματα. Το 2017 με το ν.4456 μεταφέραμε την εποπτεία των Οργανισμών Εγγείων Βελτιώσεων από τους δήμους στις περιφέρειες και, δεύτερον, τους δώσαμε τη δυνατότητα να προσλαμβάνουν προσωπικό, κύριε Βουλευτά, προκειμένου να κάνουν τη δουλειά τους.

Επίσης, με τον ν.4546/2018 ρυθμίστηκαν θέματα που είχαν να κάνουν με την αύξηση της εισπραξιμότητας των οφειλών, δηλαδή τη δυνατότητα να ρυθμίζονται οι οφειλές ΓΟΕΒ-ΤΟΕΒ-αρδευτών αγροτών -τρία τα μέρη- και εν συνέχεια τη βεβαίωσή τους, δηλαδή τους δώσαμε τη δυνατότητα στην αύξηση της εισπραξιμότητας.

Από εκεί και πέρα, όντως, οφείλουν στη ΔΕΗ. Οι ΤΟΕΒ και ο ΓΟΕΒ στην Ηλεία οφείλουν 9 εκατομμύρια ευρώ. Πριν λίγες μέρες έγιναν συσκέψεις, σύμφωνα με την ανακοίνωση της ΔΕΗ. Δεν εκπροσωπούμε τη ΔΕΗ, αλλά οφείλω να σας υπενθυμίσω το έγγραφο ότι έγιναν συσκέψεις πριν από μία εβδομάδα-δέκα ημέρες προς την κατεύθυνση της εξεύρεσης μιας βιώσιμης λύσης στα χρέη αυτών των οργανισμών. Ξέρετε πολύ καλά ότι είμαστε δίπλα τους.

Όσον αφορά το αίτημα για το έργο, πράγματι το Υπουργείο έχει προτείνει το συγκεκριμένο έργο. Είπατε ότι δεν έχετε πάρει απάντηση. Αφού τον Γενάρη ξεκίνησε η αξιολόγηση! Σε έναν μήνα, κύριε Βουλευτά, θα έχει ανακοινωθεί η αξιολόγηση όλων των έργων. Εγώ αυτό που μπορώ να σας πω είναι ότι το συγκεκριμένο βρίσκεται σε πολύ καλό σημείο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Υπουργέ, πρώτα-πρώτα πρέπει να σας ευχαριστήσω, διότι τουλάχιστον εσείς έρχεστε εδώ πέρα και απαντάτε στις επίκαιρες ερωτήσεις, σε αντίθεση με τον κ. Τσακαλώτο, που τον ψάχνουμε περίπου ένα χρόνο, όπως και κάποιους άλλους Υπουργούς.

Εν πάση περιπτώσει, η ουσία της απάντησής σας δεν είναι καθόλου ικανοποιητική σε σχέση με το τμήμα που αφορά τις ρυθμίσεις των οφειλών. Διότι, προσέξτε, είναι άλλο πράγμα να νομοθετήσει η Κυβέρνηση, όπως σκέφτεται και για άλλες περιπτώσεις χρεωφειλετών –τις εκατόν είκοσι δόσεις ή ένα μοντέλο αντίστοιχο των εκατόν είκοσι δόσεων- και άλλο πράγμα να επαφίεται στην καλή προαίρεση της ΔΕΗ.

Η ΔΕΗ, κύριε Υπουργέ, επέδειξε το κακό της πρόσωπο, όταν πέρυσι έκλεισε τους διακόπτες και φέτος συνεχίζει τη δικαστική διαμάχη με ΤΟΕΒ. Ανάγκασε έναν ΤΟΕΒ να εκταμιεύσει 500.000, που θα του χρειάζονταν για τα λειτουργικά, με απειλή να κλείσει φυλακή τον πρόεδρο και το διοικητικό συμβούλιο.

Και τώρα στις διαπραγματεύσεις που λέτε εσείς, κάνει μία πρόταση η οποία οδηγεί σε μη βιώσιμη διαχείριση. Διότι όταν θα τους πάρει όλες τις εισπράξεις, δεν θα μπορούν να πληρώνουν τα υπόλοιπα λειτουργικά. Αφήστε δε, που σε πολλές περιπτώσεις οι εισπράξεις δεν φτάνουν για να πληρώσουν τη δόση που τους προτείνει η ΔΕΗ.

Πρέπει να ξέρετε ότι υπάρχουν δύο προβλήματα, κύριε Υπουργέ. Φαντάζομαι, τα ξέρετε. Το ένα είναι ότι έχουν μειωθεί οι καλλιεργούμενες εκτάσεις –άρα, οι εισπράξεις έχουν περιοριστεί- και το δεύτερο είναι ότι έχει αυξηθεί το κόστος της ενέργειας. Μου έλεγε Πρόεδρος ΤΟΕΒ ότι σε σχέση με πριν πέντε χρόνια έχει διπλασιαστεί το κόστος της ενέργειας. Και αυτό δεν έγινε λόγω παραπάνω χρήσης, αλλά επειδή αυξήθηκε η τιμή του ρεύματος. Άρα, δεν υπάρχει άλλη λύση, παρά να προχωρήσετε σε ρύθμιση.

Και θέλω να σας θυμίσω κάτι. Επειδή αναφερθήκατε στην πρωτομιλία σας για την εισπραξιμότητα, δηλαδή τη δυνατότητα των ΤΟΕΒ να πηγαίνουν στις ΔΟΥ τις οφειλές, θα μπορούσατε να κάνετε αντίστοιχη ρύθμιση με αυτήν που κάνατε για τους δήμους. Τι κάνατε στους δήμους; Ο προϋπολογισμός πλήρωσε τις υποχρεώσεις των δήμων στην ΔΕΗ και παρακράτησε από τις ΚΑΠ αυτά τα χρήματα.

Από την ώρα, λοιπόν, που οι ΤΟΕΒ λαμβάνουν μέσω ΔΟΥ από τον προϋπολογισμό, θα μπορούσατε να κάνετε μία αντίστοιχη ρύθμιση, μία εγγύηση του δημοσίου δηλαδή στη ρύθμιση της ΔΕΗ. Δείτε το σαν σκέψη. Το έχουν προτείνει οι ΤΟΕΒ –απ’ ό,τι μου έχουν πει- σε πρόσφατες συναντήσεις που είχατε. Άρα, αυτό το θέμα παραμένει άλυτο.

Δεύτερον, σας είπα για την επιχορήγηση που χρειάζεται, προκειμένου να αντιμετωπίσουν προβλήματα που προέκυψαν από φυσικές καταστροφές και πλημμύρες. Σε παλιότερη ερώτησή μου, μου είχατε απαντήσει ότι δεν υπήρχε αίτημα από τον ΓΟΕΒ. Θεωρώ αδιανόητο να μην υπάρχει ένα αίτημα, την ώρα που αναγκάστηκαν να κάνουν πρόσθετες δαπάνες για να αντιμετωπίσουν τα προβλήματα των πλημμυρών στα αποστραγγιστικά και στα μοτέρ που καταστράφηκαν.

Τρίτον, χαίρομαι που αναφέρεστε στη θετική έκβαση του αιτήματος για την υπογειοποίηση του δικτύου των πέντε ΤΟΕΒ -που σας ανέφερα- και την ένταξή τους στο μέτρο 431.

Η δική μας κριτική σε αυτό, κύριε Υπουργέ, έχει να κάνει με το εξής. Έχετε καθυστερήσει πάρα πολύ το πρόγραμμα αγροτικής ανάπτυξης. Πιστεύω να μην εκπνεύσει η θητεία σας και να προλάβετε να εντάξετε το συγκεκριμένο έργο. Πέρασα και εγώ ένα μικρό διάστημα από το Υπουργείο και δεν θεωρώ ότι αυτό ήταν πολιτική εξυπηρέτησης της Ηλείας από την οποία κατάγομαι και εκλέγομαι, αλλά ήταν μια αναγκαιότητα, διότι –ξέρετε- το ανοιχτό δίκτυο, δηλαδή το να ποτίζουμε μέσα από τα κανελέτα, οδηγεί σε απώλεια υδάτινων πόρων, που σημαίνει ότι προοπτικά απαξιώνεται το έργο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** Πιστεύω, λοιπόν, να προλάβετε να το εντάξετε.

Ευχαριστώ, κύριε Πρόεδρε, γι’ αυτήν την μικρή ανοχή.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς διαπιστώνω ότι επικεντρώνετε τις οφειλές περισσότερο προς την ΔΕΗ, πλην όμως εμείς δεν είμαστε η ΔΕΗ. Συνδράμουμε στην κατεύθυνση μιας ευνοϊκής ρύθμισης.

Όσον αφορά τις οφειλές των φυσικών προσώπων, των αγροτών προς τη ΔΕΗ, πριν ένα μήνα καταλήξαμε σε κάποιες σωστές λύσεις. Αυτές τις λύσεις θα τις προτείνουμε και στη ΔΕΗ να ακολουθήσουν και οι ΤΟΕΒ και οι ΓΟΕΒ. Διότι, πράγματι στο παρελθόν –και όταν μιλάω για το παρελθόν εννοώ για το 2018- είχαμε υπερβολές από τη ΔΕΗ προς τους ΤΟΕΒ, όσον αφορά την είσπραξη των οφειλών. Εμείς θα καταβάλουμε κάθε δυνατή προσπάθεια.

Είπαμε για την βεβαίωση των οφειλών. Πριν από την βεβαίωση των οφειλών, ο νόμος του 2017 αναφέρει ότι πρέπει να υπάρχει πρώτα η ρύθμιση με τους αγρότες αρδευτές και μετά η βεβαίωση. Ως έσχατο μέσο είναι η βεβαίωση.

Δεύτερον, είπατε για την αποκατάσταση ζημιών. Λησμόνησα να πω ότι κατεβλήθη ένα ποσό των 20.000 ευρώ στον ΤΟΕΒ Πελοπίου για αποκατάσταση ζημιών από πλημμύρες. Όντως αυτό το αίτημα μάς έχει υποβληθεί. Και όσον αφορά το συγκεκριμένο έργο είναι με προϋπολογισμό 17.420.000. ευρώ και αφορά την υπογειοποίηση δικτύων φυσικής ροής –καλά κάνετε και το αναδεικνύετε- και σε έναν μήνα θα γίνει η ανακοίνωση των αποτελεσμάτων της αξιολόγησης από την αρμόδια Αρχή του Υπουργείου Αγροτικής Ανάπτυξης.

Σας υπενθυμίζω ότι τον Δεκέμβριο του 2018 τελείωσε η προθεσμία υποβολής των αιτήσεων. Έγιναν –και γίνονται- πολύ γρήγορα οι αξιολογήσεις και σε έναν μήνα θα ανακοινωθούν για όλη την Ελλάδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Η δεύτερη με αριθμό 444/26-3-2019 επίκαιρη ερώτηση δευτέρου κύκλου του Βουλευτή Ηρακλείου της Δημοκρατικής Συμπαράταξης, κ. Βασιλείου Κεγκέρογλου,προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αποκλείονται από το νέο Πρόγραμμα Κοινωφελούς Εργασίας οι Δήμοι της Κρήτης και η Περιφέρεια. Από τις οκτώ χιλιάδες ενιακόσιες τριάντα τρεις θέσεις προβλέπονται μόνο επτά για την Κρήτη», δεν θα συζητηθεί λόγω κωλύματος του Βουλευτή. Συνέβη ένα τροχαίο –όχι στον ίδιο- και έχει, όπως καταλαβαίνετε, μπλοκάρισμα στην Κηφισίας. Ο κ. Κεγκέρογλου δεν μπορεί να είναι παρών. Και έτσι απεγκλώβισα τον παρόντα Υφυπουργό κ. Μπάρκα.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και διακόπτουμε τη συνεδρίαση. Η συνεδρίαση, σύμφωνα με απόφαση της Διάσκεψης των Προέδρων, θα επαναληφθεί στις 12.00΄ με αντικείμενο εργασιών τη νομοθετική εργασία, σύμφωνα με την ημερήσια διάταξη που έχει διανεμηθεί.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.6.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 27 Μαρτίου 2019 τη συζήτηση του νομοσχεδίου σε μία έως δύο συνεδριάσεις ενιαία επί της αρχής, των άρθρων και των τροπολογιών. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συνεφώνησε.

Κύριες και κύριοι συνάδελφοι, στο σημείο αυτό θα ήθελα να κάνω ορισμένες ανακοινώσεις.

Ο Υπουργός Οικονομικών, ο Αντιπρόεδρος της Κυβέρνησης και ο Υπουργός Οικονομίας και Ανάπτυξης, οι Υπουργοί Υγείας, Περιβάλλοντος και Ενέργειας και Αγροτικής Ανάπτυξης και Τροφίμων, ο Αναπληρωτής Υπουργός Οικονομικών, καθώς και οι Υφυπουργοί Εξωτερικών και Οικονομικών κατέθεσαν στις 27-3-2019 σχέδιο νόμου: «Κύρωση της Σύμβασης της Μιναμάτα για τον υδράργυρο».

Παραπέμπεται στην αρμόδια Διαρκή Επιτροπή.

Ο Υπουργός Επικρατείας, οι Υπουργοί Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, καθώς και ο Αναπληρωτής Υπουργός Οικονομικών κατέθεσαν στις 26-3-2019 σχέδιο νόμου: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις».

Παραπέμπεται στην αρμόδια Διαρκή Επιτροπή.

Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Αρχίζουμε με τον εισηγητή του ΣΥΡΙΖΑ κ. Ιωάννη Σηφάκη.

Κύριε Σηφάκη, έχετε τον λόγο για δεκαπέντε λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Με ανοχή, κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Θα υπάρχει μια σχετική ανοχή προς όλους.

Κύριε συνάδελφε, έχετε τον λόγο.

**ΙΩΑΝΝΗΣ ΣΗΦΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έχω την τιμή να εισηγούμαι στην Εθνική Αντιπροσωπεία το παρόν νομοσχέδιο του Υπουργείου Οικονομίας και Ανάπτυξης το οποίο περιέχει πολλές θετικές διατάξεις, που αφορούν ποικίλους κλάδους της ελληνικής οικονομίας, ικανοποιεί χρόνια αιτήματα πολλών παραγωγικών φορέων, έχει σαφώς αναπτυξιακό πρόσημο και το κυριότερο, κινητοποιεί παραγωγικές δυνάμεις της ελληνικής κοινωνίας προς την κατεύθυνση της παραγωγικής ανασυγκρότησης σε μια περίοδο που ακριβώς αυτό είναι το ζητούμενο για τη χώρα.

Δεν είναι καθόλου τυχαίο ότι στη δεύτερη επιτροπή στην ακρόαση των φορέων ακούσαμε είκοσι έξι παραγωγικούς φορείς που όλοι, μηδενός εξαιρουμένου, ήταν από θετικοί ως πολύ θετικοί για το συζητούμενο νομοσχέδιο, μεταφέροντας τις ευχαριστίες τους προς τους Υπουργούς. Μάλιστα, οι περισσότεροι ανέφεραν ότι το νομοσχέδιο αυτό ικανοποιεί αιτήματά τους πολλών χρόνων που δεν έβρισκαν ευήκοα ώτα στο παρελθόν.

Φυσικά, ακούστηκαν και αιτήματα που ακόμη δεν έχουν ικανοποιηθεί, όμως έρχονται στο όγδοο μέρος του νομοσχεδίου οι υπουργικές τροπολογίες που ενσωματώνουν αρκετά ακόμη αιτήματα που τέθηκαν από τους παραγωγικούς φορείς.

Στο νομοσχέδιο αυτό εισάγεται ακόμη το κεφαλαιώδες ζήτημα του νέου πλαισίου για την προστασία της κύριας κατοικίας αδύναμων φυσικών προσώπων και ενός μηχανισμού ρύθμισης μη εξυπηρετούμενων στεγαστικών και επιχειρηματικών δανείων, τα οποία εξασφαλίζονται με υποθήκη ή προσημείωση υποθήκης σε κύρια κατοικία.

Για πολλοστή φορά διαψεύδονται, πάλι και πάλι, οι «Κασσάνδρες» της Αξιωματικής Αντιπολίτευσης για την αποτυχία της Κυβέρνησης, την αποτυχία της διαπραγμάτευσης, για «διαβόλους» και «τριβόλους», για συγκρούσεις εντός της Κυβέρνησης και άλλα τέτοιου είδους γραφικά.

Ειλικρινά θέλουμε να ξέρουμε τι θα πουν στον ελληνικό λαό και τι αξιοπιστία θα τους απομείνει με τόσες διαψεύσεις επί διαψεύσεων των μύχιων πόθων τους όλα τα τελευταία χρόνια. Και τώρα αναγκάζονται να δηλώνουν ότι θα ξαναψηφίσουν τα μέτρα της Κυβέρνησης με τις ανεύθυνες αριστερές ιδεοληψίες.

Η προστασία της κύριας κατοικίας των αδύναμων φυσικών προσώπων είναι κοινωνική ανάγκη και οφείλει η πολιτεία να την εξασφαλίζει. Αποτελεί δέσμευση την οποία υλοποιήσαμε πλήρως. Με δεδομένο ότι η προστασία της κύριας κατοικίας, με τον ν.3869/2010, τον νόμο Κατσέλη και με τις τροποποιήσεις του από τον τότε Υπουργό Οικονομίας, τον Γιώργο Σταθάκη, είχε εφαρμογή για τις αιτήσεις που ασκήθηκαν μέχρι τις 28 Φεβρουαρίου 2019, απαιτείται η νομοθέτηση νέου θεσμικού πλαισίου στη νέα οικονομική συγκυρία που ήδη αρχίζει να μεταβάλλεται.

Ιδιαίτερα σημαντικό είναι το γεγονός ότι για πρώτη φορά στο πλαίσιο αυτό υπάγονται και τα επιχειρηματικά δάνεια με προσημείωση ή υποθήκη της πρώτης κατοικίας του δανειολήπτη. Ακόμη, για πρώτη φορά προβλέπεται και η συνεισφορά, η επιδότηση του δημοσίου για όλη τη διάρκεια της μίσθωσης, έως και είκοσι πέντε έτη, στις καταβαλλόμενες δόσεις η οποία θα προσδιοριστεί με κοινή υπουργική απόφαση το επόμενο διάστημα. Οι ρυθμίσεις αυτές αφορούν πάνω από εκατόν πενήντα χιλιάδες δανειολήπτες, ίσως και πάνω από το 70% των φυσικών προσώπων που έχουν δάνεια με προσημείωση ή υποθήκη της πρώτης κατοικίας τους.

Το πλαίσιο που εισάγεται έχει ως στόχο να προστατεύσει τη λαϊκή κατοικία, όμως προστατεύει και μεσαίες κύριες κατοικίες, με βάση το όριο που έχει τεθεί, αντιμετωπίζοντας παράλληλα και τις παθογένειες του συστήματος με την αφαίρεση της δυνατότητας χρησιμοποίησης των ευεργετικών διατάξεων από στρατηγικούς κακοπληρωτές.

Οι προϋποθέσεις που πρέπει να τηρούνται συγχρόνως, σύμφωνα με το προτεινόμενο νομοσχέδιο, είναι οι ακόλουθες: Η αξία της προστατευόμενης κύριας κατοικίας κατά τον χρόνο υποβολής της αίτησης να μην υπερβαίνει τις 175.000 ευρώ, αν στις οφειλές συμπεριλαμβάνονται επιχειρηματικά δάνεια, ή στις 250.000 ευρώ σε κάθε άλλη περίπτωση.

Το οικογενειακό εισόδημα του αιτούντος φυσικού προσώπου κατά το τελευταίο έτος, για το οποίο υπάρχει δυνατότητα υποβολής φορολογικής δήλωσης, να μην υπερβαίνει τις 12.500 ευρώ. Το ποσό αυτό προσαυξάνεται κατά 8.500 ευρώ για τον/την σύζυγο και κατά 5.000 ευρώ για κάθε εξαρτώμενο μέλος μέχρι τα τρία εξαρτώμενα μέλη. Άρα, για μια οικογένεια με τρία παιδιά φτάνει τις 36.000 ευρώ.

Τα όρια του οικογενειακού εισοδήματος διαμορφώθηκαν κατά τέτοιον τρόπο, ώστε να αντιστοιχούν στις εύλογες ανάγκες διαβίωσης, που περιλαμβάνουν τις βασικές ανάγκες για τη διαβίωση του νοικοκυριού και επιπλέον ανάγκες εστίασης, όπως αυτές καθορίστηκαν από την ΕΛΣΤΑΤ, προσαυξημένες κατά 70%.

Αν το σύνολο των οφειλών υπερβαίνει τα 20.000 ευρώ, τότε η ακίνητη περιουσία του αιτούντα, του συζύγου του και των εξαρτώμενων μελών, πέραν της κύριας κατοικίας του αιτούντα, καθώς και τα μεταφορικά μέσα του αιτούντα και του συζύγου του πρέπει να έχουν συνολική αξία που δεν θα υπερβαίνει τις 80.000 ευρώ.

Οι καταθέσεις, τα χρηματοπιστωτικά προϊόντα και τα πολύτιμα μέταλλα του αιτούντα, του συζύγου και των εξαρτώμενων μελών πρέπει να έχουν συνολική αξία που να μην υπερβαίνει τις 15.000 ευρώ. Το σύνολο του ανεξόφλητου κεφαλαίου, στο οποίο συνυπολογίζονται και λογιστικοποιημένοι τόκοι και, αν υπάρχουν έξοδα εκτέλεσης για τις οφειλές, δεν πρέπει να υπερβαίνει τις 130.000 ευρώ ανά πιστωτή.

Ρυθμίζονται με αυτό τον τρόπο για οφειλέτη στον οποίον συντρέχουν σωρευτικά οι παραπάνω προϋποθέσεις, οφειλές προς τις τράπεζες από οποιαδήποτε αιτία, καθώς και οφειλές από στεγαστικό δάνειο στο Ταμείο Παρακαταθηκών και Δανείων, εφόσον για τις οφειλές αυτές έχει εγγραφεί πριν την άσκηση της αίτησης υποθήκη ή προσημείωση υποθήκης σε ακίνητο που χρησιμοποιείται ως κύρια κατοικία και οι οφειλές αυτές βρίσκονται σε καθυστέρηση τουλάχιστον ενενήντα ημερών κατά την 31η Δεκεμβρίου του 2018.

Για την προστασία της κύριας κατοικίας ο αιτών καταβάλει το 120% της εμπορικής αξίας του ακινήτου σε μηνιαίες ισόποσες τοκοχρεωλυτικές δόσεις, με επιτόκιο ίσο με το Euribor τριμήνου προσαυξημένο κατά 2%, για χρονικό διάστημα ως είκοσι πέντε έτη. Αν το 120% της εμπορικής αξίας του ακινήτου υπερβαίνει το σύνολο των οφειλών, τότε το σύνολο των οφειλών καταβάλλεται σε αντίστοιχες τοκοχρεωλυτικές δόσεις.

Για πρώτη φορά συνεισφέρει και το δημόσιο στις μηνιαίες καταβολές για την καταβολή των δόσεων. Η συνεισφορά του δημοσίου διαρκεί όσο διαρκεί και η ρύθμιση. Οι προϋποθέσεις και το ποσόν συνεισφοράς του δημοσίου επανεξετάζονται αυτεπάγγελτα κάθε έτος.

Η διαδικασία γίνεται μέσω ψηφιακής πλατφόρμας ηλεκτρονικής υποβολής και διαχείρισης αιτήσεων που αναπτύσσεται από τη Γενική Γραμματεία Πληροφοριακών Συστημάτων του Υπουργείου Οικονομικών σε συνεργασία με την Ειδική Γραμματεία Διαχείρισης του Ιδιωτικού Χρέους. Η πλατφόρμα ενημερώνει τον αιτούντα για την επιλεξιμότητά του ή μη πριν την οριστική υποβολή της αίτησής του. Αν δεν επιτευχθεί συναινετική ρύθμιση, ο οφειλέτης δικαιούται να ζητήσει τη ρύθμιση των οφειλών του με δικαστική απόφαση. Από την κοινοποίηση της αίτησης, αφού ο αιτών θεωρηθεί επιλέξιμος, αναστέλλεται αυτοδικαίως κάθε πλειστηριασμός της κύριας κατοικίας του.

Η Κυβέρνηση υλοποιώντας τις εξαγγελίες του Πρωθυπουργού για την προστασία της πρώτης κατοικίας, ιδιαίτερα της λαϊκής κατοικίας, προχωρά με δικαιοσύνη, αποτελεσματικότητα και αποφασιστικότητα στη νομοθετική της ρύθμιση.

Στη νέα περίοδο που έχει εισέλθει η χώρα με την οικονομία σε ρυθμούς ανάπτυξης και τη μεγάλη προσπάθεια για την παραγωγική ανασυγκρότηση, οι παράλληλες πολιτικές για τη διασφάλιση της προστασίας των αδύναμων, που η θέση τους επιδεινώθηκε μέσα στην κρίση των προηγούμενων χρόνων, αποδεικνύεται πάλι ότι είναι στην πρώτη γραμμή των προτεραιοτήτων μας.

Ακόμη στο νομοσχέδιο εισάγονται τροπολογίες διαφόρων Υπουργείων, όπως του Υπουργείου Πολιτισμού για «Τροποποίηση και συμπλήρωση διατάξεων του ν.4481/2017, σχετικά με τη συλλογική διαχείριση δικαιωμάτων πνευματικής ιδιοκτησίας».

Επίσης, του Υπουργείου Περιβάλλοντος και Ενέργειας για το κεντρικό συμβούλιο περιβαλλοντικής αδειοδότησης, κονδυλίων από το Πράσινο Ταμείο ως ίδια συμμετοχή σε προγράμματα LIFE, καθώς και στελέχωσης και οργανογραμμάτων των φορέων διαχείρισης των προστατευόμενων περιοχών.

Υπάρχει ρύθμιση για παράταση του πόθεν έσχες.

Έχουμε τροπολογία του Υπουργείου Οικονομικών για «Πιστωτικά υπόλοιπα παρακρατούμενων φόρων πιστωτικών ιδρυμάτων» και «Ρύθμιση θεμάτων που αφορούν στη μεταβίβαση κυριότητας ακινήτων του ΤΑΙΠΕΔ και ΕΤΑΔ», του Υπουργείου Οικονομίας και Ανάπτυξης για «Επαναφορά καταργούμενων διατάξεων για την ενίσχυση των πολύ μικρών και μικρών επιχειρήσεων», καθώς και άλλες ρυθμίσεις για τα επιχειρηματικά πάρκα, για την ευθύνη των απλών μελών που εισήλθαν στις αστικές εταιρίες του άρθρου 270 του ν.4072/12 πριν τη ψήφιση του νόμου και για τα χρέη που γεννήθηκαν πριν τη ψήφιση του νόμου, για την ενίσχυση της αντιπροσώπευσης των πωλητών, παραγωγών και επαγγελματιών στις επιτροπές λαϊκών αγορών και άλλες διατάξεις. Ακόμη, υπάρχουν μέτρα για εφάπαξ ενίσχυση των πληγέντων από τον σεισμό του Οκτωβρίου στην Ζάκυνθο.

Όσον αφορά στα έξι πρώτα μέρη του νομοσχεδίου, στο Μέρος Α΄ του νομοσχεδίου εισάγεται δέσμη διατάξεων που έχουν ως στόχο τον εκσυγχρονισμό του συστήματος διανοητικής ιδιοκτησίας στην Ελλάδα, με έμφαση στη βιομηχανική ιδιοκτησία και την ενίσχυση της καινοτομίας. Πρόκειται για μια ουσιαστική μεταρρύθμιση στον τομέα της διανοητικής ιδιοκτησίας, με στόχο την αξιοποίηση του διανοητικού κεφαλαίου της χώρας, με ρυθμίσεις που έχουν έντονο αναπτυξιακό αποτύπωμα, τόσο μέσα από τη διαμόρφωση μιας εθνικής αναπτυξιακής πολιτικής διανοητικής ιδιοκτησίας και τη διασφάλιση συνθηκών διαφάνειας και υγιούς ανταγωνισμού, όσο και από την προώθηση μιας κουλτούρας συνεργασίας και διαμοιρασμού ιδεών μεταξύ των επιχειρήσεων, με στόχο την προώθηση της ανοικτής καινοτομίας, την ενίσχυση της κοινωνικής και αλληλέγγυας οικονομίας και της μικρομεσαίας επιχειρηματικότητας.

Προωθούνται διατάξεις που σκοπό έχουν την ενίσχυση της ανάπτυξης επιχειρηματικών πάρκων και την απλοποίηση διοικητικών διαδικασιών που λειτουργούσαν ως τροχοπέδη στην οργάνωσή τους. Τα επιμελητήρια και όλοι οι φορείς στην επιτροπή εξέφρασαν την ικανοποίησή τους για τις ρυθμίσεις που εισάγονται, σχετικά με τα επιχειρηματικά πάρκα που, όπως οι ίδιοι είπαν, αποτελούσαν χρόνια αιτήματά τους και δεν είχαν τύχει αποδοχής από τις προηγούμενες κυβερνήσεις.

Με απόλυτα θετικό τρόπο είδαν όλοι οι παριστάμενοι φορείς την αντιμετώπιση του προβλήματος της ευρείας άναρχης βιομηχανικής δόμησης στην περιοχή των Οινοφύτων. Με τη συνεργασία των Υπουργείων Οικονομίας και Ανάπτυξης, Περιβάλλοντος και Ενέργειας, της Περιφέρειας Στερεάς Ελλάδας, του Δήμου Τανάγρας, αλλά και των οικονομικών φορέων της περιοχής, διαμορφώθηκε κατόπιν ευρείας διαβούλευσης μια στρατηγική για την εξυγίανση και την οικονομική ανάπτυξη της περιοχής, με την ανάπτυξη επιχειρηματικού πάρκου εξυγίανσης της βιομηχανικής περιοχής και την υλοποίηση ολοκληρωμένης χωρικής επένδυσης της λεκάνης απορροής του Ασωπού ποταμού.

Στο Μέρος Β΄ καλύπτεται ένα αίτημα πολλών φορέων και κυρίως δήμων, καθώς συγκροτείται εντός της ΜΟΔ, τεχνική υπηρεσία.

Στο Μέρος Γ΄ ρυθμίζονται θέματα αρμοδιότητας της γενικής γραμματείας στρατηγικών και ιδιωτικών επενδύσεων. Οι φορείς αντιμετώπισαν θετικά την τροποποίηση αρκετών διατάξεων του αναπτυξιακού νόμου 4399/2016, με κυριότερες τη μείωση από πέντε σε τρία έτη, στα οποία μπορεί να γίνει από τους επενδυτές η αξιοποίηση του συνόλου του κινήτρου της φορολογικής απαλλαγής, με την προϋπόθεση, βέβαια, ότι η επιχείρηση θα έχει πραγματοποιήσει το αντίστοιχο ποσοστό κερδών, ούτως ώστε να τυγχάνει εφαρμογής στο σύντομο αυτό χρονικό διάστημα το συγκεκριμένο κίνητρο της φορολογικής απαλλαγής. Το ίδιο κίνητρο δίδεται και για επενδύσεις ενταγμένες στον προηγούμενο αναπτυξιακό νόμο 3908/11.

Δίδονται ακόμη σημαντικά κίνητρα για την προσέλκυση επενδύσεων μείζονος μεγέθους, αλλά και προστίθενται και νέες υπηρεσίες στη δραστηριότητα που μπορούν να αναπτύξουν οι εταιρείες που δημιουργούν μονάδες παροχής κοινών υπηρεσιών εντός του ίδιου ομίλου.

Στο πλαίσιο της πολιτικής «Μένω Ελλάδα-Επιστρέφω Ελλάδα-Γέφυρες Συνεργασίας και Γνώσης», και με στόχο την αντιμετώπιση του φαινομένου της διαρροής εγκεφάλων, του brain drain, στο εξωτερικό, συστήνεται θεσμός χρηματικών επάθλων. Ακόμη, συστήνεται ένα δίκτυο υποστήριξης της επιχειρηματικότητας στα κατά τόπους επιμελητήρια, που κεντρικό στόχο έχει να περιοριστεί κατά το δυνατόν ή ακόμη να εξαλειφθεί η ελλιπής ενημέρωση της επιχειρηματικής κοινότητας, σχετικά με δημόσιες πρωτοβουλίες που αναπτύσσονται προς όφελός της.

Στο Μέρος Δ΄ επικαιροποιείται και καθίσταται αποτελεσματικότερη η κείμενη νομοθεσία που αφορά sτον αποκλεισμό από τις δημόσιες συμβάσεις των λεγόμενων «εξωχώριων» εταιρειών και εξασφαλίζεται η εφαρμογή του κατά καιρούς, πλέον, επίκαιρου καταλόγου «μη συνεργάσιμων» φορολογικά κρατών. Αντιμετωπίζονται προβλήματα και δυσλειτουργίες του νόμου 4412/16 για να καταστεί περισσότερο λειτουργικός.

Αυξάνεται η κράτηση που προβλέπεται στο νόμο 4013/11 για τα έσοδα της Ενιαίας Ανεξάρτητης Αρχής Δημοσίων Συμβάσεων, καθώς με τον νόμο 4412/16 η κράτηση αυτή μειώθηκε υπέρμετρα, με αποτέλεσμα να μειωθούν καθοριστικά τα έσοδα της aρχής και να αντιμετωπίζει πλέον πρόβλημα στην ικανοποίηση των λειτουργικών της αναγκών.

Στο επόμενο Μέρος εισάγεται σειρά διατάξεων αρμοδιότητας Γενικής Γραμματείας Εμπορίου και Προστασίας του Καταναλωτή.

Με τροποποιήσεις του ν.4497/17 ικανοποιείται σειρά αιτημάτων που έχουν υποβληθεί από φορείς λειτουργίας και ομοσπονδίες πωλητών, σχετικά με την οργάνωση και λειτουργία του υπαίθριου εμπορίου που έτυχαν της αποδοχής των εκπροσώπων τους.

Όλοι οι εμπλεκόμενοι φορείς ήταν ιδιαίτερα ικανοποιημένοι για την εισαγωγή των διατάξεων για την επίλυση του χρόνιου προβλήματος της λειτουργίας της Πανελλήνιας Έκθεσης Λαμίας, η οποία είχε απαξιωθεί πλήρως, εξαιτίας των κραυγαλέων φαινομένων κακοδιαχείρισης επί σειρά ετών.

Δημιουργείται μια αναπτυξιακή εταιρεία στον Δήμο Λαμιέων, η οποία θα καταστεί καθολικός διάδοχος της εταιρείας. Με αυτό τον τρόπο, παρέχεται η δυνατότητα επαναλειτουργίας της έκθεσης, αποδίδεται ένας σημαντικός χώρος στην τοπική κοινωνία και απλοποιείται το πλαίσιο λειτουργίας του, προκειμένου να αρχίσει να παράγει έσοδα και να διευθετεί οφειλές.

Από τις άλλες τροπολογίες να μου επιτρέψετε να σταθώ σε μια, για την οποία προσωπικά παλεύω για μεγάλο χρονικό διάστημα, με την οποία επιλύονται σημαντικά κοινωνικά προβλήματα, σε αγροτικές κυρίως περιοχές, πολλών πολιτών που εγκλωβίστηκαν σε αλληλέγγυα και καθολική ευθύνη σε αστικές εταιρείες του άρθρου 270 του ν. 4072/2012, μετά την ψήφιση αυτού του νόμου.

Μια τέτοια περίπτωση είναι στην περιοχή μου, στη Σκύδρα, στην οποία εκατοντάδες πολίτες, μέλη αστικής εταιρείας από το 1993 μέχρι το 2002, εγκλωβίστηκαν, όταν ενώ κατά την είσοδό τους στην εταιρεία γνώριζαν ότι ευθύνονται μόνο μέχρι το ποσό της εταιρικής τους μερίδας, με την αλλαγή της ευθύνης των απλών μελών -που δεν είναι στο ΔΣ και δεν έχουν διοικητική ευθύνη που επέφερε ο ν.4072/2012- ευθύνονται για τις υποχρεώσεις της εταιρείας αλληλεγγύως και εις όλον.

Με την τροπολογία που εισέρχεται, η οποία αφορά απλά μέλη, για τα μέλη που εισήλθαν πριν την 11η Απριλίου του 2012 -που ήταν η ημερομηνία που άρχισε να παράγει αποτελέσματα ο ν.4072/2012- και για χρέη που γεννήθηκαν πριν τον νόμο, αποκαθίσταται αυτή η αδικία και εξασφαλίζεται η ασφάλεια δικαίου. Οι υποχρεώσεις παραμένουν στο ακέραιο στα μέλη του ΔΣ και στους έχοντες διαχειριστική ευθύνη αυτή την περίοδο.

Συμπερασματικά, το σχέδιο νόμου εισάγει σειρά χρήσιμων διατάξεων που θα βοηθήσουν την οικονομία και θα συμβάλλουν στην αναπτυξιακή πορεία της χώρας.

Με βάση αυτά, καλούμε τα κόμματα του Κοινοβουλίου να άρουν τυχόν αρχικές επιφυλάξεις, να συγχρωτιστούν, να μην έρθουν απέναντι στην καθολικά εκφρασμένη θετική στάση όλων των παραγωγικών φορέων σ’ αυτό το νομοθέτημα και να το υπερψηφίσουν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Σηφάκη, εισηγητή του ΣΥΡΙΖΑ.

Προχωρούμε με τον εισηγητή της Νέας Δημοκρατίας κ. Χρίστο Δήμα.

Κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Όλοι οι Έλληνες θυμόμαστε τα συνθήματα του ΣΥΡΙΖΑ με τα οποία κέρδισε τις εκλογές πριν από τέσσερα χρόνια και κυβερνάει ακόμα και σήμερα, «θα καταργήσουμε τα μνημόνια με έναν νόμο και ένα άρθρο», «θα καταργήσουμε τον ΕΝΦΙΑ», «κανένα σπίτι στα χέρια τραπεζίτη».

Ξέρετε, μ’ αυτά τα τρία συνθήματα κερδίσατε τις εκλογές και κυβερνάτε ακόμα και σήμερα. Ποιος θα ξεχάσει πόσες φορές είχατε φωνάξει το σύνθημα «κανένα σπίτι στα χέρια τραπεζίτη»;

Σε κεντρική προεκλογική του ομιλία ο Αλέξης Τσίπρας υπογράμμιζε τα εξής: «Έχουμε σχέδιο και δεσμευόμαστε να βάλουμε τέλος σ’ αυτό τον εφιάλτη των πλειστηριασμών της πρώτης κατοικίας», «κανένα σπίτι στα χέρια τραπεζίτη με κυβέρνηση ΣΥΡΙΖΑ», «έχουμε σχέδιο, σήμερα είναι σύνθημα, από Δευτέρα θα είναι νόμος του κράτους».

Τελικά, το αν είχε σχέδιο ο ΣΥΡΙΖΑ ή όχι, νομίζω πως το είδε όλος ο κόσμος. Η πραγματικότητα είναι πως όχι μόνο δεν υπήρχε σχέδιο, αλλά είτε λέγατε συνειδητά ψέματα στους Έλληνες πολίτες είτε υπήρχαν επικίνδυνες αυταπάτες. Δεν ξέρω ποιο από τα δύο είναι χειρότερο, να καλλιεργείς συνειδητά ψεύτικες ελπίδες και προσδοκίες στους Έλληνες πολίτες ή να μην καταλαβαίνεις πώς λειτουργούν βασικοί πυλώνες της οικονομίας.

Σε κάθε περίπτωση ουδέποτε είχατε το θάρρος και την ευθιξία να πείτε στους Έλληνες πολίτες την αλήθεια, να πείτε στους πολίτες πως είτε τους κοροϊδεύατε συστηματικά είτε πως δεν είχατε επαφή με την πραγματικότητα.

Πάμε, όμως, τώρα στο ζήτημα του ιδιωτικού χρέους το οποίο συνδέεται με την τροπολογία για την πρώτη κατοικία. Θέλω να σας δώσω κάποια στοιχεία για την πορεία της εθνικής οικονομίας. Περίπου 85 δισεκατομμύρια ευρώ είναι οι οφειλές των Ελλήνων πολιτών προς τις τράπεζες, 104,3 δισεκατομμύρια ευρώ είναι οι ληξιπρόθεσμες οφειλές των ιδιωτών προς την εφορία.

Και επιτρέψτε μου να σας πω σ’ αυτό το σημείο ότι το 40% των ληξιπρόθεσμων οφειλών των ιδιωτών προς την εφορία έχει δημιουργηθεί επί δικών σας ημερών, επί ημερών ΣΥΡΙΖΑ. Και είναι άλλα 34,3 δισεκατομμύρια ευρώ οι ληξιπρόθεσμες οφειλές των ιδιωτών προς τα ασφαλιστικά ταμεία. Άρα, το συνολικό ύψος του ιδιωτικού χρέους αγγίζει τα 224 δισεκατομμύρια ευρώ. Όταν σας λέγαμε ότι δεν μπορείτε να υπερφορολογείτε τους πάντες, δεν μας δίνατε σημασία.

Με την τροπολογία που φέρνετε πάτε να αντιμετωπίσετε μόνο το κομμάτι των οφειλών προς τις τράπεζες, δηλαδή τα 85 δισεκατομμύρια ευρώ από τα 224 δισεκατομμύρια ευρώ που είναι το ιδιωτικό χρέος, ένα υποσύνολο δηλαδή μόνο του ιδιωτικού χρέους.

Το ενδιαφέρον είναι ότι η Τράπεζα της Ελλάδος υπολογίζει πως στη ρύθμιση θα μπουν περίπου τα 8,5 δισεκατομμύρια ευρώ. Η Ένωση Ελληνικών Τραπεζών υπολογίζει πως θα είναι τα 11 δισεκατομμύρια ευρώ. Αντιλαμβάνεστε ότι από τα 224 δισεκατομμύρια ευρώ που οφείλουν οι Έλληνες πολίτες στη ρύθμιση θα μπουν 11 δισεκατομμύρια ευρώ, όπως υπολογίζει η Ένωση Τραπεζών.

Άρα, με τη σημερινή σας ρύθμιση δεν αντιμετωπίζεται ούτε καν το 5% του προβλήματος του ιδιωτικού χρέους. Γι’ αυτό θα ήταν πολύ σημαντικό, εκτός από τη ρύθμιση που φέρνετε για τις οφειλές προς τις τράπεζες, να φέρετε και για τις οφειλές προς το δημόσιο, δηλαδή την εφορία και τα ασφαλιστικά ταμεία.

Δυστυχώς, επί δικών σας ημερών το διαθέσιμο εισόδημα των Ελλήνων πολιτών έχει μειωθεί δραστικά. Χαρακτηριστικά είναι τα στοιχεία που δημοσίευσε ο ΙΟΒΕ και η ΓΣΕΒΕΕ: Το 82% των νοικοκυριών δεν θα αποταμιεύσει φέτος ούτε 1 ευρώ. Το 62% των καταναλωτών δηλώνει πως μόλις τα βγάζει πέρα. Δεκαεννιά ημέρες μόλις διαρκεί το μηνιαίο εισόδημα για ένα στα δύο νοικοκυριά.

Πάμε, όμως, τώρα στην τροπολογία αυτή καθαυτή.

Πρώτον, το γεγονός πως καταθέσατε την τροπολογία στη Βουλή τα μεσάνυχτα και τη συζητάμε την επόμενη μέρα, χωρίς να έχει γίνει διεξοδική συζήτηση, είναι ανεπίτρεπτο. Το θέμα ήταν γνωστό εδώ και χρόνια. Γιατί έπρεπε να περιμένουμε τόσο μεγάλο χρονικό διάστημα να το νομοθετήσετε αυτό; Δεν υπάρχει καμμία απάντηση. Έπρεπε να είχε γίνει αναλυτική συζήτηση με όλους τους φορείς και να είχατε καταθέσει την πρότασή σας εδώ και πολύ μεγάλο χρονικό διάστημα και επίσης έπρεπε να είχατε ολοκληρώσει τις συνομιλίες με τους Ευρωπαίους εταίρους.

Δεύτερον, κύριε Αντιπρόεδρε της Κυβέρνησης, θα ήθελα ενώπιον της Εθνικής Αντιπροσωπείας να δεσμευτείτε πως πρόκειται για την τελική ρύθμιση. Υπάρχει πιθανότητα να φέρετε επιπλέον αλλαγές;

Τρίτον, δεν βλέπω να έχετε κάνει κάποια πρόβλεψη για τους συνεπείς δανειολήπτες. Ανεπίτρεπτη παράλειψη! Σκοπεύετε να το διορθώσετε και υπάρχει κάποιου είδους επιβράβευση για τους συνεπείς δανειολήπτες ή απλά τους τιμωρούμε; Αυτό το ζήτημα θα έπρεπε η Κυβέρνηση να το είχε συζητήσει προ πολλού με τις τράπεζες -διότι απαιτούνται τα στοιχεία που έχουν οι τράπεζες- και να συμφωνούσε μαζί τους για την επιβράβευση των συνεπών δανειοληπτών που εν καιρώ κρίσης στερήθηκαν πράγματα στη ζωή τους και με δυσκολίες ήταν συνεπείς στις δανειακές τους υποχρεώσεις.

Και αναρωτιέται εύλογα κάποιος: Καταθέσατε χθες, κύριε Αντιπρόεδρε της Κυβέρνησης, τροπολογία του Υπουργείου Οικονομικών, όπου βρήκατε 30 εκατομμύρια ευρώ για τις τράπεζες. Eρώτημα: Γιατί δεν χρησιμοποιείτε κάποια από αυτά τα χρήματα για να επιβραβεύσετε τους συνεπείς δανειολήπτες; Ιδού, λοιπόν, πεδίον δόξης λαμπρόν!

Τέταρτον, με τη ρύθμιση που φέρνετε δεν αντιμετωπίζετε επαρκώς το θέμα των στρατηγικών κακοπληρωτών, που θα έπρεπε κανονικά να είναι ο κύριος στόχος. Αντιθέτως, τους αφήνετε ένα παραθυράκι να ξεφύγουν. Προφανώς, η πλειοψηφία των πολιτών που επιδιώκουν ή μπαίνουν σε ρύθμιση δεν είναι στρατηγικοί κακοπληρωτές, αλλά συμπολίτες μας που επιθυμούν, αλλά αδυνατούν να εκπληρώσουν τις υποχρεώσεις τους και πρέπει να τους δώσουμε ένα λειτουργικό πλαίσιο που θα τους επιτρέψει να αποπληρώσουν τις οφειλές τους. Αυτός ο διαχωρισμός, όμως, είναι απολύτως απαραίτητος. Και εδώ θα έπρεπε πάλι να συνεργαστείτε ακόμα περισσότερο με τις τράπεζες και με τις υπηρεσίες του δημοσίου, ώστε να δούμε ποιος έχει, αλλά δεν πληρώνει και ποιος πράγματι έχει ανάγκη υποστήριξης.

Πέμπτο ερώτημα: Παραμένει το τι θα συμβεί στο μεταβατικό στάδιο μεταξύ παλαιού και νέου πλαισίου προστασίας και τι θα συμβεί με τις εκκρεμείς αιτήσεις του νόμου Κατσέλη, οι οποίες έχουμε ζητήσει να εξεταστούν από ηλεκτρονική πλατφόρμα με βάση τα κριτήρια επιλεξιμότητας που όριζε το παλαιό καθεστώς προστασίας της πρώτης κατοικίας.

Έκτο ερώτημα: Είναι έτοιμη, κύριε Αντιπρόεδρε της Κυβέρνησης, η ηλεκτρονική πλατφόρμα που θα υποδεχτεί τις αιτήσεις; Υποθέτω ότι σε ένα τόσο σημαντικό ζήτημα, το οποίο είναι γνωστό εδώ και πολλά χρόνια, θα έχετε μεριμνήσει καταλλήλως και θα έχετε ήδη ολοκληρώσει την ηλεκτρονική πλατφόρμα. Παρακαλώ, απαντήστε μου αν είναι έτοιμη η ηλεκτρονική πλατφόρμα και πότε πιστεύετε ότι θα τεθεί σε λειτουργία για τους πολίτες.

Η Νέα Δημοκρατία θα υπερψηφίσει τη συγκεκριμένη τροπολογία, παρά το γεγονός ότι θεωρούμε πως δεν είναι η επιθυμητή λύση στο θέμα της διόγκωσης του ιδιωτικού χρέους και χρήζει σημαντικών βελτιώσεων. Θα την ψηφίσουμε διότι κανένας πολίτης δεν πρέπει να στερηθεί τη δυνατότητα να ρυθμίσει τις οφειλές του και φυσικά να προστατεύσει την κύρια κατοικία του.

Η πραγματικότητα είναι πως αργήσατε πολύ, με αποτέλεσμα να χαθεί πολύτιμος χρόνος για τους δανειολήπτες και για τις τράπεζες, αλλά και για την οικονομία. Είχατε υποσχεθεί όλα αυτά τα χρόνια ένα νομικό πλαίσιο που θα συμπεριλαμβάνει όσο το δυνατόν περισσότερο κόσμο, αλλά θεσπίζετε στη Βουλή ένα πλαίσιο με το οποίο ο αριθμός των πολιτών που μπορεί να ρυθμίσει τις οφειλές του περιορίζεται δραστικά.

Απλώς να υπενθυμίσω προς πάσα κατεύθυνση πως επί των ημερών της Νέας Δημοκρατίας το κράτος παρείχε πλήρη στήριξη στην πρώτη κατοικία. Ήταν η εποχή που εσείς στον ΣΥΡΙΖΑ ουρλιάζατε «κανένα σπίτι στα χέρια τραπεζίτη».

(Θόρυβος από την πτέρυγα του ΣΥΡΙΖΑ)

Πάμε τώρα στο νομοσχέδιο. Σήμερα συζητάμε ένα νομοσχέδιο χωρίς αρχή, μέση και τέλος. Αυτό αποδεικνύεται ακόμα και από την ανάγνωση του τίτλου του νομοσχεδίου, ο οποίος είναι τουλάχιστον παραπλανητικός.

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία, σας παρακαλώ.

**ΧΡΙΣΤΟΣ ΔΗΜΑΣ:** Μίλησα στις επιτροπές εξειδικευμένα.

Κύριοι συνάδελφοι, αντιλαμβάνομαι ότι σας ενοχλούν αυτά τα οποία λέμε, αλλά εδώ πέρα λέμε τα πράγματα ως έχουν, μιλάμε με στοιχεία.

**ΠΡΟΕΔΡΕΥΩΝ (Αναστάσιος Κουράκης):** Κύριοι συνάδελφοι, να μη διακόπτουμε, σας παρακαλώ!

**ΧΡΙΣΤΟΣ ΔΗΜΑΣ:** Μίλησα εξειδικευμένα στις επιτροπές. Εδώ θα μιλήσω για λίγα μόνο άρθρα.

Έρχομαι στο άρθρο 9 για τα επιχειρηματικά πάρκα: Πρόκειται για μια ρύθμιση που κινείται προς τη σωστή κατεύθυνση. Ωστόσο, δεδομένα θα μπορούσε να ήταν πολύ καλύτερη.

Θα ήθελα να επισημάνω και για μια από τις παρατηρήσεις που έχουν γίνει για την παράγραφο 6 και τη διαδικασία για την Επιτροπή Διαβούλευσης που θα εξετάζει πιθανές τροποποιήσεις του κανονισμού λειτουργίας. Το πώς διασφαλίζεται η αντιπροσωπευτικότητα είναι ένα ζήτημα σημαντικό. Η πρόταση να συμμετέχουν το 50,1% των εγκατεστημένων επιχειρήσεων θεωρούμε πως είναι στη σωστή κατεύθυνση και πρέπει να τη λάβετε σοβαρά υπ’ όψιν σας. Επίσης, η είσπραξη του 80% των καταβαλλόμενων τελών θα μπορούσε υπό προϋποθέσεις να μην περνάει ούτε καν μέσω της ΔΕΗ.

Εμείς ως Νέα Δημοκρατία έχουμε καταθέσει συγκεκριμένη πρόταση για τα επιχειρηματικά πάρκα. Θεωρούμε πως τα επιχειρηματικά πάρκα πρέπει να λειτουργούν ως ενδιάμεσοι φορείς έκδοσης άδειας εγκατάστασης και άδειας λειτουργίας. Σύμφωνα με τη δική μας προσέγγιση δεν θα χρειάζεται δηλαδή ξεχωριστή αδειοδότηση κάθε επιχείρηση που θα λειτουργεί σε ένα πάρκο. Θα χρειάζεται αδειοδότηση μόνο του ίδιου του πάρκου. Έτσι θα μπορέσει να καταπολεμηθεί η γραφειοκρατία και η διαφθορά και θα γίνει πιο ελκυστική για τις επιχειρήσεις η εγκατάσταση τέτοιας οργανωμένης υποδοχής. Ο κ. Πιτσιόρλας είπε δύο φορές στην επιτροπή πως συμμερίζεται αυτή την άποψη. Καλό θα ήταν να το δούμε να το υιοθετείτε και στο νομοσχέδιο.

Με το άρθρο 23 αλλάζει το καταστατικό της ΜΟΔ, ώστε να μπορεί να καλύπτει η ΜΟΔ τις ανάγκες στέγασης όλου του Υπουργείου και των εποπτευόμενων φορέων. Πολύ απλά θα πω πως αντικειμενικά δεν είναι αυτός ο σκοπός ύπαρξης της ΜΟΔ. Περιμένουμε τις αλλαγές, όπως μας είπε ο κ. Πιτσιόρλας, αλλιώς δεν θα το ψηφίσουμε.

Με το άρθρο 26 τροποποιείτε τη διάταξη για την επιλογή προϊσταμένων στη ΜΟΔ. Ειδικότερα νομοθετείτε, ώστε όσοι ήταν παλιότερα προϊστάμενοι, αλλά παύουν πλέον να είναι και βρίσκονται κανονικά στην υπηρεσία τους, να αμείβονται σαν να είναι προϊστάμενοι. Θα ήθελα από τον κ. Πιτσιόρλα μια εξήγηση για το άρθρο 26.

Στο άρθρο 27 για το ποιος μπορεί να κάνει τις πληρωμές του Προγράμματος Δημοσίων Επενδύσεων: Ουσιαστικά μας λέτε πως μπορεί να ορίζεται υπεύθυνος λογαριασμού ή εισηγητής για την εκκαθάριση όποιος εσείς θέλετε και δεν υπάρχει λόγος να είναι από τις αρμόδιες υπηρεσίες για τις πληρωμές του Προγράμματος Δημοσίων Επενδύσεων. Εδώ πραγματικά θα ήθελα μια απάντηση. Στο συγκεκριμένο ζήτημα καταργείται κάθε έννοια λογικής. Το επιχείρημά σας είναι ανατρεπτικό. Λέτε πως πρέπει να είναι υπεύθυνοι οι αναρμόδιοι της επιλογής σας και όχι οι θεσμικά αρμόδιοι. Μας είπε ο κ. Πιτσιόρλας στη συζήτηση επί της αρχής πως ήταν απαραίτητη η συγκεκριμένη ρύθμιση επειδή υπάρχει μεγάλος φόρτος εργασίας. Θα πρότεινα, για να διαφυλάξετε τη δημόσια διοίκηση, να βάλετε κάποια συγκεκριμένα αντικειμενικά κριτήρια για τα απαιτούμενα τυπικά προσόντα που θα πρέπει να έχει κάποιος δημόσιος υπάλληλος, ώστε να κάνει τις πληρωμές στο Πρόγραμμα Δημοσίων Επενδύσεων και να μην το αφήνετε έτσι γενικό, ανοικτό, στο σύνολο της δημόσιας διοίκησης. Είναι το λιγότερο που μπορείτε να κάνετε.

Άρθρο 29: Παύετε την απαίτηση δημοσίευσης των αποφάσεων συγκρότησης των συλλογικών οργάνων των επιτροπών αξιολόγησης επενδυτικών σχεδίων, των επιτροπών εξέτασης των ενστάσεων, των οργάνων ελέγχου επενδύσεων, της Επιτροπής Διαχείρισης Μητρώων και Ελέγχου Διαδικασιών και των γνωμοδοτικών επιτροπών. Εγώ θα σας ζητούσα, προκειμένου να αποφύγουμε παρεξηγήσεις ότι το κάνετε για να εξυπηρετήσετε «ημέτερους», να αλλάξετε τη ρύθμιση διευκρινίζοντας ότι αρκεί η δημοσίευση στη ΔΙΑΥΓΕΙΑ όλων των παραπάνω αποφάσεων. Εάν δεν το συμπεριλάβετε στον νόμο, τότε είναι αναμενόμενο πως θα κατηγορηθείτε τουλάχιστον για αδιαφανείς διαδικασίες. Άρα, να προχωρήσετε σε μια νομοτεχνική βελτίωση όπου θα αντικαταστήσετε το «δεν απαιτείται δημοσίευση» με το «επαρκεί η δημοσίευση στη ΔΙΑΥΓΕΙΑ». Το λέτε και στην αιτιολογική έκθεση. Συνεπώς, κάντε το πράξη για να μην υπάρχουν περιθώρια παρερμηνείας της πρόθεσης του νομοθέτη. Είπε ο κ. Πιτσιόρλας ότι θα το αλλάξει. Περιμένουμε να το δούμε στην πράξη.

Το άρθρο 43 αφορά τροποποιήσεις στον αναπτυξιακό νόμο 4399, που τον Ιούνιο του 2016 ψήφισε η παρούσα Κυβέρνηση. Έναν νόμο τον οποίο έχετε τροποποιήσει αμέτρητες φορές -έχουμε χάσει το μέτρημα-, αλλά το αποτέλεσμα δεν αλλάζει. Ούτε ένα ευρώ στην πραγματική οικονομία από τον αναπτυξιακό νόμο της Κυβέρνησης Τσίπρα-Καμμένου. Έχουν περάσει τριάντα έξι μήνες και τα αποτελέσματα είναι απογοητευτικά.

Άρθρο 40. Αντιλαμβάνομαι πως η παράγραφος 1 στο άρθρο 40 μπορεί να γίνει αποδεκτή διότι επικαιροποιεί τη λίστα με τους φορολογικούς παραδείσους, όπου απαγορεύεται να εδρεύουν offshore εταιρείες που επιθυμούν να διεκδικήσουν δημόσια έργα. Αυτό που πραγματικά είναι ανεξήγητο είναι η παράγραφος 2 και το γεγονός πως μ’ αυτή τη διάταξη δίνεται μερική αναδρομικότητα. Ακόμα και η Ενιαία Ανεξάρτητη Αρχή Δημοσίων Συμβάσεων επισημαίνει πως η δεύτερη παράγραφος της υπό εξέταση ρύθμισης, με την οποία προσδίδεται στην εν λόγω διάταξη αναδρομική ισχύς, καθιστώντας την εφαρμοστέα στις εν εξελίξει διαδικασίες, εφόσον κατά την έναρξη ισχύος του παρόντος νόμου δεν έχουν ανοιχθεί οι οικονομικές προσφορές, ενδεχομένως ελέγχεται με βάση την αρχή της ίσης μεταχείρισης και της μη διάκρισης στον βαθμό που αποτελεί εκ των υστέρων τροποποίηση των όρων της οικείας διαδικασίας, καθώς με βάση το προϊσχύσαν δίκαιο, αναλόγως του σταδίου στο οποίο βρίσκεται η κάθε διαδικασία, είναι πιθανόν οι οικονομικοί φορείς να έχουν ήδη στερηθεί τη δυνατότητα συμμετοχής τους σε αυτή. Με άλλα λόγια, δεν μπορείτε να αλλάζετε τη διακήρυξη ενός διαγωνισμού εκ των υστέρων. Εγείρονται ζητήματα αθέμιτου διαγωνισμού, διότι πιθανότητα να υπήρχαν εταιρείες που δεν μετείχαν στους διαγωνισμούς αυτούς, καθώς θεωρούσαν πως η έδρα τους αποτελεί προϋπόθεση αποκλεισμού, αλλά διαπιστώνουν κατόπιν εορτής, καθώς έχει παρέλθει η προθεσμία υποβολής των φακέλων, ότι ο σχετικός νόμος άλλαξε. Είπε πάλι ο κ. Πιτσιόρλας ότι την παράγραφο 2 θα την αποσύρει. Αν δεν την αποσύρει, δεν θα την ψηφίσουμε. Εάν την αποσύρει, θα ψηφίσουμε το άρθρο 40.

Το άρθρο 54 είναι μια πολύ μεγάλη εξυπηρέτηση στον Γενικό Γραμματέα Στρατηγικών και Ιδιωτικών Επενδύσεων. Είναι αποσπάσεις προσωπικού κατά παρέκκλιση κάθε γενικής ή ειδικής διάταξης, χωρίς να απαιτείται απόφαση ή σύμφωνη γνώμη αρμόδιων υπηρεσιακών συμβουλίων.

Εξηγήστε μας, κύριε Υπουργέ –το έχω ζητήσει αρκετές φορές- για ποιον λόγο γίνεται αυτή η πολύ μεγάλη εξυπηρέτηση.

Το άρθρο 55 υποτίθεται ότι αντιμετωπίζει το brain drain.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας. Τρία λεπτά θέλω.

Το άρθρο 55 είναι ένα γονατογράφημα. Μερικές φορές είναι να απορείς. Έρχεστε εσείς με ένα άρθρο και χωρίς καμμία διαφάνεια υπόσχεστε 3 εκατομμύρια ευρώ ετησίως σε έπαθλα διαγωνισμών με στόχο την ανάσχεση του brain drain. Συγγνώμη, αλλά ο τρόπος με τον οποίο επιχειρείτε να εμφανίσετε δραστηριότητα στο κομμάτι αυτό δεν έχει καμμία επαφή με την πραγματικότητα. Δεν θα φέρει κανέναν Έλληνα πίσω στην Ελλάδα. Δεν θα προσφέρει κάποιο ουσιαστικό αποτέλεσμα. Είναι ένα άρθρο παροχής επάθλων για δημόσιες σχέσεις του εκάστοτε Υπουργού. Η αντιμετώπιση της διαρροής εγκεφάλων είναι μια πολύ σοβαρή υπόθεση για να την αντιμετωπίζετε έτσι αποσπασματικά.

Κλείνοντας, όσον αφορά στις χθεσινές τροπολογίες: Δεν θα τις στηρίξουμε για λόγους αρχής. Ο τρόπος με τον οποίο νομοθετείτε είναι απαράδεκτος. Φέρνετε ολόκληρα νομοσχέδια υπό τη μορφή της τροπολογίας την τελευταία στιγμή, με αποτέλεσμα να μην γίνεται καν συζήτηση επί των τροπολογιών. Και δεν υπάρχει φυσικά ακρόαση των φορέων.

Αυτός, κυρίες και κύριοι συνάδελφοι, είναι ο ορισμός της υποβάθμισης του Κοινοβουλίου. Τουλάχιστον παλαιότερα λέγατε ότι έπρεπε να πάτε στις κατεπείγουσες διαδικασίες διότι υπήρχε το μνημόνιο. Τώρα εσείς ισχυρίζεστε ότι έχετε βγει από τα μνημόνια.

Βέβαια, κύριε Αντιπρόεδρε, αν ανατρέξει κάποιος στην αιτιολογική έκθεση του σημερινού νομοσχεδίου στη σελίδα 36 στο άρθρο 45, θα διαπιστώσει πως σχεδόν το σύνολο του Υπουργικού Συμβουλίου, συμπεριλαμβανομένου του Αντιπροέδρου της Κυβέρνησης και του Υπουργού Οικονομικών, υπογράφουν την αιτιολογική έκθεση και συμφωνούν ότι δεν έχει βγει η χώρα από τα μνημόνια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χρίστο Δήμα, εισηγητή της Νέας Δημοκρατίας.

Προχωρούμε στους ειδικούς αγορητές.

Πρώτος έχει τον λόγο ο κ. Οδυσσέας Κωνσταντινόπουλος, ειδικός αγορητής της Δημοκρατικής Συμπαράταξης, για δεκαπέντε λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα πολλά νομοσχέδια μαζί. Όμως, η σημαντικότερη κατά την άποψή μας διάταξη που αφορά χιλιάδες, δεκάδες χιλιάδες και ίσως εκατοντάδες χιλιάδες συμπολίτες μας είναι, όπως τη λέμε εμείς, η διάταξη για τη μη προστασία της πρώτης κατοικίας. Εδώ υπάρχουν συγκεκριμένα ζητήματα, τα οποία είναι και ουσιαστικά και ιδεολογικά. Τη διάταξη αυτή ψηφίζουν και στηρίζουν μαζί η Κυβέρνηση, η Ένωση Τραπεζών και η Νέα Δημοκρατία.

Για να ξεκινήσω θετικά, θα πω και θα καταθέσω για αυτούς που λένε ότι δεν υπάρχει άλλη πρόταση την πρόταση που έχουμε καταθέσει στη Βουλή -η Κοινοβουλευτική Ομάδα μας- και αφορά και στην προστασία της πρώτης κατοικίας. Άρα, για όσους αριστερά –συριζαίικα- ή δεξιά πουν κάτι τέτοιο, δεν τίθεται τέτοιο ζήτημα.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, σε ένα νομοσχέδιο -και αν προσθέσω και λίγο την Ευρωβουλή- κάνετε φοβερό κτύπημα στη διαπλοκή, στους έχοντες και κατέχοντες! Θα μου επιτρέψετε να μην αρχίσω από το νομοσχέδιο, αλλά να αρχίσω από την Ευρωβουλή. Δημοσίευμα του Hot doc: «Panama papers - Γνωστά πρόσωπα, άγνωστος πλούτος». Να διαβάσετε –λέει- για τις σχέσεις της οικογένειας Κόκκαλη με το δίκτυο των offshore. Το έγραφαν τα έντυπά σας. Το καταθέτω.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Left.gr», το κομματικό όργανο του ΣΥΡΙΖΑ, γράφει: «Ο Σωκράτης Κόκκαλης των Panama Papers».

Το καταθέτω.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι, οι επιχειρηματίες είναι Έλληνες πολίτες και μπορούν να είναι υποψήφιοι με όποιον θέλουν. Εσείς, όμως, που τους κατηγορούσατε ότι είναι στα Panama Papers, σήμερα τους βάζετε στο ψηφοδέλτιό σας; Τι «ξέπλυμα» είναι αυτό; Λέγατε τότε ή τώρα ψέματα; Χτυπούσατε τότε ή τώρα τη διαπλοκή;

Επειδή μαθαίνω, αγαπητοί συνάδελφοι, ότι έχετε κάποια κενά στο ψηφοδέλτιό σας, καταθέτω το διοικητικό συμβούλιο της Ελληνικής Ένωσης Τραπεζών για να βρείτε και άλλα πρόσωπα.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα, όμως, στο συγκεκριμένο νομοσχέδιο. Το νομοσχέδιο το φέρατε τελευταία στιγμή και δεν θέλατε να έρθουν οι φορείς και σ’ αυτό η Νέα Δημοκρατία συναινούσε. Μετά από δικό μας αίτημα ήρθαν οι φορείς και, πλην της Ελληνικής Ένωσης Τραπεζών, όλοι οι υπόλοιποι κατήγγειλαν το νομοσχέδιο. Ας πούμε μερικά πράγματα. Παράλληλα θα ήθελα να καταθέσω της «ΕΚΠΟΙΖΩ» είκοσι θέσεις.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να δούμε σε τρία παραδείγματα -όπως είπε ο Πρόεδρος του Δικηγορικού Συλλόγου χθες- ποιοι, κύριοι του ΣΥΡΙΖΑ και της Νέας Δημοκρατίας, θα μπουν στη ρύθμιση. Οι αδύναμοι, οι συνεπείς ή οι πλούσιοι; Πάμε να ακούσετε τα παραδείγματα: Οφειλέτης άνεργος με μηδέν εισόδημα, με αξία κύριας κατοικίας 30.000 ευρώ, χωρίς λοιπά περιουσιακά στοιχεία, κινητά ή ακίνητα, με οφειλή 131.000 ευρώ, εκτός ρύθμισης. Αυτός είναι πραγματικά ο πλούσιος!

Πάμε τώρα στους αδύναμους της Κυβέρνησης: Οφειλέτης έγγαμος με 21.000 ευρώ εισόδημα, με αξία κύριας κατοικίας 250.000 ευρώ και εμπορική αξία 500.000 ευρώ, με πολυτελέστατο όχημα 80.000 ευρώ, με οφειλή 516.129 ευρώ σε τέσσερα διαφορετικά πιστωτικά ιδρύματα, εντός ρύθμισης, κύριοι του ΣΥΡΙΖΑ και της Νέας Δημοκρατίας. Αυτός είναι ο αδύναμος!

Τρίτο παράδειγμα: Οφειλέτης άγαμος, με 12.551 ευρώ εισόδημα, 1.045 μηνιαίως, με αξία κύριας κατοικίας 30.000 ευρώ, χωρίς λοιπά περιουσιακά στοιχεία, με οφειλή 50.000 ευρώ, εκτός ρύθμισης, κυρίες και κύριοι.

Και επειδή ο κύριος Αντιπρόεδρος είπε ότι εκπροσωπούν τον ελληνικό λαό στη διαπραγμάτευση με τις τράπεζες και επειδή κάνατε και παρατηρήσεις στον κ. Δήμα τότε γιατί τσακωνόσασταν για τον Κόκκαλη, τον Μαρινάκη, για όλα αυτά, ποιος είναι τι και όλα τα υπόλοιπα και του λέγατε ότι εκπροσωπεί τον ΣΕΒ και τις τράπεζες, και το ψηφίζετε μαζί, εσείς το συγγράψατε με τις τράπεζες, σας το υπέδειξαν οι τραπεζίτες! Και για να τους κάνετε το χατίρι αυτό -που το 2009 φορολόγησε το ΠΑΣΟΚ τις τράπεζες-, έρχεστε σήμερα και τους δίνετε με δύο τροπολογίες σε δέκα χρόνια 300 εκατομμύρια ευρώ πίσω!

Και επειδή δεν σας αρέσει, σας καταθέτω επίσημη ανάρτηση του κ. Κουκάκη όπου γράφει: «Με δύο τροπολογίες στο ίδιο νομοσχέδιο η Κυβέρνηση κάνει διευκολύνσεις άνω του 1 δισεκατομμυρίου ευρώ στις τράπεζες που θα βελτιώσουν τα έντοκα έσοδα των τραπεζών και θα προκαλέσουν επιβάρυνση στον κρατικό προϋπολογισμό». Το καταθέτω.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτοί είστε κύριοι, μια Κυβέρνηση η οποία υιοθετεί οτιδήποτε της ζητήσουν, για λίγες μέρες εξουσίας!

Αλλά για να δούμε κάτι, επειδή προκαλείτε μερικές φορές. Άκουσα πολλούς συναδέλφους Βουλευτές του ΣΥΡΙΖΑ να μιλούν με καλά λόγια και να λένε ότι ο «νόμος Κατσέλη» προστάτευσε τους πιο αδύναμους. Αυτός είναι ο νόμος ΠΑΣΟΚ, ο ν.3869/2010. Θέλω να σας εξηγήσω κάτι για να το καταλάβετε, και το λέω και στη Νέα Δημοκρατία: Αν κάποιους τους εξαγοράζετε με καμμιά θέση σε Υπουργείο, σε κανέναν πρόεδρο, σε καμμία τράπεζα, δεν παίρνει μαζί του τα νομοσχέδια, τις αρχές και τις αξίες. Μπορεί να σας αρέσει αυτό, να τον κάνετε έναν πρόεδρο σε μία τράπεζα και μετά να νομίζετε ότι παίρνει το νομοσχέδιο. Το νομοσχέδιο αυτό το καταψηφίσατε, κύριοι. Το καταψηφίσατε και είστε υποκριτές να έρχεστε σήμερα και να μιλάτε, χωρίς να ζητήσετε μία συγγνώμη!

Όμως για να δούμε στην ουσία αν αυτή η πρότασή σας δημιουργεί προϋποθέσεις. Εγώ δεν θα μπω στα διαδικαστικά ζητήματα, αν φτιάξουν την πλατφόρμα διαχείρισης γρήγορα ή όχι. Ποιος τη διαχειρίζεται την πλατφόρμα διαχείρισης; Οι τράπεζες. Υπάρχει κάποιος εκπρόσωπος του δημοσίου; Κανένας.

Λέτε για 250.000 ευρώ. Μα, δεν διαβάζετε από κάτω ότι αφορά πιστωτές μέχρι 130.000 ευρώ και ότι αυτό περιλαμβάνει τόκους; Υπάρχουν διαδικασίες –σας τα είπαν η ένωση δανειοληπτών, ο δικηγορικός σύλλογος, όλοι- για τα εξοντωτικά πρόστιμα, ώστε να μην δίνει τη δυνατότητα να μπουν σ’ αυτήν τη διαδικασία; Αποκλείετε αυτούς που τους μιλούσατε για το ελβετικό φράγκο; Πού είναι, αγαπητοί συνάδελφοι, οι ερωτήσεις που κάνατε, όλα αυτά που τους λέγατε και σήμερα τους φέρνετε με τη σημερινή ισοτιμία; Και αυτοί πλούσιοι;

Η πρόταση που υποβάλατε στο τραπεζικό ίδρυμα έχει κάποια επιτροπή που θα αποφασίσει για το μέλλον; Καμμία. Αποφασίζουν οι τράπεζες για όλα, χωρίς κανέναν έλεγχο. Τα παραδώσατε όλα, χωρίς κανέναν έλεγχο, δίνοντάς τους και αυτά τα δώρα που φορολογήσαμε το 2009. Γι’ αυτό, κυρίες και κύριοι συνάδελφοι, εμείς θα καταψηφίσουμε αυτήν τη διάταξη, γιατί δεν είναι διάταξη ούτε για τους συνεπείς, ούτε για τους αδύναμους, ούτε δίνει προϋποθέσεις ώστε οι τράπεζες να δυναμώσουν και να δώσουν νέα επιχειρηματικά δάνεια. Απλώς διασφαλίζει τα διοικητικά συμβούλια των τραπεζών για να παραμείνουν λίγο καιρό ακόμα. Και λυπάμαι που η Νέα Δημοκρατία στηρίζει αυτήν τη διάταξη.

Είναι μια διάταξη που οι ίδιοι λένε ότι δεν λύνει τα προβλήματα. Κι αν έχουν άγχος, για το αν θα μείνουν αυτοί οι άνθρωποι χωρίς ρύθμιση, τους προτείνω τη δική μας πρόταση.

Κυρίες και κύριοι συνάδελφοι, η ρύθμιση που φέρνετε αποκλείει τους επτά με οκτώ στους δέκα. Τη ρύθμιση αυτή απλά δεν θα την υλοποιήσετε εσείς, γιατί θα έχετε φύγει. Αλλά αφού υπάρχουν πρόθυμοι να την ψηφίσουν, θα τη βρουν μπροστά τους.

Όσον αφορά στο νομοσχέδιο και τις τροπολογίες, κύριε Υπουργέ, εμείς έχουμε κάνει μία πρόταση σε ένα νομοσχέδιο το οποίο έχει αρκετές θετικές διατάξεις να ψηφίσουμε με μία προϋπόθεση. Εκτιμώ ότι αν ο κ. Πιτσιόρλας το εννοούσε θα το κάνετε πράξη σήμερα.

Υπάρχει μια διάταξη για offshore εταιρείες, μια «φωτογραφική» διάταξη. Γιατί το είπα αυτό; Το λέω ξεκάθαρα. Η «φωτογραφική» διάταξη αυτή δίνει τη δυνατότητα αναδρομικότητας σε μερικές εταιρείες. Δηλαδή, κατέθεσαν κάποιες εταιρείες σε έναν διαγωνισμό ενώ δεν είχαν το δικαίωμα. Έρχονται τώρα, με βάση την κοινοτική οδηγία και αυτές οι χώρες μπαίνουν μέσα. Όμως στη συγκεκριμένη στιγμή πώς το ξέρανε αυτές οι εταιρείες και μπήκαν και δεν αποκλείστηκαν; Άρα, η αναδρομικότητα δημιουργεί πρόβλημα «φωτογραφικής» διάταξης. Εμείς λέμε ότι αν αυτή τη διάταξη την αποσύρετε, θα στηρίξουμε όλες αυτές τις διατάξεις οι οποίες είναι θετικές προς αυτήν την κατεύθυνση.

Βάζουμε δύο ζητήματα. Όσον αφορά στο θέμα της ΜΟΔ, στην αλλαγή που έχετε κάνει, εμείς θεωρούμε ότι δεν μπορεί να πληρώνει τους πάντες και τα πάντα. Δεν είναι αυτός ο τρόπος λειτουργίας της.

Για τα άρθρα που αφορούν στα επιχειρηματικά πάρκα έχουμε κάνει συγκεκριμένες προτάσεις που αφορούν το πώς θα λειτουργήσουν καλύτερα, με ποιους τρόπους θα μπορέσουν να βοηθήσουν τον επιχειρηματικό κόσμο.

Όσον αφορά στον ΟΒΙ, το άρθρο 3, και έχει να κάνει με την ιδιοκτησία, εμείς λέμε ότι δεν μπορούν να μην ισχύουν οι ίδιοι κανόνες που ισχύουν στο Γραφείο Διανοητικής Ιδιοκτησίας της Ευρωπαϊκής Ένωσης αλλά εμείς να κάνουμε μία δική μας πατέντα.

Πιστεύουμε ότι η διάταξη των άρθρων 4 - 7 όπου δίνεται σε ένα νομικό πρόσωπο ιδιωτικού δικαίου και δημόσια εξουσία, δηλαδή να λαμβάνει και δικαστικές αποφάσεις, δεν μπορεί να γίνει πράξη. Κατά την άποψή μας, έχετε αλλεργία στον δικαστικό έλεγχο και προσπαθείτε όλα να τα ξεπεράσετε μέσα από τα διοικητικά συμβούλια που ορίζετε.

Όσον αφορά στα υπόλοιπα, έχουμε κάνει μία σειρά από προτάσεις. Θέλουμε να δούμε το τελικό κείμενο.

Όσον αφορά στις τροπολογίες, είπαμε χθες τις απόψεις μας. Θα μιλήσει και ο κ. Κουτσούκος για τις δύο τροπολογίες που αφορούν στο Υπουργείο Οικονομικών.

Σας ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Κωνσταντινόπουλο.

Το λόγο έχει ο κ. Ιωάννης Σαχινίδης, ειδικός αγορητής από τη Χρυσή Αυγή.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κύριε Αντιπρόεδρε, κύριε Υπουργέ, είστε σίγουρος ότι θέλετε να κάτσετε και να μην αποχωρήσετε, όπως κάνατε χθες στην επιτροπή για να μην απαντήσετε; Διότι αν θα κάτσετε, λογικά θα πρέπει να μου απαντήσετε σε όσα ερωτήματα έθεσα στις επιτροπές.

Επιχειρηματικά πάρκα. Δεν ασχολείστε καλύτερα, λέω εγώ, με θεματικά πάρκα; Τουλάχιστον θα μπορούσατε να δώσετε και κάποιες θέσεις εργασίας σε Έλληνες πολίτες. Είναι αλήθεια, κύριε Αντιπρόεδρε, κύριε Υπουργέ, ότι αυτά τα επιχειρηματικά πάρκα, όπως ρώτησα και δεν απαντήθηκαν οι ερωτήσεις μου στην επιτροπή, αφορούν καθαρά στο χωροταξικό κομμάτι; Όπως ανέφερα, η μόνη περιφέρεια στην Ελλάδα που έχει πάρει απόφαση να εφαρμόσει το συγκεκριμένο ζήτημα είναι η Περιφέρεια Κεντρικής Μακεδονίας, με ό,τι συνεπάγεται.

Δεν έχει καμμία απολύτως σχέση το σχέδιο νόμου που συζητάμε με το Υπουργείο σας. Λέγεται Οικονομίας και Ανάπτυξης. Ό,τι φέρνετε είναι αντιαναπτυξιακό. Το θέμα είναι ότι υποχρεώνεις επιχειρήσεις οι οποίες βρίσκονται εκεί δεκάδες χρόνια, δεκαετίες ολόκληρες, υποχρεωτικά να μετεγκατασταθούν. Κάτι τέτοιο συμβαίνει και στον νομό από τον οποίον κατάγομαι, διότι βρίσκεται στην κεντρική Μακεδονία. Το ανέφερα στις επιτροπές. Αφορά πέντε χιλιάδες επιχειρήσεις και εργαζόμενους. Μιλάμε για μία υποχρεωτική μετεγκατάσταση. Έχει ψηφιστεί και εφαρμοστεί από τον Περιφερειάρχη Κεντρικής Μακεδονίας, τον Τζιτζικώστα, ο οποίος είναι φυσικά της Νέας Δημοκρατίας.

Έχει όμως εξαιρέσει κάποιες επιχειρήσεις από αυτήν τη μετεγκατάσταση. Μία από τις επιχειρήσεις που έχει εξαιρέσει -το ανέφερα και στην επιτροπή- είναι τα «ΕΛΛΗΝΙΚΑ ΠΕΤΡΕΛΑΙΑ», για τα οποία σε πρόσφατο πόρισμα αναφέρεται ότι είναι ο υπαίτιος που βρωμάει και ζέχνει η δυτική Θεσσαλονίκη. Όλοι πίστευαν ότι είναι από τα βυρσοδεψεία και τον βιολογικό καθαρισμό. Υπάρχει πόρισμα που επιρρίπτει τις ευθύνες στα «ΕΛΠΕ». Και ξέρετε τι απόφαση πήραν; Να μετακινηθούν κάποιες δεκάδες μέτρα τα απορρίμματα των «ΕΛΠΕ».

Η δε μέτρηση που γίνεται στα «ΕΛΠΕ» από το ΑΠΘ δεν γίνεται στα φουγάρα, αλλά σε κάποια χιλιόμετρα εντός του αστικού ιστού του Ευόσμου και του Κορδελιού. Είναι σαν να λέμε ότι θέλετε να μετρήσετε τη ρύπανση σε ένα αυτοκίνητο και αντί να βάλετε το μηχάνημα στην εξάτμιση, κάθεστε 10 μέτρα μακριά για να κάνετε τη μέτρηση.

Αυτό όμως που έχει γίνει στη συνέχεια είναι ότι και άλλες εταιρείες υψηλής όχλησης εξαιρέθηκαν από τον συγκεκριμένο περιφερειάρχη. Όλα αυτά έχουν άσχημες επιπτώσεις στον εργαζόμενο λαό και όχι μόνον. Έχουν άσχημες επιπτώσεις και για τις επιχειρήσεις που ανέφερα.

Αναφερθήκατε στην επιτροπή, κύριε Αντιπρόεδρε και κύριε Υπουργέ, στα χρηματοδοτικά εργαλεία. Ρώτησα αν αυτά τα χρηματοδοτικά εργαλεία θα λειτουργήσουν ως μοχλός πίεσης, ούτως ώστε να υπάρξει η λεγόμενη μετεγκατάσταση των επιχειρήσεων. Διότι από όσο γνωρίζω όσες επιχειρήσεις δεν μετεγκατασταθούν δεν θα έχουν πρόσβαση σε επιδοτούμενα προγράμματα. Υπάρχει παράδειγμα που σας ανέφερα. Μεγάλη βιομηχανία κονσερβοποιίας, η οποία πρόσφατα έκανε επένδυση για επέκταση της επιχείρησής της, έχει «παγώσει» την επένδυσή της, διότι αν τη βάλει μπρος δεν θα μπορεί να συμμετάσχει σε επιδοτούμενα προγράμματα.

Μάλιστα έγινε αναφορά εχθές από κάποιον Βουλευτή της Συμπολίτευσης σχετικά με την Αγροτική Τράπεζα της Ελλάδος, για το πόσο καλή ήταν και πόσο εξυπηρετούσε. Πράγματι κανείς δεν αμφισβητεί ότι η Αγροτική Τράπεζα εξυπηρετούσε τους αγρότες και τους κτηνοτρόφους Το θέμα είναι τι κάνατε εσείς. Διότι αν θυμάστε καλά, όταν η Αγροτική Τράπεζα έκανε απαιτητά τα δάνεια των κομμάτων της Νέας Δημοκρατίας και του ΠΑΣΟΚ, μετά από δέκα μέρες πουλήθηκε. Είχατε υποσχεθεί -στελέχη σας, όχι εσείς προσωπικά- ότι θα κάνετε μία εξεταστική επιτροπή σχετικά με το συγκεκριμένο ζήτημα.

Μάλιστα, αναφέρατε χθες, κύριε Αντιπρόεδρε, κύριε Υπουργέ, για καλλιεργητικά δάνεια και κάνατε αναφορά σε μία Ευρωπαϊκή Τράπεζα Ανάπτυξης. Ρώτησα αν είναι η Ευρωπαϊκή Τράπεζα Ανάπτυξης και Ανασυγκρότησης. Διότι αν πρόκειται για αυτή την τράπεζα μιλάμε για μία τράπεζα η οποία δεν αποδίδει ούτε φόρους στην Ελλάδα, ούτε μπορεί κάποιος να διεκδικήσει, σε περίπτωση μη τήρησης της σύμβασης μ’ αυτήν την τράπεζα, δικαστικά το δίκιο του. Είναι στο απυρόβλητο.

Αναφερθήκατε λοιπόν, στα καλλιεργητικά δάνεια. Αυτά τα καλλιεργητικά δάνεια -όπως σας είπα και χθες στην επιτροπή, στην οποία απουσιάζατε όταν μιλούσα-, που έδινε η Αγροτική Τράπεζα βοηθούσαν στην ενοικίαση των αγροτεμαχίων, στην προμήθεια πετρελαίου για αγροτικές εργασίες, στην αγορά σπόρων, φαρμάκων, φυτών, λιπασμάτων, στη συντήρηση των αγροτικών μηχανημάτων, στην πληρωμή ημερομισθίων, στην εξόφληση των νερών, των λεγόμενων ΤΟΕΒ και στο ρεύμα που έκαιγαν για τις πομώνες.

Ο μόνος τρόπος για να μπορέσει να υπάρξει ανάπτυξη στον πρωτογενή τομέα, είναι το πρόγραμμα της Χρυσής Αυγής. Πρέπει άμεσα να μειώσετε τους φόρους εισοδήματος σε αγρότες και κτηνοτρόφους, χρειάζεται άμεση μείωση του ΦΠΑ στα αγροτοεφόδια, άμεση μείωση των ασφαλιστικών τους εισφορών, επαναφορά του αφορολόγητου πετρελαίου σε αγρότες και κτηνοτρόφους, μειωμένη τιμή ρεύματος σε αγροτικές και κτηνοτροφικές εγκαταστάσεις, προστασία ονομασίας προέλευσης όλων των παραγόμενων προϊόντων από αγρότες και κτηνοτρόφους, την προώθηση αυτών των αγροτικών και κτηνοτροφικών προϊόντων στην Ευρωπαϊκή Ένωση και τρίτες χώρες, η άμεση εξόφληση των αγροτικών προϊόντων από τους εμπόρους, όπως συμβαίνει και στους υπόλοιπους επαγγελματικούς κλάδους.

Δεν μπορεί όποιος είναι ελεύθερος επαγγελματίας να πληρώνει μετρητοίς και να αγοράζει και ο έμπορος να παίρνει και να αποδίδει τα χρήματα στον αγρότη, μετά από κάποιους μήνες. Επιδότηση των μικρών οικογενειακών κάθετων μονάδων παραγωγής αγροτικών και κτηνοτροφικών προϊόντων και τέλος –η σημαία που έχουμε εμείς ως Χρυσή Αυγή- άμεση διαγραφή όλων των αγροτικών και κτηνοτροφικών χρεών.

Αναφέρθηκαν χθες στην επιτροπή, καθώς και σήμερα, όλοι οι προλαλήσαντες στους στρατηγικούς κακοπληρωτές. Πλάκα μας κάνετε φυσικά! Δεν είναι δυνατόν να μιλάτε εσείς για στρατηγικούς κακοπληρωτές. Θα θυμίσω τι είπε ο Πρόεδρος της Νέας Δημοκρατίας, στις 10 Ιανουαρίου του 2019, ενώπιον μελών του διοικητικού συμβουλίου της Ελληνικής Ένωσης Τραπεζών. Είπε «βρείτε τους στρατηγικούς κακοπληρωτές». Και λέω πλάκα μας κάνει, δεν υπάρχει περίπτωση. Ποιους να βρουν; Τη Νέα Δημοκρατία και το ΠΑΣΟΚ; Ποιοι είναι οι στρατηγικοί κακοπληρωτές;

Χθες είχαμε την κατάθεση της τροπολογίας με γενικό αριθμό 2057 και ειδικό 52 και μάλιστα, στην πρώτη επιτροπή της δεύτερης ανάγνωσης, όλοι σκοτωνόντουσαν και χτυπιόντουσαν ότι πρέπει να καλέσουμε τους φορείς, τους οποίους φορείς πράγματι καλέσαμε. Όμως, το θέμα είναι ότι οι ερωτήσεις που τους απηύθυναν ήταν μόνο προς την Ένωση Τραπεζών και προς την Τράπεζα της Ελλάδος. Δεν υπήρξε ούτε ένας εισηγητής ή αγορητής, ο οποίος να απευθύνει ερώτημα στον εκπρόσωπο των δανειοληπτών. Εγώ ρώτησα τον εκπρόσωπο αν εκπροσωπεί το σύνολο των δανειοληπτών, διότι κάθε βράδυ, οποιοδήποτε κανάλι και να ανοίξεις, είτε μεγάλο είτε περιφερειακό είτε κρατικό, στα πάνελ βλέπεις και έναν εκπρόσωπο δανειοληπτών. Μάλλον αφορά διαφορετικούς δανειολήπτες, διότι δεν μπορεί ένας να εκπροσωπεί όλους τους δανειολήπτες. Υπάρχουν αυτοί οι οποίοι είχαν συνάψει δάνεια σε ξένο νόμισμα, υπάρχουν δανειολήπτες, οι οποίοι έχουν την οικονομική δυνατότητα να μπουν στη ρύθμιση την οποία φέρνετε. Όμως, το θέμα είναι ότι κανένας δεν ασχολήθηκε στην επιτροπή με όσους αδυνατούν να μπουν στη ρύθμιση, οπότε αυτόματα δεν έχουν προστασία της πρώτης κατοικίας τους.

Κριτήρια επιλεξιμότητας: Ρωτήσαμε τους φορείς ποιο είναι το ποσοστό, από τα κριτήρια επιλεξιμότητας, που θα μπορέσει να μπει στη ρύθμιση. Μάλιστα, πριν αρχίσει η επιτροπή, σας είδα, κύριε Αντιπρόεδρε, κύριε Υπουργέ, να ρωτάτε την εκπρόσωπο των τραπεζών για το ποσοστό αυτών που εντάσσονται, κάτι το οποίο προφανώς θα έπρεπε να το ξέρετε, καθώς αυτό αφορά το Υπουργείο σας. Και μάλιστα, σας είπε με έμφαση ένα μεγάλο ποσοστό, το 70%, κάτι το οποίο όμως αναίρεσε ο εκπρόσωπος της Τράπεζας Ελλάδος και αναφέρθηκε ότι είναι ένα πολύ μικρό ποσοστό, με αισιοδοξία θα πιάσει το 10%, διότι από τα 85 δισεκατομμύρια των δανείων, τα οποία δεν εξυπηρετούνται, θα μπορέσει να ενταχθεί ένα 10%, δηλαδή τα 8,5 δισεκατομμύρια από τα 85.

Ρώτησα τους εκπροσώπους των τραπεζών και απάντηση φυσικά δεν πήρα -απάντησαν σε όλους εσάς, που τα έχετε καλά μαζί τους- αν εκπροσωπούν συγκεκριμένα οικονομικά συμφέροντα. Τους είπα ότι τα περιουσιακά στοιχεία των τραπεζών, δηλαδή κατ’ ουσίαν τα σπίτια των τραπεζιτών -τα οποία διέσωσε ο ελληνικός λαός επανειλημμένα με τα μνημόνια που του επιβάλλατε μέσω των αναχρηματοδοτήσεων των τραπεζών, χωρίς φυσικά να ερωτηθεί ποτέ ο ελληνικός λαός για κάτι τέτοιο, αν θέλει να διασώσει ιδιωτικές επιχειρήσεις, δηλαδή τις τράπεζες- έρχονται τώρα οι διασωσμένοι, αυτοί που διασώθηκαν από τον ελληνικό λαό, οι τραπεζίτες δηλαδή, να αποφασίσουν αν και ποια σπίτια των ευεργετών τους θα πρέπει να κατασχεθούν ή όχι. Αυτό δείχνει την ευγνωμοσύνη των τραπεζών, απέναντι σε αυτούς που έσωσαν τις δικές τους περιουσίες.

Είχαμε τους φορείς, λοιπόν. Είναι καλό να μαθαίνει και το υπόλοιπο Σώμα ποιες ήταν οι ερωτήσεις που τέθηκαν. Εισηγητής ΣΥΡΙΖΑ: καμμία ερώτηση. Εισηγητής Νέας Δημοκρατίας: ερωτήσεις μόνο σε εκπροσώπους τραπεζών και στους δικηγόρους. Αγορητής Κομμουνιστικού Κόμματος: δεν εμφανίστηκε καν. Τι παράξενο! Έκανε ακριβώς ό,τι έκανε το κόμμα του στην εξεταστική για τα δάνεια των μεγαλοκαναλαρχών, όπου δεν έκαναν απολύτως καμμία ερώτηση. Απλά εχθές δεν παρευρέθη. Κίνημα Αλλαγής: Ερωτήσεις πάλι μόνο σε τραπεζίτες. Σήμερα τους έπιασε η ευαισθησία στην Ολομέλεια, να κάνουν αναφορά σ’ αυτούς τους οποίους δεν τους καλύπτει.

Έγινε μάλιστα μία τοποθέτηση από έναν Βουλευτή του ΣΥΡΙΖΑ χθες, ο οποίος έλεγε ότι αφορά στο μεγάλο κομμάτι των δανειοληπτών. Το μεγάλο κομμάτι σε ποσοστό των δανειοληπτών συμφωνούμε απόλυτα ότι θα πρέπει να προστατευθεί. Όμως, το θέμα είναι ότι το μεγάλο κομμάτι των δανειοληπτών έχει σχέση με το μικρό κομμάτι του χρέους. Τι κάνετε εσείς ως ΣΥΡΙΖΑ, ως Αριστερά με το μεγάλο κομμάτι του χρέους, το οποίο το έχουν λίγοι; Αυτό είναι πολύ βασικό, αυτό μας ενδιαφέρει. Συμφωνούμε ότι θα πρέπει να προστατεύεται 100% η πρώτη κατοικία.

Θα αναφέρω τώρα τους λόγους που θα καταψηφίσουμε την τροπολογία 2057/52:

Πρώτον, εξαιρεί τους πολύτεκνους. Υπάρχει μία πρόβλεψη μόνον για όσους έχουν μέχρι και τρία παιδιά –άρθρο 1, παράγραφος δ΄.

Δεύτερον, η αξία της προστατευόμενης κύριας κατοικίας κατά τον χρόνο υποβολής της αίτησης να μην ξεπερνά στο σύνολο τα 175.000 ευρώ –άρθρο 1, παράγραφος γ΄. Τα όρια που έχουν τεθεί εδώ, σχετικά με την αξία της πρώτης κατοικίας και την αξία της υπόλοιπης περιουσίας, σε συνδυασμό με τα ατομικά και τα οικογενειακά εισοδήματα, αποσκοπούν στον αποκλεισμό όσο το δυνατόν περισσότερων δανειοληπτών.

Τρίτον, ιδίως το ανώτατο όριο των 130.000 ευρώ που τίθενται για το ανεξόφλητο κεφάλαιο είναι σκέτη κοροϊδία. Η πλειοψηφία των στεγαστικών δανείων που έχει χορηγηθεί υπερβαίνουν κατά πολύ αυτό το ποσό.

Τέταρτον, η συγκεκριμένη τροπολογία θέτει τα όρια με τέτοιον τρόπο ώστε να μπει οριστικά μία ταφόπλακα σε όσους ήλπιζαν ότι υπάρχει περίπτωση προστασίας της πρώτης κατοικίας.

Πέμπτον, θα σας παραπέμψω στη σελίδα 1 της τροπολογίας, όπου αναφέρεται επί της αρχής. «Ευάλωτοι οφειλέτες μπορούν να προστατεύσουν την κύρια κατοικία τους από τη ρευστοποίηση με τη διάταξη της παραγράφου 2 του άρθρου 9 του ν.3869/2010. Ωστόσο, η διάταξη αυτή εφαρμόζεται μόνο σε αιτήσεις που ασκήθηκαν μέχρι και την 28η Φεβρουαρίου του 2019. «Η χρονικά περιορισμένη ισχύς…» -εδώ είναι όλο το ζουμί- «…της εν λόγω διάταξης δικαιολογείται από το γεγονός ότι αντανακλά μία οικονομική συγκυρία, η οποία έχει ήδη αρχίσει να μεταβάλλεται. Επομένως, επιβάλλεται η επανεξέταση του πλαισίου προστασίας της κύριας κατοικίας, με βάση τις σημερινές οικονομικές συνθήκες».

Δηλαδή, τι μας λέτε ακριβώς και δεν το καταλαβαίνει ο κόσμος; Ποια είναι η μεταβολή και δεν την καταλάβαμε; Έχει έρθει η ανάπτυξη, όπως λέτε, από τον Αύγουστο και μετά και θα πρέπει να γίνει επανεξέταση, γιατί έχουν αλλάξει τα δεδομένα; Έχει μειωθεί η ανεργία; Έχουν έρθει επενδυτές και δεν τα γνωρίζει αυτά ελληνικός λαός;

Και συνεχίζω στη σελίδα 2, ξανά στην αιτιολογική έκθεση επί της αρχής, όπου αναφέρεται ότι στο νέο πλαίσιο μπορούν να ενταχθούν φυσικά πρόσωπα, ανεξαρτήτως πτωχευτικής ή μη ικανότητάς τους, εφόσον -αυτό το «εφόσον»- πληρούν συγκεκριμένα εισοδηματικά και περιουσιακά κριτήρια. Αναφέρεται στη σελίδα 4 της αιτιολογικής έκθεσης και στο άρθρο 1 «για να μπορεί ο οφειλέτης να υπαχθεί στο εισαγόμενο πλαίσιο, θα πρέπει να υπάρχει τουλάχιστον μία οφειλή επιδεκτική ρύθμισης, σύμφωνα με τις προϋποθέσεις που τίθενται στις επόμενες παραγράφους».

Δηλαδή η συγκεκριμένη τροπολογία που θα πρέπει όντως να έρθει ως σχέδιο νόμου μόνη της μάς λέει ότι και στα δεκαεπτά άρθρα αυτής της τροπολογίας δεν υπάρχει απολύτως καμμία πρόβλεψη για αυτούς που απορρίπτονται από τη ρύθμιση γιατί δεν πληρούν τις προϋποθέσεις, αλλά ούτε για αυτούς –που είναι το μεγάλο κομμάτι του ελληνικού λαού- που αδυνατούν να μπουν και να κάνουν αίτηση, διότι έχουν μείνει, από τις δικές σας πολιτικές επιλογές, άνεργοι ή έχουν φύγει στο εξωτερικό.

Άρα, μην ισχυρίζεστε ότι αυτή η τροπολογία έχει να κάνει με την προστασία της πρώτης κατοικίας. Έχετε κάνει πράξη όχι το «κανένα σπίτι σε χέρια τραπεζίτη», αλλά το «κανένα σπίτι σε χέρια ιδιοκτήτη».

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωρούμε με τον ειδικό αγορητή του Κομμουνιστικού Κόμματος Ελλάδας κ. Αθανάσιο Βαρδαλή για δεκαπέντε λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Δεν μας κάνει εντύπωση που η Χρυσή Αυγή χρησιμοποιεί γκεμπελίστικες μεθόδους. Άλλωστε, αυτούς τους φασίστες υμνεί καθημερινά. Το ΚΚΕ όχι μόνο δεν έλειπε από την αντίστοιχη συνεδρίαση της επιτροπής, αλλά δεν έλειπε και από όλες τις συνεδριάσεις της επιτροπής, όπως έκαναν άλλοι, μεταξύ αυτών και ο προηγούμενος ομιλητής. Άλλωστε, τα Πρακτικά είναι στη διάθεση όλων και μπορεί να τα δει ο καθένας. Όμως, θα πρέπει να ξέρετε ότι το ΚΚΕ δεν έχει ανάγκη να ακούσει τους τραπεζίτες για τα κόκκινα δάνεια, το ποια είναι η άποψή τους, ούτε βεβαίως νιώθουμε την ανάγκη να τους κάνουμε και ερωτήσεις.

Κυρίες και κύριοι, συζητάμε ένα νομοσχέδιο που ουσιαστικά έρχεται στην Ολομέλεια κατ’ απαίτηση των βιομηχάνων και των επιχειρηματιών. Υλοποιεί τις δικές τους απαιτήσεις. Άλλωστε, οι ίδιοι το ομολογούν και δεν παραλείπουν να ευχαριστήσουν την Κυβέρνηση που ανταποκρίθηκε στα αιτήματα που θέτουν εδώ και καιρό. Τι κάνει το νομοσχέδιο για να βελτιώσει το επενδυτικό κλίμα, όπως υποστηρίζετε, και να προσελκύσει επενδύσεις;

Πρώτον, ενσωματώνει μία οδηγία της Ευρωπαϊκής Ένωσης που προστατεύει το εμπορικό απόρρητο, την εκμετάλλευση των διπλωμάτων ευρεσιτεχνίας, γιατί τις θεωρεί βιομηχανική ιδιοκτησία, προστατεύει την τεχνογνωσία, τις επιχειρηματικές πληροφορίες και συστήνει κοινοπραξίες εκμετάλλευσης τεχνολογίας.

Μιλάμε για όλα αυτά τα ζητήματα, για ένα κρίσιμο ζήτημα, για τους επιχειρηματικούς ομίλους, γιατί στα πλαίσια της όξυνσης του ανταγωνισμού έχει τεράστια σημασία ποιος ελέγχει τη ροή της επιστημονικής γνώσης, τους τρόπους και τις μεθόδους αξιοποίησης της νέας επιστημονικής γνώσης στην παραγωγή, την εφευρετική δραστηριότητα και την ανάπτυξη των προτύπων στη βιομηχανία. Γιατί, μέσω αυτού του ελέγχου, υποτάσσουν την επιστημονική έρευνα και κατά συνέπεια το επιστημονικό δυναμικό στον στόχο που έχει το κεφάλαιο, που δεν είναι άλλος από το να αυγατίζει τα κέρδη του και να εξασφαλίζει την εξουσία του.

Έχει, όμως, σημασία να δούμε συνοπτικά τις αντίστοιχες κοινωνικές επιπτώσεις που έχει η υποταγή της επιστημονικής έρευνας και γνώσης στους στόχους αυτού του κεφαλαίου. Σήμερα που μιλάμε χιλιάδες εφευρέσεις κατοχυρώνονται ως πατέντες, ως ιδιοκτησία επιχειρηματικών ομίλων και δεν μπαίνουν στην παραγωγή γιατί δεν έχουν κέρδος, εφευρέσεις που αν μπουν σχεδιασμένα, γρήγορα και ανεμπόδιστα θα λύσουν μία σειρά ανάγκες της κοινωνίας.

Χαρακτηριστικό παράδειγμα είναι το φάρμακο. Οι προτεραιότητες στην παραγωγή και την έρευνα του φαρμάκου καθορίζονται με γνώμονα το ποσοστό κέρδους και τα μερίδια αγοράς των ανταγωνιζόμενων ομίλων που δραστηριοποιούνται στον συγκεκριμένο κλάδο. Και ενώ τα κέρδη των φαρμακοβιομηχανιών είναι τεράστια, από την άλλη μεριά, εκατομμύρια άνθρωποι εξακολουθούν να υποφέρουν, γιατί το φάρμακο και η ίδια η υγεία αποτελούν σήμερα εμπόρευμα.

Παράλληλα δε, με τους περιορισμούς στη διάχυση της τεχνολογίας, η επιστημονική γνώση αξιοποιείται για τον περιορισμό της διάρκειας ζωής των προϊόντων, την τεχνητή παλαίωση, την ενσωματωμένη γρήγορη αχρήστευσή τους.

Τελικά όποιον τομέα παραγωγής και όποιον επιστημονικό κλάδο και αν εξετάσουμε, μπορούμε να εντοπίσουμε τον μεγάλο ένοχο που εμποδίζει να αξιοποιηθούν προς όφελος των αναγκών της κοινωνίας οι μεγάλες δυνατότητες που γεννά η δουλειά των εργαζομένων, δυνατότητες τις οποίες διευρύνει η ανάπτυξη των επιστημών και της τεχνολογίας. Ο μεγάλος ένοχος δεν είναι άλλος από τη δράση του κεφαλαίου, με σκοπό το μέγιστο ποσοστό κέρδους.

Επομένως, δεν κινδυνεύουμε από τη νέα τεχνολογία, αλλά κινδυνεύουμε από την καπιταλιστική αξιοποίησή της. Τα εμπορικά απόρρητα, η ενιαία λειτουργία της εσωτερικής αγοράς, έρευνας και καινοτομίας της Ευρωπαϊκής Ένωσης, η προστασία της βιομηχανικής ιδιοκτησίας των επιχειρηματικών πληροφοριών είναι ανάγκη του κεφαλαίου. Αυτές τις ανάγκες έρχεται να ικανοποιήσει και η σημερινή Κυβέρνηση, όπως και οι προηγούμενες του ΣΥΡΙΖΑ.

Δεύτερο ζήτημα που βάζει το συγκεκριμένο νομοσχέδιο. Με τροποποιήσεις του αναπτυξιακού νόμου και άλλες διατάξεις συνεχίζει η Κυβέρνηση τις διευκολύνσεις και τα δωράκια προς τους επιχειρηματίες, συνεχίζοντας ακάθεκτη να διευθετεί εκκρεμότητες υπέρ του κεφαλαίου, στο όνομα μάλιστα της δίκαιης ανάπτυξης της μεταμνημονιακής εποχής, ματώνοντας τον λαό για να τροφοδοτεί την καπιταλιστική κερδοφορία.

Τι κάνει συνοπτικά με αυτές τις διευθετήσεις; Μία επιχείρηση για να υπαχθεί, από εδώ και πέρα, σε καθεστώς επενδύσεων μείζονος μεγέθους και να απολαμβάνει τις φοροαπαλλαγές και τις επιχορηγήσεις θα πρέπει το συνολικό κόστος της επένδυσης να είναι 15 εκατομμύρια, από 20 εκατομμύρια που ήταν μέχρι τώρα. Η φοροαπαλλαγή τους από 5 εκατομμύρια που ήταν, γίνεται 7 εκατομμύρια. Μάλιστα, για να εξασφαλιστούν οι φοροαπαλλαγές αρκεί να υλοποιηθεί το 50% του κόστους του επενδυτικού σχεδίου –όχι ολόκληρο, το 50%.

Απαλλάσσονται από τη διαδικασία προκαταρκτικής περιβαλλοντικής εκτίμησης και αξιολόγησης οι επιχειρήσεις εφοδιαστικής αλυσίδας, logistics. Οι ίδιες επιχειρήσεις απαλλάσσονται από την καταβολή φόρου εισοδήματος για την υπεραξία που προκύπτει από την εκποίηση των ακινήτων και των λοιπών εγκαταστάσεών τους, όπως και οι επιχειρήσεις που μετεγκαθίστανται στα εμπορευματικά πάρκα.

Δίνονται διευκολύνσεις για την ανάπτυξη επιχειρηματικών πάρκων. Μειώνετε ακόμη και τους χώρους στάθμευσης κατά 50% που προβλέπει η σημερινή νομοθεσία ακόμα και για τις εγκατεστημένες επιχειρήσεις, προφανώς για να χρησιμοποιηθούν για άλλες χρήσεις υπέρ των επιχειρηματικών ομίλων. Δίνετε τη δυνατότητα στις επιχειρήσεις να αξιοποιούν σε μικρότερο χρόνο την ενίσχυση που παρέχεται με τη μορφή της φορολογικής απαλλαγής, μειώνοντας αυτό το χρονικό διάστημα από πέντε σε τρία χρόνια, να πάρουν δηλαδή το σύνολο της φοροαπαλλαγής μέσα σε τρία χρόνια.

Τακτοποιείτε θέματα που αφορούν παλιότερα επενδυτικά σχέδια άλλων κυβερνήσεων, ακόμη-ακόμη από το 1998, το 2001 και το 2004. Τους δίνετε και άλλες ευκαιρίες με παρατάσεις προθεσμιών, μείωση του οικονομικού και φυσικού αντικειμένου των επενδυτικών τους σχεδίων.

Από όλα αυτά καταλαβαίνει κανείς ποια είναι η «προοδευτική συμμαχία του ΣΥΡΙΖΑ». Είναι μία συμμαχία μαζί με τους επιχειρηματικούς ομίλους, την Ευρωπαϊκή Ένωση και το ΝΑΤΟ.

Αποδεικνύετε καθημερινά πως βρίσκεστε στο ίδιο μέτωπο με τη Νέα Δημοκρατία, γι’ αυτό άλλωστε ψηφίζετε αντίστοιχα νομοσχέδια και το σημερινό και όσα άλλα νομοσχέδια έρχονται που δίνουν δωράκια και διευκολύνσεις στους επιχειρηματικούς ομίλους.

Γι’ αυτόν τον λόγο ο λαός πρέπει να γυρίσει την πλάτη του στις κυβερνήσεις και τα κόμματα της Ευρωπαϊκής Ένωσης, ισχυροποιώντας αποφασιστικά το ΚΚΕ παντού.

Και δεν περιορίζεστε μόνο σε αυτά. Δημιουργείτε ένα σταθερό και απλό στη διαδικασία καθεστώς χορήγησης αδειών για επιχειρήσεις παροχής ενδοομιλικών υπηρεσιών. Για να προσελκύσετε τέτοιες επιχειρήσεις στην Ελλάδα, ανάμεσα στα άλλα πλεονεκτήματα -δείτε τι αναφέρεται στην αιτιολογική έκθεση- διαφημίζετε και το σχετικά χαμηλό μισθολογικό κόστος. Νομοθετείτε τη δυνατότητα ίδρυσης ενδιάμεσων χρηματοδοτικών οργανισμών με χρηματοδότηση από το Πρόγραμμα Δημοσίων Επενδύσεων και με συμμετοχή ιδιωτών. Φτιάχνετε ένα ακόμη χρηματοδοτικό εργαλείο για τους επιχειρηματίες, που στόχο έχει να αντιμετωπίσει τη δυσκολία χρηματοδότησης επενδυτικών σχεδίων από τις τράπεζες λόγω της έλλειψης ρευστότητας που έχουν.

Για τα Οινόφυτα και τον Ασωπό –τα είπαμε και στην επιτροπή- με τη συγκρότηση και λειτουργία του επιχειρηματικού πάρκου «Εξυγίανσης και Ανάπτυξης» αποδεικνύεται ότι η εξυπηρέτηση της κερδοφορίας των επιχειρηματικών ομίλων, η παραγωγή ασύλληπτου πλούτου στέκεται δίπλα στην υποβαθμισμένη υγεία και ποιότητα ζωής αυτών που τον παράγουν. Στήνεται μια ανώνυμη εταιρεία με πλειοψηφικούς μετόχους τους ίδιους τους βιομήχανους, δηλαδή εκείνοι θα εγκρίνουν τις άδειες, τους όρους λειτουργίας επεκτάσεων, ενδεχομένως και τον όρο πρόσβασης στη ζώνη. Δεν γίνεται καμμία προσπάθεια εντοπισμού αυτών που σήμερα εξακολουθούν να ρυπαίνουν. Οι υπαίτιοι, δηλαδή οι βιομήχανοι, αντί να κληθούν να πληρώσουν θα χρηματοδοτηθούν κιόλας με πακτωλούς χρημάτων που προέρχονται από τη φορολογία των εργαζομένων για να βγουν τελικά όλοι λάδι.

Σήμερα, είναι αναγκαίο οι εργαζόμενοι και ο λαός της περιοχής να παλέψουν για τη λήψη όλων των αναγκαίων μέτρων προστασίας για την υγεία και ασφάλεια των εργαζομένων και των κατοίκων της περιοχής.

Τέλος, ανάμεσα στα άλλα, παραχωρείτε για την έκθεση Λαμίας μία έκταση 167 στρεμμάτων προίκα σε μία ανώνυμη εταιρεία που συστήνεται για την ανάπτυξη μιας σειράς επιχειρηματικών δραστηριοτήτων. Φορτώνετε, όμως, τα χρέη των προηγούμενων διοικήσεων στις πλάτες των δημοτών χωρίς μέχρι τώρα να έχουν αποδοθεί ευθύνες όπου αυτές υπάρχουν.

Αυτό που χρειάζεται να γίνει είναι να παραχωρηθεί η έκταση στον Δήμο Λαμιέων με αποκλεισμό κάθε επιχειρηματικής δραστηριότητας και να διευθετηθούν οι όποιες δικαστικές εκκρεμότητες υπάρχουν, να αξιοποιηθεί σαν κέντρο προβολής και παραγωγικής δραστηριότητας του τόπου στη διεύρυνση των παραγωγικών δυνατοτήτων και την αξιοποίησή τους σε όφελος του λαού χωρίς μεσάζοντες, επιχειρηματική δραστηριότητα και μονοπώλια του χώρου, να μετατραπεί ο χώρος της έκθεσης σε πάρκο αναψυχής πολιτισμού και αθλητισμού.

Και έρχομαι τώρα στην τροπολογία για τα κόκκινα δάνεια στο χρόνο που μου μένει. Η Κυβέρνηση, όπως μας είπε, νιώθει περήφανη που με αυτήν τη νομοθετική της πρωτοβουλία θα σώσουν οι φτωχοί την πρώτη τους κατοικία.

Ποια είναι η αλήθεια; Η τροπολογία της Κυβέρνησης ΣΥΡΙΖΑ είναι ένας ακόμη κρίκος σε μία αλυσίδα κυβερνητικών ρυθμίσεων σε βάρος των υπερχρεωμένων λαϊκών νοικοκυριών. Μαζί με τους τραπεζικούς ομίλους αντικαθιστούν ακόμα και αυτήν την ελάχιστη δικαστική προστασία του νόμου Κατσέλη για τα υπερχρεωμένα λαϊκά νοικοκυριά που έτσι κι αλλιώς δεν πρόσφερε και ουσιαστική και γενικευμένη κυρίως προστασία, βάζοντας ακόμα χειρότερους όρους γι’ αυτήν την προστασία. Κυβέρνηση και τράπεζες εκβιάζουν τα υπερχρεωμένα νοικοκυριά και ο εκβιασμός τους είναι απλός: Ή μπαίνεις στη ρύθμιση και πληρώνεις τις δόσεις ή αλλιώς χάνεις το σπίτι σου.

Το νέο σχέδιο, λοιπόν, του ΣΥΡΙΖΑ με πιο αποτελεσματικό τρόπο από αυτόν του νόμου Κατσέλη στοχεύει στο να υποχρεώσει τους δανειολήπτες να πληρώσουν. Αυτός είναι ο στόχος τους. Αυξάνετε τους εκβιασμούς και τις απειλές για να γίνουν «συνεπείς» στην εξυπηρέτηση του δανείου τους. Αναλαμβάνετε να διεκπεραιώσετε και εδώ τη βρώμικη δουλειά σε ό,τι αφορά στην απαλλαγή των τραπεζών από ένα μεγάλο μέρος των κόκκινων δανείων, προκειμένου να βρουν ζεστό χρήμα για να χρηματοδοτήσουν βιώσιμες επιχειρήσεις και επιχειρηματικούς ομίλους.

Κατά τη γνώμη μας, πρόκειται για ένα συμβιβασμό μεταξύ Κυβέρνησης, τραπεζών και θεσμών –Ευρωπαϊκή Κεντρική Τράπεζα, Κομισιόν, Διεθνές Νομισματικό Ταμείο, πράγμα που αποδεικνύει ότι η ενισχυμένη εποπτεία είναι εδώ, ζει και βασιλεύει.

Αντί να βελτιώσετε τις ελάχιστες προϋποθέσεις για την όποια προστασία της λαϊκής κατοικίας εσείς τις χειροτερεύετε ακόμη περισσότερο. Βάζετε κι άλλους κόφτες, περιορίζετε τη χρονική διάρκεια ένταξης και προστασίας, κατακρεουργείτε τα εισοδηματικά κριτήρια προστασίας. Για παράδειγμα, στην περίπτωση δύο εργαζόμενων συζύγων οι τράπεζες μπορούν να προχωρήσουν σε πλειστηριασμό σε περίπτωση που οι μισθοί τους ξεπερνούν κατά μέσο όρο τα 750 ευρώ, ακόμα και αν αυτό το νοικοκυριό εκπληρώνει όλες τις άλλες προϋποθέσεις για να ενταχθεί στη ρύθμιση.

Πρέπει να σημειωθεί ότι όλα τα κριτήρια πρέπει να πληρούνται ταυτόχρονα. Για παράδειγμα, αν ένας έχει εκτός από την πρώτη κατοικία και ένα σπίτι στο χωριό που του άφησε ο πατέρας του και ένα χωράφι πέντε στρεμμάτων ξεπερνά ενδεχόμενα τα περιουσιακά κριτήρια που βάζετε, δηλαδή όριο μέχρι 80.000 ευρώ, και θα πεταχτεί και αυτός έξω από τη ρύθμιση.

Δίνετε κρατική επιδότηση στις τράπεζες, μέτρο που η Κυβέρνηση προκλητικά παρουσιάζει ως φιλολαϊκό, ενώ στην πραγματικότητα διευκολύνει έμμεσα τις τράπεζες να βάλουν στο χέρι τις απαιτήσεις τους για τα στεγαστικά δάνεια. Η Κυβέρνηση έχει υιοθετήσει το βασικό επιχείρημα των τραπεζών για αντιμετώπιση των μπαταχτσήδων ή «στρατηγικών κακοπληρωτών», προκειμένου να δικαιολογήσει την άρση και αυτής της κουτσουρεμένης δικαστικής προστασίας που έχει απομείνει.

Σίγουρα δεν εννοείτε τους πραγματικούς μπαταχτσήδες, δηλαδή τους μεγάλους επιχειρηματικούς ομίλους που είναι υπεύθυνοι για τον μεγάλο όγκο κόκκινων δανείων, αλλά φωτογραφίζετε τη μεγάλη μάζα των εργατικών λαϊκών νοικοκυριών που εξαναγκάστηκαν σε τραπεζικό δανεισμό για να καλύψουν τις στεγαστικές και καταναλωτικές ανάγκες, αλλά τσακίστηκαν από την κρίση, την ανεργία, τα αντιλαϊκά μέτρα, τις μειώσεις μισθών και τη βαριά φορομπηξία που τους επιβάλλατε.

Αυτή είναι η γεύση, με λίγα λόγια, από την επομένη μεταμνημονιακή μέρα που διαφημίζετε για χιλιάδες νοικοκυριά. Να γιατί οι εργαζόμενοι δεν πρέπει να εφησυχάζουν, αλλά να δυναμώσουν την αλληλεγγύη και την πάλη ενάντια στους πλειστηριασμούς, στις κατασχέσεις βάζοντας στο στόχαστρο την πραγματική αιτία που δεν είναι άλλη από τη στρατηγική του κεφαλαίου, την οποία υπηρετούν η Κυβέρνηση και τα άλλα κόμματα της Αντιπολίτευσης.

Το ΚΚΕ έχει καταθέσει τροπολογία που βασική της λογική έχει την ανάγκη λήψης άμεσων μέτρων για την ανακούφιση των λαϊκών δανειοληπτών από την υπερχρέωση, προβλέποντας τη δραστική μείωση των χρεών των λαϊκών οικογενειών προς τις τράπεζες με διαγραφή τόκων και ουσιαστικό κούρεμα του χρέους των λαϊκών νοικοκυριών και καλούμε Κυβέρνηση και τα άλλα κόμματα να πάρουν θέση για αυτήν την τροπολογία.

Με σύνθημα «κανένα σπίτι στα χέρια του τραπεζίτη» καλούμε τους εργαζόμενους να αποτρέψουν τους εκατό χιλιάδες και πάνω πλειστηριασμούς που έχει προϋπολογίσει η Κυβέρνηση και οι τράπεζες ότι θα γίνουν τα επόμενα τρία χρόνια. Το μέτωπο κατά των πλειστηριασμών δεν κλείνει με τη λήξη του νόμου Κατσέλη, αλλά αντίθετα τώρα ανοίγει για τα καλά.

Εμείς ως ΚΚΕ επί της αρχής θα καταψηφίσουμε το νομοσχέδιο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αθανάσιο Βαρδαλή, ειδικό αγορητή του ΚΚΕ.

Τον λόγο έχει ο κ. Μάριος Γεωργιάδης, ειδικός αγορητής από την Ένωση Κεντρώων, για δεκαπέντε λεπτά.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατά τη διάρκεια της συζήτησης του σχεδίου νόμου στην αρμόδια επιτροπή είναι φανερό ότι η πλειοψηφία της Αντιπολίτευσης κατέβαλε πάρα πολλές προσπάθειες έτσι ώστε να αξιολογηθούν οι διατάξεις του κάπως πιο θετικά, μιας και κάποια προβλήματα που διαιωνίζονταν οι όποιες λύσεις αυτήν τη στιγμή φέρνετε ως Κυβέρνηση θεωρήθηκαν κάτι σημαντικό.

Παρ’ όλα αυτά, υπάρχουν πάρα πολλά λάθη και πάρα πολλά προβληματικά σημεία, όπως για παράδειγμα ξεκινάμε με το εξής ότι στο σχέδιο νόμου περιλαμβάνονται ρυθμίσεις για τριάντα τέσσερα διαφορετικά και άσχετα μεταξύ τους ζητήματα για ρουσφέτια και για εξυπηρετήσεις.

Και θα ξεκινήσω με το άρθρο 1 και την οδηγία 2016 του 943 όπου θα έπρεπε να είχε ενσωματωθεί στην ελληνική νομοθεσία εδώ και εννέα μήνες και κανένας από την Κυβέρνηση δεν ασχολήθηκε για αυτό θεωρώντας την ως μία σκόπιμη και απαράδεκτη καθυστέρηση. Κανένας προβληματισμός, αλλά για αυτό μας έχετε συνηθίσει.

Με το άρθρο 2 συνεχίζεται πραγματικά η γιγάντωση του κράτους, δεδομένου ότι φημολογείται άλλος ένας μάλλον αχρείαστος δημόσιος φορέας, αυτός του Εθνικού Συμβουλίου Διανοητικής Ιδιοκτησίας με διοικητική υποστήριξη και όλα τα λοιπά.

Στο ζήτημα του προσωπικού της ΜΟΔ ΑΕ και στην υφιστάμενη σήμερα διακριτική μεταχείριση εις βάρος των υπαλλήλων, που δεν είναι μηχανικοί στην ειδικότητα, η Κυβέρνηση πραγματικά επιμένει αδικαιολόγητα να κρατάει μία άκαμπτη στάση.

Κι αυτό συμβαίνει παρ’ ότι η εκπρόσωπος των εργαζομένων στη ΜΟΔ και κατά τη διάρκεια ακρόασης των φορέων δήλωσε στην Επιτροπή ότι το παραπάνω πρόβλημα το γνώριζε ήδη ο Αντιπρόεδρος της Κυβέρνησης, ο κ. Δραγασάκης, όταν είχε συναντηθεί μαζί τους.

Υπενθυμίζω, επίσης, ότι ο αρμόδιος Υπουργός, ο κ. Γιαννακίδης, είχε υποσχεθεί προ δύο μηνών ενώπιον του προσωπικού της ΜΟΔ ότι θα φέρει σχετική νομοθετική ρύθμιση γι’ αυτή την άρση των αδικιών εντός του Φεβρουαρίου, κάτι το οποίο δεν έχει γίνει.

Σε τελευταία ανάλυση, δεν απαιτείται ούτε καν δημοσιονομικός χώρος, μιας και οι αποδοχές του προσωπικού της ΜΟΔ δεν επιβαρύνουν τον κρατικό προϋπολογισμό, αλλά καταβάλλονται μέσω της τεχνικής βοήθειας του ΕΣΠΑ, με ελάχιστη συγχρηματοδότηση.

Οπότε, την ίδια στιγμή, κύριε Υπουργέ, αντί να ευνοήσετε και αυτούς τους υπαλλήλους και να άρετε αυτήν την ανισότητα, η οποία έχει μηδενικό κόστος, με το άρθρο 57 χορηγούνται πραγματικά ρουσφετολογικές προσωπικές διαφορές σε όλους τους υπαλλήλους του Υπουργείου Οικονομίας και Ανάπτυξης, συνολικού ποσού 3,85 εκατομμυρίων ευρώ ετησίως. Περιμένουμε, λοιπόν, ακόμη και σήμερα, να τηρηθούν οι υπουργικοί λόγοι και να αποκατασταθεί η δικαιοσύνη.

Τα όσα προβλέπονται στο άρθρο 27 θεσμοθετούν την αδιαφάνεια ή τη διαφθορά. Είναι απαράδεκτο, με πρόφαση το φόρτο εργασίας, να τοποθετούνται ως υπεύθυνοι λογαριασμού ή ως εισηγητές εκκαθάρισης για τις πληρωμές του Προγράμματος Δημοσίων Επενδύσεων άσχετοι υπάλληλοι, εκτός της αρμόδιας για την πληρωμή υπηρεσίας, καλλιεργώντας ένα έδαφος για νέες κομματικές δομές στη διοίκηση.

Πάμε στο άρθρο 42, για τη λεγόμενη Golden Visa. Υπάρχει σοβαρό πρόβλημα από τον μη ποιοτικό έλεγχο των αιτούντων αδειών διαμονής, το οποίο περιγράφει αναλυτικά η από 23-1-2019 έκθεση της Ευρωπαϊκής Επιτροπής προς το Ευρωπαϊκό Κοινοβούλιο. Αναφέρει συγκεκριμένα ότι οι έγκυρες άδειες διαμονής που εκδίδουν τα κράτη-μέλη έχουν γενικότερο αντίκτυπο, διότι δίνουν στον υπήκοο τρίτης χώρας να ταξιδεύει ελευθέρα στο χώρο Σένγκεν για ενενήντα ημέρες, εντός οποιασδήποτε περιόδου εκατόν ογδόντα ημερών.

Επομένως, είναι απαραίτητο να διενεργούνται όλοι οι έλεγχοι ασφαλείας, πράγμα το οποίο δεν συμβαίνει στη χώρα μας, όπου η Κυβέρνηση ΣΥΡΙΖΑ έχει φτιάξει μία κανονική και πραγματική φάμπρικα και εκδίδει πλέον τις άδειες παραμονής με ρυθμό πολυβόλου. Είναι χαρακτηριστικό ότι ενώ το 2014 είχαν χορηγηθεί οκτακόσιες ογδόντα οκτώ άδειες, μέχρι τον Νοέμβριο του 2018 είχαν εκτοξευτεί στις εννέα χιλιάδες επτακόσιες πενήντα έξι, δηλαδή μία αύξηση 1100% παραπάνω.

Στη δε σχετική λίστα βλέποντας τις χώρες προέλευσης των προσώπων που έχουν λάβει τις άδειες, στην πρώτη θέση φιγουράρει μακράν η Κίνα με πέντε χιλιάδες τριακόσιες εξήντα επτά. Θα μου πείτε, τι κακό έχει το ότι είναι Κινέζοι οι όποιοι επενδυτές θέλουν να έρθουν στη χώρα μας; Θέλουμε να μας εξηγήσετε πώς γίνεται να συμβαίνει αυτό, να φιγουράρουν στις πρώτες θέσεις, τη στιγμή που η Κίνα βρίσκεται σε καθεστώς capital controls και απαγορεύονται οι εξαγωγές κεφαλαίων άνω των 50.000 ευρώ; Άρα, για τι επενδυτές μιλάμε αυτή τη στιγμή;

Πέρα από αυτό, σύμφωνα με την ΚΥΑ 68019/2015 που επικαιροποίησε τα απαιτούμενα δικαιολογητικά, η Κυβέρνηση ΣΥΡΙΖΑ επέλεξε να μην απαιτεί τα εξής: δήλωση «πόθεν έσχες», αντίγραφο ποινικού μητρώου του αιτούντος και ούτε καν να τον υποχρεώσει να αποδείξει ότι διαμένει στη χώρα μας μετά τη λήψη της άδειας, παρά μόνο για μία ημέρα και αυτό για να υποβάλει ξανά την αίτηση της ανανέωσής της.

Ο μοναδικός έλεγχος που πραγματικά ευχόμαστε τουλάχιστον να έχει συμβεί είναι τα τρία κριτήρια συστημάτων πληροφοριών της Ευρωπαϊκής Ένωσης, δηλαδή το Σένγκεν, το λεγόμενο SIS, των θεωρήσεων για τις βίζα και των δακτυλικών αποτυπωμάτων μέσω της EURODAC. Πραγματικά, η Κυβέρνηση πρέπει επιτέλους να σοβαρευτεί και να σταματήσει να μην υπάρχει αυτή η λογική του σεβασμού της εθνικής ενωσιακής ασφαλείας και να χορηγείτε ανεξέλεγκτα τις όποιες άδειες διαμονής.

Μοναδική διέξοδος για να τροποποιήσει κάποιος τα περαιτέρω είναι αυτά που σας είπα παραπάνω. Ακόμα καλύτερα θα ήταν να φροντίσετε, ώστε το μοναδικό σημερινό κριτήριο του νόμου, δηλαδή η λεγόμενη αόριστη διατύπωση που έχετε «πραγματοποίηση επένδυσης που θα έχει θετικές επιπτώσεις στην εθνική ανάπτυξη της οικονομίας» να αποκτήσει συγκεκριμένες μορφές, όπως για παράδειγμα να αφορά σε επένδυση σε οικονομικά μειονεκτούσα περιοχή ή στη δημιουργία θέσεων εργασίας.

Όσον αφορά τα άρθρα 28-39 και τις ρυθμίσεις για τις ιδιωτικές επενδύσεις, όλοι σε αυτή τη χώρα πραγματικά έχουν προ πολλού διαπιστώσει ότι οι ιδιωτικές επενδύσεις δύσκολα πραγματοποιούνται όσο η συγκεκριμένη Κυβέρνηση βρίσκεται στην εξουσία. Και αυτό συμβαίνει όχι γιατί δεν υπάρχουν επενδυτικές ευκαιρίες, το αντίθετο μάλιστα, αλλά γιατί μικροί, μεσαίοι ή ακόμη και μεγάλοι επενδυτικοί όμιλοι ακόμα και ιδιώτες επενδυτές, δεν αντέχουν τον τρόπο αντιμετώπισής τους και κυρίως την ποινικοποίηση του επιχειρείν και τις λοιπές ιδεολογικές αγκυλώσεις του ΣΥΡΙΖΑ και υπάρχουν πάρα πολλά τρανταχτά σχετικά παραδείγματα.

Με το άρθρο 53 συνεχίζετε να μεγαλώνετε το τεράστιο κράτος, δεδομένου ότι συστήνετε δεκαεπτά νέες αχρείαστες θέσεις ειδικού επιστημονικού προσωπικού στην Ενιαία Ανεξάρτητη Αρχή Δημοσίων Συμβάσεων, οι οποίες μάλιστα θα μπορούσαν κάλλιστα να καλυφθούν με εξωτερικές προσλήψεις, ενώ στο δημόσιο υπάρχουν χιλιάδες υπάλληλοι που μένουν αναξιοποίητοι.

Το άρθρο 54, πραγματικά, αποτελεί ένα ακόμη ρουσφέτι της Κυβέρνησης, μία ρουσφετολογική διάταξη. Πλέον, η Γενική Γραμματεία Στρατηγικών και Ιδιωτικών Επενδύσεων θα έχει τη δυνατότητα απόσπασης απεριόριστου αριθμού υπαλλήλων και μάλιστα κατά παρέκκλιση κάθε άλλης διάταξης, χωρίς να ρωτήσει κανέναν, πόσω μάλλον εν όψει εκλογών.

Στο άρθρο 55, την επίσημη πρόταση της Κυβέρνησης ΣΥΡΙΖΑ για να αντιμετωπίσει το brain drain, πραγματικά ως Ένωση Κεντρώων αναρωτιόμαστε πώς για τέσσερα χρόνια αγνοούσατε όλα αυτά τα παιδιά τα οποία μετανάστευαν στο εξωτερικό για σπουδές και εργασία και πραγματικά προσπαθείτε αυτή τη στιγμή να σώσετε την κατάσταση δίνοντάς τους ασπιρίνες.

Ανοιχτά πανεπιστήμια, αναβάθμιση σπουδών με σύγχρονα προγράμματα, μη ποινικοποίηση της αριστείας, πρόσβαση στην αγορά εργασίας χωρίς αδικίες, χαμηλότερη φορολογία για τους νέους επιστήμονες. Αυτά είναι τα σημαντικά που απαιτούνται για να σταματήσει το φαινόμενο της διαρροής εγκεφάλων και σίγουρα όχι τα αμφιλεγόμενα έπαθλα που έρχονται από την πλευρά σας και τα μπόνους τα οποία προτείνετε. Και μάλιστα υπάρχει και μία –σε εισαγωγικά- «περίεργη» πρόβλεψη ότι μπορεί να χορηγούνται όχι μόνο σε πολίτες της Ευρωπαϊκής Ένωσης, αλλά και τρίτων χωρών.

Τα άρθρα 58 έως 66 μας θυμίζουν άλλο ένα παράδειγμα πλήρους απαξίωσης και κακοδιαχείρισης του δημόσιου φορέα, την Πανελλήνια Έκθεση Λαμίας. Αποδεικνύουν ακόμη και την προχειρότητα νομοθέτησης, δεδομένου ότι το ακίνητο 167 στρεμμάτων που παραχωρείται δωρεάν από το ελληνικό δημόσιο για τριάντα έτη, πολύ απλά δεν ανήκει στο ελληνικό δημόσιο από το 1976 κιόλας, όπως μας πληροφορεί το Επιμελητήριο Φθιώτιδος.

Επίσης, απαράδεκτη είναι και η κατάθεση επτά άσχετων τροπολογιών και θα σχολιάσω μόνο την όγδοη στο χρόνο που μου απομένει, που αφορά τα κόκκινα δάνεια. Τα όσα προβλέπονται αποδεικνύουν για άλλη μία φορά ότι η Κυβέρνηση πάντα επιδίδεται σε απειλές και στο τέλος υποχωρείτε. Το παραδεχθήκατε κιόλας κι εσείς, κύριε Υπουργέ, ότι είναι ένα αποτέλεσμα συμβιβασμού και υποχώρησης.

Οι εκάστοτε λεονταρισμοί από πλευράς Κυβερνήσεως μόνο κακό μπορούν να κάνουν στην οικονομία μας, όπως αποδείχθηκε και από το Euroworking Group προχθές μάλιστα τη Δευτέρα, για προσωρινή επιστροφή των 970 εκατομμυρίων ευρώ από τα κέρδη των κεντρικών τραπεζών επί των ελληνικών ομολόγων.

Κι αυτό γιατί από τις πρώτες μαξιμαλιστικές διαρροές της Κυβέρνησης ότι δήθεν με το σχέδιο νόμου που θα φέρετε και με την τροπολογία, θα ήταν ένα αποτέλεσμα σκληρής διαπραγμάτευσης και θα κάλυπτε όλο τον πληθυσμό, καταφέρατε να καταλήξετε στις προτάσεις των δανειστών, οι οποίες μάλιστα είναι χειρότερες από τις προηγούμενες τις οποίες ήσασταν διατεθειμένοι να φέρετε. Είναι πάρα πολύ χαμηλά τα όρια τα οποία έχετε βάλει για τους δικαιούχους.

Τους έχετε αφήσει για τέσσερις μήνες ακάλυπτους, γιατί στις 28 Φεβρουαρίου έληγε το προηγούμενο καθεστώς. Αυτήν τη στιγμή ήδη τελειώνει και ο Μάρτιος. Οπότε υπάρχουν τέσσερις εβδομάδες, που είναι ακάλυπτες οι κατοικίες των δανειοληπτών. Και μάλιστα η περίοδος που έχετε βάλει, είναι μέχρι το τέλος του έτους. Καλύπτονται, δηλαδή, μόνο για οκτώ μήνες.

Και όχι μόνο αυτό, περιμένουμε -όπως έχει ανακοινωθεί, υπάρχουν και κάποιες πληροφορίες- ότι θα εκδοθούν και επτά υπουργικές αποφάσεις που προβλέπονται. Γνωρίζοντας, όμως, την ταχύτητα με την οποία εσείς νομοθετείτε, μπορούμε να πούμε άνετα και να εκτιμήσουμε ότι οι ανήμποροι δανειολήπτες θα πρέπει να περιμένουν για πολύ ακόμα.

Και πάμε λίγο σε κάποια τεχνικά χαρακτηριστικά. Αναφέρατε, κύριε Υπουργέ, ότι μπορούμε εύκολα να εντοπίσουμε τους στρατηγικούς κακοπληρωτές, οι οποίοι με βάση τις εκτιμήσεις -όπως είπατε στις επιτροπές- είναι περίπου ένας στους τέσσερις. Άρα, θα μπορούσαμε να υποθέσουμε ότι είναι περίπου δύο στους δέκα. Σωστά;

Με τη διάταξη την οποία φέρνετε, αφήνετε εκτός έξι στους δέκα. Άρα, έχουμε ένα κενό που αφορά τέσσερις στους δέκα, οι οποίοι δεν είναι ούτε στρατηγικοί κακοπληρωτές, δηλαδή μπαταχτσήδες, αλλά ούτε χρήζουν δεύτερης ευκαιρίας. Με αυτούς τι θα κάνουμε; Έχετε προβλέψει κάτι;

Συμφωνούμε μαζί σας ότι πρέπει να αντιμετωπιστούν οι στρατηγικοί κακοπληρωτές. Θα πρέπει, όμως, και να επιβραβευθούν οι καλοπληρωτές, αλλά και να έχουν μία δεύτερη ευκαιρία όσοι άνθρωποι πραγματικά αυτή τη στιγμή δεν μπορούν να προχωρήσουν στην αποπληρωμή των δανείων τους. Και δεν έχετε μία απάντηση για το τι θα γίνει με αυτούς.

Υπάρχει μία εκκρεμότητα για το τι γίνεται με το ελβετικό φράγκο. Ελπίζω να μην κρύβεστε στον μανδύα της δικαιολογίας των τραπεζών και των υπαλλήλων, οι οποίοι αναφέρουν «εμείς τους ενημερώναμε και εκείνοι έπαιρναν το ρίσκο τους». Γνωρίζετε, όμως, ότι αυτό δεν είναι η πραγματικότητα.

Και θα ήθελα να σκεφτείτε σοβαρά και την πρόταση που έχουμε κάνει σαν Ένωση Κεντρώων, η οποία λέει -και είναι, θεωρώ, εύλογο- ότι εάν κάποιος έχει αποπληρώσει το ένα τρίτο της οφειλής του, δηλαδή ένα πολύ μεγάλο ποσοστό από τα οφειλόμενα, να μπορεί να χρήζει ευνοϊκής μεταχείρισης και να μπορεί να εντάσσεται μέσα στο πλαίσιο των ανθρώπων οι οποίοι μπορούν να έχουν μία δεύτερη ευκαιρία.

Με τη διάταξη και την τροπολογία που έχετε φέρει, πολλοί απ’ αυτούς μένουν εκτός, ενώ υπάρχουν άνθρωποι οι οποίοι έχουν καταβάλει μικρότερο ποσό και στο τέλος της ημέρας μπορεί και να ευνοηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Επίσης θεωρούμε ότι -και ολοκληρώνω με αυτό, κύριε Πρόεδρε- θα πρέπει να δούμε ακόμη και την -σε εισαγωγικά- «προστασία» της δεύτερης κατοικίας, εάν το άθροισμα των αντικειμενικών αξιών δεν υπερβαίνει τις 200.000. Δεν είναι πολύ μεγάλο ποσό για να ευνοήσουμε και κάποιους ανθρώπους οι οποίοι μπορεί να έχουν ένα μικρό σπίτι και διαμένουν στην Αθήνα και έχουν και ένα μικρό εξοχικό κάπου στην επαρχία, αρκεί το σύνολο της αντικειμενικής αξίας βέβαια να μην υπερβαίνει τις 200.000. ευρώ.

Ειπώθηκε και από την πλευρά του το ΚΚΕ -και θα κλείσω με αυτό- ότι έχει κάνει μία τροπολογία. Έχω μία ερώτηση: Θεωρείτε λαϊκή την οικογένεια με ετήσιο οικογενειακό εισόδημα 40.000 ευρώ; Όσοι, δηλαδή, έχουν 10.000 ευρώ και 15.000 ευρώ εισόδημα, τι είναι; Δεν είναι λαϊκές οικογένειες; Οι 40.000 είναι το όριο της λαϊκής οικογένειας; Δεν νομίζω ότι υπάρχουν πολλές οικογένειες με 40.000. Θα έπρεπε να είναι χαμηλό το όριό σας για τη λαϊκή οικογένεια, για να μπορεί να προστατευτεί.

Θα ψηφίσουμε «παρών» επί της αρχής, «παρών» επί του συνόλου και θα υπερψηφίσουμε λογικά την τροπολογία, παρ’ όλο που είναι ελλιπής.

Ευχαριστώ πάρα πολύ για την προσοχή σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η επανάσταση» που οργανώνει το ίδρυμα της Βουλής, είκοσι τέσσερις μαθήτριες και μαθητές καθώς και δύο εκπαιδευτικοί συνοδοί από το 1ο Γυμνάσιο Αλίμου.

Ομοίως γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Αντιμάχειας Κω.

Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Οικονομίας και Ανάπτυξης και Αντιπρόεδρος της Κυβέρνησης κ. Ιωάννης Δραγασάκης, για δεκαοκτώ λεπτά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Αντιπρόεδρε, επειδή θα διακόψουμε, μήπως θα ήταν φρόνιμο να μιλήσετε μετά για να μπορέσουμε να σας ακούσουμε;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Γι’ αυτό μιλάω τώρα, γιατί το μετά είναι λίγο ασαφές. Λυπάμαι πολύ. Θα προσπαθήσω να είμαι σύντομος.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Το πρόβλημα δεν είναι να είστε σύντομος. Είναι η έλλειψη διαλόγου, αν διακόψουμε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εγώ τουλάχιστον θα επανέλθω.

Άκουσα τους εισηγητές των κομμάτων. Άκουσα τις γενικές θέσεις τους, που είναι γνωστές. Άκουσα και επιμέρους παρατηρήσεις, ορισμένες από τις οποίες θα μπορούσαν να συζητηθούν. Νομίζω, όμως, ότι εδώ πρέπει να αξιοποιήσουμε τις δυνατότητες που μας δίνει το Κοινοβούλιο.

Οι επιτροπές, δηλαδή, προσφέρονται για τα ειδικότερα θέματα, που μπορεί κανείς να τις δει, να τις μελετήσει, να επαληθεύσει στοιχεία. Εδώ σήμερα, κάνουμε περισσότερο μία ανακεφαλαίωση. Βέβαια, αυτό προϋποθέτει και μία ποιότητα διαλόγου, την οποία πρέπει να επιδιώξουμε.

Για παράδειγμα, χθες είχαμε μία εξαντλητική συζήτηση για την πρώτη κατοικία στην επιτροπή με την παρουσία φορέων. Εκεί ακούστηκαν τρεις αριθμοί από την κ. Παλαγάκη, που δεν αμφισβητήθηκαν. Η ρύθμιση που εξετάζουμε καλύπτει περίπου εκατόν πενήντα χιλιάδες δικαιούχους. Αυτό αντιστοιχεί περίπου στο 70% των δανειοληπτών και είναι ένα ποσό της τάξης των 11 δισεκατομμυρίων, που κατά την Τράπεζα της Ελλάδος είναι λίγο λιγότερο. Αυτά είναι γεγονότα, είναι αριθμοί. Ή είναι έτσι ή δεν είναι. Εάν προσέξετε εδώ ομιλίες, θα δείτε ότι ελέχθησαν τα εντελώς αντίθετα, ότι για παράδειγμα το 70% μένει εκτός κ.λπ..

Θεωρώ ότι με τις τάσεις που αναπτύσσονται στην Ευρώπη και στον κόσμο γενικότερα, το να προσπαθήσουμε να αναβαθμίσουμε το Κοινοβούλιο ως θεσμό της αντιπροσωπευτικής δημοκρατίας, πρέπει να το δούμε ως ένα στόχο που δεν είναι πια λεπτομέρεια ούτε πολυτέλεια. Και αυτό, βεβαίως, είναι δική μας υπόθεση.

Εγώ, λοιπόν, θα ήθελα πρώτον να πω πού εντάσσεται το πολυνομοσχέδιο –και όχι μόνο η τροπολογία- στη νομοθετική πολιτική, στο νομοθετικό σχεδιασμό του Υπουργείου Οικονομίας και Ανάπτυξης. Με το νομοσχέδιο αυτό -το οποίο λύνει μία σειρά προβλήματα του παρελθόντος, αλλά και ανοίγει δρόμους για το μέλλον, όπως είναι τα χρηματοδοτικά εργαλεία, όπως είναι οι ευρεσιτεχνίες, οι πατέντες και η πνευματική ιδιοκτησία και πολλά άλλα- δημιουργούμε τις βάσεις γι’ αυτό που πολλοί ονομάζουν νέο υπόδειγμα βιώσιμης ανάπτυξης, δίκαιης και χωρίς αποκλεισμούς, σύμφωνα με τους στόχους για τη βιώσιμη ανάπτυξη του ΟΗΕ.

Ακολουθεί το νομοσχέδιο για τις στρατηγικές ιδιωτικές επενδύσεις, το οποίο έχει περάσει από τη διαβούλευση και είναι έτοιμο να έρθει στη Βουλή. Μάλλον, θα το φέρουμε μαζί με το νομοσχέδιο για την Αναπτυξιακή Τράπεζα, για να κερδίσουμε λίγο χρόνο.

Ακολουθεί το νομοσχέδιο με το οποίο δημιουργούμε τις δυνατότητες να υπάρξουν πολυετείς προϋπολογισμοί Δημοσίων Επενδύσεων υπό τον τίτλο «Εθνικό Πρόγραμμα Ανάπτυξης». Είναι ήδη στη διαβούλευση. Το πρόγραμμα Δημοσίων Επενδύσεων πρέπει να το φανταστούμε να λειτουργεί στο μέλλον ως μία σύγχρονη Αναπτυξιακή Τράπεζα -να μου επιτρέψετε να πω- η οποία θα σχεδιάζει προγράμματα ανάπτυξης, θα αξιολογεί προτάσεις ανάπτυξης και πριν την ένταξη και μετά την ένταξη. Διότι, σήμερα -γνωρίζετε πολύ καλά- ότι αυτά δεν συμβαίνουν. Θα επανέλθουμε σε αυτά, όταν έρθουν τα νομοσχέδια.

Με αυτό τον τρόπο, λοιπόν, ολοκληρώνουμε τις προϋποθέσεις για να περάσουμε σε αυτό που είναι στρατηγικό θέμα, δηλαδή τον σχεδιασμό της νέας προγραμματικής περιόδου -έχει αρχίσει στην ουσία- που τυπικά αρχίζει το 2021 και εννοώ το νέο ΕΣΠΑ. Με αφορμή, όμως, το νέο ΕΣΠΑ θα μιλήσουμε για τη νέα δεκαετία.

Σε αυτό, λοιπόν, το πλαίσιο εντάσσεται και το νομοσχέδιο, το οποίο έχει πάρα πολλά θέματα, γεγονός βέβαια το οποίο είναι πρόβλημα πριν από όλα για την Κυβέρνηση. Θα θέλαμε, δηλαδή, να συζητηθούν περισσότερο και πιο εξαντλητικά ορισμένα από τα θέματα αυτά.

Άκουσα κάτι, ότι το νομοσχέδιο είναι νομοσχέδιο διευκολύνσεων. Βεβαίως, διευκολύνει το νομοσχέδιο. Όμως, ποιους διευκολύνει; Είχαμε τους είκοσι έξι φορείς προχθές στην επιτροπή, από τους οποίους πολλοί είπαν ότι με το νομοσχέδιο λύνονται προβλήματα δεκαετιών, μπαίνει μια τάξη στα επιχειρηματικά πάρκα, επιλύονται άλλα προβλήματα κ.ο.κ.. Δεν υπάρχει τίποτα το ειδικό, το ρουσφετολογικό.

Άκουσα με έκπληξη πριν τον εισηγητή, τον κ. Γεωργιάδη να ονομάζει ρουσφέτι το ότι ενισχύουμε τη Γραμματεία Στρατηγικών Επενδύσεων και Ιδιωτικών Επενδύσεων. Μα, πολλοί από εσάς μιλήσατε για τη βραδύτητα, τις καθυστερήσεις, ότι θέλουμε ταχύτερη διεκπεραίωση. Πώς είναι δυνατόν να ονομάζετε μετά «εύνοια» το ότι προσπαθούμε να καλύψουμε τέτοια κενά;

Ονομάστηκε «φωτογραφική διάταξη» μια διάταξη που αφορούσε τις εταιρείες που παλιά λέγαμε εταιρείες offshore και έλεγε ότι η νέα διάταξη ισχύει και αναδρομικά για όσες εταιρείες ενδεχομένως έχουν συμμετάσχει σε διαγωνισμό, αλλά βρίσκονται πριν το άνοιγμα των οικονομικών προσφορών.

Πρέπει να σας πω ότι η διάταξη αυτή ήταν σωστή. Ο κ. Πιτσιόρλας υποχρεώθηκε να την αποσύρει –καλά έκανε, συνεννοήθηκε μαζί μου- αλλά το κάναμε απλώς και μόνο επειδή υπήρξαν παράλογες εδώ μέσα αντιδράσεις περί ρουσφετολογικών ή φωτογραφικών διατάξεων. Όσοι είστε ενήμεροι με το θέμα θα καταλάβετε ή θα διαπιστώσετε στην πορεία αυτό που λέω.

Τώρα για να κλείσω το θέμα του νομοσχεδίου και να περάσω στο θέμα της πρώτης κατοικίας, επισημαίνω ότι υπάρχουν δύο τροπολογίες οι οποίες γίνονται δεκτές. Η μια αφορά τη «Βιομηχανία Ζάχαρης» και η άλλη είναι τροπολογία για τα επιχειρηματικά πάρκα που, όπως είπε ο Αναπληρωτής Υπουργός χθες, επιφέρει κάποιες βελτιώσεις που ήταν αποτέλεσμα του διαλόγου που έγινε.

Έρχομαι τώρα στο δεύτερο μεγάλο θέμα, το θέμα του ιδιωτικού χρέους, διότι πράγματι το ιδιωτικό χρέος είναι τεράστιο πρόβλημα και δεν αφορά μόνο χρέη προς τις τράπεζες, αλλά χρέη προς τα δημόσια ταμεία, χρέη προς τα ασφαλιστικά ταμεία κ.ο.κ..

Όμως, τι είναι αυτό το χρέος; Τι είναι το ιδιωτικό χρέος; Είναι το αποτέλεσμα της χρεοκοπίας της χώρας, κατ’ αρχάς και κατά δεύτερο λόγο είναι αποτέλεσμα της παρατεταμένης βαθιάς και μη αναγκαίας ύφεσης που επιβλήθηκε με το πρώτο και με το δεύτερο μνημόνιο.

Είναι η κληρονομιά της κρίσης και αν το δούμε ιστορικά και παγκόσμια, αυτού του τύπου οι κληρονομιές δεν τελειώνουν γρήγορα. Εγώ θυμάμαι το 1994, 1995, δεκαέξι χρόνια μετά το φαινόμενο των προβληματικών επιχειρήσεων που είχαμε τότε, όπου η Εθνική Τράπεζα τότε, το 1995, ακόμη και τότε, είχε κόκκινα δάνεια πάνω από 16% με 20%, αν θυμάμαι καλά. Άρα, εδώ μιλάμε για ένα πρόβλημα όπου η διαχείρισή του πρέπει να γίνει συντονισμένα, αλλά και με τη σκέψη ότι δεν υπάρχουν μαγικές λύσεις.

Η δική μας στρατηγική, λοιπόν, στηρίζεται σε δύο πυλώνες, ο ένας είναι η ανάκαμψη της οικονομίας και ο δεύτερος πυλώνας είναι οι ρυθμίσεις.

Η ανάκαμψη της οικονομίας διευκολύνει την αντιμετώπιση του χρέους ή σε ορισμένες περιπτώσεις, ένα κόκκινο δάνειο μπορεί να το κάνει πράσινο δάνειο. Παραδείγματος χάριν, η μικρή άνοδος των τιμών ακινήτων ή και μεγαλύτερη που έχουμε σε ορισμένες περιπτώσεις, είναι ένας πολύ θετικός παράγοντας για την αντιμετώπιση των κόκκινων δανείων, των στεγαστικών δανείων, διότι και οι τράπεζες μπορούν να έχουν μεγαλύτερη ευχέρεια για να κάνουν προβλέψεις, διαγραφές κ.λπ..

Δυστυχώς οι εξελίξεις στην Ευρώπη, αλλά και οι ανάγκες της χώρας δεν μας επιτρέπουν αυτό να το αφήσουμε ελεύθερο, δηλαδή να κρατήσει αυτή η διαδικασία όσο πάει, διότι έχουμε τον υψηλότερο δείκτη κόκκινων δανείων στην Ευρώπη με μέσο όρο εκεί 3% με 4% -εμείς είμαστε πάνω από 40%- και άρα, εφόσον θέλουμε να συμμετέχουμε στις ευρωπαϊκές διαδικασίες, πρέπει να φροντίσουμε να μειώσουμε πιο γρήγορα απ’ ό,τι θα θέλαμε τα κόκκινα δάνεια.

Δεύτερον, είναι βαρίδι στην οικονομία, γι’ αυτό ακριβώς και οι πολίτες που δεν έχουν δανεισμό στις τράπεζες -ορισμένοι από αυτούς- ρωτούν «καλά, εμείς δεν χρωστάμε στις τράπεζες, γιατί πρέπει και εμείς με τη φορολογία μας να συμβάλουμε σε αυτά τα μέτρα;». Η απάντηση είναι ότι δυστυχώς, αν δεν βοηθήσουμε όλοι να λυθεί αυτό το πρόβλημα των κόκκινων δανείων, τότε αυτό θα είναι ένα ανάχωμα, ένα εμπόδιο στη συνολική ανάπτυξη της οικονομίας και της κοινωνίας.

Το συνολικό, λοιπόν, αυτό πρόβλημα θυμίζω απλώς ότι έχει πολλά κεφάλαια. Πρώτον, είναι τα δάνεια του ΟΕΚ, του Οργανισμού Εργατικής Κατοικίας, όπου παραλάβαμε ογδόντα ένα χιλιάδες δικαιούχους, 73% μη ενήμερους. Το πρόβλημα αυτό έχει αντιμετωπιστεί σε πολύ μεγάλο βαθμό και είναι υπό έλεγχο. Δεν συνιστά, ας πούμε, σήμερα πρόβλημα μη επιλύσιμο.

Δεύτερον, είναι τα δάνεια με εγγύηση του δημοσίου και είναι τεράστιο πρόβλημα. Όσοι ξέρετε από Θράκη, από Πύργο Ηλείας, από Μεσσηνία και από πολλές άλλες περιπτώσεις, είναι τεράστια ποσά και είναι περίπλοκο, αλλά νομίζω ότι το έχουμε και αυτό υπό έλεγχο, παρ’ όλο που εδώ πρέπει να υπάρξει μια συνδρομή και από τη μεριά των τραπεζών, διότι επειδή τα δάνεια είναι με εγγύηση του δημοσίου, οι τράπεζες πολύ εύκολα μεταφέρουν το δάνειο στο Γενικό Λογιστήριο του Κράτους κ.λπ.. Έχουμε κάνει, λοιπόν, και εδώ ρυθμίσεις αντιμετώπισης του προβλήματος.

Τρίτον, τα δάνεια των δημοσίων υπαλλήλων στο Ταμείο Παρακαταθηκών και Δανείων. Το επιτόκιο ήταν σταθερό, οι μισθοί των δημοσίων υπαλλήλων κατέρρευσαν, τεράστιο πρόβλημα. Ευτυχώς, το ταμείο αυτό, παρ’ όλο που έχει περιοριστεί ο ρόλος του, έχει καταφέρει και έχει κάνει ρυθμίσεις ευνοϊκές. Επίσης, τα επιχειρηματικά δάνεια είναι σε εξέλιξη, η αξιοποίηση του θεσμικού πλαισίου του εξωδικαστικού διακανονισμού και διάφορες ρυθμίσεις που κάνουν οι τράπεζες.

Στο γενικότερο αυτό πλαίσιο, λοιπόν, πρέπει να δούμε και την τροπολογία για την πρώτη κατοικία, η οποία, βεβαίως, έχει τη δική της ευαισθησία, διότι αφορά στέγη, αφορά ανθρώπινο δικαίωμα, γι’ αυτό ακριβώς απαιτείται να το δούμε έτσι ως κοινωνία.

Από πού αρχίσαμε; Διότι εδώ ακούστηκε ότι η Κυβέρνηση υποχώρησε, ακούστηκε ότι η Κυβέρνηση συμβιβάστηκε. Δεν καταλαβαίνω τους Βουλευτές που μιλούν υποτιμητικά για συμβιβασμό. Υπάρχουν λύσεις όπου δεν θα συγκεράσεις συμφέροντα και ανάγκες; Το θέμα είναι σε ποια κατεύθυνση γίνεται, σε ποια βάση και σε ποια ισορροπία.

Πρέπει, λοιπόν, να σας πω ότι πέρυσι το καλοκαίρι η άποψη που κυριαρχούσε διεθνώς για εμάς είναι ότι, αφού βγήκαμε από τα μνημόνια, δεν χρειάζεται πια κανένας νόμος Κατσέλη, δεν χρειάζεται καμμία προστασία. Αυτό ήταν ένα προσωρινό μέτρο λόγω της κρίσης. Τώρα, λοιπόν, που άρχισε η ανάκαμψη, δεν χρειάζεται.

Βεβαίως, δεν ήταν σωστή η άποψη αυτή διότι η κρίση με την κοινωνική της διάσταση παραμένει, όταν έχουμε ανεργία εκεί που έχουμε ή όταν τα εισοδήματα ακόμη δεν έχουν αυξηθεί. Όμως χρειάστηκε να καμφθεί αυτή η άποψη, διότι, όπως ξέρετε και πριν την κρίση η Ελλάδα δεν είχε πλαίσιο προστασίας και άρα, χρειάστηκε προσπάθεια και επιμονή, ούτως ώστε να εμπεδωθεί ότι για εμάς η χώρα πρέπει να διαθέτει ένα σύστημα προστασίας της πρώτης κατοικίας.

Δεύτερον, νομίζω ότι διαβάζετε και εσείς εφημερίδες. Οι απόψεις που κυριαρχούσαν και που δημοσιεύονται είναι ότι μιλάμε για ρυθμίσεις με ανώτατο όριο τις 70.000 ευρώ με 100.000 ευρώ. Τώρα έχουμε μια ρύθμιση η οποία είναι 130.000 ευρώ υπόλοιπο δανείου μέχρι 250.000 ευρώ αντικειμενική αξία και 175.000 ευρώ για τους εμπόρους.

Τρίτον, μας έλεγαν και οι τράπεζες ότι ήταν αδιανόητο να μπουν τα επιχειρηματικά δάνεια, τα οποία συνάπτονται με εγγύηση πρώτης κατοικίας. Είναι περίπλοκο, δεν μπορούμε να τα ξεχωρίσουμε, δεν μπορούμε να τα υπολογίσουμε, δεν συμβαίνει πουθενά στην Ευρώπη.

Το πετύχαμε αυτό και είναι από τα πιο θετικά, νομίζω, στοιχεία, διότι εγώ εκεί που πάω και μιλάω στον κόσμο από τις πιο δραματικές αφηγήσεις που ακούω είναι πρώην επιχειρηματίες που καταστράφηκαν και τους κυνηγάει και η τράπεζα να τους πάρει και το σπίτι. Δεν λέω ότι οι άλλοι είναι σε καλύτερη θέση, αλλά είναι μια, πραγματικά, εστία κοινωνικών δραμάτων αυτός ο χώρος.

Από εκεί και πέρα, βεβαίως, υπάρχουν άλλα πράγματα τα οποία δεν πετύχαμε. Όμως, μην ξεχνάμε το ότι καλύπτονται ένα 70% των πιο αδύνατων. Μου κάνει και εμένα εντύπωση η στάση του ΚΚΕ που δεν κάνει καμμία διάκριση του πιο αδύνατου με τον λιγότερο αδύνατο.

Μακάρι να μπορούσαμε όλα να τα διαγράψουμε, κύριε συνάδελφε, αλλά πρέπει να δούμε ποιος το πληρώνει αυτό. Αν νομίζετε ότι αυτά τα πληρώνουν οι τραπεζίτες, κάνετε λάθος, επιστρέφουν πάλι στον Έλληνα φορολογούμενο και να μην ανοίξουμε αυτή τη συζήτηση.

Θέλω, λοιπόν, να πω ότι και αυτά τα νούμερα που είπα είναι σχετικά. Παραδείγματος χάριν, η ρύθμιση προβλέπει ότι το όριο είναι 130.000 ευρώ. Κι αν έχω 131.000, θα εξαιρεθώ; Βεβαίως, θα εξαιρεθώ από τον νόμο. Όμως, δεν μπορώ τα 1.000 ευρώ να τα βρω να τα πληρώσω; Εάν το υπόλοιπο του δανείου μου είναι 140.000 και η ρύθμιση που αναμένω είναι πολύ ισχυρή, δεν θα βρω κάποια λύση ίσως, να πληρώσω τις 10.000, ούτως ώστε να είμαι στο όριο των 130.000; Το λέω αυτό για να επισημάνω ότι θα ψηφίσουμε μια διάταξη εδώ -και χαίρομαι που θα ψηφιστεί από περισσότερα κόμματα-, αλλά το τι θα γίνει θα εξαρτηθεί και στην πράξη, δηλαδή πώς θα ενεργήσουν οι τράπεζες, πώς θα ενεργήσουν οι δανειολήπτες, πώς θα αντιμετωπίσουμε και εμείς στην πορεία τυχόν θέματα που μπορεί να αναδειχθούν. Θα το ψηφίσουμε, θα προχωρήσει, θα το δούμε στην πράξη και μπορούμε να επανέλθουμε.

Ποιες είναι οι τομές που έχει αυτή η ρύθμιση: Το πρώτο είναι αυτό που είπα, το ότι διευρύνεται δηλαδή το φάσμα των δικαιούχων με τα επιχειρηματικά δάνεια. Το δεύτερο είναι η κρατική επιχορήγηση, που στο χέρι μας είναι εδώ να συζητήσουμε πόσο μεγάλη τη θέλουμε και πόσο μεγάλη μπορεί να είναι. Διότι με τον προϋπολογισμό θα καλύψουμε «επιδότηση των τραπεζών». Έτσι το είπε συνάδελφος. Γιατί είναι επιδότηση των τραπεζών;

**ΑΘΑΝΑΣΙΟΣ ΒΑΡΔΑΛΗΣ:** Έμμεση.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Τι θα πει έμμεση; Το ότι διευκολύνουμε τον δανειολήπτη να εξοφλήσει το δάνειό του, το ότι αυτό είναι καλό και για την τράπεζα, διότι απαλλάσσεται από ένα κόκκινο δάνειο, αυτό δεν υπηρετεί το δημόσιο συμφέρον; Όμως, ένα άλλο μέρος πρέπει να δώσουμε και για επιδότηση ενοικίου. Θα έρθω σε αυτό μετά.

Άρα, αυτό είναι κάτι καινούργιο και θα είναι για όλη τη διάρκεια. Δηλαδή, αν η ρύθμιση είναι είκοσι πέντε χρόνια, επί είκοσι πέντε χρόνια θα συμμετέχει, αν χρειάζεται να συμμετέχει, το κράτος. Αυτό είναι το δεύτερο.

Το τρίτο είναι τα νέα εργαλεία που και οι τράπεζες θα εφαρμόσουν: Επιμήκυνση μέχρι είκοσι πέντε χρόνια. Επιτόκιο -πολύ σημαντικό- 2%. Ιδίως για τους εμπόρους είναι πολύ χαμηλότερο. Οι έμποροι και οι επιχειρηματίες είχαν πολύ υψηλά επιτόκια. Το τρίτο είναι, βεβαίως, και η διαγραφή υπό τους όρους και τις προϋποθέσεις που θεσπίζονται.

Ο επιδιωκόμενος σκοπός -και θέλω να το πω αυτό- είναι να εξυπηρετήσουμε τον δανειολήπτη να ξεμπερδέψει, να εξυπηρετήσει το δάνειό του και άρα να μειωθούν τα κόκκινα δάνεια. Και το λέω αυτό διότι βεβαίως ο νόμος Κατσέλη βοήθησε έναν κόσμο να μην χάσει το σπίτι του, αλλά αν δείτε τα στοιχεία, τα κόκκινα δάνεια μεταφέρθηκαν από τις τράπεζες στα δικαστήρια. Αν θυμάμαι καλά από τους αριθμούς, εκατόν σαράντα χιλιάδες υποθέσεις είναι εκκρεμείς. Αυτό θέλουμε να προχωρήσουμε παραπέρα. Άρα, θέλουμε να προστατεύσουμε την πρώτη κατοικία, να μειωθεί η δόση με όλους αυτούς τους τρόπους, να μπορέσει ο κόσμος να πληρώσει και να προχωρήσουμε σε αυτό το πρόβλημα.

Τώρα, το ότι καθυστερήσαμε, καθυστερήσαμε διότι υπάρχουν διαφορετικά συμφέροντα και υπάρχουν διαφορετικές απόψεις. Αυτό πρέπει να το θεωρούμε αυτονόητο. Γι’ αυτό αναγκαία είναι η συμπαράταξη ευρύτερων δυνάμεων -και απευθύνομαι στο ΚΚΕ-, όταν ακριβώς απέναντί σου έχεις απόψεις κάποιων που για δικούς τους λόγους και συμφέροντα αντιδρούν, και όσο ευρύτερο είναι αυτό το φάσμα των δυνάμεων που υποστηρίζουμε κάποια μέτρα τόσο καλύτερο αποτέλεσμα θα έχουμε.

Δυο λόγια θέλω να πω -αν έχω την ανοχή σας για ένα λεπτό ακόμα, κύριε Πρόεδρε- για την άλλη διάσταση που έχει η στέγη. Δηλαδή, εδώ μιλάμε μόνο για εκείνον που έχει σπίτι, το χρωστάει στην τράπεζα και δυσκολεύεται να το εξυπηρετήσει. Υπάρχουν, όμως, πολλοί στη χώρα μας, πολλά νέα ζευγάρια που δεν έχουν δικό τους σπίτι. Δεν δανείστηκαν, δεν έχουν χρέος, αλλά δεν έχουν και σπίτι. Το στεγαστικό πρόβλημα θα οξυνθεί στη χώρα μας. Πριν από λίγα χρόνια δεν το θεωρούσαμε καν πρόβλημα. Λέγαμε «όλος ο κόσμος έχει δικό του σπίτι». Λόγω των τάσεων που έχουμε, σαν το Airbnb κ.λπ., πρέπει να θεωρούμε ότι θα έχουμε πρόβλημα στεγαστικό. Αυτό, λοιπόν, που συζητάμε είναι η μία διάσταση.

Η δεύτερη διάσταση είναι το επίδομα ενοικίου. Πρέπει να το δούμε όχι ως μια παροχή πρόσκαιρη, αλλά ως μια πλευρά της κοινωνικής πολιτικής.

Χρειάζεται, όμως, και ο τρίτος πυλώνας. Χρειάζεται η παραγωγή στέγης, η παραγωγή της κατοικίας. Και εδώ μπορούμε να δούμε αυτό το πρόβλημα και δυναμικά, δηλαδή μπορούμε να δούμε προγράμματα τα οποία να παράγουν, να δίνουν λύση στο πρόβλημα, αλλά και να δημιουργούν ανάπτυξη. Έχουμε αρχίσει ήδη από τις ειδικές ανάγκες, όπως οι φοιτητικές εστίες. Είναι ένα τεράστιο πρόβλημα, ιδίως σε περιοχές που υπάρχει και τουρισμός. Προχωρούμε και με δημόσιες επενδύσεις και με ΣΔΙΤ να χρηματοδοτούν προγράμματα. Είναι οι κοινωνικοί λειτουργοί που πάνε σε τουριστικές περιοχές και δεν βρίσκουν σπίτι.

Άρα, ο τρίτος πυλώνας είναι προσφορά στέγης είτε με παραγωγή κατοικίας, είτε με ενοικίαση διαμερισμάτων, εφόσον υπάρχουν, είτε και με άλλες συλλογικές μορφές τις οποίες μπορούμε να βρούμε.

Επομένως το νομοσχέδιο που συζητάμε είναι μια αφορμή να το δούμε αυτό καθαυτό, αλλά να δούμε και το ευρύτερο πλαίσιο μέσα στο οποίο εντάσσεται.

Τελειώνοντας, θα κάνω ένα σχόλιο για αυτό που είπε ο εισηγητής της Νέας Δημοκρατίας. Επιμένει στην άποψη ότι ο ΣΥΡΙΖΑ κέρδισε τις εκλογές από ατύχημα, ότι ο κόσμος δεν κατάλαβε, μπερδεύτηκε, ότι τον κοροϊδέψαμε και μας ψήφισε…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Το τελευταίο ισχύει.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Και μας ξαναψήφισε τον Σεπτέμβρη. Θα μας ξαναψηφίσει και τώρα!

(Χειροκροτήματα από την πτέρυγα του ΣΥΡΙΖΑ)

Ξέρετε γιατί; Όχι επειδή είμαστε αλάθητοι -γιατί ο κόσμος βλέπει ότι κάνουμε λάθη, μερικές φορές κάνουμε και ασυγχώρητα λάθη-, αλλά επειδή έχει πειστεί ότι αν υπάρχει μια ελπίδα για τον κόσμο, η ελπίδα εξακολουθεί να είναι με τον ΣΥΡΙΖΑ. Εάν εμείς δεν λύσουμε τα προβλήματα, ξέρει ο κόσμος ότι θα είναι πολύ δύσκολα ή μάλλον ότι θα χειροτερέψουν με οποιαδήποτε άλλη κατάσταση.

(Χειροκροτήματα από την πτέρυγα του ΣΥΡΙΖΑ)

Σας ευχαριστώ πάντως για τη συνεργασία στην επεξεργασία του νομοσχεδίου και θα δούμε ως το βράδυ αν υπάρχει κάποια εκκρεμότητα που μπορούμε να καλύψουμε, θα το κάνουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, μπορώ να απαντήσω μετά τη διακοπή που θα κάνουμε;

**ΠΡΟΕΔΡΕΥΩΝ (Αναστάσιος Κουράκης):** Οπωσδήποτε, πριν διακόψουμε, γιατί υπάρχει η συνεδρίαση της Κοινοβουλευτικής Ομάδας της Νέας Δημοκρατίας και θα μιλήσει ο Αρχηγός της Αξιωματικής Αντιπολίτευσης, να δώσουμε τον λόγο στον κ. Σπίρτζη, ο οποίος έχει ταξίδι στη Ρουμανία, προκειμένου να μιλήσει πάρα πολύ σύντομα για την τροπολογία, καθώς και στην κ. Ζορμπά. Αμέσως μετά θα διακόψουμε.

**ΘΕΟΔΩΡΑ ΜΠΑΚΟΓΙΑΝΝΗ:** Ε, δεν γίνεται αυτό, κύριε Πρόεδρε, διότι ο κ. Σπίρτζης και η κ. Ζορμπά έχουν φέρει τροπολογίες που είναι ολόκληρο νομοσχέδιο. Δεν μπορεί να μην απαντήσουμε σε αυτές τις δύο νομοθετικές παρεμβάσεις. Δεν γίνεται αυτό. Ζητήσαμε και συνεννοηθήκαμε να γίνει μία ώρα διακοπή. Δεν είναι ο κόσμος όλος, όταν η Αξιωματική Αντιπολίτευση ζητάει αυτό. Αυτή ήταν η συμφωνία.

**ΠΡΟΕΔΡΕΥΩΝ (Αναστάσιος Κουράκης):** Μάλλον έχετε δίκιο. Άρα διακόπτουμε εδώ…

**ΑΝΔΡΕΑΣ ΛΟΒΕΡΔΟΣ:** Δεν το ξέραμε αυτό, κύριε Πρόεδρε. Δεν είχαμε ειδοποιηθεί.

**ΓΙΑΝΝΗΣ ΚΟΥΤΣΟΥΚΟΣ:** Άλλο συμφωνήσαμε.

**ΠΡΟΕΔΡΕΥΩΝ (Αναστάσιος Κουράκης):** Όχι, ειδοποιηθήκαμε εγκαίρως, στο Προεδρείο τουλάχιστον, ότι όταν αρχίσει η συνεδρίαση της Κοινοβουλευτικής Ομάδας της Νέας Δημοκρατίας, όπου θα μιλήσει ο Αρχηγός του κόμματος, θα διακόψουμε και θα συνεχίσουμε μετά.

Επομένως διακόπτουμε τη συνεδρίαση για μία ώρα.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Πριν, όμως, να δώσω τον λόγο στον Κοινοβουλευτικό Εκπρόσωπο της Νέας Δημοκρατίας κ. Νίκο Δένδια, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Νέας Ιωνίας Μαγνησίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Νίκος Δένδιας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, σας ευχαριστώ.

Κυρίες και κύριοι συνάδελφοι, παίρνω τον λόγο σχετικά νωρίς -ως δεν συνηθίζω- γιατί ο Υπουργός και Αντιπρόεδρος της Κυβέρνησης, ο κ. Δραγασάκης, λόγω του δικού του προγράμματος έλαβε τον λόγο αμέσως μετά τους εισηγητές. Θέλω να πω ότι θα προτιμούσα να έχω σφαιρική εικόνα της τοποθέτησης περισσότερων Βουλευτών.

Επί των διατάξεων του νομοθετήματος τοποθετήθηκε με επιμέλεια ο εισηγητής της Μείζονος Αντιπολίτευσης, ο κ. Δήμας. Νομίζω ότι περίπου τα θέματα καλύφθηκαν, οι θέσεις μας ήταν σαφείς.

Εμείς ισχυριζόμαστε, κυρίες και κύριοι συνάδελφοι, ότι αυτό το νομοθέτημα είναι ένα χαρακτηριστικό παράδειγμα -με τον όγκο του και με τις διατάξεις που περιέχει- των βασικών αρχών και κανόνων της «ΣΥΡΙΖΑϊκής» νομοθέτησης, μιας περιόδου των κοινοβουλευτικών και των νομοθετικών χρονικών, τα οποία νομίζω ότι δεν θα μείνουν χαραγμένα με πολύ θετικό τρόπο στον νομικό πολιτισμό της χώρας.

Έχουμε, κατ’ αρχάς, ένα νομοθέτημα το οποίο τιτλοφορείται με έναν αξιοπρεπή τίτλο, «Εναρμόνιση της ελληνικής νομοθεσίας με την Οδηγία 2016/943 του Ευρωπαϊκού Κοινοβουλίου και τα λοιπά». Όμως, στην πραγματικότητα πρόκειται όχι μόνο, βέβαια, για την εναρμόνιση με μια οδηγία, αλλά για μια συρραφή και έναν συνωστισμό παντελώς άσχετων μεταξύ τους διατάξεων, οι οποίες με κανέναν τρόπο δεν θα έπρεπε να αποτελούν στοιχεία ενός και μόνου νομοθετήματος.

Κατ’ αρχάς, δυόμισι χρόνια μετά τον ν.4412/2016 περί δημοσίων συμβάσεων έρχεται η Κυβέρνηση με αυτό το νομοθέτημα να διαπιστώσει -αν αγαπάτε- ότι η πραγματικότητα αποδείχθηκε ανώριμη έναντι των διατάξεων εκείνου του νομοθετήματος.

Αξίζει να δείτε την αιτιολογική έκθεση, το άρθρο 43, που λέει «οι φιλόδοξες καινοτομίες του θεσμικού πλαισίου» -αναφέρεται στον νόμο του 2016- «δεν έτυχαν αποδοχής εκ μέρους των αναθετουσών αρχών».

Στην πραγματικότητα, λοιπόν, έρχεται και παίρνει πίσω διατάξεις τις οποίες με έντονο τρόπο, με θετικά επιχειρήματα, με θριαμβολογίες σχεδόν, είχε εισηγηθεί στην Εθνική Αντιπροσωπεία η παρούσα Κυβέρνηση εδώ μόλις πριν από δύο –και κάτι παραπάνω- χρόνια. Όμως, δεν είναι η μόνη περίπτωση αυτή.

Ένα άλλο τμήμα αναφέρεται σε τροποποιήσεις του αναπτυξιακού νόμου, του ν.4399, του 2016 πάλι.

Θυμηθείτε, παρακαλώ, κυρίες και κύριοι συνάδελφοι, ότι όταν είχε ψηφιστεί αυτός ο νόμος, είχαμε σαφέστατα προειδοποιήσει ότι οι διατάξεις του δεν απέχουν από μία πιστή αντιγραφή ενός ευρωπαϊκού καθεστώτος και ότι στην πραγματικότητα θα μείνει ανεκμετάλλευτος. Αυτή η πρόβλεψή μας επιβεβαιώθηκε απολύτως.

Έρχεται τώρα, λοιπόν, η Κυβέρνηση και κάνει μια προσπάθεια στην εκπνοή της κοινοβουλευτικής της θητείας να καταστήσει με κάποιον τρόπο τον ν.4399, τον αναπτυξιακό νόμο, πιο ελκυστικό. Κανένα αποτέλεσμα δεν θα υπάρξει σε αυτό, αλλά βέβαια στο πλαίσιο της άστοχης προσπάθειας υπάρχει και η κοινοβουλευτική φαιδρότητα.

Και εξηγούμαι: Ενώ με το άρθρο 36 παράγραφος 4 του κατατεθειμένου νομοθετήματος καταργούνται οι διατάξεις των άρθρων 59, 61 του ν.4399, κατατίθεται συγχρόνως με κατατεθειμένο το νομοθέτημα η τροπολογία με αριθμό 2062, η οποία στην πραγματικότητα επαναφέρει τους ενδιάμεσους χρηματοπιστωτικούς οργανισμούς που καταργεί το νομοθέτημα. Καταλαβαίνετε τι σοβαρότητα μπορεί να υποδεικνύει μια τέτοια νομοθετική αντιμετώπιση.

Υπάρχουν διάφορες διατάξεις δεξιά και αριστερά, διατάξεις για τη ΜΟΔ. Αξίζει κανείς να μας πει με ποιον τρόπο αυτές οι διατάξεις εντάσσονται στο πλαίσιο του νομοθετήματος, αλλά θέλω να πω -πριν να φτάσω στο τέλος και αναφερθώ για λίγο στη διάταξη για την προστασία της πρώτης κατοικίας που έρχεται και πριν να εξηγήσω την ψήφο της Νέας Δημοκρατίας- ότι και εδώ δεν λείπει η συνηθισμένη σε κάθε νομοθέτημα –μα, σε κάθε νομοθέτημα!- «ΣΥΡΙΖΑϊκή» τακτική των αδιαφανών ή ρουσφετολογικών ή και τα δύο διατάξεων.

Αναφέρομαι, κατ’ αρχάς, στη διάταξη του άρθρου 41, «Δυνατότητα παράτασης εμπορικών μισθώσεων σε ακίνητα του δημοσίου». Ούτε λίγο ούτε πολύ με αυτή τη διάταξη οι μισθώσεις ακινήτων που υπάγονται στο προεδρικό διάταγμα 34/1995 -αυτό είναι για τις επαγγελματικές μισθώσεις, κυρίες και κύριοι συνάδελφοι- παρατείνονται μέχρι μια δωδεκαετία, εάν δεν έχουν λήξει, ή και αν ακόμα έχουν λήξει, εφ’ όσον δεν έχει αποδοθεί το μίσθιο.

Ειλικρινώς θα έπρεπε να μας πει ο Υπουργός που εισηγείται αυτή τη διάταξη γιατί την εισάγει. Αυτή η επέκταση αυτών των διατάξεων σε όλη την επικράτεια, πέραν των τουριστικών περιοχών, πέραν των παραμεθορίων περιοχών, ποια ανάγκη εξυπηρετεί; Ποιο αίτημα της κοινωνίας καλύπτει; Ή, για να είμαστε πιο σαφείς και πιο ειλικρινείς μεταξύ μας, ποιο ρουσφέτι του ΣΥΡΙΖΑ εκτελείται εδώ με αυτή τη νομοθετική διάταξη; Διότι και αν δείτε την αιτιολογική έκθεση, δεν θα σας κάνει σοφότερους. Αποτελεί ταυτολογία σε σχέση με τη διάταξη.

Ποια είναι αυτή η διαφάνεια που ήρθε να υπηρετήσει το σημερινό κόμμα εξουσίας που εκφράζεται με τέτοιες διατάξεις στο Εθνικό Κοινοβούλιο; Θα άξιζε να μας πει κάποιος.

Οφείλω να σας πω ότι έχω συγκεντρώσει στο γραφείο μου μια «Βίβλο» εκατό και πλέον ρουσφετολογικών ή αδιαφανών διατάξεων που έχει ψηφίσει μέσα σε άσχετα νομοθετήματα η παρούσα Κυβέρνηση. Φαντάζομαι ότι θα συμφωνήσουμε όλοι ότι η τροποποίηση διατάξεων περί επαγγελματικών μισθώσεων δεν ανήκει σε νομοθέτημα που αφορά κοινοτική οδηγία.Αυτό γίνεται συνεχώς. Αυτό είναι το modus operandi αυτής της Κυβέρνησης. Μέσα σε ένα μεγάλο ασύνδετο νομοθέτημα μπαίνει και το ρουσφέτι, μικρό ή μεγάλο, μπαίνει και η αδιαφάνεια, μικρή ή μεγάλη. Έχουμε και εδώ, λοιπόν, μια τέτοια ακόμα περίπτωση, παντελώς ανεξήγητη. Ουδείς μέχρι τώρα αναφέρθηκε σε αυτήν.

Πηγαίνοντας πιο πίσω, σε ένα άλλο ρουσφέτι το οποίο αναφέρθηκε, τις αποσπάσεις στη Γενική Γραμματεία Στρατηγικών και Ιδιωτικών Επενδύσεων, άρθρο 54 -αφορά προσωπικό-, που έρχεται σε νομοθέτημα εναρμόνισης με οδηγία. Άψογο από πλευράς νομοτεχνικής συγκρότησης το νομοθέτημα. Εύγε! Μπράβο! Τι λέει; Τα γνωστά ρουσφετολογικά. Η απόσπαση προσωπικού -μας λέει- στη γενική γραμματεία γίνεται κατά παρέκκλιση κάθε άλλης γενικής ή ειδικής διάταξης, χωρίς να απαιτείται απόφαση, χωρίς να απαιτείται σύμφωνη γνώμη των αρμόδιων υπηρεσιακών συμβουλίων, ύστερα από αξιολόγηση που κάνει –ποιος, κυρίες και κύριοι συνάδελφοι;- ο γενικός γραμματέας Στρατηγικών Επενδύσεων, ο Γιάννης δηλαδή που και κόβει και που ράβει και που κερνάει και που πίνει και που αποσπά και που κρίνει. Είναι δυνατόν αυτά τα νομοθετήματα να είναι νομοθετήματα χώρας-μέλους της Ευρωπαϊκής Ένωσης; Τοποθετήθηκε πριν ο Αντιπρόεδρος της Κυβέρνησης και μας είπε ότι αυτό το νομοθέτημα, αυτή η διάταξη έρχεται -γιατί νομίζετε;- για να ενισχυθούν οι επενδύσεις στην Ελλάδα. Μάλιστα μας είπε το εξής: «Εσείς δεν είστε που παραπονείστε ότι οι επενδύσεις δεν γίνονται γρήγορα στην Ελλάδα»; Όταν, λοιπόν, δεν γίνονται επενδύσεις στην Ελλάδα, ποια είναι η απάντηση; Να δώσουμε την απόλυτη εξουσία σε έναν κρατικό αξιωματούχο του ΣΥΡΙΖΑ, να αποσπά όποιον γουστάρει, όπως γουστάρει, όπου γουστάρει και έτσι θα διευκολύνονται οι επενδύσεις, έτσι θα δείξουμε ότι είμαστε ένα κράτος που είναι υπέρ της επιχειρηματικότητας, έτσι θα δείξουμε ότι είμαστε ένα κράτος που είναι υπέρ του δικαίου.

Κυρίες και κύριοι συνάδελφοι, αυτά τα πράγματα εάν δεν ήταν τραγικά θα ήταν απολύτως γελοία. Καμμία κυβέρνηση που σέβεται τον εαυτό της δεν μπορεί να εισηγείται τέτοια νομοθετήματα, δεν μπορεί να φέρνει τέτοιες διατάξεις, αλλά η κοινοβουλευτική αιδώς έχει απέλθει τελείως από την κοινοβουλευτική πλειοψηφία. Το αποτέλεσμα της επερχόμενης κρίσης της ελληνικής κοινωνίας έχει πλέον αναστείλει κάθε κοινοβουλευτική αιδώ και έρχονται τα πάντα εδώ, για να περάσουν την τελευταία στιγμή, μήπως και βολέψουμε κάποιους, μήπως και καταφέρουμε κάτι, μήπως και διασώσουμε κάτι.

Φεύγουμε από το ίδιο το νομοθέτημα και γυρνάμε πάλι στο αγαπημένο στοιχείο του ΣΥΡΙΖΑ, τις τροπολογίες. Με αυτήν την εκπρόθεσμη τροπολογία, κυρίες και κύριοι συνάδελφοι, τη με αριθμό 2060, χθες το βράδυ, όπου προβλέπεται η μεταβίβαση της κυριότητας και νομής ακινήτων του ΤΑΙΠΕΔ προς την ΕΤΑΔ και η απευθείας εκποίηση ακινήτων που προέρχονται από την ΕΤΑΔ σε ορισμένες περιπτώσεις, ποιους εξυπηρετείτε; Θέλετε να μας πείτε; Ποιο ρουσφετάκι ή ρουσφετάρα κρύβεται πίσω από αυτήν την τροπολογία; Ξαναλέω ότι αφορά μετακίνηση ιδιοκτησίας ακινήτων του δημοσίου και έρχεται νύχτα, χθες το βράδυ, χωρίς κανείς να τη δει, χωρίς κανείς να την εξετάσει. Εάν πίσω από αυτό δεν κρύβονται πράγματα, τι κρύβεται; Ξαφνικά τα μεσάνυχτα, χθες το βράδυ, ξύπνησε ο κύριος Υπουργός των Οικονομικών, πετάχτηκε από τον ύπνο του και είπε «ωχ, τα ακίνητα του δημοσίου δεν εκποιούνται με την κανονική διαδικασία, πρέπει κάτι να κάνω» και κάθισε μες στα μεσάνυχτα, έγραψε την τροπολογία και εναγωνίως έτρεξε και την έφερε στη Βουλή για να μπορέσει το δημόσιο να εκπληρώσει τον ρόλο του; Αυτό συνέβη; Είναι δυνατόν αυτά τα πράγματα να γίνονται και να έρχονται εδώ προς ψήφιση;

Κυρίες και κύριοι συνάδελφοι, πραγματικά θεώρησα και θεωρώ ότι ανήκω στους ανθρώπους που κατά την κοινοβουλευτική μου παρουσία προσπάθησα να έχω ήπιους τόνους. Θεώρησα ότι είναι απαραίτητο να υπάρχουν πάντα διάδρομοι συνεννόησης, αλλά υπάρχουν νομοθετικά προϊόντα αυτής της Κυβέρνησης που αναγκάζουν κανέναν όχι να οξύνει, γιατί είναι αδύνατον, αλλά να χάσει τελείως τα λόγια του, διότι καταλαβαίνει ότι δεν έχουν καμμία σημασία.

Έρχομαι στα θέματα προστασίας της πρώτης κατοικίας για να καταλήξω με αυτά. Κυρίες και κύριοι συνάδελφοι, ένα είναι βέβαιον, ότι αυτή η τροπολογία, η οποία και αυτή έρχεται την τελευταία στιγμή μετά από μακρά επώαση, δεν λύνει το πρόβλημα του ιδιωτικού χρέους της χώρας. Μας είπε ο Υπουργός ότι καλύπτει το 70% των περιπτώσεων. Δεν είναι το 70%, αλλά λιγότερο, περίπου 60%. Αλλά ποιων περιπτώσεων; Των περιπτώσεων που αφορούν 11 δισεκατομμύρια ευρώ από τα 240 δισεκατομμύρια ευρώ του συνολικού ιδιωτικού χρέους απέναντι στους ιδιώτες και το δημόσιο. Αυτό καλύπτει. Δηλαδή, καλύπτει περίπου το 60% των 11 δισεκατομμυρίων ευρώ, που είναι τμήμα των 240 δισεκατομμυρίων ευρώ. Άρα, τι κομμάτι καλύπτει; Όλο το άλλο τεράστιο θέμα του ιδιωτικού χρέους μένει για αυτήν την Κυβέρνηση στην πραγματικότητα αρρύθμιστο.

Και βεβαίως η Νέα Δημοκρατία –και ορθώς τοποθετήθηκε ο εισηγητής μας, κύριε Κωνσταντινόπουλε- την ψηφίζει τη διάταξη. Ξέρετε γιατί την ψηφίζει; Την ψηφίζει γιατί είμαστε υποχρεωμένοι να βοηθήσουμε έστω και έναν συμπολίτη μας. Έστω και ένας να ωφεληθεί -και δεν πρόκειται μόνο για έναν εδώ-, εμείς δεν θα τον τιμωρήσουμε επειδή το νομοθέτημα του ΣΥΡΙΖΑ δεν είναι επαρκές. Θα δώσουμε την ευκαιρία και θα παλέψουμε για το παραπάνω. Καταλαβαίνω την προσπάθεια δημιουργίας αντιπολιτευτικού κλίματος απέναντι σε αυτήν την Κυβέρνηση και αν θέλετε καταλαβαίνω και την εναγώνια προσπάθεια του ΠΑΣΟΚ να διαφοροποιηθεί, αλλά εμείς δεν πρόκειται να τιμωρήσουμε την ελληνική κοινωνία για να διαφοροποιηθούμε από τον ΣΥΡΙΖΑ. Καθαρές και ξάστερες κουβέντες. Μας αρέσει η διάταξη; Όχι, δεν μας αρέσει η διάταξη. Θα τη γράφαμε έτσι; Όχι, δεν θα τη γράφαμε έτσι. Θα την ψηφίσουμε, όμως; Ναι, θα την ψηφίσουμε, γιατί δεν τιμωρούμε την κοινωνία για τα λάθη του ΣΥΡΙΖΑ. Θα βοηθήσουμε όσους μπορούν να βοηθηθούν με αυτήν τη διάταξη και θα κάνουμε ό,τι μπορούμε για να την επεκτείνουμε, ώστε να μπορέσουμε να εντάξουμε και άλλους συμπολίτες μας -προσέξτε, όχι τους κακοπληρωτές, όχι τους μπαταχτσήδες- μέσα σε ένα πλαίσιο προστασίας. Γιατί αυτή η κοινωνία έχει πονέσει από την κρίση και έχει πονέσει πολύ και αυτό είναι προφανές σε όλους. Και η Νέα Δημοκρατία είναι λαϊκό κόμμα και πρέπει να είναι δίπλα στα λαϊκά στρώματα και αυτό επιδιώκει.

Σας προσθέτουμε και κάτι άλλο, κυρίες και κύριοι συνάδελφοι. Αγνοείτε πλήρως τους ενήμερους δανειολήπτες, αυτούς που εκποίησαν περιουσιακά στοιχεία μέσα στην κρίση, που ίδρωσαν μέσα στην κρίση, που στέρησαν τις οικογένειές τους από αγαθά μέσα στην κρίση, για να μπορέσουν να είναι ενήμεροι. Σε αυτούς τους ανθρώπους το τραπεζικό σύστημα -για την ευαισθησία του οποίου δεν είμαι καθόλου βέβαιος-, αλλά σίγουρα και αυτονόητα η Βουλή των Ελλήνων, σίγουρα και αυτονόητα μία άλλη κυβέρνηση πρέπει να σταθεί δίπλα.

Προηγουμένως ο Πρόεδρος της Νέας Δημοκρατίας, ο κ. Κυριάκος Μητσοτάκης, μιλώντας στην Αίθουσα της Γερουσίας τοποθετήθηκε απολύτως για το ζήτημα των ενήμερων δανειοληπτών. Πρέπει να σας πω ότι από το καλοκαίρι, από τον Αύγουστο του 2014 είχα συμφωνήσει με τον τότε Υπουργό Οικονομικών της Γερμανίας, τον κ. Σόιμπλε, για να υπάρχει μία τέτοια ρύθμιση. Μέχρι σήμερα η Κυβέρνηση αρνείται να τη φέρει.

Κυρίες και κύριοι συνάδελφοι, καταλήγοντας, το νομοθέτημα αυτό όσον αφορά την προστασία της πρώτης κατοικίας είναι ανεπαρκές. Το ψηφίζουμε στην ανεπάρκειά του για να βοηθήσουμε όσο μπορούμε να βοηθήσουμε. Θα επιχειρήσουμε να το βελτιώσουμε.

Ως προς τις υπόλοιπες ρυθμίσεις του -ως συνήθως συμβαίνει με τα νομοθετήματα της παρακμής- όζει. Όζει από διατάξεις απαράδεκτες, ανεφάρμοστες και πάρα πολλές απολύτως αδιαφανείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει η Υπουργός Πολιτισμού κ. Ζορμπά, για να παρουσιάσει μια τροπολογία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα φέρει και άλλη τροπολογία;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Και άλλη τροπολογία;

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Είναι κατατεθειμένες. Έχουν συζητηθεί στην επιτροπή.

**ΠΡΟΕΔΡΕΥΩΝ (Γεώργιος Βαρεμένος):** Έχει κάποιες διατάξεις μέσα στο νομοσχέδιο. Μην ανησυχείτε, κύριε Κωνσταντινόπουλε.

Συνεχίστε, κυρία Υπουργέ.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Κύριε Πρόεδρε, οι τροπολογίες αφορούν τα πνευματικά και συγγενικά δικαιώματα και τη διασφάλιση των δικαιούχων δημιουργών. Με τις τροπολογίες ρυθμίζεται η δυνατότητα είσπραξης των δικαιωμάτων που είχαν γεννηθεί ως αξιώσεις σε χρόνο προγενέστερο της ανάθεσης της διαχείρισης στην Ειδική Υπηρεσία Έκτακτης Διαχείρισης Δικαιωμάτων του ΟΠΙ και τα οποία δεν έχουν εισπραχθεί από τον Οργανισμό Συλλογικής Διαχείρισης ή την Ανεξάρτητη Οντότητα Διαχείρισης του άρθρου 50, η άδεια του οποίου ανακλήθηκε. Είναι η γνωστή ΑΕΠΙ.

Δεύτερον, διευκρινίζεται ότι τα έσοδα των οργανισμών συλλογικής διαχείρισης από δικαιώματα και οι επενδύσεις των εσόδων που προορίζονται για διανομή στους δικαιούχους, δεν αποτελούν περιουσιακά στοιχεία τους και για τον λόγο αυτό είναι ακατάσχετα.

Τρίτον, το ίδιο ισχύει για τα έσοδα από δικαιώματα που οφείλονται από χρήστες μουσικής στους οργανισμούς συλλογικής διαχείρισης στην περίπτωση που ο ΟΠΙ ασκεί συλλογική διαχείριση κατά το άρθρο 51Α και τα οποία δεν έχουν ακόμη καταβληθεί ή έχουν καταβληθεί με αξιόγραφα ή η καταβολή τους εξαρτάται από έκδοση δικαστικής απόφασης.

Τέταρτον, οι παραπάνω τροποποιήσεις δεν προσβάλλουν τα δικαιώματα των πιστωτών του Οργανισμού Συλλογικής Διαχείρισης.

Πέμπτον, επιπλέον με την απαλοιφή του όρου «πνευματικά», επέρχεται εξομοίωση στη ρύθμιση ανάμεσα στα πνευματικά και συγγενικά δικαιώματα και συνεπώς εφαρμόζεται σε όλους τους οργανισμούς συλλογικής διαχείρισης.

Έκτον, ρυθμίζεται επίσης το θέμα της εξαίρεσης από την κατάσχεση των ποσών της διανομής που προορίζονται για τους δικαιούχους από τον Οργανισμό Συλλογικής Διαχείρισης αναλογικά με ό,τι ισχύει για τα εισοδήματα των μισθωτών και συνταξιούχων προκειμένου να προστατευθεί το ελάχιστο εισόδημα των ανθρώπων που βιοπορίζονται από την εργασία τους και είναι αναγκαία για τη συντήρηση των ίδιων και των οικογενειών τους.

Έβδομον, ρυθμίζεται το θέμα σε περίπτωση πτώχευσης του Οργανισμού Συλλογικής Διαχείρισης, ώστε τα δικαιώματα καθώς και οι αξιώσεις να μην είναι περιουσία του ΟΣΔ, η άδεια του οποίου ανακλήθηκε ούτε να ανήκουν στην πτωχευτική του περιουσία. Επίσης, διευκρινίζεται η νομική φύση της έκτακτης διαχείρισης των δικαιωμάτων των δικαιούχων του Οργανισμού Συλλογικής Διαχείρισης, ώστε ο ΟΠΙ να αναλαμβάνει εκτάκτως και για χρονικό διάστημα ως δύο ετών τη διαχείριση των δικαιωμάτων των δικαιούχων μελών των ανωτέρω οργανισμών με σκοπό τη διασφάλιση της είσπραξης και της διανομής των δικαιωμάτων.

Τέλος, για την ασφάλεια δικαίου και προς αποφυγή αντίθετης ερμηνείας είναι σκόπιμο να διευκρινιστεί ότι ο ΟΠΙ δεν είναι καθολικός ή ειδικός διάδοχος του Οργανισμού Συλλογικής Διαχείρισης ή της ανεξάρτητης οντότητας διαχείρισης του άρθρου 50 του ν.4481/2017, καθώς δεν αποκτά ούτε το ενεργητικό ούτε το παθητικό ή εν γένει τα περιουσιακά στοιχεία του οργανισμού του άρθρου 50, η άδεια του οποίου ανακλήθηκε.

Μια τελική διευκρίνιση για την αναδρομικότητα της επιβάρυνσης των εισαγωγέων ή παραγωγών τεχνολογικών προϊόντων ή προϊόντων πληροφορικής που εισπράττεται από τους Οργανισμούς Συλλογικής Διαχείρισης και λειτουργούν με έγκριση του Υπουργού Πολιτισμού και Αθλητισμού. Δεν επιβάλλονται αναδρομικά για λόγους ασφάλειας δικαίου.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Η Υπουργός κ. Φωτίου έχει τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα αναφερθώ στην τροπολογία προφανώς για το προτεινόμενο πλαίσιο προστασίας της πρώτης κατοικίας.

Δεν μπορώ παρά να σχολιάσω τα όσα μόλις άκουσα από τον κ. Δένδια, ο οποίος πράγματι εκπροσωπεί μία νέα Νέα Δημοκρατία, πολύ νέα, η οποία δεν έχει καμμία μνήμη σε σχέση με το παρελθόν.

**ΑΘΑΝΑΣΙΟΣ ΜΠΟΥΡΑΣ:** Για την τροπολογία δεν πήρατε τον λόγο να μιλήσετε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για την τροπολογία, για την προστασία της πρώτης κατοικίας.

**ΑΘΑΝΑΣΙΟΣ ΜΠΟΥΡΑΣ:** Για τα υπόλοιπα γραφτείτε να πάρετε τον λόγο!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, να συνεχίσω ή όχι;

**ΑΘΑΝΑΣΙΟΣ ΜΠΟΥΡΑΣ:** Κακώς φέρνετε τόσες τροπολογίες. Έχουμε τρελαθεί πια!

**ΓΙΑΝΝΗΣ ΚΟΥΤΣΟΥΚΟΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Δεν ακούω τι λέτε, κύριε Κουτσούκο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, δεν καταλαβαίνω. Θέλουν οι συνάδελφοι να έρθω στο Βήμα; Θα έρθω στο Βήμα.

**ΓΙΑΝΝΗΣ ΚΟΥΤΣΟΥΚΟΣ:** Να έρθετε στο Βήμα!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι ακριβώς θέλετε; Για πέντε λεπτά ξέρετε ότι μπορώ να μιλήσω κι από εδώ. Αν όμως θέλετε, να έρθω στο Βήμα. Εκεί είναι το πρόβλημά σας;

**ΠΡΟΕΔΡΕΥΩΝ (Γεώργιος Βαρεμένος):** Για εξοικονόμηση χρόνου το έκανε. Για όνομα του θεού!

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΗΓΟΥΜΕΝΙΔΗΣ:** Αυτά τα κάνουν οι τυπολάτρες!

**ΙΩΑΝΝΗΣ ΘΕΟΦΥΛΑΚΤΟΣ:** Μα δεν μπορεί η Υπουργός να μιλήσει;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αγαπητοί συνάδελφοι, δεν ζήτησα πάνω από πέντε λεπτά.

Παρ’ όλα αυτά πρέπει να μιλήσω για την τροπολογία αυτή γιατί δεν είναι ανεξάρτητη αυτή η τροπολογία ενός ολόκληρου πλαισίου στεγαστικής πολιτικής της Κυβέρνησης. Είπα μόλις ότι μου έκανε μεγάλη εντύπωση πόσο νέα είναι αυτή η Νέα Δημοκρατία, μετά την τοποθέτηση του κ. Δένδια, όταν πραγματικά αυτό το κόμμα έχει γεννηθεί μετά το 2015 από ό,τι φαίνεται.

Δεν μας εξήγησε ποια ήταν η στεγαστική πολιτική της Νέας Δημοκρατίας μέχρι εκείνη τη στιγμή. Καμμία. Ποια ήταν η στεγαστική πολιτική όταν η μόνη χώρα που δεν είχε επιδότηση ενοικίου ήταν αυτή εδώ; Ποτέ. Ποια ήταν η στεγαστική πολιτική για την πρώτη κατοικία και αν υπήρχαν κόκκινα δάνεια πριν από το 2015 ή όχι; Τότε υπήρχαν συνεπείς δανειολήπτες ή όχι; Έγινε τίποτα για όλους αυτούς μέχρι σήμερα; Όχι μόνο, λοιπόν, δεν είχατε ποτέ πολιτική για την πρώτη κατοικία, αλλά ούτε και για τη στέγαση, αλλά σήμερα ακούμε κατάπληκτοι το ανεπαρκές πλαίσιο το οποίο –τι να κάνετε;- είστε υποχρεωμένοι να ψηφίσετε.

Για να δούμε, λοιπόν. Τρεις άξονες αυτή τη στιγμή υλοποιεί η Κυβέρνηση. Τον έναν ήδη υλοποιημένο, δηλαδή το στεγαστικό επίδομα. Επίδομα στέγης, λοιπόν.

Αγαπητοί συνάδελφοι, εξαγγείλαμε το επίδομα στέγης πριν μερικές βδομάδες, το υλοποιούμε και σήμερα είμαι στην ευχάριστη θέση να σας ανακοινώσω ορισμένα στοιχεία τα οποία δείχνουν, πρώτον, ότι πολύ σωστές εκτιμήσεις είχαμε κάνει για το πώς θα καλυφθούν. Δεύτερον, ότι έχουμε μια ικανή Κυβέρνηση επαρκή να αντιμετωπίσει ένα πρόβλημα όχι με φακέλους, όχι με ρουσφέτια, όχι με κατά τόπους ειδικές καταστάσεις, όπως είχατε μέχρι σήμερα, αλλά ενιαία σε όλη τη χώρα.

Μέσα σε λιγότερο από τρεις εβδομάδες από τη στιγμή που άνοιξε η πλατφόρμα για το επίδομα στέγης, έχουμε τριακόσιες δεκαπέντε χιλιάδες τετρακόσιες σαράντα εννιά αιτήσεις. Εξ αυτών εκατόν πενήντα δυο χιλιάδες οκτακόσιες σαράντα μια εγκεκριμένες σήμερα αιτήσεις. Και για να λέμε απλά νούμερα, τετρακόσιες δεκατρείς χιλιάδες συμπολίτες μας θα πάρουν επίδομα στέγης, το οποίο αυτή τη στιγμή ανέρχεται σε 237 εκατομμύρια τον χρόνο. Δηλαδή, το κόστος αυτό που μέχρι στιγμής καταγράφεται είναι 237 εκατομμύρια.

Πότε μπορούσατε να κάνετε τέτοια πράγματα εσείς οι ικανοί; Ποτέ! Όχι να δώσετε σε εκατόν πενήντα δυο χιλιάδες μέσα σε δεκαπέντε μέρες επίδομα στέγης, ούτε το αναπηρικό επίδομα δεν μπορούσατε να δώσετε! Κι αυτό το μαζέψαμε και το δίνουμε τώρα κάθε μήνα από τον ΟΠΕΚΑ. Ενιαία μα αδιάσειστα κριτήρια.

Το θεωρώ, όχι απλά υποκριτικό, αλλά στα όρια της γελοιότητας να μιλάμε για ανεπάρκειες, να μιλάμε για το «τι να κάνουμε» και υποκρισία. «Αυτή τη μεγάλη σας ανεπάρκεια, όμως, δυστυχώς θα την ψηφίσουμε, μη χαθεί έστω κι ένας άνθρωπος ο οποίος μπορεί να πάθει τίποτα». Αυτός είναι ο δεύτερος άξονας που ψηφίζεται σήμερα και πολύ σύντομα θα υλοποιηθεί.

Συνολικά, λοιπόν, 500 εκατομμύρια φέτος θα διατεθούν για επίδομα στέγης για επίδομα κόκκινου δανείου. Και συνολικά πάνω από ένα εκατομμύριο εκατόν εβδομήντα χιλιάδες άνθρωποι θα ωφεληθούν από αυτά τα δυο μόνο επιδόματα.

Τρίτον, τους επόμενους έναν με δυο μήνες θα έχουμε ένα δεύτερο μεγάλο πρόγραμμα για τις ευάλωτες ομάδες, φοιτητές, ευάλωτους ανθρώπους, για κοινωνικά προσιτή στέγη. Πρόκειται για ένα μεγάλο πρόγραμμα μέσα από το δημόσιο αποθεματικό ακινήτων, που δεν μπορέσατε όχι μόνο να το κάνετε, αλλά ούτε να το διανοηθείτε.

Θα είμαστε εδώ για να δείτε όλο αυτό το πρόγραμμα να εξελίσσεται μπροστά σας και για να ψηφίζετε με ύφος τόσο μεμψίμοιρο τα πράγματα που δεν κάνατε ποτέ και είστε υποχρεωμένοι σήμερα να ψηφίσετε.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΜΠΟΥΡΑΣ:** Γι’ αυτό ο κόσμος είναι στις πλατείες και πανηγυρίζει κάθε μέρα από τον ενθουσιασμό του!

**ΠΡΟΕΔΡΕΥΩΝ (Γεώργιος Βαρεμένος):** Η κ. Αυλωνίτου έχει τον λόγο.

**ΕΛΕΝΗ ΑΥΛΩΝΙΤΟΥ:** Κυρίες και κύριοι συνάδελφοι, στο σημερινό σχέδιο νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με ευρωπαϊκή Οδηγία και άλλες διατάξεις», θα ήθελα στο σύντομο χρόνο της ομιλίας μου να αναφερθώ στην τροπολογία που αφορά την προστασία της πρώτης κατοικίας, καθώς όλοι αντιλαμβανόμαστε πόσο σημαντική είναι για πάρα πολύ κόσμο, που βρίσκεται σε αδυναμία αποπληρωμής, όχι φυσικά με δική του υπαιτιότητα, αλλά εξαιτίας των πολιτικών της Νέας Δημοκρατίας και ΠΑΣΟΚ που οδήγησαν τη χώρα στα μνημόνια, στέλνοντας ένα εκατομμύριο εργαζόμενους στην ανεργία και όλη την κοινωνία στη δυστυχία και την απόγνωση.

Ας πιάσουμε όμως το νήμα από την αρχή. Την 1η Ιανουαρίου του 2015, δηλαδή είκοσι πέντε ημέρες πριν τις εκλογές, δεν υπήρχε καμμία προστασία πρώτης κατοικίας. Αντίθετα, υπήρχε πλήρης απελευθέρωση των πλειστηριασμών. Η Νέα Δημοκρατία και το ΠΑΣΟΚ φεύγοντας άφησαν απροστάτευτους όλους τους δανειολήπτες, πιστεύοντας ότι έτσι κάνουν ένα ακόμα βήμα να πετύχουν γρηγορότερα την αριστερή παρένθεση.

Όχι! Δεν ξέχασαν να ψηφίσουν νόμο για την προστασία της πρώτης κατοικίας. Ήταν στρατηγική επιλογή τους για το μικροκομματικό τους συμφέρον και ουδόλως ενδιαφέρθηκαν για τα σπίτια του κοσμάκη. Παρ’ όλα αυτά ο νόμος Κατσέλη παρατάθηκε και ενισχύθηκε με το νόμο Κατσέλη - Σταθάκη, προστατεύοντας όλα αυτά τα χρόνια από το 2015 και μετά τη λαϊκή κατοικία. Βεβαίως, οι βίλες με τις πισίνες, τα τζακούζι, τις σάουνες που φτιάχτηκαν με δάνεια «αέρα» χωρίς εγγυήσεις δεν προστατεύτηκαν.

Σήμερα, η Κυβέρνηση κλείνει αυτήν την εκκρεμότητα, προστατεύοντας τη συντριπτική πλειοψηφία των δανειοληπτών. Να θυμίσω τις δύο ανακεφαλαιοποιήσεις τραπεζών, που κάνατε, κύριοι της Νέας Δημοκρατίας και του ΠΑΣΟΚ, που όχι μόνο δεν ανακτήσατε την εμπιστοσύνη στις ελληνικές τράπεζες, αλλά αντιθέτως, η κεφαλαιακή τους επάρκεια επιδεινώθηκε. Φορτώσατε με 45 δισεκατομμύρια το δημόσιο χρέος με τις ανακεφαλαιοποιήσεις που κάνατε, αφού δεν καταφέρατε να τις αποσυνδέσετε από το δημόσιο χρέος, πράγμα που κατάφεραν άλλες ευρωπαϊκές χώρες με το ίδιο πρόβλημα.

Ένας από τους σοβαρότερους λόγους της αποτυχίας σας ήταν ότι οι ανακεφαλαιοποιήσεις που κάνατε δεν συνδέθηκαν με την επίλυση των μη εξυπηρετούμενων δανείων, μολονότι αυτά αυξάνονταν ραγδαία. Ποια ήταν αυτή η ραγδαία αύξηση; Από τα 10 δισεκατομμύρια, τα μη εξυπηρετούμενα δάνεια το 2009, έφτασαν τα 80 περίπου δισεκατομμύρια το 2014, δηλαδή το πόσο τους οκταπλασιάστηκε ή, αν θέλετε, από το 4,6% των μη εξυπηρετούμενων δανείων το 2009, ανέβηκε στο 34% το 2014. Το ποσοστό αυτό ανέβηκε περαιτέρω, όταν από το 2015 και μετά ο ορισμός των μη εξυπηρετούμενων δανείων περιέλαβε και τα δάνεια αβέβαιης είσπραξης.

Γνωρίζετε ότι όταν τα κόκκινα δάνεια συσσωρεύονται με την ταυτόχρονη πτώση της αξίας ακινήτων που εξασφαλίζουν δάνεια -όπως συνέβη την περίοδο της ύφεσης που εσείς δημιουργήσατε, κύριοι της Νέας Δημοκρατίας και του ΠΑΣΟΚ, την κατά τα άλλα success story-, τότε απαιτούνται περισσότερα κεφάλαια για τη συνέχιση της λειτουργίας των τραπεζών και ταυτόχρονα, στερεύει η ρευστότητα για τη χρηματοδότηση της οικονομίας.

Όταν λοιπόν, εσείς, κύριοι της Νέας Δημοκρατίας και του ΠΑΣΟΚ, ανακεφαλαιοποιούσατε τις τράπεζες με τα χρήματα των Ελλήνων πολιτών, ρίχνατε χρήματα στο πιθάρι χωρίς πάτο, κάνατε δηλαδή μία τρύπα στο νερό. Τόση ικανότητα διαθέτετε, που όχι μόνο χρεοκοπήσατε τη χώρα, αλλά θέλοντας να τη σώσετε, επιδεινώσατε τη θέση της ακόμα πιο πολύ. Όχι άλλο σώσιμο από εσάς! Μάθαμε πια.

Στη σημερινή διαχείριση των κόκκινων δανείων, έγινε προσπάθεια να βρεθεί η χρυσή τομή, έτσι ώστε και οι τράπεζες να εξυγιανθούν και να επιτελέσουν το ρόλο τους, που δεν είναι άλλος από τη χρηματοδότηση της πραγματικής οικονομίας, αλλά και οι δανειολήπτες που βρίσκονται σε πραγματική αδυναμία αποπληρωμής του δανείου τους, να προστατευτούν έτσι ώστε να επιταχύνουμε την έξοδο της χώρας από την κρίση και τις συνέπειές της.

Με τη σημερινή νομοθετική πρωτοβουλία της Κυβέρνησης, δημιουργείται ένα νέο θεσμικό οριζόντιο πλαίσιο για την προστασία της λαϊκής πρώτης κατοικίας για δεκάδες χιλιάδες Ελλήνων πολιτών. Είναι πρώτη φορά σε πανευρωπαϊκό επίπεδο που προστατεύονται επιχειρηματικά δάνεια με υποθήκη την πρώτη κατοικία. Έτσι, μία ανισότητα που δημιουργούσε ο νόμος Κατσέλη με τη μη ένταξη ατόμων με πτωχευτική ικανότητα, αίρεται. Επιχειρηματίες, έμποροι, ελεύθεροι επαγγελματίες, δικηγόροι, μηχανικοί που είχαν πάρει δάνειο με εγγύηση την πρώτη κατοικία, για πρώτη φορά προστατεύονται από το νόμο.

Με βάση τα διαθέσιμα στοιχεία των τραπεζών, τα δάνεια με τα αντικειμενικά και εισοδηματικά κριτήρια, που θα μπορούσαν να εισαχθούν στο νόμο, αφορούν περίπου εκατόν πενήντα χιλιάδες δανειολήπτες, που καλύπτουν περίπου το 70% των μη εξυπηρετούμενων δανείων. Με δεδομένο ότι το 75% των δανειοληπτών χρωστάει μέχρι 150.000 ευρώ, με την ψήφιση αυτής της τροπολογίας ανακουφίζεται ένα πλήθος συμπολιτών μας.

Σταματήστε επιτέλους τα ψεύδη, κύριοι της Αξιωματικής Αντιπολίτευσης, μέσα στην Αίθουσα της Ολομέλειας! Το κάνετε κάθε μέρα στα κανάλια. Επικαλέστηκε ο εισηγητής σας, όπως επίσης και ο κατά τα άλλα σοβαρός κ. Δένδιας, Κοινοβουλευτικός Εκπρόσωπος, επικαλέστηκε ψευδώς 200 δισεκατομμύρια δάνεια, όταν οι φορείς μάς είπαν ότι τα στεγαστικά δάνεια είναι μόνο 46 δισεκατομμύρια και όχι 200. Θέλετε, όμως, να τα μπουρδουκλώνετε για να παρουσιάζετε εντυπώσεις. Και από αυτά τα 46 ρυθμίζονται τα 12 δισεκατομμύρια. Επιπλέον, εξηγήθηκε -δεν το καταλαβαίνετε, αλλά είναι κοινή λογική, δεν ξέρω τι μαθαίνετε στο σχολείο, αλλά δεν χρειάζεται να πάτε σχολείο για να έχετε την κοινή λογική- ότι το συνολικό ύψος των δανείων δεν ταυτίζεται με τον αριθμό των δανειοληπτών. Όχι εντυπώσεις, λοιπόν, εδώ μέσα!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριοι συνάδελφοι, η σημερινή ρύθμιση με τα συγκεκριμένα κριτήρια ένταξης που αναφέρθηκε ο εισηγητής μας, απεγκλωβίζει χιλιάδες συμπολίτες μας από το κοκκίνισμα του στεγαστικού τους δανείου, με διευκολύνσεις που παρέχονται όπως, πρώτον, με την επιμήκυνση του χρόνου αποπληρωμής του δανείου που μπορεί να φτάσει μέχρι είκοσι πέντε χρόνια, δεύτερον, με την πρόβλεψη με χαμηλό επιτόκιο 2%, τρίτον, με την επιδότηση του ελληνικού δημοσίου, καθ’ όλη τη διάρκεια της αποπληρωμής του δανείου, όπου για τους ανέργους και χωρίς κανένα εισόδημα συμπολίτες μας η επιδότηση θα φτάσει 100%, ώστε το κράτος να φροντίσει να μην χαθεί κανένα τέτοιο σπίτι, τέταρτον, με κούρεμα δανείου για πάνω από το 120% της εμπορικής αξίας του ακινήτου που υποχρεούται να καταβάλει ο δανειολήπτης. Είναι πολύ θετικό ότι η αποπληρωμή γίνεται με βάση την εμπορική αξία του ακινήτου, καθώς οι εμπορικές αξίες έχουν πέσει.

Όλες αυτές οι δυνατότητες συνδυαστικά, μπορεί να επιφέρουν μείωση δανείου από 50% έως 70%, ανάλογα με τις οικονομικές επιδιώξεις του δανειολήπτη και με τελικό στόχο να διευκολυνθεί όσο το δυνατόν περισσότερο ο κόσμος, ώστε να κινητοποιηθεί και να αρχίσει να αποπληρώνει το δάνειο του.

Το πολύ σημαντικό αυτής της νέας νομοθετικής ρύθμισης είναι ότι δεν καταργείται η δυνατότητα προσφυγής στο δικαστήριο, εφόσον για οποιονδήποτε λόγο δεν γίνει αποδεκτή η ένταξη του δανειολήπτη στην προστασία του νέου νόμου, έτσι ώστε να υπάρχει δικλίδα ασφαλείας για όποιο πιστωτικό ίδρυμα αρνηθεί καταχρηστικά και κακόβουλα να ρυθμίσει τις οφειλές κάθε δικαιούμενου, απειλώντας με πλειστηριασμό της πρώτης κατοικίας.

Κύριοι συνάδελφοι, η Κυβέρνηση αυτή διαπραγματεύτηκε και έφερε μία ρύθμιση για την προστασία των δανειοληπτών, αλλά και την εξυγίανση των τραπεζών με όρους προστασίας του δημοσίου συμφέροντος. Αναλαμβάνει τα βάρη που φορτώσατε τον ελληνικό λαό, γιατί είναι μια Κυβέρνηση υπεύθυνη και πατριωτική.

**ΠΡΟΕΔΡΕΥΩΝ (Γεώργιος Βαρεμένος):** Ωραία, βάλτε μια τελεία, παρακαλώ.

**ΕΛΕΝΗ ΑΥΛΩΝΙΤΟΥ:** Τελειώνω, κύριε Πρόεδρε.

Δεν υποχώρησε σε καμμία πίεση των τραπεζών φέρνοντας ένα νόμο που στηρίζει ουσιαστικά τους συμπολίτες μας, που δεν έχουν καμμία δυνατότητα να αποπληρώσουν το δάνειό τους και διευκολύνει όλους εκείνους που με τις μικρές τους δυνατότητες μπορούν να συμβάλουν στην αποπληρωμή των δανείων τους.

Αυτό που δεν γνωρίζουν είναι αν τα 500 εκατομμύρια δάνεια που χρωστάει η Νέα Δημοκρατία και το ΠΑΣΟΚ θα μπορέσουν να ενταχθούν σε κάποια ρύθμιση και να μην τα αποπληρώνει ο ελληνικός λαός. Θυμάμαι τον Αντιπρόεδρο σας να ζητάει για τα χρέη της Νέας Δημοκρατίας να κουρευτούν και να ενταχθούν στο νόμο Κατσέλη. Αυτό θα ζητήσετε και τώρα; Μήπως να κουρέψουμε και τα κριτήρια ένταξης για εσάς;

Επιθυμείτε διακαώς να έλθετε στην εξουσία για να συνεχίσετε τις μεθοδεύσεις που κάνατε στο παρελθόν και να εξαφανίσετε τις οφειλές σας προς τον ελληνικό λαό. Μπαταχτσήδες με τα όλα σας!

**ΠΡΟΕΔΡΕΥΩΝ (Γεώργιος Βαρεμένος):** Ωραία.

**ΕΛΕΝΗ ΑΥΛΩΝΙΤΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Έχετε πολύ ώρα που μου λέτε ότι τελειώνετε.

**ΕΛΕΝΗ ΑΥΛΩΝΙΤΟΥ:** Άλλωστε έχετε το know-how, ξέρετε πως να παίρνετε χιλιάδες ευρώ δάνεια, να μην σας αναζητά κανείς για τις αποπληρωμές σας. Μπορείτε να μου πείτε και εμένα τον τρόπο; Γιατί με ενδιαφέρει ιδιαίτερα.

Ξέρετε επίσης να ρυθμίζετε το χρέος σας μόνο όταν σας πιάνουν με τη γίδα στην πλάτη, αλλά ακόμα και τότε προχωράτε σε ρύθμιση των εκατό δόσεων που δεν πληρώνετε σχεδόν τίποτα στις ενενήντα εννέα πρώτες δόσεις και αφήνετε σχεδόν όλο το ποσό για την τελευταία εκατοστή δόση με την ελπίδα ότι όταν με το καλό έλθει, να είστε πάλι στα πράγματα για να το ρυθμίσετε με τον ίδιο τρόπο.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Τελειώσατε. Είστε σαφής.

**ΕΛΕΝΗ ΑΥΛΩΝΙΤΟΥ:** Όμως, ο ελληνικός λαός δεν θα σας αφήσει. Του χρωστάτε, δεν σας χρωστάει. Γι’ αυτό θα σας αφήσει ξανά στην Αντιπολίτευση, μήπως αποκτήσετε ευθύνη διαχείρισης για τα χρήματα που δεν βγαίνουν από την τσέπη σας, αλλά από το μόχθο του ελληνικού λαού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο συνοδοί καθηγητές από το 1ο Γυμνάσιο Νέας Ιωνίας Μαγνησίας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Σταϊκούρας έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ, κύριε Πρόεδρε.

Ας επανέλθουμε λίγο στη λογική και τη σοβαρότητα.

Κυρίες και κύριοι συνάδελφοι, με το παρόν σχέδιο νόμου η υβριδική Κυβέρνηση επιδιώκει με καθυστέρηση να προστατεύσει ένα τμήμα της πρώτης κατοικίας.

Μιλάμε για την ίδια Κυβέρνηση που στις αρχές του 2015 υπόσχονταν, εξαπατώντας πολίτες, σεισάχθεια και «κανένα σπίτι στα χέρια τραπεζίτη». Μιλάμε για την ίδια Κυβέρνηση που στο τέλος του 2015 τροποποίησε τις σχετικές ρυθμίσεις με αποτέλεσμα να υφίσταται μεταγενέστερη προστασία μόνο για το 60% αυτών που είχαν εξασφαλιστεί στο προηγούμενο πλαίσιο. Μιλάμε για την ίδια Κυβέρνηση που ψήφισε τότε την κατάργηση του νόμου Κατσέλη από 1-1-2019 με μικρή παράταση μεταγενέστερα.

Μιλάμε για την ίδια Κυβέρνηση των πλειστηριασμών και των κατασχέσεων, των κατασχέσεων –και έφυγε η κ. Φωτίου- του ενός εκατομμυρίου διακοσίων χιλιάδων συμπατριωτών μας. Μιλάμε για την Κυβέρνηση των είκοσι εννέα φόρων, γιατί τα επιδόματα δεν πέφτουν από τον ουρανό. Προφανώς, από την υπερφορολόγηση των πολιτών δίνονται. Και δεν έκανε καμμία αναφορά στους είκοσι εννέα φόρους που υφίστανται οι Έλληνες πολίτες, ειδικά τα ασθενέστερα εισοδηματικά στρώματα που θα πάρουν τα επιδόματα. Μιλάμε για την Κυβέρνηση που θα έκανε την αχρείαστη τρίτη ανακεφαλαιοποίηση -μου το θύμισε η αγαπητή συνάδελφος, ήταν πολύ χαρακτηριστικό αυτό- το καλοκαίρι που, όπως έλεγε και ο κ. Τσακαλώτος, θα έλυνε και το θέμα των κόκκινων δανείων μέχρι το τέλος του 2015.

Έχω εδώ τα σχετικά αποσπάσματα.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τότε γιατί συζητάμε σήμερα για αυτό το θέμα; Και χάθηκαν και οριστικά πόροι από τους Έλληνες φορολογούμενους από την τρίτη κεφαλαιοποίηση.

Μιλάμε για την Κυβέρνηση που παρέλαβε τα κόκκινα δάνεια στο 43% του συνολικού δανείου και σήμερα είναι στο 47% του δανειακού χαρτοφυλακίου. Μιλάμε για την Κυβέρνηση –για να το υπενθυμίσω στον κ. Δραγασάκη- που υποεκτελεί συστηματικά το Πρόγραμμα Δημοσίων Επενδύσεων επί μία τριετία.

Μιλάμε για την Κυβέρνηση που διόγκωσε το ιδιωτικό χρέος. Ο Κοινοβουλευτικός Εκπρόσωπος της Νέας Δημοκρατίας μίλησε για το ιδιωτικό χρέος, που είναι το σύνολο των οφειλών σε εφορία, ασφαλιστικά ταμεία και τράπεζες και αυτό είναι 223 δισεκατομμύρια, αυξημένο κατά 23% από το τέλος του 2014.

Και έρχεται σήμερα αυτή η Κυβέρνηση, με αυτά τα χαρακτηριστικά, με μεγάλη καθυστέρηση να καταθέσει μία ρύθμιση που συρρικνώνει την προστασία της πρώτης κατοικίας, ακόμα και σε σχέση με την πρόταση που υποστηρίζατε πριν από λίγες εβδομάδες, ρύθμιση που θέτει αυστηρότερα κριτήρια, ρύθμιση περίπλοκη και γραφειοκρατική, χωρίς κανείς να γνωρίζει πόσο αποτελεσματικά θα λειτουργήσει η ηλεκτρονική πλατφόρμα που εξαγγέλθηκε ότι θα τη συνοδεύσει και με εκτιμώμενο δημοσιονομικό κόστος, το οποίο στην πράξη θα το δούμε όπως είπε και ο κύριος Υπουργός, ρύθμιση που δεν εξασφαλίζει το ότι δεν δημιουργείται ηθικός κίνδυνος με αρνητική επίδραση στην κουλτούρα των πληρωμών, ρύθμιση που δεν αντιμετωπίζει συνολικά, συνεκτικά το μεγάλο ζήτημα των κόκκινων δανείων και το διογκούμενο πρόβλημα του συνολικού ιδιωτικού χρέους.

Παρά ταύτα και επειδή αν δεν υπάρξει κάποια νέα ρύθμιση, δεν υφίσταται πλέον και η αναγκαία πράγματι προστασία της πρώτης κατοικίας, η Νέα Δημοκρατία θα τη στηρίξει και δεσμεύεται ότι ως επόμενη κυβέρνηση θα προχωρήσει σε βελτιωτικές τροποποιήσεις της, ώστε να την καταστήσει πιο λειτουργική, πιο αποτελεσματική, να αποκαλύπτει το σύνολο των στρατηγικών κακοπληρωτών και να επιβραβεύει τους συνεπείς δανειολήπτες.

Είναι κάτι που θα έπρεπε να είχε ήδη εξετάσει η Κυβέρνηση μαζί με τα πιστωτικά ιδρύματα τα οποία και έχουν την πλήρη εικόνα των χρηματοοικονομικών στοιχείων, ειδικά όταν ψηφίζονται τροπολογίες συμψηφισμού των υποχρεώσεων των τραπεζών με όφελος για τα πιστωτικά ιδρύματα και κόστος για τον κρατικό προϋπολογισμό.

Συνεπώς, ναι, πράγματι, όπως είπε και ο Πρόεδρος της Νέας Δημοκρατίας πριν από λίγο, υφίστανται αξιοποιήσιμοι πόροι, έστω και λίγοι αρχικά, ύψους 30 εκατομμυρίων ευρώ για μία δεκαετία, όπως αποτυπώνει η έκθεση του Γενικού Λογιστηρίου του Κράτους και για τους συνεπείς δανειολήπτες.

Όμως, κυρίες και κύριοι συνάδελφοι, στο παρόν σχέδιο νόμου η Κυβέρνηση προσπαθεί με μεγάλη καθυστέρηση να δώσει και λύση σε ένα χρονίζον ζήτημα της Φθιώτιδας, αυτό της λειτουργίας της Πανελλήνιας Έκθεσης Λαμίας. Είναι μια έκθεση με πολλά και σημαντικά συγκριτικά πλεονεκτήματα, αλλά και μεγάλα και διαχρονικά λειτουργικά προβλήματα που διογκώθηκαν τα τελευταία χρόνια, εξαιτίας κυρίως της αδράνειας, της αδιαφορίας και της έλλειψης στρατηγικού σχεδιασμού της σημερινής Κυβέρνησης με αποτέλεσμα τη μη διοργάνωση της πανελλήνιας έκθεσης τα τελευταία δύο χρόνια, ενώ κυβερνητικά στελέχη είχαν δεσμευτεί πολλές φορές για την κανονική λειτουργία της.

Ενδεικτικά, τον Μάιο του 2018 ο αρμόδιος Υπουργός Οικονομίας και Ανάπτυξης υποστήριζε ότι «η έκθεση θα πραγματοποιηθεί κανονικά και υπάρχει έντονο ενδιαφέρον από εκθέτες για συμμετοχή σε αυτή». Τον Ιούλιο του 2018 ο Αναπληρωτής Υπουργός Οικονομίας και Ανάπτυξης υποστήριζε ότι «η Πανελλήνια Έκθεση Λαμίας θα λειτουργήσει κανονικά από τις 5 μέχρι τις 7 Οκτωβρίου του 2018».

Δυστυχώς, όμως, παρά τις κυβερνητικές διαβεβαιώσεις, η έκθεση δεν πραγματοποιήθηκε ούτε το 2017, ούτε το 2018 και δεν προβλέπεται ούτε για το 2019. Ο νέος φορέας, παρά το γεγονός ότι είχε εξαγγελθεί από τον ίδιο τον Πρωθυπουργό τον Ιούλιο του 2017, σήμερα θεσμοθετείται.

Κυρίες και κύριοι συνάδελφοι, είναι γεγονός ότι η συγκεκριμένη ρύθμιση περιέχει κάποια θετικά χαρακτηριστικά και προσπαθεί να κινηθεί προς τη σωστή κατεύθυνση και αυτό γιατί ενσωματώνει αυτούσια υφιστάμενη νομοθετική παρέμβαση της Νέας Δημοκρατίας με το ν.4314/2014 ο οποίος προέβλεπε διεύρυνση των δραστηριοτήτων και δυνατοτήτων της έκθεσης.

Με βάση τον υφιστάμενο νόμο, για τον οποίο κάνουν θετικές αναφορές τόσο η εισηγητική έκθεση του παρόντος νομοσχεδίου όσο και εκπρόσωποι της τοπικής αυτοδιοίκησης και των φορέων της περιοχής, η Πανελλήνια Έκθεση Λαμίας μπορεί, μεταξύ άλλων, από το 2014 να διαχειρίζεται και να λειτουργεί μόνιμο εκθεσιακό και συνεδριακό κέντρο, να προβαίνει σε εκσυγχρονισμό και επέκταση όλων των υποδομών της και να διοργανώνει εκθέσεις, σεμινάρια, συνέδρια και συναντήσεις με θέματα οικονομικού, τεχνολογικού, ερευνητικού, πολιτιστικού και ψυχαγωγικού ενδιαφέροντος.

Ωστόσο, με την παρούσα κυβερνητική πρωτοβουλία υπάρχουν ζητήματα που θέτουν προβληματισμούς για την εύρυθμη λειτουργία του νέου σχήματος, τα οποία και πρέπει έγκαιρα και ορθολογικά να αντιμετωπιστούν. Είναι ζητήματα που θέτει η ίδια η διορισμένη από την Κυβέρνηση διοίκηση του υφιστάμενου νομικού πλαισίου, καθώς και μέτοχοι του νέου σχήματος με σχετικές επιστολές στην επιτροπή, όπως είναι το ακίνητο της έκθεσης το οποίο δεν ανήκει στο Υπουργείο Οικονομίας και Ανάπτυξης, αλλά στο υπάρχον νομικό πρόσωπο, με αποτέλεσμα να μην υφίσταται μεταβιβαστικό δικαίωμα, ή το ανεπαρκές για την εύρυθμη λειτουργία και αναβάθμιση του εκθεσιακού κέντρου προβλεπόμενο μετοχικό κεφάλαιο, ή η ανάληψη εκκρεμοτήτων, δυσλειτουργιών και υποχρεώσεων από τον νέο φορέα ως καθολικού διαδόχου της έκθεσης, ή η παραπομπή σε ΚΥΑ της ρύθμισης θεμάτων οργάνωσης και λειτουργίας του νέου φορέα, με ό,τι αυτό μπορεί να συνεπάγεται για τη λειτουργική επάρκεια της έκθεσης, ή η απουσία του δημοσίου από τον νέο φορέα, με ό,τι αυτό συνεπάγεται για τον κεντρικό σχεδιασμό που πρέπει να υπάρχει μίας συνολικής πολιτικής στο πεδίο των διεθνών εκθέσεων της χώρας.

Το ζήτημα, συνεπώς, που τίθεται είναι τι πρέπει να γίνει άμεσα και μεσομακροπρόθεσμα ώστε να επανέλθει η έκθεση αρχικά σε λειτουργία και μεταγενέστερα να αναπτυχθεί με βιώσιμο τρόπο. Προς αυτήν την κατεύθυνση είμαστε διατεθειμένοι να συνδράμουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Κουτσούκος από τη Δημοκρατική Συμπαράταξη.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Είχα υπ’ όψιν μου να ξεκινήσω την τοποθέτησή μου με τον κ. Δραγασάκη, αλλά με προκάλεσε η κ. Φωτίου που μας είπε από αυτό εδώ το Βήμα ότι η Κυβέρνησή της δίνει επιδόματα σε εκείνους που φτωχοποιεί.

Και ήθελα να της απαντήσω, απευθυνόμενος και στο Σώμα, πως η φιλοδοξία της δημοκρατικής παράταξης και του ΠΑΣΟΚ που κυβέρνησε τη δεκαετία του ’80 και του ’90 δεν ήταν να δίνει επιδόματα, ήταν να ανέβει το βιοτικό επίπεδο όλων των Ελλήνων και της μεσαίας τάξης, με αποτέλεσμα, κυρίες και κύριοι συνάδελφοι, η ιδιοκατοίκηση στην Ελλάδα, δηλαδή το να βάλει ο καθένας ένα κεραμίδι πάνω από το κεφάλι του, να φτάσει στο υψηλότερο ποσοστό όλης της Ευρώπης. Αυτή είναι η πολιτική και αυτή είναι η πρόκληση.

Έρχομαι τώρα στον κ. Δραγασάκη.

Κύριε Δραγασάκη, ο ν.3869/2010 έληξε στις 28-2-2019, δηλαδή η προστασία της πρώτης κατοικίας που θέσπισε η κυβέρνηση του ΠΑΣΟΚ όταν ανέλαβε να διαχειριστεί μία τεράστια δημοσιονομική και οικονομική κρίση έληξε επί Κυβέρνησης «πρώτη φορά αριστερά». Αυτή είναι η σκληρή πραγματικότητα, αυτό ξέρουν οι Έλληνες πολίτες, διότι με την τροπολογία που ψηφίζετε, οι δανειολήπτες της πρώτης κατοικίας, όπως θα πω παρακάτω πολύ συνοπτικά, μένουν απροστάτευτοι.

Και δικαιολογημένα οι εταίροι -απευθύνομαι πάλι στον κ. Δραγασάκη- του λένε: «Αφού βγήκατε από τα μνημόνια δεν χρειάζεται προστασία πρώτης κατοικίας». Ναι, έτσι νομίζουν αυτοί, έτσι τους λέει ο κ. Δραγασάκης ότι βγήκαμε από τα μνημόνια. Την κρίση, όμως, τη βιώνουν οι Έλληνες πολίτες, τη βιώνουν οι δανειολήπτες και είναι πολύ χαρακτηριστικά τα στοιχεία που δείχνουν ότι τα μη εξυπηρετούμενα στεγαστικά από 36,5% του συνόλου, που ήταν το 2014, έχουν ανέλθει στο 44,7% του συνόλου των δανείων και αυτό έγινε επί Κυβέρνησης «πρώτη φορά Αριστερά».

Κατά συνέπεια, κυρίες και κύριοι συνάδελφοι, εδώ ερχόμαστε να απαντήσουμε σε ένα σοβαρό ζήτημα, το οποίο έθεσε πάλι ρητορικά εχθές ο κ. Δραγασάκης. Είπε: «Εμείς δεν είμαστε με τις τράπεζες, με τους δανειολήπτες είμαστε». Έτσι μας είπε. Και η απάντηση ήρθε από τους φορείς που μετά από επίμονες δικές μας προτάσεις κλήθηκαν και ήρθαν στην επιτροπή. Και εκεί τι είδαμε;

Είδαμε την Ένωση Ελληνικών Τραπεζών, πρώτον, να κατακεραυνώνει τον ν.3869 του 2010, δηλαδή τον νόμο του ΠΑΣΟΚ, λέγοντας ότι ήταν ένας κατάπτυστος νόμος και δεύτερον να χαιρετίζει την Κυβέρνηση. Και είδαμε φυσικά όλους τους υπόλοιπους φορείς και το δικηγορικό σύλλογο και τους δανειολήπτες να αναδεικνύουν τα σημαντικά μειονεκτήματα αυτής της ρύθμισης με τους «Συριζο-κόπτες» που αφήνει έξω επτά στους δέκα δανειολήπτες. Αυτή είναι η σκληρή πραγματικότητα.

Και επειδή δεν καλέσατε την ΕΚΠΟΙΖΩ, παρ΄ότι σας το πρότεινα στη διαδικαστική παρέμβασή μου, θέλω να καταθέσω στα Πρακτικά τη σημερινή ανακοίνωση της ΕΚΠΟΙΖΩ.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ανακοίνωση έχει είκοσι σημεία όπου λέει ότι αυτό το νομοθέτημα είναι κατάπτυστο, διότι πρώτον είναι προσωρινό, έχει ημερομηνία λήξης 31-12, δεν αντιμετωπίζει το πρόβλημα αυτό που θα βρεθεί σε συνθήκες ανέχειας μετά από δύο ή τρία χρόνια.

Δεύτερον, έχει τους περιβόητους κόπτες, ιδιαίτερα αυτούς στις 130.000 οφειλή. Διότι δεν έχει καμμία αξία, κυρίες και κύριοι συνάδελφοι, να έχεις πλαφόν την αξία της πρώτης κατοικίας τα 200.000 και να βάζεις πλαφόν στη ρύθμιση της οφειλής με ανώτερο όριο τις 130.000, πολύ δε περισσότερο που σε αυτές τις 130.000 είναι ενσωματωμένοι λογιστικοί τόκοι και δικαστικά έξοδα, αλλά είναι πολύ χαμηλότερο το ποσό του δανείου.

Είναι δε χαρακτηριστικό με ποιους είναι η Κυβέρνηση, το γεγονός ότι αφήνει τον δανειολήπτη στο έλεος του τραπεζίτη. Από το «κανένα σπίτι στα χέρια τραπεζίτη» στο «έλεος του τραπεζίτη», διότι εάν υποτεθεί ότι θα λειτουργήσει αυτή η περιβόητη πλατφόρμα, ποιος κρίνει το αίτημα, κυρίες και κύριοι συνάδελφοι; Ο τραπεζίτης αποκλειστικά.

Και τι θα κάνει ο έρμος ο δανειολήπτης; Όταν θα απορριφθεί η πρότασή του πρέπει να πάει στο δικαστήριο, αλλά για να πάει στο δικαστήριο έχει ποινή 5% και προσαύξηση. Αυτά είναι όσα ρυθμίζετε για να απαντήσουμε με ποιους είστε.

Κυρίες και κύριοι συνάδελφοι, μας έλεγε πάλι η κ. Φωτίου εδώ για την επιδότηση, λέει, για πρώτη φορά των δόσεων. Προσέξτε. Όταν το πλαφόν για την εξυπηρέτηση είναι στο 120% της εμπορικής αξίας μειώνεται αναγκαστικά η επιδότηση της δόσης και κατά συνέπεια εκείνο που θα βγει στον δανειολήπτη είναι πολύ λιγότερο από αυτό που θα του ρύθμιζε ο ν.3769 του ’10. Γι’ αυτό δεν την ψηφίζουμε αυτή την ρύθμιση, πολύ δε περισσότερο που εμείς έχουμε καταθέσει από τον Νοέμβρη ολοκληρωμένη πρόταση νόμου που αντιστρέφει τη δική σας λογική.

Τι λέει η δική μας πρόταση νόμου; Προστατεύουμε όλες τις πρώτες κατοικίες εκτός από τους στρατηγικούς κακοπληρωτές και τους μπαταχτσήδες και μεταθέτουμε το πρόβλημα στις τράπεζες, όχι όπως εσείς που οι τράπεζες μεταθέτουν το πρόβλημα στους απλούς πολίτες.

Και μη μαλώνετε τώρα με τη Νέα Δημοκρατία. Καλά κάνει η Νέα Δημοκρατία και την ψηφίζει αυτήν τη ρύθμιση. Είναι στη φιλοσοφία της, είναι στη λογική της, δίνει εξετάσεις στους δανειστές, στις τράπεζες και προσδοκά να ανέβει στην εξουσία. Εσείς να προβληματιστείτε για ποιο λόγο ψηφίζετε αυτήν τη ρύθμιση.

Έρχομαι τώρα, κυρίες και κύριοι, στα ζητήματα των τροπολογιών που είναι πάρα πολύ σοβαρά.

Κύριε Υπουργέ των Οικονομικών, μας φέρατε χθες στις 18.15΄ μία ρύθμιση που συμψηφίζει τα πιστωτικά υπόλοιπα των τραπεζών από τις υποχρεώσεις του ν.223/’94. Είναι ο παρακρατούμενος φόρος των τόκων, δηλαδή τον παρακρατεί η τράπεζα και τον αποδίδει.

Ρωτήσαμε την κ. Παπανάτσιου να μας πει πως δημιουργείται πιστωτικό υπόλοιπο σε έναν παρακρατούμενο φόρο. Δεν μας είπε, επικαλέστηκε μία απόφαση του Συμβουλίου Επικρατείας. Την καλέσαμε να τη φέρει στην Ολομέλεια να την κρίνουμε, διότι αλλιώτικα τα πρωτοσέλιδα που λένε ότι χαρίζετε 300.000.000 στις τράπεζες δεν μπορείτε να τα αντικρούσετε. Περιμένουμε, λοιπόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μισό λεπτό ακόμα, κύριε Πρόεδρε.

Δεύτερη τροπολογία, κύριε Υπουργέ. Με δική σας απόφαση στις 19-6-2018 μεταφέρατε δέκα χιλιάδες εκατόν δεκαεννέα ακίνητα του ελληνικού δημοσίου στην ΕΤΑΔ. Σας καλούμε από τότε με ερωτήσεις μας να μας πείτε ποια είναι τα δέκα χιλιάδες εκατόν δεκαεννέα ακίνητα, διότι στο ΦΕΚ δημοσιεύσατε μόνο τους ΚΑΕΚ, τους κωδικούς δηλαδή αριθμούς, και ξεσηκώθηκε όλη η Ελλάδα όταν διέρρευσε ότι εκεί είναι ο Λευκός Πύργος, είναι το μουσείο στα Χανιά, είναι τα τείχη στο Ηράκλειο και πήρατε πίσω δύο χιλιάδες εξακόσια ακίνητα.

Το κατάλαβε η κ. Ζορμπά πολύ καθυστερημένα, γιατί δεν είχε καταλάβει σε τι Κυβέρνηση μπήκε, και έχουν παραμείνει τα υπόλοιπα. Και μας φέρνετε εδώ μία τροπολογία για να μπορέσετε να τα πουλήσετε, ανεξάρτητα αν έχουν προβλήματα αρτιότητας, αν έχουν συνιδιοκτησίες.

Αυτό πρόκειται περί θράσους προφανώς, αλλά, εν πάση περιπτώσει, μια και ήταν ο Πρόεδρος της Βουλής εδώ, επιτέλους πού πρέπει να πάμε για να μάθουμε ποια ήταν τα δέκα χιλιάδες εκατόν δεκαεννέα ακίνητα; Στον εισαγγελέα; Κοινοβουλευτικά σάς καλούμε να μας φέρετε τη λίστα.

Επίσης, εχθές στις 20.30΄ καταθέσατε μία άλλη τροπολογία, που δίνει τη δυνατότητα στις δομές στήριξης επιχειρήσεων, κατά παρέκκλιση όλων των διατάξεων, να προσλαμβάνουν στελέχη για την εξυπηρέτηση των δανείων των μικρών επιχειρήσεων. Δηλαδή τα επιμελητήρια και η Κυβέρνηση στήνετε έναν ολόκληρο ρουσφετολογικό μηχανισμό παραμονές των εκλογών.

Θα κάνω δύο τελευταίες παρατηρήσεις για το άρθρο 57 του νόμου που ψηφίζουμε. Κύριε Υπουργέ, εσείς κάνατε μία καλή πράξη -κάνετε και κάτι καλό καμμία φορά-, φέρατε την επέκταση της προσωπικής διαφοράς του Υπουργείου Οικονομικών και την ψηφίσαμε και εμείς. Τώρα επεκτείνετε την προσωπική διαφορά και στους υπαλλήλους του Υπουργείου Ανάπτυξης. Καλά κάνετε.

Προσέξτε. Η ρύθμιση του άρθρου 57 αναφέρει ημερομηνία εφαρμογής για τη δεύτερη παράγραφο 31 Μαρτίου, μεθαύριο δηλαδή, ενώ τους υπόλοιπους, στην παράγραφο α΄, τους παραπέμπει στην ισχύ του αρχικού νόμου, δηλαδή δύο μέτρα και δύο σταθμά σε δύο Υπουργεία; Διορθώστε το, μία νομοτεχνική βελτίωση είναι.

Και τελειώνω, κύριε Πρόεδρε, τώρα με το άρθρο 40, που αφορά τις εξωχώριες. Τα ανέδειξε ο εισηγητής μας, ο κ. Κωνσταντινόπουλος, πάρα πολύ καλά. Αποφασίσατε, λοιπόν, και ψηφίσατε στο Eurogroup να είναι ο Παναμάς στις συνεργαζόμενες χώρες. Μπράβο σας, με γεια σας και με χαρά σας.

Δεν φέρατε την εναρμόνιση και τώρα φέρνετε μία ρύθμιση, που λέτε ότι μπορούν να μπαίνουν στις δημόσιες συμβάσεις αυτοί που έχουν εξωχώριες στις συνεργαζόμενες χώρες, περιλαμβανομένου δηλαδή και του Παναμά, αλλά κάνετε αναδρομική εφαρμογή.

Γιατί, κύριε Υπουργέ; Αν δεν κρύβεται κάτι, όπως είπε ο κ. Πιτσιόρλας -εδώ είμαστε και είμαστε υπεύθυνο κόμμα και θέλουμε τις επενδύσεις-, να μας πείτε, «ναι, κάναμε λάθος, αφορά αυτή τη μεγάλη στρατηγική επένδυση και δεν θέλουμε να την τινάξουμε στον αέρα, θέλουμε να κυρωθεί».

Αν, όμως, δεν το κάνετε αυτό και αφήσετε τη διάταξη ως έχει, πάει να πει ότι κάτι ύποπτο συμβαίνει, γι’ αυτό δεν θα την ψηφίσουμε.

Ευχαριστώ και για την ανοχή, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γερμενής από τη Χρυσή Αυγή έχει τον λόγο.

**ΓΕΩΡΓΙΟΣ ΓΕΡΜΕΝΗΣ:** Πάλι συζητάμε σήμερα στην ουσία για ένα πολυνομοσχέδιο του Υπουργείου Οικονομίας και Ανάπτυξης. Τι είδους Υπουργείο είναι το Υπουργείο Οικονομίας και Ανάπτυξης, που έχει να γίνει στην Ελλάδα ανάπτυξη πάνω από δεκαπέντε ολόκληρα χρόνια;

Φέρνετε ένα πολυνομοσχέδιο και σαν να μην έφτανε αυτό φέρνετε και πάνω από δέκα τροπολογίες, οι οποίες είναι άσχετες μεταξύ τους, δεν έχουν καμμία σχέση με το εν λόγω Υπουργείο. Και μάλιστα, κάποιες από αυτές είναι και τραγελαφικές, όπως για παράδειγμα το πεντοχίλιαρο που δίνετε στους σεισμόπληκτους της Ζακύνθου, έπειτα από τόσους μήνες μετά τον σεισμό. Φαίνεται τώρα που είναι οι εκλογές κοιτάτε με ψηφοθηρικές τακτικές να χρυσώσετε το χάπι σε κάποιους –σε εισαγωγικά- «ψηφοφόρους» σας.

Επίσης, φέρνετε την τροπολογία με γενικό αριθμό 2062, σχετικά με την ενίσχυση σε κάποιες επιχειρήσεις. Τώρα θυμηθήκατε να δώσετε και σε αυτούς κάτι ψίχουλα, από τη στιγμή που, εάν βγούμε έξω από το εμπορικό τρίγωνο των Αθηνών, η μία επιχείρηση κλείνει πίσω από την άλλη.

Κάθε φορά συζητάμε για έναν σωρό τροπολογίες που έρχονται και από όλες τις πτέρυγες της Βουλής το καταδικάζουμε, όμως με την ανοχή του Προεδρείου συνεχίζονται κι έρχονται και δεν διαμαρτύρεται κανείς. Φέρνετε τροπολογίες που κανονικά θα έπρεπε να είναι ολόκληρα νομοσχέδια, όπως η κατάργηση του νόμου Κατσέλη για την πρώτη κατοικία, δεν την περνάτε σε δημόσια διαβούλευση, φέρνετε φορείς από την πίσω πόρτα και την τελευταία στιγμή, θέλοντας να κρύψετε την κατάντια σας.

Η «πρώτη φορά Αριστερά», μία αριστερή Κυβέρνηση, έχει γίνει το καλύτερο τσιράκι των Βρυξελλών, έχετε γίνει υποτακτικοί των τραπεζών και νομοθετείτε με βάση τα συμφέροντα των διεθνών τοκογλύφων και των τραπεζιτών. Υπάρχουν αποφάσεις από το Συμβούλιο της Επικρατείας οι οποίες αθωώνουν δανειολήπτες και, σύμφωνα με το άρθρο 95, οι αποφάσεις του Συμβουλίου της Επικρατείας γίνονται αυτομάτως και νόμος του ελληνικού κράτους.

Μιλάμε για ανθρώπους –πριν από δεκαπέντε χρόνια όλοι θυμόμαστε πώς χτύπαγαν τα τηλέφωνά μας και οι τράπεζες μοίραζαν δάνεια, σου έλεγαν «έλα, πάρε στεγαστικό, έλα, πάρε αμάξι, έλα, πάρε δάνειο για να πας διακοπές»- οι οποίοι δανείστηκαν για να φτιάξουν ένα κεραμίδι να το δώσουν αύριο στα παιδιά τους και κανείς τους δεν σκέφτηκε ότι η σημερινή πραγματικότητα θα είναι τελείως διαφορετική στα χρόνια των μνημονίων. Έφτασαν στο σημείο να ζητιανεύουν οι άνθρωποι για ένα δάνειο των 150.000, των 200.000, των 250.000 ή των 300.000, κάτι που είναι εξευτελιστικό να συζητάμε.

Έπρεπε από την πρώτη στιγμή -αυτό που έλεγε η Χρυσή Αυγή- να παραταθεί ο νόμος Κατσέλη κι όχι να καταργηθεί και μάλιστα από μία Κυβέρνηση που υποτίθεται νοιάζεται για τα λαϊκά στρώματα. Θα έπρεπε, δήθεν, εσείς οι αριστεροί να νομοθετείτε υπέρ των λαϊκών στρωμάτων. Εσείς, όμως, χέρι-χέρι κάθεστε στο τραπέζι, πίσω από σκοτεινές πόρτες, και συνδιαλέγεστε με τους τραπεζίτες και τα αφεντικά σας, που σας πληρώνουν κιόλας.

Γιατί δεν είναι τυχαίο ότι ενώ ήσασταν στο 3,5%-4% χτυπούσατε τη «SIEMENS», χτυπούσατε τους εφοπλιστές, χτυπούσατε τους σκοτεινούς επιχειρηματικούς κύκλους, όπως τους λέγατε, και τώρα ξαφνικά βάζετε στα ψηφοδέλτιά σας άτομα που τότε ήταν οι διεφθαρμένοι, ήταν πίσω από το σύστημα, ήταν διαπλεκόμενοι, ήταν αυτοί που ανέβαζαν τις κυβερνήσεις του ΠΑΣΟΚ ή της Νέας Δημοκρατίας. Τώρα αυτά τα κάνετε γαργάρα και τους βάζετε και στο ευρωψηφοδέλτιο.

Φέρατε την τροπολογία αυτή, με την οποία καταργείτε στην ουσία τον νόμο Κατσέλη, που προστάτευε την πρώτη κατοικία. Μένουν απ’ έξω πάνω από 70%-80% των δανειοληπτών και ανοίγετε τον δρόμο για να μπουν νέα αρπακτικά, να αρπάξουν τα σπίτια, να γίνουν νέες δημοπρασίες και να βρεθούν οι άνθρωποι στο έλεος του Θεού.

Δεν προστατεύετε καθόλου τους πολύτεκνους, αφού με τη συγκεκριμένη διάταξη είτε έχεις ένα παιδί είτε έχεις έξι παιδιά, η πολιτεία, αντί να σε ανταμείβει, δεν σου δίνει κανένα ελαφρυντικό και σε βάζει στο ίδιο καζάνι με τους υπόλοιπους, που, πράγματι, βάσει αυτών των νόμων που εσείς νομοθετήσατε εδώ τόσα χρόνια, έβρισκαν παραθυράκι και δανείζονταν λεφτά εις βάρος του Έλληνα φορολογούμενου.

Αυτή τη στιγμή αυτοί οι άνθρωποι μπαίνουν στο ίδιο τσουβάλι με τους κοινούς λωποδύτες, που έκλεβαν τόσα χρόνια. Αυτό που εσείς φωνάζατε και όταν ήσασταν ακόμα στο 4% και αργότερα όταν ήσασταν αξιωματική αντιπολίτευση, το «κανένα σπίτι στα χέρια τραπεζίτη», τώρα το αλλάξατε και το κάνατε «κανένα σπίτι στα χέρια ιδιοκτήτη».

Η Χρυσή Αυγή στις ερχόμενες ευρωεκλογές και στις περιφερειακές εκλογές ευελπιστεί να ανεβάσει τα ποσοστά της. Όμως πρωτίστως -γιατί εμάς δεν μας ενδιαφέρουν τόσο τα ποσοστά- μας ενδιαφέρει η αφύπνιση του ελληνικού λαού και από όπου μας δίνεται φωνή, να χτυπάμε και να φωνάζουμε τις αλήθειες, να ακούσει ο ελληνικός λαός τι γίνεται, τι αληθινά εκπροσωπεί η Χρυσή Αυγή.

Γιατί, μπορείτε να μας λέτε υπόδικους, να μας λέτε εγκληματίες, να μας λέτε οτιδήποτε, αλλά δεν νοιάστηκε κανείς για τους εκατό νεκρούς στο Μάτι. Έγιναν όλα πλημμελήματα. Για τον έναν νεκρό που σκότωσε κάποιος, κάπου, βρέθηκαν πάνω από εβδομήντα κατηγορούμενοι στη φυλακή και όλη η Κοινοβουλευτική Ομάδα της Χρυσής Αυγής.

Αυτά είχα να σας πω. Προς συμμόρφωση, να τα δείτε. Ευελπιστούμε ότι στις ευρωεκλογές ο ΣΥΡΙΖΑ θα βρεθεί να είναι μια αριστερή παρένθεση.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κατσώτης από το ΚΚΕ έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο εισηγητής του ΚΚΕ παρουσίασε τη θέση μας για το σχέδιο νόμου, καθώς και για την τροπολογία που κατέθεσε η Κυβέρνηση για την πρώτη κατοικία, της οποίας η διάρκεια εφαρμογής σημειώνουμε ότι θα είναι μόνο για το 2019.

Η τροπολογία αυτή προβλέπει όρους και προϋποθέσεις δυσμενέστερους σε σχέση με το προηγούμενο πλαίσιο και αυτό δεν μπορεί να αμφισβητηθεί από κανέναν και αποκλείει περισσότερους δανειολήπτες από την προστασία της πρώτης κατοικίας. Εκβιάζει, για να αρπάξουν οι τράπεζες ό,τι έχει απομείνει στα νοικοκυριά, για να μη χάσουν το σπίτι τους.

Ως ΚΚΕ καταθέτουμε την τροπολογία για την ανακούφιση των υπερχρεωμένων νοικοκυριών για πολλοστή φορά. Στις προηγούμενες απόπειρες όλα τα κόμματα απέρριψαν την πρόταση του ΚΚΕ, απλώνοντας ασπίδα προστασίας στους μονοπωλιακούς και τραπεζικούς ομίλους.

Με την τροπολογία που καταθέσαμε, επιμένουμε στην ανάγκη άμεσης απαγόρευσης πλειστηριασμού πρώτης κατοικίας αντικειμενικής αξίας 250.000 ευρώ, προσαυξημένης κατά 50.000 ευρώ για κάθε παιδί, και δευτερεύουσας κατοικίας αντικειμενικής αξίας μέχρι 150.000 ευρώ. Αποτελεί την απάντηση στα σχέδια του τραπεζικού κεφαλαίου, για να αξιοποιήσει τους πλειστηριασμούς ως μοχλό πίεσης προς τα εργατικά και λαϊκά στρώματα.

Σημειώνουμε ότι την πρόταση νόμου την είχαμε καταθέσει ξανά το 2012. Συζητήθηκε το 2013 και απορρίφθηκε από την τότε συγκυβέρνηση της Νέας Δημοκρατίας - ΠΑΣΟΚ και ΔΗΜΑΡ. Ο ΣΥΡΙΖΑ τότε, ως αξιωματική αντιπολίτευση, είχε ψηφίσει υπέρ της πρότασης, κύριε Υπουργέ. Όταν ήρθε στην Κυβέρνηση, απέρριψε τις συνεχείς προσπάθειές του ΚΚΕ για την προστασία των υπερχρεωμένων νοικοκυριών. Πότε έκανε το σωστό; Τότε ή μετά; Αυτό ας το απαντήσει ο λαός μπροστά και στις εκλογές.

Από το 2010 έως σήμερα είχαμε σειρά νομοθετικών ρυθμίσεων για τις οφειλές των υπερχρεωμένων νοικοκυριών, όπως ο νόμος Κατσέλη 3869/2010, ο ν.4336/2015 και ο ν.4346/2015, ο ν.4366/2016, σειρά εγκυκλίων, ο Κώδικας Δεοντολογίας των τραπεζών, οι τροποποιήσεις, ο συνεργάσιμος δανειολήπτης και πώς αυτός ορίζεται, οι εύλογες δαπάνες διαβίωσης και άλλα.

Όλο αυτό το πλαίσιο που διαμορφώθηκε με τον έναν νόμο να είναι χειρότερος από τον άλλο, είχε ως κύρια κατεύθυνση τη διασφάλιση των τραπεζών από τις επισφάλειες και την άσκηση μεγαλύτερης πίεσης στις υπερχρεωμένες οικογένειες. Το ρυθμιστικό πλαίσιο που διαμορφώθηκε συρρίκνωσε το όποιο πλαίσιο προστασίας υπήρχε.

Για τη μεγάλη πλειοψηφία του λαού, των εργαζομένων και των άλλων λαϊκών στρωμάτων, αυτή την περίοδο της καπιταλιστικής κρίσης, με τα τρία μνημόνια, τους εκατοντάδες εφαρμοστικούς νόμους, άλλαξαν ραγδαία οι συνθήκες ζωής του. Επιδεινώθηκε παραπέρα η θέση τους.

Η μακροχρόνια ανεργία, η «λεπίδα» στους μισθούς και τις συντάξεις, η γενίκευση των ελαστικών μορφών δουλειάς, η θέσπιση των ομαδικών απολύσεων του lockout με περιορισμό του δικαιώματος της απεργίας, η άρνηση επαναφοράς του κατώτατου μισθού στα 751 ευρώ και των συλλογικών συμβάσεων -σύμφωνα με την πρόταση που κατατέθηκε από τις πεντακόσιες τριάντα οργανώσεις των εργαζομένων και που την κατέθεσε μόνο το ΚΚΕ-, η κατάργηση της συλλογικής διαπραγμάτευσης για τον κατώτατο μισθό και η διαμόρφωσή του με απόφαση της Κυβέρνησης, με κριτήριο τη διασφάλιση της κερδοφορίας των επιχειρηματικών ομίλων, η άγρια φοροληστεία, η προνομοθέτηση σειράς αντιλαϊκών ρυθμίσεων, είναι ένα μέρος από τα αντεργατικά μέτρα που ψήφισε η Κυβέρνηση των ΣΥΡΙΖΑ - ΑΝΕΛ ή η της «πρώτη φορά Αριστερά», που επιδείνωσαν τη ζωή της μεγάλης πλειοψηφίας των εργαζομένων και του λαού.

Για να διασφαλιστεί η απρόσκοπτη αποπληρωμή του χρέους και η χρηματοδότηση της καπιταλιστικής ανάπτυξης, η Κυβέρνηση ΣΥΡΙΖΑ θεσμοθέτησε και τον κόφτη. Βέβαια, ο Υπουργός ισχυρίζεται ότι ακόμα δεν το χρησιμοποίησε. Είναι, όμως, προς εφαρμογή.

Όλα αυτά επιδεινώνουν ακόμα παραπέρα τη θέση των εργαζομένων και του λαού και ιδιαίτερα όλων αυτών που υποχρεώθηκαν σε δανεισμό την περίοδο της ανάπτυξης. Η υπερχρέωση των λαϊκών νοικοκυριών έγινε σε συνθήκες καπιταλιστικής ανάπτυξης και μάλιστα με υψηλούς ρυθμούς. Τα εισοδήματα, παρ’ όλο που ήταν πολύ υψηλότερα, δεν μπορούσαν να καλύψουν βασικές ανάγκες. Κατέφευγε ο λαός σε δανεισμό για στέγαση, για την υγεία, τη μόρφωση των παιδιών του και για άλλες βασικές ανάγκες.

Σε συνθήκες καπιταλιστικής κρίσης, με πλήρη ανατροπή των όρων αμοιβής και εργασίας, με την άγρια φοροληστεία, οδηγήσατε σε πλήρη αδυναμία αποπληρωμής των δανείων χιλιάδων εργαζομένων και λαϊκών στρωμάτων. Εκατοντάδες χιλιάδες εργαζόμενοι, αυτοαπασχολούμενοι, φτωχοί αγρότες και κτηνοτρόφοι, που δεν μπορούν να ανταποκριθούν στις οφειλές τους, έχουν οδηγηθεί κυριολεκτικά σε απόγνωση. Κινδυνεύουν να χάσουν τα σπίτια τους σε πλειστηριασμούς.

Εάν δεν υπάρξει κούρεμα, καθώς και μακροχρόνια διευθέτηση αυτών των δανείων, αν δεν υπάρξει απαγόρευση των πλειστηριασμών και των κατασχέσεων, χιλιάδες λαϊκά νοικοκυριά θα χάσουν και αυτά που τους έχουν απομείνει.

Κύριοι, στα λόγια όλοι σας παραδέχεστε την οριακή κατάσταση. Τι λέτε, όμως; Λέτε ότι η πρόταση του ΚΚΕ δεν είναι ρεαλιστική, είναι ανεδαφική, επειδή η εφαρμογή της προϋποθέτει να επωμιστούν τα βάρη οι τράπεζες. Ναι, η τροπολογία του ΚΚΕ μεταθέτει το βάρος της κρίσης στους τραπεζικούς ομίλους. Προβλέπει τη δραστική μείωση των χρεών των λαϊκών οικογενειών προς τις τράπεζες.

Είναι συνεπής με τη συνολική μας πρόταση, με τη συνολική μας στρατηγική. Απαντά στις λαϊκές ανάγκες και στην ικανοποίησή τους. Αφορά και τα ενήμερα και τα καθυστερημένα δάνεια της λαϊκής οικογένειας. Προβλέπει κούρεμα και των τόκων και του κεφαλαίου. Προβλέπει την παύση των κατασχέσεων, καθώς και κάθε πράξη αναγκαστικής εκτέλεσης ή οποιωνδήποτε άλλων αναγκαστικών μέτρων.

Θέτουμε ζήτημα ρυθμίσεων υπό όρους και προϋποθέσεις επαγγελματικών καθώς και αγροτικών, καλλιεργητικών δανείων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο, κύριε Πρόεδρε.

Θέτουμε το ζήτημα της προστασίας και της απαλλαγής από την υποθήκευση, που είχαν οι φτωχοί αγρότες απέναντι στην Αγροτική Τράπεζα και η οποία μεταβιβάστηκε στην Τράπεζα Πειραιώς.

Τι προβλέπει η τροπολογία του ΚΚΕ που καταθέτουμε σήμερα;

Πρώτον, από την κάθε είδους οφειλή, από κάθε μορφής δάνειο από τα πιστωτικά ιδρύματα να διαγράφεται το σύνολο των κάθε μορφής τόκων, κάθε ποσό από ανατοκισμό και κεφαλαιοποίηση για οικογένειες με ετήσιο οικογενειακό εισόδημα μέχρι 40.000 ευρώ, προσαυξανόμενο κατά 5.000 ευρώ για κάθε παιδί.

Δεύτερον, από τις οφειλές των λαϊκών νοικοκυριών, όπως αυτές διαμορφώνονται μετά την εφαρμογή των παραπάνω, να διαγράφεται ποσό που αντιστοιχεί στο 50% αυτών, εφόσον το ύψος των δανείων δεν ξεπερνά τις 200.000 ευρώ για στεγαστικά δάνεια, τις 30.000 ευρώ για καταναλωτικά δάνεια και τις 20.000 ευρώ για πιστωτικές κάρτες.

Τρίτον, οι οφειλές των λαϊκών νοικοκυριών προς τα πιστωτικά ιδρύματα, οι οποίες απομένουν μετά τις παραπάνω διαγραφές, παύουν να γεννούν τόκους για περίοδο δύο ετών.

Τέταρτον, αναστέλλεται η πληρωμή των οφειλών, εφόσον αυτές αφορούν ανέργους και για όσον χρόνο διαρκεί η ανεργία.

Πέμπτον, οι οφειλές των ΕΒΕ προς τα πιστωτικά ιδρύματα, οι οποίες αφορούν την επαγγελματική τους δραστηριότητα, όπως αυτές διαμορφώνονται μετά την εφαρμογή όλων των παραπάνω διαγραφών, μειώνονται σε ποσοστό 30% εάν διατηρούν την επιχείρησή τους, κατά 50% εάν την έχουν κλείσει και είναι άνεργοι και για ύψος δανείων έως 300.000 ευρώ.

Έκτον, οι οφειλές των φτωχών αγροκτηνοτρόφων και ψαράδων προς τα πιστωτικά ιδρύματα, οι οποίες αφορούν την επαγγελματική τους δραστηριότητα, μειώνονται και αυτές σε ποσοστό 30% και για ύψος δανείων έως 300.000 ευρώ.

Με ευθύνη του κράτους διασφαλίζεται η παροχή από τα πιστωτικά ιδρύματα και χωρίς υποθήκη ή προσημείωση υποθήκης περιουσιακών στοιχείων, άτοκων καλλιεργητικών δανείων σε μικρούς και μεσαίους αγρότες και κτηνοτρόφους, για να ανταποκριθούν στην αγορά καλλιεργητικών εφοδίων για την καλλιεργητική περίοδο.

Έβδομον, από την έναρξη ισχύος παύει αυτοδίκαια οποιαδήποτε πράξη αναγκαστικής εκτέλεσης ή άλλο αναγκαστικό μέτρο εκ μέρους των πιστωτικών ιδρυμάτων σε βάρος των λαϊκών οικογενειών, των ανέργων, των αυτοαπασχολούμενων, των μικρών ΕΒΕ, των αγροκτηνοτρόφων και των ψαράδων. Η πιο πάνω ρύθμιση ισχύει για την πρώτη-κύρια κατοικία, αντικειμενικής αξίας μέχρι 250.000 ευρώ, προσαυξημένη κατά 50.000 ευρώ για κάθε παιδί, καθώς επίσης και για τη δευτερεύουσα κατοικία, αντικειμενικής αξίας μέχρι 150.000 ευρώ.

Από την έναρξη ισχύος της παρούσας περιορίζεται αυτοδίκαια το ύψος των απαιτήσεων των πιστωτικών ιδρυμάτων που εξασφαλίζονται με υποθήκη ή με προσημείωση υποθήκης σε βάρος των περιουσιακών στοιχείων.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, ολοκληρώστε.

**ΧΡΗΣΤΟΣ ΚΑΤΣΩΤΗΣ:** Ολοκληρώνω, κύριε Πρόεδρε.

Η τροπολογία του ΚΚΕ είναι ρεαλιστική, γιατί ανταποκρίνεται στις αγωνίες, στις ανυπέρβλητες δυσκολίες της λαϊκής οικογένειας, γιατί υπηρετεί τις ανάγκες της. Αντίθετα, η πολιτική στήριξη του κεφαλαίου, των τραπεζών, των μονοπωλιακών ομίλων οδηγεί τους εργαζόμενους, τους αυτοαπασχολούμενους στην απόγνωση. Για αυτό είναι ανάγκη να δυναμώσει η συμμαχία εργαζομένων, αυτοαπασχολουμένων στην πόλη και στο χωριό και να αποδυναμώνεται ταυτόχρονα η γραμμή στήριξης των μονοπωλιακών ομίλων. Η στάση των πολιτικών δυνάμεων που απορρίπτουν την προστασία των υπερχρεωμένων νοικοκυριών από τα «αρπακτικά» να γίνει και αυτό κριτήριο ψήφου.

Η συμπόρευση με το ΚΚΕ, η ισχυροποίησή του στις εκλογές και παντού είναι η απάντηση. Αυτό θα κάνει την πραγματική διαφορά, θα δώσει δύναμη στους εργαζόμενους και στον λαό, στον αγώνα του για κάλυψη των απωλειών, για ανακούφιση της εργατικής λαϊκής οικογένειας, για διεκδίκηση των πραγματικών αναγκών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Αμυράς έχει τον λόγο.

**ΓΕΩΡΓΙΟΣ ΑΜΥΡΑΣ:** Κυρίες και κύριοι συνάδελφοι, όσοι συναλλάσσονται με τις τράπεζες δίνουν μεγάλη σημασία στα ψιλά γράμματα. Αυτό είναι εκ των ων ουκ άνευ, διότι ξέρουν ότι εκεί κρύβονται οι παγίδες και, αν δεν προσέξουν καλά, αυτές οι λεπτομέρειες θα τους κάνουν να το πληρώσουν πολύ ακριβά.

Κάτι αντίστοιχο, αγαπητέ μου κύριε Τσακαλώτε, πρέπει να συμβαίνει και με την τροπολογία που κατατέθηκε από την Κυβέρνηση για την αντιμετώπιση των κόκκινων δανείων. Όσοι είχαν πειστεί από τον ΣΥΡΙΖΑ το 2015 ότι είχε τις μαγικές λύσεις στην οικονομία και θα διέγραφε χρέη δημόσια και ιδιωτικά, τώρα πληρώνουν τα ψιλά γράμματα της κυβερνητικής προπαγάνδας. Όταν, για παράδειγμα, το 2015 η ηγεσία του ΣΥΡΙΖΑ -δεν ξέρω και εσείς, κύριε Τσακαλώτε, αν είχατε ακολουθήσει αυτό που θα σας πω- μιλούσατε για σεισάχθεια, προφανώς εννοούσατε τη ρύθμιση χρεών έως 130.000 ευρώ, τα οποία βεβαίως θα πληρωθούν κανονικά και με δόσεις και χωρίς καμμία διαγραφή.

Όταν ο Πρωθυπουργός είχε κάνει σημαία του και δεν ξέρω αν και εσείς, κύριε Τσακαλώτε, κρατούσατε ένα μικρότερο σημαιάκι που έλεγε «κανένα σπίτι στα χέρια τραπεζίτη», προφανώς είχε έναν αστερίσκο, είχε ψιλά γράμματα, που δεν χωρούσαν στη ρίμα, και εννοούσατε τα σπίτια αξίας μέχρι 175.000 ευρώ εγγύηση για επιχειρηματικά δάνεια ή έως 250.000 ευρώ για τα στεγαστικά.

Όταν ο ΣΥΡΙΖΑ μιλούσε για τα κοράκια που θα εξαγόραζαν τα δάνεια σε εξευτελιστικές τιμές, τελικά περιγράφατε την πρακτική που εφαρμόζουν μαζικά οι τράπεζες. Και όταν όλη η Κυβέρνηση της Αριστεράς ορκιζόταν ότι δεν θα επέτρεπε ούτε έναν πλειστηριασμό, προφανώς, κύριε Τσακαλώτε, δεν είχατε στον νου σας όσους έχουν ατομικό εισόδημα πάνω από 12.500 ευρώ και για ζευγάρια πάνω από 21.000 ευρώ.

Επιπλέον, ούτε ποτέ βάλατε στον ορίζοντά σας -και αυτό είναι πραγματικά λυπηρό- τους συνεπείς δανειολήπτες. Όσοι έχουν ματώσει να αποπληρώνουν το δάνειό τους μέσα στα χρόνια της κρίσης, έχουν κάποια ελάφρυνση, σε αντίθεση με τους στρατηγικούς κακοπληρωτές;

Εχθές στην επιτροπή ο κ. Δραγασάκης μετά από επίμονα ερωτήματά μου, που του τα έχω θέσει πολλές φορές μέσα στους τελευταίους έξι μήνες, μας αποκάλυψε ότι ένας στους τέσσερις δανειολήπτες με κόκκινο δάνειο είναι μπαταχτσής, στρατηγικός κακοπληρωτής, έχει τα λεφτά, αλλά δεν πληρώνει το δάνειο.

Τα ψιλά γράμματα, λοιπόν, της διακυβέρνησης Τσίπρα αποκαλύπτουν ότι ο πήχης προστασίας σε σχέση με τον νόμο Κατσέλη σαφώς κατεβαίνει. Περισσότεροι δανειολήπτες θα βρεθούν αντιμέτωποι με αναγκαστικά μέτρα και κατασχέσεις. Τα νέα όρια είναι αυστηρότερα όχι μόνο από αυτά που ίσχυαν πριν από το 2015, αλλά και από όσα έλεγαν κυβερνητικά στελέχη πριν από λίγες ημέρες. Αυτό έχει την εξήγησή του. Οι ακάλυπτες υποσχέσεις για σεισάχθεια και βέβαια η καταστροφική διαπραγμάτευση του πρώτου εξαμήνου του 2015 επιβάρυναν την κατάσταση των τραπεζών και εκτίναξαν στα ύψη το ιδιωτικό χρέος. Το πιστωτικό σύστημα δεν έχει ξεπεράσει το σοκ του 2015, της μαζικής εκροής καταθέσεων και των capital controls.

Η τρίτη αναίτια μέχρι το 2014 ανακεφαλαιοποίηση των τραπεζών έγινε σε τιμές-«ψίχουλα» υπέρ των funds και σε βάρος των συμφερόντων του δημοσίου και των μετόχων. Οι τράπεζες δεν μπορούν να χρηματοδοτήσουν με ανταγωνιστικά επιτόκια την πραγματική οικονομία και να τροφοδοτήσουν με ρευστότητα την αγορά. Το πρόβλημα γιγαντώνεται όσο η ανάπτυξη παραμένει αναιμική. Οι επενδύσεις μειώνονται, όπως φάνηκε από τα στοιχεία της Στατιστικής Υπηρεσίας, για το δεύτερο εξάμηνο του 2018 και έτσι η χώρα αδυνατεί να προσελκύσει νέα κεφάλαια. Για όσο διάστημα δεν αυξάνεται σημαντικά το ΑΕΠ και δεν δημιουργούνται ποιοτικές θέσεις εργασίας και νέα εισοδήματα, οι ρυθμίσεις των δανείων, όπως η σημερινή τροπολογία, δεν θα λύσουν ποτέ το πρόβλημα. Ίσως θα προσφέρουν μια μικρή ανάσα, αλλά το δομικό πρόβλημα των κόκκινων δανείων δεν το λύνουν.

Η κατάσταση στις τράπεζες και στην οικονομία θα ήταν σαφώς καλύτερη, εάν δεν υπήρχαν οι κραυγές για σεισάχθεια, οι απειλές για Grexit και αυτή η ανώφελη εξάμηνη διαπραγμάτευση του 2015, που οδήγησε τα πράγματα στον πάτο του βαρελιού.

Οι δανειολήπτες και συνολικά οι φορολογούμενοι πλήρωσαν ακριβά τα ψιλά γράμματα των υποσχέσεων των κυβερνήσεων του ΣΥΡΙΖΑ και των ορφανών ΑΝΕΛ, θα έλεγα εγώ, σήμερα. Αυτό προκύπτει από το περιεχόμενο της σημερινής τροπολογίας, την οποία, παρά το περιορισμένο εύρος της, θα υπερψηφίσω.

Ωστόσο, αγαπητέ μου κύριε Τσακαλώτε, η πολιτική αστάθεια χαντακώνει σαφέστατα προοπτικές για επενδύσεις, για οικονομική επανεκκίνηση και την καλύτερη επιχειρηματικότητα εντός της Ελλάδος. Όταν οι εκλογές είναι γιογιό παιχνίδι στα χέρια του κυβερνητικού επιτελείου, πείτε μου με ποιους όρους μπορεί η οικονομία να ανακάμψει; Ειδικά σήμερα έσκασε το σενάριο ότι ο κ. Τσίπρας αμέσως μετά την Κυριακή των Βαΐων θα προκηρύξει βουλευτικές εκλογές για τις 19 Μαΐου. Δηλαδή στις 19 Μαΐου οι βουλευτικές εκλογές και μια βδομάδα μετά οι ευρωεκλογές.

Και εγώ ρωτώ τον κ. Τσακαλώτο το εξής. Κύριε Τσακαλώτε, όταν θα πάτε στο Eurogroup και αν ερωτηθείτε από συναδέλφους σας «τι πιστεύετε, οι εκλογές πότε πρέπει να γίνουν, πριν από τις ευρωεκλογές ή μετά;», τι θα απαντούσατε εσείς; Είναι καλό για την οικονομία ή όχι;

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΘΕΟΦΥΛΑΚΤΟΣ:** Τετραετία πρώτη φορά!

**ΓΕΩΡΓΙΟΣ ΑΜΥΡΑΣ:** Αγαπητοί συνάδελφοι, μην αντιδράτε.

Η ημερομηνία των εκλογών -φαντάζομαι ότι θα συμφωνήσετε μαζί μου- δεν είναι πολιτικό παιχνίδι στα χέρια κανενός πολιτικού Αρχηγού. Σωστά; Δεν είναι ασανσέρ οι εκλογές να ανεβαίνουμε και να κατεβαίνουμε όποτε θέλουμε.

Κυρίες και κύριοι συνάδελφοι, θα έλεγα στον κ. Τσακαλώτο ότι μεταφέρω και ένα μήνυμα της Σκάρλετ Γιόχανσον, η οποία μου ζήτησε να σας εισηγηθώ όσο πιο γρήγορα οι βουλευτικές εκλογές, έτσι ώστε να πάψετε να είστε Κυβέρνηση και να έχετε περισσότερο ελεύθερο χρόνο.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γεώργιος - Δημήτριος Καρράς έχει τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αισθάνομαι, κύριε Πρόεδρε, μειονεκτικά. Δεν έχω μήνυμα να μεταφέρω από λαμπερό πρόσωπο και γι’ αυτό θα περιοριστώ μόνο στο νομοσχέδιο.

**ΠΡΟΕΔΡΕΥΩΝ (Γεώργιος Βαρεμένος):** Μη στεναχωριέστε. Διαλέξτε παρέα για τον ελεύθερο χρόνο σας, άλλη εσείς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεν μεταφέρω μήνυμα. Το διευκρίνισα.

Θα αναφερθώ, λοιπόν, στο νομοσχέδιο κατ’ ανάγκην. Και δεν μπορώ να αναφερθώ σε ολόκληρο το νομοσχέδιο, το οποίο είναι τεράστιο, είναι πολυπράγμον, αλλά εκείνο το οποίο δείχνει την εικόνα της επικαιρότητας σήμερα είναι η τροπολογία για την προστασία της πρώτης κατοικίας.

Διαβάζω τον τίτλο: «Πρόγραμμα επιδότησης αποπληρωμής στεγαστικών και επιχειρηματικών δανείων με υποθήκη σε κύρια κατοικία». Όπως είναι ο τίτλος φαίνεται να ανακουφίζει τους οφειλέτες, φαίνεται να σώζει. Είναι, όμως, έτσι τα πράγματα στη συγκεκριμένη περίπτωση ή υπάρχει αναντιστοιχία μεταξύ τίτλου και περιεχομένου, οπότε θα πρέπει να πούμε ότι ο τίτλος είναι ψευδεπίγραφος;

Στέκομαι, λοιπόν, στα εξής, στα ελάχιστα: μέχρι 130.000 ευρώ το όριο του δανείου που μπορεί να ενταχθεί στη ρύθμιση, ποσό στο οποίο περιλαμβάνεται το ανεξόφλητο κεφάλαιο συν τους τόκους, συν τα έξοδα εκτέλεσης. Όμως, ποιος ευθύνεται για τους τόκους και τα έξοδα εκτέλεσης; Ευθύνεται ο δανειολήπτης;

Εγώ θα θυμίσω κάτι άλλο: Τον Νοέμβριο του 2015 ψηφίστηκε η τροποποίηση του νόμου για την αστική αφερεγγυότητα για την προστασία της πρώτης κατοικίας. Ακούστηκε εδώ μέσα, σε αυτή την Αί-θουσα, ότι αυξάνεται ο αριθμός των ειρηνοδικών, αυξάνεται ο αριθμός των γραμματέων, για να επιταχυνθούν οι δίκες.

Καμμία δίκη δεν έγινε, ει μη μόνον ελάχιστες, στη διάρκεια της τετραετίας. Βεβαίως, με το άρθρο 12 του γνωστού νόμου του 2010 προστίθενται στην οφειλή συμβατικοί τόκοι υπερημερίας. Δεν θα έπρεπε να έχει μεριμνήσει η Κυβέρνηση να έχουν εκδικαστεί οι υποθέσεις εκείνες και όσοι δικαιούνται προστασίας να ξέρουν τι θα πληρώσουν, ενώ όσοι δεν δικαιούνται προστασίας να τεθούν εκτός και να διεκδικηθούν οι απαιτήσεις από τις τράπεζες; Δεν έγινε αυτό.

Και σήμερα έρχεστε, κύριοι, και λέτε -συμφωνεί νομίζω και η Νέα Δημοκρατία και με εκπλήσσει αυτό- ότι «ξέρετε, το ανεξόφλητο συν τους τόκους, συν τα έξοδα εκτέλεσης». Βεβαίως και τα έξοδα εκτέλεσης συμπεριλαμβάνονται, διότι έχει βγει και διαταγή πληρωμής, αφού δεν μπορούσε να πληρώσει. Για αυτό, όμως, ποιος φταίει; Δεν φταίει ο λήπτης του δανείου, δεν φταίει ο οφειλέτης, ο οποίος είχε προσφύγει και ζήτησε δικαστική προστασία για την πρώτη κατοικία του. Φταίει 100% η Κυβέρνηση, η οποία δεν φρόντισε να διεκδικήσει την απόδοση της δικαιοσύνης, δεν φρόντισε να προωθήσει καμμία απόφαση.

Ξέρετε, λοιπόν, τι σημαίνει αυτό; Ότι θα κληθεί η Κυβέρνηση, θα κληθεί η πολιτεία, τελικά ο φορολογούμενος, να πληρώσει αποζημίωση σε εκείνους που θα τεθούν εκτός ρύθμισης. Υπάρχει ευθύνη και οι εξ ημών νομικοί θυμόμαστε το άρθρο 105 του εισαγωγικού νόμου του Αστικού Δικαίου, ότι, αν από αβελτηρία της πολιτείας ζημιώνεται ο πολίτης, πληρώνει το κράτος. Έχω καταθέσει και σχετική ερώτηση για αυτό, με τον τίτλο: «Τεράστιες οι ευθύνες της Κυβέρνησης για την καθυστέρηση εκδίκασης των αιτήσεων προστασίας της πρώτης κατοικίας. Γεννώνται αξιώσεις αποζημιώσεως των δανειοληπτών». Απάντηση, βεβαίως, δεν περιμένω ποτέ σε αναλόγου είδους ερωτήσεις. Θα την καταθέσω για τα Πρακτικά.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερο ζήτημα και κρισιμότερο: Έχω κάνει –όπως και πολλοί συνάδελφοι- πάρα πολλές ερωτήσεις, έχω κάνει πάρα πολλές συζητήσεις στο πλαίσιο κοινοβουλευτικού ελέγχου με τον κ. Δραγασάκη για το ζήτημα της προστασίας των δανειοληπτών σε ελβετικό φράγκο. Είχαμε καταλήξει και θυμίζω ότι είχα πει τούτο τότε, προ δύο ετών σχεδόν -και να το επαναλάβω-, ότι είναι η ώρα της πολιτικής και δεν είναι η ώρα των δικαστηρίων. Μας έλεγε ο κ. Δραγασάκης να περιμένουμε τις αποφάσεις των δικαστηρίων, τι θα πούνε στους δανειολήπτες του ελβετικού φράγκου, ποια θα είναι η ισοτιμία ευρώ και ελβετικού φράγκου.

Ξέρετε τι μας λέει σήμερα η τροπολογία αυτή την οποία συζητάμε; Λέει «Για τον καθορισμό του μέγιστου ορίου των 130.000 ευρώ, λαμβάνεται υπ’ όψιν η ισοτιμία αλλοδαπού νομίσματος και ευρώ κατά τον χρόνο υποβολής της αίτησης του άρθρου 5». Δηλαδή, ανερυθρίαστα η Κυβέρνηση νομοθετεί για πρώτη φορά σε νόμο προστασίας πρώτης κατοικίας ότι δεν έχει δικαίωμα να προσφύγει στο δικαστήριο κανείς να αμφισβητήσει την ισοτιμία ελβετικού φράγκου ή άλλου αλλοδαπού νομίσματος προς το ευρώ και θα πληρώσει με τη σημερινή ισοτιμία, δηλαδή θα πληρώσει 50% έως 60% ακριβότερο το δάνειό του. Και γιατί λέω ότι δεν μπορεί να προσφύγει κανείς στο δικαστήριο; Διότι πλέον είναι διάταξη τυπικού νόμου. Αναμένεται η απόφαση του Αρείου Πάγου, που λέει ότι δεν μπορεί να κρίνει ως καταχρηστικό ή μη νόμιμο όρο συμβάσεως που επαναλαμβάνει διάταξη τυπικού νόμου. Κλείνουμε την πόρτα, λοιπόν, και σε αυτούς. Θα τους καλέσουμε να πληρώσουν ή, αν δεν μπορούν, θα τους πάρουμε το σπίτι και θα υποστηρίζουμε ότι προστατεύουμε την πρώτη κατοικία. Δεν είναι πράγματα αυτά και δεν είναι μάλιστα -επιτρέψτε μου και την έκφραση- και σοβαρά πράγματα αυτά. Ή θέλουμε την προστασία ή δεν τη θέλουμε.

Το επόμενο ζήτημα που δεν έχει ρυθμιστεί αφορά τους εγγυητές. Ξέρετε τι κάνετε; Το 2010 με τον νόμο της αστικής αφερεγγυότητας υπήρχε η πρόθεση, η αισιοδοξία, αν θέλετε, ότι ο εγγυητής δεν θα θιγεί, διότι θα λειτουργήσουν οι νόμοι, θα προστατευτεί ο δανειολήπτης και ο εγγυητής θα ελευθερωθεί. Μα εδώ ετοιμάστηκε το στάδιο να «δέσουμε» τον εγγυητή καλύτερα από όλους. Οι τράπεζες δεν θα χάσουν. Και γιατί δεν θα χάσουν; Και στην πλατφόρμα να μπει κάποιος και δικαστική απόφαση να πετύχει, δεν επεκτείνεται η ισχύς της απόφασης ή της πλατφόρμας στον εγγυητή. Ήρθε ο κ. Δραγασάκης το καλοκαίρι και έφερε μια διάταξη -να τη θυμίσω- που είπε τούτο: Εάν κληθεί να πληρώσει ο εγγυητής, θα στρέφεται κατά του πρωτοφειλέτη. Ουκ αν λάβοις παρά του μη έχοντος. Αυτό, όμως, εξυπηρετεί τις τράπεζες, διότι, εφόσον δεν προστατεύεται ο εγγυητής και δεν έχει δικαίωμα να πάει στην πλατφόρμα εδώ -δεν έχει δικαίωμα ο εγγυητής αστικού δανείου να πάει στην πλατφόρμα-, τι θα κάνει η τράπεζα; Η τράπεζα δεν μπορεί να κάνει απιστία, κατά τα δικά της λεγόμενα. Διότι τότε τι θα συμβεί; Θα στραφεί κατά του εγγυητή, θα διεκδικήσει τη διαφορά του δανείου, των τόκων, των εξόδων εκτέλεσης από εκείνα που έχει ρυθμίσει η πλατφόρμα και θα πάρει σχεδόν επί δύο την απαίτησή της, εκείνη για την οποία εσείς υποστηρίζετε ότι λύνεται το πρόβλημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω πάρα πολλά, αν θέλετε, να πω. Να θυμίσω και εκείνο το οποίο ισχύει από το 2015, ότι το κράτος θα συνεισέφερε. Ποτέ δεν συνεισέφερε το κράτος στους δανειολήπτες. Άφησε πολλούς εκτός, διότι ποτέ εκείνα τα περίφημα 200 εκατομμύρια τα οποία αναφέρονται -επαναλαμβάνονται μάλιστα και σήμερα ως 150 εκατομμύρια για φέτος και 200 για του χρόνου- δεν δόθηκαν στους δανειολήπτες, γιατί, λέει, δεν υπήρχε η διαδικασία ενημέρωσης. Πρωτοφανές αυτό. Το έχει πει και ο κ. Δραγασάκης. Μου το έχει πει στη Βουλή μέσα. Δεν υπήρχε, λέει, η διαδικασία ενημέρωσης. Ποιος εγγυάται ότι θα δοθούν αυτά τα χρήματα για να ρυθμιστεί η επιδότηση των δανείων;

Και να πω και το τελευταίο, κύριε Πρόεδρε, γιατί βλέπω ότι ο χρόνος είναι λίγος. Όλα αυτά, αν τα συνοψίσουμε, ξέρετε τι συμπέρασμα βγαίνει;

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(δεν ακούστηκε)

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε συνάδελφε, μη διαμαρτύρεστε. Ακούστε και κάποτε, μάθετε να ακούτε.

Ξέρετε, λοιπόν, ποιο συμπέρασμα βγαίνει; Ποιος θα είναι ωφελημένος από τη ρύθμιση αυτή; Πολλοί δεν θα μπούνε, πολλοί θα βγουν εκτός ρύθμισης, διότι το ποσόν, η αξία της κατοικίας είναι αρνητική προϋπόθεση για την ένταξη, πολλοί θα αποφύγουν να ακολουθήσουν τη ρύθμιση, γιατί δεν θα έχουν καμμία προϋπόθεση και στο τέλος θα πληρώσουν με τα σπίτια τους εκείνα τα χρήματα τα οποία οι τράπεζες έχουν εισπράξει ήδη στην ανακεφαλαιοποίηση! Διότι το 2015, όταν έγινε η ανακεφαλαιοποίηση των τραπεζών με τα 26 δισεκατομμύρια, λογιστικοποιήθηκαν και οι διαγραφές που θα κάνουν οι τράπεζες από τις ζημίες που θα έχουν από τα κόκκινα δάνεια. Αυτά τα έχουν προπληρωθεί από τον ελληνικό λαό. Ο ελληνικός λαός έχει αναλάβει να πληρώνει τον αναβαλλόμενο φόρο των τραπεζών, αντί να πληρώνουν οι ίδιες φόρο εισοδήματος, διότι υποτίθεται ότι εξυπηρετείται η πρώτη κατοικία.

Φτάνουμε, λοιπόν, σε ένα συμπέρασμα -και δεν μας το δίνει η Κυβέρνηση το στοιχείο- για το ποιοι θα είναι τελικά οι ωφελούμενοι και στον λογαριασμό ποιος θα κερδίσει και ποιος θα χάσει. Θα χάσει δυστυχώς, με μία ψευδεπίγραφη τροπολογία της Κυβέρνησης, ο μέσος οικογενειάρχης, ο μικροοφειλέτης, εις δόξαν ποιου; Εις δόξαν του κεφαλαίου. Αλλά αυτή είναι αριστερή πολιτική; Και εκπλήσσομαι -και το επαναλαμβάνω- που και η Νέα Δημοκρατία το υποστηρίζει, βεβαίως βάζοντας κάποιες επιφυλάξεις, λέγοντας «ναι, θα το ψηφίσουμε, αλλά θα το βελτιώσουμε…».

**ΠΡΟΕΔΡΕΥΩΝ (Γεώργιος Βαρεμένος):** Κλείστε, παρακαλώ. Δεν είναι ώρα για επαναλήψεις τώρα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Νομίζω, λοιπόν, ότι αυτά πρέπει να σταθμιστούν και αυτό δικαιολογεί και την αρνητική μας ψήφο.

Κύριε Πρόεδρε, ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Βαρεμένος):** Να είστε καλά.

Ο κ. Παναγιώταρος, Κοινοβουλευτικός Εκπρόσωπος της Χρυσής Αυγής, έχει τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε, και καλώς ήρθατε από την αφιλόξενη Αυστραλία.

Θα κάνω ένα σχόλιο για τον προλαλήσαντα Βουλευτή κ. Αμυρά, ο οποίος είπε ότι υπάρχουν φήμες πως θα γίνουν εθνικές εκλογές μέσα στον Μάιο. Θα ήθελα να απαντήσω ότι ο βασικός λόγος για τον οποίο δεν θα γίνουν εκλογές μέχρι και την τελευταία ημέρα που ορίζει ο νόμος και το Σύνταγμα είναι ότι οι κυβερνώντες απολαμβάνουν μεγαλεία που μετά το τέλος Σεπτεμβρίου του 2019 οι περισσότεροι εξ αυτών δεν πρόκειται να τα ξαναδούν ποτέ. Οπότε δεν είναι θέμα κάποιου στρατηγικού σχεδιασμού το πότε θα κάνει τις εκλογές ο κ. Τσίπρας ή κάποιο άλλο μυστήριο, πολύπλοκο σχέδιο. Έχει να κάνει πολύ απλά με το ότι απολαμβάνουν αυτά που δεν θα ξαναδούν ποτέ οι περισσότεροι εκ των κυβερνώντων.

Έρχομαι στο εν λόγω νομοσχέδιο. Βλέπουμε ότι φέρνετε ένα ακόμα πολυνομοσχέδιο - «ποτ πουρί», το οποίο έχει λίγο από όλα: πλήθος διατάξεων, άρθρα άσχετα μεταξύ τους, εξυπηρετήσεις, ρουσφέτια και πολλές τροπολογίες ως συνήθως.

Πολλές εξ αυτών είναι νομοσχέδια από μόνες τους, όπως η τροπολογία που έχει να κάνει με τα κόκκινα δάνεια, η οποία θα έπρεπε να έρθει και να συζητηθεί ξεχωριστά, ώστε να υπάρχει άπλετος χρόνος για όλους όσοι θέλουν να αναφερθούν σε αυτό το σοβαρότατο ζήτημα που ταλανίζει τη συντριπτική πλειοψηφία των Ελλήνων.

Και φθάνουμε από τις λαϊκές συνελεύσεις στο Σύνταγμα, όπου παρίστατο ο κ. Τσακαλώτος και έλεγε διάφορα πολύ ωραία εκείνη την εποχή περί σεισάχθειας και άλλων πολύ σημαντικών αποφάσεων, στα όσα είπε πολύ κομψά και πολύ ευγενικά ο Υπουργός κ. Δραγασάκης, δηλαδή ότι συμβιβαστήκαμε. Με απλά λόγια, μας είπε ότι μας πήραν και τα σώβρακα οι δανειστές και οι τραπεζίτες.

Δυστυχώς, δίνετε τα πάντα στην κυριολεξία για μία ακόμα φορά με τη μέθοδο της σαλαμοποίησης -και θα το εξηγήσουμε- στις τράπεζες, από τις κρατικές εγγυήσεις μέχρι το 2010 -που υπερέβαιναν τα 200 δισεκατομμύρια ευρώ και που τα μασουλούσαν οι τραπεζίτες κάθε τρεις και λίγο- στις ανακεφαλαιοποιήσεις των 50 δισεκατομμυρίων ευρώ -που ο ελληνικός λαός μέσω των μνημονίων πλήρωσε και συνεχίζει να πληρώνει τις πολλάκις χρεοκοπημένες τράπεζες-, από το πρώτο μνημόνιο -που ήταν ένα χρέος προς τράπεζες και μετετράπη σε ένα χρέος ολόκληρου του ελληνικού λαού, ενυπόθηκο μάλιστα-, από τις χαριστικές «ντροπολογίες» και της τωρινής Κυβέρνησης, αλλά και των προηγούμενων κυβερνήσεων, οι οποίες είχαν να κάνουν ως επί το πλείστον είτε με θαλασσοδάνεια των κομμάτων -τα οποία αγγίζουν το μισό δισεκατομμύριο ευρώ- είτε με το ότι φτάσαμε σε ένα σημείο όπου όταν κάποιος χρωστάει σε διάφορους, οι τράπεζες έχουν τον πρώτο λόγο πριν από όλους, από διευκολύνσεις και από δύο μέτρα και δύο σταθμά.

Βλέπουμε να γίνεται πολύς λόγος με πολύ ωραίες λέξεις, όπως «επιλέξιμος» ή «συνεργάσιμος» δανειολήπτης. Με λίγα λόγια, αυτός που σκύβει το κεφάλι στις ορέξεις της τράπεζας -τις παράλογες και παράνομες ορέξεις της τράπεζας- είναι αυτός ο οποίος έχει ενδεχομένως και κάποιες πιθανότητες να σώσει το σπίτι του.

Θα ήθελα να κάνω και ένα σχόλιο για τους λεγόμενους «στρατηγικούς κακοπληρωτές». Γίνεται ιδιαίτερος λόγος και μνεία από πολλούς για αυτούς τους στρατηγικούς κακοπληρωτές. Όμως, ποιοι είναι επιτέλους αυτοί οι στρατηγικοί κακοπληρωτές;

Κατ’ αρχάς, είναι τα δύο μεγάλα -το ένα μάλλον ήταν μεγάλο, πλέον δεν είναι- κόμματα, τα οποία οφείλουν περίπου 500 εκατομμύρια ευρώ σε τράπεζες από πάσης φύσεως θαλασσοδάνεια, τα οποία έπαιρναν και φυσικά δεν πρόκειται να τα αποπληρώσουν ποτέ.

Είναι αυτοί οι διαπλεκόμενοι, οι οποίοι πλέον περιβάλλονται με πολλή στοργή και από τον ΣΥΡΙΖΑ, οι οποίοι έχουν δανειστεί τεράστια ποσά. Και ευτυχώς που υπάρχουν διάφοροι μεσάζοντες και «Μανωλιοί», οι οποίοι φρόντιζαν μέχρι τώρα -και ξέρουν ότι πάντα θα υπάρχουν αυτοί- να βάζουν τον φάκελο και την υπόθεση από κάτω και από κάτω, την ίδια ώρα που κυνηγούν τους μικρούς, τους ανήμπορους, τους μικρομεσαίους, οι οποίοι δεν έχουν κάποιον «Πετσίτη», για να τους κανονίσει τα κόλπα και αναγκάζονται -όσοι έχουν τη δυνατότητα- να προσφεύγουν στα δικαστήρια.

Είναι εκείνη η περίφημη εισφορά του ν.128/1975, η οποία κρίθηκε και παράνομη και καταχρηστική, η μετακύλιση στον δανειολήπτη. Κρίθηκε, επίσης και παράνομος και καταχρηστικός ο ανατοκισμός. Και μιλάμε για δισεκατομμύρια ευρώ, τεράστια ποσά, τα οποία εισέπραξαν παρανόμως οι τράπεζες για πάρα πολλά χρόνια και τώρα δεν επεστράφησαν, δεν βρίσκονται πουθενά.

Ερωτήθη και μέσω του κοινοβουλευτικού ελέγχου ο αρμόδιος Υπουργός κ. Τσακαλώτος και φυσικά δεν έχει απαντήσει επί της ουσίας τίποτα. Εξ όσων γνωρίζουμε, έχει επιληφθεί εισαγγελέας για το συγκεκριμένο θέμα και ελπίζουμε ότι δεν θα θαφτεί αυτή η υπόθεση.

Μα, πάνω από όλα είναι οι χιλιάδες τελεσίδικες αποφάσεις δικαστηρίων, οι οποίες είναι υπέρ των δανειοληπτών για όλων των ειδών τα δάνεια.

Και ήθελα να φέρω αυτές τις αποφάσεις, αλλά θα χρειαζόταν ένα τρίκυκλο για να τις φέρω και να τις καταθέσω στα Πρακτικά, διότι είναι πολύ μεγάλος ο όγκος αυτών των αποφάσεων. Τις έχουμε όλες, μία προς μία.

Σύμφωνα με το άρθρο 95 παράγραφος 5 του Συντάγματος, ορίζεται ότι οι τελεσίδικες αποφάσεις των δικαστηρίων θα έπρεπε αυτομάτως να λογίζονται ως νόμος του κράτους και η κεντρική διοίκηση, με λίγα λόγια η Κυβέρνηση, να κινείται προς αυτή την κατεύθυνση και όχι να αφήνει μόνους, έρμαια των τραπεζιτών, τους πολίτες, τους δανειολήπτες να αγωνίζονται δικαστικά, όσοι εξ αυτών έχουν τα κουράγια, για να αντιμετωπίσουν το αδηφάγο αποτυχημένο τραπεζικό σύστημα.

Εάν εφαρμόζατε τους νόμους, δεν θα υπήρχε απολύτως κανένα πρόβλημα. Όλα αυτά τα ψιλά γράμματα, οι καταχρηστικές διατάξεις των τραπεζών, οι τοκογλυφίες, δεν θα υφίσταντο και δεν θα υπήρχε κανένα πρόβλημα. Θα είχε ομαλοποιηθεί η κατάσταση. Όμως, εσείς, όπως και οι προηγούμενοι από εσάς, δεν θέλετε να ομαλοποιήσετε την κατάσταση. Δεν θέλετε να εφαρμόσετε τον νόμο και με διάφορα τερτίπια προσπαθείτε να βγάλετε λάδι τις τράπεζες και τους τραπεζίτες.

Βλέπουμε ότι τον τελευταίο καιρό, αφότου άρχισαν αυτές οι αποφάσεις δικαστηρίων να μεγαλώνουν, από μόνες τους οι τράπεζες άρχισαν να πηγαίνουν σε πολλούς δανειολήπτες, σε πολλούς που έχουν στεγαστικά δάνεια και να τους αλλάζουν τους όρους, ώστε να είναι προς το ευνοϊκότερο. Όμως, θα πρέπει να γίνεται μια συμφωνία σύμφωνα με το Αγγλικό Δίκαιο, διότι αν γίνει με το Αγγλικό Δίκαιο –και είναι πολλές οι συμφωνίες που έχουν γίνει από δανειολήπτες-, δεν μπορούν να προσφύγουν στα δικαστήρια, για να διεκδικήσουν αυτά τα οποία λέμε, τα αυτονόητα. Άρα οι τράπεζες δεν το έκαναν για την ψυχή της μάνας τους. Το κάνουν γιατί έχουν λερωμένη τη φωλιά τους μέχρι εκεί που δεν πάει.

Θα ήθελα να πω και για την «Ελληνική Αυγή για την Αττική» και τον υποψήφιο περιφερειάρχη, τον Ηλία τον Παναγιώταρο, που κατεβαίνουμε στις αυτοδιοικητικές εκλογές, ότι έχουμε σκοπό να συστήσουμε ένα νομικό γραφείο εξυπηρέτησης και νομικής βοήθειας των δανειοληπτών, ώστε να μπορέσουν να αντιμετωπίσουν τη λαίλαπα των τραπεζών και των τραπεζιτών.

Όσο γι’ αυτή την περίφημη σεισάχθεια, τη λέγατε κατά κόρον εκεί πέριξ του 2012 και τη λέγατε μέχρι το 2015, αλλά μετά σιγά-σιγά τη ξεχάσατε. Μετά το τρίτο μνημόνιο και τις εκλογές του Σεπτεμβρίου του 2015, όταν παραδώσατε γη και ύδωρ στους δανειστές, πλέον αυτά ξεχάστηκαν και πήγατε σε μια εντελώς διαφορετική κατεύθυνση. Φυσικά, τίποτα απ’ όλα όσα κάνατε δεν βοηθούν την ανάκαμψη της οικονομίας ούτε μετά την «έξοδό» σας –εντός πολλών εισαγωγικών και θαυμαστικών- από τα μνημόνια. Εδώ βλέπετε ότι ακόμα η χώρα είναι υπό συνεχή έλεγχο. Δεν γίνονται εκταμιεύσεις χρημάτων που θα έπρεπε να δοθούν στην Ελλάδα για διάφορους λόγους. Μας έχουν συνεχώς στο μικροσκόπιο και μας ελέγχουν για το οτιδήποτε.

Είστε οι καλύτεροι διεκπεραιωτές όλων αυτών τους οποίους υβρίζατε μέχρι και το καλοκαίρι του 2015, των τοκογλύφων, των τραπεζιτών, των τροϊκανών και όλων αυτών οι οποίοι καταδυναστεύουν όχι μόνο την Ελλάδα, αλλά και μεγάλο τμήμα της Ευρώπης. Κι όλα αυτά, απ’ ό,τι όλα δείχνουν, με αντάλλαγμα το να σας δώσουν το ελεύθερο στην εφαρμογή των αντεθνικών, αντιχριστιανικών πολιτικών σας, αυτών των πολιτικών σχεδιασμών που είχατε όταν ήσασταν στο 3%. Και το βλέπουμε τον τελευταίο έναν, ενάμιση χρόνο, μετά από μια λαίλαπα νομοσχεδίων, τα οποία δίνουν τα πάντα στους λαθρομετανάστες εις βάρος των Ελλήνων πολιτών, όταν δίνετε γη και ύδωρ σε όλους όσοι δεν έχουν καμμία σχέση με την ελληνική πολιτεία. Το είδαμε όταν υπογράψατε, κόντρα στη συντριπτικότατη πλειοψηφία των Ελλήνων πολιτών, αυτή την επαίσχυντη, προδοτική Συμφωνία –όπως τη λέτε εσείς- των Πρεσπών. Το είδαμε και στις παρελάσεις, που σε ολόκληρη την Ελλάδα –και όχι μόνο- δεν μπορούσατε να σταθείτε πουθενά.

Τελικά, βλέπουμε κι αυτό το βίντεο που κυκλοφορεί από χθες, το οποίο προκαλεί την αηδία, αλλά και τον γέλωτα, που ο κ. Βίτσας έχει πάει σε μια εκδήλωση της Πακιστανικής Κοινότητας Ελλάδος στο Οικονομικό Πανεπιστήμιο Αθηνών, σε μια κατάμεστη αίθουσα από χιλιάδες Πακιστανούς και τους λέει: «Εμείς θα σας δώσουμε τα πάντα και θα σας κάνουμε και θα σας δείξουμε.». Αυτό είναι το μόνο φιλικό κοινό προς εσάς, γιατί πλέον στους Έλληνες δεν μπορείτε να βρείτε καμμιά ανταπόκριση.

Είναι η εγκληματικότητα την οποία, λόγω των ιδεοληψιών σας, την έχετε αφήσει στην κυριολεξία στο έλεος του Θεού. Είναι οι Έλληνες πολίτες, που πλέον τρέμουν να κυκλοφορήσουν και εντός των κατοικιών τους. Βλέπουμε καθημερινά να συμβαίνουν φαινόμενα σ’ ολόκληρη την Ελλάδα κι απίστευτες καταστάσεις. Βλέπουμε φυσικά και τον νέο Ποινικό Κώδικα, τον οποίο επαναλαμβάνω ότι εμείς θα καταψηφίσουμε, όταν έρθει, κόντρα σ’ αυτές τις αμπελοφιλοσοφίες που λέτε ότι βολεύει τη Χρυσή Αυγή. Θα απελευθερώνονται όλοι και δεν θα μένει μέσα επί της ουσίας κανένας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σε δύο μήνες θα έχουμε και τις ευρωεκλογές. Αν κρίνουμε κι από τον φόβο σας και από τις δηλώσεις σας, όχι μόνο τις δικές σας, αλλά και όλων των φιλελεύθερων και των διεθνιστών ανά την Ευρώπη για την ακροδεξιά, όπως λέτε, την εθνικιστική επέλαση, μάλλον αυτές οι ευρωεκλογές θα είναι η αρχή του τέλους αυτού του σάπιου κατεστημένου σε Ελλάδα και Ευρώπη.

Ευχόμεθα όλα να πάνε καλά για τους λαούς και για τα έθνη και να πάνε με τον χειρότερο δυνατό τρόπο για όλους όσοι απεργάζονται τη διάλυση των εθνών.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Η κ. Τζάκρη από τον ΣΥΡΙΖΑ έχει τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, συζητάμε σήμερα το νέο νομοθετικό πλαίσιο για την προστασία της κύριας κατοικίας, το οποίο έχει έναν διττό και κρίσιμο κοινωνικό και οικονομικό σκοπό. Πρώτον, έχει σκοπό να διασώσει την κύρια κατοικία των οικονομικά αδύναμων πολιτών και, δεύτερον, να εισαγάγει έναν αυτοματοποιημένο μηχανισμό ρύθμισης μη εξυπηρετούμενων δανείων, στεγαστικών και επιχειρηματικών, που έχουν εμπράγματες εξασφαλίσεις στην κύρια κατοικία, έτσι ώστε να κλείσει επιτέλους αυτή η μαύρη τρύπα της ελληνικής οικονομίας, τα κόκκινα δάνεια, τα οποία οδήγησαν σε αποσταθεροποίηση το τραπεζικό μας σύστημα και το εμπόδισαν να επιτελέσει τον κύριο αναπτυξιακό του σκοπό.

Πρόκειται για ένα νέο νομοθετικό πλαίσιο, που στοχεύει να καλύψει τα κενά, τις ασάφειες και τις αοριστίες του προϊσχύσαντος πλέον νόμου Κατσέλη και να ρυθμίσει την αποπληρωμή των πάσης φύσεως απαιτήσεων και πιστώσεων στεγαστικών και επιχειρηματικών δανείων, όπως ήδη είπα και καταναλωτικών τραπεζικών προϊόντων προς τις τράπεζες, τους εκδοχείς τους και τους διαχειριστές των απαιτήσεων αυτών, καθώς επίσης και των δανείων του Ταμείου Παρακαταθηκών και Δανείων, κατά ρητή πρόβλεψη πλέον.

Το εν λόγω νομοθετικό πλαίσιο εισάγει δύο βασικές καινοτομίες. Κατ’ αρχάς, εστιάζει αποκλειστικά στη διάσωση της κύριας κατοικίας των οικονομικά αδύναμων πολιτών, εισάγοντας οριζόντιες ρυθμίσεις, που αφορούν όλους τους πολίτες, είτε είναι ελεύθεροι επαγγελματίες είτε είναι έμποροι είτε είναι μισθωτοί ή συνταξιούχοι ή άνεργοι. Έτσι καταργείται ολοσχερώς το ασαφές και δυσερμήνευτο, ακόμα και από τα ίδια τα δικαστήρια, κριτήριο της ύπαρξης της πτωχευτικής ικανότητας του αιτούντος που υπήρχε με τον νόμο Κατσέλη και αίρονται πλήρως πλέον οι ανισότητες μεταξύ πολιτών της ίδιας εισοδηματικής κατηγορίας.

Δεύτερη σημαντική καινοτομία του συζητούμενου νομοθετικού πλαισίου είναι ότι οι ρυθμίσεις που θα επιτευχθούν δεν είναι πλέον προσωποπαγείς, αλλά δίνουν τη δυνατότητα συνέχισής τους και από τους κληρονόμους των αρχικών δικαιούχων. Η εν λόγω καινοτομία δεν πρέπει να παραγραφεί, καθώς αποτελούσε την κρυφή παγίδα του νόμου Κατσέλη. Μόνο αν προλάβαινε κάποιος να αποπληρώσει εν ζωή τη δικαστική ρύθμιση των χρεών του, θα κατάφερνε να διασώσει την κύρια κατοικία του και να την κληροδοτήσει στα παιδιά του. Σε διαφορετική ατυχή περίπτωση, η οικογένειά του θα κληρονομούσε το σύνολο των χρεών του και μάλιστα στο αρχικό ύψος αυτών, δηλαδή σαν να μην είχε λάβει ποτέ χώρα η δικαστική ρύθμιση. Το εν λόγω νομοθετικό πλαίσιο επιλύει οριστικά και αμετάκλητα για την ελληνική οικογένεια το πρόβλημα της προστασίας της κύριας κατοικίας της από τους πλειστηριασμούς και δεν το μεταθέτει στις επόμενες γενεές.

Τα κριτήρια επιλεξιμότητας για να μπορεί να υπαχθεί κάποιος στις ευεργετικές ρυθμίσεις του νομοθετικού πλαισίου και να διασώσει την κυρία κατοικία του έχουν επιλεγεί με αντικειμενικότητα, σαφήνεια και είναι ευχερώς επιβεβαιώσιμα, ώστε να αποφεύγονται οι καταστρατηγήσεις από τους λεγόμενους συστημικούς εκμεταλλευτές, οι οποίοι μέχρι πρότινος εκμεταλλεύονταν τις νομικές ασάφειες και επέλεγαν την παράλληλη ή και τη διαδοχική ένταξή τους σε όλα τα υπάρχοντα νομικά πλαίσια, με τελικό στόχο τους να μην πληρώσουν τίποτα για όσο το δυνατόν περισσότερο χρόνο.

Πρώτο κριτήριο, επομένως, της επιλεξιμότητας είναι η αντικειμενική αξία της κύριας κατοικίας, η οποία δεν πρέπει να υπερβαίνει τις 175.000 ευρώ, αν πρόκειται για επιχειρηματικά δάνεια και τις 250.000 ευρώ σε κάθε άλλη περίπτωση.

Δεύτερο κριτήριο είναι το ύψος του εισοδήματος του αιτούντος, το οποίο δύναται να ανέρχεται για τον μεμονωμένο οφειλέτη στις 12.500 ευρώ, προσαυξανόμενο κατά 8.500 ευρώ για τη σύζυγο και κατά 5.000 ευρώ για όλα τα εξαρτώμενα μέλη της οικογένειας, φτάνοντας ως 36.000 ευρώ συνολικό οικογενειακό εισόδημα.

Επίσης πρέπει να σημειωθεί ότι δεν εξαιρούνται της ρύθμισης όσοι διαθέτουν και δευτερεύουσα κατοικία και γενικά υπόλοιπη περιουσία οικογενειακή, αρκεί αυτή να είναι αντικειμενικής αξίας έως και 80.000 ευρώ.

Τρίτο κριτήριο επιλεξιμότητας είναι το υπόλοιπο του δανείου ανά πιστωτή να μην ξεπερνάει τις 130.000 ευρώ. Σημειωτέον ότι έχει ληφθεί ειδική μέριμνα, ώστε να προστατεύονται και οι κατοικίες που είναι προσημειωμένες ή υποθηκευμένες για δάνεια σε ελβετικό φράγκο, ρύθμιση η οποία αποτελεί την πρώτη πολιτική κίνηση που τολμά αυτή η Κυβέρνηση για την επίλυση αυτού του χρόνιου και κρίσιμου οικονομικού και κοινωνικού ζητήματος.

Τέλος, θα πρέπει ο αιτούμενος την προστασία της πρώτης κατοικίας να έχει οφειλή σε καθυστέρηση τουλάχιστον ενενήντα ημερών την 31η Δεκεμβρίου του 2018, πρόβλεψη που αποσκοπεί στην αποτροπή δημιουργίας ενός νέου κύματος στρατηγικών κακοπληρωτών, οι οποίοι θα επιδιώξουν να «κοκκινίσουν» τα δάνειά τους, για να τύχουν της εύνοιας του εν λόγω νομοθετικού πλαισίου.

Ιδιαίτερη μνεία, μάλιστα, πρέπει να γίνει στην πρόβλεψη του νέου νόμου αναφορικά με τον ορισμό ενός ελάχιστου ποσού ύψους έως 15.000 ευρώ για το σύνολο των καταθέσεων χρηματοπιστωτικών προϊόντων ή πολύτιμων μετάλλων για κάθε οικογένεια, προκειμένου να λειτουργήσει ως μια ασπίδα προστασίας απέναντι στους κακοπληρωτές, που, ενώ διέθεταν αξιοποιήσιμη κινητή περιουσία, εν τούτοις επιλέγουν να ενεργούν δόλια εις βάρος όχι μόνο των πιστωτών τους, αλλά και του κοινωνικού συνόλου, το οποίο έχει χρεωθεί σε συνεχείς αφαιμάξεις του εισοδήματός του, για να συντηρεί τέτοιου είδους συμπεριφορές. Η ρύθμιση των οφειλών του αιτούντα και η διάσωση της κατοικίας του γίνεται πλέον με αυτοματοποιημένο τρόπο και άρα γρήγορα και χωρίς κόστος, μέσω της ηλεκτρονικής πλατφόρμας της Ειδικής Γραμματείας Διαχείρισης Ιδιωτικού Χρέους. Η εν λόγω πλατφόρμα δίνει τη δυνατότητα σε κάθε συμπολίτη μας να αποφύγει την ανούσια ψυχική ταλαιπωρία και την οικονομική του εξόντωση στις αίθουσες των δικαστηρίων για να αποδείξει το αυταπόδεικτο, δηλαδή ότι αδυνατεί να εξασφαλίσει τα προς το ζην για τον ίδιο και την οικογένειά του εξαιτίας της πολύχρονης και βαθιάς οικονομικής κρίσης που έπληξε τη χώρα μας και άρα αδυνατεί να αποπληρώσει τις τραπεζικές του οφειλές. Ο νέος νόμος αποφορτίζει τα δικαστήρια από έναν δυσθεώρητο όγκο υποθέσεων, επιφυλάσσει σε αυτά κατ’ ουσίαν μόνο τον ρόλο του επόπτη, αναβαθμίζοντας με αυτόν τον τρόπο τη λειτουργία τους. Έτσι το ειρηνοδικείο του τόπου κατοικίας του αιτούντα επιφορτίζεται με τον έλεγχο της ορθής τήρησης του νόμου και της προστασίας των πολιτών από καταχρηστικές και κακόπιστες συμπεριφορές τραπεζών, οι οποίες θα αρνηθούν να ρυθμίσουν τις οφειλές του, απειλώντας τους με τη δαμόκλειο σπάθη του πλειστηριασμού της κύριας κατοικίας του.

Τέλος, και σημαντικότερο όλων, είναι η βασική αρχή που διέπει τον εν λόγω νόμο και η οποία συνίσταται στο να μην πάρει κανείς τραπεζίτης τίποτα περισσότερο από όσα δικαιούται και μέτρο ελέγχου του εννόμου συμφέροντος των τραπεζιτών είναι η αναντίρρητα υποβαθμισμένη πλέον εμπορική αξία της κύριας κατοικίας του δικαιούμενου την προστασία της. Όποιος ενταχθεί στη ρύθμιση θα προστατεύσει την κύρια κατοικία του καταβάλλοντας μόνο του 120% της εμπορικής της αξίας και οι εν λόγω μεταβολές θα γίνουν σε ισόποσες μηνιαίες δόσεις, οι οποίες μπορεί να επεκτείνονται σε χρονικό διάστημα που φτάνει μέχρι και τα είκοσι πέντε έτη με ευνοϊκό επιτόκιο ίσο με το Euribor του τριμήνου, προσαυξανόμενο κατά 2%. Ο νέος νόμος δεν έχει σκοπό να εξουθενώσει οικονομικά τους ευάλωτους συμπολίτες μας, αλλά να τους παράσχει πραγματική αρωγή. Για αυτόν τον σκοπό προβλέπεται η δυνατότητα επιδότησης του δημοσίου στις καταβολές του δικαιούμενου την προστασία της κύριας κατοικίας, υπό αυστηρές βέβαια προϋποθέσεις. Για τον σκοπό αυτό εξαιρέθηκαν από τη ρύθμιση του νόμου τα εγγυημένα δάνεια του ελληνικού δημοσίου, ώστε να μην τύχει κανείς διπλής κρατικής ενίσχυσης, ενώ τέθηκαν και άλλες αυστηρές δικλίδες ασφαλείας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θέλω όμως, κυρίες και κύριοι Υπουργοί, στο σημείο αυτό να επισημάνω την ανάγκη να υπάρξει ρύθμιση για επιβράβευση των συνεπών δανειοληπτών. Αναφερθήκατε, κύριε Φλαμπουράρη, εσείς χθες σε αυτό στην Επιτροπή Παραγωγής και Εμπορίου, που συζητήθηκε το νομοσχέδιο, ώστε οι τράπεζες να υιοθετήσουν πρακτικές μείωσης των δόσεων ή των επιτοκίων ή και επιστροφής ενός μέρους των τόκων στους συνεπείς δανειολήπτες, κατά το παράδειγμα ενδεχομένως του Ταμείου Παρακαταθηκών και Δανείων, διότι αφ’ ενός μεν είναι θέμα δικαιοσύνης για όλους αυτούς που με θυσίες εξυπηρετούν τα δάνειά τους και είναι πάντα οι χαμένοι της υπόθεσης και αφ’ ετέρου ισχυρό κίνητρο προς όλους τους δανειολήπτες για την τήρηση των όρων των δανείων τους.

Τέλος, θα αναφερθώ σε ένα ακόμη σημαντικό ζήτημα που επιλύεται με το παρόν νομοσχέδιο, το οποίο αφορά τα φαινόμενα που είχαν ανακύψει τα τελευταία έτη. Αστικές εταιρείες, ιδιαίτερα στις περιφέρειες, με ιδιαίτερα μεγάλο αριθμό μελών, η μεγάλη πλειοψηφία των οποίων δεν συμμετείχε με οποιαδήποτε μορφή σε πράξεις διοίκησης και διαχείρισης εταιρείας, να ευθύνονται αντικειμενικά, εις ολόκληρον και αλληλέγγυα για πράξεις και παραλείψεις των μελών που άσκησαν τη διοίκηση της εταιρείας. Σε μια τέτοια περίπτωση η θέσπιση συστήματος προσωπικής ευθύνης και για τα μέλη εκείνα που δεν άσκησαν καθήκοντα διοίκησης και διαχείρισης βαίνει προφανώς πέραν του αναγκαίου μέτρου για τη διασφάλιση των δικαιωμάτων του δημοσίου.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Με την προτεινόμενη ρύθμιση ορίζεται η ευθύνη των εταίρων αστικών εταιρειών στο ποσό της αξίας εταιρικής τους μερίδας, υπό την προϋπόθεση ότι απέκτησαν την εταιρική ιδιότητα πριν από την 11η Απριλίου του 2012. Επιπλέον, οι εταίροι αυτοί δεν πρέπει με οποιονδήποτε τρόπο να συμμετείχαν στη διοίκηση και διαχείριση της εταιρείας. Με την προτεινόμενη ρύθμιση αναμένεται να αμβλυνθούν δυσμενείς συνέπειες που έχουν προκληθεί για τους εταίρους αστικών εταιρειών, κυρίως στην περιφέρεια, που βρέθηκαν να συνευθύνονται για εταιρικά χρέη, παρά το γεγονός ότι δεν συμμετείχαν στη διεκδίκηση και διαχείρισης εταιρείας, ούτε επειδή είχαν κέρδος από τη συμμετοχή τους σε αυτή ούτε πολύ περισσότερο γνώριζαν τις σχετικές συνέπειες και τις ευθύνες τους από την ένταξή τους στη μορφή αυτή της επιχειρηματικής δράσης, όταν αποφάσισαν να συστήσουν ή να συμμετάσχουν στην εταιρεία αυτή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, παρακαλώ.

**ΘΕΟΔΩΡΑ ΤΖΑΚΡΗ:** Ολοκληρώνω, κυρία Πρόεδρε, αμέσως.

Η ρύθμιση αυτή είναι μάλιστα σύμφωνη με τη νομολογία του Δικαστηρίου της Ευρωπαϊκής Ένωσης, κατά την οποία ένα σύστημα αντικειμενικής, αλληλέγγυας και εις ολόκληρον ευθύνης τρίτου προσώπου για απόδοση ΦΠΑ βαίνει πέραν του αναγκαίου ορίου για τη διασφάλιση των δικαιωμάτων του δημοσίου και αντίκειται στην αρχή της αναλογικότητας. Είναι η απόφαση C499/2010 του Δικαστηρίου της Ευρωπαϊκής Ένωσης.

Κλείνοντας θέλω να τονίσω ότι οι ελληνικές τράπεζες -που πέρασαν πρόσφατα, πέρσι, τα stress tests και μάλιστα μόλις προχθές απεξαρτήθηκαν από τον ELA- είναι ως εκ τούτου ιδιαιτέρως σταθερές, χωρίς να τίθεται θέμα ανακεφαλαιοποίησής τους. Ωστόσο θα ήθελα να επισημάνω ότι τα προβλήματα θα πρέπει να λύνονται στην ώρα τους, γιατί, αν δεν λύνονται, προκύπτουν νέα. Τώρα νομίζω ότι είναι σωστή ώρα, μετά την έξοδο της χώρας μας από τα μνημόνια, να δώσουμε μια ανάσα προοπτικής κατ’ αρχάς στη σταθερότητα των τραπεζών και στην ασφάλεια που χρειάζονται οι τράπεζες και να κλείσουμε αυτή την επονείδιστη ιστορία των κόκκινων δανείων, που αφήνει σε εκκρεμότητα και αυτούς που έχουν πληγεί από την κρίση, για τους οποίους πρέπει να υπάρξει οριστική λύση, αλλά και τους στρατηγικούς κακοπληρωτές, ώστε να πάψουν να δημιουργούν περαιτέρω προβλήματα στη σταθερότητα των τραπεζών.

Ευχαριστώ πολύ, κυρία Πρόεδρε.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα έξι μαθήτριες και μαθητές και πέντε συνοδοί εκπαιδευτικοί τους από το Δημοτικό Σχολείο Ζηπαρίου της νήσου Κω.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Καραθανασόπουλε, αφήστε να μιλήσει ο κ. Παπαδόπουλος και αμέσως μετά έχετε τον λόγο. Θα βάζουμε δύο ομιλητές και μετά Κοινοβουλευτικό Εκπρόσωπο ή Υπουργό.

Ελάτε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Βλέπω ότι η Αίθουσα είναι πάλι γεμάτη, βλέπω το ΠΑΣΟΚ να είναι δυνατό αυτή τη φορά εδώ πέρα, ήρθε να αντισταθεί στην τροπολογία, την οποία έχει κατακεραυνώσει.

Μια που είμαστε όλοι εδώ και λόγω της τροπολογίας για τη ζάχαρη -και προχθές ο συνάδελφος με κατήγγειλε ότι έχω ευθύνη γιατί κλείνει το εργοστάσιο ζάχαρης και να απολογηθώ στους αγρότες-, θα ήθελα να πω μερικά στοιχεία γιατί κλείσανε τη Βιομηχανία Ζάχαρης και τη φτάσανε εδώ πέρα. Ήταν οι πολιτικές του ΠΑΣΟΚ, που με τις ποσοστώσεις φθάσατε σε αυτό το σημείο. Είχαν μειώσει τις ποσοστώσεις της ζάχαρης. Αν θυμάστε, είχαμε διακόσιες πενήντα χιλιάδες τόνους ζάχαρη, τις οποίες τις κάνατε ούτε πενήντα χιλιάδες τόνους. Από αυτάρκεις που ήμασταν, γίναμε ελλειμματικοί. Αυτά είναι τα κατορθώματα του ΠΑΣΟΚ.

**ΜΙΧΑΗΛ ΤΖΕΛΕΠΗΣ:** Αυτά έγιναν επί Νέας Δημοκρατίας το 2006.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Έχω και άλλα. Περίμενε, κύριε Τζελέπη, έχω κι άλλα.

**ΜΙΧΑΗΛ ΤΖΕΛΕΠΗΣ:** Θα τα πούμε μετά, που θα μιλήσω εγώ.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για ηρεμήστε!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Έχουμε κι άλλα, μετά τις επόμενες χρονιές από το 2006 πλέον στην Ευρωπαϊκή Ένωση και η Νέα Δημοκρατία και το ΠΑΣΟΚ ξεπούλησαν στην κυριολεξία τις ποσοστώσεις ζάχαρης. Αποφάσισαν τότε το 36% περικοπή της εγγυημένης ελάχιστης τιμής, από 631 ευρώ της χρονιάς του 2006 και του 2007, πήγε στα 400 ευρώ τον τόνο. Αυτές είναι οι πολιτικές σας. Μειώσατε τη Βιομηχανία Ζάχαρης τότε κατά 50%. Κλείσατε τα δύο καλύτερα εργοστάσια της Λάρισας και της Ξάνθης, το 2006 και το 2007 και το 2008.

**ΜΙΧΑΗΛ ΤΖΕΛΕΠΗΣ:** Αυτά είναι… (δεν ακούστηκε)

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζελέπη, πού νομίζετε ότι βρίσκεστε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είδατε «πρώτη φορά Αριστερά». Ζορίζεστε!

Δεν πειράζει, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Αυτά είναι… (Δεν ακούστηκε)

(Θόρυβος στην Αίθουσα)

Αυτά να τα λέτε έξω από εδώ. Πες το όνομα, αν τολμάς!

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζελέπη, για πηγαίνετε για λίγο αέρα. Πηγαίνετε λίγο έξω να συνέλθετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είχαμε τριάντα χιλιάδες αγρότες που ασχολούνταν με τη Βιομηχανία Ζάχαρης και καλλιεργούσαμε τετρακόσιες χιλιάδες στρέμματα. Και αυτή τη στιγμή δεν μπορούμε να καλλιεργήσουμε ούτε τις πενήντα χιλιάδες στρέμματα, κύριε Τζελέπη. Αυτές είναι οι μέρες σας και τα έργα του ΠΑΣΟΚ. Ζορίζεστε. Ζορίζεστε.

Τι να κάνουμε, κύριε Τζελέπη, αυτό το κόμμα είχατε, τέτοια πράγματα κάνατε!

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

**ΜΙΧΑΗΛ ΤΖΕΛΕΠΗΣ:** Πείτε τα στην κ. Τζάκρη.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ζορίζεστε και φτάσατε σ’ αυτό το σημείο, να κατηγορείτε εμάς και να ζητάτε να απολογηθούμε για τη Βιομηχανία Ζάχαρης. Και επειδή τυχαίνει εγώ να είμαι τευτλοπαραγωγός, θέλω να σας πω ότι πολλοί χιλιάδες σαν και εμένα μεγάλωσαν τα εργοστάσια και μεγαλουργήσαν. Αυτή τη βιομηχανία, την τεράστια βιομηχανία τροφίμων, την καταστρέψατε και τη φτάσατε σ’ αυτό το χάλι που είναι και προσπαθούμε να τη σώσουμε. Θα τα δούμε. Εδώ είμαστε…

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

Έχετε μεγάλο άγχος…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν καταλαβαίνω. Τι ακριβώς παριστάνετε, κύριε Τζελέπη; Σας παρακαλώ! Τώρα μπήκατε στη Βουλή πρώτη φορά;

**ΜΙΧΑΗΛ ΤΖΕΛΕΠΗΣ:** Αναφέρθηκε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ηρεμήστε! Ζητήστε τον λόγο να πείτε ό,τι έχετε να πείτε. Θα μιλήσει ο Κοινοβουλευτικός Εκπρόσωπός σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το ΠΑΣΟΚ είναι εδώ, για να μας ειρωνευτεί για την «πρώτη φορά Αριστερά». Τι να κάνουμε, θα τα ακούσετε, διότι ήρθαν…

(Θόρυβος - διαμαρτυρίες από την πτέρυγα της Δημοκρατικής Συμπαράταξης)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ποια Αριστερά, Δεξιά είστε…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα μιλάτε πιο όμορφα! Τι «μωρέ» κ.λπ.;

Κυρία Πρόεδρε, σας παρακαλώ να με προστατέψετε. Τι είναι αυτό τώρα, είναι οι μαγκιές του ΠΑΣΟΚ; Τι «μωρέ»;

Εγώ κρατώ τρία νούμερα, τα οποία ειπώθηκαν εδώ για τα δάνεια. Ειπώθηκε ότι θα απευθυνθούν σε εκατόν πενήντα χιλιάδες δανειολήπτες που θα μπουν σε αυτόν τον νόμο. Ήδη, από τα στοιχεία που δόθηκαν χθες στις επιτροπές είδαμε ότι περιλαμβάνουν το 70% των ανθρώπων που έχουν κόκκινα δάνεια και πρόκειται για την πρώτη κατοικία.

Δεύτερον, ειπώθηκε ότι αυτό το ποσό -διότι η Νέα Δημοκρατία είπε εδώ ότι δεν είναι τίποτα- είναι περίπου στα 11,5 δισεκατομμύρια, τα χρήματα τα οποία χρωστούν όλοι αυτοί οι άνθρωποι.

Ένα τρίτο στοιχείο που κράτησα από τις επιτροπές, οι οποίες ήταν πραγματικά καθοριστικές για να καταλάβουμε τι ακριβώς συνέβαινε, είναι ότι περίπου το 70% θα μπει σ’ αυτή τη ρύθμιση, περίπου το 25% είναι στρατηγικοί κακοπληρωτές και για πρώτη φορά μπαίνουν και τα επιχειρηματικά δάνεια.

Η Κυβέρνηση έχει προνοήσει γι’ αυτούς οι οποίοι δεν θα μπορέσουν να αποπληρώσουν, που είναι σε δεινή κατάσταση, μέχρι και είκοσι πέντε χρόνια να πληρώνει γι’ αυτούς τους ανθρώπους, για να έχουν την πρώτη κατοικία τους και να μένουν μέσα.

Ακούσαμε εδώ τον εισηγητή της Νέας Δημοκρατίας να έχει φέρει στοιχεία τα οποία είναι όλα ψεύτικα, fake news. Μέχρι και εδώ και στις επιτροπές το ίδιο έκανε, που έφθασε τα δισεκατομμύρια 200 τόσα και είπε ότι «Αφού ρυθμίζετε τα 5, τι ρυθμίζετε; Το 5%, άρα δεν κάνετε τίποτα.».

Εάν είναι έτσι, κάντε και μια τροπολογία για τα κόκκινα δάνεια του κόμματός σας, να έλθουμε να τα ψηφίσουμε και εμείς εδώ, για να τα ρυθμίσετε. Γιατί δεν φέρνετε μια τέτοια ρύθμιση, για να σας βοηθήσουμε και εμείς, ώστε να είστε κανονικοί πληρωτές; Είστε κακοπληρωτές. Άρα εδώ δεν πρέπει εσείς να πείτε κάτι σήμερα που συζητούμε για τα κόκκινα δάνεια και έχουμε και κακοπληρωτές;

Πάντως, κύριε Υπουργέ, νομίζω ότι, εάν φέρουν μια τέτοια τροπολογία, η Κυβέρνηση πρέπει να τη δει πολύ σοβαρά, να βοηθήσουμε το κόμμα της Νέας Δημοκρατίας!

Κλείνοντας, δεν μπορείτε να χωνέψετε εδώ ότι η «πρώτη φορά Αριστερά» λύνει ζητήματα και όλοι περιμένετε τις εκλογές. Να πω μια πρόβλεψη απ’ αυτό το Βήμα: Το 2019 θα έχει πολλές εκλογές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Λοβέρδο.

**ΜΙΧΑΗΛ ΤΖΕΛΕΠΗΣ:** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι. Αναφέρθηκε σε εσάς;

**ΜΙΧΑΗΛ ΤΖΕΛΕΠΗΣ:** Εσείς η ίδια μού είπατε να ζητήσω τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι. Είπα εγώ επί προσωπικού; Ποιο προσωπικό, κύριε συνάδελφε; Τι λέτε τώρα;

**ΜΙΧΑΗΛ ΤΖΕΛΕΠΗΣ:** Αναφέρθηκε στο όνομά μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα απαντούν τώρα τα κόμματα στις κριτικές; Καθίστε κάτω!

**ΜΙΧΑΗΛ ΤΖΕΛΕΠΗΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν υπάρχει καμμία περίπτωση.

**ΜΙΧΑΗΛ ΤΖΕΛΕΠΗΣ:** Φοβάστε αυτά που θα πω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήδη ξοδέψατε πολύ χρόνο με τις παρεμβάσεις σας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, εξήντα μαθήτριες και μαθητές και πέντε εκπαιδευτικοί τους από το 1ο Δημοτικό Σχολείο Πυλαίας Θεσσαλονίκης.

Η Βουλή τούς καλωσορίζει στην Αθήνα και στη Βουλή.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Καραθανασόπουλος για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Το νομοσχέδιο το οποίο συζητούμε δεν αποτελεί τίποτε άλλο, παρά έναν ακόμη κρίκο στην αλυσίδα της βελτίωσης του επιχειρηματικού περιβάλλοντος, δηλαδή στη στήριξη ακόμα περισσότερο των αναγκών των επιχειρηματικών ομίλων, όπως, για παράδειγμα, οι αλλαγές που κάνετε στον αναπτυξιακό νόμο, τα ζητήματα περί πατεντών και ευρεσιτεχνιών.

Βεβαίως, δεν σταματάτε μόνο εκεί. Ήδη ο κ. Δραγασάκης από εδώ, απ’ αυτό εδώ το Βήμα, σήμερα το πρωί είπε ότι έρχονται και νέα νομοσχέδια, όπως, για παράδειγμα, το νομοσχέδιο για τη στήριξη με νέα σκανδαλώδη -και προκλητικά, λέμε εμείς- προνόμια για τις στρατηγικές επενδύσεις, τη δημιουργία αναπτυξιακής τράπεζας για τη στήριξη ακριβώς των επενδυτικών αναγκών των μονοπωλιακών ομίλων. Πολύ δε περισσότερο έρχεται και ένα νέο νομοσχέδιο, που ουσιαστικά θα προσαρμόζει το Πρόγραμμα των Δημοσίων Επενδύσεων σε μακροχρόνια βάση και όχι σε ετήσια και αυτό στη βάση της εξυπηρέτησης του αναπτυξιακού σας, όπως λέτε, μοντέλου. Δηλαδή, υποτάσσετε συνολικά όχι μόνο τα ευρωπαϊκά προγράμματα, αλλά και το Πρόγραμμα Δημοσίων Επενδύσεων στο να ικανοποιούνται οι ανάγκες των επιχειρηματικών ομίλων.

Με άλλα λόγια, λέτε πολύ καθαρά ότι μεταφέρετε στις καλένδες όλα αυτά τα έργα και τις υποδομές που αποτελούν έργα και υποδομές προστασίας, είτε της ανθρώπινης ζωής είτε της βελτίωσης της θέσης των λαϊκών οικογενειών, γιατί ακριβώς προτεραιότητά σας θα είναι τα επενδυτικά αναπτυξιακά σχέδια των επιχειρηματικών ομίλων και στο Πρόγραμμα Δημοσίων Επενδύσεων. Δηλαδή, η Κυβέρνησή σας παρέχει γη και ύδωρ, για να μπορέσει να κυλήσει ο τροχός της καπιταλιστικής ανάπτυξης. Μόνο που είναι ένας τροχός ο οποίος τσακίζει τα εργατικά δικαιώματα, τσακίζει την ικανοποίηση των λαϊκών αναγκών στον βωμό της διασφάλισης και της θωράκισης της καπιταλιστικής κερδοφορίας. Γιατί ακριβώς δεν μπορεί να υπάρξει δίκαιη ανάπτυξη στον καπιταλισμό. Αυτό είναι ένα ευφυολόγημα. Είναι ταξικός ο χαρακτήρας της ανάπτυξης στον καπιταλισμό. Τι σημαίνει, δηλαδή; Οξύνει όλο και περισσότερο τις κοινωνικές ανισότητες και τις οξύνει ακριβώς συγκεντρώνοντας τον παραγόμενο πλούτο σε όλο και λιγότερα χέρια. Δείτε τι γίνεται σε παγκόσμιο επίπεδο. Πόσο κατέχει το 1% του πιο πλούσιου πληθυσμού στον πλανήτη; Κατέχει το 80% του παγκόσμιου πλούτου.

Από αυτή την άποψη, λοιπόν, αφ’ ενός συγκεντρώνετε τον πλούτο σε λιγότερα χέρια και αφ’ ετέρου οδηγείτε τα πλατιά λαϊκά στρώματα είτε σε σχετική είτε σε απόλυτη εξαθλίωση. Για αυτόν ακριβώς τον λόγο και ως συμπλήρωμα της αναπτυξιακής σας λογικής είναι ακριβώς τα διάφορα μέτρα φιλανθρωπίας, όπως είναι, για παράδειγμα, το ελάχιστο εγγυημένο εισόδημα, που λέτε στον κόσμο, στους εργαζόμενους, «κοιτάξτε να δείτε, μάθετε να ζείτε με τα ψίχουλα», που δεν είναι τίποτε άλλο επί της ουσίας, παρά μια προσπάθεια αναδιανομής της φτώχειας, ούτως ώστε οι λιγότερο φτωχοί να πληρώσουν για τους περισσότερο φτωχούς. Αναδεικνύεστε, με άλλα λόγια, στους καλύτερους πολιτικούς υπηρέτες των μονοπωλιακών ομίλων.

Αυτό αναδεικνύει και η τροπολογία σας για την προστασία της πρώτης κατοικίας σε σχέση με τα κόκκινα δάνεια. Προσπαθείτε να εμφανίσετε την τροπολογία σας για τα κόκκινα δάνεια ως μια τροπολογία που προστατεύει δήθεν τους δανειολήπτες. Έχει αυτό, αλήθεια, καμμία σχέση με την πραγματικότητα;

Βεβαίως, η τροπολογία που φέρνετε είναι αποτέλεσμα συμβιβασμού με τους δανειστές. Μόνο και μόνο αυτό κάνει κουρελόχαρτο τον ισχυρισμό που λέγατε μερικούς μήνες πριν, ότι «τελειώσαμε με τις επιτροπείες, τελειώσαμε με την εποπτεία». Να πώς επιβεβαιώνεται, για παράδειγμα. Με την απειλή ότι δεν θα σας δώσουν το 1 δισεκατομμύριο, φέρνετε αυτή την τροπολογία, η οποία αποτελεί έναν ακόμη κρίκο στο ξήλωμα του πουλόβερ όσον αφορά την προστασία της λαϊκής κατοικίας.

Έτσι, λοιπόν, στο επίκεντρο όλης αυτής της συζήτησης με τους δανειστές, στο επίκεντρο όλης αυτής της προσπάθειας την οποία κάνετε δεν είναι η αγωνία σας για το πώς θα προστατευτεί η λαϊκή κατοικία, αλλά πώς μέσα από αυτή τη διαδικασία θα θωρακίσετε ακόμη περισσότερο το χρηματοπιστωτικό σύστημα, θα βελτιώσετε την κεφαλαιοποίηση των τραπεζών, απαλλάσσοντάς την από έναν σημαντικό βραχνά, όπως είναι η υπόθεση διαχείρισης των κόκκινων δανείων.

Από αυτή την άποψη, λοιπόν, είναι φανερό ότι επιδεινώνετε ακόμη περισσότερο τις προϋποθέσεις ένταξης των υπερχρεωμένων νοικοκυριών στη διαδικασία προστασίας. Δημιουργείτε δηλαδή αυτόματους κόφτες.

Και έχουμε και λέμε:

Προϋπόθεση πρώτη: Αντικειμενική αξία κατοικίας 250 χιλιάδες για τα φυσικά πρόσωπα και 175 χιλιάδες για τους επαγγελματίες.

Προϋπόθεση δεύτερη: Το χρέος που πρέπει να αποπληρώσουν, που έχει «κοκκινίσει», είναι έως 130 χιλιάδες και εδώ δεν είναι μόνο το δάνειο. Είναι και οι τόκοι που έχουν κεφαλαιοποιηθεί συν όλα τα άλλα έξοδα.

Προϋπόθεση τρίτη: Πρέπει, λέει, το εισόδημα να είναι συγκεκριμένο και για μία πενταμελή οικογένεια έως 36 χιλιάδες.

Προϋπόθεση τέταρτη: Όλα τα περιουσιακά στοιχεία πρέπει να φθάνουν στις 80 χιλιάδες, δηλαδή αν κάποιος έχει κληρονομήσει ένα σπίτι στο χωριό και έχει και ένα αυτοκίνητο και ένα κτήμα και κάτι άλλο ενδεχομένως, τότε όλα αυτά μαζί ξεπερνούν τις 80 χιλιάδες. Από χέρι χαμένος είναι επί της ουσίας.

Δεν φθάνουν μόνο αυτές, αλλά βάζετε και άλλες προϋποθέσεις. Καταθέσεις και σύνολο κινητών αξιών έως 15 χιλιάδες.

Και τι λέτε ως τελευταία προϋπόθεση; Λέτε ότι θα πρέπει οικειοθελώς να παραιτηθεί από το φορολογικό και τραπεζικό απόρρητο έως πέντε χρόνια πίσω, δηλαδή τα χρόνια της κρίσης, τα χρόνια που μάτωνε, για να δείτε την περιουσιακή του κατάσταση πέντε χρόνια πριν, λες και είναι ίδια με τη σημερινή.

Και έρχονται εδώ πέρα εκτιμήσεις και λένε ότι αφορά εκατόν πενήντα χιλιάδες. Πού το ξέρουν; Γνωρίζουν πέντε χρόνια πριν τα περιουσιακά στοιχεία και βγάζουν αυτές τις εκτιμήσεις; Γνωρίζουν σωρευτικά πώς επηρεάζουν όλα αυτά τα κριτήρια, γιατί, αν κάποιο κριτήριο δεν το καλύπτεις, βγαίνεις αυτόματα και μπορεί σε όλα τα επόμενα να είναι σε πολύ χειρότερη θέση, αρκεί ένα κριτήριο να μην καλύπτεις, και ας έχεις σπίτι αντικειμενικής αξίας 80 χιλιάδων και ας χρωστάς 50 χιλιάδες στις τράπεζες. Σε πετάει απ’ έξω, γιατί δρουν σωρευτικά όλα αυτά τα κριτήρια, αν κάποιο δεν το έχει.

Και βέβαια, φέρνετε αυτή την κατάργηση όχι μόνο ως προς το παρελθόν, αλλά και ως προς το μέλλον, δηλαδή αν τυχόν και βελτιωθεί λίγο η οικονομική κατάστασή σου, θα βγαίνεις απ’ έξω από τη ρύθμιση. Αυτό κάνετε.

Και βέβαια, δεν σταματάτε εδώ, αλλά τι λέτε; Ότι θα αποπληρώσεις το 120% της αντικειμενικής αξίας και μάλιστα σε μία βάση είκοσι πέντε χρόνων μετά. Τι σημαίνει αυτό, είκοσι πέντε χρόνια μετά; Ότι αυτό δεν θα είναι άτοκο, αλλά θα είναι με ένα επιτόκιο Euribor συν 2%. Επί της ουσίας αυτά τα είκοσι πέντε χρόνια οι τράπεζες θα έχουν πάρει το δάνειο δύο και τρεις φορές πίσω και πάλι θα συνεχίσει να χρωστάει. Δηλαδή τον έχετε συνεχώς όμηρο στις τράπεζες και, βεβαίως, το όποιο κούρεμα θα υπάρξει, αν θα υπάρξει, θα είναι, εφόσον έχει αποπληρώσει όλο το χρέος της ρύθμισης.

Βεβαίως, προχωράτε σε έμμεση ενίσχυση των τραπεζών με την επιδότηση των δόσεων, την κρατική επιδότηση των δόσεων και από την άλλη μεριά τού βάζετε και το μαχαίρι στον λαιμό. Τι του λέτε; Εάν κάτι γίνει, εάν υπάρξει ένα ατύχημα, ρε αδερφέ, και δεν μπορείς να πληρώσεις τις δόσεις σου, σε πετάει απ’ έξω το σύστημα και ό,τι έχεις δώσει χάνεται και ξαναγυρίζουμε στα παλιά. Επί της ουσίας τι του λέτε με το μαχαίρι στον λαιμό; Κάνε επιλογή: Ή θα συνεχίσεις να πληρώνεις την τράπεζα ή διαφορετικά θα πρέπει, για παράδειγμα, να σταματήσεις το παιδί σου να σπουδάζει, δηλαδή να μην καλύπτεις άλλες ανάγκες σου. Άσε την εφορία. Του λέτε «κάνε επιλογή». Και όλα αυτά, όταν χρωστάει και στην εφορία και στα ασφαλιστικά ταμεία και, βεβαίως, η ισχύς είναι μόνο για έναν χρόνο.

Επί της ουσίας, δηλαδή, ποιος είναι στην πραγματικότητα ο στόχος της τροπολογίας που προωθείτε; Είναι να εξαναγκάσετε τα υπερχρεωμένα λαϊκά νοικοκυριά να αποπληρώσουν όσο το δυνατόν μεγαλύτερο κομμάτι του εισοδήματός τους στις τράπεζες. Πρόκειται, δηλαδή, για μία νέα προσπάθεια στήριξης του τραπεζικού κεφαλαίου σε βάρος των εργατικών λαϊκών δικαιωμάτων.

Γιατί το κάνετε αυτό; Γιατί υπάρχει μία πολύ μεγάλη αντίφαση. Ποια είναι αυτή η αντίφαση; Ότι το μέρος του τραπεζικού κεφαλαίου που έχει επενδυθεί στα ακίνητα έχει το εξής αδιέξοδο σήμερα: Αν πάει να κάνει μαζικές κατασχέσεις και πλειστηριασμούς, τότε θα πέσει η αξία των ακινήτων. Άρα, δηλαδή, θα κουρευτεί αυτό το κεφάλαιο που έχει επενδύσει. Και σε αυτή ακριβώς την αντίφαση εσείς απαντάτε ότι δεν θα πληρώσουν οι τράπεζες την απαξίωση αυτού του κεφαλαίου λόγω της κρίσης, αλλά θα την πληρώσει ο λαός. Γιατί το πραγματικό πρόβλημα που έχετε να λύσετε είναι ποιος θα πληρώσει ξανά και πάλι τα σπασμένα της καπιταλιστικής κρίσης, που απαξίωσε τις λαϊκές κατοικίες, αλλά και τα δάνεια που δόθηκαν για τις κατοικίες. Και εσείς απαντάτε: «Θα πληρώσει και πάλι ο λαός.»

Το νέο σχέδιο που φέρνετε είναι ακόμη πιο αποτελεσματικό από τον νόμο Κατσέλη, για να υποχρεώσει τη λαϊκή οικογένεια και τους δανειολήπτες να πληρώσουν. Διότι του λες «ή εντάσσεσαι στη ρύθμιση ή διαφορετικά το σπίτι σου μπαίνει στον πλειστηριασμό». Σφίγγετε όλο και περισσότερο τη θηλιά στα υπερχρεωμένα λαϊκά νοικοκυριά.

Στόχος της τροπολογίας είναι να εξαναγκαστούν, με την απειλή της κατάσχεσης, να πληρώσουν όσο γίνεται περισσότερο και πιο αδύναμα στρώματα και παράλληλα με τα διάφορα κριτήρια που έχετε θεσπίσει να προχωρήσουν οι τράπεζες σε κατασχέσεις εκείνων των ακινήτων που πραγματικά τις ενδιαφέρουν.

Η ηλεκτρονική πλατφόρμα σημαίνει ότι σε πολύ μικρό χρονικό διάστημα το κάθε λαϊκό νοικοκυριό θα βρεθεί μπροστά σε ένα μεγάλο δίλημμα: ή αποδέχεσαι τη συμφωνία που σου προτείνουμε, αν θες να διατηρήσεις το σπίτι σου, ή διαφορετικά το έχεις χάσει. Γιατί ακόμη και την προσφυγή στη δικαιοσύνη την καθιστάτε όλο και πιο δύσκολη, όλο και πιο αβέβαιη για τα λαϊκά νοικοκυριά. Όσο, λοιπόν, και να χτυπιέστε για να παρουσιάσετε το μαύρο-άσπρο, καμμία προστασία από τον πλειστηριασμό δεν προβλέπεται μέσα σε αυτή την τροπολογία.

Και εδώ σας προκαλούμε να αποδεχθείτε την τροπολογία που καταθέσαμε ως ΚΚΕ, που προβλέπει συγκεκριμένα την απαγόρευση του πλειστηριασμού κάθε πρώτης κατοικίας, κάθε λαϊκής κατοικίας συγκεκριμένης αξίας 250 χιλιάδων ευρώ, προσαυξημένης για κάθε παιδί, και δευτερεύουσας μέχρι 150 χιλιάδων ευρώ. Σας προκαλούμε να την ψηφίσετε, αν θέλετε πραγματικά να προστατεύσετε την πρώτη λαϊκή κατοικία. Είναι μία ευκαιρία, αλλά δεν θα το κάνετε.

Γιατί; Ποιο είναι το βασικό ζήτημα; Είναι ότι πάντα κάποιος πρέπει να πληρώσει. Και εδώ ο κ. Δραγασάκης μάς έλεγε από το Βήμα, απευθυνόμενος στο ΚΚΕ: «Τι θέλετε να κάνουμε;». Εμείς λέμε πολύ καθαρά: Αντί να πληρώσει για ακόμη μία φορά ο λαός, να πληρώσουν οι τράπεζες. Αντί να πληρώσουν για ακόμη μια φορά τα υπερχρεωμένα λαϊκά νοικοκυριά, να πληρώσουν οι τράπεζες και το μεγάλο κεφάλαιο. Εσείς λέτε: Να πληρώσει ο λαός και ταυτόχρονα να προετοιμάζεστε για περίπου εκατό χιλιάδες κατασχέσεις το επόμενο χρονικό διάστημα, όπως έχει γραφτεί.

Και σας το λέμε από τώρα καθαρά, ότι οι δυνάμεις του ΚΚΕ θα συνεχίσουν αγωνιστικά να μπαίνουν μπροστά, να οργανώνουν τον λαό, για να μην περάσει κανένα σπίτι λαϊκής οικογένειας στα χέρια τραπεζίτη. Και εδώ –και ολοκληρώνω με αυτό, κυρία Πρόεδρε, σε τριάντα δευτερόλεπτα- αποκαλύπτετε ότι το σύστημά σας το οποίο υπηρετείτε, το καπιταλιστικό σύστημα, δεν μπορεί να λύσει τα προβλήματα των εργαζομένων. Αντίθετα τα επιδεινώνει. Και η λαϊκή στέγη είναι ένα αποκαλυπτικό παράδειγμα.

Η κατοικία, λοιπόν, στον καπιταλισμό δεν είναι δικαίωμα, είναι εμπόρευμα. Αποκτιέται συχνά με πολύ μεγάλες στερήσεις για τη λαϊκή οικογένεια και στα χρόνια της καπιταλιστικής ανάπτυξης χιλιάδες λαϊκά νοικοκυριά οδηγήθηκαν στον τραπεζικό δανεισμό και σήμερα δεν μπορούν να ανταποκριθούν.

Σήμερα, η ιδιοκατοίκηση υποχωρεί. Εκατοντάδες χιλιάδες λαϊκά νοικοκυριά δεν μπορούν να πληρώσουν ούτε καν το νοίκι τους, που έρχεται στο 30%-40% του εισοδήματος που έχουν. Εκατοντάδες χιλιάδες νοικοκυριά δεν μπορούν να πληρώσουν το δάνειό τους και εκατομμύρια λαού αναγκάζονται να μένουν κάτω από άθλιες συνθήκες, χωρίς θέρμανση ή και χωρίς ηλεκτρικό ή και σε κακές συνθήκες υγιεινής.

Όποια πλευρά και αν κοιτάξει κανείς, θα δει την ίδια κατάσταση. Ο καπιταλισμός στην Ελλάδα του 2019, με διακόσιες πενήντα χιλιάδες απούλητα σπίτια αδυνατεί να καλύψει τις στοιχειώδεις ανάγκες της λαϊκής οικογένειας. Οι ανάγκες των εργαζόμενων θρυμματίζονται κάτω από την κατοικία «εμπόρευμα», από το καπιταλιστικό κέρδος, τους τραπεζικούς και τους κατασκευαστικούς ομίλους.

Αυτόν ακριβώς τον αντίπαλο βάζουμε στο στόχαστρο ως ΚΚΕ, γιατί λέμε ότι αυτή η μιζέρια στην οποία καταδικάζει ο καπιταλισμός κι εσείς ως πολιτικός του υπηρέτης τους εργαζόμενους, δεν είναι μονόδρομος. Υπάρχει άλλος δρόμος, που στο επίκεντρο θα έχει την ικανοποίηση των λαϊκών αναγκών και θα μπορεί να κατοχυρώσει το δικαίωμα στην κατοικία και τον χωροταξικό σχεδιασμό, με βάση την ικανοποίηση των λαϊκών αναγκών, να προχωρήσει στην αναμόρφωση των πόλεων και στη δημιουργία αναγκαίων υποδομών για την προστασία από τις φυσικές καταστροφές.

Αυτός, λοιπόν, είναι ο ριζικά διαφορετικός δρόμος ανάπτυξης της εργατικής λαϊκής εξουσίας.

Σας ευχαριστώ πολύ και για την ανοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο Υπουργός κ. Ευκλείδης Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ένα ερώτημα υπάρχει, για να μπορούμε να συνεννοηθούμε και να συζητήσουμε και να ανταλλάξουμε απόψεις. Ποιο κριτήριο προτείνετε εσείς και ποιο κριτήριο προτείνουμε εμείς για την επιστροφή στην κανονικότητα; Πρέπει να το αποφασίσουμε εκ των προτέρων. Δεν μπορούμε να το αποφασίσουμε εκ των υστέρων. Πρέπει να έχουμε κάποιους κανόνες, να κάνουμε μια συζήτηση και να πούμε ότι αν γίνει το άλφα, το βήτα, το γάμμα, το δέλτα, έχουμε μια επιστροφή στην κανονικότητα, έχουμε ή δεν έχουμε βγει από το μνημόνιο. Όμως, αυτή η συζήτηση, στο πλαίσιο της οποίας βάζει κάθε φορά η Αντιπολίτευση ένα κριτήριο, καλύπτεται αυτό το κριτήριο και μετά πάμε σε άλλο κριτήριο, δεν μπορεί να συνεχιστεί. Δεν βοηθά εσάς, δεν βοηθά εμάς και δεν βοηθά τον ελληνικό λαό να καταλαβαίνει, επιτέλους, τι γίνεται.

Βάλατε το κριτήριο ότι δεν θα βγούμε από το μνημόνιο. Όλοι τώρα λένε ότι βγήκαμε απ' το μνημόνιο, εκτός από την Αντιπολίτευση. Το λένε οι τράπεζες, το λένε οι διεθνείς οργανισμοί, το λένε τα κράτη-μέλη, το λένε οι δεξιοί, το λένε οι αριστεροί. Μετά υπήρχε το κριτήριο αν θα πάρουμε κάτι για το χρέος. Πήραμε κάτι για το χρέος. Μετά υπήρχε το κριτήριο αν θα μειωθούν οι συντάξεις. Δεν μειώθηκαν οι συντάξεις. Μετά υπήρχε το κριτήριο αν θα επιστρέψουμε στις αγορές. Επιστρέψαμε δύο φορές στις αγορές και επιστρέψαμε με δεκαετές ομόλογο. Πού είναι γενικά το κριτήριο που διδάσκουμε στους φοιτητές μας για το τι είναι η κανονικότητα; Δηλαδή, αν οι αγορές είναι έτοιμες να σε δανείσουν για δέκα χρόνια, αυτό σημαίνει ότι έχει εμπιστοσύνη η αγορά ότι θα πάρει τα λεφτά της σε δέκα χρόνια. Άρα έχεις επιστρέψει στην κανονικότητα.

Ο κ. Καραθανασόπουλος έβαλε ένα άλλο κριτήριο, πιο αυστηρό, δηλαδή ποιος θα πληρώσει τα «σπασμένα» της κρίσης. Είναι ένα σοβαρό κριτήριο. Δεν μπορεί να είναι μόνο γι’ αυτό το νομοσχέδιο, αλλά είναι ένα σοβαρό κριτήριο. Δηλαδή, είναι αυτή η Κυβέρνηση που έχει αυξήσει τον κατώτατο μισθό, έχει επιστρέψει τις συλλογικές συμβάσεις, έχει κάνει τα πρώτα βήματα για ένα σοβαρό κοινωνικό κράτος στη στέγαση, στην παιδεία. Είναι μια Κυβέρνηση που λέει ότι, βγαίνοντας από την κρίση, θα πρέπει να μπορέσουν αυτοί που υπέφεραν πιο πολύ να δουν το πρόσωπό τους στην ανάπτυξη. Πλήρωσαν πιο πολύ στην ύφεση, αλλά θα συνεχίσει ο κόσμος να ψηφίζει δεξιά και ακροδεξιά, αν καταλάβει ότι στην περίοδο της ανάπτυξης δεν θα μπορεί να δει το πρόσωπό της. Είναι κι αυτό ένα κριτήριο.

Τώρα πάμε σε ένα άλλο κριτήριο, που έχει να κάνει με αυτό το νομοσχέδιο. Χρειάζεται να υπάρχει μια αγορά ακινήτων, μια αγορά για τα σπίτια; Μπορεί κάποιος από το ΚΙΝΑΛ ή από το ΚΚΕ να μου πει: «Εμείς δεν θέλουμε καθόλου αγορά. Δεν τη θέλουμε αυτή την αγορά. Θέλουμε να υπάρχει κοινωνική στέγαση και σιγά-σιγά να μειωθεί το κομμάτι που είναι αγοραίο.».

Είπατε κι εσείς, κύριε Καραθανασόπουλε, ότι στον καπιταλισμό είναι εμπόρευμα και δεν είναι δικαίωμα. Αυτό είναι μια θέση. Δεν ξέρω αν το ΚΙΝΑΛ το υποστηρίζει αυτό, γιατί ο κ. Κουτσούκος στη δική του ομιλία προσπάθησε να χτίσει ένα αφήγημα ότι το ΠΑΣΟΚ είναι το αριστερό κόμμα, αριστερότερο από τον ΣΥΡΙΖΑ και οι δεξιοί είναι ο ΣΥΡΙΖΑ και η Νέα Δημοκρατία.

Ελπίζω να έχετε κάτι καλύτερο για τις εκλογές, γιατί η δυνατότητά σας να πείσετε τον κόσμο ότι είστε πιο αριστεροί από τον ΣΥΡΙΖΑ είναι το ίδιο πιθανό με το να πείσω εγώ τους μανδαρίνους της Κίνας ότι είμαι πιο κομφουκιανός από ό,τι είναι αυτοί, οι μανδαρίνοι. Κάτι άλλο πρέπει να σκεφτείτε. Αυτό δεν είναι επιχείρημα.

Άρα υπάρχει μια αγορά για σπίτια. Αυτή την αγορά μπορούμε να τη χωρίσουμε σε δύο περιπτώσεις. Υπάρχει η αγορά στην κανονικότητα, όταν γενικά είναι κανονικές οι συνθήκες, και η αγορά όταν είμαστε εκτός κανονικότητας, όταν έχουμε μια τεράστια ύφεση, για παράδειγμα. Γενικά, στην κανονικότητα, αν εγώ κάνω μια συμφωνία με τον σύντροφό μου τον Νίκο ότι θα μου δώσει 50.000 ευρώ για να χτίσω ένα σπίτι, περιμένει ο σύντροφος ο Νίκος –πόσω μάλλον η τράπεζα- ότι κάποια στιγμή θα πάρει τα λεφτά του. Όσο και να με συμπαθεί, όσο και να είναι σύντροφος, κάποια στιγμή θα θέλει πίσω τις 50.000 ευρώ.

Άρα η κανονική αγορά στέγασης έχει πάντα ένα ρίσκο. Παίρνεις ένα δάνειο και κάποια στιγμή πρέπει να το ξεπληρώσεις. Έχεις και την πιθανότητα κάποια στιγμή να μη σου βγει αυτό το ρίσκο και να το χάσεις. Για αυτό, το 2009 υπήρχαν πενήντα έξι χιλιάδες πλειστηριασμοί και δεν υπήρχε ούτε κίνημα από το ΚΚΕ ούτε κίνημα από τον ΣΥΡΙΖΑ εναντίον αυτών των πλειστηριασμών, γιατί ήταν μία κανονική περίοδος, με ανάπτυξη, και ο κόσμος ήξερε ότι μπορούσε να πάρει ένα δάνειο και, αν δεν μπορούσε να το ξεπληρώσει, θα είχε κάποιο πρόβλημα.

Αυτό που έγινε στην κρίση είναι ότι με τον νόμο Κατσέλη και όπως τον αλλάξαμε, δεν είμαστε στην κανονικότητα. Είναι μια περίοδος που ένας κόσμος είχε ένα σχέδιο ζωής που τώρα δεν μπορεί να το εξυπηρετήσει για άλλους λόγους, όχι γιατί έγινε κακοπληρωτής, όχι διότι αποφάσισε ότι δεν τον νοιάζει να πληρώσει, αλλά επειδή οι συνθήκες άλλαξαν. Και σωστά, μπορούμε να συζητήσουμε αν ήταν καλύτερος ή χειρότερος ο νόμος Κατσέλη», αν θα μπορούσε να ήταν καλύτερος ο νόμος Κατσέλη - Σταθάκη, αλλά χρειαζόταν κάτι και σιγά-σιγά πρέπει να επιστρέψουμε στην κανονικότητα.

Επιστρέφω στο ερώτημα του κ. Καραθανασόπουλου. Αυτός ο νόμος εδώ προσπαθεί να κάνει αυτό που έκανε ο Ρούσβελτ τη δεκαετία του 1930. Ο Ρούσβελτ τη δεκαετία του 1930 έκανε έναν νόμο στη μεγάλη ύφεση εκείνης της στιγμής στην Αμερική, με τον οποίο είπε να μοιραστεί το κόστος ανάμεσα στις τράπεζες, στους δανειολήπτες και στο κράτος. Αυτό κάνει. Δηλαδή, σε αυτό το νομοσχέδιο υπάρχει αυτή η βασική σύλληψη, ότι δηλαδή για να βγούμε από την κρίση και να πάμε στην κανονικότητα, σιγά-σιγά πρέπει να μοιραστεί το κόστος με το κράτος που δίνει την επιδότηση, με τις τράπεζες που θα χάσουν λεφτά με τις διευκολύνσεις που θα κάνουν –αρκετά λεφτά, μπορώ να σας πω και στοιχεία άμα ζητήσετε- και τον ίδιο τον δανειολήπτη. Πώς αλλιώς θα δουλέψει, για να μπορούν –φαντάζομαι ότι κι εσείς του ΚΚΕ και εσείς του ΠΑΣΟΚ το υποστηρίζετε- και νέα ζευγάρια να πάρουν καινούργια δάνεια; Εκτός αν πείτε ότι δεν σας ενδιαφέρει αυτό, ότι ποτέ ξανά ένα νέο ζευγάρι δεν θα πάρει ένα δάνειο για να μπορεί να επιζήσει.

Ακούω αυτό που είπε ο κ. Μητσοτάκης ότι αυτό που κάνουμε και κάνατε δεν βραβεύει κατά κάποιο τρόπο -δεν ξέρω αν το είπε με αυτά τα λόγια που το λέω- τους δανειολήπτες που πάντα τηρούσαν τις υποχρεώσεις τους. Το ακούω.

Υπάρχει μια αδικία. Πρέπει να σας πω, όμως -να συζητήσουμε τι μπορούμε να κάνουμε για αυτό που ακούω- ότι όλα αυτά τα συστήματα, από τον Ρούσβελτ μέχρι το δικό σας και το δικό μας, έχουν μια αδικία για τους ανθρώπους που είναι καλοπληρωτές. Είναι στη φύση τους. Απλώς, το να μη βοηθήσεις αυτούς τους ανθρώπους που έχουν πρόβλημα θα δημιουργήσει τέτοιες κακές οικονομικές συνθήκες, που και στους καλοπληρωτές θα έλθει μπούμερανγκ. Το ακούω ότι είναι ένα πρόβλημα.

Τώρα, τι κάνει αυτό το νομοσχέδιο; Αυτό το νομοσχέδιο ουσιαστικά έχει δύο πυλώνες. Ο ένας πυλώνας είναι στον παλιό νόμο Κατσέλη με την προστασία της πρώτης κατοικίας. Ο δεύτερος πυλώνας είναι σε νέα προσέγγιση για να μειωθούν τα κόκκινα δάνεια. Αυτό είναι μια προσέγγιση που έχουμε εμείς, μια παρέμβαση καλύτερα να το πω, μέσα σε πολλές παρεμβάσεις που έχουμε κάνει τον τελευταίο καιρό για να μειωθούν τα κόκκινα δάνεια.

Να συζητήσουμε, πρώτον, αν είναι καλός ο στόχος. Φαντάζομαι ότι ακόμα και το ΚΚΕ λέει ότι είναι σωστός ο στόχος να μειωθούν τα κόκκινα δάνεια, γιατί δεν υπάρχει προσέγγιση για νέο δανεισμό χωρίς να λυθούν τα προβλήματα των κόκκινων δανείων. Για αυτό έχουμε κάνει τον εξωδικαστικό, για αυτό έχουμε κάνει καινούργιες παρεμβάσεις για τη χρεοκοπία, γι’ αυτό έχουμε παρουσιάσει ως Υπουργείο Οικονομικών το σχέδιο εγγυήσεων τραπεζών για να βοηθήσουν, που αυτή τη στιγμή είναι στη Διεύθυνση Ανταγωνισμού της Κομισιόν. Γι’ αυτό συζητάμε την πρόταση του διοικητή της Τράπεζας της Ελλάδος, που και αυτή εν δυνάμει μπορεί να βοηθήσει. Την έχω αυτή την πρόταση και τη μελετάμε για να πάει και αυτή στη Διεύθυνση Ανταγωνισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα θελήσω λίγο ακόμα χρόνο, κυρία Πρόεδρε.

Όλα αυτά τα πράγματα γίνονται για να βοηθήσουν τις τράπεζες να μειώσουν τα κόκκινα δάνεια. Και, βεβαίως, κάνουν και οι τράπεζες δικές τους παρεμβάσεις.

Όμως, επειδή αυτό το νομοσχέδιο έχει δύο πόδια, δύο πυλώνες, όπως είπα, χρειαζόταν να διαπραγματευτούμε με τους τέσσερις θεσμούς, γιατί η συνέχιση του πυλώνα του νόμου Κατσέλη ήταν μέσα στις μνημονιακές δεσμεύσεις.

Θέλω να σας πω ότι στην ουσία, ενώ διαπραγματευόμαστε με τέσσερις θεσμούς, στην πραγματικότητα δεσμευόμαστε με έξι, γιατί οι δύο από τους τέσσερις θεσμούς έχουν δύο καπέλα. Δηλαδή, η Κομισιόν έχει ένα καπέλο που έρχεται εδώ και διαπραγματεύεται με εμάς για τη μεταμνημονιακή παρακολούθηση και έχει και ένα άλλο καπέλο, που είναι η Διεύθυνση Ανταγωνισμού, που η επιδότηση που δίνουμε εμείς για τους δανειολήπτες πρέπει να μην αποτελεί κρατική ενίσχυση.

Και η Ευρωπαϊκή Κεντρική Τράπεζα έχει δύο καπέλα. Έχει το καπέλο που έρχεται σαν Ευρωπαϊκή Κεντρική Τράπεζα, μέρος των τεσσάρων θεσμών που διαπραγματεύεται με μας και έχει το καπέλο του επόπτη του SSM, που πρέπει να παρακολουθήσει τη σταθερότητα του χρηματοπιστωτικού συστήματος -όχι μόνο για την Ελλάδα-, γιατί η σταθερότητα του χρηματοπιστωτικού συστήματος σε μια χώρα, όπως καταλαβαίνετε, επηρεάζει και τη σταθερότητα στην άλλη χώρα.

Γι’ αυτό χρειάστηκε να διαπραγματευτούμε τόσο καιρό. Δεν ήτανε μόνο η μνημονιακή και η μεταμνημονιακή περίοδος που είναι στην οδηγία 472. Ακόμα και αν δεν ήμασταν στην ενισχυμένη παρακολούθηση, η ΕΚΤ και το SSM έχουν ρόλο στις χώρες για να δουν αν αυτές οι παρεμβάσεις του κράτους βοηθάνε ή δεν βοηθάνε τη χρηματοπιστωτική σταθερότητα.

Άρα έχουμε έναν νόμο που σε κάποια σημεία βελτιώνει την κατάσταση. Είναι ένας νόμος που είναι πολύ περισσότερο υπέρ της ισότητας από τον κυπριακό νόμο, που η βοήθεια ήταν οριζόντια. Είναι ένας νόμος που για πρώτη φορά έχει μέσα και επιχειρηματίες ως φυσικά πρόσωπα και επιχειρηματίες που έχουν επιχειρηματικά δάνεια με ενέχυρο την πρώτη κατοικία και έχει, βεβαίως, τη συμβολή του κράτους.

Τι ήταν το πρόβλημα του SSM και τι είναι για οποιαδήποτε στρατηγική μείωσης των κόκκινων δανείων, είτε είναι αυτή που συζητάμε σήμερα ή είναι το σύστημα εγγυήσεων που έχω καταθέσει στη Διεύθυνση Ανταγωνισμού; Όλα τα συστήματα, μα όλα -αυτά που κάνουμε εμείς, αυτά που κάνουν στην Ιταλία, αυτά που θα κάνει οποιαδήποτε χώρα έχει πρόβλημα κόκκινων δανείων- έχουν κάποιο ρίσκο.

Τα καλά νέα είναι ότι το ρίσκο που έχει το δικό μας το σχέδιο, αυτό που παρουσιάζουμε τώρα, δεν επηρεάζει την κεφαλαιακή επάρκεια των τραπεζών. Παρ’ όλα όσα έχουν ακουστεί για τις τράπεζες, σας υπενθυμίζω ότι οι ελληνικές τράπεζες έχουν κεφαλαιακή επάρκεια, περάσαν τα stress tests, πιάνουν τους στόχους μείωσης των κόκκινων δάνειων που έχουν κάθε χρόνο από το SSM και είναι σε πολύ καλύτερη κατάσταση.

Άρα το SSM μάς λέει ότι με αυτόν τον νόμο δεν επηρεάζεται η κεφαλαιακή επάρκεια, αλλά έχουμε ένα άγχος γιατί θα χρειαστούμε προβλέψεις σε ένα σενάριο δυσμενές. Δηλαδή, αν τα πράγματα δεν πάνε καλά, θα χρειαστεί οι τράπεζες να κάνουν και άλλες προβλέψεις. Και εκεί έγινε η συζήτηση την τελευταία εβδομάδα, πώς μπορεί –λέει- το SSM και το ECB να περιορίσουν την περίμετρο, που θα γινόταν και να μην ήμασταν στη μεταμνημονιακή παρακολούθηση, για να μπορεί να υπάρχει σιγουριά ότι δεν θα υπάρχει μεγάλο ρίσκο για περαιτέρω προβλέψεις.

Γι’ αυτόν τον λόγο πρέπει να σας πω ότι θα υπάρχει μια νομοθετική βελτίωση που αλλάζει έναν αριθμό συγκεκριμένα, που θα έρθει σε λίγο, που περιορίζει λίγο την περίμετρο μόνο για τα επιχειρησιακά δάνεια. Δεν επηρεάζει πολύ κόσμο, αλλά είναι σημαντικό και μετά από αυτό έχουμε και το πράσινο φως και από την ECB -επαναλαμβάνω- την Ευρωπαϊκή Κεντρική Τράπεζα με το καπέλο του SSM.

Επιστρέφω -και συγγνώμη, κυρία Πρόεδρε- με την τελευταία μου φράση, από εκεί που άρχισα. Θέλω να κάνουμε μια σοβαρή συζήτηση για τα κριτήρια της κανονικότητας: ότι κάνουμε αυτό το νομοσχέδιο, ότι έχουμε ένα σχέδιο που επιμερίζει το κόστος ανάμεσα στο κράτος, στον δανειολήπτη και στις τράπεζες είναι ένα βήμα επιστροφής στην κανονικότητα. Ότι δεν θα επηρεάσει ούτε την κεφαλαιακή επάρκεια αυτή η βοήθεια που δίνουμε στον κόσμο να ξεπληρώσει το χρέος του, είναι κριτήριο επιστροφής στην κανονικότητα. Ότι τώρα με τη συμφωνία που έχουμε με την ECB για τις προβλέψεις που θα χρειάζονται οι τράπεζες, είναι κριτήριο επιστροφής της κανονικότητας.

Ελπίζω τώρα που έχουμε λύσει και αυτό, να μας πείτε το καινούργιο κριτήριο για να μπορείτε να πείτε και εσείς ότι έχουμε επιστρέψει στην κανονικότητα, να πείτε και εσείς ότι έχουμε φύγει από το μνημόνιο. Όμως, ας το πούμε εκ των προτέρων και ας μην παίζουμε παιχνίδια και κάθε λίγο και λιγάκι να βρίσκουμε ένα καινούργιο κριτήριο γιατί έχει αποτύχει η Κυβέρνηση του ΣΥΡΙΖΑ.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Δίνω τον λόγο στον κ. Δραγασάκη και μετά στον κ. Γιαννακίδη για νομοτεχνικές βελτιώσεις. Παρακαλώ να τις ακούσετε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Αυτά τα οποία μόλις ακούσαμε από τον Υπουργό Οικονομικών, δηλαδή για να εξασφαλίσουμε, πρώτον, ότι η κρατική επιχορήγηση δεν προσκρούει σε κρατική ενίσχυση και για να διασφαλίσουμε το πράσινο φως σε κάθε περίπτωση, απαιτούν δύο νομοτεχνικές αλλαγές στην τροπολογία.

Διαβάζω την πρώτη, η οποία θα μοιραστεί μετά και θα τη δείτε.

Στο πρώτο εδάφιο της περίπτωσης η΄ της παραγράφου 1, μετά τις λέξεις «δεν υπερβαίνει τις 130.000 ευρώ ανά πιστωτή» προστίθενται οι λέξεις «ή τις 100.000 ευρώ ανά πιστωτή, αν στις οφειλές αυτές περιλαμβάνονται επιχειρηματικά δάνεια».

Επομένως σε ό,τι αφορά τα επιχειρηματικά δάνεια, το όριο είναι στις 100.000 ευρώ. Στα υπόλοιπα παραμένει στις 130.000 ευρώ. Και εννοείται ότι παραμένει αυτή η ευελιξία που είπα...

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Το περιορίζετε περαιτέρω, δηλαδή.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Ναι, για τους εμπόρους, για τα επιχειρηματικά δάνεια. Από 130.000 ευρώ γίνεται 100.000 ευρώ.

Φυσικά παραμένει -και είναι και στον νόμο- ότι αυτό είναι τη στιγμή της υποβολής της αίτησης. Δηλαδή, αν κάποιος έχει ένα δάνειο άλφα ύψους, αλλά φροντίσει πριν την υποβολή της αίτησης να το μειώσει, εννοείται ότι μπορεί να το κάνει.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Τότε θα γίνει ενήμερο, κύριε Υπουργέ.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Όχι όλο. Έχω 150.000 ευρώ δάνειο…

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Ένα μέρος θα καταστεί κατά τι ενήμερο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Έχω 120.000 ευρώ δάνειο…

**ΝΙΚΟΛΑΟΣ –ΓΕΩΡΓΙΟΣ ΔΕΝΔΙΑΣ:** Δηλαδή, αν πάμε και από τις 150.000 δώσουμε τις 50.000 δεν θα θεωρηθεί…

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Ενδεχομένως ναι.

Κύριε Δένδια, εγώ προσπαθώ να βρω παράθυρα, ευελιξίες, ούτως ώστε οι εκατό δικαιούχοι να γίνουν εκατόν ένας. Εσείς το σνομπάρετε αυτό και το θεωρείτε μια λεπτομέρεια. Επιτρέψτε μου, όμως, να ολοκληρώσω.

Εν πάση περιπτώσει, αυτό το οποίο λέω, εντάσσεται στην ενημέρωση που είχαμε μόλις πριν από τον αρμόδιο Υπουργό, ο οποίος τόσο ο ίδιος, όσο και όλοι εμείς -και η Κυβέρνηση- εκτιμούμε ότι για να διασφαλίσουμε -επαναλαμβάνω- τις προϋποθέσεις να προχωρήσουμε μπροστά όχι μόνο το σχέδιο αυτό αλλά και άλλες παραμέτρους της πορείας μας, προτείνουμε στο Σώμα αυτές τις νομοτεχνικές αλλαγές, όχι κατά επιθυμία, αλλά από ανάγκη.

Η δεύτερη νομοτεχνική βελτίωση αφορά το άρθρο 70. Στην παράγραφο 2 μετά τις λέξεις «λογίζεται η εμπορική της αξία» προστίθενται λέξεις «όπως είχε καταχωριστεί στα βιβλία του πιστωτικού ιδρύματος».

Στο τέλος της παραγράφου 2 προστίθεται εδάφιο ως εξής: «Ο αιτών μπορεί να αποδείξει ότι η εμπορική αξία της κύριας κατοικίας του είναι διαφορετική από την καταχωρισμένη στα βιβλία των πιστωτών, οπότε το ποσόν της παραγράφου 1 του άρθρου 75 καθορίζεται με βάση την αποδεικνυόμενη εμπορική αξία». Αυτό συζητήθηκε χθες στην επιτροπή. Δηλαδή αρχίζουμε με την αποτίμηση που είναι στα βιβλία των τραπεζών και ο αιτών, εφόσον αποδείξει, με οποιοδήποτε νόμιμο τρόπο ότι…

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Προ κρίσης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Λογίζεται η εμπορική αξία όπως είναι στα βιβλία σήμερα…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κάθε χρόνο.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Οι τράπεζες δεν αναπροσαρμόζουν κάθε χρόνο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Λοιπόν, αυτές είναι οι δύο νομοτεχνικές βελτιώσεις στην τροπολογία.

Σε ό,τι αφορά το κυρίως νομοσχέδιο, υπάρχει μία μακριά σειρά νομοτεχνικών βελτιώσεων. Οι περισσότερες είναι, όντως, τεχνικές βελτιώσεις. Συγκρατώ μία-δύο που αφορούν παρατηρήσεις οι οποίες έγιναν από τους εισηγητές των κομμάτων και έχουν κάποια πολιτική σημασία.

**ΧΡΙΣΤΟΣ ΔΗΜΑΣ:** Το άρθρο 40;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Στο άρθρο 40 αποσύρεται η δεύτερη παράγραφος που είχε ζητήσει και ο κ. Κωνσταντινόπουλος. Είναι η ένατη βελτίωση. Η παράγραφος 2 του άρθρου 40 διαγράφεται.

Υπάρχει ακόμα μία νομοτεχνική βελτίωση. Στο τέλος της παραγράφου 1 του άρθρου 27 που προστίθεται με την παράγραφο 1 του άρθρου 29 του σχεδίου νόμου, μετά τις λέξεις «γνωμοδοτικών επιτροπών» προστίθενται οι λέξεις «αλλά επαρκεί η ανάρτηση στο πρόγραμμα “ΔΙΑΥΓΕΙΑ”». Νομίζω είχε γίνει μια παρατήρηση.

Θα δείτε και άλλα. Παρακαλώ να τις αναγνώσετε.

Τώρα για να μη χρειαστεί να πάρω ξανά τον λόγο, σε ό,τι αφορά τις τροπολογίες Βουλευτών γίνονται δεκτές οι εξής τροπολογίες: Η με αριθμό 2048/45 με την προσθήκη της λέξης «κατάταξη» μετά τη λέξη «βαθμολογική» -αφορά τους εργαζόμενους στη Βιομηχανία Ζάχαρης- καθώς και η τροπολογία 2051/46 που αφορά αθλητικές εταιρείες.

Επίσης, γίνεται δεκτή η υπ’ αριθμόν 2056/51 τροπολογία για το υπαίθριο εμπόριο.

Νομίζω ότι υπάρχει και κάποια κυβερνητική, την οποία θα παρουσιάσει αργότερα ο κ. Γιαννακίδης.

Τώρα οι βουλευτικές τροπολογίες που δεν γίνονται δεκτές είναι οι υπ’ αριθμ. 2052/47, 2058/53 2061/56, 2066/61 και 2067/62.

Ένα σχόλιο θέλω να κάνω για τις δύο τελευταίες τροπολογίες, οι οποίες είναι από τον κ. Καμμένο Δημήτριο, διότι η μία τροπολογία ζητάει να υπάρχει δυνατότητα ο δανειολήπτης του οποίου το δάνειο η τράπεζα πρόκειται να πουλήσει, να μπορεί να το αγοράσει. Αυτό είναι ένα θέμα το οποίο απαιτεί συζήτηση πριν φτάσουμε να δούμε αν και πώς μπορεί να νομοθετηθεί. Με αυτή την έννοια προτείνουμε να κρατηθεί και να το δούμε στην πορεία. Θα έχουμε τη δυνατότητα να κάνουμε τέτοιες συζητήσεις και ρυθμίσεις.

Η δεύτερη είναι σε απάντηση αυτού που είπα χθες, που αφορά την επιβράβευση των συνεπών δανειοληπτών. Κάνει μία πρόταση η οποία, όμως, ξεφεύγει από το πλαίσιο του νομοσχεδίου. Δηλαδή, προτείνει όσον αφορά στον συνεπή δανειολήπτη, ένα μέρος των τόκων του να θεωρείται δαπάνη και να απαλλάσσεται από τη φορολογική του δήλωση. Άρα εδώ πάμε στο Υπουργείο Οικονομικών. Θέλει άλλου είδους συζήτηση αυτό το θέμα.

Επί τη ευκαιρία να διευκρινίσω ότι εγώ αυτό το θέμα δεν το θεωρώ θέμα διαμάχης -επειδή βλέπω κάποια δημοσιεύματα- ή επικοινωνιακών τεχνασμάτων. Επαναλαμβάνω την ιστορία του θέματος: Στο ΚΕΣΥΠ το 2016 μάς απασχόλησε το θέμα. Συμφωνούμε ότι πρέπει να υπάρχει κάποιου είδους επιβράβευση των συνεπών δανειοληπτών. Είναι ένα ερώτημα αν εμείς νομοθετικά θα ορίσουμε, θα επιβάλλουμε στις τράπεζες το είδος και τη μορφή της επιβράβευσης ή θα το αφήσουμε ευρύτερο. Εξήγησα ότι το Ταμείο Παρακαταθηκών ανταποκρίθηκε θετικά και επιστρέφει το 20% των τόκων στους συνεπείς δανειολήπτες. Στη συνέχεια ακούσαμε, είδαμε, διαβάσαμε τη δήλωση του κ. Μητσοτάκη μετά από μία συνάντησή του με τραπεζίτες που έθεσε το θέμα. Το θεωρώ θετικό.

Με αυτή την έννοια, λοιπόν, λέω ότι εφόσον υπάρχει μία πλήρης συμφωνία των κομμάτων, να υπάρξει μία πρωτοβουλία να βρεθεί μία ρύθμιση, η οποία θα απαντάει σε αυτό το θέμα. Δεν είμαστε έτοιμοι σήμερα το κάνουμε. Θα έχουμε τον χρόνο να ανταποκριθούμε σε αυτό στην πορεία.

Επαναλαμβάνω ότι το θέμα προς συζήτηση είναι η μορφή. Δηλαδή, αν θα καθορίσουμε και τη μορφή ή θα χαράξουμε ένα πλαίσιο και μία τράπεζα να μπορεί να πει, «Επιστρέφω ένα μέρος των τόκων» ή «Προσφέρω μία ευχέρεια στον συνεπή δανειολήπτη», «Του δίνω μία προνομιακή εξυπηρέτηση σε άλλα θέματα» ή οτιδήποτε άλλο. Αυτό προσωπικά το θεωρώ ανοικτό, ενδιαφέρον και εφόσον συμφωνούμε σε αυτό, μπορούμε να βρούμε μία λύση αργότερα.

Ευχαριστώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, μια ερώτηση μπορώ να κάνω;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ερώτηση στην νομοτεχνική; Κάντε τη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, έχετε καταθέσει μία τροπολογία με αριθμό 2062/57, στην οποία λέτε: «Η παράγραφος 6 του άρθρου 56 του σχεδίου νόμου…». Δηλαδή, φέρνετε μια τροπολογία και αντικαθιστάτε…

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Είναι μεταξύ αυτών που διάβασα εγώ πριν;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Το γράφετε. Την παράγραφο 6 του άρθρου 56 του σχεδίου νόμου την αντικαθιστάτε ως εξής…

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Πώς είπατε τον αριθμό;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Την καταθέσατε πριν λίγο. Δεν ξέρω αν ήταν μέσα σε αυτά που αναφέρατε. Την έχετε καταθέσει.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Πείτε τον αριθμό πάλι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είναι η τροπολογία 2062/57.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Δεν μίλησα γι’ αυτή την τροπολογία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να σας ρωτήσω εγώ…

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Μα, δεν την έχω καν υπ’ όψιν μου. Άρα ή δεν την υιοθετούμε…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Την έχετε υπογράψει.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**:Θα τη δούμε μετά. Είναι υπουργική τροπολογία. Τώρα αναφέρθηκα στις βουλευτικές.

Κυρία Πρόεδρε, καταθέτω τις νομοτεχνικές βελτιώσεις τις οποίες ανέφερα για να μοιραστούν.

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης, καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 277-282)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τριάντα δευτερόλεπτα θα ήθελα εγώ.

Θα ήθελα να διευκρινίσω ότι δεν έχετε δίκιο σε αυτό που είπατε, κύριε Δένδια. Γίνεται κάθε χρόνο και τα στοιχεία τα στέλνουν στο SSM, για να μπορεί να τσεκάρει. Αλλιώς, δεν θα μπορούσε το SSM να κάνει τη δουλειά του.

Θέλω να απαντήσω και σε μία άλλη ερώτηση που έγινε πριν, αν αυτό το νομοσχέδιο είναι εφάπαξ, αν θα είναι μία φορά και τελείωσε. Εμείς θεωρούμε ότι ο μόνος τρόπος για να πείσουμε ότι επιστρέφουμε -άλλο κριτήριο, δηλαδή, για την κανονικότητα- είναι να είναι εφάπαξ κι έχει μία ημερομηνία λήξεως. Δεν θα μπορούσε να ήταν αλλιώς. Διαφορετικά λέμε στον ελληνικό λαό ότι ποτέ δεν θα επιστρέψουμε στην κανονικότητα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Γιαννακίδης έχει τον λόγο.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Ευχαριστώ, κυρία Πρόεδρε.

Θα αναφερθώ στην τροπολογία με γενικό αριθμό 2063 και ειδικό 58. Αφορά τη χορήγηση έκτακτης εφάπαξ ενίσχυσης με τη μορφή επιδόματος στα φυσικά ή νομικά πρόσωπα που διέμεναν σε ακίνητα ή χρησιμοποιούσαν ως επαγγελματική στέγη ακίνητα που επλήγησαν από τον σεισμό της 26ης Οκτωβρίου και έπληξε περιοχές της περιφερειακής ενότητας Ζακύνθου. Πρόκειται για φυσικά ή νομικά πρόσωπα, τα οποία διέμεναν ή χρησιμοποιούσαν ως επαγγελματική στέγη τα τριακόσια περίπου πληγέντα κτήρια. Λόγω του κοινωνικού χαρακτήρα της διάταξης το επίδομα δεν κατάσχεται ούτε συμψηφίζεται με οφειλές των δικαιούχων προς τη φορολογική διοίκηση και το υπόλοιπο δημόσιο, τα ασφαλιστικά ταμεία και τα πιστωτικά ιδρύματα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα είναι η ώρα του κ. Λοβέρδου. Συγγνώμη, κύριε Λοβέρδο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, πότε τελειώνουμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχουμε πρόγραμμα. Έχουμε ακόμα πολλούς ομιλητές, έχουμε και κοινοβουλευτικούς και έχουμε και ονομαστική ψηφοφορία.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είναι επίσημη;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρόταση υπάρχει. Αν επιμείνει το ΠΑΣΟΚ, πρέπει να συζητηθεί.

**ΑΝΔΡΕΑΣ ΛΟΒΕΡΔΟΣ:** Δεν την έχουμε καταθέσει ακόμα. Θα την καταθέσουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κυρία Πρόεδρε.

Πριν πω αυτά που έχω οργανώσει να πω, κυρίες και κύριοι Βουλευτές, θα αρχίσω με δύο θέματα που δεν είναι σοβαρά.

Άκουσα το πώς αντιπαρήλθε την κριτική που κάνει το ΠΑΣΟΚ, το Κίνημα Αλλαγής, στο παρόν σχέδιο νόμου διά του κ. Κουτσούκου, ας πούμε, και πώς αντιπαρήλθε και την κριτική που κάνει το Κομμουνιστικό Κόμμα στο ίδιο σχέδιο νόμου ο κ. Τσακαλώτος, μιλώντας από την πλευρά μιας λογικής προσέγγισης των αγορών και του προβλήματος.

Στο πλαίσιο αυτής της έλλειψης σοβαρότητας, θέλω να διαβάσω μια δήλωσή του, την οποία μού έστειλε η Κοινοβουλευτική Ομάδα μας πριν από λίγο: Το 2011 στην «πλατεία αγανακτισμένων» -υπάρχει και το βίντεο- λέει ο κύριος Υπουργός: «Πρέπει να κτυπήσουμε τις χρηματαγορές τώρα. Τώρα μπορούμε να τσακίσουμε την Ευρωπαϊκή Ένωση που νομίζει ότι έχει τη λύση, όπως ανέλυσε φοβερά ο Γιάνης Βαρουφάκης». Κλείνω με τη λογική παρέμβαση του κ. Τσακαλώτου.

Πάω σε δεύτερο μη σοβαρό θέμα. Κύριε Αντιπρόεδρε της Κυβέρνησης, αυτό που σας είπε ο κ. Κωνσταντινόπουλος -είναι αλήθεια ότι δεν το είχα δει- είναι ότι με μια τροπολογία, της οποίας φέρετε την πρώτη υπογραφή …

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός** **Οικονομίας και Ανάπτυξης):** To κοιτάμε τώρα.

**ΑΝΔΡΕΑΣ ΛΟΒΕΡΔΟΣ:** … κάνετε μια αλλαγή στο παρόν σχέδιο νόμου με τροπολογία στην παράγραφο 6 του άρθρου 56, την οποία αντικαθιστάτε με έναν τρόπο -όπως ο συνάδελφος μού επισήμανε- ώστε στα επιμελητήρια, για τη στελέχωση κάποιων θέσεων, παρακάμπτετε το ΑΣΕΠ. Αυτή είναι η τροπολογία. Γι’ αυτό σάς ρώτησε ο συνάδελφος. Πρώτη υπογραφή είναι η δική σας. Δεν είναι σοβαρά πράγματα αυτά. Και αυτό δεν είναι σοβαρό! Υπό την έννοια αυτή περιμένουμε να δώσετε μια εξήγηση.

Κυρία Πρόεδρε, ως Κοινοβουλευτικός Εκπρόσωπος θέλω να κάνω και δύο εκτός της, ας πούμε, στενής μας ημερήσιας διάταξης, παρατηρήσεις. Είχαμε σήμερα την πληροφορία, που έρχεται από την πλευρά των Σκοπίων, ότι σε μια τηλεοπτική συζήτηση με τον Αρχηγό της Αντιπολίτευσης ο Πρωθυπουργός της χώρας αυτής μίλησε για το κέρδος της χώρας του που πήρε τη μακεδονική ταυτότητα και έδωσε το όνομα «Βόρεια Μακεδονία» και επίσης ότι ο κ. Τσίπρας είχε δεχθεί την ονομασία «Μακεδονία του Ίλιντεν» που η ελληνική Αντιπολίτευση τον απέτρεψε τελικώς να τη συμφωνήσει.

Το δεύτερο θέμα, κυρία Πρόεδρε -και ως νομικός θέλω να με ακούσετε- είναι οι τελευταίες μου εμπειρίες από τις τελευταίες δύο εβδομάδες, κύριοι της Κυβέρνησης, κύριε Φλαμπουράρη που είστε εδώ. Όπου κι αν πάω ασκώντας τα δικηγορικά μου καθήκοντα, οι εισαγγελείς που συναντώ μού λένε ένα πράγμα: «Δώστε μας προθεσμία να σας υποβάλουμε προτάσεις για τις αλλαγές στον Ποινικό Κώδικα και στον Κώδικα Ποινικής Δικονομίας».

Προβάλλω εγώ την ανάγκη, επιτέλους, να τελειώσουμε με τον εμφυλιακό ν.1608, που σωστά ο Υπουργός Δικαιοσύνης πήρε το θάρρος να φέρει στη Βουλή τη δουλειά της νομοπαρασκευαστικής επιτροπής. Από εκεί και κάτω, όμως, το σχέδιο νόμου έχει τόσες ατέλειες, που πραγματικά οι άνθρωποι ζητάνε μήνες για να μπορέσουν να σας πουν τις απόψεις τους. Ζητούν αυτές τις θαρραλέες διατάξεις να τις φέρετε ως τροπολογία μόνες τους και να πάρετε μια μεγάλη διορία για το υπόλοιπο σχέδιο νόμου. Διότι οι ρυθμίσεις που μου λένε -διαβάζω και τις ανακοινώσεις, αλλά ακούω τους εισαγγελείς- είναι τραγικές. Χρειάζεται πολλή δουλειά για να έλθει εδώ ο συγκεκριμένος κώδικας που, όπως ξέρετε συνάδελφοι, όταν έλθει είναι «ή το παίρνουμε ή το αφήνουμε». Δεν έχουμε δικαίωμα να κάνουμε αλλαγές.

Πάμε τώρα στο θέμα. Το παρακολουθώ χωρίς να είμαι ειδικός, όσο μπορώ περισσότερο, αποπειρώμενος να κατανοήσω. Τον τελευταίο καιρό και τι δεν έχω ακούσει. Έχω ακούσει από κυβερνητικά στελέχη και Βουλευτές -όχι τους παρόντες- ότι, «Δεν ακούμε κανέναν», «Βγήκαμε από τα μνημόνια, θα κάνουμε αυτό το οποίο επιλέγουμε ως λύση» -για τα κόκκινα δάνεια μιλώ- ότι «Πρώτο μας μέλημα είναι η προστασία των ανθρώπων που αναξιοπαθούν», πως «Δεν είμαστε παλιά, δεν είμαστε πριν το 2015, έχουμε προσαρμοστεί και τώρα στο spectrum που έχουμε είναι και οι τράπεζες, γιατί είναι στοιχείο της εθνικής οικονομίας, αν αυτές παραλύσουν, παραλύει η οικονομία και θίγονται και οι ιδιώτες».

Ακούμε, λοιπόν, όλα αυτά και τελικώς καταλήγουμε να έχουμε ένα σχέδιο νόμου που δεν ισορροπεί ανάμεσα στις δύο πολύ μεγάλες ανάγκες του θέματος. Διότι το θέμα δεν είναι τα κόκκινα δάνεια. Είναι ένας τίτλος αυτός. Είναι δύο τα θέματα, δύο θέματα σε ώσμωση. Συγκροτούν ένα θέμα, αλλά έχουν δύο πολύ μεγάλες και σοβαρές για την εθνική οικονομία και τους πολίτες πλευρές. Η μια πλευρά είναι οι τράπεζες. Δεν υπάρχει χώρα χωρίς τραπεζικό σύστημα. Δεν μπορεί να επιτρέψει μια χώρα στις τράπεζές της να καταρρεύσουν, γιατί καταρρέει η οικονομία της και καταρρέουν οι πολίτες. Το δεύτερο είναι οι αναξιοπαθούντες, δηλαδή αυτοί που έχουν θέμα πρώτης κατοικίας.

Αυτά τα δύο θέματα πρέπει να λύσουμε με μια νομοθετική παρέμβαση. Και δεν τελειώσαμε. Καταγράφω τους μεγάλους τίτλους, γιατί υπάρχουν και υποθέματα κρίσιμα και πολύ σοβαρά.

Ποιο είναι το πλαίσιο μέσα στο οποίο έπρεπε να βρεθεί μια λύση; Το δίνει κατ’ αρχάς το Συμβούλιο της Επικρατείας στο πλαίσιο του Συντάγματός μας. Από το 2017 μάς λέει ότι μπορούν να γίνονται, βέβαια, πλειστηριασμοί -σωστά μίλησε ο κ. Τσακαλώτος- αλλά με τις εγγυήσεις που προβλέπει η νομοθεσία. Είναι απόφαση της ολομέλειας του δικαστηρίου του 2017. Η γνώμη της Ευρωπαϊκής Κεντρικής Τράπεζας βάζει άξονες να μην οδηγούν οι λύσεις, που θα επιλεγούν, σε γενική άφεση χρέους, χωρίς να λαμβάνεται υπ’ όψιν η ικανότητα αποπληρωμής των οφειλετών και η ικανότητα απορρόφησης των ζημιών των τραπεζών, να παράγεται νοοτροπία έγκαιρων πληρωμών και να αποσοβούνται οι σχετικοί ηθικοί κίνδυνοι, να υπάρχει προσανατολισμός στην ελαχιστοποίηση των κινδύνων κατάχρησης -προφανέστατα- και να διαφυλάσσεται η χρηματοπιστωτική σταθερότητα και η αξιοπιστία των πιστωτικών ιδρυμάτων. Να το πλαίσιο.

Ιδού, όμως, η κρίση -2010- και ο δικός μας νόμος, ο νόμος του ΠΑΣΟΚ, ο ν.3869. Τον αναφέρουμε ως «νόμο Κατσέλη». Δεν είναι έτσι. Είναι νόμος ΠΑΣΟΚ, γιατί υπάρχουν και κρίσιμες διαστάσεις του. Δεν τα ξέρετε. Δεν εφαρμοζόταν. Όταν ανέλαβε Υφυπουργός ο κ. Κεγκέρογλου στο Υπουργείο Εργασίας και με την παρότρυνση του ανθρώπου που έγραψε το συγκεκριμένο σχέδιο νόμου, του κ. Σπυράκου, που πρέπει να τον μνημονεύουμε, με υπουργική απόφαση του Βασίλη Κεγκέρογλου άρχισε η εφαρμογή. Αυτή είναι η ιστορία μέσα στο πλαίσιο.

Περνάνε τα χρόνια, βελτιώνονται οι καταστάσεις, ξαναχειροτερεύουν με το εξάμηνο Τσίπρα - Βαρουφάκη. Πρόβλημα.

Κυρίες και κύριοι Βουλευτές, όποιος δεν έχει συνείδηση ότι το πρόβλημα που σήμερα είναι ενώπιόν μας, είναι πρόβλημα που σχετίζεται με πόρους, με χρήματα, δεν ξέρει τι λέει. Δεν ξέρατε τι λέγατε όταν αντιπολιτευόσασταν προηγούμενες κυβερνήσεις και δεν ξέρατε τι λέγατε και τα προηγούμενα χρόνια! Θέμα χρημάτων συζητάμε, χρημάτων του κράτους, πόρων που έχει το κράτος για να λύσει τα προβλήματα, να παρέμβει στο θέμα των κόκκινων δανείων, πόρων που έχουν οι τράπεζες, οι καταθέσεις, το κράτος σε κρίση με υποχρέωση πλεονασμάτων, οι τράπεζες με απόσυρση κεφαλαίων από το 2015 -την κρίσιμη και θλιβερή εκείνη περίοδο- που δεν επανήλθαν και οι ιδιώτες που, απ’ ό,τι φαίνεται από τους αριθμούς, τα τελευταία χρόνια έχουν πολύ αυξηθεί ο υποχρεώσεις τους απέναντι στις οποίες δεν μπορούν να αντεπεξέλθουν.

Πολύ σύνθετο πρόβλημα. Πάρα πολύ σοβαρό πρόβλημα. Πρόβλημα πόρων, αλλά με δύο κεφαλαιώδεις διαστάσεις και όχι μόνο. Με υποκεφάλαια, όπως είπα και προ ολίγου, που είναι πάρα πολύ χρήσιμα.

Πρώτο υποκεφάλαιο: Πρόκειται για οφειλέτη ή και για εγγυητή οφειλής; Το απαντάτε με το παρόν σχέδιο νόμου; Θέλω ένας συνάδελφος της Πλειοψηφίας να δώσει εδώ τη διάσταση της απάντησης. Υπάρχουν εγγυητές που εγγυήθηκαν πριν την κρίση, με την κρίση βρέθηκαν σε πάρα πολύ δύσκολη θέση και πρέπει να καταλάβουμε εμείς της Μειοψηφίας αν κάνετε μια σχετική παρέμβαση που βλέπει τη διαφορά. Δεν έχω καταλάβει.

Δεύτερον: «Στρατηγικός κακοπληρωτής». Είναι μία φράση που την ακούω χρόνια από όλους τους Πρωθυπουργούς που πέρασαν στην περίοδο της κρίσης και από τον τελευταίο. «Στρατηγικός κακοπληρωτής», ο «μπαταχτσής», όπως τον είπαν διάφοροι. Τον περιορίζουμε; Τον στενεύουμε; Είναι ένα πρόβλημα αυτός. Αφορά ένα αρκετά σοβαρό ποσοστό των κόκκινων δανείων. Πώς περιορίζουμε την καταδολιευτική του δράση; Με ποια μέτρα του σχεδίου νόμου; Τοποθετήθηκε ένας συνάδελφος της Πλειοψηφίας, πέραν της αναφοράς στον τίτλο του θέματος;

Δεν τελειώνουμε όμως. Πρόβλημα μικρού και μεγάλου οφειλέτη σε ένα θέμα που έχει και πάλι δύο υποδιαστάσεις. Πρώτον, αυτός που έχει στεγαστικό δάνειο, δεύτερον αυτός που έχει επιχειρηματικό δάνειο με υποθήκη, με εγγύηση την πρώτη του κατοικία. Και ακόμη περαιτέρω διάκριση: Πρώτη κατοικία ή αποκλειστική κατοικία; Γι’ αυτά πώς έχετε παρέμβει;

Ο κ. Κωνσταντινόπουλος και ο κ. Καρράς -ο κ. Κωνσταντινόπουλος με επάρκεια, ο κ. Καρράς με τις δηλώσεις του και με τη σημερινή του ομιλία- σας λένε ότι ακόμα και το όριο των 130.000 δεν είναι αληθές. Τα πράγματα είναι παρακάτω, γιατί έχουμε και τους τόκους και τα έξοδα της εκτέλεσης μιας τετραετίας. Γύρω στις 90.000 ευρώ είναι το όριο που βάζετε.

Συνεπώς όλα όσα υποσχεθήκατε, τα παίρνετε πίσω. Η ανάγκη ισορροπίας, δεν είναι ανάγκη σας. Φωτογραφίζεται στο σχέδιο νόμου μονόπλευρα η επίλυση του προβλήματος. Δεν λέω καλώς ή κακώς σε σχέση με τη μία πλευρά. Ξέρω ότι υπάρχουν πιθανότητες η τρόικα να σας πει ναι. Ξέρω, ρώτησα, πληροφορήθηκα πριν έρθω εδώ -για να μη μιλάω για πράγματα για τα οποία δεν είμαι ειδικός- ότι υπάρχει συγκατάθεση και από την πλευρά της Κεντρικής Τράπεζας, ότι είναι στη σωστή κατεύθυνση.

Το ένα θέμα του, λοιπόν, καλά το πάτε ενδεχομένως. Το άλλο το έχετε εγκαταλείψει. Και παρ’ ότι σε υποτμήματα του σχεδίου νόμου δίνετε τον τίτλο -τον πρώτο τίτλο- «Πώς θα προστατεύσουμε αυτόν που έχει την ανάγκη μας;», το σχέδιο νόμου σας είναι τελείως έξω από το πλαίσιο αυτό.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτού)

Έχω μια τελευταία παρατήρηση νομικού χαρακτήρα. Αυτός, όμως, ο νομικός χαρακτήρας αφορά τις διατάξεις που εμπεριέχουν ευαισθησία. Λέτε το εξής: Θα μπούμε να βοηθήσουμε με ρυθμίσεις αξιοποιώντας -άρθρο 71- την πλατφόρμα. Θα γίνει η αίτηση -άρθρο 72- και θα υπάρξει -άρθρο 76- και συνεισφορά. Και τα τρία αυτά άρθρα εμπεριέχουν εξουσιοδοτήσεις με πολύ προβληματικό συνταγματικό περιεχόμενο. Κινδυνεύουν αυτές οι διατάξεις, κινδυνεύει το σχέδιο νόμου στον τομέα που είμαστε φιλολαϊκοί, στα απολύτως λίγα που παρέχετε, να εμπλακείτε σε περιπέτειες σε σχέση με την εξουσιοδότηση στον εαυτό σας.

Δύο παρατηρήσεις σε αυτό το σημείο. Η μία είναι αυτή που σας έκανε ο κ. Κωνσταντινόπουλος. Σας είπε ότι εν προκειμένω, καλά το πάτε με υπουργικές αποφάσεις. Η δεύτερη, αυτό που σας λέει η Επιστημονική Υπηρεσία της Βουλής, ότι δίνετε λάθος εξουσιοδότηση. Άρα έχετε πρόβλημα και εκεί που πάτε να κάνετε τον καλό.

Κλείνοντας, κυρία Πρόεδρε, θα ήθελα να πω ότι εμείς κάνουμε μία αρνητική κριτική. Δεν θα ψηφίσουμε. Έχουμε καταθέσει εδώ και δύο χρόνια τη δική μας πρόταση, η οποία είχε στην αρχή -όσο ακόμα δεν την είχαμε επεξεργαστεί-, στο μέτρο των αναγκών του θέματος, τις ατέλειές της, όσο, όμως, περνούσε ο καιρός όχι μόνον εμείς την επεξεργαζόμασταν, αλλά έρχονταν οι θεσμοί της χώρας να την επιβεβαιώσουν. Η πρότασή μας στρεφόταν γύρω από την ανάγκη της συσσώρευσης των κόκκινων δανείων σε μία, όπως το είχαμε πει στην αρχή -και είχε και μια αφέλεια ο όρος-, «bad bank». Στη συνέχεια δώσαμε τον χαρακτήρα ενός νομικού προσώπου, που θα αναλάμβανε βάρη, με τη συμβολή, βεβαίως, του δημοσίου.

Όσο ο διάλογος γινόταν στο πεζοδρόμιο ή στις αίθουσες των καναλιών, δεν είχε και τόσο νόημα. Όταν, όμως, η Κεντρική μας Τράπεζα έκανε τη δική της πρόταση, είδαμε ότι υπάρχουν πάρα πολλά περιθώρια η δική μας πρόταση -αν γινόταν δεκτή- να είναι η βάση μιας επεξεργασίας που θα οδηγούσε σε ορθότερη λύση, υπό την έννοια της συναίρεσης των δύο αναγκών. Δεν έγινε τέτοιος διάλογος. Δεν εισακουστήκαμε. Η πρόταση που έχει σήμερα η Βουλή μπροστά της είναι μία πρόταση μονόπλευρη σε σχέση με τις στοχεύσεις της. Υπό αυτή την έννοια θα την καταψηφίσουμε.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, το υπό κρίση νομοσχέδιο αναφέρεται σε θέματα που αφορούν στο πεδίο της ανάπτυξης με τρόπο ώστε αυτά να αποτελέσουν στοιχεία του νέου παραγωγικού υποδείγματος που επιδιώκεται και προωθείται, παραδείγματος χάριν θέματα πνευματικής ιδιοκτησίας, διπλώματα ευρεσιτεχνίας, επιχειρηματικά πάρκα, ενίσχυση της καινοτομίας, μονάδες παροχής κοινών υπηρεσιών κ.λπ..

Παρά ταύτα, επειδή ο χρόνος είναι περιορισμένος, θα αναφερθώ και εγώ στην τροπολογία για την προστασία της πρώτης κατοικίας.

Κυρίες και κύριοι συνάδελφοι, τα κόκκινα δάνεια αποτελούν βρόγχο για την ελληνική οικονομία, διότι προκαλούν ασφυξία στους δανειολήπτες και στις τράπεζες. Οι μεν δανειολήπτες ζουν υπό τον συνεχή κίνδυνο να τεθούν -ή και τίθενται- εκτός οικονομικής δραστηριότητας και κοινωνικής ζωής, οι δε τράπεζες αδυνατούν να εκπληρώσουν την αποστολή τους, δηλαδή να αιμοδοτήσουν την ελληνική οικονομία και, ανακεφαλαιούμενες κατά διαστήματα με δημόσιους πόρους, επιβαρύνουν το δημόσιο χρέος και εν τέλει τον ελληνικό λαό.

Το πρόβλημα διογκώθηκε με την οικονομική κρίση, τη χρεοκοπία, τις μνημονιακές πολιτικές λιτότητας και συνακόλουθα την ύφεση, τη μείωση του ΑΕΠ, το κλείσιμο χιλιάδων επιχειρήσεων, την κατακόρυφη άνοδο της ανεργίας, τη μείωση ή και την εξαφάνιση εισοδημάτων.

Σε αυτό το πλαίσιο, λοιπόν, το πρόβλημα αφορά χιλιάδες συμπολίτες μας. Δυστυχώς δεν αντιμετωπίστηκε έγκαιρα από τις προηγούμενες κυβερνήσεις, με αποτέλεσμα να έχει λάβει μεγάλες διαστάσεις.

Η Κυβέρνηση, παρά τους μνημονιακούς περιορισμούς, κινήθηκε προς την κατεύθυνση άμβλυνσης των δυσμενών συνεπειών των κόκκινων δανείων, με γνώμονα την προστασία των δανειοληπτών. Έτσι, κυρίες και κύριοι συνάδελφοι, κρατήθηκε η κοινωνία όρθια.

Στο υπό κρίση νομοσχέδιο, περιλαμβάνεται μία σειρά προβλέψεων, οι οποίες αφορούν την προστασία της πρώτης κατοικίας με τρόπο αποτελεσματικό και κοινωνικά δίκαιο, παρά τις «γνωστές» πιέσεις οι οποίες δεν λαμβάνουν υπ’ όψιν την κοινωνική διάσταση του θέματος.

Εκτός από την προστασία της πρώτης, της λαϊκής κατοικίας, το υπό κρίση νομοσχέδιο αποσκοπεί και στην εξυγίανση των χαρτοφυλακίων των τραπεζών από τα κόκκινα δάνεια.

Για πρώτη φορά, με το νέο θεσμικό πλαίσιο, προστατεύεται η πρώτη κατοικία όχι μόνο για τους ευάλωτους δανειολήπτες στους οποίους έχει χορηγηθεί στεγαστικό δάνειο αλλά και για πολλούς επαγγελματίες που έχουν λάβει διασφαλιζόμενο με υποθήκη πρώτης κατοικίας επιχειρηματικό δάνειο.

Ο νόμος Κατσέλη εφαρμόζεται μόνο σε φυσικά πρόσωπα χωρίς πτωχευτική ικανότητα. Γι’ αυτά υπάρχει μόνο η συναινετική ρύθμιση των οφειλών προς τους πιστωτές ή έστω την πλειονότητά τους, στο πλαίσιο του εξωδικαστικού μηχανισμού ρύθμισης οφειλών.

Επίσης, για πρώτη φορά με το νέο θεσμικό πλαίσιο προτείνεται και προβλέπεται η επιδότηση της δόσης των δανείων για τους δικαιούχους που θα υπαχθούν στις σχετικές διατάξεις.

Για να μπορεί κάθε φυσικό πρόσωπο, ανεξαρτήτως επαγγελματικής ιδιότητας να ενταχθεί στην ηλεκτρονική πλατφόρμα, οι προϋποθέσεις και τα κριτήρια που συνιστούν τον πυρήνα της προστασίας είναι: το ύψος των ληξιπρόθεσμων οφειλών δεν πρέπει να είναι ανώτερο του ποσού των 130.000 ευρώ ανά πιστωτή ή των 100.000 ευρώ αν πρόκειται για επιχειρηματικό δάνειο, όπως αναθεωρήθηκε με τη νομοθετική βελτίωση που κατατέθηκε προ ολίγου.

Η κάλυψη αφορά την πρώτη κατοικία αντικειμενικής αξίας ως 250.000 ευρώ για στεγαστικά, επισκευαστικά, καταναλωτικά δάνεια και πιστωτικές κάρτες, ενώ αντίστοιχα για τα επιχειρηματικά δάνεια με προσημείωση πρώτης κατοικίας, η αντικειμενική αξία του ακινήτου πρέπει να είναι μέχρι και 175.000 ευρώ.

Επίσης, η ύπαρξη άλλης, πέραν της κύριας κατοικίας ακίνητης περιουσίας ή μεταφορικών μέσων του αιτούντος δεν εμποδίζει την υποβολή της αίτησης, αρκεί η αντικειμενική αξία της λοιπής ακίνητης περιουσίας και των μεταφορικών μέσων να μην υπερβαίνει το διπλάσιο της συνολικής προς ρύθμιση οφειλής και σε κάθε περίπτωση το ποσό των 80.000 ευρώ.

Οι υπαγόμενοι στο νέο πλαίσιο θα καταβάλουν μέχρι και το 120% της αξίας της κύριας κατοικίας τους με χαμηλό επιτόκιο και σε χρονική περίοδο που μπορεί να φθάσει μέχρι και τα είκοσι πέντε χρόνια.

Επίσης, υπάρχει πρόβλεψη ώστε το επιτόκιο της ρύθμισης να είναι ιδιαίτερα χαμηλό στο ύψος του Euribor τριμήνου προσαυξημένο κατά 2%, προκειμένου η μηνιαία δόση να είναι χαμηλή.

Επιπλέον, προβλέπεται για πρώτη φορά η επιδότηση των καταβαλλόμενων δόσεων από το δημόσιο για όλη τη διάρκεια της ρύθμισης, δηλαδή έως και είκοσι πέντε χρόνια.

Η διαδικασία της ρύθμισης θα διεξάγεται μέσω ηλεκτρονικής πλατφόρμας, ενώ αν δεν επιτευχθεί συναινετική ρύθμιση, ο δανειολήπτης δικαιούται να ζητήσει τη ρύθμιση των οφειλών του δικαστικά.

Όσον αφορά τα όρια του οικογενειακού εισοδήματος, αυτά διαμορφώθηκαν με τρόπο ώστε να αντιστοιχούν στις εύλογες δαπάνες διαβίωσης, όπως αυτές καθορίστηκαν από την ελληνική στατιστική υπηρεσία προσαυξημένες κατά 70%.

Κυρίες και κύριοι συνάδελφοι, η ρύθμιση για την προστασία της πρώτης κατοικίας αποτελούσε και αποτελεί κεντρική προτεραιότητα για την Κυβέρνηση ΣΥΡΙΖΑ. Ας μην λησμονείται ότι κατά την ανάληψη της διακυβέρνησης της χώρας από τον ΣΥΡΙΖΑ υπήρχε νομοθετικό κενό. Δεν υπήρχε νομοθετική κάλυψη και συνακόλουθα προστασία της πρώτης κατοικίας των δανειοληπτών. Η ισχύς της μέχρι τότε νομοθετικής ρύθμισης είχε λήξη στις 31-12-2014.

Επομένως η σύγκριση που γίνεται με το προηγούμενο καθεστώς είναι παραπλανητική, δεδομένου ότι το προηγούμενο καθεστώς δεν ίσχυε, ήταν ανύπαρκτο. Μετά την ανάληψη της διακυβέρνησης από τον ΣΥΡΙΖΑ επετεύχθη παράταση ισχύος του νόμου Κατσέλη και η εξέλιξή του με τις παρεμβάσεις του νόμου Σταθάκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σήμερα η εκκρεμότητα αίρεται με μια ρύθμιση που προστατεύει τη συντριπτική πλειονότητα των δανειοληπτών με επιπρόσθετη πρόβλεψη και για τα επιχειρηματικά δάνεια. Και κάτι ακόμη. Κατά την περίοδο της διακυβέρνησης των προηγούμενων κυβερνήσεων έγιναν ανακεφαλαιοποιήσεις χωρίς μέριμνα για τα κόκκινα δάνεια που συνιστούν συστατικό στοιχείο των ανακεφαλαιοποιήσεων και αποτελούσαν μία από τις αιτίες αυτών. Χωρίς τη ρύθμιση των κόκκινων δανείων η ανακεφαλαιοποίηση των τραπεζών ήταν κολοβή και καταδικασμένη να αποτύχει. Σε αυτό το πλαίσιο αφέθηκε απροστάτευτη η λαϊκή κατοικία.

Οι προηγούμενες κυβερνήσεις που είναι και οι πολιτικά υπαίτιες και για την έκρηξη του ιδιωτικού χρέους προς τις τράπεζες την περίοδο 2010 - 2014, θα έλεγα ότι έκαναν αυτή την επιλογή όχι από αμέλεια. Ήταν στρατηγική επιλογή. Εντάσσεται στο πλαίσιο της απουσίας προστασίας για τους αδύναμους και ευάλωτους αλλά και στη στρατηγική της αριστερής παρένθεσης που τελικά δεν τους βγήκε. Διότι η αριστερή παρένθεση ξεχείλωσε και, όπως φαίνεται, θα επεκταθεί και στην επόμενη Βουλή μετά τις βουλευτικές εκλογές του 2019.

Συμπερασματικά, προωθείται η υπό κρίση ρύθμιση διότι κατά τη διαπραγμάτευση της Κυβέρνησης με τις τράπεζες και την ΕΚΤ η Κυβέρνηση διαπραγματεύτηκε από τη θέση των δανειοληπτών, αυτών δηλαδή που η κρίση οδήγησε σε κατάσταση αδυναμίας ανταπόκρισης στις δανειακές υποχρεώσεις τους και όχι από τη θέση των τραπεζών.

Πρόκειται για ρύθμιση με κοινωνικό πρόσημο. Έχει έντονη κοινωνική διάσταση χωρίς αμφιβολία, αλλά έχει βέβαια και δημοσιονομική και τραπεζική διάσταση αφού εντάσσεται στην προσπάθεια της Κυβέρνησης να προωθήσει την κοινωνικά δίκαιη παραγωγική ανασυγκρότηση της χώρας.

Έτσι, λοιπόν, κυρίες και κύριοι συνάδελφοι, δεν υπάρχει αμφιβολία ότι το καλύτερο είναι ο εχθρός του καλού. Συνεπώς θα μπορούσε ίσως η συνολική ρύθμιση να περιέχει και κάποιες άλλες επιπλέον προβλέψεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κυρία Πρόεδρε. Με συγχωρείτε.

Επειδή ειπώθηκε ότι η εφαρμογή του νομοσχεδίου θα κριθεί στην πράξη και επομένως, ίσως χρειαστούν προσαρμογές και προσθήκες, θέλω να επισημάνω ενδεικτικά τρία ζητήματα που χρήζουν αντιμετώπισης.

Το ένα αφορά την προστασία των εγγυητών, ώστε να μη μένουν ξεκρέμαστοι. Το δεύτερο αφορά ρύθμιση για τους συνεπείς δανειολήπτες -το ανέφερε και ο κύριος Υπουργός, ο Αντιπρόεδρος της Κυβέρνησης- και το τρίτο αφορά τα δάνεια των κομμάτων, τα κόκκινα δάνεια της Νέας Δημοκρατίας και του ΠΑΣΟΚ που με τους γνωστούς τρόπους, στο πλαίσιο του τριγώνου της διαπλοκής, δανειοδοτήθηκαν με δανεικά και αγύριστα.

Αυτά, κυρίες και κύριοι συνάδελφοι της Νέας Δημοκρατίας και του ΠΑΣΟΚ, είναι σοβαρά ζητήματα, επειδή κάποιος προηγουμένως περί μη σοβαρότητας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καματερός από τον ΣΥΡΙΖΑ. Και παρακαλώ να τηρούμε τον χρόνο όσο μπορούμε.

Ορίστε, κύριε συνάδελφε, έχετε τον λόγο.

**ΗΛΙΑΣ ΚΑΜΑΤΕΡΟΣ:** Ευχαριστώ, κυρία Πρόεδρε.

Κύριε Υπουργέ, θα αναφερθώ σε δύο ζητήματα. Πρώτον, μια παρατήρηση για το άρθρο 19 που είχα ζητήσει να κοιτάξετε από την πρώτη συνεδρίαση της επιτροπής. Δεν είδα κάτι σχετικό στις νομοτεχνικές. Παρακαλώ να το δείτε έστω την τελευταία στιγμή. Αφορά στην αναδρομικότητα που πρέπει να κατοχυρώσουμε σε αυτό που προβλέπει το άρθρο 19, ότι μπορούν να αποζημιώνονται για τις ζημιές τους οι επιχειρήσεις και από καταστροφές από τον σεισμό, κάτι το οποίο δεν προβλεπόταν. Ενώ προβλέπεται να αποζημιώνονται από όλες τις φυσικές καταστροφές –πλημμύρες, κατολισθήσεις, τα πάντα-, μέχρι τώρα εξαιρούνταν ο σεισμός.

Ενώ έχει περάσει πάνω από ένας χρόνος που προσπαθούμε να περάσουμε αυτήν εδώ τη ρύθμιση κι έρχεται τώρα σε αυτό το νομοσχέδιο, θα είναι δώρον άδωρον αν δεν κατοχυρώσουν ότι ισχύει αναδρομικά. Από το 2017 έχουν γίνει τρεις τουλάχιστον καταστροφικοί σεισμοί, απ’ ό,τι ξέρω, στη χώρα μας, από τη Λέσβο, την Κω και τελευταία στο Ιόνιο και νομίζω ότι πρέπει να κατοχυρωθούν. Και μπορεί να γίνει ρητά είτε να προβλέπει χρονικό διάστημα δύο χρόνων, τα τελευταία δύο χρόνια, ή να προβλέπει για τις καταστάσεις που έχουν υποβληθεί γιατί έχουν υποβληθεί.

Και ξέρετε, αυτές οι αποζημιώσεις των επιχειρήσεων δεν είναι για διαφυγόντα κέρδη. Αυτό δεν γίνεται ούτε το ζητήσαμε. Γίνεται για συγκεκριμένες ζημιές που έχουν καταγραφεί από συνεργεία της περιφέρειας και έχουν υποβληθεί στο Υπουργείο. Πρόκειται για ζημιές, όπως είναι ένα μαγαζί με τζάμια τα οποία έσπασαν όλα ή κάποιες πραγματικά υλικές ζημιές που υπέστησαν κάποιες επιχειρήσεις.

Το δεύτερο θέμα στο οποίο ήθελα να μείνω είναι το εξής. Έγινε χθες μια ενδιαφέρουσα συζήτηση στην επιτροπή. Ήθελα να τονίσω και να επαναφέρω το θέμα της λαθροχειρίας που επιχειρήθηκε από τη Νέα Δημοκρατία και ιδιαίτερα από την κ. Μπακογιάννη.

Ρωτάει τον εκπρόσωπο της Τράπεζας της Ελλάδος: «Για πείτε μου, από το 86 δισεκατομμύρια που είναι τα κόκκινα δάνεια, πόσα μπορούν να ενταχθούν σε αυτό το νομοσχέδιο;».

Απάντησε ο εκπρόσωπος της Τράπεζας της Ελλάδος: «Γύρω στο 10%». Υπήρχε μια διαφορετική άποψη, μια απόκλιση από την εκπρόσωπο της Ένωσης Τραπεζών.

Δεν είναι εκεί το θέμα. Το θέμα είναι ότι προσπάθησε να εκμαιεύσει ένα ποσοστό 10% του ποσού των δανείων στα 86 δισεκατομμύρια ότι ρυθμίζονται, για να το επισείσει και να θριαμβολογεί ότι στο νομοσχέδιο αυτό τελικά θα μπορούν να ενταχθούν τόσο λίγοι, ένα 10%, άρα δεν αξίζει τον κόπο.

Πρώτον, έρχονται αυτοί οι οποίοι είχαν αφήσει απροστάτευτη την πρώτη κατοικία έως τώρα, να μας παρουσιαστούν ως υπερασπιστές των αδυνάμων και της πρώτης κατοικίας κ.λπ.. Όμως, στην προσπάθειά τους αυτή ξεσκεπάζουν το αντίθετο και θα σας πω και θα σας αποκαλύψω σε ένα λεπτό πώς αυτοί είναι σε τελείως διαφορετική κατεύθυνση από την προστασία της πρώτης κατοικίας.

Πρώτον, τα 86 δισεκατομμύρια δεν αφορούν τα κόκκινα δάνεια που έχουν συνδεθεί με την πρώτη κατοικία. Αφορούν όλα τα κόκκινα δάνεια. Το νομοσχέδιο αφορά τα δάνεια που έχουν υποθήκη την πρώτη κατοικία και μάλιστα, για πρώτη φορά βάζει και επιχειρηματικά.

Η απάντηση, λοιπόν, είναι -και την έδωσε και η εκπρόσωπος της Ένωσης Τραπεζών Ελλάδος- ότι αυτοί που μπαίνουν στη ρύθμιση και ευνοούνται, που έχουν κόκκινα δάνεια από την πρώτη κατοικία είναι πάνω από το 70%. Αυτή είναι η πραγματικότητα. Όμως, τι γίνεται; Τι ήθελα να πω; Γιατί σας είπα ότι αποκαλύπτονται; Στην πρόταση τι αποκαλύπτεται; Όπως έκανε γενικά η Νέα Δημοκρατία και οι συνεργάτες της όλα αυτά τα χρόνια που κυβέρνησαν, τι έκαναν; Τι πολιτική είχαν; Οι λίγοι να παίρνουν τα πολλά. Γι’ αυτό παρουσιάστηκε το 10% που ήθελε να μας παρουσιάσει η κ. Μπακογιάννη. Διότι τα υπόλοιπα δάνεια που ήταν πολλά τα είχαν πάρει λίγοι και μάλιστα, αμφιβάλλουμε αν θα τα επιστρέψουν. Δανεικά και αγύριστα, γιατί ξέρουμε πώς τα έπαιρναν. Με υποθήκες «αέρα», όπως κατατέθηκε και στη Βουλή. Αυτή είναι η πολιτική τους, όπως ήταν και στον αναπτυξιακό νόμο. Τα πολλά τα έπαιρναν λίγοι.

Αυτή είναι η διαφορά μας. Σε τελείως διαφορετική κατεύθυνση είμαστε εμείς. Εμείς θέλουμε να προστατεύσουμε τους πολλούς, ενώ η δική τους πολιτική πάλι ξέρουμε ότι αυτό θέλει να εξυπηρετήσει, να εξυπηρετήσει τους λίγους, που θα παίρνουν τα πολλά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η κ. Μανωλάκου από το ΚΚΕ έχει τον λόγο και αμέσως μετά ο Κοινοβουλευτικός Εκπρόσωπος της Ένωσης Κεντρώων.

**ΔΙΑΜΑΝΤΩ ΜΑΝΩΛΑΚΟΥ:** Γιατί γιγαντώθηκαν τα κόκκινα δάνεια για τα λαϊκά νοικοκυριά και τους αυτοαπασχολούμενους; Διότι οι πολιτικές των κυβερνήσεων Νέας Δημοκρατίας, ΠΑΣΟΚ και ΣΥΡΙΖΑ στο όνομα της οικονομικής κρίσης και των μνημονίων κατακρεούργησαν μισθούς, συντάξεις, με συνεχείς περικοπές σε υγεία, πρόνοια και παιδεία, μειώσεις στις κρατικές δαπάνες για συντάξεις και ασφαλιστικά ταμεία, μειώσεις στην τοπική διοίκηση για να βάζουν και αυτοί φόρους, κατάργηση του ΕΚΑΣ στους χαμηλοσυνταξιούχους, εκτόξευση των έμμεσων φόρων.

Ήδη την περίοδο Γενάρη - Φλεβάρη του 2019, αυξήθηκαν τα έσοδα από την έμμεση φορολογία που καταγράφει ο κρατικός προϋπολογισμός με το ματωμένο πρωτογενές πλεόνασμα στα 822 εκατομμύρια ευρώ, ενώ σημαντική μείωση καταγράφουν οι δαπάνες. Ταυτόχρονα, έχουμε μέτρα άμεσης στήριξης της καπιταλιστικής κερδοφορίας, όπως η κρατική επιδότηση του συνόλου των εργοδοτικών ασφαλιστικών εισφορών για νέους έως εικοσιπέντε ετών, μείωση του εταιρικού φορολογικού συντελεστή στα επιχειρηματικά κέρδη και πολλά άλλα.

Έτσι, λοιπόν, εξασφαλίζετε υπερπλεονάσματα μέσω της περαιτέρω επιβάρυνσης του λαού. Αυτός είναι ο ταξικός προσανατολισμός σας και γι’ αυτό έχετε την έγκριση και τη στήριξη της διαδικασίας των ευρωπαϊκών εξαμήνων, δηλαδή της μόνιμης αντιλαϊκής εποπτείας.

Η κυβερνητική, λοιπόν, οικονομική πολιτική, όπως και των προηγούμενων της Νέας Δημοκρατίας, βοηθούν την καπιταλιστική κερδοφορία και με τη μείωση του εργασιακού κόστους. Εξάλλου, όπως ακούσαμε και από τον Υπουργό Οικονομικών, έχετε οδηγό το πρόγραμμα Ρούσβελτ, που εξυμνείται από όλο το αστικό σύστημα, γιατί στην περίοδο της κρίσης μείωσε κατακόρυφα την αμοιβή της εργατικής δύναμης, δηλαδή το εργασιακό κόστος και εξασφάλισε υψηλότερη κερδοφορία στους επιχειρηματίες. Εξάλλου και τα συσσίτια και ό,τι έκανε εκείνη την εποχή, το αντιγράφετε για να μην ξεσηκώνεται ο κόσμος.

Εδώ διπλασιάστηκαν οι ευέλικτες μορφές απασχόλησης από το 2013 μέχρι το 2018, καθώς και οι μισθοί χαμήλωσαν στους μισθωτούς. Αυτό το αποδεικνύει και μια σχετική μελέτη της Τράπεζας της Ελλάδος, που αναφέρεται καθαρά και λέει ότι οι διαρθρωτικές μεταρρυθμίσεις στην αγορά εργασίας έδωσαν τη δυνατότητα στις επιχειρήσεις να προσαρμόσουν τόσο το μισθολογικό κόστος όσο και την απασχόληση από το 2014 μέχρι σήμερα, εννοώντας βεβαίως σε όφελος της καπιταλιστικής κερδοφορίας. Αυτός είναι ο πυλώνας της στρατηγικής σας, που ονομάζετε «ανάπτυξη».

Συνεπώς σε τέτοιες συνθήκες και με τέτοια φοροεπίθεση, φοροληστεία και με εργασιακές σχέσεις-λάστιχο και ανεργία να πλησιάζει το 20%, είναι φυσικό να μη μπορούν να εξοφλήσουν δάνεια που είχαν συνάψει σε παλιότερες εποχές. Το φαινόμενο αυτό είχε μαζικό χαρακτήρα.

Έρχεστε, λοιπόν, με την παρούσα τροπολογία να δώσετε κάποια λύση, που ονομάζετε «ρύθμιση» και δεύτερο πυλώνα της στρατηγικής σας, όπως μας είπε ο κ. Δραγασάκης. Όμως, σε τι κατεύθυνση; Καταργώντας και αυτή την ελάχιστη δικαστική προστασία που είχε απομείνει γύρω από την πρώτη κατοικία των λαϊκών νοικοκυριών. Είναι καθαρά σε όφελος των τραπεζικών ομίλων και σε βάρος των υπερχρεωμένων λαϊκών νοικοκυριών, αφού οι δανειολήπτες μένουν έκθετοι στους εκβιασμούς των τραπεζών για να δεχθούν ακόμα χειρότερους όρους. Η λογική τους είναι «ή εντάσσεσαι στη ρύθμιση και πληρώνεις τη δόση που εγκρίνει η ηλεκτρονική πλατφόρμα για λογαριασμό των τραπεζών ή αλλιώς, το σπίτι σου μπαίνει σε πλειστηριασμό».

Όμως και στην περίπτωση ένταξης στην ηλεκτρονική πλατφόρμα, πάντα θα υπάρχει προϋπόθεση ότι ο δανειολήπτης θα είναι συνεπής και συνεργάσιμος και με αιματηρές οικονομίες θα εξοφλεί τη δόση. Ωστόσο, οι αυστηρότεροι όροι αποκλείουν από τη ρύθμιση χιλιάδες νοικοκυριά, αφού οι όροι είναι αθροιστικοί και όχι διαζευκτικοί. Όμως και όσοι μισθωτοί έκαναν ρύθμιση σε παλιότερα χρόνια είναι σε δυσμενέστερη θέση.

Έτσι αφήνονται έρμαια των εκβιασμών και πλειστηριασμών ή απειλούνται ανά πάσα στιγμή με αναίρεση ή αλλαγή της ρύθμισης λόγω αλλαγής της οικονομικής τους κατάστασης. Βεβαίως, όλα αυτά εσείς δεν τα παίρνετε υπ’ όψιν. Έτσι, συγκεντρώνεται αστικός χώρος σε επιχειρηματικούς ομίλους να τα αξιοποιήσουν σε άλλες κερδοφόρες χρήσεις.

Όμως και η επιδότηση των δόσεων από το δημόσιο που προπαγανδίζει η Κυβέρνηση, αποτελεί στην πραγματικότητα μια έμμεση κρατική επιδότηση προς τους τραπεζικούς ομίλους, εξασφαλίζοντας συνολικά στις τράπεζες σημαντικά ποσά και κέρδη για όσα χρόνια θα διαρκούν οι ρυθμίσεις. Μήπως αυτή εννοείτε ως επιστροφή στην κανονικότητα;

Όμως, το ίδιο δεν κάνατε και με τους εφοπλιστές; Τους επιδοτείτε με εκατομμύρια ευρώ δήθεν για τις άγονες γραμμές, για να εξυπηρετηθούν απομακρυσμένα νησιά, όμως και τσουχτερά εισιτήρια έχουν και αφορολόγητα καύσιμα τους εξασφαλίζετε.

Η Κοινοβουλευτική Ομάδα του ΚΚΕ κατέθεσε στο παρόν νομοσχέδιο τροπολογία που περιλαμβάνει συγκεκριμένα μέτρα ανακούφισης της λαϊκής οικογένειας από την υπερχρέωση. Έχετε τη δυνατότητα να συμπεριλάβετε αυτά τα μέτρα που προτείνουμε για τη δραστική μείωση των χρεών των λαϊκών οικογενειών προς τις τράπεζες, στις οποίες θα πρέπει να μετατεθεί το βάρος της κρίσης.

Συγκεκριμένα προτείνουμε διαγραφή τόκων, διαγραφή του 50% των οφειλών, πάγωμα οφειλών, αναστολή πληρωμών, μείωση οφειλών των ΕΒΕ, των φτωχών αγροτοκτηνοτρόφων και ψαράδων, παύση πράξεων αναγκαστικής εκτέλεσης εναντίον των λαϊκών οικογενειών και περιορισμό της υποθήκης στο ύψος του αρχικού δανείου. Βεβαίως, βάζουμε όρια, ώστε να αφορούν πραγματικά μικρομεσαίους, χαμηλά εισοδήματα που έχουν πρόβλημα.

Συνεπώς στο ερώτημα που μας έθεσε ο κ. Τσακαλώτος «ποιος θα πληρώσει;», απαντάμε ότι θα πληρώσει αυτός που έχει και τον φοροαπαλλάσσετε. Στα λόγια, λοιπόν, παριστάνετε τη φιλολαϊκή Kυβέρνηση, στην πράξη, όμως, έχετε κόφτη στις βασικές ανάγκες, όπως είναι η λαϊκή στέγη.

Με την πολιτική σας, εκτός από τη διεύρυνση της φτώχειας, θα δημιουργήσετε με αυτό το νομοθέτημα και άστεγους. Αυτή είναι η καπιταλιστική βαρβαρότητα που υπηρετείτε με συνέπεια και θεωρείτε αδύνατη και ουτοπία κάθε φιλολαϊκή ρύθμιση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σαρίδης για δώδεκα λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το πρόβλημα των κόκκινων δανείων και της προστασίας της πρώτης κατοικίας απαιτεί και περιμένει να βρει μία λύση εδώ και πάρα πολλά χρόνια. Από τη μία οι προηγούμενες κυβερνήσεις και της Νέας Δημοκρατίας και του Κινήματος Αλλαγής -πρώην ΠΑΣΟΚ- δεν μπόρεσαν, φυσικά, να λύσουν το πρόβλημα αυτό, καθώς ήταν εκείνες που το δημιούργησαν. Οι δικές τους οι πολιτικές δημιούργησαν το πρόβλημα αυτό. Από την άλλη η πολιτική αφετηρία της σημερινής Κυβέρνησης για το συγκεκριμένο θέμα υπήρξε εκείνο το περίφημο «κανένα σπίτι -ακούστηκε πολλές φορές σήμερα εδώ, μέσα σε αυτή την Αίθουσα- στα χέρια τραπεζίτη», το οποίο όμως γρήγορα ανατράπηκε και ακόμα πιο γρήγορα άλλαξε, έπειτα από μία αγνώστου περιεχομένου καλοκαιρινή διαπραγμάτευση η οποία κράτησε μόλις δεκαεπτά ώρες και οδήγησε στη «δημοκρατική» εκτροπή της αλλοίωσης της εκπεφρασμένης βούλησης του ελληνικού λαού μέσω του δημοψηφίσματος, με αποτέλεσμα την επιβολή ενός καταστροφικού μνημονίου για τη χώρα μας. Μάλιστα αυτό το καταστροφικό μνημόνιο υπερψηφίστηκε από διακόσιους είκοσι πέντε Βουλευτές από πέντε κοινοβουλευτικά κόμματα, ένα εκ των οποίων σήμερα βρίσκεται στα πρόθυρα της δημοσκοπικής κατάρρευσης και άλλα δύο που δεν είναι καν πλέον μαζί μας, καθώς δεν έχουν Κοινοβουλευτική Ομάδα.

Έπειτα, λοιπόν, απ’ όλα αυτά και αφού οι Έλληνες έχουν ακούσει κάθε είδους υποσχέσεις και τις έχουν δει να καταρρέουν μπροστά στα μάτια τους, έρχεται χθες η Κυβέρνηση και αιφνιδιαστικά καταθέτει μία εκπρόθεσμη τροπολογία με την οποία ισχυρίζεται ότι βρήκε λύση στο πρόβλημα των κόκκινων δανείων και ότι αυτή η λύση που βρήκε είναι αποτέλεσμα συμβιβασμού με τις τράπεζες και τους δανειστές.

Προτού προχωρήσω στον σχολιασμό συγκεκριμένων διατάξεων της εν λόγω τροπολογίας με γενικό αριθμό 2057 και ειδικό 52, θα ήθελα να κάνω τις εξής γενικές παρατηρήσεις:

Πρώτον, παραδεχόμαστε όλοι μέσα σε αυτή την Αίθουσα πως η συγκεκριμένη τροπολογία δεν αποτελεί λύση για όλους τους Έλληνες, δεν καλύπτει δηλαδή το σύνολο των ελληνικών νοικοκυριών, των ελληνικών οικογενειών, καθώς αφορά μόλις ένα μέρος, ένα μικρό ποσοστό των συμπολιτών μας, το οποίο μάλιστα κανείς δεν μπορεί να το προσδιορίσει επακριβώς. Πόσοι Έλληνες πιστεύετε, κύριε Υπουργέ, κύριε Δραγασάκη, πως έχουν πράγματι τον τρόπο να βρουν τα χρήματα εκείνα που αναφέρετε, για να μπορέσουν να ενταχθούν μέσα στη ρύθμιση; Δεν μπορείτε να το γνωρίζετε αυτό το πράγμα και δεν το ξέρετε.

Δεύτερη παρατήρηση: Σαφής τρόπος εντοπισμού των στρατηγικών κακοπληρωτών δεν υπάρχει. Διά της ατόπου απαγωγής προσεγγίζουμε την υπόθεση των διαβόητων στρατηγικών κακοπληρωτών. Τι σημαίνει «στρατηγικός κακοπληρωτής»; Ποιος είναι ο ορισμός του και πού είναι γραμμένος αυτός ο ορισμός, για να μπορούμε να τον διαβάσουμε και εμείς και να μπορέσουμε να καταλάβουμε τι εννοεί ο καθένας, όταν αναφέρεται στην έκφραση «στρατηγικός κακοπληρωτής»;

Στρατηγικός κακοπληρωτής, για μένα, για τους απλούς Έλληνες, για την Ένωση Κεντρώων, είναι αυτός που την ίδια στιγμή που έπαιρνε το δάνειό του, εκείνη τη στιγμή είχε αποφασίσει ότι δεν θα το πληρώσει ποτέ. Αυτός είναι ο στρατηγικός κακοπληρωτής. Αυτός που ήξερε ότι δεν υπάρχει περίπτωση να γυρίσει τα λεφτά πίσω, αυτός δηλαδή που το είχε σκοπό, την ώρα που έπαιρνε το δάνειο αυτό, όπως -καλή ώρα- ο συνεργάτης του κ. Στουρνάρα.

Αλήθεια, βγήκε καμμία ανακοίνωση από την Κεντρική Τράπεζα για το συγκεκριμένο θέμα; Ή είναι και εκείνο από αυτά τα θέματα που η σιωπή των αρμοδίων είναι και η μόνη απάντηση που θα πάρουν οι Έλληνες; Μιλήσαμε και για άλλες σιωπές σήμερα εδώ, όχι μόνο για αυτή τη σιωπή.

Μας είπατε, κύριε Υπουργέ, πως μπορείτε να βρείτε τους στρατηγικούς κακοπληρωτές και σας ρωτώ πότε θα τους βρείτε. Τέσσερα χρόνια κλείνουμε σε λίγο. Όσο εσείς θα ψάχνετε να βρείτε τους στρατηγικούς κακοπληρωτές –γιατί αυτό είναι το επιχείρημά σας- κάποιοι άλλοι άνθρωποι, που δεν το αξίζουν, υποφέρουν. Γιατί δεν τους έχετε βρει μέχρι σήμερα; Πώς περιμένετε ότι θα μας πείσετε ότι θα τους βρείτε, αν σας πήρε τόσα χρόνια για να βρείτε μέρος όσων έχουν κάνει οι ίδιοι τραπεζίτες και μάλιστα εκείνοι που κατέχουν θέσεις ευθύνης στο ελληνικό δημόσιο; Η δικαιολογία των στρατηγικών κακοπληρωτών είναι κούφια. Είναι ένα πρόσχημα. Είναι ένα φύλλο συκής, αν το θέλετε.

Τρίτο και τελευταίο γενικό σχόλιο: Οι προηγούμενες συνεχόμενες ανακεφαλαιοποιήσεις των ελληνικών τραπεζών από τα λεφτά των Ελλήνων φορολογουμένων δεν κατάφεραν με τίποτα να διώξουν από το τραπέζι την απειλή μιας νέας ανακεφαλαιοποίησης. Δεν το κατάφεραν αυτό. Σε ποιον τελικά ανήκουν οι τράπεζες, κύριε Υπουργέ; Ποιον πληρώνουν οι Έλληνες κάθε φορά που τους υποχρεώνετε εσείς και οι δανειστές, η Κυβέρνηση η σημερινή, οι κυβερνήσεις οι άλλες και οι δανειστές -πάντα οι δανειστές μέσα με τις ελληνικές κυβερνήσεις, όποιο χρώμα και να είχαν αυτές οι ελληνικές κυβερνήσεις- να ανακεφαλαιοποιήσουν αυτές τις συστημικές τράπεζες; Ποιον πληρώνουν; Πού πάνε τα λεφτά; Έχει, επιτέλους, ένα πάτο αυτό το βαρέλι; Υπάρχει ένα τέλος σε όλα αυτά; Και το ρωτάω αυτό, γιατί και αυτή τη φορά νομοθετούμε απειλούμενοι. Και θα ψηφίσουμε εκβιαζόμενοι και εμείς μέσα σε αυτή την Αίθουσα.

Μας φέρνετε, λοιπόν, μία τροπολογία η οποία από μόνη της είναι ένα ολόκληρο νομοσχέδιο, πολύ σύνθετο και με πολλές τεχνικές λεπτομέρειες, για να έχει να κρυφτεί εκεί μέσα ο διάολος, που δεν μπορούμε εμείς να τον βρούμε και να τον ερμηνεύσουμε.

Και μας δίνετε λίγα λεπτά για να μπορέσουμε να τοποθετηθούμε, χωρίς να μπορούμε να προσθέσουμε -σημαντικό αυτό- σε αυτή την τροπολογία ή να αφαιρέσουμε το οτιδήποτε, καθώς αυτή αποτελεί προϊόν συμβιβασμού με τους δανειστές, οπότε οι οποιεσδήποτε βελτιώσεις τα κόμματα της Αντιπολίτευσης θα θέλανε να φέρουν μέσα σε αυτή την τροπολογία δεν θα μπορούσαν να γίνουν δεκτές, γιατί θα έπρεπε να έχουν τη σύμφωνη γνώμη των δανειστών. Και όλα αυτά σε μια περίοδο που βρισκόμαστε έξω από τα μνημόνια. Ποιος είναι, λοιπόν, ο ρόλος του ελληνικού Κοινοβουλίου; Ποια είναι η συμβολή της Αντιπολίτευσης στον διάλογο αυτών των οποίων συζητάμε; Πού φαίνεται δηλαδή ότι εισακούστηκαν τα δίκαια αιτήματα όλων εκείνων που αγωνιούν πως μετά τις εκλογές θα ξεκινήσει να λειτουργεί το σύστημα των ηλεκτρονικών πλειστηριασμών και με μαζικό τρόπο και σε σύντομο χρονικό διάστημα η Ελληνική Αστυνομία θα κληθεί να ξεσπιτώνει τους Έλληνες κόντρα στην αποστολή που έχει αναλάβει; Και η αποστολή της Ελληνικής Αστυνομίας είναι η προστασία των Ελλήνων πολιτών.

Μπορεί τυπικά, λοιπόν, να έχουμε βγει από τα μνημόνια και πράγματι κάτι να έχει ξεκινήσει να κουνιέται στον τομέα της οικονομίας, αλλά θα πρέπει να παραδεχτούμε και να παραδεχτείτε και εσείς πως η συγκεκριμένη τροπολογία δεν λύνει το πρόβλημα, όπως λέτε, απλά μεταθέτει το πρόβλημα αυτό στο μέλλον. Τα ασφυκτικά όρια που έχετε θέσει την καθιστούν τροπολογία που αφορά τους λίγους και όχι τους πολλούς. Πρόκειται βέβαια για εκείνους τους λίγους που πράγματι δεν έχουν κυριολεκτικά στον ήλιο μοίρα.

Και για αυτό και εμείς στην Ένωση Κεντρώων θα την υπερψηφίσουμε, ακόμα και για τον έναν που δεν έχει στον ήλιο μοίρα. Για αυτούς τους ανθρώπους, λοιπόν, εμείς στην Ένωση Κεντρώων θα ψηφίσουμε την συγκεκριμένη τροπολογία. Αυτό όμως δεν σημαίνει πως ο αγώνας για την προστασία της πρώτης κατοικίας έχει τελειώσει. Αντιθέτως, η κορύφωσή του πλησιάσει σύντομα, πολύ σύντομα, τότε που θα απελευθερωθούν οι πλειστηριασμοί. Και τότε, αν οι Έλληνες δεν βρουν την προστασία από το ελληνικό Κοινοβούλιο, θα επιδιώξουν να βρουν την προστασία στους δρόμους, στα πεζοδρόμια, με ό,τι αυτό μπορεί να σημαίνει για τη διατήρηση της κοινωνικής συνοχής και της κοινωνικής ειρήνης.

Προτού προχωρήσω -αν και δεν βλέπω ότι έχω διαθέσιμο χρόνο για να προχωρήσω στην ανάλυση των υπολοίπων τροπολογιών, γιατί σας μίλησα προηγουμένως και σας είπα κάτι για σιωπή- δράττομαι της ευκαιρίας που παρουσιάζεται από το Βήμα σε ένα νομοσχέδιο που φέρνει ο κ. Δραγασάκης να μιλήσω για μια ερώτηση την οποία είχα υποβάλει στις 37 Ιουλίου. Και ξέρετε, από τις 30 Ιουλίου μέχρι σήμερα, επιχειρηματολογήσαμε και έδωσε η Κυβέρνηση πάρα πολλές απαντήσεις. Έδωσε για την έξοδο από τα μνημόνια, για τη συνταγματική Αναθεώρηση. Έδωσε για το Σκοπιανό, για τη Συμφωνία των Πρεσπών. Έδωσε για το κοινωνικό επίδομα, για τις αλλαγές τις οποίες έχει να φέρει. Αλλά για αυτή την ερώτηση που είχα υποβάλει εγώ στον κ. Δραγασάκη από τις 30 Ιουλίου υπήρξε σιωπή, όπως και σε πολλά άλλα πράγματα, όπως και στις ερωτήσεις που υπέβαλα στον κ. Τσακαλώτο για το υπόλοιπο το οποίο έχει ο λογαριασμός της εισφοράς του ν.128 του ’75. Σιωπή.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε, και θα τελειώσω. Σας ευχαριστώ πολύ.

Τι έλεγε, λοιπόν, αυτή η ερώτηση; Αυτή η ερώτηση έλεγε ότι από την στιγμή που βγήκαμε από τα μνημόνια ψηφίσαμε τον προϋπολογισμό, μιλήσαμε και επιχειρηματολογήσαμε για το σκοπιανό, μπήκαμε σε αυτή την λογική, τη μετάβαση απαιτήσεων των πιστωτικών ή χρηματοδοτικών ιδρυμάτων σε εταιρείες διαχείρισης απαιτήσεων, εταιρείες απόκτησης δικαιωμάτων από δάνεια και πιστώσεις. Βάσει, λοιπόν, της ισχύουσας νομοθεσίας η οποία υπάρχει προβλέπεται ότι για τη μετάβαση απαιτήσεων των τραπεζών στις εταιρείες, η αναγγελία της μεταβίβασης του δανείου θα γίνεται έξω και στους οφειλέτες και στους εγγυητές με κάθε πρόσφορο μέσο.

(Στο σημείο αυτό ο Βουλευτής κ. Σαρίδης Ιωάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, από την ίδια νομοθεσία προβλέπεται η υποχρέωση του εκδοχέα να ξεκινήσει ή να συνεχίσει με τον δανειολήπτη τη διαδικασία του κώδικα δεοντολογίας. Ωστόσο, προκειμένου ο δανειολήπτης να έχει πλήρη γνώση του χαρτοφυλακίου που μεταβιβάστηκε και με σκοπό την επίτευξη της καλύτερης δυνατής διαπραγμάτευσης με τις τράπεζες από τη δικιά του την πλευρά κρίνεται να αναγνωρίζει με ποιο τίμημα αγοράστηκε το δάνειό του από τον εκδοχέα, για να μπορεί να γνωρίζει τα περιθώρια διαπραγμάτευσης.

Η ερώτηση, λοιπόν, η οποία δεν έχει απαντηθεί -και με αυτό θα κλείσω, επιμένοντας ότι δεν έχει απαντηθεί επί έξι ολόκληρους μήνες, και καλό θα ήταν να μας απαντήσει ο Υπουργός σήμερα στη συγκεκριμένη ερώτηση, γιατί αν δεν λάβω και σήμερα απάντηση από τον κ. Δραγασάκη, θα αναγκαστώ αύριο να υποβάλω επίκαιρη ερώτηση πάνω σε αυτό- είναι η εξής: Για ποιον λόγο δεν θεσπίζεται στο πλαίσιο της υποχρεωτικής αναγγελίας προς τον δανειολήπτη της μεταβίβασης των δανείων του από τις τράπεζες προς τις εταιρείες διαχείρισης απαιτήσεων από δάνεια και πιστώσεις και η υποχρεωτική αναφορά του τιμήματος με το οποίο μεταβιβάστηκαν τα δάνεια του; Έπειτα, με τη μεταβίβαση ή εκχώρηση της απαίτησης της τράπεζας προς τις εταιρείες διαχείρισης και εταιρείες απόκτησης απαιτήσεων επέρχεται εκ του νόμου απόσβεση του χρέους ως προς την τράπεζα, η οποία αποξενώνεται από την απαίτησή της αυτή και κανένα δικαίωμα δεν διατηρεί πλέον. Για ποιον λόγο δεν χορηγείται, κύριε Υπουργέ, στους δανειολήπτες και εξοφλητική απόδειξη σχετικά με την απαίτηση από την εκχωρήτρια τράπεζα; Για ποιον λόγο;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι έξι μαθήτριες και μαθητές και τρεις συνοδοί εκπαιδευτικοί τους από το 26ο και το 80ο Δημοτικό Σχολείο Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η κ. Καρακώστα έχει τον λόγο για επτά λεπτά.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Καλησπέρα σε όλους και όλες που μας παρακολουθούν σήμερα στη συζήτηση αυτού του νομοσχεδίου.

«Συριζαϊκή νομοθέτηση» λέει ο κ. Δένδιας. Και βέβαια είναι συριζαϊκή νομοθέτηση αυτή, γιατί πραγματικά, με μια εντελώς διαφορετική λογική στο πώς νομοθετούμε, από το 2015 ξεκινήσαμε με διάφορα νομοθετήματα στη διευκόλυνση των χαμηλών εισοδημάτων και προχωράμε σήμερα στη διευκόλυνση και στη λύση προβλημάτων που διαιωνίζονται χρόνια ολόκληρα και όχι τυχαία. Διαιωνίζονται γιατί η προηγούμενη λογική ήταν να λύνουμε το πρόβλημα της κάθε μεμονωμένης επιχείρησης.

Σήμερα, αντιμετωπίζοντας και θέλοντας πραγματικά την υγιή επιχειρηματικότητα τόσο στη βιομηχανία όσο και στη βιοτεχνία. και βλέποντας την άναρχη δόμηση και την άναρχη τοποθέτηση αυτών των επιχειρηματικών δραστηριοτήτων, ερχόμαστε να σχεδιάσουμε. Και τι προτείνουμε; Βλέποντας, παραδείγματος χάριν, ότι στην Αττική έχουμε είκοσι οκτώ άτυπες βιομηχανικές συγκεντρώσεις –σκεφτείτε, είκοσι οκτώ άτυπες βιομηχανικές συγκεντρώσεις- ερχόμαστε να προτείνουμε να φτιάξουμε βιοτεχνικές περιοχές, βιοτεχνικές ζώνες. Παραδείγματος χάριν, στην ευρύτερη περιοχή των Οινοφύτων και του Σχηματαρίου, όπου συγκεντρώνονται χίλιες επιχειρήσεις και παράγεται το 35% του βιομηχανικού ακαθάριστου εισοδήματος της χώρας, ερχόμαστε και προτείνουμε κάποιους σχεδιασμούς. Θα θυμόμαστε όλοι τις πολλές διαμαρτυρίες που γίνονταν για τη μόλυνση του ποταμού Ασωπού, φαντάζομαι δεν τις έχει ξεχάσει κανείς και όλα αυτά, γιατί τα απόβλητα αυτών όλων των βιομηχανιών, η συσσώρευση αυτή επενέβαινε στον υδροφόρο ορίζοντα, αλλά και στο πόσιμο νερό.

Ερχόμαστε, λοιπόν, εδώ και κάνουμε την εξής διαδικασία: Μετά από συνεργασία του Υπουργείου Οικονομίας και Ανάπτυξης, του Υπουργείου Περιβάλλοντος και Ενέργειας, της Περιφέρειας Στερεάς Ελλάδας, του Δήμου Τανάγρας αλλά και πολλών τοπικών φορέων, διαμορφώθηκε μετά από διαβούλευση ένα ολοκληρωμένο στρατηγικό σχέδιο παρεμβάσεων στη βιομηχανική περιοχή Οινοφύτων - Σχηματαρίου, το οποίο τι περιλαμβάνει; Περιλαμβάνει την ανάπτυξη επιχειρηματικού πάρκου εξυγίανσης στην άτυπη αυτή βιομηχανική περιοχή, το οποίο προτείνεται να υλοποιηθεί τμηματικά σε τέσσερα διακριτά τμήματα της έκτασης και αντίστοιχα σε τέσσερις φάσεις.

Σημαντικό είναι, βέβαια, ότι προτείνεται να υλοποιηθεί κεντρική μονάδα καθαρισμού βιομηχανικών αποβλήτων στην πρώτη φάση. Επίσης, να δημιουργηθούν δίκτυα ύδρευσης-αποχέτευσης, νέα οδοποιία και περιβαλλοντικά έργα, όπως παραδείγματος χάριν κοινόχρηστο πράσινο και ζώνη πρασίνου γύρω από τα όρια αυτής της περιοχής, διοικητικό κέντρο το οποίο θα φιλοξενεί και το Παρατηρητήριο Περιβάλλοντος και άλλα τέτοια στοιχεία.

Η περιοχή των Οινοφύτων αισιοδοξούμε –γιατί μπορεί- να αποτελέσει κέντρο οικονομικής ανάπτυξης της χώρας, αλλά και υπόδειγμα σύγχρονης περιβαλλοντικής διαχείρισης. Οι πόροι, δε, είναι εξασφαλισμένοι από το ΕΣΠΑ 2014-2020, το εθνικό σκέλος του Προγράμματος Δημοσίων Επενδύσεων και από τη συμμετοχή του ιδιωτικού τομέα.

Γενικότερα, για το σύνολο των επιχειρηματικών πάρκων ενισχύεται η ανάπτυξή τους μέσα απ’ αυτό το νομοσχέδιο, καθώς οι ενδιαφερόμενοι φορείς δεν υποχρεούνται να συστήσουν ανώνυμη εταιρεία ειδικού σκοπού, πριν από την έγκριση της επένδυσης. Με αυτόν τον τρόπο διευκολύνονται –και αυτό είναι πάρα πολύ σημαντικό- οι ΟΤΑ και τα επιμελητήρια να ιδρύσουν ανώνυμες εταιρείες, αλλά διευκολύνονται ιδιαίτερα οι δημόσιοι φορείς, των οποίων η συμμετοχή σε ανώνυμη εταιρεία απαιτεί μεγάλη διοικητική διαδικασία και πολλούς ελέγχους σήμερα, οι οποίοι θα γίνονται παράλληλα με την εξέταση της έγκρισης της επένδυσης. Αφαιρούμε, δηλαδή, κομμάτια γραφειοκρατίας και συγχρόνως βάζουμε στο παιχνίδι των επενδύσεων και συλλογικότητες.

Επίσης, σε τεχνικό επίπεδο μειώνονται οι απαιτούμενες από τον νόμο σήμερα θέσεις στάθμευσης κατά 50% και για τις εγκατεστημένες επιχειρήσεις, όταν αυτές βρίσκονται μέσα στα επιχειρηματικά πάρκα -είναι κριτήρια βοήθειας, για να ενταχθούν οι επιχειρήσεις σε αυτά τα πάρκα- και όταν ο αναγκαίος αυτός αριθμός καλύπτεται από κοινόχρηστες θέσεις μέσα από τον σχεδιασμό. Με αυτή τη διάταξη μπορούν να τακτοποιηθούν πολεοδομικές παραβάσεις από επιχειρήσεις που προϋπάρχουν και δεν είχαν κατασκευάσει τους απαιτούμενους χώρους στάθμευσης και αφ’ ετέρου απελευθερώνονται οι χώροι, ώστε να χρησιμοποιηθούν για άλλη χρήση.

Επιτρέπεται, επίσης, η ολοκλήρωση έργων υποδομής επιχειρηματικού πάρκου σε πάνω από δύο φάσεις. Απαλλάσσονται από την υποχρέωση άδειας εγκατάστασης και από την έκδοση προκαταρκτικής περιβαλλοντικής εκτίμησης οι εφοδιαστικές επιχειρήσεις οι οποίες εγκαθίστανται εντός επιχειρηματικού πάρκου. Επίσης, οι ίδιες επιχειρήσεις απαλλάσσονται από την καταβολή φόρου εισοδήματος για την υπεραξία που προκύπτει από την εκποίηση των ακινήτων τους κατά το μέρος που αντιστοιχεί στο κόστος μετεγκατάστασής τους.

Ένα πολύ σημαντικό σημείο είναι ότι χορηγούνται ενισχύσεις γι’ αυτές τις επιχειρήσεις που δημιουργούνται στη χώρα μας, για μεγάλες μονάδες παροχής ενδοομιλικών υπηρεσιών, όπως ενισχύσεις μισθολογικού κόστους του πρώτου έτους εργασίας για την πρόσληψη μακροχρόνια ανέργων και ατόμων με αναπηρία, ενισχύσεις για έργα έρευνας και ανάπτυξης, για προγράμματα επαγγελματικής κατάρτισης, που βοηθούν και στη μη διαρροή των εγκεφάλων στο εξωτερικό, για τους οποίους συστήνεται και ένας θεσμός χρηματικών επάθλων για επιβράβευση δικτύων επιστημονικού δυναμικού, στα οποία συμμετέχουν Έλληνες που διαμένουν εκτός της χώρας.

Επίσης, θεσπίζεται οργανισμός και κανονισμός λειτουργίας Ενιαίας και Ανεξάρτητης Αρχής Δημόσιων Συμβάσεων, η οποία υπόκειται στον έλεγχο της Βουλής και προωθεί μια ολοκληρωμένη εθνική στρατηγική για τις δημόσιες συμβάσεις, υποβάλλει προτάσεις, ώστε η ανάθεση και η εκτέλεσή τους να διενεργούνται με διαφάνεια και να εναρμονίζονται στο Ευρωπαϊκό Δίκαιο Δημοσίων Συμβάσεων.

Αυτά και πολλά άλλα θα μπορούσα να αναφέρω και να απαντήσω στις ενστάσεις της Νέας Δημοκρατίας, που λέει ότι ο ΣΥΡΙΖΑ δεν ενδιαφέρεται για την ιδιωτική επένδυση. Ενδιαφέρεται για την ιδιωτική επένδυση με όρους και κανόνες, που δεν προσβάλλουν τη χώρα, που δεν προσβάλλουν το περιβάλλον, που βρίσκονται σε χώρους σχεδιασμού και σε αυτή την κατεύθυνση εμείς έχουμε ξεκινήσει και το Κτηματολόγιο και τους δασικούς χάρτες και τους καθορισμούς αιγιαλών και τους σχεδιασμούς βοσκοτόπων, δηλαδή το συνολικό υπόβαθρο που απαιτείται για μια χώρα που πραγματικά σέβεται τον εαυτό της.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Μπαλωμενάκης από τον ΣΥΡΙΖΑ έχει τον λόγο για επτά λεπτά.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η επιδότηση εκ μέρους του ελληνικού δημοσίου της αποπληρωμής στεγαστικών και επιχειρηματικών δανείων που έχουν ως εγγύηση την πρώτη κατοικία των δανειοληπτών αποτελεί ένα καθοριστικό στοιχείο της νέας ρύθμισης που έρχεται να αντικαταστήσει το σημερινό πλαίσιο.

Πριν προχωρήσει κανείς σε μηδενιστική κριτική που ακούστηκε και τέτοια, καλό θα είναι να έχει υπ’ όψιν του ποια κατάσταση αντικαθιστά. Έως σήμερα δεν υπήρχε η δυνατότητα να υπαχθούν σε ευεργετικές διατάξεις για τη ρύθμιση των δανείων τους φυσικά πρόσωπα που έχουν την πτωχευτική ικανότητα. Τα άτομα αυτά προσδιορίζονται από τον Εμπορικό Κώδικα και είναι όσα ασκούν επιχειρηματική δραστηριότητα. Κατ’ επέκταση, τα δάνειά τους, χαρακτηριζόμενα ως επιχειρηματικά, βρίσκονταν έως τώρα έξω από το πλαίσιο προστασίας και το μόνο που απέμενε ήταν να ακολουθήσουν είτε την προπτωχευτική διαδικασία είτε να καταφύγουν στις διατάξεις του Πτωχευτικού Κώδικα. Διατάξεις που, όπως όλοι γνωρίζουμε, τις περισσότερες φορές είναι μάλλον ατελέσφορες και καταδικαστικές της περαιτέρω οικονομικής δραστηριότητας για το πρόσωπο που καταφεύγει σε αυτές.

Η επέκταση της προστασίας στα επιχειρηματικά δάνεια είναι μια πολυσήμαντη όσο και καθοριστική καινοτομία, που μόνο η χώρα μας επιλέγει. Αφορά δάνεια που έχουν χορηγηθεί για τις ανάγκες μιας επιχείρησης και για τα οποία έχει δοθεί ως ασφάλεια δικαίωμα υποθήκης στην κύρια κατοικία του δανειολήπτη.

Τέτοια δάνεια είναι πολλά. Αφορούν κυρίως μικρούς ή μεσαίους επιχειρηματίες που δυσκολεύτηκαν στα χρόνια της κρίσης και αναγκαστικά προσέφυγαν στον τραπεζικό δανεισμό, βάζοντας για ασφάλεια το ίδιο τους το σπίτι, καθώς συνήθως δεν είχαν άλλα αξιόλογα περιουσιακά στοιχεία. Η νέα ρύθμιση αποτελεί αποκατάσταση μιας αδικίας που υπαγορεύεται από λόγους ισότητας, γι’ αυτό και συγκέντρωσε τη γενική επιδοκιμασία.

Γενικότερα, η ανάγκη επανεξέτασης του πλαισίου προστασίας της κύριας κατοικίας οφείλεται στο ότι ο προϋπάρχων ν.3869/2010, όπως αυτός είχε διαδοχικά τροποποιηθεί, έφθασε σε οριακό σημείο εφαρμογής.

Πολλά συμπεράσματα για τις ατέλειες και αστοχίες αυτού του νόμου μπορούν να εξαχθούν από την εφαρμογή του. Κύριες αδυναμίες του, κατά τη γνώμη μου, ήταν ότι δεν είχε δοθεί το αναγκαίο βάρος στη διαδικασία της συνεννόησης πριν το δικαστήριο, πρακτική που οφειλόταν εν πολλοίς στην απροθυμία των τραπεζών που άργησαν πολύ να αντιληφθούν ότι έπρεπε να παραχωρήσουν έδαφος, καθώς και το μακρόσυρτο της διαδικασίας που φαλκίδευε την προοπτική επίλυσης μέσω των δικαστηρίων, αλλά και το όλο πλέγμα των σχέσεων που δεν εξυπηρετούσε την πραγματικότητα.

Κεντρική καινοτομία αυτού του νέου πλαισίου είναι ένας οιονεί αυτοματισμός στο προκαταρκτικό στάδιο, μέσω του οποίου επιδιώκεται να μην υπάρχουν αργόσυρτες διαδικασίες.

Οι ενστάσεις που προβλήθηκαν κατά τη διάρκεια της επεξεργασίας του σχεδίου νόμου στην επιτροπή αφορούσαν κυρίως τη δυνατότητα να είναι έτοιμη η πλατφόρμα στα τέλη Απριλίου και κατά δεύτερο και σπουδαιότερο λόγο σχετικά με το εάν ορισμένες μη αντικειμενικές παράμετροι, όπως λόγου χάριν η εμπορική αξία του ακινήτου, θα μπορούσαν να προκαλέσουν καθυστερήσεις.

Προβλήθηκε μια άποψη να υπάρχει τεκμηριωμένη γνώμη διαπιστευμένου διαμεσολαβητή, την οποία προσωπικά βρίσκω αρκούντως γραφειοκρατική και πιθανώς πρόξενο πρόσθετης οικονομικής επιβάρυνσης. Εν όψει και της νέας τροπολογίας, που προ ολίγου εισήχθη για τα εμπορικά βιβλία και τη δυνατότητα αποδείξεως μέσω των εμπορικών βιβλίων, θεωρώ και εγώ σημαντικό και περισσότερο πρακτικό να εισαχθούν ως κριτήρια συγκριτικά στοιχεία που θα προσκομίσουν οι συνδιαλλασσόμενοι και σε περίπτωση διαφωνίας να θεσπιστεί μια ταχεία δικαστική παρέμβαση με τη διαδικασία των ασφαλιστικών μέτρων.

Στα θετικά του σχεδίου νόμου είναι το ότι προσδιορίζει με ακρίβεια την έννοια «ευάλωτος δανειολήπτης». Λαμβάνονται υπ’ όψιν εξαντλητικά όλες οι παράμετροι της προσωπικής και οικονομικής του κατάστασης, όπως το ύψος ετήσιου εισοδήματος, η αξία της κατοικίας, οι καταθέσεις, ο αριθμός των μελών της οικογένειάς του κ.λπ..

Από τις απόψεις των φορέων που κλήθηκαν να εκφέρουν άποψη, συγκράτησα ως θετική την πρόταση της Ένωσης Δανειοληπτών να προσδιοριστεί με περισσότερη ακρίβεια η έννοια του δόλου ως λόγου εξαιρέσεως συγκεκριμένου δανειολήπτη από τη νέα ρύθμιση και μάλιστα να μη γίνεται λόγος αδιάκριτα για δόλο κατά τη λήψη του δανείου, αλλά μόνο για άμεσο δόλο.

Πραγματικά οι δικαστικές αποφάσεις που ως τώρα απέρριπταν τις αιτήσεις υπαγωγής στον νόμο Κατσέλη-Σταθάκη αποφαίνονται για τον άμεσο δόλο, την περίπτωση δηλαδή που έχει πάρει κάποιος δάνειο επί σκοπώ να μην το πληρώσει. Διαφέρει, όμως, σύμφωνα με την κοινή λογική το δάνειο που πήρε ένας που πίστευε ότι θα μπορούσε να αντεπεξέλθει, δεν μπορούσε, όμως, λόγω της κρίσης και στον οποίο θα πρέπει να δίνεται μία δεύτερη ευκαιρία. Διαφέρει, δηλαδή, ως προς τον ενδεχόμενο δόλο και πρέπει αυτός να αντιμετωπίζεται διαφορετικά.

Τελειώνοντας και με αφορμή και αυτά που είπε ο Κοινοβουλευτικός Εκπρόσωπος του ΚΙΝΑΛ προ ολίγου, θέλω να αναφερθώ σε ένα σημαντικό ζήτημα στο οποίο δεν έχει δοθεί μέχρι τώρα πειστική απάντηση, όπως φάνηκε κατά τη συζήτηση. Πρόκειται για το ερώτημα: Πόσοι είναι σήμερα οι στρατηγικοί κακοπληρωτές; Εδώ οι απαντήσεις των τραπεζών και ιδίως του εκπροσώπου της Κεντρικής Τράπεζας χθες δεν υπήρξαν καθόλου διαφωτιστικές.

Ο μέσος πολίτης δυσκολεύεται να κατανοήσει, πολύ περισσότερο να πιστέψει, ότι η Τράπεζα της Ελλάδος ως εποπτεύουσα τραπεζική αρχή δεν είναι σε θέση να προσδιορίσει τον αριθμό των στρατηγικών κακοπληρωτών. Διάφορες δικαιολογίες ακούστηκαν χθες, όπως ότι οι φάκελοι των δανείων έρχονται από τις τράπεζες με γενική μορφή, ότι εμποδίζεται από το τραπεζικό απόρρητο κ.λπ..

Επίσης, μια φαιδρή, ας μου επιτραπεί ο χαρακτηρισμός, δικαιολογία ήταν ότι ο σχετικός κατάλογος συγκροτείται από τη νομολογία. Και όμως υπάρχουν θεσμικά και τεχνικά εργαλεία να προσδιοριστούν με ακρίβεια μάλιστα ποιοι είναι εκείνοι που εκμεταλλεύτηκαν τη χρηματοδότηση για αθέμιτο πλουτισμό, όσοι εκ συστήματος δεν καταβάλλουν τις δόσεις τους, ενώ μπορούν.

Θέλω να θυμίσω ότι κατά τη διάρκεια των εργασιών της εξεταστικής επιτροπής της Βουλής για τα δάνεια των κομμάτων και των μέσων μαζικής επικοινωνίας αποδείχθηκε ότι τέτοιοι μηχανισμοί υπάρχουν και ότι εάν δεν υπάρχει αποτέλεσμα στην εποπτεία, αυτό οφείλεται αποκλειστικά στην έλλειψη σχετικής βούλησης.

Τότε μας είχε κατατεθεί ότι η Τράπεζα της Ελλάδος διαθέτει ειδικό μηχανισμό εποπτείας με επιτελείο έμπειρων επιθεωρητών, που έχουν το δικαίωμα να ασκήσουν έλεγχο σε κάθε δανειοδότηση και σε κάθε πραγματικό στοιχείο του δανειολήπτη, όπως το cash flow, οι χρηματικές ροές και να εντοπίζουν περιπτώσεις παράτυπων δανείων, δανείων που δεν είναι με νόμιμη εξασφάλιση. Η έστω και καθυστερημένη, όμως, έρευνα που έκανε τότε η τράπεζα, μας έδειξε ότι όταν θέλει η Κεντρική Τράπεζα μπορεί να εντοπίσει τις παθογένειες του τραπεζικού δανεισμού, συνεπώς και να προσδιορίσει με ακρίβεια το εύρος του φαινομένου.

Θέλω να καταθέσω στα Πρακτικά το απόσπασμα από το πόρισμα της πρώτης εξεταστικής επιτροπής, στο οποίο γίνεται αναφορά στους ελέγχους και στα αποτελέσματά τους, ακριβώς για να φανεί ότι όταν θέλει η Κεντρική Τράπεζα, μπορεί να ερευνήσει το συντριπτικά μεγαλύτερο μέρος των στρατηγικών κακοπληρωτών.

(Στο σημείο αυτό ο Βουλευτής κ. Αντώνης Μπαλωμενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ξέρω, κυρίες και κύριοι συνάδελφοι, πόσο τυχαίο είναι ότι το πρόσωπο που μας παρείχε εκείνες τις πληροφορίες στην εξεταστική επιτροπή βρέθηκε αυτές τις μέρες στο επίκεντρο μιας υπόθεσης που, αν μη τι άλλο, υποδεικνύει ότι στην κορυφή της Κεντρικής Τράπεζας υπάρχει ένα καθεστώς αδιαφάνειας, χαριστικών πράξεων προς οικονομικό όφελος ορισμένων και κυρίως ένα καθεστώς απουσίας στιβαρού ελέγχου προς την κατεύθυνση των πραγματικά και εκ συστήματος κακοπληρωτών.

Το αίτημα για άμεση λήψη μέτρων δεν είναι σε καμμία περίπτωση ούτε υπερβολικό ούτε αβάσιμο. Αντίθετα είναι επιτακτική ανάγκη, διότι αν η διοίκηση της Τράπεζας της Ελλάδος συνεχίσει στη σιωπή και στην απραξία, θα είναι σοβαρά εκτεθειμένη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοφύλακτος από τον ΣΥΡΙΖΑ.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, θα αναφερθώ και εγώ στο μέρος που αφορά την προστασία της πρώτης κατοικίας και θα αναρωτηθώ: Ποιος έκανε τους Έλληνες να χρωστάνε στις τράπεζες; Αν δούμε τα στοιχεία, στη δεκαετία του 2000 συγκριτικά σε όλη την Ευρωπαϊκή Ένωση, ήμασταν οι πιο καλοπληρωτές, οι πιο «πράσινοι» δανειολήπτες. Τι έγινε και χρωστάνε οι Έλληνες στις τράπεζες; Ποιος τους έκανε να χρωστάνε; Μα αυτοί που χρεοκόπησαν τη χώρα, η Νέα Δημοκρατία και το ΠΑΣΟΚ. Αυτοί που τετραπλασίασαν την ανεργία και την πήγαν στο 28%, η Νέα Δημοκρατία και το ΠΑΣΟΚ. Αν είχαν δουλειά οι Έλληνες δανειολήπτες, θα πλήρωναν τις δόσεις στις τράπεζες, όπως τις πλήρωναν και πριν. Ευθύνονται αυτοί που κόψανε μισθούς και συντάξεις δώδεκα φορές, η Νέα Δημοκρατία και το ΠΑΣΟΚ. Αλλιώς είχαν οι Έλληνες δανειολήπτες και πλήρωναν. Δεν θα υπήρχαν κόκκινα δάνεια, λοιπόν, αν δεν είχε πτωχεύσει η χώρα εξαιτίας της Νέας Δημοκρατίας και του ΠΑΣΟΚ. Να τα θυμόμαστε αυτά, να μην τα ξεχνάμε.

Το περίεργο και το εξοργιστικό είναι ότι από την μία οδήγησαν τους Έλληνες πολίτες στην πτώχευση και από την άλλη τους λέγανε μπαταχτσήδες με την πρώτη ευκαιρία. Εμείς δεν το κάναμε αυτό ποτέ ούτε το κάνουμε τώρα. Δεν λέμε μπαταχτσήδες τους απλούς δανειολήπτες με το δάνειο των 100.000 ευρώ. Λέμε μπαταχτσήδες αυτούς που πήραν εκατομμύρια με «αέρα», όπως ομολόγησαν οι ίδιοι, και φιγουράρουν σε όλες τις λίστες, στις λίστες Λαγκάρντ, στις λίστες Μπόργιανς. Λέμε τους καναλάρχες και τους τραπεζίτες και τους συνεργάτες του κεντρικού τραπεζίτη, που βγήκε τώρα και στη δημοσιότητα -αναφέρθηκε και ο προηγούμενος ομιλητής- ότι πήρε 800.000 ευρώ και δεν έδωσε ούτε 1 ευρώ πίσω. Αυτοί είναι οι μπαταχτσήδες. Το ξέρει ο κόσμος και αυτοί έχουν και τα πολλά μεγάλα δάνεια.

Κάθε φορά που τίθεται θέμα κόκκινων δανείων και πρώτης κατοικίας, η Αντιπολίτευση κινδυνολογεί όλα αυτά τα χρόνια. Όμως ίσχυσε ή δεν ίσχυσε όλα αυτά τα χρόνια, από το 2015 έως και σήμερα επί δικής μας Κυβέρνησης, ο νόμος Κατσέλη, όπως τροποποιήθηκε και σε πολλά του μέρη βελτιώθηκε από τον νόμο Σταθάκη; Ίσχυσε. Προστατεύτηκε ή δεν προστατεύτηκε η λαϊκή κατοικία; Προστατεύτηκε. Είχαμε περίπτωση, όπως χαρακτηριστικά λέει ο Υπουργός ο κ. Σταθάκης: «Πείτε μου μία περίπτωση που να έχουμε πλειστηριασμό πρώτης λαϊκής κατοικίας»; Άλαλα τα χείλη της Αντιπολίτευσης. Δεν είχαμε. Είναι ανυπόστατη η κινδυνολογία. Βέβαια δεν προστατεύτηκαν τα πολυτελή σπίτια και οι βίλες με τις πισίνες. Έγινε αυτός ο διαχωρισμός, που τα παλιότερα χρόνια δεν γινόταν.

Θα αναφέρω επιγραμματικά τα θετικά του νομοσχεδίου, που αφορά την προστασία της πρώτης κατοικίας. Έχουμε, πραγματικά, μια ισορροπημένη λύση, ώστε και να προστατευθούν οι δανειολήπτες, όσοι δεν έχουν προστατευθεί τα εννιά χρόνια τώρα που ισχύει ο νόμος Κατσέλη. Προσοχή γιατί εννιά χρόνια είναι ικανό χρονικό διάστημα, ώστε όσοι είχαν τέτοιο ζήτημα καταγγελίας των δανειακών τους υποχρεώσεων, να ενταχθούν στον νόμο Κατσέλη και να προστατευθούν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τώρα για όσους δεν εντάχθηκαν, έχουμε μια ισορροπημένη λύση που και τους δανειολήπτες θα προστατεύσει και θα εισρεύσει χρήμα στα τραπεζικά ταμεία. Και το μάκρος της διαπραγμάτευσης δείχνει για άλλη μία φορά ότι η Κυβέρνησή μας νοιάζεται κι ενδιαφέρεται για τα συμφέροντα των δανειοληπτών.

Λοιπόν, ξεκαθαρίζουμε. Όσοι είναι ήδη στον νόμο Κατσέλη, δεν τους αφορά αυτή η ρύθμιση. Εξακολουθούν με τον νόμο Κατσέλη όσοι πήραν προσωρινή απόφαση και περιμένουν την τακτική.

Με την ευκαιρία να πούμε ότι και ο νόμος Κατσέλη - Σταθάκη, εκτός από το άρθρο 9, εξακολουθεί και ισχύει. Αυτό τι σημαίνει; Ότι όποιοι δεν έχουν ακίνητο, δεν έχω σπίτι που θέλουν να προστατεύσουν, μπορούν να ενταχθούν στον νόμο Κατσέλη όπως ισχύει σήμερα. Ο σημερινός νόμος αφορά την προστασία της πρώτης κατοικίας.

Δεύτερο θετικό. Τακτοποιούνται για πρώτη φορά επιχειρηματικά δάνεια εμπόρων. Αυτό ήταν η μεγάλη αδικία του νόμου Κατσέλη. Ήταν η αχίλλειος πτέρνα του. Ένας πολύ καλός, κατά τα άλλα, νόμος είχε αυτή την αχίλλειο πτέρνα. Άφηνε τον μισό πληθυσμό της Ελλάδας, τους εμπόρους, έξω. Ρύθμιζαν τα δάνειά τους τα φυσικά πρόσωπα που δεν είχαν την πτωχευτική ικανότητα στη γειτονιά και ο άλλος που είχε μαγαζί και ήταν έμπορος δεν μπορούσε να το ρυθμίσει. Υπήρχε αυτό το αίσθημα της αδικίας και αυτό είναι το βασικό θετικό του νόμου.

Με τα τρία εργαλεία που ανέφερε και ο Υπουργός ο κ. Φλαμπουράρης, χθες στην επιτροπή, θα φτάσουμε σε μειώσεις των δόσεων του στεγαστικού δανείου έως 50%. Ποια είναι αυτά; Είναι σημαντικά και τα επαναλαμβάνω. Είναι η επιμήκυνση του δανείου έως είκοσι πέντε χρόνια, ανάλογα και με την ηλικία, βέβαια, με όριο τα ογδόντα χρόνια, η μείωση του επιτοκίου και η συνεισφορά του δημοσίου στους πιο αδύναμους δανειολήπτες.

Όσοι ενταχθούν, λοιπόν, θα έχουν πολύ σημαντική μείωση της δόσης του δανείου, αυτό που θέλει ο δανειολήπτης.

Έπειτα η αντικειμενική αξία στην πρώτη κατοικία είναι υψηλή, είναι 250 χιλιάδες ευρώ και στα επιχειρηματικά δεν είναι χαμηλή, είναι 175.000 ευρώ. Σε όλη την επαρχία που ξέρουμε από αντικειμενικές αξίες, όπως στον Νομό Κοζάνης, όλα τα σπίτια εντάσσονται.

Να ξεκαθαρίσουμε -υπάρχει και σχετικό άρθρο- ότι δάνεια που έχουν μεταβιβαστεί σε funds δεν επηρεάζονται και μπορούν να ενταχθούν και αυτά στον νόμο.

Είναι θετικό ότι ο προσδιορισμός γίνεται σε αντικειμενική αξία ενώ η πληρωμή σε εμπορική. Τώρα, βέβαια, είχαμε τη νομοτεχνική βελτίωση ότι η εμπορική προσδιορίζεται σε σχέση με το πως είναι περασμένη στα βιβλία της τράπεζας. Και καλό είναι εδώ να δίνεται η δυνατότητα στον δανειολήπτη να προσδιορίσει την αξία την εμπορική. Καλό είναι, έστω σε μεταγενέστερο χρόνο, να πούμε με τι έγγραφα μπορεί να το κάνει αυτό.

Η προθεσμία είναι επαρκής για όλον το χρόνο. Η δυνατότητα δικαστικής ρύθμισης είναι μια θετική ρύθμιση, αν δεν υπάρχει συμφωνία. Και εδώ έχουμε θετική βελτίωση σε σχέση με τον ν.4469, που αφορά τον εξωδικαστικό μηχανισμό. Η προσωρινή προστασία τρέχει και αυτή. Είναι κάτι θετικό.

Πολύ σημαντικό –δεν το αναφέραμε στην επιτροπή- είναι το άρθρο 12 παράγραφος 3 για όσους δανειολήπτες δεν έχουν υποθήκη στην πρώτη κατοικία του δανειολήπτη που εντάσσεται. Σε αυτούς δίνεται η δυνατότητα στον δανειολήπτη, εάν αυτοί ζητήσουνε εκποίηση της περιουσίας, μέσα σε δύο χρόνια να ζητήσει από το δικαστήριο, να τους δώσει ό,τι θα παίρνανε από τον πλειστηριασμό. Είναι πολύ ευνοϊκή διάταξη και στην ουσία βάζει φρένο και στους υπόλοιπους δανειολήπτες. Και το όριο των 130.000 δεν είναι μικρό, γιατί αφορά κάθε πιστωτή.

Θα πω ξανά ότι για όσους απεντάσσονται, περιμένω από τη μεριά των τραπεζών να δεχθούν ή να προτείνουν σε μεταγενέστερο στάδιο, να μπορούν να ενταχθούν στον νόμο για τους δανειολήπτες, παραδείγματος χάριν με το δώρο που απεντάσσονται. Αρκεί, ας πούμε, να μπορούν να πληρώσουν περισσότερα, αντί για 120% να πληρώσουν 140-150%. Οι τράπεζες λεφτά θέλουν. Δεν θέλουν να έχουν πλειστηριασμούς. Δεν θα μπορούν να τα σηκώσουν αυτά. Θα τα δούμε αυτά στο μέλλον.

Δεν θα επαναλάβω, παρά μόνο επιγραμματικά, αυτό που είπαν συνάδελφοι από όλα τα κόμματα -και το ανέφεραν και οι δύο Υπουργοί και ο κύριος Δραγασάκης και ο κ. Φλαμπουράρης- ότι θα δούμε και τους «πράσινους» δανειολήπτες, θα δούμε και τους συνεπείς δανειολήπτες σε επόμενο χρονικό στάδιο. Το παράδειγμα της ΔΕΗ είναι πρωτοπόρο, η οποία κινήθηκε με 15% και με 10% έκπτωση, τελικά, στους συνεπείς δανειολήπτες.

Κλείνω απαντώντας σε όλους τους συναδέλφους της Νέας Δημοκρατίας που είπαν για το σύνθημά μας «κανένα σπίτι…». Ισχύει το σύνθημά μας: «Κανένα λαϊκό σπίτι στα χέρια τραπεζίτη». Ίσχυσε και ισχύει. Και δεν μπορώ να μην επισημάνω τη μικροψυχία από τη μεριά του ΠΑΣΟΚ που τον νόμο Κατσέλη -τον οποίο όλη η Ελλάδα τον λέει νόμο Κατσέλη- αυτοί τον λένε κάπως αλλιώς νόμο ΠΑΣΟΚ και δεν ξέρω εγώ πώς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Του ΠΑΣΟΚ είναι.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΙΩΑΝΝΗΣ ΘΕΟΦΥΛΑΚΤΟΣ:** Θέλω να επισημάνω και στους «πράσινους» δανειολήπτες και στους «κόκκινους» δανειολήπτες που μας παρακολουθούν και βλέπουν την προσπάθεια που γίνεται, να μην ξεχνάνε ποτέ ότι τα δάνεια της Νέας Δημοκρατίας και του ΠΑΣΟΚ -από 200 εκατομμύρια περίπου το κάθε κόμμα- παραμένουν απλήρωτα. Είναι χαρακτηριστικοί οι στρατηγικοί κακοπληρωτές και ελπίζω και πιστεύω ότι δεν θα επιβραβεύσει ο κόσμος με την ψήφο του τα δύο αυτά κόμματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Καραναστάσης.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, στην αρχή νομίζω ότι οφείλω να δώσω δύο απαντήσεις σε συναδέλφους, οι οποίοι έκαναν κάποιες τοποθετήσεις.

Κατ’ αρχάς θα ξεκινήσω με τον κ. Δένδια. Έκανε μια αναφορά στον νόμο 4412/2016 -τον γνωστό νόμο για τα έργα, τις μελέτες, τις προμήθειες και τις υπηρεσίες- στο άρθρο 23, όπου η ΜΟΔ προσπάθησε να δημιουργήσει τις προϋποθέσεις εκείνες για να υποστηρίξει τους ΟΤΑ, γιατί ξέρουμε ότι υπάρχει ένας τεράστιος αριθμός -περίπου το 1/3- των ΟΤΑ, που δεν έχει τεχνική επάρκεια.

Πιστεύω, λοιπόν, ότι μέσα από την πολιτική την οποία κάνουν όλα αυτά τα χρόνια και με τη σχέση ένας προς πέντε –πέντε έφευγαν, ένας επέστρεφε- δημιούργησαν ένα τεράστιο πρόβλημα στις τεχνικές υπηρεσίες των ΟΤΑ. Δυστυχώς, όμως, είμαστε αναγκασμένοι -αν κάνω λάθος ο κ. Γιαννακίδης να με διορθώσει- να αποσύρουμε το άρθρο αυτό το άρθρο 23, και νομίζω ότι είναι ένα θέμα, το οποίο πρέπει να το δούμε ξανά. Άρα ο νόμος δεν ήταν κακός, γιατί, όπως ξέρουμε, πριν δύο μέρες ο κ. Μητσοτάκης και όλο το τεχνικό επιτελείο δέχτηκε ότι ο ν.4412/2016, ήταν ένας πολύ καλός νόμος, τον οποίο αν κάποτε γίνουν κυβέρνηση, θα τον διατηρήσουν.

Θα έλθω τώρα λίγο σε μια υπόδειξη που μας έκανε ο ειδικός αγορητής από το ΚΙΝΑΛ, για τις σχέσεις τις οποίες έχουμε με τις ελληνικές τράπεζες. Πρέπει να του υπενθυμίσω ότι το 2011 είχαν τραπεζίτη Πρωθυπουργό τον οποίον στήριξαν, και ο οποίος αντικατέστησε έναν Πρωθυπουργό ο οποίος είχε πάρει το 44%. Και αμέσως μετά, το 2012, είχαν Υπουργό Εξωτερικών τον επόμενο τραπεζίτη της χώρας μας. Άρα μην προσπαθεί το ΚΙΝΑΛ να δημιουργήσει εκείνες τις προϋποθέσεις…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Panama papers δεν είχαμε ποτέ.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ακούστε τα αυτά. Εσείς είχατε τραπεζίτες και Πρωθυπουργούς και Υπουργούς Οικονομικών, με όλα τα τραγικά αποτελέσματα που έζησε ο ελληνικός λαός. Αυτό το ξέρει όλος ο ελληνικός λαός και νομίζω ότι συνεχίζει να αντιλαμβάνεται ποια ήταν η τακτική σας.

Επειδή ο εισηγητής μας ήταν πάρα πολύ σαφής όσον αφορά το νομοσχέδιο, θέλω να κάνω μια-δύο αναφορές στο γενικότερο αυτό νομοσχέδιο στο οποίο, πέρα από την προστασία της πρώτης κατοικίας, νομίζω ότι η Κυβέρνηση έκρινε αναγκαίο να υπάρξει ένα πλήθος αλλαγών, βελτιώσεων και ρυθμίσεων, που αφορούν ένα ευρύ φάσμα της οικονομικής ζωής της χώρας με το βλέμμα πάντα στραμμένο στο μέλλον και την προσοχή στραμμένη κυρίως στον νέο κόσμο, στη νεολαία.

Η Κυβέρνηση εισάγει σειρά ρυθμίσεων και διατάξεων, που η εφαρμογή τους θα αποφέρει τη δημιουργία συνθηκών διαφάνειας και υγιούς ανταγωνισμού, την ενίσχυση της μικρομεσαίας επιχειρηματικότητας, την καλλιέργεια μιας κουλτούρας συνεργασίας και διαμοιρασμού ιδεών μεταξύ των επιχειρήσεων, η οποία θα έχει ως αποτέλεσμα την προαγωγή της έρευνας και της τεχνολογικής ανάπτυξης της καινοτομίας. Αυτό, κυρίες και κύριοι συνάδελφοι, είναι πολιτική για την ανάπτυξη με όρους και κανόνες και όχι το νεφέλωμα που επικρατούσε μέχρι σήμερα.

Αποτύπωμα της πολιτικής μας δίνουμε και με τις διατάξεις που αφορούν στην ευρύτερη περιοχή των Οινοφύτων, όπως αρκετοί συνάδελφοι ανέφεραν. Στην περιοχή αυτή έχει δημιουργηθεί εδώ και δεκαετίες η μεγαλύτερη άτυπη βιομηχανική συγκέντρωση, και η περιοχή μπορεί να αποτελέσει έναν πόλο οικονομικής ανάπτυξης της χώρας και υπόδειγμα σύγχρονης και αποτελεσματικής περιβαλλοντικής διαχείρισης, μια τεράστια επένδυση όπου συμμετέχει ο ιδιωτικός τομέας, συμμετέχει η Κυβέρνηση και συμμετέχει και η Περιφέρεια Στερεάς Ελλάδος.

Κύριε Πρόεδρε, ο εισηγητής, όπως είπα, του ΣΥΡΙΖΑ ανέπτυξε όλες τις πτυχές του συζητούμενου νομοσχεδίου. Θέλω να καταδείξω λίγο τη διαφορά αντίληψης που μας χωρίζει από τους προκατόχους μας στη διακυβέρνηση αυτής της χώρας. Πολλές από τις ρυθμίσεις του νομοσχεδίου υπήρχαν σε παλαιότερα νομοθετήματα με τις ίδιες στοχεύσεις. Δεν πέτυχαν τον στόχο τους. Αντίθετα σε πολλές περιπτώσεις παρήγαγαν αρνητικά αποτελέσματα.

Αυτή, κυρίες και κύριοι συνάδελφοι της Αντιπολίτευσης, είναι η διαφορά μας και την ξέρουν καλά οι συμπολίτες μας. Εσείς νομοθετούσατε με γνώμονα τη δικτατορία της αγοράς. Εμείς νομοθετούμε με στόχο την πολιτική ρύθμιση της αγοράς στην κατεύθυνση των ίσων ευκαιριών, την προστασία της νεανικής εργασίας, τη στήριξη της καινοτομίας, το σεβασμό στο περιβάλλον.

Επιτρέψτε μου να περάσω στην τροπολογία για τα «κόκκινα» δάνεια. Να σταθώ λίγο στα τελευταία άρθρα του νομοσχεδίου, πριν προχωρήσουμε όσον αφορά στην πανελλήνια έκθεση Λαμίας και στις τροπολογίες οι οποίες έγιναν και στην εισαγωγή για το πέρασμα στους τοπικούς φορείς. Δεν θα το έκανα, αν δεν έκανε μια αναφορά ο συνάδελφός μου, ο κ. Σταϊκούρας.

Επειδή γνωριζόμαστε στη Φθιώτιδα και ιδιαίτερα στη Λαμία, θα θυμούνται όλοι την παρέλαση των στελεχών της Νέας Δημοκρατίας και του ΠΑΣΟΚ, τα προηγούμενα χρόνια, όπου παρέδωσαν μια έκθεση, έναν χώρο ο οποίος δεν είχε ρεύμα, δεν είχε προσωπικό, δεν είχαν παραληφθεί ποτέ τα κτήρια από το 1998, δεν υπήρχε στατική επάρκεια. Νομίζω ότι αυτοί οι «νοικοκυραίοι» που είχαν την έκθεση όλα αυτά τα χρόνια, την άφησαν και με ένα «φέσι» 800.000 ευρώ, σύμφωνα με τα στοιχεία που υπάρχουν από τις έρευνες που έγιναν.

Η ΠΕΛ, λοιπόν, είναι μια έκθεση με πενηντάχρονη ιστορία θεσμός για τους πολίτες της περιοχής. Ακολούθησε φθίνουσα πορεία τα τελευταία είκοσι χρόνια και καταλήξαμε στη διακοπή της. Νομίζω ότι για τον λόγο αυτόν ο Πρωθυπουργός στο Περιφερειακό Συνέδριο της Στερεάς Ελλάδας το 2017, δεσμεύτηκε για τη μεταβίβαση της Πανελλήνιας Έκθεσης Λαμίας στους τοπικούς φορείς.

Με την προτεινόμενη ρύθμιση, ιδρύεται μια ανώνυμη αναπτυξιακή εταιρεία με μετόχους τον Δήμο Λαμιέων, την Περιφέρεια Στερεάς Ελλάδος και το Επιμελητήριο και υλοποιείται έτσι μια δέσμευση που είχαμε αναλάβει. Θεωρώ, λοιπόν, ότι οποιαδήποτε αναφορά έγινε σ’ αυτό το θέμα, έχει να κάνει με την κακοδιαχείριση όλων αυτών των χρόνων.

Έρχομαι τώρα στο φλέγον θέμα των ημερών τη ρύθμιση για τα «κόκκινα» στεγαστικά δάνεια και την προστασία της πρώτης κατοικίας. Με την τροπολογία που κατατέθηκε από την Κυβέρνηση, επιτυγχάνεται ο στόχος που είχαμε θέσει εξαρχής, να προστατευθεί, δηλαδή, η λαϊκή κατοικία μετά τη λήξη της ισχύος του νόμου Κατσέλη - Σταθάκη. Παράλληλα οι τράπεζες έχουν πλέον τη δυνατότητα, να εξυγιάνουν ταχύτερα τα χαρτοφυλάκιά τους από τα κόκκινα δάνεια και να δώσουν έμφαση στη στήριξη της επιχειρηματικότητας.

Η Κυβέρνηση, παρά τις σημαντικές πιέσεις, δεν υποχώρησε από τον πυρήνα της συμφωνίας που είχε επιτευχθεί με τις τράπεζες προ δύο μηνών. Με το νέο θεσμικό πλαίσιο για πρώτη φορά προστατεύεται η πρώτη κατοικία όχι μόνο για τους ευάλωτους οφειλέτες, που έχουν πάρει στεγαστικό δάνειο, αλλά και για πολλούς επαγγελματίες που έχουν πάρει επιχειρηματικό δάνειο με υποθήκη την πρώτη κατοικία του οφειλέτη. Υπολογίζεται ότι η ρύθμιση θα εξυπηρετήσει από το 65% μέχρι το 70% των στεγαστικών δανείων.

Θα μου επιτρέψετε εδώ να κάνω μια αναφορά στον εισηγητή της Νέας Δημοκρατίας, γιατί, πραγματικά, μπερδεύει τα στεγαστικά δάνεια με όλο το ιδιωτικό χρέος, δηλαδή πήγε να συσχετίσει ανόμοια πράγματα, πατάτες με ντομάτες, όταν ξέρουμε ότι τα στεγαστικά δάνεια είναι περίπου 18 δισεκατομμύρια και τα δάνεια τα οποία ρυθμίζονται αυτή τη στιγμή, είναι περίπου στα 8 με 9 δισεκατομμύρια.

Άρα, λοιπόν, πρέπει να είμαστε πάρα πολύ προσεκτικοί και να μη δημιουργούμε εντυπώσεις, όταν «τσουβάλιασαν» όλο το ιδιωτικό χρέος που αυτοί είχαν δημιουργήσει όλα αυτά τα χρόνια και προσπαθούν αυτή τη στιγμή, να το συσχετίσουν με τα ιδιωτικά στεγαστικά δάνεια.

Για πρώτη φορά προβλέπεται η επιδότηση της δόσης των δανείων, για τους δικαιούχους που θα υπαχθούν στις σχετικές διατάξεις και για όλη τη διάρκεια της ρύθμισης και όχι για τα τρία χρόνια με τον νόμο Κατσέλη.

Επίσης η ύπαρξη άλλης, πέρα της κύριας κατοικίας, ακίνητης περιουσίας ή μεταφορικών μέσων του αιτούντος δεν κωλύει πλέον -με κάποιους τρόπους βέβαια- την υποβολή της αίτησης. Το επιτόκιο της ρύθμισης είναι ιδιαίτερα χαμηλό, προκειμένου να προσδιορίζεται χαμηλή μηνιαία δόση. Νομίζω ότι τα όρια του οικογενειακού εισοδήματος, διαμορφώθηκαν κατά τέτοιον τρόπο –πρέπει να δείξουμε προσοχή εδώ- ώστε να αντιστοιχούν στις εύλογες δαπάνες διαβίωσης, όπως αυτές καθορίστηκαν από την Ελληνική Στατιστική Υπηρεσία, προσαυξημένες κατά 70%.

Η ρύθμιση, λοιπόν, για την προστασία της πρώτης κατοικίας αποτελούσε και αποτελεί κεντρική προτεραιότητα για την ελληνική Κυβέρνηση, που παρέλαβε μια χώρα στην οποία από την 1η Ιανουαρίου του 2015, είχε πάψει να ισχύει οποιαδήποτε προστασία της πρώτης κατοικίας. Καταφέραμε, από τότε μέχρι σήμερα, και την παράταση ισχύος του νόμου Κατσέλη και την εξέλιξή του με τις παρεμβάσεις του νόμου Σταθάκη και σήμερα κλείνουμε αυτή την εκκρεμότητα, με μια ρύθμιση που προστατεύει τη συντριπτική πλειοψηφία των δανειοληπτών, με επιπρόσθετη πρόβλεψη και για τα επιχειρηματικά δάνεια όπως είπα.

Εκείνο που μου προκαλεί κατάπληξη, είναι η στάση και η κριτική της Νέας Δημοκρατίας όλο το προηγούμενο διάστημα. Οι άνθρωποι που άφησαν απροστάτευτη τη λαϊκή κατοικία, την ίδια στιγμή που έκαναν τη μία ανακεφαλαιοποίηση μετά την άλλη -χωρίς σχέδιο και χωρίς μέριμνα για τα «κόκκινα» δάνεια- σήμερα θα έπρεπε τουλάχιστον να είναι λίγο πιο προσεκτικοί όταν ασκούν κριτική. Ο ελληνικός λαός ξέρει πολύ καλά, ποιοι είναι οι πολιτικοί υπαίτιοι της έκρηξης του ιδιωτικού χρέους των νοικοκυριών και των επιχειρήσεων και πότε δημιουργήθηκε αυτό, όπως γνωρίζει και το γεγονός ότι η Νέα Δημοκρατία και το ΠΑΣΟΚ, δεν είχαν φροντίσει να υπάρξει οποιαδήποτε πρόβλεψη για την προστασία της πρώτης κατοικίας, όχι από αμέλεια, αλλά δυστυχώς από στρατηγική επιλογή.

Βέβαια η Νέα Δημοκρατία, σε αντίθεση με το ΠΑΣΟΚ, δήλωσε ότι θα ψηφίσει την τροπολογία, την οποία θα βελτιώσει όταν γίνει κυβέρνηση.

Κύριοι συνάδελφοι, στα είκοσι πέντε χρόνια της ρύθμισης είναι πιθανόν η Νέα Δημοκρατία κάποια στιγμή να γίνει κυβέρνηση. Εν τω μεταξύ, όμως, εμείς θα έχουμε ήδη βελτιώσει την οικονομία και τη λειτουργία του τραπεζικού συστήματος, οπότε η παρέμβασή τους δεν θα χρειαστεί.

Άλλωστε το ίδιο λέγατε και για τον ν.4412/2016, για τον οποίον μόλις προχθές αλλάξατε γνώμη και άποψη, και είπατε ότι θα τον διατηρήσετε αν ποτέ γίνετε κυβέρνηση. Γενικά, άλλωστε, έχετε την τάση να λέτε ότι θα κάνετε πράγματα που, αν και όταν γίνετε κυβέρνηση, θα υπάρχουν ήδη από εμάς, όπως τα έργα που εξήγγειλε πρόσφατα ο κ. Μητσοτάκης, τα οποία είναι ή δρομολογημένα, ή ορισμένα βρίσκονται έναν μήνα πριν τη δημοπράτηση.

Για να απαντήσουμε και στην αθλιότητα που διακινεί η Αντιπολίτευση σχετικά με τη μη λήξη των μνημονίων, πρέπει να ξεκαθαρίσουμε ότι οι οποίες διαβουλεύσεις για το πλαίσιο προστασίας της πρώτης κατοικίας, οφείλονται όχι στο ότι είμαστε σ’ ένα φαντασιακό μνημόνιο, πράγμα που μόνο η Νέα Δημοκρατία συνεχίζει να λέει, αλλά στο ότι είμαστε μέλος της Ευρωζώνης, και όποια χώρα είναι μέλος του ευρωσυστήματος οφείλει να εναρμονίζει την πολιτική της για τη σχέση των δανειοληπτών με το τραπεζικό σύστημα και την Ευρωπαϊκή Κεντρική Τράπεζα και τον SSM. Αυτό συμβαίνει σε όλες ανεξαιρέτως τις χώρες της Ευρωζώνης.

Η Κυβέρνηση, λοιπόν, με βάση τα ευρύτερα συμφέροντα της χώρας, της οικονομίας αλλά και τα ειδικότερα συμφέροντα των δανειοληπτών και ιδιαίτερα αυτών που έχουν, πραγματικό, πρόβλημα να εξυπηρετήσουν τα δάνειά τους, φέρνει σήμερα μια τροπολογία, η οποία έχει όλα εκείνα τα ποιοτικά στοιχεία, που εγώ, τουλάχιστον, πιστεύω ότι τη φέρνουν ένα βήμα μπροστά απ’ ό,τι είχαμε ως τώρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει για δύο λεπτά ο κ. Γιαννακίδης για κάποιες νομοτεχνικές βελτιώσεις.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Θα είμαι πολύ πιο σύντομος, κύριε Πρόεδρε.

Έχω να αναφέρω τα εξής:

«1. Το τελευταίο εδάφιο «Οι εν λόγω συμβάσεις εξαιρούνται από τις διατάξεις του άρθρου 6 του ν. 2527/1997 (Α΄ 206) και από την αναστολή του άρθρου 1 της Πράξης Υπουργικού Συμβουλίου 33/2006 (Α΄280).» της εσωτερικής παρ. 6 του άρθρου 56 του σχεδίου νόμου, όπως αυτό αντικαθίσταται με την τροπολογία με γενικό αριθμό 2062 και ειδικό 57, διαγράφεται.

2. Στην παρ. 1 του άρθρου 29 του σχεδίου νόμου η λέξη «επαρκεί» προστέθηκε με την υπ’ αριθμ. 6 νομοτεχνική αντικαθίσταται από τη λέξη «απαιτείται».»

(Στο σημείο αυτό ο Υφυπουργός κ. Στάθης Γιαννακίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΓΗ ΣΕΛΙΔΑΣ)

(Να μπει η σελίδα 349)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ οι προαναφερθείσες νομοτεχνικές βελτιώσεις να διανεμηθούν στις Κοινοβουλευτικές Ομάδες.

Τον λόγο έχει ο κ. Τζελέπης από τη Δημοκρατική Συμπαράταξη.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Θα ήθελα να πω απλώς στον ομιλητή που κατέβηκε από το Βήμα πριν από λίγο ότι, εμείς δεν είχαμε ποτέ υποψήφιο Ευρωβουλευτή από τη λίστα των Panama Papers, όπως εμείς δεν είχαμε και ποτέ Υπουργό τον Αρχηγό της ΕΥΠ επί κυβερνήσεως Καραμανλή.

Επειδή ακούστηκε εδώ το τι έγινε και χρωστάνε οι Έλληνες, εμείς σας είπαμε να κάνουμε εξεταστική επιτροπή από το 2001, για να δούμε τι έφταιξε. Το θελήσατε, κύριοι της συγκυβέρνησης, κύριοι του ΣΥΡΙΖΑ; Όχι. Γιατί; Διότι δεν θέλατε να αναδειχθεί η καταστροφική περίοδος 2004 - 2009 της διακυβέρνησης του κ. Καραμανλή, που ήταν η κύρια αιτία για το ότι η χώρα μας οδηγήθηκε σε σοβαρή οικονομική κρίση.

Ακούσαμε, επίσης, να λέτε: «Εμείς τι να κάνουμε; Παραλάβαμε μία δύσκολη οικονομική κατάσταση και προσπαθήσαμε να ανταποκριθούμε». Δυστυχώς για εσάς τα στοιχεία είναι αμείλικτα. Με την τυχοδιωκτική πολιτική του πρώτου οκταμήνου του κ. Βαρουφάκη, κατ’ εντολήν του κ. Τσίπρα, ενώ η χώρα είχε αρχίσει να βγαίνει στο ξέφωτο, δυστυχώς οδηγηθήκαμε και πάλι σε ένα νέο, αχρείαστο μνημόνιο και σε μια καταβαράθρωση του εισοδήματος των μικρομεσαίων, των συνταξιούχων και των μισθωτών.

Και αυτό φαίνεται καθαρά σε σχέση με τα κόκκινα στεγαστικά δάνεια, τα δάνεια, δηλαδή, που δεν μπορούσαν να αποπληρώσουν όλοι αυτοί. Όταν το 2014 ήταν το 35,6% από τα 25 δισεκατομμύρια συνολικά μη εξυπηρετούμενων δανείων, το 2015, αμέσως, μέσα σε έναν χρόνο πήγε στο 41%, έγιναν 28 δισεκατομμύρια και σήμερα είναι 44,7%. Αυτά στα τέσσερα χρόνια.

Εγώ σας ρωτώ: Εάν δεν υπήρχε ο νόμος ΠΑΣΟΚ, ο ν.3869/2010 να προστατεύσει την πρώτη κατοικία, ήσαστε εσείς ικανοί να προστατεύσετε την πρώτη κατοικία; Τέσσερα χρόνια δεν κάνατε τίποτα. Ήρθατε τώρα, άρον άρον στο παρά πέντε, να φέρετε έναν νόμο – φύλλο συκής, για να κρύψετε την ανικανότητά σας, που αφήνει επτά στους δέκα δανειολήπτες, που δεν μπορούν να εξυπηρετήσουν τα δάνειά τους, ακάλυπτους.

Και έρχεστε από την άλλη πλευρά και μας λέτε εδώ ότι «εμείς είμαστε αριστεροί», όπως είπε και ο Υπουργός Οικονομικών, και ότι «δεν μπορείτε να μας κάνετε πολιτική από αριστερά».

Κοιτάξτε να δείτε, κύριοι τηςΚυβέρνησης, η πραγματικότητα εκδικείται. Κάθε ψέμα πλέον αποκαλύπτεται και καταρρέουν όλοι οι μύθοι σας σιγά σιγά. Μαζικοποιείτε τη φτώχεια και αυτό το λέτε «αριστερή πολιτική». Καταπιάνεστε με ό,τι παράγει και δημιουργεί στον τόπο και το καταστρέφετε. Και αυτό το λέτε «δίκαιη ανάπτυξη». Οδηγήσατε με δική σας ευθύνη σε αφελληνισμό, με 20 δισεκατομμύρια σε βάρος του ελληνικού λαού, το τραπεζικό σύστημα και αυτό το λέτε «πατριωτισμό». «Τακτοποιείτε» την αριστερή διαπλοκή και αυτό το λέτε «τάξη» και εξυγίανση».

Η αριστεροσύνη σας και η κοινωνική σας ευαισθησία έχουν αποτυπωθεί και σε αυτή την τροπολογία για την πρώτη κατοικία, όπου τα μεγάλα λόγια του Πρωθυπουργού αποδεικνύονται για άλλη μία φορά πέτσινες επιταγές χωρίς αντίκρισμα, ενώ οι πολίτες συνθλίβονται, απογοητευμένοι, θυμωμένοι και φοβισμένοι.

Ακούσαμε, επίσης, τον Υπουργό Οικονομικών, να λέει ότι έγινε αποκατάσταση των συλλογικών συμβάσεων εργασίας. Γιατί δεν λέτε αλήθεια, όταν τον ν.3869 τον λέτε νόμο Κατσέλη, ότι η περικοπή και η κατάργηση των συλλογικών συμβάσεων εργασίας και η κατάργηση της μετενέργειας έγινε και αυτή από την κ. Κατσέλη, η οποία τώρα είναι στις τάξεις σας; Ποιες συλλογικές συμβάσεις εργασίας αποκαταστήσατε, όταν δεν υπάρχουν δύο κορυφαία συλλογικά δικαιώματα των εργαζομένων οι ελεύθερες συλλογικές διαπραγματεύσεις και ο κοινωνικός διάλογος; Εφαρμόζετε τον ν.4172/2013, που έληγε το 2016, και ήρθατε το 2018 με υπουργική απόφαση, να ορίσετε τον κατώτατο μισθό στα 650 ευρώ. Το κράτος είναι και πάλι απόλυτος ρυθμιστής και το πάγωμα των τριετιών ισχύει.

Υπάρχουν και δύο τροπολογίες για την Ελληνική Βιομηχανία Ζάχαρης, η 2048 και η 2064, που αφορά τους εργαζόμενους, όπως φέρατε και παραμονές Χριστουγέννων, πριν εντάξετε στον νόμο για εκκαθάριση την Ελληνική Βιομηχανία Ζάχαρης. Συμφωνούμε με αυτές τις τροπολογίες. Λέμε «ναι, να αποκατασταθούν οι εργαζόμενοι». Τι γίνεται, όμως, με την Ελληνική Βιομηχανία Ζάχαρης; Γιατί είπαμε ότι ανάπτυξη και ΣΥΡΙΖΑ, είναι έννοιες ασύμβατες. Το 2015, παραλάβατε δύο εν ενεργεία εργοστάσια για ένα σημαντικό στρατηγικό προϊόν στη βόρεια Ελλάδα. Τι κάνατε αυτά τα τέσσερα χρόνια; Μια τρύπα στο νερό! Κλείσατε και αυτά τα δύο εργοστάσια.

Και έρχεστε τώρα και λέτε από το Βήμα της Βουλής ότι «φταίει το ΠΑΣΟΚ, επειδή μείωσε την ποσόστωση 2006, 2007, 2008». Δεν τολμάτε να πείτε ποιος ήταν κυβέρνηση τότε. Η Νέα Δημοκρατία, η κυβέρνηση Καραμανλή μείωσε τις ποσοστώσεις και οδηγήθηκαν τότε τρία εργοστάσια σε κλείσιμο. Εμείς διαφωνήσαμε, αντιδράσαμε. Κρατήσαμε σε λειτουργία τα δύο εργοστάσια. Εσείς εκτινάξατε τα χρέη στα ύψη. Η πρώτη πράξη νομοθετικού περιεχομένου που κάνατε, ήταν να δώσετε 30 εκατομμύρια και να αυξήσετε έτσι τα χρέη κατά 100 εκατομμύρια. Ψάχνουμε τον κ. Πιτσιόρλα -καλώς για τους εργαζομένους, συμφωνούμε- να μας πει τι θα γίνει με τις δεκάδες χιλιάδες παραγωγούς ζαχαροτεύτλων. Τι θα κάνουν; Μπαίνουμε πλέον στον Απρίλιο. Δεν μπορούν πλέον να καλλιεργήσουν.

Και ξέρετε τι κουτοπονηριά κάνετε; Τη στιγμή που είναι απλήρωτοι οι τευτλοπαραγωγοί για το 2017, 2018, τους χρωστάτε 2,5 εκατομμύρια και στους εργαζόμενους άλλα 2,5 εκατομμύρια, τους λέτε: «Καλλιεργήστε τώρα όσο όσο καμμία δεκαριά χιλιάδες στρέμματα, να μην έχουμε το πολιτικό κόστος, υποτυπωδώς να σας κάνουμε υπενοικίαση του ενός εργοστασίου». Ακούστε κουτοπονηριές! Αν είναι δυνατόν! Εσείς ξεκινήσατε από την αυτοδιαχείριση, να τα δώσετε στους εργαζόμενους και στους αγρότες, φτάσατε να τα κλείσετε και τώρα προσπαθείτε με μπαλώματα να αποφύγετε το πολιτικό κόστος.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Και κλείνω, κύριε Πρόεδρε, τοποθετούμενος σε σχέση με την τροπολογία για την προστασία της πρώτης κατοικίας.

Για άλλη μία φορά γίνεται πλέον κατανοητό από τους Έλληνες πολίτες ότι η Κυβέρνηση σκόπιμα άφησε να λήξει το πλαίσιο εφαρμογής του νόμου προστασίας 3869/2010, και τώρα φέρνει ένα νομοθετικό φύλλο συκής, όπως είπα, το οποίο στην πράξη θα προστατεύσει όσους πολίτες προστάτευσε και ο αποτυχημένος εξωδικαστικός συμβιβασμός δηλαδή κανέναν. Είναι προφανές ότι το πλαίσιο αυτό δεν θα εφαρμοστεί από την παρούσα Κυβέρνηση. Γράφτηκε απλώς και μόνο για προεκλογικούς λόγους. Άλλωστε και το ότι και πάλι θα γίνουν ηλεκτρονικές πλατφόρμες, όπως στον εξωδικαστικό συμβιβασμό, εγείρει προβληματισμό για το πότε θα γίνουν, πώς θα εφαρμοστούν. Το κυριότερο, όμως, απ’ όλα είναι ότι ο Έλληνας πολίτης, που δεν μπορεί να εξυπηρετήσει τα δάνειά του, επαφίεται στην όρεξη των τραπεζιτών. Αυτοί θα κρίνουν αν θα τον εντάξουν ή όχι. Αν δεν τον εντάξουν και ο πολίτης προσφύγει στα ελληνικά δικαστήρια, θα έχει και ποινή 5%. Πού το ακούσατε αυτό; Πού το είδατε αυτό;

Είστε μια Κυβέρνηση πραγματικά μόνο για τους λίγους, γι’ αυτούς που μπορούν και έχουν. Πραγματικά δεν είστε αριστεροί. Είστε κυνικοί εξουσιαστές και κυνηγοί της καρέκλας.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αποστόλου από τον ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΟΥ:** Κατ’ αρχάς, κύριε Τζελέπη, αυτό που έχω να σας πω, είναι ότι βρήκαμε μια βιομηχανία ζάχαρης στα πρόθυρα του κλεισίματος, την κρατήσαμε ανοιχτή και με αυτά τα 30 εκατομμύρια με την πράξη νομοθετικού περιεχομένου λειτούργησε όλα αυτά τα χρόνια. Και να είστε σίγουρος ότι και με αυτή την τροπολογία με την οποία ρυθμίζουμε θέματα των εργαζομένων, θα ακολουθήσει και κάποιο πλάνο, που ουσιαστικά θα μας λύσει οριστικά το πρόβλημα λειτουργίας. Άρα και οι τευτλοπαραγωγοί αλλά και οι εργαζόμενοι πρέπει να είναι αυτοί που πρωτίστως θα ικανοποιηθούν και από εκεί και πέρα να είστε σίγουρος ότι θα συνεχίσουμε τη λειτουργία της.

Κυρίες και κύριοι συνάδελφοι, θέλω να τονίσω ιδιαίτερα την ομόθυμη αποδοχή του νομοσχεδίου και των σημαντικότερων τροπολογιών του από τους φορείς -ουσιαστικά αυτούς ενδιέφερε- που κλήθηκαν στην επιτροπή. Αυτό φαίνεται ότι δεν συγκίνησε ένα μέρος της Αντιπολίτευσης.

Και αρχίζω την παρέμβασή μου από το άρθρο 11 που αφορά στην περιοχή των Οινοφύτων. Έλεγε ο Πρωθυπουργός τον Ιούλιο του 2017 στο αναπτυξιακό συνέδριο της Στερεάς Ελλάδας στη Λαμία: «Η άτυπη υπερσυγκέντρωση βιομηχανικών δραστηριοτήτων στον άξονα Χαλκίδα – Θήβα - Οινόφυτα προκάλεσε μια περιβαλλοντική καταστροφή χωρίς προηγούμενο, την οποία δεσμευόμαστε να αντιμετωπίσουμε. Από την άλλη μεριά έχουμε τη δυνατότητα να αξιοποιήσουμε έναν υπαρκτό βιομηχανικό ιστό και το αντίστοιχο ανθρώπινο δυναμικό, για να δώσουμε στην περιοχή μια βιομηχανική πνοή με έμφαση στην τεχνολογία, την καινοτομία, την ανταγωνιστικότητα και την υψηλή προστιθέμενη αξία».

Αυτά γίνονται, κυρίες και κύριοι συνάδελφοι, με την προτεινόμενη ρύθμιση. Μπαίνουν ήδη στη διαδικασία της υλοποίησης όχι μόνο με τη σύνταξη ενός ολοκληρωμένου στρατηγικού σχεδίου παρεμβάσεων στη λεκάνη απορροής του Ασωπού αλλά, κυρίως, μέσα από τη δημιουργία, την ανάπτυξη ενός επιχειρηματικού πάρκου, με τη διασφάλιση -και να μην το ξεχνάμε αυτό, διότι πάρα πολλοί το εκμεταλλεύονται- των απαιτούμενων πόρων για την υλοποίησή του από το ΕΣΠΑ 2014 - 2020.

Και αυτό το στρατηγικό σχέδιο προέκυψε ως αποτέλεσμα διαδικασιών διαβούλευσης με την Περιφέρεια Στερεάς Ελλάδας, με τον Δήμο Τανάγρας, που η Κυβέρνηση διαμόρφωσε, μια Κυβέρνηση που έχει κάνει πράξη το σύνθημά μας «Αποκέντρωση με αυτοδιοίκηση».

Θα σταθώ ιδιαίτερα σε μερικά άρθρα, που τροποποιούν τον αναπτυξιακό νόμο 4399/2016 προς την κατεύθυνση όχι μόνο της επιτάχυνσης αλλά και της απλούστευσης των διαδικασιών υλοποίησης των στρατηγικών ιδιωτικών επενδύσεων.

Και αρχίζω από το άρθρο 28 των παρεχόμενων ενισχύσεων για κάθε επενδυτικό σχέδιο. Οι ρυθμίσεις του ευθυγραμμίζουν το γενικό μέρος του ν.4399, που αναφέρονται στα επιμέρους καθεστώτα ενίσχυσης με το γενικό απαλλακτικό κανονισμό της Ευρωπαϊκής Ένωσης. Είναι σημαντικό, για παράδειγμα, να αποφασίζονται τα ανώτατα όρια των παρεχόμενων ενισχύσεων για κάθε επενδυτικό σχέδιο, όπως είναι σημαντικό, για λόγους ανωτέρας βίας, να παρατείνεται η αρχική προθεσμία ολοκλήρωσης της επένδυσης αλλά και να είναι γνωστό ποιες είναι οι ρυθμίσεις των φοροαπαλλαγών που αφορούν την κάθε επένδυση.

Επίσης είναι πολύ σημαντικό αυτό που έρχεται με το άρθρο 35, που παρέχει τη δυνατότητα σε επενδυτές οι οποίοι καθυστέρησαν να υλοποιήσουν την επένδυσή τους, να γνωστοποιήσουν το σημείο που βρίσκονται, ούτως ώστε να επαναρχίσει η διαδικασία υπαγωγής και υλοποίησης των συγκεκριμένων επενδυτικών σχεδίων.

Απαραίτητες, επίσης, ήταν οι ρυθμίσεις που αφορούν το άρθρο 24 και έχουν σχέση με την οργάνωση και τη λειτουργία των λαϊκών αγορών των παραγωγών στις επιτροπές περιφερειακών ενοτήτων, στις λαϊκές αγορές.

Ανέφερα κάτι, κύριε Γιαννακίδη, στην επιτροπή και το επαναλαμβάνω και τώρα. Προχωρήστε στη θεσμοθέτηση των λαϊκών αγορών παραγωγών. Είναι δική σας αρμοδιότητα. Πραγματικά πρόκειται για μια άλλη μορφή οργάνωσης αγορών, που φέρνει σε επαφή τον αγρότη παραγωγό με τον καταναλωτή. Δεν υπάρχει μεταξύ τους κάποιος άλλος να μεσολαβήσει σε αυτή τη διαδικασία. Αντιλαμβάνεστε πόσο σημαντικό είναι και για τους δύο.

Στην παρέμβασή μου στη Διαρκή Επιτροπή αναφέρθηκα, ακόμη, στην αναγκαιότητα, να υπαχθούν στον αναπτυξιακό νόμο και οι επενδύσεις στρατηγικού χαρακτήρα στον αγροτοδιατροφικό τομέα, διότι δεν επαρκούν οι πόροι που υπάρχουν με το πρόγραμμα αγροτικής ανάπτυξης. Αναφέρομαι ιδιαίτερα σε μεγάλα θερμοκήπια, που έχουν, μάλιστα, και σχέση με τις ανανεώσιμες πηγές ενέργειας και, βεβαίως, όσον αφορά στις καθετοποιημένες μονάδες παραγωγής και επεξεργασίας κτηνοτροφικών προϊόντων, μονάδες επεξεργασίας ζωικών αποβλήτων, μονάδες ολοκληρωμένες που αφορούν τις υδατοκαλλιέργειες.

Πρέπει, επίσης, να δείτε και τις πολυμετοχικές αναπτυξιακές εταιρείες των Οργανισμών Τοπικής Αυτοδιοίκησης. Έχουμε ένα πρόβλημα σχετικά με την υλοποίηση του Leader. «Τρέχει» αυτή την περίοδο και δεν μπορούμε, διότι η μεταβολή που κάνατε στον κανονισμό λειτουργίας, έχει δημιουργήσει πρόβλημα. Να επανέλθει ο κανονισμός όπως ήταν, για να μπορέσουμε να «περπατήσουμε» το συγκεκριμένο πρόγραμμα.

Θέλω να σταθώ σε δύο τροπολογίες. Η μία αφορά τους εργαζόμενους στη ζάχαρη και ανοίγει τον δρόμο για την οριστική λύση του προβλήματος λειτουργίας της μονάδας και η άλλη αφορά την προστασία της πρώτης κατοικίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Θα το επαναλάβω κι εγώ. Εκατόν πενήντα χιλιάδες συμπολίτες μας, δηλαδή το 70% έως 75% των δανειοληπτών στεγαστικών δανείων με πρόβλημα εξυπηρέτησης, ανακουφίζονται. Αυτό υποσχεθήκαμε, αυτό κάνουμε.

Βεβαίως να αναφερθώ ιδιαίτερα στα δάνεια των αγροτών, που έχουν υποθηκεύσει την πρώτη κατοικία. Τονίζω ότι μπαίνουν στη ρύθμιση αυτά που έχουν σχέση με τις τράπεζες, αλλά πρέπει να δούμε αυτά τα δάνεια που έχουν σχέση με τον εκκαθαριστή, την PQH. Είπε στην αρμόδια επιτροπή ο εκπρόσωπος της Τράπεζας της Ελλάδας ότι μπαίνουν. Πρέπει να το δούμε και πρέπει να το προσέξουμε, γιατί είναι ένα πάρα πολύ σοβαρό θέμα.

Αυτά, λοιπόν, κυρίες και κύριοι συνάδελφοι, κάνουμε εμείς, και πιστεύουμε ότι ο κόσμος που είχε πρόβλημα, με αυτές τις ρυθμίσεις που φέραμε, ανακουφίζεται.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε με τον κατάλογο των ομιλητών, επιτρέψτε μου να κάνω δύο ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Οινόης Καστοριάς και το Γυμνάσιο Μεσοποταμίας Καστοριάς.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Η δεύτερη ανακοίνωση αφορά ποινικές δικογραφίας που κατατέθηκαν στη Βουλή.

Έχω, λοιπόν, την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 27-3-2019:

Ποινική δικογραφία που αφορά στον Αναπληρωτή Υπουργό Υγείας, Παύλο Πολάκη.

Ποινική δικογραφία που αφορά στον διατελέσαντα Υπουργό Εθνικής Άμυνας, Αθανάσιο - Απόστολο Τσοχατζόπουλο.

Ποινική δικογραφία που αφορά στον πρώην Υφυπουργό Εξωτερικών, Ευριπίδη Στυλιανίδη.

Ποινική δικογραφία που αφορά στον Υπουργό Οικονομικών, Ευκλείδη Τσακαλώτο.

Ποινική δικογραφία που αφορά στους διατελέσαντες Υπουργό και Υφυπουργό Εξωτερικών, Γεώργιο Παπανδρέου και Ευριπίδη Στυλιανίδη.

Ποινική δικογραφία που αφορά στον διατελέσαντα Υπουργό ΠΕΧΩΔΕ, Γεώργιο Σουφλιά.

Ποινική δικογραφία που αφορά στον τέως Υπουργό Εσωτερικών, Παναγιώτη Σκουρλέτη και στον τέως Αναπληρωτή Υπουργό Εσωτερικών αρμοδίου για θέματα Προστασίας του Πολίτη, Νικόλαο Τόσκα.

Ποινική δικογραφία που αφορά στην Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Ευτυχία Αχτσιόγλου και στον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, Αναστάσιο Πετρόπουλο.

Τέλος, ποινική δικογραφία που αφορά στους διατελέσαντες Υπουργούς Απασχόλησης και Κοινωνικής Προστασίας, Φάνη Πάλλη - Πετραλιά, Υγείας, Δημήτριο Αβραμόπουλο και Οικονομίας και Οικονομικών, Γεώργιο Αλογοσκούφη.

Τον λόγο έχει η κ. Καφαντάρη από τον ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, σαφώς το μεγάλο ζήτημα της προστασίας της πρώτης κατοικίας που έχουμε σήμερα με μορφή τροπολογίας, επισκίασε σε μεγάλο βαθμό -και θεωρώ ότι είναι λογικό γιατί αφορά συμπολίτες μας οι οποίοι κινδυνεύουν, πιθανόν, να χάσουν το σπίτι τους- ένα πάρα πολύ σοβαρό πολυνομοσχέδιο του Υπουργείου Οικονομίας και Ανάπτυξης. Σε αυτό θα αναφερθώ εγώ.

Πρόκειται για ένα σοβαρό πολυνομοσχέδιο, που η αναπτυξιακή του διάσταση είναι κυρίαρχη, μιας και στη φάση που βρίσκεται η χώρα μας πλέον μετά τα μνημόνια, η ανάπτυξη είναι το μέλλον και όλη η προσπάθεια εστιάζει εκεί. Είναι ένα νομοσχέδιο όπου, όπως είπα, η αναπτυξιακή του διάσταση είναι σημαντική.

Είναι ένα νομοσχέδιο με το βλέμμα κυριολεκτικά στο μέλλον. Και αυτό αναγνωρίστηκε -και είναι από τις λίγες φορές- στην επιτροπή μας, στην Επιτροπή Παραγωγής και Εμπορίου, όπου οι φορείς ήταν τόσο θετικοί και τα σχόλιά τους επίσης τόσο θετικά. Είναι ένα νομοσχέδιο που εισάγει μια δέσμη μέτρων, που δίνει αναπτυξιακά κίνητρα, που κάνει βήματα για την πάταξη της γραφειοκρατίας και ειδικά με τον εκσυγχρονισμό του συστήματος διανοητικής ιδιοκτησίας στην Ελλάδα, με έμφαση στη βιομηχανική ιδιοκτησία και την ενίσχυση της καινοτομίας, την εναρμόνιση της ελληνικής νομοθεσίας με τις διατάξεις της ευρωπαϊκής οδηγίας, τη σύσταση Εθνικού Συμβουλίου Διανοητικής Ιδιοκτησίας, την επικαιροποίηση θεσμικού πλαισίου που διέπει τη χορήγηση υποχρεωτικών αδειών εκμετάλλευσης διπλωμάτων ευρεσιτεχνίας, το μεγάλο ζήτημα το οποίο αφορά την ενίσχυση της ανάπτυξης επιχειρηματικών πάρκων με απλοποίηση διοικητικών διαδικασιών, που μέχρι σήμερα λειτουργούσαν σαν τροχοπέδη στην ανάπτυξη.

Με το άρθρο 11 -αναφέρθηκε και ο προηγούμενος ομιλητής- επιτυγχάνεται για πρώτη φορά η ολιστική αντιμετώπιση του προβλήματος της ευρείας, άναρχης βιομηχανικής δόμησης στην περιοχή των Οινοφύτων. Γνωρίζουμε περί Ασωπού και όλα αυτά. Εδώ, δηλαδή, μπαίνουν νόμοι, μπαίνουν κανόνες, μπαίνουν όροι. Και αυτό είναι πάρα πολύ σημαντικό.

Βέβαια γίνεται αναφορά και στην άσκηση τεχνικών επαγγελματικών δραστηριοτήτων, που αφορά μια σειρά τεχνικά επαγγέλματα, όπου δίνει τη δυνατότητα ένταξης στα τεχνικά επαγγέλματα και στους αποφοίτους ισότιμων και αντίστοιχων σχολών, πέραν αυτών που αναγράφονται περιοριστικά σε όλα τα προεδρικά διατάγματα του 2013.

Επίσης ως προς το μεγάλο ζήτημα, όπως είπαμε πριν, της ανάπτυξης και του αναπτυξιακού νόμου θα ήθελα να πω τα εξής: Τροποποιούνται αρκετές διατάξεις του αναπτυξιακού νόμου 4399/2016, με κυριότερες τη μείωση από πέντε σε τρία χρόνια -που μπορεί να γίνει από επενδυτές- η αξιοποίηση του συνόλου του κινήτρου φορολογικής απαλλαγής και δίνεται η δυνατότητα το 1/3 του συνολικού εγκεκριμένου ποσού της φορολογικής απαλλαγής να αξιοποιηθεί, προτού εκδοθεί η απόφαση ολοκλήρωσης της επένδυσης. Γενικά μιλάμε για μέτρα και κίνητρα για προσέλκυση επενδύσεων μείζονος σημασίας, αυξάνοντας τα ποσοστά επιδότησης με φορολογικές απαλλαγές. Όλα αυτά είναι σήματα και προς τους επενδυτές για τη χώρα μας, ώστε να σταθεί στα πόδια της μετά από οκτώ πολύ δύσκολα μνημονιακά χρόνια.

Δεν μπορώ να μην αναφέρω το άρθρο 35, όπου επιδιώκεται οριστική ρύθμιση εκκρεμών επενδυτικών σχεδίων προηγούμενων αναπτυξιακών νόμων. Εδώ να πούμε ότι παρελήφθησαν το 2015, με τους παλιούς νόμους του 2011, έξι χιλιάδες διακόσια σχέδια τα οποία δεν είχαν ολοκληρωθεί. Μάλιστα με τον νόμο του 2011 -σε τέσσερα χρόνια μέχρι το 2015 δηλαδή- είχαμε χίλια διακόσια εβδομήντα επτά επενδυτικά σχέδια κατατεθειμένα. Με τον ν.4399/2016, επί Κυβέρνησης ΣΥΡΙΖΑ, χίλιες πεντακόσιες εβδομήντα αιτήσεις εντάχθησαν. Έχουν βγει πεντακόσιες εβδομήντα οκτώ αποφάσεις ύψους 1,7 δισεκατομμυρίου ευρώ.

Όπως καταλαβαίνουμε, λοιπόν, το ενδιαφέρον αυτής της Κυβέρνησης για τις επενδύσεις και για την ανάπτυξη είναι μετρήσιμο, είναι ουσιαστικό.

Επίσης δεν μπορώ να μην αναφερθώ και στον ν.4412/2016, που στόχος του ήταν η διασφάλιση της αρχής της διαφάνειας και η άμβλυνση ανισοτήτων μεταξύ οικονομικών φορέων, προκειμένου να ενισχυθούν μικρομεσαίες επιχειρήσεις. Μπορούμε να πούμε ότι το θεσμικό πλαίσιο, αν και ήταν καινοτόμο, δεν έτυχε αποδοχής από αναθέτουσες αρχές, είχε καθυστερήσεις στη σύναψη και εκτέλεση συμβάσεων και όλα αυτά.

Με το νομοσχέδιο αυτό που συζητούμε, προβλέπεται μια σειρά μέτρων που θα διευκολύνουν τις αναθέτουσες αρχές στη διαδικασία σύναψης και εκτέλεσης συμβάσεων και που θα συμβάλουν στην επιτάχυνση των διαδικασιών.

Ενισχύεται, λοιπόν, η διαφάνεια και το δημόσιο συμφέρον, αφού δεν θα υπάρχουν προβλήματα στην εκτέλεση των συμβάσεων. Οι αλλαγές καλύπτουν όλο το φάσμα δημόσιων έργων και συμβάσεων.

Έρχομαι τώρα στο μεγάλο ζήτημα που αφορά την ελληνική κοινωνία, το θέμα των «κόκκινων» δανείων και τη σχετική τροπολογία που κατατέθηκε.

Προτεραιότητά μας ως γνωστόν, κυρίες και κύριοι Βουλευτές, είναι ο άνθρωπος, είναι η κάλυψη των αναγκών, η κάλυψη εν προκειμένω των στεγαστικών του αναγκών και η ουσιαστική προστασία της πρώτης λαϊκής κατοικίας. Όμως με την τροπολογία την οποία συζητούμε σήμερα, αγγίζονται και μεσαία στρώματα τα οποία συνθλίφτηκαν και σήκωσαν μεγάλο βάρος της κρίσης αυτά τα οκτώ χρόνια. Η ρύθμιση αυτή, λοιπόν, καλύπτει και μεγάλο κομμάτι απ’ αυτούς.

Θα έλεγα -επιτρέψτε μου- ότι αυτό που θα έπρεπε να χαρακτηρίζει την Αντιπολίτευση -και τη Νέα Δημοκρατία και το ΠΑΣΟΚ- είναι -το ελάχιστο που μπορώ να πω- η σεμνότητα, διότι άφησαν χωρίς κάλυψη, το 2015, χωρίς προστασία την πρώτη κατοικία. Και αν δεν υπήρχε μια άτυπη -θα έλεγα- συμφωνία της Κυβέρνησης με τους τραπεζίτες, θα είχαμε πλειστηριασμούς πρώτης κατοικίας από τράπεζες. Και λέμε από τράπεζες, γιατί υπάρχουν και μεταξύ ιδιωτών, υπάρχουν κι άλλες περιπτώσεις. Έχουμε μετά τον νόμο Κατσέλη - Σταθάκη που βάζει κάποια όρια και πάλι προστατεύει, ουσιαστικά, τους μη έχοντες και πρέπει να προστατευθεί η πρώτη τους κατοικία. Και ερχόμαστε σήμερα με αυτή τη ρύθμιση.

Σε αυτή τη ρύθμιση εγώ θα έλεγα ένα πράγμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, παρακαλώ, κύριε Πρόεδρε.

Με αυτή τη ρύθμιση τολμάμε και ακουμπάμε το θέμα των κόκκινων δανείων. Καμμιά άλλη κυβέρνηση δεν τόλμησε αυτό το πράγμα. Είχαμε ανακεφαλαιοποίηση των τραπεζών, και κύρια αιτία ήταν η ύπαρξη των κόκκινων δανείων.

Ερχόμαστε, λοιπόν, σήμερα να δώσουμε μια ουσιαστική λύση για την πρώτη κατοικία, λαμβάνοντας υπ’ όψιν τις ανάγκες των πολλών, μιας και η ρύθμιση καλύπτει γύρω στο 70% εκείνων που έχουν στεγαστικά δάνεια, και παράλληλα εξασφαλίζει και τη βιωσιμότητα των τραπεζών που θέλουμε οι τράπεζες να μπορούν να λειτουργούν, να έχουν περάσει από stress tests. Η κατάστασή τους είναι καλή, αλλά οπωσδήποτε τα κόκκινα δάνεια ήταν και είναι ένα εμπόδιο. Θέλουμε να αναπτυχθούν, να μπορούν να δίνουν δάνεια, να δίνουν καινούργια στεγαστικά δάνεια, να καλύψουν τις στεγαστικές ανάγκες των νέων ανθρώπων.

Το πολύ σημαντικό -και με αυτό θα ήθελα να κλείσω- είναι το ότι έχουμε πλέον και τα επιχειρηματικά δάνεια μέσα σ’ αυτή την τροπολογία για την πρώτη κατοικία. Πολλοί μικροεπαγγελματίες, έμποροι για να επιβιώσει η δουλειά τους, η επιχείρησή τους, υποθήκευσαν το σπίτι τους. Μπήκε για πρώτη φορά το συγκεκριμένο στη ρύθμιση. Και αυτό ήταν ένα κομμάτι που διαπραγματευόμασταν με τους θεσμούς, ούτως ώστε να μπορέσει να περάσει και είναι πάντα στη βούληση της Κυβέρνησης η επιβράβευση των συνεπών δανειοληπτών και είναι θετικό ότι και η Κυβέρνηση και οι αρμόδιοι Υπουργοί δεσμεύτηκαν σε αυτή την κατεύθυνση.

Θα έλεγα, λοιπόν, ότι ίσως κάποιοι που θέλουν να καταψηφίσουν-αναφέρομαι στο ΠΑΣΟΚ ή ΚΙΝΑΛ τέλος πάντων- ας το ξανασκεφθούν, διότι και μια κατοικία να σωθεί, είναι όφελος. Πρέπει να σκεφθούν κάποια στιγμή την κοινωνία. Και επιτρέψτε μου να πω ότι αυτή η λογική, αυτή η πολιτική και η τακτική οδηγεί στην απομόνωση από την κοινωνία. Όμως η προστασία όποιων δανειοληπτών είναι πάρα πολύ σημαντικό και καλό είναι ακόμα και τώρα να σκεφθούν τη θέση τους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, θα ήθελα να ανακοινώσω στο Σώμα ότι πριν από λίγο κατατέθηκε το αίτημα ονομαστικής ψηφοφορίας εκ μέρους της Δημοκρατικής Συμπαράταξης. Αφορά στην ουσία τα άρθρα της τροπολογίας με αριθμό 2057 και ειδικό 52. Μετά από συνεννόηση με το Προεδρείο -να ενημερώσουμε, δηλαδή και τις Κοινοβουλευτικές Ομάδες- η ονομαστική ψηφοφορία θα διεξαχθεί αύριο στις 12.30΄.

**ΧΡΗΣΤΟΣ ΣΙΜΟΡΕΛΗΣ:** Γιατί όχι πιο νωρίς;

**ΠΡΟΕΔΡΕΥΩΝ (Γεώργιος Λαμπρούλης):** Επαναλαμβάνω στις 12.30΄.

Η Ολομέλεια θα ανοίξει κανονικά για τον κοινοβουλευτικό έλεγχο στις 12.30΄.

Τον λόγο έχει ο Βουλευτής του ΣΥΡΙΖΑ κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Οικονομίας και Ανάπτυξης περιλαμβάνει και επιλύει μια σειρά από ζητήματα, που προκύπτουν καθαρά από τις ανάγκες διακυβέρνησης. Περιλαμβάνει, δηλαδή, μια κύρωση για το εμπορικό απόρρητο και μια σειρά από ζητήματα τα οποία αφορούν στην επιτάχυνση του κυβερνητικού έργου και προτείνει ευεργετικά νομοθετήματα προς άρση διαφόρων παθογενειών του παρελθόντος, αλλά και προς επίρρωση μιας ανάπτυξης με θετικό πρόσημο, μιας δίκαιης ανάπτυξης.

Έτσι υπάρχουν ρυθμίσεις για τις ΒΙΠΕ, ρυθμίσεις για τον αναπτυξιακό νόμο, και μια σειρά από τροπολογίες εξίσου σημαντικές με σημαντικότερη -βέβαια σε αυτή θα αναφερθώ στο τέλος- αυτή που αφορά τα ζητήματα της προστασίας της πρώτης κατοικίας.

Στα ζητήματα των κόκκινων δανείων υπάρχουν πολλαπλά θέματα τα οποία προέκυψαν ακριβώς από την κρίση. Κυριότερο είναι η κατάρρευση του χρηματοπιστωτικού συστήματος της χώρας αλλά και της αγοράς ακινήτων στη χώρα.

Δεύτερο σημαντικό ζήτημα είναι η πτώχευση μεγάλου αριθμού του πληθυσμού και η αδυναμία, επομένως, αποπληρωμής ειδικά των δανειακών υποχρεώσεών του και πιο συγκεκριμένα για την πρώτη κατοικία. Άρα η ανάγκη προστασίας της πρώτης κατοικίας ήταν επιτακτική και ακόμα επιτακτικότερη για έναν μεγάλο αριθμό συμπολιτών μας, αυτών που λέμε «οικονομικά ευάλωτες ομάδες».

Επομένως ήταν αναγκαίος ο νόμος Κατσέλη, μόνο που αυτός έχει κλείσει τον κύκλο του και δεν αποτελεί το νομοθέτημα το οποίο θα μας επιτρέψει να περάσουμε στη νέα εποχή. Και ποια είναι η νέα εποχή; Είναι η επαναφορά στην κανονικότητα. Και αυτή πρέπει να συνδυάζει για το τραπεζικό σύστημα τη διευθέτηση των κόκκινων δανείων και τη δυνατότητά του να είναι πραγματικά χρηματοπιστωτικό.

Η αγορά ακινήτων πρέπει να έρθει σε μία κανονικότητα. Πράγματι αρχίζει να επαναδιαμορφώνεται, και να έχει μία σημασία η συζήτηση που κάνουμε για την αγορά ακινήτων καθώς και για τις ρυθμίσεις αυτές, ακριβώς γιατί φαίνεται να αποκαθίσταται σιγά-σιγά η ομαλότητα σ’ αυτόν τον τομέα.

Η στήριξη των δανειοληπτών ειδικά των ευάλωτων ομάδων αυτών, δηλαδή, που έχουν πληγεί περισσότερο από την κρίση και αφορά την πρώτη τους κατοικία, μας ενδιαφέρει περισσότερο, όσον αφορά τη νομοθετική πρωτοβουλία που παίρνουμε ακριβώς για την προστασία της πρώτης κατοικίας, πέρα από την ανόρθωση του τραπεζικού συστήματος.

Με δεδομένο, λοιπόν, πως ο νόμος Κατσέλη έκλεισε τον κύκλο του, συν την ανάγκη επανεκκίνησης της οικονομίας αλλά και του ενεργού οικονομικά πληθυσμού ο οποίος έχει δεχθεί σοβαρά πλήγματα από την κρίση, η διευθέτηση των χρεών για την πρώτη κατοικία των λαϊκών, κυρίως, οικογενειών που είναι το κύριο μέλημά μας και η κύρια επιδίωξή μας, είναι μία απάντηση στο συνολικό πρόβλημα των δανείων και των κόκκινων δανείων, το οποίο, πράγματι, είναι προς διευθέτηση και πρέπει να έχει το ενδιαφέρον μας και στη συνέχεια. Αυτό το γενικότερο πρόβλημα σίγουρα υπηρετείται με έναν καλύτερο τρόπο, όταν έχουμε μία ανάπτυξη σημαντική, με ευρύτερους όρους και αύξηση των εισοδημάτων των Ελλήνων.

Η ρύθμιση, λοιπόν, που αφορά την πρώτη κατοικία, είναι κατ’ αρχάς μια καθολική ρύθμιση και θέτει κανόνες -για πρώτη φορά θα έλεγα εγώ- για μια ευρύτερη στεγαστική πολιτική.

Η τροπολογία, λοιπόν, του Υπουργείου έχει τα εξής βασικά χαρακτηριστικά: Για πρώτη φορά στο νέο πλαίσιο εντάσσονται τα επιχειρηματικά δάνεια που έχουν υποθήκη την πρώτη κατοικία του δανειολήπτη. Στο νέο πλαίσιο προβλέπεται για πρώτη φορά η συνεισφορά -η επιδότηση δηλαδή- του δημοσίου για όλη τη διάρκεια της ρύθμισης μέχρι είκοσι πέντε χρόνια. Οι δικαιούχοι της υπαγωγής ρυθμίζουν τις οφειλές τους προς τις τράπεζες και προς το Ταμείο Παρακαταθηκών και Δανείων από στεγαστικό δάνειο, για τις οποίες έχει εγγραφεί υποθήκη ή προσημείωση στην κύρια κατοικία τους. Η διαδικασία ρύθμισης διεξάγεται μέσω ηλεκτρονικής πλατφόρμας.

Οι υπαγόμενοι στο νέο πλαίσιο, θα πληρώνουν στο 120% της εμπορικής αξίας της προστατευόμενης κατοικίας με διάρκεια είκοσι πέντε έτη και επιτόκιο περίπου στο Eurobord του τριμήνου + 2%. Αν δεν επιτευχθεί συναινετική ρύθμιση, τότε ο οφειλέτης δικαιούται να ζητήσει τη ρύθμιση των οφειλών του με απόφαση δικαστηρίου. Η αντικειμενική αξία της κύριας κατοικίας προβλέπεται ότι δεν πρέπει να υπερβαίνει τις 175.000 ευρώ, εάν στις οφειλές που ρυθμίζονται περιλαμβάνονται επιχειρηματικά δάνεια και σε κάθε άλλη περίπτωση τις 250.000 ευρώ. Ο οφειλέτης θα πρέπει να διαθέτει λοιπή οικογενειακή περιουσία μέχρι 80.000 ευρώ και επιπλέον καταθέσεις μέχρι 15.000 ευρώ, για να μπορεί να ενταχθεί στη ρύθμιση.

Τα όρια του οικογενειακού εισοδήματος διαμορφώθηκαν κατά τέτοιο τρόπο, ώστε να αντιστοιχούν στις εύλογες δαπάνες διαβίωσης, που περιλαμβάνουν τις βασικές δαπάνες για τη διαβίωση του νοικοκυριού και επιπλέον δαπάνες εστίασης, όπως αυτές καθορίστηκαν από την Ελληνική Στατιστική Υπηρεσία, προσαυξημένες κατά 70%. Σε κάθε περίπτωση, το ύψος των ληξιπρόθεσμων οφειλών δεν θα πρέπει να είναι ανώτερο των 130.000 ευρώ ανά πιστωτή.

Παρατηρήθηκε, επίσης, πως τα δάνεια με υποθήκη ή προσημείωση στην κύρια κατοικία του οφειλέτη, αποτελούν μία κατηγορία δανείων που όταν είναι μη εξυπηρετούμενα, αντιμετωπίζουν πρόσθετες δυσχέρειες στη διαχείρισή τους. Αφ’ ενός ο εξωδικαστικός μηχανισμός δεν προσφέρεται για τη ρύθμιση των στεγαστικών δανείων των φυσικών προσώπων με εμπορική ιδιότητα λόγω οργανωτικών δυσχερειών, και αφ’ ετέρου ο ν.3869/2010 στερείται των αυτοματισμών που είναι απαραίτητοι ,για να προχωρήσουμε στη μαζική ρύθμιση αυτών των προβλημάτων.

Οι προϋποθέσεις που αναφέρονται στην τροπολογία είναι οι εξής:

Η αξία της προστατευόμενης κύριας κατοικίας δεν μπορεί να υπερβαίνει τα 175.000 ευρώ, αν στις οφειλές, όπως είπα και προηγουμένως, περιλαμβάνονται επιχειρηματικά δάνεια και τα 250.000 ευρώ σε κάθε άλλη περίπτωση.

Το οικογενειακό εισόδημα του αιτούντος φυσικού προσώπου κατά το τελευταίο έτος για το οποίο υπάρχει η δυνατότητα υποβολής φορολογικής δήλωσης δεν πρέπει να υπερβαίνει τα 12.000 ευρώ, προσαυξημένο κατά 8.500 ευρώ για το σύζυγο και κατά 5.000 ευρώ για κάθε τέκνο μέχρι τα τρία τέκνα.

Αν το σύνολο των οφειλών υπερβαίνει τα 20.000 ευρώ, η ακίνητη περιουσία του αιτούντα, του συζύγου του και των εξαρτώμενων μελών, πέραν της κύριας κατοικίας του αιτούντα, καθώς και τα μεταφορικά μέσα του αιτούντα και του συζύγου του, έχουν συνολική αξία που δεν υπερβαίνει τα 80.000 ευρώ.

Είναι φανερό -γιατί ο χρόνος τελειώνει και θέλω να μιλήσω και για τον αναπτυξιακό- ότι στόχευσή μας είναι να προστατεύσουμε, κυρίως, τη λαϊκή κατοικία. Και νομίζω πως με αυτή την τροπολογία αυτός ο στόχος επιτυγχάνεται.

Υπάρχουν δύο ακόμα σημαντικές τροπολογίες, στις οποίες θα ήθελα να αναφερθώ. Η μία αφορά τους εργαζόμενους στην Ελληνική Βιομηχανία Ζάχαρης, και μια σειρά από ρυθμίσεις που ευνοούν τα δικαιώματα των εργαζομένων. Η δεύτερη τροπολογία αφορά την αύξηση του ορίου του παράλληλου εισοδήματος των πωλητών λαϊκών αγορών που ήταν στο 40% του κατώτατου ορίου της φτώχειας. Τώρα αυτή η δυνατότητα πηγαίνει στο 100% του ορίου της φτώχειας.

Κύριε Πρόεδρε, θα μου επιτρέψετε να πω δύο λόγια και για τον αναπτυξιακό νόμο, ο οποίος είναι σημαντικός και δείχνει τη διάθεσή μας να παρεμβαίνουμε πολιτικά, σε ζητήματα που θεωρούμε ότι ενδεχομένως δεν έχουν ολοκληρώσει με τον δέοντα τρόπο τον κύκλο τους και κάνουμε τις αναγκαίες παρεμβάσεις, ώστε να γίνουν λειτουργικότερα, αποδοτικότερα και να εξυπηρετήσουν τελικά τον στόχο, που είναι μία πολύπλευρη ανάπτυξη χωρίς περιφερειακές ανισότητες και με δίκαιους κανόνες.

Στο παρόν νομοσχέδιο ερχόμαστε να κάνουμε παρεμβάσεις στο καθεστώς ενίσχυσης του αναπτυξιακού νόμου, επενδύσεις μείζονος μεγέθους, το οποίο, πράγματι, στον πρώτο κύκλο της προκήρυξής του δεν προσέλκυσε το ενδιαφέρον των επενδυτών. Άρα είμαστε υποχρεωμένοι να κάνουμε μια βελτιωτική παρέμβαση και αυτό ακριβώς κάνουμε χωρίς φόβο και πάθος.

Με τις αλλαγές που προτείνονται στο άρθρο 30, επιχειρούμε να καταστήσουμε το εν λόγω καθεστώς πιο ελκυστικό για τους επενδυτές. Το συνολικό, επομένως, επιλέξιμο κόστος μειώνεται από 20 εκατομμύρια ευρώ που ήταν στα 15 εκατομμύρια ευρώ, ενώ επίσης απαιτείται πλέον να δημιουργούνται όχι δύο αλλά μία θέση εργασίας ανά εκατομμύριο επιλέξιμου κόστους επένδυσης.

Επίσης ως προς την επιλογή από τον φορέα του επενδυτικού σχεδίου του κινήτρου φορολογικής απαλλαγής θα παρέχονται ποσοστά ενίσχυσης μέχρι τα όρια του χάρτη των περιφερειακών ενισχύσεων. Το όριο της παρεχόμενης ενίσχυσης ανέρχεται στο ποσό των 7 εκατομμυρίων ευρώ, έναντι μάξιμουμ 5 εκατομμυρίων ευρώ που ήταν πριν.

Παράλληλα η διαδικασία και οι προϋποθέσεις παροχής της φορολογικής απαλλαγής εναρμονίζονται με τις ευνοϊκές ρυθμίσεις που κάνουμε, για τη δυνατότητα να αξιοποιείται το κίνητρο της φορολογικής απαλλαγής σε λιγότερα έτη δηλαδή από πέντε σε τρία.

Προβλέπουμε, επίσης, στις μικρομεσαίες επιχειρήσεις, επειδή υπάρχει έντονο ενδιαφέρον των επενδυτών, μας αναγκάζει να δημιουργήσουμε ένα νέο συνολικό καθεστώς, το οποίο τολμούμε και το καταθέτουμε και πιστεύουμε ότι θα ικανοποιήσει τις ανάγκες της ανάπτυξης που υπάρχουν.

Μακροπρόθεσμα, η αλλαγή του αναπτυξιακού προτύπου που προωθεί η εθνική αναπτυξιακή στρατηγική, προσανατολίζει τη χώρα σε μια οικονομία της γνώσης. Θα κερδίσουμε τη μάχη της ανάπτυξης, της επιστροφής στην κανονικότητα και στην ευήμερη πατρίδα. Ο στόχος της ανασυγκρότησης και της περιφερειακής ισότητας μας βάζει νέες ιδέες, νέες υποχρεώσεις και είμαστε σίγουροι ότι ο λαός θα μας δώσει τη δυνατότητα να ανταποκριθούμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το ιδιωτικό χρέος είναι ένα από τα σοβαρότερα ζητήματα που απασχολούν σήμερα την ελληνική κοινωνία. Τα χρόνια της διακυβέρνησης ΣΥΡΙΖΑ το χρέος αυτό διογκώθηκε και -από τα 183 δισεκατομμύρια ευρώ το 2014- έφτασε σήμερα στα 223 δισεκατομμύρια ευρώ.

Γι’ αυτό το θέμα την προηγούμενη εβδομάδα γίναμε και πάλι θεατές μιας κακοπαιγμένης θεατρικής παράστασης. Η Κυβέρνηση απείλησε –υποτίθεται- αρχικά τους εκπροσώπους των θεσμών, έπειτα όμως από τα αυστηρά μηνύματα των Ευρωπαίων αξιωματούχων αναγκάζεται σε υποχώρηση.

Το τονίζω αυτό, απαντώντας στη ρητορική των συναδέλφων του ΣΥΡΙΖΑ περί δήθεν τέλους της μνημονιακής εποπτείας.

Κυρίες και κύριοι συνάδελφοι, έπειτα από τέσσερα χρόνια, έπειτα από απίστευτες παλινωδίες η Κυβέρνηση φέρνει σήμερα μια τροπολογία, προσπαθώντας να ρυθμίσει ένα πολύ μικρό τμήμα του ιδιωτικού ληξιπρόθεσμου χρέους. Προσπαθεί να ρυθμίσει στο παρά πέντε της θητείας της την προστασία της πρώτης κατοικίας για τους πλέον ευάλωτους δανειολήπτες. Και προσέξτε, οι συνάδελφοι της Κυβέρνησης σχεδόν πανηγυρίζουν, που τελικά φέρνουν μία ρύθμιση που θέτει αυστηρότερα όρια προστασίας από όσα οι ίδιοι υπόσχονταν. Μπορούμε να πούμε πλέον ότι αυτή η ρύθμιση είναι πολύ λίγη, έρχεται πολύ αργά και με μεγάλη προχειρότητα.

Η προχειρότητα με την οποία νομοθετείτε, κύριε Υπουργέ, φαίνεται μέσα σε όλα τα άλλα από τη νομοθετική βελτίωση που καταθέσατε μόλις πριν από λίγο για τις επιχειρήσεις με ενυπόθηκη την πρώτη κατοικία, όπου περιορίζετε ακόμα περισσότερο τους πολίτες που αδυνατούν να πληρώσουν τα δάνειά τους και να σώσουν τα σπίτια τους, μειώνοντας το όριο στα 100.000 ευρώ από 130.000 ευρώ.

Φαντάζομαι ότι και εδώ κέρδισαν οι θεσμοί, κύριε Υπουργέ, και μας λέτε ότι δεν υπάρχει εποπτεία και ότι βγήκαμε από τα μνημόνια. Και είναι απαράδεκτο, που για μία ακόμη φορά καταθέσατε μία τροπολογία νύχτα και τη φέρνετε με άμεσες διαδικασίες προς ψήφιση, χωρίς να υπάρξει ουσιαστικός διάλογος.

Συγκεκριμένα η ρύθμιση αυτή θέτει περισσότερα κριτήρια για την επιλεξιμότητα των δανειοληπτών, αφήνοντας έτσι ένα μεγάλο αριθμό νοικοκυριών και επιχειρήσεων εκτός ρύθμισης.

Υπενθυμίζω ότι το αρχικό σχέδιο που είχε εξαγγείλει η Κυβέρνηση πριν από την άτακτη υποχώρησή της, αφορούσε πολύ περισσότερους δανειολήπτες. Είναι σίγουρο, λοιπόν, ότι δεν είναι ώρα για πανηγυρισμούς. Η διαφορά αυτή ανάμεσα στο παλιό σχέδιο και την τροπολογία που φέρνετε σήμερα προς ψήφιση, οφείλεται στις δραστικές υποχωρήσεις της Κυβέρνησης όσον αφορά τα περιουσιακά κριτήρια ένταξης, καθώς και στο όριο της αντικειμενικής αξίας της πρώτης κατοικίας που θα ισχύσει για τα επαγγελματικά δάνεια.

Η Γενική Γραμματεία της Ένωσης Ελληνικών Τραπεζών χθες στην επιτροπή απαντώντας σε ερωτήσεις Βουλευτών, ανέφερε ότι το νέο πλαίσιο αφήνει εκτός προστασίας το 30% έως 40% των κόκκινων στεγαστικών δανείων. Δηλαδή, κύριοι Υπουργοί της Κυβέρνησης που συνυπογράψετε την παρούσα τροπολογία, αφήνετε εκτός ρύθμισης τέσσερις στους δέκα δανειολήπτες που αδυνατούν να αποπληρώσουν το χρέος τους για να σώσουν το σπίτι τους σε πολλές περιπτώσεις τη μοναδική τους κατοικία.

Ένα μείζον θέμα που προκύπτει με την παρούσα ρύθμιση, είναι το θέμα με τους δανειολήπτες που έχουν πάρει δάνειο σε ελβετικό φράγκο. Στη ρύθμιση που φέρνετε αναφέρεται ότι, για τον καθορισμό του μέγιστου ορίου των 130 000 ευρώ λαμβάνεται υπ’ όψιν η ισοτιμία αλλοδαπού νομίσματος και ευρώ κατά τον χρόνο υποβολής της αίτησης. Αυτό θα προκαλέσει αύξηση του αρχικού κεφαλαίου κατά 57% στα συγκεκριμένα δάνεια, με αποτέλεσμα να αφήνει εκτός ρύθμισης το 90% των συγκεκριμένων δανειοληπτών.

Για να μην αναφέρω την ομηρία των συνεπών δανειοληπτών, σε ελβετικό φράγκο, οι οποίοι λόγω της ισοτιμίας έχουν πληρώσει σχεδόν διπλό το δάνειο που έχουν λάβει. Θα περιμέναμε να έχει υπάρξει λύση από την Κυβέρνηση. Είχαν υπάρξει και σχετικές κυβερνητικές δεσμεύσεις ότι θα ληφθεί μέριμνα για την επίλυση του ζητήματος. Ωστόσο χιλιάδες δανειολήπτες και εγγυητές ακόμα περιμένουν και κινδυνεύουν να προστεθούν και αυτοί στις λίστες των κόκκινων δανείων.

Ένα μεγάλο ζήτημα που σας εκθέτει, κυρίες και κύριοι της Κυβέρνησης, είναι ότι στη συγκεκριμένη ρύθμιση δεν υπάρχει καμμία πρόβλεψη για τους συνεπείς δανειολήπτες. Για μια ακόμη φορά οι πολίτες που με κάθε κόστος παρέμειναν συνεπείς προς τις υποχρεώσεις τους και κράτησαν όρθιο το τραπεζικό σύστημα της χώρας, δεν βλέπουν καμμία επιβράβευση.

Επίσης θα πρέπει να υπάρξει σαφής διαχωρισμός μεταξύ των στρατηγικών κακοπληρωτών, από τους συμπολίτες μας που, πραγματικά, αδυνατούν να αντεπεξέλθουν στις υποχρεώσεις τους. Κάτι τέτοιο σε καμμία περίπτωση δεν αντιμετωπίζεται με την παρούσα ρύθμιση.

Επίσης σημαντικό θέμα είναι η λειτουργία της ηλεκτρονικής πλατφόρμας που θα συνοδεύει την εν λόγω ρύθμιση. Φαντάζομαι ότι έχετε προετοιμαστεί κατάλληλα για την 30η Απριλίου, ημέρα που –υποτίθεται- θα ξεκινήσει η υποβολή των αιτήσεων των δανειοληπτών. Θα πρέπει να δεσμευτείτε, κύριε Υπουργέ, ότι η ηλεκτρονική πλατφόρμα είναι έτοιμη και ότι δεν θα υπάρξει καμμία περαιτέρω ταλαιπωρία των πολιτών, αντίστοιχη με αυτή που ζήσαμε με τον εξωδικαστικό συμβιβασμό.

Απαντήσεις θα πρέπει να δοθούν, επίσης, για τα θέματα των εκκρεμών αιτήσεων και δικαστικών αποφάσεων που έχουν κατατεθεί, σύμφωνα με τον νόμο Κατσέλη, αλλά και τι θα γίνει στο μεταβατικό στάδιο μέχρι την εκκίνηση της νέας διαδικασίας.

Η Νέα Δημοκρατία θα ψηφίσει θετικά επί της αρχής τη συγκεκριμένη ρύθμιση, καθώς υπάρχει άμεση ανάγκη για την προστασία της πρώτης κατοικίας των ασθενέστερων δανειοληπτών, ειδικά αφού η προηγούμενη ρύθμιση έληξε τον προηγούμενο μήνα. Βέβαια σε κάθε περίπτωση η επόμενη κυβέρνηση θα προχωρήσει σε τροποποιητικές βελτιώσεις της εν λόγω ρύθμισης.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι, το παρόν νομοσχέδιο δεν έχει καμμία συνοχή και είναι στο πνεύμα όλων των τελευταίων νομοσχεδίων της Κυβέρνησης ΣΥΡΙΖΑ: εξυπηρετήσεις ημετέρων, προεκλογικές κινήσεις και διορθώσεις πρόχειρων προηγούμενων νομοθετημάτων.

Αγαπητοί συνάδελφοι, χιλιάδες δανειολήπτες περιμένουν τη σημερινή τροπολογία ως μέτρο για την προστασία της πρώτης κατοικίας. Κάτι τέτοιο, δυστυχώς, δεν συμβαίνει. Εμείς δεσμευόμαστε ότι ως κυβέρνηση θα επιφέρουμε βελτιώσεις, ώστε να αρθούν οι αδικίες που προκαλούνται από την πρόχειρη τροπολογία που καταθέσατε, βελτιώσεις που θα επιβραβεύουν, όσους με θυσίες κατορθώνουν να πληρώνουν τα δάνειά τους, αλλά και θα αποκλείουν τους στρατηγικούς κακοπληρωτές.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καββαδά και για τη συνέπεια στον χρόνο.

Τον λόγο τώρα έχει ο κ. Γρέγος από τη Χρυσή Αυγή.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Και εσείς της Νέας Δημοκρατίας φυσικά, εάν και εφόσον γίνετε κυβέρνηση, θα κάνετε ό,τι σας διατάξουν οι τοκογλύφοι δανειστές. Είδα προηγουμένως και έναν συνάδελφο σας από τον ΣΥΡΙΖΑ να σας χειροκροτεί. Είναι ενδεικτικό τι συμβαίνει.

Ακούσαμε πριν από λίγο ότι κατατέθηκαν στη Βουλή –τις ανέφερε ο Πρόεδρος- περίπου είκοσι δικογραφίες, που αφορούν ποινικές διώξεις σε βάρος κάποιων μελών και στελεχών της Κυβέρνησης, αλλά και γενικότερα πολιτικών του λεγόμενου «δημοκρατικού τόξου». Θα δούμε την πορεία τους.

Μιλάμε, βεβαίως, για την προστασία της πρώτης κατοικίας. Φυσικά δεν αφορά τους Βουλευτές του ΣΥΡΙΖΑ αλλά και της Νέας Δημοκρατίας, γιατί, ως γνωστόν, πολλοί από αυτούς έχουν και μία και δύο και τρεις και τέσσερις και δέκα και παραπάνω κατοικίες. Τα ψηφοθηρικά νομοσχέδια συνεχίζουν να έρχονται με τη μορφή χιονοστιβάδας, μια που οι εκλογές δεν είναι μακριά και το καθεστώς δεν μπορεί να τις αποφύγει, όπως δεν μπορεί να αποφύγει και τη βαριά του συντριβή.

Γνωστές οι τακτικές σας οι οποίες φανερώνουν και τους πονηρούς σκοπούς σας. Φαίνεται, πραγματικά, και είναι τραγελαφικό, εσείς που ρημάξατε, όπως και οι προηγούμενοι, την ελληνική οικονομία, εσείς που διαλύσατε την τάξη των εμπόρων και των επιχειρηματιών, εσείς που αρπάξατε τους κόπους μιας ζωής από τον απλό Έλληνα, εσείς που διαλύσατε τα ασφαλιστικά ταμεία και ξεπουλήσατε δημόσια περιουσία, εσείς που μειώσατε τις συντάξεις, εσείς που καταργήσατε το ΕΚΑΣ, εσείς οι ψευτοαριστεροί που οδηγήσατε τον κόσμο στην απόγνωση και σε αυτοκτονίες, εσείς που εκτελείτε πιστά κάθε εντολή των τοκογλύφων, εσείς που ψηφίσατε μνημόνια, εσείς κόπτεστε τώρα γιατί τη δήθεν προστασία της πρώτης κατοικίας και για τα δάνεια των πολιτών.

Αλήθεια πόσες πρώτες κατοικίες χάθηκαν μέχρι τώρα; Πόσες οικογένειες καταστράφηκαν; Τι ελπίδα υπάρχει; Θυμάστε το ψεύτικο σύνθημά σας; Ο λαός το θυμάται και θα πάρετε σύντομα την απάντηση.

Έρχομαι τώρα στις τροπολογίες. Όσον αφορά την τροπολογία με γενικό αριθμό 2053 με τη συμπλήρωση διατάξεων του πρόσφατου νόμου για την πνευματική ιδιοκτησία και τον ΟΠΙ, όπως τροποποιήθηκε, η Κυβέρνηση ξεπληρώνει προεκλογικά γραμμάτια σε διάφορες κοινωνικές κατηγορίες, στην περίπτωση δε αυτή στους προσφιλείς ψηφοφόρους από τον καλλιτεχνικό κόσμο. Έτσι ορίζεται μόνο γι’ αυτούς απ’ όλες τις κοινωνικές ομάδες ότι τα δικαιώματα από πνευματική ιδιοκτησία είναι ακατάσχετα από οποιονδήποτε κατά παρέκκλιση κάθε άλλης αντίθετης διάταξης. Μάλιστα τα έσοδα και οι απαιτήσεις δεν δεσμεύονται και δεν συμψηφίζονται με χρέη ούτε έναντι της φορολογικής διοίκησης ούτε έναντι των ασφαλιστικών ταμείων ή των τραπεζών μέχρι του ποσού των 7.500 ευρώ για κάθε φυσικό πρόσωπο.

Η φωτογραφική αυτή διάταξη υπογραμμίζει ακόμη μία φορά το δήθεν «ηθικό πλεονέκτημα» της Αριστεράς και των διαπλεκόμενων υποψηφίων της.

Με την τροπολογία με γενικό αριθμό 2062 που αφορά την ενίσχυση των μικρών επιχειρήσεων, η Κυβέρνηση θυμήθηκε εκ νέου τις μικρές και πολύ μικρές επιχειρήσεις που έχει κλείσει με ευθύνη της τώρα προεκλογικά.

Επιχειρεί να δώσει φοροαπαλλαγές, σε επιχειρήσεις που έχουν μείνει ακόμα ανοιχτές και δεν έχουν κλείσει όπως οι περισσότερες. Η ενίσχυση των –σε εισαγωγικά- «επενδυτικών σχεδίων» των μικρών επιχειρήσεων με τροπολογία μόνο ως ανέκδοτο μπορεί να εκληφθεί από τους επιχειρηματίες. Σε όλες τις μεγάλες και μικρές πόλεις της Ελλάδος, όπου κι αν κοιτάξουμε, τα καταστήματα, τα μικρά καταστήματα κλείνουν το ένα μετά το άλλο και το παρεμπόριο οργιάζει. Και εσείς φυσικά συλλαμβάνετε κάποιες γιαγιάδες.

Όσον αφορά την τροπολογία με γενικό αριθμό 2065 που αφορά τις δραστηριότητες σε περιοχές χωρίς καθορισμένες χρήσεις γης, νομοθέτημα και μάλιστα τροπολογία που ρυθμίζει χωρίς καμμία διαβούλευση ζητήματα βιομηχανικών χρήσεων γης, αδειοδότησης μονάδων παραγωγής και μετατροπή αδειών λαϊκών αγορών από πλανόδιο έμπορο σε μόνιμες στάσιμες θέσεις, μυρίζουν από μακριά προεκλογικές παροχές σε διάφορες κοινωνικές ομάδες.

Για την τροπολογία με γενικό αριθμό 2048 σχετικά με την Ελληνική Βιομηχανία Ζάχαρης οι δύο στις τρεις προτάσεις τροπολογιών του ΣΥΡΙΖΑ αφορούν προσλήψεις, μετατάξεις και μισθολογικές αναβαθμίσεις «ημετέρων». Η παρούσα αφορά την πολύπαθη Ελληνική Βιομηχανία Ζάχαρης, η οποία έχει πτωχεύσει εξαιτίας κομματικών επιλογών και διευθετήσεων. Απαράδεκτη και προεκλογική.

Εμείς στεκόμαστε δίπλα στους εργαζόμενους. Είχαμε βρεθεί δίπλα στους εργαζομένους της βιομηχανίας. Είχαμε θέσει πάρα πολλές φορές πάρα πολλές ερωτήσεις στο πλαίσιο του κοινοβουλευτικού ελέγχου και με τις τοποθετήσεις μας σε σχετικές ομιλίες.

Όσον αφορά την τροπολογία με γενικό αριθμό 2056 για την αντικατάσταση του πρώτου εδαφίου της παραγράφου 1 του ν.4497, είναι τροπολογία κακότεχνη, ψηφοθηρική, χωρίς αρχή και τέλος και χωρίς καν έκθεση του Γενικού Λογιστηρίου του Κράτους, όπως υποχρεωτικά είναι υποχρεωτική, όταν αναφέρεται σε οικονομικά μεγέθη. Επίσης η έκφραση «εισόδημα που να υπερβαίνει το ποσό του κατωφλίου της φτώχειας» είναι για μυθιστόρημα και όχι για νομοθέτημα.

Όσον αφορά την τροπολογία με γενικό αριθμό 2054 «Διατάξεις του Υπουργείου Περιβάλλοντος», την επίσης προεκλογική τροπολογία του Υπουργείου Περιβάλλοντος, θα μπορούσε να αποτελεί από μόνη της ολόκληρο νομοσχέδιο λόγω της πληθώρας των ρουσφετολογικών και φωτογραφικών διατάξεων που περιλαμβάνει. Στην ουσία οι τροποποιήσεις που γίνονται, αφορούν προσλήψεις σε διάφορους φορείς για ευνόητους λόγους όπως, παραδείγματος χάριν, εξειδικευμένο προσωπικό στα προγράμματα «LIFE», θέσεις προσωπικού για κάλυψη αναγκών των φορέων διαχείρισης προστατευόμενων περιοχών, που μάλιστα στην τελευταία περίπτωση όσοι διορίζονται στις συνιστώμενες θέσεις, δεσμεύονται να υπηρετήσουν τη θέση διορισμού τουλάχιστον δέκα έτη, αλλά και η αναδρομική νομιμοποίηση δαπανών που αφορούν δεδουλευμένες αποδοχές εξειδικευμένου προσωπικού, των οποίων η καταβολή εκκρεμεί από την έναρξη ισχύος του νόμου. Η επιβάρυνση του κρατικού προϋπολογισμού από τα αριστερά ρουσφέτια είναι άγνωστη, αφού ακόμα και σε ειδικές εκθέσεις του Γενικού Λογιστηρίου του Κράτους δεν μπορεί να υπολογιστεί ακριβώς το ύψος της δαπάνης, επειδή εξαρτάται από την έκδοση κοινής υπουργικής απόφασης, καθώς και από άλλους αστάθμητους παράγοντες.

Η τροπολογία με γενικό αριθμό 2055 αφορά παράταση προθεσμιών για την υποβολή δηλώσεων περιουσιακής κατάστασης, αποδεικνύοντας ότι η ψηφιοποίηση των ηλεκτρονικών δηλώσεων όχι μόνο δεν έλυσε τα προβλήματα της οργάνωσης αλλά αντίθετα τα αύξησε, αφού τα στοιχεία που υποβάλλονται, υπερβαίνουν τη δυνατότητα του συστήματος να τα διεκπεραιώσει και να τα καταχωρίσει, όπως είχαμε προβλέψει και στο παρελθόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει και η τροπολογία με γενικό αριθμό 2057. Η εν λόγω τροπολογία αφορά τη δήθεν προστασία της πρώτης κατοικίας -τα είπαμε και σε προηγούμενες ομιλίες- φιλοδοξώντας να αποτελέσει τη συνέχεια του νόμου Κατσέλη που έληξε και δεν παρατείνεται, επειδή δεν το επιτρέπουν οι δανειστές. Δεν θα επεκταθώ παραπάνω, γιατί δεν με παίρνει και ο χρόνος.

Για την τροπολογία με γενικό αριθμό 2059 ορίζεται ότι τα πιστωτικά υπόλοιπα που προέκυψαν από τις δηλώσεις φορολογίας εισοδήματος 2009 - 2013 των πιστωτικών ιδρυμάτων, κατά το μέρος που οφείλεται σε φόρο που έχει παρακρατηθεί, συμψηφίζονται κατά προτεραιότητα, εφόσον αφορούν διαφορές που δημιουργήθηκαν ενώπιων δικαστηρίου.

Η τροπολογία με γενικό αριθμό 2060 –και θα τελειώσω, κύριε Πρόεδρε- αφορά τη μεταφορά, τη μεταβίβαση κυριότητας ακινήτου στο ΤΑΙΠΕΔ. Με την τροπολογία προβλέπεται ότι για τη μεταβίβαση κυριότητας από το ΤΑΙΠΕΔ προς την «ΕΤΑΔ Α.Ε.», η καταχώρηση γίνεται από την «ΕΤΑΔ Α.Ε.» στο οικείο υποθηκοφυλακείο. Πρόκειται για τροπολογία υλοποίησης της εκποίησης της δημόσιας περιουσίας.

Δεν μας παίρνει ο χρόνος να αναφερθούμε και στις υπόλοιπες τροπολογίες.

Η Χρυσή Αυγή, για τους λόγους που έχει επανειλημμένως καταστήσει σαφείς, καταψηφίζει κάθε νομοθέτημα της μειοδοτικής Κυβέρνησης, την οποία αρνείται να νομιμοποιήσει, πόσω μάλλον τις τροπολογίες που είναι ρουσφετολογικές και αποτελούν το κύκνειο άσμα της, λίγο πριν αποχωρήσει από την εξουσία. Και πολύ καθίσατε!

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ουρσουζίδης από τον ΣΥΡΙΖΑ.

Στο σημείο αυτό, θα ήθελα να ενημερώσω το Σώμα –εξάλλου σας είναιγνωστό- ότι υπολείπονται ακόμα τρείς ομιλητές για να ολοκληρωθεί ο κατάλογος. Μετά θα ακολουθήσουν δευτερολογίες και, βέβαια, θα κλείσουμε με τον Υπουργό και, βέβαια, θα ακολουθήσει η ψηφοφορία, πλην των άρθρων για τα οποία έχει κατατεθεί αίτημα ονομαστικής ψηφοφορίας.

**ΙΩΑΝΝΗΣ ΣΑΧΙΝΙΔΗΣ:** Δευτερολογία δεν θα έχουμε, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Λέω ότι θα κλείσει οκατάλογος των ομιλητών, θα περάσουμε στις δευτερολογίες, θα κλείσουμε με τον Υπουργό και μετά θα προχωρήσουμε στην ψηφοφορία.

Ορίστε, κύριε Ουρσουζίδη, έχετε τον λόγο.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, σήμερα συζητάμε ένα νομοσχέδιο το οποίο αφορά στην στήριξη του επιχειρείν, στην υποστήριξη των παραγωγικών δυνάμεων της χώρας, στους ανθρώπους που μοχθούν και κράτησαν όρθια την πατρίδα μας τα δύσκολα αυτά χρόνια μετά το 2010.

Δεν είναι όμως αρκετός ο χρόνος για να αναφερθεί κανείς διεξοδικά στο νομοσχέδιο και στις τροπολογίες, και γι’ αυτό θα αναφερθώ σε τρεις τροπολογίες, οι οποίες νομίζω είναι πάρα πολύ σημαντικές.

Η πρώτη αφορά στην Ελληνική Βιομηχανία Ζάχαρης, σε μια αγροτική δραστηριότητα η οποία στήριξε πάρα πολλές οικογένειες επί σειρά ετών. Δυστυχώς το 2015 το αναλάβαμε. Βρήκαμε ένα εργοστάσιο χρεωμένο με 150 εκατομμύρια μία πολύ κακή νοοτροπία σχετικά με τη διοίκηση και με πάρα πολλά προβλήματα. Μέσα σε τέσσερα χρόνια άλλαξαν πέντε διοικήσεις, αρνούμενοι να πουλήσουν τα δύο εργοστάσια της Σερβίας τα οποία ήταν τα πραγματικά κερδοφόρα εργοστάσια, αυτά, δηλαδή, που συνεισέφεραν και δημιουργούσαν υποψία βιωσιμότητας στην επιχείρηση.

Από αυτή την άποψη θέλω να ευχαριστήσω αυτούς τους ανθρώπους που αρνήθηκαν τις εντολές της Τράπεζας Πειραιώς, προκειμένου να εκχωρηθούν αυτά τα εργοστάσια, γιατί αν σήμερα συζητάμε ότι υπάρχει μία πιθανότητα να συνεχίσει η καλλιέργεια στην πατρίδα μας, οφείλεται στο γεγονός ότι αυτά τα δύο εργοστάσια, μπορούν να προσελκύσουν κάποιον επενδυτή, ούτως ώστε να συνεχίσουν και οι αγρότες την καλλιέργειά τους. Δεν θα πω τίποτα παραπάνω. Τα γνωρίζουν πάρα πολύ καλά οι αγρότες. Ξέρουν τι αγώνας έγινε αυτά τα τρία χρόνια, για να φτάσουμε σήμερα εδώ που φτάσαμε.

Η τροπολογία, βεβαίως, αφορά τους εργαζόμενους στην επιχείρηση, οι οποίοι δεν πρέπει προφανώς να βρεθούν χωρίς δουλειά σε μία ηλικία πενήντα, πενήντα πέντε ετών όπως τόσοι και τόσοι Έλληνες πολίτες στα χρόνια της κρίσης. Άρα, λοιπόν, πηγαίνουν σε θέσεις του ελληνικού δημοσίου, για να καλύψουν τις ανάγκες που υπάρχουν εκεί. Και κάποιοι από αυτούς με κάποιο πρόγραμμα συνταξιοδότησης βγαίνουν στη σύνταξη. Ήταν σωστό, ήταν δίκαιο και νομίζω ότι έπρεπε να γίνει και πράξη. Από αυτή την άποψη δεν μπορεί κανείς να είναι ευχαριστημένος, όταν εξαναγκάζεται να πάρει μέτρα τα οποία θα έπρεπε να παρθούν κάτω από άλλες συνθήκες, ούτως ώστε το εργοστάσιο να είναι βιώσιμο και να συνεχίσει τη λειτουργία του, όπως το είχαμε γνωρίσει εμείς ιδιαίτερα στην Ημαθία, που έχουμε την κεντρική μονάδα του Πλατέος.

Η δεύτερη τροπολογία αφορά στις ρυθμίσεις για τα επιχειρηματικά πάρκα. Το μέτρο είναι αναγκαίο. Όλοι έχουμε βιώσει την ανεξέλεγκτη και άναρχη κατάσταση που επικρατεί σε πάρα πολλές βιομηχανίες. Στην Επιτροπή Παραγωγής και Εμπορίου έγινε αναφορά για κάποιες επιχειρήσεις στους Νομούς Πέλλας και Ημαθίας, οι οποίες ρυπαίνουν και οι οποίες ενδεχομένως θα θιγούν. Όχι, γιατί το κίνητρο το οποίο πρέπει να έχουν οι νέες επιχειρήσεις προκειμένου να μετεγκατασταθούν σε επιχειρηματικά πάρκα είναι μία αυτονόητη ανάγκη και είναι στο πλαίσιο της επιστήμης, η οποία ορίζει ότι θα πρέπει πλέον να ελέγχονται μέσω της τηλεματικής οι ρύποι οι οποίοι παράγονται και ρυπαίνουν επί σειρά ετών τα ποτάμια της χώρας μας. Έτσι είναι ένα από τα ποτάμια των Νομών Ημαθίας και Πέλλας, η «Τάφρος 66».

Και επειδή προκλήθηκα χθες στην Επιτροπή Παραγωγής και Εμπορίου, έφερα αυτές τις φωτογραφίες και θα τις καταθέσω στη Βουλή.

Είναι στο Λιποχώρι της Πέλλας. Μπορείτε να δείτε εδώ τη ρύπανση. Προχωρώντας στην Αγία Μαρίνα στον Νομό Ημαθίας και τη Λυκόγιαννη, το χωριό στο οποίο γεννήθηκα και το ποτάμι στο οποίο μάθαμε να κολυμπάμε. Μετά από τέσσερα χρόνια φέτος είναι ο πέμπτος χρόνος που δεν υπάρχει πλέον αυτή η κατάσταση εκεί, γιατί κάποιοι φρόντισαν να μην κάνουν τα χατίρια των βιομηχάνων, προκειμένου να διορίσουν πέντε ανθρώπους προς άγραν ψήφων ή δεν ξέρω και τι άλλα συμφέροντα μπορεί να κρύβονται.

(Στο σημείο αυτό ο Βουλευτής κ. Γεώργιος Ουρσουζίδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα τελευταία λεπτά της ολιγόλεπτης ομιλίας μου θα τα αφιερώσω, προφανώς, στην τροπολογία που αφορά στην επιδότηση αποπληρωμής στεγαστικών και επιχειρηματικών δανείων με υποθήκη σε κύρια κατοικία.

Κανείς δεν είναι ευχαριστημένος, αγαπητέ κύριε συνάδελφε, κύριε Καββαδά, κανείς δεν μπορεί να πανηγυρίζει, όταν οι πολίτες δεν μπορούν να ανταποκριθούν στα δάνειά τους. Δεν μπορώ να πω, όμως, ότι στεναχωριέμαι κιόλας, που σήμερα για τον μόχθο των πολιτών μια Κυβέρνηση κατάφερε να φέρει αυτό το νομοσχέδιο προκειμένου να σωθεί το 70%, κατά κοινή ομολογία, από τις λαϊκές κατοικίες. Δεν με αφορούν οι κατοικίες που είναι στον Διόνυσο, στην Εκάλη, στη Σκόπελο, στη Μύκονο ή στη Σύρο. Είναι γνωστό ποιοι κατέχουν αυτές και εν πάση περιπτώσει δεν έχουν κανένα ιδιαίτερο πρόβλημα ακόμα και στα χρόνια της κρίσης.

Αυτοί, λοιπόν, οι οποίοι έχουν, πραγματικά, ανάγκη έπρεπε να προστατευθούν. Νομίζω ότι γίνεται σ’ έναν βαθμό, γιατί κανείς δεν ισχυρίζεται ότι το νομοθέτημα είναι τέλειο. Όμως οι 250.000 ευρώ για οποιονδήποτε τύπο δανείου και οι 170.000 ευρώ για τα επιχειρηματικά δάνεια, που για πρώτη φορά μπαίνουν, νομίζω ότι καλύπτουν μια πολύ μεγάλη γκάμα πρώτης κατοικίας. Και εδώ λόγω της ιδιότητός μου ως μηχανικού σας λέω ότι στην επαρχία δεν υπάρχει σπίτι το οποίο να έχει αντικειμενική αξία πάνω από 200.000 ευρώ ή έστω από 170.000 ευρώ.

Το άλλο κομμάτι το οποίο θα μπορούσε κανείς να το συζητήσει, είναι ότι θα μπορούσε, πράγματι, να είναι μεγαλύτερο το ύψος της καλυπτόμενης υποχρέωσης από τον νόμο προς τις τράπεζες. Αυτό, όμως, είναι κάτι που θα δούμε πώς θα «περπατήσει» και εδώ είμαστε για να το ξανασυζητήσουμε.

Το επιτόκιο και η επιμήκυνση για είκοσι πέντε χρόνια είναι κάτι πάρα πολύ σημαντικό. Αυτό το καταλαβαίνει ο οποιοσδήποτε ελεύθερος επιχειρηματίας έχει πάρει ένα δάνειο. Καταλαβαίνει, δηλαδή, τι σημαίνει να έχεις ένα επιτόκιο της τάξεως του 2% και να το «τρέχεις» για είκοσι πέντε χρόνια, αντί εκβιαστικά να παρεμβαίνουν οι τράπεζες και να σου ζητούν κάθε ακίνητη ή κινητή περιουσία την οποία έχεις, προκειμένου να την εκποιήσουν. Εν τέλει πιστεύω ακράδαντα ότι κανείς δεν έχει να κερδίσει από την εκποίηση μιας λαϊκής κατοικίας. Όλοι θα χάσουν και οι τραπεζίτες και οι πολίτες προφανώς, αλλά κυρίως η πατρίδα μας θα χάσει, γιατί άνθρωποι οι οποίοι θα μπορούσαν να λειτουργήσουν με αξιοπρέπεια και να παράγουν, βρίσκονται ξαφνικά σε ανυποληψία και σε μια κατάσταση στην οποία δεν έχουν να προσφέρουν τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για ένα λεπτό την ανοχή σας, κύριε Πρόεδρε.

Το επόμενο βήμα το οποίο νομίζω ότι είναι απόλυτη ανάγκη να νομοθετήσουμε, αφορά στις υποχρεώσεις των πολιτών οι οποίες δημιουργήθηκαν απέναντι στα ασφαλιστικά ταμεία και προς την εφορία. Δεν υπάρχει περίπτωση να εισπραχθούν αυτά τα χρήματα των 100 δισεκατομμυρίων. Είναι γνωστό ότι παραπάνω από τα μισά δεν θα εισπραχθούν. Αυτή ήταν η λογική στο πρώτο εξάμηνο της διακυβέρνησής μας, που ξεκινήσαμε με τις εκατό δόσεις. Ωφελήθηκε το κράτος, ωφελήθηκαν οι πολίτες. Πολλοί απ’ αυτούς ανταποκρίθηκαν και συνέχισαν να εργάζονται, κάποιοι όμως δεν μπόρεσαν να ανταποκριθούν και έχασαν. Είναι τώρα ευκαιρία, να «κουρευτούν» αυτές οι υποχρεώσεις όλες οι προσαυξήσεις και ακόμα κάτω από προϋποθέσεις θα μπορούσε να «κουρευτεί» και η βασική οφειλή.

Τέλος μη μιλάτε πολύ για δάνεια, γιατί τα του οίκου σας -τα 200 εκατομμύρια ευρώ όπως και των άλλων- τα «φεσώσατε» στον ελληνικό λαό. Αυτά τα δάνεια, πράγματι, δεν τα καλύπτει ο νόμος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι δύο μαθητές και μαθήτριες και δύο εκπαιδευτικοί τους από το 20ο Δημοτικό Σχολείο Σερρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Καρασμάνης από τη Νέα Δημοκρατία έχει τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με έκπληξη παρακολουθώ το τελευταίο διάστημα την Κυβέρνηση της Αριστεράς να καταθέτει εν είδει βροχής τροπολογίες εκπρόθεσμες και μάλιστα ολόκληρα νομοσχέδια με δεκάδες άρθρα, που κανένας συνάδελφος, όταν κατατίθενται την τελευταία στιγμή, δεν μπορεί να μελετήσει ενδελεχώς. Μάλιστα, γίνεται από την Αριστερά, η οποία κατήγγειλε τις προηγούμενες κυβερνήσεις ότι παραβίαζαν τον Κανονισμό της Βουλής και ότι δεν ήταν δημοκρατικό και κοινοβουλευτικό να κατατίθενται εκπρόθεσμες τροπολογίες.

Εγώ, ως Υπουργός -οφείλω να το πω- είχα καταθέσει μόνο μία εκπρόθεσμη τροπολογία, αλλά με τρεις γραμμές, ρητή και κατανοητή. Μείωνα τους φορολογικούς συντελεστές στα αγροτικά φωτοβολταϊκά, από το 26% στο 13%, χαρακτηρίζοντας το εισόδημα ως αγροτικό. Γιατί; Διότι ξεκινούσε η εφαρμογή της νέας ΚΑΠ και κινδυνεύαμε να χάσουμε κοινοτικούς πόρους.

Έρχομαι, λοιπόν, στην τροπολογία για την προστασία της πρώτης κατοικίας. Ειλικρινά, περίμενα από την Κυβέρνηση της Αριστεράς να μην επιτρέψει να χαθεί η πρώτη κατοικία για κανέναν Έλληνα, για καμμία οικογένεια που αποδεδειγμένα δεν μπορεί να πληρώσει, με δεδομένη τη δεινή κρίση που επί σειρά ετών η πλειοψηφία των δανειοληπτών, εκ των πραγμάτων, αδυνατεί να ανταποκριθεί στην εξόφληση των στεγαστικών τους δανείων και ότι οι κατά το σύστημα κακοπληρωτές είναι ελάχιστοι.

Το μεγάλο όνειρο του μέσου Έλληνα να αποκτήσει ένα σπίτι, να βάλει, όπως λέει ο λαός μας, ένα κεραμίδι πάνω από το κεφάλι του και τα κεφάλια των παιδιών του, δεν προστατεύεται.

Ασφαλώς, θα πρέπει παράλληλα να προστατευθούν τα συναλλακτικά ήθη, γιατί σε αντίθετη περίπτωση –πρέπει να είμαστε ρεαλιστές- υπάρχει κίνδυνος να καταρρεύσει το τραπεζικό σύστημα και κατ’ επέκταση η οικονομία της χώρας. Περίμενα, όμως, μια δικαιότερη ρύθμιση για μια μικρή δόση ανάλογα με το ετήσιο οικογενειακό εισόδημα του κάθε δανειολήπτη.

Εμείς θα ψηφίσουμε αυτήν την τροπολογία. Έχουν αναφερθεί και ο εισηγητής μας και ο Κοινοβουλευτικός Εκπρόσωπος, γιατί δεν θέλουμε να χαθεί έστω και ένα σπίτι από τον δανειολήπτη. Θέλουμε να προστατευθεί και ο τελευταίος δανειολήπτης.

Έρχομαι τώρα, κυρίες και κύριοι συνάδελφοι, στην τροπολογία με γενικό αριθμό 2065 και ειδικό 60, με την οποία ορίζεται η ευθύνη των εταίρων αστικών εταιρειών. Εμμέσως πλην σαφώς αφορά την ομάδα παραγωγών «Αθηνά», που πριν από είκοσι πέντε και πλέον χρόνια στον νομό μου, στον Νομό Πέλλας, συγκροτήθηκε μια ομάδα παραγωγών φρούτων και κηπευτικών με την επωνυμία «Αθηνά», με ιδιωτικό συμφωνητικό που είχε τη μορφή ιδρυτικού καταστατικού και με αντικείμενο τη διακίνηση των προϊόντων τους.

Άρχισε να λειτουργεί ως ομάδα αγροτών-παραγωγών στο πλαίσιο του κοινοτικού κανονισμού 1035/1972 και με αυτήν την καταστατική τους ιδιότητα αντιμετωπίζονταν από τις οικονομικές υπηρεσίες, όπως καταγράφεται και στη σχετική δικαστική απόφαση του Εφετείου Θεσσαλονίκης. Γι’ αυτό και η μέσω αυτής της ομάδας συγκέντρωση, διακίνηση και διάθεση των προϊόντων τους δεν υπόκειντο σε καταβολή αντίστοιχου ΦΠΑ για τις προς τρίτους πωλήσεις. Άλλωστε, όταν η εν λόγω ομάδα υπέβαλε τις καταστάσεις και τα τιμολόγια πώλησης των προϊόντων τους, στο οικείο παραστατικό αναφέρονταν ξεκάθαρα ότι απαλλάσσονταν της καταβολής ΦΠΑ και έτσι γίνονταν αποδεκτά από τις αρμόδιες ΔΟΥ.

Μετά από ένα διάστημα λίγων μηνών, με νομική καθοδήγηση, στην ομάδα δόθηκε η νομική μορφή αστικής εταιρείας με την ίδια ακριβώς επωνυμία, δηλαδή ομάδα παραγωγών φρούτων και κηπευτικών «Αθηνά». Επίσης -το τονίζω αυτό- με τη νέα της μορφή η ομάδα διατήρησε το καταστατικό της, με αναλλοίωτα τα κυρίαρχα άρθρα του, όπως τη μη συμμετοχή των αγροτών-μελών στα κέρδη και στις ζημιές, που είναι το κύριο χαρακτηριστικό μιας ομόρρυθμης αστικής εταιρείας, καθώς και ότι θα εξέδιδε προς τα μέλη της εκκαθαρίσεις και όχι τιμολόγια.

Αν η «Αθηνά» δεν λειτουργούσε ή δεν αναγνωριζόταν ως ομάδα παραγωγών, δεν θα μπορούσε να κάνει απόσυρση, κάτι που άριστα γνώριζαν όλες οι αρχές. Έτσι, συνέχισε απρόσκοπτα τη λειτουργία της και στις περιοδικές καταστάσεις που υποβάλλανε για τα πωλούμενα μέσω αυτής προϊόντα στη σχετική στήλη, διατυπώνονταν ότι απαλλάσσονται του ΦΠΑ. Τις δε καταστάσεις αυτές παραλάμβαναν οι αρμόδιες υπηρεσίες, τις θεωρούσαν και αναγνώριζαν τα μέλη της εταιρείας αυτής ως αγρότες παραγωγούς, μέλη εταιρείας με τη μορφή ομάδας παραγωγών αγροτών και ότι ως εκ τούτου απαλλάσσονταν της υποχρέωσης είσπραξης και απόδοσης ΦΠΑ.

Ιδιαιτέρως επισημαίνω σε κάθε τιμολόγιο πώλησης προς τους εμπόρους αναφερόταν ρητά ότι δεν χρεώνεται ΦΠΑ και η πώληση γίνεται για λογαριασμό των παραγωγών.

Η συγκεκριμένη ομάδα παραγωγών λειτουργούσε επί σειρά ετών υποδειγματικά. Τα δε μέλη της και οι διαχειριστές της, όπως και οι αρμόδιες ΔΟΥ, γνώριζαν και φυσικά αποδέχονταν ότι νομίμως απαλλάσσονταν της υποχρέωσης είσπραξης και απόδοσης ΦΠΑ βάσει των ισχυόντων κοινοτικών κανονισμών.

Είναι επιεικώς αδιανόητο και εντελώς παράλογο, μετά από είκοσι πέντε έτη απρόσκοπτης λειτουργίας, οι φορολογικές υπηρεσίες να τους ζητούν επιστροφές χρημάτων ως απόδοση ΦΠΑ που νομίμως ουδέποτε εισέπραξαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, είναι ένα κοινωνικό πρόβλημα, αφήστε μου, σας παρακαλώ, ένα-δύο λεπτά περιθώριο.

Η εταιρεία αυτή αναγνωριζόταν και αντιμετωπιζόταν από τις φορολογικές αρχές όπως ήταν, δηλαδή ως ομάδα παραγωγών αγροτών μη υποκείμενη σε καταβολή ΦΠΑ. Όπως, επίσης, τα προϊόντα που παραλάμβανε η ομάδα παραγωγών «Αθηνά» καθ’ όλο το διάστημα λειτουργίας της, είτε έγιναν εξαγωγή που απαλλάσσεται από ΦΠΑ με τη διαδικασία του απαλλακτικού που ισχύει από το 1992 μέχρι σήμερα, είτε για απόσυρση και ομοίως απαλλάσσονται του ΦΠΑ. Συνεπώς, το ελληνικό δημόσιο δεν έχει ζημιωθεί ούτε ένα ευρώ. Άρα τίποτα δεν νομιμοποιείται να διεκδικεί.

Όλα αυτά τα οποία ανέφερα επιβεβαιώνονται από τη δικαστική απόφαση υπ’ αριθμόν 766/2017 του Τριμελούς Εφετείου Θεσσαλονίκης που απάλλαξε ομόφωνα τον διαχειριστή, τον ελεγκτή και τους λογιστές της ομάδας με το σκεπτικό ότι έτσι επί σειρά ετών λειτουργούσε η εταιρεία αυτή και αντιμετωπίζονταν από τις φορολογικές αρχές ως ομάδα παραγωγών αγροτών μη υποκείμενη σε καταβολή ΦΠΑ και ότι δεν ζημίωσε το δημόσιο ούτε ένα ευρώ.

Αυτό, λοιπόν, το πρωτάκουστο θέμα που ανέφερα έχει οδηγήσει σε δραματικά αδιέξοδα χίλιες διακόσιες οικογένειες και έχει προκαλέσει τεράστιο πρόβλημα και αναταραχή στις τοπικές κοινωνίες.

Η τροπολογία, λοιπόν, αυτή η οποία κατατέθηκε και συζητάμε είναι για μένα μισή και κολοβή. Καθιστά αναξιόπιστα τα στελέχη τα οποία πολύ σωστά έλεγαν στους αγρότες αυτούς ότι δεν θα επιβαρυνθούν ούτε ένα ευρώ. Η τροπολογία επιβαρύνει τους αγρότες, τα μέλη της ομάδας, με το ποσό της αξίας της εταιρικής μερίδας, που κανείς δεν γνωρίζει πόσο θα είναι. Μπορεί να είναι 500, μπορεί να είναι 1.000, μπορεί να είναι 1.500. Κανείς δεν γνωρίζει.

Για να αρθεί, λοιπόν, αυτή η κατάφωρη αδικία, προτείνω να προστεθεί στην τροπολογία αυτή μία πρόταση που να λέει ότι τα μέλη της ομάδας παραγωγών «Αθηνά», που αναγνωρίστηκε σύμφωνα με τον κανονισμό 1035/72 και που καταχωρήθηκε στα βιβλία των εταιρειών του Πρωτοδικείο Έδεσσας με αριθμό 66/9-3-1993, δεν επιβαρύνονται με το ποσό της αξίας της μερίδας. Μόνο έτσι αποκαθίσταται το δίκαιο και απαλλάσσονται οι άνθρωποι από αυτόν τον βραχνά.

Ευχαριστώ, κύριε πρόεδρε, για την ανοχή του χρόνου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κεγκέρογλου από τη Δημοκρατική Συμπαράταξη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Συζητάμε σήμερα κυρίως για την τροπολογία που κατατέθηκε στο πλαίσιο των αναγκών από τη μια μεριά, αλλά και των δεσμεύσεων από την άλλη της Κυβέρνησης, προκειμένου να υπάρξει αντιμετώπιση του ζητήματος που έχει να κάνει με τα υπερχρεωμένα νοικοκυριά.

Είναι διαφορετικές οι οπτικές με τις οποίες βλέπουμε εμείς το θέμα και διαφορετική η οπτική που το βλέπει η Κυβέρνηση και η Νέα Δημοκρατία. Βέβαια πρέπει να ξεκινήσω από το 2010 και να πω ότι η κυβέρνηση του ΠΑΣΟΚ ανάμεσα στις θεσμικές αλλαγές που έκανε τότε και τις μεταρρυθμίσεις για να αντιμετωπίσει τα αίτια της κρίσης, πήρε μια σειρά από αποφάσεις που είχαν να κάνουν τη συγκεκριμένη περίοδο με τα προβλήματα τα οποία είχαν ανακύψει από τον οικονομικό εκτροχιασμό. Παραδείγματος χάριν, για το πρόβλημα του τριπλασιασμού της φαρμακευτικής δαπάνης από 2,2 δισεκατομμύρια ευρώ που ήταν το 2003, σε 5,8 δισεκατομμύρια ευρώ το 2009, προχώρησε στη θεσμική μεταβολή του συστήματος συνταγογράφησης με την ηλεκτρονική συνταγογράφηση και τα άλλα μέτρα περιορισμού της σπατάλης. Και πράγματι, μέσα σε δύο χρόνια νοικοκυρεύτηκε το σύστημα στα 2,8 δισεκατομμύρια ευρώ, όπου παραμένει και σήμερα, χωρίς βέβαια να έχει γίνει προσπάθεια να αντιμετωπιστούν οι αδικίες που υπήρξαν σε αυτή την προσπάθεια.

Ταυτόχρονα, είχε ανακύψει και το πρόβλημα με τα υπερχρεωμένα νοικοκυριά. Η πιστωτική επέκταση που υπήρξε τα προηγούμενα χρόνια και ταυτόχρονα η αδυναμία εξυπηρέτησης των δανείων, λόγω της μείωσης των εισοδημάτων, έκανε επιτακτική την ανάγκη για ένα θεσμικό πλαίσιο που μέχρι τότε δεν υπήρχε στην Ελλάδα και έγινε ο ν.3869/2010, για την προστασία των υπερχρεωμένων νοικοκυριών, αλλά όχι αδράνεια. Έδωσε διέξοδο για να μπορούν, μέσα από τις μικρότερες οικονομικές δυνατότητες που είχαν, να αντιμετωπίσουν και να εξυπηρετήσουν τα δάνεια τους και τις υποχρεώσεις τους, βεβαίως με απόλυτη προστασία της πρώτης κατοικίας, της κύριας κατοικίας, του σπιτιού που μένουν.

Αυτό, λοιπόν, το 2015 έληξε, κατά την τρόικα και κατά την Κυβέρνηση του ΣΥΡΙΖΑ, και έπρεπε να έρθει ένα άλλο θεσμικό πλαίσιο. Τι έπρεπε να γίνει; Βεβαίως η κατάσταση χειροτέρεψε, γιατί με τις περίφημες επιλογές του ΣΥΡΙΖΑ εκείνη την περίοδο έχουμε αύξηση κατά 32% των νοικοκυριών που δεν μπορούν να εξυπηρετήσουν τα στεγαστικά δάνεια, έχουμε μια λειψή ανακεφαλαιοποίηση των τραπεζών, αχρείαστη πριν την διακυβέρνηση ΣΥΡΙΖΑ βεβαίως. Είναι λειψή γιατί έδωσαν τη δυνατότητα στους ξένους να πάρουν τις τράπεζες «μπιρ παρά» και ένα τραπεζικό σύστημα, το οποίο δεν μπορεί από τότε να σταθεί στα πόδια του, έχει ταυτόχρονα και ένα πρόβλημα το οποίο μεγεθύνεται, χωρίς η Κυβέρνηση να το αντιμετωπίζει. Είμαστε στον πέμπτο χρόνο Κυβέρνησης ΣΥΡΙΖΑ.

Αντί, λοιπόν, να αξιολογήσει τον ν.3869, τον νόμο του ΠΑΣΟΚ για τα υπερχρεωμένα νοικοκυριά, την εφαρμογή του οποίου είχα την τιμή εγώ να ξεκινήσω ως αρμόδιος Υφυπουργός στις 4 Ιανουαρίου του 2011, μαζεύοντας τη μήνη των τραπεζιτών και της ένωσης τραπεζών, οι οποίοι μέσα από συνεργαζόμενες εφημερίδες, sites και Μέσα, τότε έκαναν και τον πόλεμο ενάντια σε αυτόν τον νόμο, τον οποίο δεν τον ψήφισε φυσικά ο ΣΥΡΙΖΑ, ο οποίος και τότε ήταν με τις τράπεζες. Και τότε! Γιατί υπάρχει ένας μύθος ότι ο ΣΥΡΙΖΑ πριν το 2015 ήταν εναντίον των αθέμιτων πρακτικών και των καταχρηστικών πρακτικών των τραπεζών. Όχι, βέβαια. Μαζί ήταν από τότε. Δεν ψήφισε τον νόμο. Και δεν με παραξενεύει και η σημερινή του στάση. Τσιράκια των τραπεζών και τότε και μπορώ να το πω επώνυμα, με άτομα.

Και σήμερα έρχεται ένα νομοσχέδιο το οποίο με την προπαγάνδα που είχε εξαπολύσει το Μαξίμου τις προηγούμενες μέρες περί δήθεν ρήξης και περί δήθεν προστασίας, περίμενε κανείς να δει πραγματικά έναν νόμο ο οποίος θα ανταποκρινόταν σε μια πραγματική ανάγκη που υπάρχει.

Μόλις δημοσιοποιήθηκε ο νόμος και ιδιαίτερα και με τις αποψινές τροπολογίες, επιβεβαιώθηκε ότι όχι μόνο ρήξη δεν υπήρχε, αλλά τον είχαν γράψει τον νόμο οι τραπεζίτες. Όχι μόνο οι τραπεζίτες, αλλά έβαλε και η τρόικα το χέρι της και έτσι το άθροισμα όλων αυτών των περιορισμών, έχουν κάνει ένα νομοθετικό πλαίσιο το οποίο θα ψηφιστεί απόψε από τον ΣΥΡΙΖΑ και τη Νέα Δημοκρατία μεγαλοπρεπώς, για να λήξει η ισχύς του μοναδικού νόμου που προστατεύει το σπίτι του δανειολήπτη που έπεσε σε αδυναμία, του ν. 3869.

Αυτό ψηφίζει η Νέα Δημοκρατία με τον ΣΥΡΙΖΑ, τη λήξη της πραγματικής προστασίας της πρώτης και κύριας κατοικίας, χωρίς να δίνουν κανένα διέξοδο. Και το κάνουν με έναν νόμο, ο οποίος θα έχει ισχύ ένα χρόνο, ο οποίος δεν λαμβάνει υπ’ όψιν ότι και σήμερα που μιλάμε θα μπορεί ένας εργαζόμενος να καταστεί άνεργος και μέσα σε τρεις μήνες να «κοκκινίσει» το δάνειο του και δεν έχει κανένα αποκούμπι. Δεν δικαιούται αυτός να πάει πουθενά. Τόση πια αναλγησία; Τόση πια συναίνεση η Νέα Δημοκρατία και σε αυτό;

Για να δούμε τα προβλήματα, τα οποία προκαλούν με αυτόν τον νόμο, ο οποίος έχει μια γραφειοκρατία τέτοια και τέτοιους περιορισμούς, που οι επτά στους δέκα βγαίνουν εκτός και έχει, βέβαια, και μια σειρά από εξαιρέσεις.

Είκοσι μία κατέθεσε η ΕΚΠΟΙΖΩ, την οποία δεν τη δεχτήκατε να έρθει να μιλήσει. Πρόκειται για μια Ένωση Καταναλωτών που έχει δουλέψει πάρα πολύ το θέμα. Την προτείναμε, αλλά δεν τη δέχτηκε ο ΣΥΡΙΖΑ και ούτε, βέβαια, η Νέα Δημοκρατία.

Έχετε μέσα στον νόμο μια επαίσχυντη διάταξη που βάζετε πρόστιμο στον δανειολήπτη, επειδή έπεσε σε μια κατάσταση μη δυνατότητας εξυπηρέτησης του δανείου του, εάν –λέει- δεν δεχτούν οι τράπεζες να του το ρυθμίσουν, ενώ στην τράπεζα τίποτα. Είναι, όπως σας είπα, γραμμένη από τους τραπεζίτες. Δεν υπάρχει άλλη εξήγηση για να έχεις τέτοιες διατάξεις.

Δεν αναφέρει τίποτα για τη δυνατότητα των εγγυητών να μπορούν να ενταχθούν σε ένα θεσμικό πλαίσιο προστασίας. Δεν υπάρχει η δυνατότητα και δεν προβλέπει τίποτα για τη μεγάλη κατηγορία των δανειοληπτών, για την οποία υπάρχουν δικαστικές αποφάσεις και έχει δεσμευτεί η Κυβέρνηση ότι θα φέρει ρύθμιση για τα δάνεια με ελβετικό φράγκο. Δεν υπάρχει τίποτα.

Έρχεται, λοιπόν, αυτή η νομοθετική ρύθμιση. Εμείς ζητήσαμε ονομαστική ψηφοφορία, που, όπως ανακοινώθηκε, θα γίνει αύριο, γιατί δεν συμφωνούμε με την κατάργηση της προστασίας. Αυτό είναι το κεντρικό θέμα. Δεν συμφωνούμε με την κατάργηση αυτής της προστασίας που υπάρχει.

Και να πω ότι δεν είναι τυχαίο ότι η Νέα Δημοκρατία συμφωνεί με τον ΣΥΡΙΖΑ. Άκουσα χθες και σήμερα και ήταν μια φαρσοκωμωδία στη Γερουσία να είναι ο Μητσοτάκης να κατακεραυνώνει τον ΣΥΡΙΖΑ για διάφορα θέματα –λέει- και στην Ολομέλεια η Νέα Δημοκρατία να στηρίζει τον ΣΥΡΙΖΑ. Είναι συνέχεια αυτού που είδαμε το προηγούμενο διάστημα να ψηφίζουν μαζί την παράταση για είκοσι χρόνια της σύμβασης για το Διεθνές Αεροδρόμιο Αθηνών χωρίς διαγωνισμό. Και, μάλιστα, χθες ανακοίνωσε –λέει- η Νέα Δημοκρατία νέα έργα με διαγωνισμούς και τέτοια, ενώ τις προηγούμενες μέρες είχε ψηφίσει χωρίς διαγωνισμό είκοσι χρόνια να έχουν ακόμα το Διεθνές Αεροδρόμιο. Ποιον κοροϊδεύετε από κοινού;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελειώνω αναφέροντας και την παραχώρηση της ιδιωτικοποίησης των δέκα λιμανιών. Πάλι μαζί την ψηφίσατε. Είναι δυνατόν;

Ο τόπος χρειάζεται αλλαγή πολιτικής. Δεν χρειάζεται αλλαγή προσώπων στην Κυβέρνηση, να φύγει ο Αλέξης, να έρθει ο Κυριάκος, να φύγει ο Παύλος ο Πολάκης, να έρθει ο Άδωνις Γεωργιάδης στο Υπουργείο Υγείας. Δεν έχουμε ανάγκη από τέτοιες αλλαγές προσώπων. Αλλαγή πολιτικής θέλουμε και αλλαγή πολιτικής με τη Νέα Δημοκρατία δεν βλέπουμε. Χειροτέρευση βλέπουμε με αυτά τα οποία έρχεται και κάνει εδώ πέρα.

Άρα θα πρέπει να υπάρξει από τους πολίτες όχι μια αντι-ψήφος ή μια αντι-στάση. Και αντι-ΣΥΡΙΖΑ, βεβαίως, και αντι-Δεξιά καλά είναι όλα αυτά. Όμως θα πρέπει να επιλέξει πολιτικές και εμείς τον καλούμε ως Κίνημα Αλλαγής να επιλέξει μια πολιτική που θα αλλάξει τα πράγματα και που θα καταστήσει το Κίνημα Αλλαγής ισχυρό παίκτη την επαύριο των εκλογών για να μπορέσει να υπάρχει κοινωνική ατζέντα.

Έχουμε μεγάλη διαφορά και από τη Νέα Δημοκρατία και από τον ΣΥΡΙΖΑ στην κοινωνική ατζέντα, στους μικρομεσαίους, στους επιστήμονες, στους ανέργους, στους εργαζόμενους, στους αγρότες, για τους οποίους μιλάμε, και αφήνουμε σε αυτούς από τον Κόκκαλη μέχρι τον Μπόμπολα και τον Βαρδινογιάννη, όλους τους άλλους να τους μοιραστούν μεταξύ τους.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν μας αφορά αυτό. Δεν το συζητάμε. Μας ενδιαφέρουν οι πολίτες.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπούρας από τη Νέα Δημοκρατία.

**ΑΘΑΝΑΣΙΟΣ ΜΠΟΥΡΑΣ:** Κύριε Κεγκέρογλου, αφήστε αυτά τα οποία λέτε. Εμείς έχουμε πάντα την ίδια άποψη. Τα ίδια είπε ο Αρχηγός μας σήμερα στην Κοινοβουλευτική Ομάδα. Τα ίδια υποστήριξε ο Κοινοβουλευτικός μας Εκπρόσωπος το πρωί, αν τον ακούσατε, και τα ίδια υποστηρίζουμε όλοι. Άρα αφήστε αυτές τις παραπλανητικές τοποθετήσεις πάνω στην απελπισία σας να βρείτε χώρο.

Κυρίες και κύριοι συνάδελφοι, όλοι οι Έλληνες θυμούνται -βέβαια είστε λίγοι, κάνα δυο από τον ΣΥΡΙΖΑ- τα συνθήματα του ΣΥΡΙΖΑ -τι να πρωτοθυμηθεί κανένας;- με τα οποία, βέβαια, κερδίσατε τις εκλογές πριν από περίπου τεσσεράμισι χρόνια. Να θυμηθούμε ότι με ένα άρθρο, με έναν νόμο θα καταργούσατε τα μνημόνια, τον ΕΝΦΙΑ, τον βασικό μισθό στα 751; Τι να πρωτοθυμηθεί κανένας, τη σεισάχθεια;

Όμως επειδή σήμερα μιλάμε για ένα καίριο θέμα, αυτό που περίπου ηχεί στα αυτιά όλων των Ελλήνων είναι εκείνο το οποίο λέγατε: «Κανένα σπίτι σε χέρια τραπεζίτη». Ειλικρινά τα θυμάστε; Δεν ντρέπεστε λιγάκι; Ειλικρινά σήμερα τι προσπαθείτε να πείσετε; Δεν είστε οι ίδιοι; Πώς θα πάτε να πείτε στους πολίτες, τους οποίους εκπροσωπείτε, ότι σήμερα λύνετε ένα πρόβλημα;

Μάλιστα, σε κεντρική ομιλία του -το ανέφερε και το πρωί ο εισηγητής μας, ο Χρίστος ο Δήμας- προεκλογική των τελευταίων ημερών τότε του 2015 τον Γενάρη, ο κ. Τσίπρας είπε επί λέξει: «Έχουμε σχέδιο και δεσμευόμαστε να βάλουμε τέλος σε αυτόν τον εφιάλτη των πλειστηριασμών της πρώτης κατοικίας. Κανένα σπίτι στα χέρια τραπεζίτη με Κυβέρνηση ΣΥΡΙΖΑ. Έχουμε σχέδιο. Σήμερα είναι σύνθημα, από Δευτέρα θα είναι νόμος του κράτους».

Και πέρασαν πόσες Δεύτερες και έρχεστε σήμερα με ένα κουτσουρεμένο σχέδιο, μια κουτσουρεμένη πρόταση, -την οποία, βέβαια, για λόγους ανάγκης, όπως είπε και ο κύριος Δένδιας, και ένας να ωφελείται, εμείς θα τον στηρίξουμε-να πείτε στον κόσμο αν ισχύουν αυτά τα οποία λέγατε τότε.

Η πραγματικότητα είναι πως όχι μόνο δεν υπήρχε σχέδιο, αλλά είτε λέγατε συνειδητά ψέματα στους Έλληνες είτε υπήρχαν επικίνδυνες αυταπάτες, όπως είπε ο Πρωθυπουργός. Δεν ξέρω τι να διαλέξει από τα δύο ο καθένας.

Πάμε τώρα, όμως, στο ζήτημα του ιδιωτικού χρέους, το οποίο είναι σημαντικό. Ειπώθηκαν αυτά από όλους και κυρίως από τον εισηγητή μας και στην επιτροπή και από την κ. Μπακογιάννη ότι το συνολικό ιδιωτικό χρέος είναι 224 δισεκατομμύρια ευρώ. Από αυτά τα 85 δισεκατομμύρια είναι οφειλές των Ελλήνων προς τις τράπεζες. Βέβαια, η Τράπεζα Ελλάδος -όσοι ήσασταν χθες, εγώ ήμουν- στην επιτροπή είπε ότι με το σχέδιο αυτό στη ρύθμιση μπαίνουν τα 8,5 δισεκατομμύρια. Η εκπρόσωπος των Τραπεζών μίλησε για 11 δισεκατομμύρια. Όποιο κι αν πάρουμε από αυτά τα δύο, βλέπουμε ότι ούτε το 5% του συνολικού ιδιωτικού χρέους δεν μπορεί να ρυθμιστεί. Αντιλαμβάνεστε, λοιπόν, ποια είναι η εξαπάτηση, την οποία σήμερα κάνετε στον ελληνικό λαό.

Άρα για αυτό θα ήταν πολύ σημαντικό, -να αφήσω αυτό, το καταλαβαίνουν όλοι ποιοι ρυθμίζονται, πόσο ελάχιστοι- θα ήταν πολύ σκόπιμο, εκτός από τη ρύθμιση, να φέρνατε σήμερα με αυτό το σχέδιο και τις οφειλές προς το δημόσιο και, εκτός από τις τράπεζες, στην εφορία και στα ασφαλιστικά ταμεία. Αυτό θα ήταν κάτι θετικό για τον κόσμο.

Κυρίες και κύριοι συνάδελφοι, επειδή βλέπω ότι ο χρόνος τελειώνει, θέλω να τονίσω ότι το θέμα αυτό, το θέμα της ρύθμισης δηλαδή, όπως είπαμε και στην αρχή, σας είναι γνωστό εδώ και αρκετά χρόνια, από τότε που αναλάβατε. Γιατί έπρεπε να περιμένετε τόσο μεγάλο διάστημα για να νομοθετήσετε και μάλιστα μετά τη λήξη, την οποία εσείς επιβάλατε, δηλαδή το τέλος του ΄18; Δεν υπάρχει απάντηση. Δεν έχετε κάτι να πείτε σ’ αυτό.

Επίσης, δεν βλέπω να έχετε κάνει κάποια πρόβλεψη για τους συνεπείς δανειολήπτες. Μάλιστα, υπεκφύγετε χθες και σήμερα. Τα ακούσαμε και από τα χείλη του Αντιπροέδρου και του κ. Φλαμπουράρη: «Φέρτε μια τροπολογία». Το είπατε σε εμάς. Εσείς που είστε το κράτος, που έχετε όλα τα στοιχεία, που συνομιλούσατε για καιρό με τις τράπεζες, εσείς έπρεπε να έχετε συζητήσει με τις τράπεζες, να δείτε τι στοιχεία υπάρχουν και να συμφωνούσατε μαζί τους για την επιβράβευση των συνεπών δανειοληπτών που μέσα στην κρίση στερήθηκαν πραγματικά από τη ζωή τους, από την επιχείρησή τους, προκειμένου να ανταποκριθούν στις υποχρεώσεις τους και να είναι συνεπείς.

Ερωτά εύλογα κάποιος: Χθες καταθέσατε και μια τροπολογία για 30 δισεκατομμύρια ευρώ για τις τράπεζες. Δεν μπορούσε μέσα απ’ αυτά τα χρήματα κάποιο ποσό να διοχετευθεί προς τους συνεπείς δανειολήπτες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μια πολύ μικρή ανοχή, κύριε Πρόεδρε.

Κυρίες και κύριοι συνάδελφοι, προφανώς η πλειοψηφία των πολιτών που επιδιώκουν ή μπαίνουν σε ρύθμιση δεν είναι στρατηγικοί κακοπληρωτές, αλλά συμπολίτες μας που επιθυμούν, αλλά αδυνατούν να εκπληρώσουν τις υποχρεώσεις τους και πρέπει να τους δώσουμε ένα λειτουργικό πλαίσιο που θα τους επιτρέψει να αποπληρώσουν τις οφειλές τους. Αυτός, λοιπόν, είναι ο στόχος.

Επίσης, ερωτηματικό παραμένει το τι θα συμβεί στο μεταβατικό στάδιο μεταξύ παλαιού και νέου πλαισίου προστασίας και τι θα συμβεί με τις εκκρεμείς αιτήσεις του νόμου Κατσέλη, οι οποίες έχει ζητηθεί να εξεταστούν από ηλεκτρονική πλατφόρμα με βάση τα κριτήρια επιλεξιμότητας που όριζε το παλαιό καθεστώς προστασίας της πρώτης κατοικίας. Ερώτημα βέβαια είναι και το πότε θα είναι έτοιμη αυτή η περιβόητη ηλεκτρονική πλατφόρμα.

Η Νέα Δημοκρατία, όπως είπα και στην αρχή -για να απαντήσω στον κ. Κεγκέρογλου- θα ψηφίσει τη συγκεκριμένη τροπολογία, παρά το γεγονός ότι θεωρούμε ότι δεν δίνει την επιθυμητή λύση στο θέμα της διόγκωσης του ιδιωτικού χρέους και χρήζει σημαντικών βελτιώσεων, τις οποίες εμείς ως αυριανή κυβέρνηση θα προσπαθήσουμε να φέρουμε. Θα ψηφίσουμε αυτήν την τροπολογία διότι από κανέναν πολίτη δεν πρέπει να στερηθεί η δυνατότητα να ρυθμίσει τις οφειλές του και φυσικά έστω και στους ελάχιστους να προστατεύσουν την κατοικία τους.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Μπούρα.

**ΑΘΑΝΑΣΙΟΣ ΜΠΟΥΡΑΣ:** Ολοκληρώνω, κύριε Πρόεδρε, σε ένα λεπτό, αν μου επιτρέψετε.

Η πραγματικότητα είναι πως αργήσατε πολύ, με αποτέλεσμα να χαθεί πολύτιμος χρόνος. Απλά θα ήθελα να υπενθυμίσω για όσους δεν το ξέρουν -γιατί μας κατηγορείτε συνεχώς- ότι η Νέα Δημοκρατία, όταν κυβερνούσε, παρείχε πάντα την πλήρη στήριξη στην πρώτη κατοικία μέχρι το τέλος που έφυγε και έμεινε σε εσάς το να ρυθμίσετε το θέμα. Δεν κάνατε τίποτα και έρχεστε τώρα να το κάνετε προεκλογικά και άτακτα και χωρίς να είναι σωστό.

Τελειώνοντας, κυρίες και κύριοι συνάδελφοι, πρέπει να πω ότι γενικότερα ο τρόπος με τον οποίον νομοθετείτε είναι απαράδεκτος. Φέρνετε ολόκληρα νομοσχέδια υπό τη μορφή τροπολογιών την τελευταία στιγμή, με αποτέλεσμα να μην γίνεται καν συζήτηση επί των τροπολογιών και δεν υπάρχει ούτε καν ακρόαση φορέων. Αυτό είναι ο ορισμός της υποβάθμισης του Κοινοβουλίου. Εάν στο παρελθόν υπήρχε η δικαιολογία του κατεπείγοντος λόγω των μνημονίων, σήμερα εσείς ισχυρίζεστε ότι έχετε βγει από τα μνημόνια. Ποιος λόγος υπάρχει; Τουλάχιστον πείτε την αλήθεια και ομολογήστε ότι είμαστε στο τέταρτο άτυπο μνημόνιο και αυτό εφαρμόζετε και προσπαθείτε ακόμα να φορτώνετε τους Έλληνες πολίτες με βάρη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μεγαλοοικονόμου από τον ΣΥΡΙΖΑ, η οποία είναι η τελευταία ομιλήτρια και μετά, όπως προείπαμε, θα έχουμε τις δευτερολογίες των ειδικών αγορητών και των εισηγητών.

Κυρία συνάδελφε, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι συνάδελφοι, κύριοι Υπουργοί, χαίρομαι που δεν είμαι πολιτικός, που ήμουν επιχειρηματίας επί σαράντα επτά χρόνια και ξέρω το τραπεζικό σύστημα. Σπούδασα λογιστικά και ξέρω το τραπεζικό σύστημα ίσως πιο καλά από εσάς. Ξέρω από χορηγήσεις, δάνεια κ.λπ..

Θα ξεκινήσω από τον ρόλο των τραπεζών. Θα ξεκινήσω από το πώς χορηγούσαν τα δάνεια οι τράπεζες και αν ηθικοί αυτουργοί ήταν οι τράπεζες όταν φτάσαμε σε αυτό το σημείο, διότι από το 1994 μέχρι το 2006 ηθικοί αυτουργοί για τα δάνεια που εδίδοντο ήταν οι τράπεζες. Θυμάμαι ότι οι τράπεζες πίεζαν τους καταναλωτές να πάρουν και συναγωνίζονταν ποια τράπεζα να έδινε τα περισσότερα δάνεια με έναν πλασματικό χαρακτήρα. Έβρισκες τις κάρτες κάτω την πόρτα σου, χωρίς να ελέγχουν αν αυτοί στους οποίους έδιναν τα καταναλωτικά δάνεια είχαν τα φόντα να τα εξοφλήσουν. Έκαναν ένα πλασματικό για να δείχνουν πλασματικούς ισολογισμούς, πλασματικά κέρδη στους μετόχους, να αυξάνουν μόνο τις μετοχές τους. Αυτά δεν ελέγχονταν από κανέναν.

Όταν συμμετείχα στο συνέδριο για τα κόκκινα δάνεια που μίλησα στο «King George» το 2017, εκεί ήταν ο υποδιοικητής της Τράπεζας της Ελλάδος κ. Μητράκος και του είπα ότι εμείς σαν επιχειρηματίες ελεγχόμαστε από τη Νομισματική Επιτροπή και διάφορους άλλους στα δάνεια. Οι τράπεζες από ποιους ελέγχονταν; Έπρεπε να είχαν την Επιτροπή Κεφαλαιαγοράς και από πάνω απ’ αυτούς την Τράπεζα της Ελλάδος. Μου είπε: «Σαφώς, κυρία Μεγαλοοικονόμου, ήταν το μεγάλο λάθος μας». Αυτό το μεγάλο λάθος ποιος το πλήρωσε; Ο Έλλην φορολογούμενος με τις ανακεφαλαιοποιήσεις. Μάλιστα, κύριοι. Εσείς της Νέας Δημοκρατίας και του ΠΑΣΟΚ το ξέρατε αυτό. Γι’ αυτό έφτασαν οι μετοχές των τραπεζών σε αυτά τα δυσθεώρητα ύψη, γι’ αυτό έφτασαν τα ακίνητα σ’ αυτά τα ύψη, διότι αυτά ήταν πλασματικά. Πλασματικά όλα. Ξέρατε τι γινόταν και ότι αυτά ήταν ψεύτικα. Ψεύτικες ελπίδες, ψεύτικα όνειρα πουλάγατε. Ξέρατε τη «φούσκα» του Χρηματιστηρίου. Την ξέρατε. Ψεύτικα όλα, όπως με ψεύτικα στοιχεία μπήκαμε στην Ευρωπαϊκή Ένωση. Τα ξέρατε όλα. Ψεύτικα στοιχεία του κ. Σημίτη. Γι’ αυτό φτάσαμε εκεί που φτάσαμε. Εσείς της Νέας Δημοκρατίας και του ΠΑΣΟΚ. Ψεύτικα και τα λόγια αυτά, κύριε Μπούρα, που είπατε τόσα, αλλά και ο προηγούμενος συνάδελφος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα σας πω …

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Θα μου πείτε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μεγαλοοικονόμου, μην κάνετε προσωπικές αναφορές. Σας παρακαλώ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Θα κάνω προσωπικές αναφορές γιατί έτσι μίλησαν οι προηγούμενοι.

Το ιδιωτικό χρέος έφτασε εκεί που έφτασε γιατί δίνατε χρήματα σ’ αυτούς που δεν είχαν και όταν έφτασε η στιγμή να πληρώσουν, έχετε δει τον πίνακα «Ο πωλών τοις μετρητοίς και ο πωλών επί πιστώσει»; Εγώ όταν πίστωνα, έπαιρνα και το ρίσκο. Οι τράπεζες όταν πίστωναν, έπρεπε να πάρουν το ρίσκο, αλλά δεν το έπαιρναν, γιατί ήξεραν ότι από πίσω ήταν εξασφαλισμένες. Ήξεραν ότι θα πάρουν ανακεφαλαιοποιήσεις, γιατί οι μέτοχοι δεν έπαιζαν τα λεφτά τους, δεν θα έβαζαν πίσω χρήματα. Θα έβαζαν τον Έλληνα φορολογούμενο, τον Έλληνα πολίτη να τα καλύψει αυτά και τα κάλυψαν με δύο ανακεφαλαιοποιήσεις.

Ο νόμος Κατσέλη κάτι έκανε, αλλά δεν περιελάμβανε τους επιχειρηματίες. Ήταν μόνο για φυσικά πρόσωπα. Τους άλλους τους πέταγε στο κενό. Ο κάθε επιχειρηματίας έβαλε ως εξασφάλιση την πρώτη του κατοικία και έβαλε και τα παιδιά του εγγυητές. Οι τράπεζες στα ψιλά γράμματα ήθελαν και εγγυητές και ο καθένας, εκτός από την πρώτη κατοικία του, έβαζε τη μητέρα του, τον παππού του, τον θείο του. Τα ψιλά γράμματα έλεγαν «βάλτε και μία υπογραφή, που δεν έχει σημασία». Τώρα, όμως, κυνηγάμε και τους υπόλοιπους και αν δεν έχει κάποιος δανειολήπτης περιουσία, θα έχουν πέντε πίσω του.

Εκτός τούτου, γιατί βγάλατε τον νόμο; Επειδή δώσατε τα δάνεια που δεν είχαν εγγύηση στους μεγαλοεκδότες, που παραδέχτηκαν ότι «πήραμε δάνεια με αέρα»; Και βγάζετε τον νόμο -δεν ήμουν πολιτικός τότε- και εσείς, κύριοι του ΠΑΣΟΚ, να μην έχουν ευθύνη τα μεγαλοστελέχη ούτε οι διοικητές των τραπεζών. Δεν έχουν καμμία ευθύνη. Τους απαλλάξατε γιατί φοβηθήκατε ότι θα άνοιγαν τα στοματάκια τους.

**ΓΕΩΡΓΙΟΣ ΟΥΡΣΟΥΖΙΔΗΣ:** Και οι Υπουργοί.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Βεβαίως. Και οι Υπουργοί. Τώρα όμως θα μιλήσουν. Αυτό θα φανεί στη δικαιοσύνη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μα, το ψήφισε και ο ΣΥΡΙΖΑ.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε παρακαλώ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όσον αφορά τα δάνεια των κομμάτων -μη γελάτε- είναι 200 εκατομμύρια της Νέας Δημοκρατίας, 300 εκατομμύρια του ΠΑΣΟΚ. Διάβαζα μάλιστα ότι η Νέα Δημοκρατία δεν έχει πληρώσει ούτε ένα ευρώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ανάθεμά τους!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ούτε εσείς έχετε πληρώσει. Φέρτε τις ρυθμίσεις που έχετε κάνει για να δούμε πόσα έχετε πληρώσει. Ούτε τα τετρακόσια χρόνια της δουλείας που περάσαμε, δεν θα φθάσουν για να εξοφλήσετε τα δάνεια που έχετε πάρει. Και μην φωνάζετε, μην μας κουνάτε το δάχτυλο. Το δάχτυλό σας να το κουνάτε αλλού, κύριοι.

Για πρώτη φορά μπαίνουν και τα δάνεια που έχουν πάρει επιχειρηματίες για να προστατευθεί η πρώτη κατοικία τους. Έστω και αυτό είναι κάτι, ώστε να περισώσουν ό,τι μπορούν. Αυτοί οι άνθρωποι ήταν τελείως παραπεταμένοι. Εκτός τούτου, αν και αυτοί δεν έχουν χρήματα, μπορούν να πάνε, έχοντας το εκκαθαριστικό τους που να αποδεικνύει ότι δεν έχουν χρήματα, στην Ευελπίδων, στο κτήριο 16, όπου υπάρχουν δικηγόροι που τους πληρώνει το ελληνικό δημόσιο, και να τους αναλάβουν, να κάνουν αναστολή στη διαταγή πληρωμής και να προσπαθήσουν να περισώσουν ό,τι μπορούν.

Μην τα λέτε όλα μαύρα. Μπορεί ο καθένας να μην κάθεται πλέον στον καναπέ του, μπορεί να δραστηριοποιηθεί. Μην τους λέτε ότι «θα σας τα πάρουν όλα». Ο καθένας μπορεί να πάρει την τύχη στα χέρια του. Σταματήστε να φοβίζετε τον λαό. Ο λαός μπορεί να νικήσει άμα θέλει. Και θα νικήσει.

Καταθέτω στα Πρακτικά το πρόγραμμα του συνεδρίου για τα κόκκινα δάνεια.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε ο κατάλογος των ομιλητών και συνεχίζουμε με τις δευτερολογίες.

Ερωτώ τους εισηγητές και τους ειδικούς αγορητές αν συμφωνούν για ένα πεντάλεπτο. Απ’ ό,τι βλέπω υπάρχει συμφωνία. Αν μπορέσουμε να τηρήσουμε το πεντάλεπτο, θα ήταν ευχής έργον.

Τον λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ:** Ευχαριστώ πολύ, κύριε Πρόεδρε.

Το νομοσχέδιο, όπως απεδείχθη, περιέχει θετικές διατάξεις για πολλούς κλάδους της οικονομίας. Ικανοποιεί χρόνια αιτήματα πολλών παραγωγικών κλάδων, που υπενθυμίζω ότι στο σύνολό τους -είκοσι έξι στους είκοσι έξι- ήταν θετικοί έως πολύ θετικοί στην ακρόαση των φορέων και ευχαρίστησαν και τους Υπουργούς.

Πολλές τροπολογίες ενσωματώνουν αιτήματα των φορέων που δεν υπήρχαν στο αρχικό κείμενο του νομοσχεδίου. Γι’ αυτό θεωρώ χρήσιμο η Αξιωματική Αντιπολίτευση, αλλά και η υπόλοιπη Αντιπολίτευση, να μην αντιμετωπίζει αφοριστικά και ενιαία τις τροπολογίες με κινήσεις δήθεν εντυπωσιασμού, ότι «δεν θα τις ψηφίσουμε επειδή ήταν πολλές, επειδή ήρθαν τελευταία ώρα» κ.λπ., αλλά να υπερψηφίσει αυτές που θεωρεί σωστές.

Οι ρυθμίσεις για την προστασία της κύριας κατοικίας αφορούν εκατόν πενήντα χιλιάδες δανειολήπτες και το 70% αυτών που έχουν κόκκινα δάνεια με προσημείωση ή υποθήκη της πρώτης κατοικίας τους.

Καταλαβαίνουμε, λοιπόν, ότι είναι μια πολύ χρήσιμη ρύθμιση, η οποία θα απαλλάξει από τον βραχνά πάρα πολύ κόσμο που την περιμένει.

Επίσης ιδιαίτερη σημασία έχει ότι για πρώτη φορά μπαίνουν τα επιχειρηματικά δάνεια, τα οποία έχουν προσημείωση της πρώτης κατοικίας. Ανεξάρτητα από το εάν μειώθηκε το ποσόν με την τροπολογία στις 100 χιλιάδες ευρώ, είναι πάρα πολύ σημαντικό, κυρίως για μικρές επιχειρήσεις οι οποίες έβαζαν προσημείωση προκειμένου να κάνουν τη δουλειά τους την προσωπική περιουσία του ιδιοκτήτη τους ή άλλων προσώπων που συμμετείχαν, να μπορέσουν να έχουν τη δυνατότητα αυτής της ευεργετικής διάταξης.

Επίσης είναι πάρα πολύ σημαντικό το ότι συμμετέχει το δημόσιο στην επιδότηση της πληρωμής της δόσης, καθ’ όλη τη διάρκεια της ρύθμισης, που φθάνει μέχρι και τα είκοσι πέντε έτη.

Ακούστηκε η πρόταση για την ανάγκη επιβράβευσης των συνεπών δανειοληπτών. Και ο Αντιπρόεδρος της Κυβέρνησης και Υπουργός Οικονομίας και Ανάπτυξης, ο κ. Δραγασάκης και στην επιτροπή και σήμερα και ο κ. Φλαμπουράρης στην επιτροπή ανέφεραν ότι είναι στις σκέψεις της Κυβέρνησης και συζητείται από το 2016 με τις τράπεζες. Μάλιστα είπε ότι θα πάρει νομοθετική πρωτοβουλία το επόμενο διάστημα προς αυτήν την κατεύθυνση, μετά από συνεννόηση και διαβούλευση με τις τράπεζες και τους δανειολήπτες. Είναι κάτι που μπορεί και πρέπει να γίνει.

Βεβαίως αυτό που δεν μπορούμε να μην παρατηρήσουμε είναι η εντυπωσιακή κωλοτούμπα, θα έλεγα, της Νέας Δημοκρατίας που, ενώ πριν από πολύ λίγο καιρό -τον προηγούμενο μήνα και αυτόν ακόμα- κατήγγειλε την Κυβέρνηση, όσον αφορά το ζήτημα της προστασίας της πρώτης κατοικίας, χαιρόταν για τη δήθεν αποτυχία της Κυβέρνησης, τη δήθεν αποτυχία της διαπραγμάτευσης, τώρα έρχεται και ψηφίζει αυτήν τη ρύθμιση. Και αυτό μάλιστα, στο τέλος του 2014, όταν έχασε τις εκλογές τον Ιανουάριο του 2015, άφησε την κύρια κατοικία απροστάτευτη από 1ης Ιανουαρίου 2015 και έπρεπε μέσα στον κυκεώνα που υπήρχε στις αρχές του 2015 να λυθεί αυτό το πρόβλημα, για να συνεχίσει να υφίσταται η προστασία της πρώτης κατοικίας των δανειοληπτών με κόκκινα δάνεια.

Η μεγάλη διόγκωση του προβλήματος των κόκκινων δανείων που έφερε προβλήματα και στην εξασφάλιση της πρώτης κατοικίας, εφόσον είχε ληφθεί τέτοιου είδους δάνειο, έγινε επί των καταστροφικών πολιτικών από το 2010 έως το 2014 που καταβαράθρωσαν το εισόδημα των εργαζομένων, τους μισθούς, τις συντάξεις, έφεραν τα λουκέτα. Μέσα σε τέσσερα χρόνια χάθηκαν ένα εκατομμύριο θέσεις εργασίας, χωρίς να δημιουργηθεί σε δεκαεπτά χρόνια, με 3% έως 4% ρυθμό ανάπτυξης. Καταλαβαίνετε ότι άλλαξε η ζωή της κοινωνίας, η ζωή του κόσμου και αυτό έφερε τεράστια προβλήματα.

Όσον αφορά τον αναπτυξιακό νόμο, απορώ πάλι γιατί η Νέα Δημοκρατία αντιδρά για τον ν.4399/2016, όταν ισχύοντος του νόμου αυτού μπήκαν περισσότερα αιτήματα, απ’ όσα είχαν μπει επί πολύ περισσότερα χρόνια με τον ν.3908/2011. Ήδη έχουν εγκριθεί εξακόσια αιτήματα περίπου, τα οποία κατασκευάζονται. Να μην ξεχνούμε ότι μας άφησαν έξι χιλιάδες διακόσια απλήρωτα επενδυτικά σχέδια, με περίπου 5 δισεκατομμύρια υποχρεώσεις, που προσπαθούμε να τα βγάλουμε, να συνεχίσουμε τον αναπτυξιακό νόμο και να έχουμε χρήματα για να βοηθηθεί η παραγωγική ανασυγκρότηση της χώρας με νέες επενδύσεις.

Τέλος, θα ήθελα να αναφερθώ στην πολύ σημαντική τροπολογία που φέρνουμε για την αλλαγή της ευθύνης των μελών των αστικών εταιρειών, που άλλαξε με τον ν.4072/2012. Πριν από τον νόμο αυτόν τα απλά μέλη που δεν ανήκαν στο διοικητικό συμβούλιο ή δεν είχαν διαχειριστική ευθύνη στις αστικές εταιρείες ευθύνονταν μέχρι του ποσού της εταιρικής προσφοράς. Ο ν.4072/2012 το άλλαξε αυτό και όρισε ότι και τα απλά μέλη, που δεν έχουν διαχειριστική ευθύνη, ευθύνονται με την περιουσία τους για το σύνολο των υποχρεώσεων αλληλεγγύως και εις όλον. Αυτό δημιούργησε τεράστια προβλήματα κυρίως σε αγροτικές περιοχές, όπως, για παράδειγμα, η περίπτωση που αναφέρθηκε προηγουμένως. Στην περιοχή μου την Πέλλα και συγκεκριμένα στη Σκύδρα, μία ομάδα παραγωγών που θα μπορούσε να είναι συνεταιρισμός, λειτούργησε με τη μορφή της αστικής εταιρείας.

Εκεί, λοιπόν, αυτή η εταιρεία δημιούργησε οικονομικά ζητήματα. Τα λεφτά μπήκαν από το 1993 μέχρι το 2002. Το 2003 σε έλεγχο του ΠΕΚ έπεσαν μεγάλα πρόστιμα που με τις προσαυξήσεις, τους τόκους και τους πρόσθετους φόρους, μιλάμε για ένα ποσό που βάρυνε αλληλεγγύως και εις όλον πάνω από 4 εκατομμύρια ευρώ τον κάθε παραγωγό των 5.000, των 10.000, των 20.000, των 30.000 ευρώ. Καταλαβαίνετε, λοιπόν, ότι εγκλωβίστηκαν αυτοί οι άνθρωποι και έπρεπε να βρεθεί λύση. Κι εμείς δίνουμε σήμερα μια λύση με τροποποίηση του ν.4072/2012.

Και ερωτώ τον κ. Καρασμάνη, ο οποίος κάνει ότι δεν ξέρει και κάνει τον ανήξερο και προσπαθεί να λαϊκίσει κιόλας: Ποιος ήταν Κυβέρνηση; Δεν ήταν ο ίδιος Βουλευτής; Είκοσι δύο χρόνια Βουλευτής, αν δεν κάνω, λάθος, κύριε Καρασμάνη και το πρόγραμμα αυτό είναι είκοσι πέντε χρόνων και οι δικοί σας άνθρωποι το δημιούργησαν; Γιατί τόσα χρόνια δεν κάνατε τίποτα; Επίσης, από το 2012 δεν ήσασταν Βουλευτής; Εσείς δεν ήσασταν μέσα στην Κυβέρνηση Σαμαρά Βενιζέλου; Γιατί δεν αλλάξατε τον ν.4072/2012 που τώρα αλλάζουμε εμείς; Δεν είναι νόμος του 2015, του 2016, του 2017. Είναι νόμος του 2012.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σηφάκη, ολοκληρώστε παρακαλώ.

**ΙΩΑΝΝΗΣ ΣΗΦΑΚΗΣ:** Άρα έχετε τεράστια ευθύνη. Ταλαιπωρήσατε αυτούς τους ανθρώπους. Και έρχεστε τώρα που βρήκαμε τρόπο, την ίδια στιγμή που πηγαίνουν στον εισαγγελέα -χθες γνωρίζετε ότι εκατό αγρότες ήταν στο εισαγγελέα για ποινική ευθύνη και ζητάει ο εισαγγελέας 44 εκατομμύρια ευρώ αλληλεγγύως και εις όλον- και μπορέσαμε και πήραμε αναβολή, δίνοντας εγώ ένα χαρτί που λέει ότι θα το νομοθετήσουμε άμεσα και τους έδωσε το δικαστήριο αναβολή. Στις 17-4-2019 είναι το δεύτερο δικαστήριο. Μιλάμε για χίλιους διακόσιους ανθρώπους που έχουν δικαστήρια και ζητούν από 4 εκατομμύρια από τον καθένα και έχουν και ποινική ευθύνη.

Και τώρα που βρίσκουμε τρόπο να αλλάξουμε τον ν.4072/2012 που θα μπορούσατε εσείς χίλιες φορές να τον αλλάξετε από το 2012 μέχρι το 2015 που αναλάβαμε εμείς, μιλάτε και λαϊκίζετε να μην πληρώσουν ούτε την εταιρική τους ευθύνη, δηλαδή τα 30, τα 50, τα 100 ευρώ. Γελούν όταν τα ακούν οι αγρότες, όταν μέχρι και σήμερα χρωστούν 4 εκατομμύρια αλληλεγγύως και εις όλον. Και μάλιστα, προσπαθείτε να αποκρύψετε την τεράστια ευθύνη σας μέσω αυτού του πραγματικού λαϊκισμού τον οποίο καταγγέλλω. Και καταλαβαίνουν οι αγρότες τι γίνεται.

Αυτή η ρύθμιση σώζει και λυτρώνει τους χίλιους διακόσιους αγρότες της περιοχής μας και βεβαίως, πολλούς εκατοντάδες και χιλιάδες αγρότες και άλλους, όπως μέλη αστικών εταιρειών και απλά μέλη σε όλη την Ελλάδα.

Θα έλεγα κιόλας ότι ο τρόπος με τον οποίον αντιμετωπίσατε, κύριε Καρασμάνη, το θέμα και η προηγούμενη συζήτηση που κάνατε υπονοεί και άλλα πράγματα. Προσπαθείτε ίσως να βγάλετε λάδι και τους πρωταιτίους. Εκ μέρους των πρωταιτίων μιλήσατε και όχι εκ μέρος των αγροτών. Θα σας τα καταλογίσει όλα αυτά ο αγροτικός κόσμος το αμέσως επόμενο διάστημα.

Συμπερασματικά, το νομοσχέδιο εισάγει χρήσιμες διατάξεις που βοηθούν την οικονομία και την αναπτυξιακή πορεία της χώρας, που κινητοποιούν τις παραγωγικές δυνάμεις, την ίδια ώρα που αυτό ακριβώς είναι το ζητούμενο για τη χώρα. Και έτσι, καλούμε τα κόμματα του Κοινοβουλίου να το υπερψηφίσουν.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δήμας.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καρασμάνη, επειδή αναφέρθηκε τώρα…

**ΓΕΩΡΓΙΟΣ ΚΑΡΑΣΜΑΝΗΣ:** Δεν μπορεί να περάσει έτσι. Εδώ αναφέρθηκε προσωπικά.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, το κατανοώ, αλλά διαστρέβλωσε κάτι από αυτά που είπατε;

**ΓΕΩΡΓΙΟΣ ΚΑΡΑΣΜΑΝΗΣ:** Πρέπει να βάλουμε τα πράγματα στη θέση τους για το πώς προέκυψε το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση, κύριε Καρασμάνη, σε ένα λεπτό να εκθέσετε αυτό που θέλετε να πείτε. Σας παρακαλώ πολύ.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, εγώ στα είκοσι τρία χρόνια ποτέ δεν έκανα προσωπική επίθεση σε κανέναν συνάδελφο. Σέβομαι τον θεσμικό ρόλο. Ξέρω ότι είναι η επιθυμία του κάθε συνάδελφου το καλύτερο, αλλά υπάρχει μια Κυβέρνηση που δεν το κάνει.

Από κει και πέρα, βλέπω για πρώτη φορά η «πρώτη φορά αριστερά» να ξεχωρίζει τους ανθρώπους και να τους βάζει ταμπέλες, να τους ξεχωρίζει πολιτικά κι επιπλέον, ανθρώπους οι οποίοι έχουν αθωωθεί ομόφωνα από το Εφετείο να τους κατατάσσει ως κατηγορούμενους, πρωταίτιους.

Από εκεί και πέρα, το θέμα της «Αθηνάς», κύριε Πρόεδρε, κορυφώθηκε το 2015. Ας βρουν ένα δημοσίευμα, ένα δελτίο Τύπου που να αναφέρεται στο θέμα αυτό πριν από το 2015. Και μάλιστα από το 2017 και μετά άρχισαν τους αγρότες να τους σέρνουν στα δικαστήρια. Τέσσερα χρόνια, λοιπόν, ταλαιπωρούνται αυτοί οι άνθρωποι. Τους υποσχέθηκαν να τους απαλλάξουν και ότι δεν θα πληρώσουν ούτε ένα ευρώ και έρχονται σήμερα και φέρνουν μια τροπολογία μισή και κολοβή. Και θα πληρώσει το ποσό της αξίας της συνεταιριστικής μερίδας που δεν ξέρει κανένας ποια είναι. Πεντακόσια θα είναι; Χίλια θα είναι; Δύο χιλιάδες; Αυτή είναι η ουσία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ:** Δεν χρειάζεται.

**ΠΡΟΕΔΡΕΥΩΝ (Γεώργιος Λαμπρούλης):** Για δευτερολογία, όχι; Καλώς.

Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Ούτε κι εσείς δευτερολογία; Δεν επιθυμείτε ή θέλετε αργότερα;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν επιθυμώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, να το διευκρινίσουμε.

Τον λόγο έχει ο κ. Σαχινίδης από τη Χρυσή Αυγή

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Απουσιάζει πάλι ο Αντιπρόεδρος της Κυβέρνησης και Υπουργός Οικονομίας κ. Δραγασάκης, όπως συνήθως, όταν μιλάει η Χρυσή Αυγή.

Αναφέρθηκε στην τοποθέτησή του και έκανε μάλιστα αναφορά ότι βγήκαμε από τα μνημόνια και για να το υποστηρίξει αυτό, αναφέρθηκε στο ότι αυτός είναι ένας από τους λόγους που η σημερινή τροπολογία καταργεί κατ’ ουσίαν τον νόμο Κατσέλη, τον ν.3869.

Αλήθεια, αν είναι πράγματι έτσι τα πράγματα κι έχουμε βγει από το μνημόνιο, για ποιον λόγο δεν εκταμιεύτηκε και το ένα δισεκατομμύριο; Τι ακριβώς έγινε, εφόσον πλέον δεν δίνουμε λογαριασμό στους τοκογλύφους;

Και το ότι δεν έχει απολύτως καμία γνώση, μου δίνει κάθε δικαίωμα να αμφισβητήσω τα στοιχεία που κατέθεσαν οι φορείς και η εκπρόσωπος των ελληνικών τραπεζών, αλλά και από την πλευρά της Τράπεζας της Ελλάδος, ακριβώς η κίνηση που έκανε ο Αντιπρόεδρος της Κυβέρνησης και Υπουργός Οικονομίας μέσα στην επιτροπή. Είναι κάτι το οποίο είδαν οι περισσότεροι Βουλευτές, φαντάζομαι.

Πριν ξεκινήσει η επιτροπή, κατέβηκε από το βήμα, πήγε στην εκπρόσωπο των ελληνικών τραπεζών και την παρακαλούσε εναγωνίως να του πει ένα νούμερο -αν είναι δυνατόν Υπουργός Οικονομίας να μην ήξερε, να μην είχε μια εικόνα σε ό,τι αφορά το ποσοστό αυτών που θα ωφεληθούν από τη συγκεκριμένη τροπολογία- και της έλεγε: «Πες μου ένα ποσοστό, με κάποια απόκλιση έστω πάνω κάτω». Είναι δυνατόν; Δηλαδή, με ποια στοιχεία;

Και αφού ήρθαν οι συγκεκριμένοι φορείς, ο εκπρόσωπος της Τράπεζας της Ελλάδος, όπως και η εκπρόσωπος των τραπεζών, γιατί δεν κατέθεσαν απολύτως κανένα μα κανένα γραπτό στοιχείο; Τα όσα είπαν στις ερωτήσεις που έγιναν, λέχθηκαν απλά προφορικά. Από πού προκύπτει το ποσοστό του 70%; Θα πρέπει ως τράπεζα ή ως Τράπεζα της Ελλάδος να έχει κάνει μια έρευνα για το πού προκύπτει αυτό το ποσοστό.

Δεν είχαμε κάποια τέτοια ενημέρωση ούτε σήμερα κατά τη διάρκεια της συζήτησης στην Ολομέλεια, αλλά και ούτε στις επιτροπές. Δηλαδή ήρθε μια κυρία η οποία εκπροσωπεί τις τράπεζες και λέει: «Αφορά το 70%»; Στοιχεία, κυρία μου, στοιχεία! Πώς και από πού; Αφορά το ύψος των δανείων, δηλαδή το 70%; Δεν ανέφερε τίποτα από αυτά που λέω. Αφορούσε τα δάνεια που είναι ως 175.000 και 250.000 ευρώ; Αυτά είναι τελείως αυθαίρετα. Ό,τι ειπώθηκε μέσα στην επιτροπή από τους φορείς δεν τεκμηριώθηκε με κανέναν απολύτως τρόπο.

Και καλώ τον κύριο Υφυπουργό να αποδείξει ακριβώς το αντίθετο στην τοποθέτησή του. Ήρθαν οι τραπεζίτες, είπαν αυτά που ήθελαν και δυστυχώς, κάποιοι από τους βουλευτές της συμπολίτευσης τα πήραν και τρέξανε, τα κάνανε σημαία.

Ήταν ξεκάθαροι και οι δύο. Ο εκπρόσωπος της Τράπεζας της Ελλάδος αναφέρθηκε σε ποσοστά επί των ποσών. Είπε ότι τα 85 δισεκατομμύρια ευρώ, από αυτά τα χρήματα που οφείλονται, στη ρύθμιση θα μπει ένα ποσοστό 10%. Δεν μίλησε για τους δανειολήπτες όντως, σε αντίθεση με την εκπρόσωπο των τραπεζών η οποία είπε ότι το 90% των μη εξυπηρετούμενων δανείων αφορά το 70% των δανειοληπτών. Παίζετε με τα νούμερα δηλαδή. Στη μια περίπτωση θα συμφωνήσουμε ότι πρέπει να προστατευθεί με κάθε τρόπο ειδικά ο δανειολήπτης μεσαίου και χαμηλού εισοδήματος -δεν το συζητάμε- αλλά κανένας από αυτούς που έχει την ικανότητα και τη δυνατότητα να καταβάλει χρήματα κι έχει σταματήσει. Στην άλλη όμως περίπτωση, θα πρέπει να μας εξηγήσουν όλα αυτά που ανέφερα.

Μας είπαν δηλαδή εν ολίγοις ότι οι πολλοί χρωστάνε λίγα και οι λίγοι πολλά. Το ζήτημα όμως που προκύπτει και αναφέρθηκε από κάποιους πράγματι προηγουμένως είναι τα πολλά πώς θα παρθούν. Διότι το 90% των ανεξόφλητων δανείων θα μείνει απλήρωτο.

Ποια μέτρα θα λάβει η Κυβέρνησή σας; Δεν ακούσαμε απολύτως τίποτα, όπως δεν ακούσαμε κανέναν από όλους σήμερα στην Ολομέλεια ούτε στις επιτροπές να κάνει κάποιες ερωτήσεις σχετικά με το τι θα γίνει με αυτούς που απορρίπτονται ή αδυνατούν να πληρώσουν.

Υπάρχουν πάρα πολλά ζητήματα. Η τροπολογία που φέρατε και παρουσιάσατε ως μέριμνα για την προστασία της πρώτης κατοικίας δεν είναι καθόλου έτσι. Είναι ξεκάθαρο ότι αφορά, όπως είπα και πριν, μόνο όσους έχουν εισοδήματα και μπορούν να ανταπεξέλθουν, όπως είπα, σε κάποια ρύθμιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Δυστυχώς, όμως, αρκετοί από αυτούς στη διάρκεια θα δηλώσουν και αυτοί αδυναμία λόγω μείωσης και του δικού τους εισοδήματος. Λοιπόν, για ποια μέριμνα συζητούμε; Όταν κάποιος είναι άνεργος ή δεν έχει καθόλου εισοδήματα, για ποια ακριβώς μέριμνα και προστασία πρώτης κατοικίας συζητούμε;

Στα δεκαεπτά άρθρα της τροπολογίας δεν υπάρχει καμμία απολύτως αναφορά, όπως είπα και πριν, για τους οικονομικά αδύναμους ή όσους απορρίπτονται. Για αυτούς έχετε να μας προτείνετε κάτι για να τους προστατεύσουμε, να προστατεύσουμε την πρώτη τους κατοικία;

Όσο για το ποσοστό που είπατε, για το 70%, δεν προκύπτει από πουθενά αυτό για να μπορέσω εγώ να το δεχτώ. Και πιστέψτε με, έχω την καλή θέληση και διάθεση να ψηφίσω κάτι το οποίο αφορά ένα μεγάλο κομμάτι του ελληνικού λαού, αλλά δεν με έχει πείσει κανένας τους. Ήρθαν δύο κύριοι, τραπεζίτες των οποίων τα σπίτια και τις περιουσίες τα έσωσε ο ελληνικός λαός και καλούνται σήμερα αυτοί οι κύριοι, για τους οποίους έκανε ο ελληνικός λαός την ανακεφαλαιοποίηση, να έρθουν να κουνήσουν το χέρι σε αυτούς που υπέπεσαν στη φτώχεια όχι με δική τους υπαιτιότητα και να τους λένε «εγώ θα αποφασίσω σαν τράπεζα ποιος από εσάς θα γλυτώσει το σπίτι του». Αν είναι δυνατόν!

Ζητάμε άμεση προστασία για την πρώτη κατοικία για τις δύο τουλάχιστον κατηγορίες δανειοληπτών και αυτοί είναι, όπως ανέφερα, αυτοί που έχουν τη δυνατότητα να μπουν σε αυτή τη ρύθμιση -αυτό είναι το ένα κομμάτι. Και αυτούς που δεν μπορούν να μπουν στη ρύθμιση, διότι δεν υπάρχει δική τους υπαιτιότητα, δεν έχουν πλέον οι άνθρωποι εισοδήματα, έχουν μείνει άνεργοι, έχουν κλείσει τα μαγαζιά τους, εσείς τους εξαιρείτε από την προστασία της πρώτης κατοικίας; Αυτό το θεωρείτε μέριμνα; Είστε με τα καλά σας;

Ελεύθερος επαγγελματίας είμαι. Το τι εισέπραττε πριν από δεκαπέντε και είκοσι χρόνια δεν έχει απολύτως καμμία σχέση με το τι εισπράττει σήμερα, είτε είναι κάποιος ελεύθερος επαγγελματίας, είτε είναι αγρότης, είτε είναι κτηνοτρόφος, είτε είναι επιστήμονας. Θα πρέπει να τα προσαρμόσετε όλα αυτά.

Αυτό που θα πρέπει να επιβάλει δε στις τράπεζες η Κυβέρνησή σας, είναι το εξής. Όλοι μας λίγο-πολύ ξέρουμε πώς δίδεται ένα δάνειο από μια τράπεζα. Όταν πάει κάποιος και κάνει την αίτηση για μια δανειακή σύμβαση, η τράπεζα τον καλεί και του παίρνει συνέντευξη. Μέσα από αυτή τη συνέντευξη η τράπεζα βλέπει αν πληροί τις προϋποθέσεις, αν έχει εισοδήματα για να του δώσει το αντίστοιχο δάνειο που ζητάει, είτε είναι επιχειρηματικό, είτε είναι καταναλωτικό, είτε είναι στεγαστικό.

Κάτι αντίστοιχο έπρεπε να φέρνατε και σήμερα στη συγκεκριμένη τροπολογία. Θα έπρεπε να υποχρεώνετε τους τραπεζίτες να καλούν σε συνέντευξη όλους τους δανειολήπτες μεμονωμένα, να δουν ποιοι από αυτούς με φορολογικά στοιχεία μπορούν να υποστηρίξουν και να αποδείξουν, πράγματι, ότι έχουν τη δυνατότητα οι άνθρωποι να μπουν σε μια ρύθμιση και να γίνονται δεκτοί. Για όλους τους υπόλοιπους που θα αποδείξουν ότι δεν μπορούν να πληρώσουν κάποια δόση, εκεί μπαίνει το κοινωνικό κράτος πρόνοιας, που θα έπρεπε να αποδείξετε εσείς, που υποστηρίζετε ως Αριστεροί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ολοκληρώστε, κύριε Σαχινίδη.

**ΙΩΑΝΝΗΣ ΣΑΧΙΝΙΔΗΣ:** Τελειώνω, κύριε Πρόεδρε.

Απόλυτη προστασία πρώτης κατοικίας όσων δεν μπορούν να πληρώσουν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Δεν θα επαναλάβω ζητήματα που θέσαμε κατά τη συζήτηση όλη μέρα σήμερα. Θα ήθελα να σταθώ σε τρία ζητήματα όπου λόγω χρόνου δεν μπορέσαμε να εκθέσουμε τις απόψεις μας.

Το πρώτο έχει να κάνει με τις δύο τροπολογίες που αφορούν στους εργαζόμενους στην Ελληνική Βιομηχανία Ζάχαρης. Αυτές τις τροπολογίες εμείς θα τις ψηφίσουμε, γιατί θέλουμε να στηρίξουμε τα δικαιώματα των εργαζομένων.

(Χειροκροτήματα από την πτέρυγα του ΣΥΡΙΖΑ)

Όμως σε καμμία περίπτωση η ψήφος μας αυτή δεν πρέπει να εκληφθεί ως απαλλαγή των ευθυνών τόσο της Κυβέρνησης ΣΥΡΙΖΑ όσο και των προηγούμενων κυβερνήσεων του ΠΑΣΟΚ και της Νέας Δημοκρατίας για το λουκέτο που έχει μπει σήμερα στη Βιομηχανία Ζάχαρης.

Και επειδή ορισμένοι απορούν, σήμερα που μιλάμε η Ελληνική Βιομηχανία Ζάχαρης έκανε αίτηση υπαγωγής στον Πτωχευτικό Κώδικα. Εκεί την οδηγήσατε. Μιλάμε για τη μοναδική Βιομηχανία Ζάχαρης στη χώρα μας που η Κυβέρνηση ΣΥΡΙΖΑ είναι αυτή που θα βάλει το τελευταίο λουκέτο, στα τελευταία εργοστάσια -αυτό εννοώ με το «τελευταίο»- στο Πλατύ και στην Ορεστιάδα.

Και επειδή έγινε αρκετή συζήτηση σήμερα εδώ, τελικά τι φταίει που οδηγηθήκαμε σε αυτή την κατάσταση, σε αυτό το αποτέλεσμα; Και με την ευκαιρία της συζήτησης του νομοσχεδίου, πίνατε νερό σήμερα στο όνομα της αγοράς και του υγιούς ανταγωνισμού. Θυμάμαι τα λόγια του κ. Τσακαλώτου σήμερα με τους δύο πυλώνες κ.λπ. για τη λειτουργία της αγοράς.

Όμως αυτός ο ανταγωνισμός και η λειτουργία της αγοράς λειτουργεί με βάση το κέρδος των μονοπωλίων της Ευρωπαϊκής Ένωσης που δραστηριοποιούνται και στον συγκεκριμένο κλάδο της ζάχαρης. Αυτή η λειτουργία και η ανταγωνιστικότητα οδήγησε στη συγκέντρωση και συγκεντροποίηση της παραγωγής και στον συγκεκριμένο κλάδο και όχι μόνο, βέβαια. Οδήγησε στη συρρίκνωση, με τη σειρά της, της παραγωγής και οι ποσοστώσεις που αναφέρθηκαν στη συζήτηση της Ευρωπαϊκής Ένωσης όξυναν ακόμη περισσότερο το πρόβλημα και τελικά κατέστησαν τη παραγωγή ζάχαρης μη κερδοφόρα.

Μήπως δεν θυμάστε ή δεν γνωρίζετε ότι όλοι σας υποστηρίζατε και υποστηρίζετε την Κοινή Αγροτική Πολιτική της Ευρωπαϊκής Ένωσης; Ήσασταν υπέρ ή κατά των ποσοστώσεων; Αφήστε που, με βάση τη λειτουργία του κέρδους, όταν μια επιχείρηση δεν είναι κερδοφόρα, ξέρουμε ότι σε αυτό το σύστημα, στον καπιταλισμό κλείνει. Δεν συνεχίζει να έχει ζημιές.

Υπήρξε περίοδος που, παρά την πτώση των ποσοστώσεων, οι αγρότες δεν έσπερναν, γιατί δεν κάλυπταν ούτε το κόστος παραγωγής και δεν έπιαναν και αυτό το ποσοστό που υπήρχε, της ποσόστωσης.

Τι θέλω να πω με λίγα λόγια, για να κλείσω; Οι ανάγκες, παρά του ότι τα εργοστάσια κλείνουν -και σήμερα κλείνουν και τα τελευταία σε Πλατύ και Ορεστιάδα- για κατανάλωση ζάχαρης του ελληνικού λαού δεν μπορούν να ικανοποιηθούν, γιατί η οικονομία είναι ακριβώς σχεδιασμένη να λειτουργεί με βάση το κέρδος. Κλείνουν εργοστάσια, γιατί δεν έχουν κέρδος. Οι ανάγκες, όμως, παραμένουν.

Αποτέλεσμα; Η Ελληνική Βιομηχανία Ζάχαρης από τη στιγμή που δεν είχε κέρδη, πήρε δάνεια, δεν μπορούσε να τα αποπληρώσει και η Βιομηχανία περνά στα χέρια της Τράπεζας Πειραιώς. Ο τραπεζικός όμιλος, βεβαίως, δεν νοιάζεται για την ικανοποίηση των αναγκών του λαού για ζάχαρη, αλλά το μόνο για το οποίο ενδιαφέρεται είναι τα κέρδη του και στη συγκεκριμένη περίπτωση, να πάρει πίσω τα κεφάλαια που είχε δώσει.

Όλα, λοιπόν, τα σχέδια εξυγίανσης που εφάρμοσαν και οι προηγούμενες κυβερνήσεις και η Κυβέρνηση ΣΥΡΙΖΑ απέβλεπαν στο να πάρει πίσω τα λεφτά της η πιστώτρια τράπεζα, δηλαδή η Τράπεζα Πειραιώς και να εξασφαλίσει τα συμφέροντά της. Αυτά τα σχέδια εξυγίανσης υπηρετήσατε όλες οι κυβερνήσεις, το παλαιό και νέο προσωπικό, όπως λέτε και γι’ αυτόν ακριβώς τον λόγο έχετε τεράστιες ευθύνες. Ούτε οι τευτλοπαραγωγοί σάς ένοιαζαν ούτε η παραγωγή ζάχαρης στη χώρα μας.

Σήμερα δεν υπάρχει αίτηση για τευτλοκαλλιέργεια ούτε ενός στρέμματος. Δεν πρόκειται να σπαρθεί ούτε ένα στρέμμα φέτος, δηλαδή. Οι τευτλοπαραγωγοί είναι απλήρωτοι. Να σας θυμίσω ότι πέρσι οι τευτλοπαραγωγοί πληρώθηκαν με δάνειο που πήραν από άλλη τράπεζα. Αν θυμάμαι καλά, ήταν μια Συνεταιριστική των Σερρών.

Με αυτά τα ζητήματα τι θα γίνει, κύριε Υπουργέ; Πώς θα εγγυηθείτε ότι αυτοί οι τευτλοπαραγωγοί δεν θα έχουν πρόβλημα;

Αυτή, λοιπόν, είναι η σκληρή πραγματικότητα και έχετε τεράστιες ευθύνες όλοι σας.

Το δεύτερο ζήτημα που θέλω να αναφέρω αφορά την υπουργική τροπολογία για τους φορείς διαχείρισης. Εμείς διαφωνούμε και θα καταψηφίσουμε όλα τα άρθρα που έχουν ενσωματωθεί μέσα από τη συγκεκριμένη τροπολογία, γιατί πρώτον επιδιώκετε μεγαλύτερο κυβερνητικό έλεγχο με την καθιέρωση του Γενικού Γραμματέως ως Προέδρου της Επιτροπής και, δεύτερον, χαρατσώνει τους επισκέπτες των δρυμών και των προστατευόμενων περιοχών με εισιτήριο, που ουσιαστικά προχωρά στην ανταποδοτικότητα, ενώ την ευθύνη της προστασίας των εθνικών δρυμών έχει το κράτος.

Τρίτον, εμείς έχουμε την άποψη ότι οι φορείς διαχείρισης πρέπει να καταργηθούν και οι όποιες ελάχιστες αρμοδιότητες έχουν, να περάσουν στο κράτος, που έχει, βεβαίως, και την ευθύνη προστασίας και των εθνικών δρυμών και των προστατευόμενων περιοχών και οι εργαζόμενοι που σήμερα δουλεύουν σε αυτούς τους φορείς, να προσληφθούν όλοι -μα, όλοι!- στις αντίστοιχες κρατικές υπηρεσίες. Εσείς με τις ρυθμίσεις και τα κριτήρια που βάζετε, δεν εξασφαλίζετε όλους τους εργαζόμενους που σήμερα εργάζονται σε αυτούς τους φορείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, δεν έχουμε αντίρρηση και θα ψηφίσουμε -τελειώνω, κύριε Πρόεδρε- τα σχετικά άρθρα του νομοσχεδίου για τις λαϊκές αγορές και τις προϋποθέσεις άσκησης για την επαγγελματική δραστηριότητα της κατασκευής, συντήρησης και επισκευής αρκετών ειδικοτήτων. Ας μην τις αναφέρω.

Όμως θέλω να επισημάνω τα εξής: Η θέση μας είναι ότι η επαγγελματική εκπαίδευση πρέπει να παρέχεται αποκλειστικά και δωρεάν από το δημόσιο σύστημα παιδείας. Η άδεια άσκησης επαγγέλματος πρέπει να έχει ως μοναδικές προϋποθέσεις το ανάλογο πτυχίο που θα παίρνουν και όπου χρειάζεται, βεβαίως, την απαραίτητη προϋπηρεσία. Θέση μας είναι αυτές οι άδειες να μη χρειάζονται ανανέωση και ο απαραίτητος εκσυγχρονισμός τον τεχνικών γνώσεων κατά τη διάρκεια της επαγγελματικής σταδιοδρομίας να γίνεται με ευθύνη του Υπουργείου.

Επομένως, σε αυτήν την περίπτωση δεν χρειάζονται ούτε εξεταστικές επιτροπές και συλλογικά όργανα, για να λύσουν αυτό το ζήτημα.

Το πρόβλημα, όμως, είναι ότι σήμερα υπάρχει ένας μεγάλος αριθμός ιδιαίτερα νέων που έχει φοιτήσει σε ιδιωτικές σχολές, έχει αντίστοιχους κύκλους σπουδών και δεν μπορεί να εργαστεί. Επίσης, η μη ύπαρξη μηχανισμού -δηλαδή αυτών των επιτροπών- αδειοδότησης, βάζει εμπόδιο σε πολλές ειδικότητες τεχνικών επαγγελμάτων.

Γι’ αυτόν τον λόγο, λοιπόν, θα ψηφίσουμε αυτά τα άρθρα.

Ευχαριστώ και για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρδαλή.

Τώρα θα δώσουμε τον λόγο στον Υφυπουργό Οικονομίας και Ανάπτυξης κ. Γιαννακίδη, για να ολοκληρώσουμε τη συζήτηση και να περάσουμε στην ψηφοφορία.

Κύριε Υπουργέ, έχετε τον λόγο για πέντε λεπτά.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Ευχαριστώ, κύριε Πρόεδρε.

Θα είμαι εξαιρετικά σύντομος καθ’ ότι είχαμε μία μακρά διαδικασία τόσο σε επίπεδο επιτροπών, όσο και σε επίπεδο Ολομέλειας. Θα προσπαθήσω να επικεντρωθώ σε δυο-τρία ζητήματα, τα οποία, δυστυχώς, επαναλαμβάνονται διαρκώς ως πολιτικά επιχειρήματα, ως αντίληψη.

Το ένα έχει να κάνει με μία απόπειρα να καταλογιστεί στον ΣΥΡΙΖΑ ότι ευθύνεται για όλα τα τραγικά τα οποία έχουν συμβεί σε αυτή τη χώρα, για την εκτόξευση του δημόσιου χρέους, για την εκτόξευση της ανεργίας, για την καταστροφή της παραγωγικής βάσης, μία απόπειρα που, ουσιαστικά, μετά την πολιτική αλλαγή του Γενάρη του 2015, τα κόμματα εξουσίας, η Νέα Δημοκρατία και το ΠΑΣΟΚ που χειρίστηκαν τις χρυσές περιόδους της ανάπτυξης, αλλά και τα δύο πρώτα προγράμματα δημοσιονομικής προσαρμογής, έχουν βρει μια δικαιολογία ότι για όλα τα δεινά ευθύνεται το πρώτο εξάμηνο του 2015.

Αυτό, όμως, το οποίο ξεχνούν τεχνηέντως στην επιχειρηματολογία τους είναι ότι μετά τον συμβιβασμό του καλοκαιριού, η χώρα οδηγήθηκε σε εκλογές. Η Κυβέρνηση ΣΥΡΙΖΑ πήρε φρέσκια εντολή και είχαμε ένα δύσκολο έργο, να καταφέρουμε, δηλαδή, να εξέλθουμε από την εποχή των μνημονίων, κάτι το οποίο επετεύχθη τον Αύγουστο του 2018. Καταφέραμε να πάρουμε και την πολύ σημαντική ρύθμιση του χρέους, μια ρύθμιση που γεννά ένα καθαρό διάδρομο για την οικονομία, τουλάχιστον για τα επόμενα δέκα χρόνια.

Είναι εξαιρετικά σημαντικό ο πολιτικός διάλογος να αναπτυχθεί με επιχειρήματα τα οποία βασίζονται στην πραγματικότητα, στα πραγματικά στοιχεία και στις πραγματικές προκλήσεις, τις οποίες έχουμε μπροστά μας. Η έξοδος από τα μνημόνια προφανώς δεν συνεπάγεται επιστροφή στην προ κρίσης περίοδο με έναν αυτόματο τρόπο. Σημαίνει, όμως, ότι έχουμε πολύ πιο αυξημένους βαθμούς ελευθερίας και για να χαράξουμε τις πολιτικές μας και για να τις υλοποιήσουμε, κάτι το οποίο έχουμε αποδείξει το τελευταίο διάστημα με την κατάργηση του υποκατώτατου μισθού και την αύξηση του κατώτατου.

Από πλευράς Υπουργείου Οικονομίας και Ανάπτυξης θα λέγαμε ότι είναι εξαιρετικά σημαντική η συζήτηση για το ποια θα πρέπει να είναι η αναπτυξιακή στρατηγική που θα πρέπει να ακολουθήσει η χώρα τα επόμενα χρόνια, προκειμένου να εκμεταλλευτούμε το σύνολο των θετικών προοπτικών που έχει η ελληνική οικονομία, να αξιοποιήσουμε τα χρηματοδοτικά εργαλεία και προγράμματα τα οποία έχουμε στη διάθεσή μας και να καταφέρουμε να οικοδομήσουμε μία μεταμνημονιακή Ελλάδα και να προχωρήσουμε προς τα εμπρός, μη επιτρέποντας δυνάμεις ακραία νεοφιλελεύθερες που φλερτάρουν έντονα με την ακροδεξιά, να μας επιστρέψουν στις μαύρες εποχές των μνημονίων.

Μέσα σ’ αυτό το πλαίσιο, μια από τις βασικές προτεραιότητες της Κυβέρνησης και του Υπουργείου Οικονομίας είναι και η επόμενη προγραμματική περίοδος 2021-2027. Είναι εξαιρετικά σημαντική αυτή η διαπραγμάτευση η οποία έχει ξεκινήσει ήδη και θα πρέπει να γίνει κατανοητό ότι και το σύνολο των πολιτικών δυνάμεων πρέπει να τοποθετηθούν και να διαλέξουν με ποια πλευρά είναι, αν είναι δηλαδή με την πλευρά που επιδιώκουν την ενίσχυση των πολιτικών συνοχής ή αν είναι με τις δυνάμεις που επιδιώκουν την οικοδόμηση μιας Ευρώπης-φρούριο, μακριά από τις ανάγκες των λαών της. Σίγουρα, αυτή η διαδικασία είναι πάρα πολύ σημαντική και ο αγώνας είναι καθημερινός σε όλα τα επίπεδα.

Υπ’ αυτήν την έννοια και η μάχη των ευρωεκλογών θεωρούμε ότι έχει τη δική της σημασία και το δικό της εξαιρετικά σημαντικό στοιχείο.

Η τροπολογία σε σχέση με την προστασία της πρώτης κατοικίας θεωρούμε ότι είναι μια κεφαλαιώδης προσπάθεια και πρωτοβουλία της Κυβέρνησης με βασικό προσανατολισμό το κοινωνικό συμφέρον και διέπεται από τρεις βασικές αρχές: την κοινωνική, τη δημοσιονομική -δηλαδή, τους πόρους που μπορεί να διαθέσει το κράτος στα φτωχά νοικοκυριά- και την κατάσταση των τραπεζών.

Είναι ξεκάθαρο ότι η δική μας θέση είναι στην πλευρά των δανειοληπτών και επιχειρούμε να πετύχουμε την καλύτερη δυνατή συμφωνία γι’ αυτούς που κινδυνεύουν να χάσουν τις κατοικίες τους.

Πολλάκις έχουμε αποδείξει ότι βρισκόμαστε με την πλειοψηφία των Ελλήνων πολιτών που έχουν δώσει έναν πάρα πολύ σκληρό αγώνα τα τελευταία χρόνια. Θεωρούμε ότι είναι εξαιρετικά σημαντικό και πρέπει να σημειωθεί ότι σε σχέση με την προστασία της πρώτης κατοικίας η Ελλάδα είναι η μοναδική χώρα στην Ευρώπη που η ρύθμιση για την προστασία της πρώτης κατοικίας συμπεριλαμβάνει και τα επιχειρηματικά δάνεια, κάτι το οποίο θα πρέπει να τονίσουμε με ιδιαίτερη έμφαση.

Όπως ακριβώς η ρύθμιση που συζητήσαμε σήμερα είναι μια ειδική ρύθμιση που έχουμε εξαγγείλει εδώ και καιρό για το καθεστώς προστασίας της πρώτης κατοικίας, θεωρούμε, ως Υπουργείο Οικονομίας και Ανάπτυξης, ότι έχει πραγματοποιηθεί μία πάρα πολύ επίπονη προσπάθεια σε όλη τη διάρκεια της τετραετίας πάνω στην κεντρική κατεύθυνση της Κυβέρνησης για την παραγωγική ανασυγκρότηση της χώρας και την υποστήριξη μιας αναπτυξιακής στρατηγικής που διαθέτει πλέον η Ελλάδα, προϊόν διαβούλευσης με τους κατά τόπους φορείς, με την τοπική αυτοδιοίκηση στο πλαίσιο της συζήτησης που έχει ανοίξει το 2007 στα Περιφερειακά Αναπτυξιακά Συνέδρια που πραγματοποιήθηκαν σε όλη την Ελλάδα.

Στη βάση αυτού του συνεκτικού σχεδίου έχουν σχεδιαστεί και υλοποιηθεί δεκάδες χρηματοδοτικά εργαλεία και προγράμματα για την ενίσχυση της πραγματικής οικονομίας.

Είναι ενδεικτικό ότι για την επόμενη τριετία το σύνολο της χρηματοδότησης που μπορεί να διατεθεί στην οικονομία, είναι ύψους 7 δισεκατομμυρίων ευρώ, ένα ποσό το οποίο μοχλεύει ιδιωτικούς και άλλους πόρους επιπλέον 5 δισεκατομμυρίων ευρώ, με συνολικές επενδύσεις που μπορούν να αγγίξουν τα 12 δισεκατομμύρια ευρώ για την επόμενη τριετία.

Σε ό,τι αφορά τις δημόσιες επενδύσεις και το Πρόγραμμα Δημοσίων Επενδύσεων, θα έχουμε την ευκαιρία να τα πούμε σύντομα με την κατάθεση ενός πολύ σημαντικού νομοσχεδίου, το οποίο έρχεται να αναμορφώσει το θεσμικό πλαίσιο για το ΠΔΕ, το οποίο χρονολογείται ήδη από τη δεκαετία του 1950.

Μία από τις βασικές μας επιλογές, στο πλαίσιο του επιχειρησιακού προγράμματος του ΕΠΑνΕΚ, είναι και οι μικρομεσαίες επιχειρήσεις.

Ενδεικτικά και πολύ σύντομα να αναφέρω ότι σχεδόν το σύνολο των δράσεων στο πλαίσιο του ΕΠΑνΕΚ έχουν μια ιδιαίτερη αυξημένη ζήτηση, από πλευράς ιδιωτικού τομέα, και με την ίδρυση νέων τουριστικών μονάδων, αρχικού προϋπολογισμού 120 εκατομμυρίων. Τελικά οδηγηθήκαμε σε μία αύξηση τέτοια που φθάσαμε στα 600 εκατομμύρια ευρώ.

Αυξήσεις επιπροσθέτως του αρχικού προϋπολογισμού έχουν δοθεί και για το «Ψηφιακό Άλμα και Βήμα», καθώς και για το σύνολο σχεδόν των δράσεων, το οποίο αποδεικνύει ότι όντως η ελληνική οικονομία και ιδιαίτερα οι μικρομεσαίες επιχειρήσεις, έχουν αφήσει πίσω το άγχος και τις δύσκολες περιόδους που είχαν περάσει τα τελευταία χρόνια και προσπαθούν να κάνουν βήματα προς τα εμπρός.

Μία ιδιαίτερα σημαντική και πολύ σύντομη αναφορά θέλω να κάνω και για τα ζητήματα των νέων και για το περίφημο brain drain, που συχνά ακούγεται και αναφέρεται και στην Αίθουσα του Κοινοβουλίου. Δεν έχουμε, όμως, ακούσει για τις αιτίες του brain drain, που σε μεγάλο βαθμό είναι η διάρθρωση της ελληνικής οικονομίας και η έλλειψη επιχειρήσεων που να παράγουν υπηρεσίες έντασης γνώσης και τεχνολογίας. Αυτό -επιτρέψτε μου μία μικρή παρένθεση- καταδεικνύει τον καταστροφικό ή ανύπαρκτο αναπτυξιακό σχεδιασμό που υπήρχε κατά το παρελθόν, μία ανάπτυξη που είχε βασιστεί στην κατανάλωση και όχι στην παραγωγή υψηλής ποιότητας προϊόντων με εξαγωγικό προσανατολισμό και εκμετάλλευση του εξειδικευμένου και υψηλά καταρτισμένου επιστημονικού δυναμικού της χώρας.

Σε συνεργασία με το Υπουργείο Παιδείας έχουμε πετύχει στο τρέχον ΕΣΠΑ η συνολική δημόσια δαπάνη για την έρευνα και την καινοτομία να ανέρχεται σε 1,5 δισεκατομμύρια ευρώ, ποσό υπερδιπλάσιο της προηγούμενης προγραμματικής περιόδου. Το μεγαλύτερο ποσοστό των πόρων αυτών κατευθύνεται σε παρεμβάσεις που συνδέονται με τη στρατηγική της «έξυπνης εξειδίκευσης», την έρευνα και τη σύνδεσή της με την παραγωγή.

Πολλά θα μπορούσαμε να πούμε, αλλά αυτό το οποίο έχει ιδιαίτερη σημασία και αξίζει να κρατήσουμε, είναι ότι αυτή η Κυβέρνηση, παρά τις δυσκολίες, παρά τις παγίδες, παρά τους δύσκολους αντιπάλους που έχει σε όλα τα επίπεδα, τόσο σε επίπεδο Ευρωπαϊκής Ένωσης όσο και στο εσωτερικό της χώρας, είναι αποφασισμένη όχι απλώς να μην επιστρέψουμε στις κακές πρακτικές του παρελθόντος, αλλά να καταφέρουμε να οικοδομήσουμε και να υλοποιήσουμε την αναπτυξιακή στρατηγική που διαθέτει πλέον η χώρα, μία αναπτυξιακή στρατηγική που η προηγούμενη κυβέρνηση είχε καταθέσει σε επίπεδο Eurogroup σε ένα κείμενο μόλις οκτώ σελίδων, μία αναπτυξιακή στρατηγική που καθιστά τη χώρα πρωταγωνίστρια στην ανάπτυξη στο πλαίσιο της Βαλκανικής. Προς αυτή την κατεύθυνση θα χρησιμοποιήσουμε όλα τα εργαλεία που έχουμε στη διάθεσή μας και όλες τις υποδομές τις οποίες έχουμε ξεκινήσει. Έχουμε επανεκκινήσει έργα τα οποία είχαν κολλήσει κατά το παρελθόν, όπως το μετρό της Θεσσαλονίκης.

Να ευχαριστήσουμε σε αυτό το σημείο τη Νέα Δημοκρατία, που τις προηγούμενες μέρες έκανε και μία αναλυτική παρουσίαση των έργων της Κυβέρνησης όσον αφορά το κομμάτι των υποδομών.

Ιδιαίτερα για τη βόρεια Ελλάδα θεωρούμε ότι διαθέτουμε πλέον όλα εκείνα τα στοιχεία τα οποία μπορούν να καταστήσουν και τη Θεσσαλονίκη και τη Μακεδονία και την ανατολική Μακεδονία και Θράκη πρωταγωνίστρια στη βόρεια Ευρώπη.

Για να καταφέρουμε, όμως, να προχωρήσουμε προς τα εμπρός, θεωρούμε ότι μία από τις βασικές προϋποθέσεις είναι η ενίσχυση της εσωτερικής κοινωνικής συνοχής, το να μην υπάρχουν αντιπαλότητες στο εσωτερικό της κοινωνίας, κάτι το οποίο τεχνηέντως και με απροκάλυπτο τρόπο πολλές φορές και η ίδια η Νέα Δημοκρατία καλλιεργεί.

Αξίζει να τονίσουμε ότι η πλειοψηφία του κόσμου -και ιδιαίτερα η νέα γενιά- έχει άλλες προτεραιότητες, όπως η καταπολέμηση της ανεργίας και η παραγωγική ανασυγκρότηση. Προς αυτήν την κατεύθυνση θα εργαστούμε με τη μεγάλη πλειοψηφία της ελληνικής κοινωνίας, κάτι το οποίο θα αποτυπωθεί και στις εκλογές του Οκτώβρη του 2019.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) – Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις». Η ψήφισή τους θα γίνει χωριστά.

Έχει υποβληθεί, όπως γνωρίζετε, αίτηση διεξαγωγής ονομαστικής ψηφοφορίας επί των άρθρων 68 έως και 84 του σχεδίου νόμου από Βουλευτές της Δημοκρατικής Συμπαράταξης. Η ονομαστική ψηφοφορία θα διεξαχθεί αύριο Παρασκευή 29 Μαρτίου 2019 στις 12.30΄.

Ενημερώνουμε ότι οι εισηγητές και οι ειδικοί αγορητές του σχεδίου νόμου θα πρέπει να παραμείνουν αύριο μετά την ονομαστική ψηφοφορία, για να ψηφίσουν επί του ακροτελεύτιου άρθρου και του συνόλου του σχεδίου νόμου.

Σας επισημαίνουμε ότι το νομοσχέδιο περιλαμβάνει εβδομήντα οκτώ άρθρα και επτά τροπολογίες. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιό μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση και βασικό είναι να βεβαιωθείτε ότι έχετε ψηφίσει την αρχή, όλα τα άρθρα και τις τροπολογίες.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε η ψηφοφορία. Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 ... και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 43 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 53 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 67 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Άρθρο 93 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Άρθρο 95 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Υπουργική Τροπ. 2062/57 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: - |
| Υπουργική Τροπ. 2063/58 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Υπουργική Τροπ. 2064/59 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Υπουργική Τροπ. 2065/60 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Βουλευτική Τροπ. 2048/45 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |
| Βουλευτική Τροπ. 2051/46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: - |
| Βουλευτική Τροπ. 2056/51 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: - |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Οικονομίας και Ανάπτυξης: «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.6.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων 1 έως και 67 και 85 έως και 95 και επί των τροπολογιών.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 22.28΄ λύεται η συνεδρίαση για αύριο, ημέρα Παρασκευή 29 Μαρτίου 2019 και ώρα 12.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, ονομαστική ψηφοφορία επί των άρθρων 68 έως και 84, ψήφιση του ακροτελεύτιου άρθρου και του συνόλου του σχεδίου νόμου του Υπουργείου Οικονομίας και Ανάπτυξης: «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.6.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**