(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΔ΄

Παρασκευή 13 Νοεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 11ο Δημοτικό Σχολείο Γαλατσίου, το 23ο Δημοτικό Σχολείο Κερατσινίου και το 4ο Δημοτικό Σχολείο Σαλαμίνας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της 16 Νοεμβρίου 2015, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων, σχετικά με την καταβολή της ενιαίας ενίσχυσης και των αποζημιώσεων στους αγρότες της Χώρας, σελ.   
 β) Προς τον Υπουργό Υποδομών, Μεταφορών και Δικτύων:  
 i. σχετικά με τη γερμανική αυτοκινητοβιομηχανία «Volkswagen», σελ.   
 ii. σχετικά με τις καθυστερήσεις των έργων για το τραμ στον Πειραιά, σελ.   
 γ) Προς τον Υπουργό Επικρατείας, σχετικά με τη δημοσιογραφική διαμεσολάβηση και την εθνική επικοινωνιακή πολιτική, σελ.   
 δ) Προς τον Υπουργό Οικονομικών, σχετικά με την αύξηση του ΦΠΑ για ιδιωτικές υπηρεσίες φροντίδας ηλικιωμένων και ψυχικά ασθενών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί της αρχής των άρθρων και ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: «Κύρωση της τροποποίησης της Ντόχα στο Πρωτόκολλο του Κιότο στη Σύμβαση - Πλαίσιο των Ηνωμένων Εθνών για την αλλαγή του κλίματος, που έχει κυρωθεί με το ν. 3017/2002 (Α΄ 117)», σελ.   
2. Κατάθεση σχεδίου νόμου:

Οι Υπουργοί Αγροτικής Ανάπτυξης και Τροφίμων, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Οικονομικών, Περιβάλλοντος και Ενέργειας και οι Αναπληρωτές Υπουργοί Εσωτερικών και Διοικητικής Ανασυγκρότησης και Περιβάλλοντος και Ενέργειας κατέθεσαν στις 12/11/2015 σχέδιο νόμου: «Βοσκήσιμες γαίες Ελλάδας και άλλες διατάξεις», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΑΜΥΡΑΣ Γ. , σελ.  
ΚΑΝΕΛΛΗ Γ. , σελ.  
ΚΑΡΡΑΣ Γ. , σελ.  
ΚΑΦΑΝΤΑΡΗ Χ. , σελ.  
ΛΑΜΠΡΟΥΛΗΣ Γ. , σελ.  
ΜΠΑΣΙΑΚΟΣ Ε. , σελ.  
ΣΑΧΙΝΙΔΗΣ Ι. , σελ.  
ΣΚΟΥΡΛΕΤΗΣ Π. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΚΑΜΜΕΝΟΣ Δ. , σελ.  
ΚΑΝΕΛΛΗ Γ. , σελ.  
ΚΕΓΚΕΡΟΓΛΟΥ Β. , σελ.  
ΠΑΠΠΑΣ Ν. , σελ.  
ΣΑΡΙΔΗΣ Ι. , σελ.  
ΣΠΙΡΤΖΗΣ Χ. , σελ.  
ΣΤΑΜΑΤΑΚΗ Ε. , σελ.  
  
Γ. Επί του σχεδίου νόμου του Υπουργείου Περιβάλλοντος και Ενέργειας:  
ΑΜΥΡΑΣ Γ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΡΑΣ Γ. , σελ.  
ΚΑΦΑΝΤΑΡΗ Χ. , σελ.  
ΜΠΑΣΙΑΚΟΣ Ε. , σελ.  
ΣΑΧΙΝΙΔΗΣ Ι. , σελ.  
ΣΚΟΥΡΛΕΤΗΣ Π. , σελ.  
ΤΑΣΣΟΣ Σ. , σελ.  
ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΔ΄

Παρασκευή 13 Νοεμβρίου 2015

Αθήνα, σήμερα στις 13 Νοεμβρίου 2015, ημέρα Παρασκευή και ώρα 10.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της τροποποίησης της Ντόχα στο Πρωτόκολλο του Κιότο στη Σύμβαση - Πλαίσιο των Ηνωμένων Εθνών για την αλλαγή του κλίματος, που έχει κυρωθεί με το ν. 3017/2002 (Α΄ 117)».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Πριν προχωρήσω στο ερώτημα για το ποιος συνάδελφος θέλει να λάβει τον λόγο, θα ήθελα να κάνω δύο ανακοινώσεις. Από την Κοινοβουλευτική Ομάδα του Λαϊκού Συνδέσμου - Χρυσή Αυγή ορίζεται ως ειδικός αγορητής ο Βουλευτής Πέλλας κ. Ιωάννης Σαχινίδης για τη συζήτηση της συγκεκριμένης κύρωσης και από το Κομμουνιστικό Κόμμα ορίζεται ως ειδικός αγορητής ο Βουλευτής κ. Σταύρος Τάσσος.

Στο σημείο αυτό θέλει κάποιος από τους συναδέλφους Βουλευτές να λάβει τον λόγο;

**ΕΥΑΓΓΕΛΟΣ ΜΠΑΣΙΑΚΟΣ:** Κύριε Πρόεδρε, εγώ θα ήθελα τον λόγο.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Διευκρινιστικά θα πω για ακόμα μια φορά -το ανέφερα και προηγουμένως- ότι τον λόγο μπορούν να ζητήσουν και έχουν δικαίωμα παρέμβασης οι Κοινοβουλευτικές Ομάδες, οι οποίες στην επιτροπή είτε δήλωσαν αρνητική ψήφο είτε επιφύλαξη.

Εξ όσων γνωρίζω το Κομμουνιστικό Κόμμα είχε αρνητική ψήφο, η Χρυσή Αυγή είχε δηλώσει επιφύλαξη.

Οπότε, κύριε Σαχινίδη, έχετε τον λόγο για πέντε λεπτά για να τοποθετηθείτε. Μετά ακολουθεί ο κ. Τάσσος.

**ΙΩΑΝΝΗΣ ΣΑΧΙΝΙΔΗΣ:** Προ ολίγων ημερών, κύριε Πρόεδρε, κύριε Υπουργέ, κυρίες και κύριοι Βουλευτές, στη Διαρκή Επιτροπή είχαμε δεσμευθεί ότι θα ψηφίσουμε θετικά αν υπάρξουν έστω και κάποια μικρά θετικά βήματα.

Οτιδήποτε είναι θετικό για ένα καλύτερο αύριο του περιβάλλοντος, θα μας βρείτε σύμφωνους.

Όμως, υπάρχουν δύο μελανά σημεία:

Ξεκινώντας, είχαμε δηλώσει -όπως σας είπα και πριν- ότι θα πράξουμε το καθήκον μας ανεξάρτητα με το τι θα πράξουν τα κράτη που δεν έχουν κυρώσει εξαρχής το Πρωτόκολλο του Κιότο, όπως βέβαια και τα κράτη που το έχουν κυρώσει, αλλά δεν έχουν αναλάβει στόχο για τη δεύτερη περίοδο ανάληψης υποχρεώσεων.

Ο νέος κατάλογος που αφορά τα επιβλαβή αέρια για την ατμόσφαιρα, συμπεριλαμβάνει και ένα νέο αέριο, το τριφθοριούχο άζωτο, το οποίο μέχρι πρότινος δεν συμπεριλαμβανόταν στη λίστα. Όμως, οι εξελίξεις στην τεχνολογία, λόγω της εκτεταμένης χρήσης αυτού του αερίου στην παραγωγή των τηλεοράσεων και οθονών υπολογιστών, επιβάλλει να συμπεριληφθεί πλέον στον κατάλογο αυτών των αερίων ειδικά λόγω του ότι η αντιστοιχία ενός τόνου τριφθοριούχου αζώτου, του (NF3), που εκπέμπεται στην ατμόσφαιρα ισοδυναμεί με δεκαεπτά χιλιάδες διακόσιους τόνους διοξειδίου του άνθρακα.

Όσον αφορά την προσθήκη στο άρθρο 3, παράγραφος 1γ΄, η οποία αναφέρεται στον μηχανισμό για την υιοθέτηση πιο φιλόδοξων στόχων, δεν νομίζω ότι χρήζει οποιασδήποτε συζήτησης. Επιβάλλεται, νομίζω, να μπορεί ένα μέρος -εάν υπάρχει δυνατότητα- να θεσπίζει πιο φιλόδοξους στόχους σε σχέση με αυτούς που έχει θέσει, χωρίς μάλιστα να απαιτείται η συναίνεση των υπολοίπων.

Την προσθήκη στο άρθρο 3, παράγραφος 7β’, που αναφέρεται στις καταλογισμένες ποσότητες και ακυρώνει τις ήδη υπάρχουσες καταλογισμένες μονάδες ενός μέρους, θα πρέπει να την εξετάσουμε με επιφύλαξη.

Για την Ελλάδα, με την ύφεση που αντιμετωπίζει κι εάν υποθέσουμε ότι κάποια στιγμή θα έρθει η πολυπόθητη ανάπτυξη, θα πρέπει, κύριε Υπουργέ, να προβλεφθεί να ενταχθούμε σε κάποιο άλλο πλαίσιο, όπως οι αναπτυσσόμενες οικονομίες, ώστε να αποφύγουμε τυχόν κυρώσεις οικονομικές λόγω υπέρβασης των προβλεπόμενων ορίων εκπομπών. Αυτό, βέβαια, δεν θα χρειαστεί σε περίπτωση που η οικονομική ανάπτυξη θα έχει καθαρά οικολογικό υπόβαθρο και συνείδηση και εφόσον τηρηθούν τα προβλεπόμενα από τις βιομηχανίες, τις βιοτεχνίες -μιλάμε για τους βιολογικούς καθαρισμούς- από τη διαχείριση απορριμμάτων. Εξαρτάται, όμως, και από το πώς θα βαδίσει η εξέλιξή μας όσον αφορά τις ανανεώσιμες πηγές ενέργειας.

Σε ό,τι έχει σχέση με τις δεσμεύσεις της Ευρωπαϊκής Ένωσης: Η Ευρωπαϊκή Ένωση έχει αναλάβει την από κοινού ευθύνη σε σχέση με την παράγραφο 6 του άρθρου 4 του Πρωτοκόλλου του Κιότο, καθώς και το άρθρο 24, παράγραφος 2. Αυτό μας βρίσκει σύμφωνους, αφού προβλέπει για τα συμβαλλόμενα μέρη, τα οποία συμφωνούν για την από κοινού ανάληψη ευθύνης, ότι μπορούν να ορίσουν τη συμφωνία στο επίπεδο εκπομπών που αντιστοιχεί αναλογικά σε κάθε ένα από τα συμβαλλόμενα μέρη.

Εντύπωση, όμως, μας κάνει η επανειλημμένη αναφορά στην αιτιολογική έκθεση του σχεδίου νόμου και συγκεκριμένα στη σελίδα 3, παράγραφο γ΄, στο γεγονός ότι μια χώρα η οποία θέλει να θέσει πιο φιλόδοξους στόχους –το ανέφερα και πριν- από τους προβλεπόμενους, θα πρέπει πρωτίστως να παίρνει την έγκριση από τα ¾ των υπολοίπων.

Στη δε σελίδα 24 στην έκθεση του Γενικού Λογιστηρίου του Κράτους, στην τρίτη παράγραφο, αναφέρεται τροποποίηση του πίνακα του παραρτήματος Β΄.

Και πάμε στη σελίδα 16 και 17 όπου βλέπουμε αυτόν τον πίνακα. Συγκεκριμένα, κύριε Υπουργέ, στη σελίδα 17 διευκρινίζεται κάτω από τον πίνακα ότι οι χώρες που έχουν αστερίσκο -στον πίνακα 16 και 17- διέρχονται μεταβατική περίοδο ως προς την οικονομία της αγοράς. Και εδώ παρατηρούμε με μεγάλη μας έκπληξη ότι η Ελλάδα –δυστυχώς- συγκαταλέγεται στις χώρες που έχουν ανεπτυγμένη οικονομία και ισχύει για αυτήν ό,τι ισχύει και για τις υπόλοιπες βιομηχανικές χώρες της Ευρωπαϊκής Ένωσης, τη στιγμή, που, όπως προανέφερα, από το 2008 είμαστε ήδη σε οικονομική ύφεση.

Εδώ δημιουργείται ένα τεράστιο θέμα, κύριε Υπουργέ: Πώς γίνεται όλοι οι οίκοι αξιολόγησης να μας έχουν υποβαθμίσει σε σχέση με τη χρηματοπιστωτική μας ικανότητα και παράλληλα να θεωρούμαστε από κάποιους άλλους ως εύρωστη οικονομία;

Κλείνοντας και αναφερόμενος στην ειδική έκθεση και συγκεκριμένα στη σελίδα 27 που μας λέει ότι ενδέχεται από τις διατάξεις του προτεινόμενου νομοσχεδίου να επέλθει πρόσθετη επιβάρυνση του κρατικού προϋπολογισμού σε περίπτωση που απαιτηθεί η εφαρμογή ή και η ανάπτυξη επιπλέον πολιτικών και μέτρων για την εκπλήρωση των νέων υποχρεώσεων που αναλαμβάνει η χώρα μας κι ενώ θεωρούμε ότι πράγματι υπάρχουν θετικά βήματα με την κύρωση της τροποποίησης της Ντόχα, ψηφίζουμε «παρών». Εκτός κι αν γίνει η τροποποίηση του πίνακα -που ανέφερα πριν- του παραρτήματος Β΄ και εάν υπάρξει μια πρόβλεψη για το ύψος της επιβάρυνσης του κρατικού προϋπολογισμού που ενδεχομένως προκύψει.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Τον λόγο έχει ο κ. Σταύρος Τάσσος από το Κομμουνιστικό Κόμμα Ελλάδας.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Για το ΚΚΕ η τροποποίηση της Ντόχα στο Πρωτόκολλο του Κιότο είναι μια άλλη σελίδα στο βιβλίο της υποκρισίας και του κυνισμού για λήψη μέτρων προστασίας του κλίματος και του περιβάλλοντος γενικότερα.

Η λήψη μέτρων προστασίας του κλίματος είναι το ίδιο υποκριτική με τη λήψη μέτρων προστασίας των προσφύγων, τόσο όσον αφορά τα αίτια δημιουργίας τους όσο και τα μέτρα της υποτιθέμενης προστασίας τους. Και αυτό γιατί ούτε λίγο ούτε πολύ ερευνητές του Γεωπαρατηρητηρίου Λαμόντ Ντόχερτι του Πανεπιστημίου Κολούμπια της Νέας Υόρκης αποδίδουν τον πόλεμο στη Συρία και την ανάδυση των ακραίων Ισλαμιστών του ISIS τόσο στη Συρία όσο και στο Ιράκ στην κλιματική αλλαγή που προκάλεσε ξηρασία ρεκόρ στη Συρία κατά την περίοδο 2006-2010, αποκαλύπτοντας έτσι πως και η επιστημονική κοινότητα, συνειδητά ή ασυνείδητα, υπηρετεί τα σχέδια και την εγκληματική δράση των ιμπεριαλιστών.

Το μόνο που ενδιαφέρει αυτούς που συνέταξαν το Πρωτόκολλο του Κιότο και την τροποποίηση της Ντόχα, όπως και αυτούς που έκαναν την ιμπεριαλιστική επέμβαση στη Συρία -που είναι οι ίδιοι που χύνουν κροκοδείλια δάκρυα για τους πρόσφυγες και για το περιβάλλον- είναι ότι εκπροσωπούν τα συμφέροντα των καπιταλιστικών, ιμπεριαλιστικών κρατών και την κερδοφορία των πολυεθνικών τους. Είναι οι ίδιες πολυεθνικές, όπως η «VOLKSWAGEN», που στο όνομα πάντα του κέρδους στον Β΄ Παγκόσμιο Πόλεμο συνεργάστηκαν με τους ναζί και σήμερα πειράζουν τους εγκεφάλους των αυτοκινήτων τους για να παρουσιάζουν ψεύτικα στοιχεία. Απέναντί τους είναι τα συμφέροντα των εργαζομένων και των λαϊκών στρωμάτων αλλά και της προστασίας του περιβάλλοντος και του κλίματος όπου γης.

Η πρόταση της πράσινης οικονομίας, που προβάλλεται όλο και πιο έντονα, υπηρετεί ουσιαστικούς και προπαγανδιστικούς στόχους της αστικής τάξης σε διεθνές επίπεδο. Τα ιμπεριαλιστικά κέντρα ανησυχούν καθώς συνεχίζονται οι δυσοίωνες προβλέψεις για το βάθος και τη διάρκεια της κρίσης. Γνωρίζουν καλά ότι οι διαχειριστικές τους προτάσεις δεν μπορούν να ματαιώσουν την εκδήλωση της κρίσης.

Γνωρίζουν, επίσης, ότι μεγαλώνει η λαϊκή αγανάκτηση. Αναζητούν διέξοδο ικανοποιητικής κερδοφορίας για τα υπερσυσσωρευμένα κεφάλαιά τους, κάτι που απαιτεί μισθούς πείνας, μαύρες εργασιακές σχέσεις της προσωρινής και της μερικής απασχόλησης, του ελαστικού ωραρίου, της αύξησης του βαθμού εκμετάλλευσης των εργαζομένων.

Ταυτόχρονα, η λαϊκή οικογένεια οδηγείται σε νέα επιβάρυνση για να αντικαταστήσει το παλιό της αυτοκίνητο, να εκσυγχρονίσει το σπίτι της, κ.λπ., σύμφωνα με τις νέες «πράσινες» και σε πολλές περιπτώσεις, όπως αποδεικνύεται, πειραγμένες, προδιαγραφές.

Η υποκρισία και ο κυνισμός τους αποδεικνύονται από τα εξής:

Πρώτον, η μεγαλύτερη παραγωγός αερίων του θερμοκηπίου, οι Ηνωμένες Πολιτείες της Αμερικής, ουδέποτε κύρωσε το Πρωτόκολλο του Κιότο. Ο Καναδάς αποχώρησε, η Κίνα και η Ινδία συμμετέχουν, αλλά δεν δεσμεύονται, ενώ η Ιαπωνία, η Ρωσία και η Νέα Ζηλανδία δεν έχουν αναλάβει τις υποχρεώσεις που προβλέπονται από την τροποποίηση της Ντόχα. Δηλαδή, οι χώρες που παράγουν πάνω από το 80% των αερίων του θερμοκηπίου, εξαιρούνται από την τροποποίηση της Ντόχα, ενώ η Ευρωπαϊκή Ένωση, δηλαδή το ευρωενωσιακό κεφάλαιο, που συμμετέχει, θέτει ως προϋπόθεση για να εφαρμόσει την τροποποίηση και τις μειώσεις ότι και άλλες ανεπτυγμένες χώρες θα δεσμευθούν για συγκεκριμένες μειώσεις.

Δεύτερο και κυριότερο, που αποκαλύπτει την εμπορευματοποίηση των πάντων στο πλαίσιο του καπιταλιστικού συστήματος, είναι η λογική: «Ο ρυπαίνων πληρώνει». Εφαρμόζοντας αυτή τη λογική, στόχος του μεγάλου κεφαλαίου είναι να παγιωθούν οι νέοι, ευέλικτοι μηχανισμοί δήθεν καταπολέμησης του φαινομένου του θερμοκηπίου με το γνωστό εμπόριο ρύπων, με το οποίο επιχειρήσεις αγοράζουν δικαιώματα για να βομβαρδίζουν το περιβάλλον με περισσότερους ρύπους. Με τον τρόπο αυτό, αποφεύγουν να εφαρμόζουν αντιρυπαντική τεχνολογία γιατί τους στοιχίζει περισσότερο από το να πληρώνουν τα όποια πρόστιμα.

Εμείς, το ΚΚΕ, προτείνουμε έναν άλλο δρόμο ανάπτυξης με κίνητρο την ικανοποίηση των κοινωνικών αναγκών και όχι του καπιταλιστικού κέρδους. Προϋποθέτει ότι δάση, νερά, ακτές, αλλά και ο ορυκτός πλούτος, τα λιμάνια, τα αεροδρόμια, οι οδικές υποδομές και οι βιομηχανίες θα γίνουν λαϊκή περιουσία, θα ενταχθούν στον κεντρικό σχεδιασμό της παραγωγής και θα εξασφαλίσουν την ορθολογική επίδραση του ανθρώπου στη φύση.

Σε αυτόν τον άλλο δρόμο ανάπτυξης, με λαϊκή οικονομία και εξουσία, θα αναπτυχθούν και νέες τεχνολογίες, φιλικότερες προς τη φύση και θα χρησιμοποιηθούν για την ικανοποίηση των κοινωνικών αναγκών κι όχι του κέρδους, διαμορφώνοντας έτσι και την ανάλογη οικολογική συνείδηση.

Για τους λόγους αυτούς καταψηφίζουμε την τροποποίηση της Ντόχα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τάσσο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Είχε ζητήσει τον λόγο ο κ. Μπασιάκος και απ’ ό,τι βλέπω θέλετε τον λόγο κι εσείς κ. Καφαντάρη. Κατά παρέκκλιση του Κανονισμού θα δώσουμε τον λόγο και στους δύο για δύο λεπτά.

Πριν, όμως, ξεκινήσετε, επιτρέψτε μου μια ανακοίνωση. Οι Υπουργοί Αγροτικής Ανάπτυξης και Τροφίμων, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Οικονομικών, Περιβάλλοντος και Ενέργειας και οι Αναπληρωτές Υπουργοί Εσωτερικών και Διοικητικής Ανασυγκρότησης και Περιβάλλοντος και Ενέργειας κατέθεσαν στις 12-11-2015 σχέδιο νόμου: «Βοσκήσιμες γαίες Ελλάδας και άλλες διατάξεις».

Το συγκεκριμένο νομοσχέδιο παραπέμπεται στην αρμόδια Διαρκή Επιτροπή.

Κύριε Μπασιάκο, έχετε τον λόγο για δύο λεπτά.

**ΕΥΑΓΓΕΛΟΣ ΜΠΑΣΙΑΚΟΣ:** Ευχαριστώ, κύριε Πρόεδρε.

Είναι πράγματι γεγονός ότι το νομοσχέδιο για την κύρωση της τροποποίησης της Ντόχα σε σχέση με το Πρωτόκολλο του Κιότο, συζητήθηκε την προηγούμενη Τρίτη επί δίωρο μόνο στην αρμόδια κοινοβουλευτική επιτροπή, όπου είχαμε την ευκαιρία να αναπτύξουμε τις θέσεις μας. Προφανώς η Νέα Δημοκρατία είναι υπέρ της τροποποίησης.

Όμως, όπως παρατήρησα και στην επιτροπή και δεν πήρα ικανοποιητική απάντηση από τον παριστάμενο Αναπληρωτή Υπουργό κ. Τσιρώνη, δυστυχώς δεν υπήρξε και επαρκής ενημέρωση του Κοινοβουλίου σε σχέση με τις εξελίξεις που αφορούν τη Διάσκεψη του Παρισιού που ξεκινάει σε λίγες μέρες. Αυτό είναι ιδιαίτερα σημαντικό, διότι μια Βουλή απληροφόρητη ως προς τις εξελίξεις και κυρίως τη θέση της ελληνικής πλευράς, δεν μπορεί να αποφασίσει με νηφαλιότητα και με ορθή κρίση ως προς την κύρωση αυτής της τροποποίησης.

Παρατήρησα δε εκεί, ότι μία σειρά θεμάτων έρχονται με καθυστέρηση ή υπάρχουν και ερωτήσεις, οι οποίες μένουν αναπάντητες. Δεν αναφέρομαι σε όλους τους Υπουργούς. Ενημερωθήκαμε στην προηγούμενη συνεδρίαση της κοινοβουλευτικής επιτροπής για τη συζήτηση της κύρωσης την επόμενη μέρα. Και αυτό είναι άσχημο, διότι δεν βρέθηκαν ούτε εισηγητές ούτε προφανώς υπήρξε ενημέρωση στους μετέχοντες στη συζήτηση στην κοινοβουλευτική επιτροπή. Στη συνέχεια έγινε μία συνεδρίαση της Επιτροπής Περιβάλλοντος, στην οποία δεν μετείχαν τα μέλη της Επιτροπής Παραγωγής και Εμπορίου για να ενημερωθούμε για τις όποιες εξελίξεις αφορούν τη Διάσκεψη του Παρισιού.

Το κυριότερο, όμως, είναι ότι έρχονται επίκαιρες ερωτήσεις στη Βουλή, οι οποίες δεν απαντώνται λόγω απουσίας των Υπουργών. Χθες επί έντεκα επίκαιρων ερωτήσεων συζητήθηκαν μόνο οι δύο. Άρα, ο Βουλευτής δεν έχει καμία δυνατότητα ενημέρωσης. Και αναφέρομαι σε προσωπική περίπτωση, όπου επί εξήντα ερωτήσεων της προηγούμενης Περιόδου της Βουλής έχω είκοσι αναπάντητες ερωτήσεις από το Υπουργείο Περιβάλλοντος.

Κύριε Σκουρλέτη, ήσασταν στην πολιτική ηγεσία, έστω και για μικρό διάστημα. Δεν καταλογίζω ευθύνη προσωπικά σε εσάς, αλλά στην όποια πολιτική ηγεσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν είκοσι συγκεκριμένα θέματα του Υπουργείου Περιβάλλοντος -έχω άλλα δώδεκα της Βοιωτίας και άλλα δέκα γενικότερου χαρακτήρα- που είναι αναπάντητα.

Θα καταθέσω, κύριε Πρόεδρε, στη Βουλή τον πίνακα των μη απαντημένων ερωτήσεων, πολλές από τις οποίες αφορούν το περιβάλλον, αφορούν την κλιματική αλλαγή, αφορούν τι είπε ο Μπαν Κι Μουν στο Ευρωκοινοβούλιο για τα θέματα που θα συζητηθούν στο Παρίσι τις επόμενες μέρες, αφορούν το φυσικό αέριο, το ηλεκτρικό ρεύμα κ.ο.κ..

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπασιάκο, συντομεύετε, σας παρακαλώ.

**ΕΥΑΓΓΕΛΟΣ ΜΠΑΣΙΑΚΟΣ:** Θεωρώ, λοιπόν, ότι αυτή η τακτική πρέπει να σταματήσει, διότι δεν μπορεί ένα Κοινοβούλιο χωρίς ενημέρωση να παίρνει αποφάσεις. Είναι σημαντικό.

Σας επαναλαμβάνω ότι η Νέα Δημοκρατία υπερψηφίζει αυτήν την τροποποίηση που αφορά τη δεύτερη δεσμευτική περίοδο, αλλά δεν μπορώ να μην το επισημάνω αυτό.

Και να πω και κάτι ακόμα: Δεν μπορεί να υπάρχουν ερωτήσεις στη Βουλή, να έρχονται οι απαντήσεις και να μην ενημερώνεται το Σώμα -και ο Βουλευτής πρώτα- με την αποστολή από το Υπουργείο σε μορφή PDF κειμένου ή σε μορφή Word της απαντήσεως, ώστε να γίνεται γνωστό το περιεχόμενο των απαντήσεων στον ελληνικό λαό. Δεν είναι δυνατόν να αρνούνται οι Υπουργοί να αποστείλουν την απάντηση με την ηλεκτρονική μορφή που σας είπα, ώστε να μπορεί να περάσει και στα blogs. Αυτό είναι ένα αίτημα το οποίο απευθύνω σε εσάς και στο Προεδρείο, κύριε Πρόεδρε, και πιστεύω ότι θα ληφθεί σοβαρά υπ’ όψιν. Δεν μπορεί, δηλαδή, αυτή η δουλειά η οποία γίνεται και εκφράζει τις βουλήσεις και την επιθυμία του ελληνικού λαού -γιατί με αυτή τη λογική ο Βουλευτής καταθέτει ερωτήσεις- να μη φτάνουν στη γνώση του λαού για να παίρνει και τις ανάλογες αποφάσεις και να διαμορφώνει άποψη.

Ευχαριστώ πολύ.

(Στο σημείο αυτό ο Βουλευτής κ. Ευάγγελος Μπασιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Μπασιάκο.

Η κ. Καφαντάρη έχει ζητήσει τον λόγο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ανοίξαμε νέο κύκλο τώρα. Θέλετε κι εσείς τον λόγο, κύριε Αμυρά;

**ΓΕΩΡΓΙΟΣ ΑΜΥΡΑΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα κλείσουμε με τον κ. Θεοχαρόπουλο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κι εγώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Και ο κ. Καρράς.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, κατ’ αρχάς ευχαριστώ που μου δώσατε τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Δεν ξεκίνησε ο χρόνος σας.

Θα παρακαλούσα στο δίλεπτο να είμαστε συνεπείς, γιατί θα ακολουθήσει κοινοβουλευτικός έλεγχος.

Πριν ξεκινήσετε, κυρία Καφαντάρη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί τους από το 11ο Δημοτικό Σχολείο Γαλατσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Καφαντάρη, έχετε τον λόγο για δύο λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, πρώτα απ’ όλα ευχαριστώ που μου δώσατε τον λόγο. Ο Κανονισμός της Βουλής και η διαδικασία ορθώς, όπως είπατε, λέει ότι όσοι συμφωνούν με κυρώσεις –διότι κάτι τέτοιο αφορά το εν λόγω σχέδιο νόμου- δεν παίρνουν τον λόγο στη Βουλή. Δυστυχώς, θα έλεγα εγώ, διότι αφορά ένα μεγάλο και σοβαρό ζήτημα. Πέραν του ότι έγινε μία συζήτηση στην αντίστοιχη Επιτροπή, συνεχίζεται μία συζήτηση, κύριε Μπασιάκο, στην επιτροπή Περιβάλλοντος της Βουλής…

**ΕΥΑΓΓΕΛΟΣ ΜΠΑΣΙΑΚΟΣ:** Στην Επιτροπή Παραγωγής και Εμπορίου.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** …και την άλλη εβδομάδα, που μπορεί κάποιος να την παρακολουθήσει αν ενδιαφέρεται.

**ΕΥΑΓΓΕΛΟΣ ΜΠΑΣΙΑΚΟΣ:** Δεν είναι έτσι.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** To θέμα είναι ότι, δυστυχώς, δεν έγινε μία συζήτηση εν Ολομελεία, κατά παρέκκλιση, αν θέλετε, του Κανονισμού, για το μεγάλο αυτό ζήτημα, την πρόκληση του 21ου αιώνα που αφορά την κλιματική αλλαγή.

Κύριε Πρόεδρε, κυρίες και κύριοι Βουλευτές, κύριε Τάσσο, η κλιματική αλλαγή είναι ένα φοβερά ταξικό ζήτημα. Το λέω αυτό επειδή ακούσαμε τον εκπρόσωπο του ΚΚΕ.

**ΣΤΑΥΡΟΣ ΤΑΣΣΟΣ:** Σε μας το λέτε αυτό;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ποιοι θίγονται περισσότερο από τις συνέπειες της κλιματικής αλλαγής; Οι φτωχοί, οι φτωχές χώρες. Άρα, έχει και ταξική διάσταση το θέμα, πέραν της μεγάλης σημασίας που έχει για την ανθρωπότητα.

Θεωρώ, λοιπόν –το λέω και πληροφοριακά- ότι η τροποποίηση αυτή, η οποία αφορά το Πρωτόκολλο του Κιότο και η ενσωμάτωση αποφάσεως στην Ντόχα…

(Θόρυβος από την πτέρυγα του Κομμουνιστικού Κόμματος Ελλάδας)

Παρακαλώ, αφήστε με να μιλήσω.

Αφορά συγκεκριμένες δεσμεύσεις, οι οποίες ήλθαν σε σχέση με το Πρωτόκολλο του Κιότο, το οποίο έληγε το 2012 και επεκτάθηκε ουσιαστικά η ισχύς του μέχρι το 2020.

Θα ήθελα να πω κάτι πληροφοριακά για τη συγκεκριμένη συνδιάσκεψη στο Παρίσι. Εδώ θα ήθελα να κάνω μία παρένθεση και να πω ότι το Υπουργείο διαχρονικά, καθώς και το προσωπικό του Υπουργείου που ασχολείται με την κλιματική αλλαγή, κάνει συγκεκριμένη δουλειά, επαινετή, θα έλεγα. Και αυτό το έχω δει από κοντά στις τρεις τελευταίες συνδιασκέψεις στις οποίες μετείχα εκ μέρους του ελληνικού Κοινοβουλίου. Στο Παρίσι, λοιπόν, θα πρέπει να έχουμε μία συνδιάσκεψη, η οποία ουσιαστικά θα κάνει δεκτή μία συμφωνία νομικά δεσμευτική, που θα αντικαταστήσει το Πρωτόκολλο του Κιότο και θα έχει εφαρμογή από το 2020.

Πληροφοριακά θα πω ότι περίπου τις τρεις τελευταίες εβδομάδες τα Ηνωμένα Έθνη έδωσαν προσχέδιο αυτής της συμφωνίας. Το προσχέδιο αυτό έχει ενθαρρυντικά σημεία και συμπεριλαμβάνονται προτάσεις και δεσμεύσεις μεγάλων ρυπαντών.

Ακόμα και οι Ηνωμένες Πολιτείες, συνάδελφοι Βουλευτές του ΚΚΕ, δεσμεύονται όχι όσον αφορά το έτος βάσης 1995, αλλά από το 2005 και μετά. Μπαίνουν σε αυτή τη διαδικασία και οι μεγάλοι ρυπαντές. Σημασία έχει το αποτέλεσμα.

(Στο σημείο αυτό κτυπάει του κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καφαντάρη, ολοκληρώστε. Είπαμε για παρέκκλιση, με ανοχή σε όλους τους εκπροσώπους των κομμάτων, αλλά μην κάνουμε και κατάχρηση του χρόνου.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Μισό λεπτό.

Μιλάμε για ένα παγκόσμιο ζήτημα, που αφορά την ανθρωπότητα. Πρέπει όλοι να συμμετάσχουν ανάλογα.

Και θα έλεγα ότι το Πρωτόκολλο του Μόντρεαλ, που αφορούσε την τρύπα του όζοντος, είχε αποτέλεσμα για το περιβάλλον, για τον πλανήτη, γιατί συμμετείχαν όλοι. Έτσι, πρέπει να μπουν όλοι στη μάχη της κλιματικής αλλαγής, η οποία, όπως είπα, έχει ταξικό πρόσημο. Από την άλλη μεριά, πρέπει οι χώρες, τα κράτη που είναι οι μεγάλοι ρυπαντές, να συμμετάσχουν σε αυτό το πράσινο ταμείο. Κι εκεί είναι το μεγάλο πρόβλημα των συνδιασκέψεων τα τελευταία χρόνια, το ποιοι, δηλαδή, θα πληρώσουν. Και έχουμε εκπροσώπους κρατών -ειδικά στην Ασία- να έρχονται στις συνδιασκέψεις και να λένε: «Kάντε κάτι. Σε λίγα χρόνια η χώρα μου δεν θα υπάρχει, γιατί θα έχει καλυφθεί από τη θάλασσα σαν συνέπεια της αύξησης της στάθμης του νερού λόγω και της κλιματικής αλλαγής.».

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Αμυράς για δύο λεπτά αυστηρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε. Θα εξαντλήσετε την αυστηρότητά σας σε εμένα στον χρόνο, αλλά δεν πειράζει.

Κατ’ αρχάς, κυρίες και κύριοι συνάδελφοι, εγώ θα ήθελα να πω ότι δεν είναι μόνο ταξικό το ζήτημα της αντιμετώπισης του κλίματος και της υπερθέρμανσης του πλανήτη. Είναι κυρίως εγκεφαλικό. Και για να καταλάβουμε τι εννοώ, αναφέρομαι στον τρόπο που διαχειριζόμαστε την πραγματικότητα έξω από εμάς και γύρω από εμάς.

Για παράδειγμα, αφού μιλάμε –και θα έρθω επί της ουσίας αμέσως– για την τροποποίηση της Ντόχα, όπως είχα πει και στην επιτροπή, δείτε τη ΔΕΗ: Το 2014 είχε κύκλο εργασιών 5 δισεκατομμύρια 863 εκατομμύρια ευρώ. Οι επενδύσεις –σας λέω ενδεικτικά- ήταν σε έργα ορυχείων 102 εκατομμύρια ευρώ και σε ανανεώσιμες πηγές ενέργειας 8 εκατομμύρια ευρώ, δηλαδή ποσοστό όσον αφορά στο σύνολο των επενδύσεων στον όγκο των χρημάτων που δαπάνησε η ΔΕΗ 1,27%.

Σε μια χώρα της οποίας περισσεύουν ο ήλιος, το κύμα και ο αέρας είναι αδιανόητο να είμαστε δέσμιοι των ορυκτών καυσίμων. Μόνο με μια στροφή στις ΑΠΕ η χώρα θα μπορέσει να βγει στο ξέφωτο όσον αφορά τα ενεργειακά.

Τώρα, όσον αφορά την τροποποίηση της Ντόχα, βεβαίως εμείς συμφωνούμε. Το είπαμε και στην επιτροπή. Απευθύνουμε βέβαια και μια σειρά ερωτημάτων προς τον Αναπληρωτή Υπουργό Περιβάλλοντος, τον κ. Τσιρώνη, που είχε έρθει στην επιτροπή για να μας ενημερώσει για τη διάσκεψη για το κλίμα του ΟΗΕ στο Παρίσι. Απαντήσεις, δυστυχώς, δεν έχουμε λάβει ακόμα, παρά το γεγονός ότι εκείνος δεσμεύτηκε να απαντήσει σε αυτά που εγώ τουλάχιστον τον ρώτησα. Δεν ήταν έτοιμος εκείνη την ημέρα. Ήλπιζα ότι σήμερα θα είχαμε κάποιες απαντήσεις.

Εν πάση περιπτώσει, καταλήγοντας – και κλείνω πριν από τα δύο λεπτά, κύριε Πρόεδρε: Η χώρα πρέπει να αξιοποιήσει τα συγκριτικά της πλεονεκτήματα, που είναι τα μυαλά της και το ίδιο το κλίμα. Και δεν πάει να κάνει η Ευρωπαϊκή Ένωση –και πολύ καλά– πράγματα που είναι στην πρωτοπορία της αντιμετώπισης της κλιματικής αλλαγής; Ότι και να κάνει, όταν το 85% των ρυπαντών βρίσκονται έξω από αυτές τις δεσμεύσεις, είναι σαν να πιέζουμε το μπαλόνι από τη μία πλευρά και να ελπίζουμε ότι δεν θα φουσκώσει από την άλλη.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αγαπητές συναδέλφισσες και αγαπητοί συνάδελφοι, εμείς υπερψηφίζουμε το συγκεκριμένο νομοσχέδιο, γιατί από τον Δεκέμβριο του 2012, όταν αποφασίστηκε στην Ντόχα η τροποποίηση του Πρωτοκόλλου του Κιότο, κάναμε τα πρώτα βήματα, προκειμένου η συγκεκριμένη τροποποίηση να γίνει αποδεκτό κείμενο από την Ευρωπαϊκή Επιτροπή και από τα κράτη μέλη.

Οφείλω όμως να καταθέσω για άλλη μια φορά τη διαμαρτυρία μας, γιατί για άλλη μια φορά μια σύμβαση που θα μπορούσε να έχει έρθει πριν από πολλές εβδομάδες και να έχουμε τον χρόνο να τη συζητήσουμε, έρχεται και αυτή με αυτόν τον συγκεκριμένο τρόπο.

Επίσης, θα ήθελα να πω κάποια πράγματα σε σχέση με τους στόχους που έχει θέσει η Ευρωπαϊκή Επιτροπή για το περιβάλλον και για το ποιοι είναι οι στόχοι της Κυβέρνησης της χώρας σε κάθε περίπτωση. Η Ευρωπαϊκή Επιτροπή είχε αρχικό στόχο να υιοθετήσουμε μόνο τη μείωση κατά 40% των αερίων του θερμοκηπίου και ως ένα μη δεσμευτικό στόχο αρχικά την εισαγωγή των ανανεώσιμων πηγών ενέργειας στο ενεργειακό ισοζύγιο των κρατών μελών κατά 27%. Μετά από πρωτοβουλία τότε της Ελληνικής Προεδρίας και με συμμετοχή άλλων πέντε κρατών, υποχρεώσαμε την επιτροπή να αλλάξει την εισήγησή της και να εντάξει και την εξοικονόμηση ενέργειας, η οποία μέχρι τότε δεν υπήρχε στις προτάσεις της Ευρωπαϊκής Επιτροπής.

Θέλω, λοιπόν, να υπενθυμίσω σε όλους μας –γιατί είμαι βέβαιος ότι το γνωρίζουμε– την ελληνική θέση, την εθνική θέση απέναντι στην κλιματική αλλαγή και τις δεσμεύσεις που έχει πάρει και είναι οι εξής πέντε: 40% μείωση των εκπομπών των αερίων του θερμοκηπίου, εθνικός στόχος για 30% εισαγωγή των ανανεώσιμων πηγών ενέργειας στο ενεργειακό ισοζύγιο, 30% υποχρεωτική εξοικονόμηση ενέργειας κυρίως μέσα από τα κτήρια, 100% εισαγωγή των έξυπνων μετρητών στην κατανάλωση ηλεκτρικού ρεύματος των ελληνικών νοικοκυριών και, τέλος, πέμπτος στόχος μέχρι το 2030 να έχουμε 100% ηλεκτρική διασύνδεση όλων των ελληνικών νησιών με την ηπειρωτική χώρα.

Να πάψει, δηλαδή, να ισχύει αυτό που ισχύει για χρόνια, να πληρώνει ο ελληνικός λαός, η ελληνική πολιτεία από 600 έως 800 εκατομμύρια ευρώ κάθε χρόνο, για να αγοράζουμε μαζούτ και πετρέλαιο, προκειμένου να έχει ηλεκτρικό ρεύμα και να συντηρούνται οι σταθμοί ηλεκτροπαραγωγής στη Ρόδο, στην Κρήτη και τα άλλα μεγάλα νησιά της χώρας.

Αυτοί οι πέντε στόχοι ελπίζω, κύριοι της Κυβέρνησης, να είναι και σήμερα αναμφισβήτητες εθνικές προτεραιότητες, να δεσμευτείτε, να υπάρξει δέσμευση ότι αυτές οι πέντε προτεραιότητες, οι οποίες έχουν τεθεί, συνεχίζουν να είναι προτεραιότητες της Κυβέρνησης.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Θεοχαρόπουλο.

Τον λόγο έχει ο κ. Καρράς.

**ΓΕΩΡΓΙΟΣ ΚΑΡΡΑΣ:** Ευχαριστώ, κύριε Πρόεδρε.

Όπως έχει δηλώσει και ο κ. Σαρίδης, ο ειδικός αγορητής μας, εμείς θα υπερψηφίσουμε την τροποποίηση της σύμβασης του Κιότο, αφ’ ενός γιατί αποτελεί διεθνή υποχρέωση της χώρας και αφ’ ετέρου για να δοθεί η ελπίδα στην προστασία του περιβάλλοντος.

Δυστυχώς, στην Ολομέλεια σήμερα τίθεται ένα ερώτημα. Εγώ, που δεν ήμουν μέλος της Επιτροπής Παραγωγής Εμπορίου, δεν άκουσα ποια ήταν τα αποτελέσματα της προηγούμενης περιόδου 2008-2012, αν οι στόχοι του περιορισμού των εκπομπών που είχαν τεθεί τότε με την σύμβαση του Κιότο, τουλάχιστον για την ελληνική επικράτεια, επετεύχθησαν, σε ποιο ποσοστό υπήρξε επιτυχία ή όχι, ούτως ώστε να δούμε στη διαδρομή αν την επόμενη περίοδο 2013-2020 υπάρχει ελπίδα να γίνει κάτι.

Θα εκφράσω προσωπική άποψη, κύριε Πρόεδρε, και θα πω το εξής: Την περίοδο 2012, 2013, μέχρι και το 2015, ένας είναι ο μέγας ρυπαντής της Ελλάδας. Η ΔΕΗ. Θα έπρεπε, λοιπόν, στην Ολομέλεια να έχουμε ακούσει τι μέτρα έλαβε η ΔΕΗ για την πρώτη περίοδο της Σύμβασης του Κιότο, για να μειώσει τις εκπομπές της. Είναι ένα ζήτημα πολύ σοβαρό. Δεν άκουσα τον Υπουργό ή τον αναπληρωτή να τοποθετηθεί, γιατί τελικά αυτές οι υποχρεώσεις της ΔΕΗ μετακυλύονται στον Έλληνα φορολογούμενο. Υπάρχει το ειδικό τέλος μείωσης εκπομπών αερίων ρύπων.

Είχα την απαίτηση στην αιτιολογική έκθεση του νόμου, που μας ζητάει να ψηφίσουμε και να υπερψηφίσουμε την επέκταση της συμφωνίας χρονικά με τις τροποποιήσεις της, να ακούσουμε γι’ αυτό το ειδικό τέλος, το οποίο είναι φόρος και επιβαρύνει κάθε λογαριασμό της ΔΕΗ.

Μάλιστα, χθες διάβασα στις εφημερίδες ότι η ΔΕΗ κόβει το ρεύμα τις τελευταίες μέρες σε δεκαπέντε χιλιάδες καταναλωτές της.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Θα τελειώσω, κύριε Πρόεδρε.

Προφανώς σε αυτές περιλαμβάνονται άνεργοι, οικογενειάρχες, άτομα τα οποία δεν επιτυγχάνουν να ζήσουν πάνω από τα όρια της φτώχειας. Να δούμε τι θα γίνει. Φορολογείται ο Έλλην πολίτης για τη ΔΕΗ. Ήταν μια αξίωση που είχαμε από τον Υπουργό στη συζήτηση στην Ολομέλεια να απαντήσει.

Πάντως επειδή θεωρούμε ότι είναι διεθνής υποχρέωση της χώρας θα υπερψηφίσουμε τη συμφωνία και την παράτασή της αλλά δε θα αφήσουμε να μείνει αναπάντητο αυτό το κρίσιμο σημείο.

Ευχαριστώ, κύριε Πρόεδρε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καρρά.

Έχει ζητήσει τον λόγο ο κ. Σκουρλέτης.

Δύο λεπτά σας είναι αρκετά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Βάλτε τρία.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς θα ήθελα να πω ότι στο περιβάλλον δεν χωρούν εκπτώσεις και συμψηφισμοί. Είναι αντιφατικό από τη μία να αναγνωρίζουμε την αναγκαιότητα της κύρωσης της σύμβασης και από την άλλη να αρχίσουμε τα «ναι μεν, αλλά…». Εδώ υπάρχει ανάγκη να υπάρξει ένα παγκόσμιο μέτωπο υπεράσπισης του περιβάλλοντος.

Γνωρίζετε πολύ καλά ότι προϋπόθεση για την Ευρώπη είναι να κυρωθεί η συγκεκριμένη συμφωνία απ’ όλα τα μέλη της. Κι αυτό να είναι το εφαλτήριο, ώστε να την κυρώσουν τα εκατόν σαράντα τέσσερα μέλη από τα εκατόν ενενήντα δύο του Κιότο. Δεν μπορεί η επίκληση άλλων χωρών, οι οποίες παραβιάζουν τα όρια, οι οποίες έχουν χαρακτηριστεί ως αναπτυσσόμενες, ενώ στην πραγματικότητα πλέον έχουν ξεφύγει απ' αυτό το στάδιο, να είναι το άλλοθι για μας, για να μη βάζουμε τους συγκεκριμένους εθνικούς στόχους και να είμαστε συνεπείς.

Σας πληροφορώ ότι η Ελλάδα έχει πιάσει τους στόχους που έχουν τεθεί την προηγούμενη περίοδο. Άρα, λοιπόν, για ένα περιβάλλον το οποίο στέλνει ένα διαρκές SOS δεν χωρούν δεύτερες σκέψεις.

Τέθηκε πριν μια ερώτηση. Τελικά η υπόθεση του περιβάλλοντος έχει ταξικό πρόσημο ή όχι; Θα σας πω κατ’ αρχάς ότι τις επιπτώσεις του περιβάλλοντος, της κλιματικής αλλαγής τις υφίστανται όλοι όσοι ζουν σ’ αυτόν τον πλανήτη. Και με αυτή την έννοια υπάρχει μια διαταξική διάσταση. Η ταξικότητα πού οφείλεται; Προσέξτε, γιατί το λέω για σας, κύριε Τάσσο.

**ΣΤΑΥΡΟΣ ΤΑΣΣΟΣ:** Α, πάλι καλά. Θα χρειαστεί να απαντήσουμε… (δεν ακούστηκε).

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Προσέξτε.

Η ταξικότητα πού οφείλεται; Στο γεγονός ότι ο σύγχρονος καπιταλισμός αναγορεύει ως πρώτη και ύψιστη αξία εις βάρος του περιβάλλοντος, εις βάρος της υγείας, εις βάρος της κλιματικής αλλαγής.

**ΣΤΑΥΡΟΣ ΤΑΣΣΟΣ:** Ο προηγούμενος καπιταλισμός έκανε κάτι άλλο;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Άρα το θέμα, λοιπόν, δεν είναι τόσο απλό και χρειάζεται μια πιο σύγχρονη θεώρηση των πραγμάτων και πιο πολύπλευρη.

Θα μιλήσω, τέλος, για τη ΔΕΗ και θα ολοκληρώσω. Αναφερθήκατε σε κάτι το οποίο υπάρχει στις εφημερίδες με πολλές διαστάσεις. Χθες, μάλιστα, διάβασα σε μια μεγάλης κυκλοφορίας εφημερίδα ότι η ΔΕΗ ετοιμάζεται να κόψει επτακόσιες χιλιάδες συνδέσεις. Ψευδές. Απόλυτα ψευδές. Εγώ είμαι σε διαρκή επαφή. Μάλιστα πριν από λίγες μέρες κάλεσα τη διοίκηση και τους εμπορικούς διευθυντές και τους ρώτησα να μου πουν ακριβώς τι γίνεται.

Γνωρίζετε ότι η ΔΕΗ έχει συσσωρευμένα χρέη 2,2 δισεκατομμυρίων ευρώ. Ένα τεράστιο ποσό το οποίο πια τη συνταράσσει ολόκληρη. Και αυτό πρέπει να μας απασχολήσει.

Εκείνο, όμως, που μας ενδιαφέρει είναι ότι το αναγκαίο νοικοκύρεμα πρέπει να γίνει και πρέπει να γίνει με απόλυτη κοινωνική ευαισθησία. Κανένα, λοιπόν, κοινωνικό τιμολόγιο δεν κόβεται. Κανένα δεν κόβεται. Σε κανέναν που έχει μηχανική υποστήριξη και μπορεί να φέρει τις ανάλογες βεβαιώσεις δεν κόβεται το ρεύμα.

Σας πληροφορώ ότι ως προς τους αγρότες οι οποίοι δεν έχουν πάρει ακόμα τις επιδοτήσεις τους, συνεννοηθήκαμε να μην υπάρξει κανένα κόψιμο ρεύματος. Και σας διαβεβαιώ ότι εγώ ο ίδιος, ως πολιτικός προϊστάμενος, θα είμαι σε διαρκή επικοινωνία μαζί τους, έτσι ώστε να μην έχουμε φαινόμενα κοινωνικής αδικίας.

Αλλά, επιχειρήσεις, όπως για παράδειγμα –βλέπω τον κ. Σαντορινιό- μεγάλες ξενοδοχειακές μονάδες στη Ρόδο, που επί χρόνια δεν πληρώνουν, ε, κάποια στιγμή πρέπει να πληρώσουν. Στα μέρη που έχει τη μεγαλύτερη τουριστική κίνηση, δημοτικές επιχειρήσεις από το ’12 δεν έχουν πληρώσει μία φορά. Υπάρχουν τέτοια παραδείγματα. Να σας πω για περιοχές της χώρας μας, όπου πήγε να κόψει η ΔΕΗ σε δημοτικές επιχειρήσεις το ρεύμα, και από τις δέκα που δεν είχαν πληρώσει τίποτα από το ’12, μόλις πήγε η ΔΕΗ, βρεθήκαν τα λεφτά και οι επτά ενταχθήκαν σε ρυθμίσεις;

Άρα, λοιπόν, καταλαβαίνω ότι υπάρχει η ανάγκη και του νοικοκυρέματος –αναγκαίο νοικοκύρεμα, για να μην το πληρώσουμε όλοι μας- και από την άλλη βέβαια να δείξουμε και την απαιτούμενη κοινωνική ευαισθησία, η οποία είναι πολύ πιο μεγάλη στις μέρες μας, λόγω της μεγάλης ανέχειας που επικρατεί σε μεγάλο τμήμα του ελληνικού λαού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της τροποποίησης της Ντόχα στο Πρωτόκολλο του Κιότο στη Σύμβαση-Πλαίσιο των Ηνωμένων Εθνών για την αλλαγή του κλίματος, που έχει κυρωθεί με το ν. 3017/2002 (Α΄ 117)».

Ερωτάται το Σώμα: Γίνεται δεκτό το νομοσχέδιο;

**ΣΩΚΡΑΤΗΣ ΦΑΜΕΛΛΟΣ:** Δεκτό, δεκτό.

**ΕΥΑΓΓΕΛΟΣ ΜΠΑΣΙΑΚΟΣ:** Δεκτό, δεκτό.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεκτό, δεκτό.

**ΣΤΑΥΡΟΣ ΤΑΣΣΟΣ:** Κατά πλειοψηφία.

**ΓΕΩΡΓΙΟΣ ΑΜΥΡΑΣ:** Δεκτό, δεκτό.

**ΓΕΩΡΓΙΟΣ-ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΔΗΜΗΤΡΙΟΣ ΚΑΡΡΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Περιβάλλοντος και Ενέργειας: «Κύρωση της τροποποίησης της Ντόχα στο Πρωτόκολλο του Κιότο στη Σύμβαση-Πλαίσιο των Ηνωμένων Εθνών για την αλλαγή του κλίματος, που έχει κυρωθεί με το ν. 3017/2002 (Α΄ 117)» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να μπει το νομοσχέδιο σελ.33α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 16Νοεμβρίου 2015:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 105/10-11-2015 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλουπρος τον Υπουργό Αγροτικής Ανάπτυξης και Τροφίμων, σχετικά με την υποστήριξη και την αξιοποίηση του Εθνικού Κέντρου Ποιοτικού Ελέγχου, Ταξινόμησης και Τυποποίησης Βάμβακος στο Νομό Καρδίτσας.

2. Η με αριθμό 113/10-11-2015 επίκαιρη ερώτηση του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εργασίας,Κοινωνικής Ασφάλισης και Κοινωνικής Αλληλεγγύης,σχετικά με τις συντάξεις του ΟΓΑ.

3. Η με αριθμό 108/10-11-2015 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής,σχετικά με την ανάγκη έργων βελτίωσης στις λιμενικές υποδομές της χώρας.

4. Η με αριθμό 96/9-11-2015 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με το Ευρωπαϊκό Σχολείο Ηρακλείου και την κάλυψη των εκπαιδευτικών κενών στα σχολεία της Κρήτης.

5. Η με αριθμό 120/10-11-2015 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον ΥπουργόΥγείας, σχετικά με τα προβλήματα των υγειονομικών που εργάζονται ως επικουρικοί ή μέσω ΚΕΕΛΠΝΟ στις δημόσιες μονάδες υγείας.

6. Η με αριθμό 116/10-11-2015 επίκαιρη ερώτηση του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων, σχετικά με την αυτοδυναμία του Ελληνικού Ανοιχτού Πανεπιστημίου.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 106/10-11-2015 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς τον Υπουργό Υποδομών, Μεταφορών και Δικτύων, σχετικά με την κατασκευή σταθμού μετωπικών διοδίων επί του αυτοκινητόδρομου Σχηματαρίου–Χαλκίδας.

2. Η με αριθμό 123/10-11-2015 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την εξέλιξη της πορείας κατασκευής των φυλακών Νικηφόρου του Νομού Δράμας.

3. Η με αριθμό 109/10-11-2015 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους Σκοπιανούς».

4. Η με αριθμό 100/9-11-2015 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Παιδείας, Έρευνας και Θρησκευμάτων, σχετικά με την άρση περιορισμού 20 χιλιάδων για τη δωρεάν μεταφορά των μαθητών των ημερήσιων και Εσπερινών ΕΠΑΛ.

5. Η με αριθμό 121/10-11-2015 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραϊτη προς τον ΥπουργόΠαιδείας, Έρευνας και Θρησκευμάτων, σχετικά με τα προβλήματα στη λειτουργία του ΤΕΙ Στερεάς Ελλάδας και ιδιαίτερα του παραρτήματος Άμφισσας.

6. Η με αριθμό 117/10-11-2015 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με την έλλειψη στεφανιογράφου στο Γενικό Πανεπιστημιακό Νοσοκομείο Λάρισας.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Εισερχόμεθα στη συζήτηση της τρίτης με αριθμό 99/9-11-2015 επίκαιρης ερώτησης πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την καταβολή της ενιαίας ενίσχυσης και των αποζημιώσεων στους αγρότες της χώρας.

Θα απαντήσει ο Υπουργός κ. Ευάγγελος Αποστόλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, από τον Γενάρη μέχρι σήμερα έχετε χειροτερέψει την κατάσταση που παραλάβατε. Δεν έχετε βελτιώσει ούτε τη θέση των αγροτών ούτε του αγροτικού τομέα συνολικά σε κανένα θέμα.

Βεβαίως αυτό δεν οφείλεται μόνο στο Υπουργείο Αγροτικής Ανάπτυξης αλλά και στη γενικότερη πολιτικής της Κυβέρνησης, η οποία έφερε το αχρείαστο τον Γενάρη, τρίτο μνημόνιο με τέτοιο τρόπο που τα μέτρα του να αφορούν κατά μεγάλο ποσοστό τον αγροτικό τομέα. Τα φοροεισπρακτικά μέτρα του αγροτικού τομέα, είτε αυτά που ήδη έχετε επιβάλλει είτε αυτά που έρχονται, είναι μια επιλογή λάθος της Κυβέρνησης και σας το έχουμε πει πάρα πολλές φορές. Μην κλαψουρίζετε άλλο ότι σας τα επέβαλαν.

Ο κ. Μοσκοβισί προχθές εδώ στην Αθήνα ξεκαθάρισε τα πράγματα. Όλα τα φορολογικά μέτρα είναι πρόταση της ελληνικής Κυβέρνησης. Και επειδή προτείνοντας την υπερφορολόγηση του αγροτικού τομέα κλείσατε το μάτι στους αστούς, λέγοντας «μα, οι αγρότες μέχρι τώρα ήταν φοροφυγάδες», ήρθε και το κατάπτυστο non paper του κ. Αλεξιάδη να μας πει για το μέγεθος της φοροδιαφυγής που γίνεται στον αγροτικό τομέα. Το κατάπτυστο –επαναλαμβάνω-, το βρόμικο αυτό non paper.

Θα πρέπει να μας πείτε ποιο είναι τελικά το σχέδιο και να ξεκαθαρίσετε εάν τελικά την ΚΑΠ και το Πρόγραμμα Αγροτικής Ανάπτυξης τα είχαν φτιάξει οι προηγούμενες κυβερνήσεις ή εσείς. Διότι μας παρουσιάζετε ότι το Πρόγραμμα Αγροτικής Ανάπτυξης είναι δήθεν δικό σας και ότι η ΚΑΠ είναι της προηγούμενης κυβέρνησης, της προ-προηγούμενης για να ακριβολογώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Δεν έχετε αναρωτηθεί, γιατί οι ερωτήσεις δεν αφορούν την ύπαρξη ή μη χρηματοδοτήσεων; Δεν σας ρωτάνε αυτό οι Βουλευτές, δεν σας ρωτάνε αυτό οι πολίτες. Γιατί; Είναι γνωστό ότι έχουν εξασφαλιστεί τα 19,5 δισεκατομμύρια για τον αγροτικό τομέα, 13,5 δισεκατομμύρια άμεσες ενισχύσεις, 6 δισεκατομμύρια του Προγράμματος Αγροτικής Ανάπτυξης και βεβαίως τα δεκαέξι, περίπου, για το ΕΣΠΑ, για τους υπόλοιπους τομείς.

Από τον Γενάρη μέχρι σήμερα, την προκαταβολή που είχαμε πάρει για το Πρόγραμμα Αγροτικής Ανάπτυξης -και αυτή είναι η απόδειξη ότι είχε κλείσει πριν- καταφέρατε τα 259 εκατομμύρια να τα πάρετε από τον ΟΠΕΚΕΠΕ, να τα κάνετε repos και να πληρώσετε το ΔΝΤ χωρίς να τα έχετε επιστρέψει μέχρι σήμερα. Να μας πείτε πότε θα τα επιστρέψετε.

Πήρατε και από τον ΕΛΓΑ δεκάδες εκατομμύρια, τα κάνατε repos και δεν μας είπατε πότε θα τα επιστρέψετε, ενώ έχετε απλήρωτες αποζημιώσεις του 2014, όπως βεβαίως και του 2013. Είναι δυνατόν; Θέλουμε συγκεκριμένες ημερομηνίες!

Εγώ δεν θα σας ρωτήσω σήμερα πότε θα δοθούν οι επιδοτήσεις, γιατί ούτε εσείς το ξέρετε. Θα σας ρωτήσω συγκεκριμένα τα εξής: Πότε θα εκδώσετε τα προσωρινά δικαιώματα για τους Έλληνες αγρότες και κτηνοτρόφους; Πότε θα έχετε ολοκληρώσει τα σχέδια βόσκησης;

Είναι συγκεκριμένες ερωτήσεις και δεν θέλω θεωρίες, δεν θέλω το πότε θα καταβληθούν οι επιδοτήσεις, γιατί εξαρτάται και από άλλους παράγοντες. Πείτε μου, σας παρακαλώ, δύο συγκεκριμένα πράγματα που είναι της αρμοδιότητάς σας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κεγκέρογλου.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Βάλατε πολλά, αγαπητέ συνάδελφε, και θα ήθελα μια ευχέρεια χρόνου. Ίσως μερικά ειπωθούν στη δευτερολογία μου.

Αλήθεια, εμείς χειροτερεύσαμε την κατάσταση της χώρας; Και εσείς λέτε ότι το τρίτο μνημόνιο είναι αχρείαστο, όταν εσείς οι ίδιοι μας πιέζατε ακόμα για να υπογράψουμε μια συμφωνία εντελώς ανοιχτή, ό,τι θέλουν οι εταίροι να βάλουν;

Την ψηφίσαμε μαζί τη συγκεκριμένη συμφωνία, ναι ή όχι; Δεν ξέρατε εσείς το βράδυ της 12ης Ιουλίου ότι η εξουσιοδότηση που είχε η επιτροπή, με επικεφαλής τον Πρωθυπουργό μας, είχε και αναφορά πάνω στα ζητήματα που αφορούν τον αγροτικό χώρο; Τότε για στις 17 Ιουλίου ψηφίσατε τη συγκεκριμένη συμφωνία;

Θα πούμε και άλλα. Δεν θέλω να παρελθοντολογήσω. Όμως, επειδή πραγματικά η τοποθέτησή σας με προκαλεί, θέλετε να σας πω ποιο ήταν το πιο χαρακτηριστικό παράδειγμα του τι παραλάβαμε εμείς;

Σας έχω πει -και το επαναλαμβάνω- ότι παραλάβαμε δύο φακέλους με 1,5 δισεκατομμύριο πρόστιμα, εξαιτίας της κάκιστης διαχείρισης που κάνατε στις κοινοτικές ενισχύσεις, τα οποία ήδη έχουν τελεσιδικήσει και είμαστε υποχρεωμένοι να τα πληρώνουμε κάθε χρόνο. Δώσαμε ήδη το πρώτο ποσό που ξεπερνά τα 250 εκατομμύρια. Και, βεβαίως, μας υποχρεώνουν να ανακτήσουμε από αγρότες άλλο 1 δισεκατομμύριο, 1,5 δισεκατομμύριο καταλογισμούς. Και όταν θα κυκλοφορήσει ο σχετικός κατάλογος -διότι κάνουμε μια προσπάθεια αυτήν την ώρα να απαλύνουμε, να μειώσουμε, να εξαιρεθούν πάρα πολλοί αγρότες- αυτόν τον κατάλογο θα σας τον φέρουμε, γιατί είστε υποχρεωμένοι να συμφωνήσετε, γιατί δεν κάνατε τίποτα ειδικά στο συγκεκριμένο κομμάτι που αφορά τις ανακτήσεις.

Οι αγρότες, όμως, αυτήν την ώρα θέλουν να ακούσουν τι θα κάνουμε με τις πληρωμές. Πραγματικά, έγιναν, γίνονται και ξεκινάνε πληρωμές από το 2008, 2009, 2010, 2011, 2012, 2013 και θα φτάσουν μέχρι το 2014. Δηλαδή, μιλάμε για εκκρεμότητες που πραγματικά δείχνουν πώς διαχειριστήκατε τα συγκεκριμένα ζητήματα και πώς πάμε εμείς να τα διαχειριστούμε σήμερα. λαμβάνοντας υπ’ όψιν μας ότι έχουμε μια νέα Κοινή Αγροτική Πολιτική, η οποία οπωσδήποτε ξεκινάει με άλλα δεδομένα.

Ξέρετε, όμως, ότι πάντα όταν είχαμε την έναρξη μιας ενιαίας Κοινής Αγροτικής Πολιτικής, υπήρχε μία καθυστέρηση, πόσω μάλλον για εμάς, όταν έχουμε όλα τα προβλήματα που σας είπα προηγουμένως και είμαστε υποχρεωμένοι από εδώ και πέρα να κινούμαστε προς την κατεύθυνση της σωστής και ειλικρινούς διαχείρισης των κοινοτικών ενισχύσεων. Εμείς μέχρι σήμερα δεν έχουμε κανένα πρόστιμο. Έρχονται, όμως, συνεχώς πρόστιμα στο Υπουργείο από τη δική σας διαχείριση.

Τώρα, όσον αφορά την ενιαία ενίσχυση: Εμείς έχουμε δεσμευτεί -και ισχύει η δέσμευσή μας- ότι τέλος Νοεμβρίου θα δοθεί η ενιαία ενίσχυση, η οποία θα ξεπεράσει και το 70%. Εξάλλου, ξέρετε κι εσείς -κι εμείς θα το επικοινωνήσουμε- ότι είναι μειωμένη κατά 10% με 15% η νέα Κοινή Αγροτική Πολιτική. Εσείς την ψηφίσατε. Εμείς, όταν θα έρθει η ώρα της αναθεώρησης το 2017, θα καταθέσουμε τις δικές μας προτάσεις. Και, βεβαίως, υπάρχει και το «πρασίνισμα» -και το ξέρετε- που πάει ένα ποσό το Φλεβάρη.

Άρα, η δέσμευσή μας ισχύει. Οι πληρωμές, όπως σας είπα, θα έχουν ολοκληρωθεί μέχρι τα μέσα του Δεκέμβρη, όπως και όλες οι εκκρεμότητες μέχρι τέλος του 2014.

Όσον αφορά τον ΕΛΓΑ που επικαλεστήκατε. Σας πληροφορώ ότι ο ΕΛΓΑ το 2015, είχε πληρώσει -μέχρι τέλος Ιουλίου- 122,5 εκατομμύρια ευρώ, όταν το 2014, είχε καταβάλει 106 εκατομμύρια ευρώ, εξαντλώντας τις δυνατότητες του ψηφισμένου από την προηγούμενη διοίκηση προϋπολογισμού και βεβαίως, αφού κάναμε τροποποίηση. Μάλιστα, για να ολοκληρωθεί η πληρωμή των αποζημιώσεων και του 2014, έχουμε προγραμματίσει 36 εκατομμύρια ευρώ, τα οποία θα δοθούν και θα πληρωθούν μετά την ολοκλήρωση της αξιολόγησης.

Κοιτάξτε, αγαπητοί συνάδελφοι, εμείς έχουμε σχέδιο. Έχουμε πραγματικά ως στόχο να υπηρετήσουμε, μέσα από τον αγροτικό χώρο, την παραγωγική ανασυγκρότηση της χώρας. Αυτήν την ώρα, αυτό που μας ενδιαφέρει είναι να γίνουν εγκαίρως οι πληρωμές και, βεβαίως, στη διαπραγμάτευση που βρισκόμαστε με τους δανειστές μας, να κάνουμε όσο γίνεται πιο ήπιες τις επιπτώσεις από μια συμφωνία που έχει επώδυνες πλευρές, την οποία, όμως κι εσείς κι εμείς την ψηφίσαμε, γιατί σκεφτήκαμε ότι η ευρωπαϊκή πορεία του αγροτικού χώρου, ιδιαίτερα αυτήν την περίοδο, είναι πολύ χρήσιμη για τον απλούστατο λόγο ότι ένα συνολικό ποσό γύρω στα 3,5 δισεκατομμύρια το χρόνο δεν μπορεί να διακινδυνευθεί για τον αγροτικό χώρο.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, επειδή κάθε φορά που σας ρωτάνε, λέτε για τα πρόστιμα, να πούμε ότι πρόστιμα έμπαιναν πάντα, αλλά οι Υπουργοί είχαν το θάρρος να πουν και για ποιες περιπτώσεις ήταν και να πουν να μην επαναληφθούν. Εσείς δεν έχετε το θάρρος ούτε σε μια ερώτηση που σας έκανε ο κ. Τζελέπης, ούτε εχθές σε μια ερώτηση άλλου συναδέλφου, ούτε σήμερα να πείτε ότι ήταν κυρίως του κ. Χατζηγάκη.

Και ξέρετε γιατί δεν έχετε το θάρρος; Διότι τον Αύγουστο του 2014 on camera, δημοσίως, είπατε ότι καλά έκανε ο κ. Χατζηγάκης, επειδή ωφελήθηκαν οι αγρότες. Αυτό on camera, κύριε Αποστόλου. Από την ποιότητα των τοποθετήσεων και τη μετακύλιση που έχετε στις θέσεις σας, ευτυχώς που η προηγούμενη κυβέρνηση έκανε τη διαπραγμάτευση και για το πρόγραμμα αγροτικής ανάπτυξης και για τη νέα ΚΑΠ, διότι αν με την ποιότητα τεκμηρίωσης την οποία έχετε, είχατε εσείς την ευθύνη, δυστυχώς οι απώλειες θα ήταν τεράστιες. Ευτυχώς, λοιπόν!

Όμως, τι κάνατε δέκα μήνες, αφού, κατά δήλωση σας, σας πίεσε η ΚΑΠ από την προπροηγούμενη κυβέρνηση και δεν εκδώσατε τα προσωρινά δικαιώματα, ούτως ώστε να μπορούν να δοθούν οι ενισχύσεις από τον Οκτώβριο κιόλας; Γιατί δεν φτιάξατε τα σχέδια βόσκησης βάσει της νέας ΚΑΠ; Γιατί; Σας ρώτησα και σήμερα πότε θα φτιαχτούν και μου απαντήσατε ότι θα δώσετε τις επιδοτήσεις μέχρι τέλος του μήνα. Εγώ σας ρώτησα μέχρι πότε θα δοθούν τα δικαιώματα, κάτι που προηγείται. Ακόμα, σας ρώτησα πότε θα εκδοθούν τα διαχειριστικά σχέδια βόσκησης, κάτι που επίσης προηγείται των δικαιωμάτων.

Με τον τρόπο με τον οποίο προχωρείτε θα ζημιώσετε κι άλλο τη χώρα. Το τρίτο μνημόνιο, σας είπα, ήταν αχρείαστο τον Γενάρη. Με την άλογη και άστοχη πολιτική σας, με τις φιγούρες του Γιάνη και τη συμπαράσταση του κ. Τσίπρα, με όλα όσα γνωρίζει ο ελληνικός λαός, φυσικά και κατέστη αναγκαίο το τρίτο δάνειο. Κι εμείς στηρίξαμε την κρίσιμη ώρα τη λήψη του τρίτου δανείου. Τα μέτρα, όμως, είναι δικά σας.

Γιατί, αν προσωπικά εσείς διαφωνούσατε θα το δηλώνατε. Κάτι ψελλίζατε «διαφωνώ, αλλά τι να κάνω; Το οικονομικό επιτελείο…», «ό,τι γράφεται δεν σβήνει», και σε μία αντιπροσωπεία αγροτών, που ήρθε και σας βρήκε, είπατε ότι εκ των υστέρων τάχα σάς ρωτήσανε. Όλα αυτά είναι δικαιολογίες. Επιλέξατε να φορτώσετε μεγάλο μέρος της προσαρμογής, την οποία φορτώσατε στον ελληνικό λαό, στον αγροτικό τομέα.

Κι ενώ ήταν 8 δισεκατομμύρια το αποτέλεσμα της διαπραγμάτευσης μέχρι που προκηρύξατε το δημοψήφισμα, φέρατε αποτέλεσμα 14,5 δισεκατομμύρια δημοσιονομικών μέτρων. Και δεν ντρέπεστε να το υποστηρίζετε! Κι έρχεστε σήμερα εδώ να λέτε ότι οι εταίροι τα επέβαλαν, όταν ο ίδιος ο Μοσκοβισί χθες είπε ότι είναι αποφάσεις και επιλογές της ελληνικής Κυβέρνησης! Μήπως δεν είστε στην ελληνική Κυβέρνηση; Δεν είστε μέλος του Υπουργικού Συμβουλίου; Καταγγέλλετε κάποιον άλλον; Ποιον;

Εδώ, λοιπόν, ερχόμαστε να δούμε το εξής: Είχατε τάξει ή δεν είχατε τάξει δέκατη τρίτη σύνταξη; Και περικόψατε και τις δώδεκα που έπαιρναν! Είχατε ή δεν είχατε τάξει ότι θα εξαιρέσετε τα αγροτεμάχια από τη φορολόγηση του ΕΝΦΙΑ; Και ήρθατε και καταργήσατε και την επιστροφή φόρου πετρελαίου και ήρθατε να επιβαρύνετε με διπλάσια προκαταβολή φόρων τον αγρότη. Νομοθετήσατε, έμμεσα, τις επιδοτήσεις, τη φορολόγηση των ενισχύσεων, ακόμα και των παραγωγικών. Λέγατε ότι «το παραγωγικό μέσο, το αγροτεμάχιο, δεν μπορεί να φορολογείται».

Η Κυβέρνηση καθυστέρησε, δήθεν, για να βρει λύση –καθυστέρησε για να πάει μετά τις εκλογές- και ήρθε και τους φόρτωσε παραπάνω. Είναι δυνατόν μετά από τέτοιες επιλογές και αφού απορρίψατε την πρότασή μας -η οποία εκφράστηκε τρεις φορές και γραπτά και με τροπολογία- για το 20% αφαίρεση τεκμαρτής δαπάνης από το εισόδημα, ως πρώτη χρονιά εφαρμογής του 13%, να έρχεστε σήμερα και να μας λέτε ότι επειδή ήρθε ένας φάκελος με πρόστιμα και δεν είχατε τι να τα κάνετε και τα διαπραγματεύεστε, επιβάλατε όλα τα άλλα; Είναι δυνατόν;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, παρακαλώ συντομεύετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για να συγκεκριμενοποιήσουμε τα πράγματα, επειδή ρωτάτε, εγώ μπορώ να σας απαντήσω σε αυτά που ρωτάτε, αλλά δεν είμαι εγώ ο Υπουργός, εσείς είστε. Πότε θα γυρίσουν τα 259 εκατομμύρια, που είναι η προκαταβολή του Προγράμματος Αγροτικής Ανάπτυξης, που είχε έρθει ως αποτέλεσμα της διαπραγμάτευσης της προπροηγούμενης κυβέρνησης και το πήγατε εσείς στο ΔΝΤ; Τα 50-60 εκατομμύρια πότε θα επιστρέψουν στον ΕΛΓΑ, για να μπορέσει να πάρει προσωπικό και να κάνει γρήγορα τις εκτιμήσεις;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Να σας πω ότι ψεύδεστε σε όλα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μη διακόπτετε. Μπορείτε να αξιοποιήσετε τη δευτερολογία σας και να απαντήσετε μετά.

Κύριε Κεγκέρογλου, ολοκληρώνετε. Περάσατε ήδη τα πέντε λεπτά και πάμε για έξι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μήπως θέλετε να καταθέσω τα ΦΕΚ με την υπογραφή του κ. Λαφαζάνη, αλλά και τα άτυπα σημειώματα τα δικά σας, με την υπογραφή τη δικιά σας, προς τη διοίκηση του ΟΠΕΚΕΠΕ; Θέλετε; Όχι τώρα. Δεν θα το κάνω. Υπάρχει, όμως, κι όταν χρειαστεί θα το κάνω.

Απαντήστε μας, λοιπόν: Πότε θα εκδώσετε τα προσωρινά δικαιώματα; Πότε θα επιστραφούν τα χρήματα στον τόπο τους, για να πιάσουν τόπο, αυτά που ήταν αποτέλεσμα της διαπραγμάτευσης της προπροηγούμενης κυβέρνησης; Πότε θα ολοκληρώσετε τα διαχειριστικά σχέδια για τη βόσκηση;

Τα υπόλοιπα στο συλλαλητήριο! Διότι βγάλατε και τρελούς τους αγρότες. Ενώ τρία χρόνια δεν έκαναν κινητοποιήσεις, στις 18 του μήνα έχουν κινητοποίηση στην Αθήνα και λέτε «Μα, αφού τα έλυσε όλα ο Αποστόλου. Πώς κάνουν κινητοποίηση; Οι άνθρωποι είναι παράλογοι». Έτσι ξαφνικά τους ήρθε να κάνουν κινητοποίηση;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Κεγκέρογλου,… (δεν ακούστηκε)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν θέλει, κύριε Παππά, βοήθεια ο κ. Αποστόλου. Ξέρει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, προφανώς ολοκληρώσατε.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Κεγκέρογλου, πραγματικά το παραλήρημά σας θα έλεγα ότι τουλάχιστον εγώ δεν περίμενα -επειδή σας ξέρω τόσα χρόνια και έχουμε βρεθεί πολλές φορές, ιδιαίτερα στον αγροτικό χώρο- να εκφραστεί με αυτόν τον τρόπο σήμερα.

Χρησιμοποίησα προηγουμένως τη λέξη «ψεύδεστε». Ψεύδεστε και θα σας πω γιατί. Πρώτον, από πού βγαίνει, κύριε Κεγκέρογλου, ότι τα διαχειριστικά σχέδια βόσκησης είναι απαραίτητα σήμερα για να κατοχυρωθούν οι πληρωμές; Από πού το βγάλατε αυτό το πράγμα; Κανένας κανονισμός δεν το λέει, καμμιά ελληνική νομοθεσία. Κάνουμε μια πρωτοποριακή δουλειά, για να μπορέσουμε να εκμεταλλευτούμε τη δυνατότητα που έχουν 30 εκατομμύρια στρέμματα της χώρας μας να βοηθήσουν την αιγοπροβατοτροφία. Αυτή είναι μια οραματική προσέγγιση -δεν την έχετε αντιληφθεί ούτε εσείς- για το τι θα προκύψει αύριο, μεθαύριο στον χώρο της αιγοπροβατοτροφίας. Άρα,δεν υπάρχει καμμία δέσμευση.

Όσον αφορά τώρα τα δικαιώματα, να είστε σίγουρος ότι ήδη έχει ολοκληρωθεί η συγκεκριμένη διαδικασία. Θέλουμε πραγματικά να ταυτιστεί με την ώρα που θα γίνουν οι πληρωμές. Και όπως καταλαβαίνετε, εμείς δεν κάνουμε πρόχειρες προσεγγίσεις.

Μιλήσατε για τα χρήματα του ΟΠΕΚΕΠΕ και του ΕΛΓΑ. Έχω πει εκατό φορές σε αυτήν την Αίθουσα ότι αφορούσαν χρήματα προκαταβολών του Προγράμματος Αγροτικής Ανάπτυξης, τα οποία θα επιστραφούν ή θα συμψηφιστούν μόνο όταν ολοκληρωθεί το Πρόγραμμα Αγροτικής Ανάπτυξης και ταυτόχρονα σας είπα -και το επαναλαμβάνω- ότι ήταν με μηδέν επιτόκιο σε τραπεζικό ίδρυμα και τα πήγαμε σε repos με 2,4%. Ήταν αυτό ζημιά για τον αγροτικό χώρο; Από πού είδατε εσείς ότι ο ΕΛΓΑ δεν μπορεί να πληρώσει, όταν σας είπα τις πληρωμές που έγιναν και μάλιστα υπερβαίνοντας αυτό που το οργανόγραμμα προβλέπει για τον ΕΛΓΑ, δηλαδή να μην κάνει πληρωμές πέραν ενός ορισμένου ορίου;

Και ήδη βρισκόμαστε τώρα σε μια διαδικασία να υπάρξει μια πρόσθετη έγκριση για να πληρωθούν άλλα 36 εκατομμύρια. Τα 104 εκατομμύρια της περασμένης χρονιάς μαζί με τα 36 εκατομμύρια είναι σύνολο για τον ΕΛΓΑ 170 εκατομμύρια για τη χρονιά που μας έρχεται.

Κι επειδή βάζετε ιδιαίτερα το θέμα της φορολόγησης, θέλετε να σας αναφέρω τη συγκεκριμένη εγκύκλιο 116/10-06-2015 που διευκρινίζει τον προσδιορισμό του εισοδήματος που αποκτάται από ατομική αγροτική επιχειρηματική δραστηριότητα; Να σας πω τι λέει η εγκύκλιος, την οποία η τότε Ειδική Γραμματέας κ. Σαββαΐδου έβγαλε;

Με τον δικό σας νόμο και συγκεκριμένα τον ν.4172/2013 για πρώτη φορά ενισχύσεις, αποζημιώσεις φορολογούνται, και μάλιστα κάνατε εισαγωγή του 13% από το πρώτο ευρώ. Αυτό το κάνατε εσείς. Και ερχόμαστε εμείς το καλοκαίρι του 2015 –δεν τα λέω εγώ αυτά, τα λέει η σχετική εγκύκλιος η οποία εφαρμόστηκε- και λέμε ότι ενισχύσεις, επιδοτήσεις, το σύνολο των αποζημιώσεων –είχατε βάλει μάλιστα και τις αποζημιώσεις όπου υπάρχει συνταγματική απαγόρευση- μέχρι 12.000 ευρώ δεν θα μπουν στη φορολογητέα ύλη. Ξέρετε πόσο όφελος υπήρχε για τους αγρότες; Οι αγρότες γλύτωσαν πληρωμές ύψους 130 εκατομμυρίων ευρώ για το εισόδημα του 2014, 2015 και του χρόνου πάλι τα 130.000 ευρώ θα τα γλυτώσουν. Εσείς αυτό το φορτώσατε στους αγρότες και λέτε ότι εμείς χειροτερεύσαμε τη θέση των αγροτών, όταν μόνο και μόνο αυτή η κίνηση αντιλαμβάνεστε τι όφελος έφερε στον αγροτικό χώρο.

Και συνεχίζω. Εμείς αυτήν την ώρα κάνουμε μια διαπραγμάτευση με τους δανειστές μας και όντως έχουμε πολλά σενάρια, τα οποία ξεκινούν από την θεσμοθέτηση αφορολογήτου. Θα δούμε επίσης τι θα γίνει με τα βιβλία εσόδων-εξόδων, όπου εκεί πραγματικά θα υπάρξει και μία εισπραξιμότητα ΦΠΑ η οποία μπορεί να λειτουργήσει και ως ισοδύναμο. Θα δούμε ακόμη τι θα κάνουμε με τους κατά κύριο επάγγελμα αγρότες. Γίνεται μια σχετική συζήτηση. Δεν μου επιτρέπει ο χρόνος να σας αναφέρω τα σενάρια.

Εμείς υπερασπιζόμαστε τον αγροτικό χώρο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώνετε σιγά σιγά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και θέλω πραγματικά να πω κάτι τελειώνοντας. Αναφερθήκατε –εσείς, με τη συγκεκριμένη σας συμπεριφορά- στον Αναπληρωτή Υπουργό Οικονομικών, για ένα non paper, ότι λέει τους αγρότες φοροφυγάδες.

Ο κ. Αλεξιάδης είναι αυτός ο οποίος θα δώσει μάχη τώρα στη σχετική διαπραγμάτευση για να υπερασπιστεί τους αγρότες. Τουλάχιστον για μερικά πράγματα που εμείς δώσαμε τη μάχη για να τα κρατήσουμε θα πολεμήσουμε.

Ο αγροτικός χώρος, να το ξέρετε κύριε Κεγκέρογλου, σε εμάς εξακολουθεί να ελπίζει. Είναι ανοιχτό το Υπουργείο Αγροτικής Ανάπτυξης, συναντιόμαστε, κουβεντιάζουμε με τους αγρότες, ακόμα και σε αυτήν τη δύσκολη ώρα βρισκόμαστε σε τακτική επικοινωνία.

Άρα, για εμάς τουλάχιστον, το μέλλον του αγροτικού κόσμου είναι αυτό το οποίο, όπως σας είπα και προηγουμένως, μέσα από τον σχεδιασμό που έχουμε, θα υπηρετήσει το υπ’ αριθμόν 1 ζήτημα που έχει αυτήν την ώρα η ελληνική οικονομία, δηλαδή να βγει από την κρίση. Και θα βγει μέσα από την παραγωγική ανασυγκρότηση του συγκεκριμένου χώρου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί από το 23ο Δημοτικό Σχολείο Κερατσινίου.

Καλώς ήρθατε!

(Χειροκροτήματα απ’ όλες τις πτέρυγες της Βουλής)

Η πρώτη με αριθμό 103/10-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας,σχετικά με την άδεια λειτουργίας της μονάδας ιχθυοκαλλιέργειας στο Πόρτο Γερμενό, δεν θα συζητηθεί λόγω κωλύματος του κυρίου Υπουργού και διαγράφεται.

Η δεύτερη με αριθμό 111/10-11-2015 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλουπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη εξαίρεσης των Ατόμων με Αναπηρία και Βαριά Κινητική Αναπηρία από τις νέες μειώσεις του τρίτου μνημονίου, δεν θα συζητηθεί λόγω κωλύματος του κυρίου Υπουργού και διαγράφεται.

Η τέταρτη με αριθμό 122/10-11-2015 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον ΥπουργόΕσωτερικών και ΔιοικητικήςΑνασυγκρότησης,σχετικά με το πρόγραμμα «Βοήθεια στο Σπίτι» (Π.Β.Σ.), δεν θα συζητηθεί λόγω κωλύματος του κυρίου Υπουργού και διαγράφεται.

Η πέμπτη με αριθμό 102/10-11-2015 επίκαιρη ερώτηση πρώτου κύκλου της Βουλευτού Β΄ Θεσσαλονίκης του Ποταμιού κ. ΑικατερίνηςΜάρκου προς τον Υπουργό Υγείας, σχετικά με την αντιμετώπιση των οικονομικών προβλημάτων του Νοσοκομείου Παπαγεωργίου στη Θεσσαλονίκη, δεν θα συζητηθεί λόγω κωλύματος του κυρίου Υπουργού και διαγράφεται.

Θα συζητηθεί τώρα η έκτη με αριθμό 115/10-11-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τη γερμανική αυτοκινητοβιομηχανία «VOLKSWAGEN».

Στην επίκαιρη αυτή ερώτηση θα απαντήσει ο Υπουργός Υποδομών, Μεταφορών και Δικτύων κ. Χρήστος Σπίρτζης.

Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, ευχαριστούμε που προσήλθατε. Θα είμαστε αρκετά σύντομοι, για να έχουμε χρόνο ώστε να δούμε το πώς θα επιλύσουμε και τι πρόκειται να κάνει η Κυβέρνηση γι’ αυτό το πολύ σημαντικό και ευαίσθητο ζήτημα, που αφορά τόσο τους καταναλωτές όσο και το ελληνικό δημόσιο, και να το συνδέσουμε και με το περιβάλλον, για το οποίο ήταν κι η προηγούμενη συζήτηση που κάναμε για την κύρωση των αλλαγών στη Ντόχα σε σχέση με τη Σύμβαση του Κιότο.

Το σκάνδαλο της «VOLKSWAGEN» είναι πάρα πολύ γνωστό σε όλους. Έχω δύο δελτία Τύπου εκδώσει από 22-9 και 2-10 και κατέθεσα και την επίκαιρη ερώτηση στις 6-11.

Στην Ελλάδα έχουν κυκλοφορήσει εννέα χιλιάδες εκατό αυτοκίνητα της εν λόγω αυτοκινητοβιομηχανίας. Είναι γνωστό ότι αφορούν κινητήρες Diesel δύο χιλιάδων κυβικών, οι οποίοι έχουν εγκατασταθεί στις μάρκες «VOLKSWAGEN», «SEAT», «AUDI», αλλά στην Αμερική βγήκαν και μεγαλύτεροι κινητήρες τριών χιλιάδων κυβικών στα «CAYENNE» και στα «AUDI» μεγάλου κυβισμού Diesel. Έχουν γίνει αιτήσεις ανάκλησης σε όλες τις χώρες. Η Νορβηγία, η Γερμανία, οι Ηνωμένες Πολιτείες έχουν ξεκινήσει αγωγές. Τα ύψη των αγωγών προς την κατασκευάστρια εταιρεία «VOLKSWAGEN» Γερμανίας στην Αμερική ανέρχονται στο ύψος των 18 δισεκατομμυρίων ευρώ. Στην Ελλάδα οι δημόσιες σχέσεις της εταιρείας η οποία είναι ο εισαγωγεύς των αυτοκινήτων έχουν κάνει μία απλή ανακοίνωση μέσω δελτίου Τύπου.

Συγχρόνως να ενημερώσω το ελληνικό Κοινοβούλιο, το Προεδρείο και τον κύριο Υπουργό, που είμαι σίγουρος ότι είναι σε γνώση του, ότι το Ευρωπαϊκό Κοινοβούλιο εξέδωσε ένα ψήφισμα στις 27 Οκτωβρίου –έχω και το ψήφισμα εδώ και θα ασχοληθώ στη δευτερολογία μου- με το οποίο παρέτεινε -και θα το κρίνουμε και πώς και γιατί- τη χρήση και τους ελεγκτικούς μηχανισμούς για τους ρυπογόνους κινητήρες και τον έλεγχο των κινητήρων, είτε αυτός ο έλεγχος γίνεται εν κινήσει είτε γίνεται στο εργαστήριο. Αυτό είναι κάτι πολύ σημαντικό, το οποίο θα πρέπει να το δούμε.

Ρωτάμε την Κυβέρνηση, τον Υπουργό, εμάς, ρωτάμε ο ένας τον άλλο: Ποια είναι τα μέτρα που προτίθεται να λάβει το αρμόδιο Υπουργείο, ώστε να αντιμετωπιστούν τα προβλήματα που έχουν προκύψει από την πώληση των οχημάτων;

Θα αποδοθούν ποινικές ευθύνες στην εν λόγω εταιρεία για την εξαπάτηση τόσο του ελληνικού δημοσίου όσο και των καταναλωτών; Εδώ πρέπει να πω ότι είναι δύο τα ζητήματα. Ευθύνες έχει και ο αντιπρόσωπος –θα τα πω στη δευτερολογία μου- αλλά και η κατασκευάστρια εταιρεία βάσει του ελληνικού νόμου και αποφάσεων του Αρείου Πάγου.

Ποιος φορέας ήλεγξε τα αυτοκίνητα με το «πειραγμένο» λογισμικό; Είχε την επαρκή δομή; Θα προχωρήσετε σε έρευνα, ώστε να αποδοθούν ευθύνες; Και εννοώ στον ελληνικό ελεγκτικό μηχανισμό.

Εκτός από τα οχήματα της «VOLKSWAGEN», πρόβλημα παρουσιάζουν η «AUDI» και η «PORSCHE». Έχουν ελεγχθεί οι συγκεκριμένες μάρκες στην ελληνική αγορά;

Τέλος, ποιες είναι οι προτάσεις της Κυβέρνησης, για να διαμορφωθούν ικανές συνθήκες ελέγχου των οχημάτων στη χώρα μας και ποιο είναι το επιχειρηματικό πλάνο, ώστε να εφαρμόζονται αυστηρότερα κριτήρια στους ελέγχους καυσαερίων;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ.

Τον λόγο έχει ο Υπουργός Υποδομών, Μεταφορών και Δικτύων κ. Σπίρτζης.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Αξιότιμε κύριε συνάδελφε, κατ’ αρχάς θα σας δώσω την απάντηση της υπηρεσίας, για να την έχετε. Σας ευχαριστώ πολύ για την επίκαιρη ερώτηση που κάνατε. Είναι πολύ εύστοχη και έχουμε δουλέψει πάρα πολύ πάνω στο συγκεκριμένο θέμα.

Θα ήθελα να ενημερώσω το Κοινοβούλιο ότι τα οχήματα που κυκλοφορούν στη χώρα μας δεν είναι μόνο τα εννιά χιλιάδες εκατόν δεκαεννιά οχήματα της «VOLKSWAGEN», αλλά είναι περίπου είκοσι μία χιλιάδες οχήματα, από τα οποία τα δεκαεννέα χιλιάδες πεντακόσια έχουν εισαχθεί από επίσημους εισαγωγείς. Για την ακρίβεια, θέλω να πω ότι τα οχήματα που κυκλοφορούν στη χώρα μας με αυτό το λογισμικό των πλασματικών μεγεθών είναι είκοσι μία χιλιάδες εβδομήντα εννέα οχήματα. Για να έχετε ακριβές νούμερο σχετικά με το ποια έχουν εισαχθεί από επίσημους εισαγωγείς, σας λέω ότι αυτά είναι δεκαεννιά χιλιάδες τετρακόσια εξήντα τέσσερα. Τα διακόσια σαράντα τέσσερα απ’ αυτά έχουν αποσυρθεί από την κυκλοφορία. Οπότε έχετε μια ακριβή εικόνα για τα οχήματα και το τι έχουμε.

Ποια είναι τα μέτρα που προτιθέμεθα να λάβουμε; Υπάρχει έτοιμη διάταξη για τον καθορισμό των προστίμων, η οποία έχει περιληφθεί στο σχέδιο νόμου «Δομές στρατηγικού σχεδιασμού δημόσιων υποδομών, διαδικασίες διαφάνειας κεντρικού ελέγχου στο σύστημα παραγωγής δημοσίων και ιδιωτικών έργων και λοιπές διατάξεις». Εάν θέλετε, μπορώ να σας τη δώσω και να κάνετε παρατηρήσεις ή διορθώσεις. Την άλλη εβδομάδα το νομοσχέδιο θα είναι έτσι κι αλλιώς σε διαβούλευση και θα περιλαμβάνεται αυτή η διάταξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΔΗΜΗΤΡΙΟΣ ΚΑΜΜΕΝΟΣ:** Θα τη δω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Επίσης, εξετάζεται ρύθμιση, σε συνεργασία με τα συναρμόδια Υπουργεία, τόσο για τη βλάβη που έχουν υποστεί ατομικά οι πολίτες όσο και για τη βλάβη που έχει υποστεί το κοινωνικό σύνολο. Και το λέμε αυτό σε σχέση και με την απάτη επί της ουσίας στην οποία αυτές οι εταιρείες και τα εργαστήρια που έχουν πιστοποιήσει αυτήν την τεχνολογία έχουν υποβάλει όχι μόνο το ελληνικό δημόσιο αλλά και όλες τις χώρες.

Η συνεργασία με τα συναρμόδια Υπουργεία υπάρχει. Υπάρχει και η αλληλογραφία με τον Γενικό Γραμματέα Εμπορίου και Προστασίας Καταναλωτή για να αντιμετωπιστεί οριστικά το θέμα και με το ΥΠΕΚΑ.

(Στο σημείο αυτό κτυπάει επανειλημμένα το κουδούνι λήξεως του χρόνου του κυρίου Υπουργού)

Κύριε Πρόεδρε, θα ήθελα για λίγο την ανοχή σας, γιατί είναι πολύ σοβαρό το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Την ανοχή του το Προεδρείο την παρέχει και στους Βουλευτές και στους Υπουργούς, αλλά να μην ξεπερνάμε και κάποια όρια. Έχετε και δικαίωμα δευτερολογίας, τρίλεπτης τουλάχιστον. Το γνωρίζετε. Συνεχίστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ολοκληρώνω την απάντηση στο πρώτο ερώτημά σας και θα συνεχίσω στη δευτερολογία μου με τα υπόλοιπα.

Επισημαίνεται, επίσης, ότι εκτός από την απάτη κατά τη διαδικασία έγκρισης τύπου, θα εξεταστούν όλοι οι πιθανοί τομείς εκτίμησης διαφυγόντων εσόδων ή ζημίες του δημοσίου συμφέροντος των πολιτών, μεταξύ των οποίων τα τέλη ταξινόμησης, τα τέλη κυκλοφορίας και ενδεχόμενα οικονομικά κίνητρα για την απόσυρση οχημάτων -αυτά αφορούν το Υπουργείο Οικονομικών- όπως και η ενδεχόμενη ή μάλλον σίγουρη ζημία του περιβάλλοντος, για την οποία συνεργαζόμαστε με το ΥΠΕΚΑ και τον αρμόδιο Υπουργό για να ληφθεί υπ’ όψιν, όπως και αυτό που σας είπα για τη Γενική Γραμματεία Εμπορίου.

Τις υπόλοιπες απαντήσεις θα σας τις δώσω στη δευτερολογία, για να έχουμε οικονομία χρόνου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Καμμένε, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, είναι πάρα πολύ σημαντικά τα στοιχεία που μας δώσατε. Σας ευχαριστώ, με καλύψατε. Στη δευτερολογία είχα μια λίστα από τα ζητήματα που θα έφερνα, για να δούμε πώς θα επιλύσουμε το θέμα τόσο όσον αφορά τον καταναλωτή όσο και τον αντιπρόσωπο, την ίδια την «VOLKSWAGEN».

Να ενημερώσω, όμως, το Σώμα, σχετικά με την παρατήρηση αποφάσεως του Αρείου Πάγου –προς βοήθεια όλων μας- την υπ' αριθμόν 1574/2014, η οποία λέει: «Προσβολή ως προς αυτήν την πλευρά του δικαιώματος της προσωπικότητας μπορεί να προκαλείται και όταν διαταράσσεται η ωφέλεια από την απόλαυση του φυσικού περιβάλλοντος και ειδικότερα όσον αφορά την ατμόσφαιρα, με την εκπομπή ρύπων και αναθυμιάσεων. Εάν η εκπομπή είναι τόσο ισχυρή ώστε να απειλεί και την υγεία των κατοίκων, τότε επέρχεται προσβολή και ως μια επιπλέον έμφαση του γενικού δικαιώματος της προσωπικότητας εκείνης που αφορά το ειδικότερο δικαίωμα στην υγεία.»

Είναι σαφής η διάταξη, το λέω επικουρικά και προς επίρρωση αυτών που λέτε. Θα είμαστε εδώ να βοηθήσουμε.

Επίσης –δεν είναι και της αρμοδιότητός σας- έχω και μια ενημέρωση ότι εισαγγελική έρευνα για το σκάνδαλο της «VOLKSWAGEN» διέταξε η Εισαγγελία Πρωτοδικών Αθηνών. Αν ισχύει κάτι τέτοιο, επιβεβαιώστε το.

Στην ερώτηση τώρα και στην απόφαση της 27ης Οκτωβρίου, βλέπουμε ότι το Ευρωπαϊκό Κοινοβούλιο –θα την καταθέσω μαζί με τα άλλα στα Πρακτικά και για τους υπόλοιπους συναδέλφους- με αντίθεση, αν θέλετε, μιας χώρας, παρατείνει τη διαδικασία ελέγχου των κινητήρων, είτε σε φυσικό περιβάλλον είτε στο εργαστήριο, για δύο χρόνια και πιθανόν να το παρατείνει και μέχρι το 2021. Αυτό δείχνει μια ανοχή, η οποία είναι ελεγκτέα –για να χρησιμοποιήσουμε μια ωραία λέξη- από όλους τους πολίτες της Ευρώπης. Η Ευρωπαϊκή Επιτροπή ήταν επηρεαζόμενη προφανώς από τα λόμπι της αυτοκινητοβιομηχανίας, για τα οποία εδώ -ειρήσθω εν παρόδω- οι ανταγωνίστριες εταιρείες της «VOLKSWAGEN» στην Ευρώπη δεν άσκησαν καμμία αγωγή για αθέμιτο ανταγωνισμό ή απιστία κατά του καταναλωτή ή οτιδήποτε άλλο για τα δικά τους δικαιώματα, χάνοντας μερίδια αγοράς από την παραποίηση των στοιχείων. Αυτό είναι άξιο να το σημειώσουμε.

Θα ήθελα, λοιπόν, να κάνουμε μια επέμβαση μέσω των Ευρωβουλευτών μας και μέσω του Υπουργείου -και θα θέλαμε και εμείς να βοηθήσουμε- ώστε να επιταχύνουμε αυτές τις διαδικασίες, να έρθει πιο κοντά το όριο από το 2017 ή το 2021, διότι δεν μπορεί να υποβάλλουμε τον Ευρωπαίο καταναλωτή σε φόρους και πράσινα πιστοποιητικά και πρόστιμα κατά της μόλυνσης του περιβάλλοντος. Ένα είναι το θέμα το οικονομικό, το οποίο όμως δεν είναι η ουσία, αλλά όπως είπε και ο Άρειος Πάγος, είναι θέμα υγείας. Όσον αφορά το να αρρωσταίνουν άνθρωποι επειδή κάποιες βιομηχανίες πρακτικά παραποιούν τα στοιχεία και συγχρόνως να επιβαρύνονται τα κρατικά συστήματα υγείας, οι ασθενείς, τα φάρμακα και να κερδίζουν οι αυτοκινητοβιομηχανίες ή αυτοί που πουλούν τα φάρμακα, δεν είμαστε εμείς εδώ, και οι Έλληνες ειδικά, σε θέση και ούτε έχουμε τη διάθεση να συνηγορήσουμε σε κάτι τέτοιο.

Θα αφήσω την απόφαση για να τη διαβάσουν όλοι και να την κριτικάρουμε και να τη φτιάξουμε. Επίσης, θα αφήσω στα Πρακτικά την έρευνα που έχει γίνει για εκπομπές ρύπων του 2013 –βγαίνει κάθε χρόνο αυτή- και του 2015, που εδώ αποδεικνύεται στην έρευνα –είναι μεγάλη, όποιος θέλει ας τη διαβάσει- ότι υπήρχαν αποδείξεις για παραποιήσεις στοιχείων από την αυτοκινητοβιομηχανία και όχι μόνο από το 2013. Το αφήνω για να το διαβάσετε. Επίσης, εδώ λέει ότι κατά παρέκκλιση κάθε νόμου η Γαλλία και η Γερμανία στην Ευρώπη, με 20% και 4% αντίστοιχα, αυξάνουν τους ρύπους, λόγω αυξημένης χρήσης του κάρβουνου σαν πρώτη ύλη.

Κλείνοντας, θέλω να πω κάτι σε σχέση με το Κιότο και τις ανανεώσιμες πηγές ενέργειας. Έχει να κάνει με αυτό. Πρέπει να καταλάβουμε ότι τα «λάθος νούμερα» -και λέω σε εισαγωγικά- τα δικά μου είναι ότι έχουμε δώσει περίπου 30 δισεκατομμύρια στις επιδοτήσεις των ΑΠΕ. Όταν στοίχιζε το ρεύμα των ΑΠΕ 500 ευρώ η μεγαβατώρα και το ρεύμα του κάρβουνου 80, επιδοτούσαμε όλοι εμείς με τις τράπεζες κάποιον να πάει να κάνει μια επένδυση σε ένα υλικό με πενταπλάσια τιμή, την οποία τη βάζαμε μέσα στον λογαριασμό της ΔΕΗ, να την εισπράξουμε. Μετά ήρθε το κράτος, πρώτα η Ισπανία και μετά άλλες χώρες, και είδαν την απάτη, διότι ήταν χρηματοοικονομική και τραπεζική απάτη το να πληρώνει ο Ευρωπαίος καταναλωτής πέντε φορές το ρεύμα των ΑΠΕ, και θα σας πω ένα παράδειγμα. Μιλάμε για ευπαθείς ομάδες. Δεν μπορεί ένα μηχάνημα που συντηρεί έναν άνθρωπο σε μια μονάδα εντατικής θεραπείας να λειτουργήσει ούτε με φωτοβολταϊκό ούτε με αιολικό. Νομίζω ότι είναι σαφές. Όλο αυτό, λοιπόν, γύρισε και έγινε ένα τεράστιο πηγάδι κόκκινων δανείων, στην Ευρώπη πάνω από 50 δισεκατομμύρια και στην Ελλάδα περίπου 3 δισεκατομμύρια.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καμμένε, νομίζω ότι είστε εκτός του κλίματος της επίκαιρης ερώτησης.

**ΔΗΜΗΤΡΙΟΣ ΚΑΜΜΕΝΟΣ:** Το «κλίμα» είναι ωραία λέξη. Όταν όμως ερχόμαστε να κυρώσουμε εδώ…

**ΠΡΟΕΔΡΕΥΩΝ (Γεώργιος Λαμπρούλης):** Ναι, κοιτάξτε τώρα, δεν γίνεται ο καθένας συνάδελφος Βουλευτής με αφορμή την ερώτησή του να ανοίγει ένα θέμα, για το οποίο δικαίως ενδεχομένως να θέλει να παρέμβει. Δεν είναι η ώρα και η διαδικασία για να παρεμβαίνουμε με αυτόν τον τρόπο. Να κλείσετε, σας παρακαλώ. Ολοκληρώνετε σε ό,τι αφορά την επίκαιρη ερώτησή σας.

**ΔΗΜΗΤΡΙΟΣ ΚΑΜΜΕΝΟΣ:** Πρέπει να ξέρουμε, όμως, αν πρέπει να ψηφίσουμε υπέρ. Χωρίς γνώση τι σημαίνουν οι ΑΠΕ οικονομικά, δεν πρέπει προβούμε σαν δημόσιο σε σαφείς ενέργειες.

Ευχαριστώ, βέβαια, τον Υπουργό για τις ενέργειες που έχει κάνει μέχρι τώρα, με τις οποίες είμαστε σύμφωνοι, και τον παρακαλώ να έχουμε όλα τα στοιχεία, έτσι ώστε την ερχόμενη βδομάδα να κάνουμε μαζί τις κινήσεις που πρέπει.

Ευχαριστώ πολύ.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αξιότιμοι κύριοι Βουλευτές, θέλω να επιβεβαιώσω αυτό που είπε ο συνάδελφος, ο κ. Καμμένος. Όντως υπάρχει εισαγγελική έρευνα και μάλιστα θα σας καταθέσω και το αρμόδιο έγγραφο που μας ζητάει να ορίσουμε υπαλλήλους, προκειμένου να δώσουν στοιχεία από τους ελέγχους που έχει κάνει το Υπουργείο. Και προφανώς θα ολοκληρωθεί η εισαγγελική έρευνα και μετά θα αναζητηθούν και οι ποινικές ευθύνες.

Σχετικά με το ποιος φορέας ήλεγξε τα αυτοκίνητα με το πειραγμένο λογισμικό, για την ακρίβεια -επειδή είναι και η κ. Κανέλλη εδώ, για να μη με διορθώσει- δεν είναι πειραγμένο το λογισμικό, το οποίο σκόπιμα χρησιμοποίησαν οι συγκεκριμένες αυτοκινητοβιομηχανίες, είναι πειραγμένα τα αποτελέσματα που δίνει το λογισμικό, ενώ όφειλε να δίνει τα πραγματικά. Άρα οι εταιρείες που είχαν εμπλακεί σε αυτήν την ιστορία σκόπιμα το έκαναν και προφανώς θα έχουν εκτός από τις οικονομικές ευθύνες και άλλες.

Υπάρχουν και άλλες εταιρείες -εκτός από τα οχήματα- που έχουμε αναζητήσει. Να σας διαβάσω ποιες άλλες εταιρείες είναι, για να τις ξέρετε. Είναι οι εταιρίες «AUDI», «SKODA» και «SEAT».

Υπάρχει αλληλογραφία τόσο με τα εργαστήρια του εξωτερικού όσο και με την Ευρωπαϊκή Επιτροπή, προκειμένου να δούμε αν εμπλέκονται και άλλες εταιρείες, όπως ρωτάτε.

Όσον αφορά το ποιος κάνει την πιστοποίηση, μέχρι τώρα την έχει κάνει το εργαστήριο και οι αρχές της χώρας που παράγει το αυτοκίνητο. Άρα στη Γερμανία ο φορέας είναι το KBA, ενώ στην Ελλάδα το Υπουργείο δεν έχει εκδώσει καμμία σχετική έγκριση, αφού από την ευρωπαϊκή νομοθεσία, όταν οι πιστοποιήσεις γίνονται σε ευρωπαϊκό εργαστήριο ή σε κάποια κρατική Αρχή άλλης χώρας-μέλους, είναι υποχρεωμένη να το αποδεχτεί.

Οι δοκιμές αυτές γίνονται με ειδικό εξοπλισμό. Στις περιπτώσεις που διαπιστώνεται ότι τα οχήματα δεν συμμορφώνονται με τον εγκεκριμένο τύπο, σύμφωνα με το άρθρο 30 της οδηγίας, πρέπει η εγκριτική αρχή της χώρας -της Γερμανίας δηλαδή- να λάβει τα αναγκαία μέτρα.

Υπάρχει επικοινωνία με το αρμόδιο εργαστήριο -σας το καταθέτουμε κι αυτό για να το έχετε υπ’ όψιν σας- και υπάρχει και επικοινωνία με τους εισαγωγείς των αυτοκινήτων -και αυτό είναι προς ενημέρωσή σας-, οι οποίοι έχουν απαντήσει αναλυτικά.

Έγινε μια δουλειά στο Υπουργείο και βρέθηκαν όλες οι πληροφορίες και για τις δεκαεννιά χιλιάδες τετρακόσια εξήντα τέσσερα οχήματα. Περιέχονται σε cd. Το δίνουμε στα Πρακτικά για να μπορείτε να το χρησιμοποιήσετε.

Όσο για το τι γίνεται μ’ εμάς εδώ, με το εργαστήριο που υπάρχει στη χώρα, θα σας πω τα εξής. Κατ’ αρχάς, αναφορικά με τις προδιαγραφές ελέγχου καυσαερίων κατά την έκδοση-έγκριση τύπου, προωθείται ήδη και έχει πιθανότητα να τεθεί σε ισχύ τους επόμενους μήνες τροποποίηση του κανονιστικού πλαισίου σε ευρωπαϊκό επίπεδο, με το οποίο δεν θα μετράμε τους ρύπους στατικά, όπως είναι σήμερα στα ΚΤΕΟ, αλλά σε πραγματικές συνθήκες οδήγησης. Την αλληλογραφία σάς την καταθέτουμε επίσης.

Έχουμε αλληλογραφία με την αρμόδια Υπουργό Οικολογίας, Αειφόρου Ανάπτυξης και Ενέργειας της Γαλλίας, την κ. Ρουαγιάλ –θα σας καταθέσουμε και την αλληλογραφία αυτή-, προκειμένου να έχουμε μια συνεργασία και για τη δειγματοληψία που έχει προβλεφθεί να γίνει στη Γαλλία αλλά και για τις κοινές δράσεις σε σχέση με τον έλεγχο των οχημάτων.

Το εργαστήριο που υπάρχει στη χώρα μας δεν έχει τον κατάλληλο εξοπλισμό. Δυστυχώς ο εξοπλισμός του έχει μείνει απαρχαιωμένος. Μπορεί μέχρι «EURO 4» τεχνολογία να ελέγξει. Πρέπει να εκσυγχρονιστεί. Επομένως το Υπουργείο έχει βρει τους κατάλληλους πόρους για να μπορεί να ελέγξει και τα σύγχρονα αυτοκίνητα.

Ένα πρόσθετο που αναδεικνύει κι άλλες πτυχές του προβλήματος είναι ότι το εργαστήριο καυσαερίων του Υπουργείου βρίσκεται στον γνωστό χώρο του Ελληνικού, δηλαδή στο ΤΑΙΠΕΔ πλέον. Επειδή δεν είχε προβλεφθεί ούτε καν η φύλαξη του χώρου, έχουν κλαπεί τα εξωτερικά καλώδια σύνδεσης του εργαστηρίου. Σας λέω αυτό που πραγματικά γίνεται, για να αναδειχθεί τι είχε προγραμματίσει η προηγούμενη κυβέρνηση για τις ιδιωτικοποιήσεις και πού έχει δεσμεύσει και τη χώρα.

Αυτό το εργαστήριο, για το οποίο έχει δαπανήσει η χώρα εκατομμύρια για να λειτουργεί, είναι μέσα στην έκταση που είναι προς ιδιωτικοποίηση. Αυτό το ξέρει όλος ο κόσμος. Δεν είναι κρυφό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα παρακαλούσα να ολοκληρώσετε, αν δεν έχετε να προσθέσετε κάτι ακόμη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι. Το μόνο που θα ήθελα να πω είναι ότι εγώ ζητώ τη συνεργασία σας από την ερχόμενη εβδομάδα που θα έχετε και τη συγκεκριμένη διάταξη στα χέρια σας όλες οι πτέρυγες της Βουλής, προκειμένου να υπάρξει δικαιοσύνη. Αν η δική μας χώρα ή εταιρείες της δικής μας χώρας έκαναν αντίστοιχες ενέργειες, γνωρίζετε πάρα πολύ καλά πώς θα είχαμε αντιμετωπιστεί και από τα ευρωπαϊκά όργανα και από τους θεσμούς.

Ευχαριστώ πολύ.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα πέντε μαθήτριες και μαθητές και πέντε συνοδοί εκπαιδευτικοί από το 4ο Δημοτικό Σχολείο Σαλαμίνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η δεύτερη με αριθμό 112/10-11-2015 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με τη μεταφορά στο νέο ΕΣΠΑ (2014-2020) των έργων που δεν υλοποιήθηκαν στα πλαίσια του ΕΣΠΑ (2007-2013), δεν θα συζητηθεί λόγω κωλύματος του Υπουργού και διαγράφεται.

Εισερχόμαστε στην πρώτη με αριθμό 104/10-11-2015 επίκαιρη ερώτηση δεύτερου κύκλου της Βουλευτού Α΄ Πειραιά του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Υποδομών, Μεταφορών και Δικτύων, σχετικά με τις καθυστερήσεις των έργων για το τραμ στον Πειραιά.

Στην επίκαιρη ερώτηση θα απαντήσει ο Υπουργός κ. Χρήστος Σπίρτζης.

Κυρία Σταματάκη, έχετε τον λόγο.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, σας ευχαριστώ πολύ που είστε εδώ για να απαντήσετε στην επίκαιρη ερώτησή μο,υ που έχει σαν θέμα την καθυστέρηση των έργων του τραμ στον Πειραιά.

Κύριε Υπουργέ, τα μέσα σταθερής τροχιάς αποτελούν πλέον ένα σημαντικό μέρος του δικτύου αστικών συγκοινωνιών και εξυπηρετούν καθημερινά χιλιάδες επιβάτες στην Αθήνα. Επιλέγονται από εργαζόμενους, μαθητές, φοιτητές και σπουδαστές, λόγω της ταχύτητας, της ασφάλειας και της ακρίβειας στη διάρκεια των μετακινήσεων, αφού αποφεύγονται καθυστερήσεις που προκαλούνται από την κυκλοφοριακή συμφόρηση, με αποτέλεσμα να συμβάλλουν στη μείωση της χρήσης των ΙΧ, στη σύνδεση των περιοχών μεταξύ τους αλλά και με τα μεγάλα αστικά κέντρα.

Ο Πειραιάς, ως το μεγαλύτερο λιμάνι της χώρας, δεν θα μπορούσε να μείνει εκτός δικτύου σταθερής τροχιάς. Η δυνατότητα μεταβίβασης με τον ΗΣΑΠ και το μετρό μαζί με τον προαστιακό θα μετατρέψει το λιμάνι σε έναν συγκοινωνιακό κόμβο παρέχοντας εύκολη μετακίνηση και σύνδεσή του με την Αθήνα.

Το έργο του τραμ, το οποίο ξεκίνησε το 2013, αναμένεται να αναβαθμίσει το εμπορικό κέντρο της πόλης αλλά και το αστικό μικροκλίμα της, αφού εκτιμάται ότι θα μειωθεί η κυκλοφορία των ΙΧ αυτοκινήτων σε πολύ σημαντικό αριθμό. Συνεπάγεται, λοιπόν, και τη μείωση των ατμοσφαιρικών ρύπων.

Το συγκεκριμένο έργο αφορά την επέκταση της γραμμής του τραμ από το ΣΕΦ στον Πειραιά κι έχει συνολικό μήκος πεντέμισι χιλιόμετρα περίπου. Αποτελεί, όπως ήδη προανέφερα, ένα έργο που θα αναβαθμίσει την πόλη. Ωστόσο, η υλοποίησή του παρουσιάζει καθυστερήσεις, γεγονός το οποίο δημιουργεί ποικίλα προβλήματα στην καθημερινότητα της πόλης και των κατοίκων της.

Το αρχικό χρονοδιάγραμμα έκανε λόγο για υλοποίηση και ολοκλήρωση του έργου τον Φεβρουάριο του 2015. Σήμερα, όμως, πληροφορούμαστε ότι η λειτουργία της γραμμής του τραμ στον Πειραιά μετατίθεται για το τέλος του 2016 ή ακόμα και του 2017. Κρίνεται απολύτως απαραίτητο να υπάρξει ακριβής πληροφόρηση από την εταιρεία για τον χρόνο περαίωσης του έργου, καθώς έχει δημιουργηθεί, όπως ήδη προανέφερα, μεγάλη κυκλοφοριακή συμφόρηση στην πόλη αλλά και προβλήματα, τόσο στη διέλευση των πεζών όσο και στην τοπική αγορά, αφού τα έργα πραγματοποιούνται στους κεντρικούς εμπορικούς δρόμους της πόλης και δυσχεραίνουν σε πολλά σημεία την πρόσβαση στα εμπορικά καταστήματα και στους δημόσιους οργανισμούς.

Επειδή όλα τα παραπάνω έχουν προκαλέσει δυσφορία στους κατοίκους αλλά και στον εμπορικό κόσμο και ανησυχία σε σχέση με τον χρόνο αποπεράτωσης του έργου, σας ερωτώ, κύριε Υπουργέ: Τι προτίθεται να πράξει το Υπουργείο, ώστε να αντιμετωπίσει το πρόβλημα των καθυστερήσεων και ποιο είναι το ακριβές χρονοδιάγραμμα υλοποίησης του έργου;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κυρία συνάδελφε, το έργο της επέκτασης του τραμ προς τον Πειραιά είναι ένα έργο πολύπλοκο, που αναπτύσσεται στο σύνολό του μέσα στον πυκνοδομημένο ιστό της πόλης και όλα αυτά τα έργα πραγματικά έχουν καθυστερήσει και πρέπει να υπάρχει μια αντιμετώπιση που να σέβεται τις οχλήσεις που δημιουργεί το έργο και στους κατοίκους, τις απόψεις και των συλλογικοτήτων. Υπάρχουν αρκετοί σύλλογοι των κατοίκων που έχουν ενδιαφερθεί για το έργο κι έχουν και συγκεκριμένες προτάσεις, με τους οποίους έχουμε συναντηθεί στο Υπουργείο, αλλά και θεσμικών φορέων, όπως είναι οι φορείς της τοπικής αυτοδιοίκησης.

Το έργο, σύμφωνα με το εγκεκριμένο χρονοδιάγραμμα, προβλέπεται να ολοκληρωθεί στις 20 Δεκεμβρίου 2016. Αυτό είναι το επίσημο χρονοδιάγραμμα που έχει εγκριθεί από την «ΑΤΤΙΚΟ ΜΕΤΡΟ». Έχει εκτελεστεί σήμερα το 25% του έργου και όσον αφορά τα χρηματοοικονομικά του και όσον αφορά τις εργασίες του.

Πραγματικά έχουμε καθυστερήσεις, γιατί υπάρχουν πολλοί εμπλεκόμενοι φορείς. Υπάρχει η Αρχαιολογική Υπηρεσία, που έχουμε αρχαιολογικά ευρήματα υψηλής αξίας. Έχουμε τη μετακίνηση των δικτύων κοινής ωφέλειας. Έχουμε παρεμβάσεις που οφείλουμε να τις σεβαστούμε και κυκλοφοριακές ρυθμίσεις στο κέντρο του Πειραιά. Το ζητάει ο δήμος, αλλά, λόγω της όχλησης και των πολύ σημαντικών εργασιών που γίνονται, έχουμε εργασίες που γίνονται τις νυχτερινές ώρες. Και βέβαια έχουμε αναστολή εργασιών επί της ουσίας σε περιόδους όπως είναι τα Χριστούγεννα, το Πάσχα, τις εορταστικές περιόδους της πόλης του Πειραιά.

Επομένως δεν γίνεται να μην έχουμε κάποιες καθυστερήσεις σαν κι αυτές που έχουμε. Πιστεύω ότι οι κύριες καθυστερήσεις, εκτός από αυτές που σας ανέφερα, είναι και οι χρονοβόρες διαδικασίες. Το έργο χρειάστηκε γνωμοδότηση από το ΚΑΣ. Όποτε έχουμε τέτοιου είδους διαδικασίες, προκειμένου να προστατεύσουμε την πολιτιστική μας κληρονομιά, έχουμε καθυστερήσεις.

Εκεί όντως πρέπει να δούμε πώς θα επιταχύνουμε αυτές τις διαδικασίες, αλλά δεν είναι δυνατόν να παρακάμπτουμε τέτοια όργανα με τέτοια σημασία, του Υπουργείου Πολιτισμού ή της Αρχαιολογικής Υπηρεσίας, προκειμένου να επιταχύνουμε τα έργα.

Σχετικά με το τι κάνουμε από εδώ και πέρα, πιστεύω ότι το Υπουργείο μπορεί να ασκήσει τις απαραίτητες πιέσεις στην «ΑΤΤΙΚΟ ΜΕΤΡΟ» και στην εργολήπτρια εταιρεία, τώρα που έχουν λυθεί όλα αυτά τα προβλήματα και έχουν συνεννοηθεί και το Υπουργείο και η «ΑΤΤΙΚΟ ΜΕΤΡΟ» με τον Δήμο Πειραιά, έχουν γίνει οι κυκλοφοριακές ρυθμίσεις, έχουν γίνει οι αναγκαίες διαδικασίες με το ΚΑΣ και με τους υπόλοιπους φορείς και έχουν μεταφερθεί τα δίκτυα κοινής ωφέλειας. Μάλιστα ένα μεγάλο κομμάτι αυτών, επειδή ήταν πάρα πολύ παλαιά, δεν μεταφέρθηκαν απλά, αλλά οι φορείς απαίτησαν την πλήρη αντικατάσταση και την αναβάθμισή τους και αυτό έγινε αποδεκτό.

Μπορούν, λοιπόν, πλέον να επιταχυνθούν οι εργασίες του έργου και να είναι συνεπείς, ώστε τον Δεκέμβριο του 2016 η πόλη του Πειραιά να έχει ένα ολοκληρωμένο έργο, που θα συμβάλει πραγματικά στην αναβάθμισή του.

Εάν θέλουμε να μην έχουμε τέτοιου είδους καθυστερήσεις, θα πρέπει να προβλέψουμε σε νομοθετικό επίπεδο να μην ξεκινάει ένα έργο, εάν δεν έχουν προβλεφθεί όλες οι προηγούμενες διαδικασίες, διότι αυτό σημαίνει μεγάλη καθυστέρηση μετά στην ωριμότητα των έργων, στην απορρόφηση κονδυλίων και ούτω καθεξής.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η κ. Σταματάκη έχει τον λόγο για τη δευτερολογία της.

**ΕΛΕΝΗ ΣΤΑΜΑΤΑΚΗ:** Κύριε Υπουργέ, θέλω να σας ρωτήσω ακόμα το εξής: Στο αρχικό σχέδιο υπήρχε η πρόβλεψη για την υπογειοποίηση των γραμμών του ΗΣΑΠ, που θα συνέβαλλε θετικά στη ζωή και το περιβάλλον της πόλης, θα συνέδεε γειτονιές που αυτήν τη στιγμή είναι αποκομμένες από το κέντρο της και υπάρχει πολύ δύσκολη πρόσβαση σε αυτές. Επίσης, στο αρχικό σχέδιο υπήρχε η πρόταση για προέκταση της γραμμής προς την περιοχή της Πειραϊκής, όπου βρίσκονται τα δύο πολύ μεγάλα νοσοκομεία του Πειραιά, τα οποία εξυπηρετούν πολύ κόσμο, όχι μόνο του κέντρου του Πειραιά, αλλά και της ευρύτερης περιοχής και της Αθήνας.

Υπάρχει στο μέλλον σκέψη για προέκταση της γραμμής; Έχει εγκαταλειφθεί τελείως η υπογειοποίηση των γραμμών του ΗΣΑΠ;

Αυτήν τη στιγμή, όπως είπατε και εσείς, τα έργα προχωρούν με πάρα πολύ αργούς ρυθμούς. Τις ξέραμε όλες αυτές τις διαδικασίες με τις διάφορες Υπηρεσίες, όπως την Αρχαιολογική. Όμως, οι ρυθμοί είναι πάρα πολύ αργοί. Όπως είπατε και εσείς, από το 2013 μέχρι σήμερα έχει υλοποιηθεί το 25% του έργου. Αυτό σημαίνει ότι μέσα σε έναν χρόνο από σήμερα θα έχει υλοποιηθεί το υπόλοιπο 75% του έργου, για να μπορέσει να λειτουργήσει η γραμμή;

Σκεφτείτε δε πως υπάρχουν και τα έργα του μετρό στον Πειραιά, τα οποία έχουν επίσης δυσκολέψει πάρα πολύ τη ζωή των κατοίκων. Γιατί και εκεί υπάρχει καθυστέρηση και σταμάτημα του έργου.

Το τελευταίο που θέλω να σας πω είναι ότι είναι πολύ καλές και χρήσιμες οι απαντήσεις και η ενημέρωση που μου κάνατε, αλλά υπάρχει μια έλλειψη ενημέρωσης στον πειραϊκό λαό και από την εταιρεία και από το Υπουργείο, καθώς τα σχέδια δεν δίνονται στη δημοσιότητα.

Άρα, λοιπόν, αυτές οι καθυστερήσεις και αυτή η ασάφεια και το κρυπτό που υπάρχει γύρω από τα έργα του τραμ δημιουργούν πολύ μεγαλύτερη ανασφάλεια και ανησυχία στους κατοίκους. Και, όπως ξέρετε και εσείς, υπάρχουν και κινήσεις που θέλουν να μπουν στη διαδικασία να σταματήσει τελείως το έργο, που για εμάς θα είναι καταστροφικό.

Το τραμ πρέπει να έρθει στον Πειραιά. Πρέπει να ενισχύσουμε τα μέσα σταθερής τροχιάς και να αναβαθμίσουμε την πόλη. Άρα, λοιπόν, όλα αυτά που μας είπατε θα πρέπει να επιληφθείτε να γίνουν πάρα πολύ σύντομα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Σταματάκη.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν το συνηθίζω αυτό, αλλά, κυρία Σταματάκη, το 2013 και 2014 το έργο ήταν πραγματικά ξεχασμένο.

Αν δεν λύνονταν όλα αυτά τα προβλήματα, δεν υπήρχε η απαραίτητη διαβούλευση και συνεννόηση και συμφωνία με τις δημοτικές αρχές, αν δεν λαμβάναμε υπ’ όψιν τα κινήματα πολιτών και τις οχλήσεις που υπήρχαν, για να μπορεί το έργο να προχωρήσει, αν δεν είχαμε προβλέψει τι θα γίνει με τα δίκτυα κοινής ωφέλειας και την αντικατάστασή τους, ακόμη το έργο θα ήταν κολλημένο.

Φαίνεται όντως ότι το 25% είναι μικρό κομμάτι του συνόλου του έργου –και είναι πράγματι-, αλλά έχουν γίνει όλες οι υποδομές στο τεχνικό αντικείμενο του έργου που υπολείπονται.

Επομένως, αν το έργο δουλευθεί εντατικά, μπορεί να ολοκληρωθεί μέσα στο 2016 και αυτό είναι το μέλημά μας.

Από εκεί και πέρα, γνωρίζετε πάρα πολύ καλά –και είμαστε μαζί ως προς τη σκέψη- ότι πρέπει, όπου μπορούμε, να επεκτείνουμε τα δίκτυα των μέσων σταθερής τροχιάς.

Άρα, προφανώς, στη σκέψη και στον σχεδιασμό μας είναι να επεκταθούν και τα δίκτυα του τραμ. Αν θα είναι υπογειοποιημένο ένα μέρος ή όχι, έχει να κάνει και με τις τεχνικές λύσεις που δίνονται αλλά και με τα κονδύλια, τους προϋπολογισμούς που έχουμε και δεν έχουμε αυτήν την περίοδο.

Επομένως εκεί θα πρέπει να γίνει μια συζήτηση εξαρχής και με τους κατοίκους και με τον Δήμο του Πειραιά, για να δούμε τι αντέχει και η πόλη.

Θέλω να πω, επίσης, κύριε Πρόεδρε, ότι και σε αυτό το έργο, αλλά κυρίως στο μετρό του Πειραιά που αναφέρθηκε, υπήρχε αναστολή των εργασιών, υπήρχαν δυσχέρειες και στο ένα και στο άλλο έργο, λόγω της «εκπληκτικής» νομοθεσίας που είχε η κυβέρνηση Σαμαρά να μην αποδίδεται από τους δημόσιους φορείς ο ΦΠΑ. Αυτό σώρευσε πολλά εκατομμύρια ως χρέος στις τεχνικές εταιρείες, ώστε να μην μπορούν να αντεπεξέλθουν. Αυτό λύθηκε στο νομοσχέδιο για την αδειοδότηση των καναλιών, με τη διάταξη που, επιτέλους, προβλέπει να δίνουν όπως πρέπει οι φορείς τον ΦΠΑ, είτε είναι δημόσιοι είτε όχι.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και τον κύριο Υπουργό.

Συνεχίζουμε με την έβδομη με αριθμό 118/10-11-2015 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Επικρατείας, σχετικά με τη δημοσιογραφική διαμεσολάβηση και την εθνική επικοινωνιακή πολιτική.

Θα απαντήσει ο Υπουργός Επικρατείας κ. Νικόλαος Παππάς.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Αξιότιμε κύριε Υπουργέ Επικρατείας, μετά τη δήλωση αναρμοδιότητας του Υπουργού Εξωτερικών κ. Νίκου Κοτζιά, σε σχέση με το θέμα που προκύπτει από το πέμπτο κεφάλαιο του ν. 4324/2015 για την αδειοδότηση των ραδιοτηλεοπτικών σταθμών, απευθυνόμαστε σε εσάς ως αρμόδιο Υπουργό για διευκρινίσεις σχετικά με αυτό.

Όπως γνωρίζετε πάρα πολύ καλά, το πέμπτο κεφάλαιο με τα άρθρα 22 έως 43 ουσιαστικά παραδίδει την άσκηση της εξωτερικής πολιτικής ή μέρος της άσκησης της εξωτερικής πολιτικής στους δημοσιογράφους, οι οποίοι αναλαμβάνουν τη λεγόμενη –όπως ακριβώς την ορίσατε εσείς- «δημοσιογραφική διαμεσολάβηση». Είναι ένας όρος ο οποίος μάς προβληματίζει και μας ξενίζει και αυτός είναι ο όρος που ουσιαστικά μας έφερε σήμερα εδώ, ενώπιόν σας.

Σας ρωτάμε, λοιπόν, ευθέως, κύριε Υπουργέ: Παραδίδετε την άσκηση της εξωτερικής πολιτικής σε δημοσιογράφους, υποκαθιστώντας το διπλωματικό σώμα; Υπό ποιες προϋποθέσεις και με ποια τυπικά προσόντα μπορεί ένας δημοσιογράφος να εμπλέκεται σε ευαίσθητες εθνικά διαπραγματεύσεις;

Ελλοχεύει, ξέρετε, ο κίνδυνος να βρεθούν άνθρωποι που δεν έχουν τα τυπικά προσόντα σε κρίσιμες ώρες, σε κρίσιμες στιγμές να εκφέρουν άποψη, να εκφέρουν θέση αντίθετη και μακριά από τις προθέσεις του αρμόδιου για τον ρόλο αυτό, όπως είναι ένας διπλωμάτης. Δεν έχουμε κάτι εναντίον των δημοσιογράφων, αλλά η δουλειά του δημοσιογράφου είναι η επικοινωνία και η ενημέρωση και όχι η διαμεσολάβηση. Η δεύτερη, κατά τη γνώμη μου, πρέπει να αναλαμβάνεται μόνο από άτομα τα οποία είναι ειδικά και κατέχουν τα τυπικά προσόντα για αυτήν τη δουλειά.

Μήπως υποκρύπτεται μια προσπάθεια της Κυβέρνησης ελέγχου, κύριε Υπουργέ, της ενημέρωσης σε σχέση με την εξωτερική πολιτική;

Τι εστί εθνική επικοινωνιακή πολιτική και γιατί δεν συμμετέχουν ουσιαστικά, δεν εκπροσωπούνται η Βουλή και τα άλλα κόμματα σε αυτήν, όπως γίνεται στο Συμβούλιο Εξωτερικής Πολιτικής; Το Συμβούλιο Εξωτερικής Πολιτικής, κύριε Υπουργέ, θα διαλυθεί; Θα κρατήσει;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σαρίδη.

Τον λόγο έχει ο κ. Παππάς, ο Υπουργός Επικρατείας.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ, κύριε Πρόεδρε. Ευχαριστώ και τον κ. Σαρίδη για την επίκαιρη ερώτηση.

Νομίζω ότι είναι σαφές ότι ο σχετικός νόμος κάθε άλλο παρά παραδίδει την άσκηση εξωτερικής πολιτικής σε δημοσιογράφους. Θεωρώ ότι αυτή η διατύπωση απλώς χρησιμοποιήθηκε για να υπάρξει μια υπερβολή, ενδεχομένως θεμιτή, αλλά προφανώς δεν είναι έτσι.

Ο νόμος για τον οποίο συζητάμε θεσπίζει αξιοκρατικά κριτήρια για την επιλογή των ακολούθων Τύπου που θα υπηρετήσουν στο εξωτερικό. Σε αυτά συμπεριλαμβάνονται οι ξένες γλώσσες, οι προπτυχιακές και μεταπτυχιακές σπουδές και γίνεται, θα σας έλεγα, και μια αρκετά ενδελεχής και πολυπαραμετρική αξιολόγηση για το σύνολο της καριέρας των υπαλλήλων.

Τι συνέβαινε μέχρι σήμερα; Μέχρι σήμερα θα ήθελα ενδεικτικά να σας αναφέρω ότι μόνο δεκαπέντε άτομα είχαν προϋπηρεσία σε γραφεία Τύπου του εξωτερικού από δεκαπέντε έως είκοσι επτά χρόνια και πάνω από το 30% των υπαλλήλων δεν είχε υπηρετήσει στο εξωτερικό.

Είναι σαφές, κύριε Σαρίδη, ότι την κεντρική ευθύνη και την πρώτη ευθύνη για την εξωτερική πολιτική την έχει το Υπουργείο Εξωτερικών. Ο Υπουργός Εξωτερικών μετέχει και συνδιαμορφώνει την εθνική επικοινωνιακή πολιτική μέσω της συμμετοχής του στο Συμβούλιο Εθνικής Επικοινωνιακής Πολιτικής. Το κομμάτι του στρατηγικού σχεδίου που αφορά την επικοινωνιακή διπλωματία καταρτίζεται σε συνεργασία με τις αρμόδιες υπηρεσίες του Υπουργείου Εξωτερικών. Τα γραφεία Τύπου του εξωτερικού είναι σε άμεση συνεργασία με τις διπλωματικές αρχές και διατηρείται το προβάδισμα του πρέσβη και των διπλωματικών υπαλλήλων, σαφέστατα διατυπωμένο στο άρθρο 34 παράγραφος 2 του σχεδίου νόμου.

Η Γενική Γραμματεία Ενημέρωσης, λοιπόν, της οποίας έχω εγώ την ευθύνη, έρχεται να επικουρήσει και να βοηθήσει το έργο του Υπουργείου Εξωτερικών. Άλλωστε η επικοινωνιακή διπλωματία της χώρας για πολλά χρόνια ασκείται σε άμεση συνεργασία με αυτό. Θα ήθελα να σας θυμίσω ότι ήδη από το 1993 ιδρύθηκε και το ειδικό τμήμα ακολούθων Τύπου στην Εθνική Σχολή Δημόσιας Διοίκησης.

Σε σχέση με τη «δημοσιογραφική διαμεσολάβηση» θα ήθελα να πω ότι έρχεται ως εξειδίκευση δύο προηγούμενων όρων, της δημόσιας διπλωματίας και της διπλωματίας των μέσων ενημέρωσης. Είναι δηλαδή η προσπάθεια μιας Κυβέρνησης να επικοινωνήσει με την κοινή γνώμη άλλων χωρών.

Και, προσέξτε, θα σας έλεγα –και θα ήθελα αυτό να το πω με την ευκαιρία της ερώτησής σας- ότι ειδικά τον τελευταίο καιρό τα στελέχη των γραφείων Τύπου δίνουν μια μάχη και υπερβαίνουν εαυτόν, για να επικοινωνήσουν τις θέσεις της Ελλάδας στην κοινή γνώμη των άλλων χωρών. Διότι η κοινή γνώμη των άλλων χωρών ασκεί και αυτή με τη σειρά της πιέσεις σε κυβερνήσεις και έχουν και κεκτημένες ταχύτητες, ξέρετε, και τα κυβερνητικά στελέχη και δέχονται και περαιτέρω πιέσεις από την κοινή γνώμη των χωρών τους και ήταν πάρα πολύ σημαντική η προσφορά τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τρίτον, για να ολοκληρώσω, όσον αφορά την εθνική επικοινωνιακή πολιτική να πω ότι ο σκοπός της είναι ο συντονισμός και η αποτελεσματική διαχείριση της επικοινωνίας της Κυβέρνησης με την κοινή γνώμη και η προβολή της εικόνας της χώρας στο εξωτερικό.

Δεν πρωτοτυπούμε εδώ. Υπάρχουν αντίστοιχες δομές και στο Ηνωμένο Βασίλειο, τη Γαλλία και τη Γερμανία. Θα σας έλεγα ότι ειδικά για το Ηνωμένο Βασίλειο υπάρχει το σχέδιο κυβερνητικής πολιτικής, ένα σχέδιο το οποίο ανακοινώνεται και υλοποιείται ετησίως από την υπηρεσία επικοινωνιών της κυβέρνησης.

Συντομεύω γιατί εξαντλήθηκε ο χρόνος μου.

Σε σχέση με το γιατί δεν υπάρχει κοινοβουλευτική εκπροσώπηση στο Συμβούλιο Εθνικής Επικοινωνιακής Πολιτικής, θα ήταν νομίζω αντίστοιχο με το απαιτείται να υπάρχει κοινοβουλευτική εκπροσώπηση σε συμβούλιο όπως το ΚΥΣΕΑ και το ΚΥΣΕΠ. Θα παραπέμψω στο άρθρο 82 του Συντάγματος, σύμφωνα με το οποίο η κυβέρνηση φέρει την ευθύνη για την άσκηση πολιτικής στη χώρα, και νομίζω ότι αυτό θα έπρεπε να σας καλύπτει.

Βεβαίως –και το λέω καλή τη πίστει και πιστεύοντας ότι και η δική σας ερώτηση και κριτική είναι καλόπιστη- είμαστε ανοικτοί να ακούσουμε καινούριες ιδέες για το πώς μπορούν οι ανθρώπινοι πόροι και να συντονιστούν και να αξιοποιηθούν με τον καλύτερο δυνατό τρόπο, διότι, όπως γνωρίζετε, η χώρα βρίσκεται σε μια κατάσταση που θα πρέπει να δοθεί αγώνας για να γίνει από παράδειγμα οικονομικής κατάρρευσης παράδειγμα ανάκαμψης. Σε αυτό νομίζω ότι η συμβολή όλων των κομμάτων θα μπορούσε να είναι χρήσιμη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Σαρίδη, έχετε τον λόγο για τη δευτερολογία σας.

**ΙΩΑΝΝΗΣ ΣΑΡΙΔΗΣ:** Δεν σας κρύβω ότι είμαι λίγο μπερδεμένος με την πολυπλοκότητα του συγκεκριμένου νομοσχεδίου, όπως εμφανίζεται. Έχουμε από τη μία, μια εθνική πολιτική την οποία κάνετε μέσα από αυτό το νομοσχέδιο και από την άλλη ψάχνουμε να βρούμε τις θέσεις εργασίας οι οποίες προκύπτουν μέσα από αυτό.

Ας πάρουμε τις πιο ευγενείς προθέσεις τις οποίες μπορεί να έχετε. Θα θέλαμε πραγματικά να πιστέψουμε την αιτιολόγηση. Έχω στα χέρια μου μία ερώτηση της κ. Ταχιάου, την οποία έκανε στις 17 Αυγούστου -ήταν συνάδελφος από το Ποτάμι εκείνη την περίοδο-, η οποία ουσιαστικά κάνει την ερώτηση και αποδεικνύει μέσα από αυτήν την ερώτηση όλον τον σχεδιασμό του Υπουργείου. Θα καταθέσω στα Πρακτικά την ερώτηση της κ. Ταχιάου, η οποία αφήνει ερωτηματικά για μετακινήσεις δημοσιογράφων, τριάντα πέντε τον αριθμό ουσιαστικά.

Προσπαθείτε, βάσει της συγκεκριμένης ερώτησης της κ. Ταχιάου, που προφανώς έχει κάποια στοιχεία στα χέρια της, να βολέψετε ημέτερους κρατικοδίαιτους δημοσιογράφους και με αυτόν τον τρόπο βρίσκετε θέσεις εργασίας. Με αυτό το νομοσχέδιο ουσιαστικά ανοίγετε θέσεις εργασίας στον συγκεκριμένο κλάδο, με τη μόνη διαφορά ότι τα άρθρα αυτά, έτσι όπως έχουν διατυπωθεί, δίνουν πάρα πολύ μεγάλη δύναμη, πολύ μεγάλη εξουσία σε αυτούς τους ανθρώπους. Επανέρχομαι στην εισήγησή μου ουσιαστικά. Εκεί ακριβώς παίζετε με τη φωτιά. Ανοίγετε τον ασκό του Αιόλου για πενήντα, εξήντα, εβδομήντα θέσεις. Με ποια κριτήρια, με ποια προσόντα;

Όσον αφορά τα υπόλοιπα, η αλήθεια είναι ότι με καλύψατε σε αρκετά θέματα. Παρ’ όλα αυτά, όμως, θα ήθελα να σας θυμίσω κάτι. Θα μπορούσαμε να πούμε ότι ήμασταν καλυμμένοι ακόμη και επειδή το νομοσχέδιο αυτό, αν θυμάμαι καλά, το είχατε βγάλει τον Ιούλιο προς διαβούλευση. Δεν νομίζω ότι το πήρε είδηση τότε η αντιπολίτευση, για να μπορέσει να κρίνει και εκείνη από τη δική της την πλευρά, καθόσον ήμασταν σε μια περίοδο που τα πάντα ήταν μετέωρα και πιο πολύ έβλεπαν μπροστά τους το θέμα των εκλογών, ακριβώς λόγω της απώλειας της δεδηλωμένης. Είναι αλήθεια πως είχατε πιάσει την Αντιπολίτευση στον ύπνο τότε και θεωρήσατε ότι θα την πιάνατε και τώρα, αλλά δυστυχώς δεν υπήρχαν άλλες εκλογικές αναμετρήσεις.

Θα ήθελα, επίσης, να καταθέσω στα Πρακτικά ένα άρθρο της κ. Βούλτεψη με τίτλο «Τύφλα να ’χει ο Παπαδόπουλος», το οποίο το είχε εκδώσει στην «ΕΛΕΥΘΕΡΗ ΖΩΝΗ», στο οποίο η συνάδελφος κάνει μια προσπάθεια να αποδείξει την ταύτιση των σχεδιασμών σας με εκείνες άλλων αυταρχικών εποχών.

Εμείς αυτό το οποίο θέλουμε να προσέξουμε από τη δική μας την πλευρά, αλλά και εσείς από την δική σας, είναι να μην απαξιωθεί το διπλωματικό σώμα. Διότι αυτό ακριβώς κάνετε με το συγκεκριμένο νομοσχέδιο και ιδίως εκεί που μιλάτε για διπλωματικά διαβατήρια. Δίνετε, δηλαδή, στους δημοσιογράφους διπλωματικά διαβατήρια, παρέχετε ασυλία σε δημοσιογράφους αγνώστου ταυτότητας, αγνώστου αντικειμένου εργασίας και αγνώστου χρηματοδότησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προσπαθώ και πάλι να σας πω ότι έχετε όλες τις ευγενείς προθέσεις, δεν καταλαβαίνω, όμως, ποια συμφέροντα θα μπορούν να αγοράζουν τους δημοσιογράφους με 50.000 ευρώ, κύριε Υπουργέ.

Ερχόμενος εδώ είχα ένα κίνητρο, δεν σας το κρύβω. Είχα ως κίνητρο το καλό για την πατρίδα μου. Εύχομαι, όταν αναλάβατε και εσείς αυτή τη θέση, να είχατε το ίδιο κίνητρο με μένα. Όπως και εύχομαι, όταν θα φύγετε από εδώ, να είστε ήρεμος με τη συνείδησή σας.

Ευχαριστώ πολύ.

(Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σαρίδη.

Τον λόγο έχει ο κύριος Υπουργός.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Σε σχέση με την πρώτη κριτική περί πολυπλοκότητας του νομοσχεδίου, δεν νομίζω ότι πρόκειται περί πολυπλοκότητας. Μια κριτική περί του όγκου του νομοσχεδίου θα μπορούσα να την κάνω αποδεκτή.

Όμως, θα ήθελα να σας πω, κύριε Σαρίδη, ότι ήταν η πρώτη φορά που ήταν πάρα πολύ αναλυτικά τα κριτήρια και η μοριοδότηση με βάση την οποία μπορεί κάποιος να καταλάβει τις συγκεκριμένες θέσεις. Δεν θα είναι ούτε αγνώστου προελεύσεως ούτε αγνώστου ταυτότητας. Θα υπάγονται στις υπηρεσίες τους και δεν τους παραδίδεται βεβαίως και η εξωτερική πολιτική.

Για παράδειγμα, υπάρχουν στις πρεσβείες στρατιωτικοί ακόλουθοι, οι οποίοι είναι στο Υπουργείο Αμύνης. Δεν παραδίδεται η εξωτερική πολιτική στο Υπουργείο Αμύνης. Υπάρχουν ακόλουθοι παιδείας. Δεν παραδίδεται η εξωτερική πολιτική στο Υπουργείο Παιδείας. Άρα νομίζω ότι με αυτήν την προσέγγιση θα έπρεπε και αυτήν την κίνησή μας να την αντιμετωπίσετε.

Θα ήθελα να ολοκληρώσω με το εξής: Θα περίμενα η κριτική να ήταν γιατί καθυστερήσαμε το Συμβούλιο Εθνικής Επικοινωνιακής Πολιτικής. Επιτρέψτε μου να κάνω αναφορά σε ένα άρθρο από την εφημερίδα «ΚΑΘΗΜΕΡΙΝΗ». Ας μου το συγχωρέσει το Σώμα, αλλά θα το κάνω, γιατί είναι ένα άρθρο, το οποίο ασκεί σφοδρή κριτική στην Κυβέρνηση.

Λέει, λοιπόν, «Ελλάδα-μονάδα μέτρησης καταστροφών». Αυτό το άρθρο είναι του κ. Κωνσταντάρα –μάλιστα ήταν και τις ημέρες επίσκεψης του Προέδρου Ολάντ στην Ελλάδα- και αναφέρεται σε ένα άλλο άρθρο, που δημοσιεύτηκε σε εφημερίδα της Νότιας Αφρικής. Διερωτάται εκείνο το δημοσιευμένο άρθρο εάν η Κένυα είναι η Ελλάδα της Αφρικής.

Εμφανίζεται, λοιπόν, η Ελλάδα στη διεθνή κοινή γνώμη ως μέτρο οικονομικής καταστροφής. Θα έλεγα ότι θα πρέπει να συμβάλουμε όλοι, για να μπορέσουμε την Ελλάδα να την κάνουμε πρότυπο ανάκαμψης και πρότυπο δημοκρατίας. Είναι μια χώρα που έχει και το φυσικό της κάλλος και την παραγωγή της. Είναι μια σύγχρονη χώρα, με σύγχρονο κράτος, που δύναται να δίνει στους πολίτες της αυτό που τους αξίζει.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Εισερχόμαστε στην τρίτη με αριθμό 119/10-11-2015 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Οικονομικών, σχετικά με την αύξηση του ΦΠΑ για ιδιωτικές υπηρεσίες φροντίδας ηλικιωμένων και ψυχικά ασθενών.

Θα απαντήσει ο Αναπληρωτής Υπουργός κ. Τρύφων Αλεξιάδης.

Ορίστε, κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Είναι ευκαιρία που δεν έχουν φύγει όλοι οι Υπουργοί και οι συνάδελφοι από εδώ. Θέλω να σας επισημάνω κάτι και να το μεταφέρετε στον Πρωθυπουργό. Κάνουμε τη μία ερώτηση πίσω από την άλλη και μονίμως καθυστερεί μία εβδομάδα ή δέκα μέρες για να έρθει ο αρμόδιος. Ο αρμόδιος είναι πάντοτε κάποιος περί τα οικονομικά. Είτε την κάνεις στον Υπουργό Παιδείας είτε την κάνεις στον Υπουργό Κοινωνικών Υπηρεσιών, σε όποιο Υπουργείο και να την κάνεις, πρέπει να έρθει εδώ ο λογιστής να μας απαντήσει. Δεν γίνεται.

Αυτό δεν έχει να κάνει σε τίποτα με τον κ. Αλεξιάδη, που θα απαντήσει σήμερα και τον ευχαριστώ πάρα πολύ που ήρθε. Όλα τα μέτρα είναι οικονομικά. Όμως, εγώ θέλω να ξέρω τι θέλει ο αρμόδιος Υπουργός για τα γηροκομεία και τι του λείπει. Άρα μπορείτε να έρχεστε δυο-δυο για να απαντάτε. Ας μοιραστεί ο ένας, με βάση τον Κανονισμό, το ένα κομμάτι και ο άλλος το άλλο και ας δευτερολογεί. Αν είναι να έρχεται μονίμως ο λογιστής, μην έρθετε ξανά. Και δεν το λέω καθόλου υποτιμητικά. Όλα είναι θέματα οικονομικά. Ό,τι και να ζητήσουμε, από τον δρόμο μέχρι το σχολείο, είναι θέμα οικονομικό και προϋπολογισμού.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Έχασα το ένα λεπτό της ομιλίας μου, αλλά δεν πειράζει. Τελευταία είμαι, και δείξατε εδώ ανοχή επταλέπτων και δεκαλέπτων.

Κύριε Υπουργέ, επειδή είστε παρών, θα ήθελα μόνο να σας πω ότι τη λέξη «διαμεσολάβηση» πρέπει να την αλλάξετε. Όταν συνοδεύει δημοσιογραφική εργασία, ούτως ή άλλως την καθιστά έωλη. Δεν μπορεί μετά κανένας δημοσιογράφος να είναι διαμεσολαβητής. Προβολή μπορεί να κάνει, προπαγάνδα μπορεί να κάνει, ό,τι θέλετε μπορεί να κάνει. Όμως, αποκλείεται να είναι και διαμεσολαβητής. Είναι λανθασμένη μετάφραση από ξένο πρωτότυπο. Αλλάξτε τη, για να συνεννοούμαστε και να καταλαβαινόμαστε όλοι μας λίγο καλύτερα.

Έρχομαι σε σας. Ειλικρινά σας το λέω. Έχετε το αίσθημα, όταν διαβάζετε στον Τύπο ότι βιάστηκε μια γιαγιά ογδόντα πέντε χρονών, του ιδιαζόντως ειδεχθούς βιασμού. Σωστά; Όταν διαβάζετε ότι κάποιος μπήκε σε ένα σπίτι και λήστεψε μια γιαγιά ενενήντα χρονών, πάλι έχετε το αίσθημα του ιδιαζόντως ειδεχθούς. Το 23% σε γέρους, που οι περισσότεροι είναι μοναχικοί με τη σύνταξή τους και που καταφεύγουν σε ιδιωτικές μονάδες φροντίδας για τα γηρατειά ή για ψυχική ασθένεια –μη μιλήσουμε για τις κρατικές δομές, όλοι γνωριζόμαστε μεταξύ μας-, δεν είναι ιδιαζόντως ειδεχθής ΦΠΑ;

Έχουμε το 19,3% του πληθυσμού στη λεγόμενη «τρίτη ηλικία», για να το πω κομψά, στην οποία κάποιοι από εμάς οδεύουμε. Εγώ είμαι εξήντα ενός έτους και με βάση τη στατιστική πολύ γρήγορα θα είμαι στην τρίτη ηλικία. Ή θα φορτωθώ στο παιδί ή θα φορτωθώ κάπου αλλού, άμα δεν μπορώ. Πού θα είναι το «κάπου αλλού»; Θα έχουμε εκεί 23%;

Κάντε τον υπολογισμό. Διακόσιες χιλιάδες είναι αυτοί οι άνθρωποι. Η συνολική επιβάρυνση –που να με πάρει και να με σηκώσει και εσάς μαζί ως αέρας κάθαρσης της λογικής μας- είναι 2 εκατομμύρια ευρώ τον χρόνο. Εάν δεν μπορούμε να βρούμε 2 εκατομμύρια ευρώ τον χρόνο γι’ αυτήν τη δουλειά, να σηκωθούμε να φύγουμε τώρα από εδώ μέσα, όλοι όμως. Όλοι! Και οι πέτρες και οι καρέκλες πρέπει να φύγουν από εδώ μέσα. Τους γέρους μας στο 23%;

Θέλετε να επικαλεστώ την «ΑΥΓΗ», που σας θυμίζει ότι ο Μοσκοβισί είχε έρθει εδώ και είχε πει –ο Μοσκοβισί!– ότι πρέπει να καταργηθεί ο ΦΠΑ στην εναρμόνιση του 23% σε υπηρεσίες τρίτης ηλικίας, διότι στην Ευρώπη δεν ισχύει πουθενά; Πουθενά!

Η επίσημη γραμμή της Ευρώπης είναι καθόλου VAT –έτσι λένε τον ΦΠΑ- στις υπηρεσίες παροχής φροντίδας λόγω γηρατειών, στην τρίτη ηλικία.

Είναι μεγάλο το πρόβλημα. Έχετε δει ότι ξεσηκώθηκαν οι ενώσεις των ανθρώπων με Αλτσχάιμερ; Θέλετε να σας τα φέρω; Έχω ένα πάκο τέτοιο.

Δεν περιμένω τίποτα, αλήθεια σας το λέω. Καταπίνω την τροπολογία. Εδώ δεν ψάχνετε ισοδύναμο. Δεν επιτρέπεται να ψάξετε ισοδύναμο. Δεν χρειάζεται ισοδύναμο. Χρειάζεται να κάνετε το αυτονόητο. Και είμαι άνθρωπος που υπερασπίζεται την ανυπαρξία αυτονοήτου. Εδώ είναι τόσο κραυγαλέο από μόνο του, που δεν μας σώζει τίποτα.

Η πραγματική πρόταση η δική μας είναι, εκτός από την κατάργηση του ΦΠΑ σε οτιδήποτε αφορά υγεία, φάρμακο, πρόνοια, στην τρίτη ηλικία ειδικά, να φύγει εντελώς ο ΦΠΑ. Αυτή θα έπρεπε να είναι η πολιτική. Και θα έπρεπε να υπάρχουν και δημόσιες υπηρεσίες με τέτοιες δυνατότητες, ώστε να μην αναγκάζεται κάποιος να καταφεύγει στα ιδιωτικά.

Ξέρετε τι θα συμβεί με την αύξηση του ΦΠΑ; Μαύρη εργασία. Κάποια κυρία, κάποιος κύριος, που χωρίς διαβατήριο…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κανέλλη, ολοκληρώστε.

**ΛΙΑΝΑ ΚΑΝΕΛΛΗ:** Τελείωσα, κύριε Πρόεδρε. Στη δευτερολογία μου τι να πω; Δεν έχω και τι να πω.

Μέχρι να μιλήσω, θα έχει πεθάνει κάποιος γέρος. Και εγώ δεν θέλω να ντρέπομαι. Ούτε και εσείς. Το τελευταίο πράγμα που θέλουμε να ακούσουμε, αφήνοντας τον μάταιο τούτο βίο είναι «σκατά στο λάκκο τους, γιατί δεν μας σκέφτηκαν, όταν ήταν νέοι».

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Αλεξιάδης, ο Υπουργός Οικονομικών.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε και κυρία Κανέλλη, θέλω να πω πρώτα από όλα ότι στην ίδια ερώτηση είχα απαντήσει και στις 2 Νοεμβρίου σε άλλον συνάδελφό σας Βουλευτή. Βεβαίως, επειδή σέβομαι το Κοινοβούλιο, τις διαδικασίες και τις ερωτήσεις θα απαντήσω και σε εσάς. Βεβαίως, είμαι αναγκασμένος να πω σχεδόν τα ίδια.

Όμως, πριν πω τα ίδια, να ξεκαθαρίσω δύο πράγματα. Νομίζω ότι το πολιτικό πλαίσιο μέσα στο οποίο αυτή η Κυβέρνηση είναι αναγκασμένη να πάρει κάποια μέτρα είχε εξηγηθεί πάρα πολλές φορές στη Βουλή και από τον Πρωθυπουργό και από όλους μας και έχει τεκμηριωθεί. Μέχρι να υπάρχει μια ανταπάντηση, ένα άλλο πολιτικό αφήγημα, που να απαντάει τι έπρεπε να γίνει, θα πρέπει να υλοποιήσουμε αυτό το πολιτικό αφήγημα.

Εμείς, δηλαδή, δεν είμαστε ευτυχείς για αυτά τα μέτρα. Και φαντάζομαι ότι δεν καταλογίζετε σε εμάς σαν Κυβέρνηση τα προβλήματα της υγείας, τα προβλήματα της παιδείας, τα προβλήματα των ηλικιωμένων και το ότι αναγκαστήκαμε τον Ιούλιο να αυξήσουμε από 13% σε 23% τον ΦΠΑ, όπως και τους άλλους συντελεστές. Δεν είναι πολιτική μας επιλογή αυτή η πολιτική, είναι πολιτική αναγκαιότητα. Και, όπως είπα και πριν, μέχρι να μπορέσουμε να βρούμε ένα άλλο πολιτικό αφήγημα και έναν άλλο πολιτικό δρόμο, είμαστε αναγκασμένοι να υλοποιούμε αυτή την πολιτική, να την τροποποιούμε, να προσπαθούμε να την κάνουμε πιο δίκαιη, να κάνουμε τη φορολογία πιο δίκαιη και πιο αναλογική.

Στο θέμα του ΦΠΑ που αναφέρετε, θα συμφωνήσω μαζί σας σε όλες τις περιγραφές για τα θέματα των προβλημάτων ειδικά των ηλικιωμένων ανθρώπων, που αντί η πολιτεία να τους συμπαραστέκεται και να καλύπτει μετά από τόσα χρόνια προσφοράς τα προβλήματά τους, όταν είναι αναγκασμένοι να πάνε σε αυτές τις μονάδες, πληρώνουν και παραπάνω φόρο. Βεβαίως και είναι πρόβλημα αυτό. Όμως, όπως και σε αυτόν τον τομέα, όπως και στο θέμα του ΕΝΦΙΑ, όπως και σε μια σειρά από άλλες φορολογίες, δεν είμαστε πολιτικά ευτυχείς για αυτό που κάνουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού)

Να είστε, όμως, σίγουρη και σίγουροι να είναι και όλοι οι Βουλευτές ότι η Κυβέρνηση έχει βασική επιδίωξή της να αντιμετωπίσει αυτά τα κοινωνικά και τα οικονομικά προβλήματα.

Και όπως είναι σαφέστατο μέσα στη συμφωνία και του Ιουλίου και του Αυγούστου, μόλις μπορέσουμε το 2016 και έχουμε στόχους λογιστικά ισοσκελισμένους και παραπάνω –διότι η λογιστική με αυτήν την έννοια είναι μία πολύ καλή επιστήμη- από αυτούς τους αριθμούς που είχαμε δώσει σαν αρχικό στόχο, θα μπορέσουμε να ξαναδούμε τους συντελεστές ΦΠΑ. Δηλαδή συντελεστές που αυξήθηκαν μέσα στο 2015, δεν αυξήθηκαν μόνιμα. Είναι σαφέστατο στο κείμενο που είχε κατατεθεί τον Ιούλιο στη Βουλή ότι θα ξαναδούμε όλους αυτούς τους συντελεστές σχετιζόμενους με την πορεία των φορολογικών εσόδων.

Θέλω να διαβεβαιώσω τη Βουλή ότι τα φορολογικά έσοδα, όπως προκύπτουν από τα στοιχεία και όχι από κάποια προπαγάνδα, πάνε πάρα πολύ καλά, πάνε πολύ καλύτερα από ό,τι είχαμε αρχικά στόχο, πάνε πολύ καλύτερα από το 2014. Έτσι θα μπορέσουμε μέσα στο 2016 να ξαναδούμε όλους τους συντελεστές του ΦΠΑ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρία Κανέλλη, έχετε τον λόγο για τη δευτερολογία σας.

**ΛΙΑΝΑ ΚΑΝΕΛΛΗ:** Δεν ξέρω αν τον θέλω. Πρέπει να συγκρατηθώ. Με αποθαρρύνατε! Αφού συμφωνείτε μαζί μου για την περιγραφή, δεν διαφωνείτε ούτε για το ποσό των 2 εκατομμυρίων! Περιμένετε πρόταση συνολικά άλλης πολιτικής για τα 2 εκατομμύρια; Ειλικρινά, περιμένετε πρόταση; Θέλετε να σας αναπτύξω συνολική πρόταση αυτήν τη στιγμή γι’ αυτό το θέμα, εδώ και τώρα, σήμερα, αυτόν το μήνα, αυτήν την ημερομηνία, Βουλευτής ΚΚΕ εγώ από τη μια μεριά και εσείς να επαναλαμβάνετε την ερώτηση που δώσατε στις 2 του μηνός σε έναν άλλο Βουλευτή;

Θα πείτε στους γέρους να περιμένουν να διορθώσετε τα λάθη των προηγούμενων, να κάνετε τη δική σας πολιτική και να μοιραστούν μαζί σας τη στενοχώρια με ένα κατοστάρικο παραπάνω ο καθένας τον μήνα; Αυτό μου ζητάτε; Τι μου ζητάτε εμένα τώρα; Κατανόηση που υποφέρει η Κυβέρνηση που χρεώνει τα γερόντια, τα γεροντάκια και τα σπίτια κάτι παραπάνω; Δεν έχω! Δεν έχω αντιπρόταση σε αυτό!

Στον Βούτση να πάμε τώρα, αυτήν τη στιγμή! Να, στον Αντιπρόεδρο! Να πάμε να κόψουμε από τη Βουλή! Θα βρούμε 2 εκατομμύρια! Εσείς ψάχνετε στα ΟΠΑΠ, στα «ΜΑΜΑΠ», στα «ΣΑΣΑΠ», παντού ψάχνετε να βρείτε ισοδύναμα. Για 2 εκατομμύρια, για να μη χρεωθούν οι γέροι και τα σπίτια τους; Γιατί οι περισσότεροι από αυτούς είναι μοναχικοί! Τίποτα, δεν έχουν κανέναν να τους νοιαστεί. Παίρνουν τη σύνταξη και πάνε κάπου!

Τι να σας προτείνω; Να σας προτείνω να αναστηθεί η Αγία Αθανασία του Αιγάλεω; Τι να προτείνω; Πιστέψτε με! Τι; Εθελοντές; Να σας προτείνω τι; Τον Στάλιν να καθαρίσει; Δεν το πιστεύω ότι παίρνω αυτήν την απάντηση σήμερα! Τη στοιχειώδη ευαισθησία. Μιλάτε για ανθρώπους των οποίων τον χρόνο ζωής και την ποιότητα ζωής λόγω ηλικίας δεν μπορείτε να τη διαπραγματευθείτε! Γι’ αυτό σας μίλησα για ιδιαζόντως ειδεχθή ΦΠΑ!

Δεν μπορείτε, δεν έχετε το δικαίωμα, ούτε εσείς ούτε εγώ! Με κανένα ιδεολογικό πρόσχημα, με καμμία επικοινωνιακή μορφή! Ο χρόνος για έναν υπερήλικα με προβλήματα, που αναγκάζεται να καταφύγει σε ιδιωτικό χώρο για να κλείσει τη ζωή του, είναι υπεράνω διαπραγμάτευσης. Αν δεν είναι υπεράνω διαπραγμάτευσης, δεν μας σώζει όχι ιδεολογία, όχι τοποθέτηση, όχι υποκατάσταση της πολιτικής από ηθικολογίες, ούτε καν η έννοια της ηθικής, αυτή που μπορεί να δεχθεί από τον οποιονδήποτε πολιτισμό στην οποιανδήποτε χρονική στιγμή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχετε ζητιανέψει για γέρο; Έχετε ζητιανέψει ποτέ σας για γέρο; Εγώ ξέρω ανθρώπους που ζητιανεύουν για γέρους! Ξέρετε τι θα πει να πετάς τον γέρο σε μια γωνιά, γιατί έχει χρόνιο νόσημα, γιατί δεν βλέπει, γιατί δεν μπορεί να περπατήσει, γιατί έχει Αλτσχάιμερ, γιατί δεν μπορεί να επικοινωνήσει με το περιβάλλον; Αυτό το σαρκίο θα το διαπραγματευθούμε εδώ μέσα, ακόμα και στο επίπεδο της λύσης που έχει βρει ο καθένας; Έχετε δανειστεί για γέρο;

Γέροι και παιδιά είναι οι δύο πυλώνες αντιμετώπισης του πολιτισμού. Δεν έχει καμμία σχέση -καμμία σχέση, καμμία σχέση!- με τους προηγούμενους και τους επόμενους. Στην καμένη γη το πρώτο πράγμα που κοιτάς να σώσεις είναι κόκαλα. Αν δεν σώσεις τα κόκαλα, αφήστε τα στα θηρία να τα φάνε και καθίστε ξανά τα παιδιά από κάτω να συζητάνε για τη σύνταξη με βάση το σε ποια μοναξιά και πού θα πεθάνουν πεταμένοι! Άστεγος γέρος και άστεγος νέος δεν είναι το ίδιο πράγμα. Δεν είναι το ίδιο πράγμα!

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κανέλλη.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα αναγκαστώ εν πολλοίς να επαναλάβω το βασικό πολιτικό επιχείρημα.

**ΛΙΑΝΑ ΚΑΝΕΛΛΗ:** Μην το κάνετε! Δεν πειράζει!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν έχω απαίτηση από εσάς για να βρεθεί κάποιο ισοδύναμο ή στο πού θα βρεθούν. Εσείς είπατε 2 εκατομμύρια, ενώ οι υπηρεσιακοί παράγοντες υπολογίζουν ότι είναι περισσότερα. Δεν είναι…

**ΛΙΑΝΑ ΚΑΝΕΛΛΗ:** Πόσα; Πόσα; Πες μου πόσα!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτό, κυρία Κανέλλη.

Δεν είναι το πολιτικό θέμα αυτό.

**ΛΙΑΝΑ ΚΑΝΕΛΛΗ:** Πες μου πόσα είναι.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτό!

Το πολιτικό θέμα είναι ότι η Κυβέρνηση ήταν μπροστά σε μία συγκεκριμένη πολιτική επιλογή.

**ΛΙΑΝΑ ΚΑΝΕΛΛΗ:** Που δεν είναι ευρωπαϊκή.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτό. Εγώ σας άκουσα με θρησκευτική ευλάβεια. Διότι, εγώ δεν είμαι της Αγίας Αθανασίας, είμαι της «Αγίας Υπομονής». Ακούστε με, όμως, σας παρακαλώ.

**ΛΙΑΝΑ ΚΑΝΕΛΛΗ:** Μα, δεν είναι ούτε ευρωπαϊκή. Δεν ισχύει πουθενά στην Ευρώπη. Τουλάχιστον μη μου λες ψέματα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πολλά δεν ισχύουν σε άλλες χώρες της Ευρώπης, αλλά είμαστε αναγκασμένοι εδώ. Η Κυβέρνηση αναγκάστηκε τον Ιούλιο και τον Αύγουστο να κάνει μία συμφωνία μέσα από μία συγκεκριμένη πολιτική επιλογή. Το έχουμε πει πάρα πολλές φορές, όχι για να κλαφτούμε και να μας λυπηθεί κάποιος.

**ΛΙΑΝΑ ΚΑΝΕΛΛΗ:** Δεν με πείθετε!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Αυτή ήταν η πολιτική επιλογή που κάναμε.

**ΛΙΑΝΑ ΚΑΝΕΛΛΗ:** Δεν με πείθετε!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά το θέμα της τρίτης ηλικίας, εγώ δεν θα κάνω εδώ ούτε διαγωνισμό ευαισθησίας ούτε θα αρχίσω να περιγράφω τα προβλήματά τους, τα προβλήματα της τρίτης ηλικίας, για να πω ότι το κάνω καλύτερα από εσάς.

**ΛΙΑΝΑ ΚΑΝΕΛΛΗ:** Μα, δεν μπαίνεις σε διαγωνισμό άμα είσαι χαμένος εκ των προτέρων. Πώς θα μπεις στο διαγωνισμό; Γιατί εάν με προσβάλλεις, θα σε προσβάλω πίσω. Δεν σε προσέβαλα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρία Κανέλλη, η Κυβέρνηση κάνει ό,τι μπορεί …

**ΛΙΑΝΑ ΚΑΝΕΛΛΗ:** Αν με προσβάλλεις, θα σε προσβάλω πίσω! Δεν σε προσέβαλα!

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κανέλλη, μη διακόπτετε. Αφήστε τον κύριο Υπουργό να ολοκληρώσει.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν σας προσέβαλα.

**ΛΙΑΝΑ ΚΑΝΕΛΛΗ:** Δεν μίλησα για διαγωνισμό ευαισθησίας. Εάν θες εσύ να κάνεις καλλιστεία αριστερής ευαισθησίας πάνω στο θέμα μου, δεν θα το κάνεις στο πρόσωπό μου. Δεν σε προσέβαλα!

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κανέλλη, σας παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να απαντήσω, κυρία Κανέλλη.

**ΛΙΑΝΑ ΚΑΝΕΛΛΗ:** Θα κοπείς στα καλλιστεία αυτά!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν σας προσέβαλα με κανέναν τρόπο. Απαντώ στην ερώτησή σας και λέω ότι δεν χρειάζεται να περιγράψω εγώ στην απάντησή μου τα προβλήματα της τρίτης ηλικίας. Τα γνωρίζουμε πολύ καλά και κάνουμε ό,τι είναι δυνατόν, από τα παιδιά των μεταναστών που παίρνει ο πατήρ Αντώνιος στην «ΚΙΒΩΤΟ» μέχρι την τρίτη ηλικία, μέχρι την παιδεία, σε όλους τους τομείς κάνουμε ό,τι είναι δυνατόν για να συμπαρασταθούμε σε αυτούς τους ανθρώπους. Για να το κάνουμε, όμως, αυτό χρειάζεται ένα οικονομικό και ένα πολιτικό πλαίσιο. Σε αυτό δεν έχουμε βρει ποια άλλη απάντηση υπάρχει εκτός από αυτό που κάναμε.

Για αυτό που θέλω να σας διαβεβαιώσω, όμως, είναι ότι όλοι οι συντελεστές του ΦΠΑ και όλα αυτά τα ζητήματα θα επανεξεταστούν μέσα στο 2016 με τα νέα δεδομένα της οικονομίας και θα μας επιτρέψουν να τα ξαναδούμε όλα αυτά τα ζητήματα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 12.08΄ λύεται η συνεδρίαση για τη Δευτέρα 16 Νοεμβρίου 2015 και ώρα 18.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**