(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΓ΄

Τρίτη 26 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 9ο Δημοτικό Σχολείο Αλεξανδρούπολης, σελ.   
3. Επί διαδικαστικού θέματος, σελ.   
4. Αναφορά του Προέδρου της Βουλής κ. Νικολάου Βούτση, στην απουσία των Υπουργών κατά τη διεξαγωγή του Κοινοβουλευτικού Ελέγχου, σελ.   
5. Ειδική Ημερήσια Διάταξη:

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών Κομμάτων, σχετικά με τη μεταρρύθμιση του ασφαλιστικού συστήματος της χώρας, σελ.   
6. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεση της στο σχέδιο νόμου του Υπουργείου Οικονομικών: «Προσαρμογή της ελληνικής νομοθεσίας στην Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), στα άρθρα 2 και 8 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Αρχής Ασφαλίσεων και Επαγγελματικών Συντάξεων (εφεξής ΕΑΑΕΣ) και της Ευρωπαϊκής Αρχής Κινητών Αξιών και Αγορών καθώς και στο άρθρο 4 της Οδηγίας 2011/89/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την συμπληρωματική εποπτεία των χρηματοπιστωτικών οντοτήτων που ανήκουν σε χρηματοπιστωτικούς ομίλους ετερογενών δραστηριοτήτων και συναφείς διατάξεις της νομοθεσίας περί της ιδιωτικής ασφάλισης», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΩΝ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΥΤΣΗΣ Ν. , σελ.  
ΚΟΥΡΑΚΗΣ Α. , σελ.  
  
Β. Επί της Ειδικής Ημερήσιας Διάταξης:  
ΓΕΝΝΗΜΑΤΑ Φ. , σελ.  
ΘΕΟΔΩΡΑΚΗΣ Σ. , σελ.  
ΚΑΜΜΕΝΟΣ Π. , σελ.  
ΚΑΤΡΟΥΓΚΑΛΟΣ Γ. , σελ.  
ΚΟΥΤΣΟΥΜΠΑΣ Δ. , σελ.  
ΛΕΒΕΝΤΗΣ Β. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΤΣΑΚΑΛΩΤΟΣ Ε. , σελ.  
ΤΣΙΠΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΓ΄

Τρίτη 26 Ιανουαρίου 2016

Αθήνα, σήμερα στις 26 Ιανουαρίου 2016, ημέρα Τρίτη και ώρα 18.57΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-1-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΒ΄ συνεδριάσεώς του, της Δευτέρας 25 Ιανουαρίου 2016, σε ό,τι αφορά την ψήφιση στο σύνολο των σχεδίων νόμου: 1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές» και 2. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων»)

Κυρίες και κύριοι συνάδελφοι, πριν εισέλθουμε στην προ ημερησίας διατάξεως συζήτηση, θα ήθελα να σας υπενθυμίσω ότι αύριο στις 13.00΄ θα γίνει μία εκδήλωση τιμής, μέσα στην ημερήσια διάταξη των εργασιών της Βουλής, για τα θύματα του Ολοκαυτώματος και για τους επιζήσαντες.

Θα γίνει από την πλευρά μου μία μικρή εισαγωγική ομιλία και ύστερα θα μιλήσει, εκ μέρους της Κυβέρνησης, ο Υπουργός Παιδείας και Θρησκευμάτων κ. Νικόλαος Φίλης.

Θα παρευρεθούν μετά και στις εκδηλώσεις που θα γίνουν σε όλη τη χώρα αύριο -είτε έτσι είτε αλλιώς, γίνονται κάθε χρόνο- και εκπρόσωποι των εβραϊκών σωματείων και κοινοτήτων. Αύριο, λοιπόν, στις 13.00΄.

Επίσης, εκ μέρους όλων των μελών –θα έλεγα- της Διάσκεψης των Προέδρων θα ήθελα να επισημάνω ότι έχουμε κάποια προβλήματα αυτούς τους μήνες στη διεξαγωγή του κοινοβουλευτικού ελέγχου από την απουσία Υπουργών.

Είναι γνωστό το θέμα αυτό και στο Υπουργικό Συμβούλιο. Γνωρίζουμε όλοι ότι υπάρχουν πολλές δουλειές και πολλά κωλύματα. Αρκετοί εκ των Υπουργών είναι ιδιαίτερα συνεπείς, ενώ άλλοι όχι τόσο όσο θα έπρεπε.

Λέω ευθέως ότι θα πρέπει να αλλάξει επί τα βελτίω αυτή η κατάσταση, έτσι ώστε να είναι μικρό το ποσοστό –και μόνο όταν δεν γίνεται διαφορετικά- των ερωτήσεων οι οποίες δεν τυγχάνουν απάντησης.

Επίσης, θα ήθελα να επισημάνω πως είναι καλύτερο οι ίδιοι οι Υπουργοί, όταν υπάρχει ένα κώλυμα, να επικοινωνούν με τον Βουλευτή και με τις Υπηρεσίες. Δεν είναι σωστό απρόσωπα και χωρίς να δίδονται κάποιες ιδιαίτερες εξηγήσεις να γίνονται οι διαδοχικές αναβολές απάντησης στις ερωτήσεις.

Δεν θα έπρεπε να προχωρήσουμε σε «μέτρα» -εντός πολλών εισαγωγικών- που κατά καιρούς έχουν στη Βουλή πιστοποιηθεί ή εφαρμοστεί, δηλαδή ο Βουλευτής να μπορεί από μόνος του να λέει την ερώτηση για όσο χρόνο τού αναλογεί, ανεξάρτητα αν είναι ο Υπουργός εδώ ή όχι, και σε κάποια άλλα μέτρα, διότι μας ενδιαφέρει η ουσία. Και η ουσία είναι να υπάρχει απάντηση, να υπάρχει διασταύρωση στοιχείων πάνω στα μεγάλα θέματα που έρχονται συνήθως διά του κοινοβουλευτικού ελέγχου και δεν είναι η δημιουργία εντυπώσεων.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών Κομμάτων, σχετικά με τη μεταρρύθμιση του ασφαλιστικού συστήματος της χώρας.

Σύμφωνα με το άρθρο 143 παράγραφος 4 του Κανονισμού της Βουλής, η διάρκεια της αγόρευσης του Πρωθυπουργού κ. Αλέξη Τσίπρα, με πρωτοβουλία του οποίου πραγματοποιείται η σημερινή συζήτηση, είναι τριάντα λεπτά της ώρας. Η διάρκεια αγόρευσης των Προέδρων των Κοινοβουλευτικών Ομάδων είναι είκοσι λεπτά της ώρας για τον καθένα. Στη συζήτηση συμμετέχουν δύο Υπουργοί, εν προκειμένω ο Υπουργός κ. Τσακαλώτος και ο Υπουργός κ. Κατρούγκαλος, με διάρκεια αγόρευσης δέκα λεπτά.

Θα ήθελα να σας πω ότι όλοι οι συμμετέχοντες σε αυτή τη συζήτηση έχουν δικαίωμα δευτερολογίας, για δεκαπέντε λεπτά της ώρας ο Πρωθυπουργός και για δέκα λεπτά της ώρας οι Πρόεδροι των Κοινοβουλευτικών Ομάδων και οι Υπουργοί. Τέλος, ο Πρωθυπουργός μπορεί να κλείσει τη συζήτηση λαμβάνοντας τον λόγο για πέντε λεπτά της ώρας.

Αυτά προβλέπει ο Κανονισμός και είναι υποχρεωτικά προς εφαρμογή από εμάς. Αυτό, όμως, το οποίο θα ήθελα να παρακαλέσω όλους, έτσι ώστε να μη βραδύνει πολλές ώρες η συγκεκριμένη συζήτηση, είναι να υπάρχει μία πειθάρχηση στον χρόνο, όπως επίσης και στις δευτερομιλίες να υπάρχει όσο το δυνατόν μεγαλύτερη οικονομία χρόνου, όχι όμως σε βάρος της ουσίας.

Θα παρακαλούσα πολύ τον Πρωθυπουργό, τον κ. Αλέξη Τσίπρα, να πάρει τον λόγο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, με δική μας πρωτοβουλία διεξάγεται σήμερα προ ημερησίας διατάξεως συζήτηση στη Βουλή, με αντικείμενο την ασφαλιστική μεταρρύθμιση. Γιατί όλοι, όλα τα κόμματα, οφείλουν να πάρουν θέση ενώπιον του ελληνικού λαού σε ένα μείζον κοινωνικό και εθνικό, θα έλεγα, ζήτημα, όπως αυτό που αφορά τη βιωσιμότητα του ασφαλιστικού μας συστήματος.

Γιατί στο ερώτημα εάν και οι επόμενες γενιές έχουν δικαίωμα στην κοινωνική προστασία και στην κοινωνική ασφάλιση, δεν χωρούν υπεκφυγές. Δεν υπάρχει κανένα περιθώριο ούτε για παραπληροφόρηση ούτε για κρυφτούλι ούτε για εύκολη δημαγωγία μεταξύ των πολιτικών δυνάμεων.

Δεν υπάρχει δυνατότητα, εξάλλου, να αμφισβητήσει κανείς την πραγματικότητα. Και η πραγματικότητα είναι ότι το ασφαλιστικό μας σύστημα δεν είναι βιώσιμο. Είναι ένα πρόβλημα γνωστό εδώ και χρόνια, που επιδεινώθηκε, όμως, ραγδαία στα χρόνια της κρίσης.

Είναι γνωστό, επίσης, ότι το έλλειμμα βιωσιμότητας του ασφαλιστικού συστήματος σχετίζεται με τη λεηλασία των αποθεματικών από τις κυβερνήσεις του ΠΑΣΟΚ και της Νέας Δημοκρατίας τα προηγούμενα σαράντα χρόνια.

Επίσης, σχετίζεται και με το δημογραφικό πρόβλημα της χώρας μας και, φυσικά, με τις πολιτικές επιλογές που έγιναν τα τελευταία χρόνια, τα χρόνια της κρίσης, επιλογές που μείωσαν κατά είκοσι πέντε μονάδες το ΑΕΠ της χώρας και ανέβασαν την ανεργία από το 7% στο 25%. Διότι η βιωσιμότητα του ασφαλιστικού συστήματος είναι απόλυτα συναρτημένη με τους ρυθμούς ανάπτυξης της οικονομίας και το μέγεθος της απασχόλησης.

Έτσι, από τη μια πλευρά, το εκτροχιασμένο συνταξιοδοτικό σύστημα με τα σωρευτικά ελλείμματα στέρησε πολύτιμους αναπτυξιακούς πόρους από την οικονομία, συντελώντας σημαντικά στην εμφάνιση της ύφεσης και, από την άλλη, η ύφεση επιδείνωσε την κατάσταση του ασφαλιστικού, μέσω της χαμηλής ζήτησης, της εκτόξευσης της ανεργίας κατά 250% και της επακόλουθης μείωσης των εισφορών.

Μόνο στο ΙΚΑ έχουμε μείωση 30% των εισφορών μεταξύ 2010-2014 και 19,2% μείωση των ασφαλισμένων, λόγω της υψηλής ανεργίας που δημιουργήθηκε αυτά τα χρόνια. Οι άμεσα ασφαλισμένοι στο ΙΚΑ έχουν μειωθεί από δυόμισι εκατομμύρια το 2009 σε λιγότερο από δύο εκατομμύρια το 2014.

Η σχέση συνταξιούχων προς ασφαλισμένους στο ΙΚΑ είναι σήμερα 1 προς 1,7, ενώ, για να ήταν οριακά βιώσιμο, θα έπρεπε να είναι, κατά τις πιο αισιόδοξες εκτιμήσεις, 1 προς 2,1.

Οι μισθοί των ασφαλισμένων ΙΚΑ έχουν μέση μείωση 21,8% την τελευταία πενταετία, ενώ το 46% των νέων συμβάσεων εργασίας αφορούν μερική ή εκ περιτροπής απασχόληση, με αντίστοιχες αναλογικές μειώσεις στις καταβαλλόμενες εισφορές.

Οι μισοί και πλέον αυτοαπασχολούμενοι δεν καταφέρνουν να είναι συνεπείς στις πληρωμές των εισφορών τους για πάνω από ένα εξάμηνο και οι οφειλές προς τα ασφαλιστικά ταμεία ξεπερνούν σήμερα τα 13 δισεκατομμύρια ευρώ.

Με λίγα λόγια -και γιατί σας αναφέρω αριθμούς- ποιο είναι το πρόβλημα, που ερχόμαστε σήμερα να συζητήσουμε; Γιατί συζητάμε σήμερα για το ασφαλιστικό; Μήπως γιατί μας το ζητούν οι δανειστές; Όχι. Οι δανειστές μας ζητάνε μία μείωση της ετήσιας δαπάνης στο 1% του ΑΕΠ.

Σήμερα συζητάμε για το ασφαλιστικό, γιατί πολύ απλά, αν δεν πάρουμε μέτρα, το σύστημα θα καταρρεύσει. Αν δεν πάρουμε μέτρα, θα χρειάζονται συνεχώς τεράστια επιπλέον ποσά από τον κρατικό προϋπολογισμό για την καταβολή των συντάξεων, που, υπό τις παρούσες δημοσιονομικές συνθήκες, είναι αδύνατον να βρεθούν.

Θέλω να σας θυμίσω ότι οι μελέτες του ΙΝΕ της ΓΣΕΕ από το 2014 έκρουαν τον κώδωνα του κινδύνου για το ισχυρό ενδεχόμενο αδυναμίας πληρωμής των συντάξεων από το 2016, δηλαδή από φέτος.

Τα σημερινά αλλά κυρίως τα μελλοντικά δεδομένα δεν αφήνουν περιθώρια για εφησυχασμό. Για να πληρωθούν οι συντάξεις του 2016, το σύστημα κοινωνικής ασφάλισης θα πρέπει, εκτός από τις εισφορές και την κρατική χρηματοδότηση, να βρει πρόσθετους πόρους, επιπλέον των κρατικών επιχορηγήσεων, ύψους 980 εκατομμυρίων ευρώ, οι οποίοι αυξάνονται σε 1,4 δισεκατομμύριο ευρώ το 2017 και σε 2,5 δισεκατομμύρια για το 2018, με τις ανάγκες να πολλαπλασιάζονται για τα επόμενα χρόνια. Το ΙΚΑ μόνο για το 2015 έχει έλλειμμα 980 εκατομμύρια ευρώ και ο ΟΑΕΕ 540 εκατομμύρια ευρώ.

Σήμερα, λοιπόν, είμαστε εδώ και συζητάμε, γιατί βρισκόμαστε μπροστά σε μία πορεία, η οποία, αν δεν ανατραπεί, με μαθηματική ακρίβεια οδηγεί σε κατάρρευση των ταμείων και αδυναμία πληρωμής συντάξεων.

Μπροστά σε αυτή την εκρηκτική κατάσταση, μια εκδοχή και για τη δική μας Κυβέρνηση θα ήταν να κάνουμε ό,τι έκαναν και οι προηγούμενοι τα τελευταία χρόνια: να κρύψουμε το πρόβλημα κάτω από το χαλί, να το πετάξουμε μπροστά στο μέλλον, με τον κίνδυνο, βέβαια, κάποια στιγμή, αιφνιδιαστικά, να παραλύσουμε εξαιτίας της αναποφασιστικότητάς μας.

Όμως πιστεύω ότι αυτή είναι μια στάση κοινωνικά ανεύθυνη, εθνικά ανεύθυνη, θα έλεγα, όπως βαθιά ανεύθυνη είναι και η στάση που κράτησαν τα τελευταία χρόνια κυρίως τα κόμματα που κυβέρνησαν τον τόπο και έχουν τη βαριά ευθύνη για τα σημερινά αδιέξοδα. Έρχονται μάλιστα τώρα και ασκούν και κριτική από πάνω. Μας κουνάνε το δάχτυλο, αντί να μας πουν κάποια πρόταση. Παριστάνουν τους εισαγγελείς, ενώ έχουν τεράστιες ευθύνες.

Από τη δεκαετία του 1970 ακόμα, όταν οι κυβερνώντες από τότε άφηναν τον κουμπαρά των αποθεματικών των εργαζομένων να ροκανίζεται με μηδενική απόδοση από τον πληθωρισμό, όταν τα τραπεζικά επιτόκια βρίσκονταν πάνω από το 25%. Και αυτό γινόταν προκειμένου να εξασφαλίζουν προμήθειες και θαλασσοδάνεια σε ημέτερους, καθώς και την παρασιτική, κρατικοδίαιτη επιχειρηματικότητα.

Τα ίδια έγιναν και αργότερα, τη δεκαετία του 1990 και την πρώτη δεκαετία του 2000, με την αλόγιστη τότε συμμετοχή των ασφαλιστικών ταμείων στο χρηματιστηριακό πάρτι. Χωρίς λογική, χωρίς επιστημονικότητα, τζόγαραν τα αποθεματικά των ταμείων, ενώ ταυτόχρονα καλούσαν τον απλό κόσμο να συμμετάσχει και αυτός στο πάρτι του Χρηματιστηρίου, στο παραλήρημα που είχε δημιουργηθεί.

Και όταν η γιορτή τελείωσε και η φούσκα του Χρηματιστηρίου έσκασε, θύματα, εκτός των εκατοντάδων χιλιάδων ανυποψίαστων, ήταν και τα ίδια τα ταμεία.

Αλλά δεν σταμάτησαν εκεί. Στη συνέχεια ήρθαν τα δομημένα ομόλογα, που κόστισαν και αυτά πολλά εκατομμύρια ευρώ, για να φτάσουμε στην επιτομή της καταστροφής, στις εγκληματικές συνέπειες του PSI, που τα ταμεία έχασαν τότε περιουσία πάνω από 15 δισεκατομμύρια. Συνολικά, βέβαια, στο τέλος, το κόστος είναι περίπου στα 12 τρισεκατομμύρια ευρώ. Και οι τράπεζες, βέβαια, ανακεφαλαιοποιήθηκαν πολλάκις, τα ταμεία όμως έμειναν με τα ελλείμματα.

Αυτή είναι η πραγματικότητα. Αυτή την πολιτική εφήρμοσαν οι προηγούμενες κυβερνήσεις στη διαχείριση των αποθεματικών των ταμείων. Τα χρησιμοποιούσατε διαχρονικά ως έναν κουμπαρά, μέσα από τον οποίο ικανοποιούσατε πολιτικές, κομματικές και πελατειακές επιδιώξεις, αδιαφορώντας για τις συνέπειες των πράξεων, που αφορούσαν, όμως, το σύνολο του ελληνικού λαού.

Ταυτόχρονα, υπονομεύσατε και το σύστημα από τα μέσα, με προκλητικές συντεχνιακές και άλλες πελατειακές ρυθμίσεις, που το κατέστησαν δαιδαλώδες και διαχρονικά ελλειμματικό.

Εμείς, λοιπόν, μπροστά σε ένα εμφανές αδιέξοδο που οι κυβερνήσεις σας δημιούργησαν, επιλέγουμε σήμερα έναν δύσκολο δρόμο, έναν δρόμο ευθύνης. Ανοίγουμε τη συζήτηση με αίσθημα του επείγοντος και της ιστορικής ευθύνης. Συντάξαμε τη δική μας ολοκληρωμένη πρόταση και τη θέσαμε σε διάλογο. Είναι μια πρόταση που έχει κριτήριο την ισονομία, την κοινωνική δικαιοσύνη και την εσωτερική αναδιανομή από τους πλουσιότερους στους φτωχότερους, με σεβασμό στην αρχή της αναλογικότητας.

Σας καλούμε, λοιπόν, σήμερα –και γι’ αυτό διεξάγουμε αυτή τη συζήτηση- να σταματήσετε να παίζετε κρυφτό. Σας καλέσαμε σε διάλογο ενάμιση μήνα πριν και πλέον, στη συνάντηση στο υψηλότατο δυνατό επίπεδο, σε επίπεδο πολιτικών Αρχηγών, υπό τον Πρόεδρο της Δημοκρατίας. Αρνηθήκατε τον διάλογο. Αρνηθήκατε καν να καταθέσετε προτάσεις.

Σας καλούμε σήμερα εκ νέου και ενώπιον του ελληνικού λαού που μας παρακολουθεί να πάρετε θέση πάνω στο πρόβλημα.

Και μην κρύβεστε πίσω από τη συμφωνία. Η ανάγκη για μεταρρύθμιση που θα καθιστά βιώσιμο το ασφαλιστικό μας σύστημα –επαναλαμβάνω- ξεπερνά τη συμφωνία.

Σε ό,τι αφορά τη συμφωνία, η υποχρέωση για τη μείωση των δαπανών κατά 1% του Ακαθάριστου Εγχώριου Προϊόντος δεν είναι υποχρεωτικό να προέλθει, σύμφωνα με το γράμμα της συμφωνίας, από νέες περικοπές, νέες μειώσεις συντάξεων. Ως γνωστόν, υπάρχει πάντα η δυνατότητα εξεύρεσης ισοδυνάμων. Το ίδιο, άλλωστε, συνέβη και στην Πορτογαλία, όταν –για άλλους λόγους εκεί– το συνταγματικό δικαστήριο της χώρας δεν επέτρεψε μειώσεις συντάξεων και οι θεσμοί δέχθηκαν ισοδύναμα.

Σε αυτό το πλαίσιο και απολύτως μέσα στο γράμμα της συμφωνίας, δώσαμε απόλυτη προτεραιότητα στο να μην κοπούν εκ νέου οι συντάξεις και γι’ αυτό καλέσαμε σε διάλογο τους μεγαλύτερους εργοδοτικούς φορείς της χώρας και τους πείσαμε να βάλουν πλάτη, να μοιραστούν το βάρος, για να μην κοπούν εκ νέου οι συντάξεις. Και προς τιμήν τους το δέχθηκαν, δέχθηκαν μία μικρή αύξηση των εργοδοτικών εισφορών κατά 1%.

Αποδείξαμε με στοιχεία ότι η ανταγωνιστικότητα, σε αντίθεση με τις νεοφιλελεύθερες ιδεοληψίες –τις δικές σας ιδεοληψίες-, επιβαρύνεται και παρεμποδίζεται κατά 80% από μη μισθολογικούς παράγοντες, από το ενεργειακό κόστος, τη γραφειοκρατία, τις στρεβλώσεις του ανταγωνισμού, όπως η φοροδιαφυγή και οι πελατειακές σχέσεις, από το κόστος δανεισμού.

Έτσι δεχθήκαμε σε αυτήν την παραγωγική, δημιουργική συνάντηση να συζητήσουμε μαζί τους και να προωθήσουμε σειρά παρεμβάσεων, που θα μειώνουν το συνολικό κόστος και θα βελτιώνουν ουσιαστικά την ανταγωνιστικότητα των επιχειρήσεων, ενώ ταυτόχρονα θα προκαλούν θετικό αποτέλεσμα τόσο στα δημοσιονομικά μεγέθη όσο και στην ενίσχυση της απασχόλησης και με αυτόν τον τρόπο να αντισταθμιστεί πάρα πολύ γρήγορα αυτό το μικρό κόστος αύξησης των εργοδοτικών εισφορών.

Τα ερωτήματα, λοιπόν, που θέλω σήμερα να θέσω ευθέως προς όλες τις πολιτικές δυνάμεις, κυρίως όμως σε όσες είχαν την ευθύνη της διακυβέρνησης του τόπου από τη Μεταπολίτευση και μετά, είναι πολύ συγκεκριμένα:

Εσείς που δημιουργήσατε το πρόβλημα, εσείς που λεηλατήσατε τα ταμεία στα χρόνια της ανάπτυξης, εσείς που δημιουργήσατε τις μαύρες τρύπες τώρα, στα χρόνια της κρίσης, μήπως, εκτός από το να δημαγωγείτε, θα είχατε να καταθέσετε και καμμία πρόταση για το πώς φαντάζεστε ότι μπορεί να αντιμετωπιστεί το πρόβλημα που εσείς δημιουργήσατε;

Η Κυβέρνηση έχει καταθέσει σε δημόσιο διάλογο μία πρόταση. Μπορεί να μη σας αρέσει, αλλά θέλουμε να σας προκαλέσουμε να προτείνετε, να καταθέσετε κάτι διαφορετικό.

Ήρθαμε σε συμφωνία –επαναλαμβάνω- με τους εργοδοτικούς φορείς. Θα τη στηρίξετε αυτή τη συμφωνία ή θα συμπαραταχθείτε με το Διεθνές Νομισματικό Ταμείο, στο όνομα μίας νεοφιλελεύθερης ψευδοτεχνοκρατικής ιδεοληψίας, που οδηγεί τελικά σε νέες περικοπές συντάξεων;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτό είναι το ερώτημα. Αυτό περιμένει να ακούσει σήμερα η μεγάλη πλειοψηφία των πολιτών. Η μεγάλη αγωνία του ελληνικού λαού που παρακολουθεί είναι αν θα έχουμε νέες περικοπές συντάξεων, κοντά στις δώδεκα που έχουν γίνει μέχρι τώρα με δική σας ευθύνη.

Εμείς καταθέσαμε μία πρόταση, που δεν προβλέπει νέες περικοπές συντάξεων. Ειλικρινά περιμένω σήμερα συγκεκριμένες, όχι αόριστες, απαντήσεις, ειδικά από εσάς που με πολύ μεγάλη ευκολία τις έχετε ψηφίσει αυτές τις έντεκα συνεχόμενες από το 2010 ως το 2014 περικοπές των συντάξεων, που μείωσαν τις συντάξεις συνολικά κατά 35% μεσοσταθμικά.

Δεν θέλω να κουράσω. Θα καταθέσω στα Πρακτικά τις έντεκα συνεχόμενες και διαφορετικές περικοπές συντάξεων που ψήφισαν οι κυβερνήσεις ΠΑΣΟΚ, ΠΑΣΟΚ-Νέας Δημοκρατίας από τον Μάιο του 2010 ως τον Ιούλιο του 2014, τότε που σας ήταν πολύ εύκολο να καταθέτετε προτάσεις, μόνο που αυτές οι προτάσεις ήταν προτάσεις περικοπών και μόνο περικοπών στις συντάξεις, ενώ τώρα αρνείστε να καταθέσετε προτάσεις.

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω όμως να πω και κάτι ακόμα. Στις εκλογές του Σεπτέμβρη προσήλθαμε με δεδομένη τη συμφωνία -με δεδομένο δηλαδή το γεγονός ότι είχαμε δεχθεί την υποχρέωση το 2016 να μειώσουμε κατά 1% τη δημόσια δαπάνη για το ασφαλιστικό σύστημα- και ζητήσαμε την ψήφο του ελληνικού λαού.

Τότε εμείς είπαμε στον ελληνικό λαό: «Αυτή είναι η συμφωνία, αλλά θα κάνουμε ό,τι περνάει από το χέρι μας –και αυτή είναι η κόκκινη γραμμή μας απέναντι στους δανειστές-, ώστε να μην οδηγήσει αυτή η συμφωνία σε νέες οδυνηρές περικοπές. Θα καταθέσουμε συνολική μεταρρύθμιση του ασφαλιστικού για να γίνει βιώσιμο, αλλά θα βρούμε ισοδύναμα, για να μην πάμε σε νέες οδυνηρές περικοπές σε όσους έχουν δει πολλάκις τις συντάξεις τους να μειώνονται.».

Εσείς, λοιπόν, από τότε διαβάζατε τελείως διαφορετικά αυτήν τη συμφωνία, που και εσείς ψηφίσατε. Θα σας θυμίσω τι δήλωνε ο κ. Βρούτσης σε τηλεοπτικό διάλογο σε μεγάλο ιδιωτικό σταθμό προεκλογικά, τον Σεπτέμβριο, που διαβεβαίωνε τους πολίτες πως όποιος και να είναι στη θέση του Υπουργού Εργασίας και Κοινωνικής Ασφάλισης μετά την 20ή Σεπτέμβρη, δηλαδή μετά τις εκλογές, δεν θα έχει παρά να εφαρμόσει τη συμφωνία, δεν θα έχει παρά να πετσοκόψει τις συντάξεις.

Έλεγε, μία σύνταξη τον χρόνο θα χαθεί σίγουρα. Έλεγε, μείωση 70% στις επικουρικές συντάξεις είναι πανάκεια. Έλεγε, πλήρης και άμεση κατάργηση του ΕΚΑΣ επιβάλλεται από τη συμφωνία. Έλεγε, το πάγωμα των αυξήσεων εκ των ων ουκ άνευ. Έλεγε, η σωτηρία θα επέλθει με την περαιτέρω μείωση των συντάξεων μέχρι 900 ευρώ, καθώς είναι περισσότεροι οι συνταξιούχοι που λαμβάνουν σύνταξη μέχρι αυτό το ποσό.

Να, λοιπόν, πώς διαβάζατε εσείς τη συμφωνία και τι ακριβώς θα πράττατε, αν ερχόσασταν στην κυβέρνηση. Και να τι ακριβώς απέτρεψε ο ελληνικός λαός με την ψήφο του στις 20 Σεπτέμβρη, κάτι που ξεχνάτε, ότι δηλαδή μόλις πριν από τέσσερις μήνες έδωσε ο ελληνικός λαός τη λαϊκή ετυμηγορία. Αυτά θα κάνατε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτά, όμως, τα κάνατε εσείς. Τώρα εμείς σας καταθέτουμε μία εντελώς διαφορετική πρόταση και ζητάμε να τοποθετηθείτε πάνω σ’ αυτήν.

Μας μιλάτε για το ασφαλιστικό σύστημα και εδώ πράγματι σηκώνουμε τα χέρια ψηλά, γιατί αυτό είναι ένα από τα βασικά επιχειρήματα της Αξιωματικής Αντιπολίτευσης, για να ασκήσει κριτική στην πρόταση της Κυβέρνησης.

Λέει το εξής: Μη βλέπετε που λεηλατήθηκαν τα ταμεία από το 1970 και μετά, μη βλέπετε που αυξήθηκε η ανεργία 250%, που δεν υπάρχουν εισφορές, που χάθηκε το 25% του ΑΕΠ στην κρίση. Όλα αυτά δεν πείραζαν. Το ασφαλιστικό ήταν βιώσιμο.

Ξέρετε πότε το ασφαλιστικό έγινε μη βιώσιμο; Από πέρυσι τον Γενάρη, που καταφέραμε να κερδίσουμε τις εκλογές και κάναμε τη διαπραγμάτευση, ως τον Ιούλη, σ’ αυτούς τους εφτά μήνες. Το ασφαλιστικό μας σύστημα έγινε μη βιώσιμο σ’ αυτούς τους εφτά μήνες! Συνεχίσετε να λέτε αυτό το επιχείρημα, πραγματικά μάς κάνει πολύ καλό. Συνεχίστε να το λέτε.

Μας λέτε και το εξής, ότι έναν χρόνο πριν, όταν εσείς κάνατε διαπραγμάτευση, δεν χρειαζόταν να κάνετε καμμία αλλαγή στο ασφαλιστικό σύστημα και μάλιστα μας λέτε ότι οι θεσμοί δεν σας πίεζαν εσάς για περικοπές 1% του ΑΕΠ το 2016, αλλά αυτό ήταν αποτέλεσμα της δικής μας κακής διαπραγμάτευσης.

Βεβαίως, ξεχνάτε πάντοτε, όταν αναφέρεστε σ’ αυτήν, να θυμάστε το γεγονός ότι εμείς δώσαμε στο τέλος ένα αποτέλεσμα, που, παρά τις δυσκολίες, έχει 20 δισεκατομμύρια λιγότερη λιτότητα στα τρία χρόνια -2015, 2016 και 2017- λόγω των πρωτογενών πλεονασμάτων που εσείς είχατε στο 3,5% και στο 4,2% κι εμείς είχαμε τη δυνατότητα και έχουμε τη δυνατότητα φέτος για 0%, 1,75% και στο τέλος, 3,5%.

(Γέλωτες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θέλω, όμως, να σας θυμίσω, για να σταματήσουν τα αστεία επιχειρήματα, τι είχατε ψηφίσει, άραγε, σε αυτή τη Βουλή εσείς, Νέα Δημοκρατία και ΠΑΣΟΚ, στο μεσοπρόθεσμο του 2014.

Στο μεσοπρόθεσμο 2014-2018 προβλέπατε, από τότε, ως βασικό σενάριο για την επιχορήγηση των ασφαλιστικών ταμείων από το κράτος τα 9,69 δισεκατομμύρια ευρώ, τη στιγμή που στον προϋπολογισμό του 2016 η σχετική πρόβλεψη, εμείς, δηλαδή, δίνουμε 10,5 δισεκατομμύρια.

Δηλαδή, εσείς οι ίδιοι από το 2014 προβλέπατε και ψηφίζατε πολύ λιγότερα ως κρατική δαπάνη για το ασφαλιστικό από αυτά που εμείς δίνουμε σήμερα με τον προϋπολογισμό και έχετε το θράσος να έρχεστε και να μας λέτε ότι εσείς φέρατε το 1% του ΑΕΠ μείωση των περικοπών, ενώ εμείς δεν θα το κάναμε, εμείς θα κάναμε μόνο 300 -λέτε ανερυθρίαστα στον ελληνικό λαό- που ήταν οι επικουρικές συντάξεις.

Στοιχείο δεύτερο, εξίσου αποκαλυπτικό: Σας υπενθυμίζω ότι στο μεσοπρόθεσμο 2013-2016 που κατατέθηκε τον Οκτώβριο του 2012, στο κομμάτι του κοινωνικού προϋπολογισμού αναφερόταν ρητά πως προβλέπεται η προοδευτική μείωση του υπερβαίνοντος τα 1.000 ευρώ ποσού συνολικού μηνιαίου εισοδήματος από συντάξεις κύριες και επικουρικές για τους συνταξιούχους όλων των φορέων κοινωνικής ασφάλισης και του δημοσίου. Αυτό και μόνο θα αρκούσε, λοιπόν, για να αποκαλύψει το μέγεθος της απάτης και της υποκρισίας σας, για πράγματα τα οποία είχατε όχι απλά αποδεχθεί, αλλά και ψηφίσει. Βεβαίως, αναστέλλατε στο διηνεκές τη διαρθρωτική μεταρρύθμιση για να γίνει βιώσιμο το σύστημα, για να έχουμε να δίνουμε συντάξεις τα επόμενα χρόνια. Μόνο περικοπές δεχόσαστε.

Επιτρέψτε μου σε αυτό το σημείο, κυρίες και κύριοι Βουλευτές, να παρουσιάσω τις βασικές αρχές και τη φιλοσοφία της δικής μας πρότασης. Και θα περιμένω βέβαια με αγωνία να ακούσω, αν υπάρχει, αντιπρόταση.

Εμείς προτείνουμε τη θεσμοθέτηση ενός ενιαίου φορέα ασφάλισης για όλους, με ενιαίους κανόνες υπολογισμού των εισφορών και της παροχής σύνταξης, με αποκλίσεις μόνο εκεί που ειδικές περιπτώσεις επιβάλλουν, όπως, για παράδειγμα, στους αγρότες και τους ελεύθερους επαγγελματίες, που πρέπει να ανοίξουμε έναν διάλογο.

Καθιερώνουμε την εθνική σύνταξη για όλους όσοι έχουν τουλάχιστον δεκαπέντε χρόνια ασφάλισης. Κι αυτό, διότι, μετά από μια μακροχρόνια κρίση, είναι δεδομένο ότι ένα μεγάλο μέρος του ενεργού πληθυσμού της χώρας μας, δυστυχώς, δεν θα έχει τη δυνατότητα συνεχούς εργάσιμου βίου, διότι έχουμε ενάμισι εκατομμύριο ανέργους. Άρα με τη δική μας πρόταση θα δικαιούνται την εθνική σύνταξη ακόμα και οι μακροχρόνια άνεργοι, που, λόγω της αρνητικής μεταβολής των συνθηκών, ξεπερνούν σήμερα το 70% του συνόλου των ανέργων.

Η εθνική σύνταξη ανταποκρίνεται στο σχετικό όριο της φτώχειας και είναι συνδεδεμένη με τους ρυθμούς ανάπτυξης. Όσο θα αυξάνεται το ΑΕΠ, τόσο θα αυξάνεται και αυτή. Σήμερα θα ξεκινήσει από τα 384 ευρώ στα δεκαπέντε έτη ασφάλισης και βεβαίως, προσδοκώντας –και αυτό είναι το πιο κρίσιμο απ’ όλα- τους θετικούς ρυθμούς ανάπτυξης, θα αυξάνεται. Θα δίνεται χωρίς κανένα εισοδηματικό κριτήριο, θα χρηματοδοτείται από τον προϋπολογισμό και θα αναπροσαρμόζεται κατ’ έτος με υπουργική απόφαση.

Η κύρια σύνταξη που θα καταβάλλεται θα είναι το άθροισμα που προκύπτει από την εθνική σύνταξη και από αναλογική σύνταξη, που εξαρτάται από τις εισφορές οι οποίες έχουν καταβληθεί στο σύνολο του εργασιακού βίου, τον συνολικό χρόνο ασφάλισης και το ποσοστό αναπλήρωσης των συντάξιμων αποδοχών.

Με το σύστημα αυτό εξασφαλίζουμε τον δημόσιο και αναδιανεμητικό χαρακτήρα του συστήματος κοινωνικής ασφάλισης, παρέχοντας ταυτόχρονα κίνητρα ασφάλισης και παραμονής στην εργασία. Διότι για εμάς η αναδιανομή, η στήριξη των πιο αδύναμων, η ενίσχυση του κοινωνικού κράτους είναι η βασική μας πολιτική επιδίωξη αλλά και ο πυρήνας της ιδεολογικής μας ταυτότητας. Διότι για εμάς δεν νοείται κοινωνία πολλαπλών ταχυτήτων ούτε πιστεύουμε ότι τις θετικές ωφέλειες της ανάπτυξης πρέπει να τις απολαμβάνει ένα μόνο μέρος του πληθυσμού, αλλά όλοι, μα όλοι, οι πολίτες της χώρας.

Καταλαβαίνετε ότι εδώ είναι μια ριζική, αν θέλετε και ιδεολογική, αντίθεση. Ιδεολογικά μας χωρίζει άβυσσος. Έχετε μια νεοφιλελεύθερη αφήγηση. Άκουσα, μάλιστα, προχθές το εξής. Αν δεν κάνω λάθος, ο κ. Κικίλιας ήταν σε έναν τηλεοπτικό σταθμό, ο οποίος είπε -ακούστε- ότι η αναδιανομή είναι κίνητρο για την τεμπελιά των φτωχών! Για εμάς η αναδιανομή είναι στοιχείο κοινωνικής δικαιοσύνης.

(Χειροκροτήματα από την πτέρυγα του ΣΥΡΙΖΑ)

Αυτές είναι οι βασικές διαχωριστικές γραμμές, αυτές είναι οι ιδεολογικές διαφορές που μας χωρίζουν με τις σκληρά νεοφιλελεύθερες απόψεις, που τώρα βεβαίως ηγούνται στην παράταξη της Νέας Δημοκρατίας, παρ’ ότι αναγνωρίζω πως δεν αποτελούν άποψη όλων όσοι βρίσκονται στην ευρύτερη παράταξη του συντηρητικού χώρου.

Η καταβολή, λοιπόν, της εθνικής σύνταξης σε όλους όσοι έχουν δεκαπενταετή ασφάλιση εξασφαλίζει τον κοινωνικό χαρακτήρα του συστήματος, ενώ η ρητή κρατική εγγύηση για το σύνολο των καταβαλλόμενων παροχών διασφαλίζει τον δημόσιο χαρακτήρα του. Το κράτος εγγυάται το σύνολο των καταβαλλόμενων συντάξεων και όχι μόνο της εθνικής σύνταξης. Την ίδια στιγμή, η εισαγωγή ορισμένων κεφαλαιοποιητικών στοιχείων δίνει κίνητρα για την παραμονή στην ασφάλιση και την καταβολή εισφορών, καθώς η καταβολή αυτή θα αποτυπώνεται και στο ύψος των μελλοντικών συντάξεων.

Με τον τρόπο αυτό επιτυγχάνεται ισορροπία ανάμεσα στην ανάγκη διασφάλισης ενός αξιοπρεπούς επιπέδου διαβίωσης και τη διαμόρφωση ασφαλιστικής συνείδησης. Η ουσιαστική ενοποίηση του υπάρχοντος καθεστώτος κοινωνικής ασφάλισης με θέσπιση ενιαίων κανόνων για τους ασφαλισμένους και την κατάργηση άδικων διακρίσεων ανάμεσα σε νέους και παλιούς, αποκαθιστά, κατά την άποψή μας, και το αίσθημα κοινωνικής δικαιοσύνης. Ο καθένας θα εισφέρει ανάλογα με τη δύναμή του, ανάλογα με το πραγματικό του εισόδημα και όχι με εικονικά εισοδήματα.

Μέχρι σήμερα το σύστημα κοινωνικής ασφάλισης χαρακτηρίζεται από εκτεταμένο νομικό και διοικητικό κατακερματισμό. Είναι χαρακτηριστικό ότι το 1997 λειτουργούσαν είκοσι οκτώ φορείς κύριας ασφάλισης και πάνω από διακόσιοι φορείς επικουρικής ασφάλισης.

Το προτεινόμενο σύστημα είναι εξαιρετικά απλό και μειώνει τα διαχειριστικά κόστη. Εξασφαλίζεται η διοικητική και λειτουργική ενοποίηση με διαφανή τρόπο. Η ενοποίηση των ταμείων θα βελτιώσει και την εισπραξιμότητα των πόρων, δεδομένης της, μέχρι σήμερα, απουσίας ενιαίων συστημάτων εποπτείας και παρακολούθησης των εσόδων. Ο κάθε ασφαλισμένος θα μπορεί ανά πάσα στιγμή να υπολογίσει το ύψος των αποδοχών του στη σύνταξη. Επαναλαμβάνω ότι η πρότασή μας διασφαλίζει ότι δεν θα υπάρξει καμμία μείωση στις κύριες συντάξεις. Όλες οι συντάξεις που δίνονται σήμερα θα υπολογιστούν εξαρχής, θα υπάρχει προσωπικό ποσοστό αναπλήρωσης, που θα καλύπτει τη διαφορά μεταξύ της σύνταξης, όπως υπολογίστηκε εκ νέου, και αυτής που εισπράττει σήμερα ο συνταξιούχος.

Για παράδειγμα, αν κάποιος σήμερα έχει σύνταξη 1.400 ευρώ και με τον νέο υπολογισμό η σύνταξη είναι 1.360 ευρώ, η προσωπική διαφορά θα είναι 40 ευρώ, προκειμένου να εξακολουθήσει να εισπράττει 1.400 ευρώ. Αν με το νέο σύστημα υπολογισμού η σύνταξη που δικαιούται είναι μεγαλύτερη απ’ αυτή που σήμερα λαμβάνει ο συνταξιούχος, θα λαμβάνει κανονικά το επιπλέον κομμάτι.

Θέλουμε, λοιπόν, να ρωτήσουμε την Αντιπολίτευση το εξής: Θέλετε ένα βιώσιμο σύστημα κοινωνικής ασφάλισης, που να λειτουργεί με ενιαία κριτήρια και να προστατεύει πρωτίστως τους κοινωνικά αδύναμους; Θέλετε ένα βιώσιμο ασφαλιστικό σύστημα, που να εγγυάται τον κοινωνικό και αναδιανεμητικό χαρακτήρα της σύνταξης, το ύψος της οποίας θα ανεβαίνει με διαφανή τρόπο ανάλογα με την πορεία της οικονομίας ή μήπως προτιμάτε τη συνέχιση του παλαιού, αδιέξοδου συστήματος, μαζί, ενδεχομένως, με μία νέα –δωδέκατη στη σειρά- μείωση συντάξεων;

Θέλετε ένα σύστημα κοινωνικής ασφάλισης που να διευκολύνει την επαγγελματική κινητικότητα, δίνοντας το δικαίωμα στους πολίτες της χώρας μας να αλλάζουν επάγγελμα χωρίς να τιμωρούνται, όπως παλιά, με κάποια χρόνια να πηγαίνουν χαμένα, επειδή αλλάζει ο ασφαλιστικός φορέας ή μήπως προτιμάτε τη διαιώνιση της ασφαλιστικής ανισότητας, τη διατήρηση στεγανών και διακρίσεων και την εγκατάλειψη των ηλικιωμένων πολιτών στο έλεος της κρίσης;

Σ’ αυτά τα συγκεκριμένα ερωτήματα περιμένουμε απαντήσεις. Δεν υπάρχει αμφιβολία πως περιθώρια βελτίωσης της πρότασής μας προφανώς και υπάρχουν. Γι’ αυτό, άλλωστε, επιζητήσαμε τον διάλογο. Είμαστε σε ανοιχτό διάλογο ήδη με κοινωνικές ομάδες για βελτιωτικές παρεμβάσεις. Εξετάζουμε δίκαια αιτήματα και παρατηρήσεις. Είμαστε ανοιχτοί στην κριτική. Όμως, μιλάμε για μία κριτική με πραγματικά στοιχεία και όχι με ασύστολη παραπληροφόρηση. Μαζί με τον Υπουργό κ. Κατρούγκαλο έχουμε ήδη ξεκινήσει διαβούλευση με κοινωνικούς φορείς για μεθόδους εξομάλυνσης της προσαρμογής στο νέο σύστημα, χωρίς βεβαίως να αλλοιώνουμε το πνεύμα και τη φιλοσοφία της πρότασής μας.

Οι βελτιωτικές παρεμβάσεις της Κυβέρνησης υπέρ των ηλικιακά νεότερων και πλέον αδύναμων κατηγοριών ελευθέρων επαγγελματιών είναι ήδη δεδομένες. Τις ανακοινώσαμε χθες σε συνάντηση με εκπροσώπους τους. Βασικός μας στόχος είναι να προστατεύσουμε τους νέους επιστήμονες. Γι’ αυτό και προτείνουμε για την πρώτη πενταετία άσκησης επαγγέλματος ο υπολογισμός των εισφορών να γίνεται στο 80% του μισθού του ανειδίκευτου εργάτη, δηλαδή στα 468 ευρώ, και όχι στα 586 ευρώ. Προτείναμε για τα δύο πρώτα χρόνια άσκησης επαγγέλματος η εισφορά να μην είναι στο 20% του εισοδήματος, αλλά στο 14%, και για τα τρία επόμενα στο 17%.

Ταυτόχρονα, προτείνουμε την απαλλαγή από υποχρέωση καταβολής ασφαλιστικών εισφορών για όσους βρίσκονται σε αναστολή άσκησης επαγγέλματος, για την προστασία των ανέργων. Βεβαίως, και με την οικονομική τους ενίσχυση μέσω ειδικού λογαριασμού, που θα διαχειρίζεται ο ΟΑΕΔ, στόχος μας είναι να προστατεύσουμε τους πιο αδύναμους. Γι’ αυτό και προτείνουμε στο λεγόμενο «νέο προλεταριάτο», «πρεκαριάτο» των ελευθέρων επαγγελματιών και επιστημόνων, των ανθρώπων, των νέων παιδιών κυρίως, που δουλεύουν με μπλοκάκι, να πληρώνουν εισφορά μόνο 6% αντί για 20%.

Βεβαίως, συζητάμε μεταβατικές διατάξεις για την προστασία και των πιο ευάλωτων μεσαίων στρωμάτων, εκεί όπου πράγματι υπάρχουν επιβαρύνσεις τις οποίες πρέπει να διορθώσουμε. Αναφέρομαι σ’ αυτούς που έχουν εισόδημα από 12.000 ευρώ και πάνω και τουλάχιστον μέχρι 30.000 ευρώ, διότι αυτοί που έχουν εισόδημα κάτω από 12.000 ευρώ σήμερα, με το νέο σύστημα, θα έχουν χαμηλότερες εισφορές απ’ ό,τι είναι οι εισφορές που έχουν σήμερα.

Ξέρετε, εμείς θέλουμε να βρούμε λύσεις. Όμως, ταυτόχρονα κάνουμε και το βήμα της πρότασης και της ευθύνης της πρότασης. Και ακριβώς επειδή θέλουμε να βρούμε λύσεις, είμαστε ανοιχτοί στον διάλογο και δεν προκρίνουμε ούτε την καταστολή κινητοποιήσεων, όπως κάνατε παλιότερα εσείς με τα ΜΑΤ και τα δακρυγόνα, ούτε έχουμε κανέναν λόγο να θέλουμε να δυσφημίσουμε αγώνες. Οι αγώνες είναι χρήσιμοι, αρκεί οι αγώνες αυτοί να έχουν και κατακτήσεις, να έχουν αποτέλεσμα.

(Χειροκροτήματα από την πτέρυγα του ΣΥΡΙΖΑ)

Σ’ αυτό το σημείο θέλω να εκφράσω την απορία μου για ένα γεγονός, κατά την άποψή μου, πρωτοφανές. Εγώ όσο θυμάμαι τον εαυτό μου, πάντοτε είχαμε αγροτικές κινητοποιήσεις, αν όχι κάθε χρονιά, σχεδόν χρονιά παρά χρονιά. Και πάντοτε οι αγρότες είχαν ένα αίτημα, να συνομιλήσουν με την Κυβέρνηση. Και το ανώτερο αίτημα όλων ήταν να συνομιλήσουν με τον Πρωθυπουργό, να κάνουν διάλογο. Και τώρα που για πρώτη φορά αυτό τούς δίνεται από την αρχή και τους λέμε «οι πόρτες είναι ανοιχτές, ελάτε να κάτσουμε σε ένα τραπέζι, να κουβεντιάσουμε, να βρούμε λύσεις», βλέπω κάποιους εξ αυτών να αρνούνται τον διάλογο με τον Πρωθυπουργό. Αναρωτιέμαι, λοιπόν! Και ξέρετε γιατί; Διότι, αν δεν υπάρξει διάλογος, οι διεκδικήσεις δεν πρόκειται να έχουν αποτέλεσμα.

(Χειροκροτήματα από την πτέρυγα του ΣΥΡΙΖΑ)

Υπ’ αυτήν την έννοια, λοιπόν, εγώ θέλω να ξεκαθαρίσω κάτι. Είμαστε ανοιχτοί στον διάλογο, δεν είμαστε σε αντιπαράθεση με τους αγρότες, αλλά είμαστε σε διαρκή αντιπαράθεση με τα προβλήματα των αγροτών. Και τα προβλήματα είναι κοινά και υπαρκτά.

Παραλάβαμε δημοσιονομικές διορθώσεις και καταλογισμούς από την Ευρωπαϊκή Επιτροπή συνολικού ύψους 3 δισεκατομμυρίων ευρώ. Τα μισά από αυτά είναι πρόστιμα για την κακοδιαχείριση των κοινοτικών ενισχύσεων και τα άλλα μισά ανακτήσεις, όπως τα περίφημα πακέτα Χατζηδάκη, Μωραΐτη και Κοντού.

Κάθε χρόνο είχαμε πρόστιμα της τάξης των 300-350 εκατομμυρίων ευρώ για τους βοσκότοπους. Και το 2015 σπάσαμε αυτήν την παράδοση. Ήταν η πρώτη φορά που ο έλεγχος της Ευρωπαϊκής Επιτροπής δεν κατέληξε σε πρόστιμο.

Οι αγρότες γνωρίζουν ότι εμείς προσπαθούμε να βάλουμε τάξη και βάζουμε τάξη στο χάος των πληρωμών τους. Τον Δεκέμβρη πληρώσαμε συνολικά 2 δισεκατομμύρια, 1,2 δισεκατομμύριο της βασικής ενίσχυσης και της εξισωτικής και 800 εκατομμύρια ευρώ για εκκρεμότητες από το 2008 έως το 2004 και αποζημιώσεις.

Υπηρετούμε και θα συνεχίσουμε να υπηρετούμε τις ιδιαιτερότητες και τις δυσκολίες του αγροτικού χώρου. Προχωράμε στην επικαιροποίηση του εθνικού μητρώου αγροτών, ώστε επιτέλους να μπορέσουμε να προσδιορίσουμε τον κατά κύριο επάγγελμα αγρότη. Προσέξτε, διότι στις κινητοποιήσεις η μεγάλη πλειοψηφία είναι πράγματι άνθρωποι που βλέπουν τα έσοδά τους να συρρικνώνονται και τα έξοδά τους να αυξάνουν. Όμως, είναι και κάποιοι οι οποίοι παίρνουν επιδοτήσεις εκατοντάδων χιλιάδων ευρώ και ενδεχομένως και να πρωτοστατούν.

Γι’ αυτό εμείς θέλουμε να ξεκαθαρίσουμε ότι για τους κατά κύριο επάγγελμα αγρότες θα προχωρήσουμε σε ρυθμίσεις, θα προχωρήσουμε και σε φορολογικές ευνοήσεις, θα προχωρήσουμε στην προστασία τους.

(Χειροκροτήματα από την πτέρυγα του ΣΥΡΙΖΑ)

Θα προσδιορίσουμε το αγροτικό εισόδημα και τη φορολόγησή του, με βάση τον επανακαθορισμό της έννοιας της αγροτικής επιχείρησης και της γεωργικής εκμετάλλευσης. Στο πρώτο τρίμηνο του 2016 θα έχουμε ολοκληρώσει τη διαδικασία θέσπισης της τραπεζικής κάρτας του αγρότη, η οποία θα συνδεθεί και θα έχει ως πιστωτικό όριο τις ενισχύσεις του κάθε αγρότη.

Αυτήν την εβδομάδα κατατίθεται το σχέδιο νόμου για το νέο πλαίσιο λειτουργίας του συνεργατισμού, μετά το γνωστό φιάσκο σπατάλης και χρεοκοπίας στη λειτουργία του συνεταιριστικού κινήματος, του συνεταιριστικού χώρου, με συνέπεια ακόμα και η ΠΑΣΕΓΕΣ να είναι σήμερα σε διαδικασία εκκαθάρισης.

Ξέρετε, κάποιοι προπαγανδίζουν πως εμείς είπαμε ότι θεωρούμε τους αγρότες φοροφυγάδες. Θέλω να το ξεκαθαρίσουμε αυτό. Υπάρχει πράγματι γκρίζα ζώνη στην παραγωγή και διακίνηση αγροτικών προϊόντων. Αυτό είναι κάτι που δείχνουν τα στοιχεία. Και αυτή η ζώνη πρέπει να φωτιστεί. Όμως, από αυτό δεν έχουν να φοβηθούν τίποτα οι αγρότες και κυρίως οι κατά κύριο επάγγελμα αγρότες. Αντίθετα, έχουν να φοβηθούν οι μεσάζοντες και τα κυκλώματα, που εξασφαλίζουν αδήλωτα υπερκέρδη.

(Χειροκροτήματα από την πτέρυγα του ΣΥΡΙΖΑ)

Τέλος, προχωράμε στην εφαρμογή του προγράμματος αγροτικής ανάπτυξης για την επόμενη πενταετία, με πρόβλεψη για επενδυτική δαπάνη της τάξεως των 6 δισεκατομμυρίων και βασικός πρωταγωνιστής σ’ αυτό το πρόγραμμα θα είναι ο νέος αγρότης.

Επιτρέψτε μου, όμως, να επανέλθω στο ασφαλιστικό των αγροτών και σας καλώ να σκεφθείτε τι θα κέρδιζε σήμερα ο αγρότης από την πολιτική των κυβερνήσεων Νέας Δημοκρατίας και ΠΑΣΟΚ, τι θα κέρδιζε από αυτά που δήθεν κινδυνεύει τώρα να χάσει με τη δική μας μεταρρύθμιση. Μήπως τη βασική σύνταξη, η οποία από το 2002 και μετά άρχισε να μειώνεται σε ετήσια βάση κατά 4% και το 2026 θα εξαφανιζόταν, θα ήταν μηδέν; Ξέρετε, η βασική σύνταξη του ΟΓΑ σήμερα είναι 158 ευρώ. Το γνωρίζατε αυτό; Το 2026 θα είναι μηδέν, εάν δεν γίνει μεταρρύθμιση. Το 2026 θα είναι μηδέν η βασική σύνταξη. Με τη δική μας μεταρρύθμιση αντικαθίσταται το μηδέν του 2026 ή το 158 ευρώ σήμερα με την εθνική σύνταξη των 384 ευρώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Για να δούμε όμως -γιατί εγώ θέλω να μιλάω με παραδείγματα και θέλω να ακούω επιχειρήματα και πιστεύω να ακούσω σήμερα και παραδείγματα και επιχειρήματα ως αντίλογο- τι σύνταξη θα έπαιρνε η συντριπτική πλειοψηφία των αγροτών, οι τετρακόσιες και πλέον χιλιάδες σε σύνολο εξακοσίων σαράντα πέντε χιλιάδων, που σήμερα βρίσκονται στην τρίτη ασφαλιστική κατηγορία, η οποία έχει ξεκινήσει να μετράει από το 1998. Ξέρουμε όλοι ότι σε δυο χρόνια, όσοι είναι σήμερα στην τρίτη κατηγορία, θα είναι στην τέταρτη. Η συντριπτική πλειοψηφία των αγροτών, λοιπόν, σε δυο χρόνια, όταν και θα αρχίζουν να καταβάλλονται οι εισφορές με βάση τη δική μας μεταρρύθμιση, θα κατέβαλλαν –αν δεν κάνουμε τη μεταρρύθμιση- 1.065 ευρώ ετησίως για ασφαλιστικές εισφορές. Εμείς με τη μεταρρύθμιση θα τους επιβαρύνουμε με 1.238 ετησίως, δηλαδή 14,5 ευρώ περισσότερα τον μήνα. Πράγματι, είναι μια επιβάρυνση. Δεν λέω ότι τα 14,5 ευρώ επιπλέον, όταν έχουμε τόσες επιβαρύνσεις, δεν είναι μια επιβάρυνση. Προσέξτε, όμως, τι αντάλλαγμα θα έχουν: Θα πάρουν σχεδόν διπλάσια σύνταξη, της τάξης των 580 ευρώ, αν λάβουμε υπ’ όψιν μας για έναν μέσο αγρότη με εικοσιπενταετία. Με δυο λόγια, το παράδειγμα ενός αγρότη που σήμερα είναι πενήντα επτά χρονών και θα βγει σε σύνταξη το 2026, σε δέκα χρόνια από τώρα, θα δίνει από το 2018 και μετά 14,5 ευρώ παραπάνω, αλλά το 2026 θα πάρει σύνταξη 580 ευρώ και όχι 200 ευρώ που θα έπαιρνε, εάν δεν γίνει η μεταρρύθμιση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Σας ερωτώ: Σας νοιάζει το γεγονός, σας απασχολεί το γεγονός ότι μια ολόκληρη κοινωνική κατηγορία, οι ηλικιωμένοι αγρότες -με τη δική σας λογική- βγαίνουν εκτός κοινωνικής προστασίας, βγαίνουν εκτός συστήματος ασφάλισης; Βεβαίως είναι επιβάρυνση, αλλά έχει και αποτέλεσμα αυτή η επιβάρυνση.

Να δούμε, όμως, βεβαίως και τις διορθώσεις –καμμία αντίρρηση- και να ακούσουμε προτάσεις, αλλά να μην παραπληροφορούμε τον κόσμο, να μη δημιουργούμε αίσθηση ότι εδώ έρχεται δήθεν ο Αρμαγεδδών. Ο Αρμαγεδδών ήρθε στον τόπο μας δυστυχώς, όταν επί πέντε χρόνια απωλέσθηκε πλούτος 50 δισεκατομμυρίων ευρώ με τις έντεκα συνεχείς περικοπές στις συντάξεις. Αυτός ήταν ο Αρμαγεδδών στον τόπο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κύριε Πρόεδρε, κλείνω. Ίσως καταχράστηκα τον χρόνο, αλλά ήταν αναγκαίο να πω ορισμένα πράγματα. Πιστεύω ότι μας παρακολουθεί με μεγάλο ενδιαφέρον μεγάλο μέρος του ελληνικού λαού.

Στις σημερινές συνθήκες γνωρίζουμε ότι μια σύνταξη σε ένα νοικοκυριό είναι ίσως η αποκλειστική πηγή εισοδήματος, όχι για τον ηλικιωμένο, ίσως και για όλη την οικογένεια, για τρεις γενιές πολλές φορές. Η ελληνική κοινωνία, ξέρετε, είχε ένα σύστημα προστασίας, την πυρηνική οικογένεια, που συγκράτησε την κοινωνική αποσάθρωση.

Αν αυτά τα μέτρα που εφαρμόστηκαν εδώ εφαρμόζονταν σε χώρες της Βόρειας Ευρώπης, θα είχαν διαλυθεί τα πάντα.

Για αυτόν τον λόγο και θέσαμε ως βασική μας αρχή, ως βασικό μας προσανατολισμό στην πρόταση που καταθέτουμε να μην πάμε σε περαιτέρω περικοπές των συντάξεων, να μην κοπούν περαιτέρω οι συντάξεις, όταν ξέρουμε ότι αυτές πηγαίνουν για τον άνεργο γιο, για τον άνεργο εγγονό.

Η κρίση του κοινωνικού ασφαλιστικού συστήματος, ενός θεμελιακού κοινωνικού πυλώνα, εντείνει τη σύγκρουση των γενεών ως προς την κατανομή του παραγόμενου πλούτου και δημιουργεί μια παράδοξη κατάσταση: η αλληλεγγύη των γενεών στο παρόν να διαγκωνίζεται με την αλληλεγγύη των γενεών στο μέλλον.

Μόνος τρόπος επίλυσης του παράδοξου δεν υπάρχει αμφιβολία ότι είναι η επιστροφή στην ανάπτυξη και η δημιουργία θέσεων εργασίας. Αν αυτό δεν γίνει, ό,τι πρόταση και να φέρουμε εμείς ή εσείς, θα ξανασυζητάμε για τα ίδια σε λίγα χρόνια. Επιστροφή στην ανάπτυξη, σε συνδυασμό όμως με ένα ολοκληρωμένο σύστημα κοινωνικής ασφάλισης, που λαμβάνει υπ’ όψιν αυτές τις αλληλεξαρτήσεις που ανέλυσα πιο πριν.

Καλούμαστε, λοιπόν, σήμερα, κυρίες και κύριοι συνάδελφοι, εμείς, που δεν ευθυνόμαστε για τα πεπραγμένα των κυβερνήσεών σας, να καθαρίσουμε τα δικά σας άπλυτα. Θα το κάνουμε, αλλάζοντας δομές, επιβάλλοντας δικαιοσύνη και ισοτιμία.

Σας καλούμε, όμως, και εσάς να αναλάβετε τις ευθύνες σας. Αφού δεν θέλετε να βάλετε πλάτη, τουλάχιστον πείτε μας τι προτείνετε. Μην αρνείστε τον διάλογο. Αφού δεν θέλετε να αναλάβετε ευθύνη, δεν θέλετε να λερώσετε τα χέρια σας με τα δικά σας άπλυτα, τουλάχιστον σταματήστε να είστε επιζήμιοι για τον τόπο. Κρατήστε στοιχειωδώς μια στάση ευθύνης σε ένα μείζον θέμα εθνικής και κοινωνικής ευθύνης, όπως είναι η βιωσιμότητα του ασφαλιστικού μας συστήματος.

Σας ευχαριστώ.

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Ελπίζω ότι θα δούμε την οικονομία της συνολικής συζήτησης και με τις δευτερολογίες, η ουσία να συμβαδίσει πιο ύστερα και με τους χρόνους.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες, πέντε συνοδοί εκπαιδευτικοί και δέκα γονείς από το 9ο Δημοτικό Σχολείο Αλεξανδρούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, να γνωστοποιήσω στο Σώμα μια παρέκβαση στη διαδικασία, στη σειρά των ομιλητών. Πριν από τον μεθεπόμενο ομιλητή, τον Πρόεδρο κ. Μιχαλολιάκο, θα δώσω τον λόγο στον κ. Καμμένο, γιατί έχει συζήτηση με τον κ. Γιάλομ, τον Υπουργό Αμύνης του Ισραήλ, στις 21.00΄. Θα παρακαλούσα, με την άδεια του Σώματος.

Τον λόγο έχει τώρα ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι συνάδελφοι, κύριε Πρωθυπουργέ, η κατάσταση στη χώρα είναι πολύ ανησυχητική. Η κοινωνία βράζει, η οικονομία βυθίζεται, οι θεσμοί δοκιμάζονται και η χώρα κινδυνεύει να μεταβληθεί σε έναν απέραντο καταυλισμό εγκλωβισμένων προσφύγων και μεταναστών.

Αντιμέτωποι με αυτήν την πραγματικότητα, οι πολιτικοί, κυρίες και κύριοι συνάδελφοι, οφείλουμε να δείχνουμε τη μέγιστη υπευθυνότητα, να ενώνουμε την κοινωνία, να προχωράμε με σοβαρό σχέδιο και πάντως να μην προκαλούμε τους πολίτες με τυφλές και ανούσιες αντιπαραθέσεις.

Εσείς όμως, κύριε Πρωθυπουργέ, λυπάμαι, έχετε επιλέξει να κάνετε το εντελώς ανάποδο, διότι σε έναν χρόνο έχετε μετατρέψει την ελπίδα σε απόγνωση.

Δεν μπορώ να αφήσω ασχολίαστο ότι πριν από δύο μέρες γιορτάσατε τον πρώτο χρόνο της διακυβέρνησής σας. Ο απολογισμός του έργου σας συνοψίζεται σε μία πρόταση: Είστε η πιο επιβλαβής Κυβέρνηση στην ιστορία της μεταπολιτευτικής Ελλάδος.

(Χειροκροτήματα από την πτέρυγα της Νέας Δημοκρατίας)

Οδηγήσατε τη χώρα στα όρια της εξόδου από την Ευρωζώνη. Υπογράψατε τρίτο μνημόνιο. Κλείσατε τις τράπεζες. Οδηγήσατε την οικονομία σε ύφεση.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία και να μη γράφονται στα Πρακτικά οι παρεμβάσεις.

Συνεχίστε, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυξήσατε την ανεργία. Υπονομεύσατε το κύρος της χώρας στο εξωτερικό.

Και σε αυτήν ακριβώς τη συγκυρία τι επιλέξατε, κύριε Πρωθυπουργέ; Να διοργανώσετε μια κομματική φιέστα, την οποία μετατρέψατε σε ένα ρεσιτάλ προπαγάνδας, εμπάθειας και διχασμού. Αυτό δεν είναι πρόσκληση σε διάλογο, είναι πρόκληση στην Αξιωματική Αντιπολίτευση.

Αλλά ξέρετε; Ένα είναι βέβαιο. Αν δεν είχαν μεσολαβήσει οι εκλογές της 25ης Ιανουαρίου, τα πράγματα στη χώρα σήμερα θα ήταν πολύ καλύτερα.

(Θόρυβος στην Αίθουσα)

Αυτό το αντιλαμβάνονται όλοι, ακόμα και εκείνοι οι οποίοι σας αναγνωρίζουν. Υπάρχουν και αυτοί, κύριε Πρωθυπουργέ, κάποιοι που σας αναγνωρίζουν καλές προθέσεις. Σήμερα έχουν συνειδητοποιήσει ότι έχετε αποτύχει. Και αυτό το οποίο σας χρεώνουν πρωτίστως, κύριε Τσίπρα, είναι ότι κοροϊδέψατε συστηματικά τις Ελληνίδες και τους Έλληνες.

Άκουσα με πολύ ενδιαφέρον την ανάλυσή σας για τη μη βιωσιμότητα του ασφαλιστικού συστήματος. Αναρωτιέμαι, όταν τάζατε τη δέκατη τρίτη σύνταξη, δεν τα ξέρατε αυτά; Τώρα τα θυμηθήκατε;

(Χειροκροτήματα από την πτέρυγα της Νέας Δημοκρατίας)

Ή μήπως το ασφαλιστικό σύστημα ήταν βιώσιμο πριν από έναν χρόνο και με τις δικές σας παρεμβάσεις δεν έγινε;

Όταν μιλούσατε για την αύξηση του κατώτατου μισθού, για το παράλληλο πρόγραμμα της Θεσσαλονίκης, για τη διαγραφή του χρέους, για την κατάργηση με έναν νόμο των μνημονίων; Ο κατάλογος είναι ατελείωτος και σταματώ εδώ. Εσείς μπορεί όλα αυτά να θέλετε να τα ξεχάσετε. Οι πολίτες, όμως, δεν τα ξεχνούν για έναν απλό λόγο: Βιώνουν τη σκληρή πραγματικότητα, που η δικιά σας ανικανότητα δημιούργησε.

Και δυστυχώς και σήμερα ακόμα -ούτε την Κυριακή φυσικά, αλλά ούτε και σήμερα- ούτε ένα συγγνώμη, να τους μιλήσετε με ειλικρίνεια, κύριε Πρωθυπουργέ. Αντί να κάνετε αυτό, επιλέξατε την Κυριακή τις προσωπικές επιθέσεις και τον διχασμό των Ελλήνων. Μέχρι τον Αύγουστο είχατε μια βολική, διχαστική ρητορική. Ήταν το «μνημόνιο-αντιμνημόνιο». Τώρα είναι το «Δεξιά-Αριστερά». Στρέφετε τη μια κοινωνική ομάδα κατά της άλλης. Δηλητηριάζετε την κοινωνία με ταξικό μίσος. Μας πάτε πολύ πίσω, κύριε Τσίπρα, σε εποχές διχασμού, που τόσο στοίχησαν στην πατρίδα μας.

Αλλά, κυρίες και κύριοι συνάδελφοι, το δίλημμα σήμερα είναι άλλο. Και είναι πολύ ξεκάθαρο. Είναι η επιλογή ανάμεσα στο χθες του λαϊκισμού, της στασιμότητας και του κομματικού κράτους, που εσείς εκπροσωπείτε, και στο αύριο της αλήθειας, των δίκαιων και αναγκαίων μεταρρυθμίσεων, που εμείς εκπροσωπούμε και που θα βγάλουν τη χώρα από την κρίση!

(Χειροκροτήματα από την πτέρυγα της Νέας Δημοκρατίας)

Ναι, μεταρρυθμίσεις που μπορεί να είναι δύσκολες, μεταρρυθμίσεις με κοινωνική ευθύνη, μεταρρυθμίσεις με εθνικό πρόσημο, αυτές που δίνουν προοπτική στην Ελλάδα. Αυτές θα επιλέξουμε σήμερα, απέναντι στη στασιμότητα, στον λαϊκισμό και στην κατάρρευση. Αυτό είναι το πραγματικό δίλημμα, κυρίες και κύριοι συνάδελφοι. Θα πάμε μπροστά ή θα πάμε πίσω;

Και σε αυτό το πλαίσιο, κύριε Πρωθυπουργέ, θα πρέπει να αναζητηθεί και η λύση στο ασφαλιστικό πρόβλημα της χώρας.

Για να μιλήσουμε, όμως, για τη λύση…

(Θόρυβος στην Αίθουσα)

Γιατί τέτοιος εκνευρισμός, κυρίες και κύριοι συνάδελφοι; Δεν καταλαβαίνω!

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία όλοι.

Ελάτε, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να είστε λίγο ήσυχοι, σας παρακαλώ.

**ΠΡΟΕΔΡΟΣ (Νικόλαος Βούτσης):** Να ακούσουμε με προσοχή όλοι.

(Θόρυβος στην Αίθουσα)

Παρακαλώ! Και να μη σημειώνονται οι διακοπές, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Για να αναζητήσουμε τη λύση στο ασφαλιστικό, κυρίες και κύριοι συνάδελφοι, πρώτα πρέπει να μιλήσουμε τη γλώσσα της αλήθειας και να κάνουμε όλοι την αυτοκριτική που πρέπει. Η αλήθεια είναι ότι τις τελευταίες τρεις δεκαετίες κυβερνήσεις, κόμματα και πολίτες δεν είδαμε -ενδεχομένως δεν θέλαμε να δούμε- το πρόβλημα το οποίο ερχόταν. Ένα πρόβλημα δημογραφικό, ένα πρόβλημα δημοσιονομικό, ένα πρόβλημα το οποίο συνδέεται με την αύξηση της ανεργίας. Η γήρανση του πληθυσμού, οι πολλές πρόωρες συνταξιοδοτήσεις, η αυξανόμενη ανεργία οδήγησαν στην ανατροπή της σχέσης εργαζομένων προς τους συνταξιούχους. Όταν ξεκίνησε το αναδιανεμητικό σύστημα, η σχέση αυτή ήταν 4 προς 1, σήμερα είναι στο 1,3 προς 1.

Έτσι, διαμορφώθηκε, δυστυχώς, με συλλογικές ευθύνες, τις οποίες πρέπει να αναγνωρίσουμε με θάρρος, ένα σύστημα στρεβλό, ένα σύστημα άδικο, με εξαιρέσεις και προνόμια. Εξαιρέσεις και προνόμια που ωφελούσαν τους λίγους και χρέωναν τους πολλούς. Ένα σύστημα το οποίο δημιουργήθηκε περιστασιακά, αντανακλώντας τη δύναμη της πίεσης διαφόρων πολιτικών ομάδων, αντανακλώντας ταυτόχρονα και πολιτικές σκοπιμότητες. Ένα σύστημα το οποίο έδωσε λάθος κίνητρα και μηνύματα και διέλυσε την ασφαλιστική συνείδηση των πολιτών.

Αυτήν την πραγματικότητα αρνηθήκαμε, μέχρι πολύ πρόσφατα, ως κοινωνία να αναγνωρίσουμε και να αντιμετωπίσουμε. Την κρύψαμε βολικά κάτω από το χαλί. Ο κύκλος, όμως, αυτής της σιωπής πρέπει πια να σπάσει. Και θα ήθελα να χρησιμοποιήσω μια φράση του Τάσου Γιαννίτση: «Για να υπάρχει μια σταθερή λύση στο ασφαλιστικό σύστημα, χρειάζεται μια νέα κοινωνική συμφωνία και αυτή δεν μπορεί να γίνει χωρίς συλλογική αναγνώριση των λαθών.».

Εμείς, κύριε Πρωθυπουργέ, έχουμε αναγνωρίσει τα δικά μας σφάλματα και τις δικές μας παραλείψεις. Ως νέος Αρχηγός, έχω δεσμευτεί να μην τα επαναλάβω. Αλλά να μην παριστάνετε και εσείς ότι δεν έχετε καμμία ευθύνη, διότι είστε οι πρώτοι που βρεθήκατε απέναντι και στραγγαλίσατε τελικά οποιαδήποτε προσπάθεια εξορθολογισμού του ασφαλιστικού συστήματος, εσείς και οι δυνάμεις του λαϊκισμού που τώρα εκφράζετε, γιατί οι συντεχνιακές λογικές είναι ενσωματωμένες στο DNA του ΣΥΡΙΖΑ.

Αξίζει να θυμηθούμε ότι οι μεγαλύτερες διαδηλώσεις που έγιναν ποτέ στην πλατεία Συντάγματος ήταν οι διαδηλώσεις που έγιναν για να αποδοκιμαστεί το σχέδιο Γιαννίτση. Τι έκανε τότε η ηγεσία του τότε Συνασπισμού, κύριε Τσίπρα; Ήταν οι πρώτοι καταγγέλλοντες. Υπό την πίεση των αντιδράσεων, οι αναβάλλοντες…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μάλλον σας εκνευρίζουν αυτά τα οποία λέω. Δεν πειράζει, θα τα ακούσετε όλα.

**ΠΡΟΕΔΡΟΣ (Νικόλαος Βούτσης):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …Αναβάλλοντες και καταγγέλλοντες, δυστυχώς, μας έφθασαν μέχρι εδώ.

Δεν θα σπεύσω να αρνηθώ ότι τότε η δική μας παράταξη δεν βοήθησε. Αλλά να μην ξεχνάμε, όμως, σημαντικές μεταρρυθμίσεις, οι οποίες έγιναν τα τελευταία τριάντα χρόνια στο ασφαλιστικό και φέρουν τη δικιά μας σφραγίδα. Νόμος Σιούφα, 2084/1992, νόμος ο οποίος έδωσε είκοσι χρόνια ζωής στο ασφαλιστικό σύστημα. Η πρώτη μεγάλη ενοποίηση των ταμείων, νόμος Πετραλιά 3655/2008, από εκατόν τριάντα τρία σε δεκατρία ταμεία. Αυτά ήταν δικά μας επιτεύγματα. Αλλά, ναι, δεν ήταν αρκετά. Και το 2010 ήρθε η ώρα να αντιμετωπίσουμε το τέρας που συλλογικά εκθρέψαμε.

Λένε ότι η καλύτερη ώρα να διορθώσεις τη στέγη σου είναι όταν λάμπει ο ήλιος. Το βέβαιο είναι ότι το 2010 ο ήλιος δεν έλαμπε για την Ελλάδα. Όμως, ξεκίνησαν τότε σημαντικές προσπάθειες μεταρρύθμισης. Ξεκίνησαν από τον ν. 3863 των Κουτρουμάνη-Λοβέρδου και το 2012 από τις δικές μας κυβερνήσεις ξεκίνησε -υπό την ηγεσία του κ. Βρούτση, τον οποίο σπεύσατε με τόσο μεγάλη άνεση να απαξιώσετε- η προσπάθεια να ανακτήσουμε τον δημοσιονομικό έλεγχο των εισροών και των εκροών του συστήματος, μέσα από μια πολύ συστηματική και μεθοδική δουλειά. Ψηφιοποιημένα συστήματα, προγράμματα «ΗΛΙΟΣ», «ΑΡΙΑΔΝΗ», «ΑΤΛΑΣ», «ΕΡΓΑΝΗ», ηλεκτρονική συνταγογράφηση, δημιουργία κέντρων είσπραξης ασφαλιστικών οφειλών, σύσταση νέου Ταμείου Επικουρικής Ασφάλισης. Είχαμε έναν ξεκάθαρο στόχο, την επαναφορά του ασφαλιστικού συστήματος στις θεμελιώδεις αρχές του, αυτές της ανταποδοτικότητας, της δικαιοσύνης και της αλληλεγγύης.

Με τις πρωτοβουλίες αυτές έγινε πολύ μεγάλη πρόοδος. Αντιμετωπίστηκαν στρεβλώσεις, μειώθηκαν σπατάλες, εξορθολογίστηκαν τα όρια συνταξιοδότησης, έγινε έλεγχος συντάξεων «μαϊμού», αντιμετωπίστηκαν υπερβολές και παρανομίες σε κατανομή συντάξεων αναπηρίας, εξορθολογίστηκαν δαπάνες στα φάρμακα και στην περίθαλψη.

Ποιο ήταν το αποτέλεσμα αυτών των παρεμβάσεων, κύριε Τσίπρα; Στο τρίτο μνημόνιο, το οποίο εσείς διαπραγματευτήκατε, αναφέρεται ρητά: «Οι συνταξιοδοτικές μεταρρυθμίσεις του 2010 και του 2012, εάν εφαρμοστούν πλήρως, θα βελτιώσουν σημαντικά τη μακροπρόθεσμη διατηρησιμότητα του συνολικού συνταξιοδοτικού συστήματος.». Αυτά συνομολογήσατε εσείς στο τρίτο μνημόνιο, το οποίο υπογράψατε.

Τώρα ερχόμαστε στην ουσία του θέματος. Στο τέλος του 2014, κυρίες και κύριοι συνάδελφοι, δεν υπήρχε καμμία ανάγκη μείωσης κυρίων συντάξεων και ούτε είχε τεθεί ποτέ το ζήτημα αυτό από την τρόικα, για νέα μείωση κυρίων συντάξεων. Δεν υπήρχε κανένα δημοσιονομικό αίτημα, πλην της ρήτρας μηδενικού ελλείμματος για τις επικουρικές συντάξεις και των πρόωρων συνταξιοδοτήσεων. Αυτή είναι η αλήθεια. Ξέρω ότι σας ενοχλεί.

Μάλιστα, η προηγούμενη κυβέρνηση είχε καταφέρει να ολοκληρώσει την πρώτη αξιόπιστη αναλογιστική μελέτη, μια μελέτη η οποία διεξήχθη υπό την αιγίδα του ECOFIN και η οποία επιβεβαίωνε ότι τότε το ασφαλιστικό σύστημα, με τις παραδοχές που είχαν γίνει, εκπλήρωνε τους όρους βιωσιμότητας, χωρίς επιπλέον άδικες επιβαρύνσεις μέχρι το 2060.

(Χειροκροτήματα από την πτέρυγα της Νέας Δημοκρατίας)

Την καταθέτω στα Πρακτικά. Αξίζει να τη διαβάσετε, κύριε Πρωθυπουργέ, αν δεν τη γνωρίζετε.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η αλήθεια. Εκεί ακριβώς ήμασταν πριν αναλάβετε και μετά ήρθατε εσείς.

(Θόρυβος στην Αίθουσα)

Τα πρόσθετα μέτρα ύψους 1,8 δισεκατομμυρίου ευρώ…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αφού τα ψηφίσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα έρθουμε και σ’ αυτό.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μη διαβάζετε ομιλία. Απαντήστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τα πρόσθετα μέτρα ύψους 1,8 δισεκατομμυρίων ευρώ από παρεμβάσεις στο ασφαλιστικό δημιουργήθηκαν από τη δικιά σας διαχειριστική ανικανότητα.

(Χειροκροτήματα από την πτέρυγα της Νέας Δημοκρατίας)

Το 2016 οι πολίτες πληρώνουν τον λογαριασμό της δικιά σας ανικανότητας. Τώρα είναι σαφές πια ότι είστε μέρος του προβλήματος, δεν είστε μέρος της λύσης.

Εξουδετερώσατε, δυστυχώς, κύριε Τσίπρα, όλες τις προσπάθειες μεταρρύθμισης του ασφαλιστικού συστήματος. Εξανεμίσατε θυσίες των πολιτών. Όχι μόνο δεν προχωρήσατε μπροστά, αλλά μας πήγατε τουλάχιστον δύο χρόνια πίσω. Γι’ αυτό και η κοινωνία σάς γυρίζει την πλάτη και εισπράττετε ήδη την κατακραυγή και την απαξίωση απ’ όλες τις παραγωγικές κοινωνικές ομάδες, οι οποίες εξεγείρονται εναντίον σας, είτε φορούν γραβάτα είτε δεν φορούν, διότι νιώθουν την κοροϊδία, νιώθουν τον εμπαιγμό, βλέπουν την αδικία.

Αναρωτηθήκατε γιατί οι αγρότες δεν θέλουν να συνομιλήσουν μαζί σας. Μήπως πρέπει να πάτε εσείς στα τρακτέρ να συνομιλήσετε μαζί τους, όπως πηγαίνατε τότε και τους τάζατε αυτά τα οποία λέγατε; Ίσως ο χώρος αυτός σας είναι πιο οικείος.

(Χειροκροτήματα από την πτέρυγα της Νέας Δημοκρατίας)

Η πραγματικότητα είναι ότι συρρικνώνεστε, δυστυχώς, στη συνείδηση του λαού και κάθε μέρα συρρικνώνεται και περισσότερο κάθε προοπτική, κάθε ελπίδα του Έλληνα για βελτίωση της ζωής του. Με τις επιλογές σας τραβήξατε και τραβάτε την Ελλάδα πίσω.

Τώρα μας φέρνετε την πρότασή σας για το ασφαλιστικό και την παρουσιάζετε ως μεγάλη θεσμική μεταρρύθμιση. Μα η πρότασή σας, κύριε Τσίπρα, δεν είναι τίποτα περισσότερο από μια στρεβλή και πολύ χειρότερη εκδοχή του υπάρχοντος ν. 3863, η οποία απλά μειώνει συντελεστές αναπλήρωσης, αυξάνει υπερβολικά τις εισφορές και οδηγεί σε άμεσες μεγάλες μειώσεις συντάξεων για τους νέους συνταξιούχους. Αυτή είναι η πραγματικότητα.

Το πιο επικίνδυνο, όμως, στο σχέδιο το οποίο έχετε καταθέσει, κύριε Τσίπρα, είναι ότι επενδύει επί της ουσίας στον κατακερματισμό της κοινωνίας. Σε μια εποχή και σ’ ένα ζήτημα, που αυτό που χρειαζόμαστε είναι η μεγαλύτερη δυνατή συναίνεση, βάζετε τους πάντες σ’ έναν πόλεμο όλων εναντίον όλων με πρόσχημα το κοινωνικό κράτος και με άλλοθι πάντα την προστασία των αδυνάτων.

Το σχέδιό σας, έτσι όπως το παρουσιάσατε, έχει έξι εξαιρετικά οδυνηρά χαρακτηριστικά. Οδηγεί σε σύγκρουση γενεών, ανοίγει πόλεμο στην παραγωγική Ελλάδα, στρεβλώνει τα κίνητρα για την εργασία, μετατρέπει επί της ουσίας το ασφαλιστικό σύστημα σε προνοιακό, ετεροχρονίζει το πρόβλημα και φυσικά είναι πρόχειρο και μη κοστολογημένο και τελικά δεν δίνει και λύση στο πρόβλημα. Είναι ένα αποσπασματικό μπάλωμα, για να δραπετεύσετε από τις ευθύνες σας.

Για πάμε, λοιπόν, να τα δούμε όλα αυτά αναλυτικά. Το σχέδιό σας, κύριε Τσίπρα και κύριε Κατρούγκαλε, καταλύει την αλληλεγγύη των γενεών. Δημιουργείτε συνταξιούχους δύο ταχυτήτων. Προκαλείτε μια τεράστια ένταση μεταξύ παλιών και νέων μελλοντικών συνταξιούχων. Το σχέδιό σας επί της ουσίας κηρύσσει έναν πόλεμο γενεών. Σε αυτό θα είμαστε απέναντι -και με μεγάλη ένταση μάλιστα- διότι διαπράττετε, ίσως, το χειρότερο λάθος. Προκειμένου να είστε αρεστοί σήμερα, θυσιάζετε το μέλλον των επόμενων γενεών.

Δεύτερον, το σχέδιό σας πολεμά την παραγωγική Ελλάδα. Η σύνδεση των ασφαλιστικών εισφορών των ελεύθερων επαγγελματιών, των ιατρών, των μηχανικών, των δικηγόρων, των αγροτών με το φορολογητέο εισόδημα στην έκταση, που περιγράφεται, στο σχέδιο το οποίο δώσατε στη δημοσιότητα, ισοδυναμεί με κοινωνική και οικονομική εξόντωση. Ενσωματώνει μία ιδεοληψία, ενσωματώνει μία ταξική αντίληψη μιας Κυβέρνησης, η οποία επιτίθεται σε οποιονδήποτε επιχειρεί και δραστηριοποιείται με επιτυχία στον ιδιωτικό τομέα. Το μόνο το οποίο θα πετύχετε είναι η αύξηση της φοροδιαφυγής και της αδήλωτης εργασίας.

Αναρωτιέμαι, κύριε Πρωθυπουργέ, εάν έχει υποπέσει στην προσοχή σας η πρόσφατη έκθεση –σήμερα δημοσιεύθηκε- του Γραφείου Προϋπολογισμού της Βουλής, η οποία λέει με απόλυτη σαφήνεια και διαβάζω: «Το σχέδιο νόμου ουσιαστικά δεν οδηγεί στην ανταποδοτικότητα των εισφορών-παροχών και συνεπώς υποκαθορίζει τα κίνητρα η εργασία και ο τρόπος υπολογισμού των συντάξεων της Κυβέρνησης με τους κλιμακούμενους συντελεστές, δημιουργεί κίνητρα περαιτέρω αύξησης της μαύρης εργασίας της εισφοροδιαφυγής αλλά και της φοροδιαφυγής». Αυτά λέει το Γραφείο Προϋπολογισμού της Βουλής. Δεν τα λέμε εμείς. Τα καταθέτω για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, κύριε Τσίπρα, με μεγάλη προσπάθεια μειώσαμε τις εργοδοτικές εισφορές κατά πέντε ποσοστιαίες μονάδες συνολικά. Επιλέξαμε μία πολιτική, την οποία σήμερα ακολουθεί και η σοσιαλιστική Γαλλία, η οποία μειώνει δραστικά ασφαλιστικές εισφορές, προκειμένου να αυξήσει την απασχόληση και να μειώσει το ποσοστό της ανεργίας. Αυτό το κάνει μία χώρα, η οποία έχει ανεργία δυόμισι φορές μικρότερη από τη δικιά μας.

Ξέρω, κύριε Τσίπρα, ότι έχετε ένα όνειρο. Θέλετε να μετατρέψετε την Ελλάδα σε μια χώρα συνταξιούχων και δημοσίων υπαλλήλων και την ελληνική επιχειρηματικότητα σε μια κρατικά ελεγχόμενη υπόθεση. Αυτό είναι το σχέδιό σας για την Ελλάδα και είναι απολύτως φανερό. Εμείς δεν θα το επιτρέψουμε, διότι η Νέα Δημοκρατία θα συνεχίζει τις δυνάμεις της δημιουργίας, της υγιούς επιχειρηματικότητας και της παραγωγής.

(Χειροκροτήματα από την πτέρυγα της Νέας Δημοκρατίας)

Τρίτο μεγάλο μειονέκτημα: Το σχέδιό σας στρεβλώνει την ανταποδοτικότητα του ασφαλιστικού συστήματος. Με αυτό τον τρόπο δίνετε τη χαριστική βολή σε ό,τι έχει απομείνει από την ασφαλιστική συνείδηση των πολιτών. Με τους συντελεστές αναπλήρωσης, που εισάγετε, τι κάνετε επί της ουσίας; Επιβραβεύετε την ήσσονα προσπάθεια, τιμωρείτε την εργασία και κάθε προσπάθεια δημιουργίας.

Το σχέδιό σας επί της ουσίας δεν δίνει κίνητρα για παραμονή στην εργασία. Τα πρόσθετα χρόνια, από ένα σημείο και πέρα, δεν οδηγούν σε μεγαλύτερη σύνταξη. Και αυτό δεν είναι μόνο πρωτοφανές, κύριε Πρωθυπουργέ, είναι λάθος. Υπονομεύει κάθε έννοια ασφαλιστικής συνείδησης.

Τέταρτον, το σχέδιο, το οποίο έχετε παρουσιάσει, μετατρέπει το ασφαλιστικό σύστημα ουσιαστικά σε προνοιακό σύστημα. Όχι μόνο δεν διαχωρίζετε την κοινωνική ασφάλιση από την πρόνοια, αλλά μετατρέπετε το ασφαλιστικό σε προνοιακό, καταργώντας ταυτόχρονα την προνοιακή δομή του ελάχιστου εγγυημένου εισοδήματος.

Με τη δικιά σας λογική, μία άνεργη μητέρα σαράντα ετών δεν θα μπορεί πλέον να στηριχθεί στο ελάχιστο εγγυημένο εισόδημα. Εμείς διαμορφώσαμε με πολλή προσπάθεια μία εθνική στρατηγική κοινωνικής ένταξης που έχει ως στόχο την αντιμετώπιση της ακραίας φτώχειας και του κοινωνικού αποκλεισμού και όχημα το ελάχιστο εγγυημένο εισόδημα.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Νέας Δημοκρατίας)

Θα ζητήσω και εγώ ένα δεκάλεπτο ακόμα, κύριε Πρόεδρε.

Δυστυχώς και το ελάχιστο εγγυημένο εισόδημα, το οποίο θα έπρεπε να γνωρίζετε ότι αποτελεί σε όλη την Ευρώπη το πιο αποτελεσματικό και στοχευμένο εργαλείο αντιμετώπισης της ακραίας φτώχειας, εγκαταλείπεται και αυτό στην τύχη του.

Πέμπτο πρόβλημα: Το σχέδιό σας μεταθέτει το πρόβλημα για το μέλλον. Αλήθεια, κύριε Πρωθυπουργέ, τι θα συμβεί στις κύριες συντάξεις την 1-1-2019; Γνωρίζετε πάρα πολύ καλά ότι η προσωπική διαφορά, έτσι όπως περιγράφεται στο νομοσχέδιο, μεταφέρει το πρόβλημα για τρία χρόνια αργότερα. Στέλνετε συνειδητά στο μέλλον άλυτα προβλήματα κι αυτό συνιστά πολιτική ανευθυνότητα. Το κάνετε μάλλον, γιατί γνωρίζετε ότι δεν θα είστε Κυβέρνηση το 2019 για να διαχειριστείτε το πρόβλημα.

(Χειροκροτήματα από την πτέρυγα της Νέας Δημοκρατίας)

Τέλος, το σχέδιό σας είναι μη κοστολογημένο.

(Θόρυβος από την πτέρυγα του ΣΥΡΙΖΑ)

Λίγη ησυχία, κυρίες και κύριοι συνάδελφοι.

Και σήμερα ακόμα δεν υπάρχει καμμία οικονομική τεκμηρίωση των προτάσεών σας. Όλα είναι στον αέρα.

**ΓΕΡΑΣΙΜΟΣ ΜΠΑΛΑΟΥΡΑΣ:** Το δικό σας πείτε μας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Περιμένετε. Έχω ακόμα χρόνο. Μη βιάζεστε.

Η άρνηση και η αδυναμία σας να κοστολογήσετε το σχέδιο καθυστερεί βέβαια και επικίνδυνα τη διαπραγμάτευση, την οποία εσείς ισχυρίζεστε και όλοι θέλουμε να ολοκληρωθεί το συντομότερο δυνατό.

Προκαλείτε τεράστιες εντάσεις στην κοινωνία, χωρίς καν να γνωρίζετε ποιο είναι το πραγματικό οικονομικό όφελος των παρεμβάσεων που προτείνετε. Και αυτός είναι ο ορισμός της απόλυτης προχειρότητας. Ζητάτε σήμερα -η αλήθεια είναι σε πολύ πιο ήπιους τόνους από την ομιλία την οποία κάνατε πριν από δυο μέρες- από την Αντιπολίτευση εναλλακτική πρόταση. Θα μπορούσαμε εύκολα να σας απαντήσουμε ότι εμείς δεν δημιουργήσαμε το πρόβλημα των 1,8 δισεκατομμυρίων ευρώ. Εσείς το κάνατε, εσείς θα το λύσετε. Δεν θα το κάνουμε όμως.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρωθυπουργέ, άκουσα με πολύ ενδιαφέρον να μιλάτε για τη συνολική αναδιάρθρωση του ασφαλιστικού, αλλά η πραγματικότητα είναι άλλη. Ξέρω ότι το πρόβλημά σας είναι τα 1,8 δισεκατομμύρια που ζητήθηκαν από την τρόικα και τα οποία δεν είχαν ζητηθεί από εμάς. Αυτό είναι το πρόβλημά σας και γι’ αυτό νομοθετείτε σήμερα. Μην κρύβετε, λοιπόν, την αλήθεια.

Ας συμφωνήσουμε, λοιπόν, κατ’ αρχάς πριν μιλήσουμε για τις λεπτομέρειες στα βασικά χαρακτηριστικά που πρέπει να διέπουν ένα ασφαλιστικό σύστημα. Ένα, δίκαιο, λοιπόν, ασφαλιστικό σύστημα, κύριε Τσίπρα, θα πρέπει να διασφαλίζει προφανώς τη μακροπρόθεσμη βιωσιμότητα του συστήματος, να είναι συμβατό με το συγκεκριμένο μακροοικονομικό περιβάλλον στο οποίο εφαρμόζεται, πάντως να μην τιμωρεί όσους εκπλήρωσαν με συνέπεια τις ασφαλιστικές τους υποχρεώσεις, να εμπεδώσει την ασφαλιστική συνείδηση και να ενθαρρύνει την εργασία, να διαχωρίζει την κοινωνική ασφάλιση από την πρόνοια και να συμβάλλει στην ενδυνάμωση της αλληλεγγύης των γενιών. Αυτό είναι ένα αξιακό πλαίσιο, στο οποίο θα μπορούσαμε ελπίζω να συμφωνήσουμε.

Η αρχιτεκτονική, λοιπόν, του ν. 3863 που αποτελεί τη βάση πάνω στην οποία και εσείς χτίζετε είναι μια σωστή αρχιτεκτονική. Να θυμίσω ότι ο ν. 3863 θεσμοθέτησε για όλους εθνική σύνταξη και σε αυτή προστίθεται το καθαρό αναλογικό μέρος της σύνταξης, που αναλογεί στις εισφορές κάθε εργαζόμενου. Γιατί μας το παρουσιάζετε αυτό ως δική σας μεταρρύθμιση; Υπάρχει στο υφιστάμενο νομικό πλαίσιο. Ο νόμος βέβαια ορίζει -και σωστά- ως βάση υπολογισμού της σύνταξης το σύνολο του εργασιακού βίου.

Αυτά υπήρχαν, κύριε Τσίπρα. Δεν τα γνωρίζετε; Δεν τα εισάγετε εσείς. Αυτή είναι η μεταρρύθμιση, η οποία ψηφίστηκε από τις προηγούμενες κυβερνήσεις, πάνω στην οποία και εμείς χτίζαμε.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΒΡΟΥΤΣΗΣ:** Έτσι είναι. Άντε, μας κοροϊδεύετε τώρα! Αυτά είναι έτοιμα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μη μας μιλάτε εδώ τάχατες για μεγάλες μεταρρυθμίσεις στο ασφαλιστικό.

Αλλά και κάτι ακόμα.

(Θόρυβος από την πτέρυγα του ΣΥΡΙΖΑ)

Ξέρετε, είναι λίγο δύσκολα και σύνθετα αυτά τα ζητήματα και ίσως δεν είστε καλά ενημερωμένοι. Δεν πειράζει, ακούστε. Κάτι θα μάθετε.

(Χειροκροτήματα από την πτέρυγα της Νέας Δημοκρατίας)

Βέβαια, κύριε Τσίπρα, είχαμε συμφωνήσει στη δημιουργία τριών ταμείων: μισθωτών, αγροτών και αυτοαπασχολούμενων ελευθέρων επαγγελματιών, που θα σέβονται και θα αναγνωρίζουν τα ιδιαίτερα χαρακτηριστικά τους. Και σε αυτή την πρόταση ακόμα επιμένουμε και θεωρούμε ότι το ένα ταμείο είναι λάθος και θα προκαλέσει ένα τεράστιο διαχειριστικό κομφούζιο. Αυτό, λοιπόν, είναι το κεντρικό πλαίσιο, το οποίο πρέπει να περιφρουρήσουμε και το οποίο πρέπει να βελτιώσουμε.

Κατά την άποψή μας, λοιπόν, τι θα έπρεπε να κάνετε, κύριε Τσίπρα και κύριε Κατρούγκαλε;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία. Σας παρακαλώ. Όλοι ακούν με μεγάλη προσοχή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Χρησιμοποιήστε, λοιπόν, όλα τα εργαλεία τα οποία έχετε στη διάθεσή σας για την καταπολέμηση της αδήλωτης εργασίας, πράγμα το οποίο δεν το κάνετε αυτή τη στιγμή.

Χρησιμοποιήστε την πληροφόρηση από το σύστημα «ΗΛΙΟΣ», για να εξοικονομήσετε πόρους από παράνομα καταβαλλόμενες συντάξεις και οικογενειακά επιδόματα. Γνωρίζετε καλά ότι υπάρχει ακόμα πρόβλημα σε αυτό το πεδίο. Δεν έχει αντιμετωπιστεί πλήρως.

Εφαρμόστε κανονικά τη ρήτρα μηδενικού ελλείμματος για τις επικουρικές συντάξεις.

Προχωρήστε στον συμψηφισμό των οφειλόμενων εισφορών στον ΟΓΑ, για τον τελευταίο χρόνο μόνο, με τις αγροτικές επιδοτήσεις.

Και εφόσον είναι απαραίτητο, να εξορθολογίσετε και την κρατική επιχορήγηση που δίνεται από τον προϋπολογισμό στα «ευγενή» ταμεία.

Αυτές είναι συγκεκριμένες προτάσεις, κύριε Τσίπρα. Ελάτε να τις συζητήσουμε. Και, βεβαίως, θα μπορούσατε να συντομεύσετε και τις μεταβατικές διατάξεις του ν. 3863, αλλά βεβαίως θα έπρεπε να δώσετε και πραγματικά κίνητρα για την ανάπτυξη του τρίτου πυλώνα, της ιδιωτικής ασφάλισης, μία έννοια η οποία, προφανώς, σας δημιουργεί απόλυτη αλλεργία.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ ησυχία! Δεν θα το πω πολλές φορές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όμως, δυστυχώς για εσάς και δυστυχώς για τη χώρα, αυτά τα μέτρα δεν αρκούν για να κλείσει η τρύπα των 1,8 δισεκατομμυρίων ευρώ. Πρέπει να αναζητηθούν πρόσθετοι πόροι από στοχευμένες περικοπές δαπανών. Και χαίρομαι που κι εσείς αναγνωρίσατε σήμερα στην ομιλία σας ότι, πράγματι, υπάρχει η δυνατότητα για ισοδύναμα μέτρα, τα οποία θα μπορούσαν να συνεισφέρουν στην κάλυψη αυτού του κενού, χωρίς να κάνουμε πρόσθετες παρεμβάσεις στο ασφαλιστικό. Το πρόβλημα είναι ότι δεν άκουσα κανένα τέτοιο ισοδύναμο μέτρο από εσάς, κύριε Τσίπρα.

Θα σας προτείνω, λοιπόν, εγώ ορισμένα, τώρα. Ένα πάντως είναι βέβαιο. Η κοινωνία δεν πρόκειται να σφίξει άλλο το ζωνάρι, για να χρηματοδοτήσει με το υστέρημά της τη διόγκωση του κομματικού κράτους του ΣΥΡΙΖΑ.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας καλώ, λοιπόν, κύριε Τσίπρα, σε έναν διάλογο εξπρές, που θα καταλήξει σε δέσμευση για την ακύρωση των προγραμματισμένων μισθολογικών αυξήσεων του δημοσίου και το δραστικό περιορισμό των κομματικών διορισμών.

(Χειροκροτήματα από την πτέρυγα της Νέας Δημοκρατίας)

Μόλις πριν από έναν μήνα δώσατε αυξήσεις ύψους 150 εκατομμυρίων στους δημοσίους υπαλλήλους και χωρίς μάλιστα να έχετε θεσμοθετήσει κάποιο σύστημα αξιολόγησης, ώστε να δώσετε αυξήσεις, τουλάχιστον, σε αυτούς που το αξίζουν. Όμως, εσείς τις δίνετε οριζόντια και τις δίνετε, βέβαια, πρωτίστως, σε αυτούς που υπηρετούν στα κομματικά γραφεία και στα υπουργικά γραφεία!

(Χειροκροτήματα από την πτέρυγα της Νέας Δημοκρατίας)

Σας καλώ, λοιπόν, να τις πάρετε πίσω αυτές τις αυξήσεις. Και βέβαια γνωρίζετε καλά ότι υπάρχουν και άλλες στρεβλώσεις.

(Θόρυβος από την πτέρυγα του ΣΥΡΙΖΑ)

Κύριε Πρόεδρε, παρακαλώ την προστασία σας.

**ΠΡΟΕΔΡΟΣ (Νικόλαος Βούτσης):** Παρακαλώ κάντε ησυχία απ’ όλες τις πτέρυγες. Είναι συγκεκριμένα πράγματα αυτά που λέει ο κ. Μητσοτάκης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γνωρίζετε, λοιπόν, ότι υπάρχουν και άλλες στρεβλώσεις ακόμα στο μισθολόγιο των δημοσίων υπαλλήλων, από τις οποίες μπορείτε να εξοικονομήσετε πόρους.

Το ερώτημα, λοιπόν, κύριε Πρωθυπουργέ, είναι απλό: Τον αντέχετε αυτό τον διάλογο, ο οποίος θα ήταν προς όφελος της κοινωνίας ή φοβάστε αντιδράσεις από συντρόφους, συγγενείς και φίλους, τους οποίους θέλετε να τακτοποιήσετε;

Γνωρίζω απόλυτα τι θα μου πείτε. Το γνωρίζω καλά. Θα μου πείτε «μα και εσείς τα ίδια κάνατε».

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Τώρα γιατί διακόπτετε, παρακαλώ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όμως, αυτή η εξομοίωση δεν είναι τίποτα άλλο από την ταφόπλακα του ηθικού πλεονεκτήματος της Αριστεράς.

(Χειροκροτήματα από την πτέρυγα της Νέας Δημοκρατίας)

Ξέρετε, κύριε Τσίπρα, αναρωτιέμαι μερικές φορές πώς θα ένιωθαν οι αγνοί αγωνιστές της Αριστεράς των προηγούμενων γενεών μπροστά σε αυτό το κυνικό αλισβερίσι τα εγγόνια να επικαλούνται τους αγώνες των παππούδων για μια θέση μετακλητών στο δημόσιο.

(Χειροκροτήματα από την πτέρυγα της Νέας Δημοκρατίας)

Υπάρχουν, λοιπόν, προτάσεις, συγκεκριμένες όπως είδατε. Εδώ είμαστε, εάν το επιθυμείτε, να τις συζητήσουμε.

Όμως, βέβαια, θα συμφωνήσω μαζί σας και με την τελευταία σας αποστροφή ότι το ασφαλιστικό πρόβλημα της χώρας δεν πρόκειται ποτέ να λυθεί ουσιαστικά, εάν η οικονομία δεν επανέλθει σε μία τροχιά ανάπτυξης, εάν δεν αυξηθεί η απασχόληση κι αν δεν διορθωθεί η σχέση εργαζομένων-ασφαλισμένων. Κι εκεί ακριβώς είναι που έχετε κάνει τόσο μεγάλη ζημιά σε τόσο λίγο χρόνο.

Τι κάνατε, κύριε Τσίπρα, το 2015 και το 2016; Να σας θυμίσω ότι θα έχουμε μειωμένο ΑΕΠ κατά 7,3%, δηλαδή περίπου 13 δισεκατομμύρια ευρώ σε σχέση με τις προηγούμενες προβλέψεις; Οι προβλέψεις για το 2015 και για το 2016 ήταν πάρα πολύ συγκεκριμένες, ήταν για ανάπτυξη 3% και 3%. Αυτό, ξέρετε, δεν είναι ένα θεωρητικό νούμερο. Αυτή η απώλεια του ΑΕΠ μεταφράζεται -και αυτό με τις πιο συντηρητικές εκτιμήσεις- περίπου σε διακόσιες χιλιάδες λιγότερες θέσεις σε σχέση με τις αρχικές προβλέψεις του μεσοπρόθεσμου προγράμματος 2015-2018. Μόνο και μόνο απ’ αυτό προκαλείτε μεγάλη απώλεια ασφαλιστικών εισφορών. Την εκτιμούμε περίπου στα 900 εκατομμύρια μόνο για το 2016.

Και εδώ είναι το εκπληκτικό. Αυτά που ζητάει η Κυβέρνηση, για να κλείσει το δημοσιονομικό κενό που η ίδια δημιούργησε περικόπτοντας συντάξεις και αυξάνοντας εισφορές, τα χάνει από τις εισφορές που θα έπρεπε να είχε κερδίσει, εάν είχατε καταφέρει να μειώσετε την ανεργία, όπως θα κάναμε εμείς.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πρέπει να καταλάβετε ότι για κάθε επένδυση που διώχνετε εσείς, για παράδειγμα ο κ. Σκουρλέτης, δεν στερείτε μόνο από κάποιον άνεργο την προοπτική της απασχόλησης, στερείτε και πόρους από το ασφαλιστικό σύστημα.

Το συμπέρασμα, λοιπόν, είναι ξεκάθαρο. Εάν είχατε φροντίσει πραγματικά, κύριε Τσίπρα, να περιφρουρήσετε τις θυσίες των Ελλήνων πολιτών, αντί να τις πετάξετε στον Καιάδα της σκληρής διαπραγμάτευσης και εάν δεν είχατε εκτροχιάσει την οικονομία με την τραγική σας διαπραγμάτευση του πρώτου επταμήνου του 2015, δεν θα χρειαζόταν σήμερα να συζητάμε για πρόσθετα μέτρα. Ο δημοσιονομικός εκτροχιασμός του 2015 οδηγεί στις περικοπές, τις οποίες σήμερα εσείς εισηγείστε.

(Χειροκροτήματα από την πτέρυγα της Νέας Δημοκρατίας)

Θα μπορούσαμε να μπούμε και σε περισσότερες λεπτομέρειες, αλλά δεν θα το κάνω, γιατί έχω ήδη καταχραστεί τον χρόνο και υπάρχει πάντα και η δευτερολογία. Το βέβαιο, όμως, κύριε Τσίπρα, είναι ότι δεν θέλετε να μπείτε σε αυτή τη λεπτομερή συζήτηση. Δεν σας αρέσουν οι αριθμοί. Βλέπετε, εσείς ενδιαφέρεστε μόνο για τους ανθρώπους. Όμως, οι αριθμοί λένε την πραγματικότητα και δεν αντέχετε τους αριθμούς, γιατί δεν αντέχετε την αλήθεια. Είστε υπό κατάρρευση και συμπαρασύρετε για δεύτερη φορά την Ελλάδα σε αδιέξοδο.

Εγώ σας καλώ σήμερα να εγκαταλείψετε το σχέδιο σας, να το αντικαταστήσετε έστω και την τελευταία στιγμή από κάποιο άλλο, το οποίο θα διέπεται από τις αρχές που σας εξέθεσα. Και εύχομαι να υιοθετήσετε έστω και με έναν χρόνο καθυστέρηση μια άλλη δημιουργική αντίληψη για την οικονομία της χώρας.

Ένα είναι βέβαιο. Δεν έχουμε χρόνο να χάσουμε. Το ξέρετε καλά. Και δεν αντέχουμε να ξαναζήσουμε, ως χώρα, τις μέρες του καλοκαιριού του 2015. Η Ελλάδα δεν αντέχει νέα περιπέτεια. Και γι’ αυτό και σας ζητώ, κύριε Τσίπρα, να συμφιλιωθείτε επιτέλους με την πραγματικότητα, την οποία εσείς δημιουργήσατε.

Τελειώνω, κυρίες και κύριοι συνάδελφοι. Με την ευκαιρία της πρώτης παρέμβασής μου στη Βουλή ως Αρχηγού της Αξιωματικής Αντιπολίτευσης θα ήθελα να απευθυνθώ σε όλες τις Ελληνίδες και σε όλους τους Έλληνες, ανεξάρτητα από το αν και τι ψήφισαν στις εκλογές, ανεξάρτητα από το αν και τι ψήφισαν στο δημοψήφισμα.

Μπορούμε να βγούμε από την κρίση. Το πέτυχαν άλλες χώρες. Το πετυχαίνουν και οι Κύπριοι αδελφοί μας, οι οποίοι εξέρχονται του μνημονίου τον Μάρτιο του 2016. Μπορούμε να ξαναδείξουμε στον κόσμο τη θετική, τη δημιουργική πλευρά της πατρίδος μας. Όμως, προϋπόθεση είναι μια δίκαιη, ρεαλιστική, κοινωνική συμφωνία ευθύνης και αλληλεγγύης όλων των κοινωνικών ομάδων, όλων των γενεών. Ναι, να βάλουμε όλοι πλάτη, να μοιραστούμε τα βάρη δίκαια και θα τα καταφέρουμε. Όλα αυτά, όμως, μπορούν να γίνουν μόνο με σχέδιο, με αλήθεια και όχι με ψεύτικες υποσχέσεις και όχι με μεγάλα λόγια.

Σας ζητώ να έχετε πάντα από εμένα αυτή την απλή απαίτηση. Και να ξέρετε ότι όσο συμμετέχω στον δημόσιο διάλογο, θα την τηρώ απολύτως, μιλώντας τη γλώσσα της αλήθειας και προπαντός πράττοντας το έργο της αλήθειας.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Μητσοτάκη.

Τον λόγο έχει ο Πρόεδρος της Κοινοβουλευτικής Ομάδας των Ανεξαρτήτων Ελλήνων και Υπουργός Εθνικής Άμυνας κ. Παναγιώτης Καμμένος για είκοσι λεπτά.

**ΠΑΝOΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε.

Θέλω να ευχαριστήσω ιδιαίτερα την κυρία και τους κυρίους Προέδρους των Κοινοβουλευτικών Ομάδων γι’ αυτή τη διευκόλυνση εν όψει της επισκέψεως του Υπουργού Άμυνας του Ισραήλ.

Κυρίες και κύριοι συνάδελφοι, η σημερινή συζήτηση για το ασφαλιστικό είναι μια συζήτηση, για την οποία θα πρέπει όλοι εδώ να πούμε την αλήθεια. Και η αλήθεια ξεκινά, πράγματι, με αριθμούς. Η πραγματική κατάσταση του ασφαλιστικού συστήματος αυτή τη στιγμή είναι η κατάσταση στην οποία βρίσκεται τα τελευταία χρόνια. Μήπως πρέπει να δούμε ποιες ήταν οι αιτίες, αλλά και παράλληλα τι προτείνουμε για το αύριο;

Θα το κάνω μέσα στα λίγα λεπτά που μου δίνει ο χρόνος, αρχίζοντας από τότε που ιδρύθηκε το ελληνικό ασφαλιστικό σύστημα. Ίσως είναι το μόνο ασφαλιστικό σύστημα στην Ευρώπη, το οποίο στήθηκε χωρίς καμμία αναλογιστική μελέτη. Ποτέ δεν υπήρξε μελέτη αναλογιστική του ασφαλιστικού συστήματος της Ελλάδος.

Από το 1950 μέχρι σήμερα λόγω των εμβαλωματικών και αποσπασματικών ρυθμίσεων, που δεν πολέμησαν τη ρίζα του κακού, βρισκόμαστε σ’ αυτήν εδώ την κατάσταση. Η παθητική διαχείριση των αποθεματικών με την κατάθεσή τους υποχρεωτικά στην Τράπεζα της Ελλάδος, με επιτόκιο οριζόμενο από το κράτος, αλλά και παράλληλα ο άτοκος δανεισμός τους στο κράτος, συνεπώς η έλλειψη ρευστότητας των ταμείων, οδήγησε σε δανεισμό πληθωριστικό.

Και ποιο είναι το παράδειγμα που δείχνει ακριβώς αυτή τη λάθος νοοτροπία και διαχείριση; Είναι το παράδειγμα των ταμείων των Ενόπλων Δυνάμεων. Γιατί δεν συζητάμε σήμερα για το ασφαλιστικό των Ενόπλων Δυνάμεων, παρ’ ότι εκεί υπάρχουν πρόωρες συντάξεις, παρ’ ότι εκεί υπάρχουν νεκροί εν καιρώ ειρήνης, παρ’ ότι εκεί υπάρχουν άνθρωποι που φεύγουν από το στράτευμα πολύ νεότεροι απ’ ό,τι από τον δημόσιο και τον ιδιωτικό τομέα; Γιατί ακριβώς υπήρχε ορθή διαχείριση, διαχείριση τέτοια, που επέτρεψε τα ταμεία των Ενόπλων Δυνάμεων να έχουν σήμερα ακίνητη περιουσία 35 δισεκατομμυρίων.

Ελπίζω να μην τα πειράξετε και όταν λέτε για τους δημοσίους υπαλλήλους, να μιλάτε και για τους ενστόλους, κύριε Πρόεδρε της Αξιωματικής Αντιπολιτεύσεως. Ας αφήσουμε έξω…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτό καταλάβατε;

**ΠΑΝOΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Επειδή μιλήσατε για τους δημοσίους υπαλλήλους, ελπίζω να μην εννοείτε τα στελέχη των Ενόπλων Δυνάμεων και των Σωμάτων Ασφαλείας, να τα εξαιρείτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτό καταλάβατε;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Μα, δεν έδωσαν αυξήσεις στους στρατιωτικούς!

**ΠΑΝOΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εδώ, λοιπόν, θέλω να θυμίσω ότι αυτή η ενεργητική διαχείριση των αποθεματικών είχε τη λογική του τζόγου. Πραγματικά, περίμενα σήμερα να ακούσω τον Αρχηγό της Αξιωματικής Αντιπολιτεύσεως, έναν νέο Αρχηγό, στον οποίο εύχομαι καλή επιτυχία μετά την εκλογή του, να υπερασπιστεί το έργο της Νέας Δημοκρατίας. Αντ’ αυτού, η ομιλία του είχε άρωμα Σημίτη. Μας μίλησε για τον κ. Γιαννίτση.

Θέλω να θυμίσω ότι η εποχή του Γιαννίτση ήταν η εποχή που Πρόεδρος της Νέας Δημοκρατίας ήταν ο αείμνηστος Μιλτιάδης Έβερτ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τα μπλέξατε!

**ΠΑΝOΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και θέλω να θυμίσω ότι απ’ αυτήν εδώ την πλευρά και απ’ αυτή την πτέρυγα…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τα έχετε μπλέξει λίγο, ο Καραμανλής ήταν. Ήσασταν Βουλευτής και δεν το ξέρετε;

**ΠΑΝOΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θέλω να θυμίσω ότι απ’ αυτή την πτέρυγα δίναμε μάχη εναντίον του ΠΑΣΟΚ, του Γιαννίτση, γιατί τα αποθεματικά των ταμείων τότε τα έπαιζαν στο χρηματιστήριο και κάποιες ορισμένες διοικήσεις «ξεφόρτωναν», πουλώντας τα ταμεία τις μετοχές που αγόραζαν την προηγούμενη. Μετά τη συνεργασία με το ΠΑΣΟΚ τα ξεχάσατε;

Ξεχάσαμε μήπως πώς δημιουργήθηκαν αυτές οι τρύπες με το τζογάρισμα στο χρηματιστήριο; Ξεχάσαμε τη δίκη των ΔΕΚΑ; Ξεχάσαμε τις εξεταστικές επιτροπές που ζητούσε τότε η Νέα Δημοκρατία;

Φοβούμαι πως τα ξεχάσατε, αλλά δεν πρέπει να ξεχάσετε ότι εκείνη την εποχή Διοικητής της Εθνικής ήταν ο μακαρίτης ο Καρατζάς, στον οποίο τότε ήσασταν στέλεχός του. Θυμάστε τι γινόταν με τις μετοχές της Εθνικής και με τα ταμεία; Θυμόμαστε τους κύκλους της αγοράς των «ΝΑΟΥΚ» και των «Κλωστηρίων», των προνομιούχων και τα σορταρίσματα; Θυμάστε τα δισεκατομμύρια, τα οποία χάθηκαν από τα ταμεία; Σας τα θυμίζω τώρα εγώ.

Και να σας θυμίσω ακόμα ότι μετά από τον μεγάλο τζόγο και την καταστροφή του Σημίτη και του Γιαννίτση και όλων των υπολοίπων κυβερνήσεων του ΠΑΣΟΚ στα αποθεματικά των ταμείων, ήρθε μια δεύτερη εποχή, η εποχή της μείωσης του PSI. Ποιος έκανε το PSI; Εσείς, πλέον ως συνέταιρος του ΠΑΣΟΚ.

Πόσα χάθηκαν από τα ασφαλιστικά ταμεία; Είναι 13 δισεκατομμύρια η μείωση του PSI και παράλληλα γίνεται μείωση των ασφαλιστικών εισφορών κατά 3,9% τον Ιούνιο του 2014. Αυτά οδήγησαν στη σημερινή τραγική κατάσταση.

Υπάρχουν δε και ασφαλιστικά ταμεία, τα οποία δεν συναίνεσαν τότε στο να γίνουν ομόλογα τα αποθεματικά τους στην Τράπεζα της Ελλάδος και παράνομα ο Διοικητής της Τράπεζας της Ελλάδος, ενώ θα μπορούσε να τα είχε κάνει έντοκα γραμμάτια του δημοσίου και ενώ γνώριζε, ως μέλος της Ευρωπαϊκής Κεντρικής Τράπεζας, ότι θα τα «κούρευαν», παράνομα συναίνεσε στο «κούρεμα» των αποθεματικών των ασφαλιστικών ταμείων. Έτσι «κουρεύτηκαν» και τα πανεπιστήμια, έτσι «κουρεύτηκαν» ουσιαστικά και οι οικονομίες όσων εμπιστεύτηκαν τα ελληνικά ομόλογα. Έτσι «κουρεύτηκαν» και τα νοσοκομεία. Έτσι «κουρεύτηκε» η Ελλάδα ολόκληρη, με δική σας ευθύνη.

Πάμε παρακάτω. Κάνατε έντεκα με δώδεκα οριζόντιες περικοπές στις συντάξεις. Μεσοσταθμική μείωση 41%. Σήμερα, όπως είπε και ο Πρωθυπουργός, το ταμειακό έλλειμμα του ΙΚΑ είναι 1 δισεκατομμύριο. Στον ΟΑΕΕ είναι μισό δισεκατομμύριο. Και επειδή μιλάμε για νούμερα, πάνω από 15 δισεκατομμύρια ευρώ είναι οι κόκκινες ασφαλιστικές εισφορές στα ταμεία αυτά.

Λαμβάνοντας υπ’ όψιν και κάτι άλλο, το τεράστιο δημογραφικό πρόβλημα, πρέπει να πούμε ότι γεννούμε 1,3 παιδιά κατά μέσο όρο, ενώ για την αναπλήρωση χρειαζόμαστε 2,1 παιδιά. Το 2050 ένας στους δύο πολίτες θα είναι πάνω από εξήντα πέντε ετών. Η ανεργία από το 13%, που ήταν το 2009, που παρέδωσε η κυβέρνηση, έφτασε στο 25,5% επισήμως. Η μείωση των μισθών είναι 20%. Η μείωση των ασφαλισμένων είναι εξακόσιες χιλιάδες ασφαλισμένοι και τριακόσιες χιλιάδες έφυγαν στο εξωτερικό, νέα παιδιά, τα οποία δεν πληρώνουν στα ελληνικά ασφαλιστικά ταμεία. Και η μερική απασχόληση από το 11,5%, που ήταν το 2009, φτάνει σήμερα στο 22.5%.

Η άμεση παρέμβαση, λοιπόν, στο ασφαλιστικό είναι επιτακτική ανάγκη. Και εδώ, κυρίες και κύριοι συνάδελφοι, μιλώντας για το δημογραφικό, αυτό που απαιτείται είναι να δώσουμε κίνητρα στις πολύτεκνες οικογένειες, στους τριτέκνους, σε εκείνες τις οικογένειες που μέσα στην κρίση γεννούν παιδιά. Να προστατεύσουμε, όπως το Σύνταγμα επιβάλλει, τις οικογένειες αυτές, που με δύσκολες οικονομικές συνθήκες κάνουν μεγάλες οικογένειες. Είναι ένα μεγάλο, κρίσιμο και ευαίσθητο κοινωνικό πρόβλημα, που δεν λύνεται ως γόρδιος δεσμός αλλά με διαδοχικές προσεγγίσεις.

Αναγνωρίζουμε, κατ’ αρχάς, τις προθέσεις και τις διαδοχικές προσπάθειες των προηγουμένων κυβερνήσεων, που όμως ήταν επιφανειακές και άκαρπες. Παράλληλα, όμως, ζητάμε την απόδοση ποινικών ευθυνών σε εκείνους οι οποίοι διέλυσαν τα ασφαλιστικά ταμεία μέχρι σήμερα. Δεν μπορούν να μείνουν ατιμώρητοι.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Σήμερα, λοιπόν, η Κυβέρνηση στο υπάρχον ασφαλιστικό σύστημα, όπου παραμένει ο κατακερματισμός, τις αιτίες τις χρεώνει στη διατήρηση των ασφαλιστικών φορέων στην καταστατική τους ανεξαρτησία, στη διατήρηση των ασφαλιστικών φορέων στην οικονομική τους αυτοτέλεια, στη διατήρηση των ηλικιακών διαφοροποιήσεων και, τέλος, η βόμβα του ασφαλιστικού συστήματος έχει δημιουργήσει μια τρύπα, που είναι περίπου πέντε φορές το ΑΕΠ της χώρας έως και το 2050.

Για απόδειξη θα καταθέσω δύο αναλογιστικούς πίνακες, που με τον ισχύοντα νόμο που υπάρχει σήμερα το αποδεικνύουν. Είναι στη διάθεσή σας.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά συνέπεια η νέα ασφαλιστική προσέγγιση αυτά προσπαθεί να θεραπεύσει.

Και επειδή άκουσα τον Αρχηγό της Αξιωματικής Αντιπολιτεύσεως να λέει ότι το 2014, που ο κ. Σαμαράς έφευγε από την κυβέρνηση, τα απαιτούμενα της τρόικας ήταν μόνο δύο, ζήτησα από τον συνάδελφο, τον Βουλευτή, να μου φέρει ένα ξεχασμένο e-mail. Το θυμάστε το e-mail Χαρδούβελη; Θα το καταθέσω, επειδή το έχετε ξεχάσει. Να δείτε στο e-mail Χαρδούβελη τι αναφέρεται για τα ασφαλιστικά ταμεία.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κατ’ αρχάς μιλάει για αναδιάρθρωση της φορολογικής διοίκησης, που δεν έχει ολοκληρωθεί. Μιλάει για απαίτηση περαιτέρω ανεξαρτησίας της Γενικής Γραμματείας. Στο θέμα του ασφαλιστικού η τρόικα ζητάει να παράσχει η ελληνική πλευρά παραμετρικές αλλαγές, δηλαδή αλλαγές σε όρια ηλικίας. Ποσοστά αναπλήρωσης: Απαιτούμε να έχει ασφάλιση μεταξύ άλλων …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κάντε ησυχία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Η «ΚΑΘΗΜΕΡΙΝΗ» είναι. Ο κ. Αλαφούζος, δικός σας είναι! Αυτός που ανέτρεψε τον μπαμπά σας και τώρα το έχει βγάλει! Πάρτε το, λοιπόν, το e-mail Χαρδούβελη, για να δείτε ακριβώς τι είναι.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Νικόλαος Βούτσης):** Σας παρακαλώ, μη με αναγκάσετε να αναφερθώ σε ονόματα. Παρακαλώ, μη διακόπτετε. Παρακαλώ, οι διακοπές να μη σημειώνονται από τους στενογράφους. Το είπα από την αρχή της σημερινής συζήτησης. Ευχαριστώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μη στεναχωριέστε. Ελάτε, θα το δείτε μετά. Θα το πάρετε μαζί σας. Μη σας ανησυχεί.

Από εδώ και πέρα, λοιπόν, πρέπει το κράτος να εγγυηθεί τις συντάξεις, την εθνική και την αναλογική σύνταξη και να μην ενδιαφέρεται μόνο για την ελλειμματικότητα των προϋπολογισμών των ταμείων. Η μεγάλη σημερινή διαφορά με τον ν. 3863, που αναφέρθηκε προηγουμένως, είναι ακριβώς αυτό: Ο ν.3863 ενδιαφερόταν μόνο για τον ελλειμματικό προϋπολογισμό των ταμείων και όχι για την εγγύηση των συντάξεων, την εθνική σύνταξη και την αναλογική σύνταξη, την οποία διασφαλίζει το νομοσχέδιο που αυτή η Κυβέρνηση φέρνει.

Θεσπίζουμε την εθνική σύνταξη στα 384 ευρώ, που θα δίδεται μετά από δεκαπέντε χρόνια εργασίας και θα προστίθεται σε αυτή ποσό ανάλογο με τα επιπλέον χρόνια ασφάλισης και το ύψος των εισφορών.

Θεσπίζεται η ρήτρα ανάπτυξης εξαρτώμενη κατά 50% από τη θετική μεταβολή του ΑΕΠ και 50% από τη μεταβολή του τιμαρίθμου. Ενοποιούνται τα ταμεία. Απελευθερώνεται ανθρώπινο δυναμικό για ελέγχους. Σε αυτό το σημείο υπάρχουν θέματα που θέλουν συζήτηση. Εμείς πιστεύουμε ότι όλα τα ταμεία των Σωμάτων Ασφαλείας θα πρέπει να μπουν με την Εθνική Άμυνα και να απεξαρτηθούν οι ένστολοι από το άλλο σύστημα.

Δεύτερον, υπάρχουν ταμεία που πρέπει να παραμείνουν αυτόνομα, όπως το ΝΑΤ. Δεν μπορεί ο Α΄ καπετάνιος να δίνει 2.500 ευρώ αυτή τη στιγμή στο ταμείο και να έχει 1.500 ευρώ σύνταξη. Παλιές συντάξεις μετά τον επαναπροσδιορισμό …

**ΣΟΦΙΑ ΒΟΥΛΤΕΨΗ:**…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μαζέψτε τους παρανύμφους, σας παρακαλώ.

**ΠΡΟΕΔΡΟΣ (Νικόλαος Βούτσης):** Σας παρακαλώ, ακούστε με προσοχή.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Παλιές συντάξεις μετά τον επαναπροσδιορισμό τους δεν θίγονται τουλάχιστον μέχρι το 2018 λόγω κλιμακούμενου ποσοστού αναπλήρωσης που προστατεύει τις χαμηλές συντάξεις. Το ΕΚΑΣ μετά το 2019 αντικαθίσταται με το επίδομα υπερηλίκων γι’ αυτούς που δεν συμπληρώνουν δεκαπέντε χρόνια ασφάλισης. Η συμφωνηθείσα εξοικονόμηση 1,8 δισεκατομμυρίων ευρώ συνταξιοδοτική δαπάνη για το 2016 θα καλυφθεί με το 1% αύξηση των εργοδοτικών εισφορών και πιθανόν με 0,5 των εισφορών των εργαζομένων.

Εδώ, λοιπόν, μιλάμε για μια πρόταση, η οποία διασφαλίζει το βιώσιμο ασφαλιστικό σύστημα. Επειδή οι Ανεξάρτητοι Έλληνες γνωρίζουμε ότι η εξομοίωση των ελεύθερων επαγγελματιών και αγροτών με τους μισθωτούς δημιουργεί δυσβάστακτες εισφορές γι’ αυτούς, προτείνουμε στον Υπουργό να εξετάσει εάν μπορεί να υπάρξει ειδική εισφορά ενίσχυσης του ασφαλιστικού ποσοστού 1% έως 1,5% επί των τραπεζικών συναλλαγών, ανεξαρτήτως ύψους, που θα εισπράττεται και θα καταγράφεται ως κοινωνικός πόρος από τις τράπεζες προς τον ΕΦΚΑ υπό την εποπτεία της Τράπεζας της Ελλάδος.

Αυτός ο κοινωνικός πόρος υπολογίζεται, αν είναι 1%, από 700 εκατομμύρια έως ένα δισεκατομμύριο ετησίως, που θα μειώσει τις εισφορές των ελευθέρων επαγγελματιών και των αγροτών.

Όσον αφορά τώρα το θέμα των αγροτών, πρέπει να ξεκαθαρίσουμε ορισμένα πράγματα. Βεβαίως και οι πραγματικοί αγρότες πρέπει να μπορέσουν να έχουν φορολογικές ελαφρύνσεις -εμείς λέμε και αφορολόγητο πετρέλαιο- για να παράγουν.

Δεν μπορούμε να αφήσουμε, όμως, τους μη επαγγελματίες αγρότες, τους γυναικολόγους-βαμβακοπαραγωγούς, τους κατόχους καταστημάτων και παραγωγούς ροδάκινων, τους εισοδηματίες και παράλληλα αγρότες, οι οποίοι έχουν αναπτυχθεί από το πελατειακό σύστημα τα τελευταία χρόνια, να έχουν τα προνόμια των αγροτών, αποστερώντας από τους πραγματικούς αγρότες αυτά που δικαιούνται.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Χρειάζεται, λοιπόν, πλήρης διαχωρισμός, ο οποίος γίνεται τώρα με το μητρώο αγροτών. Τα σύκα σύκα και τη σκάφη σκάφη!

Λέμε για την αγροτική μας παραγωγή. Αν πάει κάποιος με το αυτοκίνητο να δει εκεί που παράγουν τα ξινά, ιδίως στην Πελοπόννησο, ενώ δεν βρίσκεις να πάρεις ελληνικό λεμόνι στον μανάβη -σου φέρνουν λεμόνι Αργεντινής, Ισραήλ κ.ο.κ.-, θα δει ότι τα λεμόνια μας είναι πάνω στα δέντρα και δεν τα μαζεύει κανείς. Γιατί δεν τα μαζεύει κανείς; Γιατί δεν ανήκουν στους πραγματικούς αγρότες. Διότι ο πραγματικός αγρότης θα το κόψει και θα το πουλήσει στην αγορά με 1,5 ευρώ και θα βγάλει λεφτά να ζήσει την οικογένειά του, ενώ ο άλλος, ο οποίος έχει άλλα εισοδήματα και κερδίζει τον φορολογικό συντελεστή του αγρότη, κάθεται στο καφενείο και παίρνει το 0,4% της επιδότησης και αφήνει το λεμόνι να σαπίσει στο δέντρο. Τέλος σε αυτό. Αυτό πρέπει να τελειώσει εδώ.

Συμφωνούμε απόλυτα. Ας φορολογηθεί ο εργαζόμενος, ιδιωτικός υπάλληλος αγρότης με τη φορολογία του ιδιωτικού υπαλλήλου. Ο επιχειρηματίας αγρότης ας φορολογηθεί με τη φορολογία του επιχειρηματία. Ο αγρότης, όμως, να έχει φορολογική απαλλαγή και αφορολόγητο πετρέλαιο, για να μπορεί να παράγει. Και να κοπούν οι επιδοτήσεις από εκείνους που κατά δεύτερο επάγγελμα έχουν την αγροτική απασχόληση και δεν ασχολούνται και να ασφαλίσουμε τις επιδοτήσεις με το ακατάσχετο των πραγματικών αγροτών. Αυτή είναι ουσιαστικά η ρύθμιση που πρέπει να κάνουμε με αυτό το νέο νομοσχέδιο.

Προτείνουμε να υπάρχει κοινωνική δικαιοσύνη, όσον αφορά την εξαγορά των πλασματικών ετών ασφάλισης και η εφαρμογή του μέτρου της διαδοχικής ασφάλισης να γίνεται βάσει του ασφαλιστικού ισοδύναμου και όχι χαριστικά.

Προτείνουμε εντός του ΕΦΚΑ τη θέσπιση Διεύθυνσης Στατιστικής Παρακολούθησης του ασφαλιστικού συστήματος, ώστε να μελετά τις διάφορες παραμέτρους που επηρεάζουν την ασφάλιση, καθώς και την εισφοροδοτική και εισοδηματική ικανότητα των πολιτών και να εισηγείται ανάλογα διαρθρωτικές κινήσεις.

Εδώ, κύριε Πρόεδρε, κυρίες και κύριοι συνάδελφοι, πρέπει να επισημάνουμε και ένα άλλο θέμα: αυτό της μαύρης εργασίας, ιδίως εκείνης που προέρχεται από αλλοδαπούς. Είναι αλήθεια ότι πολλοί είναι αυτοί οι οποίοι υποφέρουν, γιατί πράγματι δεν τους βάζουν τα ένσημα οι εργοδότες. Είναι, όμως κι άλλοι που επωφελούνται αυτής της μαύρης εργασίας με τη δυνατότητα που έχουν να εξάγουν τα χρήματα αυτά στο εξωτερικό.

Εάν πάει κανείς στη «WESTERN UNION» στην Ομόνοια ένα βράδυ, θα δει ουρές απ’ έξω, που στέλνουν χρήματα στο εξωτερικό. Οι άνθρωποι με το βιος τους να τα στείλουν. Όποιος, όμως, στέλνει χρήματα στο εξωτερικό που τα δουλεύει -και δικαιούται να τα στέλνει, αν τα δουλεύει εδώ- να έχει και το πιστοποιητικό ότι έχει πληρωθεί η κράτηση στα ασφαλιστικά ταμεία και η φορολογία γι’ αυτά τα χρήματα, τα οποία στέλνει στο εξωτερικό. Δεν μπορεί κάθε βράδυ να φεύγουν εκατοντάδες χιλιάδες ευρώ, να ελέγχουμε τον εργαζόμενο κάθε μέρα στην Ελλάδα ή το μικροεπαγγελματία για το αν έχει βάλει στο ΙΚΑ τον εργαζόμενο και να φεύγουν τόσο μεγάλα κεφάλαια στο εξωτερικό χωρίς να υπάρχει καμμία φορολόγηση.

Τέλος, θεωρούμε το Εθνικό Συμβούλιο του Ασφαλιστικού Συστήματος ως μεταβατική λύση. Πρέπει να υπάρξει συνταγματική Αναθεώρηση, στην οποία θα προτείνουμε ανεξάρτητο κεντρικό ασφαλιστικό φορέα εποπτείας μεταβολών εισροών και εκροών του ασφαλιστικού συστήματος, άμεσα συνδεδεμένο με την «ΗΔΙΚΑ», το «TAXIS», το «ΑΡΙΑΔΝΗ», την Κεφαλαιαγορά, την ΕΛΣΤΑΤ, το Γενικό Λογιστήριο του Κράτους, ώστε να σωθεί η ασφάλιση των μελλοντικών γενεών.

Θέλω να προτείνω σε όλους τους πολιτικούς Αρχηγούς, κυρίες και κύριοι συνάδελφοι, τα στοιχεία που τα γνωρίζουμε όλοι.

(Στο σημείο αυτό κτυπάει το κουδούνι λήξεως του χρόνου ομιλίας του Υπουργού Εθνικής Άμυνας και Προέδρου των Ανεξαρτήτων Ελλήνων κ. Πάνου Καμμένου)

Τελειώνω, κύριε Πρόεδρε.

Διαβάζω ένα μόνο παράδειγμα, για να δούμε ποια είναι η αλήθεια: Πράγματι, υπάρχουν ελεύθεροι επαγγελματίες έντιμοι –εγώ σας λέω ότι είναι η πλειοψηφία- οι οποίοι πληρώνουν τους φόρους τους και τις κρατήσεις τους. Δεν μπορεί όμως να συνεχιστεί αυτή τη στιγμή το φαινόμενο των στοιχείων του Υπουργείου Οικονομικών που λέει το εξής: Το σύνολο ενενήντα τεσσάρων χιλιάδων εκατόν ενενήντα μηχανικών, δικηγόρων, ιατρών και οικονομολόγων ποσοστό 70% δηλώνει εισόδημα 1.946 ευρώ.

Δεν γίνεται! Δεν γίνεται! Πρέπει να βρεθεί τρόπος ελέγχου των εισοδημάτων. Ας υπάρξουν μέτρα, με τα οποία να ελέγχουμε τις παραστάσεις στη δικαιοσύνη, να ελέγχουμε στον κάθε γιατρό το εισόδημά του, με βαριές ποινές αν τον πιάσεις να μην κόβει απόδειξη. Δεν μπορεί να ανοίγουμε τη λίστα της UBS και να έχουμε γιατρούς με πέντε εκατομμύρια καταθέσεις στην Ελβετία. Θα τελειώσει αυτό. Δεν γίνεται. Είναι εις βάρος όλων μας και αυτό αφορά όλα τα κόμματα.

Καλώ, λοιπόν, κυρίες και κύριοι συνάδελφοι, όλα τα κόμματα, όλους τους πολιτικούς Αρχηγούς, γιατί το ασφαλιστικό είναι αυτό που αποτελεί το μέλλον για τα παιδιά μας και τα εγγόνια μας, να αφήσουμε τις πολιτικές αντιπαραθέσεις, να βρεθούμε στο τραπέζι του Προέδρου της Δημοκρατίας και να κάτσουμε κάτω, να κλειστούμε μέσα, να καταθέσουμε τις προτάσεις μας με πραγματική διάθεση να βρούμε μια κοινή συνισταμένη.

Εμείς, ως Ανεξάρτητοι Έλληνες, καταθέτουμε τις προτάσεις μας προκειμένου να λάβουν γνώση όλα τα κόμματα, όπως το έχουμε κάνει με την Κυβέρνηση, και πιστεύουμε ότι τουλάχιστον αυτό που περιμένει ο ελληνικός λαός από εμάς, από όλη τη Βουλή των Ελλήνων είναι σε αυτό το ασφαλιστικό να υπάρχει σύμπνοια και να μπορέσουμε να χτίσουμε με ασφάλεια το μέλλον των γενιών που έρχονται.

(Στο σημείο αυτό ο Υπουργός Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κ. Καμμένο.

Θα παρακαλούσα να πάρει τον λόγο ο Πρόεδρος της Κοινοβουλευτικής Ομάδας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος για είκοσι λεπτά.

Ευχαριστώ.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, κυρίες και κύριοι Βουλευτές, είπε στην αρχή της ομιλίας του ο Πρωθυπουργός ότι έγινε ενημέρωση σχετικά με αυτό το μεγάλης σημασίας εθνικό και κοινωνικό ζήτημα, όπως είναι το ασφαλιστικό, όλων των κομμάτων. Λέει ψέματα. Ο κ. Κατρούγκαλος, ο αρμόδιος Υπουργός, δεν ενημέρωσε τη Χρυσή Αυγή και ασφαλώς είμαι βέβαιος ότι δεν ήταν δική του προσωπική αλλά κυβερνητική επιλογή.

Ό,τι και να κάνετε, όμως, οι Έλληνες εθνικιστές δεν είναι φαντάσματα. Είναι και μέσα στη Βουλή, είναι στους δρόμους, στις πλατείες, στα χωριά και στις πόλεις. Η Χρυσή Αυγή είναι εδώ, είτε το θέλετε είτε δεν το θέλετε.

(Χειροκροτήματα από την πτέρυγα της Χρυσής Αυγής)

Μας ψήφισαν σχεδόν τετρακόσιες χιλιάδες άτομα. Αυτοί δεν πληρώνουν ασφάλιστρα νομίζετε; Δεν είναι εργαζόμενοι; Δεν έχουν συντάξεις; Τι θα τους κάνετε αυτούς τους τετρακόσιες χιλιάδες; Θα τους εξαφανίσετε; Γιατί, λοιπόν, αυτή η μονομερής διάκριση από εσάς, που είστε κατά των διακρίσεων;

Φαίνεται πως μία μόνο διάκριση παραμένει σε εσάς, η διάκριση εναντίον αυτών, οι οποίοι τολμούν σ’ αυτούς τους δύστυχους καιρούς, που θέλουν να πεθάνουν οι πατρίδες, να παραμείνουν εθνικιστές.

Θα ήθελα, επίσης, να θέσω κι ένα άλλο ερώτημα. Με ρώτησε ένας πολίτης, ένας φίλος τι ώρα γίνεται η ψηφοφορία σήμερα και του είπα ότι δεν γίνεται ψηφοφορία. Πώς ξεκίνησε η έμπνευση γι’ αυτήν εδώ τη συζήτηση; Από μια δήλωση, κατ’ αρχάς, του Προέδρου της Αξιωματικής Αντιπολιτεύσεως κ. Μητσοτάκη, ο οποίος είπε ότι «Εγώ δεν θα συζητήσω το ασφαλιστικό. Θα καταθέσω δική μου πρόταση για το ασφαλιστικό».

Και, πράγματι, σήκωσε το γάντι ο Πρωθυπουργός, ο κ. Τσίπρας και προκάλεσε τη σημερινή συζήτηση, η οποία βεβαίως, όπως είπε χαρακτηριστικά ο κ. Μητσοτάκης, γίνεται στον αέρα, γιατί δεν υπάρχει κοστολογημένο πρόγραμμα ούτε από τη μία ούτε από την άλλη πλευρά. Και έτσι η σκληρή μονομαχία, η οποία είχε αναγγελθεί, έχει πλέον πάρει τη μορφή ενός «γουέστερν-σπαγγέτι», Αλέξης κόντρα Κυριάκου. Αλλά ο ελληνικός λαός έχει κουραστεί από όλες αυτές τις άνευ ουσίας μονομαχίες.

Άλλωστε, για να είμαστε ειλικρινείς, η ρύθμιση του ασφαλιστικού, τα μέτρα για τους αγρότες, αυτά τα επαχθή μέτρα, όλα αυτά τα ζητήματα είχαν τεθεί στις 14 Αυγούστου του 2015. Και άκουσα με έκπληξη τον κ. Μητσοτάκη εκ μέρους της Νέας Δημοκρατίας να κατηγορεί τον Πρωθυπουργό, τον κ. Τσίπρα, και να του λέει: «Ψηφίσατε μνημόνιο». Μόνος του το ψήφισε ο Τσίπρας το μνημόνιο; Εδώ σ’ αυτή την Αίθουσα ήμασταν. Το ψήφισε και η Νέα Δημοκρατία και το ΠΑΣΟΚ και το Ποτάμι. Μάλιστα, χαρακτηριστική ήταν η φράση: «Φέρτε συμφωνία και δικός σας λογαριασμός τα μέτρα».

Επειδή υπάρχουν και κάποια δημοσιεύματα τον τελευταίο καιρό ότι συνετελέσθη μια εθνική προδοσία, διότι υπήρξαν σκέψεις για δεύτερο νόμισμα, επιτέλους ας σταματήσει αυτός ο πατριωτισμός του ευρώ. Δεν οφείλουμε κανέναν σεβασμό σ’ αυτή τη σημαία με τα κίτρινα αστέρια, σ’ αυτή την Ευρώπη, η οποία σήμερα μας εγκαταλείπει, η οποία έχει εγκλωβίσει σχεδόν ένα εκατομμύριο λαθρομετανάστες και πρόσφυγες μέσα στην ελληνική επικράτεια και η μία μετά την άλλη οι ευρωπαϊκές χώρες, όπως γνωρίζετε, κλείνουν τα σύνορά τους.

Επιτέλους, το ασφαλιστικό ζήτημα είναι το πρόβλημα ή είναι μέρος ενός γενικότερου προβλήματος; Μήπως είναι ένα κομμάτι το ασφαλιστικό του προβλήματος που λέγεται μνημόνιο;

Επειδή είπε ο κύριος Πρωθυπουργός ότι ο Αρμαγεδδών ήρθε πριν πέντε χρόνια -αυτά ήταν τα χαρακτηριστικά του λόγια-, εννοώντας την έλευση του πρώτου μνημονίου, έχω να ρωτήσω: Τι έκανε για να σταματήσει τον Αρμαγεδδώνα; Τίποτα. Τι έκανε; Μνημόνιο κι αυτός. Τι έγινε με την περίφημη καταγγελία του χρέους; Όσο υπάρχει αυτό το χρέος σαν αγχόνη στον λαιμό του ελληνικού λαού, δεν είναι δυνατόν να λυθεί ούτε το ασφαλιστικό ούτε το οικονομικό πρόβλημα της χώρας, ούτε να υπάρξει η οποιαδήποτε ανάπτυξη.

Μέγα ζήτημα των ημερών είναι αυτό των αγροτών, οι οποίοι ήδη από το καλοκαίρι -τα είπαμε αυτά μέσα σ’ αυτήν εδώ την Αίθουσα- πρόκειται να υποστούν σκληρά το μνημόνιο και τη λεγόμενη ασφαλιστική μεταρρύθμιση.

Συγκεκριμένα είπε, μάλιστα, προηγουμένως ο Πρόεδρος των Ανεξαρτήτων Ελλήνων κ. Καμμένος ότι θέλει αφορολόγητο πετρέλαιο για τους αγρότες. Είστε σίγουροι ότι θα ψηφιστεί το ασφαλιστικό νομοσχέδιο από την Κυβέρνησή σας; Διότι εδώ ακούσαμε εντελώς διαφορετικά πράγματα απ’ όσα ακούστηκαν τον Αύγουστο του 2015 και απ’ όσα ακούστηκαν και από τον ίδιο τον Πρωθυπουργό.

Οι αγρότες, λοιπόν, από εκεί που πλήρωναν το χιλιόλιτρο του πετρελαίου περίπου 66 ευρώ, θα φτάσουν μέσα στο 2016 να πληρώνουν πάνω από 300 ευρώ το χιλιόλιτρο του πετρελαίου. Και αυτό συμβαίνει την ίδια στιγμή που σε ολόκληρη την Ευρώπη οι περισσότεροι αγρότες δεν πληρώνουν φόρο στο πετρέλαιο και, μάλιστα, σε μια περίοδο -έχει ιδιαίτερη σημασία να τονιστεί αυτό- που η τιμή του πετρελαίου έχει κατρακυλήσει προς τα κάτω και έχει φτάσει τα 30 δολάρια το βαρέλι.

Μίλησε, επίσης, ο κύριος Πρωθυπουργός για τη λεηλασία των αποθεματικών από τις προηγούμενες κυβερνήσεις των προηγούμενων τεσσάρων δεκαετιών, της Νέας Δημοκρατίας και του ΠΑΣΟΚ. Σωστή η καταγγελία του. Φτάνει; Ασφαλώς και δεν φτάνει, διότι στους εργαζόμενους, που θα πάρουν συντάξεις πείνας, δεν αρκεί το γεγονός ότι καταγγέλλεται η λεηλασία του ιδρώτα τους, θέλουν απόδοση ευθυνών. Θέλουν αυτοί, οι οποίοι ήταν πρόεδροι των ασφαλιστικών ταμείων, αυτοί οι οποίοι ήταν οι Υπουργοί, που εντέλλονταν τους προέδρους των ασφαλιστικών ταμείων, επιτέλους να δώσουν λόγο. Και πάλι ορθώνετε τείχος.

Νόμος περί ευθύνης Υπουργών. Είστε έναν χρόνο Κυβέρνηση. Συνταγματολόγοι σας είπαν ότι μπορεί με αυξημένη πλειοψηφία να καταργηθεί αυτός ο νόμος και -γιατί όχι;- αφού υπέρτατος νόμος είναι η σωτηρία της πατρίδας και το δίκαιο του λαού, να έχει ακόμα και δυσμενή αναδρομική ισχύ. Γιατί όχι; Και έτσι να λογοδοτήσουν αυτοί οι οποίοι λεηλάτησαν τον ιδρώτα του ελληνικού λαού.

Ισχυρίζεται η Κυβέρνηση ότι δεν θα υπάρξει μείωση των συντάξεων. Είναι χαρακτηριστικό ότι σήμερα, που γίνεται αυτή εδώ η συζήτηση, δεν έχει κατατεθεί κανένα νομοσχέδιο για να ψηφιστεί. Είναι γενική και αόριστη η συζήτηση, διότι ακόμη οι συζητήσεις με την τετράδα, την πρώην τρόικα, συνεχίζονται. Και είναι γνωστό -έχει διαρρεύσει- ότι ο Μοσκοβισί και ο Ντάισελμπλουμ, από την πλευρά τους απαιτούν οριζόντια μείωση των συντάξεων.

Ζητάτε πρόταση. Τι θέλετε; Να κάνουμε μια πρόταση ωσάν αυτές του κ. Σαμαρά με τα «Ζάππειο 1, 2, 3» και πάει λέγοντας; Ή μήπως μία πρόταση σαν την πρόταση της δικής σας Κυβερνήσεως, την πρόταση της Θεσσαλονίκης, ότι ο κατώτερος μισθός θα είναι στα 751 ευρώ κ.λπ.; Προτάσεις, προτάσεις, προτάσεις! Αυτά είναι λόγια άνευ ουσίας και άνευ σημασίας. Ο λαός ζητάει δικαιοσύνη, ζητάει τιμωρία των ενόχων για όσα συμβαίνουν σχετικά με το ασφαλιστικό σύστημα.

Και, επιτέλους, εάν είναι να λιμοκτονήσει ο ελληνικός λαός, ας οδηγηθούμε στα βράχια! Το επέλεξε αυτό ο ελληνικός λαός με το δημοψήφισμα της 5ης Ιουλίου, το οποίο δεν σεβαστήκατε.

Εις ό,τι αφορά στους αγρότες, είναι πολύ σημαντικό να λεχθεί και να τονισθεί ότι η αναγέννηση και η οικονομική ανάπτυξη αυτής της χώρας περνά μοιραία από τον πρωτογενή τομέα. Το ότι ο αγρότης είχε μια φορολογική προστασία επί τόσα χρόνια ήταν απόλυτα λογικό, γιατί είναι ο άνθρωπος που παράγει, ο άνθρωπος που εξάγει, που μειώνει τις εισαγωγές. Είναι διπλό κέρδος για την εθνική οικονομία η παραγωγή του αγρότη. Ο αγρότης είναι η ψυχή του έθνους.

Και επειδή ο κ. Μητσοτάκης προκάλεσε τον Πρωθυπουργό και τον ρώτησε γιατί δεν πάει στα μπλόκα που υπάρχουν τα τρακτέρ, θα μπορούσε κάποιος να ρωτήσει και τον κ. Μητσοτάκη γιατί δεν πάει αυτός στα μπλόκα που είναι τα τρακτέρ. Δεν πάει, γιατί και οι δύο ψήφισαν το ίδιο στα προαπαιτούμενα τον Αύγουστο του 2015, όταν είπαν «ναι στη συμφωνία, δικός σας λογαριασμός τα μέτρα!».

Τώρα, λοιπόν, αφού ψήφισαν το μνημόνιο του ΣΥΡΙΖΑ, έρχονται να καταψηφίσουν τα μέτρα. Είναι μια πονηρή, πολιτικάντικη τακτική, η οποία αποσκοπεί σε άγραν ψήφων και σε τίποτε πέραν αυτού.

Μίλησε, επίσης, προηγουμένως ο κύριος Πρωθυπουργός για το τι ίσχυε παλιά με τον αγροτικό κόσμο και για το μεγάλο σκάνδαλο που αποτέλεσε το συνεταιριστικό κίνημα. Θα ήθελα να ρωτήσω: Όλοι αυτοί, οι οποίοι ήταν στο συνεταιριστικό κίνημα, πού είναι σήμερα; Μήπως είναι στον ΣΥΡΙΖΑ; Μήπως εκεί όδευσε η μεγάλη μάζα των οπαδών του ΠΑΣΟΚ, οι οποίοι πήγαν μετά στον ΣΥΡΙΖΑ; Δική σας υπόθεση, λοιπόν, είναι επί του προκειμένου!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Εις ό,τι αφορά τις κινητοποιήσεις των αγροτών, είναι χαρακτηριστικό ότι στην πατρίδα μου, στη Σκάλα Λακωνίας, οι αγρότες απέκλεισαν την εθνική οδό και απέκλεισαν ένα συγκεκριμένο κατάστημα αλυσίδας τροφίμων, το «LIDL», θέλοντας με τη στάση τους αυτή να αποκαλύψουν τη μεγάλη απάτη που γίνεται εις βάρος του ελληνικού λαού.

Και μέσα σε αυτήν εδώ την Αίθουσα έχω καταγγείλει το καρτέλ των τροφίμων που υπάρχει. Κυβερνάτε έναν ολόκληρο χρόνο και δεν έχετε κάνει τίποτε! Όλες οι μεγάλες αλυσίδες τροφίμων έχουν τιμές μεγαλύτερες απ’ αυτές που υπάρχουν στα σουπερμάρκετ της Γερμανίας, του Βελγίου και των άλλων ευρωπαϊκών χωρών! Ταυτόχρονα, οι εταιρείες αυτές παρουσιάζουν υπερκέρδη, ενώ οι εργαζόμενοί τους εργάζονται σε συνθήκες πραγματικής σκλαβιάς.

\*Θέλετε να εξοντώσετε κυριολεκτικά με αυτό το ασφαλιστικό νομοσχέδιο ό,τι υγιές και παραγωγικό υπάρχει στον τόπο αυτό. Δεν είναι μόνο οι αγρότες.

Χαρακτηριστικό είναι το νομοθέτημά σας, εάν τελικά κατατεθεί όπως έχει δημοσιευθεί σαν προσχέδιο, σχετικά με τους δικηγόρους, όπου προβλέπεται για ένα δικηγόρο ο οποίος έχει ετήσια έσοδα 5.000 ευρώ –δηλαδή, λιμοκτονεί κατ’ ουσίαν, βγάζει 400 ευρώ τον μήνα περίπου- να πληρώνει ασφάλιστρα 2.823 ευρώ. Ο δικηγόρος με εισόδημα 15.000 ευρώ θα καταβάλλει 5.887 ευρώ. Όποιος δικηγόρος είναι επιτυχημένος και έχει την αριστεία, η οποία, σύμφωνα με ορισμένους στο κίνημά σας, είναι χιτλερικής εμπνεύσεως έννοια, τότε θα πληρώνει σχεδόν το 82% των εισοδημάτων του, αφού θα πληρώνει 26% φόρο εισοδήματος, 23% ΦΠΑ και 75% προκαταβολή φόρου.

Προκαταβολή φόρου, βεβαίως, θα πληρώνουν και οι αγρότες, τη στιγμή που ένας αγρότης δεν είναι δυνατόν να γνωρίζει τον επόμενο χρόνο ποια θα είναι η παραγωγή του, αν έρθει μία καταιγίδα, αν έρθει μία καιρική κακή περίσταση, η οποία θα του καταστρέψει τη σοδειά. Πρέπει, όμως –εσείς, η Κυβέρνησή σας το επιβάλλει- να πληρώνει προκαταβολικά τον φόρο.

Όλα αυτά τα χρόνια ζήσαμε πολλά. Eίχαμε τρεις ανακεφαλαιοποιήσεις στις τράπεζες, όπου πλήρωσε ο ελληνικός λαός περίπου 40 δισεκατομμύρια ευρώ, από τα οποία έχουν μείνει σήμερα, με τη χειραγώγηση των μετοχών, μόνο 800 εκατομμύρια ευρώ. Ήδη συζητάτε ότι μπορεί να περάσουμε και σε τέταρτη ανακεφαλαιοποίηση τραπεζών. Αυτά τα πλήρωσε ο ελληνικός λαός. Δεν τα επέστρεψε ποτέ κανείς στον ελληνικό λαό. Έγιναν χαρτί και κομφετί στα «πορνεία του καπιταλισμού», όπως είναι τα χρηματιστήρια, όπως πιστεύατε πολλοί από εσάς που κυβερνάτε σήμερα και υποστηρίζει ο μαρξισμός.

Για τις τράπεζες βρέθηκαν λεφτά, για να έχει ο λαός εγγυημένες τις καταθέσεις του. Πού τις έχει ο λαός εγγυημένες τις καταθέσεις του, όταν έχουμε σχεδόν έξι μήνες capital controls και ο Έλληνας πολίτης έχει κάποια χρήματα στην τράπεζα και δεν μπορεί να τα πάρει; Κατ’ ουσίαν, έχετε δεσμεύσει τις οικονομίες του μέσου Έλληνα πολίτη.

Γιατί, λοιπόν, αφού έγινε ανακεφαλαιοποίηση στις τράπεζες, να μην μπορεί να γίνει μία ανάλογη ανακεφαλαιοποίηση και για τα ασφαλιστικά ταμεία, τα οποία δέχθηκαν δύο ισχυρά χτυπήματα, ένα με το Χρηματιστήριο, όταν κάποιοι τζόγαραν τα αποθεματικά τους και ήταν επί των ημερών του κ. Σημίτη και του κ. Γιαννίτση; Διότι, κατά το κοινώς λεγόμενον, ο έρωτας και ο βήχας δεν κρύβονται και φαίνεται πως η νεοφιλελεύθερη Νέα Δημοκρατία μαζί με το εκσυγχρονιστικό «Σημιτικό» ΠΑΣΟΚ κάπου τα έχουν βρει και προχωρούν μαζί.

Θα πρέπει, λοιπόν, να δούμε αυτό το πρώτο χτύπημα που έγινε στο Χρηματιστήριο. Δεν έχουν περάσει πολλά χρόνια, μόλις δεκαπέντε χρόνια έχουν περάσει. Θα έπρεπε να τεθεί αυτό το θέμα, να δούμε ποιοι είναι οι υπεύθυνοι.

Βεβαίως, είχαμε και το περίφημο PSI, όπου όσοι είχαν κρατικά ομόλογα ξαφνικά βρέθηκαν στον δρόμο.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ, κύριοι συνάδελφοι.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Δεν αναφέρομαι μόνο στους μικροομολογιούχους που είχαν κάνει την οικονομία μίας ολόκληρης ζωής ένα κρατικό ομόλογο το οποίο χάθηκε, δεν αναφέρομαι μόνο σε αυτούς, αλλά να μιλήσουμε για τα αποθεματικά των ασφαλιστικών ταμείων που, χωρίς να ερωτηθούν οι εργαζόμενοι, είχαν γίνει κρατικά ομόλογα. Αυτά «κουρεύτηκαν». Την ίδια στιγμή που ένας Άγγλος –εντός εισαγωγικών- «επενδυτής», ένα «κοράκι» του διεθνούς χρηματοπιστωτικού συστήματος, αρνήθηκε το «κούρεμα» των ομολόγων, τι κάνει το ελληνικό κράτος; Του πληρώνει στο ακέραιο το κρατικό ομόλογο.

Και ερωτώ: Τους Έλληνες εργαζόμενους, όταν έγινε το PSI και τους κούρεψαν τον ιδρώτα του προσώπου τους, τους κούρεψαν τα αποθεματικά τους, τους ρώτησε κανείς; Επιτέλους, μία κόκκινη γραμμή!

Μιλούσατε για κόκκινες γραμμές. Δεν βλέπουμε καμμία κόκκινη γραμμή. Το μόνο που βλέπουμε είναι συνεχώς μνημόνια και να φτάνουμε στο σημείο να πληρώνει στην ίδια τιμή το πετρέλαιο, σύμφωνα με τα σχέδια που έχετε, ο ιδιοκτήτης της Mercedes 600 με τον ιδιοκτήτη τρακτέρ που πάει να οργώσει το κτήμα του. Αυτό σημαίνει να μην υπάρχει αφορολόγητο πετρέλαιο για τους εργαζόμενους.

Όσο για το όριο της ηλικίας που το επεκτείνετε, θα έπρεπε να συνυπολογίσετε κάτι, ότι η επέκταση των ορίων ηλικίας θα φέρει ακόμα μεγαλύτερη ανεργία στους νέους.

Είναι χαρακτηριστικό αυτό που δήλωσε σε συνέντευξή του σε γερμανική εφημερίδα ο Υπουργός της δικής σας Κυβέρνησης, ο κ. Κοτζιάς. Είπε ότι η διαρροή περίπου τριακοσίων χιλιάδων Ελλήνων επιστημόνων έχει κόστος για το ελληνικό έθνος 14 δισεκατομμύρια, αν υπολογίσουμε τι σήμαινε η σπουδή τους μέσα στο κράτος αυτό. Θα φέρετε, λοιπόν, μεγαλύτερη ανεργία στους νέους, η οποία θα οδηγήσει σε μετανάστευση.

Θα ήθελα να πω τελειώνοντας, ότι το Ίδρυμα Κοινωνικών Ασφαλίσεων, την καθιέρωση του οκταώρου, της αργίας της Κυριακής, της δεκαπενθήμερης αδείας, της απαγορεύσεως εργασίας σε ανηλίκους κάτω των δεκαέξι ετών, τα έκανε ένας φασίστας, όπως τον αποκαλείτε, ο Ιωάννης Μεταξάς. Αυτός έχτισε πρώτος το κοινωνικό κράτος. Και κάποιος άλλος φασίστας, κάποια χρόνια αργότερα, χάρισε τα χρέη στους αγρότες, που εσείς θέλετε να τα κάνετε ακόμη μεγαλύτερα.

Είστε το ίδιο επικίνδυνοι με τη Νέα Δημοκρατία και το ΠΑΣΟΚ. Συνεχίζετε την ίδια πολιτική. Φύγετε. Η χώρα δεν αντέχει άλλο με το μνημόνιο. Η Ελλάδα πεθαίνει. Ας ξυπνήσουν επιτέλους οι Έλληνες!

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Παρακαλώ πολύ να έρθει στο Βήμα η Πρόεδρος της Κοινοβουλευτικής Ομάδας της Δημοκρατικής Συμπαράταξης.

Κυρία Γενηματά, έχετε τον λόγο για είκοσι λεπτά.

**ΦΩΤΕΙΝΗ ΓΕΝΗMΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ, κύριε Πρόεδρε. Με κατανόηση στο χρόνο, όπως σε όλους.

Κύριε Τσίπρα, σήμερα ξεπεράσατε τον εαυτό σας με απύθμενο θράσος. Κατανοώ τον πανικό σας μπροστά στην ογκούμενη κατακραυγή του ελληνικού λαού για τα αδιέξοδα που δημιουργεί η πολιτική σας. Όμως, αυτός ο πανικός σάς ωθεί τελικά σε αλαζονεία. Όλοι μπορούν να παρατηρήσουν, ότι από την αλαζονεία της εξουσίας περάσατε στην αλαζονεία της αδυναμίας, γι’ αυτό και δεν σας πιστεύει κανείς πια.

Ειλικρινά, λυπάμαι για τη σημερινή εικόνα. Είναι συνέχεια της φιέστας που στήσατε για να γιορτάσετε τον ένα χρόνο διακυβέρνησης. Τώρα, τι ακριβώς γιορτάσατε, μόνο εσείς το ξέρετε!

Περίμενα με καλοπιστία, ένα χρόνο μετά, ότι θα βρίσκατε το σθένος και τη γενναιότητα, να προχωρήσετε σε μία σκληρή αυτοκριτική, να επιδιώξετε τη συνεννόηση. Στ’ αλήθεια αντί γι’ αυτό, ακούσαμε όλες αυτές τις μέρες πάλι ψέματα, πάλι διχαστικά διλήμματα, πάλι πόλωση. Για όλα, μα για όλα, φταίνε πάντα οι άλλοι, η Αντιπολίτευση, οι δημοσιογράφοι, τα διαπλεκόμενα που ποτέ δεν κατονομάζετε.

Καταλάβαμε, κύριε Τσίπρα. Η αναζήτηση εχθρών, καλά κρατεί. Είναι φανερό ότι δεν μπορείτε να υπάρξετε χωρίς εχθρούς και βαρβάρους!

Από την άλλη πλευρά, η Νέα Δημοκρατία, που πρώτη σήκωσε την πλαστική σημαία του πολωτικού διλήμματος «μνημόνιο-αντιμνημόνιο», σήμερα περνά σε μία νέα πόλωση, τον αντί-ΣΥΡΙΖΑ. Δεν χρειαζόμαστε, όμως, άλλο «αντί», στην Ελλάδα.

Η Ελλάδα δεν έχει ανάγκη από αντί-ΣΥΡΙΖΑ. Η Ελλάδα έχει ανάγκη από ένα προοδευτικό σχέδιο αλλαγών για την παραγωγική της ανασυγκρότηση και ένα σύγχρονο βιώσιμο κοινωνικό κράτος.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Δουλειά χρειαζόμαστε, κυρίες και κύριοι Βουλευτές, και όχι πυροτεχνήματα, συνεννόηση και όχι σωτήρες, ενότητα και όχι μέτωπα. Εθνική στρατηγική, επιτέλους, για το μέλλον αυτού του τόπου και όχι αναζήτηση συνενόχων.

Ένας χρόνος ΣΥΡΙΖΑ, ένας χρόνος χαμένος. Ψέματα που αποκαλύφθηκαν, ελπίδες που γκρεμίστηκαν, ανικανότητα που πληρώνεται σήμερα από τον ελληνικό λαό. Λέξεις που κουρελιάστηκαν, όπως κυριαρχία, αξιοπρέπεια, τιμή, δικαιώματα. Και τα κατά καιρούς αντιμνημονιακά μπλοκ –Νέα Δημοκρατία, ΣΥΡΙΖΑ, Ανεξάρτητοι Έλληνες- δοκιμάστηκαν. Και το δήθεν νέο ξεθώριασε πολύ γρήγορα.

Κυρίες και κύριοι Βουλευτές, πριν από ένα χρόνο από αυτό το Βήμα ο κ. Τσίπρας εξήγγειλε την δέκατη τρίτη σύνταξη. Από τότε, κύριε Πρωθυπουργέ, το μόνο που μεσολάβησε είναι η δική σας διακυβέρνηση. Μήπως πρέπει να αναρωτηθείτε, γιατί σήμερα δεν είστε σε θέση να τη δώσετε;

Φέρνετε στη Βουλή ένα σχέδιο που εξοντώνει τους εργαζόμενους, τους επιστήμονες, τους επαγγελματίες, τους αγρότες, τους συνταξιούχους και ρίχνει όλα τα βάρη στη νέα γενιά. Αυτό δεν είναι μεταρρύθμιση. Δεν οδηγεί σε λύση του ασφαλιστικού αλλά σε φτωχοποίηση των Ελλήνων. Εισηγείστε μέτρα ύψους 1,8 δισεκατομμυρίου για το 2016, με μειώσεις παροχών και εξοντωτικές αυξήσεις εισφορών.

Μιλήσατε ειρωνικά για το «κίνημα της γραβάτας», αλλά στους δρόμους δεν είναι μόνο οι ιδιοκτήτες μεγάλων γραφείων και κατασκευαστικών εταιρειών. Είναι κυρίως νέοι άνθρωποι, είναι βιοπαλαιστές, είναι άνθρωποι που αγωνιούν και αγωνίζονται για το μέλλον τους και είναι αυτοί για τους οποίους, υποτίθεται, θα αγωνιζόσασταν και δίνατε όρκους πίστης σε αυτόν τον ελληνικό λαό, σε αυτή τη νέα γενιά.

Κύριε Πρωθυπουργέ, αυτές οι παρεμβάσεις στο ασφαλιστικό δεν ήταν αναγκαίες. Γιατί σήμερα συζητάμε το ασφαλιστικό από μηδενική βάση; Γιατί η Κυβέρνηση δεσμεύτηκε για επιβαρύνσεις τρομακτικού ύψους γι’ αυτά τα δύο χρόνια;

Ο κ. Τσίπρας, κατά πάγια συνήθειά του, δηλώνει: «Φταίνε οι προηγούμενες κυβερνήσεις, αυτοί οι κακοί που έχουν κάνει και τόσες πολλές μειώσεις και περικοπές», τις οποίες άλλοτε τις λέει έντεκα και άλλοτε δώδεκα. Θα τον βρει κάποιαν στιγμή τον λογαριασμό.

Πράγματι, έγιναν σημαντικές περικοπές από το 2010 ως το 2013 -δεν το κρύψαμε ποτέ- αλλά έγιναν για να σωθεί το ασφαλιστικό σύστημα από τη χρεωκοπία, το σύστημα που εκτροχιάστηκε από τις επικίνδυνες πολιτικές της Νέας Δημοκρατίας της περιόδου 2004-2009, τότε, που τα ελλείματα στα τέσσερα μεγάλα ταμεία δεκαπλασιάστηκαν, από 530 εκατομμύρια ευρώ έφτασαν τα 5,4 δισεκατομμύρια, τότε, που οι οφειλές των ταμείων στα νοσοκομεία εξαπλασιάστηκαν, από 580 εκατομμύρια έφτασαν στα 3,6 δισεκατομμύρια και τότε, που η περιουσία των ταμείων μειώθηκε κατά 25%, λόγω της σπατάλης και των σκανδάλων με τα δομημένα ομόλογα.

Όμως δεν μείναμε μόνο στις περικοπές. Ήρθε και η μεταρρύθμιση με το ν. 3863, το νόμο του ΠΑΣΟΚ, τον οποίο τότε όλοι αμφισβήτησαν και σήμερα όλοι μιλούν γι’ αυτόν. Στερνή μου γνώση να σ’ είχα πρώτα. Πρόκειται για νόμο που οδηγούσε σε ένα βιώσιμο και δίκαιο σύστημα, με αξιοπρεπείς συντάξεις, με εγγύηση για τις νέες γενιές, με ενιαίο σύστημα εισφορών και παροχών για όλους τους Έλληνες.

Το Eurogroup, τον Νοέμβριο του 2011, αναγνώρισε με βάση εγκεκριμένες μελέτες της Εθνικής Αναλογιστικής Αρχής, ότι το ασφαλιστικό μας σύστημα θα έχει βιώσιμη προοπτική για πολλές δεκαετίες και το ίδιο επιβεβαιώθηκε και με τη μελέτη της Εθνικής Αναλογιστικής Αρχής τον Δεκέμβριο του 2014.

Παράλληλα, βεβαίως, προχωρήσαμε και σε άλλες μεταρρυθμίσεις, γιατί το ΠΑΣΟΚ και η δημοκρατική παράταξη, είναι η μοναδική παράταξη που έχει κάνει μεταρρυθμίσεις σε αυτόν τον τόπο. Προχωρήσαμε στη σύσταση του ΕΟΠΥΥ, το Κέντρο Πιστοποίησης Αναπηρίας, το Ενιαίο Κέντρο Ελέγχου Πληρωμής Συντάξεων, την ηλεκτρονική συνταγογράφηση, τη δημιουργία Ενιαίου Ταμείου Επικουρικής Ασφάλισης. Έτσι κρατήθηκαν όρθια τα ασφαλιστικά ταμεία την εποχή της κρίσης.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Λέτε πάλι ψέματα για το PSI. Ναι, επέφερε απώλειες 12 δισεκατομμυρίων ευρώ περίπου, αλλά με την τεράστια περικοπή του δημόσιου χρέους, έδωσε τη δυνατότητα να δοθούν 98 δισεκατομμύρια την περίοδο 2010-2015 από τον kρατικό προϋπολογισμό στα ασφαλιστικά ταμεία.

Αυτή είναι η αλήθεια, κυρίες και κύριοι συνάδελφοι.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Πώς, λοιπόν, φτάσαμε ως εδώ; Τι μεσολάβησε; Ποιος ευθύνεται που η Κυβέρνηση και ο κ. Τσίπρας, δεσμεύτηκαν για μέτρα που υπερβαίνουν τα 2 δισεκατομμύρια ευρώ; Η απάντηση είναι προφανής. Οι ίδιοι, ΣΥΡΙΖΑ-ΑΝΕΛ. Οι υπεύθυνοι κάθονται στα υπουργικά έδρανα. Η Κυβέρνηση και οι Υπουργοί είναι αυτοί που στέλνουν τον λογαριασμό στον ελληνικό λαό.

Μετατρέψατε, κύριοι της Κυβέρνησης, τις προσδοκίες για υψηλή ανάπτυξη στη χώρα, σε μεγάλη και παρατεταμένη ύφεση. Βυθίσατε την οικονομία, επιβάλατε τα capital controls, υπονομεύσατε την επιχειρηματική δραστηριότητα στη χώρα, με επιπτώσεις ιδιαίτερα αρνητικές και για την απασχόληση και για τα ασφαλιστικά ταμεία. Δεν εφαρμόσατε έγκαιρα το ν. 3863. Προχωρήσατε στη δέσμευση των αποθεματικών των ασφαλιστικών ταμείων, υπονομεύοντας το μέλλον τους και αρχίσατε να σπαταλάτε και τα αποθεματικά του ΑΚΑΓΕ, προκειμένου να καλύψετε το μεγάλο ζήτημα ρευστότητας που μόνοι σας, με την πολιτική σας, δημιουργήσατε.

Ο κ. Τσίπρας, παραδόθηκε τον Ιούλιο του 2015 άνευ όρων και έκτοτε ψάχνει εναγωνίως να μεταφέρει τις ευθύνες και να βρει συνενόχους. Μας λέει ότι ψηφίσαμε όλοι το μνημόνιο. Του θυμίζουμε ότι ψηφίσαμε την παραμονή της χώρας στο ευρώ, επειδή τότε δεν είχε την πλειοψηφία στη Βουλή για να το πράξει και ο κίνδυνος ήταν τεράστιος, τότε που τα σχέδιά του για διπλό νόμισμα, για βοήθεια από τη Ρωσία, από τη Βενεζουέλα, τα συσσίτια κ.λπ., είχαν ήδη καταρρεύσει. Εξάλλου και ο ίδιος δήλωνε τότε και προεκλογικά ότι θα επαναδιαπραγματευθεί τις δυσμενείς διατάξεις του μνημονίου, κάτι που ουδέποτε έπραξε. Γύρισε την πλάτη στη συνεννόηση και σήμερα θυμήθηκε να μας προτείνει δήθεν διάλογο.

Κυρίες και κύριοι Βουλευτές, έρχομαι τώρα στο περιεχόμενο του κυβερνητικού σχεδίου, αυτό που συναντά σήμερα την καθολική αντίσταση της ελληνικής κοινωνίας. Πρώτον, η κυβερνητική πρόταση δεν αποτελεί μεταρρύθμιση. Είναι ένα επικίνδυνο σχέδιο και κακέκτυπο του ν. 3863, με μοναδικό στόχο την υλοποίηση των μειώσεων των 2 δισεκατομμυρίων, για τα οποία έχει δεσμευθεί η Κυβέρνηση. Είναι χαρακτηριστικό ότι δεν συνοδεύεται από αναλογιστικές μελέτες. Δεν υπάρχουν αναλυτικά οικονομικά δεδομένα ούτε αναλυτικά ποσοτικοποιημένοι στόχοι.

Το κυβερνητικό σχέδιο υπονομεύει την αρχή της αναλογικότητας στις παροχές, υπονομεύει την ασφαλιστική συνείδηση και ισοπεδώνει τις συντάξεις. Αδικεί κατάφωρα όσους για πολλά χρόνια εισφέρουν στο σύστημα με συνέπεια και προσδοκούν μια αξιοπρεπή σύνταξη, δημιουργώντας ταυτόχρονα κίνητρα εισφοροδιαφυγής και μαύρης εργασίας. Φυσικά, αδικεί τους μισθωτούς, τους εργαζόμενους στον ιδιωτικό τομέα. Η μείωση των συντάξεων φτάνει μεσοσταθμικά στο 15% έναντι του σημερινού ύψους.

Θα δώσω δύο παραδείγματα για να μη σας κουράσω. Εργαζόμενος με σαράντα χρόνια ασφάλισης και συντάξιμες αποδοχές 1.500 ευρώ, σύμφωνα με το ν. 3863 θα έπαιρνε 1.284 ευρώ. Με το σχέδιο της Κυβέρνησης, η σύνταξη θα φτάσει στα 1.050 ευρώ. Εργαζόμενος με τριάντα χρόνια ασφάλισης και συντάξιμες αποδοχές 1.200 ευρώ θα έπαιρνε 823 ευρώ και με το σχέδιο θα πάρει 736 ευρώ.

Το κυβερνητικό σχέδιο, λοιπόν, οδηγεί σε μία σοβαρή μείωση των συντάξεων και κυρίως σε όσους συνεπείς εργαζόμενους έχουν από είκοσι πέντε έτη ασφάλισης και πάνω.

Δεύτερον, η κυβερνητική πρόταση εξοντώνει κοινωνικές ομάδες, υπονομεύει την αλληλεγγύη των γενεών και δημιουργεί κίνητρα φοροδιαφυγής, κυρίως με τις εξοντωτικές εισφορές που επιβάλλει σε επιστήμονες, επαγγελματίες και αγρότες. Όταν αυτές, μάλιστα, συνδέονται με το δηλωθέν εισόδημα, δημιουργούν ευθέως κίνητρο φοροδιαφυγής σε μία πολύ κρίσιμη για τα δημοσιονομικά της χώρας μας περίοδο.

Στέλνω ένα μήνυμα στους νέους ανθρώπους λέγοντάς τους, ότι πληρώνουν μόνο για τις προηγούμενες γενιές, γιατί η δική τους σύνταξη γίνεται φιλοδώρημα. Οδηγούμαστε σε κίνητρα άτυπης επιχειρηματικότητας, δηλαδή σε «μαύρη» εργασία που θα υπονομεύει την προοπτικής της ελληνικής οικονομίας.

Είναι πολύ χαρακτηριστικό –ακούστε το και αυτό- ότι ένας δικηγόρος με συμπληρωμένη πενταετία στο επάγγελμα και ετήσιο εισόδημα 20.000 ευρώ, πλήρωνε ετησίως εισφορές στο Ταμείο Νομικών 3.200 ευρώ. Τώρα, με το κυβερνητικό σχέδιο θα πληρώσει 7.000 ευρώ.

(Θόρυβος - διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΙΩΑΝΝΗΣ ΜΑΝΙΑΤΗΣ:** Πού είναι ο Πρωθυπουργός να ακούσει;

**ΑΝΔΡΕΑΣ ΛΟΒΕΡΔΟΣ:** Ο Πρωθυπουργός προκάλεσε τη συζήτηση. Πού είναι τώρα;

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Μας κάλεσε για διάλογο, προκειμένου να ακούσει και τις απόψεις μας και δεν είναι στην Αίθουσα. Ελπίζω τουλάχιστον να παρακολουθεί από το γραφείο του, γιατί περιμένουμε να ακούσουμε τις απαντήσεις σε όλα τα ζητήματα που θέτουμε.

Σύμφωνα, λοιπόν, με το Οικονομικό Επιμελητήριο –όχι μ’ αυτά που λέμε εμείς- για κάθε 10 ευρώ που βγάζει ένας επαγγελματίας, τα 7 ευρώ θα είναι φόροι και εισφορές.

Για τους αγρότες, τα πράγματα είναι πολύ χειρότερα. Γι’ αυτό είναι στους δρόμους. Όλα όσα ακούστηκαν είναι ψέματα. Δεν υπάρχουν μηδενικές συντάξεις. Οι ρυθμίσεις που φέρνει η Κυβέρνηση τους εξοντώνουν. Καταδικάζουν την ελληνική περιφέρεια σε μαρασμό. Νέοι άνθρωποι με καινοτόμες ιδέες που δίνουν ξανά ζωή στην ύπαιθρο, σήμερα καταστρέφονται. Δεν είναι τυχαίο ότι αυτή τη στιγμή στα σημεία διαμαρτυρίας, η πλειοψηφία είναι νέοι άνθρωποι, νέοι αγρότες. Από 1-7-2015 και εντός τριετίας, οι εισφορές τους θα είναι διπλάσιες από τις σημερινές για τη χαμηλή κατηγορία και μέχρι τριπλάσιες για τις μεγαλύτερες κατηγορίες.

Για τους αγρότες, επίσης, πρέπει να συνυπολογιστεί η αύξηση του ειδικού φόρου κατανάλωσης στο πετρέλαιο, η μεγάλη αύξηση της προκαταβολής φόρου, οι προβλέψεις για αύξηση του συντελεστή φορολόγησης εισοδήματος.

Όταν φόροι και ασφάλιση ενοποιηθούν, ένας αγρότης με 12.000 ευρώ ετήσιο εισόδημα, καλείται έως το 2019 να καταβάλει 5.520 ευρώ, δηλαδή το 46% του εισοδήματός του.

Ακούστε και το άλλο που τα κάνει ακόμα χειρότερα. Εάν είναι και η γυναίκα του ασφαλισμένη στον ΟΓΑ, τότε θα πρέπει να καταβάλει το 66% του εισοδήματός του.

Να συμβάλουν οι αγρότες στην προσπάθεια της χώρας! Ναι, βεβαίως, αλλά όχι να εξοντώνονται οικονομικά και να οδηγούνται σε απόγνωση. Υπάρχουν και άλλες λύσεις. Το να υβρίζουν και να απειλούν τους αγρότες οι Υπουργοί, σίγουρα δεν οδηγεί σε λύση.

Τα περί δήθεν διπλασιασμού κάποιων συντάξεων των αγροτών είναι επίσης ψέματα, κύριε Τσίπρα. Αρκεί κανείς να διαβάσει τις προβλέψεις του δικού σας προϋπολογισμού, που μειώνουν τη χρηματοδότηση των συντάξεων του ΟΓΑ κατά 145 εκατομμύρια ευρώ για το 2016. Καταργείτε την κρατική χρηματοδότηση για την κύρια σύνταξη των αγροτών. Για κάθε ευρώ που πλήρωνε ο αγρότης, το κράτος έβαζε 2 ευρώ. Τώρα, θα το βάζει όλο από την τσέπη του ο αγρότης, για να παίρνει μικρότερη σύνταξη.

Το τρίτο σημείο είναι το εξής: Η κυβερνητική πρόταση θίγει και τους νυν συνταξιούχους αλλά και αυτούς με χαμηλές συντάξεις. Το άρθρο 15 παράγραφος 2, του σχεδίου Κατρούγκαλου, προβλέπει σαφώς ότι και οι συντάξεις των νυν συνταξιούχων θα μειωθούν το 2018, με την κατάργηση της προσωπικής διαφοράς.

Και έρχομαι στην κοστολόγηση από την ίδια την Κυβέρνηση των προτάσεών της. Ομολογεί ότι θα μειωθούν κατά 200 εκατομμύρια οι επικουρικές και κατά 146 εκατομμύρια τα μερίσματα του μετοχικού ταμείου για τους συνταξιούχους του δημοσίου. Άραγε αυτές δεν είναι μέρος των συντάξεων, κύριε Υπουργέ;

Όμως και οι χαμηλοσυνταξιούχοι θίγονται ιδιαίτερα, γιατί ήδη οι συντάξεις τους μειώθηκαν κατά 3% με την αύξηση των εισφορών περίθαλψης. Γιατί μειώνεται το ΕΚΑΣ από φέτος σε εκατό χιλιάδες χαμηλοσυνταξιούχους που χάνουν 223 εκατομμύρια ευρώ, γιατί δεν θα καταβάλλεται το κατώτερο όριο σύνταξης για όσους δεν έχουν συμπληρώσει το εξηκοστό‘εβδομο έτος και γιατί οι προτάσεις για νέα αύξηση εισφορών περιλαμβάνουν και αυτούς. Ακόμα και οι διατάξεις του νομοσχεδίου για τα άτομα με αναπηρία, καρατομούν τα δικαιώματα σ’ αυτές τις πιο αδύναμες και ευαίσθητες οικογένειες της χώρας, σύμφωνα με ανακοίνωση της ΕΣΑΜΕΑ και όχι δικές μας παρατηρήσεις.

Τέταρτον, είναι πρόταση χωρίς όραμα, κυρίες και κύριοι Βουλευτές, χωρίς στρατηγική, χωρίς εγγύηση για ένα βιώσιμο και δίκαιο σύστημα. Δεν στηρίζεται σε σύγχρονες και λειτουργικές αντιλήψεις. Λείπει κάθε αναφορά στα επαγγελματικά ταμεία και στη δυνατότητα των ασφαλιστικών οργανισμών να διαχειρίζονται με διαφάνεια τα περιουσιακά τους στοιχεία και να εξασφαλίζουν σημαντικές αποδόσεις.

Δεν υπάρχει αναφορά ούτε πρόβλεψη για τους απαραίτητους νέους πόρους. Αυτό χρειάζεται το σύστημα. Νέους πόρους! Ούτε καν πρόθεση αξιοποίησης της δικής μας νομοθεσίας για το Ταμείο Αλληλεγγύης των Γενεών. Ακόμα και ο τρόπος που προτείνεται η ενοποίηση των ταμείων, θα οδηγήσει τελικά σε έναν υδροκέφαλο οργανισμό με πολύ μεγάλα νέα λειτουργικά προβλήματα.

Όμως το μεγαλύτερο ζήτημα απ’ όλα, είναι ότι με την κυβερνητική πολιτική στην οικονομία, οδηγούμαστε σε ένα φαύλο κύκλο δυσμενών παρεμβάσεων στο ασφαλιστικό, χωρίς ανάπτυξη, χωρίς νέες θέσεις εργασίας. Κάθε δύο, τρία χρόνια θα επιστρέφουμε με ακόμα χειρότερα μέτρα. Έτσι οδηγούμαστε σε αδιέξοδο. Ας το καταλάβετε καλά, λοιπόν. Δεν συναινούμε, δεν αποδεχόμαστε το κυβερνητικό σχέδιο. Πάρτε το πίσω τώρα!

Ακούσαμε σήμερα και τον κ. Μητσοτάκη, που επικρότησε πλήρως το ν. 3863. Καλοδεχούμενο! Θέλω, όμως, να σας υπενθυμίσω ότι όταν εμείς τότε φέραμε το νόμο προς ψήφιση, τον καταψηφίσατε, κύριε Μητσοτάκη. Μάλιστα, καταθέσατε ένσταση αντισυνταγματικότητας και πρόταση ονομαστικής ψηφοφορίας.

**ΙΩΑΝΝΗΣ ΜΑΝΙΑΤΗΣ:** Ο Παυλόπουλος!

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Αυτά, για να επισημάνω ότι όταν εμείς κάναμε πράξη τις μεταρρυθμίσεις, η Νέα Δημοκρατία ήταν μαζί με το ΣΥΡΙΖΑ στις πλατείες και τις αντιμνημονιακές κραυγές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Είναι ευκαιρία, λοιπόν, σε ένα θέμα που απαιτεί ευρύτερες πολιτικές συναινέσεις, να αναγνωρίσει και ο κ. Τσίπρας τη μεταρρύθμισή μας, να αποσύρει το σχέδιό του και να ξεκινήσει ένας σοβαρός διάλογος για την εξεύρεση λύσης.

Κυρίες και κύριοι Βουλευτές, πριν από δύο περίπου μήνες διοργανώσαμε μια ανοιχτή συζήτηση για την κοινωνική ασφάλιση με την παρουσία επιστημόνων, ειδικών και βεβαίως όλων των κοινωνικών φορέων χωρίς αποκλεισμούς.

Οι προτάσεις μας έχουν δύο βασικούς άξονες. Ο πρώτος άξονας, έχει να κάνει με το να προχωρήσει ένα εθνικό σχέδιο για την επανεκκίνηση της οικονομίας και την ανάπτυξη, στηριγμένο σε μεγάλες μεταρρυθμίσεις στο κράτος, τη δικαιοσύνη, την αγορά, την παιδεία, το φορολογικό σύστημα με επενδύσεις ελληνικές και ξένες που συνδέονται με κίνητρα για δημιουργία θέσεων εργασίας.

Ο δεύτερος άξονας, έχει να κάνει με τις άμεσες παρεμβάσεις στο ασφαλιστικό σύστημα με τόλμη. Προτείνουμε, λοιπόν, ενοποίηση των ταμείων σε τρία ταμεία κύριας ασφάλισης. Τι σας οδήγησε στην ισοπεδωτική απόφαση για ένα ταμείο; Η υποτιθέμενη εξοικονόμηση από τα λειτουργικά των 500 εκατομμυρίων ευρώ; Μα όλα τα λειτουργικά είναι 346 εκατομμύρια ευρώ! Μήπως δεν τα έχετε μελετήσει αρκετά καλά τα πράγματα; Υποχρεωτική επικουρική ασφάλιση και ρήτρα βιωσιμότητας για τα επικουρικά ταμεία. Κίνητρα για ενίσχυση της επαγγελματικής ασφάλισης και των επαγγελματικών ταμείων για διεύρυνση των συμπληρωματικών παροχών.

Τρίτον, ενιαίο σύστημα για όλους ανεξαιρέτως με βάση το ν.3863. Βασική σύνταξη χωρίς εισοδηματικά κριτήρια και αναλογική με προκαθορισμένες εισφορές και παροχές και σεβασμό στην αλληλεγγύη των γενεών. Ο συνδυασμός αυτός της βασικής σύνταξης και της αναλογικής που θεωρείται ότι είναι εξαιρετικά δίκαιος, είχε ήδη ψηφιστεί από την κυβέρνηση του ΠΑΣΟΚ. Παραδεχθείτε κάποια στιγμή, όλοι σε αυτή την Αίθουσα, τις αλήθειες, για να μπορέσουμε να προχωρήσουμε και παρακάτω. Έτσι χτίζεται η εθνική συνεννόηση.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Επιτάχυνση εφαρμογής του ν.3863 μέχρι 31 Δεκεμβρίου του 2020, αντί του 2035 που προβλεπόταν, έτσι ώστε να εξοικονομήσουμε πόρους για το σύστημα. Διατήρηση και αναμόρφωση του ΕΚΑΣ ως μηχανισμού διασφάλισης ελάχιστου εγγυημένου εισοδήματος για τους χαμηλοσυνταξιούχους.

Νέοι πόροι για το σύστημα. Το είπα και πριν. Είναι το κλειδί από τη μεταφορά μέρους από τα έσοδα των αποκρατικοποιήσεων. Προφανώς, δεν θα λύσει διαχρονικά το πρόβλημα αλλά αυτήν τη στιγμή υπάρχει επείγουσα ανάγκη από την εφαρμογή του νόμου για την ενίσχυση του ΑΚΑΓΕ και τα έσοδα από την αξιοποίηση των υδρογονανθράκων και του ορυκτού πλούτου της χώρας. Ενοποίηση μηχανισμών ελέγχου των ταμείων και σύνδεση εισπρακτικών μηχανισμών φορολογίας και εισφορών. Ενοποίηση των μηχανισμών αξιοποίησης της περιουσίας των ταμείων και δυνατότητα αξιοποίησης των αποθεματικών τους με κανόνες διαφάνειας.

Τρίτον εισφορές. Είμαστε αντίθετοι με αύξηση των εισφορών για εργοδότες και μισθωτούς, γιατί αυτή υπονομεύει τελικά την ανταγωνιστικότητα της οικονομίας μας και οδηγεί σε απώλεια πόρων. Είναι ενδεικτικό, ότι με μείωση εισφορών 3,9 ποσοστιαίων μονάδων το 2014, όχι μόνο δημιουργήθηκαν θέσεις εργασίας αλλά και αυξήθηκε η απόδοση των εισφορών κατά 6%. Η εξοντωτική αύξηση των εισφορών για αγρότες επαγγελματίες, δεν είναι λύση. Θα φέρει τα ακριβώς αντίθετα αποτελέσματα. Οι εισφορές πρέπει να συνδεθούν με την απασχόληση, με την καθιέρωση και της ρήτρας απασχόλησης, σε όλες τις πολιτικές της Κυβέρνησης, όπως προτείναμε το 2014.

Προτείνουμε:

Πρώτον, όσοι επαγγελματίες ξεκινούν τη δραστηριότητά τους, να καταβάλλουν τρία χρόνια εισφορές μόνο για περίθαλψη και να αναγνωρίσουν τον συντάξιμο χρόνο κατά τη διάρκεια του εργασιακού τους βίου.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Δεύτερον, όσοι μικροεπαγγελματίες δραστηριοποιούνται σε περιοχές κάτω των δύο χιλιάδων κατοίκων, να εντάσσονται σε κατώτερη ασφαλιστική κατηγορία για να πάψει η «γκρίζα» ζώνη, μεταξύ ΟΑΕΕ και ΟΓΑ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Τρίτον, γενίκευση της εφαρμογής του εργόσημου για όλους τους αγρεργάτες, οι οποίοι θα πληρώνονται αποκλειστικά με εργόσημο με την προβλεπόμενη παρακράτηση της εισφοράς υπέρ του ΟΓΑ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Τέταρτον, νέα ρύθμιση με διασφάλιση καταβολής των τρεχουσών εισφορών για τον ΟΑΕΕ και κεφαλαιοποίηση των παλαιών οφειλών, με διασφάλιση μακροχρόνιας πληρωμής γι’ αυτές.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Και οφείλουμε επίσης, να δεσμευθούμε με συγκεκριμένη ρήτρα, κυρίες και κύριοι Βουλευτές, ότι από τα οφέλη της ανάπτυξης θα βελτιώνουμε τους πόρους που διαθέτει ο προϋπολογισμός για το σύστημα, βελτιώνοντας αδικίες.

Κυρίες και κύριοι Βουλευτές, εμείς λέμε στην Κυβέρνηση, βάλτε τις προτάσεις σας στο καλάθι των αχρήστων και ξεκινήστε τον διάλογο από την αρχή για να βρεθεί λύση.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Πρόεδρε.

(Θόρυβος στην Αίθουσα)

Σας παρακαλώ, ησυχία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Προσαρμογή της ελληνικής νομοθεσίας στην Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), στα άρθρα 2 και 8 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Αρχής Ασφαλίσεων και Επαγγελματικών Συντάξεων (εφεξής ΕΑΑΕΣ) και της Ευρωπαϊκής Αρχής Κινητών Αξιών και Αγορών καθώς και στο άρθρο 4 της Οδηγίας 2011/89/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την συμπληρωματική εποπτεία των χρηματοπιστωτικών οντοτήτων που ανήκουν σε χρηματοπιστωτικούς ομίλους ετερογενών δραστηριοτήτων και συναφείς διατάξεις της νομοθεσίας περί της ιδιωτικής ασφάλισης»

Τον λόγο έχει ο Γενικός Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Για όσους δεν κατάλαβαν, όλο αυτό το «ψαλτήρι» του κυρίου Προέδρου εδώ, ήταν για την ιδιωτική ασφάλιση. Έχει άμεση σχέση με αυτό που συζητάμε. Θα περάσει την Παρασκευή και αυτό.

Ο πραγματικός στόχος της Κυβέρνησης, όπως προκύπτει ξεκάθαρα και από τη σημερινή ομιλία του κ. Πρωθυπουργού, είναι ένας. Να κερδίσει χρόνο, να καλλιεργήσει την ψευδαίσθηση ότι μπορεί –δήθεν- το σχέδιό της να βελτιωθεί, να στήσει και έναν ακόμη ψεύτικο καβγά εντυπώσεων με τα κόμματα που μαζί ψήφησαν το τρίτο μνημόνιο και σήμερα τσακώνεται μαζί τους για την κυβερνητική καρέκλα.

Η θέση του Κομμουνιστικού Κόμματος Ελλάδας είναι ξεκάθαρη. Το σχέδιο της Κυβέρνησης δεν διορθώνεται, δεν παίρνει από τροποποιήσεις, πρέπει να αποσυρθεί εδώ και τώρα, όπως ζητάνε και οι εκατοντάδες, χιλιάδες εργαζόμενοι στις κινητοποιήσεις, στις διαδηλώσεις, στα μπλόκα.

Θέλουμε να επισημάνουμε, επίσης, τα εξής: Τη στιγμή που η Κυβέρνηση αξιοποιεί τις διαδικασίες του κοινοβουλευτικού ελέγχου, όπως είναι και η προ ημερήσιας διάταξης συζήτηση στη Βουλή, για την επικοινωνιακή της τακτική περισσότερο, τις στερεί αυτές τις διαδικασίες από τα άλλα κόμματα. Και το λέμε αυτό, γιατί το ΚΚΕ έχει ήδη καταθέσει επίκαιρη επερώτηση, που υπογράφει όλη η Κοινοβουλευτική Ομάδα, για τα προβλήματα των αγροτών και έχουμε πραγματικά μεγάλη περιέργεια να δούμε πότε θα έρθει για συζήτηση στη Βουλή.

Σας την καταθέτω στα Πρακτικά ξανά για να υπάρχει, μήπως και έχει χαθεί κάπου στα υπουργικά συρτάρια.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, η κοινωνική ασφάλιση είναι μια από τις μεγαλύτερες κατακτήσεις. Βρίσκεται στον πυρήνα της ζωής της εργατικής, λαϊκής οικογένειας, εξασφαλίζει την προστασία και την κάλυψη των αδυνάτων, περιέχει την ασφαλιστική και συνταξιοδοτική προστασία, την πρόσβαση στις υπηρεσίες υγείας και πρόνοιας, τον θεσμό των βαρέων και ανθυγιεινών επαγγελμάτων, την προστασία από τον επαγγελματικό κίνδυνο, τις άδειες ανάπαυσης και τοκετού. Αυτές οι κατακτήσεις δεν χαρίστηκαν, επιτεύχθηκαν μέσα από σκληρούς, αιματηρούς –πραγματικά- αγώνες των εργαζομένων.

Θέτουμε το εξής απλό ερώτημα: Ποιοι ήταν αυτοί που από την πρώτη στιγμή χαιρέτησαν, υποστήριξαν το σχέδιο της Κυβέρνησης για το ασφαλιστικό; Ήταν ο ΣΕΒ, ήταν οι άλλες οργανώσεις του μεγάλου κεφαλαίου, οι εταίροι σας στην Ευρωπαϊκή Ένωση, άσχετα αν αυτοί οι τελευταίοι ζητάνε ακόμα περισσότερο.

Ωστόσο, από την πρώτη στιγμή, είπαν ότι με τη βασική αρχιτεκτονική του σχεδίου της πρότασης του ασφαλιστικού συμφωνούν. Όμως, το σύνολο της λαϊκής πλειοψηφίας είναι απέναντι. Κινητοποιείται, παλεύει, απεργεί.

Το ασφαλιστικό σχέδιο της Κυβέρνησης είναι κομμένο και ραμμένο μόνο στα συμφέροντα των βιομηχάνων, των τραπεζιτών, των εφοπλιστών, των μεγαλεμπόρων της Ευρωπαϊκής Ένωσης. Κατ’ αρχάς, υλοποιεί ένα πάγιο αίτημα όλων αυτών εδώ και πάρα πολλά χρόνια, δηλαδή να τελειώνει ο κοινωνικός χαρακτήρας της ασφάλισης, να μετατραπεί η ασφάλιση σε ατομική υπόθεση.

Η επίθεση σε ασφαλιστικά και συνταξιοδοτικά δικαιώματα, όπως και η επίθεση στους μισθούς, στις συλλογικές συμβάσεις, η επίθεση στο χρόνο εργασίας, στη μόνιμη και σταθερή εργασία, είναι πλευρές που εντείνουν την εκμετάλλευση των εργαζομένων. Για να γίνει πιο ανταγωνιστική η οικονομία της χώρας, για να έρθουν νέες επενδύσεις και αναπτυξιακοί νόμοι βασική προϋπόθεση είναι να αποσπάσουν οι επιχειρηματίες νέα προνόμια, μείωση του ονομαζόμενου μη μισθολογικού κόστους, να εξοικονομηθεί κρατικό χρήμα για νέες επενδύσεις, για νέες φοροαπαλλαγές. Συνεπώς, γι’ αυτούς το κοινωνικό ασφαλιστικό σύστημα είναι ένα αχρείαστο βαρίδι. Έτσι το αντιλαμβάνονται.

Δεύτερον, τμήματα του κεφαλαίου, ασφαλιστικές εταιρείες, μεγαλέμποροι στην υγεία, καραδοκούν στη γωνία για να αρπάξουν τη λεία από την κατάρρευση του κοινωνικοασφαλιστικού συστήματος. Στόχος της πολιτικής που ακολουθείται και από τη σημερινή Κυβέρνηση και από τις προηγούμενες, είναι να μειώνεται κλιμακωτά η συμμετοχή του κράτους και της εργοδοσίας στην κοινωνική ασφάλιση μέχρι την οριστική απεμπλοκή τους. Δίπλα στον ιδιωτικό τομέα της ασφάλισης, θα μείνει ένα υποτυπώδες δημόσιο σύστημα ασφάλισης που θα υποβαθμίζεται συνεχώς, θα φυτοζωεί κι αυτό το σύστημα θα το συντηρεί πάλι αποκλειστικά ο εργαζόμενος λαός, μέσω των αυξήσεων στις εισφορές του, τις μειώσεις στις συντάξεις, μέσω των συνεχόμενων αυξήσεων στα όρια συνταξιοδότησης.

Τρίτον, με τις ρυθμίσεις του ασφαλιστικού εκτοπίζονται βίαια χιλιάδες φτωχοί αγρότες, χιλιάδες επαγγελματίες που δεν θα αντέξουν και που τη θέση τους θα καλύψουν, όταν φύγουν από εκεί, οι μεγάλες καπιταλιστικές επιχειρήσεις.

Να γιατί σας στηρίζουν οι εργοδοτικές οργανώσεις, να γιατί λέμε και ξαναλέμε ότι η Κυβέρνηση αυτή ολοκληρώνει τη βρώμικη δουλειά που δεν πρόλαβαν ή δεν μπόρεσαν να ολοκληρώσουν η Νέα Δημοκρατία και το ΠΑΣΟΚ για λογαριασμό του κεφαλαίου.

Ποιος άλλος θα μπορούσε να προτείνει τέτοια βάρβαρα μέτρα και μάλιστα να τα παρουσιάζει ως φιλολαϊκά; Οι σεσημασμένοι του μνημονίου, όπως τους λέτε, η Νέα Δημοκρατία και το ΠΑΣΟΚ δηλαδή, ή κάποιοι άλλοι του ΣΥΡΙΖΑ, εσείς που ήρθατε με τον μανδύα του Αριστερού και του προοδευτικού; Ποιος θα μπορούσε να παίξει καλύτερα το παιχνίδι της αναμόρφωσης του πολιτικού σκηνικού; Το δίπολο μνημονιακοί-αντιμνημονιακοί τελείωσε απ’ τη στιγμή που γίνατε όλοι μνημονιακοί. Το δίπολο «Ναι-Όχι» τέλειωσε κι αυτό απ’ το καλοκαίρι, αφού αμέσως την άλλη μέρα απ’ το δημοψήφισμα πήγατε όλοι με το «Ναι».

Τώρα έχετε ανάγκη από ένα νέο ψεύτικο, κάλπικο δίπολο κι αυτό στήνεται με το σχήμα Δεξιά-Αριστερά, νεοφιλελεύθεροι-λαϊκιστές, από τη μια για να κουκουλώνεται η ταύτισή σας με τη στρατηγική αντίληψη της Νέας Δημοκρατίας και του ΠΑΣΟΚ και από την άλλη για να ξεπλένονται αυτά τα κόμματα από την αντιλαϊκή πολιτική που ακολούθησαν, με το επιχείρημα ότι και ο ΣΥΡΙΖΑ, η Αριστερά δηλαδή, τα ίδια κάνει. Και πάνω απ’ όλα, για να εγκλωβίζεται ο λαός σε μια απ’ τα ίδια, να απογοητεύεται, να οδηγείται στην αδράνεια, να μη βλέπει την πραγματική προοπτική. Αυτή είναι η προσφορά σας στο σύστημα. Είστε, λοιπόν, το χρήσιμο «πολυεργαλείο» του σάπιου αυτού συστήματος.

Κυρίες και κύριοι, όλη η προπαγανδιστική φασαρία της Κυβέρνησης είναι προκλητική, εξοργιστική. Αναφέρει ψευδώς πως δεν θα υπάρχουν νέες μειώσεις στους νυν συνταξιούχους, όταν η ίδια το καλοκαίρι έφερε νέο πλήγμα σε αυτές. Οι συντάξεις μειώνονται μέσω του νέου υπολογισμού τους και οι μειώσεις αφορούν νέους και παλιούς συνταξιούχους, αφού η προσωπική διαφορά που θα καταβάλλεται στους παλιούς συνταξιούχους, θα μπορεί να μειωθεί ανά πάσα στιγμή και θα δίνεται το πολύ μέχρι το 2018.

Διαλύετε τις επικουρικές, μειώνοντας το συνολικό ποσό που παίρνει ένας συνταξιούχος, τον οποίο δεν τον ενδιαφέρει αν η μείωση είναι στην κύρια ή την επικουρική αλλά τι θα μπαίνουν στην τσέπη του και βέβαια θα μπαίνουν λιγότερα.

Μειώνετε δραστικά τους δικαιούχους του ΕΚΑΣ με νέα εισοδηματικά κριτήρια και καταργείτε το επίδομα το ’19.

Με την πρότασή σας τσακίζετε τις αναπηρικές συντάξεις, τα κοινωνικά επιδόματα, αφήνετε στο έλεος της τύχης τους χιλιάδες ανθρώπους που είναι για οποιονδήποτε λόγο ανίκανοι για εργασία.

Τα νέα μέτρα έρχονται να πατήσουν πάνω στις πολλαπλές μειώσεις στις συντάξεις, σε δικαιώματα, στο χτύπημα της δέκατης τρίτης και δέκατης τέταρτης σύνταξης, στο συνεχές μαχαίρι στο ΕΚΑΣ και τις αναπηρικές που είχαμε τα προηγούμενα πέντε έτη. Η Κυβέρνηση που κορόιδεψε συνειδητά χιλιάδες συνταξιούχους πέρυσι, θάβει μια και καλή το δικαίωμα στην δέκατη τρίτη και δέκατη τέταρτη σύνταξη, καθώς αναφέρει ρητά πως το ποσό της σύνταξης καταβάλλεται ανά μήνα, δώδεκα φορές τον χρόνο.

Κύριοι της Κυβέρνησης, στο βρώμικο πόλεμο της προπαγάνδας που έχετε εξαπολύσει, ακούμε μέσα από δηλώσεις κυβερνητικών στελεχών για το κοστοβόρο ασφαλιστικό σύστημα, για τις αρνητικές αναλογίες συνταξιούχων εργαζομένων, για τις υπέρογκες αυξήσεις στις συντάξεις, τα ελλείμματα των ταμείων και την κακοδιαχείριση, για ισονομία και ισότητα, ακριβώς δηλαδή την ίδια γλώσσα που χρησιμοποιούσαν και οι προηγούμενες κυβερνήσεις, προκειμένου να σφάζουν ασφαλιστικά δικαιώματα.

Το ασφαλιστικό, όμως, είναι πολλά περισσότερα για τους εργαζόμενους από μια απλή αντιπαραβολή εσόδων-εξόδων, από τη δυνατότητα νέας κερδοφορίας των ομίλων, σε αυτά δηλαδή που υπολογίζουν οι μονοπωλιακοί όμιλοι. Μιλάτε συνέχεια για προτάσεις. Θέλετε προτάσεις; Ορίστε. Καταθέτουμε στα Πρακτικά την πρόταση νόμου που έχει καταθέσει το Κομμουνιστικό Κόμμα Ελλάδας εδώ και ένα-ενάμιση χρόνο για τις συντάξεις και το ασφαλιστικό. Δεν τη διαβάζω ολόκληρη, δεν έχω χρόνο. Την δίνω και αυτήν στα Πρακτικά.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσο δε για το ερώτημα πού θα βρεθούν τα χρήματα, η απάντηση είναι μόνο μία. Να πληρώσουν αυτοί που ευθύνονται για τα ελλείμματα στα ταμεία, το κράτος σας και οι μεγαλοεργοδοσία. Οι εργαζόμενοι, οι οποίοι καλούνται για άλλη μια φορά να πληρώσουν το μάρμαρο, έχουν πληρώσει διπλά και τρίδιπλα για το ασφαλιστικό με τη δουλειά τους, με τις εισφορές τους, με τη φορολογία. Την ίδια στιγμή, πάνω από 100 δισεκατομμύρια είναι οι οφειλές κράτους και εργοδοσίας προς τα ταμεία, οι ζημιές από το τζογάρισμα των αποθεματικών στο χρηματιστήριο, το κούρεμα του PSI με ευθύνη των προηγούμενων κυβερνήσεων της Νέας Δημοκρατίας και του ΠΑΣΟΚ. Όμως, και με την πρόσφατη ανακεφαλαιοποίηση των τραπεζών της Κυβέρνησης ΣΥΡΙΖΑ-ΑΝΕΛ, τα ταμεία έχασαν πάνω από 1 δισεκατομμύριο.

Η Κυβέρνηση, πριν δύο μήνες έλεγε πως χρειάστηκαν μόλις 5,7 δισεκατομμύρια ευρώ για τη διαδικασία της ανακεφαλαιοποίησης των τραπεζών. Αυτά τα χρήματα, αν η Κυβέρνηση ήταν ταξικά μεροληπτική, όπως λένε διάφορα στελέχη σας, θα πήγαιναν στις άμεσες ανάγκες των συνταξιούχων, των εργαζομένων, στην ανακούφιση λαϊκών στρωμάτων. Όμως, η Κυβέρνηση δεν σκοπεύει να αξιοποιήσει ούτε αυτά που περίσσεψαν από την ανακεφαλαιοποίηση των τραπεζών για τη χρηματοδότηση του ασφαλιστικού. Δεν μπορεί, λοιπόν, να υπάρχει συζήτηση για το ασφαλιστικό, που δεν θα ξεκινά από την επιστροφή των αποθεματικών που καταληστεύτηκαν όλα αυτά τα χρόνια. Δεν μπορεί να υπάρχει συζήτηση που δεν θα θέτει θέμα κατάργησης της μαύρης, της ανασφάλιστης εργασίας, όλων των ελαστικών εργασιακών σχέσεων, που δεν άγγιξε στο ελάχιστο η συγκυβέρνησή σας.

Άρα, λοιπόν, όταν ζητάτε προτάσεις για το ασφαλιστικό και την ίδια στιγμή θεωρείτε δεδομένη την καταλήστευση των αποθεματικών των ταμείων, θεωρείτε δεδομένες τις δεσμεύσεις του μνημονίου για μείωση της κρατικής χρηματοδότησης, θεωρείτε δεδομένη την εργασιακή ζούγκλα που υπάρχει. Είναι σαν να ζητάτε προτάσεις μόνο για τον τρόπο σφαγής των εργαζομένων, των συνταξιούχων, των νέων της πατρίδας μας. Τέτοιες προτάσεις μην περιμένετε από το Κομμουνιστικό Κόμμα Ελλάδας. Τέτοιες προτάσεις μπορούν πιθανόν να σας καταθέσουν τα άλλα κόμματα και τις καταθέτουν. Άλλωστε, μαζί τους ψηφίσατε το μνημόνιο, μαζί τους συμφωνείτε στους βασικούς άξονες και του ασφαλιστικού, στα δικά τους χνάρια βαδίζετε, άσχετα αν σήμερα με τη Νέα Δημοκρατία και το ΠΑΣΟΚ ιδιαίτερα, σηκώνετε όλοι μεταξύ σας τους τόνους για αντιπολιτευτικούς λόγους.

Κυρίες και κύριοι, η Κυβέρνηση σ’ αυτήν την προσπάθεια εξαπάτησης του λαού, προσπαθεί να ξεγελάσει με κατασκευασμένα στοιχεία. Συνεχίζει να αναφέρει προκλητικά πως με το κυβερνητικό σχέδιο για το ασφαλιστικό υπερασπίζεται τους αδύνατους. Λέει ότι προστατεύει τους νέους.

Εμείς λέμε ότι όλα αυτά είναι «αέρας κοπανιστός». Κανένας νέος που σήμερα εργάζεται με τις άθλιες εργασιακές σχέσεις δεν προστατεύεται. Κανένας νέος που σήμερα κυνηγά το μεροκάματο δεν υποστηρίζεται, όταν μάλιστα η ανεργία αγγίζει σταθερά πάνω από ένα εκατομμύριο ανθρώπους, όταν η ανεργία των νέων «ακουμπά» το 48%, όταν η «μαύρη», ανασφάλιστη εργασία κινείται γύρω στο 25%.

Με τις προτάσεις της Κυβέρνησης, ο νέος άνθρωπος καταδικάζεται εφ’ όρου ζωής στην ανέχεια, στη ζωή με τα ελάχιστα, με μισθούς των 300, των 400 ευρώ, να εργάζεται σε κακοπληρωμένα πεντάμηνα προγράμματα, να ψάχνει το ένσημο σε συνθήκες έντονης κινητικότητας, με συμβάσεις μήνα, ακόμα και μέρας.

Οι σημερινοί νέοι, οι εικοσάρηδες, οι τριαντάρηδες, που αγκομαχούν πάνω στα ερείπια των εργασιακών σχέσεων, πέρα από τις υποτυπώδεις παροχές υγείας, θα έχουν στο μέλλον απλά μια συμβολική σύνταξη, που θα αθροίζεται στην εθνική σύνταξη πείνας των 384 ευρώ. Ζείτε εσείς, κύριοι της Κυβέρνησης, με 400, άντε και με 450 ευρώ;

Κυρίες και κύριοι Βουλευτές, το ασφαλιστικό νομοσχέδιο χτυπά συνολικά τα λαϊκά στρώματα, βιοτέχνες, ελευθεροεπαγγελματίες, αγρότες, τους εργαζόμενους με μπλοκάκια, επιστήμονες, μηχανικούς, δικηγόρους, φαρμακοποιούς, γιατρούς. Τριπλασιάζει τις εισφορές στους αγρότες, αυξάνει τις εισφορές στους ελεύθερους επαγγελματίες επιστήμονες.

Για τους αυτοαπασχολούμενους, η σύνδεση της παρεχόμενης σύνταξης με τις εισφορές, άρα και το εισόδημα, σε συνδυασμό με τον νέο τρόπο υπολογισμού των συντάξεων, θα οδηγήσει χιλιάδες ελευθεροεπαγγελματίες σε σημαντικές και μεγάλες μειώσεις των συντάξεών τους, στη δουλειά με τη μαγκούρα στο χέρι τελικά. Θα εξαναγκάσει χιλιάδες αυτοαπασχολούμενους να καταβάλουν περίπου το 65% του εισοδήματός τους, με λογικό αποτέλεσμα το κλείσιμο βιβλίων, το λουκέτο, την ανεργία.

Οι μειώσεις που διαφημίζει η Κυβέρνηση, αφορούν όσους βρίσκονται σε δεινή οικονομική κατάσταση από φόρους και χαράτσια και που δεν θα μπορούν να πληρώσουν ούτε τις μειωμένες εισφορές. Επίσης, δεν αναφέρει πως οι λιγότερες εισφορές θα δώσουν ακόμα χαμηλότερες συντάξεις και κοινωνικές παροχές, μεγαλύτερη ανέχεια στο άμεσο μέλλον.

Για τους αγρότες, το σχέδιο της Κυβέρνησης προβλέπει μεγάλη αύξηση εισφορών, με αποτέλεσμα η συντριπτική πλειοψηφία των μικρομεσαίων αγροτών, να μην μπορέσει να ανταποκριθεί.

Αυτή η αγριότητα των μέτρων έκανε το ποτήρι να ξεχειλίσει. Βγάζει μαζικά γεωργούς, κτηνοτρόφους, ψαράδες, μελισσοκόμους στους δρόμους σε όλη την Ελλάδα στα μπλόκα του αγώνα.

Η Κυβέρνηση, σε «συγχορδία» Υπουργών, κατηγορεί τους αγρότες ως φοροφυγάδες. Λέτε ψέματα. Καλλιεργείτε τον κοινωνικό αυτοματισμό για να περάσετε με κάθε τρόπο την καταστροφική πολιτική ξεκληρίσματος των μικρομεσαίων αγροτοκτηνοτρόφων. Τους συκοφαντείτε, τους βρίζετε, επειδή μαζικά, μαχητικά, αποφασιστικά αγωνίζονται, διεκδικούν την επιβίωσή τους και έχουν τη συμπαράσταση και την αλληλεγγύη της πλειοψηφίας του λαού μας.

Ο κάθε μικρομεσαίος αγρότης, κάθε χρόνο δηλώνει λεπτομερώς πόσα στρέμματα και με τι θα καλλιεργήσει. Με βάση αυτά πληρώνει τσουχτερή εισφορά στον ΕΛΓΑ για την ασφάλιση της παραγωγής του, ανεξάρτητα από το αν την πουλήσει, ανεξάρτητα από το αν αυτή σαπίσει στο χωράφι, ανεξάρτητα από το αν την αγοράσει ο οποιοσδήποτε έμπορος «κοψοχρονιά», κάτω από το κόστος παραγωγής.

Είναι σταθερός στόχος της Κυβέρνησής σας, η μέσω τεκμηρίων αναγκαστική αφαίμαξη των φτωχών αγροτών. Στην ίδια κατεύθυνση χρησιμοποιείτε και την υπαρκτή διαστρωμάτωση της αγροτιάς, με το επιχείρημα του κατά κύριο επάγγελμα αγρότη, όχι όπως ψεύτικα επικαλείστε για να ελαφρύνετε αλλά για να εξοντώσετε τους φτωχομεσαίους αγρότες που αναγκάζονται οι περισσότεροι απ’ αυτούς όχι από επιλογή αλλά από ανάγκη για να ζήσουν, για να επιβιώσουν, να αναζητούν και άλλη, συμπληρωματική εργασία.

Σε ό,τι αφορά τις δηλώσεις του Υπουργού Αγροτικής Ανάπτυξης που ακούσαμε χθες, ότι αν πάρουμε πίσω αυτά τα μέτρα θα βρεθούμε εκτός Ευρωπαϊκής Ένωσης, ας θυμηθεί ότι πριν επτά μήνες στο πλαίσιο του δημοψηφίσματος, τα ίδια ακριβώς μέτρα τα χαρακτήριζε ο ίδιος ως ταφόπλακα της αγροτιάς. Ταφόπλακα για τη μικρομεσαία αγροτιά είναι η πολιτική της Ευρωπαϊκής Ένωσης, την οποία υλοποιείτε ως συγκυβέρνηση ΣΥΡΙΖΑ-ΑΝΕΛ με τους συνεταίρους σας στην Ευρωπαϊκή Ένωση, στα άλλα κόμματα του ευρωμονόδρομου.

Αφήστε, λοιπόν, την καραμέλα ότι προστατεύετε τους αδύνατους. Μαζευτείτε και αφήστε τις προβοκάτσιες, τις συκοφαντίες ότι στο δρόμο είναι δήθεν οι πλούσιοι επαγγελματίες και οι μεγαλοαγρότες. Στο δρόμο είναι οι εργαζόμενοι, οι συνταξιούχοι, οι άνεργοι, τα «μπλοκάκια», οι φτωχοί αγρότες, οι επαγγελματίες, οι νέοι, ακόμα και οι εργαζόμενοι και οι απόστρατοι από τις Ένοπλες Δυνάμεις και τα Σώματα Ασφαλείας. Όλων αυτών τα αιτήματα πρέπει να επικρατήσουν. Όλων αυτών τα συμφέροντα εμείς υπερασπιζόμαστε.

Κυρίες και κύριοι, κανένας δεν πρέπει να πιστέψει λέξη απ’ όσα λέει η Κυβέρνηση. Αυτό το έγκλημα ήταν προσχεδιασμένο χρόνια πριν. Τα ίδια μέτρα περίπου παίρνονται σε όλες τις χώρες τις Ευρωπαϊκής Ένωσης. Αποτελούν κατευθύνσεις από τις αρχές της δεκαετίας του ’90. Κανένας εργαζόμενος δεν πρέπει να πέσει στην παγίδα της ρύθμισης δήθεν του χρέους και της ανάπτυξης που δήθεν θα αναπληρώσουν τις σημερινές απώλειες. Τα βάρβαρα μέτρα είναι το προαπαιτούμενο για την όποια ρύθμιση του χρέους. Ήρθαν για να μείνουν και στη φάση της όποιας ανάκαμψης, που και αυτή είναι αβέβαιη βέβαια μέσα σ’ αυτήν την πορεία της παγκόσμιας καπιταλιστικής οικονομίας. Και μάλιστα αυτά τα μέτρα θα έρχονται, θα μένουν και χωρίς καμμία αναπλήρωση απωλειών, αν ο λαός δεν πάρει τις τύχες στα δικά του χέρια.

Άλλωστε, δεν πρέπει να ξεχνάμε ότι το ξήλωμα της κοινωνικής ασφάλισης ξεκίνησε πριν από δυο δεκαετίες σε συνθήκες υψηλών ρυθμών ανάπτυξης. Η μόνη δύναμη που μπορεί να σταθεί εμπόδιο σε κυβερνητικούς σχεδιασμούς, σε αυτούς του σχεδιασμούς της εξαθλίωσης, που μπορεί να βάλει φρένο στην ορμή των μονοπωλιακών ομίλων και των κυβερνήσεών τους είναι μόνο μια μεγάλη λαϊκή, κοινωνική συμμαχία.

Το ΚΚΕ, καλεί τους εργαζόμενους σε ένα μαζικό μέτωπο πάλης για να διασωθεί και να δυναμώσει ο θεσμός της δημόσιας κοινωνικής ασφάλισης. Η κοινωνική ασφάλιση πρέπει να είναι υποχρεωτική, καθολική, να ανήκει στην ευθύνη του κράτους και της εργοδοσίας. Έτσι μόνο θα μπορεί να προσφέρει αξιοπρεπείς συντάξεις, αποκλειστικά δημόσια και δωρεάν υγεία, πρόνοια, περίθαλψη χωρίς επιβάρυνση των εργαζομένων.

Μπορούμε -λέμε εμείς- να ζήσουμε μια ζωή με αξιοπρέπεια, με σύγχρονα δικαιώματα. Αυτές ήταν, άλλωστε, όπως διδάσκει και η ιστορία, κατακτήσεις άλλων λαών -και μάλιστα τον προηγούμενο αιώνα- στις σοσιαλιστικές χώρες. Η ασφάλιση, η σύνταξη, η ιατροφαρμακευτική περίθαλψη, ήταν αποκλειστική υποχρέωση του κράτους χωρίς δαπάνη των εργαζομένων. Και αυτά ιδιαίτερα σε αυτές τις δύσκολες, τις μαύρες εποχές, πρέπει να τα θυμούμαστε και κυρίως να τα μεταδίδουμε στους νέους και τις νέες της πατρίδας μας. Κάτω από την πίεση του σοσιαλισμού τότε και των σκληρών ταξικών αγώνων σε όλον τον καπιταλιστικό κόσμο, κάποια από αυτά μπόρεσαν τα προηγούμενα χρόνια να τα γευτούν και οι εργαζόμενοι στη χώρα μας.

Μπορούμε, λοιπόν, να ζήσει ο λαός μας όπως του αξίζει, αρκεί η παραγωγικές δυνατότητες της χώρας μας, οι πλουτοπαραγωγικές πηγές, τα συγκεντρωμένα μέσα παραγωγής να γίνουν κοινωνική ιδιοκτησία με λαϊκή εξουσία, να αξιοποιηθούν με κεντρικό, με επιστημονικό σχεδιασμό, με ενεργό συμμετοχή των εργαζομένων στην οργάνωση και διεύθυνση της κοινωνικής παραγωγής και των κοινωνικών υπηρεσιών, με αποδέσμευση από τις αλυσίδες της Ευρωπαϊκής Ένωσης και μονομερή διαγραφή του χρέους.

Μόνο έτσι μπορεί να μπει τέλος στα βάσανα που συσσωρεύουν στο λαό μας αυτό το σάπιο καπιταλιστικό σύστημα, οι κρίσεις του, η Ευρωπαϊκή Ένωση και οι κυβερνήσεις που διαχειρίζονται αυτόν τον δρόμο.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Σας ευχαριστούμε.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής **κ. ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κουτσούμπα.

Τον λόγο έχει ο κ. Σταύρος Θεοδωράκης, Πρόεδρος από το Ποτάμι.

**ΣΤΑΥΡΟΣ ΘΕΟΔΩΡΑΚΗΣ (Προέδρος του κόμματος Το Ποτάμι):** Κυρίες και κύριοι, την Κυριακή συναντήθηκα με αγρότες στην Ηλεία. Μιλάω για αγρότες που ζουν από τις δουλειές τους, από τα χωράφια τους και δεν ζουν από επιδοτήσεις, αγρότες που παράγουν όλα αυτά που είναι στο τραπέζι μας. Πήγα εκεί που μαζεύονται, εκεί που συζητούν, εκεί που αποφασίζουν για τις κινητοποιήσεις τους.

Φέρνω ένα μήνυμα, κύριοι της Κυβέρνησης: Σταματήστε να τους κοροϊδεύετε και πείτε τους την αλήθεια. Οι αγρότες δεν είναι στην εποχή της ασπρόμαυρης τηλεόρασης, όπως ίσως νομίζουν κάποιοι. Γιατί είδα μερικούς Βουλευτές σας που προσπάθησαν να τους προσεγγίσουν σε ένα στυλ «δεν τρέχει και τίποτα, εμείς αποφασίζουμε, εσείς θα πληρώνετε και πάλι φίλοι είμαστε». Και βέβαια έφυγαν κακήν κακώς από τα μπλόκα.

Ζητήστε, λοιπόν, συγγνώμη από τους αγρότες. Τους υποσχεθήκατε τα πάντα χωρίς να έχετε σχέδιο για τίποτα και δεν θα τους ξεγελάσετε με χάντρες. Κατάλαβαν ότι τους εξαπατήσατε για να πάρετε την εξουσία, που ήταν το μόνο που σας ενδιέφερε. Βλέπουν τον τρόπο που πολιτεύεστε. Ξέρουν για τις σπατάλες σας, για το κομματικό σας κράτος, για τις χιλιάδες των μετακλητών υπαλλήλων

Παρεμπιπτόντως, επειδή το θέμα εμφανίζεται μείζον, έχω μια πρόταση για να εξοικονομήσουμε περισσότερα από 100 εκατομμύρια μέχρι το τέλος της χρονιάς, επειδή είπε ο κ. Τσίπρας ότι ψάχνει ισοδύναμα και θέλει προτάσεις. Λέμε, λοιπόν. Καταργήστε τώρα με ένα νόμο, με ένα άρθρο το νόμο Τσοχατζόπουλου, που το 1985 μετέτρεψε τα πολιτικά γραφεία των Υπουργών σε δημόσιες υπηρεσίες.

(Χειροκροτήματα από την πτέρυγα του Ποταμιού)

Αυτή είναι μια συγκεκριμένη και άμεσα εφαρμόσιμη πρόταση, μια πρόταση προς όλα τα κόμματα και κυρίως προς τα κόμματα εξουσίας που εξέθρεψαν το κομματικό κράτος, τη Νέα Δημοκρατία, το ΠΑΣΟΚ και τώρα τον ΣΥΡΙΖΑ. Είναι μια πρόταση που κυρίως πρέπει να αποδεχθεί η Κυβέρνηση.

Με μια τροπολογία διπλασίασε η Κυβέρνηση τις διοικήσεις στις δημόσιες υπηρεσίες, τους δημόσιους οργανισμούς. Φέρτε, λοιπόν, μια τροπολογία που θα καταργεί τις στρατιές των συμβούλων και για τώρα και για τις επόμενες κυβερνήσεις και εμείς θα την ψηφίσουμε. Θα είναι και ένα μήνυμα προς την κοινωνία. «Περιορίζουμε το κομματικό μας κράτος για το ασφαλιστικό». Αντέχετε ή θα επιμείνετε στο αντίστροφο μήνυμα «όλα θυσία στο κομματικό κράτος»;

Τα ξέρουν, λοιπόν, όλα αυτά οι αγρότες και δεν θα υποχωρήσουν με καλοπιάσματα και με φιλικά δήθεν χτυπήματα στην πλάτη.

Μόνο εμείς, η Ελλάδα, ενάμιση χρόνο μετά την έναρξη εφαρμογής της νέας ΚΑΠ, δεν έχουμε ακόμα ορίσει ποιοι είναι οι ενεργοί αγρότες, οι κατ’ επάγγελμα αγρότες, ποιοι είναι δηλαδή οι δικαιούχοι των επιδοτήσεων, των ενισχύσεων, των κοινοτικών προγραμμάτων και των όποιων φορολογικών προνομίων. Απαντήσεις, λοιπόν, κύριοι συνάδελφοι, θέλουν οι αγρότες. Θέλουν πράξεις και όχι νέες υποσχέσεις.

Κυρίες και κύριοι, η πολιτική τάξη της χώρας δεν στάθηκε στο ύψος των περιστάσεων. Είναι το σεμνότερο που μπορώ να πω. Τα κόμματα εξουσίας και τα κόμματα της άρνησης, υπερασπίστηκαν μαζί ένα αδιάφανο πελατειακό σύστημα. Μαζί ενωμένα πολέμησαν τις λίγες δειλές μεταρρυθμιστικές προσπάθειες στο χώρο του ασφαλιστικού

Ήσασταν μαζί, κύριοι της Κυβέρνησης, αλλά και κύριοι της Αξιωματικής Αντιπολίτευσης, στις διαδηλώσεις εναντίον της πρότασης Γιαννίτση. Και στις αντιδράσεις πρωτοστατούσαν πάντα και οι συντεχνίες, οι κομματικοί σας πελάτες. Κοινός στόχος ήταν «ό,τι φάμε, ό,τι πιούμε κι ό,τι αρπάξουμε κι άσε τις επόμενες γενιές στην τύχη τους».

Δεκαετίες τώρα έχουμε εισφοροδιαφυγή, μεγάλο λειτουργικό κόστος των ασφαλιστικών μηχανισμών, καθυστέρηση στη μηχανοργάνωση και έλλειψη διαφάνειας, που καθιστά αδύνατη την αξιολόγηση της προσφοράς του κάθε ταμείου. Για όλα αυτά τα σημαντικά, όμως, καμμία συζήτηση, καμμία πρόταση, καμμία αγωνία. Τα δάνεια να είναι καλά! Έτσι διαπαιδαγωγήθηκε ο λαός. «Το κράτος καλύπτει τα ελλείματα», λένε τα επίσημα κείμενα που πρότειναν τότε τα κόμματα της αντιπολίτευσης, αλλά και που συναινούσε η κυβέρνηση. «Δημιουργήστε τρύπες κι εδώ είναι ο προϋπολογισμός, να πάρει δάνεια να τις μπαλώσει».

Το ασφαλιστικό πρόβλημα, ναι, υπήρχε στη χώρα πολύ πριν την οικονομική κρίση και διογκωνόταν χρόνο με το χρόνο. Κάποιοι προσπαθούν να το εμφανίσουν ως νομοτελειακό γεγονός, «η γήρανση του πληθυσμού». Αυτό ήταν, όμως, προβλέψιμο από τις προηγούμενες δεκαετίες για όλη τη Δυτική Ευρώπη και πολλοί μερίμνησαν τις δεκαετίες του 1990, του 2000 και μεταρρύθμισαν το ασφαλιστικό τους σύστημα.

Εμείς, όμως, εδώ περιγελούσαμε τις ανησυχίες των επόμενων γενεών και κάθε κοινωνική ομάδα που είχε επιρροή στα κόμματα αλλά και στα ΜΜΕ, για να μην ξεχνιόμαστε, πετύχαινε ένα ιδιαίτερο ασφαλιστικό καθεστώς, με τεράστια δυσαναλογία εισφορών και συντάξεων. Οι κρατικές επιχορηγήσεις καθορίζονταν κυρίως από την πρόσβαση της κάθε πελατειακής ομάδας στον εκάστοτε Υπουργό. Το τίμημα υπήρξε βαρύ και το ξέρουμε όλοι. Η κρατική επιχορήγηση των συντάξεων 2000-2014, έφτασε το εξωφρενικό ποσό των 200 δισεκατομμυρίων ευρώ, πάνω δηλαδή από τα 2/3 του χρέους μας, του συνολικού δημόσιου χρέους.

Κυρίες και κύριοι, η Κυβέρνηση, με σοφιστείες και τεχνάσματα, κάνει ένα εισπρακτικό «ντου» στο ασφαλιστικό, μεταθέτοντας στο μέλλον τις ριζικές αλλαγές που έχουμε ανάγκη. Μια πραγματική μεταρρύθμιση του ασφαλιστικού συστήματος, πρέπει να σκέφτεται πρωτίστως τους σημερινούς εργαζόμενους και μελλοντικούς συνταξιούχους. Η Κυβέρνηση με την πρότασή της τιμωρεί αυτόν που είναι ειλικρινής στη φορολογική του δήλωση και ωθεί στη φοροδιαφυγή τους ελεύθερους επαγγελματίες που έχουν εισόδημα από 15.000 έως 70.000 ευρώ.

Θέλω να μιλήσω λίγο συγκεκριμένα, γιατί οι Υπουργοί της Κυβέρνησης προσπαθούν να τρελάνουν κι εμάς κι όλη τη χώρα. Ας υποθέσουμε ότι ένας ελεύθερος επαγγελματίας, μηχανικός, γιατρός ή δικηγόρος ή ένας αυτοαπασχολούμενος έχει καθαρό εισόδημα 25.000 ευρώ το χρόνο. Με βάση το ασφαλιστικό της Κυβέρνησης, θα πρέπει να δώσει 20% για κύρια σύνταξη, 7,5% για επικουρική σύνταξη, 6,95% για τον κλάδο υγείας και 4% για εφάπαξ. Θα πρέπει δηλαδή να δώσει το 38,8% του εισοδήματος σε εισφορές. Άρα, ο ελεύθερος επαγγελματίας και ο αυτοαπασχολούμενος, από τα 25.000 θα δώσει τα 9.500 σε εισφορές. Απ’ όσα του μείνουν, θα πρέπει να δώσει για φόρο εισοδήματος το 26% και σε λίγα χρόνια το 29%, δηλαδή 4.000 ευρώ. Δεν τελειώσαμε ακόμα. Έχει να δώσει επιπλέον το τέλος επιτηδεύματος άλλα 650 ευρώ και 100% προκαταβολή φόρου, δηλαδή άλλα 4.000 ευρώ.

Επομένως, προσέξτε, από τα 25.000 ευρώ θα του μείνουν τελικά 6.300 ευρώ, αν δεν υπάρξει βέβαια κάποια έκτακτη εισφορά ή κάποια εισφορά αλληλεγγύης. Επαναλαμβάνω, από τα 25.000 ευρώ θα μπουν στο σπίτι 6.300 ευρώ. Έτσι κατάφερε η Κυβέρνηση να τους βγάλει όλους στο δρόμο και τους επιστήμονες και τους αγρότες και τους μικρομεσαίους αυτοαπασχολούμενους.

Είναι προφανές ότι με όλα αυτά, δηλαδή με τις προτάσεις της Κυβέρνησης, ωθούνται οι ελεύθεροι επαγγελματίες στη φοροδιαφυγή και στην εισφοροδιαφυγή. Η φοροδιαφυγή στη χώρα μας, είναι μια πληγή που συχνά ανοίγει με τις παράλογες πολιτικές αποφάσεις, ένας φαύλος κύκλος όπου μονίμως οι πολιτικές αποφάσεις τιμωρούν το νόμιμο. Και με την πρότασή σας, όποιος ήδη φοροδιαφεύγει, προφανώς θα εξακολουθήσει να φοροδιαφεύγει. Αλλά και αυτός που δεν φοροδιαφεύγει, θα εξωθηθεί στη φοροδιαφυγή.

Πάμε, όμως, και στους μισθωτούς. Αύξηση της εισφοράς 1,5%. Και άκουσα κάποιους να λένε στα παράθυρα, τι είναι 1,5%;. Το κόστος της μισθωτής εργασίας όχι μόνο δεν πρέπει να αυξηθεί αλλά πρέπει να μειωθεί. Το κόστος της μισθωτής εργασίας είναι σήμερα 37,10% και με την αύξηση του 1,5% θα πάει στο 38,6%. Θυσιάζετε –έτσι μου το είπαν οι γιατροί, οι δικηγόροι- τους ελεύθερους επαγγελματίες για να μη θυσιάσετε το πελατειακό σας κράτος.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, ο Πρωθυπουργός δεν θα έρθει;

**ΓΕΩΡΓΙΟΣ ΑΜΥΡΑΣ:** Προκάλεσε την κουβέντα και απουσιάζει;

**ΠΡΟΕΔΡΕΥΩΝ (Αναστάσιος Κουράκης):** Εδώ είναι ο Πρωθυπουργός.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ακούει από το γραφείο του. Είναι λίγο πιο άνετα.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Θεοδωράκη.

**ΓΕΩΡΓΙΟΣ ΑΜΥΡΑΣ:** Ε τότε να κάνουμε τηλεδιάσκεψη!

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κυρίες και κύριοι συνάδελφοι, ο ΣΥΡΙΖΑ βλέπει την κοινωνική δικαιοσύνη ως εξής: Δεν έχει καμμία σημασία πόσο χαμηλά θα πέσει το βιοτικό επίπεδο κάποιων, αρκεί να πέσει το επίπεδο όλων, να πάει δηλαδή όλη η κοινωνία προς τα κάτω.

Θέλω να δώσω άλλο ένα παράδειγμα. Είναι κουραστικοί οι αριθμοί αλλά σε μια τέτοια κουβέντα είναι απαραίτητοι. Ένας μισθωτός με μέσο μισθό 700 ευρώ, θα καταβάλει σε τριάντα πέντε χρόνια ασφάλισης 59.000 ευρώ και θα πάρει κύρια σύνταξη 650 ευρώ. Μισθωτός με μισθό 2.000 ευρώ, θα καταβάλει εισφορές περίπου 180.000 και θα πάρει κύρια σύνταξη 1.100 ευρώ.

Τον καλούμε, δηλαδή, να πληρώσει τα τριπλάσια σε εισφορές, για να εισπράξει λιγότερο από τα διπλάσια. Θα πληρώσει τα τριπλάσια και θα εισπράξει τα διπλάσια. Τον καλούμε, δηλαδή, εν ολίγοις να εισφοροδιαφύγει.

Ακούμε συνέχεια τους Υπουργούς να λένε «αν δεν θέλουμε να κόψουμε συντάξεις, πρέπει να αυξήσουμε τις εισφορές». Εμείς λέμε ότι υπάρχει και άλλη λύση. Αν δεν θέλουμε να κόψουμε συντάξεις, να κοπούν οι σπατάλες από τον κρατικό προϋπολογισμό, να μειώσουμε τις δαπάνες του κράτους που αρνείται πεισματικά και αυτή η Κυβέρνηση να το κάνει.

Παρουσιάσαμε τρία συγκεκριμένα στοιχεία πριν από μερικές μέρες σε μια μεγάλη εκδήλωση με τίτλο «Κόψτε δαπάνες για να κόψουμε φόρους». Μπορούμε να εξοικονομήσουμε 380 εκατομμύρια από την κατάργηση άχρηστων οργανισμών. Επίσης, θα κερδίσουμε 50 εκατομμύρια από τα ενοίκια με τη μεταφορά κάποιων Υπουργείων. Και τα έσοδα του κράτους θα αυξηθούν κατά 720 εκατομμύρια –λένε οι μελέτες- εάν μειώσουμε τη γραφειοκρατία κατά 25%.

Το ασφαλιστικό, κυρίες και κύριοι, χρειάζεται γενναίες αλλαγές, μεταρρύθμιση για τις νεότερες γενιές και όχι εισπρακτικές τσαπατσουλιές. Το σχέδιο του κ. Κατρούγκαλου φορτώνει εξ ολοκλήρου τα βάρη στις επόμενες γενιές. Είναι η παλιά συνταγή. Οι νέοι εργαζόμενοι υφίστανται μια τριπλή κακοποίηση. Αυξάνονται οι ασφαλιστικές εισφορές, μειώνονται οι συντάξεις που θα λάβουν στο μέλλον και εξισώνονται προς τα κάτω με αυτούς που έχουν πληρώσει λιγότερα.

Το σύστημα παραμένει δραματικά προσηλωμένο στο χθες. Δεν εισάγει ιδέες και σκέψεις για τον δεύτερο και τρίτο πυλώνα, που θα μπορούσε να δώσει μια ανάσα ασφάλειας και διεξόδου για τους ασφαλισμένους και που αποτελεί πλέον κοινό τόπο για τις περισσότερες χώρες της Ευρώπης. Άλλωστε ο δεύτερος και ο τρίτος πυλώνας αποτελούν και μία από τις προτάσεις, τις επισημάνσεις, του Γραφείου Προϋπολογισμού της Βουλής.

Το ασφαλιστικό σύστημα υπήρξε για την Ελλάδα ένα φαγοπότι, που ο καθένας παραγγέλνει για τον εαυτό του τα πιο ακριβά και στο τέλος όλοι δείχνουν προς την πόρτα λέγοντας «το λογαριασμό θα τον πληρώσει η κοπέλα που μόλις μπαίνει».

Και εμείς αυτό το ασφαλιστικό δεν μπορούμε να το στηρίξουμε. Ο τόπος θέλει μια δυναμική οικονομία, θέλει κοινωνική συνοχή και ένα ασφαλιστικό που δεν θα γεννά νέες ανισότητες, δεν θα τιμωρεί την εργασία, αλλά θα απελευθερώνει τις δυνάμεις της εργασίας. Χρειαζόμαστε, ναι, ένα νέο κοινωνικό συμβόλαιο, με βάση όμως την ειλικρίνεια και την παραδοχή των λαθών. Μπορείτε; Μάλλον όχι, σίγουρα όχι. Γιατί οδηγός της Κυβέρνησης είναι το παλιό, δεν μπορεί να σκεφθεί έξω από το παλιό, δεν μπορεί να σκεφθεί τις τολμηρές αλλαγές που περιμένει η κοινωνία.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σταύρο Θεοδωράκη, Πρόεδρο του κόμματος Το Ποτάμι.

Τον λόγο έχει ο κ. Βασίλης Λεβέντης, Πρόεδρος της Κοινοβουλευτικής Ομάδας της Ένωσης Κεντρώων.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι Βουλευτές, η σημερινή συνάντηση μου θυμίζει λίγο το Προεδρικό Μέγαρο, δηλαδή είναι άνευ ουσίας. Η σημερινή συνεδρίαση πού αποβλέπει; Να πειστούμε ότι είναι καλό το νομοσχέδιο;

**ΣΠΥΡΙΔΩΝΑΣ ΛΑΠΠΑΣ:** Να ακούσουμε προτάσεις.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, να δώσουμε προτάσεις! Θα σας δώσουμε. Εάν αποβλέπει σ’ αυτό, υπάρχει ένας λόγος. Μπράβο!

Μιας και θέλετε προτάσεις, τις έχω πει στον κ. Κατρούγκαλο, όταν με επισκέφθηκε.

**ΣΠΥΡΙΔΩΝΑΣ ΛΑΠΠΑΣ:** Εδώ να τις πείτε, στη Βουλή.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Οι πολλές συντάξεις να γίνουν μια, γιατί έχουμε τριακόσιες τριάντα χιλιάδες τριπλές συντάξεις κυρίων ταμείων και πρέπει να γίνουν μια, να συγχωνευθούν. Έχουμε ένα εκατομμύριο εκατόν πενήντα χιλιάδες περίπου διπλές συντάξεις κυρίων ταμείων, που πρέπει να συγχωνευθούν και αυτές σε μια. Να βάλουμε το πλαφόν στα 1.500 ευρώ και όχι στις 3.000 ευρώ που το βάλατε εσείς, για να βολευτεί ο κοσμάκης σας, οι στρατιές σας. Έτσι; Να βάλουμε, λοιπόν, το πλαφόν στα 1.500 ευρώ.

(Θόρυβος από την πτέρυγα του ΣΥΡΙΖΑ)

Να κόψουμε τις συντάξεις των πρώην Βουλευτών, γιατί είναι περίπου εννιακόσια άτομα -μαζί με τις χήρες- που παίρνουν σύνταξη και τις συντάξεις των πλουσίων, που είναι ογδόντα χιλιάδες περιπτώσεις αυτοί που έχουν εισοδήματα με βάση τα στοιχεία του Γενικού Λογιστηρίου του Κράτους πάνω από 3.000 ευρώ το μήνα καθένας από άλλες πηγές, δηλαδή από ενοίκια, τόκους καταθέσεων και μερίσματα.

Το ακούσατε; Μπορούμε να κόψουμε τις συντάξεις, άρα να βάλουμε εισοδηματικά κριτήρια.

Εσείς, αντί να κάνετε αυτά που πρότεινα στον κ. Κατρούγκαλο και τα ακούτε και εσείς που τα φωνάζω εδώ και καιρό, τι κάνατε; Φορτώσατε δύο τάξεις, την τάξη των ελευθέρων επαγγελματιών και των αγροτών, τις λεγόμενες αδύναμες τάξεις, που είναι κατακερματισμένες, και είναι δύσκολος ο συνδικαλισμός.

Είναι δύσκολο οι δικηγόροι να κάνουν διαδηλώσεις της κατσαρόλας ή της γραβάτας. Εντάξει, και αυτά που έκαναν δεν τα θεωρώ πολύ σοβαρά, να βγαίνουν πεντακόσια άτομα και διά της παρουσίας τους να θέλουν η Κυβέρνηση να αλλάξει ή να κάνει πίσω, μια Κυβέρνηση η οποία έχει υπογράψει από τον Αύγουστο τα πάντα. Γι’ αυτά που πάει τώρα να κάνει ο κ. Κατρούγκαλος δεν φταίει. Εδώ είναι, εγώ τον τιμώ, αλλά εφαρμόζει το τρίτο μνημόνιο.

Και δεν καταλαβαίνω η Νέα Δημοκρατία γιατί κάνει πίσω. Δηλαδή, τα υπέγραψε τον Αύγουστο και είναι κακά τον Ιανουάριο; Αυτά είναι θέμα σοβαρότητος ενός κόμματος. Δεν ήμουν στην ομιλία του κ. Μητσοτάκη, αλλά η επιχειρηματολογία ποια είναι; Ότι δηλαδή δεν θέλετε αυτό το ασφαλιστικό; Κάνατε προτάσεις για δικό σας πακέτο, να το πάμε έξω να δούμε αν τους αρέσει; Κάντε μια πρόταση, πηγαίνετέ την έξω, στους Ευρωπαίους και αν πουν «μπράβο, είναι καλύτερη από του Κατρούγκαλου», να ψηφίσουμε αυτή.

Το να κραυγάζετε εδώ και να βγάζετε αλαλαγμούς συμπόνοιας προς τους πληττόμενους, αυτό δεν είναι και τόσο ευπρεπές –ας πούμε- και δεν δείχνει σοβαρότητα σε αυτήν την Αίθουσα.

Εν πάση περιπτώσει, μια και θέλατε προτάσεις να ακούσετε –φαντάζομαι δεν σας αρέσουν αυτές οι προτάσεις γιατί τα δικά σας παιδιά θίγονται, έτσι δεν είναι;- ε, εφαρμόστε τις. Αύριο το πρωί εγώ θα ψηφίσω -και το δηλώνω-, αν βάλετε το πλαφόν στα 1.500 το ανώτερο -να μην υπάρχει καμμία σύνταξη πάνω από 1.500 ευρώ εν Ελλάδι-, αν συγχωνεύσετε όλες τις συντάξεις σε μία, αν κόψετε τις συντάξεις των πλουσίων, τις ογδόντα χιλιάδες που έχουν ήδη εισόδημα από άλλες πηγές 3.000 ευρώ -να κάνετε αναστολή για πέντε χρόνια λόγω κρίσης- και αν κόψετε τις συντάξεις των πρώην Βουλευτών, θα έχετε την ψήφο της Ένωσης Κεντρώων. Θα το κάνετε; Εσείς αντί να κάνετε αυτό ρίχνετε τα βάρη και τον κόπανο στην κεφάλα των αγροτών και των ελευθέρων επαγγελματιών που τους αισθάνεστε ως αδύναμους κρίκους.

Ένα άλλο πάλι που δεν μπορώ να καταλάβω είναι το εξής: Για να ψηφίσουμε εμείς, τα υπόλοιπα κόμματα, στοιχειωδώς θέλουμε ειλικρίνεια. Όταν λέτε ότι με λιγότερο μπάτζετ θα δίνετε τις ίδιες συντάξεις, βρε παιδιά, αυτό σε έναν απλό δάσκαλο Μαθηματικών να πάτε να το πείτε είναι ουτοπία. Επιμένετε στο ΣΥΡΙΖΑ στην άποψη ότι με λιγότερα λεφτά θα δώσετε τις ίδιες συντάξεις και δεν κόβετε τίποτα. Μα, αν δεν κόβετε τίποτα, γιατί δεν αφήνετε το σύστημα του Σαμαρά και του Γιώργου Παπανδρέου, τα παλιά; Αν δεν θέλετε να κόψετε τίποτα, σε τι γίνεται βιώσιμο αφού δεν θα κόψετε τίποτα, όπως λέτε; Δηλαδή και τι θα πει «κάνουμε ένα ταμείο»; Η ουσία είναι η λογιστική. Αν τα λεφτά μείνουν ίδια για τους συνταξιούχους, τι θέλετε όλες αυτές τις ιστορίες; Ποιον κοροϊδεύετε εδώ; Προφανώς, τον εαυτό σας, διότι ποιον άλλον να κοροϊδέψετε; Δηλαδή, με λιγότερα λεφτά θα δώσετε τις ίδιες συντάξεις. Εσείς τετραγωνίζετε τον κύκλο κανονικά! Οι Ιησουίτες δεν το κατάφεραν, εσείς το καταφέρατε, αφού λέτε ότι δεν θα κόψετε τίποτα από κανέναν και από την άλλη μεριά πρέπει να αναμορφώσουμε το σύστημα γιατί δεν βγαίνει! Αν βγαίνει, γιατί ασχολείστε; Να ασχοληθείτε με άλλα πράγματα. Πηγαίνετε στις περιφέρειές σας να φάτε ξύλο γιατί αυτό θα πάθετε στο τέλος.

(Θόρυβος στην Αίθουσα)

Θα δούμε αν θα μπορείτε να πάτε στις περιφέρειές σας, να δείτε τους αγρότες, τους υπαλλήλους.

**ΣΩΚΡΑΤΗΣ ΦΑΜΕΛΛΟΣ:** Ωραίο επίπεδο, κύριε Πρόεδρε! Συγχαρητήρια!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ δεν ενθαρρύνω.

**ΣΩΚΡΑΤΗΣ ΦΑΜΕΛΛΟΣ:** Ναι, «δεν ενθαρρύνετε»! Τώρα το μαζεύετε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Είδατε ότι η άποψή μου ήταν –και είναι- να φύγουν οι αγρότες από τις εθνικές οδούς. Πρέπει να διαβάσετε την ανακοίνωσή μας, εκτός αν δεν διαβάζετε τίποτα, δεν ασχολείστε και αν είστε Βουλευτές που δεν παρακολουθείτε τις απόψεις των άλλων κομμάτων.

Η άποψή μου είναι ότι ματαιοπονούν οι αντιδρώσες κοινωνικές τάξεις. Δεν θα καταφέρουν τίποτα. Είναι τέτοια αυτή η υπογραφή που έχετε βάλει, που το μόνο που σας μένει είναι να την ωραιοποιήσετε. Δηλαδή, τι λέει ο κ. Τσίπρας τώρα στους Βουλευτές του; Λέει το εξής: «Θα γίνει κόψιμο χρέους. Άρα, ό,τι δύσκολο και κακό υπογράφετε και ψηφίζετε τώρα θα αμειφθείτε γιατί θα κοπεί χρέος». Πιστεύετε αυτό που σας λέει ο Πρωθυπουργός σας, ότι θα κοπεί χρέος; Το πιστεύετε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ναι.

**ΣΩΚΡΑΤΗΣ ΦΑΜΕΛΛΟΣ:** Εδώ θα είμαστε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα πάρω κάμερα να δω ποιοι το πιστεύουν.

(Γέλωτες στην Αίθουσα)

Ειλικρινά αν το πιστεύετε ότι θα κοπεί χρέος, υπάρχει μόνο ένας τρόπος, αυτός που είπε ένας Βέλγος σήμερα -μου φαίνεται-, κάθε ένα εκατομμύριο πρόσφυγες, να μας κόβουν μισό δισεκατομμύριο. Το ακούσατε; Δεν ακούσατε τι ανακοίνωσαν; Να παίρνουμε ένα εκατομμύριο πρόσφυγες εδώ σε ζώνες και να μας κόβουν μισό δισεκατομμύριο από το χρέος. Δηλαδή, να γεμίσει η Ελλάδα με εξακόσια εκατομμύρια πρόσφυγες -γιατί 340 είναι το χρέος- για να γλιτώσετε από το χρέος. Αυτή είναι η μέθοδός σας!

(Χειροκροτήματα στην Αίθουσα)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είναι πολλά τα εξακόσια εκατομμύρια!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μην αμφιβάλλετε! Ηρεμήστε, θα τα βρούμε. Και χαίρομαι που χειροκροτάτε. Εσείς λέτε ότι θα μειωθεί το χρέος. Εγώ σας λέω ότι αν μειωθεί μία δεκάρα, να έρθετε να μου περάσετε χαλκά! Το μόνο που θα γίνει είναι επιμήκυνση του χρέους. Έτσι, αν αυτό το λέτε βέβαια κούρεμα, είναι στη δική σας γλώσσα αυτό.

Μετά λέτε ότι το PSΙ κατέστρεψε τα ασφαλιστικά ταμεία. Το είπα στον κ. Τσίπρα και μέσα στο Προεδρικό Μέγαρο: Εγώ ξέρω ότι δίνουμε γύρω στα 17 δισεκατομμύρια κάθε χρόνο για τα ασφαλιστικά ταμεία. Πόσα έχασαν τα ασφαλιστικά ταμεία, 15;

**ΣΠΥΡΙΔΩΝΑΣ ΛΑΠΠΑΣ:** Δεκατριάμισι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μάλιστα, 13,5. Το κράτος, η Ελλάδα δίνει κάθε χρόνο 17 δισεκατομμύρια στα ασφαλιστικά ταμεία και στο ΣΥΡΙΖΑ κλαίνε για τα 13 του Παπαδήμου, ο οποίος γλίτωσε την Ελλάδα από 110. Αυτό δεν το λένε. Και δεν μπορώ να καταλάβω και ο Τσίπρας γιατί δεν το λέει. Του το είπα στο Προεδρικό Μέγαρο και άλλαξε τη συζήτηση, την κουβέντα.

Άλλαξε τελείως την κουβέντα –να ξέρετε- όταν του είπα: «Εάν σου δινόταν η ευκαιρία να κατεβάσεις άλλα 110 δισεκατομμύρια, έστω δημιουργώντας προβλήματα σε τράπεζες και σε ασφαλιστικά ταμεία, κόβοντας τους δηλαδή τα αποθεματικά κατά 10-15 δισεκατομμύρια, δεν θα το έκανες;». Δεν μου απάντησε. Τώρα, δεν υπάρχει αυτή η ευκαιρία, διότι τα ομόλογα τα έχει η Ευρωπαϊκή Κεντρική Τράπεζα κι άρα δεν γίνεται. Χρειάζονται αποφάσεις Κοινοβουλίων.

Όμως, κυρίες και κύριοι, αν υπήρχε δυνατότητα να κατεβάσουμε άλλα 110 δισεκατομμύρια, δεν θα το κάναμε γιατί θα πειράζαμε τα 13 των ασφαλιστικών ταμείων; Σοβαρολογείτε; Σας παρακαλώ. Εκτός αν δεν έχετε το μέτρο του τι λέτε. Λυπάμαι και για τον Πρωθυπουργό που τον θεωρώ σώφρονα.

Ο Καμμένος έθεσε το θέμα μέσα στο Προεδρικό Μέγαρο ότι κατεστράφησαν τα ασφαλιστικά ταμεία από τα 13,5 δισεκατομμύρια. Και λέω: «Μα, κάθε χρόνο, αυτή η χώρα δίνει 17».

Χθες, άκουσα έναν Αποστόλου, εκείνος ο κύριος είναι…

**ΠΡΟΕΔΡΕΥΩΝ (Αναστάσιος Κουράκης):** Δεν είναι «ένας Αποστόλου». Υπουργός είναι ο κ. Αποστόλου, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Στην τηλεόραση τον είδα και είναι αξιόλογος. Είπε κάτι ωραίο.

Είπε ότι ο προϋπολογισμός του ΟΓΑ είναι 3,5 δισεκατομμύρια και 300 εκατομμύρια μόνο είναι οι εισφορές.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τριακόσια σαράντα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Άρα, το 91%-92%, όπως το έβγαλα εκείνη την ώρα, από τα λεφτά του ΟΓΑ είναι από το κράτος. Αυτό πρέπει να αλλάξει, κύριε Αποστόλου και να γίνει λιγότερο;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν είπα αυτό το πράγμα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Βέβαια, γιατί δανειζόμαστε. Σωστά.

Εσείς θέλετε να συνεχίσει να είναι 91% το χρήμα που επιδοτεί το κράτος; Διότι λέει και ο Πρωθυπουργός ότι θα εγγυηθούν τη διαφορά. Αν πέφτει, δηλαδή η σύνταξη, θα έρχεται το κράτος να δίνει εκείνο, τα 50 ευρώ, τα 100 ευρώ. Τον άκουσα σε ομιλία όταν ήμουν στο αυτοκίνητο. Έχει το κράτος λεφτά να το κάνει; Έχει τα λεφτά, ε!

Πάντως, ειλικρινά σε αυτήν την Αίθουσα καθόμαστε –δεν είναι και τριακόσιοι άνθρωποι, γιατί λείπουν ορισμένοι- και συζητάμε τι; Ότι με λιγότερα λεφτά θα παίρνουν τις ίδιες συντάξεις. Είστε ζογκλέρ. Είστε πραγματικά ταχυδακτυλουργοί. Εάν το καταφέρετε αυτό, θα υποκλιθώ ενώπιών σας. Όμως, το ξύλο να δω ποιος θα το φάει!

Λέτε μετά για την απλή αναλογική. Λέτε ότι θέλετε ένα αναλογικότερο σύστημα. Ο Πλακιωτάκης, τουλάχιστον, εξηγήθηκε στο Προεδρικό Μέγαρο και είπε: «Είμαι δεξιός, είμαι καπιταλιστής και θέλω ενισχυμένη». Είπε: «Εμείς θέλουμε σταθερές κυβερνήσεις». Αυτό εννοούσε ο άνθρωπος. Δεν χρειάζεται να πει «είμαι καπιταλιστής». Είπε: «Η παράταξή μας θέλει ενισχυμένη. Την απλή την αναθεματίζει η Νέα Δημοκρατία».

Εσείς που είστε αριστεροί και παλεύατε για την απλή αναλογική πάντα, γιατί δεν την κάνατε; Και ζητάτε ψήφο από κόμματα σαν την Ένωση Κεντρώων, αν δεν την κάνετε. Εγώ δεν είμαι Φλωράκης.

Να ξέρετε ότι ο Φλωράκης, το ’89 πήγε με το Μητσοτάκη και αντί να θέσει θέμα για την απλή αναλογική, πήραν συντάξεις Εθνικής Αντίστασης οι δικοί του. Με αυτόν τον τρόπο πληρώθηκε το ΚΚΕ.

**ΕΜΜΑΝΟΥΗΛ ΣΥΝΤΥΧΑΚΗΣ:** Αιλουροειδές είσαι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει, είμαι λαγός εγώ του Τσίπρα. Το είπατε ότι είμαι λαγός. Εσείς γίνατε λαγοί το ’89. Το ’89 γίνατε λαγοί!

**ΕΜΜΑΝΟΥΗΛ ΣΥΝΤΥΧΑΚΗΣ:** Αίλουρος είσαι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σε παρακαλώ! Όταν γίνω εγώ, να μου το πείτε.

(Χειροκροτήματα από την πτέρυγα της Ένωσης Κεντρώων)

Εσείς όμως κάνατε κυβέρνηση, ΚΚΕ Εσωτερικού και ο Μητσοτάκης, και φάγατε και ντολμαδάκια στη Μαρίκα τη συχωρεμένη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αίλουρος είσαι!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σε παρακαλώ τώρα! Ποιος θα είναι ο λαγός θα το δούμε.

**ΧΡΗΣΤΟΣ ΚΑΤΣΩΤΗΣ:** Αυτά τα έλεγες τότε με την πίτσα για να διασκεδάζεις τον κόσμο. Φτάνει!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έτσι με κραυγές θα επιβληθείτε; Εντάξει, δεν συζητάμε μαζί σας!

Να είστε καλά. Γι’ αυτό ανεβαίνετε συνέχεια σε δύναμη. Σαράντα χρόνια ανεβαίνετε σε δύναμη εσείς στο ΚΚΕ, γιατί είστε εκτός τόπου και χρόνου. Εσείς δεν έχετε καταλάβει ότι έπεσε ο κομμουνισμός. Εσείς θέλετε να ξαναγυρίσουμε στον κομμουνισμό.

(Θόρυβος-διαμαρτυρίες από την πτέρυγα του ΚΚΕ)

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Προχώρα στις προτάσεις σου τώρα!

**ΧΡΗΣΤΟΣ ΚΑΤΣΩΤΗΣ:** Μην προκαλείς!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εν πάση περιπτώσει, κραυγάστε. Είναι ευπρεπές! Εμείς κραυγάσαμε όταν μίλησε ο Κουτσούμπας; Όχι! Οι κραυγές ξέρετε τι είναι. Είναι δείγμα αδυναμίας οι κραυγές! Να λήξει το θέμα, γιατί έχετε βάλει μπροστά ένα…

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κύριε Πρόεδρε, παρακαλώ την προστασία σας!

**ΠΡΟΕΔΡΕΥΩΝ (Αναστάσιος Κουράκης):** Να μην κάνουμε διάλογο.

Συνεχίστε, Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δυο-τρεις φορές από την Αίθουσα με ονομάσατε «λαγό», εσείς που υπήρξατε λαγοί! Λοιπόν, σας παρακαλώ! Και ποιος θα είναι λαγός;

Εγώ και από τον Τσίπρα του ζητώ και από αυτό το Βήμα να υποβάλει την παραίτησή του για σχηματισμό Οικουμενικής. Ξέρετε γιατί το ζητάω; Να σας το πω κιόλας γιατί το ζητάω. Διότι για να χαλαρώσει ένα πρόγραμμα -η Ελλάδα αυτήν τη στιγμή χρειάζεται μια χαλάρωση του προγράμματος- δεν μπορεί να πάτε με εκατόν πενήντα τρεις Βουλευτές. Και θα είναι εκατόν πενήντα τρεις την ημέρα της ψηφοφορίας; Θα το δούμε πόσους θα μετρήσουμε. Ξέρετε εσείς. Εσείς γεροί, ναι. Ο πρώτος γερός, οι υπόλοιποι δεν ξέρω.

Λοιπόν, με εκατόν πενήντα τρεις θέλετε να σας λαμβάνουν σοβαρά υπ’ όψιν οι ξένοι όταν ξέρουν ότι πήρατε 35% και ότι ο Καμμένος έχει στα ποσοστά του τα μισά ποσοστά από την Ένωση Κεντρώων; Στις δημοσκοπήσεις ο Καμμένος έχει τα μισά ποσοστά από την Ένωση Κεντρώων. Ωραίος συνεταίρος, να συνεχίσετε να τον έχετε. Και είστε λαϊκή πλειοψηφία έτσι. Εντάξει. Είπαμε, είχατε 35%, πόσο να πούμε ότι χάσατε μετά από αυτά που κάνετε τώρα; Τα μισά; Τουλάχιστον τα μισά. Άρα έχετε 15%, να σας βάλω συν τον Καμμένο 1%, άρα 16%. Με 16% εσείς θέλετε να αναμορφώσετε τη χώρα. Αυτό θέλετε.

Λοιπόν, οι ξένοι δεν σας λαμβάνουν στα σοβαρά υπ’ όψιν και γι’ αυτό οι συζητήσεις για Grexit συνεχίζονται. Δεν υπάρχει καμμία αμφιβολία ότι συνεχίζονται. Εσείς μπορείτε να λέτε τα δικά σας ότι πιο πέρα θα συναντήσουμε ευημερίες. Τα ίδια έλεγε και ο Σαμαράς ότι θα συναντούσε κι αυτός ευημερίες και τώρα κρύβεται, δεν έρχεται στην Αίθουσα. Εν πάση περιπτώσει, εσείς πιστεύετε ότι θα τα καταφέρετε.

Εντάξει, θα δούμε τις ψηφοφορίες, γιατί τα εργασιακά είναι χειρότερα από το ασφαλιστικό. Ξέρετε γιατί; Γιατί οι Ευρωπαίοι ζητούν να εναρμονιστεί το δίκαιο. Είναι εδώ ο Υπουργός. Είμαστε η μόνη χώρα που δεν έχουμε εναρμονιστεί στο Κοινοτικό Δίκαιο περί εργασίας. Άρα, όλα τα εργασιακά δικαιώματα των συνδικαλιστών πάνε περίπατο.

Εγώ πιστεύω ότι η θέση του κ. Κατρούγκαλου στα εργασιακά θα είναι πολύ δυσμενέστερη από ό,τι στο ασφαλιστικό, γιατί πρέπει να γκρεμίσει όλα τα εργασιακά δικαιώματα. Είμαστε η μόνη χώρα που δεν έχουμε εναρμονίσει τη νομοθεσία μας. Το ξέρετε; Και δεν την έχουμε εναρμονίσει γιατί είναι κάποιοι σαν εσάς οι οποίοι αρνούνται τα πάντα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σαν εμάς;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όχι εσάς. Μα, εσάς δεν σας ξέρω καν. Σας παρακαλώ, μην προσωποποιούμε. Εγώ απευθύνομαι στην πτέρυγά σας. Επειδή κάθεστε στο πρώτο έδρανο; Πηγαίνετε στο τελευταίο, οπότε απαλλάσσεστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κοιτάτε εμένα συνέχεια.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ο κύριος νομίζει ότι επειδή είναι μπροστά-μπροστά σε αυτόν απευθύνομαι. Αυτό παραείναι!

Σας εκτιμώ κιόλας. Δεν έχω τίποτα μαζί σας, αλλά εσείς είστε σίγουρος ότι θα τα καταφέρετε προφανώς.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κι εγώ σας εκτιμώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θέλω να πω κάτι και για τους ελεύθερους επαγγελματίες και για τους άλλους τους αγρότες τους κακόμοιρους. Έχετε καταλάβει τι τους κάνετε τους ανθρώπους αυτούς; Ότι είναι σε απόγνωση; Είναι τρελοί; Λέτε ότι πάτε να τους κάνετε καλό κι αυτοί δεν το καταλαβαίνουν και τρελάθηκαν; Αυτό πιστεύετε; Όχι, άρα ξέρετε τι πάτε να τους κάνετε.

**ΣΩΚΡΑΤΗΣ ΦΑΜΕΛΛΟΣ:** Εμείς ξέρουμε. Εσείς δεν ξέρετε. Δεν έχετε καταλάβει.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ δεν έχω καταλάβει; Πάτε να τους κάνετε καλό; Τρελοί είναι και οι αγρότες και οι ελεύθεροι επαγγελματίες. Όλοι τρελοί!

Μόνο εσείς είστε γνωστικοί, που πάτε να κάνετε καλό στην Ελλάδα και η Ελλάδα δεν το καταλαβαίνει. Αυτό πάτε να κάνετε.

Επί πέντε χρόνια λέγατε: «Δεν θέλουμε μνημόνιο, έχουμε άλλες λύσεις. Θα ενώσουμε τον Νότο κατά του Βορρά. Θα κάνουμε, θα δείξουμε…» Κάνατε τίποτα από αυτά; Ου!

(Γέλωτες στην Αίθουσα)

Βιβλίο πρέπει να γραφτεί για τις υποσχέσεις. Το μόνο που μένει τώρα στον Τσίπρα είναι όλα τα βαρίδια σας, τους σκεπτόμενους, να τα βάλει στη γωνία. Και πιθανόν να το κάνει, να κάνει κι εκλογές, γιατί τις προηγούμενες εκλογές τις έκανε για να πετάξει μερικά βαρίδια. Αν υπάρχουν κι άλλα, που προφανώς υπάρχουν, θα τα πετάξει. Θα πετάξει και τους υπόλοιπους με νέες εκλογές. Μη χαίρεστε, λοιπόν, ορισμένοι. Μη βιάζεστε και μη χαίρεστε. Έτσι; Έχετε έναν Πρωθυπουργό, που μέσω εκλογών σας προγράφει και αφήνει μόνο τους γονατιστούς. Όσοι είστε γονατιστοί, θα επιβιώσετε. Όσοι έχετε άποψη, θα καρατομηθείτε.

Εν πάση περιπτώσει, γιατί διαλέξατε τώρα την τάξη των αγροτών και των ελευθέρων επαγγελματιών; Γιατί είπαμε στην αρχή ότι είναι ο αδύναμος κρίκος.

(Θόρυβος στην Αίθουσα)

Α, έχουν λεφτά. Το ξέρει ο κύριος και αυτό.

(Γέλωτες στην Αίθουσα)

Ο κύριος επιμένει να γνωρίζει τα πάντα. Αφού έχουν λεφτά, γιατί δεν πάτε να τους πιάσετε; Εντάξει! Επειδή είπατε ότι έτσι κάνατε. Για να σοβαρευτούμε λίγο…

**ΝΕΚΤΑΡΙΟΣ ΣΑΝΤΟΡΙΝΙΟΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Να σοβαρευτείτε, όμως, κι εσείς. Κι εσείς να σοβαρευτείτε. Δικές σας ενέργειες με κάνουν να έχω και λίγο χιούμορ, γιατί αν πάμε πολύ σκληρά και πολύ, όπως πρέπει, πικρόχολα, θα λέγαμε βαρύτερες φράσεις. Έτσι δεν είναι; Ήρθατε για να δώσετε δέκατο τρίτο μισθό, ήρθατε για να δώσετε κι εγώ δεν ξέρω τι άλλο και τώρα κοντεύετε να κόψετε -με τι μηχανή κόβετε- να μην πω τι. Αφήστε τα αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Θα μείνει μνημείο υποκρισίας η παράταξή σας. Μετά το πέρας –δεν ξέρω το πέρας πότε θα είναι, μπορεί να είναι πολύ γρήγορα το πέρας- θα μείνει στην ιστορία ότι υποσχεθήκατε τα πάντα. Τουλάχιστον οι δεξιοί έχουν κι ένα λόγο που είναι δεξιοί. Πιστεύουν στη Θάτσερ, πιστεύουν στον ολοκληρωτισμό. Διάλεξαν Αρχηγό που έκανε απολύσεις.

Θα σας πω και για τις απολύσεις λίγο σε εσάς, τους νεοδημοκράτες. Θα σας πω τι μου συνέβη εμένα. Ας το ακούσει ο κ. Χατζηδάκης αυτό. Κάνοντας βόλτα σ’ ένα μουσείο εδώ της Πατησίων και σ’ ένα άλλο μουσείο είδα κάποιους στα κυλικεία κι εγώ νόμιζα ότι ήταν επισκέπτες. Ήταν πολλά άτομα. Ήταν γεμάτα τα καφενεία των μουσείων. Πλησίασα και λέω: «Είστε επισκέπτες; Ήρθατε ομαδικά να δείτε τα εκθέματα;» Λένε: «Όχι, είμαστε του ΟΣΕ. Μας μετέθεσε ο κ. Μητσοτάκης εδώ». Και έπιναν καφέδες και τσιγάρο.

(Γέλωτες στην Αίθουσα)

Αυτόν τον Αρχηγό βγάλατε, που εννοούσε μεταρρύθμιση να πάρει κάποιες χιλιάδες άτομα και τα έστειλε στα κυλικεία να πίνουν καφέ για να ολοκληρώσουν τον εργασιακό τους βίο. Αυτές είναι οι μεταρρυθμίσεις που κάνατε. Όταν το είδα, τρελάθηκα. Δεν τους άφηναν, τουλάχιστον, στις θέσεις εκεί που υπήρχαν, που κάτι ίσως να προσέφεραν;

(Γέλωτες στην Αίθουσα)

Τώρα γελάτε εσείς. Έτσι; Θα γυρίσει σε λίγο η πλάστιγγα.

Λοιπόν, ακούστε τι θέλω να πω, κυρίες και κύριοι. Όσο ο Τσίπρας, που χαίρομαι που είναι εδώ, έχει εκατόν πενήντα τρεις και εκ των οποίων κάποιοι είναι αμφισβητούμενοι, δεν θα τον λαβαίνουν υπ’ όψιν σοβαρά οι ξένοι. Οι ξένοι θέλουν πολιτική σταθερότητα και όταν λένε πολιτική σταθερότητα, εννοούν έναν συνασπισμό κυβερνητικό των δύο μεγάλων κομμάτων.

Εγώ τι ελπίζω; Ελπίζω ότι και του Σαμαρά, πηγαίνοντας στο Ευρωπαϊκό Λαϊκό Κόμμα, θα του ζητήσουν να ψηφίσει το ασφαλιστικό.

(Θόρυβος στην Αίθουσα)

Ο κ. Μητσοτάκης. Συγγνώμη! Δεν έχω καταλάβει ότι έγινε εκλογή! Καθώς είναι στην Αίθουσα -του έστειλα ήδη συγχαρητήρια- του στέλνω και πάλι συγχαρητήρια. Θα ξεχάσω τα παλιά, αν δείξει τη σωφροσύνη και την υπευθυνότητα που πρέπει να δείχνει ένας Αρχηγός και καταλάβει ότι είναι η μεγάλη ώρα τώρα για κυβέρνηση μεγάλη συνασπισμού. Αν το καταλάβει, θα έχει τιμήσει και τους εκλογείς.

Γιατί μπορεί κάποιοι θερμοκέφαλοι μέσα στη Νέα Δημοκρατία να λένε του κ. Μητσοτάκη ότι «μας συμφέρει να πέσει σαν ώριμο φρούτο ο ΣΥΡΙΖΑ και εμείς να γίνουμε αντιμνημονιακοί, για να πάρουμε την ψήφο». Τον θεωρώ αρκετά σοβαρό να μην το κάνει αυτό το ολίσθημα, γιατί θα είναι το ολίσθημα στην έναρξη της ηγετικής του καριέρας και θα έχει ξοφλήσει. Ενώ μπορεί να δείξει συναίνεση και αυτός και ο Τσίπρας, που είναι πράγματι δύσκολο, θέλει γενναιότητα, ένας που είναι Πρωθυπουργός να υποβάλει την παραίτησή του στον Πρόεδρο της Δημοκρατίας, χάριν του να γίνει οικουμενική κυβέρνηση.

Καταλαβαίνω ότι πρέπει η στάση και των δύο να δείξει γενναιότητα. Αυτή η γενναιότητα θα αφορά την Ελλάδα. Δεν είναι κακό! Εμένα η μητέρα μου είχε έναν αδελφούλη, που τον έστειλαν στο Αλβανικό Μέτωπο, δεκαεννέα χρονών πρώτο πρώτο και δεν γύρισε. Ούτε οστά βρέθηκαν, το ξέρετε; Ήταν ένας στενός μου συγγενής, που πήγε πρώτος πρώτος στο Αλβανικό Μέτωπο. Πρώτο πρώτο το έβαλαν το παιδί, αγύμναστο και έφαγε την πρώτη πρώτη σφαίρα.

Υπάρχουν άνθρωποι που έχουν δώσει τη ζωή τους για την Ελλάδα –όχι εγώ προσωπικά, αλλά συγγενείς μου- και θεωρώ ότι γι’ αυτήν την Ελλάδα αξίζει να κάνει θυσίες και ο κ. Μητσοτάκης και ο κ. Τσίπρας. Εάν το πάνε στα άκρα, ο λαός παρακολουθεί. Να ξέρετε ότι οι ξένοι δεν πρόκειται να χαλαρώσουν το ελληνικό σχέδιο, εάν δεν δουν μεγάλο συνασπισμό.

Σας το λέει αυτό ο Βασίλης Λεβέντης, ο ταπεινός και υποσημειώστε το! Δύο ειδών γενναιότητες πρέπει να γίνουν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Προέδρου)

Τι έγινε, τελείωσε ο χρόνος μου;

**ΠΡΟΕΔΡΕΥΩΝ (Αναστάσιος Κουράκης):** Έχετε υπερβεί κατά πέντε λεπτά τον χρόνο, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εάν πάει μόνος του ο κ. Τσίπρας ή μόνος του αύριο ο κ. Μητσοτάκης για να ζητήσουν χαλάρωση του προγράμματος και κάποια στήριξη από τους Ευρωπαίους, οι Ευρωπαίοι δεν θα τους την παράσχουν, διότι δεν τους εμπιστεύονται. Διότι έχουν προηγηθεί κυβερνήσεις που δεν τήρησαν τον λόγο τους και τα συμφωνηθέντα.

Επομένως, ο μόνος τρόπος για να είναι η χώρα σοβαρή προς τα έξω είναι η οικουμενική κυβέρνηση. Εάν δεν το θέλετε, είμαι σίγουρος ότι θα υποχρεωθεί αυτή η Βουλή να το κάνει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ λέω την άποψή μου!

Κάποιοι είπατε ότι με βάζει η διαπλοκή. Πρέπει να ντρέπεστε! Με βάζει η διαπλοκή να προτείνω οικουμενική; Μπορεί άλλους να τους βάζει, μπορεί άλλοι να ενεργούν.

Όπως και στο θέμα των αδειών. Θα δώσετε τέσσερις άδειες και λειτουργούν οκτώ πανελλαδικά. Ρωτάω ποιους θα κόψετε, για να ξέρουμε.

**ΣΠΥΡΙΔΩΝΑΣ ΛΑΠΠΑΣ:** ….

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Γιατί, θα δώσετε μόνο στους λεφτάδες; Δηλαδή, το χρήμα έχει μόνο κριτήριο ο ΣΥΡΙΖΑ για να δώσει τις άδειες; Εάν έρθει ένας έμπορος ναρκωτικών, θα του δώσετε την άδεια;

**ΠΡΟΕΔΡΕΥΩΝ (Αναστάσιος Κουράκης):** Κύριε Πρόεδρε, μην κάνετε διάλογο! Συνάδελφοι, μην κάνετε διάλογο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Να εξηγηθεί, λοιπόν, ο κύριος Πρωθυπουργός, ποιους θα κόψει! Μπορεί να κόψει σταθμούς σαν τον «ΣΚΑΙ», σαν τον «ALPHA»; Εγώ δεν έχω καμμία υπόληψη στους ιδιοκτήτες των σταθμών αυτών. Αλλά, δικαιούται μια κυβέρνηση, ελαφρά τη καρδία, σαν να αλλάζει πουκάμισα, να κόβει κανάλια που λειτουργούν τριάντα χρόνια; Άλλο ότι πρέπει να βάλουμε τάξη και να τους υποχρεώσουμε να πληρώσουν.

**ΧΡΗΣΤΟΣ ΜΑΝΤΑΣ:** …

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, μην κάνετε διάλογο!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αφήστε τα νόμιμα και παράνομα! Εσείς προσωπικά είστε όλη μέρα στα κανάλια!

**ΣΩΚΡΑΤΗΣ ΦΑΜΕΛΛΟΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όλη μέρα στα κανάλια είστε και τους λέτε ότι δεν είναι νόμιμοι; Τους νομιμοποιείτε διά της παρουσίας σας!

**ΠΡΟΕΔΡΕΥΩΝ (Αναστάσιος Κουράκης):** Μην κάνετε διάλογο, κύριε Πρόεδρε, εάν έχετε την καλοσύνη!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πρέπει να εξηγηθείτε, ποιους κόβετε. Είναι θέμα δημοκρατίας. Λέτε ότι δεν είναι βιώσιμα τα κανάλια. Εγώ θα σας φέρω πίνακα την Παρασκευή, πόσα κανάλια εθνικής εμβέλειας έχει η Πορτογαλία, πόσα έχει η Γαλλία, πόσα η Γερμανία, να δείτε ότι δεν είναι ούτε τέσσερα ούτε πέντε. Έχω τον πίνακα, μην ανησυχείτε!

**ΧΡΗΣΤΟΣ ΜΑΝΤΑΣ:** …

**ΠΡΟΕΔΡΕΥΩΝ (Αναστάσιος Κουράκης):** Κύριε Πρόεδρε, ολοκληρώστε τη σκέψη σας, εάν έχετε την καλοσύνη!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όμως, αυτό είναι πραξικόπημα, να παίρνετε την απόφαση από τη Διάσκεψη των Προέδρων και να την φέρνετε στη Βουλή, όπου έχετε εσείς την πλειοψηφία. Είναι πραξικόπημα αυτό. Γιατί βάλαμε τα 4/5; Για να υπάρχει μια ομοψυχία στα κανάλια. Εσείς το φέρνετε εδώ στη Βουλή, που είστε πλειοψηφία. Αυτό είναι πραξικόπημα, κύριοι!

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Βασίλη Λεβέντη, Πρόεδρο της Κοινοβουλευτικής Ομάδας της Ένωσης Κεντρώων.

Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος.

Ορίστε, έχετε τον λόγο, κύριε Υπουργέ, για δέκα λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι συνάδελφοι, δεν νομίζω ότι οι Έλληνες που μας βλέπουν από το σπίτι τους έγιναν σοφότεροι σε ό,τι αφορά το ασφαλιστικό. Αυτό, γιατί δεν ακούσαμε προτάσεις. Δεν είναι πρόταση, για παράδειγμα, ότι η λύση στο ασφαλιστικό είναι να γίνει δεύτερος και τρίτος πυλώνας, ιδιωτική και επαγγελματική δηλαδή ασφάλιση, όταν οι μισοί άνθρωποι δεν μπορούν να πληρώσουν τις εισφορές του υποχρεωτικού συστήματος. Πού θα βρεθεί το περίσσευμα εισοδήματος σε αυτήν τη φάση, για να γίνει ο δεύτερος και ο τρίτος πυλώνας;

Το χειρότερο, όμως, είναι ότι η κριτική που ακούστηκε στους μόνους που έχουν προτάσεις, σε εμάς, δεν ήταν επί των προτάσεών μας, αλλά επί ενός κατασκευασμένου ειδώλου, που φτιάχτηκε επίτηδες για να σκιαμαχήσουν όσοι μας ασκούν την κριτική.

Και πολλές φορές ακούστηκαν πράγματα που είναι εξόφθαλμα αντίθετα στην κοινή λογική και στη μέση αντίληψη του Έλληνα. Ακούσαμε, για παράδειγμα και από τη Νέα Δημοκρατία και από τη Δημοκρατική Συμπαράταξη ότι ο ν. 3863/2010 είχε λύσει τη βιωσιμότητα του ασφαλιστικού συστήματος μέχρι το 2060 και ήρθε ο ΣΥΡΙΖΑ και χάλασε τη συνταγή.

Όμως, ο Πρόεδρος της Νέας Δημοκρατίας, που μας διάβασε ένα απόσπασμα από το οπισθόφυλλο του βιβλίου του κ. Γιαννίτση για το ασφαλιστικό και την κρίση, αν έκανε τον κόπο να το ανοίξει, στη σελίδα 59 θα έβλεπε ότι ο κ. Γιαννίτσης λέει ότι η περίοδος από το 2010 μέχρι τότε που εμείς πήραμε την Κυβέρνηση όχι απλώς δεν έλυσε το πρόβλημα, αλλά επιβάρυνε το ασφαλιστικό, αυξάνοντας κατά 33% τα ελλείμματα. Έτσι το λύσατε το ασφαλιστικό, κάνοντας μια μεγάλη μαύρη τρύπα κατά 33% μεγαλύτερη!

Και αν πηγαίνατε στη σελίδα 17, θα βλέπατε τι λέει για τις ευθύνες του πολιτικού συστήματος ο κ. Γιαννίτσης: «Το ασφαλιστικό είχε μετατραπεί σε ένα μηχανισμό απονομής προσόδων, αρπαγής πλούτου και παραβίασης κάθε αρχής ορθολογικότητας και δικαιοσύνης». Και λέω εγώ: αρπαγής πλούτου από την κατασπατάληση των αποθεματικών των ταμείων και το PSI. Διότι είναι άλλο η τριμερής χρηματοδότηση και άλλο να παίρνεις από τα ταμεία τα αποθεματικά τους, τα οποία θα μπορούσαν να αποτελέσουν ένα σωσίβιο τον καιρό της κρίσης.

Μας κατηγορείτε για τα επικουρικά. Εμείς στο επικουρικό δεν θα εφαρμόσουμε τη ρήτρα μηδενικού ελλείμματος, όπως εσείς την είχατε συμφωνήσει αλλά θα αξιοποιήσουμε την περιουσία των επικουρικών ταμείων, ακριβώς όπως θα μπορούσαν και τα κύρια ταμεία να χρησιμοποιήσουν τα αποθεματικά τους, για να μην κάνουμε μειώσεις ούτε στις επικουρικές συντάξεις.

Ό,τι ακούστηκε, όμως, για τη μεταρρύθμισή μας, αυτό και αν αποτελεί αντεστραμμένη πραγματικότητα! Κατηγορηθήκαμε το ότι είναι εικονική η μεταρρύθμισή μας.

Να σας πω τρία παραδείγματα νόμων από το 2008 μέχρι το 2012, που θα έλυναν το ασφαλιστικό και ειδικά τους νέους πόρους, για τους οποίους μας κατηγορήσατε ότι εμείς δεν βρίσκουμε τρόπους να τους συμπληρώσουμε. Νόμος της κ. Πετραλιά, ο ν. 3655/2008: Το 10% από τις αποκρατικοποιήσεις θα ενίσχυε τα αποθεματικά του συστήματος. Μισό ευρώ; Ο ν. 4046/2012: Για να καλύψουν το έγκλημα του PSI θα μεταβιβάζονταν περιουσιακά στοιχεία του δημοσίου στα ασφαλιστικά ταμεία. Ένα κεραμίδι; Και το αποκορύφωμα: Ο ν. 4162/2012: «Θα καλύψουμε τα κενά των ταμείων με τους πόρους από τα πετρέλαια». Για τα ομόλογα της Τράπεζας της Ανατολής δεν είχατε ρύθμιση. Όλα τα άλλα τα φροντίσατε, όμως.

Η δική μας η μεταρρύθμιση κάνει κάτι που ποτέ δεν τολμήσατε να κάνετε εσείς. Εφαρμόζει κανόνες ισονομίας και κοινωνικής δικαιοσύνης. Ενοποιήσεις κάνατε και εσείς. Τι ενοποιήσεις ήταν αυτές; Ποτέμκιν! Στο ΙΚΑ ενοποιούσατε τα ταμεία και κρατούσατε τους κανόνες απονομής των συντάξεών τους!

Πρόσοψη ενοποιούσατε και γι’ αυτόν τον λόγο το ΙΚΑ σήμερα δίνει εννιακόσιες τριάντα διαφορετικές συντάξεις. Μεταρρυθμίσεις ήταν αυτές σαν αυτές που άκουσα να αναφέρει ο κ. Λεβέντης.

Εμείς αντίθετα θέλουμε ένα ταμείο, όχι γιατί έχουμε μια ιδιαίτερη προσήλωση σ’ αυτήν την οργανωτική μορφή, αλλά γιατί θέλουμε ενιαίους κανόνες ισότητας και ισονομίας για όλους τους Έλληνες. Θέλουμε, από τον νέο που θα κόψει το πρώτο φύλλο στο μπλοκάκι του μέχρι τον Πρόεδρο του Αρείου Πάγου, όλοι οι μισθωτοί και οι αυτοαπασχολούμενοι για πρώτη φορά να αντιμετωπίζονται με τον ίδιο τρόπο από το κράτος, να μην υπάρχουν μερικοί Έλληνες πιο ίσοι από τους άλλους, να μην υπάρχουν μερικοί προνομιούχοι και μερικοί που δεν θα έχουν ασφαλιστική προστασία.

Και ακριβώς γι’ αυτόν τον λόγο έχουμε επιλέξει ενιαίους κανόνες και για τις εισφορές και για τις παροχές, απλούς κανόνες που θα εφαρμοστούν. Τι λέμε για τις εισφορές για την κύρια σύνταξη; Ο καθένας στο πραγματικό του εισόδημα 20%, ο κανόνας που υπάρχει για τους μισθωτούς. Γιατί οι μισθωτοί να είναι αυτοί που θα σέρνουν πάντα μόνοι τους το κάρο; Γιατί δεν είναι λογικό να υπολογίζουμε αυτήν την επιβάρυνση στο πραγματικό εισόδημα όλων των ανθρώπων όπως την υπολογίζουμε στους μισθωτούς;

Εξίσου οι ίδιοι κανόνες να υπάρχουν, ίδιοι για όλους, για την απονομή των συντάξεων, στο εισόδημα που θα έχει κάποιος στον εργασιακό του βίο, με ένα ενιαίο ποσοστό αναπλήρωσης για όλους, που θα βοηθάει πιο πολύ τους αδύναμους –θα έρθω σ’ αυτό, όταν θα σας μιλήσω για την κοινωνική δικαιοσύνη-, αλλά που θα είναι ίδιο για όλους και φυσικά τα χρόνια που έχει κάποιος εισφέρει στο ασφαλιστικό σύστημα.

**ΑΘΑΝΑΣΙΟΣ ΠΑΦΙΛΗΣ:** …

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επίσης, το σύστημά μας χαρακτηρίζεται από την κοινωνική δικαιοσύνη. Ακριβώς γι’ αυτό η μεταρρύθμισή μας δεν μοιάζει με την απόπειρα μεταρρύθμισης Γιαννίτση-Σπράου. Ο εξορθολογισμός δεν αρκεί, αν δεν συνοδεύεται από κοινωνική δικαιοσύνη και προστασία των αδύναμων.

Πώς αντιλαμβανόμαστε την κοινωνική δικαιοσύνη; Αυτοί που είναι τώρα έξω από την αγορά εργασίας, όχι επειδή είναι τεμπέληδες και δεν θέλουν να δουλέψουν, αλλά επειδή έχουμε ενάμισι εκατομμύριο ανέργους, αυτοί, τα παιδιά που είναι στις ατυπικές μορφές απασχόλησης, να μπορούν να πάρουν σύνταξη. Και τι έχουμε προβλέψει σαν μηχανισμό αναδιανομής; Κατ’ αρχάς έναν νέο θεσμό –και θα σας πω μετά γιατί είναι νέος- τον θεσμό της εθνικής σύνταξης.

Δεν είναι η βασική σύνταξη του ν.3863, γιατί αυτός ήταν ένας τρόπος υπολογισμού της σύνταξης, που ούτως ή άλλως δινόταν. Η εθνική σύνταξη θα χρηματοδοτείται αποκλειστικά από τη φορολογία, που είναι ο βασικός τρόπος αναδιανομής, και θα δίνεται σε όλους όσοι έχουν τουλάχιστον δεκαπέντε χρόνια ασφαλιστικές εισφορές.

Επίσης, ο μηχανισμός που προβλέψαμε για τα ποσοστά αναπλήρωσης είναι έτσι φτιαγμένος που να βοηθά τους πιο αδύναμους. Όποιος Έλληνας –και σήμερα είναι η μεγάλη πλειονότητα- έχει εισόδημα 1.000 ευρώ το μήνα και κάτω είναι κερδισμένος και από τις συντάξεις που θα πάρει και σε σχέση με τις εισφορές που θα δώσει.

Μας κατηγορείτε επειδή παίρνουμε ειδικά μέτρα για τους νέους επιστήμονες και για τους αδύναμους. Μας είπατε ότι αυτό είναι αντίθετο στη δημιουργία. Έχετε αντιληφθεί το βάρος της προσβολής προς την πιο μορφωμένη, την πιο καλλιεργημένη, την πιο προικισμένη γενιά νέων Ελλήνων, που είναι ταυτόχρονα και η πιο αδικημένη, αυτή που από τη χρυσή φούσκα των γονιών έπεσε στα λασπόνερα της κρίσης;

Λέτε, λοιπόν, ότι η δημιουργικότητα είναι αυτή που λείπει στα μπλοκάκια των πεντακοσίων ή στα μάστερ και τα διδακτορικά που έρχονται από το Παρίσι και το Λονδίνο και είναι τυχερά αν βρουν 1.000 ευρώ μισθό και ότι αντίθετα η δημιουργικότητα είναι αυτή που τρέχει από τα αυτιά των αφεντικών τους. Γιατί αυτή τη στιγμή ο ιδιοκτήτης μιας μεγάλης κατασκευαστικής εταιρείας, ο ιδιοκτήτης μιας μεγάλης δικηγορικής εταιρείας πληρώνει ακριβώς τα ίδια ασφάλιστρα, την ίδια ασφαλιστική υποχρέωση με αυτόν που δουλεύει για αυτόν σαν δούλος με το μπλοκάκι των 500 ευρώ.

Αυτό είναι δικαιοσύνη; Είναι δικαιοσύνη αυτοί που βγάζουν μέχρι 10.000 ευρώ να δίνουν 5.000 ευρώ, δηλαδή το 50% του εισοδήματός τους και άλλοι που έχουν 60.000 ευρώ εισόδημα, να δίνουν το 4%, το 5% ή το 7%;

Και είναι αδικία να υπολογίζουμε την εισφορά στο πραγματικό εισόδημα; Εκεί είναι η αδικία; Δεν θέλετε να υπάρχει μια προστασία των αδύναμων στο εσωτερικό κάθε κατηγορίας; Αυτό είναι ταξικό μίσος; Εμείς το λέμε κοινωνική δικαιοσύνη και το Σύνταγμά μας στο άρθρο 25 προβλέπει την υποχρέωση της κοινωνικής αλληλεγγύης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ό,τι ακούστηκε ως κριτική είναι ακριβώς η αντεστραμμένη πραγματικότητα. Μας κατηγορούν ότι το σύστημά μας στέλνει τον λογαριασμό στους επόμενους. Αυτό κάνετε εσείς, κυρίες και κύριοι, έχοντας με τους προηγούμενους νόμους κατηγορίες ασφαλισμένων: πριν το 1993, μετά το 1993, πριν το 2011, μετά το 2011, πριν το 2015, μετά το 2015.

Εμείς για πρώτη φορά δεν εφαρμόζουμε ένα καθεστώς ισονομίας διαταξικά, απλώς με μια έμφαση μεροληπτικότητας υπέρ των αδύναμων αλλά και διαγενεακά. Γι’ αυτό επανυπολογίζουμε τις συντάξεις, ώστε οι ίδιοι οι κανόνες να εφαρμόζονται και σε αυτήν τη γενιά και στην επόμενη των συνταξιούχων. Και την προσωπική διαφορά την κρατάμε εγγυημένη για πάντα και όταν θα αρχίσει να μειώνεται, θα είναι γιατί θα ελπίζουν σε αυξήσεις και οι σημερινοί συνταξιούχοι, επειδή είναι συνδεδεμένες οι νέες συντάξεις με τη ρήτρα ανάπτυξης, όσο θα αυξάνονται με την άνοδο της οικονομίας.

Για πρώτη φορά από τότε που ο Βενιζέλος συνέλαβε την ιδέα του ΙΚΑ, όλοι οι Έλληνες συνταξιούχοι θα είναι μιας ταχύτητας, με τους ίδιους κανόνες, χωρίς να υπάρχουν διαφορές ούτε ανάλογα με το τι επάγγελμα κάνουν ούτε ανάλογα με το πότε πήραν τη σύνταξη.

Δεν έχει τάχα κοστολόγηση η πρότασή μας; Τα έχουμε στείλει όλα τα στοιχεία στο πλαίσιο της διαπραγμάτευσης και το ξέρετε, γιατί παίρνετε πληροφορίες από εκεί.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γιατί είναι διαπραγμάτευση και προφανώς οι διαπραγματεύσεις γίνονται με σεβασμό του συνομιλητή. Και εμάς μας σέβονται, γιατί εμείς για πρώτη φορά τους στείλαμε δικά μας κείμενα να συζητήσουν. Δεν πήραμε τα μεταφρασμένα κείμενα που μας στέλνουν να τα κάνουμε νόμους.

(Χειροκροτήματα από την πτέρυγα του ΣΥΡΙΖΑ)

Μας λένε ότι δεν παίρνουμε μέτρα για τη μαύρη εργασία. Έχουμε ειδική πρόβλεψη για αντικειμενικό σύστημα επιλογής των εισφορών, ούτως ώστε όπου υπάρχουν επιχειρήσεις έντασης εργασίας, που ξέρουμε ότι υπάρχουν άνθρωποι που δουλεύουν οκτώ και δέκα ώρες και δηλώνονται για τέσσερις, να μπορούμε να βρούμε αυτόν τον κακό εργοδότη και να τον βάλουμε να πληρώσει τις πραγματικές εισφορές.

Και για το εργόσημο στον αγροτικό τομέα, μια σωστή πρόταση που άκουσα από την κ. Γεννηματά, είναι μέσα στον νόμο. Απλώς κάντε τον κόπο να τον διαβάσετε.

Συνοψίζω, γιατί έχω ξεπεράσει τον χρόνο. Ένα τελευταίο πράγμα να πω για τις εισφορές.

Μπορούν να μειωθούν οι εισφορές; Οι εισφορές είναι πράγματι σε υψηλό επίπεδο και για τους μισθωτούς και για τις υπόλοιπες κατηγορίες. Για τις άλλες κατηγορίες απλώς, όμως, εφαρμόζουμε και σε αυτές -ελεύθερους επαγγελματίες- τον κανόνα που υπάρχει και για τους μισθωτούς. Δεν αυξήσαμε τα ποσοστά. Απλώς υπολογίζουμε στο πραγματικό εισόδημα. Μπορούν παρ’ όλα αυτά να κατέβουν οι εισφορές;

Η απάντηση είναι πως όχι, ως αποτέλεσμα μιας πολιτικής απόφασης και μιας αντικειμενικής κατάστασης. Η πολιτική απόφαση είναι ότι δεν θέλουμε να μειωθούν οι συντάξεις. Κι επειδή στα συστήματα «pay as you go» κάθε γενιά πληρώνει τις συντάξεις της προηγούμενης, όποιος μας λέει τώρα να μειώσουμε τις εισφορές, μάς λέει να κόψουμε τις κύριες συντάξεις. Θα μας το πείτε ανοικτά; Δεν μας το έχετε πει.

Ο δεύτερος λόγος είναι ότι εξαιτίας της κρίσης έχουμε μια πάρα πολύ μειωμένη εισφοροδοτική ικανότητα. Οι μισοί αυτοαπασχολούμενοι, οι μισοί αγρότες δεν μπορούν να πληρώσουν εισφορές. Γι’ αυτό τις προσαρμόζουμε ανάλογα με το εισόδημά τους, γιατί το 80% των ανθρώπων, που και στο επίπεδο των αγροτών –στους αγρότες είναι 88%- και στο επίπεδο των ελεύθερων επαγγελματιών βγάζουν κάτω από 10.000 ευρώ το χρόνο, ευνοούνται από το σύστημά μας. Και ακριβώς αυτό θέλουμε να κάνουμε.

Όλα τα νούμερα τα οποία δώσατε για τους ελεύθερους επαγγελματίες και τους αγρότες είναι πλαστά. Έχουν τη μαθηματική λογική «τρεις το λάδι, τρεις το ξίδι, έξι το λαδόξιδο». Δεν παίρνουν υπ’ όψιν, δηλαδή, ότι η ασφαλιστική εισφορά αφαιρείται, είναι έξοδο για τον ελεύθερο επαγγελματία. Άρα, κάθε ευρώ αύξησης της ασφαλιστικής εισφοράς ισοδυναμεί με μισό ευρώ λιγότερη φορολογική επιβάρυνση.

Τα στοιχεία που θα δώσουμε αύριο στους ελεύθερους επαγγελματίες, στο πλαίσιο της Επιτροπής Εμπειρογνωμόνων που έχουμε κάνει, δείχνουν καθαρά ότι για όσους είναι κάτω από 12.000 ευρώ μεγαλώνει το ποσό που θα βάλουν στην τσέπη τους και για όλες τις άλλες κατηγορίες δεν υπάρχει περίπτωση που ο συνυπολογισμός της ασφαλιστικής και της φορολογικής δαπάνης να οδηγεί σε επιβάρυνση μεγαλύτερη από 25%.

(Χειροκροτήματα από την πτέρυγα του ΣΥΡΙΖΑ)

Αυτό ήταν αναγκαίο να γίνει γιατί υπάρχουν μεσαία στρώματα που πρέπει να μοιραστούν το βάρος. Όταν ελαφραίνεις τους αδύναμους, κάποιοι άλλοι πρέπει να πληρώσουν. Αυτοί οι άλλοι δεν είναι οι αγρότες. Στους αγρότες, η επιβάρυνση που θα υπάρχει γι’ αυτούς οι οποίοι είναι τώρα στην τρίτη ασφαλιστική κατηγορία –τη μεγάλη πλειοψηφία- θα είναι το 2017 κάτι λιγότερο από 130 ευρώ τον χρόνο, όχι τον μήνα. Είμαστε διατεθειμένοι να συζητήσουμε αύξηση της μεταβατικότητας, ενδεχομένως, σε διαπραγμάτευση προφανώς και με τους συνομιλητές μας διεθνώς.

Κύριε Πρόεδρε, κύριε Λεβέντη, δεν πάμε να τετραγωνίσουμε τον κύκλο. Πράγματι, θέλουμε να μοιράσουμε μια μικρότερη πίτα με δικαιότερο τρόπο. Η πίτα μίκρυνε, γιατί το 1/4 του εθνικού πλούτου χάθηκε στην πενταετία. Ακριβώς γι’ αυτό τον λόγο κάνουμε το νέο σύστημα. Το νέο σύστημα δίνει συντάξεις που θα είναι καλύτερες για τους μικρούς και τους αδύναμους και επιβαρύνει κάπως τις συντάξεις των μεσαίων και των ανώτερων στρωμάτων. Δεν γίνεται διαφορετικά.

Όμως, μπορούμε να κοιτάξουμε στα μάτια αυτούς που μας εμπιστεύθηκαν ξανά τον Σεπτέμβρη, που θα ήθελαν να πάμε πιο γρήγορα και να κάνουμε πιο πολλά και να τους πούμε ότι το νέο σύστημά μας, το νέο σύστημα του ασφαλιστικού, δίνει μία ελπίδα για το μέλλον. Η εθνική σύνταξη είναι ουσιαστικά μία σύνταξη με ρήτρα ανάπτυξης. Όσο ανεβαίνει η οικονομία, θα ανεβαίνει και αυτή. Δεν λύνεται διαφορετικά το ασφαλιστικό. Αν δεν μεγαλώσει η πίτα, δύσκολα θα μπορέσουμε να πάρουμε μεγαλύτερο κομμάτι απ’ αυτήν, όσο δίκαια και να τη μοιράσουμε.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Υπουργού)

Όμως, για πρώτη φορά δίνουμε ελπίδα ότι και ο σημερινός εργαζόμενος θα πάρει αύριο τη σύνταξή του. Δίνουμε ελπίδα στον συνταξιούχο ότι δεν θα έρθει η δωδέκατη μείωση.

Τι θα γινόταν, αν δεν ήμουν εγώ σ’ αυτήν τη θέση ως εκπρόσωπος της Κυβέρνησης ΣΥΡΙΖΑ και ήταν ο κ. Βρούτσης; Ήδη θα είχε φύγει μία σύνταξη. Το έχει πει. Ίδιοι είμαστε; Όσο ίδιοι ήμασταν εγώ και ο κ. Μητσοτάκης, όταν αυτός απέλυε δημοσίους υπαλλήλους και εμείς τους προσλαμβάναμε ξανά!

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο επί προσωπικού.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ήθελα να κάνω και μία τελευταία υποσημείωση για τον λαϊκισμό των αντιλαϊκιστών. Μας λένε για τους μετακλητούς και το κομματικό κράτος. Εμείς έχουμε τους μισούς μετακλητούς απ’ αυτούς που είχε η προηγούμενη κυβέρνηση της Νέας Δημοκρατίας.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πόσοι είναι σε αριθμό;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για να εξηγούμαστε, εγώ στο Υπουργείο Διοικητικής Μεταρρύθμισης είχα το 1/3 από τους μετακλητούς που είχε ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώνετε τη σκέψη σας, κύριε Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το πέρασμα στην Αντιπολίτευση δεν ισοδυναμεί με πολιτική παρθενορραφή. Ξέρουμε τις ευθύνες σας. Τις ξέρει ο ελληνικός λαός. Ξέρει ότι εμείς διαχειριζόμαστε «τα σπασμένα» σαράντα –και πλέον- χρόνων και ξέρει ότι εμάς μπορεί να μας εμπιστευθεί.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλο.

Έχει ζητήσει τον λόγο επί προσωπικού ο κ. Βρούτσης.

Ορίστε, κύριε Βρούτση, έχετε τον λόγο για ένα λεπτό, αν έχετε την καλοσύνη.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, άκουσα πριν από λίγο τον Πρωθυπουργό και τώρα τον Υπουργό κ. Κατρούγκαλο να κάνει ειδική αναφορά σε μένα.

Ξεκινώ με εσάς, κύριε Υπουργέ. Φυσικά και δεν είμαστε ίδιοι, διότι η πολιτική σταδιοδρομία του καθενός είναι καταγεγραμμένη. Εγώ δεν είμαι ψεύτης, κύριε Κατρούγκαλε, ούτε υποσχέθηκα ποτέ αυξήσεις συντάξεων. Εσείς το κάνατε και όλη η Κυβέρνηση. Αυτή είναι η διαφορά μας.

(Χειροκροτήματα από την πτέρυγα της Νέας Δημοκρατίας)

Όσον αφορά τα στοιχεία, ας τα πάρουμε με τη σειρά. Τι συνέβη; Σας κατέθεσε ο Αρχηγός της Νέας Δημοκρατίας την πρώτη, τη μοναδική αξιόπιστη αναλογιστική μελέτη που έγινε κάτω από την αιγίδα της Ευρωπαϊκής Επιτροπής, που έδειξε ότι το ασφαλιστικό μας σύστημα με το δημοσιονομικό υπόδειγμα του 2014, δηλαδή την πορεία της οικονομίας, εκπλήρωνε τους όρους βιωσιμότητας.

Και για να σας το πω πιο αναλυτικά –γιατί δεν μελετάτε και δεν τα ξέρετε- η δέσμευση της χώρας που βρίσκεται σε συνεχή διάρκεια είναι η συνταξιοδοτική δαπάνη του 2009 να μην υπερβεί τις δυόμισι μονάδες μέχρι το 2060. Και το πετύχαμε, κύριε Πρωθυπουργέ! Και εκεί είναι η ευθύνη η δική σας και της Κυβέρνησής σας: το plan «X» του Βαρουφάκη, τα capital controls, η ύφεση, το γεγονός ότι ρίξατε έξω με επτά μονάδες το ΑΕΠ έξω και απ’ αυτά 3,2 δισεκατομμύρια ευρώ στο ασφαλιστικό. Αυτό πληρώνουν σήμερα οι συνταξιούχοι, οι άνεργοι, οι εργαζόμενοι και οι ελεύθεροι επαγγελματίες.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν υπάρχει προσωπικό, κύριε Πρόεδρε!

**ΣΩΚΡΑΤΗΣ ΦΑΜΕΛΛΟΣ:** «Ο Μανώλης με τα λόγια φτιάχνει ανώγεια και κατώγεια», κύριε Βρούτση! Τα νούμερα τα βγάζεις από το μυαλό σου!

**ΙΩΑΝΝΗΣ ΒΡΟΥΤΣΗΣ:** Και λέω!

**ΚΩΝΣΤΑΝΤΙΝΟΣ ΜΠΑΡΚΑΣ:** Ευτυχώς το βρήκες!

**ΙΩΑΝΝΗΣ ΒΡΟΥΤΣΗΣ:** Απαντώ! Ακούστε, κύριε Πρόεδρε!

**ΣΩΚΡΑΤΗΣ ΦΑΜΕΛΛΟΣ:** Βρήκες και 3 δισεκατομμύρια τώρα!

**ΣΩΚΡΑΤΗΣ ΒΑΡΔΑΚΗΣ:** Ο ΣΥΡΙΖΑ εφάρμοσε ένα σύμφωνο απασχόλησης, κύριε Βρούτση.

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία, κύριοι συνάδελφοι! Σας παρακαλώ!

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, σας παρακαλώ να με περιφρουρήσετε.

**ΠΡΟΕΔΡΕΥΩΝ (Αναστάσιος Κουράκης):** Βεβαίως, κύριε Βρούτση! Σας παρακαλώ, κύριοι συνάδελφοι!

**ΓΕΡΑΣΙΜΟΣ ΜΠΑΛΑΟΥΡΑΣ:** Δεν είναι προσωπικό αυτό!

**ΠΡΟΕΔΡΕΥΩΝ (Αναστάσιος Κουράκης):** Εντάξει, ολοκληρώνει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Απαντώ! Τελειώνω! Ακούστε, λοιπόν!

Σύμφωνα με τις δεσμεύσεις που έχετε πάρει, το 1,25% του ΑΕΠ –και εγώ μιλάω με νούμερα, κύριε Πρόεδρε και όχι με ιδεολογικές ατάκες- είναι…

**ΚΩΝΣΤΑΝΤΙΝΟΣ ΜΠΑΡΚΑΣ:** Προφανώς! Είσαι γνωστός!

**ΙΩΑΝΝΗΣ ΒΡΟΥΤΣΗΣ:** …είναι.2,2 δισεκατομμύρια ευρώ. Και 1 δισεκατομμύριο το ΕΚΑΣ για τριακόσιες σαράντα χιλιάδες χαμηλοσυνταξιούχους, μας κάνουν 3,2 δισεκατομμύρια ευρώ.

Σύμφωνα με τα στοιχεία του «ΗΛΙΟΣ» -τη μεγάλη καινοτομία και μεταρρύθμιση του ασφαλιστικού που τη σταμάτησε ο Υπουργός σας, κύριε Πρόεδρε- η μηνιαία δαπάνη ….

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Βρούτση, αλλά τώρα ανοίγουμε άλλα θέματα.

**ΙΩΑΝΝΗΣ ΒΡΟΥΤΣΗΣ:** Ακούστε το νούμερο! Η μηνιαία δαπάνη του ασφαλιστικού είναι 2,6 δισεκατομμύρια ευρώ! Κάνοντας μια απλή διαίρεση, μεσοσταθμικά μιάμιση σύνταξη του κάθε Έλληνα συνταξιούχου κόβεται με Κυβέρνηση ΣΥΡΙΖΑ! Μια απλή αριθμητική είναι, κύριε Πρόεδρε!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Βρούτση.

**ΚΩΝΣΤΑΝΤΙΝΟΣ ΜΠΑΡΚΑΣ:** Γελάει ο κόσμος!

**ΑΘΑΝΑΣΙΟΣ ΜΠΟΥΡΑΣ:** Ο κόσμος είναι στους δρόμους! Δεν γελάει και σας περιμένει να πάτε εκεί!

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν καταγγέλλεις τη βία απ’ όπου κι αν προέρχεται τώρα!

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε Μπάρκα!

**ΣΟΦΙΑ ΒΟΥΛΤΕΨΗ:** Πάλι ψεύδεστε!

**ΑΘΑΝΑΣΙΟΣ ΜΠΟΥΡΑΣ:** Να πάτε στον κόσμο!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο για ένα λεπτό. Σας παρακαλώ, όμως, να μην υπερβείτε το χρόνο, γιατί θέλει να μιλήσει και ο κ. Τσακαλώτος.

Ορίστε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μου χρειάζεται λιγότερο από ένα λεπτό, κύριε Πρόεδρε.

Όπως σας έχει πει ο Υφυπουργός κ. Πετρόπουλος, επεμβήκαμε στα στοιχεία του «ΗΛΙΟΣ», γιατί ήταν ουσιαστικά παραποιημένα.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΒΡΟΥΤΣΗΣ:** Τι είπατε τώρα; Τι είπατε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Από ποιον παραποιημένα;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όμως…

**ΙΩΑΝΝΗΣ ΒΡΟΥΤΣΗΣ:** Στον εισαγγελέα τώρα! Τώρα στον εισαγγελέα, κύριε Υπουργέ! Μιλάτε για παραποιημένα στοιχεία; Τα στοιχεία είναι ηλεκτρονικά. Τα ηλεκτρονικά στοιχεία των ταμείων παραποιημένα;

**ΠΡΟΕΔΡΕΥΩΝ (Αναστάσιος Κουράκης):** Κύριε Βρούτση, σας παρακαλώ!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ο εκνευρισμός σας μπορεί να συγκρατηθεί. Συγκρατείστε τον εκνευρισμό σας! Ό,τι και να είστε εσείς, η Βουλή δεν είναι τσίρκο!

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, καταγγέλλει τους υπαλλήλους του Υπουργείου Εργασίας. Δεν τα βγάζει ο Υπουργός τα στοιχεία! Τα βγάζουν οι υπάλληλοι! Τα ίδια λέγατε και πριν τρεις μήνες…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε, καθίστε κάτω. Ηρεμήστε! Όχι εκνευρισμός!

**ΙΩΑΝΝΗΣ ΒΡΟΥΤΣΗΣ:** Προς Θεού! Παραποιημένα στοιχεία;

**ΣΩΚΡΑΤΗΣ ΦΑΜΕΛΛΟΣ:** Σταμάτα το θέατρο τώρα!

**ΠΡΟΕΔΡΕΥΩΝ (Αναστάσιος Κουράκης):** Καθίστε, σας παρακαλώ, κύριε Βρούτση!

Συνεχίστε, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για την ουσία, αυτό που ακούσαμε από εσάς…

**ΣΟΦΙΑ ΒΟΥΛΤΕΨΗ:** Δεν γίνονται αυτά!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε! Είναι πολύ απλά τα πράγματα. Δεν μου χρειάζεται ένα λεπτό, γιατί ο κ. Βρούτσης μας είπε ότι μέχρι το 2015 το ασφαλιστικό άκμαζε και ήρθε ο ΣΥΡΙΖΑ και το διέλυσε. Και λέει ότι άλλοι είναι οι ψεύτες!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει για δέκα λεπτά ο Υπουργός Οικονομικών κ. Ευκλείδης Τσακαλώτος

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Πάντως, ένα πράγμα πρέπει να πω: Όποιος ασχολείται με την πολιτική και ιδιαίτερα στο Κοινοβούλιο, ποτέ δεν σταματάει να μαθαίνει. Μπορεί να διδάσκει για πολλά χρόνια στο πανεπιστήμιο ότι το ασφαλιστικό είναι ένα δύσκολο πράγμα, είναι σαν ένα τάνκερ διακοσίων, τριακοσίων, τετρακοσίων χιλιάδων τόνων που αργεί να αλλάξει, γιατί εξαρτάται από τα επιτόκια, από την ανάπτυξη, από τον λόγο ανάμεσα στους ασφαλισμένους και τους εργαζόμενους, από τα ποσοστά αναπλήρωσης και όλα αυτά τα πράγματα, αλλά όχι. Μπορεί Δευτέρα βράδυ να δεί την εκπομπή «στον ενικό», την Τρίτη το πρωί να ακούσει τα ραδιόφωνα και την Τρίτη το βράδυ να ακούσει τον Αρχηγό της Αξιωματικής Αντιπολίτευσης και να πει ότι σε έξι μήνες αλλάζουν όλα. Μπορεί να μάθει ότι το 2014 όλα πήγαιναν καλά, ότι είχαμε ένα ασφαλιστικό που ήταν βιώσιμο και ήρθε ο ΣΥΡΙΖΑ και σε έξι μήνες το χάλασε. Μπορεί να μάθει κιόλας ότι το ΔΝΤ και οι άλλοι θεσμοί ποτέ δεν ζήτησαν από την κυβέρνηση –αφού πήγαινε τόσο καλά- να πάρει κι άλλα μέτρα. Ποτέ!

Και εδώ έχω την έκθεση του ΔΝΤ –απ’ αυτές τις εκθέσεις που ο κ. Σταϊκούρας του αρέσει να μας παρουσιάζει- του Ιουνίου του 2014, που λέει για τις ελληνικές αρχές: «Οι ελληνικές αρχές» εκείνη τη στιγμή ήταν αυτοί, για να μην μπερδεύεστε. «Οι ελληνικές αρχές χρειάζονται να σκεφτούν καινούργια μέτρα», λέει στη σελίδα 18. «Οι ελληνικές αρχές πρέπει να δουν το 17%, που είναι οι δαπάνες για το ασφαλιστικό, και είναι 9% και 8% στον μέσο όρο της υπόλοιπης Ευρώπης.» Και μία αγγλική λέξη: «committed». Είναι δεσμευμένη η ελληνική Κυβέρνηση, έχει δώσει την υπόσχεση, δηλαδή, ότι θα φέρει νέα μέτρα. Αυτό λέει το ΔΝΤ τον Ιούνιο του 2014.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επιπλέον, υπάρχουν τα στοιχεία της ΕΛΣΤΑΤ, που εξηγούν, γιατί ήταν μη βιώσιμα τον Ιούνιο του ’14 τα μέτρα. Άρα, όσον αφορά αυτό που άκουσα τη Δευτέρα το βράδυ, αυτό που άκουσα την Τρίτη το πρωί και αυτό που άκουσα την Τρίτη το βράδυ, ότι δεν χρειάζονταν νέα μέτρα, νομίζω ότι μπορείτε να κάνετε μήνυση στο ΔΝΤ ότι λέει ψέματα, ότι ποτέ δεν σας ζήτησε καινούργια μέτρα, ότι δεν χρειάζεται να κάνετε τίποτα. Όχι μόνο τα ζήτησε, αλλά είπατε «yes, please».

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος – διαμαρτυρίες από την πτέρυγα της Νέας Δημοκρατίας)

Αφού, λοιπόν, είναι τόσο δύσκολο το ασφαλιστικό, πάμε τώρα να δούμε πώς μπορούμε να το αλλάξουμε.

**ΜΑΥΡΟΥΔΗΣ ΒΟΡΙΔΗΣ:** Αφού είναι φίλοι σου όλοι, γιατί δεν κοιτάτε να τα βρείτε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτό είναι ρητορικό σχήμα, κύριε Βορίδη. Περιμένω καλύτερο επιχείρημα από εσάς. Να απαντήσετε: Ήσασταν δεσμευμένοι ή δεν ήσασταν;

**ΜΑΥΡΟΥΔΗΣ ΒΟΡΙΔΗΣ:** Δεν ήμασταν.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι ρητορική ερώτηση ποιος είναι το ΔΝΤ, εάν είναι φίλος ή δεν είναι.

**ΜΑΥΡΟΥΔΗΣ ΒΟΡΙΔΗΣ:** Νεότερα στοιχεία, mail Χαρδούβελη.

**ΣΩΚΡΑΤΗΣ ΒΑΡΔΑΚΗΣ:** Αλυσοδεμένοι ήσασταν!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Άρα, επειδή είναι ένα δύσκολο πράγμα το ασφαλιστικό, πώς το αντιμετωπίζει κανείς; Με τρεις τρόπους, νομίζω:

Το πρώτο είναι με ταξικότητα και με αναδιανομή, αυτό που ο Αρχηγός της Αξιωματικής Αντιπολίτευσης μάς είπε ότι είναι ταξικό μίσος και διχασμός. Είναι η γλώσσα, πρέπει να σας πω, κύριε Μητσοτάκη, των Αμερικάνων ρεπουμπλικάνων, ούτε καν η γλώσσα της ευρωπαϊκής χριστιανοδημοκρατίας. Δεν είναι καν η γλώσσα αυτό, «διχασμός», γιατί ποτέ στην Ευρώπη η αναδιανομή δεν ήταν ταξικό μίσος. Εκτός αν μας πείτε ότι όταν το κόμμα σας, η Νέα Δημοκρατία, μετά τη Μεταπολίτευση έκλεινε το μάτι σε μεγάλους –κι όχι και τόσο μεγάλους- εργολάβους, σε μεγάλους –κι όχι και τόσο μεγάλους- τραπεζίτες, σε μεγάλους –κι όχι και τόσο μεγάλους- βιομήχανους, σε μεγάλους –κι όχι και τόσο μεγάλους- γιατρούς, μηχανικούς, αυτό ήταν ταξική αγάπη. Αυτό υπερασπίζεστε; Ταξική αγάπη ήταν, όταν το κάνατε εσείς; Και όταν εμείς κάνουμε αναδιανομή, είναι ταξικό μίσος;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Σας περιέγραψε, νομίζω, με πολύ γλαφυρό τρόπο, γιατί αυτό το νομοσχέδιο του κ. Κατρούγκαλου έχει την αναδιανομή. Σας εξήγησε, γιατί είναι διαφορετικό το ότι έχει βασική σύνταξη από τη φορολογία, όπου το ΔΝΤ και όλοι οι νεοφιλελεύθεροι, μάς πιέζουν να μην είναι η βασική σύνταξη ένα δικαίωμα του πολίτη, αλλά να το παίρνεις, εάν δεν έχεις αρκετά μεγάλο εισόδημα. Αυτό υποστηρίζει το ιδεολογικό ρεύμα που έρχεται, με τον Αρχηγό της Αξιωματικής Αντιπολίτευσης.

Ξέρετε πού έχει οδηγήσει αυτό; Αν δεν έχει επιδόματα, κάποια βοήθεια ως πολίτης, η μεσαία τάξη τελικά λέει: «Γιατί να πληρώνω περισσότερους φόρους, εάν δεν κερδίζω κι εγώ;» Κι έτσι φτάνουμε στην Αμερική του κ. Μητσοτάκη, που έχει τη μεγαλύτερη ανισότητα από το 1920. Γιατί; Γιατί συνεχώς τα μεσαία στρώματα δεν παίρνουν επιδόματα, γιατί τα παίρνουν μόνο οι φτωχοί, και όταν ζορίζονται τα μεσαία στρώματα, λένε: «Ας κόψουμε τους φόρους ακόμα παραπάνω.» Και αυτός ο φαύλος κύκλος δεν τελειώνει. Και γι’ αυτό έχουμε αυτές τις μεγάλες ανισότητες.

Έχουμε και ένα φορολογικό σύστημα που κάνει την αναδιανομή και στο δεύτερο σκέλος, όπου το ποσοστό αναπλήρωσης είναι μεγαλύτερο για τους φτωχούς και μικρότερο για τους πλουσίους. Έχω κουραστεί στα τριάντα χρόνια διδασκαλίας στα οικονομικά να ακούω ότι οι πλούσιοι χρειάζονται περισσότερα λεφτά, για να έχουν κίνητρα να δουλέψουν, και οι φτωχοί χρειάζονται λιγότερα λεφτά για να μπορούν να ζήσουν. Έχω κουραστεί! Βρείτε ένα άλλο επιχείρημα! Νέος Αρχηγός είστε, βρείτε ένα νέο επιχείρημα που δεν το έχουμε ακούσει για τριάντα χρόνια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, είναι πιο σοβαρό ακόμα πώς θα λυθεί το ασφαλιστικό, γιατί το ασφαλιστικό, όπως είπε και ο Πρωθυπουργός, και ο κ. Κατρούγκαλος, δεν μπορεί να λυθεί μόνο από το ασφαλιστικό το ίδιο. Πρέπει να λυθεί και από δύο σημαντικούς κρίκους.

Ο πρώτος κρίκος είναι η αγορά εργασίας. Η Ελλάδα, σας έχω πει πάρα πολλές φορές, δεν έχει συγκριτικό πλεονέκτημα στους χαμηλούς μισθούς, δεν έχει συγκριτικό πλεονέκτημα σε μισθούς μερικής απασχόλησης, στη μαύρη απασχόληση, στην απασχόληση που δεν ξέρεις τι θα σου φέρει την άλλη μέρα. Γιατί όλα αυτά που είπα, που άρχισαν από τον κ. Σημίτη το 2000, για να φιλελευθεροποιηθεί η αγορά εργασίας, δεν δημιουργούν έσοδα για το ασφαλιστικό σύστημα. Αν θέλεις έσοδα για το ασφαλιστικό σύστημα, θέλεις καλές δουλειές με καλούς μισθούς. Θέλεις μια αγορά εργασίας, που να είναι ελεγχόμενη, που δεν μπορεί να υπάρχει αυτή η φοροδιαφυγή, που δεν μπορεί να υπάρχει αυτή η μαύρη εργασία.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Άρα, το μοντέλο εδώ είναι πολύ σημαντικό. Και για πείτε μου, αφού διαφωνείτε για τη λίστα του κ. Χαρδούβελη, μήπως δεν είχατε υποσχεθεί εκεί τις μαζικές απολύσεις, κύριε Μητσοτάκη;

Μήπως δεν είχατε υποσχεθεί ότι θα κάνετε το lockout, για να συνεχίσει η αγορά εργασίας να είναι για τους φτωχούς ένας γκρεμός, κάτι που αντιμετωπίζουν καθημερινά, που έχουν χαμηλούς μισθούς και πηγαίνουν από χαμηλούς μισθούς σε κανένα μισθό, γιατί είναι άνεργοι και δεν μπορούν να χρηματοδοτήσουν το ασφαλιστικό σύστημα;

Τέλος, το πιο σημαντικό από όλα είναι το αναπτυξιακό μοντέλο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι το φόρτε σας!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τρία-τέσσερα χρόνια είχαμε ένα αναπτυξιακό μοντέλο από τις κυβερνήσεις του μνημονίου πριν από το 2015.

**ΑΘΑΝΑΣΙΟΣ ΜΠΟΥΡΑΣ:** Τώρα δεν υπάρχει!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είπατε: «Θα περιμένουμε από τις επενδύσεις».

Πώς θα έρθουν οι επενδύσεις, κύριε Μπούρα; Λέγατε: «Εδώ είναι οι εργαζόμενοι, έχουμε καταστρέψει τις εργασιακές σχέσεις τους, έχουμε μειώσει τους μισθούς, ελάτε εσείς ιδιώτες επενδυτές να επενδύσετε όποτε θέλετε, όταν θέλετε, με όποιον τρόπο θέλετε, όπου θέλετε». Και γι’ αυτό δεν ήρθαν επενδυτές, γιατί ξέρουν ότι αυτό δεν συγκροτεί αναπτυξιακό μοντέλο.

**ΑΘΑΝΑΣΙΟΣ ΜΠΟΥΡΑΣ:** Τώρα κλείνετε τις Σκουριές και έρχονται!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτό που συγκροτεί αναπτυξιακό μοντέλο είναι όταν έχεις αναπτυξιακά εργαλεία, όταν έχεις συνεταιριστικές τράπεζες, όταν έχεις αναπτυξιακή τράπεζα, όταν έχεις κοινωνική οικονομία και καινούργιους φορείς και καινούργιες ιδέες, όταν έχεις αποφασίσει πού πρέπει να επενδύσει ο ιδιωτικός τομέας, πού ο δημόσιος, πού ο κοινωνικός, πώς θα δημιουργήσεις την κατάρτιση των εργαζομένων σε συγκεκριμένες περιοχές, πώς θα υπάρχει αλληλεπίδραση μεταξύ των επενδυτών και της κοινωνίας.

**ΑΘΑΝΑΣΙΟΣ ΜΠΟΥΡΑΣ:** Γιατί δεν τα κάνετε; Τι τα λέτε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτό είναι αναπτυξιακό μοντέλο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι συνάδελφοι, ένα θέλω να πω και θα τελειώσω και θα είμαι ο μόνος νομίζω -μαζί με τον κ. Θεοδωράκη, να μην τον αδικώ- που είναι εντός χρόνου. Η ανάπτυξη, η αγορά εργασίας, το ασφαλιστικό είναι κομμάτι ενός οράματος μιας κοινωνίας. Το ένα όραμα είναι ότι η ισότητα μπορεί να πάει με την αποτελεσματικότητα. Το ένα όραμα είναι ότι δεν πρέπει να μεγαλώσει η πίτα πριν τη μοιράσουμε. Το ένα όραμα είναι ότι οι εργαζόμενοι και οι εργαζόμενες είναι ο πλούτος αυτής της χώρας. Το ένα όραμα είναι ότι το περιβάλλον αυτής της χώρας δεν μπορείς να το καταστρέψεις. Και αυτό το όραμα είναι προϋπόθεση για να γίνει βιώσιμο το ασφαλιστικό και όχι να χτυπήσουμε τις εργασιακές σχέσεις, όχι να χτυπήσουμε τους μισθούς, όχι να μειώσουμε τις συντάξεις. Νομίζω ότι η διαφορά είναι κρυστάλλινη.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κύριο Υπουργό.

Μπαίνουμε στον κύκλο των δευτερολογιών.

Θα παρακαλούσα πολύ τον Πρωθυπουργό κ. Αλέξιο Τσίπρα να έχει τον λόγο για να δευτερολογήσει μέχρι δεκαπέντε λεπτά.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κύριε Μητσοτάκη, ήταν η παρθενική σας ομιλία ως Αρχηγού στο Κοινοβούλιο. Θα ήθελα, λοιπόν, ξεκινώντας να σας συγχαρώ και να σας ευχαριστήσω, διότι, επιτέλους, σε αυτόν τον τόπο θα υπάρχουν καθαρές διαφορές και καθαρές ιδεολογικές διαχωριστικές γραμμές ανάμεσα στην Κυβέρνηση και στην Αντιπολίτευση!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ήσασταν πράγματι σαφέστατος, διαυγέστατος, καθαρός, ακραία νεοφιλελεύθερος, αλλά καθαρός νεοφιλελεύθερος, εξαιρετικά νεοφιλελεύθερος. Kαι πράγματι, σε όσα ερωτήματα σας έθεσα, απαντήσατε χωρίς περιστροφές.

Σας ρώτησα εάν συμφωνείτε με την πρόταση που καταθέσαμε και τη συμφωνία που είχαμε με τους εργοδοτικούς φορείς για μια μικρή αύξηση των εργοδοτικών εισφορών κατά 1%, ώστε να μην έχουμε περικοπές των συντάξεων για δέκατη, δωδέκατη φορά, που έχουν μειωθεί ήδη 35%, και απαντήσατε καθαρά ότι δεν συμφωνείτε με την αύξηση των εργοδοτικών εισφορών, που οι ίδιοι οι εργοδότες συμφωνούν.

Και σας ρώτησα να μου πείτε ποια είναι η πρότασή σας, ποιο είναι το σχέδιό σας, πώς φαντάζεστε, ποιο είναι το όραμά σας για μια ασφαλιστική μεταρρύθμιση, αφού συμφωνούμε και σε κάτι, ότι είναι μη βιώσιμο το ασφαλιστικό μας σύστημα. Και τι καταθέσατε ως άποψη στο Ελληνικό Κοινοβούλιο; Ιδιωτική ασφάλιση. Δηλαδή, την εποχή που δεν έχει ο κόσμος να πληρώσει τις ασφαλιστικές εισφορές στα ασφαλιστικά ταμεία, εσείς θα του προτείνατε να πληρώνει ιδιωτική ασφάλιση, περικοπές στις συντάξεις, προφανώς, αφού είσαστε ενάντια στη μικρή αύξηση των εργοδοτικών εισφορών.

Τι άλλο προτείνατε; Εφαρμογή της ρήτρας μηδενικού ελλείμματος. Δηλαδή, για να καταλάβει ο κόσμος, 70% κόψιμο των επικουρικών συντάξεων –κόψιμο των επικουρικών συντάξεων, αυτό προτείνατε- νέες περικοπές.

Τι άλλο προτείνατε; Το όραμά σας; Μειώσεις στους μισθούς των δημοσίων υπαλλήλων, στο μόνο που ζητάτε να κάνουμε έναν σύντομο διάλογο, γιατί εμείς, είπατε, δώσαμε αυξήσεις. Και τι άλλο, όταν σας περίμενε, ίσως με αγωνία, η κοινοβουλευτική μας ομάδα να πείτε και κάτι για τους αγρότες; Τριάντα πέντε Βουλευτές υπογράψανε υπέρ των κινητοποιήσεων. Τι προτείνατε; Συμψηφισμό των ασφαλιστικών εισφορών στον ΟΓΑ με τις επιδοτήσεις των αγροτών! Έχουν, δηλαδή, αυτοί οι άνθρωποι, που είναι τώρα στα μπλόκα, μια δυνατότητα να έχουν κάτι να παίρνουν, που είναι οι επιδοτήσεις, κι εμείς παλεύουμε, ώστε αυτές οι επιδοτήσεις να μη φορολογηθούν κι εσείς προτείνατε να συμψηφιστούν με τις εισφορές τους. Αυτό προτείνατε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος στην Αίθουσα)

Τι άλλο να πω! Σας ευγνωμονώ ειλικρινά, γιατί ο διάλογος θα είναι καθάριος και οι ιδεολογικές μας διαφορές θα είναι ευδιάκριτες σε όλον τον ελληνικό λαό. Και δεν μασάτε τα λόγια σας και μπράβο σας!

Εγώ σας είχα ζητήσει, προχθές μάλιστα, να μιλήσετε. Διότι δεν γίνεται και με τα μπλόκα και με τις θέσεις τις πιο ακραίες των δανειστών. Είχα χρησιμοποιήσει και ένα σχήμα λόγου: «ή με τα μπλόκα ή με το ΔΝΤ». Σήμερα εσείς ήσασταν ξεκάθαρος ότι οι απόψεις σας είναι ταυτόσημες με τις πιο ακραίες θέσεις μεταξύ των δανειστών. Και θα ήθελα πράγματι να πω ότι αυτό είναι καλό για τον ΣΥΡΙΖΑ, αλλά δεν είναι καλό για τον τόπο.

Και δεν είναι καλό για τον τόπο, γιατί πάμε σε μια διαπραγμάτευση. Η ιδιαιτερότητα που έχουμε τούτη εδώ την ώρα είναι ότι βρισκόμαστε ακόμα υπό επιτήρηση, δεν έχουμε ακόμα καταφέρει να ξανακερδίσουμε την κυριαρχία μας και άρα η εκλεγμένη Κυβέρνηση να εφαρμόσει αυτό που προτείνει ή αυτό που θα ψηφίσει κατά πλειοψηφία ο ελληνικός λαός, αν δεν έχουμε και την έγκριση του κουαρτέτου πια, ενός κουαρτέτου που διαφωνεί μεταξύ του, ενός κουαρτέτου όπου υπάρχουν διαφορετικές απόψεις που φοβόμαστε και λέμε όλοι «μην οδηγήσουν εκ νέου σε καθυστερήσεις». Και ενώ όλοι γνωρίζουν ποιες είναι οι διαφορετικές απόψεις, έχουμε μια Αξιωματική Αντιπολίτευση που έρχεται και ουσιαστικά τοποθετείται στο Κοινοβούλιο, παίρνοντας τις θέσεις, τις πιο ακραίες μέσα σ’ αυτό το κουαρτέτο. Ταυτίζεται, δηλαδή, με δύο λόγια, για να τα πούμε καθαρά, με τις απόψεις του Διεθνούς Νομισματικού Ταμείου.

Κυρίες και κύριοι Βουλευτές, εγώ θέλω να τεκμηριώσω αυτά που λέω και δεν θέλω να λέω λόγια στον αέρα.

Γιατί κύριε Μητσοτάκη, αυτό το οποίο ακούσαμε σήμερα -η διαφωνία σας με την αύξηση των εργοδοτικών εισφορών, προκειμένου να αποφύγουμε περικοπές επικουρικών συντάξεων- είναι ένα επιχείρημα το οποίο είναι έωλο; Προσέξτε, εσείς είχατε μειώσει 3,9% πριν από δύο χρόνια και δεν είδαμε και καμμία αύξηση της ανταγωνιστικότητας. Αντιθέτως, είδαμε αύξηση της ανεργίας επί των χρόνων που ήσασταν στη διακυβέρνηση.

**ΙΩΑΝΝΗΣ ΒΡΟΥΤΣΗΣ:** Σ’ εσάς έπεσε!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα σας πω, θα σας απαντήσω. Ναι, έπεσε, κύριε Βρούτση. Να τα βλέπετε τα νούμερα.

**ΙΩΑΝΝΗΣ ΒΡΟΥΤΣΗΣ:** Τα βλέπω τα νούμερα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν είναι, όμως, καινούριο το επιχείρημα αυτό. Το επιχείρημα ότι το πρόβλημα της ανταγωνιστικότητας είναι το εργασιακό κόστος, έρχεται από τους πατέρες του νεοφιλελευθερισμού. Το γνωρίζουμε καλά. Έχει ένα πρόβλημα. Είναι λάθος.

Απλά ρίξτε μια ματιά στην λίστα ανταγωνιστικότητας του παγκόσμιου οικονομικού φόρουμ. Θα διαπιστώσετε πως οι πρώτες χώρες σε ανταγωνιστικότητα στην παγκόσμια οικονομία είναι οι χώρες με το υψηλότερο μισθολογικό και ασφαλιστικό κόστος. Οι χώρες με τα ισχυρά και ακριβά συστήματα κοινωνικής προστασίας, αυτές είναι πρώτες σε ανταγωνιστικότητα. Αντιθέτως, τελευταίες στη λίστα ανταγωνιστικότητας είναι οι χώρες εκείνες που δεν έχουν εργασιακούς νόμους, όπου υπάρχει η απόλυτη ζούγκλα του νεοφιλελευθερισμού, που αποτελεί την ιδεολογία σας, κύριε Μητσοτάκη. Αυτή είναι η πραγματικότητα. Οι σκανδιναβικές χώρες και οι χώρες του Βορρά της Ευρώπης είναι πρώτες σε ανταγωνιστικότητα, οι οποίες έχουν ισχυρό κοινωνικό κράτος και προστασία.

Διότι το πρόβλημα ανταγωνιστικότητας της ελληνικής οικονομίας δεν είναι οι μισθοί και οι ασφαλιστικές εισφορές. Και ποτέ δεν ήταν. Γι’ αυτό δεν καταφέρατε τίποτα με το τσάκισμα των μισθών και τις μειώσεις των συντάξεων, με την περικοπή των κοινωνικών δαπανών. Διότι το πρόβλημα της Ελλάδας και της ανταγωνιστικότητας της οικονομίας της είναι η γραφειοκρατία, είναι η υψηλή διαφθορά, είναι η αστάθεια του φορολογικού συστήματος, είναι οι προνομιακές σχέσεις μιας χούφτας ολιγαρχών, που τα τελευταία χρόνια και ιδιαίτερα τα χρόνια της κρίσης μέσα από τη διαπλοκή τους με την πολιτική εξουσία έκαναν ό,τι ήθελαν και με τις επιδοτήσεις παλαιότερα και με τον δανεισμό από κρατικές τράπεζες. Αυτά ήταν τα προβλήματα της ανταγωνιστικότητας.

Με δυο λόγια, το πρόβλημα στην ανταγωνιστικότητα της οικονομίας ήταν το κράτος που φτιάξατε εσείς, οι κυβερνήσεις σας, οι κυβερνήσεις του ΠΑΣΟΚ και της Νέας Δημοκρατίας.

(Χειροκροτήματα από την πτέρυγα του ΣΥΡΙΖΑ)

Άκουσα, λοιπόν, ξανά -για να απαντήσω και στα ερωτήματα που τίθενται ξανά και ξανά: Το ασφαλιστικό –είπατε- ήταν βιώσιμο μέχρι το 2060. Και μετά ήλθε ο ΣΥΡΙΖΑ. Προσέξτε, αυτό είναι ένα επιχείρημα -που πραγματικά σας ευγνωμονούμε να το λέτε- το οποίο δεν μπορεί να είναι πιστευτό σε κανέναν άνθρωπο σε αυτόν τον τόπο, που έχει μια στοιχειώδη λογική. Δηλαδή, τι μας λέτε; Μας λέτε ότι δεν έπληξαν τα ασφαλιστικά ταμεία ούτε το πάρτι του χρηματιστηρίου, ούτε αργότερα τα δομημένα ομόλογα, ούτε φυσικά το καταστροφικό PSI με τα 13 δισεκατομμύρια, ούτε φυσικά η αποεπένδυση του 15% μεσοσταθμικά από τα 5 χρόνια των μνημονίων που υπηρετούσατε, ούτε βεβαίως η αύξηση από το 7% στο 25% της ανεργίας. Και τι έφταιξε; Η διαπραγμάτευση του ΣΥΡΙΖΑ τους έξι μήνες. Γι’ αυτό, το ασφαλιστικό σύστημα έγινε μη βιώσιμο. Να επαναλαμβάνετε συχνά αυτό το επιχείρημα. Πραγματικά, μας κάνει καλό. Δεν κάνει καλό, όμως, στην αξιοπιστία της πολιτικής αντιπαράθεσης.

Είπατε, κύριε Μητσοτάκη, να σας εγκαλούμε, για να λέτε αλήθειες. Πράγματι. Να λέτε αλήθειες. Για να δούμε, λοιπόν. Είπατε επί λέξει ότι εμείς αυτούς τους έξι μήνες «αυξήσαμε την ανεργία και καταστρέψαμε την οικονομία». Η ανεργία τον Ιανουάριο του 2015 ήταν 25,9%. Σήμερα είναι 24,4%. Μειώθηκε κατά 1,5%. Πανηγυρίζουμε γι’ αυτό; Δεν πανηγυρίζουμε, είναι εξαιρετικά υψηλή. Όμως, τα νούμερα αποτυπώνουν μια πραγματικότητα. Και αυτή η πραγματικότητα, έστω και το 1,5%, είναι εκατόν εβδομήντα χιλιάδες θέσεις εργασίας. Παρά τα capital controls, παρά την σκληρή διαπραγμάτευση. Ποιος κατέστρεψε την οικονομία; Εσείς πήγατε την ανεργία από το 7% στο 25%. Ποιος κατέστρεψε την οικονομία;

Κάνατε προβλέψεις ότι θα έχουμε ύφεση το 2015. Τον Ιούλιο λέγατε 4%, αργότερα πήγατε στο 2%. Η πραγματικότητα είναι ότι η ύφεση ήταν η μικρότερη δυνατή που μπορούσε κανείς να υπολογίσει, στο 0%, στασιμότητα. Δεν έχουμε ύφεση και σε έξι μήνες θα είμαστε στην ανάπτυξη, αν βεβαίως καταφέρουμε να περάσουμε την πρώτη αξιολόγηση με επιτυχία και αν δεν υπάρξουν εκ νέου καθυστερήσεις.

Η οικονομία, για άλλη μία φορά, τροχοδρομεί προκειμένου να σηκωθεί ψηλά και πρέπει όλοι να βάλουμε πλάτη προκειμένου η οικονομία να σηκωθεί ψηλά, αλλά υπάρχουν όλες αυτές οι ενδείξεις. Γιατί, λοιπόν, λέτε ότι καταστρέψαμε την οικονομία;

Βεβαίως, συγκρίνετε υποτιθέμενα οφέλη με προβλέψεις ανάπτυξης που βεβαίως δεν είναι δεδομένες. Θέλετε να σας αναφέρω εδώ τι προβλέψεις έγιναν από το 2010 μέχρι το 2015; Θυμάμαι ότι ο κ. Παπακωνσταντίνου το 2010 μάς έλεγε ότι σε έξι μήνες βγαίνουμε στην ανάπτυξη, την οποία ανάπτυξη δεν είδαμε ούτε με κιάλια όλα αυτά τα χρόνια.

Κυρίες και κύριοι συνάδελφοι, η χώρα, παρά τις αδυναμίες και τις δυσκολίες, κατάφερε σε μια χρονιά με capital controls και με μια σκληρή διαπραγμάτευση να υπερβεί τον στόχο του προϋπολογισμού που εσείς ψηφίσατε για το 2015, δηλαδή τα έσοδα, κατά 1,9 δισεκατομμύρια ευρώ κι έτσι η εκτίμηση ότι θα είχαμε πρωτογενές έλλειμμα το 2015 κατά 0,25% τώρα αναθεωρείται και κλείνουμε με πρωτογενές πλεόνασμα 0,4%. Αυτή είναι η καταστροφή η μεγάλη στην οικονομία, όταν εσείς διώξατε πλούτο 50 δισεκατομμυρίων ευρώ μέσα σε πέντε χρόνια;

Η χώρα έκλεισε το 2015 για πρώτη φορά στην ιστορία της με πρωτιά στην απορροφητικότητα των ΕΣΠΑ. Γιατί, κύριε Μητσοτάκη, τόσα χρόνια επί κυβερνήσεων Νέας Δημοκρατίας η χώρα ήταν τελευταία στην Ευρωπαϊκή Ένωση των είκοσι οκτώ στην απορροφητικότητα των ΕΣΠΑ; Μήπως αυτό σχετίζεται με τους «ημέτερους» και με τις πελατειακές σχέσεις;

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ. Ακούμε με προσοχή.

Συνεχίστε, κύριε Πρωθυπουργέ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Απάντησε ο Υπουργός Οικονομικών στο περιβόητο αυτό επιχείρημα. Ποιο επιχείρημα; Ότι δεν υπήρχε η απαίτηση των δανειστών για 1,8 δισεκατομμύρια μείωση των δαπανών για την κοινωνική ασφάλιση και αυτό ξαφνικά οι δανειστές το ανακάλυψαν στη διαπραγμάτευση που κάναμε εμείς. Τους θυμώσαμε διότι κάναμε διαπραγμάτευση. Εσείς που δεν κάνατε, δεν τους θυμώνατε και ήταν καλοί μαζί σας. Αυτά δεν μπορούν να σταθούν, διότι έρχονται αδιάψευστα στοιχεία, τα οποία τα καταρρίπτουν.

Απάντησε ο Υπουργός Οικονομικών, ο κ. Τσακαλώτος, για την έκθεση του Διεθνούς Νομισματικού Ταμείου τον Ιούνιο του 2014 που έλεγε ότι μέχρι τον Οκτώβριο του 2014 η κυβέρνησή σας ήταν υπόχρεη να καταθέσει πρόταση για τη ριζική ανατροπή του ασφαλιστικού, για τη μείωση των δαπανών.

Βεβαίως, σας είπα και στην πρωτομιλία μου -δεν το λάβατε υπόψη και δεν απαντήσατε, ελπίζω να απαντήσετε τώρα- ότι εσείς είχατε δεσμευτεί από το μεσοπρόθεσμο που ψηφίσατε, ώστε να υπάρχουν μειώσεις στις δαπάνες για την κοινωνική ασφάλιση.

Πράγματι, ο προϋπολογισμός που ψηφίσαμε εμείς για το 2016 προβλέπει πολύ περισσότερες δαπάνες για την ασφάλιση απ’ ό,τι το μεσοπρόθεσμο που ψηφίσατε εσείς το 2014. Είχατε, δηλαδή, όχι απλά πιέσεις από τους δανειστές, αλλά είχατε ήδη ενσωματώσει και εντάξει τις πιέσεις στην ψήφιση του μεσοπρόθεσμου που ψηφίσατε εδώ στη Βουλή.

Είναι δυνατό να έρχεστε με τέτοια επιχειρήματα; Έξι μήνες δίναμε μάχη και από την πρώτη μέρα που δίναμε τη μάχη της διαπραγμάτευσης αυτό ήταν το αίτημα, 1% περικοπή και άμεση εφαρμογή της ρήτρας μηδενικού ελλείμματος. Είναι δυνατόν να λέτε ότι ξαφνικά εμείς ζημιώσαμε και φέραμε απαιτήσεις για μειώσεις στις συντάξεις οι οποίες δεν υπήρχαν πιο πριν;

Βεβαίως, τι να πω; Ό,τι ώρα θέλετε να τον κάνουμε τον διάλογο για τη δημόσια διοίκηση, ό,τι ώρα θέλετε να κάνουμε και τον διάλογο για το μισθολόγιο των δημοσίων υπαλλήλων. Ήλπιζα ότι θα υπήρχε μία ευρύτερη συναίνεση σ’ έναν εξορθολογισμό τον οποίον οι θεσμοί ενέκριναν.

Ακούω κάτι, όμως, τώρα τελευταία, γιατί κάποιοι κάνουν διαρροές. Δεν ξέρω αν είναι αληθινές. Κάποιοι διαρρέουν, λέει, ότι το Διεθνές Νομισματικό Ταμείο θέλει να ξαναδούμε το θέμα του μισθολογίου, αλλά μάλλον δεν είναι το Διεθνές Νομισματικό Ταμείο. Μάλλον εσείς θέλετε να το ξαναδούμε.

(Χειροκροτήματα από την πτέρυγα του ΣΥΡΙΖΑ)

Εσείς έρχεστε εδώ με αρνητική πρόταση για ό,τι καλό και θετικό γίνεται σ’ αυτόν τον τόπο για τους εργαζόμενους. Όποια στιγμή θέλετε τον διάλογο, λοιπόν, είμαι στη διάθεσή σας.

Θέλω, όμως, να κλείσω με κάτι το οποίο κατά την άποψή μου έχει μια ιδιαίτερη σημασία, διότι πάει και πολύ να μας κάνετε και μαθήματα ηθικής, για το ηθικό μας πλεονέκτημα.

Κύριε Μητσοτάκη, δεν θα μιλήσω για τα παλιά -όλοι τα ξέρουμε, δεν χρειάζεται να πάμε εκεί- αλλά στα χρόνια της συγκυβέρνησης ΠΑΣΟΚ-Νέας Δημοκρατίας, Σαμαρά-Βενιζέλου. Μιλάτε για τους μετακλητούς υπαλλήλους, Ξέρετε φυσικά ότι αναφέρεστε σε προσωρινούς υπαλλήλους που έχουν και οι Βουλευτές και οι Δήμαρχοι και οι Υπουργοί και είναι οι έμπιστοι άνθρωποι, οι πιο στενοί συνεργάτες. Άρα, τι θέλετε σε σχέση με αυτό; Να ανοίξουμε τώρα μια συζήτηση ποιους επιλέγει ο καθένας; Δεν σας συμφέρει, αλλά δεν έχει και νόημα.

Εγώ ένα θα σας πω με νούμερα. Κύριε Λεβέντη, ακούστε το και εσείς, γιατί αναφέρεστε σε αυτά τα στοιχεία και έχει ένα ενδιαφέρον να γνωρίζετε.

Τον Γενάρη του 2015 οι μετακλητοί υπάλληλοι της κυβερνήσεως Σαμαρά-Βενιζέλου ήταν χίλιοι εκατόν ενενήντα επτά. Σήμερα οι μετακλητοί υπάλληλοι δεν υπερβαίνουν τους εξακόσιους σαράντα.

Κύριε Μητσοτάκη, όταν ήσασταν Υπουργός Διοικητικής Μεταρρύθμισης, είχατε πενήντα έναν μετακλητούς υπαλλήλους. Ζωή να έχουνε. Σήμερα, ο Υπουργός Διοικητικής Μεταρρύθμισης, κ. Βερναρδάκης, έχει μόνο δύο.

Για ποιο ηθικό πλεονέκτημα, λοιπόν, μιλάτε που δήθεν εμείς έχουμε απωλέσει;

(Χειροκροτήματα από την πτέρυγα του ΣΥΡΙΖΑ)

Όμως, εσείς έρχεστε εδώ και δεν σας ενδιαφέρει φυσικά να κριθεί το έργο σας και η δική σας παρακαταθήκη, διότι όλος ο ντουνιάς γνωρίζει γι’ αυτό. Μία είναι η στόχευσή σας, να πείτε «όλοι το ίδιο είναι». Ε, λοιπόν, δεν είμαστε όλοι το ίδιο.

Και θα σας πω και κάτι. Σήμερα είδαν το φως της δημοσιότητας σε μια ημερήσια αθηναϊκή εφημερίδα στοιχεία που αφορούσαν τον επιστημονικό τρόπο μέσα από τον οποίο η κυβέρνηση Σαμαρά-Βενιζέλου προχωρούσε στη λαφυραγώγηση και στην κομματικοποίηση του κράτους. Τα διαψεύδετε ή τα επιβεβαιώνετε αυτά τα στοιχεία;

Το πρώτο πράγμα που έκανε η συγκυβέρνηση ΣΥΡΙΖΑ-ΑΝΕΛ ήταν να πάει σε μια λογική. Οι περισσότεροι περιφερειάρχες δεν είναι ΣΥΡΙΖΑ ούτε ΑΝΕΛ και -αν θέλετε- το πρώτο πράγμα το οποίο θα θέλαμε εμείς, θα ήταν να βάλουμε κομματικούς. Και, όμως, καταργήσαμε αυτήν τη λογική και βάλαμε μέσα από την ιεραρχία της δημόσιας διοίκησης τους συντονιστές. Εσείς πώς τους βάζατε; Επτά Νέα Δημοκρατία, τέσσερις ΠΑΣΟΚ, δύο ΔΗΜΑΡ. Το καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας κάνατε κριτική και πόλεμο -και μάλιστα φυσικά σε συνεργασία με συνοδοιπόρους σας από το εκσυγχρονιστικό κέντρο- ότι τάχα μου στα νοσοκομεία πήγαμε σαν «ταύροι εν υαλοπωλείω» και καταργήσαμε το αμάλγαμα της αξιοκρατίας, που ήταν οι διοικήσεις που είχατε βάλει εσείς. Ενώ, τι ακριβώς κάναμε; Ζητήσαμε, και μάλιστα σε συνεργασία με την τρόικα να υπάρξει μία επιτροπή αξιολόγησης που θα αξιολογήσει αυτούς που βάλατε εσείς. Και αυτή η επιτροπή αξιολόγησης αξιολόγησε…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μη διακόπτετε. Θα τα πούμε όλα σήμερα. Μη φωνάζετε, όλα θα τα πούμε!

**ΠΡΟΕΔΡΟΣ (Νικόλαος Βούτσης):** Σταματήστε παρακαλώ. Μην αντιδράτε, σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αυτή, λοιπόν, η επιτροπή αξιολόγησης που ήταν ουδέτερη, με πρόσωπα τα οποία δεν προέρχονται από το ΣΥΡΙΖΑ και από την Κυβέρνηση -ο Αντιπρόεδρος του ΑΣΕΠ δεν είναι ΣΥΡΙΖΑ- με καθηγητές πανεπιστημίων –δεν ήταν ΣΥΡΙΖΑ-, ποιους διώξανε;

**ΜΑΥΡΟΥΔΗΣ ΒΟΡΙΔΗΣ:** Διώξατε αυτούς που κρίθηκαν κατάλληλοι.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα ακούσεις τώρα. Περίμενε Βορίδη!

**ΠΡΟΕΔΡΟΣ (Νικόλαος Βούτσης):** Κύριε Βορίδη!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μη βιάζεστε, κύριε Βορίδη.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σταματήστε! Παρακαλώ πολύ, μην εξανίστασθε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κρίθηκαν, λοιπόν, οι πενήντα δύο εξ αυτών κατάλληλοι να παραμείνουν στη θέση τους. Για τους υπόλοιπους θα γίνει επιλογή με προκήρυξη ενδιαφέροντος με αξιοκρατικές διαδικασίες και όχι από τα κομματικά γραφεία. Εσείς τι κάνατε το 2012; Να, λοιπόν, τι κάνατε: Κατανομή κενών θέσεων διοικητών νοσοκομείων. Η κατανομή των νοσοκομείων έγινε σε τρεις κατηγορίες: μεγάλα και μεσαία νοσοκομεία. Η αναλογία με βάση το 4, 2, 1. Αυτό σημαίνει: στα μεγάλα νοσοκομεία: 3 Νέα Δημοκρατία, 2 ΠΑΣΟΚ, 1 ΔΗΜΑΡ. Στα μεσαία νοσοκομεία: 3 Νέα Δημοκρατία, 1 ΠΑΣΟΚ, 1 ΔΗΜΑΡ.

Έτσι εσείς βάλατε διοικητές στα νοσοκομεία το 2012.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ζητώ να το διαψεύσετε.

Να πούμε και κάποια πράγματα ακόμα, διότι σ’ αυτόν τον τόπο κανείς δεν κρίνεται για τα αμαρτήματα των προγόνων του. Δεν μπαίνω εγώ ποτέ σ’ αυτήν τη λογική. Κρίνεται για τις ιδέες του και για τις πράξεις του.

Εσείς, λοιπόν, κύριε Μητσοτάκη, όταν ήσασταν Υπουργός Διοικητικής Μεταρρύθμισης και είχατε αυτούς τους πενήντα έναν μετακλητούς, τι ακριβώς κάνατε, εκτός από το να προχωρήσετε σε μισθολογικό πάγωμα και απολύσεις δημοσίων υπαλλήλων; Με τις ρυθμίσεις για την αξιολόγηση, που προβλέπει υποχρεωτική αρνητική αξιολόγηση στο 15%, δημιουργήσατε το απόλυτο χάος στο δημόσιο τομέα: σχολεία, νοσοκομεία, διοικητικές υπηρεσίες.

Εκτός απ’ αυτό, όμως, μέσα σε μια νύχτα αποφασίσατε και μάλιστα πολύ κοντά στις εκλογές, ενώ βλέπαμε την πολιτική αλλαγή, να αλλάξετε με δική σας απόφαση όλους τους γενικούς διευθυντές, πάνω από διακόσιους γενικούς διευθυντές, στα Υπουργεία, για να βάλετε ανθρώπους της δικής σας κομματικής επιλογής. Αυτό, λοιπόν, είναι αξιοκρατία στη δημόσια διοίκηση; Να μας απαντήσετε λοιπόν, αν είναι ή δεν είναι έτσι. Ήταν άνθρωποι που είχαν κριθεί από υπηρεσιακά συμβούλια.

Τώρα, λοιπόν, ερχόμαστε εμείς και καταθέτουμε ένα νομοσχέδιο. Κλείνω μ’ αυτό, κύριε Πρόεδρε. Το νομοσχέδιο αυτό λέει ότι πρέπει επιτέλους να σταματήσει, όχι η πολιτικοποίηση, αλλά η κομματικοποίηση στη δημόσια διοίκηση. Και τι ακριβώς λέει; Ότι θα πρέπει να υπάρχει αμφίδρομη αξιολόγηση για τη στελέχωση της δημόσιας διοίκησης –όχι των μετακλητών- αυτών των ανθρώπων που παίρνουν κρίσιμες αποφάσεις στο δημόσιο τομέα. Και τι ακριβώς φτιάχνουμε; Το εθνικό μητρώο δημοσίων υπαλλήλων. Επίσης, πέρα από τον αξιοκρατικό δεσμό αξιολόγησης, που δε θα παρεμβαίνουν τα κομματικά γραφεία των κυβερνήσεων ή των κομμάτων, φτιάχνουμε και το θεσμό για πρώτη φορά του υπηρεσιακού γενικού γραμματέα, ώστε όταν φεύγει ένας υπουργός ή μια κυβέρνηση να υπάρχει θεσμική μνήμη και συνέχεια. Εσείς δεν το τολμούσατε ποτέ αυτό.

(Χειροκροτήματα από την πτέρυγα του ΣΥΡΙΖΑ)

Σας ρωτώ; Θα την ψηφίσετε αυτήν τη μεγάλη τομή; Θα έρθετε μαζί μας; Αλλά δεν είστε ούτε μεταρρυθμιστής. Γιαλαντζί μεταρρυθμιστής είστε, κύριε Μητσοτάκη.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ωραία, δεν χρειάζονται κραυγές. Μέχρι χειροκροτήματα το πολύ-πολύ.

Ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας, κ. Μητσοτάκης, έχει τον λόγο.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρωθυπουργέ, παρακολούθησα με πολύ μεγάλο ενδιαφέρον την προσπάθειά σας να με ταυτίσετε και να μας ταυτίσετε με το Διεθνές Νομισματικό Ταμείο και με τους δανειστές. Σας απαντώ ευθέως. Με τους δανειστές είστε εσείς που υπογράψατε τρίτο μνημόνιο. Τα πράγματα είναι τόσο απλά.

(Χειροκροτήματα από την πτέρυγα της Νέας Δημοκρατίας)

Το τρίτο μνημόνιο ήταν αχρείαστο και εσείς μας το φορέσατε και εσείς δεσμεύσατε τη χώρα για τρία χρόνια ακόμα.

Και μιας και αναφέρεστε στο ΔΝΤ, επιτρέψτε μου να επισημάνω την αμφισημία σας σε σχέση με τη σχέση της Ελλάδος με το Διεθνές Νομισματικό Ταμείο. Θυμίζω, μιας και είναι εδώ και ο αγαπητός Υπουργός Οικονομικών, ο κ. Τσακαλώτος την επιστολή που στείλατε στο Διεθνές Νομισματικό Ταμείο με ημερομηνία 23-7-215. Διαβάζω, λοιπόν, στα αγγλικά θα μου επιτρέψετε: «We would like to inform you that we are seeking a new lawn facility from the International Monetary Fund. We look forward to continued cooperation with the Fund».

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

Κύριε Μητσοτάκη, θα παρακαλούσα, για τα ελληνικά Πρακτικά, να πείτε τι είπατε στα ελληνικά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας μεταφράζω, λοιπόν: «Θα θέλαμε να σας ενημερώσουμε ότι ζητούμε ένα νέο δάνειο από το Διεθνές Νομισματικό Ταμείο και προσβλέπουμε σε συνεχόμενη συνεργασία». Και στα ελληνικά, λοιπόν, κύριε Πρόεδρε.

Όπως θα το λέγαμε και στα αγγλικά, γιατί είστε αγγλομαθής, «it is the IMF, Euclid». Σας καταθέτω τη σχετική επιστολή.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βέβαια, μας είπατε στο μεταξύ, κύριε Τσίπρα, ότι δεν θέλετε τελικά τη συμμετοχή του Διεθνούς Νομισματικού Ταμείου, για να ανακαλέσετε τελικά όλα αυτά τα οποία είπατε και να επιβεβαιώσετε αυτό το οποίο έχετε εσείς υπογράψει, ότι, ναι, προφανώς το Διεθνές Νομισματικό Ταμείο εξακολουθεί και συμμετέχει στο τρίτο πρόγραμμα, το οποίο εσείς διαπραγματευτήκατε και εσείς υπογράψατε.

Μου έκανε εντύπωση ότι επιμείνατε τόσο πολύ στις, κατά την άποψή σας, εξαιρετικές αποδόσεις της ελληνικής οικονομίας το 2015. Αυτό πρέπει να είναι το συντομότερο ανέκδοτο το οποίο ακούσαμε στην Αίθουσα σήμερα. Ενδεικτικά, αναφέρω ότι τα φορολογικά έσοδα του 2015 είναι 750 εκατομμύρια ευρώ κάτω από το 2014 κι αυτό έχοντας επιβάλει πρόσθετα φορολογικά μέτρα, ύψους 1 δισεκατομμυρίου ευρώ. Πού τη βλέπετε ακριβώς την επιτυχία; Θρίαμβος είναι αυτό; Μήπως να μιλήσουμε για τις ληξιπρόθεσμες οφειλές του δημοσίου προς τον ιδιωτικό τομέα, οι οποίες αυξήθηκαν μέσα σε ένα χρόνο κατά 65%; Κι αυτό θρίαμβος είναι;

Δεν θα μιλήσω σήμερα αναλυτικά για την «υπερήφανη» διαπραγμάτευση την οποία κάνατε το πρώτο εξάμηνο του 2015. Θα έρθει και η ώρα αυτής της συζήτησης, όπου θα πρέπει να απαντήσετε κι εσείς ευθέως, τι πραγματικά γνωρίζατε από αυτά τα οποία μας είπε ο κ. Βαρουφάκης κι από αυτά, φυσικά, τα οποία διαρρέουν κι άλλοι Υπουργοί σας. Δεν είναι, όμως, της παρούσης. Να μην νομίζετε, όμως, ότι αυτά τα ερωτήματα θα μείνουν αναπάντητα. Διότι έχουν ειπωθεί πολλά πράγματα, τα οποία δεν έχετε απαντήσει. Θα έρθει, όμως, η ώρα τους. Δεν θα τα συζητήσουμε σήμερα.

Μου είπατε στην ομιλία σας, την οποία κάνατε πριν από δύο μέρες, να διαλέξω αν πρέπει να είμαι με τα τρακτέρ ή με το Διεθνές Νομισματικό Ταμείο. Σας απαντώ ότι δεν είμαι ούτε με τα τρακτέρ ούτε με το ΔΝΤ. Εσείς ήσασταν με τα τρακτέρ, μέχρι που πήγατε με το ΔΝΤ. Τα πράγματα είναι πολύ απλά.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και βέβαια, δεν μπορώ να μη σχολιάσω μία υποβόσκουσα…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ένα λεπτό, κύριε Πρόεδρε.Έχουμε κουραστεί, γενικώς. Να προχωρήσουμε.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μη διακόπτετε τον κ. Μητσοτάκη. Είναι η τρίτη φορά που το κάνετε.

**ΠΡΟΕΔΡΟΣ (Νικόλαος Βούτσης):** Μα, είναι δυνατόν; Θα το κάνω όσες φορές τον διακόψουν, για να τον στηρίξω. Μήπως δεν το έχετε καταλάβει ακόμα;

Κύριε Μητσοτάκη, συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εγώ προσωπικά, κύριε Πρόεδρε αισθάνομαι πολύ ξεκούραστος και ανανεωμένος και καθόλου κουρασμένος.

Έχω διακρίνει στις τελευταίες σας δημόσιες τοποθετήσεις –αποφύγατε να το πείτε σήμερα, το είπατε, όμως, πριν από δύο μέρες και θα ήθελα να το απαντήσω- ότι με κατηγορήσατε πως εγώ εκλέγομαι στα βόρεια προάστια, εννοώντας προφανώς ότι έχω μία ταξική προτίμηση στα ανώτερα εισοδηματικά στρώματα. Σας θυμίζω, λοιπόν, το εξής. Είμαι πέντε φορές εκλεγμένος Βουλευτής στη Β’ Αθηνών, τις τρεις φορές πρώτος. Σας θυμίζω ότι η Β’ Αθηνών δεν είναι μόνο η Κηφισιά και η Εκάλη, είναι και το Περιστέρι και η Αγία Βαρβάρα και τα Λιόσια και το Ίλιον και το Μοσχάτο.

Επίσης, να σας θυμίσω ότι εκλέχθηκα Πρόεδρος της Νέας Δημοκρατίας με εκατόν εβδομήντα χιλιάδες ψήφους σε μια ανοιχτή δημοκρατική εκλογή.

(Χειροκροτήματα από την πτέρυγα της Νέας Δημοκρατίας)

Εάν δεν είχατε κάνει αυτή την προσωπική αναφορά, δεν θα με αναγκάζατε να θυμίσω ότι εσείς στα τριάντα τρία σας πήρατε το δαχτυλίδι από τον κ. Αλαβάνο και μετά εκλεγήκατε από ένα συνέδριο οκτακοσίων ατόμων. Κατά συνέπεια, σας παρακαλώ να μην αμφισβητείτε τη δική μου δημοκρατική νομιμοποίηση!

(Χειροκροτήματα από την πτέρυγα της Νέας Δημοκρατίας)

Έρχομαι τώρα στα ζητήματα τα οποία θίξατε.

(Θόρυβος από την πτέρυγα του ΣΥΡΙΖΑ)

Κύριοι συνάδελφοι, δεν φαντάζομαι να αμφισβητείτε την αλήθεια των όσων λέω.

(Θόρυβος από την πτέρυγα του ΣΥΡΙΖΑ)

Ωραία.

Πάμε τώρα στα ζητήματα της επικουρικής ασφάλισης. Κύριε Πρόεδρε, κύριε Πρωθυπουργέ, φαντάζομαι ότι γνωρίζετε ότι η επικουρική ασφάλιση από τη φύση της είναι διμερής. Χρηματοδοτείται από τους εργαζόμενους και από τους εργοδότες, σε αντίθεση με την κύρια ασφάλιση η οποία είναι τριμερής, καθολική, δημόσια και υποχρεωτική. Η ρήτρα μηδενικού ελλείμματος δεν λέει τίποτε άλλο από την πραγματικότητα, ότι οι επικουρικές συντάξεις πρέπει να καλύπτονται από τις εισφορές των εργαζομένων και των εργοδοτών. Είναι η απόλυτη δικαιοσύνη, η απόλυτη διαφάνεια και ο μόνος τρόπος να διασφαλίσουμε ότι και οι επόμενες γενεές θα πάρουν επικουρικές συντάξεις.

Και εσείς, που κόπτεστε τόσο πολύ για τις επικουρικές συντάξεις, δεν έχετε ήδη κόψει τις επικουρικές συντάξεις κατά 6%; Μήπως κάνω λάθος; Μήπως ο κ. Φλαμπουράρης, ο οποίος είναι εδώ, δεν μίλησε δημόσια για μείωση των επικουρικών συντάξεων κατά 20%; Και αυτή η ρήτρα βιωσιμότητος, στην οποία αναφέρεστε, θα μπείτε στον κόπο κάποια στιγμή να μας εξηγήσετε τι ακριβώς είναι;

Ας μιλήσουμε, λοιπόν, κύριε Τσίπρα με ανοιχτά χαρτιά. Ναι, επιμένουμε στη ρήτρα μηδενικού ελλείμματος για τις επικουρικές συντάξεις, διότι είναι ένα δίκαιο και σωστό μέτρο.

(Χειροκροτήματα από την πτέρυγα της Νέας Δημοκρατίας)

Και κάνατε μια αναφορά στην πρωτολογία σας, την οποία βρήκα ενδιαφέρουσα, σχετικά με τις επιχορηγήσεις των ασφαλιστικών ταμείων και τι προβλέπαμε εμείς ως Νέα Δημοκρατία στο μεσοπρόθεσμο του 2015-2018. Είπατε επί λέξει ότι εμείς προβλέπαμε επιχορήγηση 9,6 δισεκατομμύρια, όταν εσείς προβλέπατε 10 δισεκατομμύρια και κάτι. Φοβάμαι ότι διαβάσετε τη λάθος στήλη στο σχετικό κείμενο. Αναφερθήκατε στο βασικό σενάριο και όχι στο μεσοπρόθεσμο. Το μεσοπρόθεσμο προέβλεπε επιχορήγηση 11,1 δισεκατομμύρια. Θα συνιστούσα στους συνεργάτες σας να είναι λίγο πιο προσεκτικοί την επόμενη φορά.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στο πιο ακανθώδες ζήτημα. Ζητούσε πραγματικά η τρόικα πρόσθετα μέτρα, κύριε Τσακαλώτο και κύριε Τσίπρα, όταν ολοκληρώναμε εμείς τη διαπραγμάτευση; Έχω εδώ –και θα καταθέσω στα Πρακτικά- μια αποστροφή την οποία έχω απομονώσει σχετικά με το κείμενο της τρόικα με ημερομηνία 10 Δεκεμβρίου 2014 -φαντάζομαι ότι εάν το αναζητήσατε στα αρχεία σας, θα το βρείτε- όπου γίνεται πολύ συγκεκριμένη αναφορά –«committed», κύριε Τσακαλώτο- σε δύο πράγματα: Ενοποιήσεις ασφαλιστικών ταμείων και κατάργηση των πρόωρων συντάξεων. Καμμία απολύτως αναφορά για συμπληρωματικά δημοσιονομικά…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** …(δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι. Αυτό είναι λίγο μετά. Το μεταγενέστερο έχει αξία, κύριε Τσακαλώτο. Είναι έξι μήνες μετά. Τα μπλέξατε λίγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …(δεν ακούστηκε)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Γεωργιάδη!

Να μη γράφεται τίποτα στα Πρακτικά.

Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τα μπλέξατε λίγο.

Και να σας θυμίσω, κύριε Τσακαλώτο, ότι το state of play αφορά την τρόικα συνολικά και όχι μόνο το Διεθνές Νομισματικό Ταμείο. Είναι βασικά αυτά. Θα έπρεπε να τα γνωρίζετε ως Υπουργός Οικονομικών.

Έρχομαι τώρα σε κάποιες επιμέρους παρατηρήσεις.

Μιλήσατε, κύριε Κατρούγκαλε, εσείς -και πραγματικά εδώ με προβληματίσατε- για το ζήτημα των επαναπροσλήψεων. Δεν θα έπρεπε να μιλάτε εσείς γι’ αυτό το ζήτημα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γιατί;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Διότι ακόμα δεν έχετε δώσει απαντήσεις για τα ιδιωτικά συμφωνητικά με το 12% που κατατέθηκαν σ’ αυτήν την Αίθουσα. Άρα, θα έπρεπε να είστε λίγο πιο προσεκτικός σ’ αυτό.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μετά θα ζητήσω να πάρω το λόγο επί προσωπικού.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Από εκεί και πέρα, μιλήσατε για τα νοσοκομεία και για την περιβόητη Επιτροπή Αξιολόγησης, η οποία δήθεν έκανε μια αντικειμενική και αξιοκρατική ανάλυση των προσόντων των διοικητών των νοσοκομείων. Έχω μια απορία: Γιατί διώχθηκαν διοικητές οι οποίοι πέρασαν από την αξιολόγηση; Αυτό είναι ένα μυστήριο. Ή έχετε επιτροπή αξιολόγησης, εν πάση περιπτώσει, ή δεν έχετε. Είναι σαφές ότι στα νοσοκομεία επιδιώξατε να κάνετε μια κομματική εκκαθάριση.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κομματικών δικών σας επιλογών.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όταν σας μίλησα πριν –και καταλαβαίνω ότι αυτή η συζήτηση για το ηθικό πλεονέκτημα σάς ενοχλεί πάρα πολύ- εγώ δεν παραγνώρισα ποτέ, κύριε Τσίπρα, ότι και εμείς κάναμε διορισμούς με κομματικά κριτήρια.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν το έκρυψα και τολμώ να πω ότι ήμουν και απ’ αυτούς που δημόσια, σε ανύποπτο χρόνο και πριν γίνω Υπουργός, είχα ασκήσει κριτική και στη λογική των ποσοστώσεων. Όταν, όμως, εσείς έρχεστε και κάνετε ακριβώς τα ίδια και χειρότερα, να μην επικαλείστε διαφοροποίηση και ηθικό πλεονέκτημα. Αυτό λέω και είμαι απολύτως σαφής.

(Θόρυβος από την πτέρυγα του ΣΥΡΙΖΑ)

Απορώ ποιος σας γράφει ή ποιος σας λέει, εν πάση περιπτώσει, αυτά τα οποία είπατε για τους γενικούς διευθυντές και για το σύστημα αξιολόγησης και επιλογής τους. Να σας θυμίσω ότι βρήκατε ψηφισμένο νόμο για την επιλογή των γενικών διευθυντών, των διευθυντών και των τμηματαρχών με αξιοκρατικά κριτήρια. Τον ψηφίσαμε αυτόν το νόμο…

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Αφού τους διορίσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι, μισό λεπτό. Τον ψηφίσαμε αυτόν το νόμο…

**ΣΩΚΡΑΤΗΣ ΦΑΜΕΛΛΟΣ:** Αφού τους διορίσατε χωρίς κριτήρια, ψηφίσατε το νόμο.

**ΠΡΟΕΔΡΟΣ (Νικόλαος Βούτσης):** Κύριε Φάμελλε, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι, δεν τα ξέρετε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γνωρίζετε ότι για τέσσερα χρόνια τουλάχιστον υπήρχαν διορισμένοι γενικοί διευθυντές με μεταβατικές διατάξεις και αυτό ακριβώς θέλαμε να θεραπεύσουμε. Ρωτώ, λοιπόν, εγώ, κύριε Τσίπρα: Τι κάνατε ένα χρόνο; Ένα χρόνο δεν κυβερνάτε ή κάνω λάθος; Γιατί δεν εφαρμόσατε το νόμο ή, εν πάση περιπτώσει, εάν ο νόμος αυτός δεν σας έκανε, γιατί δεν τον αλλάζατε; Γιατί περιμένατε ένα χρόνο; Και ζητάτε τώρα από εμάς τα ρέστα;

Εμείς είχαμε δρομολογήσει την επιλογή των γενικών διευθυντών με αξιοκρατικά κριτήρια. Εσείς τη σταματήσατε. Είχατε κάθε δυνατότητα να αλλάξετε το νόμο.

Φέρνετε τώρα ένα νόμο. Θα σας πω ανοιχτά, για να μη νομίζει η Αίθουσα και η Εθνική Αντιπροσωπεία ότι διαφωνούμε κάθετα σε όλα, ότι βλέπω στο νομοσχέδιο και αρκετά θετικά στοιχεία: Συνέχιση προτάσεων για μεταρρυθμίσεις που εγώ είχα υλοποιήσει. Είναι θετικό αυτό και μακάρι να μπορούμε να βρούμε και ένα κοινό πεδίο συνεννόησης σ’ αυτά τα ζητήματα, αλλά εν πάση περιπτώσει δεν μπορείτε να ζητάτε από εμάς τα ρέστα, όταν ένα χρόνο εσείς καθυστερήσατε να κάνετε οτιδήποτε.

Κλείνω, κύριε Πρόεδρε, διότι έχω καταχραστεί του χρόνου της δευτερολογίας.

Φοβάμαι, κύριε Πρωθυπουργέ, ότι πάλι έγινε μια συζήτηση που, τουλάχιστον από μέρους σας, δεν είχε στοιχεία. Και σήμερα ακόμα δεν μπορείτε να ποσοτικοποιήσετε τις παρεμβάσεις τις οποίες προτείνετε. Βρίσκω ενδιαφέρον το γεγονός ότι ο κ. Κατρούγκαλος αναφέρει ότι στην τρόικα στέλνει ποσοτικοποιημένα στοιχεία. Γιατί δεν τα καταθέτετε στην Εθνική Αντιπροσωπεία; Γιατί δεν μας λέτε τι προσβλέπετε να εισπράξετε από τις αυξήσεις των εργοδοτικών εισφορών στους ελεύθερους επαγγελματίες; Γιατί το κρύβετε; Στην τρόικα τα δίνετε και στη Βουλή δεν τα λέτε; Αυτό εμένα τουλάχιστον μου κάνει εντύπωση.

Ένα είναι βέβαιο. Μάλλον σας αιφνιδίασα με την πρωτολογία μου.

(Γέλωτες από την πτέρυγα του ΣΥΡΙΖΑ)

Αιφνιδιαστήκατε, απ’ ό,τι βλέπω. Είχατε προεξοφλήσει ότι η Νέα Δημοκρατία δεν θα κατέθετε καμμία πρόταση. Εμείς, κύριε Τσίπρα, έχουμε το θάρρος της γνώμης μας.

Όσο κι αν προσπαθείτε να μας περιχαρακώσετε ιδεολογικά, θα ξέρετε ότι οι δικές μας προτάσεις απευθύνονται πάντα στην σιωπηλή πλειοψηφία της κοινωνίας. Επίσης, θα ξέρετε ότι, για να μπορέσεις πρώτα να μοιράσεις τον πλούτο, θα πρέπει πρώτα να τον δημιουργήσεις. Και αν περιμένω από τον κ. Τσακαλώτο με τις νεομαρξιστικές του ιδεολογίες να δημιουργήσει πλούτο, φοβάμαι ότι θα περιμένω πάρα πολύ.

Σας ευχαριστώ πάρα πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μπορώ να έχω τον λόγο;

**ΠΡΟΕΔΡΟΣ (Νικόλαος Βούτσης):** Πριν πάρει τον λόγο ο κ. Μιχαλολιάκος, θα πάρει τον λόγο ο κ. Κατρούγκαλος επί προσωπικού.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, πράγματι με αιφνιδιάσατε αρνητικά. Περίμενα ότι ο νέος άνθρωπος, όπως εσείς, που αναλαμβάνει την ηγεσία ενός σημαντικού κόμματος όπως η Νέα Δημοκρατία θα έχει εμπιστοσύνη στις ιδέες του και δεν θα κατέφευγε στην επανάληψη μιας συκοφαντίας που έχει καταρρεύσει και ακόμα και αυτοί που την εξέμεσαν την έχουν καταπιεί.

(Χειροκροτήματα από την πτέρυγα του ΣΥΡΙΖΑ)

Όπως ξέρετε -ή αν δεν ξέρετε, να ενημερωθείτε- στις 7 Ιανουαρίου είχα δίκη κατά των συκοφαντών μου. Οι συκοφάντες ζήτησαν αναβολή για να ανασκευάσουν και τρεις μέρες μετά τη δίκη, στις 10 Ιανουαρίου, στο «ΒΗΜΑ» δημοσίευσαν σε ένα μονόστηλο ότι ζήτησαν την αναβολή, επειδή το δημοσίευμά τους περιείχε αναλήθειες και ανακρίβειες, προκειμένου να ανασκευάσουν.

Εσείς κάνατε πολλαπλή απρέπεια στο παρελθόν, παραπέμποντας σε αυτή την συκοφαντία και τώρα την επαναλαμβάνετε από μια θέση που δεν σας επιτρέπεται, γιατί πια δεν είστε ο Κυριάκος Μητσοτάκης, είστε ο Αρχηγός της Αξιωματικής Αντιπολίτευσης και πρέπει να λειτουργείτε πάντοτε με έναν τρόπο, που να σέβεται τον θεσμό τον οποίο εκπροσωπείτε.

Σας χρωστάω και μια απάντηση, γιατί καθυστέρησε έναν χρόνο να αλλάξει η Κυβέρνηση αυτή τους «φυτευτούς» από εσάς διευθυντές και γενικούς διευθυντές…

**ΠΡΟΕΔΡΟΣ (Νικόλαος Βούτσης):** Κύριε Υπουργέ, θα μιλήσετε ύστερα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, είναι επί προσωπικού και αυτό. Ζητώ ένα λεπτό.

**ΠΡΟΕΔΡΟΣ (Νικόλαος Βούτσης):** Θα το συμπεριλάβετε στη δευτερολογία σας.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, θα το πω στη δευτερομιλία μου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Σας ευχαριστώ.

Ο κ. Μιχαλολιάκος έχει τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας Λαϊκού Συνδέσμου - Χρυσή Αυγή):** Κύριε Πρόεδρε, κυρίες και κύριοι Βουλευτές, άκουσα με ιδιαίτερο ενδιαφέρον…

**ΠΡΟΕΔΡΟΣ (Νικόλαος Βούτσης):** Κύριε Μιχαλολιάκο, περιμένετε ένα λεπτό.

(Θόρυβος στην Αίθουσα)

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας Λαϊκού Συνδέσμου-Χρυσή Αυγή):** Ναι, περιμένω. Δεν έχω πρόβλημα.

**ΠΡΟΕΔΡΟΣ (Νικόλαος Βούτσης):** Παρακαλώ και στη Νέα Δημοκρατία! Ήσυχα! Κύριε Βορίδη, κύριε Τσακαλώτο, σας παρακαλώ.

Κύριε Μιχαλολιάκο, έχετε τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας Λαϊκού Συνδέσμου-Χρυσή Αυγή):** Κύριε Πρόεδρε, κυρίες και κύριοι Βουλευτές, άκουσα με ιδιαίτερο ενδιαφέρον τη σύγκρουση που υπήρξε μεταξύ της Κυβερνήσεως και της Αξιωματικής Αντιπολιτεύσεως ποιος είναι και ποιος δεν είναι με το Διεθνές Νομισματικό Ταμείο. Τελικά, κύριοι της Νέας Δημοκρατίας, τέσσερα χρόνια που συγκυβερνούσατε με το μνημόνιο δεν ήσασταν με το Διεθνές Νομισματικό Ταμείο; Με ποιον ήσασταν;

Εγώ ξέρω ότι πράγματι, όπου πάει το Διεθνές Νομισματικό Ταμείο, αφήνει πίσω του ερείπια. Και αυτό συμβαίνει. Όμως, θα ήθελα προηγουμένως να κάνω μια αναφορά σε αυτό που είπε ο κ. Τσακαλώτος περί δημιουργίας Αναπτυξιακής Τράπεζας. Θα πρέπει να ξέρει το Σώμα ότι από πλευράς ανταγωνιστικότητος η Ελλάδα είναι στην ογδοηκοστή πρώτη θέση κάτω από την Μποτσουάνα, τη Ρουάντα και το Τατζικιστάν. Εκεί κατάντησε την Ελλάδα η πολιτική των μνημονίων, που δυστυχώς συνεχίζει ο ΣΥΡΙΖΑ.

Είπε ο κ. Μητσοτάκης -για να αναφερθώ πρώτα σε αυτόν- ότι δεν πρέπει να υπάρχει κομματικό κράτος. Δεν ξέρω πώς μίλησε, ως Κυριάκος Μητσοτάκης, ο οποίος θα ήθελε να απολύσει εκατοντάδες χιλιάδες δημοσίους υπαλλήλους, ή ως Προέδρος της Νέας Δημοκρατίας που έχει διορίσει από το 1974 μέχρι σήμερα εκατομμύρια; Ο ποιητής λέει: «Οι δημόσιοι υπάλληλοι όλο λιώνουν και τελειώνουν σαν στήλες δύο-δύο μες στα γραφεία. Ηλεκτρολόγοι θα είναι η Πολιτεία και ο Θάνατος που τους ανανεώνουν».

Έχουν όμως ένα ελάττωμα οι δημόσιοι υπάλληλοι: Δεν είναι τόσο ευγνώμονες προς αυτούς που τους διόρισαν, γιατί αλλιώς τώρα θα έπαιρνε 40% η Νέα Δημοκρατία και 40% το ΠΑΣΟΚ. Και εσείς από την πλευρά σας ως ΣΥΡΙΖΑ, μια και τους κληρονομήσατε ως εκλογική πελατεία, πασχίζετε να τους περιποιηθείτε.

Δεν έχω καμμία αμφιβολία ότι μέσα στα πλαίσια του νεοφιλελευθερισμού, τον οποίο πρεσβεύει –και το έχει δηλώσει δημόσια- ο κ. Κυριάκος Μητσοτάκης θα ήθελε την πλήρη κατάργηση του ελληνικού κράτους, ακόμη και των Ενόπλων Δυνάμεων και την αντικατάστασή τους με κάποια εταιρεία security.

Άκουσα τις αντιρρήσεις τους σχετικά με το ασφαλιστικό νομοσχέδιο. Δεν δικαιούνται να έχουν αντιρρήσεις. Όλα αυτά τα πράγματα ήταν προαπαιτούμενα στις 14 Αυγούστου. Και αυτά που λένε ότι «το κάναμε για να μείνουμε στο ευρώ και δεν φταίμε για το περαιτέρω έγκλημα» είναι λόγια του αέρα. Τα ψήφισαν τότε όλα. Ήταν εννιακόσιες εβδομήντα σελίδες.

Εις ό,τι αφορά το ασφαλιστικό, δεν είδαμε να κατατίθεται κάποιο συγκεκριμένο νομοθέτημα σήμερα. Επειδή αρκετοί μέσα από την Κυβέρνηση είναι άριστοι γνώστες τις λενινιστικής τακτικής, βλέπω να έρχονται και κάποιες βελτιώσεις. Δύο βήματα μπρος, ένα βήμα πίσω. Το είδαμε αυτό και σε προηγούμενες συζητήσεις και σε προηγούμενα νομοθετήματα.

Ακόμη, ο κ. Μητσοτάκης είπε να δοθεί βάρος στην ιδιωτική ασφάλιση. Αυτό μου θυμίζει την κοινωνική ζούγκλα των Ηνωμένων Πολιτειών Αμερικής, όπου δεν υπάρχει δημόσια ασφάλιση, υπάρχει μόνο ιδιωτική ασφάλιση. Εκεί θέλουμε να οδεύσουν τα πράγματα; Στην πλήρη διάλυση του κοινωνικού κράτους;

Μιας και μιλάμε για το ασφαλιστικό, ας μην ξεχνάμε και τη «μαύρη» εργασία. Και έχει ευθύνες ο ΣΥΡΙΖΑ ως προς το εξής: Υπήρχε ένας νόμος που προέβλεπε πρόστιμο για όποιον απασχολεί ανασφάλιστο από 3.000 έως 5.000 ευρώ. Το πρόστιμο αυτό το κάνατε 150 ευρώ μόνο. Κατ’ ουσίαν δηλαδή, αφήσατε ελεύθερη τη μαύρη εργασία.

Βεβαίως, για να επανέλθω στα όσα είπε ο κ. Τσακαλώτος περί αναπτύξεως, είχε μιλήσει και στο παρελθόν ο κ. Δραγασάκης και είχε πει για παράλληλο τραπεζικό σύστημα. Κυβερνάτε ένα χρόνο και δεν έχουμε δει καμμία αναπτυξιακή τράπεζα να ιδρύεται. Είναι ένα φάντασμα. Μακάρι να γίνει πραγματικότητα.

Πολύ θετικό σε όλες τις περιπτώσεις το να υπάρχουν υπηρεσιακοί γενικοί γραμματείς των Υπουργείων, ώστε να μη διαλύεται το κράτος όταν αλλάζουν οι κυβερνήσεις και να μην πέφτουν τα μολύβια κάτω όταν προκηρύσσονται εκλογές, γιατί αυτό συμβαίνει στην Ελλάδα.

Έχουμε το παράδειγμα μιας γειτονικής μας χώρας, της Ιταλίας, η οποία επί σειρά ετών είχε κάθε έξι μήνες εκλογές και άλλαζε κυβερνήσεις, αλλά το κράτος συνέχιζε να λειτουργεί. Γιατί λειτουργούσε; Γιατί ακριβώς υπήρχε κρατικός μηχανισμός. Αυτόν τον κρατικό μηχανισμό, τόσο η Νέα Δημοκρατία, όσο και το ΠΑΣΟΚ, τον είχαν για δεκαετίες ολόκληρες, για σαράντα ολόκληρα χρόνια ως έναν κομματικό μηχανισμό.

Μιλήσατε ως Κυβέρνηση διά στόματος του Πρωθυπουργού κ. Τσίπρα, για αναδιανομή. Εγώ δεν βλέπω να γίνεται καμμιά αναδιανομή. Βλέπουμε οι πλούσιοι να γίνονται πλουσιότεροι και οι φτωχοί φτωχότεροι. Το σύνθημα που κυριαρχεί εν τέλει είναι «όλοι φτωχοί». Γιατί τι άλλο να σημαίνει, όταν λέμε ότι θα έχουμε εθνική σύνταξη 384 ευρώ; Ποιος άνθρωπος μπορεί να ζήσει σήμερα με 384 ευρώ;

Επίσης, έκανε κάποιες αναφορές ο συνεργάτης σας στην Κυβέρνηση –κυβερνάτε μαζί- ο κ. Καμμένος για τις Ένοπλες Δυνάμεις, τις οποίες πραγματικά, τόσο οι προηγούμενες κυβερνήσεις του μνημονίου, όσο και η δική σας, τις έχετε οδηγήσει στην ανέχεια, στην πείνα κυριολεκτικά και υποφέρουν οι άνδρες των Ενόπλων Δυνάμεων. Αυτή είναι μια πραγματικότητα. Ακόμη και την απόφαση του Συμβουλίου της Επικρατείας για επιστροφή στα εισοδήματα του 2012 δεν τη σεβαστήκατε και δεν την έχετε υλοποιήσει.

Θα ήθελα, επίσης, να πω ότι το ασφαλιστικό νομοσχέδιο, το οποίο καταθέτετε, πρόκειται να αποτύχει. Και πρόκειται να αποτύχει, όχι επειδή είναι ένα κακό νομοθέτημα από μόνο του, αλλά γιατί πρόκειται να αποτύχει γενικά η πολιτική του μνημονίου, όσο υπάρχει αυτό το υπέρογκο χρέος και δεν καταγγέλλεται, το οποίο είναι εξ ορισμού επαχθές.

Πότε ένα χρέος είναι απεχθές; Όταν έχει ληφθεί όχι επ’ ωφελεία τού λαού. Όταν εδώ σε αυτά τα κυβερνητικά έδρανα ήταν ο κ. Νικολούδης, είχε καταγγείλει ότι τα δημόσια έργα στην Ελλάδα, οι δρόμοι κ.λπ., έγιναν σε τιμή πέντε φορές μεγαλύτερη από τις τιμές που υπάρχουν κατά μέσο όρο στην Ευρωπαϊκή Ένωση. Αναζητήσατε ευθύνες γι’ αυτήν τη σπατάλη από αυτούς που πήραν αυτά τα χρήματα; Όταν για τα εξοπλιστικά υπάρχουν ανοιχτές δίκες, δεδομένες μίζες, τα πήραμε σε διπλάσιες και τριπλάσιες τιμές, κάνατε τίποτε; Όχι. Και πάλι, βεβαίως, εμπόδιο είναι ο νόμος Περί Ευθύνης Υπουργών.

Ακούσαμε, επίσης, από τον κύριο Πρωθυπουργό να επαίρεται σχετικά με τον ασφαλιστικό νόμο ότι δεν θα παίρνουμε φόρο από τους ανέργους. Αυτό είναι πρωτοφανές. Δηλαδή θέλετε να είναι και άνεργοι και να τους παίρνετε φόρους; Το ασφαλιστικό δεν πρόκειται να λυθεί. Εάν το ενάμισι εκατομμύριο των Ελλήνων το οποίο σήμερα βρίσκεται στην ανεργία πλήρωνε κάθε μήνα ασφάλιστρα, το μικρότερο ασφάλιστρο που είναι δυνατόν να υπάρχει, θα είχαμε έσοδα έξι δισεκατομμύρια ευρώ το χρόνο. Θα μπορούσε να λυθεί.

Και βεβαίως, υπάρχει το έγκλημα του PSI, για το οποίο όμως δεν βλέπουμε να υπάρχει καταγγελία του ενόχου. Δεν είστε υπεύθυνοι εσείς ως ΣΥΡΙΖΑ. Το ΠΑΣΟΚ και η Νέα Δημοκρατία είναι. Γιατί δεν ανοίγετε το φάκελο PSI; Γιατί επιτέλους η Κυβέρνηση τότε, όταν διαπραγματεύτηκε, δεν είπε ότι αυτά είναι χρήματα των Ελλήνων εργαζομένων, να εξαιρεθούν από το PSI; Δεν κάνατε τίποτε από αυτά.

Λέτε ότι δεν θα μειώσετε τις συντάξεις, όμως πριν λίγες μέρες ο κ. Κοτζιάς έδωσε μια συνέντευξη σε γερμανική εφημερίδα, στην οποία είπε ότι για τους πρόσφυγες και τους λαθρομετανάστες σπατάλησε, δαπάνησε, αν θέλετε, το ελληνικό κράτος 2.000.000.000 ευρώ. Είπε συγκεκριμένα: «Για εμάς 2.000.000.000 ευρώ είναι πάρα πολλά χρήματα. Είναι για την ακρίβεια περισσότερα από όσα θα αποφέρουν –προσέξτε τα λόγια του- οι περικοπές συντάξεων που τώρα μας επιβάλλει η τρόικα». Μας επιβάλλει περικοπές συντάξεων η τρόικα, το λέει Υπουργός σας και εσείς λέτε ότι δεν θα μειωθούν οι συντάξεις.

Τους αγρότες τους εξοντώνετε. Είναι δεδομένο, λοιπόν, και να μην απορεί ο Πρωθυπουργός γιατί δεν δέχονται να συνομιλήσουν μαζί του. Δεν υπάρχει περιθώριο συνομιλίας, αφού από το τρίτο μνημόνιο ακόμη έχει αποφασιστεί η εξόντωσή του. Αν θέλετε να πάμε και παραπέρα, η αγροτική και κτηνοτροφική παραγωγή της Ελλάδος έχει αποφασιστεί από τότε που εντάχθηκε στην Ευρωπαϊκή Ένωση και θυμηθείτε τις πρόωρες συνταξιοδοτήσεις των αγροτών.

Αυτή τη στιγμή αυτό που πρέπει να κάνετε είναι να αποσύρετε το νομοσχέδιο αυτό, να μην το καταθέσετε ποτέ. Οι γιατροί και οι δικηγόροι θα κλείσουν τα γραφεία τους, οι αγρότες είναι στα μπλόκα. Εκεί στα μπλόκα χτυπάει η καρδιά της Ελλάδος, της Ελλάδος που επιμένει ενάντια στα μνημόνια και δεν συμβιβάζεται με αριστερές παρόλες και λόγια του αέρα.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Η Πρόεδρος της Κοινοβουλευτικής Ομάδας της Δημοκρατικής Συμπαράταξης κ. Φωτεινή Γενηματά έχει τον λόγο για δέκα λεπτά.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Κυρίες και κύριοι Βουλευτές, στη δευτερολογία του ο κύριος Πρωθυπουργός δεν μας είπε ούτε μία λέξη για το ασφαλιστικό.

Ήρθατε εδώ για να πολώσετε, για να παίξετε το έργο «Οι δύο ξένοι» με τον κ. Μητσοτάκη. Ο κ. Μητσοτάκης τσίμπησε και σας ακολούθησε και δυστυχώς χαθήκατε και οι δύο στη μετάφραση.

Σημείο δεύτερο. Εμείς θα μείνουμε μακριά από τις κοκορομαχίες σας. Ήρθαμε εδώ με προτάσεις και δεν ακούσαμε καμμία απάντηση σ’ αυτές. Ακούσαμε ανακρίβειες και ψέματα.

Είπε ο κ. Τσακαλώτος ότι είναι πλούσιοι οι συνταξιούχοι των 800 ή 1.000 ευρώ τον μήνα, ότι είναι πλούσιοι οι δικηγόροι των 10.000 ευρώ τον χρόνο ή οι αγρότες των 12.000 ευρώ τον χρόνο, ότι είναι πλούσιοι οι δικαιούχοι του ΕΚΑΣ που τους κόβει τις συντάξεις. Ούτε λίγο ούτε πολύ ακούσαμε ότι δίνετε και αυξήσεις. Ε, μα τότε γιατί κάνετε παρεμβάσεις; Γιατί μας λέτε ότι κινδυνεύει το ασφαλιστικό;

Όσο για τις ομαδικές απολύσεις, θέλω να σας υπενθυμίσω ότι εμείς είχαμε βάλει βέτο. Φοβάμαι ότι ο Υπουργός έχει χάσει την μπάλα.

Σημείο τρίτο. Εμείς θα επιμείνουμε, γιατί τώρα που οι προοδευτικοί πολίτες αντιλαμβάνονται ότι ο ΣΥΡΙΖΑ δεν ήταν και δεν θα υποκαταστήσει τη δημοκρατική παράταξη, τώρα που σκηνοθετείται το σκηνικό παλινόρθωσης της Δεξιάς, της δήθεν μεταρρυθμιστικής αυτή τη φορά δύναμης, εμείς θα σταθούμε δίπλα στους πολίτες, που εξαπατήθηκαν, που αγωνιούν, που αγωνίζονται, αλλά θα σταθούμε και απέναντι σε κάθε λογική λαϊκισμού και διχασμού.

Σημείο τέταρτο. Η χώρα δεν αντέχει ένα νέο διχασμό. Δεν αντέχει άλλες πλατείες του μίσους. Δεν αντέχει αφορισμούς και χαρακτηρισμούς για προδότες και μιάσματα. Οι Έλληνες και οι Ελληνίδες αγωνιούν και ζητούν συνεννόηση. Πρέπει να συναντηθούμε ξανά στον δρόμο για το αύριο με τις διαφορές μας, ναι, αλλά με καλή θέληση και κοινούς στόχους. Αυτή είναι η πρόκληση που έχουμε μπροστά, να χτίσουμε και όχι να γκρεμίσουμε γέφυρες.

Σημείο πέμπτο. Σε ό,τι μας αφορά, εμείς εκφράζουμε την πλήρη αντίθεσή μας στις ισοπεδωτικές προτάσεις που κάνει το Διεθνές Νομισματικό Ταμείο. Δεχθήκαμε κι εμείς ανάλογες πιέσεις και εκβιασμούς στο παρελθόν και τότε μας υπονομεύατε. Τώρα εμείς σας προσφέρουμε μια διαφορετική στάση και με αυτή μας τη στάση ένα διαπραγματευτικό ατού, αν βέβαια θέλετε κι έχετε επιτέλους την ικανότητα να διαπραγματευτείτε σοβαρά υπέρ των συμφερόντων του ελληνικού λαού.

Τέλος, κυρίες και κύριοι της Κυβέρνησης, κύριε Πρωθυπουργέ, έχετε εκατόν πενήντα τρεις Βουλευτές. Εάν πιστεύετε ότι αυτές οι καταστροφικές ρυθμίσεις πρέπει να προχωρήσουν, ιδού η Ρόδος. Ψηφίστε τα. Θα σας κρίνει η ιστορία και ο ελληνικός λαός.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κυρία Πρόεδρε.

Τον λόγο έχει ο Γενικός Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας για δέκα λεπτά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Τα ίδια Παντελάκη μου, τα ίδια Παντελή μου!

Η Νέα Δημοκρατία είναι ίδια και απαράλλακτη από το παρελθόν. Ο ΣΥΡΙΖΑ είναι ίδιος και απαράλλακτος με το ΠΑΣΟΚ, με το παλιό ΠΑΣΟΚ έχοντας όλα τα κακά χούγια του παλιού ΠΑΣΟΚ, του παρελθόντος. Τα κάλπικο δίπολο πάει να στηθεί ξανά, αν και μοιάζει περισσότερο με φάρσα αυτήν τη φορά. Νέες κοκορομαχίες στήνονται για τη φωλιά της κότας του Μαξίμου, για το ποιος θα κάτσει πρώτος, δεύτερος, σήμερα, αύριο, αργότερα στην κυβερνητική καρέκλα.

Αυτή είναι η ουσία, η αντιπαράθεση δηλαδή για το ποιος θα κάτσει στον σβέρκο του λαού. Είναι ανούσια συζήτηση για ένα κράτος έτσι κι αλλιώς σαπισμένο και διεφθαρμένο, που διαφθείρει ακόμα και αυτούς που έχουν έστω κάποια στοιχειώδη εντιμότητα, πριν ανέλθουν στην καρέκλα της εξουσίας, την οποία τη χάνουν και αυτή τους την εντιμότητα και την όποια καλή πρόθεση.

Γι’ αυτό ένα χρόνο τώρα πάτε, κυρίες και κύριοι της Κυβέρνησης –δυο, τρεις είστε εδώ σήμερα, απόψε αυτήν την ώρα, αλλά τέλος πάντων- από το κακό στο χειρότερο και μοιάζετε όλο και περισσότερο με τους υποτιθέμενους αντιπάλους σας.

Η πρόταση της Κυβέρνησης για το ασφαλιστικό σύστημα με οποιαδήποτε μορφή κι αν καταλήξει δεν αποτελεί έναν επιπλέον αντιασφαλιστικό νόμο δίπλα στους προηγούμενους, δεν αθροίζεται δηλαδή απλά σε αυτούς, αλλά ουσιαστικά πρέπει να μιλάμε -κι έτσι πρέπει να το κατανοήσει ο ελληνικός λαός- για νόμο ευθείας βολής που σαρώνει τον πυρήνα του κοινωνικοασφαλιστικού συστήματος, που έχουμε γνωρίσει μέχρι τις μέρες μας, κυρίως τον προηγούμενο αιώνα.

H ολομέτωπη επίθεση στα λαϊκά δικαιώματα αποδεικνύει πως οι κατακτήσεις των εργαζομένων στο σύστημα της εκμετάλλευσης είναι κάτω από συνεχή αμφισβήτηση, άρα είναι προσωρινές. Εάν το κεφάλαιο σε βρει ανέτοιμο, θα τις αποσπάσει αυτές τις κατακτήσεις την επόμενη στιγμή.

Η Κυβέρνηση προσπαθεί να παραπλανήσει, με κάθε τρόπο, να κρύψει την πιο αντιδραστική μορφή του νόμου Λοβέρδου και Κουτρουμάνη που φέρνει, μιας και έγινε κουβέντα στις πρωτολογίες πριν. Με πίνακες που σκορπά σε μέσα μαζικής ενημέρωσης, κάνει αντιστοιχία των νόμων του 2010 με το σήμερα, για να δείξει πως η τωρινή κυβερνητική πρόταση είναι καλύτερη και πιο δίκαιη.

Τι δεν λέει, όμως; Πως σήμερα οι συντάξεις δεν υπολογίζονται με αυτόν τον νόμο αλλά με προγενέστερους. Πως η εφαρμογή του νόμου Λοβέρδου από 1-1-2015 πήρε παράταση για να έρθει τώρα, ένα χρόνο μετά, με Κυβέρνηση ΣΥΡΙΖΑ σε πιο αντιδραστική κατεύθυνση.

Η Κυβέρνηση λέει συνειδητά ψέματα. Δεν υπολογίζει πως κατά τη διάρκεια αυτών των πέντε ετών, δηλαδή το χρονικό διάστημα που συγκρίνει επιμέρους πλευρές των νόμων –αφού η βασική αρχιτεκτονική παραμένει αναλλοίωτη- το λαϊκό εισόδημα που προέρχεται από τις συντάξεις κατατροπώθηκε με τις συνολικές μειώσεις να αγγίζουν περίπου το 40%.

Και σε τελευταία ανάλυση τι ακούμε σήμερα εδώ; Ακούσαμε και τη Νέα Δημοκρατία και το ΠΑΣΟΚ να ζητούν να εφαρμοστεί στην ουσία αυτός ο νόμος, που στηρίζεται σε νόμους που έντεκα φορές στο παρελθόν τα τελευταία χρόνια μείωσαν τις συντάξεις και ζητάνε στην ουσία με αυτόν τον τρόπο να κοπούν ξανά.

Κυρίες και κύριοι, το νομοσχέδιο που ετοιμάζεται να φέρει η Κυβέρνηση ΣΥΡΙΖΑ-ΑΝΕΛ -και όσα αυτό προβλέπει- δεν παίρνει βελτίωση. Δεν μπορεί να διορθωθεί με επιμέρους προτάσεις, με επιμέρους τροποποιήσεις.

Η μόνη θέση που υπηρετεί τα συμφέροντα των εργαζομένων του ιδιωτικού και δημοσίου τομέα, των αγροτών, των αυτοαπασχολούμενων της χώρας που θίγονται από τον νόμο αυτό, που κυριολεκτικά ενταφιάζει τα κοινωνικοασφαλιστικά δικαιώματα, είναι να αποσυρθεί, να μην έρθει καν για συζήτηση στη Βουλή. Αυτό λέμε από την πρώτη μέρα, αυτό ζητάει και το εργατικό λαϊκό κίνημα, αυτό ζητάνε οι αγρότες στα μπλόκα, αυτό ζητάνε όλοι οι εργαζόμενοι που αυτή τη στιγμή διαδηλώνουν και πριν από λίγο διαδήλωναν και έξω από τη Βουλή.

Ο στόχος αυτός μπορεί να πραγματοποιηθεί μόνο εάν διαμορφωθεί πραγματικά ένα παλλαϊκό κίνημα λαϊκού ξεσηκωμού. Η ανάπτυξη τέτοιου κινήματος απαιτεί αποφασιστικότητα και σχεδιασμένη πάλη. Η πανεργατική, πανυπαλληλική απεργία στις 4 του Φλεβάρη πρέπει και μπορεί να είναι μια τέτοια μάχη και αυτή η υπόθεση πρέπει να γίνει μέσα στους τόπους δουλειάς, να γίνει υπόθεση κάθε σωματείου, κάθε φορέα, κάθε εργαζόμενου και κάθε λαϊκής οικογένειας.

Στα μπλόκα της αγροτιάς σε όλη τη χώρα πρέπει να εκφραστεί η αμέριστη αλληλεγγύη μας, η αλληλεγγύη όλων των κοινωνικών στρωμάτων και όλων των κλάδων, κόντρα στις θεωρίες περί κοινωνικού αυτοματισμού, κόντρα στις νουθεσίες και στις πιέσεις, τόσο από την συγκυβέρνηση ΣΥΡΙΖΑ-ΑΝΕΛ όσο και από την Αξιωματική Αντιπολίτευση και άλλα κόμματα, που θέλουν να ελέγξουν και να επιβάλουν ακόμα και τις μορφές πάλης, τις οποίες θα χρησιμοποιήσουν οι εργαζόμενοι και οι αγρότες για να υπηρετήσουν το δίκιο τους.

Ο ελληνικός λαός πρέπει να γνωρίζει ότι υπάρχουν δυνάμεις, πολιτικά κόμματα και συνδικαλιστικές παρατάξεις, που δεν θέλουν αυτή τη γενικευμένη πάλη για την απόσυρση του νομοσχεδίου. Το καταδικάζουν στα λόγια αλλά στην πράξη περιορίζονται σε μια ανώδυνη διαμαρτυρία, προτείνοντας πάνω κάτω τα ίδια με την Κυβέρνηση ή θέλουν μόνο να ισχυροποιήσουν την αντιπολιτευτική τους θέση απέναντι στην Κυβέρνηση.

Τα άλλα πολιτικά κόμματα πιστεύουμε ότι δεν διαφωνούν στην ουσία του νομοσχεδίου. Άλλωστε και αυτό το νομοσχέδιο –επιμένουμε!- είναι βασισμένο στα δικά τους έργα, στους δικούς τους νόμους, τους οποίους καλείται να ολοκληρώσει τώρα η Κυβέρνηση ΣΥΡΙΖΑ. Έχουν την ίδια αφετηρία. Τα επιχειρήματα και του κ. Μητσοτάκη και του κ. Τσίπρα έχουν την ίδια βάση.

Επομένως, χρειάζεται να ανοίξει καθαρό μέτωπο με όλες αυτές τις δυνάμεις. Όλοι πρέπει να μπουν, να μπούμε μπροστά στις ευθύνες μας. Αυτό λέμε, κυρίως απευθυνόμενοι στον ελληνικό λαό.

Η πάλη για την απόσυρση του νομοσχεδίου αναμφίβολα συνδέεται με την προοπτική επίλυσης του προβλήματος. Γύρω από αυτό το ζήτημα υπάρχουν θέσεις και εχθρικές προς τα πραγματικά λαϊκά συμφέροντα, θέσεις που μπερδεύουν τους εργαζόμενους, τους εγκλωβίζουν σε νέα αδιέξοδα, σπέρνουν σύγχυση.

Κατά τη γνώμη μας, αφετηρία των θέσεων που πραγματικά υπηρετούν τον λαό, τα συμφέροντά του και είναι αντικείμενο διαπάλης πρέπει να είναι τα εξής καθαρά ζητήματα:

Πρώτον, οι εργαζόμενοι δεν παραιτούνται από το να διεκδικούν ένα σύγχρονο και ολοκληρωμένο σύστημα κοινωνικής ασφάλισης και σύνταξης, που περιλαμβάνει δωρεάν υγεία και πρόνοια για τα λαϊκά στρώματα, με τις απαραίτητες κρατικές υποδομές, με επαρκές ανθρώπινο δυναμικό, κατάλληλα μέσα, αξιοπρεπείς συντάξεις και όχι δουλειά μέχρι τα βαθιά γεράματα. Δεν πρέπει κανένας και καμμιά να παραιτηθεί από τη διεκδίκηση, την απαίτηση να καλυφθούν σε μία πορεία όλες οι απώλειες του εισοδήματός τους, όσα έχασαν τα χρόνια της κρίσης, με βάση τις σημερινές, τις σύγχρονες ανάγκες τους. Δεν πρέπει να υποχωρήσουμε από την απαίτηση να καταργηθούν όλοι οι αντιασφαλιστικοί νόμοι, οι περιορισμοί στην ιατρική, φαρμακευτική περίθαλψη.

Δεύτερον, και ταυτόχρονα, πρέπει να απαιτήσουμε αξιοπρεπείς μισθούς και μεροκάματα, ανθρώπινες συνθήκες εργασίας, κατοχυρωμένα δικαιώματα μέσα από συλλογικές συμβάσεις εργασίας. Πρέπει να ακυρωθούν όλοι οι νόμοι που έχουν οδηγήσει τις εργασιακές σχέσεις στη σημερινή ζούγκλα, να μην περάσει το σχέδιο για ομαδικές απολύσεις που είναι στα σκαριά, να υπάρξει ουσιαστική προστασία των ανέργων, για όσο διάστημα διαρκεί η ανεργία τους, να αναπτυχθεί η πάλη για κατοχύρωση μόνιμης, σταθερής δουλειάς για όλους και όλες στην προοπτική ανατροπής αυτού του συστήματος.

Τα αιτήματα αυτά είναι βασικοί όροι για να ξεφύγουν ή να αντιμετωπίσουν οι εργαζόμενοι τη φτώχεια τους, να διασφαλίσουν μία ανθρώπινη ζωή. Το πρόβλημα που προκύπτει αφορά τη χρηματοδότηση και την εξασφάλιση αυτών των αιτημάτων.

Η μόνη απάντηση, εδώ κατά τη γνώμη μας, που ανταποκρίνεται στα πραγματικά συμφέροντα του λαού είναι μόνο μία: Να πληρώσει το μεγάλο κεφάλαιο, να πληρώσει το κράτος τους. Δεν μπορεί να υπάρχει άλλη λύση σήμερα. Ή θα πληρώσει το κεφάλαιο ή οι εργαζόμενοι θα οδηγούνται συνεχώς στην εξαθλίωση και όλο και σε μεγαλύτερα αδιέξοδα. Ο ελληνικός λαός δουλεύει, παράγει αυτόν τον πλούτο. Ο λαός, λοιπόν, είναι που πρέπει να δικαιωθεί και σε αυτή την πάλη το ΚΚΕ θα δώσει όλες του τις δυνάμεις.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Κουτσούμπα.

Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης για δευτερολογία της τάξης των δέκα λεπτών.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Συνήθως μιλάω πολύ λιγότερο από τον χρόνο που μου διατίθεται.

Αναφερθήκατε, κύριε Τσίπρα, στο ηθικό σας πλεονέκτημα. Αυτές τις μέρες με τα όσα αποκαλύπτονται; Θα ήθελα να είχατε μία ελάχιστη στοιχειώδη επίγνωση της πραγματικότητας. Κατηγορείτε τους πολιτικούς σας αντιπάλους για δημαγωγία και μιλάτε εσείς για συντεχνιακές και πελατειακές ρυθμίσεις. Μα, δεν υπήρξε μία κοινωνική ομάδα στην οποία να μην υποσχεθήκατε προεκλογικά τον ουρανό με τα άστρα!

Δεν ξέρω αν είχατε τον χρόνο, αυτήν την επέτειο, αυτό το Σαββατοκύριακο να δείτε λίγο τα βίντεο που έπαιζαν στα κοινωνικά δίκτυα. Αυτή η δυναμική σας διαβεβαίωση στον Αυτιά «με εμάς ο ελληνικός λαός δεν θα πληρώσει ξανά ΕΝΦΙΑ» έχει σπάσει κάθε ρεκόρ.

Μη συμπεριφέρεστε λοιπόν, κύριε Πρωθυπουργέ, σαν μοναχός του Μεσαίωνα. Έχετε το χάρισμα, το μεγάλο χάρισμα να λέτε ψέματα και να μην κοκκινίζετε, αλλά να μην το παρακάνετε.

Λέτε ότι μειώσατε τους μετακλητούς. Το επίσημο site της απογραφής ανακοινώνει στις 31-12-2015 χίλιοι εννιακόσιοι ένας μετακλητοί, το 2014 ήταν χίλιοι οκτακόσιοι ογδόντα οκτώ. Από πότε το χίλια εννιακόσια ένα είναι το μισό του χίλια οκτακόσια ογδόντα οκτώ;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Τώρα αντιγράφεις το «ΠΡΩΤΟ ΘΕΜΑ» που έχει ψεύτικα στοιχεία.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι, όχι, αντιγράφω, κύριε Πρωθυπουργέ, την Απογραφή.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αντιγράφεις το «ΠΡΩΤΟ ΘΕΜΑ». Έχεις γραμμή από το «ΠΡΩΤΟ ΘΕΜΑ».

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι, όχι. Ανοίξτε το, να δείτε τα στοιχεία στο επίσημο site.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μέσα σ’ αυτούς είναι και οι μετακλητοί των δημάρχων, των Βουλευτών και όλων.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Επιτρέψτε μου, όμως.

Η δική μας πρόταση, κύριε Τσίπρα –δεν ξέρω αν την παρακολουθήσατε πριν, στην πρωτολογία μου το είπα- είναι πολύ απλή. Υπάρχει ένας νόμος του 1985, ο νόμος του κ. Τσοχατζόπουλου, ο οποίος μετέτρεψε μ’ ένα νόμο τα πολιτικά γραφεία σε δημόσιες υπηρεσίες.

Εμείς λοιπόν καλούμε εσάς…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Με συγχωρείτε ένα λεπτό, κύριε Θεοδωράκη.

Σας παρακαλώ, κάντε ησυχία. Ο κ. Θεοχάρης και η κ. Σταμπουλή μαλώνουν. Σταματήσετε παρακαλώ.

Κύριε Θεοδωράκη, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Εμείς, λοιπόν, έχουμε μια συγκεκριμένη πρόταση -και προς τα κόμματα που έχουν κυβερνήσει και που είχαν επιδοθεί σε κομματικές προσλήψεις και προς το ΣΥΡΙΖΑ-, να καταργήσουμε όλοι μαζί τον νόμο Τσοχατζόπουλου του 1985, που μετατρέπει τα πολιτικά γραφεία σε δημόσιες υπηρεσίες, να περιορίσουμε στο ελάχιστο, να ακολουθήσουμε το μοντέλο της Κύπρου που κάθε Υπουργός έχει τη δυνατότητα να έχει έναν σύμβουλο και μια γραμματέα, τελεία. Καμμία στρατιά από συμβούλους. Οι υπόλοιποι να αναζητούνται από το δημόσιο.

Η δική μας πρόταση είναι συγκεκριμένη, να συνεργαστούμε για ένα νέο δημόσιο. Εμείς, βέβαια, δεν θα απολογηθούμε για το σχήμα «4-2-1». Δεν μετείχαμε και δεν θα μετάσχουμε σε τέτοια σχήματα. Αν όμως εσείς που κυβερνάτε και εσείς που κυβερνήσατε είστε αποφασισμένοι για ένα δημόσιο που τα κόμματα θα είναι απέξω, που δεν θα είναι οι δημόσιοι υπάλληλοι έρμαιο του βαθέως κομματικού κράτους, εμείς είμαστε εδώ και θα δώσουμε αυτή τη μάχη.

Επιτρέψτε μου όμως να πω το εξής γιατί αναφερθήκατε σ’ αυτό το ηθικό πλεονέκτημα. Ο νους μας πάει και σε αυτούς που έχετε στο πλευρό σας, κύριε Τσίπρα, τα παλικάρια που, ενώ μετείχαν σε όλα τα μεγάλα πάρτι της Μεταπολίτευσης, τώρα ως μετανοημένα και πλούσια βέβαια, έχουν βρει καταφύγιο στην αυλή σας.

Δεν θέλω να σας κάνω συστάσεις και να προσωποποιήσω την κουβέντα αυτή τη στιγμή, αλλά θα μου επιτρέψετε να σας πω ότι δεν είναι μόνο αυτοί η Ελλάδα, μεγαλοστελέχη δηλαδή του «πράσινου κράτους», που μόλις είδαν την πτώση, βρήκαν το φως τους στην Αριστερά ή κάποια βουτυρόπαιδα, που παριστάνουν τους επαναστάτες ράπερ και πάνε στην επανάσταση με τη Mercedes του μπαμπά τους και έχουν ένα όνειρο, να δουλέψουν σκληρά -στο κόμμα βέβαια και στο δημόσιο- και να πάρουν και αυτοί μια λιμουζίνα. Ζουν με τα λεφτά του κράτους και αυτοί και οι φίλοι τους και οι συγγενείς τους και πουλάνε μελό ιστορίες αντίστασης…

**ΝΙΚΟΛΑΟΣ ΜΑΝΙΟΣ:** Τι πράγματα είναι αυτά!

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Τι σας ενοχλεί;

**ΝΙΚΟΛΑΟΣ ΜΑΝΙΟΣ:** Με ενοχλεί ότι είσαι ψεύτης.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Τι σας ενοχλεί; Δεν την είδατε τη Mercedes; Δεν σας ενόχλησε αυτό, κύριε Μανιέ; Δεν το ακούσατε ποτέ;

**ΝΙΚΟΛΑΟΣ ΜΑΝΙΟΣ:** Με ενοχλεί αυτό που λες.

**ΠΡΟΕΔΡΟΣ (Νικόλαος Βούτσης):** Κύριε Μανιέ, παρακαλώ καθήστε κάτω. Μην διακόπτετε.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Το πρόβλημα, κύριοι συνάδελφοι του ΣΥΡΙΖΑ,…

**ΝΙΚΟΛΑΟΣ ΜΑΝΙΟΣ:** Τόσα χρόνια με σένα…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** …δεν είναι το ατόπημα ενός νεαρού, είναι ότι το καλύπτετε και υπερηφανεύεστε γι’ αυτό το ατόπημα.

**ΝΙΚΟΛΑΟΣ ΜΑΝΙΟΣ:** Να πεις ένα!

**ΠΡΟΕΔΡΟΣ (Νικόλαος Βούτσης):** Κύριε Μανιέ, σας παρακαλώ.

**ΝΙΚΟΛΑΟΣ ΜΑΝΙΟΣ:** Συγνώμη, κύριε Πρόεδρε.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αυτές οι ιστορίες αντίστασης, που πουλάνε, θα έπρεπε να σας προσβάλλουν.

**ΝΙΚΟΛΑΟΣ ΜΑΝΙΟΣ:** Άσε εμείς τι πουλάμε, εσύ τι πουλάς.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Να πάμε όμως και στο ασφαλιστικό.

Εμείς το έχουμε ξεκαθαρίσει. Η αύξηση εισφορών…

(Θόρυβος από την πτέρυγα του ΣΥΡΙΖΑ)

**ΓΕΡΑΣΙΜΟΣ ΜΠΑΛΑΟΥΡΑΣ:** Δεν είναι έτσι. Άλλο η δήλωση που έγινε και άλλο ότι είναι στρατιές κ.λπ.. Δεν είναι σωστά αυτά τα πράγματα.

**ΠΡΟΕΔΡΟΣ (Νικόλαος Βούτσης):** Το γνωρίζει αυτό ο κ. Θεοδωράκης. Σας παρακαλώ, αφήστε τον. Έχει το δικό του ειρμό σκέψεως.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κοιτάξτε, δεν θέλω να επανέλθω, αλλά νομίζω ότι είναι βαθύτατα προσβλητική η εικόνα ενός νεολαίου που μιλάει στο όνομα ενός κόμματος που υποτίθεται ότι είναι αριστερό και λέει: «Είμαι στη θέση και θα βάλω στη θέση του δημοσίου την οικογένειά μου, επειδή κάποιοι παππούδες μου πολέμησαν στο βουνό».

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Δεν είναι δημόσιο!

**ΜΕΡΟΠΗ ΤΖΟΥΦΗ:** Δεν είπε αυτό!

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Και την επόμενη ημέρα να εμφανίζεται στη γιορτή της επανάστασης, κατ’ αυτόν, οδηγώντας την πολυτελή αυτοκινητάρα του πατρός του. Το πρότυπο αυτό είναι ενοχλητικό.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Αναπαράγεις τη δημοσίευση του κομιστή!

**ΚΩΝΣΤΑΝΤΙΝΟΣ ΜΠΑΡΚΑΣ:** Έχει και άλλα ρεπορτάζ το «ΠΡΩΤΟ ΘΕΜΑ». Πες μας όλη τη σελίδα από το «ΠΡΩΤΟ ΘΕΜΑ»!

**ΠΡΟΕΔΡΟΣ (Νικόλαος Βούτσης):** Κύριε Μπάρκα, παρακαλώ!

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αν δεν είναι ενοχλητικό για εσάς, κι έχετε το ίδιο όραμα για τα ίδια αυτοκίνητα, πρόβλημά σας!

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, μην παρεμβαίνετε! Να μην αναπαράγεται αυτός ο διάλογος.

Συνεχίστε, κύριε Θεοδωράκη.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ήθελα να πάω στο ασφαλιστικό και θέλω να πω ευθέως αυτό που έχουμε πει εδώ και πολύ καιρό.

Για εμάς η αύξηση των εισφορών δεν είναι τίποτα άλλο παρά φόρος στην εργασία. Αύξηση εισφορών σημαίνει μείωση μισθών και βρίσκει αντίθετους τους εργαζόμενους και τα συνδικάτα. Η αύξηση των εισφορών στους αυτοαπασχολούμενους έχει χαρακτήρα διωγμού της μεσαίας τάξης και θα οδηγήσει στην έξοδο από την πραγματική οικονομία ενός πολύτιμου κεφαλαίου για τη χώρα και άρα, βαθμιαία, σε περαιτέρω επιδείνωση του ασφαλιστικού συστήματος.

Ο ΣΥΡΙΖΑ θέλει σαν κόμμα εξουσίας να κάνει ό,τι έκαναν και τα άλλα κόμματα εξουσίας, να πετάξει δηλαδή το «μπαλάκι» σε άλλους και να προστατεύσει ο ίδιος τους δικούς του ψηφοφόρους. Ο δανεισμός, όμως, τελείωσε, οπότε θα πρέπει να γεννηθεί ένα νέο κόλπο. Και τι κάνει ο Υπουργός κ. Κατρούγκαλος; Τι μας λέει;

Αυξάνει υπέρμετρα τις εισφορές στους ελεύθερους επαγγελματίες, στους αυτοαπασχολούμενους και στους αγρότες μετά από κάποιο διάστημα και χρησιμοποιεί αυτά τα λεφτά για να κλείσει κάποιες τρύπες. Παίρνει δηλαδή τα λεφτά από κάποιους που –άκουσον άκουσον- φοράνε γραβάτα και άρα δεν είναι «δικοί μας» ή είναι μεγαλοαγρότες –νέος όρος για την παράταξη που κυβερνάει- για να τα δώσει σε κάποιους που τόσα χρόνια τους μοίραζε υποσχέσεις. Και λέει στους δικούς του: «Για τρία χρόνια δεν κόβω σύνταξη. Μετά θα έχει τελειώσει η κρίση, άρα θα έχουμε και αυξήσεις».

Όμως, νομίζω ότι, κανείς σε αυτή τη χώρα δεν πιστεύει τις υποσχέσεις που δίνει ένας Υπουργός ΣΥΡΙΖΑ-ΑΝΕΛ. Και οι ελεύθεροι επαγγελματίες δεν είναι λωτοφάγοι. Καταλαβαίνουν ότι θέλουν να τους πάρουν τα λεφτά, να τα δώσουν σε κάποιους άλλους και το αντάλλαγμα των υποσχέσεων δεν αξίζει τίποτα.

Κυρίες και κύριοι, νομίζω ότι είμαστε μπροστά -και θα πρέπει να το πούμε, γιατί ξεπερνά ίσως τις ρυθμίσεις που ασφαλιστικού που προσπαθούμε να κάνουμε- σε ένα νέο κύμα οικονομικής κρίσης και αυτό το νέο κύμα θα είναι πιο καταστροφικό από το προηγούμενο.

Έρχεται τώρα ο λογαριασμός των capital control. Έρχεται νέο κύμα από λουκέτα και αφορά όσους πάλεψαν με νύχια και με δόντια αυτά τα πέντε χρόνια και κράτησαν τις επιχειρήσεις τους ανοικτές. Δεν είναι οι μεγαλοκαταθέτες και όλοι αυτοί που βρίσκονται στις λίστες ξένων τραπεζών ή φορολογικών παραδείσων τα θύματα, αλλά οι μικροϊδιοκτήτες και οι ελεύθεροι επαγγελματίες, το δυναμικό κομμάτι της επιχειρηματικότητας του ιδιωτικού τομέα, αυτοί δηλαδή που πληρώνουν τις σπατάλες του κομματικού κράτους και αυτοί που δεν μπορούν να βρουν διέξοδο, γιατί δεν υπάρχει οποιοδήποτε οικονομικό σχέδιο και τελικά αυτοί που θα πληρώσουν και το μάρμαρο της ασφαλιστικής περιδίνησης της Κυβέρνησής σας.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Θεοδωράκη.

Τον λόγο έχει ο Πρόεδρος της Ένωσης Κεντρώων κ. Βασίλειος Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, παρακολούθησα τις δευτερολογίες. Με εντυπωσίασε η κουβέντα του κυρίου Πρωθυπουργού ότι ο κ. Μητσοτάκης είχε πενήντα έναν συμβούλους στο Υπουργείο του.

Δεν απαντήσατε επ’ αυτού, κύριε Μητσοτάκη. Είπατε απλώς «κάναμε και εμείς λάθη».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα τα δώσετε, λέτε. Θα ήταν ενδιαφέρον να μάθουμε από το 2000 και μετά πόσοι ακριβώς είναι οι επιστημονικοί σύμβουλοι, οι μετακλητοί, κ.λπ..

Πρέπει να μάθει και ο κόσμος, γιατί λέτε ότι κόψατε και εσείς, κύριε Πρωθυπουργέ. Κόψατε και πού το πήγατε όμως; Ενδιαφέρεται η Ελλάδα να μάθει πού το πήγατε. Υπάρχει και η άποψη ότι επειδή είναι προσωρινοί, επιτρέπεται να είναι και συγγενολόγια. Να πούμε για μία παράβαση ή δύο, αυτές να τις καταλάβουμε. Όμως, να διορίζει μανάδες κάποιος…

**ΓΕΡΑΣΙΜΟΣ ΜΠΑΛΑΟΥΡΑΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, δεν υπήρχε μάνα; Α, έκανα εγώ λάθος! Έγραψαν λάθος οι εφημερίδες!

Καλό είναι να μάθουμε από το 2000 και μετά τι λεηλασία γίνεται και ποιοι την κάνουν. Πρέπει να μάθει ο κόσμος.

**ΧΡΗΣΤΟΣ ΑΝΤΩΝΙΟΥ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πρέπει να μάθει ο κόσμος και για τα χρήματα των κομμάτων. Γιατί έμαθα σήμερα μια πληροφορία για τα χρήματα των κομμάτων, ότι δηλαδή υπάρχει –λέει- ένας παλιός νόμος ο οποίος λέει ότι πρέπει να παρακρατείται ένα χαρτόσημο 2,40% και ότι για το ΠΑΣΟΚ και τη Νέα Δημοκρατία αυτό, αν ισχύσει αναδρομικά –και θα το φέρουν εντός των ημερών στη Βουλή να το σβήσουν, να ξέρετε- θα είναι 40 εκατομμύρια ευρώ. Το ακούσατε;

**ΧΡΗΣΤΟΣ ΑΝΤΩΝΙΟΥ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όχι το πρόστιμο. Έπρεπε από το 1980 περίπου, όταν δίνονταν λεφτά στα κόμματα, να παρεκρατείτο 2,40% κάθε φορά. Δεν παρεκρατείτο. Τον βρήκαν τον νόμο και διεκδικεί το δημόσιο το 2,40%. Για όλα τα κόμματα, ακόμα και για το ΚΚΕ, βγαίνουν μεγάλα ποσά. Τα λεφτά που διεκδικεί το δημόσιο είναι περίπου 42 εκατομμύρια ευρώ γι’ αυτά τα παλιά. Το ακούσατε ή δεν το ακούσατε; Θα φέρουν τροπολογία, μάλιστα, για να τα γλυτώσετε.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, σας παρακαλώ. Μη μιλάτε διαδραστικά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Για να τα γλυτώσουν, θα φέρουν τροπολογία.

**ΠΡΟΕΔΡΟΣ (Νικόλαος Βούτσης):** Δεν είναι δυνατόν.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Από εμένα το ακούσατε αυτό; Θα το δείτε εντός των ημερών. Μου το εξομολογήθηκε κάποιος.

(Θόρυβος-Διαμαρτυρίες)

**ΠΡΟΕΔΡΟΣ (Νικόλαος Βούτσης):** Μη διακόπτετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Άκουσα όλες τις δευτερολογίες. Κατά τον κύριο Πρωθυπουργό, η Νέα Δημοκρατία έσφαλε σε όλα. Κατά τη Νέα Δημοκρατία, ο ΣΥΡΙΖΑ φταίει για όλα. Και η Ελλάδα; Από τη Μακεδονία μέχρι την Κρήτη είναι ηλίθιος ο κόσμος που διαμαρτύρεται με όλους σας; Είναι ηλίθιος αυτός ο κόσμος; Εσείς τον αγαπάτε τόσο πολύ; Και ο κόσμος; Γιατί δεν τολμάτε να πάτε στα χωριά σας να δείτε τη γλύκα; Γιατί δεν πάτε;

**ΝΕΚΤΑΡΙΟΣ ΣΑΝΤΟΡΙΝΙΟΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εσύ που είσαι λαλίστατος εκεί κάτω και σηκώνεις τα χέρια, πας στο χωριό σου;

**ΝΙΚΟΛΑΟΣ ΠΑΠΑΔΟΠΟΥΛΟΣ:** …

**ΠΡΟΕΔΡΟΣ (Νικόλαος Βούτσης):** Κύριε Παπαδόπουλε, σας παρακαλώ πολύ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν σε συμβουλεύω να πας.

**ΠΡΟΕΔΡΟΣ (Νικόλαος Βούτσης):** Σας παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κάνετε, λοιπόν, ότι δεν καταλαβαίνετε τι γίνεται στην Ελλάδα.

Από τον κ. Κατρούγκαλο περίμενα ειλικρίνεια. Τι ειλικρίνεια; Αφού το ασφαλιστικό δεν πάει καλά, άρα μειώθηκε το μπάτζετ, λέτε ότι θα δώσετε σταθερές συντάξεις. Με τι λεφτά, βρε παιδιά; Ταχυδακτυλουργοί είστε; Συγγνώμη, αλλά, αν τα καταφέρετε, θα υποκλιθώ ότι είστε οι πιο σπουδαίοι που πέρασαν μετά τον Κολοκοτρώνη. Αλήθεια σάς το λέω. Αν καταφέρετε με λιγότερα λεφτά να δώσετε τις ίδιες συντάξεις, εγώ θα σας βγάλω το καπέλο.

Όμως, ξέρετε τι θα δώσετε; Να σας το πω; Δεν κάνει να σας το πω.

**ΧΡΗΣΤΟΣ ΑΝΤΩΝΙΟΥ:** ….

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τι να πω τώρα; Σέβομαι την Αίθουσα και δεν θα πω τι θα δώσετε στο τέλος. Και ο κόσμος το ξέρει. Αυτόν τον κόσμο που του λέγατε ότι θα πάρει δέκατο τρίτο μισθό, που σε όλα τα παιδιά τάζατε ότι θα τα βάζατε σε δουλειές, αυτόν τον κόσμο τώρα τον βάζετε στο υδραυλικό πιεστήριο, να του πιείτε και το τελευταίο αίμα.

Αλήθεια, θέλω να σας ρωτήσω το εξής. Όταν κάποιος είναι δικηγόρος με δελτία παροχής υπηρεσιών και κόβει 100 ευρώ, πρέπει να δώσει τα 72 ευρώ. Πιστεύετε ότι θα κόβει; Εάν πιστεύετε ότι θα κόβει, είστε αφελής.Εάν βάζετε τόσο μεγάλα ποσοστά εξόδων, ασφαλιστικά και φορολογικά, και φρονείτε ότι ο άλλος θα κόβει, είστε εκτός τόπου και χρόνου.

Εάν υπήρχε ειλικρίνεια και έλεγε ο Πρωθυπουργός «δεν πάμε καλά και θέλουμε απ’ όλους να κόψουμε ένα 20%», εμείς στην Ένωση Κεντρώων θα ψηφίζαμε. Αυτό απέναντι σε ειλικρινείς και τίμιες συμπεριφορές.

Όμως, όταν με μειωμένο μπάτζετ, εσείς δίνετε κύριες συντάξεις, είστε παπατζήδες. Έτσι εξελίσσεστε! Μόνο ένας παπατζής δηλώνει τέτοια πράγματα.

(Θόρυβος-διαμαρτυρίες από την πτέρυγα του ΣΥΡΙΖΑ)

Συγγνώμη για τη φράση που χρησιμοποιώ. Επαναλαμβάνω ότι σέβομαι την Αίθουσα. Όμως, με λιγότερα λεφτά, οι ίδιες υπηρεσίες, αυτό δεν γίνεται με λογικούς ανθρώπους, αλλά με ανθρώπους που υποτιμούν τη νοημοσύνη του κόσμου.

Οι αγρότες είναι ανόητοι που φοβούνται; Εγώ τι είπα στους αγρότες; Είπα να τους αφήσουμε αφορολόγητους για έστω 20.000 ευρώ τζίρο. Ούτε αυτό το ακούω. Το κάνατε, δεν το κάνατε; Αφορολόγητους τελείως, όμως! Έχει γίνει αυτό; Έχει συμπεριληφθεί; Δεν έχει συμπεριληφθεί.

(Θόρυβος στην Αίθουσα)

Στους ελεύθερους επαγγελματίες πάλι …

**ΠΡΟΕΔΡΟΣ (Νικόλαος Βούτσης):** Κύριε Λεβέντη, σας παρακαλώ να κάνετε την αγόρευσή σας σε πρώτο πρόσωπο. Μην απευθύνετε ερωτήματα συνεχώς, διότι λειτουργεί διαδραστικά μέσα στην Αίθουσα και δεν είναι σωστό. Σοβαρά σας το λέω! Η αγόρευσή σας πρέπει να είναι χωρίς ρητορικά ερωτήματα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μα, πρέπει να απευθυνθούν και κάποια ερωτήματα σε κάποιους που είναι εξυπνάκηδες και με λιγότερο budget δίνουν περισσότερα πράγματα, κύριε Πρόεδρε! Με λιγότερο budget δίνουν περισσότερα πράγματα! Άρα, όλοι εμείς οι άλλοι είμαστε ηλίθιοι!

(Θόρυβος-διαμαρτυρίες από την πτέρυγα του ΣΥΡΙΖΑ)

Έχετε έναν αδίστακτο κομματισμό! Βλέπω με τι πάθος χειροκροτάτε τον Αρχηγό σας! Γλείψιμο είναι αυτό; Τι είναι; Χωρίς να πουν τίποτα σπουδαίο, τους χειροκροτάτε. Τι είναι αυτό; Παρακαλώ θέλω να μάθω τι είναι αυτό!

(Χειροκροτήματα από την πτέρυγα του ΣΥΡΙΖΑ)

**ΓΕΩΡΓΙΟΣ ΠΑΝΤΖΑΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Χειροκροτάτε, ενώ δεν ελέχθη κάτι σημαντικό. Και αυτό παρουσιάστηκε και στη Νέα Δημοκρατία, κύριε Μητσοτάκη. Μην χαμογελάτε! Και σε εσάς παρουσιάστηκε. Χωρίς να λέτε κάτι αξιοσημείωτο, υπήρχε χειροκρότημα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αυτό είναι πίστη προς το πρόσωπό σας; Θα δείτε στο μέλλον πόσο πιστοί είναι όλοι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Γιατί κάποιοι δεν προσέρχονται στην Αίθουσα. Το έχετε παρατηρήσει, κύριε Μητσοτάκη; Κάποιοι από το κόμμα σας δεν προσέρχονται εις την Αίθουσα! Έτσι;

**ΚΩΝΣΤΑΝΤΙΝΟΣ ΤΣΙΑΡΑΣ:** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ το παρατήρησα. Εγώ κάθομαι πίσω και παρατηρώ και βλέπω ότι κάποιοι δεν προσέρχονται επιμελώς εις την Αίθουσα!

**ΚΩΝΣΤΑΝΤΙΝΟΣ ΤΣΙΑΡΑΣ:** …

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κυρίες και κύριοι συνάδελφοι! Μη με αναγκάσετε να σας επαναφέρω στην τάξη. Σας παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ζητάμε, κυρίες και κύριοι, απλή αναλογική. Κι εσείς στον ΣΥΡΙΖΑ μιλάτε για ένα αναλογικότερο, λέει, σύστημα. Για να καταλάβω, τι θα πει «αναλογικότερο»; Θα πει αντί το μπόνους να είναι πενήντα έδρες, να είναι τριάντα;

Ξέρετε τι σημαίνει απλή αναλογική; Σημαίνει να μη σχηματίζεται κυβέρνηση αν δεν πάρεις 50% συν μία ψήφο. Αυτό είναι η απλή αναλογική. Θα το κάνετε; Θα το κάνετε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, υπομονή. Μέχρι πότε; Μέχρι να βγει η ψυχή μας; Μέχρι να βγει η ψυχή μας κάνουμε υπομονή, κύριε Κουρουμπλή!

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, προχωρήστε, σας παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν θέλω να τα βάλω και μαζί σας.

**ΠΡΟΕΔΡΟΣ (Νικόλαος Βούτσης):** Κύριε Κουρουμπλή, έλεος!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ο κ. Κουρουμπλής απαλλάσσεται. Δεν θέλω να ανοίξω ένα νέο μέτωπο!

Όσο δεν γίνεται η απλή αναλογική, συνεχίζονται οι επιδοτήσεις του πρώτου κόμματος. Και νομίζω ότι άκουσα τον Πρωθυπουργό που είπε στο Ταεκβοντό ότι θα προσπαθήσει ο κάθε ψηφοφόρος να είναι ισοδύναμος με τον άλλον. Το είπε στο Ταεκβοντό. Χωρίς απλή αναλογική δεν γίνεται αυτό, κύριε Τσίπρα. Διότι εσείς κυβερνάτε τώρα με πενήντα έδρες επιδότηση. Δηλαδή, αντί τους εκατόν σαράντα εννέα Βουλευτές που έχετε, θα είχατε ενενήντα εννιά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** …

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Λάθος το λέω;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** ….

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν έχετε πενήντα επιπλέον έδρες επιδότηση;

**ΠΡΟΕΔΡΟΣ (Νικόλαος Βούτσης):** Λάθος το λέτε, κύριε Πρόεδρε! Προχωρήστε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, δεν έχετε. Κάνω λάθος;

**ΠΡΟΕΔΡΟΣ (Νικόλαος Βούτσης):** Θα είχαν και 37% επί των πενήντα. Προχωρήστε! Είμαστε μηχανικοί και οι δύο και καταλαβαίνουμε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, έτσι! Άρα, δεν υπάρχει το μπόνους των πενήντα; Πώς γίνεται το μπόνους; Δεν το κατάλαβα!

**ΠΡΟΕΔΡΟΣ (Νικόλαος Βούτσης):** Πάμε παρακάτω! Σας παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πώς γίνεται το μπόνους;

**ΠΡΟΕΔΡΟΣ (Νικόλαος Βούτσης):** Επί του μπόνους θα πούμε; Δεν θα έφευγαν οι έδρες από την Ελλάδα. Θα ήταν εδώ μέσα οι έδρες!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, επί του μπόνους, ο μπόνος, του μπόνου, ω μπόνε! Κατάλαβα, κατάλαβα!

Κάποτε ο Καραμανλής, ο ιδρυτής της Νέας Δημοκρατίας, είχε πάρει διακόσιες δεκαεπτά έδρες! Με το 53%! Ξέρετε πόσο έπρεπε να πάρει με το 53%. Έπρεπε να πάρει εκατόν πενήντα έξι και πήρε διακόσιους δέκα επτά! Είχε από τότε το μπόνους ο Καραμανλής. Γύρισε με μπόνους από το Παρίσι.

Kαι επειδή είναι πολύ βολικό το μπόνους, το βρήκε και Ανδρέας Παπανδρέου, που είχε υποσχεθεί την απλή αναλογική και το συνέχισε. Kαι δεν βλέπω άλλα κόμματα που έπρεπε να αγωνίζονται λίγο για απλή αναλογική, όπως το ΚΚΕ, που δεν το βλέπω να το λέει συχνά. Θέλω να πιστεύω ότι το πρεσβεύουν, βέβαια, αλλά δεν τους βλέπω να πιέζουν.

**ΠΡΟΕΔΡΟΣ (Νικόλαος Βούτσης):** Ολοκληρώστε, παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θέλω να απαντήσω και στην κ. Γεννηματά, παρότι λείπει, που προτείνει εξεταστική επιτροπή για το πώς πτωχεύσαμε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Προέδρου)

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, έχουν περάσει τα δέκα λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Υπάρχουν άνθρωποι στην Ελλάδα που δεν ξέρουν πώς πτωχεύσαμε; Με τους διορισμούς, τις κλεψιές, τα αίσχη, τα οποία γινόντουσαν επί χρόνια. Έτσι δεν πτωχεύσαμε;

Και τώρα, τις παρανομίες του ΠΑΣΟΚ τις πήρε ο ΣΥΡΙΖΑ, μετακόμισαν. Και είναι ευπρόσδεκτες βέβαια, διότι σας έφεραν στην εξουσία. Στην εξουσία μπορεί να ήρθατε, η ιστορία όμως θα γράψει ότι μετακόμισε ένα κόμμα σκανδάλων σε σας για να έρθετε στην εξουσία, ενώ η Ένωση Κεντρώων θα παλέψει να έρθει τίμια στην εξουσία.

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Πρόεδρε.

(Θόρυβος στην Αίθουσα)

Παρακαλώ πολύ, ησυχία.

Ο κ. Καμμένος δεν είναι παρών στην Αίθουσα –προφανώς στην πρωτολογία του είναι και η δευτερολογία μαζί– επειδή είχε καθήκοντα.

Τον λόγο έχει ο Υπουργός κ. Γεώργιος Κατρούγκαλος.

Ορίστε, κύριε Υπουργέ, έχετε τον λόγο, για δέκα λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν θα χρειαστούν.

**ΠΡΟΕΔΡΟΣ (Νικόλαος Βούτσης):** Δεν θα τα χρειαστείτε, το ξέρω.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν θα χρειαστούν, γιατί ούτως ή άλλως, αυτά που ακούστηκαν στις δευτερολογίες λίγο είχαν να κάνουν με το ασφαλιστικό.

Θα σας πω το ουσιώδες. Αύριο στο Ευρωκοινοβούλιο προσπαθούμε να προχωρήσουμε τη διαπραγμάτευση όχι πια σε επίπεδο διμερές, όπως κάναμε όλη αυτήν την περίοδο, όπου η διαπραγματευτική μας ισχύς είναι πιο αδύναμη, αλλά προσπαθώντας να εξευρωπαΐσουμε τα θέματα που συζητάμε. Γιατί το τι θα γίνει με τις συντάξεις στην Ελλάδα, τι θα γίνει με το κοινωνικό κράτος στην Ελλάδα δεν είναι μόνο εθνικό θέμα, είναι και ευρωπαϊκό. Από την αρχή είχαμε πει, πριν από τον Γενάρη, ότι θέλουμε μια Ελλάδα σε μια κοινωνική Ευρώπη. Και ακριβώς αυτόν τον σπόρο που σπείραμε πριν από τις εκλογές, τον βλέπουμε σε διάφορες χώρες –Πορτογαλία, ελπίζω Ισπανία- να πιάνει τόπο.

Σε αυτήν τη σύγκρουση, λοιπόν, δύο απόψεων, νεοφιλελευθερισμού και κοινωνικής Ευρώπης, προφανώς εμείς υπερασπιζόμαστε προεχόντως τα συμφέροντα του λαού μας. Αλλά έχει σημασία και η μάχη αυτή που δίνεται στο Ευρωπαϊκό Κοινοβούλιο.

Με την κοινωνία ήμασταν σε συζήτηση, με τους αγρότες στα μπλόκα, με τους συναδέλφους μου τους δικηγόρους, που αύριο έχουν στις 11.00΄ ραντεβού με τους εμπειρογνώμονες για να βρούμε μια λύση. Να σας πω, όμως, ότι αυτή η λύση πρέπει να είναι στο πλαίσιο των αρχών της μεταρρύθμισης, της ισότητας και της κοινωνικής δικαιοσύνης.

Ξέρετε, ο Μπάφετ, ο δεύτερος πλουσιότερος άνθρωπος στον κόσμο, είχε πει κάποια στιγμή ότι η γραμματέας του, όπως είναι το φορολογικό σύστημα στην Αμερική, πληρώνει περισσότερο φόρο από τον ίδιο. Εδώ, έχουμε το εξής αντίστοιχο παράδοξο: όποιος έχει μια μεγάλη δικηγορική εταιρεία, μια μεγάλη κατασκευαστική, πληρώνει την ίδια ασφαλιστική υποχρέωση τώρα, με αυτόν που δουλεύει με το μπλοκάκι γι’ αυτόν. Αυτό δεν μπορεί να συνεχιστεί καιρό.

Προφανώς, όπου υπάρχουν ακραίες συνέπειες ενός δίκαιου μέτρου, να το εξετάσουμε, αλλά να μπορούμε να καταλάβουμε τι είναι προς την κατεύθυνση της ισονομίας και της κοινωνικής δικαιοσύνης και τι δεν είναι.

Θα κάνω μια μικρή αναφορά σε ορισμένες προτάσεις που άκουσα από την Πρόεδρο της Δημοκρατικής Συμπαράταξης, κ. Γεννηματά και γιατί μολονότι ζήτησε την απόσυρση του νομοσχεδίου, νομίζω διαφοροποιήθηκε από τον τόνο άλλων πολιτικών Αρχηγών ως προς το ότι κατέθεσε κάποιες προτάσεις.

Δεν είναι άσχετο το ότι αναφέρομαι στις προτάσεις αυτές. Στην Ευρώπη, με την Αριστερά της σοσιαλδημοκρατίας, προσπαθούμε να έχουμε μια προσέγγιση, γιατί και αυτή επανεξετάζει τη στάση της και σκέφτεται εάν αυτός ο εναγκαλισμός με τον ακραίο νεοφιλελευθερισμό των τελευταίων δεκαετιών είναι η τελική της επιλογή.

Και όσο η Νέα Δημοκρατία θα προχωράει σε αυτόν τον γάμο ακροδεξιάς και νεοφιλελευθερισμού, τόσο θα μεγαλώνει το χάσμα ανάμεσα σε αυτήν και στις άλλες δυνάμεις.

Εγώ, λοιπόν, θέλω να καλέσω τη Δημοκρατική Συμπαράταξη και το ΠΑΣΟΚ να σκεφτεί μερικές από τις προτάσεις τους. Μας είπαν, ας πούμε, για τρία ταμεία. Εγώ σε συνάντηση με τους επιστημονικούς φορείς, που κάλεσε ο Πρωθυπουργός, ρώτησα: Θα θέλατε εσείς οι εκπρόσωποι των επιστημόνων του ΕΤΑΑ να είσαστε στο ίδιο ταμείο αυτοαπασχολούμενων με τους εμπόρους; Η απάντηση που πήραμε ήταν όχι. Εσείς επιμένετε σε αυτήν την πρόταση;

Είπα προηγουμένως ότι για εμάς η οργανωτική διάρθρωση είναι δευτερεύουσα. Τι είναι το πρωτεύον; Η ισονομία των κανόνων. Όλοι οι Έλληνες να έχουν την ίδια προστασία και να μην υπάρχουν ούτε προνομιούχοι ούτε χαμένοι.

Τέλος, χρωστάω μια απάντηση στον κ. Μητσοτάκη. Γιατί δεν έγινε η αλλαγή του νόμου του που έβαλε τους φυτευτούς Διευθυντές και Γενικούς Διευθυντές; Όταν ήμουν εγώ στη θέση του, μας το ζήταγε η ΑΔΕΔΥ. Μας το ζήταγε με επίταση καταγγέλλοντάς τον ο κ. Ραγκούσης, ο προηγούμενος Υπουργός. Εάν αλλάζαμε αυτούς που φύτεψε, θα στέλναμε και εμείς το μήνυμα ότι και εμείς σαν τους άλλους είμαστε, ότι ερχόμαστε να επιβάλουμε τους δικούς μας ανθρώπους, τα δικά μας παιδιά στη θέση των κομματικών που είχε επιλέξει ο κ. Μητσοτάκης.

Και εγώ εισηγήθηκα και έγινε αποδεκτή από το Υπουργικό Συμβούλιο η πρότασή μου, να μην κάνουμε αυτό που κάνανε και το ΠΑΣΟΚ και η Νέα Δημοκρατία, όταν εναλλάσσονταν στην κυβέρνηση, να έρθουν και με έναν νόμο να τελειώσουν τη θητεία των συλλογικών οργάνων. Κι αυτό, ακριβώς για να γίνει αυτό που κάνουμε τώρα. Να έρθει ένα τίμιο σύστημα αξιολόγησης και όχι σαν αυτό που είχε η Νέα Δημοκρατία, που ουσιαστικά ξεκινούσε από την αφετηρία ότι ένα ποσοστό των υπαλλήλων είναι άχρηστοι και μέσω της αξιολόγησης θα έπαιρναν σιγά-σιγά το δρόμο προς την απόλυση.

Και τώρα που θα έχουμε το τίμιο σύστημα αξιολόγησης, αυτό που έχει συζητηθεί και με τους δημόσιους υπαλλήλους και υιοθετεί τις καλύτερες ευρωπαϊκές πρακτικές, θα προχωρήσουμε πράγματι στην αξιολόγηση, την καθαρή. Όχι για να βάλουμε τους δικούς μας ανθρώπους, αλλά για να μπορέσουμε πράγματι να έχουμε τη δημόσια διοίκηση που μας αξίζει. Και εκεί λοιπόν δώσαμε δείγμα γραφής – και στη διοίκηση.

Νομίζω σήμερα ότι όσοι έχουν αντέξει και βλέπουν στην τηλεόρασή τους τη συζήτηση θα κατάλαβαν ποιοι έχουν προτάσεις, ποιοι λένε ανέκδοτα και ποιοι εν πάση περιπτώσει ανήκουν στο παρελθόν και ποιοι στο μέλλον.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

Ο κ. Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν θα χρειαστεί, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Δεν θα χρειαστεί. Οπότε, ο Πρωθυπουργός κ. Τσίπρας θα κλείσει τη συζήτηση με μια μικρή τριτολογία κάποιων λεπτών.

Ορίστε, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μικρή, γιατί είναι και αργά.

Θεωρώ ότι η σημερινή συζήτηση ήταν καλό που έγινε. Διότι ένα μείζον ζήτημα, ένα μείζον κοινωνικό θέμα, η βιωσιμότητα της κοινωνικής ασφάλισης απασχολεί όλους τους Έλληνες και όλες της Ελληνίδες. Συζητήθηκε ανοιχτά ενώπιον του ελληνικού λαού και κατατέθηκαν προτάσεις.

Πήραμε την ευθύνη να καταθέσουμε μια πρόταση ανοιχτά, όχι σε κλειστά δωμάτια στη διαπραγμάτευση με τους θεσμούς –όπως συνήθως έκαναν άλλες κυβερνήσεις-, αλλά για αυτό το μείζον εθνικό θέμα, το μείζον κοινωνικό θέμα η πρότασή μας έγινε δημόσια γνωστή. Δεν την καταθέσαμε στα κρυφά στους θεσμούς. Την καταθέσαμε ταυτόχρονα σε όλη την ελληνική κοινωνία, την καταθέσαμε στους κοινωνικούς φορείς και είμαστε ανοιχτοί σε έναν ουσιαστικό διάλογο με τα κόμματα, στο Κοινοβούλιο, με τις κοινωνικές οργανώσεις, με τις επαγγελματικές ομάδες.

Η σημερινή συζήτηση ήταν χρήσιμη. Ήταν χρήσιμη, διότι κατέδειξε το πρόβλημα καταρχάς. Δεν συζητάμε εδώ επειδή έχουμε μια υποχρέωση βάσει της συμφωνίας. Συζητάμε, διότι έχουμε ένα πρόβλημα που θα σκάσει μπροστά μας, θα σκάσει στα χέρια μας, όποιος και αν κυβερνά αυτόν τον τόπο, τα επόμενα χρόνια. Και έχουμε χρέος στις επόμενες γενιές να ανοίξουμε τη συζήτηση και να βρούμε λύσεις.

Υπήρξε μια –νομίζω- συμφωνία των περισσοτέρων στη διαπίστωση αυτή, ότι δεν μπορεί να μην προχωρήσουμε σε ρυθμίσεις, σε μέτρα, σε μεταρρυθμίσεις για τη βιωσιμότητα του ασφαλιστικού συστήματος.

Βεβαίως υπήρξαν μια σειρά από διαφωνίες. Και δεν θα αναφερθώ μονάχα στις διαφωνίες για το ποιος φταίει. Άλλωστε θα ανέμενε κανείς ότι ήταν απολύτως λογικό να υπάρχουν διαφωνίες.

Όμως, υπάρχουν και διαφορές σε σχέση με τις κατατεθειμένες προτάσεις. Εμείς πιστεύουμε ότι πρέπει να πάμε σε μια δομική μεταρρύθμιση για τη βιωσιμότητα του συστήματος. Όμως, θέλουμε να πάμε σε ένα αναδιανεμητικό σύστημα και όχι σε ένα κεφαλαιοποιητικό σύστημα. Πιστεύουμε ότι είναι δίκαιο να μοιράζει κανείς τα βάρη και να δίνει τη δυνατότητα προστασίας, μιας ελάχιστης προστασίας, ανάλογα με τις δυνατότητες της οικονομίας σε όλους τους Έλληνες και τις Ελληνίδες.

Δεν πιστεύουμε ότι η λύση είναι ο πυλώνας της ιδιωτικής ασφάλισης. Είναι η λογική που λέει ότι αυτοί που θα επιβιώσουν θα είναι αυτοί που έχουν την οικονομική δυνατότητα. Και αυτοί που δεν έχουν την οικονομική δυνατότητα, είτε επειδή είναι άνεργοι είτε επειδή είναι επισφαλώς εργαζόμενοι, θα έχουν μια προοπτική στα γηρατειά τους μιας στοιχειώδους κοινωνικής προστασίας.

Εμείς πιστεύουμε ότι οι εισφορές πρέπει να είναι ανάλογα με το εισόδημα –με το πραγματικό εισόδημα- και ότι αυτός είναι δείκτης κοινωνικής δικαιοσύνης. Εμείς θεωρούμε ότι αυτό που συνέβαινε μέχρι σήμερα, όπου οι εισφορές ήταν ίδιες για αυτούς που έχουν και ίδιες για αυτούς που δεν έχουν, είναι ένας δείκτης ανισότητας και αδικίας.

Εμείς δεν συμφωνούμε με τον συμψηφισμό επιδοτήσεων των αγροτών και ασφαλιστικών εισφορών, που προτάθηκε, ιδίως όταν στον ΟΓΑ –και το ξέρουμε πάρα πολύ καλά- υπάρχει ένα πολύ μεγάλο ποσοστό των αγροτών που χρωστάει στον ασφαλιστικό φορέα.

Θα σήμαινε μια τέτοια πρόταση –για να ακούν και οι αγρότες που μας παρακολουθούν με αγωνία- ότι ουσιαστικά το 40% σχεδόν του ενεργού πληθυσμού των αγροτών θα είχε περικοπές στις επιδοτήσεις του. Αντιθέτως, εμείς παλεύουμε για να βάλουμε αφορολόγητο στις επιδοτήσεις των αγροτών.

Δεν συμφωνούμε με την πλήρη εφαρμογή της ρήτρας μηδενικού ελλείμματος, που ουσιαστικά θα έδινε πολύ μεγάλες μειώσεις, σχεδόν 70% σε ορισμένες περιπτώσεις, στις επικουρικές συντάξεις. Και είναι τελείως διαφορετικό πράγμα, δεν είναι το ίδιο με άλλα λόγια, είναι άλλο η ρήτρα βιωσιμότητας, η δυνατότητα δηλαδή να δίνουμε τις επικουρικές συντάξεις από τα αποθεματικά των ταμείων, με γνώμονα βέβαια τη βιωσιμότητα των αποθεματικών, και άλλο η ρήτρα μηδενικού ελλείμματος, που ουσιαστικά σημαίνει ένα πολύ απλό πράγμα, ότι προκειμένου να διατηρούμε ένα συγκεκριμένο ποσοστό δαπανών, όταν αυτές οι δαπάνες ξεπερνιούνται, δεν θα δίνουμε για τις επικουρικές συντάξεις.

Πιστεύουμε επίσης –και αυτό είναι εξαιρετικά σημαντικό στην αντίληψή μας- ότι δεν πρέπει να μειωθούν εκ νέου οι συντάξεις των συνταξιούχων που τα τελευταία πέντε χρόνια έχουν δει τις συντάξεις τους να μειώνονται κατά 35%. Και αυτό δεν είναι μονάχα, αν θέλετε, ένας δείκτης κοινωνικής δικαιοσύνης, αλλά έχει να κάνει και με την ίδια τη δυνατότητα να παραμείνει, να τονωθεί η ενεργός ζήτηση. Οι συνταξιούχοι αυτοί και οι άνθρωποι που έχουν δει περικοπές 35% τα τελευταία χρόνια, ό,τι παίρνουν, το καταναλώνουν και κυρίως ζουν τα παιδιά τους και τα εγγόνια τους που είναι άνεργα, διότι δυστυχώς η ανεργία παραμένει στο 24%.

Πιστεύουμε, λοιπόν, ότι είναι και δίκαιο και ηθικό να δώσουμε τη μάχη σε αυτή την κατεύθυνση. Και πιστεύω ότι αυτό επιθυμεί και η μεγάλη πλειοψηφία των Ελλήνων και των Ελληνίδων, όχι μονάχα οι συνταξιούχοι, αλλά και οι ελεύθεροι επαγγελματίες, που πράγματι έχουν δει, μέσα από την πρόταση που καταθέσαμε, σε κάποια μεσαία εισοδήματα επιβαρύνσεις, που πρέπει να διορθώσουμε. Όλοι πιστεύω, η μεγάλη πλειοψηφία συμφωνεί με τον βασικό στόχο που έχουμε να μην επιφέρουμε εκ νέου νέες μειώσεις στις τρέχουσες συντάξεις, στους συνταξιούχους που έχουν δει μεγάλες περικοπές.

Και νομίζω ότι αυτή τη μάχη πρέπει να δώσουμε το επόμενο διάστημα και για τη δημιουργία μιας ευρύτερης δυνατής κοινωνικής συμφωνίας, αλλά ταυτόχρονα και τη μάχη με τους θεσμούς, τη μάχη για να πείσουμε ότι η χώρα βρίσκεται ένα βήμα πριν από την έξοδο από την κρίση, η οικονομία βρίσκεται ένα βήμα πριν από την έξοδο από την κρίση.

Και για να προχωρήσουμε σε αυτήν την πολυπόθητη έξοδο χρειάζεται κοινωνική συνοχή. Οφείλουμε να μην τη διαρρήξουμε. Χρειάζεται κοινωνική συναίνεση σε μια γενναία μεταρρυθμιστική προσπάθεια του ασφαλιστικού, ώστε να γίνει βιώσιμο. Και επιπλέον, δεν μπορεί να έχουμε άλλα μέτρα και άλλα σταθμά, εφόσον στη χώρα υπάρχει μια πολύ σημαντική κοινωνική συμφωνία ανάμεσα σε Κυβέρνηση και εργοδοτικούς φορείς.Και εφόσον και σε άλλες περιπτώσεις, σε άλλες χώρες τις Ευρώπης, είχαν γίνει δεκτά παρόμοια ισοδύναμα, έτσι και τώρα η πρότασή μας, σε ό,τι αφορά τη μη περικοπή συντάξεων, οφείλει να γίνει δεκτή από τους Θεσμούς κι αυτή θα είναι η μεγάλη μάχη που θα δώσουμε.

Τέλος, θέλω να πω, κυρίες και κύριοι συνάδελφοι, ότι το επόμενο διάστημα θα είμαστε ανοιχτοί σε έναν ουσιαστικό διάλογο. Ο διάλογος ήδη έχει ξεκινήσει στη Βουλή, στα κόμματα αλλά κυρίως στην κοινωνία. Στην ΟΚΕ, στην Οικονομική και Κοινωνική Επιτροπή, θα επιδιώξουμε έναν ουσιαστικό διάλογο με τους κοινωνικούς φορείς, με τους επαγγελματικούς φορείς, με τους αγρότες.

Θέλουμε, όμως, διάλογο πάνω στην πραγματικότητα των προτάσεων, όχι στην παραπληροφόρηση. Και θέλουμε αυτός ο διάλογος να καταλήξει σε μια μεταρρύθμιση που θα δώσει την προοπτική της βιωσιμότητας του ασφαλιστικού μας συστήματος, διότι αυτό το χρωστάμε στις επόμενες γενιές και ταυτόχρονα θα διατηρήσει την κοινωνική συνοχή, δηλαδή, θα αποτρέψει μια νέα οριζόντια επέμβαση στις συντάξεις, δηλαδή, θα αποτρέψει μια νέα περικοπή των συντάξεων των συνταξιούχων, που έχουν δει οδυνηρές περικοπές τα τελευταία χρόνια.

Πιστεύουμε ότι είναι ένας δύσκολος δρόμος, αλλά πιστεύουμε ότι ο στόχος είναι εφικτός. Και πιστεύουμε ότι όσο πιο ειλικρινά κι όσο πιο πλατιά κουβεντιάσουμε ανοιχτά και προχωρήσουμε σε έναν ειλικρινή διάλογο με την κοινωνία, τον στόχο μας θα τον πετύχουμε.

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ολοκληρώθηκε η συζήτηση προ ημερησίας διατάξεως που διεξήχθη με πρωτοβουλία του Πρωθυπουργού κυρίου Αλέξη Τσίπρα.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Με τη συναίνεση του Σώματος και ώρα 1.12΄ λύεται η συνεδρίαση για σήμερα Τετάρτη 27 Ιανουαρίου 2016 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί και ειδική εκδήλωση (ώρα 13.00΄) για την ημέρα μνήμης των Ελλήνων Εβραίων μαρτύρων και ηρώων του Ολοκαυτώματος.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**