(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΖ΄

Σάββατο 20 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Πειραματικό Γυμνάσιο Κοζάνης, το Δημοτικό Σχολείο Σκαλοχωρίου Λέσβου, το 2ο Δημοτικό Σχολείο Άργους Ορεστικού Καστοριάς, το Γενικό Λύκειο Νέας Περάμου Καβάλας, τον Επιμορφωτικό Πολιτιστικό Σύλλογο Ηρακλείου Αττικής, το 4ο Γυμνάσιο Πτολεμαΐδας και το Δημοτικό Σκουτάριου Σερρών, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
5. Αναφορά στους πρόσφυγες και τους μετανάστες που πνίγηκαν στο Αιγαίο και τους αγνοούμενους, σελ.   
6. Τήρηση ενός λεπτού σιγής στη μνήμη των προσφύγων και μεταναστών που χάθηκαν, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί της αρχής, των άρθρων, των τροπολογιών και ψήφιση στο σύνολο του σχεδίου νόμου του Υπουργείου Υγείας: "Μέτρα για την επιτάχυνση του κυβερνητικού έργου και άλλες διατάξεις", σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΪΒΑΤΙΔΗΣ Ι. , σελ.  
ΒΟΥΛΤΕΨΗ Σ. , σελ.  
ΒΟΥΤΣΗΣ Ν. , σελ.  
ΓΙΑΚΟΥΜΑΤΟΣ Γ. , σελ.  
ΔΡΙΤΣΑΣ Θ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΑΡΑΜΑΝΛΗ Ά. , σελ.  
ΚΙΚΙΛΙΑΣ Β. , σελ.  
ΚΟΥΙΚ Τ. , σελ.  
ΚΟΥΡΑΚΗΣ Α. , σελ.  
ΚΟΥΡΟΥΜΠΛΗΣ Π. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΞΑΝΘΟΣ Α. , σελ.  
ΟΙΚΟΝΟΜΟΥ Β. , σελ.  
ΦΙΛΗΣ Ν. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Β. Επί προσωπικού θέματος:  
ΒΟΥΛΤΕΨΗ Σ. , σελ.  
ΚΑΡΑΓΙΑΝΝΙΔΗΣ Χ. , σελ.  
ΛΑΠΠΑΣ Σ. , σελ.  
  
Γ. Επί της αναφοράς στους πρόσφυγες και τους μετανάστες που πνίγηκαν στο Αιγαίο και τους αγνοούμενους:  
ΒΟΥΤΣΗΣ Ν. , σελ.  
ΤΣΙΠΡΑΣ Α. , σελ.  
  
Δ. Επί του σχεδίου νόμου του Υπουργείου Υγείας:  
ΑΪΒΑΤΙΔΗΣ Ι. , σελ.  
ΑΝΤΩΝΟΠΟΥΛΟΥ Ο. , σελ.  
ΒΕΡΝΑΡΔΑΚΗΣ Χ. , σελ.  
ΒΙΤΣΑΣ Δ. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Μ. , σελ.  
ΓΙΑΚΟΥΜΑΤΟΣ Γ. , σελ.  
ΔΕΛΗΣ Ι. , σελ.  
ΔΡΙΤΣΑΣ Θ. , σελ.  
ΗΓΟΥΜΕΝΙΔΗΣ Ν. , σελ.  
ΘΗΒΑΙΟΣ Ν. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΑΡΑΣΑΡΛΙΔΟΥ Ε. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΙΚΙΛΙΑΣ Β. , σελ.  
ΚΟΚΚΑΛΗΣ Β. , σελ.  
ΚΟΥΡΟΥΜΠΛΗΣ Π. , σελ.  
ΚΟΥΤΣΟΥΜΠΑΣ Δ. , σελ.  
ΚΥΡΙΑΖΙΔΗΣ Δ. , σελ.  
ΛΑΠΠΑΣ Σ. , σελ.  
ΛΕΒΕΝΤΗΣ Β. , σελ.  
ΛΙΒΑΝΙΟΥ Ζ. , σελ.  
ΛΟΒΕΡΔΟΣ Α. , σελ.  
ΜΑΡΔΑΣ Δ. , σελ.  
ΜΕΪΚΟΠΟΥΛΟΣ Α. , σελ.  
ΜΗΤΑΦΙΔΗΣ Τ. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.  
ΟΙΚΟΝΟΜΟΥ Β. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΠΡΑΤΣΟΛΗΣ Α. , σελ.  
ΣΙΜΟΡΕΛΗΣ Χ. , σελ.  
ΤΖΟΥΦΗ Μ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΣΙΠΡΑΣ Α. , σελ.  
ΤΣΙΡΚΑΣ Β. , σελ.  
ΤΣΙΡΩΝΗΣ Ι. , σελ.  
ΦΩΤΙΟΥ Θ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
ΠΑΡΕΜΒΑΣΕΙΣ:

ΑΘΑΝΑΣΙΟΥ Χ. , σελ.  
ΑΝΤΩΝΙΑΔΗΣ Ι. , σελ.  
ΒΟΡΙΔΗΣ Μ. , σελ.  
ΒΟΥΛΤΕΨΗ Σ. , σελ.  
ΓΕΩΡΓΙΑΔΗΣ Σ. , σελ.  
ΚΕΛΛΑΣ Χ. , σελ.  
ΚΟΥΜΟΥΤΣΑΚΟΣ Γ. , σελ.  
ΚΥΡΙΑΖΙΔΗΣ Δ. , σελ.  
ΜΠΑΛΑΟΥΡΑΣ Γ. , σελ.  
ΜΠΟΥΡΑΣ Α. , σελ.  
ΠΑΝΤΖΑΣ Γ. , σελ.  
ΠΑΠΑΔΟΠΟΥΛΟΣ Ν. , σελ.  
ΣΙΜΟΡΕΛΗΣ Χ. , σελ.  
ΣΚΟΥΡΟΛΙΑΚΟΣ Π. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΖ΄

Σάββατο 20 Φεβρουαρίου 2016

Αθήνα, σήμερα στις 20 Φεβρουαρίου 2016, ημέρα Σάββατο και ώρα 10.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη της νομοθετικής εργασίας, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί από το Πειραματικό Γυμνάσιο Κοζάνης.

Καλωσορίσατε στη Βουλή και καλό Σαββατοκύριακο στην Αθήνα.

(Χειροκροτήματα απ’ όλες τις πτέρυγες της Βουλής)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις».

Η διαδικασία η οποία σας προτείνω, μετά από συνεννόηση με τον Πρόεδρο της Βουλής, είναι η εξής: Παρ’ ότι εχθές είχαμε πει ότι σήμερα θα μιλήσουν μόνο οι εισηγητές, οι ειδικοί αγορητές και οι Κοινοβουλευτικοί Εκπρόσωποι, επειδή μόνο οι μισοί περίπου συνάδελφοι μπόρεσαν να μιλήσουν χθες, λέω να ξεκινήσουμε, τουλάχιστον μέχρι τις 11.30΄, με συναδέλφους ομιλητές, μειώνοντας όμως τον χρόνο από επτά λεπτά σε πέντε.

Από εκεί και πέρα, εάν μεν αρχίσουν οι Αρχηγοί –λέω «εάν», γιατί ούτε ο Πρόεδρος της Βουλής έχει επίσημη ενημέρωση αυτή τη στιγμή για το αν στις 12.00΄ αρχίσουν οι ομιλίες των Αρχηγών- θα παρεμβληθούν οι Αρχηγοί, ως είθισται. Αλλιώς μετά τις 11.30΄ θα περάσουμε στους εισηγητές και ειδικούς αγορητές, όπως το είχαμε συμφωνήσει εχθές, θα μιλήσουν οι Αρχηγοί και δύο Υπουργοί, που δεν έχουν μιλήσει -όταν έρθουν, θα κάνουμε τη συνεννόηση μαζί τους- και μετά τις ομιλίες των Αρχηγών, θα κλείσει η συνεδρίαση με τις τοποθετήσεις των Κοινοβουλευτικών Εκπροσώπων των κομμάτων, όπως, επίσης, το είχαμε υποσχεθεί εχθές. Αν κυρίως οι Αρχηγοί των κομμάτων μας τηρήσουν το χρονοδιάγραμμα, το οποίο προβλέπει ο Κανονισμός, θέλω να ελπίζω ότι γύρω στις 16.00΄, το αργότερο στις 17.00΄, θα έχουμε τελειώσει με την ολοκλήρωση της ομιλίας και του τελευταίου Κοινοβουλευτικού Εκπροσώπου.

Επομένως, έχω τη σύμφωνη γνώμη σας, κατ’ αρχάς, να ξεκινήσουμε με τους συναδέλφους και στην πορεία, αν χρειαστεί, να κάνουμε κάποια τροποποίηση της διαδικασίας;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Άρα, οι πρώτοι συνάδελφοι, οι οποίοι θα μιλήσουν -κι αν κάποιος δεν είναι στην Αίθουσα, παρακαλώ να ειδοποιηθεί- είναι ο κ. Θηβαίος, ο κ. Πρατσόλης, ο κ. Τσίρκας, στη θέση του κ. Φάμελλου μπαίνει ο κ. Μηταφίδης –συνεννοήθηκαν μεταξύ τους- μετά ο κ. Σιμορέλης και ο κ. Κικίλιας. Αυτή είναι η πρώτη εξάδα. Νομίζω ότι όλη η πρώτη εξάδα είναι στην Αίθουσα. Άρα μπορούμε να ξεκινήσουμε με τον πρώτο συνάδελφο τον κ. Νικόλαο Θηβαίο.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Κύριοι συνάδελφοι, έχει πραγματικά ένα ιδιαίτερο ενδιαφέρον η συζήτηση που έχει γίνει μέχρι τώρα στις επιτροπές αλλά και στην Ολομέλεια, κατά την οποία από την πλευρά της Αντιπολίτευσης ο χρόνος που έχει αφιερωθεί για το συγκεκριμένο νομοσχέδιο είναι σχεδόν μηδενικός.

Έχουμε ακούσει για την Κυβέρνηση ότι είναι ανίκανη, ότι έχει απέναντι όλους τους εργαζόμενους, ότι αυτή φταίει για τη διόγκωση του προσφυγικού και ίσως και για τον πόλεμο στη Συρία, για προσπάθειες δημιουργίας κομματικού κράτους και πάει λέγοντας.

Για το νομοσχέδιο δεν γίνεται ούτε κουβέντα ή μάλλον υπάρχει μια φανερή προσπάθεια υποβάθμισης, απαξίωσης ενός νομοσχεδίου που, πέραν ότι ρυθμίζει μια σειρά ζητήματα σε αντιγραφειοκρατική κατεύθυνση, έχει σαφέστατα ένα θετικό κοινωνικό πρόσωπο, λύνοντας προβλήματα στον τομέα της υγείας, της μόρφωσης, προς όφελος των ασθενέστερων οικονομικά στρωμάτων της κοινωνίας.

Για να δούμε, αγαπητοί συνάδελφοι, ορισμένες αλήθειες και ορισμένα ψέματα που προκύπτουν μέσα από αυτόν τον διάλογο για το νομοσχέδιο.

Στον τομέα της δημόσιας υγείας, υπήρχε υγειονομική κάλυψη για τους ανασφάλιστους; Στα χαρτιά ναι, στην πράξη όχι. Αυτό το γνωρίζουν όλοι οι ανασφάλιστοι, που αντιμετώπιζαν εμπόδια γραφειοκρατίας, δικαιολογητικών, προεγκρίσεων από τριμερής επιτροπές, ιδιαίτερα οι ανασφάλιστοι καρκινοπαθείς.

Σήμερα ο ανασφάλιστος με ΑΜΚΑ θα έχει πλήρη ιατροφαρμακευτική περίθαλψη, καθώς και δωρεάν εργαστηριακές εξετάσεις στις δημόσιες δομές.

Στον τομέα της δημόσιας εκπαίδευσης, υπήρχαν τα τελευταία πέντε χρόνια ενισχυτική διδασκαλία και πρόσθετη στήριξη για τους μαθητές γυμνασίων και λυκείων; Στα χαρτιά ναι, στην πράξη όχι. Μέχρι τώρα οι ελάχιστες ώρες ενισχυτικής διδασκαλίας που γίνονταν ήταν αυτές που προέκυπταν για τη συμπλήρωση του ωραρίου των μονίμων εκπαιδευτικών.

Με το σημερινό νομοσχέδιο διασφαλίζεται η λειτουργία και τα προγράμματα της αντισταθμιστικής εκπαίδευσης, καθώς κι ο τρόπος στελέχωσης και αναπλήρωσης με ωρομίσθιους εκπαιδευτικούς. Συγχρόνως, η υπηρεσία των εκπαιδευτικών θα υπολογίζεται ως προϋπηρεσία για την ένταξή τους στους πίνακες των αναπληρωτών.

Με αυτόν τον τρόπο, αγαπητοί συνάδελφοι, χιλιάδες μαθητές της δευτεροβάθμιας εκπαίδευσης, κυρίως από φτωχά και λαϊκά στρώματα, θα έχουν μια επιπλέον στήριξη από το δημόσιο σχολείο.

Στον χώρο της αυτοδιοίκησης, με το ν.4093/2012 υπήρχε εμπάργκο στις προσλήψεις σε όλους τους κλάδους και ειδικότητες, χωρίς αυτό να σημαίνει ότι δεν ήταν αντικειμενικά τα προβλήματα. Δεν πάρθηκαν, όμως, καν ελάχιστα μέτρα.

Σήμερα, με το νομοσχέδιο αυτό ερχόμαστε να εξαιρέσουμε τις προσλήψεις και διορισμούς υπαλλήλων υποχρεωτικής εκπαίδευσης και δευτεροβάθμιας εκπαίδευσης σε υπηρεσίες ανταποδοτικού χαρακτήρα. Λύνεται έτσι ένα σοβαρό πρόβλημα των ΟΤΑ, ένα αίτημα των δημάρχων, ένα πρόβλημα το οποίο αντιμετωπίζουν καθημερινά οι τοπικές κοινωνίες και για το οποίο, πράγματι, ο λαλίστατος Πρόεδρος της ΚΕΔΕ δεν άκουσα να λέει τίποτα.

Κοινό χαρακτηριστικό αυτών των τριών σημείων που ανέφερα αλλά και πολλών άλλων που είναι μέσα στο νομοσχέδιο, είναι κάτι το οποίο είναι το στίγμα μας: Η στήριξη του δημόσιου χαρακτήρα στον τομέα της υγείας, της εκπαίδευσης και της ενίσχυσης τους θεσμού της τοπικής αυτοδιοίκησης.

Θα μου πει κάποιος: Αυτή είναι η ουσία; Αυτή είναι η ουσία. Για κάποιους, βέβαια, αυτά είναι ψιλά γράμματα. Είναι ψιλά γράμματα για τους θιασώτες και υπερασπιστές των τρόφιμων στις διάφορες λίστες. Είναι ψιλά γράμματα γι’ αυτούς που δεν έχουν δει ποτέ παιδιά στις τάξεις να τους ζητούν ένα δεύτερο βιβλίο για καλύτερο διάβασμα. Είναι ψιλά γράμματα για όσους δεν συναναστρέφονται με ανθρώπους ανήμπορους να ανταπεξέλθουν στη γραφειοκρατία και στις επιτροπές που επιβάλλουν οι διάφορες δομές υγείας.

Αυτή είναι η πραγματικότητα. Είναι βαθιά ταξική η επιλογή αυτού του νομοσχεδίου. Έχει πρόσημο ταξικό, έχει πρόσημο αριστερό, είναι κοντά στην κοινωνία και γι’ αυτό, με αυτό το νομοσχέδιο, πραγματικά, θα λυθούν μια σειρά ζητήματα-προβλήματα που χρονίζουν εν μέσω κρίσης. Με αυτό το νομοσχέδιο θα προχωρήσουμε και με αυτό το νομοσχέδιο θα στηρίξουμε τα χαμηλότερα κοινωνικά στρώματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ, κύριε συνάδελφε. Ήσασταν ακριβέστατος.

Ο κ. Πρατσόλης Αναστάσιος έχει τον λόγο.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, με το παρόν νομοσχέδιο, που αποτελεί μέρος του παράλληλου προγράμματος, ξεκινά η υλοποίηση μέτρων της Κυβέρνησης της Αριστεράς, τα οποία ανακουφίζουν σίγουρα τον λαό.

Είναι μέτρα τα οποία δίνουν μια ανάσα σε ευπαθείς κοινωνικές ομάδες και σε κοινωνικές ομάδες, οι οποίες διαβιούν στα όρια της φτώχειας. Και πραγματικά εδώ, αγαπητοί συνάδελφοι, ειλικρινά δεν μπορώ να κατανοήσω εδώ την αρνητική στάση της Αντιπολίτευσης σε ρυθμίσεις που όντως ανακουφίζουν την κοινωνία και στις θετικές δράσεις που περιλαμβάνονται σε αυτό το νομοσχέδιο.

Ειλικρινά δεν καταλαβαίνω τις θέσεις των συναδέλφων της Αντιπολίτευσης που συστηματικά τάσσονται κατά αυτού του νομοσχεδίου, που προσπαθεί να λύσει έστω και κάποια θέματα της ανθρωπιστικής κρίσης, που έχει προκύψει από την πενταετή μνημονιακή κατάσταση. Το ίδιο, όμως, έπραξαν και για το ενιαίο μισθολόγιο καταψηφίζοντας τις έστω και μικρές αυξήσεις που δόθηκαν λόγω κατάταξης. Και να σημειωθεί δε ότι αυτό έγινε μετά από πέντε χρόνια συνεχών μειώσεων.

Φαίνεται, λοιπόν, πως δημιουργεί «αλλεργία» στην Αντιπολίτευση και η όποια ενίσχυση κοινωνικών ομάδων μπορεί να γίνει. Τόσο πολύ έχουν εθιστεί οι αγαπητοί συνάδελφοι της Αντιπολίτευσης στα σκληρά μνημονιακά μέτρα, που αδυνατούν να δεχθούν οποιαδήποτε καλή ρύθμιση προς όφελος των πολιτών.

Στο νομοσχέδιο των 91 άρθρων περιέχονται ρυθμίσεις και θέματα διαφόρων Υπουργείων τα οποία δίνουν ανάσα στους πολίτες για σειρά ζητημάτων, που αφορούν την καθημερινότητά τους, επιλύοντας ταυτόχρονα χρόνιες παθογένειες και στρεβλώσεις της κρατικής μηχανής.

Περνώντας στην ουσία του νομοσχεδίου, θα ήθελα να αναφερθώ επιγραμματικά σε ορισμένες ρυθμίσεις αυτού και ειδικότερα σε θέματα που αφορούν τον χώρο της τοπικής αυτοδιοίκησης.

Πιο συγκεκριμένα στο άρθρο 4 ενισχύεται η ενεργός συμμετοχή των Οργανισμών Τοπικής Αυτοδιοίκησης Α΄ βαθμού στην εφαρμογή της κοινωνικής προστασίας σε τοπικό επίπεδο με τη σύσταση και λειτουργία των κέντρων κοινότητας, ήτοι δομών κοινωφελούς χαρακτήρα και ανθρωπιστικού προορισμού, με τα οποία επιδιώκεται η υποδοχή ή η εξυπηρέτηση και διασύνδεση των ευάλωτων ομάδων πληθυσμού με όλα τα κοινωνικά προγράμματα και υπηρεσίες.

Κοινή διαπίστωση είναι ότι ο «ΚΑΛΛΙΚΡΑΤΗΣ» στα πέντε χρόνια λειτουργίας του προκάλεσε αρκετές δυσλειτουργίες και κενά, όπως, για παράδειγμα, μεταφορές αρμοδιοτήτων χωρίς τους ανάλογους θεσμοθετημένους πόρους, οι οποίοι δεν περιήλθαν στον χώρο της τοπικής αυτοδιοίκησης.

Κεντρική, λοιπόν, εξαγγελία της Κυβέρνησης της Αριστεράς ήταν και παραμένει η συνολική αναθεώρηση του θεσμικού πλαισίου της τοπικής αυτοδιοίκησης. Και για τον λόγο αυτό, στο άρθρο 5 συστήνεται ειδική επιτροπή που θα προχωρήσει σε προτάσεις για την αναθεώρηση, με σκοπό την ενίσχυση της τοπικής αυτονομίας και τον εξορθολογισμό των διαδικασιών.

Με το άρθρο 7 ξεπαγώνουν όλες οι προσλήψεις μόνιμου και ιδιωτικού δικαίου αορίστου χρόνου του προσωπικού των κατηγοριών ΥΕ και ΔΕ όλων των κλάδων και ειδικοτήτων των ΟΤΑ Α΄ και Β΄ βαθμού, οι οποίες είχαν παγώσει με τον ν.4093/2012, το μεσοπρόθεσμο πλαίσιο δημοσιονομικής στρατηγικής 2013-2016. Αυτό δημιούργησε σοβαρά προβλήματα στις προσφερόμενες υπηρεσίες των ΟΤΑ.

Και, δυστυχώς, όλα αυτά η Αντιπολίτευση τα θεωρεί έτσι απλά μια τακτοποίηση ημετέρων. Δικαιολογημένα το λέω αυτό, γιατί στο λεξιλόγιό της η λέξη «πρόσληψη» δημιουργεί αλλεργία. Η μόνη λέξη που υπάρχει είναι η λέξη «απόλυση».

Με το άρθρο 13 δίνεται η δυνατότητα στους δήμους, μετά από απόφαση του δημοτικού συμβουλίου, να προβαίνουν σε μείωση των δημοτικών φόρων ή ακόμα και σε απαλλαγή απ’ αυτούς για τους απόρους, τα άτομα με αναπηρίες, τους τρίτεκνους, τους πολύτεκνους, τις μονογονεϊκές οικογένειες και τους μακροχρόνια άνεργους.

Με το άρθρο 23 με την κατάργηση των ρυθμίσεων, σχετικά με την ανάθεση της άσκησης αρμοδιοτήτων του ΦΟΔΣΑ σε άλλα νομικά πρόσωπα, επανέρχονται οι αρμοδιότητες όχι μόνο της υλοποίησης έργων διαχείρισης στερεών αποβλήτων αλλά και του καθορισμού της τιμολογιακής πολιτικής και είσπραξης τελών στους φορείς πρωτοβάθμιας τοπικής αυτοδιοίκησης.

Όσον αφορά στα τέλη που πρέπει οι δήμοι να πληρώνουν στους ΦΟΔΣΑ, προβλέπεται ότι εάν εντός μηνός δεν καταβληθεί στους τελευταίους το ορισμένο ποσό, αυτοί μπορούν να προσφύγουν στον Υπουργό Εσωτερικών, προκειμένου να επιβάλει στους δήμους ισόποση παρακράτηση από την τακτική χρηματοδότηση.

Βέβαια, εδώ θα πρέπει να δούμε σε άλλο πιθανό νομοσχέδιο -μια πρόταση που κάνω προς τον Υπουργό Εσωτερικών- και την τροποποίηση των άρθρων 13 έως 17 του ν.4171/2012 περί υποχρεωτικότητας ενός ΦΟΔΣΑ σε κάθε περιφέρεια.

Θα πω και κάτι ακόμα για τα ΣΔΙΤ, που αναφέρθηκε εδώ για το εάν είναι υπέρ των πολιτών ή όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Απλώς θα μεταφέρω στο Σώμα την εμπειρία του Περιφερειάρχη Δυτικής Μακεδονίας, όπως ειπώθηκε στην Επιτροπή Περιφερειών.

Σήμερα ο πολίτης της Δυτικής Μακεδονίας χρεώνεται τα απορρίμματα περίπου 125 ευρώ τον τόνο, μετά από διαπραγμάτευση, αφού στο παρελθόν χρεωνόταν με 137 ευρώ τον τόνο, ενώ μια φυσιολογική τιμή είναι μεταξύ 30 ευρώ και 40 ευρώ τον τόνο. Ποιος, λοιπόν, υπηρετεί συμφέροντα και για ποιους;

Τέλος, θα ήθελα να αναφερθώ και στην τροπολογία του Υπουργείου Υγείας, με την οποία παρέχεται η δυνατότητα στους ΟΤΑ Α΄ και Β΄ βαθμού, χωρίς να υποχρεώνονται, να μπορούν να συνδράμουν σε θέματα που αφορούν δομές υγείας.

Πραγματικά, για μια ακόμα φορά εκπλήσσομαι από τις αντιδράσεις κάποιων εδώ μέσα αλλά και του λαλίλαστου Προέδρου της ΚΕΔΕ, που δεν χάνει ευκαιρία για κάθε θέμα να ζητά την παραίτηση της Κυβέρνησης ή Υπουργών αυτής, αδιαφορώντας για την ουσία της τροπολογίας, η οποία δίνει το δικαίωμα –και το τονίζω για μια ακόμα φορά- χωρίς να υποχρεώνει τους φορείς ΟΤΑ, να μπορούν να συνδράμουν σε δομές υγείας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πρατσόλη, ολοκληρώστε.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ολοκληρώνω, κύριε Πρόεδρε.

Το νομοσχέδιο αυτό δίνει μια μικρή μόνο γεύση των αλλαγών και των δομών, που σκοπεύει να εισαγάγει αυτή η Κυβέρνηση. Αν θέλετε, δίνει το στίγμα της αριστερής διακυβέρνησης: Αλλαγές και δομές που συμβάλουν στην ανάκαμψη της ελληνικής οικονομίας με κοινωνικό και ταξικό πρόσημο, στην επανένταξη όλων όσοι εκτοπίστηκαν από την αγορά εργασίας και την κοινωνική ζωή αλλά και την αναδιανομή του παραγόμενου πλούτου και την κοινωνική δικαιοσύνη.

Κλείνοντας, θέλω να πω και τούτο: Για μας, αγαπητοί συνάδελφοι, για την Κυβέρνηση της Αριστεράς και στις πιο δύσκολες δημοσιονομικά συνθήκες, όπως αυτές που περνάμε σήμερα, στο επίκεντρο της πολιτικής μας είναι οι άνθρωποι και οι ανάγκες τους και όχι μόνο οι αριθμοί.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Το λόγο έχει ο συνάδελφος κ. Τσίρκας Βασίλειος.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το πρόγραμμα αυτό, το νομοσχέδιο που συζητάμε σήμερα, αποτελεί ένα μεγάλο βήμα στον σχεδιασμό για την κοινωνική και οικονομική ανάταξη της χώρας, με γνώμονα την κοινωνική δικαιοσύνη.

Διανύουμε τον έκτο μήνα της δεύτερης θητείας της Κυβέρνησης της Αριστεράς και σε αυτούς τους μήνες πετύχαμε μια σειρά πραγμάτων μέσα στις δύσκολες οικονομικές συνθήκες που αντιμετωπίζουμε, αλλά και μέσα σε ένα εξαιρετικά μεταβλητό και εύπλαστο διεθνές σκηνικό των τελευταίων μηνών. Όμως, κατορθώσαμε στον φετινό Προϋπολογισμό να βάλουμε έναν φραγμό στη μείωση των δαπανών για την εκπαίδευση και να αυξήσουμε τον κοινωνικό προϋπολογισμό κατά 823 εκατομμύρια ευρώ. Θέσαμε ως προτεραιότητα την ανακούφιση ευάλωτων κοινωνικών ομάδων, που έχουν πληγεί περισσότερο από την κρίση. Η Κυβέρνηση έδωσε αγώνα για να εξασφαλίσει σημαντικό δημοσιονομικό χώρο ώστε να ασκήσουμε τη δική μας κοινωνική πολιτική και τώρα φέρνουμε αυτό το νομοσχέδιο για την επιτάχυνση του κυβερνητικού έργου με κοινωνικό πρόσημο.

Το παρόν νομοσχέδιο αποδεικνύει τη βούλησή μας για μια άλλη πολιτική, μια πολιτική με επίκεντρο τον άνθρωπο αλλά και τη διατήρηση της συνοχής του κοινωνικού ιστού. Δικός μας στόχος είναι να βαδίσουμε σε ένα δρόμο διαφορετικό από αυτόν που βάδιζαν τα τελευταία πέντε χρόνια οι προηγούμενες κυβερνήσεις και βύθισαν τη χώρα σε μια άνευ προηγουμένου κοινωνική κρίση.

Οι μάχες που έχουμε να δώσουμε είναι πολλές. Όμως, πέρα από τις μάχες, που έχει να δώσει αυτή η Κυβέρνηση στο εξωτερικό, η κατάσταση που επικρατεί στην κοινωνία μας υποχρεώνει να δώσουμε μάχες στο εσωτερικό, ώστε να κρατηθεί η κοινωνία όρθια.

Η σημερινή Κυβέρνηση, λοιπόν, βάζει τέρμα στην αδιαφορία απέναντι στα έντονα κοινωνικά προβλήματα που αντιμετωπίζει η χώρα μας. Πρόκειται για διατάξεις του Υπουργείου Υγείας, Εσωτερικών και Εργασίας, με τις οποίες επιχειρείται η υπέρβαση παθογενειών και στρεβλώσεων σε πολλούς τομείς της κοινωνικής και οικονομικής ζωής.

Με τις διατάξεις του Υπουργείου Υγείας κατοχυρώνεται το δικαίωμα στην υγειονομική κάλυψη των ανασφάλιστων πολιτών και των ευπαθών ομάδων. Διασφαλίζεται η πλήρης και ελεύθερη πρόσβαση σε περίπου δυόμισι εκατομμύρια ανασφάλιστους. Με τον τρόπο αυτό γίνεται, επιτέλους, πράξη η συνταγματική υποχρέωση της ελληνικής πολιτείας να εξασφαλίσει πλήρη και ισότιμο τρόπο απόλαυσης του κοινωνικού δικαιώματος της υγείας για όλους τους πολίτες.

Η βασική φιλοσοφία είναι η ελεύθερη πρόσβαση στις δημόσιες δομές υγείας, βάσει του ΑΜΚΑ, για όλους και η πλήρης νοσηλευτική, διαγνωστική και φαρμακευτική κάλυψή τους. Λαμβάνεται μέριμνα για το μεγαλύτερο μέρος των μεταναστών χωρίς χαρτιά. Αυτή είναι η δική μας ηθική. Αυτό είναι το δικό μας ηθικό πλεονέκτημα, το πλεονέκτημα της Κυβέρνησης της Αριστεράς και σε αυτή τη βάση θα κινηθούμε, στη βάση της αλληλεγγύης και της ισονομίας.

Υπηρετεί αυτή η διάταξη τον θεμελιώδη στόχο του κοινωνικού κράτους για καθολική υγειονομική κάλυψη των κατοίκων της χώρας, που για πρώτη φορά γίνεται πράξη.

Είναι πολύ σημαντικές οι ρυθμίσεις, που αφορούν στην ενιαία αντιμετώπιση του τρόπου προκήρυξης των θέσεων ιατρών του ΕΣΥ με τον κεντρικό σχεδιασμό για την κατανομή του ιατρικού προσωπικού, για να καλύπτονται τα κενά το συντομότερο χρονικό διάστημα, και είναι πολύ σημαντική, επίσης, η θεσμοθέτηση κινήτρων για την κάλυψη ιατρικών αναγκών σε άγονες και απομακρυσμένες περιοχές.

Σημαντικά είναι και τα μέτρα διευκόλυνσης των κρίσεων των γιατρών, ώστε να επιταχυνθούν οι προσλήψεις και η διευκόλυνση διαδικασίας μετατάξεων και μεταθέσεων των γιατρών και του προσωπικού εντός του ΕΣΥ, που οριοθετούν το αναγκαίο νομοθετικό πλαίσιο για την κινητικότητα του προσωπικού του ΕΣΥ καταργώντας το ρουσφέτι και το πελατειακό κράτος.

Υπάρχουν οι διατάξεις του Υπουργείου Εσωτερικών που μεταξύ άλλων αφορούν την τοπική αυτοδιοίκηση και δίνουν το σήμα της κατεύθυνσης στην οποία θα κινηθούμε με γνώμονα την κοινωνική δικαιοσύνη, τη διαφάνεια και την αλληλεγγύη. Να θυμίσω ότι την επόμενη εβδομάδα έρχεται ένα άλλο νομοσχέδιο για τη δημόσια διοίκηση, που θα είναι σήμα κατατεθέν για να σταθεί το κράτος στα πόδια του με μια σύγχρονη και αποτελεσματική διοίκηση καταργώντας το κομματικό και πελατειακό κράτος.

Κλείνω, γιατί ο χρόνος είναι λίγος. Κυρίες και κύριοι Βουλευτές, υλοποιούμε τις προεκλογικές μας δεσμεύσεις για την ανακούφιση της κοινωνίας. Φαίνεται ξεκάθαρα ότι παρά τη βαθιά δημοσιονομική κρίση και τον ελάχιστο χώρο που διαθέτουμε για να ασκήσουμε τη δική μας πολιτική, παλεύουμε για να το κάνουμε πράξη.

Όσο, όμως, κι αν κάποιοι προσπαθούν να αποσταθεροποιήσουν αυτή την Κυβέρνηση και να την αποπροσανατολίσουν από τα πραγματικά προβλήματα και τις μεγάλες παρεμβάσεις που χρειάζεται η κοινωνία, δεν θα τα καταφέρουν. Η Κυβέρνηση αυτή θα σταθεί όρθια, για να στήσει ένα κράτος πρόνοιας, ένα κράτος ισονομίας και δικαιοσύνης. Θα αγωνιστούμε για να μην ξαναγυρίσουν οι ίδιες πολιτικές που κατέστρεψαν το κράτος, άφησαν πίσω τους μια χώρα διαλυμένη, χωρίς δομές παιδείας και υγείας και μια δημόσια διοίκηση στο χείλος της καταστροφής.

Τώρα που η Κυβέρνηση προχωρά, τώρα που προχωρά το νομοθετικό μας έργο στην τελευταία πράξη για να τελειώσει η διαπραγμάτευση, να γίνει η πρώτη αξιολόγηση και να προχωρήσουμε στην ελάφρυνση του χρέους, τώρα που προχωράμε στις μεγάλες κοινωνικές παρεμβάσεις, κάποιοι θέλουν να μας σταματήσουν. Για την Κυβέρνηση της Αριστεράς, όμως, η κοινωνική αλλαγή παραμένει στοίχημα ανοιχτό και ουσιαστικά το πεδίο όπου θα κριθεί τα επόμενα χρόνια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφοςκ. Μηταφίδης έχει τον λόγο.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Αγαπητοί συνάδελφοι και συναδέλφισσες, παρά το ασφυκτικό χρονικό πλαίσιο που έχουμε για να αναπτύξουμε τις απόψεις μας, θα ήθελα να επισημάνω τη σιωπή ιδιαίτερα των Βουλευτών του ΠΑΣΟΚ απέναντι στο εξαιρετικό, κατά τη γνώμη μου, κείμενο του Αντικαγκελάριου της Γερμανίας και Αρχηγού των Σοσιαλδημοκρατών, του κ. Γκάμπριελ. Δεν ξέρω αν το έγραψε, επειδή έχει τύψεις για την πολιτική που εφάρμοσε μαζί με την κ. Μέρκελ και σε βάρος της χώρας, αλλά προειδοποιεί ότι αυτή η πολιτική οδηγεί σε αναίρεση της ιδρυτικής ιδέας της Ευρώπης και βέβαια, το γεγονός που χρόνια καταγγέλλουμε εδώ, ότι τα χρήματα που δόθηκαν στην Ελλάδα πήγαν τα περισσότερα στους δανειστές, ενώ χαρακτηρίζει κυνικές τις απειλές για το κλείσιμο των συνόρων και τον αποκλεισμό της Ελλάδας από τη Σένγκεν και κάνει μάλιστα λόγο για προτάσεις που δηλητηριάζουν τον ευρωπαϊκό διάλογο.

Είναι πολύ χαρακτηριστικό αυτό που διερωτάται: Πώς είναι δυνατόν να βρίσκονται τόσα δισεκατομμύρια προκειμένου να σωθούν οι τράπεζες, αλλά όχι για να σωθούν άνθρωποι;

Τα ίδια περίπου είπε από τη δικιά της την αριστερή σκοπιά και η επικεφαλής της κοινοβουλευτικής ομάδας του Die Linke κατά την πρόσφατη συνεδρίαση στη Γερμανική Βουλή, που σας συνιστώ να την ακούσετε, υπό τα έκπληκτα βλέμματα του κ. Σόιμπλε, όπως είδα εκεί στο σχετικό βίντεο.

Θέλω να αναφερθώ σε δύο ζητήματα, τα οποία πέρασαν απαρατήρητα, επειδή είχα και μία προσωπική σχέση με αυτά ως αιρετός στο Δήμο Θεσσαλονίκης.

Ξέρετε ότι με τον κατακερματισμό των εργασιακών σχέσεων, με την καθιέρωση της μερικής απασχόλησης, με τα ημερομίσθια και τις αποδοχές πείνας φθάσαμε στο απίστευτο σημείο να έχουμε ανθρώπους με συμβάσεις αορίστου χρόνου στην αυτοδιοίκηση, με μερική απασχόληση, που να μην μπορούν να ζήσουν. Συγκρουστήκαμε χρόνια ολόκληρα. Και για να μην έχετε απορίες, γιατί μας ψήφισε ο ελληνικός λαός και να πάψετε να λέτε αυτό το παραμύθι περί εξαπάτησης, εμείς πολεμήσαμε για αυτά τα ζητήματα πάρα πολλές, όχι μόνο ώρες, αλλά και μέρες μέσα στα δικαστήριο, για να εξασφαλίσουμε το δικαίωμα στη δουλειά. Διότι οι Υπουργοί σας έστελναν προγραφές προσωπικού.

Τώρα, λοιπόν, οι άνθρωποι αυτοί που δούλευαν, μάλιστα στις πιο υποβαθμισμένες λειτουργίες της αυτοδιοίκησης, όπως στην καθαριότητα με αποδοχές πείνες, με μερική απασχόληση, με τετράωρα, ενώ απασχολούνταν περισσότερες ώρες, μπορούν να γίνουν πλήρους ωραρίου. Πιστεύω ότι οι δήμαρχοι που μας κάνουν άγριο πόλεμο –όχι όλοι ευτυχώς- θα εφαρμόσουν αυτές τις αποφάσεις.

Επίσης, να σταματήσουν ορισμένοι από τους επιτρόπους του Ελεγκτικού Συνεδρίου να σκίζουν την τρίχα στα τέσσερα και να καταπίνουν την κάμηλο, καθώς είναι η ανάγκη ο φτωχόκοσμος αυτός να μπορέσει να ζήσει με αξιοπρέπεια σε αυτές τις συνθήκες.

Θέλω να κλείσω με το εξής: Για αυτές ακριβώς τις προσπάθειες που κάναμε και τους αγώνες μάς έσυραν στα πειθαρχικά συμβούλια για να μας καθαιρέσουν, γιατί αρνηθήκαμε –και προς τιμή τους, το έκαναν και αρκετοί από τους δημάρχους, μερικοί από τους οποίους μάλιστα ανήκαν και στην Αντιπολίτευση- να διαλύσουμε τις υπηρεσίες μας και εφαρμόστηκαν δικαστικές αποφάσεις.

Δίνουμε, λοιπόν, τώρα τη δυνατότητα -γιατί μας κατηγορεί ο κ. Πατούλης για παραβίαση της αυτονομίας της αυτοδιοίκησης, επειδή δεν τους επιτρέπουμε πια τώρα και νομοθετικά να κάνουν πελατειακές σχέσεις με το φτωχόκοσμο, να τον προσλαμβάνουν και να τον απολύουν- με αποφάσεις των δημοτικών συμβουλίων να εφαρμόζονται οι δικαστικές αποφάσεις που αφορούν εργασιακά ζητήματα. Χαιρόμαστε πάρα πολύ για αυτό.

Να ξέρετε ότι ο κόσμος αυτός είναι απόλυτα μαζί μας. Αυτό που λέμε κομψά παράλληλο πρόγραμμα ήταν ένα εναλλακτικό, αντίπαλο στο νεοφιλελευθερισμό πρόγραμμα. Διότι, όπως ξέρετε –θα επαναλάβω μία φράση του Τσίπρα- προσπαθούμε να περάσουμε ένα κάβο μέσα από το μάτι της βελόνας. Εμείς δεν το βάλαμε στα πόδια. Δώσαμε αυτήν τη μάχη κι έχουμε σύμμαχό μας τους πιο φτωχούς αυτού του τόπου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Χρήστος Σιμορέλης.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε.

Ερχόμενος προς τα εδώ, δεν μπορώ να μη σχολιάσω μία ατάκα ενός λαλίστατου στελέχους της Νέας Δημοκρατίας, ότι η Νέα Δημοκρατία δεν πήρε τη λίστα Μπόγιαρνς, γιατί δεν ήταν –λέει- λίστα και ήταν ακόμη cd. Τα σχόλια δικά σας.

Επίσης, θα ήθελα να θέσω ακόμη ένα ερώτημα στους Βουλευτές της Αξιωματικής Αντιπολίτευσης και των άλλων μέσα από την εμπειρία μου ως φαρμακοποιός.

Πριν από δύο χρόνια είχα ένα παλληκάρι στο φαρμακείο μου, ο οποίος έχασε και τη δουλειά του και την ασφάλειά του. Έπρεπε να πάρει ένα φάρμακο, το οποίο ήταν απαραίτητο για αυτόν και έπρεπε να το παίρνει κάθε μήνα. Δεν είχε τη δυνατότητα, γιατί ήταν ανασφάλιστος. Άρα, έπρεπε να τρέχει ή στο Σύλλογο των Φαρμακοποιών του Νομού Τρικάλων ή στο κοινωνικό φαρμακείο.

Εγώ ρωτάω τους συναδέλφους της Νέας Δημοκρατίας και των άλλων κομμάτων: Να του επιτρέψουμε αυτού του ανθρώπου να παίρνει το φάρμακο; Ναι ή όχι; Αν του επιτρέψουμε, τότε πρέπει να ψηφίσετε αυτό το νομοσχέδιο, το οποίο φέρνουμε εδώ.

**ΒΑΣΙΛΕΙΟΣ ΟΙΚΟΝΟΜΟΥ:** Συμμετοχή πληρώνει στο φάρμακο;

**ΧΡΗΣΤΟΣ ΣΙΜΟΡΕΛΗΣ:** Βεβαίως.

Με μεγάλη χαρά ψηφίζουμε σήμερα ένα προοδευτικό νομοσχέδιο που στόχο έχει να προωθήσει μέτρα για την ενίσχυση της δημόσιας περίθαλψης και την αναδιοργάνωση του ΕΣΥ.

Με αυτές τις ρυθμίσεις η Κυβέρνηση υλοποιεί τη ρητή δέσμευση προς τις ευάλωτες κοινωνικά ομάδες ότι το παράλληλο πρόγραμμα για την υγεία, όχι μόνο δεν θα αποσυρθεί, αλλά θα περάσει πανηγυρικά.

Είναι κομβικής σημασίας ότι σε αυτό το νομοσχέδιο, που ψηφίζουμε σήμερα, περιλαμβάνεται η υγειονομική κάλυψη των ανασφάλιστων συμπολιτών μας και των ευπαθών ομάδων, ανεξάρτητα του νομικού καθεστώτος, στο οποίο βρίσκονται. Διασφαλίζουμε με αυτόν τον τρόπο δύο με δυόμισι εκατομμύρια ανασφάλιστους και κάνουμε πράξη τη συνταγματική μας υποχρέωση για καθολική και ισότιμη πρόσβαση στο κοινωνικό αγαθό της υγείας.

Έτσι, καταφέρνουμε με βάση το ΑΜΚΑ για τους εγγεγραμμένους και μη και με βεβαιώσεις στους μετανάστες χωρίς χαρτιά, σε συνδυασμό με την αναβάθμιση όλων των ηλεκτρονικών και διοικητικών συστημάτων, να ενισχύσουμε την πρόσβαση στις δημόσιες δομές υγείας. Έτσι, οι ανασφάλιστοι θα έχουν φαρμακευτική κάλυψη και θα μπορούν να λαμβάνουν φάρμακα από τα φαρμακεία.

Αυτό το μέτρο καλύπτει όλους εκείνους, που μέχρι τώρα αδυνατούσαν να πάρουν τα φάρμακά τους, καθιστώντας τη φαρμακευτική περίθαλψη ως καθολικό αγαθό.

Για εμάς, κυρίες και κύριοι συνάδελφοι, η ενίσχυση του κοινωνικού κράτους, που υποβαθμίστηκε σε μεγάλο βαθμό τα τελευταία χρόνια της κρίσης, είναι πρώτιστης σημασίας. Μαζί με την υλοποίηση της συμφωνίας μέσα από τη σκληρή διαπραγμάτευση καταφέρνουμε να εξασφαλίσουμε μέτρα, που είναι προς όφελος των οικονομικά αδύνατων και όλων εκείνων που χτυπήθηκαν από την οικονομική κρίση.

Θα σταθώ, επίσης, και σε άλλες θετικές διατάξεις που μειώνουν τη γραφειοκρατία και τα διοικητικά κόστη και βελτιώνουν τις υποδομές.

Διευκολύνονται οι προσλήψεις και δημιουργούνται κίνητρα για τους αγροτικούς και επικουρικούς γιατρούς, ώστε να μη μένουν κενές θέσεις σε απόμακρές περιοχές της χώρας μας. Είναι πολύ σημαντικό μέτρο για τις ακριτικές περιοχές της πατρίδας μας που έχουν ελλείψεις.

Έχουμε διευκόλυνση των κρίσεων των γιατρών με δημιουργία συμβουλίων ανά ειδικότητα σε κάθε υγειονομική περιφέρεια, διευκόλυνση των μεταθέσεων και μετατάξεων με ορθολογική αξιοποίηση του προσωπικού, διαφανή διαχείριση της λίστας χειρουργείου για την έγκυρη εξυπηρέτηση των πολιτών, αποτρέποντας απαράδεκτες πρακτικές, όπως το «φακελάκι» και αναδιοργάνωση των υπηρεσιακών και πειθαρχικών συμβουλίων των γιατρών για τη γρήγορη διεκπεραίωση των υποθέσεων.

Πολύ σημαντική είναι η σύσταση γραφείων προστασίας δικαιωμάτων ασθενών στα δημόσια νοσοκομεία, που θα μπορεί να συλλέξει καταγγελίες ασθενών για φαινόμενα διαφθοράς. Ο δημόσιος έλεγχος παράγει τη σωστότερη αξιολόγηση.

Επιπλέον, ανασυγκροτείται το ΕΚΑΒ, ρυθμίζοντας θέματα του προσωπικού και αποκατάσταση των ελλείψεων.

Είναι και πολλά άλλα, κυρίες και κύριοι συνάδελφοι. Με λίγα λόγια, ψηφίζουμε μία δέσμη μέτρων, που στόχο έχουν τη βελτιστοποίηση της διοίκησης, την πάταξη της γραφειοκρατίας και την προστασία των ασθενών και των ανασφάλιστων. Είναι μια αρχή σε μία προσπάθεια ουσιαστικής επανεκκίνησης της δημόσιας υγείας.

Με μεγάλη λύπη παρατήρησα ότι από τη στιγμή που ήρθε το παράλληλο πρόγραμμα στη Βουλή, δεχθήκαμε τεράστια επίθεση από την Αντιπολίτευση. Τον Δεκέμβρη συνάδελφοι από τη Νέα Δημοκρατία, το ΠΑΣΟΚ και το Ποτάμι αποχώρησαν από την Επιτροπή της Βουλής και έσπευσαν να μας λοιδορήσουν ότι μετατρέψαμε τη διαδικασία του νομοσχεδίου από επείγουσα σε απλή, για να υπάρχει περισσότερος χρόνος για διαβούλευση.

Δεν είναι εύκολο να δεχθείτε, κυρίες και κύριοι της Αντιπολίτευσης, ότι η δημόσια υγεία, που διαλύσατε σε πέντε χρόνια μνημονίων, εμείς τη βελτιώνουμε.

Το σύστημα δεν οδηγήθηκε από μόνο του στην κατάρρευση. Αυτό έγινε με την ευθύνη συγκεκριμένων πολιτικών και συγκεκριμένων Υπουργών της Νέας Δημοκρατίας και του ΠΑΣΟΚ και σήμερα οι ολετήρες της δημόσιας υγείας τολμούν να μας κουνούν το δάχτυλο.

Όμως, εδώ υπάρχει μία σημαντική διαφορά. Η διαφορά αυτή είναι ότι με βάση τον νεοφιλελεύθερο δόγμα, που υπηρετεί η Νέα Δημοκρατία και έσπευσε να υπερασπιστεί ο κ. Μητσοτάκης, η υγεία είναι εμπόρευμα και γι’ αυτό δεν μπορεί να είναι δημόσια και δεν μπορεί να είναι καθολική.

Εκεί διαφέρουμε ιδεολογικά. Εμείς και στη δυσκολότερη περίοδο για την οικονομία, τη στιγμή που προσπαθούμε να ανακάμψουμε από ένα κράτος διαλυμένο από τις πολιτικές σας, καταφέρνουμε να περάσουμε αυτήν την τόσο σημαντική ρύθμιση και αυτό είναι νίκη, όχι μόνο του ΣΥΡΙΖΑ και των ΑΝΕΛ, αλλά και κάθε πολίτη, που θα επωφεληθεί από την αναβάθμιση στη δημόσια υγεία.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Βασίλης Κικίλιας έχει τον λόγο.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το παράλληλο πρόγραμμα έρχεται ξανά να συζητηθεί στη Ολομέλεια της Βουλής. Δεν χρειάζεται να συζητήσουμε πώς απεσύρθη και απερρίφθη την τελευταία φορά. Εγώ δέχομαι και όλη την καλή πρόθεση των συναδέλφων να αισθανθούν ξανά μέσα τους ότι δεν εφαρμόζουν νεοφιλελεύθερες πολιτικές, που απορρέουν από ένα μνημόνιο που έχουν υπογράψει, αλλά πολιτικές με αριστερό πρόσημο -ομοίως και η Κυβέρνηση- και να στηρίξουν τους αναξιοπαθούντες και τους έχοντες ανάγκη.

Όμως, κάποιοι από εσάς, κάποιοι συνάδελφοί σας στην προηγούμενη Κοινοβουλευτική Ομάδα του ΣΥΡΙΖΑ κούναγαν το δάχτυλο για ένα πρόγραμμα ανθρωπιστικής βοήθειας που προερχόταν από πλεόνασμα και όχι από έλλειμμα, που προερχόταν από συγκεκριμένους κωδικούς ενός τακτοποιημένου προϋπολογισμού -του πρώτου τακτοποιημένου πλεονασματικού προϋπολογισμού της χώρας μετά από πολλά χρόνια- και το λοιδορούσαν, το κορόιδευαν, προσέβαλαν συναδέλφους και μίλαγαν για ψίχουλα.

Και τώρα, grosso modo, μετά το πρόγραμμα της Θεσσαλονίκης και τα 2 δισεκατομμύρια, τα οποία είχατε υποσχεθεί, έρχεστε με 100 εκατομμύρια και νομοθετείτε ουσιαστικά διατάξεις, οι οποίες ήδη εφαρμόζονται, κύριε Υπουργέ. Η πραγματικότητα και η αλήθεια είναι ότι στο κομμάτι της υγείας η δωρεάν νοσηλεία εφαρμόζεται σε όλους. Δέχομαι την ταυτοποίηση, αλλά δεν πρόκειται για κάτι καινούργιο, για κάτι διαφορετικό, για κάτι το οποίο ξεκινάτε τώρα και το οποίο μας παρουσιάζετε.

Σε κάθε περίπτωση, θα μου επιτρέψετε, επειδή ειπώθηκαν αρκετά από συναδέλφους μέχρι τώρα, ειδικά χθες μέχρι τις 2.00΄ τα ξημερώματα, να επικεντρωθώ σε κάτι το οποίο εγώ αντιλαμβάνομαι ως ανθρωπιστική κρίση.

Κύριοι Υπουργοί της Κυβέρνησης –και βλέπω ότι και ο κ. Δρίτσας είναι εδώ πέρα- επειδή η ανθρωπιστική κρίση έχει να κάνει με όλους, και τους Έλληνες και τους μετανάστες και τους πρόσφυγες και τους ένστολους, κατέθεσα χθες γραπτή ερώτηση.

Αυτή τη στιγμή που μιλάμε, στο Καστελόριζο ζουν, κυρίες και κύριοι συνάδελφοι, διακόσιοι πενήντα συμπολίτες μας. Κύριε Γιακουμάτο, διακόσιοι πενήντα για χίλιους πρόσφυγες και μετανάστες! Για χίλιους! Εκατό άνθρωποι κάθε μέρα περνάνε σε αυτό το νησί.

Γνωρίζετε τι είναι το Καστελόριζο; Γνωρίζετε πού βρίσκεται; Γνωρίζετε ότι είναι κομβικής σημασίας για την ελληνική Αποκλειστική Οικονομική Ζώνη; Γνωρίζετε ότι ανθρωπιστική κρίση είναι και αυτοί οι διακόσιοι πενήντα συμπολίτες μας, οι συν-Έλληνες αυτοί οι οποίοι βρίσκονται σε ακριτική περιοχή, τους οποίους έχουμε εγκαταλείψει μόνους τους;

Γνωρίζει ο κύριος Υπουργός, ο κ. Τόσκας, ο οποίος ασχολείται δημοσίως δεξιά και αριστερά στα κανάλια, τις τελευταίες μέρες, με δημόσιες σχέσεις και λοιπά –τα οποία δεν θέλω να κρίνω- ότι εκεί υπηρετούν έξι αστυνομικοί, ότι οι δύο από τους έξι, επειδή δεν έχουν σπίτι, ζουν στο αστυνομικό τμήμα, το οποίο στάζει;

Γνωρίζει ο κ. Δρίτσας ότι είναι τέσσερις οι λιμενικοί στο νησί για χίλιους παράνομους μετανάστες και πρόσφυγες;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εσείς δεν γνωρίζετε…

**ΒΑΣΙΛΕΙΟΣ ΚΙΚΙΛΙΑΣ:** Πώς αντιλαμβάνεστε την ανθρωπιστική κρίση; Υποκρισία! Στα ιδιωτικά κανάλια κάνετε σειρά όλοι απέξω, για να πάτε να μιλήσετε και υποκρίνεστε περί ανθρωπιστικού προγράμματος, όταν στην άκρη της Ελλάδας υπάρχει μία πραγματική ανθρωπιστική κρίση, την οποία αρνείστε να αντιμετωπίσετε! Αυτή είναι η πραγματικότητα και η αλήθεια!

Όμως, δεν μπορείτε, κύριε Υπουργέ, να πάτε στο Καστελόριζο, γιατί δεν έχει μέσο για να πάτε στο Καστελόριζο, γιατί το πλοίο θα πάει την άλλη βδομάδα πάλι. Εξηγήστε μου, λοιπόν, στην πιο κομβική και κρίσιμη στιγμή για την ασφάλεια της χώρας τι κάνετε για αυτήν την ακριτική περιοχή, πώς διασφαλίζετε τα εθνικά μας συμφέροντα, τι κάνετε για αυτούς τους διακόσιους πενήντα κατοίκους του νησιού, τι κάνετε για αυτό το πολύ σημαντικό, μείζον και καίριο θέμα. Αυτά είναι θέματα ανθρωπιστικής κρίσης. Αυτή είναι η πραγματικότητα που πρέπει να αντιμετωπίσετε και όχι, δήθεν, με πομφόλυγες επικοινωνιακής πολιτικής να ξιφουλκούμε μεταξύ μας για πράγματα τα οποία είναι ήσσονος σημασίας.

Μου φέρνετε εδώ πέρα και μου κραδαίνετε τα θέματα των καναλιών δεκαπέντε, είκοσι μέρες και τελικά τα αναφέρει αυτό το νομοσχέδιο, όταν ξέρουμε και οι δύο –και εμείς και εσείς, κύρια Αυλωνίτου, το ξέρουμε, αυτή είναι η πραγματικότητα- ότι είναι πενιχρά τα ποσά για την ανθρωπιστική κρίση, την οποία αντιμετωπίζει η χώρα. Μην το αναφέρετε, λοιπόν, ως επίτευγμα! Και δείτε και τα πραγματικά προβλήματα!

Περιμένω απαντήσεις από την Κυβέρνηση! Τι θα γίνει με το Καστελόριζο; Σήμερα, όχι αύριο, πριν να είναι αργά!

Ξέρετε κάτι, κύριοι Υπουργοί και κύριες και κύριοι συνάδελφοι; Είναι πολύ μικρά και λίγα αυτά τα οποία συμβαίνουν με τους αγρότες, σε σχέση με αυτά τα οποία θα συμβούν από το σύνολο του έθνους, αν –ο μη γένοιτο!- συμβεί κάτι στο Καστελόριζο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μετά τον δέκατο ομιλητή θα σας δώσω τον λόγο, γιατί δεν μιλήσατε χθες και θα απαντήσετε, για να μη χάνουμε χρόνο τώρα. Το έχω προγραμματίσει, θα μιλήσετε κανονικά την ώρα της ομιλίας σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εντάξει, κύριε Πρόεδρε.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Όμως, μέχρι να απαντήσει, σέρνεται επικοινωνιακά η μη απάντηση της Κυβέρνησης!

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουίκ, κατ’ αρχάς, τη διαδικασία την καθορίζω εγώ. Έχει καθοριστεί με ομόφωνη απόφαση της Βουλής. Δεύτερον, μιλάμε τώρα για μετά από δεκαπέντε λεπτά, δεν μιλάμε για αύριο. Μιλάμε για μετά από δεκαπέντε λεπτά! Αντιλαμβάνομαι την ευαισθησία σας, αλλά μιλάμε για καθυστέρηση δεκαπέντε λεπτών, όχι μίας ώρας ή δύο ωρών!

Η συνάδελφος Ευφροσύνη Καρασαρλίδου έχει τον λόγο.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Σας ευχαριστώ.

Κυρίες και κύριοι συνάδελφοι, καλημέρα. Το σχέδιο νόμου που συζητάμε σήμερα έχει ιδιαίτερα σημασία και βαρύτητα. Περιλαμβάνει μέτρα για την επιτάχυνση του κυβερνητικού έργου. Περιέχει σειρά θετικών παρεμβάσεων σε καίριους τομείς του κράτους, όπως της υγείας, της παιδείας, της κοινωνικής αλληλεγγύης και της δημόσιας διοίκησης. Πρόκειται για εκκρεμότητες του παρελθόντος. Η υλοποίησή τους είναι μια διαδικασία συγκρουσιακή και η ψήφισή τους θα οδηγήσει στον εκσυγχρονισμό της δημοκρατίας και θα βελτιώσει την καθημερινότητα των πολιτών. Στόχος μας είναι να υλοποιηθούν τομές και μεταρρυθμίσεις με κοινωνικό πρόσημο, να λυθούν χρόνια προβλήματα.

Πρώτον, ερχόμαστε να ενισχύσουμε και να ανακουφίσουμε τους ανασφάλιστους συμπολίτες μας, που όλα τα προηγούμενα χρόνια ουσιαστικά δεν είχαν πρόσβαση στο δημόσιο σύστημα υγείας.

Δεύτερον, καθιερώνεται η λίστα χειρουργείου μέσω της οποίας αναμένεται να αντιμετωπιστεί καίρια το «φακελάκι» στα δημόσια νοσοκομεία.

Τρίτον, διευκολύνονται οι προσλήψεις και τα κίνητρα στελέχωσης με στόχο την κάλυψη θέσεων σε νοσοκομεία και κέντρα υγείας σε άγονες περιοχές.

Τέταρτον, λαμβάνονται μέτρα διευκόλυνσης των κρίσεων των γιατρών του ΕΣΥ, έτσι ώστε να επιταχυνθούν οι προσλήψεις.

Πέμπτον, διευκολύνεται η διαδικασία μετατάξεων και μεταθέσεων των γιατρών και του προσωπικού εντός του ΕΣΥ.

Έκτον, ρυθμίζονται οι εφημερίες των γιατρών και του επιστημονικού προσωπικού, με στόχο την ασφαλέστερη εφημεριακή κάλυψη των νοσοκομείων.

Έβδομον, αναδιοργανώνονται τα υπηρεσιακά και πειθαρχικά συμβούλια των γιατρών του ΕΣΥ για την ταχύτερη διερεύνηση και διεκπεραίωση των υποθέσεων της διαφθοράς, του χρηματισμού και διαφόρων άλλων τέτοιων θεμάτων.

Όγδοον, ρυθμίζονται θέματα του προσωπικού του ΕΚΑΒ.

Ένατον, δημιουργούνται γραφεία προστασίας δικαιωμάτων των ασθενών στα δημόσια νοσοκομεία.

Και δέκατον, ιδρύεται το Νοσοκομείο της Θήρας.

Οι παραπάνω ρυθμίσεις με την αυξημένη χρηματοδότηση των νοσοκομείων, που προβλέπει ο προϋπολογισμός του 2016 και τις προσλήψεις σε ιατρικό νοσηλευτικό και λοιπό προσωπικό, θα έχουν ως αποτέλεσμα την αισθητή βελτίωση των δημοσίων υπηρεσιών υγείας μέσα στο ίδιο το έτος.

Αυτό το νομοσχέδιο είναι το πρώτο μας βήμα για την υλοποίηση του παράλληλου προγράμματος και είναι μόνο μία μικρή γεύση των αλλαγών που σκοπεύουμε να εισάγουμε το επόμενο διάστημα.

Όλοι γνωρίζουμε ότι οι πολιτικές των τελευταίων χρόνων επιβάρυναν και αποδιοργάνωσαν πλήρως τις δημόσιες κοινωνικές παροχές. Αποδυνάμωσαν εντελώς τα ήδη αδύναμα κοινωνικά στρώματα. Θα σας αναφέρω μόνο ένα παράδειγμα από τον χώρο της υγείας. Μεταξύ του 2005 και του 2009 η δημόσια δαπάνη για το φάρμακο πέρασε από τα 2,8 δισεκατομμύρια ευρώ στα 5,1 δισεκατομμύρια ευρώ. Απολύτως καμμία νέα πάθηση και καμμία νέα θεραπεία δεν δικαιολογεί τον διπλασιασμό των δαπανών. Με άλλα λόγια, 2,3 δισεκατομμύρια ευρώ εκλάπησαν από τους φορολογούμενους, τροφοδοτώντας το γιγάντιο πρωτογενές έλλειμα των 24 δισεκατομμυρίων ευρώ του 2009, το οποίο με τη σειρά του οδήγησε στη νεοφιλελεύθερη στροφή.

**ΜΑΥΡΟΥΔΗΣ ΒΟΡΙΔΗΣ:** Και όταν τη μειώσαμε, συμφωνούσατε;

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Σταματήστε, κύριε Βορίδη.

Αυτό είχε ως αποτέλεσμα να μιλάμε σήμερα για μια τραγωδία στον χώρο της υγείας και των κοινωνικών παροχών.

Εδώ πρέπει να σας υπενθυμίσω ότι, όταν ήμασταν εμείς Αντιπολίτευση, πάντα καταθέταμε θετικές προτάσεις για την υπέρβαση της κρίσης, σε άλλη κατεύθυνση, βέβαια, από αυτή της τότε Κυβέρνησης. Η Αντιπολίτευση, όμως, σήμερα αναλώνεται σε ένα άσκοπο και συνεχές «κατηγορώ», που δεν οδηγεί πουθενά.

Από εσάς ζητάμε θετικές εναλλακτικές προτάσεις. Ζητάμε την ουσιαστική παρουσία της Αντιπολίτευσης. Εξαιτίας όλων όσων έχουν συμβεί τα τελευταία χρόνια, δεν υπάρχουν πια δικαιολογίες και προσχήματα. Καλούμαστε όλοι να αναλάβουμε τώρα τις ευθύνες μας, να υπερβούμε τους εαυτούς μας και τις δυνάμεις μας, ώστε να βρούμε λύσεις, πέρα από μικροπολιτικές και κομματικά συμφέροντα.

Για εμάς έφτασε η ώρα της κοινωνικής και πολιτικής ωριμότητας. Οφείλουμε όλοι, όμως, να σταθούμε στο ύψος των περιστάσεων. Μέχρι στιγμής, εσείς έχετε επιλέξει τον δρόμο της στείρας αντιπολίτευσης. Από την αρχή αντιδράτε με μανία εναντίον του παρόντος νομοσχεδίου.

Με αυτό το νομοσχέδιο δίνεται σε όλους η ευκαιρία για πράξεις ουσίας. Τα μέτρα, για την επιτάχυνση του κυβερνητικού έργου, είναι η βάση για το νέο κοινωνικό συμβόλαιο που πρέπει να συνδιαμορφώσουμε. Είναι ο δρόμος εξόδου από την κρίση, με την κοινωνία όμως όρθια, σε μια προοπτική βιώσιμη. Αυτό για μας σημαίνει αριστερή πολιτική σε συνθήκες λιτότητας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τώρα, λοιπόν, θα μιλήσει η συνάδελφος κ. Ζωή Λιβανίου, θα διακόψουμε εκεί τη ροή των συναδέλφων και θα καλέσω στο Βήμα τον Υπουργό, τον κ. Δρίτσα.

Κυρία Λιβανίου, έχετε τον λόγο.

**ΖΩΗ ΛΙΒΑΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, από το 2010 η ελληνική κοινωνία είναι αντιμέτωπη με μια πρωτόγνωρη κοινωνική κρίση. Είναι αντιμέτωπη με μια άνευ προηγουμένου επίθεση σε βάρος κάθε έννοιας κοινωνικής δικαιοσύνης και κοινωνικού κράτους.

Με πρόσχημα μια οικονομική κρίση των τραπεζών και του ελληνικού δημοσίου, που προκάλεσαν οι κυβερνήσεις της Νέας Δημοκρατίας και του ΠΑΣΟΚ, η χώρα μας έγινε ένα παγκόσμιο πειραματικό εργοστάσιο φιλελευθερισμού, ισοπέδωσης των κοινωνικών δικαιωμάτων και φτωχοποίησης της συντριπτικής πλειοψηφίας του ελληνικού λαού.

Οι εταίροι, στην Ευρωπαϊκή Ένωση, απαιτούν από την Ελλάδα να νομοθετεί αντίθετα στο σύνολο των ευρωπαϊκών κοινωνικών κατακτήσεων. Η Ευρώπη πρέπει να βάλει μπροστά τον άνθρωπο και την κοινωνία. Οφείλει να κάνει την κοινωνική ανάπτυξη το όχημα που θα οδηγήσει στην πραγματική ανάκαμψη.

Η Κυβέρνηση ΣΥΡΙΖΑ-ΑΝΕΛ αναδείχτηκε μέσα από τις τάξεις του ελληνικού λαού για να σταματήσει τη μνημονιακή πολιτική. Η Κυβέρνηση προσπαθεί να ξεπεράσει τα εμπόδια που θέτει η φιλελεύθερη πλειοψηφία των κρατών – μελών της Ευρωπαϊκής Ένωσης.

Όσα εφαρμόστηκαν έως το 2014 δεν είχαν πρακτικά αποτελέσματα. Στέρησαν πολύτιμους πόρους από το ελληνικό κράτος. Στέρησαν πολύτιμες δομές και συνέβαλαν σε μια ακραία υποχώρηση του κοινωνικού κράτους.

Σήμερα η Κυβέρνηση ΣΥΡΙΖΑ-ΑΝΕΛ προσπαθεί με νύχια και με δόντια να περιορίσει τον κοινωνικό αποκλεισμό, να αποκαταστήσει ακραίες αδικίες, να επαναφέρει μια αίσθηση δικαιοσύνης, γνωρίζοντας ότι οι δυσκολίες εξακολουθούν να είναι μπροστά μας.

Καλούμαστε να ψηφίσουμε ένα νομοσχέδιο που δεν προήλθε από κάποιο συμβούλιο τεχνοκρατών, αλλά από τις πραγματικές ανάγκες της ελληνικής κοινωνίας, από τις ανάγκες των ανθρώπων και όχι από τις ανάγκες που περιγράφουν οι αριθμοί. Καταλαβαίνω, λοιπόν, τη δυσκολία να ψηφίσει η Αντιπολίτευση ένα νομοσχέδιο αποτέλεσμα των αναγκών που δημιούργησε στον άνθρωπο η προσήλωση στους αριθμούς.

Η πρόταση της Κυβέρνησης προσπαθεί να βάλει μια τάξη, να αποκαταστήσει κακώς κείμενα, να μειώσει τη γραφειοκρατία, να επεκτείνει την εφαρμογή κάποιων αναγκαίων σήμερα κοινωνικών παροχών.

Προφανώς, η εφαρμογή αυτής της πολιτικής δεν λύνει το σύνολο των προβλημάτων ούτε αναστρέφει πλήρως τις διαχρονικές παθογένειες του ελληνικού κοινωνικού κράτους. Δίνει, όμως, ένα στήριγμα σε ανθρώπους που δεν φέρουν καμία ευθύνη γι’ αυτά που γίνονται. Οι συνθήκες είναι αυτές που δεν τους επιτρέπουν να επιβιώσουν με αξιοπρέπεια. Προφανώς δεν είμαστε ακόμα σε θέση να ανατρέψουμε πλήρως την εφαρμογή μιας πολιτικής δήθεν ανάπτυξης, που οδήγησε σε εργαζομένους χωρίς αξιοπρέπεια, σε μισθούς πείνας και σε εκατομμύρια ανέργους.

Δεν ανήκω σε καμμία από τις συνηθισμένες κατηγορίες που γεννούν πολιτικούς ή Βουλευτές. Ανήκω στη μεγάλη πλειοψηφία του ελληνικού λαού, στη συντριπτική πλειοψηφία του λαού της Εύβοιας, που από τη μια μέρα στην άλλη βρέθηκε στην ανεργία. Το ότι τους τελευταίους μήνες βρίσκομαι σε αυτήν την Αίθουσα, δεν αλλάζει αυτό που είμαι. Είναι η προσπάθεια όμως αυτής της Κυβέρνησης, που ελπίζω ότι θα αλλάξει την πραγματικότητα στην οποία θα επιστρέψω και πάλι. Είμαι εδώ για να στηρίξω τις ελπίδες των συμπολιτών μου.

Είναι λίγο δύσκολο να καταλάβει κανείς την ουσία της διαφωνίας της Αντιπολίτευσης στο συγκεκριμένο νομοσχέδιο. Διαφωνείτε πραγματικά στην επέκταση του μέτρου δωρεάν παροχής ηλεκτρικού ρεύματος, επιδόματος σίτισης και στέγασης στους συμπολίτες μας που ζουν σε συνθήκες ακραίας φτώχειας. Διαφωνείτε με την προσπάθεια σύστασης Κέντρων Κοινότητας. Διαφωνείτε με τη βελτίωση του συστήματος υγειονομικής κάλυψης των απόρων και των ανασφάλιστων. Διαφωνείτε με την εξαίρεση από τους κανόνες προσλήψεων που θέσατε για τους ΟΤΑ, προκειμένου να καλυφθούν οι ανάγκες σε απαραίτητο προσωπικό, να λειτουργήσουν αξιόπιστα οι υπηρεσίες και να βελτιωθεί η καθημερινότητα στους δήμους.

Διαφωνείτε σε πάρα πολλά και επειδή τελειώνει ο χρόνος, θα τελειώσω και εγώ λέγοντας τα εξής: Ο ελληνικός λαός γνωρίζει, πολύ καλά, τις αιτίες και τους υπεύθυνους της κρίσης. Όσο και αν προσπαθείτε να τον πείσετε ότι η Κυβέρνηση του ΣΥΡΙΖΑ ευθύνεται για τη σημερινή κατάσταση, ο ελληνικός λαός θυμάται, γνωρίζει και αναγνωρίζει τις προσπάθειες που καταβάλλουμε. Εμπιστεύεται την Κυβέρνηση για να μας οδηγήσει, μέσα από τις δυσκολίες και τα προβλήματα, σε μια καλύτερη κοινωνία. Θα έρθουν κι άλλα. Θα ξεπεράσουμε τα προβλήματα, με το σύνολο της κοινωνίας και όχι μόνο με όσους αντέξουν, όπως είναι το δικό σας ιδεολόγημα.

Αν μου επιτρέπετε, θα ήθελα να κλείσω παραφράζοντας τον μεγάλο μας ποιητή Τάσο Λειβαδίτη: Στο τέλος θα νικήσουμε όλες τις αντιξοότητες, όχι από τύχη, αλλά από το πάθος μας για κάτι πιο μακρινό.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και έξι συνοδοί εκπαιδευτικοί από το Δημοτικό Σχολείο Σκαλοχωρίου Λέσβου, της πολύπαθης και κοινωνικά ευαίσθητης Λέσβου, και από 2ο Δημοτικό Σχολείο Άργους Ορεστικού Καστοριάς, με την ωραία λίμνη.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο. Αντί για οκτώ λεπτά, που είναι ο χρόνος των Υπουργών, προκειμένου να απαντήσετε στον κ. Κικίλια, θα έχετε δέκα λεπτά και μέσα σε αυτόν τον χρόνο θα απαντήσετε και θα τοποθετηθείτε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Γιατί, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Γιατί έτσι γίνεται, κύριε Γιακουμάτο. Η ροή διακόπτεται για να μιλήσει ένας Υπουργός. Ευτυχώς σήμερα δεν είναι πολλοί.

Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Κικίλια, δεν ξέρω γιατί σήμερα, ενώ συνήθως δεν είναι αυτός ο τρόπος που παρουσιάζετε τα θέματά σας και αναπτύσσετε τις απόψεις σας, ανεβάσατε τόσο πολύ τους τόνους για ένα θέμα που όντως έχει ειδική ευαισθησία. Σας έπνιξε το δίκιο; Δεν ξέρω τι ακριβώς συμβαίνει;

Θα σας πω μια πού σύντομη μικρή ιστοριούλα. Όταν στην προηγούμενη περίοδο ο ΣΥΡΙΖΑ ήταν Αξιωματική Αντιπολίτευση, εγώ είχα την ευθύνη και την τιμή να είμαι υπεύθυνος του τομέα Άμυνας. Δεν υπήρχε ποτέ μα ποτέ ζήτημα, έστω μικρής βαθμίδας ευαισθησίας, που η πρώτη μου κίνηση –και όχι μόνος μου, αλλά σε συνεννόηση με τον Πρόεδρο του όμματος- να μην ήταν το να απευθυνθώ στον αρμόδιο Υπουργό Άμυνας ή στον κάθε αρμόδιο Υπουργό γι’ αυτά τα θέματα, να του ζητήσω ενημέρωση και να δηλώσω διαθεσιμότητα για συνεργασία ως προς τον χειρισμό του θέματος, σε κάθε περίπτωση. Μπορεί να σας το βεβαιώσει ο κ. Αβραμόπουλος, μπορεί να σας το βεβαιώσει ο κ. Παναγιωτόπουλος, μπορούν να σας το βεβαιώσουν οι Γενικοί Γραμματείς του Υπουργείου Άμυνας και πολλοί άλλοι.

Αυτό σημαίνει αντιπολίτευση, αυτό σημαίνει πολιτικό σύστημα που λειτουργεί. Το να χρησιμοποιεί κανείς μια ευαίσθητη εξέλιξη για τόσο προφανείς κομματικούς λόγους αντιπαράθεσης, δημιουργώντας ένα κλίμα κινδύνου, νομίζω ότι δεν ταιριάζει στη δυνατότητα του ελληνικού λαού να αντιμετωπίσει τα προβλήματά του. Δεν λέω ούτε για το πολιτικό σύστημα ούτε για την δημοκρατία.

Εμείς εδώ συμπεριφερόμαστε με τρόπο που επηρεάζει τις αντιδράσεις τις κοινωνίας. Συγκροτεί ή αποδομεί…

**ΒΑΣΙΛΕΙΟΣ ΚΙΚΙΛΙΑΣ:** Σε μας τα λέτε αυτά, κύριε Υπουργέ; Το έχετε κάνει Κούγκι δυόμισι χρόνια τώρα!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Μην με διακόπτετε.

**ΒΑΣΙΛΕΙΟΣ ΚΙΚΙΛΙΑΣ:** Σε μας τα λέτε αυτά;

(Θόρυβος-διαμαρτυρίες από την πτέρυγα του ΣΥΡΙΖΑ)

**ΑΝΔΡΕΑΣ ΜΙΧΑΗΛΙΔΗΣ:** Είναι σοβαρός άνθρωπος…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κικίλια, αφήστε να ολοκληρώσει ο Υπουργός.

**ΒΑΣΙΛΕΙΟΣ ΟΙΚΟΝΟΜΟΥ:** Και οι από εδώ μιλάνε, όταν μιλάμε εμείς από το Βήμα. Δεν βλέπω την ίδια ευαισθησία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τώρα, με συγχωρείτε, θα αλλάξετε τη διαδικασία;

**ΙΩΑΝΝΗΣ ΒΡΟΥΤΣΗΣ:** Να τον ακούσουμε, αλλά να κάνουν όλοι το ίδιο! Σεβασμός σε όλους!

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, συγγνώμη, μπορείτε να σταματήσετε; Δεν σέβεστε όσους δεν έχουν μιλήσει και ακολουθούν. Σας παρακαλώ, ηρεμήστε! Υπάρχουν πενήντα συνάδελφοι που περιμένουν. Έτσι θα το πάμε;

Θα έχετε ένα λεπτό επιπλέον, κύριε Υπουργέ. Συνεχίστε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν νομίζω ότι αυτά που λέω πυροδοτούν τίποτα. Αντίθετα, καλώ σε μια ομαλή διαβούλευση και συζήτηση με αντιπαραθέσεις. Προς τι αυτή η ταραχή; Δεν καταλαβαίνω.

**ΙΩΑΝΝΗΣ ΒΡΟΥΤΣΗΣ:** Δεν είναι για σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σε κάθε περίπτωση, επειδή η ελληνική κοινωνία πρέπει ανά πάσα στιγμή να είναι ενήμερη με έγκυρο τρόπο, κατ’ αρχάς, όπως μπορώ να σας διαβεβαιώσω από τη θέση ευθύνης που έχω στο Υπουργείο Ναυτιλίας και ως πολιτικός προϊστάμενος του Λιμενικού Σώματος, δεν υπάρχει στιγμή της ημέρας, από την πρώτη στιγμή που είμαι σε αυτή τη θέση, που να μην έχουμε ειδική φροντίδα για περιοχές που έχουν ειδική ευαισθησία, και μέτρα και πρόνοια και συνεργασία με το Υπουργείο Εξωτερικών, το Υπουργείο Άμυνας και το Υπουργείο Προστασίας του Πολίτη, καθημερινή, και πολιτική και υπηρεσιακή. Μπορώ να σας ενημερώσω λεπτομερέστατα γι’ αυτά.

Αυτές τις ημέρες όντως –τις τελευταίες δύο τρεις ημέρες- έχουμε μια ειδική κινητικότητα στο Καστελόριζο σχετικά αυξημένη, σε σχέση με τη συνήθη πραγματικότητα. Δεν το αφήσαμε έτσι. Εχθές το πλοίο πήρε όσους ήταν ταυτοποιημένοι και πήρε πάνω από τετρακόσια άτομα. Είδαμε ότι αυτό δεν αρκεί για τη συγκυρία αυτή και χρειάζεται ειδική αντιμετώπιση.

Ήδη ένα πλοίο ανοικτής θαλάσσης του Λιμενικού Σώματος και μάλιστα το νεότευκτο, αυτό που πρόσφατα παραλάβαμε, κατέφθασε σήμερα τα ξημερώματα εκεί. Ήδη σε λίγη ώρα καταφθάνει ένα άλλο πλοίο, το οποίο έχει τη δυνατότητα να παραλάβει διακόσια με τριακόσια άτομα τουλάχιστον. Έχουμε ειδική εποπτεία, σε κάθε περίπτωση, κι έχουμε και μια σειρά από άλλες παρεμβάσεις, για τις οποίες θα μου επιτρέψετε να μην αναφερθώ περαιτέρω.

Με αυτή την ειδική κινητικότητα, χωρίς άλλη ένδειξη ότι συμβαίνει κάτι φοβερό, τα ρεφλέξ μας ήταν άμεσα. Τι άλλο, δηλαδή, πρέπει να κάνει μια κυβέρνηση με σοβαρότητα, για να σταθεί σε αυτά τα ζητήματα; Πρέπει να φωνάζει; Πρέπει να βγάλει ανακοινώσεις; Πρέπει οι Υπουργοί να λένε: «Εγώ έκανα εκείνο και εγώ έκανα το άλλο»;

Μπορείτε να ενημερωθείτε πάρα πολύ καλά. Και να είστε βέβαιος και να είναι βέβαιος και ο ελληνικός λαός ότι οι φύλακες έχουν γνώση και κανείς –και υπηρεσιακά και πολιτικά- δεν μένει αδρανής σε οποιαδήποτε τέτοια περίπτωση. Νομίζω ότι σας κάλυψα.

**ΒΑΣΙΛΕΙΟΣ ΚΙΚΙΛΙΑΣ:** Κύριε Υπουργέ, με συγχωρείτε, αλλά δεν με καλύψατε, γιατί το πρόβλημα υπάρχει. Είναι υπαρκτό το πρόβλημα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν σας κάλυψα.

**ΠΡΟΕΔΡΕΥΩΝ (Νικήτας Κακλαμάνης):** Το νομοθετικό έργο δεν είναι κοινοβουλευτικός έλεγχος. Νομίζω ότι μια επίκαιρη περίπτωση, για το θέμα αυτό, θα δώσει την ευκαιρία να γίνει πιο ενδελεχής κουβέντα.

**ΒΑΣΙΛΕΙΟΣ ΚΙΚΙΛΙΑΣ:** Έχει γίνει, κύριε Πρόεδρε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εν πάση περιπτώσει, τι άλλο να πω; Αν εννοείτε ότι το προσφυγικό ζήτημα είναι σε θέση να το λύσει η Κυβέρνησή μας, η χώρας μας, ο ελληνικός λαός από μόνος του, τότε η εμπειρία της χθεσινής συνόδου κορυφής –για μια ακόμη φορά, αλλά ενδεικτικά αυτή τη φορά πολύ περισσότερο από άλλες- φαίνεται ότι δεν αποτελούν για εσάς αντικείμενο μελέτης, ενασχόλησης και εξαγωγής συμπερασμάτων.

Έχουμε μια Ευρώπη που αυτή τη στιγμή αποδομείται, εξαιτίας του προσφυγικού, οξύνονται οι αντιθέσεις της, δημιουργούνται πλέον οριζόντιες κατηγοριοποιήσεις ένθεν κι ένθεν του δημοκρατικού τόξου, που προσπαθεί με την τήρηση των ανθρωπίνων δικαιωμάτων και των διεθνών συνθηκών να κρατήσει την ασφάλεια και τη συνοχή της Ευρώπης –και αυτό πάει οριζόντια σε πολλές πολιτικές δυνάμεις της Ευρώπης- και μια άλλη Ευρώπη, που θέλει να αναπτύξει τους ανταγωνισμούς, να κλείσει σύνορα και να κάνει οτιδήποτε μπορεί που αναφέρεται στις χειρότερες περιόδους της προπολεμικής Ευρώπης των παραμονών του Β΄ Παγκοσμίου Πολέμου.

Όλα αυτά δεν τα συνυπολογίζετε; Είναι τόσο αδιάφορα αυτά; Είναι τόσο μικρής κλίμακας ζητήματα, ώστε όλη η έμφαση να είναι στο αν η Κυβέρνηση του ΣΥΡΙΖΑ φέρνει ή δεν φέρνει μετανάστες και πρόσφυγες; Σοβαρολογείτε;

**ΒΑΣΙΛΕΙΟΣ ΚΙΚΙΛΙΑΣ:** Αλήθεια λέτε, κύριε Υπουργέ; Στο συγκεκριμένο νησί με την αποκλειστική οικονομική ζώνη;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα μου απαντήσετε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κικίλια, συγγνώμη…

**ΒΑΣΙΛΕΙΟΣ ΚΙΚΙΛΙΑΣ:** Με συγχωρείτε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τι να το κάνω εγώ το «με συγχωρείτε»; Δεν μιλάμε σήμερα γι’ αυτό. Το νομοσχέδιο δεν είναι για το προσφυγικό, αν δεν κάνω λάθος. Αυτό το λέω και για εσάς, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Το ξέρω, κύριε Πρόεδρε. Ακριβώς εγώ είχα αρμοδιότητα και ευθύνη…

**ΒΑΣΙΛΕΙΟΣ ΚΙΚΙΛΙΑΣ:** Έχει τροπολογία όμως το νομοσχέδιο. Έχει τροπολογία για το προσφυγικό. Έχει έξι υπουργείων τροπολογίες.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, εγώ είχα αρμοδιότητα και ευθύνη να μιλήσω για το άρθρο 31 και το άρθρο 32, που είναι δύο άρθρα του δικού μας Υπουργείου, είναι διατάξεις αρμοδιότητας του Υπουργείου Ναυτιλίας και Νησιωτικής Πολιτικής. Και ακριβώς εκεί προχωρώ γιατί ο χρόνος τελειώνει.

Το άρθρο 31 ρυθμίζει μια εκκρεμότητα που έχει παραχθεί από το 2014 και που έχει δημιουργήσει πάρα πολλά προβλήματα στη δυνατότητα της έγκρισης και της Επιτροπής Σχεδιασμού και Ανάπτυξης Λιμένων, της ΕΣΑΛ, και τις αποφάσεις της.

Δυστυχώς, μια σειρά αποφάσεων που αναφέρονται σε πολεοδομικού χαρακτήρα οριοθετήσεις στις χερσαίες λιμενικές ζώνες εκδίδοντο με υπουργικές αποφάσεις. Το Συμβούλιο Επικρατείας έκρινε ότι αυτές είναι θεμελιακές διατάξεις των πολεοδομικών ρυθμίσεων και απαιτούν προεδρικό διάταγμα.

Έτσι, με αυτήν τη ρύθμιση αποκαθιστούμε τη δυνατότητα να ρυθμιστεί το κύρος όσων αποφάσεων έχουν ήδη εκδοθεί, να πάρουν χαρακτήρα, πραγματικά, σύμφωνο με την απόφαση του Συμβουλίου Επικρατείας και από εδώ και πέρα να ομαλοποιηθεί η κατάσταση, ώστε σε έναν πολύ σημαντικό τομέα, που εξαρτώνται πολλές επενδύσεις, ρυθμίσεις των λιμένων και όλα αυτά, να έχουμε πρόοδο μετά από αυτήν τη νομοθετική ρύθμιση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Το δε άρθρο 32 επίσης ρυθμίζει ένα ζήτημα επιμέρους, αλλά ευαίσθητο, το κεφάλαιο ναυτικής εργασίας, το οποίο καταβάλλει μέσω του Ευρωπαϊκού Κοινωνικού Ταμείου επιδόματα, βάσει προγράμματος, για τους ανέργους ναυτικούς. Ήρθε κάποτε ο έλεγχος του Ευρωπαϊκού Κοινωνικού Ταμείου και βεβαίωσε ότι έπρεπε να είχαν παρακρατηθεί και φόροι εισοδήματος στα επιδόματα αυτά. Εάν καταλογιστεί αυτό το ποσό στο κεφάλαιο ναυτικής εκπαίδευσης, είναι αδύνατον –μιλάμε για τα έτη 2008-2011 που συνέβησαν αυτά– το κεφάλαιο ναυτικής εργασίας να μπορέσει να αντέξει και να επιτελέσει τον ρόλο του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Με τη ρύθμιση αυτή από εδώ και πέρα –από το 2011 και μετά, όλα αυτά τρέχουν κανονικά, παρακρατούνται οι φόροι, έχουν ομαλοποιηθεί– θεωρούνται επιλέξιμες αυτές οι δαπάνες και επομένως, δεν θα επιβαρυνθεί άλλο το κεφάλαιο ναυτικής εργασίας, ώστε να παραμένει στοιχειωδώς βιώσιμο.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Υπουργέ, κλείστε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελείωσα, κύριε Πρόεδρε.

Υπάρχουν πολλά ζητήματα, αλλά δυστυχώς προκύπτουν κάθε τόσο θέματα που δεν θα έπρεπε να απασχολούν την Αίθουσα όταν συζητιέται ένα τόσο σοβαρό νομοσχέδιο, που πράγματι ανοίγει δρόμους για την πέραν της εποπτείας πολιτικής, δηλαδή για την πραγματική άσκηση πολιτικής. Και ίσως αυτός είναι και ο λόγος, που αντιδρά τόσο πολύ η Αντιπολίτευση. Γιατί η Κυβέρνησή μας επιμένει…

**ΠΡΟΕΔΡΕΥΩΝ (Νικήτας Κακλαμάνης):** Ελάτε να κλείσουμε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελείωσα, κύριε Πρόεδρε. Τελευταία φράση είναι.

Η Κυβέρνησή μας επιμένει να ασκήσει πολιτική και πέραν της εποπτείας. Και αυτό δεν αρέσει σε πολλούς.

Ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Λάππας Σπυρίδων έχει τον λόγο.

Η Ευρώπη εχθές ασχολήθηκε είκοσι λεπτά με το μέγα θέμα, το μεταναστευτικό, και 80% του χρόνου με το αν θα μείνει ή θα φύγει ο κ. Κάμερον. Πού είσαι καημένε Ντε Γκώλ!

Κύριε Λάππα, έχετε τον λόγο.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, ευχαριστώ.

Είναι γεγονός ότι το νομοσχέδιο που έχει τον τίτλο «Μέτρα για την επιτάχυνση του κυβερνητικού έργου», παράλληλο πρόγραμμα το ονομάζουμε εμείς, στοχεύει στην ανακούφιση ευάλωτων κοινωνικών ομάδων –αυτό είναι αναμφίβολο- καθώς και στην επίλυση προβλημάτων, που σχετίζονται με τη μακρόχρονη οικονομική κρίση, για την οποία ασφαλώς δεν είμαστε υπεύθυνοι ή αν θέλετε να είμαστε ειλικρινείς, δεν είμαστε αποκλειστικά υπεύθυνοι. Κυβερνάτε σαράντα χρόνια, κυβερνάμε έναν χρόνο. Ας τα βάλει στη ζυγαριά ο λαός κι ας κρίνει.

Ο πόλεμος που δέχεται το νομοσχέδιο αυτό από δυνάμεις της Αντιπολίτευσης, κυρίως της Νέας Δημοκρατίας, είναι εύκολα εξηγήσιμος. Οι δυνάμεις σας –η Νέα Δημοκρατία μάλιστα έχει βαρύτατες ευθύνες για τη σημερινή κατάσταση- προσπαθούν να εμποδίσουν με κάθε τρόπο την κοινωνική πολιτική και τη θεσμοθέτηση μέτρων ανακούφισης. Προς όφελος της δικής σας βέβαια πολιτικής τακτικής το κάνετε. Το σοβαρό ζήτημα, όμως, είναι ότι η τακτική αυτή ασκείται σε βάρος των πιο αδύναμων, επιχειρώντας μάλιστα να εμπλέξετε στην υπονόμευση της κοινωνικής πολιτικής και τους δανειστές.

Τι λέει το νομοσχέδιο, αγαπητοί συνάδελφοι; Πρώτον, υγειονομική κάλυψη όλων των ανασφάλιστων πολιτών, ανεξαρτήτως ιθαγένειας και σωματικών κριτηρίων. Δεύτερον, μέτρα για την κάλυψη κενών θέσεων σε νοσοκομεία και αγροτικά ιατρεία, κατεπείγοντος χαρακτήρα. Διαφανής διαχείριση λίστας χειρουργείων για την έγκαιρη, ασφαλή και χωρίς συναλλαγή –φακελάκια δηλαδή- εξυπηρέτηση των πολιτών. Εδώ πρέπει να σας πω ότι η συλλογική κοινωνική συνείδηση το αξιώνει για πενήντα χρόνια και δεν το κάνατε ποτέ. Πρώτη φορά επιχειρείται. Ίδρυση Νοσοκομείου Θήρας –τα έχουν πει οι Υπουργοί. Στήριξη οργανώσεων με κοινωνική δραστηριότητα στον τομέα της αλληλεγγύης. Διασύνδεση ΟΤΑ με κοινωνικά προγράμματα. Κοινωνικά τιμολόγια ΟΤΑ. Ένταξη τριτέκνων στον νόμο περί πολυτέκνων. Ενισχυτική διδασκαλία.

Τι ακούσαμε εδώ, κύριοι συνάδελφοι και φίλοι της Νέας Δημοκρατίας; Ουσιαστικά, θέλετε να μας πείτε ότι εμείς ευθυνόμαστε για την ανεργία του 25%, εμείς για τις εξακόσιες χιλιάδες επιχειρήσεις που έχουν κλείσει, εμείς για την κατάρρευση των δομών και υπηρεσιών του δημόσιου και ευρύτερου δημόσιου τομέα. Εμείς ευθυνόμαστε για όλα αυτά. Εμείς ευθυνόμαστε για τη θέση της χώρας σε κατάσταση ανάγκης, όπως την όρισε ο Έρνστ Μπλοχ και ο Τζόρτζιο Αγκάμπεν. Εμείς καταφέραμε σε έναν χρόνο να καταστρέψουμε ό,τι καλό και ενάρετο φτιάχνατε και οικοδομούσατε επί σαράντα χρόνια.

Μόνο που αυτό που εσείς λέτε, το καλό και ενάρετο που οικοδομείτε, δεν το αντιλήφθηκε ο ελληνικός λαός, που για τρεις συνεχόμενες εκλογικές αναμετρήσεις σας έδειξε την κόκκινη κάρτα.

Άκουσα τον κ. Λοβέρδο να λέει ότι εάν είχαμε να επιδείξουμε κοινωνική ευαισθησία, θα το είχαμε κάνει ήδη έναν χρόνο. Θεωρώ ότι αυτή η φράση αποτελεί πολιτικό θράσος. Δεν είναι πολιτική ευαισθησία που σε συνθήκες οικονομικής, αφόρητης κρίσης και ασφυξίας σε πολλούς τομείς πήραμε νομοθετικές πρωτοβουλίες έχοντας μέριμνα αποκλειστικά για τους πολλούς, τους πιο αδύναμους;

Τι να σας θυμίσουμε; Το νομοσχέδιο για την αντιμετώπιση της ανθρωπιστικής κρίσης; Για τις εκατό δόσεις; Για την ιθαγένεια; Για την επέμβασή μας στα σωφρονιστικά καταστήματα; Για το σύμφωνο συμβίωσης μαζί με τις άλλες διατάξεις που είχε; Να σας πούμε για το παρόν νομοσχέδιο; Τολμάτε να πείτε ότι το παρόν νομοσχέδιο δεν αντιμετωπίζει φαινόμενα οικονομικής και ανθρωπιστικής κρίσης; Να το πείτε δημόσια, να το ακούσει ο ελληνικός λαός.

Τι να σας θυμίσουμε ακόμα; Το νομοσχέδιο που ήδη έρχεται στη Βουλή την Τρίτη για τη δημόσια διοίκηση, που προσπαθεί να εξορθολογήσει δομές και υπηρεσίες που έχουν καταρρεύσει και δομές που προσιδιάζουν σε τριτοκοσμική χώρα; Αυτή ήταν η Ευρώπη που θέλατε εσείς. Είστε, λέει, παθιασμένοι Ευρωπαίοι. Κι όλα αυτά που δεν είναι τίποτα άλλο παρά είτε υιοθέτηση ευρωπαϊκών οδηγιών είτε το ευρωπαϊκό κεκτημένο τα πολεμάτε και τα πολεμούσατε με λύσσα. Τόσο Ευρωπαίοι είστε, τόσο πολύ!

Σε όλες τις πρωτοβουλίες μας, λοιπόν, προσβλέπουμε αποκλειστικά στον άνθρωπο, όπως και στο παρόν νομοσχέδιο, και στις ανάγκες του.

Τρέμετε, κύριοι συνάδελφοι της Νέας Δημοκρατίας μήπως αυτή η Κυβέρνηση επιτύχει, μήπως ανορθώσει αυτό που λέμε ανθρωπιστική κρίση και εύχεστε να αποτύχει και η Κυβέρνηση και η χώρα σε μια σειρά ζητημάτων.

Άκουσα ακόμα τον κ. Λοβέρδο να λέει γι’ αυτό που είπε ο κ. Βερναρδάκης, ότι η αυτονόμηση των ΜΜΕ και των μιντιαρχών συνιστά ένα τρομερό πρόβλημα. Θα σας έλεγα το εξής: Μιλάτε εσείς για τα ΜΜΕ, αγαπητοί συνάδελφοι; Σας λέμε αυτό που σας λέει ο Τύπος κάθε μέρα. Δεν μπορείς να οχυρώνεσαι πίσω απ’ το Σύνταγμα και να εγκαλείς για αυταρχισμό δήθεν και δόλιες μεθοδεύσεις την Κυβέρνηση, ενώ έχεις κακόφημο παρελθόν και συμπεριφέρεσαι σήμερα κατάφωρα αντιθεσμικά.

Ποτέ δεν προσήλθατε με προτάσεις συγκεκριμένες στο ΕΣΡ. Ανεχθήκατε για πολλά χρόνια την παραβίαση του Συντάγματος. Δεν εφαρμόσατε τις αποφάσεις του Συμβουλίου της Επικρατείας. Δεν εισπράξατε τα οφειλόμενα από τους ιδιοκτήτες των ΜΜΕ. Επιτρέψατε τη δανειοδότησή τους από τράπεζες, χωρίς καμμία απολύτως εγγύηση. Εμείς άλλωστε τα πληρώσαμε αυτά. Δεν ελέγξατε, όπως ήσασταν υποχρεωμένοι από τον νόμο, την οικονομική κατάσταση των εμπλεκομένων και σήμερα μας κουνάτε το δάκτυλο. Ποιοι; Εσείς που είστε υπεύθυνοι για όλα αυτά.

Και η κ. Βούλτεψη εδώ υπερθεματίζει. Θα της θυμίσω, λοιπόν…

**ΣΟΦΙΑ ΒΟΥΛΤΕΨΗ:** Με θυμήθηκες κι εμένα! Δεν πρόλαβα να μπω. Πες καλημέρα τουλάχιστον.

**ΣΠΥΡΙΔΩΝΑΣ ΛΑΠΠΑΣ:** Χθες η κ. Βούλτεψη από το Βήμα της Βουλής είπε ότι το νομοσχέδιο αυτό αποτελεί ένα μεγάλο ψέμα, ίσως ένα μικρότερο ψέμα.

Θα της θυμίσω εγώ ότι ο λόγος της αποτελεί ένα τεράστιο ψέμα σε σχέση με όσα έλεγε το 2001 στο βιβλίο του Πασαλάρη. Ακούστε να σας πω τι λέγατε: «Οι πληροφορίες δεν φθάνουν στον τελικό χρήστη όπως ήταν, αλλά φιλτραρισμένες από τους χειριστές της πληροφορίας, δηλαδή από τους διαμορφωτές της κοινής γνώμης. Αυτοί αποφασίζουν τι είναι σημαντικό και τι όχι».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λάππα, κλείστε. Είδατε τι δημιουργείτε τώρα;

**ΣΠΥΡΙΔΩΝΑΣ ΛΑΠΠΑΣ:** Τι να πω, κύριε Πρόεδρε; Απαντάω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αλλά είπαμε ότι ή θα μιλούν οι Βουλευτές ή θα διακόπτουμε επί προσωπικού.

**ΣΠΥΡΙΔΩΝΑΣ ΛΑΠΠΑΣ:** Θα το καταθέσω στα Πρακτικά, για να μην πω τι έλεγε η κ. Βούλτεψη το 2001.

Κύριε Πρόεδρε, θεωρώ ένα από τα σημαντικότερα κεφάλαια του νομοσχεδίου το θέμα της αποτέφρωσης των νεκρών. Ξέρετε πολύ καλά τι έχουν κάνει ευρωπαϊκές χώρες. Σας ερωτώ: Και εδώ είστε Ευρώπη; Από το 1789 καθιερώθηκε στην Ευρώπη, στη Γαλλία, η αποτέφρωση των νεκρών και πληρέστερα μέχρι το 1887, στη Γερμανία το 1934, στη Βρετανία το 1884. Μέχρι το 1890 όλα τα κράτη είχαν καθιερώσει τη δυνατότητα αποτέφρωσης των νεκρών.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κλείστε, κύριε συνάδελφε.

**ΣΠΥΡΙΔΩΝΑΣ ΛΑΠΠΑΣ:** Τελείωσα, κύριε Πρόεδρε.

Εδώ, στην Ελλάδα κάποιες πρωτοβουλίες που έγιναν από τον Μιλτιάδη Έβερτ και από μια ομάδα Βουλευτών τις δεκαετίες 1990 και 2000, τις πολεμήσατε και αυτές με λύσσα.

Γι’ αυτό, λοιπόν, αυτή η τομή που γίνεται για την αποτέφρωση των νεκρών, κύριε Αθανασίου, είναι τομή νομική, συνταγματική και πολιτική…

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Σάββατο πρωί-πρωί μη μιλάμε τόσο πολύ για νεκρούς!

**ΣΟΦΙΑ ΒΟΥΛΤΕΨΗ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κυρία Βούλτεψη, έχετε ένα λεπτό αυστηρά.

**ΣΟΦΙΑ ΒΟΥΛΤΕΨΗ:** Κύριε Πρόεδρε, μισό λεπτό για να πω το εξής.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, με συγχωρείτε. Καταθέτω το σχετικό απόσπασμα, που προανέφερα, για τα Πρακτικά.

(Στο σημείο αυτό ο Βουλευτής κ. Σπυρίδωνας Λάππας καταθέτει για τα Πρακτικά το προαναφερθέν απόσπασμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Καθίστε, κύριε Λάππα.

**ΣΟΦΙΑ ΒΟΥΛΤΕΨΗ:** Ναι, μεγάλο πρακτικό!

Ακούστε, σας παρακαλώ. Αυτό στο οποίο αναφέρθηκε ο κύριος συνάδελφος αποδεικνύει ακριβώς αυτό που λέω εγώ, ότι, αν και ασκώ κριτική στα μέσα ενημέρωσης, δεν θέλω να κλείσουν.

Αυτή είναι η διαφορά ανάμεσα σε μένα και σε εσάς, κύριε συνάδελφε, ότι εγώ λέω τη γνώμη μου, ασκώ κριτική, αλλά δεν ζητώ να κλείσουν, επειδή κάνουν όλα αυτά. Αυτή είναι η διαφορά μας. Να ξέρετε ότι εμείς την πολυφωνία θα την αποκαταστήσουμε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε.

Με συνεννόηση, λοιπόν, που έχει γίνει με την Κοινοβουλευτική Ομάδα της Νέας Δημοκρατίας, τον λόγο έχει ο κ. Νικόλαος Παναγιωτόπουλος στη θέση του κ. Δήμα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Επειδή δεν υπάρχει πολύς χρόνος, εγώ θα αντιπαρέλθω όλα τα διαδικαστικά αυτού του νομοσχεδίου. Ήταν πραγματικά ο μεγαλύτερος τραγέλαφος μέχρι τώρα -και δεν έχουμε δει λίγα- το ότι δηλαδή ήρθε στο τέλος του προηγούμενου έτους ως παράλληλο πρόγραμμα, αποσύρθηκαν καμμιά σαρανταριά άρθρα, κάποια πέρασαν με κάποιες πράξεις νομοθετικού περιεχομένου, ήρθαν κάποια άλλα σε αυτό το νομοσχέδιο, το οποίο πλέον δεν ήταν παράλληλο πρόγραμμα, αλλά και μέχρι την τελευταία ώρα έρχονται υπουργικές τροπολογίες επί παντός επιστητού. Σε κάθε περίπτωση δεν είναι νομοσχέδιο για τα μέτρα επιτάχυνσης του κυβερνητικού έργου, αλλά μου θυμίζει περισσότερο νομοσχέδιο για μέτρα επιβράδυνσης της κυβερνητικής φθοράς.

Τα επιχειρήματα των Βουλευτών της Συμπολίτευσης είναι εντυπωσιακά παρόμοια. Σχεδόν αναπτύσσεται ο ίδιος λόγος από χθες: «Η Αντιπολίτευση αντιδρά, διότι προφανώς δεν θέλει να βοηθήσει την κοινωνία, ενώ εμείς θέλουμε. Σαράντα χρόνια κυβερνούσαν. Άραγε, τώρα χάλασαν όλα, στον έναν χρόνο που κυβερνούμε εμείς;». Σχεδόν όλοι το λέτε: «Δεχθήκαμε πολύ πόλεμο, η κοινωνία είναι μαζί μας».

Είναι εύκολο να το λες εδώ, με την άνεση της Ολομέλειας, ένα ωραίο σαββατιάτικο πρωινό, που κανονικά θα έπρεπε πολλοί από μας να είμαστε στις εκλογικές μας περιφέρειες. Αναρωτιέμαι τότε ποια θα ήταν η αντιμετώπιση που θα είχατε εσείς, κύριοι της Κυβέρνησης, από την κοινωνία που σας περιμένει στις εκλογικές περιφέρειες, άλλο αν η Βουλή μάς έκανε τη χάρη να συζητάμε εδώ αυτό το νομοσχέδιο. Δεν θα ήταν έτσι τα πράγματα και ενδεχομένως, θα αλλάζατε τις απόψεις σας.

Ας μιλήσουμε, όμως -για να μπούμε και σε κάποια θέματα ουσίας- πρώτα γενικά για το κοινωνικό κράτος και να πούμε ότι ακόμα και στις σκανδιναβικές χώρες, αν υποτεθεί ότι το σκανδιναβικό σύστημα κοινωνικής πρόνοιας είναι το αρτιότερο και αυτό που καλύπτει τις περισσότερες ανάγκες, ακόμα και εκεί, στην καθολικότητα ενός δημοσίου συστήματος παροχών κοινωνικής πρόνοιας με βάση τις αρχές της ισότητας και της αλληλεγγύης, όπως ισχύει, ακόμα και εκεί, αυτό το κράτος πρόνοιας στηρίζεται στην αναδιανομή του προϊόντος της οικονομικής ευμάρειας, από καθεστώς ελεύθερης οικονομίας.

Το τι θα γίνει με την αναδιανομή αυτού του προϊόντος -αν δηλαδή θα κατανεμηθεί σε ένα καθολικό σύστημα παροχών ή αν θα πάει σε κάποιες στοχευμένες εισοδηματικές ενισχύσεις, σε κάποιες συγκεκριμένες ευπαθείς κοινωνικές ομάδες- είναι άλλο ζήτημα. Σίγουρα, όμως, το κράτος στηρίζεται στο πλεόνασμα του πλούτου. Επίσης, το κοινωνικό κράτος, με βάση αυτήν την παραδοχή, διευρύνεται σε περιόδους άνθησης της οικονομίας και συρρικνώνεται σε περιόδους κρίσης και ύφεσης. Αυτές είναι και οι δυνατότητες που έχουμε να κινηθούμε.

Θυμίζω τι γινόταν στην ελληνική οικονομία στο τέλος του 2014, όταν είχαμε μπει οριακά σε ρυθμούς ανάπτυξης. Ξέρετε, οι δείκτες ανεργίας έπεφταν οριακά. Έστω και οριακά, λίγο οριακά. Έπεφταν, όμως. η «ΕΡΓΑΝΗ» -είναι εδώ ο κ. Βρούτσης- ήταν αποκαλυπτική. Το ισοζύγιο απολύσεων-προσλήψεων τον Ιανουάριο του 2016 ήταν μείον δέκα χιλιάδες. Δέκα χιλιάδες απολύσεις, παραπάνω προσλήψεις. Πέρυσι τέτοια εποχή, τον Ιανουάριο του 2015 ήταν συν έξι χιλιάδες. Άρα, δεν είναι τα σαράντα χρόνια. Είναι ένας χρόνος, αυτός ο χρόνος που αντέστρεψε αυτήν την πορεία οριακά στο τέλος του 2014 προς την καλύτερη κατεύθυνση.

Ποιες θα ήταν, άραγε, οι πρόνοιες, οι δυνατότητες ενός κοινωνικού κράτους σε εποχές συνέχισης της ύφεσης και ποιες θα ήταν σε εποχές οικονομικής άνθησης; Εκτός αν το σχέδιο είναι να καταστεί όλη η Ελλάδα δικαιούχος κάποιας προνοιακής παροχής και να φτωχοποιηθούμε όλοι. Αν αυτό είναι το σχέδιο πραγματικά, εδώ πρέπει κανείς να βγάλει το καπέλο κι όχι να ασκεί αντιπολιτευτική κριτική.

Θα ήθελα να κάνω δύο ειδικά σχόλια επί του νομοσχεδίου, για τις διατάξεις που νομίζω ότι ξεχώρισαν. Σχετικά με την υγειονομική περίθαλψη των ανασφαλίστων, όπου βάλαμε θέμα κόστους γιατί τα μέτρα υποτίθεται ότι πρέπει να είναι κοστολογημένα, δεν είχαμε καμμία απάντηση εκτός από το ότι το κόστος θα το αναλάβει ο ΕΟΠΥΥ. Ποιος; Ο ΕΟΠΥΥ, ο οποίος δεν διανύει περίοδο άνθησης των οικονομικών του. Είναι υπερχρεωμένος, αλλά καλείται εδώ να αναλάβει ένα επιπλέον φορτίο. Και για τους ανασφάλιστους αλλοδαπούς, πάσης φύσεως, είτε πρόσφυγες, είτε παράτυπους, είτε παράνομους -από όλα υπάρχουν και ας μην μείνουμε εδώ στον προσδιορισμό- άκουσα τον Υπουργό με ιδιαίτερη άνεση πραγματικά, να μιλά για υγιείς πληθυσμούς.

Εγώ θα δεχτώ ότι η πλειοψηφία -για πλειοψηφία έκανε λόγο χθες ο κ. Πολάκης- είναι υγιείς, οπωσδήποτε. Κάποιοι, όμως, θα δεχτούν κάποια περίθαλψη. Έχουμε κάποια στοιχεία επ’ αυτού; Έχει πάρει το ΚΕΕΛΠΝΟ εντολή να διενεργήσει τους απαραίτητους ελέγχους, προκειμένου να έρχεται ο Υπουργός με βεβαιότητα και να λέει «εντάξει παιδιά, σε αυτό το ποσοστό έχουμε υγιείς πληθυσμούς»; Εδώ είναι μια αυθαίρετη εκτίμηση, διότι το διαγνωστικό εργαλείο δεν έχει ενεργοποιηθεί. Πού βασίζεται δηλαδή; Στις γνωματεύσεις των φιλότιμων Γιατρών του Κόσμου, οι οποίοι όμως δεν έχουν αυτήν την αρμοδιότητα; Το ΚΕΕΛΠΝΟ την έχει. Το ΚΕΕΛΠΝΟ περιμένει αυτούς που θα ενισχύσουν τις τάξεις του, μέσα από τις προσλήψεις που θα κάνετε, εκ των οποίων όμως οι περισσότεροι θα πάνε να καλύψουν κατεπείγουσες ανάγκες στις μονάδες εντατικής θεραπείας. Αυτή είναι η πραγματικότητα.

Επομένως, μην έρχεστε εδώ με τόση άνεση να πείτε «εντάξει, είσαι ό,τι δηλώσεις», δήλωσε κάποιος υγιής, είναι υγιής. Πρέπει το κράτος να τα βλέπει αυτά και να είναι σε θέση να μας πει, βάσει συγκεκριμένων επισήμων στοιχείων, από αρμόδια όργανα, ότι ισχύουν αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να κάνω και ένα τελευταίο σχόλιο, πολύ σύντομο -και σας ευχαριστώ, κύριε Πρόεδρε, για την ανοχή σας- όσον αφορά την τροπολογία για την κάλυψη εκτάκτων λειτουργικών αναγκών των δομών υγείας από τους οργανισμούς τοπικής αυτοδιοίκησης πρώτου και δεύτερου βαθμού, δηλαδή, από τους δήμους και τις περιφέρειες.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Παναγιωτόπουλε, ολοκληρώστε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Πρώτον, αυτό αποτελεί ομολογία αποτυχίας, ότι εσείς δεν μπορείτε, δηλαδή, το κεντρικό κράτος δεν μπορεί να τις καλύψει και δεύτερον, είναι μετάθεση ευθυνών στους δήμους και στις περιφέρειες. Γιατί αύριο αυτός που έχει το κατεπείγον πρόβλημα και δεν μπορεί να βρει λύση στη δημόσια δομή υγείας, στο νοσοκομείο, θα πάει στον δήμαρχο, διότι τον δήμαρχο ξέρει και εκεί πάει κάθε μέρα. Όχι τόσο στον περιφερειάρχη, αλλά στον δήμαρχο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγιωτόπουλε, παρακαλώ κλείστε την ομιλία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Τελειώνω σε δέκα δευτερόλεπτα, κύριε Πρόεδρε.

Αν το ζήτησαν οι περιφέρειες, καλώς το ζήτησαν. Προφανώς θα αφορά σε κάλυψη κάποιας έκτακτης δαπάνης σε κάποιο απομονωμένο ιατρείο, είτε σε ορεινή είτε σε νησιωτική περιοχή. Καλώς το ζήτησαν. Όμως, εσείς πρέπει να το εξειδικεύσετε στη διατύπωση της νομοθετικής ρύθμισης, δηλαδή να πείτε ότι είναι για αυτό. Άλλως, δημιουργείται αυτή η σύγχυση και αύριο θα υπάρξει μια υπέρμετρη πίεση στους βαθμούς τοπικής αυτοδιοίκησης, όταν αυτήν την ώρα δεν μπορούν να καλύψουν τις ήδη υφιστάμενες δαπάνες στις κοινωνικές τους δομές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Κυριαζίδης έχει τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, μωραίνει ο Κύριος ον βούλεται απολέσαι. Δύο μέρες τώρα, το άσπρο μαύρο, το μαύρο άσπρο, μία διαρκής «σολωμονική» με λίγα λόγια, έτσι ώστε να μας πείσετε για το πόσα καλά έχει το σημερινό νομοσχέδιο. Τύφλα να έχει το πρόγραμμα της Θεσσαλονίκης!

Εάν βεβαίως τα πιστεύετε όλα αυτά, θα έλεγε κανείς ότι μπορεί να το κάνει αποδεκτό αυτό. Αν όμως ειλικρινά έχετε την ψευδαίσθηση ότι ενώ ο κόσμος χάνεται, εσείς εδώ αρμενίζετε, σας λέω ότι δυστυχώς πήρατε έναν επικίνδυνο δρόμο. Πράγματι, αν δεν τα πιστεύετε και, όπως ανέφερε ο συνάδελφος κ. Λάππας προηγουμένως, αν όσα είπε ήταν για την αξιότιμο πελατεία, γίνεται αντιληπτό. Αν, όμως, τα πιστεύετε, αυτό είναι πάρα πολύ επικίνδυνο.

Είναι ένα νομοσχέδιο αγνώστου κόστους, του οποίου τα αποτελέσματα στο μέλλον θα αποδειχθεί αν μπορούν να εφαρμοστούν. Όλα, δηλαδή, σε μία υπόθεση. Όμως, η πραγματικότητα είναι πάρα πολύ σκληρή και η καθημερινότητα το ίδιο και επιβάλλει συγκεκριμένες λύσεις που δυστυχώς από πλευράς σας δεν υπάρχουν. Η χώρα εδώ και έναν χρόνο και πλέον είναι σε μια μετέωρη φάση. Υπάρχει αναστολή λειτουργίας της σε κάθε επίπεδο.

Οφείλω να αναφερθώ συγκεκριμένα. Αποσύρθηκαν οι αστυνομικές δυνάμεις απ’ όπου είχαν να αντιμετωπίσουν ζητήματα δημόσιας τάξης και ασφάλειας. Καμμία προσαγωγή από παράνομους μετανάστες. Οι λιμενικοί το ίδιο. Αποσύρθηκαν από τους ελέγχους μέχρι και τον Αύγουστο. Τον Αύγουστο ανακαλύψατε ότι υπάρχουν σύνορα στη χώρα και αρχίσατε να εφαρμόζετε κάποια μέτρα και πολλές φορές μόνο σε ό,τι αφορά τις δεσμεύσεις. Το ίδιο συμβαίνει και με τις περιπολίες, γιατί οφείλουμε να κάνουμε και την αναφορά αυτή σε ό,τι αφορά τη δημόσια τάξη και ασφάλεια ειδικότερα στο Λεκανοπέδιο, ειδικότερα στο κέντρο της Αθήνας.

Το σχέδιο «ΘΗΣΕΑΣ» αποσύρθηκε. Είναι μόνο στα χαρτιά. Οφείλω να το αναφέρω αυτό, διότι έχει να κάνει με την καθημερινότητα, με τη διασφάλιση των συμπολιτών μας. Ενώ στα χαρτιά καταγράφονται περιπολίες, ειδικότερα στο κέντρο της Αθήνας, αυτές έχουν αποσυρθεί και έχουν διατεθεί μόνο για τη φύλαξή σας. Αυτό είναι πάρα πολύ σημαντικό και επικίνδυνο και οφείλω να το τονίσω.

Επειδή αναφερθήκατε στον κομματισμό, θα πω ότι επικρατεί άκρατος κομματισμός σε ό,τι αφορά και τη μελλοντική λειτουργία της Ελληνικής Αστυνομίας, της Πυροσβεστικής και του Λιμενικού Σώματος. Όσοι δεν «προσκύνησαν», βρέθηκαν εκτός. Πέρυσι και φέτος η διοίκηση της Αστυνομίας, ανώτατα στελέχη «αποκεφαλίστηκαν». Διακόσιοι είκοσι ανώτεροι και ανώτατοι αξιωματικοί βρέθηκαν εκτός, όντας ικανοί, άξιοι, αποδεκτοί από την ελληνική κοινωνία. Δεν αναφέρομαι μόνο σ’ ένα πρόσωπο που έλαβε δημοσιότητα αυτές τις μέρες. Ο προϊστάμενος εσωτερικών υποθέσεων, των Αδιάφθορων, ένας εργάτης της Αστυνομίας, αποστρατεύθηκε. Το ίδιο συνέβη και σε αξιωματικούς του πεζοδρομίου με ιδιαίτερη ικανότητα, επειδή δεν «προσκύνησαν».

Αν είναι αυτή η δική σας λειτουργία ενός κράτους δικαίου, ισονομίας και αξιοκρατίας, αυτό να το χαίρεστε, όμως δυστυχώς η πραγματικότητα είναι πάρα πολύ σκληρή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Γιακουμάτος έχει τον λόγο. Ακολουθούν δύο Αλέξανδροι, ο κ. Τριανταφυλλίδης και ο κ. Μεϊκόπουλος, μία Αικατερίνη, η κ. Παπανάτσιου και, αν προλάβουμε, και μία δεύτερη Αικατερίνη, η κ. Παπακώστα, πριν ξεκινήσουν οι εισηγητές.

Κύριε Γιακουμάτε, έχετε τον λόγο.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Αγαπητέ κύριε Πρόεδρε, κυρίες και κύριοι συνάδελφοι, λέγεται και λένε ότι επιτυχία για μια κυβέρνηση, για ένα κράτος σε μία ευνομούμενη πολιτεία, δεν είναι να προσθέτει ανθρώπους στις λίστες για τις δομές κοινωνικής προστασίας, δεν είναι να προσθέτει στα κοινωνικά παντοπωλεία, στα κοινωνικά φαρμακεία, αλλά να αφαιρεί. Και βλέπω εδώ ότι είστε περιχαρής που φτάσαμε έναν λαό στο κοινωνικό παντοπωλείο και στο κοινωνικό φαρμακείο. Είναι απλό το πράγμα.

Θέλω να πω ότι δεν είναι τιμή να έχουμε έναν υποστηρικτικό μηχανισμό, αλλά θα πρέπει το κράτος να φροντίζει οι πολίτες να πατάνε γερά στα πόδια τους, να έχουν δικαίωμα εργασίας, να εργάζονται, να έχουν ένα εισόδημα. Σε αυτά ουδέν νομοθετείτε!

Έχουμε φτάσει εδώ σε εντελώς στρεβλό πολιτικό σύστημα. Έχουμε αφήσει τους πολίτες χωρίς ελάχιστο εισόδημα, χωρίς δουλειά. Η μεγαλύτερη τραγωδία που ζει η χώρα σήμερα είναι αυτή η ανθρωπιστική κρίση. Και ερχόμαστε εδώ να νομοθετήσουμε –αλίμονο!- για ένα κοινωνικό παντοπωλείο, για ένα πιάτο φαΐ.

Και σας το λέει αυτό κάποιος που έχει βιώσει την πείνα τη δεκαετία του ’50-’60. Τότε υπήρχε πραγματική πείνα. Όμως υπήρχε προοπτική, υπήρχε ελπίδα. Στο χωριό ο αγρότης, ο εργάτης, ο επιστήμονας μπορούσε να δουλέψει και να δημιουργήσει εισόδημα και αξιοπρέπεια.

Σήμερα, δυστυχώς, στους νέους ανθρώπους, στους νέους επιστήμονες, στους εργάτες, δεν υπάρχει καμμιά προοπτική, καμμιά ελπίδα, παρά του μένει μόνο –έτσι όπως το πάτε- να πάει με το δισάκι στο κοινωνικό παντοπωλείο. Αυτό βλέπει σήμερα η ελληνική κοινωνία.

Κυρίες και κύριοι συνάδελφοι, σήμερα, σε μια εποχή όπου όλοι γνωρίζουμε την πραγματικότητα, μην κάνουμε ότι δεν βλέπουμε τι συμβαίνει.

Ας επισκεφτείτε ένα νοσοκομείο, κύριε Υπουργέ -όχι όταν έχει ετοιμαστεί να σας περιμένει, αλλά ξαφνικά- να δείτε τι ελλείψεις, τι προβλήματα υπάρχουν. Υπάρχουν στα νοσοκομεία, τα οποία είναι υπό διάλυση σήμερα, γάζες; Υπάρχουν φάρμακα; Υπάρχουν πάρα πολλές ελλείψεις. Να μην σας πω ότι για στένωση αορτής, για να πάρεις το μόσχευμα -το οποίο είναι ακριβό- χρειάζονται επτά μήνες και μέχρι τότε θα έχει πεθάνει ο ασθενής. Μπορώ να αναφέρω και άλλα πολλά.

Και έρχεστε τώρα εδώ στο νομοθέτημα του 2006 και 2014 της Νέας Δημοκρατίας όπου είχαμε καθιερώσει τη δωρεάν ιατροφαρμακευτική και νοσοκομειακή περίθαλψη, να προσθέσετε και τους οικονομικούς μετανάστες. Καλά κάνετε. Δεν μας λέτε, όμως, με τα 100 εκατομμύρια ευρώ που είχαμε προβλέψει εμείς τότε από το περίσσευμα πού είναι τα παραπάνω λεφτά, κύριε Υπουργέ; Βρείτε λεφτά. Δηλαδή τι να κάνω; Να προσφέρω όταν δεν έχω να δώσω; Όταν σήμερα στο Νοσοκομείο Παίδων πάει ένα παιδάκι και λένε στη μαμά του «να φέρετε και το φαΐ του παιδιού» ήταν πάει κάποιος στο Νοσοκομείο «Αλεξάνδρα» -σας λέω συγκεκριμένα- και του λένε «φέρτε και μαξιλάρια και σεντόνια», αυτό δεν σας ανησυχεί;

Αλήθεια, αυτό είναι το όραμα της Αριστεράς; Δηλαδή, εσείς οραματιστήκατε να δώσετε ελπίδα στον λαό στα κοινωνικά παντοπωλεία, στα κοινωνικά φαρμακεία; Για αυτό εδώ εργάζεστε και νομοθετείτε, για τα συσσίτια;

Εγώ προσωπικά αρνούμαι αυτό το όραμα. Να βράσω αυτήν την πολιτική και αυτήν την Κυβέρνηση που έχει όραμά της τα κοινωνικά παντοπωλεία! Δεν θέλω να τα απαξιώσω. Προσφέρουν έργο, αλλά δεν είναι αυτός ο στόχος.

Αντί να νομοθετούμε και να προβληματιζόμαστε για τη δημιουργία νέων θέσεων εργασίας, πώς μπορούμε να δούμε τον μακροχρόνια άνεργο, τον νέο άνεργο να εργάζεται, αντί να μπορούμε να δώσουμε ένα πιάτο φαΐ, δίνουμε αυτά τα κοινωνικά παντοπωλεία.

Θα σας θυμίσω εδώ -και θα προτείνω να το διαβάσουν οι Βουλευτές- ότι στις αρχές του 20ου αιώνα ο σπουδαίος Νορβηγός νομπελίστας Χάμσουν έγραψε -και είναι πολύ επίκαιρο σήμερα- ένα αριστούργημα που λέγεται «Η Πείνα». Διαβάστε το, κύριε Υπουργέ, να καταλάβετε ποια είναι η προσπάθεια του ανθρώπου ο οποίος ζει μια περίεργη ζωή με τα μυστήρια της ψυχής σε ένα κορμί που πεινάει, που μάχεται να επιβιώσει και από την πείνα αλλά και για την αξιοπρέπεια.

Για αυτό λέμε ότι η επιστροφή σήμερα σε αυτές τις τακτικές των παντοπωλείων της φτώχειας, της πείνας, είναι παράνοια και δεν πιστεύω ότι έχουμε οδηγηθεί όλοι σε μια θεωρία της παράνοιας και ότι ένας ολόκληρος λαός οδηγείται στην παράνοια.

Όσον αφορά τις κοινωνικές δομές και τις προτάσεις κοινωνικής προστασίας εγώ είμαι υπερήφανος για τη Νέα Δημοκρατία. Θα σας θυμίσω μερικές που κάναμε, όταν πράγματι εμπνεόμασταν από τέτοια οράματα. Το «ΛΑΪΚΟ» Νοσοκομείο, κύριε Ξανθέ, το έκανε ο Τσαλδάρης δωρεάν για τότε, για εκείνα τα χρόνια της αστυφιλίας και της πείνας. Φτιάξαμε με τον Παναγιώτη Κανελλόπουλο το ΙΚΑ. Φτιάξαμε τον ΟΓΑ. Φτιάξαμε τον Οργανισμό Εργατικής Κατοικίας και τον ΟΑΕΔ.

Αυτή η πολιτική της κοινωνικής Κεντροδεξιάς υπερασπίζεται και θωρακίζει τον αδύναμο εργαζόμενο, τη μεσαία τάξη. Όραμά μας δεν είναι να αποδομήσουμε την κοινωνία, είναι να οικοδομήσουμε ένα κοινωνικό κράτος με γερά θεμέλια, που να υπηρετεί και όχι να καταδυναστεύει τον πολίτη, που να παρέχει στον πολίτη θεμέλια και όχι ψίχουλα ελεημοσύνης. Αυτό το κράτος οραματιζόμαστε, αυτό το κράτος θέλει να κτίσει η Νέα Δημοκρατία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα δώσω για λίγα λεπτά τον λόγο στον Υπουργό κ. Ξανθός, για να καταθέσει νομοτεχνικές βελτιώσεις και να μας πει ποιες τροπολογίες θα κάνει αποδεκτές ή όχι.

Κύριε Υπουργέ, βασίζομαι στην ιατρική αλληλεγγύη. Δεν σας βάζω χρόνο αλλά να είστε σύντομος, παρακαλώ.

Ορίστε, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Πολύ σύντομος θα είμαι.

Θα καταθέσουμε τρεις νομοτεχνικές βελτιώσεις.

Όσον αφορά τις βουλευτικές τροπολογίες, σε πολύ σύντομο χρόνο θα σας πω ποιες γίνονται αποδεκτές. Δεν είμαι ακόμα έτοιμος.

(Στο σημείο αυτό ο Υπουργός Υγείας κ. Ανδρέας Ξανθός καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 78-80)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Αλέξανδρος Τριανταφυλλίδης έχει τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, και μόνο η αναφορά του γεγονότος για να καταδειχθεί ότι είναι δυο αντίπερα όχθες πολιτικών οι 2.500 απολυμένοι γιατροί του ΙΚΑ, η κατεδάφιση ουσιαστικά της πρωτοβάθμιας φροντίδας υγείας από τη μία και η ουσιαστική -με το σχέδιο νόμου που συζητούμε- κάλυψη των ανασφάλιστων οι οποίοι ζητούν τις δομές της πρωτοβάθμιας φροντίδας υγείας -για να αντιμετωπίσουν τα ενδεχομένως μόνιμα και διαρκή προβλήματα της υγείας τους- αυτό και μόνο θα αρκούσε για να αποτελέσει κοινό σημείο, κοινό παρονομαστή υπερψήφισης αυτού του συγκεκριμένου σχεδίου νόμου. Τρία εκατομμύρια ανασφάλιστοι!

Αναρωτιέμαι, πραγματικά, πόσο βαθιά ανάλγητος, πόσο βαθιά αντικοινωνικός πρέπει να είναι κάποιος για να μην προσέρχεται άμεσα να καλύψει τον πόνο, τη δυστυχία, το άμεσο πρόβλημα του πολίτη που έχει χάσει τη δουλειά του, που είναι απολυμένος, είναι άνεργος, είναι άστεγος, για να μπορέσει να έχει πρόσβαση στην πρωτοβάθμια φροντίδα υγείας, στο φάρμακο, για τον ίδιον, για τον συγγενή του, για τη μάνα του, τον πατέρα του, το παιδί του. Όλα τα υπερκεράζει η πολιτική τύφλωση! Απόλυτη πολιτική τύφλωση, βαθιά αναλγησία και ένας υφέρπων ρατσισμός που φέρνει αυτήν την πτέρυγα να φλερτάρει με την άλλη πτέρυγα της άκρας Δεξιάς.

Ρωτούν κάποιοι πού θα βρεθούν τα λεφτά. Από το παράλληλο πρόγραμμα καταπολέμησης της διαφθοράς και της διαπλοκής. Το λέει κάποιος Συριζαίος; Όχι. Ζίγκμαρ Γκάμπριελ: «Η ελληνική ελίτ λεηλατούσε την Ελλάδα για χρόνια και εμείς απλώς κοιτούσαμε» είπε στις 7 Ιουλίου 2015. Διαβάζω από την εφημερίδα «ΝΑΥΤΕΜΠΟΡΙΚΗ». Ξαναλέω: «Η ελληνική ελίτ» -πολιτικοί, δημοσιογράφοι, επιχειρηματίες- «λεηλατούσε την Ελλάδα για χρόνια και η Ευρώπη απλώς κοιτούσε», δηλαδή, κοινώς, πετούσε χαρταετό, λέει ο Ζίγκμαρ Γκάμπριελ, ο αντικαγκελάριος, ο συνεργάτης της κ. Μέρκελ, όχι ο Συριζαίος.

Αυτό μου ήρθε στο μυαλό καθώς, χθες το βράδυ –και σήμερα το πρωί δεν υπάρχει πουθενά σαν θέμα-, ανακαλύφθηκε η «μάχη» που έδιναν κατά της διαφθοράς και της διαπλοκής. Το αποκάλυψε το Προξενείο του Ντίσελντορφ. Το αποκάλυψε η απάντηση του Υπουργού Εξωτερικών και η αλληλογραφία που έρχεται στο προσκήνιο. Δεν ήθελε ο Αντώνης να ψάξει τη λίστα Μπόργιανς. Γιατί να την ψάξει; Στις 13/8/2009 απόφαση του Ειρηνοδικείου του Μονάχου. Διαβάζω από το έγκυρο «www.tovima.gr», όχι κανένα αναρχοκομμουνιστικό site.

Τίτλος: «Διοχετεύσατε χρήματα σε ΠΑΣΟΚ και ΝΔ». Χριστοφοράκος.

Είναι η απόφαση του Ειρηνοδικείου, δεν είναι σχόλιο. Λέει -έτσι απλά, για να φρεσκάρουμε λίγο τη μνήμη, για να καταλάβουμε τι φοβόταν ο Αντώνης που δεν ήθελε τη λίστα Μπόγιαρνς, που του την έδινε ο Υπουργός Οικονομίας, αλλά αυτός δεν την έπαιρνε τη λίστα Μπόγιαρνς- τα εξής: «Τα χρήματα θα έπρεπε να φθάνουν ισότιμα στα ταμεία των κομμάτων Νέας Δημοκρατίας και ΠΑΣΟΚ και από εκεί, ενδεχομένως, να μοιραστούν περαιτέρω».

Αυτό διαβάζω από το σκεπτικό της απόφασης του Ειρηνοδικείου του Μονάχου, με το οποίο καταδικάστηκε ο Χριστοφοράκος για δωροδοκία.

Και λέει παρακάτω: «Για τον σκοπό αυτό, οι δύο ταμίες των δύο κομμάτων ΠΑΣΟΚ και ΝΔ, όπως από κοινού είχατε συμφωνήσει» λέει στον Χριστοφοράκο «θα ασκούσαν, ο καθένας επί των δημοσίων υπαλλήλων οι οποίοι ανήκαν στο δικό τους κόμμα, την απαιτούμενη επιρροή, ώστε να παρακινήσουν τους υπαλλήλους αυτούς να χρησιμοποιούν την κρίση τους περί της απόφασης παραλαβής κατά τέτοιο τρόπο, ώστε σε περιπτώσεις αμφιβολίας να αποφασίζουν υπέρ της εταιρείας –ήταν η «SIEMENS»- ενδεχομένως κι ενάντια στο καθήκον τους».

Καταθέτω στα Πρακτικά το δημοσίευμα της 13ης Αυγούστου 2009 από «tovima.gr», που είναι το σύνολο του πρακτικού.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάναμε εμείς, όμως; Λέει ο πολίτης: «Εσείς τι κάνατε;»

**ΧΑΡΑΛΑΜΠΟΣ ΑΘΑΝΑΣΙΟΥ:** Για δωροδοκία ή για απόπειρα δωροδοκίας;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ανακοίνωση του Υπουργείου Οικονομικών: «Πήραμε τη λίστα Μπόγιαρνς». Τρύφωνας Αλεξιάδης και ο κ. Παπαγγελόπουλος. Η λίστα που παρέλαβε η Κυβέρνηση έχει ήδη παραδοθεί στους οικονομικούς εισαγγελείς και θα ελεγχθεί με συγκεκριμένο επιχειρησιακό σχέδιο που ήδη συντάχθηκε και προχωρά σε υλοποίηση. Αυτοί που υπερασπίστηκαν καταχραστές του δημοσίου, αυτοί που με περίσσιο θράσος διεκδικούν ακόμη και τη διαγραφή του χρέους του κόμματός τους.

**ΧΑΡΑΛΑΜΠΟΣ ΑΘΑΝΑΣΙΟΥ:** Για δωροδοκία ή για απόπειρα δωροδοκίας; Δεν απαντάτε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δηλαδή, έφαγαν την κρατική χρηματοδότηση μέχρι το 2024, έφαγαν τις μίζες της «SIEMENS» και άφησαν και χρέος 210 εκατομμύρια.

Το κόμμα, με σήμα τη χρεοκοπία, που ομολογείται πλέον από τον ίδιο της τον Πρόεδρο, έφυγε από τη Συγγρού και πήγε σε βιοτεχνία. Και σε γκαρσονιέρα να πάτε δεν ξοφλάτε τα 210 εκατομμύρια! Και ο λαός απαιτεί: «Φέρτε πίσω τα δανεικά, τα 210 εκατομμύρια»!

**ΠΡΟΕΔΡΕΥΩΝ (Νικήτας Κακλαμάνης):** Κύριε Τριανταφυλλίδη, θα πάθετε τίποτα και, όπως ακούσατε, έχουμε έλλειψη κλινών.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μέχρι να φέρετε τα 210 εκατομμύρια, μέχρι τότε, σιωπή, εξομολόγηση, μετάνοια και αυτοκριτική!

Είναι αυτοί που ζητούσαν να κλείσουν οι ελληνικές τράπεζες, για να δικαιωθεί η πολιτική τους. Ποια πολιτική τους; Χρεοκοπία, μνημόνια, δίδυμα αδελφάκια γνωστού πατρός και γνωστής μητρός, Νέα Δημοκρατία και ΠΑΣΟΚ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Χτυπάτε μαζί με τα κανάλια της διαπλοκής…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αμέσως, κύριε Πρόεδρε.

Χτυπάτε με τη φρούδα ελπίδα ότι θα πέσουμε. Δεν έχετε αντιληφθεί ότι χτυπάτε καρφί. Όσο πιο δυνατά χτυπάτε, τόσο πιο βαθιά το μπήγετε στο σώμα της διαφθοράς και της διαπλοκής.

Ο Ψυχάρης πλήρωσε 3,8 εκατομμύρια, ο Μπόμπολας πλήρωσε 1,8 εκατομμύρια, ο Παπασταύρου πλήρωσε 3,5 εκατομμύρια, οι δέκα κλώνοι του Παπασταύρου και του Χριστοφοράκου …

**ΠΡΟΕΔΡΕΥΩΝ (Νικήτας Κακλαμάνης):** Κύριε Τριανταφυλλίδη, τελειώστε!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τελειώνω αμέσως, κύριε Πρόεδρε.

Ενάμισι δισεκατομμύριο δεσμεύτηκε από τα κλεμμένα. Οι νέες αποκαλύψεις για τη λίστα Μπόγιαρνς πιστοποιούν αυτό που αντιλήφθηκε εδώ και χρόνια ο ελληνικός λαός. Φοβόσασταν τις λίστες, όπως ο διάολος το λιβάνι.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Ωραία, τελειώστε, παρακαλώ!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω.

**ΠΡΟΕΔΡΕΥΩΝ (Νικήτας Κακλαμάνης):** Ε, κλείστε!

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι οριστικό τίποτα;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το 1963, ο Κωνσταντίνος Καραμανλής είχε αναρωτηθεί ποιος κυβερνά αυτόν τον τόπο…

**ΠΡΟΕΔΡΕΥΩΝ (Νικήτας Κακλαμάνης):** Κύριε Τριανταφυλλίδη, έχετε ξεπεράσει κατά δύο λεπτά τον χρόνο. Κλείστε!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε.

Το 2007 ο Κώστας Καραμανλής έθεσε το δίλημμα με τον λαό ή με τους νταβατζήδες;

Το 2015 ο Αλέξης Τσίπρας δεν ρωτά, δεν έχει διλήμματα. Με τον λαό. Ο λαός κυβερνά, οι πολίτες κυβερνούν. Με τον λαό, για τον λαό, από τον λαό! Επανατοποθετεί την έννοια της πολιτικής στο βάθρο που της αξίζει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Αυτός ο άμοιρος ο λαός.

Λοιπόν, τον λόγο έχει ο δεύτερος Αλέξανδρος, ο κ. Μεϊκόπουλος.

Ορίστε, έχετε τον λόγο. Ελπίζω ότι εσείς θα είστε πιο ήρεμος, στον τόνο εννοώ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σίγουρα η επανάληψη είναι μήτηρ μαθήσεως, αλλά επειδή έχουν αναπαραχθεί πολλάκις και με πολύ επαρκή τρόπο όλες οι διατάξεις που αφορούν το εν λόγω νομοσχέδιο από τους Βουλευτές της συμπολίτευσης, από την εισηγήτριά μας, τους Βουλευτές, τους Κοινοβουλευτικούς Εκπροσώπους, νομίζω θα ήταν κάπως ανιαρή μια ακόμα αναπαραγωγή, οπότε θα μου επιτρέψετε μια λίγο πιο ελεύθερη τοποθέτηση.

Άκουσα με πολύ μεγάλη προσοχή, από εχθές που εισήχθη το εν λόγω νομοσχέδιο στην Ολομέλεια, τις τοποθετήσεις της Αντιπολίτευσης και να πω την αλήθεια έδωσα ιδιαίτερη έμφαση στις τοποθετήσεις των Βουλευτών της Αξιωματικής Αντιπολίτευσης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μεϊκόπουλε, με συγχωρείτε, αλλά πρέπει να σας διακόψω για τριάντα δευτερόλεπτα, για να πάρει τον λόγο ο Αναπληρωτής Υπουργός Εσωτερικών και Διοικητικής Ανασυγκρότησης, κ. Βερναρδάκης, ο οποίος έχει να καταθέσει στα Πρακτικά κάποια νομοτεχνική βελτίωση.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Υπάρχει μια νομοτεχνική βελτίωση που αφορά το άρθρο 18 με τίτλο «Ρυθμίσεις σχετικά με τη ΔΕΘ – HELEXPO Α.Ε.». Απαλείφεται το τελευταίο εδάφιο του άρθρου 18. Το καταθέτω για να μοιραστεί στους συναδέλφους.

(Στο σημείο αυτό ο Υπουργός Εσωτερικών και Διοικητικής Ανασυγκρότησης, κ. Χριστόφορος Βερναρδάκης, καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 90)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μεϊκόπουλε, ξεκινήστε από την αρχή. Έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Ακούγοντας, λοιπόν, με ιδιαίτερη προσοχή και έμφαση τις τοποθετήσεις της Αξιωματικής Αντιπολίτευσης, νομίζω ότι μπορεί να καταλήξει κάποιος ασφαλώς σε μία πολύ συγκεκριμένη διαπίστωση: Η απουσία, το έλλειμμα οποιασδήποτε προγραμματικής πρότασης αντικαθίσταται από την υπερβολή, τη φωνασκία και τη στρέβλωση. Δεν έχουμε ακούσει μέχρι στιγμής όχι μία σοβαρή κριτική αλλά μία ειλικρινή τοποθέτηση, για το αν οι εν λόγω διατάξεις του νομοσχεδίου παράγουν ένα συγκεκριμένο κοινωνικό αποτέλεσμα, παρά μόνο ακούμε επιχειρήματα, τα οποία δεν μπορούν με τίποτα να αποδώσουν την πραγματικότητα η οποία απορρέει από αυτό το νομοσχέδιο. Νομίζω ότι αυτό είναι κάτι θλιβερό και δεν βοηθάει τη δημόσια συζήτηση για το εν λόγω νομοσχέδιο.

Συγκράτησα, επίσης, μία συγκεκριμένη τοποθέτηση από τον Προεδρεύοντα, κ. Κακλαμάνη χθες, ο οποίος σωστά είπε πως το Εθνικό Σύστημα Υγείας δεν δημιουργήθηκε ξαφνικά χθες. Υπάρχει εδώ και χρόνια. Εκείνο, όμως, που θα ήθελα να προσθέσω είναι ότι οι παθογένειες οι οποίες δημιουργήθηκαν μέσα στο Εθνικό Σύστημα Υγείας, οι αιτίες για τη σημερινή του κατάρρευση έχουν και ονοματεπώνυμο και πολύ συγκεκριμένες ευθύνες.

Νομίζω ότι η Αξιωματική Αντιπολίτευση αλλά και η Δημοκρατική Συμπαράταξη θα πρέπει κάποια στιγμή να αναλάβουν αυτές τις ευθύνες. Αυτό, νομίζω, είναι το σωστό.

Έτσι, λοιπόν, παρά τη δυσμενή οικονομική συγκυρία που διανύουμε, μέσα σε αυτήν τη σκόνη που προσπαθεί να δημιουργήσει η Αντιπολίτευση, υπάρχει κι ένα παράλληλο νομοθετικό έργο, το οποίο κάνει το εξής: Προσπαθεί και δημιουργεί δημοσιονομικά περιθώρια, προκειμένου να μπορέσει να ενισχυθεί αυτό που λέμε κοινωνικό κράτος. Έτσι, λοιπόν, οι διατάξεις που αφορούν στην ελεύθερη, δωρεάν πρόσβαση των ανασφάλιστων πολιτών, στη λίστα του χειρουργείου, στην απαλλαγή από τα δημοτικά τέλη των ευπαθών ομάδων, νομίζω ότι είναι διατάξεις οι οποίες αντιμετωπίζουν χρονίζοντα προβλήματα.

Έτσι, λοιπόν, η κριτική που ασκείτε στην Κυβέρνηση, ότι αυτό είναι το παράλληλο πρόγραμμα και εδώ σταματάει, ότι δεν έχει βάση. Δεν εξαντλείται ο προσανατολισμός μας σε μια πρώτη δέσμη μέτρων. Αναλόγως με την οικονομική συγκυρία, θα προσπαθούμε να δημιουργούμε δημοσιονομικά περιθώρια, προκειμένου να δίνουμε απαντήσεις στις δύσκολες συνθήκες, τις οποίες περνάει αυτή τη στιγμή ο ελληνικός λαός.

(Στο σημείο αυτό την προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Θα ήθελα να πω και λίγα λόγια για μια τροπολογία που έχω καταθέσει, μια πολύ μικρή αναφορά στο παρόν νομοσχέδιο. Στο άρθρο 5, της από 24 Δεκεμβρίου 2015 πράξης νομοθετικού περιεχομένου, ορίζεται η παράταση λειτουργίας των κέντρων ημερησίας φροντίδας ηλικιωμένων και των κέντρων στήριξης Ρομά και ευπαθών ομάδων των φορέων των ΟΤΑ μέχρι την 30ή Ιουνίου 2016, καθώς και οι πόροι χρηματοδότησης για την καταβολή της μισθοδοσίας του απασχολούμενου προσωπικού.

Ωστόσο, επειδή παρουσιάστηκε μια εμπλοκή από την έλλειψη αναφοράς και των κέντρων διημέρευσης ημερησίας φροντίδας ΑΜΕΑ, τα οποία είναι μόνο δύο στην Ελλάδα υπό την αιγίδα των ΟΤΑ -σε Βόλο και Κιλκίς- από την εν λόγω διάταξη. Απαιτείται, λοιπόν, η συμπλήρωση της διάταξης και η μέριμνα για ένταξη στις προβλέψεις αυτές και των κέντρων διημέρευσης ημερησίας φροντίδας ΑΜΕΑ, προκειμένου να διασφαλιστεί ομοίως η απρόσκοπτη λειτουργία τους και η συνέχεια παροχής υπηρεσιών σε ιδιαίτερα ευπαθείς ομάδες πληθυσμού, όπως είναι τα άτομα με αναπηρίες. Με την παρούσα, λοιπόν, τροπολογία, προτείνουμε να δοθεί και σε αυτές τις δομές, στον Βόλο και στο Κιλκίς εξάμηνη παράταση μέχρι την 30ή Ιουνίου 2016.

Κυρίες και κύριοι Βουλευτές, ολοκληρώνοντας αυτήν τη σύντομη τοποθέτηση, θέλω να πω το εξής: Είναι δεκτή και επιθυμητή η κριτική. Ποια κριτική, όμως; Η δημιουργική, η ποιοτική, εκείνη η οποία συνεισφέρει στο διάλογο και προωθεί τα θέματα. Κι αν θέλετε κάτι, εγώ πιστεύω ότι αυτή η Κυβέρνηση θα κριθεί για τα αποτελέσματα που μπορεί να φέρει στο κοινωνικό και στο οικονομικό πεδίο και όχι από τις «κουμπαριές» που μπορεί να έχει με τη διαπλοκή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το Γενικό Λύκειο Νέας Περάμου Καβάλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η συνάδελφος κ. Αικατερίνη Παπανάτσιου έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω με μια μικρή αναφορά στον μήνα Δεκέμβρη, τότε που κάποιοι, είτε κρυφά είτε φανερά, χαιρόντουσαν για τη μεταφορά της ψήφισης του νομοσχεδίου.

Ήρθε, όμως, η ώρα που, όπως είχαμε πει, το νομοσχέδιο έφτασε στην Ολομέλεια και σήμερα εδώ, αγαπητοί συνάδελφοι και συναδέλφισσες, θα δούμε ποιος είναι με ποιον και ποιος θα ψηφίσει ενάντια σε μέτρα ανακούφισης της μεγάλης πλειοψηφίας του λαού.

Θα ήθελα, επίσης, να σημειώσω ότι με το παρόν νομοσχέδιο αίρεται και η κακόβουλη κριτική, όσον αφορά τον προγραμματισμό της Κυβέρνησης.

Είχαμε τονίσει από τον Σεπτέμβρη και έπειτα πως το παράλληλο πρόγραμμα θα εμπεριέχει μέτρα που θα έχουν διττό ρόλο. Πρώτον, θα ανακουφίζει κοινωνικές ομάδες, έχοντας σαφές κοινωνικό πρόσημο και δεύτερον, θα βάζει τους όρους αναδιάρθρωσης συγκεκριμένων αγκυλώσεων, που είτε προϋπήρχαν είτε δημιουργήθηκαν τα τελευταία χρόνια.

Έτσι, λοιπόν, όσοι αναρωτιόντουσαν από το πρώτο κιόλας διάστημα πού είναι και, κυρίως, τι είναι αυτό το παράλληλο πρόγραμμα, παίρνουν σήμερα μία απάντηση, αλλά δεν είναι η πρώτη και δεν θα είναι και η τελευταία.

Πολύς λόγος έγινε για τους ανασφάλιστους τόσο στις επιτροπές όσο και στον δημόσιο λόγο. Ακούστε, κύριοι συνάδελφοι, εμείς δεν ζητάμε ούτε επιδιώκουμε την αναγνώριση γενικά κι αόριστα. Θέλουμε να είμαστε πρακτικοί και χρήσιμοι.

Το γεγονός ότι πλέον στα νοσοκομεία μας δεν υπάρχει το απαγορευτικό πεντάευρω, αλλά επιπρόσθετα καλύπτονται καθολικά οι ανασφάλιστοι, ευπαθείς ομάδες, μετανάστες, δείχνουν τη λογική της ηγεσίας του Υπουργείου, αλλά και τη στόχευση τη Κυβέρνησης να προστατεύσει τον κόσμο που το έχει πραγματικά ανάγκη. Και νομίζω ότι αυτό το καταφέρνουμε καλύπτοντας δυόμισι εκατομμύρια, περίπου, συμπολίτες μας.

Ταυτόχρονα, επιλύονται και θέματα τα οποία χρόνιζαν και μάλιστα με όρους κοινωνικής αλληλεγγύης και ισονομίας. Προχωράμε στην ίδρυση κέντρων κοινότητας -πρόκειται για τα λεγόμενα «ΚΕΠ φτωχών», που θα λειτουργούν υπό τους ΟΤΑ- για την υποδοχή, εξυπηρέτηση και διασύνδεση των ευάλωτων κοινωνικών ομάδων με κοινωνικά προγράμματα και υπηρεσίες. Με αυτόν τον τρόπο προγραμματίζεται και ενισχύεται η ενεργή συμμετοχή των Οργανισμών Τοπικής Αυτοδιοίκησης Α΄ βαθμού στην εφαρμογή της κοινωνικής προστασίας σε τοπικό επίπεδο.

Επίσης, δεν μπορώ να φανταστώ, πραγματικά, ποιος ή ποια Βουλευτής θα μπορούσε να καταψηφίσει θέματα, όπως την παροχή δυνατότητας στους δήμους για απαλλαγή ευάλωτων κοινωνικών ομάδων από δημοτικούς φόρους και τέλη. Διευρύνουμε τους δικαιούχους, προσθέτοντας τρίτεκνους, μονογονεϊκές οικογένειες, μακροχρόνια άνεργους και τους δικαιούχους του νόμου για την ανθρωπιστική κρίση.

Επίσης, τη χρονική επέκταση των παροχών ηλεκτρικό ρεύμα, σίτιση και στέγαση στους δικαιούχους των μέτρων αντιμετώπισης της ανθρωπιστικής κρίσης.

Τη διευκόλυνση των διαδικασιών για τον διορισμό γιατρών στο ΕΣΥ.

Τα κίνητρα για να επιλέξουν οι γιατροί να κάνουν το αγροτικό τους σε απομακρυσμένες περιοχές και άγονα νησιά.

Την ίδρυση του Γενικού Νοσοκομείου Θήρας.

Τον διορισμό των επιτυχόντων του ΑΣΕΠ του 1997, μετά από είκοσι χρόνια.

Τη δημιουργία προγραμμάτων κοινωφελούς εργασίας για τους ανέργους.

Την υποστήριξη νέων επαγγελματιών με κοινωνικά τιμολόγια ΔΕΥΑ.

Τη ρύθμιση θεμάτων προσωπικού των ΟΤΑ σε παραμεθόριες περιοχές, αλλά και τη δυνατότητα μεταφοράς του προσωπικού ΑΜΕΑ.

Την επίλυση του ζητήματος της κατάπτωσης των εγγυητικών επιστολών σε αγρότες και εργοδότες.

Επιπρόσθετα, με ρυθμίσεις του Υπουργείου Εργασίας μπαίνει, επιτέλους, ένας έλεγχος στο πρόγραμμα καταπολέμησης της ανεργίας.

Ένα ακόμα χαρακτηριστικό το οποίο μας διαφοροποιεί από τις δικές σας πολιτικές, κύριοι της Αντιπολίτευσης, είναι και η αποκατάσταση των υποστηρικτικών δομών στη διδασκαλία και στα σχολεία μας.

Επαναφέρουμε, λοιπόν, την ενισχυτική διδασκαλία που αφορά στα γυμνάσια, στην πρόσθετη διδασκαλία που αφορά στα λύκεια και στη διδασκαλία σε ειδικά καταστήματα κράτησης νέων και σχολεία δεύτερης ευκαιρίας, την κατ’ οίκον διδασκαλία κρατουμένων. Ήδη φέτος ρυθμίζονται με απόφαση 515 σχολικά κέντρα ενισχυτικής διδασκαλίας και θα απασχοληθούν 1.023 εκπαιδευτικοί.

Κυρίες και κύριοι συνάδελφοι, το νομοσχέδιο αυτό είναι μόνο ένα κομμάτι ενός προγράμματος που δεν είναι στατικό. Θα συνεχίσει να εμπλουτίζεται και να διαμορφώνεται, σύμφωνα με τις ανάγκες των πολιτών. Και το πρόβλημα είναι ότι πρέπει να συναποφασίσουμε με ποιανού το μέρος είμαστε όλοι σε αυτήν την Αίθουσα.

Δυστυχώς και με μεγάλη απογοήτευση, τον Δεκέμβρη σας είδαμε να υιοθετείτε την ίδια επιχειρηματολογία με τους θεσμούς σε ό,τι αφορούσε το τότε παράλληλο πρόγραμμα. Δεν γίνεται στην αρχή να εγκαλείτε την Κυβέρνηση για ανύπαρκτο παράλληλο πρόγραμμα και όταν έπειτα έρχεται στη Βουλή, να κάνετε ό,τι μπορείτε, για να μην ψηφιστεί, με αστείες δικαιολογίες, καθώς και να μην ψηφίζετε μέτρα ανακούφισης ανέργων, ευάλωτων κοινωνικών ομάδων.

Η πραγματικότητα είναι ότι δεν σας ενδιαφέρουν αυτά τα μέτρα, γιατί πολλές από τις σημερινές ρυθμίσεις δίνουν λύσεις σε προβλήματα που εσείς δημιουργήσατε. Πολλές από τις σημερινές ρυθμίσεις έχουν σαφές κοινωνικό και ταξικό πρόσημο και αυτό είναι που σας προβληματίζει. Το στίγμα της δικής μας πολιτικής θα κριθεί στο τέλος.

Για ένα πράγμα εξακολουθούμε να είμαστε πεισμένοι. Αξίζει να παλεύουμε για να φέρουμε τις καλύτερες μέρες. Αξίζει να παλεύουμε γι’ αυτούς που δεν είχαν φωνή όλα αυτά τα χρόνια. Αξίζει να παλεύουμε με τη διαπλοκή και τα μίντια. Αξίζει να παλεύουμε για τις λίστες των οικονομικών στοιχείων.

Σας ρωτήσαμε εάν σας κάλεσαν το 2012 να διερευνήσετε τις λίστες Βεστφαλίας-Ρηνανίας που είχε στα χέρια του ο κ. Μπόργιανς. Μας λέγατε λασπολόγους. Από χθες υπάρχουν επίσημα έγγραφα που αποδεικνύουν ότι η προηγούμενη κυβέρνηση αρνήθηκε συνάντηση με τον κ. Μπόργιανς. Για ποιους λόγους απορρίψατε προτάσεις για διερεύνηση ενδεχομένων πηγών εσόδων;

Αξίζει, λοιπόν, να παλεύουμε. Αυτό ξέρουμε να κάνουμε καλά, να παλεύουμε. Αυτό μάθαμε στην πολιτική μας διαδρομή και δεν θα σταματήσουμε μέχρι να τα καταφέρουμε. Να είστε σίγουροι.

Σήμερα ψηφίζουμε ένα νομοσχέδιο που -έστω και λίγο- μεγαλώνει τη χαραμάδα των ρωγμών στις μνημονιακές πολιτικές. Θα έχουμε και συνέχεια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ, κυρία Παπανάτσιου.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα μπορούσα να κάνω μία ερώτηση στον Υπουργό για την τροπολογία που κατέθεσε;

**ΠΡΟΕΔΡΟΣ (Νικόλαος Βούτσης):** Ποιον θέλετε να ρωτήσετε; Μιλήστε στο μικρόφωνο παρακαλώ, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ, κύριε Πρόεδρε, για την παραχώρηση του χρόνου.

Κύριε Υπουργέ, καταθέσατε μία τροπολογία που αφορά το άρθρο 61. Εκτιμώ ότι επιβεβαιώνει πλήρως τις ανησυχίες και τις ενστάσεις που διατύπωσαν από χθες οι Βουλευτές της Νέας Δημοκρατίας και εγώ προσωπικά.

Την ώρα που μιλούσα, Βουλευτές του ΣΥΡΙΖΑ έλεγαν από κάτω ότι αυτοί οι οποίοι θα μπουν στα νοσοκομεία –εμείς τους ονομάσαμε «κομισάριους του ΣΥΡΙΖΑ»- θα είναι άμισθοι. Έρχεστε σήμερα με το συγκεκριμένο κείμενο και λέτε ότι θα χρηματοδοτηθούν από ευρωπαϊκά χρήματα.

Δηλαδή, κύριε Πρόεδρε, τα λεφτά δεν πάνε σε ανέργους, δεν πάνε σε ιατρικό προσωπικό και γιατρούς. Θα ξέρει ο ελληνικός λαός ότι θα χρηματοδοτήσετε ανθρώπους του ΣΥΡΙΖΑ, για να κάνουν ρουσφέτια και να λύνουν προβλήματα. Έτσι το αντιλαμβάνομαι.

Ευχαριστώ.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα! Κύριε Τριανταφυλλίδη, προηγούμενως τα είπατε αναλυτικά.

Τον λόγο έχει ο Υπουργός Υγείας, κ. Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Αξιότιμε, κύριε συνάδελφε, έχουμε εξηγήσει ότι αυτός ο θεσμός, των διαμεσολαβητών και των συντονιστών υπηρεσιών υγείας, είναι ένας θεσμός ο οποίος υπάρχει σήμερα στο ευρωπαϊκό κεκτημένο. Πάρα πολλά ευρωπαϊκά ταμεία, για να χρηματοδοτήσουν δράσεις υποστήριξης των προσφύγων και των μεταναστών, απαιτούν να υπάρχει αυτό, να υπάρχουν τέτοιου τύπου άνθρωποι που να διευκολύνουν την εξυπηρέτηση και την επικοινωνία με ευάλωτες ομάδες.

Πρόσφατα εγκρίθηκε από το ISF, ένα ειδικό ευρωπαϊκό ταμείο, ένα κονδύλι 3,3 εκατομμυρίων ευρώ, με το οποίο έχουμε προσλάβει μέσω του ΚΕΕΛΠΝΟ εκατόν σαράντα έναν γιατρούς, νοσηλευτές, διασώστες ΕΚΑΒ και τέσσερις διαμεσολαβητές για τα νησιά του Αιγαίου που θα ενισχύσουν τις δημόσιες δομές.

Είναι ένας θεσμός, λοιπόν, που διευκολύνει. Δεν πρόκειται προφανέστατα για κάποιο μηχανισμό πελατειακών σχέσεων. Εμείς θα ορίσουμε τη διαδικασία και τα κριτήρια και η χρηματοδότηση δεν θα βαρύνει τον κρατικό προϋπολογισμό.

**ΒΑΣΙΛΕΙΟΣ ΟΙΚΟΝΟΜΟΥ:** Λέγατε ότι θα είναι άμισθοι.

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε, άμισθοι είναι οι συντονιστές των υπηρεσιών, οι οποίοι είναι εργαζόμενοι του δημόσιου συστήματος υγείας. Οι διαμεσολαβητές είναι πρόσωπα, τα οποία, λόγω ειδικών γνώσεων, μπορούν να συνεισφέρουν στην καλύτερη εξυπηρέτηση και επικοινωνία με ανθρώπους που έχουν πραγματικά προβλήματα αντίληψης και συνεννόησης με τις υπηρεσίες.

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

Δόθηκαν οι διευκρινίσεις. Νομίζω ότι υπάρχει κοινό πεδίο διευκρίνισης πάνω στο ζήτημα, διότι πράγματι εχθές απασχόλησε τη συζήτηση. Να είστε καλά!

Τον λόγο έχει η κ. Αικατερίνη Παπακώστα-Σιδηροπούλου. Είναι η τελευταία ομιλήτρια εκ των Βουλευτών, από τους ενενήντα τρεις που είχαν γραφτεί. Δεν θα μιλήσουν, με τα μέχρι τώρα δεδομένα, δεκαεννέα συνάδελφοι. Παρ’ όλα αυτά -η λίστα είναι εδώ μπροστά μου- αν δοθεί η δυνατότητα, έστω και ενδιάμεσα, στη διαδικασία αργότερα, θα τους φωνάξω, για να μιλήσουν ει δυνατόν περισσότεροι.

Κυρία Παπακώστα, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι, έρχομαι από τα Τίρανα, μαζί με άλλους συναδέλφους, και θέλω να πω στην Εθνική Αντιπροσωπεία μία φράση: Πήραμε τη στήριξη και την αλληλεγγύη και της αλβανικής κυβέρνησης, στο πλαίσιο της μεσογειακής συνέλευσης είκοσι επτά χωρών της Μεσογείου, και την προϋπόθεση της εφαρμογής Συμφωνίας του Σένγκεν.

Επίσης, πήραμε τις ευλογίες του Αρχιεπισκόπου Αναστασίου, ο οποίος διαπίστωσε ότι ο ελληνισμός έξω από τα σύνορα διαπρέπει και είναι πρώτος στη δράση, αλλά δυστυχώς στο εσωτερικό η διχόνοια διχάζει. Βέβαια, πρέπει να σας πω ότι η φανέλα της Εθνικής Ελλάδος που φορούμε στο εξωτερικό -και ορθώς τη φορούμε- πράγματι φέρνει αποτελέσματα. Όμως, στο εσωτερικό, κύριοι της Κυβέρνησης, που έχετε και τη συγκεκριμένη νομοθετική πρωτοβουλία, πρέπει να σας πω ότι εδώ ταιριάζει η φράση «δεν μας αφήνετε να αγιάσουμε».

Και δεν μας αφήνετε να αγιάσουμε, αγαπητοί συνάδελφοι της Κυβέρνησης, όσο και αν το επιθυμούμε …

(Θόρυβος στην Αίθουσα)

Κύριε Πρόεδρε, οι συνάδελφοι είναι ζωηροί σήμερα.

**ΠΡΟΕΔΡΟΣ (Νικόλαος Βούτσης):** Όμως, είναι απ’ όλες τις πλευρές ζωηροί, απ’ ό,τι βλέπω.

Σας παρακαλώ, κύριοι συνάδελφοι, ησυχία, για να ακούσουμε την ομιλήτρια.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Όσο και αν θέλουμε, αγαπητοί συνάδελφοι, να στηρίξουμε -και θα στηρίξουμε- τις θετικές εκείνες διατάξεις -διότι άλλωστε ήταν η πολιτική μας και μάλιστα ήταν πολύ πιο γενναία το προηγούμενο διάστημα, ως Κυβέρνηση, και οφείλω να γνωρίζω καλύτερα από τον καθένα και την καθεμία τι ακριβώς στηρίξαμε και πώς κινηθήκαμε στο πλαίσιο του Υπουργείου Υγείας αλλά και σε άλλα Υπουργεία- θέλω λίγο να σας δώσω το προφίλ αυτού του νομοσχεδίου με τίτλο: «Μέτρα επιτάχυνσης του κυβερνητικού έργου και άλλες διατάξεις» κωδικοποιημένα, για να καταλάβετε, κυρίως οι συνάδελφοι της κυβερνητικής Πλειοψηφίας, τι ακριβώς θα ψηφίσετε.

Προσέξτε. Πρώτον, έχουμε ένα πολυνομοσχέδιο με επτά, αγαπητοί συνάδελφοι, αρμόδιους Υπουργούς. Δείτε τώρα τις περιπέτειες αυτού του πολυνομοσχεδίου. Ακόμα και οι διατάξεις οι οποίες έχουν κατατεθεί από ένα Υπουργείο καλύπτουν ένα πολύ μεγάλο φάσμα και, δυστυχώς, λυπούμαι να πω ότι είναι και άσχετες μεταξύ τους. Ορισμένες απ’ αυτές είναι γενικού ενδιαφέροντος, άλλες είναι πάρα πολύ εξειδικευμένες. Στην καθομιλουμένη, στην πολιτική αγορά τις ονομάζουμε «φωτογραφικές», δηλαδή εξυπηρετείτε ημετέρους. Είναι αυτό που είχα πει στον Υπουργό κ. Βερναρδάκη, ότι είναι λίγο ως πολύ η φράση που λέγανε παλιά, οι παλαιοί πολιτικοί –πολιτικάντηδες, για εμένα- «κατόπιν ενεργειών μας», φωτογραφικές.

Ακούστε τώρα το εξής: Μας είχατε κατηγορήσει, γιατί είχαμε αποχωρήσει τον Δεκέμβριο. Η απάντηση είναι –άκουσον, άκουσον!- ότι φέρατε ένα νομοσχέδιο, το οποίο έχει αυτόν τον φιλόδοξο τίτλο, το οποίο δεν συνοδευόταν από την απαραίτητη κοστολόγηση, την έκθεση του Γενικού Λογιστηρίου του Κράτους, ούτε από την έκθεση της Νομοπαρασκευαστικής Επιτροπής. Το φέρατε, λοιπόν, στη Βουλή των Ελλήνων, θίγοντας και προσβάλλοντας τους συναδέλφους Βουλευτές -και τους Βουλευτές σας-, κύριοι της Κυβέρνησης, αγαπητοί συνάδελφοι της κυβερνητικής Πλειοψηφίας.

Η περιπέτεια αυτού του νομοσχεδίου δεν σταματά εκεί, δυστυχώς. Το νομοσχέδιο αποσύρεται κατόπιν εντολής της τρόικας, ακριβώς επειδή δεν ήταν κοστολογημένο. Στη συνέχεια -η περιπέτεια έχει ιστορικό ακόμα- η Κυβέρνηση αποφασίζει να συνεχιστεί η επεξεργασία στις επιτροπές, έχοντας εντάξει πολλές διατάξεις στις δύο πράξεις νομοθετικού περιεχομένου και άλλες στο νομοσχέδιο για τη διαφάνεια και την αξιοκρατία στη δημόσια διοίκηση. Όμως, αποσύρθηκαν συνολικά και τριάντα μία διατάξεις.

Χωρίς να κατατεθεί νέο κείμενο, συνεχίστηκαν, αγαπητοί συνάδελφοι της κυβερνητικής πλειοψηφίας -γιατί η Αντιπολίτευση στο σύνολό της έχει καταλάβει τι συμβαίνει- οι συνεδριάσεις στις Επιτροπές. Ομολογώ ότι πρόκειται για μία άκρως πρωτότυπη κοινοβουλευτική πρακτική και διαδικασία. Πρέπει να σας πω, επίσης, ότι κάνατε παράλληλες νομοθετικές διαδικασίες με διατάξεις οι οποίες μεταφέρονται από το ένα νομοσχέδιο στο άλλο.

Είναι προφανές ότι ο Πρωθυπουργός και η Κυβέρνηση, έχοντας πλέον και την κοινωνία απέναντι, αποφάσισε να εκτονώσει τον πανικό και την αμηχανία, ξεσπώντας σε δύο τομείς: στο ραδιοτηλεοπτικό πεδίο με νομοθέτηση πρόχειρη και έωλη -δείτε την απόφαση κόλαφο του Συμβουλίου της Επικρατείας, διαβάστε την- και βεβαίως, στο παράλληλο πρόγραμμα ή ό,τι έχει απομείνει από αυτό, για να είμαστε απολύτως σαφείς.

Συνεπώς, πρόκειται για ακόμα μία επικοινωνιακή έκρηξη της Κυβέρνησης για να παρουσιαστεί μια δήθεν φιλολαϊκή πολιτική της Κυβέρνησης ΣΥΡΙΖΑ-ΑΝΕΛ.

Σε ό,τι αφορά το κοινωνικό πρόσωπο, σας λέω, σας θυμίζω -είναι πικρή αυτή η ανάμνηση- ότι στο πρόγραμμα της Θεσσαλονίκης είχατε υποσχεθεί 2 δισεκατομμύρια ευρώ για την κοινωνική προστασία. Το πρόγραμμα κατά της ανθρωπιστικής κρίσης προέβλεπε μόλις 200 εκατομμύρια ευρώ, ενώ στον προϋπολογισμό του 2016 μπήκαν μόλις 99 εκατομμύρια ευρώ.

Η Νέα Δημοκρατία, η δική μας παράταξη, είχε το κοινωνικό μέρισμα των 450 εκατομμυρίων ευρώ, αγαπητοί συνάδελφοι, από το πρωτογενές πλεόνασμα με το οποίο επωφελήθηκαν περισσότερες από τετρακόσιες χιλιάδες οικογένειες, κάτι που κατήργησε η δική σας Κυβέρνηση, διότι πολύ απλά δεν υπάρχει πρωτογενές πλεόνασμα.

Τέλος, κύριε Υπουργέ της Υγείας, επιτρέψτε μου να σας πω, ότι είναι όνειδος σε μια τέτοια εποχή -και εννοώ τη λέξη που σας απευθύνω- να βάζετε Αναπληρωτή Γενικό Γραμματέα στο Υπουργείο Υγείας. Εάν εσείς από το Υπουργείο Υγείας εγκαινιάζετε αυτή την πρακτική και σκοπεύουν να την ακολουθήσουν και οι υπόλοιποι συνάδελφοί σας στο Υπουργικό Συμβούλιο, στην Κυβέρνηση, νομίζω ότι αυτό μας πάει όχι στον 19ο αιώνα, αλλά πολύ πιο πίσω ακόμη.

Λυπούμαι, κύριοι συνάδελφοι, γιατί θέλω να πω -και κλείνω, κύριε Πρόεδρε, και ευχαριστώ για την ανοχή- ότι υπάρχουν διατάξεις, οι οποίες είναι θετικές, και διατάξεις οι οποίες αφορούν συνέχεια εκείνων τις οποίες είχαμε δρομολογήσει και για αυτές υπερθεματίζω. Για δε όλα τα υπόλοιπα, μπορώ να πω ότι λυπούμαι. Εδώ ταιριάζει η φράση «ώδινεν όρος και έτεκεν μυν».

Σας ευχαριστώ κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, ξεκινάμε με τον κύκλο των εισηγητών με χρόνο ομιλίας οκτώ λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Πρόεδρε, μπορώ να έχω τον λόγο, παρακαλώ, για μία διευκρίνηση;

**ΠΡΟΕΔΡΟΣ (Νικόλαος Βούτσης):** Τι εννοείτε διευκρίνηση;

**ΑΝΔΡΕΑΣ ΞΑΝΘΟΣ (Υπουργός Υγείας):** Θα ήθελα να κάνω μία επισήμανση για κάτι που είπε η κ. Παπακώστα.

**ΠΡΟΕΔΡΟΣ (Νικόλαος Βούτσης):** Δεν είναι σωστό. Κρατήστε το. Είστε ο μόνος Υπουργός που θα κάνει μια δευτερολογία, ένα κλείσιμο της συζήτησης.

**ΑΝΔΡΕΑΣ ΞΑΝΘΟΣ (Υπουργός Υγείας):** Μειώσατε, όμως, μια θέση Υπουργού.

**ΠΡΟΕΔΡΟΣ (Νικόλαος Βούτσης):** Κρατήστε τα, κύριε Ξανθέ, παρακαλώ στις σημειώσεις σας.

Η κ. Τζούφη Μερόπη ξεκινάει τον κύκλο των ειδικών αγορητών επί των άρθρων. Ο χρόνος ομιλίας είναι οκτώ λεπτά με μία μικρή ανοχή για όσους έχουν κάτι επιπλέον να πουν.

Ευχαριστώ.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολούθησα με πολύ προσοχή τη συζήτηση επί του νομοσχεδίου και όχι μόνο γιατί αυτό μου υπαγόρευε ο ειδικός μου ρόλος ως εισηγήτριας, αλλά κυρίως γιατί με ενδιέφερε να ακούσω τις τοποθετήσεις των συνάδελφων από τα κόμματα της Αντιπολίτευσης για ένα νομοσχέδιο που, όπως υποστήριξα και στην πρωτομιλία μου, είναι κοινωνικά επιβεβλημένο και αναγκαίο.

Λυπούμαι ειλικρινά για το ότι η αντιπολίτευση όχι μόνο δεν συμμερίζεται την ίδια άποψη, αλλά επιπλέον προχώρησε σε διάφορους χαρακτηρισμούς, διαστρεβλώσεις, κατακεραύνωσε ακόμη και διατάξεις που είναι πέρα από προφανές ότι στηρίζουν και ενισχύουν το κοινωνικό κράτος σε όλες του τις εκφάνσεις.

Μου είναι πλέον ξεκάθαρο ακούγοντάς σας, κυρίες και κύριοι συνάδελφοι, να επαναλαμβάνετε τα ίδια και τα ίδια σαθρά επιχειρήματα -παρά τις ξεκάθαρες απαντήσεις που δόθηκαν σε αυτήν εδώ την Αίθουσα- ότι δεν σας ενδιαφέρει να αντιμετωπίσετε με ειλικρίνεια τα αληθινά σκληρά δεδομένα που έχουν προκύψει για τη χώρα μας τα τελευταία χρόνια της σκληρής μνημονιακής λιτότητας, ούτε και να συναινέσετε για την εν μέρει έστω ανάταξή τους.

Επιβεβαιώνετε στην πραγματικότητα τη διαφορετική πολιτική θέση που έχετε, δηλαδή την νεοφιλελεύθερη αντίληψη για την οργάνωση της οικονομίας και τον ρόλο του κράτους, αυτήν, δηλαδή, της πλήρους απορρύθμισης σε βάρος των κοινωνικών αναγκών στον άξονα «περισσότερος καπιταλισμός» ή πιο ευγενικά «ελεύθερη οικονομία και λιγότερο κράτος», ενώ επιπρόσθετα συμπεριφέρεστε σαν να μην κυβερνήσατε ποτέ σε αυτόν τον τόπο.

Εμείς από την πλευρά μας και παρά τις δυσκολίες που αντιμετωπίζουμε, μέσα στην ασφυκτική μνημονιακή δανειακή σύμβαση σχεδιάζουμε και προσπαθούμε να κάνουμε πράξη μια ολόκληρη δέσμη παρεμβάσεων, έστω και περιορισμένου βεληνεκούς, γιατροσόφια όπως τα λέτε, ώστε να ανακόψουμε την αντικοινωνική αυτή απορρύθμιση.

Αποτολμάμε, έστω και δειλά, να νομοθετούμε κάποιες αναγκαίες διαρθρωτικές μεταρρυθμίσεις προς όφελος της αποτελεσματικότερης λειτουργίας των δημόσιων δομών, ενώ εσείς συστηματικά τις απαξιώνατε, αφού προηγουμένως μεθοδικά τις είχατε οδηγήσει σε πλήρη υποβάθμιση μέσω των απολύσεων, μιλώντας για σπάταλο κράτος, για το οποίο μιλάτε ακόμα και σήμερα, μέσω των περικοπών και βέβαια, της υποχρηματοδότησης.

Παρ’ όλα αυτά, υποστηρίζετε ότι στις ημέρες σας όλα είχαν γίνει με επιτυχία και το κακό είναι ότι ήρθε αυτός ο τρισκατάρατος ΣΥΡΙΖΑ και ανέκοψε τη λαμπρή πορεία της ανόρθωσης της χώρας. Ειλικρινά αναρωτιέμαι πώς και πότε.

Μπορεί, βέβαια, με τη βοήθεια και των φιλικών σας μέσων μαζικής ενημέρωσης να προσπαθείτε να συμπαρασύρετε την κοινωνία στο δικό σας πεδίο διαστρέβλωσης της πραγματικότητας, όμως εκείνη νομίζω πώς ακόμα και θυμάται και γνωρίζει.

Και έτσι, παρ’ ότι βρίσκεται σήμερα στα όρια των αντοχών της, δεν θα ξεχάσει ούτε και σήμερα ότι τοποθετήστε αρνητικά στο παρόν νομοσχέδιο, που στοχεύει σίγουρα να σταθεροποιήσει ένα κλυδωνιζόμενο, σχεδόν ετοιμόρροπο σύστημα που αφορά ιδιαίτερα το κοινωνικό κράτος.

Συνεχίζοντας, κυρίες και κύριοι συνάδελφοι, θα ήθελα να αναφερθώ και στο λαμπρό πόνημα με τον τίτλο «Μαύρη Βίβλος για την υγεία», που εξέδωσε πριν λίγες μέρες η Νέα Δημοκρατία και παρέδωσε περήφανος ένας εκ των εισηγητών της στη Βουλή, προσπαθώντας να μας πείσει ότι όλα κατέρρευσαν στο χώρο της υγείας στον ένα χρόνο διακυβέρνησης του ΣΥΡΙΖΑ.

Για να είμαι ειλικρινής, πρέπει να πω πως με δυσφορία διέτρεξα τα κύρια στοιχεία της εν λόγω έκδοσης και θα μιλήσω κυρίως ως μάχιμη γιατρός του δημόσιου συστήματος υγείας για πάνω από τριάντα χρόνια παρά ως Βουλευτής της Αριστεράς.

Επιπρόσθετα, νομίζω με την ίδια δυσφορία υποδέχθηκε το πόνημα αυτό και το σύνολο των εργαζόμενων, αλλά και των ασθενών, αφού γνωρίζουν πολύ καλά ποιοι με νύχια και με δόντια κράτησαν αυτό το δημόσιο σύστημα όρθιο ή προσπάθησαν με κόπο να αποτρέψουν την κατεδάφισή του απέναντι στις πολιτικές που εσείς επιβάλατε.

Και γι’ αυτό, αγαπητή συνάδελφε, κ. Ασημακοπούλου, που χθες μου απευθυνθήκατε, κραδαίνοντας υποτιμητικά το νομοσχέδιό μας, σας απαντώ ότι μπορώ με αξιοπρέπεια να το παρουσιάσω στους συμπατριώτες μου και στους συναδέλφους μου ως ένα πρώτο βήμα υλοποίησης της πολιτικής μας στη σωστή κατεύθυνση και θα είναι άνοιξη και ντάλα μεσημέρι.

Επίσης, να ανταπαντήσω και στο συνάδελφο κ. Στύλιο -που επέλεξε να μου απευθυνθεί με ένα τραγούδι με το μήνυμα για λιγότερα συνθήματα και πιο πολλή δουλειά- ότι ο τόπος μας είναι μικρός και η πολιτεία όλων μας γνωστή.

Συνεχίζω, κυρίες και κύριοι συνάδελφοι. Η συγκυβέρνηση ΠΑΣΟΚ και Νέας Δημοκρατίας που περιέκοψε στο 40% και πάνω τις λειτουργικές δαπάνες του ΕΣΥ, υποβάθμισε τη δημόσια περίθαλψη και διέλυσε την πρωτοβάθμια φροντίδα υγείας, εγκαλεί και από χθες στη Βουλή και δημοσίως, μέσω εμβληματικών στελεχών τους, τον Υπουργό Υγείας για την αυξημένη θνησιμότητα από την επιδημία της γρίπης ζητώντας μάλιστα την παραίτησή του.

Να τους θυμίσω, λοιπόν, ότι με βάση επίσημα δημοσιευμένα επιστημονικά δεδομένα την περίοδο 2013-2014 η χώρα μας ήταν και τότε στην πρώτη θέση των χωρών της Ευρωπαϊκής Ένωσης, όσον αφορά τους θανάτους λόγω γρίπης σε σχέση με τον πληθυσμό της. Τα περιστατικά που καταγράφονται φέτος μας λυπούν βαθύτατα και είναι αποτέλεσμα πολλών παραγόντων, εξαιρετικώς λοιμογόνου στελέχους, αλλά κυρίως της λειψής εμβολιαστικής κάλυψης του πληθυσμού, όπως και τότε.

Καταλυτικά σε αυτό, έχει συμβάλει και η αρνητική στάση του κόσμου απέναντι στις εντολές της Παγκόσμιας Οργάνωσης Υγείας για εμβολιαστική κάλυψη μετά το παλαιότερο φιάσκο στην πανδημία της γρίπης του Η1Ν1 με τις χιλιάδες αδιάθετες τότε δόσεις στα ψυγεία. Δεν θυμάμαι καλά. Είχατε ζητήσει τότε παραίτηση Υπουργού ή μήπως κάνω λάθος;

Θα επιφυλαχθώ, παρ’ ότι θα ήθελα να μιλήσω και επί των άρθρων, σε ένα μόνο άρθρο για το οποίο έγινε πολύ μεγάλη συζήτηση. Πρόκειται για το άρθρο 33 που αναφέρεται στους ανασφάλιστους.

Εδώ και η Νέα Δημοκρατία και το ΠΑΣΟΚ εξακολουθούν να υποστηρίζουν ότι η διάταξη αυτή δεν έχει να προσθέσει τίποτα και ότι το είχαν λύσει το θέμα. Είναι βέβαιο –και το παραδέχθηκαν κι αυτοί- ότι προστίθενται δυνατότητες, όπως για παράδειγμα, η δυνατότητα διενέργειας δωρεάν εργαστηριακών εξετάσεων και το πιο κρίσιμο, η δυνατότητα τακτικών ελέγχων και επανελέγχων σε επίπεδο εξωτερικού ιατρείου, ιδιαίτερα κρίσιμο για τους πάσχοντες από χρόνια και ανίατα νοσήματα. Επίσης, μεριμνά και για το αυτονόητο, για την κάλυψη των ανθρώπων που έρχονται στη χώρα μας λόγω μεταναστευτικών και προσφυγικών ροών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω σε ένα λεπτό, κύριε Πρόεδρε.

Μακριά, σας παρακαλώ, κύριοι συνάδελφοι από εθνικιστικές κορώνες, αφού αυτό αποτελεί βασική εκπλήρωση των αρχών του ευρωπαϊκού ανθρωπισμού, ενώ αποτελεί και διεθνή δέσμευση της χώρας μας.

Δεν έχω δυστυχώς το χρόνο, για να μιλήσω περισσότερο επί των άρθρων. Έρχομαι στον επίλογο αυτής της εισήγησής μου.

Το νομοσχέδιο αυτό με την πολυσυλλεκτικότητά του μεροληπτεί, πράγματι, προς όφελος των εργαζομένων, των καταφρονημένων και αυτών που έχουν πληγεί περισσότερο από την κρίση με τρόπο ουσιαστικό και πυρηνικά αριστερό, θα μου επιτρέψετε να πω, απέναντι στη λογική της αφ’ υψηλού φιλανθρωπίας ή εκ του πλεονάσματος στην κατεύθυνση της οποίας πριμοδοτεί δυστυχώς ένα σημαντικό κομμάτι της Αντιπολίτευσης.

Επίσης, όπως τόνισα και στη χθεσινή μου τοποθέτηση, το παράλληλο πρόγραμμα ούτε καταναλώνεται, ούτε εκπνέει σε αυτό το νομοσχέδιο. Θα εκφραστεί και με πολλά άλλα απαραίτητα νομοσχέδια που θα ακολουθήσουν, αφού αποτελεί συνολική πολιτική μας ατζέντα με σκοπό να απαλυνθεί η βαναυσότητα της σκληρής μνημονιακής συνθήκης και να μπορέσει να ανοίξει νέους δρόμους για την ανασυγκρότηση, αλλά και την ανάπτυξη της ταλαιπωρημένης κοινωνίας της χώρας μας.

Επιτρέψτε μου να σας πω ότι όσο και αν φωνασκείτε, όσο κι αν σαμποτάρετε τις νομοθετικές μας πρωτοβουλίες, όσο κι αν παίζετε κάποιες φορές το ρόλο του μαρτυριάρη προς τους δανειστές μας, η ένταση, η σφοδρότητα, το μένος και το βάθος κάποιες φορές αυτής της λυσσαλέας τάσης και τοποθέτησης σας μας επιβεβαιώνει ότι βαδίζουμε στο σωστό δρόμο. Κι όπως έλεγε ο Καζαντζάκης, «ο σωστός δρόμος είναι ο ανήφορος», κυρίες και κύριοι συνάδελφοι.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Τζούφη.

Τον λόγο έχει ο κ. Βασίλειος Οικονόμου εκ μέρους της Νέας Δημοκρατίας.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, είναι φανερό ότι η Κυβέρνηση και ο ΣΥΡΙΖΑ ειδικά δεν χρειάζεται μαρτυριάρηδες σε σχέση με την τρόικα. Τα ραντεβού είναι συχνά, πυκνά και άμεσα στο Χίλτον και τα λέτε οι ίδιοι. Άρα, λοιπόν, δεν χρειάζεται να ψάξετε το μαρτυριάρη. Υπάρχει και είστε εσείς οι ίδιοι.

Τον Δεκέμβριο είχε βγει το non paper. Εντάξει, καταλαβαίνω ότι πρέπει όλοι οι Βουλευτές να συγχρονιστούν σε μία γραμμή από τη μεριά του ΣΥΡΙΖΑ. Προσέξτε να δείτε αυτό που σας δόθηκε ως κεντρική γραμμή, ποιο βασικό λάθος έχει. Δεν είχαμε καμμία διάθεση ούτε να χαιρόμαστε, ούτε να λυπόμαστε με το πόνημα που κατασκευάσατε τον Δεκέμβριο.

Αυτό που είπαμε εμείς, κύριε Υπουργέ, είναι πολύ συγκεκριμένο: Δεν είχατε κοστολόγηση. Αυτό πέρα κι έξω από το τι σχέση έχει με την τρόικα και το αν είστε καλοί μαθητές ή όχι πλέον στη χώρα και αν είστε πιο τροϊκανοί από τους τροϊκανούς, έχει να κάνει με το ότι δεν θα σας επιτρέψουμε πάλι να λέτε ψέματα στον κόσμο. Δηλαδή, φιλολαϊκή πολιτική χωρίς κόστος, χωρίς προϋπολογισμό και χρήματα, δεν μπορεί να υπάρξει. Αυτό το παραμύθι θα τελειώσει.

Αυτό σας είπαμε τον Δεκέμβριο. Αλλιώς κάντε ό,τι θέλετε. Κυβέρνηση είστε. Ακόμη έχετε τη δεδηλωμένη. Θεωρώ ότι οι 153 είναι ακλόνητοι, έτσι λέτε. Κάνατε σήμερα την ψυχοθεραπεία μεταξύ σας. Δύο μέρες σας ακούμε να τονώνετε εσωτερικά το μέτωπο. Έχετε πολλά να αντιμετωπίσετε και καλά κάνετε. Αυτά είναι δικά σας θέματα, δεν αφορούν τον λαό.

Όμως, αυτό το οποίο λέτε, τσάμπα το λέτε. Ξέρετε γιατί; Η καλή εφημερίδα που αποτυπώνει της ημέρας και της εβδομάδας το προπαγανδιστικό δελτίο, δηλαδή η «ΑΥΓΗ», βλέπω ότι δεν ενστερνίζεται τον οίστρο σας. Είδα ότι δεν πέρασε στην ατζέντα και στην πρώτη σελίδα η μάχη για την αντεπίθεση, όχι «στις σαρδέλες» -εγώ δεν είμαι πολύ ποιητικός και τραγουδιστικός, παρ’ όλο που εδώ ο αγαπητός και συμπαθής Κοινοβουλευτικός Εκπρόσωπος του ΣΥΡΙΖΑ ξεκίνησε την υπόθεση των ποιημάτων και πολλοί τον ακολούθησαν, εγώ είμαι της Ιστορίας.

**ΧΡΗΣΤΟΣ ΣΙΜΟΡΕΛΗΣ:** Πες για τη λίστα Μπόγιαρνς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πιάνεις μεγάλη ιστορία.

**ΒΑΣΙΛΕΙΟΣ ΟΙΚΟΝΟΜΟΥ:** Α, το πιάσατε. Χαίρομαι, συνεννοούμαστε και με τα μάτια.

Λοιπόν, ακούστε. Επειδή η αντεπίθεση για το φιλολαϊκό πρόσωπο δεν έπιασε, το γυρίσαμε στο τσάμικο, Μπόγιαρνς κ.λπ.. Ακούστε να δείτε. Κατ’ αρχάς, δεν θα διαφημίσει η καλή εφημερίδα αυτό το πολύ ωραίο νομοθέτημα; Σήμερα δεν βλέπω τίποτα. Χθες δεν είδα τίποτα. Εχθές γύρισε η ατζέντα. Τι γίνεται; Δεν έχουμε πεποίθηση ότι αυτό περνάει επικοινωνιακά; Ακούστε να δείτε, δεν περνάει επικοινωνιακά. Βράζει ο τόπος. Η κοινωνία είναι στα κάγκελα -σας το είπα και εχθές- όλοι οι παραγωγικοί φορείς, το παραγωγικό και δημιουργικό κομμάτι της χώρας. Αλλά και εκεί που «χαϊδεύετε», δεν ανταποκρίνονται.

Αυτά τα οποία φέρατε σήμερα και εχθές δεν δείχνουν ενδιαφέρον, έτσι ώστε να μπορεί ο κόσμος να πειστεί. Ξέρετε, σε έναν προϋπολογισμό 52 δισεκατομμυρίων, όταν φέρνεις μία νομοθετική πρωτοβουλία 100 εκατομμύρια -52 δισεκατομμύρια ευρώ σε μία χρονιά είναι τα έξοδα του κράτους και 100 εκατομμύρια η κίνηση- δεν μπορείς να την πεις και πολύ σπουδαία και πολύ εντυπωσιακή κίνηση. Είναι λίγα πραγματάκια τα οποία πρέπει να τα κάνετε.

Και προσέξτε, γελάμε οι περισσότεροι εδώ πέρα, διότι οι συνάδελφοι του ΣΥΡΙΖΑ έχουν πάρει μία γραμμή που λέει: «Η Νέα Δημοκρατία δεν θέλει τίποτα». Εμείς δεν είπαμε αυτό. Εμείς είπαμε ότι στο επικοινωνιακό χαλί δεν θα προχωρήσουμε πάνω μαζί. Θα περπατήσετε μόνοι σας και όπου σας βγάλει. Από ό,τι βλέπω η καλή εφημερίς –για την «ΑΥΓΗ» μιλάω πάντα- δεν βλέπει ένα αποτέλεσμα και το γύρισε το έργο: Μπόγιαρνς κ.λπ., αύριο η μεγάλη, η σπουδαία κίνηση του αρχηγού κ.λπ..

Αυτό, όμως, το θέμα δεν περπατάει. Εδώ λοιπόν, εμείς σας λέμε κάτι πολύ απλό, ότι έχετε το δικαίωμα να κάνετε ό,τι επικοινωνιακό νομίζετε. Σήμερα δεν «τσιμπάει» ο κόσμος, για να το πω απλά, λαϊκά. Δεν υπάρχει αντανάκλαση. Εκτός αν θεωρεί ο καλός Υπουργός και κατά τα άλλα ….

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πονάει η Μπόγιαρνς.

**ΒΑΣΙΛΕΙΟΣ ΟΙΚΟΝΟΜΟΥ:** Ηρεμήστε. Τι πονάει και τι δεν πονάει, θα κάνουμε αύριο το λογαριασμό.

Ο καλός Υπουργός και συμπαθής σε μένα -πρέπει να το ξέρει- δεν είναι το ιστορικό αποτύπωμα εις το κοινωνικό project. Δεν είναι τίποτα αυτό. Αυτό για το οποίο πρέπει να είστε σίγουροι είναι ότι απλά αυτές οι διαδικασίες εδώ πέρα που φέρνετε, πραγματικά δεν αφήνουνε κανένα αποτύπωμα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ μη διακόπτετε τον ειρμό του.

**ΒΑΣΙΛΕΙΟΣ ΟΙΚΟΝΟΜΟΥ:** Δεν υπάρχει πρόβλημα. Όπως η κυβερνητική πολιτική, και η δικιά μου σκέψη έχει τη συνοχή της με μία αόρατη κλωστή.

Αυτό το οποίο, κύριε Πρόεδρε, εγώ θέλω να πω είναι το εξής: Επί της αρχής είπαμε «όχι». Τι σημαίνει αυτό; Σημαίνει ότι στο επικοινωνιακό κομμάτι δεν θα σας κάνουμε αγάντα. Αυτό νομίζω ότι τελείωσε.

Επί των άρθρων –γιατί είναι συζήτηση και επί των άρθρων- στα πιο πολλά, επειδή είναι τρέχουσας σημασίας, κύριε Υπουργέ, δεν έχουμε καμμία αντίρρηση. Τζάμπα κουράζονται οι συνάδελφοι και ρωτάνε και ρωτάνε ξανά και αναρωτιούνται. Θα τα πούμε, άλλωστε, όταν θα έλθει η ώρα της ψηφοφορίας.

Όμως, δεν πρέπει να μην πω δύο-τρία σχόλια για κάποια άρθρα, τα οποία έχουν τον συμβολισμό τους. Ήρθε εδώ πέρα η κυρία Αναπληρώτρια Υπουργός της Εργασίας και μίλησε για τον ΟΑΕΔ και πώς μοιράζει πλέον τα προγράμματα. Διαλύεται ο ΟΑΕΔ. Τίποτε άλλο δεν έχω να πω. Ήμασταν δίκαιοι. Τελεία. Θα τα πούμε, όταν θα έλθει η ώρα.

Όταν μιλάμε για το κέντρο κοινότητας, πρέπει να καταλάβουμε κάτι πολύ απλό. Υπάρχει ο Αντιδήμαρχος Κοινωνικής Πολιτικής –σας λέω για την τοπική αυτοδιοίκηση- και υπάρχουν και οι δημοτικές επιχειρήσεις κοινωνικής πολιτικής. Δεν χρειάζεται άλλο ένα μαγαζάκι στους δήμους. Τελεία και παύλα! Όχι!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Οικονόμου… (δεν ακούστηκε)

**ΒΑΣΙΛΕΙΟΣ ΟΙΚΟΝΟΜΟΥ:** Αυτό το συγκεκριμένο, ναι. Θα το εξηγήσουμε και πολύ καλά, γιατί τα ρουσφέτια πλέον θα αποκαλύπτονται.

Αυτό το οποίο λέμε εμείς για τον «ΚΑΛΛΙΚΡΑΤΗ» στον κύριο Υπουργό μας, στον κ. Κουρουμπλή -και στον κ. Μπαλάφα- είναι ότι η επιτροπή που στήνει, είναι εκ του περισσού, διότι αυτή η επιτροπή για εμάς είναι «απλά βάζουμε και τοποθετούμε τους αγαπητούς μας συμπαθούντες ή κομματικά στελέχη». Υπάρχει η Βουλή, έχει τα όργανά της, έχει τους θεσμούς της, μπορούν να γίνουν, χωρίς να γίνει αυτό για τον «ΚΑΛΛΙΚΡΑΤΗ», που δεν σας αρέσει κιόλας απ’ ό,τι κατάλαβα.

Ο Συντονιστής Αποκεντρωμένης Διοίκησης είναι ένας θεσμός, ο οποίος αυτήν τη στιγμή δεν υπήρχε. Τον δημιουργείτε ξανά. Ήταν ο παλιός Γραμματέας Αποκεντρωμένης Διοίκησης. Έτσι όπως το βάζετε το θέμα, εμείς δεν θα συμφωνήσουμε. Είναι αυτονόητο.

Για να μη σας ταλαιπωρώ πολύ, όσον αφορά τους διαμεσολαβητές υγείας, το άρθρο 61, κύριε Υπουργέ, δεν θα το ψηφίσουμε, γιατί καταλαβαίνετε, βέβαια, ότι πολύ ωραία, εύστοχα ο κ. Βρούτσης μίλησε για κομματικούς κομισάριους. Ακούστε να δείτε. Μπορεί να μην είναι κομισάριοι, αλλά είναι άλλος ένας θεσμός -ο οποίος, μάλιστα, στη αρχή ισχυριστήκατε ότι θα είναι και άμισθος, δεν θα επιβαρύνει τον κρατικό προϋπολογισμό- ο οποίος επιβαρύνει τη λειτουργία, τουλάχιστον του νοσοκομείου, γιατί αυτοί οι διαμεσολαβητές δεν μπορώ να καταλάβω γιατί έχουν το κριτήριο της αθωότητας, όταν θα είναι από εσάς διοριζόμενοι.

**ΑΝΔΡΕΑΣ ΞΑΝΘΟΣ (Υπουργός Υγείας):** Από τους φορείς. Στη νομοτεχνική το λέμε ρητά.

**ΒΑΣΙΛΕΙΟΣ ΟΙΚΟΝΟΜΟΥ:** Υπάρχουν διαδικασίες, όπως ο Συνήγορος του Πολίτη. Τα ξέρετε τώρα. Υπάρχουν θεσμοί μέσα στο ελληνικό κράτος.

**ΑΝΔΡΕΑΣ ΞΑΝΘΟΣ (Υπουργός Υγείας):** Το αναφέρουμε ρητά.

**ΒΑΣΙΛΕΙΟΣ ΟΙΚΟΝΟΜΟΥ:** Εμείς έχουμε τις επιφυλάξεις μας. Έχουμε το δικαίωμα να έχουμε τις επιφυλάξεις μας;

**ΑΝΔΡΕΑΣ ΞΑΝΘΟΣ (Υπουργός Υγείας):** Φυσικά.

**ΒΑΣΙΛΕΙΟΣ ΟΙΚΟΝΟΜΟΥ:** Έχουμε τις επιφυλάξεις μας.

Ακούστε. Το παράλληλο πρόγραμμα μάλλον ήταν η χρυσή εφεδρεία για να αντιμετωπίσει την πλήρη κοινωνική διάλυση του κράτους μας από τους αγρότες, από τους κοινωνικούς εταίρους και φορείς της Κυβέρνησης, έτσι όπως τη βιώνει με δραματικό τρόπο ο κ. Τσίπρας. Ήταν προφανώς η εφεδρεία του.

**ΠΡΟΕΔΡΟΣ (Νικόλαος Βούτσης):** Παρακαλώ, συντομεύετε.

**ΒΑΣΙΛΕΙΟΣ ΟΙΚΟΝΟΜΟΥ:** Αν αυτή η εφεδρεία –και κλείνω- ήταν να έλθει, θα ερχόταν και θα έπαιζε τον ρόλο της και μέσα στη Βουλή και επικοινωνιακά και στην κοινή γνώμη και στο κοινό και ο κόσμος θα είχε μία αντανάκλαση αυτής της υπόθεσης.

Φοβούμαι, κύριοι –το λέω όχι με την έννοια ότι χαίρομαι, σώνει και καλά- ότι θα είναι ως η στρατιά του Μπουζί, που ακόμη έρχεται σ’ ένα παλιό Βατερλό, το οποίο δεν απεφεύχθη. Ο αυτοκράτορας ακόμη την περιμένει αυτήν τη στρατιά. Κι εσείς φοβάμαι ότι θα περιμένετε αυτήν εδώ πέρα την έλευση της εφεδρείας, που θα γυρίσει το κλίμα. Το κλίμα δεν γυρνάει μ’ αυτές τις πρόχειρες, χαμηλού επιπέδου και καθαρά επικοινωνιακές πολιτικές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Οικονόμου.

Ο κ. Αϊβατίδης έχει τον λόγο.

**ΙΩΑΝΝΗΣ ΑΪΒΑΤΙΔΗΣ:** Από τη Χρυσή Αυγή.

**ΠΡΟΕΔΡΟΣ (Νικόλαος Βούτσης):** Εκ μέρους του Λαϊκού Συνδέσμου -Χρυσή Αυγή. Αυτός είναι ο τίτλος.

**ΙΩΑΝΝΗΣ ΑΪΒΑΤΙΔΗΣ:** Το παραλείψατε εκ παραδρομής.

**ΠΡΟΕΔΡΟΣ (Νικόλαος Βούτσης):** Αλίμονο!

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Θα ξεκινήσω από την τροπολογία του Υπουργείου Εθνικής Αμύνης. Είναι μία πραξικοπηματική τροπολογία, η οποία καταστρατηγεί τη λειτουργία της Ανεξάρτητης Αρχής των Δημοσίων Συμβάσεων. Ως μεθόδευση αποτελεί μία νομοθετική πράξη η οποία είναι κατακριτέα και θα πρέπει σε κάθε περίπτωση το Σώμα να αποφύγει την υπερψήφισή της.

Η δεύτερη υπουργική τροπολογία, που αφορά τα θέματα των Μονάδων Αποτέφρωσης Οστών, Νεκρών και Διαχείρισης της Τέφρας, συνολικά, μαζί με τα σχετικά άρθρα του νομοσχεδίου, αντιβαίνει την ορθόδοξη χριστιανική πίστη και επιχειρεί ουσιαστικά να πλήξει βάναυσα έναν από τους βασικούς πυλώνες του έθνους, την ορθόδοξη πίστη και την Ελληνική Ορθόδοξη Εκκλησία.

Περνώ σε ορισμένα από τα άρθρα του προς ψήφιση νομοσχεδίου.

Καταψηφίζουμε ανεπιφύλακτα το άρθρο 3, γιατί ουσιαστικά αφορά τις επιχορηγήσεις των μη κυβερνητικών οργανώσεων.

Όσον αφορά στο άρθρο 5 θα δηλώσουμε «παρών», υπό την έννοια του ότι υπάρχει η αναγκαιότητα κάποιων διορθώσεων στον «ΚΑΛΛΙΚΡΑΤΗ» και αποκατάστασης αδικιών.

Τα άρθρα 14 και 15 θα τα καταψηφίσουμε. Αφορούν την αποτέφρωση.

Στο άρθρο 19, περί ένταξης των τρίτεκνων οικογενειών στη μοριοδότηση, θα ψηφίσουμε «ναι», όπως και στο άρθρο 22, περί χορήγησης επιδόματος επικίνδυνης και ανθυγιεινής εργασίας στους εργαζόμενους στα στερεά απόβλητα.

Το μείζον και πολυσυζητημένο άρθρο 33 θα το καταψηφίσουμε, διότι ουσιαστικά ευνοεί το μεταναστευτικό κύμα, το οποίο θα πνίξει την Ελλάδα οσονούπω.

Το άρθρο 38 θα το υπερψηφίσουμε, θα ψηφίσουμε «ναι». Αφορά την κατάταξη και μισθολογική αποκατάσταση των ιατρών που μεταφέρθηκαν ή μετατάχτηκαν από τον ΕΟΠΥΥ και το ΙΚΑ στον κλάδο ιατρών του ΕΣΥ.

Στο άρθρο 41, που αφορά στο νοσοκομείο «ΕΡΡΙΚΟΣ ΝΤΥΝΑΝ» και το ΚΕΕΛΠΝΟ, λέμε «όχι», θα το καταψηφίσουμε.

Το άρθρο 42, που αφορά τις ρυθμίσεις εφημεριών των ιατρών, θα το υπερψηφίσουμε, όπως και το άρθρο 44 για τους ιατρούς της Υπηρεσίας Υπαίθρου.

Το ίδιο ισχύει και για το άρθρο 45 που αφορά τους γιατρούς ΑμεΑ.

Για τα θέματα του ΕΚΑΒ θα ψηφίσουμε «παρών». Θα ήθελα απλώς να κάνω μία παρατήρηση, όσον αφορά τα ιδιωτικά ασθενοφόρα.

Θα ήταν προτιμότερο, κύριε Υπουργέ, να υπάρχουν δύο διασώστες, όπως και στο ΕΚΑΒ.

Θα ήθελα, επίσης, να απαντηθεί ένα πολύ απλό ερώτημα: Ποιοι θα ελέγχουν, ποιοι θα βεβαιώνουν τις παραβάσεις όσον αφορά τα διακριτικά σήματα των ιδιωτικών ασθενοφόρων; Δηλαδή, αν προσομοιάζει το ιδιωτικό ασθενοφόρο με αυτό του ΕΚΑΒ, ποιος θα βεβαιώνει αυτήν την παράβαση και ποια θα είναι η ποινή;

Όσον αφορά στη λίστα χειρουργείου, πιστεύω ότι είναι ένα άρθρο που έχει τεθεί στο νομοσχέδιο για λόγους εντυπώσεων. Είναι αδύνατον ο ιατρός να έχει ενορατικές ικανότητες, έτσι ώστε να προβλέπει κάποια επιπλοκή σε κάποια νόσο και να χρονοπροσδιορίζει επακριβώς, με ημερομηνία, το πότε μπορεί κάποιος να χειρουργηθεί. Δεν είναι υπεράνθρωπος ο ιατρός. Είστε ιατρός και το ξέρετε.

Όσον αφορά τώρα στο Γενικό Νοσοκομείο της Θήρας, θα ψηφίσουμε «παρών». Είναι μία ανώνυμος εταιρεία που έχει έσοδα από πολλαπλές πηγές. Και επειδή είναι πάρα πολύ εύκολο κάποιοι στην Αίθουσα αυτή να κατηγορούν την Εκκλησία, να ενθυμίσω μόνο ότι το οικόπεδο στο οποίο έχει χτιστεί το εν λόγω Νοσοκομείο είναι δωρεά της Ιεράς Μονής Αγίου Νικολάου Ημεροβιγλίου Θήρας.

Κλείνοντας, θα αναφερθώ σε κάποια δεδομένα που πρέπει να προσμετρηθούν.

Η ύφεση το έτος 2015 ανήλθε στο 0,7%. Το 0,17% του ΑΕΠ της χώρας μας αφορά στις ανάγκες του μεταναστευτικού προβλήματος, περίπου 300 εκατομμύρια ευρώ. Δεν έχουμε την πολυτέλεια αυτό το 0,17% να γίνει 0,3%, 0,4%, όπως έχει γίνει σε άλλες χώρες της Ευρώπης, όπως είναι η Ολλανδία.

Θα ήθελα, επίσης, να αναφερθώ σε χθεσινή ομολογία του Αναπληρωτή Υπουργού Αμύνης, του κ. Βίτσα. Ο κ. Βίτσας ομολόγησε ότι ο ΣΥΡΙΖΑ και η Κυβέρνηση έχει μια διεθνική δράση, έναν διεθνιστικό ρόλο. Θα πω ότι αυτός ο διεθνιστικός ρόλος αντιβαίνει το εθνικό συμφέρον. Αυτό επιβεβαιώνεται από την ΝΑΤΟϊκή παρουσία πλέον στο Αιγαίο.

Όσον αφορά το κόστος νοσηλείας των απρόσκλητων εισερχόμενων μαζικά στη χώρα μας, θα ήθελα να δώσω ένα παράδειγμα στο Σώμα: Αρκετοί συνάδελφοι είναι γιατροί και γνωρίζουν ότι η θεραπεία της φυματίωσης για ένα άτομο μπορεί να ξεπεράσει τα 2.000 ευρώ ή τα 3.000 ευρώ ή και τα 5.000 ευρώ. Αν είναι ανθεκτική φυματίωση μπορεί να φτάσει ακόμα και τις 100.000 ευρώ. Έχουμε την πολυτέλεια να συνδράμουμε στην υγεία ανθρώπων οι οποίοι έρχονται με φυματίωση; Και είναι πάρα πολλοί. Κατέθεσα χθες σχετικά έγγραφα που αφορούν τα στατιστικά και τον επιπολασμό φυματίωσης του πληθυσμού.

Θα καταθέσω για τα Πρακτικά το σχετικό έγγραφο από το «THE LANCET» όπου μπορείτε να δείτε και το κόστος θεραπείας της φυματίωσης.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες έγινα μάρτυς ενός θλιβερού περιστατικού. Είδα ο παριστάμενος Πρόεδρος της Βουλής να κατακεραυνώνει -όπως αυτός νομίζει- τους Βουλευτές της Χρυσής Αυγής. Και είναι θλιβερό γιατί δεν μπορούσα ποτέ να διανοηθώ –είμαι νέος Βουλευτής- ότι ένας αριστερός, εμμέσως, πλην σαφώς, στηρίζει τα ΝΑΤΟϊκά συμφέροντα και εμμέσως τα συμφέροντα της Τουρκίας στην Ελλάδα.

Η Χρυσή Αυγή θα αντισταθεί μέχρι τέλους.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε Αϊβατίδη. Άνευ σχολίων για το τελευταίο.

Η κ. Χριστοφιλοπούλου εκ μέρους της Δημοκρατικής Συμπαράταξης ΠΑΣΟΚ-ΔΗΜΑΡ έχει τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, επιτρέψτε μου, όμως, εμένα ένα σχόλιο, γιατί και εχθές ήρθα σε αντιπαράθεση μαζί σας με την έννοια ότι ζητούσα περισσότερο χρόνο.

Θα ήθελα να πω ότι σε σύγκριση με ένα προηγούμενο καθεστώς Προεδρείου σήμερα έχουμε μία καλύτερη τάξη ως προς ορισμένα στοιχεία στη Βουλή, που μόνο δημοκρατικά δεν θα μπορούσε να τα πει κανείς.

Επί της αρχής θα ήθελα να κάνω ένα σχόλιο, κυρίες και κύριοι συνάδελφοι, πριν μπω στα άρθρα.

Ακούσαμε πριν από λίγο τον Προεδρεύοντα κ. Κακλαμάνη να εγκαλεί τους Βουλευτές να μην ασχολούμαστε στις ομιλίες μας με το προσφυγικό. Πώς να μην πάμε στο προσφυγικό; Εμείς, όπως θα ακούσετε, θα ψηφίσουμε τα περισσότερα άρθρα του νομοσχεδίου. Αναρωτιέμαι, όμως, είναι δυνατόν να έρχονται μέχρι την τελευταία στιγμή τροπολογίες, όχι μία και δύο, αλλά ορυμαγδός τροπολογιών, κύριε Πρόεδρε; Αυτό σας αφαιρεί κάθε δικαίωμα ως Αντιπολίτευση μεθαύριο –γιατί στη Δημοκρατία υπάρχει εναλλαγή- να κάνετε τη φασαρία που κάνατε. Μέχρι τελευταία στιγμή φέρνετε τροπολογίες!

Η τροπολογία για τη δυνατότητα του Υπουργείου Αμύνης κατά παρέκκλιση κάθε νομοθεσίας να διεξάγει διαγωνισμούς, μόνο ερωτηματικά μπορεί να εγείρει. Και εγείρει ερωτηματικά, διότι ξέρετε πολύ καλά ότι μπορούσατε να είχατε προβλέψει εδώ και μήνες αυτό που θα γινόταν, δηλαδή τις προσφυγικές ροές και την ανάγκη η χώρα να τηρήσει τις δεσμεύσεις και για τα hot spots και για όλα. Το ισχύον νομικό πλαίσιο επιτρέπει και γρήγορες διαδικασίες και πρόχειρους διαγωνισμούς και μεγάλες δυνατότητες να κάνετε τους διαγωνισμούς που πρέπει να κάνετε, αλλά και να τους κάνετε με τρόπο διαφανή και με τρόπο που να επιτρέπει τον ανταγωνισμό. Εσείς, όμως, φέρνετε αυτή την κατάπτυστη τροπολογία τελευταία στιγμή για να καλύψετε τι;

Η απόφαση που λήφθηκε εχθές στη Σύνοδο Κορυφής, κυρίες και κύριοι συνάδελφοι, ήταν μία και μόνη. Μέχρι τις 6 Μαρτίου έχουμε μία παράταση στο ζήτημα των συνόρων. Μπορεί το Grexit να απομακρύνθηκε εχθές με την απόφαση της Συνόδου Κορυφής, αλλά το προσφυγικό δεν ελύθη. Παράταση πήραμε και μόνο!

Βεβαίως, συνέβη και κάτι άλλο. Συνέβη η μεταστροφή. Είχαμε τον μπουρλοτιέρη κ. Τσίπρα -Αρχηγό κάποτε του ΣΥΡΙΖΑ και όχι ακόμη Πρωθυπουργό- να λέει «go back, madame Merkel, go back, madame Merkel». Και έτρεμαν οι αγορές! Δεν χρειάζονταν καν νταούλια ξέρετε. Με το «go back, madame Merkel» κάτω οι αγορές, κάτω η Ευρώπη! Άλλαζαν όλα. Μπουρλοτιέρης ο κύριος Πρωθυπουργός τότε!

Σήμερα το ρεπορτάζ τι λέει; Μας δείχνει έναν Πρωθυπουργό που αντί να λέει «Go back, madame Merkel», ξέρετε τι λέει; Λέει: «Madame Merkel, please send back the troika, send back the troika». Αυτός είναι ο Πρωθυπουργός! Χαρείτε τον!

Σήμερα ο Πρωθυπουργός καλεί εναγωνίως την τρόικα να γυρίσει, αφού έπαιξε εν ου παικτοίς. Και τώρα έχει απέναντι και τον κόσμο και την τρόικα και τους Ευρωπαίους. Όλον τον κόσμο έχει απέναντι. Δυστυχώς! Μετά μας λέτε ότι σαμποτάρουμε εμείς αυτό το νομοσχέδιο.

Και μπαίνω στο νομοσχέδιο.

Γιατί το σαμποτάρουμε αλήθεια; Επειδή ψηφίζουμε τα άρθρα του ή επειδή δεν πέφτουμε στην παγίδα σας, να λέμε ωραία λόγια; Είναι ένα νομοσχέδιο που έχει και κάποια θετικά άρθρα και μικροδιευθετήσεις, αλλά δεν είναι ούτε παράλληλο ούτε πρόγραμμα ούτε τίποτε άλλο.

Έρχομαι, κύριε Πρόεδρε, για τη συντομία του χρόνου, να επισημάνω μόνο τις ενστάσεις, τις επιφυλάξεις ή τις τροποποιήσεις που προτείνουμε για να μπορέσουμε να ψηφίσουμε άρθρα.

Πάω στο άρθρο 3 για τις επιχορηγήσεις των μη κυβερνητικών οργανώσεων. Για να ψηφίσουμε εμείς αυτήν τη διάταξη, θέλουμε διασφάλιση ότι η διάταξη αυτή δεν θα αφορά τις τοπικές ΜΚΟ. Και αν πιστεύετε στην αποκέντρωση, πρέπει τη ρύθμιση που φέρνετε σήμερα για το κενό νόμου, να την προσδιορίσετε για εκείνες τις ΜΚΟ που έχουν εθνική εμβέλεια και τουλάχιστον τέσσερα ως πέντε παραρτήματα.

Πάω στο άρθρο 13. Το άρθρο 13, κύριε Υπουργέ των Εσωτερικών, έχουμε κάθε διάθεση να το ψηφίσουμε. Όμως, επειδή πιστεύω ότι κι εσείς θέλετε να διασφαλίσετε ότι οι δήμοι και γενικότερα όλοι -οι δημοτικοί άρχοντες, οι τοπικοί άρχοντες- δεν θα κάνουν παιχνίδι σε βάρος των απόρων, προτείνω να βάλουμε κριτήρια: Πρώτον, κάποιος να είναι δικαιούχος της Κάρτας Αλληλεγγύης. εναλλακτικά να είναι δικαιούχος του εγγυημένου κοινωνικού εισοδήματος ή τρίτον, να είναι δικαιούχος που προγράμματος ΤΕΒΑ. Εάν αυτές οι τρεις προϋποθέσεις πληρούνται, βεβαίως τότε να υπάρξει και η δυνατότητα να απαλλαγούν από τα τιμολόγια.

Έρχομαι τώρα στο άρθρο 21. Έχουμε μια επιφύλαξη εδώ και θέλουμε περισσότερες διευκρινίσεις γιατί έχουμε αυτό τώρα και πώς προέκυψε μόνο για τον συγκεκριμένο νομό.

Και πηγαίνω τώρα στο άρθρο 33, για το οποίο έχει γίνει πολύ μεγάλη κουβέντα. Θα το ψηφίσουμε, αλλά θέλουμε να σας επισημάνουμε κάτι για να βοηθήσουμε, διότι μπορεί να διαφωνούμε πολιτικά, αλλά εμείς δεν θα κάνουμε τη μηδενιστική αντιπολίτευση που κάνατε εσείς όταν ήσασταν Αντιπολίτευση.

Κύριε Υπουργέ της Υγείας, προσέξτε. Επειδή στην τελευταία παράγραφο αυτού του άρθρου λέτε ότι με την έκδοση του νόμου καταργούνται τα βιβλιάρια απορίας, το σωστότερο θα ήταν να λέτε με την έκδοση της δικής σας Υπουργικής Απόφασης. Διότι αν συμβεί οτιδήποτε και καθυστερήσει μία Κοινή Υπουργική Απόφαση, τότε οι πολίτες θα μείνουν ακάλυπτοι. Θα μου πείτε ότι την έχετε έτοιμη.

**ΑΝΔΡΕΑΣ ΞΑΝΘΟΣ (Υπουργός Υγείας):** Έτοιμη είναι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ωραία, εμείς σας προτείνουμε αυτό για το άρθρο 33. Και εν πάση περιπτώσει, καταλαβαίνετε για ποιο λόγο και με τι διάθεση το λέμε.

Δείτε τώρα το εξής: Όσον αφορά την ιστορία με την επιτροπή των επιστημονικά υπευθύνων των Κέντρων Υγείας -το άρθρο 47- με τη νομοτεχνική βελτίωση που φέρατε, κύριε Υπουργέ, εμείς είμαστε σύμφωνοι. Σας το επισημάναμε στην επιτροπή. Και αυτό, λοιπόν, θα το ψηφίσουμε.

Όμως, εδώ θέλω να επισημάνω στον κύριο Υπουργό της Υγείας δύο τροπολογίες που έχουμε καταθέσει ως Δημοκρατική Συμπαράταξη.

Η μία τροπολογία αφορά το ιατρικό προσωπικό των Μονάδων ΠΕΔΥ. Πρέπει και αυτοί που κάνουν συντονιστικό έργο να έχουν, αντίστοιχα με τους συναδέλφους τους του ΕΣΥ, το επίδομα ευθύνης. Αυτή είναι η μία τροπολογία.

Η δεύτερη τροπολογία αφορά την ίδια περίπτωση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θέλω την ανοχή σας για λίγο, γιατί είναι επιμέρους θέματα που νομίζω ότι θα βελτιώσουν.

Η τροπολογία αυτή αφορά το επίσημο ωράριο των γιατρών και νοσοκομειακών γιατρών στις Μονάδες Υγείας του ΠΕΔΥ, να είναι αντίστοιχο με αυτό του ΕΣΥ, δηλαδή επτάωρο, συνεχές, πρωινό και πενθήμερο, από Δευτέρα έως Παρασκευή.

Επίσης, κύριε Υπουργέ, σε ό,τι αφορά το επίδομα επικίνδυνης και ανθυγιεινής εργασίας στο προσωπικό του Εθνικού Κέντρου Αιμοδοσίας, με το οποίο συμφωνούμε, θέλω να σας θυμίσω τη δική σας ερώτηση από 21-11-2013 -θα την καταθέσω στα Πρακτικά για να την πάρετε- με την οποία ζητούσατε αυτό το επίδομα να δοθεί και στους φυσιοθεραπευτές. Και είχατε δικαίωμα τότε να το πείτε ως Αντιπολίτευση. Εγώ το υποστηρίζω αυτό. Έχουν δίκιο οι φυσιοθεραπευτές. Μπορείτε να το δείτε; Παρακαλώ θερμά.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, σε ένα με δύο λεπτά τελειώνω.

Θέλω να σας πω για το άρθρο 61. Κοιτάξτε, το άρθρο 60 με το οποίο αντικαθιστάτε το Γραφείο Υποστήριξης Πολίτη στα νοσοκομεία, υπήρχε ήδη από το 2010. Θέλετε να το μετονομάσετε; Δεν πειράζει, βαφτίσια, το ίδιο είναι. Όμως, ως προς το άρθρο 61 για τους διαμεσολαβητές, επιτρέψτε μου να σας πω -και είναι εδώ πρώην Υπουργοί Υγείας από διαφορετικά κόμματα- ότι μέχρι τώρα ο θεσμός του διαμεσολαβητή αφορούσε -και μόνο- την ξένη γλώσσα. Δηλαδή, οι συνάνθρωποί μας που ήταν είτε μετανάστες είτε πρόσφυγες και δεν γνώριζαν την ελληνική γλώσσα είχαν τη δυνατότητα διαμεσολάβησης.

Αυτό που πάτε να κάνετε τώρα με το άρθρο 61 δεν είναι αυτό το πράγμα, εκτός αν μου πείτε το αντίθετο και το αλλάξετε. Δεν πάτε σε διαμεσολαβητές για τη γλώσσα, οι οποίοι διαμεσολαβητές για τη γλώσσα είναι πάρα πολύ χρήσιμοι και πρέπει να βρείτε και χρηματοδότηση από το ΕΣΠΑ και δεν υπάρχει κανένα πρόβλημα. Εσείς πάτε να κάνετε ένα παρασύστημα μέσα στο ΕΣΥ, όπου να λειτουργούν διαμεσολαβητές για ποιο λόγο; Με συγχωρείτε πολύ, αλλά αν ένας Πακιστανός ή Ινδός ή οποιασδήποτε άλλης εθνικότητας συνάνθρωπος έχει πρόβλημα, να έχει δυνατότητα μετάφρασης. Ο άνθρωπος με αναπηρία, ο άνθρωπος ο οποίος είναι άπορος ή έχει άλλο πρόβλημα, ένας συμπολίτης Ρομά, γιατί πρέπει να έχει διαμεσολαβητή; Τι ρόλο θα παίξει αυτός ο διαμεσολαβητής;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κύριοι συνάδελφοι, κάντε λίγη ησυχία!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εγώ, λοιπόν, θεωρώ, κύριε Πρόεδρε, ότι δεν πρέπει να πάμε σε αυτήν τη λύση, η οποία εκτός των άλλων διαφοροποιεί και κάνει δύο κατηγορίες τους συμπολίτες μας. Ελπίζω ότι θα μπορέσετε να λάβετε υπ’ όψιν σας αυτές τις βελτιώσεις που προτείναμε, διότι πραγματικά έχουμε κάθε διάθεση επιμέρους ρυθμίσεις να τις ψηφίσουμε.

Τελειώνω, λέγοντας το εξής: Ωραία! Το φέρατε αυτό το νομοσχέδιο. Εμείς θα ψηφίσουμε αρκετά άρθρα. Σας δείχνουμε και την καλή μας πίστη. Δεν πρόκειται να λυθεί το πρόβλημα της χώρας χωρίς μεγάλη συναίνεση. Τα πολύ μεγάλα προβλήματα δεν λύνονται έτσι. Και επειδή αυτή η μεγάλη συναίνεση έτεινε να δημιουργηθεί τον Ιούλιο και είχατε τη στήριξη πάρα πολλών Βουλευτών για να μη φύγει η χώρα από το ευρώ, αυτήν τη συναίνεση φάνηκε ότι δεν μπορείτε να την οικοδομήσετε. Και δυστυχώς, τώρα εισπράττετε τα επίχειρα των πράξεών σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστώ, κυρία Χριστοφιλοπούλου.

Ο συνάδελφος από το ΚΚΕ κ. Ιωάννης Δελής έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, αν παραμερίσει κανείς από τη χθεσινή, αλλά και τη σημερινή συνεδρίαση κάποιους ανούσιους δικομματικούς καβγάδες, παλαιάς μάλιστα κοπής, ή δεν σταθεί στον ελάχιστα κρυμμένο ρατσιστικό λόγο ορισμένων Βουλευτών της Νέας Δημοκρατίας και θελήσει να ψάξει την ουσία της χθεσινής και της σημερινής συζήτησης για το νομοσχέδιο το οποίο συζητάμε, τότε εύκολα θα διακρίνει και τα κύρια χαρακτηριστικά της.

Από τη μία, Υπουργοί και Βουλευτές της Συγκυβέρνησης κάνουν μία αγωνιώδη προσπάθεια να εξωραΐσουν την αντιλαϊκή πολιτική που υλοποιούν, να την παρουσιάσουν ως φιλολαϊκή, συγκρινόμενοι με τις προηγούμενες κυβερνήσεις. Από την άλλη, Βουλευτές της Νέας Δημοκρατίας και του ΠΑΣΟΚ ψάχνουν το συγχωροχάρτι της δικής τους διακυβέρνησης, πατώντας και αξιοποιώντας την κυβερνητική πολιτική του ΣΥΡΙΖΑ, η οποία, βέβαια, συνεχίζει στην ίδια ρότα με τη δική τους. Και να οι κορώνες, να οι αντιλογίες, να οι αντιπαραθέσεις! Για ποιον λόγο άραγε;

Μήπως αυτήν τη φασαρία την κάνετε για τίποτα μεγάλες παροχές στον λαό; Μήπως τσακώνεστε για να πάρει πίσω ο λαός ορισμένα έστω από αυτά τα δικαιώματα και τις κατακτήσεις του που του πήρατε, και συνεχίζετε να του παίρνετε, στη διάρκεια της κρίσης; Όχι βέβαια! Τόση φασαρία κάνετε εδώ μέσα, τσακώνεστε τόσο πολύ για τόσο λίγα ψίχουλα. Αφήστε που αρκετά από αυτά είναι και δηλητηριώδη. Για τον λιτό βίο του λαού άλλωστε φροντίζετε όλοι σας!

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία για να ακούγεται καλά ο ομιλητής. Όσοι θέλετε να μιλήσετε έξω.

Κύριε Κεγκέρογλου, κυρία Χριστοφιλοπούλου, κυρία Φωτίου παρακαλώ ό,τι θέματα έχετε, να τα διευκρινίσετε έξω. Ακούγεται θόρυβος. Ευχαριστώ.

Συνεχίστε, κύριε συνάδελφε.

**ΙΩΑΝΝΗΣ ΔΕΛΗΣ:** Για τον λιτό βίο του λαού, λοιπόν, φροντίζετε την ώρα που τα δίνετε όλα στο κεφάλαιο, στους μεγάλους επιχειρηματικούς ομίλους!

Αυτή η αντιπαράθεση η οποία εξελίσσεται μεταξύ σας, είναι αλήθεια ότι σας βολεύει πάρα πολύ. Για τον λαό, όμως, είναι επικίνδυνη. Τι του λέτε ουσιαστικά όλοι εσείς που στηρίξατε το τελευταίο -προς το παρόν, γιατί με τη διευθέτηση του χρέους, μετά την αξιολόγηση, φαίνεται ότι έρχεται και το επόμενο μνημόνιο- μνημόνιο; Του λέτε να συνηθίσει να ζει με τη φτώχεια, με την κόλαση της ανεργίας, να μην διεκδικεί και, βέβαια, να θυσιάζεται αγόγγυστα για την ανάπτυξη των κερδών του κεφαλαίου.

Στη φτώχεια, λοιπόν, εκπαιδεύετε τον λαό. Παραιτημένο τον θέλετε, υποταγμένο στην πολιτική του κεφαλαίου, την οποία όλοι σας υπηρετείτε.

Ταυτόχρονα και παράλληλα, όλοι εσείς ψηφίζετε το μνημόνιο, τα μνημόνια. Φέρνατε και φέρνετε τα αντιλαϊκά μέτρα με το τσουβάλι. Φορτώνετε συνέχεια με νέα βάρη τις λαϊκές οικογένειες. Τσακίζετε τα δικαιώματα και τις κατακτήσεις τους, κατακτήσεις ιστορικές για τις οποίες πάλεψε σκληρά ο λαός, όπως είναι για παράδειγμα το ασφαλιστικό.

Και όλα αυτά γιατί; Για να σωθεί η χώρα; Επειδή μας τα επιβάλουν; Γιατί δεν λέτε την αλήθεια; Όλα, μα όλα, τα αντιλαϊκά μέτρα, είτε των μνημονίων είτε τα πριν από αυτά, είναι οι απαιτήσεις των καπιταλιστών, για να δουλεύει η μηχανή της καπιταλιστικής εκμετάλλευσης, η μηχανή των κερδών τους. Γι’ αυτό σας στηρίζουν και σας εμπιστεύονται και τα κλειδιά της εξουσίας τους. Και να τα προνόμια, να τα κίνητρα, να οι επιδοτήσεις για το κεφάλαιο και τους επιχειρηματικούς ομίλους! Πάνω από όλα η ανταγωνιστικότητα! Μα, αυτή ακριβώς είναι και η αιτία της φτώχειας του λαού. Η ίδια σας η πολιτική δημιουργεί τη φτώχεια. Δεν πέφτει από τον ουρανό. Και κοροϊδεύετε τον λαό πως τάχα θα την αντιμετωπίσετε. Πώς, δηλαδή, θα το κάνετε αυτό; Θα τετραγωνίσετε τον κύκλο;

Κοιτάξτε, ή με το κεφάλαιο θα είστε ή με τους εργάτες και τον λαό. Και με τους δύο δεν γίνεται, ούτε ποτέ μπόρεσε να γίνει. Και εσείς, σαν έτοιμοι από καιρό, οι σημερινοί, και από πάντα οι προηγούμενοι, διαλέξατε να είστε με το κεφάλαιο.

Είπε χθες ένας Βουλευτής του ΣΥΡΙΖΑ ότι ο τίτλος του νομοσχεδίου αδικεί το περιεχόμενό του. Και, όμως, αν το διαβάσει κανείς προσεκτικά, θα δει ότι αυτός ο τίτλος είναι απόλυτα συμβατός. Ίσως, μάλιστα, θα ήταν και πιο εύστοχος αν λεγόταν «παράλληλο μνημόνιο», αφού πολλές από τις διατάξεις του υπηρετούν την αντιλαϊκή στρατηγική είτε ανοιχτά είτε συγκαλυμμένα.

Ας δούμε λίγο, για παράδειγμα, την πολυδιαφημισμένη καθολική πρόσβαση στη δημόσια υγεία, για την οποία γίνεται τόσος θόρυβος. Προσέξτε, «πρόσβαση» και όχι δικαίωμα στην υγεία και δωρεάν παροχές. Αν θέλατε πραγματικά την καθολική υγειονομική κάλυψη, θα είχατε κάνει δεκτή, κύριοι της Κυβέρνησης, τη σχετική τροπολογία που κατέθεσε προχθές το κόμμα μας για τη δημόσια και δωρεάν ιατροφαρμακευτική και νοσοκομειακή περίθαλψη και υπηρεσίες πρόνοιας, ώστε να παρέχονται σε όλον τον λαό, αποκλειστικά από το κράτος, χωρίς όρους και προϋποθέσεις, δωρεάν. Μας χρειάστηκαν λίγες γραμμές για να το γράψουμε αυτό κι όχι σαράντα άρθρα στο μισό νομοσχέδιο, όπως κάνετε εσείς.

Βλέπετε, όμως, ότι αυτή η αποκλειστικά και δωρεάν υγεία, κρατική, δεν χωράει στην πολιτική σας, στο σύστημα της βαρβαρότητας που υπηρετείτε. Κατ’ αρχάς, ο ίδιος ο Υπουργός χθες στην ομιλία του παραδέχτηκε πως δεν είναι και τόσο καθολική, αν και θα το ήθελε, είπε.

Το κύριο για μας είναι ποιος αναλαμβάνει αυτήν τη δαπάνη. Μήπως το κράτος και ο προϋπολογισμός του, φορολογώντας το κεφάλαιο για να έχει την υγειά του ο λαός; Όχι, βέβαια. Αυτά ούτε να τα διανοηθείτε. Πάλι ο λαός πληρώνει μέσω του ΕΟΠΥΥ, που τον χρηματοδοτεί με τις εισφορές του υπέρ της υγείας, γι’ αυτό και συνέχεια τις αυξάνετε. Βάζετε τους λιγότερο φτωχούς να πληρώνουν για τους εξαθλιωμένους κι αυτό εσείς το λέτε αλληλεγγύη.

Είναι ντροπή εδώ μέσα να μιλάτε για την καθολική υγειονομική κάλυψη, όταν χτες ακόμα, με τροπολογία που καταθέσατε, αφαιρέσατε από το πρώτο άρθρο του νομοσχεδίου την παράγραφο 10 που προέβλεπε την πλήρη ιατροφαρμακευτική κάλυψη, ξέρετε ποιων; Των εργαζόμενων στα πεντάμηνα της εργασιακής περιπλάνησης και της ανακύκλωσης της ανεργίας, των ωφελούμενων, όπως τους λέτε, των πιο ευάλωτων εργαζόμενων που δουλεύουν για 400 ευρώ. Και ύστερα μιλάτε και για ταξικό πρόσημο.

Ξέρετε βέβαια κι εσείς πολύ καλά ότι ο καπιταλισμός στην εξέλιξή του την αντιδραστική δεν αναγνωρίζει κοινωνικά αγαθά. Όλα μα όλα τα αντιμετωπίζει σαν εμπορεύματα, ακόμα και την υγεία και την παιδεία. Αυτό όχι μόνο το έχετε αποδεχτεί, μα το ενισχύετε και με κάθε τρόπο.

Το νοσοκομείο της Σαντορίνης, για το οποίο δεχτήκατε χτες και πολλά επαινετικά σχόλια από Νέα Δημοκρατία, ΠΑΣΟΚ, Ποτάμι, το αποδεικνύει. Νοσοκομείο επιχείρηση, που θα δουλεύει αυτοχρηματοδοτούμενο, με ό,τι αυτό σημαίνει για τους εργαζόμενους και τους ασθενείς, θα είναι βιώσιμο και ανταγωνιστικό και απλησίαστο για τον λαό. Να ποιος είναι ο πιλότος της πολιτικής σας στην υγεία. Έτσι θέλετε να δουλεύουν όλα τα νοσοκομεία. Έτσι υπαγορεύει η στρατηγική της Ευρωπαϊκής Ένωσης.

Στην ίδια λογική και στρατηγική κινείται και το άρθρο 90, που βάζει τους δήμους να επιχορηγούν τα νοσοκομεία της περιοχής τους, αφού πρώτα χαρατσώσουν τους δημότες τους. Να το αποσύρετε τώρα, κύριε Υπουργέ.

Κλείνοντας, σχετικά με τον Υπουργό Παιδείας τώρα και τη χθεσινή του τοποθέτηση, ξέρετε, κύριε Υπουργέ, ισχύει ακόμα η πράξη νομοθετικού περιεχομένου Αρσένη, που ποινικοποιεί τους μαθητικούς αγώνες, τα γνωστά μαθητοδικεία. Είναι έκθετη και υπόλογη η Κυβέρνηση και ο ίδιος ο Υπουργός προσωπικά που τη διατηρεί. Γιατί –και θέλουμε να μας το πείτε- ενώ το αρχικό νομοσχέδιο περιείχε την κατάργησή της, στην τελική του μορφή, αφαιρέθηκε αυτή η διάταξη κι έτσι παραμένει η πράξη νομοθετικού περιεχομένου; Να κάνετε δεκτή τώρα την πρόταση του ΚΚΕ για την άμεση απόσυρσή της.

Όσο για την αντισταθμιστική εκπαίδευση που περιγράφετε στο άρθρο 26, πολύ καθυστερημένα ξεκινάει η ενισχυτική -φτάνουμε σιγά, σιγά στο τέλος της χρονιάς- και όχι κατά σχολείο, όπως θα έπρεπε, χωρίς πρόσθετη διδακτική στήριξη στα λύκεια, με σχολικά κέντρα ενισχυτικής διδασκαλίας που θα συγκεντρώνουν παιδιά από άλλα σχολεία των γύρω περιοχών. Και πώς θα πηγαίνουν οι μαθητές σε αυτά από μακρινά σχολεία και χωρίς μάλιστα καμμιά πρόβλεψη για τη μετακίνησή τους; Για να μην πούμε ότι θα δουλεύουν με προσωρινούς εκπαιδευτικούς, με προσωρινούς αναπληρωτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για την ειδική αγωγή και το άρθρο 84, το οποίο πρέπει να φύγει έτσι όπως είναι, ο Υπουργός υπερασπίστηκε χτες την κατάργηση, ουσιαστικά, των τμημάτων ένταξης. Υπερασπίστηκε την ευρωενωσιακή στρατηγική της συμπερίληψης, ξιφουλκώντας κατά της γκετοποίησης και του στιγματισμού, λέει, των παιδιών με μαθησιακές δυσκολίες ή με αναπηρία μικρή ή μεγάλη. Παρέλειψε, βέβαια, εδώ να μας πει ότι η θεωρία της συμπερίληψης υπηρετεί τον στόχο μείωσης των κρατικών δαπανών για την εκπαίδευση, που είναι κεντρικός στόχος της Ευρωπαϊκής Ένωσης.

**ΠΡΟΕΔΡΟΣ (Νικόλαος Βούτσης):** Κύριε Δελή, ολοκληρώστε, σας παρακαλώ.

**ΙΩΑΝΝΗΣ ΔΕΛΗΣ:** Κλείνω, κύριε Πρόεδρε.

Δυο ερωτήματα μόνο για τον κύριο Υπουργό. Τα παιδιά που δεν μπορούν να ακολουθήσουν τους μαθησιακούς ρυθμούς της τάξης τους αισθάνονται καλύτερα; Δεν στιγματίζονται; Και τέλος πάντων ποιος αποφασίζει, ποιος υπαγορεύει για το αν θα υπάρχουν ειδικές δομές εκπαίδευσης και τμήματα ένταξης; Οι πολιτικοί, ο Υπουργός ή η επιστήμη που απαντάει στις ανάγκες αυτών των παιδιών; Τα τμήματα ένταξης, κύριε Υπουργέ, στα οποία φοιτούν χιλιάδες παιδιά, για κάποιες ώρες το καθένα ανάλογα με τις ανάγκες του, δεν αποτελεί γκετοποίηση. Είναι δικαίωμα, είναι ανάγκη για κάθε μαθητή με ειδικές μαθησιακές δυσκολίες. Γι’ αυτό και σας καλούμε να αποσύρετε το άρθρο 84.

Θα γίνουμε πιο συγκεκριμένοι για τα υπόλοιπα άρθρα στην ψηφοφορία.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε Δελή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μέλη από τον Επιμορφωτικό Πολιτιστικό Σύλλογο Ηρακλείου Αττικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μπαργιώτας από το Ποτάμι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Καλημέρα σας. Σήμερα είναι μία μέρα στην οποία υπάρχουν και καλά νέα. Ασυνήθιστο για την πολιτική συγκυρία της χώρας. Δεν βγαίνουμε από την Σένγκεν, τουλάχιστον μέχρι τις 6 Μαρτίου. Αυτό μάθαμε σήμερα το πρωί. Κάποιοι πανηγυρίζουν γι’ αυτό και κάποιοι λένε ότι θα έρθει ο Πρωθυπουργός στη Βουλή, μεταξύ άλλων πολλών, να πανηγυρίσει για τη μεγάλη επιτυχία, η οποία συνίσταται κυρίως στο γεγονός ότι ένα θέμα που άνοιξε, αν θέλετε, με την ανυπαρξία πολιτικής του ΣΥΡΙΖΑ, κλείνει με μια παρ’ ολίγον καταστροφή και όχι καταστροφή.

Όπως και να το κάνει κανείς, αυτήν τη φορά τα καταφέραμε καλύτερα απ’ ό,τι με την περίφημη διαπραγμάτευση και τα capital controls που κατέληξαν σε ολική καταστροφή. Αφήστε που υπάρχουν και προσπάθειες στα μέσα μαζικής ενημέρωσης να πειστούμε πως υπήρξε και μεγάλη ελληνική επιτυχία στη διαπραγμάτευση. Μάλιστα, ακούμε ότι οι ευρωσοσιαλιστές είναι πάρα πολύ ευχαριστημένοι από τη στάση της Ελλάδας. Καλό είναι αυτό. Πραγματικά καλό και το εννοώ.

Καλώς ήλθατε, λοιπόν, στην πολύπλοκη, κύριοι συνάδελφοι, ευρωπαϊκή πραγματικότητα, στην οποία η Μέρκελ μπορεί να είναι και φίλος και εχθρός -ανάλογα το θέμα που συζητάμε και τη συγκυρία- όπου οι Εγγλέζοι, οι Βρετανοί μπορεί να είναι και εντός και εκτός και επί τα αυτά της ευρωπαϊκής κοινότητας και όπου οι Έλληνες πολιτικοί, οι ελληνικές κυβερνήσεις και οι πολιτικοί γενικότερα μπορεί να είναι και γερμανοτσολιάδες και γερμανοφάγοι, αναλόγως με την κατάσταση που επικρατεί και τα συμφέροντα της χώρας. Ας ελπίσουμε, λοιπόν, πως εδώ θάβεται οριστικά ο αντιμνημονιακός λαϊκισμός του άσπρου-μαύρου, ο οποίος κόστισε στην Ελλάδα μεταξύ άλλων και τα capital controls και πολλά άλλα που ανέφερα προηγουμένως.

Θα επανέλθω στο νομοσχέδιο. Άκουσα πολλούς χθες και τον Υπουργό, μεταξύ των άλλων, να μιλάνε για τομή στην υγεία. Να λένε, δηλαδή, ότι το συγκεκριμένο νομοσχέδιο και οι ρυθμίσεις του είναι μια τομή στην υγεία και μάλιστα με ένα νομοσχέδιο το οποίο αποδεικνύει ένα αριστερό πολιτικό σχέδιο για την υγεία. Πολύ φοβάμαι ότι είτε υποτιμάτε, είτε δεν αντιλαμβάνεστε πραγματικά το βάθος, την έκταση και την πολυπλοκότητα της κρίσης και του προβλήματος, όχι μόνο της υγείας, αλλά και του ασφαλιστικού, γιατί βρίσκονται σε αλληλένδετη σχέση και αλληλοεπηρεάζονται.

Ο αξιότιμος κύριος Υπουργός της Υγείας έκανε μια γενική ιδεολογική πολιτική τοποθέτηση περί Αριστεράς, δικαιοσύνης, οραμάτων, ισότητας κ.λπ. .Σε αυτές τις τοποθετήσεις επανέρχονται, θα μου επιτρέψετε την παρατήρηση, συστηματικά ορισμένες κατά συνθήκη πλάνες. Δεν θα τις πω ψεύδη, κατά τη γνώμη μου είναι πλάνες.

Η πρώτη είναι η διαρκής σύγχυση της φιλανθρωπίας και της διαχείρισης της προσόδου με τη θέσπιση, αν θέλετε, κοινωνικά δίκαιων και μόνιμων λύσεων που αναδιανέμουν το εισόδημα υπέρ των αδυνάτων. Είναι άλλο πράγμα αυτό και άλλο πράγμα η φιλανθρωπία ή η διανομή χρημάτων από τον κρατικό κορβανά.

Σε κάθε περίπτωση, δεν είναι αριστερή πολιτική το να χαρατσώνεις όλους τους συνταξιούχους οριζόντια, ανεξαρτήτως εισοδήματος, με 6% για την υγεία και ταυτόχρονα απ’ αυτά τα χρήματα να καλύπτεις τους πάντες ως ανασφάλιστους και τους στρατηγικούς κακοπληρωτές, τους πάντες. Δεν είναι πολιτική ισότητας και ισονομίας αυτό. Είναι λαϊκισμός, είναι πολιτική ισοπέδωσης και εμπέδωσης των ανισοτήτων.

Δεν είναι αριστερή πολιτική η απορρύθμιση του ασφαλιστικού συστήματος. Έχει δίκιο ο κύριος Υπουργός. Δεν είναι εδώ τώρα. Τα συστήματα είναι όντως μεικτά από τις ασφαλιστικές εισφορές και τον προϋπολογισμό και είναι τέτοια γιατί προσπαθούν να είναι δίκαια και για να είναι δίκαια, βάζουν κριτήρια, ακριβώς αυτό που δεν έχει η συγκεκριμένη ρύθμιση για τους ανασφάλιστους. Δεν έχει κριτήρια και δεν μπορεί να λειτουργήσει χωρίς κριτήρια, γι’ αυτό, αφού θα κάνετε την προπαγάνδα περί κάλυψης των πάντων, όταν και αν φέρετε τις υπουργικές αποφάσεις οι οποίες προβλέπονται για να λειτουργήσει, και κριτήρια θα υπάρχουν και περιορισμοί.

Τι θα κάνετε στην ουσία; Καμμία μεγάλη μεταρρύθμιση, καμμία μεγάλη αλλαγή. Βελτίωση ενδεχομένως -και θα είναι ευπρόσδεκτη- του υφιστάμενου προνοιακού συστήματος, το οποίο έτσι κι αλλιώς καλύπτει πολύ μεγάλο μέρος των δυόμισι εκατομμυρίων ανασφάλιστων, οι οποίοι ακούμε ότι θα καλυφθούν με εκατό μόλις εκατομμύρια. Ενδιαφέρον. Αφού υπάρχει τόσο μεγάλη ευκολία στον υπολογισμό του κόστους, γιατί δεν το λέτε και στο Γενικό Λογιστήριο του Κράτους, το οποίο έχει μαύρα μεσάνυχτα και δηλώνει αδυναμία; Γιατί δεν πάει κάποιος από το Υπουργείο Υγείας, στο οποίο φαίνεται ότι υπολογίζουν πολύ εύκολα τα κόστη, να ενημερώσει το Γενικό Λογιστήριο του Κράτους, για να έχουμε μια έκθεση η οποία προβλέπει το κόστος αναλυτικά; Θυμίζω ότι η πρόχειρη έκθεση που κατατέθηκε πριν τα Χριστούγεννα μαζί με το συγκεκριμένο νομοσχέδιο λέει ότι δεν είναι δυνατό να προϋπολογιστεί το κόστος της συγκεκριμένης ρύθμισης.

Ακούω συχνά από τον κύριο Υπουργό και από άλλους μία αγαπημένη φράση. Μιλάει για την τάση να μεροληπτεί υπέρ του δημοσίου δωρεάν συστήματος υγείας. Εδώ υπάρχει άλλη μια κατά συνθήκη πλάνη, η κακή συνήθεια να συγχέεται η έννοια του κρατικού, αυτού που ανήκει στο κράτος, και του δημοσίου, που είναι δύο πράγματα εντελώς μα εντελώς διαφορετικά. Το δημόσιο αγαθό και η κρατική περιουσία είναι διαφορετικά πράγματα.

Μιλάτε πάντα για το κρατικό και όχι για το δημόσιο. Υπάρχει και ένα θεμελιώδες ψέμα, ότι είναι δωρεάν. Το τζάμπα πέθανε εδώ και πολλά χρόνια, το ξέρουν όλοι όσοι δουλεύουν στην πραγματική οικονομία και η δημόσια περίθαλψη δεν είναι δωρεάν. Πληρώνεται, έχει κόστος, το οποίο καλύπτεται από τις ασφαλιστικές εισφορές και τους φόρους. Πληρώνεται από το υστέρημα, αν θέλετε, της κοινωνίας των πολιτών, οι οποίοι μ’ αυτόν τον τρόπο δημιουργούν το κοινωνικό κράτος και δίκτυα κοινωνικής προστασίας υπέρ των αδυνάτων. Κοστίζει χρήματα, κοστίζει κόπο και ακριβώς επειδή δεν είναι δωρεάν, ακριβώς επειδή έχει κοινωνικό κόστος, έχει κόστος για την κοινωνία, κανείς δεν δικαιούται να μεροληπτεί για κανέναν λόγο και πολύ περισσότερο για ιδεοληπτικούς λόγους, για ιδεοληψίες και κωλύματα.

Το κριτήριο δεν μπορεί να είναι άλλο παρά η μεγιστοποίηση της συλλογικής επένδυσης. Η αποτελεσματικότητα και η σχέση κόστους - αποτελεσματικότητας οφείλει να είναι το κριτήριο και όχι ιδεοληπτικές αντιλήψεις περί κρατισμού ή «δημοσίου» συστήματος. Δεν κτίζεις ένα σύστημα σώνει και καλά κρατικό. Δεν μπορεί να είναι αυτός ο στόχος. Κτίζεις ένα σύστημα σώνει και καλά αποτελεσματικό, ό,τι και να είναι αυτό, δημόσιο, καλυπτόμενο από τις δημόσιες δαπάνες, από τον δημόσιο προϋπολογισμό και τις εισφορές, αλλά κρατικό.

Ακούω ότι δεν υπάρχει καμία διάθεση για συγχωνεύσεις και αναδιοργάνωση. Αυτό σημαίνει πρακτικά με την υφιστάμενη κατάσταση ότι ενώ κόπτεστε υπέρ ενός δημοσίου-κρατικού συστήματος, στην ουσία καταδικάζετε τα δημόσια νοσοκομεία, τα κρατικά ιδρύματα σε κατάρρευση, για τον απλούστατο λόγο ότι δεν υπάρχουν τα κονδύλια για να στηριχθούν στον κατακερματισμό και στην έκταση που έχουν σήμερα. Δεν έχετε καν λεφτά για τα σπασμένα τζάμια και για το πετρέλαιο των κέντρων υγείας. Γι’ αυτό απευθύνεστε στους ΟΤΑ, γιατί δεν υπάρχουν λεφτά.Προφανώς, δεν μπορεί να συντηρηθεί το σύστημα και θα καρτερεύσει, αν δεν υπάρξει μεταρρύθμιση. Αυτή είναι η αλήθεια.

Για να ξαναγυρίσω στην αρχή και να τελειώσω κοντά στον χρόνο μου, το νομοσχέδιο με τίποτα δεν είναι τομή. Είναι κυρίως κατάθεση της αμηχανίας και η αναγνώριση του αδιεξόδου μιας πολιτικής κρατικίστικης που αντιλαμβάνεται το πρόβλημα του συστήματος υγείας ως έλλειμα επένδυσης περαιτέρω χρημάτων. Δεν ήταν ποτέ αυτό το πρόβλημα του συστήματος υγείας, δεν ήταν ποτέ μόνο αυτό το πρόβλημα του συστήματος. Ήταν πρόβλημα αποδοτικότητας, σχέσης κόστους – απόδοσης, αποτελεσματικότητας των υπηρεσιών, ρύθμισης κ.λπ..

Το συγκεκριμένο νομοσχέδιο κάνει μερεμέτια και μάλιστα συντεχνιακά, επικεντρωμένα κυρίως στα δίκαια πολλές φορές αιτήματα ή εκκρεμότητες των νοσηλευτών και των επαγγελματιών υγείας. Όμως το σύστημα δεν κτίζεται για τους επαγγελματίες υγείας, δεν κτίζεται για τους εργαζόμενους. Κτίζεται με τους εργαζόμενους για τους ασθενείς. Και για τους ασθενείς σε αυτό το νομοσχέδιο δεν υπάρχει σχεδόν καμμία ούτε καν έμμεση αναφορά.

Κατά τα άλλα, τα υπόλοιπα επτά Υπουργεία που συμμετέχουν στο πάρτι των τροπολογιών, που συνεχίζεται και σε αυτό το πολυσύνθετο παλίμψηστο τροπολογιών, συνεχίζουν το γνωστό, αυτό που έκαναν όλοι οι προηγούμενοι και το κάνετε και εσείς με τον ίδιο τρόπο και με μεγαλύτερη ένταση: Διορισμούς, ρουσφέτια, επέκταση του πελατειακού κράτους, καινούργιες επιτροπές, διορισμούς από εδώ, διορισμούς από εκεί και τελευταία στιγμή και νύχτα μερικές προβληματικότατες -για να μην πω μυρωδάτες- τροπολογίες, από τις οποίες θα σχολιάσω μόλις δύο, κύριε Πρόεδρε, και θα τελειώσω όπως είναι η τροπολογία περί προσφυγικού.

Πολύ αριστερό το να αναλάβει ο στρατός το προσφυγικό επί της αρχής. Πολύ αριστερό! Είναι εντελώς λογικό από μια αριστερή κυβέρνηση να αναθέτει στο Υπουργείο Εθνικής Άμυνας να διεκπεραιώσει το πρόβλημα του προσφυγικού με απευθείας αναθέσεις και μάλιστα με τον συγκεκριμένο Υπουργό Εθνικής Άμυνας, με τα συγκεκριμένα πολιτικά και ιδεολογικά χαρακτηριστικά που έχει, που πολύ απέχουν από τα δικά σας –τουλάχιστον έτσι μας λέτε.

Θα το ψηφίσετε, κύριοι συνάδελφοι; Θα αναθέσετε στο στρατό τη διεκπεραίωση του προσφυγικού; Θα παραχωρήσετε σε μια –κατά τη δική σας πάγια αντίληψη και διορθώστε με αν κάνω λάθος- αντιδραστική εξ ορισμού δομή να διεκπεραιώσει το προσφυγικό και με τα χαρακτηριστικά που έχει σήμερα και με απευθείας αναθέσεις το συγκεκριμένο Υπουργείο με την παράδοση που έχει; Αυτή είναι η αριστερή πολιτική; Έτσι γίνεται η αριστερή πολιτική;

**ΠΡΟΕΔΡΟΣ (Νικόλαος Βούτσης):** Συντομεύετε, κύριε Μπαργιώτα, σας παρακαλώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μία κουβέντα θα πω για τον διαμεσολαβητή υγείας.

Με την εξαίρεση αυτού που είπε η κ. Χριστοφιλοπούλου για τους διερμηνείς, δεν χρειάζονται καινούργιες δομές. Ως γιατρός εκ των έσω χαμπάρι δεν είχα πάρει τόσα χρόνια ότι υπάρχουν διάφοροι έμμισθοι διαμεσολαβητές –και εγώ δεν ξέρω τι- αναλυτές, κ.λπ. στα νοσοκομεία που δούλευα. Δεν χρειαζόμαστε και άλλες έμμισθες δομές. Κοινωνική υπηρεσία που να λειτουργεί χρειάζονται τα νοσοκομεία γι’ αυτό το συγκεκριμένο θέμα της διασύνδεσης των φτωχών με την κοινωνία και τα νοσοκομεία η οποία υπάρχει, δεν λειτουργεί, έχει ελλείψεις και πρέπει να αναβαθμιστεί. Αλλά, βλέπετε, οι προσλήψεις εκεί γίνονται μέσω ΑΣΕΠ και είναι λίγο προβληματικές.

Έχω μια τελευταία ερώτηση και θα κλείσω –καταχράστηκα τον χρόνο- για τα περίφημα 24 εκατομμύρια ευρώ των διαγνωστικών. Αν είναι όντως οφειλές που έχουν βεβαιωθεί το 2014 για συγκεκριμένες ιατρικές πράξεις από συγκεκριμένα ιατρικά κέντρα, που δεν το ξέρω και το ρωτώ, θα ήθελα να μάθω με μια λογική έσπασαν και διανέμονται σε περισσότερους δικαιούχους –σε τρίτους δηλαδή- και με ποια κριτήρια έγινε η επιλογή των υπολοίπων έναντι κάποιων άλλων. Κοινώς, γιατί στις κλινικές και όχι στα κέντρα αποκατάστασης; Αν υπάρχουν χρήματα να διανεμηθούν. Οι ληξιπρόθεσμες οφειλές του δημοσίου και του Υπουργείου είναι τεράστιες. Ή είναι 24 εκατομμύρια ευρώ που είναι προϋπολογισμένα για κάποιους συγκεκριμένους -που δεν ξέρω αν μπορούν ή πρέπει να τα πάρουν, αυτό είναι άλλη κουβέντα- ή είναι 24 εκατομμύρια που περισσεύουν και πάνε να καλύψουν ληξιπρόθεσμα χρέη, οπότε πρέπει να μάθουμε πώς και γιατί διανέμονται με τον συγκεκριμένο τρόπο.

Σας ευχαριστώ και συγγνώμη για τον χρόνο.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Μπαργιώτα.

Υπάρχει μια ελαστικότητα, απ’ ό,τι είδατε, στους χρόνους για τους εισηγητές, γιατί η ίδια η φύση του νομοσχεδίου με τα πολλά θέματα και τα πολλά άρθρα δίνει το έδαφος και κάνουν συγκεκριμένες τοποθετήσεις οι περισσότεροι εξ αυτών γι’ αυτά τα άρθρα ή και υποδείξεις κ.λπ.. Δηλαδή είναι ουσιαστική η συζήτηση που γίνεται.

Κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Θέλω να ξεκινήσω και να υπενθυμίσω το τέλος μιας, κατά τη γνώμη μου, ιστορικής ταινίας του Θοδωρή Μαραγκού, το «Μάθε παιδί μου γράμματα», όπου ο πολύ συμπαθής ηθοποιός και παιδί με ειδικές ανάγκες –έτσι τέλειωνε το έργο- ο Νίκος Καλογερόπουλος, την ώρα που ο πατέρας του, ο συμβιβασμένος εκπαιδευτικός, ο αξέχαστος Βασίλης Διαμαντόπουλος, έλεγε ψέματα στο δικαστήριο, είπε την ιστορική κουβέντα: «Την αλήθεια, ρε». Έτσι τέλειωνε το έργο.

Γιατί το λέω; Πρόσφατα είδαμε μια δημοσκόπηση της MRB, μια εταιρεία που δίνει 3,5 με 4 μονάδες διαφορά από τον ΣΥΡΙΖΑ στη Νέα Δημοκρατία. Δεν έχω κανέναν λόγο να την αμφισβητήσω. Θέλω όμως να θυμίσω ότι η συγκεκριμένη εταιρεία στις 3 Ιουλίου του 2015 έδινε 49,8% στο «όχι» και «50,2%» στο «ναι». Το τελικό αποτέλεσμα το ξέρετε. Ήταν 61,31% για το «όχι» και «38,69%» για το «ναι». Και ξέρουμε πολύ καλά ότι αν τότε η ιστορία της παρένθεσης είχε πιάσει τόπο, θα είχε επηρεαστεί όλο το πολιτικό σύστημα γιατί με ένα «ναι» αυτή η Κυβέρνηση δεν θα είχε λόγο ύπαρξης.

Κλείνω την παρένθεση αυτή για να θυμίσω το εξής: Σήμερα βρίσκονται στους δρόμους πράγματι πάρα πολλές επαγγελματικές ομάδες. Κοινωνικές ομάδες θα έλεγα εγώ. Όχι όλες και όχι ογκωδώς όλες. Εδώ μπαίνει, λοιπόν, ένα ερώτημα. Πρέπει να το λύσει ο ιστορικός μετά από χρόνια ή εμείς τώρα, σήμερα; Ποιο είναι το ψέμα και ποια η αλήθεια; Ποια είναι η πραγματικότητα και ποια είναι η υπερβολή;

Ακούω συχνά εδώ σ’ αυτή την Αίθουσα, λες και οι εκλογές του Σεπτεμβρίου είναι αόρατες, δεν έγιναν ποτέ, επίκληση πολλών υπερβολών, πράγματι, στις εκλογές του Ιανουαρίου, για τις οποίες και αυτοκριτική έχει γίνει και πολλοί έχουμε παραδεχθεί –και εγώ πρώτος- ότι ναι, άγνοια κινδύνου υπήρχε, λάθος επιλογές έγιναν. Δεν είναι κακό να το λέμε. Κατά περίεργο τρόπο όμως, ενώ μεσολάβησαν εκλογές τον Σεπτέμβριο, που είναι μια κορυφαία πολιτική εκδήλωση, αυτές αποσιωπούνται. Εκεί δεν λέχθηκε καμμία υπερβολή, ξέρετε. Υπάρχει μια κουραστική, θα έλεγα, επίμονη προσπάθεια σ’ αυτή την Αίθουσα, όλα τα δεινά της χώρας να αποδοθούν στον χρόνο που κυβέρνησε ο ΣΥΡΙΖΑ και οι Ανεξάρτητοι Έλληνες.

Εγώ θα γίνω συνήγορος του διαβόλου και θα πω: Γιατί στις δημοσκοπήσεις, που κάνουν τόσες περιττές κι απίστευτες ερωτήσεις, δεν κάνουν δυο-τρεις ερωτήσεις όπως: «Τι πιστεύετε, ρε παιδιά; Για την καταστροφή της χώρας φταίει πράγματι ο χρόνος;». Ο ΣΥΡΙΖΑ και οι ΑΝΕΛ φταίνε που έφευγαν τα δισεκατομμύρια νύχτα, αφορολόγητα στην ξένη, στους λογαριασμούς της Ελβετίας; Ο ΣΥΡΙΖΑ και οι ΑΝΕΛ φταίνε για τα θαλασσοδάνεια των τραπεζών; Ο ΣΥΡΙΖΑ και οι ΑΝΕΛ φταίνε που κάτω από τη μύτη του συστήματος έφευγαν εκατομμύρια και δισεκατομμύρια χωρίς καμία εγγύηση; Οι τραπεζίτες αυτοί είναι υπόδικοι σήμερα και θα μπορούσα να πω τα ονόματά τους –δεν έχω μάθει να χτυπάω κάποιον που είναι κάτω- αλλά δεν χρειάζεται. Και για την Proton Bank και για την «Ασπίς Πρόνοια» και για το Ταχυδρομικό Ταμιευτήριο και για τη First Business Bank και για την Αγροτική Τράπεζα.

Ποιος έπαιρνε τα έργα επί είκοσι χρόνια; Ποιοι ήταν αυτοί; Πώς διασπάθιζε η τότε εξουσία το δημόσιο χρήμα; Να γίνει μια πραγματική ανάλυση. Πώς έγινε το πάρτι των Ολυμπιακών Αγώνων; Θέλω να πω ότι εγώ ήμουν απ’ αυτούς που ήθελαν να γίνουν Ολυμπιακοί Αγώνες. Ένα κόμμα δεν ήθελε τότε, ο ΣΥΡΙΖΑ. Να λέμε τις αλήθειες.

Και από 4 δισεκατομμύρια, έφτασε τα 40 με απευθείας αναθέσεις. Και ποιοι ήταν οι χωμένοι μέσα; Τι έγινε στο πάρτι του Χρηματιστηρίου; Να δούμε αν πράγματι είναι αξιόπιστη η επιχειρηματολογία ότι στον έναν χρόνο καταστράφηκε η χώρα. Εγώ να πω ότι κάναμε λάθη. Να το ξαναπώ. Καταστράφηκε η χώρα στον έναν χρόνο; Γιατί βλέπω μια μονότονη κουραστική προσπάθεια από την Αξιωματική Αντιπολίτευση που ψήφισε τον Ιούλιο την τρίτη συμφωνία, κατά τη γνώμη μου, «μνημόνιο», κατά πολλούς. Θριαμβολόγησε κανένας γι’ αυτήν τη συμφωνία; Είδατε να βγαίνει κανείς και να λέει «ναι, είμαι ευχαριστημένος»;

Απλά, ο Έλληνας πολίτης εμπιστεύτηκε μια Κυβέρνηση που δεν έβαλε, δεν βάζει και δεν πρόκειται να βάλει το χέρι στο μέλι, φίλες και φίλοι, συνάδελφοι. Ξαναλέω, πρέπει να πληροφορηθούν αυτοί που είναι στα μπλόκα αυτήν τη στιγμή, τους οποίους σέβομαι απολύτως, για το ποιος έβαλε το χέρι στο μέλι, ποιος έκανε αδύναμο κρίκο τη χώρα, ποιος έφτασε τη χώρα εδώ. Ποιος; Το θέλω τώρα απαντημένο. Γιατί ακούω συνέχεια ένα μονότονο μη πειστικό επιχείρημα. Ένα κομμάτι, δυστυχώς, του πολιτικού προσωπικού, με μερικούς επιχειρηματίες, με μερικούς τραπεζίτες και τρεις- τέσσερις καναλάρχες διοικούσε τη χώρα.

Η απάντηση για μένα είναι ξεκάθαρη: Αδύναμο κρίκο και συνεπώς να δέχεται αποφάσεις που δεν την εκφράζουν, την έκαναν σαράντα χρόνια διακυβέρνησης. Όσοι είναι υπεύθυνοι, αν είμαι κι εγώ, ναι, να πάρουμε την ευθύνη. Παρένθεση ήταν. Και το δημοψήφισμα δείχνει με πόση επιμονή, με πόση απίστευτη λύσσα, γιατί αν εκείνη την ημέρα η δημοσκόπηση της MRB ή τα κανάλια έλεγαν «ναι, το κατάφεραν» θα είχε φύγει αυτή η Κυβέρνηση. Δεν θα μαθαίναμε ποτέ για τις λίστες, δεν θα μαθαίναμε ποτέ για τους υπόδικους. Σας τα είπε ο φίλος μου ο Αλέξανδρος Τριανταφυλλίδης, πριν.

Έρχομαι στο προκείμενο για όση ώρα μου απομένει, κύριε Πρόεδρε, που δεν θέλω να την καταναλώσω.

Ακούω με προσοχή εδώ και από τις επιτροπές…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έχω δύο λεπτά ή όχι;

**ΠΡΟΕΔΡΟΣ (Νικόλαος Βούτσης):** Έχετε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Άκουσα τον εκπρόσωπο της Νέας Δημοκρατίας να λέει ότι πάτε να βάλετε στο άρθρο 61 μεσολαβητές, πάλι ίντριγκα, να διορίσετε κανέναν δικό σας και κάτι τέτοια. Αν πράγματι είναι έτσι, θα συμφωνήσω μαζί του.

Θέλω να ρωτήσω, όμως, γιατί εγώ είμαι από χωριό. Δεν έμαθε ότι στα χωριά υπάρχουν ηλικιωμένοι με γεροντική άνοια; Δεν άκουσε ποτέ ότι υπάρχουν σε καροτσάκια άνθρωποι, δεν έμαθε ότι υπάρχουν ψυχικά ασθενείς; Δεν έμαθε ότι υπάρχουν άνθρωποι οι οποίοι δεν έχουν τη δυνατότητα να πάνε να κάνουν μια αίτηση στο κέντρο που φτιάχνει η κ. Φωτίου, επειδή δεν μπορούν; Και πάντα υπάρχει ένας καλός Σαμαρείτης -στο χωριό ήμουν δημοτικός σύμβουλος και τα είχαμε αυτά τα προβλήματα- που μεσολαβούσε αν ήθελε, όμως. Δεν είναι απαραίτητο να υπάρχει, λοιπόν, θεσμοθετημένα κάποιο άτομο που να μεσολαβεί στην πολιτεία για τα στοιχειώδη δικαιώματα;

Και ελάτε μαζί, κύριε Βρούτση, να θωρακίσουμε την αξιοπιστία αυτών των ατόμων. Μαζί σας θα είμαι. Δεν θέλω να διοριστούν κομματικά. Όχι. Εσείς να τους υποδείξετε.

Ακούω για το άρθρο 4 απίστευτα πράγματα. «Δεν θα το ψηφίσουμε». Δεκατρείς περιφερειάρχες, λοιπόν, το ζητάνε. Είναι οκτακόσιες νέες θέσεις εργασίας στους δήμους. Δεκατρείς περιφέρειες το θέλουν, ακόμα και ο Τατούλης, που είναι δικός σας, που είναι στην Πελοπόννησο, για την περιφέρειά του το θέλει, με κάποιες εντάσεις. Πού αντιδράτε; Σε τι; Στα δύο άρθρα;

Είμαι από αυτούς που λέω ότι κάθε χρόνο χάνονται δυόμισι χιλιάδες άνθρωποι. Και στο άρθρο 51 και στο άρθρο 74 δίνεται η δυνατότητα να επανδρωθούν οι μονάδες εντατικής θεραπείας. Ξαναλέω: Τι είναι αυτά που δεν ψηφίζετε; Τι είναι αυτά που σας «μυρίζουν»;

Και ξαναλέω και τελειώνω, σχετικά με το άρθρο 33. Δεν είπα ότι λύθηκε το θέμα, ούτε ο Υπουργός το είπε. Είναι μια προσπάθεια για τα 3 εκατομμύρια που κληρονομήσαμε ανασφάλιστους. Κληρονομήσαμε ανασφάλιστους, συνάδελφοι! Δεν τους κάναμε εμείς! Κοιτάξτε τα νούμερα τον Ιανουάριο. Το 26% στην ανεργία το βρήκαμε. Την ανεργία τη βρήκαμε.

Θέλουμε ή όχι, λοιπόν, σε κοινωνικό καθαρά επίπεδο μια στοιχειώδη βελτίωση; Εγώ δεν είπα ότι λύνονται τα πάντα. Δεν θέλω να ξαναμιλήσω για τις λίστες του χειρουργείου. Πολλά μπορούν να γίνουν. Δεν μπορώ να καταλάβω σε καμμία περίπτωση –τελειώνω, κύριε Πρόεδρε κι ευχαριστώ για την κατανόησή σας- την άρνηση για το συγκεκριμένο νομοσχέδιο.

Λέω ξανά, πεδίο δόξης λαμπρό τουλάχιστον εδώ. Όχι άλλη μικροψυχία, όχι άλλος αντιπολιτευτικός λόγος. Δεν κάνουμε συμψηφισμό λαθών, επειδή εμείς κάναμε λάθη. Το λέω, το παραδέχομαι. Θα τα συμψηφίζουμε εσαεί. Δεν πρέπει κάποτε να σταματήσει; Όσοι άκουσαν την ομιλία μου δεν είχα κανένα δισταγμό να πω καλές κουβέντες για τον τρόπο που αντιμετώπισε ο Αρχηγός της Αξιωματικής Αντιπολίτευσης το προσφυγικό και θα το κάνω και στο μέλλον. Υπάρχουν πράγματα που μας ενώνουν. Αυτό το νομοσχέδιο έπρεπε να μας ενώσει.

Ευχαριστώ πολύ κι ευχαριστώ και για την κατανόησή σας, κύριε Πρόεδρε.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Θα μιλήσει ο κ. Λοβέρδος από τους Κοινοβουλευτικούς Εκπροσώπους, γιατί υπάρχει κάποια σοβαρή υποχρέωση εκτός Κοινοβουλίου, ύστερα ο Πρόεδρος της Κοινοβουλευτικής Ομάδας του ΚΚΕ και θα κλείσει ο κ. Γεωργιάδης τον κύκλο των εισηγητών. Μετά θα μιλήσει ο Υπουργός κ. Κουρουμπλής.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές όσοι μιλούν στην Αίθουσα αυτή, χρησιμοποιώντας πάρα πολλές φορές το πρώτο ενικό πρόσωπο και αυτόν τον φιλοκατήγορο λόγο, καλά θα κάνουν όταν αναφέρονται σε αριθμούς, έναν χρόνο κυβερνητικοί Βουλευτές, να κοιτούν τις εκθέσεις του Γενικού Λογιστηρίου του Κράτους. Οι βαριές και μεγάλες κουβέντες με ανακριβείς αριθμούς και με ταπεινωτικό, ιταμό και φιλοκατήγορο λόγο δεν περνούν πια σε κανέναν. Εδώ είμαστε μπροστά σε κρίσιμες στιγμές και αποφάσεις και πρέπει να είμαστε πάρα πολύ συγκεκριμένοι. Με ανοιχτά μέτωπα που δεν κλείνουν, όπως είπα και χθες και με τη «βαρουφακιάδα» νούμερο 2 των εκκρεμοτήτων να είναι πάλι, για δεύτερη φορά, ο δρόμος για τη χώρα το 2016 με τις αναβολές που κρατούν την ιδιωτική οικονομία σε εκκρεμότητα.

Κυρίες και κύριοι Βουλευτές του ΣΥΡΙΖΑ, αναφέρομαι στους είκοσι που κατέθεσαν πριν από εβδομάδες μια ερώτηση προς τον κ. Κοτζιά, ζητώντας του να πει επί Υπουργίας Βενιζέλου –έγραψαν οι συνάδελφοι- τι δεν έκανε ο κ. Κούρκουλας σε σχέση με τη λίστα Μπόργκενς, θέμα που και σήμερα η «ΑΥΓΗ» το έχει ως πρώτο θέμα.

Δύο φορές ζητήσαμε από τους συναδέλφους να σκεφτούν ότι στις ημερομηνίες που αναφέρουν δεν ήταν Υπουργός ο κ. Βενιζέλος, κάνουν λάθος και δεύτερον να ζητήσουν συγγνώμη από τον κ. Κούρκουλα γιατί ο κ. Κούρκουλας ουδέποτε είδε ή δέχθηκε επιστολή ή επικοινώνησε με τον Υπουργό Οικονομικών του συγκεκριμένου κρατιδίου.

Σήμερα η εφημερίδα «ΑΥΓΗ» το κάνει θέμα. Το γεγονός ότι όσα αφορούν το ΠΑΣΟΚ δεν είναι αληθή δεν τους απασχολεί και ζητώ από τους συναδέλφους να μην απορούν με τέτοιου είδους ιταμά κείμενα, γιατί μπορώ κι εγώ να απορήσω αν κάποιος απ’ αυτούς εχθές το βράδυ ενέχεται σε κάποια απόπειρα δολοφονίας. Κι εγώ απορώ. Μου λέει ότι δεν ενέχεται και το θέμα τελειώνει.

Όταν το θέμα, όμως, παίρνει μια δημοσιότητα δεν είναι απαράδεκτα πράγματα αυτά; Ζητώ και αξιώνω –όπως αξιώνουμε όλοι οι Βουλευτές της Δημοκρατικής Συμπαράταξης- σεβασμό στην παράταξή μας, σεβασμό στις θυσίες της, σεβασμό σε ό,τι έχει προσφέρει. Κανείς δεν έχει το δικαίωμα με λάσπη να αφήνει υποψίες.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Πάμε παρακάτω, στο σχέδιο νόμου. Θέλω να προτάξω συμφωνίες σε θέματα που αφορούν τον κεντρικό κορμό του σχεδίου νόμου και το Υπουργείο Υγείας. Αναφέρομαι στο άρθρο 56 για τις μεταμοσχεύσεις. Θέλω να πω στον κύριο Υπουργό να συμπεριλάβει στις δικές του αναφορές ποιος είναι ο αριθμός των μεταμοσχεύσεων σε σχέση με τις υπόλοιπες χώρες της Ευρωπαϊκής Ένωσης. Είχα δώσει πολύ μεγάλη μάχη για να ανεβάσω τον αριθμό αυτόν. Έκτοτε, τα πράγματα δεν είναι σε γνώση του ελληνικού Κοινοβουλίου. Παρακαλώ τον Υπουργό να δώσει τα δεδομένα του.

Και να ρωτήσω και τους δύο Υπουργούς αν οι ίδιοι και οι Γενικοί Γραμματείς του Υπουργείου είναι δωρητές οργάνων σώματος. Έχει πάρα πολύ μεγάλη σημασία να είναι δωρητές. Εγώ είμαι δωρητής. Έχω παρακαλέσει το Κοινοβούλιο χίλιες φορές, ως Υπουργός και ως Βουλευτής, έχω ζητήσει όλοι οι συνάδελφοι να προσφερθούν και θέλω να ρωτήσω αν οι Υπουργοί που φέρνουν τη διάταξη, την οποία ψηφίζουμε, είναι οι ίδιοι δωρητές.

Θέλω να συμφωνήσω –και το λέω ενδεικτικά, γιατί η κ. Χριστοφιλοπούλου θα δώσει αναλυτικό κατάλογο με τις διατάξεις με τις οποίες συμφωνούμε- με το άρθρο 45, για τα άτομα με αναπηρία.

Να συμφωνήσω στις παρεμβάσεις του Υπουργείου Παιδείας, του κ. Φίλη και της κ. Αναγνωστοπούλου, για το άρθρο 29, που αίρει αδικίες και βαρβαρότητες και για τις παρεμβάσεις στο Ανοικτό Πανεπιστήμιο.

Εδώ, όμως, θέλω να κάνω μία επισήμανση στον κύριο Υπουργό και στην κυρία Υπουργό που μίλησε χθες. Όταν μιλούσε, της είπα από κάτω ότι πράγματι, η κλήρωση είναι μια άδικη –συμφωνούσα μαζί της- διαδικασία. Πολλές φορές, όμως, προτιμούμε κάτι που είναι μεν άδικο, αλλά είναι αδιάβλητο, σε μια χώρα που πάσχει από έλλειψη διαφάνειας και πάσχει διαχρονικά. Όσο υπάρχει το ελληνικό κράτος έχει τέτοια προβλήματα.

Αναρωτιέμαι: Η κατάργηση της κλήρωσης γίνεται με τη συνείδηση ότι ο νέος τρόπος επιλογής, κύριε Υπουργέ, κυρία Υπουργέ, θα είναι ασφαλής; Γιατί, αν το μεταφέρετε σε υπουργικές αποφάσεις, θα μπερδευτείτε κι εσείς.

Δείτε τι είναι το καλύτερο, για τη δική σας ασφάλεια, αλλά και για το θέμα και για όσους ενδιαφέρονται. Άκουσα με ενδιαφέρον αυτό που είπατε ότι υπάρχει μικρότερος αριθμός ενδιαφερομένων. Δεν το γνώριζα. Εν πάση περιπτώσει, ο αριθμός των ενδιαφερομένων μπορεί να καλυφθεί; Αν μπορεί να καλυφθεί, η επόμενη χρονιά βγαίνει. Αν δεν μπορεί να καλυφθεί και πρέπει να υπάρξουν αποκλεισμοί, θα πρέπει ο τρόπος που θα βρείτε να γίνει γνωστός στην Εθνική Αντιπροσωπεία και να είναι πάρα πολύ σαφής και δίκαιος.

Γιατί, κύριοι συνάδελφοι, και για τις πανελλήνιες έχουμε αντιρρήσεις. Και αυτός δεν είναι ένας θεσμός υγιής. Είναι, όμως, αδιάβλητος και ως τέτοιον τον κρατάμε. Κανείς Υπουργός Παιδείας δεν θα διακινδυνεύσει να κάνει μια αλλαγή που την πιστεύει, αλλά που στην πράξη θα αποδειχθεί ότι είναι διαβλητή. Το αδιάβλητο έχει βοηθήσει αυτός ο αναχρονιστικός θεσμός των πανελληνίων να παραμένει θεσμός για τόσες δεκαετίες.

Κύριε Βίτσα, μετά τη συζήτηση που είχαμε χθες και την αντιπαράθεση και τη σύγκρουση και τη συζήτηση που είχαμε μετά, προσπάθησα να εξειδικεύσω την πρότασή μου. Η τροπολογία σας, όπως είπα και χθες, θα σας εμπλέξει προσωπικά ή μάλλον όποιον υπογράψει.

Κυρίες και κύριοι Βουλευτές, όταν ένας Υπουργός πιστεύει στο δίκαιο αυτού που κάνει και ειδικά όταν έχει σχέση έστω και με 1 ευρώ, κάνει αυτό που πιστεύει και δεν φοβάται. Αν δεν σκέφτεται, όμως, τι μπορεί να πάθει μετά ως απλός Βουλευτής ή ως ιδιώτης αν κάποιος ξυπνήσει σαν κι αυτούς που επί πέντε χρόνια γυρνοβολάγανε εδώ στις ρούγες και λέγανε όσα δημαγωγικά λέγανε και πουν «αυτός είναι ένας κλέφτης» και έναv site το ακολουθήσει αυτό -για ένα χιλιάρικο σας λέω εγώ- θα υποστείτε ταπεινώσεις που δεν τις χρωστάτε σε κανέναν. Κι επειδή ήσασταν γνωστό πρόσωπο και πριν εκλεγείτε Βουλευτής, εγώ θα έλεγα ότι δεν προστατεύεστε.

Αντί για τη διαδικασία αυτή, σας υποδεικνύω -και είναι στην κρίση σας- εκείνο που σας φωνάζαμε με τον κ. Κεγκέρογλου και χθες, δηλαδή ότι υπάρχει νόμιμη διαδικασία δημοσίων συμβάσεων, για τα hot spots εν προκειμένω, συμφωνία-πλαίσιο, που επιτρέπει να γίνονται προμήθειες γρήγορα, αμέσως δηλαδή, και με τρόπο ευέλικτο. Και αυτή η διαδικασία προβλέπεται από το άρθρο 4, του ν.4155/2013. Να το προτιμήσετε, γιατί αυτή η τροπολογία, την οποία θα καταψηφίσουμε, και μάλιστα με δύναμη και ένταση, σας εκθέτει και σας θέτει σε πάρα πολλούς κινδύνους.

Το τελευταίο μου επιχείρημα αφορά ειδική διάταξη -επιφυλάσσομαι στην εξέλιξη της διαδικασίας, αν χρειαστεί και με την άδεια του Προεδρείου, για τις πολλές τροπολογίες να πούμε μια κουβέντα ακόμη- σε ό,τι αφορά το ελάχιστο εγγυημένο εισόδημα.

Κυρίες και κύριοι της Πλειοψηφίας, έχω παρακολουθήσει πάρα πολλές φορές, χωρίς να είμαι ειδικός ή να το έχω χειριστεί, τις αντιπαραθέσεις με το Υπουργείο Εργασίας, τη συγκεκριμένη Υπουργό, που είναι και ευέξαπτη και με συναδέλφους από την Αντιπολίτευση.

Κοιτάξτε, δεν βγαίνει άκρη έτσι. Θα πρέπει να αντιληφθείτε ότι ο θεσμός του ελάχιστου εγγυημένου εισοδήματος είναι θεσμός- πλαίσιο. Δεν είναι μόνο η οικονομική ενίσχυση. Όπως είπε χθες στην ομιλία του ο κ. Κεγκέρογλου, συμπεριλαμβάνει ζητήματα επανένταξης στην αγορά εργασίας με συμμετοχή σε προγράμματα, που μάλιστα εάν ο ενδιαφερόμενος που εντοπιστεί και κληθεί να προσφέρει εργασία, αρνηθεί, βγαίνει και εκτός προγράμματος.

Επίσης, εμπεριέχει μια σειρά κοινωνικές παροχές, όπως λόγου χάριν η συμπερίληψή του στο κοινωνικό τιμολόγιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελείωσα, κύριε Πρόεδρε.

Είναι μία δέσμη την οποία ξεκινήσαμε σε δεκατρείς δήμους. Η Κυβέρνηση του ΣΥΡΙΖΑ την σταμάτησε και τώρα προσπαθεί με διασπασμένες, επιμέρους και, θα έλεγα, τις περισσότερες φορές αποσπασματικές ρυθμίσεις, που θα –θα!- παράσχουν κάποια βοήθεια στους αδύναμους, να αντικαταστήσει έναν θεσμό που τον πολέμησε, χωρίς να έχουμε καταλάβει και γιατί. Ίσως από στείρα αντιπολιτευτική διάθεση.

Να είστε, λοιπόν, συνειδότες, όταν υπερασπίζεστε κάτι και κάτι κρίνετε. Εάν πράγματι αυτός ο θεσμός του ελάχιστου εγγυημένου εισοδήματος είναι ο κατάλληλος και αφού με την πίεση της τρόικας -που δεν θέλατε- τον βάλατε στο τρίτο, αχρείαστο, μνημόνιο, να κοιτάξετε μήπως μπορέσετε τώρα να τον αξιοποιήσετε.

Ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΟΣ (Νικόλαος Βούτσης):** Ναι.

Για την οικονομία της συζήτησης και την ουσία της όμως, έχουν ζητήσει τον λόγο για μία τοποθέτηση για ένα λεπτό σε σχέση με δύο αναφορές του προλαλήσαντος ομιλητού, ο κ. Καραγιαννίδης μεν εκ μέρους των Βουλευτών για τους οποίους ειπώθηκε πως έκαναν μία ιταμή τοποθέτηση ως προς το έγγραφο Μπόργιανς –για την ουσία δηλαδή, για να διευκρινιστεί- και ο Υπουργός κ. Βίτσας δε σε σχέση με το θέμα που ετέθη. Να δοθούν οι διευκρινίσεις και να προχωρήσουμε τη συζήτηση.

Τον λόγο έχει ο κ. Καραγιαννίδης επ’ ολίγον.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Συνεχίζεται μία συγκεκριμένη επίθεση εναντίον των Βουλευτών που υπέγραψαν αυτή την ερώτηση. Είναι περίεργο βέβαια ότι μετά την απάντηση που υπάρχει από χθες από το Υπουργείο Εξωτερικών, επιμένουν στην ίδια λογική.

Δεν πρόκειται να ζητήσουμε καμμία συγγνώμη και για έναν και μόνο λόγο. Η απάντηση του Υπουργείου Εξωτερικών θέτει τους κυρίους που μας κατηγορούν στο να ζητήσουν συγγνώμη.

Εξηγούμαι. Στις 8-10-2012 τηλεγράφημα του πρόξενου από το Ντίσελντορφ με θέμα: Πρόσκληση Υπουργού Οικονομικών Βόρειας Ρηνανίας σε υπογράφοντα –δηλαδή στον πρόξενο- προκειμένου να συζητήσει θέμα οικονομικής κρίσεως και cd με στοιχεία καταθετών φοροφυγάδων. Δηλαδή, ο κ. Κούρκουλας, που ήταν Υφυπουργός Εξωτερικών από τον Οκτώβριο του 2012, γνωρίζει.

Και το δεύτερο…

**ΑΝΔΡΕΑΣ ΛΟΒΕΡΔΟΣ:** Τι λέει ο άνθρωπος; Δεν ήταν ο Βενιζέλος. Ήταν ο κ. Αβραμόπουλος.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε Λοβέρδο σάς άκουσα.

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Παρακαλώ, κύριε Πρόεδρε, προστατεύστε με από τις φωνασκίες.

**ΠΡΟΕΔΡΟΣ (Νικόλαος Βούτσης):** Παρακαλώ!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ντροπή σας!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Την ντροπή τη μοιράζει ο καθένας όπως τον βολεύει.

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Παρακαλώ! Ένα λεπτό να διευκρινιστούν τα θέματα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ντροπή σου. Αίσχος! Κύριε Πρόεδρε, αν είναι δυνατόν!

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Γιατί φωνάζετε; Παρακαλώ σταματήστε!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Φαντάζομαι ότι οι συνάδελφοι σέβονται τον διάλογο.

Συνεχίζω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ντροπή σου. Λασπολόγε. Κάτσε κάτω!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Να καταγραφούν αυτά που λέει η κ. Χριστοφιλοπούλου.

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου, παρακαλώ πολύ, σταματήστε. Να μη γράφονται στα Πρακτικά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου, σας παρακαλώ. Ηρεμήστε. Σταματήστε τώρα.

Ορίστε, κύριε Καραγιαννίδη, για ένα λεπτό χωρίς χαρακτηρισμούς.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Συνεχίζω.

Υπάρχει βέβαια το πιο σημαντικό απ’ όλα, που είναι το τηλεγράφημα του προξένου προς τον κ. Μαυραγάνη, που λέει το εξής: Στη συνέχεια τηλεφωνικών οδηγιών που έλαβα από τον κ. Μπούρα απέρριψα ευγενικά προς τον Υπουργό των Οικονομικών της Βόρειας Ρηνανίας την πρότασή του.

Και εδώ θέλω να πω τούτο: Η συγκυβέρνηση εκείνη είχε ενιαίο χαρακτήρα. Εάν οι συνάδελφοι διατείνονται …

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, αφήστε τις φωνασκίες!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Αν οι συνάδελφοι διατείνονται ότι ο κ. Κούρκουλας είναι κλητήρας στο Υπουργείο Εξωτερικών και δεν γνωρίζει τι έκανε ο κ. Αβραμόπουλος να μας το πουν.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου, τι έχετε πάθει;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Θέλετε να σας ανακαλέσω στην τάξη;

**ΧΡΗΣΤΟΣ ΚΑΡΑΓΙΑΝΝΙΔΗΣ:** Αν τελείωσαν οι κραυγαλέοι χαρακτηρισμοί, θα τελειώσω με τούτο: Ο κ. Κούρκουλας ήταν Υφυπουργός Εξωτερικών. Αν παραδέχονται ότι στο Υπουργείο Εξωτερικών ο κ. Κούρκουλας δεν γνώριζε τι έκανε ο κ. Αβραμόπουλος, καταλαβαίνετε τι εξωτερική πολιτική είχαμε τα τρία αυτά χρόνια!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Σας ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΟΣ (Νικόλαος Βούτσης):** Ένα λεπτό θα κάνετε. Περιμένετε να ακούσετε και τον κ. Βίτσα μήπως θέλετε να ενημερωθείτε και για το άλλο θέμα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου, σας παρακαλώ πολύ! Περιμένετε ένα λεπτό! Μα, δεν είναι δυνατόν!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …

**ΠΡΟΕΔΡΟΣ (Νικόλαος Βούτσης):** Μην εκτίθεστε.

(Θόρυβος στην Αίθουσα)

Μην απαντάτε, σας παρακαλώ.

Κύριε Τριανταφυλλίδη, σας παρακαλώ! Με αναγκάζετε και λέω ονόματα! Σας παρακαλώ πολύ! Έχουμε ολόκληρη διαδικασία μπροστά μας. Θα μιλήσει ο κ. Βίτσας, θα ακολουθήσει η διευκρίνιση που ζήτησε ο κ. Λοβέρδος και θα προχωρήσουμε με τον κ. Κουτσούμπα.

Σας παρακαλώ πολύ, σεβαστείτε και τη συνολική οικονομία της συζήτησης και την ουσία όσων λέγονται.

Κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κατ’ αρχάς, αντιπαρέρχομαι την άποψη που ακούστηκε ότι οι Ένοπλες Δυνάμεις είναι εξ ορισμού αντιδραστική δομή του κράτους. Την αντιπαρέρχομαι. Είναι μία άποψη. Εάν ο λαός αποφασίσει στην αντίστοιχη άποψη να δώσει δυνατότητα, φαντάζομαι θα το κάνει πράξη.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Εσείς το είπατε, όχι εγώ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Και ο Προυντόν μπορεί να το έλεγε.

Επειδή εμένα με ενδιαφέρει η τροπολογία του Υπουργείου Εθνικής Άμυνας να ψηφιστεί με τη μεγαλύτερη δυνατή πλειοψηφία, γιατί αφορά ένα θέμα που μας απασχολεί όλους, εξήγησα και χθες και επαναλαμβάνω και σήμερα το εξής: Εμείς έχουμε φτιάξει ως Υπουργείο Εθνικής Άμυνας έναν ολοκληρωμένο προϋπολογισμό με οροφή. Είπα και νούμερα. Προσπαθούμε μέσα σε αυτόν τον προϋπολογισμό, παίρνοντας υπ’ όψιν την εμπειρία των συναρμόδιων Υπουργείων, την εμπειρία τη δική μας, την εμπειρία των ξένων οργανισμών, της Ύπατης Αρμοστείας κ.λπ. να προβλέψουμε τα πάντα. Όλα αυτά –ας πούμε τα πάντα- θα έχουν διαγωνιστικές -τέτοιες ή άλλες- διαδικασίες.

Όμως, υπάρχει -και γι’ αυτό ανέφερα και την οδηγία της Ευρωπαϊκής Ένωσης- η πιθανότητα του απρόβλεπτου εν κρίσει –επειδή κάναμε χθες μαθηματικά, μην κάνουμε σήμερα γραμματική- το οποίο δεν μπορώ να πω ποιο είναι. Συγχρόνως, προσπάθησα στην κατ’ ιδίαν συζήτηση να εξηγήσω γιατί αυτό γίνεται.

Ευελπιστώ ότι αυτή η διαδικασία δεν θα ακολουθηθεί καθόλου, της κατ’ ανάθεσης, αλλά ως δυνατότητα την διεκδικώ, με την έννοια ότι πάντοτε όσοι έχουν κάνει έναν προϋπολογισμό, όπως οι μηχανικοί που αναλαμβάνουν ένα έργο, στο τέλος βάζουν κάποια απρόβλεπτα, τα οποία συνήθως είναι ένα 10% περίπου -δεν λέω ότι αυτό θα είναι- και αυτό πρέπει να το κάνουμε. Έχουμε υπολογίσει, αν κάνουμε πρόχειρους διαγωνισμούς, ακόμα και τις διαδικασίες…

**ΠΡΟΕΔΡΟΣ (Νικόλαος Βούτσης):** Ολοκληρώστε, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ολοκληρώνω, κύριε Πρόεδρε.

Αυτό είναι το θέμα. Και επειδή είμαι υπερασπιστής -το γνωρίζετε- των διαγωνιστικών διαδικασιών και των πρόχειρων και των γενικών και των νόμιμων κ.λπ., θα πρέπει να συμφωνήσουμε …

**ΔΗΜΗΤΡΙΟΣ ΚΥΡΙΑΖΙΔΗΣ:** Από τον Δεκέμβριο είναι οι διαχειριστικές αρχές. Τώρα τις θυμηθήκατε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Κυριαζίδη, αν εσείς είστε προφήτης και μπορείτε να προβλέπετε και τα απρόβλεπτα, είναι άλλης επιστήμης το θέμα.

Λέω, λοιπόν, ότι τα ζητήματα των διαγωνιστικών διαδικασιών, των οποίων είμαι φανατικός υποστηρικτής κι ελπίζω ότι είμαστε όλοι εδώ πέρα, θα πρέπει να έχουν και διαφάνεια και αιτιολογία και μία σειρά από άλλα πράγματα. Γιατί μην ξεχνάμε ότι σήμερα πρώην πολιτικοί βρίσκονται φυλακή ή είναι καταδικασμένοι, παρά το γεγονός ότι έχουν κάνει διαγωνιστικές διαδικασίες. Έχουν κάνει διαγωνιστικές διαδικασίες και έχει αποδειχτεί ότι έχουν πάρει και μίζες.

**ΣΟΦΙΑ ΒΟΥΛΤΕΨΗ:** Ε, καταργήστε τις κι αυτές.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Λέω, λοιπόν, ότι είμαι υποστηρικτής αυτών των δεδομένων. Έχει σημασία, κυρία Βούλτεψη, και ποιος είναι αυτός που τις κάνει.

**ΣΟΦΙΑ ΒΟΥΛΤΕΨΗ:** Αυτό φοβόμαστε κι εμείς.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Έτσι δεν είναι; Έχει σημασία και ποιος είναι.

**ΣΟΦΙΑ ΒΟΥΛΤΕΨΗ:** Ναι! Εσείς είστε. Ξέρουμε ποιος είναι.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Και από την παράταξή σας -όχι από εσάς- έχουν γίνει και τέτοια.

**ΣΟΦΙΑ ΒΟΥΛΤΕΨΗ:** Επειδή ξέρουμε, γι’ αυτό φοβόμαστε!

**ΠΡΟΕΔΡΟΣ (Νικόλαος Βούτσης):** Κύριε Βίτσα, μην ανοίγετε θέματα. Κλείσαμε.

Τον λόγο έχει ο κ. Λοβέρδος για ένα λεπτό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κατανοώ ότι είναι να ομιλήσει ο Γραμματέας του Κομμουνιστικού Κόμματος. Οπότε, πρέπει να την κλείσουμε αυτή τη συζήτηση.

Κύριε Υπουργέ, έκανα και κάναμε ό,τι μπορούσαμε. Σας υποδείξαμε και συγκεκριμένες ρυθμίσεις. Αξιοποιήσαμε την εμπειρία μας. Δεν το δέχεστε. Με τας ευχάς μας. Ελπίζω να μην έχετε εμπλοκές.

Θυμίζω, όμως, και σας παρακαλώ να κάνετε μια αντιπαραβολή του τρόπου που επιχειρηματολογούμε σε τέτοιου είδους ευαίσθητα θέματα και του τρόπου που επιχειρηματολογούσε ο Υπουργός, που είναι επικεφαλής του Υπουργείου για αντίστοιχα θέματα άλλες εποχές. Ένα το κρατούμενο.

(Θόρυβος στην Αίθουσα)

Κύριε Καραγιαννίδη, να μην το συνεχίσουμε.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ναι, αλλά να με αφήνετε να μιλάω.

**ΑΝΔΡΕΑΣ ΛΟΒΕΡΔΟΣ:** Εγώ θα ήθελα να έχετε το θάρρος και την πολιτική ευθύτητα και ευθιξία να έχετε ζητήσει συγγνώμη. Δεν το κάνατε. Δικαίωμά σας. θα σας κρίνουν οι πολίτες. Ωστόσο, σας λέω με τον πιο κατηγορηματικό τρόπο…

**ΧΡΗΣΤΟΣ ΚΑΡΑΓΙΑΝΝΙΔΗΣ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Καραγιαννίδη, παρακαλώ. Όλοι κρίνονται. Είναι αυτονόητα αυτά. Άρα, μην το επισημαίνετε, κύριε Καραγιαννίδη. Ο ομιλών, όμως, έχει δικαίωμα να το επαναλαμβάνει.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Με διέκοπτε, όμως, όταν μιλούσα.

**ΑΝΔΡΕΑΣ ΛΟΒΕΡΔΟΣ:** Σας το λέω με τον πιο κατηγορηματικό τρόπο. Αφού δεν δέχεστε να ζητήσετε συγγνώμη, ενώ είστε πολιτικός, που κάνατε λάθος αναφορά στο όνομα το Υπουργού Εξωτερικών εκείνης της εποχής, που θεωρείτε ωσάν να μην είστε ένα χρόνο κυβερνητικός Βουλευτής, ότι εφόσον κάτι ξέρει το διπλωματικό Γραφείο ενός Υπουργού, το ξέρουν οι Υφυπουργοί, οι Γενικοί Γραμματείς και όλοι οι Βουλευτές της πλειοψηφίας, κι εφόσον κάνατε λάθος στην αναφορά του ονόματος του Υφυπουργού που είχε σχέση με εκείνη την αλληλογραφία του 2012-2013 –πότε λέτε- αφού, λοιπόν, όλα αυτά τα κάνατε λάθος -και το λέει η εφημερίδα σας σήμερα ότι τα κάνατε λάθος- και δεν έχετε την ευθιξία να ζητήσετε συγγνώμη, σας λέω ένα πράγμα και με αυτό τελειώνω και δεν επανέρχομαι. Δυο φορές έχω μιλήσει στην Εθνική Αντιπροσωπεία και σήμερα είναι η τρίτη.

Δεν θα σας επιτρέψουμε -σε κανέναν από εσάς- να κάνετε το πλιάτσικο που κάνατε επί τέσσερα χρόνια στην παράταξή μας. Το κάνετε επίτηδες. Ξέρετε ποιος είναι ο υπεύθυνος που κατά τη γνώμη σας έχει κάνει κάτι κακό και επιλέγετε να αφορά σε εμάς. Τέλος αυτά, κύριοι και κυρίες. Από εδώ και πέρα θα βλέπετε τις δυνάμεις σας να μειώνονται. Τέλος!

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Λοβέρδο.

(Θόρυβος στην Αίθουσα)

Παρακαλώ ησυχία! Τέλος, τέλος!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αρκετά!

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου, παρακαλώ. Μη με αναγκάζετε να μιλάω ονομαστικά για συναδέλφους.

(Θόρυβος στην Αίθουσα)

Παρακαλώ σταματήστε όλοι!

Τον λόγο έχει ο Γενικός Γραμματέας του ΚΚΕ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …(δεν ακούστηκε)

**ΧΡΗΣΤΟΣ ΚΑΡΑΓΙΑΝΝΙΔΗΣ:** Πρέπει να βγει από την πρίζα. Δεν γίνεται!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν βγαίνω από την πρίζα για εσάς, ποτέ!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σταματήστε!

Κυρία Χριστοφιλοπούλου με συγχωρείτε, τι πράγμα είναι αυτό, όλο το μεσημέρι;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Εντάξει, ό,τι ήταν το πήραν τώρα τα τηλεοπτικά κανάλια. Το σόου είναι γνωστό.

**ΠΡΟΕΔΡΟΣ (Νικόλαος Βούτσης):** Φοβάμαι πως είναι έτσι.

Ελάτε, κύριε Κουτσούμπα. Να είστε καλά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι της συγκυβέρνησης, κάθε φορά που θέλετε να περάσετε ένα νέο πακέτο αντιλαϊκών πολιτικών εμφανίζεται και ένα επικοινωνιακό -ας το πούμε- πυροτέχνημα, για να παραπλανήσετε τον λαό.

Αυτό το διάστημα έχετε κάμποσες αντιλαϊκές επιλογές στα σκαριά: ασφαλιστικό, φορολογικό, αντιμετώπιση αγροτικών, εργατικών και λοιπών κινητοποιήσεων και μαζί με αυτά ΝΑΤΟ στο Αιγαίο, προσφυγικό και μεταναστευτικό. Αυτή τη φορά το πυροτέχνημα λέγεται «παράλληλο πρόγραμμα», το οποίο αξιοποιείτε για να περάσετε την εντύπωση στον λαό μας ότι δήθεν μέσα στο δύσκολο και ασφυκτικό κλίμα των δικών σας επιλογών μπορείτε και παίρνετε και κάποια φιλολαϊκά μέτρα.

Όμως «άνθρακες ο θησαυρός» για μία ακόμα φορά. Αυτά τα μέτρα είναι διάφορες διευθετήσεις και ρυθμίσεις, οι περισσότερες γραφειοκρατικού τύπου, όπως και οι Υπουργοί σας και Βουλευτές σας ομολογούν σε συνεντεύξεις τους και λοιπά. Πολύ περισσότερο, οι διευθετήσεις και οι ρυθμίσεις δεν είναι καν φιλολαϊκές, αλλά φιλοεπιχειρηματικές, που οδηγούν σε παραπέρα ιδιωτικοποίηση, εμπορευματοποίηση του συστήματος υγείας.

Η λειτουργία, για παράδειγμα, του Νοσοκομείου της Σαντορίνης με τέτοια κριτήρια το αποδεικνύει. Κι όλα αυτά σε μία περίοδο, μάλιστα, που η πολιτική σας έχει επιδεινώσει όλη τη ζωή των λαϊκών οικογενειών. Χρειάζεται αρκετό θράσος για να μιλάτε για ανακούφιση, όταν έχετε συμφωνήσει ότι τουλάχιστον μέχρι το 2018 στις ήδη πετσοκομμένες κρατικές δαπάνες για την υγεία δεν θα βρεθεί ούτε πεντάρα παραπάνω. Το ίδιο κάνετε και για τα φάρμακα, ενώ στην πρόνοια έπεσε μαχαίρι, κόβοντας τη χρηματοδότηση στο 50%.

Για τους ανασφάλιστους βαφτίζετε το κρέας ψάρι και τους δίνετε το δικαίωμα να πληρώνουν συμμετοχή, όπως και οι ασφαλισμένοι. Εδώ και αυτοί που δουλεύουν δεν μπορούν να πληρώσουν για την υγεία τους, για τις εξετάσεις τους και για τα φάρμακά τους, που κόβονται από τον ΕΟΠΥΥ και από τα υπόλοιπα ταμεία. Πώς θα πληρώνουν οι άνεργοι εργάτες, οι υπάλληλοι, οι αγρότες, οι επαγγελματίες που φυτοζωούν, όταν επιστημονικές μελέτες δείχνουν ότι το 22% του πληθυσμού δεν μπορεί να πάει ούτε στις δημόσιες μονάδες υγείας λόγω κόστους; Το 25% μειώνει τις δαπάνες για ρεύμα, για φαγητό, για να πληρώσει το αυξημένο κόστος των φαρμάκων. Για παράδειγμα, οι καρδιοπαθείς που αναγκάστηκαν να κόψουν τα φάρμακά τους αυξήθηκαν από 13%, που ήταν το 2014, στο 16,5% το 2015.

Αλήθεια, είναι αριστερή, φιλολαϊκή πολιτική να βάζετε τους δήμους και τις περιφέρειες με λεφτά των δημοτών, με επιπλέον δηλαδή τέλη και φόρους, να πληρώνουν για να λειτουργήσουν τα νοσοκομεία, τα κέντρα υγείας, να σιτίσουν και να στεγάσουν τους αγροτικούς γιατρούς και να ανοίγετε το Νοσοκομείο-επιχείρηση της Σαντορίνης -ή σε άλλα νησιά αύριο-, που θα χρηματοδοτείται από νέα τέλη και φόρους στους δήμους; Αντί να προσλάβετε ειδικευμένους διασώστες για τα ασθενοφόρα των κέντρων υγείας, βάζετε υπαλλήλους των οργανισμών τοπικής αυτοδιοίκησης να τα λειτουργούν, λες και δεν θα μεταφέρουν ασθενείς, αλλά οποιοδήποτε προϊόν.

Είναι τόσο αριστερή η πολιτική σας, που οδηγήσατε τη Νέα Δημοκρατία σε διαμαρτυρία, μάλιστα με τη «μαύρη βίβλο» που εξέδωσε, γιατί της κλέψατε το δικό της πρόγραμμα και γιατί δεν υλοποιείτε τις προηγούμενες διακηρύξεις σας.

Κύριοι της Κυβέρνησης, τα ράσα δεν κάνουν τον παπά. Η πολιτική σας αποτελεί συνέχεια της μαύρης, αντιλαϊκής πολιτικής που ακολούθησαν οι προηγούμενοι, η Νέα Δημοκρατία και το ΠΑΣΟΚ. Είστε άξιοι διαχειριστές των συμφερόντων των επιχειρηματικών ομίλων. Γι’ αυτό, όλοι αυτοί που τα μιλήσατε και τα συμφωνήσατε και υπογράψατε το τρίτο μνημόνιο σας κάνουν κριτική να επιταχύνετε την αντιλαϊκή περπατησιά σας.

Αν πραγματικά θέλατε να ασκήσετε μία πολιτική έξω από τις κατευθύνσεις της Ευρωπαϊκής Ένωσης, των μνημονίων, που θα ανακούφιζε πραγματικά τα λαϊκά στρώματα, θα ψηφίζατε την τροπολογία του ΚΚΕ για τους ανασφάλιστους, που λέει τουλάχιστον αυτοί να έχουν πλήρη ιατρική, φαρμακευτική, νοσηλευτική περίθαλψη δωρεάν, χωρίς καμμία συμμετοχή και πληρωμή. Θα ψηφίζατε τις τροπολογίες για παροχή δωρεάν γεύματος σε όλους τους μαθητές, για δωρεάν παροχή ηλεκτρικού ρεύματος σε όσους διαβιούν σε συνθήκες ακραίας φτώχειας, για την κατάργηση του ενιαίου φόρου κατανάλωσης, του ΦΠΑ στο πετρέλαιο θέρμανσης, στο φυσικό αέριο για οικιακή χρήση. Αρκετά πληρώνει ο λαός σε άμεσους και έμμεσους φόρους, εισφορές και διάφορα άλλα.

Όμως, δεν το κάνετε, γιατί η αγάπη σας για τον λαό τελείωσε εκεί που άρχισε η αγάπη σας για το μεγάλο κεφάλαιο. Και όλα αυτά δείχνουν τα περιορισμένα περιθώρια που έχει και η σημερινή Κυβέρνηση να ελιχθεί και απέναντι στον λαό, στην προσπάθειά της να υπηρετήσει τις επείγουσες και αδιαπραγμάτευτες για κάθε κυβέρνηση ανάγκες του κεφαλαίου και σε συνθήκες μάλιστα που η οικονομία δυσκολεύεται πολύ να ανακάμψει.

Κυρίες και κύριοι Βουλευτές, είναι προφανές ότι η Κυβέρνηση έχει επιλέξει την τακτική «καρότο και μαστίγιο», για να περάσει την πολιτική της και τα μέτρα αξιολόγησης. Από τη μία μεριά έχουμε λόγια ευαισθησίας προς τον λαό, μέτρα δήθεν ανακούφισης, προσκλήσεις σε προσχηματικούς διαλόγους και από την άλλη αυταρχισμό, απαγορεύσεις, συκοφαντίες, όπως αυτές που έχετε εκτοξεύσει το τελευταίο διάστημα σωρηδόν σε βάρος των αγροτών στα μπλόκα και σε άλλα τμήματα του λαού μας που κινητοποιούνται, που αυτή τη στιγμή αγωνίζονται και είναι στον δρόμο εξαιτίας ακριβώς της πολιτικής σας.

Καλείτε σε διαλόγους-απάτη, την ίδια στιγμή που δεν λέτε κουβέντα για τα αιτήματα που σας έχουν καταθέσει οι αγρότες, όπως για το αφορολόγητο, για παράδειγμα, στα 12.000 ευρώ, για να έχουν αφορολόγητο πετρέλαιο – όπως οι εφοπλιστές– ή για να έχουν αύριο φτηνό ρεύμα –όπως οι βιομήχανοι, που είναι στοιχειώδη, προκειμένου αυτοί οι άνθρωποι να μπορέσουν να επιβιώσουν και να μην αφανιστούν.

Το γεγονός ότι δεν λέτε απολύτως τίποτα πάνω σε όλα αυτά, ότι δεν αποσύρετε την αντιασφαλιστική σας πρόταση-έκτρωμα, το γεγονός ότι έχετε κάνει σημαία το ζήτημα του κατά κύριο επάγγελμα αγρότη, που είναι το εργαλείο για να πεταχτούν, πέραν των άλλων, εκτός παραγωγής οι μικροί και οι μεσαίοι αγρότες και να συγκεντρωθεί η γη και η παραγωγή σε λίγες μεγάλες καπιταλιστικές επιχειρήσεις, δείχνει τι και ποιους υπηρετείτε.

Μιλάτε για βελτιώσεις στο νομοσχέδιο για το ασφαλιστικό και ουσιαστικά το μόνο που αλλάζετε είναι η μεταβατικότητα των μέτρων, δηλαδή το αν αυτά θα υλοποιηθούν σε ένα, σε δυο ή σε τρία χρόνια.

Σας το λέμε για μια ακόμη φορά, όπως το φωνάζει όλος ο κόσμος και οι εργάτες και οι υπάλληλοι και οι αυτοαπασχολούμενοι και οι μισθωτοί, οι άλλοι επιστήμονες, οι αγρότες που είναι στον δρόμο: το αντιασφαλιστικό σχέδιο είναι λαιμητόμος. Οι αγώνες που έγιναν είναι μόνο η αρχή. Έχουμε δρόμο ακόμη μπροστά μας και οι εργαζόμενοι θα κλιμακώσουν την πάλη τους και με τη σαρανταοκτάωρη πανελλαδική απεργία, όταν έρθει -αν έρθει- στη Βουλή, κι αν χρειαστεί και με άλλες μορφές, για να τα διεκδικήσουν.

Ο λαός έχει πλέον πλούσια, πολύτιμη πείρα και μπορεί να καταλάβει ότι αυτά που του λέτε, ότι δήθεν η αξιολόγηση είναι ο τελευταίος κάβος και μετά υπάρχει φως στον ορίζοντα, ακριβώς δηλαδή ό,τι του έλεγαν και οι προηγούμενες κυβερνήσεις, είναι μόνο αέρας κοπανιστός. Κάθε αξιολόγηση θα συνοδεύεται και με νέα, σκληρότερα μέτρα, μέτρα μόνιμα, όχι προσωρινά, ενώ ήδη έχει ξεκινήσει η συζήτηση για τα μέτρα που χρειάζονται την αμέσως επόμενη περίοδο, εργασιακά και δημοσιονομικά μέτρα, για να υπάρχει πρωτογενές πλεόνασμα 3,5% το 2018 και πάει λέγοντας.

Την ίδια στιγμή προχωράτε στις ιδιωτικοποιήσεις στρατηγικών τομέων της οικονομίας. Προχθές ήμουν στη «ΛΑΡΚΟ», μια από τις ναυαρχίδες του ορυκτού πλούτου μας. Σας προειδοποιούμε: Μην τολμήσετε να πειράξετε τους εργαζόμενους της «ΛΑΡΚΟ» με απειλές για μειώσεις προσωπικού, ξεκινώντας δήθεν από τους εργολαβικούς πρώτα, τη στιγμή που πρέπει να γίνουν και νέες προσλήψεις. Μην τολμήσετε να πειράξετε δικαιώματα, εισοδήματα κατακτημένα με ποταμούς αίματος και θυσιών πολύχρονων αγώνων.

Δεν μπορείτε να κρύβεστε πίσω από αναφορές ότι η παγκόσμια οικονομία αγκομαχά, ότι οι εκτιμήσεις μιλάνε για την πιθανότητα νέας, πιθανόν πιο βαθιάς, και συγχρονισμένης κρίσης, σε μια περίοδο που ανταγωνισμοί ανάμεσα σε ισχυρές καπιταλιστικές οικονομίες οξύνονται επικίνδυνα.

Όλα τα παραπάνω, που ισχύουν βεβαίως, επιβεβαιώνουν την ανάγκη ο αγώνας του λαού να στρέψει τα πυρά του στον βασικό αντίπαλο, που είναι η ίδια η οικονομία και εξουσία του κεφαλαίου, οι ιμπεριαλιστικές ενώσεις, όπως η Ευρωπαϊκή Ένωση, οι κυβερνήσεις και τα κόμματα που υπηρετούν αυτόν τον δρόμο.

Αυτός ο δρόμος, εν έτει 2016, όχι μόνο δεν μπορεί να εξασφαλίσει τα στοιχειώδη για μία αξιοπρεπή ζωή, αλλά στέλνει τους εργαζομένους στη δουλειά μέχρι τα βαθιά γεράματα για ένα επίδομα των 384 ευρώ.

Κυρίες και κύριοι Βουλευτές, κανένας επικοινωνιακός αντιπερισπασμός δεν μπορεί να κρύψει ότι η Κυβέρνηση ΣΥΡΙΖΑ-ΑΝΕΛ κλιμακώνει την επίθεση σε βάρος του λαού σε όλα τα μέτωπα, και στο μέτωπο της εσωτερικής πολιτικής και στο μέτωπο της ονομαζόμενης εξωτερικής πολιτικής. Συνεχίζει την πολιτική προηγούμενων κυβερνήσεων, της Νέας Δημοκρατίας και του ΠΑΣΟΚ, σε όλα τα επίπεδα.

Είναι πολύ σημαντικό σήμερα να αντιληφθεί ο λαός μας ότι αποτελεί ενιαίο και αδιάσπαστο σύνολο και η εσωτερική και η εξωτερική πολιτική. Το ένα αποτελεί συνέχεια του άλλου. Μια κυβέρνηση, η οποία υπηρετεί τα συμφέροντα, τα κέρδη του κεφαλαίου, που παίρνει μέτρα σε βάρος του δικού της λαού, θυσιάζοντας τα εργατικά λαϊκά δικαιώματα, είναι απόλυτα λογικό και επόμενο να συμμετέχει και σε επεμβάσεις και σε ιμπεριαλιστικούς πολέμους, σε τυχοδιωκτισμούς, με όποιο πρόσχημα και αν εξαπολύονται σε βάρος των λαών.

Το λέμε αυτό, γιατί με πρόσχημα το προσφυγικό ετοιμάζεται ο νέος γύρος επεμβάσεων στην περιοχή της Μέσης Ανατολής και η Κυβέρνηση έχει τεράστιες ευθύνες που αποδέχτηκε την εμπλοκή του ΝΑΤΟ στο Αιγαίο, γιατί αυτή η εμπλοκή όχι μόνο δεν λύνει το προσφυγικό, μεταναστευτικό πρόβλημα, αλλά αντίθετα το οξύνει. Η ανάμειξη του ΝΑΤΟ ενισχύει τη στρατιωτική δράση και τις ενέργειες της Τουρκίας και στη βόρεια Συρία, οδηγεί στην κλιμάκωση του πολέμου και άρα σε περισσότερους ξεριζωμένους και περισσότερους πρόσφυγες.

Είναι τόσο απλό. Η εμπλοκή του ΝΑΤΟ οξύνει τους ανταγωνισμούς ανάμεσα στο ΝΑΤΟ και στη Ρωσία, που εκδηλώνονται και με τη συγκέντρωση πολεμικών μέσων στην περιοχή και, φυσικά, μεγαλώνει τους κινδύνους από μία τέτοια αντιπαράθεση και οπωσδήποτε αποθρασύνει, ενισχύει την τούρκικη επιθετικότητα, την προκλητικότητα της Τουρκίας σε βάρος των κυριαρχικών δικαιωμάτων της χώρας, αφού ως γνωστόν το ΝΑΤΟ δεν αναγνωρίζει σύνορα στο Αιγαίο.

Η Κυβέρνηση ΣΥΡΙΖΑ-ΑΝΕΛ φέρει σοβαρότατες ευθύνες για την εξέλιξη αυτού του προβλήματος. Παρ’ όλα τα λόγια συμπάθειας προς τους πρόσφυγες, συμμετέχει ενεργά στους σχεδιασμούς αυτούς για το προσφυγικό-μεταναστευτικό της Ευρωπαϊκής Ένωσης, ψήφισε και πανηγύρισε για αποφάσεις που οδηγούν σε μαζικό εγκλωβισμό προσφύγων, μεταναστών στην Ελλάδα και στο ανοιγοκλείσιμο της κάνουλας, σύμφωνα με τις ανάγκες μόνο του μεγάλου κεφαλαίου, της Ευρώπης σε φθηνά εργατικά χέρια.

Αυτές τις ανάγκες εξυπηρετεί το πρόγραμμα μετεγκατάστασης ενός μηδαμινού αριθμού προσφύγων από Ελλάδα, Ιταλία σε άλλα κράτη-μέλη, τα hot spots διαλογής των συγκεκριμένων προσφύγων.

Οι αντιθέσεις μεταξύ κρατών-μελών και για τη διαχείριση του προσφυγικού, που έχουν οξυνθεί το τελευταίο διάστημα, με κλείσιμο συνόρων, Σένγκεν κ.λπ., οφείλονται στο διαφορετικό επίπεδο ανάπτυξης και διάρθρωσης της οικονομίας μεταξύ των κρατών-μελών της Ευρωπαϊκής Ένωσης.

Το Κομμουνιστικό Κόμμα Ελλάδας καλεί τον λαό σε επαγρύπνηση, σε πάλη ενάντια σ’ αυτά τα σχέδια στην περιοχή, ενάντια στο ΝΑΤΟ και οποιαδήποτε συμμετοχή της Ελλάδας σε επεμβάσεις και πολέμους, ενάντια στην Ευρωπαϊκή Ένωση και τους μηχανισμούς της -είτε λέγεται Σένγκεν, είτε FRONTEX, είτε Κανονισμός Δουβλίνου- για απευθείας μεταφορά προσφύγων, μεταναστών από τις χώρες πρώτης υποδοχής και τα νησιά στα κράτη τελικού προορισμού της, σε αντίθεση με τα hot spots ή κέντρα μετεγκατάστασης- διαλογής και στην ουσία εγκλωβισμού τους εδώ, για ανθρώπινους και αξιοπρεπείς χώρους προσωρινής φιλοξενίας με ευθύνη του Υπουργείου Μεταναστευτικής Πολιτικής και χωρίς την παρουσία των μη κυβερνητικών οργανώσεων.

Και μιας και η κουβέντα είναι για τους πρόσφυγες, δεν πρέπει να ξεχνάμε και τους Έλληνες πρόσφυγες, μέσα στην ίδια τους τη χώρα. Με πόνο ψυχής μού έλεγαν οι κάτοικοι της Ποντοκώμης του Νομού Κοζάνης –όπως και άλλων κοινοτήτων, της Μαυροπηγής, του Κομάνου, άλλων χωριών εκεί– ότι οδηγούνται σε υποχρεωτική μετεγκατάσταση, χωρίς να έχουν εξασφαλιστεί και τα στοιχειώδη ακόμα σε υποδομές, έτσι ώστε να παραμείνουν στα χωριά τους. Ποντιακής καταγωγής στην πλειοψηφία τους, οι κάτοικοι αυτοί ρίζωσαν μετά την προσφυγιά της δεκαετίας του 1920 εκεί, σε αυτά τα μέρη, και τώρα πάλι ξεσπιτώνονται, χωρίς να εξασφαλίζονται –ξαναλέω- τουλάχιστον οι απαραίτητες προϋποθέσεις για τη ζωή των χωριών τους, τα οποία έφτιαξαν με πολύ πόνο και ιδρώτα.

Πρέπει να παρθούν και γι’ αυτό και για άλλα προβλήματα συγκεκριμένα μέτρα. Βεβαίως, θα σας καταθέσουμε και ξεχωριστές κοινοβουλευτικές παρεμβάσεις μας στο επόμενο διάστημα.

Έτσι και αλλιώς –για να ολοκληρώνω- στον δρόμο της πάλης για ανατροπή του συστήματος που προκαλεί πολέμους και φτώχεια, πρόσφυγες και μετανάστες βρίσκεται η λύση για τον λαό και τη χώρα.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Κουτσούμπα.

Τον λόγο έχει τώρα ο κ. Μάρδας για ένα λεπτό, για να τοποθετηθεί για μία τροπολογία.

Εν συνέχεια θα πάρει τον λόγο η κ. Φωτίου, σχετικά με μια νομοτεχνική βελτίωση, και θα ακολουθήσει στο Βήμα ο κ. Μάριος Γεωργιάδης.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Πρόεδρε, και εγώ θέλω να μιλήσω για κάποιες βουλευτικές τροπολογίες.

**ΠΡΟΕΔΡΟΣ (Νικόλαος Βούτσης):** Ορίστε, κύριε Μάρδα, έχετε τον λόγο.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Κυρίες και κύριοι, αναφέρομαι στην τροπολογία με γενικό αριθμό 243 και ειδικό 47, η οποία σχετίζεται με τη νομιμοποίηση κάποιων δαπανών που έλαβαν χώρα όλο το 2013, 2014, 2015. Είναι δαπάνες 280.000 ευρώ, οι οποίες έγιναν και ανακοινώθηκαν μεταγενέστερα στη «ΔΙΑΥΓΕΙΑ». Αυτή είναι η τροπολογία.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρόκειται για νομοτεχνική βελτίωση στο σχέδιο νόμου που συζητάμε. Αφορά το άρθρο 4, δηλαδή τα κέντρα κοινότητας.

Επειδή ακούσαμε όλα όσα λέτε, ότι πάμε να φτιάξουμε μαγαζιά μέσα στους δήμους και να βάλουμε δικούς μας ανθρώπους, υπενθυμίζω ότι τα κέντρα κοινότητας θα στελεχωθούν από τα ΕΣΠΑ, έχουν μπει στα ΕΣΠΑ και θα στελεχωθούν με τις διαδικασίες των ΕΣΠΑ.

Όμως, επειδή η παρατήρηση που κάνατε, ότι έτσι και αλλιώς πρέπει να είναι συνδεδεμένα με τις κοινωνικές υπηρεσίες του δήμου, είναι σωστή και αυτή είναι η σκέψη μας, γίνεται ως εξής: Στο δεύτερο εδάφιο της παραγράφου 1 του άρθρου 4 μετά τη φράση «τοπικής αυτοδιοίκησης Α΄ βαθμού» προστίθεται η φράση «σε συνεργασία με την οικεία Κοινωνική Υπηρεσία». Άρα δεν είναι κανένα μαγαζί, είναι μέσα στον δήμο και είναι σε συνεργασία με την Κοινωνική Υπηρεσία του δήμου.

**ΠΡΟΕΔΡΟΣ (Νικόλαος Βούτσης):** Όχι επιχειρήματα εδώ, κυρία Φωτίου.

Ευχαριστώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υπάρχει και άλλη μία νομοτεχνική βελτίωση, κύριε Πρόεδρε. Στο στοιχείο δ΄ της παραγράφου 2 του άρθρου 4 –πάλι στο ίδιο άρθρο- μετά τη φράση «κοινωνικοί ξενώνες αστέγων» προστίθεται η φράση «συμβουλευτικά κέντρα και ξενώνες φιλοξενίας για γυναίκες-θύματα βίας».

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 200)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Πριν δώσω τον λόγο στον κ. Γεωργιάδη, τον τελευταίο εκ των εισηγητών, από την Ένωση Κεντρώων, θα ήθελα να σας πω ότι θα υπάρξει μία λίστα με όλες τις τροπολογίες, η οποία θα δοθεί στους υπευθύνους, στους εισηγητές, στους Κοινοβουλευτικούς Εκπροσώπους, έτσι ώστε πολύ εύκολα στο τέλος να πάμε στην ψηφοφορία, βεβαίως σε σχέση με την ψήφιση κατ’ αρχήν του νομοσχεδίου από όλα τα κόμματα, αλλά και σε σχέση με την ψήφιση των τροπολογιών, για να διευκολυνθεί η διαδικασία.

**ΒΑΣΙΛΕΙΟΣ ΟΙΚΟΝΟΜΟΥ:** Εγκυκλοπαίδεια είναι, κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Τα υπόλοιπα, κύριε Οικονόμου, τα είπατε δις.

Ορίστε, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι, καλησπέρα, πλέον!

Επειδή βλέπουμε πάρα πολλές τροπολογίες –ομολογουμένως υπεράριθμες- και αλλαγές που έρχονται, θα αφήσω τον Κοινοβουλευτικό μας Εκπρόσωπο σε λίγη ώρα που θα μιλήσει να σχολιάσει επ’ αυτών.

Επειδή χθες έθιξα θέματα τόσο οικονομικού όσο και κοινωνικού χαρακτήρα, σήμερα θα ήθελα να αφιερώσω τον χρόνο μου στον κρισιμότερο ίσως πολιτικό τομέα, αυτόν της παιδείας. Και γιατί είναι ο κρισιμότερος; Διότι από αυτόν ξεκινάνε όλα, και η οικονομία και η εξωτερική πολιτική αλλά και η εσωτερική διοίκηση.

Και δεν θα μιλήσω για την παιδεία γενικά. Θα είμαι συγκεκριμένος και θα μιλήσω για την τριτοβάθμια εκπαίδευση, η οποία είναι η μεγαλύτερη εκπαιδευτική πληγή των τελευταίων δεκαετιών.

Το καλύτερο, λοιπόν, ελληνικό πανεπιστήμιο αυτήν τη στιγμή βρίσκεται σε όλες τις διεθνείς κατατάξεις από την τριακοσιοστή θέση και κάτω. Μας περνάνε δηλαδή στη λίστα πολλά κινεζικά, ινδικά, αργεντίνικα, μεξικάνικα, νοτιοαφρικανικά, λιβανέζικα, καζάκικα, τσέχικα, κολομβιανά, μαλαισιανά, ταϋλανδέζικα πανεπιστήμια. Μας περνούν δηλαδή στην κατάταξη πολλές χώρες, οι οποίες και μικρότερο εκπαιδευτικό προϋπολογισμό έχουν από εμάς και γεωγραφικά αποκλεισμένες είναι – και εννοώ ότι δεν έχουν ισχυρές συμμαχίες, όπως εμείς με την Ευρωπαϊκή Ένωση. Θα αναφέρω χαρακτηριστικά το Εθνικό Καποδιστριακό Πανεπιστήμιο, το οποίο είναι στην τριακοσιοστή πρώτη θέση, το Αριστοτέλειο στην τετρακοσιοστή πεντηκοστή ένατη. Καταθέτω στα Πρακτικά σχετικές πηγές των όσων λέω.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι διεθνείς κατατάξεις ελέγχουν πολύπλευρα το κάθε ανώτατο εκπαιδευτικό ίδρυμα του κόσμου, δηλαδή το επίπεδο παραγόμενης έρευνας, τον δείκτη ικανοποίησης των εγχώριων και αλλοδαπών σπουδαστών αλλά και τη γενικότερη ακαδημαϊκή φήμη. Και δεν είναι νέο φαινόμενο αυτό. Το ελληνικό πανεπιστήμιο ευτελίστηκε και από τις προηγούμενες κυβερνήσεις μέχρι τώρα, για να μη γελιόμαστε. Δεν είναι, δηλαδή, δικό σας δημιούργημα. Να τα λέμε όλα.

Το κύριο επιχείρημά σας αυτή τη στιγμή είναι ότι οι Έλληνες πτυχιούχοι διαπρέπουν στο εξωτερικό, επειδή αναγκαστικά έχουν αποκτήσει ταλέντα «πεζοναυτών», για να επιβιώσουν ακαδημαϊκά και ερευνητικά μέσα στις αντιξοότητες του ελληνικού εκπαιδευτικού συστήματος. Όχι, δηλαδή, επειδή τα πανεπιστήμιά μας σήμερα είναι υψηλού επιπέδου, αλλά ακριβώς για τον αντίθετο λόγο.

Μέσα σε αυτό το κλίμα, ο ΔΟΑΤΑΠ πριν από λίγες ημέρες ανακοινώνει: Πρακτική άσκηση η οποία ενσωματώνεται σε πρόγραμμα σπουδών ομοταγών εκπαιδευτικών ιδρυμάτων ανώτατης εκπαίδευσης της αλλοδαπής πρέπει να έχει πραγματοποιηθεί στη χώρα στην οποία απονέμεται ο τίτλος.

Και σας ερωτώ: Πιστεύετε ότι αυτή η διεθνής απομόνωση σε ακαδημαϊκό επίπεδο θα συμβάλει στη βελτίωση της ποιότητας του πανεπιστημίου και του κλάδου σπουδών της τριτοβάθμιας εκπαίδευσης;

Αν κάποιος, για παράδειγμα, σας φέρει ένα πτυχίο από την Οξφόρδη, το Κέμπριτζ, το Χάρβαρντ, εσείς επιμένετε να τον περάσετε από τις βασάνους που έχετε σκοπό να τον περάσετε για να αναγνωρίσετε το πτυχίο του, ένα πτυχίο που θεωρείται βάσει όλων των διεθνών κατατάξεων –δυστυχώς- εκατό φορές καλύτερο από το οποιοδήποτε αντίστοιχο μπορεί να πάρει από τη δική μας χώρα; Επιμένετε σε αυτή την άποψη; Σκοπεύετε να κάνετε ακόμη πιο δύσκολη τη ζωή των Ελλήνων πτυχιούχων του εξωτερικού, που έρχονται στην Ελλάδα για να βοηθήσουν τη χώρα μας να αναπτυχθεί;

Σε όλα τα αξιόπιστα εκπαιδευτικά ιδρύματα του κόσμου ο φοιτητής έχει δικαίωμα, για παράδειγμα, να εκπληρώσει εν μέρει τις πτυχιακές του υποχρεώσεις και να εκπονήσει τη διπλωματική του ή την πρακτική του σε άλλο ΑΕΙ ή σε οποιονδήποτε άλλον φορέα ή χώρα. Αρκετοί μάλιστα Έλληνες φοιτητές του εξωτερικού έρχονται εδώ για να συνεχίσουν τις σπουδές και την πρακτική τους άσκηση.

Προφανώς, όμως, αυτό δεν σας αρέσει και με αυτό που κάνετε δεν θα καταφέρετε να σπουδάσει ο Έλληνας σε μια υποδεέστερη σχολή. Θα καταφέρετε να τον κάνετε να μείνει για πάντα στο εξωτερικό και στην τελική ίσως αυτό θέλετε να κάνετε και πραγματικά να μη θέλετε οι εργαζόμενοι να εισέρχονται στη χώρα μας και να βοηθάνε.

Η επιστημονική κοινότητα έχει διεθνή διάσταση. Μάλιστα η ύπαρξη και μόνο του ΔΟΑΤΑΠ εν Ελλάδι και το δυσχερές περιβάλλον αναγνώρισης τίτλων που έχουν αποκτηθεί ακόμη και από τα πιο αξιόπιστα πανεπιστήμια της αλλοδαπής, μας στοχοποιεί διεθνώς και εκτός των άλλων γίνεται και αντικείμενο διαρκών προστίμων για τη χώρα μας. Ενώ δηλαδή στα λόγια θέλετε διαπολιτισμική σύγκλιση, στην πράξη κάνετε τελείως το αντίθετο.

Ας αφήσουμε, όμως, την παραδοσιακή μορφή εκπαίδευσης και ας περάσουμε στην εξ αποστάσεως εκπαίδευση. Φέρνετε στο τρέχον νομοσχέδιο μια τροπολογία, η οποία περνάει όλες τις αρμοδιότητες της αξιολόγησης στο Ελληνικό Ανοικτό Πανεπιστήμιο. Ονομάζετε τον νέο αυτόν οργανισμό που σχηματίζεται Κέντρο Πιστοποίησης εξ Αποστάσεως Εκπαίδευσης, ο οποίος μάλιστα είναι άρρηκτα συνδεδεμένος με το Υπουργείο.

Αυτή η τροπολογία προφανώς σχετίζεται με το κύριο σώμα του νομοσχεδίου, στο οποίο προβλέπεται ότι το ΕΑΠ δύναται να δημιουργήσει παραρτήματα εντός της ελληνικής επικράτειας, κατόπιν βέβαια καταβολής διδάκτρων.

Τι βλέπουμε εδώ; Τι σημαίνει στην πράξη ο σχεδιασμός της τροπολογίας και του συγκεκριμένου εδαφίου του νομοσχεδίου; Ότι υπάρχει σαφέστατα μια τάση κρατισμού και ρουσφετολογικής διαχείρισης και για την ανώτατη εκπαίδευση. Όταν θέτετε το ΕΑΠ, το οποίο μάλιστα έχει και δίδακτρα, μονοπώλιο στην εξ αποστάσεως εκπαίδευση, δεν μπορούμε παρά να μιλάμε για πρακτικές Βόρειας Κορέας για την Ελλάδα.

Επί της ουσίας, ορίζετε το Ανοικτό Πανεπιστήμιο και κατ’ επέκταση το ελληνικό κράτος ως μοναδικό πάροχο εξ αποστάσεως εκπαίδευσης και όχι μόνο αυτό, αλλά και μοναδικό αξιολογητή του συνόλου της εξ αποστάσεως εκπαίδευσης. Και στην τελική, τόσο μεγάλη εμπιστοσύνη έχετε στο ΕΑΠ, ώστε θέλετε να αξιολογήσετε διεθνή εκπαιδευτικά ιδρύματα εγνωσμένου κύρους; Είναι εντελώς αδικαιολόγητη η εν λόγω αυτοπεποίθησή σας.

Τέλος, θα αναφερθώ στα δημόσια ΙΕΚ, στα οποία καταδεικνύεται το μέγεθος της διαχειριστικής σας ανεπάρκειας. Εκεί παρατηρείται το εξής φαινόμενο: Στη διαδικασία πρόσληψης εκπαιδευτικού προσωπικού προηγούνται οι μόνιμα διορισμένοι καθηγητές στο δημόσιο έναντι των ανέργων, με μέγιστο διαθέσιμο ωρών δέκα ώρες την εβδομάδα.

Και ερωτώ εσάς, που έχετε υποτιθέμενη ευαισθησία για τους ανέργους: Σε μια χώρα με 25% ανεργία, επιτρέπεται να δίνονται δύο θέσεις εργασίας σε κάποιους προνομιούχους, οι οποίοι προφανώς σχετίζονται εν μέρει με την εκλογική σας πελατεία; Ένα ακόμη παράδειγμα πολυθεσίας, που ταλανίζει τη χώρα μας τα τελευταία χρόνια.

Δώστε προσοχή και σε έναν άλλο τραγέλαφο. Από το 2017 θα είναι υποχρεωτική για την πρόσληψη στα δημόσια ΙΕΚ η λεγόμενη «πιστοποίηση εκπαιδευτή ενηλίκων». Για να αποκτηθεί δηλαδή η πιστοποίηση, καταβάλλεται κυμαινόμενο ποσό περί τα 120 ευρώ στον ΕΟΠΠΕΠ από τον Μάιο του 2014. Παρ’ όλα αυτά, εξετάσεις πιστοποίησης έδωσαν ελάχιστοι το καλοκαίρι του 2015, οι οποίοι βέβαια και προηγούνται για πρόσληψη έναντι των υποψηφίων, καθώς είναι πιστοποιημένοι. Όμως, όλοι πλήρωσαν και, λόγω της δικής σας ανεπάρκειας σας να διεξάγετε εξετάσεις, δεν έχουν εξεταστεί.

Καταθέτω και ένα σχετικό άρθρο, με μια καταγγελία.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό, λοιπόν, το κράτος-απατεώνας εμάς στην Ένωση Κεντρώων δεν μας αντιπροσωπεύει. Επιθυμούμε άμεση απάντηση σε όλες αυτές τις πτυχές που θέσαμε και όχι τόσο για εμάς, αλλά περισσότερο για τον κόσμο, που παρακολουθεί και αγωνιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα ακόμη λεπτό, κύριε Πρόεδρε, και θα ολοκληρώσω.

Οι προτάσεις μας είναι απλές: αναβάθμιση των δημοσίων πανεπιστημίων και αξιολόγηση του διδακτικού και διοικητικού προσωπικού από πρόσωπα εγνωσμένου κύρους, ανεξαρτήτως εθνικότητας. Μεθοδολογίες αξιολόγησης υπάρχουν πάρα πολλές και είναι έτοιμες και το γνωρίζετε αυτό. Ενδιαφέρον δεν βλέπουμε από πλευράς σας, γιατί φοβάστε το πολιτικό κόστος.

Αφού θαυμάζετε τόσο πολύ το αγγλικό πρότυπο, σας προσκαλούμε να το πλησιάσετε. Δεν σας εμποδίζει κανείς. Τόσο τα κονδύλια του ΕΛΚΕ όσο και ο ετήσιος προϋπολογισμός φτάνουν και περισσεύουν για μια χώρα με πληθυσμό και εργασιακό δυναμικό όπως η δική μας.

Δεν θα μπορούσε, για παράδειγμα, η χώρα μας να γίνει ένα διεθνές κέντρο θεωρητικών σπουδών; Είμαστε γνωστοί παγκοσμίως ως οι εφευρέτες της φιλοσοφίας και της επιστήμης. Σταματήστε να διορίζετε τους αρεστούς σας στα πανεπιστήμια. Αναβαθμίστε τα υλικοτεχνικά. Απαλλαχτείτε από αγκυλώσεις περασμένων αιώνων και υποδεχτείτε τον 21ο αιώνα. Μη μας βυθίζετε άλλο στον Μεσαίωνα.

Θα κλείσω τη σημερινή μου ομιλία με ένα απόσπασμα από το μυθιστόρημα «Το όνομα του ρόδου» του Ουμπέρτο Έκο, ο οποίος έφυγε από τη ζωή εχθές, σε ηλικία ογδόντα τεσσάρων ετών, γεγονός που αποτελεί σίγουρα μεγάλη απώλεια για την παγκόσμια φιλοσοφία και λογοτεχνία.

Αναφέρει, λοιπόν: *«*Η διαδικασία της μάθησης δεν περιλαμβάνει μόνο τι πρέπει ή τι δεν μπορούμε να πράξουμε, αλλά και τι θα μπορούσαμε να αποφύγουμε να πράξουμε.». Με λίγα λόγια, αγαπητοί συνάδελφοι, αν το εκπαιδευτικό μας σύστημα τις τελευταίες δεκαετίες ήταν καλύτερο, λογικά δεν θα ήσασταν Κυβέρνηση αυτή τη στιγμή.

Σήμερα η χώρα χρειάζεται καθαρές λύσεις, που να περιλαμβάνουν τη δικαιοσύνη και την προοπτική. Λυπούμαστε, κυρίες και κύριοι, αλλά η Ένωση Κεντρώων καταψηφίζει το εν λόγω νομοσχέδιο.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Γεωργιάδη.

Επιτρέψτε μου, κύριε Γεωργιάδη, για την εγκυρότητα των στοιχείων και όχι της άποψης–προς Θεού- να πω ότι η λίστα που καταθέσατε με τα πανεπιστήμια δεν είναι η λίστα των πεντακοσίων πανεπιστημίων, αλλά είναι η λίστα των είκοσι χιλιάδων, που είναι δημόσια και ιδιωτικά.

**ΜΑΡΙΟΣ ΓΕΩΡΓΙΑΔΗΣ:** Βεβαίως.

**ΠΡΟΕΔΡΟΣ (Νικόλαος Βούτσης):** Κι εκεί η κατάταξη η οποία δίνεται και αν την αντιστοιχήσετε με τις λίστες των πεντακοσίων ή άλλες πιο έγκυρες, λιγότερο ή περισσότερο, λίστες, έχουν θετικό πρόσημο, κύριε Γεωργιάδη. Κρατήστε το αυτό.

**ΜΑΡΙΟΣ ΓΕΩΡΓΙΑΔΗΣ:** Είναι ψηλά, αλλά αναλογιστείτε τα υπόλοιπα πανεπιστήμια που είναι χαμηλότερα…

**ΠΡΟΕΔΡΟΣ (Νικόλαος Βούτσης):** Εντάξει. Είναι σωστό να διευκρινίζονται τα πράγματα.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΟΣ (Νικόλαος Βούτσης):** Όχι, επ’ αυτού δεν θα μιλήσετε, κύριε Φίλη, σας παρακαλώ πολύ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Διευκρινίσεις θέλουμε να δώσουμε.

**ΣΟΦΙΑ ΒΟΥΛΤΕΨΗ:** Δεν έχει διευκρινίσεις, δεν απαντάτε στους Βουλευτές.

**ΠΡΟΕΔΡΟΣ (Νικόλαος Βούτσης):** Όχι, δεν θα δοθούν διευκρινίσεις.

Ο κ. Ξανθός κάτι ήθελε να πει.

**ΑΝΔΡΕΑΣ ΞΑΝΘΟΣ (Υπουργός Υγείας):** Μετά τον κ. Κουρουμπλή, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Εντάξει, μετά τον κ. Κουρουμπλή. Και η κ. Αντωνοπούλου κάτι θα διευκρινίσει επίσης για κάτι που ειπώθηκε. Τα των πανεπιστημίων διευκρινίστηκαν.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι συνάδελφοι, είναι χρήσιμο σε στιγμές ουσιαστικές να θυμόμαστε και λίγο τους αρχαίους ημών προγόνους, οι οποίοι έδωσαν πολύ μεγάλες και κρίσιμες απαντήσεις σε πολύ μεγάλα και ενδιαφέροντα ερωτήματα.

Έλεγαν, λοιπόν: «Το νικάν σαυτόν πασών των νικών η αρίστη.». Παρακολουθώντας, λοιπόν, τα τεκταινόμενα στο Κοινοβούλιο, στο πλαίσιο του νομοσχεδίου που συζητούμε, διαπιστώνει κανείς πραγματικά ότι κυριαρχεί το παρακράτος της μιζέριας και της έλλειψης μέτρου απέναντι σε μια σειρά παρεμβάσεων, που κανείς δεν μπορεί να ισχυριστεί πως είναι ό,τι καλύτερο θα μπορούσε ή απαιτούν οι ανάγκες να γίνει.

Όμως, λαμβάνοντας υπ’ όψιν το τι ακριβώς συμβαίνει στη χώρα, η Κυβέρνηση, εξαντλώντας τα περιθώρια διαπραγμάτευσης σε ένα καθεστώς που γνωρίζετε όλοι πού βρισκόμαστε, έφερε ένα σχέδιο νόμου που το σύνολο των διατάξεών του δεν είναι καθόλου γραφειοκρατικές διαδικασίες, δεν επιχειρεί δηλαδή να λύσει γραφειοκρατικά ζητήματα, αλλά ουσιαστικά ζητήματα.

Άκουσα, λοιπόν, αναφορές για τα ζητήματα της υγείας. Κυρίες και κύριοι συνάδελφοι, έχετε την εντύπωση ότι δεν μας ακούει και δεν μας βλέπει κανείς; Δεν γνωρίζει ο ελληνικός λαός σε ποια κατάσταση παραλάβαμε το σύστημα της υγείας; Θαρρείτε πως έχει ο ελληνικός λαός μνήμη χρυσόψαρου; Έναν χρόνο κάτω από συγκεκριμένες συνθήκες επιχειρείται μια συνολική και συλλογική προσπάθεια να κρατήσουμε το σύστημα όρθιο και ακούμε εδώ άρρητα ρήματα και από παρατάξεις που πραγματικά σέβομαι την ιστορία τους και το μέτρο στον λόγο τους, ότι εδώ θέλουμε να ιδιωτικοποιήσουμε την υγεία.

Είναι ιδιωτικό το Νοσοκομείο στη Σαντορίνη, κυρίες και κύριοι συνάδελφοι, αυτό που επιχειρείται τώρα;

**ΧΡΗΣΤΟΣ ΚΕΛΛΑΣ:** Η ανώνυμη εταιρεία τι είναι;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Είναι τραγικό λάθος να αναφέρεται τόσο απλά και τόσο εύκολα. Το αν ο δήμος έχει αποφασίσει από το τέλος του τελεφερίκ να συνδράμει την προσπάθεια, αυτό είναι άλλο ζήτημα. Άλλωστε, ο δήμος δεν είναι ιδιωτική επιχείρηση.

Κυρίες και κύριοι συνάδελφοι, παρά τα προβλήματα, έχουν γίνει σημαντικές παρεμβάσεις και στη στελέχωση και στην αποκατάσταση των χρεών των νοσοκομείων. Βεβαίως, υπάρχουν πολύ μεγάλα προβλήματα. Όμως, ευθύνεται η σημερινή Κυβέρνηση για το κατάντημα της υγείας; Ευθύνεται αυτή η Κυβέρνηση για το πάρτι των δισεκατομμυρίων που έγινε στο φάρμακο και δεν μιλούσατε, κανείς, οι περισσότεροι;

Δεν θέλω να κάνω προσωπικές αναφορές, αλλά ξέρετε ότι ήμουν σε Κοινοβουλευτική Ομάδα και ζητούσα να παραπεμφθούν συγκεκριμένοι άνθρωποι στον εισαγγελέα και κοροϊδεύατε. Και έρχεστε τώρα και μιλάτε ανώδυνα και ανέξοδα για την υγεία. Θέλετε να ανοίξουμε αυτή τη συζήτηση; Μπορούμε να την ανοίξουμε, για να δούμε ακριβώς τι έγινε με το πάρτι της υγείας.

Κυρίες και κύριοι συνάδελφοι, ήμουν κάποτε Γενικός Γραμματέας στο Υπουργείο Υγείας και ειδοποιήθηκα ότι δύο Έλληνες σε ευρωπαϊκή χώρα, επειδή δεν είχαν ασφάλιση, δεν τους δέχθηκαν στα νοσοκομεία και πέθαναν. Έχετε δει ποτέ –και αυτό αφορά όλους μας, δεν αφορά μόνο τη σημερινή Κυβέρνηση, αφορά όλες τις κυβερνήσεις– στην Ελλάδα όλα αυτά τα δύσκολα χρόνια να αφήσαμε ως Έλληνες κάποιον άνθρωπο, όποιος και αν ήταν αυτός, να πεθάνει στον δρόμο, χωρίς να του προσφέρουμε περίθαλψη; Και αυτό σας λέω ότι αφορά όλους και όλες τις κυβερνήσεις.

Γιατί πρέπει δηλαδή στον βωμό της μικρόψυχης και κοντόφθαλμης πολιτικής να κατεδαφίζουμε τα πάντα σε αυτόν τον τόπο; Να γίνεται κριτική, βεβαίως, σκληρή και αυστηρή, αλλά όχι ισοπέδωση. Αυτή δεν οδηγεί πουθενά τον τόπο.

Κυρίες και κύριοι συνάδελφοι, σε αυτό το νομοσχέδιο έχουμε καταθέσει μια σειρά διατάξεων για το Υπουργείο Εσωτερικών. Για τα άρθρα 5 και 24 θα μιλήσω στο τέλος της ομιλίας μου. Θα αναφερθώ λίγο στα ενδιάμεσα άρθρα.

Διαφωνεί κανείς με το άρθρο 7; Το άρθρο 7, κυρίες και κύριοι συνάδελφοι, παρέχει τη δυνατότητα πρόσληψης στελεχών στον χώρο των ανταποδοτικών των δήμων. Είναι μια ξεκάθαρη απάντηση σε όσες αστειότητες ακούγονται, ότι εμείς θέλαμε να δώσουμε στον ιδιωτικό τομέα την καθαριότητα των δήμων. Είναι μια ξεκάθαρη απάντηση, γιατί ακριβώς ανατρέπουμε δεσμεύσεις που είχατε πάρει σε προηγούμενα μεσοπρόθεσμα, για να μην υπάρχουν προσλήψεις σε αυτόν τον χώρο. Αυτό ήταν το αποτέλεσμα της διαπραγμάτευσης αυτής της Κυβέρνησης, για να στηρίξει ακριβώς τον ευαίσθητο χώρο της ποιότητας ζωής, της καθαριότητας, για να μπορούν οι δήμοι να οργανωθούν καλύτερα.

Και δεν κάνουμε μόνο αυτό, κυρίες και κύριοι συνάδελφοι. Σε συνεννόηση με την ΚΕΔΕ διαπραγματευόμαστε αυτή τη στιγμή με την Ευρωπαϊκή Τράπεζα Επενδύσεων να υπάρξει μια χρηματοδότηση για την αγορά σημαντικού αριθμού απορριμματοφόρων, που έχει ανάγκη ο χώρος.

Στο άρθρο 8, κυρίες και κύριοι συνάδελφοι, γίνονται ρυθμίσεις ευνοϊκές για ευαίσθητες ομάδες του πληθυσμού, για τα ΑΜΕΑ.

Στο άρθρο 9 γίνονται ρυθμίσεις που δίνουν τη δυνατότητα να ερωτώνται οι δήμαρχοι, όταν θα γίνονται μετακινήσεις στους περιφερειακούς δήμους.

Τα άρθρα 10, 11, 12 και 13, κυρίες και κύριοι συνάδελφοι, είναι διατάξεις ευνοϊκές, ουσιαστικές. Ελπίζω να τις ψηφίσετε όλοι, γιατί πραγματικά αφορούν σοβαρά θέματα. Παραδείγματος χάριν, στο άρθρο 12 υπάρχουν ρυθμίσεις για ανθρώπους που δικαιούνται στέγασης. Έχουν πάρει οικόπεδα και δεν τους δίνεται η δυνατότητα να αποκαταστήσουν αυτή τη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΟΣ (Νικόλαος Βούτσης):** Κύριε Υπουργέ, έχετε δύο λεπτά ακόμη.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, θέλω λίγο χρόνο.

**ΠΡΟΕΔΡΟΣ (Νικόλαος Βούτσης):** Έχετε δύο λεπτά επιπλέον.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μόνο;

**ΠΡΟΕΔΡΟΣ (Νικόλαος Βούτσης):** Ναι. Ξέρετε από αυτά. Έχετε μεγάλη εμπειρία εσείς. Δεν υπάρχει θέμα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Στο άρθρο 13 δίνεται η δυνατότητα διεύρυνσης του εύρους όλων των ευπαθών ομάδων, που έχουν να κάνουν με το κοινωνικό τιμολόγιο και με τις ατέλειες που μπορεί να προσφέρει ο δήμος.

Εδώ συμφωνώ με μια παρατήρηση του κ. Κεγκέρογλου, ότι όλοι αυτοί θα πρέπει να είναι πολίτες που υπάγονται στην κάρτα σίτισης, στο εγγυημένο εισόδημα και στο ΤΕΒΑ.

Το άρθρο 19 αφορά , κυρίες και κύριοι συνάδελφοι, τους τριτέκνους, που τους υπάγουμε στον ν.2643.

Το άρθρο 22 επεκτείνει το επίδομα ανθυγιεινής εργασίας και στους ανθρώπους που εργάζονται στη Φυλή. Ελπίζω το ΚΚΕ να ψηφίσει το άρθρο αυτό.

Φτάνουμε στο άρθρο 24, κυρίες και κύριοι συνάδελφοι, και άκουσα έναν συνάδελφό μου από τη Νέα Δημοκρατία να λέει ότι δεν το ψηφίζει. Τι είναι το άρθρο 24, κυρίες και κύριοι συνάδελφοι; Δεν το ψηφίζει η Νέα Δημοκρατία, γιατί δεν μπορεί να απογαλακτιστεί από τη σχέση της με το κράτος, από το κομματικό κράτος.

Αυτή η Κυβέρνηση, διά του προκατόχου μου Υπουργού, που είχε το πολιτικό θάρρος και το κουράγιο –και γνωρίζετε στον χώρο της αυτοδιοίκησης πώς είναι τα πράγματα από πλευράς πολιτικών τοποθετήσεων-, ενώ έχει όλη την άνεση, χωρίς να της πει κανείς να τοποθετήσει πολιτικά δικά της στελέχη στις επτά αποκεντρωμένες διοικήσεις –διότι αυτό γινόταν όλα τα χρόνια-, αυτή η Κυβέρνηση, κυρίες και κύριοι συνάδελφοι, τι έκανε; Τι έκανε; Επέλεξε έναν διαφανέστατο τρόπο, που θα γίνει μέσα από το ΑΣΕΠ, για να τοποθετηθούν υψηλόβαθμα στελέχη της δημόσιας διοίκησης. Και αυτό πώς το λέτε; Κομματισμό; Για να καταλάβω, διότι αρχίζω να έχω την αίσθηση ότι δεν ξέρω και καλά ελληνικά με αυτά που ακούω. Έχουν χάσει οι λέξεις τις σημασίες τους.

Όσον αφορά το άρθρο 5, που αφορά τη νέα προσπάθεια για την αποκέντρωση. Κυρίες και κύριοι συνάδελφοι, δεν ελέγχει πολιτικά ο ΣΥΡΙΖΑ κανέναν θεσμό, είτε στον Α΄ βαθμό είτε στον Β΄ βαθμό. Όλοι, λοιπόν, οι φορείς αυτού του χώρου υποστηρίζουν με τεκμηριωμένο τρόπο την ανάγκη, καθότι η εφαρμογή όλων αυτών των θεσμών, που επιχειρήθηκαν στο παρελθόν για την αποκέντρωση, παρουσιάζει σοβαρότατα προβλήματα λειτουργικότητας, φαλκιδεύει την αναπτυξιακή διαδικασία, υπονομεύει ουσιαστικά με τη γραφειοκρατία τις αλληλοεπικαλύψεις αρμοδιοτήτων, τις συναρμοδιότητες, κάθε δημιουργική προσπάθεια.

Και επιχειρούμε, λοιπόν, συνιστούμε μια επιτροπή εικοσιπενταμελή, στην οποία θα συμμετέχουν και η ΕΝΠΕ και η ΚΕΔΕ. Παρ’ όλο ότι με τους θεσμούς αυτούς πολιτικά δεν έχουμε καμμία σχέση ουσιαστική, καλλιεργήσαμε ένα κλίμα εμπιστοσύνης, συνεργασίας. Γιατί αυτό απαιτεί το όφελος του τόπου αυτή τη στιγμή, να ξεπεράσουμε ιδιαιτερότητες και εμμονές και να αντιμετωπίσουμε συλλογικά και συνολικά μεγάλα ζητήματα, όπως είναι η αποκέντρωση, μια αποκέντρωση που θα αποφύγει τον πειρασμό της υπερσυγκέντρωσης. Θα είναι μια αποκέντρωση με αμεσοδημοκρατικούς θεσμούς…

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ, κλείνετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** …πραγματική δημοκρατία, με απελευθέρωση δυνάμεων, με ένα επιτελικό κράτος, απελευθερωμένο από τη λογική της διαχειριστικής εξουσίας και με πολυεπίπεδη εξουσία, με αρμοδιότητες όμως και με πόρους στην αυτοδιοίκηση του Α΄ και του Β΄ βαθμού.

Υπάρχουν και ένα-δυο τροπολογίες. Κύριε Πρόεδρε, θα κλείσω. Κυρίες και κύριοι συνάδελφοι, καταθέσαμε μια τροπολογία που αφορά τη δυνατότητα, αφού εκπαιδευτούν πυροσβέστες και στελέχη της τοπικής αυτοδιοίκησης, όταν υπάρχει περιθώριο, να οδηγούν τα ασθενοφόρα των κέντρων υγείας. Μιλάμε για τα ασθενοφόρα των κέντρων υγείας. Και για να μην μπερδεύουμε τα πράγματα, είναι άλλο πράγμα τα ασθενοφόρα των κέντρων υγείας και άλλο του ΕΚΑΒ. Να οδηγούν τα ασθενοφόρα των κέντρων υγείας.

Κυρίες και κύριοι συνάδελφοι, διαφωνείτε; Όταν ανεβαίνουμε στο Βήμα της Βουλής, πρέπει να είμαστε διαβασμένοι. Ρωτήστε, λοιπόν, άλλες χώρες εάν υπάρχει αυτή η συνεργασία. Ρωτήστε και πείτε μας εδώ ότι δεν υπάρχει.

Και κάτι άλλο σε ό,τι αφορά την τοπική αυτοδιοίκηση. Αντιλήφθηκα μια μεγάλη σκόνη να σηκώνεται, για ένα θέμα που δεν έχει καμμία αξία. Πρώτον, όσον αφορά τους περιφερειάρχες –εκτός κι αν εκπροσωπείτε και τους περιφερειάρχες και τους υποκαθιστάτε–, αν θέλετε, να σας πω ονόματα. Θέλετε να σας πω τον κ. Μπακογιάννη, θέλετε να σας πω άλλους περιφερειάρχες…

**ΠΡΟΕΔΡΟΣ (Νικόλαος Βούτσης):** Κύριε Κουρουμπλή, παρακαλώ, συντομεύετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** ...οι οποίοι άνθρωποι έχουν πει κι έχουν στηρίξει ότι είναι προς τη θετική κατεύθυνση το μέτρο; Άλλωστε, έχει τόσους όρους και τόσους περιορισμούς. Η δε Α΄ βαθμού τοπική αυτοδιοίκηση αναφέρεται στην πρωτοβάθμια φροντίδα υγείας. Όλοι δεν λέμε ότι κάποτε θα πρέπει να συνυπάρξει αυτός ο βαθμός υγείας σε αγαστή και άμεση συνεργασία με την τοπική αυτοδιοίκηση;

Νομίζω, λοιπόν, ότι υπάρχει υπερβολή, έλλειψη μέτρου, στείρα αντιπολίτευση σε μια Κυβέρνηση, η οποία θα αναλάβει τις ευθύνες της όταν στο τέλος της τετραετίας θα έλθει ο ελληνικός λαός να την κρίνει. Αν, λοιπόν, τώρα προσπαθείτε σε περίοδο δύσκολη, κατά την οποία η πολιτική σταθερότητα κρίνεται από όλους κρίσιμη…

**ΠΡΟΕΔΡΟΣ (Νικόλαος Βούτσης):** Κύριε Υπουργέ, παρακαλώ πολύ, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μισό λεπτό, κύριε Πρόεδρε, κλείνω.

**ΠΡΟΕΔΡΟΣ (Νικόλαος Βούτσης):** Μιλάτε δεκαπέντε λεπτά.

**ΙΩΑΝΝΗΣ ΒΡΟΥΤΣΗΣ:** Αφήστε τον, κύριε Πρόεδρε, να μιλήσει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Σε μια περίοδο κρίσιμη για την πατρίδα, επιχειρεί να κρατήσει όρθια τη χώρα, μια χώρα που ζει τρεις μεγάλες κρίσεις, το προσφυγικό, την ανθρωπιστική κρίση και την οικονομική κρίση. Βλέπετε, κυρίες και κύριοι συνάδελφοι, τι γίνεται στην ευρύτερη…

(Θόρυβος-διαμαρτυρίες στην Αίθουσα)

**ΣΟΦΙΑ ΒΟΥΛΤΕΨΗ:** Τελείωσε ο χρόνος του κύριου Υπουργού.

**ΑΝΝΑ ΚΑΡΑΜΑΝΛΗ:** Πρόεδρος κόμματος είναι;

**ΒΑΣΙΛΕΙΟΣ ΚΙΚΙΛΙΑΣ:** Ο χρόνος ισχύει για όλους, και για εμάς και για εσάς.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Βλέπετε, λοιπόν, ότι ενώ υπάρχουν αυτές οι μεγάλες δοκιμασίες για τον λαό, στην ευρύτερη περιοχή εξελίσσονται δραματικές καταστάσεις. Χρειάζεται, λοιπόν, αυτήν την περίοδο από όλους μας να υπάρξει ένα μέτρο. Υπάρχει χρόνος. Θα βρεθεί ο χρόνος, όταν θα έλθει η αξιολόγηση και θα έλθει και η ρύθμιση του χρέους. Από εκεί και πέρα, έχετε όλο το περιθώριο να κάνετε όποια κριτική και όποια αντιπολίτευση θέλετε.

Καταθέτω και μια διευκρινιστική νομοτεχνική βελτίωση στο άρθρο 24, κύριε Πρόεδρε. Υπάρχει μια διόρθωση παραγράφων, που έχουν καταγραφεί. Να μοιραστεί, παρακαλώ, στους κυρίους συναδέλφους.

Ευχαριστώ.

(Στο σημείο αυτό ο Υπουργός Εσωτερικών και Διοικητικής Ανασυγκρότησης κ. Παναγιώτης Κουρουμπλής καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 225)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθήτριες και μαθητές και τέσσερις εκπαιδευτικοί συνοδοί τους από το 4ο Γυμνάσιο Πτολεμαΐδας.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Αντωνοπούλου για να διευκρινίσει κάτι. Στη συνέχεια θα πάρει τον λόγο ο κ. Ξανθός, ο οποίος επίσης θα ήθελε να διευκρινίσει κάτι.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ακούσαμε προηγουμένως τον κ. Δελή από το Κομμουνιστικό Κόμμα Ελλάδος να λέει ότι είναι ντροπή όταν μόλις εχθές, με τροπολογία που καταθέσαμε, αφαιρέσαμε από το πρώτο άρθρο του νομοσχεδίου την παράγραφο 10, το οποίο προέβλεπε την πλήρη ιατροφαρμακευτική κάλυψη των εργαζομένων στα πεντάμηνα που πληρώνονται 400 ευρώ. Να διευκρινίσω, λοιπόν, σε τι οφείλεται η παρεξήγηση και να σας απαντήσουμε. Φυσικά δεν θα μπορούσαμε να περάσουμε από την πίσω πόρτα μια τόσο σημαντική διάταξη. Αυτή η κατηγορία είναι πάρα πολύ βαριά. Να εξηγήσω, όμως, τι ακριβώς έχει γίνει.

Η παρεξήγηση δημιουργήθηκε διότι κατέθεσα χθες μία νομοτεχνική βελτίωση, στην οποία αναφέρεται ακριβώς ότι απαλείφεται η παράγραφος 10 του άρθρου 1, η οποία είχε ως εξής: «οι ωφελούμενοι υπάγονται στην ασφάλιση του ΙΚΑ-ΕΤΑΜ-ΕΤΕΑ με πλήρη ιατροφαρμακευτική κάλυψη». Αυτό το βγάζουμε. Γιατί; Διότι διαπιστώσαμε ότι βάζοντας αυτήν τη διατύπωση δεν θα μπορούσαν τα έννομα συμφέροντα των μηχανικών μόνο, τα οποία είναι σε άλλο ταμείο, να εξυπηρετούνται.

Να πω, λοιπόν, ότι βάσει της διατύπωσης του ν. 4255 όλα αυτά τα δικαιώματα ίσχυαν και θα εξακολουθήσουν να ισχύουν. Άρα δεν αφαιρέσαμε τα εργασιακά δικαιώματα ούτε τα συνταξιοδοτικά. Πεντάμηνα δεν υπάρχουν. Είναι οκτάμηνα από εδώ και πέρα. Δεν πληρώνονται 400 ευρώ αλλά 751 ευρώ που όμως, όταν αφαιρέσουμε τις εισφορές στα ταμεία, καταλήγουν να είναι 495,6 ευρώ.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κυρία Αντωνοπούλου. Καλό είναι να διευκρινίζονται τουλάχιστον τα στοιχεία, έτσι ώστε στο τέλος της συνεδρίασης, όταν τα κόμματα τοποθετηθούν στα άρθρα, να έχουν πλήρη γνώση και να είναι όλα αποσαφηνισμένα.

Κύριε Ξανθέ, έχετε τον λόγο για μια διευκρίνιση και ύστερα τον λόγο θα έχει ο Αρχηγός της Αξιωματικής Αντιπολίτευσης.

**ΑΝΔΡΕΑΣ ΞΑΝΘΟΣ (Υπουργός Υγείας):** Όχι διευκρίνιση, κύριε Πρόεδρε.

Θα ήθελα να παρουσιάσω έξι βουλευτικές τροπολογίες από το σύνολο των τριάντα μίας που κατατέθηκαν. Παρ’ ότι πάρα πολλές ρυθμίζουν σημαντικά προβλήματα και θα μπορούσα να τις κάνω δεκτές…

**ΔΗΜΗΤΡΙΟΣ ΚΥΡΙΑΖΙΔΗΣ:** Βουλευτικές; Του ΣΥΡΙΖΑ ή και άλλων;

**ΑΝΔΡΕΑΣ ΞΑΝΘΟΣ (Υπουργός Υγείας):** Βουλευτικές. Συνολικά ήταν τριάντα μία. Αυτές που έχω αποδεχθεί είναι Βουλευτών του ΣΥΡΙΖΑ.

**ΙΩΑΝΝΗΣ ΒΡΟΥΤΣΗΣ:** Κοστολογημένες;

**ΑΝΔΡΕΑΣ ΞΑΝΘΟΣ (Υπουργός Υγείας):** Κοστολογημένες, μην ανησυχείτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Από ποιον;

**ΠΡΟΕΔΡΟΣ (Νικόλαος Βούτσης):** Παρακαλώ, μην παρεμβαίνετε από κάτω. Δόθηκαν όλες οι διευκρινίσεις.

Κύριε Υπουργέ, συνεχίστε.

**ΑΝΔΡΕΑΣ ΞΑΝΘΟΣ (Υπουργός Υγείας):** Υπάρχουν αρκετές τροπολογίες που θα μπορούσαν να γίνουν αποδεκτές. Θα τις δούμε. Έχουμε μία ευχέρεια τις αμέσως επόμενες μέρες, επειδή θα υπάρχουν δύο νομοσχέδια και του Υπουργείου Διοικητικής Μεταρρύθμισης και του Υπουργείου Οικονομικών. Όσες από αυτές έχουν δημοσιονομικό κόστος μπορούμε να τις επεξεργαστούμε καλύτερα και, σε συνεννόηση με τα συναρμόδια Υπουργεία, να κατατεθούν στο αμέσως επόμενο διάστημα.

Από αυτές οι έξι τροπολογίες, λοιπόν, που κάνουμε δεκτές είναι οι εξής: Η πρώτη είναι η με γενικό αριθμό 215 και ειδικό 35, η οποία δίνει τη δυνατότητα στους διοικητές των ΥΠΕ να ανακατανέμουν κονδύλια. Αυτό υπήρχε στον ν.4316. Μεταξύ των νοσοκομείων μόνο, έλεγε ο ν.4316. Εμείς δίνουμε τη δυνατότητα ανακατανομής κονδυλίων για εφημερίες και υπερωρίες προσωπικού και μεταξύ των υπόλοιπων δομών πρωτοβάθμιας φροντίδας που εποπτεύονται από την ΥΠΕ, διότι πολλές φορές έχει φανεί ότι υπάρχει…

**ΠΡΟΕΔΡΟΣ (Νικόλαος Βούτσης):** Χωρίς αιτιολόγηση, κύριε Υπουργέ. Ήταν σαφές.

**ΑΝΔΡΕΑΣ ΞΑΝΘΟΣ (Υπουργός Υγείας):** Επίσης, νομιμοποιεί κάποιες μετακινήσεις που παρατάθηκαν μέχρι τις 31 Δεκεμβρίου. Αυτή είναι η πρώτη τροπολογία.

Η δεύτερη είναι η με γενικό αριθμό 238 και ειδικό 45. Αυτή αφορά την πρόσληψη επικουρικών γιατρών, στην οποία επίσης κάνουμε μία αλλαγή. Αυτή ουσιαστικά διευκολύνει την κάλυψη των θέσεων με επικουρικούς γιατρούς, αποκεντρώνοντας τη διαχείριση της ηλεκτρονικής λίστας στις περιφέρειες, δίνοντας τη δυνατότητα στον διοικητή και όχι στον Υπουργό να διορίζει και –τρίτον- δίνοντας τη δυνατότητα στον γιατρό να επιλέγει δύο νομούς και όχι της ίδιας ΥΠΕ. Άρα του δίνουμε μία δυνατότητα να ξέρει ότι περίπου είναι προσδιορισμένο το φάσμα των νοσοκομείων, στο οποίο μπορεί να τοποθετηθεί, ενώ πριν υπήρχε η δυνατότητα δύο υγειονομικών περιφερειών. Αυτή είναι η δεύτερη.

Η τρίτη τροπολογία είναι η με γενικό αριθμό 196 και ειδικό 16, η οποία δίνει τη δυνατότητα να υπογράφονται ατομικές συμβάσεις καθαριότητας, σίτισης και φύλαξης για τις υπηρεσίες του Υπουργείου Υγείας. Αυτό υπήρχε από μία νομοθετική ρύθμιση του προηγούμενου εξαμήνου, από έναν νόμο του κ. Κατρούγκαλου. Δεν υπήρχε η ρητή αναφορά ότι αφορά και τις υπηρεσίες υγείας. Παρ’ότι είχε επιχειρηθεί σε κάποιες περιπτώσεις, δημιούργησαν προβλήματα οι επίτροποι για να ελέγξουν τα εντάλματα και αυτό τώρα με αυτόν τον τρόπο το κατοχυρώνουμε επίσημα.

Υπάρχει επίσης μία τροπολογία που αφορά…

**ΠΡΟΕΔΡΟΣ (Νικόλαος Βούτσης):** H τέταρτη είναι αυτή, κύριε Υπουργέ;

**ΑΝΔΡΕΑΣ ΞΑΝΘΟΣ (Υπουργός Υγείας):** Η τέταρτη, μάλιστα. Είναι η με γενικό αριθμό 198 και ειδικό 18, η οποία δίνει τη δυνατότητα να εξαιρούνται από την ανάρτηση στο Παρατηρητήριο Τιμών κάποιες τιμές που προσφέρονται και που είναι πολύ χαμηλές. Έχει παρατηρηθεί ένα φαινόμενο, κατά το οποίο διάφοροι προμηθευτές προσφέρουν πολύ χαμηλές τιμές, οι οποίες στη συνέχεια δεσμεύουν όλη την αγορά, με αποτέλεσμα οι υπόλοιποι προμηθευτές να μην μπορούν να προμηθεύσουν τα νοσοκομεία και να υπάρχουν οι γνωστές ελλείψεις ακόμα και σε φθηνό υγειονομικό υλικό. Νομίζουμε ότι δίνει μία ευελιξία μέσα από μία τριμελή επιτροπή, η οποία θα αποφασίζει εάν πρέπει να αναρτηθεί η τιμή αυτή ή όχι, όταν υπάρχει μία απόκλιση 20% από τον μέσο όρο από τις τιμές της προηγούμενης περιόδου.

**ΧΡΗΣΤΟΣ ΚΕΛΛΑΣ:** To 20% από τις τιμές του παρατηρητηρίου;

**ΑΝΔΡΕΑΣ ΞΑΝΘΟΣ (Υπουργός Υγείας):** Από την τελευταία τιμή. Αν υπάρχει μεγαλύτερη απόκλιση, πάνω από 20%, να υπάρχει η δυνατότητα να μην αναρτηθεί, διότι έχουμε αυτήν την εικόνα, στην οποία προμηθευτές σε διάφορα μέρη της χώρας δίνουν πάρα πολύ χαμηλές τιμές και επειδή είναι υπό χρεοκοπία, θέλουν να διώξουν το εμπόρευμά τους.

Επίσης, άλλη μία τροπολογία, η με γενικό αριθμό 249 και ειδικό 51 γίνεται δεκτή, η οποία ρυθμίζει το rebate της φαρμακοβιομηχανίας των προηγούμενων χρόνων με τη δυνατότητα να υπάρξουν τέσσερις δόσεις μέχρι το τέλος του χρόνου. Είναι μια διευκόλυνση σε μία περίοδο που η φαρμακοβιομηχανία έχει όντως υποστεί μία σημαντική μείωση τιμών από τις ρυθμίσεις της προηγούμενης περιόδου. Δίνουμε μία δυνατότητα στον ΕΟΠΥΥ να έχει μια είσπραξη των ληξιπρόθεσμων οφειλών της φαρμακοβιομηχανίας προς τον ΕΟΠΠΥ, μέσω του rebate.

Τέλος, είναι και μια τροπολογία, η με γενικό αριθμό 211 και ειδικό 31, η οποία δίνει τη δυνατότητα επισκευής ασθενοφόρων των νοσοκομείων σε νησιωτικές περιοχές, στον τόπο που υπάρχει η δομή και το ασθενοφόρο, και όχι να είναι υποχρεωτικό να μεταβαίνουν σε άλλα νησιά ή στη διοίκηση της ΥΠΕ, στον Πειραιά δηλαδή, όπου υπάρχουν πιστοποιημένα γραφεία κίνησης. Είναι μια απλή διαδικασία διευκόλυνσης το να γίνεται η επισκευή του ασθενοφόρου από φορείς του δημοσίου που έχουν τη δυνατότητα αυτή στα νησιά όπου βρίσκονται τα ασθενοφόρα. Αυτές είναι οι τροπολογίες.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Υπουργέ.

Τον λόγο έχει ο Αρχηγός της Αξιωματικής Αντιπολίτευσης, κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, κύριε Πρόεδρε της Βουλής, δεν μπορώ να μην ξεκινήσω σχολιάζοντας τις πρακτικές νομοθέτησης που έχει υιοθετήσει η κυβερνητική πλειοψηφία τους τελευταίους μήνες. Δεκαοκτώ υπουργικές τροπολογίες και μία δέκατη ένατη, η οποία κατατέθηκε από το Υπουργείο Εθνικής Άμυνας και μάλιστα δίνει τη δυνατότητα, κατά παρέκκλιση, διεξαγωγής διαγωνισμών σχετικά με την τροφοδοσία των hot spots. Τριάντα τρεις βουλευτικές τροπολογίες, οι οποίες δεν συζητούνται και γίνονται αποδεκτές από την κυβερνητική πλειοψηφία, χωρίς να υπάρχει η σχετική έκθεση του Γενικού Λογιστηρίου του Κράτους. Δεν μπορούμε να συνεχίσουμε έτσι, κύριε Πρόεδρε!

Θυμάμαι τη δριμεία κριτική, η οποία ασκείτο από την τότε αντιπολίτευση, όταν εμείς υιοθετούσαμε τέτοιες πρακτικές, ουδέποτε όμως στην ένταση που τις παρατηρούμε τους τελευταίους μήνες. Θα σας παρακαλούσα πραγματικά, κύριε Πρόεδρε, να παρέμβετε με την ιδιότητά σας, έτσι ώστε επιτέλους η Βουλή να νομοθετεί όπως ορίζει το Σύνταγμα και ο Κανονισμός της Βουλής και να δίνεται επαρκής χρόνος τουλάχιστον στην Αντιπολίτευση να μπορεί να εκφέρει τεκμηριωμένη άποψη επί των υπουργικών και βουλευτικών τροπολογιών, που καταθέτει η Κυβέρνηση.

Κυρίες και κύριοι Βουλευτές, επιτρέψτε μου, πριν μπω στον πυρήνα του νομοσχεδίου, να κάνω κάποιες σύντομες παρατηρήσεις σχετικά με τις τελευταίες εξελίξεις στο προσφυγικό - μεταναστευτικό ζήτημα, το οποίο βρέθηκε στον πυρήνα των συζητήσεων, που έγιναν στην Ευρωπαϊκή Ένωση, τις τελευταίες μέρες.

Όπως γνωρίζετε, χθες και προχθές και εγώ και ο κ. Τσίπρας βρεθήκαμε στις Βρυξέλλες. Εγώ προσωπικά ως Αρχηγός της Αντιπολίτευσης έκανα ό,τι περνούσε από το χέρι μου για να αποκτήσει η χώρα, πάλι, μια ισχυρή φωνή και να ξεφύγει από την απραξία και κυρίως τη μοιρολατρία των κλειστών συνόρων που δυστυχώς, χωρίς λόγο και αιτία, κάποιοι Υπουργοί αυτής της Κυβέρνησης προανήγγειλαν.

Πήρα μέρος στη Σύνοδο Κορυφής του Ευρωπαϊκού Λαϊκού Κόμματος. Κράτησα μία εθνική στάση ευθύνης. Έκανα αυτό το οποίο επιτάσσουν οι δύσκολες μέρες που περνάει η πατρίδα μας. Δεν επέλεξα να εμπλέξω αυτό το εθνικό ζήτημα στη μυλόπετρα της κομματικής αντιπαράθεσης. Αυτό ήταν επιβεβλημένο να κάνω και αυτό έκανα. Και το έκανα και για έναν πρόσθετο λόγο ακόμα, κυρίες και κύριοι Βουλευτές: διότι διαπίστωσα, για άλλη μια φορά, ότι δυστυχώς η διεθνής εικόνα της χώρας είναι στο ναδίρ. Και εγώ με τον τρόπο μου, με τις όποιες δυνάμεις έχω, αγωνίζομαι να αποκαταστήσω την αξιοπιστία της πατρίδας μας, την οποία δυστυχώς ο κ. Τσίπρας έχει βαρύτατα τραυματίσει.

Η χώρα μας, δυστυχώς, σήμερα είναι απομονωμένη. Αντιμετωπίζεται με καχυποψία. Η αλήθεια είναι ότι η Κυβέρνηση καθυστέρησε απελπιστικά να αντιμετωπίσει αποτελεσματικά το προσφυγικό - μεταναστευτικό πρόβλημα. Η ίδια καθυστέρησε να τηρήσει τις συμφωνίες, που η ίδια η Κυβέρνηση συμφώνησε με την Ευρωπαϊκή Ένωση.

Μόλις τις τελευταίες εβδομάδες βλέπουμε, ευτυχώς, μια αξιοσημείωτη πρόοδο στην κατασκευή των hot spots. Η Κυβέρνηση οδηγήθηκε τελικά στην αποδοχή της εμπλοκής του ΝΑΤΟ στο Αιγαίο, χωρίς αυτό να τύχει αντικείμενο συζήτησης στην Εθνική Αντιπροσωπεία. Αυτή η εξέλιξη θα μπορούσε να έχει αποφευχθεί, πλην όμως σήμερα που συζητάμε είναι μια εξέλιξη που είναι απαραίτητη γιατί χρειαζόμαστε κάθε μέσο στη διάθεσή μας για να ανασχέσουμε τις ροές αυτές. Απομένουν όμως αρκετά επιχειρησιακά ζητήματα, τα οποία πρέπει να αποσαφηνιστούν.

Σε όλες τις συναντήσεις που είχα στην Ευρώπη απαίτησα από τους Ευρωπαίους συνομιλητές μας να ασκηθεί μεγαλύτερη πίεση στην Τουρκία, ώστε να τερματιστεί επιτέλους η παράνομη και απάνθρωπη πρακτική μεταφοράς ανθρώπων από την ενδοχώρα της Τουρκίας στις ακτές της Τουρκίας και μετά στα ελληνικά νησιά. Ζήτησα, επίσης, επιτακτικά και από τους Ευρωπαίους εταίρους μας να είναι κι αυτοί εντάξει στις υποχρεώσεις που έχουν αναλάβει απέναντι στη χώρα μας. Δεν είναι δυνατόν, τόνισα, κάθε μέρα να μπαίνουν στην Ελλάδα χιλιάδες πρόσφυγες και παράτυποι μετανάστες και η Ευρώπη, σε δύο μήνες, να μην έχει καταφέρει να μετεγκαταστήσει παραπάνω από πεντακόσιους πρόσφυγες.

Ο αγώνας αυτός, για την υπεράσπιση των ελληνικών θέσεων, θα συνεχιστεί και από μέρους μας με μεθοδικότητα και αποφασιστικότητα, μακριά –το τονίζω και πάλι- από μικροκομματικές σκοπιμότητες. Πρέπει να αποτραπούν δυσάρεστες, ενδεχομένως τραγικές, εξελίξεις για τη χώρα μας.

Τι καταφέραμε; Κερδίσαμε μόλις δεκαπέντε μέρες. Δώσαμε και εγώ -πιστεύω και ο Πρωθυπουργός- μια μάχη για να αποτραπεί η λογική του κλεισίματος των συνόρων. όμως, έχουμε κερδίσει μόλις λίγο καιρό. Δυστυχώς, οι πρόσφατες εξελίξεις είναι πολύ ανησυχητικές και το γνωρίζετε. Μόλις τις τελευταίες τρεις μέρες πέρασαν στην Ελλάδα έντεκα χιλιάδες παράτυποι μετανάστες και πρόσφυγες. Δυστυχώς, πολλοί πια επιλέγουν μια διαφορετική διαδρομή απ’ αυτήν που ακολουθούσαν στο παρελθόν. Φτάνουν στο Καστελόριζο. Κι αυτά δεν είναι τυχαία.

Η Τουρκία πρέπει να αποδείξει έμπρακτα ότι εννοεί τη συνεργασία με την Ευρωπαϊκή Ένωση στην ανάσχεση των ροών. Μέχρι στιγμής δεν το έχει κάνει. Έχει μια τελευταία προθεσμία. Στις 6 Μαρτίου θα παρθούν σημαντικές αποφάσεις. Αυτή είναι η τελευταία ευκαιρία να αποδείξει και η Τουρκία ότι εννοεί αυτά τα οποία έχει συμφωνήσει. Αλλιώς θα βρεθούμε αντιμέτωποι με εξελίξεις, οι οποίες θα είναι εξαιρετικά προβληματικές για τη χώρα μας.

Έρχομαι τώρα στον πυρήνα του υπό ψήφιση νομοσχεδίου. Θέλω με την ευκαιρία αυτή και από το Βήμα της Βουλής να απευθυνθώ σε όλες τις Ελληνίδες και όλους τους Έλληνες, ανεξάρτητα από τι ψήφισαν στις εκλογές, από το τι ψήφισαν στο δημοψήφισμα, ανεξάρτητα από το σε ποια κοινωνική ομάδα αισθάνονται οι ίδιοι ότι μπορεί να ανήκουν.

Είναι κοινή διαπίστωση, κυρίες και κύριοι συνάδελφοι, ότι η κατάσταση στη χώρα σήμερα είναι εξαιρετικά δυσάρεστη. Η μεγάλη πλειοψηφία των Ελλήνων δοκιμάζεται πάρα πολύ σκληρά. Τα πράγματα, δυστυχώς, έχουν επιδεινωθεί δραματικά τους τελευταίους δεκατέσσερις μήνες.

Μιας και μιλάμε για ένα νομοσχέδιο για την κοινωνική αλληλεγγύη, γνωρίζετε όλοι πολύ καλά ότι σήμερα πλήττονται περισσότερο οι πιο αδύναμοι: οι νέοι, οι άνεργοι, οι μισθωτοί, οι συνταξιούχοι, οι αγρότες, κυρίως η μεσαία τάξη. Οι πολίτες αισθάνονται ότι κάνουν πολλές θυσίες χωρίς αποτέλεσμα. Πιστεύουν ότι δεν υπάρχει κανένα ουσιαστικό, αποτελεσματικό σχέδιο εξόδου της χώρας από την κρίση. Επικρατεί ένα αίσθημα βαθιάς απογοήτευσης και -το χειρότερο απ’ όλα- μια ψυχολογία εθνικής αποτυχίας, μια ψυχολογία εθνικής ήττας, που δεν ταιριάζει σε αυτήν τη χώρα. Και γι’ αυτό η συντριπτική πλειοψηφία της κοινωνίας έχει γυρίσει την πλάτη της στον κ. Τσίπρα και στην Κυβέρνησή του.

Βέβαια πολύ πιο έντονα είναι τα συναισθήματα όσων είχαν πιστέψει στις εξαγγελίες του κ. Τσίπρα, οι οποίες δυστυχώς απεδείχθησαν τελείως ψεύτικες. Όταν ο κ. Τσίπρας έγινε Πρωθυπουργός έλεγε στους πολίτες ότι αυτός εκπροσωπεί το νέο απέναντι στο παλιό, ότι εκπροσωπεί το αντιμνημόνιο απέναντι στο μνημόνιο, ότι εκπροσωπεί την Αριστερά απέναντι στη Δεξιά. όμως, σήμερα όλοι γνωρίζουν ότι ο κ. Τσίπρας είναι πιο παλιός κι από το παλιό, το οποίο ο ίδιος σε κάθε ευκαιρία σπεύδει να κατακρίνει.

Είμαι απολύτως βέβαιος ότι και πολλοί πολίτες σήμερα, οι οποίοι αυτοπροσδιορίζονται ως αριστεροί δεν βρίσκουν τίποτα το αριστερό στην πολιτική την οποία ακολουθείτε.

Διότι η πολιτική, την οποία ακολουθείτε σήμερα, δεν έχει ταυτότητα. Το μόνο το οποίο ενδιαφέρει αυτήν την Κυβέρνηση είναι το πώς θα παραμείνει στην εξουσία με κάθε κόστος που το κόστος το πληρώνει ο ελληνικός λαός πληρώνει πρωτίστως η παραγωγική Ελλάδα.

Το έχω πει πολλές φορές, το επαναλαμβάνω και σήμερα. Το πραγματικό δίλημμα στη χώρα μας είναι ένα: Θα προχωρήσουμε επιτέλους μπροστά με δίκαιες μεταρρυθμίσεις και ρεαλιστικό σχέδιο ή θα μείνουμε στάσιμοι και θα σερνόμαστε μονίμως με το βλέμμα στο παρελθόν;

Επί οκτώ μήνες, ο κ. Τσίπρας παρίστανε ότι διαπραγματευόταν σκληρά. Το αποτέλεσμα το ξέρουμε όλοι: κλειστές τράπεζες, έλεγχοι κεφαλαίων, νέο επώδυνο μνημόνιο, επιδείνωση στην πραγματική κατάσταση της οικονομίας. Τον Σεπτέμβριο οι πολίτες τον επανεξέλεξαν. Από τότε, όμως, έχουν περάσει πέντε μήνες και η Κυβέρνηση εξακολουθεί να ισχυρίζεται ότι διαπραγματεύεται. Θυμίζω ότι, με βάση το πρόγραμμα, η πρώτη αξιολόγηση θα έπρεπε να είχε ήδη κλείσει από τον Οκτώβριο. Κάθε μέρα που περνάει, η κατάσταση στην οικονομία γίνεται χειρότερη. Κάθε μέρα που περνάει, ο λογαριασμός για τον Έλληνα πολίτη μεγαλώνει.

Ο αγροτικός κλάδος θα έπρεπε σήμερα, κύριε Τσίπρα, να αποτελεί δύναμη εξόδου από την κρίση. Αντιμετωπίζεται με άδικο τρόπο. Οι πολιτικές σας οδηγούν στον αφανισμό χιλιάδες αγροτικά νοικοκυριά. Κανείς δεν διαφωνεί ότι και οι αγρότες πρέπει να συνεισφέρουν, να πληρώσουν αυτά τα οποία πρέπει, αλλά και αυτά τα οποία μπορούν. Αντ’ αυτού, οδηγούνται χιλιάδες αγρότες στην καταστροφή.

Για το ασφαλιστικό σας νομοσχέδιο είχαμε την ευκαιρία να τα πούμε αναλυτικά στη σχετική συζήτηση η οποία έγινε. Είναι μια λαιμητόμος, έτσι όπως διαμορφώνεται, για τους ελεύθερους επαγγελματίες. Και είναι αποκλειστική ευθύνη του κ. Τσίπρα το ότι σήμερα ζητούνται παρεμβάσεις 1,8 δισ. από το Ασφαλιστικό, για να καλυφθεί το δημοσιονομικό κενό.

Αυτά τα μέτρα έχουν τη δική σας υπογραφή. Και είναι αποκλειστική ευθύνη τελικά της Κυβέρνησης ΣΥΡΙΖΑ-ΑΝΕΛ το ότι θα οδηγηθούμε, με τον έναν ή με τον άλλο τρόπο, σε μειώσεις συντάξεων και ας παριστάνει η Κυβέρνηση ότι αυτές θέλει να τις αποφύγει.

Αναρωτιέμαι μερικές φορές, πραγματικά, αν μέσα από αυτήν την ατελείωτη διαπραγμάτευση -γιατί το έχουμε ξαναδεί, ξέρετε, αυτό το έργο- ο κ. Τσίπρας θέλει να στήσει τελικά ένα νέο σκηνικό ρήξης με τους εταίρους μας. Να του θυμίσω ότι όσες φορές επιχείρησε να εκβιάσει καταστάσεις, βρέθηκε όχι μόνο αυτός, αλλά και η χώρα με την πλάτη κολλημένη στον τοίχο. Και δεν αντέχουμε άλλη εθνική ήττα. Η οικονομία δεν αντέχει άλλους τυχοδιωκτισμούς.

Και καθώς ο κ. Τσίπρας αισθάνεται, φυσικά, εξαιρετικά απομονωμένος, χρειαζόταν μια παράσταση, χαμηλού επιπέδου παράσταση, για το λεγόμενο «παράλληλο πρόγραμμα», για το οποίο συζητάμε σήμερα.

Θα σας θυμίσω, κυρίες και κύριοι συνάδελφοι, λίγο τα πραγματικά δεδομένα. Όταν ο κ. Τσίπρας εξήγγειλε το πρόγραμμα της Θεσσαλονίκης, τον Σεπτέμβριο του 2014, αυτό προέβλεπε κοστολογημένα μέτρα ύψους σχεδόν 1,9 δισεκατομμυρίων ευρώ. Από το 1,9 δισ. με το πρώτο νομοσχέδιο για την ανθρωπιστική κρίση πέσαμε στα 200 εκατομμύρια, από τα οποία τελικά εκταμιεύτηκαν 108, για να έρθουν άλλα 99 εκατομμύρια για το δήθεν παράλληλο ανθρωπιστικό πρόγραμμα του 2016, μέσα από το οποίο ο κ. Τσίπρας -και η Κυβέρνησή του- διαφημίζει τη δήθεν κοινωνική του ευαισθησία. Όμως, η πραγματική κοινωνική ευαισθησία του Πρωθυπουργού είναι όση και η υπευθυνότητά του. Δυστυχώς μηδενική.

Να θυμίσω λίγο τι συνέβη στο παρελθόν και τι συνέβη επί των δικών μας ημερών. Εμείς καταφέραμε να δώσουμε 450 εκατομμύρια κοινωνικό μέρισμα στους πιο αδύναμους. Τότε δεχθήκαμε εξαιρετικά σφοδρή κριτική ότι μοιράζουμε ψίχουλα. Δεν μπορώ να αντισταθώ στον πειρασμό να διαβάσω τι έλεγε ο κ. Τσίπρας, στα Γιάννενα, στις 21 Μαρτίου του 2014, όταν η τότε κυβέρνηση είχε εξαγγείλει το παράλληλο πρόγραμμα, το δικό μας, τότε. «Και θεωρούμε πράξη ντροπής, πράξης καταισχύνης, πράξη ταπείνωσης του κάθε πολίτη αυτής της χώρας» -αυτά για τα 450 εκατομμύρια!- «από τη μία να αρπάζουν το ψωμί από το τραπέζι εκατομμυρίων ανθρώπων και από την άλλη να τους πετούν κάποια ψίχουλα» -τα 450 εκατομμύρια!- «για να εξαγοράσουν, όπως φαντάζονται, τη στήριξή τους στην ίδια πολιτική ,που τους έκλεψε το ψωμί και έχει σκοπό να τους κλέψει και το τραπέζι και τις καρέκλες και το σπίτι. Αν αυτό δεν είναι ο απόλυτος πολιτικός ξεπεσμός τότε οι λέξεις έχουν χάσει το νόημά τους». Αυτά λέγατε, κύριε Τσίπρα, όταν εμείς δίναμε 450 εκατομμύρια!

(Χειροκροτήματα από την πτέρυγα της Νέας Δημοκρατίας)

Το καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά έλεγαν αυτοί οι οποίοι βαφτίζουν ως κοινωνική πολιτική τις ασπιρίνες που μοιράζουν σε πολύ λίγους.

Εμείς δεν θα σας πούμε τα ίδια. Εμείς εξάλλου είπαμε ότι υπάρχουν και διατάξεις στο σχετικό νομοσχέδιο, οι οποίες κινούνται στη σωστή κατεύθυνση και τις οποίες θα υπερψηφίσουμε. Εμείς δεν πρόκειται να σπεκουλάρουμε, όπως κάνατε εσείς, πάνω στον πόνο των απλών ανθρώπων. Οποιαδήποτε στήριξη σήμερα είναι ευπρόσδεκτη. Όμως, δεν πρόκειται να δεχθούμε κιόλας πρωτοβουλίες της προηγούμενης κυβέρνησης να εμφανίζονται ως δικές σας.

Δεν γνωρίζατε ότι υπάρχουν δύο υπουργικές αποφάσεις από Υπουργούς Υγείας της Νέας Δημοκρατίας, που καθόριζαν με λεπτομέρειες την πρόσβαση των ανασφάλιστων σε νοσηλευτική και ιατροφαρμακευτική περίθαλψη; Αν δεν το γνωρίζετε, να τις καταθέσω στα Πρακτικά, να τις έχετε.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Νέας Δημοκρατίας, κ. Κυριάκος Μητσοτάκης καταθέτει για τα Πρακτικά τις προαναφερθείσες υπουργικές αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν γνωρίζετε ότι το κοινωνικό τιμολόγιο της ΔΕΗ, αλλά και της ΕΥΔΑΠ είχε θεσπιστεί από την προηγούμενη κυβέρνηση; Δεν διαβάζατε εφημερίδες; Δεν ξέρετε ότι στο κοινωνικό τιμολόγιο της ΔΕΗ εντάχθηκαν παραπάνω από εξακόσιες χιλιάδες νοικοκυριά;

Αλήθεια, για να θυμηθούμε λίγο, κύριε Τσίπρα, την ιστορία του επιδόματος πετρελαίου θέρμανσης. Για να δούμε λίγο τα νούμερα, γιατί, ξέρετε, μερικές φορές οι αριθμοί λένε την αλήθεια. Εμείς είχαμε προβλέψει 200 εκατομμύρια για το πετρέλαιο θέρμανσης. Πόσα δώσατε εσείς από το Νοέμβριο του 2015 μέχρι τον Ιανουάριο του 2016; Δώσατε 52 εκατομμύρια. Πόσα δώσαμε εμείς το αντίστοιχο διάστημα του περασμένου έτους; Δώσαμε 132 εκατομμύρια. Αυτή είναι η πραγματικότητα, δεν αμφισβητείται. Αν εσείς ζείτε σε κάποιο παράλληλο σύμπαν, αυτό είναι δικό σας πρόβλημα.

(Χειροκροτήματα από την πτέρυγα της Νέας Δημοκρατίας)

Οι πολίτες, όμως, γνωρίζουν πια την υποκρισία, η οποία κρύβεται πίσω από τις εξαγγελίες της σημερινής Κυβέρνησης. Επιμένετε να ισχυρίζεστε ότι έχετε το μονοπώλιο της κοινωνικής ευαισθησίας. Η αλήθεια είναι ότι τον λογαριασμό για την κυβερνητική ανικανότητα τον πληρώνουν πρωτίστως, κυρίες και κύριοι Βουλευτές, οι πιο αδύναμοι.

Ποιοι τον πληρώνουν; Οι άνεργοι, οι οποίοι βλέπουν σήμερα τις προοπτικές για νέες θέσεις εργασίας να εξανεμίζονται στον βωμό της αριστερής ιδεοληψίας σας. Συμπολίτες μας, οι οποίοι ζουν σε ακραία φτώχεια και οι οποίοι μπορεί να ήλπιζαν στο ελάχιστο εγγυημένο εισόδημα ως ένα εργαλείο στοχευμένης προστασίας τους. Καρκινοπαθείς, λήπτες αντιρετροϊκών φαρμάκων κάποια στιγμή αισθάνθηκαν να χάνουν τη γη κάτω από τα πόδια τους. Άρρωστοι που χρειάζονται πρόσβαση σε ένα κρεβάτι εντατικής σε δημόσιο νοσοκομείο και δεν μπορούν να το βρουν και, προφανώς, δεν έχουν τα λεφτά να πάνε σε ένα ιδιωτικό θεραπευτήριο.

Και αλήθεια, κύριε Υπουργέ Υγείας, γιατί δεν ολοκληρώσατε τις προσλήψεις των γιατρών και των νοσηλευτών, που η δική μας η κυβέρνηση είχε δρομολογήσει;

(Χειροκροτήματα από την πτέρυγα της Νέας Δημοκρατίας)

Μήπως γιατί είχατε άλλες προτεραιότητες; Μήπως γιατί προτιμήσατε να προσλαμβάνετε σχολικούς φύλακες και καθαρίστριες αντί για γιατρούς και νοσηλευτές; Γνωρίζετε πολύ καλά ότι και τα κονδύλια υπήρχαν και ο προγραμματισμός είχε γίνει. Άλλες ήταν οι προτεραιότητές σας. Θέλατε να ικανοποιήσετε τη δική σας πολιτική πελατεία. Κερδίσατε την εξουσία μια φορά, λέγοντας ψέματα και εξαπατώντας τους πολίτες. Θέλετε και πάλι να τους εξαπατήσετε, επικαλούμενοι την ευαισθησία τους -καθώς είναι κουρασμένοι από την κρίση οι συμπολίτες μας- για να τους εξαπατήσετε και μια δεύτερη φορά. Όμως, το ψέμα έχει κοντά ποδάρια.

Να σας δώσω μόνο δύο συγκεκριμένα παραδείγματα από το πώς αντιλαμβάνεται η «πρώτη φορά αριστερά» την κοινωνική ευαισθησία και την αποτελεσματική κοινωνική πολιτική.

Παράδειγμα πρώτο. Πριν από ένα μήνα η Κυβέρνηση της Αριστεράς αύξησε το εισιτήριο στα μέσα μαζικής μεταφοράς από το 1,20 στο 1,40. Εμείς όταν ήμασταν στην Κυβέρνηση, κάναμε μια συστηματική προσπάθεια εξυγίανσης των οργανισμών των συγκοινωνιών. Εσείς, τι κάνατε; Πλειοδοσία λαϊκισμού. Το τζάμπα του κ. Σπίρτζη μετατράπηκε σε μόνιμες αυξήσεις γι’ αυτούς που τις έχουν πραγματικά ανάγκη. Διότι πραγματικά τα μέσα μαζικής μεταφοράς, τα λεωφορεία, δεν τα χρησιμοποιούν οι προνομιούχοι, τα χρησιμοποιούν οι ασθενέστεροι συμπολίτες μας.

Παράδειγμα δεύτερο. Επισκεφθήκατε, κύριε Τσίπρα, το Πέραμα πριν από ένα μήνα και κάνατε μια σειρά από ενδιαφέρουσες εξαγγελίες για το κολυμβητήριο, για τη διανομή δωρεάν τροφής, ζεστών γευμάτων στα δημοτικά, για την ανάπτυξη υποδομών. Καλά και χρήσιμα όλα αυτά. Κανείς δεν θα διαφωνήσει. Είπατε μια κουβέντα για δουλειές και επενδύσεις; Δεν είπατε τίποτα γι’ αυτό. Κάποτε θα καταλάβετε στην Αριστερά ότι η καλύτερη πολιτική, για να αντιμετωπιστούν οι κοινωνικές ανισότητες, είναι η δημιουργία θέσεων απασχόλησης και όχι η ελεημοσύνη του κράτους.

(Θόρυβος από την πτέρυγα του ΣΥΡΙΖΑ)

Δυστυχώς, όμως, εσείς έχετε μία αλλεργία στις επενδύσεις και στην ιδιωτική πρωτοβουλία.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αντιμετωπίζετε την οργάνωση της κοινωνίας και της οικονομίας μέσα από τον παραμορφωτικό φακό του ταξικού πολέμου. Κι αυτή η νοοτροπία, βέβαια, διακατέχει και την πρότασή σας για το ασφαλιστικό.

Έχουμε ακούσει πολλές φορές και, βεβαίως, είναι αλήθεια ότι υπάρχουν συνταξιούχοι σήμερα, που -με τη σύνταξή τους- συντηρούν μια ολόκληρη οικογένεια. Μπορεί αυτό, όμως, να είναι άλλοθι, για να κηρύξετε έναν πόλεμο κατά των επόμενων γενεών;

Στην πράξη τι κάνετε; Αντιστρέφετε το αναδιανεμητικό μοντέλο. Αντί να δουλεύουν τα παιδιά και μέσα από τις εισφορές τους και μέσα από το εισόδημά τους να στηρίζουν τις μεγαλύτερες γενιές, όπως θα έπρεπε να συμβαίνει, εσείς είστε ικανοποιημένοι με το να μοιράζουν οι συνταξιούχοι ένα χαρτζιλίκι στα παιδιά και στα εγγόνια τους. Αναρωτιέμαι αν αυτό πραγματικά είναι το όνειρό σας. Η αναδιανομή της μιζέριας και της φτώχειας. Αυτό θέλετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εσείς γιατί απολύατε τα παιδιά;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Σας παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Το τελικό αποτέλεσμα αυτής της πολιτικής θα είναι τελικά η απόλυτη φτωχοποίηση της μεσαίας τάξης. Μια μεσαία τάξη την οποία εξάλλου κάνετε ό,τι περνάει από το χέρι σας, για να την αντιμετωπίσετε ως εχθρό.

Η πραγματικότητα είναι μία, κυρίες και κύριοι συνάδελφοι. Παράλληλο πρόγραμμα κοινωνικής συνοχής δεν υπάρχει. Οι αποσπασματικές πρωτοβουλίες και αυτές που κινούνται στη σωστή κατεύθυνση και τις οποίες θα ψηφίσουμε, δεν συνιστούν παράλληλο πρόγραμμα.

Υπάρχει παράλληλο πρόγραμμα. Απλά δεν το διαφημίζετε το πραγματικό σας παράλληλο πρόγραμμα. Είναι το παράλληλο πρόγραμμα ελέγχου του κράτους. Αυτό το παράλληλο πρόγραμμα υλοποιείται με μεγάλη ταχύτητα και με μεγάλη αποτελεσματικότητα. Το βλέπουμε συνέχεια. Πρόσφατες κρίσεις στην Αστυνομία. Αποστρατεύθηκαν, κατά γενική ομολογία, άξιοι αστυνομικοί. Αναρωτιέμαι γιατί. Διότι δεν σας ήταν κομματικά αρεστοί; Αναρωτιέμαι γιατί αποστρατεύετε ανθρώπους στους οποίους έχει επενδύσει το ελληνικό δημόσιο. Μόνο και μόνο για να βρείτε τους δικούς σας αρεστούς;

Δεν χρειάζεται να επαναλάβω πως καταστρατηγείται κάθε έννοια αξιοκρατίας, για τις ανεξάρτητες αρχές, οι οποίες βάλλονται και χειραγωγούνται, για το δημόσιο σύστημα παιδείας, το οποίο υπονομεύετε, για την ελεύθερη πληροφόρηση και τον πλουραλισμό που βρίσκεται στο στόχαστρο.

Αυτό είναι το παράλληλο πρόγραμμά σας. Αυτό το παράλληλο πρόγραμμα, όμως, δεν έχει να κάνει απολύτως τίποτα με τις ανάγκες της κοινωνίας, παρά μόνο με την αγωνία σας να μείνετε στην εξουσία. Αυτό το παράλληλο πρόγραμμα υλοποιείτε με μεγάλη ταχύτητα.

(Χειροκροτήματα από την πτέρυγα της Νέας Δημοκρατίας)

Ο τόπος μας έχει ανάγκη από μία ειλικρινή συζήτηση για το τι συνιστά σήμερα πραγματική κοινωνική πολιτική. Φοβάμαι, όμως, ότι αυτήν την κοινωνική πολιτική δεν μπορείτε να την υπηρετήσετε, διότι καμμία κοινωνική πολιτική δεν μπορεί να υπηρετηθεί, εάν δεν δημιουργηθεί αναπτυξιακή δυναμική στη χώρα.

Η δημιουργία πλούτου -θα το καταλάβετε κάποια στιγμή- είναι απαραίτητη προϋπόθεση για οποιαδήποτε αποτελεσματική κοινωνική πολιτική. Αλλιώς, θα μοιράζουμε μονίμως τη φτώχεια μας, αντί να κάνουμε έναν δίκαιο επιμερισμό του πλούτου που μπορεί να δημιουργήσει αυτή η χώρα.

Εμείς θα καταθέσουμε σύντομα, στο πλαίσιο και του δικού μας προγραμματικού λόγου, ένα εμπεριστατωμένο και κοστολογημένο πρόγραμμα κοινωνικής συνοχής. Στον πυρήνα αυτού του προγράμματος θα είναι μία έννοια την οποία εξακολουθείτε, για λόγους που πραγματικά δεν μπορώ να καταλάβω, να αντιμετωπίζετε με σκεπτικισμό, αν όχι με εχθρότητα. Είναι η έννοια του ελάχιστου εγγυημένου εισοδήματος.

Το ελάχιστο εγγυημένο εισόδημα -το γνωρίζετε πολύ καλά, αν δεν το γνωρίζετε, μάθετέ το, επιτέλους- είναι ένα εργαλείο, το οποίο χρησιμοποιείται σε όλες τις ευρωπαϊκές χώρες.

(Θόρυβος από την πτέρυγα του ΣΥΡΙΖΑ)

Θα μου πείτε ότι είναι και νεοφιλελεύθερο το ελάχιστο εγγυημένο εισόδημα. Πράγματι. Ναι, όντως. Θα τα ακούσουμε και αυτά.

(Χειροκροτήματα από την πτέρυγα της Νέας Δημοκρατίας)

Γι’ αυτό χρησιμοποιείται και σε χώρες σοσιαλδημοκρατικές ως ένα αποτελεσματικό και στοχευμένο, κυρίως, εργαλείο αντιμετώπισης της ακραίας φτώχειας. Δεν σας αρέσουν, όμως, εσάς οι στοχευμένες πολιτικές.

Δεν θα περιορίζεται, βέβαια, η πρότασή μας μόνο εκεί. Χρειάζεται ένα πλέγμα δράσεων, το οποίο μπορεί να ξεκινά από την επέκταση του επιδόματος ανεργίας σε αυτούς οι οποίοι ζουν κάτω από τα όρια της φτώχειας και θα καταλήγει, βέβαια, κατά την άποψή μου, στην πιο σημαντική, πραγματική πολιτική κοινωνικής συνοχής και κοινωνικής ισότητας, που είναι η στήριξη της προσχολικής αγωγής, έτσι ώστε όλα τα παιδιά να βρίσκουν θέση σε βρεφονηπιακούς σταθμούς, είτε δημόσιους είτε με κουπόνι σε ιδιωτικούς πιστοποιημένους βρεφονηπιακούς σταθμούς.

(Χειροκροτήματα από την πτέρυγα της Νέας Δημοκρατίας)

Κλείνω, για να μην μακρηγορήσω. Η Κυβέρνηση αυτή, κυρίες και κύριοι συνάδελφοι, -το καταλαβαίνει όποιος έχει παρακολουθήσει αυτήν τη συζήτηση- καταθέτει το συγκεκριμένο νομοσχέδιο ως ένα βολικό επικοινωνιακό αντιπερισπασμό.

Είναι ένα δήθεν αντίβαρο στο ασφαλιστικό, προκρούστεια κλίνη, του κ. Κατρούγκαλου. Είναι ένα δήθεν αντίβαρο στη νέα φορολογική γκιλοτίνα, η οποία δρομολογείται, του κ. Αλεξιάδη. Είναι ένα δήθεν αντίβαρο στους κατά τα άλλα αριστερούς πλειστηριασμούς, οι οποίοι έρχονται, του κ. Σταθάκη. Είναι ένα δήθεν αντίβαρο στην αλλεργία που έχετε για πραγματικές μεταρρυθμίσεις. Είναι ένα δήθεν αντίβαρο στις συνεχείς παλινωδίες στην υλοποίηση της απαραίτητης πολιτικής αποκρατικοποιήσεων.

Μόνο που, κύριε Τσίπρα, η πλάστιγγα γέρνει πάρα πολύ. Έχουμε από τη μία μεριά 5,7 δισεκατομμύρια φορολογικά μέτρα και από την άλλη έχουμε 99 εκατομμύρια για την αντιμετώπιση της φτώχειας.

Δεν σας πιστεύει κανείς πια. Γιατί το ηθικό πλεονέκτημα της Αριστεράς και το μονοπώλιο της κοινωνικής ευαισθησίας έγιναν το συντομότερο ανέκδοτο. Και μαζί με όλη την κοινωνία εμείς σας λέμε ότι το ψέμα και η κοροϊδία δεν περνάνε πια στην Ελλάδα σήμερα.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ τον Αρχηγό της Αξιωματικής Αντιπολίτευσης, κ. Μητσοτάκη.

Πριν δώσω τον λόγο στον Πρωθυπουργό, επειδή σήμερα βρισκόμαστε εν ολομελεία, θέλω να σας αναφέρω, κυρίες και κύριοι συνάδελφοι, ότι, όπως, δυστυχώς, γνωρίζουμε όλοι, είχαμε στη χώρα μας καταγεγραμμένες διελεύσεις οκτακοσίων σαράντα οκτώ χιλιάδων προσφύγων και μεταναστών. Πρόσφατα, δηλαδή, τους τελευταίους μήνες επί της ουσίας.

Ανάμεσα σε αυτούς τριακόσιοι ενενήντα ένας δεν έφτασαν ποτέ στα νησιά μας και αγνοούνται εκατόν εβδομήντα δύο. Γνωρίζουμε όλοι ότι έχουν στηθεί πρόχειρα νεκροταφεία στα νησιά μας, με ονοματεπώνυμα αλλά και ανώνυμα.

Προτείνω, ως ελάχιστη υποχρέωση, ως έκφραση θλίψης και αποτροπιασμού της Βουλής των Ελλήνων, να κρατήσουμε ενός λεπτού σιγή.

(Στο σημείο αυτό όρθιοι όλοι οι Βουλευτές τηρούν ενός λεπτού σιγή)

Με την ευχή να μην υπάρχει άλλος νεκρός και αγνοούμενος!

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, όσα ανακοίνωσε πριν από λίγο ο Πρόεδρος της Βουλής αποτελούν μία αδήριτη πραγματικότητα, η οποία πρέπει να προβληματίσει όχι μόνο κάθε Ελληνίδα και κάθε Έλληνα, αλλά κάθε Ευρωπαίο πολίτη, ότι αυτό που συμβαίνει για μήνες τώρα στο Αιγαίο είναι μια μεγάλη ντροπή για τον ευρωπαϊκό πολιτισμό.

Είναι αδιανόητο να μην υπάρχει τρόπος να χτυπηθούν οι διακινητές και να σταματήσει το δράμα εκατοντάδων χιλιάδων ανθρώπων που διωγμένοι, κατατρεγμένοι από τον τόπο τους, από τα σπίτια τους, περνούν μια πραγματική οδύσσεια, προκειμένου κάποια στιγμή να τους δοθεί η δυνατότητα να ζήσουν, η δυνατότητα σε ένα καλύτερο μέλλον.

Η Ευρωπαϊκή Ένωση, κυρίες και κύριοι συνάδελφοι, -και μιλώ έχοντας και την εμπειρία από τη διήμερη Σύνοδο Κορυφής, μία εξαιρετικά δύσκολη Σύνοδο Κορυφής που είχε να αντιμετωπίσει από τη μια την τρέχουσα προσφυγική κρίση και από την άλλη τις αξιώσεις της Μεγάλης Βρετανίας για αποκλίσεις από το κοινωνικό κεκτημένο, προκειμένου να αποφευχθεί η έξοδός της από την Ευρωπαϊκή Ένωση στο επικείμενο δημοψήφισμα- βρίσκεται ίσως μπροστά στις μεγαλύτερες προκλήσεις από την ίδρυσή της.

Η κρίση στη Συρία ολοένα και βαθαίνει. Χθες είχαμε και την εμπλοκή χερσαίων δυνάμεων από την πλευρά της Τουρκίας, την έκτακτη σύγκληση του Συμβουλίου Ασφαλείας του ΟΗΕ και τον κίνδυνο πλέον ο πόλεμος να γενικευτεί στη γειτονιά μας με τη εμπλοκή Ρωσίας και Τουρκίας. Ταυτόχρονα, λοιπόν, η κρίση στη Συρία βαθαίνει και αποτέλεσμα αυτής της κρίσης είναι μία πρωτοφανής προσφυγική κρίση, η μεγαλύτερη μετακίνηση πληθυσμών στην ευρωπαϊκή ήπειρο μετά τον Β΄ Παγκόσμιο Πόλεμο και ταυτόχρονα να διευρύνεται μια παγκόσμια -και φυσικά πανευρωπαϊκή απειλή- που είναι η άνοδος του ακραίου θρησκευτικού εξτρεμισμού, του φονταμενταλισμού, με την μορφή των τρομοκρατικών επιθέσεων από την πλευρά του ISIS και στην καρδιά της Ευρώπης.

Βεβαίως, όλα αυτά τη στιγμή που η οικονομική κρίση, που έχει ξεσπάσει από το 2008, παραμένει, διότι οι κεντρικές κατευθύνσεις που αποφάσισε η Ευρωπαϊκή Ένωση, η ηγεσία της, για την αντιμετώπισή της ήταν οι νεοφιλελεύθερες κατευθύνσεις, που αντί να λύνουν προβλήματα δημιούργησαν ακόμη περισσότερα και κυρίως προβλήματα συνοχής στην Ευρωπαϊκή Ένωση.

Μέσα σε αυτό το εξαιρετικά ευαίσθητο και σύνθετο περιβάλλον η Ευρωπαϊκή Ένωση, η Ευρώπη, εμφανίζεται σήμερα αδύναμη και διαιρεμένη στην προσπάθειά της να αντιμετωπίσει ίσως –επαναλαμβάνω- τις μεγαλύτερες προκλήσεις από την ίδρυσή της: Από τη μια το έλλειμμα αλληλεγγύης και συνυπευθυνότητας, η αντίληψη για μία α λα καρτ αντιμετώπιση των κοινών προβλημάτων, η αίσθηση ότι μπορεί να υπάρχουν κανόνες για κάποιους που πρέπει να τους τηρούν αλλά αλά καρτ συμμετοχή στα βάρη και στις ευθύνες για κάποιους άλλους. Όμως, από την άλλη πλευρά -και ας μην κρυβόμαστε- η ενίσχυση ακροδεξιών και λαϊκιστικών δυνάμεων στον πυρήνα της Ευρώπης, ακριβώς και εξαιτίας των νεοφιλελεύθερων πολιτικών της λιτότητας, και, βέβαια, η ανάδειξη και σε κυβερνήσεις -ιδιαίτερα στο πρώην Ανατολικό Μπλοκ- τέτοιων κυβερνήσεων δημιουργούν ένα πεδίο σύνθετο, αναπαράγουν τεράστιες αδυναμίες, δημιουργούν έλλειμμα ηγετικής παρέμβασης από την πλευρά της Ένωσης και, φυσικά, αδυναμία και ενός θεσμικού πλαισίου, ούτως ώστε να αντιμετωπιστούν κρίσεις παράλληλες σαν και αυτές που σήμερα αντιμετωπίζουμε.

Η χώρα μας από την πρώτη στιγμή βρέθηκε στην αιχμή, στον πυρήνα δύο εκ των τριών αυτών παράλληλων κρίσεων, της οικονομικής κρίσης και τώρα της προσφυγικής κρίσης, και ανέλαβε βάρος δυσανάλογο των δυνάμεών της. Και ξέρετε ότι δεν το αναλάβαμε αυτό το βάρος ως υποχρέωση έναντι των εταίρων, αλλά το αναλάβαμε ως χρέος έναντι των δικών μας αξιών. Ο ελληνικός λαός έχει γνωρίσει τι θα πει προσφυγιά και έχει μάθει να δίνει από το υστέρημά του, όταν συνάνθρωποί μας κυνηγημένοι και κατατρεγμένοι χρειάζονται βοήθεια.

Η χώρα μας και η πλειοψηφία του λαού μας, ιδιαίτερα στα νησιά –με κάποιες εξαιρέσεις, βεβαίως, αλλά η πλειοψηφία των νησιωτών μας, η πλειοψηφία του ελληνικού λαού- τούτη την κρίσιμη ώρα σηκώνει ψηλά το βάρος των ουμανιστικών αξιών σε μια Ευρώπη που, δυστυχώς, μεταλλάσσεται και απομακρύνεται από τις ιδρυτικές της αξίες.

Αναδεικνύουμε, παρά τις μεγάλες οικονομικές δυσκολίες που αντιμετωπίζουμε, το ανθρώπινο πρόσωπο της Ευρώπης σε μια περίοδο που η Ευρώπη διχάζεται και που ενισχύονται ολοένα και περισσότερο δυνάμεις που επιθυμούν να χτίζουν τείχη και φράχτες ανάμεσα στα σύνορα της Ευρώπης, που επιθυμούν ολοένα και περισσότερο να μετατρέπεται η Ευρώπη σε ένα φρούριο.

Ξέρετε, το γεγονός ότι η Ελλάδα και ο ελληνικός λαός, παρά τις δυσκολίες που περνά, δίνει τη μάχη στην πρώτη γραμμή και είναι πρωτοπόρος στην ανάδειξη του ανθρώπινου προσώπου της Ευρώπης, των ιδρυτικών αξιών της Ευρώπης, κόντρα σε ακραίες λαϊκιστικές αντιλήψεις, ξενοφοβικές αντιλήψεις, ρατσιστικές αντιλήψεις, είναι κάτι για το οποίο πρέπει όλοι οι Έλληνες και οι Ελληνίδες να αισθανόμαστε υπερήφανοι.

Και ξέρετε, δεν μπορούμε από εδώ και στο εξής να ανεχθούμε από ευθυνόφοβους γραφειοκράτες ή από ξενοφοβικές κυβερνήσεις να κουνούν το δάχτυλο και να κάνουν υποδείξεις στην Ελλάδα. Από εδώ και στο εξής, όταν θα ομιλούν για την Ελλάδα σε σχέση με το προσφυγικό ζήτημα, όποιοι και αν ομιλούν στην Ευρώπη, θα πρέπει πρώτα να βουτούν τη γλώσσα στο μυαλό τους, να σκέφτονται και μετά να μιλούν. Δεν θα αφήσουμε πλέον καμμία επίθεση αναπάντητη και καμμία ενέργεια χωρίς συνέπειες!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Διότι η Ελλάδα έχει κάνει το χρέος της και –επαναλαμβάνω- όχι τις υποχρεώσεις και τα μαθήματά της απέναντι στη γραφειοκρατία αλλά το ηθικό της χρέος απέναντι στις πανανθρώπινες αξίες, που αποτελούν τον κοινό πολιτισμικό μας πλούτο στην Ευρώπη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Η στοχοποίηση της Ελλάδας, με αφορμή μία έκθεση για καθυστερήσεις που είχε ημερομηνία στις αρχές Νοεμβρίου και αναδείχθηκε στα τέλη Γενάρη και η οποία ενεργοποίησε το άρθρο 26 της Σένγκεν, ήταν προσχηματική και απαράδεκτη.

Στη χθεσινή Σύνοδο Κορυφής μπήκε ένα οριστικό τέλος σε όλη αυτή τη συζήτηση και θέλω να πιστεύω και ένα οριστικό τέλος στις άθλιες μεθοδεύσεις ορισμένων ακραίων συντηρητικών κύκλων στην Ευρώπη να στοχοποιηθεί η χώρα, που σήμερα έχει το μεγαλύτερο βάρος και ανταποκρίνεται περισσότερο από κάθε άλλη, στη βαλκανική διαδρομή, στο ανθρωπιστικό καθήκον που έχουμε απέναντι σε αυτούς τους ανθρώπους, απέναντι στους πρόσφυγες.

Και, βεβαίως, είναι θετικό το γεγονός ότι αποτελεί πλέον κοινή αναγνώριση πως η Ελλάδα είναι η χώρα που έχει κάνει τα περισσότερα από κάθε άλλη και αυτό δεν βρέθηκε κανείς να έχει το θάρρος να το αντικρούσει.

Επιπλέον θεωρώ ως εξαιρετικά σημαντική τη ρητή αναφορά στα συμπεράσματα της Συνόδου ότι διατηρείται η ακεραιότητα της Συνθήκης του Σένγκεν και έτσι κλείνει κάθε συζήτηση περί εξόδου από τη Σένγκεν ή περί αρχής του τέλους της Σένγκεν, σε ό,τι αφορά και με επίκεντρο την Ελλάδα.

Έτσι, σε κάθε περίπτωση, διασφαλίζεται ότι τόσο οι Έλληνες πολίτες όσο και οι επισκέπτες τουρίστες από την Ευρωπαϊκή Ένωση δεν θα έχουν καμμία επίπτωση από την προσφυγική κρίση, όποιες και αν είναι οι διαστάσεις που αυτή μπορεί να πάρει στο μέλλον. Κι αυτό είναι εξαιρετικά σημαντικό.

Πήραμε, επίσης, σαφή διαβεβαίωση στα συμπεράσματα ότι μονομερείς μη συντονισμένες ενέργειες από τις χώρες διέλευσης των προσφυγικών ροών δεν είναι επιτρεπτές και ιδιαίτερα μη συντονισμένες ενέργειες, που μπορεί να έχουν ως αποτέλεσμα τη δημιουργία συνθηκών ανθρωπιστικής κρίσης.

Ωστόσο –και θέλω αν είμαι απόλυτα σαφής και ειλικρινής- πολλές φορές υπήρξαν στα συμπεράσματα δεσμεύσεις που δεν υλοποιήθηκαν, που δεν τηρήθηκαν. Συνήθως ο έλεγχος επικεντρώνεται στις δεσμεύσεις της Ελλάδας -και σωστά γίνεται αυτό. Υπήρξαν, όμως, και δεσμεύσεις σε ό,τι αφορά τη μετεγκατάσταση προσφύγων από την Ελλάδα σε αριθμό εξήντα έξι χιλιάδων, ενώ έχουν πραγματοποιηθεί μόλις διακόσιες πενήντα. Αυτή είναι η αλήθεια.

Συνεπώς θα πρέπει, χωρίς να εφησυχάζουμε, να συνεχίζουμε την προσπάθειά μας να σηκώνουμε ψηλά τη σημαία του ουμανισμού και της ανθρωπιάς στην Ευρώπη και ταυτόχρονα να προχωρήσουμε, ίσως και πέρα των ειλημμένων υποχρεώσεών μας -δεν μας υποχρεώνει κανένας, εμείς πρέπει να το κάνουμε- ώστε να υπάρχουν οι δυνατότητες αντιμετώπισης, παροχής βοήθειας στους πρόσφυγες στην καλύτερη δυνατή εκδοχή και σε κάθε περίπτωση.

Η Ελλάδα, κυρίες και κύριοι συνάδελφοι, πρωτοστατεί –και θα συνεχίσει να πρωτοστατεί- στην εφαρμογή των συμφωνηθέντων, τόσο στο ευρωπαϊκό πλαίσιο, όσο και σε ό,τι αφορά την απόφαση που πάρθηκε στο ΝΑΤΟ, απαιτώντας το επόμενο διάστημα και από τους γείτονές μας και από την Τουρκία να τηρήσει τις δεσμεύσεις της.

Η Ελλάδα, όμως –και θέλω αυτό να το τονίσω- δεν πρόκειται να απομονωθεί στην Ευρώπη επειδή ορισμένοι ακραίοι, ξενοφοβικοί, ακροδεξιοί κύκλοι το επιθυμούν. Η Ελλάδα θα πρωτοστατήσει, ώστε αυτοί οι κύκλοι να απομονωθούν στην Ευρώπη, να απομονωθούν όσοι υψώνουν φράχτες, όσοι διασπείρουν μίσος και ρατσισμό, όσοι οδηγούν την ευρωπαϊκή ήπειρο σε διχασμό και σε διαίρεση.

(Χειροκροτήματα από την πτέρυγα του ΣΥΡΙΖΑ)

Άκουσα με προσοχή την τοποθέτηση του Αρχηγού της Αξιωματικής Αντιπολίτευσης σε σχέση με το προσφυγικό ζήτημα. Τον άκουσα να λέει ότι η Κυβέρνηση καθυστέρησε. Κύριε Μητσοτάκη, μη χρησιμοποιείτε τα ίδια επιχειρήματα με αυτά που αναμασούν κάποιοι που μας κουνούν το δάχτυλο.

Οι προσφυγικές ροές ήταν τόσο μεγάλες και βρεθήκαμε τόσο αναπάντεχα στο μάτι του κυκλώνα, που κανένας δεν θα μπορούσε αυτό να το αντιμετωπίσει άμεσα. Πράγματι, υπήρξαν καθυστερήσεις. Τούτη την ώρα, όμως, αυτό που έχει σημασία και αυτό που θα περίμενα να πείτε στην Εθνική Αντιπροσωπεία είναι ότι σε σχέση με όλες τις υπόλοιπες χώρες της Ευρωπαϊκής Ένωσης η Ελλάδα είναι η μέρα με τη νύχτα σε σχέση με αυτά που έχει κάνει για τους πρόσφυγες.

Παρ’ όλα αυτά, θέλω να δηλώσω ότι χαίρομαι για την αλλαγή στάσης του κόμματός σας, διότι δεν είναι σταθερή, κύριε Κουμουτσάκο.

**ΑΘΑΝΑΣΙΟΣ ΜΠΟΥΡΑΣ:** Πάντα σταθερή είναι.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εσείς ήσασταν τότε, θυμάμαι, στη Σύνοδο των Αρχηγών, που εκπροσωπούσε βεβαίως ο υπηρεσιακός Αρχηγός, ο κ. Πλακιωτάκης, αλλά εσείς σπεύσατε να τον συμβουλέψετε αργότερα, όταν διέπραξε το ατόπημα μέσα στη Σύνοδο των Αρχηγών να δηλώσει ότι η θέση της Αξιωματικής Αντιπολίτευσης της χώρας είναι ότι δεν πρέπει να γίνουν τα hot spots, διότι τα hot spots στα νησιά είναι σημεία έντασης, είναι εστίες έντασης και δεν πρέπει η Ελλάδα να δεχτεί αυτό το βάρος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Με μπερδεύετε με τον κ. Καμμένο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Λοιπόν, αφήστε τα τώρα αυτά. Υπάρχουν και Πρακτικά από τη Σύνοδο αυτή.

Χαίρομαι που αλλάξατε στάση, διότι θα ήταν πράγματι εξαιρετικά προβληματικό για τη χώρα να υπερισχύουν στην Αξιωματική Αντιπολίτευση οι απόψεις μιας μερίδας, που προφανώς μπορεί να είναι και πλειοψηφική στο κόμμα σας, διότι εκφράζονται δημόσια από πολλά στελέχη της Νέας Δημοκρατίας και κυρίως μιας στάσης και μιας πρακτικής που βεβαίως σε άλλες συνθήκες, όχι σε συνθήκες μαζικής εισροής προσφύγων, σε συνθήκες διαφορετικές, ευκολότερες, αφορούσαν και τον τακτικό σχεδιασμό τότε της Κυβέρνησης σε ό,τι αφορά την επαναπροώθηση προσφύγων που έρχονταν στα ελληνικά χωρικά ύδατα.

Χαίρομαι, λοιπόν, που η αλλαγή στάσης δίνει τη δυνατότητα να υπάρχει μία κοινή εθνική γραμμή στο κρίσιμο αυτό εθνικό θέμα, που είναι το προσφυγικό.

Θα ήθελα, όμως, να σας ζητήσω να μη χρησιμοποιείτε τον όρο «κλειστά σύνορα». Δεν υπάρχουν, ούτε θα υπάρξουν κλειστά σύνορα.

(Χειροκροτήματα από την πτέρυγα του ΣΥΡΙΖΑ)

Το θέμα της Συνθήκης του Σένγκεν και της στοχοποίησης της Ελλάδας έληξε χθες. Αυτό που υπάρχει κίνδυνος να συμβεί, είναι έλεγχος ροών και γι’ αυτό δώσαμε μάχη απειλώντας ακόμα και με άρνησή μας να δεχτούμε συνολικά τα συμπεράσματα της Συνόδου, αν δεν υπάρξει διασφάλιση ότι οι ροές δεν θα ελέγχονται μονομερώς και ότι δεν θα υπάρχουν μη συντονισμένες ενέργειες στον βαλκανικό διάδρομο. Ωστόσο, ο όρος «κλειστά σύνορα» είναι ένας όρος που δημιουργεί φόβο, τρόμο και δεν έχει κανένα νόημα να τον επαναλαμβάνουμε.

Στη χειρότερη δυνατή περίπτωση θα έχουμε να αντιμετωπίσουμε τον έλεγχο των ροών και είμαστε βέβαιοι ότι ακόμα και σ’ αυτή την εκδοχή οι δυνάμεις που αντιλαμβάνονται την Ευρώπη ως ένα ενιαίο πεδίο, πεδίο αλληλεγγύης και επιμερισμού των βαρών, θα έρθουν να σταθούν πλάι μας, απέναντι στις δυνάμεις εκείνες που σήμερα προωθούν τους φράκτες, προκειμένου να μη συμβούν τετελεσμένα που δεν θα είναι επιβαρυντικά μόνο για την τελευταία στον διάδρομο χώρα, την Ελλάδα, αλλά θα είναι επιβαρυντικά, θα είναι -αν θέλετε- καταστροφικά για το κοινό μας σπίτι που λέγεται Ευρώπη και τις κοινές μας αξίες.

Θέλω, κυρίες και κύριοι συνάδελφοι, να σας πω ότι το επόμενο διάστημα θα πρέπει να ρίξουμε το βάρος μας, ώστε να τεθεί σε εφαρμογή η συμφωνία που έγινε στο ΝΑΤΟ. Είναι μια συμφωνία η οποία διασφαλίζει τα κυριαρχικά μας δικαιώματα και σταματάει, αν θέλετε, αυτό το παιχνίδι απόδοσης ευθυνών, το blame game.

Αυτοί οι σκληροί, ακραίοι συντηρητικοί κύκλοι τι έλεγαν στην Ελλάδα τόσο καιρό; «Δεν μπορείτε να φυλάξετε τα σύνορά σας», έλεγαν. Αγνοούσαν το γεγονός ότι πρόκειται για θαλάσσια σύνορα. Αγνοούσαν το γεγονός ότι, όταν κάποιες βάρκες και, μάλιστα, της κακιάς ώρας, φορτωμένες με πενήντα στοιβαγμένους ανθρώπους, εισέρχονται στα ελληνικά, δηλαδή στα ευρωπαϊκά χωρικά ύδατα, τότε η μόνη υποχρέωση έναντι του Διεθνούς Δικαίου είναι αυτούς τους ανθρώπους να τους σώσεις.

Το ΝΑΤΟ, λοιπόν, δεν θα επιχειρεί σώζοντας ούτε θα επιχειρεί στα ελληνικά χωρικά ύδατα, αλλά το ΝΑΤΟ θα έχει την ευθύνη της παρακολούθησης και του εντοπισμού των κινήσεων, κυρίως των διακινητών, στις ακτές τις τουρκικές, με την τεχνολογία, που, φυσικά, διαθέτει, κάτι το οποίο, φυσικά και δεν μπορούσαν να κάνουν τα ελληνικά πλοία, παρ’ ότι διαθέτουν αυτή την τεχνολογία, διότι δεν δικαιούμεθα εμείς να είμαστε αυτοί, που από τα ελληνικά χωρικά ύδατα θα εντοπίζουμε τις κινήσεις στο έδαφος μιας ξένης χώρας. Το ΝΑΤΟ θα έχει την ευθύνη…

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** …(δεν ακούστηκε)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Είναι αρκετά σοβαρά τα ζητήματα αυτά. Παρακαλώ, ακούστε με προσοχή και, αν θέλετε, να πείτε τη γνώμη σας αργότερα.

**ΔΗΜΗΤΡΙΟΣ ΚΥΡΙΑΖΙΔΗΣ:** Χαιρόμαστε που το αντιληφθήκατε.

**ΣΟΦΙΑ ΒΟΥΛΤΕΨΗ:** Ζήτω το ΝΑΤΟ!

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

Συνεχίστε, κύριε Πρωθυπουργέ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Έλεγα, λοιπόν, ότι το ΝΑΤΟ θα έχει την ευθύνη του εντοπισμού και ακολούθως της ειδοποίησης των δυνάμεων της FRONTEX και της τουρκικής ακτοφυλακής, ώστε να αποτρέπονται οι ροές από τις τουρκικές ακτές προς τα ελληνικά, δηλαδή τα ευρωπαϊκά εδάφη. Επαναλαμβάνω, όταν μία βάρκα έρχεται γεμάτη με ανθρώπους, που κινδυνεύει η ζωή τους, στα ευρωπαϊκά ύδατα, τότε η μόνη υποχρέωση που έχουμε, με βάση το Διεθνές Δίκαιο και το μόνο που θα συνεχίσουμε να πράττουμε, γιατί αυτό είναι το καθήκον μας το ανθρωπιστικό, είναι αυτούς τους ανθρώπους να τους διασώζουμε.

Πιστεύουμε, λοιπόν, ότι η Τουρκία, βεβαίως, είναι μία χώρα, η οποία βρίσκεται τούτη την ώρα και σε μεγάλες δυσκολίες σε ό,τι αφορά το εσωτερικό της. Αναφέρομαι στην τρομοκρατική επίθεση και θέλω και δημόσια να εκφράσω τη θλίψη μου για την απώλεια ανθρώπινων ζωών.

Εντούτοις, θέλω να πιστεύω ότι όλα όσα συμφωνήσαμε, θα τηρηθούν και ότι ως στις 7 του Μάρτη -που είναι η Έκτακτη Σύνοδος Κορυφής με την παρουσία του Τούρκου Πρωθυπουργού- και έχοντας τη δυνατότητα ενός χρονικού διαστήματος από τις 24 του Φλεβάρη ως τις 7 του Μάρτη, για να τεθεί σε εφαρμογή το επιχειρησιακό σχέδιο για τον εντοπισμό των διακινητών και την παρεμπόδιση αυτών των ροών, ως τότε θα έχουμε πολύ σημαντικά αποτελέσματα σε ό,τι αφορά τη μείωση των ροών.

Κυρίες και κύριοι συνάδελφοι, δεν υπάρχει αμφιβολία ότι η Ευρώπη βρίσκεται σ’ ένα κρίσιμο σταυροδρόμι. Δεν υπάρχει αμφιβολία ότι η Ελλάδα βρίσκεται –αν θέλετε- στο μέσο δύο παράλληλων κρίσεων. Δεν υπάρχει αμφιβολία ότι για την Ελλάδα στο θέμα αυτό δεν υπάρχει άλλος δρόμος, παρά να συνεχίσει τον μεγάλο αγώνα που κάνει απέναντι στις ανθρωπιστικές αξίες και υποχρεώσεις της και, ταυτόχρονα, να προσπαθήσει με συντονισμένες προσπάθειες και με συντονισμό με τις ευρωπαϊκές δυνάμεις να αποτελέσει μέρος της λύσης και όχι μέρος του προβλήματος.

Θέλω, λοιπόν, να δηλώσω ότι θα είμαι στη διάθεση όλων των Αρχηγών των κομμάτων, για να ενημερώσω αναλυτικά για όλες τις λεπτομέρειες σε ό,τι αφορά το κρίσιμο αυτό ζήτημα.

Και, βεβαίως, αμέσως μετά το τέλος της διαδικασίας στη Βουλή θα μεταβώ στο Προεδρικό Μέγαρο, για να ενημερώσω και τον Πρόεδρο της Δημοκρατίας.

Επιτρέψτε μου, λοιπόν –και συγχωρήστε με, γιατί υπερέβην τον χρόνο, αλλά νομίζω ότι είχα υποχρέωση να ενημερώσω τη Βουλή- να έρθω στο θέμα της συζήτησης.

Κύριε Μητσοτάκη, σας άκουσα με μεγάλη προσοχή. Είπατε ούτε λίγο ούτε πολύ ότι η χώρα βρίσκεται σε πολύ μεγάλη κρίση και ο ελληνικός λαός σε κατάθλιψη, γιατί τα πράγματα επιδεινώθηκαν τον έναν χρόνο που κυβερνά ο ΣΥΡΙΖΑ.

Αλήθεια, κύριε Μητσοτάκη, σε ποια χώρα ζούσατε όλα τα προηγούμενα χρόνια που κυβερνούσε το κόμμα σας και ήσασταν Υπουργός και είδαμε το Ακαθάριστο Εγχώριο Προϊόν από τα 245 σχεδόν δισεκατομμύρια να πηγαίνει στα 175 δισεκατομμύρια, να χάνει η χώρα το 25% του ΑΕΠ της μέσα σε πέντε χρόνια; Πού ήσασταν τότε; Αυτός ο χρόνος είναι που επιδεινώθηκαν τα πράγματα στη χώρα; Και το λέτε αυτό και θέλετε να σας πιστέψει κανένας;

Δεν υπάρχει αμφιβολία ότι ο ελληνικός λαός γνωρίζει ότι η χώρα βρίσκεται σε μία κρίση και ότι η οικονομική κρίση παραμένει.

Ωστόσο, ποιον μπορείτε να πείσετε λέγοντας ότι για το ασφαλιστικό φταίνε οι επτά μήνες της σκληρής διαπραγμάτευσης ή ότι για την επιδείνωση της κατάστασης -σε σύγκριση, βεβαίως, με τα παλιότερα έτη- δεν ευθύνεται η δική σας διακυβέρνηση, αλλά ευθύνεται ο ένας χρόνος;

Κυρίες και κύριοι Βουλευτές, εκλογές έγιναν πριν από τέσσερις μήνες και ήταν η πρώτη φορά σε αυτόν τον τόπο, όπου έγιναν εκλογές μετά από μία δύσκολη συμφωνία και όχι πριν, όπως συνήθιζαν να κάνουν οι προηγούμενες κυβερνήσεις. Ο ελληνικός λαός ήξερε, όταν πήγαινε στην κάλπη, ότι θα κληθούμε να αντιμετωπίσουμε δυσκολίες και θα μας κρίνει για το αν τηρούμε τις δεσμεύσεις μας σε σχέση με τις «κόκκινες γραμμές» μας και θα μας κρίνει, φυσικά και στο τέλος της διαδρομής.

Τούτη την ώρα βρισκόμαστε στο μέσο μιας φουρτουνιασμένης θάλασσας. Τούτη την ώρα μπορείτε να λέτε πολλά και να φωνάζετε και να νομίζετε ίσως ότι αυτό θα σας κάνει να κερδίσετε αντιπολιτευτικούς πόντους.

Εμείς έχουμε ευθύνη να οδηγήσουμε τη χώρα έξω από αυτό τον δύσκολο κάβο, σε ήρεμα νερά και θα το κάνουμε χωρίς να ακούμε τις κραυγές σας! Θα βγάλουμε τη χώρα από την κρίση, κρατώντας τις «κόκκινες γραμμές» μας και την κοινωνία όρθια!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μας λέτε: «Η πολιτική σας δεν είναι καν αριστερή πολιτική». Κύριε Μητσοτάκη, γνωρίζουμε ότι λέτε πως η πολιτική μας δεν έχει ταυτότητα –μας κάνετε εσείς κριτική από τα αριστερά τώρα!- και σας απαντώ ότι η πολιτική μας έχει τη μία και μοναδική ταυτότητα που σε περιόδους κρίσης πρέπει να έχει μία κυβέρνηση, την πατριωτική ταυτότητα. Πρέπει η χώρα να βγει από την κρίση!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μας είπατε «παριστάνατε επτά μήνες ότι διαπραγματεύεστε» και μάλιστα ότι αυτό δεν ήταν διαπραγμάτευση, διότι θεωρείτε ότι δεν είχε τα επιθυμητά αποτελέσματα. Θέλετε να σας θυμίσω τι κάνατε εσείς τέσσερα χρόνια;

**ΔΗΜΗΤΡΙΟΣ ΚΥΡΙΑΖΙΔΗΣ:** Δύο χρόνια!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θέλετε να θυμίσω στον ελληνικό λαό και την Εθνική Αντιπροσωπεία πώς διαπραγματευόσασταν εσείς, όταν ήσασταν Υπουργός της προηγούμενης κυβέρνησης του κ. Σαμαρά;

Κυρίες και κύριοι συνάδελφοι, πριν τις εκλογές της 20ης του Σεπτέμβρη είπαμε με σαφήνεια στον ελληνικό λαό ότι θα υλοποιήσουμε τη συμφωνία, στην οποία καταλήξαμε και θα το κάνουμε με γνώμονα την προστασία των ασθενέστερων κοινωνικών στρωμάτων, ότι θα υλοποιήσουμε τη συμφωνία, προσπαθώντας ταυτόχρονα σε αυτές τις δύσκολες οικονομικές συνθήκες να κάνουμε τα πάντα για να ενισχύσουμε με όποιο διαθέσιμο μέσο τις δυνάμεις της εργασίας και του μόχθου, αλλά και κάθε ζωντανή, υγιή και καινοτόμα δύναμη της ελληνικής κοινωνίας.

Εμείς γνωρίζουμε πάρα πολύ καλά ότι από αυτές τις δυνάμεις θα κριθούμε. Δεν θα κριθούμε από τα διαπλεκόμενα μέσα ενημέρωσης. Θα κριθούμε στο τέλος της διαδρομής από αυτές τις δυνάμεις που μας έφεραν εδώ, μας έδωσαν από τον Ιούνη του 2014 έως σήμερα τρεις απανωτές εκλογικές νίκες και μια μεγάλη νίκη σε ένα δημοψήφισμα κρίσιμο.

Αυτές οι δυνάμεις γνωρίζουν τις δυσκολίες μέσα από τις οποίες αναγκαζόμαστε, ταυτόχρονα με τη διαρκή διαπραγμάτευση, να δίνουμε το βάρος στην προστασία των πιο αδύναμων.

Εκτός από τις δεσμεύσεις για συγκεκριμένες δράσεις που έχουμε αναλάβει από τη συμφωνία, για να εξασφαλίσουμε τη χρηματοδότηση της ελληνικής οικονομίας, είχαμε πει ότι θα προχωρήσουμε στην εκπόνηση και υλοποίηση ενός παράλληλου κυβερνητικού προγράμματος, που θα στοχεύει στην προστασία των αδυνάτων, με τη στήριξη του κοινωνικού κράτους και θα βάζει τέλος στις παθογένειες του ελληνικού μοντέλου πολιτικής και οικονομικής διακυβέρνησης. Και παρά τις προφανείς δυσκολίες, παρά την επιτροπεία –δεν θέλουμε να κρύβουμε τα λόγια μας, διότι γι’ αυτό παλεύουμε για να σταματήσει η επιτροπεία-, παρά τη λυσσαλέα αντίδραση του πολιτικού κατεστημένου, στο οποίο και εσείς ανήκετε, που κυβερνήσατε σαράντα χρόνια τον τόπο, καταφέρνουμε σήμερα να κάνουμε ένα μεγάλο βήμα.

Μετά το νομοσχέδιο για την ανθρωπιστική κρίση, που ήταν το πρώτο νομοσχέδιο, που ψηφίστηκε στη Βουλή μετά την πολιτική αλλαγή, μετά το νομοσχέδιο για τις εκατό δόσεις, που χαρακτηρίζατε τότε εσείς μονομερή ενέργεια, κόντρα στο θεσμικό πλαίσιο, κόντρα στην Ευρώπη, σήμερα φέρνουμε ένα ακόμα νομοσχέδιο-τομή για την προστασία των αδυνάτων, που δεν μας έχει δοθεί στα αγγλικά, κύριε Μητσοτάκη, όπως αυτά που παίρνατε και φέρνατε εσείς στη Βουλή τόσα χρόνια. Έχει γραφτεί εδώ και αφορά τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όπως το τρίτο μνημόνιο!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θέλω να σας θυμίσω ότι αυτή η Κυβέρνηση δίνει μάχες και κρίνεται στο πεδίο της αποτελεσματικότητας.

Θέλω, επίσης, να σας θυμίσω ότι είναι η πρώτη φορά εδώ και –δεν ξέρω πόσα- δεκάδες χρόνια που υπάρχουν τα ταμεία συνοχής, το λεγόμενο ΕΣΠΑ, που κατάφερε η χώρα μας όχι να είναι τελευταία ως συνήθως, αλλά πρώτη στην απορροφητικότητα των κοινοτικών κονδυλίων, απορροφώντας το 97%.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Γιατί συνέβη αυτό; Συνέβη, προφανώς, αυτό, διότι πρώτη φορά αυτά τα κονδύλια δεν κατανεμήθηκαν προκειμένου να ευνοήσουν κάποιους «ημετέρους», αλλά για να καλύψουν πραγματικές κοινωνικές ανάγκες.

Έχουμε, επίσης, καταφέρει, παρά τις αρχικές σφοδρές αντιδράσεις και την επιμονή ορισμένων εκ των δανειστών, να προστατέψουμε την πρώτη κατοικία από πλειστηριασμούς, τη στιγμή που η προηγούμενη κυβέρνηση είχε δώσει υποσχέσεις για πλήρη απελευθέρωση των κόκκινων δανείων. Και δίνουμε καθημερινό αγώνα κόντρα στη διαφθορά, που έσφιγγε σαν μέγγενη γύρω από τις ζωντανές δυνάμεις της ελληνικής κοινωνίας και υπονόμευε κάθε προοπτική ανάκαμψης προς το συμφέρον των πολλών.

Σε αυτό τον αγώνα απέναντι στη διαφθορά, στη διαπλοκή, θα επιθυμούσαμε να έχουμε σύσσωμες τις πολιτικές δυνάμεις στο πλευρό μας. Σας έχουμε, όμως, δυστυχώς, απέναντι και σας βλέπουμε καθημερινά να υπερασπίζεστε ό,τι πιο παλιό από το παλιό -και πιο σάπιο- στο πολιτικό και οικονομικό κατεστημένο του τόπου, γιατί είναι ακριβώς αυτές οι δυνάμεις που οικοδόμησαν και εξέθρεψαν αυτό που ονομάζεται διαπλοκή.

Είναι ένας αγώνας που πολλές κυβερνήσεις και πολλοί Πρωθυπουργοί υποσχέθηκαν ότι θα πράξουν, αλλά τελικά δεν τόλμησαν. Εμείς σε αυτό τον αγώνα, όσες απειλές και εκβιασμούς κι αν δεχθούμε, δεν πρόκειται να υποχωρήσουμε. Αυτό τον αγώνα θα τον πάμε μέχρι τέλους και θα τον κερδίσουμε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είπατε, κύριε Μητσοτάκη, ότι το παράλληλο πρόγραμμα είναι μία παράσταση. Πραγματικά, έχω την αίσθηση ότι πολύ σας ενοχλεί αυτό το παράλληλο πρόγραμμα. Σας ενοχλεί, διότι τα τέσσερα, πέντε χρόνια που επιβάλατε σκληρές μνημονιακές πολιτικές, δεν είχατε να παρουσιάσετε τίποτα θετικό.

Όταν πρωτοήλθε αυτό το παράλληλο πρόγραμμα και μάλιστα ήταν λίγο πριν μια κρίσιμη δόση για την ελληνική οικονομία, κάνατε μεγάλη φασαρία στη Βουλή λέγοντας ότι δήθεν αυτό το πρόγραμμα δεν είναι κοστολογημένο, δεν έχει την έγκριση του Γενικού Λογιστηρίου του Κράτους, ότι δήθεν αυτό το πρόγραμμα θα μας βγάλει έξω, θα μας οδηγήσει στα βράχια.

Αυτή η φασαρία και αυτός ο θόρυβος έφτασε, φυσικά, μέχρι τους θεσμούς, οι οποίοι ζήτησαν μια μικρή παράταση για να εξετάσουν αν πράγματι είναι κοστολογημένο. Το εξέτασαν, είδαν ότι είναι κοστολογημένο και ήλθε το πρόγραμμα αυτό στη Βουλή.

Τόσο μεγάλο άγχος και τόσο μεγάλη αγωνία μην τυχόν και αυτή η Κυβέρνηση αποδείξει ότι έχει και την τόλμη και το θάρρος να προχωρά σε μια πολιτική στήριξης των κοινωνικών στρωμάτων, κάτι που εσείς ποτέ δεν διανοηθήκατε;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έμαθα προχθές, που βρισκόσασταν στις Βρυξέλλες, στη Σύνοδο του Ευρωπαϊκού Λαϊκού Κόμματος και συναντηθήκατε και με την Καγκελάριο Μέρκελ, ότι αφήσατε να διαρρεύσει το εξής: «Δεν θα στηρίζουμε στα δύσκολα, να ψηφίζουμε μαζί τα δύσκολα…» –φαντάζομαι εννοούσατε το ασφαλιστικό- «…αλλά να ψηφίζουν ο ΣΥΡΙΖΑ και οι ΑΝΕΛ μόνοι τους τα εύκολα και να ψηφίζουν και το παράλληλο πρόγραμμα που είναι εύκολο».

Κύριε Μητσοτάκη, δεν σας ζήτησα ποτέ να ψηφίσετε το ασφαλιστικό. Δεν σας ζητάω, λοιπόν, τα δύσκολα. Μόνοι μας! Ψηφίστε τουλάχιστον τα εύκολα, ψηφίστε και κάτι που ο ελληνικός λαός θα δει ότι έχει όφελος γι’ αυτόν και για τα κοινωνικά στρώματα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μας είπατε, όμως, κατά τη διάρκεια της ομιλίας σας ότι αυτά, τα οποία φέρνουμε σήμερα εδώ και κυρίως το πιο σημαντικό από όσα φέρνουμε, που αφορά τη δυνατότητα για δυόμισι εκατομμύρια περίπου ανασφάλιστους συμπολίτες μας δωρεάν πρόσβασης σε υγειονομικές υπηρεσίες, στα νοσοκομεία, είναι κάτι που το είχατε κάνει. Το είχατε κάνει, αλλά δεν το είχαμε καταλάβει!

(Γέλωτες από την πτέρυγα του ΣΥΡΙΖΑ)

Ούτε εμείς το είχαμε καταλάβει ούτε οι ανασφάλιστοι συμπολίτες μας, που πήγαιναν στα ελληνικά νοσοκομεία και τους επιβάρυναν τις φορολογικές τους δηλώσεις το είχαν καταλάβει!. Και ύστερα λέτε εσείς σε εμάς ότι λέμε ψέματα στον ελληνικό λαό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλω, λοιπόν, να καταθέσω στα Πρακτικά επίσημο έγγραφο από το Πανεπιστημιακό Γενικό Νοσοκομείο Ηρακλείου –φαντάζομαι ότι αντίστοιχο υπάρχει και σε κάθε άλλο νοσοκομείο- που περιγράφει τη διαδικασία εισαγωγής στο νοσοκομείο και δίνει οδηγίες στους υπηρεσιακούς υπαλλήλους πώς ακριβώς να λειτουργήσουν και φυσικά στους ασθενείς που εισέρχονται, τι ακριβώς συμβαίνει αν κάποιος δεν έχει ασφάλιση, αν μετά από πέντε χρόνια μνημονίων έχει χάσει τη δυνατότητα να πληρώνει τις ασφαλιστικές του εισφορές και δεν είναι ασφαλισμένος.

Τι λέει, λοιπόν, αυτό το έγγραφο; «Αν δεν είσθε ασφαλισμένος σε κάποιον ασφαλιστικό φορέα υγείας, κατά την προσέλευσή σας στο Τμήμα Κίνησης θα πρέπει να συμπληρώσετε υπεύθυνη δήλωση αποδοχής χρέους…» -κύριε Μητσοτάκη-…

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

…«…βάσει της οποίας είστε υπεύθυνος…» –λέει στον ανασφάλιστο- «…για την οικονομική τακτοποίηση της νοσηλείας σας. Το κόστος νοσηλείας διαμορφώνεται σύμφωνα με τον ισχύοντα τιμοκατάλογο, βάσει ΦΕΚ που έχει οριστεί για τα δημόσια νοσοκομεία».

Το καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΙΩΑΝΝΗΣ ΒΡΟΥΤΣΗΣ:** Τι ημερομηνία έχει;

**ΑΘΑΝΑΣΙΟΣ ΜΠΟΥΡΑΣ:** Με τι ημερομηνία;

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μας είπατε, επίσης, ότι, τι νόημα έχει αυτή η πρωτοβουλία και το νομοσχέδιο –το πρώτο που έφερε η Κυβέρνηση για την ανθρωπιστική κρίση- αφού δεν μπόρεσε να υλοποιήσει τις αρχικές της υποσχέσεις και έφερε ένα νομοσχέδιο που είχε ένα χαμηλό οικονομικό πακέτο στήριξής του; Ακόμα, μας είπατε ότι δεν χρειαζόταν καν αυτό το νομοσχέδιο, διότι αφού, για παράδειγμα, υπάρχει το κοινωνικό τιμολόγιο της ΔΕΗ, τότε ποιος ο λόγος να μιλάμε για περαιτέρω παρεμβάσεις στήριξης των χαμηλών οικονομικά στρωμάτων σε σχέση με τη δυνατότητα να πληρώνουν το ρεύμα.

Κύριε Μητσοτάκη, ξέρετε, το κοινωνικό τιμολόγιο δίνει μειωμένη τιμή σε όσους έχουν χαμηλά εισοδήματα. Εμείς φέραμε δωρεάν ρεύμα για τριακόσιους χιλιάδες συμπολίτες μας. Δωρεάν ρεύμα! Γνωρίζετε τη διαφορά;

**ΣΟΦΙΑ ΒΟΥΛΤΕΨΗ:** Για πάντα; Διακόσια ευρώ στο σύνολο πέρυσι.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Όχι στο διηνεκές.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Έχω την αίσθηση ότι εσείς έχετε καταφέρει περισσότερα σε πέντε χρόνια. Όμως, θα τα πείτε αυτά. Θα έχετε τη δυνατότητα να απαντήσετε.

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, σας παρακαλώ κάντε ησυχία!

Κύριε Μπαλαούρα, αφήστε τις διευκρινίσεις. Κυρία Βούλτεψη, μη ζητάτε διευκρινίσεις.

Ο κύριος Πρωθυπουργός έχει τον λόγο.

(Θόρυβος στην Αίθουσα)

**ΙΩΑΝΝΗΣ ΑΝΤΩΝΙΑΔΗΣ:** Με τους αγρότες τι θα γίνει;

**ΠΡΟΕΔΡΟΣ (Νικόλαος Βούτσης):** Σας παρακαλώ! Κάντε ησυχία!

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κατανοώ, κύριε Πρόεδρε, ότι υπάρχει μια σύγχυση στο εκ δεξιών ακροατήριο. Είναι λογικό να υπάρχει, διότι όταν κανείς έρχεται αντιμέτωπος με αλήθειες, είναι δύσκολο να συνεχίζει την προπαγάνδα του.

Και, ευτυχώς, η Βουλή είναι ένας χώρος διαλόγου, όχι στημένου διαλόγου, σαν αυτούς που έχετε συνηθίσει, τους στημένους τηλεοπτικούς διαλόγους! Εδώ θα λέγονται αλήθειες και ο ελληνικός λαός θα ακούει αλήθειες!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι συνάδελφοι, θέλω να κλείσω, όμως, με κάτι το οποίο ίσως είναι εξαιρετικά σημαντικό αυτές τις ημέρες. Και είναι εξαιρετικά σημαντικό γιατί; Έχει γίνει εδώ και δύο τρεις μήνες μια λυσσαλέα προσπάθεια να δημιουργηθεί η εντύπωση από μερίδα μέσων ενημέρωσης και από το κόμμα της Αξιωματικής Αντιπολίτευσης -όχι, βεβαίως, ότι αυτοί έχουν εναλλακτικό πρόγραμμα για να κάνουν τα πράγματα καλύτερα- ότι, εν πάση περιπτώσει, όλοι το ίδιο είναι. Και μιλάει διαρκώς ο κ. Μητσοτάκης για το ηθικό πλεονέκτημα της Αριστεράς.

Θα ήθελα, λοιπόν, κύριε Μητσοτάκη, εσείς και η παράταξή σας όταν μιλάτε για ηθικό πλεονέκτημα να είστε λίγο πιο προσεκτικοί, διότι εμείς τις λίστες των φοροφυγάδων, μόλις τις πήραμε, τις πήγαμε στη δικαιοσύνη.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν τις κρατήσαμε στα συρτάρια μας και ούτε δίναμε εντολές σε υπαλλήλους του Υπουργείου Εξωτερικών, προκειμένου να αφήνουν τις λίστες σε αυτούς που μας τις έδιναν!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και πρέπει να απολογηθείτε γι’ αυτό στον ελληνικό λαό. Να απολογηθείτε στον ελληνικό λαό, γιατί η κυβέρνηση του κ. Σαμαρά, στην οποία ήσασταν πρωτοκλασάτος Υπουργός, ήταν αυτή η οποία προστάτευσε τους φοροφυγάδες!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν έχει ημερομηνία αυτό!

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Είστε απατεώνας!

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, έχουμε περάσει σε άλλο θέμα τώρα! Παρακαλώ!

**ΧΡΗΣΤΟΣ ΚΕΛΛΑΣ:** Είναι πριν τον νόμο!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν ντρέπεστε; Είναι πριν τον νόμο!

**ΧΡΗΣΤΟΣ ΚΕΛΛΑΣ:** Ντροπή!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Έρχεστε στη Βουλή και λέτε ψέματα.

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όταν, λοιπόν, μιλάτε…

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, έχουμε περάσει σε άλλο θέμα τώρα. Παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Γνωρίζω ότι ο κ. Παπασταύρου ήταν κορυφαίο στέλεχος της κυβέρνησης Σαμαρά και γι’ αυτό φωνάζετε. Όμως, όσο τον προστατεύσατε, τον προστατεύσατε και όσο τους προστατεύσατε τους φοροφυγάδες, τους προστατεύσατε.

(Θόρυβος – διαμαρτυρίες από την πτέρυγα της Νέας Δημοκρατίας)

Τέλος η προστασία! Τέλος πια η προστασία!

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτή, λοιπόν, η Κυβέρνηση, κυρίες και κύριοι συνάδελφοι, είναι η μόνη Κυβέρνηση στον τόπο, που τις δεσμεύσεις που έχει αναλάβει απέναντι στον ελληνικό λαό, τις δεσμεύσεις απέναντι στη στήριξη των χαμηλών εισοδημάτων, τις δεσμεύσεις απέναντι στη στήριξη των κοινωνικά αδυνάτων, αλλά και τις δεσμεύσεις για το χτύπημα της διαπλοκής και της διαφθοράς, πέρα και έξω από τις μεγάλες δυσκολίες, θα προσπαθήσει να τις φέρει εις πέρας.

Διότι, κύριε Μητσοτάκη, κυρίες και κύριοι συνάδελφοι, εμείς ήμασταν αυτοί που ανοίξαμε το μεγάλο θέμα των θαλασσοδανείων, των σκανδάλων, το μεγάλο θέμα της «SIEMENS». Και θα το πάμε μέχρι τέλους, κύριε Μητσοτάκη. Τίποτε δεν θα ξεχαστεί σ’ αυτό τον τόπο! Μέχρι τέλους!

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε τον κύριο Πρωθυπουργό.

Χρειάστηκε πολύ περισσότερος χρόνος, διότι υπήρχε και το ζήτημα της ενημέρωσης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, ζητώ τον λόγο.

**ΠΡΟΕΔΡΟΣ (Νικόλαος Βούτσης):** Ο Αρχηγός της Αξιωματικής Αντιπολίτευσης κ. Μητσοτάκης θέλει να κάνει μια παρέμβαση.

Θα προχωρήσουμε στη συνέχεια και στους άλλους Αρχηγούς.

Ορίστε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, μου έκανε πολλή εντύπωση η αρχική σας τοποθέτηση σχετικά με τη στάση της Αξιωματικής Αντιπολίτευσης στο ζήτημα του προσφυγικού-μεταναστευτικού. Αντί να εκτιμήσετε το γεγονός ότι ο Αρχηγός της Αντιπολίτευσης πήγε στην Ευρώπη και έβαλε πλάτη για τη χώρα, το μόνο το οποίο σπεύσατε να πείτε ήταν για την αλλαγή θέσης της χώρας.

Λοιπόν, κύριε Τσίπρα, θα ήθελα να σας εξηγήσω κάτι. Δεν με λένε Πάνο Καμμένο. Αυτά που είπατε για τα hot spots, ότι είναι εστίες εντάσεων, δεν τα είπα εγώ. Αυτά που αναφέρατε για τα κλειστά σύνορα, δεν τα είπα εγώ. Οι δικοί σας Υπουργοί τα είπαν, κύριε Πρωθυπουργέ!

(Χειροκροτήματα από την πτέρυγα της Νέας Δημοκρατίας)

Θα σας παρακαλούσα, λοιπόν, να είστε λίγο πιο προσεκτικός. Και όταν μιλάτε…

**ΕΛΕΝΗ ΑΥΛΩΝΙΤΟΥ:** …(δεν ακούστηκε).

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

Κυρία Αυλωνίτου, θα αναγκάζομαι να ονοματίζω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εν πάση περιπτώσει, κύριε Τσίπρα, κυρίες και κύριοι συνάδελφοι, για αλλαγή στάσης θα περίμενα τουλάχιστον να θυμηθείτε τι έλεγε η διακήρυξη του ΣΥΡΙΖΑ για τις ευρωεκλογές, σχετικά με τον ρόλο του ΝΑΤΟ: ότι η Ευρωπαϊκή Ένωση είναι ιμπεριαλιστική δύναμη. Και η διακήρυξη ξεκαθάριζε ότι θέλετε Ευρώπη χωρίς ΝΑΤΟ και Ευρωστρατό. Μα, εδώ πέρα συζητούμε για την πιο μνημειώδη γεωπολιτική κυβίστηση που έχει γίνει σε αυτή την Αίθουσα!

(Χειροκροτήματα από την πτέρυγα της Νέας Δημοκρατίας)

Αν βρισκόταν εδώ πέρα ο Ανδρέας Παπανδρέου, θα σας έλεγε: «Τσίπρας και ΝΑΤΟ, το ίδιο συνδικάτο»!

(Χειροκροτήματα από την πτέρυγα της Νέας Δημοκρατίας)

Και αναφέρεστε σε αλλαγή στάσης της Αξιωματικής Αντιπολίτευσης;

Εν πάση περιπτώσει, δεν ακούσαμε ποτέ από σας, κύριε Τσίπρα, μια αυτοκριτική για τις παλινωδίες της πολιτικής σας το πρώτο οκτάμηνο στο ζήτημα του προσφυγικού-μεταναστευτικού. Εγώ, με μεγάλη αξιοπρέπεια, στην Ευρώπη δεν τις ανέδειξα. Όμως, εδώ έχω μια ευθύνη: Να θυμίσω στην Εθνική Αντιπροσωπεία τι έκανε η τότε αρμόδια Υπουργός σας, που μιλούσε για τους «μετανάστες που λιάζονταν». Και είχε αυτή τη νοοτροπία, ότι θα μπορούσαν όλοι να περνούν από την Ελλάδα, να πηγαίνουν στην Ευρώπη και η Ευρώπη να αδιαφορεί παντελώς για τις εξελίξεις.

Αυτά κάνατε, κύριε Τσίπρα, και προφανώς και στείλατε μηνύματα σε όλους τους διακινητές ότι ο ευκολότερος τρόπος εισόδου στη χώρα μας ήταν από τα ελληνικά σύνορα. Μην τα ξεχνάμε αυτά!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, κύριοι συνάδελφοι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μην τα ξεχνάμε αυτά!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Μητσοτάκη…

**ΙΩΑΝΝΗΣ ΘΕΩΝΑΣ:** …(δεν ακούστηκε).

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, κύριε Θεωνά, αναγκάζομαι να λέω ονόματα. Σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν υπάρχει αμφιβολία ότι τα …

**ΕΛΕΝΗ ΑΥΛΩΝΙΤΟΥ:** Ο κ. Πλακιωτάκης…

**ΠΡΟΕΔΡΟΣ (Νικόλαος Βούτσης):** Κυρία Αυλωνίτου, σας παρακαλώ. Τι πράγματα είναι αυτά;

Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ηρεμήστε, κύριοι συνάδελφοι.

Δεν υπάρχει αμφιβολία ότι τα πράγματα στη Συρία οξύνθηκαν τον τελευταίο χρόνο. Δεν υπάρχει, όμως, επίσης, καμμία αμφιβολία, κύριε Τσίπρα, ότι ένα μεγάλο μέρος όσων εισέρχονται σήμερα στην ελληνική επικράτεια δεν είναι πρόσφυγες. Είναι παράτυποι μετανάστες, οι οποίοι έρχονται από διάφορες χώρες, διότι κάποιος τους έστειλε ένα μήνυμα ότι «μπορείτε πολύ εύκολα να μπείτε από την Ελλάδα για να φτάσετε στην Ευρώπη».

Και γι’ αυτό έχετε ευθύνη, κύριε Τσίπρα, εσείς και οι Υπουργοί σας, οι οποίοι οδήγησαν, δυστυχώς, την Κυβέρνηση σε μία αναδίπλωση καλοδεχούμενη…

(Θόρυβος – διαμαρτυρίες από τις πτέρυγες του ΣΥΡΙΖΑ και των ΑΝΕΛ)

**ΓΕΩΡΓΙΟΣ ΠΑΝΤΖΑΣ:** Τον χάρτη να δείτε! Αν δείτε τον χάρτη, δεν θα τα λέτε αυτά.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία. Ηρεμία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πλην, όμως, έπρεπε να φτάσουμε στα απόλυτα όριά μας. Έπρεπε να απειληθούμε με έξοδο από τη Σένγκεν για να σοβαρευτείτε επιτέλους. Έπρεπε να αναθέσετε την αρμοδιότητα στο Υπουργείο Εθνικής Άμυνας.

Όλα αυτά έγιναν λόγω των δικών σας καθυστερήσεων. Δεν τα ανέδειξα στην Ευρώπη, διότι στην Ευρώπη οφείλουμε να έχουμε εθνική στρατηγική. Και, πράγματι, σήμερα υπάρχει ένας κοινός τόπος για το τι πρέπει να γίνει από εδώ και στο εξής. Για το τι έγινε, όμως, από τον Ιανουάριο μέχρι σήμερα, υπάρχουν ευθύνες. Και αυτές οι ευθύνες έχουν ήδη αποδοθεί.

Τώρα, πάμε λίγο στα υπόλοιπα. Βλέπω μία επιθυμία δική σας, κύριε Τσίπρα, κάθε φορά που μιλάτε να αναφέρεστε μονότονα μόνο στις εκλογές του Σεπτεμβρίου του 2015. Έχετε ξεχάσει…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Οι τελευταίες είναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι βολικό πλυντήριο, λοιπόν, οι εκλογές! Αυτό μας λέτε. Είναι ένα βολικό πλυντήριο για όλες τις προεκλογικές σας δεσμεύσεις. Υπάρχει, όμως, ένα πρόβλημα.

(Θόρυβος από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Παρακαλώ, κύριοι συνάδελφοι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και καλά, εμείς να σας πιστέψουμε. Το πρόβλημα είναι ότι δεν σας πιστεύει η κοινωνία.

Για ρωτήστε έναν πολίτη σήμερα, κύριε Τσίπρα, εάν πιστεύει ότι τα πράγματα σήμερα στη χώρα είναι καλύτερα από ό,τι ήταν πριν από έναν χρόνο. Για δείτε το λίγο.

Δεν θα αναφερθώ στις δημοσκοπήσεις πρόθεσης ψήφου. Καταλαβαίνω ότι αυτές μπορεί να σας ενοχλούν. Όμως, θα αναφερθώ στα ποιοτικά χαρακτηριστικά των δημοσκοπήσεων, τα οποία δίνουν την εικόνα μιας κατεστραμμένης χώρας, μιας χώρας στην οποία δεν υπάρχει καμμία ελπίδα, μιας χώρας η οποία ως καρυδότσουφλο πορεύεται σε συνθήκες αστάθειας.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Εμείς την καταστρέψαμε;

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και αυτές οι δημοσκοπήσεις και αυτά τα αποτελέσματα στην κοινή γνώμη είναι αποτέλεσμα της δικής σας πολιτικής.

(Θόρυβος – διαμαρτυρίες από τις πτέρυγες του ΣΥΡΙΖΑ και των ΑΝΕΛ)

Τώρα, για τις περήφανες διαπραγματεύσεις του επταμήνου, γιατί επανέρχεστε; Το φάντασμα του κ. Βαρουφάκη πλανάται σε αυτή την Αίθουσα. Εδώ είναι και μας ακούει! Και σας άκουγε και εσάς!

(Χειροκροτήματα από την πτέρυγα της Νέας Δημοκρατίας)

Και μιλάει ο κ. Βαρουφάκης για όλα αυτά τα οποία συνέβησαν. Θα τη μάθουμε την αλήθεια κάποτε, κύριε Τσίπρα, για το τι έγινε ακριβώς σε αυτό το εξάμηνο. Θα τη μάθουμε, μην ανησυχείτε. Θα τη μάθουμε την αλήθεια και τότε θα φανεί σε όλο του το εύρος, πραγματικά, τι γνωρίζατε εσείς για τα παράλληλα σχέδια, για την ενδεχόμενη κατάληψη του Νομισματοκοπείου. Τι κάνατε για όλα αυτά, επιτέλους; Δεν έχετε απαντήσει.

Λοιπόν, αυτά οι Έλληνες πολίτες δεν τα ξεχνούν εύκολα. Εδώ, λοιπόν, θα είμαστε και αυτά να τα θυμηθούμε.

Τώρα, ως προς τα αγγλικά και τα ελληνικά και ποια νομοσχέδια έρχονταν στα αγγλικά, να σας πω ότι το τρίτο μνημόνιο, το οποίο διαιώνισε αυτή την κατάσταση, κύριε Τσίπρα, ήρθε στα αγγλικά. Δεν το γράψατε εσείς. Στα αγγλικά ήρθε. Και το φέρατε μέσα σε σαράντα οκτώ ώρες να ψηφιστεί, εσείς, που λέγατε ότι θα σκίσετε μνημόνια! Λοιπόν, μην προκαλείτε, επιτέλους, και τη μνήμη μας!

(Χειροκροτήματα από την πτέρυγα της Νέας Δημοκρατίας)

Τώρα, ως προς το ζήτημα των διαρροών, που υποτίθεται ότι κάναμε ή δεν κάναμε μετά τη συνάντηση που είχα με την κυρία Καγκελάριο: Κοιτάξτε, κύριε Τσίπρα, ίσως σας φαίνεται παράξενο ότι υπάρχει ένας πολιτικός Αρχηγός, ο οποίος τα ίδια πράγματα, που λέει εδώ, λέει και στο εξωτερικό. Καταλαβαίνω ότι αυτό σάς είναι δύσκολο να το αντιληφθείτε.

Λοιπόν, εγώ επαναλαμβάνω το εξής: Σε αυτή την Αίθουσα δεν ψηφίζουμε, ούτε εύκολα ούτε δύσκολα. Ψηφίζουμε τα σωστά και καταψηφίζουμε τα λάθος. Είμαστε ξεκάθαροι σε αυτό; Το λέω για να το ξεκαθαρίσουμε τελείως, λοιπόν.

Το ασφαλιστικό είναι λάθος. Γι’ αυτό και δεν το ψηφίζουμε, κύριε Τσίπρα.

Τέλος, ως προς το ενδιαφέρον αυτό έντυπο, το οποίο καταθέσατε στα Πρακτικά, είναι η πρώτη φορά –προσέξτε!- που εδώ βλέπω να κατατίθεται, όχι επίσημο έγγραφο, αλλά ένα ενδιαφέρον φυλλάδιο, χωρίς ημερομηνία, κύριε Τσίπρα.

**ΣΩΚΡΑΤΗΣ ΒΑΡΔΑΚΗΣ:** Πλαστό είναι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν λέω ότι είναι πλαστό. Απλά λέω ότι είναι παλιό. Λέω ότι είναι προγενέστερο της υπουργικής απόφασης. Αυτό λέω.

(Χειροκροτήματα από την πτέρυγα της Νέας Δημοκρατίας)

Ξέρετε, αυτοί, οι οποίοι σας δίνουν όλα αυτά τα έντυπα, καλό είναι, κύριε Τσίπρα, να σας ενημερώνουν καλύτερα και να μη σας εκθέτουν. Διότι, ξέρετε, όταν κάποιος καταθέτει κείμενα στα Πρακτικά, ενίοτε μπορεί να εκτεθεί.

Εμείς, λοιπόν, κύριε Τσίπρα, αποδεικνύουμε έμπρακτα και με λόγια τι είναι αυτό το οποίο κάνετε.

Σας είπα από την πρώτη στιγμή πως, σε αντίθεση με αυτά τα οποία κάνατε εσείς και στην επιτροπή και στην Ολομέλεια είπαμε ότι το νομοσχέδιο αυτό έχει και σωστές ρυθμίσεις, τις οποίες θα τις ψηφίσουμε. Είπαμε, όμως, με την ίδια ειλικρίνεια και με την ίδια ένταση ότι το νομοσχέδιο αυτό, προφανώς, δεν είναι λύση για τα μεγάλα προβλήματα που αντιμετωπίζει η κοινωνία.

Εκεί έξω η κοινωνία βράζει, κύριε Τσίπρα, και το γνωρίζετε πάρα πολύ καλά. Και βράζει όχι μόνο επειδή είστε αναποτελεσματικοί, αλλά και επειδή αυτή η κοινωνία δεν μπορεί να ξεχάσει, κύριε Τσίπρα, τα ψέματα τα οποία είπατε στον ελληνικό λαό, όσο κι αν εσείς θέλετε να χρησιμοποιήσετε τις εκλογές του Σεπτεμβρίου για να ξεπλυθείτε από αυτά τα οποία είπατε! Θα σας καταδιώκουν αυτά τα ψέματα για όλη σας τη διαδρομή και γι’ αυτό σας κρατά υπόλογο σήμερα ο ελληνικός λαός!

Ευχαριστώ.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κύριοι συνάδελφοι, ησυχία!

Κυρία Αναγνωστοπούλου, παρακαλώ, μη θέτετε επιπλέον ζητήματα.

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, στο κρίσιμο θέμα του προσφυγικού, που, όπως είπα, αποτελεί ένα εθνικής σημασίας θέμα, είμαι υπέρ της άποψης ότι θα πρέπει να είμαστε όλοι πάρα πολύ προσεκτικοί, είτε μιλάμε έξω είτε μιλάμε μέσα και ιδίως σε μια κρίσιμη στιγμή.

Εγώ καταλαβαίνω, βεβαίως, ότι είναι εξαιρετικά δύσκολο για έναν νέο Αρχηγό κόμματος της Αξιωματικής Αντιπολίτευσης, που θέλει να δείξει το προφίλ του ευρωπαϊκού ηγέτη και ιδίως συνομιλεί με ηγέτες κρατών που κρατάνε μια στάση στο προσφυγικό διαφορετική από τον πυρήνα των αντιλήψεων που πολλοί συμμερίζονται στην παράταξή σας, να καταφέρει την ίδια στιγμή να συνδυάσει και το κοστούμι του ευρωπαϊκού ηγέτη…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Του Ευρωπαίου!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** …το κοστούμι του Ευρωπαίου ηγέτη αλλά και το κοστούμι του Αρχηγού ενός κόμματος που έχει πολλές και διαφορετικές τάσεις και καπετανάτα. Είναι δύσκολο κανείς να συνδυάσει και τη λογική ότι είμαστε στην εθνική γραμμή για το προσφυγικό, της προστασίας των προσφύγων και του ανθρώπινου προσώπου, αλλά και τη λογική που πολλές φορές σε αυτή την Αίθουσα έχει εκφράσει ο κ. Βορίδης και ο κ. Δένδιας. Το κατανοώ αυτό.

Εν τούτοις, θα ήθελα να σας παρακαλέσω σε κρίσιμα ζητήματα, όπως στο θέμα του ΝΑΤΟ για παράδειγμα, η Αξιωματική Αντιπολίτευση να έχει μία επίσημη θέση. Διότι την προηγούμενη φορά, που συζητήσαμε αυτό το θέμα στο εθνικό Κοινοβούλιο και μίλησε ο κ. Δένδιας, χρειάστηκε να βγάλετε τρεις ανακοινώσεις, τρεις διαφορετικές ανακοινώσεις για να καταλήξετε σε μία άποψη!

Θέλω να επαναλάβω, λοιπόν, κύριε Μητσοτάκη, ότι με χαροποιεί το γεγονός πως κρατάτε -επισήμως τουλάχιστον- μια στάση εθνικής συνεννόησης σε αυτό το θέμα.

Θέλω, όμως, να σας πω με ειλικρίνεια ότι η άποψη, που πριν από λίγο εκφράσατε σε σχέση με τις δηλώσεις της πρώην Υπουργού και σημερινής Αντιπροέδρου της Βουλής κ. Χριστοδουλοπούλου, απόψεις που πολλάκις έχουν εκφραστεί και στο Κοινοβούλιο και δημοσίως και από εσάς και από στελέχη του κόμματός σας, αποτελούν τον βασικό πυρήνα της ίδιας κριτικής που ασκούν σήμερα λαϊκιστικές και ακροδεξιές δυνάμεις, το κόμμα του AfD στη Γερμανία, στην κ. Μέρκελ. Ξέρετε για τι την κατηγορούν; Ότι φωτογραφιζόμενη δίπλα στους πρόσφυγες και λέγοντας ότι η Γερμανία είναι ένας χώρος, όπου οι πρόσφυγες μπορούν να βρουν στέγη, τροφή και ανθρωπιά, ήταν «pull factor», δηλαδή ήταν αυτή που άνοιξε τις ροές και φώναξε τους πρόσφυγες να έρθουν εδώ.

Κύριε Μητσοτάκη, όμως, πρέπει να καταλάβουμε ότι ορισμένα πράγματα που συμβαίνουν γύρω μας, ξεπερνάν τις δυνάμεις, πόσω δε μάλλον τις δυνάμεις της Καγκελαρίου. Φανταστείτε! Η κ. Χριστοδουλοπούλου ήταν αυτή η οποία έφερε ένα εκατομμύριο πρόσφυγες στην Ευρώπη και πάνω από τέσσερα εκατομμύρια πρόσφυγες μακριά από τη Συρία, στην Τουρκία και στην Ιορδανία; Σοβαρευτείτε επιτέλους! Σοβαρευτείτε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλω, όμως, να σας απαντήσω επιγραμματικά και στα θέματα που θέσατε και στην κριτική που ασκήσατε σε σχέση με τη διαπραγμάτευση την οποία κάναμε, το αποτέλεσμα το οποίο είχαμε.

Κύριε Μητσοτάκη, υπάρχει έστω και ένας Έλληνας που να μη γνωρίζει, που να μην κατανοεί ότι υπήρξε μια σκληρή μάχη, μια μάχη που έφτασε ως τα άκρα; Τότε εσείς ήσασταν αυτοί που μας φωνάζατε εδώ «Μην το τραβάτε άλλο. Υπογράψτε! Υπογράψτε ό,τι σας δώσουν». Κάνατε συλλαλητήρια, βγαίνατε έξω και κάνατε καμπάνια για το «ναι» σε πολύ χειρότερες προτάσεις από αυτές στις οποίες καταλήξαμε. Πιστεύετε ότι υπάρχει έστω και ένας Έλληνας -όχι μόνο Έλληνας, πολίτης που παρακολουθεί τις εξελίξεις στην Ευρώπη- που δεν γνωρίζει ότι η Ελλάδα βρέθηκε στο μάτι του κυκλώνα και έτυχε μιας εκβιαστικής και εκδικητικής απάντησης εκείνη την κρίσιμη μέρα της 12ης Ιουλίου; Όταν έγινε πρώτο hashtag σε viral στο διαδίκτυο, στο Facebook, στο Twitter το «this is a coup»; Δεν το ξέρετε αυτό;

Έρχεστε, λοιπόν, και λέτε: «Η διαπραγμάτευσή σας δεν είχε αποτελέσματα». Κύριε Μητσοτάκη, το αν είχε ή δεν είχε αποτελέσματα, θα κριθεί στο τέλος της μάχης. Διότι εμείς συνεχίζουμε να δίνουμε τη μάχη. Και συνεχίζουμε να δίνουμε τη μάχη πάντοτε, έχοντας τη δυνατότητα να κοιτάμε στα μάτια, κατά μέτωπο, με το κεφάλι ψηλά τον ελληνικό λαό. Διότι, κάναμε εκλογές, κύριε Μητσοτάκη, τις οποίες χάσατε. Μας λέτε: «Μα γιατί αναφέρεστε στις τελευταίες εκλογές;». Σε ποιες θέλετε να αναφερθούμε; Στις προτελευταίες; Στις ευρωπαϊκές εκλογές; Ποιες είναι αυτές που σας ικανοποιεί να αναφερθούμε;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Στο δημοψήφισμα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Στο δημοψήφισμα; Σε ποιες; Σε ποια εκλογική αναμέτρηση θέλετε να αναφερθούμε; Σε ποια εκλογική αναμέτρηση; Μέσα σε ενάμιση χρόνο χάσατε τέσσερις φορές και μυαλό δεν βάλατε ότι ο ελληνικός λαός σας έχει πει «Φτάνει πια! Καθίστε και λίγο στην άκρη! Φτάνει πια. Σαράντα χρόνια κυβερνάγατε».

(Χειροκροτήματα από την πτέρυγα του ΣΥΡΙΖΑ και των ΑΝΕΛ)

Θέλω, λοιπόν, κύριε Μητσοτάκη, να σας πω, πως αν δεν σας αρέσει να αναφερόμαστε στις τελευταίες εκλογές, θα περιμένετε πολύ ακόμα, διότι οι επόμενες θα είναι σε τριάμισι χρόνια. Και αυτές, όμως, θα τις χάσετε αν συνεχίσετε αυτήν τη λογική και θα είστε ξανά για μια ακόμα τετραετία στα έδρανα της Αντιπολίτευσης.

(Χειροκροτήματα από την πτέρυγα του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο Αρχηγός του Λαϊκού Συνδέσμου-Χρυσή Αυγή κ. Μιχαλολιάκος.

Να περιμένουμε ένα λεπτό, καθώς κάποιοι θέλουν να αποχωρήσουν.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Αν έχετε την καλοσύνη, όσοι είναι να αποχωρήσουν να το κάνουν γρήγορα, για να μπορέσουμε να συνεχίσουμε τη διαδικασία. Μην καθυστερούμε.

Ορίστε, κύριε Μιχαλολιάκο, για δεκαπέντε λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Κύριε Πρόεδρε, κυρίες και κύριοι Βουλευτές, με μεγάλη μου έκπληξη άκουσα προηγουμένως έναν ηγέτη πολιτικού κόμματος της Αριστεράς, να αποδίδει τα εύσημα για την ανθρωπιστική επιχείρηση του ΝΑΤΟ.

Πού είναι ο καιρός που διαδηλώνατε κατά των βομβαρδισμών στην Γιουγκοσλαβία; Έχετε λιώσει πολλά ζευγάρια παπούτσια κάνοντας πορείες και φωνάζοντας «Αμερικάνοι, φονιάδες των λαών». Τώρα ομιλείτε υπέρ του ΝΑΤΟ και φυσικά αυτή δεν είναι η μόνη έκπληξη η οποία εμφανίστηκε στη σημερινή συνεδρίαση. Είχαμε και τα συγχαρητήρια της κ. Μέρκελ προς τον Αρχηγό της Αξιωματικής Αντιπολίτευσης, τον κ. Μητσοτάκη, για την εθνική συναίνεση στο λεγόμενο προσφυγικό ζήτημα, το οποίο είναι ένα ζήτημα όχι μόνο προσφυγικό. Κατά το μικρότερο ποσοστό είναι προσφυγικό. Είναι ζήτημα λαθρομεταναστών.

Επειδή πολλές φορές μέσα σ’ αυτήν εδώ την Αίθουσα έχει γίνει θέμα για το αν πρέπει να χρησιμοποιείται η έκφραση «λαθρομετανάστες», θα ήθελα να καταθέσω στα Πρακτικά ένα απόσπασμα της επίσημης εφημερίδας της Ευρωπαϊκής Ένωσης, όπου χαρακτηριστικά αναφέρεται η έκφραση «δεδομένα που πιστοποιούν, ότι ο αιτών χρησιμοποίησε τις υπηρεσίες μεταφορέα λαθρομεταναστών». Αυτό είναι από την επίσημη ιστοσελίδα της Ευρωπαϊκής Ένωσης. Επομένως, σταματήστε να γίνεστε βασιλικότεροι του βασιλέως και να θέλετε να αλλάξουμε την ελληνική γλώσσα.

(Στο σημείο αυτό ο Γενικός Γραμματέας του Λαϊκού Συνδέσμου–Χρυσή Αυγή κ. Νικόλαος Μιχαλολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έλαβε συγχαρητήρια, λοιπόν, ο κ. Μητσοτάκης από την κ. Μέρκελ. Όταν κάποιος λαμβάνει συγχαρητήρια από την κ. Μέρκελ μετά απ’ αυτά που έχουν συμβεί τα τελευταία χρόνια, μάλλον πρέπει να παίρνει συλλυπητήρια από τον ελληνικό λαό.

Έχουμε φτάσει στο σημείο ο ΣΥΡΙΖΑ, ο οποίος έλεγε στο πρόγραμμά του ότι θα βγάλει τη χώρα από το ΝΑΤΟ, αυτή τη στιγμή να φέρνει το ΝΑΤΟ μέσα στο ίδιο το Αιγαίο.

Βεβαίως, στο σημείο αυτό θα πρέπει να αναφερθώ στο γεγονός της αλλαγής του σχεδίου πτήσεως του ταξιδιού του Πρωθυπουργού προς το Ιράν, όπου, όπως είναι γνωστό, οι Τούρκοι απαίτησαν να μην προσγειωθεί το πρωθυπουργικό αεροπλάνο στη Ρόδο, γιατί η Ρόδος και τα Δωδεκάνησα, σύμφωνα με αυτούς είναι αποστρατικοποιημένη ζώνη. Η Τουρκία δεν έχει κανένα λόγο στα Δωδεκάνησα, για τον απλούστατο λόγο ότι τα Δωδεκάνησα παραχωρήθηκαν από την Ιταλία στην Ελλάδα το 1948. Μάλιστα, θετικό ρόλο στην όλη υπόθεση τότε έπαιξε η Σοβιετική Ένωση, για να είμαστε ειλικρινείς, η οποία απαίτησε, επειδή ακριβώς η Ελλάδα ανήκε στη δύση, στο αμερικανικό στρατόπεδο, να μην έχει στρατιωτικές δυνάμεις. Επομένως, δεν νομιμοποιείται.

Επιπλέον, υπάρχει ένα de facto γεγονός από τα μέσα της δεκαετίας του ’80, όπου είναι δεδομένο ότι υπάρχουν στρατιωτικές δυνάμεις στα Δωδεκάνησα και θα έπρεπε ο κύριος Πρωθυπουργός, επειδή ακριβώς το απαίτησαν οι Τούρκοι, να πάει στη Ρόδο και από εκεί να κάνει νέο σχέδιο πτήσεως και να πάει μέσω της Αιγύπτου, όπως πήγε, στην Τεχεράνη. Πιστεύουμε ότι η αλλαγή σχεδίου, αν θέλετε, και το γεγονός ότι δεν πήγε το πρωθυπουργικό αεροπλάνο στη Ρόδο, είναι ένα καίριο πλήγμα στα εθνικά θέματα που δημιουργεί ένα κακό προηγούμενο.

Δεν είναι τυχαίο πως σε ό,τι αφορά την εμπλοκή του ΝΑΤΟ στην περιοχή μας, οι Τούρκοι απαιτούν να μην επιχειρήσουν τα νατοϊκά πλοία ούτε στα Δωδεκάνησα ούτε στη Λήμνο, γιατί τα θεωρούν αποστρατικοποιημένη περιοχή. Αυτό το θέμα είναι ακόμα σε εκκρεμότητα. Πιστεύουμε και ελπίζουμε ότι θα υπάρξει σθεναρή ελληνική απάντηση και δεν θα αποδεχθούμε κάτι τέτοιο.

Πρέπει, όμως, επί του προκειμένου να μιλήσουμε για το ΝΑΤΟ, να πούμε τι θυσίασε η Ελλάδα για το ΝΑΤΟ και να ακουστούν αυτά για πρώτη φορά στη Βουλή, από έναν άνθρωπο ο οποίος δεν ανήκει στην Αριστερά και που τις θυσίες αυτές δυστυχώς τις έκανε η λεγόμενη Δεξιά, η κεντροδεξιά, η φιλονατοϊκή και αμερικανόφιλη, αν θέλετε, παράταξη.

Για όσους δεν το ξέρουν, πρόβλημα στη Θράκη με τους μουσουλμάνους δεν θα υπήρχε, όπως υπάρχει σήμερα με την τουρκική προπαγάνδα, εάν κατόπιν πιέσεων που ασκήθηκαν από τους Αμερικάνους και από το ΝΑΤΟ, δεν υποχρεώναμε τους μουσουλμάνους να μάθουν το νεοτουρκικό αλφάβητο και από Οθωμανοί να μπουν στην τουρκική παιδεία.

Αυτό ήταν ένα εθνικό έγκλημα, το οποίο βλέπουμε στις μέρες μας κάποιους κύριους να παίζουν το ρόλο της πέμπτης φάλαγγας και να φτάνουν στο σημείο να μιλούν μέχρι και για ανεξάρτητη δημοκρατία της δυτικής Θράκης.

Επίσης για όσους δεν το γνωρίζουν, οι κυβερνήσεις της Ελλάδος δεν είχαν αναγνωρίσει τη Γιουγκοσλαβία, διότι μέσα στους κόλπους της Γιουγκοσλαβίας υπήρχε η ομόσπονδη δημοκρατία της λεγόμενης Δημοκρατίας της Μακεδονίας και γινόταν αλυτρωτισμός εις βάρος του Ελληνισμού. Για αυτόν τον λόγο δεν τους είχαμε αναγνωρίσει αλλά μόλις ο Τίτο συγκρούστηκε με τον Στάλιν, τότε η κυβέρνηση της χώρας αναγνώρισε τη Γιουγκοσλαβία.

Να έρθουμε σε κάποια κρίσιμα σημεία της νεοελληνικής ιστορίας, όπου η χώρα ανήκε στο ΝΑΤΟ. Τι έκανε το ΝΑΤΟ, όταν ξερίζωνε τον Ελληνισμό από την Κωνσταντινούπολη ο τουρκικός όχλος; Τίποτε! Τι έκανε το ΝΑΤΟ, όταν βομβάρδιζαν το 1963 και 1964 πρώτη φορά την Κύπρο οι Τούρκοι; Τίποτε! Τι έκανε το ΝΑΤΟ, όταν είχαμε την εισβολή του Αττίλα το 1974; Τίποτε! Τι έκανε το ΝΑΤΟ στην κρίση των Ιμίων; Τίποτε! Τι κάνει το ΝΑΤΟ, τώρα που οι Τούρκοι αμφισβητούν την εθνική μας κυριαρχία με τις βραχονησίδες κ.λπ.; Τίποτε! Καμμία, λοιπόν, απαίτηση δεν μπορούμε να έχουμε από αυτόν τον οργανισμό, ο οποίος έχει στη στοργική του αγκάλη την Τουρκία και είναι δεδομένο ότι λειτουργεί εις βάρος των εθνικών μας συμφερόντων.

Επιπλέον η παρουσία αυτών των πολεμικών πλοίων του ΝΑΤΟ στην περιοχή μας είναι κατάφορα αντισυνταγματική, διότι σύμφωνα με το άρθρο 27 παράγραφος 2, η παρουσία ξένων στρατευμάτων στην επικράτεια δεν είναι επιτρεπτή παρά μόνο με νόμο που θα ψηφίσει η πλειοψηφία των Βουλευτών της Βουλής. Και τέτοιος νόμος δεν ψηφίστηκε εδώ ούτε ετέθη το θέμα.

Φυσικά αυτό το οποίο ελέχθη προηγουμένως από τον κύριο Πρωθυπουργό, ότι δεν θα επιχειρούν στα ελληνικά χωρικά ύδατα, είναι τουλάχιστον χωρίς λογική βάση. Διότι μεταξύ Λέσβου και Μικράς Ασίας, μεταξύ Χίου και Μικράς Ασίας, Σάμου και Μικράς Ασίας και Ιωνίας –και όχι Τουρκίας και όποιος αντιλαμβάνεται το νόημα αυτών των λέξεων, ας το αντιλαμβάνεται- δεν είναι δυνατόν τα πλοία του ΝΑΤΟ να βρίσκονται στο πουθενά. Εκεί ισχύει η μέση γραμμή. Δεν υπάρχουν διεθνή ύδατα μεταξύ Λέσβου και Ιωνίας, δεν υπάρχουν διεθνή ύδατα μεταξύ Σάμου και Ιωνίας, επομένως θα επιχειρούν και εντός των χωρικών μας υδάτων. Άρα, έχουμε κατάφορη παραβίαση του άρθρου 27.

Και επειδή πολύς λόγος έγινε -και θα αναφερθώ στη συνέχεια στο θέμα- τις προηγούμενες μέρες, αυτό το ίδιο άρθρο, το 27, λέει ότι με την πλειοψηφία των Βουλευτών του Κοινοβουλίου μπορεί να γίνει αλλαγή στα όρια της επικράτειας. Πράγματι, αυτό λέει στην παράγραφο 1 του άρθρου 27.

Και να κάνω το ρητορικό ερώτημα: Εάν εμείς αποφασίσουμε, ότι θα αλλάξουμε τα όρια της επικράτειας και δώσουμε ένα νομό της Θράκης στην Τουρκία, τι θα είμαστε; Ήρωες ή προδότες; Φυσικά η απάντηση στο ερώτημα αυτό είναι προφανής.

Επιπλέον τα πλοία του ΝΑΤΟ τα οποία θα ενεργήσουν στην περιοχή, δεν έχουν την αποστολή να αποτρέψουν τη ροή προσφύγων και παρανόμων μεταναστών –εάν σας αρέσει έτσι και όχι λαθρομεταναστών. Δεν έχουν αυτήν τη δικαιοδοσία, παρά μόνο να ειδοποιήσουν τις αρμόδιες αρχές, ελληνικές ή τουρκικές.

Τι σημαίνει όμως η εμπλοκή του ΝΑΤΟ στην περιοχή μας; Τι δείχνει; Τι αποδεικνύει; Αποδεικνύει ότι η περίφημη Ευρωπαϊκή Ένωση προς την οποίαν έχουμε δώσει τα πάντα, είναι ένας γίγας με πήλινα πόδια, είναι ένας υποτακτικός των Ηνωμένων Πολιτειών, της πολιτικής των κανονιοφόρων των Ηνωμένων Πολιτειών και δεν κάνει τίποτε πέραν των εντολών που θα πάρει από την Ουάσιγκτον και από τη Wall Street. Αυτό αποδεικνύεται τόσο από τους τυχοδιωκτικούς πολέμους που έκαναν οι Αμερικανοί στη Μέση Ανατολή και οι οποίοι δημιούργησαν αυτό το όλο ζήτημα, όσο και από το εμπάργκο κατά της Ρωσίας το οποίο συνυπέγραψε η Ελλάδα και το οποίο είναι εις βάρος των εθνικών μας συμφερόντων.

Γενικά η Ευρωπαϊκή Ένωση λειτουργεί εις βάρος των χωρών και των εθνών της Ευρώπης κατ’ επιταγήν των Ηνωμένων Πολιτειών.

Είναι προφανές, ότι τον ελληνικό λαό τον αφορά πολύ περισσότερο από τον εμφύλιο πόλεμο που γίνεται στην Ουκρανία, που επιβλήθηκαν κυρώσεις κατά της Ρωσίας, το ένα εκατομμύριο προσφύγων και παράνομων μεταναστών οι οποίοι ήρθαν στην Ελλάδα και δημιούργησαν ένα μεγάλο κοινωνικό πρόβλημα.

Γιατί, αλήθεια, η Ευρωπαϊκή Ένωση, αντί να χρηματοδοτεί, αντί να χαϊδεύει την Τουρκία, δεν επιβάλλει κυρώσεις στην Τουρκία; Αλλά και από την άλλη πλευρά, πόσο είμαστε βέβαιοι ότι η Τουρκία έχει τη θέληση αλλά και τη δυνατότητα να σταματήσει αυτή τη στιγμή τις προσφυγικές ροές; Μόνο όποιος δεν γνωρίζει τα γεγονότα των τελευταίων μηνών και ημερών, μπορεί να το ισχυριστεί αυτή τη στιγμή. Μέσα στην ίδια την καρδιά της Τουρκίας, στην Άγκυρα έγινε μια τρομοκρατική επίθεση όπου σκοτώθηκαν δεκάδες αξιωματικοί. Μαίνεται ένας πόλεμος μέσα στο έδαφός τους από τους Κούρδους, οι οποίοι διεκδικούν την εθνική τους ανεξαρτησία. Είναι ανοιχτό το μέτωπο στη Συρία και ενδεχόμενη και πολύ πιθανή h εμπλοκή με τη Ρωσία. Πιστεύετε ότι το μοναδικό μέλημα της Τουρκίας θα είναι να σταματήσει τους πρόσφυγες και τους παράνομους μετανάστες από το να έρχονται στην Ελλάδα; Όχι βέβαια.

Εξάλλου, εις ό,τι αφορά την Ευρωπαϊκή Ένωση, την Ελλάδα και τους πρόσφυγες, μετά την πρόσφατη σύνοδο στην οποία είχε πάει ο Πρωθυπουργός, o κ. Τσίπρας, και ο Πρόεδρος της Αξιωματικής Αντιπολιτεύσεως μέσα στο πλαίσιο των εργασιών του Ευρωπαϊκού Λαϊκού Κόμματος, ο κ. Μητσοτάκης, είχαμε μια δήλωση του Προέδρου της Γαλλίας Ολάντ, ο οποίος ούτε λίγο ούτε πολύ είπε: «Αν είχαμε βγάλει την Ελλάδα από το ευρώ, ποιος θα σταματούσε τώρα την ροή των μεταναστών;». Ιδού λοιπόν, γιατί μας θέλουν. Οι ίδιοι το ομολογούν.

Η Ελλάς και το πρόβλημα της Συρίας δεν είναι μεγέθη εντελώς διαφορετικά μεταξύ τους. Να μην ξεχνάμε την εποχή που όταν ξεσηκώνονταν οι λεγόμενες δυνάμεις αντιπολιτεύσεως κατά του Άσαντ, το ελληνικό κράτος έκλεισε την πρεσβεία της Συρίας και χαιρέτησε τις δημοκρατικές δυνάμεις οι οποίες έκαναν την «Αραβική Άνοιξη» στη Συρία. Δεν ήσασταν εσείς κυβέρνηση, δεν ήταν ο ΣΥΡΙΖΑ κυβέρνηση, υπήρχε το προηγούμενο καθεστώς. Ποιες ήταν αυτές οι δημοκρατικές δυνάμεις, το είδαμε πολύ καλά μέσα από τους ηλεκτρονικούς μας υπολογιστές με τους live αποκεφαλισμούς ανθρώπων και με όλες αυτές τις καταστροφές. Αυτό το τέρας έχει πηγή προελεύσεως και όλοι τη γνωρίζουμε. Αυτό το τέρας χρηματοδοτήθηκε από τις Ηνωμένες Πολιτείες, από το Κατάρ, τη Σαουδική Αραβία και την Τουρκία, όπως έχουν αποκαλύψει και επίσημα κυβερνητικοί παράγοντες της Μόσχας.

Η ενδεχόμενη κλιμάκωση στη Συρία είναι δεδομένο ότι έφερε τα πλοία του ΝΑΤΟ στην περιοχή μας. Δεν έχουν έρθει τα πλοία του ΝΑΤΟ εδώ να σταματήσουν κανέναν πρόσφυγα, κανέναν παράνομο μετανάστη. Η παρουσία τους εδώ είναι μια πολεμική ενέργεια, κατά την άποψή μας, η οποία βάζει στο όλο παιχνίδι την Ελλάδα και κατά τούτο είναι εθνικά επικίνδυνη και απαράδεκτη ενέργεια, η οποία, ας μάθει ο ελληνικός λαός, δεν έγινε με πρωτοβουλία της Ελλάδος ούτε της Ευρωπαϊκής Ένωσης. Με πρωτοβουλία της Τουρκίας έγινε. Έχουν δημοσιευθεί αυτά τα πράγματα. Πήρε ο Νταβούτογλου τηλέφωνο τη Μέρκελ και μετά ενεπλάκη η Ελλάδα στο όλο ζήτημα.

Τώρα εις ό,τι αφορά αυτά τα οποία συνέβησαν τις προηγούμενες ημέρες, είναι τουλάχιστον άδικο, στερείται παντελώς βάσεως, να κατηγορείται η Χρυσή Αυγή ότι δεν σέβεται τις Ένοπλες. Δυνάμεις. Μάλλον θα έπρεπε να αποφύγει να πει κάτι τέτοιο ο ΣΥΡΙΖΑ, τη στιγμή που επίσημο τμήμα του κόμματός του, όπως το τμήμα δικαιωμάτων του ΣΥΡΙΖΑ, μιλάει υπέρ των αρνητών στράτευσης, ζητάει την ατιμωρησία όλων αυτών που δεν επιθυμούν να φορέσουν την τιμημένη στολή του Έλληνα στρατιώτη. Το καταθέτω στα Πρακτικά.

(Στο σημείο αυτό ο Γενικός Γραμματέας του Λαϊκού Συνδέσμου-Χρυσή Αυγή κ. Νικόλαος Μιχαλολιάκος καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τιμούμε τους Έλληνες αξιωματικούς και οπλίτες και δεν μπορεί κανείς να μας πει ότι προσβάλλουμε τις Ένοπλες Δυνάμεις.

Βεβαίως έγινε θέμα τις προηγούμενες μέρες και πρέπει να αναφερθώ σε αυτό για εκφράσεις συναγωνιστών Βουλευτών το κόμματός μου. Πραγματικά βλέπω επιλεκτική την ευαισθησία και ειδικά όταν εκφέρεται αυτό το πράγμα από την πλευρά του ΣΥΡΙΖΑ.

Από τον Μάιο του 2010 που μπήκαμε στο μνημόνιο μέχρι τον Ιανουάριο του 2015 η ρητορική περί προδοτών, περί γερμανοτσολιάδων, αγχόνες στο Σύνταγμα, να γίνει το Σύνταγμα πλατεία Ταχρίρ, να έρθουν τα ελικόπτερα. Τα ξεχάσατε όλα αυτά; Γιατί, λοιπόν, εξεγείρεστε τόσο, όταν αποδίδονται και σ’ εσάς αυτοί οι χαρακτηρισμοί;

Θα ήθελα, επίσης, να μιλήσω για τα περίφημα hot spots και να πω ότι η περίφημη τυποποίηση είναι στην κυριολεξία μια φάρσα. Διαβάζω από αυτά που προβλέπεται να έχει ως αποστολή το κάθε hot spot, ότι θα πρέπει να ζητείται η πλήρης εφαρμογή της Συνθήκης Σένγκεν και η άρνηση εισόδου σε άτομα που δεν πληρούν τα κριτήρια. Τα κράτη που διενεργούν τους ελέγχους, πρέπει να ταυτοποιούν τους εισαγόμενους έναντι βάσεων δεδομένων ασφαλείας και να φιλοξενούν προσωρινά τους αιτούντες άσυλο. Επίσης –εδώ είναι το πιο σημαντικό- λέει το εξής: Για το ζήτημα της μετεγκατάστασης επισημαίνεται πως οι πρόσφυγες, δεν έχουν δικαίωμα να ζητήσουν σε ποιο κράτος θέλουν να εγκατασταθούν. Δηλαδή εάν η Γερμανία αρνηθεί να τους πάρει, αν η Γαλλία αρνηθεί να τους πάρει, αν αρνηθούν, γιατί κλείνουν τα σύνορα τα κράτη της Ευρώπης- δυστυχώς και ας μην το βλέπουμε, γιατί δεν κερδίσαμε καμμία νίκη, μια αναβολή μέχρι τις 6 Μαρτίου πήραμε, αυτή είναι η πραγματικότητα- τότε πραγματικά η Ελλάδα θα βρεθεί μπροστά σε ένα μεγάλο εθνικό και κοινωνικό πρόβλημα. Και η μοναδική μας ελπίδα είναι, ότι όλοι αυτοί οι δύστυχοι που έρχονται στην πατρίδα μας, δεν θέλουν να μείνουν στην Ελλάδα. Αυτή είναι η ελπίδα μας. Γιατί δεν υπάρχει ψωμί ούτε για τους Έλληνες. Θέλουν να πάνε στα κράτη της Ευρώπης, γιατί εκεί μπορεί να βρουν κάποιες συνθήκες ικανοποιητικές με τις οποίες θα επιβιώσουν.

Πιστεύουμε ότι ο Πρωθυπουργός έκανε την προσπάθειά του αλλά η προσπάθειά του αυτή με την αναβολή της 6ης Μαρτίου, μας θυμίζει τον στίχο του Σολωμού από τον Ύμνο εις την Ελευθερία «Μοναχή το δρόμο επήρες, εξανάλθες μοναχή, δεν είν’ εύκολες οι θύρες, εάν η χρεία τες κρουταλεί».

Αυτήν τη στιγμή εμείς έχουμε το πρόβλημα και αυτοί κοιτάνε να μας το φορτώσουν το πρόβλημα. Αυτό θα πρέπει να το αντιληφθούμε και να αντιληφθούμε επίσης ότι η λεγόμενη πολιτική των hot spots, που την επιδοτούν οι Ευρωπαίοι, δεν είναι καθόλου αθώα. Και δεν είναι τυχαίο ότι στη Νήσο Κω, όπου υπάρχουν αντιδράσεις για το hot spot και δεν υπάρχει hot spot, δεν είχαν μαζική εισροή προσφύγων και παρανόμων μεταναστών τις τελευταίες ημέρες.

Είναι δεδομένο, ότι η Ελλάδα έχει μεγάλο δημογραφικό πρόβλημα, η Ελλάδα πεθαίνει και αυτό που θέλουν οι επικυρίαρχοι του κόσμου, που επιθυμούν την παγκοσμιοποίηση και την καταστροφή των εθνικών κρατών, είναι η αλλαγή του πληθυσμού.

Το δήλωσε, άλλωστε, ευθέως σε μια σύνοδο του ΟΗΕ που έγινε στην Ελβετία ο Υπουργός Αμύνης της Γερμανίας, ότι για λόγους οικονομικούς για να έχουν φθηνό εργατικό δυναμικό για τα ασφαλιστικά τους ταμεία, οι Ευρωπαίοι θέλουν να αλλάξουν τον πληθυσμό της Ευρώπης.

Εμείς δεν θέλουμε να αλλάξει ο πληθυσμός της Ελλάδος. Θέλουμε να μείνουν οι Έλληνες σε αυτόν τον τόπο.

(Χειροκροτήματα από την πτέρυγα της Χρυσής Αυγής)

Δεν θέλουμε οι Έλληνες να έχουν την τύχη των Ινδιάνων της Βορείου και της Νοτίου Αμερικής, οι οποίοι εξοντώθηκαν από κάποιους, τους οποίους έφεραν εκεί διάφορες δυνάμεις.

Τελειώνω, κύριε Πρόεδρε, λέγοντας ότι εμείς, η Χρυσή Αυγή, είμαστε υπερήφανοι που μόνοι εναντίον όλων, δεν συναινούμε σε αυτήν την «εθνική συναίνεση».

Λέμε «όχι» στην παράνομη είσοδο στην Ελλάδα όλου αυτού του πληθυσμού, γιατί δεν αντέχει η χώρα.

Λέμε όχι στην παρουσία του ΝΑΤΟ στην εθνική μας επικράτεια. Λέμε όχι στην εκχώρηση της εθνικής κυριαρχίας, και ας μη μιλούν –επαναλαμβάνω- με επιλεκτική ευαισθησία οι παράγοντες του ΣΥΡΙΖΑ περί προδοσιών, γιατί τέσσερα ολόκληρα χρόνια ο ΣΥΡΙΖΑ μιλούσε για προδότες και γερμανοτσολιάδες. Τότε ήταν καλά; Τώρα σας δυσαρεστεί;

Ευχαριστώ.

(Χειροκροτήματα από την πτέρυγα της Χρυσής Αυγής)

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, παρακαλώ τον λόγο για μια κατάθεση.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ, έχετε τον λόγο για ένα λεπτό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Από το σημερινό site του Πανεπιστημίου Ηρακλείου έχω γράψει εδώ -και θα το καταθέσω στα Πρακτικά- το URL που αποδεικνύει ότι το κείμενο αυτό το οποίο κατέθεσε ο Πρωθυπουργός είναι τωρινό, είναι της στιγμής, και δεν είναι παλαιό.

(Στο σημείο αυτό ο Αναπληρωτής Υπουργός Περιβάλλοντος και Ενέργειας, κ. Ιωάννης Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία. Να κατατεθεί στα Πρακτικά.

Προχωρούμε με την Πρόεδρο της Κοινοβουλευτικής…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, εδώ γίνεται μία προσβολή για το Ηράκλειο και θέλω για μισό λεπτό τον λόγο.

**ΠΡΟΕΔΡΕΥΩΝ (Αναστάσιος Κουράκης):** Δεν καταλαβαίνω τι λέτε. Τι είναι αυτό τώρα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέλω τον λόγο για μισό λεπτό μόνο.

**ΠΡΟΕΔΡΕΥΩΝ (Αναστάσιος Κουράκης):** Κύριε Κεγκέρογλου, για ποιο ζήτημα; Εξηγήστε μου λίγο το ζήτημα και θα σας δώσω μετά τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κοιτάξτε, γίνεται μία προσβολή για το Ηράκλειο και ειδικά για το πανεπιστημιακό νοσοκομείο ότι δήθεν ο ανασφάλιστος πολίτης χρειάζεται να πληρώσει και μάλιστα τον βάζουν να υπογράφει, όπως είπε ο Πρωθυπουργός. Δυστυχώς δεν διάβασε την άλλη σελίδα που λέει, ότι μπορεί να εισαχθεί σε οποιαδήποτε κλινική του νοσοκομείου και μπορεί να κάνει όποιες κλινικές εξετάσεις, αν έχει βιβλιάριο ανασφάλιστου πολίτη.

Αυτό το απέκρυψε και ο Πρωθυπουργός και όλοι όσοι μιλάνε. Γι’ αυτό να μην προσβάλλουμε τα νοσοκομεία, τους εργαζόμενους και τους ανθρώπους που τηρούν τους νόμους. Όποιος έχει βιβλιάριο ανασφάλιστου, και έχουν ετούτη την ώρα διακόσιες πενήντα χιλιάδες οικογένειες σε όλη την Ελλάδα, μπαίνει δωρεάν στα νοσοκομεία. Αυτό που δεν καλύπτεται είναι η πρωτοβάθμια όχι στα νοσοκομεία. Και αυτό θέλουμε να θεραπεύσει ο Υπουργός, που ακόμα δεν το έχει αποδεχθεί.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Όχι τώρα, κύριε Ηγουμενίδη. Επ’ αυτού;

**ΝΙΚΟΛΑΟΣ ΗΓΟΥΜΕΝΙΔΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Μην κάνουμε, όμως, διάλογο.

Έχετε τον λόγο για τριάντα δευτερόλεπτα μόνο για να πείτε κάτι στον κ. Κεγκέρογλου, αν χρειάζεται, για την αποκατάσταση.

**ΝΙΚΟΛΑΟΣ ΗΓΟΥΜΕΝΙΔΗΣ:** Θέλω να καταθέσω την προσωπική μου εμπειρία ως γιατρός του Πανεπιστημιακού Νοσοκομείου του Ηρακλείου. Μέχρι και τον Δεκέμβριο του 2014 που παραιτήθηκα εν όψει των εκλογών του Γενάρη του 2015, υπογράφαμε για ανθρώπους ότι είναι επείγοντα τα περιστατικά τους. Ήμουν από τους γιατρούς που υπέγραψα. Ήμουν από τους γιατρούς που δέχθηκα να δώσει ο άρρωστος ψεύτικα στοιχεία, για να μην πάει ο λογαριασμός του στην εφορία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γιατί ήσουν απατεώνας και δεν του είπες να πάει να βγάλει βιβλιάριο ανασφάλιστου.

**ΝΙΚΟΛΑΟΣ ΗΓΟΥΜΕΝΙΔΗΣ:** Αναλαμβάνω την ευθύνη, αν νομίζει ο κ. Κεγκέρογλου…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν του είπες να πάει να βγάλει βιβλιάριο ανασφάλιστου.

**ΝΙΚΟΛΑΟΣ ΗΓΟΥΜΕΝΙΔΗΣ:** Γιατί δεν το γνώριζα, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αλλά θέλετε να τον έχετε εξαρτημένο.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, κύριε Κεγκέρολγου.

Τελειώστε, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Αν σταματήσει ο κ. Κεγκέρογλου, θα ολοκληρώσω.

Υπέγραψα, λοιπόν, γιατί δεν το γνώριζα και υπέγραφα, γιατί με καλούσε το γραφείο κίνησης που έπρεπε να γνωρίζει από τους τότε Υπουργούς Υγείας και να μας ενημερώσει για τις αποφάσεις της διοίκησης και δεν το γνώριζε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτό το βιβλιάριο δεν υπάρχει…

**ΝΙΚΟΛΑΟΣ ΗΓΟΥΜΕΝΙΔΗΣ:** Τι δεν υπάρχει;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Υπάρχει…

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Κεγκέρογλου.

**ΝΙΚΟΛΑΟΣ ΗΓΟΥΜΕΝΙΔΗΣ:** Τι υπέγραφα θα μου πείτε; Αναλαμβάνω απολύτως την ευθύνη του τι υπέγραφα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Καταθέτω για τα Πρακτικά.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Εντάξει, να προχωρήσουμε.

Τον λόγο έχει ο Υπουργός Υγείας, κ. Ανδρέας Ξανθός για δύο νομοτεχνικές βελτιώσεις.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν είναι καινούργιες. Είναι απλώς μια μικρή νομοτεχνική βελτίωση, σε δύο βουλευτικές τροπολογίες στις οποίες αναφέρθηκα προηγουμένως. Είναι η με γενικό αριθμό 198 και ειδικό 18 και η με γενικό αριθμό 196 και ειδικό 16.

Απλώς να πω και κάτι το οποίο παρέλειψα να πω στη προηγούμενη αναφορά μου στις βουλευτικές τροπολογίες, ότι υπήρχαν δύο βουλευτικές τροπολογίες, πολύ σωστές κατά την άποψή μας, που αντιμετώπιζαν μια αδικία, η οποία είχε προκύψει από μια ρύθμιση από λάθος ουσιαστικά του 4336, που αφορούσε μία περικοπή στο ποσοστό υπολογισμού της υπερωριακής εργασίας για τα εξαιρέσιμα νυχτερινά και τις αργίες του νοσηλευτικού και παραϊατρικού προσωπικού στα νοσοκομεία κι επίσης για τη χορήγηση ανθυγιεινού επιδόματος από όπου εξαιρούνταν οι έγκυες γυναίκες και όσοι εργαζόμενοι ήταν σε εκπαιδευτική άδεια.

Θεωρούμε ότι αυτές οι τροπολογίες είναι σωστές. Είμαστε σε συνεννόηση με το Υπουργείο Οικονομικών και με το Γενικό Λογιστήριο του Κράτους. Έχει διασφαλιστεί η συναίνεση στο να προχωρήσουν και στο επόμενο νομοσχέδιο του Υπουργείου Οικονομικών, του οποίου ξεκινάει η συζήτηση την Πέμπτη, θα κανονίσουμε να ενσωματωθούν.

(Στο σημείο αυτό ο Υπουργός Υγείας, κ. Ανδρέας Ξανθός, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 320,321)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Μπορούμε να συνεχίσουμε τη συζήτηση με τους Αρχηγούς των κομμάτων.

Τον λόγο έχει η Πρόεδρος της Κοινοβουλευτικής Ομάδος της Δημοκρατικής Συμπαράταξης, κ. Φωτεινή Γενηματά, για δεκαπέντε λεπτά.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ, κύριε Πρόεδρε.

Κύριε Πρωθυπουργέ, ελπίζω, έστω από το γραφείο σας, να παρακολουθείτε τη συζήτηση. Σας άκουσα λίγο νωρίτερα να λέτε, ότι δεν υπάρχει καμμία περίπτωση να κλείσουν τα σύνορα της Ελλάδας και πραγματικά σας διαβεβαιώ ότι άρχισα να ανησυχώ πάρα πολύ. Γιατί δεν μπορώ να βγάλω από το μυαλό μου την εικόνα σας, λίγους μήνες πριν, από αυτό το Βήμα, να διαβεβαιώνετε τον ελληνικό λαό ότι αυτή η Βουλή δεν πρόκειται να ψηφίσει κανένα μνημόνιο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ελπίζω, ότι μπορούμε τουλάχιστον να ελπίζουμε ότι για τις επόμενες δεκαπέντε ημέρες, και πάντως μέχρι τη Σύνοδο με την Τουρκία, δεν διατρέχουμε κανέναν κίνδυνο.

Επιστρέψατε από τις Βρυξέλλες και όλη τη νύχτα προσπαθούσατε με διαρροές να διαμορφώσετε την εικόνα, ότι έρχεστε πίσω θριαμβευτής. Γιατί άραγε; Επειδή αποφύγαμε τα χειρότερα; Επειδή δεν μας έβγαλαν έξω από τη Σένγκεν; Μήπως πρέπει να σας θυμίσω, ότι αυτόν τον κίνδυνο εσείς τον φέρατε στην πόρτα μας; Μήπως γιατί δεν τον υπολογίσατε ποτέ, γιατί δεν τον πήρατε ποτέ στα σοβαρά; Μήπως να σας θυμίσω, ότι όταν ήσασταν στην αντιπολίτευση μας λέγατε «έλα τώρα, τι θα γίνει άμα βγούμε και από τη Σένγκεν;». Εγώ έχω να θυμηθώ, ότι από τότε που αναλάβατε είμαστε διαρκώς αντιμέτωποι με τον κίνδυνο της εξόδου, πότε από το ευρώ και πότε από τη Σένγκεν.

Και σε αυτή τη διαρροή που στείλατε στους δημοσιογράφους το βράδυ, θα έπρεπε να μιλάτε για τη δική σας ικανοποίηση για τη στάση των Ευρωπαίων Σοσιαλιστών και όχι το αντίστροφο. Και η αλαζονεία έχει τα όριά της επιτέλους! Ευτυχώς που υπάρχουν κι αυτοί και είναι σταθεροί σύμμαχοι της Ελλάδας. Είναι γνωστό, ότι η Ευρώπη δείχνει απροθυμία εδώ και χρόνια, να υιοθετήσει και να υλοποιήσει ένα σχέδιο για την αντιμετώπιση του προσφυγικού ζητήματος.

Κανείς δεν απαλλάσσει τους Ευρωπαίους, και μάλιστα σε αυτή την Αίθουσα, από τις ευθύνες τους και πρώτη απ’ όλους εγώ, αν θέλετε, που κινήθηκα όλο αυτό το διάστημα για να είναι σε εγρήγορση οι Ευρωπαίοι Σοσιαλιστές και στο πλευρό μας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Έστειλα επιστολές στον Πρόεδρο του Ευρωπαϊκού Κοινοβουλίου, στον Επικεφαλής της Ευρωομάδας Δημοκρατών και Σοσιαλιστών. Είμαστε σε ανοιχτή επικοινωνία, σε διαρκή τηλεφωνική.επικοινωνία Και αυτή η προσπάθειά μας έχει αποδώσει ήδη καρπούς, γιατί όλοι αυτοί οι άνθρωποι έκαναν δηλώσεις υπέρ της χώρας μας, πριν ξεκινήσει η Σύνοδος. Κι αυτό το είχαμε πάρα πολύ μεγάλη ανάγκη, κάτω από τις συνθήκες που εσείς πηγαίνατε να διαπραγματευτείτε. Δείτε, σας παρακαλώ, τι είπανε και ο κ. Σουλτς και ο Πιτέλα και ο Γκάμπριελ και ο Στάινμαγιερ.

Εσείς, όμως, τι κάνατε όλο αυτό το διάστημα, για να περιορίσετε τους κινδύνους για τη χώρα μας; Γιατί μας μιλάτε για πατριωτική πολιτική, για πατριωτική ταυτότητα. Ακολουθήσατε την ίδια ακριβώς τακτική του πρώτου εξαμήνου του 2015, τότε που με την αποτυχημένη διαπραγμάτευσή σας οδηγηθήκαμε στο τρίτο και σκληρότερο μνημόνιο. Αδράνεια, αμηχανία, αναποτελεσματικότητα, ιδεοληψίες, ανικανότητα. Πάθατε και έπαθε και η Ελλάδα μαζί.

Και μη μας λέτε για το πόσες εκλογές κερδίσατε, γιατί το ερώτημα είναι τι κερδίζει ο τόπος από την Κυβέρνησή σας. Και δυστυχώς δεν έχετε μάθει τίποτα από τα λάθη σας όλο αυτό το διάστημα.

Είχατε, δυστυχώς, «Βαρουφάκηδες», κύριε Πρωθυπουργέ, και στο προσφυγικό, που διατυμπάνιζαν, ότι όλοι είναι καλοδεχούμενοι σε αυτή τη χώρα, που δήλωναν προκλητικά ότι οι μετανάστες εξαφανίζονται, που διέλυσαν αντί να βελτιώσουν τις δομές φιλοξενίας που υπήρχαν.

Είχατε, κύριε Πρωθυπουργέ, «Βαρουφάκηδες», που αντί να ζητήσουν εγκαίρως βοήθεια και υποστήριξη από τους Ευρωπαίους εταίρους, μας απομόνωσαν ακόμα περισσότερο με ατυχέστατες δηλώσεις του τύπου: «Θα σας γεμίσουμε με πρόσφυγες, με ανθρώπους χωρίς χαρτιά», όχι μόνο πρόσφυγες, «και ανάμεσα σε αυτούς και ριζοσπαστικά στοιχεία που θα περάσουν στη Δύση μέσω της Ελλάδας». Αυτά λέγατε. Τα ξεχάσατε;

Πόσους μικρούς «Βαρουφάκηδες» άραγε έχετε; Δέκα; Και ως πότε θα ρίχνετε την ευθύνη σε αυτούς; Είστε ή δεν είστε ο υπεύθυνος Πρωθυπουργός; Αναλάβετε επιτέλους την ευθύνη για τα λάθη σας.

Πρώτον, στην αρχή της θητείας σας ακολουθήσατε την ιδεοληπτική πολιτική των δήθεν ανοιχτών συνόρων στη θάλασσα και στείλατε λάθος μηνύματα. Προφανώς κανείς δεν προσπαθεί να σας χρεώσει το συνολικό πρόβλημα της Συρίας και του προσφυγικού. Θα πρέπει, όμως, επιτέλους να μιλήσουμε για τις πραγματικές δικές σας ευθύνες, για το μερίδιο που σας αναλογεί.

Δεύτερον, δεν αξιοποιήσατε έγκαιρα όλα τα μέσα και τα εργαλεία που υπάρχουν στην Ευρωπαϊκή Ένωση αυτή τη στιγμή. Δεν αξιοποιήσατε τους οικονομικούς πόρους. Μόνο τους τελευταίους μήνες άρχισαν να έρχονται οι εισροές. Δεν αξιοποιήσατε ούτε τον ευρωπαϊκό μηχανισμό πολιτικής προστασίας. Έναν χρόνο πριν σας το είχαμε πει μέσα σε αυτή την Αίθουσα. Μπορούσατε να έχετε βρει σημαντικούς πόρους.

Τρίτον, δεν τηρήσατε τα χρονοδιαγράμματα δεσμεύσεων που εσείς οι ίδιοι αναλάβατε. Στη Σύνοδο των Βαλκανίων αναλάβατε πολλές υποχρεώσεις, χωρίς να φέρετε καμμία απολύτως αντίρρηση και τα hot spots είναι μονάχα η αρχή.

Τέταρτον, καταστήσατε την Ελλάδα χώρα-παρία της Ευρώπης, που λοιδορείται από χώρες που εμείς τις βοηθήσαμε για να μπουν στην Ευρώπη.

Πέμπτον, δεν συμβάλατε στην επιτάχυνση των διαδικασιών για τη δημιουργία ευρωπαϊκής ακτοφυλακής. Απαλλάξατε έτσι την Ευρώπη από την ευθύνη και την υποχρέωση να φυλάξει τα εξωτερικά της σύνορα. Και το κάνατε αυτό για λόγους ιδεοληψίας. Βέβαια τώρα το ΝΑΤΟ δεν φαίνεται να σας ενοχλεί.

Έκτον, αναδείξατε την Τουρκία σε κομβική χώρα στη διαχείριση του προσφυγικού. Έχετε πολύ μεγάλες ευθύνες που το επιτρέψατε αυτό. Η Τουρκία κατάφερε να μεταφέρει το πρόβλημά της από τα σύνορά της με τη Συρία όχι απλά στις ακτές της –που θα είχε μια λογική- αλλά στο Αιγαίο. Και έχετε ευθύνη γι’ αυτή την εξέλιξη. Η λύση, κύριε Πρωθυπουργέ, δεν είναι στο Αιγαίο. Η λύση είναι στις ακτές της Τουρκίας. Ήρθαν έντεκα χιλιάδες άνθρωποι σε δύο μέρες. Έχουν βουλιάξει τα νησιά. Και εσείς μιλάτε για πατριωτική ταυτότητα. Αυτή είναι ταυτότητα χωρίς περιεχόμενο, κύριε Πρωθυπουργέ.

Έβδομον, καταστήσατε τα Σκόπια επίσης κλειδί και προνομιακό συνομιλητή και συζητάνε τα Σκόπια ότι μπορεί τα σύνορά μας, τα σύνορά τους, να γίνουν εξωτερικά σύνορα της Ευρώπης. Και φταίει η Αντιπολίτευση;

Φέρατε το ΝΑΤΟ στο Αιγαίο σε ένα πλαίσιο ασαφών ρυθμίσεων. Δεν θα πω περισσότερα, γιατί και την προηγούμενη φορά είπα ότι το ζήτημα είναι πάρα πολύ λεπτό. Σας θυμίζω όμως, τι έγινε την προηγούμενη φορά, που μιλήσατε σε αυτή την Αίθουσα για δημιουργική ασάφεια. Και σας θυμίζω, ότι σε αυτές τις περιπτώσεις αυτός που κερδίζει είναι ο πιο ισχυρός. Και προσέξτε, γιατί η Τουρκία δεν χάνει ευκαιρία να εγείρει απαράδεκτες αξιώσεις για την εθνική μας κυριαρχία.

Ένατον, προαναγγείλατε -με άνεση μάλιστα- αντίθετα απ’ ό,τι μας είπατε σήμερα, μέσω των αρμόδιων Υπουργών, ότι κάποια στιγμή τα σύνορά μας θα κλείσουν.

Εάν, κύριε Πρωθυπουργέ, μέχρι σήμερα είχατε μία πραγματικά ολοκληρωμένη στρατηγική για το ζήτημα αυτό, θα μπορούσατε να απαιτήσετε από τους ομολόγους σας να δεσμευθούν γραπτά, ότι δεν θα υπάρχουν μονομερείς ενέργειες και δεν θα κλείσουν τα σύνορα. Θα μπορούσατε να απαιτήσετε επιτάχυνση των διαδικασιών για τη σύσταση ευρωπαϊκής ακτοφυλακής, ώστε να μη χρειάζεται η Ευρώπη το ΝΑΤΟ.

Θα μπορούσατε να πιέσετε τους εταίρους, για να αναλάβουν γρήγορα το μερίδιο που τους αναλογεί στην μετεγκατάσταση των προσφύγων. Αλλά τώρα τι να τους πείτε; Πώς να πιέσετε; Πώς να διαπραγματευθείτε; Ασκήσατε βέτο, αφού είχανε βγει τα συμπεράσματα για το προσφυγικό ζήτημα. Θα μπορούσατε να επισπεύσετε την αναθεώρηση της Συνθήκης Δουβλίνο ΙΙ με τη δημιουργία μόνιμου μηχανισμού μετεγκατάστασης της Ευρωπαϊκής Ένωσης. Είναι αποφασισμένα όλα αυτά από την άνοιξη του 2015 αλλά τώρα οι Ευρωπαίοι κάνουν πίσω και τους δίνετε εσείς άλλοθι, τους δίνετε πάτημα να κάνουν πίσω.

Όλα αυτά θα ήταν στα χθεσινά συμπεράσματα της Συνόδου Κορυφής, αν απλά εσείς είχατε κάνει το καθήκον σας. Αντί γι’ αυτό πήρατε μία παράταση ζωής. Πήρατε δεκαπέντε μέρες, κύριε Τσίπρα.

Και για να βάλω τα πράγματα στη θέση τους, είμαι η πρώτη που είπα, ότι το προσφυγικό είναι ένα εθνικής σημασίας ζήτημα. Γι’ αυτό ήρθα στο Συμβούλιο των πολιτικών Αρχηγών υπό τον Πρόεδρο της Δημοκρατίας και συναίνεσα στο κοινό ανακοινωθέν. Μάλιστα πήρα την πρωτοβουλία να έρθω και να σας συναντήσω, να σας μιλήσω για το ζήτημα αυτό, να χτυπήσω το καμπανάκι του κινδύνου, να δούμε πώς μπορούμε να αναλάβουμε όλοι δράσεις για να βοηθήσουμε τη χώρα. Και εσείς τι κάνατε; Προσπαθήσατε να αξιοποιήσετε επικοινωνιακά τη συνάντηση αυτή –δήθεν- για την υπόθεση της κεντροαριστεράς. Πόσα ακόμα «δήθεν» από αυτή την Κυβέρνηση, κύριε Πρωθυπουργέ;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Η κρισιμότητα της όλης κατάστασης με οδήγησε στην απόφαση να ζητήσω άμεσα συνάντηση από τον Πρόεδρο της Δημοκρατίας -ορίστηκε ήδη για την Τρίτη το πρωί- έτσι ώστε να συζητήσω μαζί του συγκεκριμένες δράσεις που πρέπει να αναληφθούν τόσο στο εσωτερικό της χώρας όσο και σε ευρωπαϊκό επίπεδο.

Κυρίες και κύριοι Βουλευτές, δεν έχουμε άλλο χρόνο και κυρίως δεν έχουμε την πολυτέλεια να μετράμε άλλο τα λάθη της Κυβέρνησής σας, κύριε Τσίπρα. Πρέπει επιτέλους να διαμορφωθεί μία εθνική στρατηγική. Όμως εθνική στρατηγική δεν σημαίνει ότι εσείς θα λειτουργείτε μονομερώς και όταν τα κάνετε μαντάρα, θα έρχεστε στην Αντιπολίτευση και θα λέτε «Τώρα βάλτε πλάτη γιατί η χώρα χάνεται!». Αυτό δεν λέγεται εθνική στρατηγική. Αυτό δεν λέγεται εθνική συνεννόηση. Αυτό λέγεται εκβιασμός, κύριε Τσίπρα!

Πείτε μας, λοιπόν, σήμερα -γιατί δεν ακούσαμε τίποτα τόση ώρα, παρακολουθήσαμε αρκετή κοκορομαχία, όμως περιεχόμενο δεν υπήρχε- γιατί δεν μάθαμε τι προτίθεστε να κάνετε σε αυτή την παράταση των δεκαπέντε ημερών που πήρατε; Πείτε μας, λοιπόν, για να μπορέσουμε και εμείς να σας βοηθήσουμε, να συνδράμουμε, αλλά παρουσιάστε μας ένα σχέδιο, γιατί έχει αρχίσει και μετράει ο χρόνος αντίστροφα για τις δεκαπέντε μέρες.

Κυρίες και κύριοι Βουλευτές, έρχομαι τώρα στο νομοσχέδιο, στο δήθεν παράλληλο πρόγραμμα που δήθεν θα αντιμετώπιζε τη φτώχεια, όπως δήθεν θα δίνατε τη δέκατη τρίτη σύνταξη, την αύξηση στον κατώτερο μισθό και βέβαια, θα επαναφέρατε το αφορολόγητο και θα δίνατε και πλουσιοπάροχα μέτρα στους πολίτες που δοκιμάστηκαν όλα αυτά τα χρόνια από την κρίση. Κάτι ξέρετε εσείς από ψέματα, είπε ο κ. Σγουρίδης.

Εμείς, αλήθεια, τι περισσότερο να προσθέσουμε από αυτό; Τα είπε όλα ο άνθρωπος. Εξάλλου τα στοιχεία μιλάνε. Ο πολυδιαφημισμένος νόμος για την αντιμετώπιση της ανθρωπιστικής κρίσης του 2015 έδωσε ψίχουλα. Το 2014, από τα θετικά αποτελέσματα που υπήρχαν στην οικονομία, δόθηκε το κοινωνικό μέρισμα σε εξακόσιες πενήντα χιλιάδες οικονομικά αδύναμους συμπολίτες μας με συνολικό ποσό 470.000.000 ευρώ.

Βεβαίως, είχε ρυθμιστεί και το ζήτημα του ρεύματος, που προσπαθείτε τώρα να παρουσιάσετε ότι το κάνατε εσείς. Δεν πειράζει να το συνεχίσετε. Καλό είναι να προσθέτουμε. Καλό είναι να βοηθάει ο ένας τον άλλον και να συνεχίζεται η προσπάθεια, όταν αυτό έχει θετικό αποτέλεσμα για τους Έλληνες που πραγματικά υποφέρουν. Δεν σας κακίζουμε που συνεχίζετε να το κάνετε. Σας κακίζουμε που προσπαθείτε συνεχώς να πείτε ψέματα σε βάρος των προηγούμενων.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Το ΠΑΣΟΚ πρωταγωνίστησε σε αυτό το αναγκαίο μέτρο. Τώρα θα μου πείτε: «Ωραία, κυρία Γενηματά, και λύσατε το πρόβλημα, επειδή δώσατε αυτά τα χρήματα;». Βεβαίως, όχι. Δεν το λύσαμε το πρόβλημα, αλλά εσείς δώσατε μόλις 108 εκατομμύρια ευρώ για αυτό το περίφημο πρόγραμμα που καταφέρατε να σχεδιάσετε μεταξύ γεμιστών και μαρμελάδας.

Άρχισε να εφαρμόζεται πιλοτικά σε δεκατρείς δήμους της χώρας ο θεσμός του εγγυημένου κοινωνικού εισοδήματος, με πρόβλεψη κάλυψης όλης της χώρας για το 2015. Και τι έκανε η Κυβέρνηση; Καθυστέρησε ενάμιση χρόνο να προωθήσει τον θεσμό και τώρα που τον εξήγγειλε για τριάντα μόνο δήμους, τι έρχεται και κάνει παράλληλα; Καταργεί το ΕΚΑΣ στο 20% των χαμηλοσυνταξιούχων της χώρας. Δηλαδή τα παίρνετε από τους φτωχούς για να τα δώσετε στους φτωχότερους. Ισοπέδωση προς τα κάτω. Συγχαρητήρια! Έχετε επιτύχει! Μήπως πρέπει να διεκδικήσετε την τύχη σας και σε άλλες εκλογές;

Και τώρα φέρνετε ένα σχέδιο νόμου, για το οποίο ταιριάζει η αναφορά «λίθοι, πλίνθοι, κέραμοι ατάκτως ερριμμένα». Διατάξεις που επαναλαμβάνουν παλαιότερες δικές μας ρυθμίσεις με οριακές βελτιώσεις, βεβαίως μικροεξυπηρετήσεις, ρουσφέτια, σε ένα αλαλούμ χωρίς αρχή, μέση και τέλος.

Ωραία θα ψηφίσουμε κάποια άρθρα, όπως την ιατροφαρμακευτική περίθαλψη των απόρων. Εξάλλου σε μεγάλο βαθμό ίσχυε. Την συμπληρώνετε εσείς -και καλώς- και για αυτό θα το ψηφίσουμε.

Όμως αυτό είναι όλο το πρόβλημα; Λύνονται όλα τα ζητήματα; Υπενθυμίζω ότι εν μέσω έντονων προβλημάτων, ειδικά από τη γρίπη, διακόσιες δέκα κλίνες εντατικής θεραπείας και αυξημένης φροντίδας στα δημόσια νοσοκομεία δεν λειτουργούν λόγω έλλειψης προσωπικού. Η λίστα αναμονής για ένα κρεβάτι σε μονάδα εντατικής θεραπείας φθάνει σε ορισμένες περιπτώσεις σε τριάντα και σαράντα ασθενείς. Η ζωή των Ελλήνων ασθενών στηρίζεται στις φιλότιμες προσπάθειες του προσωπικού, του ανθρώπινου δυναμικού των νοσοκομείων.

Την ώρα που τα δημόσια νοσοκομεία καταρρέουν λόγω έλλειψης προσωπικού, αντί της πρόσληψης τεσσερισήμισι χιλιάδων ατόμων στο ΕΣΥ που είχαν εγκριθεί και προβλεφθεί στον προϋπολογισμό, έχουν ως τώρα προκηρυχθεί μόνο εννιακόσιες δεκαέξι θέσεις. Βέβαια δεν δίστασε ο Πρωθυπουργός στη φιέστα για τον έναν χρόνο ΣΥΡΙΖΑ, να πει ότι τις έκανε κι αυτές τις προσλήψεις.

Οι εργαζόμενοι στις κοινωνικές δομές αντιμετώπισης της φτώχειας -κοινωνικά παντοπωλεία, κοινωνικά φαρμακεία, αυτά που σε συνεργασία με τους δήμους χτίσαμε τα προηγούμενα χρόνια- είναι απλήρωτοι. Και όλες αυτές οι δομές εξυπηρετούν εκατόν σαράντα χιλιάδες πολίτες. Τι θα γίνει; Υπάρχει καμμία απάντηση για αυτό; Χιλιάδες εργαζόμενοι σε δημοτικούς βρεφονηπιακούς σταθμούς και κέντρα δημιουργικής απασχόλησης παιδιών, επίσης, μένουν απλήρωτοι εδώ και πέντε μήνες.

Η δε ανεργία τραβάει την ανηφόρα. Το ισοζύγιο απολύσεων-προσλήψεων του Ιανουαρίου 2016 ήταν αρνητικό σε αντίθεση με το αντίστοιχο του Ιανουαρίου του 2015.

Τέλος, επιχειρείτε να φορτώσετε στην αυτοδιοίκηση τις ελλείψεις της δημόσιας υγείας, μεταφέροντας ευθύνες για δαπάνες, χωρίς να μεταφέρετε και τους αντίστοιχους πόρους.

Τώρα, εδώ θα βάλω έναν αστερίσκο να σας πω, επειδή έκανα χρόνια στην αυτοδιοίκηση, ότι δεν είστε οι πρώτοι που το κάνετε αυτό. Ο χορός καλά κρατεί αλλά εσείς υποτίθεται ότι ήρθατε εδώ να φέρετε το νέο, να αντιπαλέψετε το παλιό και κατηγορείτε όσους έχτισαν αυτό το σύστημα, που εξακολουθεί με όλα του τα προβλήματα να αποτελεί μεγάλη κατάκτηση για τον ελληνικό λαό.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτή είναι η εικόνα της δήθεν ευαισθησίας.

Κυρίες και κύριοι Βουλευτές, αν πραγματικά επιθυμεί η Κυβέρνηση να προσφέρει στους πολίτες που έχουν ανάγκη, στους πολίτες που βιώνουν την ακραία φτώχεια, δεν έχει παρά να υιοθετήσει την πρόταση νόμου που καταθέσαμε η Κοινοβουλευτική Ομάδα της Δημοκρατικής Συμπαράταξης πριν από λίγες ημέρες.

Θα αναφέρω τα βασικά σημεία: την επαναφορά και επέκταση του εγγυημένου κοινωνικού εισοδήματος σε όλη τη χώρα από την 1η Απριλίου 2016, την αξιοποίηση των 330.000.000 –ακούστε, είναι η τρίτη φορά που το λέω στη Βουλή, εξακολουθούν και λιμνάζουν τα χρήματα αυτά στο Ταμείο Ευρωπαϊκής Βοήθειας Απόρων για τη χώρα μας- την πλήρη προστασία της πρώτης κατοικίας για τους δανειολήπτες που έχουν ενταχθεί στο ν. 3869 και την επαναφορά στα 1.500 ευρώ του ακατάσχετου λογαριασμού και την προστασία από κατασχέσεις των προνοιακών και αναπηρικών επιδομάτων και βοηθημάτων για καταστροφές.

Σας προκαλώ να υιοθετήσετε την πρόταση που έχει καταθέσει η Κοινοβουλευτική μας Ομάδα και σας προσκαλώ να την ψηφίσουμε όλοι μαζί. Γιατί, κυρίες και κύριοι Βουλευτές, κυρίες και κύριοι της Κυβέρνησης, από την πράξη θα κριθούμε όλοι και όχι από τα λόγια.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Γενηματά.

Βλέπω ότι έχουν μείνει δύο Αρχηγοί μέσα στην Αίθουσα.

Κύριε Θεοδωράκη, θέλετε να μιλήσετε;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κυρία Πρόεδρε, κύριοι Υπουργοί, κυρίες και κύριοι Βουλευτές, ευχαριστώ για την παρουσία σας να ακούσετε κι εμένα τον ταπεινό.

Ξέρετε ότι από τετραμήνου έχω μπει στη Βουλή. Προχθές σε μία συγκέντρωση με ρώτησαν, ποιες από τις προτάσεις μου έχουν γίνει δεκτές και τι έχω καταφέρει. Λέω: «Το μόνο που έχω καταφέρει είναι να βγαίνω να μιλάω και στο τέλος ο ΣΥΡΙΖΑ διά της αριθμητικής δικτατορίας περνάει τα πάντα».

Με ρώτησαν, λοιπόν, στη συγκέντρωση εκείνη: «Καλά, ένα δεν έκριναν καλό από αυτά που είπες, ώστε να πουν «μπράβο, κύριε Λεβέντη» και να το δεχθούν;». Λέω: «Δυστυχώς, δεν έκριναν ούτε ένα καλό». Κι έχουμε παραλλήλους μονολόγους. Δηλαδή μιλάει ο ΣΥΡΙΖΑ, μετά βγαίνει και μιλάει κάποιος άλλος. Αφού μιλάνε δέκα του ΣΥΡΙΖΑ και πέντε της Νέας Δημοκρατίας, λένε «έλα κι εσύ, κύριε Λεβέντη, ένας Βουλευτής της Ένωσης Κεντρώων να μιλήσει κι αυτός».

Αυτό ισχύει και στις τηλεοράσεις, στην ΕΡΤ. Στην ΕΡΤ όταν με κάλεσαν μία, δύο φορές έγινε παρουσία τριών δημοσιογράφων του ΣΥΡΙΖΑ, ενός της Νέας Δημοκρατίας και μετά διέκοπταν για να μεταδώσουν τον κ. Τσίπρα, από το Υπουργικό Συμβούλιο για μισή ώρα, τρία τέταρτα. Χρονικά δηλαδή υπάρχει και η δικτατορία του χρόνου. Δεν είναι μόνο η δικτατορία των αριθμών. Είναι και η δικτατορία του χρόνου.

Ούτε ένα από αυτά που είπα δεν έκριναν καλό. Και ο κ. Βούτσης είναι εδώ. Έχω υποβάλει εδώ και δέκα πέντε μέρες αίτημα να δω πόσους συμβούλους έχει ο ΣΥΡΙΖΑ, πόσους μετακλητούς, πόσους επιστημονικούς συνεργάτες.

Δεν έχω λάβει απάντηση. Δεν λειτουργεί το Προεδρείο της Βουλής; Δεν υπάρχει Προεδρείο της Βουλής; Ή αυτό που θα πείτε είναι δύσκολο να το πείτε; Περιμένω την απάντηση για να κοινοποιήσω και στον ελληνικό λαό κατά πόσον λέω αλήθεια για κάποιους αριθμούς, τόσους έχει ο ΣΥΡΙΖΑ, τόσο σέβεται ο ΣΥΡΙΖΑ το δημόσιο χρήμα, τόσο η Νέα Δημοκρατία, τόσο όλοι.

Καταρτίστηκε νομοσχέδιο για το παράλληλο πρόγραμμα. Τι είναι το παράλληλο πρόγραμμα; Επειδή υπόγραψαν μνημόνιο, θέλουν και ασπιρίνες μαζί, παυσίπονο. Δηλαδή το μεν μνημόνιο καταδίκασε τη χώρα, η δε ασπιρίνη θα λειτουργήσει ως παυσίπονο.

Και εμάχοντο εδώ ο κ. Μητσοτάκης ο Κυριάκος και ο κ. Τσίπρας ποιος δίνει τα περισσότερα. «Εμείς δώσαμε 100 εκατομμύρια». «Όχι, δώσαμε εμείς 200». «Άντε, ρε συ, δώσαμε 350». Αυτό γινόταν εδώ μέσα στην Αίθουσα τις προηγούμενες ώρες. Ποιος δίνει τα περισσότερα; Σε ποιους; Στους ανασφάλιστους, στους άνεργους, στους ετοιμοθάνατους! Γινόταν πλειοδοσία ποιος δίνει τα περισσότερα σε αυτούς που είναι καταδυναστευμένοι και λιμοκτονούν. Αυτό είναι εδώ μέσα. Είστε ελεήμονες, κύριοι, για να μην πω παντελεήμονες!

Το παράλληλο πρόγραμμα, λοιπόν, θα σώσει τη χώρα. Επειδή η Θεσσαλονίκη δεν μπόρεσε -ο δέκατος τρίτος μισθός- να υλοποιηθεί, επειδή τα παραμύθια εκείνα περί…

Τέλος πάντων, ας μην πούμε τι έλεγε η Θεσσαλονίκη, γιατί θα φτάσουμε στο ρητό του Υπουργού σας που είπε: «Να μας κρίνετε από αυτά που κάνουμε και όχι από αυτά που λέγαμε». Γιατί δηλαδή; Περί απατεώνων πρόκειται; Δηλαδή λέει Υπουργός σας, τον άκουσα εγώ στην τηλεόραση: «Να μας κρίνετε από αυτά που κάνουμε και όχι από αυτά που λέγαμε». Δηλαδή τι λέγατε; Πώς πήρατε την ψήφο; Δηλαδή υπάρχει ομολογία ότι κοροϊδέψατε τον κόσμο!

Και τώρα αρχίσαμε και κάτι άλλο. Όποιος από κρίση συνείδησης πει την αλήθεια πρέπει να καρατομείται. Τον βάζουν να ανασκευάζει. Πρώτα τον γελοιοποιούν και προφανώς μετά τον καρατομούν. Αυτά είναι τα στάδια από τα οποία περνάει όποιος ομολογεί τι συνέβη.

Αυτό που έγινε εδώ προηγουμένως στην Αίθουσα μεταξύ Μητσοτάκη και Τσίπρα εγώ το θεωρώ τρελό. Έλεγε ο ένας στον άλλο ποιος τα έκανε καλύτερα. Ρωτήστε και την κοινωνία πως τα κάνατε και οι δύο. Αφήστε το ποιος τα έκανε καλύτερα. Εδώ δεν έχουμε καμμιά ζυγαριά ακριβείας να δούμε ποιος τα έκανε καλύτερα. Εδώ πέρα, αν βγείτε έξω όλοι τι λένε; Ο κόσμος γιατί έφυγε από τη Νέα Δημοκρατία; Γιατί αηδίασε. Γιατί φεύγει από εσάς; Γιατί αηδιάζει. Δεν ανέχεται άλλο ο κόσμος το ψέμα, την απάτη, την κοροϊδία. Δεν την ανέχεται ο κόσμος.

Αν είχατε ειλικρίνεια, αν λέγατε «σφάλαμε στις εκτιμήσεις μας», αν λέγατε «δεν περιμέναμε αυτήν την κατάσταση, είχαμε άγνοια», να σας καταλάβαινα. Όμως, εδώ περάσατε από την απάτη των εκλογών στη βαρβαρότητα τη μετεκλογική και λέτε ότι πήρατε και τρεις φορές την ψήφο. Δηλαδή πότε; Το Γενάρη με τις υποσχέσεις, το δημοψήφισμα που βγήκε το βράδυ και «ναι» και «όχι» -όλο «ναι», 100% «ναι», τα είδατε- και το Σεπτέμβρη ισχυρίζεστε –κι εδώ είναι η μεγαλύτερη απάτη- ότι εγνώριζε ο κόσμος όλα αυτά που θα συμβούν στη Βουλή μετά το Σεπτέμβριο. Έχετε και τέτοιο θράσος να λέτε ότι εγνώριζε ο κόσμος αυτά που συμβαίνουν τώρα. Υποτιμάτε τελείως και τη νοημοσύνη του κόσμου.

Με κάλεσε ο κ. Καμμένος να με ενημερώσει για το θέμα του ΝΑΤΟ. Η θέση μου εξαρχής ήταν ότι το ΝΑΤΟ πρέπει να το αναμίξουμε. Γιατί να το αναμίξουμε το ΝΑΤΟ; Γιατί είναι συμμαχία και είμαστε σύμμαχοι. Αν υποπτευόμεθα το ΝΑΤΟ, τότε να φύγουμε. Αυτό λέει η λογική.

Όταν, όμως, τον ρώτησα αν η Τουρκία θα τηρήσει αυτά που συμφωνήθηκαν –μου έδωσε κάποια χαρτιά- μου είπε: «Εμείς θα την καταγγέλλουμε. Το ΝΑΤΟ…» -λέει- «…ξέρετε, κύριε Λεβέντη, τηρεί ουδετερότητα. Εμείς…» -λέει- «…αν επισημαίνουμε ένα πλοιάριο να φεύγει από τα τουρκικά παράλια γεμάτο με πρόσφυγες, θα ενημερώνουμε το Αρχηγείο του ΝΑΤΟ». Του λέω: «Στην πράξη έχει γίνει κάτι που να πείθεσθε ότι αυτές οι συμφωνίες τηρούνται από την Τουρκία;». Απαντά: «Θα το δούμε».

Η Τουρκία γνωρίζετε ότι στις συμφωνίες δεν έχει αντίρρηση. Αντίρρηση έχει στην πράξη. Στην πράξη «χορεύει στο ταψί» την Ελλάδα.

Πτωχεύσατε τη χώρα και η χώρα έχει μείνει σχεδόν ανεξόπλιστη, γιατί ο Καραμανλής τα πέμπτης γενιάς Φάντομ δεν τα πήρε -το ενθυμίστε- για να εξοικονομήσει χρήματα. Εσείς εις τον ΣΥΡΙΖΑ έχετε την άποψη ότι πρέπει να μειωθούν οι αμυντικές δαπάνες. Αν, λοιπόν, μειώνουμε τις αμυντικές δαπάνες, πώς θα αντιμετωπίσουμε την Τουρκία, αφού ούτε το ΝΑΤΟ εμπιστευόμαστε ούτε κανέναν; Μπορείτε να μου πείτε; Όχι.

Τα θέλετε όλα δικά σας. Θέλετε να διορίζετε στο δημόσιο κόσμο. Θέλετε να κάνετε ρουσφέτια. Θέλετε να κόβετε τις αμυντικές δαπάνες και να βρίζετε και το ΝΑΤΟ, το οποίο ΝΑΤΟ δυσκολευθήκατε να το αποδεχθείτε. Ακόμα και τη FRONTEX και τις ακτοφυλακές κοινού πληρώματος από τα κράτη της Ευρώπης δυσκολευθήκατε να τις δεχθείτε. Λέτε ότι αίρουν την εθνική μας ανεξαρτησία.

Θέλω να δω τώρα όταν αρχίσουν τα αναρίθμητα πλήθη να εισβάλλουν πού θα απευθυνθείτε. Εις το ΝΑΤΟ, εις τον Πρόεδρο Ομπάμα ή, όπως στο Βυζάντιο, εις την Παναγία, παρακαλώντας να σας σώσει;

Αν φύγει η χώρα από τη Σένγκεν; Ο Πρωθυπουργός σας πέτυχε μέχρι κάποια μέρα του Μαρτίου να μείνουμε στη Σένγκεν. Από την άλλη μέρα τι θα κάνουμε; Ξέρετε τι επιτυχία είναι αυτή; Πετύχατε περίπου για είκοσι μέρες να μείνουμε στη Σένγκεν. Την εικοστή πρώτη περιμένω να δω τι θα γίνει.

Η Αριστερά, την οποία σαν νέος προτιμούσα πάντα, γιατί εξέφραζε τα οράματα, εξέφραζε τα όνειρα της νεολαίας, έχει γίνει Δεξιά και έχει γίνει πιο Δεξιά από τη Δεξιά. Θέλει να βάλει χέρι σε όλα. Εγώ δεν έχω λόγο να καλύπτω κανέναν.

Όμως, πρέπει να ξέρετε κάτι πολύ ουσιώδες. Έξω που βγαίνω –ελάτε μαζί μου, ας έρθει ο Πρόεδρος της Βουλής, ας φορέσει μία μάσκα να μην τον γνωρίζουν- όλοι μου λένε: «Προς Θεού, μη σε τυλίξει ο Τσίπρας και του δώσεις ψήφο». Το έχω πει ξανά.

Ούτε ένας, κύριε Βούτση, δεν μου είπε: «Δώστε ψήφο στον Τσίπρα». Και να ήθελα να δώσω, πώς θα δώσω;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** …(δεν ακούστηκε)

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, εντάξει, εσείς είστε ουδέτερος.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σε μένα δεν μου λένε να έρθει ο Λεβέντης μαζί.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Είστε ακομμάτιστος. Κατάλαβα, κατάλαβα!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Δεν είμαι καθόλου ακομμάτιστος. Μου λένε: «Προχωρήστε, καλά τα πάτε».

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Βούτση, σας λέω: Αν θέλετε συνοδέψτε με, να δείτε αν ένας πολίτης μου πει «στηρίξτε Τσίπρα». Βεβαίως, οι πολίτες αυτοί…

(Θόρυβος-Διαμαρτυρίες από την πτέρυγα του ΣΥΡΙΖΑ)

Δεν ομιλώ μαζί σας. Αν είστε ταραχοποιοί, να φύγετε έξω όταν ομιλώ.

Βεβαίως, κανείς δεν μου λέει και υπέρ της Νέας Δημοκρατίας. Δεν υπάρχει καμμία αμφιβολία. Η Νέα Δημοκρατία εδοκιμάσθη και απέτυχε. Δεν υπάρχει καμμία αμφιβολία. Και τα όσα κάνει τώρα η Νέα Δημοκρατία έχουν, κατ’ εμέ, την ένοχη όψη ότι δεν δικαιούται να ομιλεί. Να ομιλεί ως τι; Τι έκανε και εκείνη; Τι έκανε; Σε ποιον τομέα επέτυχε; Αν είχε επιτύχει, ο κόσμος δεν θα το είχε εκτιμήσει; Ο κόσμος είναι δίκαιος. Δεν είναι άδικος ο κόσμος.

Όμως και εσείς τον κόσμο τον εξαπατήσατε, κύριοι του ΣΥΡΙΖΑ. Τον εξαπατήσατε. Και αν θέλετε, κάντε εκλογές! Αν δεν φοβάστε! Αν πάλι φοβάστε, σας λέω ότι θα καταρρεύσετε. Ξέρετε γιατί θα καταρρεύσετε; Μου λένε κάποιοι «γιατί επιμένεις να μιλάς για την οικουμενική κυβέρνηση που πρέπει να γίνει, αφού βλέπεις ότι δεν τη θέλουν ούτε του Τσίπρα ούτε του Μητσοτάκη;».

Θα σας πω τον λόγο για τον οποίο επιμένω. Εγώ αν έχω πεισθεί ότι κάτι αρμόζει στη χώρα, θα επιμένω. Είναι η κατασκευή μου τέτοια. Άλλωστε, όνειρο είχα από νεαρός την κατασκευή συμμαχικών κυβερνήσεων και κυβερνήσεων συνασπισμού, να φύγουμε από τις αυτοδυναμίες, γιατί οι αυτοδυναμίες είχαν την ψηφοθηρία και η ψηφοθηρία τι σήμαινε; Ότι για να διατηρείται ένα κόμμα στην εξουσία, έκανε ρουσφέτια και έτσι πτώχευσε η χώρα. Αν δεν διδαχθήκαμε από την πτώχευση της χώρας, ας παραμείνουμε εις αυτά τα εκλογικά συστήματα της ενισχυμένης.

Και να ξέρει και ο ΣΥΡΙΖΑ ότι αν εννοεί απλή αναλογική, μόνο τότε θα ψηφίσει η Ένωση Κεντρώων. «Σύστημα που τείνει…» δεν θα ψηφίσουμε. Απλή αναλογική σημαίνει ότι ένα κόμμα θα θέλει 50% συν μία ψήφο για να σχηματίσει αυτοδύναμη κυβέρνηση. Αυτά τα «μειώνουμε το μπόνους», τα τερτίπια, οι ταχυδακτυλουργίες του κ. Κουρουμπλή δεν θα περάσουν στην Ένωση Κεντρώων. Για να δημιουργηθεί αυτοδύναμη κυβέρνηση χρειάζεται 50% συν μία ψήφο. Αυτό είναι απλή αναλογική.

Ας έρθουμε, όμως, τώρα στο γιατί επιμένω στην οικουμενική. Στην οικουμενική επιμένω γιατί προβλέπω ότι ο κ. Τσίπρας θα καταρρεύσει και αυτά που λέτε για το ότι θα τα καταφέρετε μόνοι είναι όνειρα θερινής νυκτός. Ήδη οι ομολογίες τινών των στελεχών σας, ότι εξαπατήσατε τον κόσμο και άλλα λέγατε πριν, είναι αρκετές, γιατί αυτές συμβαδίζουν με το πνεύμα του κόσμου, ενός κόσμου που εσείς υποτιμάτε. Αυτές οι ομολογίες θα αυξηθούν εις το μέλλον, όσο θα πηγαίνετε να ψηφίσετε το ασφαλιστικό. Να το ξέρετε αυτό.

Και το ασφαλιστικό εγώ προβλέπω ότι δεν θα εισαχθεί προς ψήφιση. Είχατε πει ότι θα το φέρετε στις 10 Ιανουαρίου. Πόσο του Φεβρουαρίου έχουμε σήμερα; Πόσες ημέρες έχουν περάσει; Έχουν περάσει σαράντα ημέρες από τις 10 Ιανουαρίου και δεν το έχετε φέρει. Όταν το φέρετε, τότε θα πέσει η Κυβέρνηση.

Και στρέφομαι και προς τον Μητσοτάκη, γιατί είπε ο κ. Άδωνις Γεωργιάδης, ο Αντιπρόεδρός του, «τι δουλειά έχεις, κύριε Λεβέντη, στα εσωτερικά μας;». Ούτε στα εσωτερικά του ΣΥΡΙΖΑ ανακατεύομαι, προβλέποντας κάποια πράγματα. Δεν το κάνω για να ανακατευθώ. Από αγωνία για τη χώρα δεν έχει ο Πρόεδρος ενός κόμματος το δικαίωμα να πει τις απόψεις του; Εγώ δεν είπα ότι αν χρειασθεί να γίνει μία οικουμενική, ο Καραμανλής θα λειτουργήσει για να διασπάσει τη Νέα Δημοκρατία, αλλά είπα ότι αν ο Μητσοτάκης επιμείνει στη σκληρή γραμμή να καταρρεύσει ο Τσίπρας και έτσι αυτός να επικρατήσει, τότε υπάρχουν σώφρονες στη Νέα Δημοκρατία που δεν θα αφήσουν να πάμε έξω από το ευρώ. Αυτό είπα. Και τέτοιον σώφρονα παράγοντα, παρά το ότι διαφώνησα ριζικά εις όλη μου τη ζωή μαζί του, είναι ο Κώστας Καραμανλής. Θεωρώ, δηλαδή, ότι δεν θα αφήσει σε ένα κατρακύλισμα τον Μητσοτάκη. Βέβαια, καλό είναι και ο Μητσοτάκης να μην κατρακυλήσει και να πάει ολόκληρη η Νέα Δημοκρατία εις την οικουμενική.

Δεν τα κάνω για να ανακατευθώ εις τα εσωτερικά. Εγώ βλέπω ότι χωρίς οικουμενική κυβέρνηση δεν θα έρθει καμμία επένδυση στην Ελλάδα. Ζητούν κυβέρνηση διακοσίων σαράντα Βουλευτών. Ζητούν πολιτική σταθερότητα. Δεν θα έρθει ούτε μία επένδυση εδώ. Μην κοροϊδεύετε τον κόσμο! Αυτό είναι το πρώτο. Δεν θα έρθει ούτε μία επένδυση, αν δεν γίνει οικουμενική κυβέρνηση.

Δεύτερον, μία κυβέρνηση οικουμενική με διακόσιες σαράντα έδρες είμαι σίγουρος ότι θα πετύχει τη μεγίστη χαλάρωση του προγράμματος από πλευράς Ευρώπης. Άλλο είναι μία κυβέρνηση ετοιμόρροπη να πέσει και άλλο μία κυβέρνηση που θα είναι η ύστατη προσπάθεια ενός λαού να μείνει στο ευρώ.

Αυτές είναι οι σκέψεις μου. Αυτές προσπαθώ να πω εις τα κανάλια, οπουδήποτε. Άλλοτε οι δημοσιογράφοι δεν με αφήνουν, άλλοτε με διακόπτουν, άλλοτε λένε ασυναρτησίες και αρλούμπες διάφοροι, άλλοι με κατηγορούν. Κατηγορήστε όσο θέλετε. Οι επόμενες εβδομάδες θα δείξουν.

Εγώ λυπήθηκα που τους είδα να τρώγονται σήμερα εδώ, ο Μητσοτάκης με τον Τσίπρα. Ας όψονται και οι δύο! Να γνωρίζουν ότι τούτη την ώρα ζημιώνουν τη χώρα. Η χώρα θα ήθελε πολιτική ηγεσία που να κάνει την υπέρβαση και την ενότητα. Αν δεν το αντιληφθούν και αν εσείς τους χειροκροτείτε εις το κατρακύλισμα, ας όψεσθε κι εσείς όλοι! Η χώρα θέλει οικουμενική και το φωνάζω με όση δύναμη έχει η φωνή μου, το φωνάζω για να το αντιληφθούν και οι εκτός Αίθουσας μήπως σας επηρεάσουν, γιατί γνωρίζω ότι τη μεγάλη δύναμη την έχει ο ελληνικός λαός πιέζοντας.

Θα ήθελα να πω κάτι τελευταίο: Γίνονται στον χώρο της κεντροαριστεράς κάποιες διεργασίες. Ας γίνονται. Καλοδεχούμενες οι διεργασίες. Το βασικό, όμως, είναι ότι εδώ φωνάζω για κάποια πράγματα. Ζήτησα να περικοπεί το μισό του μισθού των Βουλευτών, να μειωθεί ο μισθός των Βουλευτών στο ήμισυ, να μειωθούν οι σύμβουλοι, οι μετακλητοί και διάφορα άλλα. Και δεν βρίσκω ανταπόκριση ούτε από το Ποτάμι ούτε από τη Γεννηματά. Πού είναι αυτοί; Προτείνει η Ένωση Κεντρώων κάποια πράγματα και δεν βρίσκω ούτε από τους μικρούς βοήθεια. Από τους μεγάλους πού να βρω;

Άρα, εδώ βλέπω ότι κάποια πράγματα έχουν γίνει επάγγελμα και συντεχνίες. Αυτό αισθάνομαι. Αυτό ο ελληνικός λαός δεν θα το επιτρέψει.

Όμως, πάνω απ’ όλα πρέπει να αλλάξουμε τον Κανονισμό της Βουλής. Όχι παράλληλοι μονόλογοι, να μπορεί να γίνεται και ένας διάλογος στην Αίθουσα αυτή. Τον φοβούμεθα τον διάλογο; Με τους παράλληλους μονολόγους διευκολύνεται η δικτατορία των αριθμών. Διευκολύνεται το κάθε κυβερνών κόμμα να περάσει τις απόψεις του.

Και εσείς εις την Δεξιά όταν είχατε την εξουσία, γιατί κάτι τέτοια δεν τα διορθώνατε; Τότε η αριθμητική δικτατορία ήταν υπέρ σας. Σας διευκόλυνε. Και τώρα την παρέλαβε και ο ΣΥΡΙΖΑ. Όπως, επίσης, ο Ανδρέας Παπανδρέου, στην αρχή, όταν φτιάξαμε το ΠΑΚ και το ΠΑΣΟΚ μας έλεγε «θα κάνουμε απλή αναλογική» και όταν ήρθε ήταν χρυσές οι καρέκλες της Δεξιάς και τις κράτησε.

Και εσείς εις τον Τσίπρα σταματήστε να λέτε «φταίει για όλα η Νέα Δημοκρατία και το ΠΑΣΟΚ». Το ΠΑΣΟΚ μέσα σας φωλιάζει. Και μάλιστα κάνατε και άλλο έγκλημα εσείς οι αριστεροί. Ξέρετε τι κάνατε; Αντί εσείς να καταπιείτε το ΠΑΣΟΚ που ήρθε σε εσάς, σας κατάπιε εκείνο σε νοοτροπία. Το καταλάβατε; Γίνατε δηλαδή μια κακή νέα έκδοση του ΠΑΣΟΚ.

Μη λέτε, λοιπόν, ότι φταίει για όλα το ΠΑΣΟΚ και η Νέα Δημοκρατία. Το ΠΑΣΟΚ ήρθε σε εσάς, προκειμένου να διατηρήσει τα κεκτημένα του. Αυτό είναι. Αυτό που έχει μείνει στην κ. Γεννηματά είναι οι «κίονες της Ακροπόλεως».

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστασία Χριστοδουλοπούλου):** Έχει ζητήσει τον λόγο ο Υπουργός κ. Ξανθός.

Θα ακολουθήσουν οι Κοινοβουλευτικοί Εκπρόσωποι.

Ορίστε, κύριε Υπουργέ, έχετε τον λόγο για δέκα λεπτά. Είναι αρκετά νομίζω.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητοί συνάδελφοι, κλείνει μια διήμερη συζήτηση αρκετά φορτισμένη. Νομίζω ότι ο λόγος αυτής της φόρτισης είναι προφανής. Έχουμε ένα νομοσχέδιο που κάθε καλοπροαίρετος πολίτης αντιλαμβάνεται ότι είναι μια παρέμβαση ανακούφισης και για ανθρώπους που είχαν αποκλειστεί από την υγειονομική φροντίδα και την πρόσβαση στις δημόσιες υπηρεσίες υγείας, αλλά και για το ίδιο το σύστημα υγείας.

Ούτε συρραφή τροπολογιών είναι, ούτε πλίνθοι και κέραμοι ατάκτως ερριμμένα είναι, γι’ αυτό και γίνεται μια συστηματική προσπάθεια αυτές τις δύο ημέρες από την Αντιπολίτευση να απαξιωθεί αυτό το νομοσχέδιο, να απαξιωθεί αυτή η παρέμβαση ως μη έχουσα πολιτική συνοχή.

Το είπαμε σε όλους τους τόνους. Το πολιτικό στίγμα είναι απολύτως σαφές. Και θα απαντήσω στη φιλολογία αυτών των δύο ημερών, που έλεγε ότι αυτό είχε λυθεί. Αντιμετωπίζουμε ένα σοβαρό κοινωνικό πρόβλημα και ταυτόχρονα ενισχύουμε την αποδοτικότητα, την αποτελεσματικότητα και τη λειτουργικότητα του δημόσιου συστήματος υγείας.

Ο αντίλογος είναι ότι αυτά τα είχαμε ρυθμίσει. Εκτίθεστε, αγαπητοί συνάδελφοι. Προσβάλλετε τη νοημοσύνη κυρίως των ανασφάλιστων πολιτών, οι οποίοι ακόμα και αυτές τις ημέρες με κάθε τρόπο, με παρεμβάσεις τους στο Υπουργείο, στις διοικήσεις των νοσοκομείων, στις διοικήσεις των ΥΠΕ, πιστεύω και στους Βουλευτές, εκδηλώνουν την αγωνία τους και την ανασφάλειά τους, όταν χρειαστεί να αντιμετωπίσουν ένα σοβαρό πρόβλημα υγείας και είναι ανασφάλιστοι.

Υπήρξαν δύο κοινές υπουργικές αποφάσεις. Στην πράξη δεν εφαρμόστηκαν και δεν λειτούργησαν. Ξέρετε γιατί; Γιατί μπήκαν αποτρεπτικοί μηχανισμοί. Για τη νοσηλεία των ανασφάλιστων ανθρώπων υπήρχε κατ’ αρχάς η τριμελής επιτροπή που έπρεπε να προεγκρίνει την εισαγωγή. Αυτή η κοινή υπουργική απόφαση έλεγε ότι οι αποφάσεις των ανωτέρω οριζομένων τριμελών επιτροπών και των διοικητικών συμβουλίων των νοσοκομείων δύναται να υπόκεινται στον έλεγχο του ΣΕΥΠ.

Ποιο ήταν το σήμα, αγαπητοί συνάδελφοι; Προσέξτε ποιους θα εγκρίνετε. Αν βάλετε παραπάνω, θα στείλουμε το ΣΕΥΠ, δηλαδή το Σώμα Επιθεωρητών Υγείας, να σας ελέγξει και να σας καταλογίσει ενδεχομένως την υπερβάλλουσα δαπάνη.

Και φυσικά ο δεύτερος μηχανισμός αποτροπής ήταν αυτή η δήλωση αποδοχής χρέους, την οποία ήταν υποχρεωμένο το γραφείο κινήσεως να βάλει τον ανασφάλιστο να υπογράψει, που σημαίνει ότι αναγνωρίζει την οφειλή και το κόστος της νοσηλείας μεταφέρεται στη ΔΟΥ. Αυτό γινόταν καθ’ έξιν και συνεχίζει να γίνεται μέχρι σήμερα.

Αυτό το κείμενο που δώσαμε, που κατέθεσε ο Πρωθυπουργός, είναι αυτήν τη στιγμή αναρτημένο στο ενεργό site του ΠΑΜΥ, όπως είναι αναρτημένο αντίστοιχο κείμενο σε όλα τα site των μεγάλων νοσοκομείων της χώρας. Μου έστειλαν πριν από λίγο από το Νοσοκομείο «Γεννηματάς». Παντού υπάρχει αυτή η υποσημείωση.

Ο ανασφάλιστος μπορεί μεν να εξυπηρετηθεί, αν περάσει τις εγκρίσεις, αλλά θα πληρώσει. Γι’ αυτό υπήρχε ο μηχανισμός αποτροπής …

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι λέτε;

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Κεγκέρογλου, σας παρακαλώ. Αρκετά!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κύριε Κεγκέρογλου. Μη διακόπτετε. Αφήστε τον Υπουργό να μιλήσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα συνεχίσεις τα ψέματά σου… (δεν ακούστηκε).

(Διαμαρτυρίες από την πτέρυγα του ΣΥΡΙΖΑ)

**ΑΝΔΡΕΑΣ ΞΑΝΘΟΣ (Υπουργός Υγείας):** Αρκετά! Την πολιτική χυδαιότητα δεν θα την παρακολουθήσουμε, κύριε Κεγκέρογλου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κύριε Κεγκέρογλου.

**ΑΝΔΡΕΑΣ ΞΑΝΘΟΣ (Υπουργός Υγείας):** Ούτε φυσικά μπορούσαν τα δυόμισι εκατομμύρια ανασφάλιστοι, που κάποια στιγμή έφθασαν στα τρία εκατομμύρια, να δικαιούνται βιβλιάριο απορίας, όπως είπατε προηγουμένως.

Άρα, αυτός ο μηχανισμός απέτρεπε τους ανασφάλιστους ανθρώπους, που δεν είχαν φυσικά επείγον και ζωτικής σημασίας πρόβλημα κινδύνου της υγείας τους από το να ζητήσουν θεραπεία στο δημόσιο σύστημα υγείας. Αυτό αφορούσε ιδιαίτερα καρκινοπαθείς, ανθρώπους με σπάνια νοσήματα, που χρειάζονταν ιδιαίτερα μακρόχρονες και ακριβές θεραπείες.

Έχουμε σωρεία αναφορών από τους συλλόγους των χρονίως πασχόντων, από τους συλλόγους των ασθενών σε όλη τη χώρα που το πρώτο ζήτημα που βάζουν είναι η κάλυψη των ανασφάλιστων ανθρώπων στο δημόσιο σύστημα υγείας.

Αυτό το ζήτημα, λοιπόν, το αντιμετωπίζουμε, αγαπητοί συνάδελφοι, όσο κι αν δεν σας αρέσει. Και η κοινωνία το ξέρει και το παρακολουθεί και το εκλαμβάνει ως μια πολύ σημαντική ανακουφιστική παρέμβαση.

Δευτερεύουσας σημασίας σε αυτήν την παρέμβαση προφανώς είναι το ζήτημα της υγειονομικής φροντίδας των μεταναστών, των προσφύγων και των αιτούντων άσυλο. Μας λέτε ότι εκεί είμαστε πολύ large.

Αγαπητοί συνάδελφοι, αυτά που λέμε εμείς, ότι η πολιτεία οφείλει να παρέχει στους ανθρώπους που κινδυνεύει η ζωή τους και που παρουσιάζουν οξύ πρόβλημα υγείας στη διάρκεια της παραμονής τους στη χώρα δωρεάν υπηρεσίες, δεν το λέει η Κυβέρνηση του ΣΥΡΙΖΑ. Το λέει ο Παγκόσμιος Οργανισμός Υγείας. Το λέει το ECDC, το Ειδικό Κέντρο Ελέγχου Λοιμώξεων της Ευρώπης. Το λένε όλες οι συμβάσεις και οι χάρτες ανθρωπίνων δικαιωμάτων.

Εμείς, με την παρέμβασή μας αυτή, ενισχύουμε την ευρωπαϊκή ταυτότητα της χώρας. Και αποδεικνύουμε ότι σε μια δύσκολη στιγμή για την κοινωνία, με πραγματικές δυσκολίες, με δημοσιονομικά προβλήματα, μπορούμε να αντιμετωπίζουμε με αξιοπρέπεια και με σεβασμό στα ανθρωπιστικά ιδεώδη κάθε έναν ο οποίος έχει ανάγκη υγειονομικής φροντίδας.

Τι κάναμε, αγαπητοί συνάδελφοι, στον χώρο της υγείας; Είπαμε ότι θα κάνουμε τρία τέσσερα βασικά πράγματα.

Πρώτον, θα διασφαλίσουμε την καθολική κάλυψη του πληθυσμού. Και το υλοποιούμε, χωρίς ηθμούς, χωρίς εμπόδια, χωρίς γραφειοκρατικά φίλτρα, χωρίς μηχανισμούς αποτροπής.

Δεύτερον, σταθεροποιούμε τη λειτουργία του δημοσίου συστήματος υγείας, που ήταν σε διακινδύνευση. Αυξήσαμε τη χρηματοδότηση. Αυτό είναι αδιαμφησβήτητο. Ακόμη και ο ειδικός εμπειρογνώμονας του Παγκόσμιου Οργανισμού Υγείας και του ΟΗΕ για τα ανθρώπινα δικαιώματα, ο κ. Μποχοσλάβσκι, που ήρθε στη χώρα μας τον Δεκέμβριο του 2015, στην ειδική του έκθεση λέει ότι χαιρετίζει την απόφαση της Κυβέρνησης να διαθέσει, για πρώτη φορά εδώ και πολλά χρόνια, πρόσθετα κονδύλια για τη δημόσια υγειονομική περίθαλψη στον προϋπολογισμό του 2016.

Να σας θυμίσω τι έλεγε η προηγούμενη έκθεση, του 2014, του επίσης εμπειρογνώμονα του ΟΗΕ, κ. Σέφας Λουμίνα; Ήταν ένα όνειδος και ένας κόλαφος για τη χώρα, για την υγειονομική κρίση στην οποία είχαν οδηγήσει οι πολιτικές λιτότητας.

Τρίτον, είπαμε ότι θα ενισχύσουμε με ανθρώπινο δυναμικό το σύστημα και το κάνουμε με συστηματικό τρόπο. Έχω εδώ ολόκληρο φάκελο με όλες τις προκηρύξεις και τις προσλήψεις που έχουν προωθηθεί αυτήν την περίοδο: Οι προκηρύξεις 4Κ και 5Κ, η επόμενη δέσμη προσλήψεων με Πράξη Υπουργικού Συμβουλίου, η προκήρυξη μέσω ΚΕΕΛΠΝΟ για τις ΜΕΘ, η προκήρυξη μέσω ΚΕΕΛΠΝΟ για τους εκατόν σαράντα έναν εργαζόμενους στις δημόσιες δομές των πέντε νησιών πρώτης υποδοχής και η πράξη Υπουργικού Συμβουλίου για το επικουρικό προσωπικό και οι προσλήψεις επικουρικών γιατρών. Ολόκληρος φάκελος ενίσχυσης του ανθρώπινου δυναμικού του συστήματος, με τρεισήμισι χιλιάδες προσλήψεις, που θα υλοποιηθούν το πρώτο εξάμηνο του 2016. Είναι αυτό συνέχιση της πολιτικής διάλυσης του συστήματος;

Τέταρτον, είπαμε ότι θα κάνουμε ηθικοποίηση στο σύστημα και το κάνουμε. Έχουμε στείλει το σήμα ότι δεν είναι πλέον ανεκτά τα φαινόμενα διασπάθισης τους δημοσίου χρήματος, προκλητής ζήτησης, σπατάλης και διαφθοράς.

Και βάζουμε ασφαλιστικές δικλίδες με τη λίστα χειρουργείου και οργανώνουμε τον ΕΟΠΥΥ και το πληροφοριακό του σύστημα, που κάνει δειγματοληπτικούς ελέγχους με στατιστική ανάλυση και ήδη έχει αρχίσει να βρίσκει υπερχρεώσεις που γίνονταν από τους ιδιώτες παρόχους, για υπηρεσίες που παρείχαν στους ασφαλισμένους.

Δεν πρόκειται να διαχειριστούμε με τον ίδιο τρόπο το δημοσιονομικό κόστος ενός συστήματος υγείας για το οποίο πρέπει να διασφαλιστεί ότι οι πόροι του και οι ανθρώπινοι και οι υλικοί αξιοποιούνται με τον καλύτερο δυνατό τρόπο. Γιατί αυτό έχει ανάγκη σήμερα η κοινωνία.

Δίνουμε ειδικά κίνητρα στο νομοσχέδιο –και επίσης κανείς αυτό δεν το αμφισβητεί- και για τις άγονες και για τις νησιωτικές περιοχές, να ξεκινήσουν την ειδικότητα οι νέοι γιατροί στη χώρα και να διευκολυνθεί η μετακίνηση του ανθρώπινου δυναμικού στο σύστημα χωρίς πελατειακή λογική και εξαρτήσεις από ένα υπουργοκεντρικό μοντέλο που αναπαρήγαγε όλα αυτά τα χρόνια το σκληρό πελατειακό σύστημα. Αυτό είναι πολύ σημαντική μεταρρύθμιση και τομή.

Αποκεντρώνουμε τη διαδικασία στις υγειονομικές περιφέρειες. Δεν χρειάζεται οι άνθρωποι που έχουν ανάγκη, που έχουν σοβαρά κοινωνικά, οικονομικά αλλά και οικογενειακά προβλήματα, να χτυπούν τις πόρτες των Υπουργών και των Βουλευτών για να εξυπηρετηθούν. Με ηλεκτρονική διαφανέστατη πλατφόρμα, έτσι θα γίνεται και έτσι θα λειτουργεί από εδώ και πέρα το δημόσιο σύστημα υγείας.

Προφανώς χρειάζεται μια στρατηγική συζήτηση για το σύστημα υγείας. Και χρειάζονται πολύ μεγάλες μεταρρυθμίσεις και τομές. Πρέπει να αρθεί και ο νοσοκομειοκεντρικός και ο ιατροκεντρικός του χαρακτήρας και να γίνει περισσότερο ασθενοκεντρικό, με σεβασμό στην αξιοπρέπεια και στα δικαιώματα των ασθενών. Αυτό το ενισχύουμε στο νομοσχέδιο.

Φτιάχνουμε επιτροπές στο επίπεδο του Υπουργείου, φτιάχνουμε γραφεία όχι εξυπηρέτησης, αλλά προστασίας των δικαιωμάτων, για να αισθανθούν και οι πολίτες ότι δεν είναι ανοχύρωτοι μέσα στο δημόσιο νοσοκομείο, ότι υπάρχει μηχανισμός που μπορούν να καταγγείλουν και την κακή συμπεριφορά και την εκμετάλλευση.

Βεβαίως, χρειάζεται στρατηγική συζήτηση. Η άποψή μας είναι σε αντίθετη με το νεοφιλελεύθερο σχέδιο, που λέει: ανταγωνισμός ιδιωτικού-δημόσιου τομέα και όποιος αντέξει, κίνητρο για να υπάρξουν επενδύσεις και επιχειρηματικότητα στον τομέα της υγείας, άντε και ένα δίχτυ ασφαλείας για τους πιο εξαθλιωμένους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συντομεύετε, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Απέναντι σε αυτήν τη νεοφιλελεύθερη λογική, η άποψή μας είναι: προτεραιότητα στη δημόσια περίθαλψη, καθολικότητα και ισότητα, αναπτύσσουμε τον δημόσιο τομέα σταδιακά με βάση προφανώς τα δημοσιονομικά περιθώρια που έχουμε στο επόμενο διάστημα, επένδυση στο ανθρώπινο δυναμικό και ο ιδιωτικός τομέας ασκεί έναν συμπληρωματικό ρόλο, καλύπτει πραγματικές ανάγκες, που δεν μπορεί το δημόσιο σύστημα να καλύψει έγκαιρα και αξιόπιστα. Αυτή είναι η λογική μας. Είναι άλλο πολιτικό σχέδιο αυτό.

Το δικό σας πολιτικό σχέδιο ποιο ακριβώς είναι; Θα μας το εξηγήσετε ή θα λαϊκίζετε μόνο για τους θανάτους από τη γρίπη, όταν ξέρει όλος ο επιστημονικός κόσμος ότι είναι ένα διεθνές φαινόμενο αυτήν την περίοδο; Ποιο ακριβώς είναι το σχέδιο της Νέας Δημοκρατίας για την υγεία; Τι σημαίνει λιγότερο κράτος στην υγεία; Θα γίνουν προσλήψεις; Θα καλυφθούν οι ανάγκες; Πρέπει ο ΕΟΠΥΥ να δίνει μέρος από τους πόρους του δημόσιου ασφαλιστικού συστήματος και στις δημόσιες δομές, άρα να λειτουργεί και ένας μηχανισμός κοινωνικής αναδιανομής; Για να καταλάβουμε, ποιο είναι το δικό σας πολιτικό σχέδιο;

Δεν υπάρχει, αγαπητοί φίλοι, ή μάλλον δεν τολμάτε να το πείτε. Είναι το πολιτικό σχέδιο της ακραίας νεοφιλελεύθερης απορρύθμισης. Θα πάρουμε και μερικά voucher, αν τα καταφέρουμε, από το ΕΣΠΑ, για να καλύψουμε όσους δεν έχουν τη δυνατότητα.

Απέναντι σε αυτό η πολιτική απάντηση είναι ισότητα και καθολικότητα. Για να υλοποιήσεις αυτό το σχέδιο, πρέπει να το πιστεύεις, πρέπει να πιστεύεις στην ισότητα. Δεν μπορείς να είσαι με την αγορά και τον ανταγωνισμό, που ξέρουμε πολύ καλά ότι σε περίοδο κρίσης παράγουν ανισότητες. Εμείς δεν αποδεχόμαστε ειδικά τις υγειονομικές ανισότητες, διότι όντως θεμελιώνουμε κοινωνικό αγαθό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κυρία Πρόεδρε.

Επειδή έχει αποδειχθεί από την Εθνική Σχολή Δημόσιας Υγείας, όχι από το Ινστιτούτο Πουλαντζάς, ότι η υγειονομική κρίση έχει ταξικό πρόσημο, δηλαδή πλήττει κυρίως τους φτωχούς και τους αδύναμους σε αυτήν τη χώρα, γι’ αυτό και η αντιμετώπιση της υγειονομικής κρίσης και η άρση των υγειονομικών ανισοτήτων είναι παρέμβαση ταξικά και κοινωνικά μεροληπτική.

Μας λέτε ότι η κοινωνία είναι στα κάγκελα και ότι η κοινωνία βράζει. Είναι αλήθεια αυτό. Ακριβώς, λοιπόν, επειδή είναι έτσι, χρειάζεται η κοινωνία αυτή την περίοδο να πάρει ένα σήμα από την Κυβέρνηση και από το πολιτικό σύστημα ότι μπορούν να προωθούνται και αλλαγές και νομοθετήματα, τα οποία δεν επιβάλλονται από τους εταίρους και από τους δανειστές αλλά λειτουργούν για να καλύψουν κοινωνικές ανάγκες, ότι μπορούν να υπάρξουν σε αυτήν τη χώρα αυτή τη δύσκολη περίοδο άλλες πολιτικές προτεραιότητες.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτό που μας λέτε στην ουσία είναι ότι δεν μπορείτε να κάνετε τίποτα άλλο από το να εφαρμόσετε το μνημόνιο, γιατί αυτό κάνατε εσείς, αγαπητοί συνάδελφοι, τα προηγούμενα χρόνια.

Εμείς, λοιπόν, με αυτό το νομοσχέδιο αποδεικνύουμε ότι μπορούν να γίνουν παρεμβάσεις που έχουν στόχο να καλύψουν κοινωνικές ανάγκες και μάλιστα κατά προτεραιότητα των πιο αδύναμων στρωμάτων. Και αυτό αποδεικνύει ότι μπορεί να νομοθετεί η Κυβέρνηση με βάση τις αξίες της Αριστεράς, τις αξίες της ισότητας, της αλληλεγγύης, της έμφασης στα κοινωνικά αγαθά, της κοινωνικής αναδιανομής. Και γι’ αυτό και αναδεικνύεται από αυτές τις παρεμβάσεις η αξία της Αριστεράς.

Σε αυτήν την περίοδο της κρίσης, σε αυτήν την περίοδο της φτωχοποίησης η κοινωνία επέλεξε και παρά τις δυσκολίες και παρά τις απογοητεύσεις, παρά τις χαμηλές προσδοκίες αυτής της περιόδου, στην πραγματικότητα, επειδή η ανυποληψία η δική σας είναι δομικού χαρακτήρα, παρ’ όλα αυτά, συνεχίζει να παρακολουθεί, άλλοτε με θυμό, άλλοτε με δυσπιστία, αλλά πάντως συνεχίζει να παρακολουθεί και να στηρίζει αυτήν την Κυβέρνηση και να περιμένει να τα καταφέρει. Και αυτή η Κυβέρνηση, αγαπητοί συνάδελφοι, θα τα καταφέρει.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λοιπόν, με τον χρόνο όλοι έχουμε κάνει απίστευτες υπερβάσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Σκουτάριου Σερρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Λοιπόν, τώρα είναι η σειρά των Κοινοβουλευτικών Εκπροσώπων. Ο κ. Παναγιώταρος από τη Χρυσή Αυγή ζητάει να προηγηθεί γιατί έχει μια επείγουσα δουλειά.

Ελάτε, κύριε Παναγιώταρε. Έχετε τέσσερα λεπτά. Θα είμαι πολύ αυστηρή στον χρόνο. Μόνο οι εκπρόσωποι που δεν έχουν μιλήσει οι Αρχηγοί τους έχουν από οκτώ λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε. Δευτερολογία, τριτολογία δεν έχουμε;

Λοιπόν, παρακολουθώντας αυτές τις δύο μέρες τη συζήτηση που γίνεται εντός αυτής της Αιθούσης, αλλά και όλα όσα συμβαίνουν γενικότερα στην ευρύτερη περιοχή, ο εμπνευστής του θεάτρου του παραλόγου στην κυριολεξία θα τρελαινόταν.

Βλέπουμε ότι υπάρχει ένας διαγωνισμός μεταξύ Κυβέρνησης και Αξιωματικής Αντιπολίτευσης για το ποιος είναι πιο large ή extra large με τους λαθρομετανάστες και τους ελάχιστους εισβολείς στην πατρίδα μας.

Ακούσαμε χθες το βράδυ, όταν ήρθε αυτή η τροπολογία του Υπουργείου Εθνικής Αμύνης, τον Υφυπουργό Εθνικής Αμύνης τον κ. Βίτσα, προϊστάμενο των Ενόπλων Δυνάμεων, να μιλάει για το διεθνιστικό καθήκον της πατρίδας μας, να μιλάει για το καθήκον της φιλοξενίας.

Όμως, αμέλησε, ξέχασε ότι ως προϊστάμενος των Ενόπλων Δυνάμεων πάνω από όλα θα πρέπει να βάλει το καθήκον για τη φύλαξη των συνόρων, για τη φύλαξη της ακεραιότητος της πατρίδος μας. Μητρός τε και πατρός τιμιώτερον εστίν η Πατρίς! Έτσι έλεγαν οι αρχαίοι ημών πρόγονοι, όπως και διάφορα άλλα τα οποία εσείς τα έχετε γραμμένα στα παλαιότερα των υποδημάτων σας. Και φυσικά να μην είναι η γκουβερνάντα των λαθρομεταναστών, των ΜΚΟ και όλων αυτών που επισήμως πλέον φέρνετε με αυτή την τροπολογία.

Η τροπολογία αυτή λέει ότι θα μπορεί να κάνει απευθείας αναθέσεις το Υπουργείο Εθνικής Αμύνης για κατασκευή hot spots –σύντομα σε όλη την Ελλάδα, όχι μόνο τα πέντε στα νησιά και ένα στην Αθήνα και ένα στη Θεσσαλονίκη, γιατί αυτό είναι το πλάνο το ευρύτερο– για τη σίτιση, τη στέγαση, την περίθαλψη λαθρομεταναστών και ολίγων προσφύγων.

Αλλά για τους Έλληνες τίποτα, τον λογαριασμό μόνο.

Θα εγκατασταθεί εδώ η μισή Ασία και η μισή Αφρική κι όλα αυτά προκειμένου να έχετε μια δήθεν ελάφρυνση του χρέους. Ποιου χρέους και ποια ελάφρυνση, που όλα τα στοιχεία δείχνουν ότι δεν πρόκειται να υπάρξει κάποιο κούρεμα κάποιας μορφής ή επιμήκυνση ή κάτι άλλο εις το διηνεκές.

Κι όλα αυτά σε αντίθεση με όσα είπε χθες το βράδυ σε συνέντευξη Τύπου, αφού τελείωσαν οι σκληρές διαπραγματεύσεις μεταξύ Ευρωπαϊκής Ενώσεως και Βρετανίας, ο Πρωθυπουργός της Αγγλίας μιλώντας στην Ευρωπαϊκή Ένωση, έχοντας μόνο την αγγλική σημαία πίσω του -όχι αυτό το μπλε πράγμα εδώ πέρα που υποτίθεται ότι είναι το σύμβολο της Ευρωπαϊκής Ένωσης- έλεγε ότι η Αγγλία, πάνω απ’ όλα…

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(δεν ακούστηκε)

**ΗΛΙΑΣ ΠΑΝΑΓΙΩΤΑΡΟΣ:** Παρακαλώ, τι θέλετε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Για τη σημαία μιλάς έτσι;

**ΗΛΙΑΣ ΠΑΝΑΓΙΩΤΑΡΟΣ:** Τι; Έχεις κανένα πρόβλημα; Μίλα εσύ για ό,τι θες.

Σας παρακαλώ, κυρία Πρόεδρε, πέστε του να σταματήσει, αν έχετε την ευγενή καλοσύνη.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τι είναι αυτά τώρα;

**ΗΛΙΑΣ ΠΑΝΑΓΙΩΤΑΡΟΣ:** Εντάξει, ό,τι θέλω θα λέω. Το κατάλαβες;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ησυχία, παρακαλώ.

**ΗΛΙΑΣ ΠΑΝΑΓΙΩΤΑΡΟΣ:** Άμα δεν σ’ αρέσει, στο καφενείο. Κατανοητό; Ευχαριστώ.

Ο Πρωθυπουργός της Μεγάλης Βρετανίας είπε ότι πάνω απ’ όλα είναι η Βρετανία, αγαπάμε τη Βρετανία, δεν αγαπάμε την Ευρωπαϊκή Ένωση, εξήγησε και πέτυχε με σκληρές διαπραγματεύσεις –γιατί αυτές είναι διαπραγματεύσεις- ότι δεν είναι μόνο το ευρώ στην Ευρωπαϊκή Ένωση, αλλά είναι και άλλα νομίσματα και πάρα πολλά άλλα ενδιαφέροντα, που δείχνουν πώς διαπραγματεύονται κάποιοι για τα συμφέροντα των πατρίδων τους.

Και οι υπόλοιποι Ευρωπαίοι ηγέτες, που όλοι είναι ακροδεξιοί, όλοι είναι κακοί, όλοι είναι μισάνθρωποι, βάζουν πάνω από όλα την ακεραιότητα της πατρίδας τους, σε αντίθεση με τον Πρωθυπουργό μας, ο οποίος είπε εδώ ότι θα πρέπει να ενωθούμε όλοι κάτω από τη σημαία του ουμανισμού και του ανθρωπισμού – που το ίδιο πράγμα είναι. Αλλά η μόνη σημαία που υπάρχει σε αυτήν τη χώρα για εμάς είναι η ελληνική σημαία και καμμία άλλη.

Είπε και διάφορες δικαιολογίες ότι οι ροές ήταν τόσο μεγάλες. Ναι, και εσείς με όλα όσα πράττετε τους τελευταίους μήνες, τον τελευταίο χρόνο τις κάνατε ακόμα πιο μεγάλες και δεν κάνετε τίποτα για να σταματήσετε αυτό το αίσχος που συμβαίνει εις βάρος της πατρίδας μας.

Ακούσαμε πάρα πολλά, τα οποία λόγω χρόνου δεν μπορούμε να τα πούμε, αν και ο ελληνικός λαός άκουσε πάρα πολλά.

Να ευχαριστήσουμε τον Πρόεδρο της Βουλής για τη χθεσινή αβάντα που μας έκανε, για εκφράσεις τις οποίες κατά κόρον οι κυβερνώντες αλλά και άλλοι τις χρησιμοποιούν τα τελευταία χρόνια και δεν έχει ιδρώσει το αυτί κανενός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε τριάντα δευτερόλεπτα τελειώνω, κυρία Πρόεδρε.

Ακούσαμε βέβαια και το φοβερό από κάποιον ομιλητή της Νέας Δημοκρατίας, ότι η Νέα Δημοκρατία είναι, λέει, δίπλα στα προβλήματα του λαού. Μα εσείς είσαστε όλα τα προβλήματα του ελληνικού λαού και θα έπρεπε να το έχετε καταλάβει και να μην κουνάτε το δάκτυλο σε κάποιους άλλους, οι οποίοι βέβαια είναι άξιοι συνεχιστές σας.

Όπως και να έχει, ενώ γεωπολιτικά αλλάζουν όλα στην περιοχή μας, εμείς σφυρίζουμε κλέφτικα. Επαναλαμβάνουμε ότι για τη Χρυσή Αυγή πάντα θα είναι πρώτα ο Έλληνας και μετά όλοι οι υπόλοιποι.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τώρα τον λόγο έχει ο κ. Ηγουμενίδης από τον ΣΥΡΙΖΑ για τέσσερα λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κυρία Πρόεδρε.

Πολλή κουβέντα έγινε για τους ανασφάλιστους. Θα καταθέσω απλά στα Πρακτικά δύο έγγραφα.

Το ένα αφορά τη μελέτη της εφημερίδας «ΤΑ ΝΕΑ» τον Οκτώβρη του ’14. Περιγράφει μια κατάσταση που υπήρχε στα νοσοκομεία όπου με ψεύτικα στοιχεία, πλαστά στοιχεία, για να μην πάει ο λογαριασμός στην εφορία, οι γιατροί να υπογράφουν στους αρρώστους παράτυπα ή να τους δίνουν εξιτήριο παράτυπα ή να φεύγουν παράτυπα. Αυτή η κατάσταση που περιγράφει για το 2013 υπήρχε τουλάχιστον στο Πανεπιστημιακό Νοσοκομείο μέχρι τη στιγμή που έφυγα.

Το δεύτερο στοιχείο που θα καταθέσω –να μην ανησυχεί κανένας άρρωστος, δεν παραβιάζω το ιατρικό απόρρητο, προφανώς έχω όλα τα στοιχεία της κάρτας- είναι μια κάρτα από το Τμήμα Επειγόντων Περιστατικών του ΠΕΠΑΓΝΗ. Αφορά άρρωστο νεφροπαθή και καρκινοπαθή. Το Τμήμα Επειγόντων Περιστατικών στην εισαγωγή του στο κύριο σύμπτωμα ή κατάσταση γράφει: Οφειλές 9.738,68 ευρώ. Έτσι αντιμετωπίζονταν οι άρρωστοι. Αυτήν την κατάσταση βρίσκαμε. Αυτήν αντιμετωπίζουμε.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εν πάση περιπτώσει, είναι καλό ότι αίρονται οι παγίδες, αίρονται οι τρικλοποδιές, αίρονται δικαιολογητικά, χρονοβόρες διαδικασίες, προέγκριση από τριμελείς επιτροπές. Έχουν πρόσβαση πλέον οι ανασφάλιστοι, χωρίς δήλωση αποδοχής των χρεών, χωρίς μεταφορά της οφειλής και έχουν και δωρεάν πρόσβαση στη διενέργεια εργαστηριακών εξετάσεων.

Θα ήθελα να σταθώ σε ένα μόνο θέμα, κυρία Πρόεδρε. Πολλή κουβέντα έγινε για το ότι ο ΣΥΡΙΖΑ λέει ψέματα, λέγοντας «δείτε τι έλεγε τον Σεπτέμβριο του 2014 και τι υποσχέθηκε στη Θεσσαλονίκη και τι λέει σήμερα», «είπε ψέματα για να υφαρπάξει την ψήφο σας, άρα, αυτούς τους ψεύτες μην τους πιστεύετε», «ακόμα και το νομοσχέδιο που έρχεται σήμερα έρχεται για αντιπερισπασμό», «το πρόγραμμα της Θεσσαλονίκης πρέπει να ονομαστεί πρόγραμμα εξαπάτησης», «αυτοί δεν είναι μόνο ψεύτες, είναι και απατεώνες κι άρα, όχι μόνο μην τους πιστεύετε» -φθάνουν ακόμα και στη σημερινή πραγματικότητα- «αλλά να μην συζητάτε καν μαζί τους».

Είπαμε ψέματα; Όσοι το ισχυρίζονται ουσιαστικά άκουσαν τις θέσεις του προγράμματος της Θεσσαλονίκης, πήγαν για ύπνο και ξύπνησαν σήμερα! Συνειδητά, ασυνείδητα, σκόπιμα, χωρίς να το θέλουν ή γιατί εκεί φθάνει το νοητικό τους επίπεδο, ουσιαστικά παραβλέπουν τον έναν χρόνο, που μεσολάβησε από τον Σεπτέμβριο του 2014 μέχρι τον Σεπτέμβριο του 2015. Ήταν ένας χρόνος σκληρών διαπραγματεύσεων, λέμε εμείς. Ο Πρόεδρος της Νέας Δημοκρατίας πριν από λίγο αμφισβήτησε το ότι διαπραγματευτήκαμε καν. Ήταν ένας χρόνος που κατέληξε στη γνωστή συμφωνία, για την οποία πολλή κουβέντα έχει γίνει, συμφωνία που χαρακτηρίστηκε από «επώδυνος συμβιβασμός», από τον ίδιο τον Πρωθυπουργό, έως και «πολιτική ήττα».

Άρα, αν θέλουμε να κρίνουμε αν ο ΣΥΡΙΖΑ λέει ψέματα, πρώτα από όλα πρέπει να δούμε το χρονικό διάστημα από τον Σεπτέμβριο του 2014 μέχρι τον Ιανουάριο του 2015 ή το χρονικό διάστημα από τον Σεπτέμβριο του 2015 μέχρι τον Οκτώβριο του 2015. Και αν το δούμε έτσι, θα δούμε ότι, όχι μόνο δεν εξαπατήσαμε τον ελληνικό λαό, αλλά ειλικρινά ζητήσαμε την ψήφο του.

Θα ήθελα να κάνω μία ερώτηση και θα κλείσω με αυτό. Γιατί καταλήξαμε σε αυτήν τη συμφωνία; Προσπάθησαν να το προσεγγίσουν πριν από λίγο η κ. Γενηματά κι ο κ. Μητσοτάκης. Είχαμε κακούς διαπραγματευτές; Είχαμε διαπραγματευτές που δεν ήθελαν τη διαπραγμάτευση; Είχαμε διαπραγματευτές που δεν ήθελαν να συμφωνήσουν; Είχαμε διαπραγματευτές που δεν εξάντλησαν την επιχειρηματολογία τους; Δεν θέτω το ερώτημα για να δούμε σε ποιον θα ρίξουμε το ανάθεμα. Μακάρι να ήταν τόσο απλό. Θα βρίσκαμε κάποιον και θα τον «λιθοβολούσαμε». Έχουν ακουστεί διάφορα ονόματα γι’ αυτό. Θέτω το ερώτημα γιατί είναι απαραίτητο για τον λαό μας να κρατήσουμε συμπεράσματα, αν το θέλετε, όχι μόνο για το γιατί φθάσαμε σε αυτήν τη συμφωνία, αλλά και για το πώς θα προχωρήσουμε και θα επιτύχουμε τους στόχους μας.

Αγαπητοί συνάδελφοι και συναδέλφισσες, πιστεύω ότι φθάσαμε σε αυτήν και όχι σε κάποια καλύτερη ή κάποια χειρότερη συμφωνία, γιατί εκεί έφθανε το χέρι των μαχόμενων κοινωνικών δυνάμεων. Σαν ένας άνθρωπος του κινήματος, δεν αντιλαμβάνομαι το κίνημα σαν έναν μοχλό που κινείται Ομόνοια-Σύνταγμα ή μια μπίλια στην κεντρική πλατεία κάθε μεγάλης πόλης ή, αν το θέλετε, σαν ένα μπλόκο, όποιο μπλόκο θέλετε, σε όλη την Ελλάδα. Είχαμε ένα κίνημα που είναι παρόν και στην Αίθουσα αυτήν σήμερα, παρόν σε όλες μας τις συζητήσεις -έτσι το αντιλαμβάνομαι- είχαμε ένα κίνημα που ξεκαθάρισε το τι δεν θέλει και εκφράστηκε πολλές φορές αυτό το πράγμα. Ωστόσο, δεν είναι σε θέση ολοκληρωτικά αυτό το κίνημα, δεν είμαστε σε θέση -να χρησιμοποιήσω πρώτο πληθυντικό πρόσωπο, θεωρώντας και τον εαυτό μου και τους ανθρώπους του ΣΥΡΙΖΑ κομμάτια αυτού του κινήματος- να αντιμετωπίσουμε και να συντρίψουμε τις αντιστάσεις του κατεστημένου, το οποίο προφανώς δεν είναι διατεθειμένο να παραδοθεί και το οποίο προφανώς αντιστέκεται και θα συνεχίσει να αντιστέκεται στις όποιες προσπάθειές μας.

Κλείνοντας, λοιπόν, θέλω να πω ότι πιστεύω πως προϋπόθεση για την εφαρμογή μιας πολιτικής με αριστερό αποτύπωμα είναι οι δεσμοί αγώνα της Κυβέρνησης της Αριστεράς, που νομοθετεί, με τις μαχόμενες κοινωνικές δυνάμεις. Αυτοί οι δεσμοί αγώνα θα καθορίσουν και το βάθος των όποιων αλλαγών επιτύχουμε. Σε αυτούς τους δεσμούς αγώνα στοχεύει το «μην πιστεύετε τους ψεύτες». Παρόντες και ενάντια στο σάπιο, το παλιό κατεστημένο και τη θέλησή του, εμείς σε αυτούς τους αγώνες και τους δεσμούς αγώνα θα πρωτοστατήσουμε, θα τους δυναμώσουμε και πιστεύω ότι έτσι θα καταφέρουμε να ανταποκριθούμε στις απαιτήσεις της κοινωνίας. Έτσι τελικά θα τα καταφέρουμε.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βρούτσης από την Νέα Δημοκρατία για τέσσερα λεπτά.

Επειδή είμαι επιεικής, όλοι υπερβαίνετε τον χρόνο σας. Επειδή, όμως, φθάσαμε στο τέλος και βλέπω ότι η ψυχραιμία εξαντλείται, σας παρακαλώ όλοι να το σεβαστείτε.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, ευχαριστώ πάρα πολύ. Θα είμαι συνεπής στον χρόνο, όσο μπορώ.

Κυρίες και κύριοι συνάδελφοι, φτάνουμε στο τέλος μιας διαδικασίας και το ερώτημα το οποίο εγείρεται είναι: Αν σήμερα κάποιος προσπαθήσει μετά από ενάμιση χρόνο διακυβέρνησης του ΣΥΡΙΖΑ –τόσο πλησιάζει περίπου- να δει τι εκπέμπει η Ελλάδα στο παγκόσμιο κοινωνικό και οικονομικό περιβάλλον, τι μήνυμα εκπέμπει σήμερα με Κυβέρνηση ΣΥΡΙΖΑ, εγώ θα έλεγα ότι θα έβλεπαν την Ελλάδα -όσοι την βλέπουν από το εξωτερικό- σαν μία χώρα που έχει βάλει μία τεράστια πινακίδα: «Δεν θέλουμε επιχειρήσεις, δεν θέλουμε επενδύσεις, δεν θέλουμε ιδιωτικό τομέα. Αντίθετα, στο όνομα της αριστερής ιδεοληψίας μας, είμαστε μία χώρα όπου υπερφορολογούμε, είμαστε μία χώρα που εξοντώνουμε οτιδήποτε το παραγωγικό, αλλά υποσχόμαστε δικαιοσύνη στο συσσίτιο και εξίσωση στην εξαθλίωση». Αυτή είναι η εικόνα της χώρας μας.

Ευτυχώς για τη χώρα, δυστυχώς για τον ΣΥΡΙΖΑ, ο ελληνικός λαός σάς κατάλαβε. Ένιωσε την εξαπάτηση και σήμερα βρισκόμαστε στη χρονική στιγμή που οι δημοσκοπήσεις δείχνουν την κατάρρευσή σας. Αυτό αποδεικνύεται και έρχεται ως αποτέλεσμα τού ότι ο κόσμος συνειδητοποίησε τα μεγάλα ψέματα, ξεκινώντας από τον κ. Τσίπρα με τα τρακτέρ, ξεκινώντας από τα ψευδεπίγραφα προγράμματα της Θεσσαλονίκης, μέχρι το ιστορικό για μένα, αυτό που συνέβη προχθές στην Κρήτη, όπου αγρότες επιβεβαίωσαν αυτό που έκαναν όλοι οι Βουλευτές του ΣΥΡΙΖΑ με γραμμή από τον ΣΥΡΙΖΑ, να υπονομεύουν την εθνική προσπάθεια: «Δεν πληρώνω διόδια, δεν πληρώνω τους φόρους μου, δεν πληρώνω ΕΝΦΙΑ». Αυτό είπε ο αγρότης στην Κρήτη και συγκλονίστηκε όλη η Ελλάδα.

Αυτό δεν θα το έκανε ποτέ ένας Νεοδημοκράτης Βουλευτής, γιατί και σήμερα ακόμα πονάμε την πατρίδα και βάζουμε την Ελλάδα πάνω από τη Νέα Δημοκρατία. Αυτή είναι η διαφορά μας. Ποτέ δεν θα θυσιάζαμε το καλό της χώρας για να έλθουμε στην εξουσία. Αυτό θα το πληρώσετε. Είναι το τίμημα που πληρώνει σήμερα ο ΣΥΡΙΖΑ.

Την άλλη στιγμή, υπάρχει και κάτι άλλο, πιο συντριπτικό. Σε ενάμιση χρόνο εξουσίας ΣΥΡΙΖΑ, ο ελληνικός λαός, πέρα απ’ αυτά που είπε ο Υπουργός Υγείας, βιώνει την σκληρή πραγματικότητα. Το είπε και ο κ. Μητσοτάκης, το επαναλαμβάνω κι εγώ, το λένε πλέον όλοι. Δεν υπάρχει ούτε ένας Έλληνας που από τον Δεκέμβριο του 2014 να λέει σήμερα ότι είναι καλύτερα, ούτε άνεργος, ούτε αδύναμος, ούτε ευάλωτη κοινωνική ομάδα ούτε άστεγος ούτε επιχειρηματίας ούτε συνταξιούχος ούτε αγρότης. Αυτή είναι η σκληρή πραγματικότητα που στοιχειώνει σήμερα τον ΣΥΡΙΖΑ και επιβεβαιώνει ότι για όποιον λέει ψέματα πολιτικά, για όποιον έχει τον λαϊκισμό ως πινακίδα στην πολιτική του, σύντομα έρχεται η πληρωμή από την ίδια την κοινωνία.

Κυρίες και κύριο συνάδελφοι, το συγκεκριμένο νομοσχέδιο –το είπαμε, το επαναλαμβάνουμε- είναι ένα νομοσχέδιο το οποίο νομοθετεί ευχές, νομοθετεί καλές προθέσεις. Βεβαίως, κάποιες διατάξεις που είναι θετικές θα τις ψηφίσουμε. Δεν είμαστε ΣΥΡΙΖΑ. Δεν κάνουμε δομική αντιπολίτευση, αλλά αναδείχθηκε κατά τη διαδικασία της συζήτησης η διαφορά μας στην κοινωνική πολιτική.

Βεβαίως και διαφέρουμε. Δεν είναι ταξικό το ζήτημα. Εσείς λέτε τη λέξη «ταξικό». Είναι πραγματικό. Δεν μπορείς να δημιουργήσεις και να φτιάξεις κοινωνικό περιβάλλον προστασίας των αδύναμων, εάν δεν δημιουργήσεις πλούτο τον οποίο θα αναδιανείμεις.

Μίλησε κάποιος επιχειρηματίας, κάποιος Βουλευτής του ΣΥΡΙΖΑ από σας ή ο Αρχηγός σας, για επενδύσεις, για ιδιωτικό τομέα, για να δημιουργήσουμε θέσεις εργασίας; Όχι. Μόνο δικαιοσύνη στη φτώχεια, στο συσσίτιο και στην εξαθλίωση. Αυτό, όμως είναι ένα σπιράλ καθόδου που συνεχώς πηγαίνει την κοινωνία προς τα κάτω.

Δημιουργείτε κοινωνικό αυτοματισμό και διαιρείτε την κοινωνία και τη διχάζετε, στη λογική τού «όποιος έχει κάτι είναι εχθρός αυτού που δεν έχει», ενώ θα έπρεπε να δημιουργείτε τα κίνητρα, ώστε αυτός που δεν έχει να θέλει να πάει παραπάνω.

Εκεί διαφέρουμε. Εκεί είναι η μεγάλη διαφορά. Εκεί διαφέρετε και ευρωπαϊκά, γιατί αυτή η αντίληψη που έχετε δεν είναι ευρωπαϊκή. Ευρωπαϊκή αντίληψη είναι η δική μας.

Στα ζητήματα της κοινωνικής πολιτικής σάς απέδειξα –και είναι καταγεγραμμένα, τα γνωρίζει και ο ελληνικός λαός- ότι εμείς καθιερώσαμε το Α21. Πραγματική πολιτική. Επτακόσια πενήντα πέντε εκατομμύρια με Νέα Δημοκρατία εξυπηρέτησαν πάνω από εξακόσιες χιλιάδες οικογένειες. Αυτή είναι κοινωνική πολιτική με διαφανή κριτήρια και κοινωνικό μέρισμα από τις θυσίες του ελληνικού λαού. Τετρακόσια πενήντα εκατομμύρια, τα οποία δόθηκαν σε πεντακόσιες χιλιάδες οικογένειες, ελάχιστο εγγυημένο εισόδημα, κάτι το οποίο ξεκινήσαμε, -είναι έτοιμος ο νόμος, τον «παγώσατε»- αυτή είναι κοινωνική πολιτική.

Στην πράξη, όμως, εγώ θεωρώ ότι αυτό που κάνετε με το συγκεκριμένο νομοσχέδιο είναι –και επανέρχομαι σε αυτά που λέει ο Υπουργός- ένας εγωισμός και μια αλαζονεία ασύλληπτη. Βρήκατε ένα έτοιμο, νομοθετημένο περιβάλλον κάλυψης των ανασφαλίστων της χώρας μας. Και –προσέξτε, απαντώ τώρα, γιατί είναι το κρίσιμο ερώτημα- καλύψαμε ανασφάλιστους, όλους τους Έλληνες και τους νόμιμους μετανάστες της χώρας μας. Άρα, δεν είναι ταξική η διαφορά εδώ πέρα ρατσιστική. Είναι νομική η διαφορά.

Πράγματι, το νομοσχέδιό σας διευρύνει την ιατροφαρμακευτική περίθαλψη σε όλους, και στους μη νόμιμους στην Ελλάδα. Αυτή είναι η αλήθεια. Εδώ θα συμφωνήσουμε. Αυτή είναι η διαφορά στο νομοσχέδιο. Εδώ θα κριθούμε όμως όλοι, διότι το νομοσχέδιό σας είναι ακοστολόγητο. Αυτό δεν συνιστά μια καλή κυβέρνηση που νομοθετεί σωστά και ορθά, διότι πρέπει να είναι όλα κοστολογημένα.

Επαναλαμβάνω το νούμερο -το ασύλληπτο νούμερο!- γιατί θέλω να το κρατήσουν στη λήξη της διαδικασίας όσοι μας ακούν: Από τα ενενήντα ένα άρθρα του νομοσχεδίου, κοστολογημένα από το Λογιστήριο είναι μόνο τα είκοσι, με ένα ποσό 111.450.000 ευρώ. Τα υπόλοιπα είναι ακοστολόγητα. Το Λογιστήριο δεν μπόρεσε να τα κοστολογήσει, δεν δώσατε στοιχεία. Έχουν μέσα εξυπηρετήσεις, διευθετήσεις «ημετέρων», φίλων. Χτίζετε πράγματι ένα κράτος του ΣΥΡΙΖΑ, όμως ο ελληνικός λαός σάς κατάλαβε και οι μέρες σας είναι λίγες.

Κλείνω με το εξής, κυρία Πρόεδρε. Επειδή η προπαγάνδα του ΣΥΡΙΖΑ είναι γνωστή πλέον και έχει γίνει αντιληπτή, ότι δηλαδή όταν βρίσκει τα δύσκολα ανασύρει λογικές λάσπης, προπαγάνδας και αναχρονιστικά ζητήματα, τα οποία έχουν λήξει, και από χθες και σήμερα με πρωτοσέλιδα βάλατε τη «λίστα Μπόγιαρνς» επικεφαλίδα στις πολιτικές σας. Το κάνατε γιατί χάθηκε το ζήτημα της επικοινωνίας του νομοσχεδίου. Ακυρώθηκε στην κοινωνία, δεν περνάει και είπατε να κάνετε κάτι άλλο.

Διαβάζω τη μετάφραση του ίδιου του κ. Μπόγιαρνς, ο οποίος μίλησε στον ΣΚΑΙ σε συγκεκριμένη ημερομηνία και λέει τα εξής: «Δεν είχε να κάνει με κάποια λίστα. Εμείς, πριν από τρία χρόνια, προσφερθήκαμε να βοηθήσουμε να ενισχυθεί ο ελληνικός φορολογικός μηχανισμός με την εμπειρία που είχαμε. Το 2010 ξεκίνησα εγώ την προσπάθειά μου. Το 2012, μετά από δύο χρόνια πείρας στο θέμα, μίλησα τότε με τον Γενικό Πρόξενο στη Βόρεια Ρηνανία-Βεστφαλία. Δεν υπήρχε κάποια λίστα». Το επανέλαβε δύο φορές: «Δεν υπήρχε κάποια λίστα. Του είπα ότι μπορούμε να προσφέρουμε μόνο τις υπηρεσίες μας με την εμπειρία που είχαμε. Ήταν μια ταραχώδης περίοδος τότε. Υπήρχε μεγάλη συζήτηση γύρω από τη λίστα Λαγκάρντ». Αυτή είναι η αλήθεια.

Με ψέματα, λοιπόν, δεν μπορείτε να νικήσετε την αλήθεια, η οποία είναι πλέον αμείλικτη και το βλέπετε δημοσκοπικά για τον ΣΥΡΙΖΑ.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καρράς για τέσσερα λεπτά.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ευχαριστώ, κυρία Πρόεδρε.

Συνοψίζοντας τη συζήτηση που έγιν, τόσο στις επιτροπές όσο και στη χθεσινή και στη σημερινή συνεδρίαση θα ήθελα να πω ότι χθες, σχολιάζοντας το νομοσχέδιο είπα ότι αποτελεί μία συρραφή. Σήμερα, σε συνδυασμό και με τις τροπολογίες οι οποίες βροχηδόν ήρθαν, θα πω ότι αποτελεί ένα διάτρητο νομικό κείμενο. Γιατί το λέω αυτό; Είναι ανεφάρμοστο. Πρώτα από όλα, δεν είναι προσεγγίσιμο, ούτε ξέρουμε τι ρυθμίζεται και ούτε ξέρουμε τι ψηφίζεται.

Επί της ουσίας, διατυμπανίστηκε πάρα πολύ ότι προσφέρει στον ελληνικό λαό ανακούφιση. Συγχωρέστε με, αλλά ψίχουλα προσφέρει. Και γιατί το λέμε αυτό; Διότι συνεχίζεται ο δρόμος της μιζέριας. Ουδεμία προσπάθεια γίνεται για να ξεπεράσουμε αυτήν τη μιζέρια και μάλιστα αναφερόμεθα στο ότι προσφέρουμε υπηρεσία στον ελληνικό λαό!

Χθες σταχυολόγησα ορισμένες διατάξεις από αυτές οι οποίες σήμερα θα έρθουν προς ψήφιση. Είπα, λοιπόν, ότι στο άρθρο 3 σχετικά με τις ΜΚΟ ούτε κατάλογος υπάρχει ούτε μητρώο υπάρχει και φοβούμεθα ότι θα συνεχιστεί η διασπάθιση του δημόσιου χρήματος για σκοπούς οι οποίοι τελικά δεν είναι μετρήσιμοι.

Στο άρθρο 6 έθεσα το εξής ζήτημα: Γιατί οι αιρετοί της τοπικής αυτοδιοίκησης όταν παραπέμπονται για κακούργημα να παραμένουν στη θέση τους και να μην τίθενται σε αργία, ενώ πάγιες οι διατάξεις του Δημοτικού Κώδικα από αρχής τούς έθεταν σε αργία; Κρύβεται κάτι; Υπέβαλα το ερώτημα αν κρύβεται κάτι, αν τακτοποιούνται ή καλύπτονται κάποιοι. Δεν έλαβα απάντηση.

Προχωρώ. Κάποια διάταξη που μου έκανε εντύπωση -και μάλιστα μπορώ να πω ότι με ενόχλησε- είναι το άρθρο 27. Μ’ αυτό το άρθρο διαλύουμε όλες τις βιβλιοθήκες, δεν μένει ούτε παιδική ούτε εφηβική βιβλιοθήκη πουθενά. Λέμε ότι τα μεταφέρουμε στους δήμους, να γίνονται μέσω των δήμων, αλλά στην τελευταία παράγραφο του άρθρου 27 τι μας λέει; Λέει ότι τα διαθέσιμα ταμειακά υπόλοιπα των βιβλιοθηκών, των παιδικών και των εφηβικών, εισάγονται στο δημόσιο ταμείο. Καλά, ήταν τόσο μεγάλη η ανάγκη του ελληνικού κράτους, ώστε να πάρουμε και να βάλουμε στον κρατικό κορβανά κι αυτά τα λίγα ευρώ, τα οποία μπορεί να είχαν στη διάθεσή τους οι βιβλιοθήκες αυτές και με τα οποία θα αγόραζαν κάποιον μικρό εξοπλισμό ή θα έπαιρναν κάποια βιβλία για να διαβάζουν τα παιδάκια; Και μην ξεχνάμε ότι οι βιβλιοθήκες αυτές δεν λειτουργούν στα αστικά κέντρα. Λειτουργούν σε απομακρυσμένες περιοχές.

Θέλω να σταθώ, με μια λέξη, στο άρθρο 33. Του ασκήσαμε έντονη κριτική για τον τρόπο με τον οποίο εισηγήθηκε και για τον τρόπο με τον οποίον τα ρυθμίζει. Έχει μια ευρύτητα. Έχουμε όμως καταλήξει -και το δηλώνουμε και στην Αίθουσα- ότι τελικά θα το ψηφίσουμε για λόγους ανθρωπιστικούς. Ανεξάρτητα από την παθολογία, από τις πλημμέλειες, από τα ελαττώματα που έχει το άρθρο αυτό, θα το ψηφίσουμε.

Θέλω να πω ελάχιστα για την υγεία και να τελειώσω. Περιμέναμε να δούμε αν υπάρχει προϋπολογισμός υγείας. Αντίθετα, ο προϋπολογισμός υγείας μειώνεται καθημερινά με τρόπο που φοβούμεθα ότι τίθεται σε κίνδυνο η δημόσια υγεία. Και γιατί το λέμε αυτό; Το συνδυάζουμε με τις διατάξεις εκείνες του νομοσχεδίου που περνάνε πλέον στις περιφέρειες τη χρηματοδότηση των κέντρων υγείας. Είναι ένα ζήτημα το οποίο είχε τεθεί και το 2010 με τους δήμους και απέτυχε παταγωδώς. Ποτέ οι δήμοι δεν είχαν την ικανότητα να χρηματοδοτήσουν τα κέντρα υγείας. Έχουν περισσότερους πόρους οι περιφέρειες; Θα δείτε, λοιπόν, ότι αυτό μπορεί να φτάσει να δημιουργήσει ένα επιπλέον πρόβλημα. Ενώ μιλάμε για ελάχιστη οικονομία, γιατί να μην χρηματοδοτείται από τον κρατικό προϋπολογισμό το κέντρο υγείας μιας απομακρυσμένης περιοχής, όπου ενδεχομένως και η περιφέρεια να είναι φτωχή; Στην Ελλάδα υπάρχουν φτωχές περιφέρειες -να θυμίσω τη Δυτική Μακεδονία, να θυμίσω την Ήπειρο- που στερούνται πόρων. Γιατί να συμβεί, λοιπόν, αυτό; Στη μιζέρια θα το εντάξουμε κι αυτό;

Δε θέλω να πω πολλά περισσότερα, αλλά θέλω να μείνω σε δυο θέματα υγείας τα οποία θεωρούμε σημαντικά. Έρχεται, λέει, η δυνατότητα αποσπάσεων από νοσοκομείο σε νοσοκομείο. Μα, εκεί που φωνάζουμε όλοι -και αγωνιούμε- ότι υπάρχουν κενά στα νοσοκομεία κι ότι έχει να γίνει προκήρυξη από το 2012 ή από το 2010 -δεν είμαι ακριβής- για να προσλάβουμε γιατρούς και όλο ακούμε ότι θα προσληφθούν γιατροί, σήμερα θα τους μετακινούμε και με τη μορφή της απόσπασης θα εξακολουθούμε να απογυμνώνουμε τα νοσοκομεία και να μεταφέρουμε στις καλύτερες θέσεις, πιθανόν, τους αρεστούς; Θεωρούμε, λοιπόν, ότι αυτό το ζήτημα είναι τεράστιο.

Πάω, λοιπόν, στο τελευταίο. Γενικό Νοσοκομείο Θήρας. Πολυτελείς διατάξεις μέσα στο νομοσχέδιο. Τι μας λέει; Μας λέει ότι διά του νόμου αδειοδοτείται για να λειτουργεί και μπαίνει στην κατηγορία των γενικών νοσοκομείων. Ελέγχθηκε; Ήρθε μια έκθεση για το αν το Γενικό Νοσοκομείο Θήρας, το οποίο με τον τρόπο αυτό νομοθετικά αναβαθμίζεται, πληροί τις προϋποθέσεις για να είναι γενικό νοσοκομείο ή ήταν ένα περιφερειακό κέντρο υγείας και σήμερα του δίνουμε αυτή την ονομασία; Είναι ερωτήματα που παραμένουν.

Θέλω να πω και το τελευταίο για τις τροπολογίες, με τις οποίες πραγματικά έχουμε κουραστεί σ’ αυτή την Αίθουσα, κυρία Πρόεδρε. Είστε νομικός και έγκριτος νομικός. Αποδέχεστε κι εσείς και οι άλλοι πρόεδροι να φέρνουν οι Υπουργοί ολόκληρες συμβάσεις, ολόκληρους τόμους με μια μορφή τροπολογίας. Το έκανε ο κ Σπίρτζης για τους αυτοκινητοδρόμους. Και τι μας λέει; «Εγκρίνεται. Δεν έχετε δικαίωμα να βάλετε ένα κόμμα».

Γνωρίζουμε εμείς αν αυτό καλύπτει σκάνδαλα; Γνωρίζουμε αν καλύπτει άλλες σκοπιμότητες; Γιατί κάθε φορά μια σύμβαση, η οποία μπορεί να τίθεται εν αμφιβόλω, να έρχεται μέσω νόμου; Και θα ρωτήσω για το σκάνδαλο: Γιατί δεν πάει στο Ελεγκτικό Συνέδριο πρώτα, ούτως ώστε να ξέρουμε τι κρύβεται και πόσο επιβαρύνεται το κράτος; Ξέρετε καλά ότι οι συμβάσεις των δημοσίων έργων και υπηρεσιών αυτών των ποσών των εκατομμυρίων, των δεκάδων και των εκατοντάδων, περνούν τον προληπτικό έλεγχο του Ελεγκτικού Συνεδρίου. Με τον τρόπο που νομοθετείτε, υποθάλπετε τα σκάνδαλα, για τον λόγο ότι αποφεύγετε τον έλεγχο του ανώτατου δικαστηρίου. Είναι σκάνδαλο. Είναι η πρώτη φορά που μιλάω για σκάνδαλο μέσα σε αυτήν την Αίθουσα και θα συνεχίσω να ψάχνω.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, τα κόμματα του πρώην δικομματισμού αντιδρούν και αντιπολιτεύονται έντονα τις ρυθμίσεις του σχετικού σχεδίου νόμου, επειδή επιχειρείται για πρώτη φορά το ξήλωμα των πελατειακών δομών και η κατάργηση ενός συστήματος ομηρίας των πολιτών. Όχι, όμως, το παρόν νομοσχέδιο. Η Αντιπολίτευση, δυστυχώς εκτίθεται.

Ο σκοπός αυτού του νομοσχεδίου αναμφίβολα είναι η ελάφρυνση των οικονομικά ασθενέστερων και η απάλυνση των συνεπειών της οικονομικής κρίσης. Οι ευάλωτες κοινωνικές ομάδες, οι οποίες και βίωσαν πιο έντονα τις συνέπειές της, ενδιαφέρονται και έχουν στραμμένο το βλέμμα σε αυτές τις προωθούμενες ρυθμίσεις. Δεν χωρεί καμμία αμφιβολία ότι το παρόν σχέδιο νόμου είναι η συνέχεια του ψηφισθέντος νομοσχεδίου αντιμετώπισης της ανθρωπιστικής κρίσης. Όλοι το λένε, όλα τα κόμματα της Αντιπολίτευσης.

Να δούμε, όμως, τι λέγανε τον Μάρτιο του 2015, όταν ψηφίστηκε το σχετικό σχέδιο νόμου, για να καταφανεί κι αυτό που είπε και ο Πρωθυπουργός, ότι δεν επιθυμεί η Αντιπολίτευση να επιτύχει η Κυβέρνηση; Τι λέγανε τον Μάρτιο του 2015, όταν ψηφίστηκε το νομοσχέδιο για την ανθρωπιστική κρίση; Ευάγγελος Βενιζέλος: «Εμείς, κυρίες και κύριοι Βουλευτές, ψηφίζουμε τις διατάξεις αυτές, αλλά δεν πρόκειται να τις ξεψηφίσουμε, αν έρθει η Κυβέρνηση κάποια στιγμή υπό την πίεση των εταίρων να ζητήσει από τη Βουλή να ξεψηφίσει τις διατάξεις αυτές». Συνεπώς, τις ξεψηφίζετε, εφόσον είναι συνέχεια του νομοσχεδίου αντιμετώπισης της ανθρωπιστικής κρίσης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι λες τώρα;

**ΒΑΣΙΛΕΙΟΣ ΚΟΚΚΑΛΗΣ:** Συνεχίζω. Κυριαζίδης: «Είναι μια εθνική προσπάθεια, τη στηρίζουμε». Κωνσταντινόπουλος: «Ψηφίζουμε επί της αρχής το νομοσχέδιο για την αντιμετώπιση της ανθρωπιστικής κρίσης, διότι αφορά τους συνανθρώπους μας, που πραγματικά έχουν την ανάγκη μας».

**ΑΝΔΡΕΑΣ ΛΟΒΕΡΔΟΣ:** Παραιτήθηκε ο Σγουρίδης; Μόνο με εμάς θα ασχολείστε;

**ΒΑΣΙΛΕΙΟΣ ΚΟΚΚΑΛΗΣ:** Σας παρακαλώ, μη με διακόπτετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ησυχία! Τώρα τι συμβαίνει; Τι θέλετε; Τελειώνουμε.

**ΒΑΣΙΛΕΙΟΣ ΚΟΚΚΑΛΗΣ:** Συγγνώμη, το είπε ο κ. Βενιζέλος, κύριε Λοβέρδο. Το είπε ξεκάθαρα: «Εμείς δεν ξεψηφίζουμε». Άρα, τις ξεψηφίζετε τώρα.

Κυρίες και κύριοι συνάδελφοι, δυστυχώς, αυτά ο ελληνικός λαός τα βλέπει. Τον Μάρτιο του 2015 ψηφίσατε το νομοσχέδιο για την ανθρωπιστική κρίση, ήταν μια εθνική προσπάθεια. Σήμερα όμως αυτό το σχέδιο νόμου, που είναι η συνέχεια εκείνου του ψηφισθέντος νομοσχεδίου για την ανθρωπιστική κρίση, δεν το ψηφίζετε...

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ποιος το είπε;

**ΒΑΣΙΛΕΙΟΣ ΚΟΚΚΑΛΗΣ:**…επί της αρχής.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αφού δεν υπάρχει αρχή, τι να ψηφίσουμε;

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, η Αντιπολίτευση δυστυχώς εκτίθεται. Εκτίθεται και από ένα άλλο σημαντικό γεγονός, το οποίο είδε σήμερα το φως της δημοσιότητας. Ο λαός λέει ότι το ψάρι βρωμάει από το κεφάλι. Επίσημα έγγραφα δημοσιεύτηκαν σήμερα σε εφημερίδα, αλληλογραφία του Γενικού Προξένου της Ελλάδας στη Φρανκφούρτη με τον Υφυπουργό Οικονομικών, από τα οποία έγγραφα προκύπτει η άρνηση της τότε κυβέρνησης, διά στόματος του πρωθυπουργού, να συνεργαστεί για το γνωστό θέμα, για τη φοροδιαφυγή.

Νομίζω ότι η υπόθεση περνάει πλέον στην αναζήτηση ευθυνών. Δεν μπορεί να ζητάμε από τους πολίτες θυσίες, όταν επιμελώς φροντίζουμε να προστατεύουμε τους φοροφυγάδες. Άλλωστε γιατί να έχουμε τέτοια απαίτηση, όταν ο έχων το πρόσταγμα της διαπραγμάτευσης το 2012-2013 φιγουράριζε στα πρώτα ονόματα της λίστας Λαγκάρντ;

Ο ελληνικός λαός πρέπει να μάθει ότι και η λίστα Λαγκάρντ και η λίστα Μπόγιαρνς ήταν και παραμένουν ευθύνη της κυβέρνησης Σαμαρά και Βενιζέλου. Το τι είπε ο ένας, το τι είπε ο άλλος στις συνεντεύξεις ουδόλως μετράει. Τα έγγραφα, τα οποία δημοσιεύτηκαν σήμερα, πιθανότατα να στοιχειοθετούν και ποινικές ευθύνες.

Αυτή η Κυβέρνηση, κυρίες και κύριοι συνάδελφοι, από τις εκλογές του Σεπτεμβρίου είπε την αλήθεια. Ψηφίστηκε μια δύσκολη συμφωνία και προσπάθησε να περισώσει, να διορθώσει μεγάλες παθογένειες σαράντα ετών. Κατατέθηκαν νομοσχέδια τα οποία εξυπηρετούν τη διαφάνεια και την αξιοκρατία. Ποιος αμφισβητεί το σημερινό νομοσχέδιο, τα άρθρα του; Οι περισσότεροι θα πουν «ΝΑΙ». Ποιος αμφισβητεί το νομοσχέδιο για τη δημόσια διοίκηση;

Παρ’ όλα αυτά, μας κουνάτε το δάχτυλο και μας λέτε ότι δεν βοηθάει πολύ κόσμο το παρόν νομοσχέδιο. Βοηθάει πολύ λίγους. Δεν έχει μεγάλο κοινωνικό αντίκτυπο. Τι περιμένετε; Σε ένα χρόνο να θεραπεύσουμε τις παθογένειες και τα λάθη σαράντα ετών; Να γνωρίζετε ότι εμείς είπαμε και θα λέμε στον ελληνικό λαό την αλήθεια. και έχουμε πάνω απ’ όλα την πατριωτική ταυτότητα, όπως είπε σήμερα ο Πρωθυπουργός.

Νομίζω ότι τα κόμματα της Αντιπολίτευσης έχουν εκτεθεί. Δεν ζητάμε να ψηφίσουν τα δύσκολα, αλλά ζητάμε τα εύκολα. Και σας θυμίζω ότι τον Μάρτιο του 2015 παρόμοιες διατάξεις εσείς που σήμερα επί της αρχής λέτε «ΟΧΙ», τότε λέγατε «ΝΑΙ». Για ποιο λόγο; Εσείς σήμερα βγαίνετε εκτεθειμένοι στον ελληνικό λαό και όχι η Κυβέρνηση. Η Κυβέρνηση είναι καταδικασμένη μόνο σε ένα πράγμα: Να επιτύχει.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ )

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώθηκε η συζήτηση.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μπορώ να κάνω μια ερώτηση;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σε ποιον; Δεν προβλέπεται αυτό.

Τέλος πάντων, σας δίνω τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Είναι καταπονημένο το Σώμα και δεν υπάρχει περιθώριο για άλλες πολιτικές συζητήσεις. Έχουν γίνει σήμερα.

Ωστόσο, υπάρχει μια βουλευτική τροπολογία, που έχει γίνει δεκτή. Είναι από τέσσερις Βουλευτές της Πλειοψηφίας. Θέλω να κάνω μια παρένθεση εδώ. Δικές μας τροπολογίες δεν έγιναν δεκτές, ακόμα και όταν αφορούσαν θέματα που ψηφίζουμε στο σχέδιο νόμου, όπως, παραδείγματος χάριν, για τις συνεργασίες των δήμων στην αποτέφρωση. Η Κυβέρνηση κοιτάει τον εαυτό της, κοιτάει την πλειοψηφία της. Καλώς.

Ωστόσο, τέσσερις συνάδελφοι –δύο εκ των οποίων είναι η εισηγήτρια της Πλειοψηφίας του ΣΥΡΙΖΑ και ο Κοινοβουλευτικός Εκπρόσωπος, η κ. Τζούφη και ο κ. Ηγουμενίδης- κατέθεσαν μία τροπολογία, την οποία έκανε δεκτή η Κυβέρνηση και στην οποία η Κυβέρνηση έκανε και νομοτεχνική βελτίωση. Αναφέρεται στα θέματα των σχέσεων εργασίας, που υπάρχουν για σίτιση και φύλαξη νοσοκομείων, αλλά και στις περιπτώσεις που αυτές οι δραστηριότητες καλύπτονται από εταιρείες. Και είπαν οι συνάδελφοι ότι όποιοι δραστηριοποιούνται ή δραστηριοποιούνταν στον τομέα αυτό να μπορούν να ανανεώσουν τη δραστηριοποίησή τους.

Όταν πρόκειται για το παρελθόν, είναι αντιληπτό για κάποιες περιπτώσεις, που δεν έχουν καλυφθεί και πρέπει να πληρωθούν οι άνθρωποι. Όταν πρόκειται για το μέλλον -και αφορά και εταιρείες αυτό- είναι δυνατόν να ψηφίσετε, συνάδελφοι, να γίνουν χωρίς διαγωνισμό αυτές οι διαδικασίες;

Πρέπει οι δύο συνάδελφοι, αφού δεν είναι εδώ ο Υπουργός που έκανε τη νομοτεχνική βελτίωση, εάν μπορούν, να μας αποσαφηνίσουν τι ακριβώς εννοούν με την τροπολογία. Διότι, εάν εννοεί αυτό που διαβάζουμε, κυρία Πρόεδρε, υπάρχει πρόβλημα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θέλω να απαντήσω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εκ μέρους της Κυβέρνησης να απαντήσω σε δύο ζητήματα.

Πρώτον, θα απαντήσω στον κ. Καρρά. Ο κ. Σπίρτζης με ενημέρωσε ότι αυτό που κάνουμε σήμερα είναι τυπική διαδικασία, που απαιτεί η Ευρωπαϊκή Επιτροπή. Έχει περάσει από Ελεγκτικό Συνέδριο, έχει ψηφιστεί πριν. Άρα, αυτά που λέτε δεν ισχύουν.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν μας το έφερε. Να μας το αποδείξετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, είναι κατατεθειμένα όλα.

Δεύτερον, η τροπολογία που είπατε, κύριε συνάδελφε, σε σχέση με τις ατομικές συμβάσεις, εάν κατάλαβα καλά…

**ΑΝΔΡΕΑΣ ΛΟΒΕΡΔΟΣ:** Εάν ήταν ατομικές και μόνο για το παρελθόν, είναι αντιληπτό. Αλλά έκανε παρέμβαση ο κ. Ξανθός και είπε ότι πρόκειται και για εταιρείες. Γι’ αυτό ζήτησα διευκρίνιση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι για εταιρείες. Είναι το εξής: Από τον περασμένο Μάιο, στο νομοσχέδιο που είχε κατεβάσει ο κ. Κατρούγκαλος, δόθηκε σαν πρώτο σήμα η δυνατότητα στα νοσοκομεία, για συμβάσεις καθαριότητας που είχαν γίνει με συνεργεία καθαριότητας και είχαν λήξει -και για να μπορούν τα νοσοκομεία να συνεχίζουν να καθαρίζονται- να κάνουν ατομικές συμβάσεις έργου με προσωπικό που απασχολήθηκε τότε ή απασχολούνταν πριν στον χώρο αυτό.

Θέλουμε να πετάξουμε από τη μέση αυτά τα συνεργεία. Το λέω πολύ καθαρά. Και ουσιαστικά, επαναδιατυπώνουμε, σε συνεννόηση με το Ελεγκτικό Συνέδριο και με την Πρόεδρό του, τη διατύπωση της διάταξης που περιεχόταν στο νομοσχέδιο, για να μπορέσουν να εγκρίνουν τα εντάλματα οι επίτροποι.

Υπάρχουν πολλές περιοχές της χώρας -θα σας αναφέρω μερικές που μου έρχονται αυτή τη στιγμή στο μυαλό, Άγιος Νικόλαος, Κυκλάδες, Πρέβεζα, Δράμα- που έχει γίνει αυτό το πράγμα. Και όμως, για μια εξήγηση, επειδή δεν συμπεριλαμβάνει το υγειονομικό προσωπικό -είναι ευρύτερου χαρακτήρα αυτή η διάταξη που είχε ψηφίσει ο κ. Κατρούγκαλος- δεν ενέκριναν τα εντάλματα.

Εμείς δεν θέλουμε –και δεν το κρύβουμε- τα 110 εκατομμύρια ευρώ τα οποία ξοδεύουμε το χρόνο, κύριε συνάδελφε, για την καθαριότητα των νοσοκομείων. Είναι τόσα! Ή το Αγία Σοφία ή το Αγλαΐα Κυριακού –με γελάει η μνήμη μου- ένα από τα δύο έχει 1.100.000 ευρώ υγειονομικό υλικό και 1.500.000 ευρώ καθαριότητα. Μπορείτε να το συλλάβετε;

Ξέρουμε και βλέπουμε από τις συμβάσεις αυτές που έχουν γίνει σε διάφορα νοσοκομεία ότι το κόστος πέφτει στο μισό και κάτω. Και οι άνθρωποι αμείβονται καλύτερα και με βάση τις εργατικές τους εισφορές και το κόστος πέφτει.

Αυτό κάνουμε με αυτή την τροπολογία.

**ΑΝΔΡΕΑΣ ΛΟΒΕΡΔΟΣ:** Και στο μέλλον;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και για το μέλλον μπορούμε να κάνουμε συμβάσεις. Και σε άλλα όπου τελειώνουν οι συμβάσεις που έχουν γίνει, μπορούμε να κάνουμε και στο μέλλον. Βεβαίως.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι τώρα, τελευταία στιγμή.

**ΑΝΔΡΕΑΣ ΛΟΒΕΡΔΟΣ:** Λέτε «χωρίς διαγωνισμό».

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, θέλουμε να φύγουμε –καταλάβετέ το- από τη διαδικασία του να αναθέτουμε σε συνεργεία γενικώς και αορίστως την καθαριότητα των νοσοκομείων. Θέλουμε αυτό το μεσοδιάστημα και επειδή πρέπει να μπορούν να καθαρίζονται τα νοσοκομεία -γιατί αυτό το πράγμα εμείς θέλουμε να το υποστηρίξουμε μέσα από κοινωνικές συνεταιριστικές επιχειρήσεις, από ΚοιΝΣΕπ- να δουλέψουν οι εργαζόμενοι που δούλευαν με σύμβαση έργου με το νοσοκομείο, χωρίς τον ενδιάμεσο. Και αυτό κάνουμε. Έχει γίνει ήδη. Θα γίνει και σε άλλα που τελειώνουν. Μας μειώνει πάρα πολύ το κόστος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πολάκη, είστε κατανοητός.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, δεν γίνεται στο παρά τρία να τα συζητάμε αυτά.

Κηρύσσεται περαιωμένη η συζήτηση επί της αρχής των άρθρων και των τροπολογιών του σχεδίου νόμου του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στη ψήφιση των άρθρων και θα γίνει η ψήφισή τους χωριστά.

Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΟΛΟΙ ΟΙ ΒΟΥΛΕΥΤΕΣ:**  Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 10 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 11 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΟΛΟΙ ΟΙ ΒΟΥΛΕΥΤΕΣ:**  Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 13 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 14 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 22 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 24 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 29 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 33 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 35 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 36, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 36 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38, όπως τροποποιήθηκε από τον κύριο Υπουργό;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 38 έγινε δεκτό, όπως τροποποιήθηκε από τον κύριο Υπουργό, ομοφώνως.

Ερωτάται το Σώμα: Γίνεται δεκτό το άρθρο 39 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 39 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 40 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 41, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 41 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 42, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 42 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 44 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 45 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 46 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 47 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 54 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 56 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 57, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 57 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 60 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 60 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 61, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 61 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 63 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 64 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 65 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 65 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 66 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 66 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 67 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 67 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 68 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 68 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 69 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 69 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 70 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 70 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 71 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 71 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 72 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 72 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 73 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 73 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 74 ως έχει;

**ΟΛΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 74 έγινε δεκτό ως έχει ομόφωνα.

Ερωτάται το Σώμα: Γίνεται δεκτό το άρθρο 75 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 75 έγινε δεκτό ως έχει κατά πλειοψηφία.

Τα άρθρα 76 και 77 αποσύρονται και τα υπόλοιπα αναριθμούνται.

Ερωτάται το Σώμα: Γίνεται δεκτό το νέο άρθρο 76, παλαιό 78, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 76 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 77, παλαιό 79, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 77 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 78, παλαιό 80, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΥΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 78 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 79, παλαιό 81, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 79 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 80, παλαιό 82, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 80 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 81, παλαιό 83, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 81 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 82, παλαιό 84, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 82 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 83, παλαιό 85, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 83 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 84, παλαιό 86, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 84 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 85, παλαιό 87, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 85 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 86, παλαιό 88, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 86 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 87, παλαιό 89, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 87 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 88, παλαιό 90, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 88 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το νέο άρθρο 89, παλαιό 91, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 89 έγινε δεκτό ως έχει κατά πλειοψηφία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πενήντα μέλη του Πολιτιστικού Κέντρου Εργαζομένων ΑΤΕ-ΠΕΙΡΑΙΩΣ.

Σας καλωσορίζουμε στο Κοινοβούλιο και να σας ενημερώσω πως τώρα γίνεται η ψηφοφορία με εκπροσώπους των κομμάτων. Γι’ αυτό δεν βλέπετε πολλούς Βουλευτές.

(Χειροκροτήματα απ’ όλες τις πτέρυγες)

Εισερχόμαστε στην ψήφιση των τροπολογιών.

Ερωτάται το Σώμα: Γίνεται δεκτή η τροπολογία με γενικό αριθμό 214 και ειδικό 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 214 και ειδικό 34 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 216 και ειδικό 36 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 216 και ειδικό 36 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 226 και ειδικό 38 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 226 και ειδικό 38 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 235 και ειδικό 42 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 235 και ειδικό 42 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 240 και ειδικό 46 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 240 και ειδικό 46 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 243 και ειδικό 47 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Παρών.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 243 και ειδικό 47 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 244 και ειδικό 48 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 244 και ειδικό 48 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 196 και ειδικό 16, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 196 και ειδικό 16 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 198 και ειδικό 18, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 198 και ειδικό 18 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 211 και ειδικό 31 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 211 και ειδικό 31 έγινε δεκτή ως έχει κατά πλειοψηφία και εντάσσεται άρθρο 54.

Ερωτάται το Σώμα: Γίνεται δεκτή η τροπολογία με γενικό αριθμό 215 και ειδικό 35, ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 215 και ειδικό 35 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 238 και ειδικό 45 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 238 και ειδικό 45 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 249 και ειδικό 51 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΙΩΑΝΝΗΣ ΔΕΛΗΣ:** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 249 και ειδικό 51 έγινε δεκτή ως έχει κατά πλειοψηφία και εντάσσεται στο άρθρο 53.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις» έγινε δεκτό επί της αρχής και επί των άρθρων.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΙΩΑΝΝΗΣ ΔΕΛΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς, το νομοσχέδιο του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.444α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**OΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα παρέσχε τη ζητηθείσα εξουσιοδότηση  .

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.29΄ λύεται η συνεδρίαση για τη Δευτέρα 22 Φεβρουαρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση της υπ’ αριθμόν 11/7/3-12-2015 επίκαιρης επερώτησης των Βουλευτών της Κοινοβουλευτικής Ομάδας της Νέας Δημοκρατίας, σχετικά με την αναγκαιότητα και διαδικασία ανακεφαλαιοποίησης των πιστωτικών ιδρυμάτων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**