(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΑ΄

Πέμπτη 25 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Κουτσούκου, σελ.   
3. Ανακοινώνεται ότι τη συνεδρίαση παρακολουθούν μαθητές από το 8ο Γυμνάσιο Αθήνας, το Σχολή Χατζηβέη και την Εράσμειο Ελληνογερμανική Σχολή, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 26 Φεβρουαρίου 2016, σελ.   
2. Κατάθεση αναφορών, σελ.   
3. Συζήτηση επικαίρων ερωτήσεων:  
 α) Προς τον Υπουργό Επικρατείας, σχετικά με την προσπάθεια ίδρυσης κομματικού κράτους, σελ.   
 β) Προς τον Υπουργό Εθνικής Άμυνας, σχετικά με την προσγείωση στρατιωτικών αεροπλάνων στη Ρόδο, σελ.   
 γ) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων:  
 i. σχετικά με την καταβολή εμπράγματων εγγυήσεων για την αποφυλάκιση κατηγορουμένων, σελ.   
 ii. σχετικά με την Επιτροπή Αξιολόγησης και την Επιτροπή Επάρκειας των άρθρων 15 και 16 του Κώδικα περί Δικηγόρων και την υπέρμετρη καθυστέρηση εγγραφής στα μητρώα ασκούμενων πτυχιούχων Νομικής που έχουν αναγνώριση αντιστοιχίας πτυχίων από τον ΔΟΑΤΑΠ, σελ.   
 δ) Προς τον Υπουργό Ναυτιλίας και Νησιωτικής Πολιτικής, σχετικά με την έρευνα και διάσωση στο Αιγαίο, σελ.   
 ε) Προς τον Υπουργό Υγείας, σχετικά με τα προβλήματα λειτουργίας του Κέντρου Υγείας Παρανεστίου στην Περιφερειακή Ενότητα Δράμας, σελ.   
 στ) Προς τον Υπουργό Αγροτικής Ανάπτυξης και Τροφίμων, σχετικά με τη μείωση του πλαφόν παραγωγής βαμβακιού και την παράταση της προθεσμίας συγκομιδής για τα έτη 2014-2015, σελ.   
 ζ) Προς τον Υπουργό Οικονομίας, Ανάπτυξης και Τουρισμού:  
 i. σχετικά με το πακέτο Γιούνκερ, σελ.   
 ii. σχετικά με τη «φυγή» των επενδύσεων, σελ.   
 η) Προς τον Υπουργό Παιδείας, Έρευνας και Θρησκευμάτων:  
 i. σχετικά με τη διαχείριση της χρηματοδότησης του Ελληνικού Ανοιχτού Πανεπιστημίου μέσω των προγραμμάτων ΕΣΠΑ από τις προηγούμενες διοικήσεις του Ιδρύματος, σελ.   
 ii. σχετικά με τη διάλυση ή μεταφορά των πανεπιστημιακών τμημάτων του Αγρινίου στην Πάτρα διαμέσου της μετακίνησης μελών ΔΕΠ, σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΔΡΙΤΣΑΣ Θ. , σελ.  
ΚΑΜΜΕΝΟΣ Δ. , σελ.  
ΚΕΓΚΕΡΟΓΛΟΥ Β. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΣΤΑΘΑΚΗΣ Γ. , σελ.  
  
Β. Επί των επικαίρων ερωτήσεων:  
ΑΝΑΓΝΩΣΤΟΠΟΥΛΟΥ Α. , σελ.  
ΑΥΓΕΝΑΚΗΣ Ε. , σελ.  
ΓΚΑΡΑ Α. , σελ.  
ΔΕΛΗΣ Ι. , σελ.  
ΔΡΙΤΣΑΣ Θ. , σελ.  
ΚΑΜΜΕΝΟΣ Δ. , σελ.  
ΚΑΜΜΕΝΟΣ Π. , σελ.  
ΚΟΚΚΑΛΗΣ Β. , σελ.  
ΚΟΥΖΗΛΟΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΠΟΛΑΡΗΣ Μ. , σελ.  
ΞΑΝΘΟΣ Α. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΠΑΣ Ν. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΣΤΑΘΑΚΗΣ Γ. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΑ΄

Πέμπτη 25 Φεβρουαρίου 2016

Αθήνα, σήμερα στις 25 Φεβρουαρίου 2016, ημέρα Πέμπτη και ώρα 9.35΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-2-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Π΄ συνεδριάσεώς του, της Τετάρτης 24 Φεβρουαρίου 2016 σε ό,τι αφορά την ψήφιση στο σύνολο του σχεδίου νόμου: «Εθνικό Μητρώο Επιτελικών Στελεχών Δημόσιας Διοίκησης, βαθμολογική διάρθρωση θέσεων, συστήματα αξιολόγησης, προαγωγών και επιλογής προϊσταμένων (διαφάνεια- αξιοκρατία και αποτελεσματικότητα της Δημόσιας Διοίκησης) και άλλες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

.(Να μπει η σελίδα 2β)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 26 Φεβρουαρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 575/23-2-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, σχετικά με την επιστροφή δανείων που έχουν χορηγηθεί στα κόμματα ΝΔ και ΠΑΣΟΚ.

2. Η με αριθμό 564/22-2-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με την αποτίμηση των νέων δημοσιονομικών μέτρων για την περίοδο 2015-2016.

3. Η με αριθμό 568/22-2-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, σχετικά με την καταβολή των οφειλομένων αποζημιώσεων και ενισχύσεων στους αγρότες της Ηλείας.

4. Η με αριθμό 578/23-2-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση εργαζομένου στο εργοστάσιο της «Κ.Ε.ΚΑΛΑΜΑΡΑΚΗΣ-ΚΑΛΑΣ Α.Ε.- ΑΝΩΝΥΜΗ ΒΙΟΜΗΧΑΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ ΑΛΑΤΟΣ» στη Βιομηχανική Περιοχή της Σίνδου, στην Περιφερειακή Ενότητα Θεσσαλονίκης.

5. Η με αριθμό 573/23-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον ΥπουργόΠεριβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες.

6. Η με αριθμό 571/22-2-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας**,** σχετικά με την ανάγκη ολοκλήρωσης του διαγωνισμού που ξεκίνησε από το 2007 για την προμήθεια νέων ασθενοφόρων του ΕΚΑΒ.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 576/23-2-2016 επίκαιρη ερώτηση της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς τον Υπουργό Υγείας,σχετικά με τις ανάγκες στελέχωσης του Γενικού Νοσοκομείου Κέρκυρας.

2. Η με αριθμό 565/22-2-2016 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτωνσχετικά με τη συνέχιση της λειτουργίας των Πανεπιστημιακών Τμημάτων στο Αγρίνιο.

3. Η με αριθμό 569/22-2-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τη συμβολή του Υπουργείου στη βελτίωση του τραπεζικού προϊόντος, με την επωνυμία «Κάρτα Αγρότη».

4. Η με αριθμό 579/23-2-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης καιΕσωτερικών και Διοικητικής Ανασυγκρότησης, σχετικά με τη λήψη μέτρων για τη διασφάλιση των θέσεων εργασίας και των μισθών των εργαζομένων στις Κοινωνικές Δομές Αντιμετώπισης της Φτώχειας.

5. Η με αριθμό 574/23-2-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με δημοσίευμα περί μηνυτήριας αναφοράς της νέας διοίκησης της Ελληνικής Βιομηχανίας Ζάχαρης κατά των παλαιότερων διοικήσεων για κακοδιαχείριση που επέφερε ζημία 50 εκατομμυρίων ευρώ στην περιουσία της βιομηχανίας.

6. Η με αριθμό 481/2-2-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας,σχετικά με την εφαρμογή και τον εκσυγχρονισμό του αναγκαίου θεσμικού πλαισίου για την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας.

7. Η με αριθμό 511/9-2-2016 επίκαιρη ερώτηση της Βουλευτού Α΄ Θεσσαλονίκης της Νέας Δημοκρατίας κ. Έλενας Ράπτη προς τον Υπουργό Υγείας,σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού.

8. Η με αριθμό 537/15-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον ΥπουργόΥγείας, σχετικά με την ανάγκη προσαρμογής της νομοθεσίας που διέπει το καθεστώς των «επιμορφωτών» στα μεταβατικά σχολεία ενηλίκων του Κέντρου Θεραπείας Εξαρτημένων Ατόμων (ΚΕ.Θ.Ε.Α.).

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1549/30-11-2015 ερώτηση της Βουλευτού Αττικής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην πληρωμή των εργαζομένων στις Κοινωνικές Δομές Αντιμετώπισης της Φτώχειας

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

θα συζητηθεί η δεύτερη με αριθμό 541/15-2-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα–Σιδηροπούλου προς τον Υπουργό Επικρατείας, σχετικά με την προσπάθεια ίδρυσης κομματικού κράτους.

Θα απαντήσει ο Υπουργός κ. Νικόλαος Παππάς.

Κυρία Παπακώστα, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ – ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Πρόεδρε, αγαπητοί συνάδελφοι, κύριε Υπουργέ, δυστυχώς, βρίσκομαι σε δυσάρεστη θέση, επικαλούμενη όχι αιτιάσεις της Νέας Δημοκρατίας, αλλά δημοσιεύματα και αντιδράσεις αξιωματούχων, οι οποίοι επισημαίνουν τον κίνδυνο της εγκαθίδρυσης ενός άτεγκτου κομματικού κράτους, το οποίο επιχειρεί η Κυβέρνηση ΣΥΡΙΖΑ-ΑΝΕΛ.

Αυτό με στενοχωρεί, με λυπεί αφάνταστα, διότι ήλπιζα και εγώ, όπως όλες οι Ελληνίδες και όπως όλοι οι Έλληνες. Αυτό από μια Κυβέρνηση της Αριστεράς -την ταυτότητα της οποίας αποτάσσεται πλέον μετά βδελυγμίας ο κύριος Πρωθυπουργός, δηλώνει πλέον ότι η πατριωτική ταυτότητα είναι αυτή η οποία τον αφορά- δεν θα το ανέμενε κανείς. Και εξηγούμαι.

Κατ’ αρχάς, κύριε Πρόεδρε, σύμφωνα με το δημοσίευμα της εφημερίδας «ΕΘΝΟΣ» με τίτλο «Το παλιό σύστημα είναι ακόμη εδώ» του έγκυρου δημοσιογράφου Μιχάλη Ιγνατίου, που δημοσιεύτηκε στις 10-1-2016, η Κυβέρνηση εμφανίζεται να χτίζει αυτό το κομματικό κράτος παντού.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Το ερώτημα που τίθεται, κύριε Υπουργέ, είναι: Εσείς τι απαντάτε σε αυτό; Το επιβεβαιώνετε; Το διαψεύδετε; Θεωρείτε ότι η πρακτική της Κυβέρνησής σας, αλλά και των συνεργατών σας, στη καθημερινή ρουτίνα της κυβερνητικής πολιτικής αυτό το απομακρύνει, το διαψεύδει ή το ισχυροποιεί;

Και από την άλλη πλευρά, θέλω να ρωτήσω πώς προτίθεστε να το θεραπεύσετε, εφόσον αυτό έχει συμβεί και μάλιστα αποδεδειγμένα και θα μου δοθεί η ευκαιρία να σας το πω και εσάς, αν δεν το γνωρίζετε. Φαντάζομαι, όμως, ως καθ’ ύλην αρμόδιος Υπουργός διαβάζετε και δημοσιεύματα, διαβάζετε και τα Πρακτικά της Βουλής. Δεν είναι αιτίαση η οποία προέρχεται μόνο από την πτέρυγα της Αξιωματικής Αντιπολίτευσης. Είναι επιχειρηματολογία μετ’ αποδείξεων, δυστυχώς, πολλών καθημερινά, που προέρχεται από όλες τις πτέρυγες της Βουλής. Εσείς δεν ανησυχείτε επ' αυτού; Εν πάση περιπτώσει, πώς προτίθεστε να το θεραπεύσετε;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Παπακώστα.

Ο Υπουργός, ο κ. Παππάς, έχει τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ, κύριε Πρόεδρε.

Ευχαριστώ, κυρία Παπακώστα, για την ερώτηση.

Κυρία Παπακώστα, η Κυβέρνηση ΣΥΡΙΖΑ και Ανεξάρτητων Ελλήνων είναι αυτή που από την αρχή μίλησε για την ανάγκη αποκομματικοποίησης του κράτους. Και αυτή την ανάγκη την έκανε πράξη, δεν έμεινε στα λόγια.

Είναι ευτυχής συγκυρία ότι ερχόμαστε να συζητήσουμε την ερώτησή σας μία ημέρα μετά την ψήφιση του νομοσχεδίου για τη δημόσια διοίκηση. Λυπάμαι που βρίσκομαι σε αυτή τη θέση να αναφέρω ότι παρ’ όλες τις διαβεβαιώσεις του Αρχηγού της Αξιωματικής Αντιπολίτευσης σε προηγούμενη συζήτηση στη Βουλή, δεν το ψηφίσατε. Και αυτό είναι ενδεικτικό και των προθέσεών σας, αλλά και του πώς αντιλαμβάνεστε τη σχέση των κομμάτων με το κράτος.

Θα περιμέναμε τουλάχιστον από τον ίδιο, διότι εχθές απουσίαζε, να είναι πιο γενναιόδωρος, πιο γενναίος και πιο αυτοκριτικός και να συνδράμει, να συμβάλει και να συναινέσει, τουλάχιστον, στα βασικά του νομοσχεδίου, πράγμα που δεν έγινε.

Εμείς προχωρήσαμε στη μεταρρύθμιση της δημόσιας διοίκησης, όχι επειδή το ζήτησε κάποιος. Και εδώ θα ήθελα να σας πω για κάποια δημοσιεύματα. Υπάρχει το φαινόμενο της εξαγωγής και επανεισαγωγής δημοσιευμάτων. Δηλαδή κάποιοι από εδώ μέσα σχολιάζουν προς τα έξω. Το σχόλιο που εξάγεται, επανεισάγεται και αυτό έρχεται ως παράπονο των θεσμών, παράπονο της Ευρώπης, παράπονο δεν ξέρω και εγώ ποιανού και γίνεται και στοιχείο που αφορά και τον κοινοβουλευτικό έλεγχο.

Είναι σαφές, βεβαίως, ότι το νομοσχέδιο της δημόσιας διοίκησης, εκτός από δική μας υποχρέωση για να είμαστε συμβατοί με τις αρχές μας, είναι και σε συμφωνίας με τους θεσμούς και αυτό νομίζω ότι θα πρέπει να το λάβετε πάρα πολύ σοβαρά υπ’ όψιν.

Το νομοσχέδιο που εχθές ψηφίσαμε συγκροτεί Εθνικό Μητρώο Στελεχών της Δημόσιας Διοίκησης, ούτως ώστε να δημιουργηθεί μια -ας το πούμε- εσωτερική αγορά εργασίας και να γίνεται η μέγιστη δυνατή αξιοποίηση του ανθρώπινου δυναμικού.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Το νομοσχέδιο εισάγει ένα νέο σύστημα αξιολόγησης, το οποίο στον αντίποδα του προηγούμενου τιμωρητικού συστήματος στοχεύει στη βελτίωση των παρεχόμενων διοικητικών πρακτικών. Εισάγει, επίσης, αξιοκρατικό σύστημα επιλογής προϊσταμένων, το οποίο λαμβάνει υπ’ όψιν και τυπικά προσόντα και προϋπηρεσία και αξιολόγηση, αλλά και τη διαδικασία της συνέντευξης από ειδικά συμβούλια. Εισάγει και το νέο βαθμολόγιο. Από κοντά βεβαίως και εξίσου σημαντικό είναι η αναβάθμιση του Εθνικού Κέντρου Δημόσιας Διοίκησης.

Θα σας έλεγα, λοιπόν, ότι στη διατύπωση της ερώτησή σας θα έπρεπε να λάβετε πάρα πολύ σοβαρά υπ’ όψιν την εξαντλητική συζήτηση, η οποία διεξήχθη εχθές και από την οποία, λυπάμαι που θα το πω για άλλη μια φορά, ο Αρχηγός της Αξιωματικής Αντιπολίτευσης απουσίαζε.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ορίστε, κυρία Παπακώστα, έχετε τον λόγο για τη δευτερολογία σας.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, άκουσα με πολύ μεγάλη έκπληξη τον κύριο Υπουργό να λέει εδώ μέσα ότι κάποιοι εισάγουν και κάποιοι επανεισάγουν. Και χαίρομαι που είναι εδώ και ο Υπουργός Υγείας, γιατί έχω να πω ένα παράδειγμα κακής πρακτικής γι’ αυτό που ρωτώ, για την εγκαθίδρυση ενός κομματικού κράτους με έναν ζήλο δημιουργίας ενός κομματικού πατερναλισμού, ο οποίος δεν έχει προηγούμενο, κάτι που θα αποδείξω αμέσως τώρα. Διότι ανέμενα από τον καθ’ ύλην αρμόδιο Υπουργό κ. Παππά, ο οποίος ερωτάται και ελέγχεται με τη διαδικασία του κοινοβουλευτικού ελέγχου, να είναι πιο γενναίος.

Εδώ μέσα υπάρχουν Βουλευτές, κύριε Παππά, οι οποίοι μιλούν και των οποίων οι απόψεις καταγράφονται στα Πρακτικά και οι οποίοι κάνουν συνεντεύξεις και οι οποίοι είναι υποχρεωμένοι να αναδεικνύουν τα προβλήματα, τις στρεβλώσεις και τις παθογένειες. Θα φιμώσετε και τους Βουλευτές τώρα; Αυτό μου απαντήσατε προηγουμένως; Πρέπει να σας πω ότι κάνετε πολλά unfair. Και λυπούμαι γι’ αυτό, γιατί συνολικά αυτό πληγώνει την εικόνα της χώρας μου. Και αυτό δεν έχει να κάνει με την Αξιωματική Αντιπολίτευση, η οποία, αν θέλετε, νομοτελειακά θα έρθει στην κυβέρνηση. Έτσι όπως πορεύεστε εσείς, θα έρθει πολύ συντομότερα η Νέα Δημοκρατία στην κυβέρνηση απ’ ό,τι και εσείς οι ίδιοι αναμένατε. Όμως, κάνετε πολλά unfair. Unfair κατά του Αρχηγού της Αξιωματικής Αντιπολίτευσης, unfair κατά των Βουλευτών, τους οποίους θέλετε να φιμώσετε. Πολύ πρωτότυπη η άποψή σας για τη δημοκρατία! Δεν είμαστε εδώ τέως σοβιέτ. Είμαστε ελληνική δημοκρατία! Λυπούμαι που αυτά τα λέτε εσείς, ένας νέος άνθρωπος!

Για παράδειγμα, βλέπω τον κύριο Υπουργό Υγείας. Μιλήσατε με πάρα πολύ μεγάλο ζήλο –επιτρέψτε μου να χρησιμοποιήσω αυτό τον όρο, διότι δεν θέλω να υπάρχουν ζηλωτές σ’ αυτήν την Αίθουσα, ούτε στην Κυβέρνηση ούτε στο Κοινοβούλιο- για την περίφημη μεταρρύθμιση στη δημόσια διοίκηση. Επιτρέψτε μου να σας πω ότι από το 2000 που εκλέγομαι Βουλευτής ασχολούμαι ad hoc επί του θέματος αυτού. Πρέπει να σας πω ότι πρώτη φορά βλέπω να δημιουργείται Μητρώο Στελεχών Δημόσιας Διοίκησης, το οποίο, αντί να λειτουργήσει από χθες, θα λειτουργήσει μετά από δύο χρόνια. Άρα, λοιπόν, ούτε εσείς πιστεύετε το σύστημα, το οποίο χθες μετά πολλών επαίνων εισαγάγατε.

Εν πάση περιπτώσει, κάνατε και πολιτικό unfair, αιφνιδιάζοντας τους πολιτικούς Αρχηγούς, διότι οι πολιτικοί Αρχηγοί δεν είναι υποχρεωμένοι να είναι το ακροατήριό σας. Επιλέγουν πότε θα είναι στη Βουλή, για ποιον λόγο και πώς θα τοποθετηθούν. Μήπως θέλετε να υποδεικνύετε τώρα και στους πολιτικούς Αρχηγούς πώς θα λειτουργούν; Υπάρχει ο Κανονισμός της Βουλής!

Όμως, θέλω να σας πω ότι υπάρχουν δύο - τρία παραδείγματα που αποδεικνύουν αυτό που λέτε. Ξεκινώ πρώτα από εμένα, γιατί είναι βιωματικό. Ξέρετε, όταν στον τελευταίο ανασχηματισμό στην προηγούμενη κυβέρνηση είχα την τιμή να έχω την ευθύνη μαζί με άλλους συναδέλφους μου στο Υπουργείο Υγείας, πρέπει να σας πω ότι εμείς εφαρμόσαμε τον ν. 4079/2012, τον οποίο εσείς δεν εφαρμόζετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε ένα λεπτό, κύριε Πρόεδρε.

Ξέρετε τι λέει αυτός ο νόμος, κύριε Υπουργέ; Απαγορεύει τον διορισμό συζύγων και συγγενών έως δευτέρου βαθμού μελών της Κυβέρνησης ή Υφυπουργού ως μετακλητού συνεργάτη, ειδικού σύμβουλου ή συνεργάτη. Εμείς τον εφαρμόσαμε. Εσείς; Προφανώς όχι!

Θέλω να σας πω ότι ο κύριος Υπουργός Υγείας θεώρησε ότι έπρεπε να διορίσει στη χώρα, εν μέσω δημοσιονομικής κρίσης, εκτός από γενικό γραμματέα, και αναπληρωτή του γενικού του γραμματέα, την ώρα που στο ασφαλιστικό συζητάτε πώς θα περικόψετε τους μισθούς και τις συντάξεις και πώς θα επιβαρύνετε και στο ασφαλιστικό και στο φορολογικό τους αγρότες. Πρέπει να σας πω ότι αυτό το κάνει και ο κ. Σπίρτζης.

Ο κ. Σπίρτζης έχει μια περίφημη δυαρχία, την οποία νομιμοποίησε με τροπολογία στις βοσκήσιμες γαίες, και διορίζει και πρόεδρο στις δημόσιες επιχειρήσεις οι οποίες υπουργεύονται από τον κ. Σπίρτζη -ο οποίος άλλοτε κλαίει και άλλοτε εφαρμόζει πολιτική- και διευθύνοντα σύμβουλο.

Σας λέω και ένα τρίτο παράδειγμα, το οποίο μπορείτε αμέσως να ελέγξετε και να δείτε ότι είναι έτσι. Εγώ σας μιλώ με στοιχεία, κύριε Υπουργέ, και όχι με unfair τοποθετήσεις.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Παπακώστα, θα πρέπει να ολοκληρώσετε, σας παρακαλώ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Έρχομαι σε μια τελευταία πρόταση, κύριε Πρόεδρε, σχετικά με τον νέο τρόπο επιλογής διευθυντών πρωτοβάθμιας και δευτεροβάθμιας εκπαίδευσης. Ξέρετε τι κάνετε εκεί; Κάνετε το εξής απίστευτο: Βάλατε πάνω από τα ακαδημαϊκά προσόντα και τη διοικητική εμπειρία, κύριε Υπουργέ, τη συνέντευξη. Αυτό είχε ως αποτέλεσμα –σας δίνω το στοιχείο και ερευνήστε το, ρωτήστε τον κ. Φίλη- τέσσερις διευθυντές, ενώ δεν έλαβαν καμμία ψήφο κατά τις εκλογές από τους διευθυντές των σχολικών μονάδων, να πριμοδοτηθούν από τις συνεντεύξεις -αυτό σας είπα προηγουμένως- και να πάρουν τη θέση, με αποτέλεσμα να γινόμαστε ρεζίλι.

Αν θέλετε, λοιπόν –σας ευχαριστώ πολύ, κύριε Πρόεδρε-, να εννοείτε αυτό που λέτε, δηλαδή ότι αγκαλιάζετε όλους τους Έλληνες και ότι δεν έχετε διάθεση να εγκαθιδρύσετε ένα δικό σας κομματικό κράτος, αποδείξτε το εν τοις πράγμασι. Ιδού πεδίον δόξης λαμπρόν! Θεραπεύστε το πρόβλημα, το οποίο είναι ήδη υπαρκτό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ, κύριε Πρόεδρε.

Κυρία Παπακώστα, να ξεκινήσω από το τελευταίο. Παρά τα αντιθέτως λεγόμενα, οι εκατόν δεκαέξι είναι οι διευθυντές εκπαίδευσης. Για πρώτη φορά αναδείχθηκαν μέσω μιας ανοιχτής και αδιάβλητης διαδικασίας. Θα σας έλεγα δε, ότι, αν κοιτάξετε με μεγαλύτερη λεπτομέρεια, θα δείτε ότι μεταξύ αυτών των προσώπων υπάρχουν και πρόσωπα, τα οποία έχουν ανοιχτά εκφραστεί υπέρ της Νέας Δημοκρατίας ή του ΠΑΣΟΚ. Και αυτό ακριβώς αποδεικνύει ότι δεν είναι τέτοια τα δικά μας κριτήρια.

Δυστυχώς ο τρόπος με τον οποίο επιλέξατε να υπερασπιστείτε τον Αρχηγό του κόμματός σας μου θυμίζει τη συζήτηση περί νομίμου και ηθικού. Βεβαίως και είναι νόμιμο. Μπορεί να απουσιάζει διαρκώς από τη Βουλή ο κ. Μητσοτάκης. Δεν είπε κανείς ότι είναι παράνομο. Βεβαιότατα. Πολιτικά τον κρίνουμε, όμως. Πολιτικά κρίνουμε την απουσία του ως μια κορυφαίας σημασίας πολιτική επιλογή. Και αυτή η επιλογή επιτρέψτε μου να σας πω ότι θα τον ακολουθεί. Όπως θα τον ακολουθεί και το γεγονός ότι είχε στο γραφείο του πενήντα μετακλητούς υπαλλήλους. Ή ότι έπαυσε άνευ δεύτερου λόγου διευθυντές και γενικούς διευθυντές και διόρισε με απλώς υπουργική υπογραφή τους αντικαταστάτες τους. Και έπαυσε και ανθρώπους που είχαν κριθεί από τα υπηρεσιακά συμβούλια.

Κοιτάξτε, λοιπόν, ποια είναι η ιστορία του κόμματός σας. Δεν την κατακρίνω. Αλλά, πραγματικά, η ιστορία της Νέας Δημοκρατίας θα μπορούσε να συμπυκνωθεί ως ιστορία δύο-τριών πολιτικών οικογενειών. Πώς με τέτοια άνεση εσείς έρχεστε εδώ και εκτοξεύετε τέτοιες κατηγορίες ενάντια σε αυτή την Κυβέρνηση; Ο ελληνικός λαός καταλαβαίνει. Και καταλαβαίνει μάλιστα, θα σας έλεγα, ότι το πλεονέκτημα το δικό μας και η δυνατότητά μας ακριβώς να τα βάζουμε με κατεστημένα συμφέροντα προέρχεται από το γεγονός ότι δεν ήμασταν κομμάτι του παλιού πολιτικού συστήματος.

Τώρα, για το αν θα φύγουμε γρήγορα ή όχι, θα σας έλεγα να μη βιάζεστε. Διότι όποιος βιάζεται πολύ καίγεται στο ζέσταμα. Αυτό δεν αφορά μόνο όσους βρίσκονται εντός της Αιθούσης, εντός της Βουλής και εντός της πολιτικής. Αφορά και άλλους, οι οποίοι νομίζουν ότι το 2016 είναι 1965. Αυτά πέρασαν.

Ολοκληρώνοντας, θα σας έλεγα ότι υπάρχει ένα παραδοσιακό πρόβλημα στην ελληνική δημόσια διοίκηση. Γιατί η ελληνική δημόσια διοίκηση, το ελληνικό κράτος, δεν οικοδομήθηκε ως ένας μηχανισμός, ο οποίος έπρεπε να αντιγυρίσει στον πολίτη υπηρεσίες και δικαιώματα. Οικοδομήθηκε ως ένας μηχανισμός αναπαραγωγής κομμάτων και πελατειακών σχέσεων. Και ερχόμαστε εμείς –δυστυχώς έφτασε ο κόμπος στο χτένι- για να κάνουμε αυτή τη μεγάλη τομή. Ας μην εκτοξεύουμε, λοιπόν, τέτοιες κατηγορίες και ας ασχοληθούμε με τα πραγματικά προβλήματα. Επαναλαμβάνω ότι είναι πάρα πολύ ευτυχές το γεγονός ότι είμαστε την επομένη της ψήφισης του νομοσχεδίου για τη δημόσια διοίκηση, το οποίο κάνει μια τομή σε σχέση με την ύπαρξη του πελατειακού κράτους.

Κυρία Παπακώστα, να είστε βέβαιη ότι αυτή η Κυβέρνηση κινείται και εναντίον του πελατειακού κράτους και εναντίον αυτών που νομίζουν ότι εσαεί θα έχουν το κράτος πελάτη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Επόμενη είναι η τέταρτη με αριθμό 557/16-2-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την προσγείωση στρατιωτικών αεροπλάνων στη Ρόδο.

Στην επίκαιρη ερώτηση θα απαντήσει ο Υπουργός Εθνικής Άμυνας κ. Πάνος Καμμένος.

Κύριε Αντιπρόεδρε, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, ο στόχος της επίκαιρης αυτής ερώτησης είναι ουσιαστικά να απαντήσει η Κυβέρνηση και όχι ο Υπουργός Εθνικής Άμυνας. Η ερώτηση γίνεται στον Υπουργό Εθνικής Άμυνας, διότι σε όλη αυτή τη φιλολογία υπήρξε, αν θέλετε, επιχείρημα το γεγονός ότι το πρωθυπουργικό αεροπλάνο χαρακτηρίστηκε ως στρατιωτικό αεροπλάνο. Και γι’ αυτό τον λόγο η ερώτηση γίνεται προς τον Υπουργό Εθνικής Άμυνας.

Η επίκαιρη ερώτηση, λοιπόν, αφορά το γεγονός ότι η Βουλή θα πρέπει να ενημερωθεί για το τι ακριβώς συνέβη. Εγράφησαν πολλά, ελέχθησαν πολλά, τα οποία έχουν τον χαρακτήρα της υπερβολής, όπως γίνεται κάθε φορά. Κατά συνέπεια το να ζητάμε να πει ο Υπουργός Εθνικής Άμυνας ή, αν θέλετε, ο Υπουργός Εξωτερικών τι ακριβώς συνέβη, νομίζω ότι είναι κάτι και λογικό και αναμενόμενο.

Στη δευτερολογία μου, αν υπάρξει θέμα, θα το αναπτύξω.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κρεμαστινό.

Έχετε τον λόγο, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, κατ’ αρχάς θέλω να ενημερώσω τους συναδέλφους ότι απάντησα στον κ. Κρεμαστινό άλλες δύο φορές στο συγκεκριμένο ερώτημα, ως οφείλω ως Υπουργός Εθνικής Άμυνας. Του απάντησα στην τηλεφωνική μας επικοινωνία, του απάντησα στις 17 Φεβρουαρίου του 2016 σε ερώτηση που μου έθεσε στην Επιτροπή Εθνικής Άμυνας και Εξωτερικών Υποθέσεων σε απόρρητη συνεδρίαση, με κατάθεση μάλιστα στοιχείων, τα οποία φέρουν τον βαθμό του απορρήτου και δεν θα τα πω στην Ολομέλεια.

Εδώ, όμως, πραγματικά δημιουργείται ένα κλίμα, το οποίο πραγματικά δεν αντιλαμβάνομαι για ποιον λόγο δημιουργείται. Το δημιουργεί η Χρυσή Αυγή, η οποία συνοδεύει κάποιους ναζιστές που επιδεικνύουν τη ναζιστική σημαία στην Ακρόπολη, αλλά δεν καταλαβαίνω πώς είναι δυνατόν ένας Δωδεκανήσιος και δημοκρατικός Βουλευτής να θέτει τέτοιο θέμα.

Λοιπόν, σας απαντώ, κύριε Κρεμαστινέ, ότι δεν υπάρχει κανένας Έλληνας αξιωματικός και κανένας Έλληνας διπλωμάτης –και θέλω να ελπίζω μετά από σήμερα και κανείς Έλληνας Βουλευτής- ο οποίος να αμφισβητεί ότι τα πολεμικά αεροσκάφη προσγειώνονται και απογειώνονται στη Δωδεκάνησο και σε όλα τα νησιά του Αιγαίου εντός του FIR Αθηνών. Κανείς!

Και, βεβαίως, δεν θα μπορούσε να υπάρξει Έλληνας αξιωματικός ή Έλληνας διπλωμάτης ο οποίος θα δεχόταν το αίτημα της Τουρκίας, το πρωθυπουργικό αεροσκάφος να ανεφοδιαστεί στο Μπόντρουμ, για να ξεκαθαρίζουμε τα πράγματα.

Γνωρίζετε ότι στη Ρόδο υπάρχουν μόνιμα δύο πτητικά μέσα των Ενόπλων Δυνάμεων. Υπάρχει ένα Σούπερ Πούμα για έρευνα και διάσωση και υπάρχει και ένα Σινούκ του Στρατού Ξηράς. Προσγειώνονται δε και απογειώνονται, θα προσγειώνονται και θα απογειώνονται, προσγειώνονταν και απογειώνονταν όλα τα πολεμικά αεροσκάφη σε όλα τα νησιά του Αιγαίου, στη Ρόδο, στην Κω, στην Κάρπαθο, στην Κάσο, στη Λέρο και σε όλα τα νησιά στα οποία υπάρχουν αεροδρόμια και μονάδες. Ποτέ δεν ετέθη θέμα αμφισβήτησης του δικαιώματος των ελληνικών Ενόπλων Δυνάμεων να προσγειώνονται και να απογειώνονται σε ελληνικά αεροδρόμια.

Ετέθη εδώ πέρα, λοιπόν, ένα ζήτημα για το συγκεκριμένο αεροσκάφος. Το συγκεκριμένο αεροσκάφος από τότε που έγινε το ατύχημα του μακαρίτη του Κρανιδιώτη, το χειρίζεται η Πολεμική Αεροπορία. Είναι αεροσκάφος το οποίο πετάει με διαδικασία Yankee Ι, όταν είναι ο Πρωθυπουργός, και Yankee ΙΙ, όταν είναι οι Υπουργοί, δηλαδή είναι VIP δρομολόγιο με συγκεκριμένο σχέδιο πτήσεως που δεν κροσάρει άλλα αεροσκάφη. Και γι’ αυτόν τον λόγο, ως πολεμικό αεροσκάφος, παίρνει διπλωματική άδεια.

Στη συγκεκριμένη πτήση καλώς έκαναν οι Έλληνες αξιωματικοί της Πολεμικής Αεροπορίας και καλώς έκαναν οι Έλληνες διπλωμάτες και κατέθεσαν το σχέδιο πτήσης, για να πάει ο Πρωθυπουργός στην Τεχεράνη με ανεφοδιασμό στη Ρόδο.

Και έρχονται οι Τούρκοι και παράνομα ζητούν ο ανεφοδιασμός να γίνει στο Μπόντρουμ. Δηλαδή να κατέβει το αεροσκάφος στη Ρόδο και μετά να ξανακάνει ανεφοδιασμό στο Μπόντρουμ, για να ικανοποιήσουν τις δικές τους παράλογες απαιτήσεις. Ε, αυτήν τη χάρη δεν τους την κάναμε και δεν τους την έχει κάνει ποτέ κανένας.

Με ρωτάτε, μετά, εάν τα αεροπλάνα που μετέφεραν τον κ. Κάρολο Παπούλια προσγειώνονταν στην Κάσο. Βεβαίως προσγειώνονταν και θα προσγειώνονται και με τον κ. Παυλόπουλο και με τους επόμενους Προέδρους της Δημοκρατίας. Άλλα αεροπλάνα έφευγαν με τον αδελφό του Πρωθυπουργού τότε, επί Γεωργίου Παπανδρέου, για να διαπραγματευτούν με τον Εμίρη του Κατάρ υποθέσεις αποκρατικοποιήσεων. Μη με αναγκάσετε να σας καταθέσω σχέδια πτήσεως.

Και για να τελειώνουμε και με το θέμα του ΝΑΤΟ -επειδή έχετε ερώτηση και για τη Δευτέρα- ποτέ δεν ετέθη θέμα Δωδεκανήσου. Ποτέ! Δεν υπήρχε ποτέ θέμα Δωδεκανήσου. Βεβαίως και η συμφωνία ισχύει για όλο το Αιγαίο, ισχύει για το Καστελόριζο, για την Κω, για την Κάλυμνο, για την Ψέριμο, για το Αγαθονήσι, μέχρι τη Λήμνο. Ισχύει για όλο το Αιγαίο. Τέτοιο έγγραφο δεν υπήρξε ποτέ.

Χθες με επισκέφτηκε το κανονικό ΠΑΣΟΚ. Ήρθε ο κ. Καρχιμάκης, ο κ. Νιώτης, ο κ. Πετσάλνικος και μου είπαν τις ανησυχίες που έχει ο Δήμαρχος της Ρόδου.

Δεν υπάρχει λόγος να έχει καμμία ανησυχία, διότι δεν ετέθη ποτέ τέτοιο θέμα. Δεν υπήρξε καν έγγραφο. Sites της Χρυσής Αυγής έγραφαν αυτά τα πράγματα και τα επαναλαμβάνουμε δυστυχώς και φοβίζουμε τον κόσμο στα Δωδεκάνησα. Σας μιλάω σαν Δωδεκανήσιος. Να ξέρετε ότι, αν υπήρχε τέτοιο θέμα, εγώ πρώτος θα ήμουν αυτός που θα αντιδρούσε και εκείνος που θα απαντούσε όπως έπρεπε. Μην έχετε καμμία αμφιβολία. Δεν πρέπει να αναπαράγουμε τέτοιου είδους θέματα, τα οποία δεν υφίστανται, διότι πλήττουν τις εθνικές μας θέσεις. Πιστεύω να έγινα κατανοητός.

Επειδή ρωτάτε για το ΝΑΤΟ, χθες κατά τις τρεις η ώρα η συμφωνία έκλεισε και ήδη πλοία των νατοϊκών δυνάμεων έρχονται στην ακτογραμμή και στα Δωδεκάνησα και μέχρι τη Λήμνο και σ’ όλο το Αιγαίο, προκειμένου να διασφαλίσουν ότι όποιος διασώζεται εντός τουρκικών ή ελληνικών χωρικών υδάτων ή άλλων διεθνών υδάτων, θα πηγαίνει πίσω στην Τουρκία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Κρεμαστινέ, έχετε τον λόγο, για να δευτερολογήσετε.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κατ’ αρχάς, κύριε Υπουργέ, ηρεμήστε. Το να ρωτάμε για να διαβεβαιώσετε μέσω του Κοινοβουλίου τον ελληνικό λαό υπεύθυνα για το τι ακριβώς συνέβη δεν είναι ούτε αμφισβήτηση προσωπική για σας ούτε αμφισβήτηση καν για την Κυβέρνηση. Νομίζω ότι αυτό είναι φυσιολογικό. Δεν μπορώ να καταλάβω γιατί εκνευρίζεστε.

Το δεύτερο είναι ότι πράγματι εγώ ήλθα στην κεκλεισμένων των θυρών Επιτροπή Εθνικής Άμυνας και Εξωτερικών Υποθέσεων, για να αποφύγω την απάντηση, αλλά, όπως είδατε, μου εδόθη ένα λεπτό ολόκληρο για να μιλήσω, οπότε αντιλαμβάνεστε ότι δεν ήταν δυνατόν να γίνει συζήτηση στο ένα λεπτό.

Χαίρομαι, λοιπόν, που τα λέτε αυτά. Εγώ δεν τα αμφισβητώ. Άλλο, όμως, ήταν το ερώτημά μου και σας παρακαλώ να το αντιληφθείτε, αν θέλετε να απαντήσετε. Πράγματι, έτσι είναι τα πράγματα, όπως τα λέτε, αλλά, όταν το αεροπλάνο ζητάει την άδεια –και πρέπει να τη ζητήσει, γιατί περνάει από μία ξένη χώρα για να πάει σε μία άλλη χώρα- και η άλλη χώρα κατά τις απόψεις της λέει ότι, επειδή θεωρεί ότι η περιοχή είναι αποστρατιωτικοποιημένη, δεν εγκρίνει την πτήση –αυτό μάλλον συνέβη-, το ερώτημα το δικό μου είναι γιατί φεύγοντας το αεροπλάνο από δω δεν πάει στη Ρόδο να ανεφοδιαστεί και μετά εν συνεχεία να κατευθυνθεί κατευθείαν προς το Ιράν, αποφεύγοντας ακόμα και την Αίγυπτο.

Γιατί το λέω αυτό; Για έναν απλούστατο λόγο, για να μη δημιουργείται αυτή η παραφιλολογία. Διότι, εάν το αεροπλάνο κανονικά πήγαινε στη Ρόδο, ανεφοδιαζόταν, δεν πέρναγε πάνω από την Τουρκία με κατεύθυνση κατευθείαν στο Ιράν, δηλαδή πήγαινε Ισραήλ, οριακά Ιράκ και κατευθείαν Ιράν, όπως είναι ο χάρτης, και γρηγορότερα θα πήγαινε από πλευράς αποστάσεως και δεν θα υπήρχε όλη αυτή η παραφιλολογία. Αυτό ήταν το ερώτημά μου.

Εγώ δεν αμφισβητώ ούτε αυτά τα οποία λέτε ούτε εσάς προσωπικά ούτε τίποτα. Σας το είπα και προηγουμένως, γιατί προφανώς κάποιοι άλλοι σάς λένε άλλα πράγματα, τα οποία δεν εκφράζουν εμένα προσωπικά τουλάχιστον. Αυτό είναι. Τίποτα παραπάνω, τίποτα παρακάτω.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κρεμαστινό.

Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Με συγχωρείτε, κύριε συνάδελφε. Κάνατε ένα σχέδιο πτήσεως αυτή τη στιγμή.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Όχι, το ερώτημα είναι αυτό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Πρέπει να μας εξηγήσετε πώς θα πάει ένα αεροσκάφος από την Ελλάδα στο Ιράν χωρίς να περάσει ούτε από την Τουρκία ούτε από την Αίγυπτο. Δεν γίνεται αυτό. Ο χάρτης είναι συγκεκριμένος. Το σχέδιο πτήσεως, το οποίο κατετέθη ήταν με ανεφοδιασμό στη Ρόδο, για να περάσει πάνω από την Τουρκία. Σας το εξηγώ. Ζητούν οι Τούρκοι να ξαναγίνει ανεφοδιασμός στο Μπόντρουμ. Το αρνούμαστε επίσημα και διαμαρτυρόμαστε. Από κει και πέρα, ο σχεδιασμός για να περάσει από κάτω είχε παραπάνω μίλια. Έπρεπε, λοιπόν, ο ανεφοδιασμός να γίνει στην Αίγυπτο. Δεν μπορούσε να γίνει στη Ρόδο, διότι δεν έφτανε το καύσιμο να κάνει τον γύρο του κόσμου για να φτάσει κάτω.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Στη Ρόδο ήταν λιγότερα τα μίλια.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Τώρα, εάν είστε αεροπόρος… Να αφήσουμε τους ειδικούς να πουν.

Σας λέω, λοιπόν, ότι από τον χάρτη, αν δείτε, ο ανεφοδιασμός για να πάει στην Τεχεράνη περνάει μέσα από την Αίγυπτο. Δεν φτάνει το πρωθυπουργικό αεροσκάφος να πάει στη Ρόδο και από κει να πάει κάτω από την Αίγυπτο για να φτάσει.

Να σας πω κάτι; Από την ημέρα εκείνη μέχρι σήμερα, πάνω από εκατόν είκοσι πολεμικά αεροσκάφη έχουν εφοδιαστεί στη Ρόδο και στα νησιά της Δωδεκανήσου. Μην θέτετε θέματα που δεν υπάρχουν.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν το αμφισβητώ αυτό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κατ’ αρχάς, μιλήσατε εσείς για αποστρατιωτικοποίηση; Δέχεστε εσείς τέτοιον όρο; Δέχεστε τέτοιο πράγμα;

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν είπα τέτοιο πράγμα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δεν υπάρχει, λοιπόν, κανένας Έλληνας αξιωματικός, κανένας διπλωμάτης και –ελπίζω να μην ξανακάνετε το ολίσθημα- κανένας Έλληνας Βουλευτής που να μιλάει περί τέτοιων θεμάτων. Υπάρχει στρατός, ο οποίος φυλάει και προασπίζεται την εθνική κυριαρχία.

Και για να τελειώνουμε, για να σας δώσω να καταλάβετε μια και έξω, αυτή εδώ η Κυβέρνηση θέματα εθνικής κυριαρχίας ούτε τα συζητά ούτε υποχωρεί. Οι εποχές, που κάποιοι στηρίζατε κυβερνήσεις, που σας πρότειναν οι Υπουργοί να αφήσουμε τη σημαία στα Ίμια να την πάρει ο αέρας, τέλειωσαν. Και αυτή η Κυβέρνηση δεν έχει Υπουργό τον Πάγκαλο, ούτε Πρωθυπουργό τον Σημίτη. Οι εποχές των εθνικών υποχωρήσεων και της παραδόσεως του Οτσαλάν με στήριξη κοινοβουλευτική, έληξαν μια και έξω.

(Χειροκροτήματα από την πτέρυγα των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, ολοκληρώσατε.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Εγώ δεν ρώτησα αυτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κρεμαστινέ, τώρα αποχωρεί ο Υπουργός.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν ρώτησα αυτό. Η ερώτησή μου ήταν σαφής. Και δεν είχε καμμία σχέση με αμφισβήτηση κανενός.

**ΠΡΟΕΔΡΕΥΩΝ (Γεώργιος Λαμπρούλης):** Έγινε κατανοητό από τη δευτερολογία σας ότι δεν είχατε τέτοιο στόχο. Δεν νομίζω να εκλήφθηκε έτσι.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν απαντήθηκε, όμως.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα απολογηθώ για τον Υπουργό. Ο Υπουργός απάντησε συγκεκριμένα. Τι άλλο να σας πω;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εμείς, κύριε Πρόεδρε, που μας καθυστερεί τρεις μήνες, να πούμε δύο λόγια, που δεν ήλθε και πάλι ο Υπουργός;

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το 8ο Γυμνάσιο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί η έκτη με αριθμό 549/16-2-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημήτριου Καμμένου προς τον ΥπουργόΔικαιοσύνης, Διαφάνειας και Ανθρωπίνων Δικαιωμάτων, σχετικά με την καταβολή εμπράγματων εγγυήσεων για την αποφυλάκιση κατηγορουμένων.

Θα απαντήσει ο Υπουργός, κ. Νικόλαος Παρασκευόπουλος.

Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Καλημέρα, κύριε Υπουργέ. Γνωρίζοντας και τις υποχρεώσεις που έχετε θα είμαστε σύντομοι, αλλά και ουσιαστικοί.

(Θόρυβος από την πτέρυγα της Νέας Δημοκρατίας)

Παρακαλώ, κυρία Παπακώστα, λίγη ησυχία.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Καμμένε, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κάντε λίγο ησυχία, κύριοι Βουλευτές. Ελάτε κύριε Καμμένε.

**ΔΗΜΗΤΡΙΟΣ ΚΑΜΜΕΝΟΣ:** Όταν μιλήσατε δεν σας ενοχλήσαμε, κυρία Παπακώστα. Ενοχλείτε.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Όχι ονομαστικές αναφορές, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ.

Κύριε Καμμένε, συνεχίστε.

**ΔΗΜΗΤΡΙΟΣ ΚΑΜΜΕΝΟΣ:** Πολλά ονόματα του επιχειρηματικού, του πολιτικού και του δημοσίου βίου της χώρας, που ελέγχονται για σειρά κακουργηματικών πράξεων, όπως παράνομες δανειοδοτήσεις, ξέπλυμα βρώμικου χρήματος και απάτες κρίθηκαν προφυλακιστέοι. Πολλοί από αυτούς έκαναν χρήση του θεσμού της ποινικής συνδιαλλαγής και αποφυλακίστηκαν, αναλαμβάνοντας και στις δύο περιπτώσεις τη νομική και οικονομική υποχρέωση για καταβολή είτε εμπράγματων εγγυήσεων είτε χρηματικών-υλικών ικανοποιήσεων συνδιαλλαγής, βάσει των άρθρων 302 και 308Β του Κώδικα Ποινικής Δικονομίας.

Η ερώτηση είναι απλή και σαφής. Ερωτάται ο Υπουργός αν μπορεί να μας δώσει τα σχετικά έγγραφα που να πιστοποιούν το ύψος και το σύνολο του ποσού των εμπράγματων εγγυήσεων που έχουν εισπραχθεί από το ελληνικό δημόσιο μέχρι σήμερα για την αποφυλάκιση των καταδικασθέντων, σύμφωνα με τα άρθρα 302 και 308Β του Κώδικα Ποινικής Δικονομίας.

Δηλαδή, πρέπει να μάθουμε ως Βουλή και ως Κυβέρνηση αν πληρώθηκαν τα ποσά των εγγυήσεων όσων έχουν αποφυλακιστεί.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, τον κ. Καμμένο.

Τον λόγο έχει ο κύριος Υπουργός.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Ευχαριστώ πολύ και τον κ. Καμμένο που ανταποκρίθηκε στην έκκλησή μου για την συντομότερη δυνατή παρουσία εδώ, εν όψει μιας έκτακτης χρονικής δυσκολίας την οποία έχω.

Πρέπει να πω ότι το θέμα οπωσδήποτε είναι σοβαρό και είχε τεθεί το ίδιο και σε προηγούμενη ερώτηση. Το ερώτημα του κ. Καμμένου αναφέρεται στην εφαρμογή δύο κυρίως διατάξεων του Κώδικα Ποινικής Δικονομίας, στο άρθρο 302 και το άρθρο 308Β και βέβαια επικεντρώνεται, αν καταλαβαίνω καλά, στο θέμα της σύστασης εγγύησης εμπράγματης και στη δυνατότητα του δημοσίου να ωφελείται από αυτήν.

Θα ήθελα κατ’ αρχάς να πω ότι πιστεύω πως πρέπει να επικεντρωθούμε στο άρθρο 302, διότι το άρθρο 308Β αφορά διαφορές ιδιωτών. Οπότε, ούτως ή άλλως από τα καταβαλλόμενα δεν υπάρχει δημοσιονομικό όφελος. Ως προς το άρθρο 302 θα ήθελα να διευκρινίσω ότι, όντως, η διάταξη αυτή αφορά την καταβολή εγγύησης, ως περιοριστικού όρου στον ανακριτή ή στο δικαστήριο. Προβλέπεται μια ρύθμιση, την οποία δεν χρειάζεται να διαβάσω, ο κ. Καμμένος τη γνωρίζει εξίσου καλά με μένα.

Ζήτησα πάντως από τις αρμόδιες δικαστικές υπηρεσίες να εισφέρουν στοιχεία σχετικά με το ερώτημά σας για την περίοδο από 1-1-2014 έως και σήμερα. Αναμένω τις απαντήσεις, οι οποίες δεν έχουν ολοκληρωθεί προφανώς. Ωστόσο είμαι σε θέση ήδη να σας πω τα εξής:

Η περισσότερο ενδιαφέρουσα και η πλουσιότερη σε στοιχεία απάντηση προήλθε από τη Διεύθυνση Οργάνωσης και Λειτουργίας των Καταστημάτων Κράτησης, από την οποία προκύπτει ότι από 1-1-2014 έως τις 29-2-2016 οι κρατούμενοι, οι οποίοι κατέβαλαν εγγυήσεις με βάση το άρθρο 302 του Κώδικα Ποινικής Δικονομίας είναι συνολικά πεντακόσιοι πενήντα. Τα πρωτοδικεία, τα οποία απάντησαν είναι λίγα σε σχέση με τον αριθμό του συνόλου στα οποία απευθύνθηκα. Πρόλαβαν να απαντήσουν οκτώ μόλις πρωτοδικεία.

Στις απαντήσεις διαφαίνεται ότι υπάρχει μια διαφορετική πρόσληψη του θέματος από τα διάφορα δικαστήρια. Άλλοτε αναφέρονται ειδικά σε εμπράγματες εγγυήσεις, άλλοτε γενικά σε χρηματικές. Πάντως σε γενικές γραμμές οι απαντήσεις, τις οποίες έδωσαν τα δικαστήρια για εμπράγματες εγγυήσεις, στο σύνολό τους ήταν αρνητικές.

Επίσης, από τις εξήντα τρεις εισαγγελίες απάντησαν οι τριάντα έξι. Εξ αυτών οι τριάντα μία έστειλαν αρνητικές απαντήσεις και μόνο τέσσερις έχουν θετικές απαντήσεις για το θέμα των εμπράγματων εγγυήσεων. Νομίζω ότι, όντως, προκύπτει ένα έλλειμμα. Θα περιμέναμε η εφαρμογή να αποδίδει περισσότερα αποτελέσματα, κύριε Καμμένε. Δεν ξέρω αν υπάρχει ένα θέμα ενημέρωσης ή αν είναι διαδικασίες αξιολογήσεων ή αποτιμήσεων που οδηγούν σε αυτήν τη δυσκολία. Εν πάση περιπτώσει θα συνεχίσω την έρευνα και για τα υπόλοιπα πρωτοδικεία με σκοπό την ενίσχυση αυτής της διαδικασίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, σας ευχαριστώ πάρα πολύ για την απάντησή σας. Τα στοιχεία είναι ενδεικτικά της έλλειψης πολυετούς –και όχι της δικής μας Κυβέρνησης- ελέγχου και διαδικασιών των δομών των δικαστηρίων, των εισαγγελιών και –αν θέλετε- όλων των συναρμόδιων Υπουργείων, ακόμα και του Υπουργείου Οικονομικών.

Θεωρώ αδιανόητο να έχουμε μεγαλοεπιχειρηματίες, τους οποίους έχουμε δει σε εφημερίδες και πρωτοσέλιδα και προ του 2014, δηλαδή από το 2009 και 2010, με 2 εκατομμύρια ευρώ, με 3 εκατομμύρια ευρώ, με 5 εκατομμύρια ευρώ ποσά εγγυήσεων και πεντακόσιες χιλιάδες ποσά εμπράγματων εγγυήσεων, να αποφυλακίζονται για κακουργηματικές πράξεις μέχρι να εκδικαστεί η υπόθεσή τους και αυτά τα ποσά να μην μπορούμε να διασταυρώσουμε ότι έχουν εισπραχθεί από το ελληνικό δημόσιο σε όποια μορφή, είτε εμπράγματη είτε επιταγή είτε μετρητά είτε οτιδήποτε άλλο.

Θα παρακαλούσα τόσο εσάς όσο και τις εισαγγελίες και τις δομές του Υπουργείου να κάνουν τον έλεγχο αυτόν, διότι αυτά τα χρήματα είναι του ελληνικού λαού και αν κάποιοι έχουν αποφυλακιστεί και δεν έχουν πληρώσει τα χρήματα, εδώ υπάρχει δόλος και υπάρχει ποινικό αδίκημα και αυτών που τους αποφυλάκισαν και αυτών που δεν εισέπραξαν. Δεν πρέπει να συγχωρέσουμε κανέναν.

Ο λαός περνάει δύσκολες ώρες, η δικαιοσύνη πρέπει να απονέμεται ισόνομα προς όλους. Εάν κάποιος ατυχής χρειαστεί να δώσει 500 ευρώ ή 5.000 ευρώ για να πληρώσει μια εγγύηση για να βγει έξω και την πληρώνει, είναι κατανοητό και θεμιτό, αλλά εάν ένας μεγαλοσχήμων είναι να πληρώσει επίσης 5 εκατομμύρια ευρώ –και δεν αναφέρομαι σε ονόματα για ευνόητους λόγους- ή 500.000 ευρώ, οι οποίοι είναι πάνω από δέκα αυτοί που γνωρίζω τουλάχιστον εγώ, θα πρέπει να δούμε ότι τα πλήρωσαν. Και αν δεν τα πλήρωσαν, παρακαλώ να γίνει ενδελεχή εσωτερική έρευνα στο Υπουργείο, στις εισαγγελίες, ώστε να δούμε εάν και κατά πόσο εισπράχθηκαν, γιατί δεν εισπράχθηκαν τα ποσά και εάν είναι νόμιμα ή παράνομα ελεύθεροι οι καταδικασθέντες.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καμμένο.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ.

Το τελευταίο θέμα, το οποίο έθεσε ο κ. Καμμένος, είναι εξαιρετικά σοβαρό. Έχει ποινικές διαστάσεις εάν θα έχει συμβεί έξοδος χωρίς καταβολή της εγγυήσεως. Επομένως ασφαλώς και εμείς οφείλουμε να το διερευνήσουμε, και θα το επισημάνω.

Και εσείς οπωσδήποτε, κύριε Καμμένε, εάν έχετε υπ’ όψιν σας οποιοδήποτε στοιχείο που θα μπορούσε να μας βοηθήσει σε αυτήν τη διερεύνηση, θα μας το παράσχετε για να προσπαθήσουμε εδώ να αποδώσουμε δικαιοσύνη και να βοηθήσουμε τη λειτουργία και του σωφρονιστικού και του ποινικού συστήματος γενικότερα.

Κατά τα λοιπά, ελπίζω ότι προσεχώς θα βοηθήσει την καλύτερη καταγραφή και την εξεύρεσή στοιχείων, η ανάπτυξη της ηλεκτρονικής καταγραφής δεδομένων, η οποία αποτελεί έναν από τους λόγους που οδηγούν σε καθυστερήσεις για την αναγνώριση στοιχείων, τα οποία αφορούν και τις εγγυήσεις αυτές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συζητηθεί η πέμπτη με αριθμό 550/16-2-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασίλειου Κόκκαλη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την Επιτροπή Αξιολόγησης και την Επιτροπή Επάρκειας των άρθρων 15 και 16 του Κώδικα περί Δικηγόρων και την υπέρμετρη καθυστέρηση εγγραφής στα μητρώα ασκούμενων πτυχιούχων Νομικής που έχουν αναγνώριση αντιστοιχίας πτυχίων από τον ΔΟΑΤΑΠ.

Θα απαντήσει ο Υπουργός, κ. Νικόλαος Παρασκευόπουλος.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η Επιτροπή Αξιολόγησης του Κώδικα περί Δικηγόρων με αρκετή καθυστέρηση, τουλάχιστον δύο ετών, αποφάσισε την εγγραφή στα βιβλία ασκουμένων, όσων είχαν υποβάλει αίτηση μέχρι 10-9-2014. Όσοι, όμως, από 10-9-2014 μέχρι και σήμερα έχουν υποβάλει αίτηση, δυστυχώς, είναι σε καθεστώς ομηρίας και τους έχει παραπέμψει στην Επιτροπή Αξιολόγησης. Έχουμε μια διαρκή, συνεχόμενη, σιωπηρή απόρριψη του αιτήματος.

Επί της τεκμαιρόμενης σιωπηρής απόρριψης των αιτημάτων περί εγγραφής στα βιβλία ασκουμένων των αποφοίτων των νομικών σχολών των κυπριακών πανεπιστημίων, κύριε Υπουργέ, έχουν εκδοθεί τέσσερις αποφάσεις του Γ΄ Τμήματος του Συμβουλίου της Επικρατείας, οι οποίες έκριναν ως μη νόμιμη τη σιωπηρή άρνηση εγγραφής στα βιβλία ασκουμένων.

Ερωτάσθε αν είναι στην πρόθεση της Κυβέρνησης η τροποποίηση της σχετικής απόφασης και μάλιστα με την προσθήκη πρότασης ότι παρέλκει οποιαδήποτε έρευνα, αφ’ ης στιγμής είναι ισότιμα τα πτυχία μέσω ΔΟΑΤΑΠ. Αυτή είναι η πρόταση η δική μου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κόκκαλη.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κατ’ αρχάς, να ευχαριστήσω και τον κ. Κόκκαλη για την επίσπευση της προσέλευσης εδώ, μου το ζήτησε ειδικά. Το ερώτημά του πρωτοκολλήθηκε μόλις στις 22-2-2016 και, επομένως, τα στοιχεία, τα οποία πρόλαβα να συλλέξω, συλλέχθηκαν με σχετική συντομία.

Εν πάση περιπτώσει, επειδή το θέμα είναι γνωστό, μπορώ να πω αυτήν τη στιγμή τα εξής: Βεβαίως, μέχρι σήμερα το πρόβλημα ήταν η καθυστέρηση έκδοσης των αποφάσεων της επιτροπής του άρθρου 15. Ήδη έχουμε περάσει στην αναμονή της έκδοσης αποφάσεων για την αντίστοιχη επιτροπή του άρθρου 16. Σήμερα πια έχουμε απόφαση και μπορούμε να προχωρήσουμε σε μια κριτική ως προς το περιεχόμενό της.

Ωστόσο, κύριε Κόκκαλη, μου είναι πάρα πολύ δύσκολο, με την ιδιότητα που έχω, να ασκήσω κριτική στο περιεχόμενο των αποφάσεων. Πρόκειται για εξατομικευμένες κρίσεις που υπάγονται σε ένα αρμόδιο όργανο και νομίζω ότι ο Υπουργός δεν μπορεί να κρίνει το περιεχόμενό τους ειδικότερα.

Πάντως, μπορώ να πω τις πάγιες θέσεις της Κυβέρνησης και, σε ό,τι αφορά και τις νομοθετικές στοχεύσεις, να πω ότι οι αρχές στις οποίες ανατίθενται αυτά τα καθήκοντα πρέπει να δείχνουν ζήλο, να εργάζονται εντατικά, με ταχύτητα, διότι εδώ πρόκειται για νέους ανθρώπους που αγωνιούν για τη σταδιοδρομία τους και νομίζω ότι καθυστερήσεις δεν επιτρέπονται.

Νομίζω ότι ως προς τα κριτήρια για την έκδοση αυτών των σχετικών αποφάσεων μπορεί να χρησιμεύσει ιδιαίτερα μια σχετική απόφαση του Συμβουλίου της Επικρατείας, η 2617/2015, η οποία παρέχει όντως κριτήρια για τη λειτουργία της Επιτροπής Αξιολόγησης. Είναι ενδιαφέρουσα και μπορώ να σας πω δυο λόγια.

Το δικαστήριο είχε κρίνει σχετικά με αίτηση εγγραφής στον Δικηγορικό Σύλλογο Θεσσαλονίκης. Θεώρησε ότι, όταν κοινοτικός υπήκοος ζητεί να του επιτραπεί να διανύσει σε κράτος-μέλος την υποχρεωτική άσκηση, που προβλέπει το κράτος αυτό ως προϋπόθεση για την άσκηση του επαγγέλματος του δικηγόρου κι επικαλείται τίτλους που έχει αποκτήσει σε άλλο κράτος, τότε η αρμόδια αρχή του κράτους υποδοχής οφείλει να λάβει υπ’ όψιν της τους τίτλους, συνεκτιμώντας αυτούς στο πλαίσιο μιας συνολικής αξιολόγησης.

Βεβαίως, η αναγωγή σε μια συνεκτίμηση και μια συλλογική αξιολόγηση δίνει ένα βαθμό ρευστότητας στα κριτήρια για τα οποία πολλές φορές μπορεί να αναπτυχθεί μια κριτική.

Τώρα, βεβαίως, αυτό το οποίο νομίζω ότι είναι το κέντρο βάρους του ερωτήματός σας είναι το αν η καθυστέρηση λειτουργίας της επιτροπής του άρθρου 16 ή γενικά η λειτουργία των δύο επιτροπών αυτή τη στιγμή δείχνει ότι χάριν της επιτάχυνσης και της αποτελεσματικής εφαρμογής θα πρέπει να έχουμε κάποια μεταρρύθμιση.

Νομίζω ότι η μεταρρύθμιση πρέπει να εξεταστεί, είτε με υπουργική απόφαση είτε και με νομοθετική ρύθμιση υπέρτερης κανονιστικής ισχύος. Ωστόσο, αυτό προϋποθέτει προηγουμένως μια διαβούλευση με όλους όσοι συμβάλλουν στην εφαρμογή του θεσμού.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ,κύριε Πρόεδρε.

Εν συντομία, κύριε Υπουργέ, τριών δεδομένων, πρώτον, της απόφασης 2617/2015 του Ανώτατου Ακυρωτικού, η οποία έκρινε ως μη νόμιμη τη σιωπηρή άρνηση στην απόρριψη του αιτήματος, δεύτερον, του οξύμωρου να έχουμε ακαδημαϊκά δικαιώματα, αλλά να μην έχουμε επαγγελματικά δικαιώματα και, τρίτον, του γεγονότος ότι συνωστίζονται και θα είναι όμηροι αρκετοί, οι οποίοι θα δώσουν τώρα τον Απρίλιο του 2016, θα ήθελα να σας κάνω την εξής ερώτηση:

Υπάρχει στη σκέψη του Υπουργείου κάποια πρωτοβουλία εντός των επομένων μηνών ή μηνός, δεδομένου ότι τον Απρίλιο του 2016 είναι οι εξετάσεις για τους ασκούμενους;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κόκκαλη.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Όπως είπα και προηγουμένως, υπάρχουν σκέψεις για μεταρρυθμίσεις. Ίσως στη δεύτερη επιτροπή, στην επιτροπή του άρθρου 16, να χρειάζεται ενίσχυση, αριθμητική ή ποσοστιαία, η παρουσία ακαδημαϊκών στην επιτροπή αυτή. Ως γνωστόν, στην πρώτη επιτροπή μετέχουν μόνο δικηγόροι.

Θα δίσταζα, όμως, κύριε Βουλευτά, για μια μεταρρύθμιση που θα γινόταν την τελευταία στιγμή πριν από τις εξετάσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην επόμενη επίκαιρη ερώτηση, επιτρέψτε μου να αναφερθώ σε έναν αριθμό επίκαιρων ερωτήσεων που δεν πρόκειται να συζητηθούν, λόγω κωλύματος Υπουργών.

Η πρώτη με αριθμό 563/22-2-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον ΥπουργόΕργασίας, Κοινωνικής Ασφάλισης και Κοινωνικής Αλληλεγγύης**,** σχετικά με την κατάργηση διπλών και τριπλών συντάξεων που χορηγούνται σε Βουλευτές και αιρετούς της τοπικής αυτοδιοίκησης, δεν θα συζητηθεί λόγω κωλύματος Υπουργού.

Η πέμπτη με αριθμό 553/16-2-2016 πέμπτη επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τους ΥπουργούςΕσωτερικών και Διοικητικής ΑνασυγκρότησηςκαιΠαιδείας, Έρευνας και Θρησκευμάτων, σχετικά με τη λήψη μέτρων για τη διασφάλιση της καθαριότητας των σχολικών μονάδων και των εργασιακών δικαιωμάτων των καθαριστών ή καθαριστριών που απασχολούνται στα σχολεία της χώρας, δεν θα συζητηθεί λόγω κωλύματος του Υπουργού Παιδείας κ. Φίλη, ο οποίος βρίσκεται στις Βρυξέλλες.

Η πρώτη με αριθμό 543/15-2-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με την απένταξη από το ΕΣΠΑ του έργου «οδικός άξονας Ηράκλειο-Μεσαρά» και την καθυστέρηση ολοκλήρωσής του, δεν θα συζητηθεί λόγω κωλύματος Υπουργού.

Η δεύτερη με αριθμό 548/16-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Γεωργίου Γερμενή προς τον Υπουργό Οικονομικών, σχετικά με την «πώληση του Αστέρα Βουλιαγμένης από το ΤΑΙΠΕΔ», δεν θα συζητηθεί λόγω κωλύματος Υπουργού.

Η έβδομη με αριθμό 534/15-2-2016 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασίλειου Γιόγιακα προς τον Υπουργό Περιβάλλοντος και Ενέργειας,σχετικά με την παραμετροποίηση των τιμών πώλησης ηλεκτρικής ενέργειας από τους κατ’ επάγγελμα αγρότες–ιδιοκτήτες φωτοβολταϊκών σταθμών, δεν θα συζητηθεί λόγω κωλύματος Υπουργού.

Η δέκατη με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου–Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η κυβέρνηση ΣΥΡΙΖΑ-ΑΝΕΛ στα χρεοκοπημένα κόμματα», δεν θα συζητηθεί λόγω κωλύματος Υπουργού.

Η εντέκατη με αριθμό 408/18-1-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, δεν θα συζητηθεί λόγω κωλύματος Υπουργού.

Η δωδέκατη με αριθμό 426/19-1-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και ΔιοικητικήςΑνασυγκρότησης,σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE SOLUTIONS», δεν θα συζητηθεί λόγω κωλύματος Υπουργού.

Η δέκατη τρίτη με αριθμό 429/19-1-2016 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων, δεν θα συζητηθεί λόγω κωλύματος Υπουργού.

Η δέκατη τέταρτη με αριθμό 497/8-2-2016 επίκαιρη ερώτηση δεύτερου κύκλου του Βουλευτή Λάρισας του Ποταμιού κ. Κωνσταντίνου Μπαργιώταπρος τον Υπουργό Υγείας, σχετικά με τα προβλήματα στον χώρο της υγείας, τις σοβαρές ελλείψεις στις μονάδες εντατικής θεραπείας (ΜΕΘ) και την ανάπτυξη του Εθνικού Οργανισμού Μεταμοσχεύσεων (ΕΟΜ), δεν θα συζητηθεί λόγω κωλύματος Υπουργού.

Η πρώτη με αριθμό 1944/15-12-2015 του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη μείωση των χρεώσεων στη χρήση πλαστικού χρήματος και συναλλαγών μέσω e-banking, δεν θα συζητηθεί λόγω κωλύματος Υπουργού.

Η δεύτερη με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως Συμβούλου της Κυβέρνησης, δεν συζητείται λόγω κωλύματος του Υπουργού.

Τέλος, η τρίτη με αριθμό 1730/8-12-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με τις προμήθειες των τραπεζών για τις διατραπεζικές μεταφορές χρημάτων και χρήσης καρτών, δεν θα συζητηθεί λόγω κωλύματος του Υπουργού.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κωνσταντινόπουλε, έχετε τον λόγο για ένα λεπτό, αυστηρά, σας παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εντάξει, κύριε Πρόεδρε.

Σας καταθέτω και σας λέω ότι εδώ και τρεις μήνες, από τις 11-1-2016 -μπαίνουμε στον τρίτο μήνα, την επόμενη εβδομάδα θα φτάσουμε στις 11-3-2016- έχω καταθέσει ερώτηση προς τον Υπουργό Οικονομικών, ο οποίος δεν έρχεται να απαντήσει.

Απευθύνομαι σε εσάς –είστε Αντιπρόεδρος της Βουλής- και σας ρωτάω με απόλυτη ειλικρίνεια, τι πρέπει να γίνει για να απαντήσει ο Υπουργός Οικονομικών. Είναι τρεις μήνες. Χθες το βράδυ ο Υπουργός μιλούσε σε μία εκδήλωση του BBC, δεν είναι εκτός Ελλάδας και δεν έρχεται να απαντήσει. Πείτε μου, σας παρακαλώ, τι πρέπει να γίνει.

Μιλάω για μία επένδυση, αυτή του Ελληνικού, που θα φέρει δεκάδες χιλιάδες θέσεις εργασίας, κάτι για το οποίο συνεννοούμαστε και φοβάμαι ότι η Κυβέρνηση και ο κ. Τσακαλώτος, που δεν έρχεται, μας επιφυλάσσουν κάποια έκπληξη. Ελπίζω να μην κάνουν και το Ελληνικό hot spot!

Κύριε Πρόεδρε, θέλω σας παρακαλώ να μου πείτε εσείς –εσείς είστε στην Έδρα τώρα, σας καταλαβαίνω- τι να κάνω ως Βουλευτής.

**ΠΡΟΕΔΡΕΥΩΝ (Γεώργιος Λαμπρούλης):** Σήμερα στις 15:00΄ έχει προγραμματιστεί Διάσκεψη των Προέδρων. Επανειλημμένως, έχουν τεθεί αντίστοιχα ζητήματα, όπως το δικό σας, για ερωτήσεις που δεν έχουν απαντηθεί, ακόμη και στο διάστημα που βάλατε εσείς, το τρίμηνο. Και σήμερα, για παράδειγμα, περίπου το 50% των ερωτήσεων δεν συζητιούνται λόγω κωλύματος Υπουργού. Ακούσατε προηγουμένως και τον κατάλογο, που εν τάχει ανέγνωσα.

Έχετε δίκιο, όπως και όλοι οι Βουλευτές, που ζητούν από τους Υπουργούς να παρίστανται εδώ, όταν κατατίθενται οι ερωτήσεις τους και ζητούν απαντήσεις. Αυτό είναι ένα ζήτημα που θα πρέπει να απασχολήσει την Κυβέρνηση.

Σε ό,τι αφορά το Προεδρείο, κατ’ επέκταση τη Διάσκεψη των Προέδρων, επανειλημμένως και εγγράφως έχουμε αποστείλει, διά του Πρόεδρου της Βουλής, βεβαίως, τα αντίστοιχα έγγραφα-απαιτήσεις προς την Κυβέρνηση, προκειμένου οι Υπουργοί να παρίστανται στις επίκαιρες ερωτήσεις.

Πέραν τούτου, δεν μπορούμε να κάνουμε κάτι άλλο, παρά να εντείνουμε την πίεση προς την Κυβέρνηση, ούτως ώστε οι Υπουργοί να έρχονται και να απαντούν στις επίκαιρες ερωτήσεις.

Έχετε δίκιο, όπως και όλοι οι Βουλευτές, όλων των Κοινοβουλευτικών Ομάδων.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Υπάρχει άλλος Υπουργός που έχει καθυστερήσει τρεις μήνες;

**ΠΡΟΕΔΡΕΥΩΝ (Γεώργιος Λαμπρούλης):** Επιτρέψτε μου. Απ’ ό,τι μόλις με ενημέρωσαν, κατά τη διάρκεια της παρέμβασής σας, ο κ. Τσακαλώτος είπε και σε εσάς –δεν ξέρω αν ειπώθηκε έτσι, αλλά οφείλω να το μεταφέρω όπως μου μεταφέρθηκε- ότι όλες τις αναπάντητες έως τώρα επίκαιρες ερωτήσεις, που άπτονται της αρμοδιότητας του Υπουργείου του, άμεσα -αν κατάλαβα καλά- θα τις μαζέψει, για να απαντηθούν συνολικά. Εγώ σας μεταφέρω αυτό. Δεν ξέρω αν το ίδιο ελέχθη και σε εσάς.

Από εκεί και πέρα, δεν θα μείνουμε σε αυτό. Εμείς ως Διάσκεψη Προέδρων -επαναλαμβάνω ότι και σήμερα στις 15:00΄ έχουμε Διάσκεψη των Προέδρων- θα θέσουμε το ζήτημα. Υπάρχει εκπρόσωπος και από την παράταξή σας. Εξάλλου, όλοι το θέτουμε αυτό το ζήτημα και, νομίζω, υπάρχει ομοφωνία σε αυτό, δηλαδή στην κατεύθυνση να πιέσουμε την Κυβέρνηση και να έρχονται οι Υπουργοί.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, μπορώ να πω κάτι;

**ΠΡΟΕΔΡΕΥΩΝ (Γεώργιος Λαμπρούλης):** Να μην κάνουμε άλλο διάλογο τώρα. Νομίζω ότι έγινε κατανοητό. Καταθέσατε την άποψή σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κάθε φορά που ο κ. Τσακαλώτος δεν έρχεται στη Βουλή, την προηγούμενη μέρα τηλεφωνεί η γραμματέας του στο γραφείο μου και λέει το εξής: «Δεν θα μπορέσω να πάω αύριο. Να συνεννοηθούμε πότε θα έρθει την επόμενη φορά».

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Κωνσταντινόπουλε. Εγώ όφειλα να μεταφέρω αυτό που μου έδωσαν οι Υπηρεσίες, όχι μόνο τι είπαν οι συνεργάτες του Υπουργού σε εσάς, αλλά και τι θέλει να μεταφερθεί, μέσω ημών, προς το Σώμα από τον ίδιο τον Υπουργό.

Νομίζω έγινε κατανοητό.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Άντε να δούμε την άλλη φορά!

**ΠΡΟΕΔΡΕΥΩΝ (Γεώργιος Λαμπρούλης):** Ερχόμαστε στην ένατη με αριθμό 530/12-2-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου-Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την έρευνα και διάσωση στο Αιγαίο.

Θα απαντήσει ο Υπουργός κ. Θεόδωρος Δρίτσας.

Κύριε Κούζηλε, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, νέα πρόκληση είχαμε από την Τουρκία, που εξέδωσε ΝΟΤΑΜ, με την οποία αμφισβητεί την περιοχή έρευνας και διάσωσης γύρω από τη νησίδα Κίναρο, όπου διεξάγονταν οι έρευνες για τον εντοπισμό των τριών αξιωματικών του ελικοπτέρου AB 212.

Επίσης, στην απόφαση, με την οποία η ελληνική Κυβέρνηση έδωσε άδεια για τον έλεγχο του Αιγαίου στο ΝΑΤΟ, προβλέπεται με σαφήνεια ότι θα υπάρχει απόλυτος σεβασμός των πλοίων της δύναμης προς το Ενιαίο Κέντρο Συντονισμού Έρευνας και Διάσωσης, όσον αφορά τη δράση τους στο πλαίσιο της επιχείρησης. Η Τουρκία συστηματικά επί δεκαετίες, από το 1979 και μετά, προσπαθεί να μας εκτοπίσει από τη διεξαγωγή έρευνας και διάσωσης στον τομέα ευθύνης μας, δημιουργώντας γκρίζες ζώνες.

Ερωτάσθε, κύριε Υπουργέ, ποιος θα ασκεί κυριαρχικά δικαιώματα στον ελληνικό χώρο ευθύνης, έρευνας και διάσωσης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κατ’ αρχάς, θεωρώ υποχρέωσή μου για μία ακόμη φορά -με δεδομένο ότι η ερώτηση, στην οποία καλούμαι να απαντήσω, αφορά την τραγική απώλεια ζωής των μελών του πληρώματος- να αποτίσω φόρο τιμής στη μνήμη του υποπλοιάρχου Αναστασίου Τουλίτση, του κυβερνήτη, του υποπλοιάρχου Κωνσταντίνου Πανανά, του συγκυβερνήτη, και του ανθυπασπιστή Ελευθερίου Ευαγγέλου, ναυτίλου στο ελικόπτερο αυτό. Αιωνία η μνήμη τους και η τιμή και της ελληνικής Βουλής και του ελληνικού λαού!

Η ερώτηση, όπως είναι διατυπωμένη, μπορεί να έχει στον πυρήνα της μόνο μία απάντηση: Ποιος ασκεί τα κυριαρχικά δικαιώματα στον ελληνικό χώρο; Σταματώ εδώ.

Τα κυριαρχικά δικαιώματα στον ελληνικό χώρο τα ασκεί η Ελλάδα αδιαμφισβήτητα και χωρίς καμμία δυνατότητα οποιουδήποτε, όποια αμφισβήτηση και αν προβάλλει, να έχει επιτυχή διαφοροποίηση προς αυτή την βασική έννοια.

Θα ήθελα να προσθέσω ότι η άσκηση των κυριαρχικών δικαιωμάτων, που κάθε χώρα –και η δική μας- και οι Ένοπλες Δυνάμεις και τα Σώματα Ασφαλείας και το Λιμενικό Σώμα και η πολιτεία ολόκληρη τα υπερασπίζεται, δεν έχει σχέση με το αν κάποιος θέλει να τα αμφισβητήσει. Έχει σχέση με το πώς τα υπερασπίζεται. Νομίζω ότι διαχρονικά αλλά και στη σύγχρονη πραγματικότητα, τώρα με την ευθύνη της δικής μας Κυβέρνησης αλλά και στο συγκεκριμένο περιστατικό με τον τρόπο που ενήργησε η ελληνική Κυβέρνηση και τα Υπουργεία και οι υπηρεσίες και τα σώματα, κανείς δεν μπορεί να αμφισβητήσει ότι υπήρχε απόλυτη υπεράσπιση –όχι μόνο υπεράσπιση αλλά και άσκηση- των κυριαρχικών δικαιωμάτων.

Είναι θεωρητικό -δεν αφορά το συγκεκριμένο περιστατικό- αλλά θα πρέπει, για να έχουμε και μία σαφέστερη προσέγγιση στα πράγματα αυτά και να μη δημιουργούμε ανησυχίες, ακόμα και το πότε θα αποφασίσει κάθε χώρα και με ποιον τρόπο να ασκήσει τα κυριαρχικά της δικαιώματα, είναι στοιχείο της κυριαρχίας της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό διδάσκεται σε όλες τις σχολές του κόσμου. Αυτό είναι βασικό στοιχείο του Διεθνούς Δικαίου, γιατί οι διεθνείς σχέσεις έχουν λεπτές ισορροπίες, έχουν ζητήματα και παραμέτρους, που πρέπει να τα συνεκτιμήσει κανείς κάθε φορά και δεν είναι ζήτημα μόνο της αυτοπεποίθησης και της λεβεντιάς, που πρέπει να έχει κάθε χώρα και κάθε λαός.

Είναι κυρίως η σωστή διαχείριση μιας σειράς λεπτών ζητημάτων που ακριβώς εμπεριέχουν και ως στοιχείο της κυριαρχίας –επαναλαμβάνω- το αν θα αποφασίσει, πότε και με ποιον τρόπο κάθε χώρα να ασκήσει αυτή την κυριαρχία της. Επομένως δεν υπάρχουν ζητήματα.

Υπάρχει ένα ζήτημα ασάφειας στην ερώτηση, το ποιος θα ασκεί τα κυριαρχικά δικαιώματα ευθύνης, έρευνας και διάσωσης στον ελληνικό χώρο. Εδώ χρειάζεται, επίσης, μία διευκρίνιση. Το δικαίωμα έρευνας και διάσωσης δεν εντάσσεται υπό την ακριβή ορολογία και έννοια σε αυτό που λέμε «κυριαρχικά δικαιώματα». Είναι αρμοδιότητα του κράτους, είναι αρμοδιότητα που έχει αναληφθεί και μέσα από διεθνείς συμβάσεις. Φυσικά και αυτή την υπερασπιζόμαστε, αλλά είναι άλλο τα κυριαρχικά δικαιώματα, δηλαδή η φύλαξη των συνόρων, της εδαφικής και εθνικής ακεραιότητας, της εθνικής ανεξαρτησίας και άλλο η έρευνα, η διάσωση ως κυριαρχικό δικαίωμα στο Διεθνές Δίκαιο και στη διεθνή πρακτική. Οπότε πρέπει και σε αυτό να κάνουμε διάκριση. Παρ’ όλα αυτά και εδώ ως αρμοδιότητα πάλι δεν υπήρξε κανένα κενό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τη δυνατότητα να συνεχίσετε και στη δευτερολογία σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αναλυτικότερα θα επανέλθω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Κούζηλε, έχετε τον λόγο για τη δευτερολογία σας.

**ΝΙΚΟΛΑΟΣ ΚΟΥΖΗΛΟΣ:** Υπάρχουν δύο ασάφειες όχι στην ερώτηση, αλλά στην Κυβέρνηση και θέλω να είμαι συγκεκριμένος σε αυτό που θα πω: «Πάνος Καμμένος, enikos.gr, 18-2-2016». Ξέρετε τι απάντησε; Εκεί ήταν η μεγάλη επιτυχία: «Ξεκαθαρίζεται στη Συμφωνία…» -εννοεί με το ΝΑΤΟ- «…ότι τα κέντρα έρευνας και διάσωσης θα τελούν τα καθήκοντά τους αναλόγως με το πού ανήκουν τα χωρικά τους ύδατα». Κάποιος πρέπει, όμως, να ενημερώσει τον κ. Καμμένο ότι η έρευνα και η διάσωση δεν έχει να κάνει με τα χωρικά ύδατα, αλλά με το ελληνικό FIR που συμπίπτει με τη Σύμβαση του ICAO. Αυτό είναι διπλωματικό λάθος.

Επίσης, το δεύτερο μεγάλο λάθος της Κυβέρνησής σας σχετίζεται με το άρθρο 28 του Συντάγματος: «Για να εξυπηρετηθεί σπουδαίο εθνικό συμφέρον…» -όπως αυτό που προσπαθείτε να πείτε εσείς με την είσοδο του ΝΑΤΟ- «…και να προαχθεί η συνεργασία με άλλα κράτη, μπορεί να αναγνωριστούν με συνθήκη ή συμφωνία σε όργανα διεθνών οργανισμών αρμοδιότητες που προβλέπονται από το Σύνταγμα. Για την ψήφιση νόμου που κυρώνει η Βουλή, χρειάζεται η πλειοψηφία των 3/5».

Έχει έρθει; Έχει κυρωθεί; Πώς υπάρχει αυτή η συμφωνία; Συνταγματική εκτροπή!

Και όσον αφορά στον χώρο ευθύνης και πώς τον υπερασπιζόμαστε, αυτό γίνεται με πολύ απλούς τρόπους –για τον οποίο δεν έχετε άμεση ευθύνη εσείς, υπάρχουν και οι προηγούμενες κυβερνήσεις- όπως με τα Συστήματα Ελέγχου Θαλάσσιας Κυκλοφορίας, τα VTS και τους θαλάσσιους διαδρόμους. Έχουν πάει εκθέσεις στον Διεθνή Ναυτιλιακό Οργανισμό, για να ελέγχουμε με ειρηνικό τρόπο, σύμφωνα με τον Διεθνή Ναυτιλιακό Οργανισμό, το Αιγαίο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Αυτά όλα έχουν μπει στο συρτάρι και το συγκεκριμένο θέμα το γνωρίζω πάρα πολύ καλά. Υπήρχε το σχέδιο να αναπτυχθεί VTS σε όλο το μήκος του Αιγαίου –υπάρχει μέχρι το Σούνιο αυτή τη στιγμή- και η Τουρκία έχει ακριβώς απέναντι από την Κω και από τη Σάμο. Οπότε, πρέπει να ξεκαθαρίσει η Κυβέρνηση τι γίνεται και τι θέλει. Υπάρχουν μεγάλες ασάφειες. Αυτή τη στιγμή ο κ. Καμμένος αμφισβήτησε το ελληνικό FIR και το Ελληνικό Κέντρο Έρευνας και Διάσωσης με τη δήλωσή του αυτή. Τουλάχιστον, αν δεν ξέρει, να μη μιλάει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Με την ευκαιρία που μου δίνετε και με τη δευτερολογία σας οφείλω να εξάρω για μία ακόμα φορά και τη θετική συμμετοχή του Λιμενικού Σώματος στις έρευνες για τον εντοπισμό των μελών του πληρώματος που χάθηκε εκείνη την ημέρα, εκείνο το βράδυ στη Νησίδα Κίναρος.

Η συνεργασία του Πολεμικού Ναυτικού, των άλλων υπηρεσιών των Ενόπλων Δυνάμεων με το Λιμενικό Σώμα ήταν άριστη στην κατεύθυνση αυτή.

Η διαδικασία μετά το αεροπορικό ατύχημα συντονίστηκε από τις ελληνικές αρμόδιες αρχές και εξελίχθηκε σε περιοχή που δεσμεύτηκε από τις υπηρεσίες πολιτικής αεροπορίας. Το εάν υπέβαλε η Τουρκία τη NOTAM, δεν επηρέασε καθόλου την εξέλιξη των διαδικασιών, αντίθετα υπήρχαν απαντήσεις μέσω της διπλωματικής οδού και διαμαρτυρίες και ό,τι προβλέπει το διπλωματικό πρωτόκολλο. Και η μόνη αρμόδια υπηρεσία έκδοσης αγγελιών ήταν η υπηρεσία πολιτικής αεροπορίας και όσα προβλέπονται στο Διεθνές Δίκαιο.

Ο σεβασμός της ελληνικής κυριαρχίας στην έρευνα αυτή ήταν απόλυτος και στην πράξη αδιαμφισβήτητος. Προς αυτή την κατεύθυνση και το Λιμενικό Σώμα με το Ενιαίο Κέντρο Συντονισμού Έρευνας και Διάσωσης του Αρχηγείου του Λιμενικού Σώματος ενεργεί σύμφωνα πάντα με τα προβλεπόμενα από την κείμενη νομοθεσία και τις διεθνείς συμβάσεις. Και επιλαμβάνεται κάθε περιστατικού που αφορά την προστασία της ανθρώπινης ζωής στη θάλασσα μέσα στην ελληνική περιοχή ευθύνης και παρέχει όχι μόνο υπηρεσίες διάσωσης αλλά και ναυτικής και αεροπορικής έρευνας, όπως καθορίζεται από τη νομοθεσία και όπως ταυτίζεται και με το FIR Αθηνών.

Αυτοί είναι οι κανόνες που νυχθημερόν, καθημερινά τηρούνται και από το Κέντρο Έρευνας και Διάσωσης του Λιμενικού Σώματος σε συνεργασία και με το Πολεμικό Ναυτικό, την Πολεμική Αεροπορία, τις Ένοπλες Δυνάμεις της χώρας.

Τώρα σε σχέση με τα ζητήματα της πρόσφατης συμφωνίας των κρατών μελών του ΝΑΤΟ αναφορικά με την εποπτεία στις περιοχές των νησιών του Αιγαίου. Η συμφωνία -που πολλά της σημεία ακόμα δεν έχουν αποσαφηνιστεί και είναι σε εξέλιξη εντός των ημερών η πλήρης αποσαφήνιση, γιατί ακριβώς χρειάζονται τεχνικά ζητήματα που πρέπει να αντιμετωπιστούν- είναι η διενέργεια αναγνώρισης, επιτήρησης και επίβλεψης του παράνομου διάπλου προσώπων στο Αιγαίο σε συνεργασία με τις αρμόδιες αρχές.

Όταν πρόκειται να επιχειρήσει κάποια αρχή, θα επιχειρήσουν οι ελληνικές αρχές εντός των ορίων της κυριαρχίας της χώρας και δεν θα αναθέσουν σε άλλους να επιχειρήσουν. Αυτή είναι η συμφωνία με το ΝΑΤΟ και προς αυτή την κατεύθυνση έχουμε να δούμε τεχνικά ζητήματα. Και άλλωστε και προχθές που η Τουρκία στη Σύνοδο των Στρατηγών των κρατών μελών του ΝΑΤΟ έθεσε ζητήματα αμφισβήτησης αυτής της συμφωνίας ή ειδικής ερμηνείας, πήρε την απάντηση που έπρεπε. Και η οποιαδήποτε προσπάθεια διαμόρφωσης άλλου πλαισίου έπεσε στο κενό.

Νομίζω, λοιπόν, ότι με γνώση και επαγγελματισμό και οι Ένοπλες Δυνάμεις και η ελληνική Κυβέρνηση και το Υπουργείο Εξωτερικών και στο χώρο ευθύνης μας το Λιμενικό Σώμα, το Αρχηγείο του Λιμενικού Σώματος, κατοχυρώνουμε και στα επιμέρους ζητήματα και στο σύνολο την άσκηση των κυριαρχικών δικαιωμάτων ή των κρατικών αρμοδιοτήτων όπως προβλέπονται από τις διεθνείς συνθήκες και τους νόμους του ελληνικού κράτους. Και δεν πρόκειται σε αυτό να αποστούμε ούτε κατά ελάχιστον είτε ποιοτικά είτε προς την έκταση των επιχειρήσεων.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα, ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το ίδρυμα της Βουλής, δεκαέξι μαθήτριες και μαθητές και ένας συνοδός εκπαιδευτικός από τη Σχολή Χατζηβέη.

(Χειροκροτήματα απ’ όλες τις πτέρυγες της Βουλής)

Ακολουθεί η τέταρτη με αριθμό 554/16-2-2016 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον ΥπουργόΥγείας, σχετικά με τα προβλήματα λειτουργίας του Κέντρου Υγείας Παρανεστίου στην Περιφερειακή Ενότητα Δράμας.

Θα απαντήσει ο Υπουργός Υγείας κ. Ανδρέας Ξανθός.

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, η ερώτησή μας αφορά το Κέντρο Υγείας στο Παρανέστι της Δράμας, μία περιοχή αρκετά εκτεταμένη, με μεγάλη φυσική ομορφιά και -θα πρόσθετα- με χιλιάδες κατοίκους, αρκετοί από τους οποίους είναι περασμένης ηλικίας. Ταυτόχρονα στην ίδια περιοχή λειτουργεί και ένα κέντρο φύλαξης μεταναστών, στο οποίο, βέβαια, ο πληθυσμός ποικίλλει, πότε είναι εκατό, πότε τριακόσιοι, πότε εξακόσιοι.

Όλος αυτός ο πληθυσμός, όλοι αυτοί κάτοικοι, λοιπόν, καλύπτονται υγειονομικά –στο «καλύπτονται» θα πρόσθετα και τη λέξη «θεωρητικά» και θα εξηγήσω γιατί- από το Κέντρο Υγείας που βρίσκεται στο Παρανέστι.

Η λέξη που μπορεί να χαρακτηρίσει την κατάσταση σ’ αυτό το κέντρο υγείας –φοβάμαι και στα υπόλοιπα- είναι η λέξη «ελλείψεις». Υπάρχουν ελλείψεις παντού, σε προσωπικό, σε φάρμακα, σε υλικά.

Ορισμένα παραδείγματα μονάχα θα αναφέρω. Οι κάτοικοι της περιοχής, αν χρειαστεί μία ακτινολογική εξέταση, θα χρειαστεί, βέβαια, να πάνε κάπου αλλού, να μετακινηθούν και οι αποστάσεις δεν είναι και τόσο μικρές. Οι γενικοί γιατροί που υπάρχουν είναι μονάχα δύο. Τα παιδιά που χρειάζονται παιδίατρο και τον χρειάζονται κάθε μέρα, μπορούν να συναντήσουν ένα παιδίατρο δυο-τρεις φορές μονάχα τον μήνα. Από τους δύο οδηγούς του ασθενοφόρου, ο ένας είναι σε αναρρωτική άδεια και, όπως καταλαβαίνετε, ένας οδηγός δεν μπορεί σε συνεχείς βάρδιες να καλύψει τις ανάγκες.

Στα φάρμακα η κατάσταση είναι το ίδιο τραγική. Αρκεί να πούμε, ότι πολλές φορές οι ίδιοι οι ασθενείς φέρνουν μαζί τους τα υλικά. Παραλαβή φαρμάκων στο συγκεκριμένο κέντρο υγείας έχει να γίνει από τον Ιούλιο. Έχει γίνει μία σχετική αίτηση στην 4η ΔΥΠΕ για παραλαβή νέων φαρμάκων. Ακόμα δεν έχουν χορηγηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Βεβαίως η περιοχή βρίσκεται στη βόρεια Ελλάδα και έχει πολύ χαμηλές θερμοκρασίες τους χειμερινούς μήνες κι ούτε αυτή η θέρμανση δεν είναι καν εξασφαλισμένη.

Η ερώτησή μας είναι πάρα πολύ συγκεκριμένη. Τι μέτρα θα πάρετε εσείς και το Υπουργείο σας, έτσι ώστε να καλυφθούν οι ανάγκες σε προσωπικό και να χρηματοδοτηθεί επαρκώς το Κέντρο Υγείας στο Παρανέστι, προκειμένου να έχει στη διάθεσή του και τα απαραίτητα φάρμακα και το απαραίτητο υλικό;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δελή.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, η εικόνα που σχημάτισα από την ενημέρωση που είχα από την υπηρεσία αλλά και από την 4η Υγειονομική Περιφέρεια –μίλησα με τον διοικητή της- είναι ότι προφανώς υπάρχουν προβλήματα στο Κέντρο Υγείας Παρανεστίου της Δράμας, στο οποίο αναφέρεστε. Όμως είναι τα προβλήματα, τα οποία συναντά κανείς στην πλειονότητα των κέντρων υγείας της χώρας.

Υπάρχουν όντως ελλείψεις, κυρίως λόγω της αποχώρησης προσωπικού τα τελευταία χρόνια χωρίς αντικατάσταση. Ευτυχώς δεν έχουμε πολλές ιατρικές θέσεις ακάλυπτες. Είναι πέντε οι γενικοί γιατροί, οι οποίοι υπηρετούν. Υπάρχει ένας παιδίατρος, ο οποίος έχει –απ’ ό,τι κατάλαβα- μία όχι σταθερή παρουσία στο κέντρο υγείας. Προφανώς θα πηγαίνει και στο Νοσοκομείο της Δράμας, για να επικουρεί και εκεί το νοσοκομείο. Υπάρχει μία κενή θέση περιφερειακού ιατρείου, η οποία έχει προκηρυχθεί στην τελευταία προκήρυξη του Φλεβάρη και αναμένεται να καλυφθεί. Πρόσφατα, επίσης, καλύφθηκε με γενικό γιατρό άλλη μία θέση περιφερειακού ιατρείου.

Ευτυχώς έχουμε αρκετούς γενικούς γιατρούς στις θέσεις των αγροτικών ιατρών, οπότε αυτό είναι ένα στοιχείο αναβαθμισμένης φροντίδας.

Επίσης εκκρεμούν από παλιότερες κρίσεις και έχουμε τη βούληση να τις προχωρήσουμε δύο θέσεις επιμελητών Β΄ του ΕΣΥ -μονίμων γιατρών δηλαδή- ενός γενικού γιατρού και ενός βιοπαθολόγου-μικροβιολόγου.

Το λοιπό προσωπικό είναι οριακό όντως. Είναι συνολικά έντεκα άτομα. Συμφωνώ ότι υπάρχει και η επιπλέον ευθύνη της κάλυψης του χώρου φιλοξενίας των προσφύγων που είναι κοντά στην περιοχή.

Η προσπάθεια που κάνουμε, είναι ειδικά τη φετινή χρονιά να δοθεί μια ιδιαίτερη έμφαση στην πρωτοβάθμια φροντίδα. Είναι αποδιοργανωμένες οι δημόσιες δομές ιδιαίτερα στα αστικά κέντρα. Στην ύπαιθρο είναι κάπως καλύτερα τα πράγματα, σε σχέση με τα αστικά κέντρα εννοώ, αλλά και εκεί φυσικά υπάρχουν πάρα πολλά προβλήματα.

Διασφαλίσαμε μια επιπλέον χρηματοδότηση 38 εκατομμυρίων ευρώ στον προϋπολογισμό του 2016. Έχουμε προχωρήσει σε σύμβαση του ΕΟΠΥΥ με όλες τις υγειονομικές περιφέρειες, έτσι ώστε να καταγράφονται, να χρεώνονται και να αποζημιώνονται οι πράξεις των ασφαλισμένων του ΕΟΠΥΥ που εκτελούνται στα κέντρα υγείας. Αυτό θα είναι μια επιπλέον πηγή χρηματοδότησης για τα κέντρα υγείας και για τις δημόσιες δομές πρωτοβάθμιας φροντίδας του ΠΕΔΥ. Άρα θα έχουμε μια μεγαλύτερη ευχέρεια κάλυψης αναγκών, αναλώσιμων και λειτουργικών δαπανών.

Όσον αφορά τα αναλώσιμα και τα φάρμακα, στα οποία αναφερθήκατε, έχουμε περάσει πρόσφατα με πράξη νομοθετικού περιεχομένου λίγο πριν τις γιορτές, τη δυνατότητα να προμηθεύονται φάρμακα τα κέντρα υγείας από διαγωνιστικές διαδικασίες που είναι σε εξέλιξη στα όμορα νοσοκομεία. Φαντάζομαι ότι το ξέρουν και έχουν ενημερωθεί οι υπεύθυνοι του κέντρου υγείας για αυτό.

Πραγματικά δεν μπορώ να καταλάβω τις δυσκολίες προμήθειας φαρμάκων, που ούτως ή άλλως στα κέντρα υγείας δεν είναι πολύ μεγάλες, διότι τα κέντρα υγείας δεν νοσηλεύουν κόσμο. Χρειάζονται απλό φαρμακευτικό υλικό για να αντιμετωπίσουν επείγοντα περιστατικά, για τα τακτικά ιατρεία κ.λπ..

Επίσης μια τελευταία ενισχυτική παρέμβαση που έχει δρομολογηθεί, είναι ένα διασυνοριακό Πρόγραμμα «INTERREG» Ελλάδας –Βουλγαρίας, στο οποίο έχει υποβάλει πρόταση η Δ’ Υγειονομική Περιφέρεια και μέσα από το οποίο θα χρηματοδοτηθεί μια ανανέωση του εξοπλισμού του κέντρου υγείας και του ακτινολογικού μηχανήματος με ψηφιακό εμφανιστήριο και άλλων μηχανημάτων, απινιδωτών κ.λπ.. Βεβαίως ειδικά το ακτινολογικό εργαστήριο θα χρειαστεί έναν τουλάχιστον χειριστή ακτινολογικού μηχανήματος, ώστε να λειτουργεί και να καλύπτει τις ανάγκες της περιοχής.

Στην επόμενη κατανομή θέσεων μόνιμου προσωπικού που θα προκηρυχθεί, μόλις ολοκληρωθεί η διαδικασία των προκηρύξεων 4Κ και 5Κ μέσω του ΑΣΕΠ, θα κοιτάξουμε να κάνουμε, σε συνεννόηση με την ΥΠΕ, μια στοχευμένη κατανομή που να διευκολύνει αυτή την παρέμβαση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Κύριε Υπουργέ, η απάντησή σας δεν καθησύχασε τις ανησυχίες μας. Ομολογήσατε βέβαια ότι το πρόβλημα είναι γενικό. Δεν αφορά μόνο το Κέντρο Υγείας στο Παρανέστι.

Στην ερώτησή βέβαια που θέτουμε εμείς, δηλαδή γιατί συναντούμε αυτά τα προβλήματα σε όλα τα κέντρα υγείας, σε όλη τη δημόσια υγεία, η απάντηση είναι αυτονόητη. Είναι γιατί ακολουθείται, συνεχίζεται στον ένα ή στον άλλο βαθμό η προηγούμενη πολιτική, πολιτική που υπακούει στη στρατηγική της Ευρωπαϊκής Ένωσης.

Και το λέω αυτό, γιατί πριν από λίγο μιλήσατε για το Πρόγραμμα «INTERREG», με βάση το οποίο θα επιχειρηθεί να εξοπλιστεί το Κέντρο Υγείας στο Παρανέστι. Όμως ξέρουμε όλοι πολύ καλά, ότι αυτά τα προγράμματα της Ευρωπαϊκής Ένωσης συμβάλλουν, επιχειρούν να εμπορευματοποιήσουν και να βοηθήσουν τη διείσδυση του ιδιωτικού τομέα στις δημόσιες μονάδες υγείας. Βεβαίως δεν εξαιρείται ούτε αυτό το πρόγραμμα.

Μιλήσατε για προσλήψεις. Είπατε ότι θα γίνουν. Είπατε ότι υπάρχουν αρκετοί γενικοί γιατροί. Δεν θα συμφωνήσουμε μαζί σας. Δεν είναι και τόσοι πολλοί. Εμείς ξέρουμε ότι είναι μόνο δυο στο συγκεκριμένο ως θέσεις.

**ΑΝΔΡΕΑΣ ΞΑΝΘΟΣ (Υπουργός Υγείας):** Υπάρχουν τέσσερα περιφερειακά…

**ΙΩΑΝΝΗΣ ΔΕΛΗΣ:** Είπατε ότι θα γίνουν προσλήψεις. Δεν ξέρω πότε θα γίνουν αυτές οι προσλήψεις. Μέχρι τώρα έχουν ανακοινωθεί κάποιες εκατοντάδες, οι οποίες απ’ ό,τι ξέρω, δεν έχουν γίνει μέχρι τώρα και, απ’ ό,τι ξέρω, δεν προβλέπονται αυτές οι προσλήψεις για τα κέντρα υγείας.

Τέλος, αναφερθήκατε και στον ΕΟΠΥΥ στο σχέδιό σας -κάτι το οποίο δεν είναι η πρώτη φορά, βεβαίως, που το λέτε- ο οποίος θα αναλάβει ο ίδιος τη χρηματοδότηση του κέντρου υγείας όσο γίνεται περισσότερο. Είναι μέσα στο πλαίσιο αυτής της στρατηγικής που προανέφερα πριν, της Κυβέρνησής σας, της Ευρωπαϊκής Ένωσης, για αυτοχρηματοδοτούμενες είτε μέσω των ασφαλιστικών ταμείων είτε μέσω των ίδιων των ασθενών, μονάδες δημόσιας υγείας είτε αυτές λέγονται κέντρα υγείας είτε νοσοκομεία.

Μάλιστα θα ήθελα να θυμίσω εδώ, ότι στο πρόσφατο πολυνομοσχέδιο, το λεγόμενο παράλληλο πρόγραμμα, ψηφίστηκε και μία διάταξη, η οποία δίνει τη δυνατότητα σε δήμους και περιφέρειες να χρηματοδοτούν απευθείας αυτές τις μονάδες υγείας. Το θεωρούμε μια αρνητική εξέλιξη. Εξακολουθούμε να επιμένουμε, ότι μια πολιτεία η οποία θέλει να υποστηρίζει ότι σέβεται και καλύπτει τις λαϊκές ανάγκες, θα έπρεπε να μεριμνά πριν από όλα για την υγεία του λαού μέσα από τη χρηματοδότηση του κρατικού προϋπολογισμού. Κάτι τέτοιο δεν βλέπουμε να γίνεται. Συνεπώς οι κάτοικοι αγωνιούν και εμείς μεταφέραμε αυτή την αγωνία τους, αν θέλετε και την απαίτησή τους, να έχουν αυτό που δικαιούνται όχι μόνο στο Παρανέστι αλλά σε όλα τα μέρη της χώρας μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δελή.

Κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, οι κάτοικοι της υπαίθρου δικαιολογημένα διεκδικούν και απαιτούν καλύτερη και αναβαθμισμένη περίθαλψη και εσείς καλά κάνετε και μεταφέρετε αυτά τα αιτήματα. Δεν υπάρχει θέμα σε αυτό. Οι ανάγκες είναι πάρα πολλές, το ξέρουμε.

Αυτό, όμως, στο οποίο θέλω να είμαι απολύτως κατηγορηματικός, είναι ότι δεν αποδέχομαι την εκτίμησή σας ότι συνεχίζεται η ίδια πολιτική. Έχουμε μία σαφέστατη αλλαγή όσον αφορά τη χρηματοδότηση του συστήματος υγείας. Για πρώτη φορά έχουμε ανακοπή της πτωτικής στάσης και των συνεχών περικοπών της τελευταίας πενταετίας, έχουμε αυξημένη χρηματοδότηση και από τον κρατικό προϋπολογισμό και από την κοινωνική ασφάλιση. Σας είπα ειδικά ότι στην πρωτοβάθμια φροντίδα έχουμε προσθέσει 38 εκατομμύρια από τον κρατικό προϋπολογισμό.

Εμείς, αγαπητέ συνάδελφε, θεωρούμε ότι σε αυτή τη μεταβατική φάση, δεν μπορούμε να μη διασφαλίσουμε τη συνέργεια της κρατικής χρηματοδότησης και του ασφαλιστικού συστήματος, ο προϋπολογισμός του οποίου είναι μεγαλύτερος από τον προϋπολογισμό του Υπουργείου Υγείας. Είναι 5,5 δισεκατομμύρια. Αυτό το οποίο κάνουμε, είναι για πρώτη φορά δημόσιοι πόροι, πόροι της κοινωνικής ασφάλισης να επενδύονται στις δημόσιες δομές και όχι μόνο να πληρώνουν ιδιώτες παρόχους. Αυτό είναι μια πολύ σημαντική ποιοτική αλλαγή, όσον αφορά την πολιτική υγείας η οποία ασκείται.

Υπήρξε μια νομοθετική παρέμβαση τις προηγούμενες ημέρες νομίζω, με ένα πολύ σαφές στίγμα καθολικής κάλυψης του πληθυσμού και άρσης των υγειονομικών ανισοτήτων που υπήρχαν εξαιτίας των ανασφάλιστων ανθρώπων. Ούτε ιδιωτικοποίηση υπάρχει, λοιπόν. Η συνεισφορά της δημόσιας ασφάλισης, της κοινωνικής ασφάλισης δεν είναι ιδιωτικοποίηση του συστήματος, όπως επίσης δεν είναι ιδιωτικοποίηση η συμπληρωματική χρηματοδότηση από ευρωπαϊκά ταμεία, για να καλυφθούν και να ενισχυθούν δημόσιες δομές. Φυσικά ούτε προσπάθεια απαξίωσης του συστήματος υπάρχει. Ίσα-ίσα με τις προσλήψεις οι οποίες προωθούνται, ενισχύεται το ανθρώπινο δυναμικό το οποίο είναι ελλειμματικό, το οποίο είναι κουρασμένο και το οποίο έχει υποστεί πια πολύ μεγάλη πίεση τα τελευταία χρόνια και εργασιακή και μισθολογική.

Θέλω, λοιπόν, να σας διασφαλίσω ότι μέσα από αυτή τη στρατηγική, περιμένουμε μέσα στο 2016 μια αισθητή βελτίωση, γιατί αυτό είναι το μεγάλο πρόβλημα σήμερα, από τον σχεδιασμό μέχρι την υλοποίηση και μέχρι την αισθητή αλλαγή στην καθημερινότητα και των εργαζομένων και κυρίως των πολιτών. Αυτό είναι το μεγάλο στοίχημα για την Κυβέρνηση. Υπάρχουν δυσκολίες, υπάρχουν αντικειμενικά προβλήματα. Έχουν υποστεί μια αποδιοργάνωση οι υπηρεσίες των νοσοκομείων και των κέντρων υγείας τα τελευταία χρόνια αλλά νομίζω ότι είναι μέλημά μας σε αυτόν τον τομέα να υπάρξει πολιτική προτεραιότητα, διότι έχει τεράστια σημασία και για την κοινωνική συνοχή και για την αξιοπρέπεια των ανθρώπων.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η τρίτη με αριθμό 545/15-2-2016 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν συζητείται.

Πριν εισέλθουμε στην επόμενη επίκαιρη ερώτηση, επιτρέψτε μου να ανακοινώσω το εξής:

Με επιστολή του προς τον Πρόεδρο της Βουλής ο κ. Ιωάννης Κουτσούκοος ζητεί άδεια ολιγοήμερης απουσίας στο εξωτερικό από τη Δευτέρα 29 Φεβρουαρίου 2016 έως την Τετάρτη 2 Μαρτίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Συνεχίζουμε με την έκτη με αριθμό 520/9-2-2016 επίκαιρη ερώτηση δεύτερου κύκλου της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας Γκαρά προς τον Υπουργό Αγροτικής Ανάπτυξης και Τροφίμων, σχετικά με τη μείωση του πλαφόν παραγωγής βαμβακιού και την παράταση της προθεσμίας συγκομιδής για τα έτη 2014-2015.

Θα απαντήσει ο Αναπληρωτής Υπουργός κ. Μάρκος Μπόλαρης.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κύριε Υπουργέ, ευχαριστώ για την ανταπόκρισή σας στην ερώτησή μου, η οποία αφορά στα προβλήματα που προέκυψαν στη βαμβακοκαλλιέργεια της προηγούμενης καλλιεργητικής περιόδου στον Έβρο.

Είναι γνωστές οι συνέπειες από τις μεγάλες πλημμύρες που έχουμε αντιμετωπίσει τα προηγούμενα χρόνια. Έχουν συζητηθεί πάρα πολλές φορές, ακόμα και μέσα σ’ αυτήν την Αίθουσα, οι συνέπειες οι οποίες έχουν προκληθεί είτε σε οικισμούς είτε κυρίως στις καλλιέργειες, στον Έβρο.

Μία απ’ αυτές τις καταστροφικές συνέπειες από την πλημμύρα αλλά και από ακραία καιρικά φαινόμενα που είχαμε το προηγούμενο έτος, ήταν οι καταστροφικές συνέπειες στη βαμβακοκαλλιέργεια. Θα σας δώσω μερικά στοιχεία. Πέρυσι καλλιεργήθηκαν περίπου διακόσιες πενήντα χιλιάδες στρέμματα με βαμβάκι στον Έβρο, εκ των οποίων τα εκατόν δέκα χιλιάδες στρέμματα ήταν σε ξηρικές καλλιέργειες και τα εκατόν σαράντα χιλιάδες στρέμματα σε αρδευόμενες καλλιέργειες. Γνωρίζουμε ότι ο τομέας της βαμβακοκαλλιέργειας είναι ιδιαίτερης εθνικής σημασίας προϊόν, δημιουργεί πάρα πολλές θέσεις εργασίας και απασχολεί χιλιάδες ανθρώπους.

Στον Έβρο, λοιπόν, την προηγούμενη καλλιεργητική περίοδο λόγω ανομβρίας στις ξηρικές καλλιέργειες υπήρχε πρόβλημα στο φύτρωμα του βαμβακιού κατά ένα ποσοστό περίπου 20%. Κυρίως, όμως, στις αρδευόμενες καλλιέργειες είχαμε προβλήματα στα σαράντα πέντε χιλιάδες στρέμματα περίπου, όπου οι καλλιεργητές είχαν προβλήματα στη συγκομιδή, με αποτέλεσμα να μη συγκεντρώνουν το ήδη μειωμένο πλαφόν των εκατόν σαράντα χιλιάδων στρεμμάτων. Σε πολλές περιπτώσεις είχαμε και μηδενική παραγωγή.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Η ερώτησή μου είναι πάρα πολύ συνοπτική. Μεταφέρω την αγωνία και τον προβληματισμό των καλλιεργητών του Έβρου. Γνωρίζουμε ότι είναι καλλιεργητές οι οποίοι επιμελούνται ιδιαίτερα τις καλλιέργειές τους. Η αγωνία τους, λοιπόν, είναι ότι θα χάσουν τη συνδεδεμένη ενίσχυση στη βαμβακοκαλλιέργεια. Ήδη έχουν χάσει τα έσοδα από την παραγωγή.

Η ερώτησή μου, λοιπόν, είναι η εξής: Σε ποιες ενέργειες προτίθεστε να προβείτε ώστε να προστατεύσουμε αυτούς τους καλλιεργητές και να τους βοηθήσουμε, ώστε να μη χαθεί η συνδεδεμένη ενίσχυση από εκατοντάδες βαμβακοκαλλιεργητές στον Έβρο;

Ευχαριστώ.

**ΠΡΟΕΔΡΕΩΝ (Γεώργιος Λαμπρούλης):** Κύριε Μπόλαρη, ορίστε, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, η απάντηση θα δοθεί όχι για ενέργειες οι οποίες θα γίνουν αλλά για ενέργειες οι οποίες έγιναν και μέλλει να ολοκληρωθούν με τις εκταμιεύσεις.

Πράγματι, λοιπόν, είχαμε χίλιους πεντακόσιους δέκα οκτώ βαμβακοκαλλιεργητές φέτος στον Έβρο, εκ των οποίων οι χίλιοι διακόσιοι ογδόντα ένας παρέδωσαν βαμβάκι, στην ποσόστωση μάλιστα που προβλέπεται για να έχουν τη συνδεδεμένη. Μένουν εκτός διακόσια τριάντα επτά άτομα.

Για τη διεκδίκηση της συνδεδεμένης, το Υπουργείο επικοινώνησε και ζήτησε τις απόψεις των δύο Οργανισμών οι οποίοι ασχολούνται με το θέμα, δηλαδή, με τον ΟΠΕΚΕΠΕ και τον ΕΛΓΑ.

Θα διαβάσω τα κείμενα όπως ήρθαν στο υπηρεσιακό σημείωμα με το οποίο ζητήσαμε τις θέσεις τους και θα τα καταθέσω στη Βουλή.

Διαβάζω το καταληκτικό κείμενο του ΟΠΕΚΕΠΕ.

«Ο ΟΠΕΚΕΠΕ, λοιπόν, για τον έλεγχο της ελάχιστης απόδοσης των εκατόν σαράντα κιλών ανά στρέμμα, στην απόδοση θα λάβει υπ’ όψιν κατά τη μηχανογραφική επεξεργασία τόσο τις εξατομικευμένες εκτιμήσεις ζημιών ανά γεωργό όσο και τις εκτιμήσεις που αφορούν σε καθολικές ζημίες ευρύτερων περιοχών που θα διαβιβαστούν σε μας από τον ΕΛΓΑ στον ΟΠΕΚΕΠΕ.

Εφόσον για τους παραγωγούς του Έβρου, που δεν έχουν παραδώσει καμμία ποσότητα σύσπορου βαμβακιού σε εκκοκκιστικές επιχειρήσεις, ο ΕΛΓΑ μας διαβιβάζει είτε αναλυτικά στοιχεία με αποζημιωθείσες ποσότητες παραγωγής ανά γεωργό είτε ποσοστά ζημιών σε συγκεκριμένους δήμους και με τα στοιχεία αυτά οι παραγωγοί καλύπτουν την προϋπόθεση της απόδοσης, θα τύχουν της ειδικής ενίσχυσης καλλιέργειας βάμβακος.».

Όπως καταλαβαίνετε, εδώ υπάρχει η εκκρεμότητα του τι γίνεται με τον ΕΛΓΑ.

Ο ΕΛΓΑ, λοιπόν, στην απαίτηση αυτή του ΟΠΕΚΕΠΕ, μετά από υπηρεσιακό σημείωμα από το Υπουργείο, μας γνωρίζει τα εξής: «Στις εκτάσεις όπου η σπορά έγινε έγκαιρα, η εξέλιξη της καλλιέργειας ήταν ικανοποιητική. Στις υπόλοιπες εκτάσεις οι οποίες είχαν πλημμυρίσει από τις ισχυρές βροχοπτώσεις, πλημμύρες του χειμώνα του 2015 και η αποστράγγιση καθυστέρησε, έγινε όψιμα η σπορά. Το πρόβλημα αφορά τις παρέβριες περιοχές και κυρίως τη Δημοτική Ενότητα Τυχερού. Λόγω της όψιμης σποράς, αν και οι παραγωγοί πραγματοποίησαν όλες τις απαραίτητες καλλιεργητικές φροντίδες, η παραγωγή βαμβακιού ήταν πολύ χαμηλή και σε πολλές περιπτώσεις έως και μηδενική. Μείωση παραγωγής βάμβακος στις παρέβριες περιοχές μέχρι και 100%.».

Από το συνδυασμό, λοιπόν, των δύο εγγράφων προκύπτει ότι η απαίτηση την οποία έχει ο ΟΠΕΚΕΠΕ για να καταβάλλει τη συνδεδεμένη, εκπληρούται με την έρευνα και το έγγραφο το οποίο έχει στείλει ο ΕΛΓΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Συνεπώς η απάντηση στο ερώτημά σας, «Σε ποιες ενέργειες πρόκειται να προβεί το Υπουργείο;», είναι ότι οι δύο Οργανισμοί έχουν συντονιστεί με υπηρεσιακό σημείωμα του Υπουργείου. Και η απάντηση είναι θετική.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κυρία Γκαρά, έχετε τον λόγο για τη δευτερολογία σας.

**ΑΝΑΣΤΑΣΙΑ ΓΚΑΡΑ:** Κύριε Υπουργέ, ευχαριστώ. Όμως, θα ήθελα να γίνεται πιο συγκεκριμένος όχι προς εμένα αλλά κυρίως προς τους καλλιεργητές. Πρέπει να τους απαντήσουμε ποιοι από αυτούς που δεν έχουν συγκεντρώσει το πλαφόν, δικαιούνται τη συνδεδεμένη ενίσχυση -να είναι ξεκάθαρο προς τους καλλιεργητές- και σε ποιες ενέργειες πρέπει να προχωρήσουν και οι ίδιοι.

Επί τη ευκαιρία, θα ήθελα να τονίσω ότι πρέπει να ξεκινήσει μία συζήτηση και να προβούμε σε ενέργειες για τη συνολική οργάνωση και προστασία της βαμβακοκαλλιέργειας και της παραγωγής, ώστε να είναι πλέον και ανταγωνιστική.

Ωστόσο, θα ήθελα μία πιο ξεκάθαρη απάντηση για το αν μειώνεται το πλαφόν ή για το αν μένει κάποιος παραγωγός έξω από τη διεκδίκηση της συνδεδεμένης ενίσχυσης, καθώς γνωρίζουμε ότι τα προβλήματα που δημιουργήθηκαν ήταν λόγω ανωτέρας βίας και δεν ευθύνονται οι ίδιοι καλλιεργητές.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γκαρά.

Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Θα μου επιτρέψετε να σας πω ότι ήταν σαφής η απάντηση.

Ο ΟΠΕΚΕΠΕ λέει ρητά ότι εφόσον έχει είτε εξατομικευμένους ελέγχους από τον ΕΛΓΑ για κάθε έναν από τους διακόσιους τριάντα έναν παραγωγούς είτε συνολική εκτίμηση πως έχουμε καταστροφή σε μία περιοχή -η οποία καταστροφή δεν οφείλεται στους παραγωγούς, αλλά σε ανωτέρα βία- θα αποζημιώσει.

Συνεπώς είναι θέμα συντονισμού του ΕΛΓΑ Έβρου με την Κεντρική Μονάδα -ΕΛΓΑ - Κεντρική Μονάδα με τον ΟΠΕΚΕΠΕ- για να υπάρχει η θετική εξέλιξη, την οποία περιέγραψα προηγουμένως διαβάζοντας το έγγραφο του ΟΠΕΚΕΠΕ. Άρα, είναι θέμα συντονισμού των δύο Οργανισμών, οι οποίοι δεσμεύονται με τα έγγραφά τους αυτά, γι’ αυτό και τα ανέγνωσα. Είναι δεσμευτικά έγγραφα.

Θέλω, επίσης, να πω σε αυτήν την κατεύθυνση, ότι στον Έβρο έχουμε ένα ζήτημα στο οποίο τρέχουμε εδώ και δεκαπέντε χρόνια από πίσω. Κάθε χρόνο έχουμε πλημμύρες. Και κάθε χρόνο έρχεται το Υπουργείο Εσωτερικών, το Υπουργείο Αγροτικής Ανάπτυξης, το Υπουργείο Υποδομών να καταβάλει δεκάδες εκατομμύρια για αποζημιώσεις παραγωγών, για αποζημιώσεις της τοπικής αυτοδιοίκησης, για επανόρθωση των φραγμάτων, για διόρθωση των αρδευτικών έργων, για ζήτημα το οποίο προκαλείται από κακή διαχείριση των νερών από τη γειτονική χώρα.

Θέλω, λοιπόν, να σας πω ότι και ο Υπουργός Εξωτερικών, στην πρόσφατη επίσκεψη που είχαμε του ομολόγου του από τη Βουλγαρία, έθεσε το θέμα της σωστής διαχείρισης των υδάτων στον Έβρο και στον Άρδα. Αυτήν τη στιγμή είναι ώριμοι. Την επόμενη εβδομάδα θα έχουμε σύσκεψη στην οποία συμμετέχουν το Υπουργείο Εξωτερικών, το Υπουργείο Υποδομών, το Υπουργείο Εσωτερικών και το Υπουργείο Αγροτικής Ανάπτυξης, δηλαδή το συναρμόδιο για τις διεθνείς σχέσεις και οι λοιποί -κάθε χρόνο τα Υπουργεία υποχρεώνονται να καλύπτουν αποζημιώσεις- ώστε να λύσουμε το πρόβλημα αντιμετωπίζοντάς το στην πηγή, σε συνέργειες με τη γειτονική χώρα.

Είναι πάρα πολύ κρίσιμο να λύσουμε ένα ζήτημα, γιατί τα τελευταία δεκαπέντε χρόνια αναλωνόμαστε κάθε χρόνο στη Βουλή, στα Υπουργεία, στην περιφέρεια, στην αντιπεριφέρεια, στους δήμους, στο ΓΟΕΒ να τρέχουμε από πίσω για να αντιμετωπίσουμε τα αποτελέσματα των πλημμυρών, ενώ πρέπει να λύσουμε το πρόβλημα στην πηγή.

Σας ευχαριστώ πάρα πολύ.

(Στο σημείο αυτό ο Αναπληρωτής Υπουργός Αγροτικής Ανάπτυξης και Τροφίμων κ. Μάρκος Μπόλαρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Επόμενη είναι η δέκατη πέμπτη με αριθμό 524/9-2-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξάρτητων Ελλήνων κ. Δημητρίου Καμμένου προς τον Υπουργό Οικονομίας, Ανάπτυξης και Τουρισμού, σχετικά με το πακέτο Γιούνκερ.

Στην επίκαιρη ερώτηση θα απαντήσει ο Υπουργός κ. Γεώργιος Σταθάκης.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε,

Κύριε Υπουργέ, το ζήτημα είναι γνωστό. Υπήρξαν κάποια δημοσιεύματα τα οποία ήταν επικριτικά, αν θέλετε, σχετικά με το τι κάνει η Κυβέρνησή μας. Οπότε ορμώμενος απ’ αυτά τα δημοσιεύματα, θέλησα να βρεθούμε εδώ για να καταγραφεί και η θέση του Υπουργείου σε σχέση με το πακέτο Γιούνκερ.

Θα διαβάσω εν τάχει μόνο την εισαγωγή της ερώτησης για να μη σπαταλήσουμε τον χρόνο και να έχουμε χρόνο να ακούσουμε την ενημέρωση από το Υπουργείο.

Έχουν γίνει πολλές συζητήσεις και δεσμεύσεις εκπεφρασμένες από την προηγούμενη κυβέρνηση σχετικά με το πακέτο Γιούνκερ και όχι άδικα. Το πολυδιαφημισμένο αυτό πακέτο είναι μια απάντηση στη διαρροή επενδύσεων από την Ευρωπαϊκή Ένωση εξαιτίας της κρίσης και στοχεύει σε ένα ποσό –μοχλευμένο μεν, δεν έχει σημασία- ύψους 315.000.000.000 έως 320.000.000.000 ευρώ για όλες τις χώρες.

Απ’ όσα γνωρίζουμε, η χώρα μας διεκδικεί ποσά ύψους 12.000.000.000 ευρώ έως 15.000.000.000 ευρώ που θα βοηθήσουν την αναπτυξιακή της προοπτική και θα συνδράμουν στην ολοκλήρωση πολλών σημαντικών έργων, στάσιμων και μη μέχρι σήμερα, τα οποία έχουν σταματήσει λόγω έλλειψης πόρων. Ενδεικτικά έχουν αναφερθεί η Γραμμή 4 του μετρό, η ηλεκτρική διασύνδεση της Κρήτης, η υλοποίηση ηλεκτρονικών συναλλαγών, τιμολογήσεων και άλλα. Επίσης, γνωρίζουμε ότι η προηγούμενη κυβέρνηση είχε καταθέσει μια λίστα έργων, την οποία συμπληρώσαμε, ανανεώσαμε και την κάναμε προφανώς καλύτερη.

Γι’ αυτό ερωτάστε, κύριε Υπουργέ –δεν διαβάζω τα υπόλοιπα- τα εξής: Δεδομένης της οικονομικής κρίσης και της κατάστασης της πατρίδας και της προσπάθειας που κάνει η Κυβέρνησή μας για ανάταξη της οικονομίας, γιατί έχει καθυστερήσει η λίστα με τα προτεινόμενα έργα; Πότε αναμένεται να ολοκληρωθεί και ποια έργα αναμένεται να συμπεριλαμβάνει;

Δεύτερον, πότε θα οριστεί η Εθνική Επενδυτική Τράπεζα; Διότι είναι ένα κομμάτι αναπτυξιακό το οποίο θα μοχλεύσει και θα βοηθήσει στην ανάπτυξη και τη χρήση του επενδυτικού κεφαλαίου του πακέτου Γιούνκερ, το οποίο θα διευκολύνει τη συνεργασία των επενδυτών και στην Ευρωπαϊκή Τράπεζα Επενδύσεων.

Τρίτον, δεδομένου ότι η προηγούμενη κυβέρνηση είχε παραδώσει έναν κατάλογο με προτεινόμενα έργα, τον οποίο εμείς αναιρέσαμε ή διορθώσαμε για να τον προσαρμόσουμε σε υπάρχουσες προτεραιότητες και ανάγκες πλέον του 2015-2016, θα θέλαμε να μας δώσετε -αν είναι δυνατόν- σε αντιπαράθεση μια λίστα των παλιών και των νέων έργων, προκειμένου να έχουμε μια σαφή ενημέρωση του κοινού.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καμμένο.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κύριε Καμμένε, σας ευχαριστώ πολύ για την ερώτηση, γιατί δίνεται η ευκαιρία να αποσαφηνιστούν διάφορα θέματα για το πακέτο Γιούνκερ, το οποίο το έχει περιλάβει μια φαντασιακή κατάσταση.

Το πακέτο Γιούνκερ, όπως ξέρετε, εδράζεται σε δύο απλές ιδέες:

Η μια ιδέα είναι ότι υπάρχουν ορισμένα χρήματα τα οποία μοχλεύονται με ιδιωτικό χρήμα. Έτσι φτάνουμε στα 315.000.000.000 ευρώ, εάν υποθέσουμε ότι η μόχλευση μπορεί να φτάσει σε αυτό που φιλοδοξούν, δεκαέξι, δεκαεπτά φορές. Αυτό είναι προς συζήτηση.

Η δεύτερη ιδέα του πακέτου Γιούνκερ είναι ότι επειδή διάφορες χώρες στην Ευρωπαϊκή Ένωση έχουν διαφορετικό «country risk», «κίνδυνο οικονομίας», έρχεται ένας ενδιάμεσος θεσμός, ο οποίος προσπαθεί να απορροφήσει αυτόν τον κίνδυνο και να διευκολύνει έτσι τη διενέργεια επενδύσεων. Αυτή είναι η φιλοσοφία του πακέτου Γιούνκερ.

Αυτό ξεκίνησε –για να δώσουμε και τις χρονολογίες- από τον Κανονισμό 2015/1017/25-6-2015, ο οποίος συγκροτεί το Ευρωπαϊκό Ταμείο Στρατηγικών Επενδύσεων, το EFSI, τον Ευρωπαϊκό Κόμβο Επενδυτικών Υπηρεσιών και την Ευρωπαϊκή Πύλη Επενδυτικών Έργων. Και η δεύτερη απόφαση αμέσως μετά, στις 22 Ιουλίου 2015, προχωράει στη δημιουργία της Ευρωπαϊκής Πύλης Επενδυτικών Έργων και τον καθορισμό των τεχνικών προδιαγραφών της.

Για την Πύλη αυτή, αυτό που προβλέπεται, είναι να δημιουργηθεί μια πρωταρχική βάση δεδομένων επενδυτικών έργων, προκειμένου η Πύλη να προσελκύσει στη συνέχεια το ενδιαφέρον των επενδυτών, οι οποίοι θα αναλάβουν να συνδράμουν σε αυτά τα έργα.

Για τον λόγο αυτό η επιτροπή προτείνει σε κάθε κράτος μέλος -αρχικά στους δημόσιους φορείς, αλλά η Πύλη είναι ανοιχτή για ιδιωτικές επενδύσεις προφανώς και αυτή είναι η αιχμή της- να καταχωρίσει περίπου είκοσι πέντε έργα. Η έναρξη λειτουργίας προβλέπεται να γίνει το πρώτο τρίμηνο του 2016, το τρέχον τρίμηνο του 2016.

Εμείς, όπως ξέρετε, είχαμε παραλάβει μια μεγάλη λίστα έργων από την προηγούμενη κυβέρνηση. Αυτή η λίστα δεν παρήγαγε κάποιο ενδιαφέρον project, διότι ήταν ένας κατάλογος έργων, τα οποία δεν βρισκόντουσαν ούτε καν σε επίπεδο προμελέτης -ήταν έργα τα οποία είχαν καταγραφεί, δεν ξέρω από ποιους φορείς- και ο οποίος δεν αποτελούσε σε οποιοδήποτε επίπεδο κάποια ώριμη διαδικασία έργων από τα οποία θα μπορούσαμε να επιλέξουμε τα είκοσι πέντε που θα εντάσσαμε στην τρέχουσα διαδικασία.

Έχουμε αποστείλει έγγραφα σε όλα τα Υπουργεία -μέχρι τέλος Φεβρουαρίου- στους εποπτευόμενους φορείς αλλά και σε ιδιώτες, και τους γνωστοποιούμε την ύπαρξη της Ευρωπαϊκής Πύλης Επενδυτικών Έργων. Βάζουμε ως κατεπείγον το να επιλεγούν έργα τα οποία είναι ει δυνατόν ώριμα, προκειμένου στο τέλος του Μαρτίου να είμαστε σε θέση κατ’ αρχάς να αναρτήσουμε τα είκοσι πέντε έργα που βρίσκονται στο πιο ώριμο στάδιο και έχουν πιθανότητα να προσελκύσουν ιδιωτικές επενδύσεις.

Μια υποσημείωση: Γνωρίζετε ότι αυτού του τύπου τα έργα δεν μπορεί να είναι δημόσια έργα. Πρέπει ή να έχουν κοινά ΣΔΙΤ κάποιας μορφής ή να είναι καθαρά ιδιωτικές επενδύσεις.

Σε σχέση τώρα με την Επενδυτική Τράπεζα: Το πακέτο Γιούνκερ όντως ενθαρρύνει την ύπαρξη μιας ομπρέλας, μιας τράπεζας, δηλαδή, αναπτυξιακής, επενδυτικής ή άλλης, η οποία θα μπορέσει να συντονίσει και να διαχειριστεί αυτούς τους πόρους. Δυστυχώς, η Ελλάδα δεν διαθέτει τέτοια τράπεζα. Υπάρχει από την πλευρά της Κυβέρνησης η ισχυρή πεποίθηση και ετοιμάζουμε το νομοσχέδιο για να μετεξελιχθεί το ΕΤΕΑΝ σε αναπτυξιακό Ταμείο, ικανό να παίξει αυτόν τον ρόλο.

Άρα, το ένα θέμα είναι αυτό. Η αναγκαιότητα είναι δεδομένη και επιβάλλεται να προχωρήσουμε γρήγορα.

Το δεύτερο θετικό σημείο είναι ότι η ίδια η Ευρωπαϊκή Τράπεζα Επενδύσεων, η οποία ουσιαστικά διαχειρίζεται το πακέτο Γιούνκερ, πήρε την πρωτοβουλία να ανοίξει παράρτημα στην Ελλάδα σε μια προσπάθεια να ενθαρρύνει την άμεση επαφή της χρηματοδότησης ιδιωτικών επενδύσεων απευθείας στην Ευρωπαϊκή Τράπεζα Επενδύσεων. Θεωρούμε ότι αυτή η εξέλιξη είναι πολύ θετική. Μαζί με την EBRD και με άλλους, παράλληλους χρηματοδοτικούς φορείς, φτιάχνεται ένα φάσμα επιλογών, το οποίο μπορεί να φανεί πάρα πολύ χρήσιμο στην κινητοποίηση των εγχώριων παραγωγικών και επενδυτικών δυνάμεων, προκειμένου να αξιοποιηθεί το πακέτο Γιούνκερ και να φτάσουμε σε ένα σχέδιο που θα είναι βιώσιμο, ρεαλιστικό και θα φέρει κάποια ουσιαστικά οφέλη στην ελληνική οικονομία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, ήταν εξαιρετικά χρήσιμη και η ανάλυση και τα στοιχεία που μας δώσατε.

Μια ερώτηση έχω να κάνω: Η εξέλιξη -επειδή είναι πάρα πολύ σημαντική για την ελληνική οικονομία- εξαρτάται από εμάς ή και από τους κύκλους της Ευρωπαϊκής Ένωσης; Δηλαδή, αν εμείς έχουμε τα είκοσι πέντε έργα στις 31 Μαρτίου και είμαστε καθ’ όλα έτοιμοι -με τα feasibility studies, με τα πακέτα μας, με τα πάντα και δεν μιλάω για τη σχέση μας αυτήν τη στιγμή στη διαπραγμάτευση, μιλάω καθαρά σαν πακέτο χρηματοδότησης- θα εξαρτηθεί από κάποιους άλλους παράγοντες; Κι αν τους ξέρουμε, ποιοι θα είναι αυτοί; Και τι άλλο πρέπει να κάνουμε ως Κυβέρνηση, για να μπορέσουμε να βοηθήσουμε;

Δεύτερον, να θυμίσω ότι ο κ. Χατζηδάκης είχε δημιουργήσει –και με πολύ αυστηρή κριτική δική μου, εκείνα τα χρόνια, ως πολίτου- το ταμείο στο Λουξεμβούργο για τις SMEs, για τις μικρομεσαίες, το οποίο και εκείνο έπαιρνε κεφάλαια. Έβαζε 350.000.000 η Ελλάδα, 100.000.000 οι Γερμανοί και μετά ήρθαν και οι Γάλλοι. Δεν είχαμε την πλειοψηφία. Δεν ξέραμε ποιον χρηματοδοτούν. Αυτό το ταμείο του Λουξεμβούργου έχει βοηθήσει; Είναι ανασταλτικός παράγοντας; Βοηθάει; Λειτουργεί; Δεν ξέρω τι γίνεται, γιατί και αυτό ήταν ένα επενδυτικό εργαλείο. Και νομίζω ότι θα πρέπει να δούμε, εάν δεν λειτούργησε ή να σταματήσει να λειτουργεί ή να λειτουργήσει με κάποιους άλλους κανόνες, γιατί υπάρχει. Θα μπορούσε να βοηθήσει ή να μεταλλαχθεί.

Όσον αφορά το ζήτημα των επενδύσεων: Όταν είχε έρθει ο κ. Κατάινεν και κάναμε μία πολύ ενδιαφέρουσα συζήτηση εδώ, στη Γερουσία, είχα θέσει το ζήτημα -και είχε συμφωνήσει στην κατ’ ιδίαν μας συζήτηση- κατά πόσο τα ελληνικά έργα, επειδή η χώρα βρίσκεται σε ένα «country risk» συγκεκριμένο, 3Β, και οι τράπεζές της δεν μπορεί να είναι δύο βαθμίδες πάνω από το «country risk» -αυτό είναι διεθνώς γνωστό- θα μπορούσαν επειδή είναι ιδιωτικά με EBRD, με EBI και με πακέτο Γιούνγκερ να βγουν από το «country risk» και να καλέσουμε τα κεφάλαια, διότι ένα έργο μπορεί να είναι «άλφα» έργο και να χρηματοδοτηθεί με ομόλογα έργου έξω από το ρίσκο εάν θέλετε της χώρας. Και συμφώνησε, διότι μόνο έτσι θα τραβήξουμε κεφάλαια -όχι μόνο η Ελλάδα, και άλλες χώρες- και θα βγάλουμε το έργο έξω από τη χώρα.

Δηλαδή, για παράδειγμα ένα concession δρόμου, το οποίο έχει τεράστια ή πάρα πολύ καλά IRRs και φέρνει πολλά χρήματα και πολύ γρήγορη απόσβεση της επένδυσης, σε τρία ή σε τέσσερα χρόνια, δεν μπορεί να είναι junk το ομόλογό του. Πρέπει να είναι πολύ καλό. Αυτό το ξέρει ο επενδυτής και συνήθως αισχροκερδεί κατά της χώρας, διότι σου λέει έχω μεγάλο ρίσκο, άρα, η διαπραγμάτευσή του είναι πολύ δύσκολη ή και κακή και είναι, εάν θέλετε, από ισχυρό σημείο με τη χώρα.

Εάν, όμως, το έργο βγει από τη χώρα και παράγει από μόνο του χρήματα -ένα αεροδρόμιο, ένας δρόμος, ένα λιμάνι, ή υποδομές ή η διασύνδεση της Κρήτης με το υποθαλάσσιο καλώδιο- αυτό το έργο βγάζει χρήματα γιατί είναι καθαρά αναπτυξιακό και υποδομών.

Οπότε, είπα στον κ. Κατάινεν, να βγουν τα έργα από τη χώρα, να μπορέσουν από μόνα τους -σαν φορείς- να τραβήξουν χρήματα επενδυτικά, μαζί με αυτά του πακέτου Γιούνγκερ και της Ευρωπαϊκής Τραπέζης Επενδύσεων, μαζί με τις ελληνικές τράπεζες που έχουν το «know how» στο «project financing», και μαζί με τα επιμελητήρια της Ελλάδας που έχουν τους ειδικούς ανθρώπους να δουλέψουν. Δηλαδή, εμείς έχουμε μία πολύ καλή ομάδα στην Ελλάδα και τα μυαλά μας θα μείνουν εδώ να δουλέψουν γι’ αυτά τα έργα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε, κύριε Καμμένε.

Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Δύο πράγματα θα ήθελα να προσθέσω.

Ο μηχανισμός αυτός προβλέπεται να απορροφά το «country risk» ανάλογα με τη φύση του έργου και τα δεδομένα, τη δυνατότητά του να προσελκύει ιδιωτικά κεφάλαια, κυρίως μέσω της συμμετοχής της CIB και ενός ενδιάμεσου θεσμού, ο οποίος προσφέρει τις εγγυήσεις με τις οποίες απομειώνεται το «country risk».

Αυτό είναι προς εφαρμογή. Πρέπει να δούμε πώς ακριβώς θα λειτουργήσει, εάν είναι ικανοποιητικός ή χρειάζεται επιπρόσθετες προβλέψεις για να μπορέσει να εξαφανίσει το «country risk», που είναι –επαναλαμβάνω- η βασική φιλοσοφία του σχεδίου Γιούνγκερ.

Όσον αφορά το δεύτερο, για το IFG: Το IFG όπως ξέρετε σχεδιάστηκε από την προηγούμενη κυβέρνηση και είχε τρεις πυλώνες. Ο πρώτος πυλώνας ήταν δάνεια προς τις μικρομεσαίες επιχειρήσεις. Σε αυτόν τον πυλώνα δεσμεύτηκαν 400 εκατομμύρια -ίσως κάτι παραπάνω, δεν θυμάμαι ακριβώς το νούμερο- τα οποία, όμως, απορροφήθηκαν. Δηλαδή, αυτά τα χρήματα διοχετεύθηκαν μέσω του ΕΤΕΑΝ στις ελληνικές τράπεζες –στις τέσσερις συστημικές τράπεζες- και ορισμένα σε συνεταιριστικές και αυτό το ποσό έχει κλείσει τον κύκλο του, ο πρώτος πυλώνας. Απλώς θα έχει ένα μηχανισμό ανακύκλωσης και όταν επανέρχονται τα δάνεια στο μηχανισμό αυτό, στην τράπεζα, θα μπορεί να αναχρηματοδοτεί νέα δάνεια.

Ο δεύτερος και ο τρίτος πυλώνας δεν έχουν ξεκινήσει. Είναι θέμα συμφωνίας εάν θα ξεκινήσουν οι πυλώνες αυτοί.

Εμείς, ως Κυβέρνηση, είμαστε ανοιχτοί στο να ξεκινήσει ο δεύτερος πυλώνας, που αφορά τη συμμετοχή σε μετοχικό κεφάλαιο μικρομεσαίων επιχειρήσεων και είμαστε σε προχωρημένες συζητήσεις και με τη γερμανική και με τη γαλλική πλευρά, προκειμένου να δούμε πώς μπορεί να ξεκινήσει αυτό.

Έχουμε και τη σχετική μελέτη. Χρειάζεται ένα εξάμηνο για να κάνει «kick off» αυτό το σημείο.

Άρα, είμαστε σε προχωρημένες συζητήσεις για να συνεχίσουμε αυτόν τον πυλώνα.

Έχουμε όλες οι πλευρές συμφωνήσει ότι ο τρίτος πυλώνας δεν θα ξεκινήσει. Αφορά έργα δήμων κ.λπ.. Είναι πολύ δύσκολο να προχωρήσει.

Άρα, το υπό συζήτηση θέμα είναι η εκκίνηση του δεύτερου πυλώνα και θεωρούμε ότι μπορεί να προσφέρει -ειδικά με το μετοχικό κεφάλαιο- σε θετικό βήμα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και δύο εκπαιδευτικοί συνοδοί από την Εράσμιο Ελληνογερμανική Σχολή.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την όγδοη με αριθμό 539/15-2-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθέριου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με τη «φυγή» των επενδύσεων.

Στην ερώτηση θα απαντήσει ο Υπουργός, κ. Γεώργιος Σταθάκης.

Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, προτού ξεκινήσω την ερώτησή μου, θα ήθελα να αναρωτηθούμε ποια είναι η κατάσταση στη χώρα μας. Δυστυχώς, είναι η χειρότερη δυνατή. Η Κυβέρνηση έχει χάσει τον έλεγχο σε όλα τα μέτωπα, ιδιαιτέρως στο προσφυγικό, αλλά και στο αγροτικό. Δεν υπάρχει οικονομική πολιτική, δεν υπάρχει στρατηγική διαπραγμάτευσης, δεν φαίνεται να κλείνει η αξιολόγηση. Η χώρα απειλείται πάλι με προβλήματα ρευστότητας και χρηματοδότησης και η κοινωνία βρίσκεται ολόκληρη σε αναβρασμό.

Ο κ. Μητσοτάκης, ολόκληρη η Νέα Δημοκρατία έχουμε τονίσει πολλάκις ότι η ελληνική οικονομία, για να ανακάμψει και να βγει από τον φαύλο κύκλο της ύφεσης, χρειάζεται τουλάχιστον 100 δισεκατομμύρια ευρώ σε επενδύσεις.

Αντιθέτως, κύριε Υπουργέ, με τις επιλογές σας καταστρέψατε ένα κεκτημένο του 2014, ένα κλίμα πραγματικής σταθερότητας μέσα στο οποίο να μπορούν να κινητοποιηθούν οι δημιουργικές δυνάμεις του τόπου και να αξιοποιηθούν οι ενδογενείς αναπτυξιακές δυνατότητες από την ασφάλεια των καταθέσεων, μέχρι την παραγωγή υπεραξίας μέσω καινοτομίας.

Κύριε Υπουργέ, θα σας μιλήσω με στοιχεία και παρακαλώ το ίδιο να κάνετε κι εσείς στην απάντησή σας.

Η εχθρική πολιτική που ακολουθεί η Κυβέρνηση ΣΥΡΙΖΑ-ΑΝΕΛ για τον ιδιωτικό τομέα και τις επενδύσεις στον ιδιωτικό τομέα όχι μόνο έχει εκφραστεί πολλάκις από μέλη της Κυβέρνησης, αλλά έχει και εμπράκτως αποτυπωθεί, όπως στην περίπτωση των Σκουριών. Σύμφωνα με την Εθνική Υπηρεσία Εσόδων της Βουλγαρίας περίπου εξήντα χιλιάδες ελληνικές επιχειρήσεις μεταφέρθηκαν στη Βουλγαρία τους τελευταίους τρεις-τέσσερις μήνες, ώστε να αποφύγουν τη γραφειοκρατία, τους περιορισμούς κεφαλαίων και τους υψηλούς φόρους της χώρας μας.

Η ανεργία, κύριε Υπουργέ, παρά τα ανακριβή στοιχεία που δώσατε προσφάτως στη δημοσιότητα, καλπάζει, με τη χώρα μας δυστυχώς να κατέχει, σύμφωνα με τη Eurostat, την πρωτιά στην ανεργία τόσο στο συνολικό ποσοστό, η οποία διαμορφώθηκε στο 25% περίπου, όσο και στην ανεργία των νέων η οποία διαμορφώνεται στο 49,5%. Ουσιαστικά, στους ενεργούς πολίτες ένας στους τέσσερις είναι άνεργος και στους νέους ένας στους δύο.

Οι επενδύσεις, ο κινητήριος μοχλός της ανάπτυξης, όχι μόνο δεν έρχονται, αλλά η κυβερνητική πολιτική τις αποτρέπει.

Εκτιμάται, κύριε Πρόεδρε, ότι δέκα χιλιάδες θέσεις εργασίας θα χάνονται ετησίως εάν δεν αναστραφεί το εχθρικό κλίμα με τις επενδύσεις.

Η εικόνα στον ιδιωτικό τομέα είναι επίσης τραγική. Σύμφωνα με έρευνα –καταθέτω στοιχεία του ΕΒΕΑ- το 2015 έκλεισε με αρνητικό τρόπο, εξαλείφοντας την όποια πρόοδο σημειώθηκε το 2014.

Τραγική είναι η χρονιά που πέρασε και για τις εξαγωγικές επιχειρήσεις, αφού αυξήθηκε στο 59% το ποσοστό των εξαγωγικών επιχειρήσεων που το 2015 δεν είχε εξαγωγική δραστηριότητα. Την ίδια στιγμή έχετε επιδοθεί σε μια προσπάθεια κατάληψης του κράτους.

Κύριε Υπουργέ, σας ερωτώ: Πόσες επιχειρήσεις έκλεισαν και πόσες μεταφέρθηκαν στο εξωτερικό το 2015;

Πόσες επενδύσεις έγιναν στη χώρα μας το 2015; Παρακαλώ, θέλω στοιχεία κι όχι γενικόλογα. Έχει γίνει εκτίμηση των επενδύσεων που τελικά δεν υλοποιήθηκαν; Ποιο το κόστος σε οικονομικό και κοινωνικό επίπεδο, αν έχετε αναρωτηθεί;

Τι κάνετε για να δημιουργήσετε ένα φιλοεπενδυτικό, οικονομικό κλίμα στη χώρα μας;

Και επειδή σε προηγούμενη επίκαιρη ερώτηση είχατε απαντήσει γενικά και αόριστα –το συνηθίζετε άλλωστε- ότι είναι πολλές οι ξένες επενδύσεις που έχουν έρθει στη χώρα μας, παρακαλώ πολύ εάν έχετε ένα έγγραφο, καταθέστε το, διότι οι υπηρεσίες σας δεν διαθέτουν κάτι, παρόλο που το αναζήτησα μετά την τοποθέτησή σας εδώ στο Βήμα της Βουλής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Αυγενάκη.

Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Υπάρχει μάλλον κοινή πεποίθηση ότι η Αντιπολίτευση έχει περιπέσει στην ιδέα της καταστροφολογίας και των ατεκμηρίωτων ισχυρισμών. Αυτό είναι το μόνιμο μοτίβο με το οποίο κινείται τον τελευταίο χρόνο, αφ’ ης στιγμής υπάρχει διαφορετική Κυβέρνηση και η καταστροφολογία αυτή, καθώς και οι ατεκμηρίωτοι ισχυρισμοί αποτυπώνονται με πολύ χαρακτηριστικό τρόπο και στη σημερινή ερώτηση.

Να υπενθυμίσω ότι η συρρίκνωση του ΑΕΠ κατά 25%, η εκτίναξη της ανεργίας από το 10,3% στο 27%, η αποεπένδυση που έφτασε στο 64% από το 2007 έως το 2014, η μείωση του διαθέσιμου εισοδήματος κατά 30% κατά μέσο όρο και η εκτίναξη του δημόσιου χρέους στο 179% του ΑΕΠ έγιναν την περίοδο πριν αναλάβει τη διακυβέρνηση της χώρας ο ΣΥΡΙΖΑ. Άρα, από τον Ιανουάριο του 2015 μέχρι τέλους αποκλείεται η παρούσα Κυβέρνηση, παραλαμβάνοντας αυτά τα δεδομένα, να προκάλεσε μια τόσο μεγάλη καταστροφή ή δεν ξέρω τι άλλο, που υπονοεί η Αντιπολίτευση.

Επιτρέψτε μου, όμως, να τεκμηριώσω τους απερίγραπτους ισχυρισμούς που έχει η Αντιπολίτευση, είτε αναφέρεται στη φυγή των επιχειρήσεων είτε στην έκταση της ύφεσης, της αποεπένδυσης ή της έλλειψης επενδυτικών στοιχείων. Και επειδή τα στοιχεία είναι αμείλικτα και είναι δεδομένα, με αυτά πρέπει Κυβέρνηση και Αντιπολίτευση να συμφωνήσουμε. Μπορούμε να διαφωνούμε σε πολλά πράγματα, αλλά δεν μπορούμε να διαφωνούμε στα στοιχεία. Επιτρέψτε μου να παραθέσω ορισμένα από τα δεδομένα αυτά.

Πρώτον, φυγή επιχειρήσεων στη Βουλγαρία. Ακούμε τρομερά νούμερα. «Εξήντα χιλιάδες έφυγαν στη Βουλγαρία». Επιτρέψτε μου να καταθέσω τα στοιχεία του Προέδρου του Ελληνοβουλγαρικού Επιμελητηρίου της Βορείου Ελλάδος, του κ. Χρήστου Καζατζή, που σημειώνει: «Μετά τα capital controls υπάρχει μια κινητικότητα ως προς τους τραπεζικούς λογαριασμούς. Είναι χαρακτηριστικό ότι οι ελληνικές επιχειρήσεις προσπαθούν κατά προτεραιότητα να αντιμετωπίσουν το πρόβλημα αυτό. Διάφορες εταιρείες εισαγωγικού ή άλλου χαρακτήρα, λόγω του ότι αδυνατούν να παραγγείλουν ή να πληρώσουν παραγγελίες, κινήθηκαν ανοίγοντας λογαριασμούς στη γειτονική χώρα».

Από τα στοιχεία αυτά που λάβαμε από το Υπουργείο Εξωτερικών της χώρας μας, σχετικά με το συνολικό αριθμό βουλγαρικών εταιριών στις οποίες συμμετέχει ελληνικό νομικό πρόσωπο -μπορώ να σας παραθέσω τα στοιχεία επακριβώς μέχρι τις 31 Δεκεμβρίου του 2014- προκύπτει ότι ο συνολικός αριθμός εταιρειών ελληνικών συμφερόντων στη Βουλγαρία ήταν έντεκα χιλιάδες, από τις οποίες οι εννέα χιλιάδες δεν εμφανίζουν ούτε έναν απασχολούμενο. Επίσης, έξι χιλιάδες από τις έντεκα χιλιάδες έχουν μηδενική δραστηριότητα. Αυτά ήταν τα δεδομένα στο τέλος του 2014.

Για το 2015 υπήρξαν περίπου δύο χιλιάδες νέες εγγραφές-καταχωρήσεις επιχειρήσεων, οι οποίες στο σύνολό τους δεν εμφανίζουν απασχολούμενο, δεν προκάλεσαν τη δημιουργία ούτε μιας θέσης εργασίας στη Βουλγαρία και δεν περιλαμβάνουν μεταφορά παραγωγικής ή εμπορικής δραστηριότητας. Συνάδουν τα στοιχεία του Υπουργείου Εξωτερικών με αυτό που μόλις σας ανέφερα, δηλαδή τον σχολιασμό και την ανάλυση του Προέδρου του Ελληνοβουλγαρικού Επιμελητηρίου.

Συνεπώς, η κατάσταση για το κύμα των εξήντα χιλιάδων είναι παραπλανητική. Επαναλαμβάνω τα στοιχεία: έντεκα χιλιάδες είναι ελληνικών συμφερόντων, εννέα χιλιάδες δεν εμφανίζουν απασχολούμενο, το 2015 είχαμε δύο χιλιάδες νέες εγγραφές, που αφορούν πρωτίστως –επαναλαμβάνω- μεταφορά ή άνοιγμα τραπεζικών λογαριασμών στη γειτονική χώρα. Αυτά είναι τα δεδομένα.

Πάμε στο δεύτερο θέμα της καταστροφής και του κλεισίματος των επιχειρήσεων. Όπως ξέρετε, η καταγραφή είναι δεδομένη. Τα προηγούμενα πέντε χρόνια του μνημονίου είχαμε μείωση διακοσίων πενήντα χιλιάδων επιχειρήσεων.

Ας πάρουμε, όμως, το ΓΕΜΗ του 2015 για τη χρονιά που μας ενδιαφέρει: Διαγραφές 25.052, συστάσεις 29.238. Υπερτερεί κατά τρεισήμισι-τέσσερις χιλιάδες ο αριθμός των επιχειρήσεων που εγγράφονται σε σχέση μ’ αυτές που διαγράφονται.

Όσον αφορά στον αριθμό επιχειρήσεων, που μετέφεραν την έδρα τους στο εξωτερικό κατά το 2015, όλες οι επιχειρήσεις –επαναλαμβάνω- είναι 534, άρα η ιδέα ότι υπάρχουν χιλιάδες επιχειρήσεις που δημιούργησαν αυτά τα δεδομένα –με βάση τα δεδομένα του ΓΕΜΗ- το επιβεβαιώνουν αυτό.

Στοιχεία για την ανεργία, ΕΛΣΤΑΤ. Τα επαναλαμβάνω για πολλοστή φορά. Απορώ γιατί τα επαναφέρει η Κυβέρνηση αναφορικά με την οριακή μείωση της ανεργίας το 2015. Το 2010 ήταν 13,9, το 2011 ήταν 20,2, το 2012 ήταν 26, το 2013 ήταν 27,7, το 2014 ήταν 26, πρώτη μείωση. Το 2015 συνεχίζεται η μείωση, 24,5. Άρα, απορώ γιατί επαναφέρεται το θέμα της ανεργίας. Αναγνωρίζουμε ότι υπήρξε το 2014 για πρώτη φορά μείωση της ανεργίας κατά 1,7. Ενάμισι τοις εκατό είναι η μείωση της ανεργίας με βάση την ΕΛΣΤΑΤ το 2015.

Πάμε στο κρίσιμο θέμα των επενδύσεων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ήδη ξεπεράσατε τα έξι λεπτά. Είστε στην πρωτολογία. Θα έχετε και χρόνο μετά, στη δευτερολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ωραία. Θα απαντήσω για τις επενδύσεις μετά. Για μισό λεπτό…

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν σας διακόπτω, απλώς σας επισημαίνω ότι ήδη ξεπεράσαμε τα έξι λεπτά της πρωτολογίας σας.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα παραπέμψω, λοιπόν, στον πλήρη κατάλογο των επενδύσεων που έγιναν στην Ελλάδα, σύμφωνα με τον «Enterprise Greece». Είναι 7,9 δισεκατομμύρια. Τα 6,5 αφορούν τις τράπεζες και το 1,4 είναι ένας αναλυτικός κατάλογος επιχειρήσεων, που εξαγόρασαν ή επένδυσαν ή ξένων επιχειρήσεων την περίοδο αυτή, που καλύπτει το 1,6 δισεκατομμύριο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Υπουργέ, απ’ αυτά που μόλις μας είπατε αντιλαμβάνομαι ότι εσείς είστε Υπουργός Ανάπτυξης σε μια άλλη χώρα, όχι φυσικά στην Ελλάδα.

Αναφερθήκατε στις επιχειρήσεις που έχουν μεταφερθεί στη Βουλγαρία και επικαλεστήκατε κάποια στοιχεία. Σας θυμίζω και υπογραμμίζω ότι εγώ ανέφερα συγκεκριμένα στοιχεία, που προκύπτουν από την Εθνική Υπηρεσία Εσόδων της Βουλγαρίας κι εσείς κάνετε πως δεν ακούτε. Επίσης, αναφερθήκατε σε μια λίστα επενδύσεων που αρνήθηκαν οι υπηρεσίες σας να μου προσκομίσουν. Παρακαλώ πολύ, καταθέστε την στα Πρακτικά για να την παραλάβω αμέσως μετά.

Η μισή αλήθεια, κύριε Σταθάκη, είναι ένα μεγάλο ψέμα κι εσείς ως Κυβέρνηση συνειδητά ψεύδεστε, όπως και τώρα. Έχετε καθιερώσει μια διπλή ρητορεία, αυτή της δήθεν σκληρής διαπραγμάτευσης με την τρόικα και αφού έχετε εξαντλήσει όλα τα χρονικά περιθώρια και αφού έχετε διογκώσει όλα τα προβλήματα, οδηγείστε, κύριε Σταθάκη, γονυπετείς στην πλήρη αποδοχή των θέσεων των κακών εταίρων και δανειστών.

Εγώ σας καταλαβαίνω. Το δίλημμα της Κυβέρνησης και του κ. Τσίπρα είναι υπαρξιακό. Για να μπορέσετε να προσφέρετε στη χώρα και την οικονομία τις προϋποθέσεις που θα αλλάξουν την εικόνα αυτή, πρέπει να ομολογήσετε την αποτυχία σας, αλλά δεν φτάνει αυτό. Θα πρέπει να προσχωρήσετε και στη μόνη ασφαλή πολιτική κατεύθυνση που όλο το προηγούμενο διάστημα είχατε δαιμονοποιήσει ως εσωτερικό εχθρό τάχα μου, με την αδίστακτη ρητορεία σας και τα θρασύτατα ψέματά σας, που συνεχίζετε και τώρα.

Και κάτι ακόμα, πριν εισέλθω στο πολύ σημαντικό ζήτημα των στρατηγικών επενδύσεων, για το οποίο φαντάζομαι ότι θα έχετε τη δυνατότητα να απαντήσετε αναλυτικότερα στη δευτερολογία σας.

Κύριε Υπουργέ, επικαλούμαι δήλωση στελέχους σας. Με «γεμιστά», κύριε Υπουργέ, δεν υπάρχει ανάπτυξη. Τα «γεμιστά» της Κυβέρνησης είναι η ωμή παραδοχή ότι απλά αναλώνεστε στη διαχείριση της εξουσίας και τίποτε παραπάνω.

Όσον αφορά στις στρατηγικές επενδύσεις, με τους νόμους της προηγούμενης κυβέρνησης Σαμαρά για τις στρατηγικές επενδύσεις, η χώρα μας αξιοποίησε στο μέγιστο τις δυνατότητες υποβολής επενδυτικών προτάσεων και ενέταξε σημαντικά επενδυτικά σχέδια στον αναπτυξιακό νόμο, ενώ προσέλκυσε σημαντικό αριθμό επενδύσεων, οι οποίες εν τέλει χαρακτηρίστηκαν στρατηγικές.

Συγκεκριμένα, κύριε Πρόεδρε, είχε εγκρίνει τρεις μεγάλες τουριστικές επενδύσεις ύψους 1,4 δισεκατομμυρίων. Πρόκειται για τα εξής έργα: Loyalward, Ίτανος Γαία, σύνθετη τουριστική ανάπτυξη στο βορειοανατολικό άκρο της Κρήτης, στη χερσόνησο Σίδερο του Δήμου Σητείας, 268 εκατομμύρια ευρώ. Pravita Estate Holding, σύνθετη τουριστική ανάπτυξη στη Χαλκιδική, 726 εκατομμύρια ευρώ. Dolphin Capital Kilada Hills, ανάπτυξη σύνθετης τουριστικής επένδυσης στην κοιλάδα της Αργολίδας, 418 εκατομμύρια ευρώ.

Και σας ρωτώ, κύριε Υπουργέ: Ποιες επενδύσεις, αναλυτικά έχει το Υπουργείο σας, εσείς προσωπικά, η Κυβέρνηση, προσελκύσει προκειμένου να ενταχθούν στο νόμο για την υλοποίηση στρατηγικών επενδύσεων; Παρακαλώ να μας πείτε συγκεκριμένα. Αφήστε τις αοριστολογίες, αρκετά, χορτάσαμε. 0

Σε ποιο στάδιο βρίσκεται η αδειοδοτική διαδικασία των επενδύσεων που είχε προσελκύσει η προηγούμενη κυβέρνηση; Σας ανέφερα παραδείγματα. Έχετε φέρει έστω και ένα ευρώ επένδυση στη χώρα; Πότε επιτέλους θα φέρετε τον πολυπόθητο αναπτυξιακό νόμο; Όταν τελειώσει η προγραμματική περίοδος 2014-2020; Αυτή είναι η στάση μιας χώρας που διψάει για επενδύσεις;

Κύριε Υπουργέ, και ολοκληρώνω με αυτό, την ώρα που η πραγματική οικονομία και ο ιδιωτικός τομέας περιμένουν μάταια εδώ και μήνες κάποιες ελάχιστες πρωτοβουλίες του Υπουργείου σας για την ανακούφιση και τη στήριξη των παραγωγικών τομέων της ελληνικής οικονομίας, αντί να πείτε πότε και τι ύψους ποσά θα διοχετευθούν στην πραγματική οικονομία από το νέο ΕΣΠΑ, ετοιμάζετε ένα ακόμα αντιαναπτυξιακό μέτρο, δηλαδή, νέα έκτακτη εισφορά. Ενώ η κυβέρνηση της Νέας Δημοκρατίας είχε μειώσει κατά 30% την έκτακτη εισφορά, η σημερινή συγκυβέρνηση ΣΥΡΙΖΑ-ΑΝΕΛ ετοιμάζεται να φορτώσει πάλι τον λογαριασμό με νέους φόρους.

Εμείς για την ενίσχυση των επενδύσεων και την ανάκαμψη της οικονομίας προτείνουμε: Δημοσιονομική προσαρμογή με διαφορετική δημοσιονομική πολιτική, μεταρρυθμίσεις στην αγορά, τον ανταγωνισμό, τις αδειοδοτήσεις και φυσικά το ασφαλιστικό, ισχυροποίηση του τραπεζικού συστήματος με λύση στα «κόκκινα» δάνεια και προσέλκυση καταθέσεων, ενθάρρυνση των επιχειρηματικών επενδύσεων και προστασία των επενδυτών.

Κύριε Υπουργέ, εμπιστοσύνη επιτέλους στην ιδιωτική οικονομία. Όσο μένετε εγκλωβισμένοι στη διπολική συμπεριφορά που παρουσιάζει η Κυβέρνησή σας, δεν πρόκειται δυστυχώς για την Ελλάδα να φέρετε ούτε ένα ευρώ ξένες επενδύσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Πραγματικά χρειάζεται θράσος από τη Νέα Δημοκρατία να μιλάει για ιδιωτικές επενδύσεις, όταν τον Φεβρουάριο του 2015 στο Υπουργείο Ανάπτυξης υπήρχαν δύο αναπτυξιακοί νόμοι με έξι χιλιάδες τριακόσια επενδυτικά σχέδια ενταγμένα από το 2004 έως σήμερα, με χρέος του κράτους προς τους ιδιώτες επενδυτές περίπου 5,5 δισεκατομμύρια ευρώ και με 1 δισεκατομμύριο ευρώ στο ταμείο, το οποίο το είχε παγώσει η Euro-Commission για λόγους διαφθοράς των υπηρεσιών του Υπουργείου. Άρα, χρήματα προς τους επενδυτές μηδέν!

Αυτό είναι το έργο της Νέας Δημοκρατίας στις ιδιωτικές επενδύσεις: Άπειρες εγκρίσεις, αδυναμία πληρωμής, μια δυνατότητα πολύχρονης διαχείρισης γραφειοκρατικής και άλλης, χρήμα προς τις ιδιωτικές επενδύσεις αυτές που γίνονταν μέσα στην κρίση μηδέν. Κακοδιαχείριση, αδυναμία, μηδενική στήριξη των ιδιωτικών επενδύσεων. Αυτό είναι το έργο της Νέας Δημοκρατίας.

Τι κάναμε εμείς; Ξεπαγώσαμε το 1,2 δισεκατομμύριο ευρώ. Κινητοποιήσαμε το ΕΣΠΑ εντός του έτους. Πληρώσαμε μάξιμουμ πληρωμές σε παλιές επενδύσεις.

Επίσης, ξεκινάμε τη μεγάλη αλλαγή για όλες τις επενδύσεις που είναι στους παλιούς αναπτυξιακούς νόμους. Πρώτον, την επόμενη εβδομάδα στο επόμενο νομοσχέδιο του Υπουργείου θα τους δώσουμε την προβλεπόμενη παράταση. Όσοι ολοκληρώσουν θα συνεχίσουν τις επενδύσεις τους. Δεύτερον, βάζουμε έναν μηχανισμό αξιολόγησης που θα επιταχύνει από τα δύο χρόνια στους έξι μήνες την αξιολόγηση των επενδύσεων. Τρίτον, απλοποιούμε τους κανόνες και στους παλιούς αναπτυξιακούς και τέταρτον δεσμεύουμε πόρους για να μπορέσουν να πληρωθούν οι επενδυτές. Αυτά είναι τα δεδομένα.

Δεύτερον, όσον αφορά τις στρατηγικές επενδύσεις που αναφέρατε, οι δύο από τις τρεις έχουν υλοποιηθεί από την παρούσα Κυβέρνηση. Η μία στρατηγική επένδυση που εγκρίθηκε, η «ΚΕΡΑΜΕΙΑ», έχει ενταχθεί στη Χίο και υπάρχουν τρεις αυτήν τη στιγμή στην επεξεργασία του «Enterprise Greece» για να ενταχθούν στο πλαίσιο στρατηγικών επενδύσεων. Συνεπώς, η αδράνεια μάλλον δεν χαρακτηρίζει την παρούσα Κυβέρνηση.

Τρίτο και βασικό, σας καταθέτω όλη τη λίστα αναλυτικά των ξένων επενδύσεων στην Ελλάδα για το 2015. Επαναλαμβάνω, αυτή είναι η λίστα από τον «Enterprise Greece». Έχει περίπου πενήντα ξένες επενδύσεις στην Ελλάδα, άμεσες, εξαγορές, συγχωνεύσεις.

(Στο σημείο αυτό ο Υπουργός Οικονομίας, Ανάπτυξης και Τουρισμού, κ. Γεώργιος Σταθάκηςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζω κι εύχομαι με αυτά τα δεδομένα η Νέα Δημοκρατία να αναγνωρίσει, τουλάχιστον, τα στοιχειώδη πράγματα, ότι ούτε το έργο διαχείρισής σας ήταν το καλύτερο σε σχέση με τις ιδιωτικές επενδύσεις και δεύτερον ότι, όπως και σε όλα τα άλλα θέματα, η Νέα Δημοκρατία είναι ένα βήμα πίσω.

Εμείς έχουμε υπογράψει μια καινούργια συμφωνία πολύ καλύτερη από αυτήν που υπήρχε για τη χώρα μας. Ακολουθούμε έναν οδικό χάρτη που φέρνει στην οικονομία σταθερότητα, ασφάλεια και κυρίως προοπτικές πραγματικής ανάκαμψης της οικονομίας με κοινωνική δικαιοσύνη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και δύο εκπαιδευτικοί συνοδοί τους από την Εράσμειο Ελληνογερμανική Σχολή, Β΄ τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα συζητηθεί η έβδομη με αριθμό 560/20-2-2016 επίκαιρη ερώτηση πρώτου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας καιΘρησκευμάτων, σχετικά με τη διαχείριση της χρηματοδότησης του Ελληνικού Ανοιχτού Πανεπιστημίου μέσω των προγραμμάτων ΕΣΠΑ από τις προηγούμενες διοικήσεις του Ιδρύματος.

Θα απαντήσει η Αναπληρώτρια Υπουργός κ. Αθανασία Αναγνωστοπούλου.

Κυρία Μεγαλοοικονόμου, έχετε τον λόγο για την πρωτολογία σας.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, θυμάστε όταν είχαμε συναντηθεί στο κόψιμο της πίτας των φοιτητών του Ανοιχτού Πανεπιστημίου. Ήταν και ο πρόεδρος της επιτροπής, εσείς, ο Πρόεδρός μας, ο κ. Λεβέντης, και άλλοι φοιτητές. Τότε και ο ίδιος ο πρόεδρος ανέφερε ότι το πανεπιστήμιο δεν αξιοποίησε 18 εκατομμύρια ευρώ από το ΕΣΠΑ ως τελικός δικαιούχος.

Το Ανοιχτό Πανεπιστήμιο είχε χρηματοδοτηθεί με την ένταξή του στον Άξονα Προτεραιότητας 7 του Επιχειρησιακού Προγράμματος «Εκπαίδευση και Διά Βίου Μάθηση» από το ΕΣΠΑ το 2007-2013 με τη συγχρηματοδότηση της Ευρωπαϊκής Ένωσης, του Ευρωπαϊκού Κοινωνικού Ταμείου και από τους εθνικούς πόρους, μέσω του Προγράμματος Δημοσίων Επενδύσεων.

Οπότε, θέλω να σας ρωτήσω, κυρία Υπουργέ:

Έχει πραγματοποιηθεί διαχειριστικός έλεγχος στο ΕΑΠ σε σχέση με τη διαχείριση των κονδυλίων της πράξης με τίτλο: «Ελληνικό Ανοιχτό Πανεπιστήμιο», η οποία είχε ενταχθεί στο ΕΣΠΑ 2007-2013; Και αν έχει πραγματοποιηθεί, προκύπτουν διοικητικές ή ποινικές ευθύνες;

Και δεύτερον, γιατί η διοικούσα επιτροπή δεν πραγματοποιεί τον διαχειριστικό έλεγχο, ίσως παραβαίνοντας τους κανόνες που διέπουν το Ανοιχτό Πανεπιστήμιο;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μεγαλοοικονόμου.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κατ’ αρχάς, να σας πω, κυρία Μεγαλοοικονόμου, ότι η διοικούσα επιτροπή του «Ελληνικού Ανοιχτού Πανεπιστημίου», βάσει της κείμενης νομοθεσίας, δεν μπορεί να κάνει η ίδια διαχειριστικό έλεγχο, γιατί είναι και αντιφατικό. Δεν μπορεί αυτός που είναι ελεγχόμενος να κάνει έλεγχο στον εαυτό του. Για λόγους διαφάνειας και διαύγειας, υπάρχουν άλλοι θεσμοί, οι οποίοι μπορούν να κάνουν αυτόν τον έλεγχο και είναι, όπως γνωρίζετε, η Επιτροπή Δημοσιονομικού Ελέγχου, η Ευρωπαϊκή Επιτροπή, η ΣΔΟΕ κ.λπ..

Παράλληλα, είναι γνωστό ότι η Εθνική Αρχή Συντονισμού, οι Διαχειριστικές Αρχές, η Αρχή Πιστοποίησης Ελέγχου κ.λπ., η Διεύθυνση Δημοσίων Επενδύσεων του Υπουργείου Οικονομίας μπορούν να εκτελούν ενέργειες τεχνικής βοήθειας που αφορούν τον προγραμματισμό κ.λπ..

Αυτό που θα έπρεπε να κάνει η απελθούσα διοικούσα επιτροπή, η οποία διαχειρίστηκε και το πρόγραμμα και το εκτέλεσε, θα ήταν να κάνει έκθεση αξιολόγησης. Να κάνει έκθεση αξιολόγησης σε δύο φάσεις, στην αρχή ως προς την εφαρμογή του προγράμματος, δηλαδή πώς θα το υλοποιήσει το πρόγραμμα, και έπειτα σχετικά με τις επιπτώσεις που θα έχει αυτό το πρόγραμμα. Δηλαδή, αν δεν υπήρχε το πρόγραμμα, τι θα γινόταν κ.λπ.. Η απελθούσα διοικούσα επιτροπή δεν έχει κάνει τίποτα απ’ όλα αυτά. Τελείωσε, δηλαδή, το πρόγραμμα χωρίς να έχουμε απολύτως καμμία αξιολόγηση, αυτό που θα έπρεπε να κάνει.

Βεβαίως μπορούν να μπουν οι θεσμοί στους οποίους αναφέρθηκα και να αξιολογήσουν το πρόγραμμα, να δουν τι έγινε και τι δεν έγινε και εκεί, αν υπάρχουν ευθύνες, βεβαίως και θα αποδοθούν.

Το άλλο που θα ήθελα να σας πω είναι ότι αυτές οι διατάξεις που περάσαμε το προηγούμενο Σάββατο, που ψηφίστηκαν στον ν. 4368, είναι ακριβώς διατάξεις που αποβλέπουν στον εκσυγχρονισμό των δομών και της λειτουργίας του Ανοικτού Πανεπιστημίου. Γνωρίζετε και εσείς πολύ καλά ότι είναι ένα πανεπιστήμιο με ιδιομορφίες σε σχέση με τα συμβατικά πανεπιστήμια. Είναι πανεπιστήμιο με έναν μεγάλο αριθμό φοιτητών που πληρώνουν δίδακτρα, με μικρό διδακτικό προσωπικό, μέλη ΔΕΠ σαράντα οκτώ μόλις και εκατόν εξήντα διοικητικούς υπαλλήλους. Επίσης, η εξ αποστάσεως μάθηση είναι μια ιδιομορφία και το ΑΕΠ είναι από τα έντεκα πανεπιστήμια σε όλη την Ευρώπη που έχουν τέτοια λειτουργία.

Οι διατάξεις, λοιπόν, που περάσαμε σε αυτόν τον νόμο έχουν ως σκοπό να κατοχυρώσουν τη δημοκρατική λειτουργία του πανεπιστήμιου και τη διαδικασία αυτονόμησής του. Γι’ αυτό κιόλας, όπως είπα και προχθές και θα το επαναλαμβάνω, το πρώτο και σημαντικότερο είναι η θεσμική θωράκιση του πανεπιστήμιου και αυτό περάσαμε στις διατάξεις του ν. 4368. Θεσμική θωράκιση σημαίνει πάνω απ’ όλα εσωτερικός κανονισμός του πανεπιστημίου που θα διέπει τη λειτουργία του.

Το δεύτερο που κάναμε για πρώτη φορά, ενώ λειτουργεί επί είκοσι χρόνια, είναι ότι συμμετέχουν οι διδάσκοντες στη διοικούσα επιτροπή, οι κοσμήτορες στη διοικούσα επιτροπή, οι διευθυντές προγράμματος στην κοσμητεία και για πρώτη φορά το Υπουργείο όρισε δύο από τα μέλη ΔΕΠ να συμμετέχουν στη διοικούσα επιτροπή, να είναι δηλαδή στη διοικούσα επιτροπή.

Αυτά τα τονίζω, γιατί υπάρχουν κάποιες αντιδράσεις από διδάσκοντες ότι το ΕΑΠ έχει τον εναγκαλισμό του Υπουργείο κ.λπ.. Ίσα - ίσα, για πρώτη φορά μετά τις διατάξεις που περάσαμε το Υπουργείο αρχίζει και απομακρύνεται και αφήνει στη νυν διοικούσα, στην οποία το Υπουργείο έχει απόλυτη εμπιστοσύνη, να φτιάξει το θεσμικό πλαίσιο για να αναλάβουν κάποια στιγμή οι διδάσκοντες το Πανεπιστήμιό τους.

Το άλλο που θα ήθελα να πω, που δείχνει ότι το Υπουργείο απομακρύνεται, αλλά θωρακίζει θεσμικά το ΕΑΠ, είναι ότι υπάρχει δυνατότητα κατάργησης της κλήρωσης και είναι το πρώτο πανεπιστήμιο που θα αποφασίζει για πόσους φοιτητές και με ποιον τρόπο θέλει να τους εισαγάγει στο πανεπιστήμιο. Δεν τα ορίζει πια αυτά το Υπουργείο.

Θα ήθελα να πω, επίσης, ότι ο Ειδικός Λογαριασμός, ο περίφημος ΕΛΚΕ, επίσης αφήνεται στο πανεπιστήμιο και όχι στο Υπουργείο, δεν έχει πια τον έλεγχο το Υπουργείο.

Το τελευταίο, που δείχνει και τις δυνατότητες του πανεπιστημίου, είναι ότι και χάρη στη διοικούσα και σε συνεργασία με εμάς ανοίγεται σε νέες συνεργασίες με άλλα πανεπιστήμια, εξασφαλίζοντας και εκμεταλλευόμενο αυτό το πανεπιστήμιο την ιδιαιτερότητά του, την εξ αποστάσεως μάθηση που έχει, που είναι μοναδικό που έχουμε στην Ελλάδα.

Αυτά προς το παρόν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Σας ευχαριστώ, κύριε Πρόεδρε.

Κυρία Υπουργέ, εν μέρει με καλύψατε ως προς τον έλεγχο. Θα ήθελα, όμως, να ρωτήσω: Η καινούργια διοίκηση, αφού δεν μπορεί να κάνει μια αξιολόγηση, δεν θα έπρεπε να υπάρχει ένας θεσμός ή να ελέγχονται, όπως άλλες επιχειρήσεις, από ορκωτούς ελεγκτές;

Είναι μια επιχείρηση, θα περιμένει η διοικούσα να κάνει την αξιολόγηση μόνη της; Σαφέστατα πρέπει να ελέγχεται από ορκωτούς ελεγκτές. Έτσι πιστεύω. Θα πρέπει να μπορεί να ελέγχει και τα έσοδα και που πήγαν τα χρήματα και όλα. Ως προς το θέμα αυτό δεν με καλύπτει ότι η διοικούσα θα κάνει μόνη της τον έλεγχο, είτε και για το παρελθόν είτε και για το μέλλον.

Επίσης, νομίζετε ότι μόνο επτά άτομα στη διοίκηση είναι καλύτερα από το να ήταν περισσότερα, για παράδειγμα σαράντα οκτώ;

Σέβομαι -και αυτό είναι ευχάριστο- να λέτε ότι απομακρύνεται από την αγκαλιά του Υπουργείου Παιδείας και βαίνει προς την αυτονόμηση του. Περίπου πόσο θα είναι χρονικά; Θα διαρκέσει άλλα δέκα χρόνια πιστεύετε ή θα είναι πιο λίγος ο χρόνος που θα αναγκαστεί να είναι σε αυτή την εποπτεία;

Επίσης, στη διοικούσα λαμβάνουν μέρος και οι καθηγητές, αλλά δεν θα έπρεπε να λαμβάνει μέρος, έστω και χωρίς να παίρνει αποφάσεις, και μέρος από τον σύλλογο των φοιτητών ή και των αποφοίτων; Έστω και να μην εκφέρουν γνώμη. Απλώς να λαμβάνουν μέρος στις αποφάσεις και να παρακολουθούν τις διοικήσεις.

Θεωρείτε ότι αυτοί που διορίζονται έχουν καλύτερες προοπτικές ή έχουν μεγαλύτερα εφόδια από το να γινόταν μία επιλογή με διαδικασίες διαγωνισμού για τη διοίκηση του πανεπιστημίου;

Αυτά ήθελα να σας ρωτήσω.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μεγαλοοικονόμου.

Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κατ’ αρχάς, όσον αφορά το ΕΣΠΑ, μόλις έκλεισε. Έκλεισε τον Δεκέμβριο. Στον προγραμματισμό της νέας Διοικούσας είναι, βεβαίως, να ζητήσει τον έλεγχο του ΕΣΠΑ, το τι έγινε με το ΕΣΠΑ κ.λπ..

Αυτό, όμως, που είπα είναι ότι η απελθούσα διοικούσα έπρεπε να έχει αξιολόγηση, δηλαδή, κλείνοντας ένα έργο, πώς εφαρμόστηκε αυτό το έργο, τι επιπτώσεις είχε κι όλα αυτά. Αυτό το κάνουμε όλοι όσοι έχουμε πάρει, κατά καιρούς, προγράμματα. Αυτό δεν έγινε, αλλά η νέα Διοικούσα θα προχωρήσει σε αυτό.

Ως προς την αυτονομία του πανεπιστημίου, εμείς αυτό ακριβώς κάναμε με αυτές τις διατάξεις, για να προχωρήσουμε με σιγουριά στην αυτονόμηση του πανεπιστημίου. Υπάρχει μία διαδρομή. Επί είκοσι χρόνια, και οι προηγούμενες κυβερνήσεις, ενώ υπήρξαν νόμοι που προέβλεπαν την αυτονόμησή του, ενώ έλεγαν ότι έχουν πληρωθεί οι προϋποθέσεις, την τελευταία στιγμή και από το Υπουργείο Παιδείας, αλλά και η ίδια η νομική σύμβουλος του ΕΑΠ έλεγαν ότι δεν είναι η στιγμή να γίνει αυτονόμηση. Άρα, χρειαζόταν θεσμική ρύθμιση και εσωτερικός κανονισμός του πανεπιστημίου. Είναι αυτό που προβλέπουμε εμείς με αυτές τις διατάξεις.

Εγώ δεν μπορώ να σας πω ότι θα γίνει σε έναν μήνα ή σε δύο μήνες. Πάντως, δεν είμαστε σε αυτό του να καθυστερήσει, γι’ αυτό διευρύνουμε τη διοικούσα με μέλη ΔΕΠ, τα οποία συμμετέχουν.

Ως προς τους φοιτητές, οι φοιτητές συμμετέχουν στις ομάδες που καταρτίζουν το πρόγραμμα σπουδών, συμμετέχουν στις ομάδες για τα παραρτήματα που ανοίγει το ΕΑΠ. Θα μπορούσε, βέβαια, να είναι μεγαλύτερη η συμμετοχή τους. Αυτό, όμως, που κάνουμε τώρα, με παρότρυνση της διοικούσας επιτροπής, είναι να δοθεί πάσο, όπως στους άλλους φοιτητές και σε αυτούς τους φοιτητές που πληρώνουν, και να τους δοθεί άδεια για τα μουσεία, την ίδια που έχουν και οι υπόλοιποι φοιτητές των άλλων πανεπιστημίων.

Θα ήθελα, όμως, κυρία Μεγαλοοικονόμου, να τονίσω ένα πράγμα. Το ΕΑΠ είναι ένα ιδιαίτερο πανεπιστήμιο. Η εμπειρία που έχουμε και από τα άλλα ευρωπαϊκά ανοιχτά πανεπιστήμια είναι ότι λειτουργούν με ένα μεικτό σύστημα. Θα σας πω ότι είναι δεκαπέντε-δεκαέξι χιλιάδες προπτυχιακοί φοιτητές, δεκαπέντε χιλιάδες μεταπτυχιακοί, έχουμε συγχρόνως σαράντα οκτώ μέλη ΔΕΠ και χίλιους επτακόσιους, περίπου, συνεργαζόμενους καθηγητές και εκατόν εξήντα διοικητικούς υπαλλήλους.

Να τονίσω εδώ ότι αυτοί οι διοικητικοί υπάλληλοι δεν φρόντισε κανείς επί είκοσι χρόνια να έχουν μία σταθερή σχέση εργασίας με το πανεπιστήμιο. Και βρέθηκε και η διοικούσα και εμείς τον Νοέμβριο να λήγει η σύμβαση έργου που είχαν τον Δεκέμβρη και να μην ξέρουν τι να κάνουν.

Τελικά βέβαια το κατορθώσαμε. Φανταστείτε, λοιπόν, πανεπιστήμιο χωρίς διοίκηση. Όλα αυτά τα προβλήματα θα λυθούν και το πανεπιστήμιο θα γίνει αυτόνομο. Δεν έχουμε σκοπό ούτε ως Υπουργείο Παιδείας ούτε ως διοικούσα να κρατάμε ένα πανεπιστήμιο έτσι.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Και εισερχόμαστε στην τρίτη με αριθμό 562/22-2-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με τη διάλυση ή μεταφορά των πανεπιστημιακών τμημάτων του Αγρινίου στην Πάτρα διαμέσου της μετακίνησης μελών ΔΕΠ.

Στην ερώτηση θα απαντήσει η Αναπληρώτρια Υπουργός κ. Αθανασία Αναγνωστοπούλου.

Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρία Υπουργέ, το Πανεπιστήμιο Δυτικής Ελλάδας ιδρύθηκε το 2009. Ήταν ένα παλλαϊκό, καθολικό και διαχρονικό αίτημα της Αιτωλοακαρνανίας.

Σκοπός του ήταν η λειτουργία των τμημάτων του να ανταποκρίνεται στη φυσιογνωμία του νομού, όπως στην αγροτική οικονομία, στην προώθηση των αγροτικών προϊόντων, στη διαχείριση του περιβάλλοντος και των φυσικών πόρων και στην ανάδειξη των πολιτισμικών αγαθών και των νέων τεχνολογιών, αποτελώντας έτσι έναν πυλώνα ανάπτυξης για τον νομό και γενικότερα για την τριτοβάθμια εκπαίδευση.

Και όμως εν μία νυκτί με το σχέδιο «ΑΘΗΝΑ» το Πανεπιστήμιο Δυτικής Ελλάδας καταργήθηκε, χωρίς αξιολόγηση, χωρίς να ληφθούν υπ’ όψιν οι λόγοι ίδρυσής του. Παρελθόν, λοιπόν, το τμήμα μάρκετινγκ αγροτικών προϊόντων, ενώ τα υπόλοιπα εντάχθηκαν διοικητικά στο Πανεπιστήμιο Πατρών. Στο Αγρίνιο απέμεινε μόνο η έδρα των τμημάτων, παρ’ ότι ήταν καθολικό αίτημα –όπως είπα- η διατήρηση της αυτονομίας του Πανεπιστημίου της Δυτικής Ελλάδας και η ενίσχυσή του. Αυτή ήταν και τότε η δική μου θέση. Το αποτέλεσμα βέβαια, είναι γνωστό. Το Πανεπιστήμιο Δυτικής Ελλάδας χάθηκε για την Αιτωλοακαρνανία.

Κυρία Υπουργέ, εσείς, ο ΣΥΡΙΖΑ, τόσο προεκλογικά όσο και μετεκλογικά είχατε ταχθεί εναντίον του σχεδίου «ΑΘΗΝΑ». Δεσμευτήκατε μάλιστα ότι θα αποκαταστήσετε τις αστοχίες και τις αδικίες του τότε σχεδίου. Είναι ώρα, λοιπόν, να το πράξετε.

Ωστόσο, πριν από έναν χρόνο η Σύγκλητος του Πανεπιστημίου Πατρών αποφάσισε τη μεταφορά των τριών πανεπιστημιακών τμημάτων από το Αγρίνιο στην Πάτρα, με πρόσχημα τη συρρίκνωση της χρηματοδότησης του Πανεπιστημίου Πατρών. Κινητοποιήθηκε όλη η τοπική κοινωνία του Αγρινίου και του Νομού Αιτωλοακαρνανίας. Προτάθηκαν βιώσιμες λύσεις.

Το θέμα ήρθε δύο φορές στη Βουλή, όπου ο ίδιος ανέπτυξα τους λόγους παραμονής και ενίσχυσης των τριών πανεπιστημιακών τμημάτων στο Αγρίνιο, αρχικά στον Αναπληρωτή Υπουργό, κ. Κουράκη, στην Ολομέλεια της Βουλής, ο οποίος δεσμεύτηκε για την ενίσχυση και όχι την αποδυνάμωση των τμημάτων και στη συνέχεια με επίκαιρή μου ερώτηση στον κ. Μπαλτά. Ο τότε Υπουργός κ. Μπαλτάς σε απάντησή του τόνισε ότι διαφωνεί με την απόφαση της Συγκλήτου του Πανεπιστημίου Πατρών και δήλωσε ότι το Υπουργείο δεν θα το επικυρώσει. Έτσι είχαμε τη συνέχιση της λειτουργίας των τριών πανεπιστημιακών τμημάτων στο Αγρίνιο.

Ωστόσο σήμερα, μετά από έναν χρόνο, δεν έχει γίνει καμμιά ενέργεια από το Υπουργείο για την ενίσχυση των τμημάτων. Αντιθέτως έχουμε μεθοδευμένες ενέργειες, που οδηγούν στη διάλυση των τμημάτων του Αγρινίου μέσω της αποδυνάμωσης από διδακτικό και λοιπό επιστημονικό προσωπικό. Έτσι, τον τελευταίο χρόνο εγκρίθηκαν εννέα μετακινήσεις μελών ΔΕΠ προς άλλα πανεπιστήμια, ενώ τέσσερις ακόμα μετακινήσεις είναι σε εξέλιξη. Άρα κυρία Υπουργέ, μιλάμε για πλήρη αποδυνάμωση.

Και σας ερωτώ, λοιπόν: Σκοπεύει το Υπουργείο να αποτρέψει και με ποιο τρόπο, το κύμα μετακινήσεων μελών ΔΕΠ από τα πανεπιστημιακά τμήματα του Αγρινίου; Έχετε στον σχεδιασμό σας την περαιτέρω ανάπτυξή τους; Προτίθεστε να αναπτύξετε και να εξετάσετε την επανίδρυση του Πανεπιστημίου Δυτικής Ελλάδας; Αυτό άλλωστε είναι και το καθολικό αίτημα τόσο των Αιτωλοακαρνάνων όσο και της Στερεάς Ελλάδος.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός κ. Αναγνωστοπούλου για την πρωτολογία της.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Κωνσταντόπουλε, τι να πω τώρα; Να πω ότι «στο σπίτι του κρεμασμένου δεν μιλάνε για σκοινί»; Να πω ότι είχαμε κατηγορηθεί και πάλι ως ιδεοληπτικοί, ως αντιμεταρρυθμιστές, ως αντιεκσυγχρονιστές όταν είχαμε βγει στους δρόμους για το σχέδιο «ΑΘΗΝΑ»; Επειδή είμαι και η ίδια πανεπιστημιακός, θα το πω.

Ιδρύεται ένα Πανεπιστήμιο το 2009 και κλείνει το 2013. Εάν αυτό είναι ορθολογισμός, εάν αυτό είναι μεταρρύθμιση, εγώ δεν ξέρω τι άλλο να πω. Έχω τονίσει πολλές φορές από αυτή τη θέση τον τελευταίο καιρό ότι όσο δύσκολα πρέπει να ανοίγει ένα τμήμα, άλλο τόσο δύσκολα πρέπει να κλείνει. Φανταστείτε σε ένα πανεπιστήμιο τι πρέπει να γίνεται, αν πρέπει να ανοίγει δύσκολα και να κλείνει δύσκολα. Χωρίς καμμία πρόβλεψη, χωρίς να ξέρει κανείς πώς θα το προχωρήσει αυτό το πανεπιστήμιο, άνοιγε έτσι στο αέρα και μετά έκλεινε.

Όμως, ας έρθω στο διά ταύτα και σε αυτό που απασχολεί όχι μόνο εσάς και την εκεί κοινωνία. Και ο δικός μας Βουλευτής, ο κ. Βαρεμένος, και άλλοι Βουλευτές έχουν έρθει πολλές φορές και με έχουν βρει. Αυτό που έχει το σχέδιο «ΑΘΗΝΑ» εκτός από το ότι συγχώνευσε, άλλαξε, έκλεισε χωρίς καμμία απολύτως μελέτη, ήταν ότι επιπλέον στην περίπτωση του Πανεπιστημίου Δυτικής Ελλάδας και τα τμήματα, που άφησε έτσι και τα όποια στην ουσία ανήκουν στο Πανεπιστήμιο της Πάτρας, έχουν το αυτοδιοίκητο, κύριε Κωνσταντόπουλε. Δεν μπορεί να επέμβει κανένας Υπουργός –και βάση του νόμου άλλωστε που μπορούν να κάνουν μετάκληση από τμήμα σε τμήμα οι καθηγητές, αν έχει περάσει τριετία κ.λπ.- και να λέει «όχι, δεν θα κάνετε αυτό, δεν θα κάνετε εκείνο».

Παρ’ όλα αυτά, μόλις με ενημερώσατε –και ο κ. Βαρεμένος και εσείς και η κ. Τριανταφύλλου και άλλοι- ότι συμβαίνει αυτό, μίλησα με την Πρύτανη του Πανεπιστημίου Πατρών και της είπα ότι δεν είναι δυνατόν, γιατί έχουν μείνει αυτά τα τμήματα στο Αγρίνιο, ότι αυτά τα τμήματα πρέπει να λειτουργούν και δεν μπορεί να γίνεται με υπόγειο τρόπο η αφαίμαξη, η πρύτανης μου υποσχέθηκε, δεσμεύτηκε, ότι δεν πρόκειται να επιτρέψει περαιτέρω μετακλήσεις. Στις 18 Φεβρουαρίου πήρε ομόφωνη απόφαση η Σύγκλητος του Πανεπιστημίου Πατρών ότι δεν θα επιτρέψει μετακλήσεις από το Αγρίνιο προς την Πάτρα.

Επιπλέον, να σας πω ότι έχουν υλοποιηθεί μόνο τρεις μετακλήσεις, οι άλλες πάγωσαν και πάγωσαν για αυτό τον λόγο. Δεν έχουμε κανένα σκοπό να υπονομεύσουμε τουλάχιστον ως Υπουργείο.

Όμως, αυτό που θέλω να πω και να τονίσω, κύριε Κωνσταντόπουλε, γιατί με ρωτάτε αν θα ανοίξει το Πανεπιστήμιο Δυτικής Ελλάδας, είναι ότι εμείς θα το προσπαθήσουμε. Όμως, ξέρετε όλοι –και δεν θα πω ψέματα για να χαϊδέψω αυτιά- πόσο δύσκολο είναι να ανοίγει ένα πανεπιστήμιο. Εάν με αυτά τα τρία τμήματα –και θα πρέπει να το μελετήσουμε και για αυτό γίνεται ο εθνικός διάλογος- θα μπορέσει να είναι πάλι αυτό το πανεπιστήμιο βιώσιμο, θα είμαστε οι πρώτοι που θα το κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρία Υπουργέ, κατ’ αρχάς να σας θυμίσω ότι είμαι Βουλευτής από την 1-1-2015, αλλά και τότε η παράταξή μου είχε διαφωνήσει κάθετα και πέρασε το σχέδιο «ΑΘΗΝΑ», αν ενθυμίστε, με προεδρικό διάταγμα.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων)**: Δεν το είπα για εσάς.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όμως, σήμερα εσείς είστε η συνέχεια της προηγούμενης κυβέρνησης. Εσείς, λοιπόν, αποφασίζετε. Και για αυτό πιστεύω ότι θα τολμήσετε και θα βάλετε τάξη επιτέλους στο Πανεπιστήμιο Πατρών, που απαιτεί εδώ και τώρα την μεταφορά των πανεπιστημιακών τμημάτων στο Αγρίνιο.

Κυρία Υπουργέ, έχω αδιάσειστα στοιχεία, που αποδεικνύουν ότι πίσω από τις μετακινήσεις των μελών ΔΕΠ κρύβεται η πρόθεση κάποιων να οδηγήσουν στο κλείσιμο και στο λουκέτο των τριών πανεπιστημιακών τμημάτων του Αγρινίου και να τα μεταφέρουν στην Πάτρα.

Θα καταθέσω, λοιπόν, στα Πρακτικά προς πλήρη ενημέρωσή σας τα εξής: Πρώτον, τα ΦΕΚ των μετακινήσεων. Δεύτερον, την ημερήσια διάταξη των συνελεύσεων του Τμήματος Διαχείρισης Περιβάλλοντος και Φυσικών Πόρων, όπου στις 19 Ιανουαρίου και στις 12 Φεβρουαρίου καταγράφεται ξεκάθαρα το κύμα μετακινήσεων. Τρίτον, την αναλυτική περιγραφή του εργαστηριακού εξοπλισμού των Πανεπιστημιακών Τμημάτων του Αγρινίου αξίας 3,5 εκατομμύρια ευρώ, που αγοράστηκε τα τελευταία χρόνια μέσω ΕΣΠΑ.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να τονίσω εδώ ότι μαζί με τον εξοπλισμό που είχαν ήδη τα τμήματα, η συνολική του αξία σήμερα φτάνει στα 10 εκατομμύρια ευρώ –εξοπλισμός που μαζί με το επιστημονικό ανθρώπινο δυναμικό συμβάλλει σημαντικά στην ανάπτυξη των τριών τμημάτων. Το μόνο, λοιπόν, που χρήζει είναι η περαιτέρω ενίσχυσή τους.

Να επισημάνω δε ότι τα δύο από τα τρία πανεπιστημιακά τμήματα είναι και τα μοναδικά στην Ελλάδα και συμβάλλουν στην ανάπτυξη του αγροτικού τομέα, που είναι και το στοίχημά μας.

Και ιδού η απορία: Για ποιον λόγο το Υπουργείο συναινεί με τη σιωπή του σε τέτοιου είδους μεθοδεύσεις; Να θυμίσω και να γνωστοποιήσω ότι τα τμήματα είχαν άριστες επιδόσεις. Σε διάστημα μόλις έξι μηνών η Επιτροπή Ερευνών του Πανεπιστημίου Δυτικής Ελλάδας διαχειρίστηκε είκοσι φακέλους, εκ των οποίων οι δεκαοκτώ αφορούσαν ερευνητικά προγράμματα με προϋπολογισμό περίπου 2 εκατομμυρίων ευρώ. Αυτά που αναφέρω βέβαια είναι στοιχεία που μπορούν να ελεγχθούν στην Επιτροπή Ερευνών του Πανεπιστημίου Πατρών, όπου έχουν μεταφερθεί οι φάκελοι.

Κυρία Υπουργέ, ο Δήμος Αγρινίου έχει θέσει στο τραπέζι κάθε δυνατή λύση για ενίσχυση των τμημάτων. Και το αποδεικνύει ο Δήμος Αγρινίου εμπράκτως, παραχωρώντας ήδη δωρεάν δύο σχολικά κτήρια επιφάνειας δέκα χιλιάδων τετραγωνικών μέτρων. Έχουν επίσης παραχωρηθεί στο Πανεπιστήμιο της Πάτρας εκατόν εβδομήντα οκτώ στρέμματα στο παλιό αεροδρόμιο για την κατασκευή κτηριακών εγκαταστάσεων. Ήδη έχει εκπονηθεί μελέτη για κτηριακές εγκαταστάσεις με τη μέθοδο ΣΔΙΤ. Και μάλιστα εδώ να επισημάνω ότι η Περιφέρεια Δυτικής Ελλάδας έχει ήδη εγκρίνει τη συμμετοχή της στη χρηματοδότηση.

Κυρία Υπουργέ, στηρίξτε και ενισχύστε τα τρία πανεπιστημιακά τμήματα του Αγρινίου, ώστε να μπορέσουν να συνεχίσουν να λειτουργούν. Ωστόσο, θα ήθελα να επισημάνω ότι είναι η κατάλληλη στιγμή για μία νομοθετική παρέμβαση για ίδρυση Σχολής του Πανεπιστημίου Πατρών με έδρα το Αγρίνιο, όπου θα υπαχθούν τα τρία πανεπιστημιακά τμήματα, με ανεξάρτητη διοίκηση και χρηματοδότηση απευθείας από το Υπουργείο Παιδείας.

Ωστόσο κλείνοντας και αξιολογώντας τα διαδραματιζόμενα όλον αυτόν τον καιρό και την αδυναμία του Πανεπιστημίου Πατρών που ανέφερε ότι για ακαδημαϊκούς και οικονομικούς λόγους δεν μπορεί να στηρίξει τα τρία πανεπιστημιακά τμήματα στο Αγρίνιο, προτείνω και σας λέω να τολμήσετε και να επανιδρύσετε το Πανεπιστήμιο Δυτικής Ελλάδας με έδρα το Αγρίνιο, το οποίο αποτελεί διακαή και καθολικό αίτημα της Αιτωλοακαρνανίας και της Στερεάς Ελλάδας, όπως προείπα. Θα αποτελέσει ωστόσο και μοναδική αναπτυξιακή λύση, ώστε να μπορεί στο μέλλον να λειτουργήσει ως χώρος υποδοχής και άλλων τμημάτων στο νομό με έμφαση στην έρευνα και στην καινοτομία

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντόπουλο.

Κυρία Υπουργέ, έχετε τον λόγο για τη δευτερολογία σας.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Θα είμαι πολύ σύντομη.

Κύριε Κωσταντόπουλε, συμμετέχετε στον εθνικό διάλογο και αυτό το θέμα του χάρτη των ΑΕΙ θα τεθεί έτσι κι αλλιώς. Προς το παρόν, έτσι όπως είναι η κατάσταση και με δεδομένο το αυτοδιοίκητο των Ανωτάπτων Ιδρυμάτων, το μόνο που κατορθώσαμε -και εδώ η κυρία Πρύτανης συνεργάστηκε μαζί μας- ήταν με αυτή την απόφαση της Συγκλήτου την οποία σας είπα, να παγώσει τις διαδικασίες των μετακλήσεων. Δεν ξέρω πόσα ΦΕΚ έχετε, αλλά δεν νομίζω ότι έχετε πάνω από τρία. Πάγωσαν -και αυτό της ζήτησα- μέχρι να δούμε τι θα γίνει.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Να ανακληθούν τότε, κυρία Υπουργέ.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Η απόφαση της Συγκλήτου είναι αυτή. Εγώ η μόνη παρέμβαση που μπορώ να κάνω είναι να εισηγηθώ κάτι. Δεν μπορώ να επιβάλλω όμως στο Πανεπιστήμιο Πατρών τι θα κάνει, για να είμαστε ειλικρινείς.

Το δεύτερο, κύριε Κωνσταντόπουλε, είναι το εξής: Ξέρετε ότι δεν είμαι από τους ανθρώπους που μπαίνουν εδώ μέσα κι αρχίζω να κατηγορώ τι κάνατε, τι δεν κάνατε, επειδή όμως είμαι πανεπιστημιακός ήξερα τι γινόταν με το σχέδιο «ΑΘΗΝΑ». Το ήξερα ότι όλα αυτά είναι εντελώς τρελά πράγματα. Και αυτό που σας λέω ότι δύσκολα πρέπει να κλείνει ένα πανεπιστήμιο, γιατί δύσκολα ανοίγει, το εννοώ.

Παρ’ όλα αυτά, αυτό που μελετάμε συνέχεια -και ελπίζω ο εθνικός διάλογος να καταλήξει εκεί- είναι να δούμε όντως σε σχέση με τις ανάγκες της τοπικής κοινωνίας -της τοπικής ως κέντρο, αλλά με εμβέλεια- και εκεί που θεωρούμε ότι θα γίνει το κέντρο παραγωγικής ανασυγκρότησης να έχουμε ανώτατα ιδρύματα. Η περιοχή, επειδή είναι μια μεγάλη περιοχή -δεν είναι το μόνο Αγρίνιο- θα ήταν μία απ' αυτές τις περιοχές, που θα μπορούσε να γίνει.

Είναι θέμα και εκεί ζητάμε τη συνδρομή σας, γιατί μου λέτε τώρα «κάντε μία νομοθετική ρύθμιση» και μόλις πάω να κάνω νομοθετική ρύθμιση, πεταγόσαστε πάνω και λέτε: «Γιατί κάνεις νομοθετική ρύθμιση, ενώ είμαστε στο πλαίσιο του εθνικού διαλόγου;»

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Θα τη στηρίξουμε, κυρία Υπουργέ.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Μη μου πάτε όταν είναι αυτά…

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Θα τη στηρίξουμε και ως παράταξη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κωνσταντόπουλε, ηρεμία. Καθήστε κάτω. Αφήστε την κυρία Υπουργό να μιλήσει.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Πάντως, ξέρετε ότι είμαστε στην ίδια γραμμή πλεύσης και αυτό θα φροντίσουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και ένας εκπαιδευτικός συνοδός από την Εράσμειο Ελληνογερμανική Σχολή (Γ΄ τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μπορώ να πω μία κουβέντα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, τι θέλετε τώρα; Κλείνουμε τη συνεδρίαση.

Ορίστε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πριν κλείσουμε τη συνεδρίαση, θέλω να πω ότι δεν μπορούμε να φτιάχνουμε έναν κανονισμό για τον κάθε Υπουργό. Ο Υπουργός των Οικονομικών, που ακύρωσε σήμερα και δικιά μου ερώτηση, μπορούσε να φτιάξει το πρόγραμμά του και να είναι εδώ. Είναι μέσα στη Βουλή. Έχει επιλέξει να έχει κάποιες διαδικασίες. Όμως, δεν υπάρχει αιτιολογία σύμφωνη με τον Κανονισμό και τα αποφασισμένα από τη Διάσκεψη των Προέδρων.

Αυτό ήθελα να επισημάνω για να τους κάνουμε άλλη μία επισήμανση. Τίποτε άλλο.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Καταγράφεται η ένστασή σας.

Όπως είπα και σ’ έναν προηγούμενο συνάδελφο, ο οποίος για τον ίδιο λόγο εξέφρασε τη διαμαρτυρία του, σήμερα έχουμε Διάσκεψη των Προέδρων στις 15.00΄. Για ακόμη φορά νομίζω ότι θα πρέπει να τεθεί το θέμα και να το συζητήσουμε.

Ευχαριστώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 12.22΄ λύεται η συνεδρίαση για αύριο ημέρα Παρασκευή 26 Φεβρουαρίου 2016 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**