(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΑ΄

Παρασκευή 1 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Δραπετσώνας, το 4ο Γυμνάσιο Χανίων Κρήτης, το Γυμνάσιο Παλαιοχωρίου Χαλκιδικής, το Γυμνάσιο Φαλάνης Λάρισας, το 3ο Γυμνάσιο Ζωγράφου, το Γενικό Λύκειο Αγίου Κήρυκου Ικαρίας, μέλη τριών νεανικών οργανώσεων, μαθητές από το Γυμνάσιο Κονταριώτισσας Πιερίας, μέλη του Κοινοβουλίου της Ινδονησίας, μαθητές από το 1ο και 2ο Δημοτικό Σχολείο Καλυθίων Ρόδου, το 87ο Δημοτικό Σχολείο Θεσσαλονίκης, το Δημοτικό Σχολειό Σκοτούσσης Σερρών, το Δημοτικό Σχολείο Λιτσιδίων Ηρακλείου, το Δημοτικό Σχολείο Βύρων Ηρακλείου, το Γυμνάσιο Λιθακίας Ζακύνθου και το 1ο Πειραματικό Γυμνάσιο Θεσσαλονίκης, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
5. Ανακοινώνεται ότι ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των ΑΝΕΛ κ. Παναγιώτης (Πάνος) Καμμένος και οι Βουλευτές του κόμματός του, κατέθεσαν πρόταση για σύσταση Εξεταστικής Επιτροπής σχετικά με τη διερεύνηση της νομιμότητας δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, σύμφωνα με το άρθρο 68, παράγραφος 2, του Συντάγματος και 144 του Κανονισμού της Βουλής, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων της Δευτέρας 4 Απριλίου 2016 και του ενσωματωμένου σε αυτό δελτίο επικαίρων ερωτήσεων και αναφορών ερωτήσεων της Παρασκευής 1 Απριλίου 2016, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Εθνικής Άμυνας και Εξωτερικών Υποθέσεων καταθέτουν την Έκθεσή τους στο σχέδιο νόμου του Υπουργείου Εσωτερικών και Διοικητικής Ανασυγκρότησης «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση τους καθεστώτος διεθνικούς προστασίας (αναδιατύπωση)» (L 180/29-6-2013), διατάξεις για την εργασία δικαιούχων διεθνούς προστασίας και άλλες διατάξεις», σελ.   
2. Κατάθεση σχεδίου νόμου:

Οι Υπουργοί Υποδομών, Μεταφορών και Δικτύων, Εξωτερικών, Οικονομικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 31-03-2016 σχέδιο νόμου: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας», σελ.   
3. Συζήτηση και ψήφιση επί της αρχής, και επί των άρθρων και ψήφιση στο σύνολο του σχεδίου νόμου του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνική νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση τους καθεστώτος διεθνικούς προστασίας (αναδιατύπωση)» (L 180/29-6-2013), διατάξεις για την εργασία δικαιούχων διεθνούς προστασίας και άλλες διατάξεις», σελ.   
4. Αιτήσεις διεξαγωγής ονομαστικής ψηφοφορίας στο σχέδιο νόμου του Υπουργείου Εσωτερικών και Διοικητικής Ανασυγκρότησης:  
 α) Βουλευτών της Νέας Δημοκρατίας έχει υποβληθεί αίτηση διεξαγωγής ονομαστικής ψηφοφορίας επί των άρθρων 5, 7, 8, 11, 22, 46 και 72 (πρώην άρθρα 75, 76 και 77) του σχεδίου νόμου, σελ.   
 β) Βουλευτών του Λαϊκού Συνδέσμου - Χρυσή Αυγή, να σας ενημερώσουμε ότι επί της αρχής και επί των άρθρων 10, 19, 22, 43, 45, 46, 67 και 73 (πρώην άρθρο 78) του σχεδίου νόμου, σελ.   
 γ) Βουλευτών του Κομμουνιστικού Κόμματος Ελλάδας επί των άρθρων 39, 41, 46, 54, 55, 56, 57 και 60 του σχεδίου νόμου, σελ.   
5. Ονομαστική ψηφοφορία επί της αρχής και επί των άρθρων 5, 7, 8, 10, 11, 19, 22, 39, 41, 43, 45, 46, 54, 55, 56, 57, 60, 67, 72 και 73 του σχεδίου νόμου, σελ.   
6. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΚΗ Φ. , σελ.  
ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΚΑΤΡΙΒΑΝΟΥ Β. , σελ.  
ΚΙΚΙΛΙΑΣ Β. , σελ.  
ΚΟΥΡΑΚΗΣ Α. , σελ.  
ΛΑΖΑΡΙΔΗΣ Γ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΩΛΑΚΟΥ Δ. , σελ.  
ΞΥΔΑΚΗΣ Ν. , σελ.  
ΠΑΝΑΓΟΥΛΗΣ Ε. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΒΑΚΗ Φ. , σελ.  
ΜΠΑΚΟΓΙΑΝΝΗ Θ. , σελ.  
ΦΑΜΕΛΛΟΣ Σ. , σελ.  
ΦΩΤΗΛΑΣ Ι. , σελ.  
  
Γ. Επί του σχεδίου νόμου του Υπουργείου Εσωτερικών και Διοικητικής Ανασυγκρότησης:  
ΑΜΥΡΑΣ Γ. , σελ.  
ΑΡΒΑΝΙΤΙΔΗΣ Γ. , σελ.  
ΒΑΚΗ Φ. , σελ.  
ΒΙΤΣΑΣ Δ. , σελ.  
ΒΟΥΤΣΗΣ Ν. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Μ. , σελ.  
ΓΚΙΟΚΑΣ Ι. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΔΟΥΖΙΝΑΣ Κ. , σελ.  
ΘΕΟΧΑΡΗΣ Θ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
ΚΑΤΡΙΒΑΝΟΥ Β. , σελ.  
ΚΑΤΣΙΚΗΣ Κ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΙΚΙΛΙΑΣ Β. , σελ.  
ΚΟΥΡΟΥΜΠΛΗΣ Π. , σελ.  
ΚΟΥΤΣΟΥΜΠΑΣ Δ. , σελ.  
ΛΑΓΟΣ Ι. , σελ.  
ΛΑΖΑΡΙΔΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΩΛΑΚΟΥ Δ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΙΧΑΛΟΛΙΑΚΟΣ Ν. , σελ.  
ΜΟΥΖΑΛΑΣ Γ. , σελ.  
ΜΠΑΚΟΓΙΑΝΝΗ Θ. , σελ.  
ΠΑΝΑΓΟΥΛΗΣ Ε. , σελ.  
ΠΑΠΠΑΣ Χ. , σελ.  
ΠΑΡΑΣΤΑΤΙΔΗΣ Θ. , σελ.  
ΠΑΦΙΛΗΣ Α. , σελ.  
ΤΣΙΡΚΑΣ Β. , σελ.  
ΦΑΜΕΛΛΟΣ Σ. , σελ.  
ΦΛΑΜΠΟΥΡΑΡΗΣ Α. , σελ.  
ΦΩΤΗΛΑΣ Ι. , σελ.  
ΧΑΤΖΗΣΑΒΒΑΣ Χ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
ΠΑΡΕΜΒΑΣΕΙΣ:  
ΑΝΤΩΝΙΟΥ Χ. , σελ.  
ΒΟΥΛΤΕΨΗ Σ. , σελ.  
ΘΕΩΝΑΣ Ι. , σελ.  
ΚΑΝΕΛΛΗ Γ. , σελ.  
ΚΥΡΙΑΖΙΔΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΑ΄

Παρασκευή 1 Απριλίου 2016

Αθήνα, σήμερα την 1η Απριλίου 2016, ημέρα Παρασκευή και ώρα 10.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-3-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ρ΄ συνεδριάσεώς του, της Πέμπτης 31 Μαρτίου 2016, σε ό,τι αφορά στην ψήφιση στο σύνολο του σχεδίου νόμου: «Προσαρμογή της ελληνικής νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις»)

Θα ήθελα εξαρχής να σας παρακαλέσω να έχω τη στενή συνεργασία σας, ώστε πραγματικά στις 18.00΄ το απόγευμα να τελειώσουμε και, εφόσον υπάρχει ονομαστική ψηφοφορία, στις 19:00΄ να έχουμε κλείσει τη συνεδρίαση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έντεκα μαθητές και μαθήτριες και δύο εκπαιδευτικοί συνοδοί από το 1ο Γενικό Λύκειο Δραπετσώνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 4 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

2. Η με αριθμό 716/29-3-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού.

3. Η με αριθμό 719/29-3-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Αγροτικής Ανάπτυξης και Τροφίμων, σχετικά με τα προβλήματα που αντιμετωπίζει ο κλάδος της αγελαδοτροφίας και της γαλακτοπαραγωγής.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 709/28-3-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων, σχετικά με τις επιπτώσεις στην εγχώρια παραγωγή ελαιόλαδου εξαιτίας της εισαγωγής αφορολόγητου ελαιόλαδου από την Τυνησία.

2. Η με αριθμό 717/29-3-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τους Υπουργούς Υποδομών, Μεταφορών και Δικτύων και Εσωτερικών και Διοικητικής Ανασυγκρότησης, σχετικά με τη χρηματοδότηση και την αποκατάσταση επαρχιακού δρόμου στη Σκόπελο.

3. Η με αριθμό 689/21-3-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τις ανακτήσεις Αγροτικών Ενισχύσεων.

4. Η με αριθμό 639/10-3-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με την Ελληνική Βιομηχανία Ζάχαρης.

Επίσης, το δελτίο επικαίρων ερωτήσεων της Παρασκευής 1η Απριλίου 2016 ενσωματώθηκε στο δελτίο επικαίρων της Δευτέρας 4 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 706/28-3-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Πολιτισμού και Αθλητισμού, σχετικά με το ζήτημα της ανταποδοτικότητας των πόρων που εισπράττει το Ταμείο Αρχαιολογικών Πόρων και Απαλλοτριώσεων (ΤΑΠΑ) από τη Μεσαιωνική Πόλη της Ρόδου σε σχέση με την υποχρέωση υλοποίησης έργων συντήρησης και ανάδειξης του μνημείου.

2. Η με αριθμό 713/29-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις αλυσιδωτές επιβαρύνσεις στις τιμές αγαθών και υπηρεσιών από την σχεδιαζόμενη αύξηση του Ειδικού Φόρου Κατανάλωσης και ιδιαίτερα του ειδικού φόρου πετρελαίου.

3. Η με αριθμό 715/29-3-2016 επίκαιρη ερώτηση του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Υποδομών, Μεταφορών και Δικτύων, σχετικά με την απόφαση της Επιτροπής Προϋπολογισμού του Ευρωπαϊκού Κοινοβουλίου για μεταφορά του διοικητικού βραχίονα του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) από το Ηράκλειο στην Αθήνα.

4. Η με αριθμό 710/28-3-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου – Δημητρίου Καρρά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τον κίνδυνο καθυστέρησης της υλοποίησης της συμφωνίας Ευρωπαϊκής Ένωσης – Τουρκίας της 18-3-2016 για το προσφυγικό και μεταναστευτικό, εξαιτίας χρονοβόρων δικαστικών διαδικασιών επί των διαφορών παροχής ασύλου και επικουρικής διεθνούς προστασίας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 707/28-3-2016 επίκαιρη ερώτηση του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με το ρόλο των ΜΚΟ για την αντιμετώπιση του προσφυγικού και μεταναστευτικού προβλήματος.

2. Η με αριθμό 718/29-3-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Αγροτικής Ανάπτυξης και Τροφίμων, σχετικά με την υλοποίηση του έργου της μεταφοράς νερού από τον Πηνειό στη Δυτική Αχαΐα.

3. Η με αριθμό 657/15-3-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Υγείας, σχετικά με το σχέδιο αντιμετώπισης των υγειονομικών αναγκών των προσφύγων στην Ειδομένη.

4. Η με αριθμό 669/15-3-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις μονάδες παραγωγής ενέργειας από βιομάζα στο Δήμο Γόρτυνας στο Ηράκλειο Κρήτης.

5. Η με αριθμό 663/15-3-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου Ελληνικού Τηλεοπτικού Καναλιού και την καθυστέρηση των δανείων που έχουν χορηγηθεί στην εταιρεία «Πήγασος Α.Ε».

6. Η με αριθμό 628/7-3-2016 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Παιδείας, Έρευνας και Θρησκευμάτων, σχετικά με την «απαγόρευση της ομιλίας του Μητροπολίτη Λαυρεωτικής και Μεσογαίας κ. Νικολάου στο 15ο Ενιαίο Λύκειο Θεσσαλονίκης».

7. Η με αριθμό 626/7-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα που έχουν δημιουργηθεί στη λειτουργία όλων των κοινωνικών δομών και άλλων υπηρεσιών των Δήμων όλης της Χώρας.

8. Η με αριθμό 573/23-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες.

Β. ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2919/202/4-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη στήριξη των πολύτεκνων οικογενειών.

2. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου.

Θα ήθελα να κάνω και τρεις ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των ΑΝΕΛ κ. Πάνος Καμμένος και οι Βουλευτές του κόμματός του, κατέθεσαν πρόταση για σύσταση εξεταστικής επιτροπής σχετικά με τη διερεύνηση της νομιμότητας δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, σύμφωνα με το άρθρο 68, παράγραφος 2, του Συντάγματος και 144 του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

(Η προαναφερθείσα πρόταση έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 10-20)

Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Εθνικής Άμυνας και Εξωτερικών Υποθέσεων καταθέτουν την έκθεσή τους στο σχέδιο νόμου του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση τους καθεστώτος διεθνικούς προστασίας (αναδιατύπωση)» (L 180/29-6-2013), διατάξεις για την εργασία δικαιούχων διεθνούς προστασίας και άλλες διατάξεις».

Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Εθνικής Άμυνας και Εξωτερικών Υποθέσεων καταθέτουν την έκθεσή τους στο σχέδιο νόμου του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση τους καθεστώτος διεθνικούς προστασίας (αναδιατύπωση)» (L 180/29-6-2013), διατάξεις για την εργασία δικαιούχων διεθνούς προστασίας και άλλες διατάξεις».

Τέλος, οι Υπουργοί Υποδομών, Μεταφορών και Δικτύων, Εξωτερικών, Οικονομικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 31-03-2016 σχέδιο νόμου: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του νομοσχεδίου του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνική νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση τους καθεστώτος διεθνικούς προστασίας (αναδιατύπωση)» (L 180/29-6-2013), διατάξεις για την εργασία δικαιούχων διεθνούς προστασίας και άλλες διατάξεις».

Το παραπάνω νομοσχέδιο σύμφωνα με την απόφαση την οποία έλαβαν οι Διαρκείς Κοινοβουλευτικές Επιτροπές, ύστερα από πρόταση του αρμοδίου Υπουργού, συζητείται με τη διαδικασία του κατεπείγοντος σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι σύμφωνα με τη διαδικασία αυτή η συζήτηση ολοκληρώνεται επί της αρχής και επί των άρθρων σε μία συνεδρίαση. Στη συζήτηση μετέχουν οι εισηγητές και οι ειδικοί αγορητές, εφόσον το επιθυμούν ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους. Η ομιλία τους περιορίζεται στο μισό του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω, όμως, αν και δεν προβλέπεται από τον Κανονισμό της Βουλής, να λάβουν τον λόγο πέντε ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία, ανά ένας ορισμένος ομιλητής από τα υπόλοιπα κόμματα της Βουλής.

Επίσης, προτείνω η συζήτηση επί της αρχής και επί των άρθρων να είναι ενιαία.

Ως προς τους χρόνους ομιλίας, επίσης κατά παρέκκλιση, οι εισηγητές και οι ειδικοί αγορητές να έχουν χρόνο ομιλίας δώδεκα λεπτά, ο αρμόδιος Υπουργός δεκατρία λεπτά, ο αρμόδιος Αναπληρωτής Υπουργός δέκα λεπτά, οι λοιποί Υπουργοί και Υφυπουργοί οκτώ λεπτά, ο Πρωθυπουργός και ο Πρόεδρος της Κοινοβουλευτικής Ομάδας του ΣΥΡΙΖΑ καθώς και ο Πρόεδρος της Κοινοβουλευτικής Ομάδας της Νέας Δημοκρατίας δεκατέσσερα λεπτά, εφόσον επιθυμούν να λάβουν τον λόγο, οι Πρόεδροι των υπολοίπων Κοινοβουλευτικών Ομάδων δώδεκα λεπτά, οι Κοινοβουλευτικοί Εκπρόσωποι δέκα λεπτά, οι ορισθέντες από τα κόμματα ομιλητές επτά λεπτά. Η δευτερολογία, εφόσον χρειαστεί να γίνει, περιορίζεται στο μισό του χρόνου της πρωτολογίας.

Τέλος, σύμφωνα με το άρθρο 109, η συνεδρίαση πρέπει να ολοκληρωθεί κατά ανώτατο όριο εντός δέκα ωρών. Τα κόμματα έχουν ήδη δώσει τους ομιλητές τους. Έχουμε έτοιμο τον κατάλογο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Σας είδα, κυρία Μανωλάκου. Περιμένετε.

Και πριν ρωτήσω εάν συμφωνεί το Σώμα, αφού δώσω τον λόγο στους δύο συναδέλφους, θέλω να παρακαλέσω εάν κάποιο κόμμα προτίθεται να κάνει ονομαστική ψηφοφορία. Κυρίως για να διευκολυνθούν και να προετοιμάσουν τα της ονομαστικής ψηφοφορίας οι υπηρεσίες της Βουλής, πρέπει να το ξέρουμε σχετικά έγκαιρα. Δεν λέω εξ αρχής, αλλά να μην ειπωθεί αυτό στις 17.00΄ το απόγευμα, διότι θα χαθεί χρόνος μέχρι να προετοιμαστεί η διαδικασία για την ονομαστική ψηφοφορία.

Πριν ρωτήσω το Σώμα, θα δώσω τον λόγο στην κ. Μανωλάκου.

Ορίστε, έχετε τον λόγο για ένα λεπτό. Για ποιο θέμα είναι;

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, χθες το βράδυ μάς δόθηκαν νομοθετικές βελτιώσεις. Εδώ, όμως, διαγράφονται ή συγχωνεύονται άρθρα. Τα 89 άρθρα έγιναν 82. Αυτό σημαίνει ότι πρέπει έγκαιρα να γίνει αναρίθμηση, ούτως ώστε και η πρότασή μας για ονομαστική ψηφοφορία να είναι σωστή ή η αναφορά μας να αφορά τα σωστά άρθρα.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, έχετε δίκιο. Το έχω σκεφτεί ήδη, μετά την ενημέρωση από την Διευθύντρια και τα παιδιά που δουλεύουν στην αρμόδια Διεύθυνση. Το ζήτησα από τον κύριο Υπουργό μόλις μπήκε μέσα. Κατά τη διάρκεια της ομιλίας του πρώτου εισηγητή αυτό θα τακτοποιηθεί. Και ούτως ή άλλως για τυπικούς λόγους θα πρέπει να κατατεθούν στα Πρακτικά και να σας ξαναδιανεμηθούν επισήμως. Έχετε δίκιο. Έχει ληφθεί πρόνοια.

Τον λόγο έχει ο κ. Παναγούλης για ένα λεπτό.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, τριάντα δευτερόλεπτα θέλω.

Εγώ όπως γνωρίζετε, δεν ανήκω σε κανένα κόμμα. Κάθε φορά, δηλαδή, που θα γίνεται τέτοια συζήτηση, εγώ δεν θα μπορώ να μιλάω; Θέλω, κύριε Πρόεδρε –με ακούτε;- να ζητήσετε την έγκριση…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, αφήστε το. Κατάλαβα. Δεν προβλέπεται από τον Κανονισμό, αντιλαμβάνομαι όμως τι λέτε. Και πιστεύω ότι για πέντε λεπτά θα μπορεί στο τέλος, αφού εξαντληθεί ο επίσημος κατάλογος των ομιλητών, να σας δοθεί ο λόγος όχι μόνο σε εσάς, αλλά, εάν προκύψει, και σε άλλο συνάδελφο που θα είναι στην ίδια κατηγορία με εσάς. Δίκιο έχετε. Κατά παρέκκλιση του Κανονισμού θα σας δοθεί ο λόγος για πέντε λεπτά, αλλά στο τέλος των δεκατεσσάρων «επισήμων» ομιλητών. Και τη λέξη «επισήμων» την βάζω εντός εισαγωγικών, για να μη θεωρηθεί ότι υπάρχουν επίσημοι και ανεπίσημοι ομιλητές.

Επομένως εικάζω ότι το Σώμα συμφωνεί με την πρόταση που έκανα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Μπορούμε να ξεκινήσουμε με τον εισηγητή της Κοινοβουλευτικής Ομάδας του ΣΥΡΙΖΑ, κ. Ηλία Καματερό.

Κύριε συνάδελφε, έχετε τον λόγο για δώδεκα λεπτά. Θερμή παράκληση να τηρούμε, όσο μπορούμε, τον χρόνο με μια μικρή ανοχή από το Προεδρείο.

**ΗΛΙΑΣ ΚΑΜΑΤΕΡΟΣ:** Χθες στην επιτροπή είχαμε την ευκαιρία να συζητήσουμε για το θέμα του κατεπείγοντος ή όχι. Παρ’ όλο που θεωρείται εξαντλημένο, νομίζω ότι πρέπει να πούμε δυο πράγματα σύντομα.

Από πριν ετοιμαζόταν αυτό το νομοσχέδιο, για να ρυθμίσει ζητήματα όπως η ενίσχυση των υπηρεσιών για την αντιμετώπιση της προσφυγικής κρίσης, όπως επίσης και η προσαρμογή στην οδηγία 2013/32 της ΕΕ και είχε αναρτηθεί από τον Φεβρουάριο. Όμως καταλαβαίνετε, γίνεται κατεπείγον γιατί έχουμε να εφαρμόσουμε τη συμφωνία της Ευρωπαϊκής Ένωσης με την Τουρκία στις 4-4 και πρέπει να προσαρμόσουμε τη νομοθεσία μας έτσι ώστε να είμαστε έτοιμοι να ανταποκριθούμε, παρ’ όλο που η μόνη προσαρμογή μέσα στο νομοσχέδιο είναι ουσιαστικά αυτή που προβλέπει σύντμηση των ημερομηνιών, των χρονικών περιθωρίων που δίνονται σε αυτούς που ζητούν άσυλο από τη χώρα μας.

Χθες, αλλά και σε όλο το διάστημα αυτό που γίνεται ο διάλογος για το μεταναστευτικό, ακούμε διάφορα και κατηγορούμαστε από την Αντιπολίτευση, ιδιαίτερα την Αξιωματική, ότι δεν έχουμε σχέδιο, για ανεπάρκειες, ότι έχουμε φέρει εμείς τους μετανάστες και όλα αυτά. Επιτρέψτε μου να κάνω μια σύντομη, όσο γίνεται, αναφορά.

Όταν ανέλαβε η προηγούμενη Κυβέρνησή μας, υπήρχε μια διαλυμένη υπηρεσία, σκόρπιες αρμοδιότητες σε διάφορα Υπουργεία, ούτε υπάλληλοι ούτε αρμοδιότητες. Υπήρχε ο ν.3907/2011, ο οποίος είχε προσαρμοστεί στις ευρωπαϊκές οδηγίες, προέβλεπε αρκετά θετικά σημεία ως προς την παροχή ασύλου, όμως δεν εφαρμόστηκε ποτέ από τη Νέα Δημοκρατία.

Υπήρχε η υποχρέωση στη χώρα μας μέχρι τον Οκτώβριο του 2014 να υποβάλει αίτημα για ενίσχυση σε δύο ταμεία, στο AMIF και το ISF. Είναι το ΤΑΜΕ και το Ταμείο Εξωτερικών Συνόρων. Δεν έκανε τίποτα. Το έκανε η δική μας η Κυβέρνηση. Υπήρχε καθυστέρηση, γιατί έπρεπε να δημιουργηθεί και η διαχειριστική αρχή. Την ιδρύσαμε και τώρα δημιουργείται διεύθυνση στο Υπουργείο Οικονομικών, για να μπορεί να διαχειριστεί όλη αυτήν την κατάσταση, που καταλαβαίνετε ότι είναι πολύπλοκη, στα θέματα χρηματοδότησης και αξιοποίησης των ευρωπαϊκών προγραμμάτων.

Ακούσαμε κριτική για τις ΜΚΟ, ότι γίνεται πάρτι κ.λπ.. Τι βρήκαμε όμως, όταν ανάλαβε η προηγούμενη Κυβέρνησή μας;

Ακούστε, κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Ακούμε με προσοχή.

**ΗΛΙΑΣ ΚΑΜΑΤΕΡΟΣ:** Όλη τη διαχείριση τότε βρήκαμε να την κάνουν οι ΜΚΟ. Δεν υπήρχαν υπηρεσίες για να κάνουν αυτήν τη διαχείριση. Και μας λέτε τώρα για το πάρτι των ΜΚΟ;

Εμείς έχουμε έτοιμη κανονιστική διάταξη, επειδή είπατε και «να φέρετε εάν έχετε έτοιμες διατάξεις» κ.λπ.. Η πρώτη είναι αυτή, που έχει κανονισμό λειτουργίας των Κέντρων Υποδοχής και Ταυτοποίησης και ρυθμίζει και αυτά τα ζητήματα καταγραφής των ΜΚΟ και πιστοποίησης των ΜΚΟ.

Η πολιτική η δική σας ήταν αυτή, ότι αγνοούμε το πρόβλημα και μάλιστα όταν παρουσιάζεται έντονο και κυκλοφορούν οι μετανάστες και οι πρόσφυγες και μας ενοχλούν, κάνουμε επιχειρήσεις ανακατάληψης των πόλεών μας, δημιουργούμε και Αμυγδαλέζες, τους κλείνουμε σε κολαστήρια-φυλακές, νομίζοντας έτσι ότι θα αντιμετωπίσουμε το πρόβλημα και θα αποτρέψουμε τους πρόσφυγες και τους μετανάστες από το να έρχονται.

Μάλιστα, την εξέλιξη που είχαμε, το ότι αυξήθηκαν οι ροές, προσπαθείτε να την ρίξετε στην Κυβέρνησή μας, ότι εμείς είμαστε υπεύθυνοι, ότι εμείς ανοίξαμε τα σύνορα και γι’ αυτό αυξήθηκαν οι ροές. Αγνοείτε, όμως, τις εξελίξεις σ’ αυτές τις χώρες, για ναι μεν ο πόλεμος ήταν από παλιότερα, αλλά συνεχιζόταν και όλοι αυτοί οι άνθρωποι που περίμεναν σε καταυλισμούς στην Τουρκία και στις υπόλοιπες χώρες, για να γυρίσουν στις χώρες τους, απογοητεύτηκαν και έπρεπε να βρουν διέξοδο, πού αλλού, φυσικά στην Ευρώπη.

Αγνοείτε, επίσης, τις συνθήκες διαβίωσης αυτών των ανθρώπων που επιδεινώθηκαν στους καταυλισμούς σ’ αυτές εδώ τις χώρες, αγνοείτε το ότι άνοιξε μια δίοδος, έστω παράτυπη, από τη FYROM, αγνοείτε το κάλεσμα της Γερμανίας ότι ήθελε, χρειαζόταν και θα δεχόταν πρόσφυγες. Όλα αυτά δεν έπαιξαν ρόλο στην αύξηση των ροών;

Κοιτάξτε, εμείς έχουμε μια διαφορετική φιλοσοφία και αντιμετώπιση του προβλήματος. Είμαστε απόλυτα σίγουροι ότι η αντιμετώπιση με ανθρωπιστικούς όρους, η αντιμετώπιση με βάση τις διεθνείς συνθήκες, τον σεβασμό των δικαιωμάτων των ανθρώπων που ζητούν άσυλο και των μεταναστών ακόμα, είναι η καλύτερη λύση για την αντιμετώπιση του θέματος. Γιατί όχι μόνο δεν έρχεται σε αντίθεση με τα συμφέροντα της χώρας μας, αλλά είναι η μόνη λύση που εξασφαλίζει και την ασφάλεια της χώρας μας και τη διεθνή αναγνώριση, εάν θέλετε, και τα όποια οφέλη μπορούμε να έχουμε μέσα σε όλο αυτό το πρόβλημα απ’ αυτήν εδώ τη διαχείριση.

Η πολιτική σας, λοιπόν, όχι μόνο δεν απέδωσε, αλλά μας έφερε σε μια τέτοια κατάσταση, ώστε να βρισκόμαστε τώρα σ’ αυτήν τη θέση, με κατεπείγον νομοσχέδιο, κατεπειγόντως να πρέπει να βάλουμε τάξη σε όλη αυτήν την κατάσταση που βρήκαμε.

Λέει, λοιπόν, το νομοσχέδιο ότι ενισχύονται οι υπηρεσίες. Κατ’ αρχάς, η Υπηρεσία Ασύλου και η Αρχή Προσφύγων υπάγονται πλέον ρητά στο Υπουργείο Εσωτερικών και Διοικητικής Ανασυγκρότησης. Υπάρχει η αποσαφήνιση της υπαγωγής τους στο Υπουργείο Εσωτερικών, καθώς στον προηγούμενο νόμο, στον ν.3907/2011, προβλεπόταν η υπαγωγή τους στο πρώην Υπουργείο Δημόσιας Τάξης και Προστασίας του Πολίτη.

Επίσης, μετονομάζεται η Γενική Γραμματεία Πληθυσμού και Κοινωνικής Συνοχής σε Γενική Γραμματεία Μεταναστευτικής Πολιτικής και δημιουργείται η Υπηρεσία Υποδοχής ως επιτελικός φορέας στο σύστημα υποδοχής στην Ελλάδα και με στόχο τον αποτελεσματικότερο συντονισμό της διαχείρισης ζητημάτων υποδοχής πολιτών τρίτων χωρών ή ανιθαγενών.

Η Υπηρεσία Υποδοχής και Ταυτοποίησης έχει την ευθύνη για τη λειτουργία –άρθρα 8 έως 17- των Κέντρων Υποδοχής και Ταυτοποίησης, τα λεγόμενα ΚΥΤ. Παράλληλα, θα υπάρχουν και κινητές μονάδες που θα έχουν αυτήν εδώ την αρμοδιότητα, ανοικτές δομές προσωρινής υποδοχής και ανοικτές δομές προσωρινής φιλοξενίας.

Η παραμονή σε κέντρα υποδοχής και φιλοξενίας θα είναι υπό περιορισμό της ελευθερίας του προσώπου μέχρι την ολοκλήρωση της διαδικασίας καταγραφής και ταυτοποίησης. Προβλέπεται εξαίρεση ιδίως για λόγους υγείας του παραμένοντος. Τούτο προβλεπόταν και από αντίστοιχη διάταξη του ν.3107/2011.

Για τους αιτούντες διεθνούς προστασίας προβλέπεται φιλοξενία σε ανοικτές δομές. Ανοικτές δομές προβλέπονται και για πρόσωπα υπό επιστροφή, όταν δεν τίθενται ζητήματα ασφαλείας, διαφυγής ή όταν τίθενται ζητήματα ευαλωτότητας, εθελούσιου επαναπατρισμού κ.λπ..

Σε όλη αυτήν τη διαδικασία και τις περιπτώσεις εξασφαλίζονται όλα τα δικαιώματα των εισερχομένων στη χώρα μας με βάση την οδηγία 2013/32 της Ευρωπαϊκής Ένωσης και της Συνθήκης της Γενεύης και της Νέας Υόρκης κ.λπ..

Γιατί; Γιατί προβλέπεται επαρκής χρόνος για ενημέρωση και υποβολή αιτήματος, προβλέπεται η εξασφάλιση συνθηκών διαβίωσης…

Μία παράκληση προς τον κύριο Υπουργό: Στις τροποποιήσεις που κατατέθηκαν γίνεται μία προσθήκη, ότι δεν είναι υποχρεωτική η προσφυγή του αιτούντος άσυλο στη Δευτεροβάθμια. Δεν ξέρω, μήπως αυτό πρέπει να το δούμε; Ήδη έχουμε συμπτύξει τους χρόνους. Ας δώσουμε, όσο μπορούμε, περιθώρια στους αιτούντες άσυλο να ασκήσουν απόλυτα τα δικαιώματά τους, παρ’ όλο που, όπως είπα και πριν, προβλέπονται, κατά τα άλλα, όλα αυτά από το νομοσχέδιο. Προβλέπεται η εξασφάλιση συνθηκών διαβίωσης, η δωρεάν παραχώρηση νομικής υποστήριξης, η δυνατότητα υποβολής ένστασης στη Δευτεροβάθμια -πρέπει να προσεχθεί, όμως, αυτό που σας είπα- η υγειονομική κάλυψη και η ψυχολογική υποστήριξη, ιδιαίτερη μέριμνα για ευπαθείς ομάδες, όπως είναι τα ασυνόδευτα παιδιά, οι μονογονεϊκές οικογένειες, οι ανάπηροι, οι υπερήλικες κ.λπ. -και δεν αναφέρομαι αναλυτικά λόγω χρόνου. Υπάρχει ιδιαίτερη μέριμνα, λοιπόν, για αυτές τις ομάδες, με διερμηνείς κ.λπ..

Ιδρύεται Διεύθυνση Οικονομικών Υπηρεσιών, όπως είπα και πριν, και καθορίζεται ο ρόλος της Ύπατης Αρμοστείας, που είναι μια εγγύηση για την άσκηση όλων αυτών των δικαιωμάτων.

Επίσης, με το άρθρο 22 ρυθμίζεται η παροχή άδειας παραμονής για ανθρωπιστικούς λόγους, που αφορά κυρίως αυτούς που έχουν κάνει αίτηση ως τα τώρα και υπάρχουν κάποιοι των οποίων οι αιτήσεις εκκρεμούν από πέντε μέχρι και δεκαπέντε έτη.

Προβλέπονται διαδικασίες δημόσιων συμβάσεων, όπως και σε άλλες περιπτώσεις.

Απαλλάσσονται από ΦΠΑ οι προμήθειες και όλες οι υπηρεσίες που αφορούν το μεταναστευτικό.

Υπάρχουν επίσης ρυθμίσεις για τη χρηματοδότηση των προγραμμάτων, του πολυετούς εθνικού προγράμματος, με τον προϋπολογισμό δημοσίων επενδύσεων κ.λπ..

Τελειώνοντας, θα ήθελα να αναφέρω το εξής, επειδή μας λέτε ότι εμείς δεν έχουμε κανένα σχέδιο και αυτενεργούμε κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα είμαι πολύ σύντομος, κύριε Πρόεδρε.

Το ότι είχαμε σχέδιο φαίνεται από την αρχή που ανέλαβε η Κυβέρνησή μας, και με την ίδρυση του Υπουργείου Μεταναστευτικής Πολιτικής και με το ότι προσπαθήσαμε να διεθνοποιήσουμε το πρόβλημα. Μέχρι τότε δεν ασχολούνταν καν η Κυβέρνηση και θεωρούνταν πρόβλημα ανάμεσα στην Ελλάδα και την Τουρκία.

Εμείς είμαστε αυτοί που ανεβάσαμε το θέμα και έγινε ευρωπαϊκό, κατ’ αρχάς, -μπορούμε να πούμε και διεθνές- και εμείς είμαστε αυτοί που πήραμε την πρωτοβουλία και πιέσαμε για να γίνουν διάφορες συζητήσεις και να παρθούν διάφορες αποφάσεις στην Ευρωπαϊκή Ένωση, είτε οι προηγούμενες είτε αυτή η τελευταία. Και αυτή η τελευταία μπορεί να μας ανησυχεί για την εφαρμογή της, γιατί δεν υπάρχουν εγγυήσεις, μπορεί να μας ανησυχεί για το αν τελικά εφαρμοστούν όλα αυτά που και σήμερα ψηφίζουμε -και για αυτό πρέπει να δώσουμε όλες μας τις δυνάμεις για να γίνουν, γι’ αυτό πρέπει να στελεχωθούν οι υπηρεσίες, γι’ αυτό πρέπει να αξιοποιήσουμε τη βοήθεια που ζητήσαμε- αλλά ας μην ξεχνάμε ότι τα βασικά της σημεία είναι στο πλαίσιο και του σχεδίου μας και της κοινής απόφασης των Αρχηγών των κομμάτων. Είναι πολύ σημαντικό, δηλαδή, το ότι συμφωνείται η μεταφορά -θα δούμε σε ποιο βαθμό θα εφαρμοστεί- από την Τουρκία στην Ευρωπαϊκή Ένωση. Αυτό είναι μια ασφαλής δίοδος για τους πρόσφυγες -κι είναι ένα χτύπημα στους διακινητές- και είναι μια δυνατότητα που τους δίνεται ώστε να αποφύγουν τους πνιγμούς στη θάλασσα. Όπως, επίσης, ήταν μέσα στους στόχους μας και είναι θετικό το ότι επανενεργοποιείται η συμφωνία με την Τουρκία για επανεισδοχή, η οποία υπήρχε από το 2003, αλλά δεν εφαρμοζόταν. Είναι πολύ σημαντικό το ότι υπάρχει αυτή η συμφωνία εκεί που δεν υπήρχε τίποτα.

Αυτά εμπεριείχε το σχέδιό μας. Και όσον αφορά τη διαχείριση της σημερινής κατάστασης, παρ’ όλο που πραγματικά υπήρχε μια καθυστέρηση, αυτήν εδώ την περίοδο αντιμετωπίζεται το πρόβλημα παρ’ όλο που αιφνιδιαστήκαμε με το απότομο κλείσιμο των συνόρων, ενώ υπήρχαν κάποια περιθώρια.

Όσον αφορά την αντιμετώπιση από εδώ και πέρα, θα ακούσουμε και τον κύριο Υπουργό. Μια διευκρίνιση μόνο θα ήθελα να κάνω, γιατί αναφέρθηκαν σε κλειστά και ανοικτά κέντρα. Ναι, αυτό το νομοσχέδιο προβλέπει όλα αυτά τα πράγματα, προβλέπει όμως ότι και σε έκτακτες καταστάσεις στις παραμεθόριες περιοχές όταν κρίνεται ότι υπάρχουν διάφοροι κίνδυνοι ή διάφοροι λόγοι κ.λπ., μπορούν να λειτουργήσουν κλειστά κέντρα. Ως προς αυτό νομίζω ότι θα μας πει και ο κύριος Υπουργός αν τα κέντρα στα νησιά θα είναι κλειστά ή όχι. Από ό,τι ξέρω, θα είναι κλειστά. Όμως, στο νομοσχέδιο προβλέπεται κι η δυνατότητα, η λειτουργία ανοικτών κέντρων. Έτσι κι αλλιώς, αυτά ορίζονται από τις διεθνείς συμβάσεις και εμείς θα είμαστε συνεπείς σε όλες αυτές τις συμβάσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί από το 4ο Γυμνάσιο Χανίων Κρήτης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Βασίλειος Κικίλιας, εισηγητής της Νέας Δημοκρατίας, έχει τον λόγο.

Κύριε Κικίλια, έχετε τον λόγο με τη σχετική ανοχή του χρόνου, όπως έγινε και με τον προηγούμενο ομιλητή.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έγινε μεγάλη κουβέντα χθες στην επιτροπή -είμαι υποχρεωμένος να το τονίσω, για να το μάθει και ο ελληνικός λαός- για το κατεπείγον και υπήρχε συγκεκριμένη επιχειρηματολογία από μέρους μας όσον αφορά το γιατί αυτό το νομοσχέδιο δεν συνιστά ρυθμίσεις, διατάξεις, νομολογία που επείγει.

Ερώτημα: Η Μείζων Αντιπολίτευση, η Νέα Δημοκρατία, θέλει να στηρίξει την ευρωπαϊκή οδηγία; Έχει διάθεση να «βάλει πλάτη» στην προσπάθεια που γίνεται, προκειμένου να περιοριστούν οι προσφυγικές-μεταναστευτικές ροές και να βρεθεί λύση; Βεβαίως! Απόδειξη; Πήγε ο Κυριάκος Μητσοτάκης στο εξωτερικό, στήριξε στο Ευρωπαϊκό Λαϊκό Κόμμα τη χώρα και πιστεύει ότι μπορεί να βρεθεί λύση και η λύση αυτή θα κατατεθεί από την Αξιωματική Αντιπολίτευση, να είστε σίγουροι. Αυτό το μπάχαλο και το χάος το οποίο έχετε φέρει στη χώρα δεν θα το αφήσουμε έτσι. Τα άρθρα τα οποία έχουν να κάνουν με την οδηγία βεβαίως και θα τα ψηφίσουμε. Ξέρουμε ποια είναι. Αντιλαμβανόμαστε τις δυσκολίες, υπάρχει σκεπτικισμός, έχουμε επιχειρήματα για τον προβληματικό τρόπο που πάτε να τα εφαρμόσετε, αλλά είμαστε εδώ.

Ερώτημα: Χρειάζονται οι συνάδελφοι της Αξιωματικής Αντιπολίτευσης προκειμένου να αποκαλυφθεί ότι το νομοσχέδιο δεν είναι κατεπείγον και ότι πρόκειται για κάτι άλλο, ότι εδώ πέρα, κύριοι, θέλετε για μια ακόμη φορά τον αριστερό ιδεαλισμό σας, τις χαοτικές πολιτικές σας και τη μπίζνα να τους κάνετε νόμους του κράτους; Όχι, δεν το είπε η κ. Μπακογιάννη. Ή μάλλον το είπε η γυναίκα, αλλά δεν χρειάστηκε να το πει η ίδια, γιατί το είπε η κ. Χριστοδουλοπούλου, η οποία δεν μπόρεσε να συγκρατηθεί και εμμέσως πλην σαφώς ήρθε χθες στην Επιτροπή και μας είπε «κύριοι, για ποιες δέκα και δεκαπέντε ώρες μού μιλάτε»; Γιατί, ειρήσθω εν παρόδω, μιλάμε για πενήντα έξι κανονιστικές πράξεις, κύριοι, που πρέπει να φέρετε προκειμένου να εφαρμοστεί ο νόμος. Άρα, κανένα κατεπείγον δεν υπάρχει. Μας κοροϊδεύετε εδώ πέρα.

Όμως, η συνάδελφός μου και συντρόφισσά σας είπε ότι δεν πρόκειται για αυτό το νομοσχέδιο το οποίο εσείς νομίζετε, για την ευρωπαϊκή οδηγία, την οποία και οι «53» βάζουν σε αμφισβήτηση -άρα, έχετε τα θέματά σας τα εσωτερικά, μη μιλάτε για εμάς- αλλά πρόκειται για αυτά τα οποία έχω δώσει εγώ ως Υπουργός σε δημόσια διαβούλευση, που δεν είχαν περάσει όλο αυτό το χρονικό διάστημα και τώρα βρήκαμε ευκαιρία διά του κ. Μουζάλα να τα φέρουμε. Εδώ ούτε μόνοι σας δεν μπορείτε να κρατηθείτε μεταξύ σας. Εδώ δεν εμπαίζετε μόνο την Αντιπολίτευση, τους συναδέλφους μέσα στο Κοινοβούλιο, αλλά και τον ελληνικό λαό, όταν μετά από δεκαπέντε μήνες που έχει γίνει, κύριε συνάδελφε εισηγητή, μπάχαλο στη χώρα κι όταν μπήκαν πέρυσι εννιακόσιες ογδόντα χιλιάδες άνθρωποι που τους έχετε αφήσει εσείς οι ιδεαλιστές, οι ανθρωπιστές της Αριστεράς στο έλεος του Θεού στην Ειδομένη και στον Πειραιά, που νοσούν, που τα παιδάκια είναι μέσα στο κρύο, δεν έχετε καν την ευαισθησία να πείτε ένα συγγνώμη σε αυτούς τους ανθρώπους και στον ελληνικό λαό που φάνηκε ότι είναι πολύ πιο πάνω σε φρόνημα, σε πίστη και σε αξιοπρέπεια από εσάς. Γιατί εσείς τους αφήσατε δεκαπέντε μήνες έτσι και αυτοί με τη θαλπωρή τους, με τον πατριωτισμό τους, με την αίσθηση της φιλοξενίας, οι νησιώτες, οι εθελοντές και όλοι αυτοί, απέδειξαν ότι είναι πολύ πιο ψηλά και πολύ πιο αξιοπρεπείς και πολύ πιο εντάξει από την ελληνική Κυβέρνηση.

Δεν φτάνει, λοιπόν, που δεν λέτε συγγνώμη, αλλά έρχεστε εδώ να κατηγορήσετε την Αξιωματική Αντιπολίτευση που μέχρι το 2014 έκανε το προφανές: Είχε συγκεκριμένη δομή στο Υπουργείο Δημοσίας Τάξης, ελληνικούς νόμους οι οποίοι συνέπλεαν με την ευρωπαϊκή νομοθεσία, συγκεκριμένες ροές, διαχωρισμό των προσφύγων -έκαναν αίτηση για άσυλο και το έπαιρναν ή όχι, ανάλογα με το αν το εδικαιούντο- και των παράνομων μεταναστών, οι οποίοι ήταν σε κλειστά προαναχωρησιακά κέντρα. Το μήνυμα, λοιπόν, πήγαινε στους σύγχρονους λαθρέμπορους από την απέναντι πλευρά. Η χώρα άντεχε, οι ροές υπήρχαν προς την Ευρώπη, αλλά από διάφορες χώρες.

Και εσείς έρχεστε να καταγγείλετε αυτό και να μας πείτε τι; Θα σας πω εγώ τι έρχεστε να μας πείτε. Έρχεστε να μας πείτε ότι με το άρθρο 46 αίρεται το αξιόποινο της παράνομης εισόδου στη χώρα από έναν αλλοδαπό -παράτυπος πλέον. Εκεί, επιμένετε. «Τα ίδια Παντελάκη μου, τα ίδια Παντελή μου!». Σας τα είπαν οι Ευρωπαίοι εταίροι. Φέρατε το ΝΑΤΟ, έτσι; «Πρώτη φορά αριστερά!». Κάνατε ό,τι υπάρχει στο βιβλίο της Κεντροδεξιάς ή Δεξιάς, για να επιμείνετε με τη νομολογία σας στα ίδια. Αυτό ήταν το πρώτο.

Δεύτερον, έχετε δεκαπέντε τουλάχιστον περιπτώσεις παρέκκλισης σε διατάξεις και προμήθειες δημόσιων συμβάσεων, διαγωνισμών και κάλυψης θέσεων, χωρίς δημοσίευση, χωρίς τίποτα, -το άρθρο 71 και το άρθρο 72- και είναι στη διακριτική ευχέρεια του Υπουργού Εσωτερικών.

Και γιατί δεν το λέτε ευθέως; Γιατί φέρνετε νόμο; Δεν χρειάζεται. Πείτε: «κύριοι, όπου θέλουμε θα τα δίνουμε». Πάντως δεν θα φτάσουν αυτά τα χρήματα στους πρόσφυγες. Πείτε την αλήθεια. Θα πάνε στους «ημετέρους», στους φίλους, σε φορείς της κοινωνίας. Ποιοι είναι οι φορείς της κοινωνίας; Χωρίς δημοσίευση, αυτήν την εποχή που όλα είναι στο μικροσκόπιο, που ο ελληνικός λαός ψάχνει να βρει από το υστέρημά του να στηρίξει, που τον υπερφορολογείτε; Θέλετε σε κάποιους λίγους, που εσείς επιλέγετε, να δώσετε αυτά τα χρήματα ;

Σχετικά με το backlog -άρθρο 22- επτά χιλιάδες άνθρωποι, οι υποθέσεις των οποίων εκκρεμούν από πενταετία και πάνω, με μια υπογραφή γενικού γραμματέως τούς νομιμοποιήσατε. Ξέρετε πού είναι; Ξέρετε ποιοι είναι; Ξέρετε αν είναι πρόσφυγες, μετανάστες, τρομοκράτες, αν είναι στη χώρα, αν δεν είναι στη χώρα;

Δεν συζητάω για τις υπηρεσίες. Γιατί υπαίτιοι της πολιτικής αυτής του «ανοίγουμε τα σύνορά μας και περνάνε όλοι»…

**ΒΑΣΙΛΙΚΗ ΚΑΤΡΙΒΑΝΟΥ:** Εσείς που είχατε το backlog για δεκαπέντε χρόνια;

**ΒΑΣΙΛΕΙΟΣ ΚΙΚΙΛΙΑΣ:** Σας παρακαλώ πάρα πολύ, μη με διακόπτετε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κατριβάνου, ηρεμία. Θα τα πείτε όταν μιλήσετε.

**ΒΑΣΙΛΕΙΟΣ ΚΙΚΙΛΙΑΣ:** Οι υπαίτιοι της πολιτικής των ανοιχτών συνόρων, του «δίνουμε χαρτιά και πάνε όλοι στην Ευρώπη», είναι ο λόγος που κάποιοι ακραίοι κύκλοι στην Ευρώπη χρησιμοποίησαν αυτή την άφρονα πολιτική σας για να κατηγορήσουν εμάς για θέματα ασφαλείας, τα οποία πλέον υπάρχουν στην Ευρώπη, και βρήκαν αφορμή να κλείσουν τον «βαλκανικό διάδρομο». Και αντί να τους κουνάμε εμείς το δάχτυλο με παράδειγμα τον ελληνικό λαό, κουνάνε αυτοί το δάχτυλο σε εμάς με παράδειγμα την ανερμάτιστη Κυβέρνησή σας. Και αντί να ντρέπεστε γι’ αυτό και να ζητήσετε συγγνώμη, έρχεστε εδώ και μας ζητάτε τον λόγο κιόλας.

Επί της αρχής καταλαβαίνετε ότι έτσι όπως φέρνετε αυτό το νομοσχέδιο, εμείς δεν υπάρχει περίπτωση να ψηφίσουμε. Τα άρθρα αυτά που έχουν να κάνουν με την ευρωπαϊκή οδηγία σε πρώτο πλάνο -σε πρώτο πλάνο το τονίζω- θα τα ψηφίσουμε και θα τα στηρίξουμε. Διατηρούμε τις επιφυλάξεις μας για την οδηγία σε ό,τι έχει να κάνει με εσάς.

Για όλα τα άλλα θα μάθει ο ελληνικός λαός -και θα έχετε την ευθύνη μόνοι σας, κύριοι, εσείς και οι ΑΝΕΛ- ότι στις επόμενες εβδομάδες και μήνες, που θα χάσετε τον έλεγχο με τους φορείς της κοινωνίας, με τις ΜΚΟ, που θα κάνουν ό,τι θέλουν, με τις επιτροπές που δεν θα λειτουργούν και με το χάος που θα δημιουργείται στη χώρα σε θέματα μετανάστευσης, προσφυγικού και ασφάλειας, θα έχετε την αποκλειστική ευθύνη.

Και επειδή μιλήσατε και ο κύριος Πρωθυπουργός εδώ, στην προηγούμενη συνεδρίαση που έγινε για θέματα δικαιοσύνης, για να αλλάξουμε τη νομολογία σε ό,τι έχει να κάνει με την ευθύνη των Υπουργών και τις δύο θητείες, που δεν υπήρχαν και έγιναν, μήπως θα πρέπει να το ξανασκεφθείτε, κυρίες και κύριοι συνάδελφοι, με τον τρόπο με τον οποίο θέλετε να νομοθετήσετε εσείς και οι Υπουργοί σας; Ή να μας εξηγήσετε, χωρίς να υπάρχει πουθενά στη Διαύγεια, χωρίς να υπάρχουν τρεις προσφορές, χωρίς να υπάρχει στοιχειωδώς έλεγχος από τις υπηρεσίες, χωρίς να φαίνεται πουθενά ποιος, τι και γιατί, αν ένας γενικός γραμματέας ή Υπουργός μπορεί να δίνει τα κονδύλια από την Ευρωπαϊκή Ένωση ή από όπου έρχονται όπου θέλει και όπως θέλει. Πάντως, δεν θα φτάσουν στους πρόσφυγες.

Αυτή είναι η ηθική της Αριστεράς; Αυτή είναι η πρώτη φορά Αριστερά; Αυτό είναι το παράδειγμα, το οποίο θέλετε να φέρετε και για το οποίο μίλησε ο Πρωθυπουργός; Είπε για νέα ήθη και έθιμα, ότι «εμείς δεν είμαστε σαν κι εσάς».

Πράγματι, δεν είστε σαν κι εμάς. Είστε ό,τι πιο παλαιοκομματικό, γκρίζο, νωθρό και περίεργο υπάρχει σε ό,τι έχει να κάνει με τον τρόπο με τον οποίο λειτούργησε -κακώς- η Μεταπολίτευση. Αυτά έχετε αντιγράψει, αυτά ενσωματώνετε και πολύ λυπάμαι, αλλά θέλω να σας πω ότι δυστυχώς το νέο, το οποίο ευαγγελίζεστε, δεν είναι τίποτα άλλο παρά το παλιό. Είναι ο τρόπος με τον οποίο θέλετε σε «ημετέρους», σε λίγους, σε αυτούς που σας αρέσει, να διανέμετε το δημόσιο χρήμα. Προφανώς και δεν έχουμε να κάνουμε σε τίποτα με αυτό.

Θα μπορούσα να μιλήσω για πολλά άρθρα και διατάξεις. Έχει σημασία απλώς να πω ότι εδώ επιχειρείτε ουσιαστικά δύο πράγματα: Κάνετε μία διεύθυνση στη γενική γραμματεία και κάνετε ένα τμήμα, διεύθυνση και τα αλλάζετε από το Υπουργείο Εσωτερικών στο Υπουργείο Μετανάστευσης. Κι αυτό το φέρνετε συρραπτικό με αυτά που είχε πει η κ. Χριστοδουλοπούλου και με μία ευρωπαϊκή οδηγία και το λέτε «λύση» στο προσφυγικό- μεταναστευτικό!

Δεν έχετε ιδέα τι σας γίνεται. Χάνετε τον έλεγχο στο επίπεδο της δημόσιας υγείας και υγιεινής. Το ξέρετε πάρα πολύ καλά. Τα περιστατικά βιαιοπραγίας, μαχαιρωμάτων, ξυλοδαρμών, πετροπόλεμου στα κλειστά κέντρα -όχι στο κλειστό κέντρο που είχαμε, το ένα, τα δύο-τρία, αλλά στα πενήντα που έχετε φτιάξει- είναι το ένα πίσω από το άλλο. Το Λιμενικό, η Αστυνομία, αυτοί που υβρίζατε πέρυσι, αυτοί τους οποίους λέγατε διεφθαρμένους κι ότι έπνιγαν τον κόσμο και που τώρα τους στέλνετε για Νόμπελ, αυτοί έχουν φτάσει στα όρια των αντοχών τους. Η ελληνική κοινωνία επίσης.

Εσείς τι κάνετε; Μας φέρνετε ένα νομοσχέδιο το οποίο ουσιαστικά είναι μία συρραφή τριών-τεσσάρων πραγμάτων, γεμάτο προχειρολογίες. Άλλωστε, σε κάθε άρθρο ουσιαστικά υπάρχει η σχετική διάταξη που λέει ότι με πράξη νομοθετικού περιεχομένου ή με υπουργική απόφαση μπορεί να αλλάξει. Άρα, ούτε εσείς δεν είστε σίγουροι για αυτό.

Σας λέμε ότι για να εφαρμοστεί το νομοσχέδιο χρειάζονται πενήντα έξι τροποποιητικές. Σας λέμε επίσης ότι ο τρόπος με τον οποίο λειτουργείτε θα βάλει φωτιά σε εμάς, στη σχέση μας με τους γείτονες, σε σχέση με τους Ευρωπαίους. Θα το δείτε αυτό σε λίγες εβδομάδες. Και μας ζητάτε να στηρίξουμε. Κι όχι μόνο μας ζητάτε να στηρίξουμε, αλλά μας κουνάτε και το δάχτυλο.

Κι ενώ είχαμε την καλή διάθεση πράγματι να έρθουμε και να στηρίξουμε για έκτακτες ανάγκες την ευρωπαϊκή οδηγία –όπως και κάνουμε- και να μας φέρετε εδώ ένα νομοσχέδιο στο οποίο θα μπορούσαμε να συζητήσουμε τρεις μέρες στην επιτροπή κι άλλες τρεις μέρες στην Ολομέλεια και να βρεθεί ένας κοινός τόπος, όπως ορίζει και το Σύνταγμα, εσείς τι κάνετε; Μας ζητάτε να είμαστε συμμέτοχοι στο έγκλημα. Συμμέτοχη στο έγκλημα της μπίζνας η Νέα Δημοκρατία δεν πρόκειται να γίνει μαζί σας.

Ολοκληρώνω με το εξής: Το προσφυγικό-μεταναστευτικό το έχετε αναγάγει σε θέμα ύψιστης εσωτερικής ασφάλειας για την Ελλάδα και για την Ευρώπη. Δεν έχετε στρατηγική, δεν έχετε τακτική, δεν έχετε σχέδιο και δεν ξέρετε, κύριοι, τι υπογράφετε με αυτό το νομοσχέδιο, εσείς κι όχι εμείς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Δεν χρειαστήκατε ούτε καν τον χρόνο ανοχής. Κι εγώ ευχαριστώ.

Τον λόγο έχει ο ειδικός αγορητής της Χρυσής Αυγής κ. Ιωάννης Λαγός.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Κατ’ αρχάς θα θέλαμε να τονίσουμε και πάλι την αντίθεσή μας για το ότι το νομοσχέδιο αυτό έρχεται με κατεπείγουσα μορφή. Δεν μπορούμε να καταλάβουμε τον λόγο. Αυτό το είπαμε χθες και κατά τη διάρκεια της επιτροπής. Δεν υπήρχε κανένας λόγος να έρθει ένα νομοσχέδιο κατεπείγον αυτή τη στιγμή. Μάλιστα και να ψηφιστεί ακόμη, ξέρουμε ότι δεν πρόκειται να εφαρμοστεί, όπως λέει και τονίζει και μέσα, για τους επόμενους τρεις-τέσσερις περίπου μήνες, τουλάχιστον. Άρα, εδώ υπάρχει ξεκάθαρη κοροϊδία. Η Κυβέρνηση απλώς θέλει να νομοθετεί υπέρ των λαθρομεταναστών και των προσφύγων και όχι υπέρ του ελληνικού έθνους.

Μας κάνει ιδιαίτερη εντύπωση το γεγονός ότι τα νομοσχέδια που έρχονται έχουν να κάνουν συνέχεια με έναν διαγωνισμό, θα μπορούσα να πω, της Κυβέρνησης με την Αξιωματική Αντιπολίτευση για το ποιος θα νομοθετήσει και θα θεσμοθετήσει καλύτερα για τους λαθρομετανάστες που κυριεύουν τη χώρα μας.

Για να τονίσουμε κάποια πράγματα λοιπόν και να δούμε ποια είναι η αλήθεια –γιατί πολλά έχουμε ακούσει για πρόσφυγες κι ότι είναι ταλαίπωροι αυτοί που μπαίνουν εδώ μέσα, σίγουρα υπάρχει κι ένας μικρός αριθμός που είναι έτσι- να πούμε τα στοιχεία, τα οποία εσάς σας αρέσει να τα λέτε, από τη EUROSTAT, κάποια στοιχεία που συνήθως σχολιάζετε.

Έχουν γίνει το προηγούμενο έτος έντεκα χιλιάδες τριακόσιες εβδομήντα αιτήσεις για χορήγηση ασύλου. Από αυτές, μόνο οι τρεις χιλιάδες τριακόσιες είκοσι πέντε είναι από Σύριους, από τους ανθρώπους δηλαδή που έχουν άμεσο πρόβλημα με πόλεμο στη χώρα τους. Τα άλλα είναι από Αφγανούς, Ιρακινούς, Μπαγκλαντεσιανούς, από Πακιστανούς. Άρα, εδώ βλέπουμε ότι δεν υπάρχει τόσο μεγάλο ζήτημα στο προσφυγικό όσο, όπως φωνάζει η Χρυσή Αυγή εδώ και τόσα χρόνια, για το λαθρομεταναστευτικό.

Επίσης, θέλουμε να πούμε και να τονίσουμε ότι, σε αντίθεση με αυτά τα δακρύβρεχτα που βλέπουμε στα δελτία ειδήσεων, τις γυναίκες με τα μωράκια στα χέρια, που είναι μια μικρή μειοψηφία, από τις οχτακόσιες πενήντα έξι χιλιάδες εφτακόσια είκοσι τρία άτομα, που μπήκαν το 2015 στα σύνορά μας με δόλιο και λαθραίο τρόπο, τα εφτακόσια έντεκα χιλιάδες ογδόντα είναι ηλικίας έως τριάντα τεσσάρων ετών.

Αυτά τα λέμε για να γνωρίζει ο ελληνικός λαός ποια είναι πραγματικότητα και τι πραγματικά συμβαίνει στα σύνορά μας και για να γνωρίζουμε -και να το τονίσουμε για άλλη μια φορά- ότι το πρόβλημα για τη Χρυσή Αυγή -και η πραγματικότητα αυτή είναι- δεν είναι προσφυγικό, είναι λαθρομεταναστευτικό. Είναι πρόβλημα άλωσης της πατρίδας μας. Έχουμε ανοίξει τα σύνορα, είμαστε μία χώρα με διάτρητα σύνορα στα οποία όποιος θέλει μπαίνει μέσα, κάνει ό,τι θέλει και εν συνεχεία η ελληνική Βουλή θεσμοθετεί υπέρ του.

Τους βρίσκουμε σπίτια, τους βάζουμε σε πεντάστερα ξενοδοχεία, τους δίνουμε φαγητό, τους ντύνουμε, τους ταΐζουμε και τους ποτίζουμε -αρκετά, έχει τελειώσει πια η υπομονή του Έλληνα πολίτη!- σε αντίθεση με το ό,τι συμβαίνει με τους απλούς Έλληνες πολίτες –επαναλαμβάνουμε- οι οποίοι αντιμετωπίζουν τεράστια προβλήματα σίτισης, υγειονομικής περίθαλψης, παιδείας για τα παιδιά τους. Βλέπουμε ότι εκεί δεν υπάρχει κάποιο σχέδιο να εξυπηρετηθούν αυτοί οι άνθρωποι, αλλά έχουν αφεθεί πραγματικά στην τύχη τους και είναι έρμαια σε ό,τι προκύψει καθημερινά.

Θα τονίσουμε, λοιπόν, ότι το πρόβλημα δεν είναι η ισλαμοφοβία και ο δήθεν ρατσισμός που υπάρχει -γιατί όποιος λέει την αλήθεια σήμερα στην Ελλάδα λέγεται ρατσιστής και φασίστας- αλλά το πρόβλημα είναι η βία, η τρομοκρατία η οποία προέρχεται από τους ισλαμιστές. Αν τυχόν δεν το έχουμε δει, πραγματικά κοροϊδευόμαστε. Είναι η βία και η τρομοκρατία που επικράτησε πριν από λίγο χρονικό διάστημα στη Γαλλία, που υπήρξε πριν από λίγο χρονικό διάστημα στο Βέλγιο, που υπάρχει σε πολλές χώρες, όχι στον βαθμό αυτόν που υπήρξε στο Βέλγιο και στην Γαλλία, αλλά βλέπουμε να υπάρχουν καθημερινά κρούσματα και στη Γερμανία και στη Σουηδία και στη Νορβηγία. Όλοι αυτοί είναι αυτοί οι ισλαμιστές, είναι αυτοί οι λαθρομετανάστες, που έχουν κυριεύσει κάθε γωνιά σιγά-σιγά της Ευρώπης.

Όμως, εδώ μας αφορά το δικό μας το πρόβλημα, της Ελλάδας. Οι Ευρωπαίοι, έτσι όπως τα έκαναν, ας τα δεχθούν. Είναι δικά τους προβλήματα. Η Ελλάδα δεν φταίει σε τίποτα. Δεν δημιούργησε κανένα πρόβλημα. Δεν μπήκε πουθενά αλλού να δημιουργήσει κάποιο θέμα και πρέπει να προφυλαχθεί απ’ αυτό το οποίο συμβαίνει. Πρέπει η Ελλάδα να περιφρουρήσει τα σύνορά της. Πρέπει να σταματήσει αυτό το τραγελαφικό το οποίο συμβαίνει, το να φυλάνε το ΝΑΤΟ και η Τουρκία τα σύνορα της πατρίδας μας. Πρέπει, επιτέλους, να μπούμε στη διαδικασία αυτή, να προφυλάξουμε τα ήθη, τα έθιμα, τα ιερά και τα όσια της πατρίδας μας.

Αν, όπως άκουσα προηγουμένως από τους εισηγητές των δύο προηγούμενων κομμάτων, είναι να εναρμονιστούμε με τις ευρωπαϊκές οδηγίες για να είμαστε καλά παιδιά, να δεχθούμε κι εμείς αυτήν τη διαδικασία, εμείς σαν Χρυσή αυγή θα τονίσουμε ότι δεν εναρμονιζόμαστε με τις ευρωπαϊκές συνθήκες, δεν εναρμονιζόμαστε με αυτούς οι οποίοι μας έχουν φτάσει σε σημείο εξαθλίωσης και οι οποίοι έχουν φτάσει την πατρίδα μας να είναι πραγματικά επαίτης. Με αυτούς δεν έχουμε να συνδιαλλαγούμε, εκτός κι αν σεβαστούν τις αποφάσεις μας και τις τηρήσουν. Μόνο σ’ αυτήν τη διαδικασία έχουμε να συζητήσουμε.

Επίσης, πρέπει να τονίσουμε εδώ ότι με το παρόν νομοσχέδιο, με το καθεστώς του αιτούντος άσυλο στην Ελλάδα κάποιος, ακόμα και αν απορριφθεί η αίτηση την οποία θα υποβάλει, θα μπορεί να απολαμβάνει τις παροχές που προβλέπονται, διαμένοντας ακόμη και για αρκετά χρόνια στην Ελλάδα.

Αυτό, λοιπόν, δημιουργεί ένα ακόμα πρόβλημα και ανοίγουμε πόρτα ακόμα περισσότερο για να δικαιολογήσουμε όλο αυτό το οποίο συμβαίνει. Ακόμα και αν ο άλλος είναι δεδομένο ότι είναι παράτυπος, αν ο άλλος είναι δεδομένο ότι είναι λαθραίος και δεν γίνει καν δεκτή η αίτηση ασύλου, αυτός θα μπορεί να παραμένει ακόμα εδώ πέρα μέσα. Φανταστείτε, λοιπόν, για τι μιλάμε.

Καθώς αναφερόμαστε σε όλα αυτά, ας κάνουμε και μία βόλτα λοιπόν από τα περίφημα κέντρα λαθρομεταναστών τα οποία έχουμε κάνει ανά την επικράτεια και δείτε ποιο είναι το θράσος αυτών των λαθρομεταναστών, αυτών που έχουν εισβάλει στην κυριολεξία λαθραία στην πατρίδα μας. Δείτε ποιο είναι, λοιπόν, το θράσος τους: Δεν δέχονται τρόφιμα από τον Ερυθρό Σταυρό, γιατί ακριβώς υπάρχει ο σταυρός επάνω, ενώ αυτοί ζητάνε να υπάρχει η ημισέληνος. Κάνουν τρομερά επεισόδια μεταξύ τους και αυτό δεν γίνεται φυσικά για μια μερίδα φαγητό. Γιατί ξέρουμε, πάρα πολύ καλά, ότι τα τρόφιμα και τα ρούχα πηγαίνουν αφειδώς στους λαθρομετανάστες, σε αντίθεση με τους Έλληνες οι οποίοι σε κάποια κέντρα λαθρομεταναστών που υπάρχουν, στην περιοχή του Σχιστού συγκεκριμένα, -και όπου μπορείτε να έρθετε οποιαδήποτε μέρα θέλετε να το δείτε- εκλιπαρούν για μια μερίδα φαγητό και οι υπεύθυνοι, που είναι εκεί πέρα μέσα, τους λένε ότι δεν μπορούν να τους δώσουν, γιατί οι εντολές που έχουν είναι ότι πρέπει να δίνουν μόνο σε όσους διαβιούν μέσα στα κέντρα αυτά των λαθρομεταναστών.

Αυτή είναι η πραγματικότητα, λοιπόν, που κάποιοι δεν θέλετε να βλέπετε ή –ακόμα χειρότερα- κάποιοι που τη βλέπετε, δεν σας ενδιαφέρει, γιατί πολύ απλά η ιδεολογία σας είναι διεθνικιστική, η ιδεολογία σας είναι «κάτω οι πατρίδες», «κάτω τα σύνορα», «κάτω οι θρησκείες».

Εμείς γι’ αυτούς τους Έλληνες πολίτες θα συνεχίσουμε να μαχόμαστε, θα προσπαθήσουμε να τους δικαιώσουμε. Και, επιτέλους, θα ήθελα να δω και από όλους εσάς τον ανθρωπισμό σας, να φέρετε νομοσχέδια και γι’ αυτούς τους Έλληνες πολίτες.

Γιατί αυτή τη στιγμή, εάν αυτά που άκουσα προηγουμένως από τον εισηγητή του ΣΥΡΙΖΑ εφαρμοστούν και στον μέσο Έλληνα πολίτη, η καθημερινότητά του θα βελτιωθεί πάρα πολύ. Αλλά, εκεί δεν μας ενδιαφέρει. Για τον μέσο Έλληνα πολίτη, για τον κάθε Έλληνα πολίτη, ξέρετε τι θα έρθει; Θα έρθει σε λίγες μέρες ένα νέο νομοσχέδιο, το οποίο θα είναι μια καταιγίδα φόρων!

Ο Έλληνας είναι για να πληρώνει, ο Έλληνας είναι για να του πίνουμε κυριολεκτικά το αίμα, ο Έλληνας είναι για να τον εκμεταλλευόμαστε και οι λαθρομετανάστες, οι «δύσμοιροι», που είναι εδώ μέσα είναι για να τους εξυπηρετούμε.

Είναι αυτοί που βλέπουμε να παίζουν πετροπόλεμο στο λιμάνι του Πειραιά, είναι αυτοί που βλέπουμε να κάνουν πορείες σιγά-σιγά στο κέντρο της Αθήνας. Γιατί κάνουν πορείες στο κέντρο της Αθήνας; Ποιο είναι το παράπονό τους από την Ελλάδα και από τους Έλληνες πολίτες, για τους οποίους συζητάμε;

Απλά, οι άνθρωποι είναι αχάριστοι, είναι επικίνδυνοι, γιατί έτσι έχουν μάθει να διαβιούν. Και δεν μιλάμε, φυσικά, για όλο τον πληθυσμό αυτόν που έχει έρθει αλλά για το συντριπτικά μεγαλύτερο τμήμα.

Αυτοί οι άνθρωποι δεν σέβονται τίποτα. Και για να το καταλάβετε για άλλη μια φορά, μισούν την Ελλάδα και την εκμεταλλεύονται αυτή τη στιγμή, προκειμένου να περάσουν από εδώ μέσα, να πάρουν κάποια χαρτιά, τα οποία θέλουν να πάρουν και να κάνουν τη δουλειά τους.

Και είναι αδιανόητο –επαναλαμβάνω- αυτοί οι άνθρωποι να ζουν σε πεντάστερα ξενοδοχεία σε διάφορες περιοχές της Ελλάδας, όταν βλέπουμε τους συνανθρώπους μας, τους συνέλληνες στην Ομόνοια και σε διάφορες γειτονιές της Ελλάδας να κοιμούνται σε χαρτόκουτα.

Αλήθεια, γιατί δεν έχει πάει εκεί κάποια δομή, κάποια οργάνωση, κάποια ομάδα της ελληνικής Κυβέρνησης, να πάρει αυτούς τους ανθρώπους που είναι εκεί, να βάλει και αυτούς μέσα στα ξενοδοχεία, για να ζήσουν ανθρώπινα, όπως δικαιούνται;

Αυτοί τουλάχιστον είναι Έλληνες πολίτες και έχουν μοχθήσει για την πατρίδα τους. Και, δυστυχώς, όπως τα κάνατε εσείς τόσα χρόνια, όπως τα κάνατε εσείς την τελευταία εξαετία με επταετία, πολλοί από αυτούς βρέθηκαν να ψάχνουν στον κάδο των απορριμμάτων, για να βρουν να φάνε.

Αυτό συμβαίνει, λοιπόν, και αντί να το δείτε εσείς αδιαφορείτε παντελώς. Αυτό είναι ύβρις για τον ελληνικό λαό και κάποτε, επιτέλους, πρέπει να ξυπνήσουν οι Έλληνες και να διεκδικήσουν τα δικαιώματά τους. Γιατί έχουν δικαιώματα εδώ μέσα, τα οποία τα έχετε καταπατήσει. Έχουν δικαιώματα, τα οποία εσείς δεν σέβεστε καθόλου. Απλά διαγωνίζεστε ποιος θα είναι το «καλύτερο παιδί» στην Ευρωπαϊκή Ένωση, ποιος θα σκύψει πιο πολύ το κεφάλι, προκειμένου να εφαρμόσει τους νόμους που του λένε.

Τελειώνοντας, για εμάς το ζήτημα –επαναλαμβάνω και το τονίζω- δεν είναι «προσφυγικό» αλλά «λαθρομεταναστευτικό» και με τον τρόπο που λειτουργείτε ποτέ δεν θα σταματήσει, απλώς αντί να έχουμε πενήντα δύο χιλιάδες που δήθεν έχουμε τώρα –και γιατί να είναι πενήντα δύο χιλιάδες και να μην είναι πενήντα επτά, ποιος το βεβαιώνει αυτό;- θα έχουμε εξήντα σε λίγο που φτιάχνει ο καιρός, θα έχουμε ογδόντα, εβδομήντα, εκατό και το πρόβλημα συνεχώς θα διαιωνίζεται και θα μεγαλώνει.

Και όταν τα φωνάζαμε αυτά πριν από δύο-τρία χρόνια και λέγαμε ότι θα φτάσουμε σε αυτά τα σημεία, κάποιοι μας λέγατε «τρομολάγνους», ότι δεν βλέπουμε μπροστά μας, ότι είμαστε «κακοί φασίστες».

Να που αυτά τα βιώνουμε αυτή τη στιγμή! Να που τον Έλληνα τον έχετε πετάξει έξω από το σπίτι του και βάζετε μέσα στα ξενοδοχεία και στα σπίτια λαθρομετανάστες, που τους ποτίζετε, τους ταΐζετε και τους δίνετε και επίδομα!

Τα πράγματα θα είναι ακόμα χειρότερα σε λίγο, γιατί αυτοί θα επαναστατήσουν και θα δημιουργήσουν τεράστια προβλήματα στην ελληνική κοινωνία. Γι’ αυτά θα είστε εσείς υπόλογοι στον ελληνικό λαό και όχι η Χρυσή Αυγή.

Θέλω να τονίσω ότι η Χρυσή Αυγή κατέθεσε πρόταση νόμου, η οποία πολύ εύκολα μπορεί να λύσει το ζήτημα των λαθρομεταναστών. Στην πρόταση που έχουμε καταθέσει αναφέρουμε χαρακτηριστικά: «Φυλάκιση τουλάχιστον δύο ετών για όποιον αλλοδαπό εισέρχεται παράνομα στη χώρα. Η φυλάκιση θα είναι χωρίς αναστολή ή δυνατότητα μετατροπής σε χρήμα.

(Χειροκροτήματα από την πτέρυγα της Χρυσής Αυγής)

Η ποινή θα εκτίεται σε ειδικά κέντρα κράτησης λαθρομεταναστών, μακράν των κατοικημένων τόπων, προς αποφυγήν επιβάρυνσης του κοινωνικού ιστού.

Εκτός από ποινή φυλάκισης, θα επιβάλλεται και παρεπόμενη ποινή παροχής κοινωφελούς εργασίας υπέρ του κράτους, κατά το πρότυπο που εφαρμόζεται σε πολλές χώρες του δυτικού κόσμου, όπως στις ΗΠΑ, τη Φινλανδία, τη Δανία κ.λπ..

Στους λαθροδιακινητές θα επιβάλλονται βαρύτατες κυρώσεις υπό προϋποθέσεις, ακόμα και ποινή της ισοβίου καθείρξεως. Με αυτόν τον τρόπο, να είστε σίγουροι ότι το λαθρομεταναστευτικό πρόβλημα θα τελειώσει πάρα πολύ σύντομα.

Επίσης, θα ήθελα να τονίσω ένα τελευταίο πράγμα. Γιατί, άραγε, όλοι αυτοί οι λαθρομετανάστες περνούν μόνο από τα σύνορα της Ελλάδας και δεν περνούν και από αλλού; Η απάντηση είναι πολύ εύκολη. Την απάντηση την έχουν δώσει δεκάδες από αυτούς που έχουν ερωτηθεί, οι οποίοι λένε ότι η Ελλάδα είναι η μόνη χώρα στην οποία δεν θεωρείται έγκλημα το να περάσεις τα σύνορά της. Σε όλες τις άλλες χώρες είναι.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Με τη Χρυσή Αυγή, λοιπόν, θα θεωρείται και στην Ελλάδα έγκλημα το να περάσει κάποιος λαθραία τα σύνορα της πατρίδας μας!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζουμε με τον ειδικό αγορητή της Δημοκρατικής Συμπαράταξης κ. Γεώργιο Αρβανιτίδη.

Ορίστε, κύριε συνάδελφε, έχετε τον λόγο για δώδεκα λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Κυρίες και κύριοι συνάδελφοι, σήμερα και χθες αλλάζει, για μία ακόμη φορά, η σημασία των λέξεων. Μετά τη διακυβέρνηση ΣΥΡΙΖΑ-ΑΝΕΛ κανείς δεν μπορεί να προβλέψει σε τι κατάσταση θα βρίσκεται η χώρα. Μπορεί, όμως, να προβλέψει ότι θα αλλάξει η έννοια της λέξης «ναι», της λέξης «όχι» σε «ναι», αν έχει σχέση με το δημοψήφισμα, της λέξης «μνημόνιο», η οποία θα αντικατασταθεί από τη λέξη «πρόγραμμα». Με τη συνεισφορά σας ο πρόσφυγας που θα εισέρχεται στην Ευρώπη μετά την 20η Μαρτίου θα ονομάζεται πια μετανάστης. Όμως και η λέξη «επείγον» θα αποκτήσει άλλο νόημα.

Φτιάξατε κάτι σαν Υπουργείο πριν από δεκαπέντε μήνες, για να ρυθμίσετε τα θέματα της μεταναστευτικής πολιτικής. Θεωρείτε σήμερα επείγον αυτό που ξεχάσατε να κάνετε εδώ και ένα χρόνο που οι ροές έχουν αυξηθεί. Επιλέξατε μία διαδικασία δύο ημερών, για να κερδίσετε τι; Αν είχαμε μία βδομάδα, τι θα γινόταν, τι θα άλλαζε; Λέτε ότι ο νόμος δεν έχει σχέση με τη συμφωνία Ευρωπαϊκής Ένωσης-Τουρκίας. Μπορεί να απαλύνετε έτσι τον πόνο των συντρόφων σας που δεν αντέχουν τη δεξιά σας στροφή, αλλά δεν μπορείτε να κοροϊδέψετε το Σώμα. Δεν χρειάζεται να είναι κάποιος νομικός για να καταλάβει τη διγλωσσία σας.

Ο Πρωθυπουργός χαρακτήρισε δελεαστική την πρόταση Νταβούτογλου, όταν κατατέθηκε. Συμφώνησε με τους άλλους ηγέτες της Ευρωπαϊκής Ένωσης στην πρόταση της τελευταίας συνόδου. Η συμφωνία λέει ότι επιστρέφονται όλοι αδιακρίτως στην Τουρκία. Ο ανθρωπισμός σας είχε ημερομηνία λήξης την τελευταία Σύνοδο Κορυφής. Αυτό κρύβει η διαδικασία που ακολουθείται. Με τη διαδικασία του κατεπείγοντος προσπαθείτε να κρύψετε τη λαθροχειρία σας.

Όμως, το ερώτημα είναι γιατί φθάσαμε ως εδώ. Συμφωνήσατε με όλες τις προτάσεις των Ευρωπαίων εταίρων, είτε ήταν φιλικές για τους πρόσφυγες είτε όχι. Αναλάβατε υποχρεώσεις, χωρίς να εκπληρώσετε καμμία. Μιλήσατε για δικαιώματα προσφύγων, αλλά περιμένατε μέχρι πριν λίγες βδομάδες για να φτιάξετε υποτυπώδεις δομές φιλοξενίας. Το κάνατε μόνο όταν οι πρόσφυγες και οι μετανάστες εγκλωβίστηκαν στη χώρα μας.

Ρωτάμε τι χαρακτήρα έχουν οι δομές που φτιάξατε και συνεχίζετε να φτιάχνετε. Αποθήκες ψυχών φτιάξατε. Στην περιοχή μου φιλοξενούνται πρόσφυγες και μετανάστες. Υπήρξε ένταση σε διάφορες περιοχές. Και πώς να μην υπάρξει, όταν αιφνιδιάσατε τους πάντες; Δεν ήξεραν οι άνθρωποι για τι ακριβώς πρόκειται. Και ξέρετε ποιους ωφελεί τελικά η έλλειψη ενημέρωσης και διαβούλευσης.

Η λύση για εσάς είναι να φτιάξετε τις δομές στις πιο «υποβαθμισμένες» περιοχές, πολύ απλά επειδή εσείς θεωρείτε ότι αυτό είναι σωστή πολιτική. Με τον πιο κυνικό τρόπο επιλέξατε δομές –και μας το είπατε- με βάση την τιμή ζώνης κάθε περιοχής, όπως τα Διαβατά της Θεσσαλονίκης.

Ευτυχώς που η ανθρωπιά κερδίζει τις ακραίες φωνές, αλλά εσείς συνεχίζετε να παίζετε με τη φωτιά. Το κάνατε από την αρχή της κρίσης. Αποδείχτηκε ότι για την Κυβέρνηση τριακόσιοι πρόσφυγες στο Πεδίο του Άρεως είναι πολύ πιο σημαντικοί από τους χιλιάδες στην Ειδομένη.

Η Κυβέρνηση πήρε μέχρι τώρα πολύ χαμηλό βαθμό στον επιχειρησιακό σχεδιασμό, αλλά άριστα, όπως πάντα, στην επικοινωνία. Με τις επικοινωνιακές τακτικές, όμως, απλά κερδίζεις χρόνο. Δεν λύνεις προβλήματα που μεγεθύνονται και στην περίπτωση της σημερινής συγκυρίας έχουν λάβει ήδη ανεξέλεγκτες διαστάσεις.

Πέρα από το άρθρο 60 όλα τα υπόλοιπα άρθρα του νόμου είναι προσχηματικά. Κάποια είναι περισσότερο, κάποια λιγότερο χρήσιμα. Χρειάζεται αναβάθμιση και η Υπηρεσία Ασύλου και η Υπηρεσία Πρώτης Υποδοχής, ώστε να ανταποκρίνονται στις νέες ανάγκες.

Ρωτάω, όμως: Πότε δημιουργήθηκε αυτή η ανάγκη; Τώρα ή εδώ και πολλούς μήνες; Αν είχατε κάνει το καθήκον σας την ώρα που έπρεπε, δεν θα είχαμε φτάσει σε σημείο να έχουμε τόσo μεγάλη ανάγκη την Τουρκία. Δεν ξέρω πόσο καλά μπορεί να νιώθει κάποιος με την κατάσταση που έχει διαμορφωθεί, εμείς πάντως δεν νιώθουμε καθόλου καλά.

Έρχομαι τώρα σε κάποια πιο ειδικά θέματα, με δεδομένο τον περιορισμό του χρόνου. Γιατί να γίνονται απευθείας αναθέσεις από τους ΟΤΑ; Για να δημιουργούν συνθήκες και φαινόμενα πελατειακού συστήματος; Θα υπήρχε τέτοιο θέμα, αν είχατε έστω και ένα υποτυπώδη σχεδιασμό, ώστε να προβλέψετε τις ανάγκες και να γίνουν κανονικά οι σχετικές διαγωνιστικές διαδικασίες; Προφανώς και όχι.

Έχετε σχέδιο έστω και τώρα; Τον Ιούλιο ήμουν εισηγητής στο σχέδιο νόμου για την απονομή ιθαγένειας στα παιδιά της δεύτερης γενιάς. Το ψηφίσαμε ως ΠΑΣΟΚ τότε, ως Δημοκρατική Συμπαράταξη, αλλά δεν εφαρμόζεται μέχρι σήμερα. Βλέπουμε ότι δημιουργείτε νέο Τμήμα Πληροφορικών Συστημάτων Μετανάστευσης και Ιθαγένειας, ενώ το Υπουργείο Εσωτερικών μπορεί να λειτουργεί με ιδιαίτερη επιτυχία τα συστήματα για τις εκλογές, τα ληξιαρχεία και τα δημοτολόγια. Ελπίζω αυτή η πρακτική σας να μην δημιουργεί άλλα προβλήματα.

Τότε στηρίξαμε και τη σύσταση διαχειριστικής αρχής για τα χρήματα που διατίθενται από την Ευρωπαϊκή Ένωση για τους πρόσφυγες. Το αποτέλεσμα; Συστήσατε μια ειδική γραμματεία και μια υπηρεσία στο Υπουργείο Εσωτερικών που καταργείτε σήμερα, μόλις μερικούς μήνες μετά, επειδή αποτύχατε στο να την κάνετε να λειτουργήσει. Φτιάχνετε την ίδια ειδική γραμματεία σε άλλο Υπουργείο από την αρχή. Θα έχει την ίδια μοίρα με την προηγούμενη;

Δεν πρέπει να παίζετε, κυρίες και κύριοι, με αυτά τα πράγματα και εσείς παίζετε και δεν κυβερνάτε τη χώρα. Όπως παίζετε και με τη δημιουργία της νέας Γενικής Γραμματείας Υποδοχής. Θέλετε να μας πείτε ότι αυτό έφταιγε μέχρι τώρα; Πόσες γενικές γραμματείες χρειάζονται πια για να καλυφθεί η βουλιμία σας για θέσεις μετακλητών; Οι υπηρεσίες συντονίζονται μεταξύ τους. Εδώ σε λίγο καιρό οι συντονιστές θα είναι περισσότεροι από τους συντονιζόμενους.

Σπαταλάτε τις δυνάμεις της πολιτείας φτιάχνοντας σιγά-σιγά μια νέα γραφειοκρατία. Έχετε πανικοβληθεί από τις αποτυχίες σας μέχρι τώρα και ρίχνετε λάσπη στα μάτια της Βουλής και του ελληνικού λαού. Φτιάχνετε το περιτύλιγμα και το περιεχόμενο το αφήνετε για να το φτιάξετε αργότερα.

Θέλω να πω και κάτι άλλο, που το έχω βιώσει στην περιοχή μου. Αλλάζετε το όνομα της Γενικής Γραμματείας Πληθυσμού και Κοινωνικής Συνοχής σε Μεταναστευτικής Πολιτικής. Περιορίζετε το αντικείμενο μιας γραμματείας που θα μπορούσε να ασχοληθεί, επιτέλους, με τα προβλήματα των ρομά και των παλιννοστούντων. Αυτό επεδίωκε η Κυβέρνηση του ΠΑΣΟΚ με αυτή τη γενική γραμματεία.

Σήμερα ποιο Υπουργείο, ποια γενική γραμματεία, ποιες υπηρεσίες ασχολούνται με αυτά τα θέματα; Για να μην βιαστείτε και νομίζετε ότι σας προτείνω να φτιάξετε άλλες δυο γενικές γραμματείες, σας λέω γρήγορα «όχι». Κάτω από την ίδια στέγη μπορείτε να καλύψετε περισσότερα θέματα. Έτσι λειτουργεί μια σύγχρονη διοίκηση.

Κυρίες και κύριοι συνάδελφοι, σας καλούμε να ενσωματώσετε, επίσης, στις διατάξεις του νομοσχεδίου τις προτάσεις που κατέθεσε η ΕΣΑΜΕΑ για την προστασία προσφύγων και μεταναστών με αναπηρία και χρόνιες παθήσεις, ώστε να μην είναι θύματα διακρίσεων. Δεδομένου ότι η αναπηρία και η χρόνια πάθηση αποτελούν κατάσταση, αλλά και αιτία διάκρισης που εμφανίζονται σε κάθε ευάλωτη ομάδα πληθυσμού και σε εφαρμογή των συνταγματικών επιταγών, αλλά και υποχρεώσεων που απορρέουν από τη Διεθνή Σύμβαση για τα Δικαιώματα των Ατόμων με Αναπηρία, πιστεύουμε ότι πρέπει να προβληθεί ότι:

Πρώτον, όλες οι συνιστώμενες, με το νομοσχέδιο, υπηρεσίες οφείλουν να είναι πλήρως προσβάσιμες σε πρόσφυγες, μετανάστες και εργαζόμενους με αναπηρία.

Δεύτερον, θα υπάρχει κάλυψη παροχής διερμηνείας σε κωφούς ή βαρήκοους πρόσφυγες και μετανάστες μέσω προγραμματικής σύμβασης με την ομοσπονδία κωφών, σύμφωνα με τις διατάξεις του ν. 3016/2003.

Καταθέτω και το σχετικό έγγραφο των προτάσεων της ΕΣΑΜΕΑ για τα Πρακτικά.

(Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλωστε η Δημοκρατική Συμπαράταξη, διά της Προέδρου της κ. Φώφης Γεννηματά, έχει καταθέσει ολοκληρωμένη πρόταση, το πρόγραμμα «ΚΙΒΩΤΟΣ», που αφορά ασυνόδευτα παιδιά, τις οικογένειες με παιδιά και τις ευπαθείς ευάλωτες ομάδες.

Θα κάνω ορισμένες ακόμα παρατηρήσεις σε συγκεκριμένα άρθρα.

Στο άρθρο 2 παράγραφος 1, στο άρθρο 5 παράγραφος 1, στο άρθρο 11 παράγραφος 1 και 2, συστήνονται θέσεις διευθυντών ή διοικητών, οι οποίοι, ενώ προΐστανται δημοσίων υπηρεσιών, επιλέγονται χωρίς κανένα αντικειμενικό κριτήριο και κυρίως χωρίς τη διαδικασία μητρώου επιτελικών στελεχών του δημοσίου, που πριν λίγο καιρό εσείς θεσπίσατε σε αυτή την Αίθουσα.

Στα άρθρα 7 παράγραφος 2 και 17 παρέχεται εξουσιοδότηση στην Κυβέρνηση να τροποποιεί με προεδρικό διάταγμα τις διατάξεις του νόμου ερήμην της Βουλής. Είναι απαράδεκτη και αντισυνταγματική εξουσιοδότηση.

Στο προτελευταίο εδάφιο του άρθρου 19 προβλέπεται ότι μέχρι τις 31-12-2016 όλες οι συμβάσεις καλύπτουν την προϋπόθεση περί συνδρομής έκτακτης και κατεπείγουσας ανάγκης. Η συνδρομή αυτής της προϋπόθεσης πρέπει να δικαιολογείται κάθε φορά και είναι απαράδεκτο να καλύπτονται εκ των προτέρων με νόμο.

Στην παράγραφο 1 του άρθρου 74 προβλέπεται ότι με απόφαση του εκάστοτε διατάκτη, Υπουργού, διευθυντή της Υπηρεσίας Ασύλου, δηλαδή κατά τεκμήριο πολιτικού προσώπου, μπορεί να εξαιρούνται από την τακτική διαδικασία δημόσιες συμβάσεις, ανεξαρτήτως μάλιστα ύψους ποσού.

Πρόκειται, βέβαια, για δημοσιονομικά απαράδεκτη ρύθμιση. Η απόφαση πρέπει να λαμβάνεται από άλλο όργανο και σε καμμία περίπτωση από τον διατάκτη και πρέπει ο νόμος να θεσπίσει ανώτατο όριο ποσού, πάνω από το οποίο δεν θα μπορεί να έχει εφαρμογή η διαδικασία εξαίρεσης από την κανονικότητα.

Κυρίες και κύριοι συνάδελφοι, θα ψηφίσουμε κάποιες διατάξεις και θα καταψηφίσουμε άλλες. Πολλές θα τις υπερψηφίσουμε, παρά το γεγονός ότι έχουμε σημειακές διαφορές σε πολλά άρθρα. Θα δώσουμε μία ακόμη ευκαιρία όχι σε εσάς, αλλά στη χώρα.

Κλείνω την τοποθέτησή μου με ένα καλό νέο που είχαμε εχθές, ένα καλό νέο που έχει και την αρνητική του πλευρά. Η ένωση περιφερειών έκανε με τις δικές της περιορισμένες δυνατότητες αυτό που δεν έχετε κάνει εσείς μέχρι σήμερα. Έκανε μία πρώτη -ίσως ατελή- προσπάθεια για την καταγραφή των χαρακτηριστικών των εγκλωβισμένων ανθρώπων, που φιλοξενούνται στην περιοχή της Αττικής. Μας έδωσε μία εικόνα για τις πραγματικές διαστάσεις αυτού που βιώνει η χώρα μας. Εσείς, όμως, που έχετε την ευθύνη, δεν έχετε, δώσει κανένα στοιχείο.

Αυτά τα στοιχεία δεν τα χρειαζόμαστε για να κάνουμε διδακτορικά. Πάνω σε αυτά χτίζονται πολιτικές και πρακτικές εφαρμογές. Αυτές οι πολιτικές θα έπρεπε να έχουν αρχίσει να εφαρμόζονται εδώ και μήνες. Δυστυχώς, δεν έχετε πυξίδα και λειτουργείτε σε καθεστώς αδιαφάνειας, όχι μόνο στις απευθείας αναθέσεις και προσλήψεις, αλλά ακόμα και στα βασικά στοιχεία που χρειάζεται η Βουλή για να συνεισφέρει στις απαιτούμενες πολιτικές.

Δεν ξέρω γιατί κρύβετε την αλήθεια. Πρέπει, όμως, να αρχίσετε να τη λέτε. Τα συνθήματα πρέπει να τελειώνουν. Το ανθρωπιστικό σας άλλοθι δεν υπάρχει πλέον. Χάθηκε στη Σύνοδο Κορυφής. Χάθηκε στα νησιά. Χάθηκε στον Πειραιά. Βουλιάζει κάθε μέρα στην Ειδομένη.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γιώργο Αρβανιτίδη.

Τον λόγο έχει τώρα η ειδική αγορήτρια από το Κομμουνιστικό Κόμμα Ελλάδας, η κ. Διαμάντω Μανωλάκου, για δώδεκα λεπτά.

**ΔΙΑΜΑΝΤΩ ΜΑΝΩΛΑΚΟΥ:** Διαφωνούμε και καταγγείλαμε και εχθές τη μορφή του κατεπείγοντος. Δεν μας έπεισαν οι λόγοι που επικαλέστηκε ο αρμόδιος Υπουργός. Το αντίθετο μάλιστα, αφού επιβεβαίωσε ότι ήταν έτοιμο από τον Φλεβάρη, γεγονός που αποδεικνύει ότι ήταν συνειδητή επιλογή ο κατεπείγων χαρακτήρας, για να μην αποκαλυφθεί η υπονόμευση του διεθνούς δικαίου και συνεπώς το αντιδραστικό και παράνομο περιεχόμενο του νομοσχεδίου. Και αυτό δεν είναι πρωταπριλιάτικο ψέμα. Επίσης, δεν είναι τυχαίο ότι ζητήσαμε να κληθεί εκπρόσωπος της Ύπατης Αρμοστείας των Ηνωμένων Εθνών, προκειμένου να ακουστεί η θέση τους, αφού έχει καταδικάσει τη συμφωνία Ευρωπαϊκής Ένωσης – Τουρκίας ως παράνομη, και κωφεύετε.

Την αυταρχική αυτή μέθοδο την ακολουθούσαν, βέβαια, και οι προηγούμενες κυβερνήσεις και εσείς την καταδικάζατε. Στην πλάτη, όμως, των προσφύγων παίζονται παιχνίδια.

Φοβόσαστε ότι θα ακουστεί η παρανομία όσον αφορά νόμους και δικαιώματα των προσφύγων, που η απανθρωπιά και τα βάσανά τους θα συνεχίζονται με τη στάμπα της Ευρωπαϊκής Ένωσης και της Κυβέρνησης ΣΥΡΙΖΑ-ΑΝΕΛ. Φτιάχνετε Αμυγδαλέζες, που θα τις διαχειρίζονται, θα έχουν ρόλο μάλιστα σε όλα τα επίπεδα αμαρτωλές μη κυβερνητικές οργανώσεις και δικαιολογείτε και από πάνω την παρουσία τους σε όλες τις υπηρεσίες και τα στάδια, που αφορούν πρόσφυγες και μετανάστες, από την Υπηρεσία Ασύλου μέχρι το hot spots.

Γι’ αυτό δημιουργείτε και μητρώο πιστοποιημένων φορέων της «κοινωνίας των πολιτών», δηλαδή των ΜΚΟ, νομιμοποιώντας την παρουσία τους, αν και ξέρετε τον ύποπτο ρόλο τους.

Βάζετε προϊσταμένους στις λεγόμενες «ανοιχτές δομές υποδοχής και φιλοξενίας», ακόμα και ιδιώτες που θα συμβάλλονται με το δημόσιο. Και αναθέτετε τη φύλαξη των ανοιχτών δομών υποδοχής ή φιλοξενίας σε εταιρείες security.

Στην ουσία, με το νομοσχέδιο, ενσωματώνετε όλες τις αντιδραστικές μέχρι σήμερα αποφάσεις της Ευρωπαϊκής Ένωσης, που συνυπογράψατε, από τη δημιουργία hot spot επιλογής ελάχιστων προσφύγων που θα μετεγκατασταθούν σε άλλα κράτη- μέλη, μέχρι την επιστροφή προσφύγων στην Τουρκία, το οποίο μάλιστα ο εισηγητής σας θεώρησε ιδιαίτερα θετικό. Τους ξαναστέλνετε, δηλαδή, πίσω στο θάνατο, απ’ όπου προσπάθησαν να διαφύγουν.

Προσαρμόζετε τη νομοθεσία για το άσυλο και τους δικαιούχους διεθνούς προστασίας σε αυτές τις αποφάσεις, που είναι σε πλήρη αντίθεση με το Διεθνές Δίκαιο για τους πρόσφυγες, παρά τις υποκριτικές αναφορές και επικλήσεις στη Συνθήκη της Γενεύης που κάνετε.

Με τις αποφάσεις της Ευρωπαϊκής Ένωσης και το συγκεκριμένο νομοσχέδιο, στην πραγματικότητα, καταπατώνται δικαιώματα προσφύγων, εντείνεται ο εγκλωβισμός τους στην Ελλάδα, ενισχύεται, δηλαδή, ο Κανονισμός του Δουβλίνου.

Τι λέει ο κανονισμός; Ότι εάν κάποιος πρόσφυγας θέλει να πάει, παραδείγματος χάριν, στη Γερμανία και περάσει πρώτα από άλλο κράτος- μέλος, τότε υποχρεωτικά θα ζητήσει άσυλο από αυτό το κράτος και ας μην θέλει να μείνει σ’ αυτό. Είναι απαράδεκτο! Γι’ αυτό εγκλωβίζονται χιλιάδες και γι’ αυτό δημιουργείται Εθνική Μονάδα Δουβλίνου στο άρθρο 1, αντί για την κατάργηση του απαράδεκτου αυτού κανονισμού.

Εξάλλου, το γεγονός και μόνο ότι δημιουργείται αυτοτελή υπηρεσία ασύλου και αυτοτελή αρχή προσφύγων σημαίνει ότι προετοιμάζονται για εκατοντάδες χιλιάδες αιτήσεις, παρ’ όλο που κανένας σχεδόν πρόσφυγας δεν θέλει να μείνει στην Ελλάδα.

Και μην πείτε σαν δικαιολογία τη διαδικασία μετεγκατάστασης σε άλλα κράτη- μέλη, δηλαδή, τη διαδικασία επιλογής ενός ελάχιστου αριθμού, γιατί αυτή η διαδικασία καρκινοβατεί και μετά το χτύπημα στις Βρυξέλλες θα γίνει ακόμη πιο αργή ή θα καταργηθεί από κάποια κράτη- μέλη.

Το νομοσχέδιο, λοιπόν, νομοθετεί hot spot και μηχανισμούς της Ευρωπαϊκής Ένωσης με συμμετοχή, δηλαδή, FRONTEX και Ευρωπαϊκή Υπηρεσία Ασύλου. Προβλέπεται η ίδρυσή τους κυρίως στις συνοριακές περιοχές, αλλά ακόμη και στην ενδοχώρα, ενώ προβλέπεται και δημιουργία κινητών μονάδων υποδοχής τυποποίησης.

Προβλέπεται ακόμη κράτηση των προσφύγων και μεταναστών από τρεις μέρες, οι οποίες μπορεί να παραταθούν μέχρι και είκοσι πέντε ημέρες. Στην πραγματικότητα υπάρχει το παράδειγμα του νέου τρόπου, δήθεν υποδοχής στα νησιά, για όσους προορίζονται για επιστροφή στην Τουρκία, δηλαδή, οι Σύριοι πρόσφυγες θα παραμένουν κρατούμενοι μέχρι να απελαθούν στην Τουρκία, εκεί να χάσουν την ιδιότητα του πρόσφυγα και να επιστρέψουν από εκεί που έφυγαν για να σωθούν. Αυτός είναι ο ανθρωπισμός και η αλληλεγγύη στους πρόσφυγες; Γι’ αυτό και μόνο, ως ανέκδοτο φαντάζει η περιγραφή των ανοιχτών δομών υποδοχής ή φιλοξενίας.

Το νομοσχέδιο κάνει κανόνα την κράτηση των αιτούντων άσυλο, παρ’ όλο που θα έπρεπε να απαγορεύεται ή να αποτελεί την εξαίρεση. Η πρόβλεψη για ολοκλήρωση, μέσα σε έξι μήνες, όλης της διαδικασίας εξέτασης των αιτήσεων ασύλου, τόσο στο πρώτο όσο και στο δεύτερο βαθμό, ακούγεται σαν πικρό αστείο, όταν είναι γνωστό, ότι μέχρι τώρα χρειάζονταν χρόνια για να ολοκληρωθούν οι διαδικασίες.

Με ποιο προσωπικό ή ποια εκπαίδευση; Ή μήπως ευελπιστούν στη βοήθεια των ατόμων, που θα στείλουν τα άλλα κράτη της Ευρωπαϊκής Ένωσης; Αυτό που θα γίνει είναι η μαζική απόρριψη αιτήσεων ασύλου με διαδικασίες καρμπόν, ό,τι, δηλαδή, έκαναν οι προηγούμενες κυβερνήσεις. Αυτή είναι η αλληλεγγύη στην προσφυγιά;

Επίσης, προβλέπεται και η λειτουργία ειδικών χώρων παραμονής αλλοδαπών, ακόμη και μέσα σε χώρους ανοιχτής φιλοξενίας ή υποδοχής για όσους προορίζονται για απέλαση, αλλά και για εκείνους που είναι προσωρινά αδύνατη η απέλαση, δηλαδή, για νέες καταστάσεις, όπως σε Αμυγδαλέζα και Κόρινθο που ήδη έχουν έξι χιλιάδες λεγόμενους «παράτυπους» μετανάστες.

Είναι η ίδια πολιτική των προηγούμενων.

Γίνεται πολλή κουβέντα ότι το νομοσχέδιο δεν προβλέπει την επιστροφή προσφύγων στην Τουρκία και ότι αντίθετα, προβλέπει όλες τις εγγυήσεις του διεθνούς δικαίου για τη μη επαναπροώθηση. Είναι ψέματα.

Εμείς λέμε καθαρά ότι δεν είναι καθόλου αθώα η ενσωμάτωση της οδηγίας 32/2013 που γίνεται με αυτό το νομοσχέδιο. Εξάλλου, δεν θα μπορούσατε να ονοματίσετε την Τουρκία ως ασφαλή τρίτη χώρα μέσα στο νομοσχέδιο, όταν είναι γνωστό ότι η Τουρκία δεν έχει ενσωματώσει το συμπληρωματικό πρωτόκολλο του 1967 της Συνθήκης της Γενεύης, ό,τι θετικό έχει απομείνει από το Διεθνές Δίκαιο που είχε δημιουργηθεί από την αποφασιστική συμβολή των σοσιαλιστικών χωρών.

Δίνει, λοιπόν, η Τουρκία προσφυγικό καθεστώς μόνο σε Ευρωπαίους πολίτες και όχι σε πολίτες της Συρίας. Όμως, η Κυβέρνηση υπέγραψε και θριαμβολόγησε για την άθλια συμφωνία Ευρωπαϊκής Ένωσης-Τουρκίας που προβλέπει επιστροφές Σύρων προσφύγων από την Ελλάδα στην Τουρκία, με την προοπτική ισάριθμοι πρόσφυγες να επανεγκατασταθούν σε κράτη μέλη της Ευρωπαϊκής Ένωσης.

Ρωτάμε, λοιπόν, το εξής: Τη στιγμή που είναι εθελοντική η επανεγκατάσταση προσφύγων από την Τουρκία σε κράτη-μέλη της Ευρωπαϊκής Ένωσης, γιατί μέχρι τώρα δεν έχει τεθεί έστω μια ποσόστωση ότι η Γερμανία θα πάρει τόσους, η Γαλλία τόσους και ούτω καθεξής; Κι όμως, οι υποδομές και οι δομές που φτιάχνετε, δεν αφορούν πενήντα ή εκατό χιλιάδες προσφύγων, αλλά εκατοντάδων χιλιάδων προσφύγων.

Έχετε κάνει, φαίνεται, συμφωνίες και τις κρύβετε, όπως αποσιωπάτε ότι η αιτία της προσφυγιάς, δηλαδή ο ένοχος, είναι οι σύμμαχοι όλων σας, οι ΗΠΑ, το ΝΑΤΟ, η Ευρωπαϊκή Ένωση, που έχουν εξαπολύσει επεμβάσεις και πολέμους στην ευρύτερη περιοχή της Μέσης Ανατολής, της Ανατολικής Μεσογείου, της βόρειας Αφρικής, στο πλαίσιο του ανταγωνισμού τους με άλλες δυνάμεις, όπως είναι και η Ρωσία.

Η κατάσταση οξύνεται το τελευταίο διάστημα. Εντείνεται με την ανάπτυξη στρατιωτικής δράσης της Τουρκίας στη βόρεια Συρία. Εδώ ακόμη και οι ΗΠΑ μάζεψαν τις οικογένειες Αμερικανών και τις επέστρεψαν στις ΗΠΑ. Ταυτόχρονα, έχουμε άμεση εμπλοκή του ΝΑΤΟ στο Αιγαίο, με την απόφαση της Συνόδου Υπουργών Άμυνας του ΝΑΤΟ, μετά από αίτηση της Ελληνικής Κυβέρνησης. Γι’ αυτό είναι βαριές και μεγάλες οι ευθύνες σας.

Μάλιστα, είναι προκλητικό να βάζετε και το ΝΑΤΟ, τον φονιά των λαών, σαν φορέα παράδοσης αδασμολόγητων αγαθών δωρεών για την κάλυψη αναγκών των προσφύγων, όταν είναι γνωστό παντού ότι το προσφυγικό αξιοποιείται ως πρόσχημα για την παρουσία του ΝΑΤΟ. Χαζεύει τους πρόσφυγες, δεν τους εμποδίζει να φθάσουν στην Ελλάδα.

Ο πραγματικός λόγος σχετίζεται με τους ανταγωνισμούς και την κλιμάκωση του πολέμου στη Συρία και με πιθανές νέες επεμβάσεις σε άλλες χώρες της περιοχής, που θα οξύνουν το πρόβλημα των προσφυγικών κυμάτων. Το ξέρετε. Γι’ αυτό παίρνετε μέτρα έκτακτων καταστάσεων για εκατοντάδες χιλιάδες προσφύγων, που θα βλέπουν κλειστά τα σύνορα, φράχτες, δυνάμεις καταστολής, δακρυγόνα.

Και φυσικά, οι αιτούντες άσυλο δεν έχουν δικαίωμα να διαλέγουν το κράτος-μέλος από το οποίο θα ζητούν άσυλο. Αυτό λέει το Δουβλίνο και η ευρωκοινοτική οδηγία που ενσωματώνετε. Έτσι, όμως, ενισχύονται τα κυκλώματα διακινητών, δίνοντας και τροφή σε φασιστικές οργανώσεις, τον ρατσισμό και την ξενοφοβία.

Βέβαια, να πω και το άλλο, θα διαμαρτύρεται και ο κ. Μάρδας που δεν υπάρχει άρθρο για πρόσφυγες επενδυτές, εκτός αν το περάσετε μέσα από την πληθώρα των υπουργικών αποφάσεων, που διαπνέει ολόκληρο το νομοσχέδιο. Και δεν είναι ανέκδοτο, αλλά η απανθρωπιά και ο κυνισμός σε όλο του το μεγαλείο. Είναι η συνέχεια της επαίσχυντης συμφωνίας Ευρωπαϊκής Ένωσης-Τουρκίας και όλων των αποφάσεων της Ευρωπαϊκής Ένωσης που κοιτάζουν στην τσέπη τους πρόσφυγες.

Γι’ αυτό και ορισμένα κράτη-μέλη της Ευρωπαϊκής Ένωσης κάνουν κατάσχεση στα τιμαλφή και τις οικονομίες των προσφύγων.

Εμείς καταψηφίζουμε το νομοσχέδιο. Όμως, θα πιέζουμε να αποσύρετε τη στήριξη στις αποφάσεις της Ευρωπαϊκής Ένωσης που μαζί με τη Συνθήκη Σένγκεν και τη Συνθήκη του Δουβλίνου καταδικάζουν χιλιάδες πρόσφυγες σε εγκλωβισμό στην Ελλάδα, παρά τη θέλησή τους.

Θα πιέζουμε να υπάρχει απευθείας ασφαλής μεταφορά προσφύγων-μεταναστών από τις χώρες πρώτης υποδοχής, όπως είναι η Τουρκία, η Ιορδανία, ο Λίβανος, αλλά και από τα ελληνικά νησιά στις χώρες τελικού προορισμού τους, με ευθύνη του ΟΗΕ και της Ευρωπαϊκής Ένωσης και με πλήρη σεβασμό των δικαιωμάτων, που απορρέουν από την προσφυγική ιδιότητα.

Θα πιέζουμε να υπάρχει σεβασμός για τη Συνθήκη της Γενεύης και του Διεθνούς Δικαίου για τους πρόσφυγες, προκειμένου να αναγνωριστούν τα δικαιώματα στους αιτούντες άσυλο για όλες τις εθνικότητες, που αναγνωρίζει ο ΟΗΕ και στις οποίες περιλαμβάνονται και οι Αφγανοί πρόσφυγες.

Θα πιέζουμε να σταματήσουν τα αστυνομικά μέτρα καταστολής προσφύγων και να δημιουργηθούν δημόσιοι αξιοπρεπείς χώροι προσωρινής φιλοξενίας, πρώτης υποδοχής, περίθαλψης, καταγραφής, πράγμα που θα επιτρέψει την ασφαλή συνέχιση ταξιδιού όσων θέλουν –που αποτελούν και τη συντριπτική πλειοψηφία- να μεταβούν στη χώρα τελικού προορισμού.

Προτείνουμε αποχώρηση του ΝΑΤΟ από το Αιγαίο, καθώς είναι επικίνδυνη η παρουσία του.

Τέλος, πρέπει –και θέλουμε- να κάνουμε αναφορά στο ότι ο ελληνικός λαός, τα σχολεία, όλες οι λαϊκές οικογένειες και τα συνδικάτα, αν και αντιμετωπίζουν τις βαριές συνέπειες της καπιταλιστικής οικονομικής κρίσης, εκφράζουν αμέριστη και συγκινητική αλληλεγγύη στους πρόσφυγες και το εκφράζουν με κάθε τρόπο.

Όμως, ταυτόχρονα, ο λαός μας πρέπει να οργανωθεί και να παλέψει για την ανατροπή του συστήματος που γεννά ιμπεριαλιστικούς πολέμους, φτώχεια, ρατσισμό και ξενοφοβία, βάσανα και προσφυγιά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Διαμάντω Μανωλάκου, ειδική αγορήτρια από το Κομμουνιστικό Κόμμα Ελλάδας.

Κυρίες και κύριοι συνάδελφοι, πριν προχωρήσουμε στον επόμενο ομιλητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις εκπαιδευτικοί συνοδοί τους από το Γυμνάσιο Παλαιοχωρίου Χαλκιδικής, το οποίο φιλοξενείται στην Αθήνα στο πλαίσιο εκπαιδευτικού προγράμματος που οργανώνει το Ίδρυμα της Βουλής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Το λόγο έχει ο κ. Ιάσονας Φωτήλας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε να διαβάσουμε περίπου διακόσιες σελίδες σε μία ημέρα. Αν διάβαζα τόσο στο πανεπιστήμιο, σήμερα θα είχα μία αρμαθιά πτυχία.

Τέλος πάντων, ας ξεκινήσουμε.

Στο άρθρο 2, παράγραφος 7, ακόμα και εκπρόσωποι της Κοινωνίας των Πολιτών θα μπορούν να ασκήσουν αρμοδιότητες των γραφείων ασύλου και, μάλιστα, αυτοί οι φορείς που ανταποκρίνονται, όπως λέτε, στις κατάλληλες προδιαγραφές ποιότητας και ασφάλειας. Και ποιος θα καθορίζει αν αυτοί οι φορείς πληρούν αυτές τις προϋποθέσεις; Μας το εξηγείτε λίγο παρακάτω, διατυπώνοντας ότι τα κριτήρια θα τα θέτουν με ΚΥΑ οι Υπουργοί Εσωτερικών, Διοικητικής Ανασυγκρότησης και Οικονομίας. Δηλαδή, οι Υπουργοί θα κανονίζουν τα κριτήρια αξιολόγησης των ΜΚΟ.

Είναι δυνατόν να ακούγονται αυτά τα πράγματα σε κοινοβούλιο ευρωπαϊκής χώρας ή πλησιάζουμε πλέον τόσο κοντά στην Αφρική;

Όμως, για να τα πούμε ξεκάθαρα, όπως τα διατύπωσε εχθές ο καθηγητής διοικητικού δικαίου κ. Λαζαράτος στον Τύπο, η Ελλάδα παραβιάζει για μία ακόμα φορά, μαζικά πλέον,λ το άρθρο 3 της Σύμβασης των Δικαιωμάτων του Ανθρώπου. Το άρθρο 3 της ΕΣΔΑ ισχύει για κάθε άνθρωπο εκτός δομής κάτω από τον ήλιο, τον αέρα και τη βροχή. Διά της παθητικότητας, της αναβλητικότητας και της γενικής αβελτηρίας ως προς την έγκαιρη λήψη των αναγκαίων υλικών και νομικών μέτρων, η Ελλάδα έχει καταστήσει τους πρόσφυγες και μετανάστες της Ειδομένης θύματα ταπεινωτικής μεταχειρίσεως, η οποία δείχνει έλλειψη σεβασμού στην αξιοπρέπειά τους δημιουργώντας τους εύλογα αισθήματα φόβου, άγχους και κατωτερότητας, ικανά να τους οδηγήσουν στην απελπισία.

Δημιουργείτε νέες δομές με προσλήψεις εκτός ΑΣΕΠ περίπου χιλίων διακοσίων ανθρώπων για οκτώ ως δεκάξι μήνες και με αποδοχές μερικών εξ αυτών καθ’ υπέρβαση, καθοριζόμενες μάλιστα από τον Υπουργό Εσωτερικών.

Και πώς να μην χαμογελάσουμε επίσης πικρά, όταν βλέπουμε στην Έκθεση του Λογιστηρίου του Κράτους –που, σημειωτέoν, δεν αναφέρει συνολικό εκτιμώμενο κόστος, αλλά μόνο εκτιμώμενες δαπάνες- ότι θα πληρώνονται τα επιδόματα ευθύνης από το Πρόγραμμα Δημοσίων Επενδύσεων. Το γνωστό πελατειακό κράτος σε νέες δόξες!

Και βέβαια, η σύναψη συμβάσεων για την πραγματοποίηση κάθε μορφής έργου σχετιζόμενο με την υποδοχή και τη διαμονή των προσφύγων και μεταναστών, θα γίνεται κατά παρέκκλιση των κείμενων διατάξεων με ανάθεση και χωρίς γνώμη της Ενιαίας Αρχής Συμβάσεων μέχρι και 31-12-2016. Πάρτι πραγματικό προβλέπεται.

Εμείς δεν θα ψηφίσουμε, βέβαια, τη διάταξη αυτή, όπως και την αντίστοιχη του άρθρου 72, που ευτυχώς αποσύρατε, όπως είδαμε, μαζί με το άρθρο 73.

Θα μας εξηγήσετε, κύριε Υπουργέ, τι γίνεται με τα ευρωπαϊκά κονδύλια, με τη βοήθεια που έχουν υποσχεθεί οι εταίροι μας από την Ευρώπη και που, σύμφωνα με τον Επίτροπο κ. Αβραμόπουλο, είναι διαθέσιμα προς απορρόφηση ήδη από το περασμένο καλοκαίρι;

Διαβάζουμε στην Έκθεση του Γενικού Λογιστηρίου του Κράτους ότι ο κρατικός προϋπολογισμός θα επιβαρυνθεί από τη δημιουργία όλων αυτών των νέων δομών, από τις χωρίς διαγωνισμούς προμήθειες, από τα έξοδα που ήδη έγιναν και αυτά που θα γίνουν για τη μετακίνηση προσφύγων και μεταναστών με ποσά εκατομμυρίων ευρώ. Αυτά χωρίς να αποτυπώνεται το συνολικό κόστος.

Θα μας εξηγήσετε τι γίνεται με τα ευρωπαϊκά κονδύλια, αυτά που απαιτείται να γίνεται έργο για να απελευθερωθούν; Έχουμε λάβει από την Ευρωπαϊκή Ένωση ως τώρα έστω και 1 ευρώ; Αν όχι, γιατί; Ποιος θα δώσει λόγο για τη μη απορρόφηση κονδυλίων; Απαιτούμε εξηγήσεις.

Επαναλαμβάνουμε ότι θα παρακολουθούμε στενά όλες τις εφεξής ενέργειες, που αφορούν σε δαπάνες για το προσφυγικό. Δεν θα επιτρέψουμε να γίνει η ανθρωπιστική κρίση αφορμή για πάρτι κάποιων ημετέρων.

Κυρίες και κύριοι συνάδελφοι, ας κάνουμε, όμως, μια γρήγορη ανασκόπηση. Οι ευθύνες της Κυβέρνησης «της πρώτης φοράς αριστερά» είναι τεράστιες, ξεκινώντας από τις πολιτικές των ανοιχτών συνόρων, του «μακριά η FRONTEX από το Αιγαίο» ενώ «τώρα το ΝΑΤΟ μας αρέσει», του «κάτω ο φράχτης», των διαταγών Νίτσα, του «ανοίξαμε και σας περιμένουμε», του «περάστε, λιαστείτε, εξαφανιστείτε».

Οι διάφοροι ανά τον κόσμο εγκληματίες, διακινητές θα έπρεπε να ανακηρύξουν την κ. Χριστοδουλοπούλου σε εθνική τους ευεργέτιδα. Κακόμοιροι από όλο τον κόσμο βρέθηκαν εγκλωβισμένοι στην Ελλάδα, χωρίς να θέλουν να μείνουν και χωρίς να μπορούν να φύγουν, και ούτε προβλέπεται να φύγουν. Είναι μέρος της συμφωνίας. Μόνο όσοι μπήκαν από την επομένη της συμφωνίας ελπίζουν και ελπίζουμε ότι κάποτε θα φύγουν. Όσοι μπήκαν νωρίτερα, θα μείνουν εδώ, οι περισσότεροι δηλαδή.

Μαροκινοί αντί να κάνουν ένα μακροβούτι και να βρεθούν στην Ισπανία προτιμούν να ταξιδέψουν μέχρι τα παράλια της Μικράς Ασίας και να περάσουν απέναντι. Γιατί άραγε;

Όμως, και η Κυβέρνηση της δεύτερης φοράς Αριστερά δεν τα κατάφερε καλύτερα, παρά τη σαφώς πιο σοβαρή στάση του Υπουργού από την προκάτοχό του. Ένας κούκος δεν φέρνει την άνοιξη!

Και ο κ. Μουζάλας απεδείχθη λίγος για την κατάσταση, λίγος και μόνος. Διοικώντας ένα νεοσύστατο Υπουργείο, χωρίς πόρους, χωρίς σαφείς αρμοδιότητες, ήταν επί της ουσίας έρμαιο του κ. Καμμένου και του κάθε κ. Καμμένου. Αποτέλεσμα; Τεράστιες καθυστερήσεις σε όλα τα συμφωνηθέντα, hot spots και δομές φιλοξενίας, για τη δημιουργία των οποίων δεσμευθήκαμε τον Οκτώβριο, τις υλοποιούμε σήμερα με fast track διαδικασίες, αδιαφανείς, απευθείας αναθέσεων, ενώ αν τις ξεκινούσαμε εγκαίρως, θα μπορούσαμε να τις κάνουμε με κανονικές, διαφανείς διαδικασίες, με ό,τι αυτό συνεπάγεται για τον λογαριασμό.

Σε επίπεδο εξωτερικής πολιτικής, η Τουρκία «παίζει μπάλα» μόνη της. Οι Υπουργοί μας ανύπαρκτοι. Δύο ήταν οι διπλωματικοί στόχοι της χώρας μας: Πρώτον, να αναγκάσουμε τους γείτονες να κάνουν αυτό που οφείλουν -να ελέγξουν δηλαδή και να περιορίσουν τις ροές στα παράλιά τους- και δεύτερον, να πείσουμε τους εταίρους ότι δεν πρέπει να κλείσουν τα σύνορά τους.

Αποτύχαμε οικτρά και στα δύο. Αναγκαστήκαμε να αποδεχθούμε μία συμφωνία που εκ των προτέρων γνωρίζουμε και σχεδόν όλοι δημόσια παραδεχόμαστε ότι δεν πρόκειται να εφαρμοστεί. Σχεδόν όλοι γνωρίζουμε ότι η Ευρώπη αποφάσισε και η Ελλάδα αποδέχθηκε να μετατραπεί για τα επόμενα χρόνια σε μια μεγάλη αποθήκη ψυχών.

Το Ποτάμι πρότεινε τη θέσπιση ενός υπερυπουργού με αυξημένες αρμοδιότητες ώστε να μπορεί να πάρει γρήγορα αποφάσεις χωρίς να είναι έρμαιο του ενός ή του άλλου. Ο Πρωθυπουργός το αρνήθηκε. Αργότερα το κατάλαβε. Για λόγους εγωισμού, όμως, δεν μπορούσε να το παραδεχτεί. Έτσι, έφτιαξε ένα όργανο που είναι αδύνατον να λειτουργήσει, διότι εκτός από ανίκανους, αποτελείται από ανθρώπους με τεράστιες ιδεολογικές αποκλίσεις. Το αποτέλεσμα; Ο καθένας να κάνει του κεφαλιού του. Υπουργοί διαπληκτίζονται δημόσια, στα κανάλια. Ο κ. Τόσκας διαπληκτίζεται με τον κ. Καμμένο για το ποια είναι η θέση του στρατού στο προσφυγικό.

Ο κ. Κυρίτσης, ο καθ’ ύλην αρμόδιος για την ενημέρωση, δηλώνει δημόσια, στα κανάλια, ότι δεν θα υπάρχουν κλειστά κέντρα κράτησης για τους μετανάστες και ότι είναι εκτός της πολιτικής της Κυβέρνησης, την ίδια στιγμή που ο κ. Μουζάλας δηλώνει ότι οι πρόσφυγες θα πηγαίνουν σε ανοιχτές δομές φιλοξενίας και οι μετανάστες θα οδηγούνται σε κλειστά κέντρα κράτησης.

Ο κ. Κυρίτσης δηλώνει δημόσια ότι η Αμυγδαλέζα είναι κλειστή και δεν ξέρει τι λέει ο κ. Μουζάλας, που την ίδια στιγμή δηλώνει ότι η Αμυγδαλέζα ζει και βασιλεύει.

Ο κ. Μάρδας γίνεται ανέκδοτο και χλευάζεται από όλους -συμπεριλαμβανομένου του Μαξίμου-, δηλώνοντας ότι με τους πρόσφυγες θα λύσουμε τόσο το δημογραφικό πρόβλημα της Ελλάδας όσο και αυτό των επενδύσεων.

Ο Υπουργός Εσωτερικών δηλώνει ότι η Ειδομένη είναι Νταχάου, την ίδια στιγμή που ο ανεκδιήγητος Υπουργός Πολιτισμού δηλώνει ότι η Ειδομένη περιποιεί τιμή για τη χώρα. Τι καλύτερο βέβαια μπορεί να περιμένει κάποιος από έναν Υπουργό Πολιτισμού, ο οποίος κατάντησε τον πολιτισμό να είναι μόνο τα κείμενα του Σάββα Ξηρού και η αριστερή ιδεολογία της «τσουτσούνας»;

**ΣΩΚΡΑΤΗΣ ΦΑΜΕΛΛΟΣ:** Τι είναι αυτά τώρα;

**ΘΕΟΔΩΡΑ ΜΠΑΚΟΓΙΑΝΝΗ:** Ανοίξτε τις εφημερίδες!

**ΙΑΣΟΝΑΣ ΦΩΤΗΛΑΣ:** Μας κοροϊδεύετε, ότι προσπαθείτε να πείσετε τους πρόσφυγες να φύγουν από την Ειδομένη και τον Πειραιά, λες και αν τους πείσετε, έχετε κάπου να τους πάτε!

Απαντήστε, κύριε Υπουργέ, στο εξής: Αν τους πείσετε σήμερα, έχετε κάπου να τους πάτε; Αφήστε, απάντησε ο καθ’ ύλην αρμόδιος για την ενημέρωση! Τη Δευτέρα οι διαθέσιμες θέσεις σε διάφορες δομές ανά τη χώρα ανέρχονταν σε χίλιες οκτακόσιες. Οι πρόσφυγες και μετανάστες στον Πειραιά είναι περίπου έξι χιλιάδες και στην Ειδομένη δεκαπέντε χιλιάδες και δήθεν το ρίχνετε στο ανθρωπιστικό: «Μα, να τους διώξουμε με τη βία;». Τρίχες κατσαρές! Εκεί τους θέλετε και γι’ αυτό εκεί τους κρατάτε, λες και είναι δυνατόν σε ένα κυρίαρχο κράτος να στέκει το επιχείρημα «δεν φεύγουν, γιατί δεν θέλουν».

Και εδώ είμαστε και θυμηθείτε το! Θα είναι μέρα μεσημέρι που θα τους πάρετε από εκεί με τα ΜΑΤ και κατά πάσα πιθανότητα δεν θα επιτρέψετε ούτε στις κάμερες να είναι παρούσες. Το έχετε ξανακάνει. Δημοκράτες της φακής!

Ναι, λοιπόν, θα ψηφίσουμε το νομοσχέδιο, γιατί αλλιώς, από Δευτέρα, οι Τούρκοι θα λένε στους Ευρωπαίους πόσο αναξιόπιστη είναι η Ελλάδα για άλλη μία φορά και πως δεν είναι αυτοί που παραβιάζουν τις συμφωνίες, αλλά εμείς!

Πολύ φοβάμαι όμως, πως κάθε μέρα που περνάει με αυτήν την Κυβέρνηση στην εξουσία θα είναι και πιο καταστροφική για τη χώρα. Δεν συζητάμε πλέον, κύριοι συνάδελφοι, για μια καλή ή κακή Κυβέρνηση, για μια καλύτερη ή χειρότερη Κυβέρνηση από τις προηγούμενες. Μιλάμε για μια εθνικά επικίνδυνη Κυβέρνηση που πρέπει άμεσα, χθες αν είναι δυνατόν, με δημοκρατικές διαδικασίες να απομακρυνθεί από την εξουσία. Και η ζημιά -ίσως ακόμα μεγαλύτερη και από αυτήν στην οικονομία ή στη διαχείριση του προσφυγικού- είναι σε θεσμούς, όπως η δικαιοσύνη, η παιδεία, η δημόσια διοίκηση, ο πολιτισμός! Ένα καθεστώς σοβιετικού τύπου χτίζεται δίπλα μας και εμείς τους ζητάμε να κυβερνήσουν!

Η ευθύνη είναι και δική μας, κύριοι συνάδελφοι. Δεν μπορούμε να παραμένουμε απλοί παρατηρητές. Δεν μπορούμε να ζητάμε από αυτήν την Κυβέρνηση να κυβερνήσει. Δεν διορίζεις σε έναν αγώνα ως επόπτη γραμμών έναν τυφλό και μετά του λες σώνει και καλά να σου πει αν ήταν οφσάιντ ή όχι!

Αυτή η Κυβέρνηση ούτε θέλει ούτε μπορεί να κυβερνήσει. Το μόνο που μπορεί πλέον να κάνει είναι να μας καταστρέψει ολοκληρωτικά. Ούτε αυτή η Κυβέρνηση μπορεί, αλλά πολύ φοβάμαι ούτε οποιαδήποτε κυβέρνηση δύναται να προκύψει από αυτή τη Βουλή, αφού υποχρεωτικά θα έχει ως βασικό κορμό το ΣΥΡΙΖΑ.

Όλα τα κόμματα, όλες οι υγιείς δημοκρατικές δυνάμεις της χώρας, όλοι οι πολίτες που συναισθάνονται την ευθύνη οφείλουν να συμμαχήσουν με έναν κοινό σκοπό: να πέσει αυτή η Κυβέρνηση, να απομακρυνθεί ο ΣΥΡΙΖΑ από την εξουσία. Όλοι μαζί πρέπει να κηρύξουμε ένα νέο ανένδοτο κατά των δήθεν δημοκρατών που λυμαίνονται τον τόπο μας!

Σας ευχαριστώ!

(Χειροκροτήματα από την πτέρυγα του Ποταμιού)

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θέλω τον λόγο. Η αναφορά «πουλημένων για τον τόπο μας» θίγει τον ίδιο τον ομιλητή και οφείλει να την ανακαλέσει τώρα αμέσως, διότι πουλάει τον τόπο όποιος πουλάει το Κοινοβούλιο και είναι τραγική αυτή η έκφραση που χρησιμοποίησε ο κ. Φωτήλας.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Φάμελλε, έχετε τον λόγο για ένα λεπτό.

**ΣΩΚΡΑΤΗΣ ΦΑΜΕΛΛΟΣ:** Ζητάμε να αποσύρει άμεσα την ορολογία «πουλημένων για τον τόπο» ο κ. Φωτήλας, διότι εκπροσωπεί μόνο τον εαυτό του η ορολογία αυτή και πρέπει να γίνει άμεσα.

**ΠΡΟΕΔΡΕΥΩΝ (Αναστάσιος Κουράκης):** Κύριε Φωτήλα, σας ζητήθηκε κάτι και πρέπει να απαντήσετε, βεβαίως, όπως νομίζετε.

**ΙΑΣΟΝΑΣ ΦΩΤΗΛΑΣ:** Μπορεί να μου κάνει μήνυση ο κύριος συνάδελφος.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο ειδικός αγορητής των Ανεξάρτητων Ελλήνων, ο κ. Κωνσταντίνος Κατσίκης, για δώδεκα λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το προσφυγικό έγινε πλέον μεγάλης σημασίας εθνικό θέμα και πιστεύω ότι ως τέτοιο πρέπει να το αντιμετωπίζουμε. Πρέπει, δηλαδή, να χαράξουμε μια κοινή εθνική πατριωτική γραμμή συμπόρευσης και συναίνεσης. Αντ’ αυτού, με λύπη μου βλέπω ότι αναπτύσσεται μια υποκριτική στάση από συναδέλφους της Αντιπολίτευσης, στη βάση του ότι η αντιμετώπιση του θέματος από την Κυβέρνηση δεν είναι ικανή για να το επιλύσει.

Ξεκινήσαμε με αντεγκλήσεις μεταξύ μας σχετικά με το αν έπρεπε να έρθει χθες στην επιτροπή, τη συναρμόδια με τη Δημόσιας Διοίκησης, Άμυνας και Εξωτερικών Υποθέσεων, διότι δεν είχε τη μορφή του κατεπείγοντος. Σήμερα εκείνο το θέμα που πίστευα ότι μέσα από συζήτηση λύθηκε χθες, έρχεται πάλι και γίνεται αντικείμενο κουβέντας και αντιπαράθεσης.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Ησυχία, παρακαλώ, από τους κυρίους συναδέλφους που βρίσκονται στο βάθος της Αιθούσης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεν μπορώ να καταλάβω ειλικρινά. Σε αυτό το νομοσχέδιο μεταξύ των ογδόντα εννέα άρθρων τα οποία εμπεριέχει, ένα εξ αυτών, το αριθμημένο δέκατο τέταρτο στις παραγράφους του ορίζει ότι όσοι παράτυπα, παράνομα ή υπό την ιδιότητα του πρόσφυγα περνούν τα ελληνικά σύνορα θα κρατούνται προκειμένου να γίνει η εξακρίβωση, η ταυτοποίηση και θα έχουν το δικαίωμα να ζητήσουν άσυλο, εφόσον το δικαιούνται.

Τι σημαίνει αυτό με απλά λόγια; Ότι, όταν οι πρόσφυγες και οι μετανάστες κρατούνται, δεν δρουν ανεξέλεγκτα. Άρα, το πρώτο που επιτυγχάνεται είναι ο έλεγχος των ανθρώπων αυτών, που παρουσιάζουν -όπως λένε τα κανάλια, συνεπικουρούμενα από Βουλευτές της Αντιπολίτευσης- εικόνα ντροπής, η οποία εδράζεται στο πεδίο της ελληνικής κοινωνίας. Το ίδιο συμβαίνει στον Πειραιά.

Βέβαια, ένα τέτοιο φαινόμενο πρέπει να μας συγκινεί ως προς την άμεση αντιμετώπισή του, έτσι ώστε αφενός να ελεγχθεί η κατάσταση και αφετέρου -τι άλλο επιτυγχάνει το άρθρο 14 του παρόντος νομοσχεδίου, που σήμερα καλούμεθα και να συζητήσουμε και να ψηφίσουμε;- να μειωθούν οι προσφυγές ροές. Μείωση, γιατί; Διότι είναι λίγο δύσκολο ο μετανάστης να έρθει στην Ελλάδα, γνωρίζοντας ότι θα κρατηθεί, με αμφίβολο αποτέλεσμα για την τύχη του.

Ακούμε σε αυτή την Αίθουσα για το μεγάλο έγκλημα που διαπράττει αυτή η Κυβέρνηση επιδιδόμενη σε εγκληματικές μπίζνες.

Για ποιους πρόκειται, κυρίες και κύριοι συνάδελφοι; Τις προκαλούμε εμείς, για τους επίσημα καταγεγραμμένους πενήντα δύο χιλιάδες πρόσφυγες, όταν οι προηγούμενες κυβερνήσεις έφεραν στην Ελλάδα τέσσερα εκατομμύρια επτακόσιες χιλιάδες νόμιμους και παράνομους μετανάστες;

Θέλετε λιγάκι να κάνω αναφορά στα στοιχεία της ΕΛΣΤΑΤ; Θέλετε λιγάκι να με ακούσετε να αναφερθώ σε εκείνα τα στοιχεία, όπως τα εξέφρασαν αξιωματούχοι και αρχηγοί κομμάτων, όταν εκείνοι είχαν διατελέσει Υπουργοί και Πρωθυπουργοί;

Στις 30 Απριλίου του 2012 ο Υπουργός Δημόσιας Τάξης, Μιχάλης Χρυσοχοΐδης είχε αναφέρει: «Δεν είναι δυνατόν μια χώρα έντεκα εκατομμυρίων με ένα εκατομμύριο νόμιμους μετανάστες, τους οποίους απορρόφησε τα προηγούμενα δεκαπέντε χρόνια…» Μιλάει μόνο για τους νόμιμους.

Στις 2 Ιανουαρίου του 2014 ο τότε Πρωθυπουργός Αντώνης Σαμαράς είχε πει στην αυστριακή εφημερίδα «KURIER»: «Ο αριθμός των ανέργων στην Ελλάδα είναι τόσο μεγάλος όσο και εκείνος των παρανόμων μεταναστών. Και τα δυο μαζί μπορούν να σχηματίσουν ένα εκρηκτικό μείγμα που θα μπορούσε να απειλήσει την κοινωνική συνοχή». Δηλαδή, οι μετανάστες ήταν ένα εκατομμύριο τριακόσιες πενήντα χιλιάδες, ενώ, σύμφωνα με την ΕΛΣΤΑΤ, ο αριθμός των ανέργων στο κλείσιμο του 2013 ανερχόταν στο ένα εκατομμύριο τριακόσιες πενήντα χιλιάδες Έλληνες.

Θέλετε λιγάκι να δείτε, από την ίδια τη στατιστική υπηρεσία, πως διαμορφώνονται και τα ποσοστά των αλλοδαπών κατά εθνικότητα που έχουν εισέλθει στη χώρα μας, σύμφωνα με την απογραφή του 2001; Αλβανοί, Βούλγαροι, Ρουμάνοι και Σέρβοι 65,66%. Αφρικανοί, κάτοικοι της Μέσης Ανατολής, από την Κύπρο, από τον Καναδά 13,8%. Πολωνοί, Ούγγροι, Τσέχοι, 6,76%. Και ξέρετε, κανένας εξ αυτών δεν είναι πρόσφυγας.

Και ερχόμαστε σήμερα -με ποια υποκρισία, ειλικρινά- να μιλάμε για το πόση ευθύνη έχει η ελληνική Κυβέρνηση, αυτή η Κυβέρνηση, η Συγκυβέρνηση ΣΥΡΙΖΑ-ΑΝΕΛ, όταν προσπαθεί άμεσα -όσο μπορεί πιο άμεσα- να διαχειριστεί το προσφυγικό με επίσημο καταγεγραμμένο αριθμό προσφύγων τους πενήντα δυο χιλιάδες σε σχέση με το τι έκαναν οι προηγούμενες κυβερνήσεις.

Κι ενώ, όπως ειπώθηκε, κάποιοι δεν μπόρεσαν να μελετήσουν για να έχουν θέση, άποψη και να τοποθετηθούν στα άρθρα -εγώ μέχρι τώρα παρατηρώ ότι μια χαρά γνωρίζουν το περιεχόμενο του νομοσχεδίου και επί της αρχής και επί των άρθρων αφού τοποθετούνται είτε συναινετικά είτε με ασυμφωνίες και διαφωνίες- δεν βλέπω, όμως, να κάνουν προτάσεις, παρά μόνο να λένε «πώς θα δώσετε άδεια παραμονής…», -εάν δοθεί, εάν κριθεί ότι πρέπει να την πάρουν- «…για έξι μήνες, για δυο ή τρία χρόνια;», όταν εκατομμύρια μετανάστες σήμερα έχουν νόμιμη άδεια παραμονής από τις προηγούμενες κυβερνήσεις.

Και, βέβαια, αυτήν την προσπάθεια που γίνεται σήμερα, κάποιοι τη δυναμιτίζουν μη δυνάμενοι να αντιληφθούν ότι αυτό το εθνικό θέμα, όπως είπα από την αρχή, οφείλει να έχει κοινή πατριωτική γραμμή. Και ξεχνάνε ότι αυτό θα μπορέσει να αποτελέσει ένα στοιχείο αδυναμίας για να περάσουμε και στα άλλα εθνικά μας θέματα, ένα στοιχείο που δεν δείχνει αλληλεγγύη και συνοχή μεταξύ μας.

Όσον αφορά όλη αυτήν την προσπάθεια και τους εμπλεκόμενους φορείς που χειρίζονται το μεταναστευτικό, από πλευράς της Κυβέρνησης, θα ήθελα να μου επιτρέψετε να εξάρω και την πολύ καλή προσπάθεια του Αναπληρωτή Γενικού Γραμματέα του Υπουργείου Δημοσίας Τάξεως, του Τζανέτου Φιλιππάκου.

Κυρίες και κύριοι συνάδελφοι, θα προχωρήσω σε γενικές επισημάνσεις επί του παρόντος νομοσχεδίου, λέγοντας ότι η ελληνική πολιτεία και οι φορείς της, σε συνεργασία με τους διεθνείς οργανισμούς, ήδη καταβάλλουν υπεράνθρωπες προσπάθειες και υπερβαίνουν τον εαυτό τους με την αλληλεγγύη και τη συνεργασία που αποδεικνύουν για την αντιμετώπιση της κρίσης, μιας κρίσης που η Ευρώπη έδειξε ότι δεν ήταν προετοιμασμένη να αντιμετωπίσει.

Το προσφυγικό ζήτημα, εάν δεν ελεγχθεί πιο αποτελεσματικά, μπορεί να μετατραπεί σε ένα φαινόμενο μη διαχειρίσιμο. Το πρόβλημα δεν είναι μόνο ελληνικό, αλλά ευρωπαϊκό και διεθνές, με τις ευθύνες του ευρωπαϊκού και διεθνούς συστήματος να είναι μεγάλες ειδικά τώρα που οι μεταναστευτικές ροές είναι πραγματικά πρωτοφανείς. Η Ελλάδα δε νοείται να αφεθεί μόνη της σε καμμία περίπτωση και να σηκώσει ένα βάρος που αφορά συνολικά την Ευρωπαϊκή Ένωση, τη στιγμή που κλείνουν ολοένα και περισσότερα σύνορα και προμηνύεται μια ανθρωπιστική κρίση.

Το νομοσχέδιο αυτό αναμορφώνει και αναβαθμίζει, σύμφωνα με το Διεθνές Δίκαιο και το Ενωσιακό Δίκαιο, την οδηγία 32/2013 του Ευρωπαϊκού Κοινοβουλίου και του Συμβουλίου, τα Συστήματα Υποδοχής Ασύλου και Διεθνούς Προστασίας.

Πιο συγκεκριμένα, το παρόν νομοσχέδιο στοχεύει στην αντιμετώπιση τόσο των εκτάκτων αναγκών που παρουσιάζονται λόγω του προσφυγικού, όσο και των μελλοντικών αναγκών που θα προκύψουν σε θέματα εξέτασης αιτήσεων διεθνούς προστασίας. Επίσης, επιχειρείται η εξορθολόγηση και η αναμόρφωση του συστήματος διεθνούς προστασίας, υποδοχής, καταγραφής και ταυτοποίησης των νεοεισερχόμενων πολιτών τρίτων χωρών, καθώς και του συστήματος υποδοχής και φιλοξενίας των αιτούντων διεθνή προστασία, σύμφωνα με το διεθνές και ενωσιακό δίκαιο.

Στο πρώτο μέρος του νομοσχεδίου, από τα άρθρα 1 έως και 24, γίνεται αναφορά στη σύσταση και ενίσχυση της Υπηρεσίας Ασύλου, στη θεσμική αναβάθμιση ως προς τις εγγυήσεις ανεξάρτητης λειτουργίας της Αρχής Προσφυγών καθώς και σε τροποποιήσεις του ισχύοντος νομικού πλαισίου.

Στο δεύτερο μέρος του νομοσχεδίου -άρθρα 25 έως 32- μετονομάζεται η Γενική Γραμματεία Πληθυσμού και Κοινωνικής Συνοχής σε Γενική Γραμματεία Μεταναστευτικής Πολιτικής. Συστήνεται και συγκροτείται Γενική Γραμματεία Υποδοχής. Συστήνεται Διεύθυνση Υποδοχής στη Γενική Γραμματεία Υποδοχής. Ορίζεται η διάρθρωσή της και η αρμοδιότητές της. Συστήνεται αυτοτελής Διεύθυνση Οικονομικών Υπηρεσιών Μεταναστευτικής Πολιτικής. Ορίζεται η διάρθρωση των οργανικών θέσεων και ο τρόπος κάλυψης αυτών.

Στις υπηρεσίες που συστήνονται με το παρόν νομοσχέδιο, συστήνεται Τμήμα Πληροφοριακών Συστημάτων Ιθαγένειας και Μετανάστευσης, ορίζεται η διάρθρωση και οι αρμοδιότητές του. Στη Γενική Διεύθυνση Ιθαγένειας και Μεταναστευτικής Πολιτικής συστήνεται Διεύθυνση Κοινωνικής Ένταξης, ορίζονται οι στόχοι της, η διάρθρωση, η στελέχωση και οι αρμοδιότητές της.

Από τα άρθρα 33 έως 67 γίνεται ενσωμάτωση στην ελληνική νομοθεσία της ευρωπαϊκής οδηγίας 2013/32, ώστε να καταστούν κοινές οι διαδικασίες για τη χορήγηση και ανάκληση του καθεστώτος διεθνούς προστασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ επιτρέψτε μου να πω -σε ένα λεπτό τελειώνω, κύριε Πρόεδρε, την ανοχή σας παρακαλώ- ότι τα άρθρα 33 έως 67 αποτελούν περίπου και τον μισό όγκο της ύλης την οποία κληθήκαμε να μελετήσουμε και η οποία ήταν γνωστή και δεν μπορούσε να στηρίξει και τη μορφή του κατεπείγοντος, όπως πολλοί επικαλέστηκαν.

Μια από τις πολλές προβλέψεις του νομοσχεδίου, λοιπόν, είναι η επιτάχυνση της διαδικασίας εξέτασης αιτημάτων διεθνούς προστασίας, προκειμένου να μην υπερβαίνει τις δεκατέσσερις ημέρες, ένα ζήτημα για το οποίο η Ελλάδα έχει δεχτεί ισχυρές πιέσεις.

Στο νομοσχέδιο, επίσης, καταγράφεται αναλυτικά η διαδικασία αίτησης και παροχής καθεστώτος ασύλου που θα γίνει με τη συμβολή ειδικών από τις χώρες της Ευρωπαϊκής Ένωσης. Ενισχύεται η Τοπική Αυτοδιοίκηση προκειμένου να είναι σε θέση να αντιμετωπίσει έκτακτες ανάγκες υποδοχής και φιλοξενίας.

Σε αυτό το σημείο να επισημάνουμε ότι στο νομοσχέδιο αυτό και πιο συγκεκριμένα στο άρθρο 56, δεν υπάρχει αναγνώριση της Τουρκίας ή άλλης χώρας ως ασφαλούς τρίτης χώρας. Απλά εισάγονται στο Ελληνικό Δίκαιο τα κριτήρια τα οποία προβλέπει η οδηγία που ενσωματώνεται.

Τα κριτήρια αυτά ορίζουν ως ασφαλή τη χώρα στην οποία πρώτον, δεν απειλείται η ζωή και η ελευθερία λόγω φυλής, θρησκείας, εθνικότητας, συμμετοχής σε ιδιαίτερη κοινωνική ομάδα ή πολιτικών πεποιθήσεων. Δεύτερον, τηρείται η αρχή της μη επαναπροώθησης, σύμφωνα με τη Σύμβαση της Γενεύης. Τρίτον, απαγορεύεται η απομάκρυνση σε χώρα όπου κινδυνεύει να υποστεί βασανιστήρια ή σκληρή, απάνθρωπη και ταπεινωτική μεταχείριση ή τιμωρία, όπως ορίζεται στο Διεθνές Δίκαιο. Τέταρτον, υπάρχει η δυνατότητα να ζητηθεί το καθεστώς του πρόσφυγα και στην περίπτωση όπου ο αιτών αναγνωριστεί ως πρόσφυγας, να του χορηγηθεί προστασία, σύμφωνα με τη Σύμβαση της Γενεύης.

Συγχρόνως, δημιουργούνται και δώδεκα περιφερειακά γραφεία ασύλου, κυρίες και κύριοι συνάδελφοι, στην Αττική, τη Θεσσαλονίκη, τη Θράκη, την Ήπειρο, τη Θεσσαλία, τη δυτική Ελλάδα, την Κρήτη, τη Λέσβο, τη Χίο, τη Σάμο, τη Λέρο και τη Ρόδο.

Τέλος, προβλέπεται και η δημιουργία κινητών κλιμακίων ασύλου, που θα αποσταλούν σε περιοχές όπου διαμένουν πρόσφυγες, εκτός των οργανωμένων χώρων, όπως σε λιμάνια και στην Ειδομένη.

Οι Ανεξάρτητοι Έλληνες, υπερψηφίζουμε το παρόν σχέδιο νόμου το οποίο θα βοηθήσει σημαντικά στη διαχείριση των πρωτόγνωρων μεταναστευτικών ροών.

Σας ευχαριστώ και ευχαριστώ και για την ανοχή σας, κύριε Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κατσίκη, ειδικό αγορητή των Ανεξάρτητων Ελλήνων.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θα ήθελα τον λόγο για επίλυση της παρεξήγησης.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, συμφωνούμε κι εμείς.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Αν και απορώ που με όλα αυτά που τους έσουρα, τους πείραξε αυτό, πάντως σε κάθε περίπτωση εγώ δεν μίλησα για πουλημένους. Να ξαναδιαβάσω αυτούσια τη φράση μου: «Όλοι μαζί πρέπει να κηρύξουμε έναν νέο ανένδοτο κατά των δήθεν δημοκρατών που λυμαίνονται τον τόπο μας». Δεν είπα «πουλημένων».

**ΠΡΟΕΔΡΕΥΩΝ (Αναστάσιος Κουράκης):** Εντάξει.

**ΙΑΣΟΝΑΣ ΦΩΤΗΛΑΣ:** Κατά τα λοιπά, χρόνια πολλά σήμερα σε όλη την Κυβέρνηση. Έχει την ονομαστική της σήμερα!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Φαλάνης Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής από την Ένωση Κεντρώων κ. Μάριος Γεωργιάδης για δώδεκα λεπτά.

Ορίστε, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ.

Κύριε Πρόεδρε, κύριοι Υπουργοί, αγαπητοί συνάδελφοι, καλή σας μέρα. Ήρθε η ώρα να δούμε στην πράξη πλέον τι ακριβώς συμφώνησε ο κ. Τσίπρας στη Σύνοδο Κορυφής. Επειδή υπήρξε μια σύγχυση στις διαρροές τον τελευταίο καιρό, τώρα πλέον δεν υπάρχουν περιθώρια αμφιβολιών. Τώρα πλέον βλέπουμε ξεκάθαρα ότι η θριαμβολογία του Πρωθυπουργού ήταν άνευ αντικρίσματος.

Η Ένωση Κεντρώων είναι -και ανέκαθεν ήταν- υπέρ της σταθερής ευρωπαϊκής προοπτικής. Ειδικά ο Πρόεδρός μας καθημερινά υποστηρίζει στο θέμα του προσφυγικού, ότι καθήκον μας είναι να ακολουθούμε τις επιταγές των εταίρων μας στην Ευρωπαϊκή Ένωση. Το συμφέρον της χώρας μας σήμερα είναι αποκλειστικά εντός των ευρωπαϊκών θεσμών. Το ότι παρουσιαζόμαστε, όμως, σαν φτωχοί συγγενείς και σαν τουρίστες της τελευταίας στιγμής, είναι κάτι όχι μόνο μεμπτό, αλλά και εγκληματικό. Θα έπρεπε έγκαιρα να είχαμε εκπονήσει ένα εθνικό σχέδιο αντιμετώπισης του προβλήματος, πριν, δηλαδή, βρεθούμε με την πλάτη στον τοίχο και πριν η Τουρκία παρουσιαστεί ως κλειδοκράτωρ της Ευρώπης.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Με αυτόν τον τρόπο θα μπορούσαμε να είχαμε προλάβει την οδυνηρή τρέχουσα πραγματικότητα.

Θα σας αναφέρω ένα χαρακτηριστικό παράδειγμα: Στην τρέχουσα νομοθετική ρύθμιση το ανώτερο χρονικό διάστημα που θα μπορεί να εξετάζεται ένα αίτημα ασύλου, θα είναι οι έξι μήνες και αν η απόφαση των επιτροπών είναι θετική, τότε θα δίνεται άδεια παραμονής στην Ελλάδα για τρία χρόνια. Σας ερωτώ: Τι μας εμπόδιζε τόσο καιρό να επιταχύνουμε τη διαδικασία αυτή περί ζητημάτων ασύλου; Αν τα αιτήματα διεκπεραιώνονταν πιο γρήγορα, αν δεν περνούσαν ακόμα και χρόνια ώστε να βγει μία τέτοια απόφαση, τουλάχιστον οι μισοί από τους πρόσφυγες που ταλαιπωρούνται στους δρόμους και στα χωράφια αυτής της χώρας, θα είχαν λύσει ένα μέρος του προβλήματός τους.

Δεν είναι, αγαπητοί κύριοι, κάτι καινούριο αυτό, ούτε χρειαζόμαστε τη Σύνοδο Κορυφής για να το μάθουμε.

Σύμφωνα με τα στατιστικά της Υπηρεσίας Ασύλου, τα οποία είναι δημόσια αναρτημένα και τα καταθέτω στα Πρακτικά, οι αιτούντες άσυλο κάθε μήνα αυτήν τη στιγμή είναι περίπου χίλια άτομα.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2015 μόλις τρεις χιλιάδες εξακόσιοι άνθρωποι απέκτησαν άσυλο. Δηλαδή, εγκρίνονται ένας στους τρεις. Το 30% των αιτούντων είναι από τη Συρία. Αυτό σημαίνει ότι μόλις τριακόσιοι με τετρακόσιοι Σύριοι πρόσφυγες κάθε μήνα αιτούνται ασύλου. Σχετικά με τους υπόλοιπους, ένα 15% είναι από το Πακιστάν, άλλο ένα 15% από το Αφγανιστάν και υπάρχει ένα 8% μέχρι και από την Αλβανία.

Με δεδομένο ότι το 99,9% των αιτήσεων από τη Συρία εγκρίνεται, εντούτοις οι Σύριοι δεν ακολουθούν τη διαδικασία και αρκετοί εξ αυτών στοιβάζονται στην Ειδομένη για να περάσουν σε κάποια άλλη χώρα της Ευρώπης. Ο λόγος είναι προφανής: Επιθυμούν να κάνουν εκεί την αίτηση ασύλου αφ’ ενός γιατί οι διαδικασίες είναι ταχύτερες και καλύτερες και αφ’ ετέρου γιατί οι αιτούντες ασύλου απολαμβάνουν περισσότερα προνόμια σε πιο ανθηρές οικονομίες από τη δική μας.

Ο Συνήγορος του Πολίτη εδώ και περίπου ενάμισι χρόνο έχει αποφανθεί. Όμως, πείτε μου: Ποιος από την τρέχουσα και την προηγούμενη κυβέρνηση τον έλαβε υπ’ όψιν; Ας δούμε, λοιπόν, τι μας λέει κατά γράμμα:

Τα προβλήματα που διαπιστώνονται κατά τη διαδικασία αναγνώρισης της ιδιότητας του πρόσφυγα, εστιάζονται, κατ’ αρχάς, στην υπέρμετρη καθυστέρηση της έκδοσης των αποφάσεων επί αιτημάτων ασύλου. Επίσης, οι απορριπτικές αποφάσεις δεν περιέχουν επαρκή και εμπεριστατωμένη αιτιολογία με βάση τα στοιχεία του φακέλου του αιτούντος ασύλου.

Αυτό, κύριοι, είναι ακόμη αναρτημένο στην ιστοσελίδα του Συνηγόρου του Πολίτη και σας το καταθέτω για τα Πρακτικά.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, από τις αρχές του 2015 και πάλι ο Συνήγορος του Πολίτη σας καλεί να διαμορφώσετε ένα ολοκληρωμένο σχέδιο φιλοξενίας για τους Σύριους πολίτες που κατέφυγαν στην Ελλάδα.

Με λίγα λόγια, το πρόβλημα ήταν γνωστό εδώ και πολύ καιρό και κανείς δεν ενδιαφερόταν να το λύσει. Περιμένουμε πρώτα να πέσει η καταστροφή στα κεφάλια μας και μετά να τρέχουμε να μαζέψουμε τα σπασμένα, τελευταία στιγμή. Αν είχαμε λύσει έγκαιρα, κυρίες και κύριοι, τα συγκεκριμένα θέματα, οι πρόσφυγες θα αναγνωρίζονταν ταχύτερα, θα έπαιρναν την τύχη στα χέρια τους και θα μπορούσαν επίσης ελεύθερα να ταξιδεύουν στις ευρωπαϊκές χώρες της επιλογής τους, το οποίο σημαίνει ότι ένα μεγάλο μέρος του προβλήματος θα είχε λυθεί.

Είναι προφανές, λοιπόν, πως είτε σας λείπει η τεχνοκρατική γνώση είτε διακατέχεστε από ιδεοληψίες είτε και τα δύο μαζί. Στο νομοσχέδιο προβλέπεται ότι για ανθρωπιστικούς λόγους θα χορηγηθούν άδειες διαμονής σε όσους μετανάστες έχουν υποβάλει αίτηση για άσυλο εδώ και πέντε χρόνια και δεν έχουν λάβει απάντηση.

Αυτήν τη στιγμή που μιλάμε, εκκρεμούν χιλιάδες αιτήσεις στις Υπηρεσίες Ασύλου ακόμη και για επτά χρόνια. Αυτά έβλεπαν οι νομικές αρχές, αυτά έβλεπε και ο Συνήγορος του Πολίτη. Εμείς επισήμως, όμως, ως χώρα σηκώναμε το χαλάκι και βάζαμε το πρόβλημα από κάτω.

Στο νομοσχέδιο, όμως, καταγράφεται αναλυτικά η διαδικασία αίτησης και παροχής καθεστώτος ασύλου που θα γίνει με τη συμβολή ειδικών από τις χώρες τις Ευρωπαϊκής Ένωσης και όχι μόνο. Αναμένουμε και περίπου δυόμισι χιλιάδες υπαλλήλους μέσα στον Απρίλιο.

Η εκπρόσωπος της Ευρωπαϊκής Επιτροπής Μίνα Αντρέεβα δήλωσε ότι οι αιτήσεις ασύλου για πρόσφυγες που φτάνουν στα ελληνικά νησιά, θα αρχίσουν να εξετάζονται από τη στιγμή που η Ελλάδα θα θέσει σε ισχύ το νέο νομικό πλαίσιο για το άσυλο. Δηλαδή, η Ευρώπη μας έδωσε μια έτοιμη λύση, τεχνογνωσία και ανθρώπινο δυναμικό για να λύσουμε ένα πρόβλημα, στο οποίο εμείς οι ίδιοι είχαμε κριθεί ανίκανοι έστω να το μετριάσουμε είτε από ανικανότητα, βέβαια, είτε από ιδεοληψία.

Σας θυμίζω, αγαπητοί συνάδελφοι του ΣΥΡΙΖΑ, ότι εσείς ήσασταν εκείνοι που ερχόσασταν σε μετωπική σύγκρουση για την Αμυγδαλέζα. Τώρα που όλη η Ελλάδα γίνεται μια Αμυγδαλέζα, τι έχει αλλάξει, αγαπητοί;

Βλέπουμε στο νομοσχέδιο ότι τα hot spots θα λέγονται πλέον Κέντρα Υποδοχής και Ταυτοποίησης. Αυτά θα λειτουργούν στα νησιά του Αιγαίου και θα είναι κλειστού τύπου. Οι εισερχόμενοι μετανάστες και πρόσφυγες τίθενται σε καθεστώς κράτησης έως και είκοσι πέντε μέρες, όπως αναφέρεται χαρακτηριστικά στο άρθρο 14 του σχεδίου νόμου. Και όπως ρητά αναφέρεται στην παράγραφο 3 του εν λόγω άρθρου, θα υπάρχει περιορισμός της ελευθερίας, ο οποίος θα συνεπάγεται την απαγόρευση εξόδου από το κέντρο και την αναγκαστική παραμονή στους χώρους κράτησης.

Ακόμα και σήμερα αρκετοί από σας -για να μην πω όλοι- αντιτίθεστε στην ιδέα κλειστών κέντρων κράτησης. Πάλι, λοιπόν, αναγκάζεστε να εφαρμόσετε κάτι το οποίο δεν πιστεύετε, κατά τα λεγόμενά σας. Επομένως, γιατί δεν παραχωρείτε τη θέση σας σε ανθρώπους με τεχνοκρατική αντίληψη των πραγμάτων, οι οποίοι ξέρουν και τη δουλειά και είναι και πρόθυμοι να εναρμονιστούν με τις ευρωπαϊκές απαιτήσεις; Αφού δεν είστε σε θέση να εφαρμόσετε αυτά που έχετε στο μυαλό σας, τι κάνετε αυτήν τη στιγμή στην Κυβέρνηση; Ποιος άλλος μπορεί να είναι ο σκοπός της παραμονής σας εκτός από προσωπικό και ατομικό όφελος του καθενός σας;

Στο νομοσχέδιο επίσης βλέπουμε ότι οι κρατούμενοι πλέον μετανάστες θα έχουν τη δυνατότητα να υποβάλουν αίτηση ασύλου. Αν δεν ολοκληρωθεί η εξέταση του αιτήματος εντός του χρονικού διαστήματος που θα τελούν υπό κράτηση, τότε θα παραλαμβάνουν δελτίο αιτούντος ασύλου και θα προωθούνται σε δομές προσωρινής φιλοξενίας στην ηπειρωτική Ελλάδα.

Για να είμαστε ειλικρινείς, αυτό φαίνεται όντως λογικό. Δεν γίνεται να κρατάμε κάποιον που πιθανόν θα πάρει άσυλο, φυλακισμένο για μια ζωή.

Παράλληλα, προβλέπονται διαδικασίες ένταξης των προσφύγων στην αγορά εργασίας μέσω προγραμμάτων κατάρτισης.

Αυτό, αγαπητοί κύριοι, αποτελεί μία εκ των πραγμάτων ομολογία ότι η Ελλάδα προετοιμάζεται να φιλοξενήσει για μεγάλο χρονικό διάστημα ένα σημαντικό αριθμό προσφύγων. Εμείς το βλέπουμε θετικά. Ο πρόσφυγας, όπως προβλέπεται από σύσσωμες ευρωπαϊκές συμβάσεις, πρέπει να ενσωματώνεται ομαλά στις κοινωνίες όπου ζει.

Το ερώτημα, όμως, κύριοι, είναι: Σε μία κατεστραμμένη οικονομία σαν τη δική μας, με 25% ανεργία και αποπληθωρισμό, με capital controls και μιζέρια στην αγορά, πώς φαντάζεστε την ένταξη του πρόσφυγα; Θα εργάζεται «μαύρα» ή για ένα ξεροκόμματο; Τι έχετε κάνει ή τι σκοπεύετε να κάνετε για όλα αυτά; Θα περιμένετε την επόμενη Σύνοδο Κορυφής να σας δώσει μία έτοιμη λύση να εφαρμόσετε; Τι παριστάνει η ελληνική Κυβέρνηση; Τον επαγγελματία τουρίστα;

**ΧΡΗΣΤΟΣ ΑΝΤΩΝΙΟΥ:** Δεν έχεις διαβάσει το νομοσχέδιο

**ΜΑΡΙΟΣ ΓΕΩΡΓΙΑΔΗΣ:** Έτσι πιστεύετε εσείς.

Κάτι άλλο που μας κάνει εντύπωση είναι ότι είδαμε τον κ. Τσίπρα να μοιράζει λουλούδια με τον κ. Νταβούτογλου. Στο νομοσχέδιο δεν περιγράφεται ρητά η Τουρκία ως ασφαλής χώρα. Στο άρθρο 56, όμως, περιγράφεται ότι ασφαλής τρίτη χώρα για έναν πρόσφυγα ή μετανάστη θεωρούνται τα κράτη που δεν απειλείται η ζωή και η ελευθερία λόγω φυλής, θρησκείας, εθνικότητας, συμμετοχής σε ιδιαίτερη κοινωνική ομάδα ή πολιτικών πεποιθήσεων. Εσείς πιστεύετε ότι αυτή η χώρα είναι η Τουρκία. Σωστά; Απαντήστε μου. Θεωρείτε ότι η Τουρκία θα λύσει τα παραπάνω ζητήματα; Σαφώς και όχι.

**ΙΩΑΝΝΗΣ ΘΕΩΝΑΣ:** Από πού το καταλάβατε αυτό, αγαπητέ;

**ΜΑΡΙΟΣ ΓΕΩΡΓΙΑΔΗΣ:** Απλώς είμαστε αναγκασμένοι να κάνουμε «τα στραβά μάτια», ώστε να μπορούμε να επιστρέφουμε μετανάστες στην Τουρκία, όπως αποφασίστηκε στη Σύνοδο Κορυφής. Είπαμε: Έναν στέλνουμε εμείς, έναν στέλνει η Τουρκία στην Ευρώπη. Αυτό δεν έχουμε συμφωνήσει ή πάλι δεν έχω διαβάσει;

Σύμφωνα με νομικούς κύκλους, εάν ένας μετανάστης υποστηρίζει ότι η Τουρκία δεν είναι ασφαλής χώρα για τον ίδιο, τότε δημιουργούνται οι προϋποθέσεις να παραμείνει στην Ελλάδα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα για λίγο την ανοχή σας, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Όχι. Ολοκληρώστε, γιατί είναι αποφασισμένο η συνεδρίαση να τελειώσει στις 18.00΄.

**ΜΑΡΙΟΣ ΓΕΩΡΓΙΑΔΗΣ:** Δεν θα δευτερολογήσω, οπότε θέλω λίγο χρόνο. Όλοι οι συνάδελφοι ζήτησαν λίγο χρόνο.

**ΠΡΟΕΔΡΕΥΩΝ (Γεώργιος Βαρεμένος):** Όλοι πρέπει να σέβεστε τον χρόνο.

**ΜΑΡΙΟΣ ΓΕΩΡΓΙΑΔΗΣ:** Τον σεβόμαστε τον χρόνο, αλλά δεν γίνεται να μου το λέτε μόνο εμένα αυτό.

**ΠΡΟΕΔΡΕΥΩΝ (Γεώργιος Βαρεμένος):** Το λέω σε όλους. Είπα ότι έχει αποφασιστεί η συνεδρίαση να τελειώσει στις18.00΄ η ώρα…

**ΜΑΡΙΟΣ ΓΕΩΡΓΙΑΔΗΣ:** Σας είπα ότι δεν θα δευτερολογήσω.

**ΠΡΟΕΔΡΕΥΩΝ (Γεώργιος Βαρεμένος):** …και οι Βουλευτές έχουν προγραμματίσει τις δραστηριότητές τους με βάση αυτό. Τελειώστε.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ.

Σύμφωνα με νομικούς κύκλους, εάν ένας μετανάστης υποστηρίζει ότι η Τουρκία δεν είναι ασφαλής χώρα για τον ίδιο, τότε δημιουργούνται οι προϋποθέσεις να παραμείνει στην Ελλάδα αναμένοντας την μετεγκατάστασή του σε μία άλλη ευρωπαϊκή χώρα. Εάν δεν αναγνωρίζετε, λοιπόν, ρητά την Τουρκία ως ασφαλή χώρα, αρκείστε σε αερολογίες εντός του νομοσχεδίου οι οποίες μάλιστα δεν στέκουν.

Τι ακριβώς έκανε ο κ. Τσίπρας με τα λουλούδια, αγαπητοί συνάδελφοι, πλάι στον κ. Νταβούτογλου; Του έφτιαχνε το ευρωπαϊκό προφίλ; Για ποιο λόγο; Τι κέρδισε η Ελλάδα από όλον αυτόν το διασυρμό; Να σας πω τι κέρδισε η Τουρκία; Κέρδισε να διαδοθεί διεθνώς η εικόνα της ασφαλούς και ανθρώπινης χώρας. Αυτό ήθελε ο έξυπνος και ικανός κ. Νταβούτογλου και αυτό πέτυχε μέσα από τις διμερείς επαφές σας.

Εσείς τι πετύχατε ως Κυβέρνηση για τη χώρα μας; Ή δεν είχατε κάτι συγκεκριμένο στο μυαλό σας και απλά κάνετε άλλη μια επίσκεψη με λουλούδια στα χέρια; Αυτό που έγκαιρα, αγαπητοί συνάδελφοι, έπρεπε να κάνουμε είναι τρία βασικά πράγματα. Πρώτον, να λύναμε το πρόβλημα της καθυστέρησης απονομής ασύλου, όπως επιμόνως μας ζητούσαν και εθνικές και διεθνείς οργανώσεις και οργανισμοί.

Δεύτερον, να είχαμε αξιοπρεπείς συνθήκες διαβίωσης για τους αιτούντες ασύλου, συνθήκες που να μην στοχοποιούνται από διεθνείς ανθρωπιστικές οργανώσεις. Τρίτον και σημαντικότερο, να είχαμε μια οικονομία που να λειτουργεί έστω και στους χαμηλότερους ρυθμούς ανάπτυξης της ευρωζώνης.

Εμείς, όμως, δεν κάναμε τίποτα από όλα αυτά και πλέον είμαστε αναγκασμένοι να υποστούμε τη μιζέρια της ύφεσης και της κοινωνικής αποδιοργάνωσης. Σε ένα τέτοιο περιβάλλον καλούμαστε να εντάξουμε τους πρόσφυγες. Όχι μόνο είναι δύσκολο, αλλά και με τα σημερινά δεδομένα φαίνεται ανέφικτο. Και όταν έρχονται τόσο μεγάλες ροές, το να μην μπορούμε να τις ενσωματώσουμε αποτελεσματικά οδηγεί με ακρίβεια σε έναν ακόμη οδυνηρό δρόμο.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, βάλτε μια τελεία.

**ΜΑΡΙΟΣ ΓΕΩΡΓΙΑΔΗΣ:** Τελειώνω, κύριε Πρόεδρε.

Αν είχαμε κυβέρνηση με ευθύνη, τεχνογνωσία και ευρωπαϊκό προσανατολισμό, δεν θα είχαμε φτάσει σε αυτό το σημείο. Δυστυχώς, τα λάθη των τελευταίων ετών θα τα πληρώνουν πολλές γενιές ακόμη αλλά και οι δυστυχείς οι πρόσφυγες που θα παραμένουν εδώ.

Δεν πιστεύουμε ότι το νομοσχέδιο αντιμετωπίζει ρεαλιστικά τα ζητήματα. Δεν προσθέτει τίποτα στο ήδη υφιστάμενο καθεστώς προσφυγικού και μεταναστευτικού και έχει σοβαρά κενά. Είμαστε σίγουροι ότι δεν θα μπορέσει να εφαρμοστεί επειδή η συμφωνία της 19ης Μαρτίου του 2016 κατέστησε την Τουρκία κύριο παράγοντα της περιοχής μας.

Για όλους αυτούς τους λόγους έχουμε καταψηφίσει επί της αρχής το εν λόγω νομοσχέδιο. Σίγουρα θα υπάρξουν κάποια άρθρα θετικά που αφορούν την προσαρμογή της ευρωπαϊκής οδηγίας και θα τα ψηφίσουμε θετικά.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Ο κ. Μουζάλας έχει τον λόγο για δέκα λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι Βουλευτές, σε ποια φάση γίνεται η σημερινή συνεδρίαση; Σε ποια φάση σήμερα κατατίθεται ως κατεπείγον το νομοσχέδιο; Σε μια φάση που έχουμε πενήντα χιλιάδες πρόσφυγες και μετανάστες παγιδευμένους στη χώρα μας σε συνθήκες που προσπαθούμε να τις κάνουμε καλές, αλλά ακόμα δεν είναι καλές, με μια Ειδομένη και έναν Πειραιά που δεν χαιρόμαστε καθόλου γι’ αυτό, που λέμε ότι αποτελεί παραβίαση δικαιωμάτων αυτή η κατάσταση. Προσπαθούμε όμως και θα χαρούμε πάρα πολύ να μας βοηθήσετε στο να δώσουμε λύση όσο πιο γρήγορα γίνεται και σε αυτό το πρόβλημα.

Λίγες μέρες μετά από την υπογραφή της συμφωνίας Ευρωπαϊκής Ένωσης-Τουρκίας, είναι μια καλή συμφωνία. Εγώ οφείλω να σας ομολογήσω ότι εάν οποιοδήποτε κόμμα από αυτά που είναι μέσα στην ελληνική Βουλή του δημοκρατικού τόξου είτε ο ΣΥΡΙΖΑ μόνος του είτε εγώ μόνος μου είτε η κ. Μπακογιάννη μόνη της, θα υπογράφαμε μεταξύ μας –εγώ με εμένα δηλαδή- μια καλύτερη συμφωνία. Αλλά δυστυχώς για μια συμφωνία δεν αρκώ εγώ, δεν αρκεί ο ΣΥΡΙΖΑ, δεν αρκεί η Νέα Δημοκρατία μόνη της. Έπρεπε να υπογράψουμε μαζί με άλλα είκοσι επτά κράτη-μέλη της Ευρωπαϊκής Ένωσης και μαζί με την Τουρκία, που δεν την ανέδειξε η Ευρωπαϊκή Ένωση σε παράγοντα του προβλήματος. Ήταν η θέση της ελληνικής Κυβέρνησης από την αρχή. Η ιστορία και η γεωγραφία την ανέδειξε σε κάτι τέτοιο.

Υπογράψαμε, λοιπόν, την καλύτερη συμφωνία στις συγκεκριμένες συνθήκες. Είναι μια καλή συμφωνία, γιατί για πρώτη φορά, μετά από την προσπάθεια Γιουνκέρ και της Ευρωπαϊκής Επιτροπής που απέτυχε, δημιουργείται ένας νόμιμος δρόμος για τους πρόσφυγες για να έρθουν στην Ευρώπη. Είναι μικρός αυτός ο δρόμος. Εάν τη συμφωνία την έφτιαχνα εγώ με τον καθρέφτη μου, θα έβαζα ότι θα πρέπει να είναι 500.000 αυτοί που θα έρθουν στην Ευρώπη, αλλά όπως σας είπα δεν μπορούσα να το κάνω με τον καθρέφτη μου, κανείς δεν μπορεί να το κάνει με τον καθρέφτη του.

Ωστόσο, κρατήστε το γεγονός ότι αυτός ο μικρός δρόμος αποτελεί μια λαμπρή προσπάθεια να υπάρξει ένας νόμιμος δρόμος για να δοθεί βοήθεια στους πρόσφυγες. Υπάρχοντας ο νόμιμος δρόμος, φεύγει ένα μήνυμα αποτροπής για τους παράνομους δρόμους. Είναι κάτι που κανείς δεν θέλει εδώ μέσα. Κανείς δεν θέλει την ένταση, τη μεγέθυνση, τη μεγιστοποίηση των παράνομων δρόμων, αυτών που θέτουν σε κίνδυνο τη ζωή των προσφύγων και των παρανόμων μεταναστών και που δημιουργούν και προβλήματα μετά σε ζητήματα μετεγκατάστασης. Και σε αυτό συμφωνούμε όλοι εδώ πέρα.

Διαχωρίζει, επίσης, αυτούς οι οποίοι πραγματικά αιτούνται προστασίας, αυτό που στη διεθνή ορολογία όσων ασχολούνται με το προσφυγικό λέγεται «asylum seekers», από τους «asylum shoppers», τους καταναλωτές ασύλου. Λέει, δηλαδή, ότι η Ευρώπη έχει υποχρέωση να δεχτεί τον πρόσφυγα και ο πρόσφυγας να πάει εκεί που η Ευρώπη του λέει.

Τηρεί τις διεθνείς διαδικασίες, προσπαθεί να είναι σύμφωνο με τις διεθνείς διαδικασίες και τη συνθήκη της Γενεύης λόγω των χρημάτων που δίνονται στους προσφυγικούς καταυλισμούς και όχι απευθείας στην Τουρκία μέσω των διεθνών οργανώσεων. Δεν αναφέρομαι στις ΜΚΟ, αναφέρομαι στον Διεθνή Οργανισμό Μετανάστευσης και στη UNHCR.

Βελτιώνει τις νομικές και οικονομικές συνθήκες των προσφύγων στις χώρες πρώτης υποδοχής: Τουρκία, Λίβανο, Ιορδανία.

Και τέλος χτυπάει τους smugglers, δεν τους διαλύει. Ποτέ δεν μπορούν να διαλυθούν οι traffickers ανθρώπων μέσα στη σύγχρονη ιστορία, αλλά τους δίνει ένα πολύ μεγάλο χτύπημα.

Είναι μια πολύ δύσκολη συμφωνία. Είναι πολλοί οι παίκτες. Είναι ανομοιογενείς οι παίκτες. Είναι η Ευρωπαϊκή Ένωση. Ήδη έχουμε μία καθυστέρηση σε αυτά που έχει αναλάβει τη δέσμευση να μας φέρει. Σας λέω ότι από τους δύο χιλιάδες υπαλλήλους της ΕΑΣ που χρειαζόμαστε μας έχει φέρει μέχρι στιγμής περίπου διακόσιους. Δεν ξέρω αν από χθες μέχρι σήμερα άλλαξε κάτι.

Έχουμε μια Τουρκία που η αξιοπιστία της κρίνεται καθημερινά. Δεν μπορούμε να πούμε ότι πάει καλά. Δεν μπορούμε να πούμε ότι πάει κακά. Είμαστε δύσπιστοι. Περιμένουμε κάθε μέρα να αποδείξει ότι θα σεβαστεί την ευθύνη που ανέλαβε απέναντι στην Ευρωπαϊκή Ένωση.

Έχουμε ένα κράτος, το οποίο είναι σε βαθιά οικονομική κρίση, αλλά που ακριβώς επειδή όλοι εμείς εδώ πέρα θέλουμε να εφαρμοστεί η συμφωνία αυτή, με τις διαφοροποιήσεις που μπορεί να έχει ο καθένας, πρέπει να βάλει τα δυνατά του να μπορέσει να ανταποκριθεί να πετύχει η συμφωνία στο μεγαλύτερο δυνατό ποσοστό.

Αυτός είναι ο περίγυρος μέσα στον οποίο συνεδριάζει σήμερα η Βουλή. Σας παρακαλώ πάρα πολύ. Οι συνθήκες είναι κρίσιμες. Δεν χρειάζονται κοινοτοπίες. Κάθε φορά δεν μπορώ να απαντάω. «Ανοικτά σύνορα», δεν υπήρξαν ανοικτά σύνορα. Δεν πιστεύετε την Κυβέρνηση. Βγήκε η FRONTEX και το είπε ότι τα σύνορά μας φυλάσσονται με τον καλύτερο τρόπο. Βγήκε το ΝΑΤΟ και το είπε. Δεν το είπε ο Μουζάλας. Δεν το είπε η κ. Χριστοδουλοπούλου. Δεν το είπε ο κ. Φάμελλος. Είναι διεθνής πια η αξιολόγηση αυτή.

Πιαστήκαμε απροετοίμαστοι. Δεν έχω βρει καμμία τοποθέτηση από κανένα κόμμα πριν τον Μάιο που να βάζει ζήτημα προσφυγικών ροών αυξημένων και όλα αυτά τα πράγματα.

**ΑΝΔΡΕΑΣ ΛΟΒΕΡΔΟΣ:** Τι λέτε τώρα;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Λοβέρδο, ακούστε με, σας παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, θα μιλήσετε μετά. Είστε γραμμένος στον κατάλογο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Μετά φαντάζομαι ότι θα μιλήσετε.

Λέω λοιπόν, η πρώτη συνεδρίαση της Ευρωπαϊκής Επιτροπής για το προσφυγικό...

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Κάντε ησυχία, σας παρακαλώ!

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Ακούστε λιγάκι τον κύριο Υπουργό. Θα τα πείτε μετά.

**ΓΕΩΡΓΙΟΣ ΑΜΥΡΑΣ:** Είναι αδιάβαστος.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Η πρώτη συνεδρίαση της Ευρωπαϊκής Επιτροπής για το προσφυγικό έγινε τον Μάιο. Μέχρι τον Μάιο οι προσφυγικές ροές στην Ελλάδα είχαν αυξηθεί 10%. Από τον Ιούλιο και μετά εκατονταπλασιάζονται. Όλοι πιάστηκαν απροετοίμαστοι.

Επίσης, θέλω να σας πω ότι σε αυτήν την τεράστια ροή που αντιμετωπίσαμε απροετοίμαστοι δεν είχαμε στρατόπεδα για τους πρόσφυγες. Είναι αλήθεια αυτό το πράγμα. Δεν είχε δημιουργηθεί κανένα στρατόπεδο φιλοξενίας. Είχαν δημιουργηθεί προαναχωρησιακά κέντρα, τα οποία μας φάνηκαν χρήσιμα και, όπως έχω δηλώσει επανειλημμένα στη Βουλή, τα χρησιμοποιήσαμε με καλύτερες συνθήκες, με καλύτερο τρόπο. Δεν υπήρχε, όμως, όλα αυτά τα χρόνια ούτε μία δομή φιλοξενίας. Αυτό είναι μια ευθύνη της χώρας. Εγώ δεν προσπαθώ να το αποδώσω σε αυτό το κόμμα ή στο άλλο κόμμα. Ήταν τέτοιες οι ροές. Ήταν αλλιώς τα πράγματα. Πρέπει, όμως, να βρούμε έναν τρόπο να βαδίσουμε μαζί, γιατί επείγει η συμφωνία.

Διαχείριση κρίσης: Για το όνομα του Θεού, οι κρίσεις έτσι γίνονται. Η Κατρίνα έκανε πέντε μήνες να συνέλθει. Στη Γερμανία –έχω πάει σε κέντρα της Γερμανίας- σε πολλά σημεία δεν είναι καθόλου καλή η κατάσταση. Το αίσχος της Ειδομένης και το αίσχος στο λιμάνι θα σταματήσει. Θα πάρει τον χρόνο του. Θα χρειαστεί μια οργάνωση του κράτους. Θα γίνει. Δεν θέλετε ΜΑΤ ή θέλετε; Δεν θέλετε. Δεν θέλετε gas μέσα στα παιδιά ή θέλετε; Δεν θέλετε. Επομένως, χρειάζεται χρόνος και οργάνωση.

Είναι αλήθεια ότι η Κυβέρνησή μας θα μπορούσε κάποια πράγματα να τα έχει κάνει νωρίτερα ή να τα έχει κάνει καλύτερα. Νομίζω ότι αυτό είναι κάτι που εκ των υστέρων οποιαδήποτε κυβέρνηση, όσο πολύ και να έχει προσπαθήσει, πάντα έρχεται η ιστορία και της το δείχνει.

Σε αυτές, λοιπόν, τις συνθήκες έρχεται το νομοσχέδιο και γι’ αυτό είναι κατεπείγον. Γιατί οι συνθήκες σήμερα δεν είναι οι συνθήκες του 2015. Δεν είναι οι συνθήκες πριν από τρεις μήνες. Παρ’ ότι είναι κατεπείγον, στον κύριο κορμό του είναι από τον Φλεβάρη αναρτημένο στη ΔΙΑΥΓΕΙΑ. Έχουν γίνει κάποιες προσαρμογές σε σχέση με τη νέα συμφωνία και με το πρωτόκολλο επανεισδοχής. Πολύ γρήγορα θα πω τα εξής:

Δίνει προσωπικό για την αντιμετώπιση του προσφυγικού-μεταναστευτικού στο Υπουργείο Εσωτερικών. Δημιουργεί Γενικές Γραμματείες. Δίνει μια δυνατότητα ευελιξίας στη δημιουργία κλειστών και ανοικτών δομών. Θεσμοποιεί τον χαρακτήρα των hot spots στα νησιά και τα σύνορα, που δεν είναι καινούργιος. Είναι ο χαρακτήρας που εδώ και πολλά χρόνια έχει το κέντρο πρώτης υποδοχής στο φυλάκιο στον Έβρο. Πάντα οι χώροι πρώτης υποδοχής είναι κλειστοί. Το ίδιο γίνεται στη Λαμπεντούζα και στη Σικελία, όπου βρίσκεται το άλλο κέντρο που έχει η Ιταλία.

Επίσης, δημιουργεί ευέλικτα ωράρια. Εσείς το ξέρετε καλύτερα από εμένα. Είστε χρόνια σε δημόσιες θέσεις. Τέλειωνε το ωράριο και δεν είχαμε υπαλλήλους. Χρειάζεται, λοιπόν, επείγουσα αναπροσαρμογή.

Προσαρμόζει το άσυλο στα ευρωπαϊκά δεδομένα. Πρόκειται για μια υποχρέωση της χώρας μας. Μην κατηγορείτε την Υπηρεσία Ασύλου. Έχει κάνει θαύματα. Ο χρόνος που αποδίδεται σήμερα το άσυλο: Έχουν αποδοθεί 47% και λήγει σε τρεις μήνες. Τέσσερις μήνες θέλει η Γερμανία. Πριν από μερικά χρόνια απεδίδετο άσυλο 0,1%. Επομένως, όταν έχουμε μια υπηρεσία που βελτιώνεται, πρέπει να την ενθαρρύνουμε. Και πιστέψτε με, η διευθύντρια του ασύλου ήταν εκεί όταν ο ΣΥΡΙΖΑ ήρθε. Και είναι μια εξαιρετική τεχνοκράτης, η οποία χαίρει αποδοχής και μπορεί και βοηθάει.

Είμαι αναγκασμένος να προχωρήσω. Φτιάχνουμε διαδικασία και επιτροπές ασύλου στα σύνορα. Το επιβάλλει η κατάσταση. Όταν οι πρόσφυγες ή οι παράνομα εισελθόντες ήταν πεντακόσιοι, μπορούσε να γίνει στην Αθήνα. Πρέπει να γίνει στα σύνορα. Πρέπει να γίνει στα νησιά. Πρέπει να γίνει στα κέντρα υποδοχής και ταυτοποίησης.

Προβλέπεται, στο πλαίσιο της συμφωνίας, μια εξαιρετικά σύντομη διαδικασία, η οποία είναι σύμφωνη με το Διεθνές Δίκαιο και με τις αρχές της Συνθήκης της Γενεύης. Θέλω να σας πω ότι τέτοιες διαδικασίες σε άλλες χώρες της Ευρώπης γίνονται σε σαράντα λεπτά, δυόμισι ημέρες, πέντε ημέρες. Εδώ η Υπηρεσία Ασύλου ανεξάρτητα είπε ότι το όριο ανάμεσα στη μη παραβίαση των συνθηκών και στην ταχύτητα είναι αυτές οι ημέρες που γράφονται στο νομοσχέδιο.

Κι επειδή νομίζω ότι ξέρετε τους ανθρώπους, καταλαβαίνετε ότι δεν θα μπορούσε κάποιος να επηρεάσει είτε έτσι είτε αλλιώς την Υπηρεσία Ασύλου.

Χορηγείται δικαίωμα εργασίας στους αιτούντες άσυλο και στους αναγνωρισμένους πρόσφυγες. Βοηθάει τη δυνατότητα ένταξης. Γίνονται οι αναγκαίες προλήψεις κατ’ εξαίρεσιν, αλλά με τηρούμενες διαδικασίες διαφάνειας και πάντα με τον ΑΣΕΠ. Δίνεται η δυνατότητα στην Τοπική Αυτοδιοίκηση να συμμετέχει στην προσφυγική κρίση και να καλύψει τις έκτακτες ανάγκες της οικονομικά. Θεσμοθετούνται τρόποι και δίνεται μια αναγκαία ευελιξία για τη σύναψη συμβάσεων. Μιλώ για απλά πράγματα, όπως σάντουιτς ή καθαριότητα. Αν θέλω να καθαρίσω, δεν μπορώ να κάνω ανοιχτό διαγωνισμό.

Μου έγινε μία επερώτηση «για ποιο λόγο δεν έχετε πληρώσει αυτούς οι οποίοι δίνουν τροφή στους πρόσφυγες» και ανακαλύπτουμε ότι αυτό είναι ένα χρέος το οποίο υπάρχει μήνες πριν από την Κυβέρνηση του ΣΥΡΙΖΑ, χωρίς να φταίει η προηγούμενη κυβέρνηση. Εγώ το ομολογώ αυτό το πράγμα. Είναι οι διαδικασίες τέτοιες. Εδώ πέρα μπήκαν στην επιτροπή εχθές κάποιες προτάσεις, οι οποίες θα γίνουν αποδεκτές –θα σας τις πω μετά- για τη ρύθμιση αυτών των διαδικασιών στο βαθμό που γίνονται αποδεκτές.

Όσον αφορά τις ΜΚΟ, είναι διεθνής πρακτική οι ΜΚΟ. Δεν υπάρχει καμμία κρίση -και αυτό τώρα δεν έχει νόημα- που οι ΜΚΟ να μην χρησιμοποιούνται. Ποιες ΜΚΟ; Όχι αυτές που σήμερα έφτιαξα εγώ και άλλοι τέσσερεις, μπας και πάρουμε κανένα φράγκο, αλλά αυτές οι ΜΚΟ που αναγνωρισμένα χρόνια τώρα δουλεύουν.

**ΘΕΟΔΩΡΑ ΜΠΑΚΟΓΙΑΝΝΗ:** Μα, δεν το λέει αυτό το νομοσχέδιο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Γίνεται αποδεκτή μια πρόταση που έγινε εχθές. Δημιουργείται, λοιπόν, μητρώο μέσα στο νομοσχέδιο για τις ΜΚΟ, ώστε οι ΜΚΟ να είναι υπό έλεγχο του κράτους.

Έχουμε πετύχει στη συμφωνία με την Ευρώπη –και τελειώνω, κυρίες και κύριοι- ότι το κράτος θα ορίσει το πού και πώς θα δραστηριοποιούνται οι ΜΚΟ.

Γίνονται αποδεκτά στο άρθρο 22 για λήψη μέτρων υπ’ όψιν λόγω δημοσίας τάξης και μικρότερων αδικημάτων.

Για τους διαγωνισμούς θα γίνουν νομοτεχνικές βελτιώσεις στη βάση της συμφερότερης προσφοράς και για τις ΜΚΟ θα υπάρξουν εξουσιοδοτικές διατάξεις και νομοτεχνικές βελτιώσεις.

Τελειώνοντας, θέλω να πω ότι ξεκινάει ένα παιχνίδι ενοχών για την πατρίδα μας, ότι με βάση τη νέα συμφωνία θα καταπατήσουμε τα ανθρώπινα δικαιώματα. Σας βεβαιώνω –και νομίζω ότι αυτό θα ανακουφίσει όλους σας- ότι θα τηρήσουμε αυστηρά τις διαδικασίες των ανθρωπίνων δικαιωμάτων όπως ορίζονται όχι μέσα στο μυαλό του καθενός μας, αλλά με βάση το Διεθνές Δίκαιο και τη Συνθήκη της Γενεύης.

Εγώ ήμουν στην Γενεύη χθες. Είχα συναντήσεις με το Συμβούλιο Προσφύγων, το οποίο σήμερα νομίζω «τουίταρε» θετικά πράγματα για τη χώρα μας και για την προσπάθεια που κάνουμε. Η UNHCR συμμετέχει σε αυτήν τη διαδικασία. Ο Διεθνής Οργανισμός Μετανάστευσης θέλει να έρθει ως συνέταιρος.

**ΠΡΟΕΔΡΕΥΩΝ (Γεώργιος Βαρεμένος):** Ωραία! Βάλτε μία τελεία, κύριε Υπουργέ. Το έχετε υποσχεθεί τρεις φορές.

**ΔΙΑΜΑΝΤΩ ΜΑΝΩΛΑΚΟΥ:** Εντάξει. Δεν μας μίλησε στην επιτροπή.

**ΒΑΣΙΛΙΚΗ ΚΑΤΡΙΒΑΝΟΥ:** Αφήστε τον. Δεν έχει τοποθετηθεί.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Επομένως, θα δουλέψουμε στην κατεύθυνση της αναγκαιότητας και η αναγκαιότητα λέει πολύ απλά ότι το ευρωπαϊκό αυτό πρόβλημα δεν μπορεί να λυθεί στην Ελλάδα. Θα δουλέψουμε με τους διεθνείς οργανισμούς και με σεβασμό στο δίκαιο.

(Θόρυβος στη Αίθουσα)

**ΜΑΡΙΟΣ ΓΕΩΡΓΙΑΔΗΣ:** ... (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κύριε Γεωργιάδη, μη διαμαρτύρεστε.

Συνεχίστε, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Επομένως, ναι, είναι κατεπείγον το νομοσχέδιο.

Επομένως, ναι, έχετε δίκιο, κυρίες και κύριοι Βουλευτές. Δεν είναι λύση το νομοσχέδιο. Όποιος ισχυριζόταν κάτι τέτοιο, θα έλεγε ανοησίες. Το νομοσχέδιο είναι ένα εργαλείο που μπορεί να βοηθήσει στη λύση. Η χρήση του θα αποδείξει αν είναι σωστό εργαλείο ή όχι.

Εμείς νομίζουμε ότι είναι ένα σωστό εργαλείο, τεχνικό, χωρίς αγκυλώσεις, χωρίς εγκυστώσεις, με ειλικρίνεια ονομάζει τα πράγματα με τ’ όνομά τους. Η χρήση του θα κρίνει το αν είναι αυτό το εργαλείο που θέλουμε ή όχι.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε τον αρμόδιο Υπουργό.

Θα δοθεί ο λόγος τώρα σε κάποιους ομιλητές και εμβόλιμα θα μπαίνουν και οι Κοινοβουλευτικοί Εκπρόσωποι για να βαδίσουμε ταχέως, όπως έχουμε υποσχεθεί.

Κυρία Βάκη, έχετε τον λόγο, κατά μέγιστον για επτά λεπτά.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητούμε σήμερα ένα εξαιρετικά κρίσιμο νομοσχέδιο, που έρχεται να ανατρέψει μία δέσμη αρνητικών πρακτικών, οι οποίες, όπως όλοι γνωρίζουμε, οδήγησαν τη χώρα μας σε διαδοχικές καταδίκες από το Ευρωπαϊκό Δικαστήριο Ανθρωπίνων Δικαιωμάτων και από τον ΟΗΕ.

Η Ελλάδα, μέχρι να αναλάβει η παρούσα Κυβέρνηση την εξουσία, χαρακτηριζόταν ως «κολαστήριο» από τους διεθνείς οργανισμούς, όσον αφορά το επίπεδο διασφάλισης του δικαιώματος ασύλου.

Σήμερα, με το παρόν νομοσχέδιο, η Κυβέρνηση, επιτρέψτε μου την άποψη, επιχειρεί μία διοικητική τομή. Δημιουργείται, επιτέλους, ένα πλέγμα διοικητικής διασφάλισης της Συνθήκης της Γενεύης, μέσω της δημιουργίας πραγματικών επιτροπών εξέτασης των αιτημάτων ασύλου και δευτεροβάθμιων επιτροπών προσφυγών.

Ταυτόχρονα, διασφαλίζονται απολύτως τρεις θεμελιώδεις αρχές του διεθνούς ανθρωπιστικού δικαίου: Η πρόσβαση στην εξατομικευμένη εξέταση, η αρχή της μη επαναπροώθησης και η αρχή της νομικής συνδρομής.

Με το παρόν νομοσχέδιο η διοίκηση θα λειτουργήσει, επιτέλους, σε ένα πραγματικά ανεξάρτητο πλαίσιο και οι αποφάσεις για τις αιτήσεις ασύλου θα εξετάζονται ακριβώς όπως επιτάσσει το Διεθνές Δίκαιο, δηλαδή σε εύλογο χρόνο.

Θα είχε στο σημείο αυτό, όμως, ενδιαφέρον να θυμηθούμε τι ακριβώς είχαν πράξει οι προηγούμενες Κυβερνήσεις από το 2003 και μετά, όταν η Ευρωπαϊκή Ένωση θέσπισε το πλαίσιο της κοινής πολιτικής για το άσυλο. Τι έκανε η Ελλάδα από το 2003 μέχρι το 2015 που ήρθε στην Κυβέρνηση ο ΣΥΡΙΖΑ; Αξίζει να θυμηθούμε μερικά πράγματα.

Ποιος μπορεί, για παράδειγμα, να ξεχάσει τις ουρές από τα ξημερώματα στην Πέτρου Ράλλη; Ποιος μπορεί να ξεχάσει τη βία έξω από την Αστυνομική Διεύθυνση Αλλοδαπών; Για να πάρει ένας αλλοδαπός σειρά για να εξεταστεί το αίτημά του, έπρεπε να δώσει, κυριολεκτικά, μάχη. Ποιος μπορεί να ξεχάσει τις δεκάδες χιλιάδες αιτήσεις ασύλου σε εκκρεμότητα επί χρόνια; Όλος ο κόσμος γνώριζε ότι όποιος αλλοδαπός ήθελε να υποβάλει αίτημα ασύλου στην Ελλάδα, τιμωρούνταν με τα διοικητικά δεσμά της μη εξέτασης.

Ποιος μπορεί να ξεχάσει τις αποφάσεις κόλαφο του Ευρωπαϊκού Δικαστηρίου Ανθρωπίνων Δικαιωμάτων, με τις οποίες όλη η ανθρωπότητα έμαθε ότι η διοικητική κράτηση στην Ελλάδα προσβάλλει την ανθρώπινη αξιοπρέπεια; Ποιος μπορεί να ξεχάσει τις εικόνες ανθρώπων πακτωμένων μέσα στα κλουβιά στην Ορεστιάδα, να κρέμονται από τα κάγκελα, κλεισμένοι εκεί μέσα για μήνες;

**ΒΑΣΙΛΕΙΟΣ ΚΙΚΙΛΙΑΣ:** Εκεί απλά έμεναν οι Αξιωματικοί της Ελληνικής Αστυνομίας.

**ΦΩΤΕΙΝΗ ΒΑΚΗ:** Ποιος μπορεί να ξεχάσει το κολαστήριο της Παγανής, στη Μυτιλήνη; Θυμάστε την Παγανή, συνάδελφοι;

Το ανατριχιαστικό, όμως, σε αυτήν την υπόθεση δεν ήταν μόνο οι εικόνες ντροπής. Το χειρότερο ήταν ότι αυτό το διοικητικό μίσος –διότι περί μίσους επρόκειτο- ήταν ορθολογικά προσχεδιασμένο από τις κυβερνήσεις, διότι πίστευαν ότι όσο περισσότερο κόλαση έκαναν τη ζωή των ανθρώπων, τόσο περισσότερο θα τους απέτρεπαν από την κατάθεση αιτημάτων ασύλου. Μήπως κάποιοι ακόμα και σήμερα, ιδιαίτερα στην Αξιωματική Αντιπολίτευση, έχουν τις ίδιες ιδέες;

**ΣΩΚΡΑΤΗΣ ΦΑΜΕΛΛΟΣ:** Προφανώς.

**ΦΩΤΕΙΝΗ ΒΑΚΗ:** Έχουμε ακούσει μερικές τέτοιες, δυστυχώς, στο δημόσιο διάλογο, πρόσφατα.

Και σας ρωτώ, κύριοι της Αντιπολίτευσης: Εσείς που κυβερνήσατε όλα αυτά τα χρόνια, ντρέπεστε γι’ αυτό; Ντρέπεστε για τον πόνο που προκαλέσατε για τόσα χρόνια; Ντρέπεστε για το διεθνές όνειδος στο οποίο σύρατε τη χώρα;

Κυρίες και κύριοι συνάδελφοι, δεν συνέβησαν, όμως, μόνο αυτά. Συνέβησαν και μερικά ακόμη. Αξίζει, για παράδειγμα, να θυμηθούμε ότι το 2003 η Ευρωπαϊκή Ένωση θέσπισε μία οδηγία για τις ελάχιστες προϋποθέσεις που αφορούν την υποδοχή των αιτούντων άσυλο στα κράτη-μέλη.

Εκεί λοιπόν όλες οι χώρες υποχρεώνονταν να δημιουργήσουν δομές φιλοξενίας και να αξιοποιήσουν για τον λόγο αυτό σημαντικά κονδύλια από το Ευρωπαϊκό Ταμείο για τους πρόσφυγες. Τι έκαναν οι ελληνικές κυβερνήσεις μέχρι το 2015; Πολύ απλά, κορόιδευαν την Ευρώπη για χρόνια και δεν δημιούργησαν ούτε μία δομή φιλοξενίας.

Θυμηθείτε ενδεικτικά και μόνο την τραγελαφική προσπάθεια της προηγούμενης κυβέρνησης να πετάξει έξω τους πρόσφυγες και να ξεπουλήσει ακόμα και το οικόπεδο του μοναδικού κέντρου φιλοξενίας που υπήρχε στο Λαύριο. Να τα θυμηθούμε όλα αυτά, αξίζει τον κόπο.

Κυρίες και κύριοι συνάδελφοι, μέσα σε αυτούς τους λίγους μήνες αυτή η ντροπή σταμάτησε. Η εικόνα της χώρας άλλαξε διεθνώς. Η Ύπατη Αρμοστεία του ΟΗΕ για τους πρόσφυγες στηρίζει πλέον τις προσπάθειές μας και τα κολαστήρια ανήκουν στο δικό σας φριχτό παρελθόν.

Ταυτόχρονα υποδεχθήκαμε ένα τεράστιο κύμα προσφύγων, απελπισμένων ανθρώπων, μαζικά εκτοπισμένων από τον πόλεμο, με τη μεγαλύτερη δυνατή αξιοπρέπεια, με τη μεγαλύτερη δυνατή αλληλεγγύη, με τον μεγαλύτερο δυνατό σεβασμό στα ανθρώπινα δικαιώματα.

Και εδώ πάλι η κοινοτική νομοθεσία είχε προβλέψει μηχανισμούς για τέτοιες περιστάσεις από το 2001. Οι κυβερνήσεις, όμως, του ΠΑΣΟΚ και της Νέας Δημοκρατίας επί χρόνια κορόιδευαν τους θεσμούς χωρίς να κάνουν καμμιά διοικητική προετοιμασία για τέτοιες περιστάσεις.

Σήμερα όλα αυτά αλλάζουν. Δημιουργούνται ανοιχτές δομές φιλοξενίας, αλλά και κατάλληλες προαναχωρησιακές δομές, οι οποίες προφανώς και δεν είναι φυλακές. Στις δομές αυτές οι άνθρωποι που δεν δικαιούνται προστασίας δεν κλείνονται για μήνες σε κλουβιά. Η αναχώρηση, ακόμη και αν δεν μας ικανοποιεί, θα γίνεται πλέον σε ένα πλαίσιο σεβασμού της ανθρώπινης αξιοπρέπειας.

Η χώρα, λοιπόν, βαδίζει σε έναν άλλο διοικητικό δρόμο σε σχέση με το δικαίωμα ασύλου. Και η ειλικρινής αυτή προσπάθεια αναγνωρίζεται από τους διεθνείς θεσμούς, κυρίως όμως αναγνωρίζεται από την ελληνική κοινωνία. Μία κοινωνία η οποία άνοιξε διάπλατα την αγκαλιά της στους πρόσφυγες και έκλεισε ερμητικά την πόρτα σε εσάς που με το διοικητικό όνειδος που προκαλέσατε, στιγματίσατε για πάντα τη χώρα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Εμείς σας ευχαριστούμε για τον σεβασμό στον χρόνο.

Μέχρι να έρθει η κ. Μπακογιάννη στο Βήμα, κύριε Μουζάλα να ανακοινώσετε ό,τι έχετε για τις τροπολογίες.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, εισάγω τις νομοτεχνικές βελτιώσεις και θα ήθελα να δοθούν εντωμεταξύ και στους εκπροσώπους των κομμάτων, ώστε να προλάβουν να τις δουν.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης, κ. Ιωάννης Μουζάλας, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.132-144)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, και να θέλει να αγιάσει κανείς εδώ μέσα, δεν μπορεί. Εκεί που ακούγοντας τον κ. Μουζάλα έλεγα ότι θα μιλήσουμε σε ένα άλλο επίπεδο, βγήκε η αγαπητή συνάδελφος του ΣΥΡΙΖΑ και μας έφερε στα ίσα μας. Γιατί, είχε πολύ ενδιαφέρον που ενώ διάβασε ένα κείμενο επίθεσης κατά της Νέας Δημοκρατίας, το ίδιο το νομοσχέδιο δεν το είχε διαβάσει. Και έτσι άκουσα περί δεκάδων χιλιάδων αιτήσεων οι οποίες είχαν υποβληθεί επί Νέας Δημοκρατίας.

Κυρία συνάδελφε, το νομοσχέδιό σας λέει για επτάμιση χιλιάδες. Και διαφωνούμε γι’ αυτές τις επτάμιση χιλιάδες τις οποίες θα δώσετε έτσι. Καλό είναι να διαβάζει κανείς στη Βουλή ενίοτε, όχι μόνο τα κείμενα που του γράφουν όταν είναι στο Βήμα αλλά και τα νομοσχέδια.

Έρχομαι τώρα επί της ουσίας. Κυρίες και κύριοι συνάδελφοι, ναι, το προσφυγικό είναι ένα τεράστιο ευρωπαϊκό πρόβλημα. Ναι, θα δοκιμάσει τις δομές της ίδιας της Ευρώπης, τη συνοχή και τις ευρωπαϊκές αρχές και αξίες. Ναι, η Νέα Δημοκρατία από την πρώτη στιγμή διά του Αρχηγού της, Κυριάκου Μητσοτάκη, βγήκε και είπε ξεκάθαρα: «Εμείς θα στηρίξουμε τη χώρα μας στην Ευρώπη με όσες δυνάμεις έχουμε».

Και γι’ αυτό, κύριοι της Κυβέρνησης, η Νέα Δημοκρατία σήμερα θα ψηφίσει την ευρωπαϊκή συμφωνία. Συμφωνώ με τον κ. Μουζάλα. Η συμφωνία αυτή δεν είναι η καλύτερη δυνατή, αλλά επειδή έχω διαπραγματευτεί και η ίδια, ξέρω πάρα πολύ καλά ότι δεν είναι εύκολο να επιβάλλεις τις απόψεις σου. Άρα ορθώς εμπλέκεται η Τουρκία, ορθώς υπογράψαμε με την Τουρκία και ορθώς, βεβαίως, θα προσπαθήσουμε να εφαρμόσουμε την ευρωπαϊκή συμφωνία.

Αυτή, λοιπόν, είναι η αρχή.

Και μετά έρχεται ένα νομοσχέδιο, το οποίο αν ερχόταν η ευρωπαϊκή συμφωνία να την ψηφίσουμε θα ψηφίζαμε το νομοσχέδιο και θα τελείωνε η υπόθεση.

Άρα το πρόβλημα είναι ότι η Κυβέρνηση θέλει να κρατήσει δύο καρπούζια σε μία μασχάλη. Πρέπει, δηλαδή, να καλύψει τους πενήντα τρεις, οι οποίοι έχουν διαφορετική άποψη για την ευρωπαϊκή συμφωνία, οι οποίοι αυτό το οποίο είπε ο κ. Μουζάλας -το οποίο είναι το αυτονόητο, ότι δηλαδή, υπάρχουν πρόσφυγες και μετανάστες, διαφορετικό πράγμα ο πρόσφυγας από τον μετανάστη- εξακολουθούν και το αρνούνται ηρωικώς. Έλα τώρα που χρειάζεται η πλειοψηφία. Kαι τι θα γίνει;

Άρα πρόβλημα, άρα φέρνουμε ένα νομοσχέδιο, το οποίο είναι εκπληκτικό. Διότι αυτό το νομοσχέδιο έχει τρεις άξονες: έναν της συμφωνίας, που σας είπα πριν ότι την ψηφίζουμε, έναν της περιγραφής της λειτουργίας των κέντρων. Εκεί είπα από χθες στον κ. Μουζάλα ότι είναι αδύνατο να το ψηφίσουμε εμείς, εκτός αν έρθει ο κ. Μουζάλας σήμερα και φέρει την τελεία αλλαγή. Γιατί;

Διότι για να λειτουργήσουν τα κέντρα, κυρίες και κύριοι συνάδελφοι, πρέπει να είμαστε ξεκάθαροι και πρέπει να λέμε τα πράγματα με το όνομα τους. Τα είπε δειλά πριν ο κ. Μουζάλας, αλλά να τα ξαναπώ εγώ, για να τα καταλάβετε. Δεν θα πάρετε κάποιον ούτε με τα τριαντάφυλλα του κ. Τσίπρα και θα του πείτε «έλα αγαπητέ και γύρνα πίσω στην Τουρκία, διότι εγώ δεν σου δίνω άσυλο». Δεν γίνεται. Διότι, όπως υπερηφάνως ανήγγειλε ο εισηγητής της Πλειοψηφίας, έχουμε, λέει, πρόσωπα υπό επιστροφή σε ανοικτές δομές.

Για πείτε μου, κυρίες και κύριοι συνάδελφοι, εσείς θεωρείτε ότι οι άνθρωποι οι οποίοι περάσανε αυτήν την περιπέτεια και πέρασαν το Αιγαίο και ήρθαν στην Ελλάδα είναι χαζοί; Δηλαδή θα τον έχεις σε ανοικτή δομή τον άλλο και ταυτόχρονα θα του πεις ότι θα επιστρέψεις στην Τουρκία και θα μείνει μέσα στην ανοικτή δομή; Μα, κοροϊδεύεστε; Κοροϊδεύετε εαυτόν;

Γιατί δεν λέτε, λοιπόν, ότι αυτοί που είναι υπό επιστροφή υποχρεωτικά –δεν το θέλω, αλλά υποχρεωτικά- θα είναι σε κλειστές δομές, διότι αν δεν είναι σε κλειστές δομές δεν θα καταλήξουν πίσω στην Τουρκία. Και συμφωνήσαμε ότι η Ελλάδα δεν αντέχει να έχει παραπάνω από πενήντα χιλιάδες. Άρα υποχρεωτικά θα είναι σε κλειστές δομές.

Σταματήσετε, λοιπόν, να πανηγυρίζετε και να κοροϊδεύετε εαυτόν και δείτε την πραγματικότητα όπως είναι. Αυτά, λοιπόν, πρέπει να τα αποφασίσετε και να τα πείτε. Διότι με το να μποϋκοτάρετε κάθε προσπάθεια προς τη σωστή κατεύθυνση, με το να σας πάρει ενάμισι χρόνο για να καταλάβετε τη σοβαρότητα του θέματος, έχετε τεράστιο πρόβλημα, κύριοι συνάδελφοι.

Εμείς, λοιπόν, από την αρχή είπαμε ότι υπάρχει διαφορά μεταξύ προσφύγων και μεταναστών. Και εκεί αυτό το οποίο έχουμε να σας πούμε είναι ότι το αυτονόητο δεν το κάνατε. Ερχόμαστε σήμερα και κλαίμε. Δεν μας αρέσει η Ειδομένη. Αν εξαιρέσει κανένας ορισμένους συναδέλφους οι οποίοι είναι προφανώς οπαδοί του κ. Μπαλτά και είναι υπερήφανοι για την Ειδομένη, οι περισσότεροι, φαντάζομαι, από εσάς δεν είστε περήφανοι για την Ειδομένη.

Γιατί όμως φτάσαμε στην Ειδομένη; Γιατί φτάσαμε στον Πειραιά; Μα, οι άνθρωποι όταν ερχόντουσαν ήταν μάξιμουμ τετρακόσιοι, τετρακόσιοι πενήντα, εξακόσιοι. Ήταν τόσο δύσκολο να χωρίσουμε τους Αφγανούς από τους Σύριους με την άφιξή τους και να βάλουμε τους μεν σε ένα μέρος και τους δε σε άλλο μέρος; Δηλαδή χρειαζόταν μεγάλη διοικητική επάρκεια για το αυτονόητο; Και μετά μας ψέγετε εμάς γιατί σας λέμε ότι σε λίγο θα μαχαιρωθούν; Χθες στη Χίο έφυγε σοβαρή κυβερνητική οργάνωση, οι «Γιατροί Χωρίς Σύνορα», γιατί 30.000 ευρώ υλικοτεχνικής υποδομής καταστράφηκε από τους ανθρώπους αυτούς.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, κλείνω. Ήθελα να πω διάφορα πράγματα, αλλά θα σας πω ένα πράγμα, το οποίο είπα και χθες και θέλω να το ξαναπώ.

Η Ελλάδα έχει περάσει πάρα πολλές δύσκολες στιγμές και υπάρχει μεγάλη ευαισθησία στον κόσμο. Ο τρόπος με τον οποίο πολιτεύεστε δημιουργεί τεράστια ερωτηματικά. Κανένα πάρτι εκατομμυρίων δεν θα επιτραπεί στην πλάτη των προσφύγων από τη Νέα Δημοκρατία.

Σας το λέω ξεκάθαρα. Ο τρόπος με τον οποίο γράφεται σήμερα στο νομοσχέδιο –το 76 είναι κορυφαίο άρθρο- λέει ότι ό,τι έκανε το Υπουργείο Εθνικής Αμύνης –γι’ αυτό και τέτοιο πάθος από τους ΑΝΕΛ, θέλω να το προσέξετε, μεγάλο πάθος από τους ΑΝΕΛ!- μέχρι τώρα, απευθείας αναθέσεις, πράγματα, θάματα και λοιπά, όλα είναι νόμιμα, αλλά για ό,τι θα κάνουμε από εδώ και πέρα;

Είπε ο κ. Μουζάλας: Δεν μπορώ να κάνω διαγωνισμό…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, εντάξει, αντιλαμβάνομαι τον χρόνο, αλλά...

**ΠΡΟΕΔΡΕΥΩΝ (Γεώργιος Βαρεμένος):** Και εσείς ως έμπειρη θα δώσετε το καλό παράδειγμα. Δεν μπορεί να το δώσει κανείς άλλος.

**ΘΕΟΔΩΡΑ ΜΠΑΚΟΓΙΑΝΝΗ:** Όχι, κανένα καλό παράδειγμα. Βρήκες τον άνθρωπο να δώσει το καλό παράδειγμα!

Συνεχίζω. Είπε ο κ. Μουζάλας πριν: «Δεν μπορώ να κάνω διαγωνισμό για καθαρισμό». Εμείς παλιά στα Υπουργεία κάναμε διαγωνισμούς για καθαρισμό, αλλά είναι καινούργια αντίληψη αυτή. Η ουσία της υποθέσεως είναι ότι καταλαβαίνω ότι υπάρχουν έκτακτες ανάγκες και δεν θα το αρνηθώ αυτό. Από εκεί, όμως, μέχρι τη μη δημοσίευση των δαπανών, όπως λέει το νομοσχέδιο μέσα, ε, υπάρχει τεράστια διαφορά, κυρίες και κύριοι συνάδελφοι.

Σας λέω, λοιπόν, ότι μέσα στην ανάγκη σας να λειτουργήσετε ακραία ρουσφετολογικά θα «φάτε» στο κεφάλι και μια απόφαση της Ευρωπαϊκής Ένωσης για κακή διαχείριση των κονδυλίων των προσφύγων. Σας κρούω, λοιπόν, τον κώδωνα του κινδύνου από σήμερα. Εμείς, βεβαίως, όλα αυτά δεν πρόκειται να τα ψηφίσουμε, αλλά επειδή εσείς θα έχετε την αποκλειστική ευθύνη για το πώς θα κινηθεί αυτή η ιστορία, αλλάξτε το εγκαίρως. Διότι άνθρωποι, τους οποίους τιμώ κατά τα άλλα –το είπα και χθες και με άνεση το επαναλαμβάνω και σήμερα- και τον κ. Μουζάλα και τον κ. Βίτσα, θα μπλέξουν πάρα πολύ άσχημα. Και θα μπλέξουν πάρα πολύ άσχημα, διότι κανείς δεν θα δεχθεί με άλλοθι το προσφυγικό να παιχθούν από λαμόγια εκατομμύρια, τα οποία δικαιούται ο ελληνικός λαός να γνωρίζει τι έγιναν και πού πήγαν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Αμυράς έχει τον λόγο, ο Κοινοβουλευτικός Εκπρόσωπος του Ποταμιού, για δέκα λεπτά.

**ΦΩΤΕΙΝΗ ΒΑΚΗ:** Κύριε Πρόεδρε, ζητώ τον λόγο για ένα λεπτό επί προσωπικού για μία διευκρίνιση.

**ΠΡΟΕΔΡΕΥΩΝ (Γεώργιος Βαρεμένος):** Επί προσωπικού; Ποιο είναι το προσωπικό;

**ΦΩΤΕΙΝΗ ΒΑΚΗ:** Επειδή ανέφερε το όνομά μου.

**ΠΡΟΕΔΡΕΥΩΝ (Γεώργιος Βαρεμένος):** Επειδή ανέφερε το όνομά σας;

**ΦΩΤΕΙΝΗ ΒΑΚΗ:** Όχι, ένα στοιχείο θέλω να πω, μία διευκρίνιση.

**ΘΕΟΔΩΡΑ ΜΠΑΚΟΓΙΑΝΝΗ:** Αλίμονο, αυτή είναι η Βουλή!

**ΠΡΟΕΔΡΕΥΩΝ (Γεώργιος Βαρεμένος):** Δεν υπάρχει κάτι.

**ΗΛΙΑΣ ΚΑΜΑΤΕΡΟΣ:** Την κατηγόρησε, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ποιο είναι το προσωπικό;

**ΦΩΤΕΙΝΗ ΒΑΚΗ:** Κύριοι συνάδελφοι, επειδή η προλαλήσασα με εγκάλεσε ότι δεν έχω διαβάσει το νομοσχέδιο, θέλω να σας πω ότι το έχω διαβάσει πολύ προσωπικά, κυρία συνάδελφε. Μάλλον εσείς δεν προσέξατε κάτι. Με διορθώσατε στο ότι είπα ότι ήταν πολλές δεκάδες χιλιάδες, ενώ ήταν επτάμιση χιλιάδες.

**ΒΑΣΙΛΕΙΟΣ ΚΙΚΙΛΙΑΣ:** Είναι.

**ΦΩΤΕΙΝΗ ΒΑΚΗ:** Να σας θυμίσω, όμως, από την αιτιολογική έκθεση ότι συνολικά ήταν δεκαοκτώ χιλιάδες πεντακόσιες οι υποθέσεις. Απ’ αυτές, οι επτά χιλιάδες οκτακόσιες αφορούσαν πρόσφυγες, που είχαν υποβληθεί από 1-1-2001 έως τον Φλεβάρη του 2011.

**ΚΩΝΣΤΑΝΤΙΝΟΣ ΤΣΙΑΡΑΣ:** Άρα;

**ΣΩΚΡΑΤΗΣ ΦΑΜΕΛΛΟΣ:** Το σύνολο, όμως, έχει σημασία.

**ΦΩΤΕΙΝΗ ΒΑΚΗ:** Το σύνολο, όμως, ήταν δεκαοκτώ χιλιάδες πεντακόσιες.

**ΒΑΣΙΛΕΙΟΣ ΚΙΚΙΛΙΑΣ:** Εντάξει, συνεννοηθήκαμε.

**ΦΩΤΕΙΝΗ ΒΑΚΗ:** Μάλλον, όμως, σας πείραξε περισσότερο. Πάντως, και απ’ αυτές τις επτά χιλιάδες οκτακόσιες μόνο το 0,1% είχατε εξετάσει, αλλά αυτό είναι άλλο θέμα.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Τι, έχετε προσωπικό και εσείς τώρα;

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, τα νούμερα είναι νούμερα. Παλιά εμείς, στο δημοτικό, λέγαμε ότι το δεκάδες χιλιάδες με το επτάμισι έχει μία μικρή διαφορά.

Εν πάση περιπτώσει, όμως, επί της ουσίας. Δεν υπάρχουν δεκάδες χιλιάδες αιτήσεις. Τώρα που το διαβάσατε, φαντάζομαι ότι συμφωνείτε.

**ΦΩΤΕΙΝΗ ΒΑΚΗ:** Σας είπα το ακριβές νούμερο.

**ΘΕΟΔΩΡΑ ΜΠΑΚΟΓΙΑΝΝΗ:** Το καταλάβατε και αυτό το νούμερο προκύπτει από την κ. Σταυροπούλου, στην οποία πριν αναφέρθηκε και ο κύριος Υπουργός σας, η οποία ήταν πολύ σαφής. Είναι καλό στη Βουλή τα νούμερα, που ξέρω ότι δεν είναι το φόρτε του ΣΥΡΙΖΑ, να τα προσέχουμε λιγάκι, διότι τα πληρώνουμε ακριβά.

**ΦΩΤΕΙΝΗ ΒΑΚΗ:** Αντιθέτως, είναι το φόρτε του ΣΥΡΙΖΑ τα νούμερα.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, τέλος το πινγκ-πονγκ, αρχίζει ο κ. Αμυράς.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα πρώτα να στραφώ στον κ. Μουζάλα -τον οποίο όμως δεν βλέπω στην Αίθουσα, αλλά θα του τα μεταφέρει ο κ. Φλαμπουράρης- και να του πω: «Κύριε Υπουργέ, θα πρέπει να είστε πιο προσεκτικός στην ορολογία που χρησιμοποιείτε. Το πάθημα δεν σας έγινε μάθημα, κύριε Μουζάλα. Ο εικονικός πνιγμός που επιχείρησε ο κ. Καμμένος σε εσάς -πολιτικά μιλώντας- δεν σας άφησε κάτι;».

Χρησιμοποιήσατε δύο φορές τον όρο «παράνομοι μετανάστες» και δεν είδα ούτε κάποιον από τους πενήντα τρεις του ΣΥΡΙΖΑ ούτε τους υπόλοιπες ευέξαπτους Βουλευτές του ΣΥΡΙΖΑ να σας διορθώσουν, κύριε Υπουργέ. Ο επίσημος όρος, έτσι όπως βρίσκεται στα κείμενα των διεθνών συμβάσεων, είναι «μετανάστες χωρίς χαρτιά». Μου κάνει εντύπωση που ο υπεύθυνος, ο αρμόδιος Υπουργός για τη μεταναστευτική και προσφυγική πολιτική της χώρας δεν ξέρει να χρησιμοποιεί τη σωστή ορολογία. Έτσι το έκανε και με τα Σκόπια που τα αποκάλεσε Μακεδονία, έτσι και τώρα.

Πάμε παρακάτω. Κατά την άποψή μου, κύριοι Υπουργοί της Κυβέρνησης, στο θέμα του προσφυγικού τα έχετε κάνει μαντάρα. Τα έχετε κάνει θάλασσα, τα έχετε κάνει χειρότερα και απ’ ό,τι ο πιο απαισιόδοξος θα περίμενε. Γιατί; Γιατί όπως πολύ σωστά και εύγλωττα ανέφερε και ο ειδικός αγορητής της Πλειοψηφίας –λέω επί λέξει τι είπε- «ανεβάσαμε το προσφυγικό όλον αυτόν τον καιρό και το κάναμε διεθνές ζήτημα». Αυτό είναι το πρόβλημα. Ότι πήγατε να κάνετε πολιτική με εργαλείο τους πρόσφυγες, αλλά δεν σας βγήκε. Διότι δεν μπορείς να ανοίγεις τα σύνορα ερήμην των συμμάχων σου. Αυτό πληρώνουμε τώρα σε κάποια έκφανσή του.

Δεν μπορείς, επίσης, να λες θα κάνω πολιτική ανοικτών συνόρων, όπως η κ. Χριστοδουλοπούλου εμφαντικά είπε στην Κεντρική Επιτροπή του ΣΥΡΙΖΑ, όταν δεν έχεις προετοιμαστεί ούτε διοικητικά ούτε οργανωτικά ούτε υγειονομικά γι’ αυτό που θα έρθει.

Και θέλω να ρωτήσω τον κ. Μουζάλα το εξής: Πείτε μου σας παρακαλώ, χθες είχαμε ή όχι το πρώτο κρούσμα μηνιγγίτιδας σε παιδί στο Ελληνικό; Δώστε μας πληροφορίες για αυτό. Έχουμε κρούσμα μηνιγγίτιδας ή όχι στο Ελληνικό; Εμείς λοιπόν λέμε ότι η πολιτική που ακολουθείτε στο προσφυγικό έχει μεγάλο κόστος. Ισχύει. Πάρτε το ΕΚΑΒ και θα σας το πει.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μην το πείτε και τέταρτη φορά.

**ΓΕΩΡΓΙΟΣ ΑΜΥΡΑΣ:** Ισχύει, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ακόμη και εάν ισχύει, μην το πείτε και πέμπτη φορά.

**ΓΕΩΡΓΙΟΣ ΑΜΥΡΑΣ:** Γιατί; Φοβόμαστε την αλήθεια; Γιατί, κύριε Βούτση; Φοβόμαστε να πούμε τα πράγματα με το όνομά τους;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Πηγαίνετε στο ΚΕΕΛΠΝΟ.

**ΓΕΩΡΓΙΟΣ ΑΜΥΡΑΣ:** Κόστος έχει μεγάλο η προσφυγική πολιτική που ασκείτε ή δεν ασκείτε και πρώτα απ’ όλα το κόστος των χιλίων διακοσίων ανθρώπων που έχουν πνιγεί στο Αιγαίο τον τελευταίο χρόνο -πολλά παιδιά ανάμεσα σε αυτούς. Κόστος είναι ότι μας έχουν κλείσει τα σύνορα σχεδόν όλοι οι γείτονές μας. Κόστος είναι ότι έχουμε το ΝΑΤΟ να σουλατσάρει στο Αιγαίο και εξηγήστε μας τι κάνει το ΝΑΤΟ. Οι ίδιοι λέτε ότι δεν μπορεί να ασκήσει πολιτική αποτροπής. Άρα γιατί το φέραμε το ΝΑΤΟ και μάλιστα δυτικά των ελληνικών νησιών και όχι ανατολικά;

Τέλος, το κόστος φαίνεται με κάθε τρόπο στις λάσπες της Ειδομένης, σε αυτό το Νταχάου, όπως πολύ σωστά το έχει πει ένας Υπουργός και όχι στο περισπούδαστο και καταξιωμένο σημείο που ένας άλλος συνάδελφός σας χαρακτήρισε την Ειδομένη, όπως επίσης και στον Πειραιά.

Ανοίγει η τουριστική περίοδος και ούτε αυτό δεν είχατε τη στοιχειώδη μέριμνα να κάνετε, ώστε να αποτρέψουμε εικόνες, αλλά πάνω απ’ όλα την κακή κατάσταση, την υγειονομική, της διαβίωσης χιλιάδων ανθρώπων στον Πειραιά, στο μεγαλύτερο λιμάνι της χώρας.

Πάμε τώρα γι’ αυτό το σχέδιο νόμου να σας πω δύο πράγματα. Πρώτα απ’ όλα, είναι λίγο και μικρό, παρά το γεγονός ότι υπήρχε ο ν. 3907/2011 που έχει συγκεκριμένες ρυθμίσεις. Έχουμε το πλαίσιο που καλυπτόμεθα και για την οργάνωση και τη στελέχωση δομών φιλοξενίας των προσφύγων και των προσώπων που αιτούνται άσυλο, όπως επίσης και για τη λειτουργία των υπηρεσιών πρώτης υποδοχής.

Αντ’ αυτού τι έχουμε; Έχουμε ΜΚΟ σαν τα φασόλια να ξεφυτρώνουν παντού, στα σύνορα, στα νησιά, να μην ξέρουμε ποιες είναι αυτές οι ΜΚΟ. Υπάρχουν βεβαίως οι πολύ καλές, υπάρχουν αυτές που γνωρίζουμε και που κάνουν δουλειά, όπως «οι Γιατροί Χωρίς Σύνορα», οι «Γιατροί του Κόσμου», το «Χαμόγελο του Παιδιού», αλλά υπάρχουν και πάρα πολλές, των οποίων ούτε καν το όνομα δεν μπορούμε να προφέρουμε. Συστήνονται μέσα σε μία μέρα, με έδρα διάφορες ευρωπαϊκές πόλεις, χρηματοδοτούνται ποιος ξέρει από πού και έρχονται ανεξέλεγκτες, χωρίς να έχουν ενταχθεί ούτε καν σε ένα μικρό ΜΚΟ, εντός της Ελλάδος, για να κάνουν τα δικά τους παιχνίδια.

Είδαμε και τι έγινε με την παραπληροφόρηση των προσφύγων στην Ειδομένη, σε σχέση με τα Σκόπια, ότι ελάτε να βρείτε τα περάσματα. Αυτά δεν τιμούν μία χώρα που δεν μπορεί στοιχειωδώς να διασφαλίσει ούτε τα σύνορά της ούτε τίποτα.

Πάμε τώρα να δούμε το εξής: Ρωτήστε τους πρόσφυγες αν νιώθουν την αξιοπρέπεια, που ο ΣΥΡΙΖΑ –υποτίθεται- κόμιζε. Για πηγαίνετε και ρωτήστε τους!

Εν πάση περιπτώσει, με το παρόν νομοσχέδιο φαίνεται η αγωνία της Κυβέρνησης να φτιάξει ένα παραπάνω δημόσιο. Φτιάχνει γενικές γραμματείες, τις στελεχώνει κατά παρέκκλιση των κείμενων διατάξεων με αποσπάσεις, χωρίς καν τη γνώμη των υπηρεσιακών συμβουλίων.

Ακούστε τώρα! Μετονομάζει τη Γενική Γραμματεία Πληθυσμού και Κοινωνικής Συνοχής σε Γενική Γραμματεία Μεταναστευτικής Πολιτικής. Καλά μέχρι εδώ. Όμως, τι την θέλετε την άλλη γραμματεία, τη Γενική Γραμματεία Υποδοχής μέσα στο ίδιο Υπουργείο με μία Διεύθυνση; Γιατί δεν την εντάσσετε στην αρχική Γενική Γραμματεία; Μήπως θέλετε και άλλον έναν γενικό γραμματέα να διορίσετε; Πόσους πια συγγενείς έχετε; Και ο Καρανίκας και ο ράπερ κ.λπ.! Δεν τέλειωσαν αυτοί οι συγγενείς;

**ΒΑΣΙΛΙΚΗ ΚΑΤΡΙΒΑΝΟΥ:** Δεν βαρεθήκατε πια;

**ΓΕΩΡΓΙΟΣ ΑΜΥΡΑΣ:** Έχουμε και άλλη γενική γραμματεία! Προσέξτε: Στο Υπουργείο Οικονομίας συστήνεται νέα Ειδική Γραμματεία με νέες θέσεις για τη διαχείριση των πόρων ενός ταμείου, του Ταμείου Ασύλου. Γιατί νέα Γραμματεία; Γιατί δεν την εντάσσετε στις υπηρεσίες του Υπουργείου Οικονομικών; Η απάντηση νομίζω είναι αυθόρμητη. Διότι προφανώς θέλετε και εντός αυτού του ευαίσθητου ζητήματος να βολέψετε κόσμο ή τουλάχιστον αυτή είναι η δική μου εκτίμηση.

Προχωράμε παρακάτω. Η αδιαφάνεια είναι ένα μεγάλο θέμα αυτού του σχεδίου νόμου. Υπάρχει σύντμηση προθεσμιών. Να το δεχθούμε. Να δεχθούμε ότι τα πράγματα πρέπει να γίνουν γρήγορα, παρά το γεγονός ότι έναν χρόνο ξέρετε και παρακολουθείτε την κατάσταση.

Όμως, για ποιο λόγο αυτές οι διαδικασίες με προμήθειες τύπου κοντέινερ, για παράδειγμα, δεν θα ανεβαίνουν στην «Διαύγεια»; Για ποιο λόγο; Εξηγήστε μου. Μήπως θα έχουμε υπερβάσεις στα κόστη; Μήπως η χώρα την πατήσει, όπως και με τους λυόμενους οικισμούς, που παρήγγειλε ο κ. Σπίρτζης σε υπερδιπλάσια τιμή από την αγορά; Έχουν βγει αυτά. Εν πάση περιπτώσει, εάν κάνω λάθος σε αυτό, παρακαλώ, διευκρινίστε μου το εξής: Με τι; Με λιμουζίνα μεταφέρουν τους λυόμενους οικισμούς; Ένα εκατομμύριο ευρώ για την μεταφορά των κοντέινερς;

Υπάρχει και κάτι ακόμα. Η προχειρότητα της νομοθέτησής σας είναι συγκλονιστική. Στο άρθρο 47 λέτε για την ευαλώτητα. Τι είναι η ευαλώτητα; Είναι νέος όρος; Μιλάτε για το ευάλωτο;

Πάμε σε κάτι πιο ουσιαστικό. Προσέξτε τώρα: Η εξουσιοδότηση της εξουσιοδότησης. Στο άρθρο 7 παράγραφο 8, διαβάζουμε ότι με υπουργική απόφαση θα καθοριστούν οι προϋποθέσεις για υπαγωγή αλλοδαπών και ανιθαγενών σε καθεστώς προσωρινής προστασίας. Με την ίδια υπουργική απόφαση –προσέξτε, κύριοι συνάδελφοι!- θα ρυθμιστούν τα θέματα εφαρμογής των προεδρικών διαταγμάτων, που επίσης θα εκδοθούν κατ’ εξουσιοδότηση του νόμου. Η εξουσιοδότηση της εξουσιοδότησης! Είναι αυτό καλή νομοθέτηση; Δεν το νομίζω. Δεν τιμά ούτε το Κοινοβούλιο ούτε τους Βουλευτές.

Επίσης, θέλω να προσθέσω κάτι, που το είπε και ο εισηγητής μας, ο κ. Φωτήλας. Με τα ευρωπαϊκά κονδύλια τι γίνεται; Έχουμε ή δεν έχουμε απορροφήσει έστω και ένα ευρώ; Πείτε μας πόσα χρήματα, από ποιο ταμείο και με ποια διαδικασία. Και αν όχι, δεν έχουμε απορροφήσει, ενώ είναι και κάθονται τα χρήματα, ποιος ευθύνεται γι’ αυτό; Ποιος θα λογοδοτήσει;

Επίσης, θα ήθελα να προσθέσω και κάτι άλλο: Όταν αποφασίζεις να κάνεις εξωτερική πολιτική ερήμην των συμμάχων σου, θα τους βρίσκεις μπροστά σου. Όταν προσπαθείς να κάνεις μόνο στα λόγια πολιτική στήριξης των προσφύγων και αφήνεις ανεξέλεγκτες ΜΚΟ και τον οποιονδήποτε να αλωνίζει στη χώρα σου και να ρυθμίζει εκείνος ως ένα βαθμό τις εξελίξεις, τότε είσαι υπόλογος. Πρέπει να δώσεις απαντήσεις.

Κυρίες και κύριοι συνάδελφοι, λυπάμαι που δεν είναι εδώ ο κ. Μουζάλας. Θα ήθελα να του πω ότι δεν είναι καλά ενημερωμένος. Είπε ότι μέχρι το Μάρτιο, κανένα κόμμα –λέει- δεν ασχολούταν με το προσφυγικό. Πού το είδε αυτό; Και ανακοινώσεις στείλαμε και επιστολές έχουμε στείλει και ερωτήσεις στον Κοινοβουλευτικό Έλεγχο έχουμε καταθέσει, αλλά προφανώς ο κ. Μουζάλας ήταν απασχολημένος με άλλα πράγματα.

Ειρήσθω εν παρόδω, να μας πείτε γιατί περιμένατε έναν χρόνο για να ασχοληθείτε επιτέλους με τη δημιουργία ενός στοιχειώδους μηχανισμού εντός της κρατικής μηχανής για την προσφυγική πολιτική; Είναι αλήθεια ή όχι ότι όλους αυτούς τους μήνες το υποτιθέμενο όσον αφορά την αρμοδιότητα Υπουργείο Μεταναστευτικής Πολιτικής είχε δώδεκα ή δεκαπέντε υπαλλήλους; Ότι δεν είχε πόρους; Ότι δεν είχε αρμοδιότητες;

Και έρχεστε τώρα, να ενσωματώσουμε, να προσαρμόσουμε την ευρωπαϊκή οδηγία για τα θέματα τα προσφυγικά και του ασύλου στην ελληνική νομοθεσία και «τρένο» από πίσω ό,τι τσαπατσοδουλειά έχετε σκεφτεί. Αρκεί να φτιάξετε μία νέα δημόσια δομή, που να έχει χίλιες πεντακόσιες προσλήψεις, που να έχει συμβάσεις, που να έχει προμήθειες, οι οποίες να μην περνούν από την κανονική διαδικασία. Και έτσι λύσατε το πρόβλημα.

Λοιπόν, εμείς θεωρούμε ότι έχετε πλήρως αποτύχει στο προσφυγικό. Είστε υπόλογοι έναντι και των Ελλήνων και των μεταναστών και των προσφύγων και των Ευρωπαίων και κάποια στιγμή πρέπει επιτέλους να αναλάβετε τις ευθύνες σας.

Μία καλή ίσως κίνηση θα ήταν να αποφασίσετε ότι χρειάζεστε μία άλλη πολιτική, σε συνεννόηση, βεβαίως, με το Συμβούλιο των Πολιτικών Αρχηγών και με τα υπόλοιπα κοινοβουλευτικά κόμματα.

Κυρίες και κύριοι συνάδελφοι, εμείς θα παρακολουθούμε τις εξελίξεις. Δεν θα το αφήσουμε έτσι και περιμένουμε κάποιες απαντήσεις από τον κ. Μουζάλα. Ελπίζω ο κ. Φλαμπουράρης να του τα μεταφέρει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «1974 – Αποκατάσταση της Δημοκρατίας», που οργανώνει το Ίδρυμα της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Ζωγράφου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Χατζησάββας έχει τον λόγο για επτά λεπτά.

**ΧΡΗΣΤΟΣ ΧΑΤΖΗΣΑΒΒΑΣ:** Να ξεκινήσω με κάτι που είπε ο Υπουργός, ότι δεν είπε κανένα κόμμα για αύξηση μεταναστευτικών ροών και προσφύγων πριν τον Μάιο. Είναι ο κ. Φλαμπουράρης εδώ, βέβαια, δεν είναι ο κ. Μουζάλας.

Είδατε τι γίνεται, όταν μιλάει η Χρυσή Αυγή και εσείς φεύγετε έξω; Θα τα είχαμε αποφύγει αυτά. Θα μας είχατε ακούσει και για τους αριθμούς και για τα hot spots και για τα προβλήματα με τις ΜΚΟ και δεν θα είχαμε φτάσει σε αυτό το σημείο τώρα.

Καλά, τώρα, για τη Νέα Δημοκρατία έχω βαρεθεί σε κάθε νομοσχέδιο να λέω τα ίδια και τα ίδια. Ακούω κάτι αγωνιώδη ερωτήματα του στιλ: «Μα καλά, αυτή είναι η Αριστερά; Αυτά θα κάνει η Αριστερά;». Ναι, αυτά κάνει η Αριστερά. Τι περιμένατε, κύριε Κικίλια; Περιμένατε κάτι περισσότερο; Αυτή είναι η Αριστερά.

Στα χαρτιά τα διεθνή και στις ομιλίες των στελεχών του ΣΥΡΙΖΑ και του Πρωθυπουργού ο όρος που χρησιμοποιείται είναι το «illegal immigrant», δηλαδή «παράνομος μετανάστης». Παράνομος; Λαθρομετανάστης; Ξέρετε, αυτός ο όρος αναφέρεται στον τρόπο μετανάστευσης. Δεν αναφέρεται στο άτομο. Οπότε θα πρέπει να το ξεπεράσετε αυτό, να ξεκολλήσετε. Γιατί δημιουργούνται κάποια προβλήματα.

Παραδείγματος χάριν, τώρα το νομοσχέδιο λέει εδώ: «Οργάνωση και λειτουργία της Υπηρεσίας Ασύλου για παροχές, για προστασία, για δωρεάν νομική προστασία, ιατροφαρμακευτική περίθαλψη κ.λπ. προσφύγων». Όχι μεταναστών; Έγινε αυτός ο διαχωρισμός; Δηλαδή, σε κάποια κέντρα φιλοξενίας, που έχουν διαχωριστεί οι πρόσφυγες και οι μετανάστες, αυτές οι παροχές θα είναι μόνο για τους πρόσφυγες; Δηλαδή για το 30% των Σύριων; Δεν θα είναι για τους υπόλοιπους;

Κι αν κάποιος σας πρότεινε εκεί, έστω και μετά «των προσφύγων», να προσθέταμε ένα «και Ελλήνων»; Τι αντιδράσεις θα υπήρχαν, άραγε; Εγώ είμαι σίγουρος ποιες θα ήταν οι αντιδράσεις.

Έκοψαν, λοιπόν, μερίδες σε συσσίτια από Έλληνες, άπορους, αναπήρους και αναξιοπαθούντες, αλλά και από αλλοδαπούς που είχαν έρθει με το πρωτύτερο καθεστώς και δεν είχαν χαρακτηριστεί ως πρόσφυγες. Και δεν μπορούσε να λειτουργήσει έτσι αυτός ο τρόπος με τον οποίο μπορούν να δίνουν στους νέους αλλοδαπούς την ονομασία «πρόσφυγες» και να τιμολογηθεί καλύτερα ο γελοίος ανθρωπισμός σας.

Θεωρεί δεδομένο, πλέον, και υποχρέωση του ελληνικού κράτους ο έποικος μουσουλμάνος σουνίτης ότι θα του παρέχουμε δωρεάν ιατροφαρμακευτική περίθαλψη, στέγη, φως, διαδίκτυο, τροφή, όταν αυτά δεν τα έχει δεδομένα, εννοείται, όχι ο άνεργος Έλληνας, αλλά ούτε καν ο Έλληνας που εργάζεται.

Άκουσα, επίσης, να λένε από τον ΣΥΡΙΖΑ ότι δεν έφεραν αυτοί τους λαθρομετανάστες στην Ελλάδα. Εντάξει, δεν κάνατε κάποιο τουριστικό γραφείο, να φέρνετε λαθρομετανάστες, αλλά κάτι προσκλήσεις τουριστικές τις στείλατε με ανακοινώσεις και πριν γίνετε Κυβέρνηση και μετά.

Τώρα, φτάσαμε σε γελοιότητες. Εγώ τα βλέπω εκεί στο Κιλκίς. Μαλώνουν ποιος θα πάρει άδειες για καντίνες για να πάει να στήσει εκεί στους καταυλισμούς. Τώρα λάβαμε ένα e-mail, ότι μαλώνουν τα τουριστικά γραφεία με το ΚΤΕΛ για το άρθρο 80 που θα τους δώσει τη δυνατότητα να τους μεταφέρουν. Αυτά είναι γελοία, αλλά δυστυχώς δεν μπορούμε να γελάσουμε, γιατί η κατάσταση είναι πολύ θλιβερή.

Όλα αυτά δημιουργήθηκαν, γιατί η Αραβική Άνοιξη, που όλοι δήθεν οι προοδευτικοί καλωσορίσατε, οδήγησε σε αυτή τη ροή μουσουλμάνων εποίκων προς την Ευρώπη και ειδικότερα στην Ελλάδα. Λέω «έποικοι», γιατί πλέον δεν είναι ροές. Έρχονται και μένουν εδώ. Εγκαθίστανται εδώ. Θα μείνουν εδώ, τέλος πάντων.

Έχει ενδιαφέρον να δούμε ότι στην Αίγυπτο και στη Λιβύη, που πέτυχε περίπου το πραξικόπημα των Αδελφών Μουσουλμάνων και η Αραβική Άνοιξη, δεν είχαμε τέτοια προβλήματα. Στη Συρία, όμως, το παιχνίδι των συμμάχων χάλασε. Δεν μπόρεσαν να διώξουν τον Άσαντ, οπότε και πέρασαν σε δεύτερη βαθμίδα εμφυλίου, θα λέγαμε. Αυτό δημιούργησε μεγάλες ροές μεταναστών. Εμφανίστηκαν πρόσφυγες από τη Συρία τελικά εμφανίστηκαν όμως και από το Αφγανιστάν, από το Ιράκ, το Πακιστάν, από εβδομήντα χώρες ακόμα, κόλλησαν μαζί με αυτούς και έφτιαξαν το τόσο βολικό θεατρικό έργο, καπιταλιστικής σκηνοθεσίας εκατό τοις εκατό, που λέγεται «προσφυγικές ροές και περήφανοι πλήρως τηλεοπτικά καλυπτόμενοι και αδρά αμειβόμενοι φιλάνθρωποι».

Είναι πλέον ξεκάθαρο ότι υπάρχουν πάρα πολλά άτομα, τα οποία πρωτοστατούν υπέρ των μη κυβερνητικών οργανώσεων, που είναι μέλη ή ιδιοκτήτες μη κυβερνητικών οργανώσεων και ετοιμάζουν δουλειά με ατελείωτα κονδύλια για τα παραμάγαζά τους. Κοινό μυστικό είναι ότι οι μη κυβερνητικές οργανώσεις στην Ελλάδα είναι εξέλιξη του πεπερασμένου πολιτικά διορισμού στο δημόσιο υπαλλήλων. Πλέον διορίζουμε ελεύθερους επαγγελματίες, δηλαδή φτιάχνουμε ελεύθερους επαγγελματίες, οι οποίοι χρηματοδοτούνται αποκλειστικά από το δημόσιο, ίσως όχι από την Ελλάδα, αλλά από διεθνείς φορείς, την Ευρωπαϊκή Ένωση.

Τώρα, το πώς είναι συμβατό οι έμποροι πολέμου της Ευρωπαϊκής Ένωσης και της Αμερικής να δίνουν χρήματα σε μη κυβερνητικές οργανώσεις, για να διαχειριστούν μεταναστευτικές ροές που οι ίδιοι δημιούργησαν με τις βόμβες τους, μόνο με μια διαπίστωση κομπλεξισμού, τύψεων ή απλά μεθόδευσης και εξαγοράς αριστερών συνειδήσεων, με καλό τάισμα, μπορεί ίσως να εξηγηθεί.

Το γιατί επιλέγουν οι μεταναστευτικές ροές να περάσουν από την Ελλάδα, να διακινδυνεύσουν τα παιδιά τους στη θάλασσα, όταν υπάρχουν χερσαία σύνορα, το έχουμε πει εκατό φορές. Έχουμε το πρόβλημα τώρα με τα ασυνόδευτα. Διάβαζα ότι στη Σουηδία χίλια παιδιά ψάχνουν να βρουν οικογένειες και επιδοτούνται κάποιοι για να τους φιλοξενήσουν.

Θα ήταν όμως περίεργο, αν δεν ξέραμε με ποιους έχουμε να κάνουμε. Να μιλήσω για τον ΣΥΡΙΖΑ και για τους Ανεξάρτητους Έλληνες. Όλα, όμως, τα υπόλοιπα κόμματα, που ψηφίσατε κάποιους νόμους πριν, δημιουργήσατε ένα πολύ φιλόξενο περιβάλλον με νόμους, όπως ήταν της ιθαγένειας σε παιδιά που αναγκαστικά θα κρατήσουν και τους γονείς τους, με τα τζαμιά. Με δηλώσεις, τώρα περί αφομοίωσης των εποίκων μουσουλμάνων και την ένταξη των παιδιών τους στα σχολεία, βλέπουμε να συνεχίζεται αυτό το πράγμα. Υπήρχε δηλαδή μια μεθόδευση. Επίσης, βλέπουμε να εξαντλείται όλη η ευαισθησία της Αριστεράς για την αθεΐα μόνο για τους χριστιανούς. Για τους μουσουλμάνους σάς βλέπω να θέλετε να έχουν δικαιώματα, να μπορούν να λειτουργήσουν. Δεν πρέπει να ξεχνάμε ότι η Νέα Δημοκρατία είχε προτείνει στρατόπεδα για κέντρα φιλοξενίας λαθρομεταναστών, με το πρότυπο του Παρανεστίου, της Κορίνθου, της Αμυγδαλέζας κτλ.

Να πω δυο λόγια για το θέμα της Ειδομένης. Διότι τα ακούμε από την τηλεόραση, αλλά μοιράζουν εικοσάευρα εκεί τα κανάλια για να δημιουργήσουν κάποιες καταστάσεις. Ξέρετε, επειδή είναι και εντελώς άχρηστοι αυτοί οι δημοσιογράφοι, πλην του ότι κολλούν μερικά αντιχρυσαυγίτικα ένσημα, δεν μπορούν να σας μεταφέρουν την πραγματικότητα.

Έγινε μια επίθεση στην Ειδομένη στους αστυνομικούς πριν από τρεις, τέσσερις μέρες. Ξέρετε γιατί έγινε η επίθεση; Είχε πληροφορίες η Αστυνομία ότι υπήρχε κάποιος που υποκινούσε εξεγέρσεις. Μόλις πήγαν να πάρουν αυτόν τον κάποιον, αυτή τη γυναίκα, επετέθησαν διακόσια, τριακόσια άτομα σε ένα περιπολικό. Την πήραν τη γυναίκα και σταματούν εκεί οι κάμερες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε δέκα δευτερόλεπτα, κύριε Πρόεδρε.

Ξέρετε τι έγινε μετά; Ξαναπήγε αυτή η γυναίκα με άλλους πεντακόσιους για να πάρουν την τσάντα της, που είχαν ξεχάσει μέσα στο περιπολικό. Τι είχε δηλαδή μέσα η τσάντα αυτής της κυρίας της λευκής, που κινούσε αυτές τις καταστάσεις;

Όλοι αυτοί οι νόμοι, οι οποίοι απαγορεύουν την αντίδραση, την αντίθεση έχουν ψηφιστεί και από τη Νέα Δημοκρατία. Αυτό δεν πρέπει να το ξεχνάμε. Θα πρέπει να δούμε τι λένε οι αστυνομικοί εκεί και να μην αναλωνόμαστε στο αν είμαι εγώ στα συνέδρια της ΠΟΑΣΥ ο ναζί Βουλευτής. Τα είχαν πει τα προβλήματα που υπάρχουν. Εκατόν πενήντα αστυνομικοί μέσα σε δέκα πέντε χιλιάδες, και να δεχθούν εντολή να επέμβουν δεν μπορούν να επέμβουν. Θα έχουμε χειρότερα πράγματα.

Στην Ειδομένη οι κάτοικοι αύριο θα πάνε να κλείσουν τους δρόμους εισόδου στο χωριό. Το ξέρετε αυτό; Θα περιχαρακωθούν. Θα κλείσουν τους δρόμους για να μην μπαίνουν. Δεν αντέχουν άλλο. Είναι σαράντα, πενήντα άτομα. Καλά είναι. Τους πήραν μέσα πενήντα, εκατό άτομα, τους έβαλαν έκαναν μπάνιο. Μετά όμως πήγαν χίλιοι, χίλιοι πεντακόσιοι. Δεν μπορούν να διαχειριστούν αυτό το πράγμα.

Εγώ καλώ τον κόσμο να αντιδράσει με κάθε νόμιμο μέσο στον ισλαμικό εποικισμό. Το ελληνικό φιλότιμο και, κυρίως, την χριστιανική ανεκτικότητα σε γυναικόπαιδα, το φονταμενταλιστικό Ισλάμ δεν θα τα δείξει απέναντι στα δικά μας παιδιά. Ας μας πουν εθνικιστές. Ας μας πουν γραφικούς χριστιανούς. Ας μας πουν φασίστες. Ας φωνάζουν ότι από τον φασισμό και τον εθνικισμό κινδυνεύει η κοινωνία μας. Όλοι όμως ξέρουμε πολύ καλά ότι η κοινωνία και το έθνος μας κινδυνεύει πάντα και μόνο από τους δειλούς και από τους γενίτσαρους.

Ευχαριστώ πολύ.

(Χειροκροτήματα από την πτέρυγα της Χρυσής Αυγή)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Λοβέρδος για επτά λεπτά.

**ΑΝΔΡΕΑΣ ΛΟΒΕΡΔΟΣ:** Επτά έως δώδεκα λεπτά, κύριε Πρόεδρε. Μάλλον, επτά με τάση προς δέκα.

Κυρίες και κύριοι, κακώς ερεθίστηκα ακούγοντας τον κ. Μουζάλα να λέει στην Αίθουσα αυτή στην ομιλία του πως τα κόμματα της Αντιπολίτευσης από τον Μάρτιο άρχισαν να κάνουν κριτική στην Κυβέρνηση για την αύξηση των ροών και για τη μαύρη τρύπα που άνοιξε η Κυβέρνηση ΣΥΡΙΖΑ-ΑΝΕΛ στο προσφυγικό-μεταναστευτικό με το που ανέλαβε τη διακυβέρνηση του τόπου. Κακώς ερεθίστηκα με το ψέμα του, διότι ξέχασα ότι σήμερα είναι 1η Απριλίου, ότι σήμερα είναι η γιορτή σας, κύριοι της Κυβέρνησης. Και για να είμαστε και ευγενείς, παρ’ όλη την κριτική μας: Χρόνια πολλά! Να μας ζήσετε!

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Να σας κεράσουμε.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ Επικρατείας, αφού τυχαίνει να είστε εδώ και αφού τυχαίνει για κάποια λεπτά να λείπει ο αρμόδιος Υπουργός, πείτε μου, σας παρακαλώ, πόσα χρήματα έχετε για να εφαρμόσετε την υπάρχουσα νομοθεσία περί προσφυγικού-μεταναστευτικού ή και την καινούργια, που θα ψηφίσει η Βουλή σε λίγες ώρες; Ποιος είναι ο προϋπολογισμός σας;

Μάθαμε από τον κ. Στουρνάρα ότι πέρσι, κυρίες και κύριοι Βουλευτές, το κόστος για την Ελληνική Δημοκρατία από τη διαχείριση του προσφυγικού-μεταναστευτικού, όπως το καταντήσατε, ήταν 0,4% του Ακαθάριστου Εγχωρίου Προϊόντος, δηλαδή εφτακόσια εκατομμύρια ευρώ.

Κυρίες και κύριοι Βουλευτές, εφτακόσια πενήντα εκατομμύρια ευρώ είναι το Πρόγραμμα Δημοσίων Επενδύσεων συνολικώς. Εφτακόσια εκατομμύρια ευρώ σας κόστισε πέρυσι η διαχείριση αυτού του προβλήματος;

Κύριε Υπουργέ, είστε σε θέση να μας το διευκρινίσετε αυτό; Διότι αν δεν είστε σε θέση, δεν έχει νόημα να συνεχιστεί η διαδικασία χωρίς τον Αναπληρωτή Υπουργό. Είστε σε θέση να μου απαντήσετε τώρα; Πόσο κοστίζει αυτό το σχέδιο νόμου; Το Γενικό Λογιστήριο έχει έκθεση και δεν μπορεί να το υπολογίσει.

Κύριε Πρόεδρε, σας παρακαλώ να έρθει ο αρμόδιος Υπουργός. Συνεδριάζουμε για δικό του θέμα και δεν είναι. Πού είναι;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, να ειδοποιηθεί ο κύριος Υπουργός.

**ΑΝΔΡΕΑΣ ΛΟΒΕΡΔΟΣ:** Εγώ δεν θα συνεχίσω, κύριε Πρόεδρε. Χρειάζεται η Αίθουσα τον αρμόδιο Υπουργό. Να που τίθεται κι ένα θέμα που τον χρειαζόμαστε να μας διευκρινίζει.

Συνάδελφοι, γιατί επιμένω; Γιατί τον Νοέμβριο, όταν με υποδειγματική αντιπολιτευτική στάση του ζητήσαμε να έρθει και ήρθε, τον ρωτήσαμε: «Πόσο κάνει, κύριε Υπουργέ, αυτό;» και μας είπε: «Δεν ξέρω». Τα θυμάστε; Η Τράπεζα της Ελλάδος μάς λέει για εφτακόσια και μιλάμε σε έναν λαό που έχει δυσκολίες και ορισμένες φορές ανυπέρβλητες.

Λοιπόν, σε αυτό, που υπηρετεί ένα πρόβλημα μεγάλο, η Ελληνική Δημοκρατία με πόσο χρήματα θα συμβάλει στη διαρρύθμισή του και τι από αυτά θα πάρουμε από την Ευρωπαϊκή Ένωση; Δεν αναφέρομαι στις μη κυβερνητικές οργανώσεις, αναφέρομαι στην Ελληνική Δημοκρατία.

Εγώ, κύριε Πρόεδρε, δεν ξέρω άμα μετράτε τον χρόνο, αλλά πραγματικά θέτω ένα ερώτημα που απαιτώ την απάντησή του και οπωσδήποτε, εν πάση περιπτώσει, αν εμένα δεν με σέβεται ο κύριος Υπουργός, να απαντήσει...

**ΠΡΟΕΔΡΕΥΩΝ (Γεώργιος Βαρεμένος):** Θα απαντήσει ο κ. Φλαμπουράρης.

**ΑΝΔΡΕΑΣ ΛΟΒΕΡΔΟΣ:** Θα το απαντήσετε, κύριε Υπουργέ;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Ναι, θα απαντήσω.

**ΑΝΔΡΕΑΣ ΛΟΒΕΡΔΟΣ:** Παρακαλώ, αν ο Πρόεδρος το επιτρέπει.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Κύριε Λοβέρδο, πρέπει να γνωρίζετε ότι σχεδόν όλος ο προϋπολογισμός, ο οποίος αναφέρεται μέσα σε αυτό το νομοσχέδιο, δηλαδή…

**ΑΝΔΡΕΑΣ ΛΟΒΕΡΔΟΣ:** Πόσος είναι, δηλαδή;

**ΓΕΩΡΓΙΟΣ ΑΜΥΡΑΣ:** Εκατόν σαράντα πέντε εκατομμύρια.

**ΑΝΔΡΕΑΣ ΛΟΒΕΡΔΟΣ:** Εκατόν είκοσι λέγανε χθες.

**ΒΑΣΙΛΕΙΟΣ ΚΙΚΙΛΙΑΣ:** Εκατόν δεκατρία.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Και όλες οι αρμοδιότητες οι οποίες απαιτούνται, για να μπορέσει πραγματικά να αντιμετωπιστεί με σχετική ή με πλήρη επιτυχία το θέμα της προσφυγικής ροής και αποκατάστασης της δικαιοσύνης και όλων των συναφών προβλημάτων τα οποία έχουν σχέση με το προσφυγικό, είναι στη διαχειριστική αρχή η οποία έχει συσταθεί και προσπαθεί να αλλάξει το περιεχόμενο που υπήρχε το 2014 σε σχέση με τα εξακόσια εκατομμύρια, τα οποία προβλέπονται από την Ευρώπη, και να τα εντάξει στις ανάγκες οι οποίες υπάρχουν τώρα.

Διότι, οι ανάγκες που έχουν σχέση πρώτον με τη μεταφορά, δεύτερον με το φαγητό, τρίτον με τη διαμόρφωση των Ανοιχτών Κέντρων Φιλοξενίας, τέταρτον με τα hot spots και ό,τι έχει σχέση με αυτά, καλύπτονται από τα κονδύλια τα …

**ΑΝΔΡΕΑΣ ΛΟΒΕΡΔΟΣ:** Ποια κονδύλια;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Σας λέω ότι υπάρχει μια καθυστέρηση, διότι, όπως ξέρετε, υπάρχει τρομακτικά μεγάλη γραφειοκρατική λειτουργία, ώσπου να παρθούν…

**ΒΑΣΙΛΕΙΟΣ ΚΙΚΙΛΙΑΣ:** Χρειάζονται δεκαπέντε μήνες για μια διαχειριστική αρχή;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Έτσι είναι, το έχω ζήσει. Η διαχειριστική αρχή…

**ΒΑΣΙΛΕΙΟΣ ΚΙΚΙΛΙΑΣ:** Διαλύσατε το Δημοσίας Τάξεως και δεκαπέντε μήνες περιμένουμε!

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Κικίλια. Δεν αφήνετε την μπάλα για ριμπάουντ σήμερα.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Να τελειώσω και θα απαντήσετε σε αυτό. Η διαχειριστική αρχή έχει οργανωθεί από τον Αύγουστο του 2015. Έχουμε πάρει αρκετά λεφτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Πότε συγκροτήθηκε, όχι πότε θεσμοθετήθηκε, κύριε Υπουργέ!

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Για παράδειγμα, τα πλοία τα οποία ενοικιάστηκαν…

**ΔΗΜΗΤΡΙΟΣ ΚΥΡΙΑΖΙΔΗΣ:** Δεκέμβριο τη συγκροτήσατε.

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Να συνεχίσω. Λέω, λοιπόν, ότι μόλις γίνει η αλλαγή στο περιεχόμενο των δράσεων που υπήρχε στα 700 εκατομμύρια για το 2015, που υπήρχε πριν από το 2014, θα μπορούμε σχεδόν όλα τα λεφτά τα οποία περιλαμβάνονται σε αυτόν τον προϋπολογισμό, που αυτή τη στιγμή δεν μπορώ να πω πόσα είναι, θα μπορούμε να τα πάρουμε από τα ευρωπαϊκά κονδύλια.

**ΒΑΣΙΛΕΙΟΣ ΚΙΚΙΛΙΑΣ:** Θα σας πω εγώ, κύριε Υπουργέ: ούτε ένα ευρώ!

**ΠΡΟΕΔΡΕΥΩΝ (Γεώργιος Βαρεμένος):** Θα τα πείτε, όταν θα έχετε τον λόγο, κύριε Κικίλια.

**ΒΑΣΙΛΕΙΟΣ ΚΙΚΙΛΙΑΣ:** Η διαχειριστική αρχή είναι στον αέρα!

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κύριε Λοβέρδο, συνεχίστε.

**ΒΑΣΙΛΕΙΟΣ ΚΙΚΙΛΙΑΣ:** Δεκαπέντε μήνες ούτε ένα ευρώ!

**ΒΑΣΙΛΙΚΗ ΚΑΤΡΙΒΑΝΟΥ:** Τι μας λέτε; Πρόταση έχετε κάνει;

**ΒΑΣΙΛΕΙΟΣ ΚΙΚΙΛΙΑΣ:** Επί δεκαπέντε μήνες ούτε ένα ευρώ η διαχειριστική αρχή. Και τα πληρώνει ο Έλληνας φορολογούμενος!

**ΠΡΟΕΔΡΕΥΩΝ (Γεώργιος Βαρεμένος):** Όχι διάλογο έτσι.

(Θόρυβος στην Αίθουσα)

Κύριε Κικίλια, δεν έχετε τον λόγο.

Συνεχίστε, κύριε Λοβέρδο.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Μπορώ να σας φέρω μέχρι το απόγευμα όλον τον κατάλογο των χρημάτων, που έχουν απορροφηθεί, έχουν αναληφθεί από την τράπεζα και από τα κονδύλια.

**ΒΑΣΙΛΕΙΟΣ ΚΙΚΙΛΙΑΣ:** Εδώ θα είμαι.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Όμως, υπάρχουν και αυτά που περιμένουμε, για παράδειγμα αυτά που σχετίζονται με το φαγητό, που τα καλύπτει η Ευρωπαϊκή Ένωση, δηλαδή την τροφοδοσία των προσφύγων. Τα καλύπτει. Έχουμε υποβάλει μέσω της διαχειριστικής αρχής τα κονδύλια. Όπως ξέρετε, πρέπει να υποβάλεις πρώτα τα κονδύλια.

**ΒΑΣΙΛΕΙΟΣ ΚΙΚΙΛΙΑΣ:** Κύριε Υπουργέ, δεν έχετε τη διαχειριστική αρχή. Τώρα τη θεσμοθετείτε.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Περιμένετε να ακούσετε. Πώς δεν την έχουμε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, σας παρακαλώ!

**ΒΑΣΙΛΕΙΟΣ ΚΙΚΙΛΙΑΣ:** Κύριε Υπουργέ, δεν έχετε διαχειριστική αρχή. Μην κοροϊδευόμαστε εδώ μέσα! Τι έχετε υποβάλει; Δεν έχετε τώρα!

**ΠΡΟΕΔΡΕΥΩΝ (Γεώργιος Βαρεμένος):** Ποιος κοροϊδεύει;

**ΒΑΣΙΛΕΙΟΣ ΚΙΚΙΛΙΑΣ:** Δεν υπάρχει, δεν έχετε διαχειριστική αρχή

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, δεν έχετε τον λόγο!

Τελειώσατε, κύριε Υπουργέ;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Υπήρχε διαχειριστική αρχή, την οποία αλλάζουμε τώρα.

**ΒΑΣΙΛΕΙΟΣ ΚΙΚΙΛΙΑΣ:** Την φέρνετε τώρα, μετά από δεκαπέντε μήνες. Μην λέτε άλλα αντί άλλων!

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, δεν έχετε τον λόγο!

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Όπως ξέρετε, η διαχειριστική αρχή είχε διαμορφωθεί από τον Αύγουστο του 2015.

Τώρα η πρόταση που γίνεται σε αυτό το σχέδιο νόμου είναι η διαχειριστική αρχή να περάσει από το Υπουργείο Εσωτερικών, όπου υπαγόταν, στο Υπουργείο Οικονομίας και Ανάπτυξης, ούτως ώστε να γίνει υπεύθυνος ο Αναπληρωτής Υπουργός, ο οποίος έχει σχέση με τα ευρωπαϊκά κονδύλια, για να μπορεί πιο εύκολα -επειδή γνωρίζει όλες τις διαδικασίες- να υποβάλει όλα τα αιτήματα και να παίρνουμε τα λεφτά.

**ΒΑΣΙΛΕΙΟΣ ΚΙΚΙΛΙΑΣ:** Φέρνετε εδώ ένα νομοσχέδιο μετά από δεκαπέντε μήνες…

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Αυτό έχει γίνει. Δεν είναι σωστό ότι δεν υπήρχε. Υπήρχε διαχειριστική αρχή.

**ΒΑΣΙΛΕΙΟΣ ΚΙΚΙΛΙΑΣ:** Μην τον εκθέτετε τον άνθρωπο. Μην λέτε άλλα αντί άλλων!

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Μα, το ξέρει ο κύριος…

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, μην κάνετε διάλογο με τον κ. Κικίλια!

**ΒΑΣΙΛΕΙΟΣ ΚΙΚΙΛΙΑΣ:** Από το Υπουργείο Εσωτερικών στο Αμύνης, από το Αμύνηςστο Εσωτερικών, από το Εσωτερικών στο Ανάπτυξης! Τι να κάνουμε τώρα;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Δεν μιλάτε για διαχειριστική αρχή. Η διαχειριστική αρχή υπήρχε και ήταν στο Υπουργείο Εσωτερικών και λειτουργούσε. Δεν είναι δυνατόν να μιλάτε έτσι!

**ΒΑΣΙΛΕΙΟΣ ΚΙΚΙΛΙΑΣ:** Ε, καλά, εντάξει.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κύριε Λοβέρδο, συνεχίστε.

**ΑΝΔΡΕΑΣ ΛΟΒΕΡΔΟΣ:** Τι γνωρίζετε, εάν δεν απατάσθε, είναι η απάντηση. Διότι, εάν ρωτούσαν εμένα, κύριε Υπουργέ της Επικρατείας, όταν ήμουν Υπουργός, πόσο κάνει αυτό το οποίο εισάγεται στη Βουλή, θα έλεγα: «Τόσο κάνει, τόσα χρήματα από τον προϋπολογισμό, τόσα από ενωσιακά κονδύλια». Θα ήμουν σαφής.

Εσείς χρειαστήκατε πάρα πολλά λεπτά, για να μας πείτε κάτι, το οποίο εγώ δεν κατάλαβα. Όμως, εν πάση περιπτώσει, από αυτό που είπατε συγκρατώ ότι το απόγευμα θα φέρετε πλήρη κατάλογο. Αυτό με καλύπτει.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Όχι ότι δεν καταλάβατε. Δεν συμφωνείτε. Άλλο δεν καταλάβατε, άλλο δεν συμφωνείτε.

**ΑΝΔΡΕΑΣ ΛΟΒΕΡΔΟΣ:** Δεν κατάλαβα. Και αυτό το οποίο χρειαζόμαστε –σας το λέω τώρα με ειλικρίνεια- είναι ο κατάλογος που υπόσχεστε. Αυτό είναι καθαρό, διότι θα έχουμε έναν πίνακα, για να μπορούμε να ξέρουμε τι ψηφίζει η Εθνική Αντιπροσωπεία.

Δεν είμαστε λεπτολόγοι, κυρίες και κύριοι Βουλευτές. Η ουσία των θεμάτων είναι και εκεί και μάλιστα για ένα θέμα για το οποίο πριν από είκοσι περίπου μέρες –ίσως και λίγο παραπάνω- το Υπουργείο Εθνικής Αμύνης έφερε διατάξεις για μη διαγωνισμούς…

**ΔΗΜΗΤΡΙΟΣ ΚΥΡΙΑΖΙΔΗΣ:** Κατά παρέκκλιση.

**ΑΝΔΡΕΑΣ ΛΟΒΕΡΔΟΣ:** …κατά παρέκκλιση κάθε κείμενης διάταξης, σχετικά με τις προμήθειες των hot spots. Του είπαμε του κ. Βίτσα –που μόλις ήρθε- «γιατί, κύριε Υπουργέ, αποδέχεστε τέτοια ευθύνη; Υπάρχουν οι πρόχειροι διαγωνισμοί». Του υπέδειξα και άρθρο, κάνοντας μΙα συνεπή αντιπολίτευση. Μου είπε «όχι» και μου υπογράμμισε ότι η ρύθμισή του στοχεύει στην ενίσχυση της εντοπιότητας. Τρεις Βουλευτές του ΣΥΡΙΖΑ χθες κατέθεσαν ερώτηση στον κ. Καμμένο, λέγοντας ότι παραβιάζει την εντοπιότητα.

Κυρίες και κύριοι Βουλευτές, μας κοροϊδεύουν στα ίσια, όμως! Στα ίσια μας κοροϊδεύουν! Και είχαν το θράσος να μιλάνε και για αδιαφάνεια τις περασμένες μέρες. Μας κοροϊδεύουν στα ίσια και ενισχύουν τους θεσμούς αδιαφάνειας με το άρθρο 74 παράγραφος 1 του παρόντος σχεδίου νόμου, που πάλι, συνάδελφοι, είναι κατά παρέκκλιση και κατά παρέκκλιση και κατά παρέκκλιση κ.λπ..

Και μιας και αναφέρθηκα σε άρθρα, δείτε λίγο το άρθρο 7 παράγραφοι 2 και 17, διότι έχουμε δυνατότητα τροποποίησης νόμου –παίδες, νόμου!- με προεδρικό διάταγμα! Τι είναι ο κύριος πίσω και η κυρία; Ένας να είναι δικηγόρος, θα σας το πει: Νόμος δεν τροποποιείται με διάταγμα! Έναν δικηγόρο να είχατε, θα σας το έλεγε.

Για να κλείσω…

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε, παρακαλώ, πήγε 13.30΄.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με συγχωρείτε, στα τρία λεπτά έγινε μια συζήτηση απαραίτητη για το Σώμα.

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

**ΑΝΔΡΕΑΣ ΛΟΒΕΡΔΟΣ:** Να προσθέσω, μιας και είδα την κ. Κανέλλη, τη συζήτηση που είχαμε προχθές για τα καύσιμα στις Ένοπλες Δυνάμεις, όπου μας έλεγε ότι δεν είχαμε εκπρόσωπο και έφερα το ΦΕΚ που είχαμε; Εκμεταλλεύτηκε την άγνοια που είχαμε τόσοι Βουλευτές εδώ επί ενός θέματος πρακτικού και έλεγε ψέματα! Είχαμε εκπρόσωπο και έλεγε ψέματα! Είχαμε εκπρόσωπο! Δεν έχουμε ίσως για αυτούς τους τελευταίους δύο μήνες.

**ΛΙΑΝΑ ΚΑΝΕΛΛΗ:** Από το 2008 δεν έχουμε!

**ΑΝΔΡΕΑΣ ΛΟΒΕΡΔΟΣ:** Ωραία –εμείς συμπληρώνουμε-, αν δεν έχουμε και για αυτούς τους δύο μήνες, που δεν το ξέρω και αυτό, θα αλλάξει, θα πάρετε πίσω τη διάταξη για την προμήθεια στα καύσιμα; Αλλάξατε τη νομοθεσία είκοσι ενός ετών, για να φέρετε μια αδιαφανή διαδικασία. Τέτοιοι είστε! Μόνο στα λόγια πείσατε τον κόσμο και τον κοροϊδέψατε, αλλά ο πολιτικός κρίνεται από τις πράξεις του.

**ΠΡΟΕΔΡΕΥΩΝ (Γεώργιος Βαρεμένος):** Βάλτε τελεία!

**ΑΝΔΡΕΑΣ ΛΟΒΕΡΔΟΣ:** Είναι οι πράξεις του, δεν είναι τα λόγια του.

**ΠΡΟΕΔΡΕΥΩΝ (Γεώργιος Βαρεμένος):** Βάλτε τελεία!

**ΑΝΔΡΕΑΣ ΛΟΒΕΡΔΟΣ:** Και τώρα, επειδή άκουσα μια ομιλήτρια από τον ΣΥΡΙΖΑ, την κ. Βάκη, να μιλάει για ντροπές, για απάνθρωπες συμπεριφορές προηγούμενων κυβερνήσεων, κυρίες και κύριοι Βουλευτές, αυτό το θέμα, το θέμα της ανθρωπιάς δεν συμφέρει την Κυβέρνηση να το θίγει. Είναι οι εικόνες της Ειδομένης, είναι οι εικόνες των ανθρώπων που γίνονται θύματα εκβιασμών και εκμετάλλευσης σε όλη την Ελλάδα, στην Πλατεία Βικτωρίας εδώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, βάλτε μια τελεία, σας παρακαλώ πολύ!

**ΑΝΔΡΕΑΣ ΛΟΒΕΡΔΟΣ:** Τώρα τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Παίρνουμε υπ’ όψιν την υποχρέωσή σας…

**ΑΝΔΡΕΑΣ ΛΟΒΕΡΔΟΣ:** Είναι εικόνες που δεν σας χρησιμεύει να τις ανακαλείτε στο μυαλό μας με λόγια επιθετικά αυτού του επιπέδου.

Ανθρωπιστής δεν είναι αυτός ο οποίος κάνει μια προσπάθεια και υπάρχει και κάποια απώλεια ή κάποια δυσκολία λόγω της συγκυρίας και της δυσκολίας του προβλήματος. Αυτός πρέπει να κατηγορηθεί για έλλειψη ανθρωπισμού; Υπάρχουν κατά τη διαχείριση των πραγμάτων ατυχήματα. Είναι, όμως, ανθρωπιστής αυτός που για να καλύψει τις ιδεοληψίες του καφενείου και για να έχει τάχα μου αριστερά επιχειρήματα μέσα στο καφενείο, αφήνει να πνίγεται ο κόσμος κατά εκατοντάδες; Έχετε ανθρωπισμό; Κοιτάξτε λίγο την κατάσταση στο Αιγαίο, για να δείτε αν έχετε ανθρωπισμό. Εμείς έχουμε συνειδητοποιήσει…

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, σας παρακαλώ πολύ, βάλτε μια τελεία! Σεβαστείτε τους επόμενους ομιλητές οι οποίοι έχουν και αυτοί δικαίωμα να μιλήσουν.

**ΑΝΔΡΕΑΣ ΛΟΒΕΡΔΟΣ:** Αφού με περιορίζει ο Πρόεδρος σε μια συζήτηση εξ ορισμού περιορισμένη, βρίσκει το κουράγιο να μου κάνει, όπως και χθες, έτσι και σήμερα, υποδείξεις τήρησης του χρόνου.

**ΠΡΟΕΔΡΕΥΩΝ (Γεώργιος Βαρεμένος):** Δεν έχω το δικαίωμα να το κάνω; Υπάρχουν πατρίκιοι και πληβείοι;

**ΑΝΔΡΕΑΣ ΛΟΒΕΡΔΟΣ:** Είναι μια συζήτηση η οποία, αγαπητέ Πρόεδρε, έγινε με έλλειψη λόγων και είναι και με περιορισμένο χαρακτήρα και θέλετε να μην μιλήσω!

**ΠΡΟΕΔΡΕΥΩΝ (Γεώργιος Βαρεμένος):** Οι επόμενοι ομιλητές, δηλαδή, τι να κάνουν; Να ακούν εσάς;

**ΑΝΔΡΕΑΣ ΛΟΒΕΡΔΟΣ:** Κύριε Μουζάλα -εγώ τον παρακάμπτω γιατί φωνάζει- μου φέρνετε τις υπουργικές αποφάσεις που είχατε έτοιμες, αυτές τις δύο, τρεις κανονιστικές, που μας είπατε χθες;

Μας είπατε «κατεπειγόντως». Σας είπαμε ότι κατεπειγόντως χωρίς κάποιες από τις δεκάδες κανονιστικές πράξεις έτοιμες είναι ψέμα, είναι ντρίπλα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο!

**ΑΝΔΡΕΑΣ ΛΟΒΕΡΔΟΣ:** Είπατε ότι έχετε κάποιες έτοιμες. Γιατί δεν μας τις δίνετε; Εν πάση περιπτώσει, για να μην αντιδικώ με το Προεδρείο…

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο! Σας παρακαλώ! Σεβαστείτε και το Προεδρείο και τον εαυτό σας.

**ΑΝΔΡΕΑΣ ΛΟΒΕΡΔΟΣ:** Τον εαυτό μου τον σέβομαι πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Εάν τον σέβεστε, τελειώστε.

**ΑΝΔΡΕΑΣ ΛΟΒΕΡΔΟΣ:** Εσείς δεν σέβεστε τον εαυτό σας και ατομικά και συλλογικά.

**ΠΡΟΕΔΡΕΥΩΝ (Γεώργιος Βαρεμένος):** Σοβαρολογείτε;

**ΑΝΔΡΕΑΣ ΛΟΒΕΡΔΟΣ:** Βεβαίως. Και όσο επιμένετε, θα σοβαρολογώ και περισσότερο.

**ΠΡΟΕΔΡΕΥΩΝ (Γεώργιος Βαρεμένος):** Τι κάνετε;

**ΑΝΔΡΕΑΣ ΛΟΒΕΡΔΟΣ:** Κλείνω, λοιπόν, κυρίες και κύριοι συνάδελφοι, με μία φράση.

**ΠΡΟΕΔΡΕΥΩΝ (Γεώργιος Βαρεμένος):** Αγνοείτε το Προεδρείο με αυτόν τον τρόπο; Με ποιο δικαίωμα;

**ΑΝΔΡΕΑΣ ΛΟΒΕΡΔΟΣ:** Έχουμε χώρα που δεν έχει κυβέρνηση και διοίκηση που δεν έχει πολιτική εποπτεία. Χώρα χωρίς κυβέρνηση και διοίκηση χωρίς πολιτική εποπτεία τόσο μεγάλα θέματα δεν μπορεί να τα αντιμετωπίσει.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εγώ κατανοώ ότι για επικοινωνιακούς λόγους υπάρχει μια διαδικασία η οποία λέει: «Ξεκινάω από το σπίτι μου, έχω πέντε πράγματα που πρέπει να τα πω οπωσδήποτε. Ισχύουν, δεν ισχύουν δεν έχει σημασία». Για να γίνω τι; Αυτό είναι το βασικό θέμα.

Δεύτερον, κύριε Λοβέρδο, να είμαστε καθαροί. Τολμάτε να μιλάτε για πνιγμούς στο Αιγαίο; Κυβέρνηση ήσασταν όταν έγινε το Φαρμακονήσι. Τολμάτε…

**ΑΝΔΡΕΑΣ ΛΟΒΕΡΔΟΣ:** Το ρεπορτάζ το λέει. Πολλαπλασιάστηκαν επί των ημερών σας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Τολμάτε;

**ΑΝΔΡΕΑΣ ΛΟΒΕΡΔΟΣ:** Βεβαίως. Τέρμα τα ψέματα!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Τολμάτε τη μάχη που δίνει το Λιμενικό κάθε μέρα και σώζει χιλιάδες ανθρώπους να τη φέρνετε εσείς εδώ ως μία μάχη…

**ΑΝΔΡΕΑΣ ΛΟΒΕΡΔΟΣ:** Αρκετά!

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, δεν έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Μου απευθύνεται.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Σας απευθύνομαι όχι για την ανακρίβεια.

**ΑΝΔΡΕΑΣ ΛΟΒΕΡΔΟΣ:** Μεγάλωσε η μύτη σας!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Πάμε, όμως, τώρα στο τρίτο θέμα της εντοπιότητας. Είστε εκπληκτικός, γιατί είστε και νομικός!

**ΑΝΔΡΕΑΣ ΛΟΒΕΡΔΟΣ:** Πείτε για την εντοπιότητα, στον κ. Σεβαστάκη!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εδώ ήσασταν εσείς και μου λέτε αυτά που είπατε: «Μην κάνετε πρόχειρους διαγωνισμούς» κ.λπ.. Και σας είπα: «Το κρατάω για την απίθανη περίπτωση». Μπορείτε να μου πείτε μία περίπτωση που δεν έγινε διαγωνισμός; Όχι, δεν μπορείτε να μου πείτε, γιατί έγιναν παντού διαγωνισμοί.

Δεύτερον, όταν γίνεται διαγωνισμός ξέρετε ότι υπάρχει Επιτροπή Ανταγωνισμού; Το ξέρετε. Αν, λοιπόν, ορίσω μια τέτοια διαδικασία, δεν θα έρθει η Επιτροπή Ανταγωνισμού για να μου πει «αποκλείεις τους μεν» ή «αποκλείεις τους δε»; Ξέρετε ότι η εντολή ήταν να υπάρχει εντοπιότητα.

**ΔΗΜΗΤΡΙΟΣ ΚΥΡΙΑΖΙΔΗΣ:** Ποιος διαγωνισμός έγινε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ποιος διαγωνισμός έγινε;

**ΔΗΜΗΤΡΙΟΣ ΚΥΡΙΑΖΙΔΗΣ:** Ας φέρνατε τους διαγωνισμούς εδώ. Γιατί δεν τους φέρατε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Βεβαίως να τους φέρουμε. Οι περισσότεροι έχουν αναρτηθεί. Τι λέτε τώρα; Μπείτε στη «ΔΙΑΥΓΕΙΑ» να τους δείτε.

**ΔΗΜΗΤΡΙΟΣ ΚΥΡΙΑΖΙΔΗΣ:** Για πόσο, κύριε Υπουργέ; Σε δέκα λεπτά είχαν εξαφανιστεί.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κυριαζίδη, παρακαλώ!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Πού τα είδατε αυτά; Εσείς το φέρνετε μια από δω και μια από εκεί, τη μια έχουν γίνει διαγωνισμοί, την άλλη έχουν εξαφανιστεί ή έχασε κάποιος τον διαγωνισμό.

Πώς έγινε απευθείας ανάθεση -που θα μπορούσα να το κάνω για να βοηθήσω την εντοπιότητα- και συγχρόνως να γίνεται και διαγωνισμός;

Εγώ πρέπει να σας πω ότι για τη συγκεκριμένη περίπτωση, που είναι η περίπτωση των Ιωαννίνων, για να μιλάμε με καθαρά λόγια, είπα –και μάλιστα είναι εντολή- πως αυτός ο διαγωνισμός θα ισχύσει για έναν μήνα, γιατί ακριβώς η προετοιμασία των επαγγελματιών των Ιωαννίνων δεν ήταν η κατάλληλη. Και το ξέρουν και οι ίδιοι. Μίλησα και με τον Πρόεδρο του Επιμελητηρίου, μίλησα και με τον δήμαρχο, μίλησα και με τον κ. Καχριμάνη, ώστε να ισχύσει…

**ΒΑΣΙΛΕΙΟΣ ΚΙΚΙΛΙΑΣ:** Τα στοιχεία που έχουμε αντίκεινται σε αυτό που λέει ο κύριος Υπουργός.

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ:** Για τα στοιχεία λέω, κύριε Πρόεδρε. Θέλω τον λόγο μόλις τελειώσει ο κύριος Υπουργός.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα τα πείτε και θα σας σας απαντήσω.

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε τον λόγο, κύριε Κικίλια.

**ΒΑΣΙΛΕΙΟΣ ΚΙΚΙΛΙΑΣ:** Δεν θα τα πω; Τι λέτε; Για τα οικονομικά του κόσμου; Αλήθεια μου λέτε; Για τα δημόσια οικονομικά δεν θα πω; Μα, τι λέτε τώρα;

**ΠΡΟΕΔΡΕΥΩΝ (Γεώργιος Βαρεμένος):** Όταν πάρετε τον λόγο, θα τα πείτε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Είπα εγώ να μην τα πείτε;

**ΒΑΣΙΛΕΙΟΣ ΚΙΚΙΛΙΑΣ:** Ο κύριος Πρόεδρος λέει να μην τα πω.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι μόνο να τα πείτε, αλλά και να τα φέρετε, γιατί γίνεται μια πολύ μεγάλη προσπάθεια να εξυπηρετηθούν δύο πράγματα: και η σίτιση και η εντοπιότητα.

**ΒΑΣΙΛΕΙΟΣ ΚΙΚΙΛΙΑΣ:** Για να δούμε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Δεν το καταφέρνουμε πάντα. Δίνουμε συγκεκριμένες εντολές. Δεν μπορεί όμως αυτό να γίνει επιχείρημα σε σχέση με τον ίδιο τον νόμο. Μην τρελαθούμε τελείως!

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Ο κ. Δανέλλης έχει τον λόγο.

**ΒΑΣΙΛΕΙΟΣ ΚΙΚΙΛΙΑΣ:** Κύριε Πρόεδρε, με συγχωρείτε πάρα πολύ, αλλά θέλω τον λόγο, διότι εδώ τίθεται ένα θέμα…

**ΠΡΟΕΔΡΕΥΩΝ (Γεώργιος Βαρεμένος):** Κατά ποία διαδικασία;

**ΒΑΣΙΛΕΙΟΣ ΚΙΚΙΛΙΑΣ:** Κατά ποία διαδικασία;

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, πείτε μου.

**ΒΑΣΙΛΕΙΟΣ ΚΙΚΙΛΙΑΣ:** Κατά τη διαδικασία της ενημέρωσης του ελληνικού λαού γι’ αυτά τα οποία λέει ο κύριος Υπουργός όσον αφορά τους διαγωνισμούς.

**ΠΡΟΕΔΡΕΥΩΝ (Γεώργιος Βαρεμένος):** Σοβαρά;

**ΒΑΣΙΛΕΙΟΣ ΚΙΚΙΛΙΑΣ:** Πολύ σοβαρά! Αν θέλετε, να με φιμώσετε και να μην με αφήσετε να πω τα στοιχεία τα οποία έχω.

**ΠΡΟΕΔΡΕΥΩΝ (Γεώργιος Βαρεμένος):** Αυτή η διαδικασία ισχύει στο Κοινοβούλιο;

**ΒΑΣΙΛΕΙΟΣ ΚΙΚΙΛΙΑΣ:** Αν πιστεύετε ότι δεν πρέπει να ακούσουν τα στοιχεία που έχω…

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Κικίλια.

**ΒΑΣΙΛΕΙΟΣ ΚΙΚΙΛΙΑΣ:** Γιατί εδώ υπάρχει διαγωνισμός που βγήκε στη «ΔΙΑΥΓΕΙΑ» για μία ημέρα, από τις 10 Μαρτίου μέχρι τις 11 Μαρτίου 2016, όταν η εγγυητική επιστολή από την τράπεζα χρειάζεται τρεις μέρες για να βγει.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, καθίστε.

**ΒΑΣΙΛΕΙΟΣ ΚΙΚΙΛΙΑΣ:** Μη μας κοροϊδεύετε, λοιπόν!

**ΠΡΟΕΔΡΕΥΩΝ (Γεώργιος Βαρεμένος):** Σε ποιον απευθύνεστε;

**ΒΑΣΙΛΕΙΟΣ ΚΙΚΙΛΙΑΣ:** Εγώ σας λέω, κύριε, ότι υπάρχει στα χέρια μου ένας διαγωνισμός, που έχει βγει στη «ΔΙΑΥΓΕΙΑ» για μία ημέρα, μεταξύ 10 και 11 Μαρτίου, όταν η εγγυητική επιστολή από την τράπεζα χρειάζεται τρεις μέρες.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, κατά ποία διαδικασία μιλάτε τώρα;

**ΒΑΣΙΛΕΙΟΣ ΚΙΚΙΛΙΑΣ:** Αυτό, κύριε Υπουργέ, δεν λέγεται διαγωνισμός, λέγεται κάτι άλλο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δανέλλη, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ:** Θα σας καταθέσω τα στοιχεία για να τα δείτε και εσείς ο ίδιος. Μην παίρνετε εσείς την ευθύνη.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Να μου τα καταθέσετε…

**ΒΑΣΙΛΕΙΟΣ ΚΙΚΙΛΙΑΣ:** Θα σας τα καταθέσω, βεβαίως.

Σας ξαναλέω ότι η τράπεζα χρειάζεται τρεις ημέρες για να βγάλει εγγυητική επιστολή κι ο διαγωνισμός ήταν της μίας ημέρας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Να μου τα καταθέσετε, γιατί ξέρετε πάρα πολύ καλά ότι η διαδικασία έγινε από τα Γενικά Επιτελεία και πρέπει να κατανοείτε ότι αυτή τη στιγμή κατηγορείτε τα Γενικά Επιτελεία.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, σας παρακαλώ.

**ΒΑΣΙΛΕΙΟΣ ΚΙΚΙΛΙΑΣ:** Εγώ κατηγορώ τα Γενικά Επιτελεία;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εγώ τα κατηγορώ;

**ΒΑΣΙΛΕΙΟΣ ΚΙΚΙΛΙΑΣ:** Τα καταθέτω για τα Πρακτικά, κύριε Πρόεδρε, για του λόγου το αληθές. Γιατί όταν μιλάμε εδώ μέσα, πρέπει να προσέχουμε τι λέμε.

(Στο σημείο αυτό ο Βουλευτής κ. Βασίλειος Κικίλιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τέσσερις εκπαιδευτικοί συνοδοί από το Γενικό Λύκειο Βροντάδου Χίου και από το Γενικό Λύκειο Αγίου Κήρυκου Ικαρίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δανέλλης για επτά λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το προσφυγικό-μεταναστευτικό δεν μας προέκυψε χθες. Όμως, η Κυβέρνηση επέλεξε σταθερά να κλείνει τα μάτια, ξορκίζοντάς το για αρκετό διάστημα, αντί υπεύθυνα και σοβαρά να το αντιμετωπίσει.

Το δόγμα της χώρας transit, δυστυχώς βόλευε μεν, όμως πολύ γρήγορα αποδείχτηκε χίμαιρα. Οι αποφάσεις της Συνόδου Κορυφής για τη διαχείριση της προσφυγικής κρίσης ελήφθησαν στις 14 και 22 Σεπτεμβρίου 2015 και από τον περασμένο Οκτώβριο ακόμα είχαμε δεσμευτεί για τη δημιουργία πενήντα χιλιάδων θέσεων φιλοξενίας. Υπήρχαν διαθέσιμοι ευρωπαϊκοί πόροι, υπήρχε χρόνος για να γίνουν όλα ορθολογικά, με σχεδιασμό και κυρίως με διαφάνεια, τηρώντας τη νομιμότητα.

Διαβάζοντας το νομοσχέδιο, βλέπουμε ότι απαιτείται ένας πρωτοφανής αριθμός νομιμοποιητικών κανονιστικών πράξεων, πενήντα έξι στον αριθμό. Σε τι χρονικό ορίζοντα θα υλοποιηθούν, ώστε το κατεπείγον του νομοσχεδίου να έχει νόημα; Όταν δεν σχεδιάζεις εγκαίρως, οδηγείσαι σε προχειρότητες, σε λάθη, αλλά και σε αυξημένα κόστη, εκτός βεβαίως και αν επιδίωξη είναι η δημιουργία ενός καθεστώτος αδιαφάνειας, που θα βόλευε για αναθέσεις έργων σε «ημετέρους», ανεξέλεγκτες προσλήψεις εκτός ΑΣΕΠ.

Πριν μου πείτε ότι «κιτρινίζω», σας θυμίζω ότι αρχίζει να γίνεται έξη η υπέρβαση της κείμενης νομοθεσίας ανάθεσης έργων και προμηθειών, χωρίς να νοιάζεστε αν τηρούνται ούτε τα στοιχειώδη προσχήματα και όχι μόνο με πρόσχημα το κατεπείγον του προσφυγικού-μεταναστευτικού.

Σας θυμίζω επίσης ότι παραμονές Ολυμπιακών, τότε, πολύ σωστά καταγγέλλαμε μαζί την κυβέρνηση για μεθοδεύσεις της τελευταίας στιγμής, αφού με πρόσχημα το κατεπείγον οδηγηθήκαμε σε «πάρτι» εκατοντάδων εκατομμυρίων ευρώ, τα οποία ακόμη να ξεφορτώσουμε από την καμπούρα μας.

Δεδομένου του επείγοντος και της κλιμακούμενης πίεσης των μεταναστευτικών-προσφυγικών ροών, θα μπορούσατε να προβλέψετε ειδικές δομές στις υπηρεσίες και στους οργανισμούς που εμπλέκονται, ώστε για τα έργα, τις προμήθειες και τις προσλήψεις που θα εξυπηρετήσουν αυτό τον σχεδιασμό, να διασφαλίζεται μια διαδικασία-εξπρές, που όμως παράλληλα θα διασφαλίζει με διαφάνεια και έλεγχο το δημόσιο συμφέρον.

Ενώ η εμπειρία μας λέει ότι πρέπει να απλοποιούμε τις διαδικασίες, να μαζέψουμε το πολυδαίδαλο των δομών και υπηρεσιών που εμπλέκονται, γιατί το σύστημα καταφανώς πονάει στην ασυνεννοησία και στον συντονισμό, φτιάχνετε νέες δομές, κάνοντάς το ακόμα πιο πολύπλοκο και λαβυρινθώδες. Ποιο είναι το κόστος αυτού του λαβυρίνθου; Δεν μπορείτε να μας το πείτε. Η Έκθεση του Γενικού Λογιστηρίου του Κράτους είναι ασαφής -έχει ειπωθεί ξανά- όσο ασαφής είναι δηλαδή και η αποτελεσματικότητα της χαοτικής δομής που στήνουμε.

Οι εκτός νομιμότητας δαπάνες, που από 1-1-2015 αναδρομικά νομιμοποιείτε, σε τι ακριβώς ύψος ανέρχονται; Σε ποιους θα κατευθυνθούν και για ποια παροχή υπηρεσιών; Δημιουργείτε κακά προηγούμενα. Αναφέρεστε παράλληλα σε οντότητες πέραν των αλληλέγγυων κάθε μορφής και των ποικιλώνυμων ΜΚΟ. Ποιους ακριβώς έχετε υπόψη σας;

Σχετικά με τις ΜΚΟ, με τις οποίες διατηρείτε μια αμφίθυμη σχέση, αντιλαμβάνομαι ότι είναι εξαιρετικά δύσκολο να χαρτογραφηθεί ο χώρος. Ωστόσο, είναι απολύτως αναγκαίο, έχουμε ηθική και πολιτική υποχρέωση προς τις οργανώσεις των οποίων τα μέλη από αλτρουισμό και ανθρώπινη ευαισθησία δίνουν το είναι τους για να φροντίσουν στοιχειωδώς τους κατατρεγμένους. Αυτούς πρέπει να προστατέψουμε, τις πραγματικές ΜΚΟ που ασχολούνται με το ζήτημα, το κύρος, την αξιοπιστία και την ευαισθησία τους από τους ποικιλώνυμους και αγνώστου προέλευσης και κινήτρων «αλληλέγγυους» -εντός πολλών εισαγωγικών η λέξη- των οποίων τα έργα και τις μέρες βλέπουμε να εξελίσσονται.

Κρούω τον κώδωνα του κινδύνου: Πρέπει να μαζέψουμε όλους όσους χειραγωγούν τους ευρισκόμενους σε απόγνωση πρόσφυγες και μετανάστες, αυτούς που θεωρούν σωστό να τους πηγαινοφέρνουν Πειραιά-Σύνταγμα, μη ξεχνώντας τις διαδρομές Χανιά-Πειραιάς-Νομική-Υπατία.

Η πραγματικότητα μάς έχει ήδη ξεπεράσει. Οι εσωτερικές αντιπαλότητες μεταξύ των διαφόρων εθνικοτήτων, δογμάτων, θρησκειών κ.λπ. έχουν φτάσει σε κρίσιμο σημείο. Τα μαχαιρώματα δίνουν και παίρνουν, χθες στη Χίο, προχθές στον Πειραιά και οπουδήποτε αλλού. Η Πολιτεία πρέπει να επιληφθεί του προβλήματος, γιατί πέραν της διατήρησης της τάξης, πέραν των ανθρωπιστικών ζητημάτων που τίθενται, δεν μπορεί αυτή να είναι μια εικόνα χώρας που φιλοξενεί τόσο κόσμο και προσπαθεί να γράψει μια ακόμη θετική χρονιά στον τουρισμό.

Κυρίες και κύριοι, το γεγονός ότι ευθύνη για την Ειδομένη, τον Πειραιά και όλα τα σημεία εγκατάστασης των προσφύγων και μεταναστών ανά την ελληνική επικράτεια έχουν η Ευρωπαϊκή Ένωση, η Τουρκία και φυσικά, οι πόλεμοι και η άφρων διεθνής πολιτική που οδήγησε εκεί, δεν μειώνει τις ευθύνες της χώρας μας και αυτό δεν πρέπει να το ξεχνούμε.

Ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ –ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε, κύριε Δανέλλη.

Ο κ. Καμμένος έχει τον λόγο. Από ό,τι βλέπω, δεν έχει έρθει.

**ΓΕΩΡΓΙΟΣ ΛΑΖΑΡΙΔΗΣ:** Σε δύο λεπτά θα είναι εδώ, κύριε Πρόεδρε. Ας προηγηθεί κάποιος άλλος, ο επόμενος ομιλητής.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει για επτά λεπτά η κ. Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε. Καλή σας μέρα!

Έχουμε ακούσει όλα τα δυσάρεστα που έχουμε καταπλακωθεί. Θα σας πω, λοιπόν, και κάτι ευχάριστο. Από τον Πειραιά και την Ειδομένη οι πρόσφυγες έφυγαν. Δεν υπάρχει σήμερα κανένας. Με πιστεύετε; Είναι πρωταπριλιάτικο αστείο! Ευχαριστώ.

Το ανέφερα αυτό, λοιπόν, γιατί σήμερα σε εκπομπή της τηλεόρασης το πρώτο πρωταπριλιάτικο αστείο το άκουσα από τον Υπουργό Οικονομικών. Είπε ότι η έμμεση φορολογία θα εφαρμοστεί από το 2018, οπότε Πρωταπριλιά είναι σήμερα, μπορούμε να λέμε ό,τι θέλουμε, δεν μπορούμε να τα παρεξηγήσουμε. Τα λέγατε και χωρίς να είναι Πρωταπριλιά. Τώρα που είναι, έχετε κάθε δικαίωμα!

Τώρα ας σοβαρευτούμε. Κυρίες και κύριοι συνάδελφοι, θα ήθελα να αφιερώσω λίγο χρόνο και να αναπτύξω τις σκέψεις μου για το παρόν νομοσχέδιο και την τελευταία μορφή που πήρε, καθώς όλον αυτόν τον καιρό εισάγονται και ψηφίζονται νομοσχέδια ως κατεπείγοντα. Όπως γνωρίζετε, όταν το νομοσχέδιο χαρακτηρισθεί ως κατεπείγον, μέσα σε δύο μόλις μέρες φτάνουμε στην ψήφισή του από την Ολομέλεια. Η διαδικασία προβλέπεται νομίμως, γιατί μπορεί πράγματι να υπάρξει μια εξαιρετικά επείγουσα ανάγκη. Έτσι, από το 1993 έως το 2009, μόλις 0,5% των νομοσχεδίων ψηφίστηκαν ως κατεπείγοντα.

Αντιθέτως, όπως αντιλαμβανόμαστε όλοι, με το τελευταίο νομοσχέδιο έχει τείνει αυτό να είναι ο κανόνας και όχι η εξαίρεση. Πολλά είναι, όπως για παράδειγμα, η ψήφιση του τελευταίου νομοσχεδίου για τη δημιουργία hot spots, ο νόμος για το αντιντόπινγκ. Η πρακτική αυτή συνιστά κατάργηση της κοινοβουλευτικής διαδικασίας. Το Γενικό Λογιστήριο του Κράτους έχει ελάχιστο χρόνο να προβεί σε ακριβή κοστολόγηση. Τα νομοσχέδια δεν περνούν από διαβούλευση και τις περισσότερες φορές παρεισφρέουν και διατάξεις άσχετες με το κατεπείγον. Όλα αυτά, λυπάμαι, αλλά δείχνουν έλλειψη δημοκρατίας.

Κύριοι, το παρόν νομοσχέδιο προβλέπει σε αρκετά σημεία να επιτρέπεται η μίσθωση ιδιωτικών ακινήτων ή ακόμα και η ανέγερση νέων κτηρίων προκειμένου για τη στελέχωση των Υπηρεσιών Ασύλου και της Αρχής Προσφυγών, άρα και τη δημιουργία των Κέντρων Υποδοχής και Ταυτοποίησης. Ενδεικτικό είναι το άρθρο 3 παράγραφος 3, το άρθρο 7 παράγραφος 6 και το άρθρο 12 παράγραφος 3.

Όμως, σας ερωτώ το εξής: Σήμερα έχουμε έναν τεράστιο αριθμό δημόσιων κτηρίων και εκτάσεων πλήρως ανεκμετάλλευτων. Για του λόγου το αληθές πρέπει να σας προσκομίσω δημοσίευμα –επιφυλάσσομαι να το φέρω- από την εφημερίδα «Η ΚΑΘΗΜΕΡΙΝΗ», το οποίο φέρει ημερομηνία προ μερικών ημερών, αλλά αμφιβάλλω αν έκτοτε έγινε τίποτα δραστικά προς το καλύτερο. Το κείμενο αναφέρει ότι πολλά ακίνητα που ανήκουν στο δημόσιο, σε ταμεία ή κληροδοτήματα, παραμένουν ανεκμετάλλευτα και βυθίζονται στην απαξίωση. Η αντικειμενική αξία των ακινήτων των ταμείων και μόνο, σύμφωνα με την αποτίμηση της τριετίας, ανέρχεται στα 679,5 εκατομμύρια ευρώ.

Κύριοι συνάδελφοι, στην Ελλάδα του 2016 συζητάμε σοβαρά να κάνουμε περικοπές στις επικουρικές, ακόμα και στις κύριες συντάξεις των ανθρώπων που δούλεψαν μια ζωή για να λάβουν σήμερα μία σύνταξη ύψους 600 ευρώ; Προσωπικά, θεωρώ ότι είναι το λιγότερο προκλητικό να αφήνουμε ορθάνοιχτη τη δυνατότητα να σκορπούν αυθαίρετα οι Υπουργοί χρήματα του ελληνικού δημοσίου για ενοικιάσεις και αγορές κτηρίων, ενώ τα ελληνικά δημόσια ακίνητα μένουν αχρησιμοποίητα.

Επομένως, θα πρέπει να ορίσετε αυστηρά ότι υποχρεωτικώς θα αξιοποιηθούν τα ακίνητα του ελληνικού δημοσίου και μόνο όταν δεν υπάρχουν δημόσια κτήρια σε μία περιοχή –αιτιολογημένα πάντοτε και με τις αντίστοιχες ευθύνες των υπογραφόντων Υπουργών- τότε να δίνεται η δυνατότητα να μισθωθούν ή να ανεγερθούν καινούργια κτήρια.

Σχετικά με την καταγραφή πολιτών τρίτων χωρών, το άρθρο 9 παράγραφος 1, αναφέρει ότι γίνεται καταχώρηση των δακτυλικών αποτυπωμάτων όσων έχουν συμπληρώσει το 14ο έτος της ηλικίας τους. Αυτό σημαίνει ότι παιδιά κάτω των 14 ετών δεν έχουν πλήρως ταυτοποιηθεί και με το δεδομένο ότι πρόσφατα στοιχεία της Europol έδειξαν ότι περίπου δέκα χιλιάδες προσφυγόπουλα έχουν εξαφανιστεί και αγνοείται η τύχη τους μετά την είσοδό τους στην Ευρώπη –θα προσκομίσουμε και δημοσίευμα- είναι απολύτως απαραίτητο να υπάρξει τρόπος απόλυτης ταυτοποίησης όλων των ανηλίκων, ώστε αν στο μέλλον βρεθεί ένα παιδί του οποίου είχαμε χάσει τα ίχνη, να μπορούμε να διαπιστώσουμε ποιο παιδί είναι ακριβώς και να μπορεί να επιστρέψει στην οικογένειά του.

Εν συνεχεία, το άρθρο 11 παράγραφος 9 αναφέρεται σε ανάθεση μέρους αρμοδιοτήτων σε ΜΚΟ, τις οποίες εξωραΐζετε για άλλη μία φορά ονομάζοντάς τες –άκουσον, άκουσον!- «φορείς της κοινωνίας των πολιτών». Εγώ δεν το καταλαβαίνω. Αυτές θα τις ορίζει ο διευθυντής, με βάση τις προδιαγραφές που θα υπάρχουν από υπουργικές αποφάσεις. Μάλιστα. Ωστόσο, δεν ορίζετε καθόλου αυστηρές προϋποθέσεις, τις οποίες θα πρέπει να πληρούν αυτές οι ΜΚΟ. Για παράδειγμα, θα πρέπει να έχουν επιδείξει ήδη μακροχρόνιο και αξιόλογο έργο, να είναι φορολογικά ενήμερες και λοιπά.

Ένα άλλο παράδειγμα είναι το εξής: Το άρθρο 14 παράγραφος 4 ορίζει ότι ο πολίτης τρίτης χώρας θα προσφύγει στο διοικητικό πρωτοδικείο, προκειμένου να αφεθεί ελεύθερος. Πολύ σωστά. Κάθε πρόσωπο που βρίσκεται εντός της ελληνικής επικράτειας δικαιούται να καταφύγει στα αρμόδια δικαστήρια. Όμως, αναρωτηθήκατε τι θα συμβεί στα διοικητικά πρωτοδικεία της Μυτιλήνης ή της Χίου, για παράδειγμα, που θα είναι επιφορτισμένα να εξετάζουν πιθανώς χιλιάδες αιτήσεις; Δεν θεωρείτε πως είναι απόλυτα αναγκαίο να υπάρξει ταυτόχρονη μέριμνα, για να διοριστούν περισσότεροι διοικητικοί δικαστές και αντίστοιχα περισσότεροι γραμματείς;

Όμως, εκτός από τα αμιγώς λειτουργικά ζητήματα, γεννιούνται και πολλά ερωτήματα για το πώς όλη η διαδικασία είναι απολύτως διαφανής σε οικονομικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Στο άρθρο 16 παράγραφος 1 ορίζεται ότι η φύλαξη των χώρων προσωρινής υποδοχής μπορεί να ανατίθεται σε ιδιωτικές εταιρείες φύλαξης.

Κύριοι, όλοι πρέπει να αντιληφθούμε ότι δεν μπορεί το παρόν νομοσχέδιο να αποτελεί μία ευκαιρία για αυθαιρεσίες. Ποιος θα αποφασίζει ποια εταιρεία σεκιούριτι θα φυλάσσει κάθε χώρο υποδοχής; Πώς θα εξασφαλίζονται οι Έλληνες πολίτες ότι αυτή δεν είναι άλλη μια προσπάθεια κατασπατάλησης του εθνικού χρήματος;

Αντιστοίχως, το άρθρο 19 δίνει τη δυνατότητα σε δήμους, νομικά πρόσωπα δημοσίου δικαίου, να ξεπερνούν όλη τη σχετική ελληνική νομοθεσία και να κάνουν απευθείας αναθέσεις συμβάσεων σε εταιρείες σίτισης, κέτερινγκ, εταιρείες ρουχισμού. Και πάλι η αιτιολόγηση γι’ αυτή την παρέκκλιση είναι η αντιμετώπιση εκτάκτων και επειγουσών αναγκών.

Όμως, επειδή πλέον η χώρα μας μόνο έκτακτες και επείγουσες ανάγκες αντιμετωπίζει, θα πρέπει κάποια στιγμή να συνειδητοποιήσουμε ότι η παραβίαση όλου του νομοθετικού πεδίου τείνει να γίνει κανόνας και όχι εξαίρεση. Αυτό δεν γίνεται αποδεκτό.

Τελειώνοντας να πω ότι με το άρθρο 22 επεκτείνονται οι ευεργετικές διατάξεις του παρόντος νομοσχεδίου σε όλους όσοι έχουν αιτηθεί να τους χορηγηθεί διεθνής προστασία τα τελευταία πέντε έτη. Δηλαδή όλοι οι αλλοδαποί κι όλοι όσοι τα τελευταία πέντε χρόνια -πριν δημιουργηθεί, δηλαδή, το παρόν μεγάλο κύμα προσφύγων από τη Συρία- κατέθεσαν αίτηση ασύλου, χωρίς κανένας να έχει πιστοποιήσει ότι όντως το δικαιούνται, θα αποκτήσουν ξαφνικά νομιμοποιητικά έγγραφα για τη χώρα.

Όπως αντιλαμβάνεστε, αυτό είναι εξαιρετικά αυθαίρετο, καθώς θα περιλαμβάνει τεράστιο αριθμό μεταναστών, όσο και απολύτως επικίνδυνο, αφού μπορεί να νομιμοποιηθεί άγνωστος αριθμός ανθρώπων και όχι προσφύγων.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μία τελεία, κυρία Μεγαλοοικονόμου, παρακαλώ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Τελειώνω, κύριε Πρόεδρε.

Επίσης, το άρθρο 22 στην παράγραφο 2 περιγράφει τα σοβαρά εγκλήματα που δεν θα πρέπει να έχει διαπράξει κάποιος, προκειμένου να μπορεί να υπαχθεί στη διάταξη. Σε αυτά θα πρέπει να προστεθούν και τα πλημμελήματα της παραβιάσεως του νόμου περί ναρκωτικών.

Ευχαριστώ πολύ, κύριε Πρόεδρε.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερα μέλη τριών νεανικών ευρωπαϊκών οργανώσεων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Μισό λεπτό, κύριε Καμμένο, δεν έχετε τον λόγο. Ο κύριος Πρόεδρος της Βουλής των Ελλήνων έχει τώρα τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Νόμιζα ότι είπατε πως έχει τον λόγο ο κύριος Πρόεδρος των Ανεξάρτητων Ελλήνων και ότι με μπερδέψατε με τον κ. Καμμένο, γι’ αυτό σηκώθηκα. Δεν άκουσα καλά.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Πρόεδρος της Βουλής των Ελλήνων έχει τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, αισθάνθηκα την ανάγκη να τοποθετηθώ, επειδή ως Υπουργός Εσωτερικών στο προηγούμενο διάστημα είχα πολύ σοβαρό μερίδιο ευθύνης για την πολιτική που ακολούθησε η κυβέρνηση τους πρώτους μήνες.

Είναι σωστό να μιλάμε πάνω σε πραγματικά στοιχεία και σε πραγματικές εκτιμήσεις, γιατί διαφορετικά –με ένα αφήγημα το οποίο έχει σαφείς αντιπολιτευτικές αιχμές και λόγους για να υπάρχει και το οποίο είναι επαναλαμβανόμενο τους τελευταίους μήνες– αυτό που γίνεται σήμερα για τη χώρα –όταν αυτό το αφήγημα ενδύεται την επίσημη εκφώνησή του από διάφορες πτέρυγες της Αντιπολίτευσης στη Βουλή– και αυτό που έχει ως αποτέλεσμα είναι να αθωώνεται συλλήβδην όλη η πολύ κακή πολιτική και της Ευρωπαϊκής Ένωσης και οι ευθύνες της Τουρκίας και όλων των άλλων παραγόντων. Διότι είναι πολυπαραγοντικό το ζήτημα των αιτίων που δημιούργησαν αυτές τις προσφυγικές ροές και που δημιούργησαν την εκτεταμένη αποσταθεροποίηση σε όλη την περιοχή.

Ήμασταν πριν από δύο εβδομάδες στην Τυνησία. Είχα πάει ιδιαίτερα διότι είναι η μόνη χώρα όπου επιβίωσε και υπήρξε Κοινοβούλιο μέσα από αυτές τις αποκαλούμενες -ας πούμε- «Αραβικές Ανοίξεις» και λοιπά. Δίπλα είναι η Λιβύη, η Αλγερία, όπου τα προβλήματα είναι παρόντα.

Η αποσταθεροποίηση σε όλη την περιοχή της Μέσης Ανατολής και της Βόρειας Αφρικής τα τελευταία χρόνια είναι πρωτοφανής και δημιούργησε αυτές τις δραματικές προσφυγικές ροές.

**ΛΙΑΝΑ ΚΑΝΕΛΛΗ:** Η προαναγγελθείσα αλλαγή της αγοράς είναι.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μάλιστα.

**ΛΙΑΝΑ ΚΑΝΕΛΛΗ:** Με είκοσι δύο χώρες που πρέπει να αλλάξουν σύνορα, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ναι. Και ξεκίνησαν και από τις πορτοκαλί, μάλιστα, και από αλλού.

**ΛΙΑΝΑ ΚΑΝΕΛΛΗ:** Το 2003!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Εντάξει, ναι!

Θέλω, όμως, να αποκτήσουμε τουλάχιστον μια κοινή βάση αναφοράς στα γεγονότα. Σας «προκαλώ», λοιπόν, ευθύτατα -και επιτρέψτε μου τη λέξη «προκαλώ», εντός εισαγωγικών, γιατί ξέρετε πως σε αυτήν την περίοδο της Βουλής, όταν τοποθετούμαι, δεν θέλω, αλλά και δεν πρέπει να υπάρχει μια αιχμηρή τοποθέτηση ειδικότερα για κόμματα κ.λπ.- να υπάρξει και να κατατεθεί οποιοδήποτε έγγραφο της Ευρωπαϊκής Ένωσης από το τέλος του 2014 μέχρι και τον Μάιο-Ιούνιο του 2015, οποιουδήποτε, είτε του κ. Αβραμόπουλου -με τον οποίο ήμασταν σε πολύ στενή επαφή και συνεργασία και ο οποίος ήταν και είναι ο Κομισάριος της μεταναστευτικής πολιτικής- είτε από οποιαδήποτε χώρα, από το οποίο να φαίνεται αυτή η αύξηση των ροών.

Σε αυτές τις αλλεπάλληλες έκτακτες συνόδους που έγιναν για πρώτη φορά ο Πρωθυπουργός κ. Τσίπρας εισήγαγε -και έγινε δεκτό μέσα από ωριμάνσεις που πέρασαν από πολλές δύσκολες φάσεις- το δόγμα του μερίσματος ευθύνης των ευρωπαϊκών χωρών για την ανάληψη ευθύνης σε σχέση με προσφυγικές ροές. Διότι μέχρι τότε το δόγμα ήταν «φρούριο», «αποτροπή». Και τώρα αναφέρομαι στην Ευρώπη συνολικά και όχι στις ελληνικές κυβερνήσεις ή την Ελλάδα.

Επαναλαμβάνω ότι από καμμία επίσημη πλευρά της Ευρωπαϊκής Ένωσης, διεθνών οργανισμών, πρεσβειών, κρατών δεν είχε επισημανθεί συνολικά -και δεν εννοώ μόνο προς τη χώρα μας- ότι θα έφτανε η εισροή σε αυτό το ποσό, πέραν μιας αύξησης η οποία είχε εκτιμηθεί και η οποία ήταν στο 70%-100%.

Μάλιστα, μπορώ να σας πω και συγκεκριμένα νούμερα: Το 2014 είχαμε εβδομήντα τέσσερις χιλιάδες εισροές και η εκτίμηση ήταν ότι θα έφτανε το νούμερο ενδεχομένως στις εκατόν είκοσι με εκατόν πενήντα χιλιάδες. Και αυτό, εάν μάλιστα έκλεινε, όπως και έκλεισε, η πύλη από Ιταλία, λόγω του προγράμματος –μην αναφέρω και την ονομασία του-, όπου εκεί πέρα υπήρξε αποτροπή. Διότι ήταν πλοία και όχι πλαστικές βάρκες. που αντιμετωπίζονταν με χτύπημα που έγινε ή που θα γινόταν στις ακτές της Λιβύης και λοιπά.

Πράγματι όλη η προετοιμασία της ελληνικής κυβέρνησης –επαναλαμβάνω σε πλήρη ταύτιση και όχι απλά σε συνεννόηση- με τις αρχές της Ευρωπαϊκής Ένωσης ήταν γι’ αυτό το ύψος των ροών. Και γι’ αυτό ο Υπουργός αναφέρθηκε προηγούμενα –και υπήρξαν αντιδράσεις από κάτω, από συναδέλφους, οι οποίοι είμαι σίγουρος ότι δεν ξέρουν τα δεδομένα και θα παρακαλούσα να τα μελετήσουν- στο ότι όλη η προετοιμασία ήταν γι’ αυτού του τύπου τις ροές, οι οποίες προφανώς θα αντιμετωπίζονταν μέσα από τα προαναχωρησιακά κέντρα και τα άλλα. Έτσι, υπήρξε η πολιτική η οποία ασκήθηκε.

Από πουθενά δεν φαινόταν αυτό το τρομακτικό νούμερο που προέκυψε από το τέλος Ιουνίου, αρχές Ιουλίου και μετά. Θα με ρωτήσετε :«Πώς προέκυψε αυτό;». Και βεβαίως δεν είχε ακουστεί και εδώ μέσα. Παρακαλώ να έρθει οποιοδήποτε Πρακτικό, που να λέει ότι θα πάμε σε οκταπλασιασμό, δεκαπλασιασμό ή εξαπλασιασμό των ροών! Και σωστά δεν υπήρχε! Από πού προέκυψε;

Έγιναν κάποια γεγονότα, συνάδελφοι, τα οποία είναι δυνατόν να μην τα θυμόμαστε; Πότε κατελήφθη το Χαλέπι και η Παλμύρα; Τα έχετε ξεχάσει; Πότε κόπηκαν οι οδοί που οδήγησαν πέραν αυτών που πήγαιναν στην Ιορδανία και τον Λίβανο; Και μιλάμε για τέσσερα εκατομμύρια και δύο εκατομμύρια αντιστοίχως προσφυγικές ροές την εξαετία, που έχουν συσσωρευθεί! Πότε δημιουργήθηκαν οι νέες προσφυγικές ροές; Ταυτόχρονα υπήρξαν και τα προβλήματα της μη οικονομικής υποστήριξης σε στρατόπεδα μέσα στην Τουρκία -που ήταν τα 2,2 εκατομμύρια-, ενώ παράλληλα υπήρξε και μείωση των δαπανών, των ενισχύσεων και της στηρίξεως στα στρατόπεδα της Ιορδανίας.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Όμως, επαναλαμβάνω ότι το κυριότερο αίτιο ήταν αυτό που έπαθε ολόκληρη η αστική τάξη της Συρίας –οι μεσαίοι και όχι μόνο, αλλά και οι ανώτεροι- και κομμάτια από το Ιράκ, λόγω της επέλασης του ISIS. Ή θέλετε να μιλήσουμε τώρα για τις ευθύνες της Ευρωπαϊκής Ένωσης; Μένει απ’ έξω η Ευρωπαϊκή Ένωση;

Η επέλαση του ISIS γινόταν με όπλα που έπεφταν από τον ουρανό; Ήταν θέματα στρατηγικής, αποσταθεροποίησης της περιοχής μας. Και πολύ σωστά η ελληνική κυβέρνηση άρχισε τότε να ενεργοποιεί τα τρίγωνα των εξωτερικών σχέσεων με Λίβανο, με Αίγυπτο, με Κύπρο, με Ισραήλ, διότι η γεωστρατηγική σημασία πια των εντάσεων και των αντιπαραθέσεων περνούσε στην περιοχή μας, περνούσε από δίπλα μας και πήγαινε σε εκείνη την περιοχή. Kαι δημιουργήθηκαν αυτές οι τεράστιες ροές και η ασφυξία, με κόσμο που έφευγε.

Δείτε τον χάρτη των στρατιωτικών επιχειρήσεων πώς ήταν τον Δεκέμβρη, τον Γενάρη, τον Μάρτιο, τον Μάιο, τις σκηνές που έρχονταν στη Δύση, που ξαφνικά ανακάλυψαν πώς έκοβαν κεφάλια και πώς θα ήταν εισαγόμενη η τρομοκρατία. Την αύξηση των τρομοκρατικών χτυπημάτων, πρώτα απ’ όλα εκεί, με απίστευτα θύματα και δευτερευόντως με μεγάλα θύματα και εκτεταμένα σε μητροπόλεις της Ευρώπης. Πότε συνέβησαν αυτά; Είναι η πολιτική των «ανοικτών θυρών» του ΣΥΡΙΖΑ; Μα, με συγχωρείτε!

Γι’ αυτό σας λέω ότι φτάσαμε πια σε ένα σημείο που έχουν γίνει εδώ και προ ημερησίας διατάξεως συζητήσεις και τόσες συσκέψεις και διασκέψεις και έχουν παρθεί αποφάσεις. Ελάτε να υπάρξει αντιπαράθεση πάνω στα δεδομένα του νομοσχεδίου, ενδεχομένως. Άκουσα εχθές στις επιτροπές ότι υπήρξαν εύστοχες παρατηρήσεις από ορισμένες πλευρές, προκειμένου να δούμε, να βελτιωθούν, να αλλάξουν πράγματα, να δούμε τις «γκρίζες ζώνες» της συμφωνίας που έχει επιτευχθεί, που ανοίγει δρόμους, αλλά συνεχίζει να έχει «γκρίζες ζώνες». Ελάτε να μιλήσουμε για αυτά.

Επανέρχεται από Βήματος της Βουλής το αφήγημα ότι φταίει η ελληνική Κυβέρνηση και οι ιδεοληψίες της Αριστεράς, που από εβδομήντα χιλιάδες φθάσαμε στις οκτακόσιες σαράντα επτά χιλιάδες προσφυγικών ροών στην Ευρώπη; Είναι εκτός τόπου και χρόνου. Επιτρέψτε μου! Και γι’ αυτό είπα ότι δεν έχω καμμία διάθεση.

Θα μπορούσαμε για ώρες να μιλάμε, το γνωρίζετε, με στοιχεία, με Πρακτικά, με αποφάσεις, μέχρι να γίνει δεκτή η στρατηγική του μερίσματος ευθυνών για τις ευρωπαϊκές χώρες, η οποία απέτυχε στην εφαρμογή της, διότι δεν έγινε υποχρεωτική και το γνωρίζετε πολύ καλά. Του βγήκε η ψυχή του Τσίπρα! Και το ξέρετε αυτό. Και υπήρξε στήριξη από τα κόμματα τα ευρωπαϊκά που έχουν τις αναφορές τους μέσα σε αυτή την Αίθουσα, διότι ήταν άλλη η στρατηγική της Ευρωπαϊκής Ένωσης και το γνωρίζετε. Γιατί δεν εφαρμόστηκε, σαν πρώτη βαλβίδα εκτόνωσης, η πολιτική των εκατόν εξήντα έξι χιλιάδων, που αποφασίστηκε τον Σεπτέμβριο και να είναι υποχρεωτική και για τις χώρες του Βίσεγκραντ και λοιπά;

Ελάτε να μιλήσουμε γι’ αυτά και να διαμορφωθεί ένα μέτωπο όχι εθνικό ούτε εθνικιστικό, αλλά ένα μέτωπο λογικής στην αντιμετώπιση αυτού του καίριου ζητήματος, που –επαναλαμβάνω- έρχεται από το μέλλον, δεν είναι του παρελθόντος. Ούτε κλείνει με μια Ευρώπη φρούριο, που, ενδεχομένως, πρέπει να ετοιμαστεί να υποδεχθεί εκατομμύρια μεταναστών –εγώ λέω πολύ περισσότερα απ’ αυτά που είπε ο κ. Μουζάλας προηγουμένως για τις πεντακόσιες χιλιάδες- και έχετε μιλήσει όλοι με τους πρέσβεις και με τους προέδρους των κομμάτων της περιοχής που αποσταθεροποιείται. Εκτός εάν θεωρείτε ότι η Δύση θα βοηθάει διάφορους για εμφύλιες συρράξεις, για «Ανοίξεις» και δημοκρατίες «καπέλο» από τα έξω ή για τις πολεμικές επιχειρήσεις, που έχουν βγάλει έξι τρισεκατομμύρια δολάρια μέχρι το 2015 και οι άνθρωποι θα μένουν εκεί, δεν θα φεύγουν, να σώσουν τα παιδάκια τους.

Ελάτε να μιλήσουμε γι’ αυτά τα μεγάλα θέματα στρατηγικής, πολιτικής της περιοχής μας, να σταθεροποιήσουμε την περιοχή, να αντικρούσουμε αυτές τις δυνάμεις του κακού, αντί να βγάζετε το θηκάρι σας συνεχώς για την ελληνική Κυβέρνηση, λέει, και για την πολιτική των ανοικτών συνόρων, ας πούμε, και λοιπά.

**ΔΗΜΗΤΡΙΟΣ ΚΥΡΙΑΖΙΔΗΣ:** Υπάρχει δυνατότητα να συζητηθούν αυτά.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Επαναλαμβάνω, λοιπόν -και εδώ συμπυκνώνω-, ότι όποιος έχει να καταθέσει –το λέω ευθύτατα- μέχρι σήμερα το απόγευμα οποιοδήποτε ντοκουμέντο, έστω και ενός κόμματος, με αναφορά στην Ευρώπη -εν προκειμένω του Λαϊκού Κόμματος ή άλλου κόμματος, όχι διεθνούς Υπηρεσίας ούτε του κ. Αβραμόπουλου-, που να προειδοποιεί και να εκτιμά ότι εντός του 2015 θα διαμορφωθεί αυτή η κατάσταση, που θα έχει αυτές τις συνέπειες, θα παρακαλούσα να το καταθέσει στην ελληνική Βουλή και, με βάση και αυτό, ύστερα να γίνει αποτίμηση ευθυνών.

Εάν δεν υπάρχει, διότι δεν υπάρχει τέτοια εκτίμηση από καμμία πλευρά, να πάμε όλοι μαζί να αποτιμήσουμε τις πραγματικές ευθύνες, αιτίες και πολιτικές, που δημιούργησαν τα προβλήματα που δημιούργησαν.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καμμένος από τους ΑΝΕΛ για επτά λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κυρία Πρόεδρε.

Αγαπητοί συνάδελφοι, άκουσα με μεγάλη προσοχή σχεδόν όλους τους ομιλητές. Άκουσα και την τελευταία ομιλία και ορμώμενος από την ομιλία του αξιότιμου Προέδρου της Βουλής, του κ. Βούτση, θέλω να πω το εξής:

Εάν υπήρχε μια πρόβλεψη γι’ αυτά που επικαλέστηκε ο κύριος Πρόεδρος σε οποιαδήποτε ευρωπαϊκή χώρα -ας μείνουμε στις είκοσι εννέα χώρες που είναι στην Ευρωπαϊκή Ένωση-, θα είχε γίνει μια πρόβλεψη στους προϋπολογισμούς τους, για να προβλέψουν τα έξοδα. Είναι πολύ βασικό αυτό που λέω. Ήδη, θα έκαναν μια στρατηγική αμυντικής θωράκισης ή θα ηύξαναν τους εξοπλισμούς τους, είτε σε ακτοφυλακή είτε σε αστυνομία είτε σε ελικόπτερα είτε σε συστήματα παρακολούθησης. Δεν έγινε τίποτα από όλα αυτά.

Η έκθεση του ΔΝΤ –δεν την έχω τώρα μαζί μου, αλλά κάποια στιγμή θα την καταθέσουμε στη Βουλή και νομίζω ότι την έχουν διαβάσει όλοι, όπως και άλλες δυο που συζητήσαμε με τον κ. Στουρνάρα- είναι σαφής: Προϋπολογίζεται έξοδο διαχείρισης και ενσωμάτωσης των μεταναστών στην Ευρώπη τεράστιο επί του ποσοστού του ΑΕΠ σε κάθε χώρα, το οποίο προϋπολογίστηκε τον Δεκέμβρη για το 2016. Για την Ελλάδα ήταν το ποσοστό του ΑΕΠ, το οποίο έφερνε ένα ισοδύναμο σε ευρώ γύρω στα 650 εκατομμύρια για το 2016. Για τη Γερμανία ήταν 10,5 δισεκατομμύρια ευρώ το πλήρες κόστος της ενσωμάτωσης.

Είναι μια πολύ μεγάλη ανάλυση του ΔΝΤ και για τα μακροοικονομικά της μετανάστευσης και για το πώς οι μετανάστες ενσωματώνονται και επηρεάζουν τα μακροοικονομικά, και όχι μόνο, της οικονομίας. Δηλαδή λέει η συγκεκριμένη μελέτη ότι επηρεάζονται άμεσα και το χρέος προς ΑΕΠ αυξάνεται. Αυτή είναι η μελέτη και είναι πλήρως τεκμηριωμένη.

Λέει, επίσης, ότι οι μισθοί πέφτουν, διότι οι νέοι εργαζόμενοι που μπαίνουν στις χώρες της Ευρωπαϊκής Ένωσης ρίχνουν τους μισθούς προς τα κάτω. Άρα τραβάμε τους μισθούς προς τα κάτω, άρα πέφτει το ΑΕΠ πρακτικά και ο παραγόμενος πλούτος και το χρήμα προς σπατάλη με το χρέος, αυτό το κλάσμα μεγαλώνει. Άρα βγαίνει και το συμπέρασμα που είπα πριν, ότι μεγαλώνει το χρέος προς ΑΕΠ.

Συγχρόνως λέει ότι δεν έχουν προϋπολογιστεί τα χρήματα. Άρα φανταστείτε μια Γερμανία που δεν έχει προϋπολογίσει, κατά το ΔΝΤ, 10,5 δισεκατομμύρια και, κατά τους Γερμανούς οικονομολόγους, 16 δισεκατομμύρια για το 2015. Δεν τα έχει προϋπολογίσει από κάπου. Άρα πώς θα πάρει αποφάσεις διαχείρισης της κρίσης μέσα στη χώρα της;

Καταλαβαίνω την προσπάθεια της πολιτικής αντιπαράθεσης. Δεν καταλαβαίνω γιατί σε ένα τόσο σημαντικό και σοβαρό ζήτημα χρειάζεται να διαφωνήσουμε και να πει μια παράταξη «όχι». Ειλικρινά δεν κατανοώ το «όχι». Το «όχι» τι φέρνει; Ας κάνουμε μια υπόθεση εργασίας: Ας πούμε ότι σήμερα όλοι εμείς εδώ λέμε «όχι». Λέμε: Έχετε δίκιο, «όχι». Το κλείνουμε, δεν περνά το νομοσχέδιο και αύριο το πρωί τι κάνουμε;

Έχει αναρωτηθεί η Αντιπολίτευση αύριο το πρωί τι κάνουμε; Εμείς έχουμε αναρωτηθεί, ως Συμπολίτευση και ως Ανεξάρτητοι Έλληνες, και είμαστε σε συνεχή επικοινωνία με τον ΣΥΡΙΖΑ και με όλα τα στελέχη. Τι κάνουμε; Να το φτιάξουμε όσο καλύτερο γίνεται, αλλά η επόμενη μέρα είναι χαοτική, είμαστε εκτός συμφωνίας. Είμαστε αυτός που δεν έχει τη συμφωνία, που δεν έχει τρόπο να μεταφέρει, να στεγάσει, να σιτίσει, να διαχειριστεί με καμμία δομή, με κανέναν τρόπο, νομικά ψηφισμένο, καμμία προσφυγική κρίση. Έχουμε ανθρώπους μέσα στη χώρα μας, θα αρχίσουν να έρχονται κι άλλοι ή να φεύγουν, δεν ξέρουμε τι θα γίνει αύριο. Δηλαδή, προτιμά η Αντιπολίτευση σήμερα για μικροκομματικούς, για μικροπολιτικούς λόγους να πει ένα «όχι» στείρο, ανεύθυνο και να φέρει τη χώρα πιθανόν –ας μη γίνω και εγώ κινδυνολόγος- σε ένα εμφανές χάος, γιατί βλέπουμε ότι η σύμμαχος στο ΝΑΤΟ Τουρκία είναι τελείως αναξιόπιστη και ανά πάσα στιγμή μπορεί να βρει άλλη δίοδο, για να φέρει τους μετανάστες στην Ελλάδα;

Εδώ, λοιπόν, θα πρέπει να συνεργαστούμε και θα έπρεπε κάθε μέρα να φωνάζετε τον κ. Μουζάλα, τον κ. Καμμένο, τον κ. Βίτσα και να τους λέτε «ελάτε εδώ, σαν κοινοβουλευτικό έλεγχο εμείς, εφόσον σας στηρίξαμε, θα σας διαλύσουμε στην αντιπολίτευση, κάντε το σωστά, φτιάξτε το καλύτερα». Όλα αυτά, όμως, πάνω στην υλοποίηση, όχι να μην έχουμε υλοποίηση και σχέδιο.

Δεύτερον, όταν έχεις διαχείριση κρίσεων, στο σχολείο μάς λένε πολύ βασικά πράγματα, ότι δηλαδή κάνεις και εκτελείς το σχέδιό σου. Δεν ψάχνεις να βρεις λύση εν μέσω της κρίσης, διότι το πιο πιθανό είναι να κάνεις λάθος και να μην έχεις σωστό αποτέλεσμα. Άρα πρέπει να έχουμε ένα σχέδιο, για να διαχειριστούμε την κρίση. Αυτό είναι το καλύτερο που υπάρχει αυτή τη στιγμή στο τραπέζι, θα παρακαλούσα να ψηφιστεί και είμαστε εδώ, για να δεχθούμε τον έλεγχο και να το κάνουμε καλύτερο, αλλά έχουμε πάρα πολλούς αστάθμητους παράγοντες.

Έχω να ασκήσω κριτική στην προηγούμενη κυβέρνηση και στους φίλους μου της Νέας Δημοκρατίας. Ο αξιότιμος κ. Δένδιας σε μία ερώτηση της Υπουργού Τουρισμού τώρα, της κ. Κουντουρά, το 2013 –δεν θα το διαβάσω στην Aίθουσα, θα το καταθέσω στα Πρακτικά- για τις μεταναστευτικές ροές στην Ελλάδα, αν υπάρχει καταγραφή κ.λπ., έχει φέρει στοιχεία της αστυνομίας –πολύ σωστά στοιχεία για τις συλλήψεις και την καταγραφή των αλλοδαπών-, αλλά ο κ. Αθανασίου, ο καθ’ ύλην αρμόδιος Υπουργός, απαντά:

«Τα αποτελέσματα της απογραφής του 2001, τα οποία, προφανώς, δεν ανταποκρίνονται στην πραγματικότητα», δεν ξέρω γιατί, θα μας το εξηγήσει, «επειδή δεν υπάρχει σχετικός έγκυρος τρόπος να υπολογιστεί ο πληθυσμός των παρανόμως διαμενόντων στην Ελλάδα αλλοδαπών, ο κ. Συρίγος ανέφερε ότι το μόνο διαθέσιμο στοιχείο, πέραν αμφισβητήσεως, είναι ο αριθμός των παρανόμως εισελθόντων αλλοδαπών που συνελήφθησαν από την Ελληνική Αστυνομία και το Λιμενικό Σώμα, μετά το 2008 έως και σήμερα.». Η απάντηση είναι από τον Φεβρουάριο του 2013.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα με τα υπάρχοντα στοιχεία, όπως αυτά είναι αναρτημένα στην ιστοσελίδα της Ελληνικής Αστυνομίας, ο αριθμός των συλληφθέντων αλλοδαπών από 2008 έως 2012 είναι πεντακόσιες εβδομήντα επτά χιλιάδες εννιακόσια άτομα.

Βγαίνουμε από το κουτί της αντιπαράθεσης και έχουμε συλλάβει –και καλώς έκανε η Νέα Δημοκρατία- πεντακόσιες εβδομήντα επτά χιλιάδες άτομα. Ποιοι ήταν αυτοί; Πώς μπήκαν μέσα τότε; Τι έκανε; Πώς ήλεγξε τα στοιχεία; Πώς ήλεγξε τις εισόδους; Πεντακόσιες εβδομήντα επτά χιλιάδες συλληφθέντες! Θα σας πω τα νούμερα της ΕΛΣΤΑΤ, έχω όλα τα νούμερα.

Κατηγορήθηκε τότε ο κ. Δένδιας ότι είχε ανοιχτά σύνορα; Όχι. Καλώς έκανε τη δουλειά του και συνέλαβε, κακώς, όμως, ο κ. Αθανασίου, παραδέχεται ότι δεν υπάρχει τρόπος υπολογισμού. Άρα τότε έπρεπε να πούμε πως υπήρχαν ανοιχτά σύνορα και μπάχαλο, γιατί δεν ξέραμε ποιος είναι και πού και ποιας εθνικότητας; Όχι.

Καταθέτω την έκθεση ΕΛΣΤΑΤ, που, κατά τον κ. Αθανασίου, δεν είναι σωστή. Το 2001 οι καταγεγραμμένοι αλλοδαποί στην Ελλάδα είναι επτακόσιες ενενήντα τρεις χιλιάδες ενενήντα τρεις. Είναι σημαντικό να τα έχουμε αυτά τα στοιχεία.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στην καταγραφή των αλλοδαπών στην Ελλάδα το 2011. Όλα αυτά είναι στοιχεία της απογραφής επίσημα: Ένα εκατομμύριο διακόσιες οκτώ χιλιάδες τριακόσιοι σαράντα. Είναι ανοιχτά σύνορα η Ελλάδα τότε; Να σας κατηγορήσουμε για ανοιχτά σύνορα;

Όχι, δεν σας κατηγορούμε για κάτι, καλά κάνατε που συλλάβατε και βγάλατε τους παράνομους εκτός, αλλά είχατε ένα εκατομμύριο διακόσιες οκτώ χιλιάδες τριακόσιους σαράντα καταγεγραμμένους αλλοδαπούς! Εμείς είμαστε αυτοί που φταίμε, με πενήντα χιλιάδες, που ψάχνουμε με συσσίτια στον Πειραιά και τους παίρνουμε στο σπίτι μας, για να ταΐσουμε τους ανθρώπους που πεθαίνουν και τους πνίγουν οι Τούρκοι; Εσείς είχατε ένα εκατομμύριο διακόσιες σαράντα χιλιάδες, με στοιχεία επίσημα, όχι ανεπίσημα. Δεν το λέω εγώ ούτε ο Μπάμπης ο Σουγιάς, όσο χωρά χιούμορ σε αυτή τη δύσκολη κατάσταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγγνώμη, κύριε Πρόεδρε, ένα λεπτό ακόμη.

Ο αξιότιμος κ. Κακλαμάνης –καταθέτω και την ερώτησή του- σε μία ερώτησή του το 2015, αναφέρει ότι η εκτίμηση μεγέθους του προβλήματος προκύπτει από το ότι ο αριθμός μεταναστών στο τέλος του 2014 ήταν δύο εκατομμύρια εκατόν σαράντα δύο χιλιάδες τριακόσιοι σαράντα οκτώ. Ο φίλος μου ο Νικήτας δεν ξέρω πού το βρήκε το νούμερο, αλλά είναι επίσημα καταγεγραμμένο. Στην Ελλάδα στο τέλος του 2014 ήταν περίπου δύο εκατομμύρια διακόσιες χιλιάδες μετανάστες, λέει ο φίλος μου ο Νικήτας. Δεν το λέω εγώ. Στο τέλος του 2014.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά την προαναφερθείσα ερώτηση και αίτηση κατάθεσης εγγράφων, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποια είναι ευθύνη όλων των κυβερνήσεων, που ερχόμαστε όλοι σήμερα να κρίνουμε αυτή την Κυβέρνηση, που φέρνει ένα σχέδιο προς έλεγχο και προς υλοποίηση;

Έχω την πλήρη ανάλυση της ΕΛΣΤΑΤ για όλους, με όλα τα στοιχεία του 2011 και της απογραφής. Θέλω να κλείσω λέγοντας ότι είναι πάρα πολύ σοβαρή υπόθεση, για να μπλέξουμε σε μικροκομματικά. Τα στοιχεία που έδωσα τα έδωσα όχι για να δημιουργήσω εντυπώσεις, αλλά μόνο για το δίκαιο της υπόθεσης και των δύο μεριών. Πρέπει να είμαστε δίκαιοι, όταν έχουμε να κάνουμε με ανθρώπινες ψυχές και πόσω μάλλον με το ελληνικό έθνος, το οποίο πρέπει να επιζήσει δημογραφικά και διασυνοριακά και με όλους τους ανθρώπους, με τις οικογένειές τους και με τους ξένους που μένουν στην Ελλάδα.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά την προαναφερθείσα έκθεση της ΕΛΣΤΑΤ, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να γίνει αυτό, το Υπουργείο Δημόσιας Τάξης, το Υπουργείο Μεταναστευτικής Πολιτικής, το Υπουργείο Εθνικής Άμυνας, ο Αναπληρωτής Γενικός Γραμματέας, ο κ. Τζανέτος Φιλιππάκος, που έχει κάνει εξαιρετική δουλειά, όλοι μαζί πρέπει να εργαστούν για την ασφάλεια του έθνους. «Ποια είναι η ασφάλεια του έθνους;», αναρωτιέται ο κόσμος που είναι στον δρόμο.

Και εγκαλώ τη συγκυβέρνησή μας, γιατί, όταν πάμε τώρα στην Ειδομένη να ξεκινήσουμε τη διαδικασία επαναφοράς της κανονικότητας στα χωράφια και στους δρόμους, εγώ θέλω να συλλάβουμε αυτούς τους αλλοδαπούς, τους μυστήριους Αυστριακούς, με το μυστήριο το μαλλί, που μου έρχονται και μου λένε «πήγαινε, κάνε επίθεση στην αστυνομία και στήσε τη σκηνή στον δρόμο». Αυτοί οι άνθρωποι θα πρέπει να ελεγχθούν. Όλοι! Δεν ξέρω γιατί το κάνουν, αλλά το μόνο που ξέρω, διότι έχουν συλληφθεί κάποιοι απ’ αυτούς –γελάτε, κυρία Κατριβάνου, χαίρομαι, γιατί λέω και ανέκδοτα- είναι ότι δεν θέλουν να τους πάρει η κάμερα. Τι φοβούνται αυτοί οι άνθρωποι; Τι στόχο έχει ο Αυστριακός να ανοίγει το βαν και να βγάζει από μέσα σκηνές, να τις στήνει στον δρόμο και να δημιουργήσει ρήξη με τον τοπικό πληθυσμό της Ελλάδας;

«Εγκαλώ» το Υπουργείο Δημοσίας Τάξεως, με την καλή έννοια το λέω, και εντός εισαγωγικών –πάρτε το όπως θέλετε-, αλλά πρέπει να φέρουμε την τάξη και την ασφάλεια στον ελληνικό πληθυσμό. Όλα τα κάνουμε σωστά. Θα κάνουμε και κάποια λάθη, αλλά δεν είναι ώρα για περισσότερα λάθη και κοινωνική αναταραχή.

Κύριε Μουζάλα, έχετε κάνει εξαιρετικό έργο, χρειάζεται, όμως, πολλή προσοχή στην κοινωνική συνοχή αυτή τη στιγμή. Είναι ευαίσθητα τα πράγματα και λόγω τουριστικής περιόδου, αλλά δεν θα πρέπει να επιτρέψουμε προβοκάτορα κανενός τύπου κουρέματος και κανενός τύπου διαβατηρίου να έρχεται ανεξέλεγκτος και να λέει: «Πηγαίνετε, επιτεθείτε στους στρατιωτικούς, πηγαίνετε και περάστε από εκείνο το δρομάκι, κάντε ραπέλ με δεμένο σκοινί καταδρομέων», που το κάναμε στη Ρεντίνα το 1987. Οι άνθρωποι είναι επαγγελματίες. Πρέπει να ελέγξουμε το ποιόν τους και τον σκοπό τους.

Ευχαριστώ πολύ

(Χειροκροτήματα από την πτέρυγα των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Σας παρακαλώ να τηρούμε τους χρόνους.

Τον λόγο έχει ο κ. Μουζάλας, για κάποιες νομοτεχνικές βελτιώσεις.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρία Πρόεδρε, κυρίες και κύριοι Βουλευτές, καταθέτω νομοτεχνικές βελτιώσεις και παρακαλώ να δοθούν στους εκπροσώπους των κομμάτων.

Ευχαριστώ.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 229)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Παππάς, Κοινοβουλευτικός Εκπρόσωπος της Χρυσής Αυγής.

**ΧΡΗΣΤΟΣ ΠΑΠΠΑΣ:** Κυρία Πρόεδρε, ένας παλιός Άγγλος κοινοβουλευτικός έλεγε ότι ο κατεπείγων τρόπος στη νομοθεσία μαρτυρά ότι ένα καθεστώς βρίσκεται ή στην αρχή ή στο τέλος του.

Αν κρίνουμε από τον τρόπο με τον οποίο κυβερνάτε, με τον οποίο κυβερνάει η Κυβέρνηση ΣΥΡΙΖΑ-ΑΝΕΛ εδώ και έναν χρόνο, μάλλον βρίσκεται στο τέλος. Διαφορετικά δεν μπορεί κανείς να αντιληφθεί ποιος είναι ο λόγος που φέρνει σε κατεπείγουσα διαδικασία ένα νομοσχέδιο για την αντιμετώπιση ενός προβλήματος, την ύπαρξη του οποίου γνωρίζατε πριν καν έρθετε στην εξουσία ή καλύτερα που εν μέρει το δημιουργήσατε εσείς.

Ο κύριος κορμός του σημερινού νομοθετήματος, δηλαδή τα άρθρα 34 έως 67, αποτελείται από την ενσωμάτωση της οδηγίας σχετικά με τις διαδικασίες χορήγησης του καθεστώτος διεθνούς προστασίας, της εφαρμογής, δηλαδή, της περιβόητης Συνθήκης της Γενεύης.

Εδώ, κατ’ αρχάς, πριν μπούμε στην ουσία, πρέπει να γίνουν ορισμένες κρίσιμες παρατηρήσεις, που καλό θα ήταν να τις γνωρίζει ο μέσος Έλληνας, παρατηρήσεις και πράγματα που τεχνηέντως αποκρύπτονται.

Η Σύμβαση της Γενεύης είναι του 1951. Λειτουργεί σε συνάφεια με το Πρωτόκολλο της Νέας Υόρκης του 1967, το οποίο πρωτόκολλο έχει ερμηνευτικό ρόλο για τη Συνθήκη της Γενεύης. Έτσι, λοιπόν, χωρίς να μπούμε σε νομικές λεπτομέρειες, για τους εκτός Ευρώπης πρόσφυγες, οι χώρες που δεν έχουν κυρώσει το πρωτόκολλο δεν θεωρούνται ασφαλείς ως χώρες προελεύσεως, επειδή σε αυτές οι πρόσφυγες δεν μπορούν να ζητήσουν άσυλο.

Η Τουρκία είναι μία από αυτές τις χώρες. Με απλά λόγια, όποιος έρχεται από τη Μέση ή την Εγγύς Ανατολή προς την Τουρκία ως πρόσφυγας, παραδείγματος χάριν, από τη Συρία ή το Αφγανιστάν, δεν μπορεί να ζητήσει άσυλο στην Τουρκία, γιατί η χώρα αυτή δεν έχει κυρώσει το σχετικό πρωτόκολλο. Επομένως πρακτικά νομική ευθύνη για τους εκ Συρίας πρόσφυγες είναι το κράτος υποδοχής, στο οποίο αυτοί θα θελήσουν να πάνε μετά την Τουρκία, εφόσον αυτό έχει κυρώσει το Πρωτόκολλο της Νέας Υόρκης. Και ποιο κράτος είναι αυτό; Η Ελλάδα.

Η Ελλάδα, επομένως, έχει και τυπικά εκχωρήσει γη και ύδωρ στην Τουρκία, επίσημα και θεσμικά, χωρίς ίχνος αμφιβολίας, ότι, χωρίς η Τουρκία να χάσει τίποτα απ’ όσα είχε και μάλιστα με αυξημένη νομική ισχύ, μπορεί πλέον αυτή, έστω και αν δεν έχει υπογράψει το πρωτόκολλο, μέσω του ΝΑΤΟ, να γκριζάρει το σύνολο του ανατολικού Αιγαίου, μετατρέποντας τις παράνομες αμφισβητήσεις έναντι της Ελλάδος σε διεθνές ζήτημα και μάλιστα με τη νομιμοποίηση της Βορειοατλαντικής Συμμαχίας, δηλαδή του ΝΑΤΟ.

Ποιος έχασε και ποιος κέρδισε τελικά; Είναι χαρούμενη τώρα η ιδεοληπτική Κυβέρνηση του ΣΥΡΙΖΑ και ο ελαφροδεξιός Υπουργός Άμυνας, που θα δεχτεί να ονομαστεί, «εκ παραδρομής», είπε, «Μακεδονία» ακόμα και η Εύβοια, αρκεί αυτός να συνεχίσει να κάθεται στον υπουργικό του θώκο;

Στο σημείο αυτό, επειδή αναφερόμεθα στον Υπουργό Εθνικής Αμύνης, αλλά και επειδή εξ όνυχος κρίνεις και τον «λέοντα» –τη λέξη «λέων» σε αυτήν την περίπτωση πρέπει να τη βάλουμε σε πάρα πολλά εισαγωγικά- και εννοώ τον υποκριτή –δήθεν- τιμητή των Ενόπλων Δυνάμεων, θα καταθέσω στο Σώμα, κυρία Πρόεδρε, το περιεχόμενο του μη αναρτητέου στο διαδίκτυο, από 10-2-16, εγγράφου του ΓΕΣ.

Σύμφωνα με αυτό, και δεν θα αναφερθώ στα υλικά, δεν θα αναφερθώ στις σκηνές που διαθέτει ο Στρατός, δεν θα αναφερθώ στη διάθεση στρατοπέδων, δεν θα αναφερθώ στις είκοσι δύο χιλιάδες μερίδες που μοιράζει καθημερινά και δεν θα αναφερθώ επιπλέον στην παράνομη και εξοντωτική καθημερινά εργασία των στρατευσίμων, θα αναφερθώ στο έγγραφο, με το οποίο διατίθεται πίστωση 1.300 ευρώ –το ποσό είναι χαμηλό, αλλά έχει τη σημασία του- για προμήθειες υλικών, δηλαδή για την αγορά τριών PlayStation 4 για τις ανάγκες του hot spot Λέσβου, δαπάνη, που, σύμφωνα με την παράγραφο 2 του σκεπτικού, θα βαρύνει τον προϋπολογισμό του έτους 2016 που αφορά το Γενικό Επιτελείο Στρατού.

Στο εδάφιο 8 –ακούστε το σημαντικό- του ιδίου εγγράφου διαβάζω: Η παρούσα διαταγή εξαιρείται της ανάρτησης στο διαδίκτυο, διότι σύμφωνα με το άρθρο τάδε κ.λπ., κ.λπ. του σχετικού νόμου περιλαμβάνει στοιχεία που αφορούν οργάνωση, διάταξη και σύνθεση μονάδων του ΓΕΣ και οποιαδήποτε δημοσίευση μπορεί να προκαλέσει βλάβη στην εθνική άμυνα και ασφάλεια της χώρας. Ιδού τι εστί Πάνος Καμμένος. Αυτό το αναφέρω σήμερα, για να καταλάβουμε το έργο του πολιτικού προϊσταμένου των Ενόπλων Δυνάμεων, του εθνικά επικίνδυνου και αναξιόπιστου κ. Πάνου Καμμένου, και να πληροφορηθεί ο ελληνικός λαός πώς το νευραλγικό δεύτερο γραφείο του ΓΕΣ ασχολείται με το να πληρώνει PlayStation για τα προσφυγάκια, τη στιγμή που Τούρκοι και ΝΑΤΟ αλωνίζουν στο Αιγαίο.

Η οδηγία, λοιπόν, που ενσωματώνετε σήμερα, κάνει χρήση πρακτικών και όρων, που εν πολλοίς ούτε έχουν χρησιμοποιηθεί ούτε πρόκειται να χρησιμοποιηθούν από τη φιλεύσπλαχνη ελληνική Κυβέρνηση, που προτιμά την αθρόα είσοδο και την πλήρη ασυδοσία των ενεργειών των μεταναστών, παρά τη συστηματική καταγραφή και τον έλεγχο των κινήσεών τους.

Έτσι, για παράδειγμα, ενώ προβλέπεται από τη σύμβαση -άρθρο 34 παράγραφος 3- ότι ο αιτών άσυλο μπορεί να κρατηθεί πριν από την πραγματοποίηση πλήρους καταγραφής του, η Ελλάδα μέχρι σήμερα επιλέγει, μετά την πλημμελή καταγραφή τους, δηλαδή χωρίς χρήση βιομετρικών στοιχείων, ταυτότητας κ.λπ., όπως προβλέπεται από την παράγραφο 5, να αφήνονται ελεύθεροι και επομένως να είναι ανύπαρκτοι νομικά και αν δεν θέλουν να εμφανιστούν για την περαιτέρω καταγραφή τους.

Ένα άλλο εξωφρενικό σημείο αυτής της σύμβασης που συζητάμε σήμερα, που περνάει απαρατήρητο, είναι η δυνατότητα του αιτούντος -παράγραφος 6 του άρθρου 34- να υποβάλει αίτηση εξ ονόματος των ενηλίκων μελών της οικογενείας του. Γιατί, άραγε, να συμβαίνει αυτό; Μήπως επειδή οι γυναίκες στους μουσουλμάνους, στις περισσότερες περιπτώσεις, είναι νομικά εξαρτημένες από τους άρρενες, επομένως δεν διαθέτουν δικαιοπρακτική ικανότητα, όπως την εννοεί ο νομικός μας πολιτισμός; Αυτό, άραγε, δεν ενοχλεί τις φεμινίστριες του ΣΥΡΙΖΑ και τις κάθε λογής οργανώσεις, που είχαν ξεσηκωθεί, όταν ο ΣΥΡΙΖΑ επρόκειτο να περάσει το νομοσχέδιο για τους ομοφυλοφίλους;

Για να προλάβουμε οποιονδήποτε θα μπορούσε να διαστρέψει τις έννοιες της διάταξης, τον παραπέμπουμε στο άρθρο 8 του ιδίου άρθρου, σύμφωνα με το οποίο ο ανήλικος άνω των δεκαπέντε ετών δύναται να υποβάλει αυτοπροσώπως και αυτοτελώς αίτημα διεθνούς προστασίας, με μία σημείωση μόνο, κύριε Μουζάλα: Ο ανήλικος, αν και μπορεί να υποβάλει μόνος του την αίτηση, μπορεί επίσης να εκπροσωπηθεί στη διαδικασία αυτή από νομικό πρόσωπο μη κερδοσκοπικό, δηλαδή, με άλλα λόγια, από ΜΚΟ. Καταλαβαίνετε τι σημαίνει αυτό για τους ασυνόδευτους ανήλικους ή πρέπει να το κάνουμε ακόμα πιο σαφές;

Μια βασική αρχή της αίτησης ασύλου είναι ότι αυτή πρέπει να υποβληθεί αμέσως μετά την είσοδο του αιτούντος στην ασφαλή χώρα. Αντίθετα, στην παράγραφο 1 του άρθρου 39, ορίζεται ότι οι αιτήσεις δεν απορρίπτονται αποκλειστικά και μόνο για τον λόγο ότι δεν υποβλήθηκαν το ταχύτερο δυνατό. Έτσι, λοιπόν, και αυτό το σημαντικό κριτήριο για τη διάκριση προσφύγων και λαθρομεταναστών νοθεύεται επικίνδυνα. Αν ο καθένας μπορεί να λογίζεται ως πρόσφυγας, όποτε γουστάρει και κυρίως όποτε δεν έχουν ευοδωθεί τα σχέδιά του για απόδραση από τη χώρα, με παράνομα μέσα από οπουδήποτε και να προέρχεται, τότε δεν μιλάμε πια για πρόσφυγα, αλλά για έναν λαθραίο, που τυγχάνει εκμετάλλευσης από τον κάθε διακινητή.

Επίσης, στο άρθρο 42 παράγραφος 1 του νομοθετήματος περιλαμβάνεται στη συνθήκη η δυνατότητα για σωματική έρευνα και έρευνα των αντικειμένων που φέρουν οι αιτούμενοι άσυλο. Ενώ η παράγραφος αυτή φαντάζει απόλυτα σωστή -και έτσι θα έπρεπε να γίνεται σε κάθε ευνομούμενη πολιτεία-, είναι εντελώς εκτός κλίματος. Ποιος σημερινός Υπουργός, επί υπουργίας του, θα επέτρεπε να ψαχτεί από ένστολο έστω και μισός αλλοδαπός, όταν αρνούνται μετά βδελυγμίας να εφαρμόσουν τον νόμο στις μεταξύ τους συμπλοκές, που επί δυόμισι ώρες μαίνονταν προχθές στον Πειραιά και στη Χίο, που βγήκαν χαντζάρες, με αποτέλεσμα να έχουμε πολλούς τραυματίες και σοβαρότατες υλικές ζημιές;

Στο άρθρο 43 παράγραφος 4 περιλαμβάνεται η εξής απίστευτη και αδικαιολόγητη διάταξη: «Κατ’ εξαίρεση το στοιχείο της ιθαγενείας και του τόπου γέννησης μπορούν να τροποποιηθούν, αν ο αιτών προβεί σε σχετική δήλωση και θεμελιωθεί ότι τα στοιχεία αυτά έχουν καταγραφεί εσφαλμένα. Ομοίως, κατ’ εξαίρεση μπορεί να τροποποιηθούν τα στοιχεία ταυτότητας, εάν κατά τη συνέντευξη προβληθούν βάσιμοι και σοβαροί λόγοι, για τους οποίους ο αιτών δεν είχε δηλώσει τα πραγματικά του στοιχεία.». Η παράγραφος αυτή, επίσημα, προτρέπει στη μη έγκυρη καταγραφή και, επομένως, προτρέπει στην ασυδοσία. Δίνει το στίγμα του αυτό το άρθρο για το πώς θα διεξαχθεί από την Κυβέρνηση αυτή η σοβαρή εργασία και για το εάν θα έχουμε ποτέ πλήρη και αξιόπιστα στοιχεία όσων έχουν εισέλθει παράνομα στη χώρα μας.

Αυτή ακριβώς η πρακτική πιστοποιείται και ακόμα μια φορά από το άρθρο 45, που αναφέρεται στους ασυνόδευτους ανηλίκους, σύμφωνα με το οποίο: «Το γεγονός ότι ένας ασυνόδευτος ανήλικος έχει αρνηθεί να υποβληθεί σε ιατρική εξέταση», για το προσδιορισμό της ηλικίας, δηλαδή, «δεν εμποδίζει τις αρχές απόφασης να λαμβάνουν απόφαση επί της αίτησης.». Καταλαβαίνετε τώρα για τι είδους καταγραφή μιλάμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μήπως θέλετε να χρησιμοποιήσετε και τον χρόνο της δευτερολογίας σας;

**ΧΡΗΣΤΟΣ ΠΑΠΠΑΣ:** Δεν θα έχω δευτερολογία, κυρία Πρόεδρε. Παρακαλώ μια ανοχή.

Ο λόγος που η Ελλάδα αύριο θα αντιμετωπίσει μοιραία την τύχη της Μαδρίτης, του Παρισιού και των Βρυξελλών, με μια νέα γενιά εξτρεμιστών, είναι μέσα σε αυτό το νομοθέτημα.

Θέλετε και άλλη επιβεβαίωση; Στο άρθρο 46 αναφέρεται ότι «αλλοδαπός ή ανιθαγενής που αιτείται διεθνή προστασία, δεν κρατείται για μόνο τον λόγο ότι έχει υποβάλει αίτηση διεθνούς προστασίας, καθώς και ότι εισήλθε παράτυπα ή/και παραμένει στη χώρα χωρίς νόμιμο τίτλο διαμονής». Ποιος, όμως, θα είναι άραγε ο χρόνος μέσα στον οποίο όλα αυτά θα πρέπει να λάβουν χώρα και οι αιτούντες θα αποκτήσουν το όποιο καθεστώς θα τους χορηγηθεί;

Σύμφωνα, λοιπόν, με το άρθρο 51 παράγραφος 2 «η εξέταση των αιτήσεων ολοκληρώνεται το ταχύτερο δυνατό και σε κάθε περίπτωση εντός έξι μηνών». Περιλαμβάνεται αυτή η διάταξη μεταξύ των υποχρεωτικών, υπό την έννοια ότι, αν δεν υλοποιηθεί η διαδικασία στον προβλεπόμενο χρόνο, ο αιτών χάνει το δικαίωμα. Ερωτώ: Το χάνει; Ασφαλώς και όχι. Επομένως, με το καθεστώς του αιτούντος άσυλο, δηλαδή την ήδη γνωστή σε μας κόκκινη κάρτα, κάποιος, έστω κι αν απορριφθεί το αίτημά του, η αίτησή του, θα μπορεί να απολαμβάνει τις παροχές που προβλέπονται, διαμένοντας ακόμη και για χρόνια στη χώρα, όπως συμβαίνει κατά χιλιάδες περιπτώσεις στην Ελλάδα, μέχρι σήμερα.

Ποιο είναι, λοιπόν, το καθεστώς ασφαλείας που υπόσχεται η Κυβέρνηση; Σήμερα παρά ποτέ είναι επίκαιρο το αίτημα της Χρυσής Αυγής, που προβλέπεται και από το Σύνταγμα, για τη διενέργεια δημοψηφίσματος, για θέμα μείζονος κοινωνικής σημασίας, για το λεγόμενο «μεταναστευτικό». Η δε αλλαγή της πληθυσμιακής σύστασης της χώρας που συντελείται εδώ και δεκαετίες, αλλά με μεγαλύτερη ένταση τον τελευταίο χρόνο, δεν μπορεί να αντιμετωπιστεί με ασπιρίνες. Δεν μπορεί να αντιμετωπιστεί με ψευτοανθρωπισμό και με αριστερίστικες ιδεοληψίες.

Ο ελληνικός λαός πρέπει να αποφασίσει για την τύχη του. Αλλά στο δημοψήφισμα θα κάνετε αυτό που θέλει ο ελληνικός λαός ή θα κάνετε το αντίθετο, όπως έχετε ήδη συνηθίσει; Ενώ η συντριπτική πλειοψηφία θα σας πει, λοιπόν, ότι δεν ανέχεται να υποβαθμίζεται η ζωή του, να κινδυνεύει το σπίτι του, να αλλοιώνεται η σύστασή του, να αλλοιώνεται η ιστορία του, εσείς θα κάνετε ακριβώς το αντίθετο, επειδή δήθεν το υπογράψατε ή επειδή το παραγγέλνουν έτσι οι ηγεμόνες και οι δικτατορίες της Ευρωπαϊκής Ένωσης.

Κυρίες και κύριοι, στο σημείο αυτό θέλω να καταδείξω την υποκριτική στάση της νεοφιλελεύθερης ψευτοδεξιάς της Νέας Δημοκρατίας του κ. Μητσοτάκη, που διά του εισηγητού της στηλίτευσε μεν τη διαδικασία, όχι, όμως, και το περιεχόμενο του σχεδίου νόμου, λέγοντας ότι θα υπερψηφίσει τις διατάξεις που θεωρεί ευρωπαϊκή μας υπόθεση, βάζοντας έτσι πάνω από το εθνικό συμφέρον το συμφέρον της Ευρωπαϊκής Ένωσης.

Θα ζητήσουμε ονομαστική ψηφοφορία, για να κατανοήσει ο ελληνικός λαός τη συνυπευθυνότητα του κόμματος της Νέας Δημοκρατίας, γιατί, όπως ανέφερα, δεν είναι ούτε αυθόρμητες ούτε τυχαίες οι λεγόμενες «προσφυγικές ροές».

Κυρίες και κύριοι, ακόμα και τώρα υπάρχει ελπίδα, γιατί το έθνος που μάχεται, το έθνος που επιμένει θα πάψει μόνο να υπάρχει, όπως έχει διδάξει και ο αρχαίος μας δάσκαλος, όταν σταματήσει να υφίσταται μεταξύ μας το όμαιμον, το ομότροπον, το ομόθρησκον και το ομόγλωσσον.

Όσο υπάρχει Χρυσή Αυγή, εγγυόμαστε ότι θα υπάρχουν όλα αυτά στην Ελλάδα, ακόμα και αν χρειαστεί τη ζωή μας να δώσουμε γι’ αυτά, πέρα από θέσεις, πέρα από αξιώματα, πέρα από παράνομες διώξεις, απλά και μόνο επειδή είμαστε Έλληνες, επειδή είμαστε λαϊκοί αγωνιστές.

(Χειροκροτήματα από την πτέρυγα της Χρυσής Αυγής)

**ΠΡΟΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Βουλευτής του ΣΥΡΙΖΑ κ. Δουζίνας για επτά λεπτά.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Ευχαριστώ πολύ, κυρία Πρόεδρε.

Στο αριστούργημα του Αισχύλου «Ικέτιδες», οι Δαναΐδες, οι πενήντα κόρες του βασιλιά Δαναού, πηγαίνουν στο Άργος και ζητούν άσυλο από τον βασιλέα Πελασγό, για να αποφύγουν τον αιμομικτικό γάμο με τους πενήντα γιους του Αιγύπτου. Ο σώφρων βασιλιάς φοβάται να τους δώσει άσυλο, μπας και τους επιτεθούν οι βάρβαροι και βάζει το ερώτημα στον δήμο. Ο δήμος αποφασίζει ομόφωνα να δώσει άσυλο στις ικέτιδες. Μετά απ’ αυτό, ο θεός του ασύλου, ο θεός της ικεσίας, ο Ξένιος Δίας, δίνει την ευλογία του στην πόλη.

Θυμόμαστε ότι ο όρος «Ξένος Δίας» χρησιμοποιήθηκε από την προηγούμενη κυβέρνηση σε μια λογική μεταμοντέρνας ειρωνείας, γιατί ονόμασε έτσι κάποια εκστρατεία της Αστυνομίας, που συλλάμβανε στο κέντρο της Αθήνας οποιονδήποτε έδειχνε σκούρος, μεταξύ των οποίων και έναν Πακιστανό καθηγητή, που είχε καλέσει τότε το Πολυτεχνείο.

Αλλά, γιατί ξεκινάω έτσι; Διότι, αγαπητές και αγαπητοί συνάδελφοι, σήμερα είναι η πρώτη φορά που σ’ αυτό το Κοινοβούλιο συζητάμε γι’ αυτό το τεράστιο θέμα του ασύλου και της προσφυγιάς και νομίζω ότι είναι σημαντικό να ξαναθυμίσουμε και να ξαναθυμηθούμε πράγματα τα οποία υπάρχουν στη μνήμη μας, πιθανόν καταπιεσμένα, και πράγματα τα οποία νομίζω ότι κινούν και τον λαό μας.

Άσυλο είναι η μη σύληση, δηλαδή η προστασία που δίνεται σε κάποιον καταδιωκόμενο, συνήθως σε κάποιον άλλο ή ξένο. Αυτός ο θεσμός, η παράδοση του ασύλου, που, όπως είδαμε, ξεκινάει στην αρχαία Ελλάδα, υπάρχει σ’ όλους τους μεγάλους λαούς.

Στο Δευτερονόμιο των Εβραίων, την Παλαιά Διαθήκη, κανονίζονται και ονομάζονται έξι πόλεις-καταφύγια, στα οποία οι καταδιωκόμενοι μπορούν να πάνε, να δώσουν εκεί μια κατάθεση στους ιερείς και τότε η πόλη θα τους προστατεύσει. Το ίδιο επίσης και στην Ινδία, το ίδιο και στην Κίνα.

Γιατί –θα ρωτήσουμε- υπάρχει αυτή η παράδοση, αυτός ο θεσμός ο πανάρχαιος, που ενώνει τόσους πολλούς και διαφορετικούς πολιτισμούς;

Για μένα, η απάντηση είναι προφανής: Διότι ο τρόπος με τον οποίο υποδεχόμαστε τον άλλον και τον ξένο ως σύμβολο ακριβώς αυτής της ετερότητας αποτελεί το θεμέλιο της ηθικής. Το κάθε «εγώ» που λέω εγώ και το κάθε «εγώ» που λέτε εσείς είναι πάντα μέσα σ’ ένα «εσύ». Δεν υπάρχει «εγώ» χωρίς «εσύ». Δεν υπάρχω εγώ, δεν έχω ταυτότητα, δεν έχω ύπαρξη, αν δεν υπάρχει ο άλλος, να έλθει να μου πει «εσύ», για να καταλάβω εγώ το «εγώ».

Μ’ αυτήν την έννοια, ο άλλος και ο ξένος, όπως λέω, σαν σύμβολο της απόλυτης ετερότητας, αποτελεί ακριβώς τη βάση, το θεμέλιο κάθε ηθικής, είτε θρησκευτικής είτε δεοντολογικής είτε ακόμα και ωφελιμιστικής.

Εδώ θα έλεγα ότι για την Αριστερά η ηθική δεν είναι απλώς ανθρωπισμός, δεν είναι απλώς φιλανθρωπία. Αυτό μπορεί να το έχουν πολλοί. Όταν η Πρόεδρος κ. Χριστοδουλοπούλου, η κ. Κούρτοβικ, τα στελέχη και οι νέοι της Αριστεράς και του ΚΚΕ, όχι τώρα, αλλά δέκα, είκοσι χρόνια πριν, πήγαιναν και προστάτευαν είτε φυσικά είτε νομικά είτε υλικά τους πρόσφυγες και τους μετανάστες που έρχονταν στην Ελλάδα, δεν ήταν απλώς ανθρωπιστές. Ήταν ακριβώς μέσα σ’ αυτήν την παράδοση της ηθικής της Αριστεράς.

Αυτό το νομοσχέδιο που περνάμε σήμερα αποτελεί νομίζω μια παραπέρα απόδειξη αυτού που έχουμε πει από την αρχή αυτών των διαδικασιών του Κοινοβουλίου. Οι προγραμματικές δηλώσεις της Κυβέρνησης και οι προσπάθειες της Κυβέρνησης σε ένα εξαιρετικά αντίξοο κλίμα δείχνουν με τον καλύτερο δυνατό τρόπο ποια είναι η ηθική της Αριστεράς.

Η ηθική του δήμου, η ηθική του λαού, φάνηκε στις «Ικέτιδες», όταν ο δήμος ομόφωνα αποφάσισε να δώσει άσυλο. Η ηθική του βασιλιά; Δηλαδή, η ηθική του κράτους;

Μόλις προχθές, δηλαδή στις 23 Μαρτίου, βγήκε η τελευταία, η πιο πρόσφατη, δηλαδή, απόφαση του Ευρωπαϊκού Δικαστηρίου Ανθρωπίνων Δικαιωμάτων, η υπόθεση Σακίρ εναντίον της Ελλάδας, στην οποία η Ελλάδα πάλι καταδικάστηκε, γιατί το 2010 ο κ. Σακίρ, Αφγανός πρόσφυγας, έγινε στόχος επίθεσης από μια ομάδα μασκοφόρων, οι οποίοι τον έστειλαν με βαρύτατα τραύματα στο νοσοκομείο. Έμεινε στο νοσοκομείο τέσσερις μέρες. Μόλις βγήκε από το νοσοκομείο, τον πήραν κατευθείαν στο Αστυνομικό Τμήμα του Αγίου Παντελεήμονα. Κι από εκεί τον έδιωξαν. Έκανε, λοιπόν, αίτηση εναντίον της Ελλάδος και αποφάσισε το δικαστήριο για μια ακόμα φορά ότι η Ελλάδα παραβιάζει το άρθρο 3, το οποίο απαγορεύει τα βασανιστήρια, τις απάνθρωπες και εξευτελιστικές συμπεριφορές, εν προκειμένω προς τους πρόσφυγες και τους αιτούμενους άσυλο.

Αλλά αυτή ήταν μόνο η τελευταία απόφαση. Έντεκα αποφάσεις βγήκαν από το 2009 μέχρι το 2014. Τις καταθέτω εδώ, για να τις έχει και η Γραμματεία.

(Στο σημείο αυτό ο Βουλευτής κ. Κωνσταντίνος Δουζίνας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά η πιο ενδιαφέρουσα ήταν η σημαντική απόφαση M.S.S. εναντίον του Βελγίου. Ήταν πρωτότυπη. Ο κύριος, Αφγανός γιατρός, ήρθε στην Ελλάδα και μετά πήγε στο Βέλγιο να ζητήσει άσυλο εκεί και βάσει της συνθήκης του Δουβλίνου το Βέλγιο τον επέστρεψε στην Ελλάδα, για να γίνει η εξέταση της αιτήσεώς του στην πρώτη χώρα εισδοχής. Αποφάσισε το δικαστήριο στην υπόθεση εναντίον του Βελγίου το 2012 ότι το Βέλγιο δεν δικαιούτο να στείλει τον κ. Μ. στην Ελλάδα, διότι η τότε Ελλάδα παραβίαζε το άρθρο 3 και σε σχέση με τις συνθήκες διαβίωσης των προσφύγων, οι οποίες ήταν αντίθετες στο άρθρο 3, αλλά και σε σχέση με τον αριθμό των προσφύγων, οι οποίοι έπαιρναν άσυλο στην Ελλάδα.

Λέει το δικαστήριο στην παράγραφο 358 ότι δεν υπήρχε καμμία εγγύηση ότι η αίτηση ασύλου του θα ήταν seriously examined, ότι θα εξεταζόταν σοβαρά. Και αυτό ήταν βέβαια κατ’ ακολουθίαν του γεγονότος, όπως ακούσαμε, ότι μόλις 0,1 των αιτήσεων για άσυλο γίνονταν δεκτές. Αυτή, λοιπόν, ήταν η κατάσταση του κράτους. Το κράτος συμπεριφερόταν στους πρόσφυγες, συμπεριφερόταν στους μετανάστες ως να ήταν βάρβαροι και κατακτητές. Αυτή ήταν η συμπεριφορά. Καταδικάστηκε επανειλημμένα.

Η Επιτροπή της Ευρωπαϊκής Ένωσης για τα Ανθρώπινα Δικαιώματα στην έκθεση, που έκανε το 2014, περιγράφει λεπτομερώς τα βασανιστήρια που περνούσαν οι διάφοροι υποψήφιοι για πολιτικό άσυλο στις φυλακές και τα αστυνομικά τμήματα. Κι αυτή την κατάσταση, αγαπητοί φίλοι, νομίζω ότι ξεκινάει αυτή τη στιγμή ο νέος νόμος να αλλάξει. Δηλαδή, να προσαρμόσει την ηθική του δήμου, την ηθική του λαού –που εμφανίζεται στους παπάδες, στους ψαράδες, στους μπακάληδες και στην οργάνωση «ΚΑΛΩΣ ΤΟΥΣ» στον Πειραιά, απ’ όπου προέρχομαι, που πηγαίνει κάθε μέρα στις διάφορες πύλες και βοηθάει τον κόσμο–, να προσαρμόσει τη λογική του δήμου με τη λογική του βασιλιά, με τη λογική του κράτους.

Εισάγοντας μια σειρά από διατάξεις από την ευρωπαϊκή οδηγία βελτιώνει και τις εξατομικευμένες διαδικασίες εξέτασης των αιτήσεων ασύλου αλλά και τους όρους διαβίωσης αυτού του κόσμου, όσο είναι στην Ελλάδα, περιμένοντας την απόφαση στην αίτησή του.

Με αυτήν την έννοια το νομοσχέδιο αυτό –και καλώ όλους να το ψηφίσουν- ξαναγυρίζει την Ελλάδα, όχι μόνο στα ευρωπαϊκά δεδομένα του Ευρωπαϊκού Δικαίου και της έννομης τάξης, που λένε πολλοί, αλλά ξεκινάει την επιστροφή της Ελλάδας στην υποχρέωση που έχουμε να συμπεριφερόμαστε στον άλλο και τον ξένο με ηθικό τρόπο, γιατί έτσι και εμείς γινόμαστε ηθικοί άνθρωποι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Καρράς και μετά θα μιλήσει ο κ. Κεφαλογιάννης από τη Νέα Δημοκρατία, ώστε να μην έχουμε ούτε συνέχεια ομιλητές ούτε συνέχεια Κοινοβουλευτικούς Εκπροσώπους.

Κύριε Καρρά, έχετε τον λόγο για δέκα λεπτά και να σεβαστείτε όλοι τον χρόνο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κυρία Πρόεδρε.

Θα μου επιτρέψει ο κ. Δουζίνας ένα σχόλιο. Θα κατεβάσω λίγο το επίπεδο της συζήτησης από τη φιλοσοφική ενατένιση στην οποία μας οδήγησε.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Είμαστε συμπολίτες όμως.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ναι, αλλά ανεξάρτητα από αυτό, θα αναγκαστώ να αναφερθώ σε πρακτικά θέματα, κύριε Δουζίνα, για αυτό κάνω αυτή την εισαγωγή.

Χθες, λοιπόν, εισήχθη το νομοσχέδιο της Κυβέρνησης στην Επιτροπή Δημόσιας Διοίκησης, Δημόσιας Τάξης Δικαιοσύνης και στην Επιτροπή Εθνικής Άμυνας και Εξωτερικών Υποθέσεων. Πράγματι, άπτεται τόσων θεμάτων εσωτερικής πολιτικής όσο και θεμάτων εξωτερικής πολιτικής.

Αμφισβητήσαμε τον χαρακτηρισμό του κατεπείγοντος και μάλιστα το αιτιολόγησα ως ειδικός αγορητής στις επιτροπές για τον λόγο ότι σε μεγάλο μέρος του αποτελεί επανάληψη ήδη νομοθετημένων από την Ευρωπαϊκή Ένωση διαδικασιών -και αναφέρομαι στις διαδικασίες ασύλου πρώτης υποδοχής-, ενώ στο άλλο κομμάτι του το πρώτο μέρος του δημιουργεί υπηρεσίες, οι οποίες κατά την άποψή μας θα μπορούσαν να έχουν καλυφθεί ήδη από τις υφιστάμενες κρατικές ελληνικές υπηρεσίες του Υπουργείου Εσωτερικών, των περιφερειών, ακόμα και των δήμων.

Είπαμε, λοιπόν, ότι θεωρούμε πως είναι πολυτελής πραγματικά ο τρόπος για τον οποίο συνιστώνται πλέον Γενικές και Ειδικές Γραμματείες. Είναι μακρύς ο χρόνος μέχρι να στελεχωθούν, να εξειδικευτεί το προσωπικό για τον λόγο ότι διαβάζουμε μέσα στο σχέδιο νόμου ότι θα υπάρχουν και συμβάσεις προσωρινής ισχύος και θα υπάρχουν αναθέσεις έργου οι οποίες θα καλύπτουν τυχόν ανάγκες. Δεν είδαμε ακόμα, όμως, πώς θα συνδράμει η Ευρωπαϊκή Ένωση την προσπάθεια, η οποία γίνεται επί του προσφυγικού-μεταναστευτικού. Ελπίζαμε τουλάχιστον –εγώ προσωπικά και η παράταξη της Ενώσεως Κεντρώων- ότι θα είχαμε μια πραγματική ενημέρωση πριν από την κατάθεση αυτού του νομοσχεδίου πάνω στις συμφωνίες που είχαν υπάρξει, την λεγόμενη συμφωνία Ευρωπαϊκής Ένωσης-Τουρκίας στις 18-3-2016 και την επικαιροποιημένη συμφωνία μεταξύ Ελλάδος-Τουρκίας στις 9-3-2016 για την επανεισδοχή των παρατύπως εισερχομένων στην Ελλάδα.

Δεν είχαμε ενημέρωση ακόμα από την Κυβέρνηση. Δεν είδαμε να ταυτίζονται αυτές οι συμφωνίες ή να ενσωματώνονται μέσα στο σχέδιο νόμου που συζητάμε σήμερα. Μόνη πληροφόρηση που δυστυχώς είχαμε, ήταν από τον ιστότοπο της Ευρωπαϊκής Ένωσης, που αναρτήθηκε ένα κείμενο συμπερασμάτων, το οποίο βέβαια λόγω της συνοπτικότητός του δεν μπορεί να μας δώσει ασφαλείς πληροφορίες τού τι θα συμβεί από εδώ και πέρα.

Είναι δεδομένο ότι υφίσταται μια μεταναστευτική, μια προσφυγική κρίση η οποία έχει αντίκτυπο στην Ελλάδα και δη σοβαρότατο. Ο αντίκτυπος, όμως, αυτός δεν εξαρτάται μόνο από τους δικούς μας χειρισμούς. Εξαρτάται αμφίδρομα εξ Ανατολών από την Τουρκία και από τον Βορρά από την Ευρωπαϊκή Ένωση.

Θέλω να επισημάνω και κάτι άλλο, είτε είναι ομολογημένο είτε όχι, υφίστανται ροές και από τη βόρεια Αφρική, η οποία με τη μορφή της «Αραβικής Άνοιξης» αποσταθεροποιείται και δεν ξέρουμε τις εξελίξεις τους επόμενους μήνες ή τον επόμενο χρόνο.

Αναφέρθηκα στο ξεκίνημα της ομιλίας μου στο γεγονός ότι στην επιτροπή συμμετείχαν και τα μέλη της Επιτροπής Εξωτερικών Υποθέσεων. Αυτό λίγο με παραξένεψε, διότι -λέω- το μεταναστευτικό υπάγεται στο Υπουργείο Εσωτερικών, είναι ένα εσωτερικό ζήτημα, γιατί να έχουμε μεικτή, κοινή συζήτηση Επιτροπής Εσωτερικών και Επιτροπής Εθνικής Άμυνας και Εξωτερικών Υποθέσεων;

Διάβασα, λοιπόν, την οδηγία της οποίας επιχειρούμε σήμερα την προσαρμογή στην ελληνική νομοθεσία. Έχει κάποια αγκάθια η οδηγία αυτή. Πρώτον, έχει την έννοια της ασφαλούς τρίτης χώρας, στην οποία θα πρέπει να αποφασίσει η Ευρωπαϊκή Ένωση πολύ σύντομα αν θα εντάξει την Τουρκία ή όχι. Και αυτό έχει τεράστια σημασία και για τη δυνατότητα εφαρμογής ή όχι της επικαιροποιημένης συμφωνίας επανεισδοχής μεταξύ των δύο Πρωθυπουργών, αλλά και για τη δυνατότητα και της Ευρωπαϊκής Ένωσης να επιβάλει τα ήδη συμφωνηθέντα στις 18 Μαρτίου.

Παρατήρησα, λοιπόν, δύο πράγματα μέσα σε αυτή την οδηγία. Και θα αναφερθώ ειδικότερα στα άρθρα. Έχει, λοιπόν, μία δυνατότητα χαρακτηρισμού ασφαλών τρίτων χωρών ευρωπαϊκών και μια δυνατότητα χαρακτηρισμού ασφαλών τρίτων χωρών εκτός Ευρώπης. Δεν έχει απαντηθεί -κατά την άποψή μου ή την γνώση μου, αν θέλετε, θέλω να ακούσω κι άλλες απόψεις- αν η Τουρκία, σε σχέση με την οδηγία που προσαρμόζουμε, θα ενταχθεί στις ασφαλείς ευρωπαϊκές χώρες ή θα ενταχθεί στις ασφαλείς τρίτες μη ευρωπαϊκές χώρες. Αυτό, λοιπόν, δεν έχει συζητηθεί ακόμα.

Γιατί αναφέρομαι σε αυτό. Εάν δεν έχει δυνατότητα να ενταχθεί στις ευρωπαϊκές ασφαλείς χώρες -διότι η ίδια η οδηγία στο παράρτημα 2 μας λέει ότι ασφαλής ευρωπαϊκή χώρα θεωρείται εκείνη η οποία δεν έχει γεωγραφικούς περιορισμούς και η Τουρκία είναι γνωστό ότι δεν έχει κυρώσει το Πρωτόκολλο του 1967 της Νέας Υόρκης και εφαρμόζει τη συμφωνία μόνο για τις ευρωπαϊκές χώρες- εμείς έχουμε έναν κίνδυνο από αυτό, αν χαρακτηριστεί, δηλαδή, σε αυτή την κατηγορία. Και αναφέρομαι κατ’ ανάγκη σε ένα ζήτημα εξωτερικής πολιτικής της χώρας που έχει σοβαρό αντίκτυπο στο εσωτερικό λόγω του προσφυγικού και μεταναστευτικού ζητήματος. Αν, λοιπόν, έχει έναν τέτοιο χαρακτηρισμό, θα πρέπει να εξαιρεθεί όλη η υπόλοιπη Τουρκία πλην της λεγόμενης «Ανατολικής Θράκης». Επομένως θα μπορεί να θεωρηθεί παράλληλα ασφαλής τρίτη χώρα μη ευρωπαϊκή; Πρέπει να επιλέξει η Ευρωπαϊκή Ένωση -όχι εμείς- τον χαρακτηρισμό.

Δυστυχώς αυτά δεν τα ακούσαμε στη συζήτηση μεταξύ του Έλληνα Πρωθυπουργού και του Τούρκου Πρωθυπουργού. Στη δική μου σκέψη, στη δική μου αντίληψη, παραμένει ένα τεράστιο κενό.

Νομίζω, λοιπόν, ότι αυτό θα ήταν το μείζον που θα έπρεπε να συζητήσουμε στην παρούσα συνεδρίαση και στη Βουλή γενικότερα, έστω κι αν άπτεται θέματος εξωτερικής πολιτικής, διότι είναι το πρόκριμα, το προδικαστικό ζήτημα, η προϋπόθεση, αν θα εφαρμοστούν οι συμφωνίες της Ευρωπαϊκής Ένωσης - Τουρκίας ή ακόμη και της Ελλάδος - Τουρκίας.

Το αφήνω, λοιπόν, κατά μέρος. Δεν μπορώ να το λύσω. Δεν μπορώ να προτείνω σε αυτό το ζήτημα. Είναι μείζον. Υπερβαίνει τουλάχιστον εκείνες τις δυνατότητες τις οποίες έχουμε και στη σημερινή συζήτηση για τον λόγο ότι τίθενται περιορισμένως με ένα νομοσχέδιο.

Με τις σκέψεις, όμως, αυτές έχουμε δηλώσει ότι επί της αρχής δεν μπορούμε να ψηφίσουμε το σημερινό νομοσχέδιο διότι δεν μας λύνει, δεν αντιμετωπίζει μείζονα ζητήματα, τα οποία φοβούμεθα ότι θα αντιμετωπίσουμε στο μέλλον.

Κατά τα λοιπά, είχα εκφράσει και χθες την άποψη ότι όσο κι αν η Κυβέρνηση επέμενε ότι πρόκειται περί επειγούσης περιπτώσεως, πίστευα και εξακολουθώ να πιστεύω ότι οι διατάξεις του ν. 3907 και του προηγούμενου προεδρικού διατάγματος περί κοινών διαδικασιών του 113 του 2013 -αν δεν κάνω λάθος, κύριε Μουζάλα- καλύπτουν ήδη το υφιστάμενο νομοθετικό πλαίσιο και θα έπρεπε να έχουν τύχει εφαρμογής όχι μόνο το τελευταίο διάστημα που οξύνθηκε η κρίση, αλλά απαρχής που η κρίση άρχισε να δείχνει σημεία γιγάντωσης από την ώρα εκείνη που άρχισε να γίνεται αντιληπτό ότι αποσταθεροποιείται πια η Μέση Ανατολή.

Από το 2011 είχαμε τις πρώτες ενδείξεις με τον εμφύλιο πόλεμο στη Συρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε, δεν θα αναφερθώ ειδικότερα.

Είχαμε τις ενδείξεις με τις πτώσεις των καθεστώτων Μουμπάρακ, όπως επίσης και στη Λιβύη με τον Καντάφι, με όλον αυτόν τον εμφύλιο που εξακολουθεί ακόμα.

Ας μη μιλήσουμε για Μαροκινούς, για Μαγκρέμπ, διότι εκεί πάει μακριά η ιστορία, τι μπορεί να δεχτούμε στο μέλλον. Ούτε θέλω να το σκέφτομαι αυτή τη στιγμή.

Θα μου επιτρέψετε να κάνω μια μικρή αναφορά στη σκέψη μου και να μην μιλήσω για την Αίγυπτο. Δεν θέλω να πω κάτι περισσότερο για τους κινδύνους αποσταθεροποίησης. Δεν θέλω, κυρία Πρόεδρε.

Με τις σκέψεις, λοιπόν, αυτές εμείς πιστεύαμε ότι υπήρχε ισχυρό ή επαρκές, εν πάση περιπτώσει, νομοθετικό πλαίσιο, το οποίο θα έπρεπε ήδη να έχει τύχει εφαρμογής με παρεμβάσεις, με αποσπασματικές έστω ρυθμίσεις και ο ν.3907 να έχει λειτουργήσει. Αυτό είναι ευθύνη και της Νέας Δημοκρατίας, η οποία είχε αυτόν τον νόμο δύο χρόνια και δεν φρόντισε να κάνει τίποτα. Επίσης, είναι ευθύνη της Κυβέρνησης ΣΥΡΙΖΑ - ΑΝΕΛ. Έστω και την ύστατη στιγμή, λοιπόν, θα έπρεπε να δραστηριοποιήσουν τον νόμο, να συστήσουν τις Υπηρεσίες Ασύλου, να συστήσουν τις Δευτεροβάθμιες Επιτροπές Προσφυγών. Δεν έγινε τίποτα.

Πέρασε, λοιπόν, η Ελλάδα…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω με αυτή την σκέψη.

Μήπως, λοιπόν, εξυπηρετούσε την Ελλάδα -μήπως λέω, δεν καταλογίζω, δεν εγκαλώ- να γίνει αυτός ο διάδρομος μέσω της Ελλάδος και μέσω των Βαλκανικών χωρών; Μήπως εξυπηρετούσε και τις ευρωπαϊκές χώρες να πάρουν τον αφρό του μεταναστευτικού κύματος; Γιατί εκείνοι που πέρασαν το 2014, το 2015 ήταν η αστική τάξη της Συρίας και η αστική τάξη άλλων χωρών που είχαν και καταθέσεις στο εξωτερικό, που είχαν και παιδεία ευρωπαϊκή. Έτσι, λοιπόν, ενδυναμώθηκαν οι χώρες αυτές και τη στιγμή που έφτασε η φτωχή Ελλάδα, η ρημαγμένη Ελλάδα να αντιμετωπίζει ένα μεταναστευτικό πρόβλημα, της ήρθαν οι προλετάριοι των χωρών, οι προλετάριοι πρόσφυγες και θα πρέπει να αναλάβουμε ένα μείζον ζήτημα περίθαλψης, σίτισης, στέγασης.

Με τις σκέψεις, λοιπόν, αυτές τελειώνω και δηλώνω ότι η Ένωση Κεντρώων επί της αρχής δεν θα ψηφίσει το νομοσχέδιο. Τα άρθρα εκείνα τα οποία οδηγούν είτε σε αντικατάσταση και προσαρμογή της οδηγίας του 2013, θεωρούμε ότι πρέπει να τα ψηφίσουμε έστω και κατ’ ανάγκη. Σε ορισμένες άλλες αποσπασματικές διατάξεις που κρίνουμε ότι μπορεί και αυτές να συνεργήσουν στην ανακούφιση των προσφύγων -δεν θέλω να πω αν θα λειτουργήσει ή όχι τίποτα από αυτό τον νόμο- θα είμαστε θετικοί.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα δύο μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο Κονταριώτισσας Πιερίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ιωάννης Κεφαλογιάννης, Βουλευτής της Νέας Δημοκρατίας, για επτά λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, θα ξεκινήσω κι εγώ με το κατεπείγον πολύ σύντομα. Αναφέρθηκαν στην επιτροπή χθες και μάλιστα αναδείχθηκαν από τον εισηγητή μας, οι δύο βασικοί λόγοι για τους οποίους η Κυβέρνηση νομοθετεί για άλλη μια φορά με κατεπείγον. Σημειώνω ότι το κατεπείγον έχει γίνει δεύτερη φύση της Κυβέρνησης όσον αφορά τον τρόπο νομοθέτησης. Πρώτον, διότι, από ό,τι φαίνεται, έχει δώσει συγκεκριμένες δεσμεύσεις προς τους ευρωπαίους εταίρους για ένα συγκεκριμένο χρονοδιάγραμμα. Είπαμε, βέβαια, και χθες στην επιτροπή ότι αυτό δεν είναι κακό. Αρκεί, κύριε Υπουργέ και κύριοι της Κυβέρνησης, να μας ενημερώσετε σχετικά με αυτό το χρονοδιάγραμμα, για τις νομοθετικές πρωτοβουλίες που καλείστε το επόμενο διάστημα να φέρετε στο Σώμα και σε ποιες άλλες ενέργειες θα προβείτε.

Και η αρμόδια επιτροπή και η Ολομέλεια αυτή τη στιγμή είναι ανενημέρωτη. Και νομίζω ότι δεν είναι αυτός ο δημοκρατικός τρόπος λειτουργίας του Κοινοβουλίου.

Σας ανέφερα, μάλιστα, χθες στην επιτροπή τόσο τη δήλωση της κ. Μπερτό, της αρμόδιας εκπροσώπου για τα θέματα μετανάστευσης που λέει ότι μέχρι 4 Απριλίου πρέπει να νομοθετήσει το ελληνικό Κοινοβούλιο, όπως και το αντίστοιχο τουρκικό και βεβαίως τις δηλώσεις της αναπληρώτριας εκπροσώπου της Ομοσπονδιακής Κυβέρνησης της Γερμανίας, της κ. Κριστιάνε Βιρτς, η οποία λέει ακριβώς το ίδιο πράγμα, δηλαδή ότι μέχρι την Δευτέρα 4 Απριλίου πρέπει το ελληνικό Κοινοβούλιο να έχει νομοθετήσει.

Βεβαίως, ο δεύτερος λόγος για τον οποίο φέρνετε το κατεπείγον είναι επειδή δεν θέλατε και δεν θέλετε να γίνει εκτενής συζήτηση όσον αφορά το συγκεκριμένο νομοσχέδιο, γιατί ακριβώς βρίθει διατάξεων, οι οποίες είναι από πονηρές έως μη ακριβείς. Γενικότερα, δεν θέλατε να μπούμε σε μία διαδικασία που στην Επιτροπή θα συζητούσαμε και επί της αρχής και κατ’ άρθρο και ενδεχομένως να καλούσαμε και φορείς. Θυμάμαι από άλλες φορές ότι ένα από τα βασικά αιτήματα του ΣΥΡΙΖΑ ήταν να καλέσουμε φορείς, να τους ακροαστούμε και να δούμε τι λένε για το νομοσχέδιο. Αυτή τη φορά το ξεπεράσαμε.

Και, βεβαίως, η Ολομέλεια μέσα σε οκτώ ώρες, στην ουσία καλείται να νομοθετήσει για ένα ζήτημα, το οποίο αυτή τη στιγμή στην ελληνική κοινωνία και στην ελληνική πολιτεία είναι το πλέον ζέον.

Όσον αφορά το νομοσχέδιο, κυρίες και κύριοι συνάδελφοι, νομίζω ότι όσο περισσότερο το διαβάζει κανείς, τόσο περισσότερο αναρωτιέται ποιοι είναι οι τελικοί του αποδέκτες. Να ήταν, άραγε, μία επιβεβλημένη έκφραση ανθρωπισμού προς τους πρόσφυγες, όπως ακούστηκε χθες στην επιτροπή; Νομίζω ότι την απάντηση την έχουν δώσει προ πολλού οι άθλιες συνθήκες διαβίωσης στους καταυλισμούς, οι συγκρούσεις μεταξύ των προσφύγων που γίνονται στον Πειραιά, η μαζική απόδραση πεντακοσίων ατόμων που έγινε από το hot spot της Χίου πριν από λίγες ώρες -φυσικά, αυτό το πράγμα και αυτή η εικόνα δεν μας τιμά ως χώρα- και, βεβαίως, το ναρκοθετημένο κλίμα της Ειδομένης.

Είναι, μήπως, απαραίτητη προϋπόθεση για την τήρηση της συμφωνίας με την Ευρωπαϊκή Ένωση και την Τουρκία; Θα μπορούσε, αν το πίστευαν τόσο η Κυβέρνηση όσο και οι Βουλευτές της Συμπολίτευσης. Γιατί αν κρίνω από τη χθεσινή ανακοίνωση των συναδέλφων του ΣΥΡΙΖΑ, της λεγόμενης ομάδας των «53» -κορυφαία στελέχη του ΣΥΡΙΖΑ και Υπουργοί της Κυβέρνησης, έχουν μάλιστα βάλει και την υπογραφή τους σε αυτό το νομοσχέδιο- καταγγέλλουν τα κάστρα που φτιάχνει η Ευρώπη, τα κλειστά κέντρα και τα κέντρα καταγραφής, γιατί, όπως υποστηρίζουν, δεν διασφαλίζουν τα ανθρώπινα δικαιώματα.

Ειπώθηκε χθες, αλλά αξίζει να το επαναλάβουμε, κύριε Υπουργέ, ότι το παρόν σχέδιο νόμου γράφτηκε σε μία εποχή που κάθε άλλο παρά τις σημερινές συνθήκες και καταστάσεις υπηρετεί. Αντίθετα, υπηρετούσε -και εξακολουθεί να υπηρετεί- πρωτίστως δύο πράγματα:

Πρώτον, την ιδεολογική προσέγγιση του ΣΥΡΙΖΑ περί ανοικτών συνόρων, με βασικό αποδέκτη το εσωκομματικό του ακροατήριο και δεύτερον, την εκλογική πελατεία -πραγματική και δυνητική- η οποία θα πρέπει να τρίβει τα χέρια της με τις μεγάλες ευκαιρίες που ανοίγονται μπροστά της, με τις εκατοντάδες νέες προσλήψεις, τοποθετήσεις, προμήθειες και συμβάσεις.

Ας τα δούμε, όμως, ένα προς ένα.

Το άρθρο 46 υπό κανονικές συνθήκες, κυρίες και κύριοι συνάδελφοι, δεν θα έπρεπε να είναι τίποτα άλλο παρά μία απλή μεταφορά στο εθνικό δίκαιο μιας ευρωπαϊκής νομοθεσίας και οδηγίας. Κάθε άλλο, όμως. Άλλα αναφέρει η οδηγία και άλλα ενσωματώνει η Κυβέρνηση. Κι αυτό, τουλάχιστον, είναι πρωτόγνωρο για το ελληνικό Κοινοβούλιο.

Ενώ η οδηγία αναφέρει ότι τα κράτη μέλη δεν υποβάλλουν σε κράτηση ένα πρόσωπο απλώς και μόνο διότι είναι αιτών του καθεστώτος διεθνούς προστασίας, η Κυβέρνηση έκρινε σκόπιμο, με πονηρό τρόπο, να προσθέσει τη φράση «…καθώς και ότι εισήλθε παράτυπα…» -καινοφανής όρος- «…ή και παραμένει στη χώρα χωρίς νόμιμο τίτλο διαμονής».

Με πολιτικούς, νομικούς και ηθικούς όρους, κυρίες και κύριοι συνάδελφοι, πρόκειται για μία πολιτική εξαπάτηση του ελληνικού Κοινοβουλίου, της Ευρωπαϊκής Ένωσης, της ίδιας της νοημοσύνης μας.

Καταθέτω για τα Πρακτικά τη μετάφραση του άρθρου 8 της οδηγίας 33/2013 από την επίσημη εφημερίδα της Ευρωπαϊκής Ένωσης, όπου δεν υπάρχει μέσα ο όρος του «παράτυπου εισελθόντα στην ελληνική επικράτεια».

(Στο σημείο αυτό ο Βουλευτής κ. Ιωάννης Κεφαλογιάννης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι, όμως, μόνο αυτή η παραβίαση των ευρωπαϊκών κανονισμών. Στο άρθρο 8 καταργείτε τα κλειστού τύπου κέντρα κράτησης για όσους δεν δικαιούνται το στάτους του πρόσφυγα. Και αυτή η διάταξη έρχεται σε ευθεία αντίθεση με το άρθρο 15 της οδηγίας 2008/115, η οποία έχει ενσωματωθεί στο άρθρο 30 του ν. 3907/2011.

Καταθέτω, επίσης, για τα Πρακτικά τη σχετική διάταξη.

(Στο σημείο αυτό ο Βουλευτής κ. Ιωάννης Κεφαλογιάννης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή τη στιγμή, λοιπόν, έχουμε το εξής παράδοξο για την εθνική μας έννομη τάξη. Έχουμε δύο διατάξεις για το ίδιο ζήτημα, την κράτηση –λέει- των παράνομων μεταναστών, οι οποίες προβλέπουν δύο διαφορετικές διοικητικές διαδικασίες, η μία κλειστού τύπου και η άλλη ανοικτού τύπου. Πραγματικά, είναι ένα έξοχο παράδειγμα νομοθέτησης, κυρίες και κύριοι της Κυβέρνησης.

Το μείζον εδώ, βέβαια, προκειμένου να ικανοποιήσετε την πολιτική σας πελατεία και την κάθε κομματική φράξια, είναι ότι συνεχίζετε να στέλνετε λάθος μηνύματα παντού. Μεγαλύτερη απόδειξη δεν υπάρχει από τη χθεσινή έρευνα που ανέφερα και στην επιτροπή, κύριε Υπουργέ, της Ένωσης Περιφερειών, σύμφωνα με την οποία όταν ερωτώνται οι ίδιοι οι πρόσφυγες και μετανάστες «για ποιο λόγο εισήλθατε στην Ελλάδα;», το 76,3% αναφέρει ότι ήταν εύκολο να περάσει τα σύνορα κι άλλο ένα 11% αναφέρει, «γιατί οι ελληνικές αρχές δεν ήταν τόσο αυστηρές». Οι ίδιοι οι πρόσφυγες το λένε αυτό. Δεν το λέει ούτε η Νέα Δημοκρατία, ούτε η Αντιπολίτευση συνολικά.

Μήπως, όμως, το σημερινό νομοσχέδιο αποτελεί προαπαιτούμενο για την εφαρμογή της πρόσφατης συμφωνίας με την Ευρωπαϊκή Ένωση; Εάν δούμε το χρονικό διάστημα που προβλέπεται για τη διαδικασία εξέτασης της αίτησης, για την απόδοση του καθεστώτος διεθνούς προστασίας, τότε η όλη συμφωνία είναι κυριολεκτικά στον αέρα.

Η πρόβλεψη για έξι μήνες για την κανονική και τρεις μήνες για την ταχύρρυθμη διαδικασία εξέτασης -όπως προβλέπει το άρθρο 51- απλά δεν ανταποκρίνεται στις απαιτήσεις της συμφωνίας. Το ίδιο ισχύει και για την Αρχή Προσφυγών, αφού όπως προκύπτει από το άρθρο 86 το κατεπείγον της σύστασής έχει ορίζοντα έως και έξι μήνες.

Στην πραγματικότητα τίποτα δεν είναι εξαιρετικά επείγον. Και το παρόν νομοσχέδιο δεν προβλέπει τίποτα ούτε για την αντιμετώπιση των συνθηκών διαβίωσης των προσφύγων ούτε για την διεκπεραίωση των αιτήσεων, ούτε και για την οριστική εφαρμογή της συμφωνίας με την Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Είναι όμως, ένα νομοσχέδιο που δημιουργεί μεγάλες προσδοκίες σε πολλούς. Κατ’ αρχάς, σε όσους υπόσχεστε μια θέση στο δημόσιο, νέα επιδόματα, περισσότερες υπερωρίες, νέες θέσεις προϊσταμένων, τμηματαρχών, διευθυντών και μάλιστα εκτός διαδικασιών ΑΣΕΠ. Δεύτερον, σε όσους διαβλέπουν στο προσφυγικό μια πραγματικά μεγάλη ευκαιρία για έναν κρατικοδίαιτο καπιταλισμό.

Εάν μπαίνατε στον κόπο να συζητήσετε με την Ανεξάρτητη Αρχή Δημοσίων Συμβάσεων, θα βλέπατε ότι οι δημόσιοι φορείς έχουν την ευχέρεια να αξιοποιήσουν τις δυνατότητες της εθνικής νομοθεσίας για τους κανόνες ανάθεσης χωρίς τους περιορισμούς των εθνικών οδηγιών, τηρώντας βέβαια τις γενικές αρχές, όπως η αποφυγή διακρίσεων και η διαφάνεια.

Οι υπηρεσίες σίτισης και φύλαξης, για παράδειγμα, ήδη περιλαμβάνονται σε σχετικό παράρτημα των οδηγιών για τις δημόσιες συμβάσεις, βάσει του οποίου δεν εφαρμόζονται σε υπηρεσίες που διαχειρίζονται το μεταναστευτικό παρά μόνο βασικοί κανόνες ως προς τη δημοσιότητα. Και όμως αυτό δεν το κάνατε.

Κι αν ακόμα συζητούσατε μεταξύ σας, θα μαθαίνατε ότι με τις νέες οδηγίες για τις δημόσιες συμβάσεις, που η χώρα μας αναμένεται να ενσωματώσει εντός του Απριλίου, οι υπηρεσίες αυτές, όπως και οι υπηρεσίες υγείας, υπάγονται σε ακόμα πιο απλοποιημένες διαδικασίες ανάθεσης. Ούτε αυτό το πράξατε, κύριε Υπουργέ.

Κυρίες και κύριοι συνάδελφοι, -και κλείνω με αυτό- τους τελευταίους δεκαπέντε μήνες βιώνουμε κοινοβουλευτικά μια πρωτόγνωρη κατάσταση. Τους Βουλευτές της Συμπολίτευσης, των κομμάτων του ΣΥΡΙΖΑ και των Ανεξαρτήτων Ελλήνων που στηρίζουν αυτή την Κυβέρνηση, πρώτα να ψηφίζουν και μετά να ανησυχούν. Το έργο αυτό διαδραματίζεται για μια ακόμα φορά. Έγινε και στην επιτροπή, το ακούσαμε και σήμερα από τους εισηγητές της Πλειοψηφίας.

Στην κατάσταση, όμως, που βρίσκεται η χώρα δεν υπάρχει κανένα περιθώριο για πολιτικά παιχνίδια εν ονόματι του ανθρωπισμού και της αλληλεγγύης. Μέρα με τη μέρα το προσφυγικό εξελίσσεται στον πλέον κρίσιμο, τον πλέον απρόβλεπτο, παράγοντα για την κοινωνική και πολιτική ζωή του τόπου.

Η εξαθλίωση της Ειδομένης, το χάος του Πειραιά και της Χίου, όπως είδαμε σήμερα, οι τραγικές καταστάσεις σε πολλά κέντρα φιλοξενίας, δεν αποτελούν κυρίες και κύριοι συνάδελφοι, παραδείγματα ανθρωπισμού όσο κι αν τα φαντασιώνονται οι κάθε λογής αλληλέγγυοι. Οι εύκολες και βολικές καταγγελίες για την Ευρώπη δεν βοηθούν ούτε τους πρόσφυγες, ούτε τη χώρα να αντιμετωπίσει τα μεγάλα ζητήματα, όπως αυτά που έχει μπροστά της.

Βρείτε τα μεταξύ σας πρώτα, αποφασίστε τι θέλετε και είμαστε εδώ πέρα, μπροστά σας για να συζητήσουμε και πραγματικά να βρούμε λύσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοχαρόπουλος, Κοινοβουλευτικός Εκπρόσωπος ΠΑΣΟΚ – Δημοκρατική Συμπαράταξη.

Μετά τον λόγο θα λάβει η κ. Κατριβάνου.

Ορίστε, κύριε Θεοχαρόπουλε, έχετε τον λόγο για δέκα λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είμαι Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ.

Κυρίες και κύριοι Βουλευτές, κύριε Υπουργέ, τα έχουμε πει αρκετές φορές το τελευταίο χρονικό διάστημα. Οι εξελίξεις, όμως, είναι ραγδαίες.

Μόλις χθες το βράδυ –και τα μαθαίνουμε σήμερα το πρωί- στη Χίο έγιναν σοβαρά επεισόδια στο hot spot μεταξύ Αφγανών και Σύρων. Επειδή πρόσφατα επισκέφτηκα τη Χίο, μπορώ να σας πω ότι ίσως ήταν το πιο οργανωμένο νησί σε αυτή τη διαδικασία και πριν γίνει το hot spot.

Αυτά που συνέβησαν χθες το βράδυ και αυτά που μας λένε οι κάτοικοι είναι ότι υπήρξε απουσία του κράτους σε αυτή τη διαδικασία. Χίλιοι επτακόσιοι είναι αυτή τη στιγμή οι μετανάστες, ενώ χωρούν χίλιοι εκατό με χίλιους διακόσιοι. Αυτή τη στιγμή που μιλάμε πεντακόσιοι πεζοί πρόσφυγες πηγαίνουν προς το κέντρο της Χίου για να κατευθυνθούν προς το λιμάνι. Μαθαίνουμε ότι διμοιρία των ΜΑΤ φεύγει από την Αθήνα για να πάει στη Χίο. Παρακαλούμε να ενημερώσει η Κυβέρνηση την Ολομέλεια για το τι συμβαίνει. Διότι είχαμε –και έχουμε- την Ειδομένη με την παντελή απουσία του κράτους, η οποία, απ’ ό,τι έχουμε καταλάβει, είναι επιλογή, έχουμε τον Πειραιά όπου με αυτά που έγιναν την Τετάρτη το βράδυ φαίνεται πως και εκεί δεν μπορεί να επιληφθεί το κράτος και χθες το βράδυ είχαμε τη Χίο.

Δεν μπορεί να συνεχιστεί αυτό. Θα πρέπει να αντιμετωπιστεί.

Καταθέτω για τα Πρακτικά όλα τα δημοσιεύματα που υπάρχουν αυτή τη στιγμή για τη Χίο.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας άκουσα στην αρχή να λέτε ότι είναι μία καλή συμφωνία. Και στη συζήτηση που κάναμε εδώ σε μια επίκαιρη επερώτηση -στις 21 Μαρτίου νομίζω- και εσείς είχατε παραδεχθεί ότι είναι μία δύσκολα εφαρμόσιμη συμφωνία. Εμείς σας είχαμε πει ότι έτσι όπως πάει θα είναι μία ανεκτέλεστη απόφαση.

Είπατε, επίσης, σήμερα ότι η Κυβέρνηση δεν χαίρεται για την κατάσταση στην Ειδομένη και στον Πειραιά -φαντάζομαι δεν χαίρεται τώρα και για την κατάσταση στη Χίο- και πως θα χρειαστεί να υπάρξει οργάνωση του κράτους. Άρα το κράτος είναι ανοργάνωτο αυτή τη στιγμή. Στην ουσία αυτό είπατε. Kαι δεν έχετε δώσει κανένα χρονοδιάγραμμα για όλες αυτές τις ενέργειες.

Είπατε και κάτι ακόμα. Είπατε ότι κανένα κόμμα -και θέλω να σας το ζητήσω αυτό εκ μέρους και της Δημοκρατικής Συμπαράταξης- δεν είχε αντιληφθεί ως τον Μάρτιο το θέμα του προσφυγικού. Να το αποσύρετε, Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ως τον Μάιο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ως τον Μάιο. Να το αποσύρετε. Και ξέρετε γιατί σας λέω να το αποσύρετε. Έχω εδώ αυτή τη στιγμή έναν κατάλογο με τις ενέργειες που έχουμε κάνει. Τη διευκρίνισή σας για τον Μάιο την ακούμε αυτή τη στιγμή. Και έχουμε κάνει πάρα πολλές ενέργειες για το συγκεκριμένο θέμα. Ξέρετε ότι και προσωπικά έχουμε βρεθεί στο γραφείο σας -και στις αρχές Νοεμβρίου και τώρα- και έχουμε συζητήσει το θέμα και με την επικεφαλής της Δημοκρατικής Συμπαράταξης και έχουμε κάνει πάρα πολλές ενέργειες. Και ξέρετε και τη διάθεσή μας –ειπώθηκε και στο Συμβούλιο Πολιτικών Αρχηγών- να προσφέρουμε στην εθνική συνεννόηση.

Συνεπώς να αποσύρετε αυτή την έκφραση διότι θεωρώ ότι δεν είναι κάτι το οποίο συνάδει με τη συνεργασία την οποία είχαμε όλο το προηγούμενο χρονικό διάστημα.

Κυρίες και κύριοι Βουλευτές, στην κρισιμότερη καμπή της χώρας μας, λοιπόν, υπάρχει ορατός ο σοβαρός κίνδυνος να μείνουμε πλήρως απομονωμένοι και παγιδευμένοι στη διπλή κρίση: οικονομική και κοινωνική από τη μία πλευρά, ανθρωπιστική και προσφυγική από την άλλη. Εξακολουθεί η Κυβέρνηση να πορεύεται χωρίς ένα ολοκληρωμένο και συνεκτικό σχέδιο, χωρίς συνέπεια, επιβεβαιώνοντας, δυστυχώς, την ανησυχία μας για τον τρόπο που αντιμετωπίζει την προσφυγική και μεταναστευτική κρίση: πρόχειρα, επιπόλαια, με πολλές αυταπάτες.

Δεν ήταν παρά λίγες μόνο ημέρες όταν μετά την ολοκλήρωση της κρίσιμης Συνόδου Κορυφής της 18 Μαρτίου επισημάναμε ότι φάνηκε να κατανοήθηκε πως το πρόβλημα είναι κοινό, ευρωπαϊκό. Επισημάναμε ότι η απόφαση αυτή αποτελεί ένα μικρό βήμα που σε καμμία περίπτωση δεν συνιστά την κοινή μεταναστευτική πολιτική που επειγόντως έχει ανάγκη η Ευρωπαϊκή Ένωση.

Και η κριτική μας στην Ευρωπαϊκή Ένωση είναι πολύ σκληρή και αυστηρή και όταν συναντιόμαστε στην Ευρωπαϊκή Ένωση με το Σοσιαλιστικό Κόμμα και τους εκπροσώπους του και στη χώρα μας για το γεγονός ότι δεν έχει αναπτυχθεί μια κοινή ευρωπαϊκή πολιτική, που θα είχε προφυλάξει πάρα πολλά πράγματα, για παράδειγμα και στην κοινή πολιτική άμυνας που θα έπρεπε να έχουμε.

Δεν υπάρχει, πλέον, το περιθώριο, λοιπόν, να προχωράει η Ευρωπαϊκή Ένωση το προσφυγικό με τόσο αργά βήματα. Δεν είναι δυνατό οι προσφυγικές ροές να είναι μαζικές και οι αποφάσεις να τρέχουν καθυστερημένα να αντιμετωπίσουν τετελεσμένα.

Καλούσαμε, λοιπόν, την ελληνική Κυβέρνηση να διασφαλίσει την προστασία και τη μεταφορά των προσφύγων στα κέντρα φιλοξενίας και, πέραν της εγρήγορσης των ίδιων των κρατικών δομών, να αναλάβει πρωτοβουλίες και να πρωτοστατήσει στην άμεση οργάνωση και συνεργασία όλων των φορέων. Διότι διακρίναμε πως η απόφαση της συνόδου σε πολλά σημεία της είναι απλώς ένα ευχολόγιο. Δεν προβλέπει με σαφήνεια εάν και πότε θα γίνει η μετεγκατάσταση των προσφύγων στις χώρες της Ευρωπαϊκής Ένωσης, με αποτέλεσμα να κινδυνεύουν να παραμείνουν εγκλωβισμένες πολλές χιλιάδες ανθρώπων στη χώρα μας.

Αντιληφθήκαμε την πολυπλοκότητα της συμφωνίας και σας την είπαμε, διότι απαιτεί αφ’ ενός τη συνεργασία της Τουρκίας, αφ’ ετέρου την ουσιαστική συμβολή των κρατών-μελών και των αρμόδιων υπηρεσιών της Ευρωπαϊκής Ένωσης. Συμφωνήσατε, συμφώνησε η χώρα μας, σε ταχύτατες διαδικασίες για την αναγνώριση ασύλου, τις οποίες δεν είναι έτοιμη να εφαρμόσει.

Είπαμε από την πρώτη στιγμή ότι ο Έλληνας Πρωθυπουργός στην συνέντευξη Τύπου της συμφωνίας αρκέστηκε στη θριαμβολογία. Είχε δηλώσει, μάλιστα -και σας το είπα και στην Ολομέλεια- ότι αν υπάρξουν χώρες που δεν θέλουν να συμμετέχουν στην κατανομή προσφύγων, τότε θα πρέπει να συνεισφέρουν οικονομικά. Για εμάς είναι μία δήλωση που δείχνει την επιπολαιότητα και την προχειρότητα με την οποία αντιμετωπίζονται από την Κυβέρνηση τόσο σοβαρά θέματα. Κι αν οι περισσότερες χώρες θελήσουν να συνεισφέρουν οικονομικά και όχι στη δίκαιη κατανομή προσφύγων, τι θα γίνει; Θα εγκλωβιστούν όλοι στη χώρα μας;

Εξάλλου, εσείς πρόσφατα είπατε ότι η χώρα μας δεν μπορεί να δεχθεί όλους τους πρόσφυγες και να μετατραπεί σε Λίβανο της Ευρώπης για να παίρνει απλώς οικονομική βοήθεια.

Σε καμμία περίπτωση, κύριε Υπουργέ, δεν έχετε λάβει υπ’ όψιντις προτάσεις που η Δημοκρατική Συμπαράταξη κατέθεσε σε όλους τους φορείς για την αντιμετώπιση του προβλήματος. Επισκεφθήκαμε σε κρίσιμες περιόδους και την Ειδομένη και την Πλατεία Βικτωρίας. Συναντηθήκαμε μαζί σας αρκετές φορές –σας το είπα και πριν- και κάναμε παρεμβάσεις στην προ Συνόδου Κορυφής στις Βρυξέλλες και δύο φορές στο Συμβούλιο Πολιτικών Αρχηγών συμβάλαμε στην εθνική κοινή γραμμή για το προσφυγικό. Τώρα πρέπει να απαντήσετε εσείς για τα σημεία τα οποία ήταν αναποτελεσματικά στη διαπραγμάτευση.

Μας καλείτε, λοιπόν, σε μια διαδικασία εκτάκτου ανάγκης, όπως την ονομάζετε, με ένα νομοσχέδιο το οποίο έρχεται με τη μορφή του κατεπείγοντος και που δεν έχει αποκλειστική σχέση με τη συμφωνία που υπεγράφη μεταξύ Ευρωπαϊκής Ένωσης και Τουρκίας.

Κυρίες και κύριοι Βουλευτές, καλούμαστε να ψηφίσουμε –το είπαν και αρκετοί συνάδελφοι- ένα νομοθέτημα που περιέχει, όπως αναφέρθηκε, πενήντα έξι κανονιστικές πράξεις, οι οποίες δεν είναι έτοιμες. Αυτό καταλαβαίνουμε και σήμερα.

Γνωρίζετε, λοιπόν, πολύ καλά ότι το προσφυγικό το έχουμε αντιμετωπίσει με εξαιρετική σοβαρότητα και με αυτή τη σοβαρότητα θέλουμε να αντιμετωπίζετε και εσείς αυτή την κατάσταση σήμερα εδώ πέρα.

Το νομοσχέδιο που συζητούμε δεν καταφέρνει βέβαια να καλύψει τους φιλόδοξους στόχους του. Δημιουργεί διάφορα ερωτηματικά σε σχέση με τα κέντρα για τους μετανάστες, με τον διαχωρισμό προσφύγων και μεταναστών και με άλλα τέτοια θέματα. Πρόκειται για ένα νομοσχέδιο που αποτελείται από ογδόντα εννιά άρθρα διαρθρωμένα σε επτά μέρη.

Στις 8 Φεβρουαρίου 2015, πριν δεκατέσσερις μήνες, ο Πρωθυπουργός ανακοίνωσε στις προγραμματικές του δηλώσεις το Υπουργείο Μετανάστευσης. Μέχρι σήμερα, δεκατέσσερις μήνες, δεν υπήρχε ουσιαστικά αυτόνομο, σύγχρονο Υπουργείο με την απαραίτητη στελέχωση και τις απαιτούμενες αρμοδιότητες. Με το παρόν νομοσχέδιο επιχειρείται η οργάνωση αυτού του Υπουργείου με τη μορφή του κατεπείγοντος σε μια ημέρα. Δεν είναι σοβαρή αυτή η διαδικασία.

Θα ήθελα για παράδειγμα να εκφράσω την επιφύλαξή μας σχετικά με την τεράστια ευελιξία που δίνεται για σύναψη δημοσίων συμβάσεων κατά παρέκκλιση των κείμενων διατάξεων και χωρίς γνωμοδοτήσεις της ενιαίας Ανεξάρτητης Αρχής Δημοσίων Συμβάσεων σχετικά με όλες τις δαπάνες διαχείρισης της προσφυγικής κρίσης.

Εκτός από αυτό, θα σας αναφέρω τι λέει για το συγκεκριμένο θέμα η Επιστημονική Υπηρεσία της Βουλής και για τον ρόλο που πρέπει να έχει το Ελεγκτικό Συνέδριο στο συγκεκριμένο ζήτημα. Ορίζεται ότι οι συμβάσεις εκτέλεσης έργων, προμηθειών και υπηρεσιών που συνάπτονται από το δημόσιο και τις δημόσιες επιχειρήσεις ή τους δημόσιους οργανισμούς και έχουν προϋπολογιζόμενη δαπάνη που υπερβαίνει το ποσό του ενός εκατομμυρίου ευρώ υπόκεινται πριν από τη σύναψή τους σε υποχρεωτικό έλεγχο νομιμότητας, ο οποίος διενεργείται από τα κλιμάκια του Ελεγκτικού Συνεδρίου -αυτό πρέπει να γίνεται κανονικά- και επισημαίνεται από την έκθεση ότι ο αποκλεισμός του ελέγχου του Ελεγκτικού Συνεδρίου ως προς τη σύναψη δημοσίων συμβάσεων εισάγει εξαίρεση από τον κανόνα που θέτει το άρθρο 35 του ν.4129/2013 κατ’ εφαρμογήν του άρθρου 98 παράγραφος 1 του Συντάγματος. Περί αυτού πρόκειται. Αν δεν θέλετε να απαντήσετε σε εμάς, να απαντήσετε τουλάχιστον στην Επιστημονική Υπηρεσία της Βουλής και στο συγκεκριμένο που αναφέρει.

Δεν θα αναφερθώ στο μέρος του νομοσχεδίου με το οποίο γίνεται η πλήρης ενσωμάτωση στην ελληνική νομοθεσία της αναθεωρημένης ευρωπαϊκής οδηγίας για τις κοινές ευρωπαϊκές διαδικασίες. Όμως, θα σταθώ στο άρθρο 56 αυτού, στο οποίο γίνεται αναφορά στην έννοια της ασφαλούς χώρας καταγωγής -μιλάμε για την Τουρκία τώρα, εδώ θα μιλάμε καθαρά- στο οποίο ο χαρακτηρισμός μιας τρίτης χώρας ως ασφαλούς δεν θα μπορούσε να γίνεται στο νόμο –να το πούμε αυτό- αφού απαιτείται ευελιξία λόγω των μεταβαλλόμενων συνθηκών στις τρίτες χώρες.

Για παράδειγμα, πριν μερικά χρόνια η Συρία μπορεί να ήταν ασφαλής χώρα. Συνεπώς να μην παίζουμε ένα παιχνίδι εδώ για το αν είναι ασφαλής ή δεν είναι ασφαλής η χώρα. Δεν θα έμπαινε αυτό στο νόμο. Να το ξεκαθαρίσουμε στους Βουλευτές. Και επειδή ο κύριος Πρόεδρος της Βουλής ανέφερε πριν και θέλω να το καταθέσω…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχαρόπουλε, θέλετε και τη δευτερολογία σας;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι, κυρία Πρόεδρε, παρακαλώ, θέλω και τη δευτερολογία μου. Σας ευχαριστώ.

Επίσης, αναφερθήκατε ότι από καμμία πλευρά δεν είχε επισημανθεί το θέμα ότι έρχεται το ζήτημα των προσφύγων, το συγκεκριμένο πρόβλημα. Αναφέρομαι σε αυτό που δήλωσε ο Πρόεδρος της Βουλής. Έχω εδώ χαρακτηριστικά το εξής: Από το 2013, λοιπόν, το Λιμενικό καλούσε τους δήμους να προτείνουν χώρους υποδοχής των προσφύγων και συγκεκριμένα κάποιοι δήμοι είχαν ανταποκριθεί και κάποιοι δήμοι όχι. Ο ΟΗΕ ζητούσε σχέδιο επείγουσας δράσης.

Τα έγγραφα της Ύπατης Αρμοστείας του ΟΗΕ προς τη χώρα μας είναι αποκαλυπτικά για τη διαρκή αύξηση των προσφυγικών και μεταναστευτικών ροών. Ερωτήσεις στη Βουλή; Έχω εδώ μπροστά μου ερωτήσεις του 2014 και του 2013 πρώην Βουλευτών της ΔΗΜΑΡ, για παράδειγμα, που το Λιμενικό καλούσε τους δήμους -και υπάρχουν αυτά τα στοιχεία- γιατί θα υπάρχει πάρα πολύ μεγάλη και μαζική ροή προσφύγων.

Όλα αυτά τα στοιχεία, λοιπόν, δείχνουν ότι υπήρχαν οι συγκεκριμένες εκκλήσεις, ότι αυξάνονται σημαντικά οι προσφυγικές ροές. Βεβαίως, αυτό έγινε ορατό στην πολύ μεγάλη του διάσταση τον τελευταίο χρόνο. Δεν υπάρχει καμμία αμφιβολία γι’ αυτό, αλλά υπήρξαν από τότε οι εκκλήσεις.

Και, βεβαίως, να πούμε ότι πράγματι, απέτυχε η εφαρμογή, όπως φαίνεται, της μετεγκατάστασης εκατόν εξήντα χιλιάδων προσφύγων, παρά την απόφαση για την αίτηση μετεγκατάστασης εκατόν εξήντα χιλιάδων προσφύγων.

Όμως, μαζί ήμασταν σε μια επιτροπή -ήταν και ο κ. Ξυδάκης τότε- όταν έγινε, αν θυμάστε, μια φιέστα για τη μετεγκατάσταση ελαχίστων ανθρώπων στο Λουξεμβούργο. Σας είπα τότε να μην προχωρείτε σε τέτοιες φιέστες, διότι θα εκτεθείτε, επειδή δεν είναι υποχρεωτικό, είναι προαιρετικό. Και κακώς δεν ήταν υποχρεωτικό. Δεν πετύχατε, δηλαδή, στη διαπραγμάτευση να είναι υποχρεωτικό.

Και παρ’ όλα αυτά, προχωρήσατε σε μια διαδικασία που θεωρώ ότι μακροπρόθεσμα αποδεικνύεται πως εκθέτει την ίδια την Κυβέρνηση και βέβαια την Ευρωπαϊκή Ένωση. Δεν υπάρχει καμμιά αμφιβολία γι’ αυτό, για το ότι δεν λειτούργησε το σύστημα της μετεγκατάστασης. Και βέβαια, από τις εκατόν εξήντα χιλιάδες στις καινούριες αποφάσεις πήγαμε στις εβδομήντα δύο χιλιάδες πρόσφυγες.

Κύριε Υπουργέ, το άρθρο 60 μας βρίσκει αντίθετους. Είναι, ίσως, το πιο προβληματικό άρθρο -θα ήθελα να σας το τονίσω αυτό- πάνω στο οποίο βασίζεται η εφαρμογή της συμφωνίας της Ευρωπαϊκής Ένωσης – Τουρκίας. Διότι το πρόβλημα έχει να κάνει με τις απαραίτητες δικονομικές εγγυήσεις που θα πρέπει να προβλεφθούν σήμερα για να αποφευχθούν οι αθρόες μαζικές αποδοχές των αιτήσεων για άσυλο, είτε οι απορρίψεις με τον ίδιο τρόπο.

Ενώ, λοιπόν, οι πρώτες τρεις παράγραφοι ρυθμίζουν, σύμφωνα με την οδηγία, τις διαδικασίες ασύλου, με την τέταρτη παράγραφο θεσπίζεται ειδική διαδικασία και δεν μπορούν να υπάρξουν οι εγγυήσεις των προηγούμενων άρθρων.

Και βέβαια, σημειώνω την προχειρότητα, την οποία σας ανέφερα πριν, και την έλλειψη σοβαρότητας, γιατί σήμερα μιλάμε για το προσφυγικό με τη μορφή του κατεπείγοντος. Συνεπώς δεν θα μπορούσαμε να κάνουμε ανάλυση των πάντων, όπως κληθήκαμε από πολλές πλευρές. Μιλάμε για ό,τι συγκεκριμένο μπορούμε να μιλήσουμε αυτή τη στιγμή.

Το δείχνει και η στάση πολλών κυβερνητικών παραγόντων το τελευταίο χρονικό διάστημα. Από πού να ξεκινήσω και πού να σταματήσω; Από τη δήλωση του κ. Μπαλτά για τιμητική κατάσταση της Ειδομένης; Δεν είναι τιμητική η κατάσταση της Ειδομένης. Κι αν ήταν ένα λάθος, αν θεωρούσε ότι ήταν ένα λάθος, δεν θα το ανέφερε.

Είναι, όμως, ένα ιδεολογικό υπόβαθρο της Ειδομένης, της Πλατείας Βικτωρίας, ένα ιδεολογικό υπόβαθρο το οποίο υπάρχει –δεν ξέρω αν υπάρχει σε όλους στην Κυβέρνηση, αλλά υπάρχει σε ορισμένους- και γενικά του δράματος που υφίστανται οι πρόσφυγες και οι μετανάστες στη χώρα.

Είναι η λογική, σύμφωνα με την οποία ανθρωπισμός είναι η παντελής απουσία του κράτους, αφού αν υπάρξει έστω μια υποτυπώδης οργάνωση, ένας υποτυπώδης συντονισμός, θα είναι καταπάτηση δικαιωμάτων. Δεν είναι έτσι. Δεν είναι αυτές οι θέσεις της Αριστεράς και ελπίζω να μην συναινείτε σε αυτό το πλαίσιο.

Για να μη θυμηθώ και άλλες δηλώσεις, όπως για παράδειγμα ότι είναι Νταχάου από τη μία μεριά και Χίλτον από την άλλη το ένα κέντρο και το άλλο ή άλλα τα οποία είχαμε πρόσφατα στην Ολομέλεια.

Και, βέβαια, δεν ζητούμε ούτε δακρυγόνα ούτε χάος. Γιατί ειπώθηκε κι αυτό σε προηγούμενες συνεδριάσεις από Υπουργούς. Δεν το ζητούμε. Αυτό που ζητούμε είναι ειρηνικά να μεταφερθούν σε κέντρα φιλοξενίας οι πρόσφυγες.

Κυρίες και κύριοι Βουλευτές, συνεχίζουμε να κάνουμε υπεύθυνη αντιπολίτευση και κριτική αυτή τη στιγμή στην Κυβέρνηση, όπως είναι ο ρόλος μας. Εδώ έχετε φέρει μια συμφωνία, που παρά το γεγονός ότι δημιουργείται ένας γραφειοκρατικός μηχανισμός που δεν θα λειτουργήσει, ένα μέρος της αφορά τη συμφωνία η οποία είπαμε ότι είναι ένα πρώτο βήμα για να προχωρήσει.

Γι’ αυτό, θα συνεχίσουμε στην εθνική γραμμή που χαράχτηκε στην Σύσκεψη των Αρχηγών. Θα ψηφίσουμε επί της αρχής το συγκεκριμένο νομοσχέδιο. Δεν θα σας δώσουμε, όμως, λευκή επιταγή. Θα παρακολουθήσουμε στενά και θα ελέγχουμε τις συνέπειες της εφαρμογής της συμφωνίας αυτής, η οποία θα μπορούσε να είναι πολύ καλύτερη και θα μπορούσε να είναι πιο πρακτική.

Επίσης, θα συνεχίσουμε σταθερά να συμβάλλουμε -σε Ελλάδα και Ευρώπη- με αυτό το οποίο κάνουμε όλο αυτό χρονικό διάστημα υπεύθυνα, για μεγαλύτερη αποτελεσματικότητα, με σεβασμό στη νομιμότητα, στους πρόσφυγες και στις βασικές αρχές του ανθρωπισμού με τις οποίες δομήθηκε η Ευρωπαϊκή Ένωση. Με αυτόν τον τρόπο εμείς αντιλαμβανόμαστε την υπεύθυνη αντιπολίτευση.

Θέλουμε να μιλήσετε και γι’ αυτά τα οποία σας έχουμε μιλήσει στη συνέχεια στη δευτερολογία σας, σε σχέση με το τι συμβαίνει τώρα και πώς θα το αντιμετωπίσει η Κυβέρνηση, γιατί δεν υπάρχει άλλος αυτή τη στιγμή από την Κυβέρνηση. Πρέπει να μας πείτε πώς θα αντιμετωπίσετε το θέμα της Χίου και αυτό που συμβαίνει αυτή τη στιγμή που μιλάμε.

Βέβαια φαντάζομαι ότι θα έχετε και μια απάντηση για το θέμα ότι υπάρχουν δυνάμεις της Αντιπολίτευσης οι οποίες όλον αυτό τον καιρό έχουν σταθεί υπεύθυνα στο συγκεκριμένο θέμα και σας κάνουν συγκεκριμένες προτάσεις.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ για σεβασμό του χρόνου. Υπερβήκατε και τον χρόνο της δευτερολογίας σας, κύριε Θεοχαρόπουλε.

Κυρία Κατριβάνου, έχετε τον λόγο.

Στη συνέχεια θα μιλήσει ο κ. Δένδιας. Θα πηγαίνουμε Κοινοβουλευτικό Εκπρόσωπο-ομιλητή για να έχουμε ποικιλία.

Ορίστε, κυρία συνάδελφε, έχετε τον λόγο.

**ΒΑΣΙΛΙΚΗ ΚΑΤΡΙΒΑΝΟΥ:** Ευχαριστώ, κυρία Πρόεδρε.

Να πω ότι η συζήτηση εδώ και όσα ακούστηκαν μου έφεραν μνήμες του παρελθόντος. Ακούστηκε ότι έχουμε γίνει μια μεγάλη Αμυγδαλέζα. Επειδή πήγαινα πολλές φορές στην Αμυγδαλέζα, δεν μπορώ να μη θυμάμαι τους ανήλικους που κρατούνταν, τους αιτούντες άσυλο, τα θύματα βασανιστηρίων, τους Σύρους που βρίσκαμε, την ψώρα, τις απάνθρωπες συνθήκες, τις εξεγέρσεις που γίνονταν στην Αμυγδαλέζα και σε κάθε Αμυγδαλέζα που υπήρχε, τις αυτοκτονίες που γίνονταν τότε, τα δύο εκατομμύρια καταδίκες της χώρας μας που έχουμε γι’ αυτές τις συνθήκες. Μου έρχονται στο μυαλό οι επιχειρήσεις «Ξένιος Δίας», ο στιγματισμός των οροθετικών κ.ο.κ.. Υπήρχε μια πληθώρα γεγονότων.

Επίσης, επειδή ακούγεται πολύ για κλειστά κέντρα, για κράτηση κ.λπ., να πω ότι ο νόμος που ίσχυε, που είχε ψηφίσει η Νέα Δημοκρατία, ο ν. 3907, προβλέπει εναλλακτικές μορφές κράτησης για ανθρώπους που είναι υπό επιστροφή. Κι επειδή ποτέ δεν δημιουργήθηκαν τέτοιες μορφές κράτησης, η Ευρωπαϊκή Επιτροπή έχει ξεκινήσει διαδικασία κυρώσεων κατά της Ελλάδας, που δεν είχε κάνει εναλλακτικά μέτρα τέτοια κράτησης, ανοικτά δηλαδή κέντρα, που τα ακούμε και φρίττουμε.

Να πούμε ενδεικτικά ότι η Ιταλία, ας πούμε, που έχει πολύ μεγάλο πληθυσμό προσφύγων και μεταναστών, έχει τετρακόσιους στα κέντρα κράτησης. Η Φινλανδία, που έχει δεχθεί διακόσιους χιλιάδες, έχει εβδομήντα. Να μην το κάνουμε έτσι. Υπάρχει ο μύθος της κράτησης.

Έρχομαι στο νομοσχέδιο. Θέλω να εστιάσω σε δύο ζητήματα: Το ένα είναι το περιεχόμενό του και οι συγκεκριμένες διατάξεις του και το δεύτερο είναι το πλαίσιο μέσα στο οποίο έρχεται να εφαρμοστεί και να ψηφιστεί, ένα πλαίσιο που λέει ένα μεγάλο προσφυγικό κύμα και μια συμφωνία της Ευρωπαϊκής Ένωσης-Τουρκίας.

Θα ξεκινήσω με το νομοσχέδιο, που ουσιαστικά είναι ένα νομοσχέδιο που αναβαθμίζει και αναδιαρθρώνει το άσυλο και την υποδοχή, σύμφωνα με το Διεθνές και το Ενωσιακό Δίκαιο. Πρόκειται για ένα νομοσχέδιο που είναι απόρροια και ενσωματώνει κατ’ αρχή την οδηγία 2013/32 του Ευρωπαϊκού Κοινοβουλίου και του Συμβουλίου. Είναι ένα νομοσχέδιο, η δουλειά για το οποίο έχει ξεκινήσει από την πρώτη κυβέρνηση του ΣΥΡΙΖΑ και δεν έχει σχέση με τη συμφωνία, παρά μόνο σε ένα άρθρο του αυτή τη στιγμή, τη σύντμηση των ημερών για την έκδοση ασύλου σε εξαιρετικές περιπτώσεις. Κανένα άλλο άρθρο δεν αφορά τη συμφωνία. Έρχεται να λειτουργήσει σε μια συγκυρία εφαρμογής της συμφωνίας, αλλά δεν έχει σχέση με τη συμφωνία.

Θα πω τα θετικά του στοιχεία, που είναι πολύ σημαντικά. Έχουμε τη δημιουργία Γενικής Γραμματείας Υποδοχής και νέας Υπηρεσίας Υποδοχής και Ταυτοποίησης, που έχει διευρυμένο ρόλο και κατάλληλα εργαλεία για να αντιμετωπιστούν οι ανάγκες υποδοχής των νεοεισερχόμενων. Δίνεται η δυνατότητα λειτουργίας γραφείων ή κλιμακίων ασύλου εντός των κέντρων υποδοχής και των δομών φιλοξενίας και η δυνατότητα ίδρυσης διακριτών χώρων για παραμονή ευάλωτων ομάδων, όπως παραδείγματος χάριν τα ασυνόδευτα ανήλικα. Προβλέπει αύξηση των οργανικών θέσεων από τετρακόσιες σαράντα τρεις σε επτακόσιες πενήντα τρεις. Η Υπηρεσία Ασύλου και η Αρχή Προσφυγών υπάγονται στο Υπουργείο Εσωτερικών και όχι πλέον στο Υπουργείο Δημόσιας Τάξης. Ενισχύεται η Υπηρεσία Ασύλου με αύξηση οργανικών θέσεων από διακόσιες τριάντα δύο σε πεντακόσιες είκοσι. Έχουμε και την ενίσχυση περιφερειακών γραφείων και κινητών κλιμακίων. Χορηγείται άδεια διαμονής για ανθρωπιστικούς λόγους σε αιτούντες άσυλο –σε αιτούντες διεθνή προστασία δηλαδή- οι οποίοι είναι αιτούντες πάνω από πέντε χρόνια -μέχρι και δεκαπέντε- είναι στην Ελλάδα, έχουν δηλαδή τις προϋποθέσεις και πρέπει να πάρουν την άδεια αυτή για ανθρωπιστικούς λόγους.

Είδα τις νομοτεχνικές βελτιώσεις που κάνετε, κύριε Υπουργέ, και από εκεί που δινόταν αυτόματα, σύμφωνα με αυτό που προβλέπει το νομοσχέδιο, έχετε βάλει την φράση «δύναται η χορήγηση του ανθρωπιστικού καθεστώτος». Θα θέλαμε να φύγει το «δύναται» και να παραμείνει όπως το είχε το νομοσχέδιο, γιατί αυτοί οι άνθρωποι έχουν τις προϋποθέσεις και γιατί θα φορτωθεί επιπλέον και η διοίκηση.

Επίσης, να πούμε ότι αυτό το λεγόμενο «backlog» έχει δημιουργηθεί από τις προηγούμενες κυβερνήσεις και μάλιστα έχουμε καταδίκη γι’ αυτό κι έχουμε και δέσμευση του κ. Δένδια από το 2013 ότι θα λυθεί η κατάσταση η οποία δεν είχε λυθεί και συνεχίζεται αυτό το «backlog», το οποίο οφείλουμε να το τακτοποιήσουμε και παρακαλώ να γίνει δεκτή η εισήγησή μας να γίνεται αυτόματα, όπως η αρχική σας πρόταση, και όχι «δύναται».

Συνεχίζω. Αναβαθμίζεται σε αυτό το νομοσχέδιο η Αρχή Προσφυγών και ενισχύεται σοβαρά η ανεξαρτησία της. Θα πω κάποια σημεία που θεωρώ ότι αποτελούν παραφωνίες και υπάρχουν κάποια προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας παρακαλώ.

Προβλέπεται στο νομοσχέδιο, στο άρθρο 60 παράγραφος 4, ότι σε έκτακτες περιπτώσεις μεγάλων αφίξεων και όταν αιτούνται άσυλο οι άνθρωποι, έχουμε σύντμηση των προθεσμιών στις δεκατέσσερις μέρες. Θεωρώ ότι αυτό είναι πολύ προβληματικό για να εξετάζονται επί της ουσίας οι αιτήσεις, να μην γίνεται επιφανειακά η εξέταση και να μην θεωρούνται απαράδεκτες και να απορρίπτονται, αλλά και γιατί η απλή λογική λέει ότι όταν έχουμε αυξημένες ροές, χρειαζόμαστε περισσότερο χρόνο, περισσότερο προσωπικό, περισσότερες εργατοώρες και όχι σύντμηση αυτών των θεμάτων.

Επίσης, θα ήθελα να αποκατασταθεί η ακρόαση του αιτούντος άσυλο που έφυγε χθες το βράδυ στο β΄ βαθμό. Σε κάθε περίπτωση, όταν το επιθυμεί ο αιτών άσυλο, να μπορεί να πηγαίνει να γίνεται ακρόαση στο β΄ βαθμό και στα σύνορα, σε κάθε περίπτωση δηλαδή.

Να πω ότι με προβληματίζει η φύλαξη ανοικτών δομών προσωρινής υποδοχής και φιλοξενίας που τίθεται σε ιδιωτική εταιρεία. Δεν θα μείνω σε αυτό.

Να προχωρήσω ότι έχουμε μέσα στο νομοσχέδιο την έννοια της «ασφαλούς τρίτης χώρας», στο άρθρο 56 με βάση το άρθρο 38 της οδηγίας. Να πω, όμως, ότι αντιλαμβανόμαστε ότι η Τουρκία δεν πληροί κανέναν από τους όρους του νόμου όταν τον διαβάσουμε. Αυτό το λένε οι διεθνείς οργανώσεις, γιατί έχουμε αυθαίρετες συλλήψεις, έχουμε επαναπροωθήσεις Σύρων. Χθες είχαμε καταγγελία από την «GUARDIAN» και από άλλα έντυπα ότι δεκαέξι Σύροι σε τέσσερις μήνες, ανάμεσά τους τρία παιδιά, δολοφονήθηκαν την ώρα που πέρναγαν τα σύνορα. Μετά τη συμφωνία, τριάντα ένας Αφγανοί που κινδυνεύουν επαναπροωθήθηκαν στην Καμπούλ. Δεν είναι ασφαλής τρίτη χώρα. Δεν έχει προϋποθέσεις, ούτε θεσμικά ούτε στην πράξη, και γι’ αυτό οι πρόσφυγες δεν πρέπει να επιστρέφονται.

Θα πω τώρα, επίσης, ότι αυτό το νομοσχέδιο καλείται να εφαρμοστεί σε μια συγκυρία που έχουμε υπογράψει συμφωνία Ευρωπαϊκής Ένωσης και Τουρκίας. Αυτή είναι μια συμφωνία που και οι διεθνείς οργανισμοί και οι ανθρωπιστικές οργανώσεις δηλώνουν ότι αποτελεί πισωγύρισμα στη λογική του διεθνούς προσφυγικού ασύλου και της Συνθήκης της Γενεύης. Γιατί; Γιατί όταν έχουμε ροές 91% πρόσφυγες, καλούμαστε ουσιαστικά να στέλνουμε πίσω πρόσφυγες.

Σε αυτό, λοιπόν, εγώ λέω ότι πρέπει να αντισταθούμε με όπλο μας τη διεθνή και συνταγματική νομιμότητα και τις αρχές της προστασίας των δικαιωμάτων του ανθρώπου. Και να μην ξεχνάμε ότι από τις ροές που έρχονται 33% είναι παιδιά, 33% είναι γυναίκες, 33% είναι άντρες, πάνω-κάτω. Αυτούς τους ανθρώπους πρέπει να τους δεχτούμε και να τους στηρίξουμε με ασφάλεια και αξιοπρέπεια και αλληλεγγύη, να μην στείλουμε πίσω πρόσφυγα, να μην επαναπροωθήσουμε και να έχουμε εμπιστοσύνη στην αλληλεγγύη που έχει δείξει η κοινωνία μέχρι τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κυρία Κατριβάνου.

**ΒΑΣΙΛΙΚΗ ΚΑΤΡΙΒΑΝΟΥ:** Βέβαια, πρέπει να παραμείνουμε σταθερά στο ότι αυτό που προτείνουμε είναι η ευρεία επανεγκατάσταση από την Τουρκία όχι εβδομήντα δύο χιλιάδων –εβδομήντα δύο χιλιάδες είναι ψίχουλα, δεν ξέρω καν κατά πόσο η Τουρκία θα το ακολουθούσε, αλλά θεωρώ ότι είναι ψίχουλα, όταν έχουμε τρία εκατομμύρια στην Τουρκία- και μετεγκατάσταση αναλογική, βέβαια, στις χώρες της Ευρώπης.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δένδια, έχετε τον λόγο. Μετά είναι ο κ. Γεωργαντάς. Αυτή είναι η σειρά.

**ΝΙΚΟΛΑΟΣ ΔΕΝΔΙΑΣ:** Κυρίες και κύριοι συνάδελφοι, νομίζω ότι το θέμα είναι εξαιρετικά σημαντικό. Είναι κυριολεκτικά και εθνικό και πανανθρώπινο. Υπό αυτήν την έννοια, θα πρέπει –πιστεύω- και οι τόνοι να είναι χαμηλοί και να υπάρξει αναζήτηση εδάφους συνεννοήσεως, κατανοήσεως και κυρίως και πάνω απ’ όλα εξεύρεσης λύσης.

Θα πω δύο πράγματα για την κυβέρνηση της Νέας Δημοκρατίας, γιατί πολλά ακούστηκαν. Εκλαμβάνω πάρα πολλά εξ αγνοίας της κατάστασης ή εξ ανάγκης να δικαιολογηθεί η σημερινή απολύτως απαράδεκτη, ντροπιαστική για τη χώρα και επιβαρυντική των ανθρωπίνων δικαιωμάτων πραγματικότητα.

Κυρίες και κύριοι συνάδελφοι, το τι θα έλεγα εγώ για τη μείωση των μεταναστευτικών ροών στο διάστημα της δικής μας κυβέρνησης λίγη σημασία έχει. Χειρίστηκα αυτό το θέμα, όπως καλά ξέρετε, επί δύο χρόνια. Οι αριθμοί, όμως, σε αυτό είναι σαφείς. Οι ροές μειώθηκαν κατά 82%. Ο Έβρος, πέραν των προσφύγων, ασφαλίστηκε τελείως και το ζήτημα μετακινήθηκε σ’ ένα μικρό ποσοστό προς τα νησιά του Αιγαίου, αλλά το κυριότερο είναι ότι πολλαπλασιάστηκαν οι επιστροφές, οι άνθρωποι αυτοί δηλαδή οι οποίοι γύρισαν στις χώρες προέλευσης, εφόσον δεν εδικαιούντο άσυλο. Θα μιλήσω για το άσυλο μισό λεπτό μετά.

Οι εγκαταστάσεις που δημιουργήθηκαν τότε, διότι το 2012 το θέμα παρελήφθη χωρίς καμμία εγκατάσταση να το υποστηρίζει, ήταν εγκαταστάσεις απολύτως ελεγχθείσες για την τήρηση των διεθνών κανονισμών και την προστασία των ανθρωπίνων δικαιωμάτων.

Κατά τη λειτουργία της Αμυγδαλέζας δημιουργήθηκαν κατά καιρούς, ιδίως όχι τόσο στο διάστημα μέχρι τον Ιούνιο του 2014, αλλά μετά τον Ιούνιο του 2014 και κυρίως όταν έφυγε η κυβέρνησή μας, ορισμένα ζητήματα και παράπονα. Υπήρξε, αν θυμάμαι καλά, μία εξέγερση και είναι βέβαιον ότι υπήρξαν και εσωτερικά κάποια προβλήματα.

Συνολικά, όμως, το σύστημα λειτουργούσε κατά τρόπο εξαιρετικό. Επειδή δεν υπάρχει κανένας λόγος να με πιστέψετε, θα σας καταθέσω κατ’ αρχάς το δελτίο Τύπου από την επίσκεψη της Σουηδής Επιτρόπου, της κεντροαριστερής κ. Μάλστρομ, στο τέλος του 2013, που χαρακτηρίζει το συνολικό σύστημα της χώρας και το δελτίο Τύπου, επίσης της κ. Σεσίλιας Μάλστρομ, τον Φλεβάρη του 2014 για την επιτροπή πρώτης υποδοχής, επίσης επαινετικό.

Δεν καταναλώνω τον χρόνο για να σας διαβάσω τι αναφέρει επί λέξει η Επίτροπος. Σας σημειώνω ότι η Επίτροπος επιθεωρούσε τις εγκαταστάσεις κάθε δύο μήνες. Τα tweets της κ. Μάλστρομ αναφέρουν: «Meeting with head of first reception services, impressed by the work», «…εντυπωσιασμένη από την εργασία».

Θα μπορούσατε να θεωρήσετε ίσως ότι η κεντροαριστερή κ. Μάλστρομ είχε κάποια συμπάθεια στην ελληνική Κυβέρνηση. Γι’ αυτό σας καταθέτω το δελτίο Τύπου από την επίσκεψη του Ολλανδού Υπουργού Μετανάστευσης το 2013, ο οποίος επίσης δηλώνει «impressed by the Greek authorities», «εντυπωσιασμένος».

Θα μου πείτε, βεβαίως, ότι και τους Ολλανδούς μπορεί να είχαμε καταφέρει να τους επηρεάσουμε θετικά. Γι’ αυτό σας καταθέτω την ανακοίνωση του Εκτελεστικού Διευθυντού της FRONTEX με ημερομηνία 17 Οκτωβρίου του 2013: «Successful establishment of Operational Centres in Evros».

Επειδή και αυτό μπορεί να μη σας αρέσει, σας καταθέτω και το δελτίο Τύπου, το οποίο εξέδωσε το EASO, το Ευρωπαϊκό Γραφείο Ασύλου, μετά την επίσκεψη του εκτελεστικού διευθυντή κ. Βίσερ: «Χρειαζόμασταν θετική ανταπόκριση και τη βρήκαμε. Πριν δύο χρόνια υπήρχαν ελλείψεις, αλλά η Ελλάδα βρίσκεται τώρα στον άριστο δρόμο».

Τα καταθέτω για τα Πρακτικά.

(Στο σημείο αυτό Βουλευτής κ. Νικόλαος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας παρακαλώ, λοιπόν, πριν καταδικάσετε το παρελθόν, να μπείτε στον κόπο να το ελέγξετε και πριν επαναλάβετε τα στερεότυπα, να τα διερευνήσετε.

Καμμία πραγματικότητα, ποτέ στην ιστορία του πλανήτη, δεν έχει υπάρξει τέλεια. Πάντως, εκείνη η πραγματικότητα σε σχέση με το αίσχος των λασπών της Ειδομένης, των αθλιοτήτων του Πειραιά και των βιαιοπραγιών της Χίου, περιποιεί απόλυτη τιμή στην Ελληνική Δημοκρατία, εν αντιθέσει με τη σημερινή –τη δική σας κατάσταση- η οποία είναι παντελώς απαράδεκτη.

Κυρίες και κύριοι συνάδελφοι, αυτό το οποίο έχετε καταφέρει είναι μια τραγωδία και σας το λέω ειλικρινώς. Και το λέω εγώ, ο οποίος προσπάθησα, σε όποιον βαθμό μπορούσα, τον πρώτο χρόνο να σας συμβουλεύσω διακριτικά, εκτός καμερών, οποιονδήποτε ήθελε να με ακούσει –και τον πρώην Υπουργό- για να αποφευχθεί αυτή η τραγωδία. Διότι δεν έχει καμμία σημασία να κάνουμε μνημόσυνο. Σημασία έχει να προλαμβάνουμε.

Και επειδή άκουσα πολλά και για την καταδίκη της χώρας για παραβίαση ανθρωπίνων δικαιωμάτων από το Δικαστήριο του Στρασβούργου, σας παρακαλώ πάρα πολύ, πρώτον ελέγξτε τις ημερομηνίες των παραβιάσεων και, δεύτερον, παρατηρείστε τα εξής:

Η Ελλάδα καταδικάστηκε για τις κρατήσεις στα αστυνομικά κρατητήρια πριν από το 2012 και ορθώς, ορθότατα καταδικάστηκε. Δεν υπάρχει ούτε μία απόφαση για τα προαναχωρησιακά κέντρα. Και εάν κάποιος έχει μια απόφαση, σας παρακαλώ να την προσκομίσει και να την καταθέσει.

**ΒΑΣΙΛΙΚΗ ΚΑΤΡΙΒΑΝΟΥ:** Όταν ήσασταν Υπουργός, κρατούνταν άνθρωποι στα κρατητήρια.

**ΝΙΚΟΛΑΟΣ ΔΕΝΔΙΑΣ:** Εάν οποιοσδήποτε έχει καταδικαστική απόφαση του Δικαστηρίου του Στρασβούργου για την περίοδο 2012 έως Ιούνιο του 2014 για τα προαναχωρησιακά κέντρα και μετά –παρεμπιπτόντως- σας παρακαλώ να την καταθέσετε. Δεν έχετε, διότι απλώς δεν υπάρχει.

Όμως εγώ θα σας προσκομίζω –δυστυχώς για την πατρίδα μας- τα επόμενα χρόνια τις καταδικαστικές αποφάσεις για τις άθλιες σημερινές συνθήκες στην Ειδομένη, στη Χίο, στον Πειραιά και όπου αλλού έχετε αφήσει αυτό το άθλιο θέαμα να εξελίσσεται. Διότι πρέπει να ξέρετε ότι η Ελλάδα έχει πλέον συνταγματική υποχρέωση γι’ αυτούς τους ανθρώπους, που εκ σφαλμάτων βρέθηκαν μέσα στα σύνορά της.

Ειλικρινά λυπάμαι, κύριε Πρόεδρε της Βουλής -το λέω για εσάς- διότι δεν είστε ενημερωμένος. Και θα σας παρακαλούσα ειλικρινά, λόγω του θεσμικού σας ρόλου αλλά και του προσωπικού σεβασμού τον οποίο σας έχω και της απόλυτης πεποίθησής μου πως ό,τι λέτε το λέτε από καρδιάς και επειδή πιστεύετε ότι είναι ειλικρινές, να το έχετε ελέγξει.

Διότι, δυστυχώς, κύριε Πρόεδρε, υπήρχε σχεδιασμός και για τους πρόσφυγες. Το σχέδιο ονομάζεται «ΙΩΝΗ», βρίσκεται στο Υπουργείο Δημοσίας Τάξεως και είναι ένα τεράστιο σχέδιο, για το οποίο είχε υπάρξει προσυνεννόηση με την Ευρωπαϊκή Ένωση και τη Γενική Γραμματεία Πολιτικής Προστασίας, την αρμόδια Επίτροπο κ. Κρισταλίνα Γκεοργκίεβα και προέβλεπε ανά εκατοντάδες χιλιάδες για την περίπτωση αιφνίδιας εισόδου. Αυτό το σχέδιο όχι μόνο δεν το χρησιμοποιήσατε αλλά η Κυβέρνηση αγνοεί την ύπαρξή του μέχρι σήμερα που συζητάμε. Περιείχε απόλυτο υπολογισμό μερίδων νερού, κουβερτών, σκηνών, τόπου εγκατάστασης, κοστολογίου, από ποιον θα παίρναμε τα χρήματα. Η Ειδομένη θα στοιχειώνει πάντα την Αριστερά, τη δική σας Αριστερά. Διότι απλώς υπήρξατε απολύτως ακατάλληλοι για το χειρισμό του ζητήματος.

Κυρίες και κύριοι συνάδελφοι, να σας το πω απλά και σταράτα, η Κυβέρνησή σας δεν ήξερε τι έκανε και πήρε ανθρώπους στον λαιμό της. Και επειδή έχετε την εντύπωση ότι υπήρξατε πάντοτε καλών προθέσεων, γιατί τουλάχιστον αυτό είναι κάτι που πρέπει να συζητήσουμε, να σας θυμίσω κάτι; Οι περισσότεροι δεν ήσασταν εκεί τότε. Το ξέρετε –με συγχωρείτε για το «εγώ», δεν μου αρέσει- αλλά εγώ έφτιαξα την Υπηρεσία Ασύλου με τεράστιο προσωπικό κόπο. Γιατί μέχρι τότε τις αιτήσεις ασύλου τις εκδίκαζαν οι αστυνομικές αρχές και είχαμε δείκτη παροχής προστασίας ασύλου 0,01% και το φτάσαμε στο 9%. Και όταν έφερα εδώ διάταξη για να βοηθήσετε, δεν την ψηφίσατε.

Είπε η κ. Κατριβάνου –της οποίας υπολήπτομαι τα κίνητρα- για τις ανοιχτές δομές. Να σας πω και κάτι άλλο; Όταν η κυβέρνησή μας, επί δικής μου υπουργίας, έφτιαξε την πρώτη ανοιχτή δομή στην Αγία Βαρβάρα, θέλετε να σας πω ποιο στέλεχος του ΣΥΡΙΖΑ κάθισε μπροστά και εμπόδισε τη λειτουργία της; Θα βοηθούσε σε κάτι να αναφέρουμε ονόματα;

Κυρίες και κύριοι συνάδελφοι, τα κάνατε μαύρο χάλι!

Ερχόμαστε τώρα στη συμφωνία: Εμείς, κύριε Υπουργέ, τη συμφωνία τη στηρίξαμε όσο μπορούμε. Όμως, έχω υποχρέωση να σας πω ότι η συμφωνία αυτή δεν μπορεί και δεν πρόκειται να λειτουργήσει.

Κατ’ αρχάς, εάν υπήρχε κάτι το οποίο δεν έπρεπε να έρθει για να ψηφιστεί εδώ, είναι η παρουσία του ΝΑΤΟ στο Αιγαίο, διότι αυτό συνιστά εκχώρηση εθνικής κυριαρχίας. Δεν περιλαμβάνεται στο πλαίσιο της συμφωνίας συμμετοχής μας στο ΝΑΤΟ ότι το έργο, που αναλαμβάνει τώρα το ΝΑΤΟ, το ανέθεσε ο Πρωθυπουργός διά λόγου, όχι επειδή διαπραγματεύτηκε επί του θέματος αλλά επειδή του τηλεφώνησαν απλώς και του το επέβαλαν. Ουδέποτε ενημερωθήκαμε. Σιγά σιγά δημιουργήθηκε κάποιος επιχειρησιακός σχεδιασμός. Σας λέω δε ότι αυτό δεν μπορεί να λειτουργήσει.

Δεν πρόκειται να συνεχίσω με το στερεότυπο «η πρώτη φορά αριστερά που φέρνει το ΝΑΤΟ στην Ελλάδα». Το έχετε ακούσει πολλές φορές, το ξέρετε, ξέρω πόσο σας ενοχλεί. Εμείς στο τέλος τέλος επί της αρχής διαφωνία με το ΝΑΤΟ δεν έχουμε.

Όμως, το άλλο το οποίο υπάρχει στη συμφωνία –και αυτό πρέπει να σας πω ότι είναι ένα τραγικό νομικό σφάλμα- είναι το θέμα της επανεισδοχής ατόμων στην Τουρκία.

Κυρίες και κύριοι συνάδελφοι, δύο τινά συμβαίνουν: ή η Τουρκία είναι ασφαλής χώρα ή η Τουρκία δεν είναι ασφαλής χώρα. Εάν η Τουρκία είναι ασφαλής χώρα, τότε κακώς δεν το περιλαμβάνετε και δεν το λέτε. Εάν η Τουρκία, όπως πολλοί συνάδελφοι είπαν, δεν είναι ασφαλής χώρα, πείτε μου με ποιο ειδικό δικαίωμα κάνετε συμφωνία και επιστρέφετε ανθρώπους στη μη ασφαλή χώρα. Και στις δύο περιπτώσεις είστε καταδικαστέοι, απολύτως καταδικαστέοι και νομικά και στο Δικαστήριο του Στρασβούργου, αλλά και στην κοινή συνείδηση, διότι δεν μπορείτε να τα έχετε και τα δύο.

Κυρίες και κύριοι συνάδελφοι, σας το λέω, να με θυμάστε, αυτή η συμφωνία δεν πρόκειται να λειτουργήσει.

Πάμε τώρα στο νομοθέτημα. Εγώ λυπάμαι που διάβασα αυτό το νομοθέτημα.

(Στο σημείο αυτό κτυπάει το προειδοποιητικό κουδούνι λήξης του χρόνου ομιλίας του κυρίου Βουλευτή)

Κυρία Πρόεδρε, αν έχετε την υπομονή και τη καλοσύνη, μπορώ να χρησιμοποιήσω και τον χρόνο της δευτερολογίας μου;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, κύριε συνάδελφε.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ πάρα πολύ.

Κυρίες και κύριοι συνάδελφοι, αυτό το νομοθέτημα, κατ’ αρχάς, είναι ένα νομοθέτημα άχρηστο. Δεν μας χρειάζεται. Δεν υπάρχει καμμία διάταξη θετική μέσα σε αυτό το νομοθέτημα. Εν πάση περιπτώσει, μπορούμε να διαλέξουμε ένα, δυο άρθρα, αν θέλετε. Και εμείς θα προσπαθήσουμε να βρούμε ένα, δυο άρθρα να τα ψηφίσουμε, για να σας δείξουμε ότι όπου μπορούμε θέλουμε να στηρίξουμε την όποια -έστω και υποθηκευμένη- εθνική προσπάθεια. Δεν προσφέρει κάτι αυτό το νομοθέτημα παρά μόνο καινούργιες δομές που δεν χρειάζονται, πλήρη αδιαφάνεια.

Και προσέξτε, γιατί ψηφίζετε, αλλά δεν είστε συνυπεύθυνοι και είναι κρίμα με την ψήφο σας να επιτρέπετε αδιαφάνεια.

Χίλιες τριακόσιες δώδεκα καινούργιες οργανικές θέσεις! Τι είναι αυτά; Γιατί τα κάνετε αυτά; Με τη διαδικασία του κατεπείγοντος, άρον άρον, εκατόν πενήντα σελίδες μέσα σε ένα βράδυ με εκατόν οκτώ νομοτεχνικές βελτιώσεις που φέρατε, κύριε Υπουργέ, από τις οποίες οι περισσότερες είναι λανθασμένες, με λανθασμένες αναριθμήσεις; Ψάχνουμε να βρούμε τα άρθρα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Αυτά είναι ντροπή για πολιτισμένη χώρα! Είναι ντροπή και τη χρεώνεστε αυτή τη ντροπή! Γιατί το κάνετε αυτό το πράγμα; Για ποιον λόγο; Ποιος σας πίεσε να φέρετε αυτό το νομοθέτημα με τη διαδικασία του κατεπείγοντος, εκατόν πενήντα σελίδες μέσα σε ένα βράδυ με περισσότερα από ογδόντα άρθρα; Ποιος; Σε ποιον υπακούετε, αν μου επιτρέπετε; Και γιατί εσείς –η Κυβέρνηση μπορεί να κάνει ό,τι θέλει- το δέχεστε αυτό το πράγμα, αγαπητοί κύριοι συνάδελφοι; Γιατί το δέχεστε; Γιατί –αν θέλετε- τα δικά μας λάθη σε αυτόν τον τομέα εσείς αντί να τα περιορίσετε –και ορθά μας καταδικάσατε γι’ αυτά- τα πολλαπλασιάζετε, τα εγκρίνετε και τα υπερψηφίζετε; Γιατί το κάνετε;

Θα σας αναφέρω και δυο θέματα –και θα τελειώσω με αυτά- τα οποία σας παρακαλώ να τα κοιτάξετε μέσα στο νομοθέτημα.

Το πρώτο αφορά το θέμα της παράτυπης εισόδου στη χώρα. Κυρίες και κύριοι συνάδελφοι, να είστε ειλικρινείς με τον εαυτό σας. Πείτε μου αν είναι νόμιμο ή παράνομο να μπαίνεις στην Ελλάδα ή σε οποιαδήποτε χώρα του κόσμου χωρίς άδεια, διότι η διαδικασία που λέγεται «παράτυπη είσοδος» δεν υπάρχει.

Και αν νομίζετε ότι απευθύνεστε σε αγράμματους και ότι δεν διαβάζουμε τις ευρωπαϊκές οδηγίες και τα διεθνή κείμενα, θα μου επιτρέψετε να σας πω ότι κάνετε μεγάλο λάθος. Φοβάμαι, όμως, ότι δεν τα έχετε διαβάσει εσείς. Και σας παραπέμπω ευθέως σε αυτά. Ο επιμελής συνάδελφος κ. Κεφαλογιάννης, όπως και ο εισηγητής μας κ. Κικίλιας, η κ. Μπακογιάννη και ο κ. Γεωργαντάς σε λίγο θα σας τα πουν.

Όμως, να πάρουμε την οδηγία 2008/115; Να σας διαβάσω την έκφρασή της, την οποία επανέλαβε και η ελληνική νομοθεσία; Γράφει: «for returning illegally staying». Λέει «illegally» και όχι «irregularly». Θέλετε να σας διαβάσω και την πρόβλεψη της Σένγκεν στο ελληνικό κείμενο; Επί λέξει διαβάζω: «…που διήλθαν τα σύνορα παρανόμως». Δεν υφίσταται σε ευρωπαϊκό νομοθετικό κείμενο, τουλάχιστον που να ξέρω εγώ και να έχει κυρώσει η χώρα ή σε οδηγία που δεν έχει κυρώσει η χώρα, το «διήλθαν τα σύνορα παρατύπως».

Αυτό αποτελεί δικό σας εφεύρημα και προφανώς αποτελεί το αντάλλαγμα της Κυβέρνησης, κύριε Υπουργέ, στις διαμαρτυρίες των πενήντα τριών. Προβλέπω δε το εξής: ότι με αυτό ατύπως καταργείται άρθρο του Ποινικού Κώδικα.

**ΒΑΣΙΛΙΚΗ ΚΑΤΡΙΒΑΝΟΥ:** Το «irregular flows» και το «irregular income put in» πώς τα μεταφράζετε, κύριε Δένδια;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Κατριβάνου, δεν θα κάνουμε διάλογο τώρα.

**ΝΙΚΟΛΑΟΣ ΔΕΝΔΙΑΣ:** Κυρία Κατριβάνου, με συγχωρείτε, σας κατέθεσε ο συνάδελφος τις οδηγίες. Θέλετε να τις διαβάσετε; Προφανώς δεν τις ξέρετε. Αν θέλετε να κάνουμε ασκήσεις μεταφράσεως των οδηγιών, να τις κάνουμε. Δεν υφίσταται, το ξαναλέω.

**ΒΑΣΙΛΙΚΗ ΚΑΤΡΙΒΑΝΟΥ:** Όλο το Στρασβούργο αναφέρεται σε «irregular».

**ΝΙΚΟΛΑΟΣ ΔΕΝΔΙΑΣ:** Ξαναλέω ότι εγώ, πρώτον, δεν σας διέκοψα, αλλά σας επιτρέπω την αγένεια, διότι σας συμπαθώ. Δεύτερον, επί τη βάσει της συμπαθείας, σας λέω και το εξής: οι οδηγίες είναι δύο. Διαβάστε τις και τις δύο, αναφέρονται σε «illegal», «illegally» και όχι σε «irregular», «irregularly». Τώρα, τα κείμενα των μη κυβερνητικών οργανώσεων, με τα οποία ασχολείστε και τα οποία διαβάζετε, είναι θέματα δικά σας, κρατήστε τα.

Έρχομαι στο άλλο θέμα, στο οικονομικό θέμα.

**ΒΑΣΙΛΙΚΗ ΚΑΤΡΙΒΑΝΟΥ:** Για το Στρασβούργο μιλάω, το Συμβούλιο της Ευρώπης.

**ΝΙΚΟΛΑΟΣ ΔΕΝΔΙΑΣ:** Μάλιστα. Η κ. Κατριβάνου απευθύνεται στον εκλεγμένο, σε εμένα δηλαδή, πρόεδρο της Επιτροπής Μετανάστευσης του Συμβουλίου της Ευρώπης και του κάνει φροντιστήριο! Να δούμε πού αλλού θα πάμε!

Ας προχωρήσουμε. Απορρόφηση κοινοτικών πόρων: Ξέρουμε όλοι ότι η χώρα βρίσκεται σε οικονομική κρίση. Σωστά; Σωστά. Υποτίθεται, κύριε Υπουργέ, ότι το πρώτο πράγμα που θα έκανε η Κυβέρνησή σας είναι, απ’ όπου μπορεί να βρει χρήματα για να καλύψει τις ανάγκες, να τα παίρνει.

Βρήκατε το 2015 –εσείς δεν ήσασταν Υπουργός τότε- μια λειτουργούσα υπηρεσία απορρόφησης ευρωπαϊκών προγραμμάτων στο Υπουργείο Δημόσιας Τάξης, την ΥΔΕΑΠ. Ήταν μία κακή υπηρεσία; Κρίνεται από τις απορροφήσεις της. Είχε από 93% μέχρι 84%, ανάλογα με το πρόγραμμα. Ήταν από τις κορυφαίες –αν όχι η κορυφαία- υπηρεσία απορρόφησης ευρωπαϊκών προγραμμάτων στην ελληνική δημόσια διοίκηση.

Τι κάνατε; Την αξιοποιήσατε, θα περίμενε κανείς. Τη μεγαλώσατε, θα περίμενε ένας άλλος. Την επιβραβεύσατε, θα έλεγε ένας τρίτος, που πιστεύει και σε τέτοια πράγματα στην ελληνική δημόσια διοίκηση. Όχι. Την κλείσατε. Τι την κάνατε; Πρώτα περιμένατε επτά μήνες. Μετά φτιάξατε μια άλλη υπηρεσία, της οποίας τα αρχικά είναι λίγο περισσότερα, ΥΔΕΠΑΥΕ, στο Υπουργείο Εσωτερικών. Τι έκανε η ΥΔΕΠΑΥΕ στο Υπουργείο Εσωτερικών επτά μήνες μετά; Τίποτα απολύτως. Τίποτα απολύτως! Ο Έλληνας φορολογούμενος πληρώνει.

Περνάει ο καιρός και τι κάνετε, κυρίες και κύριοι συνάδελφοι, με το παρόν νομοθέτημα; Δεν ενεργοποιείτε ούτε καν την υπηρεσία που φτιάξατε εδώ και οκτώ, εννιά μήνες, η οποία δεν έχει κάνει τίποτα. Φτιάχνετε, όμως, δύο καινούργιες υπηρεσίες σε άλλο Υπουργείο αυτή τη φορά, στο Υπουργείο Οικονομικών, οι οποίες –θα γελάσετε- η μεν μία έχει τα αρχικά ΕΓΤΑΜΕΤΕΑΑΠ και η άλλη έχει τα αρχικά ΕΥΔΤΑΜΕΤΕΑΑΠ.

Κυρίες και κύριοι συνάδελφοι, είναι σοβαρά αυτά τα πράγματα; Με συγχωρείτε, δηλαδή! Αυτή η Κυβέρνηση είναι σοβαρή κυβέρνηση; Αυτή η Κυβέρνηση πρέπει να μείνει και να διαχειρίζεται τις τύχες αυτής της χώρας, υπό κρίση; Αυτή η Κυβέρνηση μπορεί να διαχειριστεί το μεταναστευτικό; Σοβαρά μιλάμε τώρα;

Κυρίες και κύριοι συνάδελφοι, εμείς είχαμε θέμα συνείδησης πάρα πολλές φορές. Την καταστροφή τη βλέπαμε, τη λέγαμε, αλλά υιοθετούσαμε την εθνική, κοινωνική, πατριωτική υποχρέωση να μη ζητήσουμε εκλογές, ελπίζοντας ότι μπορούμε να σας πείσουμε να ακολουθήσετε έναν στοιχειωδώς επαρκή δρόμο και να βοηθήσουμε και εμείς, όπου θα μπορούσαμε, να πετύχετε κάτι. Απηυδήσαμε και εμείς και απηύδησε και η ελληνική κοινωνία.

Γι’ αυτό, ειλικρινά, κύριε Υπουργέ, παρακαλώ η Κυβέρνηση, την οποία εκπροσωπείται, αν έχετε την καλοσύνη, να παραιτηθεί και να φύγει ή, εν πάση περιπτώσει, να προσέλθει στις εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βούτση.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Για δύο λεπτά, κυρία Πρόεδρε, αν μου επιτρέπετε, θα ήθελα να μιλήσω για μία αναφορά που έκανε –και σωστά- ο κ. Δένδιας, όχι γενικότερα.

Η συζήτηση που γίνεται είναι σημαντική, γιατί επί της ουσίας είναι και για μία πενταετή ανασκόπηση γι’ αυτό το θέμα, γι’ αυτό που, θα έλεγε κανείς, μεγάλο κάδρο της στρατηγικής και της πολιτικής γι’ αυτό το θέμα. Τουλάχιστον θα πρέπει να συνεννοηθούμε ή να καταγραφούν οι διαφορετικές απόψεις.

Εγώ απηύθυνα μία πρόσκληση να κατατεθεί, εάν υπάρχει, οποιοδήποτε κείμενο το οποίο, από την πλευρά των ευρωπαϊκών αρχών ή και από οπουδήποτε, προειδοποιούσε για τις πρωτοφανείς πολεμικές εξελίξεις του πρώτου τετραμήνου του 2015 στην αποσταθεροποιημένη περιοχή της Μέσης Ανατολής, που προκάλεσαν αυτή την έκρηξη των μεταναστευτικών, των προσφυγικών, βασικά, ροών. Μιλάω για την έκρηξη. Δεν μιλάω για την πιθανή μετατόπιση του αριθμού από εβδομήντα πέντε χιλιάδες σε εκατόν τριάντα χιλιάδες, που ήταν μέσα στις εκτιμήσεις και οργανισμών και της ελληνικής Κυβέρνησης. Μιλάω για το πώς φτάσαμε στο εκατομμύριο.

Προφανώς δεν κατετέθη κάτι τέτοιο, ούτε υπάρχει τέτοιο κείμενο για να κατατεθεί και από τον αρμόδιο Επίτροπο κ. Αβραμόπουλο, όπως και από οποιονδήποτε άλλον.

Ο κ. Δένδιας αναφέρθηκε στο σχέδιο «ΙΩΝΗ». Αυτό το σχέδιο ανήκει απλώς στην κατηγορία των σχεδίων δία πάσαν χρήσιν σε σχέση με τις καταιγίδες που μπορεί να υπάρξουν γενικώς και για την κινητοποίηση της πολιτικής προστασίας για την αντιμετώπισή τους. Δεν έχει να κάνει με το πολιτικό και στρατηγικό ζήτημα της Ευρώπης, σε ποιον βαθμό είχε την απόφαση πραγματικά να απορροφήσει και να διαχειριστεί αυτό το ζήτημα.

Αντίθετα υπήρχε το σχέδιο «ΠΟΣΕΙΔΩΝ», στο οποίο δεν θέλω να αναφερθώ και βεβαίως οι επιχειρήσεις που έγιναν στη Βόρεια Αφρική, στα παράλια -αποτρεπτικές επιχειρήσεις, επιτρέψτε μου να πω, στα όρια των πολεμικών επιχειρήσεων που είχαν αποφασιστεί τότε- είχαν να κάνουν ακριβώς με το ότι η Λιβύη ήταν διαλυμένη και υπήρξε πλήγμα στα καράβια -όχι σε βάρκες- και στους δουλέμπορους και όχι μόνο. Ήταν στο πλαίσιο κάποιων αποφάσεων, που είναι σχετικά γκρίζες και για την πρόσφατη ιστορία, με αποτέλεσμα να κοπεί από εκεί ο ομφάλιος λώρος.

Και τότε και στο ΝΑΤΟ και στην Ευρωπαϊκή Ένωση αυτά είχαν αναλυθεί. Η Αντιπρόεδρος κ. Χριστοδουλοπούλου τα ξέρει αυτά άριστα, γιατί συμμετείχε σε αυτές τις συσκέψεις που είχαν γίνει. Δεν θα μπορούσε να εφαρμοστεί κάποιο τέτοιο σχέδιο αποτροπής στα παράλια του Αιγαίου. Δεν είχε καμμία σχέση με τη θέση της χώρας.

Άρα θέλω να πω ευθύτατα το εξής. Είναι μια δεύτερη πρόσκληση, ακριβώς επειδή η συζήτηση είναι σοβαρή και ο κ. Δένδιας με στοιχεία κράτησε την άποψή του σε αυτό το επίπεδο. Και ο Υπουργός είπε πολύ σοβαρά πράγματα. Είναι καλό στη σημερινή συζήτηση να είμαστε σαφείς.

Θέλω να κάνω μία δεύτερη πρόσκληση. Να κατατεθεί το σχέδιο της τότε κυβέρνησης του 2012-2013, του τότε Πρωθυπουργού, που παρουσιάστηκε στην ειδική σύνοδο της Ευρωπαϊκή Ένωσης για τις μεταναστευτικές ροές, που ήταν σχέδιο, το οποίο είχε παρουσιαστεί στη Βουλή των Ελλήνων και είχε καταγγελθεί από την τότε αξιωματική αντιπολίτευση και το οποίο ως τίτλο επί της ουσίας είχε «Αποτροπή με μέτωπο των χωρών του Νότου».

Καμμία σχέση με την ανάληψη ευθύνης από τις υπόλοιπες χώρες της Ευρώπης για τις οποιεσδήποτε προβλέψεις μεταναστευτικών - προσφυγικών ροών και την απορρόφησή τους. Ήταν ριζικά αντίθετη σε αυτή τη στρατηγική που παρουσιαζόταν τότε και ήταν πάνω στο τραπέζι.

Αντίθετα υπήρχε μία πρόσκληση για συστράτευση των χωρών του Νότου για αποτροπή των μεταναστευτικών και προσφυγικών ροών προς την Ευρώπη, δηλαδή για την υλοποίηση από τότε, με τον πιο παρακινδυνευμένο τρόπο, της Ευρώπης-φρούριο.

Αυτή ήταν η στρατηγική. Την είχαμε συζητήσει εδώ μέσα και νομίζω ότι είναι θετικό που η Νέα Δημοκρατία, εδώ και δύο χρόνια, έχει μπει στην αντίληψη του μερίσματος ευθύνης σε ευρωπαϊκή κλίμακα, όπως και το Λαϊκό Κόμμα και υπάρχει μία συναντίληψη σ’ αυτό το θέμα. Αυτά για την αποκατάσταση της αλήθειας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, μπορώ να έχω τον λόγο για μισό λεπτό; Δεν θα μου το αρνηθείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Δένδια, για μισό λεπτό.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ θερμά για την κατανόηση.

Πάντοτε όταν συνομιλώ με τον Πρόεδρο της Βουλής, οι τόνοι είναι οι δέοντες και νομίζω ότι κάπου μπορούμε να καταλήξουμε. Θα ήθελα, όμως, να τον παρακαλέσω να μου παραχωρήσει την πεποίθηση της επιμέλειας. Όταν λέω κάτι, αγαπητέ κύριε Πρόεδρε -σεβαστέ κύριε Πρόεδρε- μην αγνοείτε το γεγονός ότι το γνωρίζω καλά.

Το σχέδιο «ΙΩΝΗ», κυρίες και κύριοι συνάδελφοι, δεν ήταν ένα γενικό σχέδιο αποτροπής οιασδήποτε περίπτωσης. Ήταν ένα ειδικό σχέδιο για την περίπτωση προσφυγικών ροών από τη Συρία. Αυτό αφορούσε. Αυτό είχε σχεδιαστεί ως σενάριο και επ’ αυτού είχε υπάρξει συμφωνία με την τότε Επίτροπο Πολιτικής Προστασίας κ. Κρισταλίνα Γκεοργκίεβα.

Υπήρχε και αρμόδια αξιωματικός της Ελληνικής Πυροσβεστικής, η οποία είχε χρεωμένο τον σχεδιασμό, τις επαφές με την Ευρωπαϊκή Ένωση και συνολικά τον συντονισμό των Αρχών Πολιτικής Προστασίας της Ευρώπης. Άρα, όσον αφορά με το ότι δεν υπήρχε σχέδιο, γι’ αυτή την περίπτωση υπήρχε.

Το δεύτερο, ότι δεν είχαν προβλεφθεί οι ροές από τη Συρία. Είχαν προβλεφθεί. Λέχθηκε προηγουμένως ότι το Λιμενικό Σώμα αναζητούσε χώρους φιλοξενίας σε όλα τα νησιά. Ο σκοπός μας δε, γιατί αναμέναμε θέμα, ήταν ανά εκατό χιλιάδες η έρευνα. Αντιλαμβάνεστε το μέγεθος της προετοιμασίας, την οποία αγνοήσατε πλήρως.

Τρίτον, το action plan, στο οποίο αναφέρεται πιθανότατα ο Πρόεδρος, υπεβλήθη από τη χώρα και εγκρίθηκε από την Ευρωπαϊκή Επιτροπή και εφαρμόστηκε. Αυτό το οποίο λέει είναι σφάλμα. Ουδέποτε εγένετο. Εγώ μετείχα στις διαπραγματεύσεις και με την Κύπρο και με τη Μάλτα και με την Ιταλία. Συναντήθηκα με τους τρεις Αρχηγούς κρατών, με τον τότε Πρωθυπουργό. Η συνεννόησή μας κυρίως αφορούσε την κατανομή των κονδυλίων της περιόδου 2014-2020, η οποία ήταν εις βάρος των χωρών του Νότου και ήδη είχα προβλέψει τότε ότι θα λείψουν με τα τότε δεδομένα, μετά το 2016, 700 εκατομμύρια ευρώ. Εμείς ουδέποτε συνεννοηθήκαμε και δεν είχαμε δουλειά να συνεννοηθούμε, κύριε Πρόεδρε, κύριε Βούτση, με την Ιταλία για αποτροπή εισροών από τη Λιβύη.

Καταλήγω, κυρίες και κύριοι συνάδελφοι. Το πρόβλημα είναι το εξής. Παλαιότερα υπήρχαν τέσσερις οδοί προσβάσεως προς την Ευρώπη: Μέσω Ισπανίας από το Μαρόκο, μέσω Λαμπεντούζα και Ιταλίας από τη Λιβύη, μέσω Ελλάδος από την Τουρκία και μέσω Βουλγαρίας από την Τουρκία. Χάρη στην πολιτική, την οποία ακολούθησε η Κυβέρνηση αυτή και χάρη -πρέπει να πω, γιατί πρέπει να είμαστε σε αυτό ειλικρινείς και σαφείς- και στην εξαγγελία της Καγκελαρίου Μέρκελ, όλες αυτές οι ροές αυτή τη στιγμή συνενώθηκαν και διασχίζουν το Αιγαίο. Αυτό είναι ένα εθνικό πρόβλημα. Έχετε τεράστιο μερίδιο ευθύνης γι’ αυτό.

Εν πάση περιπτώσει, όμως, μπορείτε να καταθέσετε μια σοβαρή πρόταση, να δούμε πώς θα το αντιμετωπίσουμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα ζητήσω, αν και είναι λίγο αδόκιμο, τον λόγο πολύ σύντομα για να πω το εξής. Εγώ, όταν έγινα Υπουργός Μεταναστευτικής Πολιτικής τον Γενάρη, αλλά στην ουσία στις 27 Μαρτίου, μέχρι και τον Απρίλιο είχα ως Γραμματέα στο Τμήμα Κοινωνικής Συνοχής, νυν Μεταναστευτικής Πολιτικής, τον κ. Συρίγο, που ήταν και ο προηγούμενος Γραμματέας. Δεν έφυγε, τον διατήρησα εγώ.

**ΝΙΚΟΛΑΟΣ ΔΕΝΔΙΑΣ:** Δεν ήταν Γραμματέας. Ήταν Υπουργείο Εσωτερικών.

**ΒΑΣΙΛΕΙΟΣ ΚΙΚΙΛΙΑΣ:** Δεν ήταν Γραμματέας. Ήταν σε άλλο Υπουργείο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Του Υπουργείου Εσωτερικών. Αυτό λέω.

**ΒΑΣΙΛΕΙΟΣ ΚΙΚΙΛΙΑΣ:** Ο κ. Γεωργιάδης ήταν υπεύθυνος τότε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Συρίγος, λοιπόν, μου έστελνε κάθε τόσο τα χαρτιά από το πρόγραμμα «ΙΩΝΗ», αυτό που λέτε, που ήταν τα στατιστικά στοιχεία των εισερχομένων και, βεβαίως, επειδή είχαμε καθημερινή συνεργασία, του ζητούσα προτάσεις για οτιδήποτε υπήρχε σε σχέση με την εισροή των μεταναστών και των προσφύγων. Δεν υπήρχε, όμως, καμμία πρόταση, γιατί το πρόγραμμα «ΙΩΝΗ» η Γραμματεία της Κοινωνικής Συνοχής το είχε εκπονήσει μαζί με το Γραφείο Πολιτικής Προστασίας…

**ΝΙΚΟΛΑΟΣ ΔΕΝΔΙΑΣ:** Η Γενική Γραμματεία Πολιτικής Προστασίας ήταν, αλλά καλά, δεν πειράζει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** …και το ήξερα πολύ καλά, κύριε Δένδια, αλλά δεν έχει σημασία τώρα αυτό.

Αυτό που ήθελα να πω -και εδώ ήμασταν τότε στη Βουλή- είναι ότι δεν είχατε κάνει κάποια συγκεκριμένη πρόταση.

**ΝΙΚΟΛΑΟΣ ΔΕΝΔΙΑΣ:** Με αδικείτε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το βασικό ζήτημα, όμως, που αναφέρατε είναι ότι, όταν αναλάβαμε εμείς για τους παράτυπους και τους παράνομους, υπήρχε ήδη εισαγγελική διάταξη στα σημεία των συνόρων, που έλεγε σε όλους τους εισαγγελείς να απέχουν της ποινικής δίωξης από τους εισερχόμενους. Δεν την κάναμε εμείς. Υπήρχε σε εσάς, επί του κ. Κικίλια. Αυτό τι σήμαινε; Ότι είχε αποποινικοποιηθεί.

**ΝΙΚΟΛΑΟΣ ΔΕΝΔΙΑΣ:** Δεν έχει σχέση αυτό, κυρία Πρόεδρε.

**ΒΑΣΙΛΕΙΟΣ ΚΙΚΙΛΙΑΣ:** Τι σχέση έχει αυτό, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, σας εξηγώ κάτι. Αυτό σημαίνει ότι είχε αποποινικοποιηθεί η είσοδος…

**ΝΙΚΟΛΑΟΣ ΔΕΝΔΙΑΣ:** Ήταν διοικητικό μέτρο αυτό και όχι ποινικό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είχε αποποινικοποιηθεί πρακτικά λόγω των μεγάλων ροών και είχε και στην πράξη καταργηθεί η διαφορετική μεταχείριση προσφύγων και μεταναστών και δινόταν ένας μήνας για οικειοθελή αποχώρηση στους μετανάστες και έξι μήνες στους πρόσφυγες.

**ΒΑΣΙΛΕΙΟΣ ΚΙΚΙΛΙΑΣ:** Τη διαφορά μεταξύ διοικητικού και ποινικού μέτρου τη γνωρίζετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτά δεν τα άλλαξα. Ήταν δικές σας εγκύκλιοι, μαζί με τις εγκυκλίους της δικαιοσύνης. Αυτά για να εξηγούμαστε.

Λοιπόν, τώρα τον λόγο έχει ο κ. Γεωργαντάς για επτά λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Κυρία Πρόεδρε, κύριοι συνάδελφοι, από τις τελευταίες τοποθετήσεις γίνεται σαφές για μια ακόμα φορά ότι δεν έχουμε καταλήξει στα αίτια του προβλήματος για να μπορέσουμε να προχωρήσουμε στη θεραπεία του. Εδώ ακόμα και σήμερα διαφωνούμε ως προς την καταγραφή του προβλήματος και για το τι το πρόβλημα αυτό το επιδείνωσε έτσι.

Είμαι υποχρεωμένος να πω τα εξής, κυρία Πρόεδρε. Σε σχέση με το αν μπορούσαν να προβλεφθούν οι μεταναστευτικές ροές ή όχι, αυτό το οποίο είναι απόλυτο και δεν μπορεί κανείς να το αμφισβητήσει, είναι ότι αναλογικά το 2014 και το 2015, που είχατε εσείς την ευθύνη του μεταναστευτικού-προσφυγικού, έχουμε μια αύξηση των εισερχομένων από την Ελλάδα, η οποία είναι απίθανη. Το 2014, με βάση τα επίσημα ευρωπαϊκά στοιχεία, σε όλη την Ευρώπη εισήλθαν διακόσιες ογδόντα χιλιάδες πρόσφυγες και μετανάστες.

Από την Ελλάδα πέρασαν οι εβδομήντα δύο χιλιάδες, δηλαδή το ένα τέταρτο, κύριε Πρόεδρε. Το 2015 πέρασαν από την Ελλάδα εννιακόσιες έντεκα χιλιάδες, όταν συνολικά στην Ευρώπη πέρασε ένα εκατομμύριο πενήντα χιλιάδες περίπου. Είναι σωστά αυτά τα στοιχεία.

Αυτό δείχνει ότι ενώ το 2014 από τους τέσσερις που εισέρχονταν στην Ευρώπη, ο ένας περνούσε από την Ελλάδα, το 2015 από τους δέκα που περνούσαν στην Ευρώπη, οι εννέα περνούσαν από την Ελλάδα. Αυτό κάτι σημαίνει και σίγουρα δεν έγινε από μόνο του.

Όμως, εγώ θα ήθελα να πω κάτι σημαντικότερο. Ακόμα και σήμερα, αν ρωτήσουμε έναν-έναν τους Βουλευτές του ΣΥΡΙΖΑ ποιοι πιστεύουν ότι πρέπει να γίνεται διάκριση ανάμεσα στους πρόσφυγες και τους παράνομους μετανάστες, εγώ αμφιβάλλω αν η πλειοψηφία είναι αυτή που θα θέλει πραγματικά να γίνεται μια διάκριση και να υπάρχει μια διαφορετική αντιμετώπιση. Πιστεύω ότι οι περισσότεροι Βουλευτές του ΣΥΡΙΖΑ ακόμα και σήμερα θα δηλώσουν ότι θα πρέπει η αντιμετώπιση των παράνομων μεταναστών να είναι στο ίδιο επίπεδο μ’ αυτή των προσφύγων.

Δυστυχώς αυτή την παραδοχή, μάλλον αυτή την κοινή πεποίθηση, την οποία δεν αμφισβητούν εδώ οι Βουλευτές του ΣΥΡΙΖΑ –και προκαλώ τους επόμενους ομιλητές να το δηλώσουν ξεκάθαρα- εισέρχεται το υπό ψήφιση νομοσχέδιο να την επικυρώσει.

Αναφέρθηκε πολύ σωστά από τον κ. Δένδια ότι στο άρθρο 46 ουσιαστικά έχουμε για πρώτη φορά την εξάλειψη του αξιοποίνου για όποιον παράνομα έρχεται στη χώρα.

Κυρία Πρόεδρε, η εγκύκλιος, η οποία υπήρχε από τον εισαγγελέα, έλεγε για την αποχή από την ποινική δίωξη. Η κράτηση, όμως, των παρανόμως εισερχομένων στη χώρα ήταν υποχρεωτική με βάση τις διοικητικές διατάξεις και στη συνέχεια, μετά την κράτησή τους, ακολουθούσε και η απέλασή τους. Ουδέποτε τα προηγούμενα χρόνια διανοήθηκε κάποιος, αυτόν που παράνομα εισέρχεται στη χώρα να τον αφήσει ελεύθερο. Υπήρχαν είτε ποινικά είτε διοικητικά μέτρα.

Επί του παρόντος νομοσχεδίου, πέρα απ’ αυτή την εξομοίωση, ουσιαστικά, των παράνομων μεταναστών και των προσφύγων σε σχέση με την αντιμετώπισή τους ως προς την αίτηση ασύλου, άρα και ως προς την εν γένει αντιμετώπισή τους, εμείς περιμέναμε σήμερα εδώ διατάξεις για τα κέντρα κλειστού τύπου. Δεν βλέπουμε τίποτα απ’ αυτά.

Αντιθέτως, αυτό που βλέπουμε είναι το απαράδεκτο άρθρο 22, με το οποίο, κύριοι συνάδελφοι, έρχονται επτάμισι χιλιάδες αιτήσεις, οι οποίες είχαν γίνει τα προηγούμενα χρόνια για ανθρωπιστικούς λόγους, προκειμένου να μείνουν κάποιοι στη χώρα, οι οποίοι δεν πρόλαβαν να περάσουν από τη δευτεροβάθμια αξιολόγηση, να γίνουν δεκτές. Επτάμισι χιλιάδες παρανόμως εισερχόμενοι στη χώρα αυτή τη στιγμή παίρνουν άδεια παραμονής. Είναι αυτό έτσι απλό, για να το περνάμε με μια διάταξη δύο σειρών στο άρθρο 22;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Όμως, κύριοι συνάδελφοι, αυτό είναι πάρα πολύ σοβαρό. Ξέρετε, αυτές οι νομοθετικές πρωτοβουλίες είναι ρυθμίσεις οι οποίες δεν έχουν επιστροφή. Αυτοί οι επτάμισι χιλιάδες άνθρωποι θα μείνουν στην Ελλάδα.

Υπάρχουν διατάξεις σε σχέση με τα κέντρα υποδοχής και φιλοξενίας. Το ανέφερε η κ. Κατριβάνου, με την οποία μπορεί να διαφωνεί κάποιος με το σκεπτικό της, όμως σίγουρα δεν της αποδίδει σκοπιμότητα στα λεγόμενά της. Η κ. Κατριβάνου ήρθε σήμερα με απόλυτη ειλικρίνεια και είπε το εξής: Αυτό το νομοσχέδιο δεν συνδέεται με τη συμφωνία. Θα συμφωνήσουμε, κυρία Κατριβάνου. Έτσι είναι.

Έρχονται κάποιες ρυθμίσεις για τα κέντρα υποδοχής και φιλοξενίας. Ξεκινώ με το εξής: Πρώτον, η φύλαξή τους μπορεί να ανατεθεί και σε ιδιωτικές υπηρεσίες security. Δεν ξέρω κατά πόσο μπορούμε να το αποδεχθούμε αυτό.

Δεύτερον, οι διοικητές αυτών των κέντρων, όπως και ο διευθυντής της Υπηρεσίας Ασύλου, πρέπει να είναι προσωπικότητες εγνωσμένου κύρους, δηλαδή είτε δημόσιοι υπάλληλοι είτε ιδιώτες.

Κύριοι συνάδελφοι, θα ήθελα να θυμίσω εδώ ότι πριν από έναν μήνα είχαμε μια οξεία αντιπαράθεση για το Μητρώο των Επιτελικών Στελεχών του Δημοσίου. Εκεί λέγατε ότι πρέπει σ’ αυτές τις επιτελικές θέσεις να είναι μόνο δημόσιοι υπάλληλοι. Σήμερα, γιατί στους διοικητές των κέντρων υποδοχής και φιλοξενίας και στον διευθυντή Ασύλου δίνετε τη δυνατότητα να είναι και κάποιος από τον ιδιωτικό τομέα, ελεύθερος επαγγελματίας ή επιστήμονας; Μήπως έχουν μείνει και κάποιοι ακόμα οι οποίοι πρέπει να τακτοποιηθούν;

Επίσης, σε σχέση με αυτά τα κέντρα φύλαξης, προβλέπεται η σίτιση και όλες οι σχετικές δαπάνες. Είναι απολύτως απαράδεκτο να θεωρούνται όλες αυτές οι δαπάνες ως κατεπείγουσες. Σίγουρα κάποιες μέχρι ενός ποσού μπορεί να είναι απρόβλεπτες. Όμως, πλέον το πρόβλημα το ξέρουμε. Το έχουμε μπροστά μας και μπορούμε να το αντιμετωπίσουμε. Δεν γίνεται, όπως αναφέρει το άρθρο 12 και το άρθρο 19, κατά παρέκκλιση κάθε γενικής ή ειδικής διάταξης, να μπορεί το Υπουργείο Εθνικής Άμυνας ή όποιος άλλος αρμόδιος φορέας να αναλαμβάνει την όποια δαπάνη έχει σχέση με τη σίτιση, τη φύλαξη και τις εν γένει υπηρεσίες που παρέχονται στα κέντρα φύλαξης. Αυτό είναι απαράδεκτο. Το πρόβλημα πλέον είναι γνωστό εδώ και δυο-τρεις μήνες. Δεν μπορούν να μπουν στις γνωστές διαδικασίες, οι οποίες έχουν διαφάνεια, για να μη μείνει καμμία σκιά στην κοινωνία μέσα απ’ αυτή τη διαδικασία;

Όμως, πώς να το θέλετε αυτό, όταν έρχεστε και νομοθετείτε ουσιαστικά και ενισχύετε τη θέση των φορέων κοινωνίας των πολιτών; Αντί να βάλουμε φρένο στη δραστηριότητα των μη κυβερνητικών οργανώσεων, ερχόμαστε σήμερα και νομοθετούμε και θεσμοθετούμε και δίνουμε τη δυνατότητα σε φορείς κοινωνίας των πολιτών να μπορούν να αναλάβουν υπό την ευθύνη τους τη λειτουργία ενός τέτοιου κέντρου. Ποιος θα κάνει την αξιολόγηση; Ποιος θα κάνει την πιστοποίηση; Είναι όλο μετέωρο. Είναι όλο αόριστο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Να σας πω και κάτι για τις μη κυβερνητικές οργανώσεις ή για όποιες ανθρωπιστικές οργανώσεις προσπαθούν να εμπλακούν στις δραστηριότητες αυτές; Δεν αμφιβάλλω και δεν νομίζω να το αμφισβητεί κανείς ότι υπάρχουν κάποιες που παρέχουν πραγματικά σωστές υπηρεσίες.

Να έμπαινε σήμερα ένας φραγμός εδώ, για να είμαστε αξιόπιστοι απέναντι στην κοινωνία; Να έχουν δικαίωμα να δραστηριοποιηθούν και να ταυτοποιηθούν μόνο όσες είχαν λειτουργία, μόνο όσες είχαν δραστηριότητα τρία χρόνια πριν. Γιατί αυτές πραγματικά ήταν που με μη ιδιοτελή κριτήρια είχαν εμπλακεί σε μια τέτοια διαδικασία. Όποιες έγιναν πριν πέντε εβδομάδες και πριν πέντε μέρες, αυτό από μόνο του αποτελεί ύποπτο γεγονός.

Δέχεστε να αποφασίσουμε μια τέτοια διάταξη τώρα, κύριοι Υπουργοί; Μόνο όσες μη κυβερνητικές οργανώσεις είχαν δραστηριότητα πριν από τρία χρόνια να μπορούν να εμπλακούν για να αναλάβουν αυτές τις υπηρεσίες. Νομίζω ότι το οφείλουμε στην κοινωνία, σε μια κοινωνία που πένεται και η οποία περιμένει σήμερα από εμάς τη διαχείριση αυτών των χρημάτων, που είναι πολλά. Ήδη ακούγονται και πάρα πολλά σε όλες τις κοινωνίες.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πρέπει να πιστοποιηθούν.

**ΓΕΩΡΓΙΟΣ ΓΕΩΡΓΑΝΤΑΣ:** Να το αποφασίσουμε σήμερα εδώ μαζί, κύριε Υπουργέ, για τις μη κυβερνητικές οργανώσεις που είχαν δραστηριότητα τρία χρόνια πριν, όχι αυτές που γίνανε πριν τρεις βδομάδες και πριν τρεις μέρες. Γιατί να μην το κάνουμε; Έχει κανείς να φοβηθεί τίποτα; Να το κάνουμε. Το οφείλουμε στους πολίτες. Το οφείλουμε στους πρόσφυγες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να πω μια κουβέντα για την Ειδομένη. Αυτό που λένε για την Ειδομένη, ότι πρέπει να αδειάσει αύριο, δεν μπορεί να γίνει. Επαρκείς δομές για να φιλοξενήσουν αυτούς που βρίσκονται στην Ειδομένη δεν υπάρχουν αυτή τη στιγμή στη χώρα. Δεν υπάρχουν. Πρέπει και να υπάρξουν και μετά πρέπει να πείσουν αυτούς που τους άφησαν εκεί πάνω, για να μπορέσουν να πάνε σε αυτές τις δομές.

Δομές για να πάρουν τους δώδεκα χιλιάδες της Ειδομένης και τους πέντε χιλιάδες του Πειραιά, δηλαδή δεκαεπτά χιλιάδες ανθρώπους, δεν υπάρχουν αυτή τη στιγμή στη χώρα για να τους απορροφήσουν. Πρέπει να λυθεί αυτό το πρόβλημα γρήγορα, γιατί είναι ντροπή για όλους. Και μόνο αυτή η ντροπή θα έπρεπε να σας κάνει να μη μιλάτε για την προηγούμενη περίοδο.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργαντά.

Τον λόγο έχει ο κ. Γκιόκας από το Κομμουνιστικό Κόμμα Ελλάδας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Άκουσα προσεκτικά πριν από λίγο τον κ. Βούτση που αναφέρθηκε στον πόλεμο στη Συρία, στις ευθύνες της Ευρωπαϊκής Ένωσης, στην αποσταθεροποίηση της περιοχής ως τη βασική αιτία των προσφυγικών ροών, απαντώντας με αυτό τον τρόπο και στην κριτική που κάνει η Νέα Δημοκρατία στην Κυβέρνηση ΣΥΡΙΖΑ-ΑΝΕΛ ότι αυτοί ευθύνονται για τις αυξημένες προσφυγικές ροές.

Όντως ο πόλεμος είναι η βασική αιτία για τα αυξημένα κύματα των προσφύγων τα τελευταία χρόνια και φυσικά και η στάση χωρών της Ευρωπαϊκής Ένωσης, οι οποίες ανοιγοκλείνουν την κάνουλα ανάλογα με τα οικονομικά και τα γεωπολιτικά συμφέροντά τους.

Βεβαίως, υπάρχει το ερώτημα: Η ανάμειξη του NATO στο Αιγαίο με πρόσκληση της ελληνικής Κυβέρνησης λειτουργεί υπέρ ή κατά της αποσταθεροποίησης; Γιατί μόνο οι αφελείς -και μάλιστα πολύ αφελείς– πιστεύουν πλέον ότι η ανάμειξη του NATO στο Αιγαίο έγινε για την αντιμετώπιση ή για την επίλυση του προσφυγικού προβλήματος. Η ανάμειξη του NATO έγινε και σχετίζεται με τις εξελίξεις στη Συρία άμεσα. Και γι’ αυτό τον λόγο, και με ευθύνη της σημερινής ελληνικής Κυβέρνησης, το πρόβλημα αυτό οξύνεται.

Επίσης, έχει σημασία -όχι μόνο σημασία ιστορική, αλλά και πολιτική σημασία- επειδή άνοιξε αυτό το ζήτημα, να θυμηθούμε τι έλεγε ο ΣΥΡΙΖΑ από το 2011, όταν ξεκίνησαν όλα αυτά τα γεγονότα στη Συρία. Συγκεκριμένα διαβάζω: «Πέντε μήνες μετά από το ξεκίνημα της «Άνοιξης της Συρίας», τη στιγμή που ο λαός της Συρίας δίνει ένα αξιοθαύμαστο μάθημα θάρρους και αντίστασης σε ένα βάρβαρο καθεστώς, η διεθνής κοινότητα, οι ΗΠΑ και η Ευρώπη, σιωπούν. Τώρα η διεθνής κοινότητα, με επικεφαλής τον ΟΗΕ και την ΕΕ, οφείλει να απομονώσει το αιμοσταγές καθεστώς, στηρίζοντας τις δυνάμεις της αντιπολίτευσης». Παρένθεση: Οι δυνάμεις της αντιπολίτευσης στη Συρία ήταν αυτές, οι τζιχαντιστές και όλοι οι υπόλοιποι.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Δεν ήταν.

**ΙΩΑΝΝΗΣ ΓΚΙΟΚΑΣ:** Λίγο μετά: «Η Ευρωπαϊκή Ένωση οφείλει να πρωτοστατήσει σε ένα μέτωπο που θα δώσει στον Πρόεδρο Άσαντ να καταλάβει ότι έχει έρθει η ώρα των τίτλων του τέλους, να πάρει μια πρωτοβουλία απέναντι στον λαό της Συρίας».

Ο ΣΥΡΙΖΑ το 2011 όχι μόνο υιοθετούσε μέχρι κεραίας όλα τα προσχήματα που αξιοποιήθηκαν το επόμενο διάστημα για τις επεμβάσεις της Ευρωπαϊκής Ένωσης, των Ηνωμένων Πολιτειών, του ΝΑΤΟ, στη Συρία, αλλά εκείνη την περίοδο με τα λεγόμενα της κ. Δούρου τότε -υπεύθυνης εξωτερικής πολιτικής- πρωτοστατούσε και κατηγορούσε τη διεθνή κοινότητα ότι ολιγωρεί σε σχέση με αυτό το ζήτημα. Αυτό έχει μια σημασία, για να βγαίνουν και ορισμένα συμπεράσματα.

Σε σχέση με το νομοσχέδιο, υπάρχει ένα ερώτημα: Γιατί αυτό το νομοσχέδιο έρχεται τώρα και μάλιστα με τη διαδικασία του κατεπείγοντος; Για να λύσει τα προβλήματα των προσφύγων; Για να αντιμετωπίσει το ζήτημα του εγκλωβισμού τους και να διευκολύνει το να πάνε αυτοί οι άνθρωποι στις χώρες προορισμού τους; Για να εξασφαλίσει ανθρώπινες συνθήκες διαβίωσης σ’ αυτούς τους ανθρώπους που το ελληνικό κράτος, η ελληνική Κυβέρνηση -όχι από ανικανότητα, όπως λένε ορισμένοι, αλλά συνειδητά- τους έχει αφήσει στο έλεος και στην ασυδοσία των μη κυβερνητικών οργανώσεων στον Πειραιά, στην Ειδομένη και αλλού;

Και τους έχετε αφήσει συνειδητά στο έλεος, για να μην κατηγορηθείτε από την Ευρωπαϊκή Ένωση, από τους εταίρους σας δηλαδή, ότι υπονομεύετε την απόφαση της Ευρωπαϊκής Ένωσης, φτιάχνοντας μια κρατική υποδομή στην Ειδομένη και ότι πιέζετε για το άνοιγμα των συνόρων τη στιγμή που είχατε υπογράψει για το κλείσιμό τους.

Και ενώ είχατε υπογράψει για το κλείσιμο των συνόρων, ο κ. Τσίπρας μετά από τις Συνόδους Κορυφής κορόιδευε τον ελληνικό λαό λέγοντας ότι απομονώθηκαν οι χώρες που κάνουν μονομερείς ενέργειες, τη στιγμή που αυτές οι ενέργειες είχαν γίνει με τη σύμφωνη γνώμη της ελληνικής Κυβέρνησης επίσημη πολιτική της Ευρωπαϊκής Ένωσης.

Τέτοια, λοιπόν, προβλήματα λύνει το σχέδιο νόμου; Εμείς απαντάμε κατηγορηματικά όχι. Το νομοσχέδιο έρχεται τώρα και μάλιστα με τις διαδικασίες εξπρές, γιατί ιδιαίτερα ορισμένες διατάξεις του –για τις οποίες το ΚΚΕ ήδη έχει ανακοινώσει ότι θα καταθέσει ονομαστική ψηφοφορία- είναι το απαραίτητο συμπλήρωμα της επαίσχυντης συμφωνίας της Συνόδου Κορυφής Ευρωπαϊκής Ένωσης-Τουρκίας.

Είναι το αναγκαίο συμπλήρωμα όλων των αποφάσεων της Ευρωπαϊκής Ένωσης από τον Σεπτέμβρη μέχρι και σήμερα, που προβλέπουν τη δημιουργία hot spot επιλογής ελάχιστων προσφύγων, που θα μετεγκατασταθούν σε άλλα κράτη-μέλη της Ευρωπαϊκής Ένωσης. Και αν γίνει και αυτό! Εμείς δεν βλέπουμε να γίνεται. Ούτε χίλιοι δεν έχουν μετεγκατασταθεί ακόμα, ενώ το αρχικό πρόγραμμα προέβλεπε περίπου πενήντα χιλιάδες.

Και όλα αυτά προκειμένου να εφαρμοστεί η απαράδεκτη πρόβλεψη για την αναλογία έναν προς έναν, που αφορά μάλιστα Σύριους πρόσφυγες και προβλέπει ότι για κάθε έναν Σύριο πρόσφυγα, που θα επιστρέφεται στην Τουρκία, ένας άλλος Σύριος θα επανεγκαθίσταται σε κράτος-μέλος της Ευρωπαϊκής Ένωσης.

Άρα, λοιπόν, το νομοσχέδιο πάει χέρι-χέρι με την απόφαση της Συνόδου Κορυφής. Και όσοι διαχωρίζουν το νομοσχέδιο από τη συμφωνία, είτε δεν βλέπουν είτε δεν θέλουν να δουν.

Με τις αποφάσεις της Ευρωπαϊκής Ένωσης ρίχνονται στο καλάθι των αχρήστων τα δικαιώματα των προσφύγων, το Διεθνές Προσφυγικό Δίκαιο. Εντείνεται ο εγκλωβισμός τους στην Ελλάδα, ενισχύεται ο Κανονισμός του Δουβλίνου. Για πρώτη φορά δημιουργείται Εθνική Μονάδα Δουβλίνου, που δεν υπήρχε μέχρι σήμερα, τη στιγμή που αυτό που θα έπρεπε να υπάρχει είναι η απειθαρχία, η σύγκρουση μ’ αυτό τον Κανονισμό.

Και επειδή αναρωτιέστε -υποκριτικά λέμε εμείς- «μα, πώς παραβιάζεται η Συνθήκη της Γενεύης;», το πρώτο που έχουμε να απαντήσουμε είναι ότι η Συνθήκη της Γενεύης δεν παραβιάζεται τώρα. Η Συνθήκη της Γενεύης και τα δικαιώματα των προσφύγων, που, αν θέλετε, διαμορφώθηκαν και σε προηγούμενες εποχές, με έναν άλλο παγκόσμιο συσχετισμό δύναμης, παραβιάζεται όλα αυτά τα χρόνια από τη νομοθεσία της Ευρωπαϊκής Ένωσης, τις οδηγίες και τους κανονισμούς. Και σήμερα αυτή η παραβίαση γίνεται ακόμα μεγαλύτερη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, είναι αυτή η νομοθεσία της Ευρωπαϊκής Ένωσης που αποδέχεστε μέχρι κεραίας. Μάλιστα, στην ενσωμάτωση της οδηγίας που κάνετε του 2013 με το νομοσχέδιο υιοθετείτε τις πλέον αυστηρές διατάξεις που προβλέπονται στην οδηγία και σε πολλές περιπτώσεις ξεπερνάτε και αυτή ακόμα την οδηγία.

Διαμορφώνετε συνθήκες κράτησης για τους πρόσφυγες. Παράδειγμα αποτελεί η παράγραφος 2 β του άρθρο 46 που λέει, ουσιαστικά προβλέπει μέσα από μια σειρά γενικόλογων διατυπώσεων ότι η κράτηση για τους πρόσφυγες μπορεί να παραταθεί μέχρι το όριο που προβλέπει ο ν.3907/2011.

Ποιο είναι αυτό το όριο; Μέχρι δεκαοκτώ μήνες για τους πρόσφυγες, όχι μόνο για τους παράτυπoυς μετανάστες, για το οποίο επίσης υπάρχει θέμα, γιατί η Κυβέρνηση ακόμα δεν έχει απαντήσει εάν οι Αφγανοί θα θεωρούνται πρόσφυγες ή παράτυποι μετανάστες.

Και για να μην πείτε ότι κινδυνολογούμε, υπάρχει το παράδειγμα τις τελευταίες ημέρες για το πώς λειτουργούν τα hot spots στα νησιά, που μετά την υπογραφή της συμφωνίας, μέσα σε μια νύχτα έγιναν κέντρα κράτησης, προκειμένου να διευκολυνθεί η επαναπροώθηση στην Τουρκία.

Δεύτερο ζήτημα: Ξανανοίγουν ζητήματα. Όντως το νομοσχέδιο δεν προβλέπει τον χαρακτηρισμό της Τουρκίας ως ασφαλούς τρίτης χώρας. Όμως, με το νομοσχέδιο ξανανοίγουν ζητήματα σε σχέση με την πρώτη χώρα ασύλου, τις ασφαλείς τρίτες χώρες, τις ασφαλείς χώρες καταγωγής, τις χώρες συνήθους διαμονής και διέλευσης, προβλέπεται η δημιουργία καταλόγου ασφαλών χωρών, που θα υποβάλει το Υπουργείο Εξωτερικών στην Ευρωπαϊκή Ένωση, και στο άρθρο 39 προβλέπεται ότι οι πληροφορίες για την οικονομική, την πολιτική κατάσταση μιας χώρας, από την οποία θα εξαρτάται και η χορήγηση μη ασύλου, θα λαμβάνεται από πού; Από αρχές χωρών της Ευρωπαϊκής Ένωσης ή στο πλαίσιο συμφωνιών που έχει υπογράψει η Ελλάδα. Δηλαδή, η Ευρωπαϊκή Ένωση ουσιαστικά, που έχει δημιουργήσει το πρόβλημα, που έχει οδηγήσει στον εγκλωβισμό με την πολιτική της, θα μπορεί με διάφορους τρόπους να καθορίσει, να επιβάλει τον χαρακτηρισμό χωρών ή περιοχών χωρών, να πει για παράδειγμα ότι η Παλμύρα δεν είναι ασφαλής περιοχή, όμως η Δαμασκός είναι ασφαλής περιοχή. Θα μπορεί να επιβάλει τον χαρακτηρισμό χωρών ή περιοχών ως ασφαλών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ, κύριε συνάδελφε.

**ΙΩΑΝΝΗΣ ΓΚΙΟΚΑΣ:** Τελειώνω, κύριε Πρόεδρε.

Τελευταίο ζήτημα: Σε ό,τι αφορά τις προθεσμίες στα άρθρα 60 και 62, εισάγονται απαράδεκτες και επικίνδυνες διατάξεις εξπρές, χωρίς τη στοιχειώδη εγγύηση ότι θα εξετασθεί σοβαρά και πλήρως το αίτημα του αιτούντος ασύλου ή η προσφυγή του. Μάλιστα, με τις επαναδιατυπώσεις, που έκανε η Κυβέρνηση το μεσημέρι, η κατάσταση χειροτέρευσε ακόμα περισσότερο. Γιατί στο άρθρο 60, ενώ υπήρχε η δυνατότητα να συνεχίζεται η προστασία όποιου έχει αιτηθεί άσυλο όταν ασκεί ένδικο μέσο κατά απορριπτικής απόφασης, με την αλλαγή που κάνατε αυτό τελειώνει. Αν δεν κάνει καινούργια αίτηση ο πρόσφυγας που ασκεί ένδικο μέσο ή εάν δεν προβλέπεται στην απορριπτική απόφαση η συνέχιση της προστασίας, τότε γι’ αυτόν τον άνθρωπο η προστασία χάνεται. Και, ουσιαστικά, ζητάτε από ανθρώπους ταλαιπωρημένους, θαλασσοπνιγμένους, να τηρήσουν γραφειοκρατικές διαδικασίες και προθεσμίες ανεφάρμοστες και τους οδηγείτε είτε σε μαζικές απορρίψεις των αιτήσεων ασύλου είτε σε εκμετάλλευση από κυκλώματα.

Το ΚΚΕ εννοείται ότι καταψηφίζει το συγκεκριμένο σχέδιο νόμου. Από την πρώτη στιγμή αναδείξαμε τις αιτίες του προσφυγικού, μεταναστευτικού προβλήματος, προτείναμε μέτρα ανακούφισης. Σήμερα καλούμε τον ελληνικό λαό να παλέψει σ’ αυτή την κατεύθυνση και να βγάλει ένα συμπέρασμα, ότι κόμματα, κυβερνήσεις, τα οποία αποδέχονται αυτό το πλαίσιο, αυτό το δίκαιο που διαμορφώνεται στους ιμπεριαλιστικούς μηχανισμούς, αποδέχονται την ίδια την εξουσία του κεφαλαίου σε τελική ανάλυση, όχι μόνο τσαλαπατούν διακηρύξεις και δικαιώματα, τα οποία είχαν κάνει σημαία τους το προηγούμενο διάστημα, αλλά παίρνουν ακόμα πιο βάρβαρα και αντιδραστικά μέτρα.

Καταθέτω, κύριε Πρόεδρε, την πρόταση της Κοινοβουλευτικής Ομάδας του Κομμουνιστικού Κόμματος Ελλάδας για την ονομαστική ψηφοφορία.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Παραστατίδης, Βουλευτής του ΣΥΡΙΖΑ.

**ΘΕΟΔΩΡΟΣ ΠΑΡΑΣΤΑΤΙΔΗΣ:** Κύριε Πρόεδρε, θα ζητήσω ανάλογο χρόνο, εάν δεν φτάσει ο χρόνος. Σας ευχαριστώ.

Κυρίες και κύριοι συνάδελφοι, είναι γνωστή η πρόσφατη συμφωνία της 18ης Μαρτίου, σχετικά με τη διαχείριση του προσφυγικού ζητήματος μεταξύ Ελλάδας-Ευρωπαϊκής Ένωσης και Τουρκίας, μια συμφωνία, η οποία επικρίθηκε από όλα σχεδόν τα κόμματα της Αντιπολίτευσης, αλλά κυρίως από τη Νέα Δημοκρατία.

Αναρωτηθήκατε άραγε ποτέ, εάν δεν υπήρχε αυτή η συμφωνία, η οποία άκριτα χαρακτηρίστηκε απαράδεκτη και επιζήμια, τι θα μπορούσε να συμβεί σε αυτή τη χώρα; Πόσες χιλιάδες εγκλωβισμένους, πράγματι, θα είχαμε;

Θαρρείς και υπήρχε η δυνατότητα να επιβάλεις μονομερώς όλους τους όρους, όπως επιθυμούσαμε και δεν το επιχείρησε η Κυβέρνηση. Ξεχνάτε πως οι περισσότερες χώρες, των οποίων οι κυβερνήσεις είναι και ομοϊδεάτες σας –και απευθύνομαι στην πτέρυγα της Νέας Δημοκρατίας- ήταν αρνητικές σε οποιαδήποτε απόφαση δίκαιης κατανομής του προσφυγικού πληθυσμού. Αυτό μάλιστα εκφράστηκε και με το κλείσιμο των συνόρων.

Κυρίες και κύριοι συνάδελφοι, είναι προφανές πως το πρόβλημα του προσφυγικού δεν ήταν επιλογή μας. Προέκυψε και, ως εκ τούτου, καλούμαστε να το διαχειριστούμε. Στο πλαίσιο της ορθολογικής και αποτελεσματικής διαχείρισης έρχεται αυτό το νομοσχέδιο προς ψήφιση, ώστε να μπει μια τάξη, και το οποίο προβλέπει την υποδοχή και καταγραφή, τη φιλοξενία, την τακτοποίηση και τη διαδικασία του ασύλου, με σεβασμό πάντα στην προστασία των ανθρωπίνων δικαιωμάτων, έτσι όπως καθορίζεται από το Διεθνές Δίκαιο. Σημειωτέον πως η διαδικασία χορήγησης ασύλου προβλέπεται από τον ν. 3907/2011, επί κυβέρνησης Παπαδήμου, που ποτέ όμως δεν εφαρμόστηκε. Μάλιστα τον έβαλε σε εφαρμογή η Κυβέρνηση ΣΥΡΙΖΑ-ΑΝΕΛ.

Σε καμμία περίπτωση, κυρίες και κύριοι συνάδελφοι, δεν θα ισχυριστώ πως όλα, πράγματι, είναι καλά και ωραία. Πρέπει να αναγνωρίσουμε ότι σε όλο αυτό το διάστημα, από την ημέρα που ξέσπασε η μεταναστευτική κρίση στη χώρα μας αλλά και στην Ευρώπη, κυρίως στην πρώτη φάση, υπήρξαν, πράγματι, αδυναμίες και ατέλειες, θα έλεγα, στην όλη αντιμετώπισή του. Χωρίς να θέλω να δικαιολογήσω τις αδυναμίες αυτές, θεωρώ πως σ’ έναν μεγάλο βαθμό αυτές οφείλονται στο ότι δεν υπήρξε προηγουμένως καμμία υποδομή φιλοξενίας.

Σε αυτό, βέβαια, έχετε μεγάλες ευθύνες εσείς που ήσασταν κυβέρνηση και που τώρα μάλιστα ασκείτε κριτική για ανύπαρκτες υποδομές. Τη μόνη δομή που επικαλείται η Νέα Δημοκρατία, για την οποία μάλιστα είναι και υπερήφανη, είναι η Αμυγδαλέζα, όπου οι συνθήκες κράτησης ήταν απαράδεκτες και η χώρα γι’ αυτόν τον λόγο καταδικάστηκε από τα ευρωπαϊκά δικαστήρια.

Επιπλέον δεν πρέπει να ξεχνάμε ότι δεν είχε καμμία σχέση η ένταση των μεταναστευτικών ροών των προηγούμενων ετών με τον τελευταίο ένα-ενάμιση χρόνο. Κυρίως δεν υπήρχαν τα δεδομένα εκείνα, βάσει των οποίων θα έπρεπε να χαραχτεί ένας στρατηγικός σχεδιασμός αντιμετώπισης του προβλήματος. Αυτά τα δεδομένα προέκυψαν μετά τη συμφωνία της 18ης Μαρτίου και πλέον εισερχόμεθα στην εφαρμογή της δεύτερης φάσης, με την ουσιαστική πλέον παρέμβαση της πολιτείας, μέσα από τις νέες και υφιστάμενες κρατικές δομές, ώστε σιγά-σιγά να οδηγηθούμε στην αντιμετώπιση του προσφυγικού ζητήματος.

Το σημερινό νομοσχέδιο περιέχει νέες δομές και διαδικασίες, οι οποίες μας έχουν γίνει γνωστές έτσι κι αλλιώς και δεν θα αναφερθώ λεπτομερώς σε αυτές. Εξάλλου έχουν γίνει κατανοητές, αφού αναλυτικά και με σαφήνεια αναφέρθηκε και ο αρμόδιος Υπουργός κ. Μουζάλας και οι συνάδελφοί μου του ΣΥΡΙΖΑ σε αυτές.

Το μεγάλο πρόβλημα που προκύπτει σήμερα, είναι πως δυστυχώς μέσα στους πρόσφυγες, έχουν εισχωρήσει και ορισμένες ομάδες καλοθελητών, οι οποίες τους πουλάνε ελπίδα και προοπτική πως τα σύνορα θα ανοίξουν κάποια στιγμή.

Αυτές τις ομάδες, κύριε Υπουργέ, οφείλουν οι υπηρεσίες του κράτους να τις εντοπίσουν, διότι εκτός του ότι θέτουν σε κίνδυνο πολλές φορές ακόμη και τη ζωή των απελπισμένων και ταλαιπωρημένων αυτών ανθρώπων, δυσκολεύουν και την ορθολογική διαχείριση κατανομής, ώστε να έχουμε τα καλύτερα δυνατά αποτελέσματα.

Προηγουμένως άκουσα τον συνάδελφό μου και συντοπίτη μου κ. Γεωργαντά, να κάνει μια αναφορά σε σχέση με τη συμμετοχή διαφόρων ΜΚΟ. Θεωρώ πως η απάντηση, ήρθε από πλευράς του αρμόδιου Υπουργού ότι πλέον θα υπάρξει μια σχετική, κατά κάποιο τρόπο, αξιολόγηση σε σχέση με τον ρόλο και τη συμμετοχή των οργανωμένων αυτών ομάδων.

Όμως, κυρίες και κύριοι συνάδελφοι, θα ήθελα να αναφερθώ στην κατάσταση στον Νομό Κιλκίς, μια και το 50% και πλέον του προσφυγικού πληθυσμού, περίπου είκοσι πέντε με είκοσι εφτά χιλιάδες, βρίσκονται στον Νομό Κιλκίς.

Για την Ειδομένη είναι γνωστά τα προβλήματα. Αναδεικνύονται σχεδόν καθημερινά και από τα μέσα μαζικής ενημέρωσης και βέβαια είναι γνωστά και σε όσους την έχουν επισκεφτεί.

Εκεί δεν υπάρχει οργανωμένος καταυλισμός κι αυτό πρέπει να το λάβουμε υπ’ όψιν. Και ορθώς, για ευνόητους βέβαια λόγους. Είναι γνωστό πως πρόθεση της Κυβέρνησης, είναι να απομακρυνθούν όλοι όσοι βρίσκονται εκεί. Τον τρόπο θα τον επιλέξει το αρμόδιο Υπουργείο.

Υπάρχουν όμως κι άλλα δύο οργανωμένα κάμπινγκ εκεί, του Χέρσου και της Νέας Καβάλας, με τρεις και τέσσερις χιλιάδες άτομα αντίστοιχα και επιπλέον υπάρχουν άλλα δυόμισι χιλιάδες σε μια αλάνα λίγο έξω από το Πολύκαστρο.

Κύριε Υπουργέ, εκτός από τις επισκέψεις μου τρεις φορές στην Ειδομένη και μια φορά στην Νέα Καβάλα, την προηγούμενη Κυριακή συμμετείχα σε μια λαϊκή συνέλευση συγκέντρωση των κατοίκων του Χέρσου, όπου διεξήχθη ένας διάλογος σε πολύ πολιτισμένο κλίμα. Τα αποτελέσματα της συνάντησης αυτής με τα ζητήματα και τα θέματα που μου έθεσαν, τα έχω ήδη κοινοποιήσει στον αρμόδιο Υπουργό που έχει την ευθύνη συντονισμού και θεωρώ πως έχουν απόλυτο δίκιο οι κάτοικοι αυτοί, διότι τα περισσότερα εξ αυτών αφορούσαν θέματα ασφάλειάς τους. Δεν μπορεί να σηκώσει ένας οικισμός πεντακοσίων κατοίκων την παρουσία χώρου στις παρυφές του με τέσσερις χιλιάδες πρόσφυγες. Άρα θα πρέπει να εξετάσει την αποσυμφόρηση και μετεγκατάσταση ενός σημαντικού αριθμού ατόμων και σε άλλες περιοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω πει πολλές φορές πως οι κάτοικοι του Νομού Κιλκίς, έχουν δείξει μεγάλη ανοχή και μεγαλοψυχία απέναντι σε αυτούς τους ταλαιπωρημένους ανθρώπους. Όμως θα πρέπει η πολιτεία να μεριμνήσει, ώστε να υπάρξει ένας δίκαιος και αναλογικός τρόπος κατανομής σε όλη τη χώρα. Δεν μπορεί κάποιοι νομοί να επωμίζονται το 50% του προσφυγικού πληθυσμού και κάποιοι άλλοι να μην έχουν κανένα. Αυτό θα πρέπει να το δούμε. Θεωρώ πως αυτό είναι και άδικο.

Με αυτόν τον τρόπο τα εναπομείναντα κέντρα φιλοξενίας θα είναι καλύτερα διαχειρίσιμα και θα περιοριστούν στο ελάχιστο οι όποιες αντιδράσεις των τοπικών κοινωνιών.

Επιπλέον θα πρέπει με κάθε τρόπο να προσεχθεί καλύτερα το θέμα αξιοποίησης του ανθρώπινου δυναμικού και τροφοδοσίας, κύριε Υπουργέ. Να προτιμώνται οι τοπικοί κάτοικοι και επιχειρηματίες της περιοχής. Δεν καταλαβαίνω, γιατί δεν μπορεί να γίνει αυτό. Και εν πάση περιπτώσει νομίζω και πιστεύω, πως είναι η ελάχιστη προσφορά από πλευράς πολιτείας για τη συμπεριφορά και την ανοχή όλων αυτών των ανθρώπων των τοπικών κοινωνιών. Υπάρχουν άνεργοι νέοι και επιστήμονες, καθώς και αρκετά catering που μπορούν να προσφέρουν τις υπηρεσίες τους.

Κλείνοντας, θεωρώ πως το σημερινό νομοσχέδιο υπό αυτές τις συγκυρίες και συνθήκες είναι προς τη σωστή κατεύθυνση και καλώ τους συναδέλφους της Αντιπολίτευσης να άρετε τις όποιες επιφυλάξεις και να το ψηφίσετε.

Ευχαριστώ πολύ για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τις θέσεις των επισήμων παρακολουθούν τη συνεδρίαση εικοσιένα μέλη του κοινοβουλίου Ινδονησίας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Δεν είναι δυνατόν -και αφορά την Κυβέρνηση- ένα νομοσχέδιο που είναι αναρτημένο όπως λέτε, και είναι, από τον Φεβρουάριο κατά τα 2/3, ένα τόσο σοβαρό νομοσχέδιο να έρχεται με διαδικασίες κατεπείγοντος στη Βουλή, όχι fast track πολύ χειρότερα, και να γίνονται και εκατόν επτά -έχω χάσει τον λογαριασμό- νομοτεχνικές βελτιώσεις, που δεν είναι νομοτεχνικές αλλά είναι αλλαγές σοβαρές σε πολλά θέματα μέσα στην Ολομέλεια και να τρέχουμε μέσα σ’ ένα εικοσιτετράωρο όλοι να κάνουμε αποκρυπτογράφηση. Φαντάζομαι ότι ο καθένας το αντιλαμβάνεται αυτό και με μηχανισμούς που μπορεί να έχουμε και με επιτροπές που μπορούν να βοηθούν. Είναι απαράδεκτο.

Αφού θέλετε να γίνει τέτοια συζήτηση σοβαρή και σε βάθος, γιατί το φέρατε έτσι; Γιατί δεν το φέρνατε πριν από μία βδομάδα, πριν από δεκαπέντε μέρες, που ήταν πιο χαλαρή και δεν είχε άλλα νομοσχέδια η Βουλή; Είναι απαράδεκτο και υπηρετεί και άλλα πράγματα και δεν δίνει τη δυνατότητα να αντιληφθεί και ο ελληνικός λαός τι γίνεται.

Τέθηκε το ερώτημα πάλι -το έβαλαν απ’ όλες τις πλευρές- «οι αιτίες του προσφυγικού». Μάλιστα και από την πλευρά της Νέας Δημοκρατίας ετέθη αλλά και ο Πρόεδρος της Βουλής, ο κ. Βούτσης, έθεσε το ερώτημα, αν κάποιος μπορούσε να προβλέψει ότι θα πάρει τέτοια έκταση το προσφυγικό.

Καλά δεν γνωρίζετε; Είστε πολιτικά κόμματα και δεν ξέρετε; Δεν περιμένατε αυτό το πράγμα; Η Νέα Δημοκρατία, παραδείγματος χάριν, όταν υπέγραφε ως κυβέρνηση κι οι άλλοι, πλην ΚΚΕ, δεν έλεγαν κουβέντα, την απόφαση της Συνόδου στην Κωνσταντινούπολη, στις 22 και 23 Μαρτίου του 2004, που ενέκρινε το σχέδιο «Μεγάλη Μέση Ανατολή» ή «εκδημοκρατισμός της Μέσης Ανατολής», δεν ξέρατε τι υπογράφατε; Εσείς οι υπόλοιποι που τότε δεν βγάλατε άχνα -και που αμέσως μετά το ενέκρινε το Ευρωπαϊκό Κοινοβούλιο- δεν ξέρατε τι θα γίνει; Τι φανταζόσασταν; Ότι το ΝΑΤΟ θα μοίραζε τριαντάφυλλα, αγάπη και τρόφιμα στη Μέση Ανατολή; Δεν ξέρατε ότι οι δρόμοι του πετρελαίου, είναι βαμμένοι με αίμα σε όλη την ιστορία της ανθρωπότητας; Δεν γνωρίζατε το τι λέγαμε κι εμείς, που θεωρούμασταν γραφικοί, δηλαδή ότι σε αυτήν την περιοχή διασταυρώνονται όλες οι σύγχρονες αντιθέσεις του καπιταλιστικού κόσμου, ότι είναι στο κέντρο των εξελίξεων, ότι διασταυρώνονται τα συμφέροντα και οι αντιπαραθέσεις όλων των μεγάλων δυνάμεων για τον έλεγχο των πηγών ενέργειας και τον έλεγχο των ροών της ενέργειας ή για γεωστρατηγικούς λόγους; Ποιον κοροϊδεύετε όλοι σας; Ποιον, αλήθεια;

Το σχέδιο είναι του 2004. Το έφτιαξε το Πεντάγωνο -αυτά τα έχουμε αποκαλύψει συγκεκριμένα-, το έφερε στο ΝΑΤΟ στην Κωνσταντινούπολη, το ενέκρινε, ήλθε στο Ευρωπαϊκό Κοινοβούλιο -τυχαίνει να ήμασταν δύο από το Κομμουνιστικό Κόμμα Ελλάδος Ευρωβουλευτές τότε- και το υποδεχθήκατε μετά βαΐων και κλάδων και κανένας δεν έβγαλε κουβέντα, γιατί όλοι πιστεύατε ότι το ΝΑΤΟ θα φέρει τη δημοκρατία -έτσι λέγατε- στα αυταρχικά καθεστώτα της Μέσης Ανατολής και της Βόρειας Αφρικής. Να, λοιπόν, η αιτία, πέρα από τα υπόλοιπα.

Να, λοιπόν, ποιος ήταν αυτός που οδήγησε στη σφαγή και στην αύξηση των προσφυγικών ροών σε πρωτοφανή επίπεδα. Ποια είναι η τραγωδία της ιστορίας εδώ; Ότι όχι μόνο κάνετε τον «μοσκιό» όπως λένε -δηλαδή δεν λέτε γι’ αυτό το πράγμα, δεν μιλάτε ούτε μιλούσατε τα προηγούμενα χρόνια- αλλά έρχεστε σήμερα και βάζετε και το ΝΑΤΟ να αντιμετωπίσει το προσφυγικό. Η νατοϊκή Αριστερά σε όλο το μεγαλείο, μαζί με την κλασική και παραδοσιακή νατοϊκή Νέα Δημοκρατία και άλλες δυνάμεις! Αυτό κάνετε. Αυτό είναι κατάντια και υποκρισία ταυτόχρονα.

Δεν τα ξέρατε αυτά; Δεν ήσασταν κόμματα; Διαβάστε τι λέγατε. Δεν ξέρατε τι κρύβετε πίσω από την «Αραβική Άνοιξη»; Αφελείς; Δεν το πιστεύουμε. Πανέξυπνοι και ικανοί πάρα πολύ. Δεν γνωρίζατε τι επιδίωκαν και πώς ξαφνικά εκεί που είχαν τον Καντάφι, ας πούμε, και τον υποδέχονταν με μεγαλεία όλη η Δύση, ξαφνικά έκαναν επέμβαση; Δεν γνωρίζατε πώς οργανώθηκαν αυτές οι εξεγέρσεις και τι στόχο είχαν; Αλήθεια το ΝΑΤΟ και οι ιμπεριαλιστές έφεραν δημοκρατία, για να ζήσει καλύτερα ο κόσμος; Ζει καλύτερα σήμερα ο κόσμος; Δεν τα ξέρατε; Τι λέγατε όμως τότε; «Χαιρετιστήρια για την «Αραβική Άνοιξη». Οι λαοί παίρνουν τις τύχες στα χέρια τους». Αυτά έλεγαν και η Νέα Δημοκρατία και το ΠΑΣΟΚ και ο ΣΥΡΙΖΑ. Αυτά δεν λέγατε; Μήπως λέμε ψέματα; Τότε σήμερα τι έχετε να πείτε στον κόσμο, γι’ αυτά που είπατε τότε;

Δεν ξέρατε ή δεν παρακολουθούσατε τις εξελίξεις στη Συρία; Διάβασε πριν ο Γιάννης Γκιόκας, τι γράφατε για τη Συρία. Καλά, ο ISIS ήρθε από τον ουρανό; Δεν βλέπατε πώς εξελισσόταν όλη η γραμμή; Δεν ξέρατε ότι Αμερικάνοι αξιωματούχοι, νατοϊκοί, Ευρωπαίοι, συναντιούνταν με αυτούς που είναι ηγέτες στο ISIS σήμερα; Τότε τι λέγατε; «Χαιρετίζουμε τη δημοκρατική αντιπολίτευση και πρέπει να τη στηρίξουμε αυτήν τη δημοκρατική αντιπολίτευση». Προέκυψε, λοιπόν, ο ISIS. Δεν ξέρατε, κύριε Κικίλια, παραδείγματος χάριν, η Νέα Δημοκρατία ή οι κύριοι του ΣΥΡΙΖΑ, ποιος τους εξόπλιζε, ποιος τους έδινε λεφτά, ποιος τους ανεχόταν; Υπήρχε περίπτωση στην παντοδυναμία του ιμπεριαλισμού σήμερα, της Ευρωπαϊκής Ένωσης και του ΝΑΤΟ, να στηθεί τέτοιο μόρφωμα, τέτοιο έκτρωμα, χωρίς τη δική τους συνηγορία; Θα τους τσάκιζαν σε χρόνο μηδέν. Το Νησί Γρενάδα το ισοπέδωσαν σε μια νύχτα.

Γιατί λέγατε στον κόσμο τα ανάποδα; Και σήμερα αναρωτιέστε; Τι περιμένατε δηλαδή; Ότι θα κάτσει ο κόσμος να πεθάνει με τέτοιες εξελίξεις; Ιστορικά έχει αποδειχθεί. Τι κάνατε, όμως, έχει σημασία. Δεν είναι μόνο το τι λέγατε. Όλες αυτές τις αποφάσεις η κυβέρνηση της Νέας Δημοκρατίας τις στήριξε. Είπα για το ΝΑΤΟ, μπορώ να πω και για την Ευρωπαϊκή Ένωση. Έρχεται σήμερα η Κυβέρνηση του ΣΥΡΙΖΑ, που υποτίθεται ότι ήταν κατά του ΝΑΤΟ και ζητάει από το ΝΑΤΟ να έλθει εδώ, για να προστατέψει τους πρόσφυγες και να τους σταματήσει. Στην πράξη το διευκολύνετε.

Αυτό θέλει το ΝΑΤΟ, να εδραιωθεί σ’ όλη την περιοχή ακόμα περισσότερο. Είναι εδραιωμένο έτσι κι αλλιώς.

Δεν πιστεύω να είναι κανένας τόσο αφελής, που να πιστεύει ότι οι νατοϊκοί κατέβασαν όλη την αρμάδα για να σταματήσουν τους πρόσφυγες. Πείτε μας. Σταμάτησαν μια βάρκα; Δεν μπορούν –λέει- να βρουν τα φουσκωτά. Ακούγονται και τέτοια τρελά πράγματα. Αυτοί βρίσκουν και ψύλλο με τα σύγχρονα ηλεκτρονικά μέσα, ψύλλο κυριολεκτικά και όχι μόνο εδώ αλλά ακόμα και στο διάστημα.

Φέρνετε, λοιπόν, αυτούς. Ζητάτε από τον φονιά να δώσει λύση στο έγκλημα. Ζητάτε από την Ευρωπαϊκή Ένωση και υπογράφετε όλοι σας τις αποφάσεις της Ευρωπαϊκής Ένωσης, που τι αποτελέσματα έχουν; Δεν θα τα περιγράψω. Η ίδια η πραγματικότητα που διαμορφώνεται κάθε μέρα, αποδεικνύει την εγκληματική πολιτική που ακολουθείτε με την ευθυγράμμιση των αποφάσεων με τις αποφάσεις της Ευρωπαϊκής Ένωσης.

Μας έθεσε το ερώτημα ο κ. Βούτσης. Αυτά τα έχει πει κανένας; Ναι τα έχει πει το Κομμουνιστικό Κόμμα Ελλάδας και μας κατηγορούσατε ότι είμαστε σε άλλο κόσμο και ότι δεν αντιλαμβανόμαστε τις αλλαγές που γίνονται στην ανθρωπότητα. Ας μην πάω στο ’90. Να πάω στο 2000 και μετά. Τα είπε το Κομμουνιστικό Κόμμα. Να σας φέρω όχι μία αλλά δέκα, είκοσι ανακοινώσεις. Να σας φέρω ανακοινώσεις του Παγκοσμίου Συμβουλίου Ειρήνης, που δεν είναι το Κομμουνιστικό Κόμμα Ελλάδας, που λέει ακριβώς τα ίδια και προβλέπει το πώς πρόκειται να εξελιχθεί η κατάσταση. Δεν χρειάζεται πάρα πολύ μυαλό, για να ξέρεις πώς θα εξελιχθεί. Αυτό που χρειάζεται, είναι να υψώσεις το ανάστημά σου απέναντι στην ιμπεριαλιστική βαρβαρότητα και όχι να την προσκυνήσεις.

Δεύτερο θέμα. Τι έκανε η Ευρωπαϊκή Ένωση προβλέποντας αυτά τα πράγματα και με τη γενικότερη πολιτική της, μιας και μιλάμε τώρα για Συνθήκες της Γενεύης και όλα τα υπόλοιπα; Σιγά-σιγά, έξυπνα, πονηρά ή και ανοικτά υπονόμευε συνεχώς ό,τι θετικό υπήρχε από τη Συνθήκη της Γενεύης και από τις οδηγίες και τις αποφάσεις του Οργανισμού Ηνωμένων Εθνών.

Τι έκανε στην πραγματικότητα; Σένγκεν, Δουβλίνο Ι. Παραβίασε και κατήργησε το δικαίωμα του πρόσφυγα να κάνει αίτηση σε περισσότερες από μία χώρες, ναι ή όχι; Τι είπατε για το Δουβλίνο Ι και τη Σένγκεν; Ζήτω, ζήτω όλοι πλην ΚΚΕ.

Τι έκανε στη συνέχεια; Έρχεται και το Δουβλίνο ΙΙ και λέει ότι μοναδική υπεύθυνη χώρα που θα δώσει άσυλο, είναι η χώρα πρώτης εισδοχής, δηλαδή ποια; Ποια θα ήταν; Αλήθεια δεν βλέπει κανένας τον χάρτη; Δεν καταλαβαίνει ότι αφού οι πρόσφυγες στριμώχνονται στην Τουρκία, ο πιο εύκολος δρόμος για να περάσει κανείς, είναι ο ελληνικός δρόμος; Δεν το βλέπει, δεν το αντιλαμβάνεται;

Εμείς τότε, στο Δουβλίνο ΙΙ, όπου έγινε μάχη στην Ευρωπαϊκή Ένωση, θεωρούμασταν ότι ήμασταν αυτοί που δεν καταλαβαίνουμε και όλοι οι υπόλοιποι ήταν εναντίον μας. Δεν βλέπετε τις εξελίξεις; Εμείς είπαμε «όχι» στο Δουβλίνο ΙΙ και προβλέψαμε ότι θα εγκλωβιστούν οι πρόσφυγες και οι μετανάστες κατά μεγάλο ποσοστό –και όχι μόνο- στη χώρα μας. Οι υπόλοιποι τι κάνατε; Στηρίξατε αυτήν την πολιτική, ναι ή όχι; Παραβιάστηκαν, «πριονίστηκαν» έστω κάποιες κατακτήσεις;

Η ιστορία της Συνθήκης της Γενεύης θέλει πολλή συζήτηση. Μέχρι κάποιο διάστημα το επικαλούνταν όλος ο ιμπεριαλισμός για να φέρει διάφορους διαφωνούντες και όλα τα υπόλοιπα, για να παραστήσει ότι υπάρχει δημοκρατία. Από ένα σημείο και μετά συνέβη το ανάποδο. Το «πριόνισε».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, έχω και τη δευτερολογία. Αν θέλετε, δώστε μου δύο λεπτά και θα τελειώσω.

Επομένως, λοιπόν, δεν έχετε ευθύνη σήμερα; Όχι μόνο έχετε ευθύνη γι’ αυτά που δεν κάνατε αλλά και γι’ αυτά που κάνετε σήμερα. Στο νομοσχέδιο επανέρχεται το Δουβλίνο ΙΙ «καραμπινάτο», ναι ή όχι; Το κατήργησε η Γερμανία προσωρινά; Το κατήργησε. Γιατί; Διότι ζήτησαν οι βιομήχανοι πεντακόσιες έως οκτακόσιες χιλιάδες ανθρώπους όμως όχι όποιους κι όποιους αλλά επιλεγμένους και τους παίρνουν. Δεν θέλω να τα πω, τα είπε ο κ. Γκιόκας και ειπώθηκαν και στην εισήγηση. Παραβιάζονται αυτές οι διεθνείς συνθήκες; Ποιες διεθνείς συνθήκες αλήθεια; Από πού ως πού;

Πείτε μας. Κάνατε καμμιά καταγγελία ή βάλατε ένα βέτο κάπου; Γιατί, δηλαδή, ο Σύριος της Παλμύρας θεωρείται πρόσφυγας και ο Σύριος της Δαμασκού δεν θεωρείται; Πού το λέει αυτό; Πού το βρήκε κανείς γραμμένο; Γιατί ενώ ο ΟΗΕ λέει ότι το Αφγανιστάν είναι εμπόλεμη ζώνη, εσείς δέχεστε ότι δεν είναι, για να τους γυρίσετε πίσω; Για ποιο πράγμα μιλάτε, λοιπόν; Είστε συνυπεύθυνοι ή όχι;

Τέλος, για να μην «τρώω» και τον χρόνο, γίνεται πολλή συζήτηση για τις μη κυβερνητικές οργανώσεις. Εδώ πρέπει να λογαριαστούμε όχι «στα ψιλά». Όταν άρχισε η ιστορία των ΜΚΟ, όλοι πλην ΚΚΕ ήταν «στον έβδομο ουρανό». Οργανώσεις πολιτών. Δηλαδή; Μαζεύω εγώ δέκα, δεν δίνω λογαριασμό σε κανέναν, παίρνω «ζεστό» χρήμα και κάνω τι; ΜΚΟ; Μην τρελαθούμε.

Με χρηματοδοτεί η Ευρωπαϊκή Ένωση ή το κράτος με ορισμένους όρους, δηλαδή να προωθήσω την πολιτική που έχει αυτό. Αυτό έγινε σε όλον τον κόσμο. Όλοι το χαιρετίζετε.

Εμείς λέγαμε -εκτός των άλλων- ότι πάει να διαλύσει την παραδοσιακή δομή του λαϊκού κινήματος που είναι τα συνδικάτα, οι οργανώσεις κ.λπ, που έχουν μια λειτουργία, εκπροσωπούν κοινωνικά συμφέροντα, ελέγχονται, λειτουργούν. Τι μας λέγατε; «Είστε απαρχαιωμένοι και ζείτε στο 1917 και στο 1900». Αυτή ήταν η κόντρα η μεγάλη. Έγιναν τα κοινωνικά φόρουμ τα οποία τα στηρίξατε; Πού είναι; Μέσα σε αυτό το πλαίσιο ήταν. Πού πήγαν όλα αυτά; Αυτοί κατά της παγκοσμιοποίησης τι έγιναν; Τα στελέχη τους –οι περισσότεροι- έγιναν Υπουργοί στις κυβερνήσεις και υπηρετούν την καπιταλιστική βαρβαρότητα.

Ακόμα ακόμα να σας πω δεκαεπτά οργανώσεις ΜΚΟ κατά τον πόλεμο της Γιουγκοσλαβίας, που συνελήφθησαν να κάνουν κατασκοπεία; Μελέταγαν τα περάσματα των πουλιών αλλά είχαν όργανα που έδιναν στόχους στο ΝΑΤΟ. Πόσες άλλες ΜΚΟ έχουν κάνει και άλλα; Πόσα δισεκατομμύρια ξοδεύονται εκεί; Γιατί να μην πάνε κατευθείαν σε κρατικές δομές; Δεν είναι σοσιαλιστικό το κράτος ούτε το ελληνικό ούτε τα άλλα. Γιατί να μην πάνε και τώρα ακόμα; Γιατί να μη δοθούν στις κυβερνήσεις -όποιες κυβερνήσεις και αν είναι, δεν έχει σημασία- με κάποιους όρους, για να αντιμετωπίσουν τα προσφυγικά προβλήματα;

Δεν λέμε ότι όλοι είναι τέτοιοι. Να είμαστε καθαροί. Λέμε, όμως, για την κατεύθυνση, ότι υπάρχουν άνθρωποι οι οποίοι είτε παρασύρονται είτε θέλουν να προσφέρουν κάτι. Ούτε όλοι οι εθελοντές είναι ίδιοι. Υπάρχουν εθελοντές που, πράγματι, συγκινητικά όπως και όλος ο λαός μας προσφέρουν -και είναι προς τιμήν τους- και φτύνουν κυριολεκτικά τους φασίστες και τους ρατσιστές με τη συμπεριφορά τους καθημερινά αλλά υπάρχουν και άλλοι που παίζουν πολλά, διάφορα και επικίνδυνα παιχνίδια.

Επομένως για να τελειώσω, να πω κάτι στον κύριο Υπουργό. Κύριε Υπουργέ, όταν καλή και λαμπρή ονομάζετε -έτσι νομίζω ότι είπατε- τη Συμφωνία Ευρωπαϊκής Ένωσης-Τουρκίας, μάλλον δεν συνειδητοποιείτε -και για την Κυβέρνηση το λέω και για άλλους- το τι κρύβει αυτή η συμφωνία και το τι εξελίξεις θα έχουμε με αυτήν τη συμφωνία και σε γενικότερο επίπεδο αλλά και στο ίδιο το προσφυγικό. Απλώς περάσατε λίγα τώρα στο νομοσχέδιο. Θα έρθει και στη πορεία θα δούμε αν έχουμε δίκιο εμείς ή άδικο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παφίλη.

Τον λόγο έχει ο κ. Τσίρκας από τον ΣΥΡΙΖΑ.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, αυτή τη στιγμή το προσφυγικό αποτελεί ίσως ένα από τα μεγαλύτερα ζητήματα που αντιμετωπίζει ο σύγχρονος κόσμος. Πρόκειται για ένα πρόβλημα που ξεπερνά κατά πολύ τα εθνικά όρια και ως εκ τούτου επιδέχεται μόνο συλλογικές ευρωπαϊκές λύσεις, ώστε να αντιμετωπιστεί ουσιαστικά.

Από την πρώτη στιγμή αυτή η Κυβέρνηση, κύριε Παφίλη, κι ο Πρωθυπουργός της χώρας έθεσε το προσφυγικό ζήτημα σε όλες του τις διαστάσεις και αγωνίστηκε στην Ευρώπη και για να διεθνοποιηθεί το προσφυγικό ζήτημα αλλά και για να αντιμετωπιστεί στην ουσία του και στη ρίζα του.

Είναι αναγκαίο σήμερα να γίνουν εκείνες οι αλλαγές και να θεσπιστεί εκείνο το νομικό πλαίσιο, ώστε να υπάρξει πραγματική βοήθεια στους χιλιάδες άμαχους από τη Συρία που φτάνουν καθημερινά στη χώρα μας, με σκοπό να ταξιδέψουν στην Ευρώπη για μια καλύτερη ζωή.

Πρέπει να κατανοήσουμε -όπως το έχει κατανοήσει ο ελληνικός λαός- ότι οι άνθρωποι αυτοί εκδιώχθηκαν έπειτα από πολλά χρόνια πολέμου και για αυτό βρίσκονται εδώ και ο λαός μας στέκεται με ανθρωπιά και αλληλεγγύη σε κυνηγημένους και ταλαιπωρημένους συνανθρώπους μας.

Η σημερινή Κυβέρνηση με κορμό τις δυνάμεις της Αριστεράς έχει βρεθεί μπροστά σε δύσκολα διλήμματα εδώ και περίπου έναν χρόνο. Καταφέραμε, όμως, να μείνουμε σταθεροί στις αρχές μας και στην υπεράσπιση των αξιών μας. Το ίδιο κάνουμε και τώρα. Η ελληνική Κυβέρνηση υλοποίησε όλα όσα είχαν συμφωνηθεί με την Ευρωπαϊκή Ένωση. Υλοποιήσαμε τις υποχρεώσεις μας, παρά τις δυσκολίες, ως προς τη δημιουργία κέντρων ταυτοποίησης, των λεγόμενων hot spots στα νησιά και δημιουργήσαμε δομές και χώρους φιλοξενίας στην Αττική, στην Ήπειρο, στην κεντρική Ελλάδα.

Για την αντιμετώπιση της κατάστασης στην Ειδομένη η Κυβέρνηση εντατικοποίησε την ενημέρωση των ανθρώπων, σχετικά με τα κέντρα φιλοξενίας όπου μπορούν να μεταφερθούν.

Σήμερα, λοιπόν, συζητάμε για τη ψήφιση του νομοσχεδίου, που θα αντιμετωπίσει αποτελεσματικά τις συνεχόμενες έκτακτες ανάγκες που προκύπτουν από την προσφυγική κρίση.

Οι διατάξεις αυτού του νομοσχεδίου προσβλέπουν στον εξορθολογισμό και στην αναμόρφωση του συστήματος αναγνώρισης της διεθνούς προστασίας, της υποδοχής, καταγραφής, φιλοξενίας και ταυτοποίησης των νεοεισερχόμενων πολιτών από τρίτες χώρες.

Πρόκειται για ένα προοδευτικό νομοσχέδιο που πηγαίνει το νομικό πλαίσιο ασύλου στη χώρα μας ένα βήμα πιο μπροστά. Το νομικό πλαίσιο εναρμονίζεται με το Διεθνές και Ενωσιακό Δίκαιο. Σε κάθε περίπτωση η επιτυχία ή όχι του νόμου αυτού θα κριθεί από πολλούς παράγοντες εσωτερικούς και εξωτερικούς. Θα κριθεί πρώτα και κύρια από τη δική μας αποφασιστικότητα. Θα κριθεί όμως και από την αποφασιστικότητα της Ευρώπης για την εφαρμογή συνολικά της συμφωνίας.

Το παρόν νομοσχέδιο εισάγει στο Ελληνικό Δίκαιο τα κριτήρια που προβλέπει η οδηγία 32/2013, για να αναγνωριστεί μια χώρα ως ασφαλής, και τον τρόπο εξασφάλισης των δικαιωμάτων των εισερχόμενων στη χώρα μας. Να διευκρινιστεί για μια ακόμα φορά ότι δεν αναγνωρίζεται η Τουρκία ως ασφαλής χώρα. Αντίθετα περιγράφεται ότι ασφαλής τρίτη χώρα για έναν πρόσφυγα ή μετανάστη, θεωρούνται τα κράτη όπου δεν απειλείται η ζωή και η ελευθερία λόγω φυλής, θρησκείας, εθνικότητας, συμμετοχής σε ιδιαίτερη κοινωνική ομάδα ή πολιτικών πεποιθήσεων.

Με τα πρώτα άρθρα του νομοσχεδίου ενισχύεται και στελεχώνεται η Υπηρεσία Ασύλου, ώστε να είναι εύρυθμη και αποτελεσματική η λειτουργία της. Περιέχει πολλές πρακτικές λύσεις, που αντιμετωπίζουμε καθημερινά για την αντιμετώπιση του προσφυγικού ζητήματος. Είναι ευέλικτες οι ρυθμίσεις σχετικά με την ίδρυση δομών τέτοιου είδους, με τη δυνατότητα λειτουργίας γραφείων κλιμακίων ασύλου εντός των κέντρων υποδοχής και δομών φιλοξενίας, με τη δυνατότητα ίδρυσης διακριτών χώρων για παραμονή ευάλωτων ομάδων, όπως ασυνόδευτων ανηλίκων, ευελιξία στις προσλήψεις, αύξηση των οργανικών θέσεων.

Κυρίες και κύριοι Βουλευτές, πάγια θέση μας για τους πρόσφυγες πολέμου που τυγχάνουν διεθνούς προστασίας, ήταν και συνεχίζει να είναι η αναγκαιότητα της απονομής ασύλου ή επικουρικού καθεστώτος προστασίας. Το κράτος οφείλει να μεριμνά για τη φιλοξενία τους σε δομές φιλοξενίας, που εξασφαλίζουν συνθήκες αξιοπρέπειας και υγιεινής μέχρι να επιστρέψουν στις χώρες τους.

Με τα άρθρα 4 - 6 γίνεται θεσμική αναβάθμιση ως προς τις εγγυήσεις ανεξάρτητης λειτουργίας της Αρχής των Προσφυγών και ενισχύεται σημαντικά η ανεξαρτησία του δευτεροβάθμιου οργάνου κρίσης των αιτήσεων διεθνούς προστασίας -θέμα για το οποίο η Ελλάδα έχει υποστεί πολλές κριτικές από διεθνείς οργανισμούς και οργανώσεις- όσο και η διοικητική και οικονομική αυτοτέλεια της Αρχής των Προσφυγών.

Ιδρύεται η Υπηρεσία Υποδοχής και Ταυτοποίησης, η οποία θα λειτουργεί με σκοπό τη διευκόλυνση καταγραφής, ταυτοποίησης και εξακρίβωσης στοιχείων, τον ιατρικό έλεγχο και την παροχή ενημέρωσης και η οποία θα είναι και αρμόδια για την εποπτεία κέντρων και δομών.

Αποσυνδέεται η Υπηρεσία Ασύλου από το Υπουργείο Προστασίας του Πολίτη, συστήνεται η Γενική Γραμματεία Υποδοχής στο Υπουργείο Εσωτερικών, ενώ ρυθμίζονται ζητήματα για την αντιμετώπιση μιας παλιάς παθογένειας, για την οποία μίλησαν και προηγουμένως οι συνάδελφοί μου, προς όφελος των ανθρώπων εκείνων που έχουν αναγνωριστεί από την ελληνική πολιτεία ως δικαιούχοι διεθνούς προστασίας και τους έχει χορηγηθεί καθεστώς παραμονής για ανθρωπιστικούς λόγους.

Την ίδια στιγμή οι εισερχόμενοι πολίτες τρίτων χωρών θα έχουν τη δυνατότητα να υποβάλουν αίτηση ασύλου κι αν δεν ολοκληρωθεί η εξέταση του αιτήματος μέσα στο χρονικό διάστημα της κράτησής τους, θα λαμβάνουν δελτίο αιτούντος ασύλου και θα προωθούνται σε δομές προσωρινής φιλοξενίας στην ηπειρωτική Ελλάδα.

Περιλαμβάνονται, επίσης, στο νομοσχέδιο διατάξεις και όλες εκείνες οι αναγκαίες τροποποιήσεις για τον εξορθολογισμό του υπάρχοντος συστήματος αναγνώρισης καθεστώτος της διεθνούς προστασίας. Ενισχύονται οι φορείς της δημόσιας διοίκησης, ενισχύονται κυρίως οι δομές της τοπικής αυτοδιοίκησης, για να αντιμετωπιστούν έκτακτες και πρακτικές ανάγκες στα κέντρα φιλοξενίας και υποδοχής. Πρόκειται για ρυθμίσεις που τις επιβάλλει, εκτός των άλλων, η αμείλικτη πραγματικότητα. Γιατί, όπως πολλοί είπαν, σίγουρα το νομοσχέδιο αυτό δεν αφορά στη συμφωνία αλλά επιταχύνει πολλές από τις διαδικασίες που αυτή προβλέπει και υποβοηθά το μεγάλο έργο που έχει αναλάβει σήμερα το κράτος.

Οφείλουμε, λοιπόν, να εξασφαλίσουμε την πλήρη και αποτελεσματική πρόσβαση όλων των αιτούντων άσυλο στη διαδικασία ασύλου. Έτσι με τις διατάξεις του νόμου αυτού ρυθμίζονται οι διαδικασίες υποβολής και εξέτασης αιτημάτων διεθνούς προστασίας και αναγνώρισης του καθεστώτος του πρόσφυγα.

Κυρίες και κύριοι Βουλευτές, με τη σημερινή νομοθετική πρωτοβουλία αποδεικνύουμε, πως δεν αρκεί να συμπάσχουμε με τους πρόσφυγες του πολέμου. Δεν αρκεί μόνο να συγκλονιζόμαστε από τις δραματικές εικόνες που βλέπουμε στην Ειδομένη και αλλού, όπου χιλιάδες πρόσφυγες ονειρεύονται να περάσουν στην Ευρώπη. Νομοθετούμε, για να μπορέσουμε να βοηθήσουμε αυτήν την κατάσταση.

Εκτός του ότι η χώρα χρειάζεται αυτή την νέα δομή, που είναι ευέλικτη και μας βοηθάει για να αντιμετωπίσουμε άμεσα και πρακτικά ζητήματα, ήδη από την Ευρωπαϊκή Ένωση έχει ζητηθεί, άμεσα να θεσμοθετήσουμε το νέο νομικό πλαίσιο για την παροχή ασύλου, ώστε να αρχίσει να εξελίσσεται η υπόλοιπη διαδικασία που έχει προβλεφθεί.

Η ελληνική Κυβέρνηση κατάφερε να σηκώσει στις πλάτες της το προσφυγικό πρόβλημα και να το βάλει στο ευρωπαϊκό τραπέζι, παρά το γεγονός ότι πολλοί κύκλοι εντός και εκτός Ελλάδας το έθεταν ως εθνικό θέμα. Οι ανθρωπιστικές αξίες και οι παραδόσεις οι δημοκρατικές τόσο της Ευρώπης όσο και της χώρας μας κρίνονται τώρα, με βάση το πώς στεκόμαστε απέναντι στο προσφυγικό ζήτημα.

Χρειάζεται, λοιπόν, να συμβάλουμε προς αυτήν την κοινή ευρωπαϊκή λύση για την οποία αγωνιστήκαμε για να συναποφασίσουμε, για να αντιμετωπιστεί το ζήτημα των προσφυγικών ροών. Οφείλουμε να αποδείξουμε ότι η Ευρώπη δεν είναι φρούριο και ότι δεν πρόκειται καμμία χώρα να γίνει αποθήκη ψυχών αλλά και ότι η Ελλάδα είναι μια σύγχρονη χώρα ασφαλής για τους πολίτες της αλλά και παράγοντας σεβασμού των δικαιωμάτων και εφαρμογής του Διεθνούς Δικαίου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων, ο κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Πριν ξεκινήσω την τοποθέτησή μου, θα ήθελα να κάνω τρεις επισημάνσεις. Μάλιστα δοθείσης της ευκαιρίας που είναι εδώ και οι Υπουργοί, θα ήθελα να επισημάνω το εξής:

Εγώ εκλέγομαι στη Β΄ Θεσσαλονίκης, στην ύπαιθρο της Θεσσαλονίκης. Ξέρετε η γη της Μακεδονίας αλλά και οι άνθρωποι της είναι φιλόξενοι, ιδιαίτερα ζεστοί άνθρωποι. Όμως έχουμε φτάσει στα όριά μας, κύριε Υπουργέ. Πρέπει να αρχίσετε να βλέπετε το θέμα των ροών των μεταναστών.

Δηλαδή επάνω στη Μακεδονία έχουν μαζευτεί γύρω στους τριάντα χιλιάδες πρόσφυγες. Αντίστοιχα στην Αττική είναι δεκατρείς χιλιάδες και στη Στερεά Ελλάδα δυόμισι χιλιάδες. Όπως αντιλαμβάνεστε, δημιουργείται η εντύπωση στους Μακεδόνες ότι κάτι συμβαίνει, δηλαδή ότι έχει επιλεγεί η Μακεδονία, προκειμένου να «αποθηκεύονται» εκεί άνθρωποι. Ξέρω ότι δεν ισχύει αυτό αλλά δίνεται αυτή η εντύπωση. Οπότε θα σας παρακαλέσω, να αρχίσουν αυτές οι ροές να κατευθύνονται και σε άλλες περιοχές, για να μη δημιουργούνται λανθασμένες εντυπώσεις στον κόσμο.

Δεύτερον, ήθελα να σας επισημάνω το εξής, κύριε Υπουργέ. Πρέπει να αρχίσει να γίνεται κάποιος έλεγχος στις ΜΚΟ. Εάν πάτε μια βόλτα, θα δείτε ανθρώπους, όπου μόνο από την όψη αντιλαμβάνεται κανείς ότι κάτι δεν πάει καλά. Είχαμε πριν από μερικές μέρες το κρούσμα αυτό με τη διασπορά ψευδών ειδήσεων με αποτέλεσμα να κινδυνέψουν και ανθρώπινες ζωές. Πήγε κάποιος, μοίρασε εκεί κάποια φέιγ βολάν και έγραφε μέσα ότι υπάρχουν κάποια μονοπάτια, τα οποία μπορούν να τα χρησιμοποιήσουν οι πρόσφυγες για να μπουν στα Σκόπια, πράγμα το οποίο ήταν ψέμα. Κινδυνέψαν ανθρώπινες ζωές, γιατί περάσαν οι άνθρωποι από χειμάρρους, κ.λπ..

Επίσης υπάρχει ένα θολό τοπίο με αυτές τις ΜΚΟ, με το πώς διαχειρίζονται τα οικονομικά, από πού παίρνουν τα χρήματα, πώς τα χρησιμοποιούν, κ.λπ.. Υπάρχουν, βέβαια, και ΜΚΟ οι οποίες λειτουργούν όπως πρέπει αλλά ένας μεγάλος αριθμός -οι περισσότερες, θα έλεγα, κύριε Υπουργέ- έχουν κάποιο πρόβλημα, οπότε πρέπει να τις ελέγξετε.

Τελειώνοντας, η τρίτη μου επισήμανση είναι ότι θέλω από εδώ από το Βήμα της Ολομέλειας, να συγχαρώ και να ευχαριστήσω την Εκκλησία, η οποία συμμετέχει στην ανθρωπιστική βοήθεια απέναντι στους πρόσφυγες και συμμετέχει με όλες της τις δυνάμεις, χωρίς να έχει από πουθενά πόρους κ.λπ., από την κορυφή μέχρι τη βάση.

Από την κορυφή μέχρι τη βάση από τους μητροπολίτες των κατά τόπους μητροπόλεων μέχρι και τους ιερείς όλοι συμμετέχουν, βοηθούν στη σίτιση, στην ένδυση των προσφύγων, σε όλα. Η συμμετοχή της Εκκλησίας είναι, πραγματικά, συγκινητική.

Το προσφυγικό είναι ένα πρόβλημα, που θα έπρεπε να το αντιμετωπίσουμε με εθνική ομοψυχία. Είναι ένα πρόβλημα, οι διαστάσεις του οποίου είναι ευρωπαϊκές ή καλύτερα σε επίπεδο ΟΗΕ, αν θέλουμε να αντιμετωπιστεί η ανθρωπιστική του διάσταση ή η ανθρωπιστική κρίση, αν θέλετε.

Πριν από λίγες μέρες στην Επιτροπή Απόδημου Ελληνισμού, οι Έλληνες συνάδελφοί μας, Βουλευτές της διασποράς, από Αυστραλία, Αμερική, Σουηδία κ.λπ., μίλησαν με τη γλώσσα της ελληνικής ψυχής, της εθνικής συνεννόησης απέναντι σε αυτό το εθνικό πρόβλημα, μακριά από μικροψυχίες και μικροκομματικές αντιπαραθέσεις.

Το πρόβλημα είναι μεγάλο και μόνο με ενότητα μπορεί να αντιμετωπιστεί αποτελεσματικά. Το προσφυγικό φαινόμενο έλαβε τέτοιες διαστάσεις λόγω του πολέμου της καταστροφής της Συρίας και, κυρίως, λόγω των εγκλημάτων πολέμου που διαπράττουν οι ακραίοι φανατικοί ισλαμιστές. Αναγκάζονται, λοιπόν, οι άμαχοι, οι αθώοι άνθρωποι και επιλέγουν τον δρόμο της προσφυγιάς, προκειμένου να σώσουν τις οικογένειές τους. Στον δρόμο, λοιπόν, για την Ευρώπη χρησιμοποιούν την Ελλάδα ως ενδιάμεσο κοντινότερο σταθμό. Έκλεισαν, όμως, τα σύνορα οι γείτονές μας, με αποτέλεσμα οι πρόσφυγες να εγκλωβιστούν στην πατρίδα μας.

Για να διαπιστώσετε το μέγεθος των προβλημάτων που προέκυψαν στις γειτονικές στη Συρία χώρες, σας αναφέρω κάποια στοιχεία από το τι συμβαίνει στις όμορες προς τη Συρία χώρες. Στην Ιορδανία, οι πρόσφυγες αντιστοιχούν στο 25%-30% του συνόλου του πληθυσμού. Στον Λίβανο, έχουν ξεπεράσει το 35%-40% του πληθυσμού. Στην πατρίδα μας, οι επίσημα καταγεγραμμένοι πρόσφυγες είναι πενήντα δύο χιλιάδες.

Θέλω να επισημάνω εδώ ότι η Κυβέρνηση, με επικεφαλής τον Αναπληρωτή Γενικό Γραμματέα του Υπουργείο Προστασίας του Πολίτη, κ. Τζανέτο Φιλιππάκο, διακίνησε με επιτυχία προς την Ευρώπη με όλες τις νόμιμες διαδικασίες, περίπου ένα εκατομμύριο διακόσιες χιλιάδες πρόσφυγες.

Οι προηγούμενες κυβερνήσεις διακρίνονταν από παντελή έλλειψη σχεδιασμού στο μεταναστευτικό ζήτημα. Το μέγεθος της ανυπαρξίας σχεδιασμού των προηγούμενων κυβερνήσεων διευρύνεται, αν αναλογιστούμε ότι είχαν να διαχειριστούν μετανάστες και όχι απελπισμένους πρόσφυγες. Περίμενα να ακούσω συγκεκριμένες προτάσεις από την Αντιπολίτευση. Αντίθετα, όμως, δεν έχει διατυπώσει καμμία, πράγμα που δείχνει την αμηχανία της και την έλλειψη, ακόμα και τώρα, σχεδιασμού σ’ ένα τόσο σοβαρό πρόβλημα.

Εις απόδειξιν των ανωτέρω, θα ήθελα να σας διαβάσω μερικές δηλώσεις του τέως Πρωθυπουργού Αντώνη Σαμαρά αλλά και Υπουργών του για το μεταναστευτικό ζήτημα, επί κυβερνήσεως Σαμαρά-Βενιζέλου.

Απάντηση σε επερώτηση έδωσε στις 22 Φεβρουαρίου 2013, αριθμός πρωτοκόλλου 189, αντί του τότε Υπουργού κ. Στυλιανίδη, ο Υφυπουργός Χαράλαμπος Αθανασίου αναφέροντας:

Πρώτον, ότι ο καταμετρημένος από το Υπουργείο αριθμός νόμιμων μεταναστών έφτανε τις πεντακόσιες τριάντα επτά χιλιάδες διακόσιες τριάντα επτά.

Δεύτερον, ότι ο αριθμός των παρανόμων μεταναστών μπορούσε να υπολογιστεί με βάση μόνο τις συνολικές συλλήψεις των παρανόμως εισελθόντων από την Αστυνομία και το Λιμενικό.

Τρίτον, ότι ο αριθμός αυτός ήταν πεντακόσιες εβδομήντα επτά χιλιάδες εννιακόσιοι παράνομοι μετανάστες.

Κατέληξε δε λέγοντας ότι οποιασδήποτε προσπάθεια περιορισμού του αριθμού τους –των παρανόμων μεταναστών, δηλαδή- είναι εντελώς παρακινδυνευμένη.

Μιλώντας στην αυστριακή εφημερίδα «KURIER» στις 2-1-2014 ο Πρωθυπουργός Αντώνης Σαμαράς, είπε ότι ο αριθμός των ανέργων στην Ελλάδα είναι τόσο μεγάλος όσο και εκείνος των παράνομων μεταναστών και πως και τα δύο μαζί μπορεί να σχηματίσουν ένα εκρηκτικό μείγμα, που θα μπορούσε να απειλήσει την κοινωνική συνοχή.

Τα επίσημα στοιχεία, σημειωτέον, της ΕΛΣΤΑΤ αναφέρουν για το κλείσιμο του 2013 ότι ο αριθμός των ανέργων ανέρχεται στο ένα εκατομμύριο τριακόσιες πενήντα χιλιάδες. Εκεί, δηλαδή, τον προσδιορίζουν τον αριθμό των μεταναστών.

Δυόμισι μήνες πριν από τη συνέντευξη στην αυστριακή «KURIER» κατά την κοινή συνέντευξη Τύπου που είχε παραχωρήσει με τον Μαλτέζο ομόλογό του στις 21 Οκτωβρίου 2013 στη Βαλέτα, ο Πρωθυπουργός Αντώνης Σαμαράς ανάμεσα σε άλλα ανέφερε τα εξής: «Είμαστε μια χώρα που υποδέχεται πάνω από ένα εκατομμύριο ανθρώπους, οι οποίοι είναι βασικά παράνομοι μετανάστες, οι οποίοι δεν μας λένε από πού έχουν έρθει, όταν αφικνούνται.» και αμέσως μετά λέει: «¨Οπως σας είπα πρωτύτερα, έχουμε συγκεντρώσει πάνω από ένα εκατομμύριο απ’ αυτούς τους ανθρώπους», εννοώντας τους παράνομους μετανάστες στη χώρα μας.

Ο ίδιος ο κ. Σαμαράς, όμως, τεσσερισήμισι μήνες πριν από τη συνάντησή του με τον Μαλτέζο ομόλογό και συγκεκριμένα στις 7 Ιουνίου 2013 μιλώντας στο Ελσίνκι σε εκδήλωση, υπό την επωνυμία Economic Ideas Forum του Center for European Studies, του Ευρωπαϊκού Λαϊκού Κόμματος, ανέφερε τα ακόλουθα: «Επιπλέον του ενάμισι εκατομμύριου των ανέργων μας έχουμε μία πλημμύρα παράνομων μεταναστών, περίπου δύο εκατομμύρια, να περνούν τα σύνορά μας, κυρίως από τη Βόρεια Αφρική, από ταραχώδεις περιοχές της Μέσης Ανατολής και της Νοτιοανατολικής Ασίας.».

Ο Πρωθυπουργός της χώρας, δηλαδή, με τρεις διαφορετικές τοποθετήσεις του, οι οποίες έγιναν με διαφορά ελάχιστου χρονικού διαστήματος, μίλησε για δύο εκατομμύρια τη μία φορά στις 7-6-2013, για ένα εκατομμύριο τη δεύτερη φορά στις 21-10-2013 και για ένα εκατομμύριο τριακόσιες πενήντα χιλιάδες την τρίτη φορά στις 2-1-2014.

Επειδή δε ειπώθηκε προηγουμένως ότι παρουσιάστηκε και μείωση της ροής των παράνομων μεταναστών, έχω εδώ και κάποιες γραφικές παραστάσεις, οι οποίες είναι σαφείς και δείχνουν τη διαφορά. Αντιλαμβάνεται κανείς το μέγεθος. Το μπλε χρώμα είναι το 2013 και το καφέ χρώμα το 2014. Διαπιστώνει κανείς την αύξηση της ροής το 2014. Είναι πολλαπλάσια. Σε ορισμένες περιοχές…

**ΒΑΣΙΛΕΙΟΣ ΚΙΚΙΛΙΑΣ:** Πού τα βρήκατε;

**ΓΕΩΡΓΙΟΣ ΛΑΖΑΡΙΔΗΣ:** Αυτά τα στοιχεία; Στατιστικά στοιχεία είναι. Θα τα καταθέσω στα Πρακτικά, για να τα δείτε και να ενημερωθείτε.

**ΒΑΣΙΛΕΙΟΣ ΚΙΚΙΛΙΑΣ:** Έχουν μια πηγή.

**ΓΕΩΡΓΙΟΣ ΛΑΖΑΡΙΔΗΣ:** Τώρα θα σας τα διαβάσω.

**ΒΑΣΙΛΕΙΟΣ ΚΙΚΙΛΙΑΣ:** Όχι μη μου τα διαβάσετε. Από πού τα βρήκατε πείτε μου. Διότι όχι μόνο είναι αναληθή αλλά δεν ξέρετε και από πού τα βρήκατε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κικίλια, δεν θα κάνουμε διάλογο παρακαλώ. Κύριε Λαζαρίδη, συνεχίστε την ομιλία σας να τελειώνουμε.

**ΓΕΩΡΓΙΟΣ ΛΑΖΑΡΙΔΗΣ:** Είναι από συγκεκριμένες υπηρεσίες. Εάν τις αμφισβητείτε, φέρτε εσείς αντίστοιχα στοιχεία.

**ΒΑΣΙΛΕΙΟΣ ΚΙΚΙΛΙΑΣ:** Ποιες υπηρεσίες;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κικίλια, ακούτε;

**ΓΕΩΡΓΙΟΣ ΛΑΖΑΡΙΔΗΣ:** Αντιλαμβάνομαι την αμηχανία σας, κύριε Κικίλια.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, σας παρακαλώ, σταματήστε.

**ΓΕΩΡΓΙΟΣ ΛΑΖΑΡΙΔΗΣ:** Ναι με συγχωρείτε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κικίλια, δεν θα ξαναδιακόψετε!

Κύριε Λαζαρίδη, θα συνεχίσετε την ομιλία σας και παρακαλώ πολύ να συντομεύετε όσο μπορείτε.

**ΓΕΩΡΓΙΟΣ ΛΑΖΑΡΙΔΗΣ:** Εντάξει συντομεύω. Θα πω τα υπόλοιπα στη δευτερολογία.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη που σας διακόπτω ξανά. Έχετε δικαίωμα χρήσης και της δευτερολογίας. Εάν θέλετε να δευτερολογήσετε αργότερα, αυτό είναι άλλο θέμα.

**ΓΕΩΡΓΙΟΣ ΛΑΖΑΡΙΔΗΣ:** Αργότερα θα δευτερολογήσω.

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση, όμως, να μη διακόπτεται ο ομιλητής.

**ΓΕΩΡΓΙΟΣ ΛΑΖΑΡΙΔΗΣ:** Τελειώνω λέγοντας ότι ψηφίζουμε το νομοσχέδιο επί της αρχής και επί των άρθρων, γιατί νομίζουμε ότι βάζει σε τάξη όλα αυτά τα πράγματα, τα οποία είχαν αφήσει οι προηγούμενοι εντελώς στην τύχη τους και γι’ αυτό είχαμε αυτά τα αποτελέσματα, που παρουσίασα με στοιχεία προηγουμένως.

Ευχαριστώ.

(Χειροκροτήματα από την πτέρυγα των ΑΝΕΛ)

(Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, τον κ. Λαζαρίδη.

Πριν δώσω τον λόγο στον Πρόεδρο της Κοινοβουλευτικής Ομάδας της Χρυσής Αυγής, κ. Μιχαλολιάκο, κάνω γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και πέντε συνοδοί εκπαιδευτικοί από το 1ο και 2ο Δημοτικό Σχολείο Καλυθιών Ρόδου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Χρυσής Αυγής, κ. Μιχαλολιάκος.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Κύριε Πρόεδρε, κυρίες και κύριοι Βουλευτές, πριν αναφερθώ στο ζήτημα του σημερινού νομοσχεδίου, για όσους δεν το γνωρίζουν, σήμερα είναι 1η Απριλίου και ήταν 1η Απριλίου της ΕΟΚΑ η αρχή που ακούστηκε στην Κύπρο η φωνή του Διγενή.

Δεκαοχτάχρονα παιδιά πέθαναν στην αγχόνη για την Ελλάδα και για την ένωση και θα έπρεπε η Βουλή των Ελλήνων να τους τιμήσει. Πώς είναι δυνατόν, όμως, να συμβεί αυτό, όταν τόσο η Κυβέρνηση όσο και άλλα κόμματα μέσα εδώ έχουν συμφωνήσει στο ανθελληνικό σχέδιο, το οποίο προωθείται στην Κύπρο, το οποίο θα οδηγήσει στην τουρκοποίηση της ελληνικής μεγαλονήσου;

Τιμή και δόξα, λοιπόν, από τη Χρυσή Αυγή στον αγώνα της ΕΟΚΑ για την ένωση με τη μητέρα πατρίδα!

(Χειροκροτήματα απ’ την πτέρυγα της Χρυσής Αυγής)

Το σημερινό νομοσχέδιο έχει να κάνει με τη μεγάλη κρίση η οποία μαστίζει τη χώρα, σχετικά με τους λαθρομετανάστες που εσείς ονομάζετε «παράτυπους μετανάστες», κάποιοι μάλιστα δείχνοντας υπερβάλλοντα ζήλο, δεν τους θέλουν ούτε παράτυπους μετανάστες, υιοθετώντας πλήρως το καθεστώς των ανοικτών συνόρων, το οποίο, δυστυχώς, υπάρχει στην πατρίδα μας.

Μιλάμε, επίσης, και για πρόσφυγες. Εδώ έχουμε τη Σύμβαση της Γενεύης, η οποία καθορίζει τι είναι πρόσφυγες. Στο άρθρο 33 σαφέστατα αναφέρεται το εξής: «Ουδεμία συμβαλλόμενη χώρα θα απελαύνει ή θα επαναπροωθεί καθ’ οιονδήποτε τρόπο πρόσφυγας εις τα σύνορα εδαφών ένθα η ζωή και η ελευθερία αυτών απειλούνται διά λόγους φυλής, θρησκείας, εθνικότητος, κοινωνικής τάξεως ή πολιτικών πεποιθήσεων».

Μα όλοι αυτοί οι οποίοι έρχονται στην Ελλάδα από την Τουρκία, δεν έρχονται από εμπόλεμη ζώνη, δεν γίνεται πόλεμος στη Σμύρνη, δεν γίνεται πόλεμος στην Κωνσταντινούπολη.

Έχουμε και γεγονότα συγκεκριμένα, όπου πήραν τους λεγόμενους «πρόσφυγες», αν θέλετε, από την Κωνσταντινούπολη με πούλμαν και τους πήγαν απέναντι από το Καστελλόριζο όπου τους πέρασαν, περίπου οκτακόσια άτομα, διανύοντας προηγουμένως μία απόσταση εννιακοσίων χιλιομέτρων.

Η Σύμβαση της Γενεύης, λοιπόν, είναι σαφής. Είναι θλιβερό, που υπάρχουν εδώ μέσα Βουλευτές οι οποίοι εκπροσωπούν, υποτίθεται, τη νομιμότητα και οι οποίοι ζητούν ευθέως να μην επαναπροωθηθεί προς την Τουρκία κανένας απ’ όλους αυτούς.

Για του λόγου το αληθές, θα πρέπει να προβληματιστούμε: Είναι ασφαλής χώρα η Τουρκία; Φυσικά και είναι, για τα δεδομένα που προβλέπει το Διεθνές Δίκαιο. Γίνεται κανένας πόλεμος στην Τουρκία; Πώς είναι δυνατόν; Εδώ είμαστε σύμμαχοι στο ΝΑΤΟ, εδώ τους δίνουμε το πράσινο φως για μπούνε στην Ευρωπαϊκή Ένωση, εδώ πηγαίνει ο ίδιος ο Πρωθυπουργός μας στην Τουρκία και μοιράζει κόκκινα τριαντάφυλλα στην αιματοβαμμένη Σμύρνη, όπου μαρτύρησε ο Ελληνισμός. Δεν είναι ασφαλής χώρα για να επιστρέψουν εκεί;

Ή με αυτόν τον τρόπο, εν τοιαύτη περιπτώσει, χειροκροτούμε αυτό το τεράστιο δουλεμπόριο που γίνεται από τους διακινητές, από τους παρακρατικούς μηχανισμούς της Τουρκίας, το οποίο έχει σαν αποτέλεσμα, μόνο επί των ημερών της Κυβέρνησης ΣΥΡΙΖΑ-ΑΝΕΛ, να περάσουν στην πατρίδα μας ένα εκατομμύριο εκατό χιλιάδες πρόσφυγες και λαθρομετανάστες;

Έρχομαι τώρα στα όσα ελέχθησαν στη χθεσινή επιτροπή και στα όσα ανακοινώθηκαν από τη λεγόμενη ομάδα των «53 συν» σχετικά με το ζήτημα.

Η κ. Κατριβάνου υπερασπίστηκε την πολιτική των ανοικτών συνόρων, που αρνείστε εσείς ότι υπάρχει. Οι ίδιοι οι Βουλευτές σας λένε ότι υπάρχει πολιτική των ανοικτών συνόρων. Μάλιστα χαρακτηριστικά είπε τα εξής: «Θα ανακόπτουμε πρόσφυγες και θα επαναπροωθούμε πρόσφυγες στην Τουρκία; Πρέπει να αντισταθούμε. Πρέπει να τους υποδεχτούμε όλους, όπως ήδη έχουμε κάνει τώρα και γι’ αυτό είμαστε υπερήφανοι ως ΣΥΡΙΖΑ».

Είστε, πραγματικά, υπερήφανοι, γιατί περάσανε στα ανοικτά σύνορα της Ελλάδας, δυστυχώς, ένα εκατομμύριο εκατό χιλιάδες λαθρομετανάστες και πρόσφυγες, ανάμεσα στους οποίους υπάρχουν σίγουρα τόσο εγκληματικά στοιχεία του κοινού ποινικού δικαίου όσο και τζιχαντιστές, οι οποίοι ενδεχομένως μπορεί να καταστούν επικίνδυνοι τρομοκράτες για την ασφάλεια όχι μόνο της χώρας μας;

Είπε ακόμη ότι το νομοσχέδιο προβλέπει ότι σε έκτακτες περιπτώσεις μεγάλων ροών και, άρα, μεγαλύτερου αριθμού αιτημάτων ασύλου, η εξέταση θα γίνεται ταχύρρυθμα, εντός δεκατεσσάρων ημερών. Δεν θα λειτουργήσει.

Ακόμη τόνισε ότι η φύλαξη των ανοικτών δομών ανατίθεται σε ιδιωτικές εταιρείες. Αρνητικό.

Ακούστε κύριοι οι οποίοι δεν πιστεύετε στις πολιτικές διακρίσεις, εσείς που πιστεύετε στον πλουραλισμό τι είπε η Βουλευτής σας. «Οι σεκιουριτάδες ως επί το πλείστον είναι χρυσαυγίτες. Σε αυτούς θα αναθέσουμε τη φύλαξη των κλειστών κέντρων;». Τι είδους νοοτροπία είναι αυτή;

Εγκαινιάζεται μια νέα πολιτική, η οποία θα προβλέπει πιστοποιητικά κοινωνικών φρονημάτων; Πού το ξέρετε ότι είναι χρυσαυγίτες; Εν τοιαύτη περιπτώσει, οι χρυσαυγίτες τι είναι; Είναι το τρίτο πολιτικό κόμμα της χώρας, το οποίο δεν το σέβεστε.

(Χειροκροτήματα από την πτέρυγα της Χρυσής Αυγής)

Έρχομαι τώρα στα όσα τραγικά αναφέρει η λεγόμενη «αριστερή» πτέρυγα του ΣΥΡΙΖΑ, η ομάδα των «53 συν», όπου χαρακτηριστικά τονίζει ότι πρέπει να αντισταθούμε στη λογική του κλεισίματος των συνόρων, που προωθεί η συμφωνία Ευρωπαϊκής Ένωσης και Τουρκίας, να συνεχίσουμε να δίνουμε τη μάχη υπέρ των προσφύγων μεταναστών και των δικαιωμάτων τους. Μάχη γίνεται πραγματικά μεταξύ Σύριων και Αφγανών. Εντέλει σ’ αυτή τη μάχη με ποιους θα είστε; Αποφασίστε, γιατί όπως ξέρετε, όπως έχετε πληροφορηθεί, όσο και αν το κρύβουν τα μέσα μαζικής ενημερώσεως, τα οποία παίζουν ένα βρώμικο παιχνίδι, αυτή τη στιγμή τόσο στην Ειδομένη όσο και στον Πειραιά όσο και στη Χίο γίνονται μάχες κυριολεκτικά μέσα σ’ αυτή τη φρικτή κατάσταση, η οποία έχει δημιουργηθεί.

Κυρίες και κύριοι, στην ανακοίνωσή σας μιλάτε ακόμη και προωθείτε επίσημα μια πολιτική για μόνιμη εγκατάσταση, καθώς και για εργασιακά δικαιώματα. Μα καλά είναι δυνατόν, να λέγονται σοβαρά αυτά τα πράγματα; Να μιλάτε για εργασιακά δικαιώματα προσφύγων και παρατύπων, όπως τους θέλετε, μεταναστών, την ίδια στιγμή που η ανεργία στη χώρα μας είναι στο 25%; Την ίδια στιγμή που το 50% και πλέον των νέων δεν έχει εργασία; Στην καθημαγμένη Ελλάδα των μνημονίων, της δυστυχίας και της ανέχειας, όπου η ανεργία συνεχώς καλπάζει, είναι δυνατόν να μιλάτε για εργασιακά δικαιώματα;

Επιπλέον, θα σας δώσω ένα στοιχείο. Στον Άγιο Παντελεήμονα υπάρχει ένα δημοτικό σχολείο με εκατόν σαράντα παιδιά. Από αυτά τα εκατόν σαράντα παιδιά ξέρετε πόσα είναι Ελληνόπουλα; Μόνο είκοσι. Τα hot spots της Ειδομένης, της Μυτιλήνης και της Χίου δεν είναι τίποτε μπροστά στα τεράστια hot spots που έχετε φτιάξει σε κεντρικές συνοικίες των Αθηνών, της Θεσσαλονίκης και σε πολλές πόλεις! Και γι’ αυτό, βεβαίως, το πράγμα δεν φταίει μόνο ο ΣΥΡΙΖΑ. Φταίνε όλοι όσοι κυβέρνησαν τη χώρα τις τελευταίες δεκαετίες, που λίγο έως πολύ ακολούθησαν την πολιτική των ανοικτών συνόρων.

Είναι δεδομένο ότι και το πρόβλημα αυτό έρχεται να προστεθεί στην ήδη ζοφερή κατάσταση στην οικονομία, η οποία ασφαλώς δεν πρόκειται να λυθεί ως διά μαγείας, όπως είπε προχθές στην ομιλία του ο Πρωθυπουργός και ξαφνικά να έλθει η πολυπόθητη ανάπτυξη. Με αύξηση των φορολογικών συντελεστών και με αυτήν τη φοροκαταιγίδα δεν πρόκειται να αναπτυχθεί η οικονομία. Το αντίθετο, θα μεγαλώσει η ανεργία. Θα μεγαλώσει και η ύφεση.

Όμως, είστε -και γι’ αυτό θα πρέπει να σας συγχαρώ- συνεπείς στην ιδεολογία σας. Ναι, όταν εμείς το 1993 συμμετείχαμε στα συλλαλητήρια για το Μακεδονικό, όταν λέγαμε ότι η Μακεδονία είναι μία και είναι ελληνική, η Αριστερά ήταν σταθερή στη γραμμή της, ότι δεν τίθεται θέμα ονομασίας.

Όμως, αναλάβετε τις ευθύνες σας απέναντι σε αυτό το πράγμα. Και όσο για τη Χρυσή Αυγή, η Μακεδονία είναι μία και ελληνική. Το όνομα «Μακεδονία» είναι η ψυχή της και η ιστορία της και δεν θα περάσει κανένα σκοτεινό σχέδιο ενάντια στο έθνος!

(Χειροκροτήματα από την πτέρυγα της Χρυσής Αυγής)

Προχωρείτε στα σχέδιά σας και στην αλλαγή της ιστορίας. Όλα αυτά τα έχετε πει, όταν ακόμα ήσασταν στο 4%. Όμως, δεν είστε πια στο 4%. Είστε στο 35,5%, σύμφωνα με τις τελευταίες εκλογές, αλλά νομίζετε ότι το 35,5% πιστεύει αυτά που πίστευε το 4%. Απατάσθε πλάνην οικτρά.

Επίσης, θα ήθελα να σας πω ότι αποτελεί ευθεία προσβολή προς το ελληνικό πνεύμα ο διορισμός αυτού του Βέλγου μοντέρνου καλλιτέχνη στα φεστιβάλ της Επιδαύρου και των Αθηνών. Και θα είναι ντροπή και βεβήλωση του ιερού χώρου της Επιδαύρου να παρουσιαστεί αυτό το βέβηλο θέαμα, το οποίο έχει σκοπό να παρουσιάσει. Και η Χρυσή Αυγή καταγγέλλει τις μεθοδεύσεις σας αυτές.

Απέναντι στις μεθοδεύσεις της Τουρκίας, η οποία είναι άμεσα υπεύθυνη για ό,τι συμβαίνει στη Μέση Ανατολή, που είναι δεδομένο ότι χρηματοδότησε τους τρομοκράτες τζιχαντιστές, είναι δεδομένο ότι ακόμη και σήμερα προσπαθεί να ενισχύσει με κάθε τρόπο όλους αυτούς, την ίδια ώρα εσείς αδιαφορείτε και θεωρείτε την Τουρκία σαν μια σύμμαχο χώρα, μέσα στο πλαίσιο πάντα του ΝΑΤΟ.

Προς αντιμετώπιση της προσφυγικής κρίσεως, του λεγομένου προσφυγικού ζητήματος, για να σταματήσει αυτή η κατάσταση, η Χρυσή Αυγή κατέθεσε ένα σχέδιο νόμου, σύμφωνα με το οποίο πρέπει να θεωρείται ποινικό αδίκημα η παράνομη είσοδος στα ελληνικά σύνορα και να τιμωρείται με ποινή η οποία δεν θα εξαγοράζεται. Τότε θα δείτε πώς θα σταματήσουν αμέσως και οι λαθρομετανάστες να έρχονται και οι προσφυγικές ροές.

Επιπλέον, θεωρούμε όλα αυτά τα οποία συμβαίνουν μια ξεκάθαρα εχθρική ενέργεια εκ μέρους της Τουρκίας και καλούμε το ελληνικό κράτος να προβεί σε διαβήματα και καταγγελία της Τουρκίας στους διεθνείς οργανισμούς.

Τον Σεπτέμβριο είχαμε εκλογές. Ο ΣΥΡΙΖΑ πήρε 35,5% με αποχή 45%, δηλαδή κάτι λιγότερο του 20%. Με κάτι λιγότερο του 20% νομίζετε ότι έχετε το δικαίωμα να διαλύσετε το εθνικό κράτος των Ελλήνων; Να ξέρετε ότι τα σχέδιά σας δεν θα περάσουν. Εάν τολμάτε, κάντε ένα δημοψήφισμα, όπως κάνατε το καλοκαίρι του 2015 και να αποφασίσει ο λαός εάν θέλει τα hot spots ή εάν θέλει αυτό που πρέπει να γίνει, δηλαδή να κλείσουν τα σύνορα οι Ένοπλες Δυνάμεις της χώρας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Θα ακολουθούσε ο κ. Κουρουμπλής. Ζήτησε, όμως, τον λόγο, κύριε Κουρουμπλή, ο κ. Μουζάλας για ένα λεπτό, για να καταθέσει νομοτεχνικές βελτιώσεις.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Για τρία λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Για να καταθέσετε νομοθετικές βελτιώσεις;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Και για να μιλήσω τρία λεπτά. Συμφωνεί ο κ. Κουρουμπλής.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, αλλά θερμή παράκληση ή τέλος πάντων μια προτροπή: Εάν υπάρχουν νομοτεχνικές βελτιώσεις που σκέφτεται να καταθέσει το Υπουργείο, κάποια στιγμή τέλος πάντων να τελειώνουμε με αυτές, να καταθέσετε και τις τελευταίες, για να ενημερωθεί και το Σώμα, διότι πλησιάζουμε στην ώρα που ενδεχομένως να ξεκινήσουμε την ψηφοφορία.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τις καταθέτω.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 375)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μουζάλα, επειδή πρωτολογήσατε, θα δευτερολογήσετε βέβαια, αλλά τώρα πόσο χρόνο χρειάζεστε;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Πέντε λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας για πέντε λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρίες και κύριοι Βουλευτές, έγινε μια συζήτηση που είχε ένα γόνιμο κομμάτι. Έγινε, όμως, και μια συζήτηση, που με αφορμή ένα εργαλείο -όπως εγώ επιμένω να λέω αυτό το πράγμα που εμείς φέραμε για να βοηθήσουμε την κατάσταση, η οποία εξελίσσεται σε πυκνό χρόνο- ελέχθησαν ανακρίβειες, υπερβολές, όπως «βρέθηκε η χρυσή ευκαιρία να πέσει η Κυβέρνηση του ΣΥΡΙΖΑ». Δεν νομίζω ότι διευκολύνουν αυτά τα πράγματα.

Θέλω να πω προς το Κομμουνιστικό Κόμμα Ελλάδας ότι με πολύ σεβασμό άκουσα τις απόψεις τους. Σε ένα μεγάλο μέρος συμφωνώ. Εμένα προσωπικά μου λείπει το τι κάνουμε σήμερα αλλά αυτό μπορεί να είναι ένα δικό μου θέμα.

Θέλω να πω προς τον κ. Θεοχαρόπουλο ότι θα συμφωνήσω μαζί του, ότι με τη Δημοκρατική Συμπαράταξη πάρα πολλές φορές βοηθηθήκαμε. Υπάρχει ένα κοινό πλαίσιο θεωρητικά αντιμετώπισης του προσφυγικού. Στην Ευρώπη πάρα πολλές φορές έχουμε δουλέψει μαζί. Οι όποιες αιτιάσεις του για λειψή συνεργασία σε συγκεκριμένα κομμάτια ή για ασυμφωνία είναι θεμιτές, άλλες είναι βάσιμες, άλλες δεν είναι.

Θα ήθελα να αναφερθώ σε μερικά πράγματα που εγώ τα θεωρώ «χοντρά». Πώς είναι δυνατόν με προεδρικό διάταγμα να αναιρείται νομοσχέδιο; Καταθέτω στα Πρακτικά διάταξη -την έχει υπογράψει ο κ. Λοβέρδος- που λέει ότι με προεδρικό διάταγμα που εκδίδεται με πρόταση των Υπουργών Εσωτερικών σχετικά με την οργάνωση καταργούνται οι υφιστάμενες υπηρεσίες, αυξάνονται ή μειώνονται. Καταθέτω, επίσης, και πρακτικό συνεδρίασης και γνωμοδότηση του Συμβουλίου της Επικρατείας, από την Ολομέλειά του.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν υπάρχει, κύριε Κεφαλογιάννη, αύξηση θέσεων προϊσταμένων. Οι ίδιοι προϊστάμενοι είναι, μετατίθενται απλώς. Δεν έχουμε, δηλαδή, ένα κόλπο για να διορίσουμε προϊσταμένους.

Εγώ δεν τα ξέρω και πολύ καλά κάποια πράγματα. Δεν έχω τον χρόνο και την προϋπηρεσία που έχετε εσείς εδώ, αλλά όταν άκουγα αυτά τα περί αδιαφάνειας και παραβίασης του δημόσιου, απορούσα.

Έχω να σας καταθέσω ότι η Αμυγδαλέζα χτίστηκε με απευθείας ανάθεση και ότι οι διαδικασίες σίτισης, ιατροφαρμακευτικής περίθαλψης κ.λπ. γίνονταν κατευθείαν. Τα καταθέτω εδώ. Είναι οι νόμοι, οι οποίοι υπογράφονται και από αυτούς που κατήγγειλαν αυτό το πράγμα.

Θα δεχτώ, χωρίς να μπορώ να το κρίνω, την άποψη του κ. Δανέλλη, ότι η έκθεση του Γενικού Λογιστηρίου του Κράτους είναι ασαφής. Είναι μια άποψη θεμιτή. Ωστόσο, υπάρχει. Γιατί εδώ πέρα ελέχθη ότι δεν υπάρχει. Μπορείτε να τη διαβάσετε παρακαλώ.

(Στο σημείο αυτό ο αναπληρωτής Υπουργός Εσωτερικών και Διοικητικής Ανασυγκρότησης, κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, ήθελα να πω ότι το σχέδιο «ΙΩΝΗ» και ο κ. Δένδιας το ξέρει -και μετά θα μιλήσω και θετικά για κάποια πράγματα για τον κ. Δένδια- δεν προβλέπει αυτά που μας είπε. Εγώ μίλησα επανειλημμένα αυτούς τους μήνες, που ήμουν με την στρατηγό της Πυροσβεστικής που προΐσταται αυτού του σχεδίου. Δεν προβλέπει τέτοια πράγματα.

Έχει κάποια σχέδια για δέκα χιλιάδες θέσεις σε Ρόδο, σε Κρήτη. Δεν ήταν επίκαιρο. Δεν μπορούσε να επικαιροποιηθεί. Υπήρχε μια βάση πάνω στην οποία πατήσαμε και φτιάξαμε το contingency plan, αλλά μέχρι εκεί.

Μηνιγγίτιδα. Για το όνομα του Θεού! Τρία παιδιά των Ρομά στο Ζεφύρι αρρώστησαν με μηνιγγίτιδα. Όταν βγαίνετε και λέτε εδώ για μηνιγγίτιδα, δημιουργείται υστερία. Δεν έχει καμμία σχέση το ένα με το άλλο.

Κύριε Θεοχαρόπουλε, δεν φταίει ο ΣΥΡΙΖΑ και δεν φταίει η Ελλάδα που δεν έγινε υποχρεωτικό το relocation. Παλέψαμε και παλέψαμε μαζί με τις δικές σας δυνάμεις στην Ευρωπαϊκή Ένωση. Δεν μπορέσαμε.

Κύριοι Βουλευτές του ΚΚΕ, δεν είπα ποτέ ότι είναι μια καλή συμφωνία. Είπα ότι είναι μια καλή συμφωνία, που μπορούσαμε να υπογράψουμε. Εάν την έκανα μόνος μου, θα ήταν άλλη. Εάν την έκανα μαζί σας, θα ήταν καλύτερη. Δεν διαφωνούμε σε αυτό. Μίλησα ανάμεσα σε αυτό που θα ήθελα και σε αυτό που μπόρεσα.

Τελειώνω, λέγοντας το εξής, είναι ένα εργαλείο. Μην του δώσετε άλλες διαστάσεις. Θα συμφωνήσω με κάποιον, που είπε ότι θα το ψηφίσουμε αλλά δεν δίνω λευκή επιταγή. Να μη δώσετε λευκή επιταγή. Να ελεγχθεί το εργαλείο αυτό. Χρειαζόμαστε εργαλεία μέσα σε έναν πυκνό χρόνο. Δεν είναι η φάση για γενικότερες αντιπολιτεύσεις. Χρειαζόμαστε εργαλεία. Μπορεί να μην είναι το καλύτερο. Μπορεί να χρειαστούν και άλλες νομικές παρεμβάσεις. Ο χρόνος τρέχει με μία πυκνότητα απίστευτη. Η χρήση του εργαλείου θα δείξει αν ήταν αναγκαίο ή όχι, κατεπείγον ήταν σίγουρα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό. Θα δώσουμε τον λόγο τώρα στον Υπουργό Εσωτερικών και Διοικητικής Ανασυγκρότησης κ. Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, πιστεύω ότι υπάρχουν κρίσιμα ζητήματα στα οποία μπορούμε να κάνουμε όλοι μαζί την αυθυπέρβασή μας και να βρούμε κοινούς τόπους και να ιάνουμε αδυναμίες που υπάρχουν αλλά και που προϋπήρξαν, για να μπορέσουμε πραγματικά σε ένα τέτοιο πνεύμα να υπερασπιστούμε την πατρίδα σε μια δύσκολη συγκυρία, σε μια δύσκολη γεωστρατηγική συγκυρία, όπου από τη μία πλευρά υπάρχει ένας ακήρυχτος σχεδόν παγκόσμιος πόλεμος με εμπλοκή όλων σχεδόν των μεγάλων δυνάμεων στην ευρύτερη περιοχή και από την άλλη πλευρά μια Ευρώπη ουσιαστικά ανίκανη και ανήμπορή να αντιμετωπίσει η ίδια την κρίση.

Όταν, κυρίες και κύριοι συνάδελφοι, μια Ευρώπη των πεντακοσίων ογδόντα εκατομμυρίων αδυνατεί να αντιμετωπίσει ενάμισι εκατομμύριο πρόσφυγες, χρεώνουμε αδυναμίες στην ελληνική Κυβέρνηση για την κατάσταση στον Πειραιά και στην Ειδομένη;

Κυρίες και κύριοι συνάδελφοι, έχετε και έχουμε φαίνεται επιλεκτική μνήμη στα καλά χρόνια, στα πλούσια χρόνια που ζούσε η Ελλάδα. Ξεχάσατε την υπόθεση των παιδιών των φαναριών; Την ξεχάσατε; Την ξεχάσατε την εικόνα που είχε η Ελλάδα πέριξ της Ομονοίας; Δεν την ξεχνάει ο ελληνικός λαός. Και έρχεστε τώρα και κλαυθμυρίζετε για την υπόθεση στο λιμάνι του Πειραιά και της Ειδομένης. Και εδώ απύθμενη υποκρισία! Γιατί; Γιατί, κυρίες και κύριοι συνάδελφοι, αυτοί οι άνθρωποι έρχονται από μια ελπίδα. Δεν θέλουν να μείνουν στην Ελλάδα. Αυτό δεν είχε ξαναγίνει ποτέ από οποιαδήποτε φαινόμενα μεταναστών, είτε παρανόμων είτε νόμιμων, με διάφορες προσπάθειες που είχαν γίνει από τις προηγούμενες κυβερνήσεις. Είχαν κατακλύσει την Ελλάδα. Την είχαν κατακλύσει την Ελλάδα. Όλα τα έγγραφά σας ως κυβερνήσεις τα τελευταία χρόνια μιλούν για πεντακόσιους και ένα εκατομμύριο παράνομους μετανάστες. Και τώρα εγκαλείτε μια Κυβέρνηση για τις πενήντα δυο χιλιάδες ανθρώπους που σήμερα είναι εδώ και οι οποίοι δεν θέλουν να μείνουν στην Ελλάδα. Το ξανατονίζω. Έρχονται από την ελπίδα να βρεθούν στην Ευρώπη.

Αντί να καταγγέλλετε την Ευρώπη των κλειστών συνόρων –γιατί δεν μπήκαμε στην Ευρώπη για να είμαστε σε μια Ευρώπη των κλειστών συνόρων, ξέρετε πολύ καλά ποιες ήταν οι συνθήκες και τι όριζαν για να μπούμε στην Ευρώπη- αντί να καταγγέλλεται η Ευρώπη, όχι μόνο για τη λογική την εθνικιστική που υπονομεύει το ευρωπαϊκό όραμα στο οποίο πιστεύουμε οι περισσότεροι -αυτή η πολιτική επιλογή των κλειστών συνόρων και η πολιτική του αφυπνιζόμενου εθνικισμού τον οποίο πλήρωσε η Ευρώπη με πολύ αίμα στα παρελθόντα χρόνια- αντί να την καταγγέλλετε για τις δεσμεύσεις, καταγγέλλετε εμάς.

Πού τήρησε, κυρίες και κύριοι συνάδελφοι, η Ευρώπη τις υποχρεώσεις της; Στον αριθμό των στελεχών της FΡΟΝΤΕΧ, στα μικρά πλοία τα ταχύπλοα που έπρεπε να μας στείλει για το λιμενικό; Πού τήρησε τις υποχρεώσεις της σε ό,τι αφορά τη μετεγκατάσταση; Δεν άκουσα έναν από τους λαλίστατους κυρίους συναδέλφους να μιλήσει για την υποχρέωση της Ευρώπης για την ελλειμματική της συμπεριφορά στη δέσμευσή της για τη μετεγκατάσταση εξήντα χιλιάδων ανθρώπων στην Ευρώπη.

Για τις ΜΚΟ. Κυρίες και κύριοι συνάδελφοι, δεν κατεβήκατε από παρθενογένεση. Οι ΜΚΟ δεν έγιναν τώρα. Ξέρετε πάρα πολύ καλά τι έχει γίνει με τις ΜΚΟ τα τελευταία δεκαπέντε χρόνια και πόσο ελληνικό χρήμα –δεν μιλάω για ευρωπαϊκό, μιλάω για ελληνικό χρήμα- κατασπαταλήθηκε, χωρίς κανέναν έλεγχο. Και τι κάνατε, όταν καταθέσαμε ως αξιωματική αντιπολίτευση ολόκληρη επερώτηση με τεκμηριωμένα στοιχεία για τον τρόπο λειτουργίας των ΜΚΟ;

Θα είμαστε, λοιπόν, ειλικρινείς μεταξύ μας. Σήμερα με αυτό το νομοθέτημα επιχειρούμε, πρώτον, να υπάρξει μια καταγραφή. Δεύτερον, να δούμε αν αυτές είναι πιστοποιημένες. Να φτιάξουμε δηλαδή ένα πλαίσιο, ώστε να ξέρουμε τον ρόλο που έχουν όποιες δραστηριοποιούνται στην Ελλάδα, τι χρήματα παίρνουν και αν πραγματικά θα κάνουν αυτό που κάναμε ως Υπουργείο Υγείας να υποχρεούνται να απευθύνονται στις περιφέρειες και να έχουν τη συναίνεση των περιφερειών στη διαδικασία αυτή.

Υπάρχει επίσης, κυρίες και κύριοι συνάδελφοι, ένα ζήτημα που έχει να κάνει με αυτό που λέμε: Eίναι η Τουρκία χώρα ασφαλούς διέλευσης; Τι κάνει το νομοσχέδιο; Ορίζει τα κριτήρια και εδώ πλέον προκαλείται, αν θέλετε, με την καλή έννοια, η Τουρκία να πάρει την ευκαιρία και να πει ότι ναι, είμαι τρίτη χώρα ασφαλούς διέλευσης, εφόσον θα τηρήσει όλα αυτά τα κριτήρια.

Κλείνω, κύριε Πρόεδρε, με ένα κρίσιμο ζήτημα, γιατί σας ακούω πάλι να λέτε ότι είχατε κάνει αυτό, ότι είχατε κάνει εκείνο. Τι κάνατε, για να χρηματοδοτείται η αυτοδιοίκηση, κυρίες και κύριοι συνάδελφοι, των προηγούμενων κυβερνήσεων από προγράμματα ευρωπαϊκά γι’ αυτά τα ζητήματα; Πού είναι η αυτοδιοίκηση Α΄. και Β΄. βαθμού;

Πείτε μου, λοιπόν, έναν κανονισμό εσείς, που χειριστήκατε πολύ καλύτερα τα πράγματα και είστε πολύ ικανοί, ώστε η αυτοδιοίκηση Α΄ και Β΄ βαθμού, που ουσιαστικά θα σηκώσει και σηκώνει σημαντικότατο βάρος -και οφείλει κάποιος να το αναγνωρίζει αυτό-, να μπορέσει πραγματικά να χρηματοδοτηθεί, όπως πολύ εύκολα χρηματοδοτούνται οι μη κυβερνητικές οργανώσεις.

Ασυνόδευτα. Δεν σας άκουσα να πείτε κάτι. Διότι πραγματικά έχει γίνει μία εξαιρετική δουλειά, ένας καλός συντονισμός και σήμερα δεν παρουσιάζει κανένα πρόβλημα το ζήτημα αυτό.

Έρχομαι στο θέμα της περίθαλψης. Κυρίες και κύριοι συνάδελφοι, είναι προς τιμή της χώρας -όχι της Κυβέρνησης- και του ελληνικού λαού, ο οποίος στη συντριπτική του πλειοψηφία, κουβαλώντας την ιστορία και τον πολιτισμό εκπέμπει ανθρωπισμό απέναντι σε αυτούς τους κατατρεγμένους ανθρώπους.

Πέρασαν από την Ελλάδα ένα εκατομμύριο άνθρωποι. Άνοιξε μύτη; Ακόμη και για αυτούς τους ανθρώπους στα άτυπα κέντρα του Πειραιά και της Ειδομένης άνοιξε μύτη; Αυτό δεν οφείλεται στην Ελληνική Αστυνομία; Δεν οφείλεται αυτό στο σύστημα περίθαλψης που υπάρχει και που προστατεύει και τα παιδιά αυτά, των ανθρώπων αυτών, τα οποία τώρα μπαίνουν και σε μία διαδικασία ιδιαίτερης φροντίδας; Κι έρχεστε εδώ στο βωμό μικροκομματικών συμφερόντων και μιλάτε για επιδημίες που δεν υπάρχουν, σε μία χώρα που ετοιμάζεται να δεχθεί είκοσι οχτώ, τριάντα εκατομμύρια τουρίστες; Ούτε αυτό δεν σας απασχολεί; Αυτός είναι δηλαδή ο πατριωτισμός που μας διακατέχει όλους; Να λέμε οποιαδήποτε ρήματα άρρητα, προκειμένου να πούμε κάτι για να εγκαλέσουμε την Κυβέρνηση;

Τίποτε δεν έγινε καλό, κυρίες και κύριοι συνάδελφοι; Είδατε κανένα πρόσφυγα στο δρόμο πεταμένο, νηστικό; Αυτά τα έκανε η Κυβέρνηση; Δεν τα έκανε ο ελληνικός λαός; Καλά, δεν θέλετε να τα χρεώσουμε στην Κυβέρνηση αλλά απαξιώνετε και την προσφορά ενός λαού; Απαξιώνετε την προσφορά των παιδιών μας που λέγαμε ότι είναι τα παιδιά των κάθε εταιρειών, που σηκώθηκαν από τις καφετέριες και τρέχουν και συμπαρίστανται και διαβάζουν τα παιδιά και τους μιλούν και τους κάνουν παρέα; Αυτή λοιπόν είναι λίγη προσφορά; Την αγνοείτε; Την αγνοούμε και ερχόμαστε εδώ με εύκολο και αβασάνιστο και ανέξοδο τρόπο μόνο να καταγγείλουμε; Τίποτε άλλο.

Κυρίες και κύριοι συνάδελφοι, η αρχαία σκέψη εφηύρε μία μεγάλη σύλληψη: μέτρον άριστον.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Κουτσούμπας.

Θα ακολουθήσουν ο Κοινοβουλευτικός Εκπρόσωπος του ΣΥΡΙΖΑ και μετά ο Κοινοβουλευτικός Εκπρόσωπος του Ποταμιού.

Κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θεωρούμε ότι είναι περιττό πλέον να κάνουμε εδώ στη Βουλή κριτική στην Κυβέρνηση για το γεγονός ότι ένα ακόμη σοβαρό νομοσχέδιο το φέρνει με τη διαδικασία του κατεπείγοντος.

Ξέρουμε ότι πλέον δεν ιδρώνει το αυτί σας. Η κριτική έχει νόημα, όταν ο άλλος είναι έστω διατεθειμένος να ακούσει. Κι εδώ είναι φανερό πλέον σε όλους ότι τα κατεπείγοντα νομοσχέδια δεν είναι ούτε θέμα προχειρότητας, ούτε θέμα βιασύνης.

Άλλωστε, οι αποφάσεις της Συνόδου Κορυφής για το προσφυγικό, αποτέλεσμα των οποίων είναι και το σημερινό νομοσχέδιο, είναι γνωστές από τις 7 Μαρτίου. Είναι συνειδητή πολιτική επιλογή και τακτική της Κυβέρνησης, σοβαρά νομοσχέδια να τα φέρνει με τη διαδικασία του κατεπείγοντος, για να εμποδίζει και τη συζήτηση στη Βουλή και πάνω από όλα την ενημέρωση του ελληνικού λαού. Και αυτό πρέπει να καταδικαστεί από τον ίδιο τον λαό.

Η Κυβέρνηση με το νομοσχέδιο έρχεται ουσιαστικά να ενσωματώσει όλες τις μέχρι τώρα συμφωνίες της Ευρωπαϊκής Ένωσης για το προσφυγικό, ιδιαίτερα την τελευταία επαίσχυντη Συμφωνία της Συνόδου Κορυφής, Ευρωπαϊκής Ένωσης-Τουρκίας, που έχουν οδηγήσει στη σημερινή κατάσταση εγκλωβισμού και καταπάτησης δικαιωμάτων των προσφύγων. Έρχεται να προσαρμόσει το δίκαιο του ασύλου στις επιταγές και κατευθύνσεις αυτής της συμφωνίας που έχει και την υπογραφή της ελληνικής Κυβέρνησης.

Έρχεται να αυστηροποιήσει ακόμη περισσότερο τους ήδη πολύ αυστηρούς όρους, για να αναγνωρίζεται ένας κατατρεγμένος, ξεριζωμένος άνθρωπος ως πρόσφυγας και να τυγχάνει διεθνούς προστασίας. Κι εδώ φαίνεται η τεράστια υποκρισία της Κυβέρνησης αλλά και των άλλων κομμάτων που συμφωνούν με τις αποφάσεις της Συνόδου Κορυφής.

Ποια είναι αυτή η υποκρισία; Πριν τρεις μέρες είχαμε στη Βουλή μία συζήτηση, παρωδία βέβαια για μας, για το θεαθήναι, αφού εκεί ο Πρωθυπουργός έβγαζε βαρύγδουπους λόγους για τη δικαιοσύνη, για τη διαφάνεια και πάει λέγοντας και σήμερα με το fast track νομοσχέδιο της Κυβέρνησής του αλλά και με όσα έχει ήδη υπογράψει στην Ευρωπαϊκή Ένωση, έρχεται να τσαλαπατήσει, να κουρελιάσει ακόμη και αυτό το δίκιο των προσφύγων που αναγνωρίζει κάποια στοιχειώδη δικαιώματα σε αυτούς τους ανθρώπους, που είναι θύματα των πολέμων, των επεμβάσεων και των αντιδραστικών καθεστώτων -καθεστώτων που στήριξαν- και πολέμων που εξαπέλυσαν οι ιμπεριαλιστές όλα τα προηγούμενα χρόνια. Κι αυτό την ίδια στιγμή που μια σειρά διεθνείς οργανώσεις, όπως είναι η Διεθνής Αμνηστία και η Ύπατη Αρμοστεία του ΟΗΕ για τους πρόσφυγες, ακόμα και Βουλευτές του ΣΥΡΙΖΑ έχουν καταδικάσει τη συμφωνία που υπέγραψε η Κυβέρνηση.

Να, λοιπόν, πώς αντιλαμβάνεται τη δικαιοσύνη η Κυβέρνηση αλλά και τα υπόλοιπα κόμματα. Την επικαλούνται γενικά και αφηρημένα στους μεταξύ τους καυγάδες στη Βουλή, αλλά για αυτούς υπέρτατος νόμος είναι όσα συμφωνούν στην Ευρωπαϊκή Ένωση, στους άλλους ιμπεριαλιστικούς οργανισμούς του κεφαλαίου, είτε πρόκειται για μνημόνια και μέτρα σε βάρος του ελληνικού λαού είτε για αποφάσεις σε βάρος των προσφύγων.

Το σημερινό νομοσχέδιο και ιδιαίτερα ορισμένες διατάξεις του αποτελούν το αναγκαίο συμπλήρωμα για να εφαρμοστούν οι αποφάσεις της Ένωσης και ιδιαίτερα η τελευταία συμφωνία της Συνόδου Κορυφής Ευρωπαϊκής Ένωσης με Τουρκία.

Είναι χαρακτηριστικό ότι στη νέα Υπηρεσία Ασύλου δημιουργείται Εθνική Μονάδα Δουβλίνου, που δεν υπήρχε μέχρι τώρα, αντί να ζητείται η κατάργηση του απαράδεκτου αυτού κανονισμού της Ευρωπαϊκής Ένωσης.

Δεύτερον, το νομοσχέδιο νομοθετεί ακόμη μια απόφαση της Ευρωπαϊκής Ένωσης που συνυπέγραψε η Κυβέρνηση. Πρόκειται για τα hot spots, δηλαδή αυτά τα κέντρα υποδοχής και ταυτοποίησης, στα οποία θα έχουν ενεργή συμμετοχή και οι μηχανισμοί της Ευρωπαϊκής Ένωσης και ουσιαστικά μετατρέπονται σε κέντρα κράτησης και για έναν πολύ μεγάλο αριθμό προσφύγων. Ειδικά όσοι έρθουν στην Ελλάδα μετά τη συμφωνία, θα βρίσκονται σε καθεστώς μακρόχρονης κράτησης εγκλωβισμού, προκειμένου να εφαρμοστεί και η απαράδεκτη πρόβλεψη για την αναλογία ένα προς ένα, που αφορά μάλιστα τους Σύρους πρόσφυγες.

Κι επειδή η Κυβέρνηση συνεχώς επαναλαμβάνει ότι με αυτό το νομοσχέδιο δεν προβλέπεται ο χαρακτηρισμός της Τουρκίας ως ασφαλούς τρίτης χώρας, ρωτάμε: Είναι τυχαίο ότι τώρα μετά την υπογραφή της συμφωνίας Ευρωπαϊκής Ένωσης-Τουρκίας, που προβλέπει την απέλαση στην Τουρκία Σύρων προσφύγων, έρχεται η Κυβέρνηση και φέρνει σε ψήφιση σε λιγότερο από σαράντα οκτώ ώρες, ένα νομοσχέδιο που περιλαμβάνει την οδηγία της Ευρωπαϊκής Ένωσης που με τη σειρά της εισάγει τις έννοιες «πρώτη χώρα ασύλου», «ασφαλείς πρώτες χώρες» ή «ασφαλείς χώρες καταγωγής» και «δημιουργία εθνικού καταλόγου ασφαλών χωρών καταγωγής»; Αυτά βρίσκονται εντός εισαγωγικών στη συμφωνία.

Εμείς λέμε απλά ότι ανοίγει ο δρόμος για μαζική απόρριψη και με διαδικασίες εξπρές αιτημάτων για διεθνή προστασία στην Ελλάδα και γενικά στην Ευρωπαϊκή Ένωση.

Με την ευκαιρία, η Κυβέρνηση πρέπει να πει στον ελληνικό λαό τι θα κάνει με τους Αφγανούς, που σύμφωνα και με τον ΟΗΕ ανήκουν στις ομάδες με προσφυγικό προφίλ; Θα τους θεωρήσει πρόσφυγες, όπως έλεγε τουλάχιστον μέχρι πριν λίγο καιρό, ή θα τους κατατάξει στην κατηγορία των λεγόμενων παράτυπων μεταναστών, για να τους στέλνει πίσω για σφαγή από τους Ταλιμπάν;

Κυρίες και κύριοι, με το νομοσχέδιο επικυρώνεται το άθλιο παζάρι της «λυκοσυμμαχίας» που λέγεται Ευρωπαϊκή Ένωση με την άρχουσα τάξη της Τουρκίας, το οποίο ούτε λύνει το πρόβλημα των εγκλωβισμένων στην πατρίδα μας ούτε πρόκειται να σταματήσει το προσφυγικό-μεταναστευτικό ρεύμα.

Αντίθετα, επιδεινώνει τις συνθήκες εγκλωβισμού και καταστολής για ακόμα περισσότερους πρόσφυγες και μετανάστες.

Για μια ακόμη φορά η Κυβέρνηση ακολουθεί την προσφιλή μέθοδο να προσπαθεί να κάνει το μαύρο - άσπρο, όπως έκανε ο κ. Τσίπρας που έλεγε ότι το κλείσιμο των βόρειων συνόρων για τους πρόσφυγες, είναι αποτέλεσμα μεμονωμένων ενεργειών, οι οποίες, δήθεν, απομονώθηκαν κιόλας -όπως έλεγε τότε- τη στιγμή που αυτό το κλείσιμο ήταν κοινή απόφαση, επίσημη πολιτική τότε της Ευρωπαϊκής Ένωσης και πλέον με τη βούλα της ελληνικής Κυβέρνησης.

Οι χιλιάδες πρόσφυγες και μετανάστες που βρίσκονται ήδη στην Ελλάδα αλλά και όσοι εξακολουθήσουν να έρχονται, θα παραμένουν εγκλωβισμένοι, τη στιγμή που το πρόγραμμα επιλεκτικής μετεγκατάστασης από την Ελλάδα σε άλλα κράτη της Ευρωπαϊκής Ένωσης ενός ελάχιστου αριθμού προσφύγων προχωράει με ρυθμούς πραγματικά χελώνας. Και θα επεκταθούν φαινόμενα σαν και αυτά που συνέβησαν πριν δύο μέρες στον Πειραιά όσο μεγαλώνει η απελπισία αυτών των ανθρώπων, όσο το κράτος συνεχίζει να αφήνει ανθρώπους, γυναίκες, μικρά παιδιά, μωρά, αβοήθητους στις λάσπες, στις αρρώστιες στην Ειδομένη, στον Πειραιά και αλλού, στο έλεος διαφόρων κυκλωμάτων.

Η απόφαση της Συνόδου ότι για κάθε επιστροφή από την Ελλάδα στην Τουρκία ενός Σύρου πρόσφυγα ένας άλλος θα επανεγκαθίσταται από την Τουρκία σε χώρα κράτος-μέλος της Ευρωπαϊκής Ένωσης μέχρι να συμπληρωθεί το όριο των εβδομήντα δύο χιλιάδων, αποτελεί ένα απαράδεκτο πινγκ-πονγκ που παίζεται στις πλάτες τους, παραβιάζοντας ωμά, απροκάλυπτα τα δικαιώματα των προσφύγων. Η απόφαση για υποχρεωτική κατάθεση των αιτήσεων ασύλου και fast track εξέτασή τους στην Ελλάδα, σημαίνει επαναφορά σε ισχύ και αυστηρή εφαρμογή του απαράδεκτου Κανονισμού του Δουβλίνου.

Αποτέλεσμα αυτών των αποφάσεων θα είναι να αυξηθούν τα κυκλώματα και οι ταρίφες των δουλεμπόρων, τα δρομολόγια να γίνουν ακόμα πιο επικίνδυνα και να ανέβει ο αριθμός των νεκρών προσφύγων και μεταναστών.

Οι συνθήκες κυνηγητού και παρανομίας θα δημιουργήσουν και άλλα προβλήματα με επιπτώσεις στον ντόπιο πληθυσμό, στα νησιά μας, στην ενδοχώρα, στα σύνορα προς τις άλλες χώρες της Ευρωπαϊκής Ένωσης.

Η απόφαση να ανοίξει ακόμα ένα κεφάλαιο για την ένταξη της Τουρκίας στην Ευρωπαϊκή Ένωση, στην πραγματικότητα αποτελεί επιβράβευσή της, με δεδομένη τη συνεχιζόμενη επιθετικότητα και προκλητικότητα της τούρκικης κυβέρνησης τόσο απέναντι στο Κυπριακό ζήτημα όσο και στα κυριαρχικά δικαιώματα της χώρας μας στο Αιγαίο.

Το ίδιο ισχύει και για την έναρξη εκταμίευσης των 3 δισεκατομμυρίων ευρώ, καθώς και για την υπόσχεση καταβολής άλλων 3 δισεκατομμυρίων μέχρι το τέλος του 2018 στην Τουρκία. Με τη συμφωνία η άρχουσα τάξη της Τουρκίας πήρε από την Ευρωπαϊκή Ένωση αυτό που επεδίωκε εδώ και πάρα πολύ καιρό, δηλαδή να βάλει πόδι στην περιοχή της Συρίας που βρίσκονται κυρίως Κούρδοι, στο όνομα, δήθεν, του να δημιουργηθούν ασφαλέστερες περιοχές για τους πρόσφυγες σε ορισμένες περιοχές κοντά στα τουρκικά σύνορα.

Το ΚΚΕ από την πρώτη στιγμή της όξυνσης του προσφυγικού-μεταναστευτικού προβλήματος, προσπάθησε να αναδείξει τις αιτίες που το δημιουργούν, που είναι οι επεμβάσεις και οι πόλεμοι που εξαπέλυσαν οι Ηνωμένες Πολιτείες της Αμερικής, το ΝΑΤΟ, η Ευρωπαϊκή Ένωση στην ευρύτερη περιοχή της Μέσης Ανατολής, της Ανατολικής Μεσογείου, της Βόρειας Αφρικής, στο πλαίσιο του ανταγωνισμού τους με άλλες δυνάμεις, όπως είναι η Ρωσία.

Και όταν το ΚΚΕ μιλούσε για τις επιπτώσεις που θα έχουν αυτοί οι πόλεμοι, κάποιες πολιτικές δυνάμεις εδώ στην Ελλάδα -ανάμεσά τους και ο ΣΥΡΙΖΑ- πανηγύριζαν για την «Αραβική Άνοιξη», για τον ελεύθερο συριακό στρατό και όλη αυτή την άθλια προπαγάνδα νομιμοποίησης τότε και δικαιολόγησης των επικείμενων επεμβάσεων.

Εάν εκτιμούσαμε ότι ήσασταν πολιτικά αφελείς όταν τα λέγατε αυτά, θα είχατε ίσως μια δικαιολογία. Όμως, δεν είστε.

Όλα είναι επιλογές. Το ζήτημα είναι ότι αυτές οι επιλογές των κυβερνώντων σήμερα είναι μόνο επικίνδυνες για τα λαϊκά συμφέροντα. Αυτές οι επιλογές είναι δικές σας και των συνεταίρων σας και τις πληρώνει ο ελληνικός λαός. Και θα τις πληρώσει ακόμα παραπέρα πολύ ακριβά.

Άρα, το τι κάνεις σήμερα, κύριε Μουζάλα, έχει σχέση με το τι έκανες και το τι έλεγες χτες και με τις προτάσεις για το τι κάνεις και ποια προοπτική ανοίγεις για το αύριο, από σήμερα και πέρα δηλαδή. Αλλιώς, βαδίζεις στο άγνωστο με βάρκα την ελπίδα.

Το ότι, κύριοι της Κυβέρνησης, είστε δέσμιοι των ίδιων των αντιφάσεων αυτής της πολιτικής σας, αυτών των εκτιμήσεών σας και των θέσεών σας είναι φανερό. Το γνωρίζουμε πλέον. Και το έχει μάθει, το έχει δει ήδη και ο ελληνικός λαός αυτούς τους δεκαπέντε μήνες.

Η κατάσταση το τελευταίο διάστημα οξύνεται με αφορμή και τις επιθέσεις στο Βέλγιο, με την ανάπτυξη στρατιωτικής δράσης της Τουρκίας στη βόρεια Συρία, αλλά και με την εμπλοκή του ΝΑΤΟ στο Αιγαίο με την απόφαση της Συνόδου των Υπουργών Άμυνας του ΝΑΤΟ μετά από αίτημα και της ελληνικής Κυβέρνησης.

Η ελληνική Κυβέρνηση πρέπει άμεσα να αποσύρει τη συμφωνία της για ανάμειξη ναυτικής νατοϊκής δύναμης στο Αιγαίο, να μην παραχωρήσει καμμιά διευκόλυνση, καμμιά υπάρχουσα υποδομή ή βάση, χρήση χερσαίου, εναέριου ή θαλάσσιου χώρου, που θα χρησιμοποιηθεί για την προετοιμασία ή την πραγματοποίηση ιμπεριαλιστικών επεμβάσεων και πολέμων. Η ανάμειξη αυτή αξιοποιεί ως πρόσχημα το προσφυγικό αλλά ουσιαστικά σχετίζεται μόνο με τους ανταγωνισμούς και την κλιμάκωση του πολέμου στη Συρία, ενώ προετοιμάζει νέες πιθανές επεμβάσεις σε άλλες χώρες της περιοχής.

Αυτή η εξέλιξη είναι που θα οξύνει και το πρόβλημα νέων προσφυγικών ροών.

Την ίδια στιγμή, αυτή η εξέλιξη αποθρασύνει και θα αποθρασύνει ακόμη περισσότερο την τούρκικη επιθετικότητα, όπως φάνηκε και από τις ενέργειες των τελευταίων ημερών που αμφισβητούνται κυριαρχικά δικαιώματα της Ελλάδας στο Αιγαίο, αξιοποιώντας τη γνωστή θέση του ΝΑΤΟ ότι το Αιγαίο αποτελεί ενιαίο επιχειρησιακό χώρο, γεγονός που ανοίγει ζήτημα κατάργησης των θαλασσίων συνόρων της Ελλάδος.

Με βάση τα παραπάνω και με δεδομένο ότι δεν μπορεί να υπάρχει λύση ή έστω ανακούφιση του προβλήματος όσο συνεχίζονται οι ιμπεριαλιστικές επεμβάσεις, οι πόλεμοι στην ευρύτερη περιοχή και παραμένουν σε ισχύ οι συγκεκριμένες αποφάσεις της Ευρωπαϊκής Ένωσης και του ΝΑΤΟ, το ΚΚΕ προτείνει συγκεκριμένες θέσεις -τις κατέθεσε και στη σύσκεψη των Πολιτικών Αρχηγών υπό τον Πρόεδρο της Δημοκρατίας- για ανακούφιση των συνεπειών του προβλήματος, οι οποίες, όμως, ταυτόχρονα απαιτούν και κατεύθυνση αναίρεσης των ήδη αποφασισμένων, των αποφάσεων αυτών των ιμπεριαλιστικών ενώσεων και συμμαχιών. Μόνο σε αυτήν την κατεύθυνση πάλης μπορούν να αντιμετωπιστούν οι επιπτώσεις.

Καταθέτουμε στα Πρακτικά το συγκεκριμένο υπόμνημα των προτάσεων του ΚΚΕ, μιας και δεν υπάρχει χρόνος τώρα να τις αναπτύξω όλες αναλυτικά, που περιέχει και όλες τις συγκεκριμένες πρακτικές προτάσεις και για το σήμερα και για το αύριο.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν υπόμνημα, το οποίο έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 397-400)

(ΑΛΛΑΓΗ ΣΕΛΙΔΑΣ)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):**

Το Εργατικό Λαϊκό Κίνημα, λέμε εμείς, χρειάζεται να διεκδικήσει άμεσα μέτρα ανακούφισης, στήριξης των προσφύγων, αλληλεγγύης, μετακίνησης στις χώρες προορισμού τους κόντρα στις απαράδεκτες αποφάσεις της Ευρωπαϊκής Ένωσης, να απομονωθούν οι ρατσιστικές, φασιστικές φωνές, να δυναμώσει ο λαϊκός αγώνας, η αλληλεγγύη ενάντια στον ιμπεριαλιστικό πόλεμο, ενάντια στο σάπιο εκμεταλλευτικό σύστημα που τον γεννά.

Χαιρετίζουμε, τέλος, τους εργαζόμενους της Αθήνας, που μετά από κάλεσμα του ΠΑΜΕ, για μια ακόμη φορά απόψε διαδηλώνουν στο κέντρο της Αθήνας και στην πλατεία Συντάγματος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κουτσούμπα.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, μπορώ να κάνω μία ερώτηση στον κύριο Υπουργό για τη νομοτεχνική βελτίωση που μόλις μας διανείματε;

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε, είχαμε πει ότι θα μιλήσουν οι Κοινοβουλευτικοί…

**ΝΙΚΟΛΑΟΣ ΔΕΝΔΙΑΣ:** Για μισό λεπτό μόνο. Μία ερώτηση θέλω να κάνω. Δεν θέλω να κάνω τοποθέτηση.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας αρνήθηκα τον λόγο. Λέω ότι θα συνεχίσουμε τη συζήτηση, θα μιλήσει ο κ. Παναγούλης, μετά ο κ. Φάμελλος, ο κ. Αμυράς.

Ορίστε, κύριε Δένδια, έχετε τον λόγο για ένα λεπτό.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, με συγχωρείτε, αλλά βλέπω εδώ τη νομοτεχνική που μας διανείματε, η οποία δεν είναι νομοτεχνική. Είναι διάταξη η οποία αλλάζει την παράγραφο 8 του άρθρου 5.

Θα εξηγήσω στους κυρίους συναδέλφους τι λέει εδώ: «Η Κεντρική Αρχή της Υπηρεσίας Προσφυγών δημιουργείται δια αποσπάσεων από τις διάφορες άλλες υπηρεσίες κατόπιν πρόσκλησης ενδιαφέροντος με δήλωση του ενδιαφερομένου πρώτα στον διευθυντή και απόφαση των συναρμοδίων Υπουργών.» Αυτό καταθέσατε εδώ.

Εδώ τώρα έρχεται ένα απίστευτο πράγμα για το οποίο πιστεύω ότι δεν έχετε γνώση και είναι προφανώς εκ λάθους. Λέει επί λέξει: «Η απόσπαση μπορεί να διενεργείται και με αίτηση του υπαλλήλου, χωρίς να απαιτείται δημόσια πρόσκληση». Αυτό το πράγμα, όπως καταλαβαίνετε, σημαίνει μόνον ένα: Σημαίνει ότι πάει κάποιος στο αυτί του υπαλλήλου και του λέει, «κάνε μία αιτησούλα κι εγώ είμαι εδώ». Αυτό δεν μπορεί να γίνει δεκτό.

Σας παρακαλώ, επειδή δεν θέλω να προσθέσω αυτό το άρθρο σε αυτά για τα οποία έχουμε ζητήσει ονομαστική ψηφοφορία -γιατί εν πάση περιπτώσει η αρχή πρέπει να λειτουργήσει- αν έχετε την καλοσύνη, να το δείτε και να μας απαντήσετε, διότι έτσι όπως έρχεται, είναι προκλητικό. Και είναι προκλητικό και για σας και για την Πλειοψηφία.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μουζάλα, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Δένδια, θεωρώ πολύ πιθανό ότι έχετε δίκιο. Θα το δω με τους νομικούς και θα σας απαντήσω.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Μόνο που θα πρέπει, κύριε Υπουργέ, η απάντησή σας να δοθεί σύντομα, διότι από τους μέχρι τώρα δηλωθέντες ομιλητές έχουν μείνει δύο Κοινοβουλευτικοί Εκπρόσωποι εκ των οποίων ο ένας θα δευτερολογήσει και ο χρόνος του είναι περιορισμένος κι ένας Βουλευτής. Μετά δεν έχουμε άλλους ομιλητές. Άρα, λοιπόν, σας παρακαλώ να απαντήσετε όσο το δυνατόν ταχύτερα γίνεται.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Πρέπει να το δω.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Παναγούλης έχει τον λόγο. Δεν είναι στην Αίθουσα.

Ο κ. Φάμμελος έχει τον λόγο.

Κύριε Φάμελλε, ελάτε στο Βήμα, διότι ο κ. Παναγούλης δεν είναι στην Αίθουσα, αν και ανακοινώθηκε πολλές φορές το όνομά του και πριν ακόμα έρθει η σειρά του.

Μετά τον κ. Φάμελλο θα μιλήσει ο κ. Αμυράς για λίγο.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρία Υπουργέ, κυρίες και κύριοι Βουλευτές, θα μου επιτρέψετε και λόγω του ότι είναι από τις τελευταίες ομιλίες αλλά και γιατί έχει γίνει μία σχετική παρανόηση για το αντικείμενο, να επανέλθω λίγο σε κάποια βασικά στοιχεία του νομοσχεδίου.

Συζητάμε σήμερα για το νομοσχέδιο που αφορά στην προστασία, στην Υπηρεσία Ασύλου και στη διαδικασία της πρώτης υποδοχής, ενσωματώνοντας μία ευρωπαϊκή οδηγία -επί το πλείστον των άρθρων- στο ελληνικό θεσμικό πλαίσιο, την ευρωπαϊκή οδηγία 2013/32, για την οποία, στον δημόσιο λόγο τουλάχιστον, δεν έχει κατατεθεί κάποια αντίρρηση από ό,τι ξέρω και από τους συναδέλφους των άλλων κομμάτων της Βουλής.

Προβλέπει τη διαδικασία προστασίας αλλά και υποδοχής και καταγραφής και φιλοξενίας όλων των νεοεισερχόμενων πολιτών τρίτων χωρών οι οποίοι αιτούνται διεθνή προστασία -αυτή είναι και η διαδικασία του ασύλου και της πρώτης υποδοχής- και βέβαια τις αντίστοιχες αλλαγές στον Κώδικα Μετανάστευσης, στα οργανογράμματα του Υπουργείου, στη δόμηση και τη στελέχωση των υπηρεσιών αυτών. Και προστίθενται, προφανώς, στην όλη αυτή νομοτεχνική επεξεργασία λίγες από τις διατάξεις που ολοκληρώνουν την εφαρμογή της συμφωνίας Ευρωπαϊκής Ένωσης-Τουρκίας, κύρια, όμως, αυτές που για τη χώρα μας είναι απαραίτητες για την αντιμετώπιση των έκτακτων αναγκών λόγω της προσφυγικής κρίσης.

Νομίζω ότι σε όλα αυτά τα δημόσια κείμενα, είτε στην οδηγία είτε στα τμήματα αυτά της συμφωνίας της Ευρωπαϊκής Ένωσης-Τουρκίας, πλην κάποιων ενστάσεων του Κομμουνιστικού Κόμματος, από τα υπόλοιπα κόμματα που είναι σήμερα εδώ στην Ολομέλεια -εννοώ όσα είναι παρόντα- δεν υπάρχει κάποια αντίρρηση, δεν έχει κατατεθεί δημόσια τουλάχιστον κάποια αντίρρηση.

Γι’ αυτόν τον λόγο, παρ’ ότι θα ήταν δελεαστικό να ασχοληθώ με την αξιολόγηση αυτού του διχασμού, πώς γίνεται δηλαδή στα διεθνή fora, στις συνθήκες, στις συναντήσεις του Ευρωπαϊκού Λαϊκού Κόμματος ή του Σοσιαλδημοκρατικού αντίστοιχα να υπάρχει συμφωνία και εκπροσώπηση των ελληνικών συμφερόντων αλλά εδώ στην Ελλάδα να κάνουμε αντιπολίτευση μόνο και μόνο για να ικανοποιήσουμε είτε το τοπικό ακροατήριο είτε την ανάγκη να υπάρχει αντιπολίτευση -την οποία δεν κατανοώ πάντα, ιδιαίτερα στα θέματα που συνδέονται και με εξωτερική πολιτική- θα θέσω κάποια ερωτήματα τα οποία απασχολούν και εμάς, κύριοι συνάδελφοι.

Δύο είναι τα βασικά ερωτήματα:

Πρώτον, υπάρχει ανάγκη βελτίωσης των υπηρεσιών και των διαδικασιών ασύλου και διεθνούς προστασίας σήμερα στην Ελλάδα;

Δεύτερον, πρέπει να προσαρμοστούμε στο ευρωπαϊκό κεκτημένο σε αυτή την κατηγορία;

Νομίζω ότι η απάντηση είναι σχεδόν ομόφωνη, διότι δεν ήταν καλή η κατάσταση στη χώρα μας όσον αφορά τα θέματα παροχής προστασίας σε υπηκόους τρίτων χωρών.

Ταυτόχρονα, μπαίνει κάποιο ερώτημα από κάποιους, κάποια άρνηση στην ανάγκη να ανταποκριθούμε στις έκτακτες ανάγκες που ζούμε σήμερα, στην προσφυγική κρίση; Ούτε σε αυτό έχει ακουστεί κάποια διαφορετική άποψη.

Έγινε, επίσης, κουβέντα για το εάν αυτό το νομοσχέδιο έπρεπε να είναι κατεπείγον. Να πω δύο, τρία νούμερα: Το κομμάτι που αφορά το 95%, το 98% του νομοσχεδίου είναι αναρτημένο στο διαδίκτυο. Έχει γίνει επαρκής διαβούλευση και το ξέρουν όλοι, διότι συμμετείχαν και στην κουβέντα για την ευρωπαϊκή οδηγία. Αν κάποιοι δεν συμμετείχαν, νομίζω ότι αδυνατούν να παρακολουθήσουν και την ελληνική κοινοβουλευτική διαδικασία. Επειδή πιστεύω ότι όλοι συμμετείχαν, θεωρώ ότι το 98% έχει αναρτηθεί, έχει γίνει η διαβούλευση και έχει ολοκληρωθεί η δημόσια συζήτηση. Το υπόλοιπο κομμάτι –που πιθανώς να είναι το 2% με 3% της ύλης- αφορά την εφαρμογή μιας συμφωνίας που ψηφίστηκε στις 18 Μαρτίου και θα εφαρμοστεί από τις 4 Απριλίου.

Δεν δικαιολογεί, λοιπόν, το κατεπείγον του νομοσχεδίου το ότι από τη Δευτέρα πρέπει να εφαρμοστεί; Η συμφωνία έγινε πριν από δύο εβδομάδες και έπρεπε να προσαρμοστεί νομοτεχνικά στα υπόλοιπα κείμενα.

Ταυτόχρονα, δεν δικαιολογεί, αν θέλετε, και τη δική σας κινητοποίηση ή η υποχρέωση να είναι εντάξει η χώρα τη Δευτέρα; Εκτός εάν δεν θέλετε να είναι εντάξει η χώρα τη Δευτέρα και να δίνουμε επιχειρήματα σε τρίτους. Διότι αυτό που συμβαίνει τους τελευταίους οκτώ μήνες στη χώρα μας, είναι ότι εμείς είμαστε εντάξει με τις συμφωνίες μας, για πρώτη φορά ίσως τα τελευταία χρόνια στην Ευρώπη. Ελπίζω να μην επιδιώκετε να μην είμαστε εντάξει. Θεωρώ ότι έχετε την ίδια, κοινή ταυτότητα διάθεσης να είμαστε εντάξει σε αυτήν τη συμφωνία και να είμαστε και μπροστά στην Ευρώπη.

Η προσωπική μου, όμως, ανάγκη είναι να κάνουμε και μια καλύτερη, μια ευρύτερη συζήτηση που από κάποιους ομιλητές του ΣΥΡΙΖΑ μπήκε.

Ποιο είναι το περιβάλλον το οποίο έρχεται να επικουρήσει το συγκεκριμένο νομοσχέδιο; Δεν θα λύσει τα προβλήματα. Το είπε και ο κ. Μουζάλας νωρίτερα. Έχουμε τη μεγαλύτερη προσφυγική κρίση στην Ευρώπη μετά τον Β΄ Παγκόσμιο Πόλεμο, μια προσφυγική κρίση η οποία είναι αποτέλεσμα των παράλογων επιλογών αλλά και των παρεμβάσεων στις χώρες και στους λαούς της Μέσης Ανατολής, της παραβίασης των δικαιωμάτων του ανθρώπου, της αμφισβήτησης της ανθρώπινης ζωής, της παραβίασης των δημοκρατικών κανόνων λειτουργίας των κοινωνιών. Και έχουμε ένα συγκεκριμένο παράδειγμα χρεοκοπίας της εξωτερικής πολιτικής της Ευρωπαϊκής Ένωσης. Αυτό πρέπει να το καταλάβουμε για να το διορθώσουμε, γιατί εμάς μας ενδιαφέρει μια Ευρώπη που υπερασπίζεται όχι μόνο τους δικούς της λαούς, αλλά και τους υπόλοιπους. Γιατί αν δεν υπερασπίζεται συνολικά τις αξίες και τα δικαιώματα των ανθρώπων, την πληρώνει, όπως τώρα το ζει από την προσφυγική κρίση, που δεν την κοίταζε μέχρι τώρα γιατί ήταν «μακριά από το σπίτι μου», «μακριά από την αυλή μου».

Βλέπετε, όμως, τώρα ποια είναι η επίπτωση της μονομερούς, της συντηρητικής, θα έλεγα, και φοβικής ανάγνωσης, όσον αφορά τη λειτουργία της κοινωνίας μας, να μην ασχολούμαστε και με τα του γείτονα.

Υπήρχε και υπάρχει παγκοσμίως μία άρνηση ή, θα έλεγα καλύτερα, μια υποτίμηση του προτάγματος της ειρήνης και της ανάγκης του αφοπλισμού. Και αυτό πρέπει να επανέλθει στην πολιτική ατζέντα και της Ελλάδας και της Ευρώπης. Δυστυχώς, αυτή η χρεοκοπία όσον αφορά και τα ζητήματα της ιδεολογίας και των αξιών συνδυάζεται με την κοινωνική και οικονομική κρίση που υπάρχει στην Ευρώπη, με τη λιτότητα, αλλά και με τη μεγάλη κρίση ασφάλειας που τροφοδοτείται από τον φανατισμό και την τρομοκρατία.

Έτσι, η Ευρώπη βρίσκεται σε νευρικό κλονισμό και σε αμηχανία. Και την αμηχανία αυτή την έχει διαδεχθεί ένα πολιτικό σχίσμα που υπάρχει σήμερα στην Ευρώπη και στα κόμματα της Ελλάδας. Και το ζείτε, υποπτεύομαι, με τις διαφορετικές συνιστώσες στην ανάγνωση της προσφυγικής κρίσης που έχετε και στην Αντιπολίτευση.

**ΧΡΗΣΤΟΣ ΜΠΟΥΚΩΡΟΣ:** Ενώ εσείς δεν έχετε καμία!

**ΣΩΚΡΑΤΗΣ ΦΑΜΕΛΛΟΣ:** Η λιτότητα και ο φόβος τροφοδοτούν περαιτέρω συντηρητικοποίηση των πολιτικών. Και όταν υποκλίνεστε στον φόβο, πρακτικά οδηγείτε τον κόσμο στην ακροδεξιά. Δεν τον οδηγείτε στη Νέα Δημοκρατία. Αυτό ειλικρινά θέλουμε να το συζητήσουμε στο πλαίσιο του δημοκρατικού τόξου της χώρας μας.

Νομίζω ότι πρέπει να αφήσετε λίγο στην άκρη τα ιδεολογήματα που οδηγούν στη λογική ότι ο ΣΥΡΙΖΑ δημιούργησε τη σύρραξη στη Συρία. Αν είναι δυνατόν! Το Χαλέπι και η Παλμύρα καταστράφηκαν στο τέλος του 2015, στις αρχές του 2016. Εκεί ζούσαν τρία και τέσσερα εκατομμύρια κάτοικοι αντίστοιχα. Από τον Οκτώβριο του 2015 ξεκίνησαν οι ροές να μεγαλώνουν. Τον Αύγουστο υπήρχε το πρώτο δείγμα σύμφωνα με την Ύπατη Αρμοστεία.

**ΣΟΦΙΑ ΒΟΥΛΤΕΨΗ:** Το Κομπάνι πότε ήταν;

**ΣΩΚΡΑΤΗΣ ΦΑΜΕΛΛΟΣ:** Και μας κατηγορείτε γιατί έχουμε τις ίδιες σκέψεις με την ευρωπαϊκή πολιτική ηγεσία, που τουλάχιστον σε αυτό το κομμάτι, συνεπής με την αστική επανάσταση, επικαλείται τη δημοκρατία, την ισονομία, την αλληλεγγύη και την ελευθερία των ανθρώπων; Μας κατηγορείτε γι’ αυτό; Αν είναι δυνατόν! Μην κάνετε τέτοια μικροπολιτική.

Εμείς πιστεύουμε ότι η απάντηση δεν είναι ο φόβος. Η απάντηση είναι η ανάκτηση της ελπίδας. Όμως, η ανάκτηση της ελπίδας πρέπει να γίνει και στο επίπεδο της οικονομίας. Πρέπει και η οικονομία να λειτουργεί προς όφελος των πολλών και όχι προς όφελος των λίγων, γιατί όσο λειτουργεί προς όφελος των λίγων, μεγαλώνει τις αντιθέσεις, μεγαλώνει τις αποκλίσεις, μεγαλώνει τις φοβίες.

Απέναντι σε αυτή τη φοβική κρίση της Ευρώπης εμείς καταθέτουμε στην πρόταση του ευρωπαϊκού κεκτημένου, ότι το πρόβλημα πρέπει να λυθεί ενιαία σε επίπεδο Ευρώπης, ότι το πρόβλημα δεν θα λυθεί εάν γίνει η Ευρώπη φρούριο και δεν θα λυθεί αν χτιστούν φράχτες σε όλα τα σύνορα. Και άργησε τραγικά η Ευρώπη να αναγνωρίσει το πρόβλημα και να διατυπώσει πολιτικές. Ακόμα πιστεύουμε ότι πληρώνει αυτή την κρίση.

Εμείς, όμως, έχουμε κάνει επιθετική πολιτική στο ζήτημα από την αρχή της διακυβέρνησης του 2015. Και όταν κάνεις επιθετική εξωτερική πολιτική, κερδίζεις. Και το κάναμε ζητώντας πρώτα απ’ όλα και διατυπώνοντας την ανάγκη να σεβόμαστε τα ανθρώπινα δικαιώματα και τις διεθνείς συνθήκες, όπως και τη Συνθήκη της Γενεύης. Ταυτόχρονα το κάναμε, διεκδικώντας την ασφάλεια για τους Έλληνες πολίτες και τα ελληνικά σύνορα, γιατί εμείς από τον Απρίλιο και τον Μάιο του 2015 ζητούσαμε την ενίσχυση των δυνάμεων της FRONTEX, μηχανήματα, πλοία και προσωπικό, που δεν έρχονταν από την αδύναμη να ανταποκριθεί Ευρώπη. Εμείς και σε επίπεδο πρόβλεψης, ήμασταν εντάξει.

Ταυτόχρονα, πρώτοι εμείς διατυπώσαμε και καταθέσαμε την ανάγκη να υπερέχει η αλληλεγγύη, η ισότητα και ο σεβασμός των δικαιωμάτων έναντι του φόβου και του ρατσιστικού μίσους, το οποίο, δυστυχώς, αρκετοί στην Ελλάδα το ακούν ευχάριστα.

Και, βέβαια, εμείς μέχρι και την τελευταία Σύνοδο Ευρωπαϊκής Ένωσης-Τουρκίας καταθέσαμε την πρόταση να υπάρχει λύση ενιαία στο ευρωπαϊκό πλαίσιο, χωρίς μονομερείς ενέργειες. Και αυτή ήταν ενιαία αντιμετώπιση. Την οργανωμένη μετεγκατάσταση και τα αναλογικά βάρη, την πρόταση, δηλαδή, του ΣΥΡΙΖΑ, του Αλέξη Τσίπρα, ενέκρινε η Ευρωπαϊκή Ένωση στη συμφωνία με την Τουρκία.

Αυτό είναι το μεγαλύτερο κέρδος για εμάς, γιατί πράγματι ήμασταν πάρα πολύ πίσω και τώρα υπάρχει διάδρομος πλέον για τους πρόσφυγες, με σεβασμό των δικαιωμάτων τους. Είναι μικρός, περιορισμένος. Δεν είναι το καλύτερο δυνατό. Όμως, πετύχαμε αυτή την πολιτική στην Ευρώπη και την ακολουθείτε, όπως την ακολουθήσατε και στη Σύνοδο των Πολιτικών Αρχηγών.

Όταν όλη η Ευρώπη συνηγορεί στη λύση αυτή, δεν είναι φρόνιμο να συνεχίζουμε μια μικροκομματική τοπική ανάγνωση για να χαϊδέψουμε ένα συντηρητικό ακροατήριο. Σας προειδοποιούμε πως όταν υπάρχουν παρωπίδες συντηρητισμού, η Χρυσή Αυγή θα κάνει πάρτι στους ψηφοφόρους σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΛΙΑΝΑ ΚΑΝΕΛΛΗ:** Στο σπίτι του Ρουπακιά ή απ’ έξω;

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα πάρω και το χρόνο της δευτερολογίας μου.

Ταυτόχρονα, πρέπει να καταλάβουμε και να αποδεχθούμε ότι στη χώρα μας έπρεπε να λύσουμε ένα πρόβλημα. Τα νούμερα είναι συντριπτικά. Τα είπε και η κ. Βάκη νωρίτερα, η συνάδελφος Κοινοβουλευτική Εκπρόσωπος.

Υπήρχαν δεκαοκτώ χιλιάδες πεντακόσιες εκκρεμούσες αιτήσεις ασύλου. Μόνο το 0,1% εξετάστηκε. Δεν λέμε ότι απορρίφθηκε. Απλά εξετάστηκε. Άρα, η Υπηρεσία Ασύλου ήταν ανύπαρκτη. Το 2001-2010 υπήρχαν επτά χιλιάδες οκτακόσιες αιτήσεις με 0,1% εξέταση αιτήσεων, ενώ με την Κυβέρνηση του ΣΥΡΙΖΑ, των ΑΝΕΛ και των Οικολόγων Πρασίνων είχαμε 46% εξέταση αιτήσεων. Ακόμα, δηλαδή, και η Υπηρεσία Ασύλου λειτουργεί καλύτερα με τις δικές μας, περιορισμένες δυνάμεις.

Όμως, υπήρχαν και άλλα προβλήματα. Έχω καταγράψει τέσσερις αποφάσεις του Ευρωπαϊκού Δικαστηρίου κατά της Ελλάδος: Tabesh 2009, Efremidi 2011, R.U 2010, M.S.S. 2009, D.L.S. 2012. Καταθέτω την τελευταία, που προφανώς θα σας ενδιαφέρει. Είναι για παρατυπίες και παραβιάσεις δικαιωμάτων τον Αύγουστο του 2011, γιατί η Νέα Δημοκρατία ζήτησε πρόσφατα.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι, όμως, μόνο αυτά που μας πληγώνουν. Θα καταθέσουμε και άλλα κείμενα, τα οποία μας οδηγούν στο να πάρουμε μέτρα όλοι μαζί, όχι να κάνουμε αντιπολίτευση.

Υπάρχει από το 2014 η έκθεση της Κομισιόν για την υλοποίηση των δεσμεύσεων της χώρας για το άσυλο και την υποδοχή, που είναι αρνητική. Ευρωπαϊκή Ένωση 2014.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει από το 2013 η έκθεση της Ευρωπαϊκής Επιτροπής για τα βασανιστήρια, τις απάνθρωπες και ταπεινωτικές συνθήκες, καταγγελίες για τις συνθήκες στα κρατητήρια και τα προαναχωρησιακά κέντρα.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει η έκθεση του Ιδρύματος Μαραγκοπούλου, η οποία βρήκε επίσης σοβαρές ασθένειες και τραγικές συνθήκες κράτησης. Αμυγδαλέζα Οκτώβριος 2014.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, βέβαια, και η έκθεση του Συνηγόρου του Πολίτη, 2-8-2014: Κράτηση ανηλίκων μαζί με ενήλικες. Ακατάλληλες συνθήκες, υπερβάσεις νόμιμου ορίου κράτησης.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά είναι που θέλουμε να λύσουμε. Εμείς δεν θέλουμε να αποδείξουμε ότι όλα τα αλλάζουμε τώρα. Θέλουμε να πούμε ότι πρέπει να πάρουμε μέτρα, έτσι ώστε να βελτιώσουμε τις συνθήκες, για να έχουμε μια χώρα αντίστοιχη της Ευρώπης, η οποία να είναι συνεπής στις υποχρεώσεις της, αλλά να προστατεύει τους πρόσφυγες, να προστατεύει την ασφάλεια τη δική της, τη δική της δημοκρατία.

(Θόρυβος στην Αίθουσα)

**ΒΑΣΙΛΕΙΟΣ ΚΙΚΙΛΙΑΣ:** Τα λέτε αυτά στην Ειδομένη και στον Πειραιά;

**ΣΩΚΡΑΤΗΣ ΦΑΜΕΛΛΟΣ:** Γιατί τη δική μας δημοκρατία ενισχύουμε, όταν αποκεντρώνουμε τις Υπηρεσίες Ασύλου, όταν δίνουμε τη δυνατότητα και στα σύνορα να λειτουργούν τέτοιες δραστηριότητες, όταν θεσπίζουμε το β’ βαθμό εξέτασης, όταν δημιουργούμε μητρώο των ΜΚΟ για να μην γίνεται κανένα πάρτι και όταν εγκαθιστούμε το ευρωπαϊκό πλαίσιο ασύλου, με διαδικασίες όμως.

Κύριε Κικίλια, επιτρέψτε μου, αλλά έψαξα πολύ να βρω αυτά που εσείς καταθέσατε και στην επιτροπή. Υπάρχουν θέσεις για «ημέτερους»; Όχι. Η Υπηρεσία Ασύλου ρητά σε όλα τα άρθρα ξεκάθαρα προκύπτει ότι στελεχώνεται μόνο -το επαναλαμβάνω- με ΑΣΕΠ και στο άρθρο 2, που είναι η στελέχωση, αλλά στη συνέχεια. Στο άρθρο 11, βέβαια, το ίδιο γίνεται και για την Υπηρεσία Υποδοχής. Άρα, κανένα ρουσφέτι, κανένας δεν μπαίνει από το παράθυρο.

Γίνονται δεκτές όλες οι αιτήσεις ασύλου; Και βέβαια όχι. Δίνεται μόνο η δυνατότητα για όσους έχουν κάνει δεύτερη αίτηση, είναι πάνω από πέντε χρόνια έως δεκαπέντε στην Ελλάδα, δεν έχουν κατηγορηθεί για τίποτα, δεν έχουν κάνει κανένα παράπτωμα, δεν έχουν καμμία ποινή, αυτοί και μόνο αυτοί να περνούν, για ανθρωπιστικούς λόγους, τη διαδικασία.

Βέβαια, δεν αίρεται το αξιόποινο της εισόδου στη χώρα των αλλοδαπών. Αντίθετα, εφαρμόζεται ακριβώς η οδηγία που λέει ότι όσοι υποβάλλουν αίτημα διεθνούς προστασίας μπαίνουν στις συνθήκες αυτές, που έχουν και κράτηση στα νησιά και μπορούν να κάτσουν μέχρι εικοσιπέντε μέρες και εξετάζεται σε αυτές τις συνθήκες. Άρα, ποιο αξιόποινο, όταν με το άρθρο 14 λέει ότι όσοι μπαίνουν χωρίς νόμιμες διατυπώσεις οδηγούνται με ευθύνη των αστυνομικών αρχών στα Κέντρα Υποδοχής για να ελεγχθεί η αίτησή τους;

Άρα, και προφυλάσσουμε την ελληνική πολιτεία, αλλά ταυτόχρονα προστατεύουμε τα δικαιώματα των αιτούντων διεθνούς προστασίας, γιατί αυτό λένε οι συνθήκες, ότι πρέπει να προστατεύσουμε αυτά τα δικαιώματα.

Είναι πάρα πολλά αυτά που έχω να πω, αλλά πρέπει να κλείσω και οφείλω να διατυπώσω ότι υπάρχει ένας ιδιότυπος διχασμός. Από τη μια, μας λέτε ότι «δεν έχετε ασφάλεια», μας κατηγορείτε ότι κάνουμε κλειστά κέντρα. Από την άλλη μεριά, μας λέτε ότι δεν φτάνουν οι αστυνομικοί στη γειτονιά. Λέμε να προσλάβουμε ιδιωτικές εταιρείες, για να έχουμε καλύτερες συνθήκες. Μας κατηγορείτε και γι’ αυτό. Τελικά τι μας ζητάτε; Να έχουμε ασφάλεια ή να μην έχουμε ασφάλεια ή απλώς ψάχνετε μια δικαιολογία για να κάνετε αντιπολίτευση;

Εμείς, λοιπόν, λέμε ότι με αυτές τις συνθήκες, με αυτή τη χώρα, με αυτή τη διοικητική δομή, με αυτό το δυναμικό μπορούμε και εξασφαλίζουμε να υπάρχουν και οι οργανωμένες δομές και τα ανοιχτά κέντρα φιλοξενίας σε όλη την ενδοχώρα και οι οργανωμένες δομές στην περιφέρεια, για να μπορέσουμε έτσι να λειτουργήσουμε προς όφελος και των πολιτών της χώρας και των προσφύγων. Γι’ αυτό το λόγο έχουμε καταφέρει μέσα σε τέσσερις μήνες και έχουμε σαράντα χιλιάδες θέσεις φιλοξενίας σε τριανταπέντε κέντρα, όταν κανένα κέντρο φιλοξενίας δεν υπήρχε από την προηγούμενη κυβέρνηση. Αυτό είναι το πρόβλημα.

Διότι ρωτάει η κ. Μπακογιάννη: «Γιατί υπάρχει η Ειδομένη;». Μα, γιατί δεν υπήρχε καμμία δομή, καμμία Υπηρεσία Πρώτης Υποδοχής, κανένα κέντρο και καμμία αίτηση καν για χρηματοδότηση από την Ευρώπη. Αυτό είναι το ερώτημα που πρέπει να απαντήσουμε. Να είμαστε όλοι μαζί συνεπείς, να οργανώσουμε τις δομές, διότι προσέξτε το εξής.

**ΣΟΦΙΑ ΒΟΥΛΤΕΨΗ:** Θα μας τρελάνετε;

(Θόρυβος στην Αίθουσα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία, κύριοι συνάδελφοι!

**ΣΩΚΡΑΤΗΣ ΦΑΜΕΛΛΟΣ:** Αυτή είναι η πραγματικότητα και εμείς ξέρουμε ότι η οργανωμένη δομή στην Ειδομένη, που ήταν το πέρασμα των παράνομων λαθροδιακινητών των Σκοπίων…

**ΣΟΦΙΑ ΒΟΥΛΤΕΨΗ:** Πρωταπριλιά!

**ΣΩΚΡΑΤΗΣ ΦΑΜΕΛΛΟΣ:** Εμείς δεν θα κάναμε ποτέ. Τα υπόλοιπα, όμως, τριανταπέντε κέντρα τα έκανε αυτή η Κυβέρνηση. Και τα hotspots των νησιών τα έκανε αυτή η Κυβέρνηση.

Ευχαριστούμε όλες τις δυνάμεις που βοήθησαν, και του Στρατού και της Αστυνομίας και τις ΜΚΟ και την Εκκλησία και τους αλληλέγγυους.

Όμως, γιατί είναι σημαντικό ότι όλα αυτά -και κλείνω, κύριε Πρόεδρε, με συγχωρείτε- γίνονται τώρα; Πρώτα απ’ όλα, γιατί αυτή η Κυβέρνηση και αυτό το Κοινοβούλιο μπορεί να απαντήσει σιγά-σιγά και σε δυσκολότερα ερωτήματα, όπως πώς θα γίνει η ένταξη των παιδιών των προσφύγων στην ελληνική πολιτεία, πώς θα ανταποκριθούμε στις ανάγκες γνώσης τον Σεπτέμβριο. Μπορεί να είναι προσωρινή για έξι ή για οκτώ μήνες η παραμονή, αλλά έχουν δικαίωμα στη γνώση αυτά τα παιδιά.

Πρέπει να σας ομολογήσω ότι αποδεικνύεται εκ του αποτελέσματος ότι μπορεί καθυστερημένα να είμαστε συνεπείς, όμως με μια άλλη κυβέρνηση, με ένα άλλο μίγμα με τη δική σας ταυτότητα στο DNA και με τη διαφορετική συνιστώσα του Άδωνι ή του Χατζηδάκη, τότε εμείς θα φοβόμασταν πάρα πολύ για το τι θα έβρισκαν οι πρόσφυγες στην Ελλάδα, αν θα έβρισκαν Λιμενικό να τους κυνηγάει, αν θα έβρισκαν «Φαρμακονήσια», αν θα έβρισκαν «Αμυγδαλέζες».

Η ήρεμη και δημοκρατική διαχείριση που τροφοδοτήθηκε από την Κυβέρνηση και τροφοδοτείται και από την αλληλεγγύη είναι η εγγύηση ότι απαλλασσόμαστε από εξαλλοσύνες στην Ελλάδα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, παρακαλώ, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Είναι η εγγύηση ότι πάμε σε μια πιο δημοκρατική ανάγνωση του προβλήματος αυτού. Γι’ αυτό το λόγο, αυτό επιβεβαιώνεται από την Ευρώπη και κλείνει κάθε κουβέντα σχετικά με το ποιο είναι το μέλλον, ποια είναι η δυναμική, ποια είναι η σταθερότητα. Αυτή η Κυβέρνηση μπορεί να εξασφαλίσει και τα δημοκρατικά δικαιώματα και τη λειτουργία των πολιτών και την ασφάλεια των πολιτών. Γι’ αυτό ακριβώς στηρίζεται σταθερά από την κοινωνία και μπορεί να λύσει και δύσκολα προβλήματα, ακόμα και κυνηγώντας τα από πίσω, όπως είναι το προσφυγικό.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φάμελλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και πέντε εκπαιδευτικοί συνοδοί από το 87ο Δημοτικό Σχολείο Θεσσαλονίκης.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Δίνουμε τον λόγο στον Πρόεδρο της Κοινοβουλευτικής Ομάδας του Ποταμιού, τον κ. Θεοδωράκη.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Είναι μεγάλος ο πειρασμός να απαντήσω σε όλα αυτά που ακούγονται από την πλευρά της Κυβέρνησης, αλλά επειδή είναι Παρασκευή απόγευμα, επειδή τα έχουμε ξαναπεί και επειδή πιστεύουμε ότι το θέμα πια το έχει κατανοήσει η ελληνική κοινωνία, θα προσπαθήσω να είμαι πολύ πιο συνοπτικός. Εδώ και πολύ καιρό, επίσης, έχουμε πει ότι το προσφυγικό δεν προσφέρεται για μικροκομματική εκμετάλλευση και θα έπρεπε να το αντιμετωπίζουμε σαν ένα εθνικό θέμα, σαν ένα ευρωπαϊκό αξιακό ζήτημα και βέβαια, σαν μια μεγάλη υπόθεση ανθρωπιάς, γιατί αφορά εκατομμύρια ξεριζωμένους.

Πρόκειται, λοιπόν, για ένα πρόβλημα ευρωπαϊκό και διεθνές. Κάποιες λύσεις θα τις δώσουμε εμείς –κυρίως αυτές που αφορούν τις υποδομές, τα κέντρα, τις συνθήκες που ζουν οι πρόσφυγες και οι μετανάστες στη χώρα μας και βέβαια, τις συνθήκες που υπάρχουν στις γειτονιές και τα χωριά της Ελλάδας- και κάποιες λύσεις πρέπει να τις δώσει η Ευρώπη, η οποία πρέπει να λύσει κυρίως το πρόβλημα της προοπτικής. Εδώ, η Ευρώπη δεν έχει απαντήσει ακόμα και θα πρέπει να αναλάβει τις ευθύνες της, όπως ανέλαβαν τις ευθύνες τους οι Έλληνες, οι απλοί πολίτες στα νησιά και στα σύνορα, οι οποίοι προσπάθησαν να καλύψουν, όπως μπορούσαν, την ανικανότητα του κρατικού μηχανισμού να ανταποκριθεί στα στοιχειώδη.

Όμως, κύριοι συνάδελφοι, νομίζω ότι η κυβερνητική πλειοψηφία παίζει για άλλη μια φορά με τη φωτιά. Διάβασα τις ενστάσεις της συνιστώσας του ΣΥΡΙΖΑ «των 53» και ομολογώ ότι δεν καταλαβαίνω αν έχουν αντιληφθεί την κρισιμότητα των καταστάσεων, δηλαδή αν έχουν αντιληφθεί ότι τα σύνορά μας στα βόρεια έχουν κλείσει και ότι πρέπει να δώσουμε πραγματικά μια προτεραιότητα στην πολιτική για τους πρόσφυγες και να μην τσουβαλιάζουμε μαζί με τους πρόσφυγες και τους μετανάστες, γιατί μετά οι χαμένοι της υπόθεσης θα είναι οι πρόσφυγες.

Προφανώς, κυκλοφορούν στο Σύνταγμα και την Κουμουνδούρου και αγνοούν τι γίνεται στη Χίο, στην Κω, στη Λέσβο, στον Πειραιά και στην Ειδομένη και, απ’ ότι άκουσα, θέλουν πολύ πιο αργές διαδικασίες επαναπροώθησης, χωρίς να γίνεται κατανοητό, κύριοι συνάδελφοι, γιατί αν οι δεκατέσσερις μέρες γίνουν εκατόν δεκατέσσερις, η Τουρκία αυτομάτως θα γίνει ασφαλής χώρα. Ο χρόνος, δηλαδή, θα κάνει την Τουρκία ασφαλή χώρα;

Νομίζω –και είναι φανερό- ότι κάποιοι τα έχασαν όλα στις μεγάλες μάχες που ήθελαν να δώσουν για την οικονομία και την κοινωνία και εξαντλούν την αριστεροσύνη τους στις πλάτες των προσφύγων.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Όμως, τα πράγματα αρχίζουν να ξεφεύγουν και κινδυνεύει να χαθεί η συνεργασία των τοπικών κοινωνιών, γιατί οι τοπικές κοινωνίες αρχίζουν να νοιώθουν ότι τους πετάξαμε μια καυτή πατάτα και τους αφήνουμε από εδώ και πέρα να βγάλουν αυτοί το φίδι από την τρύπα. Αντί οι θλιβερές εικόνες που ζούμε στην Ειδομένη, στη Χίο, στον Πειραιά να ταρακουνήσουν την Κυβέρνηση να αποφασίσει να κάνει κάποια συγκεκριμένα πράγματα, εκείνη επαναλαμβάνει τα ίδια και τα ίδια λάθη.

Μίλησα πριν από λίγο με τους ανθρώπους στη Χίο. Θα μάθατε ότι οι πρόσφυγες έφυγαν από το hotspot, το εγκατέλειψαν και έχουν απλωθεί στα χωριά και τις πόλεις. Από πίσω τους είναι η Αστυνομία και ψάχνει να δει ποιοι είναι ποιοι και ποιοι θα επιστρέψουν.

Το άλλο φαινόμενο είναι η βία στους καταυλισμούς, στο λιμάνι, στην Ειδομένη. Αν αφήσουμε τη βία να επικρατήσει στους καταυλισμούς, τα πράγματα θα είναι πολύ δύσκολα και για τους πρόσφυγες και για τους μετανάστες και για τις τοπικές κοινωνίες. Πρέπει να υπάρξει ένα σχέδιο, για να σταματήσει αυτή η κατάσταση σήμερα, τώρα, άμεσα και όχι αύριο, ίσως σε μια αταξική κοινωνία. Μιλάμε για σήμερα, που υπάρχουν οι συγκρούσεις.

Θέλω να μιλήσω λίγο για δυο τρία οικονομικά ζητήματα που μας έχουν κινήσει το ενδιαφέρον, γιατί ακούγονται πολλά για οικονομικά παιγνίδια στις πλάτες των προσφύγων, όπως για πρόσφυγες που στέλνονται κατά προτεραιότητα στα ξενοδοχεία κάποιων «κολλητών» του συστήματος. Ακούγονται ονόματα πολιτευτών των ΑΝΕΛ στην Αργολίδα και αλλού. Υπάρχει και η καταγγελία Βουλευτών του ΣΥΡΙΖΑ, που τόλμησαν να ρωτήσουν τον κ. Καμμένο, γιατί επιλέχθηκε, η σίτιση των προσφύγων στα νησιά να είναι από εταιρείες της Αθήνας και όχι από εταιρείες τοπικές, που υπάρχουν στα νησιά. Είναι και ένα δικό μας ερώτημα αυτό.

Υπάρχουν και μερικά μεγαλύτερα ερωτήματα, που θα πρέπει να μας απασχολήσουν, γιατί προσέξτε τι έγινε, κύριοι συνάδελφοι: Αφού για μήνες ολόκληρους η Κυβέρνηση δεν προχωρούσε τις διαδικασίες για τη δημιουργία των hotspots, τελικά, υπό την πραγματική απειλή της αποπομπής από την συμφωνία Σένγκεν, έκανε διαγωνισμούς μιας ημέρας, διαγωνισμούς στο πόδι, κάθε άλλο παρά αδιάβλητους.

Και τι μαθαίνουμε τώρα, προσέξτε. Να σας δώσω και μερικές εικόνες και να σας πω μια μικρή ιστορία. Για το hotspot Χίου δεν ξέρω αν έχετε μια εικόνα. Εμείς μάθαμε ότι εκεί μια εταιρεία από την Αργυρούπολη πήρε 854.000 ευρώ, σχεδόν 1 εκατομμύριο, για να φτιάξει το hotspot. Ωραία, λογικό. Προσέξτε, όμως: Τα τριάντα στρέμματα τα έδωσε ο δήμος. Μάλιστα! Τα κοντέινερς για την εγκατάσταση όλων των προσφύγων, όλα τα κοντέινερς, είναι δωρεά των Ελληνικών Πετρελαίων και έχει γνωστοποιηθεί. Τις υπόλοιπες εργασίες τις ανέλαβαν οι φαντάροι. Προσέξτε, τα δημοσιεύματα από την Εφημερίδα «ΠΟΛΙΤΗΣ» δείχνουν ότι οι φαντάροι σκουπίζουν, οι φαντάροι μεταφέρουν τα κρεβάτια -και τι κρεβάτια, κρεβάτια από στρατώνες, όποιος έχει πάει φαντάρος μπορεί να αναγνωρίσει τα διπλά κρεβάτια του Στρατού- τα τακτοποιούν, καθαρίζουν τους χώρους, τους ισοπεδώνουν και δημιουργούν το hotspot.

Υπάρχει ένα ερώτημα, λοιπόν, στην τοπική κοινωνία της Χίου: Τα 850 χιλιάρικα γιατί δόθηκαν σε μια εταιρεία στην Αργυρούπολη; Ο εργολάβος ήρθε από την Αθήνα. Οι εργάτες ήρθαν από την Αθήνα. Πιαστήκανε οι περισσότεροι, και ο εργολάβος, από τις τοπικές αρχές ότι δεν είχαν σύμβαση εργασίας, ότι οι δουλειές ήταν χωρίς τιμολόγια.

Υπάρχει, λοιπόν, ένα ερώτημα προς την Κυβέρνηση και χρειαζόμαστε μία απάντηση, πριν πάμε στα άλλα hotspots, γιατί αντίστοιχα πράγματα καταγγέλλονται και για άλλα hotspots. Σας περισσεύουν τα λεφτά και πετάμε 1 εκατομμύριο για κάτι που φτιάχνει ο Ελληνικός Στρατός και γίνεται και με δωρεά κάποιων εταιρειών;

Κύριοι συνάδελφοι, το έχω πει σχεδόν ένα χρόνο τώρα και δεν θα σταματήσω να το λέω: Χρειάζεται μια εθνική πολιτική για το προσφυγικό, γι’ αυτό είχα πάει και στον Πρόεδρο της Δημοκρατίας. Χρειάζεται, όμως, ένα σχέδιο με συναίνεση, με ανθρώπους ευρύτερης αποδοχής και κυρίως με δοκιμασμένες ικανότητες. Θα επιμείνουμε. Η πρότασή μας είναι μία, εδώ και πάρα πολύ καιρό. Θα πρέπει να υπάρχει ένα ενιαίο συντονιστικό κέντρο και ένας υπερυπουργός.

Αυτό που προσπαθεί να κάνει σήμερα ο κ. Τσίπρας, ένα συντονιστικό κέντρο, και να πει ότι θα το διευθύνει ο ίδιος, δημιουργεί ανοργανωσιά πάνω στο χάος. Χρειάζεται από την Κυβέρνηση, να αποφασίσει να αντιμετωπίσει, όχι την εικονική πραγματικότητα, που έχει στο μυαλό της για το πρόβλημα, αλλά την πραγματικότητα που ζούμε. Καλά είναι τα όσα λέμε στα κανάλια, αλλά τα προβλήματα στα νησιά, στα σύνορα, στις γειτονιές της Αθήνας θέλουν συγκεκριμένες πράξεις, όχι θεωρίες, όχι ιδεολογήματα.

Και νομίζω ότι αν συνεχίσουμε έτσι, να τσαλαβουτάμε στις λάσπες της ανοργανωσιάς της Κυβέρνησης, θα δώσουμε τη δυνατότητα στις σκοτεινές δυνάμεις να ξυπνήσουν, σε μια περίοδο μάλιστα που ο κόσμος περνάει δύσκολα, υπάρχει οικονομική κρίση και είναι πάρα πολύ εύκολο να πέσει στα νύχια των σκοτεινών δυνάμεων.

Για τελευταία φορά σήμερα εδώ, από τη Βουλή, σε ένα νομοσχέδιο που θα έπρεπε να έχει έρθει τουλάχιστον οκτώ μήνες νωρίτερα -αλλά που παρ’ όλα αυτά εμείς θα πούμε «ΝΑΙ» επί της αρχής και θα καταψηφίσουμε τα άρθρα, που δεν δίνουν λύσεις, ψηφίζοντας μόνο τα άρθρα που πιστεύουμε ότι βελτιώνουν κάπως την κατάσταση με τη βοήθεια της Ευρωπαϊκής Ένωσης- καλούμε την Κυβέρνηση να αφήσει τα επικοινωνιακά κόλπα, να κινητοποιηθεί, να κυβερνήσει, να αποφασίσει.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Πρόεδρο της Κοινοβουλευτικής Ομάδας του Ποταμιού.

Τελευταίος ομιλητής πριν την ψηφοφορία είναι ο Ανεξάρτητος Βουλευτής κ. Ευστάθιος Παναγούλης.

Ορίστε, κύριε Παναγούλη, έχετε τον λόγο.

**ΕΥΣΤΑΘΙΟΣ (ΣΤΑΘΗΣ) ΠΑΝΑΓΟΥΛΗΣ:** Κύριε Πρόεδρε, είμαστε στο 2016. Βρισκόμαστε στην κορύφωση της τεχνολογίας. Ωστόσο, δεν επικοινωνούμε με τον συνάνθρωπό μας. Γεννιέται δίπλα μας και σαπίζει στα λασπόνερα και τη βροχή. Είναι συγκλονιστικές οι εικόνες που βλέπουμε καθημερινά στις τηλεοράσεις.

Γυρίσαμε, κυρίες και κύριοι συνάδελφοι, στην εποχή του Μεσαίωνα. Τι να την κάνουμε την πρόοδο, όταν αυτή τη στιγμή βλέπουμε αυτό το δράμα που εξελίσσεται στη χώρα μας, αλλά και σε άλλες ευρωπαϊκές χώρες;

Θέλω να πω ότι για άλλη μια φορά η Κυβέρνηση καθιέρωσε το «επείγον» και «κατεπείγον». Και πρέπει να πω τούτο: Από τις τελευταίες εκλογές του Σεπτεμβρίου έως σήμερα έχουν έρθει τόσα πολλά νομοσχέδια επείγοντα και κατεπείγοντα, όσα δεν είχαν έρθει σε προηγούμενες κυβερνήσεις.

Χθες το πρωί κληθήκαμε να παρουσιαστούμε το απόγευμα στην κοινοβουλευτική επιτροπή για να εξετάσουμε αυτό το νομοσχέδιο και σήμερα στις 10.00΄, δέκα ώρες αργότερα, ήρθαμε εδώ στην Ολομέλεια για να ψηφίσουμε.

Γνωρίζετε, κυρίες και κύριοι συνάδελφοι, ότι το μήνα Μάρτιο η Ολομέλεια της Βουλής έκανε τέσσερις ή πέντε συνεδριάσεις; Δεν υπήρχε χρόνος στις αρχές Μαρτίου, στο τέλος του Φλεβάρη να έρθει αυτό το νομοσχέδιο και να έχουμε τη δυνατότητα να πούμε τις απόψεις μας με συγκεκριμένα στοιχεία;

Δηλώνω από την αρχή, κυρίες και κύριοι συνάδελφοι, ότι θα καταψηφίσω το νομοσχέδιο, εκτός από το άρθρο 67 και ορισμένα άρθρα, στα οποία θα δηλώσω «ΠΑΡΩΝ».

Κύριε Υπουργέ, δεν γνωριζόμαστε. Θα μου επιτρέψετε να αμφισβητήσω τα νούμερα των εισροών στη χώρα μας. Σήμερα τα δελτία που βγάλατε μιλούν για πενήντα δύο χιλιάδες και κάτι. Σήμερα ως τις 7.30΄ έφτασαν στη Λέσβο εκατόν είκοσι οκτώ και διακόσιοι έντεκα στη Χίο ως την ίδια ώρα.

Γνωρίζετε άραγε, κύριε Υπουργέ ή σας έχουν ενημερώσει οι υπηρεσιακοί σας παράγοντες ότι επτακόσια μέτρα από την ελληνική Βουλή, επτακόσια μέτρα από το Σύνταγμα, λειτουργεί εδώ και έξι μέρες ένα κέντρο που έχει συγκεντρώσει τριακόσιους πενήντα πρόσφυγες και μετανάστες και ότι εκεί τους πήγε μια ΜΚΟ;

Ξέρετε πού, κύριε Υπουργέ; Απέναντι από το Γαλλικό Ινστιτούτο στην οδό Πρασσά, κοντά στη Σίνα, εκεί που βρισκόταν ένα σχολείο που δεν λειτουργεί. Εκεί, λοιπόν, φιλοξενούνται αυτή τη στιγμή τριακόσιοι πενήντα πρόσφυγες και μετανάστες, εκ των οποίων οι εκατόν πενήντα είναι παιδιά.

Γι’ αυτό αμφισβητώ τις ροές και τα νούμερα που δίνετε. Δεν λέω ότι το κάνετε σκόπιμα, ιδιαίτερα εσείς, λέω όμως ότι δεν υπάρχει μια υπευθυνότητα σε αυτό το θέμα. Γιατί δημιουργήθηκε η Ειδομένη; Γιατί δημιουργήθηκε το λιμάνι του Πειραιά; Γιατί υπάρχει μια προχειρότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε ότι αυτή τη στιγμή, κύριε Υπουργέ, στη Χίο έχουν συγκεντρωθεί άνθρωποι στο λιμάνι και θέλουν να έρθουν στον Πειραιά; Αυτή τη στιγμή που μιλάμε. Αυτή είναι η πραγματικότητα.

Το προσφυγικό θέμα, κυρίες και κύριοι συνάδελφοι, το δημιούργησαν οι Ηνωμένες Πολιτείες και το ΝΑΤΟ και αυτούς τους κάλεσε η Ελληνική Κυβέρνηση να έρθουν εδώ στο Αιγαίο. Εάν το είχε κάνει μια άλλη κυβέρνηση, μια συντηρητική κυβέρνηση, θα είχε ξεσηκωθεί το σύμπαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μου δώσετε δυο, τρία λεπτά χρόνο ομιλίας.

Ποιοι δημιούργησαν τους πολέμους στη Συρία, στο Αφγανιστάν, στη Λιβύη, στο Ιράκ, που μας είχαν πει ότι υπάρχουν πυρηνικά όπλα, διέλυσαν ολόκληρη τη χώρα και πυρηνικά όπλα δεν βρέθηκαν;

Κύριε Πρόεδρε, θα ήθελα να πω και κάτι για τις ΜΚΟ. Οι περισσότερες απ’ αυτές –δεν θέλουμε να τα ισοπεδώσουμε όλα- είναι αμφιβόλου ποιότητας και σκοπιμότητας.

Εδώ, κύριε Υπουργέ, όπως σας είπα, επτακόσια μέτρα από το κτήριο της Βουλής έχει γίνει κέντρο -που δεν το έχετε μέσα σ’ αυτήν την κατάσταση εδώ, εδώ έχετε σαράντα εννέα κέντρα, εκ των οποίων τα σαράντα δυο είναι ενεργά, τα γνωρίζετε αυτά για να μην τα αναφέρω- και το συγκεκριμένο κέντρο που βρίσκεται εδώ στο Σύνταγμα αυτή τη στιγμή το εγκατέστησε μια ΜΚΟ. Είσαστε υποχρεωμένος, κύριε Υπουργέ, εσείς και το επιτελείο σας, η Κυβέρνηση να δώσει επιτέλους στοιχεία για το ποιες είναι αυτές οι ΜΚΟ που ασχολούνται με αυτό το θέμα.

Όσοι ασχοληθήκατε, κύριε Υπουργέ, με το μεταναστευτικό -δεν θέλω να σας θίξω προσωπικά, δεν θέλω να πω ότι δείξατε ανικανότητα- δεν κάνατε όπως έπρεπε τη δουλειά. Γιατί να αφήσετε στην Ειδομένη να πάνε δεκαπέντε χιλιάδες; Όταν πήγαν οι πρώτοι χίλιοι θα έπρεπε τους υπόλοιπους να τους παραλαμβάνετε και να τους πηγαίνετε σε άλλα κέντρα. Γιατί το λιμάνι του Πειραιά έχει μια εικόνα ντροπιαστική για τη χώρα, για τον πολιτισμό μας και ιδιαίτερα για τη δημοκρατία;

Για τους λόγους που ανέφερα, κύριε Πρόεδρε, δεν θέλω να αναφερθώ στον τρόπο που γίνεται η σίτιση, που εξευτελίζει την ανθρώπινη αξιοπρέπεια. Προχθές έδειχναν οι τηλεοράσεις ένα φορτηγό, το οποίο πέταγε χέρια σε απεγνωσμένων, που είχαν υψωθεί, διάφορα τρόφιμα. Τουλάχιστον, ας φροντίσετε να υπάρχει μια ανθρωπιά και μια αλληλεγγύη σε αυτούς τους κατατρεγμένους ανθρώπους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Ανεξάρτητο Βουλευτή κ. Ευστάθιο Παναγούλη.

Το λόγο έχει ζητήσει για ένα λεπτό η ειδική αγορήτρια του Κομμουνιστικού Κόμματος Ελλάδας, η κ. Διαμάντω Μανωλάκου, για να κάνει μια διευκρίνιση.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Πρόεδρε, είναι γεγονός ότι δεν προλαβαίνουμε για δευτερολογία εξαιτίας του χρόνου.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ λίγη ησυχία, εάν έχετε την καλοσύνη.

**ΔΙΑΜΑΝΤΩ ΜΑΝΩΛΑΚΟΥ:** Και επειδή θα έχουμε ονομαστική ψηφοφορία, ήθελα να πω το εξής: Το άρθρο 22 που είναι χορήγηση άδειας διαμονής για ανθρωπιστικούς λόγους και αφορούσε όσους έχουν κάνει αίτηση ασύλου από το 2011 και μετά και εκκρεμεί σε δεύτερο βαθμό. Τους δίνατε, λοιπόν, την άδεια διαμονής για ανθρωπιστικούς λόγους, με εξαίρεση όσους είχαν καταδικαστεί για διάφορα αδικήματα, μέχρι τουλάχιστον για τρία χρόνια.

Εμείς σκοπεύαμε να ψηφίσουμε υπέρ αυτού του άρθρου, να ψηφίσουμε «ΝΑΙ». Όμως, το αλλάξατε. Τα τρία χρόνια τα κάνατε ένα έτος, δηλαδή για απλά αδικήματα, αφαιρώντας αυτή τη δυνατότητα για μια σειρά ανθρώπους. Δεν συμφωνούμε. Εάν το αλλάξετε, εάν το φέρετε στην αρχική του μορφή, θα το ψηφίσουμε. Εάν όχι, τότε θα εκφραστούμε με το «ΠΑΡΩΝ».

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Μανωλάκου.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εσωτερικών και Διοικητικής Ανασυγκρότησης: **«**Οργάνωση και λειτουργία Υπηρεσίας Ασύλου, Αρχής Προσφυγών, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση)» (L 180/29.6.2013), διατάξεις για την εργασία δικαιούχων διεθνούς προστασίας και άλλες διατάξεις» και η ψήφισή τους θα γίνει χωριστά.

Για την ψήφιση του νομοσχεδίου επί της αρχής και κάποιων άρθρων έχουν υποβληθεί τρεις αιτήσεις διεξαγωγής ονομαστικής ψηφοφορίας, μία αίτηση από Βουλευτές της Νέας Δημοκρατίας, μία αίτηση από Βουλευτές του Λαϊκού Συνδέσμου – Χρυσή Αυγή και μία αίτηση από Βουλευτές του Κομμουνιστικού Κόμματος Ελλάδας.

Εκ μέρους της Νέας Δημοκρατίας έχει υποβληθεί αίτηση διεξαγωγής ονομαστικής ψηφοφορίας επί των άρθρων 5, 7, 8, 11, 22, 46 και 72 -πρώην άρθρα 75, 76 και 77- του σχεδίου νόμου.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, όχι το 8, το 7.

**ΠΡΟΕΔΡΕΥΩΝ (Αναστάσιος Κουράκης):** Σας το διαβάζω όπως έχει κατατεθεί. Δεν λέμε κάτι άλλο.

(Θόρυβος στην Αίθουσα)

Λίγη ησυχία παρακαλώ, για να μην κάνουμε κάποιο λάθος.

**ΘΕΟΔΩΡΑ ΜΠΑΚΟΓΙΑΝΝΗ:** Εντάξει, συγγνώμη, κύριε Πρόεδρε

**ΠΡΟΕΔΡΕΥΩΝ (Αναστάσιος Κουράκης):** Αυτό αφορά την υποβολή αίτησης της Νέας Δημοκρατίας. Μετά θα διαβάσω για τα υπόλοιπα κόμματα. Τώρα είμαστε στη Νέα Δημοκρατία.

Η Νέα Δημοκρατία, λοιπόν, κατέθεσε αίτηση διεξαγωγής ονομαστικής ψηφοφορίας για τα άρθρα 5, 7, 8, 11, 22, 46 και 72 -πρώην άρθρα 75, 76 και 77- του σχεδίου νόμου, της οποίας το κείμενο έχει ως εξής:

**(ΑΛΛΑΓΗ ΣΕΛΙΔΑΣ)**

**(ΝΑ ΜΠΕΙ Η ΣΕΛΙΔΑ 436α, 436 β)**

**(ΑΛΛΑΓΗ ΣΕΛΙΔΑΣ)**

**ΠΡΟΕΔΡΕΥΩΝ (Αναστάσιος Κουράκης):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Δένδιας Νικόλαος. Παρών.

Ο κ. Αντωνιάδης Ιωάννης. Παρών.

Ο κ. Μπουκώρος Χρήστος. Παρών.

Ο κ. Τσιάρας Κωνσταντίνος. Παρών.

Η κ. Βούλτεψη Σοφία. Παρούσα.

Ο κ. Κέλλας Χρήστος. Παρών.

Ο κ. Σταμάτης Δημήτριος. Παρών.

Η κ. Μαρτίνου Γεωργία. Παρούσα.

Ο κ. Γιόγιακας Βασίλειος. Παρών.

Ο κ. Βεσυρόπουλος Απόστολος. Παρών.

Ο κ. Κυριαζίδης Δημήτριος. Παρών.

Ο κ. Γεωργαντάς Γεώργιος. Παρών.

Ο κ. Μηταράκης Παναγιώτης. Παρών.

Ο κ. Κικίλιας Βασίλειος. Παρών.

Ο κ. Γιαννάκης Στέργιος. Παρών.

Ο κ. Βλάσης Κωνσταντίνος. Παρών.

Ο κ. Καββαδάς Αθανάσιος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας.

Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 10, 19, 22, 43, 45, 46, 67 και 73 -πρώην άρθρο 78- του σχεδίου νόμου, εκ μέρους του Λαϊκού Συνδέσμου – Χρυσή Αυγή, της οποίας το κείμενο έχει ως εξής:

**(ΑΛΛΑΓΗ ΣΕΛΙΔΑΣ)**

**(ΝΑ ΜΠΕΙ Η ΣΕΛΙΔΑ 438 α, 438 β)**

**(ΑΛΛΑΓΗ ΣΕΛΙΔΑΣ)**

**ΠΡΟΕΔΡΕΥΩΝ (Αναστάσιος Κουράκης):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Μιχαλολιάκος Νικόλαος. Παρών.

Ο κ. Αϊβατίδης Ιωάννης. Παρών.

Η κ. Βλάχου Σωτηρία. Παρούσα.

Ο κ. Γερμενής Γεώργιος. Παρών.

Ο κ. Γρέγος Αντώνιος. Παρών.

Η κ. Ζαρούλια Ελένη. Παρούσα.

Ο κ. Ηλιόπουλος Παναγιώτης. Παρών.

Ο κ. Καρακώστας Ευάγγελος. Παρών.

Ο κ. Κασιδιάρης Ηλίας. Παρών.

Ο κ. Κούζηλος Νικόλαος. Παρών.

Ο κ. Κουκούτσης Δημήτριος. Παρών.

Ο κ. Λαγός Ιωάννης. Παρών.

Ο κ. Μίχος Νικόλαος. Παρών.

Ο κ. Μπαρμπαρούσης Κωνσταντίνος. Παρών.

Ο κ. Παναγιώταρος Ηλίας. Παρών.

Ο κ. Παππάς Χρήστος. Παρών.

Ο κ. Σαχινίδης Ιωάννης. Παρών.

Ο κ. Χατζησάββας Χρήστος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Λαϊκού Συνδέσμου – Χρυσή Αυγή.

Τέλος, έχει υποβληθεί αίτηση διεξαγωγής ονομαστικής ψηφοφορίας επί των άρθρων 39, 41, 46, 54, 55, 56, 57 και 60 από τους Βουλευτές του Κομμουνιστικού Κόμματος Ελλάδας, της οποίας το κείμενο έχει ως εξής:

**(ΑΛΛΑΓΗ ΣΕΛΙΔΑΣ)**

**(ΝΑ ΜΠΕΙ Η ΣΕΛΙΔΑ 440 α, 440 β)**

**(ΑΛΛΑΓΗ ΣΕΛΙΔΑΣ)**

**ΠΡΟΕΔΡΕΥΩΝ (Αναστάσιος Κουράκης):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Κουτσούμπας Δημήτριος. Παρών.

Η κ. Παπαρήγα Αλεξάνδρα. Παρούσα.

Ο κ. Βαρδαλής Αθανάσιος. Παρών.

Ο κ. Γκιόκας Ιωάννης. Παρών.

Ο κ. Δελής Ιωάννης. Παρών.

Η κ. Κανέλλη Λιάνα. Παρούσα.

Ο κ. Καραθανασόπουλος Νικόλαος. Παρών.

Ο κ. Κατσώτης Χρήστος. Παρών.

Ο κ. Λαμπρούλης Γεώργιος. Παρών.

Η κ. Μανωλάκου Διαμάντω. Παρούσα.

Ο κ. Μωραΐτης Νικόλαος. Παρών.

Ο κ. Παφίλης Αθανάσιος. Παρών.

Ο κ. Στεργίου Κωνσταντίνος. Παρών.

Ο κ. Συντυχάκης Εμμανουήλ. Παρών.

Ο κ. Τάσσος Σταύρος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζεται η συνεδρίαση.

Δέχεστε να συμπτύξουμε τις προβλεπόμενες από τον Κανονισμό ονομαστικές ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συνεφώνησε.

Θα διεξαχθεί, επομένως, ονομαστική ψηφοφορία επί της αρχής και επί των άρθρων 5, 7, 8, 10, 11, 19, 22, 39, 41, 43, 45, 46, 54, 55, 56, 57, 60, 67, 72 και 73 του σχεδίου νόμου.

Οι αποδεχόμενοι την αρχή και τα άρθρα του νομοσχεδίου λέγουν «ΝΑΙ».

Οι μη αποδεχόμενοι την αρχή και τα άρθρα του νομοσχεδίου λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70 Α του Κανονισμού της Βουλής, με τις οποίες γνωστοποιούν την ψήφο τους επί της αρχής του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Κυρίες και κύριοι συνάδελφοι, θα ήθελα να κάνω μια ανακοίνωση πριν προχωρήσουμε στην ονομαστική ψηφοφορία. Ο Αναπληρωτής Υπουργός Άμυνας κ. Βίτσας κατέθεσε ένα ντοσιέ, το οποίο είναι στη διάθεση όλων των Βουλευτών και έχει τον τίτλο «Διαγωνισμοί για κάλυψη αναγκών, σίτισης κέντρων φιλοξενίας, 1-4-2016». Είναι αυτός ακριβώς ο φάκελος.

(Στο σημείο αυτό κατατίθεται για τα Πρακτικά ο προαναφερθείς φάκελος, ο οποίος βρίσκεται στο αρχείο του Τμήματος Στενογραφίας και Πρακτικών της Βουλής)

**ΘΕΟΔΩΡΑ ΜΠΑΚΟΓΙΑΝΝΗ:** Θέλουμε κι εμείς ένα αντίγραφο, παρακαλώ.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Τι θέλετε, κύριε Καρρά;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θέλουμε έναν κατάλογο, για να ξέρουμε τι ψηφίζουμε.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, ένα λεπτό, για τη διευκόλυνση της ψηφοφορίας, για να μη γίνει κάποιο μπέρδεμα.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Κύριοι συνάδελφοι, σας παρακαλώ. Ο κ. Δένδιας θέλει να διατυπώσει μια άποψη για τη διευκόλυνση της ψηφοφορίας. Σας ακούμε.

**ΝΙΚΟΛΑΟΣ ΔΕΝΔΙΑΣ:** Κύριοι συνάδελφοι, με συγχωρείτε μισό λεπτό. Για να μην υπάρχουν θέματα συγχύσεων, τα οποία οφείλονται στον συνεχή αναριθμητισμό των άρθρων από την κυβερνητική πλευρά, αφού τα άρθρα αναριθμήθηκαν τρεις φορές, δηλώνω ότι η Νέα Δημοκρατία έχει υποβάλει αίτημα ονομαστικής ψηφοφορίας για τα άρθρα 5, 7, 8, 11, 22, 46 και 72. Επ’ αυτών η Νέα Δημοκρατία προφανώς, ψηφίζει «ΟΧΙ». Η Νέα Δημοκρατία θα ψηφίσει «ΝΑΙ» μόνο επί των άρθρων 18, 23, 24, 33 έως 45 και 47 έως 66.

**ΠΡΟΕΔΡΕΥΩΝ (Αναστάσιος Κουράκης):** Κύριε Δένδια, συγγνώμη. Αυτά που είπατε, έχετε την καλοσύνη να τα επαναλάβετε, για να σημειωθούν;

**ΝΙΚΟΛΑΟΣ ΔΕΝΔΙΑΣ:** Βεβαίως.

Η Νέα Δημοκρατία με αίτημα ονομαστικής ψηφίζει «ΟΧΙ» στα άρθρα 5, 7, 8, 11, 22, 46 και 72. Ψηφίζουμε «ΝΑΙ» μόνο στα άρθρα 18, 23, 24, 33 έως 45, 47 έως 66, 73 και 75. Είναι σαφές; Σε όλα τα άλλα «ΟΧΙ». Επί της αρχής προφανώς ψηφίζουμε «ΟΧΙ».

**ΛΙΑΝΑ ΚΑΝΕΛΛΗ:** Τι είναι αυτά τα πράγματα; Τι γίνεται εδώ;

**ΒΑΣΙΛΕΙΟΣ ΚΙΚΙΛΙΑΣ:** Δεν γίνεται αλλιώς.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, να μπορέσουμε να προχωρήσουμε.

Να παρακαλέσω το Σώμα να επιτρέψουν οι Βουλευτές Αττικής, Α΄ και Β΄ Αθηνών και Α΄ και Β΄ Πειραιώς στους Βουλευτές της επαρχίας να προηγηθούν. Να αναπτύξω ένα μικρό σκεπτικό. Είναι τελείως τυχαίο ότι τα ονόματα των Βουλευτών Αττικής και Αθηνών, που αρχίζουν από Α, προηγούνται, γιατί θα μπορούσαμε να ξεκινήσουμε από το Χ, λόγου χάριν, ή από το Φ.

(Χειροκροτήματα)

Επομένως η πρόταση και η παράκληση είναι να προηγηθούν οι Βουλευτές των νησιών κατ’ αρχάς, της βόρειας Ελλάδας και λοιπών περιοχών, ζητώντας την κατανόηση και δίνοντας τις ευχαριστίες μας στους Βουλευτές της Αθήνας και του Πειραιά.

Ευχαριστούμε πάρα πολύ.

(Θόρυβος στην Αίθουσα)

Βεβαίως, πέραν τούτων, υπάρχουν τέσσερις ή πέντε Βουλευτές που για λόγους ανωτέρας βίας, όπως κηδείες κ.λπ., θα προηγηθούν.

**ΒΑΣΙΛΕΙΟΣ ΚΙΚΙΛΙΑΣ:** Δεν έχει κηδείες σήμερα. Δεν έχει κηδείες το βράδυ. Οι κηδείες είναι το πρωί, κύριε Πρόεδρε!

**ΠΡΟΕΔΡΕΥΩΝ (Αναστάσιος Κουράκης):** Τα έχουμε ελέγξει. Έχουμε κατάλογο πτήσεων αεροπλάνων κ.λπ.. Είναι λίγα άτομα. Προχωράμε.

(Θόρυβος στην Αίθουσα)

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Αναστάσιος Κουράκης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 446 α, 447,448,449, 450)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ. Παπαθεοδώρου, κ. Χριστοφιλοπούλου, κ. Τζελέπη και κ. Μανιάτη, οι οποίοι μας γνωστοποιούν ότι απουσιάζουν από τη σημερινή ονομαστική ψηφοφορία και ότι αν ήταν παρόντες θα ψήφιζαν σύμφωνα με την ψήφο της Κοινοβουλευτικής τους Ομάδας.

Επίσης, ο κ. Κόνσολας, ο κ. Μεϊμαράκης, ο κ. Δημοσχάκης και ο κ. Αυγενάκης απουσιάζουν από τη σημερινή ονομαστική ψηφοφορία και με επιστολή τους μας γνωστοποιούν ότι αν ήταν παρόντες θα ψήφιζαν «ΟΧΙ».

Τέλος, ο κ. Παπαχριστόπουλος και ο κ. Ζουράρης απουσιάζουν από τη σημερινή ονομαστική ψηφοφορία και με επιστολή τους μας γνωστοποιούν ότι αν ήταν παρόντες θα ψήφιζαν «ΝΑΙ».

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων και έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 452, 453, 454, 455, 456, 457, 458, 459, 460, 461)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και στην εξαγωγή του αποτελέσματος.

(ΚΑΤΑΜΕΤΡΗΣΗ)

Εν τω μεταξύ, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Σκοτούσσης Σερρών, το Δημοτικό Σχολείο Πιτσιδίων Ηρακλείου και το Δημοτικό Σχολείο Βώρων Ηρακλείου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Εάν δεν έχετε αντίρρηση, μπορούμε να προχωρήσουμε στην ψήφιση των υπολοίπων άρθρων πλην εκείνων της ονομαστικής ψηφοφορίας.

Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 17 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 24 έγινε δεκτό όπως τροποποιήθηκε από τον κύριο Υπουργό κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 27, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 27 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 29 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 31 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 32, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 32 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 52 έγινε δεκτό όπως τροποποιήθηκε από τον κύριο Υπουργό κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 61 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 61 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 63 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 64 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 65 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 65 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 66 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 66 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 68 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 68 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 69 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 69 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 70 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 70 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 71 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 71 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 74 -πρώην άρθρα 79 και 80- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 74 –πρώην άρθρα 79 και 80- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 75 -πρώην άρθρο 81- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 75 –πρώην άρθρο 81- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 76 -πρώην άρθρο 82- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 76 -πρώην άρθρο 82- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 77 -πρώην άρθρο 83- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 77 -πρώην άρθρο 83- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 78 -πρώην άρθρο 84- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 78 -πρώην άρθρο 84- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 79 -πρώην άρθρο 85- ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 79 -πρώην άρθρο 85- έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 80 -πρώην άρθρο 86- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 80 -πρώην άρθρο 86- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 81 -πρώην άρθρο 87- ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 81 -πρώην άρθρο 87- έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 82 -πρώην άρθρο 88- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 82 -πρώην άρθρο 88- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Περιμένοντας το αποτέλεσμα της διεξαχθείσης ονομαστικής ψηφοφορίας, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Λιθακιάς Ζακύνθου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης,κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και πέντε εκπαιδευτικοί συνοδοί τους από το 1ο Πειραματικό Γυμνάσιο Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά 276 Βουλευτές.

Υπέρ της αρχής του νομοσχεδίου, δηλαδή «ΝΑΙ», ψήφισαν 169 Βουλευτές.

Κατά της αρχής του νομοσχεδίου, δηλαδή «ΟΧΙ», ψήφισαν 107 Βουλευτές.

«ΠΑΡΩΝ» ψήφισε ουδείς.

Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφυγών, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση)» (L 180/29.6.2013), διατάξεις για την εργασία δικαιούχων διεθνούς προστασίας και άλλες διατάξεις**»** έγινε δεκτό επί της αρχής κατά πλειοψηφία.

Αναφορικά τώρα με τα αποτελέσματα της ονομαστικής ψηφοφορίας ως προς τα άρθρα:

Επί του άρθρου 5 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 161 Βουλευτές.

Κατά του άρθρου, δηλαδή «ΟΧΙ», ψήφισαν 99 Βουλευτές.

Ψήφισαν «ΠΑΡΩΝ» 16 Βουλευτές.

Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 7 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 161 Βουλευτές.

Κατά του άρθρου, δηλαδή «ΟΧΙ», ψήφισαν 115 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 8 του σχεδίου νόμου.

Υπέρ του άρθρου, δηλαδή «ΝΑΙ», εψήφισαν 158 Βουλευτές.

Κατά του άρθρου, δηλαδή «ΟΧΙ», εψήφισαν 107 Βουλευτές.

Ψήφισαν «ΠΑΡΩΝ» 11 Βουλευτές.

Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 10 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 158 Βουλευτές.

Κατά του άρθρου, δηλαδή «ΟΧΙ», ψήφισαν 107 Βουλευτές.

«ΠΑΡΩΝ» ψήφισαν 11 Βουλευτές.

Συνεπώς το άρθρο 10 έγινε δεκτό ως έχει κατά πλειοψηφία.

Επί του άρθρου 11 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 150 Βουλευτές.

Κατά του άρθρου, δηλαδή «ΟΧΙ», ψήφισαν 115 Βουλευτές.

«ΠΑΡΩΝ» ψήφισαν 11 Βουλευτές.

Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 19 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 155 Βουλευτές.

Κατά του άρθρου, δηλαδή «ΟΧΙ», ψήφισαν 105 Βουλευτές.

«ΠΑΡΩΝ» ψήφισαν 16 Βουλευτές.

Συνεπώς το άρθρο 19 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 22 του σχεδίου νόμου .

Υπέρ του άρθρου, δηλαδή «ΝΑΙ», ψήφισαν 174 Βουλευτές.

Κατά του άρθρου, δηλαδή «ΟΧΙ», ψήφισαν 86 Βουλευτές.

«ΠΑΡΩΝ» ψήφισαν 16 Βουλευτές.

Συνεπώς το άρθρο 22 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 39 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 242 Βουλευτές.

Κατά του άρθρου, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 39 έγινε δεκτό ως έχει κατά πλειοψηφία.

Επί του άρθρου 41 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 242 Βουλευτές.

Κατά του άρθρου, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 41 έγινε δεκτό ως έχει κατά πλειοψηφία.

Επί του άρθρου 43 του σχεδίου νόμου.

Υπέρ του άρθρου, δηλαδή «ΝΑΙ», ψήφισαν 237 Βουλευτές.

Κατά του άρθρου, δηλαδή «ΟΧΙ», ψήφισαν 18 Βουλευτές.

«ΠΑΡΩΝ» ψήφισαν 21 Βουλευτές.

Συνεπώς το άρθρο 43 έγινε δεκτό ως έχει κατά πλειοψηφία.

Επί του άρθρου 45 του σχεδίου νόμου.

Υπέρ του άρθρου 45, δηλαδή «ΝΑΙ», ψήφισαν 242 Βουλευτές.

Κατά του άρθρου 45, δηλαδή «ΟΧΙ», ψήφισαν 18 Βουλευτές.

«ΠΑΡΩΝ» ψήφισαν 16 Βουλευτές.

Συνεπώς το άρθρο 45 έγινε δεκτό ως έχει κατά πλειοψηφία.

Επί του άρθρου 46 του σχεδίου νόμου.

Υπέρ του άρθρου 46, δηλαδή «ΝΑΙ», ψήφισαν 174 Βουλευτές.

Κατά του άρθρου 46, δηλαδή «ΟΧΙ», ψήφισαν 102 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 46 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 54 του σχεδίου νόμου.

Υπέρ του άρθρου 54, δηλαδή «ΝΑΙ», ψήφισαν 242 Βουλευτές.

Κατά του άρθρου 54, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 54 έγινε δεκτό ως έχει κατά πλειοψηφία.

Επί του άρθρου 55 του σχεδίου νόμου.

Υπέρ του άρθρου 55, δηλαδή «ΝΑΙ», ψήφισαν 242 Βουλευτές.

Κατά του άρθρου 55, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 55 έγινε δεκτό ως έχει κατά πλειοψηφία.

Επί του άρθρου 56 του σχεδίου νόμου.

Υπέρ του άρθρου 56, δηλαδή «ΝΑΙ», ψήφισαν 242 Βουλευτές.

Κατά του άρθρου 56, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 56 έγινε δεκτό ως έχει κατά πλειοψηφία.

Επί του άρθρου 57 του σχεδίου νόμου.

Υπέρ του άρθρου 57, δηλαδή «ΝΑΙ», ψήφισαν 242 Βουλευτές.

Κατά του άρθρου 57, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 57 έγινε δεκτό ως έχει κατά πλειοψηφία.

Επί του άρθρου 60 του σχεδίου νόμου.

Υπέρ του άρθρου 60, δηλαδή «ΝΑΙ», ψήφισαν 229 Βουλευτές.

Κατά του άρθρου 60, δηλαδή «ΟΧΙ», ψήφισαν 46 Βουλευτές.

«ΠΑΡΩΝ» ψήφισε 1 Βουλευτής.

Συνεπώς το άρθρο 60 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 67 του σχεδίου νόμου.

Υπέρ του άρθρου 67, δηλαδή «ΝΑΙ», ψήφισαν 185 Βουλευτές.

Κατά του άρθρου 67, δηλαδή «ΟΧΙ», ψήφισαν 86 Βουλευτές.

«ΠΑΡΩΝ» ψήφισαν 5 Βουλευτές.

Συνεπώς το άρθρο 67 έγινε δεκτό ως έχει κατά πλειοψηφία.

Επί του άρθρου 72 -πρώην 75, 76, 77- του σχεδίου νόμου.

Υπέρ του άρθρου 72, δηλαδή «ΝΑΙ», ψήφισαν 150 Βουλευτές.

Κατά του άρθρου 72, δηλαδή «ΟΧΙ», ψήφισαν 94 Βουλευτές.

«ΠΑΡΩΝ» εψήφισαν 32 Βουλευτές.

Συνεπώς το άρθρο 72 -πρώην 75, 76, 77- έγινε δεκτό όπως τροποποιήθηκε από τον κύριο Υπουργό κατά πλειοψηφία.

Επί του άρθρου 73 -πρώην 78- του σχεδίου νόμου.

Υπέρ του άρθρου 73, δηλαδή «ΝΑΙ», ψήφισαν 231 Βουλευτές.

Κατά του άρθρου 73, δηλαδή «ΟΧΙ», ψήφισαν 34 Βουλευτές.

«ΠΑΡΩΝ» ψήφισαν 11 Βουλευτές.

Συνεπώς το άρθρο 73 -πρώην 78- έγινε δεκτό ως έχει κατά πλειοψηφία.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

(Αλλαγή σελίδας)

(Να φωτογραφηθεί το πρωτόκολλο σελ. 498α)

(Αλλαγή σελίδας)

**ΠΡΟΕΔΡΕΥΩΝ (Αναστάσιος Κουράκης):** Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Το ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφυγών, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση)» (L 180/29.6.2013), διατάξεις για την εργασία δικαιούχων διεθνούς προστασίας και άλλες διατάξεις» έγινε δεκτό κατά πλειοψηφία επί της αρχής και επί των άρθρων.

Δέχεστε στο σημείο αυτό να ψηφίσουμε το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΒΑΣΙΛΕΙΟΣ ΚΙΚΙΛΙΑΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Το νομοσχέδιο έγινε δεκτό και στο σύνολο κατά πλειοψηφία .

Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Οργάνωση και λειτουργία Υπηρεσίας Ασύλου, Αρχής Προσφυγών, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση)» (L 180/29.6.2013), διατάξεις για την εργασία δικαιούχων διεθνούς προστασίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο σελ. 500α)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Παρεσχέθη η ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 20.32΄ λύεται η συνεδρίαση για τη Δευτέρα 4 Απριλίου 2016 και ώρα 17.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**