(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΓ΄

Πέμπτη 7 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Αμαρουσίου, το 3ο Γυμνάσιο Ξάνθης, το 56ο Δημοτικό Σχολείο Πάτρας και το το 6ο Γυμνάσιο Σταυρούπολης Θεσσαλονίκης, σελ.   
3. Επί διαδικαστικού θέματος, σελ.   
4. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών», όπως ισχύει, στις 5-4-2016, ποινική δικογραφία κατά Υπουργών Υγείας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 8 Απριλίου 2016, σελ.   
2. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων:  
 i. σχετικά με το Πρόγραμμα Αγροτικής Ανάπτυξης στον Νομό Καρδίτσας, σελ.   
 ii. σχετικά με τα προβλήματα που αντιμετωπίζει ο κλάδος της αγελαδοτροφίας και της γαλακτοπαραγωγής, σελ.   
 iii. σχετικά με τις επιπτώσεις στην εγχώρια παραγωγή ελαιόλαδου εξαιτίας της εισαγωγής αφορολόγητου ελαιόλαδου από την Τυνησία, σελ.   
 iv. σχετικά με τις ανακτήσεις Αγροτικών Ενισχύσεων, σελ.   
 v. σχετικά με την Ελληνική Βιομηχανία Ζάχαρης, σελ.   
 vi. σχετικά με την υλοποίηση του έργου της μεταφοράς νερού από τον Πηνειό στη Δυτική Αχαΐα, σελ.   
 vii. σχετικά με την κατάργηση των αναγκαστικών συνεταιρισμών στον Νομό Χίου, σελ.   
 β) Προς τον Υπουργό Παιδείας, Έρευνας και Θρησκευμάτων:  
 i. σχετικά με την παραμονή του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) στο Ηράκλειο Κρήτης, σελ.   
 ii. σχετικά με τις εκπαιδευτικές ανάγκες στον Δήμο Φαιστού Ηρακλείου Κρήτης, σελ.   
 γ) Προς τον Υπουργό Υποδομών, Μεταφορών και Δικτύων:  
 i. σχετικά με την εύρυθμη λειτουργία του αεροδρομίου «Καζαντζάκης», σελ.   
 ii. σχετικά με την παραμονή του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) στο Ηράκλειο Κρήτης, σελ.   
 δ) Προς τον Υπουργό Οικονομικών:  
 i. σχετικά με τον «συνεταιρισμό βουλευτών σε περιοχή "φιλέτο" με χαριστικούς όρους και προκλητικά ευνοϊκή μεταχείριση», σελ.   
 ii. σχετικά με τη ρύθμιση για τα ανείσπρακτα μισθώματα, σελ.   
 ε) Προς τον Υπουργό Πολιτισμού και Αθλητισμού, σχετικά με τα προβλήματα στον χώρο του ελληνικού ποδοσφαίρου, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών, Μεταφορών και Δικτύων:  
 i. «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας», σελ.   
 ii. «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου», σελ.   
 iii. «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών μελών της, αφενός, και του Χασεμιτικού Βασιλείου Ιορδανίας, αφετέρου», σελ.   
 iv. «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της, αφενός, και της Κυβέρνησης του κράτους του Ισραήλ, αφετέρου», σελ.   
 v. «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας», σελ.   
2. Κατάθεση σχεδίου νόμου:

Οι Υπουργοί Αγροτικής Ανάπτυξης και Τροφίμων, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, καθώς και ο Αναπληρωτής Υπουργός Εσωτερικών και Διοικητικής Ανασυγκρότησης κατέθεσαν στις 6/4/2016 σχέδιο νόμου: «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις», σελ.   
3. Συζήτηση επί της αρχής, των άρθρων και των τροπολογιών και ψήφιση στο σύνολο του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΑΥΓΕΝΑΚΗΣ Ε. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΜΑΝΛΗΣ Κ. του Αχ., σελ.  
ΚΕΓΚΕΡΟΓΛΟΥ Β. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΖΑΡΙΔΗΣ Γ. , σελ.  
ΜΠΑΡΓΙΩΤΑΣ Κ. , σελ.  
ΝΙΚΟΛΟΠΟΥΛΟΣ Ν. , σελ.  
ΠΕΛΕΓΡΙΝΗΣ Θ. , σελ.  
ΣΥΝΤΥΧΑΚΗΣ Ε. , σελ.  
ΤΑΣΣΟΣ Σ. , σελ.  
ΧΡΥΣΟΒΕΛΩΝΗ Μ. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΑΥΓΕΝΑΚΗΣ Ε. , σελ.  
ΘΗΒΑΙΟΣ Ν. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΝΗΣ Χ. , σελ.  
ΛΑΓΟΣ Ι. , σελ.  
ΛΑΖΑΡΙΔΗΣ Γ. , σελ.  
ΜΗΤΑΡΑΚΗΣ Π. , σελ.  
ΜΠΑΡΓΙΩΤΑΣ Κ. , σελ.  
ΝΙΚΟΛΟΠΟΥΛΟΣ Ν. , σελ.  
ΠΕΛΕΓΡΙΝΗΣ Θ. , σελ.  
ΣΥΝΤΥΧΑΚΗΣ Ε. , σελ.  
ΤΖΕΛΕΠΗΣ Μ. , σελ.  
ΧΡΥΣΟΒΕΛΩΝΗ Μ. , σελ.

Γ. Κατάθεση σχεδίου νόμου:  
ΑΛΕΞΙΑΔΗΣ Τ. , σελ.  
ΑΜΥΡΑΣ Γ. , σελ.  
ΒΡΟΥΤΣΗΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΑΜΑΝΛΗΣ Κ. του Αχ. , σελ.  
ΚΑΡΑΝΑΣΤΑΣΗΣ Α. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΛΑΖΑΡΙΔΗΣ Γ. , σελ.  
ΛΑΜΠΡΟΥΛΗΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΣΠΙΡΤΖΗΣ Χ. , σελ.  
ΤΑΣΣΟΣ Σ. , σελ.  
ΤΖΕΛΕΠΗΣ Μ. , σελ.  
ΦΑΜΕΛΛΟΣ Σ. , σελ.  
ΦΙΛΗΣ Ν. , σελ.  
  
Δ. ΠΑΡΕΜΒΑΣΕΙΣ:  
ΑΜΥΡΑΣ Γ. , σελ.  
ΒΡΟΥΤΣΗΣ Ι. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΛΑΜΠΡΟΥΛΗΣ Γ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ PΓ΄

Πέμπτη 7 Απριλίου 2016

Αθήνα, σήμερα στις 7 Απριλίου 2016, ημέρα Πέμπτη και ώρα 9.36΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 735/4-4-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. ΧρυσούλαςΚατσαβριά – Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με το Πρόγραμμα Αγροτικής Ανάπτυξης στον Νομό Καρδίτσας.

Θα απαντήσει ο Υπουργός Αγροτικής Ανάπτυξης και Τροφίμων, κ. Αποστόλου.

Παρακαλώ, έχετε τον λόγο, κ. Κατσαβριά.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, είμαι βέβαιη ότι αναγνωρίζετε τις απίστευτες δυσκολίες που αντιμετωπίζουν οι άνθρωποι οι οποίοι ζουν και εργάζονται σκληρά στην ύπαιθρο, κτηνοτρόφοι και αγρότες.

Είμαι, επίσης, βέβαιη για τις προθέσεις, αλλά και για τις άοκνες προσπάθειές σας, να εμπνεύσετε στους αγρότες την αισιοδοξία και την πίστη στη γη τους και στο μέλλον τους. Οι Έλληνες αγρότες και κτηνοτρόφοι βιώνουν τις συνέπειες της κρίσης και της λιτότητας που έχουν οδηγήσει σε πρωτοφανή ύφεση, ανεργία, μείωση εισοδημάτων και περικοπές κοινωνικών παροχών.

Η ανάκαμψη και τελικά η ανάπτυξη προϋποθέτουν την αλλαγή οικονομικού υποδείγματος και τη χρήση όλων των διαθέσιμων εργαλείων για την προώθησή του. Η στρατηγική για την αγροτική και κτηνοτροφική ανάπτυξη στηρίζεται κατά κύριο λόγο σε κοινοτικούς πόρους, μέσω του ΕΣΠΑ και του ΠΑΑ, της νέας προγραμματικής περιόδου 2014-2020.

Κύριε Υπουργέ, η βαμβακοκαλλιέργεια αποτελεί την κύρια καλλιέργεια στη Θεσσαλία και στον Νομό Καρδίτσας, απασχολεί πολλές αγροτικές οικογένειες και συγκεντρώνει μεγάλο αριθμό εκκοκκιστικών επιχειρήσεων, οι οποίες απασχολούν σημαντικό αριθμό εργαζομένων. Έτσι, το προϊόν για τον νομό μας αποτελεί σημαντική πηγή οικονομικών εισροών και απασχόλησης.

Ο νομός αντιμετωπίζει πρόβλημα ανεπάρκειας νερού, άρδευσης για τη διατήρηση της παραγωγικότητας, κυρίως των μεγάλων καλλιεργειών, όπως είναι το βαμβάκι, το καλαμπόκι, τα τεύτλα και τα κτηνοτροφικά φυτά, όπως είναι η μηδική. Έτσι, η ολοκλήρωση του δικτύου άρδευσης ως έργο υποδομής έχει μεγάλη σημασία για τον νομό.

Η κατασκευή κλειστών δικτύων θα συντελέσει στην εξοικονόμηση ενέργειας, στον περιορισμό των απωλειών του νερού και θα αυξήσει τις εξυπηρετούμενες αρδεύσιμες εκτάσεις, ανακουφίζοντας οικονομικά τους πληττόμενους παραγωγούς.

Η αντικατάσταση των παλιών συστημάτων άρδευσης με στάγδην άρδευση θα περιορίσει σημαντικά την κατανάλωση νερού, θα συντελέσει στον περιορισμό της νιτρορύπανσης και χρήσης λιπασμάτων ενώ συγχρόνως θα συμβάλει στην αύξηση της παραγωγικότητας των καλλιεργειών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Σας ερωτώ, λοιπόν, κύριε Υπουργέ, τα εξής:

Πρώτον, σε ποιες ενέργειες θα προβείτε για την αποτελεσματική διάθεση των κοινοτικών πόρων; Πώς συνδέεται η υλοποίηση του στρατηγικού σχεδιασμού με την εφαρμογή της νέας ΚΑΠ και πόσο αποτελεσματική είναι η ενημέρωση των αγροτών προκειμένου να αξιοποιήσουν αποτελεσματικά τα κάθε είδους κίνητρα;

Δεύτερον, ποιο είναι το ύψος των πόρων που αναλογούν στον Νομό Καρδίτσας; Ποια έργα έχουν προγραμματιστεί και ποιο είναι το χρονοδιάγραμμα υλοποίησής τους; Συγκεκριμένα, όσον αφορά στη βαμβακοκαλλιέργεια, η οποία λόγω των χαμηλής ανταγωνιστικότητάς της μειώνεται συνεχώς, σε ποιο μέτρο του ΠΑΑ θα ενταχθεί η στήριξη της βιωσιμότητάς της, η βελτίωση της ποιότητάς της και η καλύτερη οργάνωση της παραγωγής;

Τρίτον, σε ποιο μέτρο του ΠΑΑ θα ενταχθούν τα έργα υποδομής, κυρίως η ολοκλήρωση της κατασκευής κλειστού δικτύου της λίμνης Σμοκόβου και η προώθηση της εγκατάστασης συστημάτων στάγδην άρδευσης και ποια θα είναι τα κίνητρα για τους παραγωγούς;

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητή συνάδελφε, το νέο Πρόγραμμα Αγροτικής Ανάπτυξης της χώρας μας, στο οποίο αναφερθήκατε διεξοδικά, εγκρίθηκε από την Ευρωπαϊκή Επιτροπή στις 11-12-2015. Δεν χρειάζεται να παρελθοντολογήσουμε σχετικά με το γιατί και το πώς εγκρίθηκε το συγκεκριμένο πρόγραμμα.

Πρόκειται για ένα εθνικό πρόγραμμα που αφορά όλες τις περιοχές της χώρας, με συνολική κοινοτική συμμετοχή ύψους 4,7 δισεκατομμυρίων ευρώ και αναμένεται να αναμοχλεύσει συνολικά πάνω από 7 δισεκατομμύρια ευρώ. Βασική προτεραιότητα, μεταξύ των άλλων, δίνεται στη στρατηγική που θα υπηρετήσει την αγροτική ανάπτυξη της χώρας, ενισχύοντας την ανταγωνιστικότητα και την παραγωγικότητα του αγροτοδιατροφικού συστήματος, όσο βεβαίως και την αλυσίδα των εγχώριων αγροτικών προϊόντων.

Οι δυνατότητες από το νέο Πρόγραμμα Αγροτικής Ανάπτυξης είναι πολλές. Περιλαμβάνουν επενδύσεις σε υποδομές για τη μείωση του κόστους εισροών, συμπεριλαμβανομένης ακόμη και της αξιοποίησης των ανανεώσιμων πηγών ενέργειας –αυτή η παρέμβαση είναι πολύ σημαντική- καθώς και την υιοθέτηση νέων τεχνολογιών. Επίσης, ενισχύουν –το τονίζω αυτό- την ενθάρρυνση συμμετοχής των παραγωγών σε υγιή συλλογικά σχήματα, ομάδες, οργανώσεις παραγωγών, ακόμα και μέσω κάλυψης των λειτουργικών τους δαπανών, καθώς και μέσω παροχής κινήτρων για την υλοποίηση επενδύσεων.

Αυτά, βέβαια, θα τα συζητήσουμε κατά τις επόμενες ημέρες. Αύριο μπαίνει στην επιτροπή το σχετικό νομοσχέδιο που αφορά το πλαίσιο λειτουργίας του συνεργατισμού, όπου εκεί θα γίνει μία διεξοδική αναφορά και σε αυτά τα ζητήματα.

Στο Πρόγραμμα Αγροτικής Ανάπτυξης, λοιπόν, έχουν προγραμματιστεί διάφορα μέτρα. Για ορισμένα από αυτά τα μέτρα έχει δοθεί η διαχείριση σε περιφερειακό επίπεδο. Αυξήσαμε σημαντικά τη συμμετοχή της περιφέρειας στα συγκεκριμένα μέτρα, γεγονός που σημαίνει ότι οι προσκλήσεις και η επιλογή των έργων θα γίνει σε κάθε περιφέρεια ξεχωριστά.

Όμως, θέλω να επισημάνω ότι δεν γίνεται προγραμματισμός ξεχωριστών έργων σε κάθε περιοχή. Υποβάλλονται προτάσεις από όλους τους εν δυνάμει δικαιούχους και βάσει προκαθορισμένων κριτηρίων επιλογής και βάσει, βεβαίως, και της συγκριτικής αξιολόγησης που θα ακολουθηθεί, τελικά θα επιλεγεί ποια έργα θα χρηματοδοτηθούν.

Σημειώνεται, πάντως, ότι ιδιαίτερη μέριμνα θα δοθεί στην ενίσχυση του κλάδου της κτηνοτροφίας. Οι κτηνοτρόφοι, οι αγελαδοτρόφοι γαλακτοπαραγωγοί και αιγοπροβατοτρόφοι θα έχουν μεταξύ των άλλων τη δυνατότητα υλοποίησης επενδυτικών σχεδίων τόσο στον πρωτογενή, όσο και στον δευτερογενή τομέα, αλλά και τη δυνατότητα για την κατάρτιση και λήψη συμβουλευτικών υπηρεσιών, προκειμένου να καταστήσουν ανταγωνιστικές τις εκμεταλλεύσεις τους.

Εδώ τίθεται θέμα με ποιο τρόπο θα επικοινωνήσουμε καλύτερα το Πρόγραμμα Αγροτικής Ανάπτυξης. Μπαίνουμε σε μία τέτοια διαδικασία, ιδιαίτερα αυτήν την περίοδο, αλλά σημαντικό ρόλο θα παίξουν και οι σύμβουλοι που θα προκύψουν μέσα από το συγκεκριμένο πρόγραμμα.

Όσον αφορά στα έργα που αναφέρεστε στην Καρδίτσα και στη Θεσσαλία, επειδή δώσατε μεγάλο βάρος ιδιαίτερα στο κομμάτι της άρδευσης, θα τα πω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Κατσαβριά, έχετε τον λόγο για τη δευτερολογία σας.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Κύριε Υπουργέ, από την απάντησή σας προκύπτει η σταθερή βούληση της Κυβέρνησης για την ανάδειξη του πρωτογενούς τομέα σε βασικό πυλώνα της οικονομίας. Θέλω, όμως, να αναδείξω την πιο σημαντική παράμετρο που αφορά στην αγωνία του αγρότη και του κτηνοτρόφου για το κόστος παραγωγής, γιατί αυτό καθορίζει, σε τελική ανάλυση, όλα τα υπόλοιπα μεγέθη.

Αυτό που μας απασχολεί εδώ –και ιδιαίτερα τον Νομό Καρδίτσας, από όπου προέρχομαι- είναι με ποιο τρόπο το Πρόγραμμα Αγροτικής Ανάπτυξης μπορεί να επηρεάσει το κόστος παραγωγής και να στηρίξει τη βιωσιμότητα αγροτικών προϊόντων που έχουν μεγάλη σημασία για την εθνική, αλλά και την τοπική οικονομία, όπως είναι το βαμβάκι.

Η δημιουργία ενός cluster για τον κλάδο του βαμβακιού ίσως να αποτελέσει μία λύση, ώστε να συνεργαστούν όλα τα μέλη της αλυσίδας –παραγωγοί, εκκοκκιστικές επιχειρήσεις και κλωστήρια- για να παραχθεί ποιοτικό, ανταγωνιστικό προϊόν, με υπεραξία και χαμηλότερο κόστος παραγωγής, που να ανταποκρίνεται στις απαιτήσεις της αγοράς.

Μέσα από αυτό το πρόγραμμα μπορεί να γίνει εκστρατεία ενημέρωσης των βαμβακοπαραγωγών σε επίπεδο χώρας. Η σημασία του συμμετοχικού συνεργατισμού και η δημιουργία συλλογικών σχημάτων παραγωγής -που όπως είπατε θα μπει και στη Βουλή στο επόμενο νομοσχέδιο- είναι ο μόνος δρόμος για την παραγωγή ενός ανταγωνιστικού προϊόντος με υπεραξία και μειωμένο κόστος. Το παράδειγμα αυτό έχουν ακολουθήσει με μεγάλη επιτυχία άλλες χώρες, όπως είναι η Αυστραλία, η Ισπανία, οι Ηνωμένες Πολιτείες της Αμερικής.

Με τα συλλογικά σχήματα οι αγρότες αποκτούν μεγάλη δύναμη διαπραγμάτευσης, χαμηλότερες τιμές στην αγορά αγροεφοδίων και καλύτερες τιμές στην πώληση των προϊόντων τους.

Για την εφαρμογή τέτοιου προγράμματος έχει κάνει την απαιτούμενη προετοιμασία, κύριε Υπουργέ, το Εθνικό Κέντρο Βάμβακος που εδρεύει στην Καρδίτσα. Και αυτό νομίζω ότι πρέπει να το λάβουμε σοβαρά υπ’ όψιν μας.

Ένα θέμα ασφαλώς είναι το ύψος των πόρων και η επάρκειά τους. Το μεγάλο ερώτημα, όμως, είναι οι παρεμβάσεις του Υπουργείου σε μια σειρά από τομείς που δεν είναι λίγοι, με δεδομένο ότι υπάρχουν χρόνια προβλήματα για τα οποία αδιαφόρησαν οι προηγούμενες κυβερνήσεις.

Ενδεικτικά και μόνο θα ήθελα να απαριθμήσω αυτά τα προβλήματα:

Αναδιάρθρωση των υπηρεσιών του ΥΠΑΑΤ και των συναφών κατά περίπτωση υπηρεσιών άλλων Υπουργείων, φορέων και οργανισμών. Να αποσαφηνιστεί, δηλαδή, ποιος κάνει τι, πώς, πότε και γιατί. Παράδειγμα είναι η υδατική πολιτική.

Αποπληρωμή ενισχύσεων από παλαιότερα προγράμματα. Ολοκληρωμένη και αξιόπιστη πληροφόρηση των αγροτών με την ίδρυση Κέντρων Εξυπηρέτησης Αγροτών.

Ενθάρρυνση για την απασχόληση στον πρωτογενή τομέα και καθιέρωση πρότυπων, βιώσιμων αγροτικών εκμεταλλεύσεων.

Εκπαιδευτική υποστήριξη, κυρίως προς τους νέους αγρότες, με αξιοποίηση των ερευνητικών κέντρων των πανεπιστημίων και των ΤΕΙ με προσανατολισμό την καινοτομία, την αύξηση της προστιθέμενης αξίας, την ανταγωνιστικότητα και την παραγωγικότητα των αγροτικών προϊόντων.

Απλούστευση και επιτάχυνση των διαδικασιών έγκρισης και ένταξης στα κάθε είδους αναπτυξιακά και επενδυτικά σχέδια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, δώστε μου ένα λεπτό σας παρακαλώ.

Ορθολογική λειτουργία του ΟΠΕΚΕΠΕ, ενίσχυση συνεταιριστικών τραπεζών, διαμόρφωση του θεσμικού πλαισίου που αφορά στις συλλογικές πρωτοβουλίες, τους συνεταιρισμούς και τις συνέργειες.

Τέλος, κύριε Υπουργέ, κρίσιμο, όπως σας είπα και στην πρωτολογία μου, είναι το ζήτημα των έργων υποδομής. Η ενέργεια, το νερό και το περιβάλλον είναι δημόσια αγαθά που χωρίς αυτά κάθε στρατηγικό σχέδιο για την αγροτική ανάπτυξη είναι γράμμα κενό. Η διαμόρφωση αντίστοιχων πολιτικών αποτελεί ευθύνη της πολιτείας σε όλα τα επίπεδα, τοπικό, περιφερειακό, εθνικό.

Είναι κοινή πεποίθηση ότι η άμεση στροφή προς έργα ώριμα και υλοποιήσιμα μπορούν να δώσουν φτερά στην ανάπτυξη. Για παράδειγμα, η ολοκλήρωση του αρδευτικού δικτύου της λίμνης Σμοκόβου και ο αντίστοιχος σχεδιασμός και προγραμματισμός για τη λίμνη Πλαστήρα, σε συνδυασμό με σύγχρονες μεθόδους άρδευσης, θα καθιστούσε μάλλον περιττή τη συζήτηση για τα υδατικά ισοζύγια της Καρδίτσας και τη μεταφορά νερού από άλλες πηγές.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, σας παρακαλώ, κυρία συνάδελφε.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Τυχαίνει, όμως, δυστυχώς, τόσο το δικό σας Υπουργείο όσο και το Υπουργείο Υποδομών να μην ξεκαθαρίζουν ποιο από τα δύο θα το αναλάβει. Να, γιατί σας μίλησα νωρίτερα για την ανάγκη αποσαφήνισης του ποιος αναλαμβάνει την ευθύνη και γιατί.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, σας παρακαλώ, κυρία Κατσαβριά!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, τέσσερις ερωτήσεις είναι. Αφήστε τη συνάδελφο να μιλήσει!

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι τέσσερις, κύριε Νικολόπουλε, αλλά δεκατέσσερις!

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Να τονίσω, βεβαίως, ότι σε κάθε περίπτωση η αναφορά μου αυτή δεν συνιστά κριτική προς εσάς, αλλά προτροπή προκειμένου να αρθούν όλα εκείνα τα εμπόδια που όρθωσαν εναντίον της αγροτικής ανάπτυξης κατά το παρελθόν είτε η ανικανότητα είτε η σκοπιμότητα των κομμάτων της διαπλοκής.

Περιμένω με ειλικρινές ενδιαφέρον, κύριε Πρόεδρε, κύριε Υπουργέ, να ακούσω κάποιες καλές ειδήσεις για τους αγρότες μας.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και πάλι τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, θέσατε βέβαια πολλά θέματα. Όλοι θέλουμε να ακούμε καλές ειδήσεις, εσείς να τις ακούτε και εμείς να τις λέμε. Όμως, έχουμε μια πραγματικότητά την οποία προσπαθούμε όσο το δυνατόν να την εκμεταλλευθούμε. Και στην προκειμένη περίπτωση, επειδή μιλάμε ιδιαίτερα για το Πρόγραμμα Αγροτικής Ανάπτυξης, όπως σας είπα δίνουμε ιδιαίτερο βάρος στα ζητήματα άρδευσης γενικότερα της Θεσσαλίας.

Βεβαίως, επειδή υπήρχαν ήδη από το προηγούμενο πρόγραμμα συγκεκριμένα έργα -και αναφέρομαι σε ένα που αφορά ειδικά την κατασκευή έργων μεταφοράς και διανομής νερού από τη λίμνη της Κάρλας- είχαμε ένα κόστος προϋπολογισμένο γύρω στα 30.000.000 ευρώ. Ήδη έχουν απορροφηθεί από το προηγούμενο πρόγραμμα γύρω στα 16.000.000 ευρώ. Όσον αφορά τα υπόλοιπα, ήδη στο νέο Πρόγραμμα Αγροτικής Ανάπτυξης έχουν υπολογιστεί ως ανειλημμένες υποχρεώσεις, γεγονός που σημαίνει ότι θα ξεκινήσει άμεσα η υλοποίηση για να ολοκληρωθεί το συγκεκριμένο έργο.

Βεβαίως, υπάρχουν και άλλα έργα -ιδιαίτερα μικρά έργα- που έχουν υπόλοιπα, τα οποία θα πάνε και αυτά προς ανειλημμένες υποχρεώσεις, που ξεπερνούν τα 2 εκατομμύρια ευρώ. Θα καταθέσω μια κατάσταση, για να πληροφορηθείτε, γιατί δεν μας επιτρέπει ο χρόνος.

Εκείνο που θέλω ιδιαίτερα να τονίσω για την Καρδίτσα είναι ότι υπάρχει μια πρόβλεψη για τα προγράμματα χρηματοδότησης που αφορούν στη συμμετοχική λειτουργία, στα συμμετοχικά σχήματα, τα λεγόμενα clusters.

Επίσης, γίνονται ενέργειες από το Υπουργείο Αγροτικής Ανάπτυξης, σε συνεννόηση βεβαίως με το Υπουργείο Υποδομών, που έχει τη συγκεκριμένη δραστηριότητα υπ’ ευθύνη του, και αφορά την ολοκλήρωση του δικτύου άρδευσης της λίμνης Σμοκόβου.

Ακόμη, επειδή το θέμα των μελετών μείωσης της σπατάλης του νερού και γενικότερα της διαχείρισης του υδροφόρου ορίζοντα είναι πάρα πολύ σημαντικό, έχουμε ήδη μπει στη διαδικασία να αναθέσουμε μελέτες. Ειδικά το θέμα που βάλατε και το οποίο αφορά την απλούστευση της διαδικασίας έγκρισης των επενδυτικών σχεδίων για στάγδην άρδευση, είναι ζήτημα που μας απασχολεί.

Σχετικά τώρα με τα γενικότερα θέματα που αφορούν πληρωμές και καθυστερήσεις, το ξέρετε ότι δίνουμε μια μεγάλη μάχη, μια μάχη η οποία έχει να αντιμετωπίσει τους καταλογισμούς και τα πρόστιμα που ήδη σέρνονται και θα σέρνονται όπως φαίνεται. Σκοπός μας, όμως, είναι να βάλουμε και κάποια τάξη και νομίζω πως προς αυτήν την κατεύθυνση ήδη τα πράγματα πάνε πάρα πολύ καλά.

Ευχαριστώ.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας».

Επίσης, θα ήθελα να σας ανακοινώσω πως σήμερα είναι προς συζήτηση δεκατέσσερις επίκαιρες ερωτήσεις, ενώ δεν θα συζητηθούν, για διαφόρους λόγους, δεκαεννέα επίκαιρες ερωτήσεις.

Συγκεκριμένα δεν συζητούνται οι εξής επίκαιρες ερωτήσεις:

Η τέταρτη με αριθμό 723/29-3-2016 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας, Ανάπτυξης και Τουρισμού, σχετικά με τις ενέργειες για την τόνωση του τουρισμού στα νησιά του ανατολικού Αιγαίου, λόγω κωλύματος του κυρίου Υπουργού.

Η έβδομη με αριθμό 726/1-4-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση ελληνικής ιθαγένειας από ομογενείς της πρώην ΕΣΣΔ.

Η τρίτη με αριθμό 724/31-3-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση ευρωπαϊκών πόρων και τη μη εφαρμογή του νόμου για την χορήγηση ελληνικής ιθαγένειας.

Η δεύτερη με αριθμό 729/1-4-2016 επίκαιρη ερώτηση δεύτερου κύκλου του Βουλευτή Καρδίτσης της Νέας Δημοκρατίας κ. Κωνσταντίνου Τσιάρα προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία Κέντρου Φιλοξενίας Μεταναστών στη Σχολή Αστυνομίας Καρδίτσας.

Η ενδέκατη με αριθμό 594/29-2-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας,σχετικά με το σχέδιο συγχώνευσης – κατάργησης μονάδων της Πρωτοβάθμιας Φροντίδας Υγείας.

Η δέκατη τέταρτη με αριθμό 677/18-3-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία».

Η δέκατη έκτη με αριθμό 615/3-3-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων Τουρκικού Οργανισμού στην Ελλάδα.

Η δέκατη όγδοη με αριθμό 614/3-3-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη».

Η δέκατη ένατη με αριθμό 583/26-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους Σκοπιανούς».

Η έκτη με αριθμό 732/4-4-2016 επίκαιρη ερώτηση δεύτερου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με την πολύμηνη αναμονή για ακτινοθεραπεία στα δημόσια νοσοκομεία της χώρας.

Η δέκατη τρίτη με αριθμό 675/17-3-2016 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς.

Η δέκατη πέμπτη με αριθμό 606/1-3-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης.

Η δέκατη έβδομη με αριθμό 621/7-3-2016 επίκαιρη ερώτηση δεύτερου κύκλου της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας Γεωργοπούλου – Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του Νοσοκομείου Αμαλιάδας.

Η εικοστή πρώτη με αριθμό 686/21-3-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα του τμήματος επειγόντων περιστατικών του Νοσοκομείου Ρόδου.

Η εικοστή δεύτερη με αριθμό 625/7-3-2016 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τις ελλείψεις στο νοσοκομείο και γενικότερα στον δημόσιο τομέα υγείας στην Λέσβο.

Η με αριθμό 2921/5-2-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την εγκατάσταση ασθενοφόρου του ΕΚΑΒ στο Κέντρο Υγείας Ραφήνας.

Η τέταρτη με αριθμό 733/4-4-2016 επίκαιρη ερώτηση δεύτερου κύκλου του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Υποδομών, Μεταφορών και Δικτύων, σχετικά με την απόφαση της Επιτροπής Προϋπολογισμού του Ευρωπαϊκού Κοινοβουλίου για μεταφορά του διοικητικού βραχίονα του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) από το Ηράκλειο στην Αθήνα.

Η όγδοη με αριθμό 731/1-4-2016 επίκαιρη ερώτηση πρώτου κύκλου του Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Πολιτισμού και Αθλητισμού, σχετικά με το φεστιβάλ Αθηνών και Επιδαύρου, λόγω απουσίας του κυρίου Υπουργού στο εξωτερικό.

Η εικοστή με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Δεκαεννέα ερωτήσεις, δηλαδή, δεν συζητούνται.

Θα συζητηθεί η έκτη με αριθμό 719/29-3-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Αγροτικής Ανάπτυξης και Τροφίμων, σχετικά με τα προβλήματα που αντιμετωπίζει ο κλάδος της αγελαδοτροφίας και της γαλακτοπαραγωγής.

Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Το ζήτημα είναι εξαιρετικά σοβαρό. Να θυμίσω εδώ ότι ερχόμαστε στην υλοποίηση μιας παραγράφου, μιας συμφωνίας, που είχε κάνει η κυβέρνηση της Νέας Δημοκρατίας και του ΠΑΣΟΚ σχετικά με την εργαλειοθήκη του ΟΟΣΑ για το γάλα, για τις ημέρες.

Θα το πω για τα Πρακτικά. Ο κ. Αθανασόπουλος του ΙΟΒΕ, όταν ήλθε, σε δική μου ερώτηση απάντησε ότι η εργαλειοθήκη του ΟΟΣΑ πληρώθηκε στον ΙΟΒΕ και γράφτηκε. Δεν γράφτηκε από ελληνικό Υπουργείο. Ο ΙΟΒΕ πληρώθηκε για να τη δώσει στον ΟΟΣΑ για να μας τη φέρει εδώ. Το λέω αυτό για τα Πρακτικά.

Η κατάσταση είναι πάρα πολύ σοβαρή. Παίρνουμε μηνύματα από όλη την Ελλάδα, τόσο από παραγωγούς κρέατος όσο και από παραγωγούς γάλακτος. Δεν θα αναγνώσω την ερώτηση, γιατί είναι στα Πρακτικά. Θα αναφέρω κάποια πολύ σημαντικά σημεία.

Έχουμε πλέον αθρόα εισαγωγή γάλακτος, ειδικά από τις γειτονικές βαλκανικές χώρες, με κόστος 32 και 33 λεπτά το λίτρο, όταν στον Έλληνα παραγωγό κοστίζει 42 με 43 λεπτά το λίτρο. Έχουν σταματήσει οι έλεγχοι σε γάλα και κρέας, οπότε έχουμε αθρόες εισαγωγές. Η εγχώρια κατανάλωση λόγω των εξαγωγών, αλλά και της αύξησης της κατανάλωσης, έχει φτάσει στα 1,3 με 1,4 εκατομμύρια τόνους σε γάλα και γιαούρτι, ενώ η εγχώρια παραγωγή είναι 700.000 τόνοι και τείνει προς τους 500.000 τόνους.

Η αύξηση των ημερών κατανάλωσης του γάλακτος από πέντε σε επτά ημέρες και αν φτάσει και στις έντεκα, όπως είναι η «συμφωνία» –το βάζω σε εισαγωγικά, γιατί θα πρέπει να το συζητήσουμε αν θα ισχύσει και κατά πόσο αυτή η συμφωνία για το συμφέρον της ελληνικής οικονομίας- προφανώς θα επιτείνει πολύ περισσότερο την κατάσταση.

Συγχρόνως υπάρχουν πάρα πολύ σοβαρά ζητήματα στο κόστος των Ελλήνων παραγωγών, όπως είναι η αύξηση του κόστους ενέργειας, η αύξηση του παραμετρικού κόστους, όπως είναι του ΕΝΦΙΑ των αποθηκών, όπως είναι ο διπλασιασμός σχεδόν των ζωοτροφών και πολλών λιπασμάτων, όπως είναι το χρηματοοικονομικό κόστος. Οι γαλακτοβιομηχανίες αργούν και καθυστερούν να πληρώσουν, διότι υπάρχει και οικονομική στενότητα από τους γαλακτοπαραγωγούς ή τους παραγωγούς κρέατος, οπότε η όλη βιομηχανία κρέατος, γάλακτος, γιαουρτιού στην Ελλάδα τείνει προς αφανισμό και προς αντικατάσταση από εισαγόμενα προϊόντα.

Ερωτάστε, λοιπόν, κύριε Υπουργέ, πώς προτίθεστε να προστατεύσετε τους γαλακτοπαραγωγούς, ο κλάδος των οποίων εξαιτίας των αμέτρητων προβλημάτων οδηγείται με μαθηματική ακρίβεια σε αφανισμό; Πότε αναμένονται να καταβληθούν οι επιδοτήσεις στους παραγωγούς, ώστε να αντιμετωπιστούν τα προβλήματα ρευστότητας, όπως εξήγησα, στον κλάδο που οδηγούν σε μειωμένη παραγωγή; Ποιες είναι οι ευθύνες των προηγούμενων κυβερνήσεων που εισήγαγαν την επιμήκυνση του φρέσκου γάλακτος από τις πέντε στις επτά ημέρες και τελικώς πάνω από έντεκα και θα οδηγήσουν στον σταδιακό αφανισμό του κλάδου;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Κύριε Αποστόλου, παρακαλώ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, πολύ ορθά όλα αυτά που είπατε. Δεν θα αποφύγω να τοποθετηθώ στο πρόβλημα που προέκυψε με την τροποποίηση του Κώδικα Τροφίμων και Ποτών που αφορά το γιαούρτι. Θέλω να σας πω ότι σίγουρα δεν μας άρεσε. Πρέπει, όμως, να γίνει αντιληπτό ότι δεν προέκυψε τώρα το συγκεκριμένο θέμα. Ήταν υποχρέωση στο πλαίσιο των μνημονίων από το 2013 με βάση τις εργαλειοθήκες του ΟΟΣΑ. Και ούτε θα διαφωνήσω γι’ αυτό που είπατε, πώς συντάχθηκε η συγκεκριμένη εργαλειοθήκη. Αλλά να μην ξεχνάμε όλοι μας ότι υλοποιούμε αναγκαστικά τη συγκεκριμένη ρύθμιση για τον απλούστατο λόγο ότι είναι προαπαιτούμενο στο πλαίσιο της συμφωνίας που έχει υπογράψει η χώρα μας με τους δανειστές.

Είναι, όμως, ένας ακόμη λόγος και αυτός, που πρέπει οπωσδήποτε να τον λάβουμε υπ’ όψιν για τη στήριξη της αγελαδοτροφίας, ένας κλάδος ο οποίος, αγαπητοί συνάδελφοι, ιδιαίτερα αυτήν την περίοδο δέχεται έντονη πίεση στα πλαίσια της Ευρώπης, στο πλαίσιο -θα έλεγα- και των συγκυριών κρίσης σε επίπεδο Ευρώπης και βεβαίως των συγκυριών κρίσης που βιώνει η χώρα μας. Γι’ αυτό, λοιπόν, εμείς ήδη έχουμε συντάξει ένα σχέδιο για τον έλεγχο της αγοράς σε όλο το μήκος της αλυσίδας, από την παραγωγή μέχρι την εμπορία -είναι αυτό που λέμε όλη την αλυσίδα, από τον στάβλο, από το χωράφι, μέχρι το ράφι του καταναλωτή- ώστε να παταχθούν φαινόμενα ελληνοποιήσεων, φοροδιαφυγής, αισχροκέρδειας και παραπλάνησης του καταναλωτή, που όντως υπάρχει.

Γι’ αυτό, λοιπόν, στο πλαίσιο του Υπουργείου Αγροτικής Ανάπτυξης και σε συνεννόηση με το Υπουργείο Οικονομικών δρομολογείται η διασύνδεση ψηφιακών βάσεων για τον αποτελεσματικότερο έλεγχο της ιχνηλασιμότητας –πάρα πολύ μεγάλο αυτό το πρόβλημα- όλων των σταδίων διακίνησης και εμπορίας των γαλακτοκομικών προϊόντων. Παράλληλα, επειδή αυτά τα προβλήματα λιγότερο ή περισσότερο υπάρχουν σε όλη την Ευρώπη, εμείς από τη δική μας πλευρά δίνουμε μάχες πραγματικά. Και θα σας έλεγα ότι ιδιαίτερα στα τελευταία συμβούλια Υπουργών Γεωργίας υπάρχει συστηματική αναφορά σε μερικές προϋποθέσεις που θεωρούμε ότι είναι, ειδικά για τον κλάδο τον δικό μας, πάρα πολύ σημαντικές και μπορούν να βοηθήσουν:

Πρώτον, η υποχρεωτική αναγραφή προέλευσης στο γάλα και στα γαλακτοκομικά προϊόντα, που να λειτουργεί στην κατεύθυνση βελτίωσης της διαφάνειας αγοράς. Η έμπρακτη στήριξη της διαπραγματευτικής δύναμης των παραγωγών μέσα από τη στήριξη δημιουργίας συλλογικών δομών. Ένα σύστημα οπωσδήποτε πρέπει να καθιερωθεί σε επίπεδο Ευρωπαϊκής Επιτροπής και να εποπτεύει ένας μηχανισμός ο οποίος θα εξισορροπεί τη γαλακτοπαραγωγή σε όλες τις χώρες σε όλα τα πλάτη και μήκη της Ευρωπαϊκής Ένωσης.

Σε επίπεδο, επίσης, Ευρώπης να εφαρμοστεί ένας κώδικας δεοντολογίας, όσον αφορά τις εμπορικές σχέσεις σχετικά με την αντιμετώπιση αυτού του φαινομένου. Διότι, ιδιαίτερα μετά την κατάργηση των ποσοστώσεων, υπάρχει μία υπερπαραγωγή η οποία πιέζει τις τιμές του καταναλωτή και βεβαίως πάρα πολλές χώρες, έχοντας μικρότερο κόστος παραγωγής, έχουν φτάσει σε σημείο να πιέζουν τόσο πολύ τις τιμές, που οι επιπτώσεις είναι αυτές που βιώνουμε. Πρέπει οπωσδήποτε η ίδια η Ευρωπαϊκή Ένωση να τις αντιμετωπίσει.

Γίνονται, αγαπητέ συνάδελφε, πάρα πολλές συζητήσεις σε επίπεδο Ευρωπαϊκής Ένωσης. Ιδιαίτερα συζητάμε και θέματα χρηματοδότησης εργαλείων, που έχει ανάγκη και ο συγκεκριμένος χώρος. Ιδιαίτερα, όμως, πρέπει να δούμε και τι θα κάνουμε στην εσωτερική αγορά. Στη δευτερολογία μου θα σας πω περισσότερα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Έχετε τον λόγο ξανά, κύριε Καμμένο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, με μεγάλη χαρά άκουσα τις πρωτοβουλίες της Κυβέρνησης και του Υπουργείου σας για την ιχνηλασιμότητα, αλλά και την παρακολούθηση, όπως λέμε το supply chain, από την παραγωγή ως τον τελικό καταναλωτή, έτσι ώστε να βλέπουμε στην αλυσίδα διανομής των προϊόντων και παραγωγής την ποιότητα, την ποσότητα και το πόθεν, από πού προέρχεται το κάθε προϊόν. Διότι οι βιομηχανίες, και οι ελληνικές και οι ξένες, έχουν κάθε λόγο να βρουν το παράθυρο στο νόμο, έτσι ώστε, αν δεν χρειάζεται ή αν δεν υπάρχει τιμωρία, αν δεν υπάρχει έλεγχος, να μην αναγράψουν εάν το γάλα μέσα σε ένα γιαούρτι προέρχεται από Έλληνα παραγωγό ή Ολλανδό ή Βούλγαρο. Αυτό θα πρέπει να λυθεί.

Δεν έχω να κρίνω και να κάνω κάτι παραπάνω από αυτά που είπατε. Ήταν εξαιρετική η απάντησή σας. Θα παρακολουθούμε, διότι εδώ βρισκόμαστε να ελέγχουμε και την Κυβέρνηση, ότι πρέπει να γίνει. Διότι Ελλάδα είμαστε όλοι μας και προερχόμαστε από αγροτικές οικογένειες. Έχω ακούσει αυτά τα προβλήματα πριν μία βδομάδα που πήγα στο χωριό της συγχωρεμένης της μητέρας μου. Μου είπαν πάρα πολλά ζητήματα, γι’ αυτό προέκυψε και το θέμα.

Θέλω να πω, όμως, γενικότερα όσον αφορά και το Υπουργείο σας ότι κάποια στιγμή αυτή η πατρίδα πρέπει να κρατήσει μία παραγωγή στα βασικά της υλικά, όπως είναι η ζάχαρη -είχαμε ένα θέμα προχθές με την ΕΒΖ-, το κρέας, το γάλα, το γιαούρτι. Είναι τα καλύτερα προϊόντα στον κόσμο. Προσπαθούν οι Τούρκοι ώστε να αντιγράψουν το γιαούρτι μας. Γίνονται διεθνείς διαιτησίες. Δεν μπορεί να απωλέσουμε το δικαίωμα της πατέντας και της ποιότητας του γιαουρτιού στην Ελλάδα, για κανέναν λόγο. Είναι στρατηγικής σημασίας για τη βιωσιμότητα όχι μόνο των αγροτών, των βιομηχανιών και των θέσεων εργασίας, αλλά και της ίδιας της Ελλάδας. Διότι το brand «Ελλάδα» πηγαίνει μαζί με τον τουρισμό, πηγαίνει μαζί με το γιαούρτι, πηγαίνει μαζί με το λάδι, πηγαίνει μαζί με το κρασί. Άρα αυτά πρέπει να προστατευθούν.

Δεν γίνεται αυτήν τη στιγμή να εισάγουμε αγροτικά προϊόντα 6,7 δισεκατομμυρίων ευρώ. Δεν το λέω να το λύσουμε, χάριν λόγου το λέω. Οι μελέτες που έχω -και τις γνωρίζω πολύ καλά- είναι ότι εάν δεν είχαμε 6,7 δισεκατομμύρια ευρώ να σπαταλάμε για εισαγωγές αγροτικών προϊόντων, θα είχαμε τετρακόσιες χιλιάδες θέσεις εργασίας. Το ξέρω ακριβώς πώς είναι. Είναι οι μισοί άνεργοι από όσους χάσαμε από τα μνημόνια τα τελευταία πέντε χρόνια, που ήταν συν οκτακόσιες χιλιάδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η στρατηγική πρέπει να είναι συγκεκριμένη και να δούμε λίγο και τον τρόπο πληρωμής των γαλακτοβιομηχανιών, διότι είναι αυτός ο οποίος στεγνώνει τα κεφάλαια κίνησης του παραγωγού, για να μπορέσει να πάρει τα υλικά για να ξαναπαράξει. Θα πρέπει να έχει το χρήμα, όχι από την επιδότηση μόνο, αλλά και από αυτόν ο οποίος αγοράζει το προϊόν του. Θα το αγοράζει σε μία καλύτερη τιμή πιθανόν, αλλά να τον πληρώνει σε σύντομο χρόνο. Αυτό μπορούμε να το επιβάλλουμε, να το φτιάξουμε, έστω και μέσα στα capital controls, έτσι ώστε να εξυγιανθεί η διαδικασία αγοράς και πώλησης. Δηλαδή, να μην στεγνώνει η αγορά από χρήμα και κεφάλαιο κίνησης ο παραγωγός. Να μπορεί να πάρει τα υλικά του, να πληρώσει τους εργάτες του, να ξαναπαράξει. Διότι, αν δεν παράξει, δεν θα έχουμε κανένα μέλλον.

Άρα το χρηματοοικονομικό κόστος του, δηλαδή η πληρωμή της βιομηχανίας προς τον παραγωγό, είναι πάρα πολύ σημαντική. Μαζί με τις τράπεζες και την πρώην Αγροτική ή όποια τράπεζα ασχολείται τώρα με τη συμβολαιακή γεωργία, θα πρέπει να το κάνουμε.

Κλείνω λέγοντας ότι χαιρετίζω -και το έμαθα προχθές, θα έρθουν στο γραφείο σας, θα τους φέρω εγώ, το λέω και στο Προεδρείο- την ένωση η οποία έγινε και έχει βρει τον εξαιρετικά ωραίο τίτλο και λέγεται «Ελλαδικά μας». Ενημερώθηκα χθες το βράδυ. Το «Ελλαδικά μας» είναι μία ένωση παραγωγών Ελλήνων όπου, όπως λέει και η λέξη, όλα τα προϊόντα που παράγονται -και είναι μέλη του συνδέσμου- είναι από το άλφα μέχρι το ωμέγα όλα ελληνικά. Θα προστατεύσω προσωπικά και θα στηρίξω αυτήν την προσπάθεια. Θα έρθουμε και στο Υπουργείο να το δείτε και θα ήθελα και τη δική σας στήριξη.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Αποστόλου, έχετε τον λόγο και πάλι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ.

Αγαπητέ συνάδελφε, τη χρειαζόμαστε την στήριξη –την οποία την έχουμε-, αλλά ιδιαίτερα και τη συζήτηση, για να δούμε πώς θα αντιμετωπίσουμε τα προβλήματα, γιατί είναι πολλά.

Σας λέω χαρακτηριστικά ότι η Ευρωπαϊκή Ένωση δίνει τη δυνατότητα της προαιρετικής αναγραφής της χώρας προέλευσης της πρώτης ύλης και ειδικά για τα γαλακτοκομικά. Εμείς, βεβαίως, επιμένουμε στην υποχρεωτική αναγραφή και καλούμε και από αυτό το Βήμα ειδικά τις ελληνικές βιομηχανίες να προχωρήσουν στην αναγραφή, γιατί πρέπει ο Έλληνας καταναλωτής να πληροφορείται και να αποφασίζει αν θέλει να πληρώσει τέσσερα, πέντε, δέκα λεπτά παραπάνω για το φρέσκο γάλα το ελληνικό που έχει όλες αυτές τις προϋποθέσεις που όλοι στηρίζουμε και είναι μία πραγματικότητα. Προς αυτήν την κίνηση τους καλούμε και από αυτό το Βήμα.

Από εκεί και πέρα, εμείς θα παρέμβουμε στο συγκεκριμένο κόμματι. Είναι αδιανόητο, αγαπητοί συνάδελφοι, γάλα ανάλωσης πέντε, έξι, επτά ημερών που είναι μέχρι σήμερα, να πληρώνεται με επιταγές επτά και δέκα μηνών. Δηλαδή, ο αγελαδοτρόφος, ο αγρότης ουσιαστικά είναι ο βασικός χρηματοδότης της ρευστότητας των πολυκαταστημάτων, γιατί περί αυτού πρόκειται. Άρα είναι ένα θέμα πάρα πολύ σοβαρό που οπωσδήποτε το σχεδιάζουμε να το δούμε, όπως σχεδιάζουμε και άλλα πράγματα, ιδιαίτερα με το Πρόγραμμα Αγροτικής Ανάπτυξης για να υπάρχει η δυνατότητα και στο συγκεκριμένο χώρο.

Γιατί είπαμε ότι όταν μιλάμε για αγροδιατροφικό κομμάτι, ειδικά η ζωική παραγωγή, τα γαλακτοκομικά προϊόντα, τα ζωικά ελληνικά προϊόντα είναι το ζητούμενο, διότι στο εμπορικό ισοζύγιο αγροτικών προϊόντων αυτά είναι τα βασικότερα. Και για να δείτε πόσο βασικά είναι, ακόμα και η εισαγωγή σόγιας, για την οποία δίνουμε περίπου 500 εκατομμύρια ευρώ κάθε χρόνο, αφορά τη ζωική παραγωγή. Είναι ένα κομμάτι πολυσύνθετο, το οποίο οπωσδήποτε πρέπει να το στηρίξουμε. Εμείς λοιπόν και μέσα από το Πρόγραμμα Αγροτικής Ανάπτυξης και μέσα από το πρόγραμμα προώθησης θα προσπαθήσουμε όσο το δυνατόν να το στηρίξουμε.

Θα επανέλθω πάλι σε αυτήν τη δύσκολη συγκυρία η οποία προέκυψε, όχι μόνο εξαιτίας της κρίσης και της κατάργησης των ποσοστώσεων, αλλά και από αυτό που συζητάμε για την τροποποίηση του Κώδικα Τροφίμων. Θα προσπαθήσουμε καλώντας τους Έλληνες καταναλωτές να προσέχουν και να επιδιώκουν την κατανάλωση τοπικών προϊόντων και βεβαίως παρακαλώντας –φτάνω μέχρι αυτό το σημείο, ώστε να το καταλάβουν οι ελληνικές βιομηχανίες- ότι πρέπει να στηρίξουμε τον συγκεκριμένο χώρο.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Μπαργιώτα. Τι θέλετε;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αφορά τη μία από τις ακυρωθείσες ερωτήσεις. Θα ήθελα να κάνω μία παρέμβαση ενός λεπτού, αν μου επιτρέπετε.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο για ένα λεπτό.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ.

Ζητώ συγγνώμη από τους συναδέλφους. Σήμερα ήταν να συζητηθεί μία ιδιαίτερα σημαντική –κατά την άποψή μου- επίκαιρη ερώτηση προς τον κ. Πολάκη. Αφορά προβλήματα που έχουν σχέση με τη θεραπεία αντιμετώπισης του καρκίνου και ειδικά τις ακτινοθεραπείες. Είναι ένα θέμα ιδιαίτερα οξύ και το οποίο συνδυάζεται με τον ορατό κίνδυνο πλέον να χαθεί η πολύ μεγάλη δωρεά του Ιδρύματος «Σταύρος Νιάρχος» προς τα νοσοκομεία, που είναι η μόνη πηγή ανανέωσης του εξοπλισμού των ακτινοθεραπευτικών.

Δυστυχώς -και δεν είναι η πρώτη φορά- από το Νοέμβριο ο κ. Πολάκης απέχει συστηματικά από την κοινοβουλευτική διαδικασία. Δεν έχει έρθει να απαντήσει σε καμμία επίκαιρη ερώτηση του κόμματός μου, αλλά όχι μόνο αυτού. Επισημαίνω ότι χθες υπήρξε μία σχετική ανακοίνωση από το ΠΑΣΟΚ, η οποία επισημαίνει το ίδιο πρόβλημα. Νομίζω ότι, όσο και αν σέβομαι τον φόρτο εργασίας των Υπουργείων και τις υποχρεώσεις, η στατιστική και μόνο λέει ότι εδώ έχουμε μία κλασική περίπτωση περιφρόνησης του Κοινοβουλίου και φυγομαχίας. Ο κ. Πολάκης δεν έρχεται ποτέ και το κάνει σκόπιμα. Αυτό είναι το ένα και θέλω να το επισημάνω.

Το δεύτερο, κύριε Πρόεδρε, που θα ήθελα να πω αφορά το Προεδρείο. Θέλω να διαμαρτυρηθώ ότι εδώ και πολύ καιρό υπήρξε επιστολή προς τον Πρόεδρο της Βουλής, η οποία επισημαίνει το πρόβλημα της δυσλειτουργίας. Επισημαίνω ότι σήμερα αναβλήθηκε το 60% των ερωτήσεων που είναι στο πινάκιο. Απ’ ό,τι μετρήσαμε, αναβλήθηκαν οι είκοσι και συζητούνται οι δεκατέσσερις ερωτήσεις. Αυτό τα λέει όλα.

Δυστυχώς, το Προεδρείο δεν πήρε κανένα μέτρο. Δεν έχω λάβει καμμία απάντηση εδώ και πολύ καιρό και απ’ όσο γνωρίζω δεν έχει συζητηθεί καν στη Διάσκεψη των Προέδρων το πολύ σοβαρό πρόβλημα.

Είπα και προηγουμένως ότι όσο κι αν είμαι διατεθειμένος να καταλάβω τον φόρτο εργασίας των Υπουργείων, νομίζω ότι η υποχρέωση του Προεδρείου της Βουλής αλλά και της Κυβέρνησης είναι να βρεθεί μια λύση έτσι ώστε αυτός ο ουσιώδης -κατά τη γνώμη μου- διάλογος να προχωρήσει.

Γνωρίζω ότι στην προηγούμενη σύνοδο υπήρχε η δυνατότητα ο Υπουργός να καθορίζει τη μέρα και την ώρα στην οποία μπορεί να παρίσταται. Δεν υπάρχει κανένα πρόβλημα. Θα μπορούσε να γίνει με αυτόν τον τρόπο. Θα μπορούσε ο πολιτικός προϊστάμενος, ο Υπουργός, να απαντάει για λογαριασμό του Αναπληρωτή του και αντιστρόφως. Και αυτό γινόταν παλιά. Αυτό που δεν μπορεί να γίνεται και το θεωρώ προκλητικό -και θα επανέλθουμε σαν κόμμα και σε αυτό- είναι να περιφρονείται η διαδικασία του κοινοβουλευτικού διαλόγου με αυτόν τον τρόπο και να φυγομαχούν οι Υπουργοί με τον τρόπο που είπα προηγουμένως.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Μπαργιώτα, δεν είσαστε ο μόνος που διαμαρτύρεται. Πολλοί Βουλευτές διαμαρτύρονται. Το Προεδρείο έχει πάρει όλα τα απαραίτητα μέτρα. Εκείνο το οποίο απομένει να αποφασίσει η Διάσκεψη των Προέδρων είναι να ορίζουν οι Υπουργοί μία μέρα, ούτως ώστε να είναι αυτοί οι οποίοι θα έρχονται…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η συζήτηση πρέπει να γίνει.

**ΠΡΟΕΔΡΕΥΩΝ (Δημήτριος Κρεμαστινός):** Αυτό θα συζητηθεί στη Διάσκεψη των Προέδρων.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, νομίζω πως έχει φανεί πλέον η αναγκαιότητα -μπορεί να μην το προβλέπει ο Κανονισμός, αλλά σε μία συνεννόηση θα έλεγα Κυβέρνησης και Προεδρείου της Βουλής- κάπου, μία μέρα τη βδομάδα, μία στις δεκαπέντε -ανάλογα με τις ανάγκες που υπάρχουν- να είναι σταθερή για να μπορούμε να προγραμματίζουμε κι εμείς από πλευράς της Κυβέρνησης, των Υπουργών εννοώ, τη δουλειά μας για να ανταποκρινόμαστε. Διότι όντως ο Έλληνας Βουλευτής έχει μεγάλη ανάγκη πληροφόρησης, γιατί είναι αυτός ο οποίος φέρνει της κοινωνίας την άποψη και τον προβληματισμό στη Βουλή και πρέπει να υπάρχει σχετική απάντηση.

Κάντε από τη δική σας πλευρά μία τέτοια προσπάθεια για να μπορέσουμε όντως να ικανοποιούμε και αυτό που υπάρχει ως ανάγκη.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κύριε Πρόεδρε, μία κουβέντα μόνο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, όπως είπα και προηγουμένως, οι προσπάθειες έχουν γίνει. Είναι αρκετές. Και ο Πρόεδρος, ο κ. Βούτσης, έχει κάνει μεγάλη προσπάθεια, αλλά επίκειται μία απόφαση της Διάσκεψης των Προέδρων σχετικά με αυτό που λέτε. Δηλαδή ή ο Υπουργός να δηλώνει την τάδε μέρα που ο καθένας μπορεί και να το ξέρουν όλοι ή αυτό που λέτε εσείς, που είναι περίπου το ίδιο. Δεν διαφέρει το ένα από το άλλο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Οφείλω να επισημάνω κάτι, αν μου επιτρέπετε…

**ΠΡΟΕΔΡΕΥΩΝ (Δημήτριος Κρεμαστινός):** Το θέμα έχει λήξει, κύριε Μπαργιώτα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Μια κουβέντα μόνο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, αλλά να τελειώσουμε και να προχωρήσουμε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τελειώνω με αυτό, κύριε Πρόεδρε.

Νομίζω ότι ο χρόνος ο συνολικός είναι ελάχιστος. Είναι δύο ώρες το πολύ μαζί με τον φραπέ στο κυλικείο. Είναι το πολύ δύο ώρες παρουσίας στη Βουλή για κάθε Υπουργό. Σέβομαι το πρόβλημα του χρόνου, αλλά δεν νομίζω ότι το δίωρο την εβδομάδα είναι το σημαντικό. Άλλωστε, υπάρχουν Υπουργοί που έρχονται και υπάρχουν Υπουργοί που δεν πατάνε ή έρχονται μόνο για τον καφέ.

Υπάρχει συγκεκριμένο θέμα που αφορά και τη λειτουργία του Κοινοβουλίου, αλλά πολύ φοβάμαι και την παρέμβαση του καθενός και την προσωπική πολιτική του καθενός.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 4ο Δημοτικό Σχολείο Αμαρουσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Νικολόπουλε, να προχωρήσουμε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Να προχωρήσουμε, αλλά η εξαίρεση δεν μπορεί να γίνεται κι εμείς να είμαστε απλοί θεατές και ακροατές.

Μία πρόταση, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Να σας διακόψω. Δεν έγινε εξαίρεση. Ζήτησε τον λόγο ο κ. Μπαργιώτας διότι…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Το ίδιο λοιπόν κάνω κι εγώ. Μία πρόταση, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Εσείς δεν έχετε ερώτηση που δεν έχει απαντηθεί.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κοιτάξτε, ξέρετε πολύ καλά κι εσείς και όλοι οι συνάδελφοι και όσοι έχουμε είκοσι επτά χρόνια εδώ ότι αυτό το φαινόμενο δεν παρατηρείτο στις προηγούμενες κοινοβουλευτικές περιόδους.

Νομίζω, λοιπόν, ότι το Προεδρείο, ο Πρόεδρος συγκεκριμένα, έχει υποχρέωση να υπενθυμίσει στους Υπουργούς ότι είναι βασική τους υποχρέωση.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Νικολόπουλε, έχουν γίνει αυτά επανειλημμένως, να το ξέρετε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τότε δεν ακούν κανέναν. Να πάνε στον Πρωθυπουργό.

**ΠΡΟΕΔΡΕΥΩΝ (Δημήτριος Κρεμαστινός):** Εν πάση περιπτώσει, θα το θέσουμε ξανά το θέμα στη Διάσκεψη των Προέδρων με το σκεπτικό αυτό που είπαμε προηγουμένως.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ξέρετε πολύ καλά τι έκαναν οι άλλοι Πρόεδροι της Βουλής. Πόσο αυστηροί ήταν.

**ΠΡΟΕΔΡΕΥΩΝ (Δημήτριος Κρεμαστινός):** Επόμενη είναι η έβδομη με αριθμό 709/28-3-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων,σχετικά με τις επιπτώσεις στην εγχώρια παραγωγή ελαιόλαδου εξαιτίας της εισαγωγής αφορολόγητου ελαιόλαδου από την Τυνησία.

Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κύριε Πρόεδρε.

Ένα σχόλιο μόνο θα ήθελα να κάνω σε αυτά που ειπώθηκαν πριν. Κύριε Αποστόλου, δεν είναι αν προαιρείστε, είστε υποχρεωμένος και εσείς και όλοι οι Υπουργοί να απαντάτε, να συμμετέχετε και να ανταποκρίνεστε στον κοινοβουλευτικό έλεγχο και κλείνω με αυτό.

Συζητούμε σήμερα ένα πολύ σημαντικό θέμα και αφορά στην εισαγωγή ελαιολάδου από την Τυνησία. Δυστυχώς, αγαπητέ κύριε Υπουργέ, η καταστροφική πολιτική σας συνολικά -και η δική σας προσωπικά, κύριε Υπουργέ- συνεχίζεται και στον κλάδο των ελαιοπαραγωγών. Η εισαγωγή στην Ευρωπαϊκή Ένωση αφορολόγητου λαδιού από την Τυνησία και μάλιστα τριάντα πέντε χιλιάδων τόνων φέτος και άλλων τόσων του χρόνου δημιουργούν εύλογη ανησυχία, όπως καταλαβαίνουμε όλοι μας, στους Έλληνες ελαιοπαραγωγούς.

Η Σύνοδος της Ολομέλειας στις Βρυξέλλες κατά τις συνεδριάσεις στις 24 και 25-02-2016 ενέκρινε την ευρωπαϊκή βοήθεια προς την Τυνησία με την εισαγωγή αφορολόγητου ελαιολάδου. Στα πολλαπλά προβλήματα προστέθηκε και η σκανδαλώδης απόφαση για την εισαγωγή αφορολόγητου τυνησιακού λαδιού.

Ήδη από τον Νοέμβριο του 2015 με κοινοβουλευτική μου παρέμβαση είχα επισημάνει το μεγάλο πρόβλημα που δημιουργείται και σας είχα καλέσει από αυτό εδώ το Βήμα, κύριε Υπουργέ, στο επόμενο Συμβούλιο των Υπουργών Γεωργίας να αναθεωρήσετε την στάση σας και να μπλοκάρετε αυτήν την απόφαση.

Θυμάστε ποια ήταν η απόφασή σας; Να σας θυμίσω. Είχατε αντιδράσει έντονα κατά τη συζήτηση στην Ολομέλεια στις 30 Νοεμβρίου του 2015 διαψεύδοντας την εισαγωγή τυνησιακού ελαιολάδου χωρίς δασμούς και αποκαλώντας μας ούτε λίγο ούτε πολύ ψεύτες. Για άλλη μία φορά είπατε, κύριε Αποστόλου, ψέματα στους αγρότες και κτηνοτρόφους της χώρας μας.

Μάλιστα, είχατε δεσμευτεί εντονότατα ότι δεν θα επιτρέψετε να συμβεί κάτι τέτοιο χαρακτηρίζοντας την απόφαση προσωρινή και επιρρίπτοντας τις ευθύνες στον προηγούμενο υπηρεσιακό Υπουργό. Έχω τα Πρακτικά της συνεδριάσεως τότε, την απάντησή σας. Αν δεν τα θυμάστε, ευχαρίστως να σας τα υπενθυμίσω εγώ. Γραπτά είναι και μένουν ευτυχώς τα γραπτά αυτά και είναι τα δικά σας λεγόμενα.

Δυστυχώς, για άλλη μία φορά επιβεβαιώνονται τα ίδια τα γεγονότα. Η απόφαση αυτή καταβαραθρώνει τους Έλληνες ελαιοπαραγωγούς, αφού ρίχνει στο ναδίρ τις τιμές του ελαιολάδου. Οφείλατε να προστατεύσετε τα συμφέροντα των Ελλήνων παραγωγών, αλλά δεν το πράξατε. Δυστυχώς, η Κυβέρνηση Τσίπρα με τις επιλογές και τις πολιτικές που ακολουθεί καταστρέφει κάθε δημιουργικό και παραγωγικό τομέα της οικονομίας. Αντί να στηρίξει και να ενισχύσει την παραγωγή ελληνικών προϊόντων, οδηγεί τους παραγωγούς στην καταστροφή. Αντί να στηρίξει τα εξαιρετικής ποιότητας ελληνικά προϊόντα που άντεξαν στην κρίση και χαίρουν διεθνούς αναγνωρισιμότητας, τα οδηγεί στην καταστροφή και την αφάνεια.

Κύριε Υπουργέ, σας ερωτώ: Αντιλαμβάνεστε τις δυσμενείς επιπτώσεις για την εγχώρια παραγωγή ελαιολάδου; Γιατί στο Συμβούλιο Υπουργών Γεωργίας στις 16 Νοεμβρίου 2015 δεν διαφωνήσατε, αλλά ομοφωνήσατε και εσείς και δεν ασκήσατε βέτο -είχατε το δικαίωμα- στη συζήτηση για την εισαγωγή τριάντα πέντε χιλιάδων τόνων ελαιολάδου φέτος και άλλων τόσων του χρόνου από την Τυνησία;

Γνωρίζετε ότι χάνουμε τη μάχη του ελαιολάδου στις Ηνωμένες Πολιτείες της Αμερικής και όχι μόνο λόγω της υψηλής τιμής που προκύπτει από το υψηλό κόστος παραγωγής; Τι κάνετε ως Κυβέρνηση; Τι κάνετε ως Υπουργός; Ποιες δράσεις αναλαμβάνετε ή έχετε αναλάβει για τη στήριξη του ελληνικού ελαιολάδου και των Ελλήνων παραγωγών;

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Αυγενάκη, ειλικρινά δεν μπορώ να καταλάβω, επανέρχεστε σε ένα θέμα για το οποίο σας έχω απαντήσει, επιτρέψτε μου να σας πω, απλά για να φωνασκείτε.

**ΕΛΕΥΘΕΡΙΟΣ ΑΥΓΕΝΑΚΗΣ:** Σοβαρά το λέτε αυτό τώρα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εγώ θα σας απαντήσω.

**ΕΛΕΥΘΕΡΙΟΣ ΑΥΓΕΝΑΚΗΣ:** Άλλα είπατε, άλλα κάνετε. Πλάκα μου κάνετε τώρα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας διέκοψα;

**ΕΛΕΥΘΕΡΙΟΣ ΑΥΓΕΝΑΚΗΣ:** Άλλα είπατε, άλλα κάνετε, κύριε Υπουργέ. Σας παρακαλώ, σοβαρευτείτε, επιτέλους. Δεν είμαστε όλοι το ίδιο εδώ μέσα. Ανατρέξτε στα Πρακτικά της Βουλής. Σας είπα την ημερομηνία, 30 Νοεμβρίου. Τι λέγατε τότε; Τι απαντούσατε στον κοινοβουλευτικό έλεγχο; Μα, είναι δυνατόν να μου λέτε τέτοια πράγματα; Για ποιους μας περνάτε, κύριε Υπουργέ;

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, όσο και να επιμένει δεν πρόκειται να εκνευριστώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Εδώ δεν χαϊδεύουμε. Κοινοβουλευτικό έλεγχο κάνουμε. Να είστε σοβαρός και συνεπής, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Αυγενάκη!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, εάν δεν ανακαλέσει τη λέξη «σοβαρός» δεν θα του απαντήσω, διότι πρέπει να την επιστρέψω.

**ΕΛΕΥΘΕΡΙΟΣ ΑΥΓΕΝΑΚΗΣ:** Να είστε σοβαρός, κύριε Υπουργέ. Άλλα λέγαμε τότε και άλλα λέτε σήμερα, άλλα έχετε υπογράψει.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αυγενάκη, σας παρακαλώ. Πρώτον, έχετε δευτερολογία. Δεύτερον, δεν είναι…

**ΕΛΕΥΘΕΡΙΟΣ ΑΥΓΕΝΑΚΗΣ:** Ενοχλείστε όταν σας λένε την αλήθεια.Με μας δεν θα χαϊδεύεστε. Τελείωσαν τα ψέματα. Θα μάθετε να ακούτε την αλήθεια.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ! Έχετε δευτερολογία. Το να ανεβάζουμε τους τόνους…

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν κατάλαβα, κύριε Πρόεδρε! Όταν αναιρεί αυτό που είχε συμβεί εδώ μέσα, αναιρεί τα Πρακτικά της Βουλής. Απαντήσεις δικές σας είναι. Δικά σας λεγόμενα είναι αυτά. Τρελό θα με βγάλετε;

**ΠΡΟΕΔΡΕΥΩΝ (Δημήτριος Κρεμαστινός):** Με αυτόν τον τρόπο δεν είναι δυνατόν να γίνει μία σοβαρή συζήτηση. Το αντιλαμβάνεστε και νομίζω ότι το επικροτείτε.

**ΕΛΕΥΘΕΡΙΟΣ ΑΥΓΕΝΑΚΗΣ:** Σοβαρότητα, κύριε Πρόεδρε, χρειάζεται απ’ όλους, πράγμα το οποίο, δυστυχώς, σπανίζει από την Κυβέρνηση.

**ΠΡΟΕΔΡΕΥΩΝ (Δημήτριος Κρεμαστινός):** Πρέπει να ρίξουμε λίγο τους τόνους για να γίνει σοβαρή συζήτηση, αλλιώς θα κάνουμε καυγά και δεν είναι σωστό στη Βουλή μέσα να κάνουμε συνέχεια καυγάδες.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα συνεχίσω την τοποθέτησή μου, αν ανακαλέσει ο κ. Αυγενάκης τη φράση του ότι εγώ δεν είμαι σοβαρός.

**ΕΛΕΥΘΕΡΙΟΣ ΑΥΓΕΝΑΚΗΣ:** Αυτό σας ενόχλησε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όπως αντιλαμβάνεστε, δεν υπάρχει περίπτωση από τη δική μου πλευρά να συνεχίσω απαντώντας. Δεν έχω κανέναν λόγο να καταθέσω στα Πρακτικά σχετική απάντηση και όλα τα έγγραφα. Όμως, απαιτώ αυτό που προείπα, διότι τουλάχιστον, όσον αφορά στην παρουσία μου στη Βουλή, δεν νομίζω ότι έχω δώσει δικαιώματα για να εκφράζονται τέτοιες απόψεις.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αυγενάκη, αν θέλετε να συνεχιστεί η συζήτηση, νομίζω ότι οι χαρακτηρισμοί αυτοί…

**ΕΛΕΥΘΕΡΙΟΣ ΑΥΓΕΝΑΚΗΣ:** Μόνο αν ο Υπουργός διαβάσει και υπενθυμίσει στον εαυτό του τον ίδιο τα λεγόμενά του, τότε κι εγώ θα ανακαλέσω.

**ΠΡΟΕΔΡΕΥΩΝ (Δημήτριος Κρεμαστινός):** Το αντιλαμβάνεστε. Δεν είναι δυνατόν να γίνει συζήτηση.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Υπουργέ, άλλα λέγατε τότε. Ψέματα λέγατε για άλλη μία φορά. Το καταλάβατε; Άλλα μου απαντούσατε από αυτό εδώ το Βήμα. Άρα πώς μου λέτε σήμερα να ανακαλέσω τη λέξη «σοβαρός»;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αυγενάκη, συνεχίζετε. Δεν είναι σωστό! Σας παρακαλώ!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, πάρα πολύ απλά θα απαντήσω στην ερώτηση καταθέτοντας στα Πρακτικά όλα όσα αιτιολογούν τη στάση και την άποψή μου.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Έχω τη δευτερολογία μου, λοιπόν.

**ΠΡΟΕΔΡΕΥΩΝ (Δημήτριος Κρεμαστινός):** Και πάλι θα σας παρακαλέσω να περιοριστούμε σε επιχειρήματα, διότι διαφορετικά δεν βοηθούμε την κοινοβουλευτική συζήτηση.

**ΕΛΕΥΘΕΡΙΟΣ ΑΥΓΕΝΑΚΗΣ:** Καταλαβαίνω την αμηχανία του κ. Αποστόλου, αλλά εδώ δεν είμαστε για να χαϊδεύουμε Υπουργούς, όπως κάνουν οι Βουλευτές του ΣΥΡΙΖΑ. Εδώ είμαστε για να ασκούμε κοινοβουλευτικό έλεγχο.

Κι εγώ δεν επικαλούμαι τίποτα παραπάνω από τα Πρακτικά της Βουλής της 30ης Νοεμβρίου, όπου σε απάντηση δικής μου επίκαιρης ερώτησης, ο Υπουργός απαντούσε αυτά που διάβασα. Αν, λοιπόν, κύριε Υπουργέ, εσείς σήμερα δεν θυμάστε αυτά που εσείς απαντούσατε, σας παραπέμπω στα Πρακτικά της Βουλής. Παρακαλώ πολύ λίγη σοβαρότητα, λίγη υπευθυνότητα και κυρίως ειλικρίνεια. Τέρμα τα ψέματα πλέον και στους αγρότες και στους κτηνοτρόφους και στους Έλληνες πολίτες.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αυγενάκη, σας παρακαλώ πολύ. Έχετε δευτερολογία. Παρακαλώ περιοριστείτε στην δευτερολογία και όχι σε χαρακτηρισμούς.

**ΕΛΕΥΘΕΡΙΟΣ ΑΥΓΕΝΑΚΗΣ:** Τι χαρακτηρισμούς, κύριε Πρόεδρε; Εγώ επικαλέστηκα τα Πρακτικά της Βουλής. Αστειευόμαστε τώρα; Με συγχωρείτε, για ποιο λόγο υπάρχουν τα Πρακτικά; Να μπορούμε να ανατρέξουμε ανά πάσα ώρα και στιγμή. Ήταν ο ίδιος Υπουργός τότε. Δεν ήταν κάποιος άλλος που απάντησε. Δεν είναι υπηρεσιακός. Είναι θέμα σοβαρότητας όταν δεν θυμάται αυτά που έχει απαντήσει και μου λέει ότι αυτά δεν είναι σοβαρά πράγματα.

**ΠΡΟΕΔΡΕΥΩΝ (Δημήτριος Κρεμαστινός):** Εγώ λέω για τους προσωπικούς χαρακτηρισμούς…

**ΕΛΕΥΘΕΡΙΟΣ ΑΥΓΕΝΑΚΗΣ:** Ποιος χαρακτηρισμός; Ότι δεν είναι σοβαρός; Όταν έχει απαντήσει άλλα, έπραξε άλλα, ψήφισε άλλα και έρχεται σήμερα και μου λέει άλλα πράγματα; Με συγχωρείτε πάρα πολύ, κύριε Πρόεδρε!

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε με τη δευτερολογία σας, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα πάω σε ένα άλλο θέμα, αφού για το λάδι δεν έχει απαντήσει το παραμικρό ο κύριος Υπουργός, υπεκφεύγοντας πίσω από τάχα μου προσβολές και το θέμα είναι ότι έχει πει τόσα ψέματα στους αγρότες και τους κτηνοτρόφους. Έχει πει τόσα ψέματα! Άλλα έγραφε σε δελτία Τύπου τον Ιούνιο, άλλα έλεγε προ ημερών με το ξεκίνημα των κινητοποιήσεων των αγροτών, άλλα έλεγε στη Βουλή. Αλήθεια, για ποια αξιοπιστία συζητάμε σήμερα; Δεν υπάρχει αξιοπιστία, δεν υπάρχει σοβαρότητα από κανένα μέλος αυτής της Κυβέρνησης.

Πάω σε ένα άλλο θέμα, αφού το πρώτο το απαντήσατε, κύριε Υπουργέ, μη απαντώντας. Όπως πληροφορούμαστε, έρχεται προς έκδοση, κύριε Αποστόλου, η υπουργική απόφαση -ή την έχετε ήδη εκδώσει καθ’ υπόδειξη του ΟΟΣΑ- η οποία αποτελεί απόφαση βόμβα για την αγορά του γάλακτος.

Πιο συγκεκριμένα, με την απόφαση αυτή, αποσυνδέετε, κύριε Αποστόλου το νωπό γάλα από την παρασκευή γιαουρτιού στο όνομα της προσαρμογής με την εργαλειοθήκη του ΟΟΣΑ. Αφήνετε παράθυρα ακόμα και για τη χρήση σκόνης γάλακτος και ανοίγετε διάπλατα τις πόρτες για αθρόες εισαγωγές φθηνών προϊόντων γάλακτος.

Κύριε Υπουργέ, γνωρίζετε τι κάνετε; Τι είδους υποταγή είναι αυτή στον ΟΟΣΑ, εσείς, ένας επαναστάτης αριστερός που θα τα καταργούσατε όλα; Γνωρίζετε τι είδους συμφέροντα εξυπηρετούν αυτές οι ρυθμίσεις; Αυτή είναι η εργαλειοθήκη Τσίπρα-Καμμένου-Αποστόλου και όχι η εργαλειοθήκη του ΟΟΣΑ. Η αλλαγή του θεσμικού πλαισίου για την απαλοιφή του όρου «νωπό γάλα» για την παρασκευή του ελληνικού γιαουρτιού, που αποτυπώθηκε σε προσχέδιο κοινής υπουργικής απόφασης, αποτελεί τεραστίων διαστάσεων ανατροπή στην εγχώρια αγορά. Αν εκδοθούν τα όσα ενημερωνόμαστε ανοίγει την πόρτα σε εισαγωγές, όχι μόνο, κύριε Αποστόλου για φθηνό, νωπό γάλα, αλλά και για φθηνές πρώτες ύλες για την παρασκευή γαλακτοκομικών προϊόντων.

Και κάτι ακόμα. Την ίδια ώρα η Τσεχία –κρατήστε το αυτό κι ελπίζω να έχετε να απαντήσετε κάτι κι ό,τι απαντήσετε θα μείνει στα Πρακτικά να το επικαλούμαστε μετά από μερικές εβδομάδες- διεκδικεί τη χρήση του όρου «ελληνικό γιαούρτι» στα γαλακτοκομικά προϊόντα της. Σχέδιο διατάγματος της Τσεχίας έχει υποβληθεί προς διαβούλευση στα όργανα της Ευρωπαϊκής Ένωσης. Ορίζει τις απαιτήσεις για το γάλα και διεκδικεί να παρασκευάζει προϊόντα, χρησιμοποιώντας παρακαλώ τον όρο «ελληνικό γιαούρτι». Το έχετε πάρει χαμπάρι εκεί στο Υπουργείο Αγροτικής Ανάπτυξης;

Σας ερωτώ ευθέως, λοιπόν, κύριε Αποστόλου, και μην γελάτε και κοιτάζετε από την άλλη πλευρά. Ισχύουν όλα αυτά; Τι είδους συμφέροντα εξυπηρετείτε; Τι έχετε στο μυαλό σας; Έχετε; Έχει υποβληθεί προς έγκριση στην Κομισιόν το σχέδιο υπουργικής απόφασης; Για ποιους λόγους προβαίνετε σε αυτή την ενέργεια;

Είστε εσείς που βρίσκεστε –δικά σας λόγια είναι αυτά- στην ίδια πλευρά του τραπεζιού με τους αγροτοκτηνοτρόφους, όπως είχατε πει σε συνέντευξή σας και σε δηλώσεις σας; Κι αν, δηλαδή, ήσασταν απέναντι τι θα κάνατε; Για πέστε μας, τι χειρότερα μπορούσατε να κάνετε;

Σταματήστε πλέον την υποβάθμιση της ελληνικής αγροτοκτηνοτροφικής παραγωγικής βάσης και για το καλό της ελληνικής παραγωγής, για το καλό των Ελλήνων παραγωγών κτηνοτρόφων φύγετε τώρα! Είστε η πιο ανίκανη, είστε η πιο αναποτελεσματική, είστε η πιο διεφθαρμένη ελληνική Κυβέρνηση. Φύγετε τώρα!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα κρατήσω την ψυχραιμία μου.

Απλά να πω ότι πριν από λίγο είχαμε σχετική συζήτηση για το θέμα της υποχρέωσής μας απέναντι στην εργαλειοθλήκη του ΟΟΣΑ. Είναι μνημονιακή δέσμευση του 2013, έρχεται από παλιά.

Αντιλαμβάνεστε ότι μέσα στα πλαίσια της νέας συμφωνίας, υπάρχει αυτή η ρύθμιση η οποία δημιουργεί πρόβλημα, το είπα προηγουμένως. Η άποψη, όμως, ότι χρησιμοποιείται σκόνη γάλακτος είναι απαράδεκτη να εκφράζεται. Δεν υπάρχει αυτό, είναι ξεκάθαρο.

Επίσης, η Τσεχία θέλει, αλλά η ελληνική αντιπροσωπεία, ήδη εδώ και καιρό, έχει απαντήσει κι έχει βάλει, ειδικά για το συγκεκριμένο κομμάτι, την αντίδρασή της σε τέτοιο σημείο που δεν υπάρχει περίπτωση να γίνει αποδεκτό.

Από εκεί και πέρα, θέλω πραγματικά, επειδή ειπώθηκε η φράση «συμφέροντα», να πω το εξής. Όταν έγινε αυτός ο ξεσηκωμός για το τυνησιακό λάδι, φρόντισα από τη δική μου πλευρά να δω ποια είναι η κατάσταση.

Θα καταθέσω, λοιπόν, την επιστολή του πρέσβη μας, των προξενικών αρχών, στην Τυνησία. Ξέρετε πόση είναι η εισαγωγή τυνησιακού λαδιού –γιατί η συμφωνία έρχεται από παλιά και απλώς αυξάνεται τώρα κατά τριάντα πέντε χιλιάδες- στη χώρα μας; Είναι μηδέν! Κανένα λίτρο λαδιού. Και προκαλώ να μου φέρουν ένα τιμολόγιο στην Ελλάδα που να δείχνει ότι μπήκε τυνησιακό λάδι. Κανένα!

Δεύτερον, επειδή μιλάμε για μια περίοδο που οι τιμές, υποτίθεται, έπεσαν εξαιτίας του θορύβου, τη συγκεκριμένη χρονιά οι τιμές αυξήθηκαν και θα καταθέσω σχετικά δικαιολογητικά. Ξέρετε, αγαπητοί συνάδελφοι, πόσες ήταν οι εξαγωγές του λαδιού το 2015; Ήταν 631 εκατομμύρια ευρώ, τουτέστιν, εκατόν εβδομήντα τρία εκατομμύρια λίτρα. Ξέρετε πόσο ήταν την προηγούμενη χρονιά, το 2014; Ήταν 260 εκατομμύρια ευρώ, εβδομήντα τέσσερα εκατομμύρια λίτρα. Ξέρετε ποια ήταν η τιμή; Ήταν 3,51 ευρώ το 2014 και 3,64 ευρώ το 2015.

Αυτές τις προσπάθειες κάνουμε εμείς κι αυτές αποδίδουν. Γι’ αυτό με βλέπετε ότι αισθάνομαι ότι με πνίγει το δίκιο.

Ποιο συμβούλιο στις 15 Νοεμβρίου; Το έχω εξηγήσει εκατό φορές. Το συγκεκριμένο Συμβούλιο Υπουργών δεν είχε θέμα ελαιολάδου από την Τυνησία. Απλώς, είχε μια γενική συζήτηση όσον αφορά τις εμπορικές σχέσεις των χωρών της Ευρωπαϊκής Ένωσης με τις τρίτες χώρες.

Κι εκεί, εγώ ο ίδιος έβαλα ότι είναι απαράδεκτο από πού επιχειρείται να γίνει.

**ΕΛΕΥΘΕΡΙΟΣ ΑΥΓΕΝΑΚΗΣ:** Γιατί δεν βάλατε βέτο;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ποιο βέτο να βάλω; Σε ποια απόφαση;

**ΕΛΕΥΘΕΡΙΟΣ ΑΥΓΕΝΑΚΗΣ:** Ποιον δουλεύετε; Ομόφωνη ήταν η απόφαση!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν υπάρχει απόφαση!

**ΕΛΕΥΘΕΡΙΟΣ ΑΥΓΕΝΑΚΗΣ:** Ήταν ομόφωνη η απόφαση! Το ψηφίσατε κι εσείς αυτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν υπάρχει απόφαση. Συζητείται.

Και όσον αφορά το Ευρωπαϊκό Κοινοβούλιο, όντως συνεδρίασε και αποδέχτηκε. Θέλω να είμαι ξεκάθαρος, γιατί εγώ είχα στείλει επιστολή στους Έλληνες Ευρωβουλευτές όπου τους ανέφερα τη θέση που έχει η χώρα μας. Ξέρετε τι αποτέλεσμα είχε η ψηφοφορία; Τρεις μόνο Ευρωβουλευτές ψήφισαν «ναι». Οι υπόλοιποι είτε απείχαν είτε ψήφισαν «κατά».

**ΕΛΕΥΘΕΡΙΟΣ ΑΥΓΕΝΑΚΗΣ:** Για ποια ψηφοφορία λέτε, κύριε Αποστόλου;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και ξέρετε σε αυτούς τους τρεις, ένας ήταν της Νέας Δημοκρατίας και οι άλλοι δύο δεν ήταν του ΣΥΡΙΖΑ.

**ΕΛΕΥΘΕΡΙΟΣ ΑΥΓΕΝΑΚΗΣ:** Μη λέτε ψέματα, κύριε Αποστόλου. Καταθέστε στα Πρακτικά την απόφαση αυτή για το τυνησιακό ελαιόλαδο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα σας καταθέσω.

Ψηφοφορία, λοιπόν, που έγινε στο Ευρωπαϊκό Κοινοβούλιο, στην ολομέλεια αναφέρεται 24 και 25 ενώ δεν έγινε η συγκεκριμένη συνεδρίαση στις 24 και 25, αλλά στις 12 και 13. Τι λέτε τώρα;

**ΕΛΕΥΘΕΡΙΟΣ ΑΥΓΕΝΑΚΗΣ:** Μη λέτε ψέματα.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ:** Μα, λέει ψέματα. Άλλη απόφαση επικαλείται ο Υπουργός. Καταθέστε την απόφαση στα Πρακτικά, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αυγενάκη, παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, ζητώ να κατατεθεί στα Πρακτικά η απόφαση αυτή. Δεν μπορεί να επικαλείται έγγραφα χωρίς να τα καταθέτει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αυτά θα τα καταθέσω, κύριε Πρόεδρε. Και θέλω πραγματικά επειδή είναι ένα πάρα πολύ σοβαρό θέμα, να πληροφορηθεί.

Όταν η Ευρωπαϊκή Επιτροπή, κύριε Πρόεδρε, αποφασίζει σχέσεις με τρίτες χώρες, γίνονται πολλές συζητήσεις σε πάρα πολλά συμβούλια. Όντως, λοιπόν, στη σχετική συζήτηση έξι-επτά χώρες είχαν ταχθεί εναντίον, δηλαδή, Ελλάδα, Ιταλία, Ισπανία, Κύπρος, Πορτογαλία, χώρες οι οποίες είχαν σχέση με το ελαιόλαδο.

Προχθές στο συμβούλιο που αφορούσε τα ζητήματα εξωτερικών σχέσεων, όλες αυτές οι χώρες, επειδή ήδη είχε δημιουργηθεί μια πλειοψηφία που ουσιαστικά έδινε τη δυνατότητα στην Τυνησία να εξάγει αυτές τις ποσότητες, δεν αντέδρασαν. Και έχουμε καταθέσει ειδική επιστολή εμείς -δεν έχει πάει στο Συμβούλιο Υπουργών Γεωργίας ακόμη το συγκεκριμένο θέμα- και αυτήν την επιστολή έρχονται τώρα και την υιοθετούν η Ιταλία, περιμένουμε να την υιοθετήσει η Ισπανία, η Πορτογαλία, για να δούμε πώς θα πιέσουμε τουλάχιστον για να κρατήσουμε μερικά πράγματα.

Διότι εσείς, αγαπητοί συνάδελφοι, μπορεί να σκέφτεστε μια προσέγγιση για ένα προϊόν εκείνη την ώρα, αλλά εγώ έχω στον νου μου ότι την επόμενη ώρα θα συναντήσω τον Επίτροπο Χόγκαν και θα μου βάλει το θέμα της φέτας με τη Νότια Αφρική, θα μου βάλει το ένα, θα μου βάλει το άλλο. Αντιλαμβάνεστε, λοιπόν, ότι όταν λέμε «κάνεις εξωτερική πολιτική» ειδικά σε τέτοια θέματα θέλει σοβαρότητα, δεν θέλει να πυροβολούμε στον αέρα χωρίς ούτε ένα λίτρο. Το καταλαβαίνετε; Χωρίς ούτε ένα λίτρο, εμείς ξεσηκώνουμε τον κόσμο. Είστε με τα καλά σας;. Δημιουργείτε ένα θέμα εκεί που ούτε καν υπάρχει;

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, ζητώ τον λόγο για ένα λεπτό, για μια παράκληση.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Ζητώ από τον Υπουργό να καταθέσει στα Πρακτικά την απόφαση βάσει της οποίας δίνεται η δυνατότητα εισαγωγής τυνησιακών ελαιόλαδων στην Ευρωπαϊκή Ένωση. Αυτό είναι το πρώτο.

Δεύτερον, να δούμε και τις τοποθετήσεις από τα Πρακτικά –παρακαλώ πολύ θέλω εγγράφως να γίνουν αυτά - του Υπουργού τότε αφ’ ενός και αφ’ ετέρου ζητώ από τους υπηρεσιακούς να καταθέσουν στον Υπουργό τα Πρακτικά από την απάντησή του στις 30 Νοεμβρίου, διότι άλλα λέγατε, κύριε Υπουργέ, τότε, άλλα επικαλεστήκατε τότε.

Άρα, παρακαλώ πάρα πολύ, λίγη σοβαρότητα και κυρίως λίγη υπευθυνότητα από μέρους σας δεν βλάπτει. Γιατί άλλα λέτε και άλλα κάνετε. Μην μας βγάζετε τρελούς εδώ μέσα.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην όγδοη με αριθμό 689/21-3-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τις ανακτήσεις Αγροτικών Ενισχύσεων.

Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Πρόεδρε, στις αρχές του χρόνου, και όταν συζητιόταν στην Αίθουσα αυτή το νομοσχέδιο για τις βοσκήσιμες γαίες, έφερε ο κύριος Υπουργός Γεωργίας σε δικό του νομοσχέδιο εκπρόθεσμη τροπολογία για την ανάκτηση ενισχύσεων που κριθήκαν μη συμβατές από την Ευρωπαϊκή Ένωση ύψους 425 εκατομμυρίων ευρώ, παρότι σε ερωτήσεις μας τότε, αν είχε πρόθεση να φέρει κάτι τέτοιο το Υπουργείο και να ψηφίσει νόμο, έλεγε όχι στις επιτροπές.

Όταν αντιδράσαμε σε σχέση με αυτή την εκπρόθεσμη τροπολογία, ο κύριος Υπουργός σ’ αυτήν την Αίθουσα είπε συγκεκριμένα τα εξής και διαβάζω από τα Πρακτικά της Βουλής: «Εγώ επαναλαμβάνω και πάλι αυτά που έχω πει. Δεν υπάρχει περίπτωση αυτή η διαδικασία επανείσπραξης από αγρότες, μέσω των ανακτήσεων, να γίνει όσο εγώ είμαι στο Υπουργείο Αγροτικής Ανάπτυξης. Μόνο μία περίπτωση υπάρχει, να περάσει από τη Βουλή». Και συνεχίζει: «Να είναι ήσυχοι ότι τουλάχιστον επί θητείας ΣΥΡΙΖΑ στην Κυβέρνηση δεν θα υπάρξουν οι ανακτήσεις από τους αγρότες».

Ερχόμαστε και πραγματικά με μεγάλη έκπληξη ακούσαμε τον Υπουργό να λέει ότι έχει πρόθεση να φέρει κοινή υπουργική απόφαση -και αυτό το ανακοίνωσε στις 19-3-2016, σε συζήτηση επίκαιρων ερωτήσεων εδώ στη Βουλή- για την ανάκτηση των 425 εκατομμυρίων, που μετά από συνεντεύξεις που έδωσε είπε ότι θα μειωθούν στα 200 εκατομμύρια, δεν θα αφορά επτακόσιες χιλιάδες, αλλά θα αφορά ενενήντα πέντε χιλιάδες και μετέπειτα δώδεκα χιλιάδες αγρότες.

Εγώ θα ήθελα να ρωτήσω τον κύριο Υπουργό: Τι συνέβη και σε τόσο σύντομο χρονικό διάστημα υπάρχει μία τέτοια διαστροφή των δηλώσεων και από το «δεν θα εφαρμόσω ανακτήσεις» περνάμε τώρα σε υπουργική απόφαση στο πώς θα τις εισπράξει; Όπως δεσμεύτηκε στη Βουλή, θα έρθει, πριν υπογράψει αυτήν την υπουργική απόφαση, να συζητήσει αυτό το θέμα στη Βουλή;

Κλείνοντας, θα ήθελα να υπενθυμίσω ότι ναι, το πακέτο Χατζηγάκη αφορά την περίοδο 2008-2009. Οι πληρωμές τότε στους Έλληνες αγρότες, οι οποίοι όντως είχαν σημαντική ζημιά στις καλλιέργειες, έγιναν βιαστικά, χωρίς να τηρηθούν οι κανόνες της Ευρωπαϊκής Ένωσης, λόγω των επικείμενων εκλογών του 2009. Γίνονταν καταβολές από τον Μάιο του 2009 έως και τον Οκτώβριο του 2009 και δεν υπήρχε καμμία τεκμηρίωση. Θα ήθελα, όμως, να απαντήσει ο κύριος Υπουργός, σχετικά με αυτήν τη μεταστροφή για τις ανακτήσεις.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, και βέβαια είπα τη συγκεκριμένη φράση για τον απλούστατο λόγο ότι πριν από δύο ημέρες είχε υπάρξει συγκεκριμένη απόφαση του Ευρωπαϊκού Δικαστηρίου, με την οποία είχαν εξαντληθεί όλες οι δυνατότητες δικαστικής αντιμετώπισης του πακέτου Χατζηγάκη, αυτού που το 2008-2009 έδωσε σε επτακόσιες είκοσι πέντε χιλιάδες αγρότες 421 εκατομμύρια ευρώ, αγνοώντας τη συμβατική υποχρέωση να ενημερώσει την Ευρωπαϊκή Επιτροπή.

Το έχω πει και το ξαναλέω, εάν είχε κάνει τότε αυτή την κίνηση και τεκμηρίωνε την αναγκαιότητα των ενισχύσεων –και είμαι από αυτούς που λέω ότι υπήρχε ανάγκη για τις ενισχύσεις- εάν είχε γίνει αυτή η προσπάθεια, έστω και μία απλή αναφορά ότι έχουμε αυτό το πρόβλημα και πρέπει να δώσουμε αυτές τις ενισχύσεις, δεν θα φθάναμε στη σημερινή κατάσταση. Βλέπετε, όμως, έρχονταν οι εκλογές και τα πράγματα ήταν ζόρικα.

Εμείς, λοιπόν, λέμε ότι εάν είχε κάνει αυτή την κίνηση, δεν θα φθάναμε στη σημερινή κατάσταση. Επειδή, όμως, εμείς ξέραμε, αναμέναμε -διότι έτσι λειτουργούν τα Ευρωπαϊκά Δικαστήρια, έτσι λειτουργούν εκεί οι θεσμοί- ότι θα έρθει η συγκεκριμένη απόφαση, διότι κάναμε πάρα πολλές συζητήσεις στο ενδιάμεσο διάστημα, είχαμε προετοιμαστεί και με τις σχετικές διαπραγματεύσεις συνεχώς το προσπαθούμε. Οι διαπραγματεύσεις αυτό είναι. Μπορεί να λέω σήμερα «όχι», αλλά εάν στη διαδρομή εξασφαλίσεις μερικά πράγματα, μπορεί να αλλάξει. Αυτή την έννοια έχει η διαπραγμάτευση.

Εμείς λέμε, λοιπόν, ότι θέλουμε να χρησιμοποιήσουμε μερικά εργαλεία, για να μειώσουμε. Ποια είναι τα εργαλεία; Είναι το de minimis, να δούμε μία καταγραφή, ποιοι είναι αυτοί που πήραν τα λιγότερα. Κάπου, λοιπόν, σ’ αυτή τη διαδικασία φτάσαμε να έχουμε συμφωνήσει με την Ευρωπαϊκή Επιτροπή, από τους επτακόσιους είκοσι πέντε χιλιάδες να πληρώσουν μόνο οι ενενήντα πέντε χιλιάδες και είναι αυτοί οι οποίοι έχουν πάρει πάνω από 1.000 ευρώ. Δηλαδή, εμείς από τις επτακόσιες είκοσι πέντε χιλιάδες αγρότες φτάνουμε στις εξακόσιες τριάντα χιλιάδες αγρότες, δηλαδή στο 87% των αγροτών να πληρώσουν.

Όμως, ακόμη και για αυτούς τους ενενήντα πέντε χιλιάδες, αν στη διαδικασία ανάκτησης υπάρξει συνεννόηση ή καλό πνεύμα –γιατί εμείς πιστεύουμε ότι θα υπάρξει τέτοιο πράγμα-, τότε ενδέχεται να μειωθούν και αυτοί οι ενενήντα πέντε χιλιάδες.

Και επειδή εγώ είπα ότι δεν θα κάνω όντως ανακτήσεις, ξέρετε αυτές οι ανακτήσεις, που συζητάμε, είναι δώδεκα χιλιάδες αγρότες, που αντιπροσωπεύουν το 1,65% των αγροτών. Εσείς αν θέλετε γι’ αυτούς, το 1,65% των αγροτών να το πείτε! Για μένα τον αγροτικό χώρο τον εκπροσωπούν το υπόλοιπο 98,5% των αγροτών! Γι’ αυτούς, λοιπόν, είπα και αυτούς θα στηρίζω! Το καταλαβαίνετε αυτό; Αν δεν μπορείτε να το καταλάβετε, πείτε το στους αγρότες!

Από εκεί και πέρα, μιλάμε για δώδεκα χιλιάδες αγρότες. Θα κληθούν μέσα από μια ΚΥΑ να επιστρέψουν. Αυτή την ώρα βρισκόμαστε στη σχετική διαπραγμάτευση, διότι ψηφίσαμε σχετική τροπολογία στο συγκεκριμένο νόμο για το πώς θα γίνουν αυτές οι διαδικασίες, ούτως ώστε να μην είναι επώδυνες για τους Έλληνες αγρότες και μεμονωμένα για τον καθένα.

Στην δευτερολογία μου θα σας πω περισσότερα. Ως προς το ζήτημα των ανακτήσεων, μη με τσιγκλίζετε να σας πω τι έρχεται. Θα τα πούμε μετά.

**ΠΡΟΕΔΡΕΥΩΝ (Δημήτριος Κρεμαστινός):**  Κύριε Τζελέπη, έχετε τον λόγο και πάλι.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Υπουργέ, λέτε και επιμένετε ότι μόνο δώδεκα χιλιάδες αγρότες, το 1,67% θα πληρώσουν, δηλαδή όσοι πήραν πάνω από 1.000 ευρώ. Πώς θα σας πιστέψουμε, όταν έρχεσθε τον Ιανουάριο και λέτε ότι δεν θα κάνετε ανακτήσεις και έρχεσθε τον Μάρτιο και κάνετε ανακτήσεις και όταν η εισηγητική έκθεση του Γενικού Λογιστηρίου του Κράτους για την εκπρόθεσμη τροπολογία των ανακτήσεων λέει ότι από αυτή τη διάταξη θα επέλθει σύμφωνα με το επισπεύδον Υπουργείο συνολική αύξηση εσόδων του Κρατικού Προϋπολογισμού ύψους 320 εκατομμυρίων ευρώ; Και εσείς έρχεσθε σήμερα και λέτε ότι δεν θα κάνετε καμία ανάκτηση.

Εμείς αυτό θέλουμε, να μη γίνουν ανακτήσεις σε μια δύσκολη χρονική περίοδο για τον αγροτικό τομέα, για τους Έλληνες αγρότες, όταν σήμερα διαλύεται ο αγροτικός τομέας από την αύξηση των φορολογικών βαρών, των ασφαλιστικών βαρών, του ΦΠΑ, την αποεπένδυση, την υποχρηματοδότηση και όλα αυτά, τα οποία έχουμε μπροστά μας σήμερα να αντιμετωπίσουμε.

Πριν από λίγο συζητούσατε για την εργαλειοθήκη, αυτήν που εσείς λέγατε «κατά παραγγελία» και σήμερα είναι το ευαγγέλιό σας μετά τους εναγκαλισμούς του Γκουρία με τον κ. Τσίπρα. Πώς να σας πιστέψουμε εμείς όταν σήμερα εσείς επικαλείστε ότι είναι δική σας επιτυχία, δηλαδή από τους επτακόσιους είκοσι πέντε χιλιάδες να έχουμε σήμερα καταλογισμούς μόνο στους δώδεκα χιλιάδες; Όχι δεν έχετε κάνει καμία ενέργεια! Γιατί αυτές οι ενέργειες για τη χρήση του de minimis των ενισχύσεων της ήσσονος σημασίας, όπως επίσης και να εξαιρεθούν κάτω των 100 ευρώ, είναι ενέργειες που έγιναν από προηγούμενους Υπουργούς.

Και πραγματικά θα θέλαμε να σταθούμε αρωγοί σε μια προσπάθεια, που πρέπει να γίνει και τώρα έστω και στο «και πέντε» από την πλευρά του Υπουργείου απέναντι στην Ευρωπαϊκή Ένωση, γιατί φοβάμαι ότι εσείς προσπαθείτε να καλυφθείτε πίσω από την απόφαση του Γενικού Δικαστηρίου της Ευρωπαϊκής Ένωσης, όπου η απόφαση αυτή δεν έχει χρονικό όριο εφαρμογής. Και ναι, φυσικά, αν τα αφήσετε αυτά χωρίς να πράξετε τίποτα, ίσως να έλθει να βγάλει τα κάστανα από τη φωτιά κάποια άλλη Κυβέρνηση.

Όμως, σήμερα πρέπει να γίνουν ενέργειες και να τονιστεί στην Ευρωπαϊκή Ένωση ότι το 13,8% του ενεργού πληθυσμού της χώρας μας που είναι οι αγρότες, έχει μία μείωση του εισοδήματος του συνολικά 27% έναντι αύξησης στην Ευρωπαϊκή Ένωση κατά 17,5%, όταν έχουν αυξηθεί οι φόροι μέχρι στιγμής και αυτά που έρχονται αύριο κάνουν την ελληνική γεωργία μη ανταγωνιστική, όταν έχουμε το εμπάργκο με ευθύνη της Ευρωπαϊκής Ένωσης απέναντι στη Ρωσία που δημιουργεί πρόβλημα στον αγροτικό τομέα. Όλα αυτά θα πρέπει να ξανατεθούν και να υπάρξει μια συμφωνία με την Ευρωπαϊκή Ένωση να σταματήσουν αυτές οι απαιτήσεις για τις ανακτήσεις από τους Έλληνες αγρότες.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):**  Κύριε Υπουργέ, έχετε τον λόγο και πάλι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς σύμφωνα με στοιχεία της EUROSTAT το αγροτικό εισόδημα το 2015 αυξήθηκε κατά 12%. Τα λέει η EUROSTAT, δεν τα λέω εγώ. Έχουν κατατεθεί στα Πρακτικά της Βουλής.

Δεύτερον, όσον αφορά την απόφαση, δεν έχει χρονικό όριο εφαρμογής. Απλά, θα καταθέσω εδώ τη σχετική επιστολή από την Ευρωπαϊκή Επιτροπή, που λέει: «Αν δεν ανακτήσετε αμέσως τα χρήματα, τότε θα προσφύγουμε ενώπιον δικαστηρίου». Σύμφωνα με το άρθρο 108, παράγραφος 2, ξέρετε τι φέρνει αυτό; Ημερήσιο πρόστιμο.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν εσείς το θέλετε αυτό, να μπούμε σε ημερήσια πρόστιμα, για να μην ανακτήσω τα ποσά -εγώ κάνω μια προσπάθεια- από δώδεκα χιλιάδες αγρότες, που πήραν πάνω από 5.000 ευρώ ενίσχυση εκείνη την περίοδο, να το πείτε. Να το πούμε σε όλη την ελληνική κοινωνία. Διότι αυτά τα πράγματα πλέον, ιδιαίτερα όσα αφορούν τις ανακτήσεις, θα τα έχουμε μπροστά μας.

Κύριε Τσελέπη, ξέρετε τι έχουμε τώρα μπροστά μας; Από τους συνεταιρισμούς έχουμε να ανακτήσουμε περίπου 600 εκατομμύρια ευρώ. Και για αυτές τις ενισχύσεις που δόθηκαν, υπάρχει ονοματεπώνυμο, υπάρχει Κυβέρνηση που τις έχει δώσει.

Τι κάνουμε, λοιπόν, στην προκειμένη περίπτωση; Βλέπετε ότι προσπαθούμε να κάνουμε μια διαπραγμάτευση, να κάνουμε διαδικασίες. Δεν μπορώ να καταλάβω αυτή την απόλυτη στάση που έχετε, όταν γίνεται μια διαπραγμάτευση. Προς Θεού!

Και ξέρετε, να σας πω κάτι; Εμένα προχθές μου ήρθε άλλο πρόστιμο. Εκεί που έλεγα «εντάξει, τελειώσαμε για τους βοσκοτόπους», μου ήρθε και άλλο πρόστιμο του 2013, που είναι 167 εκατομμύρια ευρώ και θα έρθει λέει άλλο για το 2014. Κι εδώ βρισκόμαστε σε μια διαδικασία διαπραγμάτευσης, όσο το δυνατόν να απαλύνουμε την κατάσταση.

Τι να τους πούμε, όσον αφορά τις ανακτήσεις; Να τα πετάξουμε όλα στον αέρα ή να μπούμε σε μια διαδικασία συνεννόησης, ούτως ώστε να μειώσουμε όσο το δυνατόν τα συγκεκριμένα ποσά;

Εγώ, πραγματικά, δεν θέλω να προκαλώ, αλλά αυτή είναι η πραγματικότητα. Το 2015 ήταν η πρώτη χρονιά, επιτέλους, που δεν είχαμε πρόστιμα για τους βοσκοτόπους. Αυτό δεν πρέπει να το αποδεχτείτε; Άρα, κάποια δουλειά έγινε εκεί, για να μην υπάρχουν αυτά τα πρόστιμα.

(Θόρυβος – διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Σας παρακαλώ, ο αγροτικός χώρος έχει ανάγκη -όχι όμως με κορώνες- να προσεγγίσουμε πραγματικά τα προβλήματα.

Είπατε τώρα για την εργαλειοθήκη του ΟΟΣΑ. Ε, αφού το 2013 εφαρμόστηκε, ως μνημονιακή υποχρέωση. Δεν είμαι από αυτούς που σας λέω τώρα, ότι η λαϊκή εντολή στις 20 Σεπτεμβρίου δόθηκε στον ΣΥΡΙΖΑ και στους ΑΝΕΛ, με βάση, βεβαίως, τη συμφωνία που είχαμε υπογράψει -και την είχαμε υπογράψει όλοι. Γιατί το ξεχνάτε αυτό το πράγμα και δεν βοηθάτε να γίνει μια προσπάθεια, ιδιαίτερα σε έναν χώρο, τον οποίο στηρίζετε;

Άκουσα προηγουμένως τον συνάδελφο, τον Αυγενάκη. Μα είναι δυνατόν να λέει, γιατί δεν άσκησα βέτο σε ένα θέμα που ούτε καν ερχόταν για συζήτηση;

**ΒΑΣΙΛΕΙΟΣ ΚΕΓΚΕΡΟΓΛΟΥ:** …δεν είναι δυνατόν!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ. Η αντιπολίτευση αυτή δεν σας βγάζει πουθενά. Μας αναγκάζετε να βγάζουμε τα άπλυτά σας στη φόρα. Εγώ δεν θα τα φέρω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ποια άπλυτα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κι επειδή, ειδικά για τις ανακτήσεις και για τα πρόστιμα, δεν έχουν γίνει οι απαραίτητες κινήσεις εκείνη την περίοδο και μετέπειτα, θα τα δούμε στη διαδρομή. Αυτό έχω να σας πω μόνο.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Θα συζητηθεί τώρα η ένατη με αριθμό 639/10.3.2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ-ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων σχετικά με την Ελληνική Βιομηχανία Ζάχαρης.

Οι ερωτήσεις είναι διπλές, διότι, ξέρετε, αναβάλλονται από την προηγουμένη αυτόματα, λόγω μη παρουσίας των Υπουργών. Γι’ αυτό οι Βουλευτές έχουν διπλές ερωτήσεις, πράγμα το οποίον, όπως ξέρετε, δεν είναι σύμφωνο με τον Κανονισμό.

Παρακαλώ, κύριε Τζελέπη, έχετε και πάλι τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Απλώς, σε συνέχεια της προηγουμένης ερώτησης, κύριε Υπουργέ, κατ’ αρχάς οι καταλογισμοί και οι ποινές έρχονται εκ των υστέρων. Μην βιάζεστε. Θα δούμε και τη δική σας λειτουργία.

Εμείς θέλουμε να δείξουμε καλό πνεύμα συνεργασίας και αρωγή στις προσπάθειες του Υπουργείου. Το Υπουργείο δεν το επιδιώκει αυτό, όταν η συγκεκριμένη ερώτηση για το μέλλον της πολύπαθης και ιστορικής βιομηχανίας, της Ελληνικής Βιομηχανίας Ζάχαρης, επί ένα μήνα και με τέσσερις αναβολές δεν μπορεί να συζητηθεί στη Βουλή, διότι δεν έρχεστε εδώ για να δούμε ποιο το μέλλον της βιομηχανίας, όταν έχουμε τους τευτλοπαραγωγούς το 2015, οι οποίοι είναι απλήρωτοι για ποσά ύψους κοντά στα 8,5 εκατομμύρια ευρώ, όταν έχουμε δηλώσεις από τους αρμόδιους Υπουργούς, από την κ. Τζάκρη, τον Δεκέμβριο του 2015 ότι μέχρι τις 31 Δεκεμβρίου θα αποπληρωθούν οι παραγωγοί και δεν θα μείνει κανείς απλήρωτος, όταν έχουμε δηλώσεις του Υπουργού Οικονομικών, του κ. Σταθάκη ότι θα χρηματοδοτηθεί η βιομηχανία και ότι υπάρχει πλάνο εξυγίανσης, ότι υπάρχει προγραμματισμός για τη βιωσιμότητα της επιχείρησης και να σπείρουν ζαχαρότευτλα.

Τους άκουσαν οι Έλληνες τευτλοπαραγωγοί και καλλιέργησαν σαράντα πέντε χιλιάδες περίπου στρέμματα για το 2016. Δεν υπάρχουν εγγυήσεις για αυτούς, για το τι θα γίνει. Δεν ξέρουμε ποιο είναι το πλάνο εξυγίανσης της βιομηχανίας. Δεν γνωρίζουμε μέχρι στιγμής με αυτά που ακούμε, αν υπάρχει χρηματοδότηση ή όχι.

Βλέπουμε μέσα σε δύο εβδομάδες να παραιτούνται τα διοικητικά συμβούλια. Στα μέσα του προηγούμενου μήνα παραιτήθηκε ο διευθύνων σύμβουλος και ορίστηκε νέο διοικητικό συμβούλιο πριν από δύο εβδομάδες. Πριν από τρεις μέρες παραιτήθηκε κι αυτό το διοικητικό συμβούλιο. Δεν υπάρχει διοικητικό συμβούλιο αυτή τη στιγμή.

Μάλιστα, ενώ πρόκειται για μία βιομηχανία η οποία έχει συγκριτικά πλεονεκτήματα στην περιοχή των Βαλκανίων, όπου δεν υπάρχει άλλο ζαχαρουργείο, εκτός από ένα μικρό ιδιωτικό, βλέπουμε σήμερα ότι το ελληνικό ζαχαρότευτλο και η ελληνική βιομηχανία δεν εντάσσεται πουθενά από το Υπουργείο Αγροτικής Ανάπτυξης, σε σχέση με την παραγωγική ανασυγκρότηση της χώρας.

Παρ’ ότι η βιομηχανία αυτή, στις αρχές του 2015 –και καλώς- ενισχύθηκε τότε με τριάντα εκατομμύρια, είδαμε όμως ότι επί ένα χρόνο δεν υπήρξε καμία μέριμνα, ούτως ώστε η βιομηχανία αυτή να συνεχίσει να λειτουργεί και να είναι βιώσιμη και να μη χαθεί ένα σημαντικό αγροτικό προϊόν, όπως το ελληνικό ζαχαρότευτλο από τη χώρα μας. Μάλιστα, αυτό γίνεται σε μία κρίσιμη χρονική περίοδο, όπου απελευθερώνεται η ζάχαρη στην Ευρωπαϊκή Ένωση από το 2017.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μιλάμε για μια πολύπαθη βιομηχανία διαχρονικά. Όμως, υπήρχε η δυνατότητα τα τριάντα εκατομμύρια του ελληνικού λαού, που δόθηκαν με πράξη νομοθετικού περιεχομένου στις αρχές του 2015, να αξιοποιηθούν κατά τον καλύτερο τρόπο, να γίνει ένας προγραμματισμός για την εξυγίανσή της. Αντιθέτως, είδαμε το 2015 να λειτουργούν εργοστάσια, να λειτουργεί εργοστάσιο για δεκαοκτώ και μόνο μέρες, αλλά να προσλαμβάνονται εκατόν πενήντα και πλέον εργαζόμενοι για έξι μήνες.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε. Τα υπόλοιπα θα τα πείτε στη δευτερολογία σας, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Τι κόστος είχε αυτό; Πώς η βιομηχανία θα μπορούσε να είναι ανταγωνιστική και να προσφέρει στον Έλληνα αγρότη;

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, αγαπητέ συνάδελφε, μίλησα προηγουμένως σχετικά με τις παρουσίες μου και για το αν μπορώ ή δεν μπορώ να ανταποκριθώ. Κάναμε μία μεγάλη προσπάθεια. Μην ξεχνάτε ότι έχουμε ένα Υπουργείο, το οποίο έχει ιδιαίτερες ανάγκες για επαφές και συναντήσεις. Αντιλαμβάνεστε ότι αυτό μας δημιουργεί μεγάλο πρόβλημα. Δεν ξέρουμε πού να πρωτοανταποκριθούμε.

Όμως ο αρμόδιος Υπουργός έχει απαντήσει για τη ζάχαρη. Προχθές υπήρχε ανάλογη επίκαιρη ερώτηση. Δεν ξέρω αν ήταν από εσάς. Ο αρμόδιος Υπουργός έχει απαντήσει.

Από τη δική μου πλευρά, θέλησα σήμερα να απαντήσω…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Επιλεκτικά απαντάει ο αρμόδιος Υπουργός;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θέλησα να απαντήσω, γιατί η αγωνία η δική μου είναι κυρίως πώς θα κρατήσουμε την τευτλοκαλλιέργεια. Αυτό είναι.

Επειδή αναφερθήκατε στην περσινή χρηματοδότηση, θέλω να σας υπενθυμίσω ότι κληρονομήσαμε μία κατάσταση στην Ελληνική Βιομηχανία Ζάχαρης, που ουσιαστικά είχε τα συγκεκριμένα εργοστάσια κλειστά. Άρα, λοιπόν, έπρεπε να τα λειτουργήσουμε. Κάναμε μία κίνηση, δώσαμε μία μάχη, για να εξυγιάνουμε τη λειτουργία της συγκεκριμένης επιχείρησης, γιατί θέλαμε και να διασφαλιστεί η συνέχιση της δραστηριότητας, αλλά και να μη χάσουμε την τευτλοκαλλιέργεια. Αντιλαμβάνεστε ότι ήταν πάρα πολύ σοβαρό αυτό.

Θα έλεγα πάλι ότι και η Ελληνική Βιομηχανία Ζάχαρης είναι ένα χαρακτηριστικό παράδειγμα ανορθολογικής λειτουργίας και γενικότερα παρεμβάσεων της πολιτικής κατάστασης της χώρας μας στη συγκεκριμένη λειτουργία. Μην κρυβόμαστε.

Αυτή, λοιπόν, την κατάσταση εμείς τη βρήκαμε. Ξέρετε ποιος την επιδείνωσε πολύ περισσότερο; Η μεταφορά της Αγροτικής Τράπεζας στην Τράπεζα Πειραιώς συνοδεύτηκε πραγματικά με έναν γόρδιο δεσμό, που δεν υπάρχει προηγούμενος στον επιχειρηματικό κόσμο.

Ο εκκαθαριστής της ΑΤΕ στην προκειμένη περίπτωση είναι διαφορετικός από τον μοναδικό πιστωτή, που είναι η Τράπεζα Πειραιώς, και είναι ένας γόρδιος δεσμός, που είναι πάρα πολύ δύσκολο να λυθεί, πόσω μάλλον όταν η διαδικασία της εκκαθάρισης ήδη έχει πάει και σε άλλα χέρια.

Πέρσι, λοιπόν, κάναμε αυτό, για να σώσουμε, και πραγματικά καταφέραμε να πληρώσουμε πολλά συσσωρευμένα χρέη, προμηθευτές λειτουργικές ανάγκες, που δεν μπορούσαν να αντιμετωπιστούν διαφορετικά, γιατί θα έκλεινε η εταιρεία και συνεχίσαμε.

Αυτή την ώρα ολοκληρώνεται μεταξύ Τράπεζας Πειραιώς και Ελληνικής Βιομηχανίας Ζάχαρης μια συμφωνία για ένα σχέδιο αναδιάρθρωσης, το οποίο προβλέπει ποσό χρηματοδότησης δώδεκα εκατομμύρια ευρώ, εκταμιευόμενα σε τρεις δόσεις: πέντε, τρία και τέσσερα εκατομμύρια ευρώ. Το σχέδιο αυτό καθιστά βιώσιμη την προοπτική και διασφαλίζει τη συνέχιση της παραγωγής.

Όμως, για να επιτευχθεί αυτό, χρειάζεται κι ένα δεύτερο σχέδιο, ένα γενικό σχέδιο βιωσιμότητας της ίδιας της επιχείρησης. Δηλαδή, θα πρέπει οπωσδήποτε να γίνουν κινήσεις -κι έχουμε υποχρέωση αύριο, μεθαύριο να τις κάνουμε-, που θα μειώσουν το κοστολόγιό της.

Απλά σάς αναφέρω ότι, όταν στις άλλες χώρες της Ευρωπαϊκής Ένωσης το μέσο κοστολόγιο είναι 392 ευρώ τον τόνο και σε εμάς ξεπερνάει τα 750 ευρώ, αντιλαμβάνεστε τι μεγάλο πρόβλημα έχουμε. Θα δούμε, λοιπόν, μετά την υπογραφή.

Ας αφήσω, κύριε Πρόεδρε, σχετικά με τις πληρωμές και την τευτλοκαλλιέργεια να απαντήσω στη δευτερολογία μου, γιατί θα υπάρχει μια σύνδεση σε αυτά που θα πω.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τρεις συνοδοί εκπαιδευτικοί από το 3ο Γυμνάσιο Ξάνθης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Κύριε Υπουργέ, είπα από την αρχή της τοποθέτησής μου για μια πολύπαθη βιομηχανία. Ναι, υπήρχε ανορθολογική λειτουργία, αλλά το 2015 ήταν μία καθοριστική χρονιά, που με την ενίσχυση των 30.000.000 ευρώ από την ελληνική πολιτεία και, ενώ θα έπρεπε να μπει η βιομηχανία σε ένα πρόγραμμα αναδιοργάνωσης για τη βιωσιμότητά της, αντιθέτως τι είδαμε; Σταμάτησε ο ανορθολογισμός ως προς τη λειτουργία της;

Σας τόνισα προηγουμένως και σας ρωτώ ευθέως, γιατί είπατε ότι κατορθώσατε να ανοίξετε εργοστάσιο που ήταν κλειστό: Πόση ήταν η ζημιά από τη λειτουργία του εργοστασίου της Ορεστιάδας; Εκτός αν πούμε και πάλι ότι συνεχίζουμε τον ίδιο τρόπο λειτουργίας. Γιατί σας είπα ότι για δεκαοκτώ μέρες λειτουργίας, όταν επεξεργάστηκε το 10% των καλλιεργούμενων ζαχαροτεύτλων, ενώ το άλλο το εργοστάσιο του Νομού Σερρών είχε δυνατότητα του 30%, προσλήφθηκαν για έξι μήνες εκατόν πενήντα εργαζόμενοι.

Μήπως σταμάτησε η βιομηχανία να συναλλάσσεται με τις εταιρείες εμπορίας ζάχαρης, που οφείλουν αρκετά εκατομμύρια; Και εκεί, ναι, σωστά πήγαν στον εισαγγελέα. Αλλά εγώ κάνω και μία πρόταση επιπλέον: Ασφαλιστικά μέτρα ρύθμισης των υπηρεσιακών στοιχείων των τότε διοικητικών συμβουλίων. Δηλαδή, τι έχει γίνει σ’ αυτή την κατεύθυνση το 2015; Γι’ αυτό έφτασε σήμερα η βιομηχανία προ του αδιεξόδου και να μην υπάρχει μέλλον. Γιατί γι’ αυτά που λέτε αυτή τη στιγμή, ότι θα χρηματοδοτηθεί με 12.000.000 ευρώ, που τώρα θα πάρει τα 5.000.000, μα, 8.500.000 ευρώ χρωστάτε στους παραγωγούς για το 2015.

Πώς θα αποπληρώσετε τους παραγωγούς στη συνέχεια και πώς θα πληρωθούν, ποιες είναι οι εγγυήσεις γι’ αυτούς που έβαλαν ζαχαρότευτλα για το 2016;

Παράλληλα, θα ήθελα να μου πείτε εάν, στο πλάνο αυτό, υπάρχει πρόταση εκποιήσεως των δύο εργοστασίων στη Σερβία, γιατί, αν υπάρχει αυτή η πρόταση στο πλάνο και την αποδέχεστε εσείς, τότε βάζετε το λουκέτο στη βιομηχανία και το γνωρίζετε καλά.

Το συγκριτικό πλεονέκτημα της βιομηχανίας είναι να κρατήσει αυτές τις δύο βιομηχανίες, οι οποίες είναι οι μόνες κερδοφόρες και μετέπειτα, ναι, να γίνει μία ανασυγκρότηση, ένας εκσυγχρονισμός, μία μείωση του κόστους λειτουργίας της βιομηχανίας στη χώρα. Αυτή η βιομηχανία χρειάζεται να υπάρξει και είναι αναγκαιότητα και, αν δεν μπορείτε να δώσετε λύση, εσείς θα έχετε την ευθύνη για την ταφόπλακα που βάζετε στην ιστορική Ελληνική Βιομηχανία Ζάχαρης.

Το πλάνο αυτό, το οποίο έχετε εξαγγείλει και αποδεχθεί, σε σχέση με τη χρηματοδότησή της, το ξέρετε πολύ καλά κι εσείς. Γι’ αυτό δεν υπάρχουν διοικητικά συμβούλια, που να αποδεχθούν να το υπογράψουν.

Θα ήθελα να σας τονίσω, επίσης, ότι, και σήμερα να τοποθετήσετε διοικητικό συμβούλιο, θέλει τουλάχιστον δύο με τρεις εβδομάδες να περάσει από τη συνέλευση των μετόχων και να γίνουν αυτά μετέπειτα αποδεκτά από την τράπεζα. Βλέπω τους Έλληνες τευτλοπαραγωγούς να κάνουν, δυστυχώς, μαύρο Πάσχα, που δεν θα κατορθώσετε να πληρώσετε τις σοδειές του 2015. Σκεφτείτε τι θα γίνει και με το 2016, που ήδη χαλάνε την τευτλοκαλλιέργεια, τα σαράντα πέντε χιλιάδες στρέμματα που έχουν σπείρει.

Πραγματικά, εγώ έχω καταθέσει δύο επίκαιρες από αρχές Μαρτίου. Σήμερα έχουμε Απρίλιο. Τι κάνατε τόσον καιρό; Αφήσατε την Ελληνική Βιομηχανία Ζάχαρης στο «και πέντε», για να μην έχει μέλλον ως προς την ελληνική τευτλοκαλλιέργεια και να μην μπορείτε σήμερα να έχετε χρόνο να διαπραγματευτείτε, αν θέλετε να βρείτε και άλλες λύσεις, μέσω στρατηγικών επενδυτών, για να κρατηθεί η βιομηχανία.

Γι’ αυτό είναι ανάστατοι τόσο οι αγρότες της βορείου Ελλάδος όσο και οι εργαζόμενοι, αλλά και λόγω της καθετοποίησης της παραγωγής κι όλοι οι ελεύθεροι επαγγελματίες, που εμπλέκονται με τη λειτουργία της Ελληνικής Βιομηχανίας Ζάχαρης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε και πάλι τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θέλω να επαναλάβω για μια ακόμη φορά ότι πήραμε μια απόφαση την περσινή χρονιά, για να κρατήσουμε ζωντανή την Ελληνική Βιομηχανία Ζάχαρης. Νομίζω πως κι εσείς συμφωνήσατε, με αυτά που είπατε. Έπρεπε να την πάρουμε. Την κρατήσαμε ζωντανή.

Το μεγάλο μας στοίχημα τώρα από εδώ και πέρα είναι να δούμε πως μέσα από μία…

**ΜΙΧΑΗΛ ΤΖΕΛΕΠΗΣ:** Δεν κάνατε τίποτα το 2015.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ. Επιτέλους, σας σεβάστηκα. Σεβαστείτε κι εσείς.

**ΜΙΧΑΗΛ ΤΖΕΛΕΠΗΣ:** Κι εγώ σας σέβομαι. Το ζητούμενο, όμως, είναι ότι δεν μπορείτε να λέτε «ναι, συμφωνήσαμε τότε». Το θέμα είναι τι κάνετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τι θα γίνει μ’ εσάς; Δεν σέβεστε τους συνομιλητές σας; Είναι αδιανόητο αυτό το πράγμα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζελέπη, παρακαλώ.

Κύριε Υπουργέ, συνεχίστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, λέω ότι θέλουμε πλέον να δούμε τη βιωσιμότητα της συγκεκριμένης δραστηριότητας, μέσα από παρεμβάσεις, που αφορούν το κόστος και γενικότερα τη λειτουργία, ακόμα και τις τιμές που θα πωλούν οι τευτλοπαραγωγοί. Σας είπα προηγούμενα πού βρισκόμαστε από πλευράς κόστους. Δεν θα πρέπει να το κάνουμε αυτό το πράγμα;

Άρα εμείς τώρα τι λέμε; Έρχομαι εγώ στους τευτλοπαραγωγούς. Όπως είχα δεσμευθεί στην τελευταία συνάντηση που είχαμε, στις 5 Απριλίου, είχα πει ότι θα πάρουν οι τευτλοπαραγωγοί τη συνδεδεμένη ενίσχυση, προσαυξημένη κατά 40%. Δηλαδή, από 37,5 ευρώ, που ήταν το στρέμμα, θα πάρουν 53 ευρώ και συνολικά 2,32 εκατομμύρια ευρώ, τα οποία καταχωρίστηκαν χθες-προχθές στους λογαριασμούς τους.

**ΜΙΧΑΗΛ ΤΖΕΛΕΠΗΣ:** Για την ολοκληρωμένη;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Για την ολοκληρωμένη, λοιπόν. Αυτό δεν θέλετε; Αυτό θέλουν να ακούσουν οι αγρότες. Για την ολοκληρωμένη όλες οι εκκρεμότητες των παλαιότερων ετών -αυτών που δεν θέλω να πω τώρα ποιος, τι δεν δώσατε, δεν κάνατε- είναι περίπου 2,5 εκατομμύρια ευρώ. Είναι, βεβαίως, εκκρεμότητες, που υπάρχουν οι προϋποθέσεις για να πληρωθούν. Αυτές όλες μεταφέρθηκαν ως ανειλημμένες υποχρεώσεις στο Πρόγραμμα Αγροτικής Ανάπτυξης και θα πληρωθούν σταδιακά σε τρεις μήνες, κάθε μήνα ένα ποσό. Σε τρεις μήνες θα βρισκόμαστε σ’ αυτήν τη διαδικασία. Αυτά όσον αφορά την ολοκληρωμένη, τις παλαιές.

Όσον αφορά την ολοκληρωμένη του Προγράμματος Αγροτικής Ανάπτυξης, του καινούργιου πλέον, αντικαθίσταται αυτό το μέτρο με ένα άλλο μέτρο, που είναι η στήριξη για τη νέα συμμετοχή στο σύστημα ποιότητας. Αυτό προβλέπει 1.319 ευρώ ανά εκμετάλλευση και, βεβαίως, ανάγοντάς τη, με βάση τα στρέμματα που καλλιεργεί κατά μέσο όρο, γύρω στα 32 ευρώ το στρέμμα. Αυτή είναι η ολοκληρωμένη και, βεβαίως, μιλάμε για το διάστημα από εδώ και πέρα, για την επόμενη περίοδο.

Επίσης, εάν προσθέσουμε τα προηγούμενα, βγάζουμε το ποσό των 85 ευρώ και εννοώ από εδώ και πέρα. Να με ακούσουν οι τευτλοκαλλιεργητές, ότι από εδώ και πέρα θα έχουν 85 ευρώ το στρέμμα.

**ΜΙΧΑΗΛ ΤΖΕΛΕΠΗΣ:** Τα πληρώσατε αυτά.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι γεγονός ότι πληρώσαμε χθες τη συνδεδεμένη. Τώρα σας λέω ότι θα πληρώσουμε, τους επόμενους δύο-τρεις μήνες, την ολοκληρωμένη των παλαιότερων εποχών.

Για την καινούργια καλλιεργητική περίοδο δεν είναι δυνατόν να πληρωθούν τώρα. Σας λέμε, δηλαδή, ότι η ολοκληρωμένη βάσει του Προγράμματος Αγροτικής Ανάπτυξης και η συνδεδεμένη της τρέχουσας καλλιεργητικής περιόδου ξεπερνάει τα 85 ευρώ το στρέμμα, ενώ θα βάλουμε και ως στόχο να διεκδικήσουμε ενίσχυση γεωργοπεριβαλλοντικής δράσης σε περιπτώσεις που υπάρξει είτε απώλεια εισοδήματος είτε αυξημένο κόστος. Είναι ζητήματα τα οποία προβλέπονται μέσα από σχετικό κανονισμό και θα προσπαθήσουμε να τον εκμεταλλευτούμε.

Βεβαίως, οφείλονται 8 εκατομμύρια ευρώ, όπως σας είπα, από την προηγούμενη παραγωγή. Η πρώτη δόση του δανείου των 5 εκατομμυρίων ευρώ, που πιστεύουμε ότι θα συναφθεί σύντομα, θα είναι για τους τευτλοκαλλιεργητές.

Βεβαίως, επειδή είναι πάρα πολύ σοβαρό το θέμα, πρέπει να ξεκαθαρίσουμε ένα πράγμα, αγαπητοί συνάδελφοι. Εάν δεν φτάσουμε σε μια τευτλοκαλλιέργεια εκατό χιλιάδων στρεμμάτων, είναι πάρα πολύ δύσκολο να μπορέσουμε να κρατήσουμε τη συγκεκριμένη. Αυτός είναι ο στόχος μας και σε αυτό μπορείτε και εσείς και εμείς να πείσουμε τους τευτλοκαλλιεργητές να καλλιεργήσουν, για να μπορέσουμε να έχουμε εκείνο το κρίσιμο μέγεθος παραγωγής, που καθιστά βιώσιμη τη δραστηριότητα. Αυτό είναι το ζητούμενο. Εμείς προς τα εκεί θα δώσουμε μάχη.

Επειδή αναφερθήκατε στην ανησυχία της Ευρωπαϊκής Επιτροπής σχετικά με τα 30 εκατομμύρια ευρώ, εγώ σας λέω ότι για τους παραγωγούς δεν υπάρχει κανένα πρόβλημα.

**ΜΙΧΑΗΛ ΤΖΕΛΕΠΗΣ:** Δεν ανέφερα κάτι τέτοιο, κύριε Υπουργέ!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όμως, σας ρωτώ, γιατί δεν δείξατε ανάλογη ευαισθησία σε όλους αυτούς τους καταλογισμούς, σε όλες αυτές τις ενισχύσεις, που καλούμαστε τώρα εμείς να τις πληρώνουμε ως ανακτήσεις, και πάτε και σκαλίζετε ένα θέμα, που αφορά έναν χώρο που αποδεδειγμένα θέλουμε να τον κρατήσουμε όρθιο και σας λέω ότι δεν θα έχει κανένα πρόβλημα;

**ΜΙΧΑΗΛ ΤΖΕΛΕΠΗΣ:** Εδώ θα είμαστε και θα το δούμε. Με τα ευχολόγια δεν γίνεται τίποτα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Προχωρούμε στη δέκατη με αριθμό 718/29-3-2016 επίκαιρη ερώτηση δευτέρου κύκλου του Ανεξάρτητου Βουλευτή Αχαΐας κ.Νικολάου Νικολόπουλου προς τον Υπουργό Αγροτικής Ανάπτυξης και Τροφίμων, σχετικά με την υλοποίηση του έργου της μεταφοράς νερού από τον Πηνειό στη Δυτική Αχαΐα.

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ευχαριστώ.

Είναι ατυχής σύμπτωση η σημερινή, κύριε Υπουργέ, καθώς απεργούν οι δημοσιογράφοι. Με την ευκαιρία, να στείλουμε τον χαιρετισμό και τη συμπαράστασή μας και σε όλους τους άλλους που απεργούν μαζί τους.

Λέω ότι είναι ατυχής σύμπτωση, γιατί δεν μπορώ να φανταστώ ότι εσείς διαλέξατε αυτή την ημέρα για να έρθετε εδώ, γιατί η σημερινή συζήτηση είχε πολλές ενδιαφέρουσες ειδήσεις μέσα από τον βασανιστικό κοινοβουλευτικό έλεγχο.

Όμως, κύριε Υπουργέ, όσοι γνωρίζουν –και είναι αρκετοί αυτοί- την ανθρωπογεωγραφία, ξέρουν πολύ καλά ότι εσείς είστε μια από τις εξαιρέσεις της σημερινής Κυβερνήσεως, που γνωρίζει εξαιρετικά το αντικείμενο. Γι’ αυτό δέχεστε τώρα και αυτή την αυστηρή κριτική, γιατί από εσάς περιμένουμε πολλά.

Οι άλλοι Υπουργοί μπορεί να θυμίζουν –και με συγχωρείτε πολύ για την έκφραση- και λίγο «καφενείο», να είναι πολύ της κουβέντας. Εσείς δεν είστε σε αυτή την κατηγορία.

Έτσι, λοιπόν, έρχεται η ερώτηση αυτή μετά από τη συζήτηση για τη Ελληνική Βιομηχανία Ζάχαρης, ένα από τα εμβληματικά εργοστάσια που έφτιαξε ο Κωνσταντίνος Καραμανλής.

Και έρχεται η ώρα να κουβεντιάσουμε για την άρδευση της Δυτικής Αχαΐας, ένα έργο που επίσης χαρακτηρίζει εκείνη την εποχή, τη χρυσή οκταετία του Κωνσταντίνου Καραμανλή.

Από τότε ακολούθησαν στην «κληρονομική» μας δημοκρατία πολλοί, που ήρθαν, έφυγαν και μίλησαν γι’ αυτό το έργο.

Μίλησε και ο Κώστας Καραμανλής γι’ αυτό το έργο. Μίλησε ο Γεώργιος Παπανδρέου. Μίλησε ο Ανδρέας Παπανδρέου, ο Γιωργάκης Παπανδρέου, ο Κωνσταντίνος Μητσοτάκης. Εκείνος που δεν θα προλάβει να μιλήσει, απ’ ό,τι διαβάζω και σήμερα, για όσα ευτράπελα συμβαίνουν εκεί στον πολύπαθο χώρο της μεταλλαγμένης σε «Ποτάμι» Νέας Δημοκρατίας, θα είναι ο Κυριάκος Μητσοτάκης. Θα είναι ο μόνος, το μόνο «πριγκιπόπουλο» αυτής της «κληρονομικής» δημοκρατίας, που δεν θα προλάβει να μιλήσει για αυτό το έργο.

Κύριε Υπουργέ, στη δευτερολογία μου, αν χρειαστεί, θα επιχειρηματολογήσω για την αναγκαιότητα του έργου, γιατί είμαι σίγουρος ότι σε εσάς τουλάχιστον δεν χρειάζεται επιχειρηματολογία. Προσφάτως είδατε και τον Δήμαρχο της Δυτικής Αχαΐας.

Όμως, δεν δημιούργησαν οι ανακοινώσεις σας ευχάριστες εντυπώσεις. Και ξέρετε ότι είμαστε και σε μια πολύ κρίσιμη στιγμή, για να μπορεί να εκληφθεί η σοβαρότητα ως αστείο ή ανέκδοτο, για να μπορεί να θυμίζει η δέσμευση για ένα τόσο σοβαρό έργο του σημερινού Πρωθυπουργού, του Αλέξη Τσίπρα, στην πλατεία Γεωργίου, δυστυχώς, εκείνη την παλιά ελληνική ταινία, κύριε Πρόεδρε, στην οποία ο Μαυρογιαλούρος όλα τα έταζε, «και νερό θα σας φέρουμε». Από την απάντησή σας κρίνεται το να δείξουμε ότι εννοούσαμε πως αυτό το σημαντικό –πραγματικά- έργο, επιτέλους, μπορεί να πει κανένας ότι δρομολογείται.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, μην ανησυχείτε, η υπόσχεση του Πρωθυπουργού θα υλοποιηθεί, θα μπει σε δρόμο υλοποίησης.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Θα μπει το νερό στο αυλάκι!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακριβώς!

Επιτρέψτε μου, επειδή είναι και το αντικείμενο του συγκεκριμένου έργου, να σας ευχαριστήσω για τα καλά λόγια για το πρόσωπό μου, αλλά θα διαφωνήσω μαζί σας όσον αφορά τις κρίσεις σας για τους συναδέλφους μου.

Σε ό,τι αφορά τώρα το αντικείμενο της επίκαιρης ερώτησής σας, που ουσιαστικά είναι η επέκταση της αξιοποίησης του φράγματος του Πηνειού προς τη Δυτική Αχαΐα, η μελέτη υλοποιείται από την Περιφέρεια Δυτικής Ελλάδας. Πιέζουμε εμείς από τη δική μας πλευρά. Γι’ αυτό, η σχετική συζήτηση που έγινε ίσως βγήκε προς τα έξω διαφορετικά. Δεν ήταν στις προθέσεις μας να δημιουργήσουμε πρόβλημα.

Βεβαίως, ξέρετε ότι η αρμόδια Υπηρεσία του Υπουργείου μας έχει γνωμοδοτήσει θετικά για τη συγκεκριμένη μελέτη περιβαλλοντικών επιπτώσεων. Θέλω να σας πω ιδιαίτερα ότι πάνω σε αυτό το κομμάτι που αφορά τον Πηνειό είχαν ενταχθεί τρία έργα στην ευρύτερη περιοχή.

Το πρώτο έργο, που αφορά τον εκσυγχρονισμό και την αναβάθμιση λειτουργίας εγγειοβελτιωτικών έργων του Νομού Ηλείας για την εξοικονόμηση πόρων και ενέργειας, δυστυχώς, απεντάχθηκε, λόγω μηδενικής απορροφητικότητας. Δεν ήταν έτοιμο το έργο. Εντάχθηκε, δεν μπόρεσε να περπατήσει.

Όσον αφορά τα υπόλοιπα δύο, αυτό της αντικατάστασης των προβληματικών υπόγειων αγωγών ολοκληρώθηκε, απορροφώντας 9,5 εκατομμύρια ευρώ –σχεδόν το σύνολο του προϋπολογισμού-, ενώ το τρίτο, αυτό της υπογειοποίησης δικτύων ροής ΤΟΕΒ της περιοχής, μεταφέρθηκε στο νέο Πρόγραμμα Αγροτικής Ανάπτυξης, για να συνεχιστεί η εκταμίευσή του, η απορρόφησή του ως –αυτό που λέμε- ανειλημμένη υποχρέωση.

Στο Πρόγραμμα Αγροτικής Ανάπτυξης 2014-2020 έχει εγκριθεί ένα μέτρο που λέγεται «Υποδομές Εγγείων Βελτιώσεων». Για το μέτρο αυτό θα συγκεντρωθούν αιτήματα, σε περιφερειακό και σε εθνικό επίπεδο, από ολόκληρη την επικράτεια, θα ιεραρχηθούν όλα αυτά, βεβαίως, λαμβάνοντας υπ’ όψιν και τις απαιτήσεις του νέου προγράμματος αλλά και τα πολυάριθμα αιτήματα έργων και μελετών που υπάρχουν. Εμείς τα επεξεργαζόμαστε.

Ήδη έχει έρθει και βρίσκεται στα χέρια μας ένα αίτημα που αφορά την κατασκευή-επέκταση διώρυγας Πηνειού στην Αχαΐα, δηλαδή ουσιαστικά αυτό που θέτετε στην επίκαιρη ερώτησή σας.

Είναι, λοιπόν, στις προθέσεις μας να στηρίξουμε το έργο. Υπάρχει και η δέσμευση του Πρωθυπουργού, η οποία, όπως αντιλαμβάνεστε, μας υποχρεώνει –είναι ένας λόγος παραπάνω- να το υλοποιήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα ήθελα στη δευτερολογία μου, αν και εσείς το θεωρείτε κρίσιμο, να πούμε μερικά πράγματα σχετικά με αυτό το Πρόγραμμα Αγροτικής Ανάπτυξης και κυρίως να αναφέρουμε αυτό που εμείς στοχεύουμε να υπηρετήσει το συγκεκριμένο πρόγραμμα.

**ΠΡΟΕΔΡΕΥΩΝ (Δημήτριος Κρεμαστινός):** Έχετε και πάλι τον λόγο, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Υπουργέ, δεν θα φταίνε οι αντιπολιτευόμενοι ούτε οι δημοσιογράφοι, αν πουν ότι τη ρητή και κατηγορηματική δέσμευση του Πρωθυπουργού ο Υπουργός σήμερα την έκανε πρόθεση.

Είστε παλιός Κοινοβουλευτικός και ξέρετε πολύ καλά ότι από τις καλές προθέσεις, δυστυχώς, δεν έγιναν τα έργα, αλλά έγιναν από ανθρώπους που «πάνε καταπάνω». Kαι σε αυτήν την περίπτωση πρέπει να ρίξουν όλο το βάρος τους και το ενδιαφέρον τους, γιατί όντως έτσι είναι, όπως το είπατε, αυτή η μελέτη πρέπει να ολοκληρωθεί. Κόστισε 800 χιλιάδες ευρώ.

Δεν ξέρουμε –και εάν το ξέρετε, χρήσιμο θα είναι να το ακούσουμε- πόσο είναι το κόστος -εάν έχει υπολογιστεί- των απαλλοτριώσεων για το συγκεκριμένο έργο. Φοβάμαι πως, ενώ δεκαπέντε μήνες είναι η καινούργια Κυβέρνηση στην εξουσία, το ξεχνάμε και το ξεχνάτε περισσότερο εσείς και παίζετε με χρόνους εκκλησιαστικούς. Εκεί είναι η αιωνιότητα. Εδώ δεν είναι έτσι και το ξέρετε πολύ καλά. Πολύ φοβάμαι, δηλαδή, ότι, ώσπου να έρθει και να αξιολογήσετε, ενδεχομένως να έχουμε απέναντί μας έναν άλλο Υπουργό.

Θα ήθελα, όμως, στη δευτερολογία σας, αφού σας θυμίσω -το θεωρώ περιττό, αλλά και αναγκαίο ίσως- ότι η Δυτική Αχαΐα, για την οποία μιλάμε, είναι το κομμάτι εκείνο μαζί με την Ηλεία, που, όπως ξέρετε, είναι ακόμα ζωντανό, προσφέρει πολλά στο Ακαθάριστο Εθνικό Προϊόν, έχει νέους ανθρώπους, εάν θέλουμε να τους κρατήσουμε αυτούς τους νέους ανθρώπους–και είναι πάρα πολλοί- και όχι μόνο να επιστρέψουν άλλοι. Το ξέρετε πολύ καλά, κύριε Υπουργέ.

Και ξαναλέω: Εσείς δεν θα έχετε το άλλοθι ότι δεν ξέρατε. Αν κοιτάξετε το Υπουργικό Συμβούλιο, είπα εκείνον τον χαρακτηρισμό όχι για άλλον λόγο, αλλά γιατί είναι πολύ της κουβέντας. Πρέπει να είναι συνήθειο της Αριστεράς, της προόδου, να κουβεντιάζουν πάρα πολύ! Εσείς όμως ξέρετε πολύ καλά ότι τώρα πρέπει να πιέσετε, όπως είπατε.

Είχατε πει και στη συνάντησή σας ότι θα ζητήσετε να σας έρθει η επικαιροποιημένη μελέτη. Αν σας ήρθε ή αν σας είπαν πότε θα έρθει, καλό είναι να μας το πείτε. Να μας πείτε, επίσης, αν αναθέσατε τη μελέτη για τις απαλλοτριώσεις και, τέλος, σας παρακαλώ πολύ, αν δεν το καταλάβαμε καλά αυτό που είπατε, αν το περιεχόμενο ήταν άλλο, δώστε μια ρητή δέσμευση, διότι ο κατάλογος των προτεραιοτήτων –το γνωρίζω και εσείς το γνωρίζετε, βεβαίως– είναι ατελείωτος, είναι μεγάλος και άρα, αν περιμένουμε και πάλι ποια θα είναι η αξιολόγηση, πολύ φοβόμαστε ότι δεν θα είμαστε και τόσο ήσυχοι μετά τη σημερινή συζήτηση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο και πάλι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω πως ήμουν σαφής στην τοποθέτησή μου όσον αφορά την υλοποίηση του συγκεκριμένου έργου, αλλά επιτρέψτε μας να ακολουθήσουμε και μερικές διαδικασίες οι οποίες έχουν έναν βασικό στόχο: πώς η εφαρμογή, πώς η υλοποίηση του Προγράμματος Αγροτικής Ανάπτυξης θα υπηρετεί πρωτίστως τον στόχο της αποτελεσματικότητας και δευτερευόντως τον στόχο της απορροφητικότητας. Αυτό είναι το μεγάλο στοίχημα, που εμείς…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αν το έργο δεν τον υπηρετεί, πείτε το.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αυτό είναι το μεγάλο στοίχημα. Σας είπα προηγουμένως «δείτε ένα έργο το οποίο είχε ενταχθεί, παρουσίασε μηδενική απορροφητικότητα». Δεν είχε τις προϋποθέσεις.

Αυτό, λοιπόν, θέλουμε να κάνουμε σε όλη αυτήν τη διαδικασία και, βεβαίως, το συγκεκριμένο έργο έχει μια σημαντικότερη προϋπόθεση, ότι είναι δέσμευση του Πρωθυπουργού. Εγώ θέλω να είμαι ειλικρινής.

Από αυτή την πλευρά, λοιπόν, λέμε ότι θα τα μαζέψουμε αυτά και μέσα από συγκεκριμένες διαδικασίες, από επισκέψεις, από προσκλήσεις, από συναντήσεις γενικότερα, θα έχουμε την πραγματική εικόνα. Ας μην ξεχνάμε, κύριε συνάδελφε, τα προγράμματα και τα πακέτα που πέρασαν, για να φτιάξουμε τα καμπαναριά, για να φτιάξουμε τις πλατείες των χωριών. Βεβαίως, δικαιολογημένα χρειαζόταν μία παρέμβαση. Πρέπει, όμως, να τελειώσει αυτή η ιστορία. Τα χρήματα, λοιπόν, του Προγράμματος Αγροτικής Ανάπτυξης πάνε σε συγκεκριμένα έργα, που υπηρετούν την αγροτική ανάπτυξη.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Το έργο που συζητούμε έχει κάποια σχέση με αυτό;

Κύριε Υπουργέ, αδικείτε το έργο που συζητούμε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Νικολόπουλε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι, δεν το αδικώ.

Προχωράμε, λοιπόν, και να είστε σίγουρος ότι είναι ένα από τα έργα που το έχει ανάγκη η περιοχή και, βεβαίως, θα υπάρξει μια σχετική τεκμηρίωση, για να είναι απόλυτη η υλοποίηση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Συνεχίζουμε με την πρώτη με αριθμό 2932/204/5-2-2016 ερώτηση και αίτηση κατάθεσης εγγράφων του Βουλευτή Χίου της Νέας Δημοκρατίας κ. Παναγιώτη Μηταράκη προς τον Υπουργό Αγροτικής Ανάπτυξης και Τροφίμων, σχετικά με την κατάργηση των αναγκαστικών συνεταιρισμών στον Νομό Χίου.

Κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πάρα πολύ, κύριε Πρόεδρε.

Αξιότιμε κύριε Υπουργέ, κατέθεσα στις 5 Φεβρουαρίου γραπτή ερώτηση και αίτηση κατάθεσης εγγράφων αναφορικά με τις προθέσεις της Κυβέρνησης για την κατάργηση της αναγκαστικότητας της Ένωσης Μαστιχοπαραγωγών Χίου, αφού παρήλθε η κατά τον νόμο προθεσμία και δεν είχα λάβει απάντηση από το Υπουργείο. Σύμφωνα με τον Κανονισμό της Βουλής, ζήτησα να συζητηθεί σήμερα αυτή ως επίκαιρη ερώτηση.

Είχε γίνει μια συζήτηση για το ίδιο θέμα πριν από αρκετούς μήνες, με ερώτηση του συναδέλφου Βουλευτή του ΣΥΡΙΖΑ κ. Ανδρέα Μιχαηλίδη. Και τότε είχα σχολιάσει ότι η απάντησή σας ήταν γενική. Πλέον καταθέσατε και το νομοσχέδιο και αύριο στην επιτροπή θα προσπαθήσουμε να καταλάβουμε τι ακριβώς εννοείτε με το άρθρο 32. Όμως, νομίζω ότι η σημερινή συζήτηση θα μας δώσει μια πρώτη γεύση.

Θα ήθελα, κύριε Υπουργέ, να ξεκαθαρίσετε την πρόθεση της Κυβέρνησης. Εσείς θέλετε ή δεν θέλετε να καταργήσετε τους αναγκαστικούς συνεταιρισμούς; Θέλετε ή δεν θέλετε να καταργήσετε την αναγκαστικότητα της Ένωσης Μαστιχοπαραγωγών Χίου;

Δεν θα επαναλάβω θέματα που ξέρετε. Ήταν πολύ πετυχημένη η πορεία της ένωσης. Προστάτευσε κατά κανόνα μικρούς παραγωγούς. Δεν υπάρχουν μεγάλοι παραγωγοί μαστίχας. Το 70% των παραγωγών παράγουν κάτω από εκατό κιλά, μικρή ποσότητα, και αυτή η αναγκαστικότητα επέτρεψε σε αυτούς τους παραγωγούς να επιβιώσουν, επέτρεψε στη μαστίχα να γίνει ένα προϊόν αναγνωρισμένο και αυτό ήταν πολύ θετικό για το εισόδημα των παραγωγών της Χίου.

Υπάρχει ο ν.2169/1993, ο οποίος ήδη προβλέπει με προεδρικό διάταγμα -όχι με κοινή υπουργική απόφαση, όπως προτείνετε- να δίνεται η δυνατότητα στους αναγκαστικούς συνεταιρισμούς, εάν αυτοί το ζητήσουν -και στη Χίο δεν έχει θέσει κανείς θέμα κατάργησης της αναγκαστικότητας από τους συνεταιριστές-, να γίνει η μετατροπή σε κανονικό συνεταιρισμό.

Εδώ, με το νομοσχέδιο που καταθέσατε εσείς, θέτετε και ένα άλλο θέμα. Θέτετε ότι μπορεί να γίνει άρση της αναγκαστικότητας, όπως λέτε στο άρθρο 32, ή σε περίπτωση παραβίασης του δικαίου της Ευρωπαϊκής Ένωσης και της εθνικής νομοθεσίας.

Σας ρωτώ, λοιπόν, όπως ρώτησα και στη γραπτή μου ερώτηση το εξής: Υπάρχει κάποια αλληλογραφία με την Ευρωπαϊκή Ένωση, η οποία ζητά την κατάργηση της αναγκαστικότητας των συνεταιρισμών; Υπάρχει κάποια απόφαση του Δικαστηρίου της Ευρωπαϊκής Ένωσης που ζητά κάτι τέτοιο;

Επίσης, αναφέρεται σε περίπτωση παραβίασης της εθνικής νομοθεσίας. Αυτό, κύριε Υπουργέ, είναι αυτονόητο. Ένας νόμος που θα κριθεί αντισυνταγματικός καταργείται. Όμως, υπάρχει η απόφαση του Συμβουλίου της Επικρατείας, η 3580/2010, η οποία κρίνει ότι η αναγκαστικότητα είναι σύμφωνη με το ελληνικό Σύνταγμα. Άρα, τελικά, ποιο είναι το θέμα που εισάγετε; Τι προσπαθείτε να αλλάξετε και γιατί;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, εμείς οι δύο συζητούμε τώρα. Υπάρχει όμως και μια τρίτη παράμετρος, η οποία αναγκαστικά μπαίνει σε αυτήν τη διαδικασία της συζήτησης.

Εγώ δεν θα διαφωνήσω μαζί σας σχετικά με την προσφορά της αναγκαστικότητας στη Χίο, που όντως δεν είναι μόνο ότι έδωσε διέξοδο στην παραγωγή της Χίου, αλλά έφτασε και σε σημείο να υπάρχει ζήτηση μεγαλύτερη από την προσφορά όσον αφορά στο συγκεκριμένο προϊόν. Μάλιστα, χαρακτηρίστηκε, όπως αναφέρετε και εσείς στην ερώτησή σας, πολιτιστική κληρονομιά, προϊόν προστατευόμενο από την ΟΥΝΕΣΚΟ.

Όμως, το ξέρετε ότι έχουμε αντιδράσεις όσον αφορά στην αναγκαστικότητα, οι οποίες δεν είναι τωρινές, αλλά έχουν ξεκινήσει από παλιά και επειδή βρισκόμαστε σε μια ώρα που η λειτουργία των αναγκαστικών συνεταιρισμών στην Ελλάδα έχει φτάσει στην Ευρωπαϊκή Επιτροπή και έχει απασχολήσει το Δικαστήριο Ανθρωπίνων Δικαιωμάτων με απόφασή του -σταματώ εδώ- αντιλαμβάνεστε, λοιπόν, ότι υπάρχει ένα πρόβλημα.

Γι’ αυτό, λοιπόν, ξεκαθαρίζω ένα πράγμα από την αρχή, το οποίο αναφέρεται μέσα. Σε περίπτωση που υπάρξουν πιέσεις από την Ευρωπαϊκή Επιτροπή και τους θεσμούς ή εκδοθούν δικαστικές αποφάσεις, τότε με κοινή υπουργική απόφαση –το τονίζω- θα καθοριστεί ένα πλαίσιο λειτουργίας των αναγκαστικών συνεταιρισμών διαφορετικό απ’ αυτό που υπάρχει σήμερα.

Όπως αντιλαμβάνεστε, λοιπόν, κύριοι συνάδελφοι, δεν θέλουμε να καταργήσουμε την αναγκαστικότητα, τη στηρίζουμε και προσπαθούμε να την περιφρουρήσουμε στη συγκεκριμένη στιγμή. Όμως, είναι ένα θέμα το οποίο μένει ανοικτό σε καταστάσεις που σας προανέφερα. Ταυτόχρονα να έχουμε υπ’ όψιν μας ότι χρειάζεται η στήριξη των τοπικών παραγόντων και των τοπικών κοινωνιών.

Δεν θέλω να σας πω περισσότερα. Θα συμφωνήσω μαζί σας πάλι. Μάλιστα, κύριε συνάδελφε, ειδικά για την αναγκαστικότητα για τη μαστίχα της Χίου, εγώ θέλω να πάω ακόμα πιο πέρα. Πιστεύω ότι έχει κάνει τέτοια δουλειά και είχε τόση προσφορά, που, ακόμα και να καταργηθεί η αναγκαστικότητα, την ίδια δουλειά θα εξακολουθήσουν να έχουν οι συνεταιρισμοί και η συγκεκριμένη ένωση στη Χίο. Αυτό το πράγμα δεν σημαίνει ότι είμαστε εναντίον της αναγκαστικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα τα πω όλα μια και καλή.

Γι’ αυτό, λοιπόν, στη συγκεκριμένη ρύθμιση λέμε ότι η μετατροπή των αναγκαστικών συνεταιρισμών και των ενώσεων πραγματοποιείται με απόφαση του Υπουργού Οικονομικών και Αγροτικής Ανάπτυξης ύστερα από αίτημα των ίδιων –ξέρετε, τέσσερις είναι οι αναγκαστικοί συνεταιρισμοί στην Ελλάδα- ή σε περίπτωση παραβίασης του Δικαίου της Ευρωπαϊκής Ένωσης και της ελληνικής νομοθεσίας, αν υπάρχει μία παράβαση σε αυτή τη νομοθεσία που ισχύει σήμερα που περιγράψατε. Σε αυτές τις περιπτώσεις, λοιπόν, πραγματοποιείται η μετατροπή σύμφωνα με τις διατάξεις του άρθρου που περιγράφει όλες τις διαδικασίες και ολοκληρώνεται σε έξι μήνες από την έναρξη ισχύος της απόφασης. Δεν είναι στις προθέσεις μας να αντιμετωπίσουμε το συγκεκριμένο θέμα με τον συγκεκριμένο νόμο, μόνο υπό μία προϋπόθεση, αυτή που σας περιέγραψα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μηταράκη, ορίστε, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ, κύριε Πρόεδρε.

Κύριε Υπουργέ, χαίρομαι που συμφωνείτε για την προσφορά της Ένωσης Μαστιχοπαραγωγών Χίου, αλλά η αλήθεια είναι ότι είμαι απογοητευμένος από την απάντησή σας. Θεωρώ ότι θα έπρεπε να αποσύρετε το άρθρο 32 –και θα σας το πω στην επιτροπή ή στην κατ’ άρθρον συζήτηση- γιατί σύμφωνα με αυτά που είπατε, καλύπτεστε απόλυτα με το άρθρο 47, παράγραφος 7 του ν.2169/1993 που προβλέπει τη μετατροπή. Τι προσθέτετε με αυτό το άρθρο; Έρχεστε μόνος και λέτε το αυτονόητο. Έρχεστε και λέτε: «Αν υπάρξει απόφαση του Ευρωπαϊκού Δικαστηρίου, αν υπάρξει απόφαση του Συμβουλίου της Επικρατείας, θα αναγκαστώ να αλλάξω τον νόμο».

Κατ’ αρχάς, αυτό εννοείται από το Σύνταγμα και από τις Συνθήκες της Ευρωπαϊκής Ένωσης. Όμως, με το να έρχεστε εσείς και να το βάζετε στον νόμο, ανοίγετε μία κερκόπορτα. Δίνετε τροφή σε αυτούς που αντιδρούν. Είπατε πριν από λίγο ότι υπάρχουν αντιδράσεις από την Ευρωπαϊκή Επιτροπή. Χιλιάδες φορές υπάρχουν αντιδράσεις από την Ευρωπαϊκή Επιτροπή για χιλιάδες θέματα. Ο ρόλος, όμως, της ελληνικής Κυβέρνησης είναι να προστατεύει την ελληνική οικονομία, τους Έλληνες παραγωγούς. Αυτό κάναμε εμείς και αυτό πρέπει να κάνετε κι εσείς. Όταν έρχεστε στον ίδιο τον νόμο και λέτε: «Αν υπάρξει αντίδραση, εγώ θα το αλλάξω», είναι σαν να προκαλείτε την αντίδραση. Έτσι έγινε και με τις αγροτικές επιδοτήσεις. Το βάλαμε στον νόμο, μετά μας ανάγκασαν και το κάναμε.

Αν όντως πιστεύετε στην αναγκαστικότητα, ανοίγετε χωρίς λόγο μια κερκόπορτα. Αν δεν πιστεύετε στην αναγκαστικότητα, πείτε το. Όμως, αν πιστεύετε, μην ανοίγετε κερκόπορτα. Μη δίνετε τροφή στην Ευρωπαϊκή Επιτροπή. Αν υπάρξει απόφαση του Ευρωπαϊκού Δικαστηρίου, προβλέπεται η εφαρμογή της. Αν υπάρξει απόφαση του Συμβουλίου της Επικρατείας, προβλέπεται η εφαρμογή της. Έρχεστε και λέτε το αυτονόητο, δηλαδή ότι ο νόμος θα αλλάξει, αν είναι παράνομος. Φυσικά και θα αλλάξει!

Το άλλο που δεν διευκρινίζεται είναι αυτή η μετατροπή από ένωση σε πρωτοβάθμιο. Ισχύει έτσι κι αλλιώς ή μόνο σε περίπτωση άρσης της αναγκαστικότητας; Αυτό δεν είναι εμφανές στο άρθρο 32 παράγραφος 1 του νόμου.

Επίσης, η απόφαση του Ευρωπαϊκού Δικαστηρίου Ανθρωπίνων Δικαιωμάτων -που δεν είναι απόφαση της Ευρωπαϊκής Ένωσης και δεν πρέπει να συγχέουμε το Συμβούλιο της Ευρώπης με την Ευρωπαϊκή Ένωση- συζήτησε ένα πολύ συγκεκριμένο θέμα, ότι κάποιοι οινοπαραγωγοί στη Σάμο ζήτησαν άδεια οινοποίησης. Ο συνεταιρισμός δεν πουλούσε σε αυτούς πρώτη ύλη. Αυτό δεν ισχύει στη Χίο. Στη Χίο όποιος θέλει αγοράζει προϊόν, πρώτη ύλη, από την ένωση για να παραγάγει το δικό του προϊόν. Υπάρχουν δεκάδες, εκατοντάδες παραγωγοί τελικού προϊόντος με πρώτη ύλη τη μαστίχα. Απλώς η ένωση εξασφαλίζει μια σταθερή τιμή στους παραγωγούς και μια σταθερή τιμή σε αυτούς που θέλουν να παράγουν.

Κύριε Υπουργέ, αυτή τη συζήτηση θα την κάνουμε τώρα στην επιτροπή. Αναθεωρώ ότι δίνετε τροφή σε αυτούς που είναι εναντίον των συμφερόντων των ενώσεων, γιατί έρχεστε και λέτε το αυτονόητο, ενώ υπάρχει νομοθεσία που καλύπτει αυτό που λέτε. Ευελπιστώ ότι τελικά στην επιτροπή θα αποσύρετε το άρθρο 32.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και πάλι τον λόγο, για να δευτερολογήσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, θα τα πούμε έτσι κι αλλιώς στην επιτροπή. Την Παρασκευή έρχεται στην Επιτροπή Παραγωγής και Εμπορίου.

Εγώ αυτό που θέλω να σας πω είναι ότι στόχος της ρύθμισης είναι να υπερασπιστούμε όσο είναι δυνατόν τον αγροτικό χώρο και κυρίως, να αποφύγουμε καταστάσεις σαν κι αυτές για τις οποίες μιλούσαμε διαρκώς την προηγούμενη ώρα και οι οποίες οδηγούν στο ότι αυτός που θα πληρώνει τελικά τον λογαριασμό θα είναι ο αγρότης, ο Έλληνας πολίτης. Να είστε σίγουρος ότι αυτό θα το υπερασπιστούμε.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστούμε, κύριε Υπουργέ.

Θα συζητηθεί η δεύτερη με αριθμό 728/1-4-2016 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Παιδείας, Έρευνας και Θρησκευμάτων, σχετικά με την παραμονή του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) στο Ηράκλειο Κρήτης.

Θα απαντήσει ο Υφυπουργός Παιδείας, Έρευνας και Θρησκευμάτων κ. Πελεγρίνης.

Ορίστε, κύριε Αυγενάκη, έχετε τον λόγο. Ελπίζω να είστε πιο ήρεμος τώρα.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, κύριε Υπουργέ, ο ENISA, ο Ευρωπαϊκός Οργανισμός για την Ασφάλεια Δικτύων και Πληροφοριών, εδρεύει τυπικά ακόμα στο Ηράκλειο. Ο ENISA συμπληρώνει δώδεκα χρόνια λειτουργίας. Δεν αποτελεί μόνο ένα σημαντικό όργανο για την Ευρώπη, αλλά η ύπαρξή του, πρώτον, ως ευρωπαϊκό κέντρο εμπειρογνωμοσύνης για την ασφάλεια και τον κυβερνοχώρο, αλλά και, δεύτερον, ως διεθνής δημόσιος οργανισμός έχει συμβολική αξία για την Κρήτη και τη χώρα μας. Κυρίως, όμως, έχει ουσιαστική αξία, αφού η συνεργασία του με τους επιστημονικούς φορείς της Κρήτης –πανεπιστήμιο, ΤΕΙ, ΙΤΕ, κ.λπ.- μπορεί να συμβάλει καθοριστικά στην ενίσχυση της έρευνας, της καινοτομίας αλλά και της επιχειρηματικότητας.

Στην κοινοβουλευτική μου παρέμβαση στις 3-2-2016 είχα αναφέρει ότι, δυστυχώς, φαίνεται πως ο οργανισμός μετακομίζει από το Ηράκλειο στην Αθήνα. Ήδη ένα μέρος του προσωπικού του έχει ήδη μεταφερθεί στην Αθήνα, προβάλλοντας ως αφορμή το γεγονός ότι δεν πραγματοποιούνται οι απευθείας πτήσεις από το Ηράκλειο στις Βρυξέλλες, που συμπεριλαμβάνονταν στη σύμβαση που υπογράφτηκε μεταξύ της ελληνικής Κυβέρνησης και του ENISA.

«Αυτές τις ημέρες δρομολογείται η εθελούσια σιωπηλή μετακίνηση…», έλεγα τότε, «…και των υπολοίπων υπαλλήλων του ENISA στην Αθήνα με στόχο τη μετακίνηση του 90% των υπαλλήλων μέχρι το Σεπτέμβριο του 2016». Έτσι, μόνο έξι υπάλληλοι και ο διευθυντής θα παραμείνουν στην Κρήτη, προκειμένου να δικαιολογήσουν τυπικά τη διατήρηση της έδρας του οργανισμού.

Δυστυχώς, κύριε Πρόεδρε και κύριε Υπουργέ, οι ανησυχίες που τότε εξέφρασα επιβεβαιώθηκαν με τον χειρότερο τρόπο και μάλιστα μέσα σε πολύ μικρό χρονικό διάστημα. Οι εξελίξεις είναι ραγδαίες και με την ανικανότητα της Κυβέρνησης τίθεται πλέον το ζήτημα της πιθανής δρομολόγησης της μεταφοράς του ENISA εκτός Κρήτης και ενδεχομένως εκτός χώρας.

Ο εκτελεστικός διευθυντής του ENISA σε επίσημη επιστολή του προς την Ευρωπαϊκή Ένωση διαπιστώνει ότι όσον αφορά τα γραφεία στην Αθήνα, η συμφωνία για διπλή έδρα Ηράκλειο-Αθήνας δημιουργεί πρόβλημα στον οργανισμό.

Όσον αφορά την πρόταση στο Ηράκλειο, λέει ότι η προσβασιμότητα είναι δύσκολη, αφού άμεσες πτήσεις διεξάγονται από διάφορες πρωτεύουσες μόνο το καλοκαίρι.

Για το Ευρωπαϊκό Σχολείο λέει ότι για το σχολείο δεν υπάρχει κρίσιμη μάζα μαθητών και η έκθεση αξιολόγησης δεν εξασφαλίζει πιστοποίηση ευρωπαϊκού σχολείου για το μέλλον. Αντιθέτως, στην Αθήνα υπάρχει μεγάλο φάσμα επιλογών με τα ξενόγλωσσα σχολεία.

Για τις συζύγους των εργαζομένων λέει ότι το Ηράκλειο ως πόλη που ζει από τη γεωργία και τον τουρισμό δεν παρέχει ευκαιρίες εργασίας κάνοντας την έδρα μη ελκυστική.

Ολοκληρώνω, κύριε Πρόεδρε.

Στις 16 Μαρτίου 2016 η Επιτροπή Προϋπολογισμού του Ευρωκοινοβουλίου σε μία κρίσιμη συνεδρίαση για το μέλλον του ENISA διαπιστώνει ότι η Κυβέρνηση δεν είναι συνεπής -για άλλη μία φορά- στην καταβολή των μισθίων για τα γραφεία της. Μάλιστα, στη συνεδρίαση αυτή έγινε διπλή προσβλητική παρατήρηση για τη χώρα μας, για την Κυβέρνησή σας, από τους εκπροσώπους της Ευρωπαϊκής Επιτροπής και του Ευρωπαϊκού Ελεγκτικού Συνεδρίου για την ασυνέπεια της Κυβέρνησης στην καταβολή του μισθίου των γραφείων. Όμως, δεν υπήρξε κανένας αντίλογος, καμμία υπεράσπιση της ελληνικής πλευράς, δεν διατυπώθηκε καμμία άποψη υπέρ της παραμονής του ENISA στη χώρα μας και ιδιαιτέρως, στο Ηράκλειο της Κρήτης.

Είναι άξιο αναφοράς ότι σε αυτή τη συνεδρίαση δεν παρέστη εκπρόσωπος της Κυβέρνησης. Αν είναι δυνατόν! Επίσης, ο εκπρόσωπος της μόνιμης ελληνικής αντιπροσωπείας δεν πήρε καν θέση. Προφανώς, δεν είχε λάβει σχετική ενημέρωση για το τι θέση πρέπει να πάρει.

Σας ερωτώ, λοιπόν, κύριε Υπουργέ, σε ποιες ενέργειες προτίθεστε να προβείτε και τι κίνητρα θα δημιουργήσετε προκειμένου να παραμείνει ο ENISA στην Κρήτη, στο Ηράκλειο και να επιστρέψει το προσωπικό που έχει ήδη μετακινηθεί στην Αθήνα. Ποιος ο σχεδιασμός -εάν υπάρχει- της Κυβέρνησης για τη στήριξη διεθνών ευρωπαϊκών οργανισμών που βρίσκονται στην χώρα μας και φυσικά την ενίσχυση του ρόλου τους;

Σας ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, να συζητήσουμε μαζί την ερώτηση;

**ΕΛΕΥΘΕΡΙΟΣ ΑΥΓΕΝΑΚΗΣ:** Είναι για το ίδιο θέμα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υφυπουργέ, έχετε το λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Η ερώτηση, κύριε Πρόεδρε, απευθύνεται στον Υπουργό Υποδομών.

**ΕΛΕΥΘΕΡΙΟΣ ΑΥΓΕΝΑΚΗΣ:** Κάνετε λάθος. Απευθύνεται και στον Υπουργό Παιδείας. Αφού είναι το σχολείο μέσα.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Ακριβώς. Θα σας πω ότι από τα ζητήματα που αφορούν το Ευρωπαϊκό Σχολείο Ηρακλείου έχουν αντιμετωπιστεί τα δύο βασικά: της πλήρωσης των εκπαιδευτικών και της ισότιμης πρόσβασης των αποφοίτων του σχολείου αυτού στην τριτοβάθμια εκπαίδευση. Αυτά έχουν ήδη δρομολογηθεί. Έχουν γίνει οι σχετικές τροπολογίες και έχει γίνει η προκήρυξη.

Το άλλο θέμα για την μεταφορά του ENISA από την Κρήτη στην Αθήνα είναι ένα θέμα του Υπουργείου Υποδομών. Δεν μπορώ να σας απαντήσω εγώ γι’ αυτό.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, είναι ευκαιρία, αφού έχουμε τη δυνατότητα να έχουμε και την κυρία Υφυπουργό εδώ πέρα, να απαντήσει. Κάνω πρόταση.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Απλώς, θέλωνα σας πω ότι έχετε δίκιο ως προς το ότι, εάν πράγματι μεταφερθεί ο ENISA στο σύνολό του στην Αθήνα, παύει να έχει λόγο ύπαρξης το Ευρωπαϊκό Σχολείο εκεί. Όμως, δεν ξέρω τις διαδικασίες αυτές και πού βρίσκεται, διότι δεν είναι θέμα του Υπουργείου Παιδείας, είναι θέμα του Υπουργείου Υποδομών.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, πριν πάρω τον λόγο για δευτερολογία, προτείνω το εξής: Αφού και ο συνάδελφος από το Ηράκλειο ο κ. Κεγκέρογλου έχει καταθέσει ερώτηση για το ίδιο θέμα και είναι εδώ πέρα η Υφυπουργός Υποδομών, γιατί να μην έχουμε μία απάντηση και να δευτερολογήσουμε μετά οι δύο Βουλευτές;

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, εάν θέλει η κ. Υπουργός να απαντήσει, θα απαντήσει, βεβαίως.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, αυτό προτείνω, πριν πάρω τον λόγο για δεύτερη φορά, αφού ούτως ή άλλως αυτό το θέμα αφορά και το Υπουργείο Παιδείας αλλά κυρίως το Υπουργείο Υποδομών.

**ΠΡΟΕΔΡΕΥΩΝ (Δημήτριος Κρεμαστινός):** Αλλά κοιτάξτε, συγγνώμη, η κ. Υφυπουργός θα πρέπει να ενημερωθεί για να απαντήσει, εκτός εάν θέλει να απαντήσει.

**ΕΛΕΥΘΕΡΙΟΣ ΑΥΓΕΝΑΚΗΣ:** Ούτως ή άλλως έχει ερώτημα από τον κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ας συζητηθούν μαζί.

**ΕΛΕΥΘΕΡΙΟΣ ΑΥΓΕΝΑΚΗΣ:** Λέω να μιλήσει, κύριε Πρόεδρε. Δεν είναι η πρώτη φορά που γίνεται. Αφού είναι παρόμοιο θέμα, έχουμε έναν συνάδελφο εδώ από το Ηράκλειο που ρωτά το ίδιο θέμα, είναι δύο συναρμόδια Υπουργεία εδώ πέρα για το ίδιο θέμα, ας ρωτήσει ο συνάδελφος, ας απαντήσει η κυρία Υφυπουργός και ο κύριος Υφυπουργός.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, κυρία Χρυσοβελώνη, θέλετε να απαντήσετε;

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Θα απαντήσω στην ερώτηση του κ. Κεγκέρογλου και θα απαντήσω για τα θέματα που άπτονται της αρμοδιότητας του Υπουργείου μας. Απλώς, θέλω να διευκρινίσω στον κ. Αυγενάκη...

**ΠΡΟΕΔΡΕΥΩΝ (Δημήτριος Κρεμαστινός):** Ωραία, θα απαντήσετε στην ερώτηση του κ. Κεγκέρογλου.

Σας δίνω τον λόγο για τη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα επιθυμούσα βεβαίως, να υπάρχει και η παρέμβαση του ετέρου συναδέλφου από το Ηράκλειο, διότι το θέμα δεν είναι κομματικό, δεν είναι ενός Βουλευτή, είναι συνολικά της κοινωνίας του Ηρακλείου και της Κρήτης.

**ΠΡΟΕΔΡΕΥΩΝ (Δημήτριος Κρεμαστινός):** Ωραία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στην δική σας αρμοδιότητα είναι, κύριε Πρόεδρε.

**ΕΛΕΥΘΕΡΙΟΣ ΑΥΓΕΝΑΚΗΣ:** Και είναι στη δική σας αρμοδιότητα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι στη δική μου αρμοδιότητα να υποχρεώσω…

**ΕΛΕΥΘΕΡΙΟΣ ΑΥΓΕΝΑΚΗΣ:** Είναι στη δική σας αρμοδιότητα, κύριε Πρόεδρε. Αφού είναι παρόμοιο το θέμα, όμοιο, για το ίδιο ζήτημα, είναι δική σας αρμοδιότητα.

**ΠΡΟΕΔΡΕΥΩΝ (Δημήτριος Κρεμαστινός):** Εφόσον, η ερώτηση…

**ΕΛΕΥΘΕΡΙΟΣ ΑΥΓΕΝΑΚΗΣ:** Παρ΄ όλα ταύτα εγώ το προτείνω αυτό.

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, η διαδικασία αυτή των τριών δεν υπάρχει στον Κανονισμό. Εάν, όμως, η κυρία Υφυπουργός θέλει κοινή συναινέσει να γίνει, εγώ δεν έχω αντίρρηση.

**ΕΛΕΥΘΕΡΙΟΣ ΑΥΓΕΝΑΚΗΣ:** Εγώ, πάντως συμφωνώ.

**ΠΡΟΕΔΡΕΥΩΝ (Δημήτριος Κρεμαστινός):** Ο Κανονισμός είναι ερώτηση- απάντηση. Παρακαλώ. Εσείς έχετε δευτερολογία τώρα.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Υφυπουργέ.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Εγώ έρχομαι εδώ, για να απαντήσω στην ερώτηση του κ. Κεγκέρογλου. Θέλω να πω για το θέμα του ENISA, το οποίο είναι πραγματικά πάρα πολύ σημαντικό, ότι είχε υποβληθεί ερώτηση για τη Δευτέρα από την πλευρά του κ. Δανέλλη, η οποία αποσύρθηκε και επρόκειτο να απαντηθεί στις 19 Απριλίου.

Εάν θέλει ο κ. Αυγενάκης να ακούσει την απάντηση, την οποία θα δώσω εγώ στον κ. Κεγκέρογλου μόνο για τα θέματα, όμως, που άπτονται της αρμοδιότητας του Υπουργείου, ευχαρίστως.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσει, όπως είπε, στον κ. Κεγκέρογλου. Εσείς έχετε το δικαίωμα δευτερολογίας. Σας δίνω τον λόγο, λοιπόν, για τη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ:** Αφού είναι και η κ. Χρυσοβελώνη εδώ πέρα, εγώ απευθύνω τα ερωτήματά μου και προς την ίδια.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Δεν θα απαντήσω σε εσάς, κύριε Αυγενάκη. Στον κ. Κεγκέρογλου θα απαντήσω.

**ΕΛΕΥΘΕΡΙΟΣ ΑΥΓΕΝΑΚΗΣ:** Το ξέρω πως δεν θα απαντήσετε σε μένα. Ούτως ή άλλως η απάντηση, την οποία θα δώσετε, δεν είναι προσωπική. Αφορά ολόκληρη την κοινωνία που παρακολουθεί το ζήτημα αυτό. Εδώ δεν κάνουμε κοινοβουλευτικό έλεγχο επί προσωπικών ζητημάτων. Φαντάζομαι ότι και οι υπόλοιποι Κρήτες και Ηρακλειώτες Βουλευτές ενδιαφέρονται γι’ αυτό το ζήτημα. Ακόμη και ο κ. Συντυχάκης, Βουλευτής του ΚΚΕ, αλλά κι εκείνος έχει το ενδιαφέρον και την αγωνία, φαντάζομαι, όπως και οι άλλοι που δεν είναι παρόντες σε αυτή την Αίθουσα.

Άρα το ερώτημα που τίθεται σε έναν βαθμό στον Υπουργό Παιδείας και σε έναν άλλο βαθμό στον Υπουργό Υποδομών είναι αν έχει δρομολογηθεί η απομάκρυνση του ENISA. Γιατί οι πληροφορίες που φτάνουν σε εμάς είναι ότι έχει δρομολογηθεί. Και τι θα κάνετε -και οι δύο, ιδιαιτέρως το Υπουργείο Υποδομών- για να ανατραπεί αυτή η απόφαση, η οποία έχει ληφθεί, όπως φαίνεται;

Όπως έχει επισημανθεί πολλές φορές και στην κοινοβουλευτική μου παρέμβαση στις 3 Φεβρουαρίου 2016, η μετακίνηση του ENISA από το Ηράκλειο θα έχει σημαντικές αρνητικές επιπτώσεις σε επιστημονικό, οικονομικό, πολιτισμικό, αλλά και κοινωνικό επίπεδο. Η αδιαφορία της Κυβέρνησης, καθώς και η προχειρότητα και η αφέλεια, με την οποία αντιμετωπίζει όλα τα ζητήματα, οδηγούν σε φυγή έναν σημαντικό οργανισμό για το Ηράκλειο, αλλά απ’ ό, τι φαίνεται και για ολόκληρη την Ελλάδα. Διότι, ως γνωστόν –τουλάχιστον από τις πληροφορίες που έρχονται σε εμάς, είναι και σε εσάς γνωστές- υπάρχει θέμα πλέον παραμονής του ENISΑ και στη χώρα.

Είμαστε αντίθετοι με τη στάση που κράτησε ο κ. Κίρτσος ως Ευρωβουλευτής και μέλος της Επιτροπής Προϋπολογισμού του Ευρωκοινοβουλίου, ο οποίος υποστήριξε: «Μία μόνο έδρα στην Αθήνα. Η ελληνική Κυβέρνηση προτίθεται να συνεργαστεί γι’ αυτό». Σε αυτό είμαστε αντίθετοι. Από την πρώτη στιγμή καυτηριάσαμε αυτήν τη θέση. Ταχθήκαμε δημόσια ενάντια σε αυτήν την τοποθέτηση.

Επίσης, θα πρέπει να δούμε και το άλλο: Η λειτουργία του ENISA στην Κρήτη είναι άρρηκτα συνδεδεμένη με τη λειτουργία του Ευρωπαϊκού Σχολείου, κύριε Υπουργέ Παιδείας. Αποτελεί σημαντική υποχρέωση της χώρας μας η παράλληλη λειτουργία του Ευρωπαϊκού Σχολείου. Όμως, υπάρχουν σημαντικά προβλήματα τόσο με τη στελέχωσή του σε διδακτικό προσωπικό όσο και με τη μεταστέγασή του, δημιουργώντας σοβαρά ζητήματα για την καλή και αποτελεσματική λειτουργία του Ευρωπαϊκού Σχολείου. Συνεπώς δημιουργείται ένα σημαντικό πρακτικό πρόβλημα για την εγκατάσταση του προσωπικού του ENISA και των οικογενειών του στην Κρήτη, ένα πρόβλημα που αξιοποιούν κατά το δοκούν οι υπερασπιστές της μεταφοράς του ENISA εκτός Κρήτης.

Έχω κάνει επανειλημμένως παρεμβάσεις για το Ευρωπαϊκό Σχολείο. Μάλιστα, στην τελευταία παρέμβασή μου το Υπουργείο Παιδείας με το από 15-3-2016 έγγραφό μου διαβεβαιώνει ότι στο πλαίσιο των αρμοδιοτήτων του έχει καταβάλει κάθε προσπάθεια για την αποτελεσματική λειτουργία του σχολείου. Στην πράξη, πλέον, τίθεται θέμα συνέχισης της λειτουργίας του. Μάλιστα, το Ανώτατο Συμβούλιο των Ευρωπαϊκών Σχολείων συνεδριάζει αύριο, στις 8 Απριλίου, και μεταξύ άλλων θα αποφασίσει για το μέλλον του Ευρωπαϊκού Σχολείου στο Ηράκλειο.

Έχουν γίνει ενέργειες –το ερώτημα απευθύνεται προς εσάς, κύριε Υπουργέ- για την υποστήριξη της παραμονής του Ευρωπαϊκού Σχολείου στην Κρήτη, στο Ηράκλειο; Ή έχει και αυτό αφεθεί στην τύχη του; Δυστυχώς -και εδώ διαπιστώνουμε την ανικανότητα και την απραξία της Κυβέρνησης- είναι πλέον εμφανείς οι αρνητικές επιπτώσεις σε όλα τα επίπεδα. Το μόνο καλό που έχετε να κάνετε είναι το συντομότερο δυνατό να φύγετε από την Κυβέρνηση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε τώρα…

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, δεν απάντησε ο Υπουργός.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Τι να απαντήσω; Αφού σας είπα.

**ΠΡΟΕΔΡΕΥΩΝ (Δημήτριος Κρεμαστινός):** Θα συζητηθεί η πέμπτη με αριθμό 737/4-4-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας, κ. Εμμανουήλ Συντυχάκη, προς τον Υπουργό Παιδείας, Έρευνας και Θρησκευμάτων, σχετικά με τις εκπαιδευτικές ανάγκες στον Δήμο Φαιστού Ηρακλείου Κρήτης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, ο Δήμος Φαιστού αριθμεί περίπου είκοσι πέντε χιλιάδες κατοίκους και η ευρύτερη περιοχή της Μεσσαράς πάνω από πενήντα χιλιάδες κατοίκους. Ο μαθητικός πληθυσμός στον συγκεκριμένο Δήμο Φαιστού υπερβαίνει τους τέσσερις χιλιάδες τριακόσιους μαθητές. Τα προβλήματα είναι και πολλά, είναι οξυμένα, είναι διαχρονικά και στις δύο βαθμίδες εκπαίδευσης. Αυτό, βέβαια, είναι αποτέλεσμα της χρόνιας εγκατάλειψης από το κράτος, της αδιοριστίας των εκπαιδευτικών, της δραματικής υποχρηματοδότησης των σχολικών επιτροπών, των ελλείψεων προσωπικού στους δήμους, οι οποίοι αδυνατούν βέβαια να ανταποκριθούν στην επίλυση όλων αυτών των προβλημάτων. Πρόκειται, δηλαδή, για ένα διαχρονικό έγκλημα αντιεκπαιδευτικών και αντιλαϊκών πολιτικών όλων των κυβερνήσεων και της δικής σας Κυβέρνησης, βάζοντας το κόστος και τις υποχρεώσεις σας στους δανειστές πάνω από τις ανάγκες του λαού και τη μόρφωση των παιδιών.

Λογικό, λοιπόν, είναι εκπαιδευτικοί, γονείς και μαθητές να αντιδρούν έντονα, γιατί οι ανάγκες συνεχώς αυξάνονται και αυτό είναι αποτέλεσμα της αύξησης του μαθητικού πληθυσμού. Ανύπαρκτη σχολική και ασφαλή σχολική στέγη. Κατεστραμμένες κτηριακές υποδομές τριτοκοσμικού χαρακτήρα. Πολλά εκπαιδευτικά κενά. Πολυπληθή τμήματα, στα οποία στοιβάζονται είκοσι πέντε και πάνω μαθητές. Αυτή είναι η εικόνα που συνθέτει ένα σχολείο διαλυμένο και απαξιωμένο.

Βέβαια είναι τεράστια πρόκληση για τις λαϊκές οικογένειες, οι οποίες στερούνται αναγκαίες κοινωνικές υπηρεσίες και υποδομές, πράγμα βέβαια που εμποδίζει την πρόσβαση στη γνώση από τα πρώτα βήματα των παιδιών, όπως στην προσχολική αγωγή, που η θέσπιση της υποχρεωτικότητάς της την καθιστά κενό γράμμα για πολλούς γονείς, αφού δεν υπάρχουν εκπαιδευτικοί και υποδομές. Το ίδιο συμβαίνει με τον αποκλεισμό των παιδιών από την ειδική αγωγή με την έλλειψη σχολείων, τις μεγάλες αποστάσεις, την προβληματική μεταφορά, τις οικονομικές και οικογενειακές δυσκολίες.

Καταθέτω στα Πρακτικά, για να έχετε υπ’ όψιν σας, τις διαμαρτυρίες και τα αιτήματα, τις προτάσεις και αποφάσεις του Συλλόγου Εκπαιδευτικών Πρωτοβάθμιας Εκπαίδευσης «Η ΦΑΙΣΤΟΣ» με απόφαση 25-01-2016, του Δημοτικού Συμβουλίου Φαιστού με απόφαση 02-02-2016, των Συλλόγων Γονέων Γαλιάς με απόφαση 23-11-2015, αντίστοιχα των Βοριζίων, του Τοπικού Συμβουλίου Πηγαϊδακίων με απόφαση 14-01-2016, των κατοίκων της περιοχής και των τριών δημοτικών Ενοτήτων Μοιρών, Τυμπακίου και Ζαρού.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τις εκπαιδευτικές ανάγκες από τα αιτήματα και τις ανάγκες, προκύπτουν:

Πρώτον, ότι δεν πρέπει να καταργηθεί ή να συγχωνευθεί κανένα δημοτικό σχολείο, νηπιαγωγείο ή τμήμα.

Δεύτερον, με κριτήριο τα παιδαγωγικά οφέλη, και όχι με τη λογική των αριθμών και κριτήριο τη μείωση του κόστους και τον λεγόμενο εξορθολογισμό, να μην γίνει καμμία περικοπή οργανικών θέσεων εκπαιδευτικών στα σχολεία της περιοχής, ακόμα και αν στο σχολείο κάποιου χωριού φοιτούν δέκα ή δεκαπέντε μαθητές. Αντιθέτως, πρέπει να σχεδιαστεί και να θεσπιστεί η οργανικότητα των σχολείων με κριτήριο την αναλογία μαθητών προς εκπαιδευτικό: δεκαπέντε προς έναν για το νηπιαγωγείο και τις Α΄ και Β΄ τάξεις δημοτικού και είκοσι προς έναν για τις υπόλοιπες τάξεις. Από εδώ προκύπτει βέβαια και η ανάγκη να δοθεί ιδιαίτερη προσοχή στην αναμοριοδότηση των σχολείων του Νομού Ηρακλείου.

Τρίτον, την προαγωγή σχολικών μονάδων κατά περίπτωση, με βάση τα αιτήματα της κοινωνίας και τις πραγματικές ανάγκες των σχολείων και την αύξηση του μαθητικού πληθυσμού. Πρέπει να ενισχυθούν οι δομές της ειδικής αγωγής και εκπαίδευσης στην πρωτοβάθμια, με την προαγωγή σε πενταθέσιου ειδικού σχολείου Πόμπιας όσο και στη δημιουργία δομών δευτεροβάθμιας εκπαίδευσης. Μοναδική υφιστάμενη δομή δευτεροβάθμιας εκπαίδευσης για όλη την περιοχή της Μεσαράς είναι το Ειδικό Εργαστήριο Επαγγελματικής Εκπαίδευσης και Κατάρτισης Τυμπακίου.

Πέμπτον, να δημιουργηθούν τμήματα ένταξης σε δημοτικά που δεν έχουν και γενικότερα να δημιουργηθούν τμήματα ένταξης σε όλα τα εξαθέσια και άνω δημοτικά σχολεία με το αναγκαίο ειδικό προσωπικό. Να ιδρυθούν νηπιαγωγεία για την κάλυψη των αναγκών φοίτησης όλων των νηπίων και προνηπίων της περιοχής. Να επαναλειτουργήσει το νηπιαγωγείο των Πηγαϊδακίων, καθώς συντρέχουν όλες οι προϋποθέσεις. Στο επόμενο σχολικό έτος μάλιστα θα εγγραφούν περίπου δεκαπέντε παιδιά, ενώ υφίσταται κτήριο, το οποίο βέβαια έχει εγκαταλειφθεί με ευθύνη διαχρονικά υπηρεσιών εκπαίδευσης της περιοχής και του δήμου. Θα πω παρακάτω σε σχέση με αυτό.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Η κοινότητα Πηγαϊδακίων είναι ορεινή περιοχή. Είναι το τελευταίο χωριό του Δήμου Φαιστού, πριν το Λιβυκό Πέλαγος, με κακό οδικό δίκτυο και παρά την αντιαγροτική πολιτική όλων των κυβερνήσεων, οι νέοι επιμένουν και παραμένουν στο χωρίο τους. Υπάρχει δηλαδή μια δυναμική.

Επίσης…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη, ολοκληρώνετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Μάλιστα, κύριε Πρόεδρε.

Το ερώτημα είναι συγκεκριμένο: Τι θα κάνετε, κύριε Υπουργέ; Τι μέτρα θα πάρετε για την κάλυψη των εκπαιδευτικών αναγκών του Δήμου Φαιστού με την ίδρυση, προαγωγή, επαναλειτουργία των σχολικών μονάδων, που αναφέρονται;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Να λάβετε τα απαραίτητα μέτρα για τη χρηματοδότησή τους, ώστε να εξασφαλίζεται η λειτουργική, κτηριακή, υλικοτεχνική υποδομή, όλα τα εποπτικά μέσα για την κάλυψη όλων των αναγκών της εκπαίδευσης, να διατηρηθούν οι οργανικές θέσεις στα σχολεία της περιοχής και να ανασχεδιαστούν με τέτοιο τρόπο που να εξασφαλίζει την αναλογία μαθητών προς εκπαιδευτικό προσωπικό…

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, αφήστε κάτι και για τη δευτερολογία σας!

**ΕΜΜΑΝΟΥΗΛ ΣΥΝΤΥΧΑΚΗΣ:** Να πω και κάτι τελευταίο, κύριε Πρόεδρε. Πρέπει να γίνουν μαζικοί μόνιμοι διορισμοί εκπαιδευτικών -αυτό είναι το ζητούμενο- για την κάλυψη όλων των κενών και μονιμοποίηση, βέβαια, όλων των συμβασιούχων, χωρίς προϋποθέσεις.

Ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, να δηλώσω μόνο ότι συνυπογράφω τα ερωτήματα του κ. Συντυχάκη.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Αυγενάκης συνυπογράφει τα ερωτήματα του ερωτώντος Βουλευτή του Κομμουνιστικού Κόμματος κ. Συντυχάκη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και ο κ. Κεγκέρογλου. Άρα, κύριε Πελεγρίνη, απ’ ό,τι καταλαβαίνετε, βρίσκεστε ενώπιον μετώπου. Φροντίστε να ικανοποιήσετε και τους τρεις.

Τον λόγο έχει ο Υφυπουργός Παιδείας, Έρευνας και Θρησκευμάτων κ. Θεοδόσης Πελεγρίνης.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Βουλευτά, είναι τουλάχιστον άδικο να γίνεται λόγος για επιδείνωση της κατάστασης στον χώρο της εκπαίδευσης στη χώρα μας και να εγκαλείται η Κυβέρνηση για παθογένειες δεκαετιών. Πρέπει να σας δηλώσω με κάθε ειλικρίνεια ότι φέτος κάναμε το καλύτερο δυνατόν, δεδομένων των ασφυκτικών συνθηκών.

Με πράξη νομοθετικού περιεχομένου, λόγω του επείγοντος του προβλήματος, κάναμε χρήση των πόρων του Προγράμματος Δημοσίων Επενδύσεων για την πληρωμή αναπληρωτών εκπαιδευτικών, καθώς και ειδικού εκπαιδευτικού και βοηθητικού προσωπικού για τα σχολεία ειδικής αγωγής. Προχωρήσαμε στις προσλήψεις είκοσι δύο χιλιάδων εξακοσίων δεκαέξι αναπληρωτών εκπαιδευτικών στην πρωτοβάθμια και δευτεροβάθμια εκπαίδευση έναντι δεκαοκτώ χιλιάδων τετρακοσίων εξήντα εννέα πέρσι. Συνολικά στην πρωτοβάθμια εκπαίδευση έχουν προσληφθεί φέτος δεκατρείς χιλιάδες επτακόσιοι ενενήντα έξι αναπληρωτές έναντι δώδεκα χιλιάδων εξήντα ένα πέρσι, δηλαδή χίλιοι επτακόσιοι τριάντα πέντε περισσότεροι φέτος.

Στη δευτεροβάθμια εκπαίδευση ο αριθμός των προσλήψεων αναπληρωτών έφτασε φέτος τις έξι χιλιάδες τριακόσιους έναντι πέντε χιλιάδων εκατόν εξήντα τεσσάρων πέρσι, δηλαδή χίλιοι εκατόν τριάντα έξι περισσότεροι.

Στην τεχνική επαγγελματική εκπαίδευση επέστρεψαν οι διαθέσιμοι και φέτος τοποθετήθηκαν σε οργανικές θέσεις οι καθηγητές των ειδικοτήτων επαγγελματικών λυκείων που είχαν καταργηθεί. Λειτούργησαν πάλι από τον Σεπτέμβριο του 2015 τμήματα αυτών των ειδικοτήτων στα σχολεία, ώστε οι οικογένειες των μαθητών και των μαθητριών που ενδιαφέρονται γι’ αυτές τις ειδικότητες να μπορούν να τις παρακολουθήσουν σε δημόσια σχολεία. Για τις ειδικότητες των επαγγελματικών σχολών, που επίσης είχαν καταργηθεί, ξεκίνησε η λειτουργία στα επαγγελματικά λύκεια.

Ειδικώς για τον Δήμο Φαιστού ισχύουν τα εξής: Πρόκειται για έναν δήμο στην ενδοχώρα του νησιού με αρκετά σχολεία σε απομακρυσμένα χωριά. Υπάρχει μέριμνα από τη Διεύθυνση Πρωτοβάθμιας Εκπαίδευσης Ηρακλείου, ώστε τα σχολεία της περιοχής, δημοτικά και νηπιαγωγεία να στελεχώνονται με προτεραιότητα. Πολυπληθή τμήματα στον Δήμο Φαιστού δεν υπάρχουν, παρά μόνο μία τάξη στο 2ο Δημοτικό Σχολείο Μοιρών με πενήντα δύο μαθητές, είκοσι έξι ανά τμήμα, κάτι που είναι μέσα στα όρια που ορίζει ο νόμος.

Τα λειτουργικά κενά στα δημοτικά σχολεία και νηπιαγωγεία είναι: Δύο δάσκαλοι σε ολοήμερα τμήματα δημοτικών σχολείων, δύο δάσκαλοι ειδικής αγωγής σε τμήματα ένταξης, πέντε νηπιαγωγοί σε ολοήμερα τμήματα νηπιαγωγείων, πέντε καθηγητές αγγλικής γλώσσας, ένας γυμναστής.

Τα οργανικά κενά είναι λόγω έλλειψης διορισμών την τελευταία εξαετία και ανέρχονται συνολικά σε ογδόντα δύο.

Όσον αφορά στη λειτουργία των νηπιαγωγείων στα Πηγαϊδάκια και Καμηλάρι, μέχρι στιγμής οι αρμόδιες Υπηρεσίες του Υπουργείου δεν έχουν στοιχεία μαθητών για φοίτηση.

Τώρα ως προς τις προαγωγές, μεταβολές σχολικών μονάδων: Οι σχολικές μεταβολές, ιδρύσεις, καταργήσεις, συγχωνεύσεις, μετατροπές, γίνονται, όπως προβλέπεται από τη σχετική νομοθεσία, με γνώμονα τις τεκμηριωμένες προτάσεις των διευθυντών πρωτοβάθμιας και δευτεροβάθμιας εκπαίδευσης και τις εισηγήσεις των περιφερειακών διευθυντών εκπαίδευσης. Ζητούνται επίσης οι γνωμοδοτήσεις των οικείων δημοτικών συμβουλίων, οι οποίες δεν έχουν δεσμευτικό χαρακτήρα για την έκδοση υπουργικών αποφάσεων.

Η διαδικασία για τις σχολικές μεταβολές του έτους 2016–2017 είναι σε εξέλιξη, καθώς έχει ήδη αποσταλεί η σχετική εγκύκλιος τον Δεκέμβρη του 2015 στις διευθύνσεις πρωτοβάθμιας και δευτεροβάθμιας εκπαίδευσης, στις περιφερειακές διευθύνσεις και στους δήμους.

Απ’ όσο γνωρίζω υπάρχει ήδη πρόταση για την προαγωγή του επταθέσιου 3ου Δημοτικού Σχολείου Τυμπακίου σε εννιαθέσιο και την προαγωγή του οκταθέσιου Δημοτικού Σχολείου Καπαριανών σε εννιαθέσιο Δημοτικό Σχολείο Καπαριανών.

Επίσης, ως προς την κτηριακή και υλικοτεχνική δομή: Τα ζητήματα της κτηριακής υποδομής, όπως ξέρετε, ανάγονται στη δικαιοδοσία του δήμου και της Περιφέρειας Κρήτης. Η αλληλογραφία που υπάρχει στο αρχείο της Περιφερειακής Διεύθυνσης Εκπαίδευσης αφορά κυρίως στο κτηριακό πρόβλημα που υπάρχει στο Δημοτικό Σχολείο και Νηπιαγωγείο Βοριζίων.

Συγκεκριμένα, από την αλληλογραφία προκύπτει ότι το δημοτικό σχολείο εκεί, ύστερα και από κατάληψη του σχολείου από τους γονείς, ζήτησε αυτοψία η οποία πραγματοποιήθηκε. Υπήρξε συνεννόηση μεταξύ Περιφερειακής Διεύθυνσης Εκπαίδευσης και Δήμου για δρομολόγηση άμεσης τοποθέτησης λυόμενων αιθουσών στον αύλειο χώρο του σχολείου.

Σε έγγραφο της Διεύθυνσης Δευτεροβάθμιας Εκπαίδευσης Ηρακλείου Κρήτης τον Απρίλιο του 2015 περιλαμβάνεται πρόταση στο υπηρεσιακό πρόγραμμα «Διάταξη Ανθρωπίνου Δυναμικού Εκπαίδευσης και διά Βίου Μάθησης 2014-2020» ανακατασκευής του σχολικού κτηρίου του Δημοτικού Σχολείου και Νηπιαγωγείου Βοριζίων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πρύτανη, πρέπει να συντομεύσετε.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Κύριε Πρόεδρε, στη δευτερολογία μου θα πω περισσότερα.

**ΠΡΟΕΔΡΕΥΩΝ (Νικήτας Κακλαμάνης):** Επειδή είναι τρεις συνάδελφοι που ενδιαφέρονται, άσχετα που είναι με πρωτοβουλία του κ. Συντυχάκη, ολοκληρώστε σε ένα λεπτό ακόμα αν θέλετε και στη δευτερολογία θα αναφέρετε τα υπόλοιπα.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Όχι, τελείωσα. Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Αγροτικής Ανάπτυξης και Τροφίμων, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, καθώς και ο Αναπληρωτής Υπουργός Εσωτερικών και Διοικητικής Ανασυγκρότησης κατέθεσαν στις 6-4-2016 σχέδιο νόμου «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις».

Παραπέμπεται στην αρμόδια Διαρκή Επιτροπή.

Επίσης, ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 5-4-2016 ποινική δικογραφία κατά Υπουργών Υγείας.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, λίγο - πολύ παρουσιάσατε μια ειδυλλιακή εικόνα, δηλαδή ότι έχουν καλυφθεί όλες οι θέσεις των εκπαιδευτικών, δεν υπάρχει κανένα θέμα και εσείς, εν πάση περιπτώσει, ήρθατε και λύσατε ό,τι γκρέμισαν οι προηγούμενοι. Νομίζω ότι θα χρειαστεί να προσγειωθείτε στην πραγματικότητα. Προσγειωμένοι βέβαια, είστε, αλλά σε μια πραγματικότητα που λέει ότι πρέπει να είμαστε πλήρως εναρμονισμένοι με αυτά που λέει ο ΟΟΣΑ, με αυτά που επιτάσσει η Ευρωπαϊκή Ένωση.

Εγώ σας μίλησα σχετικά με τις ανάγκες των κατοίκων της περιοχής. Και τα έγγραφα των φορέων και τα έγγραφα από τον Σύλλογο Εκπαιδευτικών και τον Δήμο Φαιστού, αλλά και τα έγγραφα από τους ίδιους τους γονείς αναφέρουν ότι πρέπει να υπάρξει μόνιμο εκπαιδευτικό προσωπικό για να καλυφθούν πλήρως οι ανάγκες. Πρέπει να καλυφθούν πλήρως όλες οι οργανικές θέσεις των σχολείων. Επ’ αυτού δεν απαντάτε συγκεκριμένα. Αντιθέτως, μας λέτε ότι θα διορίσετε είκοσι χιλιάδες εκπαιδευτικούς σε βάθος τριετίας, στη βάση της εκλογίκευσης. Τι σημαίνει αυτό στην πραγματικότητα; Σημαίνει ότι παραπέμπετε στις καλένδες τον διορισμό του αναγκαίου αριθμού εκπαιδευτικών στην εκπαίδευση.

Όμως, πέρα από αυτό, θα σας θυμίσω την τροπολογία του περασμένου Φλεβάρη και τη νέα εγκύκλιο του Υπουργείου Παιδείας πρόσφατα σε σχέση με τα τμήματα ένταξης. Τι κάνετε; Συγχωνεύετε σχολεία και ταυτόχρονα, με αυτή τη συγχώνευση, συγχωνεύετε και τα τμήματα ένταξης. Δηλαδή, στην πραγματικότητα τα κλείνετε τα τμήματα ένταξης. Αντί να ανοίγετε δομές ειδικής αγωγής, αντί να διορίζετε ειδικό εκπαιδευτικό προσωπικό, εσείς κλείνετε τα τμήματα ένταξης. Και όχι μόνο αυτό, αλλά τα δυσκολεύετε ακόμα περισσότερο με το να ζητάτε τρεις γνωματεύσεις από τα ΚΕΔΔΥ, που θα πάρει ακόμα και έναν χρόνο για να δώσουν αυτές τις γνωματεύσεις, γνωρίζοντας την κατάσταση.

Σε σχέση με τις στεγαστικές και κτηριακές ανάγκες, είπατε ότι δεν είναι αρμοδιότητα δική σας. Και μη μου πείτε, ξέρετε δεν είναι αρμοδιότητα δική μου για αυτά που θα σας πω, δεν σας απαντάω. Αυτά πάνε πακέτο. Δηλαδή, τι να το κάνεις; Ακόμα και να διορίσετε εκπαιδευτικούς εγώ σας λέω -που δεν θα διορίσετε, αλλά εγώ σας λέω ότι θα διορίσετε-, σε τι σχολεία θα τους διορίσετε, σε τι κτηριακές υποδομές, σε ποια σχολική στέγη, που είναι ανύπαρκτη και διαλυμένη; Και όλα αυτά ως αποτέλεσμα της υποχρηματοδότησης και προς τους δήμους, γιατί το κράτος φόρτωσε όλες αυτές τις αρμοδιότητες στους δήμους χωρίς πόρους.

Βέβαια, το ζήτημα δεν είναι ότι φόρτωσε τις αρμοδιότητες απλά χωρίς πόρους. Κατά την άποψη του Κομμουνιστικού Κόμματος, δεν έπρεπε να περάσει το ζήτημα της σχολικής στέγης και όλων αυτών των αρμοδιοτήτων που αφορούν την παιδεία, την υγεία, την πρόνοια, στους δήμους, γιατί έτσι «σπάει» το ενιαίο της εκπαίδευσης και βέβαια το θέμα της χρηματοδότησης.

Θα σας πω, λοιπόν, ότι από την καταγραφή των φορέων και των αιτημάτων, τουλάχιστον σε είκοσι δύο σχολεία και στις τρεις δημοτικές ενότητες του Δήμου Φαιστού η κατάσταση είναι εφιαλτική και τριτοκοσμική. Κτηριακές υποδομές παλιές, εγκαταλειμμένες, ασυντήρητες, σχολικά κτήρια χωρίς πολεοδομικές άδειες, αυθαίρετα ανέλεγκτα ως προς τη στατικότητά τους, ελλείψεις αιθουσών διδασκαλίας, μάθημα σε λυόμενες, κακοσυντηρημένες αίθουσες, υδραυλικές εγκαταστάσεις με διαρροές, λέβητες, τουαλέτες, αύλιοι χώροι ασυντήρητοι και επικίνδυνοι, υγρασίες, σοβάδες. Αυτή είναι η σημερινή κατάσταση.

Βεβαίως, την κληρονομήσατε. Όμως, εσείς τι κάνετε; Αυξήσατε τη χρηματοδότηση στους δήμους; Αυξήσατε τη χρηματοδότηση στην παιδεία; Κάτω από ποιες συνθήκες και προϋποθέσεις λέτε ότι θα περάσουμε στην παιδεία του 21ου αιώνα και μάλιστα καλείτε και σε δημόσιο διάλογο τους φορείς της εκπαίδευσης; Κάτω απ’ αυτές τις συνθήκες;

Γι’ αυτό, λοιπόν, θα σας καταθέσω, επίσης, αναλυτικό έγγραφο ανά δημοτική ενότητα και σχολείο, νηπιαγωγεία, δημοτικά, γυμνάσια, λύκεια, για την ειδική αγωγή, ένα σημαντικό εύρος των κτηριακών προβλημάτων, υποδομών και αναγκών, όπως προκύπτουν από τα έγγραφα.

Απλώς σας αναφέρω ενδεικτικά: Δημοτικό Σχολείο Γαλιάς. Το 2013 έγινε σεισμός 6,3 ρίχτερ. Το κτήριο υπέστη σοβαρές στατικές βλάβες και απαιτείται άμεσα νέο κτήριο. Έχει καταντήσει «το γιοφύρι της Άρτας». Από τότε μέχρι σήμερα στεγάζονται σε λυόμενες αίθουσες. Θα σας καταθέσω, επίσης, το έγγραφο του Συλλόγου Γονέων της Γαλιάς.

Στα Πηγαϊδάκια δημοτικό και νηπιαγωγείο καταργήθηκαν περίπου προ δεκαετίας. Το κτήριο είναι εγκαταλελειμμένο. Δεν φρόντισε κανείς και ποτέ να αναζητήσει την τύχη -προσέξτε- του αρχειακού και υπηρεσιακού υλικού του σχολείου, της βιβλιοθήκης, των θρανίων, του εργαστηριακού υλικού όταν έκλεισε. Η απόλυτη καταστροφή. Πραγματική αδιαφορία για το σχολείο του 21ου αιώνα.

Θα καταθέσω για τα Πρακτικά φωτογραφικό υλικό που αποτυπώνει από μια άλλη οπτική γωνία την κρατική εγκατάλειψη, το τι παιδεία διακηρύττει και η Κυβέρνησή σας, όπως και οι προηγούμενες.

Απευθύνθηκα στην Περιφερειακή Διεύθυνση Εκπαίδευσης των προηγούμενων κυβερνήσεων και της τωρινής και ξέρετε τι μου απάντησαν; «Δεν είναι δικό μας θέμα, είναι θέμα του δήμου». Βεβαίως, ένα μέρος που αφορά τη βιβλιοθήκη και τις υποδομές είναι του δήμου. Το αρχειακό υλικό, όμως; Όταν κάποιος που φοίτησε σ’ αυτό το σχολείο πάει να ζητήσει ένα έγγραφο, ποιος θα του το δώσει;

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, σας παρακαλώ να ολοκληρώσετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Φυσικά, υπάρχει και η κατάσταση του σχολείου των Βοριζίων, όπως είπατε, που επίσης είναι ακατάλληλο. Κινδυνεύουν τα παιδιά. Η λύση, βέβαια, δεν είναι οι λυόμενες κατασκευές. Έχει ενενήντα παιδιά, με ραγδαία εξέλιξη και αυτή η κοινότητα, πτηνοτροφική κατ’ εξοχήν περιοχή. Οι γονείς είναι σε κινητοποίηση.

Βέβαια, για το ειδικό νηπιαγωγείο στον Δήμο Φαιστού απαιτείται ένα σύγχρονο κτήριο που να καλύπτει τις ανάγκες όλης της ευρύτερης περιοχής της Μεσσαράς. Όχι μόνο του Δήμου Φαιστού αλλά όλης της Μεσσαράς, πενήντα χιλιάδων κατοίκων…

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, σας παρακαλώ, κλείστε. Δεν κάνουμε αγόρευση. Ερώτηση είναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά συνέπεια σας ρωτάω, κύριε Υπουργέ, πολύ συγκεκριμένα γι’ αυτό το ζήτημα: Τι μέτρα θα πάρετε για την κάλυψη των οξυμμένων αναγκών της σχολικής στέγης στον Δήμο Φαιστού με την υλοποίηση ενός σύγχρονου προγράμματος σχολικής στέγης με αποκλειστική ευθύνη του ίδιου του κράτους και όχι να παραπέμπουμε στους δήμους την ευθύνη γενικά και αφηρημένα, που βέβαια και αυτοί έχουν την ευθύνη τους γιατί αποδέχθηκαν αυτή την κατάσταση σήμερα;

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Συντυχάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 8 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 753/5-4-2016 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, σχετικά με τις πληρωμές ανειλημμένων υποχρεώσεων του Προγράμματος Αγροτικής Ανάπτυξης (ΠΑΑ) 2007-2013.

2. Η με αριθμό 740/4-4-2016 επίκαιρη ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση των ΜΚΟ στη χώρα.

3. Η με αριθμό 749/5-4-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Ακαδημίας Λιμενικού Σώματος.

4. Η με αριθμό 750/5-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την καταβολή του υπολοίπου των επιδοτήσεων στους παραγωγούς της χώρας.

5. Η με αριθμό 754/5-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Πολιτισμού και Αθλητισμού, σχετικά με την αύξηση των εισιτηρίων στους αρχαιολογικούς χώρους και μουσεία της χώρας.

6. Η με αριθμό 744/4-4-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Πολιτισμού και Αθλητισμού, σχετικά με τον αποκλεισμό του ελληνικού πνεύματος από το Φεστιβάλ Αθηνών-Επιδαύρου.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 751/5-4-2016 επίκαιρη ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαράς Καφαντάρη προς τον Υπουργό Περιβάλλοντος και Ενέργειας, σχετικά με την υπογραφή της νέας διεθνούς κλιματικής συμφωνίας.

2. Η με αριθμό 741/4-4-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας – Μισέλ Ασημακοπούλου προς τον Υπουργό Οικονομίας, Ανάπτυξης και Τουρισμού, σχετικά με τη χρηματοδότηση των έργων ΕΣΠΑ 2007-2013 που βρίσκονται «σε κίνδυνο».

3. Η με αριθμό 745/4-4-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια.

4. Η με αριθμό 747/5-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με το παγκόσμιο σκάνδαλο offshore-φοροδιαφυγή.

Κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και** **Θρησκευμάτων):** Κύριε Βουλευτά, με αδικείτε όταν λέτε ότι προσπάθησα να παρουσιάσω μια ειδυλλιακή κατάσταση. Δεν είπα ότι συνολικά τα κενά είναι ογδόντα δύο και ότι οφείλονται ακριβώς στην οικονομική κατάσταση της τελευταίας εξαετίας;

Επίσης, θα πρέπει να σας θυμίσω ότι τόσο ο κύριος Υπουργός όσο κι εγώ έχουμε τονίσει την απόλυτη αναγκαιότητα πρόσληψης μόνιμων εκπαιδευτικών. Εάν δεν γίνουν αυτές οι προσλήψεις, είναι αμφίβολο ότι θα λειτουργήσουν τα σχολεία. Το έχουμε τονίσει κατ’ επανάληψη αυτό.

Επιτρέψτε μου, όμως, να σας πω ότι δεν έχετε καλή εποπτεία της όλης κατάστασης εκεί, με όλο το θάρρος και την ευγένεια που θέλω να έχω απέναντί σας.

Θα σας πω ποια είναι η κατάσταση: Όσον αφορά τη στελέχωση σχολείων ειδικής αγωγής με ειδικό εκπαιδευτικό προσωπικό ο Δήμος Φαιστού στεγάζει τρεις δομές ειδικής αγωγής. Πρώτον, Ειδικό Δημοτικό Σχολείο Μοιρών και Νηπιαγωγείο Πόμπιας με δεκαεπτά μαθητές, Ειδικό Δημοτικό Σχολείο Μοιρών με έναν μόνο μαθητή, Εργαστήριο Ειδικής Επαγγελματικής Εκπαίδευσης και Κατάρτισης Τυμπακίου με είκοσι επτά μαθητές.

Ύστερα από την κατανομή των πιστώσεων που αποφάσισε το αρμόδιο περιφερειακό συμβούλιο, το Ειδικό Δημοτικό Κωφών Μοιρών καλύπτεται μια μέρα από λογοθεραπευτή.

Το Ειδικό Δημοτικό Σχολείο Μοιρών και Νηπιαγωγείο Πόμπιας στελεχώθηκε πλήρως με ειδικό βοηθητικό προσωπικό και ειδικό εκπαιδευτικό προσωπικό. Συγκεκριμένα, καλύφθηκε από ψυχολόγο, φυσικοθεραπευτή, κοινωνικό λειτουργό, λογοθεραπευτή και ειδικό βοηθητικό προσωπικό. Το Εργαστήριο Ειδικής Επαγγελματικής Εκπαίδευσης και Κατάρτισης Τυμπακίου στελεχώθηκε με ψυχολόγο, κοινωνικό λειτουργό, σχολικό νοσηλευτή –δύο άτομα- ειδικό βοηθητικό προσωπικό.

Σχετικά με το ζήτημα της μονιμοποίησης -γιατί και αυτό ετέθη- όλων των συμβασιούχων χωρίς όρους και προϋποθέσεις δηλώνω τα εξής: Οι προσωρινοί αναπληρωτές εκπαιδευτικοί προσλαμβάνονται με σχέσεις εργασίας ιδιωτικού δικαίου ορισμένου χρόνου που συνάπτεται κατά την εμφάνισή τους για ανάληψη υπηρεσίας στη Διεύθυνση Εκπαίδευσης της περιοχής πρόσληψής τους και λήγει με τη λήξη του διδακτικού έτους, στις 21 Ιουνίου στην πρωτοβάθμια και 30 Ιουνίου στη δευτεροβάθμια εκπαίδευση.

Οι προσλήψεις των αναπληρωτών σε έκτακτα λειτουργικά κενά, τα οποία προκύπτουν κατά τη διάρκεια του διδακτικού έτους, πραγματοποιούνται από ενιαίο πίνακα που συντάσσεται κάθε έτος ανά κλάδο και ειδικότητα της πρωτοβάθμιας και δευτεροβάθμιας εκπαίδευσης με αξιολογικά κριτήρια που καθορίζονται από το εκάστοτε ισχύον νομικό πλαίσιο και περιλαμβάνονται στην εκδοθείσα -για τον σκοπό αυτό- υπουργική απόφαση.

Ανάλογα αξιολογικά κριτήρια ισχύουν για την κατάρτιση ενιαίου πίνακα ωρομισθίων ανά περιφερειακή διεύθυνση εκπαίδευσης από τον οποίο προσλαμβάνονται οι υποψήφιοι εκπαιδευτικοί για την κάλυψη διδακτικών ωρών με σύμβαση ιδιωτικού δικαίου ορισμένου χρόνου. Η κείμενη νομοθεσία, που διέπει τις προσλήψεις των προσωρινών αναπληρωτών και ωρομισθίων εκπαιδευτικών, δεν προβλέπει τη μονιμοποίησή τους όπως ζητείται με την παρούσα επίκαιρη ερώτηση, αλλά τον διορισμό τους ως μονίμων αποκλειστικά και μόνο στο πλαίσιο των διατάξεων που διέπουν τους διορισμούς μονίμων εκπαιδευτικών στην πρωτοβάθμια και δευτεροβάθμια εκπαίδευση, τόσο για κατά την τρέχουσα μεταβατική περίοδο -πρόκειται για το άρθρο 9 του ν.3848/2010- όσο και μετά τη λήξη αυτής, άρθρο 2 του ν.3848/2010.

Επιπροσθέτως, από το νομικό πλαίσιο που καθορίζει τη διαδικασία των προσλήψεων σε συνάρτηση προς τις εγκεκριμένες για τον σκοπό αυτό πιστώσεις ανά διδακτικό έτος, προκύπτει ότι δεν είναι δεδομένη η πρόσληψη του ίδιου αναπληρωτή ή ωρομισθίου εκπαιδευτικού σε κάθε έτος. Ως εκ τούτου, οι προσωρινοί αναπληρωτές εκπαιδευτικοί δεν εμπίπτουν στο καθεστώς ανανεώσιμων διαδοχικών ή μη συμβάσεων, διότι προσλαμβάνονται σύμφωνα με τις υφιστάμενες εκπαιδευτικές ανάγκες και ως τη λήξη του εκάστοτε διδακτικού έτους και επιπροσθέτως η μονιμοποίησή τους δεν προβλέπεται και δεν επιτρέπεται από τις κείμενες διατάξεις.

Σχετικά τώρα προς τη χρηματοδότηση των σχολείων για την κάλυψη των λειτουργικών τους δαπανών, αυτή γίνεται από πιστώσεις του Υπουργείου Εσωτερικών και Διοικητικής Ανασυγκρότησης μέσω των οικείων δήμων. Έτσι είναι.

Η μέριμνα για τη σχολική στέγη -απόκτηση γης, ανέγερση, επισκευή, συντήρηση, εξοπλισμός- εμπίπτει στις αρμοδιότητες των δήμων. Ανάλογες δράσεις πραγματοποιεί και η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» μέσω του προγράμματος Δημοσίων Επενδύσεων του Υπουργείου Υποδομών, Μεταφορών και Δικτύων.

Η δωρεάν μεταφορά μαθητών δευτεροβάθμιας και πρωτοβάθμιας εκπαίδευσης που κατοικούν μακριά από το σχολείο εμπίπτει στην αρμοδιότητα των δευτεροβάθμιων Οργανισμών Τοπικής Αυτοδιοίκησης.

Όσον αφορά στην καθαριότητα των σχολικών μονάδων για το διδακτικό έτος 2016-2017 και εφόσον οι ανάγκες δεν καλύπτονται από το υπάρχον προσωπικό, μπορούν να καλυφθούν με συμβάσεις που καταρτίζονται από τους οικείους δήμους. Για το κόστος των συμβάσεων αυτών εγγράφεται ειδική πίστωση στον προϋπολογισμό του Υπουργείου Εσωτερικών, η οποία κατανέμεται με απόφαση του Υπουργού, κατ’ αναλογία, στους οικείους δήμους.

Κυρίες και κύριοι Βουλευτές, το δημόσιο σχολείο…

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Υφυπουργέ, αν θέλετε.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας Έρευνας και Θρησκευμάτων):** Κλείνω σε μισό λεπτό, κύριε Πρόεδρε. Σας ευχαριστώ για την ανοχή σας.

Το δημόσιο σχολείο άντεξε την οικονομική και κοινωνική κρίση, που προκάλεσαν τα μνημόνια, κυρίως χάρη στον πατριωτισμό και το μεράκι των εκπαιδευτικών. Είμαστε εδώ για να στηρίξουμε αυτή την προσπάθεια. Θέλουμε σχολεία ανοιχτά, ανθρώπινα, δημοκρατικά, ανοιχτά στην κοινωνία, που να εμπλέκονται σε δραστηριότητες και σε συνεργασίες με το τοπικό και το διεθνές επίπεδο. Θέλουμε σχολεία που θα επικοινωνούν με τα παιδιά και δεν θα ασκούν μόνο έλεγχο, που θα καλλιεργούν την κριτική σκέψη, τη φιλομάθεια, τα ταλέντα. Θέλουμε σχολεία που θα εργάζονται σε ένα κλίμα έμπνευσης, συνεργασίας και αλληλεγγύης που θα κάνει χαρούμενους όλους όσους ζουν εκεί, εκπαιδευτικούς και εκπαιδευόμενους.

Σας ευχαριστώ, κύριε Πρόεδρε, για την ανοχή σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, όχι άλλο.

**ΕΜΜΑΝΟΥΗΛ ΣΥΝΤΥΧΑΚΗΣ:** Είπε κάτι ο κύριος Υπουργός και θα ήθελα τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά αντιλαμβάνεστε ότι σας άφησα έξι και έξι, σύνολο δώδεκα λεπτά αντί για πέντε. Έτσι;

**ΕΜΜΑΝΟΥΗΛ ΣΥΝΤΥΧΑΚΗΣ:** Είπε, όμως, ότι δεν έχω γνώση του χώρου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για τριάντα δευτερόλεπτα. Για τριάντα δευτερόλεπτα, όμως. Σας παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Πλήρη εικόνα έχετε και εσείς, έχω κι εγώ, έχουν και οι υπόλοιποι Βουλευτές από την Κρήτη, έχουν οι κάτοικοι και οι φορείς. Εγώ σας κατέθεσα συγκεκριμένα έγγραφα. Εκτός αν είναι τρελοί οι άνθρωποι. Εκτός αν γενικά θέλουν να τα βάζουν μαζί σας. Πρόκειται για φορείς της περιοχής, για τον δήμο, για τον σύλλογο διδασκόντων, για τους γονείς.

Εγώ για την ειδική αγωγή σας είπα πάρα πολύ συγκεκριμένα πράγματα και δεν σας ανέλυσα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, σας παρακαλώ, όχι ξανά αγόρευση.

**ΕΜΜΑΝΟΥΗΛ ΣΥΝΤΥΧΑΚΗΣ:** Είπα για το ειδικό σχολείο της Πόμπιας…

**ΠΡΟΕΔΡΕΥΩΝ (Νικήτας Κακλαμάνης):** Όχι ξανά αγόρευση!

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

...που μάλιστα εκεί στεγάζεται και το κέντρο αποκατάστασης βαρύτατων περιστατικών και επίσης…

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, σας παρακαλώ πολύ, κλείσαμε!

**ΕΜΜΑΝΟΥΗΛ ΣΥΝΤΥΧΑΚΗΣ:** …για το ειδικό γυμνάσιο στην περιοχή. Υπάρχει ειδικό γυμνάσιο;

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, τελειώσαμε, κύριε Συντυχάκη! Μπορούσατε με μια φράση να τοποθετηθείτε: Ότι όλα όσα είπατε δεν είναι προσωπικές απόψεις, αλλά των φορέων της περιοχής. Χρειαζόσασταν δέκα δευτερόλεπτα γι’ αυτό.

Πριν πάμε στον επόμενο κύκλο επικαίρων ερωτήσεων, οι οποίες είναι δύο -θα απαντήσει η κ. Μαρίνα Χρυσοβελώνη, Υφυπουργός Υποδομών, Μεταφορών και Δικτύων- κι επειδή, όσο περίεργο κι αν φαίνεται, παρακολουθούν αρκετοί Έλληνες τις συνεδριάσεις της Βουλής, επειδή ακούστηκαν κάποια πράγματα στις απαντήσεις του κυρίου Υπουργού, είμαι υποχρεωμένος ως τέως αυτοδιοικητικός, αυτό να το πω: Κύριε Υπουργέ, ναι μεν, πράγματι, έτσι είναι, αυτά τα οποία είπατε έχουν φορτωθεί στους δήμους με τον περιβόητο «ΚΑΛΛΙΚΡΑΤΗ», αλλά τότε -αν διαβάζατε τον νόμο, την έκθεση του Γενικού Λογιστηρίου- υποτίθεται ότι θα προικιζόταν ο «ΚΑΛΛΙΚΡΑΤΗΣ» με τέσσερα δισεκατομμύρια ευρώ. Όχι μόνο δεν πήρε την προίκα των τεσσάρων δισεκατομμυρίων για να ανταποκρίνονται οι δήμοι στις επιπλέον υποχρεώσεις τους, αλλά -ο κ. Αλεξιάδης δεν ευθύνεται, αλλά λόγω ειδικότητος- οι ΚΑΠ που έπαιρναν το 2009 μειώθηκαν σταδιακά από το 2010 μέχρι σήμερα κατά 60%. Όχι, λοιπόν, να «κρεμάσουμε» τους δημάρχους τώρα επειδή δεν έχουν λεφτά.

Πάμε τώρα στην επόμενη επίκαιρη ερώτηση.

Θα συζητηθεί η δωδέκατη με αριθμό 701/23-3-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με την εύρυθμη λειτουργία του αεροδρομίου «Καζαντζάκης».

Θα απαντήσει –όπως προείπα- η Υφυπουργός, Υποδομών, Μεταφορών και Δικτύων κ. Μαρίνα Χρυσοβελώνη.

Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κύριε Πρόεδρε.

Κατ’ αρχάς επιτρέψτε μου να καυτηριάσω την απουσία του κ. Σπίρτζη για ένα θέμα που είναι καθ’ ύλην αρμοδιότητά του.

Το αεροδρόμιο «ΝΙΚΟΣ ΚΑΖΑΝΤΖΑΚΗΣ» του Ηρακλείου είναι το δεύτερο -μαζί με των Χανίων, πλέον- μεγαλύτερο αεροδρόμιο από πλευράς επισκεπτών και πτήσεων σε ετήσια βάση μετά το αεροδρόμιο «ΕΛΕΥΘΕΡΙΟΣ ΒΕΝΙΖΕΛΟΣ» στην Αθήνα. Ιδίως την τουριστική περίοδο η κίνηση των επιβατών ξεπερνά τις δυνατότητες του αεροδρομίου. Όμως, μέχρι να κατασκευαστεί και να αρχίσει να λειτουργεί ο νέος αερολιμένας στο Καστέλι, είναι σημαντικό να μην καταρρεύσει το «ΝΙΚΟΣ ΚΑΖΑΝΤΖΑΚΗΣ», το υφιστάμενο αεροδρόμιο στο Ηράκλειο.

Τον τελευταίο ενάμιση χρόνο δεν έχει υπάρξει απολύτως καμμία ουσιαστική αναβάθμιση, με αποτέλεσμα το ίδιο το αεροδρόμιο να είναι κορεσμένο και ποιοτικά προβληματικό. Δεν υπάρχουν, κυρία Υπουργέ, κύριε Πρόεδρε, ούτε τα απαραίτητα για να λειτουργήσει το αεροδρόμιο αυτό. Ούτε τα απαραίτητα!

Προς αυτή την κατεύθυνση μπορούν να συμβάλουν ορισμένα μέτρα, με την άμεση εφαρμογή τους και είμαι βέβαιος ότι θα έχω συγκεκριμένες απαντήσεις από την Υπουργό.

Ενδεικτικά αναφέρω -και πολύ γρήγορα- τα εξής:

Άμεση αντικατάσταση του ηλεκτρονικού εξοπλισμού διαχείρισης εισιτηρίων, έκδοσης καρτών επιβίβασης και διαχείρισης αποσκευών. Το υπάρχον σύστημα έχει υπερβεί κατά πολύ τις αντοχές του, με αποτέλεσμα να χρήζει επισκευής σε τακτά διαστήματα.

Δεύτερον, γενική απαίτηση -για όλα τα αεροδρόμια- είναι η εγκατάσταση κεντρικού συστήματος ελέγχου αποσκευών στην ροή των ιμάντων αποσκευών. Σήμερα, ο επιβάτης υποχρεούται σε διπλό έλεγχο από την αεροπορική εταιρεία, αλλά και από την εταιρεία παροχής υπηρεσιών και ασφαλείας, με αποτέλεσμα διπλές ουρές στον χώρο αναχωρήσεων και την αύξηση του χρόνου εξυπηρέτησης.

Τρίτον, υπάρχει σοβαρό πρόβλημα στους εξωτερικούς χώρους επιβίβασης, αποβίβασης επιβατών, λεωφορείων κ.λπ.. Επίσης, ο δρόμος από και προς την Αλικαρνασσό περνά πολύ κοντά στα κτήρια και περιορίζει τις δυνατότητες διαμόρφωσης. Εάν εντάξετε το εμβαδόν του δρόμου στον πρόβολο του αεροδρομίου, καθώς υπάρχει παράλληλα και η κύρια πρόσβαση από την εθνική οδό, ενοποιούνται δυνητικά μεγαλύτεροι χώροι και μπορεί να γίνει πολύ καλύτερη διαδικασία επιβίβασης - αποβίβασης.

Τέταρτον, χρήζει άμεσης ανάγκης η ενίσχυση της αστυνομικής δύναμης. Δεν είναι η αρμοδιότητά σας, απλώς το καταθέτω ως ένα από τα προβλήματα του αεροδρόμιου.

Τέλος, σήμερα υπάρχουν μόλις είκοσι τρεις θέσεις για τα αεροπλάνα, με πολύ πιεσμένο χώρο και αυτές. Υπάρχει χώρος που χρησιμοποιείται σπάνια από την Πολεμική Αεροπορία. Είναι ένα απλό θέμα διευθέτησης μεταξύ Πολεμικής Αεροπορίας και ΥΠΑ. Σε κάθε περίπτωση πρέπει άμεσα οι θέσεις να φτάσουν στις τριάντα, για να υπάρξει η ελάχιστη χωρητικότητα. Απλές παρεμβάσεις θα διευκολύνουν, τόσο το προσωπικό όσο και το επιβατικό κοινό.

Κλείνοντας, να θυμίσω ότι σε σύσκεψη που είχε πραγματοποιηθεί πριν το καλοκαίρι του 2015 στο γραφείο του κ. Σταθάκη και με τον κ. Σπίρτζη παρόντα, παρόντες ήταν και ο Περιφερειάρχης της Κρήτης και ο Δήμαρχος Ηρακλείου και όλοι οι Ηρακλειώτες Βουλευτές, υπήρξε δέσμευση από πλευράς Υπουργού και Αναπληρωτή Υπουργού τότε, ότι θα υπάρξουν συσκέψεις και άμεσα πρωτοβουλίες για να λυθούν μερικά από αυτά τα ζητήματα. Ουδέποτε υπήρξε δεύτερη συνάντηση και βεβαίως τα προβλήματα παραμένουν άλυτα.

Κατά την άποψή μου, το ψέμα κυριαρχεί παντού, εκεί θα έλειπε;

Σας ερωτώ, λοιπόν, κυρία Υπουργέ, πότε και σε ποιες παρεμβάσεις προτίθεστε να προβείτε και να κάνετε άμεσα για το αεροδρόμιο «ΚΑΖΑΝΤΖΑΚΗΣ», γιατί η τουριστική περίοδος του 2016 ξεκίνησε; Ήδη οι πρώτοι επιβάτες έχουν ξεκινήσει να φτάνουν.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει η Υφυπουργός Υποδομών, Μεταφορών και Δικτύων κ. Χρυσοβελώνη.

Έχετε τον λόγο, κυρία Υφυπουργέ.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κατ’ αρχάς, κύριε Βουλευτά, μην προτρέχετε στις κρίσεις σας πριν λάβετε τις απαντήσεις για τις οποίες έχετε υποβάλει ερωτήσεις προς το Υπουργείο μας. Όσον αφορά την μη παρουσία του κ. Σπίρτζη, σαφέστατα και δεν οφείλεται σε αδιαφορία αλλά σε πολύ μεγάλο φόρτο εργασίας. Στο δικό μας δε το Υπουργείο, στον κοινοβουλευτικό έλεγχο, υπάρχει ενιαία εκπροσώπηση και συνέργεια.

Κύριε Πρόεδρε, σας παρακαλώ, μη μου αφαιρείτε τον χρόνο από την απάντησή μου. Αν ξεπεράσω τον χρόνο, θα τον αφαιρέσω από τη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Θα έχετε την σχετική ανοχή και εσείς. Μην ανησυχείτε.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ο κρατικός αερολιμένας Ηρακλείου «ΚΑΖΑΝΤΖΑΚΗΣ» είναι πραγματικά ένα από τα μεγαλύτερα αεροδρόμια, κύριε Βουλευτά, σε αφίξεις στην Ελλάδα. Είναι γεγονός ότι παρουσιάζει και προβλήματα και ελλείψεις. Θεωρώ ότι δεν είναι της παρούσης εδώ πέρα να ανατρέξουμε στο παρελθόν και να δούμε από πότε. Αυτές, όμως, τις ελλείψεις και τα προβλήματα το Υπουργείο Μεταφορών, Υποδομών και Δικτύων προσπαθεί να επιλύσει κατά τον καλύτερο δυνατό τρόπο, παρά, βεβαίως, τη δυσχερή οικονομική συγκυρία, η οποία μαστίζει την χώρα μας.

Προς αυτήν, λοιπόν, την κατεύθυνση έχει καταρτιστεί από την Υπηρεσία Πολιτικής Αεροπορίας πρόγραμμα έργων και μελετών, στο οποίο περιλαμβάνονται όλα εκείνα τα έργα που απαιτούνται για την εύρυθμη λειτουργία του αεροδρομίου του Ηρακλείου.

Τελείως επιγραμματικά θα σας πω ότι έχει γίνει πλέον ο σχεδιασμός, ο οποίος απαιτείται, για την αποκατάσταση των τοπικών φθορών και τις εργασίες συντήρησης οδοστρώματος - διαδρόμου. Η τεχνική μελέτη του έργου έχει εκπονηθεί και έχει εγκριθεί από την ως άνω υπηρεσία. Για την ανατολική επέκταση του αεροσταθμού στον κρατικό αερολιμένα Ηρακλείου στην παρούσα φάση έχει εκπονηθεί η οριστική μελέτη και εκπονείται η μελέτη εφαρμογής του έργου από τον Οργανισμό Λιμένος Ηρακλείου. Στο τμήμα αυτό της επέκτασης, που έχει συνολικό εμβαδόν χίλια διακόσια τετραγωνικά μέτρα περίπου, σε δύο επίπεδα, θα εξυπηρετούνται κατά προτεραιότητα οι επιβάτες, οι οποίοι προέρχονται από τα κρουαζιερόπλοια.

Προχωρώ σχετικά με τη βόρεια επέκταση και την αναδιαρρύθμιση αιθουσών αναχωρήσεων υπάρχοντος κτηρίου αεροσταθμού συνολικού εμβαδού δύο χιλιάδων τετρακοσίων τετραγωνικών μέτρων. Υποβλήθηκε πρόταση επέκτασης του κτηρίου αεροσταθμού από τα καταστήματα αφορολογήτων ειδών, τα λεγόμενα ΚΑΕ, και βρίσκεται σε διαδικασία αποδοχής από την Υπηρεσία της Πολιτικής Αεροπορίας.

Όσον αφορά τώρα στα ακτινοσκοπικά μηχανήματα ελέγχου αποσκευών, έχει ήδη εκπονηθεί τεχνική προδιαγραφή από τον κρατικό αερολιμένα Ηρακλείου σχετικά με την τροποποίηση των συστημάτων αναχωρήσεων της «GOLD AIR» σε ημιαυτόματο σύστημα διακίνησης αποσκευών και έχει διαβιβαστεί στο ΣΕΠΑ για να λάβει τη σχετική έγκριση.

Επίσης, έχουμε ζητήσει την παραχώρηση εκτάσεων από το ΓΕΑ, με σκοπό την ανάπτυξη νέων εγκαταστάσεων και περιβάλλοντος χώρου του αεροδρομίου. Πρόσφατα, μάλιστα, εστάλη από την Υπηρεσία Πολιτικής Αεροπορίας του Υπουργείου μας ακριβής τοπογραφική αποτύπωση, όπως ακριβώς αυτή ζητήθηκε από το ΓΕΑ, για την παραχώρηση των εξής εκτάσεων. Μιας έκτασης σαράντα στρεμμάτων, περίπου, στον ευρύτερο περιβάλλοντα χώρο του αεροδρομίου από την πλευρά της πόλης, για την ανάπτυξη των αναγκαίων εγκαταστάσεων δραστηριοτήτων του αεροδρομίου, καθώς επίσης και διακοσίων ογδόντα τετραγωνικών μέτρων, περίπου, πλησίον της 106 Στρατιωτικής Μονάδας, για την ανάπτυξη εγκαταστάσεων γενικής αεροπορίας.

Τέλος, κύριε Βουλευτά, για την τρέχουσα πλέον τουριστική περίοδο έχουν ήδη διατεθεί από το ΓΕΑ επτά θέσεις στάθμευσης αεροσκαφών, που βρίσκονται στο δάπεδο στάθμευσης αεροσκαφών της Πολεμικής Αεροπορίας.

Σχετικά, τώρα, με τον εξοπλισμό του συστήματος CUTE, το λεγόμενο Common Used Terminal Equipment, που καλύπτει μηχανογραφικά τις διαδικασίες αναχώρησης επιβατών και αποσκευών όλων των αεροπορικών εταιρειών που εξυπηρετούν τον αερολιμένα, για την άρτια λειτουργία του συστήματος έχει ήδη ληφθεί μέριμνα για την επισκευή και συντήρηση του υφιστάμενου εξοπλισμού, μέσω σχετικής σύμβασης, η οποία, μετά από διεξαχθέντα διαγωνισμό, προβλέπεται να υπογραφεί το αμέσως προσεχές χρονικό διάστημα.

Τα υπόλοιπα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Κυριά Υπουργέ, θα σας στεναχωρήσω, διότι οι απαντήσεις σας δείχνουν το μέγεθος της άγνοιας, της ανεπάρκειας αλλά και της ιδεοληψίας σας κι όχι εσάς προσωπικά, ιδιαιτέρως του Υπουργού σας.

Δεν μας είπατε τίποτα που να έχετε κάνει εσείς ως Κυβέρνηση. Απεναντίας, μας περιγράψατε ενέργειες που έχουν ξεκινήσει δυο χρόνια πριν και που είναι όλες στο συρτάρι. Είναι πολύ καλός ο αγαπητός κ. Σπίρτζης στο να έχει τον Άρη Βελουχιώτη στο γραφείο του και να τον εμπνέει και να σας εμπνέει στο Υπουργείο αλλά δυστυχώς έχετε καθυστερήσει σε όλα κι έχετε διαλύσει τα πάντα.

Σας δίνουμε έτοιμες λύσεις. Σας προτείνουμε απλές λύσεις και με μικρό κόστος. Είναι λύσεις οι οποίες στηρίζονται και από την Περιφέρεια Κρήτης και από τον Δήμο Ηρακλείου και από το σύνολο των Ηρακλειωτών Κρητών Βουλευτών αλλά και από τους φορείς του τουρισμού της Κρήτης. Είναι λύσεις που θα εξοικονομήσουν χρήματα και θα βελτιώσουν τη λειτουργία του αεροδρομίου.

Ακόμα κι αυτό, όμως, φαντάζει δύσκολο για την Κυβέρνησή σας, ακόμα και το απλό να ανάγεται σε μείζον και τελικά να τα κάνετε θάλασσα. Σήμερα το αεροδρόμιο «ΝΙΚΟΣ ΚΑΖΑΝΤΖΑΚΗΣ», αντί να είναι έτοιμο να υποδεχθεί τους χιλιάδες τουρίστες και επισκέπτες, έχει σοβαρές ελλείψεις σε βασικότατα ζητήματα.

Όμως παρά την ιδιαίτερη σημασία του αεροδρομίου και την τουριστική οικονομική και πολιτιστική ανάπτυξη του Ηρακλείου και της Κρήτης γενικότερα, εσείς κυρία Υπουργέ, -μαζί φυσικά με τον Προϊστάμενό σας, παρών-απών κ. Σπίρτζη- αφήνετε τις ελλείψεις να αυξάνονται και τα προβλήματα να συσσωρεύονται.

Είχαμε κάνει την ίδια συζήτηση, κύριε Πρόεδρε, πέρυσι στις 18 Ιουλίου –αξέχαστα θυμάμαι- και τότε μας κατηγορήσατε κι εμένα προσωπικά ότι παραλάβατε χάος, τη γνωστή «καραμέλα». Φέτος, όμως, ποιος φταίει; Ακόμα δεν έχετε βρει τον βηματισμό σας;

Αν δεν είχατε επιμείνει στις εμμονές και τις ιδεοληψίες σας, θα είχε προχωρήσει ο διαγωνισμός για το αεροδρόμιο στο Καστέλι. Έχετε καθυστερήσει δύο χρόνια για να ικανοποιήσετε τις εσωτερικές σας αναζητήσεις κι αυτό αφορά ιδιαιτέρως τον ΣΥΡΙΖΑ. Καθυστερήσατε την αξιοποίηση των δεκατεσσάρων περιφερειακών αεροδρομίων ένα και πλέον χρόνο παρακαλώ. Τελικά στα τέλη του 2016 ολοκληρώνεται η διαδικασία παραχώρησης. Σας πήρε έναν χρόνο, κύριε Κοντονή, -επειδή βιαστήκατε- για να λύσετε τα θέματα του πόνου και της ψυχής σας και να σκουπίσετε τα δάκρυά σας.

Το ίδιο κάνατε και με τον δρόμο Ηράκλειο – Μεσσαρά, το ίδιο κάνατε και με τον δρόμο Πάνορμο – Εξάντη, το ίδιο και με δεκάδες άλλα έργα σε ολόκληρη τη χώρα, τα οποία θα είναι αντικείμενο άλλης παρέμβασης. Μη νομίζετε ότι θα ξεφύγετε από τον κοινοβουλευτικό έλεγχο.

Είστε η επιτομή των νεοφιλελεύθερων πολιτικών, κυρία Υπουργέ, της ανευθυνότητας, βεβαίως. Απλά αργήσατε να το δεχθείτε και ντρέπεστε να το πείτε. Κι αυτό είναι η μήτρα της κυβερνητικής ανεπάρκειας συνολικά. Αυτή η άρνησή σας κοστίζει ακριβά στον ελληνικό λαό. Κοστίζει πάρα πολύ ακριβά, διότι έχει κόστος διοικητικό, έχει κόστος οικονομικό, έχει κόστος στην ποιότητα ζωής των πολιτών και των επισκεπτών, έχει κόστος εθνικό.

Και για να τελειώνουμε, είναι καιρός να φύγετε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Χρυσοβελώνη, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Βουλευτά, με όλον τον σεβασμό που τρέφω στο πρόσωπό σας, φαίνεται ότι δεν ακούσατε τι είπα στην πρωτολογία μου, προφανώς γιατί τη δευτερολογία την είχατε ήδη προετοιμάσει, γιατί σας είδα ότι την αναγνώσατε. Αλλά εν πάση περιπτώσει θα έπρεπε να φροντίσετε, τουλάχιστον, να την προσαρμόσετε στη δική μου πρωτολογία.

**ΕΛΕΥΘΕΡΙΟΣ ΑΥΓΕΝΑΚΗΣ:** Σας άκουσα πάρα πολύ καλά.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Εν πάση περιπτώσει να γνωρίζετε κάτι, κύριε Βουλευτά, μετά απ’ όλα αυτά, ότι ο σχεδιασμός των αναγκαίων παρεμβάσεων και κατ’ επέκταση και η σταδιακή υλοποίηση, έτσι ώστε να λειτουργεί άρτια το συγκεκριμένο αεροδρόμιο, το «ΚΑΖΑΝΤΖΑΚΗΣ», το οποίο πρέπει και να λειτουργεί άρτια, γίνεται πάντοτε στο πλαίσιο και στη λογική, παρά τα όσα είπατε στην τοποθέτησή σας, ότι σε μία εξαετία ακριβώς από σήμερα που μιλάμε θα λειτουργεί ο νέος διεθνής αερολιμένας στο Καστέλι της Κρήτης, ένα έργο το οποίο θα είναι απολύτως υπερσύγχρονο, προδιαγραφών όπως, κύριε Βουλευτά, αρμόζει αναμφισβήτητα στην Κρήτη και στους κατοίκους της. Με την ολοκλήρωση, λοιπόν, της κατασκευής του συγκεκριμένου αεροδρομίου στο Καστέλι, όπως καταλαβαίνετε, θα γίνει και μεταφορά του όποιου εξοπλισμού.

Εν όψει, λοιπόν, αυτού του δεδομένου, αυτού του σχεδιασμού καταλαβαίνετε, βάσει της κοινής λογικής, αλλά σταθμίζοντας και τη δύσκολη οικονομική κατάσταση στην οποία βρίσκεται η χώρα μας, ότι ο όποιος σχεδιασμός αφορά το αεροδρόμιο «ΚΑΖΑΝΤΖΑΚΗΣ» επιβάλλεται να γίνεται με φειδώ και να γίνεται και πάρα πολύ προσεκτικά κάτι το οποίο εσείς δεν φροντίζατε να πράττετε όσο ήσασταν Κυβέρνηση. Αυτό έχω να πω. Μην προτρέχετε, λοιπόν. Η Κυβέρνηση γνωρίζει, μεριμνά και ενεργεί με πρόγραμμα, με σχέδιο, συντονισμένα πάντοτε, λαμβάνοντας υπ’ όψιν τη δύσκολη οικονομική συγκυρία την οποία διάγει αυτήν τη στιγμή η χώρα μας, κάτι το οποίο εσείς όσο ήσασταν κυβέρνηση δεν το πράττατε.

Ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Επί της ουσίας δεν απαντήσατε κάτι.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Να μάθετε να ακούτε τι λέω.

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Χρυσοβελώνη.

Μην αντιδικείτε.

Εισερχόμαστε στη δεύτερη με αριθμό 1106/12-11-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την παραμονή του Ευρωπαϊκού Οργανισμού για την Ασφάλεια Δικτύων και Επικοινωνιών (ENISA) στο Ηράκλειο Κρήτης.

Θα απαντήσει η κ. Χρυσοβελώνη.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, για να συνδέσουμε και με το προηγούμενο θέμα, χρειάζεται να συνεργαστείτε τουλάχιστον με τους υπηρεσιακούς παράγοντες και τους φορείς του νησιού για να είναι το αεροδρόμιο όχι μόνο ασφαλές,- που πιστεύω ότι δεν υπάρχει αμφιβολία ότι γι’ αυτό νοιάζεστε- αλλά να είναι και ανάλογο των απαιτήσεων της μεγάλης κίνησης που συμφωνήσατε προηγουμένως ότι εξυπηρετεί.

Μακάρι να είστε η τυχερή Υπουργός -γιατί άλλοι πέντε πριν από εσάς το έχουν εξαγγείλει- που θα έχει αποτέλεσμα ο διαγωνισμός ο οποίος είναι για τις 6 Μάη, απ’ ό,τι ξέρω, για το διεθνές αεροδρόμιο. Σε καμμιά περίπτωση, όμως, δεν πρέπει να αναβάλλονται οι απαραίτητες συντηρήσεις και εξοπλισμοί για την ασφάλεια του αεροδρομίου στο όνομα της μετά από έξι χρόνια μεταφοράς.

Έχουμε ένα θέμα σήμερα για συζήτηση, το οποίο και αυτό έχει απασχολήσει την Ολομέλεια και την ελληνική Κυβέρνηση πάρα πολλά χρόνια. Μέτρησα περίπου κοντά στις εκατό ερωτήσεις στο Κοινοβούλιο και στο Ευρωπαϊκό Κοινοβούλιο για το θέμα του ENISA. Είναι ο Ευρωπαϊκός Οργανισμός για την Ασφάλεια των Επικοινωνιών και των Πληροφοριών, ο οποίος αποφασίστηκε το 2004 να γίνει στη χώρα μας και να εδρεύει στο Ηράκλειο της Κρήτης σε συνδυασμό με το Ινστιτούτο Τεχνολογίας και Έρευνας που υπάρχει εκεί.

Υπήρχαν προϋποθέσεις. Οι ερωτήσεις τόσα χρόνια αφορούσαν αυτές τις προϋποθέσεις ουσιαστικά, για να μην ευοδωθούν οι προσπάθειες κάποιων και από την Ευρώπη που ήθελαν να πάρουν τον οργανισμό από την Ελλάδα από την πρώτη ημέρα. Έτσι, λοιπόν, θα πρέπει να δούμε ότι σταδιακά εκπληρώθηκαν όλες οι υποχρεώσεις. Μέχρι και κτήριο, τώρα που μιλάμε, τεσσεράμισι χιλιάδες τετραγωνικά μέτρα περίπου έχει γίνει στο Ηράκλειο, υπερσύγχρονο για την εγκατάσταση του οργανισμού. Τα ζητήματα του Ευρωπαϊκού Σχολείου, όπως είπε ο κύριος Υπουργός προηγουμένως, έχουν λυθεί.

Έχει υπάρξει δικαστική απόφαση στις 29 Νοεμβρίου 2011 από Ευρωπαϊκό Δικαστήριο, για την αιτίαση που προέβαλε ο εκτελεστικός –παρακαλώ!- διευθυντής στο Ευρωπαϊκό Δικαστήριο ότι δεν υπάρχουν επικοινωνίες και όλα τα σχετικά, η οποία απορρίφθηκε από το Ευρωπαϊκό Δικαστήριο.

Ερχόμαστε, λοιπόν, σήμερα. Όλες οι κυβερνήσεις είχαν δείξει καλή διάθεση στις απαιτήσεις και του εκτελεστικού διευθυντή αλλά και κάποιων Ευρωπαίων να υπάρχει συνεργασία. Όμως, δυστυχώς, αυτή η καλή διάθεση έγινε αντικείμενο εκμετάλλευσης. Δηλαδή το 2011 υπήρχε μια συναίνεση, να δημιουργηθεί ένας χώρος εδώ για συναντήσεις απλά και μόνο, χωρίς μόνιμη στελέχωση. Το έλεγε ρητά η κοινή συμφωνία. Στη συνέχεια, με άλλον Υπουργό, αυτό άλλαξε και από γραφείο συναντήσεων έγινε υποκατάστημα με μερική στελέχωση. Σήμερα φτάνουμε στο σημείο, κύριε Πρόεδρε, δυστυχώς, να λέμε. Ε, μα τι, στο Ηράκλειο θα είναι τώρα η έδρα, αφού εδώ είναι ο περισσότερος κόσμος!

Αυτό, λοιπόν, ήταν μια μεθοδευμένη σταδιακή απομάκρυνση της έδρας του οργανισμού από την Κρήτη, από το Ηράκλειο αλλά δεν σταματούν εκεί, διότι αυτοί έχουν σκοπό να τον πάρουν και από την Ελλάδα.

Έτσι, λοιπόν, με την ερώτησή μου θα ήθελα να πληροφορηθώ, εάν το αρμόδιο Υπουργείο που είναι το δικό σας, πέρα από το ότι υπάρχει συναρμοδιότητα στα επιμέρους θέματα με το Παιδείας, έχει κάποιον σχεδιασμό, έχει πάρει κάποιες αποφάσεις -βλέποντας αυτή την επιδίωξη που υπάρχει από δυο-τρεις πλευρές- να ενισχύσει την έδρα, να επαναφέρει τα πράγματα τουλάχιστον ως προς την τελευταία συμφωνία, η οποία έλεγε να υπάρχει γραφείο συναντήσεων, άντε και υποκατάστημα και κάποιες συνεργασίες που χρειάζονται στην Αθήνα, αλλά η έδρα και η καρδιά του οργανισμού να είναι στο Ηράκλειο από τη στιγμή που ολοκληρώθηκαν όλες οι προϋποθέσεις οι οποίες ετίθεντο. Επίσης και εμείς από την Κρήτη αυτό ζητάμε, γιατί ούτε η Αθήνα θα καταφέρει, εάν υπάρξει αυτή η τελευταία υποχώρηση, να κρατήσει τον οργανισμό.

**ΠΡΟΕΔΡΟΣ (Νικόλαος Βούτσης):** Σας ευχαριστώ.

Η κυρία Υπουργός έχει τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Βουλευτά, εφόσον ξεκινήσατε την τοποθέτησή σας σε συνάρτηση με την προηγούμενη απάντηση και ερώτηση, θέλω να σας πω ότι σαφέστατα η Κυβέρνηση μεριμνά, έτσι ώστε να συνεχίσει να λειτουργεί το αεροδρόμιο «ΚΑΖΑΝΤΖΑΚΗΣ», έχοντας βεβαίως πάντοτε ως στόχευση το νέο αεροδρόμιο το οποίο θα γίνει στο Καστέλι εντός έξι ετών από σήμερα που μιλάμε.

Τώρα επί της προκειμένης ερωτήσεως, κατ’ αρχάς θέλω να σας ευχαριστήσω για την ερώτηση την οποία υποβάλατε. Είναι πραγματικά πάρα πολύ σημαντικό το θέμα το οποίο θίγετε με την ερώτησή σας. Απλώς, θα ήθελα να σας επισημάνω ότι από τα τρία ζητήματα τα οποία θέτετε στην ερώτησή σας, που τιτλοφορούνται με στοιχεία α΄, β΄ και γ΄, εγώ θα σας απαντήσω μόνο στο πρώτο, το τιτλοφορούμενο με στοιχείο α΄, που αναφέρεται στο χωροταξικό πρόβλημα του Ευρωπαϊκού Σχολείου Ηρακλείου, γιατί αυτό άπτεται των αρμοδιοτήτων του δικού μας Υπουργείου.

Επ’ αυτού, λοιπόν, σας επισημαίνω τα εξής, τα οποία θα δώσουν και την απάντηση στα τελικά σας δύο ερωτήματα.

Η λειτουργία, λοιπόν, του Ευρωπαϊκού Σχολείου στο Ηράκλειο για τη δυνατότητα φοίτησης παιδιών των υπαλλήλων του Ευρωπαϊκού Οργανισμού για την Ασφάλεια Δικτύων και Πληροφοριών, του λεγόμενου ENISA, ήταν μια από τις βασικές υποχρεώσεις που είχε αναλάβει η χώρα μας ως φιλοξενούσα χώρα. Αυτό το σχολείο που εγκαταστάθηκε, όπως ενδεχομένως γνωρίζετε και εσείς, εξαρχής σε νεόδμητο κτήριο έτυχε των δύο πρώτων πιστοποιήσεων της Ευρωπαϊκής Επιτροπής, αλλά υπήρξε η υπόδειξη ότι η επόμενη πιστοποίηση από την πλευρά της επιτροπής, θα ήταν καλύτερο να πραγματοποιηθεί σε νέες εγκαταστάσεις και με τις απαιτούμενες προδιαγραφές, τις οποίες πρέπει να πληροί ένα ευρωπαϊκό σχολείο.

Το Πανεπιστήμιο Κρήτης, λοιπόν, παραχώρησε ένα κατάλληλο οικόπεδο εντός του ευρύτερου χώρου των εγκαταστάσεών του και πλησίον των εγκαταστάσεων του ENISA, ενώ ολοκληρώθηκε και η διαδικασία για την αλλαγή χρήσης γης, όπως επίσης και έγιναν σχετικές ενέργειες από τις «ΚΤΙΡΙΑΚΕΣ ΥΠΟΔΟΜΕΣ Α.Ε.», προκειμένου να υπάρχει ετοιμότητα για την άμεση εκπόνηση, κύριε Βουλευτά, μελέτης και διαθεσιμότητας κονδυλίων για την κατασκευή του συγκεκριμένου σχολείου.

Σύμφωνα με το χρονοδιάγραμμα αυτό η ανέγερση του κτηρίου όπως επίσης ενδεχομένως γνωρίζετε, έπρεπε να είχε ολοκληρωθεί μέχρι Σεπτέμβριο του 2013, κάτι το οποίο δεν συνέβη. Ενδεχομένως για αυτό εσείς να μπορείτε να μας πείτε περισσότερα πράγματα, με δεδομένο ότι, όπως όλοι γνωρίζουμε, μετείχατε και στην κυβέρνηση Νέας Δημοκρατίας-ΠΑΣΟΚ.

Σήμερα και κατόπιν διαρκούς επαφής με τις «ΚΤΙΡΙΑΚΕΣ ΥΠΟΔΟΜΕΣ Α.Ε.». και βασικά βεβαίως με τον πρόεδρο και τον διευθύνοντα σύμβουλο αυτής, πληροφορηθήκαμε ότι ολοκληρώθηκε και παραδόθηκε η προμελέτη των αρχιτεκτονικών σχεδίων και ότι ξεκινάει η μελέτη εφαρμογής, που υπολογίζεται να είναι έτοιμη μέσα στον τρέχοντα χρόνο 2016. Στη συνέχεια θα ακολουθήσει η δημοπράτηση του έργου με χρονοδιάγραμμα εφαρμογής το 2018.

Όμως, στο μεταξύ, λόγω των προβλημάτων που παρουσιάστηκαν στο κτήριο, όπου στεγάζεται σήμερα το Ευρωπαϊκό Σχολείο, έχει αποφασιστεί η μετεγκατάσταση αυτού σε κτήριο του Πανεπιστημίου Κρήτης και προς τον σκοπό αυτό μέχρι το τέλος του τρέχοντος έτους θα γίνει η δημοπράτηση των έργων παρεμβάσεων για τη διαμόρφωση του κτηρίου αυτού, έτσι ώστε το Ευρωπαϊκό Σχολείο αμέσως μετά τη διαπίστωση της λειτουργικότητας του κτηρίου να μεταφερθεί εκεί το ταχύτερο δυνατό.

Σταματώ εδώ και στη δευτερολογία μου θα ολοκληρώσω τα ερωτήματα που θέτετε.

**ΠΡΟΕΔΡΟΣ (Νικόλαος Βούτσης):** Ευχαριστώ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Προφανώς η Υπουργός παρεννόησε, γιατί δεν διάβασε τα ερωτήματα αλλά θέλω να επισημάνω, κύριε Πρόεδρε, μια δυσλειτουργία που ίσως αντιμετωπιστεί με την τροποποίηση του Κανονισμού.

Υπήρχε η πρόθεση -και για πρώτη φορά ίσως η συνεννόηση- να συζητηθεί αυτή η ερώτηση από κοινού σε μια επόμενη μέρα, λόγω του ότι δεν μπορούσε να είναι παρών τη Δευτέρα ή και σήμερα λόγω της απεργίας ο κ. Δανέλλης, που είχε υποβάλει για το ίδιο θέμα ερώτηση. Δεν έγινε κατορθωτό λόγω γραφειοκρατικής δυσλειτουργίας. Το Υπουργείο είχε συμφωνήσει και ίσως πρέπει να το δούμε.

Επίσης σήμερα συζητήθηκε για το ίδιο θέμα με το συναρμόδιο Υπουργείο Παιδείας και αυτά τα οποία είπε η κυρία Υπουργός τώρα για το Ευρωπαϊκό Σχολείο, έχουν απαντηθεί στην προηγούμενη συζήτηση. Εγώ ρωτάω άλλο πράγμα με το δεύτερο σκέλος της ερώτησης που φέρνω ως επίκαιρη, που είναι ποιες είναι οι ενέργειες του αρμόδιου Υπουργείου -το αρμόδιο Υπουργείο είναι το Υποδομών με το σκέλος του ως προς τις επικοινωνίες- για τη λειτουργία του ENISA στην Ελλάδα και όχι τα θέματα χωροταξίας, που μπορεί να είναι αρμοδιότητα της κυρίας Υπουργού αλλά δεν είναι το θέμα το οποίο ρωτάω εγώ για το χωροταξικό.

Εγώ ρωτάω το Υποδομών, Μεταφορών, Επικοινωνιών, όπως και να λέγεται, που είναι αρμόδιο να διαπραγματεύεται με την Ευρωπαϊκή Ένωση, τις αρμόδιες διευθύνσεις, την ευρωπαϊκή επιτροπή για το θέμα του ENISA, τι θα κάνει σε σχέση με την έδρα του ENISA στο Ηράκλειο. Αυτό είναι το ερώτημα.

Οι προϋποθέσεις, όπως και εσείς είπατε, σιγά-σιγά έχουν εκπληρωθεί όλες και για το Ευρωπαϊκό Σχολείο και για το κτήριο και για τις επικοινωνίες, τις μεταφορές και ρωτάμε το εξής. Θα συνεχίσετε και εσείς την τακτική των προηγούμενων Υπουργών, που σας είπα ότι από το 2011 ξεκίνησαν να δείχνουν καλή διάθεση στις υποτιθέμενες αγαθές τότε προτάσεις των εκτελεστικών διευθυντών και άλλων παραγόντων της Ευρωπαϊκής Ένωσης, για να υπάρχουν γραφεία στην αρχή συναντήσεων στην Αθήνα και μετά υποκατάστημα και τώρα θέλουν να πάρουν την έδρα;

Αυτό σας ρωτώ, εάν υπάρχει κάποιος σχεδιασμός ή αν θα υπάρξει σε επόμενο στάδιο. Δεν είναι ανάγκη να μου απαντήσετε σήμερα ότι υπάρχει. Μπορεί και να μην υπάρχει και να το δείτε στο επόμενο διάστημα. Εξάλλου, αναλάβατε πρόσφατα τα καθήκοντά σας.

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε Κεγκέρογλου.

Κυρία Υπουργέ, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Βουλευτά, έχετε δίκιο σε αυτό που είπατε στην αρχή της τοποθέτησής σας -με δεδομένο ότι έχει υποβάλει μια, αν θέλετε, πιο γενικότερη ερώτηση ο κ. Δανέλλης- ότι θα ήταν καλό και πιο εύκολο να απαντηθούν και οι δυο ερωτήσεις ταυτόχρονα, για να υπάρχει και μια σφαιρική απάντηση.

Εν πάση περιπτώσει, αν και το δικό μας Υπουργείο ήταν πρόθυμο προς την κατεύθυνση αυτή, δεν ξέρω τι συνέβη και δεν μπόρεσε να υλοποιηθεί. Εν πάση περιπτώσει θα ακούσετε και την απάντηση, την οποία θα δώσω στις 19 Απριλίου που έχω προγραμματίσει να έρθω να απαντήσω.

Σε κάθε περίπτωση, όπως σας είπα και στην αρχή της τοποθέτησης…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αφού δεν μας απαντάτε, θα σας καταθέσω επίκαιρη σήμερα και θα μου απαντήσετε μετά.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Να μας καταθέσετε.

Σε κάθε περίπτωση όπως είπα και στην αρχή της τοποθέτησής μου, το Υπουργείο μας θα έρχεται πάντα. Να ξέρετε ότι το δικό μας το Υπουργείο στοχεύει να απαντά στις ερωτήσεις αλλά βεβαίως χρειάζεται και η κατάλληλη προετοιμασία, έτσι ώστε η απάντηση που θα δίνεται στις ερωτήσεις να είναι σαφής.

Όσον αφορά την απάντηση που σας έδωσα στην πρωτολογία μου, σας ανέφερα τα τρία ζητήματα που θέτετε. Το πρώτο, λοιπόν, αφορούσε στο χωροταξικό πρόβλημα του Ευρωπαϊκού Σχολείου Ηρακλείου. Επ’ αυτού, λοιπόν, νομίζω ότι σας έχω απαντήσει.

Τώρα για την Κυβέρνηση, εφόσον εσείς ρωτήσατε ποια είναι η στόχευση και της Κυβέρνησης και του δικού μας του Υπουργείου, θέλω, λοιπόν, να σας πω ότι για την Κυβέρνηση και για το Υπουργείο μας, το αρμόδιο και επισπεύδον για θέματα Ευρωπαϊκού Οργανισμού,- για την ασφάλεια των δικτύων και των πληροφοριών,- το ζήτημα της παραμονής του ENISA στη χώρα μας έχει πραγματικά πάρα πολύ μεγάλη σημασία. Θα σας πω, λοιπόν, ότι έχει μέγιστη σημασία για εμάς.

Θα συμφωνήσω, επίσης, στην παρατήρηση που διατυπώνετε εσείς ο ίδιος στην ερώτηση την οποίαν έχετε απευθύνει προς το Υπουργείο μας, ότι η παρουσία ενός Ευρωπαϊκού Οργανισμού, όπως είναι ο ENISA, μόνο θετικά μπορεί να προσφέρει, τόσο στην Κρήτη όσο και σε ολόκληρη τη χώρα. Μετά, λοιπόν, την επιτυχή έκβαση της οδηγίας για την ασφάλεια των δικτύων και πληροφοριών -και αναφέρομαι στην οδηγία NIS- διαφαίνεται πλέον ενδυνάμωση του οργανισμού με λειτουργική παρακολούθηση.

Επομένως και με ορίζοντα πάντοτε την αξιολόγηση του 2017, θέλω να σας διαβεβαιώσω ότι μέλημα της δικής μας Κυβέρνησης είναι να αγωνιστεί και να διεκδικήσει να διατηρηθεί η μονιμότητα της έδρας του ENISA στη χώρα μας.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Θα συζητηθεί η τρίτη με αριθμό 738/4-4-2016 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Οικονομικών, σχετικά με τον συνεταιρισμό βουλευτών σε περιοχή "φιλέτο” με χαριστικούς όρους και προκλητικά ευνοϊκή μεταχείριση.

Στην επίκαιρη ερώτηση θα απαντήσει ο Υπουργός κ. Αλεξιάδης.

Παρακαλώ, κύριε Λαγέ, έχετε τον λόγο.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Πριν από λίγο χρονικό διάστημα διαβάσαμε σε μια εφημερίδα -και επειδή υπήρξε μια έκρηξη εκεί πέρα κάποιου εκρηκτικού μηχανισμού έξω από κάποιο κτήριο στην οδό Ακαδημίας- για την ύπαρξη -και το διαβάσαμε στην εφημερίδα «ΔΗΜΟΚΡΑΤΙΑ»- κάποιου οικοδομικού συνεταιρισμού Βουλευτών.

Μου έκανε ιδιαίτερη εντύπωση αυτό που είχα διαβάσει τότε και ψάξαμε να βρούμε στη Χρυσή Αυγή τι είναι αυτός ο οικοδομικός συνεταιρισμός Βουλευτών, γιατί κάτι δεν μας πήγαινε πολύ καλά στο αυτί.

Διαπιστώσαμε, λοιπόν, ότι έχει δημιουργηθεί μια επιχείρηση, η οποία λειτουργεί και πραγματοποιεί εμπορική δραστηριότητα με ακίνητα που διαθέτει και εκμεταλλεύεται τελείως παράνομα.

Ψάξαμε να βρούμε σε ποια περιοχή είναι αυτό και πού ακριβώς γίνεται. Τελικά, μάθαμε στη Χρυσή Αυγή ότι αυτή η έκταση που λειτουργεί σαν κράτος εν κράτει -και θα εξηγήσω στην πορεία γιατί το λέω αυτό το πράγμα- είναι η γνωστή περιοχή της Πολιτείας στην Κηφισιά.

Είναι, λοιπόν, μια περιοχή, στην οποία τις αρχές της δεκαετίας του ’50 απ’ ό,τι μάθαμε, με υπογραφή τότε του Κωνσταντίνου Καραμανλή και με τη σύμφωνη γνώμη όλων των υπολοίπων -γιατί ένας από αυτούς που πήγε να αγοράσει και κομμάτι από αυτή την έκταση «φιλέτο» ήταν και ο ιδεολογικός εχθρός του Καραμανλή, ο Ηλίας Ηλιού- πήγαν όλοι αυτοί και έστησαν αυτή την επιχείρηση που ονοματίσαμε και πάλι. Ουσιαστικά έχει καταπατηθεί από τους Έλληνες πολίτες.

Αυτή την περιοχή την έχουν πάρει, κύριε Υπουργέ, και την εκμεταλλεύονται όπως θέλουν. Εμείς δεν το γνωρίζαμε αυτό το πράγμα, το μάθαμε τελείως συμπωματικά. Η μία ερώτηση που θέλω να σας απευθύνω, είναι εάν εσείς γνωρίζατε την ύπαρξη αυτού του συνεταιρισμού και αν ναι, τι έχετε κάνει για αυτά τα παράλογα τα οποία συμβαίνουν.

Επίσης να αναφέρουμε μερικά ονόματα από αυτούς οι οποίοι είναι στον οικοδομικό αυτόν συνεταιρισμό και απολαμβάνουν τα προνόμιά του. Είναι ο Κωνσταντίνος Καραμανλής και ο αδελφός του Αχιλλέας, ο Κάρολος Παπούλιας, ο Κωνσταντίνος Μητσοτάκης, η Ντόρα Μπακογιάννη, ο Απόστολος Κακλαμάνης, ο Αντώνης Σαμαράς, ο Γιώργος Σουφλιάς, ο Νίκος Παπανδρέου, ο Σήφης Βαλυράκης, ο Μανώλης Κεφαλογιάννης, ο Αναστάσιος Νεράντζης, ο Ιωάννης Τραγάκης και πολλοί πολλοί ακόμα.

Είπα, λοιπόν, ότι είναι κράτος εν κράτει, γιατί είδαμε ότι είναι η περιοχή της Πολιτείας και τα μαγαζιά που υπάρχουν εκεί σε μία έκταση τουλάχιστον σαράντα στρεμμάτων, αυτοί οι άνθρωποι τα εκμεταλλεύονται, τα νοικιάζουν και κανείς δεν ξέρει με ποιες διαδικασίες. Μάλιστα, εκεί ανήκει και το γνωστό σε άλλους –εγώ το έχω ακούσει μόνο φυσικά- «POLITIA TENNIS CLUB». Αυτά τα χρήματα δεν ξέρει κανείς πού πηγαίνουν, τι γίνεται και πώς διαχειρίζονται.

Μάλιστα, έχουμε μάθει –δεν ξέρουμε κατά πόσον αυτό αληθεύει- ότι το αποθεματικό του συνεταιρισμού ανέρχεται στο ύψος των 2.000.000 ευρώ περίπου. Υπάρχουν και άλλα στοιχεία.

Επίσης, θα ήθελα να σας καταθέσω και την εξής ερώτηση, κύριε Υπουργέ, και να μου απαντήσετε σε αυτό.

**ΠΡΟΕΔΡΟΣ (Νικόλαος Βούτσης):** Συντομεύετε λίγο, κύριε Λαγέ.

**ΙΩΑΝΝΗΣ ΛΑΓΟΣ:** Τελειώνω, κύριε Πρόεδρε.

Το ζήτημα είναι κυρίως ηθικό αλλά είναι και νομικό. Θα ήθελα να μου πείτε: Στο π.δ93/1987 υπήρχε το άρθρο 13, σύμφωνα με το οποίο ο Υπουργός μπορούσε να αποφασίσει τη διάλυση του συνεταιρισμού, όταν ο συνεταιρισμός εκτρέπεται από τον σκοπό του, όπως έχει γίνει καταφανέστατα με το συγκεκριμένο συνεταιρισμό. Αυτή η διάταξη καταργήθηκε με το ν.4280-08-2014 εν μέσω μνημονίου.

Εμείς θα θέλαμε να σας ρωτήσουμε ως Χρυσή Αυγή: Θα επαναφέρετε το συγκεκριμένο νόμο; Θα καταργήσετε αυτόν τον απαράδεκτο συνεταιρισμό –και όποιον άλλο λειτουργεί κατ’ αυτόν τον τρόπο- που έχει γίνει; Επίσης, θα απαιτηθεί να γυρίσουν πίσω τα έσοδα τόσων χρόνων, αυτά που έχουν υπάρξει σε διάφορες μυστήριες τσέπες; Επίσης, να ζητήσετε διαχειριστικό, οικονομικό και νομικό έλεγχο για όλα αυτά τα σκάνδαλα που έχουν συμβεί. Και να ζητήσετε οι κοινόχρηστοι χώροι να επιστραφούν στους κατοίκους, στους οποίους ανήκουν.

Ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):**  Κύριε Πρόεδρε, κύριε Βουλευτά, με απόλυτο σεβασμό στον ρόλο του Κοινοβουλίου και χωρίς να αποδέχομαι τα όσα είπατε, τα οποία δεν είναι της αρμοδιότητάς μου -γιατί πολλά από αυτά που θίξατε δεν είναι αρμοδιότητα του Υπουργείου Οικονομικών- θέλω να σας πω ότι πρέπει να απευθυνθείτε σε άλλο Υπουργείο.

**ΙΩΑΝΝΗΣ ΛΑΓΟΣ:** Εσείς θα μου απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):**  Εγώ θα σας απαντήσω σε ό,τι αφορά τα θέματα του Υπουργείου Οικονομικών. Θα σας καταθέσω στα Πρακτικά τα τρία έγγραφα που έχω από τις αντίστοιχες υπηρεσίες και θα σας δώσω απαντήσεις στα θέματα που έχουν σχέση με το Υπουργείο Οικονομικών. Υπάρχουν και θέματα που θίγετε τα οποία είναι αρμοδιότητα άλλων Υπουργών και πρέπει να απευθυνθείτε σε άλλα Υπουργεία.

Πρώτα από όλα, σε ό,τι αφορά το θέμα των φορολογικών υποχρεώσεων, όπως προκύπτει από έγγραφο της Γενικής Γραμματείας Δημοσίων Εσόδων, ο Οικοδομικός Συνεταιρισμός Βουλευτών η «ΠΟΛΙΤΕΙΑ», ως προς τη φορολογία κατοχής ακινήτων αντιμετωπίζεται σε κάθε περίπτωση όπως και τα λοιπά κερδοσκοπικά νομικά πρόσωπα, είναι υπόχρεος στην υποβολή δήλωσης στοιχείων ακινήτων και καταβολής ΕΝΦΙΑ και δεν υπάρχει ειδική πρόβλεψη για ευνοϊκή φορολογική μεταχείριση.

Σε ό,τι αφορά λοιπόν το δεύτερο σημείο του ερωτήματός σας, δεν υπάρχει καμμία ευνοϊκή φορολογική μεταχείριση. Θα πληρώσουν –και πληρώνουν- αυτά που είναι υποχρεωμένοι. Γενικά, το Υπουργείο Οικονομικών δεν έχει καμμία διάθεση για ευνοϊκή μεταχείριση σε οποιονδήποτε. Πρέπει να πληρώνουν όλοι τις υποχρεώσεις τους, πολύ περισσότερο οι φορείς της πολιτείας, που πρέπει με το παράδειγμά μας να δίνουμε την κατεύθυνση στους πολίτες.

Δεύτερον, σε ό,τι αφορά το θέμα το ποιοι είναι μέλη, η Γενική Διεύθυνση Οικονομικής Πολιτικής του Υπουργείου Οικονομικών αναφέρει ότι δεν έχουμε εικόνα του ποιοι είναι μέλη. Παρ’ όλα αυτά, έχει απευθυνθεί στον συνεταιρισμό και έχει ζητήσει τον αναλυτικό κατάλογο των ιδιοκτητών, πρώην και νυν Βουλευτών. Μόλις έχουμε τα στοιχεία αυτά θα σας τα διαβιβάσουμε. Βεβαίως, από μία πρόχειρη αναζήτηση στο διαδίκτυο, βλέπω ότι όλα αυτά τα στοιχεία είναι εκεί και μπορείτε να έχετε εικόνα. Σε ό,τι αφορά όμως τα μέλη, εμείς δεν έχουμε στοιχεία στο Υπουργείο Οικονομικών.

Τέλος, σε σχέση με το δημόσιο κτήμα, εγώ δεν έχω καμμία σχέση με την περιοχή και δεν έχω εικόνα για το «POLITIA TENNIS CLUB». Μένω στη Νίκαια. Δεν έχω εικόνα της περιοχής για το αν είναι δημόσιο κτήμα ή όχι. Από τον έλεγχο όμως που έγινε στο αρχείο της Γενικής Διεύθυνσης Δημόσιας Περιουσίας, προκύπτει με σαφήνεια ότι δεν υπάρχει γνωστό καταγεγραμμένο δημόσιο κτήμα στη θέση που βρίσκεται το «POLITIA TENNS CLUB».

Αυτές, λοιπόν, είναι οι απαντήσεις των υπηρεσιών. Αυτά είναι τα θέματα, στα οποία μπορώ να απαντήσω. Τα υπόλοιπα θέματα για τους συνεταιρισμούς, τα θέματα των ελέγχων και τα λοιπά, είναι αρμοδιότητα άλλων Υπουργείων. Πρέπει να απευθυνθείτε εκεί για να σας απαντήσουν.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε Υπουργέ.

Κύριε Λαγέ, έχετε τον λόγο.

**ΙΩΑΝΝΗΣ ΛΑΓΟΣ:** Κύριε Υπουργέ, ευχαριστώ για την απάντηση που δώσατε. Προσπαθήσατε να πείτε αυτά που είναι στην αρμοδιότητά σας. Ναι, εντάξει, αλλά εδώ υπάρχουν τρομερά ζητήματα ηθικής τάξης. Εδώ υπάρχουν ζητήματα στα οποία οι Έλληνες Βουλευτές εκμεταλλεύονται προνόμια τρομερά, αδιανόητα και ειδικά σε μία συγκυρία σαν τη σημερινή που ο Έλληνας πολίτης πένεται. Αυτό από μόνο του ηθικά είναι κατάπτυστο. Βέβαια, οι προηγούμενες κυβερνήσεις και αυτές που είναι εδώ πέρα τώρα πάνω, δεν έχουν κανέναν σεβασμό στον Έλληνα πολίτη και αυτό φαίνεται ολοκάθαρα.

Αυτό που θέλουμε να κάνουμε εμείς ως Χρυσή Αυγή είναι να αναδείξουμε κάποια ζητήματα που υπάρχουν. Σας είπα προηγουμένως και θα το συνεχίσω τώρα, ότι η Πολιτεία, που όλοι τη γνωρίζαμε σαν όνομα, αλλά δεν ξέραμε ότι είναι ένα γαλατικό χωριό στην ουσία και λειτουργεί αυτόνομα, είναι κράτος εν κράτει. Και έχουμε φτάσει στο επαίσχυντο σημείο σ’ αυτό το τμήμα, σ’ αυτόν τον οικισμό, πείτε το όπως θέλετε, το νερό, το δημόσιο αγαθό, να το διαχειρίζεται αυτός ο συνεταιρισμός. Δεν έχει δικαίωμα η ΕΥΔΑΠ εκεί να επέμβει. Αυτό το καταγγέλλουμε. Είναι τρομακτικό και είναι αδιανόητο. Και να σας τονίσουμε ότι με αυτά τα στοιχεία που βρήκαμε και εμείς, τα έσοδα από την πώληση του νερού μόνο, είναι γύρω στις 170.000 ευρώ κάθε χρόνο.

Αλλά πείτε μου αλήθεια, ως Υπουργός, ως Πρόεδρος της Βουλής, ως Βουλευτές εδώ που το ακούτε όλο αυτό το πράγμα, πώς κρίνετε σε έναν οικισμό της Ελλάδος τη διαχείριση δημοσίου αγαθού, του νερού μας, να την έχει ο οικοδομικός συνεταιρισμός Βουλευτών. Μιλάμε για μία αλητεία, μιλάμε για μία ντροπή που πιάνει όλη αυτήν εδώ πέρα την Αίθουσα, γιατί είναι πολλοί οι Βουλευτές που δεν το ξέραμε και συμφωνώ ότι και σίγουρα θα υπάρχουν και σε άλλες παρατάξεις αλλά τώρα που το μαθαίνουμε πρέπει αυτά τα πράγματα να τελειώσουν. Είναι αδιανόητο σας λέω και πάλι, αυτοί να λειτουργούν σαν κράτος εν κράτει.

Επίσης, να τονίσω ότι σύμφωνα με το άρθρο 6 του καταστατικού του οικοδομικού συνεταιρισμού, μέλη μπορούν να γίνουν όχι μόνο οι Βουλευτές αλλά και οι σύζυγοι και οι συγγενείς εξ αίματος μέχρι τρίτου βαθμού. Δηλαδή, μιλάμε για εγγόνια, δισέγγονα, ανίψια και πάει λέγοντας. Μιλάμε για τη ντροπή!

Και θα τονίσουμε και κάτι άλλο. Τα εκάστοτε ρυμοτομικά σχέδια που έχουν γίνει από το 1954 και μετά, γιατί από τότε είναι αυτό το σκάνδαλο, αυτό το αίσχος, εκδίδονταν για τη διαμόρφωση της περιοχής και συντάσσονταν από τον ίδιο το συνεταιρισμό και υπογράφονταν χωρίς κανέναν έλεγχο από τους αρμόδιους Υπουργούς. Γι’ αυτό υπάρχει γνωμοδότηση που συντάχθηκε το 2010 από τριμελή επιτροπή δικηγόρων, που ορίστηκε μετά από απόφαση του Δικηγορικού Συλλόγου Αθηνών. Αυτά όλα υπάρχουν, τα έχουν βάλει στην άκρη και οι επαίσχυντοι, οι ελεεινοί αυτοί τύποι συνεχίζουν αυτήν τη διαδικασία.

Απαιτούμε σήμερα ως Χρυσή Αυγή από την Κυβέρνηση να δοθεί τέλος σε αυτό. Επαναλαμβάνω ότι απαιτούμε και πρέπει οι κοινόχρηστοι χώροι να δοθούν όλοι πίσω στους Έλληνες πολίτες, εκεί που τους αξίζει και που τους αρμόζει.

Επίσης, οι εκτάσεις που έχουν αυτοί οι τύποι είναι γύρω στα χίλια στρέμματα στην περιοχή αυτή που συζητάμε και είναι γύρω στις τεσσερεσίμισι χιλιάδες στην περιοχή Σκορπονερίου Βοιωτίας. Έχουν τεράστιες εκτάσεις γης. Φανταστείτε ότι μιλάμε με το φως του ηλίου, της ημέρας, για μία περιοχή που την ξέρει όλη η Ελλάδα. Φανταστείτε κι ας καταλάβει και ο Έλληνας πολίτης τι άλλα «όργια» γίνονται εις βάρος του.

Επίσης, να τονίσουμε και κάτι τελευταίο, ότι τα μέλη που είναι μέσα σ’ αυτόν τον συνεταιρισμό, πέραν των οικοπέδων και των σπιτιών που παίρνουν και τα οποία είναι δικά τους χωρίς να έχουν δώσει τίποτε στο ελληνικό δημόσιο -νταηλίκι τα πήρανε- δέχονται και δάνεια από τον συνεταιρισμό. Τα δάνεια, προφανώς, είναι από αυτά που παίρνουν από τα ενοίκια, από τις διάφορες άλλες δραστηριότητες που κάνουν; Δεν ξέρουμε. Εσείς είστε Υπουργός κι εσείς είστε Κυβέρνηση και πρέπει να το λύσετε. Είναι μείζον ζήτημα. Έχει να κάνει με ηθικά ζητήματα και είναι ντροπή που στην Ελλάδα σήμερα συμβαίνουν αυτά τα αίσχη. Είναι απαράδεκτο και πρέπει να βρεθεί λύση.

**ΠΡΟΕΔΡΟΣ (Νικόλαος Βούτσης):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, όπως είπα και στην πρωτομιλία μου, θέτετε θέματα στα οποία δεν μπορώ να απαντήσω. Έχουν γενικότερο ενδιαφέρον αλλά πρέπει να απευθυνθείτε σε άλλους Υπουργούς, δεν μπορώ να σας απαντήσω εγώ. Δεν είναι της αρμοδιότητάς μου.

Σε ό,τι αφορά δύο ζητήματα που είναι στα θέματα της αρμοδιότητάς μου, πρώτα από όλα το θέμα της δημόσιας περιουσίας. Δεν υπάρχει περίπτωση το Υπουργείο Οικονομικών να μην εξαντλήσει οποιαδήποτε δυνατότητα έχει για την κατοχύρωση, την επανάκτηση ή την προάσπιση της δημόσιας περιουσίας. Έχουν γίνει πάρα πολλά. Δεν υπάρχει περίπτωση εμείς να αφήσουμε το πάρτι που βρήκαμε στο Υπουργείο Οικονομικών να συνεχιστεί. Και ήδη με ενέργειες που έχουμε κάνει σε συνεργασία με τη Γενική Γραμματεία Δημόσιας Περιουσίας και σε συνεργασία με την ΕΤΑΔ έχουμε στοχευμένες ενέργειες και συγκεκριμένο σχέδιο για το τι θα κάνουμε για τη δημόσια περιουσία.

Δυστυχώς, όμως, πάρα πολλά θέματα έχουν ήδη λήξει νομικά. Δηλαδή έχουν γίνει τίτλοι μεταβίβασης, έχουν οριστικοποιηθεί. Δεν μπορούμε να κάνουμε τίποτε άλλο. Ανήκουν οι πολιτικές ευθύνες σε όσους έκαναν αυτά που έκαναν τα προηγούμενα χρόνια. Όμως, σε ό,τι αφορά τη δημόσια περιουσία, όπως την παραλάβαμε, δεν υπάρχει περίπτωση να χαριστούμε σε κανέναν.

Στα θέματα φορολογίας εγώ θέλω να ξεκαθαρίσω κάτι με αφορμή και την ερώτησή σας. Ούτε γαλατικά χωριά υπάρχουν στην Ελλάδα σε θέματα φορολογίας, λαθρεμπορίου και διαφθοράς ούτε οτιδήποτε άλλο. Αυτό το αποδείξαμε στο Υπουργείο Οικονομικών. Δεν διστάζουμε να κάνουμε έλεγχο σε οποιονδήποτε και καταλαβαίνουμε από διάφορα δημοσιεύματα και επιθέσεις ποιους ενοχλούν αυτοί οι έλεγχοι που κάνουμε. Δεν διστάζουμε να ανοίξουμε θέματα που βρήκαμε στους «σκελετούς» του Υπουργείου Οικονομικών. Δεν διστάζουμε να βγάλουμε υπουργικές αποφάσεις για λαθρεμπόριο καπνού και λαθρεμπόριο καυσίμων, τα οποία αράχνιαζαν τόσο καιρό σε νόμους του Υπουργείου Οικονομικών. Γαλατικά χωριά στα θέματα φορολογίας και λαθρεμπορίου δεν υπάρχουν και όποιος έχει συγκεκριμένη καταγγελία, να την καταθέσει δημόσια, ιδιωτικά ή με οποιοδήποτε άλλο τρόπο και θα την ερευνήσουμε άμεσα.

**ΠΡΟΕΔΡΟΣ (Νικόλαος Βούτσης):** Επιτρέψτε μου να υπάρξει μία αλλαγή στη σειρά των ερωτήσεων, επειδή ο Υπουργός Πολιτισμού και Αθλητισμού έχει μία ιδιαίτερη δουλειά.

Γι’ αυτό προτείνω να προηγηθεί η πέμπτη με αριθμό 727/1-4-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Πολιτισμού και Αθλητισμού, σχετικά με τα προβλήματα στον χώρο του ελληνικού ποδοσφαίρου.

Ορίστε, κύριε Λαζαρίδη, έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Αυτή η επίκαιρη ερώτηση έρχεται εξ αναβολής, φυσικά όχι εξ υπαιτιότητος του κυρίου Υπουργού.

Κύριε Υπουργέ, εάν κάναμε αυτή τη συζήτηση πριν από μερικά χρόνια, θα ξεκινούσα λέγοντας ότι το ποτήρι ξεχείλισε. Τώρα, όμως, με τα τεκταινόμενα των τελευταίων ημερών, του τελευταίου καιρού στο ποδόσφαιρο, το ποτήρι έσπασε.

Είμαστε η μόνη χώρα που πριν ξεκινήσει καν το πρωτάθλημα, ξέρουμε ποιος θα βγει πρωταθλητής. Τα τελευταία χρόνια, βέβαια, δεν αφήνουν και το κύπελλο να τους φύγει από τα χέρια και ξέρουμε πλέον και ποιος θα είναι κυπελλούχος. Αυτά δεν γίνονται ούτε στην υποσαχάρια Αφρική. Βλέπουμε ορισμούς διαιτητών χωρίς καμμία λογική, διαιτητές με τραγικές επιδόσεις που δεν θα έπρεπε να βρίσκονται στους πίνακες να ορίζονται σε κρίσιμους αγώνες υψηλού ενδιαφέροντος και να γίνονται εξαιτίας της προκλητικής διαιτησίας τους οι ηθικοί αυτουργοί επεισοδίων.

Θέλω εδώ να σας θυμίσω, κύριε Υπουργέ, την τραγική διαιτησία του τελικού του κυπέλλου Ολυμπιακός-Αστέρας Τρίπολης πριν από μερικά χρόνια, όπου οι μόνοι που δεν είδαν το πέναλτι ήταν ο διαιτητής και ο βοηθός, το είδε, όμως, όλη η Ελλάδα και τα ξένα μέσα το μετέδωσαν σε όλο τον κόσμο, διασύροντας για άλλη μία φορά στο θέμα του ποδοσφαίρου την πατρίδα μας.

Ο συγκεκριμένος διαιτητής, αντί να διαγραφεί από τους πίνακες, τον επόμενο χρόνο συμμετείχε κανονικά. Απλώς για μερικούς αγώνες τού στέρησαν το δικαίωμα συμμετοχής στους πίνακες των play off, αν θυμάμαι καλά, τότε. Όμως, τον επόμενο χρόνο διαιτήτευε κανονικά.

Στα τελευταία γεγονότα της Τούμπας –αναφέρομαι στο κύπελλο- ήταν για άλλη μία φορά αρνητικός πρωταγωνιστής ο διαιτητής. Αυτήν τη φορά η απόφαση του διαιτητή, ο οποίος έκλεισε τα μάτια σε καταφανέστατη παράβαση πέναλτι, είχε ως αποτέλεσμα να μπουν οι φίλαθλοι στον αγωνιστικό χώρο και να διακοπεί το παιχνίδι.

Όλοι καταδικάζουμε τα επεισόδια. Δεν υπάρχει υγιής φίλαθλος που να μην καταδικάζει τα επεισόδια. Όμως, ταυτόχρονα, πρέπει να καταδικάσουμε και αυτόν τον ηθικό αυτουργό, τον διαιτητή.

Πρέπει να μνημονεύσουμε εδώ -γιατί συνέβησαν περίεργα πράγματα- ότι δεν δόθηκε το πέναλτι, ενώ ακόμη και αν ισοφάριζε τότε το παιχνίδι ο ΠΑΟΚ, θα είχε το πλεονέκτημα ο Ολυμπιακός γιατί θα έπαιζε στο γήπεδο «Καραϊσκάκη» με την ισοπαλία. Παρ’ όλα αυτά, ο διαιτητής μην καταλογίζοντας το πέναλτι, εξασφάλισε στον Ολυμπιακό τη νίκη, το δυάρι.

Και εδώ έρχεται μία πληροφορία για ένα στοίχημα που παίχτηκε στη Μαλαισία στο δυάρι, δηλαδή στη νίκη του Ολυμπιακού, ύψους 13 εκατομμυρίων.

Βλέπετε ότι υπάρχουν σκιές, κύριε Υπουργέ, και με τέτοιες πράξεις, τέτοιες διαιτησίες αυτές οι σκιές έρχονται να ενισχυθούν και να θεωρούνται πραγματικότητα.

Στον συγκεκριμένο, βέβαια, διαιτητή και ο Παναθηναϊκός έχει καταλογίσει πολλά.

Όσον αφορά την ΚΕΔ, πρέπει οπωσδήποτε, κύριε Υπουργέ, να το δείτε με ιδιαίτερη ευαισθησία, γιατί από εκεί ρυθμίζονται όλες οι σκοτεινές διαδρομές του ποδοσφαίρου μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΟΣ (Νικόλαος Βούτσης):** Κύριε συνάδελφε, μπορείτε να προσθέσετε και άλλα στη δευτερολογία σας.

**ΓΕΩΡΓΙΟΣ ΛΑΖΑΡΙΔΗΣ:** Δείξτε την ανοχή σας για μισό λεπτό ακόμα, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ωραία, έχετε μισό λεπτό ακόμα, κύριε συνάδελφε.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, στην τελευταία συνεδρίασή της η LIGA έδειξε ότι η κατάσταση έφθασε στο απροχώρητο. Έχουμε γίνει στόχος αρνητικών σχολίων του διεθνούς αθλητικού Τύπου, όπου μιλούν για εκτεταμένη διαφθορά στον χώρο του ποδοσφαίρου. Η διαφθορά αυτή, μάλιστα, έχει ως αποτέλεσμα να σκέφτεται και ο ΟΠΑΠ να φύγει από χορηγός της Εθνικής Ελλάδος. Βλέπουμε ενώσεις από όλη την Ελλάδα να καταγγέλλουν τη Διοίκηση της ΕΠΟ και να της ζητούν να παραιτηθεί, υγιείς επιχειρηματίες, ιδιοκτήτες ομάδων να απειλούν ότι θα αποχωρήσουν από το Πρωτάθλημα, αν δεν επέμβει η πολιτεία.

Επισπεύδω την πρωτολογία μου. Ήθελα να πω και κάποια άλλα πράγματα. Ορθώς πράξατε, κύριε Υπουργέ, και διακόψατε το Κύπελλο. Θα ήθελα να δείτε τι γίνεται και με το θέμα του πρωταθλήματος, γιατί και εκεί ίδιες ομάδες παίζουν, οι ίδιοι διαιτητές υπάρχουν και τα λοιπά.

Τελειώνοντας την πρωτολογία μου, θα ήθελα να σας ρωτήσω, κύριε Υπουργέ: Θα επισπεύσετε τις διαδικασίες πραγματικής κάθαρσης του ποδοσφαίρου και εάν ναι με ποιον τρόπο;

Διατίθεστε να προβείτε σε κατάργηση του αυτοδιοίκητου του ποδοσφαίρου, παρά το όποιο κόστος και με μοναδικό γνώμονα την ισότιμη επιβολή κανόνων;

Προτίθεστε να παρέμβετε στις κρίσεις αλλά και στην επιλογή διαιτητών και παρατηρητών, όπως αυτές γίνονται κάθε καλοκαίρι, προκειμένου να σταματήσουν επιτέλους αυτές οι απαράδεκτες διαιτησίες και –εάν ναι- με ποιον τρόπο;

Κλείνω με την αθλητική δικαιοσύνη, όπου και εκεί η παρέμβασή σας είναι απαραίτητη, κύριε Υπουργέ.

Ευχαριστώ.

**ΠΡΟΕΔΡΟΣ (Νικόλαος Βούτσης):** Κι εγώ ευχαριστώ.

Ο κ. Κοντονής έχει τον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριοι συνάδελφοι, νομίζω ότι είναι γνωστό σε όλους ότι ένα καθεστώς καχυποψίας και αναξιοπιστίας καθορίζει αυτήν τη στιγμή το κλίμα στο ελληνικό επαγγελματικό ποδόσφαιρο.

Οι υπεύθυνοι είναι κατά πρώτον αυτοί που εμπλέκονται με το επαγγελματικό ποδόσφαιρο, η διοίκηση της ομοσπονδίας, παράγοντες των σωματείων και οι οπαδικοί στρατοί, οι οποίοι συγκροτούνται για να ασκούν πιέσεις πανταχόθεν.

Ωστόσο, θέλω να τονίσω ότι η κατάσταση αυτή δεν έπεσε από τον ουρανό. Είναι προϊόν ενός πελατειακού κράτους που είχε οικοδομηθεί τα προηγούμενα χρόνια και είχε να κάνει με τη σχέση που είχε αναπτυχθεί μεταξύ των κυβερνήσεων ΠΑΣΟΚ και Νέας Δημοκρατίας και των ποδοσφαιρικών παραγόντων.

Αυτό το καθεστώς διαπλοκής επέτρεψε να ψηφίζονται νομοθετικές ρυθμίσεις από τη Βουλή των Ελλήνων παρά το Σύνταγμα και να δίδουν ένα καθεστώς ανεξέλεγκτο και αδιαφανές σε ό,τι έπραττε επί χρόνια η Ποδοσφαιρική Ομοσπονδία.

Στο σημείο αυτό θέλω να σας απαντήσω ευθέως: Η Κυβέρνηση θα σεβαστεί απολύτως το αυτοδιοίκητο, όχι μόνο της Ποδοσφαιρικής Ομοσπονδίας αλλά όλων των αθλητικών ομοσπονδιών. Αυτό το είχαμε διακηρύξει από την πρώτη στιγμή. Δεν είναι ότι μας εμποδίζει για το αντίθετο το γεγονός ότι υπάρχουν διεθνείς συμβάσεις της χώρας. Πιστεύουμε ακράδαντα ότι οι αθλητικές ομοσπονδίες πρέπει οι ίδιες να καθορίζουν τα τεκταινόμενα στο άθλημα, το οποίο καλλιεργούν και εκπροσωπούν και πρέπει αυτές να έχουν τον πρώτο λόγο.

Όμως, άλλο είναι το αυτοδιοίκητο που λειτουργεί στο πλαίσιο του Συντάγματος και άλλο ένα καθεστώς ασυδοσίας. Θα ήθελα, λοιπόν, να τονίσω ότι αυτό το καθεστώς ασυδοσίας -αυτονομίας, όπως το περιγράφετε- έχει αρθεί με τον ν.4326 που ψήφισε η Βουλή των Ελλήνων πέρυσι τον Μάιο. Εμείς έχουμε ζητήσει όχι μόνο από την ΕΠΟ, να προσαρμόσει το καταστατικό και τους κανονισμούς της με τα διεθνή κρατούντα, αυτά δηλαδή που η FIFA και η UEFA έχουν συμπεριλάβει στα καταστατικά τους αλλά και από τις διεθνείς ομοσπονδίες να εποπτεύουν αυτό το έργο.

Δυστυχώς, κύριοι συνάδελφοι, ούτε η ΕΠΟ έχει κινηθεί προς αυτήν την κατεύθυνση, δηλαδή εκσυγχρονισμού και εναρμόνισης του καταστατικού της και των κανονισμών με τα καταστατικά και τους κανονισμούς των διεθνών ομοσπονδιών, ούτε οι διεθνείς ομοσπονδίες επί έναν χρόνο τώρα –εάν και τους έχουμε καλέσει και τους έχουμε παράσχει την υποστήριξη της Κυβέρνησης στο να πράξουν αυτά που πρέπει να πράττουν- δεν έχουν ενεργήσει.

Δυστυχώς, λοιπόν, φτάσαμε για άλλη μια φορά σε ένα σοβαρό πρόβλημα, το οποίο μάλιστα χρεώνεται ως παρέμβαση της Κυβέρνησης στα θέματα του ποδοσφαίρου.

Θα ήθελα να τονίσω και από τη θέση αυτή ότι ουδεμία παρέμβαση στα θέματα του ποδοσφαίρου υπάρχει, όταν για την απόφαση τουλάχιστον της οριστικής διακοπής του κυπέλλου, προεβλήθησαν ως δικαιολογητικοί λόγοι θέματα δημόσιας τάξης και περιφρούρησης της κοινωνικής ειρήνης.

Αυτά είναι κανόνες και αξίες, τις οποίες περιφρουρεί όχι μόνο το Εσωτερικό Δίκαιο, αλλά και το Ευρωπαϊκό Δίκαιο και έχουν επιβεβαιωθεί από αποφάσεις του Ευρωπαϊκού Δικαστηρίου.

Επειδή θέτετε και άλλα ζητήματα, θα ήθελα να σας πω εν συντομία, γιατί έχει περάσει ο χρόνος, ότι όσον αφορά το θέμα της πειθαρχικής δικαιοσύνης, πάλι με πρωτοβουλία της Κυβέρνησης, σύμφωνη γνώμη των ομοσπονδιών, πέρσι τοποθετήθηκαν τακτικοί δικαστές στην απονομή της πειθαρχικής δικαιοσύνης. Αυτό θεωρούμε ότι είναι μεγάλη βελτίωση.

Πού υπάρχει, όμως, εδώ το πρόβλημα; Δεν υπάρχει στην ΕΠΟ, γιατί δεν θέλω να τα φορτώνουμε όλα αδίκως στην Ελληνική Ποδοσφαιρική Ομοσπονδία. Υπάρχει στους παράγοντες, οι οποίοι αν και κατά τη ψήφιση του νόμου υπεραμύνονταν της σχετικής διατάξεως, όταν ήρθε η ώρα της απόδοσης ευθυνών από τους τακτικούς δικαστές, οι οποίοι δικάζουν με βάση το Πειθαρχικό Δίκαιο της Ελληνικής Ποδοσφαιρικής Ομοσπονδίας, έβαλαν κατά των αποφάσεών τους. Θεωρώ ότι αυτό το πράγμα είναι απαράδεκτο, αυτή η τακτική είναι απαράδεκτη.

Οι παράγοντες των ομάδων και οι διοικήσεις των ομάδων πρέπει να προσεγγίζουν με σεβασμό αυτήν τη διαδικασία και να έχουν κατά νου ότι πλέον τα πειθαρχικά όργανα της Ελληνικής Ποδοσφαιρικής Ομοσπονδίας δεν είναι στελεχωμένα από συνταξιούχους δικαστές ή δικηγόρους, οι οποίοι εμπλέκονται μάλιστα σε κακουργηματικές πράξεις, σύμφωνα με όσα έχουν δοθεί στη δημοσιότητα και γνωρίζουμε αλλά από τακτικούς δικαστές, οι οποίοι χαίρουν όλων των εγγυήσεων του Συντάγματος και πρέπει με σεβασμό και με προσοχή να μιλάμε γι’ αυτά τα ζητήματα όταν εκδίδονται αποφάσεις.

**ΠΡΟΕΔΡΟΣ (Νικόλαος Βούτσης):** Ευχαριστώ.

Κύριε Λαζαρίδη, παρακαλώ επισπεύσατε τη δευτερολογία σας. Δώστε μόνο επιπλέον στοιχεία.

**ΓΕΩΡΓΙΟΣ ΛΑΖΑΡΙΔΗΣ:** Θα είμαι σύντομος, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ευχαριστώ.

**ΓΕΩΡΓΙΟΣ ΛΑΖΑΡΙΔΗΣ:** Κατ’ αρχάς θα ήθελα να σας πω, κύριε Υπουργέ, ότι δεν χρειάζεται επιείκεια η ΕΠΟ, γιατί για πολλά πράγματα, δηλαδή για όλη αυτήν την κατάσταση στην οποία έχει περιέλθει το ελληνικό ποδόσφαιρο, η ΕΠΟ έχει το μεγαλύτερο μερίδιο της ευθύνης.

Για να δείτε και τη νοοτροπία, κύριε Υπουργέ, όταν ρώτησαν τον Πρόεδρο της ΕΠΟ, μετά τον αγώνα Κυπέλλου του ΠΑΟΚ με τον Ολυμπιακό, μετά τα επεισόδια, να πει τη γνώμη του για τη διαιτησία, είπε ότι δεν έβλεπε το ματς. Φαντασθείτε, δηλαδή, τη νοοτροπία! Ο Πρόεδρος της ΕΠΟ δεν έβλεπε το κυριότερο ματς εκείνης της αγωνιστικής!

Θα ήθελα στη συνέχεια να σταθώ –δεν μπορώ να το προσπεράσω αυτό γιατί είμαι και Πόντιος, κύριε Υπουργέ- στους απαράδεκτους χαρακτηρισμούς των παραγόντων συγκεκριμένης ομάδας, ανάμεσα στους οποίους, δυστυχώς, ήταν και πρώην Υπουργός, ο οποίος βέβαια είναι γνωστός για τις επιδόσεις του. Επί δικής του υπουργίας υπήρξε το αρνητικό ρεκόρ να ανέβει η τιμή των καυσίμων μέσα σε μία ημέρα στο 20% με 25%.

Κατηγόρησαν τον Ιβάν Σαββίδη ως Ρωσοπόντιο, ως μουσαφίρη. Και εγώ, δηλαδή, ως Πόντιος θα πρέπει να νιώθω μουσαφίρης εδώ στην πατρίδα μου. Συγκεκριμένα –δεν χρειάζεται βέβαια τη στήριξη κανενός ο Σαββίδης- θα πω δύο, τρία πραγματάκια ως Πόντιος και Έλλην για τον κ. Σαββίδη.

Ο κ. Σαββίδης αντί να βγάζει τα χρήματά του στο εξωτερικό, όπως έκανε η παρέα του συγκεκριμένου Υπουργού και άλλοι γνωστοί παράγοντες, έφερε λεφτά στην Ελλάδα και τα επένδυσε. Πάνω από 300 εκατομμύρια ευρώ έχει επενδύσει στην πατρίδα μας. Επίσης, φρόντισε να εξοφλήσει, να τακτοποιήσει τα χρέη του ΠΑΟΚ, σε αντίθεση με κάποιους άλλους, οι οποίοι φρόντισαν με το «παραθυράκι» του υποβιβασμού να τακτοποιήσουν αυτά τα θέματα.

Κλείνοντας, κύριε Υπουργέ, θα ήθελα να σας κάνω δύο, τρεις προτάσεις για το θέμα της ΕΠΟ.

Πρώτον, θα ήθελα να σας πω ότι η θεσμοθέτηση της απλής αναλογικής θα είναι ένα πλήγμα στον νοσηρό παραγοντισμό και θα δημιουργήσει κίνητρα για τη συμμετοχή νέων ανθρώπων με όρεξη και διάθεση για προσφορά. Η απλή αναλογική διασφαλίζει την αρχή της αυτοδιοίκησης και διευρύνει την ελεύθερη εκλογή στα όργανα των ενώσεων και των ομοσπονδιών ατόμων ευρύτερης, κοινής αποδοχής και καταξίωσης.

Δεύτερον, διασφαλίζεται ότι δεν θα εκλέγονται για περισσότερες από δύο θητείες άτομα στις θέσεις μελών των διοικητικών συμβουλίων των ενώσεων και των ομοσπονδιών.

Και τρίτον -τελειώνω εδώ- σύμφωνα με το υφιστάμενο σύστημα, ψηφίζουν για το ΔΣ της ΕΠΟ τρία άτομα από κάθε Ένωση. Η επιλογή, όμως, αυτών των ατόμων γίνεται με υπόδειξη του Προέδρου της τοπικής ένωσης, δηλαδή «Γιάννης κερνάει Γιάννης πίνει».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΓΕΩΡΓΙΟΣ ΛΑΖΑΡΙΔΗΣ:** Κλείνω, κύριε Πρόεδρε. Ούτε ένα δευτερόλεπτο δεν θα χρειαστώ.

Η πρόταση είναι να ψηφίζουν στη γενική συνέλευση για την ανάδειξη των τριών εκπροσώπων και υποψήφιοι να μπορούν να είναι απλά μέλη και όχι αποκλειστικά μέλη του Διοικητικού Συμβουλίου και η ψηφοφορία να γίνεται μέσα από γενική συνέλευση και να είναι άτομα εκτός Διοικητικού Συμβουλίου.

Σας ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Ευχαριστώ.

Θα παρακαλούσα, βέβαια, κύριε συνάδελφε, για το εξής. Δεν είναι σωστό στην ανάπτυξη των ερωτήσεων να γίνεται προσωπική, φωτογραφική υπεράσπιση ή καταδίκη ή απαξίωση -εν προκειμένω, ήταν υπεράσπιση- ποδοσφαιρικών παραγόντων κ.λπ.. Αντιλαμβάνεστε ότι αυτό δημιουργεί ένα αίσθημα που ενδεχομένως να είναι σε αντίθεση και με τον λόγο για τον οποίο εσείς θέσατε το ζήτημα.

Εδώ μπαίνουν γενικώς τα ζητήματα και σε αυτά ο Υπουργός θα απαντήσει, άλλωστε. Ευχαριστώ.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Έτσι ακριβώς, κύριε Πρόεδρε. Θα απαντήσω γενικώς.

Στα ζητήματα των προτάσεων που κατέθεσε ο αγαπητός συνάδελφος θέλω να του τονίσω ότι απασχολείται σοβαρά η νομοπαρασκευαστική επιτροπή που έχουμε συστήσει για τη σύνταξη νέου αθλητικού νόμου. Ήδη έχουν ολοκληρωθεί οι εργασίες της και αναμένω εντός των επομένων ημερών το πόρισμα μιας κοπιώδους και πολύμηνης προσπάθειας, την οποία έχουν καταβάλει όλα τα μέλη της νομοπαρασκευαστικής, τα οποία ευχαριστώ και δημόσια για τη συνεισφορά τους.

Το δεύτερο που θέλω να τονίσω είναι ότι συμφωνώ ότι πάρα πολλές παθογένειες προκύπτουν από τον τρόπο με τον οποίο διοικείται και έχει δομηθεί το ελληνικό ποδόσφαιρο. Εδώ η ευθύνη πέφτει πρώτα και κύρια στην Ποδοσφαιρική Ομοσπονδία. Σας ανέφερα, όμως, ότι και άλλοι δεν είναι άμοιροι ευθυνών, όχι μόνο εμπλεκόμενοι στο ποδόσφαιρο αλλά και πολιτικές ηγεσίες που τόσα χρόνια ανέχονταν αυτή την κατάσταση.

Επίσης, θέλω να σας τονίσω ότι δουλειά της Κυβέρνησης και του κράτους δεν είναι να εμπλέκεται στα ζητήματα της διαιτησίας. Αυτά είναι ζητήματα τα οποία το ίδιο το ποδόσφαιρο πρέπει να επιλύει και να επιλύει με τρόπο ορθό, για να καθίσταται το ίδιο αξιόπιστο και να αντιλαμβάνεται ο κάθε φίλαθλος ότι δεν υπάρχουν σκιές και δόλος σε ανθρώπινα λάθη τα οποία μπορεί πράγματι να υπάρξουν.

Όμως, εκείνο που θέλω να σας τονίσω είναι ότι στο θέμα της βίας και των αγριοτήτων πρέπει όλοι να είμαστε τοποθετημένοι με σαφήνεια, χωρίς «ναι μεν, αλλά». Η βία δεν μπορεί να δικαιολογηθεί, επειδή κάποιος ενδεχομένως κατάλαβε ότι η ομάδα του αδικείται ή μπορεί, πράγματι, να αδικείται ή πράγματι να υπάρχουν σκοτεινές πλευρές σε έναν ποδοσφαιρικό αγώνα. Η βία είναι κάτι που τροφοδοτείται από όλη αυτήν την κατάσταση και πρέπει όλοι εδώ να αντιληφθούμε ότι όσο υπάρχει και όσο αναπτύσσεται, τόσο δυσκολεύει την προσπάθεια κάθαρσης και διαφάνειας στον αθλητισμό.

Θέλω να σας αναφέρω δύο θέματα, τα οποία θεωρώ σημαντικά. Έχουμε μπροστά μας τον παράνομο στοιχηματισμό. Είναι ένα θέμα που η Κυβέρνηση έχει θέσει στα όργανα της Ευρωπαϊκής Ένωσης και στα συμβούλια Υπουργών, διότι είναι ένα ζήτημα το οποίο ξεπερνά τα σύνορα της χώρας, είναι ένα παγκόσμιο πρόβλημα και αν δεν υπάρχει συντονισμός σε όλα τα επίπεδα, διεθνή και εθνικά, τότε δεν πρόκειται να ελεγχθεί και να παταχθεί αλλά κατ’ αρχήν, να ελεγχθεί.

Το δεύτερο που θέλω να σας πω είναι ότι αυτές τις μέρες υλοποιείται και στο επίπεδο της διαβούλευσης μια πρόταση πολλών ποδοσφαιρικών παραγόντων, ομάδων της Α΄ Εθνικής Κατηγορίας, για να ξαναμπεί το επαγγελματικό ποδόσφαιρο σε νέα βάση. Η Κυβέρνηση θεωρεί ότι η πρωτοβουλία αυτή είναι απολύτως θετική, αντανακλά την αγωνία αυτών των ανθρώπων του ποδοσφαίρου. Θεωρούμε ότι η πρόταση την οποία ήδη έχουν δημοσιοποιήσει είναι μια λογική πρόταση και μια βάση για συζήτηση.

Όσον αφορά το θέμα που έχει προκύψει τις τελευταίες ημέρες, η Κυβέρνηση είπε από την πρώτη στιγμή –και το τονίζει- ότι σε θέματα δημόσιας ασφάλειας και κοινωνικής ειρήνης κανένας δεν μπορεί να της υπαγορεύσει πολιτικές. Τονίσαμε, όμως, ότι αν με σοβαρές ενέργειες διασφαλιστεί η δημόσια τάξη και η κοινωνική ειρήνη, μπορούμε να δούμε ξανά, μετά την έκδοση απόφασης από το Συμβούλιο της Επικρατείας, το ζήτημα της διοργάνωσης του κυπέλλου. Το αναφέραμε με κάθε σαφήνεια στην αντιπροσωπεία της FIFA και της UEFA, που είχε έρθει να μας επισκεφθεί.

Όμως, τους τονίσαμε ότι το πρώτο και κύριο που πρέπει να γίνει είναι να εναρμονιστεί το καταστατικό της ΕΠΟ με αυτά των διεθνών ομοσπονδιών και άμεσα να επιληφθεί η Επιτροπή Δεοντολογίας όλων εκείνων των παραγόντων, οι οποίοι αυτή τη στιγμή διώκονται σε βαθμό κακουργήματος και κανένας δεν τους έχει αγγίξει, διότι το προβλέπει αυτό που σας λέω –δηλαδή, να μην τους αγγίζει κανένας- ο Κανονισμός Λειτουργίας της Επιτροπής Δεοντολογίας. Έχουν τεθεί στο απυρόβλητο.

Αυτά τα πράγματα, λοιπόν, που τώρα σας περιγράφω, ζητάμε εμείς. Πιστεύω ότι πρέπει να βρίσκουμε συμπαραστάτες από τις διεθνείς ομοσπονδίες και όχι ανθρώπους να μας κουνούν το δάχτυλο. Θα έλεγα –διότι πρέπει να αποδίδουμε την αλήθεια σε κάθε ζήτημα που προκύπτει- ότι αρχίζουν να το καταλαβαίνουν το πρόβλημα που υπάρχει στην Ελλάδα. Αρχίζουν να το συνειδητοποιούν.

Εύχομαι να το συνειδητοποιήσουν μέχρι τέλους και να καταλάβουν ότι οι προσπάθειες που καταβάλλει η ελληνική Κυβέρνηση είναι προσπάθειες για να αποκατασταθεί η αξιοπιστία του ποδοσφαίρου και η ειρήνευση σε έναν χώρο, τον οποίο παρακολουθούν χιλιάδες Έλληνες πολίτες και κυρίως νέοι άνθρωποι, ενώπιον των οποίων έχουμε την τελική και κύρια ευθύνη.

Ευχαριστώ, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

Θα συζητηθεί τώρα η πρώτη με αριθμό 736/4-4-2016 επίκαιρη ερώτηση δεύτερου κύκλου του Βουλευτή Βοιωτίας του Συνασπισμού Ριζοσπαστικής Αριστεράς κ. Νικολάου Θηβαίου προς τον Υπουργό Οικονομικών, σχετικά με τη ρύθμιση για τα ανείσπρακτα μισθώματα.

Κύριε Θηβαίε, ορίστε, έχετε τον λόγο.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Κύριε Υπουργέ, είναι γεγονός ότι σ’ αυτό το διάστημα που κατατίθενται οι φορολογικές δηλώσεις για το έτος 2015 προκύπτει αντικειμενικά για πολλούς εκμισθωτές ακινήτων ένα πρόβλημα. Είναι γνωστό ότι παρά πολλοί εκμισθωτές δεν μπορούν, λόγω οικονομικής κρίσης ή άλλων παραγόντων να πληρώσουν τα ενοίκιά τους, τα μισθώματά τους, συνολικά ή μέρος αυτών. Όμως, η φορολογία εισοδήματος από μισθώματα είναι συγκεκριμένη και πρέπει ο εκμισθωτής, όταν δεν εισπράττει, να εκχωρήσει στη ΔΟΥ –με αγωγή, φυσικά- διαταγή πληρωμής, ώστε να μη φορολογηθεί για ανείσπρακτα ενοίκια.

Σήμερα, η συνεχιζόμενη αποχή των δικηγόρων για περισσότερο από δυόμισι μήνες δημιουργεί αντικειμενικά ένα πρόβλημα. Στερεί από χιλιάδες εκμισθωτές το δικαίωμά τους να προστατευθούν από τον τρόπο με τον οποίο θα φορολογηθούν –και θα φορολογηθούν άδικα- και γι’ αυτό ερωτάσθε τι μέτρα μπορούμε να πάρουμε γι’ αυτό το θέμα που αδικεί σήμερα χιλιάδες εκμισθωτές, μιας και ο χρόνος για την υποβολή φορολογικών δηλώσεων τρέχει και τα χρονικά περιθώρια είναι πάρα πολύ μικρά.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε συνάδελφε.

Ο κ. Αλεξιάδης έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κύριε Βουλευτά, με την ερώτησή σας θέτετε ένα υπαρκτό ζήτημα, αλλά να είστε σίγουρος ότι θα δώσουμε λύση. Όπως δώσαμε λύση στο θέμα των ανείσπρακτων ενοικίων, έτσι θα δώσουμε λύση και σ’ αυτό το ζήτημα. Δώσαμε λύση στο θέμα των ανείσπρακτων ενοικίων, παρά τις καταστροφολογικές περιγραφές που υπήρχαν εκείνο το διάστημα από ορισμένες πτέρυγες της Βουλής και από ορισμένα μέσα μαζικής ενημέρωσης ότι η Κυβέρνηση θα φορολογήσει εισοδήματα που δεν υπάρχουν, δηλαδή ανείσπρακτα ενοίκια.

Δώσαμε μια λύση η οποία προέβλεπε ότι εφόσον έως την προθεσμία υποβολής της ετήσιας δήλωσης φορολογίας έχει εκδοθεί σε βάρος του μισθωτή διαταγή πληρωμής ή διαταγής απόδοσης χρήσης μισθίου ή δικαστική απόφαση αποβολής ή επιδίκαση μισθωμάτων ή έχει ασκηθεί εναντίον του μισθωτή αγωγή αποβολής ή επιδίκασης μισθωμάτων, δεν θα έχει καμμία φορολογική υποχρέωση αυτός που έχει το ακίνητο και το νοικιάζει και δεν εισέπραξε ενοίκια ή δεν εισέπραξε συνολικά ενοίκια και για το ποσό εκείνο που δεν εισέπραξε..

Όμως, δυστυχώς, αυτός ο σχεδιασμός που είχαμε δεν μπόρεσε να προχωρήσει, διότι προέκυψε η αποχή των δικηγόρων. Ωστόσο, αυτό το θέμα είναι κάτι που μας απασχολεί. Θα δώσουμε λύση. Οι λύσεις που εξετάζουμε αυτή τη στιγμή είναι να παρατείνουμε σίγουρα τις προθεσμίες γι’ αυτές τις περιπτώσεις, μέχρι να λυθεί η αποχή των δικηγόρων, η οποία ελπίζουμε να λυθεί άμεσα. Εάν διαπιστώσουμε ότι δεν λειτουργεί αυτή η λύση, θα δούμε το πώς θα μπορέσουν να δηλώσουν τα ανείσπρακτα ενοίκιά τους, χωρίς να φορολογηθούν γι’ αυτά.

Ούτως ή άλλως, το Υπουργείο Οικονομικών το σχεδιάζει και θα εκδοθεί σήμερα ή αύριο η σχετική απόφαση. Επιτρέψτε μου εδώ να ανοίξω μια παρένθεση και να πω, κύριε Πρόεδρε, ότι θα την είχα εκδώσει αυτήν την απόφαση. Όμως, μου είχαν πει να είμαι εδώ στις 11.30΄ και έχει πάει 13.30΄ και θα πρέπει να γυρίσω τώρα στο Υπουργείο και στις 18.00΄ να είμαι πάλι στη Βουλή για άλλη υποχρέωση. Με αυτή την απόφαση, λοιπόν, θα πάνε όλες οι φορολογικές υποχρεώσεις σε σχέση με τη δήλωση φορολογίας εισοδήματος στο τέλος Ιουνίου.

Άρα, μέχρι τότε θα έχουν τη δυνατότητα να κάνουν τη δήλωσή τους. Και αυτό το θέμα θα το αντιμετωπίσουμε είτε με παράταση σε αυτές τις περιπτώσεις, μέχρι να ξεκινήσουν οι διαδικασίες αυτές μετά τη λήξη της αποχής είτε με το να μη χρειαστεί να γίνουν αυτά τα πράγματα, αλλά να αντιμετωπιστεί το πρόβλημα με κάποιον άλλον τρόπο.

Να είστε σίγουρος ότι το πρόβλημα θα το αντιμετωπίσουμε. Είναι σ’ αυτά που γνωρίζουμε και θα δώσουμε λύση.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Πριν σας δώσω το λόγο, κύριε συνάδελφε, θα ήθελα να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και πέντε εκπαιδευτικοί συνοδοί τους από το 56ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητά παιδιά, θέλω να σας ενημερώσω ότι τώρα που ήρθατε παρακολουθείτε το τέλος του κοινοβουλευτικού ελέγχου. Πρόκειται για μια ειδική διαδικασία, στην οποία δεν συμμετέχει η Ολομέλεια της Βουλής, αλλά αφορά προσωπικά Βουλευτές, οι οποίοι, ένας προς έναν, υποβάλλουν ερώτηση και παίρνουν τη σχετική απάντηση από τον Υπουργό.

Πριν έρθετε, υπήρχαν άλλες δεκατρείς ερωτήσεις με αντίστοιχους Βουλευτές, οι οποίες απαντήθηκαν από Υπουργούς. Τώρα παρακολουθείτε τη διαδικασία της τελευταίας ερώτησης.

Σας ενημερώνω, για να μην μείνετε με την απορία γιατί η Βουλή συνεδριάζει μόνο με την παρουσία του Προέδρου, ενός Υπουργού και ενός Βουλευτού. Τα πράγματα είναι αρκετά καλύτερα από αυτό που βλέπετε τώρα.

Να είστε καλά, παιδιά!

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Εν αναμονή λοιπόν, κύριε Υπουργέ, των σχετικών ρυθμίσεων. Σ’ αυτή τη φάση μπορούμε να πούμε ότι καλυφθήκαμε, με την έννοια ότι πολύ σύντομα θα υπάρξουν ανακοινώσεις γι’ αυτό το θέμα.

Σας ευχαριστώ.

(Ο Αναπληρωτής Υπουργός Οικονομικών κ. Τρύφων Αλεξιάδης δεν θα δευτερολογήσει, γιατί ο κύριος Βουλευτής καλύφθηκε από την πρωτολογία του)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κυρίες και κύριοι συνάδελφοι, σας έχουν διανεμηθεί τα Πρακτικά των συνεδριάσεων της Παρασκευής 29 Ιανουαρίου 2016, της Πέμπτης 4 Φεβρουαρίου 2016 και της Δευτέρας 8 Φεβρουαρίου 2016 και ερωτάται το Σώμα αν τα επικυρώνει.

**OΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Συνεπώς τα Πρακτικά της Παρασκευής 29 Ιανουαρίου 2016, της Πέμπτης 4 Φεβρουαρίου 2016 και της Δευτέρας 8 Φεβρουαρίου 2016 επικυρώθηκαν.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να διακόψουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Με τη συναίνεση του Σώματος και ώρα 13.35΄ διακόπτεται η συνεδρίαση για σήμερα το απόγευμα και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που σας έχει διανεμηθεί.

Σας ευχαριστώ πολύ.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας».

Να ενημερώσω το Σώμα ότι ως εισηγητές έχουν δηλωθεί, από τον ΣΥΡΙΖΑ ο κ. Απόστολος Καραναστάσης και από τη Νέα Δημοκρατία ο κ. Κωνσταντίνος Καραμανλής. Ως ειδικοί αγορητές έχουν δηλωθεί, από τη Χρυσή Αυγή ο κ. Ηλίας Παναγιώταρος, από τη Δημοκρατική Συμπαράταξη ο κ. Μιχαήλ Τζελέπης, από το Κομμουνιστικό Κόμμα Ελλάδας ο κ. Σταύρος Τάσσος, από το Ποτάμι η κ. Αικατερίνη Μάρκου, από τους Ανεξάρτητους Έλληνες ο κ. Γεώργιος Λαζαρίδης και από την Ένωση Κεντρώων ο κ. Αναστάσιος Μεγαλομύστακας.

Να σας ενημερώσω, επίσης, κυρίες και κύριοι συνάδελφοι, ότι το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή, με τη διαδικασία του άρθρου 108 του Κανονισμού της Βουλής. Τον λόγο, δηλαδή, μπορούν να λάβουν όσοι έχουν αντίρρηση επί της κυρώσεως αυτής της Συμφωνίας.

Να θυμίσουμε τις θέσεις των κομμάτων στην επιτροπή: Ο ΣΥΡΙΖΑ ήταν υπέρ, η Νέα Δημοκρατία υπέρ, η Χρυσή Αυγή με επιφύλαξη, η Δημοκρατική Συμπαράταξη υπέρ, το ΚΚΕ κατά, το Ποτάμι υπέρ, οι Ανεξάρτητοι Έλληνες υπέρ, οι Ένωση Κεντρώων υπέρ.

Κατά συνέπεια, αν επρόκειτο να συζητήσουμε μόνο τη συμφωνία, θα έπρεπε να πάρουν τον λόγο η Χρυσή Αυγή και το ΚΚΕ. Ενημερώνουμε, όμως -και το γνωρίζετε ήδη- ότι έχουν κατατεθεί τρεις υπουργικές τροπολογίες: η τροπολογία με γενικό αριθμό 306 και ειδικό αριθμό 4, η τροπολογία με γενικό αριθμό 309 και ειδικό αριθμό 7 και η τροπολογία με γενικό αριθμό 310 και ειδικό αριθμό 8, στις οποίες τροπολογίες μπορούν να τοποθετηθούν οι εισηγητές και οι ειδικοί αγορητές για πέντε λεπτά ο καθένας.

Συμφωνεί το Σώμα;

**ΣΤΑΥΡΟΣ ΤΑΣΣΟΣ:** Να ξεκινήσουμε πρώτα με την κύρωση, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό. Υπάρχουν δύο διαδικασίες: Η μία είναι να ξεκινήσουμε και να ολοκληρώσουμε τη συμφωνία και να προχωρήσουμε μετά στις τροπολογίες και μια άλλη διαδικασία είναι κατ’ οικονομία να μιλήσουν οι εισηγητές, οι ειδικοί αγορητές για πέντε λεπτά, με μια άνεση χρόνου, και για τη συμφωνία και για τις τροπολογίες. Ακούω τις απόψεις.

Ο κ. Τάσσος ήθελε να πει κάτι και ο κ. Βρούτσης μετά.

Ορίστε, κύριε Τάσσο.

**ΣΤΑΥΡΟΣ ΤΑΣΣΟΣ:** Να πάμε με την κανονική διαδικασία.

**ΠΡΟΕΔΡΕΥΩΝ (Αναστάσιος Κουράκης):** Προτείνει ο κ. Τάσσος με την κανονική διαδικασία, δηλαδή πρώτα η συμφωνία και μετά τα άλλα.

Κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, με όλο τον σεβασμό μου στο Προεδρείο, θέλω να καταθέσω έναν προβληματισμό. Δεν θέλω να λειτουργήσω μεμψίμοιρα, δηλαδή στη λογική ότι για μια πάλι συμφωνία έρχονται μια σειρά από τροπολογίες. Αυτό το μάθαμε πλέον. Είμαστε αντίθετοι, αλλά εσείς νομοθετείτε.

Θέλουμε, κύριε Πρόεδρε, κατά τη διαδικασία και πριν εξελιχθεί, να ακούσουμε δια στόματος της Κυβέρνησης -από τους Υπουργούς- ποιες υπουργικές τροπολογίες επίσημα εισηγείται και ποιες θα κάνει δεκτές και ποιες τροπολογίες εκ μέρους των Βουλευτών και να υπάρξει και μια τεκμηρίωση. Αυτό είναι αναγκαίο για τον δημοκρατικό διάλογο που θέλουμε να έχουμε, για να είναι και πιο ουσιαστικός και για να γνωρίζουμε. Αυτό απαιτούμε από το Προεδρείο και από την Κυβέρνηση.

**ΠΡΟΕΔΡΕΥΩΝ (Αναστάσιος Κουράκης):** Νομίζω ότι αυτό που λέτε, κύριε Βρούτση, είναι απολύτως εύλογο. Απλώς, μια που υπάρχει το αίτημα από τον κ. Τάσσο, να πάμε με την πρώτη διαδικασία. Δηλαδή, να ολοκληρώσουμε ίσως τη συμφωνία.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, εμείς θεωρούμε ότι σαφέστατα είναι πολύ εύλογο αυτό που είπε ο κ. Βρούτσης, δηλαδή να ακούσουμε περί ποιων τροπολογιών πρόκειται να συζητήσουμε, να ξεκινήσει η συζήτηση για τις κυρώσεις, ώστε με τη συνήθη διαδικασία να τελειώσει και μετά να τοποθετηθούμε για τις τροπολογίες ξεχωριστά. Και θα έλεγα, και οι Κοινοβουλευτικοί Εκπρόσωποι να μπορούν, επίσης, να τοποθετηθούν.

**ΠΡΟΕΔΡΕΥΩΝ (Αναστάσιος Κουράκης):** Κύριε Θεοχαρόπουλε, έχετε τον λόγο. Θέλετε να πείτε κάτι άλλο;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πέραν αυτού του γεγονότος, που ακριβώς έτσι πρέπει να γίνει η συζήτηση, δηλαδή πρώτα επί της κύρωσης και στη συνέχεια επί των τροπολογιών, στη συζήτηση επί των τροπολογιών, επειδή είναι μια διαδικασία που ακολουθούμε εδώ εκτός του Κανονισμού, να τοποθετηθούν, πέραν από τους εισηγητές και τους Κοινοβουλευτικούς Εκπροσώπους, στον αντίστοιχο χρόνο και όσοι Βουλευτές το επιθυμούν. Αυτή πρέπει να είναι η διαδικασία στις τροπολογίες.

**ΠΡΟΕΔΡΕΥΩΝ (Αναστάσιος Κουράκης):** Καλώς. Θα το δούμε στην πορεία. Θα δούμε. Δεν έχω αντίρρηση.

Να προχωρήσουμε. Από τη Χρυσή Αυγή θα πάρει τον λόγο ο κ. Παναγιώταρος, για να τοποθετηθεί επί της κύρωσης της σύμβασης.

Σας ακούμε, κύριε Παναγιώταρε.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Αξίζει, κατ’ αρχάς, να θυμίσουμε την υπογραφή της αποικιοκρατικής παραχώρησης των δεκατεσσάρων περιφερειακών αεροδρομίων, καθώς και τη μεγάλη αναστάτωση που προκλήθηκε στους κατοίκους των ακριτικών περιοχών, σχετικά με την εκτέλεση των αεροπορικών δρομολογίων των άγονων γραμμών, των οποίων η σύμβαση εκτέλεσης έληγε στις 31 Μαρτίου, φέρνοντας ως λύση της τελευταίας στιγμής την παράταση του υφιστάμενου καθεστώτος, χωρίς διενέργεια διαγωνισμού των άγονων δρομολογίων για έξι μήνες. Είναι κάτι το οποίο θα πρέπει η Κυβέρνηση να το λύσει άμεσα, προς όφελος των Ελλήνων πολιτών, που ζουν στις ακριτικές περιοχές της πατρίδος μας.

Από εκεί και πέρα, για το εν λόγω νομοσχέδιο, είναι μια ακόμα κύρωση συμφωνίας μεταξύ Ελληνικής Δημοκρατίας και Κυβέρνησης Νέας Ζηλανδίας, σχετικά με τις αεροπορικές υπηρεσίες. Διαβάζοντας κάποιος την εν λόγω κύρωση, δεν βλέπει κάτι το μεμπτό. Είναι κάτι θετικό, γιατί είναι μια χώρα, στην οποία υπάρχει και μια παρουσία ελληνικού πληθυσμού. Είναι άνω των πεντέμισι χιλιάδων Ελλήνων στη Νέα Ζηλανδία, ένας αριθμός που βαίνει αυξανόμενος τα τελευταία έτη με την κρίση στην πατρίδα μας, γιατί οι Έλληνες καταφεύγουν σε όλα τα μήκη και πλάτη της γης πλέον νομίμως, προκειμένου να βρουν εργασία.

Όμως, έχουμε το παράλογο εδώ, λοιπόν, ότι ενώ αυτή η συμφωνία έχει τα θετικά της, η Ελλάδα έχει κλείσει εδώ και κάποιο χρονικό διάστημα την ελληνική Πρεσβεία στη Νέα Ζηλανδία και οι όποιες διεκπεραιώσεις των Ελλήνων που ζουν εκεί, αλλά και όσων ενδιαφέρονται και θα ενδιαφέρονται στο μέλλον μέσω αυτών των αεροπορικών συνδέσεων να έρθουν στην Ελλάδα, να γίνονται μέσω του ελληνικού Προξενείου στην Καμπέρα της Αυστραλίας. Είναι κάτι το οποίο θεωρούμε παράλογο. Είναι όπως από τη μία ξεπουλάμε τα αεροδρόμια, όπως κι εσείς, κύριε Υπουργέ, αυτό λέγατε μέχρι πρότινος και με βαθιά λύπη υπογράψατε την εν λόγω παραχώρηση των περιφερειακών αεροδρομίων. Οι ενστάσεις είναι πάρα πολλές. Όλο και περισσότερα στοιχεία βγαίνουν στη δημοσιότητα, που αποδεικνύουν ότι αυτή η συμφωνία είναι εντελώς μη επωφελής για την ελληνική Κυβέρνηση.

Από την άλλη, λέτε ότι θα φτιάξουμε μία αεροπορική σύνδεση, αλλά βέβαια μέσα στα άρθρα αυτής της συμφωνίας υπάρχουν και πολλά άρθρα, τα οποία είναι γενικά και αόριστα και δεν ξέρουμε αν στο τέλος θα είναι προς όφελος της Ελλάδος ή προς όφελος κάποιου ιδιώτη.

Στην συγκεκριμένη συμφωνία η Χρυσή Αυγή θα ψηφίσει «ΠΑΡΩΝ» και για τις τροπολογίες θα τοποθετηθούμε αργότερα.

Ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Παναγιώταρε.

Τον λόγο έχει ο κ. Σταύρος Τάσσος από το Κομμουνιστικό Κόμμα Ελλάδας.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Όπως είπαμε και στην επιτροπή, το νομοσχέδιο που έρχεται προς ψήφιση στην Ελληνική Βουλή για την κύρωση της συμφωνίας αεροπορικών υπηρεσιών μεταξύ της Κυβέρνησης της Νέας Ζηλανδίας και της Ελληνικής Κυβέρνησης, καθώς και με άλλες χώρες, συμφωνίες οι οποίες θα συζητηθούν τις επόμενες μέρες, Ισραήλ, Μολδαβία, Ιορδανία και Γεωργία, έχει την βούλα της Ευρωπαϊκής Ένωσης, με στόχο τη μεγιστοποίηση της κερδοφορίας των ευρωενωσιακών επιχειρηματικών ομίλων, που δραστηριοποιούνται στον τομέα των αερομεταφορών.

Με το σχετικό νομοσχέδιο η Κυβέρνηση ΣΥΡΙΖΑ-ΑΝΕΛ προωθεί το αντιλαϊκό και αντεργατικό νομοθετικό πλαίσιο της Ευρωπαϊκής Ένωσης στον τομέα των αεροπορικών μεταφορών, που καθορίζει τις σχέσεις των κρατών-μελών με τις τρίτες χώρες.

Η συμφωνία αυτή υπηρετεί την προώθηση του ενιαίου ευρωπαϊκού ουρανού για τη διασφάλιση καλύτερων όρων για τα μονοπώλια του κλάδου. Η συμφωνία, όπως και το σύμφωνο της πολιτικής της Ευρωπαϊκής Ένωσης, δεν πρόκειται να επιφέρει κανένα όφελος για τον λαό. Αντιθέτως, θα συμβάλει στο να γίνει η αερομεταφορά ακόμα πιο δυσπρόσιτη και ακριβή για τους εργαζόμενους.

Στο νομοσχέδιο περιλαμβάνονται προκλητικές φοροαπαλλαγές και ελάφρυνση από τελωνειακούς δασμούς προς τις επιλεγμένες αεροπορικές εταιρείες και από τα δύο μέρη. Με την απαλλαγή των επιλεγμένων εταιρειών από δασμούς και χρεώσεις σχετικά με αεροσκάφη, ανταλλακτικά, καύσιμα και άλλα κατά την εκτέλεση των συμφωνηθέντων δρομολογίων, επέρχεται μείωση των εσόδων του κρατικού προϋπολογισμού, που η κάλυψή τους θα γίνει μέσα από την παραπέρα φοροληστεία του λαϊκού εισοδήματος.

Είναι συμφωνία στήριξης της κερδοφορίας και της ανάπτυξης του μεγάλου κεφαλαίου, που συμβάλλει με τη σειρά της στην περαιτέρω συγκέντρωση και συγκεντροποίησή του. Θα επιφέρει αλλαγές προς το χειρότερο σε εργασιακές σχέσεις και συνθήκες δουλειάς και περιορισμό των αρμοδιοτήτων της κάθε χώρας ακόμα και σε ζητήματα διαχείρισης και ελέγχου του εναέριου χώρου. Με τις συμφωνίες αυτές προωθείται η δημιουργία κοινών ζωνών εναέριας κυκλοφορίας και του κεντρικού ελέγχου τους από ευρωπαϊκούς μηχανισμούς.

Το ΚΚΕ καταψηφίζει το σχετικό νομοσχέδιο κύρωσης της συμφωνίας αεροπορικών υπηρεσιών Ελλάδας-Νέας Ζηλανδίας. Για μια ακόμα φορά επιβεβαιώνεται η θέση του ΚΚΕ για την ανάγκη αποδέσμευσης από την Ευρωπαϊκή Ένωση με μονομερή διαγραφή του χρέους και εργατική εξουσία, με κοινωνικοποίηση των μονοπωλίων και με κεντρικό σχεδιασμό για την ικανοποίηση των λαϊκών αναγκών.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σταύρο Τάσσο από το Κομμουνιστικό Κόμμα Ελλάδας.

Θα δώσω τον λόγο για πολύ λίγο στον Αναπληρωτή Υπουργό Οικονομικών κ. Τρύφωνα Αλεξιάδη, προκειμένου να υποστηρίξει την τροπολογία με γενικό αριθμό 309 και ειδικό αριθμό 7 και μετά θα μιλήσει ο Υπουργός κ. Σπίρτζης στο πνεύμα που μίλησε ο κ. Βρούτσης προηγουμένως, δηλαδή για να πει ποιες κάνει δεκτές και τι ακριβώς λέει.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Για ένα λεπτό, κύριε Πρόεδρε.

Κύριοι Βουλευτές, καταθέτουμε μια τροπολογία, την υπ’ αριθμόν 309/7, με την οποία δίνεται δυνατότητα να συσταθεί στην Τράπεζα της Ελλάδος ειδικός λογαριασμός για την αρωγή των προσφύγων. Η διαχείριση του ειδικού λογαριασμού διενεργείται, κατά παρέκκλιση όλων των ισχυουσών διατάξεων.

Με δύο λόγια, είναι μια τροπολογία την οποία καταθέτουμε, για να μπορέσουμε να ανοίξουμε τον λογαριασμό αυτόν που έχουμε εξαγγείλει και να μπορέσουμε να συγκεντρώσουμε εκεί χρήματα και να τα διαχειριστούμε άμεσα για τις ανάγκες των προσφύγων.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Οικονομικών κ. Αλεξιάδη.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θέλω να πω κάτι για την τροπολογία.

**ΙΩΑΝΝΗΣ ΒΡΟΥΤΣΗΣ:** Μην τοποθετηθούμε τώρα. Είπαμε ότι θα τοποθετηθούμε μετά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι, αλλά ποιος θα απαντήσει;

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται αυτό τώρα. Θα μιλήσει ο κ. Σπίρτζης. Θα μείνει ο κ. Υπουργός.

Ο Υπουργός Υποδομών, Μεταφορών και Δικτύων κ. Σπίρτζης έχει τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κατ’ αρχάς, για την κύρωση να πούμε ότι η σημερινή συζήτηση στην Ολομέλεια σχετικά με την κύρωση της διμερούς αεροπορικής συμφωνίας Ελλάδας-Νέας Ζηλανδίας, καθώς και οι επόμενες τέσσερεις κυρώσεις που σήμερα συζητήθηκαν στις επιτροπές της Βουλής, αποτελούν ένα κρίσιμο κομμάτι της εθνικής μας στρατηγικής στον τομέα των αερομεταφορών.

Οι συμφωνίες αυτές ισχυροποιούν τη θέση της χώρας στην ευρύτερη περιοχή, επεκτείνουν τους ορίζοντες στις επιβατικές και εμπορευματικές μεταφορές, δημιουργούν συνθήκες αναπτυξιακές στον τομέα μεταφορών του τουρισμού και κατ’ επέκταση επιδρούν θετικά στην οικονομία.

Επιτρέψτε μου να παραθέσω τα γεγονότα που μας οδήγησαν στην υπογραφή της συμφωνίας με τη Νέα Ζηλανδία, η κύρωση της οποίας κρίνεται αναγκαία για τα συμφέροντα της χώρας μας.

Στις 18 Νοεμβρίου του 2014 διεξήχθησαν διμερείς αεροπορικές διαπραγματεύσεις μεταξύ ομόλογων αντιπροσωπειών της χώρας μας και της Νέας Ζηλανδίας στα πλαίσια της διάσκεψης του Διεθνούς Οργανισμού Πολιτικής Αεροπορίας ICAO για τη διεξαγωγή πολλαπλών διμερών αεροπορικών διαπραγματεύσεων στο Μπαλί της Ινδονησίας.

Οι διαπραγματεύσεις διεξήχθησαν με πρωτοβουλία της Νέας Ζηλανδίας, η οποία εξέφρασε ενδιαφέρον για σύναψη διμερούς αεροπορικής συμφωνίας με τη χώρα μας. Στην πρόταση αυτή ανταποκριθήκαμε θετικά, δεδομένου ότι μέχρι σήμερα δεν είχε συναφθεί διμερής αεροπορική συμφωνία των δύο χωρών. Η Νέα Ζηλανδία ακολουθεί μια πλήρως φιλελεύθερη πολιτική αερομεταφορών και το προταθέν εκ μέρους της σχέδιο διμερούς αεροπορικής σύμβασης αποτελούσε κείμενο συμφωνίας ανοιχτών ουρανών.

Από πλευράς μας, δεν ήταν δυνατόν να αποδεχθούμε τη σύναψη συμφωνίας ανοιχτών ουρανών με τη χώρα και ως εκ τούτου χρησιμοποιήθηκε ως βάση διαπραγμάτευσης το από ελληνικής πλευράς πάγια προτεινόμενο σχέδιο. Πιστεύω ότι με τη διαπραγμάτευση που έγινε επετεύχθη η κατάρτιση και η μονογραφή σύγχρονου και πλήρους συμβατού με το Κοινοτικό Δίκαιο κειμένου διμερούς αεροπορικής σύμβασης, καθώς και η υπογραφή μνημονίου κατανόησης από τους επικεφαλής των δύο αντιπροσωπειών.

Στο μνημόνιο κατανόησης, που υπεγράφη κατά τη διαπραγμάτευση, καθορίστηκαν μεταξύ άλλων: Ο αριθμός των εκατέρωθεν εκτελούμενων εβδομαδιαίων συχνοτήτων, που ανέρχεται σε δεκατέσσερις, χωρίς περιορισμό ως προς τον τύπο των χρησιμοποιούμενων αεροσκαφών, απεριόριστος αριθμός των εμπορευματικών δρομολογίων μεταξύ των δύο χωρών, πρόβλεψη περί δυνατότητας έγκρισης εξωσυμβατικών δρομολογίων, προσωρινή εφαρμογή του πίνακα διαδρομών, καθώς και η πρόβλεψη περί χρήσης κοινού κωδικού μεταξύ των διορισμένων αεροπορικών εταιρειών των δύο πλευρών, αλλά και με εταιρείες τρίτων χωρών, ώστε να δοθεί η δυνατότητα στις ενδιαφερόμενες εταιρείες εκατέρωθεν να εκκινήσουν δρομολόγια ή να συνάψουν εμπορικές συνεργασίες, μέχρι την κύρωση και έναρξη ισχύος της συμφωνίας, η αμοιβαία απαλλαγή των αεροπορικών εταιριών από τελωνειακούς δασμούς και συναφείς φόρους, το δικαίωμα υπέρπτησης, δηλαδή της αεροπορικής όδευσης από τον εναέριο χώρο μας πτήσεων αεροπορικών εταιριών της Νέας Ζηλανδίας που κατευθύνονται προς τρίτους προορισμούς, το οποίο συνεπάγεται έσοδα για τα αεροδρόμια και το ελληνικό δημόσιο και, τέλος, το δικαίωμα στάθμευσης αεροσκαφών στο έδαφος του άλλου συμβαλλόμενου μέρους και ειδικότερα στα σημεία που καθορίζονται στο παράρτημα της συμφωνίας για αποβίβαση και επιβίβαση διεθνούς αεροπορικής κίνησης επιβατών, εμπορευμάτων και ταχυδρομείου.

Καταλήγοντας, θεωρούμε ότι η κύρωση της εν λόγω συμφωνίας είναι επωφελής για την ελληνική οικονομία και σχετιζόμενη με τον αεροπορικό τομέα και τις οικονομικές δραστηριότητες. Πολύ περισσότερο, όμως, υλοποιούμε ένα στρατηγικό σχέδιο της χώρας, που την αναδεικνύει ως κόμβο εμπορευματικών μεταφορών, οι οποίες είναι ένα από τα κρίσιμα εργαλεία για την παραγωγική ανασυγκρότηση της χώρας, για τη σταθερότητα της ευρύτερης περιοχής και για τη διεθνή αναγνώρισή μας.

Θα ήθελα να καταθέσω με την ευκαιρία, κύριε Πρόεδρε, μια νομοτεχνική βελτίωση στο σχέδιο νόμου με τίτλο: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας». Στον τίτλο του σχεδίου νόμου μετά τις λέξεις «Νέας Ζηλανδίας» προστίθεται η φράση «και άλλες διατάξεις».

(Στο σημείο αυτό ο Υπουργός Υποδομών, Μεταφορών και Δικτύων, κ. Χρήστος Σπίρτζης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 223)

(ΑΛΛΑΓΗ ΣΕΛΙΔΑΣ)

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Επίσης, να πω ότι γίνονται αποδεκτές τρεις υπουργικές τροπολογίες. Η πρώτη είναι η τροπολογία με γενικό αριθμό 310 και ειδικό 8 του Υπουργείου Υποδομών, Μεταφορών και Δικτύων, την οποία θα αναπτύξω και στη συνέχεια. Η δεύτερη είναι η τροπολογία με γενικό αριθμό 309 και ειδικό 7 του Υπουργείου Οικονομικών, η τρίτη είναι η τροπολογία με γενικό αριθμό 306 και ειδικό 4 του Υπουργείου Παιδείας, καθώς και οι βουλευτικές τροπολογίες με γενικό αριθμό 304 και ειδικό 2 και με γενικό αριθμό 308 και ειδικό 6.

Στην τροπολογία του Υπουργείου Μεταφορών υπάρχει η αναγκαιότητα και μάλιστα άμεση αναγκαιότητα, γι’ αυτό και δεν το βάζουμε σε κάποιο άλλο τακτικό νομοσχέδιο και το βάζουμε στην κύρωση.

Είχε προβλεφθεί από τις προηγούμενες κυβερνήσεις η ένταξη της «ΘΕΜΙΣ ΚΑΤΑΣΚΕΥΑΣΤΙΚΗ» στις «ΚΤΙΡΙΑΚΕΣ ΥΠΟΔΟΜΕΣ». Έγινε αυτή η συγχώνευση. Αυτό, όμως, που δεν είχε προβλεφθεί ήταν να μεταφερθούν οι πόροι από το ΤΑΧΔΙΚ στις «ΚΤΙΡΙΑΚΕΣ ΥΠΟΔΟΜΕΣ» για έργα που είναι σε εξέλιξη, για άμεσες ανάγκες των κτιριακών υποδομών που σχετίζονται με το Υπουργείο Δικαιοσύνης με τα δικαστήρια και τις φυλακές της χώρας και ένα κομμάτι της ακίνητης περιουσίας της «ΘΕΜΙΣ ΚΑΤΑΣΚΕΥΑΣΤΙΚΗ», που επίσης δεν είχε προβλεφθεί στη συγχώνευση.

Αυτό έχει φέρει τις κτιριακές υποδομές και τις υποδομές των δικαστηρίων και των φυλακών της χώρας σε αδιέξοδο σε πάρα πολλές περιπτώσεις και γι’ αυτό και την καταθέτουμε, προκειμένου να μπορούν να καλυφθούν και να υλοποιηθούν τόσο τα έργα που είναι σε εξέλιξη, όσο και να δίνεται η δυνατότητα στο Υπουργείο Δικαιοσύνης να αναθέτει και να χρηματοδοτεί μέσω του ΤΑΧΔΙΚ τις κτιριακές υποδομές για την υλοποίηση έργων.

Ο κ. Αλεξιάδης ανέπτυξε την άλλη τροπολογία και στη συνέχεια θα έρθει ο κ. Φίλης για να στηρίξει και του Υπουργείου Παιδείας. Αν θέλετε, να πω δυο λόγια: Έχει να κάνει με τις μετακινήσεις των μαθητών που συμμετέχουν στις πανελλαδικές εξετάσεις. Επομένως, πιστεύω ότι είναι κοινωνική αναγκαιότητα να την καταθέσουμε, ώστε εγκαίρως να ξέρουμε για να γίνει ο απαραίτητος προγραμματισμός.

Ευχαριστώ πολύ.

**ΓΕΩΡΓΙΟΣ ΑΜΥΡΑΣ:** Από τις βουλευτικές τροπολογίες, ποιες είπατε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Από τις βουλευτικές, είναι η τροπολογία με γενικό αριθμό 304 και η τροπολογία με γενικό αριθμό 308. Θέλετε να τις αναπτύξω εγώ ή οι Βουλευτές που τις έχουν καταθέσει;

**ΓΕΩΡΓΙΟΣ ΑΜΥΡΑΣ:** Όχι, εντάξει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Η μία βουλευτική τροπολογία που γίνεται αποδεκτή, έχει σχέση με τον ειδικό φόρο κατανάλωσης για το φυσικό αέριο, για τη χρήση του από βιομηχανίες ή βιοτεχνίες, και προβλέπεται κοινή υπουργική απόφαση των Υπουργών Οικονομικών και Περιβάλλοντος και Ενέργειας, ώστε να καθοριστούν οι ειδικότεροι όροι, οι προϋποθέσεις, οι διαδικασίες, οι απαιτούμενοι έλεγχοι, καθώς και κάθε άλλη αναγκαία λεπτομέρεια για την απαλλαγή από τον ειδικό φόρο κατανάλωσης του φυσικού αερίου, σύμφωνα με την περίπτωση αυτή.

Και η δεύτερη, έχει να κάνει με ένα αίτημα αντίστοιχου συνδικαλιστικού φορέα, ώστε να εναρμονιστεί ο νόμος της εκπροσώπησης των εργαζομένων στη ΔΕΗ με τον νόμο που ισχύει για όλες τις υπόλοιπες ανώνυμες εταιρείες του δημοσίου. Υπήρχε για τη ΔΕΗ μόνο -απ’ ό,τι διαβάζω- ο περιορισμός να μπορεί ο εκπρόσωπος των εργαζομένων να εκλεγεί μόνο μία θητεία και γίνεται στην προτεινόμενη διάταξη ο νόμος να ισχύει όπως ισχύει και σε όλες τις υπόλοιπες εταιρείες του δημοσίου.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υποδομών, Μεταφορών και Δικτύων, κ. Σπίρτζη.

Τώρα μπαίνουμε στους εισηγητές. Τον λόγο έχει ο κ. Απόστολος Καραναστάσης.

Κύριε Καραναστάση, έχετε τον λόγο για πέντε λεπτά.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Κύριε Πρόεδρε, κυρίες και κύριοι συνάδελφοι, στις 28/5/2015 υπογράφτηκε στη Λειψία η συμφωνία ανταλλαγής αεροπορικών υπηρεσιών μεταξύ της κυβέρνησης της Ελληνικής Δημοκρατίας και της κυβέρνησης της Νέας Ζηλανδίας.

Σήμερα, με το υπό συζήτηση νομοσχέδιο, προτείνεται η κύρωση της συμφωνίας αυτής από το ελληνικό Κοινοβούλιο. Στόχος της συμφωνίας και συνακόλουθα του παρόντος νομοσχεδίου, είναι να ρυθμιστούν, με πάγιο τρόπο και στα πλαίσια των διεθνών συνθηκών και κανονισμών, θέματα που αφορούν σε συνεργασία των δύο χωρών στον τομέα των αεροπορικών μεταφορών.

Κεντρικό θέμα της συμφωνίας είναι η ίδρυση και η λειτουργία τακτικών αεροπορικών δρομολογίων μεταξύ των αντίστοιχων εδαφών των δύο χωρών, οι οποίες επιθυμούν να προωθήσουν ένα σύστημα διεθνών αεροπορικών…

**ΠΡΟΕΔΡΕΥΩΝ (Αναστάσιος Κουράκης):** Κύριε Καραναστάση, συγγνώμη που διακόπτω, αλλά οι εισηγητές τώρα στη φάση αυτή, όπως και οι ειδικοί αγορητές, θα μιλήσουν μόνο επί των τροπολογιών, γιατί ο ΣΥΡΙΖΑ ήταν υπέρ.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με επιφύλαξη ήταν η Χρυσή Αυγή και κατά το ΚΚΕ.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Είναι εισαγωγικά αυτά.

Αναφέρω, λοιπόν, για τις τροπολογίες που αναφερθήκαν, οι οποίες είναι για τον Ειδικό Λογαριασμό Αρωγήςγια τις ανάγκες των προσφύγων, καθώς και τα έξοδα μετακίνησης των μαθητών για τις Πανελλαδικές Εξετάσεις, τις οποίες τις θεωρούμε πάρα πολύ σημαντικό θέμα για την ομαλή λειτουργία των εξεταστικών κέντρων και των μαθητών, για να μπορέσουν να έχουν ομαλή πρόσβαση στα εξεταστικά κέντρα.

Από εκεί και πέρα, θεωρώ ότι είναι πολύ σημαντικό το αίτημα εκπροσώπησης το οποίο υπάρχει όσον αφορά τους εργαζόμενους σε έναν φορέα, όπως είναι η ΔΕΗ στο ΔΣ. Ήταν μια μονομέρεια αυτή που δεν μπορούσαν να συμμετάσχουν πάνω από μια θητεία στο ΔΣ. Νομίζω ότι με την πρόταση αυτή έρχεται να ρυθμιστεί και να ομαλοποιηθεί το σύστημα αυτό.

Από εκεί και πέρα, νομίζω ότι πολύ σωστά ο Υπουργός αναφέρθηκε όσον αφορά το ΤΑΧΔΙΚ για την ενοποίηση η οποία έγινε με τις κτιριακές υποδομές. Πιστεύω ότι θα ομαλοποιηθεί λίγο η κατάσταση, γιατί, όπως ξέρουμε, έχουν καθυστερήσει λειτουργίες, που έχουν σχέση είτε με κτιριακές εγκαταστάσεις στο Υπουργείο Δικαιοσύνης είτε με το θέμα των δικαστηρίων, καθώς και με θέματα τα οποία ήταν σε εξέλιξη και έπρεπε να απορροφηθούν τα χρήματα, κάτι που ήταν πάρα πολύ σημαντικό.

Νομίζω, λοιπόν, ότι θα πρέπει να γίνουν αποδεκτές και τις δεχόμαστε εμείς και τις έξι αυτές τροπολογίες και τις τρεις υπουργικές και τις τρεις βουλευτικές.

Σας ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραναστάση.

Τον λόγο έχει ο εισηγητής της Νέας Δημοκρατίας, κ. Κωσταντίνος Καραμανλής.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Θα μιλήσει ο κ. Βρούτσης.

**ΠΡΟΕΔΡΕΥΩΝ (Αναστάσιος Κουράκης):** Ωραία. Τον λόγο έχει ο κ. Βρούτσης, στο ίδιο πνεύμα, για τις τροπολογίες.

**ΙΩΑΝΝΗΣ ΒΡΟΥΤΣΗΣ:** Όχι μόνο, κύριε Πρόεδρε. Νομίζω ότι στο πνεύμα των…

**ΠΡΟΕΔΡΕΥΩΝ (Αναστάσιος Κουράκης):** Τον κ. Καραναστάση τον διέκοψα και ήταν ολίγον απρεπές.

**ΙΩΑΝΝΗΣ ΒΡΟΥΤΣΗΣ:** Συγγνώμη, εγώ είμαι Κοινοβουλευτικός Εκπρόσωπος. Δεν είναι το ίδιο. Ο εισηγητής μπορεί να τοποθετηθεί, αλλά και το πνεύμα της λειτουργίας του Κοινοβουλίου είναι ότι ο καθένας, υποτίθεται στο πλαίσιο…

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά αν είναι έτσι που το λέτε τώρα, πρέπει να μιλήσουμε με τη σειρά των εισηγητών, όχι εσείς. Έτσι δεν είναι;

**ΙΩΑΝΝΗΣ ΒΡΟΥΤΣΗΣ:** Προφανώς. Να μιλήσουν οι εισηγητές.

**ΠΡΟΕΔΡΕΥΩΝ (Αναστάσιος Κουράκης):** Ωραία. Να μιλήσουν οι εισηγητές και μετά αν θελήσουμε να μιλήσουν οι κοινοβουλευτικοί.

Ο κ. Κωσταντίνος Καραμανλής, έχει τον λόγο επί των τροπολογιών.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Επί των τροπολογιών θα σταθώ, κύριε Πρόεδρε, μόνο στην τροπολογία που έχει να κάνει με τη σύσταση Ειδικού Λογαριασμού στην Τράπεζα της Ελλάδος και στην οποία θα αναφερθεί αργότερα και ο Κοινοβουλευτικός μας Εκπρόσωπος, ο κ. Βρούτσης.

Δυστυχώς, βλέπω όμως ότι ο κ. Αλεξιάδης έχει φύγει. Επί της αρχής νομίζω ότι όλοι είμαστε υπέρ της σύστασης του Ταμείου. Το μόνο πρόβλημα που εμείς βλέπουμε στο άρθρο είναι ότι όταν μιλάτε για τη διαχείριση του Ειδικού Λογαριασμού λέτε: «διενεργείται κατά παρέκκλιση των ισχυουσών διατάξεων περί δημοσίου λογιστικού, κρατικών προμηθειών και δημοσίων επενδύσεων».

Νομίζω ότι ο Υπουργός πρέπει να μας εξηγήσει για ποιο λόγο έχει περάσει αυτήν τη διάταξη εδώ πέρα.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Καραμανλή.

Τον λόγο έχει ο κ. Παναγιώταρος, ειδικός αγορητής από τη Χρυσή Αυγή για τις τροπολογίες.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Για την τροπολογία με αριθμό 309, για τη σύσταση Ειδικού Λογαριασμού, θα αναφερθώ στο τέλος.

Για την τροπολογία με αριθμό 306, για τη ρύθμιση θεμάτων μετακίνησης μαθητών, συμφωνούμε.

Για την τροπολογία με αριθμό 310, για τη ρύθμιση θεμάτων λειτουργίας της σηματοδότησης της εταιρίας «ΚΤΙΡΙΑΚΕΣ ΥΠΟΔΟΜΕΣ Α.Ε.», δηλώνουμε «παρών».

Για τη βουλευτική τροπολογία με αριθμό 304, σχετικά με την κατάργηση της παραγράφου 4 του άρθρου 43 που αφορά την θητεία εκπροσώπων εργαζομένων στα όργανα διοίκησης των ΔΕΚΟ, λέμε «όχι».

Στην τροπολογία με αριθμό 308 «Απαλλαγή από τον ειδικό φόρο κατανάλωσης στο φυσικό αέριο ως πρώτη ύλη από βιομηχανίες ή βιοτεχνίες», θα πούμε «παρών». Είναι καλή η τροπολογία, αλλά φέρνετε συνεχώς νέους φόρους. Την ίδια στιγμή οι αγρότες στενάζουν με τα μέτρα που έχετε πάρει και έχετε εξισώσει το πετρέλαιο των αγροτών με το πετρέλαιο αυτών, οι οποίοι το χρησιμοποιούν για οτιδήποτε άλλο. Μάλλον θεωρούν ότι κάποια σκοπιμότητα έχει. Παρ’ όλα αυτά, εμείς στη συγκεκριμένη τροπολογία θα πούμε «παρών».

Όσον αφορά την τροπολογία με αριθμό 309 «Σύσταση ειδικού λογαριασμού στην Τράπεζα της Ελλάδος για την αρωγή των προσφύγων», δεν συμφωνούμε όλοι, όπως είπε ο κ. Καραμανλής. Εμείς καταψηφίζουμε, διαφωνούμε. Θεωρούμε ότι αυτός ο ειδικός λογαριασμός, συστήνεται κατά παρέκκλιση των ισχυουσών διατάξεων. Αν οι Έλληνες παρεκκλίνουν, θα πέσει η δαμόκλειος σπάθη του Υπουργείου, του οποίου προΐσταται ο κ. Αλεξιάδης, καθώς και άλλων συναρμόδιων Υπουργείων. Έλληνες οι οποίοι δεν μπορούν να αναπνεύσουν, δεν μπορούν να βλέπουν να γίνονται τα πάντα εις βάρος τους προς όφελος των λαθρομεταναστών και των ολίγων προσφύγων.

Βλέπουμε ότι μέρα με τη μέρα ο ρατσισμός εις βάρος των Ελλήνων δεν έχει προηγούμενο.

Από τη δωρεάν περίθαλψη, την οποία με νόμο μπορούν να έχουν οι λαθρομετανάστες και οι πρόσφυγες χωρίς καμία άνω τελεία ή αστερίσκο, τη στιγμή που οι Έλληνες θα πρέπει να τηρούν μια σειρά προϋποθέσεων, προκειμένου να έχουν δωρεάν περίθαλψη.

Από την ατιμωρησία, όπου είδαμε το χθεσινό περιστατικό με κάποιον Αφγανό, ο οποίος κρατούσε ένα νεογέννητο μωράκι και ήταν έτοιμος να το πετάξει, και είπατε ότι δεν πρόκειται να διωχθεί ο συγκεκριμένος λαθρομετανάστης από το Αφγανιστάν για να μην δημιουργηθούν προβλήματα.

Από τη στιγμή που κλείνουν εθνικές και άλλες οδοί, όπως γίνεται στην Εθνική Οδό Ευζώνων-Θεσσαλονίκης, στο Πολύκαστρο, παράπλευροι δρόμοι όπου κάνουν τους ελέγχους τους σε Έλληνες πολίτες. Ζητούσαν -είδαμε στις τηλεοράσεις- διαβατήρια και ταυτότητες, για να δουν τι είναι και πού πάνε.

Από το γεγονός ότι διαφημίστηκε και προωθήθηκε τεχνηέντως πριν από λίγες ημέρες, στην παρέλαση της 25ης Μαρτίου, μία νεαρή μαθήτρια με μαντήλα. Φανταστείτε τι θα γινόταν στη χώρα της, αν κάποια χριστιανή μαθήτρια δεν φορούσε μαντήλα.

Από το γεγονός ότι από το νέο έτος θα μπορούν να εγγράφονται στα νηπιαγωγεία, στους παιδικούς σταθμούς, στα σχολεία ακόμα και στα πανεπιστήμια χωρίς εξετάσεις, χωρίς τίποτα απολύτως, οι πρόσφυγες, οι λαθρομετανάστες, οι μετανάστες όλοι, όταν οι Έλληνες πολίτες πληρώνουν ένα σκασμό λεφτά, για να σπουδάσουν το παιδί τους στα φροντιστήρια και οπουδήποτε αλλού και πολλοί, παρ’ ότι μπαίνουν στα πανεπιστήμια, δεν μπορούν να πάνε, γιατί δεν έχουν πλέον την οικονομική δυνατότητα.

Φανταστείτε –άκουσον άκουσον- έγινε πρόταση κιόλας. Σε συζήτηση που έγινε πριν λίγες ημέρες στην Περιφέρεια Δυτικής Ελλάδος είπαν, όσοι πρόσφυγες, λαθρομετανάστες έχουν προβλήματα κινητικότητας, να περιθάλπονται σε διάφορα κέντρα αποκατάστασης. Για όσους γνωρίζουν, για να πάει ένας Έλληνας πολίτης σε ένα κέντρο αποκατάστασης αν έχει ένα πρόβλημα, θα πρέπει να φιλήσει κατουρημένες ποδιές, διότι δεν υπάρχουν θέσεις για κανέναν. Κι εσείς θέλετε ακόμα και αυτό, στους λαθρομετανάστες, στους πρόσφυγες, σε όλους όσοι έρχονται στην πατρίδα μας να τους τα κάνετε όλα δωρεάν.

(Θόρυβος στην Αίθουσα)

Λίγη ησυχία, κύριε Πρόεδρε, να μπορούμε να μιλάμε.

Δεν είναι δυνατόν, λοιπόν, να φέρνετε αυτήν την τροπολογία. Κι αν επίσης δεχόμασταν ότι είναι για καλό, θα θέλαμε να σας υπενθυμίσουμε τι έγινε με τον ειδικό λογαριασμό για τους πυρόπληκτους, όπου μαζεύτηκαν εκατοντάδες εκατομμύρια ευρώ και χάθηκαν στην πορεία. Είναι σίγουρο ότι, κι αν ακόμα κάποιοι από καλή καρδιά, από αγάπη, από φιλευσπλαχνία, από οτιδήποτε άλλο βάλουν λεφτά, αυτά τα λεφτά δεν θα πάνε στον τελικό τους προορισμό.

Ευχαριστούμε πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο συνοδοί εκπαιδευτικοί από το 6ο Γυμνάσιο Σταυρούπολης Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Υπουργός Παιδείας, Έρευνας και Θρησκευμάτων, κ. Νικόλαος Φίλης είναι εδώ για να μας αναπτύξει την τροπολογία, αν θέλει να πει κάτι περισσότερο απ’ αυτά που είπε ο κ. Σπίρτζης.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Η τροπολογία είναι επιβεβλημένη, διότι φέτος η φύση των εξετάσεων έχει αλλάξει. Οι εξετάσεις οι οποίες γίνονται για την εισαγωγή στην τριτοβάθμια εκπαίδευση, φέτος δεν αποτελούν πλέον απολυτήριες εξετάσεις.

Κατά συνέπεια, πρέπει να υπάρξει η διευκρίνιση που έχουμε στην τροπολογία μέσα, προκειμένου να διευκολυνθεί η μετάβαση των παιδιών που δίνουν εξετάσεις σε μέρη τα οποία είναι μακριά από τον τόπο διαμονής τους, για να διευκολυνθούν τα ίδια αλλά και η συνοδεία τους από κάποιον συγγενή τους, που είναι αναγκαίο όταν δίνουν εξετάσεις.

Τα αναλυτικότερα σχετικά με τη ρύθμιση αυτή θα καθορίζονται από την υπουργική απόφαση που θα εκδοθεί κατ’ εξουσιοδότηση της προτεινόμενης τροπολογίας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Παιδείας Έρευνας και Θρησκευμάτων.

Συνεχίζουμε με τον ειδικό αγορητή της Δημοκρατικής Συμπαράταξης, τον κ. Τζελέπη.

Κύριε Τζελέπη, έχετε τον λόγο για να μιλήσετε για τις τροπολογίες.

**ΜΙΧΑΗΛ ΤΖΕΛΕΠΗΣ:** Όσον αφορά τις τροπολογίες, κύριε Πρόεδρε, θα ήθελα να πω ότι για άλλη μία φορά η Κυβέρνηση μας δείχνει το πόσο πρόχειρα νομοθετεί, καταθέτοντας σωρηδόν τις τροπολογίες σε άσχετα νομοσχέδια και δη, σε μία κύρωση σήμερα.

Δεν θα διαφωνήσουμε για τις υπ’ αριθμόν 310, 306, 308 και 309 τροπολογίες. Θα ήθελα, όμως, ιδιαίτερα μέσα από την τροπολογία με αριθμό 309, η οποία αφορά το άνοιγμα λογαριασμού στην Τράπεζα της Ελλάδος για την αρωγή των προσφύγων και με την οποία συμφωνούμε, να επισημάνω το πόσο πρόχειρα, όπως τόνισα, νομοθετεί η Κυβέρνηση, όταν πριν από έξι μόλις μέρες ψηφίστηκε σχετικό νομοσχέδιο.

Η εκπρόθεσμη τροπολογία με αριθμό 304, την οποία αποδέχεται ο κύριος Υπουργός, είναι αυτή που άρει τον περιορισμό της εκλογιμότητας των εκπροσώπων των εργαζομένων σε μία και μόνο θητεία που ήταν μέχρι τώρα στο διοικητικό συμβούλιο της ΔΕΗ. Θα ήθελα να ρωτήσω τον κ. Σπίρτζη εάν αυτό αφορά τον κ. Φωτόπουλο ή όχι.

Θα ήθελα, επίσης, να τονίσω ότι τώρα εδώ αίρετε τις θητείες όταν αύριο έχουμε σχετικό νομοσχέδιο για τους συνεταιρισμούς, όπου τις θητείες τις έχετε «ευαγγέλιο».

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τζελέπη.

Τον λόγο έχει ο κ. Λαμπρούλης στη θέση του κ. Τάσσου.

**ΓΕΩΡΓΙΟΣ ΛΑΜΠΡΟΥΛΗΣ (Ζ’ Αντιπρόεδρος της Βουλής):** Κύριε Πρόεδρε, επί των τροπολογιών θα τοποθετηθώ εγώ ως Κοινοβουλευτικός Εκπρόσωπος, διότι έπρεπε να απουσιάσει ο κ. Τάσσος από την Αίθουσα λόγω ενός έκτακτου συμβάντος.

Συγκεκριμένα για τις τροπολογίες, σε ό,τι αφορά την τροπολογία με αριθμό 306, την οποία μόλις υποστήριξε ο Υπουργός Παιδείας, για την κάλυψη των δαπανών για τα παιδιά που πρόκειται να δώσουν πανελλαδικές εξετάσεις, συμφωνούμε ότι πρέπει να καλυφθεί αυτή η ανάγκη μετακίνησης και ό,τι άλλα έξοδα χρειάζονται, προκειμένου τα παιδιά να λάβουν μέρος στις εξετάσεις.

Σε ό,τι αφορά την υπουργική τροπολογία με αριθμό 309, για τον ειδικό λογαριασμό, εμείς θα την καταψηφίσουμε, διότι έχουμε καταψηφίσει τον πρόσφατο νόμο για το προσφυγικό και βεβαίως, αν θέλετε, βάζοντας και τη συγκεκριμένη διάσταση, όπως αναφέρεται και μέσα, ο Υπουργός Οικονομικών κατά το δοκούν θα ορίζει τα όργανα, τη διαχείριση, αλλά και τη λειτουργία του συγκεκριμένου λογαριασμού.

Σε ό,τι αφορά την υπουργική τροπολογία με αριθμό 310, για τη ρύθμιση θεμάτων λειτουργίας χρηματοδότησης της εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.», θα την καταψηφίσουμε, διότι εμείς είχαμε καταψηφίσει και τη συγχώνευση ή και τη δημιουργία της συγκεκριμένης ανώνυμης εταιρείας.

Συμφωνούμε για τη βουλευτική τροπολογία με αριθμό 304, η οποία αφορά την πέραν της μιας θητείας, δηλαδή αύξηση της θητείας των εκπροσώπων των εργαζομένων. Εξάλλου, αυτό ίσχυε και παλαιότερα. Θα την υπερψηφίσουμε, βάζοντας απλώς και μία διάσταση –κάποια στιγμή μπορεί και πρέπει να το δούμε- ότι με την προηγούμενη ρύθμιση που είχε μειωθεί η θητεία των εκπροσώπων σε μία θητεία -που τώρα αλλάζει με τη συγκεκριμένη τροπολογία- είχε μειωθεί και ο αριθμός των εκπροσώπων των εργαζομένων από τρεις σε δύο τώρα. Νομίζω ότι και αυτό είναι ένα ζήτημα που πρέπει να το δει το αρμόδιο Υπουργείο και η Κυβέρνηση.

Και τελειώνω με τη βουλευτική τροπολογία με αριθμό 308, η οποία αφορά την πρόταση για απαλλαγή από φόρο ειδικής κατανάλωσης στο φυσικό αέριο συγκεκριμένων εταιρειών, που το αξιοποιούν γι’ αυτούς τους λόγους που αναφέρετε μέσα, πλην δηλαδή της παραγωγής ενέργειας.

Νομίζω ότι είναι -το ελάχιστο που μπορώ να πω- υποκρισία, εμπαιγμός, την ίδια ώρα που ο λαός μας ταλανίζεται από την επέλαση στο εισόδημά του, στη ζωή του από τις πολιτικές και των προηγούμενων κυβερνήσεων αλλά και αυτής. Ειδικά στο κομμάτι της ενέργειας, υπάρχουν οικογένειες και σπίτια χωρίς ρεύμα ή αδυναμία να πληρώνουν ρεύμα κι έρχεστε εσείς με μία τροπολογία και δίνετε τη δυνατότητα μείωσης ή κατάργησης του ειδικού φόρου κατανάλωσης στο φυσικό αέριο.

Έτσι, λοιπόν, εμείς θα την καταψηφίσουμε, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λαμπρούλη.

Από το Ποτάμι ήταν η κ. Μάρκου να πάρει τον λόγο, αλλά θα τοποθετηθεί ο κ. Αμυράς.

Σας ακούμε για τις τροπολογίες.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ και κυρία Υπουργέ, εμείς έχουμε ενστάσεις με τη διαδικασία των πολλών εκπρόθεσμων, άσχετων τροπολογιών που μπαίνουν και μάλιστα σε μία κύρωση διεθνούς σύμβασης. Δηλαδή, έχουμε όγκο τροπολογιών. Είχαμε το αρνάκι εισαγωγής Νέας Ζηλανδίας τώρα έχουμε τροπολογίες Νέας Ζηλανδίας ή μέσω Νέας Ζηλανδίας. Πάντως, κύριε Υπουργέ, θα σας πω ανά μία πώς τοποθετούμαστε.

Για την με αριθμό 306 τροπολογία μετακίνησης των μαθητών θα δηλώσουμε «παρών». Περιμένουμε μία ολοκληρωμένη, μία σε βάθος ρύθμιση αυτών των θεμάτων στο νομοσχέδιο για την παιδεία και την έρευνα που το περιμένουμε.

Σε σχέση με την τροπολογία με αριθμό 309, η οποία αφορά τον λογαριασμό για το προσφυγικό, έχουμε μία θετική τοποθέτηση. Ωστόσο μας κρατάει σε απόσταση η κατά παρέκκλιση των κείμενων διατάξεων διαδικασία που θα ακολουθηθεί. Εδώ θέλουμε περισσότερες διευκρινίσεις. Μόλις προχθές δεν ψηφίσαμε το σχετικό σχέδιο νόμου που υποτίθεται ότι θα έβαζε κάτω την οργάνωση του προσφυγικού ζητήματος, της διοικητικής μηχανής, των οργανωτικών και των οικονομικών; Γιατί δεν προβλέφθηκε τότε μια τέτοιου είδους ρύθμιση; Θα θέλαμε μία απάντηση σε αυτό, αν την έχετε.

Για την τροπολογία με αριθμό 310, η οποία αφορά τις κτιριακές υποδομές, και εδώ θα σας πούμε «όχι», γιατί θεωρούμε ολίγον βιαστική αυτήν την τροπολογία. Θέλουμε, δηλαδή, να έχουμε και έναν απολογισμό για το πώς προχώρησε η σύμπτυξη, η συνένωση των εταιρειών που οδήγησαν στις «ΚΤΙΡΙΑΚΕΣ ΥΠΟΔΟΜΕΣ Α.Ε.».

Και τώρα πάμε στις δύο άλλες βουλευτικές τροπολογίες. Η πρώτη είναι για την παραμονή ή όχι για δεύτερη θητεία μελών της ΓΕΝΟΠ στην ουσία στο ΔΣ της ΔΕΗ. Εδώ εμείς θεωρούμε ότι είναι φωτογραφική. Ξεκάθαρα αφορά τον κ. Φωτόπουλο και τον κ. Καραλευθέρη, ενδεχομένως. Για το δεύτερο δεν είμαι σίγουρος.

Εμείς έχουμε να σας δώσουμε μία άλλου είδους διάταξη, μια άλλου είδους ρύθμιση. Εάν την κάνετε δεκτή, να την εναρμονίσετε με τη διάταξη του άρθρου 7 παράγραφος 6 εδάφιο γ΄ του ν.4342/2015 για την ΕΡΤ που έλεγε τότε εκεί, αγαπητοί συνάδελφοι, ότι η ιδιότητα μέλους διοικητικού συμβουλίου, όσον αφορά την ΕΡΤ ΑΕ, είναι ασυμβίβαστη με την ιδιότητα του μέλους του διοικητικού συμβουλίου σε συνδικαλιστικά σωματεία και ενώσεις εργαζομένων. Εδώ γιατί να έχουμε διαφορετικά μέτρα και σταθμά έναντι της ΕΡΤ και όχι το αντίστροφο; Εδώ θα πούμε «όχι». Είμαστε κατηγορηματικά αρνητικοί.

Και τέλος, για τη με αριθμό 308 βουλευτική τροπολογία, θέλω να θυμίσω στους αγαπητούς συναδέλφους ότι και τον Ιούνιο του 2015 η κυρία Βαλαβάνη είχε καταθέσει μια τέτοια τροπολογία, η οποία είχε αποσυρθεί. Και εκεί στην αιτιολογική έκθεση αναφερόταν ότι η εκτίμηση του δημοσιονομικού κόστους από αυτήν τη φοροαπαλλαγή -γιατί στην ουσία πρόκειται περί φοροαπαλλαγής- ανέρχεται στα 25 εκατομμύρια ευρώ. Ισχύει αυτό σήμερα; Έχει αλλάξει κάτι;

Εμείς θεωρούμε, βεβαίως, θετικό -και θα τοποθετηθούμε θετικά σε αυτήν την τροπολογία, θα ψηφίσουμε «ναι»- ότι μια βιομηχανία, στην ουσία η «ΕΛΦΕ ΑΒΕΕ», για να μιλάμε με ονόματα, στη Βόρεια Ελλάδα, δυσχεραίνεται στο έργο των εξαγωγών, διότι το φυσικό αέριο είναι η πρώτη ύλη για την παραγωγή νιτρικής αμμωνίας, κατά 90% συμμετέχει στο κόστος και άρα το θεωρούμε σημαντικό.

Ωστόσο, κύριε Υπουργέ, θέλουμε μία ευρύτερη συζήτηση, θέλουμε έναν ευρύτερο ενεργειακό σχεδιασμό για το πώς τέτοιου είδους ρυθμίσεις θα μπορέσουν να επεκταθούν και σε άλλου είδους κομμάτια της οικονομίας, της παραγωγής, κυρίως δε του εξαγωγικού τομέα.

Αυτά και εάν χρειαστεί κάτι θα μου δώσετε, ελπίζω, τον λόγο για διευκρινίσεις.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστώ.

Ο κ. Λαζαρίδης από τους Ανεξάρτητους Έλληνες έχει τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Όπως τις είδα τις τροπολογίες, με βρίσκουν σύμφωνο και όσον αφορά το θέμα της μεταφοράς των μαθητών και ό,τι έχει να κάνει με τον Οργανισμό Σχολικών Κτιρίων κ.λπ..

Εκεί που θα ήθελα κάποιες διευκρινίσεις είναι στην τροπολογία με αριθμό 304. Στα υπόλοιπα, δεν βρίσκω κάποιον λόγο να μην στηρίξω τις άλλες τροπολογίες, αλλά εδώ θα ήθελα κάποιες διευκρινίσεις περαιτέρω, γιατί και σε εμένα πραγματικά γεννά κάποια ερωτηματικά αυτό το πράγμα.

Όσον αφορά τη σύσταση αυτού του ειδικού λογαριασμού για τους πρόσφυγες, δεν μπορώ να είμαι αντίθετος σ’ αυτό.

Δεν θέλω τίποτα παραπάνω να πω. Απλώς, θα ήθελα κάποιες διευκρινίσεις παραπάνω σε ό,τι έχει να κάνει με την τροπολογία με αριθμό 304 για τη ΔΕΗ, για την εκλογή αυτών των προσώπων.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λαζαρίδη.

Τον λόγο έχει ο κ. Αναστάσιος Μεγαλομύστακας από την Ένωση Κεντρώων.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ως προς την τροπολογία με αριθμό 306 που εισήγαγε το Υπουργείο Παιδείας θα την υπερψηφίσουμε, θα ψηφίσουμε «ναι», καθώς αφορά ένα πολύ σημαντικό θέμα το οποίο δεν χωρά περαιτέρω συζήτηση. Απλώς, εμείς πιστεύουμε ότι θα έπρεπε να υπάρχει καλύτερος σχεδιασμός, να έρθει στο νομοσχέδιο σχετικά με την παιδεία, για να καταλάβουμε ότι για άλλη μια φορά δεν πάσχουμε από προχειρότητα.

Θα ψηφίσουμε «παρών» στην τροπολογία με αριθμό 308, που αφορά το φυσικό αέριο. Κρίνουμε θετική αυτή την κίνηση, απλώς και πάλι υπάρχει έλλειψη ενημέρωσης. Δηλαδή, θα έπρεπε να γνωρίζουμε ποια είναι τα ποσά, ποια είναι η πορεία που θα ακολουθηθεί και οι λόγοι. Η αιτιολογική έκθεση είναι πάρα πολύ ελλιπής, γι’ αυτό ψηφίζουμε «παρών».

Επίσης, ψηφίζουμε «παρών» και στην τροπολογία με αριθμό 309. Δεν μπορούμε να αρνηθούμε ότι είναι προς θετική κατεύθυνση το να γίνει ένας ειδικός λογαριασμός για τους πρόσφυγες, αλλά και πάλι δεν υπάρχει σωστή ενημέρωση. Δεν γίνεται αυτό το θέμα να έρχεται με μορφή τροπολογίας σήμερα, όταν την προηγούμενη βδομάδα είχαμε ψηφίσει σχετικό νομοσχέδιο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ενενήντα άρθρα!

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ακριβώς, ενενήντα άρθρα.

Θα ψηφίσουμε «όχι» στην τροπολογία με αριθμό 304 που αφορά την ΔΕΗ, καθώς και εμείς βλέπουμε ότι αυτό γίνεται με ένα συγκεκριμένο σκοπό, μάλλον για να συνεχιστεί η πορεία συγκεκριμένων ατόμων. Βλέπουμε ότι έχει κομματικό και συγκεντρωτικό χαρακτήρα.

Θα ψηφίσουμε «όχι» στην τροπολογία με αριθμό 310, καθώς δεν βλέπουμε κάτι θετικό σε αυτό. Περαιτέρω ανάλυση θα υπάρχει και από τον Κοινοβουλευτικό μας Εκπρόσωπο, που είναι νομικός και γνωρίζει στο επίπεδο που χρειάζεται τα θέματα σχετικά με το ΤΑΧΔΙΚ και τις «ΚΤΙΡΙΑΚΕΣ ΥΠΟΔΟΜΕΣ».

Ευχαριστούμε πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μεγαλομύστακα, ειδικό αγορητή της Ένωσης Κεντρώων.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, η Νέα Δημοκρατία για τη συγκεκριμένη συμφωνία έχει θετική στάση. Την κριτική την ασκήσαμε για το σύνολο των τροπολογιών, που για άλλη μια φορά με έναν τρόπο αντιδεοντολογικό φέρνετε κατά τη διαδικασία άσχετων νομοθετικών διαδικασιών.

Θα μου επιτρέψετε, όμως, κύριε Πρόεδρε, να κάνω μερικές παρατηρήσεις, τις οποίες θεωρώ ιδιαίτερα σημαντικές. Και τις κάνω τώρα, σε ένα νομοσχέδιο στο οποίο θα μπορείτε εύλογα να πείτε ότι δεν έχουν σχέση αυτά που θα πω με το νομοσχέδιο, αλλά δυστυχώς η Βουλή δεν συνεδριάζει και νομοθετικό έργο δεν υπάρχει. Ως εκ τούτου, επειδή στη Βουλή πρέπει να ακουστούν τα πράγματα έτσι όπως είναι και επειδή η επικαιρότητα και οι πολιτικές εξελίξεις τρέχουν με ταχύτητα, θα μου επιτρέψετε να σας πω ότι τα τελευταία γεγονότα, όλα αυτά τα οποία συνέβησαν, από τα «WIKILEAKS» μέχρι την Επιτροπή Θεσμών και Διαφάνειας της Βουλής, μέχρι τα θέματα της αξιολόγησης, η οποία είναι σε εκκρεμότητα, έχουν διαμορφώσει ένα πολύ αρνητικό κλίμα για τη χώρα μας.

Η εικόνα της Ελλάδας είναι τραγική. Δυστυχώς, την μετατρέψατε σε μια χώρα τριτοκοσμική, μια χώρα η οποία αυτή τη στιγμή είναι με κλειστά σύνορα, με κλειστές τράπεζες, με δεκάδες χιλιάδες πρόσφυγες και μετανάστες στο εσωτερικό της και δείχνει ακυβέρνητο καράβι. Η Κυβέρνηση είναι απούσα, διστάζει να πάρει αποφάσεις και φθάνουμε, κύριοι Υπουργοί της Κυβέρνησης, στο τραγικό σημείο –και καλό είναι να βλέπετε και λίγο διαδίκτυο και καλό είναι να ενημερώνεστε- να βλέπουμε Έλληνες πολίτες, Έλληνες φορολογούμενους, οι οποίοι προσπαθούν να περάσουν τις εθνικές οδούς και τους σταματούν μετανάστες και τους ζητούν ταυτότητες. Μετανάστες ζητούν ταυτότητες από τους Έλληνες συμπολίτες μας, για να τους δώσουν το δικαίωμα να περάσουν! Πώς το δέχεστε αυτό;

Και δεν είναι μόνο αυτό, κύριε Πρόεδρε. Είναι και μια σειρά από άλλα ζητήματα, τα οποία είναι επίσης πολύ σημαντικά και σήμερα αποκαλύπτονται. Και αποκαλύπτονται σε μια χρονική στιγμή κρίσιμη για τη χώρα μας.

Κρατάω στα χέρια μου πρακτικά δηλώσεων δύο κορυφαίων ευρωπαίων παραγόντων. Κατ’ αρχάς, του κ. Ντράγκι, του Πρόεδρου της Ευρωπαϊκής Κεντρικής Τράπεζας, ο οποίος με δήλωσή του σημερινή δηλώνει πλέον ξεκάθαρα ότι τα capital controls στην Ελλάδα έγιναν λόγω της αβεβαιότητας της οικονομίας που υπήρξε το πρώτο εξάμηνο του 2016 και των αστοχιών της Κυβέρνησης. Το λέει ο ευρωπαίος τραπεζίτης για πρώτη φορά σε συνέντευξή του τόσο ξεκάθαρα. Καλό είναι να το δείτε στο εσωτερικό του ΣΥΡΙΖΑ και να σταματήσετε αυτή την αμπελοφιλοσοφία περί ευθυνών άλλων. Δική σας είναι η ευθύνη! Από δική σας αβλεψία και πολιτικές αστοχίες έκλεισαν οι τράπεζες με αποτέλεσμα όλα αυτά να έχουν επιπτώσεις στην καθημερινότητα των πολιτών, στην τσέπη του Έλληνα φορολογούμενου, τα 5,4 δισεκατομμύρια που συζητάτε ότι θα φέρετε στον ελληνικό λαό!

Καταθέτω για τα Πρακτικά τις δηλώσεις του τραπεζίτη της Ευρωπαϊκής Κεντρικής Τράπεζας, του κ. Ντράγκι.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, με χθεσινές του δηλώσεις -και αυτό είναι ιστορικό ντοκουμέντο- ο κ. Ντομπρόβσκι**,** ο Αντιπρόεδρος της Ευρωπαϊκής Επιτροπής, δηλώνει, κύριε Πρόεδρε, ότι η Ελλάδα στο τέλος του 2014 έβγαινε από το μνημόνιο. Έμεναν μόνο λίγες οριακές, παραμετρικές αλλαγές, οι οποίες δεν ολοκληρώθηκαν εξαιτίας του ΣΥΡΙΖΑ. Και από τη στιγμή που ανέλαβε ο ΣΥΡΙΖΑ την Κυβέρνηση, με δική του ευθύνη άλλαξε η πολιτική.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριοι συνάδελφοι, λίγη ησυχία.

**ΙΩΑΝΝΗΣ ΒΡΟΥΤΣΗΣ:** Διαβάζω το κείμενο, το οποίο είναι αποκαλυπτικό. Λέει, λοιπόν, ο κ. Ντρομπόβσκιότι: «Μετά την ανάληψη από τη νέα Κυβέρνηση στην ηγεσία της Ελλάδος, υπονομεύτηκε η ανάπτυξη της χώρας, της Ελλάδος, αυξήθηκε η ανεργία και επιπλέον, η ανάπτυξη που ήταν προγραμματισμένη 2,5% το 2015, πλέον πήρε αρνητικό πρόσημο».

Το καταθέτω στα Πρακτικά της Βουλής, γιατί αυτά είναι πολύ σημαντικά κείμενα, κυρίες και κύριοι συνάδελφοι, που αξίζει να τα δει ο ελληνικός λαός, κυρίως να τα δείτε και εσείς.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και φτάνω τώρα στο σημερινό, κύριε Πρόεδρε. Και επιτρέψτε μου να σας πω ότι ζούμε στιγμές τραγικές και μέσα στο Κοινοβούλιο.

Κοιτάξτε, η Νέα Δημοκρατία έχει τοποθετηθεί ξεκάθαρα. Το έχει πει αρκετές φορές ότι η διαφάνεια στη λειτουργία του κοινοβουλευτισμού αποτελεί νούμερο ένα στην ιεραρχία και στις προτεραιότητες που θέτουμε.

Πώς μετατρέψατε το Κοινοβούλιο; Σε πλυντήριο ανομίας, κύριοι Υπουργοί; Πριν από ένα διάστημα, στο όνομα της μεταναστευτικής πολιτικής, ζητήσατε εξουσιοδότηση από το Κοινοβούλιο για να κάνετε απευθείας αναθέσεις. Και τα αποτελέσματα είναι γνωστά. Βουλευτές του ΣΥΡΙΖΑ -προς τιμήν τους- έκαναν ερωτήσεις για το πού πήγαν τα λεφτά, γιατί δεν αγοράστηκαν από εταιρείες, όπως είχε δεσμευτεί ο κ. Βίτσας εδώ στη Βουλή ότι θα αξιοποιηθούν οι τοπικές επιχειρήσεις, και δόθηκαν με απευθείας αναθέσεις, κύριε Πρόεδρε, χρήματα του ελληνικού λαού -ίσως και ευρωπαϊκοί πόροι- σε εταιρείες οι οποίες εμφανίστηκαν σε ένα βράδυ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχουν γίνει και ανάλογες καταγγελίες. Περιμένουμε τις απαντήσεις, οι οποίες δεν υπήρχαν μέχρι τώρα.

Επιπλέον, αυτό που έρχεται σήμερα, επιπρόσθετο -και αναρωτιέμαι πώς θα το δεχθείτε και πώς θα το ψηφίσετε-, είναι το εξής: Ζητάτε να γίνει ένας ειδικός λογαριασμός στην Τράπεζα της Ελλάδος. Καλοδεχούμενο, ανθρώπινο για τους πρόσφυγες. Στον ειδικό λογαριασμό θα πάνε χρήματα του ελληνικού δημοσίου, ευρωπαϊκοί πόροι και όποιο φυσικό ή νομικό πρόσωπο θέλει, να συμμετέχει. Βεβαίως, καλοδεχούμενο. Όμως, τι κάνετε; Κάνετε κάτι το ασύλληπτο. Αυτό δεν έχει προηγούμενο στα κοινοβουλευτικά. Ή μάλλον έχει, επί ημερών σας, με αυτά που έγιναν πριν από ένα διάστημα με το Υπουργείο Εθνικής Άμυνας.

Διαβάζω: «Η διαχείριση του ειδικού λογαριασμού διενεργείται κατά παρέκκλιση των ισχυουσών διατάξεων περί δημοσίου λογιστικού, κρατικών προμηθειών, δημοσίων επενδύσεων, ανάθεσης μελέτης, σύναψη συμβάσεων, καθώς και κάθε άλλης γενικής ή ειδικής διάταξης». Δηλαδή, στην τσέπη των Υπουργών τα λεφτά και τα κάνουν και τα χειρίζονται όπως θέλουν. Πώς θα το ψηφίσετε αυτό; Πώς θα το ψηφίσετε;

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε συνάδελφε, ολοκληρώστε την σκέψη σας.

**ΙΩΑΝΝΗΣ ΒΡΟΥΤΣΗΣ:** Ολοκληρώνω, κύριε Πρόεδρε.

Δεν το ψηφίζουμε, λοιπόν, κύριε Πρόεδρε.

Νομίζω ότι η συζήτηση εστιάζεται πλέον σε αυτήν τη διάταξη, η οποία είναι κόλαφος, είναι ο ορισμός της αδιαφάνειας και ντροπιάζει το Κοινοβούλιο.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Κι εμείς, κύριε συνάδελφε.

Τον λόγο έχει ο κ. Θεοχαρόπουλος.

Στη συνέχεια θα μιλήσει και ο κ. Καρράς.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτό το ζήτημα το αναφέρουμε κάθε φορά που έρχεται μία κύρωση. Θέλω να τονίσω, όμως, ότι κάτι πρέπει να γίνει. Συζητάμε την κύρωση μίας σύμβασης, έρχονται τρεις υπουργικές τροπολογίες, έρχονται βουλευτικές, εκπρόθεσμες και μέσα σε πραγματικά πολύ λίγα λεπτά, χωρίς να μπορεί να γίνει συζήτηση, χωρίς να μπορεί να ανοιχτεί κατάλογος ομιλητών στην ουσία, καλούμαστε να δούμε τέτοια ζητήματα κρίσιμα, πολλά εκ των οποίων είναι κατά παρέκκλιση διατάξεων, είναι για χρηματοδότηση κ.ο.κ.. Δεν νομίζω ότι μπορούμε να συνεχίσουμε με αυτόν τον τρόπο. Χρειάζεται εδώ να αποφασίσουμε ότι εν πάση περιπτώσει δεν θα νομοθετούμε με προχειρότητα.

Έρχομαι συγκεκριμένα στην τροπολογία με γενικό αριθμό 309, η οποία πράγματι λέει ότι κατά παρέκκλιση των ισχυουσών διατάξεων περί δημοσίου λογιστικού, κρατικών προμηθειών, δημοσίων επενδύσεων, ανάθεσης μελετών και σύναψης συμβάσεων προχωρούμε σε αυτήν τη διαδικασία.

Πριν λίγες μέρες είχε έρθει ο Πρωθυπουργός και μίλησε για τις «παρεμβάσεις» τις παλαιότερες. Και βλέπουμε κατά παρέκκλιση, ακριβώς τις επόμενες ημέρες, να έρχονται τέτοιες τροπολογίες στο ελληνικό Κοινοβούλιο.

Η διαφάνεια φαίνεται στον τρόπο που νομοθετούμε και στο τι βάζουμε σε κάθε τροπολογία και στο τι φέρνουμε. Διότι δεν αφορά μόνο τον εκάστοτε Υπουργό, βέβαια, αυτό όταν νομοθετούμε κάτι.

Σύμφωνα με την αιτιολογική έκθεση, λοιπόν, ο λογαριασμός αυτός θα αποτελεί ένα μέσο για την αντιμετώπιση της ανθρωπιστικής κρίσης, καθώς θα κατατίθενται σε αυτόν χρηματικά ποσά από φυσικά και νομικά πρόσωπα, καθώς και από χορηγήσεις χρηματοδοτικών οργάνων της Ευρωπαϊκής Ένωσης.

Για άλλη μία φορά λοιπόν, παρά το γεγονός ότι μπορεί η ρύθμιση αυτή να χρειαζόταν κάποια στιγμή να τη δούμε και να ήταν προς τη σωστή κατεύθυνση, έρχεται να νομοθετήσουμε σε μία κύρωση συμφωνίας, έξι μέρες μετά -και το είπε και ο κ. Τζελέπης εκ μέρους της Δημοκρατικής Συμπαράταξης- τη συζήτηση για το προσφυγικό. Συζητούμε, λοιπόν, τώρα το λογαριασμό για την αρωγή των προσφύγων, ενώ ψηφίσαμε πριν λίγες ημέρες ολόκληρο νομοσχέδιο.

Θα ήθελα, λοιπόν, να σημειώσω -και γι’ αυτό θα ήθελα να είναι ο Αναπληρωτής Υπουργός Οικονομικών, ο κ. Αλεξιάδης, όχι γιατί τον ήθελα να παραμείνει σε όλη τη διαδικασία για κάποιον άλλο λόγο- ότι βιάστηκε, κυρίες και κύριοι, να εκδώσει την υπουργική απόφαση για τη σύσταση ειδικού λογαριασμού αρωγής προσφύγων. Πρόκειται για την υπουργική απόφαση 520/2-3-2016.

Πρώτα, λοιπόν, έβγαλε την υπουργική απόφαση -στις 2 Μαρτίου- για τη σύσταση ειδικού λογαριασμού αρωγής προσφύγων. Η κίνηση και κάθε άλλη διαδικασία και λεπτομέρεια καθορίζεται με τις υπουργικές αποφάσεις.

Έβγαλε, λοιπόν, υπουργική απόφαση στις 2 Μαρτίου και ερχόμαστε σήμερα με τροπολογία να το περάσουμε και να νομοθετήσουμε για να φέρει νέα υπουργική απόφαση, στη συνέχεια, μετά την τροπολογία. Όχι προχειρότητα! Όχι διπλές δουλειές! Όχι προχειροδουλειές!

Καταθέτω την υπουργική απόφαση για το συγκεκριμένο θέμα στα Πρακτικά.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά την προαναφερθείσα Υπουργική Απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το επόμενο θέμα αφορά, βέβαια, τη βουλευτική τροπολογία, η οποία έγινε αποδεκτή. Πρώτον, η τροπολογία αυτή είναι εκπρόθεσμη. Και μιλάω σε μία διαδικασία που γίνεται έτσι όπως γίνεται και είναι μία εκπρόθεσμη τροπολογία. Μιλάω για τη ΔΕΗ.

Δεύτερο στοιχείο: Αναφέρετε μέσα ότι ουσιαστικά αίρει το γεγονός ότι υπήρχε ένας περιορισμός στο Διοικητικό Συμβούλιο της ΔΕΗ, ότι πρέπει να διέπει έναν περιορισμό της εκλογιμότητας των εκπροσώπων των εργαζομένων σε μία και μόνο θητεία.

Σας ρωτήσαμε και σας ξαναρωτάμε: Αφορά τον κ. Φωτόπουλο η συγκεκριμένη ρύθμιση; Σας το ρώτησαν αυτή τη στιγμή η Δημοκρατική Συμπαράταξη, το Ποτάμι και σας το ρώτησε και ο εταίρος σας, ο οποίος έχει επιφυλάξεις με βάση αυτό το γεγονός.

Κύριοι Βουλευτές του ΣΥΡΙΖΑ, μείνατε μόνοι αυτήν τη στιγμή να υπερασπίζεστε την τροπολογία για την επέκταση του κ. Φωτόπουλου στο συμβούλιο, αν είναι αυτό το γεγονός, διότι δεν έχετε απαντήσει μέχρι τώρα.

Με τη διαφάνεια και με αυτά τα θέματα δεν μπορούμε να παίζουμε. Παρακαλώ, να υπάρχουν απαντήσεις και στα δύο ζητήματα. Επέλεξα δύο συγκεκριμένα ζητήματα, τα οποία άπτονται συγκεκριμένων προβλημάτων της χώρας μας, του προσφυγικού και του μεταναστευτικού, τα οποία θέλουν μία σοβαρότητα, μία αντιμετώπιση, διότι βλέπουμε καθημερινά ότι χάνεται ο έλεγχος. Το κράτος είναι απόν από τον Πειραιά, από την Ειδομένη. Είναι απόν από όλες τις διαδικασίες στα νησιά. Το κράτος να είναι παρόν δεν σημαίνει δακρυγόνα. Σημαίνει να μπορέσει να υπάρχει έλεγχος απλός, σε απλά ζητήματα.

Στα θέματα του προσφυγικού, λοιπόν, έρχονται σήμερα επιπρόσθετες τροπολογίες. Δεν μπορούμε να συνεχίσουμε με αυτόν τον τρόπο. Χρειάζονται απαντήσεις και χρειάζεται σοβαρότητα πριν την αποτελεσματικότητα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχαρόπουλο, Κοινοβουλευτικό Εκπρόσωπο της Δημοκρατικής Συμπαράταξης.

Τον λόγο έχει τώρα ο Κοινοβουλευτικός Εκπρόσωπος από την Ένωση Κεντρώων, ο κ. Καρράς.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ.

Θα μου επιτρέψετε να δώσω και μια ευχάριστη είδηση στο Κοινοβούλιο; Σήμερα ξόφλησε το δάνειο των είκοσι δισεκατομμυρίων η Ουγγαρία που είχε λάβει από το Διεθνές Νομισματικό Ταμείο το 2008. Εμείς τι κάνουμε; Αυτό είναι το ερώτημά μου. Τι κάνουμε; Φέρνουμε νομοσχέδια τα οποία συμπληρώνουμε την τελευταία στιγμή στην κύρωση συμβάσεως και άλλες διατάξεις και επιχειρούμε συνεχώς τακτοποιήσεις-διευθετήσεις.

Επί των τροπολογιών, για να μην γίνομαι κουραστικός γιατί έχουν ειπωθεί πολλά.

Την τροπολογία για το ΤΑΧΔΙΚ, το οποίο μετασχηματίστηκε σε δημόσια επιχείρηση «Κτηριακές Υποδομές», δεν μπορούμε να την ψηφίσουμε. Είναι τέτοια η παθολογία του ΤΑΧΔΙΚ, είναι τέτοια η προϊστορία του ΤΑΧΔΙΚ, της εταιρείας «ΘΕΜΙΣ ΚΑΤΑΣΚΕΥΑΣΤΙΚΗΣ». Να θυμίσω τα ριντό που είχαν τοποθετηθεί στο Εφετείο Αθηνών και χρεώνοντο με παχυλές αμοιβές. Όχι, δεν θα συνεχιστεί αυτή η κατάσταση.

Είπαν πάρα πολλά οι συνάδελφοί μου για το ζήτημα της θητείας των μελών της ΔΕΗ. Θα πω και κάτι άλλο για να είμαι σύντομος. Η τροπολογία αυτή δεν μπορεί να έρθει από τον κ. Σπίρτζη. Δεν γνωρίζει η Κυβέρνηση ούτε τον τρόπο του νομοθετείν. Είναι επέμβαση σε διοίκηση ανωνύμου εταιρείας και θα πρέπει να έρθει πλέον κατά τη διαδικασία των εταιρειών από τον Υπουργό Δικαιοσύνης.

Επομένως, ούτε αυτή μπορούμε να ψηφίσουμε και για λόγους αρχής, αν θέλετε, κύριε Πρόεδρε.

Η τροπολογία που αφορά τον φόρο κατανάλωσης στο φυσικό αέριο μου ακούγεται καλή. Έχω επιφυλάξεις, όμως, και θα ψηφίσουμε «παρών». Γιατί; Διότι περίμενα να έρθει και μία έκθεση για το τι απέδωσε ο φόρος -αν απέδωσε- τι θα αποδώσει η κατάργηση του φόρου στην εθνική οικονομία. Έρχεται μια βουλευτική τροπολογία για να καλύψει προφανώς τις αδυναμίες της Κυβέρνησης που δεν μπορεί να απαντήσει σε αυτά τα ερωτήματα.

Περιμένουμε να ακούσουμε. Δεν το ακούσαμε, ούτε θα το ακούσουμε. Τι απέδωσε μέχρι σήμερα ο φόρος; Τι επιπτώσεις είχε στη λειτουργία των επιχειρήσεων; Τι θα προσδοκούμε από την αύξηση του κύκλου εργασιών των επιχειρήσεων;

Και θέλετε να πω και κάτι άλλο, κύριε Πρόεδρε; Έχουμε και τα περίφημα ισοδύναμα μέτρα. Μήπως εμμέσως, λοιπόν, αυτή τη στιγμή θα πρέπει αύριο, μεθαύριο, μετά την τροπολογία αυτή να επιβάλουμε ένα νέο φόρο εις βάρος των Ελλήνων γιατί θα πρέπει να αντικαταστήσουμε με τις απαιτήσεις των δανειστών αυτό τον φόρο που καταργούμε; Δεν μπορούμε να το ψηφίσουμε θετικά. Θα πούμε «παρών».

Όσον αφορά στο ζήτημα των προσφύγων: Πράγματι μας απασχόλησε. Εγώ ήμουν και Κοινοβουλευτικός Εκπρόσωπος και εισηγητής την περασμένη εβδομάδα στην Επιτροπή Δημόσιας Διοίκησης. Κουραστήκαμε, συνεισφέραμε, ταλαιπωρηθήκαμε όλοι να αναγνωρίσουμε την ανθρωπιστική διάσταση του θέματος αυτού. Είμαι εξ εκείνων που ενδεχόμενα από τους πρώτους, κύριε Πρόεδρε -και το θεωρώ τιμή μου- είπα και στην Αίθουσα και στα μέσα δημοσιότητος, ότι εφόσον υπάρχουν άνθρωποι που είτε ονομάζονται πρόσφυγες είτε είναι μετανάστες, παράνομοι ή όπως θέλετε πείτε τους, αυτούς αναγνωρίζουμε ότι πρέπει να τους προστατεύσουμε και θα τους δεχτούμε στην Ελλάδα όσον καιρό δεν υπάρχει δυνατότητα να αντιμετωπιστούν κατ’ άλλον τρόπο και να μετακινηθούν στις χώρες στις οποίες επιθυμούν.

Τι έρχεται, όμως, τώρα; Έρχεται μία τροπολογία σε μία αεροπορική συμφωνία και μας λέει να ξεχάσουμε τα πάντα, να ξεχάσουμε το δημόσιο λογιστικό, να ξεχάσουμε τις διαδικασίες αναθέσεως συμβάσεων, προμηθειών, για να βοηθήσουμε τους πρόσφυγες. Ναι, να τους βοηθήσουμε. Όμως, να τους βοηθήσουμε μέσα στο νομοθετικό και ηθικό, αν θέλετε, πλαίσιο, το οποίο πρέπει να διακρίνει την Ελλάδα.

Γιατί το λέω αυτό –και τελειώνω- κύριε Πρόεδρε; Για έναν και μοναδικό λόγο: Δεν γνωρίζουμε τι εισροές θα έχει αυτός ο λογαριασμός. Και εκεί μπορεί να γίνει το μεγάλο πάρτι, το μεγάλο φαγοπότι. Διότι, εφόσον λέει «…και επιχορηγήσεις από χρηματοδοτικά όργανα της Ευρωπαϊκής Ένωσης» -αυτό λέει η αιτιολογική έκθεση και με αυτό το επιχείρημα έρχεται ότι πρέπει να ψηφιστεί- δεν γνωρίζουμε, δεν έχουμε εικόνα για την έκταση. Μήπως εδώ θέλουν να διοχετευθεί η οικονομική βοήθεια για τους πρόσφυγες από την Ευρωπαϊκή Ένωση και αντί να καταλήξουν εκεί που πρέπει, δηλαδή σε αυτούς τους ανθρώπους, που έχουν πραγματικά ανάγκη, καταλήξουν τελικά σε άλλες τσέπες;

Με αυτές τις σκέψεις ολοκληρώνω, κύριε Πρόεδρε. Και έχω ήδη τοποθετηθεί αναλυτικά, νομίζω, στα ζητήματα που μας απασχολούν.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καρρά, Κοινοβουλευτικό Εκπρόσωπο της Ένωσης Κεντρώων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Τι θέλετε, κύριε Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχω ένα ερώτημα επί των τροπολογιών.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κατέθεσε ο Κοινοβουλευτικός μας Εκπρόσωπος μια υπουργική απόφαση, όπου πράγματι πριν από μερικές μέρες με βάση αυτήν την απόφαση συστηνόταν ένας λογαριασμός στην Τράπεζα της Ελλάδος. Αυτό που θέλουμε να διευκρινιστεί από την πλευρά της Κυβέρνησης είναι αν ο λογαριασμός αυτός είναι ο ίδιος που έρχεται να συσταθεί με την τροπολογία ή αν θα είναι για άλλον σκοπό, αν θα είναι διαφορετική και γιατί δεν αναφέρεται μέσα ότι καταργείται, εν πάση περιπτώσει, η προηγούμενη υπουργική απόφαση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Τον λόγο έχει ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Θα μου επιτρέψετε να έχω τουλάχιστον τον χρόνο του κ. Βρούτση, όχι για τίποτε άλλο, αλλά είναι αρκετά τα ερωτήματα. Θα τα απαντήσω λεπτομερώς και στοιχειοθετώντας τα.

Θέλω να ξεκινήσω, συμφωνώντας με την τοποθέτηση του κ. Θεοχαρόπουλου ότι απαιτείται σοβαρότητα. Και προφανώς σε αυτές τις στιγμές στις οποίες βρίσκεται η χώρας μας απαιτείται σοβαρότητα πρώτα απ’ όλα από το Κοινοβούλιο και από την Κυβέρνηση. Και αυτό επιδιώκουμε ακριβώς και με τις τροπολογίες.

Κυρίες και κύριοι συνάδελφοι, μην κρυβόμαστε πίσω από το δάχτυλό μας. Οι τροπολογίες έρχονται να καλύψουν τραγικά λάθη της διοίκησης των προηγούμενων χρόνων. Διότι μην μου πείτε ότι δεν είναι τραγικό λάθος το ότι δεν προβλεπόταν πώς θα πηγαίνουν τα παιδιά να δίνουν πανελλαδικές εξετάσεις. Και δεν πιστεύω να εγκαλούμεθα διότι πάμε να διορθώσουμε κάτι το οποίο είναι υποχρέωσή μας απέναντι στη νεολαία της χώρας, ιδιαίτερα στην ύπαιθρο και στην περιφερειακή ανάπτυξη. Πρέπει να κάνουμε τέτοιες αλλαγές και τις κάνουμε και με τροπολογίες.

Το δεύτερο είναι το θέμα των «ΚΤΙΡΙΑΚΩΝ ΥΠΟΔΟΜΩΝ». Η προηγούμενη διοίκηση επέλεξε να ενοποιήσει διάφορα δημόσια -αν θέλετε- συστήματα κατασκευής έργων σε έναν φορέα, αλλά δεν προέβλεψε να τους δώσει τα λεφτά με τα οποία θα δούλευαν.

Πρακτικά δηλαδή -και το λέω και στον κ. Καρρά αυτό με όλη τη συναδελφική, αν θέλετε, επικοινωνία-…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω εμπειρία.

**ΣΩΚΡΑΤΗΣ ΦΑΜΕΛΛΟΣ:** Θα σας πω το εξής, κύριε Καρρά. Και κυρίες και κύριοι συνάδελφοι, συγχωρέστε με, δεν είναι προσωπικό. Για χάρη του λόγου.

Αν δεν μεταφέρουμε τους πόρους του ταμείου του λογαριασμού αυτού προς τις «ΚΤΙΡΙΑΚΕΣ ΥΠΟΔΟΜΕΣ», είναι σαν να απαγορεύουμε στις «ΚΤΙΡΙΑΚΕΣ ΥΠΟΔΟΜΕΣ» να κάνουν δικαστήρια και επισκευές φυλακών.

Προφανώς, αγαπητοί συνάδελφοι, δεν έχουμε το δικαίωμα να απαγορέψουμε απ’ αυτόν τον δημόσιο φορέα να κατασκευάζει δημόσια έργα. Δεν μπορούμε να στερούμε την ποιότητα των υποδομών ή τη λειτουργία των δικαστηρίων και την πορεία της δικαιοσύνης.

Άρα, είναι υποχρέωσή μας, για να καλύψουμε τραγικά λάθη και ανεπάρκειες της προηγούμενης διοίκησης, να κάνουμε και αυτήν την τροπολογία.

Βέβαια, δεν μπορεί κανείς να μας κατηγορήσει ότι οι Βουλευτές του ΣΥΡΙΖΑ επιλέγουν, ενισχύοντας την ανάπτυξη, να μειώσουν το κόστος ενέργειας σε μικρές και μεσαίες παραγωγικές μονάδες που χρησιμοποιούν φυσικό αέριο, διότι αυτές υπάρχουν στον άξονα του δικτύου φυσικού αερίου και αυτές στοχεύουμε να ενισχύσουμε.

Καλώ και τον συνάδελφο από το Κομμουνιστικό Κόμμα Ελλάδας να σκεφτεί ότι η μείωση του κόστους ενέργειας στη μικρομεσαία και μεσαία επιχειρηματικότητα βελτιώνει και τη θέση της εργασίας**.**

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Τοποθετηθήκαμε. Μας ακούσατε. Μη μας εγκαλείτε.

Κύριε Πρόεδρε, θα ήθελα τον λόγο μετά.

**ΣΩΚΡΑΤΗΣ ΦΑΜΕΛΛΟΣ:** Κύριε συνάδελφε, ευχαρίστως να τοποθετηθείτε.

Πρακτικά, κύριε συνάδελφε, νομίζω ότι η απασχόληση, η εργασία, οι εργαζόμενοι και οι άνεργοι που προσδοκούν απασχόληση, ευνοούνται από τη μείωση του κόστους εργασίας στις βιοτεχνικές και παραγωγικές μονάδες και στους βιοτέχνες.

Ας πάμε λιγάκι σε αυτά τα δύο που σας απασχόλησαν περισσότερο.

Η θητεία των μελών στο Διοικητικό Συμβούλιο της ΔΕΗ είναι φωτογραφική διάταξη και αφορά ένα συγκεκριμένο άτομο; Αγαπητοί συνάδελφοι, όταν αναφέρεστε σε ένα συγκεκριμένο άτομο, προδήλως αποδεικνύετε ότι η φωτογραφική είναι η δική σας επιδίωξη του αποκλεισμού, διότι εμείς δεν αναφερθήκαμε σε άτομο.

Δυστυχώς, μέχρι τώρα φωτογραφική ήταν η διάταξη και αντιδημοκρατική, που απαγόρευε στους εργαζόμενους να διαλέγουν όποιον θέλουν για το Διοικητικό Συμβούλιο της επιχείρησης, διότι αυτό ίσχυε με τη μία θητεία μόνο, που ήταν φωτογραφικό. Εμείς ερχόμαστε και πολύ απλά λέμε ότι δεν πρέπει να τίθεται κανένα πρόσκομμα δημοκρατικής εκπροσώπησης, ιδιαίτερα δε το πρόσκομμα των θητειών, όταν ακόμα και στις ανεξάρτητες αρχές προσφάτως δόθηκε η δυνατότητα να επαναλαμβάνεται η θητεία.

Πάμε και στο τελευταίο, που είναι ο ειδικός λογαριασμός. Ο ειδικός λογαριασμός αρωγής απευθύνεται μόνο σε αυτούς που κατ’ εξαίρεση του δημόσιου λογιστικού και του ευρωπαϊκού λογιστικού θέλουν να δώσουν πόρους για τους πρόσφυγες. Έρχεται, παραδείγματος χάριν, ένας φιλέλληνας ή ένας Έλληνας ευπατρίδης του εξωτερικού και θέλει να δώσει πόρους.

Προτείνουμε, λοιπόν, να εξαιρείται αυτός ο λογαριασμός από τη διαδικασία ανάληψης δαπάνης, έκδοσης εντάλματος, διαδικασίας διαγωνισμού με βάση τους όρους του δωροθέτη, αν θέλετε, αυτού που θέτει αυτή τη στιγμή την ενίσχυση.

Και για τον λόγο αυτό, για να μην δημιουργούνται εντυπώσεις, προτείνω, κύριε Υπουργέ, να αποσύρουμε τις επιχορηγήσεις της Ευρωπαϊκής Ένωσης. Δεν αφορά τη συμβατική χρηματοδότηση της Ευρωπαϊκής Ένωσης προς τους πρόσφυγες. Αφορούσε κατ’ εξαίρεση εργαλεία.

Επιφυλασσόμεθα, αγαπητοί συνάδελφοι, αν έρθει κατ’ εξαίρεση χρηματοδοτικό εργαλείο της Ευρώπης, να νομοθετήσουμε κατ’ εξαίρεση κάτι επιπλέον.

Για να μην υπάρχουν, λοιπόν, εντυπώσεις, το αφαιρούμε και προτείνουμε στον Υπουργό να αποδεχθεί την αφαίρεση. Διότι, πρακτικά, κύριοι συνάδελφοι της Δημοκρατικής Συμπαράταξης, έρχεται αυτή εδώ η τροπολογία να αντικαταστήσει την υπουργική απόφαση, η οποία δεν έχει νομική βάση, διότι προφανώς γνωρίζετε…

**ΙΩΑΝΝΗΣ ΒΡΟΥΤΣΗΣ**: Η διαχείριση λέει, κύριε Φάμελλε!

**ΣΩΚΡΑΤΗΣ ΦΑΜΕΛΛΟΣ:** …ότι ο νόμος είναι υπεράνω της υπουργικής απόφασης, η οποία εκ νέου θα καθορίσει το πλαίσιο.

Και μην μπλέκετε. Είστε πολύ έμπειροι στα νομοτεχνικά, γνωρίζετε τη διαδικασία.

Η κατ’ εξαίρεση, λοιπόν, δημιουργία του λογαριασμού και η κατ’ εξαίρεση διαχείριση …

**ΙΩΑΝΝΗΣ ΒΡΟΥΤΣΗΣ**: «Η κατ’ εξαίρεση διαχείριση» λέει, κύριε Φάμελλε!

**ΣΩΚΡΑΤΗΣ ΦΑΜΕΛΛΟΣ:** Κύριε Βρούτση, μάλλον δεν καταλάβατε τίποτα. Αισθάνομαι ότι είναι κρίμα να μιλάω τόση ώρα και να μην με έχετε ακούσει. Μάλλον ακούτε μόνο το δεύτερό σας εαυτό. Θα σας εξηγήσω ποιος είναι αυτός. Προφανώς δεν είναι Έλληνας, κύριε Βρούτση. Γιατί δεν υπηρετείτε αυτή τη στιγμή το συμφέρον της παραγωγής και της οικονομίας στη χώρα μας.

**ΑΘΑΝΑΣΙΟΣ ΜΠΟΥΡΑΣ:** Αυτό είναι πολύ βαρύ που λέτε. Δηλαδή, εσείς είστε Έλληνας κι εμείς δεν είμαστε;

**ΙΩΑΝΝΗΣ ΒΡΟΥΤΣΗΣ**: Κύριε Πρόεδρε, παρακαλώ να μου δώσετε τον λόγο επί προσωπικού.

**ΣΩΚΡΑΤΗΣ ΦΑΜΕΛΛΟΣ:** Θα σας πω κύριε Βρούτση, και έχετε τον χρόνο.

**ΠΡΟΕΔΡΕΥΩΝ (Αναστάσιος Κουράκης):** Αφήστε να ολοκληρώσει, σας παρακαλώ, τις σκέψεις του.

**ΣΩΚΡΑΤΗΣ ΦΑΜΕΛΛΟΣ:** Εγώ, κύριοι συνάδελφοι, σας λέω ότι στην περίπτωση που υπάρχει ενίσχυση του λογαριασμού από οποιονδήποτε έξω από τη χώρα ή μέσα από τη χώρα, που θέλει κατ’ εξαίρεση και με τους δικούς του όρους να δημιουργήσει, αν θέλετε, ένα τέτοιο πρόγραμμα αρωγής, με αυτούς του όρους δεχόμαστε να δημιουργηθεί ο λογαριασμός.

Όμως, επειδή ακούμε πάρα πολλά -τα άκουσα και από τον κ. Βρούτση και προφανώς μπορεί να απαντήσει και θα απαντήσω κι εγώ στη συνέχεια- καταστροφολογικά για την πορεία της χώρας, είναι κρίμα η Νέα Δημοκρατία να μιλάει για καταστροφή το 2015, όταν η ύφεση σχεδόν εκμηδενίστηκε, όταν προέβλεπαν οι ίδιοι ότι η ύφεση θα είναι 7%, όταν η Ελλάδα είναι πρώτη στην απορρόφηση του ΕΣΠΑ, όταν επετεύχθη πρωτογενές πλεόνασμα 0,2% ενώ προβλέπαμε έλλειμμα 0,25% και οι ίδιοι πάνω από 3%, ενώ η ανεργία μειώθηκε ενώ αυξήθηκε το πρόγραμμα δημόσιων επενδύσεων κι ενώ τελικά όλα λειτουργούν προς όφελος της χώρας μας και προς όφελος της προόδου των Ελλήνων.

Και είναι κρίμα να χρησιμοποιούνται αιτιάσεις ξένων παραγόντων, διότι αυτό υποδηλώνει και μια εξωτερική πολιτική υποτακτική, δηλώνει ότι δεν εξυπηρετούμε τα συμφέροντα της χώρας, αλλά τα συμφέροντα του κόμματος. Και είναι κρίμα να υπηρετούμε τα συμφέροντα του κόμματος, όταν η χώρα μας έχει τόσο μεγάλη ανάγκη να στηριχτεί στα πόδια της.

**ΠΡΟΕΔΡΕΥΩΝ (Αναστάσιος Κουράκης):** Καλώς, ολοκληρώνετε την σκέψη σας, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Δεν πιστεύω ότι πρέπει να υπερασπιζόμαστε καρέκλες. Και εμείς δεν θα υπερασπιστούμε ποτέ τις καρέκλες μας. Και μάλιστα μην κρίνετε, κύριε Βρούτση, εξ ιδίων τα αλλότρια, διότι εμείς ποτέ δεν είπαμε και αποδείξαμε ότι καμμία δημόσια σύμβαση δεν πάει προς όφελος κανενός Υπουργού.

Κατατέθηκαν στη Βουλή και το κρύψατε και από τον κ. Βίτσα, όλοι οι φάκελοι διαγωνισμών που έκανε το Υπουργείο Εθνικής Άμυνας. Και ο κ. Τόσκας απάντησε στις αιτιάσεις του κ. Θεοδωράκη και σας έδωσε τα στοιχεία διαγωνισμών για τα hot spots των νησιών. Εμείς δεν μάθαμε ποτέ να υπηρετούμε κυκλώματα διαπλοκής. Εμείς υπερασπιζόμαστε τη χώρα και σας καλούμε έστω τώρα να καταλάβετε ότι η μόνη προοπτική είναι να βγούμε από την κρίση, να σηκωθούμε στα πόδια μας, να έχουμε εθνικά ανεξάρτητη πολιτική.

Ελπίζουμε, κάποια στιγμή, να βάλετε μυαλό κι εσείς. Διότι οι Έλληνες σας καταψήφισαν τρεις φορές, γιατί δεν είχατε βάλει μυαλό και δεν υπηρετούσατε τα συμφέροντα των Ελλήνων.

**ΑΘΑΝΑΣΙΟΣ ΜΠΟΥΡΑΣ:** Δεν πάμε για μία τέταρτη φορά, να δούμε τι θα γίνει;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Φάμελλε.

Ο κ. Λαμπρούλης είχε ζητήσει τον λόγο.

Θέλετε τον λόγο, κύριε Λαμπρούλη;

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Όχι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΕΥΩΝ (Αναστάσιος Κουράκης):** Κύριε Αμυρά, μη μπλέξουμε τώρα. Θα αρχίσουμε να απαντάμε ο ένας στον άλλον.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει τις εκθέσεις της στα σχέδια νόμων του Υπουργείου Υποδομών, Μεταφορών και Δικτύων:

Α. «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφ’ ενός, και της Γεωργίας, αφ’ ετέρου».

Β. «Κύρωση της Ευρωμεσογειακής Αεροπορικής Συμφωνίας μεταξύ της Ευρωπαϊκής Ένωσης και των κρατών μελών της, αφ’ ενός, και του Χασεμιτικού Βασιλείου Ιορδανίας, αφ’ ετέρου».

Γ. «Κύρωση της Ευρωμεσογειακής Συμφωνίας Αεροπορικών Μεταφορών μεταξύ της Ευρωπαϊκής Ένωσης και των κρατών μελών της, αφ’ ενός, και της Κυβέρνησης του κράτους του Ισραήλ, αφ’ ετέρου».

Δ. «Κύρωση της Συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας».

Τον λόγο έχει ο κύριος Υπουργός και θα ολοκληρώσουμε τη συζήτηση με την ψηφοφορία.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κατ’ αρχάς, θα ήθελα να εκφράσω την ικανοποίησή μου για την ευρύτητα της στήριξης της συμφωνίας με τη Νέα Ζηλανδία. Επίσης, θα ήθελα να απαντήσω σε διάφορα ερωτήματα που τέθηκαν σε σχέση με τις τροπολογίες που έγιναν αποδεκτές.

Πρώτα απ’ όλα, να συμφωνήσουμε με την τροποποίηση της τροπολογίας που κατέθεσε ο Κοινοβουλευτικός Εκπρόσωπος του ΣΥΡΙΖΑ, να είναι μόνο από ιδιωτικές χορηγίες και δωρεές και όχι από ευρωπαϊκά χρήματα. Πρέπει να καταλάβουμε όλοι ότι αυτός ο ειδικός λογαριασμός είναι ειδικός λογαριασμός της Τράπεζας της Ελλάδος. Επομένως, δεν μπαίνουν άλλα θέματα περί διαχείρισης και πώς θα διακινούνται τα χρήματα. Είναι πολύ σαφείς οι διαδικασίες που κινούνται μέσα από τον λογαριασμό της Τράπεζας της Ελλάδoς.

Απ’ ό,τι είδα στην τροπολογία, υπάρχει εξουσιοδότηση κατά παρέκκλιση για τη διαχείριση αυτών των χρημάτων. Όμως αυτό υπάρχει, συνάδελφοι, σε πάρα πολλές νομοθεσίες, όταν προβλέπονται έκτακτες καταστάσεις.

Να θυμίσω τη σπέκουλα και τη λάσπη, που φάγαμε εμείς στο Υπουργείο για τον διαγωνισμό, με πρόσκληση, που κάναμε για τα κοντέινερ, που φιλοξενούν τους πρόσφυγες, όταν προβλεπόταν με τις διαδικασίες αυτές να κάνουμε απευθείας ανάθεση και όταν είχαν κάνει απευθείας ανάθεση όλες οι προηγούμενες κυβερνήσεις, όποτε είχαμε φυσικές καταστροφές, όταν είχαμε ενημερώσει όλες τις εταιρείες που τηρούνταν στο μητρώο του Υπουργείου, δεκαοκτώ τον αριθμό. Είχαν ανταποκριθεί οι οκτώ και τελικά κατατέθηκαν τέσσερις προσφορές.

Και εγώ δεν ξέρω τι είπαν! Και για να καταλάβετε πόσο άθλια συκοφαντία υπάρχει, ο αριθμός που ζητούσαμε ήταν χίλια εκατό και ανταποκρίθηκαν μόλις τα επτακόσια. Θα μπορούσε άνετα με τη νομοθεσία που βρήκαμε το Υπουργείο να φωνάξει την τάδε εταιρεία και να αναθέσει όσα ήθελε και παρ’ όλα αυτά ακούσαμε αυτά που ακούσαμε. Δεν θέλω να πάω σε λογικές να καταθέτω με ποιες μεγαλύτερες τιμές προηγούμενες συμβάσεις με διαδικασίες απευθείας ανάθεσης και όχι μέσα από το ηλεκτρονικό σύστημα, όπως κάναμε εμείς, είχαν δοθεί.

Επομένως, περιμένετε να δείτε την υπουργική απόφαση που θα βγάλει ο Υπουργός Οικονομικών και μετά τον κατηγορείτε για αδιαφάνεια. Εξουσιοδοτική παίρνει για κατά παρέκκλιση διαδικασίες.

**ΙΩΑΝΝΗΣ ΒΡΟΥΤΣΗΣ:** Συγγνώμη, αλλά ευθέως καταργείται.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):**

Όχι, δεν σας συγχωρώ, κύριε Βρούτση.

Αυτό ισχύει σχεδόν σε όλους τους νόμους προμηθειών, εκτέλεσης μελετών και έργων. Προβλέπονται κατά παρέκκλιση διαδικασίες. Πρώτη φορά το ακούτε;

Το δεύτερο είναι ότι κατηγορούμαστε ως Κυβέρνηση για πρόχειρη νομοθεσία. Να δούμε λίγο τις τροπολογίες: Όσα κόμματα έχετε περάσει και έχετε στηρίξει κυβερνήσεις ξέρετε ότι η καθημερινότητα προφανώς φέρνει και ανάγκη να υπάρχουν κάποιες τροπολογίες για να αντιμετωπιστούν θέματα της καθημερινότητας. Πρέπει να τις δούμε μία μία, για να καταλήξουμε εάν είναι πρόχειρη η νομοθεσία της Κυβέρνησης ή εάν ήταν πρόχειρη η νομοθεσία που βρήκε η Κυβέρνηση και εάν έχουμε μια θεσμική απαξίωση στη χώρα με αυτά που έχουν ψηφιστεί τα προηγούμενα χρόνια.

Δεν ψήφισε η προηγούμενη κυβέρνηση το πώς θα εκτελούν οι «ΚΤΙΡΙΑΚΕΣ ΥΠΟΔΟΜΕΣ» τα έργα του Υπουργείου Δικαιοσύνης, από ποιους πόρους θα πληρώνονται. Δεν το προέβλεψε αυτό. Προέβλεψε μια συγχώνευση διοικητικού τύπου για τους υπαλλήλους και τελεία εκεί. Ούτε που τους ένοιαξε. Και ούτε προβλέφθηκε το Υπουργείο Δικαιοσύνης ή οι πόροι που έχει το ΤΑΧΔΙΚ να μπορούν να χρηματοδοτούν τις «ΚΤΙΡΙΑΚΕΣ ΥΠΟΔΟΜΕΣ» για έργα που θέλει να υλοποιήσει το Υπουργείο Δικαιοσύνης.

Υποτίθεται ότι η συγχώνευση των τριών οργανισμών που υπήρχαν από τις προηγούμενες κυβερνήσεις, δηλαδή της ΔΕΠΑΝΟΜ, του ΟΣΚ και της εταιρείας «ΘΕΜΙΣ ΚΑΤΑΣΚΕΥΑΣΤΙΚΗ Α.Ε.», έγινε με προγραμματισμό και τα είχατε δει όλα. Τίποτα δεν είχατε δει! Πλήθος έργων αυτή τη στιγμή δεν μπορούν ούτε να χρηματοδοτηθούν ούτε να πληρωθούν οι ανάδοχοι ούτε να ξεκινήσουν καινούρια. Άρα μάλλον δεν ήταν δική μας πρόχειρη νομοθέτηση, αλλά ήταν πρόχειρη νομοθέτηση των προηγούμενων κυβερνήσεων. Το ίδιο ισχύει και για τη μετακίνηση μαθητών.

Πάμε στη ΔΕΗ. Ακούστε: Η τροπολογία που κατέθεσαν οι Βουλευτές και κάνουμε αποδεκτή αφορά την εκπροσώπηση των εργαζομένων της ΔΕΗ και τους ενιαίους κανόνες που πρέπει να ισχύουν. Οι εργαζόμενοι θα αποφασίσουν ποιον θα έχουν εκπρόσωπο στο Διοικητικό Συμβούλιο της ΔΕΗ. Μάλλον τον κ. Φωτόπουλο και όσους έχουν διατελέσει στο Διοικητικό Συμβούλιο της ΔΕΗ τους φωτογράφιζε η προηγούμενη ρύθμιση που έβαζε μόνο μία θητεία μόνο στη ΔΕΗ. Μάλλον αυτό γινόταν.

**ΧΡΗΣΤΟΣ ΜΠΟΥΚΩΡΟΣ:** Εσείς τους φωτογραφίζετε!

**ΙΩΑΝΝΗΣ ΒΡΟΥΤΣΗΣ:** Τώρα μας προκαλείτε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Εμείς σας προκαλούμε; Δεν έχετε βάλει σε άλλο φορέα μία θητεία! Να μας εξηγήσετε γιατί μόνο στη ΔΕΗ βάλατε μία θητεία για τον εκπρόσωπο των εργαζομένων και στους άλλους φορείς το αφήνατε έτσι, χωρίς θητείες, χωρίς τίποτα, χύμα.

Επομένως εμείς κάνουμε δεκτή την τροπολογία ως Κυβέρνηση, γιατί πιστεύουμε στους ενιαίους κανόνες σε όλες τις ανώνυμες εταιρείες του δημοσίου. Για εμάς είναι θέμα δημοκρατίας και ισονομίας. Οι εργαζόμενοι θα αποφασίσουν. Δεν διορίζεται κανείς. Είμαστε ανοιχτοί πραγματικά και ειλικρινά στη συζήτηση για την πιθανή ύπαρξη και θητειών και ασυμβιβάστων, αλλά και για ενιαίους κανόνες για όλες τις ανώνυμες εταιρείες του δημοσίου.

Ειπώθηκαν, κύριε Πρόεδρε, και μερικά άλλα πράγματα, όπως ότι η αποκάλυψη των WikiLeaks χρεώνεται στην Κυβέρνηση και ότι αυτό έχει δημιουργήσει πολύ αρνητικό κλίμα για τη χώρα.

Κύριε Βρούτση, θέλω να σας θυμίσω να μη διασύρετε άλλο την παράταξή σας. Υπάρχει και η πατριωτική Δεξιά που βλέπει άλλα πράγματα. Δεν υπάρχει μόνο η επιθυμία των θεσμών, όπως υπήρχε για τις προηγούμενες κυβερνήσεις.

Επίσης, καταθέσατε τις δηλώσεις του κ. Ντράγκι, μία παρουσίαση της συνέντευξης του κ. Ντράγκι και απ’ ό,τι διαβάζω εδώ, είναι από το έγκυρο site «Liberal». Ξέρουμε ότι δεν έχετε πραγματικά ανάγκη στήριξης μέσων μαζικής ενημέρωσης, είτε αυτά είναι sites είτε ραδιοφωνικοί σταθμοί είτε εφημερίδες είτε κανάλια.

**ΙΩΑΝΝΗΣ ΒΡΟΥΤΣΗΣ:** Δηλαδή αμφισβητείτε τις δηλώσεις; Η Κυβέρνηση;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μπορείτε να χρησιμοποιήσετε κάτι πιο αξιόπιστο. Έχετε τόσα μέσα στη διάθεσή σας που αβαντάρουν τις θέσεις και τις πολιτικές σας. Χρησιμοποιήστε κάτι πιο αξιόπιστο την επόμενη φορά. Αυτό είναι σχεδόν κομματικό έντυπό σας!

**ΧΡΗΣΤΟΣ ΜΠΟΥΚΩΡΟΣ:** Αναδημοσίευση κάνει, κύριε Υπουργέ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σας παρακαλώ!

Και για να ολοκληρώσω, υπήρχαν συγκεκριμένες και αναλυτικές απαντήσεις από τον κ. Βίτσα. Είναι κατατεθειμένος στο Κοινοβούλιο ολόκληρος ο φάκελος με όλες τις δαπάνες όλων των Υπουργείων σε σχέση με το μεταναστευτικό.

Εμείς θα συνεχίσουμε να τιμούμε την παράδοση του ελληνικού λαού και τις δημοκρατικές καταβολές μας σε σχέση με τους μετανάστες.

Δεν ξέρω πού είδε ο κ. Βρούτσης στους δρόμους μπλόκα μεταναστών να ζητούν ταυτότητες από Έλληνες πολίτες. Πραγματικά, το να δημιουργείται μια τέτοια εικόνα…

Έτσι είπατε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Βεβαίως και το είπα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Πού το είδατε αυτό;

**ΙΩΑΝΝΗΣ ΒΡΟΥΤΣΗΣ:** Όλη η Ελλάδα το έχει δει!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Πραγματικά, πού το είδατε;

**ΙΩΑΝΝΗΣ ΒΡΟΥΤΣΗΣ:** Αντί να κάνετε κριτική γιατί, για ποιο λόγο συμβαίνει αυτό, κατηγορείτε εμάς!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ούτε το «Liberal» δεν έχει γράψει αυτό που λέτε.

**ΙΩΑΝΝΗΣ ΒΡΟΥΤΣΗΣ:** Όλη η Ελλάδα είδε το βίντεο!

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία, σας παρακαλώ, για να τελειώνουμε!

Κύριε Υπουργέ, συνεχίστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Καρρά, περιμένουμε επίσημα τις καταγγελίες σας και για την εταιρεία «ΘΕΜΙΣ ΚΑΤΑΣΚΕΥΑΣΤΙΚΗ Α.Ε.» και για οποιονδήποτε άλλο φορέα. Όμως, πραγματικά, αδυνατώ να κατανοήσω το πώς λειτουργούσε κάποτε το ΤΑΧΔΙΚ και το τι έκανε με τη «ΘΕΜΙΣ ΚΑΤΑΣΚΕΥΑΣΤΙΚΗ Α.Ε.» σε σχέση με το αν μπορούν οι «ΚΤΙΡΙΑΚΕΣ ΥΠΟΔΟΜΕΣ» να έχουν χρήματα από τους πόρους που έχει το ΤΑΧΔΙΚ και το Υπουργείο Δικαιοσύνης για να υλοποιήσει έργα για τη δικαιοσύνη.

Δηλαδή εσείς θα πείτε στους συναδέλφους σας τους δικηγόρους αύριο να μην γίνονται έργα ούτε στα δικαστήρια ούτε στις φυλακές ούτε πουθενά, γιατί έχετε μια κακή εικόνα για το πώς λειτουργούσε κάποτε η «ΘΕΜΙΣ ΚΑΤΑΣΚΕΥΑΣΤΙΚΗ Α.Ε.» και το ΤΑΧΔΙΚ; Πραγματικά θα ήθελα να αναθεωρήσετε αυτήν την άποψή σας.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΑΝΤΩΝΙΟΣ ΓΡΕΓΟΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση επί των άρθρων και των τροπολογιών.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΑΝΤΩΝΙΟΣ ΓΡΕΓΟΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 304 και ειδικό 2 ως έχει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΜΙΧΑΗΛ ΤΖΕΛΕΠΗΣ:** Κατά πλειοψηφία.

**ΓΕΩΡΓΙΟΣ ΑΜΥΡΑΣ:** Κατά πλειοψηφία.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 304 και ειδικό 2 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 309 και ειδικό 7 ως έχει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΓΕΩΡΓΙΟΣ ΑΜΥΡΑΣ:** Κατά πλειοψηφία.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 309 και ειδικό 7 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 310 και ειδικό 8 ως έχει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κατά πλειοψηφία.

**ΑΝΤΩΝΙΟΣ ΓΡΕΓΟΣ:** Κατά πλειοψηφία.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΓΕΩΡΓΙΟΣ ΑΜΥΡΑΣ:** Κατά πλειοψηφία.

**ΓΕΩΡΓΙΟΣ–ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 310 και ειδικό 8 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 308 και ειδικό 6 ως έχει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΑΝΤΩΝΙΟΣ ΓΡΕΓΟΣ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 308 και ειδικό αριθμό 6 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 306 και ειδικό 4 ως έχει;

**ΟΛΟΙ ΟΙ ΒΟΥΛΕΥΤΕΣ:** Δεκτή, δεκτή.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 306 και ειδικό 4 έγινε δεκτή ως έχει ομοφώνως και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Αναστάσιος Κουράκης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας και άλλες διατάξεις» έγινε δεκτό επί της αρχής και επί των άρθρων.

Δέχεστε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συναινεί το Σώμα.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΝΤΩΝΙΟΣ ΓΡΕΓΟΣ:** Παρών.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας Αεροπορικών Υπηρεσιών μεταξύ της Ελληνικής Δημοκρατίας και της Κυβέρνησης της Νέας Ζηλανδίας και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 285α)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 19.45΄ λύεται η συνεδρίαση για αύριο ημέρα Παρασκευή 8 Απριλίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**